(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΞΗ΄

Τετάρτη, 20 Ιουλίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Παρασκευής 22 Ιουλίου 2022, σελ.   
2. Συζήτηση επίκαιρης ερώτησης προς τον Υπουργό Μετανάστευσης και Ασύλου με θέμα: «Η έλλειψη εργατών γης απειλεί την αγροτική παραγωγή και την αγροδιατροφική επάρκεια», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Μετανάστευσης και Ασύλου: «Εθνικό Σύστημα Επιτροπείας και Πλαίσιο Φιλοξενίας Ασυνόδευτων Ανηλίκων»., σελ.   
2. Κατάθεση σχεδίου νόμου:

Ο Αντιπρόεδρος της Κυβέρνησης, οι Υπουργοί Δικαιοσύνης, Οικονομικών, Ανάπτυξης και Επενδύσεων, Εξωτερικών, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Προστασίας του Πολίτη, Δικαιοσύνης, Εσωτερικών, Ναυτιλίας και Νησιωτικής Πολιτικής, οι Υπουργοί Επικρατείας, καθώς και οι Αναπληρωτές Υπουργοί Οικονομικών, Εξωτερικών και Εσωτερικών κατέθεσαν στις 19.7.2022 σχέδιο νόμου: «Σύσταση Δικαστικής Αστυνομίας και λοιπές επείγουσες διατάξεις του Υπουργείου Δικαιοσύνης», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΑΘΑΝΑΣΙΟΥ Χ., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
 ΑΘΑΝΑΣΙΟΥ Χ. , σελ.   
 ΒΟΥΛΤΕΨΗ Σ. , σελ.   
 ΔΡΙΤΣΑΣ Θ. , σελ.   
 ΘΕΟΧΑΡΗΣ Θ. , σελ.   
 ΛΙΑΚΟΥΛΗ Ε. , σελ.   
 ΜΥΛΩΝΑΚΗΣ Α. , σελ.   
 ΠΑΦΙΛΗΣ Α. , σελ.   
 ΣΑΚΟΡΑΦΑ Σ. , σελ.   
 ΦΩΤΙΟΥ Θ. , σελ.   
  
Β. Επί της επίκαιρης ερώτησης:  
 ΑΔΑΜΟΠΟΥΛΟΥ Α. , σελ.   
 ΜΗΤΑΡΑΚΗΣ Π. , σελ.   
Γ. Επί του σχεδίου νόμου του Υπουργείου Μετανάστευσης και Ασύλου:  
 ΑΘΑΝΑΣΙΟΥ Α. , σελ.   
 ΑΠΑΤΖΙΔΗ Μ. , σελ.   
 ΑΥΓΕΡΙΝΟΠΟΥΛΟΥ Δ. , σελ.   
 ΒΕΛΟΠΟΥΛΟΣ Κ. , σελ.   
 ΒΕΤΤΑ Κ. , σελ.   
 ΒΟΥΛΤΕΨΗ Σ. , σελ.   
 ΒΡΥΖΙΔΟΥ Π. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΓΡΗΓΟΡΙΑΔΗΣ Κ. , σελ.   
 ΔΡΙΤΣΑΣ Θ. , σελ.   
 ΘΕΟΧΑΡΗΣ Θ. , σελ.   
 ΚΑΜΙΝΗΣ Γ. , σελ.   
 ΚΑΠΠΑΤΟΣ Π. , σελ.   
 ΚΑΦΑΝΤΑΡΗ Χ. , σελ.   
 ΚΟΜΝΗΝΑΚΑ Μ. , σελ.   
 ΛΙΑΚΟΥΛΗ Ε. , σελ.   
 ΛΟΒΕΡΔΟΣ Α. , σελ.   
 ΜΑΡΚΟΥ Κ. , σελ.   
 ΜΕΛΑΣ Ι. , σελ.   
 ΜΗΤΑΡΑΚΗΣ Π. , σελ.   
 ΜΟΥΖΑΛΑΣ Ι. , σελ.   
 ΜΥΛΩΝΑΚΗΣ Α. , σελ.   
 ΞΑΝΘΟΠΟΥΛΟΣ Θ. , σελ.   
 ΠΑΦΙΛΗΣ Α. , σελ.   
 ΠΟΥΛΟΥ Π. , σελ.   
 ΣΚΟΝΔΡΑ Α. , σελ.   
 ΤΖΗΚΑΛΑΓΙΑΣ Ζ. , σελ.   
 ΦΩΤΙΟΥ Θ. , σελ.   
 ΧΗΤΑΣ Κ. , σελ.   
 ΧΙΟΝΙΔΗΣ Σ. , σελ.   
 ΧΡΗΣΤΙΔΟΥ Ρ. , σελ.   
 ΨΥΧΟΓΙΟΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΞΗ΄

Τετάρτη 20 Ιουλίου 2022

Αθήνα, σήμερα στις 20 Ιουλίου 2022, ημέρα Τετάρτη και ώρα 9.33΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Η΄ Αντιπροέδρου αυτής κ. **ΣΟΦΙΑΣ ΣΑΚΟΡΑΦΑ**.

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 19-7-2022 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΞΖ΄ συνεδριάσεώς του, της Τρίτης 19 Ιουλίου 2022, σε ό,τι αφορά την ψήφιση στο σύνολο του σχεδίου νόμου: «Μεταρρυθμίσεις στην ιατρικώς υποβοηθούμενη αναπαραγωγή και άλλες επείγουσες ρυθμίσεις»)

Πριν εισέλθουμε στη συζήτηση των επίκαιρων ερωτήσεων, έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 22 Ιουλίου 2022.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 905/14-7-2022 επίκαιρη ερώτηση του Βουλευτή Χανίων του Συνασπισμού Ριζοσπαστικής Αριστεράς κ. Παύλου Πολάκηπρος τον Υπουργό Υγείας, με θέμα: «Δραματική η κατάσταση που επικρατεί στο Γενικό Νοσοκομείο Χανίων».

2. Η με αριθμό 906/14-7-2022 επίκαιρη ερώτηση της Βουλευτού Δράμας του Κινήματος Αλλαγής κυρίας Χαρούλας (Χαράς) Κεφαλίδου προς τον Υπουργό Υποδομών και Μεταφορών, με θέμα: «Αδιαφορία του Υπουργείου και παραπομπή στις καλένδες του έργου της ανέγερσης του νέου δωδεκαθέσιου Δημοτικού Σχολείου στο ξεχασμένο από την Κυβέρνηση Κάτω Νευροκόπι Νομού Δράμας».

3. Η με αριθμό 915/18-7-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ.Εμμανουήλ Συντυχάκηπρος τον Υπουργό Αγροτικής Ανάπτυξης και Τροφίμων, με θέμα: «Αποκλεισμός ψαράδων από τις ενισχύσεις για τον κορωνοϊό».

4. Η με αριθμό 907/14-7-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένηπρος τον Υπουργό Αγροτικής Ανάπτυξης και Τροφίμων, με θέμα: «Κυβερνητική αδράνεια για το Nutri-Score που απειλεί το ελαιόλαδο».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 911/15-7-2022 επίκαιρη ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Σωκράτη Βαρδάκηπρος τον Υπουργό Υποδομών και Μεταφορών, με θέμα: «Χρηματοδότηση του έργου: «Ανισόπεδος Κόμβος Καρτερού» επί του βόρειου οδικού άξονα Κρήτης (ΒΟΑΚ)».

2. Η με αριθμό 909/15-7-2022 επίκαιρη ερώτηση του Βουλευτή Βοιωτίας του Κινήματος Αλλαγής κ. Γεώργιου Μουλκιώτηπρος τον Υπουργό Εργασίας και Κοινωνικών Υποθέσεων, με θέμα: «Η Κυβέρνηση έχει ηθικό χρέος να καταβάλλει τα αναδρομικά σε όλους τους συνταξιούχους, ανεξάρτητα αν έχουν προσφύγει δικαστικά ή όχι».

3. Η με αριθμό 917/18-7-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκηπρος τον Υφυπουργό στον Πρωθυπουργό αρμόδιο για θέματα Κρατικής Αρωγής και Αποκατάστασης, με θέμα: «Τις καταστροφικές πυρκαγιές στον Δήμο Αγίου Βασιλείου Ρεθύμνου και τα μέτρα στήριξης των πληγέντων, προστασίας της ζωής και της λαϊκής περιουσίας».

4. Η με αριθμό 916/18-7-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένηπρος τον Υπουργό Οικονομικών,με θέμα: «Η Κυβέρνηση ομολογεί το έγκλημα των τραπεζών, αλλά αρνείται την λύτρωση για τους πενήντα χιλιάδες τσιγγάνους».

5. Η με αριθμό 913/18-7-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλουπρος την Υπουργό Παιδείας και Θρησκευμάτων, με θέμα: «Να σταματήσει επιτέλους η απαξίωση του μαθήματος της Φυσικής και να ενισχυθεί με επαναφορά των ωρών διδασκαλίας, σύγχρονα συγγράμματα και διορισμούς Φυσικών».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 3657/2-3-2022 ερώτηση του Βουλευτή Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ**.** Νικόλαου Παππάπρος τον Υπουργό Υποδομών και Μεταφορών,με θέμα: «Να εφαρμοστεί η απόφαση του Σ.τ.Ε., να επανέλθουν η ΕΥΔΑΠ και η ΕΥΑΘ στο δημόσιο από το Υπερταμείο».

2. Η με αριθμό 5736/9-6-2022 ερώτηση του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλουπρος τον Υπουργό Υποδομών και Μεταφορών,με θέμα: «Καμμία μέριμνα για την επικίνδυνη για θανατηφόρα ατυχήματα επαρχιακή οδό Άστρους - Λεωνιδίου».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφο του ο Γενικός Γραμματέας Νομικών και Κοινοβουλευτικών θεμάτων ενημερώνει το Σώμα ότι η επίκαιρη ερώτηση που θα απαντηθεί από τον Υπουργό Μετανάστευσης και Ασύλου, κ. Παναγιώτη Μηταράκη είναι η με αριθμό 912/17-7- 2022.

Ξεκινάμε, λοιπόν, με τη συζήτηση της δεύτερης με αριθμό 912/17-7-2022 επίκαιρης ερώτησης δεύτερου κύκλου της Ανεξάρτητης Βουλευτού Α΄ Αθηνών κ. Αγγελικής Αδαμοπούλου προς τον Υπουργό Μετανάστευσης και Ασύλου με θέμα: «Η έλλειψη εργατών γης απειλεί την αγροτική παραγωγή και την αγροδιατροφική επάρκεια».

Τον λόγο έχει η κ. Αγγελική Αδαμοπούλου για δύο λεπτά.

**ΑΓΓΕΛΙΚΗ ΑΔΑΜΟΠΟΥΛΟΥ:** Σας ευχαριστώ, κυρία Πρόεδρε.

Κύριε Υπουργέ, θα ήθελα κατ’ αρχάς να σας ευχαριστήσω που ήρθατε σήμερα να απαντήσετε στην ερώτηση. Την κατέθεσα μόλις προχθές. Είχα ζητήσει να συζητηθεί την Παρασκευή, αλλά κατάλαβα ότι είχατε κάποιο κώλυμα. Δεδομένου ότι την επόμενη εβδομάδα δεν συζητιούνται επίκαιρες ερωτήσεις, αναγνωρίζω ότι ήρθατε όσο γινόταν εγκαίρως.

Το θέμα αφορά στην έλλειψη επαρκούς αριθμού εργατών γης, εργατικού δυναμικού στην αγροτική παραγωγή, κάτι το οποίο απειλεί τη βιωσιμότητά της ως πρωτογενούς τομέα και βεβαίως, την επάρκεια τροφίμων.

Την έλλειψη εργατών γης, δυστυχώς, βλέπουμε ότι επιτείνει το ισχύον νομοθετικό πλαίσιο του ν.4915/2022, το οποίο προβλέπει ανάμεσα σε άλλα και εξαιρετικά χρονοβόρες διαδικασίες για να χορηγηθεί άδεια διαμονής και εργασίας στους εργάτες γης. Όμως, θα ήθελα λιγάκι να εξηγήσω τη διαδικασία, η οποία πραγματικά προκαλεί έναν πονοκέφαλο, σε σχέση με το τι ακριβώς χρειάζεται, για παράδειγμα για την εννεάμηνη απασχόληση που προβλέπεται, ποια είναι όλη η διαδικασία για να ολοκληρωθεί.

Να αναφέρω εξ αρχής σε σχέση με το νομοθετικό πλαίσιο ότι προβλέπει την εννεάμηνη απασχόληση που σημαίνει ότι μέσα στο δωδεκάμηνο, όταν ολοκληρωθεί η εννεάμηνη απασχόληση, θα πρέπει οι εργάτες να αποχωρούν, που σημαίνει ότι εγκαταλείπουν τη χώρα και αν θέλουν να ξαναγυρίσουν θα πρέπει να ξαναρχίσουν από την αρχή όλη τη διαδικασία. Τις περισσότερες φορές δεν γυρνούν, πηγαίνουν στις γειτονικές χώρες, όπου είναι πιο απλοποιημένο το καθεστώς χορήγησης άδειας διαμονής και εργασίας, συν το γεγονός ότι για την θεώρηση άδειας εισόδου η διαδικασία είναι η εξής:

Απαιτείται κατ’ αρχάς επικύρωση του πιστοποιητικού οικογενειακής κατάστασης και λήψη βιομετρικών δεδομένων. Αυτό τι σημαίνει; Σημαίνει ότι, για παράδειγμα, η ελληνική Πρεσβεία στο Νέο Δελχί για την επικύρωση κλείνει από σήμερα ραντεβού για το τέλος Σεπτέμβρη. Ο εργοδότης αφού λάβει το πιστοποιητικό καταθέτει τον φάκελο στην αποκεντρωμένη διοίκηση. Μετά από την πρώτη έγκριση, η οποία διαρκεί δύο μήνες, ο φάκελος αποστέλλεται πάλι στην προξενική αρχή όπου κλείνεται νέο ραντεβού για τα βιομετρικά δεδομένα. Στη συνέχεια καταγράφονται τα βιομετρικά δεδομένα, στέλνεται ο φάκελος στην αποκεντρωμένη. Η αποκεντρωμένη τον στέλνει στην περιφέρεια. Και, τέλος, γίνεται η έγκριση των βιομετρικών και η θεώρηση εισόδου.

Γιατί τα είπα όλα αυτά; Για να καταλάβουμε τις γραφειοκρατικές διαδικασίες, οι οποίες κρατούν τουλάχιστον τέσσερις με πέντε μήνες και οι οποίες δυσκολεύουν πάρα πολύ τους εργοδότες, τους αγρότες δηλαδή, για να μπορούν να κάνουν όλη αυτή τη διαδικασία. Μου έχουν πει να σας επισημάνω ότι η επικύρωση του πιστοποιητικού οικογενειακής κατάστασης δεν είναι τόσο απαραίτητη, καθώς δεν απαιτείται στις άλλες διαδικασίες, δηλαδή, στην εξάμηνη και στην ετήσια. Δεν είναι ένα ουσιώδες έγγραφο.

Επιπλέον, σχετικά με την εξάμηνη απασχόληση προβλέπεται μια πλατφόρμα που την κάνατε πρόσφατα, η οποία είναι ελλιπής γιατί δεν προβλέπει τους αερολιμένες ως σύνορα, προβλέπει μόνο τα χερσαία σύνορα. Σας το λέω ως κάτι συμπληρωματικό για να διορθωθεί.

**ΠΡΟΕΔΡΕΥΟΥΣΑ (Σοφία Σακοράφα):** Πρέπει να κλείσετε, κυρία συνάδελφε.

**ΑΓΓΕΛΙΚΗ ΑΔΑΜΟΠΟΥΛΟΥ:** Ρωτάω, λοιπόν και τελειώνω, κυρία Πρόεδρε.

Αυτό είναι μόνο ένα δείγμα του νομοθετικού κενού. Σε ποιες ενέργειες θα προβείτε, προκειμένου να απλοποιηθούν οι διαδικασίες χορήγησης άδειας διαμονής και γενικότερα το πλαίσιο το γραφειοκρατικό, προκειμένου να διευκολυνθεί η είσοδός τους, η άδεια διαμονής και το εργασιακό καθεστώς και να μην υπάρχει πρόβλημα κενών στην αγροτική παραγωγή.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ.

Τον λόγο έχει ο Υπουργός Μετανάστευσης και Ασύλου, κ. Νότης Μηταράκης.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Ευχαριστώ πολύ, κυρία Πρόεδρε, κυρίες και κύριοι συνάδελφοι.

Κατ’ αρχάς να εκφράσω την οδύνη μου για τις πυρκαγιές που πλήττουν, δυστυχώς, σήμερα την Αττική. Να ευχαριστήσουμε και να συγχαρούμε τους άνδρες και τις γυναίκες των Σωμάτων Ασφαλείας, των Ενόπλων Δυνάμεων, των εθελοντών της Πολιτικής Προστασίας που όλη τη νύχτα δώσανε μάχη με τις φλόγες και να ελπίζουμε ότι δεν θα υπάρξουν θύματα από αυτή την καταστροφική πυρκαγιά, αποτέλεσμα της κλιματικής κρίσης.

Επίσης, κυρία συνάδελφε, ευχαριστώ πολύ για την επίκαιρη ερώτησή σας. Είναι αυτονόητη υποχρέωση των μελών της Κυβέρνησης να ερχόμαστε άμεσα στο Κοινοβούλιο και να απαντάμε στις ερωτήσεις των Βουλευτών.

Είναι πράγματι ένα σημαντικό ζήτημα η ανάγκη κάλυψης των θέσεων εργασίας στον αγροτικό τομέα κυρίως, αλλά έχουν παρατηρηθεί ελλείψεις και σε άλλους τομείς της οικονομίας, όπως ο τουρισμός, οι κατασκευές, οι οικιακές εργασίες τις οποίες καλύπτουμε με μετακλήσεις εργαζομένων. Και όπως ξέρετε υπάρχει μια διαδικασία ανά δύο έτη με μια κοινή υπουργική απόφαση των συναρμόδιων Υπουργείων με τη γνώμη των περιφερειών, με τη γνώμη της οικονομικής και κοινωνικής επιτροπής, με τη γνώμη του ΟΑΕΔ να καταρτίζεται ο μέγιστος αριθμός αδειών που μπορούν να εκδοθούν.

Από εκεί και πέρα, αντιλαμβανόμενοι τη δυσκολία που υπάρχει στην αγορά, ψηφίσαμε και πάλι φέτος την κατά παρέκκλιση διαδικασία με το άρθρο 16 του ν.4783/2021, μια απλούστερη διαδικασία που επιτρέπει σε εργαζόμενους από χώρες, οι οποίες έχουν δικαίωμα εισόδου στη χώρα μας χωρίς θεώρηση να μπορούν να έρθουν και ταχύτατα με τη χρήση μιας ψηφιακής πλατφόρμας και με μια απλοποιημένη διαδικασία να πάρουν μια προσωρινή άδεια εποχικής εργασίας. Λόγω του γεγονότος ότι αυτό αφορά σε προερχόμενους από χώρες που υπάρχει καθεστώς μη θεώρησης, δεν μπορεί να συμπεριλάβει τα αεροδρόμια, γιατί αυτοί που μπαίνουν σε αεροπλάνο για να μπορούν να μπουν σε ένα αεροπλάνο να έρθουν προς χώρα - μέλος της ζώνης Σένγκεν πρέπει να έχουν θεώρηση στο διαβατήριο. Αυτό δημιουργεί, λοιπόν, ένα ζήτημα.

Το δεύτερο που θέλω να σας πω είναι ότι με το άρθρο 62 του ν.4950 του 2022 δώσαμε τη δυνατότητα -μόνο για φέτος- σε αυτούς που βρίσκονται ήδη στη χώρα να μπορούν να ενταχθούν σε αυτή την κατά παρέκκλιση διαδικασία αδειοδότησης, χωρίς να χρειαστεί να φύγουν από τη χώρα, να υποβάλουν αίτημα και να επιστρέψουν.

Από εκεί και πέρα αναφερθήκατε σωστά στην πολυπλοκότητα μιας διαδικασίας, θέλω να σας πω ότι μας περιορίζει θετικά το γεγονός ότι είμαστε μέλη του χώρου Σένγκεν. Άρα, όποιος εισέρχεται στον χώρο Σένγκεν πρέπει να περάσει από απαραίτητους ελέγχους βιομετρικών, παραδείγματος χάριν, ώστε να επιβεβαιώσουμε ότι αυτοί που έρχονται στην Ευρωπαϊκή Ένωση δεν βρίσκονται σε λίστες απαγορευμένων προσώπων, για παράδειγμα τρομοκρατίας και να μη χρειαστεί να γίνει αυτή η ειδική διαδικασία μετάκλησης αγροτών γης. Είναι ένα παράθυρο που δημιουργεί θέματα ασφαλείας.

Νομοθετήσαμε, όμως, το 2021 τη δημιουργία –κι είμαστε η πρώτη χώρα στην Ευρώπη που το κάνει αυτό- της πενταετούς άδειας εποχικής εργασίας, δίνοντας τη δυνατότητα για πέντε συναπτά έτη, αλλά για εννέα μήνες κάθε φορά, χωρίς δικαίωμα οικογενειακής επανένωσης, χωρίς δικαίωμα πρόσβασης σε πολιτογράφηση, να μπορούν οι εργαζόμενοι να έρχονται, να δουλεύουν εννιά μήνες, να διατηρούν τη σχέση τους με τη χώρα προέλευσης, τους οικογενειακούς και κοινωνικούς δεσμούς τους, με τη βεβαιότητα ότι έχουν μια θεώρηση στο διαβατήριο, που τους επιτρέπει και τη δεύτερη χρονιά και την τρίτη και την τέταρτη και την πέμπτη να ξαναέρθουν στον ίδιο εργοδότη. Αυτό δίνει κι ένα κίνητρο στον εργοδότη να επενδύσει σε αυτό το ανθρώπινο δυναμικό, να το εκπαιδεύσει, γιατί ξέρει ότι θα μπορεί να το χρησιμοποιήσει για πέντε συνεχόμενα χρόνια.

Κλείνοντας την πρωτολογία μου, θέλω να σας πω ότι στόχος της Κυβέρνησης το 2022 είναι να καταθέσουμε έναν νέο κώδικα μετανάστευσης και πολλά από τα γραφειοκρατικά εμπόδια που υπάρχουν -όχι απλώς για τη μετάκληση αγροτών γης, αλλά για κάθε κατηγορία άδειας παραμονής-, όπου είναι περιττά και δεν προσθέτουν σε θέματα ασφάλειας, τα κοιτάμε από μηδενική βάση, με στόχο να αντιμετωπίσουμε συνολικά αυτό το ζήτημα.

Πάντως αναγνωρίζουμε ότι υπάρχει ένα θέμα και σήμερα θέλω να σας πω φέρνουμε για κύρωση στη Βουλή την πρώτη διακρατική συμφωνία, η οποία μας δίνει είκοσι χιλιάδες εργαζόμενους που η Ελλάδα χρειάζεται, στον αγροτικό τομέα.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε Υπουργέ.

Κυρία συνάδελφε, έχετε τον λόγο για τρία λεπτά.

**ΑΓΓΕΛΙΚΗ ΑΔΑΜΟΠΟΥΛΟΥ:** Κύριε Υπουργέ, κατ’ αρχάς θα αναγνωρίσω ότι είναι πολύ θετικό ότι θα φέρετε μια αλλαγή ως προς τον κώδικα μετανάστευσης.

Σε σχέση με την κύρωση του μνημονίου συνεργασίας με το Μπαγκλαντές θέλω να επισημάνω ότι ειδικά για τους προερχόμενους από το Μπαγκλαντές υπάρχει ένα άλλο έντονο πρόβλημα, ότι δεν υπάρχει προξενική αρχή της Ελλάδας στη Ντάκα, με αποτέλεσμα αυτοί οι άνθρωποι να αναγκάζονται να διανύουν χιλιάδες χιλιόμετρα για να πάνε είτε στο Νέο Δελχί ή οπουδήποτε αλλού για να κάνουν όλη αυτή τη διαδικασία με τα χαρτιά. Αυτό, βέβαια, είναι και θέμα Υπουργείου Εξωτερικών. Απλά το επισημαίνω, πρέπει να γίνει η πρεσβεία.

Ως προς τις είκοσι χιλιάδες θέσεις, λυπάμαι πολύ, είναι κάτι, αλλά δεν επαρκούν, γιατί τα κενά είναι γύρω στα πενήντα με εξήντα χιλιάδες εργατικά χέρια από τον Έβρο μέχρι την Κρήτη. Αναφέρατε την πενταετία και το είπατε κι ο ίδιος ότι κάθε χρόνο μετά από το εννιάμηνο πρέπει να φεύγουν. Σέβομαι τους δεσμούς. Βέβαια, ακόμη και η πενταετία δεν τεκμηριώνει δικαίωμα γι’ αυτούς οικογενειακής επανένωσης ώστε να φέρουν την οικογένειά τους ούτε επί μακρόν διαμένοντος. Και επιπλέον, το ότι πρέπει να φεύγουν μετά από τους εννιά μήνες και να πηγαίνουν πίσω και κάθε χρόνο να πρέπει να κάνουν όλη αυτή τη διαδικασία που περιέγραψα στην πρωτολογία μου για τη θεώρηση εισόδου σημαίνει ότι μένουν κενά τα χωράφια, ασυγκόμιστες οι σοδειές, σαπίζουν τα προϊόντα, κλαίνε οι αγρότες.

Έχω πάρα πολλές καταγγελίες τους εδώ στην «Εφημερίδα των Συντακτών» και σε άλλες εφημερίδες, που δεν προλαβαίνω να αναφέρω τι λένε. Λένε πάντως ότι σαπίζουν τα προϊόντα, γιατί λείπουν εργατικά χέρια και αναγκάζονται να μπαίνουν σε αναγκαστική αγρανάπαυση, ακριβώς λόγω της έλλειψης των εργατικών χεριών, υποβάλλουν μόνο το ένα τέταρτο των αιτήσεων, ακριβώς γιατί είναι τόσες οι γραφειοκρατικές διαδικασίες και τόσο χρονοβόρες που δεν θέλουν άλλο να μπουν σε αυτή τη διαδικασία, πλέον του ότι οι θέσεις που προκηρύσσονται είναι ελάχιστες.

Καλούν, λοιπόν, οι άνθρωποι και οι συνεταιρισμοί και όλοι οι αρμόδιοι το Υπουργείο σας και το Υπουργείο Αγροτικής Ανάπτυξης και το Υπουργείο Εργασίας να προβείτε σε διαδικασίες απλοποίησης, σε ένα νομοθετικό πλαίσιο, αφού θα τροποποίησε τον κώδικα. Απλοποιήστε όλες αυτές τις διαδικασίες, καταργήστε την επικύρωση του πιστοποιητικού οικογενειακής κατάστασης, γιατί προκαλεί έξτρα καθυστέρηση. Διότι, επαναλαμβάνω, δείτε το λίγο, δεν είναι ουσιώδες έγγραφο. Ας μείνει η λήψη των βιομετρικών δεδομένων, καμμία αντίρρηση.

Από εκεί και πέρα, όποια χαρτιά δεν χρειάζονται, τουλάχιστον καταργήστε τα και σε ένα πλαίσιο γενικότερης πολιτικής μεταναστευτικής, εφαρμόστε από τη μία απλοποίηση των διαδικασιών πρόσληψης και επαναπρόσληψης και από την άλλη αυτό που κάνουν οι γειτονικές χώρες, μαζική νομιμοποίησή τους, καθιέρωση του επί μακρόν διαμένοντος, για να μην αναγκάζονται να αποχωρούν.

Γιατί πού οδηγεί όλο αυτό το νομοθετικό πλαίσιο εδώ; Τους οδηγεί να πηγαίνουν στις γειτονικές χώρες, κύριε Υπουργέ. Αυτό κάνουν. Όταν φεύγουν μετά από το εννεάμηνο, δεν επιστρέφουν στην Ελλάδα, αλλά πηγαίνουν στις γειτονικές χώρες όπου είναι πιο απλουστευμένο το καθεστώς. Το αποτέλεσμα είναι να ερημώνει, να μαραζώνει κυριολεκτικά ο αγροτικός τομέας κι αυτό να έχει ως αποτέλεσμα, δεδομένου του αυξημένου κόστους παραγωγής λόγω της ακρίβειας και λόγω της έλλειψης των εργατικών χεριών, να μειώνεται η τιμή των προϊόντων και βεβαίως, να μειώνεται και η ποιότητά τους. Οπότε μετά τι κάνει η πολιτεία; Κάνει εισαγωγές.

Είναι απαράδεκτο σε μια χώρα που έχει τόση επάρκεια πρώτων υλών να προβαίνουμε και σε εισαγωγές, γιατί με όλες αυτές τις πολιτικές μαραζώνει ο αγροτικός τομέας.

Εγώ μπορώ να αντιληφθώ και να αναγνωρίσω ότι έχετε καλή πρόθεση. Φροντίστε, λοιπόν, με τα συναρμόδια Υπουργεία να απλοποιήσετε τις διαδικασίες. Δεν είναι θέμα να απευθυνόμαστε τώρα σε ξενοφοβικά ακροατήρια ή σε αυτούς που θέλουν τους μετανάστες. Εδώ μιλάμε γι’ αυτούς, οι οποίοι ενισχύουν και ενδυναμώνουν τον πρωτογενή τομέα, που είναι ένα εθνικό κεφάλαιο για την οικονομία μας.

Με αυτόν τον γνώμονα πρέπει να λειτουργήσετε, προκειμένου αυτοί οι άνθρωποι να έρχονται πιο εύκολα και να μην αποχωρούν και γίνεται όλο αυτό το γαϊτανάκι.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ.

Τον λόγο έχει ο Υπουργός Μετανάστευσης και Ασύλου, κ. Νότης Μηταράκης.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Πράγματι, κυρία συνάδελφε, είναι δεκάδες οι επιστολές των αγροτικών συνεταιρισμών, των ενώσεων των αγροτών, οι οποίες ζητάνε να αυξηθεί ο αριθμός και να απλοποιηθεί η διαδικασία για τη μετάκληση εργατών γης, για την κάλυψη αναγκών που πραγματικά σήμερα υπάρχουν στην αγροτική οικονομία. Είναι κάτι που έχουμε συζητήσει αρκετές φορές στην Αίθουσα της Ολομέλειας.

Να πω κατ’ αρχάς ότι η διμερής συμφωνία που θα συζητήσουμε σήμερα το απόγευμα στην αρμόδια Διαρκή Επιτροπή δεν έχει στόχο να καλύψει όλες τις ανάγκες. Στόχος είναι να καλυφθούν οι ανάγκες από πολλαπλές χώρες προέλευσης, με πολλαπλές αντίστοιχες συμφωνίες.

Κι επίσης, ήθελα να σας πω ότι ο στόχος μας σε αυτή τη διαδικασία στήριξης της νόμιμης μετανάστευσης στον αντίποδα της παράνομης μετανάστευσης, που έχει κυριαρχήσει στη χώρα μας τις προηγούμενες δεκαετίες, είναι να έρχονται εργαζόμενοι, οι οποίοι θα μείνουν για έναν συγκεκριμένο αριθμό ετών, θα μείνουν στην αγροτική παραγωγή για έναν αριθμό μηνών ανά έτος, όπως προβλέπει η ευρωπαϊκή οδηγία για τους εποχικούς εργαζόμενους. Και εννιά μήνες είναι ένα πολύ μεγάλο διάστημα για να καλύψει τις ανάγκες των εργοδοτών στον αγροτικό τομέα, αλλά και σε άλλους τομείς της οικονομίας όπου χρησιμοποιούνται εποχικοί εργαζόμενοι.

Να τονίσω ότι στην πενταετή άδεια αυτή η διαδικασία που περιγράψατε δεν επαναλαμβάνεται. Έχει μία θεώρηση. Αυτή η μία θεώρηση δεν θα επανέλθει στην πρεσβεία τη δεύτερη, τρίτη, τέταρτη και πέμπτη χρονιά ούτε θα υποβάλει κάποιο έγγραφο πουθενά. Με την πρώτη του αίτηση θα πάρει μια άδεια παραμονής, η οποία έχει διάρκεια πέντε έτη, με τη διευκρίνιση ότι δεν επιτρέπεται η παραμονή στην Ελλάδα πάνω από εννέα μήνες σε ένα ημερολογιακό έτος. Αλλά θα φύγει νόμιμα, μπορεί να φύγει και περισσότερες φορές το έτος, θα επιστρέψει στη χώρα του, θα διατηρήσει τη ρίζα του στον τόπο προέλευσής του και αυτό τον διευκολύνει, όταν τελειώσει αυτή η πενταετία, όταν επιστρέψει στον τόπο του, να μην έχει χάσει αυτή την κοινωνική και οικογενειακή σχέση.

Διότι ο στόχος μας δεν είναι να δημιουργήσουμε μια μόνιμη μετανάστευση προς τη χώρα μας. Ο στόχος μας είναι να καλύψουμε τις ανάγκες της ελληνικής οικονομίας, δίνοντας ένα σημαντικό οικονομικό ωφέλημα σε αυτούς τους εργαζόμενους, που τους επιτρέπει στο τέλος της περιόδου να επιστρέψουν στις χώρες τους και να μπορέσουν να συνεχίσουν τη ζωή τους.

Να τονίσω ότι ο νέος κώδικας μετανάστευσης θα έρθει για να αντιμετωπίσει πολλά γραφειοκρατικά εμπόδια, που πράγματι υπάρχουν. Σήμερα οι νέες τεχνολογίες μάς επιτρέπουν πολλά πράγματα να γίνονται πολύ πιο γρήγορα, χωρίς τη χρήση, παραδείγματος χάριν πιστοποιητικών, τα οποία πιθανώς πλέον να μην παράγουν κάποια αξία. Αυτό το συγκεκριμένο που είπατε έχω ήδη ζητήσει από τους νομικούς μου συνεργάτες να δουν αν είναι απαραίτητο ως πιστοποιητικό.

Και πλέον, ξέρετε, πολλές διαδικασίες που παλιά απαιτούσαν πολλά ταξίδια του αιτούντα προς τις ελληνικές αρχές, με τη χρήση ψηφιακής τεχνολογίας -και στις νέες πλατφόρμες ήδη το χρησιμοποιούμε για τους κατά παρέκκλιση εργάτες γης-, μπορούμε πλέον να τις καλύψουμε αυτόματα. Και αυτό θα βοηθήσει και τις προξενικές αρχές, που ήδη προχωρούν στη χρήση νέας τεχνολογίας, να αντιμετωπίσουν τέτοια εμπόδια.

Εν κατακλείδι, το Υπουργείο Μετανάστευσης και Ασύλου, αλλά και όλα τα συναρμόδια Υπουργεία, ειδικά το Αγροτικής Ανάπτυξης, αναγνωρίζουμε ότι υπάρχει ανάγκη -όχι φέτος, αλλά κάθε χρόνο υπάρχει ανάγκη- για εργάτες γης και λαμβάνουμε τα νόμιμα μέτρα ώστε αυτοί οι εργάτες γης να μπορούν να έρθουν με τον πιο απλό δυνατόν τρόπο στη χώρα.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Κυρίες και κύριοι συνάδελφοι, θα ήθελα να σας ενημερώσω ότι η πρώτη με αριθμό 904/12-7-2022 επίκαιρη ερώτηση πρώτου κύκλου του Βουλευτή Β1΄ Βόρειου Τομέα Αθηνών του Συνασπισμού Ριζοσπαστικής Αριστεράς κ. Κωνσταντίνου Ζαχαριάδη προς τον Υπουργό Εσωτερικών, με θέμα: «Άμεσες απαντήσεις για την περίπτωση της αμφιλεγόμενης και αδιαφανούς διαδικασίας της τιμητικής πολιτογράφησης του κ. Γιασάμ Αγιαβέφε», δεν θα συζητηθεί κατόπιν συνεννόησης.

Επίσης, η δεύτερη με αριθμό 914/18-7-2022 επίκαιρη ερώτηση πρώτου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Οικονομικών, με θέμα: «Άδικη η εξαίρεση του πρωτογενή τομέα από την προσαυξημένη έκπτωση δαπανών για ψηφιοποίηση, ενέργεια και πράσινη οικονομία», δεν θα συζητηθεί κατόπιν συνεννόησης.

Η πρώτη με αριθμό 910/15-7-2022 επίκαιρη ερώτηση δεύτερου κύκλου του Βουλευτή Δωδεκανήσου του Συνασπισμού Ριζοσπαστικής Αριστεράς κ. Νεκτάριου Σαντορινιού προς την Υπουργό Πολιτισμού και Αθλητισμού, με θέμα: «Να υλοποιηθούν άμεσα οι υποσχέσεις δήμου και περιφέρειας για το κλειστό γυμναστήριο Αρχαγγέλου», δεν θα συζητηθεί λόγω κωλύματος του Βουλευτή.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Πριν προχωρήσουμε στο προγραμματισμένο προς συζήτηση νομοσχέδιο, θα διακόψουμε για περίπου δέκα λεπτά και αμέσως μετά συνεχίζουμε.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Μετανάστευσης και Ασύλου: «Εθνικό Σύστημα Επιτροπείας και Πλαίσιο Φιλοξενίας Ασυνόδευτων Ανηλίκων».

Η Διάσκεψη των Προέδρων αποφάσισε στη συνεδρίασή της στις 14 Ιουλίου 2022 τη συζήτηση του νομοσχεδίου σε μία συνεδρίαση εν συνόλω επί της αρχής, των άρθρων και των τροπολογιών.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Το σώμα συμφώνησε.

Τον λόγο έχει η εισηγήτρια της Νέας Δημοκρατίας κ. Διονυσία- Θεοδώρα Αυγερινοπούλου για δεκαπέντε λεπτά.

Κυρία συνάδελφε, έχετε τον λόγο.

**ΔΙΟΝΥΣΙΑ - ΘΕΟΔΩΡΑ ΑΥΓΕΡΙΝΟΠΟΥΛΟΥ:** Ευχαριστώ πολύ, κυρία Πρόεδρε.

Εάν χρειαστώ ένα-δύο λεπτά περισσότερα, να μου τα αφαιρέσετε από τη δευτερολογία μου.

Κυρίες και κύριοι συνάδελφοι, τα παιδιά είναι το μέλλον μας. Η προστασία των παιδιών μας είναι ηθικά και νομικά ένας εκ των υπέρτατων σκοπών μας. Ειδική φροντίδα χρήζουν τα παιδιά τα οποία, σε κάποιο σημείο της ζωής τους από τις συνθήκες, βρέθηκαν χωρίς τους γονείς, τους συγγενείς ή έστω κάποιον κηδεμόνα. Για τα ασυνόδευτα ανήλικα που δεν βρίσκονται υπό την προστασία κάποιου δικού τους προσώπου, σύμφωνα με τις γενικές αρχές του δικαίου στη χώρα μας, γονέας γίνεται το κράτος. Ο δε Αστικός Κώδικας προβλέπει τον ορισμό επιτρόπου για κάθε ανήλικο υπό αυτές τις συνθήκες.

Λόγω των γεωπολιτικών εξελίξεων και των μεταναστευτικών ροών, αυτή η ανάγκη προστασίας έχει ενταθεί ακόμη περισσότερο για τα ασυνόδευτα ανήλικα που βρίσκονται στην πατρίδα μας και προέρχονται από τρίτες χώρες ή είναι άλλης ιθαγένειας. Πρόκειται για παιδιά χωρισμένα από την οικογένειά τους, για παιδιά εγκαταλελειμμένα, παραμελημένα ή ακόμα και κακοποιημένα παιδιά.

Γι’ αυτά τα παιδιά το νομοσχέδιο το οποίο εισηγούμαστε σήμερα δημιουργεί το κατάλληλο και επαρκώς προστατευτικό και παιδοκεντρικό νομικό πλαίσιο για την προστασία τους.

Κυρίες και κύριοι συνάδελφοι, πριν προχωρήσουμε στη συζήτηση του προτεινόμενου νομοσχεδίου, θα ήθελα να σας ζητήσω να προσεγγίσουμε το νομοσχέδιο και να το κρίνουμε, έχοντας ένα ακόμα ερώτημα στο μυαλό μας: Αν το δικό μας παιδί, για λόγους που είναι υπεράνω από εμάς, βρισκόταν μόνο του σε μια ξένη χώρα και εμείς δεν μπορούσαμε να του προσφέρουμε καμμία βοήθεια από μακριά, πώς θα θέλαμε να του φερθούν, πώς να το φροντίσουν;

Να ρωτήσουμε, λοιπόν, τον εαυτό μας πώς θα θέλαμε το ξένο κράτος να αντιμετωπίσει το δικό μας παιδί, τι βαθμό προστασίας θα θέλαμε να του προσφέρει και με αυτό το ηθικό κριτήριο, παράλληλα με τα τεχνοκρατικά, ας προσεγγίσουμε και ας κρίνουμε την καταλληλότητα του προτεινόμενου νομοσχεδίου.

Αποτελεί, πλέον, κοινό τόπο ότι το υφιστάμενο εθνικό σύστημα επιτροπείας των ασυνόδευτων ανηλίκων δεν επαρκεί. Το θεσμικό και νομικό σύστημα το οποίο δημιούργησε ο ν.4554/2018 της κυβέρνησης ΣΥΡΙΖΑ, σύμφωνα με τα ευρωπαϊκά και διεθνή ανθρωπιστικά κείμενα, κρίθηκε ανεπαρκές. Ο νόμος αυτός δεν μπόρεσε να τύχει εφαρμογής μέχρι σήμερα, λόγω δομικών αδυναμιών του ρυθμιστικού πλαισίου και του εφαρμοστικού του πλάνου. Ο ΣΥΡΙΖΑ δεν φρόντισε να τον εφαρμόσει ούτε να τον διορθώσει ούτε να θεσμοθετήσει, ως όφειλε, το κατάλληλο πλαίσιο προστασίας για τα ασυνόδευτα παιδιά.

Η αμέλεια της κυβέρνησης του ΣΥΡΙΖΑ να θεσπίσει ένα κατάλληλο πλαίσιο προστασίας για τα ασυνόδευτα παιδιά είχε καταστήσει τη χώρα μας ευάλωτη σε καταγγελίες για λόγους μη συμμόρφωσης με το ευρωπαϊκό, κυρίως, δίκαιο.

Τα διεθνή κείμενα είναι σαφή ως προς τις απαιτήσεις τους. Η πλαισίωση των ασυνόδευτων παιδιών υπό την έννοια της εκπροσώπησής τους και της άσκησης επιμέλειας ευθυγραμμίζεται με τις γενικές αρχές της Διεθνούς Σύμβασης για τα Δικαιώματα του Παιδιού. Η Επιτροπή για τα Δικαιώματα του Παιδιού του ΟΗΕ επισημαίνει πως τα κράτη θα πρέπει να ορίζουν έναν επίτροπο ή σύμβουλο, όταν ένα παιδί εντοπίζεται ως ασυνόδευτο ή χωρισμένο και να διατηρούν το καθεστώς επιτροπείας μέχρι την ενηλικίωση του παιδιού ή την αποχώρησή του από τη δικαιοδοσία του κράτους.

Τη σχετική ανάγκη έχουν υπογραμμίσει επανειλημμένα και οι Ευρωπαίοι Συνήγοροι του Παιδιού.

Η επιτροπή του ΟΗΕ, περαιτέρω, σχολίασε τις καθυστερήσεις στην υλοποίηση του θεσμού και προέτρεψε την Ελλάδα για την άμεση εφαρμογή ενός συστήματος επιτροπείας και αναδοχής των ασυνόδευτων παιδιών. Η δε Ευρωπαϊκή Επιτροπή, έχει ενημερώσει το Υπουργείο Μετανάστευσης και Ασύλου ότι έχει ξεκινήσει νέα διαδικασία επί παραβάσει.

Αντικρίζοντας αυτή τη θλιβερή πραγματικότητα, ο ίδιος ο Πρωθυπουργός της χώρας, κ. Κυριάκος Μητσοτάκης, ήταν εκείνος που ανέλαβε πρωτοβουλία και έθεσε τα απροστάτευτα και ευάλωτα αυτά παιδιά υπό την προστασία του. Με εντολή του ίδιου του Πρωθυπουργού, φτιάχτηκε η ειδική γραμματεία Προστασίας Ασυνόδευτων Ανηλίκων, για να τους αποδώσει το υψηλότερο δυνατό επίπεδο προστασίας. Αυτό, παρά τω Πρωθυπουργώ.

Τη δική του πρωτοβουλία συνεχίζει και το παρόν νομοσχέδιο το οποίο σχεδιάζει ένα αρραγές σύστημα προστασίας για κάθε ασυνόδευτο ανήλικο που βρίσκεται στη χώρα μας. Το προτεινόμενο σχέδιο νόμου αποπειράται να θέσει τα θεμέλια για έναν ισχυρό θεσμό επιτροπείας, ο οποίος θα διακρίνεται από αποτελεσματικότητα, προσαρμοστικότητα, διαφάνεια και λογοδοσία.

Θέτει το πλαίσιο για τους κανόνες και τις διαδικασίες που διέπουν το σύστημα φιλοξενίας των ασυνόδευτων ανηλίκων, υιοθετώντας μία προσέγγιση παιδοκεντρική, βασισμένη στον σεβασμό των δικαιωμάτων του παιδιού και στην προστασία της παιδικής ηλικίας. Γι’ αυτό και καθίσταται απαραίτητη, πλέον, η προτεινόμενη αναμόρφωση του ρυθμιστικού πλαισίου της Επιτροπείας Ασυνόδευτων Ανηλίκων, ώστε, πρώτον, να διαμορφωθεί αυτό το ολοκληρωμένο και λειτουργικό σύστημα επιτροπείας στο σύνολό του και δεύτερον, να τεθεί για πρώτη φορά το πλαίσιο για τους κανόνες και τις διαδικασίες που διέπουν το σύστημα φιλοξενίας και συνοδείας των ασυνόδευτων ανηλίκων.

Ήδη, από το πρώτο άρθρο του νομοσχεδίου τίθεται αυτός ο σκοπός, με γνώμονα τη διασφάλιση του βέλτιστου συμφέροντος του ασυνόδευτου ανηλίκου και την προάσπιση των δικαιωμάτων και των εννόμων συμφερόντων του. Είναι ένα σύστημα, όπως είπαμε, παιδοκεντρικό που εγγυάται την προστασία της παιδικής ηλικίας.

Ως Επιτροπεία Ασυνόδευτου Ανηλίκου ορίζεται ο θεσμός που αποβλέπει στην προστασία των προσωπικών και περιουσιακών συμφερόντων του ασυνόδευτου ανηλίκου, μέσω της εγκαθίδρυσης, οιονεί οικογενειακής σχέσης, που αναπληρώνει την γονική μέριμνα του ασυνόδευτου ανηλίκου, η οποία λείπει ή δεν ασκείται για λόγους πραγματικούς ή νομικούς.

Η ειδική γραμματεία Προστασίας Ασυνόδευτων Ανηλίκων διαθέτει ένα μεγάλο εύρος αρμοδιοτήτων, το οποίο ξεκινά από τη μέριμνα για την αναζήτηση των μελών της οικογένειας του ανήλικου εντός του πλαισίου της αρχής της οικογενειακής ενότητας, την παραπομπή και τη συνοδεία τους σε κατάλληλα κέντρα φιλοξενίας, τη διαχείριση των αιτημάτων στέγασης, αλλά και τον έλεγχο της εφαρμογής των προδιαγραφών λειτουργίας αυτών των κέντρων φιλοξενίας.

Ακόμα, έχει την παρακολούθηση και την τακτική αξιολόγηση της ποιότητας των υπηρεσιών που παρέχονται από τα κέντρα φιλοξενίας ασυνόδευτων ανηλίκων, τη βελτίωση της ποιότητας των παρεχόμενων υπηρεσιών, τη διασφάλιση της από κοινού στέγασης και συμβίωσης των αδελφιών, τη μέριμνα και τη μετεγκατάσταση των ανηλίκων σε άλλα κράτη, τη συνεργασία με τους διεθνείς οργανισμούς και την ευαισθητοποίηση του κοινού και την ανάπτυξη εθελοντικών δράσεων.

Με την προσεκτική ανάγνωση αυτού του άρθρου θα πρέπει να αρθούν πολλές από τις επιφυλάξεις των κομμάτων της Αντιπολίτευσης, καθώς φαίνεται ο ουσιαστικός ρόλος που διαδραματίζει η ειδική γραμματεία, που είναι ένας κατ’ εξοχήν δημόσιος φορέας.

Επίσης, προβλέπεται ο ρόλος της ειδικής γραμματείας ως προς την εύρεση κατάλληλου επιτρόπου για τον ανήλικο, τη μέριμνα που πρέπει να δείχνει για την απρόσκοπτη άσκηση της επιτροπείας, αλλά και τη συνεργασία με τις αρμόδιες υπηρεσίες και φορείς του Υπουργείου Εργασίας και Κοινωνικών Υποθέσεων και την ένταξη των ασυνόδευτων ανηλίκων στο Εθνικό Σύστημα Αναδοχής.

Ορίζεται η εθνική στρατηγική για την προστασία ασυνόδευτων ανηλίκων ως ένα σημαντικό εργαλείο, η οποία καταρτίζεται από την ειδική γραμματεία κάθε πέντε χρόνια, ενώ συνοδεύεται και από ετήσια σχέδια δράσης, καθώς και από τους δείκτες αντίκτυπου και αποτελεσματικότητας.

Ορίζονται οι λειτουργίες της επιτροπείας οι οποίες είναι τρεις και αφορούν στην επιμέλεια του ανήλικου, στην εκπροσώπησή του σε διαδικασίες ενώπιον αρχών και, εφόσον χρειάζεται, στη συνδρομή του σε περιουσιακά ζητήματα. Ειδικότερα, τα θέματα επιμέλειας περιλαμβάνουν, μεταξύ άλλων, και θέματα στέγασης, ιατρικής φροντίδας, μόρφωσης και εκπαίδευσης, καθημερινής φροντίδας, όπως θέματα διατροφής, ένδυσης, ψηφιακής διαπαιδαγώγησης, αλλά και πλέον εξειδικευμένα και σοβαρά θέματα υγείας και άλλα.

Προβλέπεται ειδική ρύθμιση για τη διαδικασία επιλογής και ορισμού του επιτρόπου και τη λήξη της επιτροπείας, ενώ γίνεται και σαφής αναφορά στην αρμόδια αρχή για την επιτροπεία. Ως τέτοια ορίζεται η μονάδα θεσμικής προστασίας της ειδικής γραμματείας Προστασίας Ασυνόδευτων Ανηλίκων, ενώ τα όργανα της επιτροπείας ασυνόδευτων ανηλίκων είναι ο εισαγγελέας, ο επίτροπος, ο εντεταλμένος επιτροπείας και το Συμβούλιο Επιτροπείας Ασυνόδευτων Ανηλίκων.

Στο νομοσχέδιο τίθεται για πρώτη φορά το πλαίσιο φιλοξενίας των ασυνόδευτων ανηλίκων. Συγκεκριμένα τίθεται για πρώτη φορά το πλαίσιο κανόνων για τη λειτουργία των κέντρων φιλοξενίας ασυνόδευτων ανηλίκων και των εποπτευομένων διαμερισμάτων ημιαυτόνομης διαβίωσης, για τους ανηλίκους που έχουν συμπληρώσει το δέκατο έκτο έτος της ηλικίας τους.

Θεσπίζεται το Εθνικό Μητρώο Προστασίας Ασυνόδευτων Ανηλίκων, για μία ολοκληρωμένη και συνολική καταγραφή των στοιχείων των ανηλίκων για τις επιχειρησιακές ανάγκες της ειδικής γραμματείας, στο πλαίσιο άσκησης των αρμοδιοτήτων της.

Ορίζεται με διαφάνεια ποια είναι η διαδικασία διαχείρισης αιτημάτων στέγασης, την οποία επιλαμβάνεται η μονάδα διαχείρισης αιτημάτων στέγασης και μετεγκαταστάσεων και περαιτέρω, θεσπίζεται ο εθνικός μηχανισμός επείγουσας ανταπόκρισης, ως λειτουργία της ειδικής γραμματείας για τον εντοπισμό και την άμεση παροχή προστασίας και φροντίδας των ασυνόδευτων ανηλίκων που βρίσκονται σε αστεγία ή σε επισφαλείς συνθήκες διαβίωσης.

Ο μηχανισμός της επείγουσας ανταπόκρισης –αυτός που θεσμοθετούμε τώρα με το νομοσχέδιο- έχει εντοπίσει και έχει βγάλει από την αστεγία μέσα σε έναν χρόνο χίλια επτακόσια παιδιά. Είναι μετρήσιμη, πολύ σημαντική δουλειά, που κάνει το Υπουργείο.

Στην περίπτωση του μηχανισμού επισημαίνεται ότι ο ίδιος ανήλικος ή ένας πολίτης ή ένας φορέας ή μία αρχή μπορούν να καλέσουν στην τηλεφωνική γραμμή και να δηλώσουν ότι ένας ανήλικος βρίσκεται σε συνθήκες έλλειψης στέγασης ή επισφαλείς συνθήκες. Ο μηχανισμός επιλαμβάνεται αμέσως και επικοινωνεί με ομάδες παιδικής προστασίας και με τις ελληνικές αρχές, προκειμένου να εντοπίσουν τον ανήλικο και να του παρέχουν άμεσα υπηρεσίες. Ο μηχανισμός αποσκοπεί στην καταπολέμηση του φαινομένου των «αόρατων» παιδιών και των παιδιών σε κίνδυνο ή επισφάλεια. Στην πράξη συνιστά την επιχειρησιακή εφαρμογή της νομοθετικής κατάργησης προστατευτικής φύλαξης και τη συνέχεια της πρωτοβουλίας του Πρωθυπουργού να μη μείνει κανένα παιδί μόνο.

Τέλος, για πρώτη φορά, θεσπίζονται και οι φορείς και οι διαδικασίες παροχής υπηρεσιών συνοδείας ασυνόδευτων ανηλίκων, όπου το εξειδικευμένο προσωπικό θα αναλαμβάνει και θα συνοδεύει τους ανηλίκους από ένα σημείο της χώρας σε άλλο, υπό τον συντονισμό της μονάδας διαχείρισης αιτημάτων στέγασης και μετεγκαταστάσεων της ειδικής γραμματείας.

Με την εφαρμογή αυτού του νομοσχεδίου «παίρνουμε τα παιδιά από το χέρι», αμέσως μόλις εισέρχονται στη χώρα μας. Τα συνοδεύουμε, τους βρίσκουμε κατοικία, φροντίδα, καθημερινή διατροφή και ένδυση, ένταξη στο σύστημα υγείας και εκπαίδευσης και φροντίζουμε για την επανένωση της οικογένειας είτε με αδέλφια είτε με άλλα μέλη της οικογένειας, εφόσον υπάρχουν. Και εάν πλέον δεν έχουν κανέναν δικό τους στην Ελλάδα ή όπου αλλού, που να μπορεί να τα φροντίσει και είναι μικρότερης ηλικίας, φροντίζουμε και τη συμπερίληψή τους στο σύστημα αναδοχής, όπως ακριβώς και για τα παιδιά που έχουν την ελληνική ιθαγένεια και που βρίσκονται υπό δυσχερείς συνθήκες και δεν μπορεί να τα αναλάβει η οικογένειά τους.

Σε αυτό το νομοσχέδιο περνάμε με επιτυχία τόσο τα αυστηρά τεχνοκρατικά κριτήρια που θέτουν οι ευρωπαϊκοί, διεθνείς και ελληνικοί θεσμοί, όσο και τα κριτήρια που θέτει ο καθένας από εμάς, ο κάθε γονέας, εκείνα τα κριτήρια της φροντίδας και της αγάπης για τα ασυνόδευτα παιδιά, που είναι παιδιά όλων μας!

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εμείς ευχαριστούμε, κυρία συνάδελφε.

Τον λόγο έχει τώρα εκ μέρους του ΣΥΡΙΖΑ η κ. Φωτίου.

**ΘΕΑΝΩ ΦΩΤΙΟΥ:** Το παρόν νομοσχέδιο, που θα ψηφίσει σήμερα πάλι μόνη της η Νέα Δημοκρατία, αφορά σε ένα εξαιρετικό θέμα, κρίσιμο για τη ζωή των ασυνόδευτων ανηλίκων προσφυγόπουλων στη χώρα μας. Αφορά στο ποιος θα αντικαθιστά την οικογένειά τους για όσον καιρό είναι ανήλικα και βρίσκονται στη χώρα μας.

Αυτή τη φροντίδα παγίως την αναλαμβάνει το κράτος με τον επίτροπο που ορίζει μέσα από ένα ενιαίο δημόσιο σύστημα παιδικής προστασίας με κοινούς κανόνες, όρους και προϋποθέσεις για όλα τα παιδιά, Ελληνόπουλα και ξένα. Αυτό, ακριβώς, ρυθμίζει ένας νόμος επιτροπείας.

Η χώρα μας ψήφισε τον πρώτο νόμο της επιτροπείας, τον ν.4554 τον Ιούλιο του 2018 -πιο μπροστά δεν υπήρχε τίποτα- έναν νόμο που έτυχε εξαιρετικών εγκωμίων από διεθνείς φορείς ως καινοτόμος, απλός και πλήρης. Θα τον καταθέσω στα Πρακτικά. Αυτόν καταργείτε σήμερα.

Ο νόμος συντάχθηκε από το Υπουργείο Εργασίας και Κοινωνικής Αλληλεγγύης σε συνεργασία με το ΕΚΚΑ που από το 2003 είναι υπεύθυνο για τα ασυνόδευτα ανήλικα. Τον Ιανουάριο του 2019 ξεκίνησε από τη δική μας κυβέρνηση ένα μεταβατικό πρόγραμμα επιτροπείας σε συνεργασία με την Ύπατη Αρμοστεία του ΟΗΕ, μέχρι να αρχίσει να υλοποιείται το εθνικό πρόγραμμα του ν.4554/2018.

Η Νέα Δημοκρατία, βέβαια, ανέκοψε αυτή την πορεία. Αρνήθηκε να εφαρμόσει τον νόμο του ΣΥΡΙΖΑ, διότι επεφύλασσε άλλα σχέδια για τα ασυνόδευτα ανήλικα. Επιθυμούσε να απαλλαγεί από αυτά και σε πρώτη φάση να φιλοτεχνήσει το φιλόστοργο προφίλ του κ. Μητσοτάκη.

Το 2019 αποσπά από το Υπουργείο Εργασίας και Κοινωνικών Υποθέσεων τα προσφυγόπουλα και τα μεταφέρει στο Πρωθυπουργικό Γραφείο. Το έχετε δει αυτό σε καμμία χώρα;

Συγχρόνως, ο κ. Χρυσοχοΐδης –που είχε τότε την ευθύνη των μεταναστών και προσφύγων- εκδίδει τον επαίσχυντο νόμο, ο οποίος χωρίζει τα ανήλικα σε δεκαπέντε ετών άνω και κάτω και ισχύει μέχρι σήμερα, δεν τον καταργήσατε. Στόχος του είναι να απελαύνει με διαδικασίες fast track σε δήθεν ασφαλείς χώρες τα παιδιά άνω των δεκαπέντε ετών. Γιατί; Γιατί το 85% των ανηλίκων είναι αγόρια και άνω των δεκαπέντε ετών, γι’ αυτό.

Στη διαβούλευση του παρόντος νομοσχεδίου όλοι οι φορείς ζήτησαν να παραμείνουν τα παιδιά σε επιτροπεία μέχρι τα είκοσι ένα τους χρόνια. Από το 2020 τα ασυνόδευτα ανήλικα προσφυγόπουλα εντάσσονται στην ειδική γραμματεία και μετά στο Υπουργείο Μετανάστευσης και Ασύλου που επανιδρύετε.

Αρνηθήκατε να εφαρμόσετε τον νόμο του ΣΥΡΙΖΑ επί τρία χρόνια. Μάλιστα, πριν από έναν μήνα τον εντάξατε στον κώδικα για τη διεθνή προστασία πολιτών τρίτων χωρών. Ολόκληρο τον νόμο, τον δικό μας, τον εντάξατε στο άρθρο 66 του ν.4939, δηλαδή στις 10-6-2022, ούτε έναν μήνα πριν. Σήμερα τον καταργείτε. Τέτοιες γελοιότητες!

Στις 28-6-2022, πριν λίγες μέρες, η επιτροπή του ΟΗΕ για τα Δικαιώματα του Παιδιού σε πόρισμά της εκδίδει και επισημαίνει -αυτό που μου κουνάει η κ. Βούλτεψη, είναι γι’ αυτούς- τα εξής και ακούστε τι λέει το πόρισμα: «Την καθυστέρηση της Ελλάδας μέχρι σήμερα στην εφαρμογή του θεσμού της επιτροπείας» και λέει τη λέξη «activation» που θα πει ενεργοποίηση, δηλαδή ενεργοποίηση υπάρχοντος νόμου, κυρία Βούλτεψη, και ήταν ο δικός μας που δεν ενεργοποιείτε και γι’ αυτό σας κατηγορεί το πόρισμα του ΟΗΕ.

Αυτές τις ημέρες η κ. Βούλτεψη εφηύρε ότι ο νόμος είναι ανεφάρμοστος και γι’ αυτό ο ΣΥΡΙΖΑ δεν εξέδωσε τη δευτερεύουσα νομοθεσία. Θα καταθέσω στη Βουλή όλο αυτό το πακέτο των εξήντα σελίδων με πέντε ΚΥΑ και ΥΑ, με όλες τις απαραίτητες ΚΥΑ και ΥΑ που έπρεπε να εκδώσουμε, για να εφαρμοστεί ο νόμος.

Θα τις καταθέσω, διότι είναι: η ΚΥΑ για τη λειτουργία Εποπτικού Συμβουλίου Επιτροπείας Ασυνόδευτων ΦΕΚ 2890/2019, ΚΥΑ για τα προσόντα, προκειμένου να οριστεί κάποιος επαγγελματίας επίτροπος ΦΕΚ 2558/2019, ΥΑ για το Μητρώο Ασυνόδευτων Ανηλίκων ΦΕΚ 2474/2019, Μητρώο - Κέντρο Φιλοξενίας Ασυνόδευτων Ανηλίκων 2399/2019, ΚΥΑ για ταυτοποίηση και προσδιορισμό ανηλικότητας ΦΕΚ 2219/2019. Διαβάστε τα.

Με το παρόν νομοσχέδιο, το κράτος αποποιείται των ευθυνών του για τα ασυνόδευτα και καταπατά τα δικαιώματά τους, επειδή τα θεωρεί πρωτίστως πρόσφυγες και μετανάστες και όχι ανήλικα παιδιά.

Στο άρθρο 3 εισάγει νέες διακρίσεις σε άστεγα ασυνόδευτα και στεγασμένα ασυνόδευτα.

Εξαιρεί, επίσης, την επιτροπεία τους από το ενιαίο δημόσιο σύστημα παιδικής προστασίας που στα Ελληνόπουλα παρέχεται πάντα από το Υπουργείο Εργασίας και Κοινωνικών Υποθέσεων και το ΕΚΚΑ.

Εντάσσει την επιτροπεία των ασυνόδευτων ανηλίκων στο Υπουργείο Μετανάστευσης και Ασύλου, που είναι ένα Υπουργείο με πλήρη έλλειψη εμπειρίας, επιστημονικής γνώσης και τεχνογνωσίας ως προς την παιδική προστασία και που λειτουργεί –ακούστε- με σαράντα οκτώ μετακλητούς διεθνών φορέων και δώδεκα υπαλλήλους. Σαράντα οκτώ μετακλητούς διεθνών φορέων!

Το γεγονός αυτό, δυστυχώς, αποτυπώνεται σε αυτό το εγκληματικό νομοσχέδιο, διότι, πρώτον, η επιτροπεία δεν ανατίθεται σε έναν δημόσιο φορέα, όπως το ΕΚΚΑ, αλλά σε πλήθος φορέων κάθε λογής, όπως σωματεία, ΑΜΚΕ, ΟΤΑ, ενώσεις πολιτών και κυρίως ΜΚΟ, χωρίς να απαιτείται από αυτούς ούτε προηγούμενη πείρα ούτε καν να διαθέτουν το κατάλληλο προσωπικό, αφού μπορούν να το προσλάβουν μετά την έγκρισή τους ως Φορείς Παροχής Υπηρεσιών Επιτροπείας (ΦΠΥΕ).

Ακόμη και ένα σωματείο που λειτουργεί μια κατασκήνωση μπορεί να ζητήσει να χρηματοδοτηθεί από εθνικούς πόρους ή το ΑΜΘκαι να γίνει ΦΠΥΕ για ασυνόδευτα ανήλικα. Η έγκριση χρηματοδότησης ισούται, δηλαδή, με επιλογή χωρίς κριτήρια και προαπαιτούμενα –άρθρο 14.

Δεν υπάρχει όριο στα παιδιά που αναλαμβάνει ένας ΦΠΥΕ. Και χίλια; Χίλια! Η ΦΠΥΕ απλώς αναθέτουν σε υπαλλήλους τους το ρόλο του εντεταλμένου επιτροπείας -προσέξτε, αυτοί είναι οι εντεταλμένοι επιτροπείας- και ο καθένας τους μπορεί να επιτροπεύει μέχρι δεκαπέντε παιδιά. Οι ΦΠΥΕ, αφού ανέθεσαν και στους εντεταλμένους επιτροπείας, αναθέτουν σε άλλους υπαλλήλους τους τον συντονισμό τώρα των εντεταλμένων επιτροπείας, γιατί είναι τόσο μπερδεμένη όλη η ιστορία που χρειαζόμαστε και συντονιστές.

Προβλέπεται έως δεκαπέντε παιδιά ανά συντονιστή, δηλαδή κάθε συντονιστής μπορεί να επιτροπεύει, να βλέπει δηλαδή, διακόσια είκοσι πέντε παιδιά –αυτό είναι το χάος!- και μόνο προσόν που απαιτείται είναι ένας χρόνος εμπειρία σε θέματα παιδικής προστασίας.

Σε όλον αυτόν τον κυκεώνα δεν υπάρχει πουθενά η λέξη «επίτροπος». Δεν είναι τυχαίο. Στον νόμο του ΣΥΡΙΖΑ ο επίτροπος ήταν φυσικό πρόσωπο, επιλεγόταν με αυστηρά κριτήρια από το ΕΚΚΑ και είχε εργασιακή σχέση νομικού προσώπου ιδιωτικού δικαίου με συγκεκριμένη σύμβαση και σαφή σχέση εργασίας.

Όλοι οι φορείς εκφράζουν σοβαρές ενστάσεις για την έλλειψη ειδικής γνώσης και επαγγελματικής εμπειρίας των εμπλεκομένων στην επιτροπεία και για το γεγονός ότι, αντί για εμπειρία, αρκεί η απλή εγγραφή στο μητρώο μελών των ΜΚΟ. Προσέξτε, με την εγγραφή στο μητρώο ΜΚΟ αμέσως έχεις και εμπειρία.

Ο εντεταλμένος επιτροπείας δεν υποχρεούται να επισκέπτεται τουλάχιστον μια φορά την εβδομάδα τον ανήλικο που επιτροπεύει ούτε να διαμένει σε κοντινή απόσταση ούτε να καταθέτει αναφορές όποτε βλέπει τον ανήλικο, όπως προέβλεπε ο νόμος του ΣΥΡΙΖΑ, ακριβώς γιατί αυτή είναι η μεγάλη πρωτοτυπία του νόμου του ΣΥΡΙΖΑ.

Ο νόμος προέβλεπε ένα τριμερές πληροφοριακό σύστημα στο ΕΚΚΑ –έτρεχε κάθε μέρα- που διασταύρωνε κάθε ώρα το μητρώο των ασυνόδευτων, το μητρώο των δομών και το μητρώο των επιτρόπων. Έτσι, το κράτος ήξερε πού βρίσκεται το παιδί, από ποιον επιτροπεύεται, εάν το επισκέφθηκε τουλάχιστον μια φορά την εβδομάδα, γιατί έστελνε αναφορές ο επίτροπος σε αυτό το σύστημα και το παρακολουθούσε η διεύθυνση προστασίας ασυνόδευτων ανηλίκων.

Βεβαίως, το σύστημα ήθελε χρόνο για να εφαρμοστεί. Κάναμε έναν χρόνο, το πήρατε και δεν το εφαρμόσατε. Με το νομοσχέδιο οι ΦΠΥΕ καταθέτουν έκθεση δύο φορές τον χρόνο και ο δε συντονιστής εντεταλμένων επιτροπείας κάθε τρεις μήνες. Το κράτος δεν έχει ποτέ πραγματική εικόνα της καθημερινότητας του ανήλικου –άρθρα 21 έως 26. Το ανήλικο, όμως, δεν μπορεί να διαμαρτυρηθεί για τις συνθήκες επιτροπείας και διαβίωσής του, όπως οι φορείς επισημαίνουν –άρθρο 28- γιατί υφίσταται σχέση εξουσίας των ΦΠΥΕ με τον ανήλικο.

Τρίτον, το νομοσχέδιο πάει ακόμα πιο πέρα. Προβλέπει στο άρθρο 17 ότι μπορεί να ανατεθεί η καθημερινή φροντίδα του ασυνόδευτου σε κάποιον συγγενή ή σε άτομο από το φιλικό περιβάλλον –«φίλο» έλεγε το υπό διαβούλευση νομοσχέδιο. Σήμερα ιδιαίτερα, κατανοούμε όλοι τι προβλήματα μπορεί να προκαλέσει ένας τέτοιος «φίλος» και επειδή η κ. Βούλτεψη μας κατηγόρησε ότι δεν νομιμοποιούμε τον ρόλο του φίλου, την καλούμε να διαβάσει τις ενστάσεις του Συνηγόρου του Πολίτη που θα καταθέσουμε στα Πρακτικά.

Τέταρτον, στο νομοσχέδιο επινοείται άλλο ένα παράλληλο κύκλωμα από κάθε λογής φορείς ιδιωτικού δικαίου, σωματεία, ΑΜΚΕ ιδιωτικού δικαίου, ΜΚΟ κ.λπ. για την παροχή υπηρεσιών συνοδείας τους ασυνόδευτους ανήλικους κατά τη μετακίνησή τους. Δηλαδή, κάθε παιδί μπορεί να έχει έναν εντεταλμένο επιτροπείας και έναν συνοδό. Είναι και αυτό ένα μέσο για να προσληφθούν επιπλέον «ημέτεροι», γιατί αυτό είναι όλο το σύστημα, διασπάθιση δημοσίου χρήματος σε «ημέτερους». Η κ. Βούλτεψη παραδέχτηκε ότι υπάρχει ήδη έτοιμος ο φορέας συνοδείας.

Με αυτό το πολυδαίδαλο και πολυπρόσωπο σύστημα, που χάνει η μάνα το παιδί και το παιδί τη μάνα, ούτε προστατεύονται οι ανήλικοι, αλλά ούτε και το κράτος γνωρίζει την κατάστασή τους. Οι φορείς εκφράζουν ιδιαίτερες ενστάσεις, διότι δεν υπάρχει έλεγχος ούτε δίκτυο παρακολούθησης και αξιολόγησης από το κράτος. Άρθρο 27. Η Νέα Δημοκρατία προφανώς δεν θέλει να ξέρει το κράτος τι συμβαίνει στα παιδιά ούτε και να παρεμβαίνει.

Τι μπορεί να συμβεί καθημερινά; Ασυνόδευτοι ανήλικοι που βρίσκονται είτε στα σημεία εισόδου της χώρας είτε σε δομές φιλοξενίας χάνονται. Πώς θα αντιμετωπίζει αυτό το γεγονός το νομοσχέδιο; Με νέες διακρίσεις. Χωρίζει τα ασυνόδευτα σε στεγασμένα και άστεγα ή διαβιούντα σε επισφαλείς συνθήκες. Πρόκειται για τα παιδιά που έχουν φύγει από τις δομές ή από ΚΥΤ. Γι’ αυτό το πληροφοριακό σύστημα της επιτροπείας που πρότεινε ο ΣΥΡΙΖΑ εντόπιζε αμέσως την απουσία του παιδιού. Χτυπούσε ένα κόκκινο καμπανάκι. «Χάσαμε το παιδί», έλεγε ο επίτροπος. Το έλεγε η δομή. Το κατήγγειλαν εκείνη την ώρα. Και επειδή είχαν και τα χαρακτηριστικά του παιδιού και τα πάντα, μπορούσε τότε το επίσημο κράτος με τις αρχές ασφαλείας, με το Λιμενικό, με την Πυροσβεστική να το βρει.

Σήμερα τι κάνετε; Κατ’ αρχάς, μέχρι τον Ιανουάριο του ’22 αυτός ο αριθμός των παιδιών καταγραφόταν στο ψηφιακό σύστημα του ΕΚΚΑ που είχαμε φτιάξει από το ’17 με τη UNISEF. Ακούστε, κυρία Βούλτεψη, γιατί μου είπατε ότι εδώ δήλωνα ότι δεν ξέρω πόσα παιδιά έχει το κράτος το ’18. Πρέπει να ήμουν τρελή, όταν είχα αυτούς τους πίνακες από τον Μάιο του ’17 που λένε πόσα παιδιά υπάρχουν ακριβώς, πόσα είναι ασυνόδευτα ανήλικα, πού υπάρχουν τοποθετημένα, πού υπάρχουν σε επισφαλείς συνθήκες κ.λπ.. Θα το καταθέτω στα Πρακτικά, μπας και το διαβάσει η κ. Βούλτεψη που λέει αυτά που λέει.

Όμως, τι έγινε; Οι καταγραφές του ΕΚΚΑ –όλες οι καταγραφές, τις έχω εδώ, μέχρι τον Σεπτέμβριο του ’21- αποκάλυψαν μεγάλο αριθμό παιδιών που ήταν χαμένα. Οι καταγραφές τα αποκάλυψαν. Και επειδή κατηγορήθηκε η χώρα γι’ αυτό, τι κάνανε; Πολύ απλό: Εξαφάνισαν το σχετικό πεδίο τον Σεπτέμβριο του ’21 από το ΕΚΚΑ. Ελάτε να τα δείτε όλοι. Θα τα καταθέτω εδώ. Το εξαφάνισαν. Πονάει κεφάλι; Κόβει κεφάλι. Αυτοί είναι οι υποκριτές.

Στη θέση του πεδίου των χαμένων ασυνόδευτων παιδιών εμφανίζεται ο Εθνικός Μηχανισμός Επείγουσας Ανταπόκρισης, προσέξτε, το άρθρο 39 του νομοσχεδίου, ο οποίος, όπως καταγγέλλεται από τους φορείς εργαζομένων του Υπουργείου Μετανάστευσης και Ασύλου -σας είπα ότι δώδεκα είναι όλοι κι όλοι οι εργαζόμενοι στην ειδική γραμματεία δημόσιοι υπάλληλοι- δεν εντάσσεται σε καμμία από τις μονάδες της ειδικής γραμματείας και στελεχώνεται από εργολαβικούς εργαζόμενους για να χρησιμεύσει αυτό ως όχημα σταδιακής αντικατάστασης των μόνιμων υπαλλήλων του Υπουργείου από εργολαβικούς. Αυτό το κάνετε παντού και πάντα όλον αυτό τον καιρό. Γι’ αυτό εισάγετε την αναγγελία επιτροπείας στο άρθρο 16. Δηλαδή τι είναι αυτό;

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Ένα-δυο λεπτά θα χρειαστώ ακόμα, κυρία Πρόεδρε.

Να μπορούν οι ιδιωτικοί φορείς σε ένα ιδιότυπο κυνήγι μαγισσών να καταγγέλλουν –η αναγγελία είναι καταγγελία- στις αρχές ότι βρήκαν ασυνόδευτο ανήλικο που είναι άστεγος ή διαμένων σε επισφαλείς συνθήκες. Οι φορείς αντιτίθενται σε αυτό και ιδιαίτερα ο Συνήγορος του Πολίτη.

Με αυτό το νομοσχέδιο -γιατί καταλαβαίνετε, «είδα σκούρο, είδα νέο, απ’ ό,τι είδα, μάλλον είναι ασυνόδευτο, το καταγγέλλουμε» κ.τ.λ.- αποκαλύπτεται η υποκρισία της Νέας Δημοκρατίας. Κατηγορούσε τις ΜΚΟ ότι δρούσαν και χρηματοδοτούνταν ανεξέλεγκτα επί ΣΥΡΙΖΑ και δεσμευόταν να τις καταργήσει. Τώρα, όχι απλώς τους εμπιστεύεται το σύνολο της φροντίδας των ασυνόδευτων, αλλά τους αναθέτει και όλους τους ελεγκτικούς μηχανισμούς. Αυτοί ελέγχουν τα πάντα σε όλες τις φάσεις. Επιλογή εντεταλμένων επιτροπείας; Το κάνουν αυτοί. Επιλογή συντονιστή επιτρόπων; Το κάνουν αυτοί. Αναφορές ΦΠΥΕ και συντονιστών; Το κάνουν αυτοί. Εθνικός Μηχανισμός Επείγουσας Ανταπόκρισης και τηλεφωνική γραμμή για τα παιδιά σε επισφαλείς συνθήκες; ΜΚΟ. Πρόκειται για το μεγάλο πάρτι διασπάθισης δημόσιου χρήματος μέσω ΜΚΟ σε «ημέτερους» σε βάρος του συμφέροντος του παιδιού.

Καταψηφίζουμε το νομοσχέδιο της επιτροπείας, διότι είναι ένα συνονθύλευμα διατάξεων χωρίς συνοχή που θα φέρουν χαώδη κατάσταση στην επιτροπεία με αποτέλεσμα να ακυρωθεί η επιτροπεία στην πράξη. Αυτό είναι ο στόχος, να μην υπάρξει ποτέ επιτροπεία. Το καταψηφίζουμε γιατί καταπατά όλα τα δικαιώματα των ασυνόδευτων ανήλικων προσφυγόπουλων, διότι το κράτος αποποιείται των ευθυνών του και βάζει σε νέες περιπέτειες παιδιά κατατρεγμένα από τον πόλεμο και την πείνα. Σας θυμίζω ότι ο νόμος, όπως είδατε, με όλες τις ΚΥΑ και ΥΑ ήταν έτοιμος προς εφαρμογή. Τρία χρόνια δεν τον εφάρμοσαν. Και μη γίνει κανένα λάθος σε σχέση με τον νόμο του ΣΥΡΙΖΑ, τι έκανε ο ΣΥΡΙΖΑ. Δεν εφαρμόστηκε, δυστυχώς, αυτός ο νόμος.

Το καταψηφίζουμε διότι είναι ένα μόρφωμα που δεν στοχεύει στο βέλτιστο συμφέρον των ασυνόδευτων ανηλίκων, αλλά στη δημιουργία μιας νομοθετικής βιτρίνας για να κρύψει τον σκοπό της Νέας Δημοκρατίας από τη μια ως νέος Πόντιος Πιλάτος να νίψει τας χείρας της, από την άλλη να δώσει σαφές μήνυμα στο ακροδεξιό της ακροατήριο και συγχρόνως να στείλει το μήνυμα σε όλους τους κατατρεγμένους και τα παιδιά ότι η Ελλάδα δεν επιθυμεί να είναι γι’ αυτά καταφύγιο.

Σας ευχαριστώ.

(Στο σημείο αυτό η Βουλευτής κ. Θεανώ Φωτίου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία συνάδελφε.

Παρακαλώ πολύ να κλείσει το σύστημα ηλεκτρονικής εγγραφής.

Τον λόγο τώρα έχει εκ μέρους του Κινήματος Αλλαγής ο κ. Καμίνης.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κυρία Πρόεδρε.

Μετά το 2015 η χώρα αντιμετώπισε ένα οξύτατο πρόβλημα ασυνόδευτων ανηλίκων κυρίως λόγω του μεγάλου αριθμού τους. Επομένως, αυτό που ήταν επείγον τότε να γίνει ήταν να καθιερωθεί ένα σύστημα επιτροπείας το οποίο, φυσικά, οφείλει να εστιάζει πάνω σε κάποιες αρχές, πρώτα απ’ όλα, στον ασφαλή εντοπισμό αυτών των παιδιών, στη στέγαση και την καθημερινή φροντίδα τους. Πρέπει να πλαισιώνει την εκπαίδευσή τους, τη νομική τους υποστήριξη και την προοπτική ένταξής τους. Και πρέπει να μεριμνά για την τύχη τους και μετά από την ενηλικίωση, διότι ουδείς γνωρίζει εάν και πότε θα επιστρέψουν στις πατρίδες τους. Ένα κράτος δικαίου, λοιπόν, για να είναι αξιόπιστο πρέπει να είναι ενεργά παρόν σε όλη αυτήν τη διαδρομή με όρους βιωσιμότητας, διαφάνειας και λογοδοσίας.

Στο υπό ψήφιση νομοσχέδιο η Κυβέρνηση στην ουσία δεν δεσμεύεται ούτε για το ελάχιστο, ότι δηλαδή, θα διαθέτει επαρκείς ανθρώπινους και χρηματοδοτικούς πόρους για τη λειτουργία του συστήματος επιτροπείας. Πρώτα απ’ όλα δεν διασφαλίζει την επαρκή και χωρίς διακοπές χρηματοδότηση του συστήματος. Δεν διασφαλίζει ότι η ανάθεση των σχετικών υπηρεσιών σε τρίτους φορείς δεν θα έχει ως αποτέλεσμα μια κατακερματισμένη, αποσπασματική και αντιφατική μεταξύ των διαφόρων φορέων πρακτική στα θέματα της επιτροπείας.

Για τη χρηματοδότηση προβλέπεται στο άρθρο 15 να περιλαμβάνονται και οι ίδιοι πόροι των φορέων παροχής υπηρεσιών επιτροπείας. Αυτή η πρόβλεψη είναι η αποτύπωση της επισφάλειας που υπήρχε στο σύστημα επιτροπείας και η οποία, δυστυχώς, θα εξακολουθήσει να υφίσταται.

Προτείνεται, λοιπόν, στη Βουλή σήμερα ένα σύστημα το οποίο διαρκώς θα τελεί υπό αίρεση. Σήμερα μπορεί να υπάρχουν χρήματα και τεχνική βοήθεια από όργανα της Ευρωπαϊκής Ένωσης. Αύριο, όμως, και μάλιστα σε μια περίοδο κρίσης;

Παρά τη σοβαρότητα του ζητήματος, τόσο η σημερινή Κυβέρνηση όσο και η προηγούμενη ανέλαβαν νομοθετική πρωτοβουλία για το ζήτημα της επιτροπείας μόλις στο τρίτο έτος της θητείας τους.

Αυτό, κυρία Φωτίου, είναι το βασικό αίτιο για το οποίο δεν εφαρμόστηκε ο νόμος σας. Ακούμε τόσες ημέρες να μας μιλά η κυρία εισηγήτρια του ΣΥΡΙΖΑ για το νομοσχέδιο το δικό τους, για ένα νομοσχέδιο το οποίο ουδέποτε εφαρμόστηκε. Γιατί δεν εφαρμόστηκε; Διότι καθυστέρησε, ουσιαστικά, να θεσμοθετηθεί. Μόλις το 2018 αναλάβατε πρωτοβουλία. Εμείς τότε το υπερψηφίσαμε, γιατί βασιζόταν πάνω σε μια φιλοσοφία η οποία είναι ακριβώς αντίθετη από τη φιλοσοφία του παρόντος νομοσχεδίου. Ποια φιλοσοφία; Ότι πρέπει να υπάρχει ένα ενιαίο δημόσιο σύστημα επιτροπείας, γιατί αυτό απορρέει από το Σύνταγμα, το οποίο παρέχει ειδική προστασία στην παιδική ηλικία. Ενιαίο δημόσιο σύστημα.

Σήμερα η κατάσταση είναι διαφορετική. Έχουμε ένα σύστημα κατακερματισμένο. Τι συμβαίνει στην πραγματικότητα; Επειδή υπήρξε αυτό το νομοθετικό κενό, δημιουργήθηκε μια de facto κατάσταση όπου διάφορες μη κυβερνητικές οργανώσεις, οι περισσότερες από τις οποίες αξιόλογες, ήλθαν να καλύψουν το κενό του κράτους.

Ουσιαστικά, αυτή την κατάσταση που διαμορφώθηκε όλα αυτά τα χρόνια έρχεται σήμερα και νομιμοποιεί η παρούσα Κυβέρνηση μ’ ένα σύστημα το οποίο δεν διαθέτει επαρκείς ελέγχους, μ’ ένα σύστημα το οποίο προβλέπει επιτρόπους-νομικά πρόσωπα δημοσίου και ιδιωτικού δικαίου, ενώσεις προσώπων, μη κυβερνητικές οργανώσεις, οργανισμούς τοπικής αυτοδιοίκησης, σωματεία, ιδρύματα, χωρίς να απαιτείται και προηγούμενη εμπειρία πάνω σ’ αυτόν τον τομέα. Το να λειτουργούμε με τέτοια προχειρότητα πάνω σ’ ένα τόσο κρίσιμο ζήτημα όπως είναι στην ουσία η προστασία της παιδικής ηλικίας, θεωρώ πως είναι εγκληματικό.

Στην πραγματικότητα την παρούσα Κυβέρνηση δεν την ενδιαφέρει καθόλου το θέμα των ασυνόδευτων ανηλίκων. Το βλέπει ως ένα βάρος από το οποίο ελπίζει ταχύτατα να απαλλαγεί και γι’ αυτό μας έφερε ένα νομοσχέδιο το οποίο ουσιαστικά από τη διαβούλευση άλλαξε ριζικά. Θα έλεγε κάποιος ότι αυτό είναι θετικό, το να σέβεται τη διαδικασία της διαβούλευσης η Κυβέρνηση και να νομοθετεί αφού έχει ακούσει όλες τις απόψεις, αλλά εδώ ήλθαμε και είδαμε ότι η διαβούλευση κάλυψε ζητήματα στα οποία είναι ασυγχώρητο εξαρχής η Κυβέρνηση να μην τα είχε διασφαλίσει, όπως λόγου χάριν τη διασύνδεση μεταξύ των δύο Υπουργείων, του Υπουργείου Κοινωνικής Εργασίας και Κοινωνικής Αλληλεγγύης και του Υπουργείου Μετανάστευσης και Ασύλου.

Είναι χαρακτηριστικό ότι η Κυβέρνηση προσπάθησε να συγκαλύψει την αλήθεια. Ζητήσαμε πριν από την ακρόαση των φορέων να προσέλθει ένας φορέας. Έναν φορέα ζητήσαμε. Ζητήσαμε να έλθει το Σωματείο Εργαζομένων του Εθνικού Κέντρου Κοινωνικής Αλληλεγγύης, το οποίο έχει μια τεράστια εμπειρία πάνω σ’ αυτό το ζήτημα και με το πρόσχημα ότι είναι αναρμόδιο σήμερα, κάτι το οποίο δεν αληθεύει, τελικά αποκλείστηκε ο φορέας αυτός.

Το Υπουργείο Μετανάστευσης και Ασύλου άλλοτε διά του κ. Μηταράκη, άλλοτε διά της κ. Βούλτεψη, φροντίζει να μην ακούγονται στη Βουλή φωνές οι οποίες θα έλθουν να διαψεύσουν τους ισχυρισμούς τους. Ο κ. Μηταράκης το έπραξε αυτό όταν φρόντισε –αλλά δεν τα κατάφερε τότε- να μην ακουστεί στη Βουλή η μη κυβερνητική οργάνωση, η ένωση αυτή η οποία αντιτίθεται στην πολιτική του στο θέμα των νησιών. Η κ. Βούλτεψη, δυστυχώς, με την ανοχή του Προεδρείου της επιτροπής, τα κατάφερε να μην ακούσουμε την άποψη των εργαζομένων του Εθνικού Κέντρου Κοινωνικής Αλληλεγγύης, το οποίο θα μπορούσε να μας διαφωτίσει πάνω σ’ ένα σωρό κενά του νομοσχεδίου και να μας διαφωτίσει ακριβώς πάνω σ’ αυτήν την έλλειψη μιας σοβαρής φιλοσοφίας στο θέμα της επιτροπείας.

Η Κυβέρνηση, βεβαίως, δεν φρόντισε να αναζητήσει και να αξιοποιήσει όλη τη συσσωρευμένη τεχνογνωσία την οποία έχουν μαζέψει οι μη κυβερνητικές οργανώσεις, ώστε το κράτος, όταν θα κληθεί να αναλάβει το θέμα της επιτροπείας, να μπορεί να το κάνει μετά λόγου γνώσεως.

Δεν υπάρχουν σοβαροί θεσμοί αυτή τη στιγμή στο νομοσχέδιο. Υπάρχουν σοβαρά κενά. Δεν υπάρχει η παραμικρή σύνδεση, λόγου χάριν, με τον θεσμό της αναδοχής. Αν υπάρχει ένας σύγχρονος θεσμός ο οποίος έχει αποδειχθεί επιτυχημένος γενικά στα θέματα της υποκατάστασης της πραγματικής οικογένειας ενός ανηλίκου, είναι ο θεσμός της αναδοχής. Αυτό δεν θα έπρεπε να έχει φροντίσει η Κυβέρνηση να το ενσωματώσει στο νομοσχέδιο;

Δεν προβλέπεται, επίσης, ο διορισμός επιτρόπου κατά τη διαδικασία της άφιξης του ανηλίκου στα σύνορα, όταν ταυτοποιείται και καταγράφεται, γιατί εκεί συμβαίνουν τα μεγάλα λάθη και οι μεγάλες παραλείψεις, οι οποίες μετά κυνηγάνε τον ανήλικο καθ’ όλο το χρονικό διάστημα της παραμονής του στη χώρα. Στα σημεία εισόδου είναι αδήριτη η ανάγκη να εξασφαλιστεί η πρόσβαση του επιτρόπου και αυτό το αγνοεί η Κυβέρνηση.

Πώς θα καταφέρουμε να διασφαλίσουμε ότι όλοι αυτοί οι φορείς παροχής υπηρεσιών επιτροπείας θα κάνουν σωστά τη δουλειά τους, όταν η μοναδική υποχρέωση που έχουν είναι να αναγράφεται απλώς ο σχετικός σκοπός στο καταστατικό τους και να στέλνουν αναφορές στη μονάδα θεσμικής προστασίας του Υπουργείου κάθε εξάμηνο; Εκεί που υπήρχε, που προβλεπόταν ένα μητρώο επαγγελματιών επιτρόπων με εμπειρία, αξιολογημένων και πιστοποιημένων, εδώ βλέπουμε μια Κυβέρνηση η οποία ενώ κατηγορούσε τις μη κυβερνητικές οργανώσεις από το πρωί μέχρι το βράδυ, τελικά τις χρησιμοποιεί για να υποκαταστήσουν την ίδια και μάλιστα, χρηματοδοτεί μη κυβερνητικές οργανώσεις οι οποίες δημιουργήθηκαν από τη μία μέρα στην άλλη, προκειμένου να εισπράξουν τα χρήματα τα οποία αφειδώς μοιράζει το Υπουργείο Μεταναστευτικής Πολιτικής. Την προηγούμενη νύχτα δημιουργήθηκαν, υπέβαλαν αίτηση και χρηματοδοτήθηκαν χωρίς καν να έχουν καταγραφεί στο μητρώο μη κυβερνητικών οργανώσεων, όπως προβλέπει η νομοθεσία.

Η Κυβέρνηση όφειλε να διασφαλίσει ότι αυτές οι θλιβερές πρακτικές δεν θα διαιωνίζονταν. Και βεβαίως, υπάρχει και πάλι το τεράστιο ζήτημα ότι κρίσιμες διατάξεις θα ενεργοποιηθούν με υπουργικές αποφάσεις, ουσιαστικά δηλαδή, διαπράττουμε πάλι το ίδιο σφάλμα.

Το άρθρο 25 προβλέπει υπουργική απόφαση για τον καθορισμό του κανονισμού οργάνωσης και λειτουργίας του συμβουλίου επιτροπείας. Το άρθρο 28 αφορά τη διαδικασία διαχείρισης και επίλυσης παραπόνων, το άρθρο 32 τη λειτουργία των κέντρων φιλοξενίας ασυνόδευτων ανηλίκων, το άρθρο 38 για το μητρώο, το άρθρο 39 για τον εθνικό μηχανισμό επείγουσας ανταπόκρισης. Προς το παρόν, δηλαδή, έχουμε ένα νομοσχέδιο που αποτελεί ένα απλό κέλυφος. Προβλέπει πολλά, ελάχιστα, όμως, από αυτά θα μπορέσουν να λειτουργήσουν, καθώς θα αρκεί, σύμφωνα με το άρθρο 17, ένας εισαγγελέας που θα βρίσκεται, βεβαίως, στη δύσκολη θέση να ορίζει επίτροπο χωρίς κριτήρια, μετά από αίτηση όποιου ιδιωτικού φορέα επιθυμεί ή πρόταση της μονάδας θεσμικής προστασίας, χωρίς κατάλογο επιτρόπων, χωρίς διαδικασία διαχείρισης και επίλυσης των παραπόνων των ανηλίκων και πολλά άλλα. Αυτή είναι η πραγματική εικόνα.

Εμείς θα ψηφίζαμε το νομοσχέδιο αν βασιζόταν πάνω σε κάποιους θεμελιώδεις άξονες, ιδίως στην υποχρέωση της πολιτείας να βρει τρόπους να διασφαλίσει -το τονίζω- μία ενιαία δημόσια πολιτική παιδικής προστασίας, να ορίσει το πρόσωπο εκείνο που θα αποφασίζει για το βέλτιστο συμφέρον του παιδιού. Αυτό παραμένει απολύτως σαφές στο νομοσχέδιο. Θα ψηφίζαμε ένα νομοσχέδιο που θα κεφαλαιοποιούσε την υφιστάμενη σημαντική τεχνογνωσία των ΜΚΟ στον τομέα της επιτροπείας, προκειμένου το κράτος να είναι σε θέση να ασκήσει τον πραγματικό του ρόλο, ένα σύστημα που θα διασφάλιζε μια σταθερή κρατική χρηματοδότηση, που θα είχε ουσιαστικά κριτήρια επιλογής των επιτρόπων, που θα συμπεριλάμβανε προϋποθέσεις που να πιστοποιούν την προηγούμενη αποδεδειγμένη πολύχρονη ενασχόληση και εμπειρία των επιτρόπων, των εντεταλμένων επιτροπών και των συντονιστών, ένα αποτελεσματικό σύστημα ελέγχου και εποπτείας με καθημερινή παρουσία στη ζωή των παιδιών και συγκεκριμένες διαδικασίες αποτελεσματικής αξιολόγησης των οργάνων της επιτροπείας και κυρώσεις. Δεν είμαστε, λοιπόν, αισιόδοξοι ως προς τη σοβαρότητα με την οποία η Κυβέρνηση αντιμετωπίζει το θέμα.

Και την ώρα που συζητάμε κάτι τόσο σοβαρό, το Υπουργείο Μεταναστευτικής Πολιτικής βρίσκει την ευκαιρία να μας περάσει με μια τροπολογία της τελευταίας στιγμής, μια νομιμοποίηση δαπανών του Υπουργείου από το 2014 και το 2016. Πρόκειται για εμπαιγμό της Βουλής. Αυτό είναι εμπαιγμός της Βουλής! Αν δει κάποιος τον κατάλογο όπου κατά παρέκκλιση κάθε διάταξης νομιμοποιείτε δαπάνες, σχεδόν ντρέπεται που είναι Βουλευτής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όμως, υπάρχει και κάτι άλλο. Έρχεται πάλι με έναν τελείως κουτοπόνηρο τρόπο να απαντήσει, υποτίθεται, στις καταγγελίες των οργάνων της Ευρωπαϊκής Ένωσης, αλλά και έγκυρων μέσων μαζικής ενημέρωσης, ελληνικών και διεθνών, στο θέμα της προστασίας των δικαιωμάτων εκείνων οι οποίοι ζητούν προστασία, ανήλικων ή ενήλικων, ιδίως στη διαδικασία των συνόρων. Και ήρθε η απόφαση-καταπέλτης του Ευρωπαϊκού Δικαστηρίου για το Φαρμακονήσι.

Εμείς στα θέματα των επαναπροωθήσεων είχαμε τηρήσει ένα πολύ χαμηλό προφίλ για λόγους προφανείς. Όμως, κάποια στιγμή έφτασε το μαχαίρι στο κόκκαλο. Βοούσε πλέον όλος ο κόσμος για τις πολιτικές της ελληνικής Κυβέρνησης. Τι ζητούσαν όλοι από την Κυβέρνηση; Να δημιουργήσει απλώς έναν ανεξάρτητο μηχανισμό διερεύνησης των περιστατικών, ούτως ώστε και να επιβάλλονται οι κυρώσεις και να προλαμβάνονται στο μέλλον επαναπροωθήσεις οι οποίες δεν είναι απλώς αποτέλεσμα κάποιων αψιμαχιών στα θαλάσσια σύνορα, αλλά πολύ χειρότερες περιπτώσεις.

Και έρχεται η Κυβέρνηση και ουσιαστικά για να ρίξει στάχτη στα μάτια -κάτι που φυσικά δεν πείθει κανέναν- διορίζει ως υπεύθυνο του Υπουργείου για τα θέματα προστασίας των σχετικών δικαιωμάτων υπάλληλο του Υπουργείου που θα μπορεί να είναι ακόμα και μετακλητός και δημιουργεί, επίσης, μια επιτροπή, η πλειοψηφία των μελών της οποίας είναι διορισμένοι από την Κυβέρνηση. Αν αυτό δεν είναι εμπαιγμός της έννοιας «ανεξάρτητο όργανο» το οποίο θα επιβλέπει την τήρηση της νομιμότητας, αν δεν είναι εμπαιγμός της Βουλής και της διεθνούς κοινής γνώμης, τότε τι είναι;

Και τι πιστεύετε; Ότι έχετε να κάνετε με ηλίθιους οι οποίοι θα τα καταπιούν όλα αυτά και δεν θα τα καταγγείλουν;

Σας ευχαριστώ, κυρία Πρόεδρε.

(Χειροκροτήματα από τις πτέρυγες του Κινήματος Αλλαγής και του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα εκ μέρους του Κομμουνιστικού Κόμματος Ελλάδας έχει η κ. Κομνηνάκα.

**ΜΑΡΙΑ ΚΟΜΝΗΝΑΚΑ:** Ευχαριστώ, κυρία Πρόεδρε.

Ως ΚΚΕ θέλουμε αρχικά να εκφράσουμε τη συμπαράστασή μας στους κατοίκους όλων των περιοχών που δοκιμάζονται αυτή την ώρα από την πυρκαγιά, όπως, βέβαια, και στο προσωπικό της Πυροσβεστικής και στους εθελοντές που επιχειρούν σε πολύ δύσκολες συνθήκες.

Είναι λίγο να πούμε ότι για άλλη μια φορά βρισκόμαστε στο ίδιο έργο θεατές και είναι απόλυτα δικαιολογημένος ο λαός της περιοχής να αισθάνεται οργή και αγανάκτηση, όταν, για παράδειγμα, στις 15 Απριλίου καταθέσαμε ερώτηση προς το Υπουργείο για την ετοιμότητα των μέσων προστασίας εν όψει της αντιπυρικής περιόδου και μας απαντήσατε ότι όλα είναι πανέτοιμα. Και ιδού τα αποτελέσματα τώρα.

Δεδομένου, λοιπόν, ότι η αντιπυρική περίοδος είναι μπροστά, σας καλούμε ακόμα και τώρα να σταματήσετε να επικαλείστε τα ακραία καιρικά φαινόμενα και τον «στρατηγό» άνεμο και να πάρετε τα μέτρα που δεν έχετε πάρει μέχρι τώρα, όπως να εξασφαλίσετε τις αναγκαίες υποδομές και τα μέσα με έκτακτη χρηματοδότηση από τον κρατικό προϋπολογισμό, να διασφαλίσετε τη στέγαση, τη φιλοξενία και τη στήριξη για τις άμεσες ανάγκες των πυρόπληκτων περιοχών και βέβαια, να υπάρξει άμεσα καταγραφή των ζημιών, αλλά και να αποκατασταθούν και να αποζημιωθούν οι πληγέντες.

Η συζήτηση του σημερινού νομοσχεδίου για το σύστημα της επιτροπείας και φιλοξενίας των ασυνόδευτων ανηλίκων δεν μπορεί παρά να ξεκινά από το γεγονός ότι μιλάμε για παιδιά που στην πιο τρυφερή παιδική και εφηβική ηλικία έρχονται αντιμέτωπα με το πιο αποκρουστικό πρόσωπο της καπιταλιστικής βαρβαρότητας, τον ιμπεριαλιστικό πόλεμο, τον ξεριζωμό και τον κατατρεγμό. Και αυτό δεν μπορεί να κρυφτεί με διάφορα τερτίπια και περισπούδαστες αναλύσεις, με τις οποίες προσπαθείτε να χωρίσετε σε επεισόδια μικρού μήκους τους ιμπεριαλιστικούς πολέμους και να παρουσιάστε, να «βαφτίσετε» με αυτόν τον τρόπο τους πρόσφυγες μετανάστες και να αποκρύψετε, αν θέλετε, τις αιτίες του ξεριζωμού για να δικαιολογήσετε και την ελάχιστη προστασία ή την παραβίαση των συνθηκών της Γενεύης και του Διεθνούς Δικαίου.

Μας ανησυχεί πολύ περισσότερο, όταν αυτή η συζήτηση εξελίσσεται σε μια περίοδο που οι ανταγωνισμοί φουντώνουν όλο και περισσότερο και όταν είναι σε εξέλιξη ένα πραγματικό διεθνές σκηνικό πολέμου που δεν επιτρέπει κανέναν εφησυχασμό για το ποια θα είναι τα αποτελέσματα για την αύξηση των προσφυγικών ροών το επόμενο διάστημα, όπως εξάλλου επιβεβαιώνεται και από την ίδια την έκθεση της Ύπατης Αρμοστείας του ΟΗΕ που μιλάει για ρεκόρ ξεριζωμένων στην ιστορία της ανθρωπότητας.

Σε αυτές, λοιπόν, τις συνθήκες, παρά την παραδοχή και τον αποδεδειγμένα αντιδραστικό χαρακτήρα της πολιτικής της Ευρωπαϊκής Ένωσης και των κυβερνήσεων απέναντι στους πρόσφυγες και τους μετανάστες, δεν παραιτούμαστε από τη σταθερή και μόνιμη διεκδίκηση της προστασίας όλων αυτών, ιδιαίτερα όταν μιλάμε για παιδιά και κυρίως για ασυνόδευτα ανήλικα. Επομένως, η ανάγκη ενός ενιαίου συστήματος επιτροπείας των ασυνόδευτων ανηλίκων είναι κάτι παραπάνω από αναντίρρητη και επείγουσα.

Όμως, το σύστημα της επιτροπείας πρέπει να έχει αποκλειστικά δημόσιο χαρακτήρα, να ανήκει στην αποκλειστική ευθύνη του κράτους και να λειτουργεί προστατευτικά πρώτα και κύρια για τους ίδιους τους ασυνόδευτους ανηλίκους. Τα κριτήρια αυτά δεν υπηρετούνται βέβαια, αλλά αντίθετα υπονομεύονται από το παρόν σχέδιο νόμου. Όμως, δεν υπηρετούνται στο σύνολό τους ούτε και από το προηγούμενο σύστημα επιτροπείας που ψηφίστηκε από την κυβέρνηση του ΣΥΡΙΖΑ του 2018 και το οποίο ποτέ δεν εφαρμόστηκε ούτε από την κυβέρνηση του ΣΥΡΙΖΑ, βέβαια, ούτε και από τη σημερινή.

Το νομοσχέδιο εκφράζει τις κατευθύνσεις που περιγράφονται στην εθνική στρατηγική για τους ασυνόδευτους και για την ένταξη των αιτούντων άσυλο η οποία πραγματικά στο περιεχόμενό της είναι αποκαλυπτική:

Μιλάει για ημερίδες καριέρας, γραφεία ευρέσεως εργασίας, δηλαδή δουλεμπορικά γραφεία, που θα βρίσκουν εργασία στα ασυνόδευτα προσφυγόπουλα από τα δεκαέξι τους χρόνια, όπως βέβαια, γίνεται και σε βάρος των παιδιών της ελληνικής οικογένειας.

Παραμένει το απαράδεκτο καθεστώς της υπό ανοχή παραμονής, που ουσιαστικά σηματοδοτεί την απέλαση των ασυνόδευτων ανηλίκων μετά από την ενηλικίωσή τους, δηλαδή την επιστροφή των νέων αυτών παιδιών στην κόλαση από την οποία προσπάθησαν να ξεφύγουν, χωρίς να λαμβάνονται υπ’ όψιν οι δεσμοί που έχουν δημιουργηθεί στην Ελλάδα ούτε φυσικά το βέλτιστο συμφέρον του παιδιού, για το οποίο υποτίθεται ότι ενδιαφέρεστε και το κλίνετε σε όλες τις πτώσεις, αλλά στην πράξη απέχει πολύ από το να το υλοποιείται. Και, βέβαια, αυτή η νομοθετική λύση δεν δίνεται ούτε στο παρόν νομοσχέδιο, γεγονός, αν θέλετε, που είναι αποκαλυπτικό των προθέσεων της Κυβέρνησης, παρά τις διαφορετικές διαβεβαιώσεις που μας δίνει, γιατί είναι γνωστό ότι οι περιπέτειες των παιδιών που επικράτησαν στην επικαιρότητα, του Σαϊντού Καμαρά, του Σισέ Βαφίνγκ και άλλων, που ανέδειξε ακριβώς αυτό το τεράστιο πρόβλημα, δεν ήταν ένα μεμονωμένο περιστατικό και γι’ αυτό καταγγέλλεται από τους φορείς και ζητείται να δοθεί μια άμεση λύση.

Εμείς ως κόμμα ζητάμε να δοθεί γενική και οριζόντια νομοθετική λύση για όλους τους ασυνόδευτους ανήλικους για τους οποίους δεν έχει καταστεί δυνατή η επανένωση με την οικογένειά τους σε χώρες της Ευρωπαϊκής Ένωσης και παραμένουν στην Ελλάδα, να έχουν καθεστώς νόμιμης παραμονής και έγγραφα, όχι βέβαια μόνο για την περίοδο της ανηλικότητας και φυσικά, αυτό να μην εξαρτάται από την αριστεία ή μη των μαθητικών επιδόσεων του κάθε παιδιού, όπως επιχειρείται λίγο πολύ να κάνετε προσπαθώντας, αν θέλετε, να βρείτε και άλλοθι στην πολιτική σας, αξιοποιώντας αυτές τις πράγματι αξιοθαύμαστες περιπτώσεις παιδιών που ξεπέρασαν τις δυσκολίες με τη στήριξη των καθηγητών τους και την αλληλεγγύη που βρήκαν από τους ίδιους τους συμμαθητές τους και μπόρεσαν πραγματικά να διαπρέψουν, να διακριθούν στα ελληνικά σχολεία.

Ειδικότερα, σε σχέση με το νομοσχέδιο, κατά τη γνώμη μας το βασικό συμπέρασμα από αυτούς τους πολυπλόκαμους μηχανισμούς και παρά τα μεγάλα λόγια είναι ένα: ότι ακόμη περισσότερο αποσύρεται το κράτος από την αποκλειστική ευθύνη που θα έπρεπε να έχει για τους ασυνόδευτους ανηλίκους και ακόμη περισσότερο παραδίδονται τα ζητήματα που αφορούν στη μέριμνα, στη φροντίδα του ανηλίκου, στη στέγαση, στη σίτιση, στην εκπαίδευσή του, δηλαδή αυτό που περιλαμβάνει η επιτροπεία, στους ιδιώτες.

Οι ελάχιστες επιμέρους θετικές διατάξεις, όπως ο πληρέστερος περιορισμός του περιεχομένου και των καθηκόντων της επιτροπείας ή η σύσταση του Ενιαίου Εθνικού Μητρώου δεν αναιρούν στο ελάχιστο τη βασική κατεύθυνση, που είναι η ανάθεση της φροντίδας αυτών των παιδιών στα ιδιωτικά συμφέροντα. Πώς το κάνετε αυτό; Καθορίζετε ως επιτρόπους, δηλαδή υπεύθυνους για τη φροντίδα των ασυνόδευτων ανηλίκων, πραγματικά ένα συνονθύλευμα νομικών προσώπων δημοσίου και ιδιωτικού δικαίου, αστικές μη κερδοσκοπικές εταιρείες, ΟΤΑ, σωματεία, διεθνείς οργανισμούς, μη κυβερνητικές οργανώσεις διεθνείς και εγχώριες, αυτές δηλαδή για τις οποίες κατηγορούσατε τον ΣΥΡΙΖΑ και κοπτόσασταν, δήθεν, για να τις καταργήσετε και σήμερα πραγματικά τους παραδίδεται στο πιάτο όλους αυτούς τους πολύ ευαίσθητους τομείς.

Εμείς πάντοτε λέγαμε ότι δεν είχατε κανέναν απολύτως σκοπό να τους καταργήσετε, γιατί τόσο η Νέα Δημοκρατία, όσο και ο ΣΥΡΙΖΑ και το ΠΑΣΟΚ, είναι κόμματα ταυτισμένα με τη στρατηγική της Ευρωπαϊκής Ένωσης που ακριβώς έχει ως επιλογή την πριμοδότηση στην εμπλοκή των ΜΚΟ. Αυτοί οι κατ’ ευφημισμόν επίτροποι, οι φορείς παροχής υπηρεσιών επιτροπείας, θα αναζητούν πάσης φύσεως αποσπασματικές χρηματοδοτήσεις από την Ευρωπαϊκή Ένωση και χορηγούς και βέβαια, δεν μπορεί να μη διαβλέπουμε και τον κίνδυνο να εμφανιστούν και τα διάφορα αρπακτικά που θα θησαυρίσουν στις πλάτες των ασυνόδευτων ανηλίκων. Και βέβαια, καμμία πρόβλεψη δεν υπάρχει στο νομοσχέδιο για σταθερή κρατική χρηματοδότηση για την επιτροπεία.

Οι φορείς αυτοί, λοιπόν, θα ορίζουν τους λεγόμενους «εντεταλμένους επιτρόπους», που θα είναι τα φυσικά πρόσωπα, οι άνθρωποι που θα έρχονται σε επαφή και θα φροντίζουν για τα ασυνόδευτα, θα συντονίζονται από τον λεγόμενο «συντονιστή», που στην πραγματικότητα θα είναι οι υπάλληλοι των ΜΚΟ και άλλων ιδιωτικών φορέων, και ο κάθε συντονιστής θα καλείται στη συνέχεια να συντονίζει άλλους δεκαπέντε εντεταλμένους επιτρόπους και ο κάθε εντεταλμένος επίτροπος θα έχει υπό την εποπτεία του δεκαπέντε ανηλίκους, δηλαδή χοντρά χοντρά ο κάθε συντονιστής θα έχει στην ευθύνη του διακόσια είκοσι πέντε ασυνόδευτα ανήλικα. Με αυτόν τον τρόπο δηλαδή, θα φροντίζει με επιστημονικά κριτήρια για την πορεία αυτών των παιδιών! Αλήθεια, αυτοί οι αριθμοί με ποια ακριβώς επιστημονικά κριτήρια τέθηκαν;

Όλες αυτές οι ρυθμίσεις που αφορούν στο σύστημα της επιτροπείας που φέρνετε για ψήφιση με τους ιδιώτες παρόχους είναι απαράδεκτες και επικίνδυνες. Απαντάτε στην κριτική που σας κάνουμε επικαλούμενοι τις παλιές και νέες υπηρεσίες του Υπουργείου Μετανάστευσης και Ασύλου που θα ασκούν, υποτίθεται, συντονιστικό και εποπτικό ρόλο. Πράγματι, περιγράφετε μια σειρά αρμοδιοτήτων, για παράδειγμα στο άρθρο 13 τη Μονάδα Θεσμικής Προστασίας, για τον σχεδιασμό, τον προγραμματισμό, την οργάνωση και την παρακολούθηση αυτών των προγραμμάτων, αλλά σε κανένα από αυτά τα στάδια δεν είναι υποχρεωμένο το κράτος να υλοποιήσει αυτόν τον σχεδιασμό. Στην πραγματικότητα θα επιβλέπει, θα συντονίζει τη δράση των ιδιωτών και των μη κυβερνητικών οργανώσεων.

Είναι, μάλιστα, αποκαλυπτική η επιστολή του συλλόγου των εργαζομένων του Υπουργείου Μετανάστευσης και Ασύλου, γιατί αποκαλύπτει ακριβώς αυτή την αποψίλωση, τη γύμνια των υπηρεσιών του Υπουργείου που υποτίθεται ότι θα είναι χρεωμένες με την ευθύνη να συντονίσουν, να εποπτεύσουν ένα ιδιωτικό σύστημα επιτροπείας ασυνόδευτων ανηλίκων, αυτό που εγκαθιδρύετε, δηλαδή, με το νομοσχέδιο. Περί αυτού πρόκειται, περί παράδοσης της μέριμνας και της φροντίδας των ασυνόδευτων ανηλίκων στους ιδιώτες και κρατάτε ως φύλλο συκής την ευθύνη του κράτους, αλλά με έναν αποψιλωμένο από μόνιμο προσωπικό κρατικό μηχανισμό.

Βέβαια, υπάρχουν και μια σειρά από άλλες επικίνδυνες προβλέψεις, όπως, για παράδειγμα, το να μπορεί να ανατεθεί η επιτροπεία όχι μόνο σε συγγενικό πρόσωπο, αλλά και σε αυτό που περιγράφεται ως οικείο στον ασυνόδευτο ανήλικο πρόσωπο και βέβαια, το ότι ο εισαγγελέας μπορεί να διορίσει ως επίτροπο κάποιον φορέα, που δεν είναι ούτε καν καταχωρισμένος στο μητρώο ΦΠΥΕ μετά από αίτημά του.

Διαφωνούμε, επίσης, με την τοποθέτηση των ανηλίκων στα λεγόμενα «εποπτευόμενα διαμερίσματα ημιαυτόνομης διαβίωσης», ακόμη και αν αυτό αφορά ανηλίκους άνω των δεκαέξι ετών, όπως είχαμε διαφωνήσει και με την αντίστοιχη διάταξη στο νομοσχέδιο του 2018 του ΣΥΡΙΖΑ, γιατί πρόκειται για κρίσιμες ηλικίες, τη στιγμή μάλιστα που καιροφυλακτούν τα εγκληματικά κυκλώματα εκμετάλλευσης ανηλίκων για διακίνηση ναρκωτικών, πορνεία και λοιπά. Με βάση και τη γενικότερη πρακτική που ακολουθείται όλα αυτά τα χρόνια για τους ασυνόδευτους ανηλίκους, στην πράξη φοβόμαστε βάσιμα ότι αυτά τα σπίτια θα είναι καταλύματα στα οποία θα εγκαταλείπονται οι ανήλικοι χωρίς προσωπικό, παρά μόνο με ένα υποτυπώδες προσωπικό φύλαξης, χωρίς φροντίδα, προστασία και επίβλεψη, πόσω μάλλον όταν η ΜΚΟ που διαχειρίζεται τις συγκεκριμένες κατοικίες θα έχει το δικαίωμα να συναινεί στην πρόσβαση των ανηλίκων στην αγορά εργασίας.

Το παρόν νομοσχέδιο, λοιπόν, είναι ένα κατ’ εξοχήν υπόδειγμα των πολιτικών κατευθύνσεων της Ευρωπαϊκής Ένωσης για την πριμοδότηση των ΜΚΟ και άλλων ιδιωτών στα ζητήματα που αφορούν στους μετανάστες και στους πρόσφυγες, όπως βέβαια, αυτές οι κατευθύνσεις συγκεκριμενοποιήθηκαν και στον νέο ευρωπαϊκό οργανισμό για το άσυλο. Έτσι άλλωστε υπηρετείται και η μοιρασιά της «πίτας» των διάφορων χρηματοδοτήσεων και άλλων πακέτων ή των προγραμματικών συμβάσεων που περιγράφονται στο άρθρο 15, ανάμεσα στις διάφορες ΜΚΟ, στους ΟΤΑ, για να χαϊδεύετε και αυτών τα αφτιά και να τους καλύπτετε «τρύπες» από άλλες ενισχύσεις που δεν δίνετε όπως θα έπρεπε, και άλλους ιδιώτες, βέβαια.

Η αιτιολογική έκθεση του νομοσχεδίου επικαλείται, μάλιστα, την πείρα που έχει συγκεντρωθεί όλα αυτά τα χρόνια. Πράγματι αυτή η πείρα είναι μεγάλη και για τους ίδιους τους εργαζόμενους αυτών των ΜΚΟ που μένουν για μήνες απλήρωτοι ανάλογα με τη ροή της κάθε χρηματοδότησης, σε ένα καθεστώς μόνιμης ανασφάλειας και ομηρίας, αντί αυτοί οι εργαζόμενοι που όλα αυτά τα χρόνια έχουν αποκτήσει πολύτιμη και ανεκτίμητη πείρα να απορροφηθούν σε κρατικές δημόσιες υπηρεσίες που, κατά τη γνώμη μας, θα έπρεπε να έχουν και την αποκλειστική ευθύνη συνολικά για την προστασία των μεταναστών και των προσφύγων. Όπως, βέβαια, με ανάλογο τρόπο δεν απορροφάτε και δεν κρατάτε ως μόνιμο προσωπικό τους εργαζόμενους ακόμα και του Υπουργείου Μετανάστευσης, οι οποίοι περνάνε και ανακυκλώνονται με τις διάφορες ελαστικές σχέσεις εργασίας, προγράμματα ορισμένου χρόνου και τελικά μετά όλο αυτό το προσωπικό φεύγει, ενώ έχει σε αυτά τα χρόνια συσσωρεύσει πολύτιμη εμπειρία.

Θυμίζουμε ότι ως κόμμα και κατά τη συζήτηση του αντίστοιχου νομοσχεδίου το 2018, που καθιέρωσε τον θεσμό του επαγγελματία επιτρόπου, επισημάναμε τα παρακάτω: ότι η φροντίδα και η μέριμνα για τον ανήλικο, δηλαδή η επιτροπεία, και με αυτό το νομοσχέδιο ιδιωτικοποιούνταν, γιατί γίνεται επάγγελμα και ανατίθεται σε ιδιώτη η φροντίδα των ασυνόδευτων ανήλικων, ο οποίος, μάλιστα, θα αναλαμβάνει και δουλειά-φασόν. Ήταν κι αυτή μια απαράδεκτη και επικίνδυνη ρύθμιση που ανέθετε, στην πραγματικότητα, την προστασία και την εποπτεία ενός ασυνόδευτου ανήλικου μετανάστη, όπως και άλλων εγκαταλελειμμένων και απροστάτευτων παιδιών, σε κάποιον επαγγελματία και καταλαβαίνετε ότι δεν μπορεί αυτές οι φροντίδες να γίνονται με κριτήρια βιοπορισμού του επαγγελματία, το οποίο θα δημιουργεί και τις προϋποθέσεις να πολλαπλασιάζονται οι κίνδυνοι εκμετάλλευσης του ανήλικου πρόσφυγα και να είναι πολύ περισσότερο ευάλωτος στον διεμβολισμό από τα διάφορα κυκλώματα. Δεν μπορεί, λοιπόν, αυτοί οι ευαίσθητοι τομείς να είναι ευθύνη ενός ατόμου, ακόμη κι αν αυτός έχει τις καλύτερες προθέσεις. Γιατί η ηλικία αυτών των παιδιών κι η κατάσταση που έχουν βιώσει με τον βίαιο αποχωρισμό τους από την οικογένειά τους απαιτεί την πλήρη και αποκλειστική κρατική στήριξη και προστασία τους.

Αυτή η κριτική που κάναμε σήμερα, βέβαια, επιβεβαιώνεται απόλυτα, πολύ περισσότερο όταν με το σημερινό νομοσχέδιο η Κυβέρνηση προχωράει ακόμη πιο εξόφθαλμα στην ιδιωτικοποίηση αυτού του ιδιαίτερα ευαίσθητου τομέα. Γι’ αυτό συνεχίζουμε και επιμένουμε ως κόμμα στη διεκδίκηση των θέσεων που έχουμε κατ’ επανάληψη εκφράσει, για την ανάπτυξη επαρκών κρατικών υποδομών με κατάλληλη στελέχωση πρώτα και κύρια στα σημεία εισόδου και διέλευσης των προσφυγικών - μεταναστευτικών ροών, ώστε έγκαιρα να εντοπίζονται οι ασυνόδευτοι ανήλικοι και να εξασφαλίζεται η προστασία τους, για να μη χρειαστεί ούτε μια μέρα να βρεθεί κάποιο παιδί σε καθεστώς κράτησης ή σε κοινό καταυλισμό με ενήλικες και γενικά σε επισφαλείς συνθήκες. Μιλάμε και ζητάμε την ανάπτυξη και στελέχωση με επαρκές προσωπικό όλων των κρατικών υπηρεσιών που χειρίζονται τα θέματα ασύλου και οικογενειακών επανενώσεων, ώστε να προωθούνται με ταχύτητα και όλες αυτές οι διαδικασίες που αφορούν στους ανήλικους.

Για τα παιδιά που αποδεικνύεται ότι δεν διαθέτουν οικογένεια να προβλέπεται η άμεση τοποθέτησή τους σε ανάδοχη οικογένεια ή να δίνεται η δυνατότητα υιοθεσίας, με τη δημιουργία μητρώου αναδόχων θετών γονέων για τους ασυνόδευτους ανηλίκους με αποκλειστική ευθύνη του κράτους, στο οποίο να εντάσσονται όσοι έχουν πιστοποιηθεί ότι μπορούν να αναλάβουν αυτόν τον ρόλο και βέβαια, με την ευθύνη του κράτους να στηρίζει αυτούς τους γονείς. Και για τα υπόλοιπα ασυνόδευτα παιδιά, που αποτελούν και την πλειοψηφία, πρέπει να οριστεί επίτροπος την πλήρη ευθύνη του οποίου να έχει κρατικός φορέας, με τη δημιουργία σώματος κρατικών λειτουργών επιτρόπων, με επαρκή ανάπτυξη υποδομών, με πλήρη στελέχωσή τους με μόνιμο και εξειδικευμένο προσωπικό όλων των αναγκαίων ειδικοτήτων, ιδιαίτερα εκεί όπου συγκεντρώνονται και φιλοξενούνται οι ανήλικοι ασυνόδευτοι πρόσφυγες, με καμμία εμπλοκή μη κυβερνητικών οργανώσεων και επιχειρηματιών σε αυτό το ευαίσθητο ζήτημα της παιδικής προστασίας και των ασυνόδευτων ανηλίκων.

Σε αυτά τα ιδιάζουσας σημασίας θέματα, όπως είναι η αναδοχή και η καθημερινή φροντίδα των ασυνόδευτων παιδιών, το κράτος θα πρέπει να έχει την αποκλειστική ευθύνη γι’ αυτά, βέβαια, με τη στελέχωση των κατάλληλων κρατικών υπηρεσιών.

Να δημιουργηθούν, τέλος, επαρκείς σε αριθμό κρατικές δομές φιλοξενίας στις οποίες οι ανήλικοι να μπορούν να εντάσσονται ανάλογα με το φύλο και την ηλικία τους και οι οποίες να είναι πλήρως στελεχωμένες με το κατάλληλο προσωπικό, που θα πρέπει να φροντίζει με απόλυτο σεβασμό στις πολιτιστικές και θρησκευτικές παραδόσεις τους για την υγιή ψυχοκοινωνική ανάπτυξη των παιδιών, να ενθαρρύνει την κοινωνικοποίησή τους και τη συμμετοχή τους σε δραστηριότητες, να αντιπαλεύει τον ρατσισμό και να μεριμνά για την υγεία και ασφάλεια αυτών των παιδιών, ακόμη και αν βρίσκονται εκτός των ξενώνων.

Αυτό το ολοκληρωμένο πλαίσιο, βέβαια, απέχει πολύ από αυτό που φέρνετε προς ψήφιση, το οποίο σε καμμία περίπτωση δεν θα μπορούσαμε να υπερψηφίσουμε.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία συνάδελφε.

Έχω να κάνω μια ανακοίνωση προς το Σώμα.

Ο Αντιπρόεδρος της Κυβέρνησης, οι Υπουργοί Δικαιοσύνης, Οικονομικών, Ανάπτυξης και Επενδύσεων, Εξωτερικών, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Προστασίας του Πολίτη, Δικαιοσύνης, Εσωτερικών, Ναυτιλίας και Νησιωτικής Πολιτικής, οι Υπουργοί Επικρατείας, καθώς και οι Αναπληρωτές Υπουργοί Οικονομικών, Εξωτερικών και Εσωτερικών κατέθεσαν στις 19-7-2022 σχέδιο νόμου: «Σύσταση Δικαστικής Αστυνομίας και λοιπές επείγουσες διατάξεις του Υπουργείου Δικαιοσύνης».

Παραπέμπεται στην αρμόδια Διαρκή Επιτροπή.

Τον λόγο τώρα έχει εκ μέρους της Ελληνικής Λύσης ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ:**  Ευχαριστώ πολύ, κυρία Πρόεδρε.

Εισαγωγικά να αναφέρουμε ότι το μυαλό, η σκέψη μας είναι στους ανθρώπους που βρίσκονται στις περιοχές που αυτή τη στιγμή καίγονται, που κινδυνεύουν οι ζωές τους κατ’ αρχάς και χάνουν τις περιουσίες τους. Να πούμε ότι δεν είναι ώρα για αντιπαράθεση, είναι ώρα να κλείσουν όλα τα στόματα αυτή τη στιγμή! Ούτε αντιπολιτευτικά βέλη ούτε χάδια προς την Κυβέρνηση, τίποτα! Είναι η ώρα το πολιτικό σύστημα να βουλώσει το στόμα του και να προσευχηθούμε όλοι να μην έχουμε ανθρώπινες απώλειες. Προέχουν οι ανθρώπινες ζωές, προέχουν οι ζωές των ζώων συντροφιάς και των υπολοίπων και οι περιουσίες του κόσμου, αυτή τη στιγμή τουλάχιστον.

Κύριε Μηταράκη, θεωρούμε ότι ως Κυβέρνηση το έχετε τερματίσει. Δεν πάει άλλο! Το έχετε τερματίσει! Όσον αφορά στο θέμα της παράνομης μετανάστευσης και το πως το διαχειρίζεστε θεωρούμε ότι το έχετε τερματίσει. Εδώ πλέον πιστεύουμε ότι πρόκειται για μια δική σας εθνική στρατηγική, με στόχο τη νομιμοποίηση των παράνομων μεταναστών. Τελεία και παύλα. Δεν κρατάτε, κύριε Υπουργέ, ούτε καν τα προσχήματα ως Κυβέρνηση. Είναι απίστευτο.

Κύριε Μηταράκη, ο υποδιοικητής της Υπηρεσίας Ασύλου -δικός σας- βγήκε σε πακιστανική εκπομπή σαν να ήταν Υπουργός Τουρισμού να τους πει «ελάτε» και διαφήμιζε το πόσο η Νέα Δημοκρατία έχει κάνει εύκολες τις διαδικασίες απόκτησης ασύλου. Αντιλαμβάνεστε τι κάνετε; Όσον αφορά στην ενέργεια, λοιπόν, του υποδιοικητή της Υπηρεσίας Ασύλου, του κ. Ιωάννη Σφυράκη, ελπίζω σήμερα εδώ, όταν τελειώσει η Ολομέλεια -ήδη έπρεπε να το έχετε κάνει από προχθές αυτό- ο άνθρωπος αυτός, ο κ. Σφυράκης, να καρατομηθεί. Βγαίνει σε πακιστανική εκπομπή;

Είμαστε καθόλου με τα καλά μας, κύριε Μηταράκη; Γελάτε; Είναι αστείο; Είναι αστείο που ο διοικητής σας βγαίνει σε πακιστανική εκπομπή και τους λέει ότι «τα έχουμε κάνει όλα τέλεια και γρήγορα πλέον παίρνετε άδεια παραμονής»; Σοβαρά μιλάτε;

Είναι αδιανόητο την ώρα που η παράνομη μετανάστευση εξελίσσεται, πραγματικά, σε εθνικό κίνδυνο για την πατρίδα μας, εσείς να τους προσκαλείτε εδώ και να τους λέτε ότι είστε έτοιμοι να τους αποδεχτείτε. Αδιανόητο για εμάς! Για εσάς μπορεί να είναι λογικό. Θα κριθείτε. Θα κριθείτε όλοι σας στην Κυβέρνηση γι’ αυτά.

Το γεγονός, κύριε Μηταράκη, ότι το Πακιστάν από το 2021 χαρακτηρίζεται ασφαλής χώρα σάς λέει κάτι; Να έρθουν να κάνουν τι εδώ οι Πακιστανοί; Να κάνουν τι; Από το 2021 θεωρείται ασφαλής χώρα.

Ζητάμε, λοιπόν, την άμεση αποπομπή του κ. Σφυράκη και θα πείτε σήμερα εδώ ποια είναι η θέση σας. Ζητάμε την άμεση αποπομπή του, που θα βγει σε πακιστανική εκπομπή να μας πει τι καλά που τα κάνετε, «ελάτε εδώ», λες και είναι εκπρόσωπος της «TUI», πράκτορας, να κλείσει εισιτήρια να έρθουν εδώ!

Ντροπή! Πραγματικά ντροπή! Αυτό είναι το σχέδιο της Κυβέρνησής σας για να ανακόψετε τα κύματα των παράνομων μεταναστών, να τους προσκαλείτε εδώ, να σπεύδουν να έρθουν; Αυτό είναι το σχέδιό σας, το πρόγραμμά σας; Αυτά κάνετε; Άλλα διατυμπανίζατε προεκλογικά. Άλλα λέγατε για νόμο και τάξη, ότι θα ακολουθούσατε σκληρή γραμμή, ότι θα κλείνατε τις ΜΚΟ.

Εδώ τώρα, κύριε Μηταράκη, δεν θα ήθελα να είμαι στη θέση σας. Τις ΜΚΟ που από την πρώτη μέρα σας λέγαμε «ελέγξτε τις και κλείστε τις», τις παράνομες, τις κάνετε τώρα συνεταιράκια σε όλα. Εκατομμύρια ευρώ, συνέταιροι της Κυβέρνησης και του κράτους της Ελλάδας είναι οι ΜΚΟ. Θα τα δούμε όλα στη συνέχεια.

Όσο και να βασανίζεται ο ελληνικός λαός, όσο δύσκολα και να περνάει είναι ηλίου φαεινότερο ότι η Κυβέρνησή σας έχει άλλες προτεραιότητες. Δεν έχουν καμμία σχέση με το εθνικό συμφέρον και λυπούμαστε πάρα πολύ που το λέμε αυτό. Και το λέμε αυτό για μια Κυβέρνηση της Νέας Δημοκρατίας, που δεν έχει καμμία σχέση με τη λαϊκή πλέον Δεξιά. Καμμία σχέση.

Και σιγά σιγά από το «λύνω το πρόβλημα», γιατί αυτό υποσχεθήκατε, ότι θα λύσετε το πρόβλημα, το εγκαταλείψατε αυτό, κύριε Μηταράκη, και πάμε στη «διαχείριση» του προβλήματος. Το θέμα «λύση προβλήματος» δεν υπάρχει. Υπάρχει πλέον «διαχείριση προβλήματος» για εσάς. Αυτή είναι η σκληρή κατά τα άλλα πολιτική σας για τους παράνομους μετανάστες.

Την έκτακτη παράνομη μετανάστευση την κάνετε εύτακτη, να μπορούν να έρχονται με τάξη στη χώρα μας. Όχι, δεν υπάρχει αναρχία, θα έρχονται με τάξη. Αυτά κάνετε και ζητάτε σήμερα την ψήφο από την Εθνική Αντιπροσωπεία, από εμάς. Με τι θράσος τη ζητάτε από εμάς; Εδώ μιλάμε για πολιτικό θράσος να ζητάτε κάτι τέτοιο.

Έχουμε και το Μπαγκλαντές. Θα τα πούμε το απόγευμα στις 7.00΄. Φέρνετε και σύμβαση με το Μπαγκλαντές. Άνοιξαν οι δουλειές μας! Έχουμε και το Μπαγκλαντές το βράδυ. Να προλάβετε να την κυρώσετε τώρα που ο κόσμος χάνεται, εσείς φέρνετε τέτοιες κυρώσεις μέσα στη Βουλή, με το Μπαγκλαντές, να έρχονται οι άνθρωποι, λέει, να δουλεύουν ως εργάτες γης. Θα ανοίξουμε το κεφάλαιο αυτό μετά. Νομιμοποιείτε την παράνομη μετανάστευση. Όχι μόνο την έχετε αποδεχτεί πλέον, αλλά τη νομιμοποιείτε κιόλας. Αυτά κάνετε.

Κι επειδή το νομοσχέδιο λέει ότι έχει στόχο την προστασία των ασυνόδευτων ανηλίκων, να ξεκαθαρίσουμε κάτι. Θα το πούμε μία φορά με καλά ελληνικά και απλά λόγια για να καταστεί σαφές σε όλους.

Είμαστε υπέρ, δεν είμαστε κατά των ανθρωπίνων δικαιωμάτων, κατά των ανθρώπων που έχουν ανάγκη πραγματικά. Άλλο το ένα, άλλο το άλλο. Δεν γίνεται, όμως, η μεταναστευτική πολιτική να κάνει διακρίσεις εις βάρος των Ελλήνων. Δεν γίνεται όλοι αυτοί οι παράνομοι μετανάστες που έχουν κατακλύσει την πατρίδα μας να είναι πρόσφυγες. Τι να κάνουμε; Δεν είναι πρόσφυγες.

Πρόσφυγες είναι αυτοί που αναγκάζονται να εγκαταλείψουν τις εστίες τους και θέλουν να επιστρέψουν στις εστίες τους, δεν θέλουν να κάτσουν εδώ και να ζουν παρασιτικά. Θέλουν να επιστρέψουν στα σπίτια τους, όπως για παράδειγμα οι άνθρωποι που ήρθαν από την Ουκρανία. Αυτοί είναι πρόσφυγες. Ήρθαν εδώ με σκοπό να επιστρέψουν πίσω κάποια στιγμή. Βεβαίως, αυτοί είναι πρόσφυγες. Τι σχέση έχουν οι υπόλοιποι με αυτούς;

Εσείς όμως, υλοποιώντας τη μεταναστευτική πολιτική σας, δίνετε απλόχερα, κύριε Υπουργέ, προνόμια, παροχές, υπογράφετε συμφωνίες «μαμούθ», εκατομμύρια ευρώ για σίτιση, στέγαση, δημιουργική απασχόληση, δίνετε επιδόματα, δίνετε τα πάντα.

Δείτε τώρα, κύριε Υπουργέ, θα σας παρουσιάσουμε τώρα απαντήσεις της Κυβέρνησης, των αρμόδιων Υπουργείων σε ερωτήσεις της Ελληνικής Λύσης και του Προέδρου της, του Κυριάκου Βελόπουλου, επίσημα του Υπουργείου Μεταναστευτικής Πολιτικής, του Υπουργείου Άμυνας και πάει λέγοντας. Δεν τα βγάζουμε, λοιπόν, από το μυαλό μας.

Καταθέτουμε επίσημα στα Πρακτικά τις απαντήσεις που έχει δώσει η ελληνική Κυβέρνηση σε ερωτήσεις της Ελληνικής Λύσης και του Προέδρου της. Δείτε τα. Ενδιαφέρουν.

Κυρίες και κύριοι -και μιλάω τώρα σε όσες συνελληνίδες και όσους συνέλληνες παρακολουθούν-, εδώ μπορεί να μην ακούει κάποιος ή από το ένα αφτί να μπαίνει και από το άλλο να βγαίνει, ούτως ή άλλως η Κυβέρνηση κάνει την πολιτική της, αλλά τουλάχιστον μέσα στο Κοινοβούλιο να ακούγονται πράγματα που εσείς δεν τα γνωρίζετε και απευθύνομαι στους συνέλληνες.

Εσείς λοιπόν, την ώρα που τρέχετε να πάρετε 18 ευρώ από το Power Pass και να πείτε και ευχαριστώ στο κάθε επίδομα, για να μπορέσετε να κρατήσετε το σπίτι σας όρθιο, η Κυβέρνηση, όπως η ίδια η Κυβέρνηση μάς ενημερώνει μέσα από τον κοινοβουλευτικό έλεγχο, κάνει τα εξής.

Με έγγραφο από 23-3-2022 απαντά στον Πρόεδρο της Ελληνικής Λύσης Κυριάκο Βελόπουλο ο Αναπληρωτής Υπουργός Οικονομικών κ. Σκυλακάκης, κατόπιν ερώτησης. Τι ζητάμε εμείς να μάθουμε; Τι πληρώνει η Ελλάδα. Από αυτά που πληρώνουμε, λοιπόν, κάθε μέρα για τους παράνομους μετανάστες, που τους ταΐζουμε, τους φροντίζουμε, να τους βάλουμε μπασκέτες, ίντερνετ και τα λοιπά, τι πληρώνουμε εμείς. Άστε τα ευρωπαϊκά κονδύλια και το παραμύθι της Χαλιμάς που λέτε συνέχεια. Από τον κρατικό προϋπολογισμό, την τσέπη των Ελλήνων, τι πληρώνουμε κάθε μέρα και δίνουμε;

Και μας απαντάτε: 110 εκατομμύρια ευρώ –Θεέ μου- η πτωχευμένη Ελλάδα. Απαντήσεις από τα δικά σας Υπουργεία είναι αυτά. Για υπηρεσιακά θέματα του Λιμενικού Σώματος 110 εκατομμύρια ευρώ, 23 εκατομμύρια ευρώ για δαπάνες υπέρ ΜΚΟ. 23 εκατομμύρια ευρώ! Λεφτά ελληνικά από τον κρατικό προϋπολογισμό! Για σίτιση, στέγαση, χρηματικά βοηθήματα άνω των 16 εκατομμυρίων ευρώ. Το Υπουργείο Εθνικής Άμυνας για τη λειτουργία των ΚΥΤ, τη σίτιση, τις λοιπές δαπάνες υπέρ των παράνομων μεταναστών. Κάναμε «Φιλιππινέζες», δυστυχώς, τον ελληνικό στρατό και το Υπουργείο Άμυνας τα ξοδεύει αυτά για τη σίτιση. Και τέλος, 10 εκατομμύρια ευρώ για γραφειοκρατικές υποδομές, λέει εδώ, που ανήκουν στο Υπουργείο Μετανάστευσης.

Σύνολο 180 εκατομμύρια ευρώ ελληνικά λεφτά, όταν –τι ντροπή- την εποχή της επισιτιστικής κρίσης και της διάλυσης του πρωτογενούς τομέα, κύριε Υπουργέ, η Κυβέρνηση από το Ταμείο Ανάκαμψης έδωσε μόλις 180 εκατομμύρια στον πρωτογενή τομέα, τους αγρότες μας. Αυτές είναι οι επενδύσεις που κάνατε, 180 εκατομμύρια, όσα δώσατε για τους παράνομους που έχουν μπει στη χώρα μας. Ελληνικά λεφτά. Αυτή είναι η Νέα Δημοκρατία.

Όσα έδωσε για την πρωτογενή τομέα έδωσε για τους παράνομους μετανάστες και βγείτε πείτε το αντίθετο. Εδώ είναι τα χαρτιά στα Πρακτικά. Δικές σας απαντήσεις είναι. Βγείτε να πείτε το αντίθετο.

Και πάμε στις ΜΚΟ. Όλα αυτά τα κάνατε -που προβλέπει το νομοσχέδιο σήμερα- σε συνεργασία με τις ΜΚΟ. Καλά δεν ακούτε τρία χρόνια που φωνάζουμε εδώ να τις κλείσετε; Είπατε ότι θα τις κλείσετε. Κλείσατε μία ή δύο ενδεικτικά θυμάμαι και πανηγυρίζατε, από τις τετρακόσιες τόσες που υπάρχουν. Είπαμε να τις ελέγξετε. Και μετά μην μας λέτε: «Τι να κλείσουμε; Τους Γιατρούς Χωρίς Σύνορα;». Αφήστε τα αυτά.

Εδώ λυμαίνονται τον χώρο και την πατρίδα μας εκατοντάδες ΜΚΟ οι οποίες μύρισαν «αίμα», λεφτά και κάνουν μπίζνες και σας είπαμε να τις ελέγξετε και να τις κλείσετε. Είναι το καρκίνωμα του συστήματος. Τι δεν καταλαβαίνετε;

Και όχι μόνο δεν τις ελέγχετε, όχι μόνο δεν τις κλείνετε, τις κάνετε ισότιμο συνομιλητή σας, τις βάζετε στο τραπέζι και δίνετε λεφτά να διαχειρίζονται αυτές οι ΜΚΟ, ψηφίσατε νόμους που τους δίνουν εξουσία, που τις επιδοτούν κιόλας, τις δίνουν δυνατότητα εκπροσώπησης κιόλας, να εκπροσωπούν και στα δικαστήρια και πολλά άλλα.

Και να θυμίσω, κύριε Υπουργέ, ότι οι ΜΚΟ είναι αυτές που εμπλέκονται σε κυκλώματα παράνομων μεταναστών; Χρειάζεται να το θυμίσει σήμερα αυτό η Ελληνική Λύση, ότι εμπλέκονται σε κυκλώματα παράνομης μετανάστευσης οι ΜΚΟ; Δεν το ξέρετε; Το ξέρετε. Να θυμίσουμε ότι αυτές οι ΜΚΟ –για τον Θεό!- συκοφαντούν την πατρίδα μας, κύριε Υπουργέ, τη χώρα μας, την Ελλάδα διεθνώς ότι παραβιάζει, λέει, τα ανθρώπινα δικαιώματα; Η Ελλάδα παραβιάζει τα ανθρώπινα δικαιώματα; Δυστυχώς, αυτά τα υποστηρίζουν και κάποια κόμματα εδώ μέσα.

Όχι, λοιπόν, η Ελλάδα δεν παραβιάζει κανένα ανθρώπινο δικαίωμα. Την Ελλάδα και τις σάρκες της έχουν ξεσκίσει. Και αυτές τις ΜΚΟ που μας κατηγορούν εσείς τις στηρίζετε και τους δίνετε χρήματα σήμερα. Δεν ξέρετε, κύριε Υπουργέ, ότι οι ΜΚΟ έχουν δασκαλέψει όλους όσοι μπαίνουν μέσα, είτε από τον Έβρο είτε από τα νησιά, να πετούν τα χαρτιά τους στη θάλασσα; Δεν έχετε δει βίντεο που σκίζουν χαρτιά και τα πετάνε; Δεν το έχετε δει; Και μπαίνουν μέσα και τους κοιτάνε στα μάτια και τους λένε «Πόσων χρονών είσαι, αγόρι μου;» και μπορεί να είναι είκοσι πέντε ο άλλος, αλλά λέει δεκαπέντε. Δεν τα ξέρετε αυτά; Πρώτη φορά τα ακούτε; Για να έχουν τα ευεργετήματα, βέβαια, των ανηλίκων, γι’ αυτό τα κάνουν αυτά.

Τι; Σας λέμε κάποια νέα σήμερα εμείς εδώ, δηλαδή; Αυτό γίνεται χρόνια ολόκληρα. Και τώρα φέρνετε θεσμούς με το νομοσχέδιο που στοχεύουν στην προστασία των ανηλίκων. Μάλιστα, πολύ ωραία. Και λέμε ότι εμείς δεν είμαστε κατά της προστασίας των ανηλίκων, το ξεκαθαρίζουμε αυτό, αλλά όχι έτσι όπως το κάνετε εσείς. Προνόμια, παροχές, τι να θυμίσω και τι να αφήσω.

Θυμίζω –ακούστε το άλλο τραγικό τώρα- ότι όσοι δεν μπορεί να διαπιστωθεί η ανηλικότητά τους, τότε το πρόσωπο λογίζεται ως ανήλικος. Δηλαδή, έχουμε ένα παιδάκι εδώ μπροστά, δεν ξέρουμε πόσων χρονών είναι, δεν έχει χαρτιά, δεν έχει τίποτα. Πόσων χρονών είσαι, αγόρι μου; Θα πει δεκαέξι. Ό,τι πει το παιδί. Μπορεί να είναι είκοσι τρία. Φοβερό! Απίστευτο! Πάρα πολύ ωραίο! Πάρα πολύ ωραίο είναι αυτό, να το συνεχίσετε, κύριε Υπουργέ.

Και όλα αυτά, φυσικά, σε συνεργασία με οργανώσεις κοινωνίας πολιτών, με ΜΚΟ, με διεθνείς οργανισμούς, με την Ευρωπαϊκή Επιτροπή. Τι να πω, ρε παιδιά, πραγματικά δεν ξέρω.

Εδώ πάλι, στο νομοσχέδιο, λέτε ότι η χώρα μας πρέπει να εκπληρώσει τις ευρωπαϊκές της υποχρεώσεις. Αλίμονο, μη χαλάσουμε τις καρδιές των Ευρωπαίων εταίρων. Αλίμονο, αλίμονο. Το λέτε ξεκάθαρα στην αιτιολογική έκθεση του νομοσχεδίου.

Αντί να εκτοξεύετε κούφια αστειάκια, να βγείτε και να απαντήσετε σε αυτά που σας κατηγορούμε εδώ πάνω. Καταλάβατε; Εσάς λέω, κύριε Θεοχάρη. Να βγείτε και να απαντήσετε στον ελληνικό λαό. Τα αστειάκια αφήστε τα. Εδώ μιλάμε για εκατοντάδες εκατομμύρια ευρώ Ελλήνων, που τα πληρώνουμε εμείς, οι Έλληνες πολίτες, και αφήστε τα αστειάκια. Διότι είναι απαντήσεις από τα Υπουργεία σας. Πληρώνει ο Έλληνας εσάς, τις πολιτικές σας. Τι λέτε; Τι λέτε; Πότε θα διεκδικήσουμε, λοιπόν, κι εμείς από την Ευρώπη; Να αναλάβουν και αυτοί τις δικές τους ευθύνες. Πόσο ακόμη η Ευρώπη θα φορτώνει, λοιπόν, όλα τα βάρη και τις υποχρεώσεις της στους Έλληνες πολίτες; Αυτά να πείτε, και αφήστε τους αστεϊσμούς.

Προβλέπεται, λέει, οι ΜΚΟ να πρωταγωνιστούν παντού. Δείτε το. Ο φορέας αυτός θα αναθέτει, λέει, εντεταλμένο επιτροπείας στην άσκηση επιτροπικών καθηκόντων. Δείτε τι φτιάχνεται τώρα εδώ, τι θα έχουμε. Πάμε λίγο: Μονάδα εποπτείας και αξιολόγησης κέντρων φιλοξενίας. Λεφτά είναι αυτά. Μονάδα διαχείρισης αιτημάτων στέγασης και μετεγκαταστάσεων. Μονάδα ένταξης και υποστήριξης ασυνόδευτων ανηλίκων. Μονάδα θεσμικής προστασίας. Εθνικό μηχανισμό επείγουσας ανταπόκρισης. Εθνικό μητρώο προστασίας ασυνόδευτων ανηλίκων.

Θεέ μου, θεέ μου, τι γίνεται εδώ! Τι οργάνωση! Μπράβο, άρτια όλα, μπράβο σας. Πόσες μονάδες ακόμα θα συστήσετε; Πόσα όργανα ακόμα;

Κι επειδή μιλάμε για επιβαρύνσεις, μιλάμε για δαπάνες. Ποιο θα είναι το κόστος; Η έκθεση, λοιπόν, του Γενικού Λογιστηρίου του Κράτους αναφέρει ότι για την πρώτη εφαρμογή του νέου πλαισίου η δαπάνη είναι στα 6 εκατομμύρια ευρώ. Από πού προκύπτει το ποσό αυτό; Ποιος θα το πληρώσει το ποσό αυτό;

Και πάει λέγοντας, την ώρα, ξαναλέμε, που ο ελληνικός λαός στερείται τόσα, με την ακρίβεια, τις πολιτικές σας, τις λανθασμένες πολιτικές επιλογές, τις δικές σας προτεραιότητες, τη φτωχοποίηση που έχει υποστεί, το δημόσιο χρέος να έχει εκτοξευθεί, πώς μπορεί, λοιπόν, η χώρα μας, οι Έλληνες πολίτες, να αντέξουν τέτοιο βάρος, ένα τέτοιο δυσβάσταχτο βάρος;

Και λέτε κιόλας -κι εδώ είναι το χειρότερο, γιατί αυτή είναι η πολιτική σας και χαιρόμαστε πάρα πολύ που πολιτικά σας ξεμπροστιάζουμε- ότι λύση στα προβλήματα της χώρας θα μας δώσουν αυτοί. Παρουσιάζετε το μεταναστευτικό ως λύση στο δημογραφικό πρόβλημα της χώρας, στην υπογεννητικότητα.

Είδατε χθες τα αποτελέσματα της απογραφής; Πεθαίνουμε. Μειώνεται ο ελληνικός πληθυσμός. Είδατε τι έδειξε η απογραφή χθες; Κι αντί να δώσετε κίνητρα, αντί να ενισχύσετε την απασχόληση, αντί να στηρίξετε τα ζευγάρια τα νέα να δημιουργήσουν οικογένεια, αντί να στηρίξετε την ελληνική οικογένεια, αντί να στηρίξετε τους τρίτεκνους, τους πολύτεκνους, που κατεβάσαμε τροπολογία και αδιαφορήσατε για τους αδιόριστους εκπαιδευτικούς τους πολύτεκνους, εσείς βρήκατε τη λύση στο μπόλιασμα! Μα το έχετε πει ξεκάθαρα, το έχει πει και ο Πρωθυπουργός. Αυτή είναι η λύση. Το έχετε πει. Αυτοί είστε! Τι να κάνουμε τώρα; Έτσι θα λύσετε το δημογραφικό.

Γι’ αυτό και δεν επιδιώκετε να αντιμετωπίσετε πραγματικά την παράνομη μετανάστευση. Δεν το επιδιώκετε. Σας βολεύει και σας εξυπηρετεί. Τη διαχειρίζεστε όπως θέλετε εσείς για να λύσετε τα προβλήματα που υπάρχουν.

Πραγματικά, δεν περιμέναμε ποτέ τέτοια πολιτική από την Κυβέρνηση της Νέας Δημοκρατίας. Είστε η μεγαλύτερη πολιτική απογοήτευση της Μεταπολίτευσης. Δεν έχουμε να πούμε τίποτα άλλο Μόνο ντροπή.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ πολύ, κύριε συνάδελφε.

Τον λόγο έχει τώρα εκ μέρους του ΜέΡΑ25 η κ. Απατζίδη.

**ΜΑΡΙΑ ΑΠΑΤΖΙΔΗ:** Κυρία Πρόεδρε, επιτρέψτε μου πριν ξεκινήσω την ομιλία μου, ως Βουλευτής Ανατολικής Αττικής κι εγώ με βαριά καρδιά, όπως όλοι μας θεωρώ, για τις πυρκαγιές που έχουν εξελιχθεί από χθες το βράδυ στην Πεντέλη αλλά και αλλού, στην Ανθούσα κ.λπ., να πούμε ότι ενώ υπάρχουν βαριές συνέπειες μεν, αυτή τη στιγμή είναι η στιγμή της μάχης. Είμαστε μαζί με τους πυροσβέστες και τις τοπικές κοινωνίες. Δεν είναι η ώρα του απολογισμού. Σε καμμία των περιπτώσεων δεν θα κάναμε κάτι τέτοιο.

Εμείς ως ΜέΡΑ25, έχουμε θίξει πάμπολλες φορές μέσα από τον κοινοβουλευτικό έλεγχο, μέσα από τροπολογίες που έχουμε καταθέσει, τις οποίες, δυστυχώς, δεν τις έχετε λάβει σοβαρά υπ’ όψιν σας, αλλά δεν θα επεκταθώ και θα επανέλθω μετά το τέλος αυτής της περιπέτειας. Μακάρι να μην έχουμε πρώτον, ανθρώπινες απώλειες, αλλά επίσης πάρα πολύ σημαντικό είναι να μη χαθούν περιουσίες των ανθρώπων. Διότι, πραγματικά, δεν μπορούν να τα αντικαταστήσουν αργότερα.

Τώρα όμως στο νομοσχέδιο. Με το παρόν σχέδιο νόμου εισάγεται εκ νέου ένα νέο θεσμικό πλαίσιο για τη δημιουργία ενός συστήματος επιτροπείας ασυνόδευτων ανηλίκων, παρ’ ότι μέχρι σήμερα γνωρίζαμε από το 2018 ότι η ψηφισμένη νομοθεσία που υπήρχε επί ΣΥΡΙΖΑ δεν εφαρμόστηκε. Και τώρα πάτε να τροποποιήσετε ένα σχετικό νομοθετικό πλαίσιο, που πιθανότατα θα οδηγήσει σε ακόμη, δυστυχώς, μεγαλύτερες καθυστερήσεις στο θέμα με τα ασυνόδευτα και χωρισμένα παιδιά. Αυτό επεσήμαναν κατά τις παρεμβάσεις που κάνανε στη δημόσια διαβούλευση οι φορείς και οι μη κυβερνητικές οργανώσεις που δραστηριοποιούνται σε αυτόν τον χώρο, ότι εδώ πέρα έχουμε κάποιες ελλείψεις.

Πάμε να δούμε όμως τι έχει συμβεί στον νόμο επί ΣΥΡΙΖΑ του 2018. Όριζε με σαφήνεια τα όργανα τότε. Θα έπρεπε να είναι ή ο εισαγγελέας ή ο εισαγγελέας πρωτοδικών. Αυτό που συνέβαινε τότε ήταν ότι η επίτροπος είχε υποχρέωση να επισκεφθεί το παιδί τουλάχιστον τρεις φορές την εβδομάδα και να στέλνει αναφορά στο Εθνικό Κέντρο Κοινωνικής Αλληλεγγύης μια φορά τον μήνα. Η καθημερινή παρακολούθηση του συστήματος επιτροπείας γινόταν από τη Διεύθυνση Προστασίας Ασυνόδευτων Ανηλίκων του Εθνικού Κέντρου Κοινωνικής Αλληλεγγύης σε τρία τμήματα. Το κάθε τμήμα ήταν αρμόδιο για κάθε μητρώο, δηλαδή ένα τμήμα για τα ασυνόδευτα, ένα τμήμα για τις δομές και ένα τμήμα για τις επιτροπές. Η όλη διαδικασία της επιτροπείας εποπτευόταν και ελεγχόταν από το Εποπτικό Συμβούλιο Επιτροπείας Ασυνόδευτων Ανηλίκων του Υπουργείου Εργασίας και Κοινωνικών Υποθέσεων. Έχει μια σημασία αυτό.

Τώρα, με το παρόν σχέδιο νόμου του Υπουργείου Μεταναστευτικής Πολιτικής, το Υπουργείο Μετανάστευσης δεν έχει καμμία σχέση με την παιδική προστασία. Αυτό σημαίνει όμως ότι η Κυβέρνηση δεν βλέπει τα ασυνόδευτα ανήλικα κυρίως ως ανήλικα, αλλά τα βλέπει ως μέρος του προσφυγικού προβλήματος. Η συνέπεια είναι ότι δεν ασχολούνται σοβαρά με τα ασυνόδευτα ανήλικα. Και είναι γνωστό ότι, δυστυχώς, δεν έχουν ειδικές γνώσεις οι άνθρωποι αυτοί που επιτελούν αυτό το έργο.

Και έγινε διάκριση επί της υπουργίας του κ. Χρυσοχοΐδη ότι είναι δήθεν άλλο η ανήλικοι κάτω των δεκαπέντε και άλλο οι ανήλικοι άνω των δεκαπέντε. Όμως οι ασυνόδευτοι ανήλικοι είναι συχνότατα άνω των δεκαπέντε, είναι τα παιδιά που επιβίωσαν από τις παράνομες επαναπροωθήσεις και μετά έπρεπε να αντιμετωπίσουν ένα εχθρικό κράτος.

Πλέον, έλεγχος και εποπτεία δεν υπάρχει. Νομοσχέδιο το οποίο λειτουργεί με τη λογική όλων των νομοσχεδίων της Νέας Δημοκρατίας, της κυβερνώσας παράταξης, που είναι να αφαιρούνται ευθύνες από το κράτος. Εδώ, για άλλη μια φορά το κράτος αποποιείται των ευθυνών του για να τις μεταφέρει στις ΜΚΟ και σε άλλα νομικά πρόσωπα ιδιωτικού και δημόσιου δικαίου. Είναι κι αυτό μια ιδιότυπη μορφή εξωτερικής ανάθεσης.

Δημιουργείται έτσι ένας πολυκερματισμός, που εγείρει ζητήματα αποτελεσματικότητας. Η επιτροπεία ανατίθεται σε φορέα παροχής υπηρεσιών, που μπορεί να είναι νομικό πρόσωπο κάθε προέλευσης, νομικής μορφής, σκοπού, όπως ρητά αναφέρει το άρθρο 14. Υπό την κοινή ονομασία «φορείς παροχής υπηρεσιών επιτροπείας» τίθεται ένα απέραντο συνονθύλευμα από πολλούς διαφορετικούς φορείς. Μπορεί να είναι σωματεία, μπορεί να είναι αστικές και μη κερδοσκοπικές εταιρείες, οργανισμοί τοπικής αυτοδιοίκησης, ενώσεις της Κοινωνίας των Πολιτών, ΜΚΟ κ.λπ., χωρίς όμως καμμία ασφαλιστική δικλίδα, χωρίς προηγούμενο έλεγχο της δυνατότητάς τους να παρέχουν τις απαραίτητες υπηρεσίες επιτροπείας. Σε αυτούς τους φορείς παροχής υπηρεσιών επιτροπείας, ουσιαστικά, ανατίθεται το βαρύ έργο, που θα έπρεπε κανονικά να υλοποιείται και να ελέγχεται από κρατικές υπηρεσίες.

Τι βλέπουμε εδώ; Έναν ετερόκλητο χαρακτήρα νομικών προσώπων, που προκαλεί επίσης προβλήματα, σχετικά με το αν έχουν την ικανότητα να φέρουν εις πέρας την αποστολή τους. Ουσιαστικά το κράτος αποποιείται των ευθυνών του για την προστασία των ανηλίκων και την επιτροπεία αναλαμβάνουν πλέον ένα πλήθος από φορείς, νομικά πρόσωπα ιδιωτικού δικαίου, δημόσιου δικαίου, ΜΚΟ.

Με τη σειρά του ο φορέας επιτροπείας όμως από την άλλη αναθέτει σε υπάλληλο τον ρόλο συντονιστή των εντεταλμένων επιτρόπων ως δεκαπέντε. Καθένας από αυτούς, δηλαδή, επιτροπεύει ως δεκαπέντε ανήλικα. Δηλαδή ο συντονιστής είναι υπεύθυνος για διακόσια είκοσι πέντε ανήλικα ασυνόδευτα.

Προφανώς αυτός ο έλεγχος δεν θα υπάρχει, μην κοροϊδευόμαστε, είναι προσχηματικός. Δηλαδή θα γίνονται αναφορές του φορέα ανά εξάμηνο και συντονιστή ανά τρίμηνο. Έτσι όμως δεν θα υπάρχει καμμία σοβαρή εποπτεία. Θα υπάρχει μόνο προσποίηση.

Λείπουν απαραίτητες δικλίδες ασφαλείας για να είναι σίγουρο ότι έχουν όλοι αυτοί οι φορείς εξειδικευμένους ανθρώπους για να φέρουν εις πέρας μια δύσκολη αποστολή, ένα τόσο, μα τόσο ευαίσθητο θέμα που αφορά παιδιά. Γιατί στο νομοσχέδιο που φέρνετε δεν είναι σαφές ο εντεταλμένος τι εμπειρία θα έχει στην προστασία ανηλίκων που θα έπρεπε και όφειλε να έχει.

Κυρίες και κύριοι συνάδελφοι, είναι πάρα πολύ καίριο το ζήτημα της εξειδίκευσης στην παιδική προστασία και της σχετικής παροχής εγγυήσεων. Χρειάζεται να υπενθυμίσουμε ότι ο βασικός κίνδυνος για αυτά τα παιδιά είναι να πέσουν θύματα κυκλωμάτων, λόγου χάριν εκμετάλλευσης εργασιακής ή και σεξουαλικής. Έχουμε και πρόσφατα, χτυπητά παραδείγματα με καταδίκες στα δικαστήρια, αλλά δεν είναι η ώρα. Ας μην επεκταθώ εδώ.

Για τον λόγο αυτό είναι πάρα πολύ σημαντικό το νομικό πλαίσιο να είναι πάρα πολύ σαφές ότι οι φορείς που θα αναλαμβάνουν το πολύ ευαίσθητο αυτό ζήτημα θα έχουν εξειδίκευση και εμπειρία για την προστασία των ασυνόδευτων παιδιών. Επίσης, αν λόγου χάριν πρόκειται για φορείς της τοπικής αυτοδιοίκησης, θα έχουν τα εχέγγυα για να τελέσουν αυτό το έργο; Πώς θα ελέγχεται αυτό;

Το σχέδιο νόμου δεν αντιμετωπίζει τα ασυνόδευτα ανήλικα ως παιδιά, που επιβάλλεται, θεωρούμε, να αποτελούν μέρος του ενιαίου δημόσιου συστήματος παιδικής προστασίας, αλλά αντίθετα τα αντιμετωπίζει ως πρόσφυγες, ως μετανάστες. Ανομολόγητος, αλλά εμφανής στόχος αυτής της Κυβέρνησης είναι η ελαχιστοποίηση της προστασίας τους, να είναι δύο ταχυτήτων.

Η επαναπροώθηση στις, τάχα μου δήθεν, ασφαλείς χώρες, άλλωστε, δεν είναι και ο λόγος που όλη η διαδικασία της επιτροπείας, που πριν εποπτευόταν και ελεγχόταν από το Εποπτικό Συμβούλιο Επιτροπείας Ανηλίκων του Υπουργείου Εργασίας και Κοινωνικών Υποθέσεων, τώρα ξαφνικά πάει στο Υπουργείο Μεταναστευτικής Πολιτικής που δεν έχει καμμία σχέση με την παιδική προστασία; Πώς να το πούμε αλλιώς;

Το σχέδιο νόμου, δηλαδή, αποσιωπά, κλείνει το μάτι πλήρως στο μεγάλο θέμα που απασχολεί τους ασυνόδευτους ανηλίκους και αυτό είναι παντελής έλλειψη που υπάρχει στη νομική προστασία, με συνέπεια να ζουν με έναν φόβο καθημερινό αν θα απελαθούν, από τη στιγμή που το ισχύον, απαράδεκτο νομικό πλαίσιο δεν αποδεσμεύει την προστασία των ασυνόδευτων ανηλίκων και αυτών που ενηλικιώνονται από τη διαδικασία ασύλου, μια διαδικασία που αποτελεί τη μοναδική τους δυνατότητα να συνεχίσουν σήμερα τη ζωή τους στην Ελλάδα. Διότι δεν έχουν πού να πάνε.

Πρόσφατα αναδείχθηκαν πολλά τέτοια κρούσματα νέων ασυνόδευτων που με την ενηλικίωσή τους και με τη μη έγκριση της αίτησης ασύλου που είχαν καταθέσει αντιμετώπισαν τον κίνδυνο άμεσης απέλασης. Ο κίνδυνος αυτός ευτυχώς αποφεύχθηκε χάρη στην κινητοποίηση πολιτών, τοπικών κοινωνιών και την προβολή που έτυχαν από τα ΜΜΕ.

Αλλά να ρωτήσω κάτι; Πόσες περιπτώσεις, που δεν τις ξέρουμε, δεν είχαν αίσιο τέλος; Σύμφωνα με τις κοινωνικές οργανώσεις που ασχολούνται με θέματα προστασίας ασυνόδευτων ανηλίκων, αυτό που χρειάζεται είναι η θέσπιση ενός πλαισίου μακροχρόνιας νομικής προστασίας, με ειδική άδεια τουλάχιστον μέχρι τα είκοσι ένα έτη. Το θέμα αυτό της νομικής προστασίας είναι ουσιαστικά ο ελέφαντας στο δωμάτιο και λάμπει εντελώς διά της απουσίας του σε αυτό το νομοσχέδιο. Θα έπρεπε να είναι βασική μέριμνα η ένταξη των παιδιών στην κοινωνία μόλις ενηλικιωθούν. Διότι τότε είναι που μένουν εντελώς ξεκρέμαστα, όταν χρειάζεται πλέον να εγκαταλείψουν τις δομές και να μείνουν χωρίς λύσεις. Υπάρχουν αυξημένες απορρίψεις ασύλου σε παιδιά που είναι ήδη ενταγμένα και μετά χάνουν όλα όσα έχουν αποκτήσει, πραγματικά, με πάρα πολύ κόπο.

Επίσης, υπάρχει ζήτημα με τους ξενώνες, που είναι στα πρόθυρα να πτωχεύσουν και να κλείσουν λόγω έλλειψης χρηματοδότησης.

Τέλος, αξίζει να επισημανθεί η αντίφαση που υπάρχει. Η Νέα Δημοκρατία και ειδικά το συγκεκριμένο Υπουργείο Μεταναστευτικής Πολιτικής και Ασύλου κατηγορούσε συνέχεια τις ΜΚΟ. Δεν θυμάμαι καλά; Καλά θυμάμαι. Και ειδικά τις ασχολούμενες με το προσφυγικό και το μεταναστευτικό.

Αλλά εδώ τι βλέπουμε; Έχει αλλάξει εντελώς η εμπιστοσύνη που έχουν πλέον στις ΜΚΟ. Κατ’ ουσία οι ελεγκτικοί μηχανισμοί σε όλες τις φάσεις είναι αποκλειστική ευθύνη από δω και στο εξής μόνο των ΜΚΟ. Και εννοούμε την επιλογή του φορέα παροχής υπηρεσιών επιτροπείας, την επιλογή των εντεταλμένων επιτροπείας, την επιλογή του συντονιστή και τις αναφορές του φορέα παροχής υπηρεσιών επιτροπείας και των συντονιστών. Πρόκειται προφανώς για αποποίησης της ευθύνης της κυβερνώσας παράταξης της Νέας Δημοκρατίας.

Χαρακτηριστικές όμως είναι και οι διατάξεις που αφορούν στον εντεταλμένο επιτροπείας, που ορίζει ο κάθε φορέας παροχής υπηρεσιών επιτροπείας από το προσωπικό που έχει, μέχρι που θα τους προσλάβει. Τα προσόντα που αναφέρεται ότι πρέπει να έχει ένας εντεταλμένος είναι στοιχειώδη και άσχετα με την παιδική προστασία. Δεν απαιτούνται εξειδικευμένες γνώσεις, όπως οφείλει σε ένα τέτοιο ευαίσθητο θέμα, πτυχίο δηλαδή ανθρωπιστικών επιστημών, κοινωνικών, νομικών. Αυτή θεωρούμε ότι είναι επιπολαιότητα. Δείχνει το πόσο, πραγματικά, περιφρονείτε την ανάγκη να υπάρχουν σοβαρές και άμεσες λύσεις για τα ασυνόδευτα ανήλικα και να μην πέφτουν θύματα κακοποίησης, σεξουαλικής, εργασιακής κ.λπ..

Εν τέλει, αυτό που κάνετε είναι ότι δίνετε ένα σύνθημα ότι τα ασυνόδευτα ανήλικα είναι απροστάτευτα, ένα μήνυμα που αρέσει σε ποιους άλλους; Σε ένα πολύ μεγάλο μέρος της Νέας Δημοκρατίας, στους ακροδεξιούς. Μιλάμε για παιδιά σε μια πολύ ευαίσθητη ηλικία που έχουν περάσει τα πάνδεινα και έχουν υποστεί σημαντικά τραύματα. Μπορεί να έχουν χάσει γονείς, μπορεί να έχουν δει σκηνές που δεν θα θέλαμε ποτέ να ζήσουν τα δικά μας παιδιά.

Φοβόμαστε όμως ότι η κυβερνώσα παράταξη είναι καλή στο να στιγματίζει ανθρώπους, όπως έκανε και με τις ΜΚΟ, και μετά να μετακυλίει τις υπευθυνότητές της, ώστε να είναι για άλλη μια φορά ανεύθυνη. Πώς να το πούμε αλλιώς; Και σε κάθε περίπτωση να μην ελέγχεται.

Συνοψίζοντας, για εμάς ως ΜέΡΑ25, πρόκειται για ένα ακόμη νομοσχέδιο απαράδεκτο φυσικά, που εμπορευματοποιεί ακόμη και την υπόθεση επιτροπείας των ασυνόδευτων ανηλίκων. Κι εδώ το κράτος αποποιείται των ευθυνών του, ώστε να δημιουργηθεί μια νέα αγορά υπηρεσιών. Γι’ αυτό τον λόγο εμείς, ως ΜέΡΑ25, καταψηφίζουμε το νομοσχέδιο.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κυρία συνάδελφε.

Πριν περάσουμε στον κατάλογο των ομιλητών, θα δώσω τον λόγο στον Υπουργό Μετανάστευσης και Ασύλου, κ. Νότη Μηταράκη για εννέα λεπτά.

**ΝΟΤΗΣ ΜΗΤΑΡΑΚΗΣ** **(Υπουργός Μετανάστευσης και Ασύλου):**  Ευχαριστώ πολύ, κυρία Πρόεδρε, κυρίες και κύριοι συνάδελφοι.

Το σημερινό νομοσχέδιο έρχεται να καλύψει ένα μεγάλο κενό που άφησε η κυβέρνηση ΣΥΡΙΖΑ στο ευαίσθητο θέμα της προστασίας των ασυνόδευτων ανηλίκων, καθώς οι διατάξεις της νομοθεσίας που ψήφισε ο ΣΥΡΙΖΑ ούτε εφαρμόστηκαν από αυτόν ούτε όμως μπορούσαν να εφαρμοστούν για δομικούς λόγους.

Η κ. Φωτίου κατέθεσε ένα πάκο χαρτιά. Η ουσία είναι πολύ απλή. Το σύστημα που είχε ψηφίσει ο ΣΥΡΙΖΑ ούτε επί ΣΥΡΙΖΑ λειτούργησε, με αποτέλεσμα η ανάγκη της σημερινής νομοθετικής πρωτοβουλίας υπό τον συντονισμό της Υφυπουργού της κ. Σοφίας Βούλτεψη, η οποία θα αναφερθεί σήμερα αναλυτικά στο νομοσχέδιο. Είναι ένα νομοσχέδιο που προσφέρει και προστασία στην ευαίσθητη ομάδα των ασυνόδευτων ανηλίκων και τον απαραίτητο μηχανισμό ελέγχου όλης αυτής της δομής.

Θα ήθελα από την πλευρά μου να τονίσω ότι οι σημερινές διατάξεις έρχονται σε συνέχεια πολύ σοβαρών θετικών μεταβολών την τριετία 2019 - 2022 στην προστασία των ασυνόδευτων ανηλίκων.

Να αναφέρω χαρακτηριστικά τα εξής: Τη δημιουργία της ειδικής γραμματείας για την προστασία των ασυνόδευτων ανηλίκων, την ομαλή ολοκλήρωση του προγράμματος μετεγκατάστασης χιλίων διακοσίων πενήντα ένος παιδιών σε δεκατρείς άλλες χώρες της Ευρωπαϊκής Ένωσης, την κατάργηση της κράτησης ανηλίκων σε αστυνομικά τμήματα, μετά από νομοθετική μας πρωτοβουλία, την κατάργηση, ουσιαστικά, της παραμονής ανηλίκων σε δομές τύπου Μόρια και την ταυτόχρονη ενίσχυση της δυναμικότητας του συστήματος μακροχρόνιας φιλοξενίας, την αποτελεσματική λειτουργία δομών φιλοξενίας και εποπτευόμενων διαμερισμάτων ημιαυτόνομης διανομής, τη δημιουργία του εθνικού μηχανισμού επείγουσας ανταπόκρισης -πάρα πολύ σημαντικό για την άμεση προστασία ασυνόδευτων ανηλίκων που βρίσκονται σε αστεγία- καθώς και την υλοποίηση προγραμμάτων μεντόρων και άλλων υποστηρικτικών δράσεων για την ομαλή ένταξη ασυνόδευτων ανηλίκων στην ελληνική κοινωνία. Συνολικά, δηλαδή, μια πολύ καλύτερη εικόνα για τον ευαίσθητο αυτό πληθυσμό. Όμως και γενικότερα, κυρίες και κύριοι συνάδελφοι, η αυστηρή αλλά και δίκαιη μεταναστευτική πολιτική της Κυβέρνησης φέρνει αποτελέσματα.

Να σας θυμίσω ότι προ τριετίας είχαμε θέσει δύο συγκεκριμένους στόχους, πρώτον, την ουσιαστική μείωση των ροών και δεύτερον, τον δραστικό περιορισμό των επιπτώσεων της κρίσης στις τοπικές κοινωνίες.

Ας δούμε τα αποτελέσματα. Οι ροές το 2021, ήταν οι χαμηλότερες της δεκαετίας με οχτώ χιλιάδες επτακόσιες σαράντα πέντε αφίξεις σε σχέση με ένα εκατομμύριο το 2015 ή με εβδομήντα δύο χιλιάδες το 2019. Και φέτος, φαίνεται ότι οι αφίξεις θα είναι οι δεύτερες χαμηλότερες της δεκαετίας παρά την πίεση που δεχόμαστε.

Οι διαμένοντες στα νησιά -για τα οποία μιλάγαμε παλιότερα για αποσυμφόρηση- σήμερα είναι δύο χιλιάδες τριακόσιοι εβδομήντα από σαράντα μία χιλιάδες. Δομές σε όλη τη χώρα έχουν μείνει τριάντα τέσσερις από τις εκατόν είκοσι μία που λειτουργούσαν. Εκκρεμείς υποθέσεις ασύλου έχουν μείνει τριάντα πέντε χιλιάδες από διακόσιες δύο χιλιάδες που ήταν το 2019.

Και θέλω να τονίσω -και πολύ σωστά το είπε η υποδιοικητής της Υπηρεσίας Ασύλου- ότι είναι κρίσιμο η διαδικασία ασύλου να γίνεται ταχύτατα, ώστε να διαχωρίζουμε αυτούς που δικαιούνται, πραγματικά, διεθνούς προστασίας από αυτούς που είναι παράνομα εισελθόντες και πρέπει να απελαθούν. Αυτή η ταχεία διαδικασία επιτυγχάνει ακριβώς αυτό.

Και επειδή αναφερθήκατε στο Πακιστάν, θέλω να σας πω ότι θεωρείται ασφαλής χώρα, θεωρείται ασφαλής χώρα η Τουρκία για τους προερχόμενους από το Πακιστάν, με αποτέλεσμα πρώτον, να έχουμε ένα πάρα πολύ χαμηλό ποσοστό αναγνώρισης αιτήσεων από το Πακιστάν και δεύτερον, να έχουμε ένα σημαντικό αριθμό απελάσεων από τη χώρα μας προς το Πακιστάν.

Να κλείσω λέγοντας, επίσης, ότι στηρίξαμε με 73.000.000 ευρώ τις τοπικές κοινωνίες εκεί που λειτουργούσαν δομές φιλοξενίας.

Θα ήθελα να αναφερθώ, συγκεκριμένα στην παρέμβασή μου, στην τροπολογία με γενικό αριθμό 1385 και ειδικό 14 που σε επτά άρθρα αντιμετωπίζει επείγοντα θέματα του Υπουργείου Μετανάστευσης και Ασύλου.

Πρώτον, με το άρθρο 1 εντάσσεται στον Κώδικα Νομοθεσίας για την υποδοχή, τη διεθνή προστασία πολιτών τρίτων χωρών και ανιθαγενών και συγκεκριμένα στο άρθρο 78, η διάταξη του άρθρου 191 του ν.4662/2020 για το Μητρώο Μελών ΜΚΟ. Είναι μια ιδιαίτερα σημαντική πρωτοβουλία, ώστε να υπάρχει ατομική πιστοποίηση όσων εμπλέκονται στη διαχείριση του μεταναστευτικού. Και είναι πολύ σημαντικό να περιληφθεί στη συνολική κωδικοποίηση. Συζητούσαμε προ εβδομάδων τι αξία έχει η κωδικοποίηση. Θέλω να σημειώσω ότι και αυτή η διάταξη της τροπολογίας και οι διατάξεις γενικότερα της επιτροπείας θα ενταχθούν νομοτεχνικά στον υφιστάμενο κώδικα, ώστε να υπάρχει πάντα ένα ξεκάθαρο νομικό πλαίσιο που να αφορά την υποδοχή αιτούντων άσυλο.

Με το άρθρο 2, εισάγεται στο πλαίσιο της γενικότερης ψηφιοποίησης της δημόσιας διοίκησης η υποχρέωση ηλεκτρονικής υπογραφής των αποφάσεων των ανεξάρτητων επιτροπών προσφυγών, στο πλαίσιο ενός συνολικού προγράμματος ψηφιοποίησης του ασύλου που θα λειτουργήσει από το 2022, ώστε πλέον όλες μας οι διαδικασίες να γίνονται χωρίς χαρτί, ψηφιακά, ταχύτερα ώστε να μπορούμε να πετύχουμε το στόχο που σας είπα πριν, τον διαχωρισμό των πραγματικά προσφύγων από τους παράνομα εισελθόντες.

Με το άρθρο 3, σχετικά με τη φύλαξη εγκαταστάσεων, ρυθμίζονται θέματα εκπαίδευσης προσωπικού που υπηρετούν στις δομές αρμοδιότητας του Υπουργείου μας, καθώς και τα όργανα ελέγχου κατά την είσοδο και την έξοδο από τις δομές με τους γενικούς κανονισμούς λειτουργίας.

Επιπρόσθετα, προβλέπεται ότι οι δαπάνες μίσθωσης στρατοπέδων μπορούν να καλύπτονται και από τον τακτικό προϋπολογισμό και από το Πρόγραμμα Δημοσίων Επενδύσεων.

Με το άρθρο 4, ρυθμίζεται η πληρωμή πεντακοσίων περίπου δαπανών που σχετίζονται με το Υπουργείο μας και σέρνονται απλήρωτες από το 2015, συνολικού ύψους 4,5 εκατομμυρίων ευρώ. Η διάταξη αυτή έχει σκοπό να θεραπεύσει προβλήματα κανονικότητας και νομιμότητας που προέκυψαν, είτε λόγω του κατεπείγοντος της εκάστοτε προμήθειας είτε λόγω παραβλέψεις των υπηρεσιών. Να τονίσω ότι οι δαπάνες αυτές έχουν εκτελεστεί κανονικά.

Με το άρθρο 5, συγχωνεύεται το ΕΣΚΕΣΜΑ με το ΕΝΦΕΣ και δημιουργείται ένα Εθνικό Συντονιστικό Κέντρο Ελέγχου και Επιτήρησης Συνόρων υπό τον Υπουργό Προστασίας του Πολίτη ως κέντρο διυπουργικής συνεργασίας.

Εμφανώς, στις δύσκολες εποχές της κρίσης το 2019 και το 2020 δημιουργήθηκαν επιπλέον δομές, δόθηκαν επιπλέον δυνατότητες, ώστε να μπορούμε να αντιμετωπίσουμε την κρίση εκείνης της εποχής, την τουρκική προκλητικότητα στα σύνορα. Πλέον σε καθεστώς κανονικότητας έχουμε τη δυνατότητα ενίσχυσης των θεσμών και των διαδικασιών προστασίας των συνόρων με ένα πιο σταθερό σύστημα.

Με το άρθρο 6, ενισχύουμε τη λογοδοσία και τη διαφάνεια, συστήνοντας θέση υπευθύνου προστασίας θεμελιωδών δικαιωμάτων στο Υπουργείο μας. Αρμοδιότητα του υπευθύνου θα είναι η συλλογή και η διερεύνηση καταγγελιών για φερόμενες παραβάσεις θεμελιωδών δικαιωμάτων κατά την υποδοχή πολιτών τρίτων χωρών και τις διαδικασίες χορήγησης διεθνούς προστασίας σε αυτούς, καθώς και η διαβίβαση στην Εθνική Αρχή Διαφάνειας όποιων ζητημάτων κρίνονται ότι χαίρουν περαιτέρω διερεύνησης. Περιγράφονται σε αυτό το άρθρο αναλυτικά τα κριτήρια επιλογής, καθώς και η αρμόδια επιτροπή, στην οποία συμμετέχουν και ο Συνήγορος του Πολίτη και ο Πρόεδρος της Εθνικής Επιτροπής για τα Δικαιώματα του Ανθρώπου.

Να τονίσω και το τόνισα και στο Ευρωπαϊκό Κοινοβούλιο, κυρίες και κύριοι συνάδελφοι, και αυτό λείπει από τον λόγο του ΣΥΡΙΖΑ, όταν μιλάμε για θεμελιώδη δικαιώματα, μιλάμε για τους αιτούντες άσυλο, αλλά μιλάμε και για τις τοπικές κοινωνίες, τα δικαιώματα των ανθρώπων που ζουν στη χώρα μας να ζουν με ασφάλεια, ειρήνη και σταθερότητα στον τόπο τους. Και αυτή την παρατήρηση την είχα κάνει στην Ευρωπαϊκή Επιτροπή και χαίρομαι που στην πιο πρόσφατη έκθεσή του, ο Υπεύθυνος Θεμελιωδών Δικαιωμάτων της Ευρωπαϊκής Ένωσης ενέταξε το θέμα των δικαιωμάτων των πολιτών που στα νησιά του Αιγαίου την περίοδο 2015 - 2019 εμφανώς επλήγησαν.

Κλείνω με το άρθρο 7, με το οποίο συστήνεται ειδική επιτροπή για τη συμμόρφωση με τα θεμελιώδη δικαιώματα, με αρμοδιότητα την παρακολούθηση διαδικασιών και τον έλεγχο εφαρμογής νομοθεσίας στους τομείς προστασίας των συνόρων και της χορήγησης διεθνούς προστασίας. Είναι μια ειδική επιτροπή που απαρτίζεται από ανώτατα στελέχη των συναρμόδιων Υπουργείων, αλλά και θεσμικούς φορείς όπως την Εθνική Επιτροπή για τα Δικαιώματα του Ανθρώπου, την Εθνική Αρχή Διαφάνειας και τον Συνήγορο του Πολίτη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Τον λόγο τώρα έχει ο κ. Βελόπουλος, Πρόεδρος της Κοινοβουλευτικής Ομάδας της Ελληνικής Λύσης.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πάρα πολύ, κυρία Πρόεδρε.

Θα ήθελα για ακόμη μια φορά να υπενθυμίσω τι ημερομηνία έχουμε σήμερα.

Θυμάστε, κύριε Υπουργέ; Κύριε Μηταράκη, τι ημερομηνία έχουμε σήμερα θυμάστε;

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Θυμάμαι!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν σας άκουσα να λέτε κάτι για την Κύπρο, όμως! Σαν σήμερα είχαμε την εισβολή. Δεν θα έπρεπε εδώ η Βουλή και ο Πρόεδρος να κάνει κάτι για το έγκλημα που έκανε ο Ιωαννίδης και η ομάδα του, η παρέα του; Λέω εγώ: Δεν θα έπρεπε κάτι να πούμε; Κανένας; Κανείς.

Ύστερα περιμένετε εθνική ομοψυχία στη Νέα Δημοκρατία και ενότητα, όταν οι ίδιοι δεν τηρείτε τα αυτονόητα!

Κύριε Μηταράκη, είχα αμφιβολίες, πραγματικά, αν όλα αυτά τα κάνετε από ανικανότητα και εσείς και η Κυβέρνησή σας ως προς αυτό που λέμε «αντικατάσταση του πληθυσμού».

Τώρα πλέον είμαι βέβαιος, κύριε Μηταράκη. Δεν είναι ανικανότητα. Εκτελείτε διατεταγμένη υπηρεσία και αυτή πλέον είναι μια άποψη την οποία θα τεκμηριώσω και περιμένω από εσάς απάντηση, για να μου αποδείξετε ότι δεν ισχύει.

Πρώτον, ο Πρωθυπουργός εάν δεν είχατε το σχέδιο αντικαταστάσεως του πληθυσμού, δεν θα έβλεπε μόνο τους παράνομους μετανάστες. Θα έβλεπε και τους Έλληνες πολίτες συνταξιούχους, οι οποίοι πήγαν του ζήτησαν ραντεβού και απέφυγε να τους δει.

Δεύτερον, ο Πρωθυπουργός θα έδινε συντάξεις στους Βορειοηπειρώτες αδελφούς μας και όχι επιδόματα μόνο στους παράνομους μετανάστες ή επενδυτές, όπως τους εννοείτε.

Τρίτον, θα έδινε συντάξεις στους Έλληνες Ποντίους ομογενείς μας και όχι σπίτια στους παράνομους μετανάστες, που δίνετε εσείς.

Τέταρτον, θα έδινε τα ίδια επιδόματα που δίνει στους παράνομους μετανάστες και στους Έλληνες κάθε μήνα.

Πέμπτον, θα πλήρωναν την ίδια εφορία οι Έλληνες με τους παράνομους μετανάστες, κάτι που δεν κάνετε.

Έκτον, θα άφηναν τους Έλληνες επιχειρηματίες να ανοίγουν μαγαζιά χωρίς ταμειακές, όπως γίνεται κάτω από την Ομόνοια και όπου υπάρχουν μαγαζιά παράνομων μεταναστών.

Έβδομον, θα δεχόταν ο ίδιος ο Πρωθυπουργός -επαναλαμβάνω- τις ευπαθείς ελληνικές ομάδες -πολύτεκνους, τρίτεκνους- και όχι μόνο τους ΛΟΑΤΚΙ.

Κύριε Υπουργέ, είναι μια σειρά παραδειγμάτων που μπορείτε να αποδείξετε από αύριο το πρωί ότι δεν είστε ελληνοφοβικοί, δεν είστε ρατσιστές έναντι των Ελλήνων αλλά είστε ισότιμα συμπεριφερόμενοι και σε Έλληνες και σε παράνομους μετανάστες.

Θα τα κάνετε αυτά, κύριε Υπουργέ; Δεν θα τα κάνετε. Είμαι βέβαιος για αυτό.

Και επειδή έχετε λατρεία, κύριε Υπουργέ, πραγματικά εσείς και ο Άδωνις, ο Αντιπρόεδρος της Νέας Δημοκρατίας, αυτοδιαψεύδεστε κάθε μήνα. Πείτε μας εδώ πόσους ελέγχους κάνατε σε ΜΚΟ και τι βρήκατε. Πείτε μας. Νούμερα θέλω, όχι ότι εδώ κάναμε απελάσεις Πακιστανών! Και εγώ πετάω F-16, αν θέλω, στα λόγια!

Πόσες απελάσεις Πακιστανών και άλλων έγιναν στη χώρα;

Και να σας πω και κάτι, κύριε Υπουργέ; Το Πακιστάν είναι χώρα μη ασφαλής; Όχι. Γιατί βγήκε ο γραμματέας και έλεγε «ελάτε, δίνουμε άσυλο»;

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Όχι.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Έχω το βίντεο. Στα Πρακτικά θα το καταθέσω. Γι’ αυτό σας λέω ότι αυτοδιαψεύδεστε.

Πώς βγαίνει ο Γραμματέας Μεταναστευτικής Πολιτικής και λέει «σας δίνουμε άσυλο»; Πώς; Υπάρχει το βίντεο, σας λέω.

Γι’ αυτό σας λέω διαψεύδεστε συνεχώς.

Και θα σας πω και κάτι πολύ απλό για τις ΜΚΟ. Καίγεται όλη η Αθήνα.

Εγώ δεν είδα καμμιά ΜΚΟ, κύριε Υπουργέ, να τρέχει να σβήσει τις φωτιές. Είδα ελληνόπουλα, Έλληνες εθελοντές να πηγαίνουν για να σβήσουν τις πυρκαγιές. ΜΚΟ να κινητοποιηθούν και να βοηθήσουν σε φυσικά φαινόμενα δεν είδα ποτέ μου. Είναι λίγο οξύμωρο.

(Χειροκροτήματα από την πτέρυγα της Ελληνικής Λύσης)

Διότι ξέρετε, κύριε Υπουργέ, ποια είναι διαφορά; Αυτοί οι άνθρωποι οι κατατρεγμένοι από όπου και αν προέρχονται, έρχονται για μια καλύτερη ζωή στη χώρα μας. Το δέχομαι και πρέπει, ως φιλάνθρωποι, να βοηθήσουμε τους πάντες.

Όμως, η δική μου λογική λέει ότι αυτός που ζει εδώ δεκαετίες, αγαπάει την Ελλάδα περισσότερο, αγαπάει την πατρίδα, αγαπάει αυτό που λέγεται ελληνική περιοχή.

Είναι απορίας άξιον, κύριε Μηταράκη, πώς ακόμη και τώρα -θεωρώ ότι είστε ευφυής άνθρωπος- πραγματικά ισχυρίζεστε πράγματα που δεν στέκουν λογικά, πώς κάνετε πράγματα που δεν στέκουν εθνικά.

Και με ενοχλεί, κύριε Μηταράκη -και θα το πω για να το καταλάβουν και οι συνάδελφοι της Νέας Δημοκρατίας- το εξής. Είδατε την απογραφή; Είδατε τα αποτελέσματα; Ψάξτε τα καλύτερα, λοιπόν.

Ενώ έχουν φύγει επτακόσιες χιλιάδες Έλληνες, ελληνόπουλα, ενώ έχουν πεθάνει πολλοί περισσότεροι Έλληνες, ο πληθυσμός είναι ίσα βάρκα, ίσα πανιά περίπου, κατιτί λιγότερο.

Κάτι σημαίνει αυτό, κύριε Μηταράκη. Να σας πω εγώ τι σημαίνει. Μπράβο σας! Αντικαταστήσατε τους Έλληνες με αυτούς που εισέβαλαν παράνομα στη χώρα. Αυτό σημαίνει. Αυτή η πραγματικότητα. Το είπε ο Πρωθυπουργός ο ίδιος εδώ. Το είπε ο Πρωθυπουργός, ότι είναι οπαδός τού να έρθουν όλοι εδώ για να αντικατασταθεί ο πληθυσμός.

Εμείς διαφωνούμε με τη λογική αυτή. Να βοηθήσουμε όλο τον κόσμο. Πρέπει, ως Έλληνες, ως χριστιανοί ορθόδοξοι, να βοηθάμε τον κάθε κατατρεγμένο. Είναι δεδομένο και δεν το συζητάμε. Όμως, πρώτα ο Έλληνας, πρώτα η Ελλάδα και όποτε μπορώ και όπου μπορώ θα βοηθήσω όλον τον πλανήτη. Αυτή είναι η άποψή μας.

(Χειροκροτήματα από την πτέρυγα της Ελληνικής Λύσης)

Και πάμε σε αυτά που συμβαίνουν στην Αθήνα. Πραγματικά, δεν θέλω να κάνω καμμία αντιπολίτευση. Καίγεται αυτή τη στιγμή η Αθήνα καίγεται η Αττική. Από το 1974 μέχρι σήμερα, έχουν καεί περίπου είκοσι εκατομμύρια στρέμματα δάσους.

Σας λέω τα νούμερα, για να καταλάβετε, κύριε Υπουργέ. Χάθηκαν διακόσιες πενήντα ψυχές τουλάχιστον και χθες είχαμε και μια αυτοκτονία ενός Έλληνα, γιατί κάηκε τρίτη ή τέταρτη φορά το σπίτι του. Αυτοκτόνησε Έλληνας στην Αττική γιατί κάηκε το σπίτι του και το βιός του για τρίτη ή τέταρτη φορά.

Πείτε μου εμείς τι πρέπει να πούμε σε όλους αυτούς τους ανθρώπους που κάηκαν μία, δυο, τρεις φορές. Το ερώτημα που πλανάται είναι: Τις πταίει για όλα αυτά; Αυτό πρέπει να βρούμε: Ποιος φταίει; Έχουμε καταθέσει σειρά προτάσεων στον Πρωθυπουργό, τον ίδιο εγώ προσωπικά, για το πώς μπορούμε να βελτιώσουμε τα μέσα πυροσβέσεως.

Όμως, θα σας πω κάτι. Μου φέρνετε με μετεγγραφή έναν άνθρωπο που δεν ξέρει την Ελλάδα, τον κ. Στυλιανίδη. Δεν είναι υποχρεωμένος να την ξέρει.

Εμένα αν με πάτε στην Κύπρο υπεύθυνο, θα πω ότι δεν ξέρω την Κύπρο, κύριε Υπουργέ. Είναι λογικό. Μου τον φέρνετε τον άνθρωπο εδώ για να είναι υπεύθυνος της Πολιτικής Προστασίας, αλλά δεν ξέρει κατά πού πέφτει το Νυμφαίο, κατά πού πέφτει -θα σου πω ένα χωριό στα Γιαννιτσά, ας πούμε- ο Αξός Γιαννιτσών ή ο Παλαιός Μυλότοπος. Δεν ξέρει, δεν είναι υποχρεωμένος να ξέρει ο άνθρωπος.

Δηλαδή, μας φέρνετε ποιον να μας λύσει το πρόβλημα; Δεν είχαμε άξια στελέχη; Εκείνος ο νεοδημοκράτης καθηγητής, ο Συνολάκης, που σε δέκα λεπτά θα έσβηνε τη φωτιά, πού πήγε; Λέω εγώ! Έτσι έλεγε, σε δέκα λεπτά. Πού πήγαν όλοι αυτοί;

Κύριε Υπουργέ, θα μπορούσα να πω πολλά πράγματα για την εγκατάλειψη της υπαίθρου, για την αλλαγή χρήσης και την οικοπεδοποίηση.

Κάνετε και το εξής έγκλημα. Πρέπει να μιλήσουμε σοβαρά κάποια στιγμή για να βγει ένα Κτηματολόγιο στη χώρα. Το έκανε ο Λαλιώτης, που επιχείρησε. Έφαγαν τα λεφτά, εξαφανίστηκαν μετά. Εκατομμύρια ευρώ και δεν έγινε τίποτα. Μια χώρα που είναι άναρχα δομημένη θα καίγεται κάθε χρόνο. Αυτή είναι η αλήθεια. Διότι δεν είναι το μερίδιο ευθύνης μόνο της πολιτικής ηγεσίας και των Υπουργών.

Κύριε Μηταράκη, για μένα υπάρχει μια ηθική αυτουργία. Ξέρετε ποια είναι αυτή; Η συναλλαγή που έχει το πολιτικό προσωπικό στο ρουσφέτι του αυθαιρέτου που έχτισε κάποιος για να κάνει την εκδούλευση ο Υπουργός ή ο Βουλευτής, ώστε να τον ψηφίσει ξανά. Δυστυχώς, αυτό είναι το σάπιο πολιτικό σύστημα από το 1974. Δεν φτιάξαμε μοντέρνο κράτος. Άθλιο κράτος!

Εδώ με 250 ευρώ, λέει η νέα τροπολογία που φέρατε, γίνεται αλλαγή χρήσης γης και νομιμοποιούνται πάλι τα αυθαίρετα. Με 250 ευρώ! Πραγματικά, απίστευτα πράγματα!

Ακούστε, κύριε Μηταράκη: Πάνω από ένα εκατομμύριο ακίνητα σε όλη την Ελλάδα είναι κτισμένα στα δασικά, δασικά που μπορεί να μην είναι δάσος όμως! Να είναι κατσάβραχα, που λένε στο χωριό μου.

Άρα, δεν πρέπει κάποια στιγμή να κάνουμε έναν σχεδιασμό να δούμε ποια είναι τα, πραγματικά, δασικά και ποια δεν είναι τα δασικά, ώστε αυτά που είναι δασικά να αναδασωθούν πραγματικά σωστά, οργανωμένα και αυτά που δεν είναι δασικά να αποχαρακτηριστούν; Δεν γίνεται να λειτουργούμε έτσι. Πραγματικά, δε γίνεται!

Θα πω τώρα κάτι σε όλους τους συναδέλφους Βουλευτές -γιατί εγώ δεν είμαι πολιτικός επαγγελματίας και ούτε ήθελα ποτέ, κύριε Μηταράκη, να γίνω πολιτικός επαγγελματίας, γιατί είμαι επιχειρηματίας. Εάν δεν γίνουμε κακοί με τα συμφέροντα, το γενικό συμφέρον της χώρας εξαφανίζεται. Φτιάξατε μία χώρα που το συμφέρον των ολίγων εξαφανίζει τη χώρα. Εδώ και δεκαετίες εξασφαλίζετε ψήφους με άναρχη δόμηση με τα αυθαίρετα. Χτίζετε παντού και τώρα που καίγονται αυτοί οι άνθρωποι ψάχνουν ευθύνη και είναι λογικό να ψάχνουν την ευθύνη.

Ποιος έδωσε την άδεια να χτίσουν σπίτια οι άνθρωποι μέσα στα δάση; Ποιος δεν έκανε κανονικές αποψιλώσεις του χώρου, για να μπορούν να υπάρχουν ολόκληρα οικοδομικά τετράγωνα μέσα σε δάση και σε πεύκα; Στο 70% -ακούστε το νούμερο, κύριοι συνάδελφοι, γιατί δεν καταλαβαίνετε τι σας λέμε- των καμένων των προηγούμενων ετών στήθηκαν ανεμογεννήτριες. Νότια Εύβοια, Ηλεία, Λακωνία. Σε περιοχές που κάηκαν τα δάση στήθηκαν ανεμογεννήτριες. Σύμπτωσις! Ατυχής σύμπτωσις, θα έλεγα εγώ.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Το ίδιο ξαφνικά και με το Ρέθυμνο, που στο Ρέθυμνο από το 2019 οι άνθρωποι κάνουν κινητοποιήσεις, γιατί δεν θέλουν ανεμογεννήτριες. Και ξαφνικά καίγεται όλο το Ρέθυμνο. Είμαι βέβαιος ότι του χρόνου θα έχει ανεμογεννήτριες εκεί.

Εάν θέλετε, λοιπόν, πραγματικά να βοηθήσετε τον τόπο, τους φίλους που έχετε, χτυπήστε τους, τσακίστε τους και μη γεμίζετε ανεμογεννήτριες στην Ελλάδα στα καμένα δάση. Εάν θέλετε!

(Χειροκροτήματα από την πτέρυγα της Ελληνικής Λύσης)

Θα σας πω και άλλα λάθη που κάνατε. Είχα πει στον Πρωθυπουργό και στον κ. Χαρδαλιά πριν από έναν χρόνο -θυμάμαι ήταν πέρυσι τον Σεπτέμβριο- ότι πρέπει να πάρουμε πτητικά μέσα και ακούστε τα «φωτεινά μυαλά» της Νέας Δημοκρατίας τι έκαναν. Πήγαν και πήραν τα «Air Tractor». Πλήρωσε ο ελληνικός λαός και αντί να πάρουμε πτητικά μέσα, άξια λόγου, κύριε Υπουργέ, πήραν «Air Tractor» που άλλοι τα έχουν για να ψεκάζουν τον δάκο! Και τα πήρατε για πυροσβεστικό μέσο, κοροϊδεύοντας τον κόσμο και βγαίνει ο ίδιος ο Πρωθυπουργός και ο κ. Στυλιανίδης και λένε: «Είμαστε ικανοποιημένοι με αυτά που κάνουμε».

Γιατί το λέω αυτό; Γιατί αυτά τα αεροσκάφη –το λέω ευθέως- πρέπει να ξέρουμε ότι δεν πετάνε 11 σε πάνω από 8 μποφόρ. Πρώτον αυτό. Άρα, πρέπει να κάνεις συμβόλαιο με τον άνεμο, για να μπορεί να πετάξει το αεροσκάφος.

Δεύτερον. Φέρνουν ειδικό βάρος νερού που δεν σβήνει ούτε ψησταριά που καίει. Και το λέω αυτό, με πολύ κομψό τρόπο.

Θα σας δώσω μερικά συγκριτικά μεγέθη. «Έαρ Τράκτορ 302» που πήγαν και το πήραν. Μεταφέρει τρεις τόνους νερού, ενώ το Καναντέρ μεταφέρει έξι τόνους και πλέον. Το Μπεριέφ μεταφέρει δώδεκα τόνους, το Ιλιούσιν μεταφέρει δεκαέξι τόνους, ακόμη και το αρχαίο PZL μεταφέρει 2,2 τόνους.

Και εδώ, κύριε Υπουργέ, θα σας πω κάτι. Να το έγκλημα της Νέας Δημοκρατίας. Επέβαλε κυρώσεις στη Ρωσία, και δεν μπορούμε να νοικιάσουμε αεροσκάφη που μεταφέρουν δώδεκα τόνους νερού. Αν είχαμε Μπεριέφ, χθες θα έσβηναν οι πυρκαγιές πιο γρήγορα. Τα είχα πει κατ’ ιδίαν στον Πρωθυπουργό και εδώ δεν θέλω να κάνω αντιπολίτευση, αλλά θέλω πραγματικά να σας πω ότι τα λάθη πληρώνονται και κάποια στιγμή αυτή η Κυβέρνηση θα πληρώσει τα αλλεπάλληλα λάθη που έχει κάνει μέχρι σήμερα. Εγκληματικά λάθη!

Πάμε τώρα στα πραγματικά περιστατικά, κύριε Υπουργέ, πέρα από τα εγκληματικά σας λάθη ως Κυβέρνηση.

Πεντέλη. Η Πεντέλη χτίστηκε γύρω από τις εστίες της μεγάλης πυρκαγιάς, αυτή είναι η αλήθεια, και δεν χτίστηκε τυχαία.

Κύριε Μηταράκη, δεν πήραν σπίτι στην Πεντέλη οι φτωχοί άνθρωποι, οι πλούσιοι πήραν. Ναι! Το 70% είναι πλούσιοι εκεί, δεν είναι ούτε αστοί ούτε μικροαστοί.

Άρα, λοιπόν, αυτοί οι πλούσιοι έπρεπε να καταλάβουν κάτι. Ότι η άναρχη δόμηση θα οδηγήσει σε λάθος επιλογές και την πολιτεία και τον πολίτη. Υπάρχει ένα ερευνητικό πρόγραμμα του Πανεπιστημίου Αθηνών, το οποίο ξεκίνησε από το 1996, και το οποίο καμμία κυβέρνηση δεν το πήρε πιλοτικά, για να δει τι λέει το Πανεπιστήμιο Αθηνών για τις πυρκαγιές. Εκεί, λοιπόν, είπε αλήθειες, κύριε Υπουργέ. Είπε ότι όλες οι κυβερνήσεις άλλαξαν τη χρήση γης στο αττικό βουνό. Τα σπίτια αντικατέστησαν τα πεύκα και τις καλλιέργειες ύστερα από φωτιές. Μετά τις φωτιές του 1995 και του 1998, το δάσος έχασε πια οριστικά τη φυσική του ικανότητα να αναγεννηθεί. Ο αριθμός των κατοίκων αυξήθηκε δώδεκα φορές, όπου γεωμετρικά σημαίνει, κύριε Μηταράκη, ότι αυξάνεται άλλες είκοσι φορές επάνω ο κίνδυνος πυρκαγιάς από την ανθρώπινη δραστηριότητα.

Θα σας πω ότι εξαφανίστηκαν τρία ενδημικά είδη φυτών στην περιοχή. Βίλες χτισμένες στο δάσος πάνω στα βράχια. Δεν κατεδαφίζονται, αν και ακυρώθηκαν -κύριε Μηταράκη- οι άδειες τους, γιατί βγάλατε νόμο μετά εσείς εδώ -το πολιτικό σύστημα- ότι δεν μπορεί να γκρεμίσει το οίκημα εφόσον ο ιδιοκτήτης του δεν γνώριζε. Ακούστε! Νόμος του ελληνικού κράτους για να χτίσουν βίλες κάποιοι, ότι αν εγώ που έχτισα δεν ήξερα τον νόμο, δεν σου γκρεμίζουν το σπίτι. Κι ύστερα μου λέτε εμένα ότι αυτό το κράτος! Δεν είναι κράτος αυτό. Οι νόμοι εφαρμόζονται αλλά και προσαρμόζονται ανάλογα με την οικονομική ισχύ του όποιου πλουσίου; Αυτούς υπηρετείτε και αυτούς εξυπηρετείτε.

Ακούστε εδώ, η Πεντέλη είναι ένα βουνό -όσοι το ξέρετε- υπό διεκδίκηση. Το ξέρει κάποιος αυτό; Την Πεντέλη τη διεκδικούν κάποιοι. Ποιοι είναι αυτοί οι κάποιοι; Είκοσι τέσσερις οικοδομικοί συνεταιρισμοί διεκδικούν χιλιάδες στρέμματα γης.

(Στο σημείο αυτό κτυπάει το κουδούνι λήξεως του χρόνου ομιλίας του Προέδρου της Ελληνικής Λύσης κ. Κυριάκου Βελόπουλου)

Κύριε Πρόεδρε, λίγο τον ήχο του κουδουνιού, παρακαλώ.

**ΠΡΟΕΔΡΕΥΩΝ (Χαράλαμπος Αθανασίου):** Συγνώμη, κύριε Πρόεδρε, έχετε δίκιο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ένα στρέμμα στην πρώτη οικιστική ζώνη της Πεντέλης έχει αξία -ξέρετε πόσο, κύριε Μηταράκη;- 867.000 ευρώ ανά στρέμμα.

Εδώ, λοιπόν, για να καταλάβετε, ενδεικτική περίπτωση μιας εταιρείας που έβγαλε στο σφυρί εξακόσια σαράντα ένα στρέμματα τα οποία κάηκαν στις πυρκαγιές του ’95 -κάηκαν τα στρέμματα το ’95 και το ’98- και αυτή η εταιρεία -με εξυπηρέτηση της τότε κυβέρνησης- τα έβγαλε στο σφυρί. Μεγαλοϊδιοκτήτης, απαίτησε είκοσι πέντε χιλιάδες στρέμματα δάσους με βάση τα χοτζέτια του σουλτάνου. Γιατί κανένας -ούτε κι από την από την Αριστερά- δεν τα λέει αυτά;

Αυτή είναι η διαφορά της Ελληνικής Λύσης, είτε αριστερός είτε δεξιός πρέπει να είσαι με τον λαό, πρέπει να είσαι με τους Έλληνες, πρέπει να είσαι με τους φτωχούς! Αυτή είναι η άποψη μας.

(Χειροκροτήματα από την πτέρυγα της Ελληνικής Λύσης)

Εποχή Σημίτη, 1998: Κάηκαν ενενήντα χιλιάδες στρέμματα και δήλωνε –και σωστά- ότι κάθε σπιθαμή γης θα αναδασωθεί, θα γίνει δάσος. Η Περιφέρεια με ΦΕΚ 7 18/01/99 απόφαση 5147, κηρύσσει αναδασωτέα μόνο τα είκοσι πέντε χιλιάδες αλλά και από αυτά αποχαρακτηρίστηκαν άλλα επτά χιλιάδες στρέμματα και έμειναν τελικά μόνο δέκα επτά χιλιάδες στρέμματα αναδάσωσης.

Μονή Πεντέλης, διατείνεται ότι της ανήκει σχεδόν το μισό δάσος της Πεντέλης. Δηλαδή, εμφανίζεται να κατέχει το Γεροτσακούλι. Δεν ξέρω αν έχετε πάει ποτέ στην Πεντέλη, τα έψαξα από χθες, τα βρήκα και σας τα λέω. Η έκταση, λοιπόν, από την κορυφή του βουνού εκτείνεται από Μαρούσι και Κηφισιά ως Νέα Μάκρη. Σχέδια, λοιπόν, της Εκκλησίας της Ελλάδος με το νομοσχέδιο «Διαμόρφωση φιλικού για τις στρατηγικές και ιδιωτικές επενδύσεις αναπτυξιακού περιβάλλοντος». Ιερές μπίζνες της Εκκλησίας!

Χαρακτηρίζεται στρατηγικός επενδυτής για εγκατάσταση, κύριε Μηταράκη, φωτοβολταϊκού πάρκου 300MW, σε έκταση τριάμισι χιλιάδων στρεμμάτων, ίση με την έκταση της Νέας Πεντέλης σε αναδασωτέα έκταση του Πεντελικού. Τέτοια Εκκλησία δεν θέλουμε εμείς, να κάνει μπίζνες με ολιγάρχες. Εμείς θέλουμε ιεράρχες, θέλουμε ποιμένες που να βοηθάνε τον λαό, κύριε Μηταράκη, αλλά εδώ υπάρχει συνέργεια πολιτικής εξουσίας Νέας Δημοκρατίας, ολιγαρχών και Εκκλησίας, και αυτό το καταγγέλλει η Ελληνική Λύση. Είναι έγκλημα για το περιβάλλον!

(Χειροκροτήματα από την πτέρυγα της Ελληνικής Λύσης)

Κύριε Μηταράκη, εμείς κάναμε προτάσεις, θα τις διαβάσω και κλείνω εδώ. Στον ίδιο τον Πρωθυπουργό στις 23 Αυγούστου του 2021 κατέθεσα μία σειρά προτάσεων.

Πρώτον, υπέδειξα στον κύριο Πρωθυπουργό ότι υπάρχουν περίπου εβδομήντα πυροσβεστικά οχήματα από έναν φορέα, κάπου στη Βέροια, πλήρως εξοπλισμένα, τα οποία σαπίζουν σε αποθήκες, στα Ριζώματα Ημαθίας με αποθήκευση και περίμεναν αδειοδότηση. Εβδομήντα! Ιδιώτες τα πλήρωσαν για να τα δώσουν και υπήρχε γραφειοκρατία. Δεν μου απάντησε η Νέα Δημοκρατία από τότε.

Δεύτερον, σας είχα πει, κύριε Μηταράκη -στον κ. Χαρδαλιά και στον Πρωθυπουργό- πηγαίνετε να πάρετε ελικόπτερα νυχτερινής πτήσης και για ρίψεις νερού, υπάρχουν τα ουκρανικά, εν πάση περιπτώσει, και τα ιταλικά, που ρίχνουν και το βράδυ. Γιατί χθες το βράδυ που καιγόταν η Αθήνα, τα πτητικά μέσα αποχώρησαν, γιατί δεν μπορούν να πετάξουν, με συνέπεια να συνεχίζεται η πυρκαγιά και να καίγονται σπίτια.

Σας δώσαμε και μοντέλα ελικοπτέρων, για να πάτε να τα πάρετε. Δεν κάνατε τίποτα.

Τρίτον, σας είπαμε για τα μεγάλα αεροσκάφη που έπρεπε να πάρει η χώρα μας, τα Ιλιούσιν, τα Μπεριέφ, αλλά ξέχασα! Πρόλαβε ο Πρωθυπουργός και επέβαλε κυρώσεις, για να μην μπορούμε να πάρουμε ούτε πυροσβεστικά αεροπλάνα. Αυτή είναι η Νέα Δημοκρατία, υπηρέτης των αμερικανικών συμφερόντων και όχι των εθνικών συμφερόντων, όπως, δυστυχώς, αποδεικνύεται με τα λάθη που κάνατε.

(Χειροκροτήματα από την πτέρυγα της Ελληνικής Λύσης)

Τέταρτον, σας μιλήσαμε για τους Ισραηλινούς, οι οποίοι έχουν φτιάξει κράτος. Μπορεί κάποιος να διαφωνεί ή να συμφωνεί για τα όσα κάνουν οι Ισραηλινοί. Εγώ λέω μακάρι η Ελλάδα να ήταν το Κράτος του Ισραήλ που είναι ισχυρό στρατιωτικά, οικονομικά και πολιτικά. Και να πέσει η κυβέρνηση, υπάρχει κυβέρνηση στο Ισραήλ, δεν είναι όπως στην Ελλάδα.

Οι Ισραηλινοί, λοιπόν, που είχαν έρθει τότε στη χώρα μας για τις πυρκαγιές, είχαν μαζί τους ειδικό εξοπλισμό και είχαν και drones τα οποία τους βοηθούσαν. Εμείς έχουμε πουλιά ιπτάμενα να βλέπουν τον αέρα. Ακόμα περιμένουμε τα herones και ταdrones να έρθουν και τα λοιπά. Δεν πάει –ειλικρινά το λέω αυτό- η Ελλάδα πουθενά έτσι.

Εγώ έβλεπα κουβάδες εχθές. Έβλεπα την ομάδα «ΔΙΑΣ» με πλαστικό κουβά να ρίχνει στη φωτιά. Ο Χριστός, η Παναγία και όλοι οι άγιοι μαζί! Πού πάμε; Τι κράτος είναι αυτό;

Παράδειγμα δασοπυρόσβεσης της Γαλλίας: Η Γαλλία -είχα πει στον Πρωθυπουργό και μου είπε ότι θα το δει- διαθέτει δύο ταξιαρχίες του μηχανικού του γαλλικού στρατού, μία στο Παρίσι και μία στη Λυών. Θα μπορούσαμε να αντιγράψουμε το δικό τους σύστημα.

Και μη μου πουν κάποιοι τώρα ότι καίγεται η Γαλλία. Η Γαλλία έχει 45 βαθμούς θερμοκρασία και έξω έχει 27, 28, 29 βαθμούς. Δεν είναι το ίδιο. Τα λέμε μήπως και βάλετε μυαλό. Δυστυχώς, για να βάλεις μυαλό, πρέπει να έχεις πολιτικό μυαλό και δεν διαθέτετε πολιτικό μυαλό στη Νέα Δημοκρατία.

Ελληνικά πυροσβεστικά αεροσκάφη, τα ξέρει ο κ. Μυλωνάκης γιατί είναι πιλότος. Ξέρετε, κύριε Υπουργέ μου, κύριε Μηταράκη –δεν είστε υποχρεωμένος να τα ξέρετε αλλά είναι υποχρεωμένος ο Πρωθυπουργός να τα ξέρει- ότι τα ελληνικά πυροσβεστικά αεροσκάφη δεν έχουν σύστημα αποφυγής ανάγλυφου και υπολογιστή επάνω; Το ξέρετε, κύριε Υπουργέ; Αυτό σημαίνει ότι ο πιλότος όταν πετάει, με το μάτι βλέπει ό,τι βλέπει. Δεν το βοηθάει τεχνικά το αεροσκάφος του και έτσι υποκαθιστά ο ήρωας πιλότος των 1.000 ευρώ τα μηχανήματα! Τα παλικάρια αυτά τα οποία πέφτουν στη φωτιά και εμείς τους δίνουμε 1.000 ευρώ.

Ευχαριστήστε την Κυβέρνηση, κύριοι. Οι Έλληνες αστυνομικοί, οι Έλληνες αξιωματικοί, οι Έλληνες πιλότοι, οι ήρωες οι Ίκαροι ευχαριστήστε αυτή την Κυβέρνηση που σας κορόιδεψε προεκλογικά και σας κοροϊδεύει ακόμη και τώρα.

(Χειροκροτήματα από την πτέρυγα της Ελληνικής Λύσης)

Έβδομο, δεν είναι ότι δεν έχουμε μέσα. Έδωσα στον Πρωθυπουργό τον ίδιο, κύριοι συνάδελφοι, τα ευρωπαϊκά προγράμματα που υπάρχουν για να προμηθευτεί η χώρα μας μέσα πυροσβέσεως. Έδωσα τα προγράμματα! Η Ρουμανία πήρε οχήματα πυροσβέσεως και αγοράστηκαν με ευρωπαϊκά προγράμματα χρηματοδότησης πολιτικής προστασίας. Η Ισπανία και η Πορτογαλία πήραν νέους στόλους, νέους! Θυμάστε τους Ρουμάνους που ήρθαν εδώ τι ωραίο εξοπλισμό που είχαν και λοιπά και αυτοκίνητα; Αυτά ήταν, τα νέα αυτοκίνητα!

Είπα στον Πρωθυπουργό να υποβάλει πρόταση, αλλά ο Πρωθυπουργός δεν έκανε κανένα αίτημα, ούτε η Νέα Δημοκρατία. Ξέρετε τι αίτημα έκανε ο Πρωθυπουργός σε σχέση με τις φωτιές; Να γεμίσει η Ελλάδα με ανεμογεννήτριες με δώδεκα και είκοσι δισεκατομμύρια ανεμογεννήτριες πάνω στα καμένα. Αυτή είναι η πραγματικότητα.

(Χειροκροτήματα από την πτέρυγα της Ελληνικής Λύσης)

Και πραγματικά, η κριτική μου είναι καλοπροαίρετη, αλλά πρέπει κάποια στιγμή να αναλάβουμε τις ευθύνες όλοι μας και καλώ την ύστατη στιγμή, για ακόμη μια φορά, όλο το πολιτικό σύστημα να βρει το κάθε κόμμα εμπειρογνώμονες…

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι, κύριε Πρόεδρε, εκεί, στον καταλύτη ακριβώς του τελειώματος που είναι η καλή πρόταση, η ουσιαστική, η πολιτική, με διακόπτετε.

Λέω, λοιπόν, πρέπει όλοι να καταθέσουμε προτάσεις εφαρμόσιμες, ώστε να μην έχουμε τα ίδια γεγονότα. Στο τέλος θα έχουμε στην Αθήνα –και θα το πω, κύριε Μηταράκη, με θλίψη, όμως- πάνω από τον δορυφόρο θα φαίνεται η Ακρόπολη και γύρω-γύρω ένα μαύρο φόντο.

Αν θέλετε να κάψετε την Ελλάδα με την αντικατάσταση του πληθυσμού, αν θέλετε να κάψετε την Ελλάδα με την ανικανότητά σας, γιατί δεν πήρατε μέσα πυρόσβεσης, αν θέλετε να ρημάξετε τον ιερό τόπο αυτόν, η Ελληνική Λύση δεν θα σας αφήσει! Θα σας κυνηγήσει μέχρι τέλους, γιατί κάνετε λάθη και εγκλήματα.

(Χειροκροτήματα από την πτέρυγα της Ελληνικής Λύσης)

Και περιμένω από εσάς να μου πείτε, πρώτον, πόσες ΜΚΟ τιμωρήσατε και κλείσατε –κλείσατε!- οι οποίες κάνουν παράνομα, επαναλαμβάνω, ό,τι κάνουν. Και δεύτερο και ουσιαστικό: Πόσους ελέγχους κάνατε; Χαρτιά θέλω, ακόμη να μου στείλετε χαρτιά ελέγχων να τα δω.

Και επίσης, κάνετε αυτά που είπα. Δείτε τους Έλληνες συνταξιούχους, τους Έλληνες Βορειοηπειρώτες, τους Έλληνες ομογενείς, τους Έλληνες πολίτες να παίρνουν τα ίδια ακριβώς χρήματα που παίρνουν αυτοί που αγαπάτε, οι παράνομοι μετανάστες ή πρόσφυγες, όπως τους αποκαλείτε. Τα ίδια ακριβώς όμως! Και να μη φορολογούνται το ίδιο οι Έλληνες. Τότε μόνο θα πω ότι δεν είστε ελληνοφοβικοί και ρατσιστές έναντι των Ελλήνων.

Εμείς λέμε και ξαναλέμε: Πρώτα η Ελλάδα, πρώτα οι Έλληνες!

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Πρόεδρε.

Πριν δώσω τον λόγο στον κ. Παναγή Καππάτο, ζητάει τον λόγο ο κύριος Υπουργός για μια σύντομη παρέμβασή του.

Κύριε Υπουργέ, έχετε τον λόγο.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Ευχαριστώ πολύ, κύριε Πρόεδρε.

Άκουσα με μια τεράστια έκπληξη τον Πρόεδρο της Ελληνικής Λύσης με παντελώς ατυχή τρόπο να προσπαθεί να συνδυάσει το εμπάργκο για την παράνομη εισβολή της Ρωσίας στην Ουκρανία με το θέμα των πυρκαγιών στην Ελλάδα.

Είμαστε ξεκάθαροι ως Ελλάδα και ως Ευρωπαϊκή Ένωση: Θα είμαστε απέναντι σε παράνομη εισβολή κράτους της Ευρώπης, όπως είναι η Ουκρανία, και σε κάθε προσπάθεια αναθεωρητισμού.

Χωρίς να είμαι ειδικός –φαντάζομαι, κύριε Πρόεδρε, εσείς έχετε ειδικούς που σας συμβουλεύουν, δεν ξέρω και αυτό είναι μια μικρή παρένθεση στην παρέμβασή μου- εάν αεροσκάφη τα οποία μεταφέρουν δώδεκα τόνους και τα ρίχνουν μέσα σε αστικές περιοχές, όπου είναι η πυρκαγιά αυτή τη στιγμή, θα δημιουργούσε μεγαλύτερους κινδύνους από ό,τι αποτροπή. Αυτό είναι ένα τεχνικό θέμα.

Από κει και πέρα, θέλω να πω ότι επίσης βρίσκω ιδιαίτερα ατυχές το ότι αναπαράγετε αυτά τα μυθεύματα που ουδέποτε έχουν επιβεβαιωθεί και που προσπαθούν να διασυνδέσουν την αιολική ενέργεια με τις πυρκαγιές στα δάση, ενώ τα αιολικά μπορούν να τοποθετηθούν ανετότερα αδειοδοτικά σε δάση απ’ ό,τι σε αναδασωτέες εκτάσεις, όπου υπάρχουν περισσότεροι περιορισμοί.

Επειδή, όμως, αυτό πολλές φορές και η Αριστερά το θέτει ως θέμα, πρέπει να καταλήξουμε για το θέμα των ανανεώσιμων πηγών ενέργειας στο ακόλουθο: Σε μια εποχή που η κλιματική κρίση θέτει σε κίνδυνο το μέλλον αυτού του πλανήτη από τη χρήση πετρελαίου, φυσικού αερίου και άλλων τέτοιων πηγών ενέργειας, την εποχή που ο λιγνίτης δημιουργεί πρόβλημα στο περιβάλλον μακροπρόθεσμα και τη στιγμή που η Ρωσία εκβιάζει την Ευρώπη στην ενεργειακή της ασφάλεια, είναι μονόδρομος για την Ευρώπη να επενδύσει σε αιολικά και φωτοβολταϊκά.

Όπως ξέρετε, εκλέγομαι και κατάγομαι από τη Χίο. Στη Χίο προ δεκαετίας είχαμε ξεσηκωθεί στα βορειόχωρα να μην μπουν αιολικά. Αυτή τη στιγμή η Χίος χρησιμοποιεί ένα παλιό εργοστάσιο ντίζελ με πανάκριβο πετρέλαιο για να ηλεκτροδοτήσει το νησί, ενώ απέναντί μας, στην Τουρκία –που στο Τσεσμέ και στη Σμύρνη ξέρετε τι ανάπτυξη έχει ζήσει η Τουρκία τα τελευταία είκοσι χρόνια- στηρίζονται σε μεγάλα αιολικά πάρκα.

Όμως, θα πάω στο προκείμενο της ημέρας που είναι το μεταναστευτικό. Προνόμιο των προέδρων των κοινωνικών ομάδων είναι να μιλήσουν για πολλά θέματα και είναι λογικό. Εγώ θα μιλήσω πιο πολύ για το δικό μου θέμα.

Καλές οι θεωρίες, κύριε Βελόπουλε, αλλά πλέον το παραμύθι δεν έχει δράκο.

Δεν έχει δράκο, γιατί στο πλαίσιο της διακυβέρνησης της Νέας Δημοκρατίας με την αυστηρή αλλά δίκαιη μεταναστευτική πολιτική αυτά τα τρία χρόνια, πρώτον, οι ροές είναι στο χαμηλότερο της δεκαετίας. Δεύτερον, από τη χώρα μας τα τελευταία τρία χρόνια έφυγαν πολύ περισσότεροι από ό,τι ήρθαν. Σύμφωνα με τα στοιχεία που υπάρχουν, περίπου ογδόντα χιλιάδες μπήκαν παράνομα στην Ελλάδα την τελευταία τριετία και περίπου εκατόν τριάντα χιλιάδες έφυγαν από τη χώρα μας, κυρίως για άλλες χώρες της Ευρωπαϊκής Ένωσης.

Αυτό δημιούργησε πρόβλημα, βέβαια, φέτος και έχω πάρα πολλά έγγραφα και από συναδέλφους όλων των κομμάτων, εκτός της Ελληνικής Λύσης, και από αγροτικούς συνεταιρισμούς, οι οποίοι προσπαθούν να βρουν εργάτες γης που πλέον δεν υπάρχουν στη χώρα μας. Άρα, μη δημιουργείτε την ψευδαίσθηση ότι έχουμε πάρα πολλούς ξένους.

Αν δείτε τα στοιχεία, είναι ένα πάρα πολύ μικρό ποσοστό του πληθυσμού. Οι αιτούντες άσυλο αυτή τη στιγμή στη χώρα μας είναι το 0,3% του πληθυσμού και οι αναγνωρισμένοι πρόσφυγες στην Ελλάδα αυτή τη στιγμή είναι το 0,4% του πληθυσμού. Συνολικά, δηλαδή, το μεταναστευτικό-προσφυγικό που ονομάζουμε είναι 0,7% του πληθυσμού και από τις εκατόν είκοσι μία δομές που υπήρχαν στη χώρα μας, έχουν μείνει τριάντα τέσσερις.

Η Ελληνική Αστυνομία κάνει εκτεταμένους ελέγχους στην Αθήνα. Στις 31 Δεκεμβρίου κλείνουν όλα τα διαμερίσματα στην Αθήνα και στη Θεσσαλονίκη, καταργείται το πρόγραμμα φιλοξενίας σε διαμερίσματα. Κλείνει ο Ελαιώνας μέσα στο καλοκαίρι. Άρα, και οι μεγάλες πόλεις πλέον αποσυμφορούνται.

Ξέρω ότι προεκλογικά για εσάς το μεταναστευτικό ήταν μεγάλο θέμα. Φαντάζομαι θα βρείτε κάτι άλλο να πείτε στις εκλογές του 2023.

Αναφορικά με επιδόματα που είπατε, με νομοθεσία της Κυβέρνησης -που έχει κατακριθεί από την Αντιπολίτευση- ένα μήνα παίρνουν το επίδομα που έπαιρναν οι αναγνωρισμένοι πρόσφυγες. Άρα, αυτό έχει αλλάξει.

Kαι για τις ΜΚΟ που λέτε, υπάρχουν πάρα πολλές ΜΚΟ που αυτή τη στιγμή βρίσκονται αντιμέτωπες με την ποινική δικαιοσύνη. Και το πιο σημαντικό, αν δείτε τα στοιχεία του μητρώου ΜΚΟ σε σχέση με τις ΜΚΟ που λειτουργούσαν στην Ελλάδα το ’15, το ’16, το ’17, περίπου οι οκτώ στις δέκα έχουν φύγει από τη χώρα μόνες τους. Δεν υπέβαλαν αίτημα για να εγγραφούν στο νέο μητρώο που δημιουργεί αυστηρότερες προϋποθέσεις.

Άρα, αυτή τη στιγμή ποια είναι η πολιτική της Κυβέρνησης; Είμαστε απέναντι στην παράνομη μετανάστευση. Από την άλλη, αναγνωρίζουμε την ανάγκη να έρθουν εποχικοί εργαζόμενοι. Αυτό είναι το πολύ σημαντικό με τη συμφωνία με το Μπαγκλαντές, ότι μιλάμε πλέον για εποχικούς εργαζόμενους, όχι για εγκατάσταση στη χώρα μας. Δεν μιλάμε για μόνιμους πληθυσμούς στην Ελλάδα που γινόταν με το παλιό σύστημα. Τι ισχύει σήμερα στη χώρα μας; Έρχονται παράνομα και στα επτά χρόνια νομιμοποιούνται. Εμείς τι προσπαθούμε να κάνουμε; Να μην έρχονται παράνομα στη χώρα μας, προστατεύοντας τα σύνορά μας, δημιουργώντας νόμιμες διόδους για εποχικούς εργαζόμενους για να καλύψουν τις ανάγκες της πραγματικής οικονομίας, οι οποίοι θα φεύγουν από τη χώρα μας όταν ολοκληρώσουν αυτή την εργασία. Είναι ένα νέο πλαίσιο το οποίο προστατεύει τη χώρα μας και καλύπτει τις ανάγκες της πραγματικής οικονομίας. Άρα, κύριε Βελόπουλε, το παραμύθι πλέον δεν έχει δράκο.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υπουργέ.

Ο κ. Πρόεδρος, ο κ. Βελόπουλος, θέλει μια δίλεπτη παρέμβαση.

Ορίστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Υπουργέ, καταλάβατε τι είπα ή δεν καταλάβατε; Επειδή μιλάτε για παραμύθια, θα σας ζήλευε και ο Μινχάουζεν με αυτά που είπατε. Τι παραμύθια και δράκους μου λέτε; Νούμερα σας ζήτησα, θεωρία μας είπατε. Μπερδέψατε στο μπλέντερ το πολιτικό του μυαλού σας κυρώσεις, φωτιές και όλα αυτά. Εγώ σας είπα ότι είπα και για ιταλικά αεροσκάφη, αλλά πιαστήκατε για να κάνετε εκδούλευση σε κάποιες πρεσβείες και μιλήσετε για εισβολή. Εγώ είπα ότι είναι εισβολή και είναι βαρβαρότητα. Αλλά επειδή το μυαλό σας εσάς στη Νέα Δημοκρατία είναι στην πρεσβεία επάνω τι θα πουν για εσάς, το μπερδέψατε επίτηδες. Σας είπα ότι είχαμε τη δυνατότητα να έχουμε Μπεριέφ. Πού το κακό; Βάλαμε κυρώσεις, δεν μπορούμε να έχουμε. Γι’ αυτό σας λέω ότι μου τα μπερδέψατε πάρα πολύ. Και δεν καταλάβατε τι είπα.

Τώρα αυτό για τα αιολικά πάρκα, κρατήστε μικρό καλάθι. Σας βλέπω να κρύβεστε σε κάνα εξάμηνο. Διαφωνείτε με την Ευρωπαϊκή Ένωση εσείς; Ποιος είστε εσείς που διαφωνείτε; Η Ευρωπαϊκή Ένωση είπε ότι είναι οικολογικό και η πυρηνική ενέργεια και το φυσικό αέριο και μάλιστα είπε περιστολή, μάζεμα των ανεμογεννητριών για να πάμε σε άλλου είδους ενέργεια. Τι μου λέτε για τη ντιζελομηχανή που η Κυβέρνησή σας έχει στη Χίο επί πενήντα χρόνια; Και δεν ντρεπόμαστε λίγο και το συζητάμε; Σε λίγο θα μου λέτε για τα λιανοντούφεκα που είχαν το ’21. Και χαίρεστε γι’ αυτό; Επαίρεστε;

Πάμε και στο τελευταίο. Ακούστε, κύριε Υπουργέ. Το παράδειγμα της Σρι Λάνκα το ξέρετε; Χθες το είπα στη Βουλή. Ο πιλότος για τα αιολικά πάρκα και τα φωτοβολταϊκά παγκοσμίως -δίνει το Παγκόσμιο Οικονομικό Φόρουμ που είστε οπαδοί, με τον Σβαπ κ.λπ.- ήταν η Σρι Λάνκα. Είδατε τι έπαθε; Για ψάξτε γιατί το έπαθε. Παρήγαγε ενέργεια και δεν είχε παραγωγή. Συνδυασμός πραγμάτων είναι η οικονομία, κάνετε λάθος. Μη μου κουνάτε το κεφάλι σας. Βγήκατε εδώ επιθετικά. Για να σας ακούσει ο Πρωθυπουργός τα λέτε και καλά σε εμένα. Ε, δεν τα λέτε καλά. Και θα σας πω γιατί. Ακούστε το. Δεν μπορώ να παρακολουθήσω όσα είπατε. Αδυνατώ πραγματικά. Άλλα είπα, άλλα είπατε.

Κάνατε και το εξής επιχείρημα ως λαθροχειρία. Είπατε ότι φέρνετε εδώ εργαζόμενους από Πακιστάν και Μπαγκλαντές γιατί δεν έχουν εργάτες γης στα χωράφια. Ναι! Ναι, κύριε Υπουργέ; Θα δουλεύατε με 20 ευρώ μεροκάματο εσείς, κύριε Υπουργέ; Θα δουλεύατε εσείς; Κάνατε τον Έλληνα πάμφτωχο, ο αγρότης να μη μπορεί να βγάλει εισόδημα για να πληρώσει τον εργαζόμενο. Το παιδί σας θα δούλευε; Όχι, κύριε Υπουργέ, ούτε το δικό μου. Γιατί, λοιπόν, θέλετε τον Έλληνα να δουλεύει με 15 ευρώ μεροκάματο; Και αυτή είναι η λύση; Ξέρετε ποια είναι η λύση; Παραγωγή πλούτου, υψηλοί μισθοί, Έλληνες εργαζόμενοι.

(Χειροκροτήματα από την πτέρυγα της Ελληνικής Λύσης)

Αυτό ναι, αλλά όχι πονάει δόντι, κόβω κεφάλι. Κάνετε λάθος.

Και κλείνω εδώ με το εξής. Για τις ΜΚΟ δεν κατάλαβα τι είπατε. Ζητάω στοιχεία, μας λέτε θεωρία. Θεωρεία –με «ει»- είναι εδώ πάνω. Θεωρία είναι θεωρία. Με εμάς όταν μιλάτε, θα αφήνετε τη θεωρία και θα μιλάτε για πολιτική ουσία. Ξεκάθαρα πράγματα, κύριε Υπουργέ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Ο κ. Καππάτος Παναγής από τη Νέα Δημοκρατία έχει τον λόγο και αμέσως μετά τον λόγο θα πάρει ο κ. Κωνσταντίνος Μάρκου από τον ΣΥΡΙΖΑ.

Κύριε συνάδελφε, έχετε τον λόγο.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η μέρα σήμερα ξημέρωσε με την αγωνία της εξέλιξης της πυρκαγιάς στην Αττική. Ήδη από χθες το απόγευμα κατέστη σαφές το μέγεθος της απειλής με τα στελέχη του Πυροσβεστικού Σώματος, της ΕΛΑΣ και τους εθελοντές να βρίσκονται στην πρώτη γραμμή ξεπερνώντας κάθε ανθρώπινη δύναμη. Τους ευχαριστούμε για την προσφορά τους αυτή, η οποία και αναγνωρίζεται και κατανοείται ως προς την επικινδυνότητα της. Τούτη την ώρα σε πρώτη προτεραιότητα τίθεται η προστασία της ανθρώπινης ζωής. Κάνουμε έκκληση στους συμπολίτες μας να ακολουθούν τις οδηγίες των αρμοδίων. Εκφράζουμε τη συμπαράστασή μας στους συμπολίτες μας που δοκιμάζονται και την αγωνία μας να ξεπεράσουμε την απειλή όσο το δυνατόν συντομότερα. Είμαστε ευγνώμονες σε όσους επαγγελματίες και εθελοντές επιχειρούν στα μέτωπα της πυρκαγιάς.

Έρχομαι τώρα στη σημερινή μας συζήτηση. Στόχος του σχεδίου νόμου δεν είναι άλλος από το να αντιμετωπίσει συνολικά ένα πολύ σοβαρό και ιδιαίτερα κρίσιμο ζήτημα, το ζήτημα της επιτροπείας και προστασίας των ανηλίκων πολιτών τρίτων χωρών ή ανιθαγενών που βρίσκονται στην Ελλάδα χωρίς τους γονείς ή τους ασκούντες την επιμέλειά τους. Πιο αναλυτικά, η αναμόρφωση του εθνικού συστήματος επιτροπείας, όπως αυτό καθορίστηκε με τον ν.4554/2018, κρίθηκε αναγκαία. Το παρόν νομοθέτημα αυτή ακριβώς την ανάγκη έρχεται να καλύψει. Πρόκειται για νομοσχέδιο που λαμβάνει υπ’ όψιν τις δυσκολίες που εντοπίστηκαν μέχρι σήμερα κατά την προσπάθεια εφαρμογής ενός συστήματος επιτροπείας για τους ασυνόδευτους ανηλίκους.

Την ίδια ώρα, θετικά παραδείγματα που αναδείχθηκαν μέσα από μεταβατικά προγράμματα εκπροσώπησης και υποστήριξης ασυνόδευτων ανηλίκων συνυπολογίζονται κατά την επεξεργασία του παρόντος σχεδίου νόμου. Με τον τρόπο αυτό κρατάμε σε ισχύ ρυθμίσεις με θετικό αποτύπωμα. Ταυτόχρονα, σχεδιάζουμε έναν ισχυρό θεσμό επιτροπείας στη βάση του αιτήματος για αποτελεσματικότητα, προσαρμοστικότητα και λογοδοσία.

Στο επίκεντρο της προσέγγισής μας βρίσκονται τα δικαιώματα του παιδιού και το συμφέρον των ανηλίκων. Υπό το πρίσμα αυτό καθορίζονται οι κανόνες και οι διαδικασίες που διέπουν το σύστημα φιλοξενίας των ασυνόδευτων ανηλίκων. Η επιτροπεία συνιστά θεσμό που στοχεύει στη διασφάλιση των συμφερόντων και των δικαιωμάτων του ανηλίκου, όταν εκείνος δεν συνοδεύεται από πρόσωπο που ασκεί τη γονική μέριμνα ή την επιμέλειά του. Πρόκειται πρακτικά για μια σχέση που αναπληρώνει -χωρίς βέβαια να υποκαθιστά- την οικογένεια, με σκοπό τη διασφάλιση της συνολικής ευημερίας του ανηλίκου. Αυτή η σχέση μάλιστα είναι που συμπληρώνει την περιορισμένη δικαιοπρακτική ικανότητά του και εκπροσωπώντας τον ενώπιον των αρμόδιων αρχών.

Λόγω των ιδιαίτερων χαρακτηριστικών των ασυνόδευτων ανηλίκων αναδείχθηκε η ανάγκη να θεσπιστεί και να εφαρμοστεί ένα σύστημα που να ανταποκρίνεται άμεσα στις ανάγκες τους. Είναι, για παράδειγμα, πιθανό οι ασυνόδευτοι ανήλικοι να παρουσιάζουν μεγάλη κινητικότητα εντός της χώρας ή για λόγους οικογενειακής επανένωσης να αναχωρήσουν σύντομα από τη χώρα. Την ίδια στιγμή, ένα εθνικό σύστημα επιτροπείας ασυνόδευτων ανηλίκων δεν πρέπει να εμποδίζει το δικαστήριο να αναθέτει την επιμέλεια ενός ανήλικου σε κατάλληλο φυσικό πρόσωπο ή σε κατάλληλο και πιστοποιημένο νομικό πρόσωπο, κατά τις διατάξεις, βέβαια, του Αστικού Κώδικα.

Πρακτικά με το σχέδιο που εξηγούμαστε αποδίδονται στην επιτροπεία τρεις λειτουργίες: Η εκπροσώπηση σε ζητήματα προσωπικής κατάστασης ενώπιον κάθε διοικητικής ή δικαστικής διαδικασίας. Η επιμέλεια που αφορά στη μέριμνα για ζητήματα στέγασης, ιατρικής φροντίδας, εκπαίδευσης και καθημερινής φροντίδας. Η συνδρομή σε ζητήματα πρόσβαση σε επιδόματα στην αγορά εργασίας, σύμφωνα με την εργατική νομοθεσία, ή άλλες πράξεις περιουσιακής φύσεως.

Η απουσία ενός οργανωμένου και ενιαίου συστήματος έχει οδηγήσει σε ελλιπή συμμόρφωση της χώρας μας προς τις διεθνείς και ευρωπαϊκές υποχρεώσεις της. Η διαρκής μάλιστα αναμονή για μια οριστική λύση επιβάρυνε την ήδη προβληματική θέση στην οποία βρέθηκε η χώρα μας κατά το παρελθόν. Οι ανήλικοι έχουν δικαίωμα σε ασφαλή και κατάλληλη στέγαση και σε ολοκληρωμένη φροντίδα. Η απουσία ενός κεντρικού σχεδιασμού του συστήματος φιλοξενίας με σαφείς κανόνες και διαδικασίες οδηγεί σε ανομοιογενείς πρακτικές. Εκείνες με τη σειρά τους περιστέλλουν τη δυνατότητα ελέγχου και εποπτείας και καθιστούν τις εθνικές ρυθμίσεις αναποτελεσματικές.

Αναφορικά με τη στέγαση, η Ειδική Γραμματεία Προστασίας Ασυνόδευτων Ανηλίκων είναι αρμόδια για τη διασφάλισή της στους ασυνόδευτους ανηλίκους.

Εκείνη αφορά στη φιλοξενία και φροντίδα των ανηλίκων στις δομές μακροχρόνιας φιλοξενίας ασυνόδευτων ανηλίκων. Είναι δομές κατάλληλα διαμορφωμένες που διαχωρίζονται σε κέντρα φιλοξενίας ασυνόδευτων ανηλίκων έως δέκα οκτώ ετών και σε εποπτευόμενα διαμερίσματα ημιαυτόνομης διαβίωσης, εφόσον είναι άνω των δέκα έξι ετών και μέχρι την ενηλικίωσή τους.

Τέλος, η μονάδα διαχείρισης αιτημάτων στέγασης και μετεγκαταστάσεων είναι αρμόδια για τον συντονισμό όλων των διαδικασιών που ακολουθούνται από τη στιγμή που υποβάλλεται αίτημα στέγασης για ένα παιδί μέχρι την ένταξή του στη δομή φιλοξενίας.

Κυρίες και κύριοι συνάδελφοι, η προσφυγική κρίση του 2015 αποτέλεσε σημείο-ορόσημο. Οι προσφυγικές και μεταναστευτικές ροές που ακολούθησαν και το κλείσιμο κάποιων ευρωπαϊκών συνόρων μετέβαλαν τον χρόνο διαμονής των ανηλίκων στη χώρα μας. Ήταν μόλις τότε που η φιλοξενία των ασυνόδευτων ανηλίκων άρχισε να διαμορφώνεται και να οργανώνεται ως σύστημα. Στα τέλη του 2019, έλαβαν χώρα εντατικές προσπάθειες προκειμένου να αυξηθεί η δυναμικότητα των δομών μακροχρόνιας φιλοξενίας, μια προσπάθεια της πολιτείας που σε συνεργασία με την Κοινωνία των Πολιτών, διεθνείς οργανισμούς και την Ευρωπαϊκή Επιτροπή πέτυχε μια σπουδαία αύξηση της τάξης του 60%. Χάρη σ’ αυτή την απόδοση, για πρώτη φορά έχουμε τη δυνατότητα να διασφαλίσουμε τη στέγαση όλων των ασυνόδευτων παιδιών στη χώρα.

Το σημερινό νομοσχέδιο έρχεται σε συνέχεια αυτής της συστηματικής δουλειάς που έχουμε καταβάλει, μιας δουλειάς για την οποία η Ελλάδα έχει αποσπάσει διθυραμβικά σχόλια από τη διεθνή κοινότητα. Η προστασία και η ασφάλεια των ασυνόδευτων ανηλίκων τέθηκε σε προτεραιότητα από τον ίδιο τον Πρωθυπουργό Κυριάκο Μητσοτάκη. Η μέριμνά μας για μια συνολική πολιτική σ’ ένα τόσο ευαίσθητο ζήτημα εκφράστηκε από την πρώτη στιγμή που η Νέα Δημοκρατία ανέλαβε τη διακυβέρνηση του τόπου.

Σήμερα με την ψήφιση του παρόντος νομοσχεδίου επαναλαμβάνουμε την προσήλωσή μας σ’ αυτή τη στρατηγική. Επιβεβαιώνουμε για μια ακόμα φορά ότι το κοινωνικό μας πρόσημο παραμένει αδιαπραγμάτευτο και σας ζητάμε σ’ ένα τόσο σοβαρό νομοσχέδιο να ομονοήσουμε.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε τον κύριο συνάδελφο.

Καλείται στο Βήμα ο κ. Κωνσταντίνος Μάρκου. Αμέσως μετά ακολουθεί η κ. Λιακούλη από το Κίνημα Αλλαγής, αν είναι εδώ. Αν δεν είναι, ακολουθεί η κ. Ασημίνα Σκόνδρα που είναι εδώ.

Ορίστε, κύριε Μάρκου, έχετε τον λόγο.

**ΚΩΝΣΤΑΝΤΙΝΟΣ ΜΑΡΚΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, άκουσα πριν από λίγο τον κύριο Υπουργό να είναι περήφανος για την παρέμβασή του στο Ευρωκοινοβούλιο. Δεν ξέρω σε ποια εποχή νομίζει ότι ζει. Στην εποχή που τα νέα ερχόντουσαν με τον τηλέγραφο μετά από ένα μήνα ή στην εποχή του διαδικτύου που σε δευτερόλεπτα ενημερωνόμαστε για το τι γίνεται σε κάθε γωνιά του κόσμου;

Στο Ευρωκοινοβούλιο ο κ. Μηταράκης βρέθηκε σε πολύ δύσκολη θέση και εξέθεσε τη χώρα μας, διότι η Επιτροπή Πολιτικών Ελευθεριών του Ευρωκοινοβουλίου, η γνωστή Libe, του ζήτησε να διασφαλίσει –που σημαίνει ότι δεν υπάρχει- τη συμμόρφωση της χώρας μας με το διεθνές και ευρωπαϊκό δίκαιο. Μάλιστα, είχε προηγηθεί και απειλή αιτήματός της προς την Κομισιόν για να μπει η χώρα μας σε δικαστήριο. Και είναι περήφανος, λέει, ο κ. Μηταράκης. Του χαρίζουμε αυτή την περηφάνια.

Το σημερινό νομοσχέδιο αφορά την πιο ευάλωτη ομάδα παιδιών, τα ανήλικα προσφυγόπουλα. Είναι, δηλαδή, ένα σχέδιο νόμου μείζονος κοινωνικού και ανθρωπιστικού ενδιαφέροντος.

Ωστόσο, αυτή η συζήτηση επισκιάστηκε από μια άλλη πρόσφατη εξέλιξη, την απόφαση του Ευρωπαϊκού Δικαστηρίου Ανθρωπίνων Δικαιωμάτων με την οποία καταδικάστηκε η χώρα μας για το πολύνεκρο ναυάγιο στο Φαρμακονήσι.

Σας θυμίζω: Στις 20 Ιανουαρίου του 2014, αλιευτικό που μετέφερε μετανάστες ανοικτά από το Φαρμακονήσι βούλιαξε και έντεκα άνθρωποι, μεταξύ των οποίων και παιδιά, έχασαν τη ζωή τους. Η παγκόσμια κοινότητα «το’ χει τούμπανο» για τις πρακτικές των επαναπροωθήσεων την τελευταία τριετία. Τον Δεκέμβριο του 2021, το Ευρωπαϊκό Δικαστήριο Ανθρωπίνων Δικαιωμάτων ζήτησε από την ελληνική Κυβέρνηση να απαντήσει σε τουλάχιστον τριάντα δύο αιτήματα που αφορούν αιτούντες άσυλο που δηλώνουν ότι έχουν πέσει θύματα επαναπροώθησης.

Οι εικόνες που έχουμε δει, οι πρακτικές που η Κυβέρνησή σας εφαρμόζει στο Αιγαίο μάς προσβάλλουν όχι μόνο ως Έλληνες, αλλά και ως ανθρώπους. Ποτέ στο παρελθόν η χώρα μας δεν έχει δυσφημιστεί τόσο πολύ. Μέσα σε λιγότερο από τρία χρόνια η Ελλάδα έχει γίνει το επίκεντρο αρνητικών αντιδράσεων έγκυρων διεθνών οργανισμών, έγκυρων διεθνών μέσων ενημέρωσης που καταγγέλλουν την καταπάτηση των ανθρωπίνων δικαιωμάτων στο Αιγαίο, την καταστρατήγηση διεθνών κανόνων και τον εξευτελισμό του δικαίου.

Μέσα, λοιπόν, σ’ αυτό το χρονικό πλαίσιο φέρνετε και το νομοσχέδιο αυτό, με το οποίο η πολιτεία αποποιείται των ευθυνών της στα ασυνόδευτα ανήλικα, καταπατά τα δικαιώματά τους, διότι τα θεωρεί πρωτίστως πρόσφυγες και μετανάστες και όχι ανήλικα άτομα και τα εξαιρεί από το ενιαίο δημόσιο σύστημα παιδικής προστασίας του κράτους.

Τι κάνατε τόσα χρόνια; Σας τα είπε πολύ ωραία η εισηγήτριά μας, κ. Φωτίου. Καταργήσατε το Υπουργείο Μεταναστευτικής Πολιτικής και μεταφέρατε αρχικά τις αρμοδιότητές του στο Υπουργείο Προστασίας του Πολίτη. Είδατε ότι όσο επικοινωνιακό και να ήταν, αυτό το πράγμα δεν λειτουργούσε. Και μετά σε μια άλλη επικοινωνιακή χρήση, το πήγατε στο ίδιο το Μαξίμου. Μάλιστα. Ο κύριος Πρωθυπουργός ξυπνάει και κοιμάται με την έγνοια του στους μετανάστες και στα ανήλικα παιδιά των μεταναστών. Διορίσατε την περίφημη εθνική συντονίστρια, η οποία δεν διορίστηκε λόγω των προσόντων της αλλά γιατί ήταν «άριστη» και παραγωγικότατη στα προκλητικά υβριστικά διαδικτυακά μηνύματά της επί διακυβέρνησης ΣΥΡΙΖΑ. Βέβαια, ο παραγωγικός της οίστρος όσον αφορά το θέμα που ορίστηκε να κάνει δεν έχουμε δει να παράγει κάποιο έργο.

Όμως, ο ελληνικός λαός γνωρίζει καλά ότι το μόνο που σας ενδιαφέρει είναι η επικοινωνία και όχι η ουσία. Μάλιστα, για να δανειστώ και μια φράση από τον κ. Κουτσούμπα, «αυτοί είστε». Ακυρώσατε το απολύτως διαχειρίσιμο σχέδιο που είχε εκπονήσει η κυβέρνηση ΣΥΡΙΖΑ σε συνεργασία με διεθνείς οργανισμούς, και που είχε κοινοποιήσει σε αρμόδια όργανα. Όπως πολύ ωραία η κ. Φωτίου περιέγραψε, είχαν εκδοθεί οι εφαρμοστικές διατάξεις αυτού του νόμου και δεν εφαρμόστηκε ποτέ στην πράξη.

Ξέρετε πώς φαίνεται η ομολογία της ενοχής σας απέναντι σ’ αυτό το θέμα; Η εισηγήτριά σας, περιγράφοντας τον νόμο του ΣΥΡΙΖΑ, χρησιμοποίησε όλα τα ρήματα που χρησιμοποίησε σε παθητική φωνή. «Αποδείχθηκε», «δεν μπόρεσε», δηλαδή μια παθητική φωνή που αίρει την ευθύνη αυτού που λέω και ότι κάποια αόρατη δύναμη απέδειξε αυτό που έλεγε.

Η εθνική μας στρατηγική περιλάμβανε την υποδοχή, την πλήρη πρόσβαση στην υγεία και την εκπαίδευση, την κατάρτιση, τη γλωσσομάθεια, την εργασία, τον αθλητισμό και ένα πλήθος άλλες τεχνικές λεπτομέρειες που όριζαν πώς θα λειτουργούσαν οι ξενώνες. Με αυτά και μ’ αυτά φτάσατε σε αδιέξοδο. Για να λύσετε το πρόβλημα σκεφτήκατε το αδιανόητο. Ψηφίσατε τον ν.4636/2019, με τον οποίον αναγνωρίσατε με απαράδεκτο τρόπο ως παιδιά μόνο τους κάτω των δέκα πέντε ετών. Σαν ενδοκρινολόγος και γιατρός ξέρω τι σημαίνει αυτό. Τους άνω των δέκα πέντε ετών τούς εξομοιώσατε με τους ενήλικες κι έτσι μπορούν με ταχύτατες διαδικασίες να επιστραφούν στις χώρες προέλευσης. Μιλάμε για διαχωρισμό που καταρρακώνει το Διεθνές Δίκαιο και με προφανή σκοπιμότητα.

Έρχεστε τώρα μ’ ένα σχέδιο νόμου με το οποίο αντί να αναλάβετε ως Κυβέρνηση, δηλαδή η ελληνική πολιτεία να αναλάβει την ευθύνη απέναντι στα ασυνόδευτα παιδιά πρόσφυγες, αποποιείστε αυτή την ευθύνη. Έρχεστε, όμως, να κάνετε και αυτό που ξέρετε να κάνετε καλύτερα απ’ όλους, να λειτουργήσετε ως ντίλερς σ’ ένα συνονθύλευμα συμφερόντων με σωματεία, ΑΜΚΕ, ΟΤΑ, ενώσεις πολιτών και, κυρίως, ΜΚΟ «ημετέρων».

Αν δεν μιλάγαμε για παιδιά, κύριε Υπουργέ, θα σας έλεγα «το περίμενα, κρίμα, δεν περίμενα τίποτα περισσότερο». Επειδή, όμως, μιλάμε για παιδιά, την πιο ευάλωτη κατηγορία που υπάρχει στον κόσμο, σας λέω «ντροπή».

Μιας και αναφέραμε τις ΜΚΟ, να σας θυμίσω το τοξικό περιβάλλον και την ψευδολογία επιθετικότητας και λαϊκισμού επί κυβέρνησης ΣΥΡΙΖΑ για τις ΜΚΟ. Τότε λέγατε ότι θα τις καταργήσετε. Τώρα όχι μόνο τους εμπιστεύεστε το σύνολο της φροντίδας, αλλά τους αναθέτετε και τους ελεγκτικούς μηχανισμούς σε όλες τις φάσεις της διαδικασίας σ’ ένα σχέδιο το οποίο έχει εκπονηθεί από το Υπουργείο Μετανάστευσης και Ασύλου, ένα Υπουργείο απολύτως αναρμόδιο για θέματα παιδικής προστασίας.

Τους την αναθέτετε με ένα σχέδιο νόμου που θα προκαλέσει μια χαοτική κατάσταση στην επιτροπεία ασυνόδευτων ανηλίκων. Τους την αναθέτετε με ένα σχέδιο νόμου που αποτελεί μία από τις τελευταίες νομοθετικές πράξεις μιας καταρρέουσας Κυβέρνησης, την οποία, όπως και το συγκεκριμένο νομοσχέδιο, καταψηφίζουμε με απόλυτο τρόπο.

Σας ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Μάρκου, και για την τήρηση του χρόνου.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Κύριε Πρόεδρε, μου επιτρέπετε για ένα λεπτό;

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Υπουργέ, έχετε τον λόγο για ένα λεπτό.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Ένα λεπτό μόνο θέλω, κύριε Πρόεδρε.

Κατ’ αρχάς θα ήθελα να ευχαριστήσω τον εκλεκτό συνάδελφο για την παρέμβασή του. Επίσης, θα ήθελα να σημειώσω δύο πράγματα. Πρώτον, αναφορικά με την επιστολή που έστειλε η Ευρωπαϊκή Αριστερά και το Ευρωπαϊκό Σοσιαλιστικό Κόμμα από τη LIBE προς την επιτροπή, όπως αναφέρθηκε, η επιτροπή απάντησε στις 14 Ιουλίου -και καταθέτω αυτή την επιστολή για τα Πρακτικά- όπου πρώτον, επιβεβαιώνει την υποχρέωση των κρατών μελών του «prevent and discourage», να αποτρέπουν και να αποθαρρύνουν παράνομη είσοδο στο ευρωπαϊκό έδαφος, δεύτερον, δέχεται τη διάκριση που κάνει η Ελλάδα για το θέμα των ΜΚΟ, ότι δηλαδή είναι άλλο να παρέχεις ανθρωπιστική βοήθεια που είναι απολύτως σεβαστό και άλλο να συμμετέχεις σε κυκλώματα διακίνησης που ορθώς ποινικοποιούνται, και τρίτον, ότι υπάρχουν μηχανισμοί στη χώρα μας που μπορούν και ελέγχουν τα θεμελιώδη δικαιώματα. Αυτό ως προς τη LIBE.

Όσον αφορά τώρα το θέμα για το Φαρμακονήσι, στο οποίο αναφερθήκατε, θέλω να σας θυμίσω ότι η ίδια η απόφαση του Ευρωπαϊκού Δικαστηρίου Ανθρωπίνων Δικαιωμάτων δεν δέχεται ότι το ατύχημα έγινε σε κάποια προσπάθεια επαναπροώθησης αλλά στην προσπάθεια διάσωσης.

Σας ευχαριστώ.

(Στο σημείο αυτό ο Υπουργός Μετανάστευσης και Ασύλου κ. Νότης Μηταράκης καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΚΩΝΣΤΑΝΤΙΝΟΣ ΜΑΡΚΟΥ:** Κύριε Πρόεδρε, μου επιτρέπετε;

**ΠΡΟΕΔΡΕΥΩΝ (Χαράλαμπος Αθανασίου):** Κύριε Μάρκου, δεν είναι προσωπικό το θέμα. Είναι εκατέρωθεν διευκρινίσεις. Σας παρακαλώ πολύ, γιατί έχω δείξει κι άλλη φορά ανοχή…

**ΚΩΝΣΤΑΝΤΙΝΟΣ ΜΑΡΚΟΥ:** Κύριε Πρόεδρε, επιτρέψτε μου μόνο για ένα λεπτό.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Μάρκου, έχετε τον λόγο συμπληρωματικά μόνο για ένα λεπτό.

**ΚΩΝΣΤΑΝΤΙΝΟΣ ΜΑΡΚΟΥ:** Κατ’ αρχάς όσον αφορά το Φαρμακονήσι, πάλι παραπληροφορείτε, κύριε Υπουργέ, διότι η καταδικαστική απόφαση λέει πρώτον, ότι δεν διερευνήθηκαν επαρκώς οι συνθήκες, και δεύτερον, ότι δεν έγινε με τον σωστό τρόπο η αντιμετώπιση του περιστατικού. Μη συνεχίζετε να παραπληροφορείτε, διότι το ψέμα σας πλέον έχει κοντά ποδάρια.

Δεύτερον, όσον αφορά το πρώτο θέμα που θίξατε, δεν κατάλαβα, με τον εύσχημο τρόπο που τα περιγράψατε, αν είστε υπέρ των «pushbacks».

**ΠΡΟΕΔΡΕΥΩΝ (Χαράλαμπος Αθανασίου):** Κύριε Μάρκου, μην κάνουμε τώρα διάλογο. Μιλήσατε για διευκρίνιση μόνο για το θέμα αυτό.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Κύριε Πρόεδρε, μου επιτρέπετε;

**ΠΡΟΕΔΡΕΥΩΝ (Χαράλαμπος Αθανασίου):** Τα βλέπετε, κύριε Μάρκου;

Σας ενημερώνω ότι από εδώ και πέρα θα εφαρμόζω μόνο τα προσωπικά τα οποία έχουν σχέση ή με την αλλοίωση του ακριβούς περιεχομένου του ομιλητή ή όταν υπάρχει ψόγος, σύμφωνα με το άρθρο 68 του Κανονισμού.

Ορίστε, κύριε Υπουργέ, έχετε τον λόγο.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Αυτονόητα, κύριε Πρόεδρε, η Κυβέρνηση είναι υπέρ της προστασίας των εξωτερικών συνόρων της Ελλάδος και της Ευρωπαϊκής Ένωσης, όπως ακριβώς επιβάλλει το Διεθνές Δίκαιο, όπως έχει επιβεβαιώσει η νομολογία του Ευρωπαϊκού Δικαστηρίου Ανθρωπίνων Δικαιωμάτων, ο Κανονισμός Σένγκεν, ο Κανονισμός FRONTEX και άλλα νομικά εργαλεία τα οποία υπάρχουν στην Ευρωπαϊκή Ένωση, αλλά και όπως επιβεβαιώνεται και από την επιστολή των τριών επιτρόπων, που σας είπα συγκεκριμένα ότι υποχρεώνει να αποτρέπει και να αποθαρρύνει την παράνομη είσοδο στην Ευρώπη.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Εξάλλου, η φύλαξη των συνόρων είναι και νομική υποχρέωση της χώρας.

Τον λόγο έχει η κ. Ευαγγελία Λιακούλη από το Κίνημα Αλλαγής.

Ορίστε, κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, έχουμε πολύ μεγάλη δυσκολία σήμερα στη χώρα. Συναντιόμαστε και συζητάμε ένα νομοσχέδιο σε μία μέρα που, δυστυχώς, αντιμετωπίζουμε για άλλη μια φορά ένα πολύ μεγάλο ζήτημα, μια τραγική κατάσταση με πολλές ανεξέλεγκτες εστίες πυρκαγιάς σε όλη την Αττική, κυρίως, αλλά και σε άλλα μέρη της χώρας.

Εκφράζουμε, λοιπόν, και από αυτό το Βήμα τη συμπαράσταση στους πληγέντες συμπολίτες και ευχόμαστε κουράγιο και δύναμη σε όλους και καταθέτουμε, βέβαια, τις σκέψεις μας και τη δύναμή μας στους πυροσβέστες, στους εθελοντές και σε όλα τα Σώματα Ασφαλείας που συνδράμουν σε αυτή τη δύσκολη προσπάθεια να τεθούν υπό έλεγχο τα πύρινα μέτωπα. Βεβαίως αυτή η τραγική κατάσταση επισφραγίστηκε με τον τραγικότερο τρόπο, με την αυτοκτονία ενός ηλικιωμένου ανθρώπου που η ιστορία του είναι εξίσου τραγική, αφού είδε τρεις φορές το σπίτι του να καίγεται και απλά δεν άντεξε και αυτοκτόνησε. Αυτό έχουμε σήμερα στην Ελλάδα.

Όλο το παραπάνω με οδήγησε, βεβαίως, σήμερα το πρωί στη σκέψη, κυρίες και κύριοι συνάδελφοι, ότι πριν από λίγες μέρες που το ΠΑΣΟΚ πραγματοποίησε μία συνδιάσκεψη περί των αγροτικών θεμάτων στη Λάρισα, μία εκπρόσωπος της «GREENPEACE» είπε ότι δεν μιλάμε πλέον για κλιματική κρίση αλλά για κλιματική κατάρρευση. Και αυτό είναι εξαιρετικά σημαντικό να συζητηθεί εκτενώς σε αυτή την Αίθουσα με έναν τρόπο διαφορετικό σε σχέση με την τελευταία προσέγγιση της Κυβέρνησης σε ό,τι αφορά την κλιματική κρίση, όπως την αποκαλούμε, με το ολοκληρωμένο σχέδιο που μας παρουσίασε, με τις προτάσεις μας που δεν ενσωμάτωσε, αλλά και με τον τρόπο με τον οποίο πρέπει να βλέπουμε πλέον το πράγμα, διότι έχει μια δυναμική, είναι εξελισσόμενο και επομένως πρέπει να είναι συνεχώς βελτιούμενο. Όπως καταλαβαίνετε, λοιπόν, το θέμα αυτό έχει πλέον εθνικό πρόσημο. Η Κυβέρνηση πρέπει να αντιληφθεί ότι δεν μπορεί να διαχειριστεί μόνη της το συγκεκριμένο ζήτημα και δεν μπορεί να το διαχειριστεί επιτυχώς.

Σε ό,τι αφορά τώρα το νομοσχέδιο, το νομοσχέδιο για την επιτροπεία και την φιλοξενία των ασυνόδευτων ανηλίκων, κύριε Υπουργέ, παρακολουθώντας μας ένας άνθρωπος που δεν έχει ειδική γνώση επί του συγκεκριμένου ζητήματος, ένας απλός πολίτης, αφού σε αυτόν απευθυνόμαστε και εμείς και εσείς και όλοι μας, θα αναρωτιέται το εξής: Μα, είναι δυνατόν να φέρνει η Κυβέρνηση ένα τέτοιο νομοσχέδιο και να διαφωνούν κάποιοι, τα κόμματα της Αντιπολίτευσης και Βουλευτές; Τι έχουμε να χωρίσουμε σε ό,τι αφορά το θέμα της επιτροπείας; Τι έχουμε να χωρίσουμε σε ό,τι αφορά το θέμα της φιλοξενίας των ασυνόδευτων ανηλίκων; Είναι ερώτημα που εγώ, τουλάχιστον, δέχτηκα χθες από νεαρό ψηφοφόρο είκοσι δύο ετών.

Όσον αφορά, λοιπόν, τα ασυνόδευτα παιδιά, ενώ θα έπρεπε να είναι κοινή η προσπάθεια να φιλοξενηθούν στη χώρα και να αντιμετωπιστεί η ανηλικότητά τους ως προστατευόμενο είδος και δικαίωμα, όρος εκ των ων ουκ άνευ μιας δημοκρατικής πολιτείας, δυστυχώς στο νομοσχέδιο αυτό προστατεύετε τον εαυτό σας και μετά τα ασυνόδευτα ανήλικα. Αυτή είναι η μεγάλη διαφορά την οποία έχουμε μαζί σας. Και θα εξηγήσω γιατί συμβαίνει αυτό.

Αντί, λοιπόν, να προτάξετε την ευαλωτότητα των ανηλίκων, δυστυχώς δεν δίνετε στα παιδιά αυτά αυτό που τους αξίζει. Ενώ αυτά τα παιδιά στερούνται της ουσιαστικής φροντίδας και υποστήριξης από την οικογένεια, γι’ αυτό και η εξεύρεση μιας βιώσιμης λύσης πρέπει να αποτελεί βασική προτεραιότητα της πολιτείας με βάση το δικό τους συμφέρον, η επιτροπεία παίζει έναν καθοριστικό ρόλο τόσο στο Ενωσιακό Δίκαιο όσο και στο Εθνικό μας Δίκαιο. Θα έπρεπε. Πολλά διεθνή και εθνικά όργανα έχουν ασκήσει οξεία κριτική στη χώρα μας, εξαιτίας της έλλειψης ενός ολοκληρωμένου και αποτελεσματικού σχεδίου. Έχουμε μια άναρχη κατάσταση και δεν έχουμε ένα ολοκληρωμένο σχέδιο. Κι εσείς μας λέτε σήμερα ότι έρχεστε να αντιμετωπίσετε ακριβώς αυτή την ανάγκη.

Ο ίδιος ο Πρωθυπουργός της χώρας τον Νοέμβρη του 2019, σε μία ακόμη από αυτές τις μεγάλες επικοινωνιακές καμπάνιες, τις οποίες ξέρετε να φτιάχνετε καλά εσείς, είχε τον πηχυαίο τίτλο αυτής της καμπάνιας «Κανένα παιδί μόνο του», την οποία μάλιστα ανέλαβε να φέρει εις πέρας προσωπικά ο ίδιος λέγοντας ότι το πρωθυπουργικό Γραφείο αναλαμβάνει προσωπικά τη διαχείριση του συγκεκριμένου θέματος. Προφανώς χρειάστηκε πολύ χρόνο, γιατί πέρασαν τρία χρόνια από τότε και δεν ακούσαμε φωνή για το θέμα.

Σήμερα έρχεστε με αυτή τη νομοθετική πρωτοβουλία που δεν μπορώ να μην μπω στον πειρασμό και να σχολιάσω ότι τη φέρατε καλοκαιριάτικα στο κλείσιμο της Βουλής και λίγο πριν ολοκληρωθούν οι εργασίες.

Σας θυμίζω ότι και η προηγούμενη κυβέρνηση του ΣΥΡΙΖΑ, χρειάστηκε τρία ολόκληρα χρόνια για να νομοθετήσει τον ν.4554/2018 για την επιτροπεία, ενώ και εκείνοι είπαν ότι άργησαν γιατί δεν πρόλαβαν. Αυτός, όμως, ήταν ο βατήρας για να μπορέσετε εσείς να κάνετε μια ολοκληρωτική αλλαγή στον τρόπο σύλληψης κατ’ αρχάς και αντιμετώπισης του θέματος των ασυνόδευτων ανηλίκων. Κανένας από τους δυο σας, όμως, δεν ομολόγησε στον ελληνικό λαό ότι αναγκαστήκατε να προβείτε στις διαδικασίες της νομοθέτησης, λόγω των πιέσεων που δεχτήκαμε από τα αρμόδια όργανα της Ευρωπαϊκής Ένωσης.

Όμως τώρα αυτό που μας χωρίζει είναι πολύ σημαντικό. Υποτίθεται ότι με εκείνον τον νόμο του 2018, που εμείς ψηφίσαμε, η επιτροπή θα αναλαμβανόταν εξ ολοκλήρου από την πολιτεία μέσω του Εθνικού Κέντρου Κοινωνικής Αλληλεγγύης, του ΕΚΚΑ, από επαγγελματία επίτροπο. Δυστυχώς δεν έγινε απολύτως τίποτα από όλα αυτά, όπως είπα και πριν, και έρχεστε τώρα και λέτε ότι θα τα κάνετε όλα από την αρχή, ότι θα τα κάνετε καλύτερα. Τι κάνετε; Διαλύετε στην πραγματικότητα ό,τι είχε προβλεφθεί. Αντιστέκεστε σε κάθε τεχνογνωσία επί του συγκεκριμένου θέματος. Απορρίπτετε κάθε έννοια κοινής συστράτευσης απέναντι στο συγκεκριμένο ζήτημα και μάλιστα είστε τόσο φοβικοί, κύριε Υπουργέ, που με κάνετε να απορώ: Δεν αφήσατε ούτε το ΕΚΚΑ να ακουστεί στην ακρόαση φορέων λέγοντας ότι είναι πλέον αναρμόδιος φορέας. Δεν καταλαβαίνουμε το γιατί.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα ήθελα, σας παρακαλώ, κύριε Πρόεδρε, την ανοχή σας.

Κατ’ αρχάς το λάθος το πολύ μεγάλο, είναι η μεταφορά της αρμοδιότητας της επιτροπείας ασυνόδευτων ανηλίκων από το Υπουργείο Εργασίας και Κοινωνικών Υποθέσεων στο Υπουργείο Μετανάστευσης και Ασύλου μόνο, χωρίς να υπάρχει καμμία σύμπραξη των δύο Υπουργείων σε ένα τόσο ευαίσθητο ζήτημα.

Τα ασυνόδευτα παιδιά τα θεωρείτε πρώτα πρόσφυγες και μετά παιδιά. Είναι πολύ απλό. Αυτό σας συμβαίνει. Γι’ αυτό έχετε αυτή τη φιλοσοφία και τη νοοτροπία στη σύλληψη αυτού του νομοσχεδίου που δεν το ψηφίζουμε, γιατί δεν είναι νομοσχέδιο για τα παιδιά, είναι νομοσχέδιο για να προασπίσετε τα δικά σας συμφέροντα.

Φτάσατε μάλιστα σε σημείο να σπάτε την «μπάνκα»! Δεν θα πω για τα σχόλια της διαβούλευσης που τελευταία στιγμή τα βάλατε μέσα όπως όπως. Δεν θα πω για τις ΜΚΟ και τα σωματεία που μέχρι προχθές τα αναθεματίζατε και τώρα τους κάνατε πρώτους τη τάξει πρωταγωνιστές. Δεν θα πω για άλλα πολλά λεπτομέρειες. Θα πω όμως για την τροπολογία, όπου εντάσσετε -και ξεπερνάτε κάθε όριο- από το 2014 μέχρι σήμερα όλες τις δαπάνες και πληρωμές και είναι δαπάνες των γραφείων των Υπουργών! Πείτε το αυτό στον κόσμο.

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ, ολοκληρώστε.

**ΕΥΑΓΓΕΛΙΑ ΛΙΑΚΟΥΛΗ:** Ολοκληρώνω, κύριε Πρόεδρε. Ξέρω ότι είμαι δυσάρεστη. Ανεχθείτε με, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Έχουμε πάρα πολλούς ομιλητές.

**ΕΥΑΓΓΕΛΙΑ ΛΙΑΚΟΥΛΗ:** Εγώ δεν είδα να έχουμε πάρα πολλούς ομιλητές. Την ανοχή σας για δευτερόλεπτα και ολοκληρώνω.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε.

**ΕΥΑΓΓΕΛΙΑ ΛΙΑΚΟΥΛΗ:** Δαπάνες γραφείων Υπουργών. Για πείτε, κύριε Υπουργέ. Σας ρωτώ: Σε αυτές τις δαπάνες της τροπολογίας που λέτε ότι θα διαγράψετε γιατί οι δαπάνες από το 2014; Για εξηγήστε το αυτό. Και για πείτε μας και το μεγαλύτερο: Στα ασυνόδευτα, κύριε Υπουργέ, «Γιάννης κερνάει, Γιάννης πίνει»; Μα είναι δυνατόν να ονομάζετε «υπεύθυνο προστασίας θεμελιωδών δικαιωμάτων» αυτόν που ορίζετε με κυβερνητική πλειοψηφία; Σε πενταμελή επιτροπή τα τρία μέλη τα διαλέγετε εσείς. Και ποιος είναι αυτός και γιατί έχει σημασία, γιατί μας ακούει ο κόσμος για να καταλαβαίνει; Είναι αυτός που θα δέχεται τις ενστάσεις και τις καταγγελίες για τον τρόπο διαχείρισης ενός ανήλικου. Και γιατί θέλετε, λοιπόν -αυτή είναι η ταμπακέρα- να τον ελέγξετε; Γιατί θέλετε να μετατρέπετε τις καταγγελίες ουσιαστικά, αντί να τις αναδεικνύετε. να τις φιλτράρετε,, ουσιαστικά και να τις σκεπάζετε και να φιμώνετε αυτό που πρέπει να ειπωθεί στο πλαίσιο των θεμελιωδών δικαιωμάτων.

Κόβετε και ράβετε, λοιπόν, μόνοι σας κατά το δοκούν, ενώ λέτε ότι δήθεν δημοκρατικά τα φτιάχνετε. Μάλιστα μου κάνει εντύπωση, γιατί συνήθως, κύριε Υπουργέ, όταν βάζετε μετακλητούς βάζετε πέντε, έξι μαζί, ότι εδώ είναι ένας. Δεν ξέρω πώς να τον ονομάσω. Μονοπρόσωπο όργανο είναι; Είναι φορέας; Τι είναι τούτο το πράγμα το οποίο φτιάχνετε εσείς για να το υπάγετε στη δική σας αρμοδιότητα;

Το ΠΑΣΟΚ, θεωρεί ότι το σχέδιο για την επιτροπεία των ασυνόδευτων ανηλίκων, για να είναι βιώσιμο και λειτουργικό, πρέπει να είναι συνεκτικό, ενιαίο και ολοκληρωμένο. Πρέπει, επιτέλους, να καταλάβετε ότι υπάρχουν θέματα εθνικής τάξης. Αυτό είναι ζήτημα εθνικής τάξης και προτεραιότητα έχουν τα παιδιά και όχι οι δικές σας πολιτικές στρεβλώσεις.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Τον λόγο έχει η κ. Ασημίνα Σκόνδρα από τη Νέα Δημοκρατία και αμέσως μετά ζήτησε τον λόγο η κ. Κωνσταντίνα Γιαννακοπούλου, Κοινοβουλευτική Εκπρόσωπος του Κινήματος Αλλαγής.

Κυρία Σκόνδρα, έχετε τον λόγο.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, 20 Ιουλίου σήμερα, μια θλιβερή επέτειος σαράντα οκτώ ετών από την εισβολή στην Κύπρο, ένα γεγονός που ο Ελληνισμός πάντα θυμάται, μια πληγή ανοιχτή. Όμως είναι και μια μέρα αγωνίας η σημερινή και στεναχώριας για τις πυρκαγιές που καταστρέφουν την πατρίδα μας. Μαίνονται στην Αττική και σε άλλα μέρη της Ελλάδας. Πραγματικά οι σκέψεις μας είναι κοντά στους συμπολίτες μας που πλήττονται, δίπλα στους πυροσβέστες μας, δίπλα στους εθελοντές, στους αστυνομικούς, στους στρατιώτες και σε όλους όσοι μάχονται στα πύρινα μέτωπα.

Κυρίες και κύριοι συνάδελφοι, σήμερα καλούμαστε να συζητήσουμε διατάξεις, που ο ΣΥΡΙΖΑ υποστηρίζει ότι είναι αντίγραφα δικών του νόμων. Πιστεύουν οι συνάδελφοι της Αντιπολίτευσης ότι το νομοθέτημά τους ήταν τόσο άρτιο, ώστε να το υιοθετήσουμε για δικό μας. Ας μη σταθώ, όμως, σε αυτό.

Όπως εύστοχα αναλύθηκε από την εισηγήτριά μας, το υπό συζήτηση νομοθετικό πλαίσιο αποτελεί ένα σώμα κειμένων που καθορίζουν με λεπτομέρεια και λειτουργική ακρίβεια όλους τους κανόνες και τις διαδικασίες που διέπουν το σύστημα φιλοξενίας και επιτροπείας των ασυνόδευτων ανηλίκων.

Η ανάγκη θέσπισης αυτού του πλαισίου έχει διττή προέλευση: Αφ’ ενός το υφιστάμενο νομοθετικό πλαίσιο και πιο συγκεκριμένα, ο ν.4554/2018, δεν εφαρμόστηκε ποτέ λόγω πλείστων δομικών αδυναμιών του, παρά τα περί αντιθέτου λεγόμενα του ΣΥΡΙΖΑ, αλλά και απόλυτη έλλειψη πολιτικής βούλησης από την Αξιωματική Αντιπολίτευση να τον εφαρμόσει τότε. Το αποτέλεσμα ήταν η χώρα μας να υφίσταται κυρώσεις για λόγους μη συμμόρφωσης με το Ευρωπαϊκό και Διεθνές Δίκαιο.

Αφ’ ετέρου -και πιο σημαντικό- αφορά παιδιά και μάλιστα αδύναμα και απροστάτευτα, κυρίες και κύριοι συνάδελφοι. Και μόνο στο άκουσμα αυτής της λέξης θα έπρεπε να κάμπτεται η όποια πολιτική αντιπαράθεση και η κάθε παγιωμένη αντίληψη σκοπιμότητας που πηγάζει από τη μεροληψία σας. Όπως φαίνεται, όμως, ούτε το πλαίσιο επιτροπείας και φιλοξενίας ασυνόδευτων ανηλίκων κατόρθωσε να λυγίσει τη στείρα αντιπολιτευτική σας στάση. Αντί αυτού ένα πλήρες και άμεσα εφαρμοστέο νομοσχέδιο, όπως το σημερινό, για το οποίο και συγχαίρω τον κ. Μηταράκη και το επιτελείο του, παρ’ όλο που αφορά την υποδοχή, τη στέγαση, την ασφάλεια, την εκπαίδευση και τη συμπερίληψη ανηλίκων που μπαίνουν στην πατρίδα μας από τρίτες χώρες γίνεται διακύβευμα για το ποιος νομοθέτησε πρώτος και ποιος νομοθέτησε καλύτερα και όλα τα άλλα ωραία που ακούσαμε. Προσπερνάτε ακόμα ότι οι διατάξεις του εμπίπτουν στη διεθνή προστασία πολιτών τρίτων χωρών και ανιθαγενών και στην προσωρινή προστασία τους σύμφωνα με τον ν.4939/2022.

Ο Κυριάκος Μητσοτάκης, πήρε την πρωτοβουλία να μαζέψει τα ασυμμάζευτα που άφησε την κατά τα άλλα ιδιαιτέρως ανθρωπιστική πολιτική μετανάστευσης του κ. Τσίπρα. Ο σημερινός Πρωθυπουργός αμέσως μετά την εκλογή του σύστησε Ειδική Γραμματεία Προστασίας Ασυνόδευτων Ανηλίκων, γιατί ως αντιπολίτευση γίναμε κοινωνοί δεκάδων περιστατικών ασυνόδευτων παιδιών που είχαν εκτεθεί σε κίνδυνο της ζωής και της σωματικής τους ακεραιότητας ή ακόμα είχαν εξαφανιστεί και αναζητούνταν. Και δεν πιστεύω να είναι ψεύδη τα σχετικά στοιχεία της Europol για την περίοδο διακυβέρνησης 2015 - 2019.

Βρήκαμε ασυνόδευτα ανήλικα μόνα και απροστάτευτα μέσα στο χάος της Ειδομένης και στους τσίγκους της Σάμου, παιδιά πρόσφυγες κυνηγημένα που δεν γνώριζαν πού πάνε, πού είναι οι δικοί τους, πού μπορούν να βρουν καταφύγιο, παιδιά που ήταν αδύνατο να τα υποδεχτεί μια σύγχρονη ευρωπαϊκή χώρα, καθώς εστερείτο νομικού πλαισίου.

Εσείς, όμως, συνάδελφοι της Αντιπολίτευσης μας εγκαλούσατε ότι εμείς τα χάσαμε. «Μητσοτάκη πού είναι τα παιδιά;» γράφατε στα πρωτοσέλιδα των φίλα προσκείμενων σε εσάς εφημερίδων και στα sites. Τα βρήκε, όμως, ο Μητσοτάκης τα παιδιά -ενδεχομένως όχι προς μεγάλη σας ικανοποίηση- και τα στέγασε, τα έστειλε σχολείο και τους έδωσε μια δεύτερη ευκαιρία, ώστε να τύχουν και αυτά, μικρότερα ή μεγαλύτερα, της προστασίας των ανθρωπίνων δικαιωμάτων τους.

Την προηγούμενη εβδομάδα παρουσιάσαμε στις αρμόδιες επιτροπές την στρατηγική της Ευρωπαϊκής Επιτροπής για τα παιδιά, καθώς και την συμπληρωματική θέσπιση ευρωπαϊκής εγγύησης επίσης για τα παιδιά, αποφάσεις για τα δικαιώματά τους με τις οποίες η Ευρωπαϊκή Ένωση δεσμεύεται να εφαρμόσει το Διεθνές και Ευρωπαϊκό Δίκαιο, με σκοπό την προστασία των ανηλίκων και τη διασφάλιση της πρόσβασής τους στα θεμελιώδη δικαιώματά τους. Η απόφαση της Ευρωπαϊκής Επιτροπής είναι οριζόντια και δεν αποκλείει κανένα παιδί από τα ευεργετήματά της.

Στην ίδια κατεύθυνση κινείται και η στρατηγική της Κυβέρνησης της Νέας Δημοκρατίας. Νομοθετούμε και εφαρμόζουμε για τα παιδιά συνολικά και χωρίς διακρίσεις και αυτό δεν αμφισβητείται. Τόσο το Υπουργείο Μετανάστευσης και Ασύλου όσο και τα Υπουργεία Εργασίας και Κοινωνικών Υποθέσεων και Παιδείας, με τις πολιτικές και τα νομοσχέδιά τους αγκαλιάζουν όλα τα παιδιά. Η Ελλάδα διά της Κυβερνήσεως της επιδεικνύει τόσο στο εσωτερικό όσο και στο εξωτερικό αυξημένη ενσυναίσθηση, εφόσον ενστερνίζεται τις ανθρώπινες ανάγκες και ειδικότερα τις ανάγκες των λίγων και μη προνομιούχων. Γιατί όπως χαρακτηριστικά ανέφερε χθες από αυτό το Βήμα ο Πρωθυπουργός μας, η ουσία της δημοκρατίας είναι οι πολλοί να νοιάζονται για τους λίγους και οι δυνατοί για τους αδύνατους.

Κυρίες και κύριοι συνάδελφοι, θα μπορούσα για ώρες να υπερασπίζομαι τα δικαιώματα των παιδιών από όπου κι αν προέρχονται, γιατί κάθε άνθρωπος με ευαισθησίες λυγίζει μπροστά σε παιδιά-θύματα. Αρνούμαι, λοιπόν, να πιστέψω πως η εικόνα του μικρού Αϊλάν άφησε έστω κι έναν σε αυτή την Αίθουσα ασυγκίνητο, όπως αρνούμαι να πιστέψω πως υπάρχει έστω και ένας συνάδελφος που θα άντεχε να ξαναδεί παρόμοια εικόνα και μάλιστα να κατηγορείται η χώρα του για αυτή.

Συνοψίζοντας, υπερψηφίζω το παρόν νομοσχέδιο καθώς το θεωρώ άκρως σημαντικό για την πρόοδο της χώρας μου σε ανθρώπινο, κοινωνικό, πολιτισμικό, νομικό και διπλωματικό διεθνές επίπεδο. Μα πάνω απ’ όλα γιατί καμμία μάνα δεν θα ήθελε τα παιδιά της να είναι απροστάτευτα και έρμαια κινδύνων.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Σκόνδρα.

Τον λόγο έχει τώρα η Κοινοβουλευτική Εκπρόσωπος του Κινήματος Αλλαγής κ. Κωνσταντίνα Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Ζούμε ώρες, στιγμές δραματικές, στιγμές αγωνίας, γιατί η πυρκαγιά στην Πεντέλη και στις γύρω περιοχές έχει επεκταθεί, φαίνεται να μαίνεται ανεξέλεγκτη λόγω των ισχυρών ανέμων και νομίζω ότι το μόνο το οποίο μπορούμε να πούμε αυτή τη στιγμή και όσο μαίνεται αυτή η μάχη, είναι ότι στεκόμαστε στο πλευρό των κατοίκων που δοκιμάζονται στην Πεντέλη, στο Ντράφι, στην Ανθούσα, στην Παλλήνη και, βεβαίως, στεκόμαστε στο πλευρό και είναι στο μυαλό μας η τεράστια μάχη των πυροσβεστών και των εθελοντών που δίνουν τον πολύ δύσκολο αυτό αγώνα απέναντι στις φλόγες. Νομίζω ότι η πολιτεία πρέπει στο σύνολό της να κάνει ό,τι είναι, πραγματικά, δυνατόν για να αντιμετωπίσει γρηγορότερα και αποτελεσματικότερα αυτή την τραγωδία την οποία ζουν οι κάτοικοι αυτών των περιοχών.

Έρχομαι τώρα στο σημερινό νομοσχέδιο.

Ξέρετε, κύριε Υπουργέ, κυρίες και κύριοι συνάδελφοι, συζητάμε σήμερα ένα νομοσχέδιο που αφορά ένα πάρα πολύ ευαίσθητο θέμα, ένα θέμα το οποίο μας απασχολεί και μας συγκινεί όλους και, βεβαίως, αφορά στο βέλτιστο συμφέρον των παιδιών και ειδικά των πιο ευάλωτων παιδιών, των ασυνόδευτων ανηλίκων, παιδιών που έχουν αποχωριστεί από τις οικογένειές τους και βρίσκονται ολομόναχα σε τρίτες χώρες.

Τα δικαιώματα των παιδιών και ειδικά αυτών των παιδιών, των ασυνόδευτων ανηλίκων, εκπορεύονται από τις διεθνείς συμβάσεις, εκπορεύονται από την ευρωπαϊκή νομοθεσία και διακρίνονται ως μια από τις πιο ευάλωτες ομάδες που χρήζουν απόλυτης πρόνοιας, φροντίδας και προστασίας. Γιατί η παιδική προστασία και ειδικά η προστασία αυτών των παιδιών αποτελεί ύψιστη πολιτειακή υποχρέωση και σε καμμία περίπτωση πάνω σε ένα τέτοιο θέμα δεν χωρούν μικροπολιτικές, μικροκομματικές αντιπαραθέσεις. Δυστυχώς, όμως, διαπιστώσαμε στη συζήτηση στις αρμόδιες επιτροπές μια ένταση, που θα μου επιτρέψετε να πω ότι δεν ταίριαζε σε καμμία περίπτωση με το αντικείμενο της συζήτησης, με την ουσία του θέματος.

Ασφαλώς και υπάρχουν διαφορετικές προσεγγίσεις, αν μπορούμε να το πούμε έτσι, αλλά είναι τελείως διαφορετικό θέμα αυτό από το να τροφοδοτούνται εντάσεις, και τέτοιου είδους εντάσεις. Είμαστε όλοι αρκετά ευαίσθητοι για τα παιδιά και αξίζει να αναζητήσουμε τις καλύτερες δυνατές λύσεις για τέτοιου είδους ζητήματα συζητώντας με διάθεση συναίνεσης.

Να τα πούμε με το όνομά τους, κύριε Υπουργέ, κυρίες και κύριοι συνάδελφοι; Η εκπρόσωπος της Κυβέρνησης ήρθε στην αρμόδια επιτροπή με λυμένο το ζωνάρι -αυτό έγινε ουσιαστικά- για να κάνει καβγά με τον ΣΥΡΙΖΑ -αυτή ήταν η στρατηγική σας, αυτή είναι η πραγματικότητα- και τόσο μάλιστα που είδαμε και πρωτοφανή πράγματα. Είδαμε στη συζήτηση επί των άρθρων την κυρία Υφυπουργό να μην παίρνει καν τον λόγο γιατί έλειπε η εισηγήτρια και οι Βουλευτές του ΣΥΡΙΖΑ, για να έρθει η επόμενη συνεδρίαση και να έχουμε μπροστά μας ακόμα μία κυριολεκτικά τοξική συζήτηση από αυτές που κάποιους τους φανατίζουν, όμως θα μου επιτρέψετε να σας πω ότι τη συντριπτική πλειοψηφία των Ελλήνων πολιτών τούς κάνει να αποστρέφονται την πολιτική. Και το χειρότερο είναι ότι όλο αυτό έγινε στο όνομα των ανηλίκων και της προστασίας τους. Οι υψηλοί τόνοι και οι αλληλοκατηγορίες δεν συνέβαλαν προκειμένου να μπορούμε να πούμε ότι είναι δημιουργική αυτή η διαδικασία.

Το σχέδιο νόμου που προτείνεται σήμερα από την Κυβέρνηση, έρχεται για να ρυθμίσει ένα ζήτημα που για κάθε λογικό άνθρωπο θα έπρεπε να ήταν ήδη ρυθμισμένο, εφόσον ισχυριζόμαστε πως έχουμε ένα σύστημα προστασίας ασυνόδευτων ανηλίκων που βρίσκονται στη χώρα μας. Όχι μόνο καθυστερήσαμε, αλλά και τώρα που νομοθετούμε φαίνεται πως το κάνουμε κάτω από την πίεση διεθνών και ευρωπαϊκών οργανισμών και, βεβαίως, επαπειλούμενων κυρώσεων από τη μεριά της Ευρωπαϊκής Ένωσης. Νομίζω ότι σε καμμία περίπτωση δεν μπορεί να είμαστε υπερήφανοι γι’ αυτή την κατάσταση, ειδικά όταν στο ευρύτερο αντικείμενο της μετανάστευσης και του ασύλου έχει υπάρξει και μια αξιοσημείωτη χρηματοδότηση από τη μεριά της Ευρωπαϊκής Ένωσης.

Η προστασία των ασυνόδευτων ανηλίκων εν γένει αποτέλεσε ένα αντικείμενο για το οποίο ναι, υπήρξε παρέμβαση από τη μεριά της Κυβέρνησης. Αρκετά νωρίς ορίστηκε εθνική συντονίστρια, δημιουργήθηκε το Υπουργείο Μετανάστευσης και Ασύλου και μετά η ειδική γραμματεία για τα ασυνόδευτα ανήλικα. Η μεγάλη διαμάχη, η οποία ξεκίνησε από την επιτροπή όμως, κυρίες και κύριοι συνάδελφοι, και συνεχίζεται σήμερα εδώ πέρα, αφορά στη σύγκριση αυτού του σχεδίου νόμου με τον νόμο που καταργεί, αυτόν του ΣΥΡΙΖΑ δηλαδή.

Για να δούμε, λοιπόν, τα επιχειρήματα εφόσον αυτός είναι ο δημόσιος διάλογος που έγινε γι’ αυτή την ιστορία. Ακούσαμε πολλές φορές πως ο νόμος του ΣΥΡΙΖΑ, του Ιουλίου του 2018, είναι, όπως μας είπε η Κυβέρνηση, η αιτία του κακού. Όμως όσον αφορά εκείνο τον νόμο -αν θέλουμε να είμαστε ειλικρινείς και θυμόμαστε το τι συνέβη- τα περισσότερα σχετικά άρθρα τα αντιμετωπίσαμε τότε με συναίνεση. Η συντριπτική πλειοψηφία της ελληνικής Βουλής, όλοι μας ψηφίσαμε το μεγαλύτερο μέρος του. Υπήρξαν επιφυλάξεις τότε σε σχέση με το εφαρμόσιμο των διατάξεων, όμως το γενικότερο κλίμα τότε -και της Νέας Δημοκρατίας- ήταν θετικό.

Ο απολογισμός του τι έγινε και χρειαζόμαστε σήμερα αναθεώρηση της νομοθεσίας χάθηκε. Αυτό έπρεπε να συζητήσουμε και τελικά είναι αυτό το οποίο δεν συζητήσαμε μέσα στην ένταση της διαμάχης μεταξύ της Κυβέρνησης και της Αξιωματικής Αντιπολίτευσης.

Ακούστηκε πως δεν εκδόθηκαν οι απαιτούμενες υπουργικές αποφάσεις. Θυμίζω πως η κυβέρνηση του ΣΥΡΙΖΑ έχει περίπου ένα έτος για να το πράξει, αλλά και η σημερινή Κυβέρνηση είχε άλλα τρία έτη για να το κάνει και δεν το κάνατε, ούτε και εσείς ούτε ο ΣΥΡΙΖΑ.

Όποιες, λοιπόν, και να ήταν οι ευθύνες του ΣΥΡΙΖΑ, δεν δικαιολογείται όλη αυτή η καθυστέρηση μέχρι σήμερα, κύριε Υπουργέ. Καταλαβαίνουμε πως η μεταβίβαση της αρμοδιότητας από το ένα Υπουργείο στο άλλο δημιουργεί καθυστερήσεις αφ’ εαυτής και δεν έχουμε πειστεί πως αυτή η μεταβίβαση της αρμοδιότητας ήταν σωστή απόφαση.

Διότι το αντικείμενο της παιδικής προστασίας έχει πλέον, αν θέλουμε να κυριολεκτούμε, διασπαστεί. Απασχολεί δύο διαφορετικά Υπουργεία και αυτό, βεβαίως, δημιουργεί ερωτηματικά και δημιουργεί ζητήματα, δημιουργεί θέματα.

Ο ειδικός αγορητής μας ζήτησε την κλήση στην ακρόαση των φορέων του σωματείου εργαζομένων του Εθνικού Κέντρου Κοινωνικής Αλληλεγγύης που θα μπορούσε να φωτίσει τις αποτυχίες του ισχύοντος μέχρι τώρα νόμου, για να καταλάβουμε, δηλαδή, ποια είναι τα λάθη προκειμένου να μην τα επαναλάβουμε. Ζήτησε το αυτονόητο δηλαδή. Είναι λυπηρό όμως ότι υπήρξε άρνηση, όχι μόνο από το προεδρείο της επιτροπής αλλά και από τη μεριά της Κυβέρνησης με το επιχείρημα ότι δήθεν το ΕΚΚΑ δεν έχει πλέον αρμοδιότητα.

Και η συνέχεια της διοίκησης, κύριε Υπουργέ; Σβήνουμε μονοκονδυλιά ό,τι έχει θεσμοθετηθεί, ό,τι έχει γίνει, χωρίς εξηγήσεις, χωρίς λογοδοσία, χωρίς τίποτα;

Υπάρχει και άλλο ένα ζήτημα. Το νέο σύστημα στηρίζεται, κυρίως, στην εκτεταμένη συνεργασία ευρωπαϊκών και διεθνών οργανισμών και μη κυβερνητικών οργανώσεων. Δηλαδή τι πάτε τώρα και κάνετε και φέρνετε; Γίνεται το ακριβώς αντίστροφο απ’ ό,τι κάνετε και διακηρύττετε ότι κάνετε στην υπόλοιπη πολιτική του υπουργείου σας, που έχετε ως κεντρικό σας σύνθημα την ανάκτηση του ελέγχου από τις ΜΚΟ και τους διεθνείς οργανισμούς.

Για να καταλάβουμε, δηλαδή, έχετε περάσει με αυτό το νομοσχέδιο στο άλλο άκρο από αυτό το οποίο διακηρύττετε ότι είναι κεντρική σας πολιτική στόχευση και επιλογή;

Το σχέδιο νόμου φαίνεται να παράγει κανόνες και διαδικασίες που θα είναι βιώσιμες όσο υπάρχει παρουσία διεθνών οργανισμών και χρηματοδότηση μη κυβερνητικών οργανώσεων. Μοιάζει σαν ένα πρότζεκτ που δεν έχει σχέση με δημόσια πολιτική. Μοιάζει σαν μια φωτοβολίδα που αν φωτίσει, θα φωτίσει για λίγο και μετά θα αφήσει πολύ λίγα πίσω της.

Είναι γνωστό πως η ειδική γραμματεία λειτουργεί με στελέχη που πληρώνονται από την Ευρωπαϊκή Υπηρεσία Ασύλου. Μέχρι πότε, όμως, θα γίνει αυτό; Άγνωστο μέχρι στιγμής.

Διαβάζουμε πως ο Εθνικός Μηχανισμός Επείγουσας Ανταπόκρισης, αυτός ο μηχανισμός που βρίσκει τα παιδιά τα οποία είναι στον δρόμο και σε κίνδυνο, που κάνει αυτό το πολύ σημαντικό έργο, θα στελεχώνεται με εξωτερικούς συνεργάτες όχι μεταβατικά αλλά μόνιμα, κατόπιν απόφασης του ειδικού γραμματέα, και θα απασχολούνται με σχέση δανεισμού εργασίας από ευρωπαϊκούς, διεθνείς και μη κυβερνητικούς οργανισμούς.

Είναι δημόσια πολιτική αυτό, κύριε Υπουργέ; Πού είναι η διοίκηση; Πού είναι έστω η εποπτεία της διοίκησης, ο έλεγχος της διοίκησης; Προφανώς το Υπουργείο Μετανάστευσης και Ασύλου δεν έχει τη σχετική τεχνογνωσία. Ας έμενε, λοιπόν, η αρμοδιότητα εκεί που ήταν, και να γινόταν η προσπάθεια να λειτουργήσει στον φυσικό της χώρο.

Έρχομαι τώρα στην τροπολογία η οποία κατατέθηκε. Οφείλω να ομολογήσω ότι δεν μπορώ να καταλάβω -δεν ξέρω και καλό είναι να μας διαφωτίσετε- ποιο είναι το βέλτιστο συμφέρον το οποίο προφανώς λέτε ότι προστατεύετε. Γιατί με αυτό το οποίο κάνετε νομιμοποιείτε δαπάνες έξι και οκτώ χρόνια πίσω. Μας φέρνετε ένα ολόκληρο κατεβατό δύο σελίδων με δαπάνες που έγιναν με παράτυπο τρόπο, χωρίς ειδική εξήγηση -θα ήθελε τόμο ίσως για να υπάρξουν εξηγήσεις- και μας λέτε να τις νομιμοποιήσουμε εκ των υστέρων.

Ας το κάνει ο ΣΥΡΙΖΑ, που ξέρει προφανώς κάποιες από αυτές που έγιναν κατά τη δική του κυβερνητική θητεία, να μας πει, να μας εξηγήσει και ο ΣΥΡΙΖΑ, να μας εξηγήσετε κι εσείς γιατί το κάνετε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα χρειαστώ ένα λεπτό παραπάνω από τον υπόλοιπο χρόνο μου, κύριε Πρόεδρε, αν έχετε την καλοσύνη.

Συγχωνεύετε το Εθνικό Συντονιστικό Κέντρο Ελέγχου Συνόρων Μετανάστευσης και Ασύλου με τον Ενιαίο Φορέα Επιτήρησης Συνόρων, την μεγάλη καινοτομία σας που δώσατε όλη την αρμοδιότητα του μεταναστευτικού και προσφυγικού ζητήματος σε ένα και μόνο πρόσωπο. Μεγάλη πραγματικά καινοτομία.

Συγχωνεύεται, λοιπόν, ένας υπαρκτός φορέας που συστάθηκε από κυβέρνηση του ΠΑΣΟΚ με έναν φορέα «φάντασμα» που στην πραγματικότητα δεν υπήρξε ποτέ. Αυτό γίνεται! Επειδή δεν έχετε το πολιτικό θάρρος για να αναγνωρίσετε το λάθος σας και να καταργήσετε αυτόν τον φορέα που στην πραγματικότητα δεν υπήρξε ποτέ, να καταργήσετε ένα τίποτα το οποίο φτιάξατε, γεμίσατε τα μέσα μαζικής ενημέρωσης με επικοινωνιακά «πυροτεχνήματα» και τελικά, μηδέν εις το πηλίκο, μια τρύπα στο νερό.

Μετά νομοθετείτε μια θέση μετακλητού με τον βαρύγδουπο τίτλο -να το διαβάσω ακριβώς- «Υπεύθυνος προστασίας θεμελιωδών δικαιωμάτων». Τι θα κάνει αυτός; Θα φιλτράρει τις καταγγελίες για φερόμενες παραβάσεις θεμελιωδών δικαιωμάτων, για να διαβιβάσει, λέει, ό,τι θέλει στις αρμόδιες αρχές.

Ένας άνθρωπος μόνος -αυτός είναι ο φορέας- ο οποίος θα επιλεγεί από την ίδια την Κυβέρνηση για να ελέγξει την Κυβέρνηση και να ελέγξει και να επιλέγει ποιες καταγγελίες θα προωθηθούν για διερεύνηση. Θεωρείτε ότι αυτό είναι σοβαρή ρύθμιση; Έχετε αυτή την ψευδαίσθηση.

Σας ζήτησε η Ευρωπαϊκή Επιτροπή να υπάρξουν μηχανισμοί ελέγχου και στο όνομα της χώρας, θα τους ενημερώσετε όταν ψηφίσετε αυτή τη διάταξη πως φτιάξατε μηχανισμό. Αλλά ακούστε, κύριε Υπουργέ, στα σοβαρά θέματα απαιτείται σοβαρότητα και αυτή η σοβαρότητα δεν υπάρχει. Και συνεχίζει να μην υπάρχει και στη θέσπιση επιτροπής για τη συμμόρφωση με τα θεμελιώδη δικαιώματα.

Έτσι συστήνετε θεσμούς που ούτε μας λέτε τι θα κάνουν ακριβώς, πώς θα το κάνουν. Νομίζετε ότι έτσι λύνεται αυτό το τεράστιο πρόβλημα. Τι αρμοδιότητα θα έχει η επιτροπή; Κι αυτό είναι ένα ζήτημα που πρέπει να μας εξηγήσετε. Θα έχει την παρακολούθηση των διαδικασιών και της εφαρμογής της εθνικής, ενωσιακής και διεθνούς νομοθεσίας στους τομείς της προστασίας των συνόρων και της χορήγησης διεθνούς προστασίας. Τελεία, αυτό τίποτε άλλο. Μια πενταμελής επιτροπή με τρία κυβερνητικά μέλη που θα παρακολουθεί και μετά τίποτα. Παρακολούθηση λέει. Δεν λέει κάτι άλλο. Καμμία περαιτέρω αρμοδιότητα, καμμία αναφορά σε συμμόρφωση. Αναρωτιέμαι ποιον νομίζετε ότι μπορείτε να κοροϊδέψετε με κάτι τέτοιο.

Κυρίες και κύριοι συνάδελφοι, κύριε Υπουργέ, ειλικρινά σας λέμε ότι εμείς θα θέλαμε να υπάρχει ένα κλίμα συναίνεσης σήμερα. Εμείς δεν κάνουμε αντιπολίτευση για την αντιπολίτευση. Κάνουμε ουσιαστική, σοβαρή, στοχευμένη αντιπολίτευση. Αυτή είναι η έννοια της αντιπολίτευσης και το δείξαμε άλλωστε και χθες στο χθεσινό νομοσχέδιο για την ιατρικώς υποβοηθούμενη αναπαραγωγή. Εμείς δεν πήγαμε να κρυφτούμε στο «παρών». Εμείς σε πράγματα που θεωρούμε ότι είναι σημαντικά, σοβαρά, ως σοσιαλδημοκρατική δύναμη βεβαίως και τα υποστηρίζουμε.

Θα θέλαμε κυριολεκτικά, λοιπόν, να μπορούσε να είχε βρεθεί ένα κλίμα συναίνεσης, θα θέλαμε να μπορούμε -ειλικρινά σας το λέω- να υπερψηφίσουμε διατάξεις με προοπτική και βιωσιμότητα, οι οποίες θα μπορούσαν να διασφαλίσουν σε βάθος χρόνου το βέλτιστο συμφέρον του παιδιού. Θα μπορούσατε κυριολεκτικά να είχατε φέρει τροπολογία για τους εκατοντάδες Σαϊντού, κύριε Υπουργέ, που υπάρχουν πλέον. Και αυτό είναι ένα μήνυμα ελπίδας, πραγματικά, ότι υπάρχουν αυτά τα παιδιά και διαπρέπουν, κόντρα σε τόσες δυσκολίες. Και να αποδείξετε, λοιπόν, αν είχατε μια σοβαρή προσέγγιση αυτού του τόσο ευαίσθητου θέματος, ότι παρά τις διοικητικές αλχημείες, γιατί αυτό κάνετε, ενδιαφέρεστε να παρέχετε προστασία σε ασυνόδευτους ανηλίκους και σε νέους ανθρώπους. Όμως, δεν το κάνετε, γιατί στην ουσία δεν ενδιαφέρεστε.

Όταν, λοιπόν, φέρετε τέτοιες διατάξεις, όταν σεβαστείτε πραγματικά τον κοινοβουλευτικό διάλογο, όταν φέρετε πραγματικά μια σοβαρή νομοθέτηση για την προστασία αυτών των παιδιών, σε αυτή την περίπτωση θα τις υπερψηφίσουμε. Το νομοσχέδιο, όμως, που φέρνετε σήμερα και η τροπολογία την οποία φέρνετε, ξεκάθαρα και, βεβαίως, αιτιολογημένα, όπως είπε κι ο ειδικός αγορητής μας κ. Καμίνης, έχουν την αρνητική μας ψήφο.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Γιαννακοπούλου.

Τον λόγο έχει τώρα η κ. Παρασκευή Βρυζίδου από τη Νέα Δημοκρατία και μετά ακολουθεί ο κ. Ψυχογιός ως Κοινοβουλευτικός Εκπρόσωπος και ο κ. Ζήσης Τζηκαλάγιας.

Κυρία Βρυζίδου, έχετε τον λόγο.

**ΠΑΡΑΣΚΕΥΗ ΒΡΥΖΙΔΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, 20 Ιουλίου, μια τραγική μέρα που δεν ξεχνάει όλος ο Ελληνισμός την εισβολή των Τούρκων στην Κύπρο, μια ανοιχτή πληγή, που θα συνεχίζουμε να συζητούμε να μιλούμε και να διεκδικούμε τα δίκαια αιτήματα του νησιού μας.

Επίσης, σήμερα τα μάτια είναι στραμμένα στον αγώνα που δίνουν οι πυροσβέστες μας, η Αστυνομία, οι εθελοντές και όλοι οι πολίτες στην Παλλήνη και στην περιοχή της Πεντέλης. Και βέβαια θέλω να πω ότι η αγωνία είναι μεγάλη, αλλά παρακολουθώντας τις εξελίξεις, το ενδιαφέρον και τον αγώνα από όλες τις πλευρές είμαστε ιδιαίτερα αισιόδοξοι και δίνουμε ένα μήνυμα αισιοδοξίας και στους κατοίκους ότι θα μπορέσει γρήγορα να ολοκληρωθεί αυτή η προσπάθεια και να έχουμε τις λιγότερες απώλειες και βέβαια καμμία ανθρώπινη ζωή.

Το σημερινό νομοσχέδιο είναι ένα νομοσχέδιο με ιδιαίτερη σημασία, με ιδιαίτερη ευαισθησία, και νομίζω ότι θα πρέπει με ανθρωπιά, με λογική, με τη νοοτροπία ενός σύγχρονου ευρωπαϊκού κράτους να ασχοληθούμε, και να το συζητήσουμε, και να τοποθετηθούμε. Η Κυβέρνηση, και με ευαισθησία αλλά και με υπευθυνότητα, έχει ασχοληθεί με το ζήτημα, έχει επεξεργαστεί συγκεκριμένο σχέδιο νόμου, το οποίο φέρνει προς ψήφιση. Και αναφερόμαστε στα ασυνόδευτα ανήλικα παιδιά, στα παιδιά που είναι ορφανά, που έχουν χάσει τους γονείς τους ή βρίσκονται κάπου αλλού και βρίσκονται στη χώρα μας και γενικότερα τα παιδιά που βρίσκονται μόνα σε μια ξένη χώρα. Είναι παιδιά που βρίσκονται σε τρομερό αδιέξοδο.

Ο Πρωθυπουργός άμεσα έδειξε το ενδιαφέρον του, το οποίο ήταν ειλικρινέστατο, και οργάνωσε με τον καλύτερο τρόπο την προστασία των παιδιών με τη δική του εποπτεία, για να μπορέσει να περπατήσει αυτή η διαδικασία με ασφάλεια και με αποτελεσματικότητα. Τα παιδιά αυτά δεν έχουν κανέναν για να μπορέσει να τα καθοδηγήσει, να τους εξασφαλίσει στέγη, να τους εξασφαλίσει τροφή, κοινωνικοποίηση, προστασία από τις ασθένειες, εκπαίδευση. Και όλα αυτά δεν μπορούν να γίνουν όταν δεν υπάρχει οργανωμένο σύστημα, όταν δεν υπάρχει ο συνοδός και όταν δεν υπάρχει η εποπτεία.

Γι’ αυτόν τον λόγο το θεσμικό πλαίσιο που υπήρχε και το οποίο άφησε πολλά κενά, ήταν αναποτελεσματικό και πολλά δεν εφαρμόστηκαν καν -διότι δεν είχαμε και υπουργικές αποφάσεις οι οποίες παραδείγματος χάριν θα όριζαν το εποπτικό συμβούλιο- έρχεται βήμα προς βήμα να αναδιαρθρώσει όλους αυτούς τους νόμους και να προσθέσει εκείνα που απαιτούνται προκειμένου να είναι άμεσο και αποτελεσματικό. Και εκτός από όλα αυτά που προσφέρει στους ανηλίκους, τους προσφέρει την προστασία. Διότι εκτός από την υγεία τους και τη στέγη και την τροφή, τα απροστάτευτα παιδιά έχουν πέσει θύματα κακοποίησης και εκμετάλλευσης. Και όταν ένα δίκτυο κακοποίησης ή εκμετάλλευσης εδραιώνεται με αφορμή το ότι βρίσκει ευάλωτα παιδιά θα επεκταθεί σε όλα τα ανήλικα παιδιά, που τυχαίνει για πολλούς λόγους να βρίσκονται απροστάτευτα μέσα στη χώρα μας, και πρέπει να αναχαιτιστεί αυτό το αδιέξοδο με νόμους αλλά και με μηχανισμούς προστασίας των παιδιών, και εποπτείας, και επίβλεψης, και συνοδείας.

Ήδη έγινε όλος ο χάρτης, όλο το οδοιπορικό, με τη σύσταση της γενικής γραμματείας του υπεύθυνου. Και βέβαια υπάρχουν και οι προβλέψεις για την πρόσληψη του προσωπικού εκείνου που έχει τις προδιαγραφές για να χειριστεί ένα τόσο σοβαρό και σημαντικό θέμα.

Από κει και πέρα γίνανε σχόλια με ποιον τρόπο θα γίνει η διαχείριση αυτής της διαδικασίας, ποιο θα είναι το προσωπικό, πώς θα γίνονται οι προμήθειες, ποιοι θα ασχολούνται. Και πραγματικά το θεωρώ υπερβολικά άτοπο να γίνεται κουβέντα για το πώς θα γίνει αυτή η διαχείριση. Το Υπουργείο και η Κυβέρνηση έχουν την ευθύνη και αυτοί καταθέτουν τη μεθοδολογία. Δεν μπορεί όμως σε ένα τέτοιο θέμα, που γονατίζει όλη η ανθρωπότητα, δεν μπορεί σε ένα τέτοιο θέμα, που είναι πραγματικά από τα πιο ευαίσθητα, να βρίσκουμε δικαιολογίες διαχείρισης, ή πρόσληψης προσωπικού, ή εποπτεύοντος φορέα, ή μετακλητού υπαλλήλου που θα εποπτεύει αυτήν όλη τη διαδικασία, για να μην στηρίξουμε, για να μην ψηφίσουμε και να μην επαινέσουμε ένα τέτοιο νομοσχέδιο.

Θα περίμενα με ευαισθησία να κατατεθούν προτάσεις που να συμπληρώνουν, να κατατεθούν προτάσεις που να επαυξάνουν αυτή την προσπάθεια. Σε καμμία περίπτωση όμως δεν περίμενα να βρίσκονται δικαιολογίες για να καταψηφιστεί αυτό το νομοσχέδιο, είτε για τις δαπάνες τους, που είναι λογικό ότι γίνονται, είτε για την πρόσληψη προσωπικού, είτε για αυτούς που εποπτεύουν τα ασυνόδευτα παιδιά.

Τέλος, θέλω να πω ότι η χώρα μας έχει διακριθεί διαχρονικά για την ανθρωπιά της, την ευαισθησία της, τη φιλοξενία της. Δεν θα έπρεπε σε ένα τέτοιο ζήτημα, που έχει να κάνει με την παιδική ευαισθησία, τη μοναξιά και τη μη δυνατότητα προστασίας να δείξουμε σε όλη την Ευρώπη και σε όλον τον κόσμο ότι δεν έχει γίνει η ανάλογη μέριμνα.

Το Υπουργείο, ακολουθώντας τη βούληση του Πρωθυπουργού αλλά και επειδή είναι και ευρωπαϊκή νομοθεσία παγκόσμια αλλά και γιατί το απαιτούν οι κανόνες της παγκόσμιας αντιμετώπισης των παιδιών, έχει λάβει τα μέτρα του, έχει καταθέσει το παρόν νομοσχέδιο.

Καλώ όλους να το υπερψηφίσουμε, γιατί είναι ένα βήμα μπροστά, είναι η διασφάλιση των παιδιών, είναι η διασφάλιση της τρυφερής αυτής ηλικίας και είναι η εκπομπή της ανθρωπιάς της χώρας μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Βρυζίδου, και για την τήρηση του χρόνου.

Τον λόγο έχει τώρα ο Κοινοβουλευτικός Εκπρόσωπος του ΣΥΡΙΖΑ κ. Γιώργος Ψυχογιός και αμέσως μετά ο κ. Ζήσης Τζηκαλάγιας από τη Νέα Δημοκρατία.

Κύριε Ψυχογιέ, έχετε τον λόγο.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, ξεκινάω και εγώ με τη δική μας αμέριστη στήριξη, τη σκέψη μας, που βρίσκεται σε αυτούς που επιχειρούν στις δύσκολες συνθήκες των πυρκαγιών αλλά και στους κατοίκους που πλήττονται, μια στήριξη η οποία είναι αδιαπραγμάτευτη, είναι πάνω στη μάχη.

Όμως, το μυαλό μας δεν μπορεί να μην πάει και στον περασμένο Νοέμβρη, όταν οι ίδιοι άνθρωποι, οι εποχικοί πυροσβέστες, που αγοράζουν τα παπούτσια και τα κράνη μόνοι τους από ό,τι καταγγέλλουν, δέχτηκαν μια επίθεση τότε όταν ήθελαν να δουν τον Υπουργό και δεν τα κατάφεραν. Κι ήμασταν κι εμείς εκεί. Αυτά πρέπει να σταματήσουν και να αποκατασταθεί η αδικία, να προσληφθούν οι άνθρωποι κανονικά και να δυναμώσει το σώμα, όπως πολλές φορές κάναμε εμείς ως κυβέρνηση. Και βέβαια η πρόληψη, όπως υπάρχει η έκθεση του WWF, που δεν έγινε επαρκώς έναν χρόνο τώρα και που ψάχνουμε τελευταία στιγμή πώς θα αντιμετωπίσουμε αυτά τα ακραία κλιματικά φαινόμενα.

Κύριε Υπουργέ, ξεκινάω από αυτό που είπατε για την παρουσία σας στη LIBE. Είχατε βγει τότε και είχατε κατηγορήσει ευθέως και δημόσια, όπως κάνετε πάντα, τις δυνάμεις της Αριστεράς και της Σοσιαλδημοκρατίας στο Ευρωκοινοβούλιο ότι σας φέρανε ενώπιόν τους και ότι αυτό καταδικάζει και καταγγέλλει τη χώρα και είναι εις βάρος της. Όταν πήγατε όμως εκεί, το αλλάξατε το τροπάρι και είπατε ότι στην Ελλάδα υπάρχει η δυνατότητα να ακούγονται όλες οι φωνές, όταν εδώ μας λέτε ακόμα και Τούρκους προβοκάτορες μες στη Βουλή όταν ζητάμε την εφαρμογή του κράτους δικαίου.

Μην λέτε, λοιπόν, γιατί κληθήκατε. Και όταν πήγατε εκεί, κατακεραυνωθήκατε, δυστυχώς. Εμείς δεν χαιρόμαστε με αυτό ούτε δεν καταγγέλλουμε την εργαλειοποίηση του Ερντογάν. Προφανώς την καταγγέλλουμε. Όμως, η χώρα πρέπει να είναι πυλώνας του κράτους δικαίου και είναι προς όφελος όλων, πέρα από την ανθρώπινη ζωή και για τα δικαιώματά της απέναντι σε όλους.

Και διαγκωνιστήκατε σήμερα με τον κ. Βελόπουλο στο ακροδεξιό κομμάτι. Απαντήσατε με έναν τρόπο ο οποίος, κατά τη γνώμη μου, σας σύρει αυτό που κάνετε και σε άλλα πεδία, σε ένα πολύ σκοτεινό μονοπάτι. Και μετά στην Ευρώπη πάτε και λέτε άλλα. Ή μήπως είστε περήφανος για την παρουσία του Πρωθυπουργού στα θέματα του προσφυγικού μεταναστευτικού του κράτους δικαίου και των δικαιωμάτων; Δεν είμαστε σε άλλο κόσμο, παρακολουθούμε, βλέπουμε τι γίνεται.

Πάω στο ζήτημα των απανωτών νομοσχεδίων, δεν μπορώ να μην το πω αυτό. Είμαστε στην Βουλή περίπου τέλη Ιουλίου και έχουμε να αντιμετωπίσουμε κάθε μέρα έναν βομβαρδισμό νομοσχεδίων. Μήπως είμαστε σε μνημόνια; Πού βρισκόμαστε ακριβώς, δηλαδή σε ποια διαδικασία ακουμπάει, πατάει και δικαιολογείται αυτός ο βομβαρδισμός, αυτός ο καταιγισμός νομοσχεδίων που δεν μπορούμε ούτε να τα επεξεργαστούμε όπως πρέπει; Θέλετε να μειώσετε τις αντιδράσεις και να περάσουν κάτω από τα ραντάρ. Υποβαθμίζετε έτσι το κοινοβουλευτικό και νομοθετικό έργο, πράγμα το οποίο είναι ντροπή, είναι απαράδεκτο και το λένε όλοι οι συνάδελφοι ακόμα και συνάδελφοι της Νέας Δημοκρατίας. Το θέτω, λοιπόν, και αυτό, διότι είναι σημαντικό και πρέπει να σταματήσει.

Είπατε για τις ανεμογεννήτριες για τον ΣΥΡΙΖΑ. Εμείς έχουμε πάρει θέση γι’ αυτό, ότι οι ανεμογεννήτριες και οι ανανεώσιμες πηγές είναι μια θεμιτή πρακτική όταν υπάρχουν κανόνες, όταν υπάρχουν όρια, όταν υπάρχουν ειδικά χωροταξικά σχέδια και όχι όπου να ναι, όπως να ναι για να εξυπηρετήσουν μεγάλα οικονομικά συμφέροντα κι όχι τις τοπικές κοινωνίες. Είναι σαφής η θέση μας σε αυτό. Μην αφήνετε, λοιπόν, υπονοούμενα για εμάς, σε άλλους κοιτάξτε.

Πάμε, λοιπόν, στο νομοσχέδιο. Καταφέρατε, κύριε Υπουργέ και κυρία Υφυπουργέ ένα νομοσχέδιο, το οποίο έχει να κάνει με τα ασυνόδευτα ανήλικα, να το ψηφίσετε μόνοι σας. Είναι ένα ζήτημα πραγματικά ευαίσθητο, ένα ζήτημα το οποίο αφορά όλη την κοινωνία. Φανταστείτε πόσο κακό είναι αυτό το νομοσχέδιο που θα το ψηφίσετε και αυτό μόνοι σας. Ακόμη και στην ακρόαση φορέων δεν ήρθαν οι εργαζόμενοι του ΕΚΚΑ, όπως έπρεπε να γίνει, γιατί έχουν την εμπειρία και την τεχνογνωσία. Δεν ήρθε ούτε ο Συνήγορος του Πολίτη που τώρα τον βάζετε, όμως, μέσα στο μηχανισμό και θα μιλήσουμε μετά γι’ αυτό.

Αντιμετωπίζετε, λοιπόν, με έναν τρόπο πλήρως επικοινωνιακό, όπως κάνετε μέχρι τώρα και με fast track διαδικασίες, ένα εξαιρετικά κρίσιμο και σύνθετο θέμα που θέλει συνέργειες και κρατική παρουσία κυρίως και παρέμβαση.

Ο νόμος που συζητάμε σήμερα αντικαθιστά τον νόμο του 2018 που έγινε πολλή συζήτηση γι’ αυτόν, ο οποίος είχε χαρακτηριστεί και έγινε και σήμερα μέσα στη Βουλή, από το ΠΑΣΟΚ - ΚΙΝΑΛ, από το ΜέΡΑ25 και από άλλους, ως ένας νόμος καινοτόμος, απλώς, χρήσιμος και πλήρης. Στο Συμβούλιο της Ευρώπης ήμουν κι εγώ εκεί τότε και ήμουν περήφανος γι’ αυτό και για άλλα νομοσχέδια δικαιωμάτων που περάσαμε.

Η εφαρμογή του -λέτε- καθυστέρησε -και το λέτε όλοι αυτό εν χορώ- γιατί δεν μπορούσε να εφαρμοστεί. Αφού όλες οι ΚΥΑ είχαν βγει. Δεν πήρατε είκοσι πέντε υπαλλήλους που χρειαζόταν και που είχατε το ένα συν ένα για να λειτουργήσει και που προφανώς, δεν θέλατε να εφαρμοστεί γιατί επιφυλάσσατε άλλα σχέδια.

Το Εθνικό Κέντρο Κοινωνικής Αλληλεγγύης αποτελεί αυτό που λέμε θεσμική μνήμη του συστήματος στο θέμα των ασυνόδευτων και δεν μπορεί να αγνοείται και να αποσύρεται έτσι.

Το παροπλίζετε, λοιπόν, και δημιουργείτε ένα επάλληλο σύστημα ιδιωτικών φορέων στο οποίο πολύ φοβόμαστε ότι οι οργανώσεις και φορείς του πεδίου με μεγάλη εμπειρία και τεχνογνωσία δεν θα συμμετάσχουν. Κάνετε καταφανώς ένα outsourcing, μια εκχώρηση αρμοδιοτήτων, υπηρεσιών και πόρων και θα κατακλυστεί το πεδίο από διάφορους που θα μυριστούν δημόσιο χρήμα και θα τρέξουν να κερδίσουν. Και δεν είναι καινούργιο αυτό. Είναι το δέντρο. Το δάσος είναι ότι κάνατε το ίδιο και στο ΕΣΤΙΑ. Το καταστήσατε μη βιώσιμο για τους ΟΤΑ και τις σοβαρές οργανώσεις και τελικά κέρδισαν ποιοι; Αυτοί που έκαναν καταστατικό σε μια νύχτα χωρίς προσωπικό, χωρίς εμπειρία και τεχνογνωσία και πήραν εκατομμύρια και τώρα το καταργείτε κιόλας.

Με τη σημερινή διαδικασία ολοκληρώνεται μια πορεία που χαρακτηρίζεται από την περικοπή προστασίας ασυνόδευτων που εγκαινιάσατε τον Ιούλιο του 2019. Δεν θα εφαρμοστεί στην πράξη, διότι δεν μπορεί να εφαρμοστεί στην πράξη, δεν προβλέπει ούτε μια ποιοτική ούτε μια ολοκληρωμένη ούτε μια ουσιαστική φροντίδα και ένα πλαίσιο προστασία των ασυνόδευτων. Διότι η επιτροπή είναι μια ύψιστη πράξη προστασίας και αλληλεγγύης, θα πω εγώ, σε ένα ασυνόδευτο ανήλικο που κάθε κράτος οφείλει να παρέχει ενιαία σε όλα τα παιδιά.

Ο εντεταλμένος επιτροπείας δεν χρειάζεται λέτε ειδική εμπειρία και γνώση στην παιδική προστασία αρκεί να είναι πτυχιούχος ανθρωπιστικών, νομικών ή κοινωνικών σπουδών. Ενώ ο νόμος του ΣΥΡΙΖΑ προέβλεπε ένα τριμερές πληροφοριακό σύστημα ξεκάθαρο, ενιαίο που διασταύρωνε τρία μητρώα, αυτό των δομών, αυτό των ασυνόδευτων ανηλίκων και αυτό των επιτρόπων. Γιατί, λοιπόν, δεν σας άρεσε αυτό; Είναι προφανές από αυτά που λέω, γιατί δεν σας άρεσε αυτό. Διότι κάνετε outsourcing, έχετε αλλεργία σε κάθε τι δημόσιο, κάνετε αναθέσεις και εξυπηρετείτε συμφέροντα και δυστυχώς, δεν κοιτάτε την ουσία, πώς αυτό θα λειτουργήσει και θα δουλέψει.

Ήξερε το κράτος πού βρίσκεται το παιδί και από ποιον επιτροπεύεται, αν το επισκέπτεται μία φορά την εβδομάδα, για την αναφορά κάθε μήνα στο ΕΚΚΑ. Τώρα έχουμε κάθε τρεις μήνες αναφορά, ένας επίτροπος μπορεί να κάνει και δεκαπέντε άτομα, προβλήματα τεράστια για τους εργαζόμενους των υπό ίδρυση φορέων που δεν διασφαλίζεται η χρηματοδότησή τους και η πληρωμή τους, η μισθοδοσία τους -όπως γίνεται και τώρα, άνθρωποι που δουλεύουν σε δομές ασυνόδευτων είναι απλήρωτοι για μήνες, απαράδεκτο- και δεν προβλέπονται και επαρκείς κυρώσεις γι’ αυτούς που δεν το τηρούν. Σας τα είπε η κ. Φωτίου αναλυτικά. Δεν βλέπω να κάνετε αλλαγές.

Εδώ πρέπει να κάνουμε σαφές, όμως, ότι το νομοσχέδιο αυτό, κυρίες και κύριοι συνάδελφοι, δεν είναι μια παραφωνία, δεν είναι μια παρέκκλιση και έχουμε μια ανθρωπιστική διαχείριση, δήθεν, για τα ασυνόδευτα και τη συνολική διαχείριση του μεταναστευτικού, προσφυγικού, διαφορετική.

Καταργήσατε το Υπουργείο Μεταναστευτικής Πολιτικής με το που αναλάβατε. Καταργήσαμε τον ΑΜΚΑ για τα παιδιά προσφύγων και μεταναστών. Υπάρχουν περιπτώσεις ανθρώπων που είναι νόμιμα στη χώρα και τα παιδιά τους δεν μπορούν να πάρουν ΑΜΚΑ να πάνε στο νοσοκομείο να κάνουν μια επέμβαση, να έχουν πρόσβαση στο κοινωνικό κράτος. Είστε περήφανοι γι’ αυτά;

Κάνατε τον διαχωρισμό, πολλαπλό διαχωρισμό, γιατί είπατε για διαχωρισμό τοπικών κοινωνιών και προσφύγων. Αυτά όχι σε εμάς. Εμείς δεν κάνουμε ούτε διαχωρισμό ηλικιακό δεκαπέντε συν, δεκαπέντε πλην που είναι το 85% των ανηλίκων και παραβιάζουν την Διεθνή Σύμβαση Δικαιωμάτων του Παιδιού. Δεν κάνουμε ούτε διαχωρισμό σε στεγασμένα και αστέγαστα παιδιά. Δεν κάνουμε ούτε διαχωρισμό στα δικαιώματα τοπικών κοινωνιών και προσφύγων. Θέλουμε ισορροπία δικαιωμάτων. Δεν κάνουμε διαχωρισμό σε καμμία περίπτωση απέναντι σε ανθρώπους άλφα και βήτα κατηγορίας στην ιθαγένεια που δεν μπορούν να πάρουν όντας τριάντα χρόνια στη χώρα με το εισοδηματικό κριτήριο που βάλατε. Δεν κάνουμε διαχωρισμούς σε παιδιά που πήγαν στο σχολείο, ήταν ασυνόδευτα, έμειναν εδώ, διέπρεψαν ή και δεν διέπρεψαν, αλλά ανέπτυξαν ισχυρούς δεσμούς με τη χώρα και οι ανθρωπιστικοί λόγοι σήμερα δεν υπάρχουν για να τους καλύψουν και δεν τους επαναφέρετε.

Κάνετε τις κλειστές υπερδομές στα νησιά και λέτε τελείωσε το προσφυγικό. Πώς τελείωσε; Γιατί τις κάνετε αυτές τις κλειστές υπερδομές εκατομμυρίων ευρώ στα νησιά και συμφωνείτε στο Σύμφωνο Μετανάστευσης να γίνουμε αποθήκη ψυχών και φυλακή της Ευρώπης και να μην έχει η Ευρώπη την ευθύνη της έμπρακτης αλληλεγγύης, όπως ζητούσαμε εμείς.

Όλα αυτά, λοιπόν, μαζί με το παρελθόν σας, με τις επιχειρήσεις σκούπα και τον «Ξένιο Δία» του 2012 με το τραγικό συμβάν στο Φαρμακονήσι, που αντί να απολογείστε και να βγαίνετε να λέτε θα πάρω σοβαρά μέτρα, βγαίνετε κι από πάνω. Η κ. Βούλτεψη έκανε και επίθεση γι’ αυτό, όταν υπήρχαν τότε -θυμίζω- απαράδεκτες δηλώσεις κυβερνητικών στελεχών και του ίδιου του αρμόδιου Υπουργού του κ. Βαρβιτσιώτη. Δεν βγαίνετε να το πάρετε πίσω αυτό και να απολογηθείτε. Και τι μέτρα παίρνετε; Μια τροπολογία, η οποία θα είναι δήθεν παρατηρητήριο, θα είναι ένας μηχανισμός απολύτως ελεγχόμενος με τα 4/7 να είναι από την Κυβέρνηση, με την Ύπατη Αρμοστεία του ΟΗΕ, με την FRA και άλλες οργανώσεις εκτός και με διοικητικές δομές ανύπαρκτες που δεν θα μπορούν να υποστηρίξουν ούτε τα στοιχειώδη της λειτουργίας του.

Και λέτε να το παρουσιάσετε αυτό στην Ευρώπη όταν η κ. Γιόχανσον ζητάει ανεξάρτητο παρατηρητήριο και στην συνάντηση που κάνατε τέλος του μήνα και θέλετε να τους ρίξετε στάχτη στα μάτια. Δεν γίνεται έτσι διερεύνηση καταγγελιών, οργανωμένο κράτος δικαίου και ανεξάρτητες δομές.

Θέλετε την Τουρκία ασφαλή τρίτη χώρα. Σοβαρά; Δεν εξετάζονται αιτήσεις ακόμα και Αφγανών που διώκονται από τους Ταλιμπάν και οι άνθρωποι μένουν σε γκρίζες ζώνες, επειδή είναι ασφαλής τρίτη χώρα η Τουρκία. Από ποια άποψη είναι ασφαλής τρίτη χώρα; Ότι καταδικάζονται Βουλευτές, ότι δημοσιογράφοι είναι στη φυλακή; Δεν έχει τη Σύμβαση της Γενεύης να την υπογράψει; Σε ποια βάση εδράζεται αυτό;

Στα κέντρα κράτησης για δεκαοκτώ και τριάντα έξι μήνες υπάρχουν άνθρωποι που κρατούνται διοικητικά; Έχετε πολλαπλασιάσει πέντε φορές τους κρατούμενους και απολύετε ανθρώπους των κοινωνικών υπηρεσιών, γιατρούς, νοσηλευτές, ανθρώπους του ΟΑΕΔ από τα κοινωφελή προγράμματα. Το «PHILOS» που είναι για τους ανθρώπους τους υγειονομικούς καρκινοβατεί και το ανανεώσατε τελευταία στιγμή.

Όμως, δεν παίζουν πουθενά αυτά. Αυτά δεν παίζουν πουθενά και κατά τα άλλα, έχει τελειώσει το προσφυγικό - μεταναστευτικό και πάνε όλα καλά.

Εμείς δεν είχαμε την απαίτηση από εσάς για μια άλλη πολιτική. Ξέρουμε τι εκπροσωπείτε, τον ακροδεξιό σας λαϊκισμό προεκλογικά. Ξέρουμε τι αφτιά χαϊδεύετε, ξέρουμε ποιες είναι οι προτεραιότητές σας. Θέλαμε, όμως και θέλουμε και απαιτούμε το κράτος δικαίου, η Ευρωπαϊκή Σύμβαση Δικαιωμάτων του Ανθρώπου, οι διεθνείς υποχρεώσεις της χώρας και ό,τι έχει να κάνει με αυτό που θα δεσμεύσει και την επόμενη Κυβέρνηση να το σέβεστε απολύτως. Διότι η ελληνική κοινωνία, ο ελληνικός λαός έδειξε τεράστια αλληλεγγύη. Εμείς τηρήσαμε αυτά που έπρεπε και ενδυναμώσουμε τους θεσμούς του κράτους δικαίου στη χώρα επί των ημερών μας και σε αυτό το κομμάτι, χωρίς να είναι όλα τέλεια. Εγώ δεν κρύφτηκα ποτέ και εμείς δεν είπαμε ποτέ ότι ήταν όλα τέλεια, αλλά ενδυναμώσουμε τους θεσμούς αυτούς σε μια πολύ δύσκολη κατάσταση που αντιμετωπίσαμε.

Έχουμε τώρα την εικόνα του Πρωθυπουργού στο Ευρωκοινοβούλιο, όπως σας την περιέγραψα πριν. Αν εσείς είστε περήφανοι για αυτό, εμείς δεν είμαστε καθόλου περήφανοι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, δύο λεπτά ακόμα που θα είναι και από τη δευτερολογία μου.

**ΠΡΟΕΔΡΕΥΩΝ (Χαράλαμπος Αθανασίου):** Ναι, κύριε Ψυχογιέ. Ολοκληρώστε. Μέσα στο πλαίσιο είστε εσείς.

**ΓΕΩΡΓΙΟΣ ΨΥΧΟΓΙΟΣ:** Εμείς, λοιπόν, λέμε το εξής. Πέραν του γεγονότος ότι αντιμετωπίζουμε, ανασκευάζουμε και δεν δεχόμαστε αυτό το αφήγημα που λέτε πάντοτε για το 2015 -που είναι και απαράδεκτο και ανιστόρητο, ένας μύθος, ένα αφήγημα που δεν μπορεί να σας συνοδέψει άλλο, γιατί η χώρα έκανε υπέρβαση τότε και όλες οι δομές της και η κοινωνία της- δεν θα ακολουθήσουμε σε αυτόν τον κατήφορο και θα πούμε συγκεκριμένες προτάσεις. Διότι το προσφυγικό - μεταναστευτικό θέλει συγκεκριμένες προτάσεις, θέλει σχέδιο, θέλει οργάνωση, θέλει ανθρωπισμό, θέλει συμμαχίες με τις χώρες πρώτης υποδοχής, πίεση στην Ευρώπη και κατανόηση πλήρως της συνθετότητας του θέματος.

Έχουμε, ως κόμμα, έτοιμες προτάσεις για αυτό και για τα ζητήματα των ασυνόδευτων. Δεσμευόμαστε από εδώ, από αυτό το Βήμα, σε αυτή τη συνεδρίαση ότι θα καταργήσουμε τον νόμο αυτόν για τα ασυνόδευτα ανήλικα, που φέρνετε εσείς σήμερα και θα επαναφέρουμε τον νόμο του 2018, που χαιρετίστηκε από όλους, βάζοντας όλες τις δομές που χρειάζεται άμεσα εφαρμόσιμες και θα κάνουμε παρεμβάσεις και κινήσεις οι οποίες θα είναι για μια κοινωνία όπως τη θέλει ο ελληνικός λαός. Είναι έτοιμος ο ελληνικός λαός και εσείς τον τραβάτε πίσω, όπως κάνετε και σε άλλα επίπεδα. Γυρνάμε στη δεκαετία του 1960. Όποιος μπορεί να σπουδάσει είναι αυτός που έχει λεφτά. Όποιος πάει στο νοσοκομείο και έχει αξιοπρεπή περίθαλψη, πάει στα ιδιωτικά και αν μπορεί. Όποιος διαμαρτύρεται υπάρχει καταστολή και απειλές. Εκεί γυρνάμε.

Δεν θα γυρίσουμε, λοιπόν, στο 1960. Θα πάμε μπροστά. Ο ελληνικός λαός και η ελληνική κοινωνία είναι έτοιμη για αυτό, ώριμη, οργανωμένη, με αλληλεγγύη, με ανθρωπιά, αξιοσέβαστη και αξιοζήλευτη σε όλο τον κόσμο. Και θα πάμε οργανωμένα, χωρίς θεσμικό ρατσισμό, όπως κάνετε σε πολλές κατηγορίες και σε πολλά επίπεδα, χωρίς outsourcing, με το κράτος στην πρώτη γραμμή για κοινωνίες συνοχής, αλληλεγγύης, ισορροπία δικαιωμάτων προσφύγων-μεταναστών και τοπικών κοινωνιών και πλήρη τήρηση όλων των υποχρεώσεων της χώρας, πολλές από τις οποίες συνέβαλε και το δικό μας Σύνταγμα για να φτάσουν και στην Ευρώπη. Για έναν κόσμο, λοιπόν, που χωράει πολλούς κόσμους και ιδιαίτερα τα παιδιά.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Ψυχογιέ.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει για ένα λεπτό ο κύριος Υπουργός για διευκρίνιση.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Ευχαριστώ πολύ, κύριε Πρόεδρε.

Απλώς θέλω να απαντήσω στον Κυβερνητικό Εκπρόσωπο του ΣΥΡΙΖΑ. Κατ’ αρχάς, να ζητήσω συγγνώμη αν ο βομβαρδισμός των νομοσχεδίων τον Ιούλιο δημιουργεί θέματα στην Αξιωματική Αντιπολίτευση. Η Κυβέρνηση νομοθετεί κανονικά το μεταρρυθμιστικό της σχέδιο.

Από εκεί και πέρα, επειδή αναφερθήκατε στη LIBE, πάμε πρώτα σε αυτό. Είναι πραγματικότητα ότι η επιστολή που στάλθηκε εις βάρος της Ελλάδος προς την Ευρωπαϊκή Επιτροπή ήταν πρωτοβουλία της Ευρωπαϊκής Αριστεράς του ΣΥΡΙΖΑ και του Σοσιαλιστικού Κόμματος, του ΠΑΣΟΚ. Αυτό είναι ιστορικά δεδομένο.

Ζήτησα εγώ να παραστώ στη LIBE για να απαντήσω και όπως σας κατέθεσα πριν στα Πρακτικά, απάντησε ήδη η Ευρωπαϊκή Επιτροπή, θέτοντας τα θέματα της προστασίας των συνόρων με έναν πολύ έκδηλο τρόπο. Όταν ήμουν στη LIBE, ήμουν πολύ περήφανος. Πρώτον, δεν μου μίλησαν για συνθήκες διαβίωσης μεταναστών και προσφύγων, όπως έγινε επί ΣΥΡΙΖΑ. Δεν μου μίλησαν για αρνησιδικία ασύλου, όπως συνέβαινε επί ΣΥΡΙΖΑ. Δεν μου μίλησαν για έλλειψη προγράμματος ενσωμάτωσης. Διότι το ίδιο ξεκίνησε τον Αύγουστο του 2019.

Δεν μου μίλησαν, κυρίες και κύριοι συνάδελφοι, για την κράτηση ανηλίκων σε αστυνομικά τμήματα, νόμο που εσείς κρατήσατε. Πέντε χρόνια ΣΥΡΙΖΑ ίσχυε η κράτηση ανηλίκων στα αστυνομικά τμήματα. Εμείς το καταργήσαμε.

Επίσης, δεν μου είπαν για την πανδημία. Διότι σας θυμίζω ότι ο ΣΥΡΙΖΑ είχε προβλέψει χιλιάδες θανάτους μεταναστών και προσφύγων στις δομές φιλοξενίας, κάτι το οποίο δεν έγινε.

Εγώ δεν μιλάω για διαχωρισμούς, κυρίες και κύριοι συνάδελφοι. Θα σας πω, όμως, το εξής. Και το έχω πει στην αρμόδια Επιτροπή Εξωτερικών και Άμυνας της Βουλής, όταν εσείς θέσατε τους στόχους του ΣΥΡΙΖΑ το 2015. Μιλήσατε για τρία πράγματα: Για ανθρώπινα δικαιώματα, για τήρηση διεθνούς νομιμότητας και σεβασμό των γεωπολιτικών δεδομένων, με τα οποία συμφωνώ, αλλά δεν κάνατε καμμία αναφορά ποτέ στις τοπικές κοινωνίες και αυτό είναι ιδιαίτερα σημαντικό.

Δύο πράγματα, κλείνοντας, κύριε Πρόεδρε.

Πρώτον, αναμασάτε την καραμέλα ότι αυτή η Κυβέρνηση προσπαθεί να κάνει τα νησιά μας αποθήκη ψυχών. Το λένε και άλλα κόμματα της Αντιπολίτευσης.

Εγώ θα σας δώσω δύο νούμερα. Την ημέρα των εκλογών του 2019 στα νησιά μας είχαμε δεκαεπτά χιλιάδες αιτούντες άσυλο, ένας στους πέντε που βρίσκονταν στη χώρα μας. Σήμερα έχουμε δύο χιλιάδες τριακόσιους, ο ένας στους δέκα που έχουμε στη χώρα μας. Όχι μόνο μειώθηκαν δηλαδή οι διαμένοντες στα νησιά από δεκαεπτά χιλιάδες σε δύο χιλιάδες τριακόσιους, αλλά μειώθηκε στο μισό το ποσοστό αυτών που βρίσκονται στα νησιά. Άρα, αυτή η Κυβέρνηση αποσυμφόρησε τα νησιά μας.

Τέλος, για το θέμα των διεθνών συμμαχιών, η MED5, η ομάδα Ισπανία - Ιταλία - Κύπρος - Μάλτα και Ελλάδα, θεσμοθετήθηκε ως μόνιμη ομάδα το 2021 με τη διάσκεψη της Αθήνας…

**ΓΕΩΡΓΙΟΣ ΨΥΧΟΓΙΟΣ:** Α, εσείς το κάνατε αυτό;

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** …και συνέχισε μετά με τη διάσκεψη της Μάλαγα και τη διάσκεψη της Βενετίας. Και τον Οκτώβριο η επόμενη διάσκεψη να γίνει στην Κύπρο. Αυτά δεν συνέβαιναν επί ημερών σας.

Είμαστε, επίσης και στην πρώτη γραμμή των δεκαέξι κρατών του Βίλνιους για την προστασία των ευρωπαϊκών συνόρων. Η Ελλάδα όχι απλώς ακολουθεί, αλλά καθορίζει συμμαχίες σε ευρωπαϊκό επίπεδο.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε Υπουργέ.

**ΓΕΩΡΓΙΟΣ ΨΥΧΟΓΙΟΣ:** Κύριε Πρόεδρε, θα ήθελα για ένα λεπτό τον λόγο, όχι παραπάνω.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Ψυχογιέ, έχετε τον λόγο.

**ΓΕΩΡΓΙΟΣ ΨΥΧΟΓΙΟΣ:** Κύριε Υπουργέ, έχετε την τάση να συγκρίνεστε με τον εαυτό σας. Το έχουμε ξαναπεί αυτό.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Με εσάς συγκρίνομαι!

**ΓΕΩΡΓΙΟΣ ΨΥΧΟΓΙΟΣ:** Μπορείτε να μας πείτε πόσοι ήταν στα νησιά τον Σεπτέμβρη - Οκτώβρη του 2019; Ήταν σαράντα δύο χιλιάδες. Είπατε δεκαεπτά χιλιάδες και πήγατε στις σαράντα δύο χιλιάδες.

Και μια άλλη ερώτηση: Γιατί, λοιπόν, αφού έχουν μειωθεί οι ροές και ο αριθμός, κάνετε αυτές τις τεράστιες υπερδομές στα νησιά -και στο νησί σας- στη γραμμή των χωρών του Βίσεγκραντ; Αφήστε το MED5. Ήταν η δική μας πρωτοβουλία και μάχη από τις οικογενειακές επανενώσεις μέχρι τις μετεγκαταστάσεις.

Να μας πείτε γιατί ταυτίζεστε με αυτή τη γραμμή της Αυστρίας και του Βίσεγκραντ και κάνετε αυτές τις υπερδομές - φυλακές στα νησιά, που κάνουν και την Ευρώπη «φρούριο», αλλά και τη χώρα «φυλακή ψυχών»; Αυτό να απαντήσετε και όχι να αραδιάζετε νούμερα, τα οποία προφανώς δεχόμαστε, αλλά παίζει ρόλο και η κατεύθυνση που δίνει μια χώρα και τι διεκδικεί και τι κάνει και στο εσωτερικό της. Διότι, προφανώς, όλα αυτά που είπατε πριν, εκτός της κράτησης των ανηλίκων- που την ψηφίσαμε και εμείς- όλα τα υπόλοιπα δεν έχουν καμμία σχέση με το πεδίο και την πραγματικότητα. Ζείτε σε άλλο κόσμο και ως συνήθως, τα διαστρεβλώνετε ακόμα και μέσα στη Βουλή, όχι μόνο στα φίλια μέσα σας.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Κύριε Πρόεδρε, θα ήθελα και εγώ τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Έχετε τον λόγο για ένα λεπτό και εσείς, κύριε Υπουργέ. Απλώς να πούμε ότι δεν είναι μόνο οι αριθμοί, αλλά και οι συνθήκες διαβίωσης.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Κατά πρώτον, κύριε συνάδελφε, ουδέποτε κρύψαμε ότι υπήρχε πίεση στα νησιά μας το δεύτερο εξάμηνο του 2019. Γι’ αυτό δημιουργήθηκε το Υπουργείο, γι’ αυτό ενισχύθηκαν οι δράσεις.

Εγώ σας συγκρίνω το δεκαεπτά χιλιάδες την ημέρα των εκλογών με το δύο χιλιάδες τριακόσια. Το δύο χιλιάδες τριακόσια, όμως, απαντάει επίσης ότι οι νέες δομές, που δεν είναι υπερδομές -υπερδομή ήταν η Μόρια, υπερδομή ήταν η ΒΙΑΛ, υπερδομή ήταν το Βαθύ των χιλιάδων ανθρώπων που έμεναν κάτω από τα ελενίτ, σε σκηνές κάτω από τα δέντρα. Αυτά ήταν υπερδομές, που δεν είχανε όρια. Επεκτείνονταν όσο έπρεπε.

Οι νέες δομές εκεί που λειτουργούν, στη Σάμο, στην Κω και στη Λέρο, έχουν αποδείξει ότι είναι 90% άδειες σήμερα, δεν λειτουργούν ως φυλακές της Ευρώπης. Αντιθέτως, λειτουργούν συνολικά σε μια πολιτική της Κυβέρνησης για την αποτροπή των παρανόμων ροών. Είναι ξεκάθαρο. Όμως, το αποτέλεσμα είναι ότι τα νησιά σήμερα είναι δέκα φορές καλύτερα από ό,τι ήταν επί ημερών σας.

**ΠΡΟΕΔΡΕΥΩΝ (Χαράλαμπος Αθανασίου):** Ο κ. Τζηκαλάγιας έχει τον λόγο.

**ΖΗΣΗΣ ΤΖΗΚΑΛΑΓΙΑΣ:** Κύριε Πρόεδρε, κυρίες και κύριοι συνάδελφοι, είναι 20 Ιουλίου 2022 σήμερα. Η Αττική φλέγεται, αλλά ο κρατικός μηχανισμός εν μέσω δυσμενών καιρικών συνθηκών κάνει ό,τι μπορεί πρώτα για να μην υπάρξουν ανθρώπινες απώλειες και δεύτερον, για να περιοριστούν οι ζημιές στις περιουσίες των πολιτών.

Στις 20 Ιουλίου του 1974 η Τουρκία πραγματοποίησε μία παράνομη και βάρβαρη εισβολή στην ελεύθερη, ενιαία και δημοκρατική Κύπρο, προκαλώντας εκατοντάδες θανάτους και δημιουργώντας χιλιάδες αγνοουμένων. Μετά από σαράντα οκτώ χρόνια συνεχίζεται η παράνομη κατοχή του 38% του εδάφους της Κύπρου. Το Κυπριακό θα λυθεί μόνιμα και οριστικά μόνον όταν αποχωρήσουν τα στρατεύματα της κατοχής και η Κύπρος ενιαία θα αποφασίζει μόνη για την τύχη της και είμαστε βέβαιοι ότι θα θέλει να είναι μία ενιαία, ισχυρή, δημοκρατική χώρα-μέλος της Ευρωπαϊκής Ένωσης.

Συζητούμε αυτή την ημέρα το σημερινό νομοσχέδιο, για να προχωρήσουμε ακόμη περισσότερο την πεποίθηση του Πρωθυπουργού, τη θέση του Πρωθυπουργού και τις εντολές του Πρωθυπουργού: Κανένα παιδί να μην είναι μόνο του, κανένα παιδί να μη μείνει απροστάτευτο.

Αυτά τα τρία χρόνια κάναμε πολλά σε αυτόν τον τομέα και αυτό φαίνεται από τους επαίνους που πήραμε από την Ύπατη Αρμοστεία του ΟΗΕ, τον Διεθνή Οργανισμό Μετανάστευσης και τη UNICEF.

Με το σημερινό νομοσχέδιο θέλουμε να βελτιώσουμε ακόμη περισσότερο αυτά που κάναμε μέχρι τώρα και κυρίως, το ν.2554/2018 της προηγούμενης κυβέρνησης που ούτε εφαρμόστηκε, ούτε τον αλλάξατε στην πορεία. Δεν λειτούργησε ποτέ, δεν είχατε εκδώσει ποτέ εφαρμοστικές πράξεις. Μήπως δεν ενδιαφερόσαστε τόσο πολύ για τα ασυνόδευτα παιδιά, όπως κόπτεστε;

Δίνουμε σήμερα σε αυτά τα παιδιά ένα χέρι βοηθείας για στέγη, τροφή, ένδυση, παιδεία, υγεία, επανένωση οικογενειών. Συμπεριλαμβάνουμε τη διαδικασία στο σύστημα αναδοχής. Θα χρησιμοποιήσουμε γι’ αυτό δημόσιους και ιδιωτικούς φορείς.

Θέλουμε να είναι όλη η διαδικασία όσο γίνεται περισσότερο ανθρωποκεντρική, γι’ αυτό και το προσωπικό το επανεκπαιδεύουμε, για να ανταποκρίνεται όσο μπορεί περισσότερο.

Τα αποτελέσματα φαίνονται από το ότι με τους μηχανισμούς της επείγουσας ανταπόκρισης καταφέραμε να αγκαλιάσουμε και να δώσουμε λύση σε χίλια επτακόσια άστεγα παιδιά. Υπήρχαν πολλά παιδιά που αναζητούνταν. Δεν ξέρατε πού βρίσκονταν.

Με απόφαση και εντολή του Πρωθυπουργού φτιάξαμε την Ειδική Γραμματεία Προστασίας των Ασυνόδευτων Ανηλίκων όλα αυτά τα χρόνια που με εμπλοκή και κάλυψη από το υψηλό κύρος του εισαγγελέα με τον επίτροπο, με έμπειρους υπαλλήλους και με υπαλλήλους από διεθνείς οργανισμούς που είχαν εμπειρία σε όλα αυτά καταφέραμε να λειτουργούν πολλά πράγματα σωστά.

Παρά τα αντιθέτως που λέγονται, υπάρχει αρμονική συνεργασία. Δεν υπάρχει ούτε αλληλοεπικάλυψη, ούτε αλληλοκαταγγελίες ή αλληλοαμφισβητήσεις μεταξύ του επιτρόπου της εντεταλμένης επιτροπείας και των διαδικασιών της δομής φιλοξενίας.

Σε αυτή τη διαδικασία έχουμε διάφορα εργαλεία για να υποστηρίξουμε τα ασυνόδευτα ανήλικα. Πρώτα-πρώτα έχουμε την επιτροπεία των ασυνόδευτων, που έχει σαν πυλώνες την εκπροσώπηση, την επιμέλεια, τη συνδρομή με πολλούς τρόπους, όπως την αναζήτηση επιδομάτων, την αναζήτηση λύσεων μέσα στην αγορά εργασίας. Όργανα εφαρμογής όλων αυτών είναι πρώτα ο εισαγγελέας, ο επίτροπος που ορίζεται, η εντεταλμένη επιτροπεία, το συμβούλιο της επιτροπείας. Αρμόδια αρχή είναι η μονάδα της θεσμικής προστασίας.

Υπάρχουν θεσμοθετημένες και καλά οριοθετημένες διαδικασίες για το ασυνόδευτο παιδί. Όταν εντοπιστεί, επιλαμβάνεται η μονάδα της θεσμικής προστασίας, ενημερώνεται ο αρμόδιος εισαγγελέας και ορίζει επίτροπο ο οποίος επιβλέπει τον εντεταλμένο επίτροπο.

Στο πλαίσιο φιλοξενίας έχουμε κέντρα φιλοξενίας για παιδιά κάτω των δεκαοκτώ ετών και για όσα είναι πάνω από δεκαέξι ετών και μέχρι να ενηλικιωθούν, έχουμε τα εποπτευόμενα διαμερίσματα ημιαυτόνομης διαβίωσης.

Προβλέπουμε και φτιάχνουμε Εθνικό Μητρώο Ασυνόδευτων Ανηλίκων, με ηλεκτρονική βάση δεδομένων.

Ο Εθνικός Μηχανισμός Επείγουσας Ανταπόκρισης -περιέγραψα λίγο πριν τι πέτυχε μέχρι τώρα- θα έχει τηλεφωνική γραμμή, όπου όλες τις ώρες το εικοσιτετράωρο θα δίνονται σαφείς οδηγίες από κατάλληλους διερμηνείς.

Το μεγάλο ενδιαφέρον μας φαίνεται από το γεγονός ότι ακόμα και για τις συνοδείες, για τις μετακινήσεις αυτών των παιδιών, προβλέπουμε να γίνονται εντός της χώρας με εξειδικευμένο προσωπικό. Τίποτα δεν αφήνουμε στην τύχη του, γιατί είναι απόλυτη πεποίθηση μας, είναι πεποίθηση του Πρωθυπουργού, της Κυβέρνησης, του Υπουργείου Μετανάστευσης, όλων ημών, ότι τα ασυνόδευτα παιδιά χρήζουν ιδιαίτερης μεταχείρισης και ιδιαίτερης αντιμετώπισης.

Για όλους αυτούς τους λόγους, επειδή βάζουμε ακόμη μία κουκίδα, μία ισχυρή ψηφίδα στο μεταρρυθμιστικό μας έργο, σας καλώ να υπερψηφίσουμε το σημερινό νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ και εγώ, κύριε συνάδελφε και για την τήρηση του χρόνου.

Τον λόγο θα πάρει τώρα ο κ. Αθανάσιος Αθανασίου από τον ΣΥΡΙΖΑ και αμέσως μετά θα μιλήσει ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο κ. Αθανάσιος Παφίλης.

Κύριε Αθανασίου, έχετε τον λόγο.

**ΑΘΑΝΑΣΙΟΣ ΑΘΑΝΑΣΙΟΥ:** Κύριε Πρόεδρε, θα ήθελα μέσω υμών να διερωτηθώ ρητορικά. Δείτε σήμερα ποιοι δίνουν συγχαρητήρια στην Πυροσβεστική. Εκείνοι που έχουν αφήσει την Πυροσβεστική με τέσσερις χιλιάδες θέσεις κενές. Εκείνοι που έχουν καταργήσει ένα πρόγραμμα του ΟΑΕΔ, διώχνοντας πέντε χιλιάδες άτομα, τα οποία ασχολούνταν με την πρόληψη και τη δασοπροστασία. Νομίζω, ότι αναφέροντας γεγονότα, καταδεικνύω την υποκρισία ορισμένων.

Κύριε Υπουργέ, δείτε, είμαστε στην Ευρωπαϊκή Ένωση, μας παρακολουθούν και αν θέλουμε μπορούμε να τους παρακολουθήσουμε. Δεν έχετε καταλάβει, ακόμα, εκείνο που είπε ο ιδρυτής της παράταξής σας, ο Κωνσταντίνος Καραμανλής, «θα σας ρίξω στα βαθιά, για να μάθετε να κολυμπάτε». Μας παρακολουθούν! Ό, τι κι αν λέω εγώ, παραδείγματος χάριν, για τη δικαιοσύνη, για το κράτος δικαίου στην Ελλάδα, υπάρχει ένα πράγμα που λέγεται World Justice Project, το οποίο μας παρακολουθεί. Και σε τι; Για θέματα που έχουν να κάνουν με το κράτος δικαίου και μεταξύ τριάντα μιας προηγμένων χωρών κατατάσσουν την Ελλάδα στην 29η θέση. Μας παρακολουθεί, λοιπόν, το World Justice Project!

Την Εθνική Αρχή Διαφάνειας την παρακολουθεί το ειδικό ευρωβαρόμετρο για τη διαφθορά της Ευρωπαϊκής Επιτροπής. Δεν είναι μόνο οι ρεπόρτερς «Χωρίς Σύνορα» που μας παρακολουθούν, μας παρακολουθούν και άλλοι τους οποίους δεν μπορείτε να κατηγορήσετε για τοξικότητα.

Ο Βρετανός Υπουργός Ενόπλων Δυνάμεων τι είπε; Η Ελλάδα κάνει Pushbacks. Επί λέξει, «η Ελλάδα και η Αυστραλία αποτελούν διεθνή παραδείγματα ως προς την επιτυχία των επαναπροωθήσεων και των βίαιων αναχαιτίσεων αντίστοιχα. Ανατρέξτε στα πρακτικά της Βουλής των Κοινοτήτων -έχετε κάποια σχέση, όχι τέτοιου είδους σχέση βέβαια, άλλη σχέση έχετε με τη Βρετανία- διότι μιλήσατε για μείωση των ροών μετανάστευσης.

Τι έχουμε εδώ πέρα; Έχουμε παιδιά. Τι παιδιά; Ασυνόδευτα, απροστάτευτα, με τραύματα πολέμου στην ψυχή, αν όχι και στο σώμα. Άρα, εδώ δεν κρίνεται, παραδείγματος χάριν, τόσο ποιος ανήκει στον ΣΥΡΙΖΑ ή στη Νέα Δημοκρατία, όσο το ποιος εφαρμόζει την Ευρωπαϊκή Σύμβαση Δικαιωμάτων του Ανθρώπου και των Δικαιωμάτων του Παιδιού και ποιος όχι. Ποιος κάνει διακρίσεις ανάμεσα στα παιδιά και ποιος θεωρεί ότι, όλα τα παιδιά, είναι παιδιά χωρίς εξαιρέσεις.

Και μια και κάποτε μου είπατε ότι έχετε τον πρώτο βαθμό της ιεροσύνης, είστε αναγνώστης, τολμώ να πω και κάτι -το οποίο μπορείτε να το αξιοποιήσετε και αντιπολιτευτικά- ποιος τελικά είναι χριστιανός και ποιος φαρισαίος.

Τολμώ να προσθέσω το εξής, πού βρίσκεται σήμερα η Εκκλησία; Όπου υπάρχουν παιδιά, πρέπει να βρίσκεται και η Εκκλησία. Γιατί δεν έχει αποστείλει σήμερα εδώ κάποιον αντιπρόσωπό της να μας παρακολουθεί με αυστηρό βλέμμα; Διότι αυτό που κάποιοι θεωρούν Εκκλησία, το έχουν μετατρέψει σε δεσποτοκρατία και αυτό το ισχυρίζεται κάποιος, ο οποίος θρησκεύεται.

Δεν θα λησμονήσω, δεν μπορώ να λησμονήσω -το ξεχάσαμε αυτό- το τι έκανε ο κ. Χρυσοχοΐδης. Ο διεθνώς επαίσχυντος νόμος που ισχύει μέχρι και σήμερα χωρίζει τα ανήλικα σε άνω και κάτω των δεκαπέντε ετών. Ποιος είναι ο στόχος; Στόχος είναι να μπορεί να απελαύνει η χώρα τα παιδιά άνω των δεκαπέντε με fast track διαδικασίες σε δήθεν ασφαλείς χώρες προέλευσης.

Το 85% των ανήλικων ασυνόδευτων είναι άνω των δεκατεσσάρων ετών και αγόρια. Δεν είναι συνηθισμένοι πρόσφυγες τα παιδιά, είναι παιδιά. Δεν είναι ξένοι, είναι παιδιά. Δεν είναι σκουρόχρωμοι, είναι παιδιά. Δεν μετατρέπεις τα παιδιά σε άντρες, τα αφήνεις να είναι παιδιά. Αν δεν το κάνεις, είσαι παραβάτης του Διεθνούς Δικαίου, είσαι διεθνής εγκληματίας. Τόσο απλά.

(Χειροκροτήματα από την πτέρυγα του ΣΥΡΙΖΑ)

Και θα έρθω και σε ένα διεθνές έγκλημα της Ελλάδας, έτσι θα καταλήξω.

Και το κυρίαρχο ερώτημα και πάρα πολύ επίκαιρο: Όταν αυτό το παιδί των δεκατεσσάρων, δεκαπέντε ετών το θεωρείς άντρα, πού το στέλνεις; Αυτά τα παιδιά που δεν τα θεωρείς παιδιά, πού τα στέλνεις; Στο στόμα του λύκου. Και πώς ονομάζεται ο λύκος; Δείτε τα πρωτοσέλιδα των εφημερίδων. Σε ποια πλατεία μπορεί να βρεθεί και ποιος εκεί θα τα προσεγγίσει; Νομίζω ότι όλα αυτά είναι πολύ ρεαλιστικά και ότι αναφέρομαι σε γεγονότα.

Έρχομαι τώρα στον ντροπιαστικό νόμο για την επιτροπεία που φέρνει η Κυβέρνηση. Καταπατά όλα τα δικαιώματα των ασυνόδευτων ανηλίκων διαχωρίζοντας τα παιδιά σε στεγασμένα και άστεγα, σε ιθαγενή και ξένα, σε άνω και κάτω των δεκαπέντε ετών και θεωρεί την Τουρκία ως ασφαλή τρίτη χώρα και τα επιστρέφει σε αυτήν. Ο κ. Ερντογάν, ο διεθνής εγκληματίας! Μίλησε κάποιος για την επέτειο της κυπριακής τραγωδίας. Σήμερα η Κύπρος έχει στρατεύματα, καταπατά όχι μόνο την Κύπρο, αλλά και το Ιράκ και τη Σύρια. Έχουμε αποτύχει και εκεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν έχω περισσότερο χρόνο, μακάρι να είχα. Θέλω να καταλήξω με το εξής: Νομίζετε ότι οι διεθνείς οργανισμοί θα το αφήσουν αυτό να περάσει έτσι, στο «ντούκου», όπως λέμε στα νεοελληνικά; Επιμένω ότι μας παρακολουθούν. Δεν είναι ο ΣΥΡΙΖΑ που σας κάνει αντιπολίτευση, ο «τοξικός» ΣΥΡΙΖΑ. Είναι οι διεθνείς οργανισμοί που προανέφερα.

Πρέπει να πω ότι πρέπει να απαντήσετε στην καταγγελία Καμίνη -μόλις πριν από δύο ώρες- ότι μέσα σε μια νύχτα φτιάχτηκαν ΜΚΟ για να κερδοσκοπήσουν από τις αναθέσεις του νομοσχεδίου σας. Και ο κ. Μηταράκης έφυγε. Τόλμησε, όμως, να αναφερθεί στην απόφαση του Ευρωπαϊκού Δικαστηρίου Ανθρωπίνων Δικαιωμάτων για το ναυάγιο της 20ης Ιανουαρίου 2014 στο Φαρμακονήσι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μόνο τρεις φράσεις, κύριε Πρόεδρε.

Η καταδίκη είναι ομόφωνη. Μιλάμε για παραβίαση βασικών άρθρων της Ευρωπαϊκής Σύμβασης Δικαιωμάτων του Ανθρώπου. Άρθρο 2: Δικαίωμα στη ζωή. Άρθρο 3: Απαγόρευση απάνθρωπης ή ταπεινωτικής συμπεριφοράς. Όταν η χώρα σου καταδικάζεται για εγκλήματα κατά της ζωής, όταν καταδικάζεται για απάνθρωπη ταπεινωτική συμπεριφορά, δεν πρέπει να καμαρώνεις. Πρέπει να ντρέπεσαι.

Σας ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Αθανασίου.

Τον λόγο έχει τώρα ο Κοινοβουλευτικός Εκπρόσωπος του Κομμουνιστικού Κόμματος Ελλάδας ο κ. Θανάσης Παφίλης.

Ορίστε, κύριε Παφίλη, έχετε τον λόγο.

**ΑΘΑΝΑΣΙΟΣ ΠΑΦΙΛΗΣ:** Ο «ΡΙΖΟΣΠΑΣΤΗΣ», η εφημερίδα του ΚΚΕ, έχει έναν τίτλο: «Στο ίδιο έργο θεατές», κυρία Βούλτεψη -δεν ακούει η κυρία Υπουργός.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Ακούω πολύ καλά.

**ΑΘΑΝΑΣΙΟΣ ΠΑΦΙΛΗΣ:** «Στο ίδιο έργο θεατές». Και γιατί το λέει αυτό; Για το ότι καίγεται η υπόλοιπη Αττική. Καίγεται κυριολεκτικά, παρά τις διαβεβαιώσεις σας, όπως και όλων των προηγούμενων, ότι είσαστε πανέτοιμοι.

Στις 15 Απριλίου εμείς καταθέσαμε μια ερώτηση επισημαίνοντας ότι η κατάσταση -ήδη είχαν αρχίσει οι πυρκαγιές- είναι τραγική και προτείναμε και μια σειρά από άμεσα μέτρα. Στου κουφού την πόρτα όσο θέλεις βρόντα!

Να σας φέρω και την απάντηση της Κυβέρνησης; Τα έχουμε λύσει όλα, είμαστε πανέτοιμοι και ιδού τα αποτελέσματα. Και όχι μόνο στην Πεντέλη, αλλά και σε ολόκληρο τον κόσμο.

Εμείς θέλουμε, κατ’ αρχάς, να εκφράσουμε τη συμπαράσταση στους κατοίκους και στο προσωπικό της Πυροσβεστικής και τους εθελοντές που δίνουν τη μάχη με αυτοθυσία και με εννιά τραυματίες μέχρι τώρα, για να μην αναφέρουμε την αυτοκτονία που είναι δραματικό πράγματι, ενός ανθρώπου που για τέταρτη φορά καίγεται το σπίτι του και εσείς περί άλλων τυρβάζοντες.

Επίσης, θέλω να σας πω και κάτι ακόμα. Εμείς από χτες -όπως και άλλες φορές- έχουμε καλέσει και τα μέλη του κόμματος που είναι οργανωμένα και εκπαιδευμένα και τους φίλους του κόμματος και είναι στην πρώτη γραμμή. Και εάν έχετε αμφιβολία, ρωτήστε τους αρμόδιους. Συνεργάζονται και προσπαθούν να βοηθήσουν όσο μπορούν μαζί και με άλλους εθελοντές που, ευτυχώς, υπάρχουν ακόμα.

Τι συμβαίνει, αλήθεια; Μπορείτε να μας πείτε; Πώς διάολο γίνεται να καίγεται η μισή Ελλάδα κάθε χρόνο και εσείς να λέτε: «Εμείς έχουμε πάρει όλα τα μέτρα»; Ποια μέτρα πήρατε; Το 0,04% από τον προϋπολογισμό -και εσείς τα ίδια του ΣΥΡΙΖΑ- για την προστασία των δασών. Είναι αλήθεια ή όχι;

Δεν είχατε το θάρρος -για να μην πω ότι έχετε το θράσος- να μην το αυξήσετε ούτε κατά 0,1%, από τη στιγμή που υπάρχει κραυγαλέα κατάσταση και τέσσερις χιλιάδες πυροσβέστες λείπουν, είναι με διαφορετικές σχέσεις συνεργασίας όλα αυτά τα χρόνια, με υποδομές χάλια και αυτό αφορά και εσάς και τους δημάρχους σας -για να βάλουμε και αυτούς μέσα στο σωστό κάδρο. Έχουμε περισσότερα περιπολικά -άμα δείτε ακόμα και στην τηλεόραση, άπειρα θα έλεγε κανένας, υπερβολή είναι- από ό,τι πυροσβεστικά. Γιατί άραγε; Υπάρχει, λοιπόν, ένα διαρκές έγκλημα και δεν σας ξεπλένει τίποτα, όλες τις κυβερνήσεις μέχρι τώρα.

Ούτε είναι ο «στρατηγός» άνεμος, ούτε οι καιρικές συνθήκες, ούτε οι κλιματικές αλλαγές και λοιπά και λοιπά. Έχουν κατατεθεί προτάσεις πολύ συγκεκριμένες, όχι μόνο από εμάς. Το Κομμουνιστικό Κόμμα Ελλάδος έκανε ημερίδα και προσκάλεσε ανώτατους αξιωματικούς, άλλους παράγοντες, επιστήμονες και κατέληξαν σε ένα πόρισμα. Το έχετε γράψει στα παλιά σας τα παπούτσια.

Ποια είναι η μαγική λέξη; Επτά γράμματα είναι: Πρόληψη. Τι κάνετε γι’ αυτό; Τίποτα. Ακόμα και τώρα και με βάση την περσινή εμπειρία, είναι γεμάτα τσουβάλια από κλαδιά που δεν τα έχουν μαζέψει. Ποιοι είναι; Και ακόμα και τώρα, τι κάνατε με βάση την περσινή εμπειρία; Δίνετε βιομάζα και γίνεται καυγάς με τις ιδιωτικές εταιρίες, για να παράγουν ρεύμα -οι οποίες ιδιωτικές εταιρίες, βέβαια, δεν έκαναν την δουλειά τους, όπως εσείς νομίζετε.

Για να μην λέμε γενικά, πρέπει να παρθούν άμεσα μέτρα, γιατί τα χειρότερα μπορούν να έρθουν μετά. Και το λέμε με όλη την ευθύνη, όπως το είπαμε και στις 15 Απριλίου και επιβεβαιωθήκαμε απόλυτα. Άμεσα μέτρα για να μην δούμε τα χειρότερα!

Να υπάρξει έκτακτη χρηματοδότηση. Γιατί δεν το κάνετε αυτό, αλήθεια; Δεν βλέπετε την έλλειψη των μέτρων; Δεν βλέπετε ότι δεν μπορούν οι δυνάμεις που έχετε μαζί με το γενικότερο μπάχαλο -που είναι πολιτική κατεύθυνση- δεν το βλέπετε; Γιατί δεν ενισχύετε; Δεν βλέπετε πόσοι είναι οι υπάλληλοι των δασαρχείων που αυτοί ξέρουν καλύτερα ακόμα; Δεν βλέπετε πώς είναι η κατάσταση συνολικά; Τα βλέπετε, αλλά δεν κάνετε τίποτα.

Τουλάχιστον ακούστε αυτή τη φωνή και δείτε και τη στέγαση, τη φιλοξενία, τη στήριξη ανθρώπων που έχασαν την περιουσία τους και που ορισμένοι -δε λέω όλοι, γιατί άλλοι μπορούν να την αναπληρώσουν, δεν έχουν κανένα πρόβλημα- ορισμένοι έχασαν τους κόπους μιας ζωής. Άμεση καταγραφή των ζημιών και αποκατάσταση πλήρη των πληγέντων. Αν πάτε στη βόρεια Εύβοια έναν χρόνο μετά, θα τα ακούσετε κατά πόσο κάνατε αποκατάσταση.

Δεύτερον, δεν θέλω να πω τα υπόλοιπα, τα έχουμε καταθέσει επανειλημμένα. Μάλλιασε η γλώσσα μας, αλλά φυσικά δεν υπάρχει τέτοια αντίληψη και σε αυτή και στις άλλες κυβερνήσεις.

Σήμερα είναι σαράντα οκτώ χρόνια μετά την εισβολή της Τουρκίας στην Κύπρο και την κατοχή και σήμερα το Κυπριακό βρίσκεται σε κρίσιμη φάση. Θέλουμε να το πούμε και να το ακούσει και ο ελληνικός λαός. Ηνωμένες Πολιτείες, ΝΑΤΟ και Ευρωπαϊκή Ένωση θέλουν μετατροπή του Κυπριακού από διεθνές πρόβλημα σε εργαλείο εδραίωσης της κυριαρχίας τους στην Ανατολική Μεσόγειο. Τι προωθούν; Δύο συνιστώμενα κράτη. Νομιμοποιούν ουσιαστικά την εισβολή και την κατοχή της Κύπρου. Και ο πόλεμος στην Ουκρανία, που ήταν αποτέλεσμα αντιθέσεων, οξύνει τον ανταγωνισμό και τα παζάρια με την Τουρκία. Τα οξύνει και θα την πληρώσουμε εμείς, σε βάρος της κυριαρχίας της Ελλάδος, των κυριαρχικών της δικαιωμάτων που μπαίνουν στην κλίνη του Προκρούστη.

Και επίσης λέμε: «Δεν ξεχνώ». Το θυμάστε το σύνθημα; Το είχαν υιοθετήσει όλοι. Το «Δεν ξεχνώ», όμως, έχει και παρελκόμενα. Ποια είναι τα παρελκόμενα και τα ουσιαστικά; Τα ιστορικά διδάγματα για τον ρόλο των συμμάχων σας, του ΝΑΤΟ, των Αμερικάνων και των Εγγλέζων, που ήξεραν για την τούρκικη εισβολή, δηλαδή του ΝΑΤΟ συνολικά. Φάκελος Κύπρου: Θα τον δώσουμε στη δημοσιότητα στο τέλος. Ήξεραν τα πάντα, από πού ετοιμάζεται η επίθεση κ.λπ.. Για τον ρόλο του ΝΑΤΟ και φυσικά για τον δρόμο που άνοιξε η ΕΟΚΑ Β΄, που ορισμένοι την έχουν σημαία, με το πραξικόπημα κατά του Μακαρίου. Έτσι δεν είναι;

Και κάτι ακόμα. Οι σύμμαχοι σας, κυρία Βούλτεψη, -και να μας το απαντήσετε- και πρώτα απ’ όλα δεν λέω ΝΑΤΟ και οι Αμερικάνοι, αλλά η Ευρωπαϊκή Ένωση, το τελευταίο ψήφισμα του Ευρωκοινοβουλίου τι γράφει αλήθεια; Λέγαμε πάντα: Το Κυπριακό είναι πρόβλημα εισβολής και κατοχής και είναι πρόβλημα διεθνές. Τι γράφει το ψήφισμα; «Η ανεπίλυτη διαφορά». Το ξέρετε; Ότι υπάρχει ανεπίλυτη διαφορά μεταξύ Ελλάδας και Τουρκίας για το Κυπριακό. Αυτό τι σημαίνει; Πλήρης ανατροπή της εισβολής και της κατοχής και ουσιαστικά νομιμοποίηση της Τουρκίας και ότι «είναι μια διαφορά, ρε παιδί μου, βρείτε τα». Είναι κατ’ αναλογία με αυτό που λένε όταν παραβιάζουν, όταν διεκδικούν, η τουρκική αστική τάξη, που απαντάνε «βρείτε τα». Έτσι είναι κι αυτό, «ανεπίλυτη διαφορά».

Εμείς, λοιπόν, είμαστε αντίθετοι με οποιαδήποτε μορφή διχοτόμησης της Κύπρου και ύπαρξη δύο κρατών, είτε άμεσα είτε έμμεσα. Είμαστε αλληλέγγυοι με τον κυπριακό λαό και αυτό το νόημα έχει και η σημερινή μας αναφορά. Ζητάμε τον τερματισμό της κατοχής και όχι της «ανεπίλυτης διαφοράς» που μπορεί να λυθεί με το να πάρει η Τουρκία το μέρος που έχει καταλάβει και να μείνει το υπόλοιπο. Εμείς ζητάμε και υποστηρίζουμε μαζί με τον κυπριακό λαό Κύπρο ενιαία, ανεξάρτητη, ένα κράτος, μία και μόνη κυριαρχία, μία ιθαγένεια και εθνική προσωπικότητα χωρίς βάσεις και εγγυητές -Ποιοι ήταν οι εγγυητές: Η Ελλάδα, η Τουρκία και η Βρετανία. Ιδού τα αποτελέσματα- χωρίς ξένα στρατεύματα, κοινή πατρίδα Ελληνοκυπρίων - Τουρκοκυπρίων και ο κυπριακός λαός να γίνει πραγματικά νοικοκύρης στον τόπο του.

Τώρα, για το σημερινό σχέδιο νόμου, οι συνθήκες στις οποίες συζητάμε είναι πάρα πολύ δύσκολες και νομίζω ότι το αντιλαμβάνεται ο καθένας, ανεξάρτητα του τι στάση κρατάει. Βρισκόμαστε σε μία φάση ξαναμοιράσματος του κόσμου. Αυτό είναι ο πόλεμος στην Ουκρανία και πολλά άλλα που προετοιμάζονται. Αυτά αντικειμενικά, επειδή θα γενικευτεί, θα ανοίξουν κι άλλες εστίες για διάφορους λόγους. Δεν έχω χρόνο να το αναλύσω. Θα ανοίξουν κι άλλες εστίες πολέμου. Αυτό αντικειμενικά θα δημιουργήσει ένα νέο κύμα προσφύγων και μεταναστών.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Δώστε μου λίγο χρόνο, δεν θα ξαναμιλήσω, κύριε Πρόεδρε.

Και ξέρετε κάτι; Ας σταματήσει αυτό το παραμύθι των προσφύγων και μεταναστών, γιατί ο καθένας δίνει και την ανάλογη ερμηνεία. Όταν λες ας πούμε, παραδείγματος χάριν, ότι το Αφγανιστάν είναι ασφαλής χώρα, δηλαδή πού ζούμε; Έλεος! Πού ζούμε; Οι Αμερικάνοι και ο ιμπεριαλισμός επέβαλε τους Ταλιμπάν. Μετά έκανε -υποτίθεται- εκστρατεία εναντίον τους. Έτσι δεν είναι; Και τώρα τους παρέδωσε την εξουσία. Και ξαφνικά οι Ταλιμπάν έγιναν πολυπολιτισμικοί, σέβονται τα δικαιώματα των γυναικών κ.λπ. κ.λπ.. Όπως επίσης και για άλλες χώρες κατά πόσο είναι ασφαλείς.

Η ουσία είναι ότι εκατομμύρια κατατρεγμένων ανθρώπων σηκώνονται και φεύγουν από τη χώρα τους με κίνδυνο τουλάχιστον 50 - 60% να σκοτωθούν ή να πνιγούν στον δρόμο. Γιατί το κάνουν αυτό; Δεν μπορούμε να το αντιληφθούμε έστω ανθρώπινα; Γιατί παιδιά έρχονται μαζί τους; Γιατί κουβαλάνε και τα μικρά παιδιά; Δεν λέμε ότι δεν υπάρχουν εξαιρέσεις, αλλά ξέρετε ότι τις μεταναστευτικές ροές τις συνοδεύουν και τα κυκλώματα όλα τα εγκληματικά. Αυτό είναι δεδομένο και είναι γνωστό σε όλον τον κόσμο. Λοιπόν, τι θα κάνουμε;

Εσείς του ΣΥΡΙΖΑ, που είσαστε με τη σοσιαλδημοκρατική κυβέρνηση της Ισπανίας, τι έχετε, αλήθεια, να μας πείτε; Τι συνέβη με τη σφαγή των μεταναστών από τη σοσιαλδημοκρατική κυβέρνηση; Δεν άκουσα καμμία κουβέντα σήμερα εδώ. Κανένας. Σιγή ιχθύος για την Ευρωπαϊκή Ένωση του ανθρωπισμού. Ποιου ανθρωπισμού; Είστε καλά;

Θα σας πω ένα απλό παράδειγμα. Οι βιομήχανοι Γερμανοί ζήτησαν -είχαν έλλειψη- πεντακόσιους χιλιάδες ειδικευμένους. Τους πήραν από τη Συρία. Μόλις τους πήραν, τέρμα, έκλεισε η στρόφιγγα, δεν παίρνουν κανέναν. Η Ευρωπαϊκή Ένωση έχει πάρει αποφάσεις να παίρνει τα καλύτερα μυαλά -θα σας τα φέρω να τα δείτε, ήμουν Ευρωβουλευτής τότε- από τις τρίτες χώρες. Αλλά, προς θεού, έχει και δεύτερη παράγραφο, να μην πληρώνονται ισότιμα με τους Ευρωπαίους.

Κι έρχομαι τώρα στην καταδίκη της Ελλάδας για το Φαρμακονήσι -πράγματι είναι απαράδεκτο το γεγονός κ.λπ.- από το Ευρωπαϊκό Δικαστήριο των Ανθρωπίνων Δικαιωμάτων. Μάλιστα. Όμως, τα βομβαρδιστικά της Ευρωπαϊκής Ένωσης, οι πύραυλοι της Ευρωπαϊκής Ένωσης ήταν και στη Λιβύη, ήταν και στη Συρία, ήταν σε όλες τις επεμβάσεις. Δηλαδή σκοτώνουμε τον κόσμο, δημιουργούμε κατάσταση φοβερή και μετά κλαίμε για τους πρόσφυγες. Παίρνουμε αυτούς που θέλουμε και τους άλλους στο έλεος.

Τι έχετε να πείτε για το Δουβλίνο ΙΙ, αλήθεια; Έχει και το 3 τώρα. Άλλαξε τίποτα; Γιατί ποτέ δεν δώσατε μάχη; Εμείς ήμασταν οι μόνοι που ήμασταν αντίθετοι. Ο ΣΥΡΙΖΑ τότε ήταν στα κεραμίδια, ο Συνασπισμός, δεν ξέρω τι ήταν: «Ζήτω το ΙΙ και ζητάμε ενιαία ευρωπαϊκή πολιτική». Να, την έχετε την ενιαία ευρωπαϊκή πολιτική. Τι λέει; Όπου πάνε και βγαίνουν οι μετανάστες, οι πρόσφυγες, στην πρώτη χώρα. Αποτέλεσμα, η Ελλάδα να μπλοκάρει. Έτσι έγιναν όλα αυτά και ας αφήσουμε τώρα τα υπόλοιπα.

Στο νομοσχέδιο. Καταθέσαμε συγκεκριμένες προτάσεις και σε αυτό θα μιλήσω. Έχουμε διαφορές. Δεν υπάρχει θέμα. Δεν ξέρω ποιος είπε ότι έπρεπε να είμαστε όλοι ενωμένοι. Δεν μπορεί να είμαστε ενωμένοι. Ξέρετε γιατί; Γιατί τα κριτήρια είναι διαφορετικά.

Εμείς, λοιπόν, τι λέμε; Λέμε ότι υπάρχει άμεση ανάγκη για ένα ενιαίο σύστημα επιτροπείας ασυνόδευτων ανηλίκων. Γι’ αυτούς μιλάμε τώρα. Τι λέει το ΚΚΕ; Ότι αυτό πρέπει να έχει αποκλειστικά δημόσιο χαρακτήρα και αυτή η επιτροπεία να ανήκει στην αποκλειστική ευθύνη του κράτους. Θα μου πείτε ότι και το κράτος καπιταλιστικό είναι. Ναι, αλλά είναι διαφορετικό το να ελέγχεται από το κράτος. Να λειτουργεί προστατευτικά και προς τα ασυνόδευτα, αλλά και προς τους εργαζόμενους συνολικά. Αυτή είναι μια γενική μας θέση ότι δεν μπορεί τέτοια ευαίσθητα θέματα να μπαίνουν -θα το πω τώρα- στην κατασκοπεία. Μπαίνουν, παρά τα αντίθετα.

Τι κάνει το νομοσχέδιο; Ουσιαστικά αποσύρει το κράτος από την ευθύνη. Βεβαίως πρέπει να αναγνωρίσουμε -το είπε και η εισηγήτριά μας Μαρία Κομνηνάκα- ότι γίνονται κάποιες προσπάθειες για να δημιουργηθεί αυτό το ενιαίο κ.λπ., κ.λπ. .Ωστόσο, τα αποτελέσματα δεν τα έχουμε δει.

Το δεύτερο ποιο είναι; Αυτό που λέμε ότι διαμορφώνεται η απόσυρση του κράτους πώς γίνεται; Με το ότι την άμεση ευθύνη δεν την έχει το κράτος. Την εποπτεία μπορεί να την έχει γενικά. Αυτό είναι και λίγο ασαφές. Ποιος την έχει; Οι διάφορες ΜΚΟ. Ας μην ανοίξω το στόμα μου τώρα. Δεν έχω χρόνο. Υπάρχουν άνθρωποι που πραγματικά αγαπάνε αυτή τη δουλειά, που τη θέλουν, αλλά οι ΜΚΟ -πρώτον- δεν είναι ΜΚΟ. Ας σταματήσει το παραμύθι. Είναι ΚΟ. ΜΚΟ σημαίνει μη κυβερνητικές οργανώσεις. ΚΟ σημαίνει κυβερνητικές οργανώσεις. Χρηματοδοτούνται σε συγκεκριμένο πλαίσιο από την Ευρωπαϊκή Ένωση και άμα βγεις, δεν σου δίνουν τίποτα. Αυτή είναι η πραγματικότητα.

Όμως, δεν είναι αυτό το θέμα μας τώρα. ΜΚΟ ιδιώτες, σωματεία, ΟΤΑ που θα είναι οι φορείς επιτροπείας των ασυνόδευτων ανηλίκων για τις δομές φιλοξενίας που έχουν δημιουργήσει. Εμείς λέμε ότι είναι ιδιωτικοποίηση, είτε έμμεση την πει κανείς είτε άμεση και έχει σχέση και με το μοίρασμα των κονδυλίων και των χρημάτων. Έχουν ειπωθεί πάρα πολλά σ’ αυτόν τον τομέα.

Λέμε, λοιπόν: Καμμία εμπλοκή επιχειρήσεων και ιδιωτών στο θέμα των ασυνόδευτων ανηλίκων, αλλά και γενικότερα. Αυτό έχει μεγάλες συνέπειες, γιατί εδώ εσείς, κυρίες και κύριοι όλοι, τα έχετε παραβιάσει, υιοθετώντας και ο ΣΥΡΙΖΑ, αλλά και η Νέα Δημοκρατία, την οδηγία της Ευρωπαϊκής Ένωσης για την απελευθέρωση της ανήλικης εργασίας από δεκαπέντε χρονών. Τι μας λέτε τώρα; Ποια Ευρωπαϊκή Ένωση και ποιες αξίες; Διότι μπορεί εδώ τέλος πάντων να υπάρχουν ορισμένα μέτρα. Δεν υπάρχουν. Ίσα-ίσα, καταλαβαίνετε τι θα γίνει με τα προσφυγόπουλα και με τους ανήλικους, αλλά αυτές οι εταιρείες, αυτά τα τομάρια έχουν στα μεταλλεία των διαμαντιών σ’ όλη την Αφρική παιδιά από δέκα χρονών. Έχουν ή δεν έχουν, κύριε Θεοχάρη που με κοιτάτε;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Να μη σας κοιτάω;

**ΑΘΑΝΑΣΙΟΣ ΠΑΦΙΛΗΣ:** Καλά κάνετε. Είστε και Ρουμελιώτης.

Δέκα - δεκαπέντε χρονών παιδιά έχουν που κουβαλάνε σ’ όλον τον κόσμο και παριστάνουν τους φιλάνθρωπους. Νόμος είναι το κέρδος. Σ’ αυτό είναι αδίστακτοι και δεν λογαριάζουν τίποτα.

**ΠΡΟΕΔΡΕΥΩΝ (Χαράλαμπος Αθανασίου):** Κλείστε, κύριε Παφίλη.

**ΑΘΑΝΑΣΙΟΣ ΠΑΦΙΛΗΣ:** Κλείνω, κύριε Πρόεδρε.

Για τα υπόλοιπα έχουμε καταθέσει. Τι θέλουμε; Δημιουργία δομών φιλοξενίας, κρατικά ελεγχόμενη. Να φύγει αυτό. Ξενώνες εξοπλισμένους. Στελέχωση με γιατρούς, με διερμηνείς, με παιδαγωγούς κ.λπ..

Επειδή δεν προλαβαίνω -τα είπε η εισηγήτριά μας- θέλω να κάνω ένα σχόλιο για το παραλήρημα της Ελληνικής Λύσης και την προσπάθεια να βάλει σε αντίθεση τους Έλληνες ακόμα και με παιδιά. Μέχρις εκεί. Γιατί;

(Χειροκροτήματα από την πτέρυγα του ΣΥΡΙΖΑ)

Κάνει, μάλιστα, και μια ανήθικη αναφορά. Οι Έλληνες και τα παιδιά. Λέω για την Ελληνική Λύση, δεν λέω για εσάς του ΣΥΡΙΖΑ προς το παρόν. Να βάλει τον κόσμο, αντί να μισήσει το σύστημα που τον έχει φτωχό, που τη συντριπτική πλειοψηφία του πλούτου την κατέχει μια χούφτα, να αρχίσει να κυνηγάει, όπως έκαναν άλλοι, και να αντιπαρατίθεται με τα προσφυγόπουλα, μ’ αυτούς που φεύγουν από τη χώρα τους -δεν λέμε ότι όλοι είναι άγιοι- για να γλιτώσουν τι; Μπορείτε να μπείτε στη θέση τους καμμιά μέρα, να είστε στο Αφγανιστάν, να είστε στη Συρία που να βομβαρδίζουν τρεις - τέσσερις δυνάμεις, να είστε στην Παλαιστίνη με τα παιδιά τα νεκρά και να εκθειάζετε το Ισραήλ που δολοφονεί τους Ισραηλινούς και τώρα να προσπαθείτε να δημιουργήσετε αντανακλαστικά ρατσιστικά και -θα έλεγα- κρυπτοφασιστικά ότι η αντίθεση στην Ελλάδα είναι ανάμεσα στους εργαζόμενους Έλληνες και τους πρόσφυγες που έρχονται εδώ; Όταν τους παίρνουν οι επιχειρηματίες που τους υποστηρίζετε συνέχεια με 15 και 20 ευρώ, είναι καλοί. Όταν ζουν σε χαρτόκουτα και αλλού, είναι καλοί. Όμως, κλέβουν -λέτε- τις δουλειές των εργαζόμενων. Τις κλέβει ο καπιταλισμός -αυτό κάνει- που σήμερα με την τεχνολογία, την επιστήμη, την παραγωγικότητα θα μπορούσε να έχει μειώσει το ωράριο στο εξάωρο, για να μην πω στο πεντάωρο. Αυτούς δεν τους ακουμπάτε καθόλου και προσπαθείτε και καλλιεργείτε αντικειμενικά ένα μίσος απάνθρωπο. Προσέξτε το, γιατί θα γυρίσει μπούμερανγκ. Είναι βέβαιο.

Εμείς θα παραμείνουμε εδώ, πέρα από το γεγονός ότι μιλάτε για διεθνείς συνθήκες. Η Διεθνής Συνθήκη της Γενεύης τι λέει; Για την προστασία των προσφύγων και των μεταναστών.

Υπάρχει πολύς πλούτος και στην Ελλάδα και αλλού για να ζήσουν και οι Έλληνες και οι πρόσφυγες και οι μετανάστες. Το θέμα είναι να αποφασίσει ο λαός να τον πάρει στα χέρια του και όχι να τον τρώνε οι επιτήδειοι μεγαλοκαπιταλιστές.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε Παφίλη.

Τον λόγο έχει τώρα ο Κοινοβουλευτικός Εκπρόσωπος της Ελληνικής Λύσης κ. Μυλωνάκης για τον μισό χρόνο βέβαια, γιατί μίλησε και ο Αρχηγός της Ελληνικής Λύσης. Αμέσως μετά έχει τον λόγο η κ. Πούλου.

Ορίστε, κύριε Μυλωνάκη.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ, κύριε Πρόεδρε.

Κύριε Παφίλη, μετά το παραλήρημα το οποίο είχατε εναντίον της Ελληνικής Λύσης, νομίζω ότι πρέπει να ακούσετε ορισμένα πράγματα και εσείς και ο κ. Ψυχογιός.

**ΑΘΑΝΑΣΙΟΣ ΠΑΦΙΛΗΣ:** Τα άκουσα.

**ΑΝΤΩΝΙΟΣ ΜΥΛΩΝΑΚΗΣ:** Ο κ. Ψυχογιός, λοιπόν, κυρίες και κύριοι συνάδελφοι, κυρία Υπουργέ, έψεξε. Σας πέρναγα και για σοβαρό άνθρωπο, κύριε Ψυχογιέ. Έψεξε τον Υπουργό γιατί απάντησε -λέει- στον Πρόεδρο του ακροδεξιού κόμματος.

Αρέσκεστε να βάζετε ετικέτες, κύριοι του ΣΥΡΙΖΑ. Την ίδια ετικέτα έβαλε ο Πρωθυπουργός σε εσάς που σας είπε «τσογλάνια». Ακριβώς την ίδια ετικέτα. Αν έχετε την εντύπωση ότι εμείς μπήκαμε μέσα εδώ για να ακούμε τα παραληρήματα των αριστερών, κάνετε λάθος. Η λαϊκή πατριωτική δύναμη, η οποία μπήκε μέσα, δεν θα αμαυρωθεί ούτε από τις δικές σας «κορώνες», ούτε από τις «κορώνες» και το παραλήρημα του κ. Παφίλη του ΚΚΕ.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Ποιος σας είπε, κύριε Παφίλη, ότι η Ελληνική Λύση βάζει τους Έλληνες απέναντι στα παιδιά; Ακούσατε τίποτα από τον Πρόεδρο της Ελληνικής Λύσης ή από τον ειδικό αγορητή κ. Χήτα εναντίον των παιδιών αυτών; Κατηγόρησε κανείς τα μικρά παιδιά, τα προσφυγόπουλα;

**ΑΘΑΝΑΣΙΟΣ ΠΑΦΙΛΗΣ:** Να διαβάσετε τα Πρακτικά.

**ΑΝΤΩΝΙΟΣ ΜΥΛΩΝΑΚΗΣ:** Μα, δεν χρειάζεται να διαβάσω. Εδώ ήμουν, ενώ εσείς δεν ήσασταν εδώ.

**ΑΘΑΝΑΣΙΟΣ ΠΑΦΙΛΗΣ:** Εδώ ήμουν. Έχει και τηλεόραση.

**ΑΝΤΩΝΙΟΣ ΜΥΛΩΝΑΚΗΣ:** Ωραία.

Τι είπαμε, λοιπόν; Ότι είμαστε υπέρ του ανθρωπισμού. Το είπε ο Πρόεδρος διακόσιες φορές εδώ. Όλους τους αγαπάμε, όμως, πρώτα αγαπάμε τους Έλληνες και μετά τους αλλοδαπούς.

**ΑΘΑΝΑΣΙΟΣ ΠΑΦΙΛΗΣ:** Άρα;

**ΑΝΤΩΝΙΟΣ ΜΥΛΩΝΑΚΗΣ:** Δεύτερον. Θα τα ακούσετε τώρα. Εμείς προστατεύουμε τα ανθρώπινα δικαιώματα. Εσείς δεν τα προστατεύετε.

**ΑΘΑΝΑΣΙΟΣ ΠΑΦΙΛΗΣ:** Εμείς;

**ΑΝΤΩΝΙΟΣ ΜΥΛΩΝΑΚΗΣ:** Εσείς και η αριστερή ιδεολογία σας. Πού ξανακούστηκε αυτό που είπατε τώρα ότι είμαστε φασίστες; Αυτό πήγατε να πείτε; Αυτό υπονοήσατε, κύριε Παφίλη;

**ΑΘΑΝΑΣΙΟΣ ΠΑΦΙΛΗΣ:** Ό,τι καταλαβαίνει ο καθένας.

**ΑΝΤΩΝΙΟΣ ΜΥΛΩΝΑΚΗΣ:** Ό,τι καταλαβαίνει. Επειδή, λοιπόν, εμείς καταλαβαίνουμε πολύ περισσότερα απ’ ό,τι εσείς πιστεύετε, θα σας πούμε ότι αυτό που είπαμε, κύριε Παφίλη, και το λέμε για να το ακούσει όλος ο ελληνικός λαός, είναι ότι τα περισσότερα παιδιά απ’ αυτά τα ανήλικα δεν είναι ανήλικα.

**ΑΘΑΝΑΣΙΟΣ ΠΑΦΙΛΗΣ:** Γιατί έχετε πιστοποιητικό γεννήσεων;

**ΑΝΤΩΝΙΟΣ ΜΥΛΩΝΑΚΗΣ:** Αν, κύριε Παφίλη, σας πάω εγώ σε δομές που πήγα πρόσφατα, θα δείτε ότι ήταν με κάτι μούσια μέχρι εδώ κάτω. Αυτός είναι ο ανήλικος των είκοσι ενός ετών; Όχι, βέβαια! Ρωτήστε τη μητέρα της Μυρτούς.

**ΘΕΑΝΩ ΦΩΤΙΟΥ:** Ξέρετε πότε βγαίνουν τα γένια στους εφήβους;

**ΑΝΤΩΝΙΟΣ ΜΥΛΩΝΑΚΗΣ:** Ρωτήστε τη μητέρα της Μυρτούς! Ναι, γελάτε, κύριε Παφίλη. Η πλάκα είναι ότι το παίρνετε για πλάκα, κύριε Παφίλη! Ρωτήστε τη μητέρα της Μυρτούς που την κακοποίησε και την έφερε σε αυτή την κατάσταση που είναι σήμερα, δηλαδή τη δολοφόνησε, ένας Πακιστανός ο οποίος ήταν είκοσι ενός χρονών και το έπαιξε δεκαεπτά.

**ΑΘΑΝΑΣΙΟΣ ΠΑΦΙΛΗΣ:** Ρωτήστε και αυτούς τους Έλληνες…(Δεν ακούστηκε)

**ΑΝΤΩΝΙΟΣ ΜΥΛΩΝΑΚΗΣ:** Ρωτήστε, λοιπόν, αυτούς τους ανθρώπους τι τραβάνε έξω. Εμείς δεν είπαμε ποτέ για τα προσφυγόπουλα που είναι μικρά παιδιά. Δεν είπαμε τίποτα! Ίσα, ίσα που λέμε ότι πρέπει να είναι σε σωστές δομές. Αυτό το είπαμε από την πρώτη στιγμή. Σεβόμαστε τα ανθρώπινα δικαιώματα. Όμως, βλέπετε έχετε και τον κύριο Υπουργό, ο οποίος σας χειροκρότησε όταν λέγατε αυτές τις αηδίες προηγουμένως για την Ελληνική Λύση.

Και έρχομαι στην ημερομηνία 20 Ιουλίου 1974.

**ΑΘΑΝΑΣΙΟΣ ΠΑΦΙΛΗΣ:** Άκου να σου πω τώρα, τη Χρυσή Αυγή θέλετε να καλύψετε!

**ΑΝΤΩΝΙΟΣ ΜΥΛΩΝΑΚΗΣ:** Αφήστε τώρα αυτά τα δικά σας που θέλουμε να στηρίξουμε τη Χρυσή Αυγή και βλακείες τούμπανα!Αφήστε τις αηδίες, γιατί αηδίες λες!

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, κύριοι συνάδελφοι!

**ΑΘΑΝΑΣΙΟΣ ΠΑΦΙΛΗΣ:** Ναι, ε;

**ΑΝΤΩΝΙΟΣ ΜΥΛΩΝΑΚΗΣ:** Προηγουμένως, Θανάση, είπες αηδίες και δεν το περίμενα από εσένα!

**ΑΘΑΝΑΣΙΟΣ ΠΑΦΙΛΗΣ:** Λέτε ό,τι λέει η Χρυσή Αυγή!

**ΑΝΤΩΝΙΟΣ ΜΥΛΩΝΑΚΗΣ:** Δεν περίμενα από εσένα να λες τέτοιες αηδίες εδώ μέσα! Δεν το περίμενα από εσένα!

**ΑΘΑΝΑΣΙΟΣ ΠΑΦΙΛΗΣ:** Τι λες; Γιατί; Ήμασταν μαζί φαντάροι;

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Μυλωνάκη, συνεχίστε την ομιλία σας! Δεν έχετε και χρόνο, έχετε έξι λεπτά.

**ΑΝΤΩΝΙΟΣ ΜΥΛΩΝΑΚΗΣ:** Δεν περίμενα να συγκρίνεις τις δικές μας ομιλίες, του Προέδρου Κυριάκου Βελόπουλου που μίλησε…

**ΑΘΑΝΑΣΙΟΣ ΠΑΦΙΛΗΣ:** Τις αηδίες για πάρτη σας!

**ΑΝΤΩΝΙΟΣ ΜΥΛΩΝΑΚΗΣ:** Εντάξει, τώρα για να συνεχίσουμε…

**ΑΘΑΝΑΣΙΟΣ ΠΑΦΙΛΗΣ:** Να χρησιμοποιείς πολιτικούς χαρακτηρισμούς!

**ΑΝΤΩΝΙΟΣ ΜΥΛΩΝΑΚΗΣ:** Πολιτική αηδία μου φέρνει αυτό το πράγμα!

**ΑΘΑΝΑΣΙΟΣ ΠΑΦΙΛΗΣ:** Η δική μου είναι μεγαλύτερη!

**ΑΝΤΩΝΙΟΣ ΜΥΛΩΝΑΚΗΣ:** Δεν το περίμενα, δεν το περίμενα!

**ΑΘΑΝΑΣΙΟΣ ΠΑΦΙΛΗΣ:** Τι να κάνουμε; Δεν το περίμενες, γιατί σας ξεβρακώνουμε!

**ΑΝΤΩΝΙΟΣ ΜΥΛΩΝΑΚΗΣ:** Κοιτάξτε να δείτε τώρα, σας έχουμε ξεβρακώσει πολλές φορές. Δεν χρειάζεται να αλληλοξεβρακωνόμαστε εδώ πέρα!

**ΠΡΟΕΔΡΕΥΩΝ (Γεώργιος Λαμπρούλης):** Ηρεμήστε!

**ΑΘΑΝΑΣΙΟΣ ΠΑΦΙΛΗΣ:** Όταν χρησιμοποιείτε λέξεις, θα περιμένετε και την απάντηση!

**ΑΝΤΩΝΙΟΣ ΜΥΛΩΝΑΚΗΣ:** Λέτε εσείς σε εμάς ότι είμαστε υπέρ των καπιταλιστών. Εμείς! Φαίνεται ότι δεν ακούσατε ούτε την ομιλία του Προέδρου ούτε του Χήτα ούτε κανενός μας!

20 Ιουλίου 1974, 20 Ιουλίου 2022: Λυπάμαι, κύριε Πρόεδρε, που σήμερα τέτοια μέρα η Βουλή δεν οργάνωσε μία μικρή εορτή εδώ μέσα για να κρατήσουμε ενός λεπτού σιγή, να σηκωθούμε όρθιοι και να ψάλλουμε τον Εθνικό Ύμνο, για να θυμίσουμε σε ορισμένους ότι η εισβολή των Τούρκων στην Κύπρο πριν από σαράντα οκτώ χρόνια υπάρχει και αυτή τη στιγμή. Υπάρχει ακόμα η κατοχή του 36%, 38% της Κυπριακής Δημοκρατίας με κίνδυνο να ονομαστεί «Τουρκική Δημοκρατία της Βόρειας Κύπρου» από τον Ερντογάν, έναν παράλογο, παράνομο άνθρωπο της πολιτικής που κι αυτός πιστεύει ότι κυβερνάει. Η Ελληνική Λύση δεν ξεχνά και δεν θα ξεχάσει ποτέ! Αιωνία η μνήμη σε αυτούς τους Έλληνες και στους Ελληνοκύπριους που έπεσαν για την πατρίδα!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επειδή ο ειδικός αγορητής μας κ. Χήτας έχει πει αρκετά, θα πω μόνο δυο λόγια για το δράμα που ζει η βορειοανατολική Αττική.

Κύριε Πρόεδρε, κυρία Υπουργέ, κυρίες και κύριοι συνάδελφοι, η βορειοανατολική Αττική είναι για μία ακόμα φορά σε πύρινο κλοιό. Βέβαια, είτε είναι χειμώνας είτε είναι καλοκαίρι η βορειοανατολική Αττική βάλλεται τη μία από τον παγετώνα, την άλλη από τα χιόνια, την άλλη από τις καταρρακτώδεις βροχές, την άλλη από πλημμύρες. Τώρα έχουν καεί πάρα πολλά σπίτια και έχει αυτοκτονήσει ένας συμπατριώτης μας, διότι δεν άντεξε να βλέπει το σπίτι του, τους κόπους μιας ζωής να καίγονται, να καταστρέφονται για τρίτη, τέταρτη φορά.

Και θα σας πω κάτι το οποίο είχα πει όταν το Υπουργείο Πολιτικής Προστασίας αποφάσισε να παραγγείλει αυτά τα αεροσκάφη, τα Air Tractor AT-802, κυρίες και κύριοι συνάδελφοι, τα οποία τα πέρασε για πυροσβεστικά. Επαναλαμβάνω, λοιπόν, για δεύτερη φορά ότι αυτά δεν είναι κατασκευασμένα για πυροσβεστικά αεροσκάφη. Είναι αεροσκάφη ψεκαστικού τύπου, σχεδιάστηκαν για να είναι ψεκαστικά. Είναι ελαφριά αεροσκάφη και παίρνουν μέχρι τρεις τόνους νερό. Είναι, δηλαδή, σαν τα παλιά Πεζετέλ -PZL- που είχαμε. Άρα, λοιπόν, να ένα πρόβλημα που ξεκίνησε χθες για δεύτερη φορά από τη Νταού Πεντέλης, μετά το 2018 και το Μάτι και τον χαμό των εκατόν δύο και πλέον συμπατριωτών μας. Το πρόβλημα ήταν ότι δεν έσβησε η φωτιά εν τη γενέσει της.

Αυτό, λοιπόν, το οποίο έλεγε κάποτε ο Βύρωνας Πολύδωρας για τον «στρατηγό» άνεμο, το επαναφέρετε πάλι κι εσείς, αλλά με άλλα λόγια, λέγοντας δηλαδή ότι φταίει ο αέρας. Βεβαίως και φταίει ο αέρας. Είναι δυνατόν να κάψει η φωτιά χωρίς αέρα; Όχι, βέβαια!

**ΘΕΟΦΙΛΟΣ ΞΑΝΘΟΠΟΥΛΟΣ:** Στην Εύβοια πέρυσι αυτό έγινε!

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, κύριοι συνάδελφοι, μην κάνετε διάλογο.

Κύριε Μυλωνάκη, ολοκληρώστε, γιατί τελείωσε και ο χρόνος σας.

**ΑΝΤΩΝΙΟΣ ΜΥΛΩΝΑΚΗΣ:** Θα ολοκληρώσω, κύριε Πρόεδρε.

Τα ίδια έγιναν και πέρυσι.

Κυρία Βούλτεψη, θέλω να σας ρωτήσω και κάτι άλλο για να ολοκληρώσω, γιατί δεν έχω και πολύ χρόνο.

Είχαμε πει για τον Υποδιοικητή της Υπηρεσίας Ασύλου, τον κ. Σφυράκη, ο οποίος, όπως ανέφερε και ο κ. Χήτας, έχει έρθει και στο γραφείο σας, τον γνωρίζετε, και σας είχε ζητήσει -και θέλω να το επιβεβαιώσετε- από επτά χρόνια που γίνεται να γίνει στα πέντε χρόνια, να πέσουμε δηλαδή κατά δύο χρόνια.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Δεν έχει συμβεί…(Δεν ακούστηκε)

**ΑΝΤΩΝΙΟΣ ΜΥΛΩΝΑΚΗΣ:** Δεν έχει συμβεί αυτό; Εντάξει, γιατί μαθαίνω ότι με δική του πρωτοβουλία πήγε. Πήγε στην εκπομπή -αυτή είναι μία άλλη ερώτηση- ή τον έστειλε το Υπουργείο Μετανάστευσης; Πώς πήγε ο υποδιοικητής της Υπηρεσίας Ασύλου στην πακιστανική εκπομπή; Μόνος του; Πήγε σε μία πακιστανική εκπομπή και είπε πόσο εύκολη και γρήγορη έγινε πλέον η διαδικασία για την απόκτηση του ασύλου. Ο κ. Σφυράκης! Ναι ή όχι;

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Να απαντήσω, κύριε Πρόεδρε;

**ΑΝΤΩΝΙΟΣ ΜΥΛΩΝΑΚΗΣ:** Θα απαντήσετε μόλις τελειώσω.

Και βέβαια, ρωτάω εσάς για μία ακόμη φορά αν ήρθε στο γραφείο σας ο κ. Σφυράκης και ζήτησε η διαδικασία απόκτησης ασύλου να γίνεται σε πέντε αντί για επτά χρόνια. Εσάς ρωτάω! Ήρθε στο γραφείο σας; Ρωτήστε τους δικούς σας ανθρώπους μη τυχόν και συνέβη αυτό, για να μας πείτε κι εσείς ποιος είναι τελικά αυτός ο κ. Σφυράκης που από μόνος του παίρνει πρωτοβουλία και βγαίνει και διαφημίζει. Βέβαια, αφού και ο ίδιος ο κ. Μητσοτάκης, ο Πρωθυπουργός της χώρας, διαφήμισε ότι αλλάζει πλέον τον χαρακτήρα του Έλληνα και έρχεται ο αλλοδαπός να αντικαταστήσει τον Έλληνα. Δώστε, λοιπόν, εύκολα την ασυλία, δώστε και ιθαγένειες και αντικαταστήστε τον ελληνικό πληθυσμό.

Μετά από αυτά, η Ελληνική Λύση καταψηφίζει αυτό το νομοσχέδιο, όπως και θα καταψηφίζει κάθε νομοσχέδιο που θα είναι απέναντι στον ελληνικό λαό και απέναντι στη χώρα.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσουμε τον λόγο στην επόμενη ομιλήτρια κ. Πούλου Παναγιού από τον ΣΥΡΙΖΑ, θα δώσουμε τον λόγο στην κυρία Υπουργό για να απαντήσει στον κ. Μυλωνάκη.

Ορίστε, κυρία Βούλτεψη, έχετε τον λόγο.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Δεν κατάλαβα τι ήταν αυτή η ερώτηση, κύριε Μυλωνάκη! Με ρωτήσατε αν ήρθε ο υποδιοικητής στο γραφείο μου, λες και είναι παράνομο να έρθει στο γραφείο μου; Τι λέτε;

Είναι προφανές -βέβαια, δεν είναι της αρμοδιότητάς μου, εγώ έχω συγκεκριμένη αρμοδιότητα- ότι συνεργάζομαι και ότι από το γραφείο μου μπορεί να έχουν περάσει πάρα πολλά στελέχη. Όμως, πρώτον, δεν είναι αρμοδιότητά μου να αποφασίσω τα πέντε ή τα επτά έτη και δεύτερον, η νομοθεσία είναι συγκεκριμένη και για τα πέντε και για τα επτά έτη και δεν είχε καμμία δουλειά κανένας να ζητήσει από εμένα κάτι, αφού δεν είναι της αρμοδιότητάς μου.

Το λέτε κάπως συνωμοτικά, ότι δηλαδή ήρθε ο Σφυράκης στο γραφείο μου. Σιγά! Φυσικά! Όλοι μπορεί να έρθουν στο γραφείο μου. Όμως, το ότι ήρθε και μου ζήτησε το παρουσιάζετε ως κάποια συνωμοσία. Ποτέ δεν έχουν συμβεί αυτά! Ούτε είναι δουλειά του Σφυράκη και του κάθε Σφυράκη να αποφασίζει στα πόσα χρόνια θα λαμβάνει διαμονή ένας αλλοδαπός. Δεν αντιλαμβάνομαι καθόλου το σχόλιό σας.

Όσο για το θέμα της εκπομπής, πρέπει να σας πω ότι είναι μια εκπομπή σε ένα web ραδιόφωνο που το έχει ο πρόεδρος της πακιστανικής κοινότητας που είναι πολιτιστική οργάνωση, η οποία δεν έχει καμμία σχέση με αυτά τα οποία λέτε εσείς. Το ραδιόφωνο είναι μέρος της επικοινωνίας. Έχει δικαίωμα να την έχει την εκπομπή και έχει δικαίωμα να πάει ο καθένας να λέει ό,τι θέλει. Εγώ θα κάνω λογοκρισία αν ένα στέλεχος του Υπουργείου πάει εκεί; Ποιος θα τον εμποδίσει; Ζούμε σε κάποιο καθεστώς που δεν ξέρω και δεν έχει δικαίωμα να πάει κάπου, να παρουσιαστεί; Δεν κατάλαβα. Αύριο μπορεί να καλέσει εσάς αυτό το ραδιόφωνο και να πάτε να πείτε τη γνώμη σας. Δεν το καταλαβαίνω αυτό.

Τι θέλετε να πείτε με όλα αυτά τα συνωμοσιολογικά, ότι κάποιος πάει σε μια εκπομπή και κακώς πάει και έπρεπε εμείς να κάνουμε καταστολή; Ή ότι κάποιος έρχεται στο γραφείο μου και κάτι λέει, το οποίο ούτε θυμάμαι ούτε υπάρχει, ούτε είναι δική του δουλειά; Και εγώ μπορεί να πάρω μέρος σε έναν πολιτικό διάλογο, αλλά σε επίπεδο πολιτικής ηγεσίας. Δεν παίρνω μέρος σε αυτά τα θέματα με κάθε υπάλληλο ή κάθε στέλεχος του Υπουργείου που μπορεί να έρθει από το γραφείο μου.

Δεν καταλαβαίνω. Σαν κάποιος να σας έχει πει κάποια εξυπνάδα, την οποία προσπαθείτε να μεταφέρετε από το Βήμα της Βουλής, χωρίς νόημα βέβαια και ουσία.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κυρία Υπουργέ.

**ΑΝΤΩΝΙΟΣ ΜΥΛΩΝΑΚΗΣ:** Κύριε Πρόεδρε, θα ήθελα τον λόγο για ένα λεπτό.

**ΠΡΟΕΔΡΕΥΩΝ (Γεώργιος Λαμπρούλης):** Τι θέλετε; Διευκρινίσεις έδωσε η Υπουργός. Απάντησε όπως η ίδια επέλεξε να απαντήσει.

**ΑΝΤΩΝΙΟΣ ΜΥΛΩΝΑΚΗΣ:** Έκανε ερώτηση η κυρία Υπουργός.

**ΠΡΟΕΔΡΕΥΩΝ (Γεώργιος Λαμπρούλης):** Δεν την έκανε σε εσάς. Ρητορική ήταν η ερώτηση.

Δεν νομίζω ότι χρειάζεται να το συνεχίσουμε αυτό. Πρέπει να συνεχίσουμε τη διαδικασία.

Τον λόγο έχει η κ. Πούλου και μετά θα μιλήσει ο Κοινοβουλευτικός Εκπρόσωπος του ΜέΡΑ25 ο κ. Γρηγοριάδης.

Κυρία Πούλου, έχετε τον λόγο.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η κοινωνία μας δεν ασφυκτιά μόνο από την οικονομική κρίση, που βαθαίνει μέρα με τη μέρα και την ακρίβεια που αυξάνεται κατακόρυφα, ούτε μόνο από τη συνεχιζόμενη πανδημία, για την οποία κρύβετε κάτω από το χαλί λόγω τουριστικής περιόδου, τα στοιχεία εβδομάδας που ανακοίνωσε ο ΕΟΔΥ, που δείχνουν τη δυσμενή θέση της χώρας μας και δεν επιτρέπουν εφησυχασμό. Παρά τις εξαφανισμένες από τα δελτία ειδήσεων πυρκαγιές παντού και χαρακτηριστικά στο Ρέθυμνο, στον ιστορικό παραδοσιακό ελαιώνα της Άμφισσας, στο δελφικό τοπίο, οι πυρκαγιές στην Πεντέλη αποδεικνύουν την ανετοιμότητα του κρατικού μηχανισμού μπροστά στα σοβαρά προβλήματα της κλιματικής κρίσης. Η επικοινωνιακή διαχείριση με τον ν.4662/2020, τον νόμο Χαρδαλιά, που έμεινε στα χαρτιά, καθώς και η ίδρυση του Υπουργείου Κλιματικής Κρίσης και Πολιτικής Προστασίας, αν δεν ενταχθούν σε έναν εθνικό σχεδιασμό μόνιμου μηχανισμού με συναίνεση και κοινή ευθύνη όλων των κομμάτων, δεν μπορεί να είναι αποτελεσματικός και κάθε χρόνο θα θρηνούμε ανθρώπινες ζωές ή περιουσίες.

Η κοινωνία μας, όμως, ασφυκτιά επιπλέον και από την προσβολή του κοινού περί δικαίου αισθήματος. Η ανισότητα και η κοινωνική αδικία είναι η νέα κανονικότητα. Καταδικασμένοι βιαστές ανηλίκων, όπως ο πρώην καλλιτεχνικός διευθυντής του Εθνικού Θεάτρου, ο διορισμένος με απευθείας ανάθεση από το Μέγαρο Μαξίμου, κυκλοφορούν ελεύθεροι και προκαλούν την κοινωνία και παρά την καθυστερημένη αναδίπλωση της Κυβέρνησης φαίνεται ότι η εύλογη αντίδραση των πολιτών, που ανέφερε ο κ. Οικονόμου τελευταία, προσβάλλει Υπουργούς της Κυβέρνησης και αναγκάζει την Υπουργό Πολιτισμού, κ. Μενδώνη, να αποχωρεί άρον άρον από την Καλαμάτα και την Επίδαυρο.

Αλήθεια, τι είναι αυτό που ενοχλεί και προσβάλλει την κ. Μενδώνη; Οφείλει μια απάντηση. Είναι μήπως η επιλογή και η ασυλία των γαλάζιων παιδιών που προκαλεί την αυθόρμητη οργή των πολιτών που η Κυβέρνηση Μητσοτάκη με περιφρόνηση αποκαλεί όχλο.

Μέσα, λοιπόν, σε αυτό το ασφυκτικό πλαίσιο παρακμής στο οποίο η Κυβέρνηση Μητσοτάκη κρατάει αιχμάλωτη τη χώρα, συζητούμε σήμερα ακόμη ένα νομοσχέδιο που γυρίζει το καθεστώς προστασίας των ασυνόδευτων ανηλίκων πολλά χρόνια πίσω.

Κυρίες και κύριοι συνάδελφοι, έχουμε πει ξανά και ξανά από αυτό το Βήμα ότι η Κυβέρνηση Μητσοτάκη νομοθετεί συστηματικά την καταστροφική απορρύθμιση όλων των πυλώνων του κοινωνικού κράτους.

Συγκεκριμένα για το θέμα που συζητούμε σήμερα παρέλαβε από τον ΣΥΡΙΖΑ ένα πρότυπο θεσμικό πλαίσιο προστασίας των ασυνόδευτων ανηλίκων, που βασιζόταν σε δύο στέρεους άξονες:

Πρώτος άξονας είναι η ανάθεση της ρύθμισης και επίβλεψης του συστήματος επιτροπείας των ασυνόδευτων ανηλίκων στο Εθνικό Κέντρο Κοινωνικής Αλληλεγγύης, στο ΕΚΚΑ, δηλαδή στον δημόσιο φορέα που διαθέτει την απαραίτητη διοικητική τεχνογνωσία, την εμπειρία του πεδίου, αλλά και την επιστημονική επάρκεια για το τόσο ευαίσθητο αυτό έργο.

Δεύτερος άξονας είναι το καινοτόμο πληροφορικό σύστημα που έστησε το ΕΚΚΑ σε συνεργασία με την UNICEF για να εντοπίζει άμεσα τη θέση και την κατάσταση των παιδιών διασταυρώνοντας καθημερινά τρία μητρώα: των ασυνόδευτων ανηλίκων, των επιτρόπων και των δομών διαβίωσης. Το σύστημα αυτό επέτρεπε ανά πάσα στιγμή στην πολιτεία να γνωρίζει πού βρίσκεται ο κάθε ασυνόδευτος ανήλικος, από ποιον επιτροπεύεται, αν τον επισκέπτεται τουλάχιστον μία φορά τη βδομάδα και αν στέλνει αναφορά μία φορά τον μήνα. Και βέβαια η Κυβέρνηση του ΣΥΡΙΖΑ είχε εγκαίρως εκδώσει όλες τις απαραίτητες κοινές υπουργικές αποφάσεις για τη λειτουργία του συστήματος μέσα στο 2019, παρά τα όσα ισχυρίζεται, σκόπιμα ως συνήθως, η αδιάβαστη κ. Βούλτεψη. Τις βρήκατε, κυρία Βούλτεψη, τις αποφάσεις;

Εσείς, λοιπόν, κύριοι της Κυβέρνησης, δεν είχατε παρά να συνεχίσετε να εφαρμόζετε το πρότυπο αυτό σύστημα. Τι κάνατε όμως; Τα τινάξατε κυριολεκτικά στον αέρα. Το απίστευτο πηγαινέλα της αρμοδιότητας από τον έναν άσχετο φορέα στον άλλον τα λέει όλα για το επίπεδο της προστασίας των ασυνόδευτων ανηλίκων επί των ημερών σας. Αρχικά μεταφέρατε το 2019 την αρμοδιότητα στο γραφείο του Πρωθυπουργού για να τον στολίσετε με δάφνες ανθρωπισμού και ευαισθησίας, χωρίς να σας ενδιαφέρει ότι εκεί δεν υπήρχε ούτε η διοικητική δομή, ούτε το προσωπικό, ούτε η γνώση. Και αφού πόζαρε ο κ. Μητσοτάκης στα χρυσοπληρωμένα εξώφυλλα των «πετσομένων» μέσων ως δήθεν προστάτης των ασυνόδευτων, μεταφέρατε κατόπιν την αρμοδιότητα στο Υπουργείο Μετανάστευσης και Ασύλου, το Υπουργείο που είχατε καταργήσει -να τα θυμόμαστε αυτά- με φανατισμό και αλαζονεία στους πρώτους μήνες της διακυβέρνησής σας αλλά που αναγκαστήκαμε έντρομοι να επανασυστήσετε. Αυτή η περιφορά της αρμοδιότητας συμπληρώθηκε με τον απαράδεκτο νόμο του κ. Χρυσοχοΐδη που διαχώρισε τα παιδιά σε άνω και κάτω των δεκαπέντε ετών, ώστε να απελαύνονται με συνοπτικές διαδικασίες τα άνω των δεκαπέντε.

Ας περάσουμε, όμως, τώρα στο νομοσχέδιό σας, στο τελευταίο στάδιο αυτής της απαράδεκτης θεσμικής διαδρομής που χαρακτηρίζεται από τρεις δομικές αδυναμίες:

Πρώτον, διασπάτε το ενιαίο δημόσιο σύστημα παιδικής προστασίας σε σύστημα για ιθαγενή παιδιά που εντάσσονται αυτονόητα στις αρμοδιότητες του Υπουργείου Εργασίας και Κοινωνικών Υποθέσεων, στο ΕΚΚΑ και σε σύστημα για ξένα παιδιά που περνούν στο Υπουργείο Μετανάστευσης και Ασύλου, κάτι που δεν συμβαίνει πουθενά στον κόσμο.

Δεύτερον, ιδιωτικοποιείτε την ανεξέλεγκτη επιτροπεία των ασυνόδευτων προσφυγόπουλων, αφού κάθε είδους φορέας από αστικές μη κερδοσκοπικές εταιρείες και ενώσεις πολιτών μέχρι ΟΤΑ και βέβαια ΜΚΟ μπορούν να προσλάβουν προσωπικό χωρίς προσόντα και να του αναθέτουν επιτροπείες παιδιών. Δηλαδή οποιοσδήποτε είναι εγγεγραμμένος στο μητρώο ΜΚΟ και διαθέτει πτυχίο ανθρωπιστικών, νομικών ή κοινωνικών σπουδών, αλλά δεν έχει την παραμικρή εμπειρία ή γνώση στην παιδική προστασία, μπορεί με τις ευλογίες σας, κύριοι Υπουργοί, να παριστάνει τον εντεταλμένο επιτροπείας και να κάνει τι ακριβώς; Να αποφασίζει ποιο είναι το συμφέρον ενός παιδιού που πέρασε τα πάνδεινα για να φτάσει μέχρι εδώ, που υπέστη πολλαπλούς ψυχικούς τραυματισμούς; Μα γνωρίζουμε όλοι μας ότι μόνο ένας ειδικός μπορεί να το κάνει αυτό και μόνο ένας δημόσιος φορέας με γνώση και εμπειρία, όπως το ΕΚΚΑ, μπορεί να επιλέξει αυτόν τον ειδικό αλλά και να τον ελέγχει. Μήπως όμως, θα γλίτωνε από την ιδεολογική σας θέση, αυτή την εμμονή της ιδιωτικοποίησης των πάντων αυτό το πεδίο; Όχι βέβαια. Συνεχίζετε ακάθεκτοι να δίνετε ρόλους σε άσχετους φορείς για να μοιράσετε ζεστό χρήμα σε κάθε καρυδιάς καρύδι, σε κάθε «ημέτερο», εσείς που επί διακυβέρνησης ΣΥΡΙΖΑ είχατε ξεκινήσει δήθεν σταυροφορία κατά των ΜΚΟ τώρα στήνεται την «Επιτροπεία Α.Ε.».

Τέλος, η τρίτη βασική αδυναμία του νομοσχεδίου σας είναι ότι το σύστημα παρακολούθησης της θέσης και κατάστασης των παιδιών γίνεται πλέον διάτρητο, αφού καταργείτε το πληροφορικό πρόγραμμα του ΣΥΡΙΖΑ με τις καθημερινές διασταυρώσεις για να φέρετε τους συνοδούς.

Γνωρίζουμε όλοι ότι ο αριθμός των εξαφανισμένων παιδιών είναι ήδη μεγάλος και θα μεγαλώνει ολοένα. Αλλά κι εκεί -γιατί διακρίνεστε γι’ αυτή την ειδικότητά σας, της αδιαφάνειας- τα έχετε πλέον κουκουλώσει. Μαζί. λοιπόν, με την προχειρότητα και την κούφια επικοινωνία και αυτό το νομοσχέδιο περιγράφει σαφώς την πολιτική σας στα θέματα μετανάστευσης, όπως το εντελώς προβληματικό και ελλειμματικό σχέδιο για την ένταξη, που μας παρουσίασε η κ. Βούλτεψη, που κανείς δεν μπορεί να το χαρακτηρίσει εθνική στρατηγική αφού το σχεδιάσατε κυριολεκτικά στο πόδι μόνο για την εκταμίευση των πόρων του Ταμείου Ανάκαμψης. Για να μην επεκταθώ αναλυτικά στην εκπαίδευση των μαθητών, που τα θυμάστε μόνο όταν αυτά πρωτεύουν πραγματικά με δικό τους κόπο και με δικές τους δυνάμεις.

Κυρίες και κύριοι συνάδελφοι, η Κυβέρνηση Μητσοτάκη ακόμη και στον ρόλο του δήθεν φρουρού της Ευρώπης που έχει επιλέξει αποτυγχάνει να εφαρμόσει πολιτικές υποδοχής και ένταξης στο πλαίσιο του Διεθνούς Δικαίου, όπως αποδεικνύεται ξεκάθαρα και από τις πρόσφατες καταδικαστικές αποφάσεις του Ευρωπαϊκού Δικαστηρίου των Δικαιωμάτων του Ανθρώπου. Η κυβέρνηση ΣΥΡΙΖΑ παρέδωσε ένα νομοθετικό πλαίσιο που, όπως προανέφερα, θα μπορούσε η Κυβέρνηση της Νέας Δημοκρατίας να το εφαρμόσει με επιτυχία. Από ιδεοληψία, όμως, φέρνει ακόμη ένα καταστροφικό, προσχηματικό και πρακτικά ανεφάρμοστο νομοσχέδιο που καταπατά τα δικαιώματα των ασυνόδευτων ανηλίκων, νομοσχέδιο που η νέα διακυβέρνηση ΣΥΡΙΖΑ θα καταργήσει.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο τώρα στον Κοινοβουλευτικό Εκπρόσωπο του ΜέΡΑ25 κ. Γρηγοριάδη.

Μισό λεπτό να ετοιμαστεί το Βήμα, κύριε Γρηγοριάδη.

Θα ακολουθήσουν ο κ. Δρίτσας, η κ. Χρηστίδου και μετά ο Κοινοβουλευτικός Εκπρόσωπος της Νέας Δημοκρατίας κ. Θεοχάρης.

Ορίστε, έχετε τον λόγο, κύριε Γρηγοριάδη.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ, κύριε Πρόεδρε.

Ευχαριστώ πολύ τον κύριο που μόλις έφυγε, αφού καθάρισε το Βήμα. Δεν θα κουραστώ να το λέω και το λέω γιατί έχει κάποια σημασία. Αυτοί οι άνθρωποι καθαρίζουν αυτό το Βήμα εδώ και τρία χρόνια και παίρνουν ρίσκα. Τώρα τα ρίσκα είναι μικρότερα, υπάρχει εμβόλιο. Τον πρώτο χρόνο οι υπεύθυνοι της λειτουργίας της Βουλής -και βεβαίως θεσμικά υπεύθυνος είναι ο Πρόεδρός μας, ο κ. Τασούλας- επέτρεπαν χωρίς να υπάρχει εμβόλιο και με άμεσο κίνδυνο να έχουμε ανθρώπινη απώλεια σε τελευταίο βαθμό αυτοί οι δέκα άνθρωποι, οι λεγόμενοι κλητήρες της Βουλής, να έρχονται εδώ πέρα και να παίρνουν το ρίσκο για τη ζωή τους. Είναι απαράδεκτο και σε έναν βαθμό η απαραδεκτότητά του -συγγνώμη για το αδόκιμο της έκφρασης, αλλά συγχύζομαι- συνεχίζεται. Επιτέλους, ας αποσπαστεί ένας υγειονομικός υπάλληλος!

Η Βουλή των Ελλήνων δεν πρέπει να πειραματίζεται, «βρέθηκες εδώ, λοιπόν, θα σε πάρω ψυχοπαίδι, κάνε αυτή τη δουλειά κι αν πεθάνεις δεν πειράζει, θα αποζημιώσω -ξέρετε, ποτέ!- την οικογένειά σου». Ας σταματήσει πια αυτό, γιατί συγχυζόμαστε όλοι μας εδώ πέρα. Δεν λέω ότι είμαστε μόνο εμείς στο ΜέΡΑ25 υπερευαίσθητοι. Πιστεύω ότι σε όλες τις πλευρές οι άνθρωποι συγχύζονται να βλέπουν να παίρνουν τέτοια ρίσκα άνθρωποι που δεν είναι υγειονομικοί, όπως δεν είμαι εγώ. Όσο παράλογο θα ήταν να καθαρίζω εγώ το Βήμα, για να πάθω εγώ κορωνοϊό και να μην πάθει ένας άλλος Βουλευτής, τόσο παράλογο είναι και να το κάνει ο κύριος που το καθάρισε μόλις τώρα για μένα. Τέλος πάντων, το κλείνω εδώ, αλλά δεν θα κουραστώ να το λέω: είναι απλό, αποσπάτε έναν υγειονομικό υπάλληλο και τελειώνει το «πανηγύρι». Έρχεται ντυμένος κατάλληλα και τελειώνει το πρόβλημα.

Περνάω στις πυρκαγιές. Καιγόμαστε, κυρίες και κύριοι που εκπροσωπείτε την Κυβέρνηση. Καίγεται η περιφέρειά μας, καίγεται ο νομός μας, ο νομός που κατοικείται από παραπάνω από πέντε εκατομμύρια συμπολίτες μας. Και δεν μπορώ να αποφύγω να σας πω ότι λιγότερο από έναν μήνα πριν και συγκεκριμένα στις 27 Ιουνίου, κυρίες και κύριοι, Έλληνες πολίτες που μας ακούτε από εκεί έξω, εγώ ως Βουλευτής βέβαια του ΜέΡΑ25 και όχι ως Κλέων Γρηγοριάδης έθεσα στους αρμόδιους Υπουργούς της Κυβέρνησής μας, δηλαδή στον Υπουργό Πολιτικής Προστασίας και Κλιματικής Αλλαγής κ.λπ. -τα τόσο μεγαλεπήβολα ως τίτλους!- συγκεκριμένα ζητήματα, μόλις είκοσι μέρες πριν από σήμερα, σε μια επίκαιρη ερώτηση που κατέθεσα για λογαριασμό του ΜέΡΑ25, του κόμματός μας.

Τα ερωτήματα ήταν συγκεκριμένα και θα τα επαναλάβω, για να τα ακούσετε όλοι σας, να δω αν θα κοκκινήσει κανείς που επαναλαμβάνω τα ίδια ερωτήματα είκοσι μέρες μετά. Τα ερωτήματα, λοιπόν, ήταν: τι ακριβώς έπραξε η Κυβέρνησή σας στο πλαίσιο της πρόληψης των πυρκαγιών για το φετινό καλοκαίρι; Έχουν πραγματοποιηθεί καθαρισμοί δασών; Αν ναι, σε ποιον βαθμό κι από ποιους, από ποιον μηχανισμό, από ποιο Σώμα καθαρίστηκαν τα δάση; Ποιος είναι ο αριθμός του προσωπικού της Πυροσβεστικής σήμερα, συγκριτικά με την περσινή -συγνώμη που σας το λέω- αποτυχημένη εκ των πραγμάτων, εκ των αριθμών, εκ του 1 εκατομμυρίου και πλέον στρεμμάτων δάσους που κάηκαν στη χώρα μας; Ποια, λοιπόν, είναι συγκριτικά με την περσινή αποτυχημένη εκ των πραγμάτων χρονιά η διαφορά; Πόσοι πυροσβέστες προσελήφθησαν, αν προσελήφθησαν; Είναι, αν προσελήφθησαν, έτοιμοι να αναλάβουν υπηρεσία άμεσα; Είχα πει για τους δασοκομάντος πως ακούγεται ότι είναι ανεκπαίδευτοι, ότι δεν έχουν ιδέα, ότι δεν είναι καθόλου έτοιμοι για φέτος. «Πόσοι εποχικοί μονιμοποιήθηκαν;» είχα ρωτήσει. Και τέλος, ποιος είναι ο αριθμός των διαθέσιμων και λειτουργικών τεχνικών μέσων -βλέπε αεροπλάνα, ελικόπτερα, οχήματα βαριά, οχήματα πιο ελαφριά, πεζοπόρα οχήματα- που διατίθενται για την πυρόσβεση και βεβαίως πόσο αυξήθηκαν αυτά τα μέσα στη χρονιά αυτή σε σχέση με την περσινή;

Ο θαυμάσιος Υφυπουργός σας κ Τουρνάς ήταν πρέπει να πω, κυρίες και κύριοι Βουλευτές, άνθρωποι που μας ακούτε από εκεί έξω, προκλητικότατος στην απάντησή του. Φαντάζομαι ότι οι περισσότεροι δεν την έχετε υπ’ όψιν σας γιατί δεν συνηθίζει τόσο μεγάλο μέρος του λαού μας να ακούει τις επίκαιρες ερωτήσεις και τις απαντήσεις. Ο κ. Τουρνάς, με ύφος χιλίων καρδιναλίων, πριν από δεκαεννιά μέρες εδώ μέσα μου είπε ότι είμαι άσχετος, ότι ρωτάω λάθος Υπουργείο, λες και δεν είναι το Υπουργείο Κλιματικής Αλλαγής και Προστασίας του Πολίτη υπεύθυνο αν καούν σήμερα άνθρωποι στην Πεντέλη, ότι είμαι ανεύθυνος, ότι είναι άσχετη η ερώτησή μου, ότι είμαι ανενημέρωτος, με προέτρεπε να διαβάζω, να μην επιτίθεμαι στους πυροσβέστες, παραλλάσσοντας τελείως το νόημα της ερώτησής μου. Την επανέλαβα και την ακούσατε. Είχε καμμία σχέση με επίθεση στους πυροσβέστες; Προκλητικότατος, λοιπόν, με διαβεβαίωσε ότι η σχετική προετοιμασία έχει γίνει, «η Κυβέρνηση έχει λάβει όλα τα απαραίτητα μέτρα, ώστε φέτος να μην ξαναζήσουμε όσα τραγικά είδαμε πέρυσι». Μάλιστα, σωθήκαμε! Η προετοιμασία της «Κυριάκος Μητσοτάκης Α.Ε.» φάνηκε από χθες σε ένα μεγάλο μέρος της Αττικής, το οποίο κατακάηκε και πάλι, χωρίς μάλιστα στην αρχή του φαινομένου, όταν ξέσπασε η πυρκαγιά, οι μετεωρολογικές συνθήκες να δικαιολογούν όλη αυτή την εξάπλωση, ενώ πολλές είναι βέβαια και πάλι και αυτή τη φορά οι καταγγελίες των πολιτών για υδροφόρες και οχήματα που δεν προχωρούσαν προς την κατάσβεση, περιμένοντας άνωθεν εντολές.

Είδα με τα μάτια μου χτες στις 2.10΄ να είναι δημοσιογράφοι του «ΑΝΤ1» και άλλων σταθμών της κρατικής τηλεόρασης μπροστά από σπίτια στην Πεντέλη δίπλα στο Παίδων Πεντέλης, που καιγόντουσαν, να είναι μισή ώρα σε ζωντανή λήψη και να αναρωτιούνται οι δημοσιογράφοι -που είναι βασιλικότεροι του βασιλέως, της Νέας Δημοκρατίας βέβαια, δεν είναι φίλοι μας- στο στούντιο γιατί μισή ώρα δεν έχει εμφανιστεί ένα πυροσβεστικό όχημα εκεί πέρα. Τόσο έτοιμοι ήσασταν!

Προφανώς αυτή τη στιγμή προέχει η κατάσβεση της φωτιάς, προέχει να σωθούν οι ζωές αυτών που κινδυνεύουν και οι περιουσίες τους και το ΜέΡΑ25 δηλώνει αλληλέγγυο σε όλους και όλες ανεξαιρέτως όσοι δίνουν αυτή τη μάχη, ακόμα και στον γενικό γραμματέα Πολιτικής Προστασίας. Σε όλους ανεξαιρέτως είμαστε αλληλέγγυοι. Δεν μπορούμε, όμως, κυρίες και κύριοι Βουλευτές, να μην σκεφτόμαστε το γεγονός ότι έχει υπάρξει μια διαχρονική αποψίλωση της δασοπροστασίας της χώρας μας από όλα ανεξαιρέτως τα μνημονιακά κόμματα. Υποστελεχώνονται οι άνθρωποι που καλούνται να μας σώσουν, είναι κάθε χρόνο και λιγότεροι.

Θυμίζω βέβαια ότι λίγο πιο πριν από τέτοια εποχή πέρυσι η Κυβέρνησή σας, η Κυβέρνηση «Κυριάκος Μητσοτάκης Α.Ε.» έστειλε ΜΑΤ και «αύρες» να αντιμετωπίσουν τους εποχικούς πυροσβέστες μας, οι οποίοι τι ζητούσαν πέρυσι τέτοια εποχή; Τη μονιμοποίησή τους. Αν δεν τους είχατε δείρει -θυμίζω ότι ένας κόντεψε να πεθάνει, χαροπάλεψε- πιθανόν να ήταν τώρα μονιμοποιημένοι. Αν είχατε συζητήσει τη μονιμοποίησή τους αντί για τον ξυλοδαρμό τους, κατά πάσα πιθανότητα θα είχαμε καμμιά εκατοστή ή πεντακοσαριά περισσότερους πυροσβέστες χθες το βράδυ στην Πεντέλη, που καίγεται η περιοχή από την Πεντέλη μέχρι το Ντράφι και μέχρι την Παιανία.

Η κλιματική αλλαγή είναι δεδομένη, όπως και η εγκληματική πολιτική της Κυβέρνησής σας και διαχρονικά -για να μη νομίζετε ότι επιτιθέμεθα μόνο σε εσάς- όλων ανεξαιρέτως των μνημονιακών κυβερνήσεων, ελληνικέ λαέ, που υποβάθμισαν, μεταξύ όλων των άλλων, σε τεράστιο βαθμό και την Πολιτική Προστασία και έχει οδηγήσει βέβαια σε αυτόν τον εκρηκτικό συνδυασμό που ξαναβλέπουμε δυστυχώς και φέτος.

Ως ΜέΡΑ25 είχαμε προειδοποιήσει και η Κυβέρνηση μάς καθησύχαζε. Οι πυρκαγιές τη διαψεύδουν και πάλι. Την καλούμε, σας καλούμε και σας κοιτάμε στα μάτια, έστω και τώρα, την τελευταία στιγμή να προβείτε άμεσα -χθες- σε όλες εκείνες τις απαραίτητες μόνιμες προσλήψεις και μονιμοποιήσεις ήδη υπάρχοντος προσωπικού, καθώς και στην προμήθεια –επιτέλους- σύγχρονου εξοπλισμού, μέσων και υποδομών, για να μη ζήσουμε φέτος για μία ακόμη φορά, συνάνθρωποί μου εκεί έξω, ό,τι ζήσαμε πέρυσι και θα ζουν για δεκαετίες οι δύστυχοι συνάνθρωποί μας της βόρειας Εύβοιας. Γι’ αυτό, λοιπόν, εμείς επανακαταθέτουμε και θα σας βγάζουμε -σε εισαγωγικά- το «πολιτικό λάδι», θα την επανακαταθέτουμε κάθε φορά που θα καίγεται έστω κι ένα στρέμμα, επανακαταθέτουμε λοιπόν την τροπολογία μας -άκουσέ το, ελληνικέ λαέ- για καμμία απολύτως και σε καμμία περίπτωση αλλαγή οποιασδήποτε χρήσης στα καμένα. Τα καμένα ήταν δάση και πρέπει να παραμείνουν δάση για τα παιδιά, τα εγγόνια και τα δισέγγονά μας και δισέγγονά σας. Το ΜέΡΑ25 ξέρει ότι όχι μόνο δεν θα κάνετε δεκτή την τροπολογία -πώς το ξέρει; Την είχαμε επανακαταθέσει και πέρυσι, όταν κάηκε η μισή Ελλάδα και πρόπερσι, την καταθέτουμε πάντα- αλλά ούτε καν θα καταδεχθείτε -σας κοιτάω κατάματα και σας το λέω, κυρία Υπουργέ- να τη συζητήσετε. Είναι η πάγια τακτική σας.

Και ξέρουμε καλά -και θα το καταγγείλω από αυτό το Βήμα τώρα- τον λόγο που δεν τη συζητάτε. Να την απορρίψετε, αλλά συζητήστε τη. Δεν τη συζητάτε γιατί ξέρουμε τι θα συμβεί στα καμένα, θα συμβεί αυτό που επιχειρείται και συμβαίνει σε έναν βαθμό ήδη στην Εύβοια.

Θα μπουν ανεμογεννήτριες από το παράθυρο, από την μπαλκονόπορτα, από τον ουρανό, πέφτοντας με αλεξίπτωτα. Θα αναλάβει η «ΤΕΡΝΑ» -τι θαύμα, τι σύμπτωση, καταπληκτικό, τρελάθηκα, πρώτη φορά ακούμε την «ΤΕΡΝΑ», που έχει αντιπρόεδρο του διοικητικού της συμβουλίου τον γνωστό πεθερό, αυτή την «ΤΕΡΝΑ» εννοώ- θα αναλάβει την αναδάσωση, με τα θαυμάσια αυτά δέντρα φυτείας που δεν έχουν καμμία σχέση με τα δέντρα της περιοχής, που δεν είναι ζωντανά δέντρα, που δίνουν απογόνους, που αναπαράγονται, τα περίφημα δέντρα του σπόρου μοσάντ της πολυεθνικής γερμανικής «BAYER».

Αυτά δίνονται για το πρώτο εκατομμύριο δωρεάν, τα παίρνει η ελληνική κυβέρνηση ως δεκτική και υποτακτική, μετά τα παίρνει η «ΤΕΡΝΑ» και σε τρία χρόνια πεθαίνουν και πρέπει να πάρεις τα καινούργια, άλλο ένα εκατομμύριο. Αυτά τα πληρώνει ο ελληνικός λαός. Και τι γίνεται με τα πεθαμένα; Κομποστοποιούνται, ελληνικέ λαέ, να τα ακούς, να τα καταλάβεις, να σηκωθεί η τρίχα σου.

Γίνεται μια κομπόστα το κάθε δέντρο τόση, την παίρνει η «ΤΕΡΝΑ» με τον γνωστό πεθερό και την πουλάει για λογαριασμό της. Γι’ αυτό δεν αναδασώνονται με κανονικά δέντρα, αλλά με αυτές τις φυτείες της μοσάντ από την «BAYER» για να μπορούν να κομποστοποιούνται και να τα πουλάει ο γνωστός πεθερός της γνωστής «ΤΕΡΝΑ».

Και δεν ντρέπεται κανένας ή ο κ. Κοπελούζος ή Καπελούζος –δεν θυμάμαι πώς λέγεται ακριβώς κι ούτε και με νοιάζει- να βάζει τις ωραίες ανεμογεννήτριες, όταν δεν τις βάζει η γνωστή «ΤΕΡΝΑ». Όχι, δεν θα συγχιστώ. Θα ηρεμήσω.

Αυτά γιατί δεν θα κάνετε δεκτή και ούτε θα καταδεχθείτε να συζητήσετε, για να μη μάθει ο ελληνικός λαός, τη τροπολογία για μη αλλαγή χρήσης των καμένων.

Συνεχίζουμε με τα εξής. Κοιτάξτε να δείτε, υπάρχει και ένα όριο στον πολιτισμό μας. Είναι η πεντηκοστή έβδομη ή πεντηκοστή όγδοη μέρα που ένα παιδί, το οποίο παιδί ονομάζεται Γιάννης Μιχαηλίδης, κινδυνεύει να χάσει τη ζωή του, γιατί βρίσκεται, όπως σας είπα, πεντηκοστή έβδομη ή πεντηκοστή όγδοη -να με συγχωρεί ο ίδιος, δεν θυμάμαι ακριβώς- ημέρα απεργίας πείνας.

Ας δούμε λίγο γιατί ο γνωστός αυτός αναρχικός, ο Γιάννης Μιχαηλίδης, απεργεί. Απεργεί, κυρίες και κύριοι Βουλευτές, γιατί ενώ έχει εκτίσει τα 3/5 της ποινής του, ποινή η οποία του επιβλήθηκε για ληστεία εναντίον τράπεζας -το λέω αυτό για να είμαστε εξηγημένοι, δεν σκότωσε κανέναν, δεν βίασε κανένα ο κ. Μιχαηλίδης και κυρίως, δεν βίασε κανέναν ανήλικο- και τη λήστεψε για ιδεολογικούς λόγους.

Θα με ρωτήσετε αν μπορεί να ληστευτεί μια τράπεζα για ιδεολογικούς λόγους. Ναι, αν εννοείς τη ζωή πολύ διαφορετικά από εσάς, όπως την εννοεί ένας αναρχικός. Τη λήστεψε για να μπορεί να στηρίξει οικονομικά τον αγώνα του, τον αναρχικό. Με γειά του, με χαρά του.

Μπορεί να μην είμαι αναρχικός, να ανήκω στο αστικό Κοινοβούλιο, αλλά δέχομαι τη διαφορά ιδεολογιών των συνανθρώπων μου.

Αυτός ο άνθρωπος έχει αποφασίσει το πολιτικό σας σύστημα να εκτελεστεί, έχει αποφασίσει να πεθάνει, σήμερα, αύριο ή μεθαύριο. Έχει εκτίσει -επαναλαμβάνω προς κάθε ενδιαφερόμενο- τα 3/5 της ποινής του, επομένως άσκησε το νόμιμο δικαίωμά του να ζητήσει την αποφυλάκισή του.

Ποιο είναι το παράξενο; Θα μου πείτε ότι υπάρχει και ένα Συμβούλιο Φυλακών, δικαστικό, το οποίο εξετάζει και λέει «κρίνω ότι δεν αξίζεις την αποφυλάκιση, παρ’ ότι πληροίς τις νόμιμες προϋποθέσεις». Θα το δεχόμουν ξέρετε ποτέ; Αν τα ίδια αυτά συμβούλια δεν αποκεφάλιζαν –συγγνώμη, γλώσσα λανθάνουσα λέγει την αλήθεια που θα ηύχετο-, δεν αποφυλάκιζαν τους τελευταίους τρεις μήνες τρεις δολοφόνους, δηλαδή δύο δολοφόνους κανονικούς, τον κ. Κορκονέα –καλή του ώρα- που σκότωσε τον Αλέξανδρο Γρηγορόπουλο, ένα παλικάρι δεκαπέντε ετών, εν ψυχρώ και χωρίς να βρίσκεται σε καμμιά κατάσταση άμυνας, κι έναν άλλο δολοφόνο που πέρναγε από εκεί και είπε «Α, λιντσάρισμα, να λιντσάρω κι εγώ τον Ζακ Κωστόπουλο» και σταμάτησε και τον λίντσαρε, συνεπικουρούσε τους άλλους λιντσαριστές.

Αυτοί, μαζί με τον κ. Λιγνάδη, ο οποίος σκότωσε ηθικά και πνευματικά δύο νέα παιδιά, σύμφωνα με την πρωτόδικη απόφαση, αφού τα βίασε και τα βασάνισε βιάζοντάς τα, είναι ελεύθεροι.

Ο κ. Μιχαηλίδης όμως είχε εκτίσει τα 3/5 της ποινής -αυτή είναι η πάγια τακτική, όποιος εκτίει τα 3/5 της ποινής του είναι πάντα ελεύθερος- αλλά το δικαστικό συμβούλιο ή Συμβούλιο των Φυλακών -δεν ξέρω πώς λέγεται- μόνο εκδικητικά για τον Γιάννη Μιχαηλίδη αποφάσισε να μην είναι ελεύθερος. Και δεν θα τον αφήσετε ποτέ, γιατί είναι ιδεολογικός σας εχθρός και δεν έχουν δικαίωμα να υφίστανται οι ιδεολογικοί σας εχθροί. Ούτε εγώ ταυτίζομαι απόλυτα μαζί τους.

Ωστόσο, καταλαβαίνω ότι τον 21ο αιώνα σε μια δημοκρατία της Ευρωπαϊκής Ένωσης έχουν το δικαίωμα της άποψής τους, του αγώνα για να επιβληθεί στην κοινωνία η άποψή τους, αλλά κυρίως είναι ντροπή εθνική και ντροπή της Ηπείρου μας να πεθάνει ξανά νέος άνθρωπος, στη φυλακή ων, χωρίς να μπορεί να βλάψει κανέναν, στα χέρια ενός κράτους μισό αιώνα μετά τον θάνατο του Μπόμπι Σαντς στο Ηνωμένο Βασίλειο της κ. Μάργκαρετ Θάτσερ.

Αυτό περιποιεί τιμή για εσάς; Είστε περήφανοι που θα μοιάσετε στη Θάτσερ αλλά μισό αιώνα μετά. Είστε συντηρητικότεροι του πιο συντηρητικού πράγματος του πλανήτη πριν από μισό αιώνα. Τι είστε τελικά;

Και να το πω και αυτό, κύριε Πρόεδρε.

Ο Γιάννης Μιχαηλίδης πώς και έγινε αναρχικός; Έγινε αναρχικός κατ’ αρχάς γιατί είναι δικαίωμά του και γιατί γούσταρε την αναρχική ιδεολογία και με γειά του και χαρά του και μπράβο του. Ωστόσο, βοηθήσατε κι εσείς να γίνει ένας αναρχικός που κάποια μέρα θα λήστευε τράπεζες. Ξέρετε πώς;

Τυγχάνει ο Γιάννης Μιχαηλίδης να είναι παιδικός φίλος που είδε μάλιστα να δολοφονείται μπροστά του, μαζί με τον Ρωμανό, τον άλλο παιδικό φίλο, τον Αλέξανδρο Γρηγορόπουλο. Ήταν έναν χρόνο ή δύο χρόνια μεγαλύτερος, αλλά φίλος στην ίδια παρέα. Αυτά έγιναν το 2008. Στις 6 Δεκεμβρίου του 2008 σκότωσε κρατικός λειτουργός εν ψυχρώ, πυροβολώντας ένα παιδί δεκαπέντε ετών.

Όταν μετά, το 2013, συνελήφθησαν αυτοί οι δύο στο Βελβεντό της Κοζάνης για ληστεία που έκαναν και πάλι για να στηρίξουν τον ιδεολογικό τους χώρο, για τον αγώνα τους δηλαδή, τότε τους βασανίσατε άγρια -ο οποιοσδήποτε κυβερνούσε εκείνη την εποχή- τόσο πολύ, που στη συνέντευξη Τύπου, που τους παρουσιάσατε σαν λιοντάρια μέσα στο κλουβί, τους είχατε μακιγιάρει, βρε αθεόφοβο αστικό κράτος που είσαι ο μεγαλύτερος τρομοκράτης όλων των εποχών, για να μη φαίνονται τα βασανιστήρια που υπέστησαν κατά την ανάκριση!

Αυτοί είστε και περιμένετε να ασχοληθείτε με πρόσφυγες και μετανάστες και προσφυγόπουλα; Θα τα φάτε ζωντανά!

Κύριε Πρόεδρε, δεν θα μιλήσω άλλο και επομένως, θα μιλήσω λίγο και για το νομοσχέδιο του κ. Μηταράκη.

Σταματήστε τη δολοφονία για την οποία θα είστε υπεύθυνοι. Αν σας πεθάνει μέσα στη φυλακή ο Γιάννης Μιχαηλίδης, θα δώσετε λόγο σε όλη την κοινωνία, σε αναρχικούς, αριστεριστές, κομμουνιστές, αριστερούς σαν εμάς, κεντρώους και δεξιούς. Κανείς δεν θέλει να μας είμαστε η ντροπή της Ευρώπης, να μας πεθάνει κρατούμενους μέσα στη φυλακή. Και θα πεθάνει έτσι που το πάτε.

Τα γνωστά και, κατά τη γνώμη του ΜέΡΑ25, εντελώς επίπλαστα διλήμματα περί μεταναστών ή προσφύγων, λες και κάποιος ο οποίος δεν έχει να φάει τον τελευταίο μήνα στο Αφγανιστάν ή στο Πακιστάν έχει τεράστια διαφορά από κάποιον που βομβαρδίζεται στη Συρία ή τη Λιβύη -λες και- εν πάση περιπτώσει, τα γνωστά αυτά ψευτοδιλήμματα που θέτετε κάθε φορά που θέλετε να διαφύγετε διά της φυγής, να την κοπανίσετε, από τη συζήτηση για την ταμπακιέρα, εδώ απλά δεν χωρούν, δεν σας παίρνει να τα θίξετε. Ξέρετε γιατί;

Διότι το σχέδιο νόμου, ελληνικέ λαέ, πολίτες που μας ακούτε από εκεί έξω, το οποίο συζητάμε σήμερα δεν αφορά πρόσφυγες, δεν αφορά μετανάστες, αφορά μικρά ανήλικα παιδάκια, αφορά παιδιά σαν τα παιδιά μου, σαν το παιδί το δικό μου και σαν τα παιδιά τα δικά σας!

Γι’ αυτό θέλω να σας καλέσω, να σας εκλιπαρήσω, να πέσω στα γόνατά σας για όσο διαρκεί αυτή η συζήτηση, να έχετε στο νου σας όλοι σας, όσοι έχετε παιδιά και όσοι δεν έχετε παιδιά, τα παιδιά των φίλων ή των συγγενών σας. Αυτά τα παιδιά να φαντάζεστε ότι ζουν στη Μόρια! Αυτά τα παιδιά να φαντάζεστε ότι έχουν ζεστό νερό τον χειμώνα μία φορά τη βδομάδα! Αυτά τα παιδιά να φαντάζεστε όταν παίρνει φωτιά και κινδυνεύουν να καούν ζωντανά!

Σας τα λέω όλα αυτά γιατί το σχέδιο νόμου της «Κυριάκος Μητσοτάκης Α.Ε.» δεν αντιμετωπίζει τα ανήλικα ασυνόδευτα παιδιά σαν τέτοια που επιβάλλεται, ώστε να αποτελούν μέρος του ενιαίου δημοσίου συστήματος μιας παιδικής προστασίας.

Αντιθέτως, κύριε Μηταράκη που λείπετε από εδώ, το σχέδιο νόμου σας τα αντιμετωπίζει σαν πρόσφυγες και μετανάστες, με ανομολόγητο ίσως, αλλά φανερότατο για εμάς στόχο και την ελαχιστοποίηση της προστασίας τους -φαντάζομαι γιατί- μέσα στο γνωστό πλαίσιο της γνωστότατης χυδαιότατης άποψης ότι -από Σαμαρά ξεκινάει αυτή η άποψη, να τον χαίρεστε κι αυτόν- αν τα ανήλικα αυτά παιδιά προστατευθούν σωστά, θα προσελκυθούν στη χώρα μας από τα κινητά τους και άλλα ανήλικα παιδιά και ασυνόδευτα.

Και τελικά βέβαια, σκοπεύετε στην επαναπροώθηση στις χώρες προέλευσης τις οποίες τολμάτε -το έκανε πριν από μία ώρα εδώ μπροστά μου ο κ. Μηταράκης- να χαρακτηρίζεται ως δήθεν ασφαλείς, χωρίς να ντρέπεται ο Υπουργός.

Κύριε Μηταράκη μου –και ας μην είστε εδώ-, ασφαλής χώρα η Τουρκία; Η Τουρκία δεν είναι ασφαλής, όπως καλά το αισθανόμαστε στον κόρφο μας τα τελευταία δύο χρόνια, ούτε για εμάς τους γείτονες της, που είμαστε μέλος της Ευρωπαϊκής Ένωσης χώρα, που είμαστε δέκα εκατομμύρια ενήλικες και που έχουμε και προστασία στρατιωτική.

Δεν είναι ασφαλής ούτε για τους πολίτες της που έχουν άλλη γνώμη από τον κ. Ερντογάν ούτε για τους δημοσιογράφους, οι οποίοι καθημερινά συλλαμβάνονται, βασανίζονται, εκτοπίζονται ή ακόμα χειρότερα εξαφανίζονται, όπως κάποτε οι Έλληνες κομμουνιστές στη χούντα. Και ισχυρίζεστε μέσα σε αυτό το Κοινοβούλιο ότι είναι μια ασφαλής χώρα για πρόσφυγες και μετανάστες και μάλιστα, για παιδιά. Δεν είναι και το ξέρετε.

Είστε αναγκασμένοι, όμως, να προσποιείστε ότι είναι από τη στιγμή που έχετε αποδειχθεί πολιτικά την κατάπτυστη συμφωνία Ευρωπαϊκής Ένωσης-Τουρκίας, την οποία, συγγνώμη, σύντροφοι, εσείς τη φέρατε και είναι κατάπτυστη και είναι ντροπή που την έφεραν αριστεροί, που την αποδεχθήκατε δηλαδή. Ξέρω ότι ήταν ειδικές οι συνθήκες, σας είχαν πατήσει τον λαιμό με τις τράπεζες, τα ξέρω όλα αυτά, εκεί ήμουν. Αλλά εσείς τη φέρατε την κατάπτυστη συμφωνία Ευρωπαϊκής Ένωσης-Τουρκίας.

Έχετε παράλληλα παραιτηθεί από τη δυνατότητα της χρήσης βέτο, κύριε Μηταράκη μου, στην Ευρωπαϊκή Ένωση.

Το μόνο βέτο που είχε ασκήσει, αγαπητέ κύριε Υπουργέ, η Κυβέρνησή σας -που θυμίζω ότι είναι, βέβαια και ανώνυμη εταιρεία ο «Κυριάκος Μητσοτάκης»- είναι για την προστασία των Ελλήνων εφοπλιστών -ελληνικέ λαέ!- των λαμπρών αυτών καμαριών του ελληνικού έθνους. Αφορά τι το βέτο σας; Την απαγόρευση που προσπάθησε να τους επιβάλλει η Ευρωπαϊκή Ένωση στη μεταφορά με τα καράβια τους του αιματοβαμμένου πετρελαίου του κ. Πούτιν, μεταφορά η οποία εν πολλοίς, ελληνικέ λαέ, συντηρεί την πολεμική μηχανή του κ. Πούτιν και του επιτρέπει να συνεχίζει το απάνθρωπο μακέλωμα στην Ουκρανία.

Για να φτάσουν αυτά τα εθνικά καμάρια σας να μεταφέρουν το 50% από όλο το πετρέλαιο που παράγει ο κ. Πούτιν, που πριν τρεις μήνες ήταν μόλις 20% αυτό που μετέφεραν, πριν αρχίσει ο πόλεμος, τον οποίο βέβαια είδαν τα καμάρι αυτά ως ευκαιρία πλουτισμού. Ξέρετε να βάζετε αμέσως βέτο για αυτούς στην Ευρωπαϊκή Ένωση.

Για να αρχίσουν, όμως, επιτέλους, κύριε Μηταράκη, να επιμερίζονται κάποια στιγμή οι δόλιοι οι πρόσφυγες και οι μετανάστες -που για μας, φυσικά, είναι όλοι πρόσφυγες, να μην έχουμε παρεξηγήσεις- σε όλες τις χώρες της Ευρωπαϊκής Ένωσης, ανάλογα με τον πληθυσμό της καθεμιάς εξ αυτών, κανένα βέτο δεν τολμήσατε, κανένα βέτο δεν τολμάτε να βάλετε όλες ανεξαιρέτως οι μνημονιακές κυβερνήσεις -Νέα Δημοκρατία, ΣΥΡΙΖΑ, ΚΙΝΑΛ.

Έτσι, αποκρύπτετε από τον ελληνικό λαό ότι το πραγματικό πρόβλημα, βέβαια, δεν είναι οι μετανάστες και οι πρόσφυγες, οι κυνηγημένοι από τον πόλεμο ή την πείνα αθώοι αυτοί άνθρωποι ή πολύ περισσότερο, τα ασυνόδευτα παιδιά τους.

Περαστικοί και μόνο είναι, κύριε Μηταράκη μου και θέλουν από τη χώρα μας να περάσουν για να καταλήξουν σε ανεπτυγμένες χώρες της Ευρωπαϊκής Ένωσης, να παλέψουν εκεί για την επιβίωση και για μια καλύτερη ζωή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επομένως το πραγματικό μας πρόβλημα δεν είναι αυτοί. Το πραγματικό μας πρόβλημα είστε πάλι όλοι εσείς, οι υποταγμένοι, οι προσκυνημένοι στις Βρυξέλλες και την Κομισιόν. Μετατρέπετε τόσα χρόνια τη χώρα μας σε μια τεράστια αποθήκη ψυχών, που αργοσκοτώνει τους ξένους πρόσφυγες και μετανάστες και δηλητηριάζει τις ψυχές των ντόπιων, γιατί τους καταστρέφει την τουριστική ανάπτυξη των νησιών τους. Αντί να σταθείτε όρθιοι, με ηθικό ανάστημα που αρμόζει σε ελεύθερους ανθρώπους και να απαιτήσετε, χρησιμοποιώντας το δικαίωμα του βέτο, να πάψει το προσφυγικό-μεταναστευτικό να είναι ελληνοτουρκικό -που ποτέ δεν ήταν- και να γίνει επιτέλους πρόβλημα της Ευρωπαϊκής Ένωσης, αντί για αυτό, βάζετε το βέτο για τους Έλληνες εφοπλιστές, μη χάσουν κανένα δισεκατομμύριο το εξάμηνο.

Τελειώνω με αυτή τη φράση, κύριε Πρόεδρε. Ακόμα μισό λεπτό ζητώ. Συγγνώμη, ξέρω ότι έχω υπερβεί τα όρια.

Θα έπρεπε να αντιμετωπίζεται από όλους μας με άλλο τρόπο το προσφυγικό από τη στιγμή που δημιουργήθηκε.

Είναι άλλων πρόβλημα, κύριε Μηταράκη. Το έχετε κάνει δικό μας και των Τούρκων. Είστε, όμως, τόσο δειλοί, με άλλα λόγια, που, επειδή δειλιάζετε να βάλετε ένα βέτο, συκοφαντείτε και δαιμονοποιείτε εδώ και δέκα χρόνια κατατρεγμένους ανθρώπους που δεν σας έχουν φταίξει σε τίποτα. Πάψτε την εθνική αυτή υποταγή. Σταθείτε όρθιοι. Ασκήστε επιτέλους απλώς τα ευρωπαϊκά δικαιώματά σας και το τεράστιο, το αβυσσαλέο μεταναστευτικό προσφυγικό πρόβλημα ως διά μαγείας, σαν ένα χθεσινό πρόβλημα, δεν θα υπάρχει.

Κύριε Μηταράκη, ο νόμος του 2018 -ας μην τα πω αυτά- όριζε πολλά. Ο δικός σας ορίζει διακόσια πενήντα πέντε παιδιά να τα επιτηρεί ένας επιτηρητής, ένας επίτροπος. Μα, δεν θα επιτηρήσει διακόσια πενήντα πέντε παιδιά. Εσείς, όμως, εκεί!

Τι άλλο κάνετε; Την κρατική ευθύνη για το τι θα γίνουν αυτά τα παιδιά τη μετακυλίετε στις ΜΚΟ, κύριε Μηταράκη. Ποιες ΜΚΟ; Για αυτές που πέρυσι τέτοια εποχή μας συκοφαντούσατε συλλήβδην και ξέρω εγώ ότι αξίζουν την κατηγορία μερικές από αυτές. Μερικές από αυτές -ειρήσθω εν παρόδω- πρόπερσι ακούστηκε ότι διοχέτευαν παιδιά -στον Τύπο τα διάβασα, δεν τα έβγαλα από το μυαλό μου- ανήλικα ή βρέφη για σεξουαλικές αρρωστημένες ανάγκες σε διάφορες βίλες του Ψυρρή. Τα ξέρουμε αυτά, έτσι;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Γρηγοριάδη, κλείστε.

**ΚΛΕΩΝ ΓΡΗΓΟΡΙΑΔΗΣ:** Τελειώνω, κύριε Πρόεδρε.

Τώρα, όμως, τολμάτε να πλασάρετε σε αυτές τις ΜΚΟ τα ασυνόδευτα προσφυγόπουλα και μάλιστα, χωρίς να προηγηθεί κανένας έλεγχος σε ποια θα πάνε και σε ποια δεν θα πάνε. Μία είναι αυτή που έστειλε πέρυσι στου Ψυρρή, στη βίλα των οργίων, τα παιδιά για να γλεντήσουν κάποιοι άνθρωποι.

Ακούστε πώς αποποιείστε των ευθυνών σας. Τέλος πάντων, δεν θα σας το πω ούτε αυτό, να μη βασανίζω και τον Πρόεδρο.

Θα σας πω, όμως, το τέλος, γιατί αξίζει να το ακούσετε.

Θα μπορούσαμε, κύριε Μηταράκη μου -και σας κοιτάω στα μάτια και σας μιλάω μειλίχια και ήρεμα- εμείς οι δύο, εσείς και εγώ, να είχαμε γεννηθεί κάπου αλλού και να είχε άλλο χρώμα το δέρμα μας. Θα μπορούσε να είναι δικό σας και δικό μου το παιδί αυτό, το παιδί αυτό, που είναι πρόσφυγας ή μετανάστης, αν ήμασταν από τη Λιβύη, το Αφγανιστάν ή Πακιστανοί.

Θα μπορούσαν, επίσης, κύριε Μηταράκη μου -και ακούστε το- να είχαν γεννηθεί εδώ και είχαν γεννηθεί από γονείς σαν εσάς και μένα, με το σπάνιο αυτό, το δυσεύρετο λευκό χρώμα, που έχει τρομερή ανταγωνιστική αξία σε σχέση με τα άλλα.

Αν, ωστόσο, είχαν γεννηθεί σε άλλο χρόνο, στη Μικρασιατική Καταστροφή, στην αρχή του αιώνα, στη μεγάλη μετανάστευση, στην Αμερική και τη Γερμανία, μετά τον πόλεμο και πάλι θα μπορούσε να είναι δικό σας και δικό μου παιδί. Αν αλλάζαμε, δηλαδή, το χρώμα μας, την εθνότητά μας ή τον χρόνο που γίνονται τα τεκταινόμενα, θα μπορούσαν να είναι παιδιά μας.

Θα μπορούσαν, κύριε Μηταράκη, οπότε σας ρωτάω ευθέως, κοιτώντας σας στα μάτια και σας ρωτάω εξ ονόματος όλου του ελληνικού λαού, πληροφορημένου και παραπλανημένου: Θα θέλατε, κύριε Μηταράκη, να φερθούν κάπου κάποιοι οπουδήποτε έτσι στα παιδιά μας, να τα ξεφορτωθούν στα φασιστικά δόντια μιας δήθεν ασφαλούς Τουρκίας, όπου θα φτάσουν, αν δεν πεθάνουν, στην επαναπροώθηση.

Κυρίες και κύριοι Βουλευτές της Νέας Δημοκρατίας -κλείνω με αυτό, κύριε Πρόεδρε- ήρθε η ώρα να δηλώσετε δημόσια ότι δεν θα θέλατε να έχουν αυτή την τύχη τα παιδιά σας και επίσης, ότι, επιτέλους, δεν ξεχωρίζετε τα παιδιά σας από τα άλλα παιδιά αυτού του κόσμου. Αλλιώς, αν ψηφίσετε το σχέδιο νόμου, θα είστε άξιοι της τύχης σας, αλλά και του μέλλοντος -θέλω να είμαι σαφής- που ετοιμάζουν για όλους εσάς τα ίδια τα παιδιά σας, γιατί ντρέπονται για τους γονείς που διαχωρίζουν τα ξένα παιδιά από τα δικά τους.

Γι’ αυτό θα σας ανατρέψουν μέσα στα ίδια σας τα σπίτια, στον βαθύ και δίχως τύψεις πολιτικό σας ύπνο.

Με συγχωρείτε, κύριε Πρόεδρε, για τη γενναία υπέρβαση.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστώ.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Λαμπρούλης):** Για τι ακριβώς, κύριε Υπουργέ;

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Θέλω να καταθέσω νομοτεχνικές βελτιώσεις στο νομοσχέδιο.

**ΠΡΟΕΔΡΕΥΩΝ (Γεώργιος Λαμπρούλης):** Καταθέστε τες και θα μοιραστούν στους εισηγητές των Κοινοβουλευτικών Ομάδων.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Τις καταθέτω, κύριε Πρόεδρε.

(Στο σημείο αυτό ο Υπουργός Μετανάστευσης και Ασύλου κ. Νότης Μηταράκης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 242)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο τώρα έχει ο κ. Θεόδωρος Δρίτσας από τον ΣΥΡΙΖΑ. Ακολουθεί η κ. Χρηστίδου και ο Κοινοβουλευτικός Εκπρόσωπος κ. Θεοχάρης.

**ΘΕΟΔΩΡΟΣ ΔΡΙΤΣΑΣ:** Ευχαριστώ πολύ, κύριε Πρόεδρε.

Θα παρακαλούσα μια σχετική άνεση, γιατί θα υπάρχουν δύο-τρία ζητήματα εκτός του νομοσχεδίου με έντονη σημασία επίκαιρη και σοβαρή και είμαι υποχρεωμένος να αναφερθώ εν τάχει και σε αυτά.

Θα ήθελα να κάνω ένα σχόλιο, κύριε Γρηγοριάδη, αγαπητέ φίλε, Κοινοβουλευτικέ Εκπρόσωπε του ΜέΡΑ25: Την κοινή δήλωση Ευρωπαϊκής Ένωσης - Τουρκίας δεν την έφερε ο ΣΥΡΙΖΑ. Είναι κοινή δήλωση της Μέρκελ, ως εκπροσώπου των ισχυρών κρατών της Ευρωπαϊκής Ένωσης και του Ερντογάν και από εκεί και πέρα, συζητάμε ό,τι άλλο θέλετε.

Κύπρος, σαράντα οκτώ χρόνια εισβολή, κατοχή, βίαιος διχασμός του νησιού, του ανεξάρτητου κράτους. Χθες, στο φύλλο της «ΑΥΓΗΣ», ο σπουδαίος σύντροφός μας, ιστορικό στέλεχος της Αριστεράς και των αγώνων για την ειρήνη, ο Πάνος Τριγάζης, έγραψε ένα άρθρο που είχε τίτλο: «Ισχύει σαράντα οκτώ χρόνια μετά το ‘‘δεν ξεχνώ’’;». Και είναι πολύ εύστοχο το ερώτημα. Απευθύνεται και στην ελληνική πολιτική ζωή, κυρίως όμως στη διεθνή πραγματικότητα.

Πού είναι οι περίφημοι σύμμαχοί μας, που μας χειροκροτούν στο Κογκρέσο, τον Πρωθυπουργό, όχι εμάς; Πού είναι οι σύμμαχοί μας που πουλάνε F-35 και ό,τι άλλο θέλουμε και ανέχονται με ψηφίσματα που ο Ερντογάν και όλη η τουρκική ηγεσία τα γράφει στα παλιά του υποδήματα, την επί σαράντα οκτώ χρόνια παράνομη εισβολή και κατοχή του νησιού και στην πράξη, τον διχασμό μιας χώρας ανεξάρτητης, μέλους του Οργανισμού Ηνωμένων Εθνών;

Η υποκρισία δεν έχει τέλος, αλλά και ο αγώνας του κυπριακού και του ελληνικού λαού για την επανένωση του νησιού, την εφαρμογή των ψηφισμάτων του ΟΗΕ για Κύπρο ενιαία, ανεξάρτητη, με ισότιμη και ενιαίο πληθυσμό ελληνοκυπριακό, τουρκοκυπριακό και άλλων προελεύσεων, δεν σταματά και είναι πάντα επίκαιρος και είναι πάντα μέσα στις προτεραιότητες της Αριστεράς και των δημοκρατικών δυνάμεων, που δεν καμώνονται και δεν δανείζονται πατριωτισμό, αλλά ξέρουν πολύ καλά ποιο είναι το χρέος μας και ποια είναι η πραγματική αθλιότητα των μεγαλοϊδεατικών επιδιώξεων και των μεγάλων και των μικρομεσαίων δυνάμεων σαν τον εθνικισμό του Ερντογάν και της τουρκικής ηγεσίας.

Απ’ αυτή την άποψη, πράγματι, η μέρα αυτή πρέπει να ξαναφέρει στην επικαιρότητα τη διεκδίκηση για τη λύση του Κυπριακού -όχι κάποτε, τώρα!- με απόλυτη δέσμευση των ελληνικών κυβερνήσεων να κρατήσουν διαρκώς την επικαιρότητα του θέματος σε όλες τις διεθνείς συμμαχίες που πράττουν και όχι να καμαρώνουν ότι μας έρχονται τα F-35. Αυτό δεν είναι πατριωτισμός.

Πεντέλη, Αττική. Είναι προφανές ότι το πρώτο μας μέλημα και η πρώτη μας σκέψη, για μια ακόμα φορά, βρίσκεται στους δοκιμαζόμενους κατοίκους της περιοχής, όπως και σε όλη την Ελλάδα, όπου και αν δέχονται τέτοιες καταστροφές. Είναι υποχρέωση όλων να σταθούμε δίπλα τους πρακτικά και αποτελεσματικά και να μην επαναληφθούν τα μεγάλα λόγια που μένουν χωρίς συνέχεια και χωρίς πράξη.

Φυσικά, μακάρι αυτή η ύφεση που παρατηρείται αυτές τις ώρες -που δίνει τη δυνατότητα στις δυνάμεις πυρόσβεσης να ενεργήσουν καλύτερα- να συνεχιστεί και να ολοκληρωθεί το έργο της κατάσβεσης.

Όμως, ένα σχόλιο είναι απαραίτητο. Προέρχεται από τα σπλάχνα της πυροσβεστικής υπηρεσίας, από αξιωματικό της υπηρεσίας, ιστορικό στέλεχος που δεν είναι πια εν ενεργεία, η κουβέντα ότι οι φωτιές του καλοκαιριού αντιμετωπίζονται τον χειμώνα και την άνοιξη, εάν δεν αντιμετωπιστούν τότε, δεν αντιμετωπίζονται το καλοκαίρι.

Παρ’ όλα αυτά, δεν έχουμε ακούσει μέχρι στιγμής -παρά μόνο παχιά λόγια και υποσχέσεις- ποιο, ακριβώς, ήταν το σχέδιο πρόληψης φέτος για την Αττική; Φέτος, όχι γενικά. Τι δεν πήγε καλά; Γιατί, προφανώς, κάτι δεν πήγε καλά. Ο άνεμος των έξι, επτά και οκτώ μποφόρ είναι πράγματι δυσμενείς καιρικές συνθήκες, δεν συγκρίνεται με τα έντεκα μποφόρ της τραγωδίας στο Μάτι, αλλά είναι ισχυρή πραγματικότητα δυσμενών καιρικών συνθηκών.

Μα, είμαστε στην Αττική. Η Αττική είναι η μισή Ελλάδα και ο υπερπληθυσμός της δημιουργεί όλα αυτά τα δεδομένα, όπου φύση, δάσος και κατοικία είναι μαζί.

Άρα το σχέδιο είναι ειδικό, όπως ειδικό πρέπει να είναι και για τη Ζάκυνθο και για την Ηλεία και για την Κορινθία και για τη Μεσσηνία και για την Εύβοια και για όλες τις περιοχές. Ειδικό σχέδιο. Το είχαμε; Η πολυδιαφημισμένη πολιτική προστασία του κ. Μητσοτάκη είχε ετοιμάσει κάτι συγκεκριμένο; Θα μας παρουσιάσουν το τι δεν πήγε καλά σε αυτό το σχέδιο, εάν υπήρχε; Για να καταλάβω.

Τέλος –εγώ το λέω με επιφύλαξη, γιατί δεν το έχω διασταυρώσει- εχθές το βράδυ πολλοί ρεπόρτερ –και όχι συριζαίοι- επέμεναν ότι από την ώρα που ξέσπασε η πρώτη εστία πυρκαγιάς, πέρασε μία ώρα για να εμφανιστούν οι πρώτες εναέριες και επίγειες πυροσβεστικές δυνάμεις.

Εάν ισχύουν αυτά, εδώ το ζήτημα γίνεται ακόμη σοβαρότερο, γιατί όλες και όλοι ξέρουμε ότι εάν μία ισχυρή εστία φωτιάς δεν αντιμετωπιστεί και μάλιστα, σε τόσο δυσμενείς συνθήκες μέσα στο πρώτο τέταρτο ή εικοσάλεπτο, μετά ξέφυγε, μετά άστα! Και εδώ χρειάζεται απάντηση. Το λέω με επιφύλαξη, γιατί δεν το έχω διασταυρώσει, αλλά δεν έχω ακούσει και διάψευση από την Κυβέρνηση.

Και τέλος, η επιτροπή Γκολντάμερ, μετά το άγος του Ματιού -άγος ανθρώπινο και πολιτικό για όλους μας- τα είχε βάλει αυτά τα ζητήματα. Αλλά το πόρισμα καταργήθηκε, αγνοήθηκε. Για να αντικατασταθεί με τι ακριβώς; Με τι; Τεράστια ζητήματα!

Να επισημάνω, επίσης, γρήγορα σε κάτι που αναφέρθηκε και ο κ. Γρηγοριάδης του ΜέΡΑ25: ζόφος και άγος της πολιτικής ζωής. Κορκονέας, Λιγνάδης, Μιχαηλίδης, ο νεολαίος της Νέας Σμύρνης που κατηγορήθηκε ότι έκανε βιαιότητες εναντίον των αστυνομικών και τελικά δεν είχε καμμία ενοχή. Δηλώσεις Συρίγου –το ξέπλυμα της χούντας- εδώ από τα κυβερνητικά έδρανα, Μητσοτάκης με τον «REAL NEWS» και τον ΣΥΡΙΖΑ. Δολοφόνοι του Ζακ Κωστόπουλου.

Όλα αυτά είναι γεγονότα που συγκροτούν σκηνικό ζόφου και σύγχρονου άγους της ελληνικής δημοκρατίας. Δεν μπορεί να συνεχίζονται. Η Ελλάδα είναι δημοκρατική χώρα. Ο ελληνικός λαός έχει δώσει αίμα για τη δημοκρατία, τα δικαιώματα και την ελευθερία. Δεν μπορεί το αυταρχικό κράτος Μητσοτάκη να επιβάλλει τη θέλησή του με τέτοιους όρους!

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Δρίτσα, να ολοκληρώσετε, παρακαλώ.

**ΘΕΟΔΩΡΟΣ ΔΡΙΤΣΑΣ:** Ολοκληρώνω, κύριε Πρόεδρε, μπαίνω στο νομοσχέδιο.

**ΠΡΟΕΔΡΕΥΩΝ (Γεώργιος Λαμπρούλης):** Τώρα θα μπείτε στο νομοσχέδιο;

**ΘΕΟΔΩΡΟΣ ΔΡΙΤΣΑΣ:** Ναι, με την ανοχή σας, θα είμαι σύντομος.

**ΠΡΟΕΔΡΕΥΩΝ (Γεώργιος Λαμπρούλης):** Έ, όχι κύριε Δρίτσα, σας παρακαλώ πολύ!

Τότε οι υπόλοιποι συνάδελφοι να μιλήσουν είκοσι λεπτά. Ζητήσατε μία ανοχή, δώσαμε την ανοχή και τώρα πόση ώρα θέλετε να μιλάτε; Θέλετε τον διπλάσιο χρόνο απ’ ό,τι οι υπόλοιποι ομιλητές; Σας παρακαλώ!

(Θόρυβος στην Αίθουσα από την πτέρυγα της Νέας Δημοκρατίας)

**ΘΕΟΔΩΡΟΣ ΔΡΙΤΣΑΣ:** Μα, δεν κατάλαβα. Δεν κατάλαβα! Όταν σας πειράζει κάτι διαμαρτύρεστε για τον χρόνο; Ελάτε τώρα!

**ΠΡΟΕΔΡΕΥΩΝ (Γεώργιος Λαμπρούλης):** Συντομεύστε, σας παρακαλώ και ολοκληρώστε.

**ΘΕΟΔΩΡΟΣ ΔΡΙΤΣΑΣ:** Κύριε Πρόεδρε, μου κλέβουν τον χρόνο που θα είχα σχεδόν ολοκληρώσει.

Νομοσχέδιο για την εποπτεία ασυνόδευτων ανηλίκων, εθνικό σύστημα επιτροπείας. Είμαι δεκαπέντε χρόνια Βουλευτής, δεν το έχω ξαναδεί. Μετά από ενάμιση μήνα, αφού ψηφίζεται ένα νομοσχέδιο από την Κυβέρνηση κωδικοποιώντας το ίδιο θέμα, να έρχεται ένα άλλο νομοσχέδιο που σε όλα του τα άρθρα αναιρούνται οι προηγούμενες ρυθμίσεις. Είναι το ίδιο με το Υπουργείο Μετανάστευσης, που κατήργησε ο Μητσοτάκης και το επιτελικό του κράτος και μετά από λίγο το επανίδρυσε. Ευχαριστώ πάρα πολύ, τι ωραία και σοβαρή Κυβέρνηση!

Αλλά εδώ, είναι ακριβώς αυτό που είπε ο Νάσος Αθανασίου, δεν ρυθμίζει την προστασία των παιδιών. Κάνει διαχωρισμούς, ώστε τα προσφυγόπουλα να αντιμετωπίζονται ρατσιστικά ως εισβολείς και χωρίς καμμία προστασία. Αντίθετα, όμως, το κράτος να υποχωρεί και να αναθέτει σε ιδιώτες -όχι χωρίς κέρδος- αυτή την αποστολή. Είναι απαράδεκτα αυτά.

Κυρίες και κύριοι Βουλευτές, ο κ. Μηταράκης επιχείρησε, με την πρόσφατη απόφαση της Ευρώπης που κρίνει την ελληνική πολιτική στο Αιγαίο και στα θαλάσσια σύνορα, να θεωρήσει ότι έχει πάρει την έγκριση για την αποτροπή παράνομης εισόδου στο έδαφος και παίζει με τις λέξεις. Τα pushback δεν είναι αποτροπή παράνομης εισόδου.

Μπορώ να μιλήσω πάρα πολλές ώρες γι’ αυτό. Τα μόνα που θα πω και για το Φαρμακονήσι και για τα pushback, αλλά και για τους ανηλίκους πρόσφυγες, είναι ότι όταν ήρθε στη Βουλή, στην Επιτροπή Παραγωγής και Εμπορίου -τρέχα γύρευε- από τον κ. Βαρβιτσιώτη η υπόθεση Φαρμακονήσι…

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ πάρα πολύ, κύριε Δρίτσα, κλείστε με αυτό.

**ΘΕΟΔΩΡΟΣ ΔΡΙΤΣΑΣ:** Ο Αρχηγός του Λιμενικού Σώματος, κλαίγοντας στο τέλος, είπε: «Ό,τι ειπώθηκε, έτσι είναι, αλλά εγώ ζητώ συγγνώμη και από τον ελληνικό λαό και από τις ανθρώπινες ψυχές που χάθηκαν».

Μετά από ενάμιση μήνα καθαιρέθηκε ο κ. Μπαντιάς, ο τότε αρχηγός, γιατί είπε αυτό, κλαίγοντας, στην Επιτροπή Παραγωγής και Εμπορίου.

Τελειώνω, κύριε Πρόεδρε.

Ως Υπουργός Ναυτιλίας έχω πάρα πολλές συγκλονιστικές εμπειρίες ανώτατων στελεχών του Λιμενικού Σώματος, αλλά και των Ειδικών Δυνάμεων του Λιμενικού. Σκληροί άντρες με δάκρυα στα μάτια -άλλος δέκα, άλλος δεκαοκτώ, άλλος είκοσι πέντε χρόνια θητείας- να μου λένε «Υπουργέ, είναι η μόνη περίοδος της θητείας μας στο Λιμενικό Σώμα που γυρνάμε σπίτι μας και αντικρίζουμε τις γυναίκες μας και τα παιδιά μας χωρίς να ντρεπόμαστε και τους κοιτάμε στα μάτια». Αυτό το εξέφρασε ο υποπλοίαρχος Κυριάκος Παπαδόπουλος με το ηρωικό 602 που έσωσε πέντε χιλιάδες ψυχές.

(Χειροκροτήματα από την πτέρυγα του ΣΥΡΙΖΑ)

Να μας πει ο Υπουργός –και τέλειωσα με αυτό- το έχω ζητήσει και από τον κ. Πλακιωτάκη που δεν του απευθύνομαι πια, γιατί με ταύτισε με τον κ. Ερντογάν και δεν ανταποκρίνομαι στις προκλήσεις του Υπουργείου…

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, κύριε Δρίτσα, ολοκληρώστε.

**ΘΕΟΔΩΡΟΣ ΔΡΙΤΣΑΣ:** Να μας πει ο κ. Μηταράκης τι εννοεί η ελληνική Κυβέρνηση για τα θαλάσσια…

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ πολύ, κύριε Δρίτσα.

**ΘΕΟΔΩΡΟΣ ΔΡΙΤΣΑΣ:** Με αυτό τέλειωσα. Τι εννοεί αποτροπή; Πώς γίνεται η αποτροπή…

**ΠΡΟΕΔΡΕΥΩΝ (Γεώργιος Λαμπρούλης):** Τώρα θα συνεννοηθούμε, κύριε Δρίτσα; Σας παρακαλώ πολύ, μιλήσατε περισσότερο και από τον Κοινοβουλευτικό σας Εκπρόσωπο. Έλεος πια! Η ευγένεια είναι ευγένεια, αλλά με συγχωρείτε. Έχετε ξεπεράσει κάθε όριο.

Κύριε Ψυχογιέ, αναλάβετε, παρακαλώ πολύ.

**ΘΕΟΔΩΡΟΣ ΔΡΙΤΣΑΣ:** Να το πω, κύριε Πρόεδρε, να ακουστεί.

**ΠΡΟΕΔΡΕΥΩΝ (Γεώργιος Λαμπρούλης):** Βουλευτής δεκαπέντε χρόνια έχει τέτοια συμπεριφορά; Απέναντι στους συναδέλφους σας, αφήστε το Προεδρείο. Το Προεδρείο να μην πω τι το έχετε. Σας παρακαλώ.

**ΘΕΟΔΩΡΟΣ ΔΡΙΤΣΑΣ:** Πρέπει να πει η Κυβέρνηση, κύριε Πρόεδρε, πώς εννοεί την αποτροπή στην οριογραμμή των θαλάσσιων συνόρων, προσφύγων και μεταναστών που είναι σε φουσκωτές βάρκες. Αυτό τα λέει όλα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ακολουθεί η κ. Χρηστίδου Ραλλία. Να ετοιμαστεί το Βήμα παρακαλώ και θα έχετε τον λόγο.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Ένα λεπτό, κύριε Πρόεδρε, να απαντήσω.

**ΠΡΟΕΔΡΕΥΩΝ (Γεώργιος Λαμπρούλης):** Ναι, λίγο να πω τα ονόματα και να εξηγήσω και στους Βουλευτές.

Μετά είχα αναγγείλει τον κ. Θεοχάρη. Ζήτησε ο κ. Ξανθόπουλος, λόγω επείγουσας δουλειάς που έχει, να προταθεί πριν τον κ. Θεοχάρη. Παράκληση από το Προεδρείο στον κ. Θεοχάρη να επιδείξει την ίδια ανεκτικότητα και για τον κ. Λοβέρδο, ο οποίος είχε ενημερώσει το Προεδρείο πριν. Θα τον βάζαμε μετά από εσάς, απλώς τώρα, παρεμβάλλεται και ο κ. Ξανθόπουλος και ο χρόνος ο δικός σας ως Κοινοβουλευτικού είναι πολύς. Θα υπάρξει ένα πρόβλημα, λόγω του επείγοντος ζητήματος που προέκυψε και πρέπει να φύγει από τη Βουλή.

Θα είχατε αντίρρηση, λοιπόν, να προταθεί και ο κ. Λοβέρδος;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Το δέχομαι.

**ΠΡΟΕΔΡΕΥΩΝ (Γεώργιος Λαμπρούλης):** Ωραία.

Άρα θα προχωρήσουμε με την κ. Χρηστίδου τώρα, τον κ. Ξανθόπουλο, τον κ. Λοβέρδο και τον κ. Θεοχάρη.

Κύριε Υπουργέ, θερμή παράκληση να μιλήσετε για ένα λεπτό.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Ακριβώς, ένα λεπτό.

Πρώτον, κύριε Δρίτσα, θα είμαστε ξεκάθαροι. Η χώρα μας φυλάει και θα συνεχίσει να φυλάει τα σύνορά της.

**ΘΕΟΔΩΡΟΣ ΔΡΙΤΣΑΣ:** Πώς; Πέστε μας, πώς;

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ! Ακούστε πρώτα, παρακαλώ.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Και δεύτερον, μου κάνει εντύπωση μετά από δεκαπέντε χρόνια στη Βουλή που δεν γνωρίζετε τη διαφορά μεταξύ κωδικοποίησης νομοθεσίας και νέας νομοθετικής πρωτοβουλίας.

Άλλη είναι, όμως, η ουσία της παρέμβασής μου. Έχω πει πολλές φορές δημόσια -και περίμενα μια επιβεβαίωση και σήμερα μου τη δώσατε- ότι το 2015 ο ΣΥΡΙΖΑ έκανε ανθρωπιστική πολιτική με ξένα κόλλυβα. Άνοιξε τα σύνορα ανατολικά πιστεύοντας ότι όλοι θα πάνε δυτικά. Και το 2016 τον Μάρτιο -όπως έχω πει πάρα πολλές φορές- ήρθε η Ευρώπη…

**ΘΕΟΔΩΡΟΣ ΔΡΙΤΣΑΣ:** Η Μέρκελ καλούσε πεντακόσιες χιλιάδες να πάνε.

**ΠΡΟΕΔΡΕΥΩΝ (Γεώργιος Λαμπρούλης):** Μη διακόπτετε, παρακαλώ. Αφήστε τον Υπουργό να μιλήσει.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Κύριε Δρίτσα, δεν είστε νέος συνάδελφος. Ξέρετε την κοινοβουλευτική διαδικασία, το ότι ο κάθε ομιλητής δεν διακόπτεται.

Είπα, λοιπόν -για να ξαναρχίσω τη φράση από την αρχή, για να μη με ξαναδιακόψετε- ότι το 2015 ο ΣΥΡΙΖΑ έκανε ανθρωπιστική πολιτική με ξένα κόλλυβα. Άνοιξε τα ανατολικά σύνορα με τεράστιες συνέπειες για τα νησιά, για την Ειδομένη και για τις πόλεις με την ελπίδα ότι θα πάνε όλοι δυτικά χωρίς κανένα εμπόδιο.

Έχω πει πολλές φορές ότι τον Μάρτιο του 2016 ήρθε η Ευρώπη και πήρε τα κλειδιά από τον κ. Τσίπρα στη διακυβέρνηση του μεταναστευτικού. Και έρχεστε πριν από λίγο και λέτε ότι η κοινή δήλωση του Ευρωπαϊκού Συμβουλίου, που υποτίθεται ότι ο κ. Τσίπρας είναι ένας από τους ισότιμους είκοσι επτά αρχηγούς, δεν είναι δικιά του δήλωση, αλλά είναι δήλωση της κ. Μέρκελ και του κ. Ερντογάν. Επιβεβαιώνεται ότι η κυβέρνηση Τσίπρα έχασε στο μεταναστευτικό τη διακυβέρνηση τον Μάρτιο του 2016.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Χρηστίδου, έχετε τον λόγο.

**ΘΕΟΔΩΡΟΣ ΔΡΙΤΣΑΣ:** Κάποτε θα λογοδοτήσετε και εσείς, κύριε Υπουργέ.

**ΠΡΟΕΔΡΕΥΩΝ (Γεώργιος Λαμπρούλης):** Θα έρθετε, κυρία Χρηστίδου;

**ΘΕΑΝΩ ΦΩΤΙΟΥ:** Τώρα θα ακούσεις τι έλεγες εσύ και τα Πρακτικά του 2018. Ο Υπουργός τι έλεγε.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η Αττική σήμερα φλέγεται και όχι μόνο. Ο ΣΥΡΙΖΑ από χθες το βράδυ μέχρι και σήμερα το πρωί είναι με συμπολίτες μας που δοκιμάζονται, είναι στο πλευρό εθελοντών της Πολιτικής Προστασίας και των πυροσβεστών.

Και η σκέψη μας είναι εκεί, μαζί τους, διότι η επιτελική σας Κυβέρνηση δεν ανανέωσε πέντε χιλιάδες συμβάσεις πυροσβεστών, αλλά τι έκανε; Προσέλαβε αστυνομικούς. Η επιτελική σας Κυβέρνηση δεν προσέλαβε γιατρούς και νοσηλευτές λόγω COVID. Προσέλαβε αστυνομικούς. Αντί για πυροσβέστες, αστυνομικούς. Αντί για νοσηλευτές και γιατρούς, αστυνομικούς. Τώρα, λοιπόν, που έχουν στερέψει οι αστυνομικοί –δηλαδή, πόσοι πια;- προσλαμβάνετε ιερείς. Όλα λάθος και όλα σε λάθος στιγμή. Και υπάρχει αυτός ο εξευτελισμός του Σώματος της Ελληνικής Αστυνομίας, να τους έχετε στα σπίτια απ’ έξω με λάστιχα και ποτιστήρια.

Κυρίες και κύριοι συνάδελφοι, αυτό που θέλω να προσθέσω είναι ότι η δύναμή μας είναι η αλληλεγγύη. Η Γραμματέας και ο Αναπληρωτής Γραμματέας του κόμματός μας και Βουλευτές του κόμματος και ο αρμόδιος Τομεάρχης Πολιτικής Προστασίας βρίσκονται στις πληγείσες περιοχές. Οι οργανώσεις μας συλλέγουν είδη πρώτης ανάγκης και καλούμε τους συμπολίτες μας, ο καθένας στο μέτρο που του αναλογεί, ο καθένας στο μέτρο που μπορεί, να στηρίξουν αυτές τις κινήσεις αλληλεγγύης, γιατί είναι το μόνο που μας έχει απομείνει σε ένα «επιτελειωμένο» κράτος.

Κυρίες και κύριοι συνάδελφοι, σήμερα προσπαθούμε να συζητήσουμε ένα νομοσχέδιο με το οποίο το κράτος αυτό αποποιείται των ευθυνών του και αποποιείται των ευθυνών του για την προστασία των ασυνόδευτων ανηλίκων. Ενώ το 2019 με τυμπανοκρουσίες ανακοίνωνε την υπαγωγή των ασυνόδευτων στο πρωθυπουργικό γραφείο, μετά από τρία χρόνια παλινωδιών, που τα ασυνόδευτα έγιναν μπαλάκι, σήμερα καταλήγουν στην ευθύνη ανειδίκευτων υπαλλήλων μη κυβερνητικών οργανώσεων. Πραγματικός θρίαμβος! Άλλος ένας θρίαμβος για το επιτελικό σας κράτος.

Το πρωθυπουργικό γραφείο απέτυχε. Το Υπουργείο Μετανάστευσης και Ασύλου απέτυχε. Ο αριθμός των καταγεγραμμένων παιδιών που κάθε μήνα εξαφανίζονταν από δομές, έπαψε να εμφανίζεται στα στοιχεία του ΕΚΑΒ, διότι ένοχα τον κρύψατε στο συρτάρι. Όσοι δραστηριοποιούνταν στο πεδίο, διαμαρτύρονταν έντονα με αλλεπάλληλες ανακοινώσεις για το χάος που επικρατούσε.

Φέρατε έναν νόμο επιτροπείας στα όρια της γελοιότητας, τον ν.4939 στις 10 Ιουνίου και έναν μήνα μετά φέρνετε νέο νόμο που αλλάζει τα σαράντα ένα από τα σαράντα τέσσερα άρθρα του προηγούμενου δίνοντας, τελικά, την ευθύνη σε κάθε λογής φορείς, δηλαδή σε σωματεία, σε αστικές μη κερδοσκοπικές οργανώσεις, στους ΟΤΑ, σε ενώσεις πολιτών και κυρίως, σε μη κερδοσκοπικές οργανώσεις. Με άλλα λόγια σε όποιον, αρκεί ένα πράγμα: Να μη φέρει η πολιτεία την ευθύνη. Καμμία ευθύνη σε εσάς!

Και εδώ φαίνεται για άλλη μια φορά η υποκρισία της Νέας Δημοκρατίας. Κατηγορούσε ως αντιπολίτευση τις ΜΚΟ, ότι δρούσαν ανεξέλεγκτα και δεσμευόταν ότι θα τις καταργήσει. Τώρα, όχι μόνο τους εμπιστεύεστε το σύνολο της φροντίδας των ασυνόδευτων, αλλά τους αναθέτετε και τους ελεγκτικούς μηχανισμούς δημιουργώντας συνθήκες που θα ευνοήσουν τη διασπάθιση του δημόσιου χρήματος.

Οι ασυνόδευτοι ανήλικοι γίνονται το πρόσχημα, ώστε να μπορέσουν να φτάσουν τα χρήματα σε ημέτερους ανεξέλεγκτα, όπως κάνατε και με την πανδημία που τη χρησιμοποιήσατε για το πάρτι των απευθείας αναθέσεων. Ομολογούμε ότι σε αυτόν τον τομέα, της αδιαφανούς χρηματοδότησης κομματικών και άλλων φίλων είσαστε, πραγματικά, όχι επιτελικοί, αλλά αξεπέραστοι.

Φέρνετε, λοιπόν, το παρόν νομοθέτημα και δίνετε τη δυνατότητα σε οποιονδήποτε παρέχει κάποιες υπηρεσίες σε παιδιά, παραδείγματος χάριν να τους κάνει θεατρικό παιχνίδι, να μπορεί να κάνει αίτηση για χρηματοδότηση, χωρίς να διαθέτει καθόλου εξειδικευμένο προσωπικό στην παιδική προστασία.

Μετά, αν εγκριθεί η χρηματοδότηση, θα ψάξει να προσλάβει το απαραίτητο προσωπικό, τους ανθρώπους που θα έχουν την ευθύνη να πάρουν αποφάσεις, ώστε έτσι να εξυπηρετήσουν το βέλτιστο συμφέρον ενός τραυματισμένου παιδιού και ενός εφήβου που έχει περάσει τα πάνδεινα για να φτάσει στη χώρα μας. Ποιος ελέγχει αυτόν τον υπάλληλο αν κάνει σωστά τη δουλειά του, ανεξάρτητα από τις καλές προθέσεις που μπορεί να έχει; Μήπως η πολιτεία εδώ τουλάχιστον αναλαμβάνει κάποιο ρόλο; Η απάντηση είναι όχι.

Ο συντονιστής επιτροπείας που ελέγχει και συντονίζει τους επιτρόπους είναι και αυτός υπάλληλος του ίδιου φορέα, κάτι που δεν το λες και εχέγγυο αυστηρού και αντικειμενικού ελέγχου. Αυτός ο συντονιστής μπορεί να ελέγχει έως δεκαπέντε εντεταλμένους και έως διακόσια είκοσι πέντε παιδιά, ενώ φυσικά δεν απαιτείται να ζει εκεί που ζει και ο ανήλικος, οπότε η επαφή του με αυτόν μπορεί να είναι και σπάνια. Ο φορέας καταθέτει δύο φορές τον χρόνο αναφορές, δηλαδή οι ίδιοι άνθρωποι και θα υλοποιούν και θα συντάσσουν την αναφορά υλοποίησης, θα αυτοελέγχονται δηλαδή, κάτι σαν αυτορρύθμιση.

Και ρωτάμε: Αυτό το σύστημα υποτίθεται ότι θα προστατεύει τους ασυνόδευτους ανηλίκους; Ευάλωτα παιδιά, που κινδυνεύουν να πέσουν θύματα κάθε λογής κυκλωμάτων, τράφικινγκ, σεξουαλικής εκμετάλλευσης, επαιτείας, εμπορίας οργάνων, καταναγκαστικής εργασίας. Μία σειρά κινδύνων που κάνετε ότι δεν υπάρχουν και αγνοείτε.

Ο κ. Χρυσοχοΐδης εξέδωσε τον επαίσχυντο διεθνώς νόμο που ισχύει μέχρι και σήμερα και που χωρίζει τα ανήλικα σε άνω και κάτω των δεκαπέντε ετών. Έτσι, το παρόν σχέδιο νόμου προβλέπει ότι μπορεί να ανατεθεί η καθημερινή φροντίδα του ασυνόδευτου σε κάποιον συγγενή ή άτομο από το φιλικό περιβάλλον, μία εξαιρετικά ασαφής διάταξη, η οποία μπορεί να λειτουργήσει με πολλούς τρόπους ως προς το ποιος μπορεί να δηλωθεί φίλος και ως προς το από ποιον και το πώς θα διαπιστώνονται τα ανιδιοτελή κριτήρια αυτού του φύλου.

Κυρίες και κύριοι συνάδελφοι, και κλείνω, με πολύ πρόσφατες τις καταγγελίες για την υπόθεση Λιγνάδη αλλά και ανεξαρτήτως αυτών, είναι προκλητική η χρήση τέτοιων όρων και οι ασαφείς νομοθετικές διατυπώσεις που υπονομεύουν τις ελάχιστες δικλίδες ασφαλείας. Η Κυβέρνηση πρέπει να αντιληφθεί ότι η κοινωνία αντιδρά δικαιολογημένα, ότι δεν είναι λύση να αποχωρεί η Υπουργός από εκδηλώσεις για να μη δει πανό να ανοίγουν, ότι υπάρχει λόγος που η ελληνική κοινωνία αισθάνεται οργή και ότι η προστασία των παιδιών και των εφήβων, ειδικά όταν είναι προσφυγόπουλα, δεν μπορεί να επαφίεται σε φίλους που εύκολα μπορεί να εκμεταλλευτούν καταστάσεις, επειδή έχουν τις κατάλληλες γνωριμίες.

Ο ΣΥΡΙΖΑ το 2018 είχε φέρει νόμο για την επιτροπεία των ασυνόδευτων ανηλίκων που έλαβε εξαιρετικά εγκώμια από διεθνείς φορείς, όπως παράδειγμα από την Fundamental Rights Agency, οργανισμό που είναι σύμβουλος της Ευρωπαϊκής Ένωσης σε θέματα ανθρωπίνων δικαιωμάτων, ήταν όμως πλήρης, που η πολιτεία τι έκανε; Αναλάμβανε την ευθύνη. Με ευθύνη της Νέας Δημοκρατίας αυτός ο νόμος δεν εφαρμόστηκε ποτέ. Αντ’ αυτού, αφήσατε την κατάσταση να φτάσει στο μη περαιτέρω και ερχόσαστε τώρα, στην ουσία προεκλογικά, να εμφανιστείτε ότι κάτι δήθεν κάνετε, φροντίζοντας να μην ταράξετε το ακροδεξιό σας ακροατήριο, αλλά ψαρεύοντας ψήφους στον χώρο των ΜΚΟ, χώρο που υπάρχουν πράγματι άφθονες καλές μεν προθέσεις, μεγάλη ευαισθησία, πολύτιμη εμπειρία, αλλά είναι ένας χώρος που δεν μπορεί να λειτουργεί ανεξέλεγκτος.

Και κλείνω. Ξέρω ότι είσαστε απολύτως υπεύθυνοι και ότι αυτός ο θεσμός έπρεπε να έχει λειτουργήσει από πολύ πριν και τελικά δεν λειτούργησε. Δεν λειτούργησε και είναι άγνωστος ο αριθμός των παιδιών και των εφήβων που έχουν πληρώσει πάρα πολύ ακριβά την ανικανότητα και την ανυπαρξία σας. Και δυστυχώς κάθε φορά που το ύψος του πήχη είναι πέντε εκατοστά πάνω από το έδαφος, εσείς καταφέρνετε να περάσετε από κάτω. Δυστυχώς για την ελληνική κοινωνία, δυστυχώς και για εσάς.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής ο κ. Ξανθόπουλος Θεόφιλος από τον ΣΥΡΙΖΑ.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητάμε στην Εθνική Αντιπροσωπεία ένα σχέδιο νόμου που έχει σχέση με τη διαχείριση των ανηλίκων και ουσιαστικά άπτεται του προσφυγικού ζητήματος, το οποίο έχει σχέση κυρίως με τις διεθνείς υποχρεώσεις της χώρας και βέβαια με αυτό που στην Ελληνική Δημοκρατία αποκαλούμε κράτος δικαίου. Φοβούμαι, όμως, ότι και σήμερα η συζήτηση μπορεί να έχει τον τίτλο «προχειρότητας το ανάγνωσμα». Διότι μόλις προ μηνός περίπου ψηφίσαμε τον ν.4939 και βεβαίως αποτελούσε κωδικοποίηση της ισχύουσας νομοθεσίας, στην οποία εμπεριέχεται και ο δικός μας νόμος, αλλά δεν έχει λογική προ μηνός να κωδικοποιήσουμε τη νομοθεσία και σήμερα να ερχόμαστε να την ξανατροποποιήσουμε. Με αυτή την έννοια, λοιπόν, εκφράσαμε και τις αντιρρήσεις μας στην επιτροπή και εκφράζουμε και τις αντιρρήσεις μας και τώρα.

Θέλω επίσης να μιλήσω για την τροπολογία και ειδικά για το άρθρο 6 και για το άρθρο 7. Ειλικρινά, κυρία Υπουργέ και κύριε Υπουργέ, ρωτήσατε τον Συνήγορο του Πολίτη; Ο Συνήγορος του Πολίτη είναι μία από τις πέντε συνταγματικά κατοχυρωμένες ανεξάρτητες αρχές. Το άρθρο 103 παράγραφος 9 του Συντάγματος ορίζει ρητά την υπόσταση του Συνηγόρου του Πολίτη και θέλω να ρωτήσω εάν έλαβε γνώση ο Συνήγορος του Πολίτη ότι τον εντάσσετε σε μια διοικητική δομή. Διότι δείτε τι γίνεται τώρα. Ο Συνήγορος του Πολίτη από τη φύση του, όντας ανεξάρτητη αρχή, αποτελεί μέρος μιας διοικητικής επιτροπής, αποτελεί μέρος της διοίκησης. Είναι μια αντινομία την οποία θα τη βρείτε μπροστά σας. Εάν δεν έχετε συνεννοηθεί, αν δεν έχετε αντιμετωπίσει το πρόβλημα αυτής της αντινομίας, αποσύρετε την τροπολογία σε ό,τι αφορά τη συγκεκριμένη διάταξη. Θα έχουμε πολύ σοβαρό πρόβλημα.

Δεύτερον και επίσης ουσιαστικό, στο άρθρο 7 εντάσσετε τον Συνήγορο του Πολίτη στην επιτροπή μέσα και ουσιαστικά με μια παράλληλη αρμοδιότητα, αφοπλίζετε τον συνήγορο, γιατί ο συνήγορος έχει αρμοδιότητα αυτή που αναφέρεται στο άρθρο 7. Τι θα κάνει λοιπόν; Αφ’ ενός μεν θα εκπροσωπείται στην επιτροπή του άρθρου 7 και θα συμμετέχει στην έκδοση μιας απόφασης και αφ’ ετέρου ως αυθύπαρκτη ανεξάρτητη αρχή, μετά την έκδοση της απόφασης, θα έρχεται να ελέγχει αν τηρήθηκαν οι προϋποθέσεις ή όχι; Γι’ αυτό ξαναλέμε τα περί προχειρότητας, διότι είναι προφανές ότι θέλετε να αποφύγετε, μάλλον θέλετε ένα άλλοθι για όσα δυστυχώς συνοδεύουν τη χώρα μας το τελευταίο διάστημα και βεβαίως όταν είναι γνωστό αυτό, ότι αν δεν θέλουμε να αντιμετωπίσουμε το πρόβλημα φτιάχνουμε επιτροπές, με αποτέλεσμα και αυτές οι επιτροπές που φτιάχνετε να πάσχουν σε αυτή καθαυτή τη σύστασή τους.

Τέλος, σε ό,τι αφορά την ιστορία, αυτή την οδύνη, το άγος που ονόμασα προχθές και είχαμε μια αντιδικία, κυρία Υπουργέ, για το Φαρμακονήσι, διαβάζω από τα Πρακτικά: «Όσο για την καταδίκη για το Φαρμακονήσι που είπατε, κύριε Ξανθόπουλε, να σας πω ότι η καταδίκη είναι επειδή δεν έγινε έρευνα». Θα σας έρθει η καταδίκη για τα δύο ναυάγια επίσης στο Φαρμακονήσι το ’15, γιατί δεν νομίζω να κάνετε έρευνα, εκτός αν μου αποδείξετε κάτι και μόλις σας έρθει η καταδίκη για το μεγαλύτερο ναυάγιο όλων των εποχών που έγινε επί των ημερών σας, εξήντα νεκροί στη θάλασσα στη Λέσβο. Και έχω πολλά να σας πω για όσα συνέβησαν επί των ημερών σας και χάθηκαν ανθρώπινες ζωές τουλάχιστον τριακόσιες. Μόλις λοιπόν έρθει η καταδίκη εκείνη, γιατί δεν είναι άγος μόνο οι καταδίκες, επειδή δεν έγινε η σωστή έρευνα, το παρουσιάζετε λες και έγινε το τέλος του κόσμου και ότι μας καταδίκασαν δήθεν για κάτι άλλο. Όχι. Επειδή δεν έγινε έρευνα. Θα περιμένω τα αποτελέσματα των δικών σας ερευνών για τα ναυάγια που έγιναν όταν κάνατε τα γενικά προσκλητήρια.

Κύριε Υπουργέ, είναι προφανές ότι δεν έχετε αντιληφθεί το τι σημαίνει κράτος δικαίου. Διότι εδώ δεν κάνουμε έναν ανταγωνισμό ποιος είχε πιο πολλούς νεκρούς και άρα εσείς που είχατε μόνο δώδεκα μάς νικήσατε γιατί εμείς είχαμε δεκαπέντε. Σήμερα έχουμε μία καταδίκη από το Δικαστήριο των Δικαιωμάτων του Ανθρώπου που λέει ότι η χώρα καταδικάστηκε γιατί παραβίασε του άρθρου 2 όσο και το άρθρο 3 της ΕΣΔΑ και το δικαστήριο έκρινε, όχι μόνο ότι η δικαστική έρευνα της υπόθεσης δεν ήταν η δέουσα, αλλά και ότι έκλεισε χωρίς να εξεταστούν σε βάθος τα γεγονότα τα οποία ρητά αναφέρονται σε συγκεκριμένες ευθύνες που αποσιωπήθηκαν.

Και διαβάζω, για να ολοκληρώσω, τα πρακτικά της δικαστικής απόφασης. Υπόθεση «Safi and Others» το 2014 αλιευτικού σκάφους που μετέφερε είκοσι επτά αλλοδαπούς στο Αιγαίο ανοικτά της Νήσου Φαρμακονήσι με αποτέλεσμα τον θάνατο έντεκα ατόμων, μεταξύ των οποίων συγγενείς των αιτούντων.

«Στη σημερινή απόφαση του πρώτου τμήματος, εν προκειμένω, το Ευρωπαϊκό Δικαστήριο Ανθρωπίνων Δικαιωμάτων έκρινε ομόφωνα ότι υπήρχαν: Πρώτον, παραβίαση του άρθρου 2 «Δικαίωμα στη ζωή» της ευρωπαϊκής σύμβασης για τα ανθρώπινα δικαιώματα βάσει της επικεφαλής της διαδικασίας. Το δικαστήριο διαπίστωσε ότι υπήρχαν ελλείψεις στη διαδικασία και κατέληξε στο συμπέρασμα ότι οι εθνικές αρχές δεν είχαν διεξαγάγει διεξοδική και αποτελεσματική έρευνα ικανή να ρίξει φως στις συνθήκες υπό τις οποίες είχε βυθιστεί το σκάφος. Δεύτερον, παραβίαση του άρθρου 2 «Δικαίωμα στη ζωή» λόγω μη συμμόρφωσης με τη θετική υποχρέωση βάσει του παρόντος άρθρου. Το δικαστήριο διαπίστωσε ότι οι ελληνικές αρχές δεν είχαν κάνει όλα όσα μπορούσαν εύλογα και αναμένεται από αυτούς να παρέχουν στους αιτούντες και τους συγγενείς τους το επίπεδο προστασίας που απαιτείται από το άρθρο 2 της σύμβασης και τρίτον, παραβίαση του άρθρου 3 «απαγόρευση απάνθρωπης ή ταπεινωτικής μεταχείρισης» σχετικά με δώδεκα αιτούντες που επέβαιναν στο σκάφος και οι οποίοι, αφού βυθίστηκε, είχαν υποστεί εξευτελιστική μεταχείριση, λόγω των σωματικών ερευνών που είχαν υποβληθεί κατά την άφιξή τους στο Φαρμακονήσι».

Είναι πρακτικά του δικαστηρίου, είναι μια μομφή κι ένα άγος κατά της χώρας μας, όχι μόνο κατά της Κυβέρνησης. Αυτό είναι το πλήγμα στο κράτος δικαίου. Κι όταν το αντεπιχείρημα είναι ότι «εσείς είχατε περισσότερους νεκρούς» οι οποίοι στο μέλλον θα έρθουν ως απόφαση του δικαστηρίου της Ευρώπης, είναι αποδεικτικό στοιχείο ότι δεν έχετε καταλάβει τι διακυβεύεται με το παρόν νομοθέτημα.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο τώρα έχει ο κ. Ανδρέας Λοβέρδος από το Κίνημα Αλλαγής.

Ορίστε, κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Ευχαριστώ πολύ.

Σαράντα οκτώ χρόνια, κυρίες και κύριοι Βουλευτές, από τις 20 Ιουλίου του 1974, την τουρκική εισβολή και την έκτοτε κατοχή. Το τείχος είναι ακόμη εκεί. Το Βερολίνο νούμερο 2, η γραμμή κατοχής, την οποία μπορεί να ψηλαφίσει κάθε Ελληνίδα και κάθε Έλληνας είτε ζει στην Ελλάδα είτε ζει στην Κύπρο. Γραμμή κατοχής όπως στην Κριμαία, όπως στην Αμπχαζία, όπως στη Νότια Οσετία, όμως, εκεί είναι Ρώσοι, ενώ η κατεχόμενη Κύπρος είναι νατοϊκός σύμμαχος, υποτίθεται.

Ήμουν εκεί τις τελευταίες μέρες, κυρίες και κύριοι Βουλευτές, περπάτησα ακόμη μια φορά στη γραμμή, μία γραμμή που δεν θα περάσω ποτέ όσο η Κύπρος είναι υπό κατοχή και έτσι οφείλει να κάνει κάθε Ελληνίδα και κάθε Έλληνας πολιτικός. Για μας δεν υπάρχουν σύνορα, όπως πολλές φορές γράφουν και ορισμένοι πατριώτες κάτω στο έδαφος. Για εμάς η Κύπρος είναι μία, ο λαός της είναι ένας. Η Κύπρος είναι ενιαία και αδιαίρετη. Δεν θα την περάσουμε ποτέ, λοιπόν, αυτή τη γραμμή όσο κρατάει η κατοχή, όσο διατηρείται η κατοχή. Μόνο όταν ελευθερωθεί η Κύπρος θα μπορέσουμε να πλησιάσουμε εκείνα τα μέρη τα πανέμορφα που κατέχονται τώρα από δύναμη εισβολής.

Διάβαζα μια επιφυλλίδα μιας κυπριακής εφημερίδας για τη λήθη, για το ότι το θέμα ξεχνιέται, γιατί το θέμα ξεχνιέται, αν όχι στις επίσημες πολιτικές ηγεσίες, ξεχνιέται από τους απλούς, καθημερινούς πολίτες, τους πολίτες μας. Και είναι μια αλήθεια αυτή. Θυμάμαι, όταν ως καθηγητής πανεπιστημίου οργάνωνα κάθε χρόνο, με χορηγίες φίλων, επίσκεψη ομάδων φοιτητών στην Κύπρο προκειμένου να ψηλαφίσουν τη διάσταση του προβλήματος, ότι αρχές της δεκαετίας του ’90 -ούτε είκοσι χρόνια από την εισβολή και την έκτοτε κατοχή- δεν θυμόνταν τα παιδιά ακριβώς τι τους είχαν πει στο σχολείο και ορισμένα δεν ήξεραν καν τι είχε γίνει το 1974 και ήταν φοιτητές ελληνικού πανεπιστημίου.

Σαράντα οκτώ χρόνια μετά, σήμερα, εδώ στην Ελλάδα, ποια είναι η κατάσταση; Θυμόμαστε; Θυμούνται οι νέοι μας, γνωρίζουν οι νέοι μας; Ήταν αποκάλυψη για μένα, εκείνα τα χρόνια της καθηγητικής μου ζωής, πόση έκπληξη ένιωθαν τα νέα παιδιά και πόσο έκτοτε προσηλώνονταν στο θέμα και το παρακολουθούν ακόμη -με όσους και όσες τυχαίνει να συναντιέμαι.

Τώρα, ποια είναι η κατάσταση; Γιατί ποτέ δεν οργανώσαμε ως χώρα αυτό που έκαναν οι Γερμανοί, συστηματικά, διαρκώς, είτε είχε να κάνει με τις πρεσβείες τους είτε είχε να κάνει με την παρουσία τους σε διεθνείς οργανισμούς; Αποστολές μαθητών, δημοσίων υπαλλήλων, να πάνε να δουν το τείχος, το τείχος του χωρισμού. Γιατί κάτι τέτοιο δεν κάναμε ποτέ στην Ελλάδα εμείς; Γιατί υπάρχουν εκατοντάδες χιλιάδες συμπατριώτες μας που αγνοούν το πρόβλημα; Γιατί δεν έχουμε μεριμνήσει; Μια μικρή απόσταση χωρίζει τη συνείδηση του κάθε πολίτη από ένα μεγάλο θέμα που αφορά την πατρίδα μας. Μια πολύ - πολύ λεπτή γραμμή. Δεν ξέρει, δεν έχει ανάγκη να θυμηθεί. Τι να θυμηθεί όταν δεν γνώρισε ποτέ; Δεν καταλαβαίνει πού υπάρχει το πρόβλημα σήμερα. Δεν πληροφορείται δεν είναι θέμα, όπως και όλα τα σοβαρά θέματα, που έχει επικοινωνιακή εμβέλεια και έτσι παραμερίζεται, περνά ο καιρός και χάνεται.

Γιατί δεν το θυμίζουμε εμείς οργανωμένα; Γιατί δεν παίρνει πρωτοβουλίες και ο Πρόεδρος της Βουλής; Διότι όποιος ψηλαφεί το πρόβλημα, όποιος ακουμπάει το πρόβλημα, αν είναι στοιχειωδώς Έλληνας και Ελληνίδα πολίτης, αντιδρά και το μυαλό του κινητοποιείται και ευαισθητοποιείται ως πολίτης και θέλει να ακούει και να μαθαίνει. Πώς μπορούμε να συνεννοούμαστε με τους πολίτες μας όταν τους μιλάμε για τη συστηματική παραβίαση των ψηφισμάτων του Οργανισμού Ηνωμένων Εθνών, για την Αμμόχωστο; Και κάνουμε συζήτηση στα μέσα ενημέρωσης εις ώτα ακουόντων, αλλά μη αντιλαμβανομένων. Γιατί δεν έχουμε αντιδράσει ακόμα σε αυτό οργανωμένα, συστηματικά, όπως το έκαναν οι Γερμανοί επί δεκαετίες και πέτυχαν;

Γιατί ξεχνάει και ο Έλληνας πολιτικός, πολλές φορές, όταν κάτι δεν είναι μέσα στην απόλυτη επικαιρότητα. Και ξεχνώντας αυτός, δεν κινητοποιείται και συνεπώς οι πολίτες ξεχνούν με τη σειρά τους και φταίνε λιγότερο.

Το εκπαιδευτικό μας σύστημα. Η Υπουργός Παιδείας και ο Υφυπουργός Παιδείας -ο κ. Συρίγος, που είναι και καθηγητής στο Διεθνές Δίκαιο, στις διεθνείς σχέσεις, σε θέματα εξωτερικής πολιτικής εν πάση περιπτώσει- γιατί δεν παίρνουν πρωτοβουλίες από φέτος; Για όλα πρέπει να υπάρχει μία αρχή. Πρέπει να αντιδράσουμε.

Πέρα από τις ανακοινώσεις των κομμάτων μας, που αποκτούν ένα χαρακτήρα, κατά κάποιο τρόπο, επετείου -που επέτειος μπορεί να σημαίνει πολλά, μπορεί να σημαίνει και τίποτα, μπορεί να σημαίνει πλήξη και το να βγαίνεις από υποχρέωση- χρειάζεται και η κινητικότητα των κομμάτων μας. Και δεν φτάνουν μόνο οι επίσημες επισκέψεις -αυτές γίνονταν και γίνονται, όλες τις κυβερνήσεις το έκαναν αυτό- χρειάζεται ο κομματικός μας κορμός να κινηθεί σωστά προς την κατεύθυνση αυτή. Φτάνει να λες ότι σε ορισμένα σημεία η υποχρέωσή μας είναι υποχρέωση που κινείται στα όρια και της πατριδογνωσίας. Και εκεί ζητάς έλεος.

Εν τούτοις, παρ’ όλα ταύτα, όσοι δεν έχουμε κοιμηθεί, όσοι δεν έχουμε αποκοιμηθεί, όσους ο Μορφέας δεν μας πλησίασε ως προς το θέμα αυτό, πρέπει να σηκώσουμε και να κρατάμε ψηλά τη σημαία. Πρώτα απ’ όλα η Κυβέρνηση με τους Υπουργούς της, στη συνέχεια όλα τα πολιτικά κόμματα. Η μνεία στη βουλή σήμερα είναι απαραίτητη.

Χάρηκα και τον προηγούμενο ομιλητή, από την πλευρά του ΣΥΡΙΖΑ και όποιον ομιλητή παίρνει τον λόγο και θυμίζει τι έγινε πριν από σαράντα οκτώ χρόνια. Ωστόσο, δεν φτάνει αυτό. Πρέπει να υπάρξουν κινήσεις στην κατεύθυνση που είπα, κατά τη γνώμη μου, ότι είναι απολύτως απαραίτητη.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Λοβέρδο.

Πριν δώσω τον λόγο στον Κοινοβουλευτικό Εκπρόσωπο της Νέας Δημοκρατίας έχει ζητήσει τον λόγο ο Υπουργός για να κάνει μια μικρή παρέμβαση σε σχέση με τις τροπολογίες.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Απλώς θα ήθελα να πω, κύριε Πρόεδρε, για τα Πρακτικά ότι αυτονόητα γίνεται αποδεκτή η υπουργική τροπολογία με γενικό αριθμό 1385 και ειδικό 14 και δεν γίνονται δεκτές οι δύο εκπρόθεσμες βουλευτικές τροπολογίες του Μέρα25.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Θεοχάρη, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Σας ευχαριστώ πολύ, κύριε Πρόεδρε.

Ο προηγούμενος ομιλητής, ο κ. Λοβέρδος, αναφέρθηκε στην επέτειο, σαράντα οκτώ χρόνια συμπληρώνονται σήμερα από την τουρκική εισβολή στην Κύπρο και πράγματι είναι ενδιαφέρουσες οι προτάσεις, διότι κανείς δεν πρέπει να ξεχνά. Το αντίθετο. Από κάποια πράγματα που άκουσα για το αν έχει νόημα να θυμόμαστε ακόμα, εμείς σε αυτή την απάντηση είμαστε κατηγορηματικοί και καταφατικοί, κανείς δεν ξεχνάει, είμαστε πάντα δίπλα στους Κύπριους αδελφούς μας και στηρίζουμε τον αγώνα για την επανένωση του νησιού.

Είχαμε και την μακρά ομιλία του κ. Δρίτσα και τέθηκε από πάρα πολλούς δυστυχώς το θέμα που βρίσκεται σε εξέλιξη, η περιβαλλοντική αυτή τραγωδία. Φυσικά μιλάω για τις πυρκαγιές, όχι μόνο για την πυρκαγιά στην Πεντέλη, αλλά για τις πυρκαγιές γενικότερα. Πιστεύω πως τις δύσκολες αυτές ώρες για το φυσικό περιβάλλον, αλλά και για τις περιουσίες των συμπολιτών μας ο πολιτικός κόσμος οφείλει να συσπειρώνεται, να παραμερίζει τις όποιες διαφορές και να στέκεται στο πλευρό των ανθρώπων που δοκιμάζεται.

Αντί γι’ αυτό, όμως, ακούσαμε όλοι μας εδώ τον κ. Δρίτσα να μιλάει για το θέμα των πυρκαγιών, έχοντας κοντή μνήμη για τα έργα και τις ημέρες του ΣΥΡΙΖΑ. Δεν θα ανατρέξω εγώ προσωπικά σε όσα συνέβησαν επί των ημερών σας, αν και το ανέφερε ο ίδιος το Μάτι. Έχετε κριθεί. Αυτά έχουν κριθεί πολιτικά, αλλά έχουν κιόλας καταγραφεί στη συλλογική συνείδηση της χώρας.

Πρέπει, όμως, να τονίσω πως αυτή τη φορά ο μηχανισμός αντιμετώπισης τέτοιου είδους κρίσεων επέδειξε πραγματικά μεγάλη, υποδειγματική θα έλεγα ετοιμότητα. Στη χθεσινή πυρκαγιά οι συνθήκες ήταν σφοδρότατες και αντίξοες, υπήρξαν πολύ ισχυροί άνεμοι με αλλαγή διευθύνσεων, δυσχεραίνοντας πολύ το έργο της κατάσβεσης. Σήμερα μετά από τον άψογο συντονισμό της Πυροσβεστικής, της Αστυνομίας, του ΕΚΑΒ, του Στρατού βλέπουμε ότι έχουμε ευτυχώς για την ώρα θετικά αποτελέσματα και ελπίζω αυτό να συνεχιστεί έτσι μέχρι το πλήρες τέλος. Αμέσως μόλις αναφέρθηκε η πυρκαγιά κινητοποιήθηκαν τετρακόσιοι ογδόντα πέντε πυροσβέστες, είκοσι οκτώ ομάδες πεζοπόρων τμημάτων, εκατόν είκοσι οχήματα με τη βοήθεια, την αλληλεγγύη όπως εμείς επιδεικνύουμε στη Γαλλία, πυροσβέστες από τη Ρουμανία. Ενεργοποιήθηκε το Κινητό Κέντρο Επιχειρήσεων «ΟΛΥΜΠΟΣ», τα drones. Χθες το βράδυ βρέθηκα στην περιοχή μου στον νότιο τομέα και παρακολουθούσα και εγώ ο ίδιος drones που υπήρχαν από πάνω και επιτηρούσαν για πυρκαγιά.

Άρα όλα αυτά τα μέσα βλέπουμε ότι αρχίζουν και πιάνουν τόπο. Και φυσικά έχοντας δέκα αεροπλάνα, επτά ελικόπτερα που επιχειρούσαν και σήμερα όλη μέρα με το πρώτο φως της ημέρας πάλεψαν υπό δύσκολες και επικίνδυνες συνθήκες. Δεν έχουν περάσει πολλές μέρες από το ατυχές περιστατικό στην Σάμο, το δυστύχημα που χάσαμε δύο νέους ανθρώπους. Συνεπώς εκ του αποτελέσματος βλέπουμε ότι όλοι αυτοί έχουν αντιμετωπίσει μία δύσκολη κατάσταση με κίνδυνο της ζωής τους. Όλοι οι αρμόδιοι Υπουργοί βρίσκονται συνέχεια στο Κέντρο Επιχειρήσεων της Πυροσβεστικής. Ο ίδιος ο Πρωθυπουργός ενημερώνεται και χθες το βράδυ το ίδιο. Δεν υπάρχει χάσμα στις συνεννοήσεις. Τα αντανακλαστικά είναι όσο πιο γρήγορα γίνεται. Είναι σαφές, λοιπόν, ότι ο μηχανισμός αντιμετώπισης πυρκαγιών αρχίζει -εγώ δεν θα πω ότι λειτουργεί τέλεια- να λειτουργεί όπως θα θέλαμε, όπως μας αξίζει στη χώρα μας.

Κάθε χρόνο, όμως, η κλιματική κρίση, η κλιματική καταστροφή, η υπερθέρμανση του πλανήτη, τα οικουμενικά αυτά ζητήματα θα μας δημιουργούν ακόμα και πιο δύσκολες, ακόμα και πιο αντίξοες συνθήκες και πρέπει να είμαστε ακόμα πιο ταχείς στις αντιδράσεις μας. Είναι πια μέρος της επιβίωσης του ανθρώπου στη γη να αντιμετωπίζουμε τέτοιου είδους φαινόμενα. Είναι μια αναμέτρηση με τα στοιχεία της φύσης που μοιάζει άνιση. Όμως 1,7 δισεκατομμύρια που δίνονται για το πρόγραμμα αναβάθμισης της πολιτικής προστασίας στη χώρα μας, πεντακόσιοι δασοκομάντος μαζί με τους ενενήντα εκπαιδευτές τους που ήδη έχουν μοιραστεί σε όλη την επικράτεια για να αντιμετωπίσουν την κατάσταση, οι προσλήψεις των εποχικών που έχουν γίνει δυόμισι χιλιάδες, όλα αυτά βλέπουμε επιτέλους να πιάνουν τόπο.

Δεν πρέπει, όμως, να νομίζουμε -και κλείνω γι’ αυτό το θέμα- ότι οι συνθήκες θα βελτιώνονται, μάλλον οι συνθήκες θα γίνονται πιο δύσκολες, γι’ αυτό η ευθύνη όλων μας είναι πολύ μεγάλη. Αυτά τα ζητήματα ξεπερνούν την συνήθη μικροκομματική αντιπαράθεση, γιατί είναι ζητήματα που παίρνουν πάνω από μια τετραετία για να μπορέσουν να λυθούν.

Τώρα να μπούμε λίγο στο κυρίως νομοσχέδιο στο θέμα της συζήτησής μας σήμερα που ήλπιζα ότι θα ήταν ένα θέμα στο οποίο θα μπορούσαμε με κάποιο τρόπο να ομονοήσουμε. Δυστυχώς δεν μπορούμε να ομονοήσουμε. Η χώρα μας είναι μια φιλόξενη χώρα. Η πρόσφατη ιστορία του δεκαεννιάχρονου μαθητή από το Ιράν, του Kourosh Baygi Nourmohammadi, ο οποίος αρίστευσε στις φετινές πανελλαδικές εξετάσεις μολονότι έφτασε στη χώρα μας πριν από μόλις τρία χρόνια, είναι πραγματικά μια πάρα πολύ όμορφη ιστορία η οποία αποδεικνύει ότι η χώρα μας είναι πάντα μια χώρα ανοικτή σε όλους όσοι θέλουν να ενσωματωθούν σε αυτή.

Αυτό που πιστεύει η ελληνική Κυβέρνηση είναι ότι Έλληνες πραγματικά είναι αυτοί που μετέχουν της μητέρας παιδείας, αυτοί που αισθάνονται Έλληνες και θέλουν να μάθουν τη γλώσσα, να ζήσουν εδώ, να κάνουν οικογένεια εδώ. Θέλουμε να είμαστε ανοικτοί σε τέτοιες περιπτώσεις και να δώσουμε τη δυνατότητα στα παιδιά αυτά να έχουν ένα πραγματικό μέλλον.

Γι’ αυτούς τους λόγους, για τους λόγους φυσικά των διεθνών μας υποχρεώσεων, αλλά και για τους λόγους ότι η ανθρωπιά, ο τρόπος που φερόμαστε στα ασυνόδευτα παιδιά είναι ο καθρέφτης της κοινωνικής μας εξέλιξης, είναι που φέρνει το νομοσχέδιο αυτό εδώ το Υπουργείο Μετανάστευσης. Ο Υπουργός με την ομιλία του το πρωί ήταν ξεκάθαρος και με αριθμούς. Το Υπουργείο Μετανάστευσης είναι ένα αποτελεσματικό Υπουργείο, αποτελεσματικό διότι θέλουμε να είμαστε αποτρεπτικοί με την παράνομη μετανάστευση. Βεβαίως, η χώρα έχει σύνορα και αυτό το έχουμε πετύχει και ειρήσθω εν παρόδω η αποτροπή και ο καλός έλεγχος των συνόρων έχει οδηγήσει με μειωμένους θανάτους στα σύνορά μας είτε στη θάλασσα είτε στα χερσαία σύνορα. Τα φαινόμενα που βλέπαμε, όταν σύμφωνα με τον ΣΥΡΙΖΑ ήμασταν φιλάνθρωποι το 2015, τα παιδιά να πεθαίνουν στις θάλασσες, βλέπαμε τις φωτογραφίες οι οποίες γύριζαν τον κόσμο με τους θανάτους δεν συμβαίνουν πια.

Δεύτερον, θέλουμε να είμαστε υπεύθυνοι απέναντι στις διεθνείς μας υποχρεώσεις και αυτό κάνει αυτό το νομοσχέδιο σήμερα. Και τέλος πρέπει να είμαστε και αποτελεσματικοί με τις πολιτικές υποδοχής, ενσωμάτωσης, συμβίωσης με τους ανθρώπους οι οποίοι έρχονται εδώ. Συνεπώς αυτός είναι ο λόγος που θα έπρεπε και να μας ενώνει, γιατί πράγματι -το είπε η κ. Φωτίου- το 2018 ήρθε ένα νομοσχέδιο που προσπάθησε να αντιμετωπίσει το ίδιο φαινόμενο, τι θα κάνουμε με τα ασυνόδευτα. Προσπάθησε να το αντιμετωπίσει με έναν άλφα τρόπο. Διαφωνήσαμε. Και να σας πω κάτι; Διαφωνούμε περισσότερο στην πράξη, διότι αυτό το νομοσχέδιο -κυρία Φωτίου, συμφωνείτε και εσείς μαζί μου, λέτε ότι δεν προλάβατε ή οτιδήποτε- δεν υλοποιήθηκε στην πράξη και δεν είχε τη δυνατότητα να υλοποιηθεί.

Φέρνουμε -και θα πω την επί μέρους κριτική που έχει γίνει- ένα άλλο νομοσχέδιο, το οποίο προσπαθεί να λύσει το ίδιο πρόβλημα που προσπάθησε να λύσει και η κ. Φωτίου. Ποια είναι, λοιπόν, η κριτική που ακούστηκε σήμερα όλη μέρα; Πρώτον, ότι φεύγει από το δημόσιο και πηγαίνει στους ιδιώτες, ότι όλη αυτή η διαδικασία πια δεν επιβλέπεται από το δημόσιο, αλλά επιβλέπεται από τους ιδιώτες.

Δεύτερον, πως πάμε σε δομές, στις ΜΚΟ, αντί για τα πρόσωπα τα οποία είχαν την επιμέλεια. Τρίτον, κατά πόσον εγγράφονται τα φυσικά πρόσωπα σε καταλόγους ή αν δεν θα έπρεπε να εγγραφούν. Και τέλος, αν υπήρχαν πληροφοριακά συστήματα τα οποία ήταν πιο προηγμένα, ενώ τώρα δεν έχουμε πληροφοριακά συστήματα.

Καταλαβαίνω ότι η κ. Φωτίου ήταν Υπουργός Κοινωνικής Ασφάλισης και ως τέτοια είχε έναν πατριωτισμό ότι η αρμοδιότητα ήταν στο Υπουργείο Κοινωνικής Ασφάλισης και στον ΕΚΚΑ. Όμως, η απόφαση της Κυβέρνησης είναι να πάει στο Υπουργείο Μετανάστευσης. Αυτό νομίζω δεν έχει και κάποια ιδιαίτερη πολιτική χροιά. Δεν αλλάζει, όμως, ο φορέας από δημόσιο σε ιδιωτικό. Την εποπτεία όλης της διαδικασίας, αντί να την έχει το ΕΚΚΑ, την έχει η Μονάδα Θεσμικής Προστασίας. Και αν υπάρχει κάτι, είναι ότι αντί να είναι ένα νομικό πρόσωπο δημοσίου δικαίου, έρχεται ακριβώς μέσα στις δομές του Υπουργείου Μετανάστευσης. Άρα είναι ακόμα στο πιο στενό δημόσιο η εποπτεία της διαδικασίας αυτής. Άρα αυτή η κριτική είναι λανθασμένη.

Ποιο ήταν το δεύτερο πρόβλημα της λειτουργικότητας; Ότι όταν προσπαθήσαμε να βρεθούν και να γίνουν διαγωνισμοί να γραφτούν στο μητρώο φυσικά πρόσωπα, δεν βρέθηκαν.

Έρχεται, λοιπόν, τώρα το Υπουργείο και λέει: «Εμένα δεν με ενδιαφέρει ιδεολογικά να λύσω το θέμα αν θα είναι ΜΚΟ ή αν θα είναι φυσικό πρόσωπο. Εγώ θέλω να λειτουργήσει. Οι ΜΚΟ έχουν την εμπειρία, έχουν σχέση είτε με τα ασυνόδευτα είτε με άλλους μετανάστες και συνεπώς, μπορώ να στηριχθώ πάνω τους για να μπορέσω να έχω την επιμελητεία και την εποπτεία των ασυνόδευτων».

Και γι’ αυτό έρχεται και γίνεται αυτή η ουσιαστική αλλαγή χρησιμοποιώντας δομές οργανωμένες οι οποίες μπορούν να αναλάβουν αυτό το έργο, αντί φυσικά πρόσωπα, τα οποία, είτε από φόβο είτε από άγνοια είτε για οποιονδήποτε άλλο λόγο, δεν ήρθαν να γραφτούν σε αυτά τα μητρώα για να μπορέσουμε να τους αξιοποιήσουμε.

Επίσης, εφόσον άλλαξε από φυσικά πρόσωπα σε δομές, οι καταστάσεις και τα μητρώα πήγαν από τα μητρώα των φυσικών προσώπων στα μητρώα των φορέων παροχής υπηρεσιών επιτροπείας.

Και τέλος, να μην έχετε καμμία αμφιβολία ότι όλα τα ασυνόδευτα είναι καταγεγραμμένα στο Υπουργείο Μετανάστευσης και δεν λείπει ούτε ένα. Δεν υπάρχει κανένα τέτοιο ζήτημα.

Ποια είναι η αρχή μας; Η βασική αρχή είναι ο ρεαλισμός και η λειτουργικότητα. Αυτό το νομοσχέδιο είναι λειτουργικό και προσπαθούμε να το καταστήσουμε ακόμα καλύτερο.

Ποια είναι η βάση του ζητήματος που λύνουμε και ενδεχομένως αυτό είναι που ξενίζει, όμως αυτή είναι η ουσία του προβλήματος; Ότι η αντιμετώπιση των ασυνόδευτων ανήλικων δεν είναι ίδιας μορφής με την αντιμετώπιση των ανήλικων Ελληνόπουλων. Διότι δεν μιλάνε ενδεχομένως ελληνικά. Διότι νιώθουν φοβισμένα σε μια ξένη χώρα. Προσομοιάζει δηλαδή ο τρόπος με τον οποίο πρέπει να τα στηρίξουμε και να τα αντιμετωπίσουμε με τους υπόλοιπους μετανάστες.

Άρα στην πραγματικότητα δεν είναι οι δομές στήριξης των ανηλίκων που έχουν χάσει τους γονείς τους στην Ελλάδα που πρέπει να τα αναλάβουν, αλλά οι δομές στήριξης μεταναστών, με την εξειδίκευση που χρειάζεται να έχουν για τα ανήλικα, γιατί αυτές έχουν ανθρώπους που μιλάνε αφγανικά, πακιστανικά κ.λπ., αυτές έχουν ανθρώπους που ξέρουν την κουλτούρα της περιοχής για να μπορούν να τα στηρίξουν και να τα βοηθήσουν, αυτές οι δομές και οι ΜΚΟ μπορούν να τα πλησιάσουν, να τα κάνουν να νιώσουν ασφάλεια, να τους δώσουν τα εχέγγυα να ανοίξουν τα φτερά τους στη χώρα μας και να τα στηρίξουν πραγματικά.

Αυτή είναι η φιλοσοφία και η διαφορά της φιλοσοφίας αυτού του νόμου από τον νόμο που είχαμε το 2018. Όλα τα υπόλοιπα είναι σάλτσες, είναι ιδεολογήματα, είναι κοροϊδίες, είναι δικαιολογίες για να ψηφίσουμε «όχι». Και αυτό δυστυχώς παρακολουθούμε μετά από κάθε νομοσχέδιο.

Ήρθε χθες ο ΣΥΡΙΖΑ και δεν ψήφισε διατάξεις για την ισότητα των γυναικών οι οποίες είναι αυτονόητες. Θα πρέπει μια γυναίκα να πάρει την άδεια του πρώην συζύγου της για να καταψύξει τα ωάριά της; Θα πρέπει μια γυναίκα να βρει ψεύτικη δικαιολογία ότι έχει υγειονομικό λόγο για να καταψύξει τα ωάριά της, αντί να το αποφασίζει για τον εαυτό της; Εξευτελιστικές διατάξεις!

Και καταφέρατε και βρήκατε δικαιολογία για να μην τις ψηφίσετε, ότι τάχα μου προάγουν τα στερεότυπα περί τεκνοποίησης των γυναικών, που είναι το ανάποδο. Γιατί τους επιτρέπουν να αφήσουν στην μπάντα ενδεχομένως την πίεση για τεκνοποίηση, να μην την έχουν στα είκοσί τους και να ακολουθήσουν όποια ζωή θέλουν να ακολουθήσουν, όπως κάθε φυσιολογικός άνθρωπος πρέπει να αποφασίζει για τη ζωή του. Αυτού του είδους η λογική, που ψάχνετε να βρείτε οποιαδήποτε δικαιολογία για να ψηφίσετε «όχι» ή «παρών», πρέπει κάποια στιγμή να σταματήσει.

Κλείνω, κύριε Πρόεδρε, και ευχαριστώ πολύ.

Μόνο μια κριτική άκουσα που στέκει. Και εδώ γυρίζω προς τους Υπουργούς.

Φέρνουμε αυτόν τον νόμο στο τρίτο έτος της θητείας μας. Συνεπώς η ευθύνη μας να το κάνουμε να λειτουργήσει γρήγορα είναι μεγαλύτερη. Αν τον είχατε φέρει στο πρώτο έτος, εν πάση περιπτώσει, ενδεχομένως να είχαμε περισσότερο χρόνο μέχρι τις εκλογές. Άρα το βάρος που πέφτει στο Υπουργείο πράγματι είναι να το κάνει να λειτουργήσει χάριν φυσικά της φήμης της χώρας μας, χάριν αυτών των ασυνόδευτων, χάριν της φήμης του Υπουργείου.

Συνεπώς, κυρίες και κύριοι συνάδελφοι, οι κυβερνήσεις κρίνονται για το αν λύνονται τα προβλήματα των πολιτών, όχι για το αν οι νόμοι που ψηφίζονται ακούγονται ωραίοι ή αν μας έχει πει «μπράβο» ο άλφα ή ο βήτα. Με αυτό το κριτήριο μας κρίνει καθημερινά ολόκληρος ο λαός, με αυτό το κριτήριο θα θυμάται με τρόμο τη δική σας διακυβέρνηση, τη διακυβέρνηση του ΣΥΡΙΖΑ. Και το θυμάται καθημερινά.

Ο νόμος, λοιπόν, αυτός θα υλοποιηθεί, θα προστατεύσει παιδιά που η προστασία τους είναι το μέτρο της ανθρωπιάς και του πολιτισμού της κοινωνίας μας. Η αλαζονεία που ακούσαμε σήμερα από αρχιτέκτονες ενός νομοσχεδίου μη εφαρμοσμένου και, δυστυχώς, μη εφαρμόσιμου έχει, νομίζω, ξεπεράσει κάθε όριο. Όσο, όμως, περνάτε αυτά τα όρια, κύριοι της Αντιπολίτευσης, τόσο το νιώθει ξεκάθαρα ο λαός και τόσο θα σας τιμωρήσει και στις επόμενες εκλογές.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τους εναπομείναντες ομιλητές, οι οποίοι είναι έξι έως την ολοκλήρωση του καταλόγου.

Καλούμε στο Βήμα την κ. Βέττα Καλλιόπη από τον ΣΥΡΙΖΑ. Ακολουθούν ο κ. Μουζάλας, η κ. Καφαντάρη, ο κ. Μελάς, ο κ. Χιονίδης και τελευταίος ο κ. Πάτσης.

Κυρία Βέττα, έχετε τον λόγο.

**ΚΑΛΛΙΟΠΗ ΒΕΤΤΑ**: Ευχαριστώ, κύριε Πρόεδρε.

Κυρίες και κύριοι συνάδελφοι, μάς είπε ο Κοινοβουλευτικός Εκπρόσωπος της Νέας Δημοκρατίας, ο κ. Θεοχάρης, πριν από λίγο ότι θα περίμενε μια συναινετική αντιμετώπιση για ένα τέτοιο νομοσχέδιο. Όντως, θεωρητικά μιλώντας, ένα τέτοιο νομοσχέδιο για την επιτροπεία και τη φιλοξενία των ασυνόδευτων ανηλίκων δεν θα έπρεπε να προσφέρεται για επιθετικούς τόνους και άσκηση κριτικής, καθώς η πολιτεία θα όφειλε να αντιμετωπίσει το θέμα με ευαισθησία, σεβασμό στα ανθρώπινα δικαιώματα, σοβαρότητα και επαγγελματισμό.

Ωστόσο, η Κυβέρνηση της Νέας Δημοκρατίας αποδεικνύει καθημερινά σε όλα τα πεδία δράσης της ότι λειτουργεί με έναν τρόπο όπου ο νεοφιλελευθερισμός, η επικοινωνιακή διαχείριση, ο συγχροτισμός με ακροδεξιά ακροατήρια και η ανάθεση σε ιδιωτικά συμφέροντα συνιστούν το πλαίσιο άσκησης της πολιτικής της.

Η συγκεκριμένη κριτική εδράζεται στο γεγονός ότι το νομοσχέδιο είναι πολλαπλώς προβληματικό τόσο επί της αρχής όσο και επί της ουσίας. Αρχικά δημιουργεί μεγάλο προβληματισμό καθώς την επιτροπεία και τη φιλοξενία των ασυνόδευτων ανηλίκων χειρίζεται το Υπουργείο Μετανάστευσης και όχι το αρμόδιο για την προστασία των παιδιών Υπουργείο Εργασίας και Κοινωνικών Υποθέσεων και οι οικείες υπηρεσίες που εδώ και δεκαετίες επιτελούν αναντικατάστατο έργο στο πολύ ευαίσθητο αυτό πεδίο.

Γιατί συμβαίνει αυτό; Γιατί η Νέα Δημοκρατία υποστηρίζει και πλέον θεσμοθετεί ότι τα ασυνόδευτα ανήλικα είναι πρωτίστως πρόσφυγες και όχι παιδιά που πρέπει να ανήκουν στο ενιαίο δημόσιο σύστημα παιδικής προστασίας του κράτους. Γι’ αυτό εξάλλου η Κυβέρνηση καταπατά όλα τα δικαιώματα των ασυνόδευτων ανηλίκων, διαχωρίζοντας στα παιδιά σε στεγασμένα και άστεγα, σε ιθαγενή και ξένα, σε άνω και κάτω των δεκαπέντε ετών. Και θεωρώντας την Τουρκία ως ασφαλή τρίτη χώρα τα επιστρέφει σε αυτή.

Στη συνέχεια, θυμηδία προκαλεί το γεγονός ότι σαράντα μία από τις σαράντα τέσσερις διατάξεις του νομοσχεδίου αντικαθιστούν, τροποποιούν ή και καταργούν τις αντίστοιχες του νόμου που ψηφίστηκε για το ίδιο θέμα πριν έναν μήνα.

Δηλαδή η ακριβοπληρωμένη και πολυδιαψευσμένη θεωρία του επιτελικού κράτους για μία ακόμη φορά καταρρέει και μάλιστα με κρότο. Επί της ουσίας με το νομοσχέδιο, το κράτος αποποιείται των ευθυνών του και αναθέτει τη διαχείριση όχι σε ένα δημόσιο φορέα όπως το Εθνικό Κέντρο Κοινωνικής Αλληλεγγύης (ΕΚΚΑ), αλλά σε πλήθος σωματείων ΑΜΚΕ, ΟΤΑ, ενώσεις πολιτών και κυρίως ΜΚΟ, χωρίς να απαιτείται ούτε προηγούμενη πείρα, ούτε να έχουν σχετικό προσωπικό, αφού μπορούν να προσλάβουν και αφού εγκριθούν από το Υπουργείο Μετανάστευσης και Ασύλου.

Προκύπτει μια ερασιτεχνική προσέγγιση ιδιαίτερα σε αυτό το ευαίσθητο ζήτημα, καθώς οποιοδήποτε σωματείο που παρέχει κάποιες υπηρεσίες σε παιδιά μπορεί να κάνει αίτηση για χρηματοδότηση και μετά να προσλάβει το προσωπικό που θα αναλάβει το έργο της επιτροπείας, δηλαδή να αντικαθιστά το έργο της οικογένειας. Μάλιστα δεν χρειάζεται ο εντεταλμένος να έχει ειδική εμπειρία και γνώσεις στην παιδική προστασία, αρκεί να είναι πτυχιούχος ανθρωπιστικών, νομικών ή κοινωνικών σπουδών και να είναι εγγεγραμμένος στο μητρώο των ΜΚΟ. Δηλαδή οι ΜΚΟ είναι που οργανώνουν όλη την επιτροπεία και γίνονται πανίσχυρες. Οι ΜΚΟ, για τις οποίες εμείς κατηγορούμασταν ότι δρούσαν και χρηματοδοτούνταν ανεξέλεγκτα, τώρα αναβαθμίζονται, αναλαμβάνουν επίσημα το έργο της φροντίδας των ασυνόδευτων, αποκτούν ελεγκτικούς μηχανισμούς και πρόσβαση σε κάθε στάδιο της διαδικασίας. Προχειρότητα, διασπάθιση, δημοσίου χρήματος, αναθέσεις και κυρίως έλλειψη ευαισθησίας, εγρήγορσης και αποτελεσματικότητας!

Με τον ίδιο πρόχειρο τρόπο επιτελείτε το έργο σας όλο αυτό το διάστημα, όπως αναφέρει και η Επιτροπή για τα Δικαιώματα του Παιδιού του ΟΗΕ που επισημαίνει στις 28 Ιουνίου την καθυστέρηση της Ελλάδας στην εφαρμογή του θεσμού της επιτροπείας. Με τον ίδιο πρόχειρο τρόπο, για να αναφερθώ και στην περιοχή μου, την Περιφερειακή Ενότητα Κοζάνης, αντιμετωπίσατε τη δομή φιλοξενίας ασυνόδευτων ανήλικων κοριτσιών στον Πεντάλοφο Κοζάνης, καθώς η έλλειψη πιστώσεων και οι σοβαρότατες δυσλειτουργίες με τις συμβάσεις των εργαζομένων δημιούργησαν και εξακολουθούν να δημιουργούν πάρα πολλά προβλήματα στη δομή.

Με τον ίδιο πρόχειρο και αμετροεπή τρόπο που σας χαρακτηρίζει αναφερθήκατε σε ανεφάρμοστους νόμους του ΣΥΡΙΖΑ. Η απάντηση που πήρατε από τους τότε αρμόδιους Υπουργούς ήταν αποστομωτική. Ο ν.4554/2018 για την επιτροπεία, τα ΦΕΚ και οι υπουργικές αποφάσεις που σας παρουσιάστηκαν είναι μόνο το τυπικό αλλά αναγκαίο κομμάτι της τιτάνιας δουλειάς που έγινε και σε αυτό το πεδίο. Το ουσιαστικό, όμως, ήταν ότι ο ΣΥΡΙΖΑ σε συνεργασία και όχι σε αντιπαράθεση, όπως βλέπουμε σήμερα να συμβαίνει, με διεθνείς ανθρωπιστικούς οργανισμούς και την Ευρωπαϊκή Ένωση συγκρότησε ένα πλαίσιο για την επιτροπεία που μέσα σε λίγα χρόνια και σε πολύ, πολύ δύσκολες συνθήκες κατόρθωσε να εξαπλασιάσει τις θέσεις φιλοξενίας, ανυψώνοντας παράλληλα το επίπεδο διαβίωσης και διαμονής. Αυτά για την αποκατάσταση της πραγματικότητας και της αλήθειας.

Τέλος, η Κυβέρνηση της Νέας Δημοκρατίας συνολικά αλλά και εσείς προσωπικά έχοντας το αρμόδιο χαρτοφυλάκιο οφείλετε να ζητήσετε ένα τεράστιο συγγνώμη από τα θύματα και τους οικείους του τραγικού πολύνεκρου δυστυχήματος στο Φαρμακονήσι το 2014. Αναφέρθηκε και συνάδελφός μου προηγουμένως. Η απόφαση καταπέλτης του Ευρωπαϊκού Δικαστηρίου Ανθρωπίνων Δικαιωμάτων αποτελεί όνειδος για τη χώρα και τη Νέα Δημοκρατία, καθώς πιστοποιεί ότι δεν έγιναν οι απαραίτητες προσπάθειες για τη διαλεύκανση της υπόθεσης και την αποκατάσταση των θυμάτων.

Κυρίες και κύριοι συνάδελφοι, η Κυβέρνηση της Νέας Δημοκρατίας καθιστά καθημερινά τη χώρα παράδειγμα προς αποφυγή σε όλους τους τομείς που άπτονται των ανθρωπίνων δικαιωμάτων και ενός φιλελεύθερου και αλληλέγγυου κράτους. Από την ανεξαρτησία της δικαιοσύνης έως την ελευθερία του Τύπου η χώρα μας βυθίζεται διαρκώς στην παγκόσμια κατάταξη.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Η προστασία των ασυνόδευτων παιδιών είναι ένα ακόμη πεδίο που ο ανύπαρκτος έλεγχος και οι φαύλες πρακτικές θα επιτείνουν τη σύγχυση, την αλληλοεπικάλυψη αρμοδιοτήτων και την εξυπηρέτηση συμφερόντων που επικρατεί εδώ και τρία χρόνια σε αυτό το πεδίο. Η καταψήφιση του νομοσχεδίου είναι αυτονόητη, όπως αυτονόητη είναι και η συνολική αποδοκιμασία των πεπραγμένων σας από τη στιγμή που αναλάβατε να φέρετε σε πέρας αυτό το έργο. Μία αποδοκιμασία που συμπεριλαμβάνει τη συντριπτική πλειοψηφία των πεπραγμένων της Κυβέρνησης, αποδοκιμασία και απόρριψη με την οποία ήδη βρίσκεστε αντιμέτωποι και θα επισφραγιστεί με τη βέβαιη εκλογική και πολιτική σας καταδίκη.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ο επόμενος ομιλητής είναι ο κ. Μουζάλας Ιωάννης από τον ΣΥΡΙΖΑ.

Ορίστε, έχετε τον λόγο.

**ΙΩΑΝΝΗΣ ΜΟΥΖΑΛΑΣ:** Κυρίες και κύριοι συνάδελφοι, σήμερα στη Βουλή συζητάμε ένα από τα σοβαρότερα διεθνώς ζητήματα των προσφυγικών και μεταναστευτικών ροών, τα ασυνόδευτα ανήλικα. Είναι μια πολύ ιδιαίτερη κατάσταση. Είναι παιδιά πονεμένα, κουρασμένα, χωρίς παιδική ηλικία, άλλα πρόσφυγες, άλλα παράνομοι μετανάστες, άτυποι μετανάστες, δύσκολα παιδιά, με πολλές δουλείες απέναντι στις οικογένειες που άφησαν για να έρθουν, που πήγανε σε όλο τον κόσμο. Και για αυτόν τον λόγο έχουν δουλείες απέναντι στους smuggler που έπρεπε να πληρωθούν για να τους μεταφέρουν. Και για αυτόν τον λόγο είναι ευάλωτα στην οργανωμένη κακοποίηση τους από το trafficking, από τους smuggler, από τις συμμορίες και από τον ρατσισμό, ο οποίος στηρίζεται ακριβώς στο ότι κάποια από αυτά τα παιδιά έχουν τέτοιες παραβατικές συμπεριφορές που χρησιμοποιούνται και κατά την άποψή μου και από την Κυβέρνηση της Νέας Δημοκρατίας -και είχαμε στα Καμένα Βούρλα τέτοια δείγματα- για να αυξηθεί ένας ρατσισμός μέσα στην κοινωνία ενάντια στους πρόσφυγες και τους μετανάστες.

Προσέξτε να δείτε ποια μπορεί να είναι η απάντηση σε αυτό το δύσκολο ζήτημα, σε αυτά τα δύσκολα παιδιά. Δεν θα κουραστώ να λέω στη Βουλή ότι δεν συζητάμε το αν τα αγαπάμε ή δεν τα αγαπάμε. Δεν συζητάμε αν είμαστε φιλικοί στους πρόσφυγες ή δεν είμαστε φιλικοί στους πρόσφυγες. Δεν συζητάμε αν ονειρεύομαι να έρθουν μετανάστες στην Ελλάδα ή όχι. Συζητάμε εάν θέλουμε ως μια δυτική δημοκρατία να εφαρμόσουμε το κράτος δικαίου. Αυτή είναι η μόνη απάντηση σε όλα τα ερωτήματα που θέτει η μετανάστευση και στο δύσκολο ζήτημα των ασυνόδευτων ανηλίκων.

Χρησιμοποίησαν ομιλητές της Νέας Δημοκρατίας τα γνωστά τρικ για να προσεγγίσουν το θέμα. Ποια είναι τα τρικ; Το πρώτο, που είναι ο καμβάς πάνω στον οποίο κτίζεται οποιαδήποτε απάντηση στις αιτιάσεις του ΣΥΡΙΖΑ αλλά και της υπόλοιπης Αντιπολίτευσης, είναι ότι επιτέλους υπάρχει αποτροπή, επιτέλους έχουμε σύνορα και τα φυλάμε, εσείς φέρατε τους πρόσφυγες και μετανάστες και κάψατε αυτή τη χώρα. Είναι ένα τρικ που το κάνουν συνέχεια, το λένε συνέχεια.

Δίνουμε τις ίδιες απαντήσεις που δίνει η ιστορία και λέμε ότι πάνε να συγκρίνουν τις εποχές που είχαμε δέκα χιλιάδες αφίξεις την ημέρα λόγω της κατίσχυσης του ISIS στο Ιράκ και στη Συρία με τις εποχές σήμερα, που για λόγους που σε άλλες ομιλίες μου έχω αναφέρει οι ροές έχουν μειωθεί κατόπιν του ελέγχου που η Τουρκία ασκεί, ούτε λόγω του COVID ούτε λόγω της φοβερής πολιτικής διπλωματίας που κάνει αυτή η Κυβέρνηση.

Αυτό το τρικ συνεχίζει. Είναι σαν να κατηγορεί σήμερα κανείς την Πολωνία, η οποία είναι ότι πιο αντιμεταναστευτικό είχε η Ευρώπη, ότι είναι η δική της πολιτική που έφερε πέντε εκατομμύρια Ουκρανούς πρόσφυγες στην Πολωνία. Δεν έχει νόημα να συνεχίζουμε αυτή τη συζήτηση. Και τώρα η Νέα Δημοκρατία πέτυχε την αποτροπή. Η αποτροπή στο προσφυγικό και μεταναστευτικό δίκαιο δεν είναι ταυτόσημη με τη φύλαξη των συνόρων. Είναι απαγορευμένη νομικά λέξη. Η φύλαξη των συνόρων είναι ένα ζήτημα, που, όμως, όποιος ισχυρίζεται ότι κάνει φύλαξη των συνόρων οφείλει να μας πει ακριβώς πώς την κάνει.

Αυτή τη στιγμή έχουμε απτά δείγματα για το πώς γινόταν και γίνεται η φύλαξη των συνόρων, το Φαρμακονήσι είναι ένα από αυτά, θα επανέλθουμε.

Εμείς μέσα σε αυτή την κατάσταση εμβολιάσαμε όλα τα παιδιά, στείλαμε τα παιδιά στο σχολείο, είχαν υγειονομική περίθαλψη, κάναμε προγράμματα με τα πανεπιστήμια και με τους δήμους, φτιάξαμε δύο χιλιάδες εννιακόσιες θέσεις φιλοξενίας by the book, έτσι δηλαδή που προβλέπει ο ΟΗΕ, παραλάβαμε όταν γίναμε κυβέρνηση το 2015 τρακόσιες τριάντα θέσεις φιλοξενίας για Έλληνες και για ξένους. Και, επειδή δεν φτάνανε, φτιάξαμε και περίπου οκτακόσιες θέσεις σε μια εφεύρεση που αναγκαστήκαμε να κάνουμε στα safe zones, η οποία συζητιέται σήμερα σε όλα τα συνέδρια για το παγκόσμιο μεταναστευτικό κύμα.

Θα ήταν ενδιαφέρον να μάθουμε αυτή εδώ η Κυβέρνηση σε αυτές τις περιόδους της ηρεμίας από τις δύο χιλιάδες εννιακόσιες θέσεις και από τις εξακόσιες θέσεις στα safe zones πόσες διατήρησε, πόσες αύξησε, πόσες βελτίωσε, πόσες έκλεισε.

Σήμερα τι έχουμε; Έχουμε μία Κυβέρνηση που τα παιδιά των προσφύγων και μεταναστών πάνε σχολείο στο μικρότερο δυνατό ποσοστό σε καιρό ηρεμίας. Έχουμε ένα μοναδικό νομοθέτημα σε όλο τον κόσμο όχι μόνο στην Ευρώπη, που διαχωρίζει τα ανήλικα στα μέχρι τα δεκαπέντε και από τα δεκαπέντε και πάνω. Αυτό είναι πάλι μια πρωτότυπη ελληνική θέση, που αποσκοπεί στην εύκολη απέλαση των δεκαπέντε και πάνω.

Τι άλλο έχουμε; Έχουμε επιτροπές για τα ανήλικα που αλλάζουν, μεταφέρονται από το ένα Υπουργείο στο άλλο, πάνε στο Πρωθυπουργικό Γραφείο, ξαναφεύγουν από εκεί. Έχουμε νόμο, ο οποίος ψηφίστηκε πριν ενάμιση μήνα, και αλλάζει σήμερα με ένα νέο νόμο. Έχουμε μέσα στο νέο νόμο το κράτος να αποποιείται των ευθυνών του, να εξαιρεί τα ασυνόδευτα ανήλικα προσφυγόπουλα ή μεταναστόπουλα από τα Ελληνόπουλα ασυνόδευτα ανήλικα, που αυτό είναι επίσης ευρωπαϊκή πρωτοτυπία και μοναδικό και προφανώς είναι εις βάρος των ασυνόδευτων ανηλίκων. Έχουμε ένα πλήθος φορέων όχι στο δημόσιο και σας καλώ να κρατήσετε μια σημείωση: Τον επόμενο μήνα θα δούμε να δημιουργούνται εκ του μηδενός μη κυβερνητικές οργανώσεις ή φορείς προστασίας ανηλίκων ή όπως θέλεις πες τους, οι οποίοι θα διεκδικήσουν χρήματα από τα μεγάλα κονδύλια για αυτό το πράγμα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, συγχωρήστε με, αλλά χρειάζομαι λίγο χρόνο ακόμα.

Τέλος έχουμε και ένα νόμο για επιτροπεία που δεν έχει επίτροπο. Αυτό πάλι είναι μοναδικό φαινόμενο. Δηλαδή στον νόμο για την επιτροπεία επίτροπος ανηλίκου δεν υπάρχει. Υπάρχει φύλακας, υπάρχει φίλος, υπάρχει συγγενής, υπάρχει φιλικό περιβάλλον, αλλά επίτροπος δεν υπάρχει.

Τι άλλο γίνεται σε αυτό το νομοσχέδιο; Δεν αρκεί αυτό, αλλά έχουμε τη δημιουργία ενός οργανισμού που θα παρακολουθεί τις παραβιάσεις των θεμελιωδών δικαιωμάτων των προσφύγων και μεταναστών από τα Υπουργεία της ελληνικής Κυβέρνησης που υπάγεται στο Υπουργείο Μετανάστευσης. Και αυτό είναι μοναδικό φαινόμενο λες και δεν έχουμε Συνήγορο του Πολίτη στην Ελλάδα. Και αναφέρομαι στο Συνήγορο του Πολίτη παρ’ ότι αρκετές φορές μέσα σε αυτή τη Βουλή αντιδίκησα μαζί του, ήρθα σε ρήξη, αλλά δεν μπορεί κανείς να αμφισβητήσει την ανεξαρτησία του σαν όργανο και την κατά τεκμήριο ανεξάρτητη κρίση του.

Τι άλλο έχουμε; Έχουμε τον διορισμένο πρόεδρο σε αυτή την επιτροπή να διορίζεται από την κυβέρνηση και έχουμε τον πρόεδρο της επιτροπής που κατακεραύνωσε η LIBE, το Ευρωπαϊκό Κοινοβούλιο, η Ευρωπαϊκή Επίτροπος για παραβίαση των αρχών της σωστής έρευνας στις παραβιάσεις των θεμελιωδών δικαιωμάτων να γίνεται Επίτροπος στην Ευρώπη σε μια αντίστοιχη επιτροπή. Είναι πρωτοφανή ζητήματα.

Η συμπόρευση με την Ευρώπη ισχύει στην αντιμεταναστευτική μανία και στην αντιπροσφυγική μανία. Αλλά, ξέρετε, υπάρχει πάντα ένα όριο και αυτό το όριο κάθε φορά θα βρίσκεται, γιατί η Ευρώπη δεν θα χαρίσει το «καλό» της όνομα –δεν το έχει πάντα- προκειμένου να σας καλύψει.

Το νομοσχέδιο λοιπόν πρακτικά είναι ένα νομοσχέδιο-μπίζνες και αυτό το λέω με κάθε συνείδηση. Είναι ένα νομοσχέδιο το οποίο καταργεί μια πολύ καλή προσπάθεια, για την οποία -εγώ τότε ήμουν στις επιτροπές στο Βέλγιο, στην Ευρωπαϊκή Ένωση- πήραμε πάρα πολλούς επαίνους, χαρήκαμε πάρα πολύ και εμείς και οι ευρωπαίοι εταίροι μας για το νομοσχέδιο για την επιτροπεία. Έπρεπε ήδη να υπάρχει, πριν γίνει κυβέρνηση ο ΣΥΡΙΖΑ. Παρ’ όλα αυτά το κάναμε. Θα προχωρούσαμε, αλλά βγήκατε στις εκλογές και δεν μπορέσαμε να προχωρήσουμε.

Τώρα, υπάρχουν δύο πράγματα τα οποία δείχνουν θράσος. Το ένα είναι τα ψέματα. Όλο αυτό στηρίζεται σε ψέματα. Εγώ θα σας αλιεύσω κάποια πράγματα που είπατε.

Δεν αναφέρομαι σε εσάς, κύριε Υπουργέ, δεν σας άκουσα.

«Ιδρύσαμε το Υπουργείο». Είστε καλά; Το κλείσατε το Υπουργείο. Μας βρίζατε όταν σας λέγαμε μην το κλείσετε το Υπουργείο, το κλείσατε γιατί θεωρήσατε ότι είναι άχρηστο και μετά από οκτώ μήνες το ανοίξατε.

«Έχουμε κάνει θεσμό τα διαμερίσματα ημιαυτόνομης διαβίωσης». Επί υπουργίας μου έγιναν αυτά μαζί με τη UNHCR και μαζί και με τον Επίτροπο Στυλιανίδη.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μουζάλα, ολοκληρώστε παρακαλώ.

**ΙΩΑΝΝΗΣ ΜΟΥΖΑΛΑΣ:** Τελειώνω, κύριε Πρόεδρε, να ολοκληρώσω τη σκέψη μου.

«Θα έχουμε», σε αυτούς τους φορείς που θα φάνε τα λεφτά, «αυστηρά εξειδικευμένο προσωπικό». Πού; Αρκεί να έχει σπουδάσει ανθρωπιστικές επιστήμες, τίποτα άλλο, τίποτα δεν υπάρχει εξειδικευμένο.

«Στείλαμε τα παιδιά σχολείο». Επί των ημερών σας ποσοστιαία το μικρότερο ποσοστό παιδιών έχει πάει σχολείο. «Δεν έβγαλε η Φωτίου», η οποία φταίει συνήθως για όλα στην κοινωνική πολιτική, «τις ΚΥΑ». Τις ΚΥΑ τις έβγαλε και τις είδατε.

Πάμε τώρα στο Φαρμακονήσι. Τι θέλω να πω για το Φαρμακονήσι; Δεν θέλω να σας εγκαλέσω. Σας εγκαλέσαμε πολλές φορές στην ώρα του. Υπήρξαμε και φειδωλοί πολλές φορές στις κρίσεις μας για αυτό το γεγονός και εμένα προσωπικά καμμιά φορά ο ήπιος τόνος μου παρεξηγείται, θεωρείται έλλειψη αποφασιστικότητας και σθένους.

Το Φαρμακονήσι τι δείχνει; Ό,τι και να κάνετε θα φανεί. Δεν μπορεί να κρυφτεί αυτό που κάνετε. Δεν μπορεί να προσπαθείτε για τα ασυνόδευτα ανήλικα και να κάνετε pushback στα συνοδευόμενα ανήλικα. Θα βγουν πάλι στη φόρα αυτά τα πράγματα.

Εγώ τελείωνα τις ομιλίες μου λέγοντας «μα δεν ντρέπεστε;» Τώρα πια ξέρω, δεν ντρέπεστε. Έκατσα και διάβασα στα Πρακτικά της Βουλής τις ομιλίες των Βουλευτών σας όταν πρωτοσυζητήθηκε το Φαρμακονήσι. Έχει πολύ ενδιαφέρον. Ψάξτε να βρείτε τι λέγατε τότε. «Ο ΣΥΡΙΖΑ βοηθάει τους Τούρκους», αυτά που λέτε και τώρα. «Ο ΣΥΡΙΖΑ θέλει να κτυπήσει το Λιμενικό». Ο ΣΥΡΙΖΑ θέλει να κάνει εκείνο, θα μας πάρει τις γυναίκες, θα μας φάει τα παιδιά, θα πιει το αίμα των εβραίων. Αυτά μετά από μερικά χρόνια κάποιος άλλος Μουζάλας θα τα διαβάσει στα Πρακτικά αυτών που λέτε σήμερα.

Κύριε Θεοχάρη, κάνατε μια πολύ έντιμη για την παράταξή σας ομιλία. Κατά τη δική μου την άποψη, μπορώ να έχω βάσιμες πολιτικές διαφωνίες, δεν ξεφύγατε και εσείς από μια λαθροχειρία. Δεν ισχυρίζομαι ότι στην ομιλία σας είπατε ψέματα, αλλά κοιτάξτε να δείτε τι είπατε στην ομιλία σας, για να το χρησιμοποιήσω, για το πού ζούμε. Λέτε: Την ώρα που όλη η Αττική καίγεται, η Μεγαλόπολη καίγεται, καινούργια φωτιά στα Μέγαρα, λέτε, ο μηχανισμός καταπολέμησης πυρκαγιών αρχίζει να λειτουργεί. Σας παρακαλώ πολύ, να προστατέψετε τον εαυτό σας από φράσεις οι οποίες είναι αναξιοπρεπείς.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ακολουθεί η κ. Καφαντάρη από τον ΣΥΡΙΖΑ, ο κ. Μελάς μετά, ο κ. Χιονίδης, ο κ. Πάτσης τελευταίος ομιλητής και θα δώσουμε τον λόγο μετά στην κ. Βούλτεψη, την Υφυπουργό Μετανάστευσης και Ασύλου.

Τον λόγο έχει η κ. Καφαντάρη.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ευχαριστώ, κύριε Πρόεδρε.

Κύριε και κυρία Υπουργοί, κυρίες και κύριοι Βουλευτές, πραγματικά θα ήθελα να πω δυο λόγια για αυτά τα οποία συμβαίνουν αυτή τη στιγμή στην πατρίδα μας ορμώμενη βέβαια και από την τοποθέτηση του Κοινοβουλευτικού Εκπροσώπου, του κ. Θεοχάρη.

Εμείς, ξέρετε, ως ΣΥΡΙΖΑ-Προοδευτική Συμμαχία, είμαστε μια υπεύθυνη Αντιπολίτευση. Αυτήν τη στιγμή βρισκόμαστε στη στιγμή της μάχης. Οι πυρκαγιές δεν έχουν σταματήσει. Καινούργιες εστίες πρόσφατα εμφανίστηκαν στην Αττική και στην περιοχή των Μεγάρων. Δεν είναι ώρα για κριτική. Άλλωστε η πολιτική σας, η πολιτική της Κυβέρνησης, θα κριθεί όταν τελειώσει αυτό το κακό, με βάση δύο θέματα: τις πολιτικές πρόληψης -τι υλοποιήθηκε- και τις πολιτικές αποκατάστασης.

Δεν είναι επί του παρόντος να αναφερθώ συγκεκριμένα. Φιλότιμα προσπάθησε ο κ. Θεοχάρης, όπως κάνουν και οι Βουλευτές της Νέας Δημοκρατίας να μας πείσουν ότι λειτούργησε ο μηχανισμός, αλλά αυτά δεν είναι ώρα τώρα να τα συζητήσουμε. Θα τα δούμε, όταν τελειώσει το κακό, που όλοι ευχόμαστε να είναι αυτό γρήγορα.

Εμείς ως ΣΥΡΙΖΑ-Προοδευτική Συμμαχία τη συγκεκριμένη στιγμή και από χθες που ξεκίνησαν οι πυρκαγιές στην Αττική είμαστε παρόντες στα μέτωπα, γνωρίζουμε το τι συμβαίνει πραγματικά, έχουμε εικόνα να το πω απλά. Και εγώ προσωπικά ήμουν παρούσα χθες το βράδυ. Αλλά και σήμερα κάναμε μία επίσκεψη στην Παλλήνη, συναντηθήκαμε και με τον δήμαρχο Παλλήνης, εκφράσαμε την αλληλεγγύη μας και την ανάγκη να βοηθήσουμε στον βαθμό που μπορούμε, για να επιλυθούν ζητήματα και να αντιμετωπιστεί το μέγα ζήτημα αυτό που βιώνουμε και των δασικών πυρκαγιών και εκφράσαμε την αλληλεγγύη μας και έμπρακτα.

Από εκεί και πέρα, κυρίες και κύριοι Βουλευτές, κλείνοντας αυτήν τη μικρή παρένθεση στην τοποθέτησή μου, θα πω γρήγορα περαστικά σε όσους βρίσκονται στα νοσοκομεία, είτε είναι πυροσβέστες είτε κάτοικοι των περιοχών αυτών που έχουν κάποια προβλήματα, κυρίως αναπνευστικά. Είμαστε δίπλα σε όλους αυτούς που επιχειρούν, τις δυνάμεις της Πολιτικής Προστασίας -Πυροσβεστική, ΕΚΑΒ, Αστυνομία, πιθανώς Στρατό και λοιπά- και βέβαια, και στους κατοίκους της περιοχής και τους εθελοντές.

Ερχόμαστε τώρα στο σχέδιο νόμου το οποίο συζητάμε σήμερα. Είναι νόμος για τα ασυνόδευτα προσφυγόπουλα. Το εν λόγω σχέδιο νόμου διατείνεται ότι ρυθμίζει ζητήματα επιτροπείας των ασυνόδευτων παιδιών και της φιλοξενίας τους σε δομές, ότι στοχεύει στην αναμόρφωση του θεσμικού πλαισίου, στη διαμόρφωση ενός ολοκληρωμένου, λειτουργικού εθνικού συστήματος επιτροπείας και στη συγκρότηση ενός συνεκτικού πλαισίου για κανόνες, διαδικασίες που διέπουν το σύστημα φιλοξενίας ασυνόδευτων παιδιών.

Σύμφωνα με την αιτιολογική έκθεση του νομοσχεδίου αντιμετωπίζεται με το εν λόγω σχέδιο νόμου με τρόπο συνολικό και ενιαίο το ζήτημα επιτροπείας, προστασίας ανηλίκων πολιτών τρίτων χωρών ή ανιθαγενών που βρίσκονται στην Ελλάδα χωρίς τους γονείς ή τους ασκούντες την επιμέλειά τους. Στην ουσία, όμως, πρόκειται για ένα χαώδες νομοσχέδιο το οποίο μετακυλίει τη σημαντική δουλειά της επιτροπείας στους δήμους και στις ΜΚΟ, τους οποίους ονομάζετε Φορείς Παροχής Υπηρεσιών Επιτροπείας και στους οποίους δεν απαιτείται να υπάρχει εξειδικευμένο προσωπικό ούτε προηγούμενη πείρα.

Θα επαναλάβω άλλη μια φορά τι έχουμε ακούσει από εσάς, κύριοι και κυρίες της Νέας Δημοκρατίας, σχετικά με τον ρόλο των ΜΚΟ. Να υπενθυμίσω ότι η Κυβέρνηση του κ. Μητσοτάκη έχει απαξιώσει πολλές φορές αυτόν τον ρόλο των ΜΚΟ και μάλιστα τις κατηγορούσε ότι δρούσαν και χρηματοδοτούνταν ανεξέλεγκτα από τον ΣΥΡΙΖΑ και δεσμευόταν να τις καταργήσει. Σήμερα, όμως, έρχεται με το εν λόγω νομοσχέδιο και μετακυλίει το βάρος και τις ευθύνες της επιτροπείας στις ΜΚΟ δείχνοντας τους όχι μόνο απόλυτη εμπιστοσύνη για τη φροντίδα των ασυνόδευτων παιδιών, αλλά αναθέτοντάς τους και ελεγκτικούς μηχανισμούς. Καταπατώνται τα δικαιώματα των παιδιών, αφού το εν λόγω νομοσχέδιο τα αντιμετωπίζει πρώτα από όλα ως πρόσφυγες και μετανάστες και ξεχνά ουσιαστικά την ουσιαστική τους ταυτότητα, η οποία είναι ανήλικοι, εξαιρώντας τα από το ενιαίο δημόσιο σύστημα παιδικής προστασίας του κράτους.

Το Υπουργείο Μετανάστευσης και Ασύλου, όπου έχετε εντάξει τα ασυνόδευτα προσφυγόπουλα, είναι αναρμόδιο γι’ αυτήν την ευθύνη καθώς στερείται επιστημονικής γνώσης και εμπειρίας. Η Κυβέρνηση αποποιείται ευθύνες και αποσύρεται από τη φροντίδα των ασυνόδευτων, δίνει δε χρήμα δημόσιο σε ιδιωτικούς φορείς να φροντίζουν τα παιδιά.

Είναι ένα νομοσχέδιο χωρίς συνοχή, που είναι βέβαιο ότι θα κάνει δύσκολα τα πράγματα για την προστασία και φροντίδα ασυνόδευτων, με αποτέλεσμα να ακυρωθεί στην πράξη η επιτροπεία. Δεν ακούτε τους φόβους και τις ανάγκες των παιδιών αυτών, αλλά ούτε και τα όνειρά τους δεν υπολογίζετε. Δεν καταλαβαίνετε ότι τα παιδιά γλίτωσαν τότε, ενώ τώρα πρέπει να υπάρχει ελπίδα. Αντ’ αυτού προχωράτε σε διακρίσεις σε άστεγα και στεγασμένα, σε ιθαγενή και ξένα, σε άνω και κάτω των δεκαπέντε ετών, και τα επιστρέφετε σε χώρες δήθεν ασφαλείς. Ο κ. Χρυσοχοΐδης είχε κάνει τη διάκριση αυτή με τα δεκαπέντε έτη πάνω και κάτω.

Σχεδόν οι μισοί πρόσφυγες στον κόσμο είναι παιδιά. Ως το τέλος του 2021 εκτιμάται ότι υπάρχουν στη χώρα μας περισσότερα από είκοσι οκτώ χιλιάδες παιδιά πρόσφυγες, από τα οποία τα δύο χιλιάδες είκοσι πέντε είναι ασυνόδευτα, σύμφωνα με στοιχεία της Ύπατης Αρμοστείας του ΟΗΕ για τους πρόσφυγες, αλλά και το Εθνικό Κέντρο Κοινωνικής Αλληλεγγύης. Και αυτά τα στοιχεία είναι για το τέλος του 2021. Μπορείτε να φανταστείτε ποια είναι η κατάσταση σήμερα. Να επισημάνω δε ότι η πλειοψηφία αυτών των παιδιών προσφύγων που βρίσκονται στην Ελλάδα είναι ηλικίας μέχρι έντεκα χρόνια, ενώ σχετικά με τα ασυνόδευτα, πάνω από το 90% είναι πάνω από δεκατέσσερα χρόνια. Ξεχνάτε, όμως, ότι τα ασυνόδευτα προσφυγόπουλα είναι οι μεγάλοι χαμένοι των πολέμων, όχι μόνο γιατί ξεριζώνονται από τον τόπο τους, το σπίτι τους, όχι μόνο γιατί εξαναγκάζονται να οδηγηθούν σε μέρη ακατάλληλα, όπως είναι τα στρατόπεδα προσφύγων στην ελληνική επικράτεια, μέσα σε θλιβερά κοντέινερ, αλλά κυρίως γιατί δεν έχουν το βασικό τους στήριγμα, τους γονείς τους. Είναι ανυπεράσπιστα και γίνονται έτσι εύκολα θύματα διαφόρων κυκλωμάτων. Αλλά ακόμα και αν καταφέρουν παρά τις δυσκολίες να ριζώσουν στην Ελλάδα έχοντας σπίτι, φοίτηση σε σχολείο, παρέες, κινδυνεύουν ξανά, όταν γίνουν ενήλικες, να απελαθούν.

Μοιάζει σαν να ξεχνάτε την ιστορία της προσφυγιάς και της μετανάστευσης της χώρας που κυβερνάτε. Μην ξεχνάμε τη Μικρά Ασία. Έχουμε προσφυγική ιστορία εδώ στην Ελλάδα. Μην ξεχνάμε δε και την πρόσφατη περίπτωση του αριστούχου πρόσφυγα μαθητή από τη Γουινέα που κινδύνευσε με απέλαση μετά την ενηλικίωσή του, αλλά οι δάσκαλοι και οι συμμαθητές του απέτρεψαν με την κινητοποίηση τους τον νέο εκπατρισμό και θα παραμείνει στην Ελλάδα. Και πολλοί άλλοι είναι σαν κι αυτόν.

Η Κυβέρνηση ισχυρίστηκε ψευδώς ότι ο νόμος του ΣΥΡΙΖΑ για την επιτροπεία είναι ανεφάρμοστος και ότι γι’ αυτό ο ΣΥΡΙΖΑ ως κυβέρνηση δεν έβγαλε καμμία υπουργική απόφαση ούτε ΚΥΑ. Όμως υπήρχε πλαίσιο ρυθμισμένο με νόμο από το 2018, που ποτέ δεν προχώρησε με ευθύνη της νυν Κυβέρνησης. Ήταν μάλιστα ένας νόμος που έτυχε εξαιρετικών εγκωμίων σε διεθνείς φορείς. Η Κυβέρνηση αρνούνταν να τον εφαρμόσει τρία χρόνια τώρα, διότι, όπως αποδεικνύεται με το νομοσχέδιο που συζητάμε σήμερα, επιφυλάσσει άλλα σχέδια για τα ασυνόδευτα προσφυγόπουλα, καθώς επιθυμεί να απαλλαγεί από αυτά, παράλληλα όμως να δείξει ένα φιλόστοργο προφίλ.

Η πρωτοτυπία του νόμου του ΣΥΡΙΖΑ ήταν ότι προέβλεπε ένα τριμερές πληροφοριακό σύστημα στο ΕΚΚΑ που διασταύρωνε τρία μητρώα: ασυνόδευτα, επιτρόπους και δομές διαβίωσης. Δηλαδή, ήξερε κάθε ημέρα το κράτος πού βρίσκεται το παιδί, από ποιον εποπτεύεται, αν το επισκέπτεται μια φορά την εβδομάδα ο επίτροπος και αν στέλνει αναφορά μια φορά το μήνα στο ΕΚΚΑ. Το όλο σύστημα το παρακολουθούσε η Διεύθυνση Ασυνόδευτων Ανηλίκων στο ΕΚΚΑ. Επί ΣΥΡΙΖΑ στον νόμο του ο επίτροπος ήταν φυσικό πρόσωπο και επιλεγόταν από το ΕΚΚΑ, ενώ με το νομοσχέδιο που συζητάμε ο ανειδίκευτος υπάλληλος μιας ΜΚΟ, ο εντεταλμένος της επιτροπείας, καλείται να αποφασίσει και να στηρίξει το βέλτιστο συμφέρον ενός τραυματισμένου ψυχικά εφήβου.

Αρνηθήκατε επί τρία χρόνια να εφαρμόσετε τον νόμο του ΣΥΡΙΖΑ, τον οποίο πριν ένα μήνα τώρα εντάξατε στον κώδικα και σήμερα τον καταργείτε. Για το λόγο αυτό η Επιτροπή για τα Δικαιώματα του Παιδιού του ΟΗΕ στις 28 Ιουνίου 2022 επισημαίνει την καθυστέρηση της Ελλάδας στην εφαρμογή του θεσμού της επιτροπείας. Με αυτό το νομοσχέδιο βάζετε νέες περιπέτειες. Τα ασυνόδευτα προσφυγόπουλα, παιδιά κατατρεγμένα, από τα οποία το 85% είναι έφηβοι με ψυχικά τραύματα, παιδιά που χρειάζονται στήριξη και βοήθεια, παραμένουν αβοήθητα.

Κλείνω. Το 2015 η κυβέρνηση ΣΥΡΙΖΑ και οι κάτοικοι των ακριτικών νησιών έσωσαν την τιμή της Ευρώπης. Διαχειριστήκαμε ένα διεθνές ζήτημα πολυδιάστατο, σύνθετο, με ανθρωπιά και αλληλεγγύη. Αντίθετα η κυβέρνηση Σαμαρά καταδικάστηκε την περασμένη εβδομάδα για τη διαχείριση του τραγικού περιστατικού στο Φαρμακονήσι το 2014 με θύματα οκτώ γυναίκες και τρία παιδιά. Δεν πρέπει να τα ξεχνάμε αυτά.

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Ιωάννης Μελάς. Θα ακολουθήσει ο κ. Χιονίδης και τελευταίος ο κ. Πάτσης.

Ελάτε, κύριε Μελά, έχετε τον λόγο.

**ΙΩΑΝΝΗΣ ΜΕΛΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σαράντα οκτώ χρόνια συμπληρώνονται σήμερα από τη μαύρη επέτειο της τουρκικής εισβολής στην Κύπρο, και σίγουρα είναι κάτι που δεν μπορούμε να ξεχνάμε, είναι κάτι που θα πρέπει να το θυμόμαστε. Θα πρέπει να γνωρίζουν και οι επόμενες γενιές τι συνέβη τότε και πώς διαπράχθηκε εκείνο το έγκλημα της Τουρκίας, το οποίο μέχρι και σήμερα παραμένει ατιμώρητο. Θα πρέπει να τιμούμε και να ευγνωμονούμε και να αναγνωρίζουμε τους ήρωες του κυπριακού ελληνισμού που υπερασπίστηκαν την ανεξαρτησία της Κύπρου μας. Και θα πρέπει να θυμόμαστε και να τιμούμε με κάθε ευκαιρία και όλους εκείνους τους Έλληνες αξιωματικούς των Ενόπλων Δυνάμεων, τους πιλότους που όλα αυτά τα χρόνια σε αυτόν τον ακήρυχτο πόλεμο που έχει η Τουρκία απέναντι στη χώρα μας με όλες αυτές τις παραβιάσεις, με όλες αυτές τις εχθρικές ενέργειες που γίνονται, έχασαν τη ζωή τους, τον Κώστα Ηλιάκη, τον Χριστόδουλο Καραθανάση, τον Έκτορα Γιαλοψό, τον Παναγιώτη Βλαχάκο. Να τους θυμόμαστε και να τους τιμούμε όλους.

Επίσης, δεν θα μπορούσα να μην αναφερθώ στις προσπάθειες των πυροσβεστών που κάθε καλοκαίρι έτσι και αυτές τις μέρες, αντιμετωπίζουν με αυταπάρνηση τις πυρκαγιές, όλους εκείνους τους εθελοντές που βρίσκονται στα βουνά και δίνουν τη μάχη με τις φλόγες. Και αυτούς θα πρέπει εμπράκτως πλέον να τους τιμούμε. Θα πρέπει να στεκόμαστε και αλληλέγγυοι σε όλους τους συμπολίτες μας που έχασαν τις περιουσίες τους. Αυτή τη στιγμή είναι μια στιγμή στην οποία είναι η ώρα της μάχης. Στεκόμαστε στη μάχη και ελπίζουμε να τελειώσει σύντομα όλη αυτή η δύσκολη κατάσταση και η καταστροφή που συμβαίνει στο περιβάλλον.

Ας πάμε στο νομοσχέδιο. Το νομοσχέδιο του Υπουργείου Μετανάστευσης για την επιτροπεία και τη φιλοξενία των ασυνόδευτων ανηλίκων έχει συγκεντρώσει πλήθος αντιδράσεων από την Αξιωματική Αντιπολίτευση. Μάλιστα, η εισηγήτρια του ΣΥΡΙΖΑ το χαρακτήρισε ως απαράδεκτο και εγκληματικό για τα ασυνόδευτα ανήλικα. Λέτε ακόμη ότι είναι ένα νομοσχέδιο - παρωδία, ένα συνονθύλευμα αποσπασματικών διατάξεων. Μάλιστα, δεν διστάσατε να πείτε ότι το κράτος αποποιείται τις ευθύνες του σε όλο αυτό. Ακόμα και για ένα μεγάλο πάρτι διασπάθισης δημοσίου χρήματος, μέσω μη κυβερνητικών οργανώσεων, σε ημέτερους μάς κατηγορήσετε.

Μήπως όλα αυτά είναι πράγματα, είναι δηλώσεις που θα πρέπει όταν τα ξεστομίζετε από αυτό το Βήμα να απευθύνεστε στον εαυτό σας; Μήπως πρέπει να θυμηθείτε εσείς τι κάνατε όταν ήσασταν Κυβέρνηση για τα ασυνόδευτα ανήλικα; Να σας θυμίσουμε, λοιπόν, επειδή έχετε κοντή μνήμη -όχι μόνο σε αυτό το ζήτημα αλλά σε όλα τα ζητήματα τα οποία αντιμετωπίζουμε σε αυτή τη χώρα- τα στοιχεία της EUROPOL και τα δημοσιεύματα στον διεθνή Τύπο για τις εξαφανίσεις ασυνόδευτων ανηλίκων προσφυγόπουλων; Να σας θυμίσουμε τις άθλιες συνθήκες διαβίωσης στη Μόρια, στο Βαθύ της Σάμου και τα αντίστοιχα δημοσιεύματα στον διεθνή Τύπο; Να σας θυμίσουμε τις καταγγελίες για κακοποίηση ανηλίκων και την εκμετάλλευση των ανήλικων προσφυγόπουλων;

Τι παραλάβαμε το 2019; Τότε υπήρχαν περίπου πέντε χιλιάδες ασυνόδευτα ανήλικα στη χώρα μας. Σήμερα, τρία χρόνια μετά, σύμφωνα με τα τελευταία επίσημα στοιχεία, εκτιμάται ότι υπάρχουν περίπου δύο χιλιάδες ασυνόδευτα ανήλικα στην Ελλάδα με τα περισσότερα να ζουν μέσα σε δομές φιλοξενίας. Για τη διαχείριση, λοιπόν, αυτού του πολύπλοκου προβλήματος ο εθνικός μηχανισμός επείγουσας ανταπόκρισης για ασυνόδευτους ανήλικους σε επισφαλείς συνθήκες διαβίωσης έθεσε σε λειτουργία την τηλεφωνική γραμμή τον Απρίλιο του 2021. Μέχρι τον Ιούνιο του 2022 έλαβε πέντε χιλιάδες τριακόσιες δώδεκα κλήσεις, οι οποίες αφορούσαν σε τρεις χιλιάδες τετρακόσιες τριάντα τέσσερις διαφορετικές περιπτώσεις ασυνόδευτων ανήλικων, οι δύο χιλιάδες επτακόσιες πενήντα τέσσερις αφορούσαν αιτήματα στέγασης, οι τετρακόσιες εβδομήντα πέντε αιτήματα νομικής βοήθειας και οι διακόσιες πέντε άλλα ζητήματα. Ενώ από τις 2 Μαρτίου 2022 η γραμμή έχει δεχθεί κλήσεις για δώδεκα ασυνόδευτους και τετρακόσιους τριάντα χωρισμένους από τις οικογένειές τους ανήλικους από την Ουκρανία.

Παράλληλα, για την καλύτερη διαχείριση του προβλήματος και τη βελτίωση των συνθηκών διαβίωσης των ασυνόδευτων ανηλίκων, προχωρήσαμε στη σύσταση της Ειδικής Γραμματείας Προστασίας Ασυνόδευτων Ανηλίκων τον Μάρτιο του 2020. Ενώ έγιναν παράλληλα και ουσιαστικές παρεμβάσεις, σε συνεργασία πάντα με την Ευρωπαϊκή Επιτροπή, την Ευρωπαϊκή Υπηρεσία Υποστήριξης για το άσυλο, τον Διεθνή Οργανισμό Μετανάστευσης και την Ύπατη Αρμοστεία του ΟΗΕ για τους πρόσφυγες.

Κυρίες και κύριοι συνάδελφοι, η Κυβέρνηση της Νέας Δημοκρατίας ξεκάθαρα δείχνει μεγαλύτερη ευαισθησία και έχει κάνει πολύ περισσότερα πράγματα για την προστασία των ανήλικων από την προηγούμενη Κυβέρνηση, που υποτίθεται ότι η Αριστερά είναι ιδιαίτερα ευαίσθητη σε αυτά τα θέματα.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Με το συγκεκριμένο νομοσχέδιο του Υπουργείου Μετανάστευσης, λοιπόν, επιδιώκεται η αναζήτηση της βέλτιστης λύσης σε αυτό το ιδιαίτερα ευαίσθητο ζήτημα. Έρχεται και ρυθμίζει με ενιαίο τρόπο την επιτροπεία και το πλαίσιο φιλοξενίας των ασυνόδευτων ανηλίκων. Καθορίζεται με αυτόν τον τρόπο ένα σαφές λειτουργικό και παιδοκεντρικό σύστημα προστασίας για τα ασυνόδευτα προσφυγόπουλα. Για πρώτη φορά τίθεται και πλαίσιο κανόνων για τη λειτουργία των κέντρων φιλοξενίας και των εποπτευόμενων διαμερισμάτων ημιαυτόνομης διαβίωσης. Θεσπίζεται το Εθνικό Μητρώο Προστασίας Ασυνόδευτων Ανηλίκων για μια ολοκληρωμένη και συνολική καταγραφή των στοιχείων των ανηλίκων για τη συλλογή των απαραίτητων πληροφοριών για τις επιχειρησιακές ανάγκες της Ειδικής Γραμματείας Προστασίας Ασυνόδευτων Ανηλίκων. Χωρίζεται έτσι με διαφάνεια ποια είναι η διαδικασία διαχείρισης αιτημάτων στέγασης, την οποία επιλαμβάνεται η Μονάδα Διαχείρισης Αιτημάτων Στέγασης και Μετεγκαταστάσεων. Θεσπίζεται ο Εθνικός Μηχανισμός Επείγουσας Ανταπόκρισης ως λειτουργία της Ειδικής Γραμματείας για τον εντοπισμό και την άμεση παροχή προστασίας και φροντίδας των ασυνόδευτων ανηλίκων που είναι άστεγα ή σε επισφαλείς συνθήκες διαβίωσης. Επίσης, με το νομοσχέδιο για πρώτη φορά θεσπίζεται και η δράση της συνοδείας ασυνόδευτων ανηλίκων, όπου εξειδικευμένο προσωπικό θα αναλαμβάνει πλέον να συνοδεύει τους ανήλικους από ένα σημείο της χώρας σε ένα άλλο.

Κυρίες και κύριοι συνάδελφοι, το προσφυγικό, το μεταναστευτικό είναι ζητήματα τα οποία τα αντιμετωπίσαμε στο παρελθόν, τα διαχειριζόμαστε σήμερα και σίγουρα θα μας απασχολήσουν και στο μέλλον. Από τη μία πλευρά έχουμε τη διαρκή και αυξανόμενη τουρκική απειλή, η οποία δεν δίστασε ακόμα και να εργαλοποιήσει ανθρώπους, να εργαλοποιήσει μετανάστες και πρόσφυγες σε όλες αυτές τις προσπάθειες που κάνει εναντίον της χώρας μας. Από την άλλη, μετά την εισβολή της Ρωσίας στην Ουκρανία, αυξάνονται οι προσφυγικές ροές στην Ευρώπη.

Μία από τις ευαίσθητες και δύσκολα διαχειρίσιμες εκδοχές του προσφυγικού είναι σίγουρα τα ασυνόδευτα ανήλικα και προσφυγόπουλα. Κακά τα ψέματα, σε αυτό το ζήτημα δεν υπάρχουν εύκολες λύσεις, γιατί είναι ένα αρκετά σύνθετο πρόβλημα. Είναι ανησυχητικά, μάλιστα, και τα στοιχεία της EUROSTAT για το 2021 που δημοσιεύτηκαν πριν από λίγο καιρό. Σύμφωνα λοιπόν με αυτά, αυξήθηκαν κατά 72% οι ασυνόδευτοι ανήλικοι που ζήτησαν άσυλο στην Ευρωπαϊκή Ένωση το 2021. Καταλαβαίνουμε, λοιπόν, όλοι μας ότι το πρόβλημα αυτό θα διογκωθεί το 2022, ως αποτέλεσμα του πολέμου από την εισβολή της Ρωσίας στην Ουκρανία.

Ας είμαστε, λοιπόν, ειλικρινείς σε αυτό το ζήτημα. Ας ξεχωρίσουμε τις ιδεολογικές, πολιτικές και κομματικές μας διαφορές και ας είμαστε όλοι μαζί σε αυτή την κοινή γραμμή για την προστασία των ανηλίκων, γιατί πάνω απ’ όλα είναι η προστασία αυτών των παιδιών. Αυτό κάνουμε με το συγκεκριμένο νομοσχέδιο, αυτό από την αρχή της διακυβέρνησης της Νέας Δημοκρατίας προσπαθούμε να κάνουμε σε αυτά τα ευαίσθητα ζητήματα του μεταναστευτικού και αυτό το νομοσχέδιο κινείται ακριβώς σε αυτή την κατεύθυνση.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Μελά.

Καλησπέρα σας, κύριοι συνάδελφοι. Χρόνια πολλά σε όσες και όσους γιορτάζουν σήμερα! Βέβαια, δεν είμαστε και για πανηγύρια αλλά τι να κάνουμε, υπάρχουν και οι γιορτές.

Καλείται στο Βήμα ο κ. Σάββας Χιονίδης από τη Νέα Δημοκρατία.

**ΣΑΒΒΑΣ ΧΙΟΝΙΔΗΣ:** Κύριε Πρόεδρε, κυρίες και κύριοι συνάδελφοι, όταν ακούσει κανείς τον τίτλο του σημερινού νομοσχεδίου, θα πει ότι είναι ένα νομοσχέδιο δευτερεύον ή κάτι το οποίο δεν έχει ιδιαίτερη σημασία. Θα έλεγα το αντίθετο ακριβώς, είναι τεράστιας σημασίας γιατί άπτεται ανθρώπινων ψυχών και ενός ζητήματος τεραστίου, το οποίο ευχόμαστε να μην υπάρχει στις διαστάσεις, που δυστυχώς υπάρχει πιθανότητα να έχουμε στο μέλλον.

Ξεκινώντας, πρώτα απ’ όλα, θα ήθελα να μιλήσω για τη σημερινή ημέρα, που είναι μία ημέρα θλίψεως, ημέρα μνήμης, αλλά κυρίως περίσκεψης για όλα αυτά τα οποία δεν πρέπει να ξανακάνουμε, αλλά κυρίως γι’ αυτά που οφείλουμε να κάνουμε, για να προασπίσουμε τα εθνικά μας συμφέροντα, την πατρίδα και όλους τους Έλληνες, αυτό που κάνει δηλαδή συστηματικά η Κυβέρνηση όλο το τελευταίο διάστημα με έναν πολύ συγκεκριμένο στόχο, προσδιορίζοντας το στρατηγικό στόχο και κάνοντας όλες εκείνες τις ενέργειες, για να πετύχουμε να μην ξαναέχουμε τέτοια γεγονότα.

Ένα δεύτερο ζήτημα, στο οποίο θα ήθελα να αναφερθώ, είναι το κομμάτι των πυρκαγιών, που δυστυχώς αυτή τη στιγμή μαίνονται στην Αττική και σε άλλα σημεία της πατρίδας μας. Είμαστε δίπλα σε αυτούς τους ανθρώπους που υφίστανται την τεράστια αυτή ταλαιπωρία, τον φόβο, τον πανικό από ένα φαινόμενο, το οποίο είναι πολύ δυναμικό και βεβαίως να δείξουμε και τη συμπαράστασή μας σε όλους τους ανθρώπους, τους πυροσβέστες, τους αστυνομικούς και όλες τις υπηρεσίες που αγωνίζονται αυτή τη στιγμή, ώστε να γίνει το μέγιστο καλό, το οποίο οφείλουμε απέναντι στην ίδια την κοινωνία και σε αυτούς που τώρα υφίστανται όλα αυτά.

Είναι αλήθεια ότι μέχρι να πιστέψουμε τα τελευταία χρόνια ότι υπάρχει η κλιματική αλλαγή, αυτό πρόκανε και έγινε κλιματική κρίση, την οποία τη νιώθουμε. Σήμερα, δυστυχώς, είμαστε στα όρια της κλιματικής κατακρήμνισης ή κατάρρευσης. Εκεί είμαστε και θα αναφέρω μόνο ένα στοιχείο. Χθες ανακοινώθηκε, λόγω του καύσωνα στην Πορτογαλία, ότι τα θύματα έχουν ξεπεράσει τα χίλια.

Θα μου πει κανείς, τι σχέση έχει αυτό το πράγμα με το προσφυγικό, το μεταναστευτικό ή τη φροντίδα για τους μετανάστες; Αυτό σημαίνει –και έρχομαι στο ξεκίνημα του λόγου μου- ότι πρέπει να σκεφτόμαστε και την επισιτιστική κρίση, αλλά και την κλιματική αυτή κρίση, γιατί αυτή θα δημιουργήσει τεράστια ζητήματα σε ανθρώπους, που οφείλουμε και αυτούς να τους προστατεύσουμε, εκτός εάν λάβουμε άλλα μέτρα ώστε να μπορούν να μένουν στον τόπο τους.

Έρχομαι τώρα στο νομοσχέδιο και λέω ότι έχει γίνει μια εξαιρετική δουλειά από την Υφυπουργό κ. Βούλτεψη και με την εποπτεία του Υπουργού κ. Μηταράκη, γιατί; Διότι είναι κάτι ολιστικό, κάτι ολοκληρωμένο.

Κατά την άποψή μου, ήταν τελείως απαραίτητη η αναμόρφωση του ρυθμιστικού πλαισίου της επιτροπείας των ασυνόδευτων ανηλίκων. Δεν υπήρξαν μέριμνα και φροντίδα πριν; Σαφώς και υπήρξαν. Δεν νομίζω ότι είναι απαραίτητο σε τόσο μεγάλα και κρίσιμα ζητήματα, που άπτονται της ανθρώπινης ύπαρξης, να τα αντιμετωπίζουμε με κραυγές και αντεγκλήσεις «τι δεν έκανες και τι έκανα». Σημασία έχει ότι έγινε μία προσπάθεια έτσι και αλλιώς.

Ναι, όταν διαχειρίστηκε το θέμα η κυβέρνηση του ΣΥΡΙΖΑ ήταν κάτι πρωτόγνωρο και μοναδικό. Έγιναν ζητήματα και θέματα. Θα μείνω, όμως, σε αυτό που είπε η Νάντια Γιαννακοπούλου, ας έχουμε περισσότερη συναίνεση σε θέματα που άπτονται των ανθρωπίνων πτυχών και ιδιαίτερα των ευαίσθητων πτυχών. Επομένως, ας είμαστε σε αυτή τη λογική.

Τώρα με το καινούργιο σχέδιο νόμου γίνεται ένα καινούργιο πλαίσιο κανόνων και διαδικασιών, που διέπουν το σύστημα της φιλοξενίας των ανηλίκων. Ποιο είναι το κύριο χαρακτηριστικό του συγκεκριμένου νομοθετήματος; Είναι παιδοκεντρικό, δηλαδή εγγυάται την προστασία της παιδικής ηλικίας. Τι άλλο είναι αυτό το νομοσχέδιο; Είναι συγκεκριμένο και σαφές, από τους ορισμούς οι οποίοι υπάρχουν μέχρι την κάθε δράση η οποία απαιτείται. Δεν το αφήνει, δηλαδή, να μπορεί να προσδιορίζεται ή να σου αφήνει ασάφειες στο πώς θα δράσεις.

Είναι ένα ολοκληρωμένο σύστημα προστασίας, λοιπόν, ένα βελτιωμένο σύστημα και με την εμπειρία των τελευταίων ετών και κυρίως με τη δουλειά που έγινε πάνω σε αυτό το κομμάτι, ώστε να μπορέσουμε να πετύχουμε τα βέλτιστα, όπως παραδείγματος χάριν το πώς θα λειτουργήσει η ημιαυτόνομη διαβίωση, το πώς θα γίνεται η επιτροπεία.

Άκουσα, βέβαια -γιατί ακούω από το πρωί όλη τη συνεδρίαση-, ότι ξέρεις, θα πάνε στις ΜΚΟ ή στους δήμους, δηλαδή στους φορείς επιτροπείας. Εδώ δεν είναι μονοσήμαντο. Ελέχθησαν παλαιότερα για τις ΜΚΟ πολλά και άσχημα. Μήπως ήταν ψέμα; Δεν πρέπει να ελέγχονται και οι ΜΚΟ, το πώς χρηματοδοτούνται, πώς λειτουργούν, το ποιοι είναι σε αυτές τις ΜΚΟ;

Εδώ έγινε, λοιπόν, μία ξεκάθαρη λίστα και ένας ξεκάθαρος τρόπος, για να μπορέσουν να λειτουργήσουν και οι ΜΚΟ με τον ορθό τρόπο, να έχουν ονοματεπώνυμο, συγκεκριμένο ΑΦΜ, να ξέρουμε ποιοι είναι και τι είναι.

Από εκεί και πέρα, και οι δήμοι έχουν αποδείξει ότι συνεισέφεραν πάρα πολλά. Και εγώ, ως πρώην δήμαρχος, συνεισέφερα και εγώ σε συνεργασία με την τότε κυβέρνηση, ώστε να λειτουργήσουμε με έναν σωστότερο τρόπο.

Έχουμε, λοιπόν, ένα νέο θεσμό. Αυτός ο νέος θεσμός είναι η οργανωμένη μετακίνηση. Είναι κάτι πολύ σημαντικό, όπως επίσης είναι πλέον ενισχυμένος πάρα πολύ ο ρόλος της Ειδικής Γραμματείας Ασυνόδευτων Ανηλίκων. Δημιουργείται, επίσης, ο Εθνικός Μηχανισμός Επείγουσας Απόκρισης.

Δεν θέλω να πω περισσότερα, γιατί η εισηγήτριά μας κ. Αυγερινοπούλου, αλλά και η Υφυπουργός και ο Υπουργός τα ανέλυσαν με λεπτομέρεια. Είναι πραγματικά ένα μεγάλο πόνημα, το οποίο θα επαναλάβω ότι είναι στοχευμένο, δίνει απαντήσεις και είναι σύμφωνο με τις ανάγκες που προέκυψαν αλλά κυρίως με τις προοπτικές για να έχουμε το βέλτιστο δυνατό αποτέλεσμα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω σε λίγα δευτερόλεπτα, κύριε Πρόεδρε.

Ακούστηκε, επίσης, στην Αίθουσα ότι δήθεν το κάναμε μετά από πιέσεις διεθνών οργανισμών. Δηλαδή, όταν θέλεις να προσαρμοστείς στις απόψεις των διεθνών οργανισμών, θεωρείται ότι είναι και κακό ή είναι πίεση και έγινε κατόπιν πιέσεως; Όχι, η Ελλάδα και αυτή η Κυβέρνηση φροντίζει πάντοτε να είναι σύμφωνη με τους διεθνείς κανόνες, να υπάρχει απόλυτη συνάφεια και προσαρμογή στο Διεθνές Δίκαιο. Αυτό το λέει ο Πρωθυπουργός, το λένε και όλοι οι Υπουργοί, ότι εμείς είμαστε με το Διεθνές Δίκαιο και το Ευρωπαϊκό Δίκαιο.

Υπ’ αυτήν την έννοια, υπερψηφίζουμε αυτό το σπουδαίο πόνημα, το οποίο είμαι βέβαιος ότι θα λειτουργήσει, γιατί είναι πολύ σημαντικό καθετί που νομοθετούμε να είναι και λειτουργικό. Αυτό, λοιπόν, έχω τη βεβαιότητα, την πεποίθηση, ότι θα λειτουργήσει άψογα υπέρ των παιδιών. Γιατί γι’ αυτό έγινε και αυτός ήταν και ο κεντρικός στόχος: το παιδί.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Σας ευχαριστούμε, κύριε Χιονίδη.

Καλείται στο Βήμα η Υφυπουργός του Υπουργείου Μετανάστευσης και Ασύλου κ. Σοφία Βούλτεψη.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Ευχαριστώ πολύ, κύριε Πρόεδρε.

Σήμερα, σίγουρα, κύριε Πρόεδρε, αγαπητές και αγαπητοί συνάδελφοι, το κλίμα είναι βαρύ. Το μυαλό όλων, σήμερα, τρέχει στην Κύπρο μας και σε όσους μάχονται την πύρινη λαίλαπα. Με σεβασμό, αλλά και με τη διακήρυξη πως δεν ξεχνάμε!

Σήμερα, τέτοια μέρα, δύσκολη και επετειακή, συζητούμε και ένα νομοσχέδιο, που όμως για άλλη μια φορά έχει προκαλέσει τυφλό αντιπολιτευτικό μένος. Χθες συνέβη κάτι, που νομίζω πως ήταν πάρα πολύ εντυπωσιακό.

Ο ΣΥΡΙΖΑ αισθάνθηκε την ανάγκη να εκδώσει ανακοίνωση, με υπογραφές πέντε Βουλευτών και ενός Ευρωβουλευτή, για να απαντήσουν σε τοποθετήσεις μου κατά τις συνεδριάσεις στην αρμόδια επιτροπή. Πολύ ασυνήθιστο, αλήθεια, αφού έτσι κι αλλιώς, στην Ολομέλεια, θα είχατε την ευκαιρία να απαντήσετε.

Καταθέτω την ανακοίνωση του ΣΥΡΙΖΑ για τα Πρακτικά.

(Στο σημείο αυτό η Υφυπουργός Μετανάστευσης και Ασύλου κ. Σοφία Βούλτεψη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι είναι αυτό που σας έκανε να εκδώσετε κοτζάμ δισέλιδη ανακοίνωση, εναντίον όσων είπα; Πρώτη φορά μιλάει Υπουργός σε επιτροπή και εκθέτει τις απόψεις του;

Η πρωτοφανής αυτή κίνηση μαρτυρά τον πανικό σας, κυρίες και κύριοι, της Αντιπολίτευσης, που προκλήθηκε από το γεγονός ότι όλοι οι φορείς που εξέθεσαν τις απόψεις τους στην επιτροπή καλωσόρισαν το νομοσχέδιο.

Παντού στα Πρακτικά υπάρχει καταγεγραμμένη η άποψή τους, ότι ο νόμος σας ήταν μη εφαρμόσιμος, ότι τώρα δημιουργείται ένα αποτελεσματικό και ευέλικτο Εθνικό Σύστημα Επιτροπείας βασισμένο στο βέλτιστο συμφέρον του παιδιού. Εκθείασαν, όλοι, τον Εθνικό Μηχανισμό Επείγουσας Ανταπόκρισης. Υπογράμμισαν ότι «πολλά ζητήματα παρέμεναν αρρύθμιστα -χρησιμοποιώ τις εκφράσεις τους- είτε ρυθμίζονταν με τρόπο κατακερματισμένο και αποσπασματικό». Τόνισαν ότι η έλλειψη της ευελιξίας είχε στο παρελθόν αποτρέψει την εφαρμογή του θεσμού. Μίλησαν για αξιόπιστη και βιώσιμη λύση, για θετικό βήμα, που προσδίδει διοικητική συνέπεια και συνέχεια, σε ένα τόσο ευαίσθητο ζήτημα. Αυτοί τα είπαν, εδώ στη Βουλή!

Είπαν ότι πολλές από τις προτάσεις τους υιοθετήθηκαν. Ότι επιτέλους έχουμε έναν νόμο που θα εφαρμοστεί! Ότι ο προηγούμενος νόμος ήταν ανεφάρμοστος και τώρα θεωρούν ότι, πραγματικά, γίνεται ένα μεγάλο βήμα έτσι ώστε να είναι εφαρμόσιμος ένας νόμος! Και τελικά, όλοι χαιρέτισαν τη νομοθετική πρωτοβουλία μας, για την εφαρμογή, όπως είπαν, επί της ουσίας μιας συστηματικής επιτροπείας των ασυνόδευτων ανηλίκων.

Κόλαφος ήταν για τον ΣΥΡΙΖΑ οι τοποθετήσεις της Κοινωνίας των Πολιτών, όχι για μας. Γι’ αυτό αισθανθήκατε την ανάγκη να πείτε τα δικά σας με ανακοινώσεις.

Ακούσατε κανέναν να λέει: «Αμάν, γιατί αλλάζετε τον νόμο του ΣΥΡΙΖΑ; Αφήστε τον όπως ήταν»; Υπήρξε ένας που να είπε κάτι τέτοιο; Το εντελώς αντίθετο! Ακούσετε κανέναν να περιγράφει με νοσταλγία τον νόμο σας; Ακούσατε κανέναν να λέει ότι η αρμοδιότητα της επιτροπείας έπρεπε να βρίσκεται στο ΕΚΚΑ; Μήπως στο ΕΚΚΑ βρίσκεται η αρμοδιότητα της επιτροπείας των ελληνόπουλων; Στο Υπουργείο Δικαιοσύνης βρίσκεται. Όλη αυτή η συζήτηση που κάνετε είναι άχρηστη.

Είδατε πουθενά να μιλούν για τα επιτεύγματά σας, όπως τα περιγράφετε στην ανακοίνωσή σας; Ακούσατε κανέναν να επιβεβαιώνει αυτά που ισχυρίζεστε; Αλλά εσείς, σε πείσμα όλων αυτών, αποκαλείτε το νομοσχέδιο «ντροπιαστικό» και αυτό δεν μαρτυρά μόνο τον πανικό και το τυφλό αντιπολιτευτικό σας μένος, αλλά και αποκαλύπτει ότι βρίσκεστε σε αναντιστοιχία με όσα λένε οι άνθρωποι του πεδίου.

Δεν εκδώσατε ανακοίνωση εναντίον μου, κύριοι συνάδελφοι. Εναντίον της Κοινωνίας των Πολιτών εκδώσατε ανακοίνωση. Όπως είχα την ευκαιρία να σας πω, βρίσκεστε σε κατάσταση άρνησης της πραγματικότητας και αυτό στην πολιτική είναι ό,τι χειρότερο.

Δεν είμαι εγώ αυτή που ισχυρίστηκε ψευδώς, κυρίες και κύριοι του ΣΥΡΙΖΑ, ότι ο νόμος σας ήταν ανεφάρμοστος. Το ισχυρίστηκαν αυτοί που κλήθηκαν κάποτε να τον εφαρμόσουν. Κι αυτοί λένε ψέματα; Ακούσαμε εδώ μέσα να λέτε ότι πήγαινε ο επίτροπος μια φορά τη βδομάδα. Πού είναι αυτή η επιτροπή. Φέρτε μας έναν επίτροπο να τον δούμε τον άνθρωπο που πήγαινε μια φορά τη βδομάδα και τα έβλεπε. Αφού δημιουργήθηκαν ποτέ οι επίτροποι, γιατί λέτε αυτά τα ψέματα από του Βήματος της Βουλής; Θα πάρετε απαντήσεις σε όλα καθώς προχωρώ στην ομιλία μου.

Το βασικό σας πρόβλημα δεν τελικά δεν είμαι εγώ, ούτε όλα τα άλλα, είναι ότι δεν μπορείτε να αντέξετε ότι ναι, ο Πρωθυπουργός Κυριάκος Μητσοτάκης, αφού διαπίστωσε ότι η κατάσταση των ασυνόδευτων στην Ελλάδα ήταν απαράδεκτη, αποφάσισε να αναλάβει δράση και να θέσει τα παιδιά αυτά υπό την προστασία του, δίνοντας μάλιστα αργότερα και την εντολή να δημιουργηθεί η Ειδική Γραμματεία Ασυνόδευτων Ανηλίκων, που ανήκει στο χαρτοφυλάκιο μου.

Υποστηρίζετε μάλιστα ότι όλα αυτά γίνονται επειδή θέλουμε να φιλοτεχνήσουμε, όπως είπε η κ. Φωτίου, ένα φιλόστοργο στο προφίλ στον Πρωθυπουργό, ότι δηλαδή δεν υπήρχε κανένα πρόβλημα. Μα, αν δεν υπήρχε κανένα πρόβλημα, κυρίες και κύριοι συνάδελφοι, τότε γιατί μετά τη δημιουργία της Ειδικής Γραμματείας τον Μάρτιο του 2020 και μετά τη μεγαλύτερη επιχείρηση εντοπισμού και διάσωσης ασυνόδευτων παιδιών που ζούσαν σε επισφαλείς συνθήκες, εντοπίσαμε και διασώθηκαν πεντέμισι χιλιάδες παιδιά; Γιατί αφού επί ΣΥΡΙΖΑ όλα πήγαιναν μια χαρά με το ΕΚΚΑ, αφήνατε όλα αυτά τα παιδιά απροστάτευτα στη «ζούγκλα» της Μόριας, στις φαβέλες στη Σάμο και σε διάφορα σημεία της ενδοχώρας;

Το ένα τρίτο αυτών των παιδιών βρίσκονταν στα νησιά, το άλλο τρίτο βρίσκονταν σε επισφαλείς συνθήκες ή αστεγία στην ενδοχώρα και τα υπόλοιπα σε δομές. Γι’ αυτό το ΕΚΚΑ θρηνούσατε και θρηνούσε και ο κ. Καμίνης. Αν τα είχατε όλα υπό έλεγχο, τότε γιατί χρειάστηκε να μεταφέρουμε δύο χιλιάδες ασυνόδευτα που βρίσκονταν στα νησιά και στον Έβρο εκτεθειμένα σε κάθε είδους κίνδυνο; Και γιατί τον Σεπτέμβριο του 2020 στη μεγάλη φωτιά της Μόριας χρειάστηκε να μεταφέρουμε μέσα σε ένα βράδυ τα τελευταία τετρακόσια πενήντα παιδιά που είχαν μείνει εκεί;

Και επειδή ο κ. Αθανασίου μίλησε για διεθνείς εγκληματίες -βαριά λόγια! Είμαστε εγκληματίες, είμαστε δολοφόνοι, είμαστε καλά πράγματα- ρωτώ, αφού εσείς είστε τόσο φιλεύσπλαχνοι και δεν είστε εγκληματίες, είστε καλοί άνθρωποι, για ποιον λόγο διατηρούσαν τον επαίσχυντο θεσμό της προστατευτικής φύλαξης και βρήκαμε τριακόσια τριάντα ένα ασυνόδευτα παιδιά να κατοικούν στα αστυνομικά τμήματα; Εμείς με τον ν.4760 καταργήσαμε την προστατευτική φύλαξη. Γιατί δεν είχατε κατάργηση εσείς; Γιατί δεν είχε γίνει αυτό επί των ημερών σας, αφού είστε πολύ καλοί άνθρωποι και φιλεύσπλαχνοι; Γιατί δεν δημιουργήσατε νέες θέσεις φιλοξενίας, ώστε να μεταφερθούν εκεί τα παιδιά και να τα βγάλετε από τα κελιά;

Και μας λέτε σήμερα και με την ανακοίνωσή σας ότι το 2015 παραλάβατε τριακόσιες ογδόντα μόνο θέσεις φιλοξενίας, ανεπαρκής αριθμός κατά τη γνώμη σας, για να καλύψουν τις ανάγκες χιλιάδων παιδιών που διαβιούσαν το 2015, όπως αναφέρετε, σε κολαστήρια κέντρων υποδοχής και κρατητήρια αστυνομικών τμημάτων. Αν αυτό δεν είναι θράσος, οι λέξεις έχουν χάσει το νόημά τους! Μιλάτε εσείς για αστυνομικά τμήματα, ενώ είχατε πάνω από τριακόσια τριάντα παιδιά να μένουν σε κελιά. Έχετε βάλει ανάποδα τους πόλους;

Λέτε ότι το 2015 παραλάβατε από εμάς χιλιάδες παιδιά. Σωστά; Φτάσατε στο σημείο να μας πείτε ότι το 2018 ψάχνατε τα ασυνόδευτα του 2013 και του 2014. Αυτά λέτε ότι ψάχνατε και όχι αυτά που δημιουργήσατε μετά το 2015. Αυτά, δηλαδή, που λογικά το 2018 θα είχαν κιόλας ενηλικιωθεί. Μα, το 2013, κυρία Φωτίου, τα καταγεγραμμένα ασυνόδευτα στη χώρα ήταν μόλις ενενήντα ένα. Και θα καταθέσω τα στοιχεία για τα Πρακτικά. Είναι όλα εδώ και θα τα δείτε.

(Στο σημείο αυτό η Υφυπουργός Μετανάστευσης και Ασύλου κ. Σοφία Βούλτεψη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Λέτε, λοιπόν, ότι ήταν τριακόσιες ογδόντα μόνο οι θέσεις, αλλά τα παιδιά σας είπα ότι το 2013 ήταν ενενήντα ένα και το 2014 οκτακόσια εβδομήντα πέντε, αλλά κατά δήλωσή τους, πριν γίνει η αξιολόγηση ηλικίας. Πού είναι τα χιλιάδες παιδιά που αναφέρετε στην ανακοίνωσή σας; Εσείς λέτε ψέματα, λοιπόν! Εκτός αν αμφισβητείτε αυτά που σας έδωσα, που είναι τα επίσημα στοιχεία της Υπηρεσίας Ασύλου για την περίοδο Ιανουαρίου - Αυγούστου του 2014, από όπου προκύπτει –προσέξτε- ότι επί δικής μας διακυβέρνησης, με κυβέρνηση Σαμαρά, είχαν υποβληθεί συνολικά έξι χιλιάδες διακόσιες σαράντα πέντε αιτήσεις ασύλου και τριακόσιες έντεκα αιτήσεις ασύλου από ασυνόδευτα.

Τον Ιούνιο του ΄13 όλα τα αιτήματα ασύλου ήταν τριακόσια ογδόντα πέντε. Δεν θυμάμαι να αμφισβητήσατε ποτέ αυτά τα στοιχεία. Δεν θυμάμαι να βγήκατε και να είπατε ότι τα στοιχεία που διατηρεί το Υπουργείο, όπως άλλαζε και πήγαινε και δεν έχει σημασία, δεν θυμάμαι. Πώς γίνεται μεταξύ μόλις συνολικά έξι χιλιάδων διακοσίων σαράντα πέντε ανθρώπων να υπάρχουν χιλιάδες παιδιά; Άρα εσείς δεν λέτε την αλήθεια, γιατί προφανώς δεν είναι δυνατόν να συγκριθεί η δραματική κατάσταση που δημιουργήσατε το ΄15 και το ΄16 με την κατάσταση που παραλάβατε από την κυβέρνηση Σαμαρά.

Όταν, λοιπόν, έχουμε μόλις τριακόσιες έντεκα αιτήσεις ασύλου από παιδιά, για ποιον λόγο να είχαμε πάνω από τριακόσιες ογδόντα θέσεις φιλοξενίας; Μπορείτε να μου πείτε; Μας περίσσευαν χρήματα; Είναι δυνατόν να μας λέτε ότι συγκρίνεται ο αριθμός έξι χιλιάδες διακόσια σαράντα πέντε με το ένα και βάλε εκατομμύριο που φέρατε, ναι, με τα γενικά σας προσκλητήρια; Συγκρίνονται οι αιτήσεις ασύλου των τριακοσίων έντεκα ασυνόδευτων με τα χιλιάδες πράγματι παιδιά που εσείς αφήνατε να κινδυνεύουν ανά την επικράτεια; Συγκρίνεται το αίσχος της Ειδομένης και η αφόρητη κατάσταση στις ζούγκλες των καταυλισμών, με αυτό που παραλάβατε από την κυβέρνηση Σαμαρά και αυτό που βλέπουμε σήμερα με την Κυβέρνηση Μητσοτάκη;

Δεν είναι δυνατόν να ακούμε ξανά από τον κ. Μουζάλα σήμερα να λέει ότι ο κόσμος το ΄15 ήρθε επειδή είχε κατισχύσει ο «ISIS» στη Συρία. Και εκεί μεταθέτετε τις ημερομηνίες σε μια δημιουργική λογιστική. Διότι σας θυμίζω πάλι ότι ο πόλεμος στη Συρία ξεκίνησε το ΄11 και μαινόταν σε όλη τη διάρκεια της διακυβέρνησής μας. Οι πιο φονικές μάχες συνέβησαν το 2012 και το 2013, όχι το 2015 που λέτε εσείς, κυρίως μάλιστα το ΄12, οπότε είχαμε τις μάχες στο Χαλέπι, τους βομβαρδισμούς της Δαμασκού και της Λαττάκεια, στην πολιορκία της Χομς, στη σφαγή της Χάμα. Οι τελευταίοι αποκεφαλισμοί του «ISIS» έγιναν τον Ιούνιο του ΄14, διότι τον Σεπτέμβριο του ΄14 –ξαναλέω- που άρχισαν οι στοχευμένοι συμμαχικοί βομβαρδισμοί κατατροπώθηκε ο «ISIS» και δεν ξαναείδαμε. Άρα από τον Σεπτέμβριο μέχρι που εσείς γίνατε κυβέρνηση τον Ιανουάριο και άρχισε να συρρέει ο κόσμος, τι άλλαξε στη Συρία δηλαδή και έγινε χειρότερο, ενώ ήταν καλύτερο;

Και βέβαια δεν παραδώσατε, όπως λέτε στην ανακοίνωσή σας, δύο χιλιάδες διακόσιες πενήντα θέσεις φιλοξενίας. Τον Νοέμβρη του ΄19 οι θέσεις φιλοξενίας ήταν χίλιες τριακόσιες εβδομήντα έξι και αυτά είναι γραμμένα στα χαρτιά, κυρία Φωτίου. Σήμερα, έχουν αυξηθεί σε σχεδόν δυόμισι χιλιάδες. Ψέματα και σε αυτούς τους αριθμούς.

Λέτε ότι έναν χρόνο μετά την ανάληψη της διακυβέρνησης από τη Νέα Δημοκρατία ο αριθμός των ασυνόδευτων ανηλίκων έχει αυξηθεί κατά 30% σε σχέση με αυτά που μας παραδώσατε. Και περισσότερο θα έλεγα, διότι απλά είχατε αφήσει τα παιδιά άερα κάερα στους δρόμους και στις ζούγκλες και πού να ξέρετε πόσα ήταν τα παιδιά; Φυσικά όταν τα βρήκαμε αυξήθηκαν. Πώς μπορούσατε να μας τα παραδώσετε; Τι μας παραδώσατε; Δεν μας παραδώσατε κάτι. Εμείς τα βρήκαμε και τα σώσαμε. Πώς μπορείτε να λέτε πως όλα ήταν καλά, όταν χρειάστηκε να εντοπίζουμε και να μαζεύουμε παιδιά απ’ όλη την Ελλάδα με τη βοήθεια της Ύπατης Αρμοστείας του ΟΗΕ -έχουμε μάρτυρες-, να βγάζουμε παιδιά από αστυνομικά τμήματα. Αυτή είναι η ευαισθησία σας; Είναι τα αστυνομικά τμήματα το κατάλληλο μέρος για να ζει ένα παιδί; Και γιατί δεν τα κάνατε όλα αυτά;

Και ξέρετε κάτι; Το θέμα της επιτροπείας είναι τελικά μια παρωνυχίδα μπροστά σε όλα αυτά. Δεν σας ενοχλεί η επιτροπεία. Αν επί των ημερών σας το ΕΚΚΑ δεν μπορούσε να βγάλει τα παιδιά από τα αστυνομικά τμήματα και να τα στεγάσει, μπορούσε να εφαρμόσει επιτροπεία; Ο νόμος σας, αυτός ο ν.4554/2018, δεν εφαρμόστηκε για απλό λόγο. Λέτε ότι εκδώσατε –και φέρατε εδώ ένα πακέτο- όλες τις υπουργικές αποφάσεις που χρειάζονται για να εφαρμοστεί. Τις αραδιάζατε μάλιστα στην πανικόβλητη ανακοίνωση σας. Ναι, κυρία Φωτίου, τις είχατε εκδώσει όλες εκτός από μία, την πιο κρίσιμη. Αν μπορείτε φέρτε την εδώ. Είχατε εκδώσει ακόμη και κανονισμό λειτουργίας του εποπτικού συμβουλίου, αλλά όχι την υπουργική απόφαση για τη συγκρότησή του. Δηλαδή, δεν μας είπατε ποτέ ποια θα ήταν αυτά τα τρία ονόματα που θα το συγκρατούσαν. Τα έχετε τα ονόματα; Να μας τα πείτε τώρα.

**ΘΕΑΝΩ ΦΩΤΙΟΥ:** Από τον νόμο προκύπτει.

**ΠΡΟΕΔΡΕΥΩΝ (Απόστολος Αβδελάς):** Κυρία Φωτίου, σας παρακαλώ, όχι διάλογο.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Από τον νόμο, τα ονόματα; Αλήθεια; Πού είναι αυτά τα άτομα;

Για να διοριστούν τρία άτομα, κυρία Φωτίου, στην ελληνική έννομη τάξη πρέπει κάποιος να τα διορίσει και να υπογράψει τον διορισμό τους. Πού είναι; Φαντάσματα είναι; Πώς θα κάνατε εσείς, λοιπόν, επιτροπεία; Χωρίς μέλη εποπτικού συμβουλίου; Και εννοώ μέλη, ανθρώπους. Εν πάση περιπτώσει, πείτε μας ποιοι είναι αυτοί οι άνθρωποι. Δώστε μας τώρα τα ονόματα. Αυτοί οι τρεις άνθρωποι ήταν αυτοί, «τους διόρισα με αυτήν μου την υπογραφή». Ας αφήσουμε που έτσι κι αλλιώς ξέρετε ότι δεν μπορούσε να λειτουργήσει αυτό το σχήμα, γιατί με τις διαδικασίες του ΑΣΕΠ δεν μπορούν να πάνε επίτροποι οι οποίοι θα ανταποκρίνονται στο εύρος των αρμοδιοτήτων τους και δεν θα μπορούσαν τρία άτομα να συνεδριάζουν κάθε φορά για κάθε πτυχή, κάθε στιγμή της ζωής χιλιάδων παιδιών.

Είπατε, κυρία Φωτίου, προχθές πως δεν προλάβατε. Τα εκδώσατε, αλλά δεν προλάβατε. Από το 2015 που με τα γενικά σας προσκλητήρια φέρατε στη χώρα σχεδόν ενάμισι εκατομμύριο ανθρώπους μέχρι το 2019 που χάσατε τις εκλογές δεν προλάβατε να απομακρύνετε τα παιδιά από τους δρόμους. Το 2016 -σας το ξανάπα- η EUROPOL εξέδωσε δελτίο και έλεγε ότι υπάρχουν δέκα χιλιάδες εξαφανισμένα παιδιά στην Ευρώπη. Το έλεγε και ο κ. Καμμένος. Τρία χρόνια μετά φτάνουμε, 2018, παρουσιάζοντας τον νόμο σας, κυρία Φωτίου, σε συνέντευξη στο «ΕΘΝΟΣ» της Κυριακής 8 Ιουλίου 2018, είπατε:«Το κράτος σήμερα δεν ξέρει επίσημα πόσα ανήλικα ασυνόδευτα υπάρχουν στην Ελλάδα. Λένε για τριάμισι χιλιάδες από τα οποία χίλια διακόσια είναι κατ’ εκτίμηση. Τα νούμερα αυτά τα αμφισβητώ. Συχνά γίνεται μπέρδεμα, καθώς καταγράφονται με διαφορετικά ονόματα. Ο νόμος -λέγατε για τον νόμο σας- όχι μόνο θα διασφαλίσει για πρώτη φορά τους αριθμούς, αλλά μέσω των επιτροπών θα εξασφαλίσει και το βέλτιστο συμφέρον των παιδιών».

Το καταθέτω για τα Πρακτικά.

(Στο σημείο αυτό η Υφυπουργός Μετανάστευσης και Ασύλου κ. Σοφία Βούλτεψη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πριν μας είπατε ότι θα ήσασταν τρελοί αν λέγατε κάτι τέτοιο. Εντάξει, δεν θέλω να το σχολιάσω αυτό, διότι το είπατε. Δηλαδή, τρία χρόνια μετά την κρίση του ΄15 εξακολουθούσατε να μην γνωρίζετε πόσα ασυνόδευτα βρίσκονταν σε επισφαλείς συνθήκες, στους δρόμους και στις ζούγκλες των ΚΥΤ και τώρα γυρεύετε να μάθετε πού πήγαν τα παιδιά της λίστας του ΕΚΚΑ, που δεν γνωρίζατε πόσα είναι και μιλούσατε για κατ’ εκτίμηση υπολογισμούς. Αφού δεν ξέρατε εσείς, ρωτάτε εμάς; Και μας λέγατε πως τρία χρόνια μετά θα διασφαλίζατε για πρώτη φορά τους αριθμούς.

Επομένως, όχι μόνο δεν γνωρίζατε πόσα παιδιά εξαφανίζονταν, αλλά ούτε πόσα ασυνόδευτα βρίσκονταν στη χώρα. Τώρα μας λέτε ότι υπήρχαν επίτροποι που επισκέπτονταν τα παιδιά; Αλλά βέβαια δεν προλάβατε, κυρία Φωτίου και δεν προλάβατε ούτε τον επόμενο χρόνο στις εκλογές του ΄19. Τελικά πάνω από τέσσερα χρόνια κοιμόσασταν ήσυχοι, ενώ τα παιδιά έπεφταν καθημερινά θύματα της ζοφερής κατάστασης στην οποία τα υποχρεώνατε να ζουν. Δεν προλάβατε το ΄15, από το ΄15 έως το ΄18 πάλι δεν προλάβατε που ψηφίσατε τον νόμο σας και μετά δεν προλάβετε για άλλον ένα χρόνο μετά την ψήφιση του νόμου σας, ο οποίος έμεινε στα χαρτιά.

Εμείς, όμως, προλάβαμε. Προλάβαμε να βρούμε τα παιδιά και να τα τοποθετήσουμε σε δομές. Προλάβαμε να βγάλουμε τα παιδιά από τα αστυνομικά τμήματα. Προλάβαμε να αυξήσουμε τις θέσεις φιλοξενίας κατά χίλιες. Προλάβαμε να δημιουργήσουμε τον εθνικό μηχανισμό επείγουσας ανταπόκρισης που μόνο φέτος μέχρι τις ΄19 Ιουνίου έλαβε δυόμισι χιλιάδες αιτήματα, από τα οποία εξακόσια περίπου Ουκρανών και ικανοποίησε χίλια επτακόσια που ζητούσαν στέγαση. Προλάβαμε να μετεγκαταστήσουμε χίλια διακόσια τριάντα πέντε ασυνόδευτα ανήλικα σε δεκατρείς ευρωπαϊκές χώρες, ένα πρόγραμμα που ξεκίνησε τον Απρίλιο του ΄20 και υλοποιήθηκε εξολοκλήρου μέσα στην πανδημία, με κλειστά αεροδρόμια και με περιορισμένο αριθμό πτήσεων. Προλάβαμε να δημιουργήσουμε με τη UNICEF ένα σύστημα άτυπης εκπαίδευσης, γέφυρα με την τυπική, για την ομαλή μετάβαση των παιδιών στο δημόσιο σχολείο.

Η σχολική χρονιά που μόλις τελείωσε ήταν η καλύτερη σχολική χρονιά για παιδιά πρόσφυγες από την αρχή της προσφυγικής κρίσης με πάνω από 90% των παιδιών να φοιτούν στα σχολεία. Ο μεγαλύτερος αριθμός που σημειώθηκε ποτέ και χωρίς κοινωνικές εντάσεις. Και πολλά άλλα. Καταθέτω στα Πρακτικά τον απολογισμό των δράσεων. Να τον έχετε να τον παρακολουθείτε κι εσείς διότι άκουσα τον κ. Μουζάλα να λέει ότι έχουμε τη μικρότερη συμμετοχή σε σχολεία ενώ είχαμε τη μεγαλύτερη. Τέλος πάντων. Διαψεύδετε τη UNICEF; Δεν ξέρω.

(Στο σημείο αυτό η Υφυπουργός Μετανάστευσης και Ασύλου κ. Σοφία Βούλτεψη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Φτάσατε στο σημείο να πείτε πως τα δεκαπέντε παιδιά που με τον νόμο μας αναλαμβάνει ο επίτροπος είναι πολλά, όταν εσείς με το ΦΕΚ 2558 της 27ης Ιουνίου 2019, στον οποίο μάλιστα αναφέρεστε στην ανακοίνωσή σας, αναφέρετε πως ο αριθμός παιδιών ανά επίτροπο δεν μπορεί να υπερβαίνει τα είκοσι. Το καταθέτω για τα Πρακτικά.

(Στο σημείο αυτό η Υφυπουργός Μετανάστευσης και Ασύλου κ. Σοφία Βούλτεψη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μάλιστα λέγατε ότι μπορεί να υπερβεί και τα είκοσι υπό τον όρο ότι ο αριθμός αυτών δεν καθιστά αδύνατη στην πράξη την άσκηση των καθηκόντων. Τι σημαίνει αυτό δεν ξέρω. Δηλαδή, είναι πολλά τα δεκαπέντε που βάζουμε ως όριο εμείς και ήταν λίγα τα πάνω από είκοσι που βάζετε εσείς. Κάνετε μία δημιουργική λογιστική. Πάλι προσθέτετε, πολλαπλασιάζετε τον αριθμό των επιτρόπων, των εντεταλμένων και των επικεφαλής επιτροπών για να πείτε κάτι. Αυτόν τον όρο «εάν καθίστατο αδύνατη η άσκηση των καθηκόντων ποιος θα τον διαπίστωνε; Άλλη μια υποκριτική διατύπωση.

Να πω και κάτι προτελευταίο. Είχατε το θράσος να αναφερθείτε στην ανακοίνωσή σας και στην απόφαση του ΕΔΔΑ για το ναυάγιο στο Φαρμακονήσι. Το κάνατε όλοι. Εσείς που επί των ημερών σας είχαμε δυο ναυάγια στο Φαρμακονήσι. Δεν τα αμφισβητείτε φαντάζομαι. Στις 13 Σεπτεμβρίου του 2005 με τριάντα τέσσερις νεκρούς ανάμεσά τους τέσσερα βρέφη και έντεκα παιδιά και στις 13 Δεκεμβρίου του 2015 με δεκατρείς νεκρούς από τους οποίους επτά παιδιά. Στις 29 Οκτωβρίου στον Μόλυβο είχαμε ένα από τα μεγαλύτερα ναυάγια στα ελληνικά χωρικά ύδατα με εξήντα νεκρούς. Κάνατε έρευνα για τις συνθήκες αυτών των ναυαγίων; Και τι θα πείτε να εκδοθούν άλλες αποφάσεις που θα αφορούν τα επί των ημερών σας ναυάγια; Θα ζητήσει συγγνώμη η κ. Βέττα που λέει να ζητήσουμε τώρα συγγνώμη εμείς; Να δούμε.

Καταθέτω τα ναυάγια και τους νεκρούς επί της διακυβέρνησής σας. Για να θυμηθείτε τις ημερομηνίες. Θα ανατρέξετε εσείς στις δικές σας πηγές.

(Στο σημείο αυτό η Υφυπουργός Μετανάστευσης και Ασύλου κ. Σοφία Βούλτεψη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Κλείστε παρακαλώ.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Όχι, κύριε Πρόεδρε, γιατί έχουν μιλήσει όλοι και δεν έχω απαντήσει. Σας παρακαλώ, θα ολοκληρώσω μην ανησυχείτε.

**ΠΡΟΕΔΡΕΥΩΝ (Απόστολος Αβδελάς):** Να ολοκληρώσετε. Είναι είκοσι δύο λεπτά.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Έρχομαι στο φλέγον ζήτημα της βορβορώδους επικαιρότητας που κατασκευάζετε συνεχώς. Κάνατε ολόκληρη φασαρία για τη χρήση της λέξης «φίλος». Τη δαιμονοποίησατε κι αυτή. Αλλά τι έκπληξη! Ήρθε η έκθεση του Συνηγόρου του Πολίτη όπου επισημαίνεται ότι η αναφορά σε άτομο του φιλικού περιβάλλοντος πρέπει να προστεθεί. Ο ΣΥΡΙΖΑ με κάθε ευκαιρία μιλάει γι’ αυτό. Η κ. Φωτίου με αυτόν τον νόμο για την επιτροπεία, η κ. Χρηστίδου που επανήλθε σήμερα. Η μία μπαίνει η άλλη βγαίνει. Η μία μιλάει στις επιτροπές η άλλη μιλάει στην Ολομέλεια για το θέμα αυτό σε μια έκρηξη Τραμπισμού και αντιγράφοντας το αμερικανικό κίνημα QAnon,σύμφωνα με το οποίο οι δημοκρατικοί είναι βιαστές, επανειλημμένα αφήσατε άθλια υπονοούμενα για τα παιδιά που τελούν υπό την προστασία μας.

Είπατε προχτές και επανήλθε σήμερα η κ. Χρηστίδου ότι ο νόμος προβλέπει ότι μπορεί να ανατεθεί η καθημερινή φροντίδα του ασυνόδευτου σε κάποιο συγγενή ή άτομο από το φιλικό περιβάλλον. Είπατε κ. Φωτίου «φίλο τον έλεγε στο υπό διαβούλευση κείμενο». Το έβγαλε, λέτε, το έκανε φιλικό περιβάλλον για να μην παραπέμπει στον γνωστό φίλο που καταδικάστηκε αυτές τις μέρες για βιασμό ανηλίκων. Είναι γνωστό ότι στελέχη του ΣΥΡΙΖΑ όταν ξέσπασε η υπόθεση Λιγνάδη δημιούργησαν το hashtag «πού είναι τα παιδιά». Αλλά τι θέλετε να πείτε; Η συγκεκριμένη καταγγελία που περιελήφθη σε ρεπορτάζ και αφορούσε ασυνόδευτα αναφερόταν σε υπόθεση του 2017. Αμέσως μόλις δημοσιεύτηκε -το θυμάστε πολύ καλά- η τότε γενική γραμματέας προστασίας ασυνόδευτων ανηλίκων η κ. Αγαπηδάκη επισκέφθηκε την εισαγγελία πρωτοδικών και ζήτησε την άμεση και σε βάθος διερεύνηση της εν λόγω υπόθεσης. Επί των ημερών μας τέτοια καταγγελία για παιδιά δεν υπήρξε. Η καταγγελία αφορούσε τη δική σας διακυβέρνηση. Συνεπώς, η εποπτεία των ΜΚΟ και η προστασία των ασυνόδευτων παιδιών βρίσκονταν στη δική σας αρμοδιότητα.

Σας ρώτησα αν κάνετε κάτι και μου είπατε σε ιδιωτική συνομιλία, παρουσία άλλων βέβαια, ότι κάνατε έρευνα. Και ρώτησα τι έρευνα κάνατε και είπατε ότι ρωτήσατε την οργάνωση αυτή και σας είπαν ότι πράγματι τα παιδιά πήγαιναν στο θέατρο αλλά δεν βρέθηκαν ποτέ μόνα τους με τον κ. Λιγνάδη. Συγγνώμη αλλά εσείς τι είστε τώρα και κάνετε έρευνα; Ανακριτής; Και πώς κάνατε έρευνα; Ρωτήσατε, σας απάντησαν και πήγατε όλοι σπίτι σας; Πήγατε στη δικαιοσύνη; Ζητήσατε έρευνα από τη δικαιοσύνη; Ζητήσατε να μάθετε πού βρίσκεται η υπόθεση της δικαιοσύνης ή απλώς αρκεστήκατε στη δική σας έρευνα; Είναι δυνατόν η συγκεκριμένη καταγγελία να αφορά τη δική σας περίοδο και τώρα να κάνετε άθλια υπονοούμενα για μας; Και επιτέλους -μιλάω γενικότερα- είναι δυνατόν να ταυτίζετε μια ολόκληρη παράταξη, ένα κόμμα που κυβερνά με την ψήφο του ελληνικού λαού, με βιαστές;

Τελειώνω με αυτό, κύριε Πρόεδρε, να χαρείτε κι εσείς. Θυμάστε τον μεγάλο και πολύ Βέλγο καλλιτέχνη Γιαν Φαμπρ τον οποίο ο τότε Υπουργός Πολιτισμού Αριστείδης Μπαλτάς έφερε το 2016 για να διευθύνει το Ελληνικό Φεστιβάλ; Είχε τότε φύγει ο Φαμπρ βέβαια άρον άρον γιατί η Κυβέρνηση είχε συγκρουστεί με το σύνολο του καλλιτεχνικού κόσμου της χώρας, διότι ο Φαμπρ είχε αποφασίσει να ανεβάσει αποκλειστικά έργα βελγικού ρεπερτορίου. Δύο χρόνια μετά, το 2018, πρώην συνεργάτες του Φαμπρ, τον οποίο είχατε προσλάβει εσείς το 2016, κατήγγειλαν συστηματικές πράξεις παρενόχλησης, ταπεινώσεις, προσβολής της αιδούς και εκβιασμού σεξουαλικού χαρακτήρα. Ο Φαμπρ παραπέμφθηκε σε δίκη τον περασμένο Απρίλιο, τέσσερα χρόνια μετά. Καταδικάστηκε σε φυλάκιση δεκαοκτώ μηνών με αναστολή από δικαστήριο της Αμβέρσας.

**ΘΕΑΝΩ ΦΩΤΙΟΥ:** …(Δεν ακούστηκε).

**ΠΡΟΕΔΡΕΥΩΝ (Απόστολος Αβδελάς):** Μην τη διακόπτετε, κυρία Φωτίου, σας παρακαλώ.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Δηλαδή, εσάς δεν σας πείραζε αν ο Φαμπρ το έκανε στο Βέλγιο; Σας πείραζε αν το έκανε στη Ελλάδα; Ελάτε τώρα.

**ΘΕΑΝΩ ΦΩΤΙΟΥ:** Δεν υπήρξε διευθυντής του φεστιβάλ.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Δεν υπήρξε ο Φαμπρ στην Ελλάδα; Ο Φαμπρ επισκέφθηκε μετανάστες στον Πειραιά και δεν υπήρξε ο Φαμπρ στην Ελλάδα;

**ΠΡΟΕΔΡΕΥΩΝ (Απόστολος Αβδελάς):** Κυρία Βούλτεψη, ηρεμήστε και κλείστε.

**ΘΕΑΝΩ ΦΩΤΙΟΥ:** Παραιτήθηκε. Δεν ντρέπεστε να λέτε ό,τι θέλετε;

**ΠΡΟΕΔΡΕΥΩΝ (Απόστολος Αβδελάς):** Κυρία Φωτίου, σας παρακαλώ.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Πώς δεν υπήρξε; Τον διορίσατε και τον διώξατε. Παραιτήθηκε. Μας δουλεύετε; Άρα τι; Σας κυνηγούσαν όλοι οι καλλιτέχνες σας…

**ΠΡΟΕΔΡΕΥΩΝ (Απόστολος Αβδελάς):** Κλείστε, κυρία Βούλτεψη.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Μάλιστα, περιμένετε.

Αφήστε τα τις στρεψοδικίες. Τον προσλάβατε, τον διορίσατε, είπε ότι θα κάνει μόνο βελγικό ρεπερτόριο, έγινε ο κακός χαμός, σας έβριζαν όλοι και παραιτήθηκε μόνος του.

**ΠΡΟΕΔΡΕΥΩΝ (Απόστολος Αβδελάς):** Κυρία Φωτίου, σας παρακαλώ.

Κλείστε, κυρία Βούλτεψη.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Αυτός ο άνθρωπος έγινε δεκτός από τον κ. Τσίπρα. Ιδού οι φωτογραφίες.

**ΓΕΩΡΓΙΟΣ ΨΥΧΟΓΙΟΣ:** Τι σχέση έχουν αυτά; Τι είναι αυτά που λέτε;

**ΠΡΟΕΔΡΕΥΩΝ (Απόστολος Αβδελάς):** Κύριε Ψυχογιέ, εσείς είστε ψύχραιμος.

Κυρία Βούλτεψη, σας παρακαλώ, κλείστε.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Τα καταθέτω, κύριε Πρόεδρε και τελειώνω.

Τι πρέπει να πούμε τώρα εμείς; Ότι ο Τσίπρας γνώριζε τις δραστηριότητες του Φαμπρ; Εμείς δεν το είπαμε. Εσείς είχατε προσλάβει τον Φαμπρ και ο κ. Τσίπρας ξεναγούσε στο Μέγαρο Μαξίμου. Εμείς δεν είπαμε όμως ότι το ήξερε ούτε ότι τον κάλυπτε ούτε τίποτα από όλα αυτά. Αυτά τα λέτε εσείς. Παρά το γεγονός ότι τον καιρό που ο Φαμπρ ελέω ΣΥΡΙΖΑ βρισκόταν ανάμεσά μας είχε ήδη ξεσπάσει σάλος και για τη βάναυση συμπεριφορά του απέναντι στα ζώα.

**ΘΕΑΝΩ ΦΩΤΙΟΥ:** Κύριε Πρόεδρε, … (Δεν ακούστηκε).

**ΠΡΟΕΔΡΕΥΩΝ (Απόστολος Αβδελάς):** Κυρία Φωτίου, σας παρακαλώ. Να ολοκληρώσει κάποια στιγμή.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Πρέπει να πάρετε απάντηση.

Εσείς ξέρατε ότι πετούσε τις γάτες στον αέρα όταν το προσλάβατε. Καταθέτω κι αυτά για τα Πρακτικά, για να ευχαριστηθούν.

(Στο σημείο αυτό η Υφυπουργός Μετανάστευσης και Ασύλου κ. Σοφία Βούλτεψη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τελειώνω με μία φράση. Φτάνετε σήμερα στο σημείο να προβαίνετε σε άθλια υπονοούμενα και μάλιστα για υπόθεση που αφορούσε τη δική σας διακυβέρνηση. Επαναφέρετε δυστυχώς αυτό το θέμα με αφορμή την επιτροπεία. Γιατί προφανώς για εσάς η αθλιότητα και ο Τραμπισμός δεν έχουν όρια.

Ευχαριστώ πολύ, κύριε Πρόεδρε και για την ανοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Λοιπόν, πάμε στους εισηγητές και στους ειδικούς αγορητές.

Ορίστε, κυρία Κομνηνάκα, έχετε το λόγο.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Δεν θα μπω ξανά στην ουσία του νομοσχεδίου. Θα κάνω μόνο ένα σχόλιο ότι πραγματικά η φωτογραφία της αντιδραστικής πολιτικής στο μεταναστευτικό προσφυγικό, είναι αυτή η μακάβρια λίστα νεκρών που αναπαρήγαγε σε μορφή αντιπαράθεσης η κυρία Υφυπουργός από το Βήμα, με τα ναυάγια, με το ποιος μετράει τους περισσότερους νεκρούς, για τους οποίους να ξέρετε ότι εμείς οι νησιώτες, που βλέπαμε αυτήν την κατάσταση να εξελίσσεται όλα αυτά τα χρόνια, δεν είμαστε καθόλου περήφανοι και ούτε μπορούμε να συνεχίσουμε να την ανεχόμαστε. Και γι’ αυτό βέβαια συνεχίζετε να επιχειρείτε να κρύβετε το ποιοι είναι οι λόγοι που διώχνουν αυτούς τους ανθρώπους και τους κάνουν, σε αυτές τις συνθήκες, να πνίγονται και να μετατρέπεται το Αιγαίο σε θάλασσα νεκρών, προσπαθώντας -και σήμερα- να παρουσιάσετε τους ιμπεριαλιστικούς πολέμους ως επεισόδια μικρής διάρκειας και που ουσιαστικά δεν έδιναν λόγους στους ανθρώπους που έφυγαν ξεριζωμένοι από τη Συρία, από το Αφγανιστάν, από το Ιράκ, από αλλού, να αναζητήσουν ένα καλύτερο μέλλον στη χώρα μας και στην Ευρώπη.

Τώρα θα μιλήσω μόνο για την τροπολογία.

Αρχικά θέλουμε να κάνουμε μια επισήμανση, που την κάνουμε κατ’ επανάληψη, ιδιαίτερα για τη συγκεκριμένη τροπολογία του Υπουργείου Μετανάστευσης. Δεν κατανοούμε τον λόγο που ήρθε μετά την ολοκλήρωση της συζήτησης της επιτροπής, δεν τέθηκε στην επιτροπή για να ενσωματωθεί στο νομοσχέδιο και να μπορούμε να ψηφίσουμε κατ’ άρθρο και όχι να είμαστε αναγκασμένοι να ψηφίσουμε επί του συνόλου όλα τα άρθρα της τροπολογίας με μία μόνο ψήφο.

Υπάρχουν φυσικά ρυθμίσεις που διευθετούν -αν θέλετε- ζητήματα που έχουν να κάνουν με προηγούμενες νομοθετήσεις, για τις οποίες έχουμε τοποθετηθεί στην ουσία και δεν θα πω συγκεκριμένα.

Όμως υπάρχουν και άρθρα σε αυτά με τα οποία είμαστε κάθετα αντίθετοι, όπως για παράδειγμα το άρθρο 3, το οποίο νομιμοποιεί και συνεχίζει την ανάθεση της φύλαξης των ΚΥΤ σε ιδιωτικές εταιρείες σεκιούριτι, με το οποίο έχουμε σοβαρή διαφωνία.

Στο άρθρο 4, το οποίο -αν θέλετε- είναι ο λόγος για τον οποίο θεωρούμε ότι πρέπει να τοποθετηθούμε διαφορετικά, κατανοούμε ότι υπάρχει πιθανότητα στις εκκρεμείς πληρωμές, που σέρνονται όντως από το 2016 μέχρι σήμερα, να υπάρχουν και αμοιβές εργαζομένων, προσωπικού, που πρέπει να εξοφληθούν και δεν μπορούμε σε καμία περίπτωση αυτές να τις μπλοκάρουμε εφόσον είναι οφειλόμενα, ενδεχομένως και δεδουλευμένα ή για εργασίες που έχουν γίνει. Όμως διαφωνούμε με την τακτική που ακολουθείτε εκ των υστέρων να νομιμοποιείτε δαπάνες που δεν μπορούν να ελεγχθούν. Δεν είναι βέβαια το μόνο Υπουργείο που επιλέγει τέτοιου είδους μεθόδους. Έχουμε τον ενδοιασμό μας ως προς αυτό, όμως, σε κάθε περίπτωση δεν μπορούμε να μπλοκάρουμε την εξόφληση -αν θέλετε- οφειλόμενων αμοιβών σε ανθρώπους που, πράγματι, δικαιούνται να πληρωθούν.

Τώρα. Ως προς τα άρθρα 6 και 7 έγινε μεγάλη συζήτηση σε όλη τη διάρκεια σήμερα. Φυσικά δεν διαφωνούμε ότι οι καταγγελίες που γίνονται για παραβιάσεις των ανθρωπίνων δικαιωμάτων, για κακομεταχείριση, οι καταγγελίες που υπάρχουν για τα περιστατικά βίας, επαναπροωθήσεων κ.λπ. πρέπει να ελέγχονται, όμως έχουμε σοβαρές επιφυλάξεις -αν όχι τη βεβαιότητα- ότι αυτού του είδους οι επιτροπές θα λειτουργούν μόνο ως φύλλο συκής για να νομιμοποιούν στην πραγματικότητα αυτά τα περιστατικά και να τους προσδίδουν το μανδύα της νομιμοποίησης για να ξεπλένουν και να ελέγχουν -αν θέλετε- τις καταγγελίες και το τι θα φτάνει στη δημοσιότητα. Διότι δεν μπορούμε να κατανοήσουμε κατά πόσο μπορεί ο ελεγκτής και ο ελεγχόμενος στην πραγματικότητα να ταυτίζονται, όταν το Υπουργείο θα ελέγχει το ποιοι θα απαρτίζουν αυτές τις επιτροπές και να φτάνουν στην πραγματικότητα, αντί να ελέγχονται -όπως θα έπρεπε- οι καταγγελίες για τόσο σοβαρά περιστατικά, να ξεπλένονται, προσδίδοντάς τους τελικά ένα μανδύα νομιμότητας, όπως πολλές φορές χρησιμοποιούν τέτοιου είδους επιτροπές.

Για το λόγο αυτό και κυρίως μη θέλοντας να δημιουργήσουμε κώλυμα στην εξόφληση οφειλόμενων δαπανών, με τις ενστάσεις που εκφράσαμε για το θέμα του τρόπου που γίνεται η νομιμοποίησή τους, θα τοποθετηθούμε στην τροπολογία με το «παρών».

Σε κάθε περίπτωση, όμως, λέμε ότι τουλάχιστον τα δύο τελευταία άρθρα για τα οποία έχουν εκφραστεί επιφυλάξεις θα έπρεπε είτε να αποσυρθούν ή να έρθουν στο νομοσχέδιο για να μπορέσουμε να ψηφίσουμε χωριστά το κάθε άρθρο.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κυρία Κομνηνάκα.

Πάμε τώρα στον ΣΥΡΙΖΑ και στον κ. Ψυχογιό.

**ΘΕΑΝΩ ΦΩΤΙΟΥ:** Κι εγώ, κύριε Πρόεδρε, θέλω τον λόγο.

**ΠΡΟΕΔΡΕΥΩΝ (Απόστολος Αβδελάς):** Εσείς, κυρία Φωτίου θέλετε να απαντήσετε στην Υπουργό;

**ΘΕΑΝΩ ΦΩΤΙΟΥ:** Θέλω το λόγο ως εισηγήτρια που είμαι.

**ΠΡΟΕΔΡΕΥΩΝ (Απόστολος Αβδελάς):** Ωραία, πρώτα θα μιλήσει η κυρία Φωτίου, λοιπόν.

Ορίστε, έχετε το λόγο.

**ΘΕΑΝΩ ΦΩΤΙΟΥ:** Έχω το υπόλοιπο του χρόνου μου, κύριε Πρόεδρε κι ελπίζω ότι θα έχετε και ανοχή.

Κατ’ αρχάς η κ. Βούλτεψη δεν απάντησε σε σύσσωμη την Αντιπολίτευση που καταψηφίζει το νομοσχέδιο. Το καταψηφίζει όλη η Αντιπολίτευση! Εκτός κι αν δεν το ακούσατε. Ούτε ένας δεν το ψηφίζει. Και το καταψηφίζουν, κυρία Βούλτεψη, όλοι. Δεν το καταψηφίζει μόνο ο ΣΥΡΙΖΑ.

Δεύτερον, η παραποίηση των στοιχείων είναι επάγγελμά της. Ακόμη και σε αυτά που καταθέτει.

Μας είπε ότι δεν υπήρχαν ασυνόδευτα και ήταν τριακόσια ογδόντα το 2014. Κατέθεσε χαρτιά τα οποία ζήτησα να μου δοθούν. Ορίστε, ασυνόδευτοι ανήλικοι το 2014 -αυτό που κατέθεσε η κυρία Βούλτεψη- οκτακόσιοι εβδομήντα πέντε. Είναι οκτακόσιοι εβδομήντα πέντε ασυνόδευτοι ανήλικοι το 2014. Πάμε παρακάτω, τι λέει ο Συνήγορος του Πολίτη για το φύλλο; Σελίδα τέσσερα -το κατέθεσα- λέει ότι πρέπει να υπάρξουν ειδικές πρόνοιες, ότι δεν γίνεται να γίνει έτσι όπως το λέτε. Για διαβάστε τα καλύτερα. Ο Συνήγορος του Πολίτη, δυστυχώς, είναι καταπέλτης! Δεν λέει πουθενά ότι είναι καταπληκτικό αυτό το νομοσχέδιο.

Λοιπόν, παρακάτω. Κυρία Βούλτεψη, έχετε υπ’ όψιν σας την επικαιροποιημένη κατάσταση του ΕΚΚΑ για τα ασυνόδευτα ανήλικα στην Ελλάδα, στην οποία βγαίνει πρώτη, στις 4 Μαΐου του 2017; Ξέρετε με ποιον τη φτιάξαμε στο ΕΚΚΑ; Με τη UNICEF.

Αυτά είναι όλα τα στοιχεία που αποδεικνύουν ότι, πρώτον, δεν μπορεί να το φτιάξαμε εμείς αυτό και εγώ να δήλωνα άγνοια το 2018. Άγνοια δήλωνε ο κ. Μηταράκης ή μάλλον θα σας πω τι είπε ο κ. Μηταράκης στην ψήφιση του νομοσχεδίου του δικού μας το 2018.

Λοιπόν, 4 Μαΐου του 2017 είναι η καταγραφή. Λέτε να μην ήξερα πόσα ήταν τότε; Δίπλα στη λίστα έλεγε κάθε φορά πού ήταν το κάθε ασυνόδευτο, αν ήταν σε φύλαξη, αν ήταν σε κανονική δομή ή αν δεν ήταν, καθώς και τον αριθμό τους. Την έχετε διαβάσει ποτέ αυτήν την κατάσταση που την καταργήσατε; Βγάλατε μια από αυτές τις στήλες τον Σεπτέμβριο του 2021, γιατί δεν σας βόλευε και την καταργήσατε τον Απρίλιο του 2022 και το πήρατε για να το διαχειρίζεστε όπως θέλετε στο Υπουργείο σας. Τις ξέρετε; Είναι δυνατόν να έχω φτιάξει την καταγραφή από τον Μάιο του 2017 και να μην γνωρίζω το 2018 πόσα είναι τα ασυνόδευτα;

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Εσείς το είπατε.

**ΘΕΑΝΩ ΦΩΤΙΟΥ:** Είναι δυνατόν; Παραποιείτε τα λόγια μου.

Αντίθετα, ο κ. Μηταράκης όταν ψηφίζεται το νομοσχέδιο για την επιτροπεία εδώ στη Βουλή, δηλώνει: «Τα ασυνόδευτα είναι τρεισήμισι χιλιάδες» λέει το 2018 ο κ. Μηταράκης. Από πού το έμαθε; Από αυτά τα φύλλα. Αλλά εγώ που είχα φτιάξει το σύστημα, δεν το ήξερα...

Κοιτάξτε. Δεν θα παίξουμε το θέατρο του παραλόγου εδώ μέσα. Υπάρχουν σοβαροί άνθρωποι που μας ακούν και αυτή η ιστορία είναι πέρα από αυτά τα κολπάκια.

Ας προχωρήσουμε παρακάτω. Ενώ είχαμε κάνει εξήντα σελίδες νομοθεσία δευτερογενή -εξήντα σελίδες δευτερογενή νομοθεσία, που ούτε διανοείστε- την οποία φτιάχναμε με τους διεθνείς οργανισμούς και με όλους τους κατάλληλους στο κράτος, και εκεί πέρα λέμε την λειτουργία του Εποπτικού Συμβουλίου, εσείς μας λέτε: «Δεν ξέραμε ποια είναι τα μέλη».

Μα τα μέλη τα όριζε ο νόμος, κυρία Υπουργέ. Δεν σας έχουν ενημερώσει; Τα όριζε ο νόμος. Ήταν ο Προϊστάμενος του Τμήματος Ασυνόδευτων Ανηλίκων της Διεύθυνσης Προστασίας του Παιδιού και Οικογένειας της Γενικής Γραμματείας Κοινωνικής Αλληλεγγύης ως Πρόεδρος, ο Πρόεδρος του ΕΚΚΑ ή άλλο μέλος και τα λοιπά ως αναπληρωτής και τρίτον, ο Πρόεδρος του Κέντρου Κοινωνικής Πρόνοιας Αττικής ή άλλο μέλος. Τι εννοείτε ότι δεν είχαμε Εποπτικό Συμβούλιο; Δεν είπαμε τα ονόματά τους; Ντροπή!

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Πείτε τα τώρα.

**ΘΕΑΝΩ ΦΩΤΙΟΥ:** Επειδή λοιπόν ο νόμος αυτός που ψηφίσατε και ψηφίζετε μόνοι σας σήμερα σας….

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Γιατί δεν τα λέτε τώρα τα ονόματα;

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ! Δεν μπορώ να πω και ότι δεν σας διέκοπτε, επειδή σας διέκοπτε.

**ΘΕΑΝΩ ΦΩΤΙΟΥ:** Επειδή ο νόμος αυτός που ψηφίζετε μόνοι σας σήμερα, ολομόναχοι ακυρώνει την επιτροπεία στην πράξη, επειδή πιστεύω ότι θα κληθούμε σύντομα να κυβερνήσουμε και να εφαρμόσουμε τον δικό μας νόμο, τον οποίον αφήσατε τρία χρόνια έτσι, ο οποίος είναι ο μόνος που υπερασπίζεται το συμφέρον του παιδιού θέλω να σας πω πράγματι τη διαδρομή για να μείνει στα Πρακτικά.

Ο ΣΥΡΙΖΑ βρέθηκε το ΄15 να αντιμετωπίζει εισροές ενός πολέμου στη Συρία που είχε ξεκινήσει δύο χρόνια πιο μπροστά.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Δύο; Όχι το ΄11; Αλλάζετε και την ημερομηνία του πολέμου;

**ΘΕΑΝΩ ΦΩΤΙΟΥ:** Ωραία, αν είχε ξεκινήσει ο πόλεμος το ΄11 ακόμα χειρότερα για εσάς, κυρία Βούλτεψη.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Όχι, γιατί είχε τελειώσει όταν αρχίσατε εσείς.

**ΘΕΑΝΩ ΦΩΤΙΟΥ:** Πρώτη, λοιπόν, ανάγκη που αντιμετωπίσαμε το ΄15, κύριε Πρόεδρε, ήταν να στεγάσουμε τα ανήλικα. Είδατε ότι ήταν οκτακόσια εβδομήντα πέντε κατά δήλωσή τους. Τι βρήκαμε; Βρήκαμε τριακόσιες ογδόντα θέσεις μόνο ασυνόδευτων για να τα βάλουμε. Έπρεπε επειγόντως να ανοίξουμε διάφορες θέσεις. Το ΄19 εξαπλασιάσαμε τις θέσεις, δυόμισι χιλιάδες και τους τις παραδώσαμε. Μέχρι το ΄19 καταγράφονται στην κατάσταση του ΕΚΚΑ που σας έδειξα.

Δεύτερη ανάγκη ήταν να τα καταγράψουμε ψηφιακά όπου βρίσκονταν, γιατί δεν υπήρχε τέτοιο σύστημα. Το κάναμε με την UNICEF και άρχισε να λειτουργεί από τον Μάιο του ΄17. Άρα, από τότε ξέρει το κράτος ακριβώς που είναι το κάθε ασυνόδευτο, που βρίσκεται. Να διαβάσω; «Εκτιμώμενος αριθμός ασυνόδευτων στην Ελλάδα τόσοι, εκ των οποίων 90% αγόρια, 6% κορίτσια, 6,6% μικρότερα των δεκατεσσάρων ετών». Μόνο τόσοι ήταν κάτω των δεκατεσσάρων. Και συνεχίζει από κάτω. Τόσες θέσεις μακροχρόνιας φιλοξενίας, τόσες προσωρινής οι οποίες ήταν σε επισφαλείς συνθήκες. Λέει κάθε δεκαπέντε μέρες που βρίσκονται όλα τα ασυνόδευτα, αλλά εγώ δεν το ήξερα αυτό το ΄18, ήμουν περίπου σε κατάσταση ηλιθιότητας.

Τρίτον, αυτά τα δεκαπενθήμερα δελτία που εξέδιδε το ΕΚΚΑ διαψεύδουν σε όλα την κ. Βούλτεψη και δηλώνω ότι γράμματα γνωρίζω. Γιατί; Όπως είπα όταν παραδώσαμε το καλοκαίρι του ΄19 στην κ. Βούλτεψη, τι λένε αυτά τα περιβόητα δελτία; Πόσοι ήταν στην Ελλάδα; Ήταν τρεις χιλιάδες οκτακόσιοι εξήντα οκτώ ασυνόδευτοι ανήλικοι ακριβώς καταγεγραμμένοι όπου ήταν. Πόσοι ήταν μετά από ένα χρόνο; Άλλοι χίλιοι επιπλέον. Ποιος έφερε τα ασυνόδευτα; Ποιος τα καλούσε στην Ελλάδα; Η Νέα Δημοκρατία. Άλλοι χίλιοι μέσα σε ένα χρόνο, πάνω από τέσσερις χιλιάδες. Για δείτε τα στοιχεία που κατέθεσα. Ντροπή!

Τρίτη ανάγκη να δημιουργήσουμε την επιτροπεία.

**ΠΡΟΕΔΡΕΥΩΝ (Απόστολος Αβδελάς):** Επειδή μπερδεύτηκα, συγγνώμη που σας διακόπτω.

Αυτό είναι δικό σας και θα το καταθέσετε ή είναι αυτό που κατέθεσε η κ. Βούλτεψη;

**ΘΕΑΝΩ ΦΩΤΙΟΥ:** Τα έχω καταθέσει το πρωί. Αυτά είναι τα δελτία του ΕΚΚΑ που κατέθεσα το πρωί προς επίρρωση των ασύστολων ψευδών που λέει η κ. Βούλτεψη, δεν ήξερα, δεν έκανα. Ασύλληπτα πράγματα.

Λοιπόν, η τρίτη ανάγκη που αντιμετώπισα ήταν να κάνουμε νόμο για την επιτροπεία, δεν υπήρχε πιο μπροστά τίποτα σε αυτές τις καταστάσεις που βρισκόμασταν. Άρα από το ΄17 σε αυτή την κατάσταση που ήμασταν και που έχουμε τις πρώτες καταγραφές φέρνω όλους τους διεθνείς οργανισμούς, το ΔΟΜ, την Ύπατη Αρμοστεία και κάνουμε μαζί αυτόν τον νομό. Μας πήρε πράγματι χρόνο και τον φέραμε και τον ψηφίσαμε τον Ιούλιο του ΄18. Γιατί δεν τον εφαρμόσαμε μέχρι τον Ιούλιο του ΄19 που πέσαμε;

Πρώτον, τον νόμο τον καταψηφίσατε, που θέλετε συναίνεση. Τον καταψηφίσατε τον νόμο αυτόν. Δεύτερον, κάναμε μέχρι τον Ιούλιο πέντε εφαρμοστικές ΚΥΑ και ΥΑ, σας κατέθεσα το πρωί, τις ξέρετε, εξήντα σελίδες επαναλαμβάνω πολύ δύσκολες, πάρα πολύ δύσκολες, θα τις ακούτε όσο χρειάζεται για να τις μάθετε.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Τα τρία ονόματα ζητάω.Δεν είναι δύσκολο.

**ΠΡΟΕΔΡΕΥΩΝ (Απόστολος Αβδελάς):** Σαςπαρακαλώ!

**ΘΕΑΝΩ ΦΩΤΙΟΥ:** Συνεχίζετε, λοιπόν, το σκονάκι που δώσατε στους Βουλευτές σας ευτελίζοντάς τους ότι ο νόμος του ΣΥΡΙΖΑ ήταν ανεφάρμοστος, γιατί δεν είχαμε εκδώσει τις ΚΥΑ.

Παρακάτω είναι το εξής ότι αφού γίνεται αυτό τι κάνατε; Τον Ιούνιο του ΄22, προχθές πριν από ένα μήνα, φέρατε νόμο όπου είχατε μέσα στην κωδικοποίηση τον νόμο του ΣΥΡΙΖΑ, τον ψηφίσατε όλοι ευτελίζοντας τους Βουλευτές σας και σήμερα τον καταργείτε εντελώς.

Τον Ιανουάριο του΄19 εν όψει της εφαρμογής του νόμου της επιτροπείας του ΣΥΡΙΖΑ ξεκινάμε μεταβατικό πρόγραμμα με την Ύπατη Αρμοστεία του ΟΗΕ μέχρι την πλήρη εφαρμογή του ν.4554. Γιατί δεν προλάβαμε; Γιατί δεν σας μοιάζουμε. Γιατί δεν φέρνουμε ημέτερους να τους διορίζουμε όπου να’ ναι, όπως κάνετε εσείς τρία χρόνια τώρα, αλλά κάναμε διαδικασίες, είναι επίσημοι εργαζόμενοι, υπάλληλοι του κράτους. Είκοσι πέντε άνθρωποι χρειαζόντουσαν στο ΕΚΚΑ για να λειτουργήσει το ψηφιακό σύστημα. Αυτούς δεν τους προσλάβατε ποτέ, όχι για τίποτα άλλο γιατί είναι ανεφάρμοστος, αλλά γιατί δεν θέλετε να ξέρει κανείς τι συμβαίνει.

Εγώ πιστεύω αυτό που σας είπα ότι γρήγορα θα εφαρμόσουμε αυτόν τον δήθεν ανεφάρμοστο νόμο και θα σώσουμε πράγματι τα παιδιά από τα νύχια σας.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Παραμένουμε στον ΣΥΡΙΖΑ-Προοδευτική Συμμαχία και τον λόγο έχει ο Κοινοβουλευτικός Εκπρόσωπος, ο κ. Γεώργιος Ψυχογιός.

**ΓΕΩΡΓΙΟΣ ΨΥΧΟΓΙΟΣ:** Θα είμαι πολύ σύντομος, κύριε Πρόεδρε.

Κυρία Υπουργέ, κυρίες καικύριοι συνάδελφοι, θέλω να απαντήσω σε κάποια πράγματα που ακούστηκαν στη διάρκεια της συνεδρίασης, ξεκινώντας κυρίως από την ίδια την λειτουργία του Υπουργείου. Κάποιοι συνάδελφοι είπαν ότι στήθηκε το Υπουργείο, λειτουργεί γρήγορα, αποτελεσματικά.

Εσείς δεν ιδιωτικοποιείτε μόνο την επιτροπεία και το πλαίσιο προστασίας των ασυνόδευτων ανηλίκων, εσείς έχετε φτάσει στο σημείο να ιδιωτικοποιείτε το ίδιο το Υπουργείο. Ο τρόπος λειτουργίας του, οι ίδιοι οι εργαζόμενοι με επιστολή τους το καταγγέλλουν με εκατοντάδες μετακλητούς ακόμα και σε θέσεις ευθύνης διευθυντών. Τα έχουμε πει πολλές φορές πάλι και πάλι. Είχατε μία προκήρυξη του ΑΣΕΠ. Την πήγατε πίσω. Ακόμα να βγουν τα αποτελέσματα και οι πίνακες.

Και την ίδια τη δομή του Υπουργείου, το οποίο είναι πολύ σημαντικό και για τους εργαζόμενους και τους μετανάστες και τους πρόσφυγες, για όλους τους συναλλασσόμενους, αλλά και τη χώρα, την έχετε κυριολεκτικά ιδιωτικοποιήσει, έχοντας κάνει outsourcing και στις υπηρεσίες και τις αρμοδιότητές του. Για να μην βάλω τις απευθείας αναθέσεις για τεχνικές συμβουλές 6 εκατομμυρίων ή άλλες συμφωνίες που έχουν γίνει το τελευταίο διάστημα.

Μην μας λέτε, λοιπόν, για το Υπουργείο, που το καταργήσατε και μετά το ξαναφτιάξατε και το έχετε βγάλει όλο εκτός με τους τρόπους που είπα, ότι το έχετε οργανώσει. Το έχετε διαλύσει και το έχετε φέρει στα μέτρα σας, για να κάνετε αυτή την πολιτική την οποία δυστυχώς υλοποιείτε.

Το δεύτερο κομμάτι έχει να κάνει με κάτι το οποίο ακούστηκε από τον κ. Μυλωνάκη της Ελληνικής Λύσης.

Κύριε Μυλωνάκη, σε μία συζήτηση στη Βουλή πριν από κάποιο καιρό είχατε πάλι επαναφέρει το θέμα με τα ξερονήσια. Όταν ένας πολιτικός χώρος μιλάει για ξερονήσια και πάλι σήμερα ανακαλύπτοντας έναν άλλον εσωτερικό εχθρό -τότε ήταν άλλος ο εσωτερικός εχθρός και πήγαινε στα ξερονήσια και τις εξορίες και τα βασανιστήρια- τι κάνει; Καλλιεργεί τον κοινωνικό αυτοματισμό, καλλιεργεί το δηλητήριο και το μίσος. Και αυτό είναι κάτι το οποίο δεν συνάδει –επαναλαμβάνω- ούτε με την ελληνική κοινωνία, ούτε με τις ανάγκες της.

Εμείς είμαστε με τους ανθρώπους της δουλειάς, χωρίς διακρίσεις από όπου και να είναι, μέσα σε κοινωνίες συνοχής, σε κοινωνίες συνθέσεων, χωρίς αόρατους, με δικαιώματα και υποχρεώσεις για όλους και, βέβαια, με εξάλειψη των ανισοτήτων που καλλιεργούν αυτά τα φαινόμενα.

Άρα, λοιπόν, μην λέτε σε εμάς ή το ΚΚΕ ή την υπόλοιπη Αριστερά και τις προοδευτικές δυνάμεις ότι τα λέμε λάθος. Εσείς τα λέτε λάθος και διαχωρίζετε ανθρώπους δυστυχώς.

Πρόκειται για ανθρώπους -επειδή μιλάμε για τις φυσικές καταστροφές- οι οποίοι σε άλλες περιπτώσεις, στη Μάνδρα, την Εύβοια, τα Τρίκαλα, την Ελασσόνα την Καρδίτσα, όπου υπήρχαν δομές, πήγαν και βοήθησαν αμέσως όταν υπήρξε ανάγκη για τον ντόπιο πληθυσμό και έδωσαν την αλληλεγγύη τους, γιατί είναι μέρος της ελληνικής κοινωνίας και έτσι νιώθουν.

Έρχομαι τώρα σε αυτό το γνωστό αφήγημα, κυρία Βούλτεψη, που το φέρνετε και το ξαναφέρνετε, τον μύθο των ανοιχτών συνόρων. Απορώ. Και η Ευρώπη και εσείς αυτό που έγινε τώρα -το ανέφερε και ένας συνάδελφος νωρίτερα- στην Πολωνία λόγω της Ουκρανίας δεν το βλέπετε, δεν το παρακολουθείτε; Η Πολωνία είδε τώρα τι σημαίνει να παίρνεις μέρος του βάρους του προσφυγικού - μεταναστευτικού.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Τίποτα δεν είδε!

**ΓΕΩΡΓΙΟΣ ΨΥΧΟΓΙΟΣ:** Τώρα που πάνε εκεί όλοι οι Ουκρανοί πρόσφυγες δεν καταλαβαίνει τι σημαίνει να είσαι πρόσφυγας; Δεν υπάρχουν κανονικοί και μη πρόσφυγες ή πραγματικοί και μη πρόσφυγες. Υπάρχουν πρόσφυγες. Και αυτή τη στιγμή το είδε η Πολωνία και πρέπει να το δείτε κι εσείς και να σταματήσετε αυτό το «παραμύθι» που λέτε και ξαναλέτε. Αυτό που έγινε το 2015 ήταν η τήρηση του διεθνούς δικαίου και του δικαίου της θάλασσας.

Και όταν μιλάτε για ναυάγια -γιατί εμείς δεν θα τα βάλουμε στο ζύγι, εσείς τα βάζετε και δεν απολογείστε κιόλας για το Φαρμακονήσι, για την κατάπτυστη αυτή καταδίκη της χώρας- γι’ αυτά που αναφέρεστε, δεν είχαμε επιχειρήσεις διάσωσης εκεί. Δεν διακρίνουμε εμείς ναυάγια ή νεκρούς. Όμως, αυτά που λέτε δεν ήταν επιχειρήσεις διάσωσης, διότι όπου οι λιμενικοί μας είχαν πάρει το σήμα SOS ή όπου οι λιμενικοί μας είχαν ειδοποιηθεί, επενέβησαν. Μην μιλάτε, λοιπόν, γι’ αυτά, διότι αυτά είναι πράγματα τα οποία πάνε να εξισώσουν καταστάσεις. Και εμείς δεν διακρίνουμε –επαναλαμβάνω- μεταξύ ναυαγίων ή νεκρών. Αλλά, μην δημιουργείτε εντυπώσεις εδώ και να κοιτάξετε να απολογηθείτε για την απόφαση που υπάρχει ήδη. Εμείς δεν θα ήμασταν περήφανοι στη θέση σας αν υπήρχε κάτι τέτοιο.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Κύριε Πρόεδρε, θα ήθελα τον λόγο μετά.

**ΓΕΩΡΓΙΟΣ ΨΥΧΟΓΙΟΣ:** Τέλος, θα πω για την τροπολογία του Συνηγόρου του Πολίτη, των ανεξάρτητων αρχών, του παρατηρητηρίου και του μηχανισμού ο οποίος φαίνεται να υλοποιείται ή να οικοδομείται μετά από αυτές ακριβώς τις εξελίξεις στο Ευρωκοινοβούλιο και τις καταγγελίες για τη χώρα, αλλά και τις αποφάσεις του δικαστηρίου.

Ρώτησε ο συνάδελφος και τομεάρχης δικαιοσύνης του ΣΥΡΙΖΑ-Πολιτική Συμμαχία, ο κ. Ξανθόπουλος: Είχε λάβει γνώση γι’ αυτήν την εμπλοκή του και τη συμμετοχή του στο νέο όργανο αυτό ο Συνήγορος του Πολίτη; Είχε ειδοποιηθεί; Είχε συναινέσει σε αυτό; Δεν απαντάτε σε αυτό. Και όσο δεν απαντάτε σε αυτό, εμείς σας ζητάμε, επειδή είναι ένα κρίσιμο ζήτημα και υπάρχει σύγκρουση συμφερόντων και ασυμβίβαστα στις δύο αυτές διαδικασίες, να την αποσύρετε, έστω και τώρα, αυτή την τροπολογία. Διότι αυτό είναι κάτι το οποίο δεν υπηρετεί, όχι μόνο τον σκοπό που θέλει να υπηρετήσει και που είπαμε και εμείς ότι άλλο συζητά η Ευρώπη, άλλο κάνετε τώρα για λόγους εντυπώσεων ή για λόγους τακτικής ή για λόγους δήθεν συμμόρφωσης, αλλά δεν συνάδει και με τον ρόλο αυτών των αρχών οι οποίες μπαίνουν σε αυτή τη διαδικασία, όταν η πλειοψηφία των μελών είναι κυβερνητικά στελέχη και διορίζονται από την Κυβέρνηση.

Η μία επιλογή, λοιπόν, είναι να την αποσύρετε. Η άλλη επιλογή είναι να την ξεχωρίσετε, να βγάλετε το κομμάτι που είναι γι’ αυτές τις διαδικασίες και τον σχηματισμό του μηχανισμού και να αφήσετε το άλλο κομμάτι, που είναι για τις δαπάνες, όπου εκεί πράγματι υπάρχουν υποχρεώσεις σε προμηθευτές, σε εργαζόμενους, σε ανθρώπους οι οποίοι είχαν συμβάλει υπηρεσιακά σε όλη αυτή η διαδικασία. Και σίγουρα αυτό το βλέπουμε εμείς ως κάτι το οποίο πρέπει να εκπληρωθεί, άσχετα αν έρχεται όντως ετεροχρονισμένα και όντως αναδρομικά και πρέπει να τα αποφεύγουμε αυτά.

Εάν λοιπόν την ξεχωρίσετε, τότε θα ψηφίσουμε το κομμάτι των δαπανών. Αν, όμως, μείνει ως έχει θα μας βάλετε σε μια διαδικασία στην οποία, επειδή απορρίπτουμε τον σχηματισμό του νέου εποπτικού οργάνου και του μηχανισμού για τις παραβιάσεις στα σύνορα, θα πάμε στο «παρών», ξέροντας και τη σημασία έστω και αναδρομικά να πληρωθούν κάποιες υποχρεώσεις που έχουμε σε συγκεκριμένους αποδέκτες.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Ψυχογιέ.

**ΘΕΑΝΩ ΦΩΤΙΟΥ:** Κύριε Πρόεδρε, θα ήθελα να δώσω μία απάντηση στην κ. Βούλτεψη για το τι έκανα όταν μου γινόντουσαν καταγγελίες.

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει η κ. Αυγερινοπούλου. Και θα κλείσουμε με την Υφυπουργό.

Κυρία Αυγερινοπούλου, ορίστε.

**ΔΙΟΝΥΣΙΑ - ΘΕΟΔΩΡΑ ΑΥΓΕΡΙΝΟΠΟΥΛΟΥ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, υπάρχουν κάποιοι νομοθετικοί σκοποί και κάποιες αξίες οι οποίες δεν επιδέχονται κομματικές αντιπαραθέσεις. Ένα τέτοιο ζήτημα είναι και ο σκοπός προστασίας των ανηλίκων. Μπορούμε να διαφωνούμε για το με ποιον τρόπο θα τους προσφέρουμε την καλύτερη δυνατή προστασία, αλλά δεν μπορούμε, δεν δικαιούμαστε να διαφωνήσουμε για το αν θα τους προστατεύσουμε.

Επίσης, δεν μπορούμε να προβαίνουμε σε ασκήσεις ανάλυσης κόστους - οφέλους, για να κάνουμε εκπτώσεις στην παιδική προστασία, μόνο και μόνο επειδή τα παιδιά είναι υπήκοοι ξένης χώρας ή ανθυγιεινοί, όπως υπονόησε νωρίτερα η Ελληνική Λύση. Τα παιδιά, όποιας εθνικότητας και αν είναι, χρήζουν της προστασίας μας, χωρίς εκπτώσεις και χωρίς διακρίσεις.

Περαιτέρω, είναι αυτονόητο ότι το σύστημα προστασίας ασυνόδευτων ανηλίκων τίθεται ορθότερα υπό το συντονισμό του Υπουργείου Μετανάστευσης και Ασύλου και όχι πρωτίστως υπό το Υπουργείο Εργασίας, διότι τα παιδιά που είναι υπήκοοι τρίτης χώρας ή ανιθαγενή, σε αντίθεση με τα υπόλοιπα παιδιά, αντιμετωπίζουν ιδιαίτερες συνθήκες και δυσκολίες εντοπισμού, ένταξης, λόγω, παραδείγματος χάριν, της ξένης γλώσσας την οποία ομιλούν, του γεγονότος ότι προτεραιοποιείται η επανένωση με τις οικογένειές τους αν αυτές υπάρχουν, ότι το σύστημα εντοπισμού και συνοδείας πρέπει να λειτουργήσει κάτω από ιδιαίτερες και πιο δύσκολες συνθήκες από ότι για τα παιδιά που ζουν στην οικία τους, στη γειτονιά τους, στη χώρα τους, καθώς και σειρά άλλων ζητημάτων τα οποία η Κυβέρνηση κρίνει ότι το Υπουργείο Μετανάστευσης μπορεί να τα αντιμετωπίσει καλύτερα.

Παράλληλα, προβλέπεται τόσο από το παρόν νομοσχέδιο όσο και από το σύνολο της νομοθεσίας περί προστασίας της παιδικής ηλικίας συνεργασία με τις αρμόδιες υπηρεσίες του Υπουργείου Εργασίας και τους λοιπούς συναρμόδιους φορείς. Αυτό ακριβώς προσπαθεί να επιτύχει το νομοσχέδιο, σχεδιάζοντας ένα ολοκληρωμένο και συνεκτικό θεσμικό πλαίσιο επιτροπείας, συνοδείας και φιλοξενίας.

Το νομοσχέδιο αυτό άλλωστε υλοποιεί μια κεντρική πολιτική επιλογή της Κυβέρνησης της Νέας Δημοκρατίας για την πραγμάτωση του κοινωνικού κράτους. Η επιλογή αυτή εκφράστηκε ήδη από τον ίδιο τον Πρωθυπουργό κ. Κυριάκο Μητσοτάκη.

Όπως αναφέραμε, ο ίδιος ο Πρωθυπουργός, βλέποντας την κατάσταση που επικρατούσε κατά τα απογοητευτικά χρόνια του ΣΥΡΙΖΑ, ήταν εκείνος που έθεσε τα απροστάτευτα και ευάλωτα αυτά παιδιά υπό την προστασία του.

Το κοινωνικό πρόσημο της Νέας Δημοκρατίας δεν είναι πουθενά πιο εμφανές από ό,τι σε αυτό το νομοσχέδιο, το οποίο σχεδιάζει ένα αρραγές σύστημα προστασίας για κάθε ανήλικο τέκνο που εισέρχεται ή διαμένει στη χώρα μας. Για το παρόν νομοσχέδιο όλοι οι φορείς σύσσωμοι, και εκείνοι που κλήθηκαν να καταθέσουν με πρόταση της δικής μας Κοινοβουλευτικής Ομάδας και εκείνοι που εκλήθησαν με πρόταση των κομμάτων της Αντιπολίτευσης, εξέφρασαν ξεκάθαρα την άποψη ότι το προϋφιστάμενο νομικό καθεστώς ήταν ανεπαρκές και ανεφάρμοστο και όλοι υπερθεμάτησαν τη νομοθετική πρωτοβουλία της Κυβέρνησης της Νέας Δημοκρατίας να φέρει προς ψήφιση το παρόν νομοσχέδιο.

Ήταν σε τέτοιο σημείο ατυχές το προηγούμενο νομοθετικό καθεστώς που θέσπισε ο ΣΥΡΙΖΑ το 2018 που δεν εφαρμόστηκε ποτέ. Και αν όντως, όπως λέει η κ. Φωτίου, είχε ολοκληρωθεί η έκδοση των απαραίτητων εφαρμοστικών πράξεων, τότε γιατί επί των ημερών σας δεν λειτούργησε ο νόμος; Και γιατί ποτέ από την κυβέρνησή σας δεν εστάλη ούτε ένας επίτροπος σε καμμία δομή φιλοξενίας ασυνόδευτων ανηλίκων, ούτε ένας επίτροπος δεν ανέλαβε ποτέ κανένα ασυνόδευτο ανήλικο;

Για να μη δημιουργούνται λανθασμένες εντυπώσεις ότι δήθεν το νομοσχέδιο το φέρατε μόλις στο τέλος του 2018 και δεν προλάβατε να το εφαρμόσετε, πρέπει να τονίσουμε ότι ο ΣΥΡΙΖΑ άργησε σημαντικά να υιοθετήσει έστω και αυτή τη νομοθεσία διότι ανέλαβε τη διακυβέρνηση της χώρας το 2015. Δεν πήρε από τότε καμμία σχετική νομοθετική πρωτοβουλία και έφερε αυτό το νόμο μόλις στο τέλος του 2018, δηλαδή τρεισήμισι - τέσσερα χρόνια μετά την ανάληψη της εξουσίας. Και απορούμε τι κάνατε στο ενδιάμεσο.

Μόνο στη θεωρία μιλάτε για κοινωνική πολιτική. Στην πράξη δεν έχετε κάνει κάτι. Αντιθέτως έχετε θέσει τα ασυνόδευτα παιδιά σε επισφαλείς καταστάσεις και σε συνθήκες ακατάλληλες για την ηλικία τους. Ανήλικα παιδιά διέμεναν μόνα τους σε κέντρα φιλοξενίας όπως η Μόρια ή κρατούνταν σε αστυνομικά τμήματα. Αν θεωρείτε ότι είναι φυσιολογική συνθήκη η κράτηση ανηλίκων και μάλιστα μη παρανομούντων στα αστυνομικά τμήματα, εμείς δεν το θεωρούμε φυσιολογικό. Τους παρέχουμε σαφώς καλύτερες συνθήκες διαβίωσης και πιο κατάλληλες για την ηλικία τους.

Κυρία Υπουργέ, εσείς και όλοι στο Υπουργείο και οι συνεργαζόμενοι φορείς αξίζετε συγχαρητήρια για το επίτευγμα να ενταχθεί τόσο μεγάλο ποσοστό ασυνόδευτων ανηλίκων που αγγίζει το 90%, όπως είπατε, στην εκπαίδευση. Γιατί αυτός είναι ο χώρος που αρμόζει στην παιδική και στην εφηβική ηλικία και αυτός είναι ο χώρος που εξασφαλίζει και το μέλλον τους.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, θέλω τα δύο λεπτά της πρωτολογίας μου.

Η Κυβέρνηση της Νέας Δημοκρατίας, υλοποιώντας τις επιταγές του κοινωνικού κράτους, από την αρχή της θητείας της επιλήφθηκε αμέσως του θέματος. Έτρεξε προγράμματα, εντόπισε εκατοντάδες ασυνόδευτα ανήλικα και τα οδήγησε από την επισφάλεια σε ασφαλείς δομές φιλοξενίας στη χώρα μας, ενώ εφαρμόζοντας την αρχή της ενότητας της οικογένειας οδήγησε με ασφάλεια εκατοντάδες παιδιά σε επανένωση με τις οικογένειές τους, καθώς και σε ασφαλείς χώρους διαβίωσης και στο εξωτερικό. Με βάση αυτές τις καλές πρακτικές, τα επιτυχημένα πρότυπα τα οποία διαπιστώθηκε στην πράξη ότι είναι λειτουργικά, εισάγει σήμερα η Κυβέρνηση ένα νομοσχέδιο το οποίο προσφέρει ένα ολοκληρωμένο σύστημα επιτροπείας, συνοδείας και φιλοξενίας ασυνόδευτων ανηλίκων.

Θα ήθελα επίσης να διευκρινίσω και το εξής. Το σύστημα που υιοθετεί το Υπουργείο για τους ρόλους που έχει ο κάθε θεσμός που δημιουργείται από το νομοσχέδιο ή που προϋπάρχει και συμμετέχει στο σύστημα αυτό, είναι διττό καθώς προβλέπει τη συμμετοχή τόσο του δημοσίου όσο και του ιδιωτικού τομέα. Από τη μία πλευρά προβλέπει μια καλά ισορροπημένη σχεδίαση και εποπτεία από την πλευρά των δημοσίων θεσμών, όπως της Ειδικής Γραμματείας Προστασίας Ασυνόδευτων Ανηλίκων, το Συμβούλιο Επιτροπείας, της Μονάδας Θεσμικής Προστασίας, της Ειδικής Γραμματείας Προστασίας Ασυνόδευτων Ανηλίκων, του Εισαγγελέως και του Επιτρόπου. Σε αυτές τις υπηρεσίες συμβάλλουν με την τεχνογνωσία και την εμπειρία υπάλληλοι διεθνών οργανισμών οι οποίοι είναι εξειδικευμένοι στο αντικείμενο, ενώ υπάρχει και η δυνατότητα για τη συνδρομή του ιδιωτικού τομέα στην υλοποίηση αυτής της νομοθεσίας και των σχετικών δράσεων, όπως παραδείγματος χάριν μέσω των εντεταλμένων επιτροπείας ή των υπεύθυνων συνοδείας ή μέσω του εθελοντισμού.

Σε αντίθεση με το θολό τοπίο το οποίο επικρατούσε στην επί ΣΥΡΙΖΑ εποχή με την ανεξέλεγκτη συμμετοχή των μη κυβερνητικών οργανώσεων στα κέντρα φιλοξενίας, η Κυβέρνηση της Νέας Δημοκρατίας έχει καθορίσει πλέον ξεκάθαρα τους όρους της συμμετοχής της Κοινωνίας των Πολιτών. Οι δε συνεργαζόμενοι μη κυβερνητικοί οργανισμοί είναι όλοι εγγεγραμμένοι στο μητρώο το οποίο ρυθμίζεται λεπτομερώς και είναι θεσμοθετημένη η συνεργασία τους με την Κυβέρνηση. Το δε σημαντικό ανθρωπιστικό έργο που προσφέρει η Κοινωνία των Πολιτών ασκείται πλέον λειτουργικά με μία κρατική εποπτεία όπως πρέπει. Εν γένει το νομοσχέδιο εμπεριέχει υποχρέωση συστηματικού ελέγχου του συνόλου των εμπλεκόμενων θεσμών στο σύστημα επιτροπείας όπως του εντεταλμένου επιτροπείας που βρίσκεται με φυσική παρουσία δίπλα στα ίδια τα παιδιά, της τήρησης των καθηκόντων του και της ομαλής λειτουργίας του ρόλου του.

Το νέο σύστημα παράλληλα προάγει αλλά και απαιτεί τη συνεχή επιμόρφωση των εργαζομένων στον τομέα αυτό. Έτσι το σύστημα προστασίας έχει ήδη τύχει επαίνων από διεθνείς οργανισμούς όπως η Ύπατη Αρμοστεία του ΟΗΕ για τους πρόσφυγες, ο Διεθνής Οργανισμός Μετανάστευσης και η UNICEF, αλλά και από πολλές χώρες. Κράτη-μέλη της Ευρωπαϊκής Ένωσης ζητούν τη μεταφορά της σχετικής τεχνογνωσίας από την Ελλάδα προς τα δικά τους κράτη ώστε να μπορέσουν και εκείνα να βελτιώσουν τα σχετικά προγράμματά τους.

Από την πλευρά μας το μόνο που ευχόμαστε τόσο στην πολιτική ηγεσία του Υπουργείου Μετανάστευσης και σε όλους τους φορείς που συμμετέχουν, είναι καλή συνέχεια στη σπουδαία δουλειά που κάνετε. Εμείς σήμερα υπερψηφίζοντας το νομοσχέδιο, σας εξοπλίζουμε με νέα εργαλεία για να ολοκληρώσετε την εργασία σας με τον καλύτερο δυνατό τρόπο προς όφελος των ασυνόδευτων παιδιών. Κανένα παιδί μόνο του! Κανένα παιδί απροστάτευτο! Όλοι μαζί ας απλώσουμε σήμερα ένα δίχτυ προστασίας γύρω από κάθε παιδί.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

Να ακούσουμε και το «μονοστηλάκι» της Υφυπουργού και με αυτό κλείνουμε.

Ορίστε, κυρία Υφυπουργέ, έχετε τον λόγο.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Κοιτάξτε, δεν έχω να πω πολλά, κύριε Πρόεδρε. Γιατί τελικά σε αυτή την Αίθουσα και σε αυτή τη ζωή είναι ο λόγος μου και ο λόγος σου πάντα. Αυτό μετράει. Αν βγει κάποιος έξω στο δρόμο και ρωτήσει ποιος δίνει τους σωστούς αριθμούς και τα στοιχεία, δεν φαντάζομαι να πει κανείς ο ΣΥΡΙΖΑ ή η κ. Φωτίου.

Άλλωστε ξέρετε τι έχει συμβεί; Πάντα βρίσκετε κάτι άλλο να πείτε. Στην αρχή λέγατε ότι δεν έγιναν ναυάγια επί των ημερών σας και φωνάζετε για το Φαρμακονήσι. Όταν σας έφερα τα στοιχεία για δύο φαρμακονήσια και άλλα εκατό ναυάγια, είπατε «μα πνίγηκαν, γιατί δεν γίνονταν διασώσεις». Τώρα αν δείτε όλα τα δελτία που έχω, αναφέρουν: «Σύμφωνα με στοιχεία που έδωσε το Λιμενικό κατά τη διάρκεια έρευνας και διάσωσης από το Λιμενικό…» κ.λπ.. Η κ. Φωτίου η στην αρχή είπε ότι υπήρχαν οι επίτροποι. Όταν της ζητήσαμε να μας φέρει έναν άνθρωπο να τον δούμε, μας είπε ότι δεν πρόλαβε να τον βάλει γιατί δεν ήθελε να βάλει ημέτερο. Έφερε μια κατάσταση από το 2017 η κ. Φωτίου, αλλά κάτι πιο σε πιο καινούργιο μέχρι το 2019 που χάσατε τις εκλογές δεν είχατε! Όταν λοιπόν φέρατε αυτό, αρχίσατε να λέτε ότι είχατε τα στοιχεία και ότι πώς είναι δυνατόν εγώ να υποστηρίζω ότι εσείς σε συνέντευξή σας στο «ΕΘΝΟΣ» της Κυριακής 8 Ιουλίου λέγατε ότι δεν ξέρατε. Δεν το δέχεστε, ενώ το έχετε πει η ίδια και είναι τυπωμένο. Αυτά είναι πράγματα που αντέχουν στη λογική κ. Φωτίου;

Σας είπα ότι προσλάβατε τον Γιαν Φαμπρ που καταδικάστηκε για σεξουαλικά αδικήματα και μου είπατε ότι δεν τον προσλάβατε ποτέ, ενώ τον είχε δεχτεί στο Μαξίμου ο Πρωθυπουργός! Δηλαδή την ίδια ώρα που το λέτε, την ίδια ώρα το αναιρείτε. Δεν γίνεται αυτό το πράγμα! Μας είπατε ότι το 2015 ήταν μόλις δύο χρόνια που είχε αρχίσει ο πόλεμος στη Συρία, ότι δηλαδή ξεκίνησε το 2013. Σας λέω ότι όχι, άρχισε το 2011 και απαντάτε, «τόσο το χειρότερο για εσάς».

Λοιπόν τελειώνω λέγοντας σας το εξής: Για εσάς, τον ΣΥΡΙΖΑ και κυρίως για σας κ. Φωτίου ισχύει απολύτως αυτό που έλεγε -εσείς κύριε Πρόεδρε είστε της δουλειάς, το ξέρετε- ο μεγάλος συγγραφέας και δημοσιογράφος Νόρμαν Μέιλερ. Έλεγε ότι ο ψεύτης άνθρωπος είναι το ίδιο ασφαλής με τον άνθρωπο που δεν λέει ποτέ του ψέματα και δεν διανοήθηκε ποτέ να το κάνει. Όταν του αποκαλύπτεις το ψέμα, λέει: «Δεν το είπα εγώ αυτό». Και όταν του δίνεις στοιχεία, λέει: «Διαστρεβλώνετε αυτά που είπα, δεν εννοούσα αυτό». Έτσι είπατε και εσείς.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Να είστε καλά.

Κηρύσσεται περαιωμένη επί της αρχής, των άρθρων…

**ΘΕΑΝΩ ΦΩΤΙΟΥ:** Κύριε Πρόεδρε, τον λόγο για ένα λεπτό.

**ΓΕΩΡΓΙΟΣ ΨΥΧΟΓΙΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ όχι. Είπα ότι κλείνει η κ. Βούλτεψη.

**ΘΕΑΝΩ ΦΩΤΙΟΥ:** Για την κακοποίηση ανηλίκων θέλω να πω για ένα λεπτό.

**ΠΡΟΕΔΡΕΥΩΝ (Απόστολος Αβδελάς):** Θέλω να είμαι δίκαιος.

Κυρία Φωτίου, κύριε Ψυχογιέ, είπα ότι θα κλείσει η συνεδρίαση με την κ. Βούλτεψη.

**ΘΕΑΝΩ ΦΩΤΙΟΥ:** Μισό λεπτό, με έχει εγκαλέσει προσωπικά!

**ΠΡΟΕΔΡΕΥΩΝ (Απόστολος Αβδελάς):** Κυρία Φωτίου, θα με ακούσετε; Θα με ακούσετε; Σας παρακαλώ πολύ! Αν σας αφήσω, μπορεί να πάτε και μέχρι το πρωί. Σας παρακαλώ.

**ΘΕΑΝΩ ΦΩΤΙΟΥ:** Κύριε Πρόεδρε, μισό λεπτό θέλω.

**ΠΡΟΕΔΡΕΥΩΝ (Απόστολος Αβδελάς):** Όχι, για να είμαι δίκαιος θα πρέπει να απαντήσει. Είπα ότι κλείνει. Γιατί με στενοχωρείτε κάθε φορά, κυρία Φωτίου, ενώ σας συμπαθώ τόσο πολύ; Γιατί μου το κάνετε αυτό;

**ΓΕΩΡΓΙΟΣ ΨΥΧΟΓΙΟΣ:** Κύριε Πρόεδρε, και στο κλείσιμο μπορεί να ειπωθεί κάτι που είναι σοβαρό.

**ΠΡΟΕΔΡΕΥΩΝ (Απόστολος Αβδελάς):** Κύριε Ψυχογιέ, η κ. Βούλτεψη μπορεί να λέει ότι είναι σωστό. Ο κόσμος θα κρίνει. Σας παρακαλώ πάρα πολύ. Είπα ότι κλείνει η Υπουργός.

**ΘΕΑΝΩ ΦΩΤΙΟΥ:** Με κατηγόρησε ότι είχα καταγγελίες για κακοποίηση σεξουαλική…

**ΠΡΟΕΔΡΕΥΩΝ (Απόστολος Αβδελάς):** Κυρία Φωτίου, γιατί μου το κάνετε κάθε φορά αυτό;

**ΘΕΑΝΩ ΦΩΤΙΟΥ:** Σας παρακαλώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εγώ σας παρακαλώ. Θα πρέπει να απαντήσει.

**ΘΕΑΝΩ ΦΩΤΙΟΥ:** Με κατηγόρησε ότι είχα καταγγελίες για σεξουαλική κακοποίηση ασυνόδευτων ανηλίκων και με ρώτησε τι έκανα.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Δεν είπα αυτό. Άλλα καταλαβαίνει, άλλα λέει.

**ΠΡΟΕΔΡΕΥΩΝ (Απόστολος Αβδελάς**): Για κακοποίηση εγώ δεν άκουσα.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Κύριε Πρόεδρε, θα απαντήσω!

**ΠΡΟΕΔΡΕΥΩΝ (Απόστολος Αβδελάς):** Ορίστε, θέλει να απαντήσει.

Κυρία Φωτίου, καταλαβαίνω ότι έχετε μέσα σας κάτι, αλλά μη μου κάνετε εμένα έτσι. Θα πρέπει να απαντήσει. Γιατί μου το κάνετε αυτό;

**ΘΕΑΝΩ ΦΩΤΙΟΥ:** Εγώ οποιαδήποτε καταγγελία είχα για κακοποίηση ανηλίκου, είτε ασυνόδευτου προσφυγόπουλου είτε ελληνόπουλου, πήγαινα στην Εισαγγελέα του Αρείου Πάγου, την κ. Ξένη Δημητρίου πρώην Εισαγγελέα Ανηλίκων χωρίς τυμπανοκρουσίες στις τηλεοράσεις, χωρίς να αναγγέλλω τίποτα.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Πότε πήγατε;

**ΘΕΑΝΩ ΦΩΤΙΟΥ:** Πήγαινα όποτε πήγαινα.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Ημερομηνίες; Εδώ μιλάμε με στοιχεία.

**ΘΕΑΝΩ ΦΩΤΙΟΥ:** Πήγαινα συνέχεια. Ρωτήστε.

**ΠΡΟΕΔΡΕΥΩΝ (Απόστολος Αβδελάς):** Κηρύσσεται περαιωμένη η συζήτηση επί της αρχής, των άρθρων και της τροπολογίας του σχεδίου νόμου του Υπουργείου Μετανάστευσης και Ασύλου: «Εθνικό Σύστημα Επιτροπείας και Πλαίσιο Φιλοξενίας Ασυνόδευτων Ανηλίκων και άλλες διατάξεις αρμοδιότητας του Υπουργείου Μετανάστευσης και Ασύλου».

Προχωρούμε στην ψήφιση επί της αρχής, των άρθρων, της τροπολογίας και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, σαράντα τρία άρθρα, μία τροπολογία, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Απόστολος Αβδελάς):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Απόστολος Αβδελάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Εθνικό Σύστημα Επιτροπείας και Πλαίσιο Φιλοξενίας Ασυνόδευτων Ανηλίκων και άλλες διατάξεις αρμοδιότητας του Υπουργείου Μετανάστευσης και Ασύλου |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 14 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 21 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 25 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 32 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 33 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 34 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 38 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 40 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 42 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. Τροπ. 1385/14 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Συνεπώς το σχέδιο νόμου του Υπουργείου Μετανάστευσης και Ασύλου: «Εθνικό Σύστημα Επιτροπείας και Πλαίσιο Φιλοξενίας Ασυνόδευτων Ανηλίκων και άλλες διατάξεις αρμοδιότητας του Υπουργείου Μετανάστευσης και Ασύλου» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 379α)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Συνεπώς το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 18.40΄ λύεται η συνεδρίαση για αύριο, ημέρα Πέμπτη 21 Ιουλίου 2022 και ώρα 10.30΄, με αντικείμενο εργασιών του Σώματος: νομοθετική εργασία, σύμφωνα με τη συμπληρωματική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**