(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΟ΄

Παρασκευή, 22 Ιουλίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. O Υπουργός Δικαιοσύνης, διαβίβασε στη Βουλή, σύμφωνα με το άρθρο 86 του Συντάγματος και το ν. 3126/2003 «Ποινική Ευθύνη των Υπουργών», όπως ισχύουν, την 20/7/2022 Ποινική δικογραφία που αφορά στην Υπουργό Πολιτισμού και Αθλητισμού, Λίνα Μενδώνη, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:   
 α) Προς τον Υφυπουργό στον Πρωθυπουργό αρμόδιο για θέματα Κρατικής Αρωγής και Αποκατάστασης, με θέμα: «Τις καταστροφικές πυρκαγιές στον δήμο Αγίου Βασιλείου Ρεθύμνου και τα μέτρα στήριξης των πληγέντων, προστασίας της ζωής και της λαϊκής περιουσίας», σελ.   
 β) Προς τον Υπουργό Εργασίας και Κοινωνικών Υποθέσεων, με θέμα: «Η Κυβέρνηση έχει ηθικό χρέος να καταβάλλει τα αναδρομικά σε όλους τους συνταξιούχους, ανεξάρτητα αν έχουν προσφύγει δικαστικά ή όχι», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεως Διαρκούς Επιτροπής:

H Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την Έκθεσή της στο σχέδιο νόμου του Υπουργείου Ψηφιακής Διακυβέρνησης «Αναδυόμενες τεχνολογίες πληροφορικής και επικοινωνιών, ενίσχυση της ψηφιακής διακυβέρνησης και άλλες διατάξεις», σελ.   
2. Κατάθεση σχεδίου νόμου:

Oι Υπουργοί Περιβάλλοντος και Ενέργειας, Οικονομικών, Ανάπτυξης και Επενδύσεων, Εξωτερικών, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Κλιματικής Κρίσης και Πολιτικής Προστασίας, οι Υπουργοί Επικρατείας, οι Αναπληρωτές Υπουργοί Οικονομικών, Ανάπτυξης και Επενδύσεων, Εξωτερικών και Εσωτερικών, καθώς και οι Υφυπουργοί στον Πρωθυπουργό και Πολιτισμού και Αθλητισμού κατέθεσαν την 22.7.2022 σχέδιο νόμου: «Διατάξεις για την απλοποίηση της περιβαλλοντικής αδειοδότησης, θέσπιση πλαισίου για την ανάπτυξη των Υπεράκτιων Αιολικών Πάρκων, την αντιμετώπιση της ενεργειακής κρίσης, την προστασία του περιβάλλοντος και λοιπές διατάξεις», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
  
Β. Επί των επικαίρων ερωτήσεων:  
 ΜΟΥΛΚΙΩΤΗΣ Γ. , σελ.   
 ΣΥΝΤΥΧΑΚΗΣ Ε. , σελ.   
 ΤΡΙΑΝΤΟΠΟΥΛΟΣ Χ. , σελ.   
 ΤΣΑΚΛΟΓΛΟΥ Π. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΟ΄

Παρασκευή 22 Ιουλίου 2022

Αθήνα, σήμερα στις 22 Ιουλίου 2022, ημέρα Παρασκευή και ώρα 10.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΑΠΟΣΤΟΛΟΥ ΑΒΔΕΛΑ**.

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 21-7-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΞΘ΄ συνεδριάσεώς του, της Πέμπτης 21 Ιουλίου 2022 σε ό,τι αφορά την ψήφιση στο σύνολο του σχεδίου νόμου: «Κύρωση Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας του Μπαγκλαντές για τη μετανάστευση και την κινητικότητα»)

Γίνεται γνωστό στο Σώμα ότι η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Ψηφιακής Διακυβέρνησης: «Αναδυόμενες τεχνολογίες πληροφορικής και επικοινωνιών, ενίσχυση της ψηφιακής διακυβέρνησης και άλλες διατάξεις».

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Κωνσταντίνο Κυρανάκη, Βουλευτή Β3΄ Νοτίου Τομέα Αθηνών, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπουν οι αναφορές από το σχετικό e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπουν οι ερωτήσεις από το σχετικό e-mail)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι,

εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων μας ενημερώνει ότι σήμερα θα συζητηθούν οι υπ’ αριθ. 917 και 909 επίκαιρες ερωτήσεις. Οι υπ’ αριθ. 3657 και 5736 ερωτήσεις κατ’ άρθρο 130 παράγραφος 5 του Κανονισμού της Βουλής, που απευθύνονται προς τον Υπουργό Υποδομών και Μεταφορών κ. Κωνσταντίνο Καραμανλή, δεν θα απαντηθούν λόγω αναρμοδιότητας.

Ξεκινούμε με την τρίτη με αριθμό 917/18-7-2022 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υφυπουργό στον Πρωθυπουργό αρμόδιο για θέματα Κρατικής Αρωγής και Αποκατάστασης, με θέμα: «Τις καταστροφικές πυρκαγιές στον δήμο Αγίου Βασιλείου Ρεθύμνου και τα μέτρα στήριξης των πληγέντων, προστασίας της ζωής και της λαϊκής περιουσίας».

Κύριε Συντυχάκη, καλημέρα σας. Έχετε τον λόγο για δύο λεπτά για την πρωτολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Καλημέρα, κύριε Πρόεδρε, κύριε Υπουργέ.

Αυτό που συμβαίνει είναι αδιανόητο, η Ελλάδα να καίγεται το καλοκαίρι και να πνίγεται τον χειμώνα. Η περιοχή Αγίου Βασιλείου έχει καεί κι άλλες φορές στο Ρέθυμνο και δεν υπήρξε ποτέ κανένα μέτρο από καμμία κυβέρνηση, για να είμαστε ειλικρινείς. Απουσιάζει το ολοκληρωμένο σύστημα διαχείρισης και αντιμετώπισης φυσικών καταστροφών, με διαχρονικές ελλείψεις στην αντιπυρική προστασία, στην Πυροσβεστική Υπηρεσία, με ελλείψεις πάνω από τρεισήμισι χιλιάδες οργανικές θέσεις πυροσβεστών, η υποβάθμιση δασικών υπηρεσιών. Πρόκειται για αποτελέσματα μιας εγκληματικής στρατηγικής κόστους οφέλους της ανταποδοτικότητας και της ατομικής ευθύνης που διαπνέει το σύνολο των πολιτικών σας στο πλαίσιο και της Ευρωπαϊκής Ένωσης και οδηγούν στην υποβάθμιση και την ιδιωτικοποίηση των υπηρεσιών πολιτικής προστασίας.

Η πυρκαγιά στον Δήμο Αγίου Βασιλείου κατέκαψε περίπου είκοσι χιλιάδες στρέμματα γης, ίσως και παραπάνω. Αυτή είναι η πρώτη εκτίμηση. Κάηκαν γεωργικές καλλιέργειες, κυρίως ελαιώνες, αμπέλια, βοσκοτόπια, στάνες, ζώα, κυψέλες, μελίσσια, ενώ κινδύνεψαν άμεσα χωριά και εγκλωβίστηκαν οι κάτοικοί τους. Οι κάτοικοι ζουν την τραγική επανάληψη ενός εγκλήματος με ευθύνη των δικών σας κυβερνήσεων, της περιφέρειας, των δήμων.

Πώς μπορεί να εξηγηθεί το γεγονός, κύριε Υπουργέ, ότι σε μια περιοχή όπου λόγω των ισχυρών ανέμων που επικρατούν για μεγάλα χρονικά διαστήματα κατά τους θερινούς μήνες και της γεωμορφολογίας της ποτέ μα ποτέ δεν πάρθηκαν μέτρα πρόληψης στο πλαίσιο της αντιπυρικής προστασίας. Χαρακτηριστικό παράδειγμα των ελλείψεων είναι πως αν είχε ικανοποιηθεί το αίτημα των κατοίκων για πυροσβεστικό κλιμάκιο στην Κρύα Βρύση και στο Μύρθιο και σε ενίσχυση των τεσσάρων υφιστάμενων πυροφυλακίων, όταν υπάρχει αυξημένος βαθμός επικινδυνότητας και μαζί με άλλες προϋποθέσεις, όπως επαρκής αριθμός πυροσβεστών, επίγειων μέσων κ.λπ., θα είχε αντιμετωπιστεί υπό καλύτερους όρους η πυρκαγιά. Αυτή την πρόταση την είχε κάνει το ΚΚΕ από τις αρχές της δεκαετίας του 1990. Από το ένα αυτί μπήκε κι από το άλλο βγήκε.

Και σας ρωτάμε, λοιπόν, κύριε Υπουργέ: Ποια είναι τα κατεπείγοντα μέτρα που πρέπει να παρθούν, έτσι ώστε να κηρυχτεί η περιοχή κατ’ αρχάς σε κατάσταση εκτάκτου ανάγκης και να ξεκινήσει και η διαδικασία καταγραφής των ζημιών, με ενίσχυση βέβαια των αρμόδιων υπηρεσιών με το απαιτούμενο προσωπικό; Γιατί είναι ζητούμενο και αυτό για να ολοκληρωθεί με ταχύτατες διαδικασίες.

Δεύτερον, να υπάρξει πλήρης και άμεση αποζημίωση από το κράτος στο 100% της ζημιάς για τις καταστροφές σε φυτικό και ζωικό κεφάλαιο, την παραγωγή, για όλο τον εξοπλισμό χωρίς όρους και προϋποθέσεις.

Τρίτον, να δοθεί ξεχωριστή επιχορήγηση για την αγορά δέντρων. Να παρθούν όλα τα μέτρα για την πλήρη αποκατάσταση της παραγωγής και να τύχουν επιπλέον ενίσχυσης. Γιατί το λέω αυτό; Διότι δεν θα τρώνε κοπανιστό αέρα όλο αυτό το χρονικό διάστημα οι άνθρωποι. Επίσης να χρηματοδοτηθούν άτοκα οι κατεστραμμένοι κτηνοτρόφοι για να ανακτήσουν το κατεστραμμένο ζωικό κεφάλαιο.

Τέταρτον, να ενισχυθεί με προσωπικό και μέσα η Πυροσβεστική Υπηρεσία και να ικανοποιηθεί το αίτημα των φορέων της περιοχής για πυροσβεστικό κλιμάκιο στην Κρύα Βρύση και στο Μύρθιο.

Πέμπτον, κάλυψη όλων των ελλείψεων στην αντιπυρική προστασία με ολοκληρωμένο σύστημα πρόληψης διαχείρισης και αντιμετώπισης φυσικών καταστροφών με κρατική επιχορήγηση στο αναγκαίο ύψος με βάση τις ανάγκες.

Έκτον, να υπάρξουν μέτρα αντιπλημμυρικής προστασίας, γιατί θα προκύψουν και τέτοια ζητήματα και δημόσιες υποδομές για να αντιμετωπιστούν και προβλήματα που αντιμετωπίζει το δίκτυο ύδρευσης.

Έβδομον, να δοθεί άμεσα έκτακτη οικονομική ενίσχυση όλων των πληγέντων χωρίς όρους και προϋποθέσεις για να καλυφθούν βασικές ανάγκες επιβίωσης για την αναπλήρωση του χαμένου εισοδήματος -όχι αυτά τα ψίχουλα που δίνονται κάθε φορά- μέχρι και την αποκατάσταση, ώστε να μπορούν να ζήσουν οι πυρόπληκτοι και οι οικογένειες τους.

Τέλος, να απαλλαγούν για όσο χρονικό διάστημα χρειαστεί από την πληρωμή φόρων, δηλαδή φόρου εισοδήματος, πάγωμα για την πληρωμή δανείων σε τράπεζες, από την υποχρέωση πληρωμής σε δημοτικά τέλη. Να καταργηθεί ο ΕΝΦΙΑ, όχι προσωρινά να ανασταλεί και αυτό δεν ισχύει μόνο για τους πληγέντες η κατάργηση του ΕΝΦΙΑ, αλλά για όλο τον λαό ανεξαιρέτως. Αρκετά τους αφαιμάξατε. Καιρός να τους καλύψετε τις πραγματικές τους ανάγκες.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Πριν δώσω τον λόγο στον κύριο Υπουργό, να ανακοινώσω ότι οι Υπουργοί Περιβάλλοντος και Ενέργειας, Οικονομικών, Ανάπτυξης και Επενδύσεων, Εξωτερικών, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Κλιματικής Κρίσης και Πολιτικής Προστασίας, οι Υπουργοί Επικρατείας, οι Αναπληρωτές Υπουργοί Οικονομικών, Ανάπτυξης και Επενδύσεων, Εξωτερικών και Εσωτερικών, καθώς και οι Υφυπουργοί στον Πρωθυπουργό και Πολιτισμού και Αθλητισμού κατέθεσαν την 22-7-2022 σχέδιο νόμου: «Διατάξεις για την απλοποίηση της περιβαλλοντικής αδειοδότησης, θέσπιση πλαισίου για την ανάπτυξη των Υπεράκτιων Αιολικών Πάρκων, την αντιμετώπιση της ενεργειακής κρίσης, την προστασία του περιβάλλοντος και λοιπές διατάξεις».

Παραπέμπεται στην αρμόδια Διαρκή Επιτροπή.

Κύριε Συντυχάκη, θα σας απαντήσει ο Υφυπουργός στον Πρωθυπουργό, αρμόδιος για θέματα κρατικής αρωγής και αποκατάστασης κ. Χρήστος Τριαντόπουλος.

Κύριε Τριαντόπουλε, καλημέρα σας. Έχετε τρία λεπτά για το ξεκίνημά σας.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός στον Πρωθυπουργό):** Καλημέρα σας. Ευχαριστώ πολύ για την επίκαιρη ερώτηση.

Σας ευχαριστώ για την ευκαιρία να αναλύσουμε τα μέτρα τα οποία θα αφορούν και την περιοχή του Ρεθύμνου. Σας ευχαριστώ, όμως, παράλληλα και γιατί μέσα από την υποβολή της ερώτησής σας, προτού καλά-καλά σβήσει η φωτιά αναγνωρίζετε τις νέες ταχύτητες με τις οποίες κινείται η Κυβέρνηση μπροστά σε μία φυσική καταστροφή, νέες ταχύτητες, αποτελεσματικές παρεμβάσεις και ανταπόκριση σε ανάγκες που αποτελούν τα συστατικά της νέας φιλοσοφίας ως προς την κρατική αρωγή μετά από μια φυσική καταστροφή. Είναι μια φιλοσοφία που εδράζεται στις κατευθύνσεις και στις οδηγίες του Πρωθυπουργού, του Κυριάκου Μητσοτάκη, στο πλαίσιο της κλιματικής κρίσης.

Δυστυχώς, η κλιματική κρίση αποτελεί τη νέα δυσάρεστη πραγματικότητα, μια πραγματικότητα με ακραία καιρικά φαινόμενα, με μεγάλες πυρκαγιές που είναι πιο πιθανό να είναι πιο έντονα και πιο συχνά από ότι στο παρελθόν. Απέναντι σε αυτά τα νέα δεδομένα και στις πιέσεις που αυτά δημιουργούν η Κυβέρνηση, το κράτος, δρα συντονισμένα, άμεσα και σε συνεργασία με όλους τους εμπλεκόμενους, ώστε να μετριαστούν όσο περισσότερο γίνεται οι καταστροφικές αυτές πιέσεις.

Όσον αφορά την πρόσφατη φωτιά στην περιοχή του Ρεθύμνου, αν και ακόμα -όπως και εσείς είπατε- μια σειρά από έλεγχοι και μετρήσεις εξελίσσονται, το μεγαλύτερο μέρος των εκτάσεων που επλήγησαν από την πυρκαγιά αποτελείται από γεωργικές εκτάσεις, ενώ το υπόλοιπο αφορά δασικές και χορτολιβαδικές εκτάσεις. Ήδη με σχετική απόφαση του γενικού γραμματέα Πολιτικής Προστασίας κηρύχθηκαν σε κατάσταση έκτακτης ανάγκης οι κοινότητες Αγίας Γαλήνης, Μελάμπων, Σακτουρίων, Κρύας Βρύσης και Ορνές της δημοτικής ενότητας Λάμπης και η κοινότητα Ροδάκινου της δημοτικής ενότητας Φοίνικα του Δήμου Αγίου Βασιλείου της Περιφερειακής Ενότητας Ρεθύμνου με ισχύ έως και τη 16η Ιανουαρίου του 2023.

Αναφορικά τώρα με τη στήριξη που παρέχει η Κυβέρνηση στις περιοχές που επλήγησαν από τις πυρκαγιές κατά τον μήνα Ιούλιο, όπως ανακοινώθηκε και χθες, προκύπτει μια συνεκτική, μια ολοκληρωμένη δέσμη μέτρων για τη στήριξη των πληγέντων νοικοκυριών, επιχειρήσεων και αγροτικών εκμεταλλεύσεων, αλλά και για την αποκατάσταση των ζημιών στις πυρόπληκτες περιοχές, μέτρα που αφορούν μόνο όσους έχουν πληγεί άμεσα από την πυρκαγιά. Ποια είναι αυτά τα μέτρα; Η αναστολή των φορολογικών υποχρεώσεων για έξι μήνες, οι αποζημιώσεις για τις πρώτες ανάγκες των νοικοκυριών και για την οικοσκευή, η παροχή στεγαστικής συνδρομής σε φυσικά και νομικά πρόσωπα όσον αφορά τα κτήρια και τις κτηριακές εγκαταστάσεις εντός της οριοθετημένη περιοχής η οποία προχωρεί, η παροχή πρώτης αρωγής έναντι της στεγαστικής συνδρομής μέσα από την ενιαία πλατφόρμα arogi.gov.gr, η επιχορήγηση επιχειρήσεων και αγροτικών εκμεταλλεύσεων που επλήγησαν από την πυρκαγιά.

Θέλω να σταθώ εδώ, γιατί αυτό αφορά κυρίως και την περιοχή του Ρεθύμνου όσον αφορά τις αγροτικές εκμεταλλεύσεις θα ενεργοποιηθεί το σχήμα επιχορήγησης το οποίο στηρίζει τα φυτικά μέσα παραγωγής για τις πληττόμενες αγροτικές εκμεταλλεύσεις μέσα από την κρατική αρωγή στο πλαίσιο συνεργασίας του Υπουργείου Οικονομικών, του Υπουργείου Αγροτικής Ανάπτυξης και του ΕΛΓΑ.

Επίσης, είναι η τριετής απαλλαγή από τον ΕΝΦΙΑ. Έχουμε την αναστολή διενέργειας πράξεων αναγκαστικής εκτέλεσης, η ρύθμιση και η αναστολή ασφαλιστικών εισφορών, η επιδότηση ενοικίου όπου αυτό απαιτείται, η στήριξη των αγροτών από τον ΕΛΓΑ και η έκτακτη χρηματοδότηση προς τους οργανισμούς τοπικής αυτοδιοίκησης, έτσι ώστε να καλύψουν τις ζημιές που έχουν προκύψει σε δίκτυα και υποδομές.

Αυτά τα μέτρα δεν είναι οριζόντια, αλλά στοχευμένα και εξειδικεύονται σε κάθε περίπτωση ανάλογα με τις συνθήκες και τις ανάγκες της κάθε περιοχής. Στην περίπτωση του Ρεθύμνου η έμφαση δίδεται στις αγροτικές εκμεταλλεύσεις με τις διαδικασίες να προωθούνται από τον ΕΛΓΑ όσον αφορά το φυτικό και το ζωικό κεφάλαιο, αλλά και τη στήριξη των φυτικών μέσων παραγωγής, δηλαδή των δέντρων, έτσι ώστε να υλοποιηθεί το νέο πλαίσιο κρατικής αρωγής σε συνεργασία του ΕΛΓΑ με το Υπουργείο Οικονομικών, πλαίσιο το οποίο -θέλω να θυμίσω- διαμορφώθηκε κατά το προηγούμενο καλοκαίρι μετά τις περσινές πυρκαγιές.

Όπως καταλαβαίνετε, λοιπόν, η Κυβέρνηση έχει σχεδιάσει και υλοποιεί ένα ολοκληρωμένο πλέγμα στήριξης στους πληγέντες από τις πυρκαγιές εξειδικεύοντας τα μέτρα σε κάθε περίπτωση προκειμένου η βοήθεια να φτάνει στοχευμένα σ’ αυτούς που την έχουν ανάγκη.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ο κ. Τριαντόπουλος τα είπε όλα μέσα στον χρόνο του.

Κύριε Συντυχάκη έχετε τον λόγο για τρία λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, δεν θα μπω τώρα στον πειρασμό να απαντήσω στα περί επιτυχούς αντιμετώπισης καταστολής των πυρκαγιών. Λέμε στην Κρήτη καμμιά φορά «εδώ γελάει και το παρδαλό κατσίκι». Δηλαδή, αυτό έχετε να πείτε στους κατοίκους του Αγίου Βασιλείου; Ότι ήταν επιτυχής η παρέμβαση; Που κάηκαν χιλιάδες στρέμματα! Είναι επιτυχής η καταστροφή της Εύβοιας; Είναι επιτυχής η καταστροφή της Αττικής και πέρυσι και προχθές με τα γεγονότα που ζήσαμε εδώ στην Πεντέλη; Αν είναι δυνατόν! Είναι προκλητική η στάση και η αντιμετώπιση από την πλευρά της Κυβέρνησης.

Εξαγγείλατε ανεπαρκή δέσμη μέτρων. Αυτό κάνετε κάθε φορά. Είναι σαν να είναι μια κασέτα. Πατάτε ένα κουμπί και λέτε τα ίδια κάθε φορά. Και είναι ανεπαρκή. Είναι πολύ κάτω από το μέγεθος της καταστροφής και των αναγκών που προκύπτουν για να πάρουν ανάσα οι αγρότες, οι κτηνοτρόφοι και οι μελισσοκόμοι, οι πληττόμενοι κάτοικοι. Δεν είπατε κάτι σχετικά με εξαγγελίες εσείς. Μπορεί να τα πείτε τώρα στη δευτερολογία. Ακούστηκε ότι πρόκειται για εξαγγελίες της Κυβέρνησης για εφάπαξ ποσό 100 ευρώ ανά δέντρο στους κατά κύριο επάγγελμα αγρότες και 50 ευρώ στους μη κατά κύριο επάγγελμα αγρότες κ.λπ..

Δεν είναι μόνο αυτά, όμως. Εδώ υπάρχει η διαδικασία του φυτεύματος και της ελιάς και των αμπελώνων που είναι μία πολύ δύσκολη υπόθεση, με επικλινή εδάφη που απαιτούν πολύ περισσότερα χρόνια για να αποδώσουν από εδάφη που είναι σε πεδινές περιοχές. Δηλαδή, αν σε μια πεδινή περιοχή απαιτούνται τέσσερα - πέντε χρόνια για να αποδώσουν λάδι -και πάλι όχι όπως πριν, άρα χασούρα έτσι κι αλλιώς- σε επικλινή εδάφη απαιτούνται οκτώ - δέκα χρόνια για να αποδώσει. Κι εσείς λέτε 600 ευρώ για έξι μήνες. Να μην τρελαθούμε τώρα. Τι θα γίνει με τους κτηνοτρόφους, με τους μελισσοκόμους που έχασαν κοπάδια και μελίσσια; Ζωικό κεφάλαιο και ζωική παραγωγή. Επίσης, δεν καλύπτουν οι εξαγγελίες τις πραγματικές ανάγκες για την αποκατάσταση των αρδευτικών και άλλων υποδομών.

Ζημιά θα υποστούν και στον τουρισμό και επισιτισμό, μικροκαταλυματίες και ταβέρνες που βλέπουν η σεζόν να πηγαίνει στράφι. Δεν κάηκαν αλλά πάει στράφι διότι έχουν πάρα πολλές ακυρώσεις. Ο ΕΛΓΑ, όπως όλοι γνωρίζουμε, δεν αποζημιώνει όταν η ζημιά είναι κάτω του 50%. Και μάλιστα το κονδύλι με βάση τον κανονισμό διαφέρει για κάθε περιοχή. Είναι προκαθορισμένο και δεν μπορεί να το υπερβεί. Οι δε αποζημιώσεις μέσω ΠΣΕΑ είναι ελάχιστες αλλά και χρονοβόρες. Μπορεί και χρόνια ακόμα. Στα Χανιά για παράδειγμα από τις πλημμύρες του 2019 δεν έχουν πάρει δεκάρα τσακιστή. Άρα πρέπει να ακολουθηθεί ένας διαφορετικός τρόπος αποζημιώσεων.

Οι δε εξαγγελίες που αφορούν αυτά που είπατε στην πρωτολογία, τα έκτακτα μέτρα στήριξης των πληγέντων, αναστολή φορολογικών υποχρεώσεων, αποζημιώσεις για πρώτες ανάγκες είναι σταγόνα στον ωκεανό. Η εμπειρία από άλλες πληγείσες περιοχές είτε φωτιά, είτε πλημμύρα, είτε σεισμούς, στην Εύβοια, στο Αρκαλοχώρι, στη Σάμο κ.λπ., δείχνουν ότι ακόμα δεν έχουν πάρει χρήματα. Χρονοβόρες οι διαδικασίες, γραφειοκρατία που τσακίζει κόκαλα. Με πολλές προϋποθέσεις: χαρτούρα, μηχανικοί, παράβολα, τιμές οικοδομικών υλικών ανακατασκευής των κτισμάτων και εξοπλισμός που είναι η προ των μεγάλων αυξήσεων που έχουμε ζήσει εδώ στη χώρα μας και δεν καλύπτουν το ύψος της πραγματικής ζημιάς. Δηλαδή, συνθήκες απαράδεκτες που τελικά αποθαρρύνουν τους πληττόμενους να κάνουν καν αίτηση για να πουν στην πλατφόρμα.

Οι καταστροφές, λοιπόν, κύριε Υπουργέ, δεν ήρθαν ως αποτέλεσμα κάποιας απροσεξίας. Ούτε ως θεϊκή τιμωρία. Και από αυτή την άποψη υπάρχει μπόλικη υποκρισία και φαρισαϊσμός. Διότι αν και οι ελλείψεις και οι κίνδυνοι ήταν γνωστοί εδώ και χρόνια, αν και μιλάτε για κλιματική αλλαγή ή κλιματική κρίση -πείτε το όπως θέλετε- εδώ και χρόνια, τότε γιατί δεν έχει παρθεί μέχρι σήμερα κανένα ουσιαστικό μέτρο πρόληψης; Τι έκανε η δική σας Κυβέρνηση και οι προηγούμενες για να μην φτάσουμε στον εφιάλτη; Μόλις το απαράδεκτο 0,40% του προϋπολογισμού αντιστοιχεί για την αντιπυρική προστασία. Και δεν ντρεπόμαστε; Και λέμε τώρα ότι είμαστε ευχαριστημένοι από την αντιμετώπιση των πυρκαγιών;

**ΠΡΟΕΔΡΕΥΩΝ (Απόστολος Αβδελάς):** Και κλείστε μ’ αυτό σας παρακαλώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Τελειώνω, κύριε Πρόεδρε.

Απ’ αυτή την άποψη είναι προκλητική η κυβερνητική συγκάλυψη των μεγάλων ευθυνών για ό,τι ζήσαμε. Και προφανώς η λύση δεν είναι το 112. Λύνει ένα ζήτημα αλλά δεν λύνει τα θέματα πρόληψης, αν θέλετε και της καταστολής ακόμα. Γιατί; Γιατί όλα τα έχετε παραπέμψει στην ατομική ευθύνη, στην αυτοπροστασία, στην εκκένωση περιοχών, ώστε να αποφευχθούν απλά ανθρώπινες απώλειες. Δηλαδή, είναι σοβαρή αντιμετώπιση να μην παίρνεις προληπτικά μέτρα για να αποφευχθεί η πυρκαγιά, να μην έχεις σχέδιο όταν μπει η πυρκαγιά να μην επαρκούν τα μέσα, ο αριθμός των πυροσβεστών, ο απαρχαιωμένος στόλος και να αρκείσαι στο όπου φύγει-φύγει κι ας γίνουν όλα στάχτη και μπούρμπερη; Ε όχι. Αυτό πρέπει να τελειώνει.

Κατά συνέπεια, απαντήστε συγκεκριμένα στα αιτήματα των κατοίκων της περιοχής. Θα αποζημιωθούν στο 100% οι άνθρωποι για το σύνολο της ζημιάς που έχουν υποστεί; Ναι ή όχι; Από πού θα βρείτε χρηματοδότηση; Να καλυφθεί άμεσα από τον κρατικό προϋπολογισμό με έκτακτα κονδύλια. Να ενισχυθεί ο δήμος για να καλύψει ανάγκες της περιοχής.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Ορίστε, κύριε Τριαντόπουλε. Έχετε τρία λεπτά για τη δευτερολογία σας αν και τα είπατε όλα στη πρωτολογία σας.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός στον Πρωθυπουργό):** Ευχαριστώ πολύ.

Κατ’ αρχάς η απάντησή μου και η συζήτησή μας αφορά στο πλαίσιο στήριξης και αποκατάστασης, άρα αυτό που έπεται μιας φυσικής καταστροφής. Το έχετε αναφέρει και στην αρχική σας τοποθέτηση και τώρα: χωρίς όρους και προϋποθέσεις. Δεν το δεχόμαστε. Υπάρχουν όροι και προϋποθέσεις καθώς τα χρήματα πρέπει να πάνε σε αυτούς που έχουν πραγματική ανάγκη. Όχι σ’ αυτούς που δεν το έχουν ανάγκη. Γιατί αν μοιράζουμε χρήματα χωρίς όρους και προϋποθέσεις θα πάρουν και αυτοί που δεν θα το έχουν ανάγκη. Άρα, πρέπει να μπαίνουν όροι και προϋποθέσεις για να διοχετεύονται πόροι σε αυτούς που το έχουν ανάγκη. Αυτό μας ενδιαφέρει.

Όσον αφορά, λοιπόν, στο Ρέθυμνο, για να έχουμε μια ξεκάθαρη εικόνα για τα ποσοτικά δεδομένα όπως αναφέρετε, θα πρέπει να ολοκληρωθούν όλοι οι σχετικοί έλεγχοι. Βέβαια οι ζημιές εστιάζονται στο κομμάτι των γεωργικών εκτάσεων. Ως εκ τούτου και τα μέτρα που λαμβάνονται επικεντρώνονται στους αγρότες και τους κτηνοτρόφους που επλήγησαν αλλά και στην αποκατάσταση των ζημιών. Γι’ αυτό, όπως ανέφερα και πριν, ενεργοποιείται για δεύτερη φορά μετά τη στήριξη των πληγέντων από τις πυρκαγιές του 2021 το νέο μέτρο της Κυβέρνησης για την αποζημίωση των αγροτών που υπέστησαν ζημιές σε φυτικά μέσα παραγωγής, όπως είναι οι δενδρώδεις καλλιέργειες, τα ελαιόδεντρα και φυσικά τα αμπέλια. Πριν από αυτό το σχήμα σύμπραξης του Υπουργείου Οικονομικών με τον ΕΛΓΑ στο πλαίσιο της κρατικής αρωγής, το φυτικό κεφάλαιο ως μέσο παραγωγής καλυπτόταν εάν η έκταση της φυσικής καταστροφής το επέτρεπε, όπως αναφέρετε κι εσείς πριν, μόνο το πλαίσιο των κρατικών οικονομικών ενισχύσεων σε επίπεδα αποζημίωσης υποπολλαπλάσια από αυτό το νέο σχήμα που έχουμε φτιάξει αλλά και σε χρόνους υπερπολλαπλάσιους αυτού του σχήματος. Αναφέρατε παραδείγματα από την Κρήτη. Μπορώ να σας φέρω κι εγώ παραδείγματα φωτιών του 2017 που μέσω των ΠΣΕΑ αποζημιώθηκαν το 2021 από την παρούσα Κυβέρνηση.

Λέω, λοιπόν, ότι για τέτοιες μεγάλες φυσικές καταστροφές το πλαίσιο άλλαξε όπως ζητήσατε να αλλάξει ώστε οι αγρότες να μπορούν να λάβουν αποζημίωση σε πολύ υψηλότερα επίπεδα και σε πολύ συντομότερους χρόνους από ό,τι το πλαίσιο των κρατικών οικονομικών ενισχύσεων των πρώην ΠΣΕΑ. Με αυτό το σχήμα καλύπτουμε τόσο τους κατά κύριο επάγγελμα αγρότες, όσο και τους μη κατά κύριο επάγγελμα αγρότες οι οποίοι αποζημιώνονται στο 50% του ποσού που παίρνουν οι κατά κύριο επάγγελμα αγρότες. Καθώς η έμφαση είναι σε αυτούς οι οποίοι βιοπορίζονται από αυτά τα χωράφια. Άρα, γι’ αυτό δίνουμε μεγαλύτερη στήριξη στους κατά κύριο επάγγελμα αγρότες.

Ακόμη, αναφορικά με τις παρεμβάσεις στο πλαίσιο της αντιπυρικής προστασίας το Υπουργείο Κλιματικής Κρίσης και Πολιτικής Προστασίας προχωρά σε συγκεκριμένες μεσομακροπρόθεσμες δράσεις. Επιπρόσθετα, το ΤΑΙΠΕΔ κατ’ εντολή του Υπουργείου Περιβάλλοντος και Ενέργειας υλοποιεί το έργο «Εθνικό σχέδιο αναδάσωσης και σχέδιο προστασίας δασών στο πλαίσιο του Εθνικού Σχεδίου Ανάκαμψης και Ανθεκτικότητας Ελλάδα 2.0» όπου περιλαμβάνονται και περιοχές του Ρεθύμνου.

Όσον αφορά στη χρηματοδότηση, επαναλαμβάνω ότι είμαστε σε επικοινωνία με τον δήμο οπότε σε ένα πλαίσιο συνεργασίας μαζί του να προχωρήσει η έκτακτη χρηματοδότηση προς τους δήμους όπου κριθεί ανάγκη αλλά και προς την περιφέρεια, αν αυτό προκύψει για να αποκατασταθούν οι ζημιές σε δίκτυα και υποδομές. Επίσης, η Διεύθυνση Δασικών Έργων και Υποδομών του Υπουργείου Ενέργειας και Περιβάλλοντος συνδράμει στις αρμόδιες δασικές υπηρεσίες με την παροχή οδηγιών και κατευθύνσεων σε θέματα αντιδιαβρωτικής και αντιπλημμυρικής προστασίας των πληγεισών περιοχών οι οποίες χρήζουν αποκατάστασης. Σε εφαρμογή δε της σχετικής νομοθεσίας η Διεύθυνση Δασών Ρεθύμνης θα προχωρήσει σε κήρυξη αναδασωτέων εκτάσεων στις περιπτώσεις που απαιτούνται. Οι εκτάσεις, μάλιστα, της περιοχής των Σαχτουρίων έχουν ήδη κηρυχθεί αναδασωτέες λόγω προηγούμενων περιστατικών πυρκαγιάς, όπως κι εσείς αναφέρατε.

Προς αυτή την κατεύθυνση, λοιπόν, θα συνεχίσουμε, σε συνεργασία με όλους τους εμπλεκόμενους, για να προχωρήσει -όπως και στις άλλες περιοχές- γρήγορα το πλαίσιο στήριξης και αποκατάστασης.

Κι επειδή αναφερθήκατε σε περιοχές όπως η Σάμος, η βόρεια Εύβοια, το Αρκαλοχώρι, η Θεσσαλία, είμαι στη διάθεση τη δική σας και όποιου θέλει να επισκεφθούμε μαζί τις περιοχές, να βρεθούμε με τους πολίτες και να δούμε πραγματικά την πορεία του πλαισίου στήριξης σε όλες αυτές τις περιοχές.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Καλή συνέχεια και στους δύο.

Πριν προχωρήσουμε, θα ήθελα ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 περί ποινικής ευθύνης των Υπουργών, όπως ισχύουν, την 20-7-2022 ποινική δικογραφία που αφορά στην Υπουργό Πολιτισμού και Αθλητισμού Λίνα Μενδώνη.

Συνεχίζουμε επί των επικαίρων ερωτήσεων, απ’ το δελτίο των οποίων δεν θα συζητηθούν οι κάτωθι:

Η πρώτη με αριθμό 905/14-7-2022 επίκαιρη ερώτηση πρώτου κύκλου του Βουλευτή Χανίων του Συνασπισμού Ριζοσπαστικής Αριστεράς κ. Παύλου Πολάκη προς τον Υπουργό Υγείας, με θέμα: «Δραματική η κατάσταση που επικρατεί στο Γενικό Νοσοκομείο Χανίων».

Η πέμπτη με αριθμό 913/18-7-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς την Υπουργό Παιδείας και Θρησκευμάτων,με θέμα: «Να σταματήσει επιτέλους η απαξίωση του μαθήματος της Φυσικής και να ενισχυθεί με επαναφορά των ωρών διδασκαλίας, σύγχρονα συγγράμματα και διορισμούς φυσικών».

Η τρίτη με αριθμό 915/18-7-2022 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Αγροτικής Ανάπτυξης και Τροφίμων, με θέμα: «Αποκλεισμός ψαράδων από τις ενισχύσεις για τον κορωνοϊό».

Η τέταρτη με αριθμό 907/14-7-2022 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένηπρος τον Υπουργό Αγροτικής Ανάπτυξης και Τροφίμων,με θέμα: «Κυβερνητική αδράνεια για Nutri-Score που απειλεί το ελαιόλαδο».

Η δεύτερη με αριθμό 906/14-7-2022 επίκαιρη ερώτηση πρώτου κύκλου της Βουλευτού Δράμας του Κινήματος Αλλαγής κ. Χαρούλας (Χαράς) Κεφαλίδου προς τον Υπουργό Υποδομών και Μεταφορών,με θέμα: «Αδιαφορία του Υπουργείου και παραπομπή στις καλένδες του έργου της ανέγερσης του νέου δωδεκαθέσιου δημοτικού σχολείου στο, ξεχασμένο από την Κυβέρνηση, Κάτω Νευροκόπι Νομού Δράμας».

Θα συζητηθεί τώρα η δεύτερη με αριθμό 909/15-7-2022 επίκαιρη ερώτηση δεύτερου κύκλου του Βουλευτή Βοιωτίας του Κινήματος Αλλαγής κ. Γεώργιου Μουλκιώτηπρος τον Υπουργό Εργασίας και Κοινωνικών Υποθέσεων, με θέμα: «Η Κυβέρνηση έχει ηθικό χρέος να καταβάλλει τα αναδρομικά σε όλους τους συνταξιούχους, ανεξάρτητα αν έχουν προσφύγει δικαστικά ή όχι».

Κύριε Μουλκιώτη, καλημέρα σας, έχετε τον λόγο για δύο λεπτά για την πρωτολογία σας.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε.

Κύριε Υπουργέ, αυτή την εβδομάδα δύο φορές συναντιόμαστε σε επίκαιρη ερώτηση. Τα θέματα τα εργασιακά, δυστυχώς, είναι καθημερινά και γι’ αυτό τον λόγο, κύριε Υπουργέ, πρέπει να έχουμε μια σχέση απευθείας και με την Κυβέρνηση, προκειμένου να ενημερώνονται και οι πολίτες και οι εργαζόμενοι και οι συνταξιούχοι.

Τώρα, εν προκειμένω, με τις υπ’ αριθ. 1403 έως 1407 αποφάσεις της ολομέλειας του Συμβουλίου της Επικρατείας του 2022, κρίθηκε ότι τις περικοπές στις επικουρικές συντάξεις αλλά και στα τρία δώρα -Χριστουγέννων, Πάσχα και θερινής άδειας- δικαιούνται μόνο οι συνταξιούχοι που είχαν προσφύγει στα δικαστήρια έως 31 Ιουλίου του 2020.

Υπολογίζεται, κύριε Υπουργέ, ότι από τις παραπάνω περικοπές αποκλείονται περίπου δύο εκατομμύρια διακόσιες χιλιάδες συνταξιούχοι, εκ των οποίων οι μισοί είναι χαμηλοσυνταξιούχοι και τριακόσιες χιλιάδες - τριακόσιες πενήντα χιλιάδες συνταξιούχοι, όσοι δηλαδή είχαν προσφύγει δικαστικά έως 31 Ιουλίου του 2020, δικαιούνται να συνεχίσουν τον δικαστικό αγώνα, προκειμένου να τύχουν επιστροφής των αναδρομικών τους στην επικούρηση και στα δώρα.

Οι χαμηλοσυνταξιούχοι, κύριε Υπουργέ -όσοι δηλαδή έχουν άθροισμα κύριων και επικουρικών συντάξεων κάτω των 1.000 ευρώ έως το 2012- δεν πήραν το 2020 ούτε ένα ευρώ αναδρομικά από τις περικοπές που έγιναν στις επικουρικές συντάξεις.

Η Κυβέρνησή σας, η Νέα Δημοκρατία, προεκλογικά υποσχόταν ότι θα καταργήσει τον νόμο Κατρούγκαλου και τις δραματικές διατάξεις που προέβλεπε αυτός ο νόμος. Και αναφέρομαι στην κατάργηση του ΕΚΑΣ, στην κατάργηση των κατώτατων ορίων, στη μείωση των κύριων, των επικουρικών συντάξεων, του εφάπαξ κ.λπ.. Η Νέα Δημοκρατία έλεγε προεκλογικά ότι θα συνεχίσει να καταβάλλει τη δέκατη τρίτη σύνταξη, αλλά, δυστυχώς, μετεκλογικά δεν έπραξε τίποτα εξ όσων είχε υποσχεθεί.

Παράλληλα, με εγκύκλιο, κύριε Υπουργέ, ουσιαστικά έχει καταργήσει ακόμα και αυτό το δικαίωμα των χαμηλοσυνταξιούχων να εργάζονται.

Τώρα, το ξέρετε πολύ καλά ότι -όχι εσείς- επιφανή στελέχη της Κυβέρνησης κατηύθυναν τους συνταξιούχους να έχουν υπομονή και να μην ασκήσουν αγωγές και προσφυγές, γιατί δεν υπήρχε λόγος να διεκδικήσουν όσα πρέπει να διεκδικήσουν.

Έχω δύο ερωτήσεις, κύριε Υπουργέ:

Πρώτον, προτίθεστε για τους, περίπου, τριακόσιους πενήντα χιλιάδες συνταξιούχους -οι περισσότεροι εκ των οποίων έχουν ασκήσει προσφυγή και έχουν δικαιωθεί πρωτοδίκως, μέχρι 31 Ιουλίου του 2020 και δεδομένης της χρονοβόρας καθυστέρησης των όλων διαδικασιών ενώπιον των δικαστηρίων, που μπορεί να φτάσει και τα τέσσερα και τα πέντε και επιπλέον χρόνια- να καταβάλλετε άμεσα αυτές τις περικοπές, του ενδεκάμηνου, που έχει κριθεί; Αυτό είναι το πρώτο ερώτημα.

Το δεύτερο ερώτημα, κύριε Πρόεδρε, είναι εάν η Κυβέρνηση προτίθεται, όπως θεωρούμε ότι έχει ηθική υποχρέωση -αν όχι νομική- να προβεί άμεσα, με πολιτική απόφαση, σε νομοθετική ρύθμιση, προκειμένου να δοθούν τα αναδρομικά σε όλους τους συνταξιούχους, ανεξάρτητα αν έχουν ασκήσει ή δεν έχουν ασκήσει προσφυγές και αγωγές.

Η δικαιοσύνη εξέδωσε μια απόφαση. Υπάρχει ένα θέμα μείζον. Αυτοί, λοιπόν, που δεν άσκησαν αγωγές και άκουσαν -όποιους άκουσαν- τους υψηλόβαθμους κυβερνητικούς παράγοντες να μην ασκήσουν αγωγές, ζητάμε να δοθούν και σε αυτούς όλους τα χρήματα, για να μην υπάρχει πρόβλημα άνισης μεταχείρισης της πολιτείας προς τους συνταξιούχους.

Ευχαριστώ πάρα πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, πολύ, κύριε Μουλκιώτη. Θα σας απαντήσει ο Υφυπουργός Εργασίας και Κοινωνικών Υποθέσεων, κ. Παναγιώτης Τσακλόγλου.

Κύριε Τσακλόγλου, καλημέρα σας. Έχετε τον λόγο για τρία λεπτά.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Καλημέρα, κύριε Πρόεδρε. Σας ευχαριστώ πολύ.

Κύριε Μουλκιώτη, νομίζω ότι από τις ερωτήσεις που έχω απαντήσει σε όλους τους Βουλευτές, είναι μακράν περισσότερες οι δικές σας, οπότε δεν είναι και τόσο ασυνήθιστο ότι συναντιόμαστε δύο φορές μέσα στην ίδια εβδομάδα για συζήτηση επίκαιρων ερωτήσεων.

Τα τελευταία τρία χρόνια, η Κυβέρνηση χρειάστηκε να αντιμετωπίσει μια σειρά από πολύ σοβαρές εξωγενείς κρίσεις. Έκανε μια ξεκάθαρη πολιτική επιλογή, να στηρίξει τους συνταξιούχους, τους ανέργους, τους εργαζόμενους και ιδιαίτερα τους πιο ευάλωτους από αυτούς.

Θυμίζω ότι το συνολικό πακέτο για τη στήριξη της αντιμετώπιση των συνεπειών της πανδημίας ξεπέρασε τα 42 δισεκατομμύρια και, εν μέσω ενεργειακής κρίσης, η Κυβέρνηση συνεχίζει με διάφορους τρόπους να απορροφά μέρος της ανόδου των τιμών της ενέργειας.

Βεβαίως, όπως όλοι γνωρίζουμε -ανεξάρτητα του αν το αναφέρουμε ή όχι στις δημόσιες τοποθετήσεις μας- τα δημοσιονομικά περιθώρια μιας χώρας -κάθε χώρας, όχι μόνο της Ελλάδας- δεν είναι ανεξάντλητα. Πολύ περισσότερο, σε μια χώρα όπως η δική μας, όπου ο λόγος του δημοσίου χρέους προς το Ακαθάριστο Εγχώριο Προϊόν είναι ένας από τους υψηλότερους στον κόσμο.

Αναφορικά με την ερώτησή σας, να υπενθυμίσω ότι η απόφαση της ολομέλειας του Συμβουλίου της Επικρατείας απορρίπτει τις προσφυγές των συνταξιούχων, δεν χορηγεί αναδρομικά από μειώσεις επικουρικών και καταργήσεις δώρων, παρά μόνο σε όσους έχουν προσφύγει δικαστικά μέχρι την τελευταία μέρα του Ιουλίου του 2020 και δικαιώνονται από τα δικαστήρια.

Ο σεβασμός των αποφάσεων της δικαιοσύνης και ειδικά των ανωτάτων δικαστηρίων συνιστά υποχρέωση της Κυβέρνησης, που πηγάζει από την αρχή της διάκρισης των εξουσιών. Τον κανόνα αυτόν τον έχουμε τηρήσει απαρεγκλίτως.

Όμως, ταυτόχρονα, η Κυβέρνηση οφείλει να σέβεται τους δημοσιονομικούς περιορισμούς και να αποφεύγει κινήσεις, που μπορεί να οδηγήσουν σε επικίνδυνες καταστάσεις. Νομίζω ότι η εμπειρία της προηγούμενης δεκαετίας είναι πολύ νωπή, για την ξεχάσουμε. Είναι νωπή στη μνήμη όλων μας.

Οι συνταξιούχοι της χώρας γνωρίζουν ότι είμαστε πλάι τους και όχι απέναντί τους. Η Κυβέρνηση, τον Ιούλιο του 2020, ανακοίνωσε την απόφασή της να καταβληθούν εφάπαξ, πλήρως και σε όλους τους συνταξιούχους, μέσα στο 2020, τα αναδρομικά ποσά που τους αντιστοιχούσαν, με βάση την τότε απόφαση του Συμβουλίου της Επικρατείας, ανεξαρτήτως του αν αυτοί προσέφυγαν στη δικαιοσύνη ή όχι.

Παρεμπιπτόντως, εδώ να αναφέρω ότι ο κυβερνητικός παράγοντας, τον οποίο επικαλείστε, έχει δηλώσει ξεκάθαρα ότι οι τότε δηλώσεις του αφορούσαν τις κύριες συντάξεις -αυτό, δηλαδή, το οποίο το πλήρωσε στο ακέραιο η Κυβέρνηση. Το είπαμε και το κάναμε. Καταβλήθηκαν, εφάπαξ, αναδρομικά ύψους 1,4 δισεκατομμυρίου ευρώ που αφορούσαν τις κύριες συντάξεις.

Από το Βήμα της Βουλής, ο Πρωθυπουργός είχε αναφέρει ότι η απόφαση εκείνη -να χορηγήσουμε, δηλαδή, στο σύνολο των συνταξιούχων τα αναδρομικά, για τις κύριες συντάξεις- ήταν μια πολιτική απόφαση που άγγιζε τα όρια των δημοσιονομικών μας δυνατοτήτων.

Η νέα απόφαση του Συμβουλίου της Επικρατείας δικαιώνει -και για το κομμάτι των επικουρικών και των δώρων- τους συμπολίτες μας, που είχαν κάνει προσφυγή τότε. Σε μια συντεταγμένη και ευνομούμενη πολιτεία, οι αποφάσεις των δικαστηρίων προφανώς και οφείλουν να γίνονται σεβαστές. Το να χρησιμοποιούμε, όμως, αυτές τις αποφάσεις για να επιδιδόμαστε σε παιχνίδια δημοσιονομικής πλειοδοσίας, νομίζω ότι δεν ευνοεί το δημόσιο διάλογο και επιπλέον, δεν έχει νόημα ο επιλεκτικός σεβασμός του κράτους δικαίου.

Η Κυβέρνηση έχει αποδείξει έμπρακτα στους πολίτες την τελευταία τριετία ότι κάθε φορά που προκύπτει μία έκτακτη συνθήκη, είναι δίπλα τους. Και είναι δίπλα τους ουσιαστικά, με στοχευμένα μέτρα για πολιτικές που ενισχύουν το διαθέσιμο οικογενειακό εισόδημα, με παρεμβάσεις που προστατεύουν τους πιο ευάλωτους, με παροχές ορθολογικά κατανεμημένες που ικανοποιούν τις έκτακτες ανάγκες, χωρίς να λησμονούμε, όμως, την υποχρέωσή μας ως Κυβέρνηση να ενεργούμε εντός των δημοσιονομικών μας δυνατοτήτων και να μην προκαλούμε μακροοικονομικές ανισορροπίες.

Σας ευχαριστώ και θα επανέλθω στη δευτερολογία μου.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υπουργέ.

Κύριε Μουλκιώτη, έχετε τον λόγο για τρία λεπτά.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε.

Κύριε Υπουργέ, θα διαφωνήσουμε σε σχέση με το πως ό,τι γίνεται δεν είναι ανεξάρτητο από τα δημοσιονομικά περιθώρια. Όπου θέλει, η Κυβέρνηση βρίσκει δημοσιονομικά περιθώρια και για τους χαμηλοσυνταξιούχους δυστυχώς δεν βρίσκει.

Γιατί το λέω αυτό; Δεν μπορεί, κύριε Υπουργέ, η Κυβέρνηση να καταργεί το ΕΚΑΣ για τη μεγάλη ακίνητη περιουσία και την πάει όλο το ΕΚΑΣ ενιαία και οριζόντια. Εκεί βρήκε δημοσιονομικό περιθώριο. Δεν μπορεί να φορολογεί τα μερίσματα από 10% που είχε πάει ο ΣΥΡΙΖΑ -15% είχε το ΠΑΣΟΚ- 5%. Εκεί βρίσκει δημοσιονομικά περιθώρια. Δεν μπορεί, κύριε Υπουργέ, στις γονικές παροχές να κάνει αυτό που έκανε και γελάνε και οι πέτρες. Εκεί βρήκε δημοσιονομικά περιθώρια. Αυτή είναι η Κυβέρνηση. Αυτές είναι οι διαφορές. Για τους πολύ λίγους βρίσκει. Γι’ αυτούς τους χαμηλοσυνταξιούχους δυστυχώς, κύριε Υπουργέ, δεν βρίσκει.

Όσον αφορά αυτό που είπατε, την εξήγηση για τον Κυβερνητικό Εκπρόσωπο, για το τι είπε -τότε πράγματι αυτόν εννοώ, κύριε Υπουργέ- δεν μπορεί να μεταλλασσόμεθα. Η αλήθεια είναι μόνο μία όταν τη λέμε. Όταν μετά την επεξηγούμε, «κάποιο λάκκο έχει η φάβα».

Σε κάθε περίπτωση, όμως, κύριε Υπουργέ, εμείς πιστεύουμε ότι υποχρέωση της Κυβέρνησης είναι να δώσετε αναδρομικά σ’ όλους τους συνταξιούχους απευθείας και χωρίς άλλες περιστροφές και ειδικά στους χαμηλοσυνταξιούχους. Επιμένουμε που το λέμε. Δεν είναι νομικής φύσεως, είναι ηθικής φύσεως ζήτημα και οφείλει κάποια στιγμή η πολιτεία να το δει ηθικά το θέμα. Δεν γίνεται διαφορετικά.

Να εξηγήσω: To 2015 τι υπήρξε, κύριε Υπουργέ; Ήλθαν ο ΣΥΡΙΖΑ και οι ΑΝΕΛ τότε που προηγουμένως κατηγορούσαν και το ΠΑΣΟΚ για την πολιτική στον τομέα των συντάξεων και επέφεραν συντριπτικές αλλαγές στις συντάξεις των Ελλήνων πολιτών. Με τον ν.4387/2016, απόρροια της καταστροφικής πολιτικής του εξαμήνου Γενάρη - Ιουλίου 2015, κατάργησαν τον νόμο του ΠΑΣΟΚ, τον ν.3863/2010 -ήταν ο νόμος Λοβέρδου - Κουτρουμάνη τότε- και έπληξαν ιδιαίτερα ποιους; Τους χαμηλοσυνταξιούχους. Και ποιους άλλους; Και τους νέους συνταξιούχους.

Αναφέρω ενδεικτικά τις καταστροφικές προβλέψεις του νόμου Κατρούγκαλου. Τι ήταν;

Πρώτον, κατάργηση ΕΚΑΣ.

Δεύτερον, επιβολή εισφοράς για πρώτη φορά υπέρ υγείας σε όλες τις επικουρικές συντάξεις 6%, δηλαδή τι; Μείωση των επικουρικών συντάξεων σε ένα εκατομμύριο διακόσιες χιλιάδες συνταξιούχους, μείωση που πλήττει κυρίως τους χαμηλοσυνταξιούχους.

Τρίτον, κατάργηση των κατώτατων ορίων σύνταξης γήρατος, αναπηρίας και θανάτου, τα 490 ευρώ τον Γενάρη του 2015, κύριε Υπουργέ, για τις συντάξεις γήρατος και 435 ευρώ για τις συντάξεις λόγω θανάτου.

Τέταρτον, μείωση των νέων κύριων συντάξεων κατά 20% έως 30% μεσοσταθμικά.

Πέμπτον, μειώσεις επικουρικών συντάξεων έως και 50% και των εφάπαξ έως 40%.

Έκτον, αυξήσεις ορίων συνταξιοδότησης δέκα και δεκαπέντε χρόνια.

Τότε, το 2016, εμείς -και η Νέα Δημοκρατία τότε- τον νόμο Κατρούγκαλου τον είχατε ψηφίσει ξεκάθαρα.

Πάμε στο 2018. Πότε δηλαδή; Λίγους μήνες πριν τις εκλογές. Τι είχε πει τότε ο συνάδελφος Γιάννης Βρούτσης, τομεάρχης Εργασίας και Κοινωνικών Υποθέσεων; «Ο νόμος Κατρούγκαλου δεν διορθώνεται παρά μόνο καταργείται και εμείς το εννοούμε». Θα το καταθέσω και στα Πρακτικά.

Πάμε στο 2020. Νέα Δημοκρατία Κυβέρνηση. Οι υποσχέσεις σας αποδείχθηκαν φρούδες ελπίδες, προεκλογικά ψεύδη. Ξεκάθαρα το λέω. Τον διατήρησε τον νόμο Κατρούγκαλου. Τον «ξέπλυνε» και διατήρησε όλες τις εξοντωτικές μειώσεις που υπήρχαν, πλην κάποιων επουσιωδών αλλαγών. Κι όχι μόνο αυτό. Κατάργησε ακόμα και αυτή τη λειψή δεκατη τρίτη σύνταξη που είχε θεσμοθετήσει ο ΣΥΡΙΖΑ λίγες μέρες πριν τις εκλογές για ψηφοθηρικούς λόγους. Την κατάργησε.

Με άλλα λόγια, η πολιτική της Νέας Δημοκρατίας έχει λεηλατήσει -και δεν το λέω λαϊκίστικα, λέω αυτό που βλέπω και αυτό που ξέρουμε ως κοινωνία- τα εισοδήματα των συνταξιούχων της χώρας.

Σ’ αυτό, λοιπόν, δεν πρέπει να παραλειφθεί τι; Η τεράστια αύξηση του κόστους ζωής σήμερα, ο πληθωρισμός που επί των ημερών της Νέας Δημοκρατίας ξαναγύρισε σε ποσοστά διακυβέρνησης Νέας Δημοκρατίας 1990 - 1993, τότε που ξέραμε τι γινόταν. Πραγματικά σήμερα η επιβίωση είναι ή δεν είναι ένας γολγοθάς για τους χαμηλοσυνταξιούχους; Σαφέστατα είναι και το ξέρουμε.

Κύριε Υπουργέ, δύο εκατομμύρια πεντακόσιες χιλιάδες συνταξιούχοι και σχεδόν οι μισοί, ένα εκατομμύριο διακόσιες χιλιάδες, παίρνουν κύρια σύνταξη ως 500 ευρώ -δεν ξέρω αν υπάρχει κάποια διαφορά- με μέσο όρο περίπου στα 350 ευρώ. Αυτό είναι ένα δεδομένο. Δεν μπορούμε να το αμφισβητήσουμε. Επίσης, δεδομένη και σεβαστή -το ξεκαθαρίζω- είναι η απόφαση του Συμβουλίου της Επικρατείας. Ξεκάθαρα πράγματα.

Τι λέει, όμως, αυτή η απόφαση, κύριε Υπουργέ; «Ναι, συνταξιούχοι, έχετε δίκιο, ναι, οι μειώσεις στις επικουρικές συντάξεις και η κατάργηση των δώρων βάσει των ν.451 και 493/2012 είναι αντισυνταγματικές, αλλά είναι πολλά τα λεφτά και για λόγους δημοσίου συμφέροντος θα τα πάρουν μόνο όσοι έκαναν αγωγές μέχρι τις 31 Ιουλίου του 2020». Δηλαδή; Δηλαδή από τα δύο εκατομμύρια πεντακόσιες χιλιάδες συνταξιούχους, μόλις τριακόσιες πενήντα χιλιάδες.

Υπάρχουν ευθύνες από την Κυβέρνηση σήμερα που ήταν με το άρθρο 114, κύριε Υπουργέ, του ν.4714 του 2020 και απαγόρευσε στους συνταξιούχους να ασκήσουν ένδικα μέσα. Από την άλλη μεριά τι έκανε; Τους παγίδευσε, ναι ή όχι, για να μην ασκήσουν προσφυγές με προτροπή του Κυβερνητικού Εκπροσώπου; Θα το καταθέσω στα Πρακτικά. Μην το καλύπτεται. Αυτά τα είπε για να καλύψει την όλη κατάσταση, γιατί άλλες ήταν οι προθέσεις, αλλιώς βγήκαν οι διαδικασίες. Δεν μπορεί η Κυβέρνηση -γιατί ο Κυβερνητικός Εκπρόσωπος είναι η Κυβέρνηση- να λέει άλλα τη μια στιγμή και άλλα την άλλη. Να είμαστε ξεκάθαροι.

(Στο σημείο αυτό ο Βουλευτής κ. Γεώργιος Μουλκιώτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εδώ, λοιπόν, κύριε Υπουργέ -και τελειώνω- βρίσκεται η ηθική ευθύνη της Κυβέρνησης. Το λέω αυτό ξεκάθαρα, η ηθική ευθύνη. Την πολιτική να τη δείτε, την αναλαμβάνετε όπως τη θέλετε και θα εκτιμηθεί.

Με την πολιτική σας υιοθετήσετε τη λεηλασία των συντάξεων με τον νόμο Κατρούγκαλου. Το ξεκαθαρίζουμε και αυτό. Δεν το καταργήσατε, άρα δημιουργήσατε θέμα. Με τις προεκλογικές σας υποσχέσεις πήρατε τις ψήφους των συνταξιούχων. Είναι γεγονός και το είπαν οι συνταξιούχοι: «Μας λέγατε ψέματα, μας ξεγελάσατε». Με τις δημόσιες δηλώσεις τώρα και του Κυβερνητικού Εκπροσώπου, τους κοιμίσατε τους συνταξιούχους, για να μην προσφύγουν στη δικαιοσύνη και τώρα με αυτή την απόφαση του Συμβουλίου Επικρατείας χτυπάνε το κεφάλι τους οι άνθρωποι. Κύριε Πρόεδρε, χτυπάνε το κεφάλι τους. Δεν μπορώ να το διατυπώσω αλλιώς στη Βουλή, όπως βλέπουμε αυτή την κατάσταση σήμερα.

Εν όψει αυτών, λοιπόν, και καταλήγω, όσον αφορά αυτό το ζήτημα, κύριε Πρόεδρε, θεωρώ κύριε Υπουργέ, ότι η Κυβέρνηση έχει ηθική υποχρέωση με πολιτική απόφαση, τώρα, να ξεκαθαρίσει, αφού αναλογιστεί τι έδωσε στους λίγους -όπως έκανα στον πρόλογό μου- πού βρήκε δημοσιονομικά περιθώρια συγκεκριμένες κατηγορίες λίγων. Εκεί τα βρήκε. Να τα βρει και εδώ, λοιπόν, τα περιθώρια και να δώσει σε όλους αυτούς τους συνταξιούχους που δικαιούνται αυτά τα οποία τους οφείλονται.

Κύριε Πρόεδρε, θα ήθελα δύο δευτερόλεπτα να αναφέρω κάτι που είναι εκτός, αλλά να το πω στον κύριο Υπουργό Εργασίας. Είναι ένα ζήτημα το οποίο έχει προκύψει.

**ΠΡΟΕΔΡΕΥΩΝ (Απόστολος Αβδελάς):** Σας άφησα, γιατί είναι πολύ σοβαρό αυτό το θέμα.

**ΓΕΩΡΓΙΟΣ ΜΟΥΛΚΙΩΤΗΣ:** Καταλήγω, απλώς είναι και αυτό ένα σημαντικό θέμα, για την Ελληνική Αεροπορική Βιομηχανία.

Κύριε Υπουργέ, με τα δημοσιεύματα τα οποία έχουμε λάβει γνώση, βλέπουμε μια ανεξήγητη και ανεπανάληπτη απόφαση.

**ΠΡΟΕΔΡΕΥΩΝ (Απόστολος Αβδελάς):** Αυτό είναι εκτός ερώτησης. Δεν μπορεί να σας απαντήσει.

**ΓΕΩΡΓΙΟΣ ΜΟΥΛΚΙΩΤΗΣ:** Απλώς να το πω, επειδή αφορά στο Υπουργείο Εργασίας. Θα δείτε το γιατί.

Αναφέρομαι στον διευθύνοντα σύμβουλο της ΕΑΒ. Γίνεται έλεγχος από την αρμόδια αρχή, που λέγεται επιθεώρηση εργασίας, για τη διαπίστωση τήρησης των εργασιακών νόμων και αντί να δώσει και να διευκολύνει τον έλεγχο, λέει τον έλεγχο «επίσκεψη» με δημόσια ανακοίνωση -αντιλαμβάνεστε λογική δημοσίου ανδρός- και επίσης απαγόρευσε τον έλεγχο. Και γιατί; Ένας από τους λόγους που γινόταν ο έλεγχος στην Ελληνική Αεροπορική Βιομηχανία ταυτοχρόνως σταματάει να υπάρχει εργασιακή απασχόληση την ημέρα της Κυριακής και διάφορα άλλα. Τους καλεί το σωματείο να συνεργαστούν, να βρουν και να προχωρήσουν και εκεί γίνεται μια αντιδικία.

Μπορεί, κύριε Υπουργέ, να υπάρχει τέτοια συμπεριφορά σε δημόσια όργανα, σε ελεγκτικά όργανα, στην επιθεώρηση εργασίας, να της απαγορεύει να κάνει έλεγχο, να αναγκαστεί η επιθεώρηση εργασίας να φέρει την Αστυνομία στην ΕΑΒ για να κάνει το καθήκον της και να αρνείται η διοίκηση αυτή που έχει διορίσει η Κυβέρνηση; Θα επανέλθει το ΠΑΣΟΚ σε αυτό το ζήτημα. Απλώς σας ενημερώνω. Είναι εκτός διαδικασίας.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κύριε Τσακλόγλου, εδώ δεν χρειάζεται να απαντήσετε. Δεν μπορείτε να απαντήσετε. Είναι εκτός θέματος.

Έχετε τον λόγο, κύριε Υπουργέ.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Κύριε Μουλκιώτη, προφανώς για το τελευταίο ζήτημα, για την ΕΑΒ, το διάβασα και εγώ στις εφημερίδες. Δεν γνωρίζω λεπτομέρειες.

**ΓΕΩΡΓΙΟΣ ΜΟΥΛΚΙΩΤΗΣ:** Το ξέρω, κύριε Υπουργέ, απλώς είναι ένα θέμα το οποίο προκαλεί αλγεινή εντύπωση.

**ΠΡΟΕΔΡΕΥΩΝ (Απόστολος Αβδελάς):** Το είπα, κύριε Υπουργέ, δεν μπορείτε να απαντήσετε. Δεν πρέπει.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Στην ερώτησή σας, κύριε Μουλκιώτη, και το αναφέρετε πάρα πολλές φορές και στην ομιλία σας, χρησιμοποιείτε την έκφραση «ηθική υποχρέωση». Αναρωτιέμαι, όμως, η ηθική υποχρέωση της Κυβέρνησης εξαντλείται μόνο στη χορήγηση των συγκεκριμένων αναδρομικών στο σύνολο των συνταξιούχων; Μιλάμε για ένα κονδύλι το οποίο κανένας δεν το συζητάει, 2,6 δισεκατομμυρίων ευρώ. Είναι πολύ-πολύ μεγαλύτερο και από το αρχικό του 1,4 δισεκατομμυρίου ευρώ και σε μια χώρα που μετά την κρίση της πανδημίας υφίσταται τις συνέπειες της ενεργειακής κρίσης που κανείς δεν ξέρει ούτε πόσο θα διαρκέσει ούτε ποια θα είναι η έντασή της.

Δεν έχουμε ηθική υποχρέωση απέναντι στον άνεργο, στον εργαζόμενο, στη μικρομεσαία επιχείρηση, στον ελεύθερο επαγγελματία; Φυσικά και έχουμε απέναντι σε όλους και κυρίως στους πιο ευάλωτους από αυτούς, έχουμε υποχρέωση συνδρομής όχι μόνο ηθική αλλά και συνταγματική. Όμως, παράλληλα, όπως τόνισα και στην τροπολογία μου, η πολιτεία οφείλει να σέβεται τις δημοσιονομικές ισορροπίες και να κρατάει εφεδρείες για τις δύσκολες μέρες. Προφανώς και η δικαστική απόφαση θα γίνει σεβαστή και αυτοί που θα δικαιωθούν δικαστικά θα λάβουν τα αναδρομικά τους ακριβώς όπως ορίζει ο νόμος. Βλέπετε ότι ταυτόχρονα όλο αυτό το διάστημα, όποτε προκύπτει δημοσιονομικός χώρος, σημαντικό τμήμα του μετατρέπεται σε κοινωνικές παροχές και ειδικά για τους συνταξιούχους.

Για τη σύγκριση με την προηγούμενη περίοδο δεν θέλω να πω τίποτα. Περικοπές συντάξεων επί ΣΥΡΙΖΑ: έντεκα. Επί των ημερών μας: καμμία. Και για του λόγου το αληθές επιτρέψτε μου ενδεικτικά να αναφέρω τι έχουμε κάνει για τους συνταξιούχους την τελευταία τριετία. Αυξήσαμε τα ποσοστά αναπλήρωσης όσων έχουν πάνω από τριάντα έτη ασφαλιστέα εργασία. Προχωρήσαμε στην άρση των περικοπών επικουρικών συντάξεων όσων είχαν άθροισμα κύριας και επικουρικής πάνω από 1.300 ευρώ. Καταβάλλαμε αυτά τα αναδρομικά στα οποία αναφέρθηκα προηγουμένως ύψους 1,4 δισεκατομμυρίου ευρώ. Χορηγήθηκαν δύο βοηθήματα συνολικού ύψους 450 ευρώ σε χαμηλοσυνταξιούχους, ένα τον Δεκέμβριο του 2021 και ενώ τον Απρίλιο του 2022. Μειώσαμε την περικοπή της σύνταξης των εργαζομένων συνταξιούχων από 60% σε 30%. Περιορίσαμε τα απαιτούμενα χρόνια διαμονής στη χώρα προκειμένου να πάρουν οι ομογενείς συμπολίτες μας από την Αλβανία και την πρώην Σοβιετική Ένωση πλήρη εθνική σύνταξη. Και τέλος από 1-1-2023 ξεπαγώνουν οι αυξήσεις στις συντάξεις και καταργείται η εισφορά αλληλεγγύης για συνταξιούχους και δημοσίους υπαλλήλους.

Κλείνοντας, επιτρέψτε μου να τονίσω για μία ακόμη φορά ότι πρόθεση της Κυβέρνησης είναι να είναι συνεπής προς τις δεσμεύσεις που έχει αναλάβει απέναντι στους πολίτες. Οι προτεραιότητες αλλάζουν καθημερινά και η μία κρίση διαδέχεται την άλλη, δυστυχώς. Αυτό για το οποίο μπορούμε να δεσμευτούμε είναι ότι θα συνεχίσουμε να στηρίζουμε τους πιο ευάλωτους συμπολίτες μας όποτε αυτό κρίνεται αναγκαίο. Υποσχεθήκαμε πολιτικές που στηρίζουν υψηλούς ρυθμούς ανάπτυξης αλλά και δημοσιονομική σύνεση, διαρθρωτικές μεταρρυθμίσεις, περισσότερες ευκαιρίες για όλους και αποτελεσματικό κοινωνικό κράτος. Συνεχίζουμε με την ίδια φιλοσοφία το έργο μας και οι πολίτες αντιλαμβάνονται και εκτιμούν ότι η Κυβέρνηση δεν αφήνει κανέναν απροστάτευτο.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Η πρώτη με αριθμό 911/15-7-2022 επίκαιρη ερώτηση δεύτερου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Σωκράτη Βαρδάκη προς τον Υπουργό Υποδομών και Μεταφορών, με θέμα: «Χρηματοδότηση του έργου ανισόπεδος κόμβος Καρτερού επί του Βόρειου Οδικού Άξονα Κρήτης (ΒΟΑΚ)», δεν θα συζητηθεί κατόπιν συνεννόησης.

Η τέταρτη με αριθμό 916/18-7-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Οικονομικών, με θέμα: «Η Κυβέρνηση ομολογεί το έγκλημα των τραπεζών αλλά αρνείται τη λύτρωση για τους πενήντα χιλιάδες τσιγγάνους», δεν θα συζητηθεί κατόπιν συνεννόησης.

Η πρώτη με αριθμό 3657/2-3-2022 ερώτηση του κύκλου αναφορών και ερωτήσεων του Βουλευτή Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Νικόλαου Παππά προς τον Υπουργό Υποδομών και Μεταφορών, με θέμα: «Να εφαρμοστεί η απόφαση του Σ.τ.Ε., να επανέλθουν η ΕΥΔΑΠ και η ΕΥΑΘ στο δημόσιο από το Υπερταμείο», δεν θα συζητηθεί λόγω αναρμοδιότητας.

Η δεύτερη με αριθμό 5736/9-6-2022 ερώτηση του κύκλου αναφορών και ερωτήσεων του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Υποδομών και Μεταφορών, με θέμα: «Καμμία μέριμνα για την επικίνδυνη για θανατηφόρα ατυχήματα επαρχιακή οδό Άστρους - Λεωνιδίου», λόγω αναρμοδιότητας.

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 10.53΄ λύεται η συνεδρίαση για τη Δευτέρα 25 Ιουλίου 2022 και ώρα 9.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**