(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΟΒ΄

Τρίτη, 26 Ιουλίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας της Βουλευτού κ. Χ. Αλεξοπούλου, σελ.   
3. Αναφορά στην απόπειρα παγίδευσης και παρακολούθησης του κινητού τηλεφώνου μέσω του λογισμικού Predator του Πρόεδρου του ΠΑΣΟΚ , σελ.   
4. Ειδική Ημερήσια Διάταξη:Αποφάσεις Βουλής: Συζήτηση και ψήφιση σύμφωνα με τις διατάξεις του άρθρου 76 του Συντάγματος και του άρθρου 118 του Κανονισμού της Βουλής επί της προτάσεως του Προέδρου της Βουλής: «Για την τροποποίηση διατάξεων του Κανονισμού της Βουλής», σελ.   
5. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Τετάρτης 27 Ιουλίου 2022, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίου νόμου:Οι Υπουργοί Ανάπτυξης και Επενδύσεων, Οικονομικών, Εθνικής Άμυνας, Εργασίας και Κοινωνικών Υποθέσεων, Περιβάλλοντος και Ενέργειας, Δικαιοσύνης, Εσωτερικών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Επικρατείας, καθώς και οι Αναπληρωτές Υπουργοί Οικονομικών, Εξωτερικών και Εσωτερικών κατέθεσαν στις 25.7.2022 σχέδιο νόμου: «Εξυγίανση των Ναυπηγείων Ελευσίνας και άλλες διατάξεις αναπτυξιακού χαρακτήρα», σελ.   
2. Κατάθεση Εκθέσεως Διαρκούς Επιτροπής:Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης με τίτλο: «Σύσταση δικαστικής αστυνομίας και λοιπές επείγουσες διατάξεις του Υπουργείου Δικαιοσύνης», σελ.   
3. Μόνη συζήτηση και ψήφιση επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Προστασίας του Πολίτη: «Αναβάθμιση της αστυνομικής εκπαίδευσης, αναμόρφωση του πλαισίου οργάνωσης και λειτουργίας της Σχολής Αξιωματικών της Ελληνικής Αστυνομίας και άλλες ρυθμίσεις του Υπουργείου Προστασίας του Πολίτη», σελ.

ΠΡΟΕΔΡΟΣ

ΤΑΣΟΥΛΑΣ Κ., σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ., σελ.

ΚΑΚΛΑΜΑΝΗΣ Ν., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί της αναφοράς στην απόπειρα παγίδευσης και παρακολούθησης του κινητού τηλεφώνου μέσω του λογισμικού Predator του Πρόεδρου του ΠΑΣΟΚ  
 ΚΟΥΤΣΟΥΜΠΑΣ Α. , σελ.   
 ΣΚΑΝΔΑΛΙΔΗΣ Κ. , σελ.   
  
Β. Επί της Ειδικής Ημερήσιας Διάταξης:  
 ΑΘΑΝΑΣΙΟΥ Μ. , σελ.   
 ΖΑΧΑΡΙΑΔΗΣ Κ. , σελ.   
 ΛΙΑΚΟΥΛΗ Ε. , σελ.   
 ΜΠΑΚΑΔΗΜΑ Φ. , σελ.   
 ΜΠΟΥΓΑΣ Ι. , σελ.   
 ΠΑΦΙΛΗΣ Α. , σελ.   
 ΤΑΣΟΥΛΑΣ Κ. , σελ.   
 ΤΡΑΓΑΚΗΣ Ι. , σελ.   
 ΧΑΡΙΤΣΗΣ Α. , σελ.   
 ΧΗΤΑΣ Κ. , σελ.   
  
Γ. Επί διαδικαστικού θέματος:  
 ΑΘΑΝΑΣΙΟΥ Χ. , σελ.   
 ΓΡΗΓΟΡΙΑΔΗΣ Κ. , σελ.   
 ΖΑΧΑΡΙΑΔΗΣ Κ. , σελ.   
 ΘΕΟΔΩΡΙΚΑΚΟΣ Π. , σελ.   
 ΚΑΚΛΑΜΑΝΗΣ Ν. , σελ.   
 ΚΟΥΤΣΟΥΜΠΑΣ Α. , σελ.   
 ΛΙΑΚΟΥΛΗ Ε. , σελ.   
 ΜΠΟΥΡΑΣ Α. , σελ.   
 ΠΟΛΑΚΗΣ Π. , σελ.   
 ΣΠΙΡΤΖΗΣ Χ. , σελ.   
 ΤΑΣΟΥΛΑΣ Κ. , σελ.   
  
Δ. Επί του σχεδίου νόμου του Υπουργείου Προστασίας του Πολίτη:  
 ΑΚΤΥΠΗΣ Δ. , σελ.   
 ΑΡΑΜΠΑΤΖΗ Φ. , σελ.   
 ΑΥΓΕΡΙΝΟΠΟΥΛΟΥ Δ. , σελ.   
 ΓΕΡΟΒΑΣΙΛΗ Ό. , σελ.   
 ΓΡΗΓΟΡΙΑΔΗΣ Κ. , σελ.   
 ΘΕΟΔΩΡΙΚΑΚΟΣ Π. , σελ.   
 ΚΑΛΑΜΑΤΙΑΝΟΣ Δ. , σελ.   
 ΚΑΜΙΝΗΣ Γ. , σελ.   
 ΚΑΤΡΙΝΗΣ Μ. , σελ.   
 ΚΟΤΡΩΝΙΑΣ Γ. , σελ.   
 ΚΟΥΤΣΟΥΜΠΑΣ Α. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΛΙΑΚΟΥΛΗ Ε. , σελ.   
 ΜΑΡΑΒΕΓΙΑΣ Κ. , σελ.   
 ΜΠΑΚΑΔΗΜΑ Φ. , σελ.   
 ΜΥΛΩΝΑΚΗΣ Α. , σελ.   
 ΟΙΚΟΝΟΜΟΥ Ε. , σελ.   
 ΠΑΠΑΗΛΙΟΥ Γ. , σελ.   
 ΠΑΠΑΝΑΣΤΑΣΗΣ Ν. , σελ.   
 ΠΑΦΙΛΗΣ Α. , σελ.   
 ΠΟΥΛΟΥ Π. , σελ.   
 ΣΠΑΝΑΚΗΣ Β. , σελ.   
 ΣΠΙΡΤΖΗΣ Χ. , σελ.   
 ΤΖΗΚΑΛΑΓΙΑΣ Ζ. , σελ.   
 ΤΟΛΚΑΣ Ά. , σελ.   
 ΧΗΤΑΣ Κ. , σελ.   
 ΧΡΗΣΤΙΔΟΥ Ρ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΟΒ΄

Τρίτη 26 Ιουλίου 2022

Αθήνα, σήμερα στις 26 Ιουλίου 2022, ημέρα Τρίτη και ώρα 10.20΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Προέδρου αυτής κ. **ΚΩΝΣΤΑΝΤΙΝΟΥ ΤΑΣΟΥΛΑ**

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 25-07-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΟΑ΄ συνεδριάσεώς του, της Δευτέρας 25 Ιουλίου 2022 σε ό,τι αφορά την ψήφιση στο σύνολο του σχεδίου νόμου: ««Αναδυόμενες τεχνολογίες πληροφορικής και επικοινωνιών, ενίσχυση της ψηφιακής διακυβέρνησης και άλλες διατάξεις»)

Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Αποφάσεις Βουλής: συζήτηση και ψήφιση, σύμφωνα με τις διατάξεις του άρθρου 76 του Συντάγματος και του άρθρου 118 του Κανονισμού της Βουλής, της πρότασης του Προέδρου της Βουλής: «Για την τροποποίηση διατάξεων του Κανονισμού της Βουλής».

Επί της προτάσεως του Προέδρου της Βουλής, προτείνω να λάβουν τον λόγο οι εισηγητές, οι ειδικοί αγορητές και οι Κοινοβουλευτικοί Εκπρόσωποι, εάν το επιθυμούν, για πέντε λεπτά. Αυτή είναι η διαδικασία. Είμαστε σύμφωνοι κατ’ αρχήν γι’ αυτό;

Προφανώς, αν χρειαστεί, επειδή εγώ εισηγούμαι, θα πω και εγώ μερικά λόγια επί της προτάσεως. Είμαστε σύμφωνοι με τη γενική περιγραφή της διεξαγωγής;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε, μόνο αυτό θα συζητήσουμε; Την πρόταση του Προέδρου της Αξιωματικής Αντιπολίτευσης;

**ΠΡΟΕΔΡΟΣ (Κωνσταντίνος Τασούλας):** Όχι, αυτό δεν είναι μέσα στην ημερήσια διάταξη.

Άρα συμφωνούμε στο γενικό περίγραμμα που προείπα, της διεξαγωγής της συζήτησης.

Ξεκινάμε με τους εισηγητές και πρώτος είναι ο κ. Ιωάννης Τραγάκης, εισηγητής της Νέας Δημοκρατίας.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Πρόεδρε, είναι μια διασταλτική ερμηνεία. Διότι, καταλαβαίνετε, εμείς σας το είπαμε χθες ότι θα επαναφέρουμε το θέμα, παρ’ όλο που απορρίφθηκε, εισηγητικά έχουμε το δικαίωμα.

**ΠΡΟΕΔΡΟΣ (Κωνσταντίνος Τασούλας):** Ναι, προφανώς μπορείτε να μιλήσετε και γι’ αυτό, αλλά όχι σαν να είναι στην ημερήσια διάταξη, αλλά πολιτικά.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Σαν να μην είναι θα μιλήσω.

**ΠΡΟΕΔΡΟΣ (Κωνσταντίνος Τασούλας):** Πολιτικά!

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Ναι, ως εκπρόσωποι του ελληνικού λαού.

**ΙΩΑΝΝΗΣ ΤΡΑΓΑΚΗΣ:** Κυρίες και κύριοι συνάδελφοι, ο Κανονισμός της Βουλής είναι η κορυφαία κοινοβουλευτική διαδικασία. Διότι, όπως συνηθίζω να λέω κάθε φορά, καθορίζει τα του οίκου μας. Γι’ αυτό συνήθως, στα τόσα χρόνια που συμμετέχω σε αυτή την επιτροπή, έχουμε επιτύχει ευρείες συναινέσεις. Είναι μια διαδικασία η οποία προϋποθέτει συναίνεση και τις περισσότερες φορές έχει ακολουθηθεί.

Η συγκεκριμένη τροποποίηση βέβαια, είναι διαδικαστικού χαρακτήρα, διότι αφορά ρυθμίσεις του Β΄ Μέρους του Κανονισμού της Βουλής. Εδώ, κύριε Πρόεδρε, θα μου επιτρέψετε να κάνω μια αναφορά, επειδή έχουν δημιουργηθεί και έχουν υπάρξει και προβλήματα στην κοινοβουλευτική διαδικασία από τη νέα σύνοδο, να φέρουμε για την τροποποίηση και του Α΄ Μέρους, του Κοινοβουλευτικού, σε συνεννόηση βέβαια με όλα τα άλλα κόμματα τα οποία θα υποβάλουν τις προτάσεις τους.

Με τα πρώτα άρθρα της σημερινής τροποποίησης επιχειρείται η εναρμόνιση των διατάξεων του Κανονισμού με τη νομοθεσία που ισχύει για τις δημόσιες συμβάσεις, λαμβανομένων φυσικά υπ’ όψιν και των ιδιαιτεροτήτων της Βουλής.

Υπενθυμίζω ότι είχαμε εκτεταμένες τροποποιήσεις του ν.4412 του 2016 με το νέο σύστημα προμηθειών και του ν.4782 του 2021. Και σέβομαι απόλυτα τις απόψεις σας, διότι εσείς είχατε καταψηφίσει πάντοτε και τις δύο αυτές νομοθετικές ρυθμίσεις. Υπήρξαν ορισμένες επιφυλάξεις από τα άλλα κόμματα.

Ελπίζω ότι με τις διευκρινίσεις, τις οποίες θα προσπαθήσω να δώσω, να πείσω και τους συναδέλφους που είχαν κρατήσει επιφύλαξη για ορισμένες διατάξεις, να το ξανασκεφτούν, υπό το πρίσμα πάντοτε αυτού που είπα εξ αρχής, της συναίνεσης.

Με το πρώτο άρθρο θεσπίζεται στη Βουλή η δυνατότητα σύναψης δημόσιας σύμβασης χωρίς διαδικασία ανάθεσης για συμβάσεις μικρής αξίας. Δηλαδή από τις 2.000 ευρώ, πήγε στις 2.500 ευρώ. Και γιατί αυτό; Παρουσιάστηκε το φαινόμενο και λαμπτήρες να θελήσουμε να αλλάξουμε να μην μπορούμε, διότι έπρεπε να γίνει διαγωνισμός. Αντιλαμβάνεστε, λοιπόν, ότι αυτό είναι κάτι το οποίο πρέπει να γίνει. Αυξάνεται το χρηματικό όριο της απευθείας ανάθεσης που υπήρχε μέχρι τις 20.000 ευρώ και πάει με τις καινούργιες συνθήκες που υπάρχουν στις 30.000 ευρώ και για τις συμβάσεις μέχρι 60.000 ευρώ, όπως ισχύει και στον ευρύτερο δημόσιο τομέα.

Εδώ θα ήθελα να κάνω μια αναφορά στην ΥΕΕΠ. Είναι η Υπηρεσία Εφαρμογής Ευρωπαϊκών Προγραμμάτων. Κύριε Πρόεδρε, έχει την ευαρέσκειά μας αυτή η επιτροπή, διότι έχει φέρει στη Βουλή περίπου 10 εκατομμύρια μέσω του ΕΣΠΑ και μέσω προγραμμάτων τα οποία έχει υλοποιήσει. Ήδη έχει πρόγραμμα που υλοποιεί στην Αρμενία. Έχουμε υλοποιήσει πρόγραμμα στη Σερβία και τη Βουλγαρία. Αντιλαμβάνεστε, λοιπόν, ότι και αυτή η υπηρεσία αναρτά ήδη -το προβλέπουμε εμείς τώρα- στο ΚΗΜΔΗΣ.

Θα ήθελα να αναφερθώ στο άρθρο 2. Καταργείται ο συνοπτικός διαγωνισμός και στον ευρύτερο δημόσιο τομέα, αφού επήλθε η τροποποίηση του ν.4412 του 2016. Κατόπιν αιτιολογημένης -και με το επιμένω στο αιτιολογημένης- πρότασης και απόφασης του Προέδρου της Βουλής, αυξάνεται η διαδικασία από τις 30.000 ευρώ στις 60.000 ευρώ.

Θα ήθελα να αναφερθώ στο άρθρο 3, στο Τεχνικό Συμβούλιο της Βουλής, που ο κύριος Πρόεδρος το αναβαθμίζει με τον τρόπο με τον οποίον δημιουργεί αυτή τη διάταξη.

Είχα διατελέσει Πρόεδρος του Τεχνικού Συμβουλίου της Βουλής από το 1989 ως το 1993. Θέλω έτσι να τονίσω τη μεγάλη σημασία που έχει το Τεχνικό Συμβούλιο της Βουλής. Αρκεί να σας πω ότι κατόπιν δικών μας ενεργειών και προσπαθειών, καταφέραμε και αναμορφώσαμε τον χώρο του Αρσακείου Μεγάρου, το αναμορφώσαμε, το ανακατασκευάσαμε με έξοδα της Βουλής, από τον προϋπολογισμό της Βουλής, αλλά και τον περιβάλλοντα χώρο. Έτσι καταφέραμε να φύγει το Συμβούλιο της Επικρατείας από τον δεύτερο όροφο που ήταν μέχρι τότε, διότι τότε η Βουλή ήταν μόνο μέχρι τον πρώτο όροφο, και να έχουμε και τον δεύτερο όροφο στη Βουλή, κάτι που είχαμε τελείως ανάγκη. Επομένως, είναι μεγάλης σημασίας και θα ήθελα να ευχαριστήσω και τις τεχνικές υπηρεσίες της Βουλής.

Κύριε Πρόεδρε, επ’ ευκαιρία θέλω να ευχαριστήσω και εσάς για τα έργα τα οποία εκτελούνται στη Βουλή, για τον καλλωπισμό της Βουλής, διότι βλέπουμε, ότι η Βουλή έχει γίνει πια ένα εργοτάξιο και αυτό είναι κάτι πολύ θετικό. Πρέπει να το αναγνωρίσουμε και να έχουν την ευαρέσκειά μας και οι συμμετέχοντες σε αυτό τεχνικοί υπάλληλοι της Βουλής, οι οποίοι επιτυγχάνουν πάρα πολλά έργα.

Αρκεί να σας αναφέρω ένα από αυτά. Το 1993 λάβαμε μια απόφαση με τον τότε Πρόεδρο Τσαλδάρη να κάνουμε το υπόγειο της Βουλής, το γκαράζ δηλαδή, της Βουλής. Εμείς δεν προλάβαμε. Ο κ. Απόστολος Κακλαμάνης όμως κατόρθωσε να επιτύχει και τις μελέτες και τον προϋπολογισμό και την κατασκευή και να έχουμε το γκαράζ της Βουλής, που οι τεχνικοί, αν υπάρχουν εδώ, στη Βουλή θα πουν τι δυσκολίες υπήρξαν. Τεράστιες δυσκολίες.

Σχετικά με το άρθρο 6, που αναφέρεται στην εναρμόνιση διατάξεων που διέπουν τη λειτουργία των βρεφονηπιακών σταθμών και των νηπιαγωγείων, είναι πολύ σωστές βέβαια, εναρμονίζονται και με τα ισχύοντα στο δημόσιο. Δεν συζητείται αυτό. Επ’ ευκαιρία μάλιστα, θα ήθελα και εγώ να ευχαριστήσω όλους τους υπηρετούντες και όλες οι οποίες υπηρετούν στο νηπιαγωγείο και στον βρεφονηπιακό σταθμό της Βουλής για τις υπηρεσίες που προσφέρουν. Έχω την εμπειρία επτά εγγονών οι οποίοι έχουν περάσει από εκεί.

Με το άρθρο 7 καθορίζεται η νέα διαδικασία τοποθέτησης του προϊσταμένου του Γραφείου Τύπου της Κοινοβουλευτικής Πληροφόρησης. Εδώ υπήρξαν ορισμένες επιφυλάξεις-αντιρρήσεις. Εγώ θα σας καταθέσω δύο πράγματα από την εμπειρία μου της λειτουργίας.

Κατ’ αρχάς, όπως πολύ σωστά ο κύριος Πρόεδρος ανέφερε, ο στενότερος συνεργάτης του Προέδρου είναι ο εκπρόσωπος Τύπου. Επομένως, αντιλαμβάνεστε ότι είναι ένας άνθρωπος ο οποίος θα πρέπει να μεταφέρει τις απόψεις του Προέδρου. Είχε παρουσιαστεί το φαινόμενο, με τη διαδικασία η οποία έχει επιβληθεί από το 2016 επί προεδρίας του κ. Βούτση, να γίνεται εσωτερικά από τους υπαλλήλους που υπηρετούσαν η επιλογή του δημοσιογράφου. Αυτό έφερε ορισμένα προβλήματα. Ήταν προβλήματα διαχωριστικά, διαφόρων άλλων συμμαχιών.

Επομένως, νομίζω ότι είναι μια σωστή διάταξη και πιστεύω ότι όλοι εκείνοι οι οποίοι είχαν επιφυλάξεις, γιατί έχω εδώ τι ψήφισε το κάθε κόμμα, να άρουν τις επιφυλάξεις σε ό,τι αφορά αυτό.

Σε ό,τι αφορά το οδοντιατρείο της Βουλής -να αναφερθώ και σε αυτό το σημαντικό θέμα- επειδή αναφέρεται στο άρθρο 8, το «οδοντιατρικό» προστίθεται στη φράση «ιατρικό».

Όπως μας ενημέρωσε ο κύριος Πρόεδρος στην επιτροπή, είναι στη Μητροπόλεως, υπάρχει ο χώρος του οδοντιατρείου και εκτός του ότι πρέπει να στελεχωθεί και στελεχώνεται με τον τρόπο που προβλέπεται στο επόμενο άρθρο, θα πρέπει να έχουμε και οδοντιατρικά υλικά. Επομένως, εδώ θα πρέπει να δημιουργηθούν οι προϋποθέσεις να αγοραστούν αυτά. Για να αγοραστούν αυτά, πρέπει να περάσει και αυτή η διάταξη στον Κανονισμό της Βουλής.

Και επ’ ευκαιρία, πράγματι, ο προληπτικός έλεγχος στους βρεφονηπιακούς και νηπιακούς σταθμούς είναι πάρα πολύ σημαντικός, όπως, επίσης, είναι πάρα πολύ σημαντικό το θέμα να επεκταθεί και στους υπαλλήλους της Βουλής. Πρέπει να επεκταθεί και στους υπαλλήλους της Βουλής και επεκτείνεται με αυτόν τον τρόπο. Είπα στον Πρόεδρο να επεκταθεί και στους Βουλευτές, οι Βουλευτές, όμως, είναι μιας άλλης κατηγορίας άνθρωποι, τελικά, απ’ ό,τι αποδεικνύεται.

Θέλω να σταθώ λίγο και στην προσωπική διαφορά, επειδή δημιουργήθηκαν ερωτηματικά και από εσάς. Θα ήθελα να πω δύο πράγματα για την προσωπική διαφορά. Αυτό εφαρμόστηκε επί της προεδρίας του Προέδρου κ. Βούτση.

Δεν αφορά πολλούς αυτό το θέμα, για να ξέρετε, αφορά περίπου τέσσερις ή πέντε ανθρώπους. Αντιλαμβάνεστε, λοιπόν, ότι ένας υπάλληλος ο οποίος αναλαμβάνει μια πολιτική θέση αυτή η προσωπική διαφορά πρέπει να μεταφέρεται. Αυτό προβλέπει και αυτό εξασφαλίζει αυτή η διάταξη.

Για τους ειδικούς φρουρούς μη νομίζετε ότι είναι τόσο σημαντικό το θέμα. Πενταετία, παύει η πενταετία, έχουν περάσει ήδη τρία χρόνια, ένας χρόνος μένει, διότι μέχρι να κάνουν τα χαρτιά τους –εάν θέλει κάποιος να μεταταχθεί- είναι δύσκολο. Δεν έχουν επιδιώξει πολλοί, νομίζω ότι είναι ένας-δύο, περίπου. Ο κύριος Πρόεδρος είπε ότι θα έρθουν κι άλλες τροποποιήσεις του Κανονισμού της Βουλής στο Β΄ Μέρος, επομένως θα ληφθεί μία πρόνοια και γι’ αυτούς.

Σε ό,τι αφορά το θέμα το οποίο θέσατε, για την πρόταση του αξιότιμου Προέδρου της Αξιωματικής Αντιπολίτευσης, δεν συζητείται. Θα πω μόνο δύο λέξεις, γιατί είδα ότι ζητήσατε τον λόγο -νομίζω ότι θα πάρει τον λόγο και ο Γενικός Γραμματέας της Κοινοβουλευτικής μας Ομάδας ο κ. Μπούγας ο οποίος θα αναφερθεί εκτενέστερα στο θέμα-. Αναφερόμενος στον κ. Μπούγα θα ήθελα να τον ευχαριστήσω, έχουμε ψηφίσει από την αρχή της περιόδου τριακόσια τριάντα έξι νομοσχέδια. Στην εμπειρία μου –είμαι από το 1974, όπως ξέρετε εδώ στο Κοινοβούλιο- ποτέ δεν είχαν ψηφιστεί τόσα πολλά νομοσχέδια, σε τέτοιο χρονικό διάστημα. Μερικά από αυτά ήταν πολύ σημαντικά, ορισμένα όχι. Θα πρέπει να αναδείξουμε, λοιπόν, τα σημαντικά για να αποδείξουμε και το κοινοβουλευτικό έργο που παρήγαγε η ίδια η Βουλή, όλοι μας, δηλαδή, εμείς.

Θα ήθελα να κάνω και μια αναφορά στους συναδέλφους μου που συμμετείχαν στην επιτροπή για την προσφορά τους, διότι πράγματι κάνατε εποικοδομητικές συζητήσεις, εποικοδομητικές προτάσεις. Στέκομαι, παραδείγματος χάριν στην πρόταση για το περιοδικό της Βουλής. Ο κύριος Πρόεδρος είπε πως θα το λύσει και αυτό το θέμα –δική σας πρόταση, κύριε Ρήγα-.

Σε ό,τι αφορά τις μισθολογικές διαφορές, να αναφέρω ότι πρέπει να τις κοιτάξουμε λίγο αυτές τις μισθολογικές διαφορές.

Θέλοντας, λοιπόν, αναφερόμενος στο θέμα της προτάσεως του Αρχηγού της Αξιωματικής Αντιπολίτευσης, θα ήθελα να πω ότι αυτό που προτείνει ο κύριος Πρόεδρος αντιμετωπίζεται από τις υπάρχουσες επιτροπές της Βουλής, που συμμετέχουν όλα τα κόμματα. Αντιμετωπίζεται από τον εσωτερικό κανονισμό της Ευρωπαϊκής Ένωσης και κυρίως, στη χώρα μας αντιμετωπίζεται από τον προσυμβατικό έλεγχο του συμβουλίου του Ελεγκτικού Συνεδρίου.

Αυτά ήθελα να πω και να σας ευχαριστήσω για την ανοχή σας και για την προσοχή σας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Ευχαριστούμε πολύ τον κ. Τραγάκη, ο οποίος, με την πολύτιμη πείρα του, η οποία ξεκινάει από την αξιοζήλευτη εποχή του 1974 -από πλευράς ιστορικής πυκνότητας, αξιοζήλευτη- την οποία έζησε, μας κατατόπισε για τις προτεινόμενες αλλαγές στον Κανονισμό και για τη θέση του κόμματός του, της Νέας Δημοκρατίας.

Αμέσως μετά τον κ. Τραγάκη ο οποίος ήταν εισηγητής της Νέας Δημοκρατίας, τον λόγο θα πάρει ο κ. Κωνσταντίνος Ζαχαριάδης, ως εισηγητής του ΣΥΡΙΖΑ.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Πρόεδρε, θα επαναλάβω κάποια από αυτά τα οποία είπα χθες και στη συνεδρίαση της αρμόδιας επιτροπής.

Αναφορικά με το ζήτημα του ύψους των απευθείας αναθέσεων εσείς κάνετε μία εναρμόνιση με την υπάρχουσα νομοθεσία, την οποία εμείς την έχουμε καταψηφίσει στην Ολομέλεια και με αυτή την έννοια θα σταθούμε στο «παρών».

Επαναλαμβάνω σήμερα αυτό το οποίο είπα και χθες. Δεν υπάρχει από την πλευρά μας κάποια «σκιά» στον τρόπο με τον οποίον διαχειρίζεται η Βουλή των Ελλήνων τα οικονομικά της. Υπάρχει όμως, από την πλευρά μας, καταγγελία και σκιά για τον τρόπο με τον οποίο αυτές οι ρυθμίσεις έχουν αξιοποιηθεί ως άλλοθι για κατασπατάληση δημοσίου χρήματος από την κεντρική Κυβέρνηση και από τμήμα μίας μερίδας των οργανισμών της τοπικής αυτοδιοίκησης. Με αυτή την έννοια -και επαναλαμβάνω χωρίς να υπάρχει «σκιά» για τη διαχείριση μέσα στο Κοινοβούλιο- θα σταθούμε στο «παρών».

Το δεύτερο ζήτημα στο οποίο σταθήκαμε και χθες έχει να κάνει με τον τρόπο με τον οποίον επιλέγεται ο προϊστάμενος στο γραφείο Τύπου της Βουλής. Βεβαίως, δεν χωρεί αμφιβολία, ότι είναι ένας στενός συνεργάτης στην ηγεσία της Βουλής. Όμως, το βήμα το οποίο έγινε από την προηγούμενη διοίκηση ήταν βήμα δημοκρατίας και βήμα συνοχής.

Με αυτήν την έννοια, λοιπόν, και επειδή πιστεύουμε ότι μια τέτοια ρύθμιση θα μπορούσε να φέρει πιο κοντά διοίκηση και εργαζόμενους. Άλλωστε ξέρουμε πάρα πολύ καλά οι διοικήσεις αλλάζουν, οι εργαζόμενοι μένουν. Η Βουλή των Ελλήνων έχει μία θεσμική μνήμη, μια ιστορία και μια συνέχεια. Θα μπορούσε αυτή η ρύθμιση να λειτουργήσει ως ένα βήμα ωρίμανσης, θεσμικής και πολιτικής σοβαρότητας και κατάκτησης του Κοινοβουλίου, σε αντιδιαστολή με το τι θα θεωρούσαμε εμείς μέσα σε μια κανονικότητα που λειτουργούν τα πράγματα ότι μπορούν να συμβαίνουν. Άρα και σε αυτό διατηρούμε την επιφύλαξή μας.

Στα επόμενα ζητήματα έκανα χθες παρατηρήσεις, δεν νομίζω ότι είναι οι διαφορές μας αγεφύρωτες σε αυτά τα ζητήματα. Χρειάζονται κάποιες διευκρινίσεις μεγαλύτερες από την πλευρά σας, χθες δόθηκαν κάποιες.

Υπάρχουν δύο μεγάλα ζητήματα τα οποία πρέπει να αντιμετωπιστούν -εδώ συζητάμε για τη Βουλή, αλλά και έξω από τη Βουλή-.

Το πρώτο είναι οι μισθολογικές διαφορές μεταξύ παλαιών και νέων εργαζομένων. Δεν γίνεται δύο άνθρωποι να κάθονται στο ίδιο γραφείο, να κάνουν την ίδια δουλειά και να έχουν τόσο μεγάλη μισθολογική διαφορά. Είναι άδικο. Είναι έξω από κάθε λογική. Είναι ρυθμίσεις οι οποίες επιβλήθηκαν μέσα στον παραλογισμό και τις δυσκολίες της προηγούμενης δεκαπενταετίας. Φαίνεται ότι από αυτού του είδους τις περιπέτειες αρχίζουμε να απομακρυνόμαστε. Αυτά τα πράγματα πρέπει να διορθωθούν.

Δεν γίνεται τα εκατομμύρια και τα δισεκατομμύρια να γίνονται «στραγάλια» για άλλους σκοπούς και όταν μιλάμε για τα χρήματα που παίρνει ένας εργαζόμενος στη Βουλή, στον δημόσιο τομέα, στον ιδιωτικό τομέα, ένας συνταξιούχος, εκεί πέρα να «κουμπωνόμαστε» δεκαεπτά φορές.

Πρέπει να αναζητήσουμε μέσα σε αυτή την κρίση και σε αυτή τη δυσκολία την κοινωνική βιωσιμότητα, με έναν ορίζοντα ρεαλιστικό. Κανένας δεν λέει ότι οι αδικίες οι οποίες έχουν ένα χρονικό ορίζοντα δεκαπέντε ετών πίσω μας θα φτιαχτούν αύριο το πρωί, αλλά χρειάζεται σε ένα ορατό χρόνο, να πούμε ότι αυτά τα πράγματα θα αλλάξουν, θα κλείσουν, ότι δεν θα υπάρχουν παλιοί και νέοι εργαζόμενοι. Δεν μπορεί οι νέοι εργαζόμενοι, ακόμη και στη Βουλή των Ελλήνων να λειτουργούν με μισθούς που δεν εξασφαλίζουν τη βιωσιμότητά τους -αυτών και των οικογενειών τους-.

Το δεύτερο το είπε προηγουμένως και ο Πρόεδρος ο κ. Τραγάκης. Έχει να κάνει με την ίση μεταχείριση όλων των υπηρεσιών που εργάζονται γύρω από την ενημέρωση των πολιτών. Το ίδιο, κατά τη γνώμη μας, πρέπει να λειτουργεί το κανάλι, το ίδιο και το περιοδικό. Δεν μπορούν να υπάρχουν διαφορές σε αυτά.

Εμείς θα επιφυλαχθούμε στα δύο ζητήματα τα οποία έχουν να κάνουν, κύριε Πρόεδρε, με τον χρονικό ορίζοντα που δίνει τη δυνατότητα στα τριάμισι χρόνια κάποιοι υπάλληλοι να αποδεσμευτούν από την υπηρεσία που βρίσκονται και να μεταταχθούν σε άλλες.

Θεωρούμε ότι η ρήτρα η οποία είχε μπει από την προηγούμενη διοίκηση για την πενταετία είναι σωστή και εξασφαλίζει τη συμμετοχή αυτών των εργαζομένων σε αυτές τις υπηρεσίες για να μπορούν οι υπηρεσίες αυτές να είναι αποτελεσματικές. Για αυτό άλλωστε είχε γίνει και η πρόσληψη εκείνη την περίοδο, όπως επίσης και τα άλλα ζητήματα στα οποία χθες δηλώσαμε την επιφύλαξή μας και το «παρών» μας.

Όσον αφορά το δεύτερο σκέλος, η Βουλή των Ελλήνων και εσείς κύριε Πρόεδρε, αποφασίσατε να το αντιμετωπίσετε διαδικαστικά. Το θέμα δεν είναι διαδικαστικό, δεν είναι τυπικό, είναι πολιτικό. Εμείς ζητάμε η Βουλή των Ελλήνων να παίξει τον πραγματικό της ρόλο, τον ελεγκτικό της ρόλο, να αναδειχθεί σε έναν παράγοντα ο οποίος θα μπορεί να ελέγχει τη διαφάνεια και τη διαχείριση του Ταμείου Ανάκαμψης, του Ταμείου ΕΣΠΑ που αφορά το παρόν και το μέλλον της ελληνικής οικονομίας και της ελληνικής κοινωνίας.

Και να με συγχωρείτε πάρα πολύ, επειδή οι περισσότεροι εδώ πέρα είστε αρκετά παλαιότεροι από εμένα, μη μου λέτε τώρα ότι η ελληνική πολιτεία έχει θεσμούς και ελέγχει τη διαφάνεια των πόρων και δεν υπάρχει κανένα θέμα πουθενά! Μην τρελαθούμε τώρα. Υπάρχουν σοβαρά ζητήματα, σοβαρότατα. Και δεν κουνάω το δάχτυλο σε κανέναν. Αλλά να λέμε ότι θέλουμε μια τέτοια αρμοδιότητα για το Κοινοβούλιο, είναι σημαντικό. Δεν φτάνει που καθυστερήσατε τεσσερισήμισι μήνες να το φέρετε, απορρίπτετε κιόλας.

Γιατί; Γιατί δεν θέλετε έλεγχο από πουθενά και από κανέναν. Γιατί είναι πολλά τα λεφτά, γιατί είναι πολλά τα δισεκατομμύρια, γιατί αυτός είναι ο βασικός λόγος που δεν πάτε σε εκλογές και δεν θέλετε να κάνετε εκλογές. Διότι θέλετε πρώτα να κλείσετε τα συμβόλαια της «Μαξίμου Α.Ε.». Κυρία Λιακούλη και κύριε Σκανδαλίδη, αυτό είναι, θέλουν να κάνουν τα συμβόλαια της «Μαξίμου Α.Ε.». Και χαίρομαι που το ΠΑΣΟΚ - Κίνημα Αλλαγής χθες τοποθετήθηκε θετικά σε αυτή την πρόταση, όπως επίσης χαίρομαι και με τη μη αρνητική ψήφο του Κομμουνιστικού Κόμματος το οποίο εξέθεσε το δικό του σκεπτικό.

Το ζήτημα της διαφάνειας και της κοινωνικής λογοδοσίας είναι μείζον για όλη την Ευρώπη. Δηλαδή στο Κοινοβούλιο γιατί φτιάχνουν αντίστοιχη επιτροπή; Σε άλλα κοινοβούλια γιατί φτιάχνουν αντίστοιχες επιτροπές;

Και κύριε Πρόεδρε, ξέρετε ότι εμείς λίγες είναι οι φορές που έχουμε συγκρουστεί. Είστε ένας Πρόεδρος της Βουλής των Ελλήνων που στέκεστε στη συντριπτική πλειοψηφία κατά τη γνώμη μου στο ύψος των περιστάσεων και πάνω από το ύψος των περιστάσεων. Εδώ πρέπει να παίξετε τον πολιτειακό σας ρόλο. Δεν είστε ένας Βουλευτής της Συμπολίτευσης που σας ψήφισε και η Αντιπολίτευση και γίνατε Πρόεδρος. Είστε Πρόεδρος της Βουλής των Ελλήνων. Φέρετε ευθύνη για αυτό το θέμα, κύριε Πρόεδρε.

Έρχεται η Κυβέρνηση τώρα εδώ πέρα και τι μας είπε; Ότι τα πάμε μια χαρά. Τι μια χαρά; Αυτό ξεκίνησε ως Πρόγραμμα 2021 - 2027. Το 2021 είχε έναντι στόχου 2,6 δισεκατομμύρια ευρώ απορρόφηση, 300 εκατομμύρια ευρώ. Και το 2022 μέχρι στιγμής από τα 3,2 δισεκατομμύρια που είναι ο στόχος, είμαστε στα 900 εκατομμύρια. Και τα πάμε μια χαρά και να μην φτιαχτεί ελεγκτικός μηχανισμός; Και για ένα πρόγραμμα το οποίο είναι επταετές, έχουν περάσει τα δύο χρόνια δεν έχει γίνει τίποτα, να μη φωνάζουμε και να μη διαμαρτυρόμαστε; Τι θα γίνει δηλαδή; Θα πάμε στο τέλος και θα τα δώσουμε όλα σε απευθείας αναθέσεις για να αυξηθεί η απορροφητικότητα;

Και, εν πάση περιπτώσει, το τελευταίο και πιο σημαντικό επιχείρημα, ποιος σας είπε ότι μπορείτε να παίρνετε αποφάσεις οι οποίες υπερβαίνουν τη λήξη της συνταγματικής σας θητείας χωρίς να έχετε έλεγχο; Η Κυβέρνηση εκλέχθηκε το 2019 και -μακάρι να γίνονταν αύριο εκλογές αλλά, εν πάση περιπτώσει, και να μην γίνουν αύριο εκλογές τελειώνω, κύριε Πρόεδρε- έχει μπει στην κατηφόρα. Σε λιγότερο από ένα χρόνο λήγει η συνταγματική της θητεία. Ποιος σας δίνει εσάς τη δυνατότητα να πάρετε απόφαση για την Ελλάδα το 2027; Ξέρετε τι θα ψηφίσει ο κόσμος; Ποιος σας δίνει τη δυνατότητα να πάρετε απόφαση για 70 περίπου δισεκατομμύρια που θα καθορίσουν το μέλλον της κοινωνίας και της οικονομίας μέχρι το 2050; Κανείς!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Η Βουλή είναι ο θεσμικός χώρος που όλοι μπορούν να ελέγχουν, που όλοι μπορούν να έχουν λόγο. Και αυτό δεν σημαίνει συγκυβέρνηση, δεν σημαίνει συμφωνία. Εσείς θα αποφασίζετε όσο είστε Κυβέρνηση. Εμείς θα αποφασίζουμε μετά τις εκλογές. Αλλά δεν μπορεί να μην έχουν όλοι γνώμη. Δεν μπορεί να μην ξέρει ο ελληνικός λαός τι γίνεται. Δεν μπορεί να χάσουμε άλλη μια ευκαιρία για τη χώρα σαν αυτές που πέρασαν τις προηγούμενες δεκαετίες με πακτωλούς δισεκατομμυρίων, που αντί να πάνε στις αναγκαίες υποδομές στο κοινωνικό κράτος και στην πρόνοια πήγαν στις τσέπες συγκεκριμένων.

Ευχαριστώ, κύριε Πρόεδρε και ευχαριστώ για την ανοχή σας.

**ΠΡΟΕΔΡΟΣ (Κωνσταντίνος Τασούλας):** Ωραία. Προφανώς αυτά θα απαντηθούν. Δεν είναι μέσα στην ημερήσια διάταξη. Έχουν σχέση με τη χθεσινή συνεδρίαση της Επιτροπής Κανονισμού. Ας ολοκληρώσουμε όμως τη διαδοχή των εισηγητών. Και σειρά έχει τώρα η κ. Ευαγγελία Λιακούλη από το ΠΑΣΟΚ.

Ορίστε, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, μόλις προχθές ήμασταν μαζί, κύριε Πρόεδρε, κατά τον εορτασμό της 48ης επετείου Αποκατάστασης της Δημοκρατίας. Και «πριν αλέκτορα φωνήσαι τρις…», να που σήμερα ερχόμαστε αντιμέτωποι με ένα πολύ σοβαρό θεσμικό ζήτημα, ζήτημα δημοκρατίας. Πριν από λίγη ώρα, όπως πλέον έγινε γνωστό και σε πολλούς, κατατέθηκε μηνυτήρια αναφορά του Προέδρου του ΠΑΣΟΚ Νίκου Ανδρουλάκη στην εισαγγελία του Αρείου Πάγου για απόπειρα παρακολούθησης, παραβίασης των προσωπικών του δεδομένων. Ένα θέμα το οποίο όχι απλά μας έχει σοκάρει αλλά ταυτόχρονα μας έχει προβληματίσει σοβαρά για το έλλειμμα της δημοκρατίας που υπάρχει, για το πόσο βαθιά το θέμα αυτό πάει και τι διαστάσεις πολύ σημαντικές έχει τόσο για το πρόσωπο ενός Προέδρου κόμματος, περαιτέρω για την παράταξη συνολικά, έτι περαιτέρω για το σύνολο του πολιτικού κόσμου, αλλά και για τη θεσμική λειτουργία της δημοκρατίας μας.

Είμαστε προβληματισμένοι κυρίως, κύριε Πρόεδρε, από το γεγονός ότι αυτό αποκαλύφθηκε μέσω μιας ειδικής υπηρεσίας του Ευρωπαϊκού Κοινοβουλίου μετά τα γνωστά σκάνδαλα τα οποία υπήρξαν με το θέμα Pegasus και ούτω καθεξής και όλα τα παρακλάδια μέσω link και διαφόρων τέτοιων εφαρμογών που έρχονται πολύ εύκολα στα κινητά εκάστου ημών ανυποψίαστων, διότι δεν είμαστε και εκπαιδευμένοι σε τέτοιου είδους πράγματα, κύριε Πρόεδρε, και ίσως αυτό θα έπρεπε να το δούμε και να το δει και η Βουλή σοβαρά πώς μπορεί να το αντιμετωπίσει.

Και απ’ αυτό το Βήμα, λοιπόν, να καταδικάσουμε όλοι μαζί νομίζω, σύσσωμος ο πολιτικός κόσμος, τέτοιου είδους γεγονότα και φαινόμενα. Να πούμε ότι είμαστε όλοι μαζί μπροστά στον αγώνα τέτοιου είδους γεγονότα και φαινόμενα να μην παρουσιάζονται. Και βεβαίως και ειδικές πολιτικές χρειάζονται για να αντιμετωπιστούν αυτά. Δεν είναι μόνο ότι εντοπίζουμε το ζήτημα. Το ζήτημα είναι πως το αντιμετωπίζουμε. Και βέβαια δεν γίνεται ούτε με κατάρες ούτε με ευχές. Τα έχουμε πει πολλές φορές. Γίνεται με συγκεκριμένους τρόπους, με πολιτικές οι οποίες θα θωρακίσουν τους θεσμούς και περαιτέρω θα δημιουργήσουν και τα κατάλληλα εργαλεία για να προστατευτούμε.

Και αυτό είναι και μια έκκληση στο Προεδρείο σας και στη Βουλή, κύριε Πρόεδρε, γιατί ξέρω τη μεγάλη ευαισθησία που διαθέτετε σε τέτοιου είδους ζητήματα. Σε ευήκοα ώτα νομίζω ότι απευθύνομαι και αυτό θα πρέπει να αποτελέσει και ένα ζήτημα συζήτησης σήμερα και αύριο και αυτές τις μέρες, για το πώς μπορούμε να θωρακίσουμε πραγματικά ευαίσθητα δεδομένα, πέρα από το πολιτικό ζήτημα και τη διάσταση που έχει να παρακολουθείται ο Πρόεδρος του ΠΑΣΟΚ. Αυτό έχει μια πολιτική διάσταση όπως καταλαβαίνετε που εκφεύγει των ορίων, άλλων ορίων ή των προσωπικών ορίων ενός Βουλευτή.

Τώρα σε ό,τι αφορά τα καθ’ ημάς και τη σημερινή μας συζήτηση. Χθες τοποθετηθήκαμε στην οικεία επιτροπή στα περισσότερα προτεινόμενα άρθρα τα οποία εισάγουν τροποποιήσεις. Τα περισσότερα είναι προϊόν αναγκαίας παρέμβασης προκειμένου να εκσυγχρονιστεί και να εξορθολογιστεί ο Κανονισμός της Βουλής.

Ως προς τα άρθρα 1 και 2, δεν θέλω, κύριε Πρόεδρε, να επαναληφθούμε. Πολύ σύντομα να πούμε ότι με αυτά τα άρθρα αναπροσαρμόζονται τα ποσά των απευθείας αναθέσεων, προσαρμόζεται και ο Κανονισμός, είναι αλήθεια, σύμφωνα με όσα ισχύουν στον ευρύτερο δημόσιο τομέα, όπως τροποποιήθηκε με τον ν.4782/2021.

Το ΠΑΣΟΚ είχε καταψηφίσει τις εν λόγω αυξήσεις του συγκεκριμένου νόμου. Ωστόσο στο πλαίσιο της ομογενοποίησης των διατάξεων, σταθμίζουμε τη στάση μας και καταλήγουμε να απέχουμε από τη σύμπλευση μαζί σας στη συγκεκριμένη διάταξη, ψηφίζοντας «παρών» στα συγκεκριμένα άρθρα. Για τα περισσότερα από τα υπόλοιπα βέβαια δεν υπάρχει αντίρρηση από μέρους μας, δεδομένου ότι κινούνται στη σωστή κατεύθυνση. Τα άρθρα 3, 4, 5 και 6 μας βρίσκουν σύμφωνους. Επίσης, σύμφωνοι είμαστε και επικαλούμαι και την τοποθέτησή μου τη χθεσινή στα άρθρα 8, 9, 10, 12, 13, 14 και 15, όπως αναφέραμε και στην επιτροπή.

Ως προς το άρθρο 7 το οποίο συζητήσαμε κατά τη διάρκεια της χθεσινής επιτροπής, διατηρούμε, κύριε Πρόεδρε, κάποιες αμφιβολίες.

Κατ’ αρχάς δεν μου απαντήσατε σε ένα ερώτημα που έθεσα για το αν συμφωνεί ή όχι η ΕΣΗΕΑ με τη διαδικασία, διότι μας μεταφέρθηκε ότι η ΕΣΗΕΑ συμφωνεί με αυτήν τη διαδικασία και τη χαρακτηρίζει δημοκρατική διαδικασία, δηλαδή μεταξύ τους τα συγκεκριμένα στελέχη να επιλέγουν…

**ΠΡΟΕΔΡΟΣ (Κωνσταντίνος Τασούλας):** Όχι, αυτή είναι δική μας απόφαση. Δεν εμπλέκεται η ΕΣΗΕΑ. Δεν έχει καμμία σχέση.

**ΕΥΑΓΓΕΛΙΑ ΛΙΑΚΟΥΛΗ:** Εγώ ρώτησα αν η ΕΣΗΕΑ εξέφρασε θετική γνώμη για τη διαδικασία, κύριε Πρόεδρε. Δεν το γνωρίζετε αυτό, φαντάζομαι. Ή το γνωρίζετε; Δεν ξέρω αν έχει εμπλοκή η ΕΣΗΕΑ ή όχι. Η πληροφορία της παράταξής μας είναι αυτή και ζήτησα να την επιβεβαιώσετε ή όχι.

Εν πάση περιπτώσει, το ξεπερνάω και λέω ότι ένα μεγάλο κομμάτι όσων εμπλέκονται άμεσα σε αυτό υποστηρίζουν ότι πρόκειται για μια υγιή δημοκρατική διαδικασία στο πλαίσιο της αυτοαξιολόγησης και αξιολόγησης, δηλαδή, έχουν εισαγάγει αυτόν τον θεσμό στη λειτουργία του συγκεκριμένου τμήματος, της συγκεκριμένης υπηρεσίας και μάλιστα το θεωρούν πολύ θετικό, διότι είναι άκρως δημοκρατικό. Πώς να το κάνουμε; Είναι δημοκρατικό.

Από την άλλη, κύριε Πρόεδρε, εσείς είπατε χθες ότι είναι ένας στενός συνεργάτης αυτός που επιλέγετε εσείς προσωπικά και βεβαίως, το δικαίωμα αυτό θέλετε να το διαφυλάξετε για τον εαυτό σας. Υπάρχει σύγκρουση μεταξύ των δύο αντιλήψεων. Εμείς σε αυτό, κύριε Πρόεδρε, θα ψηφίσουμε «παρών».

Επίσης, για το άρθρο 11 που ρυθμίζει θέματα μεταβολής της προσωπικής διαφοράς λειτουργών και υπαλλήλων εν όψει της πρόσκαιρης φύσης της μεταβολής του βασικού τους μισθού κατόπιν τοποθέτησής τους σε θέσεις και μάλιστα στο όνομα της αρχής της ισότητας, επαναλαμβάνω ότι συνεχίζω να διατηρώ τις επιφυλάξεις που εξέφρασε και χθες. Εχθές εν συντομία θα πω ότι εκφράσαμε την απορία μας γιατί αφού πρόσφατα με τον ν.4940/2022 ψηφίστηκε το άρθρο 28 που προβλέπει ότι αναστέλλεται από 1-6-2022 μέχρι 30-5-2024 η μείωση προσωπικής διαφοράς κατά τη μισθολογική εξέλιξη των υπαλλήλων, υπάρχει τώρα η ανάγκη ρύθμισης με αναδρομική ισχύ από 1-8-2018.

Το ΠΑΣΟΚ και εγώ προσωπικά με την ιδιότητα της Γραμματέως της Κοινοβουλευτικής Ομάδας, αλλά και ο προκάτοχός μου, ο κ. Βασίλης Κεγκέρογλου, έχουμε καταθέσει στην επιτροπή πρόταση μισθολογικής εξομοίωσης όλων των μεταταχθέντων υπαλλήλων τα έτη 2019 και 2020, αλλά και όλων όσοι δικαιούνται την καταβολή προσωπικής διαφοράς απλώς και αυτονόητα για λόγους ίσης μεταχείρισης και ισονομίας. Άκουσα και τον κ. Τραγάκη, τον κύριο εισηγητή σας, να επαναλαμβάνει αυτή τη θέση, ότι θα πρέπει να το δούμε το θέμα αυτό σοβαρά. Σε αυτό ακριβώς το πλαίσιο είμαστε και εμείς. Συνεπώς, και σε αυτό ψηφίζουμε «παρών».

Ένα τελευταίο σχόλιο, αν μου επιτρέπετε, κύριε Πρόεδρε, γιατί επανέφερε ο συνάδελφος εισηγητής από την πλευρά του ΣΥΡΙΖΑ, παρ’ ότι δεν είναι στην ημερήσια διάταξη σήμερα της συζήτησης, την πρόταση του Αρχηγού της Αξιωματικής Αντιπολίτευσης, του κ. Τσίπρα, σχετικά με τη συγκρότηση μιας επιτροπής, ενός οργάνου, εν πάση περιπτώσει διακομματικού, το οποίο θα ελέγχει το Ταμείο Ανάκαμψης και θα μπορεί να εποπτεύει τις διαδικασίες, να εισηγείται γι’ αυτές, αλλά και να διορθώνει, να λαμβάνει υπ’ όψιν εκθέσεις, αξιολογήσεις, να αναλύει, να αξιολογεί και βεβαίως να διατυπώνει προτάσεις.

Εσείς απαντήσατε διαδικαστικά χθες. Σήμερα μέσα από τη διαδικασία επίσης δεν εισάγεται σε συζήτηση στη Βουλή το συγκεκριμένο θέμα. Δεν είναι διαδικαστικό το ζήτημα αυτό. Είναι πολιτικό και μάλιστα είναι βαθιά πολιτικό, θα μου επιτρέψετε να πω.

Εμείς πήραμε θετική θέση στη συγκρότηση μιας διακομματικής επιτροπής, γιατί ξέρετε άλλωστε ότι ο Νίκος Ανδρουλάκης το είπε αυτό από τον Γενάρη του 2022. Ζήτησε τη σύσταση ενός οργάνου, ενός φορέα που θα παρακολουθεί διακομματικά το Ταμείο Ανάκαμψης για δύο λόγους: πρώτον, διότι βρισκόμαστε σε απανωτές κρίσεις, δηλαδή, η χώρα διάγει μια κρίσιμη περίοδο, και, δεύτερον, διότι έχουμε ένα πολύ σημαντικό εργαλείο στα χέρια μας. Και η αείμνηστη Πρόεδρός μας όμως, η Φώφη Γεννηματά, θα σας θυμίσω ότι στη Διεθνή Έκθεση Θεσσαλονίκης τον Σεπτέμβρη του 2021 είχε υποβάλει αυτούσια την πρόταση της δημιουργίας επιτροπής διακομματικής, η οποία θα ελέγχει τις εκροές του Ταμείου Ανάκαμψης, τις επιλογές του Ταμείου Ανάκαμψης και τις μεγάλες πολιτικές επιλογές σε επίπεδο σχεδιασμού.

Δηλώνουμε, λοιπόν, ότι ναι, τη διαδικασία δεν μπορούμε να την ξεπεράσουμε. Εμμένουμε και στην άποψη της αείμνηστης Φώφης Γεννηματά και στην άποψη του Νίκου Ανδρουλάκη τον Γενάρη του 2022, όπως επαναλήφθηκε από τον Αρχηγό της Αξιωματικής Αντιπολίτευσης με την πρόταση την οποία κατέθεσε. Εμείς θεωρούμε, κύριε Πρόεδρε και κυρίες και κύριοι συνάδελφοι, ότι πρέπει να επανέλθουμε στο ζήτημα αυτό. Δεν πρέπει να βρούμε προσκόμματα τυπικά ότι η διαδικασία δεν μας επιτρέπει. Ξεπερνάει το εύρος μιας Κυβέρνησης, αλλά και την πολιτική ευθύνη, αν θέλετε, μιας Κυβέρνησης. Θα έπρεπε η ίδια η Κυβέρνηση σύμφωνα με τη δική μας αντίληψη να επιδιώξει αυτόν τον διακομματικό φορέα, αυτήν τη διακομματική επιτροπή για να είναι και εκείνη σίγουρη για τις κορυφαίες επιλογές σε πολύ κρίσιμη περίοδο.

Ευχαριστώ.

**ΠΡΟΕΔΡΟΣ (Κωνσταντίνος Τάσουλας):** Και εμείς ευχαριστούμε.

Επειδή συνεχίζεται η παράθεση απόψεων για το χθεσινό θέμα, που προφανώς παρουσιάζει ενδιαφέρον, καίτοι δεν είναι στην ημερήσια διάταξη, θα ήθελα απλώς να πω για την ενημέρωση του Σώματος κάτι πιο συγκεκριμένο από αυτό που σαφώς είπε χθες ο εισηγητής της Νέας Δημοκρατίας για το θέμα του Ταμείου Ανάκαμψης, ο κ. Ιωάννης Μπούγας, ότι δηλαδή, υπάρχει συνεννόηση με την Κυβέρνηση γι’ αυτό το θέμα και θα υπάρχει μέσα στη χρονιά τακτική ενημέρωση από την Κυβέρνηση για την εξέλιξη και την πορεία των επενδύσεων και των χρηματικών ροών του Ταμείου Ανάκαμψης στην αρμόδια Επιτροπή της Βουλής, που είναι, κύριε Μπούγα, αν δεν κάνω λάθος, η Επιτροπή Οικονομικών της Βουλής.

Εχθές, επικοινώνησα με τον Αναπληρωτή Υπουργό Οικονομικών που είναι αρμόδιος για το Ταμείο Ανάκαμψης, τον κ. Σκυλακάκη, και μου επιβεβαίωσε ακόμη πιο συγκεκριμένα αυτό που είπε ο κ. Μπούγας, ότι δηλαδή αυτή η τακτική ενημέρωση του Κοινοβουλίου για την κάθε είδους εξέλιξη των μεγεθών και της πορείας του Ταμείου Ανάκαμψης, η οποία θα γίνεται τακτικά, κάθε τετράμηνο, θα ξεκινήσει τον Οκτώβριο. Συνεπώς, δεν είναι κάτι το οποίο δεν γίνεται αντιληπτό. Απλώς θα ακολουθηθεί μια άλλη μέθοδος από αυτήν η οποία προτάθηκε. Αυτά όμως μπορεί να ελεγχθούν και παρακάτω.

Ας επανέλθουμε στη ροή της συζήτησης.

Καλώ στο Βήμα εκ μέρους του Κομμουνιστικού Κόμματος Ελλάδας τον κ. Αθανάσιο Παφίλη.

**ΑΘΑΝΑΣΙΟΣ ΠΑΦΙΛΗΣ:** Θα ξεκινήσω από το θέμα που έθεσε η κ. Λιακούλη. Φυσικά αυτά είναι καταδικαστέα εκ των προτέρων. Δεν σας άκουσα, όμως, να πείτε τίποτα όταν καταγγείλαμε με στοιχεία τις συνακροάσεις που υπήρχαν και υπάρχουν ακόμα στην έδρα της Κεντρικής Επιτροπής του ΚΚΕ στον Περισσό. Και ήσασταν και Κυβέρνηση εσείς τότε. Η απάντηση όταν γίνονταν αυτά ήταν τίποτα. Βρεθήκαμε στη Βρετανία και εκεί σταμάτησαν όλα.

Το δεύτερο που θέλω να πω είναι να απαντήσετε. Ποιος παρακολουθεί; Τουλάχιστον εσείς οι κυβερνητικοί. Ποιοι είναι αυτοί που παρακολουθούν; Τι αποδείχτηκε ιστορικά; Μυστικές υπηρεσίες, CIA, MI6 και δεν συμμαζεύεται. Και εσείς, που είσαστε πολύ φίλοι με το Ισραήλ, τι έχετε να πείτε για το λογισμικό αυτό το Predator -δεν ξέρω πώς προφέρεται- που ήταν ισραηλινής εταιρείας και το οποίο κυκλοφόρησε παντού και μπορούσε να παρακολουθεί τον καθέναν; Τι έγινε; Τιμωρήθηκε η εταιρεία; Κυρώσεις κατά του Ισραήλ; Τίποτα!

Επομένως αλωνίζουν -και είναι γνωστό αυτό- και είναι δεδομένο και φτάνουμε στο σημείο να λέμε όταν μιλάμε στο κινητό, ξέρετε, τώρα είναι σαν να μιλάμε με τα μεγάφωνα στο Σύνταγμα και να είναι όλα τα κανάλια. Αυτή είναι η πραγματικότητα. Και ας μην κάνουν ορισμένοι -δεν μιλάω για εσάς- τον έκπληκτο για το τι συμβαίνει.

Τώρα, να πάμε στα δικά μας. Εντάξει, είναι γνωστό ότι έχουμε εναρμόνιση των διατάξεων που αφορούν τη Βουλή με τη νομοθεσία για τις δημόσιες συμβάσεις, όπως ψηφίστηκε με τον ν.4412/2016 και τροποποιήθηκε το ’21 με τον ν.4782. Εμείς είχαμε καταψηφίσει και τους δύο -και δεν είναι ώρα τώρα να βγάλω λόγο για τους λόγους που καταψηφίσαμε, υπάρχουν στα Πρακτικά.

Επομένως, θα ήταν ανακόλουθο να ψηφίσουμε την εφαρμογή τους στη Βουλή. Αυτό το νόημα έχει η καταψήφιση. Δεν θέτουμε ζητήματα διαχείρισης και δεν έχουμε κανένα στοιχείο ούτε καμμιά αμφιβολία για το τι γίνεται. Ψηφίζουμε πολιτικά. Επομένως, στα άρθρα 1,2,3,4,5 ψηφίζουμε κατά με αυτό το σκεπτικό. Τώρα, τα υπόλοιπα είναι οργανωτικά ζητήματα. Πέρα από ερωτηματικά που μπορεί να υπάρχουν, είναι ορισμένα θέματα που γενικά μπορεί να συμφωνήσει κανείς, όπως τα άρθρα 8, 9, 10, δηλαδή και 11. Στο 12 ψηφίζουμε «παρών».

Και γίνεται η συζήτηση τώρα για το Γραφείο Τύπου του Προέδρου. Υπάρχει βέβαια η λογική ότι ο Πρόεδρος πρέπει να έχει έναν εμπιστοσύνης. Αυτό συμβαίνει παντού. Βέβαια, υπάρχει και η αντίφαση –εσείς τα λέτε, εμείς δεν τα λέμε- ότι ο Πρόεδρος είναι υπερκομματικός, εκφράζει όλη τη Βουλή κ.λπ.. Δεν έχει σχέση με εσάς προσωπικά, κύριε Πρόεδρε. Όμως, ο Πρόεδρος εκλέγεται από το πρώτο κόμμα, το κυβερνητικό. Μπορεί να εκφράζει θεσμικά όλη τη Βουλή, αλλά έχει πολιτική άποψη για όλα αυτά τα θέματα.

Εδώ υπάρχουν δύο απόψεις. Εμείς δεν θεωρούμε ότι ο διορισμός είναι η καλύτερη λύση. Μπορεί να υπάρχουν άλλου είδους προβλήματα με το άλλο το σύστημα, αλλά είναι πιο δημοκρατικό. Με ερωτήματα, πάντα, γιατί και εκεί γίνονται διάφορες συμφωνίες.

Επομένως, επί της αρχής και στο άρθρο 15 ψηφίζουμε «παρών».

Τώρα, έγινε πολλή συζήτηση για την πρόταση του ΣΥΡΙΖΑ να δημιουργηθεί μια επιτροπή, για να ξέρει και ο κόσμος που μας παρακολουθεί, από τριάντα Βουλευτές η οποία θα παρακολουθεί, θα ελέγχει, θα τροποποιεί -έχει πάρα πολλά να πούμε- θα είναι ένα υπερόργανο, το οποίο θα ελέγχει το Ταμείο Ανάκαμψης. Μα, τι κοροϊδία είναι αυτή; Υπάρχει περίπτωση να αλλάξει η κατεύθυνση του Ταμείου Ανάκαμψης; Εσείς χειροκροτούσατε όλοι. Τι είναι το Ταμείο Ανάκαμψης;

Πρώτον, είναι δωρεά στον ελληνικό λαό από τη μεγάλη και καλή Ευρωπαϊκή Ένωση; Όχι. Θα το πληρώσει χρυσό. Από πού είναι τα λεφτά; Από την άγρια υπερφορολόγηση και των Ελλήνων εργαζομένων και όλων των εργαζομένων της Ευρωπαϊκής Ένωσης. Είναι αλήθεια αυτό ή δεν είναι; Είναι.

Δεύτερον, δεν θα αυξήσει το κρατικό χρέος; Ποιος θα το ξεπληρώσει το κρατικό χρέος; Οι βιομήχανοι, οι επιχειρηματικοί όμιλοι;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε μου λίγα λεπτά ακόμη, κύριε Πρόεδρε. Δεν θα αργήσω.

Θα είναι ένα τρίτο μνημόνιο.

Τρίτον, έχει προαπαιτούμενα ή δεν έχει; Έχει δεκαεπτά και μάλλον είναι περισσότερα. Δηλαδή, ακόμα και τη Δικαστική Αστυνομία έχει προαπαιτούμενο για να πάρεις λεφτά. Μέχρι εκεί φτάνει! Δηλαδή, νέο μνημόνιο. Αυτή είναι η ουσία.

Επομένως, τι θα κάνει αυτή η επιτροπή; Τι θα γίνει ακριβώς; Άσε που θέλει καμμιά εκατοστή Βουλευτές για να τα παρακολουθούν όλα και να τα κάνουν όλα μαζί. Αποπροσανατολισμός είναι. Αυτό που γίνεται και γράφεται -εγώ θα το πω και ευθέως- είναι ορισμένοι ευνοημένοι επιχειρηματικοί όμιλοι και ορισμένοι ρηγμένοι και θα γίνεται μια κόντρα και μία αντιπαράθεση με όλα αυτά.

Επομένως, σας ρωτάμε για να ξέρει ο κόσμος. Μπορείτε να αλλάξετε την κατεύθυνση του Ταμείου Ανάκαμψης που είναι στη συντριπτική του –συντριπτικότατη- πλειοψηφία χρηματοδότηση δισεκατομμυρίων στους επιχειρηματικούς ομίλους, για να φέρει την ανάπτυξη που η ανάπτυξη θα φέρει θέσεις εργασίας και που θα είναι πληρωμένες –καλοπληρωμένες- και έζησαν αυτοί καλά και εμείς καλύτερα; Και η πραγματικότητα είναι βάρβαρη. Μπορείτε να ανατρέψετε αντεργατικούς νόμους, οι οποίοι ψηφίστηκαν ακριβώς γι’ αυτόν τον λόγο για να μειώσουν την τιμή της εργατικής δύναμης και να αυξήσουν τα κέρδη των επιχειρήσεων; Όσο καταργήσατε και τον νόμο –λέω και για εσάς- Βρούτση που τον κάνατε Αχτσιόγλου. Μια χαρά. Ήταν πάρα πολύ καλά.

Φυσικά κι εμείς θέλουμε. Δεν είμαστε αδιάφοροι στο θέμα της διαφάνειας. Αλλά να μην γίνεται καραμέλα. Και τώρα ελέγχεται και μπορούμε κι εμείς και όλες οι Κοινοβουλευτικές Ομάδες να το δουν. Αλλά, μην δημιουργείτε την εντύπωση στον κόσμο ότι είναι δωρεάν και ότι είναι το μέλλον της ελληνικής οικονομίας. Ποιας οικονομίας; Των επιχειρηματικών ομίλων είναι και των καπιταλιστών. Οι εργαζόμενοι βλέπετε πως ζούνε. Και μην δημιουργείτε και την αίσθηση ότι αυτή η επιτροπή θα μπορέσει να αλλάξει κατευθύνσεις. Υπάρχει αυστηρός και σκληρός έλεγχος από την Ευρωπαϊκή Ένωση ακόμα και για το τελευταίο ευρώ. Τώρα τι γίνεται κάτω από το τραπέζι, αυτά είναι πασίγνωστα.

Και όσον αφορά το ΕΣΠΑ, δεν είναι καινούργιο. Είναι πάρα πολλά χρόνια. Και όποια κυβέρνηση ήρθε, το αξιοποίησε με βάση τις αποφάσεις της Ευρωπαϊκής Ένωσης προς αυτήν την κατεύθυνση. Κανένας δεν μπόρεσε να το αλλάξει. Άλλο αν μπορούσε να κάνει κάποιον καταμερισμό σε κάποιες μικρομεσαίες επιχειρήσεις, αλλά αυτά ήταν ψίχουλα.

Με αυτό το σκεπτικό, λοιπόν, εμείς θα ψηφίσουμε «παρών». Και η ψήφος έχει αυτό το νόημα, ότι δεν θέλουμε να καλλιεργείται στον κόσμο η αυταπάτη ότι θα ελεγχθεί και ότι μπορεί να αλλάξει. Αυτό δεν γίνεται. Και φυσικά δεν είμαστε και αδιάφοροι στο θέμα της ονομαζόμενης διαφάνειας. Αλλά –ξαναλέω- και η υποκρισία έχει όρια.

Ευχαριστώ, κύριε Πρόεδρε.

**ΠΡΟΕΔΡΟΣ (Κωνσταντίνος Τασούλας):** Κι εγώ ευχαριστώ.

Προχωρούμε με την εισηγήτρια του κόμματος Ελληνική Λύση, την κ. Μαρία Αθανασίου.

**ΜΑΡΙΑ ΑΘΑΝΑΣΙΟΥ:** Σας ευχαριστώ.

Κύριε Πρόεδρε, κύριοι συνάδελφοι, οι απευθείας αναθέσεις, ναι μεν διευκολύνουν τις διαδικασίες έναρξης και υλοποίησης προγραμμάτων, όμως η εμπειρία έχει καταδείξει ότι δεν γίνονται με αντικειμενικά κριτήρια επιλογής, αλλά με κριτήριο την εξυπηρέτηση συμφερόντων των φίλα προσκείμενων.

Σε αυτό το κεφάλαιο, τονίζουμε ότι, σύμφωνα με την αιτιολογική έκθεση του κυρίου Προέδρου της Βουλής, όσον αφορά το άρθρο 1, θεσπίζεται η δυνατότητα σύναψης σύμβασης με απευθείας ανάθεση, χωρίς δηλαδή την τήρηση της προβλεπόμενης διαδικασίας ανάθεσης, για νέες συμβάσεις ήσσονος αξίας μέχρι του ποσού των 2.500 ευρώ, με παράλληλη αύξηση του χρηματικού ορίου της απευθείας ανάθεσης σε ποσό των 30.000 ευρώ για όλες τις συμβάσεις και στο ποσό των 60.000 ευρώ για τις συμβάσεις έργων.

Επιπλέον, στο άρθρο 1 ορίζεται ότι η Υπηρεσία Εφαρμογής Ευρωπαϊκών Προγραμμάτων θα αναρτά στο ΚΗΜΔΗΣ και όχι στη διαδικτυακή πύλη της Βουλής έγγραφα για συμβάσεις που χρηματοδοτούνται από την Ευρωπαϊκή Ένωση, καθώς και ότι στις συμβάσεις της Βουλής που ξεπερνούν το ποσό των 1.000 ευρώ, ανεξαρτήτως πηγής προέλευσης χρηματοδότησης, επιβάλλεται κράτηση ΕΑΑΔΗΣΥ. Προβληματιζόμαστε, λοιπόν, με αυτές τις τροποποιήσεις και δεν κατανοούμε τον λόγο εισαγωγής τους.

Ανάλογη απλοποίηση στη διαδικασία προμήθειας υλικών θεσπίζεται και με το άρθρο 2. Τούτα προβλέπονται προκειμένου να απλοποιηθούν οι διαδικασίες ανάθεσης της μικρής αξίας συμβάσεων της Βουλής, καθώς και η μείωση του διοικητικού βάρους των υπηρεσιών της Βουλής για τη διεκπεραίωση των σχετικών διαδικασιών και των ανάλογων διατυπώσεων. Ο κίνδυνος ο όποιος γεννιέται, εν προκειμένω, είναι το να σπάσουν οι συμβάσεις με μεγάλο αντικείμενο σε περισσότερες και μικρότερες συμβάσεις, με πρόφαση την ταχύτερη διαδικασία και την αποφυγή διατυπώσεων, ενώ στην ουσία ο πραγματικός σκοπός είναι η επιδίωξη των απευθείας αναθέσεων προς εξυπηρέτηση ιδιωτών και προς εκπλήρωση υποσχέσεων προς ιδιώτες.

Αυτό θα πρέπει να αποφευχθεί σε κάθε περίπτωση και να διασφαλιστεί η ακεραιότητα και η διαφάνεια των συναλλαγών, κάτι που κατά τη γνώμη μας δεν θα συμβεί. Οπότε, είμαστε αρνητικοί σε αυτά τα άρθρα, κύριε Πρόεδρε, διότι μοιραία οδηγούμαστε σε κίνδυνο απόκλισης από τον πραγματικό στόχο που δεν θα έπρεπε να είναι άλλος από το συμφέρον της χώρας. Ειδικά όταν οι ανάγκες της Ελλάδας για ανάπτυξη, είναι τόσο μεγάλες σε κάθε τομέα.

Ως προς το άρθρο 3 που αφορά στο Τεχνικό Συμβούλιο Βουλής, είμαστε αρνητικοί, διότι δεδομένου ότι αποτελείται από δύο Βουλευτές που ορίζονται από τον Πρόεδρο της Βουλής και προέρχονται από τις δύο πρώτες σε δύναμη Κοινοβουλευτικές Ομάδες, δίνονται υπερεξουσίες στον Πρόεδρο της Βουλής.

Στη συνέχεια και συγκεκριμένα στο άρθρο 6, σε σχέση με τα θέματα που αφορούν στους υπαλλήλους της Βουλής και τα παιδιά τους, διακείμεθα θετικά και θα ήταν ευχής έργον να διευρυνόταν σε όλο το δημόσιο τομέα, ώστε η πολιτεία να ενισχύσει τις νέες οικογένειες στα πλαίσια της οικογενειακής πολιτικής της και να παράσχει υπηρεσίες αντίστοιχου υψηλού επιπέδου σε όλους και όχι μόνο στους υπαλλήλους της Βουλής. Η ενίσχυση αυτή και η παροχή υψηλού επιπέδου υπηρεσιών θα πρέπει να προσανατολιστεί ειδικά όσον αφορά στον εξοπλισμό εργαζομένων και στις διευκολύνσεις προς τις μητέρες εργαζόμενες, που μπορούν να απασχολούν τα παιδιά τους στο βρεφονηπιακό σταθμό στον εκάστοτε χώρο εργασίας τους, ο οποίος σύμφωνα με τη διάταξη θα προεκταθεί κατά τρόπο ώστε να παρέχει και τη διετή υποχρεωτική προσχολική εκπαίδευση, δηλαδή προ νήπιο και νηπιαγωγείο.

Οι παροχές αυτές ήδη δίδονται, επί παραδείγματι σε εργαζόμενους στον ιδιωτικό τραπεζικό τομέα με σημαντική επιτυχία, διότι εξασφαλίζουν από τη μία πλευρά υψηλού επιπέδου υπηρεσίες, αλλά αφ’ ετέρου αφαιρούν από τους εργαζόμενους μια επιπλέον έγνοια, επιλύοντας ένα πολύ βασικό πρόβλημα το οποίο άπτεται της καθημερινότητάς τους και κατά συνέπεια τους δίνουν την ευκαιρία να αυξήσουν σημαντικά την παραγωγικότητά τους.

Και τούτο συμβαίνει διότι με τα παιδιά τους πρέπει να μεγαλώνουν σε ασφαλές και υψηλής ποιότητας περιβάλλον, με άρτια εκπαιδευμένο προσωπικό. Και απαλλαγμένοι από τη σοβαρότερη οικονομική επιβάρυνση, ειδικά σε τέτοιους καιρούς, θα μπορούν να εργάζονται χωρίς έγνοια. Επισημαίνουμε ότι αυτό το προνόμιο μπορεί να δοθεί και σε άνδρες εργαζόμενους, διότι θα είναι προορισμένο να εξυπηρετεί όχι περιορισμένα τη μητέρα, αλλά την οικογένεια εν γένει. Μια σκέψη είναι η δημιουργία, λοιπόν, βρεφονηπιακών και παιδικών σταθμών με κριτήριο όχι τοπικό, αλλά με βάση τη δημόσια υπηρεσία στην οποία θα εξυπηρετηθεί.

Ακολούθως, το άρθρο 7 που αφορά στη διαδικασία τοποθέτησης προϊσταμένου του Γραφείου Τύπου και Κοινοβουλευτικής Πληροφόρησης, το γεγονός ότι το τοποθετείτε για τρία χρόνια με απόφαση του Προέδρου της Βουλής, μας τα αναστέλλει από την αποδοχή της εν λόγω διάταξης.

Στο άρθρο 13, δίνεται η δυνατότητα δωρεάς κινητών περιουσιακών στοιχείων Βουλής σε φορείς και υπηρεσίες του δημοσίου, δεδομένου ότι προτεραιότητα της Κυβέρνησης έχει διαπιστωθεί ότι είναι η διευκόλυνση των αλλοδαπών και όχι των Ελλήνων συνεπώς φορολογουμένων, είμαστε επιφυλακτικοί ως προς την παρούσα διάταξη.

Στο άρθρο 8, κύριε Πρόεδρε, στην παράγραφο 1 του άρθρου, αναφέρεστε στις πιστώσεις και στην παράγραφο 2 για τον οδοντίατρο, κάτι για το οποίο είμαστε υπέρ. Γιατί το βάλατε σε αυτό το άρθρο και δεν το βάλατε στο άρθρο 14, που αναφέρεστε στις προσλήψεις του οδοντιάτρου; Γι’ αυτό και εδώ εμείς επιφυλασσόμεθα.

Το άρθρο 10 αφορά τους υπαλλήλους Π.Ε. και Τ.Ε. που υπηρετούν στη Διεύθυνση Τεχνικών Υπηρεσιών. Με το άρθρο αυτό χορηγούνται και σε αυτούς προστατευτικά είδη ένδυσης και υπόδησης. Είμαστε θετικοί.

Επίσης και στο άρθρο 11 που ρυθμίζονται ζητήματα μεταβολής της προσωπικής διαφοράς λειτουργών υπαλλήλων, είμαστε θετικοί.

Τέλος, στο άρθρο 12 που αφορά την κατάργηση της απαγόρευσης μετάταξης και μετακίνησης επί πέντε έτη των τέως ειδικών φρουρών, είμαστε, επίσης, θετικοί.

Κύριε πρόεδρε, με τα ανωτέρω η Ελληνική Λύση ψηφίζει «παρών».

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΟΣ (Κωνσταντίνος Τασούλας):** Και εμείς ευχαριστούμε και για τις παρατηρήσεις και την τήρηση του χρόνου.

Κλείνουμε τους σημερινούς εισηγητές με την κ. Φωτεινή Μπακαδήμα, εκ μέρους του ΜέΡΑ25.

**ΦΩΤΕΙΝΗ ΜΠΑΚΑΔΗΜΑ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, η πρόταση αλλαγής του Κανονισμού της Βουλής που συζητάμε σήμερα, περιλαμβάνει μια σειρά προτεινόμενων αλλαγών με κάποιες εκ των οποίων συμφωνούμε γι’ αυτό και θα τις υπερψηφίσουμε, αλλά και αρκετές που μας βρίσκουν κάθετα αντίθετους.

Θα ξεκινήσω με τα πέντε πρώτα άρθρα τα οποία και θα καταψηφίσουμε, αφού έχουμε κυρίως προτάσεις για αύξηση των ορίων απευθείας αναθέσεων σε ό,τι αφορά τη σύναψη συμβάσεων του Κοινοβουλίου και κατάργηση του συνοπτικού διαγωνισμού. Δεν αμφισβητώ πως πραγματικά η αλλαγή έρχεται ώστε να ενσωματωθεί και να συμβαδίσει ο Κανονισμός της Βουλής με την κείμενη νομοθεσία, όμως από την αρχή έχουμε πει πως είμαστε κάθετα αντίθετοι σε ό,τι αφορά τις απευθείας αναθέσεις, γι’ αυτό και δεν μπορούμε να σταθούμε διαφορετικά απέναντι σε άρθρα που προτείνουν την αύξηση του ποσού.

Με το άρθρο 6 που αφορά το νηπιαγωγείο της Βουλής, συμφωνούμε απόλυτα. Προφανώς είναι λογικό γι’ αυτό και θα το υπερψηφίσουμε.

Διαφωνούμε με την πρόβλεψη του άρθρου 7, παρ’ ότι μοιάζει εύλογη. Η διαφωνία μας αυτή μας επιτάσσει να ψηφίσουμε αρνητικά.

Στα επόμενα δύο άρθρα, 8 και 9, θα τοποθετηθούμε επιλέγοντας το «παρών». Στο μεν όγδοο άρθρο, συμφωνούμε με το δεύτερο σκέλος, την προσθήκη δηλαδή της λέξης «οδοντιατρικού». Διατηρούμε, όμως, τις επιφυλάξεις μας στο πρώτο σημείο που αφορά τους ειδικούς φρουρούς, γι’ αυτό και αυτή η ψήφος. Στο άρθρο 9 σε ό,τι αφορά αυτό, θεωρούμε πως χρειάζονται επιπλέον διευκρινίσεις.

Τώρα, στα άρθρα 10 και 11 συμφωνούμε απόλυτα με τις προβλέψεις τους, γι’ αυτό και θα τα υπερψηφίσουμε.

Επίσης, στο άρθρο 12 θα ψηφίσουμε «παρών».

Θα υπερψηφίσουμε το άρθρο 13, καθώς είναι απόλυτα λογικό να δοθεί η δυνατότητα δωρεάς και προς δημόσιους φορείς, όπως είναι σχολεία και άλλα ιδρύματα.

Θα ψηφίσουμε και το άρθρο 14, καθώς η κάλυψη της θέσης οδοντιάτρου μόνο μέσω ΑΣΕΠ θα έπρεπε και πρέπει να γίνει. Σε ό,τι αφορά τη στάση μας επί της αρχής και την έναρξη ισχύος θα την καταψηφίσουμε, κυρίως, λόγω της αντίθεσής μας στα 5 πρώτα άρθρα.

Άκουσα με μεγάλο σεβασμό και μεγάλη προσοχή τον εισηγητή της Πλειοψηφίας τον κ. Τραγάκη. Συμφωνώ πως πρέπει να έχουμε συναίνεση, όμως υπάρχουν και ιδεολογικές διαφορές που επιτάσσουν σε αρκετές περιπτώσεις να έχουμε αντίθετη στάση.

Κλείνοντας, αναφορικά με την πρόταση του Αρχηγού της Αξιωματικής Αντιπολίτευσης, κρίνουμε πως εστιάζει αποκλειστικά στη σύσταση μιας διακομματικής κοινοβουλευτικής επιτροπής, όχι για κανέναν άλλο λόγο, αλλά κυρίως για λόγους εντυπωσιασμού. Πολλώ δε μάλλον όταν υπάρχει ήδη ένα εξαιρετικά σφιχτό και ταξικό, επιτρέψτε μου να πω, πλαίσιο που αφορά τον διαμοιρασμό των πόρων του Ταμείου Ανάκαμψης και Ανθεκτικότητας του ΕΣΠΑ 2021 - 2027.

Ως ΜέΡΑ25, έχουμε εξαρχής τονίσει ότι οι συγκεκριμένοι πόροι προορίζονται για μία μικρή ολιγαρχία. Γι’ αυτό και καταψηφίσαμε την πρόταση, γιατί για εμάς το επίδικο δεν είναι το ποιος θα κάνει τον έλεγχο, το θέμα είναι ότι τελικά όποιος και αν τον κάνει, αυτοί οι πόροι θα πάνε σε συγκεκριμένους ανθρώπους. Οι πολίτες έχουν ανάγκη από πραγματικές λύσεις, όχι από κινήσεις εντυπωσιασμού, όπως η εν λόγω πρόταση.

Ευχαριστώ πολύ.

**ΠΡΟΕΔΡΟΣ (Κωνσταντίνος Τασούλας):** Και εμείς ευχαριστούμε πάρα πολύ την κ. Μπακαδήμα, που ομολογουμένως χθες την ταλαιπωρήσαμε, γιατί είχε καθήκοντα και στην επιτροπή και στην Ολομέλεια.

Κλείσαμε με τις εισηγήσεις των εισηγητών και τοποθετήθηκαν τα κόμματα επί των 15 άρθρων που προτείνονται να αλλάξουν στον Κανονισμό της Βουλής.

Είναι παρόντες ορισμένοι εκ των Κοινοβουλευτικών Εκπροσώπων. Θα ρωτήσω με την αντίστροφη σειρά για το αν επιθυμούν να μιλήσουν.

Κύριε Χήτα, θέλετε να λάβετε τον λόγο;

**ΚΩΝΣΤΑΝΤΙΝΟΣ ΧΗΤΑΣ:** Μάλιστα, κύριε Πρόεδρε.

**ΠΡΟΕΔΡΟΣ (Κωνσταντίνος Τασούλας):** Τον λόγο έχει ο κ. Χήτας, εκ μέρους του κόμματος Ελληνική Λύση.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Έχω πέντε λεπτά; Αφού μιλάμε για τον Κανονισμό της Βουλής, όπως πάντα, θα τηρήσουμε και σήμερα το τι ορίζει ο Κανονισμός της Βουλής.

Κύριε Πρόεδρε, έχει ενδιαφέρον η σημερινή κουβέντα η οποία στρέφεται γύρω από τον Κανονισμό της Βουλής. Με την ευκαιρία της παρουσίας σας εδώ, γιατί συνήθως προεδρεύετε μόνο όταν τον λόγο έχει είτε ο Πρωθυπουργός είτε ο Αρχηγός της Αξιωματικής Αντιπολίτευσης, είναι μια ευκαιρία να συζητήσουμε κάποια πράγματα στην Ολομέλεια για την εσωτερική λειτουργία τα οποία θεωρούμε ότι αφορούν τους πολίτες και όχι μόνο εμάς.

Μιλάμε για τον Κανονισμό της Βουλής. Να ρωτήσουμε, αλήθεια, κύριε Πρόεδρε, για ποιον Κανονισμό της Βουλής μιλάμε; Αυτόν που εφαρμόζετε α λα καρτ; Για τον Κανονισμό της Βουλής που κάποιες φορές εφαρμόζετε και κάποιες άλλες ώρες όχι, ανάλογα με την περίσταση, την ημέρα, τη διάθεση του Προεδρεύοντος και πάει λέγοντας; Έχουμε μια ξεκάθαρη α λα καρτ εφαρμογή του Κανονισμού της Βουλής.

Σας το λέει αυτό, κύριε Πρόεδρε, ένα κόμμα με το οποίο κάποιοι μπορεί να διαφωνείτε με την ιδεολογία του και τις πολιτικές απόψεις που εκφράζει, αλλά δεν μπορεί κανείς να αμφισβητήσει στο ελάχιστο την εργατικότητα του κόμματος αυτού και την τήρηση του Κανονισμού από πλευράς της Ελληνικής Λύσης, τόσο από τον Πρόεδρό της όσο και από όλους τους υπόλοιπους Βουλευτές.

Ξεκινάμε με τις ομιλίες των Προέδρων, κύριε Πρόεδρε, για να λέμε την αλήθεια όπως είναι. Ποιος Κανονισμός της Βουλής; Όποιος θέλει, διακόπτει όποτε θέλει Πρόεδρο Κοινοβουλευτικής Ομάδας. Και βεβαίως υπάρχει ανοχή σε όλους τους Πολιτικούς Αρχηγούς και αντί για είκοσι λεπτά μιλούν σαράντα, σαράντα πέντε, πενήντα οκτώ λεπτά. Τα έχουμε κρατημένα όλα αυτά. Όμως, δεν γίνεται επειδή εκφράζει μια μικρότερη Κοινοβουλευτική Ομάδα στα είκοσι-είκοσι δύο λεπτά να αρχίζουν οι διακοπές στον Πρόεδρο του κόμματος της Ελληνικής Λύσης, επειδή μπορεί να μην αρέσουν στον Προεδρεύοντα αυτά που ακούει εκείνη τη στιγμή ή επειδή δεν έχει τα κέφια του σήμερα. Διότι αυτά συμβαίνουν.

Μιλάμε, λοιπόν, για τον Κανονισμό της Βουλής. Να μιλήσουμε σήμερα, κύριε Πρόεδρε, ανοιχτά στον Ναό της Δημοκρατίας για την «αδειο-μέλεια» και όχι για την Ολομέλεια; Είναι αυτή Ολομέλεια; Και δεν αναφέρομαι μόνο για σήμερα. Ολομέλεια σημαίνει όλα τα μέλη. Πού είναι η Ολομέλεια; Μιλάμε καθημερινά σε άδεια καθίσματα. Δεν περιποιεί τιμή αυτό, όχι σε εμάς, αλλά στους Έλληνες πολίτες που μας ψήφισαν για να τους εκπροσωπήσουμε, να δώσουμε μάχη γι’ αυτούς και να τους βοηθήσουμε να κάνουν τη ζωή τους καλύτερη.

Να, λοιπόν, η πρότασή μας απ’ την πρώτη στιγμή που μπήκαμε εδώ: Να πληρώνονται οι Βουλευτές με βάση τις παρουσίες τους στο Κοινοβούλιο. Κάντε το. Να δείτε με τι θέρμη θα το αγκαλιάσουν και οι Έλληνες πολίτες. Δεν γίνεται να μιλάμε κάθε μέρα σε άδεια έδρανα και ξέρετε ότι είμαστε εδώ κάθε μέρα. Τι τα λέμε; Ποιος ακούει; Εμείς τα λέμε για τον κόσμο, δεν τα λέμε για τους Βουλευτές. Όμως, πραγματικά πού είναι ο Κανονισμός της Βουλής; Αυτό είναι Ολομέλεια;

Είδατε, κύριε Πρόεδρε, τις τελευταίες μέρες τι σάλος έχει ξεσπάσει στο γαλλικό κοινοβούλιο για το αν και κατά πόσο εφαρμόζεται το πρωτόκολλο ενδυμασίας των Βουλευτών; Έχει γίνει χαμός. Με σαγιονάρες και με μπλουζάκια. Ερώτηση: Εφαρμόζεται το πρωτόκολλο ενδυμασίας και ο Κανονισμός στην ελληνική Βουλή; Ναι ή όχι; Είναι ευπρεπώς ενδεδυμένοι οι Βουλευτές; Να μιλάμε για πράγματα ουσίας τα οποία εμάς, σαν κομμάτι του Κοινοβουλίου, μάς ενοχλούν και δεν θέλουμε να απολογούμαστε εμείς στους Έλληνες πολίτες για κάποιους άλλους, γιατί εμείς τηρούμε τον Κανονισμό σε όλα. Εφαρμόζεται, λοιπόν, ο Κανονισμός, κύριε Πρόεδρε; Ισχύει αυτό εδώ; Ναι ή όχι; Θα έπρεπε, λοιπόν, να εφαρμόζεται.

Για να μην πάω στο Προεδρικό Μέγαρο, κύριε Πρόεδρε, και δεν με ενδιαφέρει αν ήταν πριν, αν έκανε ζέσταμα ή αν πήγε να τσεκάρει τον ήχο. Εφαρμόστηκε το πρωτόκολλο ενδυμασίας στο Προεδρικό Μέγαρο; Στο Προεδρικό Μέγαρο με παντόφλα και βερμούδα; Για όνομα του θεού.

Δεν θα μπω και δεν θα μπούμε σήμερα στη διαδικασία να σχολιάσουμε τι είπε η αξιότιμη κατά τα άλλα Πρόεδρος της Δημοκρατίας κ. Σακελλαροπούλου η οποία...

**ΠΡΟΕΔΡΟΣ (Κωνσταντίνος Τασούλας):** Κύριε Χήτα, δεν είναι αυτά τα θέματά μας σήμερα. Και αυτό που είπατε απαντήθηκε. Ειδικά αυτό απαντήθηκε.

**ΚΩΝΣΤΑΝΤΙΝΟΣ ΧΗΤΑΣ:** Μισό λεπτό. Είδατε που δεν εφαρμόζεται ο Κανονισμός, κύριε Πρόεδρε; Δεν τον εφαρμόζετε. Αφήστε τον φουκαρά να...

**ΠΡΟΕΔΡΟΣ (Κωνσταντίνος Τασούλας):** Με συγχωρείτε, αλλά το να είμαστε εντός θέματος είναι θέμα Κανονισμού. Μιας και θέλετε να τηρείται ο Κανονισμός, το εντός θέματος είναι θέμα Κανονισμού.

**ΚΩΝΣΤΑΝΤΙΝΟΣ ΧΗΤΑΣ:** Αφήστε να μιλήσω πέντε λεπτά. Γνωρίζω ότι δεν ικανοποιούν αυτά που ακούτε, αλλά πρέπει να ακουστούν.

Κλείνω, γιατί ενοχλώ.

Και πάμε, λοιπόν, στο Ταμείο Ανάκαμψης. Το βασικότερο θέμα έχει σχέση με τη διακομματική επιτροπή για την οποία επιμένουμε και προτείνουμε εμείς για το Ταμείο Ανάκαμψης και για το ΕΣΠΑ, γιατί αυτή η επιτροπή είναι η τελευταία ελπίδα της Ελλάδος για να αποφύγει μια ακόμη μεγαλύτερη οικονομική καταστροφή.

Τι είπαμε εμείς; Θέλουμε μια διακομματική επιτροπή. Κατά την άποψη της Κυβέρνησης δεν είναι απαραίτητο κάτι τέτοιο –μάλιστα- επειδή η Ευρωπαϊκή Ένωση έχει ασφαλιστικές δικλίδες. Το ακούμε αυτό με προσοχή. Για να γίνει κατανοητό, κύριε Πρόεδρε, αν για παράδειγμα υποθέσουμε πως έχουμε εισπράξει 7 δισεκατομμύρια από το Ταμείο Ανάκαμψης, ενώ υπάρχουν επενδυτικά σχέδια από την πλευρά της Ελλάδος μόλις 400 εκατομμυρίων ευρώ, ξέρετε ότι θα πρέπει, με βάση τις ασφαλιστικές δικλίδες της Ευρώπης η οποία ορθώς τις έχει, να επιστρέψει η Ελλάδα για παράδειγμα 6,6 δισεκατομμύρια πίσω;

Αυτός, λοιπόν είναι ένας από τους λόγους που είναι απαραίτητη η διακομματική επιτροπή, όχι μόνο για να ελέγχει, αλλά για να στηρίξει κιόλας την εκάστοτε κυβέρνηση στο έργο της, οπότε και την Ελλάδα και κατά συνέπεια και τους Έλληνες. Και επειδή ο χρόνος της Κυβέρνησης με τον έναν ή τον άλλον τρόπο τελειώνει και θεσμικά σε έναν χρόνο, το Ταμείο Ανάκαμψης έχει πολύ δρόμο ακόμη. Άρα, είναι απαραίτητη μια διακομματική επιτροπή.

Ζητάτε πάντα συναίνεση σε τέτοια θέματα από την Αντιπολίτευση. Την έχετε, και με προτάσεις πολλές φορές. Όμως, δεν μπορεί να επιτευχθεί συναίνεση, κύριε Πρόεδρε, σε θέματα μείζονος σημασίας, όπως στα ελληνοτουρκικά, όπου ο Πρωθυπουργός δεν ενημερώνει για παράδειγμα τους επικεφαλής των κομμάτων. Άρα, επιμένουμε και κλείνουμε σε αυτό: Σύσταση διακομματικής επιτροπής για το Ταμείο Ανάκαμψης όχι μόνο για να ελέγχουμε, αλλά και για να στηρίξουμε την προσπάθεια της Ελλάδος γιατί είναι εθνικό θέμα.

Ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΟΣ (Κωνσταντίνος Τασούλας):** Ευχαριστούμε τον κύριο Εκπρόσωπο του κόμματος Ελληνική Λύση.

Θέλω να σας πω το εξής, επειδή ακούστηκε ως προς το θέμα των παρουσιών. Θέλω να σας πω ότι η Βουλή δεν είναι μόνον η Ολομέλεια. Κατά σύμπτωση, σήμερα συνεδριάζουν ταυτόχρονα με την Ολομέλεια, η οποία έχει τον Κανονισμό της και έχει και το νομοσχέδιο για την αστυνομική εκπαίδευση, συνολικά επτά επιτροπές. Αν προσθέσουμε τους πενήντα συναδέλφους που απαρτίζουν τις επτά επιτροπές ξεπερνούν τον αριθμό των τριακοσίων αυτοί που θα είναι εδώ. Απλώς αυτό το αφύσικο εξηγείται εκ του ότι αρκετοί είναι σε περισσότερες από μία επιτροπές. Προφανώς, έχει πολλά τρωτά η λειτουργία της Βουλής. Είναι, όμως, λίγο έως πολύ άδικο, επειδή ακριβώς υπάρχει μια υποδοχή για την γκρίνια κατά της Βουλής σε μεγάλο μέρος της κοινής γνώμης, να εφευρίσκουμε τρωτά. Ας επικεντρωθούμε στα πραγματικά τρωτά τα οποία είναι στο χέρι μας να τα διορθώσουμε.

Σήμερα, επαναλαμβάνω, σε όλες τις αίθουσες του Κοινοβουλίου συνεδριάζουν επτά επιτροπές, δύο εκ των οποίων αφορούν εις την επιλογή, κατόπιν ακροάσεως, των Αντιπροέδρων του Συμβουλίου της Επικρατείας. Δηλαδή, υπάρχουν πάρα πολύ σοβαρές υποχρεώσεις και καθήκοντα της Βουλής ταυτοχρόνως, με τη νομοθετική εργασία που γίνεται στην Ολομέλεια. Η Βουλή δεν είναι μόνο η Ολομέλεια. Είναι και όλες οι άλλες αίθουσες όπου γίνεται η προεργασία του κοινοβουλευτικού έργου την ίδια στιγμή που συνεδριάζει η Ολομέλεια.

Πάμε τώρα στον κ. Χαρίτση, Κοινοβουλευτικό Εκπρόσωπο του ΣΥΡΙΖΑ ο οποίος έχει τον λόγο.

**ΑΛΕΞΗΣ ΧΑΡΙΤΣΗΣ:** Ευχαριστώ, κύριε Πρόεδρε.

Θα χρειαστώ μια ανοχή στον χρόνο.

Παρ’ ότι αυτή είναι μια αμιγώς κοινοβουλευτική διαδικασία, θα μου επιτρέψετε να απευθυνθώ πρωτίστως στα μέλη της Κυβέρνησης, τους Υπουργούς και τον Πρωθυπουργό κ. Μητσοτάκη, γιατί το θέμα το οποίο θέλω να θίξω –και δεν θα αναφερθώ στα άλλα ζητήματα του Κανονισμού, αφού τα έχει αναλύσει με επάρκεια ο εισηγητής μας- που αφορά το Ταμείο Ανάκαμψης και την πρόταση του Αρχηγού της Αξιωματικής Αντιπολίτευσης Αλέξη Τσίπρα για τη διακομματική επιτροπή, είναι ένα ζήτημα το οποίο για εμάς είναι πάρα πολύ σημαντικό πολιτικά.

Σας άκουσα πριν από λίγο, κύριε Πρόεδρε, που είπατε πολύ σωστά ότι υπάρχουν πάρα πολλές επιτροπές της Βουλής οι οποίες και σήμερα και τις επόμενες ημέρες βρίσκονται σε συνεδρίαση και σε λειτουργία. Είπατε όμως και για την εικόνα που έχει η κοινωνία απέναντι στο ελληνικό Κοινοβούλιο. Νομίζω ότι η πρόταση του Αρχηγού της Αξιωματικής Αντιπολίτευσης είναι μια πρόταση η οποία θα έπρεπε να θεωρείται αυτονόητη. Αν μιλήσουμε με τους πολίτες, από τη συντριπτική πλειονότητα των πολιτών θα θεωρείται αυτονόητο.

Σε αυτές τις εξαιρετικά κρίσιμες συνθήκες που αντιμετωπίζουμε, της πρωτοφανούς κρίσης που δεν έχουμε ενδεχομένως ξανααντιμετωπίσει μεταπολεμικά, την ώρα που απειλείται η κοινωνική συνοχή, την ώρα που, δυστυχώς, και με τις επιλογές της Κυβέρνησης Μητσοτάκη έχουμε μια σειρά από θλιβερές πανευρωπαϊκές πρωτιές στο ρεύμα, στη βενζίνη, στο διαθέσιμο εισόδημα, σ’ αυτές τις συνθήκες, λοιπόν, που έχουμε να διαχειριστούμε ένα πολύ σημαντικό ευρωπαϊκό χρηματοδοτικό πρόγραμμα τι έρχεται και λέει αυτή η πρόταση;

Να υπάρξει μια διακομματική επιτροπή της Βουλής, η οποία θα παρακολουθεί και θα ελέγχει τη λειτουργία αυτού του τόσο κρίσιμου προγράμματος. Τί πιο αυτονόητο από αυτό; Δυστυχώς, όμως, και σε αυτό η Κυβέρνηση αποδεικνύει για μια ακόμη φορά ότι οι έννοιες της κοινωνικής λογοδοσίας, οι έννοιες της διαφάνειάς της είναι απολύτως ξένες.

Κυρίες και κύριοι της Κυβέρνησης, ξέρετε ποιο είναι το χειρότερο; Ότι δυστυχώς αυτή σας η απάντηση –γιατί κακά τα ψέματα, είναι απόφαση της Κυβέρνησης, μέσω της κοινοβουλευτικής Πλειοψηφίας να μην συγκροτηθεί αυτή η επιτροπή- είναι μια απόφαση την οποία την αναμέναμε. Είναι μία απόφαση η οποία δεν μας εκπλήσσει, γιατί έχει αποδείξει τρία χρόνια τώρα την αλλεργία που έχει σε κάθε τι που έχει να κάνει με τη λογοδοσία, σε κάθε τι που έχει να κάνει με τη διαφάνεια. Το είχε αποδείξει, όταν είχε φέρει για διαβούλευση στη Βουλή το σχέδιο για το Ταμείο Ανάκαμψης. Πότε ήλθε το σχέδιο για διαβούλευση στη Βουλή; Αφού πρώτα είχε κατατεθεί στις Βρυξέλλες. Κατόπιν εορτής! Και πότε ήλθε; Ήλθε, κύριε Πρόεδρε, πριν από ένα χρόνο ακριβώς. Μάλλον, έναν χρόνο και κάτι ημέρες. Ξέρετε ποια ήταν η ημερομηνία που συζητήθηκε εδώ πάλι στην Ολομέλεια αυτό το σχέδιο; Στις 30 Ιουνίου 2021. Πάλι μέσα στο κατακαλόκαιρο, για να γίνει μια συζήτηση στα κρυφά, ερήμην της κοινωνίας. Τώρα, έχουμε 26 Ιουλίου, εντάξει, είναι μια πρόοδος αυτή.

Από την πρώτη στιγμή φάνηκε, κυρίες και κύριοι της Κυβέρνησης, ότι σκοπεύατε να διαχειριστείτε το Ταμείο Ανάκαμψης, όπως και το νέο ΕΣΠΑ 2021 - 2027 με έναν τρόπο αδιαφανή. Πρόθεση της Κυβέρνησης δεν είναι να αξιοποιηθούν αυτά τα εργαλεία για τη στήριξη και τον μετασχηματισμό της ελληνικής οικονομίας, αλλά να τα διαχειριστούν ως προσωπικό κορβανά ερήμην της κοινωνίας. Το είδαμε στον τρόπο με τον οποίο σχεδίασε το πρόγραμμα, το βλέπουμε στον τρόπο με τον οποίο το διαχειρίζεται.

Λέτε, μάλιστα, και ένα επιχείρημα το οποίο ακούμε από την κυβερνητική πλειοψηφία, ότι ο κοινοβουλευτικός έλεγχος –το άκουσα και από τον αρμόδιο Υπουργό τις προάλλες- αρκεί για να υπάρχει μια διαδικασία ελέγχου σε αυτήν την ιστορία. Μάλιστα. Ας δεχθούμε χάριν της οικονομίας της συζήτησης ότι στέκει αυτό το επιχείρημα, που προφανώς δεν στέκει, γιατί μιλάμε εδώ για ένα πρόγραμμα ιστορικής σημασίας, για το οποίο θα έπρεπε να έχουμε αναβαθμισμένους μηχανισμούς ελέγχου.

Ωραία, αφού αρκεί, λοιπόν, γιατί τότε οι τρεις ερωτήσεις, τις οποίες έχουμε καταθέσει -19 Οκτωβρίου του 2021, 22 Μαρτίου του 2022 και η τελευταία που καταθέσαμε πριν από λίγες ημέρες- για την πορεία υλοποίησης του Ταμείου Ανάκαμψης παραμένουν μέχρι και σήμερα αναπάντητες από τους αρμόδιους Υπουργούς; Δεν έχει απαντήσει ουδείς. Εγώ θα τις καταθέσω και πάλι στα Πρακτικά, για να ενημερωθούν επιτέλους οι αρμόδιοι Υπουργοί για τις παρεμβάσεις της Αντιπολίτευσης στις οποίες δεν εδέησαν μέχρι σήμερα να απαντήσουν. Αυτός είναι ο σεβασμός τους στους κοινοβουλευτικούς θεσμούς. Και βεβαίως, αυτό είχε την εξήγησή του. Γιατί, δυστυχώς, αυτή τη στιγμή που μιλάμε, το Ταμείο Ανάκαμψης για τη χώρα μας έχει αποτύχει παταγωδώς. Μόλις χθες βγήκαν από το Ινστιτούτο Μελετών Ι τα στοιχεία τα οποία περιλαμβάνουν την απορρόφηση του προγράμματος μέχρι και τις 30 Ιουνίου, δηλαδή, μέχρι και το τέλος του πρώτου εξαμήνου του 2022.

Τί μας λένε εδώ αυτά τα στοιχεία; Ότι η πραγματική απορρόφηση του συνόλου των πόρων που έχει στη διάθεσή της η ελληνική οικονομία από αυτό το πρόγραμμα είναι 1%. Και λένε μάλιστα στα σχόλια σε ανάλυση που κάνουν οι ειδικοί ότι η πραγματική απορρόφηση είναι σαφώς χαμηλή σε σχέση με τους συνολικούς πόρους, αλλά και με τους πόρους που ήδη έχουν εισρεύσει από την Ευρωπαϊκή Ένωση στη χώρα μας. Έχουν εισρεύσει 7.520.000.000 ευρώ εκ των οποίων οι πληρωμές αφορούν 1,2 δισεκατομμύριο και μόνο και μάλιστα, από αυτό το 1,2 δισεκατομμύριο οι πραγματικές πληρωμές και όχι οι λογιστικές πληρωμές –το παρκάρισμα, δηλαδή, σε διάφορα προγράμματα- είναι μόλις 412 εκατομμύρια ευρώ.

Έχουμε, λοιπόν, μια παταγώδη αποτυχία της Κυβέρνησης με ποσοτικούς όρους στην υλοποίηση αυτού του προγράμματος, γι’ αυτό αρνείται και τον έλεγχο, γι’ αυτό αρνείται και τη λογοδοσία. Βεβαίως, κατά τη γνώμη μας, υπάρχει και ένας ακόμη πιο σημαντικός λόγος γιατί αρνείται η Κυβέρνηση αυτή τη δημοκρατική διαδικασία του ελέγχου. Γιατί πέρα από το προσωπικό υπάρχει και το ποιοτικό. Και εδώ είναι απολύτως σαφές ότι υλοποιείται ένα πρόγραμμα με όρους οι οποίοι δεν έχουν σε τίποτα να κάνουν με τις ανάγκες και τα συμφέροντα της κοινωνικής πλειοψηφίας.

Έτσι έχει δομηθεί το πρόγραμμα από την Κυβέρνηση εξαρχής και βεβαίως, είναι ένα πρόγραμμα στο οποίο απουσιάζουν πλήρως η στήριξη για τους μικρομεσαίους, η περιφερειακή διάρθρωση, όπως κάνει για παράδειγμα στο πρόγραμμά της η Γαλλία. Είδαμε τα τελευταία στοιχεία της ΕΛΣΤΑΤ για τη δημογραφική πορεία της χώρας, είδαμε τα στοιχεία για την ερημοποίηση της υπαίθρου. Θα υπάρξει ένα στρατηγικό πρόγραμμα για την αντιμετώπιση αυτών των πολύ μεγάλων προκλήσεων; Απουσιάζει πλήρως από το πρόγραμμα «ΕΛΛΑΔΑ 2.0» της Κυβέρνησης Μητσοτάκη. Πού είναι η στήριξη της αγροτικής παραγωγής; Πού είναι η στήριξη της βιομηχανίας και της μεταποίησης; Το πρόγραμμα προβλέπει 100.000.000 ευρώ. Πού είναι η ουσιαστική κοινωνική στήριξη; Ένα πρόγραμμα στεγαστικής πολιτικής, για παράδειγμα, που είναι οξεία η κρίση αυτή τη στιγμή για όλη την ελληνική κοινωνία και κυρίως για τα νέα ζευγάρια. Η Πορτογαλία επενδύει από το πρόγραμμα του Ταμείου Ανάκαμψης 2,7 δισεκατομμύρια, η Ισπανία 1.000.000.000 ευρώ και η Ελλάδα, ξέρετε πόσο; Επενδύει 1,3 εκατομμύριο ευρώ! Αυτό είναι που περιλαμβάνεται στο πρόγραμμα της Κυβέρνησης για το Ταμείο Ανάκαμψης. Αυτή είναι, δυστυχώς, η κοινωνική πολιτική, γιατί βεβαίως, δεν σχεδιάζει η Κυβέρνηση μόνον ερήμην της κοινωνίας, σχεδιάζει και ενάντια της κοινωνίας. Γιατί γι’ αυτήν το Ταμείο Ανάκαμψης ως προς την κοινωνική πολιτική ήταν μια πάρα πολύ καλή αφορμή, μια πάρα πολύ καλή ευκαιρία για να το συνδέσει με αντικοινωνικές αντιμεταρρυθμίσεις οι οποίες ξεθάφτηκαν από τους Υπουργούς της Κυβέρνησης και από τον κ. Μητσοτάκη από το manual του νεοφιλελευθερισμού της δεκαετίας του ’90.

Διάλυση εργασιακών σχέσεων, ιδιωτικοποίηση επικουρικής ασφάλισης. Αυτές είναι οι μεταρρυθμίσεις οι οποίες μπήκαν ως προαπαιτούμενα, χωρίς να ζητηθούν, από την ίδια την Κυβέρνηση Μητσοτάκη, για τη διαχείριση του ταμείου. Και βεβαίως, όσο για τη βασική προτεραιότητα που έχει το ταμείο από την πράσινη μετάβαση, ειδικά σήμερα καλύτερα ας μην συζητήσουμε, γιατί την ώρα που εμείς συνεδριάζουμε εδώ, στην επιτροπή της Βουλής –που είπε και ο κύριος Πρόεδρος στις επιτροπές που συνεδριάζουν σήμερα- συζητείται ένα νομοσχέδιο, το οποίο από όλες τις περιβαλλοντικές οργανώσεις έχει χαρακτηριστεί περιβαλλοντοκτόνο, ένα νομοσχέδιο στο οποίο δεν έχουν συζητηθεί αλλαγές και τροποποιήσεις, ένα νομοσχέδιο όπου έχει ζητηθεί από όλους ανεξαιρέτως να υπάρξει η πλήρης απόσυρσή του.

Ο ΣΥΡΙΖΑ - Προοδευτική Συμμαχία εδώ και έναν χρόνο, κυρίες και κύριοι συνάδελφοι, έχει παρουσιάσει ένα ολοκληρωμένο πρόγραμμα αξιοποίησης του Ταμείου Ανάκαμψης σε συνδυασμό και συμπληρωματικά και με το νέο ΕΣΠΑ 2021-2027. Είναι μια ιστορική ευκαιρία για τη χώρα. Η Κυβέρνηση Μητσοτάκη επέλεξε να αγνοήσει αυτήν την πρόταση, επέλεξε να πορευθεί με τους λίγους ισχυρούς φίλους της στους οποίους επιδιώκει να διαθέσει τα κονδύλια του Ταμείου Ανάκαμψης. Επέλεξε, όπως είχαμε πει και στη συζήτηση εδώ στη Βουλή, τα λεφτά να πάνε στα λεφτά, αποκλείοντας τη μεγάλη πλειονότητα των ελληνικών μικρομεσαίων επιχειρήσεων, αποκλείοντας τους εργαζόμενους, αποκλείοντας τα νοικοκυριά. Αυτό που την ενδιαφέρει είναι αποκλειστικά και μόνο εξυπηρέτηση συγκεκριμένων μεγάλων ιδιωτικών συμφερόντων. Το είδαμε άλλωστε να το κάνει και στην πανδημία με τις απευθείας αναθέσεις που ξεπέρασαν τα 7.000.000.000 ευρώ. Άλλο ένα πανευρωπαϊκό ρεκόρ της Κυβέρνησης Μητσοτάκη.

Η πραγματικότητα, όμως, είναι η εξής: Όσο και αν επιχειρήσει ο κ. Μητσοτάκης να καθυστερήσει τις εκλογές για κάποιους μήνες, το μοιραίο τελικά θα επέλθει. Οι εκλογές θα γίνουν, ο ΣΥΡΙΖΑ - Προοδευτική Συμμαχία θα νικήσει και η επόμενη προοδευτική κυβέρνηση θα ανακατευθύνει και θα αξιοποιήσει τα κονδύλια του Ταμείου Ανάκαμψης, για να στηρίξει την κοινωνία, να θωρακίσει την οικονομία και να μας μετασχηματίσει την παραγωγική βάση της χώρας, με τρόπο δίκαιο, βιώσιμο και συμπεριληπτικό.

Σας ευχαριστώ, κύριε Πρόεδρε.

(Στο σημείο αυτό ο Βουλευτής κ. Αλέξιος Χαρίτσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΟΣ (Κωνσταντίνος Τασούλας):** Θυμίζω ότι η συζήτηση είναι για τον Κανονισμό της Βουλής και αυτό το θυμίζω για τους μελλοντικούς ερευνητές των εσωτερικών διαδικασιών της Βουλής, οι οποίοι μπορούν να ξαφνιαστούν εκ του ότι συνήθως ακούγονται θέματα που δεν έχουν σχέση με τον Κανονισμό της Βουλής. Πάντως, σήμερα εδόθη ο λόγος για το χθεσινό θέμα παρά το ότι δεν ήταν στην ημερήσια διάταξη. Εδόθη ο λόγος.

**ΑΛΕΞΗΣ ΧΑΡΙΤΣΗΣ:** Κύριε Πρόεδρε, έχει σχέση με τον Κανονισμό της Βουλής…

**ΠΡΟΕΔΡΟΣ (Κωνσταντίνος Τασούλας):** Βεβαίως έχει σχέση.

**ΑΛΕΞΗΣ ΧΑΡΙΤΣΗΣ:** Για την τροποποίηση…

**ΠΡΟΕΔΡΟΣ (Κωνσταντίνος Τασούλας):** Ακούστε όμως αυτό που θα πω…

**ΑΛΕΞΗΣ ΧΑΡΙΤΣΗΣ:** Δεν μιλάω εκτός θέματος…

**ΠΡΟΕΔΡΟΣ (Κωνσταντίνος Τασούλας):** Ακούστε αυτό που θα πω, μπορεί να σας φανεί ενδιαφέρον.

Η σημερινή συζήτηση έχει την ιδιοτυπία ότι γίνεται ερήμην της Κυβερνήσεως, εννοώ από πλευράς παρουσίας, γιατί ο Κανονισμός της Βουλής είναι αυστηρά εσωτερικό θέμα της Βουλής. Και εδώ βλέπουμε ότι παρά το ότι η Κυβέρνηση είναι απούσα, ουσιαστικά υπέστη κοινοβουλευτικό έλεγχο, ο οποίος και ακούστηκε και μάλιστα σε άπλετο χρόνο.

Αυτό το λέω για όσους αισθάνονται ότι αδικούνται και αισθάνομαι ότι πράγματι αδικούνται κάποιοι εδώ μέσα, αλλά φοβούμαι ότι δεν είναι αυτοί οι οποίοι γκρινιάζουν, είναι αυτοί οι οποίοι σήμερα είναι απόντες. Δηλαδή σήμερα στην ουσία, αν αδίκησα κάποιον, αδίκησα την Κυβέρνηση η οποία δεν μπορεί να απαντήσει. Θεσμικά δεν μπορεί να απαντήσει. Σε αυτό δεν υπάρχει αντίρρηση.

Θα δώσω τον λόγο τώρα στον κ. Μπούγα εκ μέρους της Νέας Δημοκρατίας. Ήταν ο χθεσινός εισηγητής, όπως ξέρετε, για το θέμα το οποίο δεν ήχθη ενώπιον της Ολομέλειας, αλλά το οποίο πολιτικά αναπτύχθηκε με άνεση και με άπλετο χρόνο, ώστε να ακουστεί και η άποψη της Κοινοβουλευτικής Ομάδος της Νέας Δημοκρατίας -όχι της Κυβέρνησης, της Κοινοβουλευτικής Ομάδος της Νέας Δημοκρατίας- για τα θέματα του Κανονισμού και για το θέμα της επίμαχης πρότασης, η οποία απερρίφθη χθες από την Επιτροπή Κανονισμού.

Κύριε Μπούγα, έχετε τον λόγο, ώστε με εσάς να ολοκληρώσουμε τη σημερινή συζήτηση.

**ΙΩΑΝΝΗΣ ΜΠΟΥΓΑΣ:** Ευχαριστώ, κύριε Πρόεδρε.

Σε ό,τι αφορά τα ζητήματα του Κανονισμού, τα ανέπτυξε άριστα ο εισηγητής μας, ο κ. Τραγάκης. Δεν έχω απολύτως τίποτα να προσθέσω. Υπερψηφίζουμε την εισήγησή σας.

Θα ήθελα όμως να απαντήσω στα όσα είπε ο Κοινοβουλευτικός Εκπρόσωπος του ΣΥΡΙΖΑ λίγο πριν και βέβαια στα όσα αναφέρει ο Πρόεδρος του ΣΥΡΙΖΑ στην πρότασή του. Πρόκειται για μία πρόταση η οποία είναι μία μόνο σελίδα κι αν κανείς αφαιρέσει τις προβλέψεις του Κανονισμού της Ευρωπαϊκής Ένωσης, αλλά και των διατάξεων του κανονισμού η αιτιολόγηση της πρότασης είναι σε τρεις παραγράφους. Δηλαδή, ο Αρχηγός της Αξιωματικής Αντιπολίτευσης καταθέτει πρόταση τροποποίησης του άρθρου 44, παράγραφος 1 του κανονισμού και ζητά σύσταση επιτροπής για μελέτη ζητήματος εθνικού ενδιαφέροντος.

Η πολιτική τεκμηρίωση, έτσι όπως αναφέρεται -διατυπώνεται στην πρόταση και όπως συμπληρώθηκε και χθες από τον εισηγητή του ΣΥΡΙΖΑ, αλλά και σήμερα από τον Κοινοβουλευτικό Εκπρόσωπο, είναι κατά την άποψή μας απολύτως ανεπαρκής. Η διαφανής και επωφελής για την εθνική οικονομία απορρόφηση των πόρων του Ταμείου Ανάκαμψης έχει διασφαλιστεί, κυρίες και κύριοι συνάδελφοι, τόσο από την ελληνική Κυβέρνηση όσο και από την Ευρωπαϊκή Ένωση και ουδείς λόγος τροποποίησης του Κανονισμού της Βουλής υφίσταται.

Πιο συγκεκριμένα, στην εισαγωγική παράγραφο της πρότασής του ο αξιότιμος Αρχηγός της Αξιωματικής Αντιπολίτευσης, προκειμένου πολιτικά να αιτιολογήσει, δηλαδή να τεκμηριώσει πολιτικά την πρότασή του, αναφέρει τα εξής: «Η πανδημία ανέδειξε ξεκάθαρα ότι η σημερινή Κυβέρνηση δεν μπορεί να ανταποκριθεί σε ένα πρότυπο ορθολογικής και συνετής διαχείρισης των δημοσίων οικονομικών, μέσω του οποίου θα κατάφερνε να πείσει, στην Ελλάδα και στην Ευρώπη, ότι η κατανομή και αξιοποίηση ευρωπαϊκών πόρων θα γίνει αντικειμενικά και με την τήρηση των αρχών της διαφάνειας και της λογοδοσίας». Είναι ακριβές αυτό; Ασφαλώς και δεν είναι.

Το επιχείρημα του κ. Τσίπρα θεμελιώνεται λογικά και πολιτικά σε εσφαλμένη βάση. Διότι αληθές είναι πως η Κυβέρνηση απέδειξε ότι και γνωρίζει και μπορεί στην πράξη να διαχειριστεί κάθε μείζονα κρίση που κλήθηκε μέχρι σήμερα να αντιμετωπίσει. Παρά τις πρωτοφανώς αντίξοες συνθήκες, η οικονομία αναπτύχθηκε με γρήγορους ρυθμούς. Οι φόροι περικόπηκαν και η ανεργία μειώθηκε. Είναι στοιχεία αναμφισβήτητα, τα οποία όφειλε και ο κ. Τσίπρας και οι Βουλευτές του κόμματός του να λάβουν υπ’ όψιν, όταν θέλουν να εμφανίσουν αυτή τη ζοφερή εικόνα της ελληνικής οικονομίας.

Ειδικότερα υπενθυμίζω ότι εν μέσω της πανδημίας η Κυβέρνηση δαπάνησε περίπου 43 δισεκατομμύρια ευρώ, προκειμένου να στηρίξει την πραγματική οικονομία, την κοινωνία και το σύστημα υγείας. Εντούτοις, υπάρχει πλήρης συναίσθηση σχετικά με την επιδείνωση του προϋπολογισμού των νοικοκυριών και των επιχειρήσεων ως απότοκο της απειλητικής πορείας του πληθωρισμού παγκοσμίως.

Χωρίς να καλλιεργούμε τη νοοτροπία των ανυπολόγιστων παροχών και των εύκολων λύσεων, όπως πράττει η Αντιπολίτευση και ιδιαίτερα η Αξιωματική Αντιπολίτευση, η Κυβέρνηση αναγνωρίζει το υπερβολικό κόστος και πρώτη ίσως από όλες τις ευρωπαϊκές κυβερνήσεις, αντιλήφθηκε το μέγεθός του και το μέγεθος που έχουν τα περιοριστικά μέτρα και στηρίζει κατά τρόπο αποφασιστικό, ακόμα και σήμερα, την πραγματική οικονομία, τα νοικοκυριά και τις επιχειρήσεις.

Επίσης, η Ευρωπαϊκή Ένωση, όπως αρμόζει, έλαβε γενναίες αποφάσεις και δημιούργησε το Ταμείο Ανάκαμψης και Ανθεκτικότητας, μια ιστορική κατάκτηση για την Ευρωπαϊκή Ένωση και μια πολύ μεγάλη ευκαιρία για την Ελλάδα. Στο εθνικό σχέδιο «Ελλάδα 2.0» προβλέφθηκε μάλιστα αναλυτικό σύστημα διαχείρισης και ελέγχου, το οποίο θα εφαρμοστεί για να διασφαλιστεί τόσο η επιτυχής υλοποίησή του όσο και η πλήρης τήρηση των κανόνων διαφάνειας και ελέγχου, που προβλέπει η ελληνική, αλλά και η ευρωπαϊκή νομοθεσία.

Συγκεκριμένα, έχει ήδη εκδοθεί και ισχύει η με αριθμό 119126/2021 απόφαση του αρμόδιου Υπουργού Οικονομικών για την Ειδική Υπηρεσία Συντονισμού του Ταμείου Ανάκαμψης και Ανθεκτικότητας, με βάση την οποία καθορίζεται το σύστημα διαχείρισης και ελέγχου των δράσεων και έργων του ταμείου, στο πλαίσιο του κανονισμού 241/2021 της Ευρωπαϊκής Ένωσης και η εφαρμογή της είναι υποχρεωτική από όλους τους φορείς που εμπλέκονται στην υλοποίηση, την παρακολούθηση και τον έλεγχο των δράσεων και των έργων του Ταμείου Ανάκαμψης και Ανθεκτικότητας.

Οι εμπλεκόμενοι φορείς στην υλοποίηση, παρακολούθηση και τον έλεγχο των δράσεων, που έχουν οριστεί στο πλαίσιο του συστήματος διαχείρισης και ελέγχου, εφαρμόζουν συγκεκριμένες διαδικασίες, ώστε να εξασφαλίζεται η χρηστή δημοσιονομική διαχείριση των πόρων του ταμείου, η επαρκής διαδρομή ελέγχου, η αποτελεσματική εφαρμογή του και να υπάρχει προβλεψιμότητα και κοινή κατανόηση στις ακολουθούμενες διαδικασίες.

Αναγκάζομαι να πω ίσως κάποιες λεπτομέρειες, προκειμένου να γίνει κατανοητό ότι έχει διασφαλιστεί ο έλεγχος των δράσεων του Ταμείου Ανάκαμψης. Οι διαδικασίες συνοδεύονται από τυποποιημένα έντυπα και οδηγούς, που είναι προσαρμοσμένα στις ιδιαιτερότητες των δράσεων του ταμείου και υποστηρίζουν την ορθή εφαρμογή του συστήματος.

Επίσης, έχει ήδη προβλεφθεί ο έλεγχος του ταμείου από το Ελεγκτικό Συνέδριο. Έχει νομοθετηθεί, αγαπητέ κύριε συνάδελφε, με βάση το άρθρο 27 του πρόσφατου νόμου 4820/2021 ότι το Τμήμα Μελετών και Γνωμοδοτήσεων -αναφέρομαι στο Ελεγκτικό Συνέδριο- είναι αρμόδιο για την παρακολούθηση της πορείας εκτέλεσης και τον έλεγχο των χρηματοδοτήσεων των ευρωπαϊκών προγραμμάτων που εκτελούνται στη χώρα μας.

Κι έρχομαι τώρα στο κοινοβουλευτικό επίπεδο. Στους λίγους αυτούς μήνες έχουν ήδη γίνει ενημερώσεις και εκτενείς συζητήσεις από τους αρμόδιους Υπουργούς στις κοινοβουλευτικές επιτροπές και η Κοινοβουλευτική Ομάδα της Νέας Δημοκρατίας έχει ζητήσει και η Κυβέρνηση έχει αποδεχθεί, ανά τακτά χρονικά διαστήματα και τουλάχιστον τρεις φορές τον χρόνο να γίνεται ενημέρωση της Βουλής από τους αρμόδιους Υπουργούς για την πορεία του Ταμείου Ανάκαμψης.

Όμως και στο πλαίσιο των προβλέψεων του Κανονισμού της Βουλής, το αίτημα δεν ταιριάζει σε καμμία από τις υφιστάμενες επιτροπές που προβλέπει ο Κανονισμός της Βουλής και υπενθυμίζω ότι είναι η επιτροπή του άρθρου 44 του άρθρου 42, 43Α΄ και 34 του Κανονισμού της Βουλής, που μπορούν να συσταθούν με βάση τις πρόνοιες του κανονισμού.

Αντίθετα η πρόταση του Αρχηγού σας και όπως αναπτύχθηκε από εσάς, κύριε συνάδελφε, έχει τα εξής χαρακτηριστικά. Τι ζητά στην πραγματικότητα; Ζητάτε να υποκαταστήσετε την αρμοδιότητα των Διαρκών Επιτροπών στο Ταμείο Ανάκαμψης αλλά και στο ΕΣΠΑ, καθώς και τον προβλεπόμενο κοινοβουλευτικό έλεγχο με μια υβριδικού τύπου επιτροπή, που από τη μια θα έχει σκοπό να υποβάλει προτάσεις βελτίωσης, λες και δεν μπορούν να το κάνουν οι άλλες επιτροπές που λειτουργούν στο Κοινοβούλιο, όμως ταυτόχρονα θα είναι και οιονεί μόνιμη εξεταστική επιτροπή.

Γιατί τι λέει ο Αρχηγός σας στην πρότασή του; Λέει ότι σε αυτήν θα μπορεί να καλείται, και μάλιστα υποχρεωτικά, σε ακροάσεις ακόμη και οποιοσδήποτε ιδιώτης συμμετέχει καθ’ οποιονδήποτε τρόπο ως συμβαλλόμενος στις δράσεις ή τα έργα, δηλαδή στις συμβάσεις που συνάπτονται στο Ταμείο Ανάκαμψης. Επίσης, θα μπορεί να καλεί δικαστικούς λειτουργούς, καθώς επίσης επιστήμονες και εμπειρογνώμονες. Δηλαδή, υποκαθίσταται το έργο των ειδικών μονίμων επιτροπών της Βουλής, αφού τα θέματα τα οποία, κατά την πρόταση, καλείται να εξετάσει η επιτροπή η οποία ζητάτε να συσταθεί εμπίπτουν στην αρμοδιότητα όλων των υπόλοιπων επιτροπών οριζόντια, καθώς πρόκειται για θέματα πρόνοιας, δημόσιας υγείας, κοινωνικής ασφάλισης, κλιματικής αλλαγής, ισότητας, προστασίας των παιδιών και ούτω καθεξής.

Επομένως, δεν υπάρχει κανένας απολύτως ουσιαστικός λόγος ούτε ακούσαμε κάποιο πρόσθετο επιχείρημα, κύριε Πρόεδρε, κυρίες και κύριοι συνάδελφοι, έτσι ώστε να υπάρχει ανάγκη σύστασης της επιτροπής όπως τη ζητά ο αξιότιμος Αρχηγός της Αξιωματικής Αντιπολίτευσης.

Και επιτρέψτε μου να αναφερθώ σε κάποια στοιχεία τα οποία ο προηγούμενος ομιλητής ανέφερε σχετικά με το ΕΣΠΑ. Τους πρώτους οκτώ μήνες, δηλαδή από τον Νοέμβριο μέχρι σήμερα, κύριε συνάδελφε, η απορρόφηση του Ταμείου Ανάκαμψης είναι 1,2 δισεκατομμύρια τους πρώτους οκτώ μήνες. Πράγματι, υπήρχε μια υπερδέσμευση, όμως η Κυβέρνηση ήθελε να προχωρήσει προγράμματα τα οποία ήταν απολύτως έτοιμα.

Μετά, όμως, την επίσημη ενεργοποίηση του προγράμματος, η απορρόφηση των κοινοτικών πόρων αναμένεται να αυξηθεί και, μάλιστα, με γεωμετρική πρόοδο. Ήδη, έχουν συνταχθεί προς χρηματοδότηση διακόσια τριάντα επιχειρηματικά σχέδια που αφορούν μικρομεσαίες επιχειρήσεις. Άλλωστε, αν δείτε την κινητικότητα στις μικρομεσαίες επιχειρήσεις των τελευταίων ημερών, θα το επιβεβαιώσει. Και στο προσεχές μέλλον προβλέπονται επενδύσεις ποσού 11 δισεκατομμυρίων ευρώ.

Συνοψίζοντας, κύριε Πρόεδρε, κυρίες και κύριοι συνάδελφοι, θέλω να πω ότι από τους θεσμούς, και τους κοινοβουλευτικούς και τους νομοθετικούς, εξασφαλίζεται πλήρως τόσο η ενημέρωση όσο και ο συνεχής, επάλληλος και αυστηρός έλεγχος των δράσεων, των προγραμμάτων και των πόρων του Ταμείου Ανάκαμψης.

Το αίτημα, λοιπόν, του Αρχηγού της Αξιωματικής Αντιπολίτευσης, εκτός από ανεδαφικό, είναι -επιτρέψτε μου να πω- και προδήλως προσχηματικό. Ο κ. Τσίπρας επιδιώκει να ρίξει, πριν ακόμη ξεκινήσει η απορρόφηση των χρημάτων του Ταμείου Ανάκαμψης, μια σκιά σκανδάλου, προτού καν ενεργοποιηθεί το πρόγραμμα. Μάλιστα, αυτή η «σκιά» επιδιώκεται να συμπαρασύρει, σύμφωνα και με το αίτημα, και το νέο ΕΣΠΑ, που θυμίζω ότι λειτουργεί άψογα και παρακολουθείται επί σειρά ετών, χωρίς κανείς να έχει διατυπώσει την παραμικρή επιφύλαξη και χωρίς να έχει ακουστεί οτιδήποτε μέχρι σήμερα.

Νομίζω ότι αυτό που εξέπληξε τον ΣΥΡΙΖΑ ήταν η χλιαρή αποδοχή της πρότασης από το ΠΑΣΟΚ - Κίνημα Αλλαγής, η απόρριψή του από τα υπόλοιπα αριστερά κόμματα και, βέβαια, η αποδοχή του από την Ελληνική Λύση.

Κύριε Πρόεδρε, η Νέα Δημοκρατία δεν μπορεί να δεχθεί την πρόταση και ζητάμε την απόρριψή της.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Ευχαριστούμε τον κ. Μπούγα. Εξέφρασε τις απόψεις της Νέας Δημοκρατίας.

Θα μου επιτρέψετε παρά πάσαν προσδοκία να ασκήσω και εγώ το δικαίωμά μου και να πω και εγώ την άποψή μου επί της σημερινής συζητήσεως.

Πώς με είπατε, κύριε Ζαχαριάδη; Πολιτειακό παράγοντα;

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Δεν είστε;

**ΠΡΟΕΔΡΟΣ (Κωνσταντίνος Τασούλας):** Πρώτα ήθελα να σας δείξω κάτι. Αυτό εδώ που βλέπετε, αν το βλέπετε γιατί είναι πολύ μικρό, είναι ο Κανονισμός της Βουλής του 1911. Είναι εκατό σελίδες με το ζόρι. Υπογράφει ο τότε Πρόεδρος της Βουλής, κύριε Παφίλη, Νικόλαος Στράτος. Μάλιστα, μετά από λίγο που παραιτήθηκε, αν και στενός συνεργάτης τότε του Ελευθερίου Βενιζέλου, η «ΚΑΘΗΜΕΡΙΝΗ» τον αποκάλεσε, όχι Στράτο, αλλά «απόΣτρατο», γιατί είχε παραιτηθεί.

Βλέπετε ότι οι διαδικασίες και η πολυπλοκότητα των καιρών έχει ξεπεράσει τη λακωνικότητα, το ευσύνοπτο και την αποθέωση της αποτελεσματικότητας που υπήρχε στο παρελθόν. Σήμερα, οι διατάξεις που καθορίζουν τη λειτουργία μας, αλλά και άλλους μηχανισμούς είναι εξαιρετικά σχολαστικές. Σήμερα, έχουμε δύο τόμους Κανονισμού της Βουλής και ασχολούμαστε με κάθε μικρή λεπτομέρεια. Είναι μία εντελώς διαφορετική αντίληψη με εκείνη της εποχής. Τότε είχαν πάρα πολύ ευρύτατες αρμοδιότητες οι ελάχιστοι υπεύθυνοι, τις οποίες ασκούσαν με έναν τρόπο ο οποίος θα φάνταζε σήμερα εξαιρετικά αυθαίρετος και απολυταρχικός. Ωστόσο, ήταν δημοκρατία και τότε, αλλά ήταν άλλη η αντίληψη.

Σήμερα, είμαστε σε μια αντίληψη προσανατολισμένη περισσότερο στην αποθέωση της διαδικασίας και λιγότερο στην αποθέωση του αποτελέσματος. Ίσως θα πρέπει να αναδείξουμε πολιτικά και την αξία της αποτελεσματικότητας έναντι της σημασίας που δίνουμε όλοι στη διαδικασία, η οποία καμμιά φορά μπορεί να καταλήγει και να υπονομεύει την αποτελεσματικότητα. Αυτή η χρυσή ισορροπία είναι, όπως λένε με τα σύγχρονα ελληνικά, ένα ζητούμενο.

Πάμε τώρα στον Κανονισμό της Βουλής. Υπήρξε μία συναίνεση σε γενικές γραμμές. Το θέμα της εναρμόνισης με τον ν.4782 του 2021 περί δημοσίων συμβάσεων, έργων και προμηθειών ήταν αυτό στο οποίο εκφράστηκαν επιφυλάξεις από κοινοβουλευτικές ομάδες.

Θέλω να σας πω ότι η Βουλή, ναι μεν εναρμονίζεται με τον υπόλοιπο δημόσιο τομέα, δηλαδή καθιερώνουμε απευθείας ανάθεση για συμβάσεις ήσσονος σημασίας έως 2.500 ευρώ, πάμε το όριο της απευθείας ανάθεσης από τις 20.000 ευρώ στις 30.000 ευρώ για προμήθειες και από τις 20.000 ευρώ στις 60.000 ευρώ για έργα, όπως γίνεται και στο υπόλοιπο δημόσιο με τον τελευταίο νόμο. Αλλά, εμείς έχουμε την ιδιαιτερότητα η οποία τηρείται στη Βουλή και με τα προηγούμενα όρια, άρα και με τα νέα, ότι παρά το δικαίωμα της απευθείας ανάθεσης, οι υπηρεσίες της Βουλής παίρνουν τουλάχιστον τρεις προσφορές πριν προβούν σε οποιαδήποτε ανάθεση. Είναι δηλαδή, απευθείας ανάθεση κατά τον ορισμό, αλλά υπάρχει και ένα στοιχείο τήρησης μιας στοιχειώδους διαφάνειας και ανταγωνισμού μέσω της λήψης προσφορών. Ποτέ δεν υπάρχει ανάθεση χωρίς να έχουν προηγηθεί προσφορές, οι οποίες και αναδεικνύουν την πλέον συμφέρουσα.

Επίσης, ήθελα να πω ότι στο θέμα του γραφείου Τύπου, εκ του αποτελέσματος θα δείτε ότι οι επιφυλάξεις δεν έχουν βάση. Δεν έχω ιδιαίτερη επαφή με την προβολή, ούτε διατηρώ γραφείο Τύπου προσωπικό, ούτε φωτογράφο έχω, ούτε στους μηχανισμούς κοινωνικής δικτύωσης μετέχω. Θα έλεγα είμαι αρκετά ακατάδεκτος ως προς όλες αυτές τις μεθόδους. Κακώς ενδεχομένως, αλλά είναι πολύ αργά να αλλάξω.

Συνεπώς, μην φανταστείτε ότι η έννοια της επιλογής του ανθρώπου ο οποίος θα είναι επικεφαλής του γραφείου Τύπου θα ταυτίζεται με την επιδίωξη της προσωπικής μου προβολής ή το πέρασμα των δικών μου απόψεων. Θα δείτε ότι θα είναι μία πολύ αντικειμενική και αξιοκρατική διαδικασία, η οποία απλώς θα γίνεται με βάση αυτό το οποίο ψηφίζουμε κατά πλειοψηφία και όχι με βάση τη διαδικασία της ψηφοφορίας, η οποία δεν γίνεται σε καμμία άλλη υπηρεσία της Βουλής.

Τέλος, επειδή και εγώ ψήφισα και θα ψηφίσω για την πρόταση του αξιότιμου Προέδρου της Αξιωματικής Αντιπολίτευσης για τη σύσταση μίας επιπλέον επιτροπής που θα παρακολουθεί και θα ελέγχει την εξέλιξη του Ταμείου Ανάκαμψης και του ΕΣΠΑ και η οποία θα μπορεί να μετατραπεί στην πορεία και σε εξεταστική, ήθελα να πω κάτι ειδικά για το Ταμείο Ανάκαμψης. Όπως είπε ο κ. Μπούγας και όπως ακούστηκε και χθες στην επιτροπή μας, η πρόταση της Ελλάδας μαζί με αυτή της Ισπανίας ήταν από τις εντελώς πρώτες που εγκρίθηκαν με την απόφαση του Συμβουλίου της Ευρωπαϊκής Ένωσης τον Ιούλιο του 2021.

Μέσα στους λόγους της έγκρισης, πέραν του ότι εκρίθη ότι οι προτάσεις είχαν νόημα -είχε νόημα η ψηφιακή μετάβαση, η πράσινη μετάβαση, όλα αυτά, είχε νόημα ότι για πρώτη φορά δίδονται τόσα χρήματα για πολεοδομήσεις και λέω λεπτομέρειες ίσως περιττές-, μέσα λοιπόν στα κριτήρια της εγκρίσεως που περιέχεται στην απόφαση του Συμβουλίου της Ευρωπαϊκής Ένωσης είναι ότι αυτό το πρόγραμμα, όπως υπεβλήθη, παρέχει επαρκή διασφάλιση ότι η διαχείριση των κονδυλίων πραγματοποιείται σύμφωνα με τους εφαρμοστέους κανόνες, ιδίως τους κανόνες σχετικά με την αποφυγή της σύγκρουσης συμφερόντων, την πρόληψη της απάτης, τη διαφθορά και τη διπλή χρηματοδότηση.

Προφανώς έχουμε και μια επιπλέον εξέλιξη που αφορά ειδικά αυτό το πρόγραμμα και που περιέχεται στον οργανικό νόμο, στον νόμο περί οργανισμού του Ελεγκτικού Συνεδρίου και το οποίο δεν έχει να κάνει με τον έλεγχο που ασκεί το Ελεγκτικό Συνέδριο, ακόμη και με υπόδειξη της Βουλής.

Σας θυμίζω ότι είναι ένας καινούργιος θεσμός που ομόφωνα δεχθήκαμε και νομοθετήσαμε και στον Κανονισμό μας, ο θεσμός δηλαδή, ότι η Βουλή των Ελλήνων μπορεί να προτείνει στο Ελεγκτικό Συνέδριο τρεις ελέγχους, πέραν των ελέγχων που το ίδιο το Ελεγκτικό Συνέδριο αποφασίζει να κάνει ετησίως. Κι έχει εφαρμοστεί, κύριοι συνάδελφοι, όπως ξέρετε, αυτός ο θεσμός αποτελεσματικά τα δύο τελευταία χρόνια.

Ποιος εμποδίζει τη Βουλή να προτείνει στο Ελεγκτικό Συνέδριο, την εποχή της υποβολής των ελέγχων της, θέματα που άπτονται της εξέλιξης και της πορείας του Ταμείου Ανάκαμψης;

Ήθελα λοιπόν, να τονίσω εδώ ότι ο προσυμβατικός έλεγχος που ασκείται από το Ελεγκτικό Συνέδριο στις συμβάσεις του Ταμείου Ανάκαμψης δεν είναι το μόνο στοιχείο εξασφαλίσεως της διαφάνειας. Υπάρχει και κάτι επιπλέον όλων των άλλων προγραμμάτων.

Ο πρόεδρος του Ελεγκτικού Συνεδρίου μπορεί να ορίζει μέχρι είκοσι παρέδρους ή εισηγητές του δικαστηρίου για την άσκηση ελεγκτικών καθηκόντων για το Ταμείο Ανάκαμψης ειδικά. Οι δικαστικοί αυτοί οι λειτουργοί ασκούν τα ελεγκτικά τους καθήκοντα στο πλαίσιο πενταμελών επιτροπών. Τα καθήκοντα των ανωτέρω επιτροπών συνίστανται στη διαρκή παρακολούθηση της διαδικασίας προετοιμασίας και κατάρτισης των συμβάσεων, προκειμένου να προλαμβάνονται νομικά σφάλματα που θα μπορούσαν να οδηγήσουν σε ακύρωση ή ματαίωση της διαδικαστικής διαδικασίας.

Δηλαδή το Ταμείο Ανάκαμψης έχει μια προληπτική συνεργασία με το ανώτατο δημοσιονομικό δικαστήριο, όχι στον τομέα της επισήμανσης νομικών αδυναμιών αφού γίνει μια σύμβαση, αλλά στον τομέα της πρόληψης των νομικών αδυναμιών, προφανώς εν όψει της ανάγκης διαφάνειας, πριν γίνει δηλαδή μια σύμβαση.

Θα μου πείτε «Αισθάνεστε ότι τα πράγματα είναι τέλεια;». Προφανώς δεν είναι τέλεια και αντιλαμβάνομαι ότι μπορεί ένα κόμμα, όπως έκανε ο ΣΥΡΙΖΑ, να ζητάει κάτι επιπλέον.

Κατεδείχθη όμως, κατά τη γνώμη μου -επειδή τοποθετήθηκα και εγώ χθες και ψηφίζω- ότι οι υπάρχοντες μηχανισμοί ελέγχου της πορείας και της εξέλιξης του Ταμείου Ανάκαμψης και του ΕΣΠΑ που έχει η Βουλή με τις υπάρχουσες επιτροπές, αλλά και η υπάρχουσα δυνατότητα συστάσεως ή προτάσεως συστάσεως εξεταστικής επιτροπής καθιστούν αυτή την πρόταση κατά κάποιον τρόπο περιττή.

Αυτό δεν σημαίνει ότι δεν δικαιούται κανείς να έχει ανησυχίες ή δεν δικαιούται κανείς να ζητάει κάτι περαιτέρω, αλλά δεν σημαίνει επίσης απόρριψη της διαφάνειας όταν κρίνεις ότι το υπάρχον θεσμικό πλαίσιο στη Βουλή είναι επαρκές γι’ αυτές τις ανησυχίες.

Κηρύσσεται περαιωμένη η συζήτηση επί της αρχής και επί των άρθρων της προτάσεως του Προέδρου της Βουλής: «Για την τροποποίηση διατάξεων του Κανονισμού της Βουλής – Μέρος Β΄ (ΦΕΚ 51 Α΄/10.4.1997), όπως ισχύει».

Προχωρούμε στην ψήφιση επί της αρχής, των άρθρων και του συνόλου της προτάσεως και η ψήφιση θα γίνει χωριστά.

Σας επισημαίνουμε, για τη διευκόλυνσή σας, ότι η ψηφοφορία περιλαμβάνει την αρχή της προτάσεως, δεκατέσσερα άρθρα, το τελευταίο άρθρο, δηλαδή το άρθρο 15 που αφορά τη δημοσίευση στην Εφημερίδα της Κυβερνήσεως, καθώς και το σύνολο.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΟΣ (Κωνσταντίνος Τασούλας):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΟΣ (Κωνσταντίνος Τασούλας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Για την τροποποίηση διατάξεων του Κανονισμού της Βουλής – Μέρος Β΄(ΦΕΚ 51 Α΄/10.4.1997), όπως ισχύει |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 6 ως έχει ΟΜΟΦΩΝΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 10 ως έχει ΟΜΟΦΩΝΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΟΣ (Κωνσταντίνος Τασούλας):** Συνεπώς η πρόταση του Προέδρου της Βουλής: «Για την τροποποίηση διατάξεων του Κανονισμού της Βουλής – Μέρος Β΄ (ΦΕΚ 51 Α΄/10.4.1997), όπως ισχύει» έγινε δεκτή κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 78α)

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο της παραπάνω πρότασης.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Κωνσταντίνος Τασούλας):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, στο σημείο αυτό θα διακόψουμε τη συνεδρίαση για λίγα λεπτά και μετά θα προχωρήσουμε στο νομοσχέδιο.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, συνεχίζεται η συνεδρίαση.

Θα ήθελα να ανακοινώσω προς το Σώμα τα κάτωθι.

Οι Υπουργοί Ανάπτυξης και Επενδύσεων, Οικονομικών, Εθνικής Άμυνας, Εργασίας και Κοινωνικών Υποθέσεων, Περιβάλλοντος και Ενέργειας, Δικαιοσύνης, Εσωτερικών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Επικρατείας, καθώς και οι Αναπληρωτές Υπουργοί Οικονομικών, Εξωτερικών και Εσωτερικών κατέθεσαν στις 25-7-2022 σχέδιο νόμου: «Εξυγίανση των Ναυπηγείων Ελευσίνας και άλλες διατάξεις αναπτυξιακού χαρακτήρα».

(Παραπέμπεται στην αρμόδια Διαρκή Επιτροπή)

Επίσης, έχω την τιμή να ανακοινώσω στο Σώμα το δελτίο επικαίρων ερωτήσεων της Τετάρτης 27 Ιουλίου 2022.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 918/19-7-2022 επίκαιρη ερώτηση του Βουλευτή Χανίων του Συνασπισμού Ριζοσπαστικής Αριστεράς κ. Παύλου Πολάκη προς τον Υπουργό Υγείας, με θέμα: «Δραματική η κατάσταση που επικρατεί στο Γενικό Νοσοκομείο Χανίων».

2. Η με αριθμό 922/19-7-2022 επίκαιρη ερώτηση της Βουλευτού Δράμας του Κινήματος Αλλαγής κ. Χαρούλας (Χαράς) Κεφαλίδου προς τον Υπουργό Υποδομών και Μεταφορών, με θέμα: «Αδιαφορία του Υπουργείου και παραπομπή στις καλένδες του έργου της ανέγερσης του νέου 12θέσιου Δημοτικού Σχολείου στο ξεχασμένο από την κυβέρνηση Κάτω Νευροκόπι Ν. Δράμας».

3. Η με αριθμό 937/25-7-2022 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδος κ.Ιωάννη Δελή προς την Υπουργό Παιδείας και Θρησκευμάτων, με θέμα: «Τη σίτιση των φοιτητών που διαμένουν στη Φοιτητική Εστία Αθηνών, τη Φοιτητική Εστία Πανεπιστημίου Αθηνών, τη Φοιτητική Εστία του Εθνικού Μετσόβιου Πολυτεχνείου (ΕΜΠ) και τις Νέες Φοιτητικές Εστίες του Εθνικού Μετσόβιου Πολυτεχνείου (ΕΜΠ) τους καλοκαιρινούς μήνες».

4. Η με αριθμό 934/25-7-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Οικονομικών, με θέμα: «Η Κυβέρνηση ομολογεί το έγκλημα των τραπεζών αλλά αρνείται την λύτρωση για τους 50.000 τσιγγάνους».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 920/19-7-2022 επίκαιρη ερώτηση του Βουλευτή Β1΄ Βόρειου Τομέα Αθηνών του Συνασπισμού Ριζοσπαστικής Αριστεράς κ. Κωνσταντίνου Ζαχαριάδη προς τον Υπουργό Εσωτερικών, με θέμα: «Άμεσες απαντήσεις για την περίπτωση της αμφιλεγόμενης και αδιαφανούς διαδικασίας της τιμητικής πολιτογράφησης του κ. Γιασάμ Αγιαβέφε».

2. Η με αριθμό 927/22-7-2022 επίκαιρη ερώτηση του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Εσωτερικών, με θέμα: «Καμία μέριμνα για την επικίνδυνη για θανατηφόρα ατυχήματα επαρχιακή οδό Άστρους - Λεωνιδίου».

3. Η με αριθμό 938/25-7-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδος κ. Εμμανουήλ Συντυχάκη προς τον Υπουργό Αγροτικής Ανάπτυξης και Τροφίμων, με θέμα: «Αποκλεισμός ψαράδων από τις ενισχύσεις για τον κορωνοϊό».

4. Η με αριθμό 923/20-7-2022 επίκαιρη ερώτηση της Βουλευτού Πιερίας του Συνασπισμού Ριζοσπαστικής Αριστεράς κ. Ελισάβετ (Μπέττυς) Σκούφα προς τον Υπουργό Ναυτιλίας και Νησιωτικής Πολιτικής, με θέμα: «Μετάταξη σε Λιμεναρχείο του Γ΄ Λιμενικού Τμήματος Σκάλας Κατερίνης».

5. Η με αριθμό 939/25-7-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Οικονομικών, με θέμα: «Άδικη η εξαίρεση του πρωτογενούς τομέα από την προσαυξημένη έκπτωση δαπανών για ψηφιοποίηση, ενέργεια και πράσινη οικονομία».

6. Η με αριθμό 924/20-7-2022 επίκαιρη ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Σωκράτη Βαρδάκη προς τον Υπουργό Υποδομών και Μεταφορών, με θέμα: «Χρηματοδότηση του έργου Ανισόπεδος Κόμβος Καρτερού επί του Βόρειου Οδικού Άξονα Κρήτης (ΒΟΑΚ)».

7.- Η με αριθμό 929/22-7-2022 επίκαιρη ερώτηση της Βουλευτού Β΄ Θεσσαλονίκης του Συνασπισμού Ριζοσπαστικής Αριστεράς κ. Θεοδώρας (Δώρας) Αυγέρη προς τον Υπουργό Υγείας, με θέμα: «Πλήρης κατάρρευση του Γενικού Νοσοκομείου Θεσσαλονίκης «Ιπποκράτειο»».

8. Η με αριθμό 930/22-7-2022 επίκαιρη ερώτηση της Βουλευτού Λάρισας του Συνασπισμού Ριζοσπαστικής Αριστεράς κ. Άννας Βαγενά προς την Υπουργό Παιδείας και Θρησκευμάτων, με θέμα: «Σε κατάσταση επισφάλειας βρίσκονται το Γενικό Αρχείο του Κράτους στη Λάρισα, καθώς και οι Υπηρεσίες των Γενικών Αρχείων του Κράτους στο σύνολό τους, και η λειτουργία τους διακυβεύεται».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 5519/31-5-2022 ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς την Υπουργό Παιδείας και Θρησκευμάτων, με θέμα: «Εισαγωγή και διδασκαλία του σχολικού εγχειριδίου «Ιστορία της Κρήτης» στα σχολεία του νησιού».

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Προστασίας του Πολίτη: «Αναβάθμιση της αστυνομικής εκπαίδευσης, αναμόρφωση του πλαισίου οργάνωσης και λειτουργίας της Σχολής Αξιωματικών της Ελληνικής Αστυνομίας και άλλες ρυθμίσεις του Υπουργείου Προστασίας του Πολίτη».

Η Διάσκεψη των Προέδρων αποφάσισε στη συνεδρίασή της στις 21 Ιουλίου τρέχοντος έτους τη συζήτηση του νομοσχεδίου σε μία συνεδρίαση εν συνόλω επί της αρχής και επί των άρθρων. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του τελευταίου εισηγητή. Νομίζω ότι δεν υπάρχει αντίρρηση επί της εισήγησης σε ό,τι αφορά το νομοσχέδιο.

Πριν καλέσω στο Βήμα τον εισηγητή της Νέας Δημοκρατίας κ. Ανδρέα Κουτσούμπα, ο κ. Σκανδαλίδης ζητά να κάνει μία δήλωση για δύο λεπτά.

Ορίστε, κύριε Σκανδαλίδη, έχετε τον λόγο.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, πριν από λίγες ώρες ο Πρόεδρος του ΠΑΣΟΚ κατέθεσε μηνυτήρια αναφορά στην Εισαγγελία του Αρείου Πάγου για την απόπειρα παγίδευσης και παρακολούθησης του κινητού του τηλεφώνου μέσω του λογισμικού Predator. Η απόπειρα διαπιστώθηκε μετά από επίσημους ελέγχους υπηρεσιών του Ευρωπαϊκού Κοινοβουλίου, το οποίο συνέταξε σχετική έκθεση.

Θέλω να θυμίσω ότι όπως αναφέρεται σε επίσημη ανάρτηση της Google, σε ανύποπτο χρόνο η εφαρμογή του Predator πουλήθηκε σε διαφορετικούς κυβερνητικούς φορείς, σε συγκεκριμένες χώρες, ανάμεσα στις οποίες είναι και η Ελλάδα.

Όπως καταλαβαίνετε, εγείρεται μείζον πολιτικό θέμα που αφορά την παρακολούθηση του Προέδρου του ΠΑΣΟΚ. Θεωρώ αυτονόητο όλα τα κόμματα του ελληνικού Κοινοβουλίου να πάρουν θέση στο τεράστιο αυτό ζήτημα που έχει άμεση σχέση με τη διαφάνεια και τη λειτουργία της δημοκρατίας μας.

Καλούμε την ελληνική δικαιοσύνη να επιληφθεί επειγόντως και να πληροφορηθεί ο ελληνικός λαός ποιος και γιατί βρίσκεται πίσω από την απαράδεκτη αυτή απόπειρα.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Καταγράφεται στα Πρακτικά η δήλωση του κ. Σκανδαλίδη. Κατά τη διάρκεια της συζήτησης εάν κάποιος συνάδελφος θέλει να τοποθετηθεί, θα τοποθετηθεί και το ίδιο ισχύει και για τον κύριο Υπουργό στην ομιλία του εάν θέλει, γιατί απ’ ό,τι γνωρίζω έχει απαντήσει ο Κυβερνητικός Εκπρόσωπος, αλλά αυτό είναι άλλο.

Ορίστε, κύριε Κουτσούμπα, έχετε τον λόγο.

**ΑΝΔΡΕΑΣ ΚΟΥΤΣΟΥΜΠΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, πριν εισέλθω στην συζήτηση του νομοσχεδίου και στην ανάλυση των προτάσεων και των θέσεων της Κοινοβουλευτικής Ομάδας της Νέας Δημοκρατίας, θα ήθελα στην πρόσκληση που έκανε ο κ. Σκανδαλίδης όσον αφορά το θέμα το οποίο κατέθεσε και κατήγγειλε, να πω ότι έχει ήδη τοποθετηθεί ο Κυβερνητικός Εκπρόσωπος. Θεωρούμε και εμείς από την πλευρά μας, ως Κοινοβουλευτική Ομάδα της Νέας Δημοκρατίας, ότι είναι ένα μείζον πολιτικό θέμα που πρέπει να διερευνηθεί και είμαι βέβαιος ότι και το αρμόδιο Υπουργείο και οι αρμόδιες αρχές θα κάνουν αυτό που πρέπει για τη διαλεύκανση της υπόθεσης. Καταδικάζουμε και καταγγέλλουμε αυτό το γεγονός εάν πράγματι -έτσι όπως θα αποδειχθεί στη συνέχεια- συμβαίνει αυτό το οποίο κατήγγειλε ο κ. Σκανδαλίδης.

Όσον αφορά στο νομοσχέδιο το οποίο συζητάμε, μετά από συζήτηση στην αρμόδια επιτροπή -τέσσερις συνεδριάσεις και την ακρόαση των φορέων- θα ήθελα αρχικά να ξεκαθαρίσω και να τονίσω τη δημιουργική συμμετοχή στη συζήτηση του νομοσχεδίου τόσο της Ελληνικής Λύσης όσο και του ΠΑΣΟΚ - ΚΙΝΑΛ.

Πράγματι, με προτάσεις και παρεμβάσεις θεωρώ ότι έκαναν το αδύνατο δυνατό, ούτως ώστε το νομοθετικό κείμενο αυτό να πάρει άλλη μια κατεύθυνση προς το καλύτερο, να γίνουν εκείνες οι διορθωτικές κινήσεις, νομοθετικές ή νομοτεχνικές παρεμβάσεις, για να έχουμε ένα καλύτερο νομοθετικό κείμενο. Νομίζω ότι είναι υποχρέωση του καθενός μας από εδώ να αναγνωρίζει τέτοιες κινήσεις και, βεβαίως, να καταγγέλλει την αρνητική στάση άλλων παρατάξεων χωρίς πολιτικά επιχειρήματα.

Και το αναφέρω αυτό για όσους δεν μας έχουν ακούσει, αλλά και τους Έλληνες πολίτες, γιατί κατά τη διάρκεια της συζήτησης στις αρμόδιες επιτροπές, η Μείζονα, η κύρια Αντιπολίτευση -γιατί το ΚΚΕ έχει μια σταθερή θέση για τα αστυνομικά- και τα λοιπά κόμματα είχαν μια τέτοια αρνητική στάση λες και αυτό το νομοθετικό κείμενο και τα θέματα τα οποία πραγματεύεται είχαν πολιτικό υπόβαθρο.

Καθ’ όλη τη διάρκεια προσπάθησαν – και στα δύο τρίτα του χρόνου που δίνει ο Κανονισμός- να ασχοληθούν με άλλα θέματα πλην των διατάξεων του νομοσχεδίου, το οποίο νομοσχέδιο τι τίτλο φέρει και τι πραγματεύεται; Την αναβάθμιση της αστυνομικής και ακαδημαϊκής εκπαίδευσης και, βεβαίως, την οργάνωση και λειτουργία της Σχολής Ακαδημίας των Αξιωματικών, διατάξεις, δηλαδή, που αφορούσαν κάτι το οποίο όλοι τόσον καιρό στα μέσα μαζικής ενημέρωσης καταγγέλλαμε ή είχαμε διαφορετικές θέσεις ότι κάτι δεν πάει καλά με την Αστυνομία, και θέλαμε να αναμορφώσουμε.

Βεβαίως, θα καταγγείλω για μία ακόμη φορά την υποκριτική στάση στην τελευταία συζήτηση των εκπροσώπων ή του εκπροσώπου του ΣΥΡΙΖΑ, που ήταν μια στάση μνημείο υποκρισίας και αντιφατικότητας με αυτά που είπε για την Αστυνομία. Έκανε και το μέγα πολιτικό ατόπημα να στοχοποιήσει τους Έλληνες αστυνομικούς, λέγοντας ότι οι Έλληνες αστυνομικοί ανήκουν στη Νέα Δημοκρατία, γι’ αυτό είναι θετικοί ως προς το νομοσχέδιο. Εάν αυτό δεν είναι στοχοποίηση, ε, τι άλλο είναι;

Έρχομαι τώρα στο νομοσχέδιο. Στόχος του νομοσχεδίου και σκοπός του είναι η αναβάθμιση της αστυνομικής και ακαδημαϊκής εκπαίδευσης του προσωπικού εν γένει της Αστυνομίας, η βελτίωση των υπηρεσιών προς τον πολίτη και η προσαρμογή στα νέα δεδομένα, η ενίσχυση του αισθήματος ασφαλείας μέσω του εκσυγχρονισμού της Σχολής Αξιωματικών διά της αναμόρφωσης του πλαισίου της παρεχόμενης εκπαίδευσης και της αποτελεσματικότερης λειτουργίας αυτής και της οργάνωσης.

Τα αντικείμενα με τα οποία ασχολείται και στο πρώτο και στο δεύτερο μέρος είναι η Σχολή Αξιωματικών και η Αστυνομική Ακαδημία με τις σχολές που υπάγονται σε αυτή ή η Σχολή Αστυφυλάκων Μετεκπαίδευσης και Οδικής Ασφάλειας.

Τίθεται το βασικό ερώτημα! Ήταν αναγκαίο αυτό το νομοσχέδιο στην παρούσα φάση και στην παρούσα χρονική στιγμή; Είχαν γίνει στοχευμένες στο παρελθόν νομοθετικές παρεμβάσεις, αλλά με τα σημερινά δεδομένα, με τις νέες εξελίξεις, αυτό το νομοθετικό πλαίσιο δεν ανταποκρίνεται στις προκλήσεις των καιρών και ήθελε μια αναδιαμόρφωση.

Και βεβαίως το πλαίσιο αυτό ήθελε την αναμόρφωση για να ανταποκριθεί στις προκλήσεις και τις ανάγκες που καλείται να αντιμετωπίσει η Αστυνομία στην εκπλήρωση της αποστολής της για την προστασία του πολίτη και τη διασφάλιση της δημόσιας ασφάλειας. Υπήρχαν ελλείψεις στην οργάνωση, στη μεθοδολογία στη γραφειοκρατία που προέκυψαν σε αυτό το διάστημα της οκταετίας που πέρασε και σε διαδικασίες που δεν ανταποκρίνονταν επαρκώς. Δεν είχε την απαιτούμενη ευελιξία και προσαρμοστικότητα στις νέες απαιτήσεις. Και αυτό είχα πει και έχω τονίσει πολλές φορές είναι το μεγαλείο της κοινοβουλευτικής δημοκρατίας, ότι όταν ένας νόμος διαπιστώνεται ότι δεν είναι λειτουργικός η κοινοβουλευτική δημοκρατία έχει το μεγαλείο, τη δυνατότητα να αλλάζει αυτό τον νόμο προς το καλύτερο και να κάνει εκείνες τις παρεμβάσεις για το καλό της κοινωνίας για μια καλύτερη οργάνωση. Ειδικότερα εδώ για την Αστυνομία.

Στόχος λοιπόν είναι η αναδιαμόρφωση του χαρακτήρα της Σχολής Αξιωματικών της παρεχόμενης εκπαίδευσης ώστε με την υψηλής ποιότητας παρεχόμενη εκπαίδευση τα στελέχη να μπορούν να ανταποκριθούν στις εξελίξεις στον τομέα της ασφάλειας. Παρέχει εκείνα τα μέσα με τα προγράμματα σπουδών και με τα γνωστικά πολλαπλά αντικείμενα υψηλής ποιότητας που διδάσκονται να εξασφαλίζουν στους σπουδαστές θεωρητική και πρακτική εξάσκηση.

Όσον αφορά στην Αστυνομική Ακαδημία επιχειρείται με τις διατάξεις η ρύθμιση της οργάνωσης και λειτουργίας αυτής με στόχο την εκπαίδευση, μετεκπαίδευση, επιμόρφωση και εξειδίκευση του προσωπικού για την αντιμετώπιση περιστατικών, δηλαδή, ορθή κατάρτιση για να μπορούν να ανταποκριθούν στα καθήκοντά του. Η Αστυνομική Ακαδημία θα μπορεί να αναπτύσσει συνεργασίες και δράσεις με ΑΕΙ, άλλους φορείς, με ερευνητικά κέντρα. Ήταν αυτό το ζητούμενο που λέγαμε να ανοίξει τα φτερά της η Αστυνομία να γίνει ανοιχτή στην κοινωνία στις νέες προκλήσεις.

Η μεταρρύθμιση και η αναβάθμιση γίνεται προς όφελος του πολίτη και της ενίσχυσης του αισθήματος ασφάλειας. Διαμορφώνεται μια νέα εικόνα αστυνομικού και της Αστυνομίας με γνώσεις και δυνατότητα να ανταποκριθεί στα νέα δεδομένα της εγκληματικότητας και της παραβατικότητας. Η αναβάθμιση των σπουδών που επιχειρείται μέσω του νομοσχεδίου, οι συνεργασίες, εξασφαλίζουν βέλτιστη ποιότητα θεωρητικής και πρακτικής εκπαίδευσης και απόκτηση διεθνούς εμπειρίας. Οι ρυθμίσεις έχουν ως στόχο: Την αναδιαμόρφωση του χαρακτήρα της Σχολής Αξιωματικών, την αναμόρφωση της Αστυνομικής Ακαδημίας με σύγχρονες και ευέλικτες δομές λειτουργίας, την αναβάθμιση των σπουδών, την ποιοτική εκπαίδευση με αποτέλεσμα την επίτευξη συνδυασμού ακαδημαϊκής και αστυνομικής εκπαίδευσης. Και τέλος το νομοσχέδιο αυτό είναι μια εκπλήρωση υποχρέωσης για τη χώρα μας για την εναρμόνιση με την ευρωπαϊκή νομοθεσία.

Καθορίζεται η αποστολή της και ο τρόπος λειτουργίας της σχολής. Οι στόχοι αυτοί είναι βραχυπρόθεσμοι και μακροπρόθεσμοι, ποιοτική αναβάθμιση της Ακαδημίας Σπουδών και μακροπρόθεσμη ενίσχυση των δεξιοτήτων, απόκτηση υψηλών γνώσεων και διαμόρφωση νέας αντίληψης για την Αστυνομία και για τον ρόλο.

Οι ρυθμίσεις αυτές αφορούν όλο το κοινωνικό σύνολο και σε όσους συμμετέχουν στη διαδικασία. Για την κατάρτιση λήφθηκαν υπ’ όψιν όχι μόνο οι απόψεις των φορέων αλλά και ο τρόπος λειτουργίας του ευρωπαϊκού οργανισμού.

Άλλες διατάξεις με τις οποίες ασχολείται το παρόν νομοσχέδιο είναι τα διαβατήρια. Με διάταξή του παρατείνεται η ισχύς των διαβατηρίων σε δέκα χρόνια. Είχα κάνει την παρέμβαση κύριε Υπουργέ, -νομίζω ότι θα την κάνετε δεκτή, μάλλον να διασαφηνιστεί από πότε θα ισχύσει για τα νέα ή όχι- και έχω ακόμα αν θέλετε μέσα μου τον προβληματισμό για να αποφύγουμε περαιτέρω δουλειά στην Αστυνομία. Θα μπορούσαμε ίσως με κάποιο τρόπο τεχνικό να βρεθεί η παράταση αυτή να ισχύει και για τα ήδη διαβατήρια. Μπορούσε να βρεθεί. Εσείς το ξέρετε καλύτερα. Εγώ το θέτω πάλι στο τραπέζι της συζήτησης.

Και βεβαίως άλλη μια διάταξη που αφορά την επέκταση του θεσμού της ηλεκτρονικής επιτήρησης. Είναι μια αναγκαία διάκριση, επιβεβλημένη η οποία θα γίνει οπωσδήποτε μέσα από δημόσιο διαγωνισμό. Εκείνο το οποίο θα επαναλάβω είναι ότι σε συνεργασία νομίζω πάλι με το Υπουργείο Δικαιοσύνης, θα πρέπει να δούμε συνολικά το θεσμό της ηλεκτρονικής επέκτασης, την υποχρεωτική επέκτασή του, αν θέλετε, σε όλα τα στάδια της ποινικής διαδικασίας και ειδικότερα σε κάποια αδικήματα μικρής απαξίας ή στα οικονομικά αδικήματα.

Με αυτές τις σκέψεις, κυρίες και κύριοι συνάδελφοι, να συμπληρώσω ότι στο νομοσχέδιο αυτό οι αρμόδιοι φορείς που αφορούν αυτό το νομοσχέδιο τόσο η ΠΟΑΞΙΑ όσο και η ΠΟΑΣΥ ήταν θετικοί ως προς το νομοσχέδιο. Πολλές φορές η Αντιπολίτευση μας κατηγορεί ότι οι φορείς είναι αντίθετοι σε νομοσχέδιο που φέρνουμε και δεν τους ακούμε. Αυτή τη φορά οι φορείς περίμεναν αυτό το νομοσχέδιο, μίλησαν για ιστορική μέρα, μίλησαν για τομή, όπως είπε ο εκπρόσωπος της ΠΟΑΣΥ και μας ζητούν να έχουμε θετική ψήφο. Και παρ’ ότι το περιεχόμενό του συζητούσε και ο ΣΥΡΙΖΑ, σήμερα είναι αρνητικός. Σας καλώ λοιπόν να δώσετε θετική ψήφο σε αυτό το νομοσχέδιο.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Καλείται τώρα στο Βήμα ο γενικός εισηγητής από τον ΣΥΡΙΖΑ, ο συνάδελφος κ. Διονύσιος - Χαράλαμπος Καλαματιανός.

Ορίστε, κύριε Καλαματιανέ, έχετε τον λόγο.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, πιστεύω, κύριε Υπουργέ, χθες που επισκεφθήκατε τον τόπο μου, την Ηλεία, να είδατε το μέγεθος της καταστροφής και την απόγνωση των κατοίκων για την πύρινη λαίλαπα που βίωσε για μία ακόμα φορά ο τόπος μας, οκτώ χιλιάδες στρέμματα καμένα, πέντε χιλιάδες στρέμματα καλλιέργειες καμένες. Νέα οικονομική και οικολογική καταστροφή στον τόπο μας. Περιουσίες χαμένες ξανά, άνθρωποι καταδικασμένοι στη φτώχεια και την ανέχεια.

Κύριε Υπουργέ, θα θέλαμε να μας πείτε, αν μιλήσατε με τους ανθρώπους εκεί και τους εξηγήσατε τι έχετε δώσει για την πρόληψη και την αντιμετώπιση των πυρκαγιών, πόσους έχετε προσλάβει στην πυροσβεστική –υπάρχουν τρεις χιλιάδες εξακόσια κενά στις θέσεις των πυροσβεστών- τι έχετε δώσει για τον εξοπλισμό και τα οχήματα που έχει ανάγκη η πυροσβεστική, πόσους πυροσβέστες έχετε προσλάβει όταν προσλαμβάνετε τρεισήμισι χιλιάδες ειδικούς φρουρούς, χίλιους αστυνομικούς για την πανεπιστημιακή αστυνομία, πόσα έχετε δώσει για αντιπυρικές ζώνες, δασικούς δρόμους και αγροτική οδοποιία;

Είπατε ότι οι φωτιές στην Ηλεία είναι πάρα πολλές. Τι κάνατε όμως για να βοηθήσετε σαν Κυβέρνηση και να θωρακίσετε τον τόπο από τη φωτιά; Πόσα έχετε δώσει για την ενίσχυση των δήμων και των δασαρχείων, για την προετοιμασία, την πρόληψη αλλά και την αντιμετώπιση των πυρκαγιών; Στο Δήμο Ανδρίτσαινας Κρεστένων που επισκεφθήκατε χθες, δόθηκαν καθυστερημένα 200.000 ευρώ για την αντιπυρική προετοιμασία. Το Δασαρχείο Πύργου-Ολυμπίας που κατακάηκε πέρυσι η Ολυμπία, έχει πάρει 23.000 ευρώ για αντιπυρικές ζώνες και το Δασαρχείο Ανδρίτσαινας Κρεστένων, εκεί της περιοχής, 18.000 ευρώ.

Φωνάζουν λοιπόν οι δήμοι για την ελάχιστη και καθυστερημένη χρηματοδότηση που δίνετε για την προετοιμασία και την αντιμετώπιση της φωτιάς. Προφανώς υπάρχουν άλλες προτεραιότητες με τα 7,5 δισεκατομμύρια που έχετε δώσει σε απευθείας αναθέσεις και κλειστούς διαγωνισμούς.

Ξέρετε όμως, κύριε Υπουργέ, οι πληγέντες κάτοικοι των περιοχών έχουν άμεση ανάγκη από ενίσχυση και αποζημίωση. Δυστυχώς όμως δεν περιμένουν και πολλά, δεν περιμένουν μάλλον τίποτα, γιατί έχουν το παράδειγμα των περσινών πληγέντων από τις καταστροφικές πυρκαγιές στην περιοχή της Ολυμπίας και του Πύργου. Κάηκαν τετρακόσιες ογδόντα χιλιάδες ελαιόδεντρα πέρυσι και ακόμα πολλοί από τους πληγέντες, οι περισσότεροι, περιμένουν να αποζημιωθούν. Και όσο αφορά το θέμα της αναπλήρωσης του εισοδήματος ξέρετε πολύ καλά ότι για να καλλιεργήσουν και να έχουν παραγωγή οι ελιές για παράδειγμα ή οι άλλες καλλιέργειες χρειάζονται οκτώ με δέκα χρόνια. Το ερώτημα είναι πώς θα ζήσουν αυτοί οι άνθρωποι για οκτώ με δέκα χρόνια μετά; Δεν είναι δηλαδή μόνο η αποζημίωση για την καταστροφή. Ένα σημαντικό ζήτημα είναι η αναπλήρωση του εισοδήματος των πληγέντων που ακόμα δεν έχει γίνει για αυτές τις περιοχές έναν χρόνο μετά.

Ο τόπος λοιπόν έχει ανάγκη από ένα σχέδιο αποκατάστασης και ανασυγκρότησης που δεν το βλέπουν και δεν το είδαν και στο παρελθόν. Το 2007 θυμόμαστε όλοι τις φονικές πυρκαγιές. Δεκάδες συνάνθρωποί μας χάθηκαν από την πύρινη λαίλαπα τότε και για τον νομό όχι μόνο δεν υπήρξε ένα σχέδιο αποκατάστασης και ανασυγκρότησης, αλλά αντίθετα εγκαταλείφθηκε, ξεχάστηκε και τα αποτελέσματα τα βλέπουμε τώρα. Κάθε δεκαετία χάνει και από δέκα χιλιάδες κατοίκους. Στην τελευταία απογραφή ήταν μείον δέκα χιλιάδες οι κάτοικοι της Ηλείας.

Καταλαβαίνετε, λοιπόν, ότι ο τόπος χάνει συνεχώς πληθυσμό, γερνάει, μαραζώνει και συρρικνώνεται πληθυσμιακά και οικονομικά. Δεν πάει άλλο αυτή η κατάσταση. Έστω και τώρα, σας καλούμε να ενεργήσετε για την προετοιμασία, την πρόληψη, το αποτελεσματικό σχέδιο, τον συντονισμό, ώστε να προλάβουμε και να αντιμετωπίσουμε τα κακά που έρχονται, γιατί ο Αύγουστος δυστυχώς είναι μπροστά και τον Αύγουστο έχουμε πολύ άσχημα φαινόμενα και ειδικά στις πυρκαγιές. Μακάρι όλοι να δείξουμε αυτό που πρέπει, για να μην έχουμε ξανά τραγωδίες.

Συζητάμε σήμερα στην Ολομέλεια το σχέδιο νόμου που έχει τίτλο: «Αναβάθμιση της αστυνομικής εκπαίδευσης». Έχουμε όμως πραγματικά αναβάθμιση της αστυνομικής εκπαίδευσης; Το σχέδιο νόμου που φέρνετε ικανοποιεί τις προϋποθέσεις για αστυνομική εκπαίδευση που βελτιώνει και θα ανταποκρίνεται στα σύγχρονα πρότυπα; Όπως ήδη έχω εξηγήσει στη συζήτηση στις επιτροπές και θα αναλύσω και σήμερα, όχι δεν ικανοποιεί αυτές τις προϋποθέσεις.

Το νομοσχέδιο προσπαθεί να δημιουργήσει ένα υβριδικό μοντέλο εκπαίδευσης, όπου οι αξιωματικοί θα εκπαιδεύονται σε μία δομή, η οποία σε επίπεδο διακηρύξεων θα μοιάζει με πανεπιστήμιο, αλλά δεν θα είναι. Στην πραγματικότητα θα είναι ένα σχολείο που θα υπάγεται στον Υπουργό.

Είναι δυνατόν, λοιπόν, δυνατόν μιας τέτοιας μορφής εκπαιδευτική μονάδα να οδηγήσει σε πραγματική αναμόρφωση και επαγγελματική βελτίωση της Αστυνομίας; Προφανώς και όχι.

Η δομή της Σχολής των Αξιωματικών έχει έντονο το αποτύπωμα του νέου νόμου για τα πανεπιστήμια. Ταυτόχρονα συνδυάζεται με τη στρατοκρατική και αυταρχική αντίληψη στην εκπαίδευση του προσωπικού της Αστυνομίας. Το σχέδιο νόμου δημιουργεί νέες κατηγορίες μελών ΔΕΠ καλλιεργώντας πελατειακές προσδοκίες, αναπαράγει την αστυνομία πολλών ταχυτήτων, εντείνει τον δυϊσμό και τις διακρίσεις μεταξύ των αστυνόμων και των αστυφυλάκων, βγάζει τους αξιωματικούς από την Αστυνομική Ακαδημία και αφήνει σε αυτή μόνο τους αστυφύλακες.

Η δήθεν μεταρρύθμιση που ευαγγελίζεται το νομοσχέδιο αφορά αποκλειστικά τη Σχολή Αξιωματικών. Για πρώτη φορά η σχολή αυτή σταματάει να αποτελεί μέρος της Ακαδημίας της Αστυνομίας. Πλέον θα είναι ξεχωριστή εκπαιδευτική οντότητα, ενώ κανονικά η μεταρρύθμιση θα έπρεπε να αφορά την Αστυνομική Ακαδημία στο σύνολό της.

Έτσι, με το νομοσχέδιο η Κυβέρνηση διασπά την ενότητα της εκπαίδευσης της Αστυνομίας. Η Σχολή Αξιωματικών θα συνεχίσει να λειτουργεί ως παραγωγική σχολή, αλλά η εποπτεία της σχολής θα γίνεται από το Υπουργείο Προστασίας του Πολίτη μέσω του επιτελείου του αρχηγού της Ελληνικής Αστυνομίας και για τα ακαδημαϊκά θέματα θα υπάρχει μια συνεργασία με το Υπουργείο Παιδείας και Θρησκευμάτων.

Η ισοτιμία των πτυχίων με τα ΑΕΙ θα είναι μόνο σε επίπεδο διακηρύξεων και όχι ουσίας. Μόνο κατ’ επίφαση θα εξομοιούται η σχολή με τα ΑΕΙ της χώρας, εφόσον απουσιάζουν από τη σχολή τα βασικά χαρακτηριστικά των πανεπιστημιακών ιδρυμάτων, που είναι νομικά πρόσωπα δημοσίου δικαίου, πλήρως αυτοδιοικούμενα, ο έλεγχος ποιότητας των ΑΕΙ γίνεται από μια εθνική ανεξάρτητη διοικητική αρχή, στα ΑΕΙ κατοχυρώνεται η ακαδημαϊκή ελευθερία στην έρευνα και τη διδασκαλία, καθώς και η ελεύθερη έκφραση και διακίνηση των ιδεών. Αυτά δεν υπάρχουν στη Σχολή των Αξιωματικών, όπως την περιγράφετε στο νομοσχέδιο. Ο διοικητής και ο υποδιοικητής της σχολής ορίζονται από τον Υπουργό Προστασίας του Πολίτη κατόπιν εισήγησης του αρχηγού και θα έχουν τον πλήρη έλεγχο στη λειτουργία της σχολής. Διευθυντής αστυνομικής εκπαίδευσης ορίζεται αξιωματικός της Ελληνικής Αστυνομίας.

Για τη Σχολή Αστυφυλάκων προβλέπονται κάποιες αλλαγές, αλλά σε επίπεδο διακηρύξεων, όχι ουσίας. Ειδικότερα, εγκαταλείπεται η μετατροπή της Αστυνομικής Ακαδημίας σε νομικό πρόσωπο δημοσίου δικαίου. Αυτό το σχέδιο δεν ήταν μόνο δικό μας, της κυβέρνησης του ΣΥΡΙΖΑ, αλλά ήταν και στο προεδρικό διάταγμα του κ. Δένδια, της Κυβέρνησης της δικής σας, το 2014. Αυτό εγκαταλείπεται τώρα. Σύμφωνα με το νομοσχέδιο η σχολή θα είναι υπηρεσία του Υπουργείου Προστασίας του Πολίτη, εποπτευόμενη και ελεγχόμενη από τον προϊστάμενο του επιτελείου του αρχηγείου της Ελληνικής Αστυνομίας.

Στην Αστυνομική Ακαδημία θα υπάγονται πλέον μόνο η Σχολή Αστυφυλάκων, η Σχολή Μετεκπαίδευσης και Επιμόρφωσης της Ελληνικής Αστυνομίας και η Σχολή Εθνικής Ασφάλειας.

Περαιτέρω, σύμφωνα με το νομοσχέδιο η Σχολή Αστυφυλάκων μένει χωρίς ακαδημαϊκή κατοχύρωση. Απλά αναφέρεται σε επίπεδο διακηρύξεων ξανά ότι θα ανήκει στην ανώτερη βαθμίδα της τριτοβάθμιας εκπαίδευσης, χωρίς καμμία κατοχύρωση των σπουδαστών που μέσω πανελληνίων μπαίνουν στις σχολές αυτές. Επαναλαμβάνουμε ότι χωρίς τη θέσπιση του ελάχιστου απαιτούμενου χρόνου φοίτησης σε τουλάχιστον τρία συν ένα χρόνια, χωρίς καμμία πρόβλεψη για συγκεκριμένη εκπαιδευτική βαθμίδα συγκεκριμένου επιπέδου -δεν αναφέρεται πουθενά, διακηρύξεις μόνο- και χωρίς ακαδημαϊκά και επιστημονικά εχέγγυα, δεν είναι δυνατόν να γίνεται λόγος για ανωτατοποίηση της εκπαίδευσης των αστυνομικών.

Η προσπάθεια δημιουργίας εντυπώσεων χωρίς στην πραγματικότητα να γίνεται κάποια αναβάθμιση είναι και στο επίπεδο των μεταπτυχιακών. Στο νομοσχέδιο προβλέπεται ότι στη Σχολή Αστυφυλάκων, καθώς και στη Σχολή Εθνικής Ασφάλειας, δύναται να οργανώνονται και να υλοποιούνται σε συνεργασία με τη Σχολή Αξιωματικών και τα ΑΕΙ της χώρας προγράμματα μεταπτυχιακών σπουδών και να απονέμονται αντίστοιχοι τίτλοι σπουδών.

Η πρόβλεψη όμως αυτή είναι χωρίς αντίκρισμα. Θα είναι πραγματικό μεταπτυχιακό αυτό εφόσον απαιτείται να υπάρχει προπτυχιακό τετραετούς φοίτησης; Εδώ η φοίτηση είναι τριετής. Πώς θα παίρνουν μεταπτυχιακά οι αστυφύλακες; Θα υπάρχει παραγωγικό αποτέλεσμα στους σπουδαστές της Σχολής Αστυφυλάκων; Προφανώς όχι. Σας ρωτάμε συνεχώς από τις επιτροπές. Απάντηση γι’ αυτό το θέμα δεν έχουμε πάρει. Επίσης, σύμφωνα με το άρθρο 26, στα προγράμματα μεταπτυχιακών σπουδών που θα διοργανώνει η Σχολή Αξιωματικών δεν υπάρχει η πρόβλεψη για δυνατότητα φοίτησης σε αυτά αποφοίτων της Σχολής Αστυφυλάκων. Είναι ξεκάθαρο, επομένως, πως δεν υπάρχει καμμία πραγματική και ουσιαστική διάθεση να δοθεί η δυνατότητα στους αποφοίτους της σχολής να αποκτήσουν αναγνωρισμένους μεταπτυχιακούς τίτλους. Μόνο, ξαναλέω, σε επίπεδο διακηρύξεων θα είναι τα μεταπτυχιακά και στην πραγματικότητα τίποτα.

Προχωράω τώρα στο ζήτημα της επιτήρησης, το γνωστό «βραχιολάκι». Επαναλαμβάνω: Προβλέπεται η δυνατότητα στον Υπουργό Προστασίας του Πολίτη να επεκτείνει τη δυνατότητα αυτή και σε άλλες περιοχές και σε άλλα καταστήματα κράτησης. Και ερωτώ: Έχει ξεκινήσει διαγωνισμός για το «βραχιολάκι»; Πείτε μας, ναι ή όχι; Πού βρίσκεται; Πότε θα ολοκληρωθεί, αν έχει ξεκινήσει; Τι γίνεται; Θα μας φέρετε ξανά τροπολογίες για να πληρώνετε την εταιρεία που κάνει αυτό το έργο εκτός σύμβασης από το 2019; Ξανά τροπολογίες για να πληρωθεί η εταιρεία, ενώ το Νομικό Συμβούλιο του Κράτους έχει γνωμοδοτήσει από το 2020 ότι δεν μπορεί να πληρωθεί η εταιρεία παρά μόνο δικαστικώς θα διεκδικήσει τα χρήματά της και σας συστήνει από το 2020 να κάνετε διαγωνισμό τον οποίο το 2022 δεν τον έχετε κάνει ακόμα;

Επεκτείνετε τη δυνατότητα να περιλάβει και άλλους. Διευρύνετε το έργο μιας υπηρεσίας που πληρώνεται με νομοθετικές διατάξεις, με τροπολογίες, χωρίς να έχετε κάνει κάτι ή να μας λέτε τουλάχιστον ότι έχετε κάνει. Πείτε μας αν έχει ξεκινήσει ο διαγωνισμός, που βρίσκεται, πότε θα ολοκληρωθεί. Έρχεστε πρώτα δηλαδή και επεκτείνετε το αντικείμενο, ενώ ακόμα δεν υπάρχει κάποιος ανάδοχος μέσω διαγωνισμού. Η ίδια εταιρεία με παρατάσεις επί παρατάσεων, πληρωμές. Έτσι θα πάμε; Και λέτε ότι το κάνετε αυτό στο πλαίσιο του στρατηγικού σχεδιασμού για το σωφρονιστικό σύστημα. Για ποιον στρατηγικό σχεδιασμό μιλάτε; Έπρεπε να το έχετε καταθέσει πριν από το 2021. Πού βρίσκεται αυτός ο στρατηγικός σχεδιασμός για το σωφρονιστικό σύστημα; Δεν τον έχουμε δει. Το εντάσσετε -και καλά!- αυτό στον στρατηγικό σχεδιασμό, χωρίς στρατηγικό σχεδιασμό. Ωραία!

Προχωρώ στη διάταξη για τη μετακίνηση του προσωπικού της Πάτρας. Είπαμε να διευρυνθεί -δεν το έχουμε δει μέχρι τώρα- αυτό. Γιατί μόνο στο προσωπικό της Πάτρας; Το ίδιο πρόβλημα έχουν κι άλλα καταστήματα κράτησης σε όλη την Ελλάδα, στη Θήβα, στον Δομοκό, στο Μαλανδρίνο. Γι’ αυτούς γιατί δεν προβλέπεται; Κάντε γενική τη διάταξη για τη μεταφορά του προσωπικού, να μπορεί να περιλαμβάνει και άλλα καταστήματα κράτησης. Είναι κρίσιμο.

Επίσης υπάρχει ζήτημα των λυμάτων στο Μαλανδρίνο. Τι θα γίνει; Συνέχεια με βυτιοφόρα; Έτσι θα λύσετε το πρόβλημα; Πείτε μας τι σχεδιασμό έχετε για την οριστική λύση. Υπάρχει σχέδιο; Τι θα κάνετε; Έτσι, με βυτία θα συνεχίσετε, να σπαταλώνται χρήματα του δημοσίου; Εκατοντάδες χιλιάδες ευρώ, εκατομμύρια έχουν δοθεί γι’ αυτήν την ιστορία. Τι θα κάνετε για να λύσετε το θέμα; Τρία χρόνια κυβερνάτε. Μην λέτε «εσείς τι κάνατε;». Τρία χρόνια κυβερνάτε. Πείτε μας ποιες είναι οι δράσεις σας και ο σχεδιασμός; Ξανά με βυτιοφόρα;

Συνοψίζοντας, λοιπόν: Με το νομοσχέδιο αντιγράψατε κακέκτυπα κάποιες στρατηγικής σημασίας μεταρρυθμίσεις που είχε εισηγηθεί η κυβέρνηση του ΣΥΡΙΖΑ. Τις εντάξατε, όμως, σε ένα ασφυκτικό και απολύτως ελεγχόμενο πλαίσιο.

Η γενική αντίληψη που προκύπτει από το νομοσχέδιο κινείται στο πλαίσιο που εφαρμόζει σε κάθε πτυχή του δημόσιου βίου η Κυβέρνηση. Κομματικός παρεμβατισμός, έλλειψη ακαδημαϊκής σκέψης και ελευθερίας και πλήρης έλεγχος των αστυνομικών σχολών, ποδηγέτηση των υποψηφίων αξιωματικών και αστυφυλάκων.

Εμείς πιστεύουμε ότι η ουσιαστική αναβάθμιση της εκπαίδευσης των αστυνομικών είναι απαραίτητη και συνδέεται άμεσα με την αναμόρφωση και τη βελτίωση της αστυνομίας, συνολικά. Στόχος μας είναι να έχουμε μια σύγχρονη και αποτελεσματική εκπαίδευση των σπουδαστών, για να έχουμε αντίστοιχα μια σύγχρονη και αποτελεσματική αστυνομία.

Δυστυχώς, το νομοθέτημά σας είναι αποσπασματικό, είναι ανεπαρκές, χωρίς βάθος και τελικά ατελέσφορο για την επίτευξη αυτών των στόχων.

Έχουμε, λοιπόν, μια εντελώς διαφορετική αντίληψη, διαφορετικές εντελώς προσεγγίσεις με εσάς για το πώς πρέπει να διαμορφώνεται και να λειτουργεί η εκπαίδευση της Αστυνομίας. Και το νομοσχέδιο, βεβαίως, δεν μπορεί να ανταποκριθεί στις απαιτήσεις και τις ανάγκες μιας σύγχρονης και αποτελεσματικής εκπαίδευσης της Αστυνομίας, άρα και μιας σύγχρονης και αποτελεσματικής Αστυνομίας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ, να κλείσει το σύστημα ηλεκτρονικής εγγραφής.

Καλείτε στο Βήμα ο ειδικός αγορητής από το ΠΑΣΟΚ - Κίνημα Αλλαγής κ. Γιώργος Καμίνης.

Ορίστε, κύριε Καμίνη, έχετε τον λόγο.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, μόλις πριν από λίγο ο Κοινοβουλευτικός Εκπρόσωπος της Κοινοβουλευτικής μας Ομάδας, ο κ. Κώστας Σκανδαλίδης, διάβασε ενώπιον του Σώματος μία ανακοίνωση η οποία αφορά την υπόθεση παρακολούθησης του κινητού τηλεφώνου του επικεφαλής του κόμματός μας, ΠΑΣΟΚ - Κίνημα Αλλαγής, του κ. Νίκου Ανδρουλάκη.

Ο Νίκος Ανδρουλάκης κατέθεσε σήμερα το πρωί μηνυτήρια αναφορά στον Άρειο Πάγο. Την κατέθεσε γιατί τον πληροφόρησε η ειδική υπηρεσία του Ευρωπαϊκού Κοινοβουλίου ότι έχει τοποθετηθεί κρυφά κακόβουλο λογισμικό, όπως λέγεται, στο κινητό του τηλέφωνο, το διαβόητο λογισμικό Predator -το οποίο θα εξηγήσω τι είναι- και για τον λόγο αυτόν απευθύνθηκε ο κ. Ανδρουλάκης στον Άρειο Πάγο.

Βλέπουμε, δυστυχώς, ότι στη χώρα μας, για να διαπιστώσουμε παρανομίες και σκάνδαλα, πολύ συχνά χρειάζεται να τα πληροφορηθούμε από το εξωτερικό. Το λέω αυτό γιατί το Ευρωπαϊκό Κοινοβούλιο έχει θεσπίσει ειδική υπηρεσία η οποία πληροφορεί τους Βουλευτές εάν παρακολουθούνται ή όχι τα κινητά τους τηλέφωνα. Έτσι αποκαλύφθηκε αυτό το σκάνδαλο.

Τι είναι αυτό το διαβόητο Predator; Το Predator είναι ένα κακόβουλο λογισμικό παρακολούθησης -όπως είπα- το οποίο ουσιαστικά παγιδεύει το κινητό τηλέφωνο του παρακολουθουμένου, από κάθε άποψη. Παρακολουθεί τις τηλεφωνικές συνομιλίες, παρακολουθεί την ηλεκτρονική αλληλογραφία, έχει απόλυτη πρόσβαση στα password, σε όλα τα password, που χρησιμοποιεί ο παρακολουθούμενος, έχει πρόσβαση στις φωτογραφίες, έχει πρόσβαση στα κείμενα, έχει απόλυτη πρόσβαση στο ιστορικό περιήγησης του παρακολουθουμένου στο διαδίκτυο και μπορεί και ενεργοποιεί το μικρόφωνο και τη κάμερα του κινητού.

Καταλαβαίνετε ότι με αυτόν τον τρόπο, ουσιαστικά, παραβιάζεται το μισό κεφάλαιο περί ατομικών δικαιωμάτων και όχι μόνο. Παραβιάζεται, πρώτα απ’ όλα, το άρθρο 19 του Συντάγματος, το οποίο καθιερώνει το απολύτως απαραβίαστο των επικοινωνιών και της αλληλογραφίας. Παραβιάζεται το άρθρο 9 του Συντάγματος, το οποίο προστατεύει τον ιδιωτικό βίο. Παραβιάζεται όμως και το θεμελιώδες μη αναθεωρήσιμο άρθρο 5, παράγραφος 1, του Συντάγματος, το οποίο καθιερώνει την ελεύθερη συμμετοχή στην οικονομική, κοινωνική και πολιτική ζωή της χώρας. Το λέω αυτό γιατί μιλάμε και για ένα πολιτικό πρόσωπο. Και, βεβαίως, παραβιάζεται και το άρθρο 29, παράγραφος 1, του Συντάγματος, όπου κατοχυρώνεται η ελεύθερη λειτουργία των πολιτικών κομμάτων, λαμβανομένου υπ’ όψιν ότι ο κ. Νίκος Ανδρουλάκης είναι επικεφαλής του τρίτου σε δύναμη κοινοβουλευτικού κόμματος στη χώρα μας.

Πότε πληροφορηθήκαμε για πρώτη φορά γι’ αυτό το Predator; Πληροφορηθήκαμε την άνοιξη του τρέχοντος έτους όταν μέσα από ένα δημοσίευμα του «Inside Story» μάθαμε ότι αυτό το κακόβουλο λογισμικό είχε τοποθετηθεί στο κινητό ενός δημοσιογράφου, του κ. Κουκάκη. Ο κ. Κουκάκης είχε προηγουμένως προσφύγει στην Αρχή Διασφάλισης του Απορρήτου των Επικοινωνιών, στην ΑΔΑΕ, και είχε προσφύγει για να μάθει αν παρακολουθείται το κινητό του. Κι επειδή σύμφωνα με τον ν.2225/1994 η ΑΔΑΕ θα ήταν υποχρεωμένη, εφόσον διαπίστωνε παράνομη παρακολούθηση του κινητού του, να του το αποκαλύψει και να τον πληροφορήσει. Γι’ αυτό είδαμε στις 31 Μαρτίου του 2021 να δημοσιεύεται στο τεύχος Α΄ 48 της Εφημερίδας της Κυβερνήσεως, σε ένα νομοθέτημα για την προστασία της δημόσιας υγείας εναντίον του COVID, μία τροπολογία η οποία αντικαθιστά το άρθρο 5 του ν.2225/1994 και υποχρεώνει την ΑΔΑΕ να μην παρέχει καμμία απολύτως πληροφορία στον θιγόμενο εάν η παρακολούθηση του τηλεφώνου του έγινε για λόγους εθνικής ασφάλειας. Και η διάταξη αυτή ψηφίστηκε αναδρομικά. Και αυτό ακριβώς είναι ένα από τα στοιχεία που αποδεικνύουν ότι όλη αυτή η μεθόδευση έγινε για να μην πληροφορήσει η ΑΔΑΕ τον κ. Κουκάκη ότι είχε παρακολουθηθεί το τηλέφωνό του.

Καταλαβαίνετε, λοιπόν, πώς συνδέονται όλα αυτά.

Είστε πολύ τυχερός, κύριε Υπουργέ, που η ΕΥΠ δεν περιλαμβάνεται στις αρμοδιότητές σας. Παρ’ όλα αυτά το σκάνδαλο παραμένει. Γιατί η ΕΥΠ υπάγεται απευθείας στον Πρωθυπουργό.

Σε αυτό το οποίο συνέβη, εμείς θα δώσουμε συνέχεια. Θα εξαντλήσουμε κάθε νόμιμο μέσο για να διαπιστώσουμε ότι τα τηλέφωνα των Ελλήνων πολιτών -και όχι μόνο των Αρχηγών των πολιτικών κομμάτων- δεν παραβιάζονται, ότι δεν παραβιάζεται το απόρρητο της επικοινωνίας. Το γεγονός ότι μας διαβεβαιώνει υπεύθυνα η Κυβέρνηση ότι η ΕΥΠ ή άλλη ελληνική δημόσια υπηρεσία δεν έχει προμηθευτεί το Predator, εμάς δεν μας καθησυχάζει.

Λαμβάνοντας υπ’ όψιν και την τροπολογία αυτή, την οποία προανέφερα και αναλογιζόμενος τη χοντροκομμένη μεθόδευση στην οποία προέβη η Κυβέρνηση, δεν θεωρώ πια διόλου απίθανο, μετά και τις αποκαλύψεις του «Inside Story», οι παρακολουθήσεις των τηλεφώνων να γίνονται με outsourcing, προκειμένου να καταστρατηγείται το Σύνταγμα. Δεν το θεωρώ διόλου απίθανο. Αλλά επ’ αυτών θα επανέλθουμε.

Ως προς το νομοσχέδιο, είχα διατυπώσει στην επιτροπή κάποιες προτάσεις και θα τις επαναλάβω και τώρα.

Πρόταση πρώτη: Θεωρούμε ότι θα πρέπει να υπάρχει ίσος χρόνος θητείας του διοικητή - υποδιοικητή, του διευθυντή της Αστυνομικής Εκπαίδευσης της Σχολής Αξιωματικών με τον κοσμήτορα της σχολής. Άκουσα ότι αυτό δεν είναι δυνατό για λόγους ιεραρχίας μέσα στο στράτευμα, ότι θα πρέπει να έχει συγκεκριμένο βαθμό και γίνονται ετήσιες κρίσεις. Εγώ πρότεινα στην Κυβέρνηση αυτό να το δει.

Πρόταση δεύτερη: Το Εκπαιδευτικό Συμβούλιο της Σχολής Αξιωματικών να έχει λόγο στην κατάρτιση του προϋπολογισμού της σχολής.

Πρόταση τρίτη: Να μην αποτελεί μέλος της Μονάδας Διασφάλισης Ποιότητας της Σχολής Αξιωματικών ο διοικητής ή ο υποδιοικητής της σχολής, διότι έτσι είναι και κρίνων και κρινόμενος.

Πρόταση τέταρτη: Να διενεργείται μια εξωτερική αξιολόγηση της σχολής από την Εθνική Αρχή Ανώτατης Εκπαίδευσης σε τακτά χρονικά διαστήματα.

Πρόταση πέμπτη: Να γίνει η επαναφορά της πρόβλεψης που υπήρχε στη διαβούλευση για μητρώο εσωτερικών και εξωτερικών μελών από τα οποία θα επιλέγονται τα μέλη του εκλεκτορικού σώματος για την εκλογή και εξέλιξη των μελών ΔΕΠ της σχολής. Αυτή η πρόβλεψη υπήρχε στο κείμενο κατά τη διαβούλευση, αφαιρέθηκε μετά.

Πρόταση έκτη: Να προστεθεί μέλος της ακαδημαϊκής κοινότητας στα πειθαρχικά συμβούλια των μελών ΔΕΠ της σχολής, έτσι όπως προβλέπεται στο άρθρο 48.

Πρόταση έβδομη: Να αφαιρεθεί η δυνατότητα άσκησης πειθαρχικής δίωξης σε βάρος μέλους ΔΕΠ της σχολής από τον διοικητή της σχολής.

Πρόταση όγδοη: Για το διδακτικό προσωπικό της Αστυνομικής Ακαδημίας να αποφασίζει ο διοικητής της και όχι ο Υπουργός Προστασίας του Πολίτη.

Και τελευταία, ένατη πρόταση: Να προσδιοριστεί χρονικά η έκδοση των προεδρικών διαταγμάτων που αφορούν τον εσωτερικό κανονισμό και το πρόγραμμα σπουδών τόσο για τη Σχολή Αξιωματικών όσο και για τη Σχολή Αστυφυλάκων.

Κατά τα λοιπά, θεωρούμε σημαντικές κάποιες διατάξεις, όπως είναι αυτή η οποία προστέθηκε για την παράταση της χρονικής ισχύος των διαβατηρίων από την πενταετία στη δεκαετία. Είναι προφανές ότι αυτό απαλλάσσει από γραφειοκρατικά βάρη και τη διοίκηση και τον πολίτη και, επίσης, απαλλάσσει και τους πολίτες από το παράβολο της πενταετίας.

Ως προς το άρθρο 88, είναι θετικό το γεγονός ότι επεκτείνεται ο θεσμός της ηλεκτρονικής επιτήρησης, το περίφημο «βραχιολάκι» και σε φυλακές και σε περιφερειακές ενότητες που δεν εφάρμοζαν τον θεσμό, γιατί εφαρμοζόταν μέχρι τώρα πιλοτικά. Για την ακρίβεια εφαρμοζόταν σε μια πάρα πολύ περιορισμένη έκταση. Τα σχετικά με τη σύμβαση ελέχθησαν. Θα πρέπει επιτέλους να μπει μια κάποια τάξη. Παρ’ όλα αυτά, το μέτρο της ηλεκτρονικής επιτήρησης είναι θετικό όχι μόνο γιατί αποσυμφορεί τις φυλακές αλλά και γιατί προετοιμάζει καλύτερα τους κρατούμενους για την επανένταξη στην κοινωνική ζωή.

Θεωρούμε, επίσης, θετικό το γεγονός ότι το άρθρο 89 ρυθμίζει το ζήτημα της μεταφοράς των υπαλλήλων της φυλακής της Πάτρας, φυλακή η οποία βρίσκεται εκτός του αστικού ιστού, αλλά, όπως είπαμε και στην επιτροπή, υπάρχουν και άλλες φυλακές, όπως στα Γρεβενά, στον Δομοκό, στη Θήβα, που επίσης βρίσκονται εκτός αστικού ιστού και δεν μπορούμε να καταλάβουμε τον λόγο γι’ αυτή την άνιση μεταχείριση.

Τέλος, με το άρθρο 90 ενισχύοντας την εταιρεία «Κτιριακές Υποδομές», είναι θετικό το ότι διευρύνετε τις αρμοδιότητές της εκτός από τις φυλακές και σε κάθε άλλη υπηρεσία ή νομικό πρόσωπο που εποπτεύεται από τη Γενική Γραμματεία Αντεγκληματικής Πολιτικής.

Το νομοσχέδιο θα το ψηφίσουμε. Θα το ψηφίσουμε πρώτα απ’ όλα για λόγους συμβολικούς, γιατί ουσιαστικά έρχεται μετά από μία εικοσαετία -και παραπάνω- και επικυρώνει διαδοχικά νομοθετήματα των κυβερνήσεων του ΠΑΣΟΚ.

Παράλληλα, όμως, το γεγονός ότι αποτίουμε έναν φόρο τιμής στο νομοθετικό έργο διαδοχικών παρελθουσών κυβερνήσεων, μας κάνει να αναρωτηθούμε τους λόγους γιατί δεν υπάρχει κάποιο δείγμα ότι κατά την κατάστρωση αυτού του νομοσχεδίου η Κυβέρνηση δεν κοίταξε να αντλήσει κάποια στοιχεία από άλλες έννομες τάξεις, οι οποίες ασφαλώς κάτι έχουν να μας διδάξουν και αυτές.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο ειδικός αγορητής από το Κομμουνιστικό Κόμμα Ελλάδος κ. Νικόλαος Παπαναστάσης.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Για το θέμα της παρακολούθησης του Προέδρου του ΠΑΣΟΚ - ΚΙΝΑΛ, ήδη έχει τοποθετηθεί ο Κοινοβουλευτικός Εκπρόσωπος του κόμματος Θανάσης Παφίλης. Δεν θα το σχολιάσω εγώ περαιτέρω.

Για το σχέδιο νόμου, το οποίο συζητάμε σήμερα, η Κυβέρνηση, καταθέτοντας αυτό το σχέδιο νόμου της εκπαίδευσης του προσωπικού της Ελληνικής Αστυνομίας, δήλωσε ότι σκοπός του είναι η βελτίωση των υπηρεσιών που παρέχονται προς τον πολίτη, η ενίσχυση του αισθήματος ασφάλειας μέσω του εκσυγχρονισμού της Σχολής Αξιωματικών της Ελληνικής Αστυνομίας, καθώς και της οργάνωσης και λειτουργίας της Αστυνομικής Ακαδημίας. Πραγματικά πολύ ωραίοι τίτλοι που, όμως, στοχεύουν να παραπλανήσουν τον λαό και για τον πραγματικό ρόλο που ανατίθεται στην Αστυνομία, αλλά και για τις κυβερνητικές προθέσεις σχετικά με τις προβλέψεις του παρόντος νομοσχεδίου.

Η Κυβέρνηση της Νέας Δημοκρατίας είναι τρία χρόνια Κυβέρνηση. Ήταν πολλά περισσότερα στο παρελθόν. Υπήρξαν εναλλαγές κυβερνήσεων μεταξύ Νέας Δημοκρατίας, ΠΑΣΟΚ, ΣΥΡΙΖΑ. Κάθε κυβερνητική θητεία, από όποιον κι αν ασκούταν, άφηνε ανέγγιχτη τη συνισταμένη του υπάρχοντος νομοθετικού πλαισίου της Αστυνομίας, που είναι η αντιμετώπιση του λαϊκού κινήματος και σε δεύτερη μοίρα της εγκληματικότητας.

Εσείς -στη Νέα Δημοκρατία αναφέρομαι- σαν Κυβέρνηση και μάλιστα εν μέσω πανδημίας, απογειώσατε την καταστολή. Δεν υπήρξε αγώνας εργατών, αγροτών, μαθητών, φοιτητών, γιατρών, νοσοκομειακών που να μη βρεθήκατε απέναντί τους. Σε πάρα πολλές περιπτώσεις τους τσακίσατε. Ποιος έδινε το τέμπο στο ανεβοκατέβασμα του αστυνομικού γκλομπ στις πλάτες και στα κεφάλια των εργαζομένων; Η Κυβέρνησή σας. Πραγματικά είναι ατελείωτος ο κατάλογος της λίστας της ντροπής, της κατασταλτικής βίας εκ μέρους της Αστυνομίας με ευθύνη της Κυβέρνησης.

Και βέβαια εδώ να ξεκαθαρίσουμε ότι η αστυνομική βία είναι μέρος της καταστολής σε βάρος του λαού. Καταστολή είναι και οι κρατικές παρεμβάσεις στην αυτόνομη λειτουργία μαζικών φορέων και συνδικάτων που θεσμοθετήσατε. Είναι η ποινικοποίηση της λαϊκής δράσης και των αγώνων που φτάνουν μέχρι την απόπειρα περιορισμού των διαδηλώσεων. Είναι η εργοδοτική τρομοκρατία στους χώρους δουλειάς που περίτεχνα συσκοτίζεται και που φτάνει μέχρι του σημείου εργάτες, μετανάστες να πυροβολούνται από αφεντικά, επειδή τόλμησαν να διεκδικήσουν τα δεδουλευμένα τους.

Καταστολή είναι και οι «Μόριες», τα σύγχρονα στρατόπεδα συγκέντρωσης προσφύγων και μεταναστών. Ο ίδιος ο Πρωθυπουργός στη συζήτηση στη Βουλή για την Πανεπιστημιακή Αστυνομία έφτασε στο σημείο να ταυτίσει, προκλητικά μάλιστα, την ελευθερία με την καταστολή. Στις σχολές, είπε, δεν μπαίνει η Αστυνομία. Μπαίνει η δημοκρατία, μπαίνει η δροσερή πνοή της ελευθερίας, που έως τώρα αφήνουν έξω οι καπνοί των μολότοφ.

Πριν από έναν περίπου χρόνο η Κυβέρνηση παρουσίαζε τη «Λευκή Βίβλο για την ασφάλεια», το κείμενο που κατά την Κυβέρνησή σας προδιαγράφει την Αστυνομία του 21ου αιώνα. Στις σελίδες αυτού του κειμένου κυριαρχούν οι απαιτήσεις των ιμπεριαλιστικών οργανισμών, του ΝΑΤΟ και της Ευρωπαϊκής Ένωσης για την ασφάλεια.

Τι λέει αυτή η Βίβλος; Ότι η εσωτερική ασφάλεια σε αρκετές περιπτώσεις δεν μπορεί να διαχωριστεί από την εξωτερική με ό,τι συνεπάγεται αυτό. Ποιον φωτογραφίζει αυτή η πρόβλεψη; Φωτογραφίζει τον εσωτερικό εχθρό, δηλαδή το λαϊκό κίνημα.

Εσείς αυτό θα το διδάξετε στις αστυνομικές σας ακαδημίες -το λέει η Λευκή Βίβλος- όπως θα διδάξετε τα στελέχη της Αστυνομίας ότι αποφοιτώντας από τις σχολές τους θα δράσουν σε εποχές αύξησης των κοινωνικών εντάσεων. Έτσι λέει η Λευκή Βίβλος. Δεν τους λέτε όμως ότι αυτές οι κοινωνικές εντάσεις είναι αποτέλεσμα μιας άθλιας πολιτικής, μιας πολιτικής που τσακίζει τους εργαζόμενους, στηρίζοντας την οικονομική ολιγαρχία που πίνει τον ιδρώτα τους.

Κατά καιρούς κάνετε προσπάθειες επίσης να εξαπατήσετε τον λαό. Αναφέρεστε σε ήπια και κοινοτική αστυνόμευση, σε διαχείριση της πόλωσης, της αντιμετώπισης του μισαλλόδοξου λόγου, στην προστασία του δικαιώματος του συνέρχεσθαι και άλλα τέτοια ωραία που διατείνεστε ότι απαιτούν μια Αστυνομία που διαλέγεται, συνεργάζεται και λογοδοτεί.

Το έκαναν αυτό και άλλες κυβερνήσεις. Δεν είσαστε η μόνη. Μιλούσαν για πεζή αστυνόμευση, για συμβούλια πρόληψης παραβατικότητας στις τοπικές κοινωνίες, για τον αστυνομικό της γειτονιάς. Έχετε προσπαθήσει λυσσαλέα να ντύσετε την αποτελεσματικότερη καταστολή με τη συναίνεση του λαού σε μηχανισμούς σύγχρονου χαφιεδισμού.

Ας πάμε στο 2015, στη συγκυβέρνηση ΣΥΡΙΖΑ - ΑΝΕΛ, οι οποίοι οραματίζονταν στρατηγικό ρόλο για τα σώματα ασφαλείας. Ο τότε Υπουργός Προστασίας του Πολίτη κ. Πανούσης χαρακτήριζε τη δράση τους «εργαλεία εξασφάλισης της κοινωνικής συνοχής». Δηλαδή ποιας κοινωνικής συνοχής; Των εργαζομένων και των επιχειρηματιών μέσω της επιχειρηματολογίας του γκλομπ.

Έρχεται βέβαια ο ΣΥΡΙΖΑ σήμερα και διαμαρτύρεται. Ως κυβέρνηση, όμως, διατήρησε και εξέλιξε το αντιλαϊκό νομοθετικό πλαίσιο που τροφοδοτεί την αστυνομική βία και καταστολή. Ευτυχώς ο λαός μας δεν έχει μνήμη χρυσόψαρου, δεν ξεχνά τα μαθητοδικεία, τα αγροτοδικεία, το τσάκισμα των συνταξιούχων. Αντί σήμερα αυτοί που τον εκπροσωπούν να προσποιούνται τους οργισμένους, ας κάνουν πρώτα την αυτοκριτική τους. Είναι ρητορική βέβαια η προτροπή, γιατί δεν πρόκειται να αλλάξετε. Αυτή ήταν και παραμένει η πολιτική σας.

Σχετικά με το σχέδιο νόμου που συζητάμε σήμερα θα ήθελα να πω τα εξής. Παρά τις προβλέψεις για μεταβολή στο οργανωτικό μοντέλο, η φιλοσοφία της αστυνομικής εκπαίδευσης παραμένει αναλλοίωτη. Ο στόχος της νέας ρύθμισης είναι η ανταπόκριση της αστυνομικής εκπαίδευσης στις νέες μεθόδους καταστολής, μιας καταστολής που είναι δεμένη άρρηκτα με τη συνολική αντιλαϊκή πολιτική της Κυβέρνησης, αλλά και τη στρατηγική της Ευρωπαϊκής Ένωσης στο πλαίσιο του -όπως το λέει- ενιαίου χώρου ασφάλειας. Συνδέεται και με την καθιέρωση από την Ευρωπαϊκή Ένωση ενιαίων προτύπων στην αστυνομική οργάνωση, εκπαίδευση, λειτουργία και δράση. Πρέπει να αντιμετωπίσουν τη λογική αντίδρασης των εργαζομένων στις άθλιες εργασιακές και κοινωνικές συνθήκες που διαμορφώνει η πολιτική τους και προκαλεί τριγμούς στην εξουσία τους. Σε αυτή ακριβώς τη λογική ως κυρίαρχο προβάλλει η προσαρμογή των νέων αξιωματικών της Αστυνομίας.

Επίσης, το σχέδιο νόμου «Ομογενοποίηση στον χώρο της αστυνομικής εκπαίδευσης» έχει όλα τα αποσπασματικά μέτρα που είχαν ληφθεί μέχρι σήμερα: Συνεργασία με κατασταλτικούς μηχανισμούς της Ευρωπαϊκής Ένωσης όπως η EUROPOL και η FRONTEX, με ιδιωτικά κολλέγια και πανεπιστήμια-επιχειρήσεις. Επισημαίνουμε εδώ τον ρόλο της διοίκησης στη λειτουργία της σχολής.

Περιέχονται κάποιες τυπικές διατάξεις για την οργάνωση της λειτουργίας της Σχολής Αξιωματικών με βάση και τα πανεπιστημιακά πρότυπα. Όμως, ο όποιος αναγκαίος διαδικαστικός εκσυγχρονισμός, όπως η σύσταση θέσεων διδακτικού-ερευνητικού προσωπικού μαζί με τους αστυνομικούς εκπαιδευτές, τελεί υπό την άμεση και στενή εποπτεία και καθοδήγηση της διοίκησης. Ορισμένες, μάλιστα, διατάξεις για το ερευνητικό-διδακτικό προσωπικό, όπως οι πειθαρχικές, είναι βαθύτατα αντιδραστικές.

Σχετικά με ζητήματα που αφορούν τους εκπαιδευόμενους σπουδαστές να πω πως δεν υπάρχουν απευθείας προβλέψεις. Είναι χαρακτηριστικό πως το μόνο σχετικό ζήτημα που ρυθμίζει ο νόμος είναι το πάσο για τις μετακινήσεις με τις συγκοινωνίες.

Η ρύθμιση όλων των ζητημάτων που τους αφορούν παραπέμπεται με εξουσιοδοτικό διάταγμα στον εσωτερικό κανονισμό. Επίσης, είναι ανάγκη να εκλείψει η βαθιά αναχρονιστική τακτική του υποχρεωτικού στρατωνισμού των εκπαιδευόμενων που εξυπηρετεί από τη μια την ισοπέδωση της προσωπικότητας των σπουδαστών και από την άλλη την ενίσχυση της καταστολής με την ύπαρξη σταθερής εφεδρικής δύναμης.

Στο συζητούμενο νομοσχέδιο δεν θίγεται το ζήτημα της αστυνομικής εκπαίδευσης που αφορά τις χιλιάδες ειδικών φρουρών και συνοριοφυλάκων. Η Κυβέρνηση κρατά ανοιχτή την πίσω πόρτα για προσλήψεις χωρίς καμμία αστυνομική εκπαίδευση. Μέσα από τα λεγόμενα σχολεία της Σχολής Μετεκπαίδευσης που προβλέπεται στο νομοσχέδιο, διατηρεί την ευχέρεια να κόψει και να ράψει τα ζητήματα αυτά με βάση τους εκάστοτε κατασταλτικούς σχεδιασμούς.

Επισημαίνουμε, επίσης, ότι οι απόφοιτοι λυκείου, οι οποίοι μέσω των πανελλαδικών εξετάσεων, εισέρχονται στις αστυνομικές σχολές, αποφοιτούν από αυτές έχοντας υποστεί μια συνεχή πίεση και εκπαίδευση προκειμένου να αποβάλουν τα ιδιαίτερα χαρακτηριστικά της προσωπικότητάς τους, να ξεχάσουν τις ρίζες τους.

Σημειωτέον ότι η συντριπτική πλειοψηφία τους είναι παιδιά εργατών και αγροτών και έχουν βιώσει στο πετσί τους την αντιλαϊκή πολιτική όλων των κυβερνήσεων και τους μετατρέπετε σε τέτοιο επίπεδο, ώστε να λειτουργούν ως γρανάζια του κατασταλτικό μηχανισμού.

Σχετικά τώρα με τα άρθρα του σχεδίου νόμου θα ήθελα να κάνω μερικές γενικές παρατηρήσεις σχετικά με αυτά:

Σχολή Αξιωματικών της Ελληνικής Αστυνομίας, άρθρο 14. Ο διοικητής της σχολής ορίζεται από τον Υπουργό Προστασίας του Πολίτη και είναι υπεράνω όλων. Ελέγχει ακόμα και τα συλλογικά όργανα και τη σύνθεση τη θεματολογίας τους. Όπου διοικητής της σχολής, από πίσω η κυβέρνηση. Δεν υπάρχει το αυτοδιοίκητο, όπως τύποις υπάρχει στα πανεπιστήμια, γιατί και εκεί είναι προς συζήτηση. Οι ευθύνες και τα καθήκοντα του κοσμήτορα και των μελών του διδακτικού-ερευνητικού προσωπικού ανάγονται στον εσωτερικό κανονισμό που τον αλλάζει ο εκάστοτε διοικητής, άρα το Υπουργείο, όποτε αυτοί το επιλέξουν.

Άρθρο 21 παράγραφος 6: Πτυχιακές εργασίες για θέματα σχετικά με τις στρατηγικές και επιχειρησιακές προτεραιότητες της Ελληνικής Αστυνομίας. Υπάρχει στενός έλεγχος του περιεχομένου της εκάστοτε πτυχιακής σύμφωνα με τις επιταγές του Υπουργείου και της ηγεσίας του.

Αντίστοιχα και στα μεταπτυχιακά, άρθρο 29. Δεν ξεκαθαρίζετε αν θα υπάρχουν δίδακτρα για τα μεταπτυχιακά προγράμματα ή αν θα είναι δωρεάν.

Άρθρο 31: Πώς διασφαλίζεται η ανεξαρτησία του έργου και της γνώμης των μελών του διδακτικού-ερευνητικού προσωπικού, όταν ακόμη ο διορισμός τους από το εκλεκτορικό σώμα υπάγεται σε έλεγχο νομιμότητας από τον διοικητή της σχολής και το Υπουργείο.

Ακόμη χειρότερα, για ποια ανεξαρτησία μιλάμε, όταν στο άρθρο 39 του νομοσχεδίου αναφέρεται ρητά ότι κάθε μέλος του ερευνητικού-διδακτικού προσωπικού παύεται των καθηκόντων του ανεξαρτήτου λόγου από τον διοικητή της σχολής. Δεν αναφέρετε τίποτα ως δικλίδα ασφαλείας της διοίκησης απέναντι στους εργαζόμενους καθηγητές. Σημειωτέον, ο κοσμήτορας είναι μέλος του διδακτικού-ερευνητικού προσωπικού. Ούτε γι’ αυτόν προβλέπεται κάποια ανεξαρτησία έργου ή γνώμης κ.λπ..

Άρθρο 57: Από τα όργανα διοίκησης και εκπαίδευσης, αλλά και από τη διάρθρωση υπονοείται η δημιουργία μιας στρατιωτικής σχολής. Άλλος ένας στρατιωτικοκεντρικός προσανατολισμός.

Άρθρο 61: Αναφέρεται η ισότητα πτυχίων της Σχολής Αστυφυλάκων με άλλες αντίστοιχες σχολές. Γιατί δεν αναφέρει ρητά ποιες είναι αυτές; Αν είναι ΑΕΙ, αν είναι ΑΤΕΙ ή αν είναι ΙΕΚ.

Επίσης, πώς μπορεί να έχει κάποιο νόημα η εξίσωση, έστω και τα χαρτιά των Σχολών της Αστυνομίας, με τα πανεπιστήμια, όταν διορίζονται στη Νομική με διαδικασίες εκτός πανελληνίων; Άρθρο 71, στη διάρκεια της πρακτικής άσκησης. Τί δικαιώματα και τι μισθό θα έχουν οι ασκούμενοι;

Για παράδειγμα, οι δόκιμοι κάθε χρόνο καλύπτουν στα αστυνομικά τμήματα τα κενά των καλοκαιρινών αδειών. Αναλαμβάνουν καθήκοντα που δεν δικαιολογούνται από τον βαθμό τους. Δεύτερο άτομο σε περιπολικό, δηλαδή κανονικό πλήρωμα. Σκοπιά μόνοι τους. Εγκλεισμούς, μεταγωγές κ.λπ.. Με το ωράριο εργασίας, ειδικά στους δόκιμους, να καταστρατηγείται άγρια.

Κάτι άλλο. Δεν αναγνωρίζει, έστω μισθολογικά, τα πτυχία που έχουν συνάδελφοί τους από άλλες σχολές πανεπιστημίων που έχουν ειδίκευση σε κάποιο αντικείμενο.

Συνολικά, τώρα, για τα άρθρα: Καταψηφίζουμε το σύνολο των άρθρων, εκτός από το άρθρο 87 για την παράταση του χρόνου λήξης των διαβατηρίων από πέντε σε δέκα χρόνια στο οποίο ψηφίζουμε «παρών» και το άρθρο 89 για τη μεταφορά του προσωπικού του καταστήματος κράτησης Πάτρας και δεν είναι μόνο αυτό το κατάστημα, είναι πάρα πολλοί οι τομείς και στις Ένοπλες Δυνάμεις για μετακινήσεις από και προς τον χώρο εργασίας τους με κρατικά ή μισθωμένα οχήματα. Συνηγορούμε στη θέσπιση αυτού του μέτρου.

Κλείνοντας, η θέση του Κομμουνιστικού Κόμματος Ελλάδας είναι ότι η καταστολή είναι μέρος της πολιτικής των κυβερνήσεων που υπηρετούν την αστική τάξη. Αυτή την κατεύθυνση δεν την αναιρεί καμμιά μα καμμιά αναβάθμιση είτε εκπαιδευτική είτε οργανωτική των Σχολών της Αστυνομίας. Στοχεύει μαζί με τις πολιτικές ενσωμάτωσης και τις ασκούμενες αντιλαϊκές πολιτικές στη διατήρηση της κυριαρχίας της στις εξελισσόμενες συνθήκες του 21ου  αιώνα, που θα είναι ο αιώνας της νίκης των λαών απέναντι στο σημερινό βάρβαρο σύστημα του καπιταλισμού.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Καλείται τώρα στο Βήμα ο κ. Αντώνιος Μυλωνάκης, ειδικός αγορητής από την Ελληνική Λύση.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, όσον αφορά το θέμα της παρακολούθησης των τηλεφωνικών συνομιλιών του κινητού τηλεφώνου του Προέδρου του ΠΑΣΟΚ - ΚΙΝΑΛ κ. Ανδρουλάκη θα βγει δελτίο Τύπου από τον Πρόεδρο της Ελληνικής Λύσης, λόγω της σοβαρότητας του θέματος.

Δεν θα πω περισσότερα, μόνο να σκεφθεί ο καθένας ότι μόλις προχθές είχαμε τα σαράντα οκτώ χρόνια από την επέτειο της αποκατάστασης της δημοκρατίας και μπορεί κάποιος να αναρωτηθεί αν υπάρχει δημοκρατία, παρακολουθώντας τα τηλέφωνα των Βουλευτών των πολιτικών Αρχηγών, γενικά του πολιτικού συστήματος.

Κυρίες και κύριοι συνάδελφοι, συζητούμε σήμερα ένα νομοσχέδιο από τα πλέον σοβαρά τα οποία έχουν περάσει από την ελληνική Βουλή. Είναι ένα νομοσχέδιο το οποίο προσπαθεί να αναβαθμίσει, να αναδιοργανώσει, να αναμορφώσει το πλαίσιο της λειτουργίας της Παραγωγικής Σχολής των Σωμάτων της Ελληνικής Αστυνομίας, των αξιωματικών. Όμως, συγχρόνως, και της Αστυνομικής Ακαδημίας και της Σχολής Υπαξιωματικών και των Σχολείων Ειδικής Επιμόρφωσης.

Σας έχω πει πολλές φορές και το έχουν πει όλοι οι Βουλευτές του δικού μας κόμματος ότι η Ελληνική Λύση δεν μπήκε στη Βουλή για να κάνει μια στείρα αντιπολίτευση. Δεν μας ενδιαφέρει αυτό. Δεν μας ενδιαφέρει αν γίνουμε αρεστοί στο πολιτικό προσωπικό ή σε αυτούς οι οποίοι θέλουν μονίμως να υπάρχει ένα πρόβλημα στην κοινωνία. Η Ελληνική Λύση αφουγκράζεται τον παλμό της κοινωνίας, είναι δίπλα στην κοινωνία, γι’ αυτό και με μία συνέπεια, μία καθαρότητα, μία σοβαρότητα, μία εντιμότητα πολιτικής σκέψης και πολιτικού λόγου και προπάντων λογικής, σε ό,τι μέχρι τώρα έχει καταγγείλει και έχει προτείνει στην Κυβέρνηση, έχει πέσει μέσα σε ό,τι έχει πει. Αυτό σημαίνει να αγαπάς τον κόσμο από τον οποίο προέρχεσαι, να αγαπάς την κοινωνία και τη χώρα σου και να προσπαθείς με κάθε μέσο μέσα στη Βουλή -έννομο μέσο πάντα- να διορθώσεις τα κακώς κείμενα.

Κυρίες και κύριοι συνάδελφοι, η ερώτηση είναι μία. Θέλουμε Αστυνομία ή δεν θέλουμε; Εάν δεν θέλουμε, είναι ένα άλλο θέμα το οποίο μπορούμε να το συζητήσουμε. Εάν, όμως, υπερασπιζόμαστε όλοι τη λογική ότι χρειάζεται σε κάθε κράτος η Αστυνομία, τότε πρέπει να δούμε πώς θα φέρουμε στην κοινωνία αστυνομικούς, οι οποίοι θα είναι μορφωμένοι, θα είναι καλλιεργημένοι, θα είναι εκπαιδευμένοι, για να μπορούν να επιτελέσουν το καθήκον τους.

Όταν μιλάμε για παραγωγικό σχολείο, κυρίες και κύριοι συνάδελφοι, και μάλιστα για ένα ανώτατο παραγωγικό σχολείο, όπως είναι η Σχολή Αξιωματικών της Ελληνικής Αστυνομίας, πρέπει να καταλάβουμε ότι είναι ένα μεικτό σύστημα. Είναι ένα σύστημα το οποίο παραλαμβάνει νέους δεκαοκτώ χρονών, αμούστακους σχεδόν στο σύνολό τους. Βεβαίως, η Σχολή Αξιωματικών της Ελληνικής Αστυνομίας παίρνει και ανθρώπους οι οποίοι είναι ήδη στην Ελληνική Αστυνομία. Παίρνει ένα 40% οι οποίοι είναι ήδη στην εκτέλεση του καθήκοντος και τους αναμορφώνει, τους αναβαθμίζει, τους επιμορφώνει, τους μορφώνει και τους βγάζει έξω έτοιμους να αντιμετωπίσουν τις κρίσεις.

Μία, λοιπόν, παραγωγική σχολή, όπως είναι η Σχολή Αξιωματικών της Ελληνικής Αστυνομίας, πρέπει να καταλάβουμε ότι πρέπει να περιέχει τρία πράγματα: Πρώτον, την ακαδημαϊκή εκπαίδευση, αν θέλουμε να πούμε ότι είναι ένα πανεπιστημιακού τύπου σχολειό. Δεύτερον, την αστυνομική εκπαίδευση και, τρίτον, κυρίες και κύριοι, την εκπαίδευση διαμόρφωσης χαρακτήρων.

Ο αστυνομικός και δη ο αξιωματικός, αλλά και ο αστυφύλακας και ο υπαξιωματικός από τη Σχολή Αστυφυλάκων -να τα πούμε πιο απλά τα πράγματα για να καταλάβει ο κόσμος- πρέπει να έχει πειθαρχία -ενσυνείδητη πειθαρχία πλέον- πρέπει να έχει υπομονή, επιμονή στον σκοπό και κυρίως να ξέρει να διαχειρίζεται κρίσεις.

Δεν πρέπει να λησμονούμε ότι ο Έλληνας αξιωματικός ή γενικά ο αστυνομικός πρέπει να μπορεί να διοικεί ανθρώπους και να προστατεύει συγχρόνως ανθρώπους.

Αυτά θέλει η κοινωνία. Θέλει έναν αστυνομικό, είτε είναι αξιωματικός είτε είναι υπαξιωματικός είτε είναι οπλίτης, όπως θα λέγαμε στον στρατό. Οι διαβαθμίσεις υπάρχουν, γι’ αυτό υπάρχει Σχολή Αξιωματικών, Σχολή Αστυφυλάκων και οι υπόλοιποι αστυνομικοί, οι οποίοι είναι στις διάφορες ειδικές μονάδες. Πρέπει, λοιπόν, να είναι έτοιμος, βγαίνοντας από τις σχολές και από τα ειδικά σχολειά για να αντιμετωπίσει διάφορες καταστάσεις.

Άκουσα και δεν κατάλαβα τίποτε ειλικρινά, τον ΣΥΡΙΖΑ να λέει διάφορα. Και εγώ ρωτώ: Τεσσεράμισι χρόνια κυβέρνηση, γιατί δεν αλλάξατε τη Σχολή Αξιωματικών Αστυνομίας και γενικώς την εκπαίδευση των αστυνομικών; Γιατί δεν βάλατε αυτό το οποίο σκέπτεστε ότι πρέπει να υπάρχει στην Ελλάδα;

Άκουσα το ΚΚΕ, το οποίο μιλάει μόνο για την καταστολή των αστυνομικών. Ο σκοπός του αστυνομικού δεν είναι η καταστολή, ο σκοπός του αστυνομικού και η αποστολή του είναι η προστασία των πολιτών. Αποτροπή γιατί έχουμε σοβαρή και σωστή Αστυνομία, καταστολή όταν υπάρχει πρόβλημα για την κοινωνία.

Οι υπερβολές είναι αυτές που βλάπτουν, κυρίες και κύριοι συνάδελφοι. Οι υπερβολές γίνονται από ορισμένους που δεν είναι σοβαρά καταρτισμένοι, μορφωμένοι και καλλιεργημένοι. Γι’ αυτό είναι απαραίτητη η αναβάθμιση, αναμόρφωση των σχολών αυτών.

Θα μου επιτρέψετε να το πω, γιατί έχω περάσει από ένα τέτοιο παραγωγικό σχολειό και ξέρω πάρα πολύ καλά τι σημαίνει να έχεις ακαδημαϊκή εκπαίδευση, να έχεις αστυνομική ή στρατιωτική εκπαίδευση. Δεν λέω ότι ο αστυνομικός είναι στρατιωτικός. Όμως η πειθαρχία την οποία πρέπει να έχει, αλλά και όλες αυτές οι προσθήκες που του δίνουμε για να μπορέσει να εκτελέσει την αποστολή του, δηλαδή υπομονή και επιμονή στο έργο του, καλλιεργούνται μέσα από αυτά τα σχολειά.

Πρέπει να διευκρινίσουμε ορισμένα πράγματα, κυρίες και κύριοι συνάδελφοι, γιατί ακούστηκαν πάρα πολλά. Η Αστυνομική Ακαδημία είτε είναι ανώτατη σχολή, όπως είναι των αξιωματικών ή ανωτέρα σχολή, όπως είναι των αστυφυλάκων, πρέπει να έχει μια διάρθρωση. Ο διοικητής είναι διοικητής. Προέρχεται από την Ελληνική Αστυνομία και διοικεί τη σχολή. Τι πάει να πει ότι ελέγχεται ο ακαδημαϊκός από τον διοικητή; Βεβαίως θα ελεγχθεί. Ο διοικητής είναι αυτός που διοικεί τη σχολή. Αυτός είναι υπεύθυνος έναντι του Αρχηγού της Ελληνικής Αστυνομίας.

Το λάθος, κύριε Υπουργέ -και σας το τόνισα και στις επιτροπές- είναι ότι ο διοικητής της σχολής δεν τοποθετείται με πρόταση προς εσάς, από εσάς. Ο διοικητής της σχολής τοποθετείται από τον Αρχηγό της Ελληνικής Αστυνομίας. Αυτή είναι και μια διαφορά. Δεν πρέπει να υπεισέρχεται πολύ το Υπουργείο μέσα στο σώμα της Ελληνικής Αστυνομίας. Είναι τελείως ξεχωριστά πράγματα. Γι’ αυτό και είμαστε κατά της κομματικοποίησης οποιασδήποτε θέσης μέσα στη σχολή. Ούτε οι ακαδημαϊκοί πρέπει να είναι κομματικοποιημένοι.

Άλλο πολιτικοποιημένος και άλλο κομματικοποιημένος. Σκεφτείτε, δηλαδή, έναν Βουλευτή, παραδείγματος χάριν, εμένα, να είμαι και καθηγητής στη Σχολή Αξιωματικών της Ελληνικής Αστυνομίας. Τι μπορώ, δηλαδή, να πω εγώ διαφορετικά από αυτά τα οποία λέω εδώ και υποστηρίζω σαν κόμμα; Άρα δεν υπάρχει κομματικοποίηση. Έξω και σε αναστολή καθηκόντων όποιος είναι σε κάποιο κόμμα και θέλει να γίνει διδάκτορας, να διδάξει στη Σχολή Αξιωματικών.

Άκουσα για τις θητείες των αξιωματικών οι οποίοι διοικούν. Οι θητείες δεν μπορούν να προσδιοριστούν και σωστά δεν προσδιορίζονται. Ακούγοντας και την ΠΟΑΣΥ και την ΠΟΑΞΙΑ βλέπουμε ότι το νομοσχέδιο αυτό είναι προς τη σωστή κατεύθυνση. Πρέπει να αφουγκραζόμαστε την κοινωνία.

Αυτό που θέλουμε να σας πούμε, κύριε Υπουργέ, είναι το εξής και πρέπει να το δείτε. Είναι τρία πράγματα που θέλω να προλάβω να πω, για να καταλάβει ο κόσμος.

Το πρώτο είναι ότι πρέπει να δούμε τους μισθούς των αστυνομικών. Σας το είπα, το είπα και στις επιτροπές. Πρέπει ο αστυνομικός για να εκτελέσει το καθήκον του, φεύγοντας από το σπίτι του, να μην έχει τα μύρια προβλήματα, όσα έχουν οι περισσότεροι αστυνομικοί. Παραδείγματος χάριν, να μη σκέφτεται αν μπορεί να πληρώσει το ενοίκιό του. Είναι κάτι ανάλογο με τους στρατιωτικούς. Βεβαίως, επειδή τώρα έχουμε να κάνουμε με την Ελληνική Αστυνομία, δράττομαι της ευκαιρίας να παρακαλέσω το Υπουργείο.

Ακούμε πολλές φορές «δεν έχουμε λεφτά, δεν έχουμε δημοσιονομικό χώρο». Αυτά είναι παραμύθια της Χαλιμάς! Δεν υπάρχει δημοσιονομικός χώρος όταν είναι να πάρει λεφτά ο αστυνομικός ή ο στρατιωτικός. Δεν υπάρχει δημοσιονομικός χώρος όταν πρέπει να πληρωθεί η υπερωρία του αστυνομικού, όταν κάθεται τα βράδια και δεν παίρνει τα χρήματα τα οποία έπρεπε να παίρνει. Αυτά πρέπει να κοιτάξει το Υπουργείο, καλά όλα τα άλλα. Ένα θέμα είναι αυτό.

Ως προς το δεύτερο θέμα, κύριε Υπουργέ, νομίζω ότι έχετε πάρει την επιστολή και από την ΠΟΑΞΙΑ. Το θέλουν όλοι αυτό και είναι το σωστό ως προς τη διαδικασία εξομοίωσης των πτυχιούχων της ΑΕΑ. Δηλαδή, να εξομοιωθεί το πτυχίο όσων έχουν αποφοιτήσει από τη σχολή μετά από την ψήφιση του νόμου αυτού με το πτυχίο αυτών που έχουν τελειώσει τη σχολή προτού ψηφιστεί ο νόμος. Νομίζω ότι γίνεται κατανοητό. Είναι ένα θέμα το οποίο θα το κοιτάξετε και πρέπει να περάσει. Αυτό στην ομιλία σας περιμένω να το πείτε, κύριε Υπουργέ

Δεν ξέρω αν έγινα αντιληπτός. Δεν το καταλάβατε; Λέω το εξής. Το πτυχίο αυτών οι οποίοι έχουν τελειώσει τη Σχολή Αξιωματικών προτού ψηφιστεί το νομοσχέδιο αυτό, το οποίο την εξομοιώνει με τα ανώτατα εκπαιδευτικά ιδρύματα, θα πρέπει να έχει την ίδια ισχύ με το πτυχίο αυτών οι οποίοι θα βγάλουν τη σχολή μετά από την ψήφιση του νομοσχεδίου.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Αυτό είναι αυτονόητο…

**ΑΝΤΩΝΙΟΣ ΜΥΛΩΝΑΚΗΣ:** Δεν ξέρω αν είναι αυτονόητο. Τα αυτονόητα καμμιά φορά γίνονται δυσνόητα. Εγώ λέω την άποψή μας. Αν μου λέτε ότι είναι έτσι, εγώ δεν έχω καμμία αντίρρηση.

Επίσης, πρέπει να δούμε το εξής. Έχετε πάρει την επιστολή από τα Σωματεία των Υπαλλήλων της Εξωτερικής Φρούρησης, κύριε Υπουργέ, των Καταστημάτων Κράτησης Αττικής. Νομίζω ότι αυτό το έχετε όλοι στα χέρια σας. Οι συνθήκες εργασίας των ανθρώπων αυτών, οι οποίοι είναι επιφορτισμένοι με την εξωτερική φρουρά των φυλακών, σας αφήνει ήρεμους, ήσυχους; Είναι άθλιες οι συνθήκες εργασίας. Αυτό είναι το πρώτο.

Δεύτερον, είναι ελλιπές το προσωπικό. Είναι λίγο το προσωπικό και δεν παίρνουν καθόλου ρεπό. Δουλεύουν επτά μέρες την εβδομάδα, κύριε Υπουργέ. Αστυνομικοί είναι κι αυτοί, οι οποίοι είναι επιφορτισμένοι με την εξωτερική φρουρά των φυλακών. Νομίζω ότι το έχετε διαβάσει.

Υπάρχουν θέματα με τις άδειες. Υπάρχουν θέματα με τις μετακινήσεις τους. Υπάρχουν κυρίως θέματα -που αυτό κάνει ακόμα πιο δύσκολη την κατάσταση- γιατί, εξαιτίας των άθλιων συνθηκών εργασίας τις οποίες έχουν αυτοί οι άνθρωποι, δεν θέλουν να καθίσουν στη δουλειά τους και σηκώνονται και φεύγουν. Ζητάνε να μετατεθούν, να αποσπαστούν, να φύγουν.

Άρα, λοιπόν, οι «Κτιριακές Υποδομές Α.Ε.» που έχουμε, πρέπει να χρησιμοποιηθούν για κτηριακές εγκαταστάσεις σοβαρές, φυλακές σοβαρές. Και το λέω αυτό διότι σε εσάς έχει «πέσει» το θέμα αυτό. Πρέπει να το δείτε. Δεν μπορούμε να το αφήσουμε έτσι και να έχουμε ανθρώπους οι οποίοι δεν μπορούν να κάνουν τη δουλειά τους.

Κλείνω σιγά-σιγά.

Κυρίες και κύριοι συνάδελφοι, πρέπει να είμαστε πάντα σοβαροί, να ξέρουμε ότι απευθυνόμαστε στον ελληνικό λαό, να ξέρουμε ότι οι Έλληνες αστυνομικοί δουλεύουν είκοσι τέσσερις ώρες το εικοσιτετράωρο και κινδυνεύουν.

Ένα άλλο που θυμήθηκα τώρα, κύριε Υπουργέ, είναι ότι δεν υπάρχει ένα νοσοκομείο για τους αστυνομικούς. Πρέπει να ντρεπόμαστε γι’ αυτό όλοι μας εδώ μέσα. Το έχετε ζήσει αυτό στη ζωή σας. Οι αστυνομικοί τραυματίζονται πολύ συχνά. Έχετε αστυνομικούς γιατρούς. Τους βγάζει η ΣΣΑΣ. Δεν τους βγάζει; Πού πάνε αυτοί; Πάνε σε άλλα στρατιωτικά νοσοκομεία και αυτό είναι θέμα και των συνδικαλιστών και τους το λέω από εδώ, διότι με αυτά πρέπει να ασχολούνται κυρίως. Ένα νοσοκομείο για τους αστυνομικούς!

Κλείνοντας, λοιπόν, θέλω να πω ότι αυτό για το οποίο όλοι μας μιλάμε συνεχώς είναι η ασφάλεια του πολίτη. Για να έχεις ασφάλεια του πολίτη πρέπει να έχεις σοβαρή εκπαιδευμένη, μορφωμένη Αστυνομία, Έλληνα αξιωματικό ο οποίος θα μπορεί να εκδίδει μια διαταγή πεδίου μάχης πάνω στη μάχη, γιατί κάθε μέρα είναι στη μάχη ο αστυνομικός. Δεν περιμένει να γίνει πόλεμος. Πόλεμο έχει κάθε μέρα ο αστυνομικός. Άρα, λοιπόν, ο αξιωματικός πρέπει να είναι καταρτισμένος και μετά να πηγαίνει στα ειδικά σχολεία επιμόρφωσης, είτε πάει στα ΜΑΤ είτε πάει στην Τροχαία είτε πάει σε άλλες υπηρεσίες.

Πρωτίστως η Παραγωγική Σχολή των Αξιωματικών της Ελληνικής Αστυνομίας πρέπει να είναι πρότυπο, όπως είναι η Σχολή Ευελπίδων, όπως είναι η Σχολή Ικάρων, όπως η Σχολή Δοκίμων. Πρέπει να είναι ανώτατο αστυνομικό ίδρυμα, το οποίο θα παράγει σοβαρούς, μορφωμένους, καλλιεργημένους, πειθαρχημένους αξιωματικούς. Το ίδιο κατ’ επέκταση πρέπει να ισχύει και για τους υπόλοιπους αστυνομικούς, οι οποίοι, όπως προβλέπεται, θα βγουν από τις σχολές της Αστυνομίας.

Αυτά από την Ελληνική Λύση. Η Ελληνική Λύση υπερψηφίζει με τρεις παρατηρήσεις που σας έχουμε κάνει -νομίζω ότι το παραδεχτήκατε και εσείς, κύριε Υπουργέ-, οι οποίες πρέπει -νομίζω- να περάσουν.

Κυρίες και κύριοι συνάδελφοι, το νομοσχέδιο αυτό είναι χρήσιμο για τον Έλληνα αστυνομικό…

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, σας παρακαλώ.

**ΑΝΤΩΝΙΟΣ ΜΥΛΩΝΑΚΗΣ:** …τα χαρακτηριστικά ενός ανθρώπου ο οποίος θα μπορεί να εκτελέσει την αποστολή του.

Και μην ξεχνάμε, ο αστυνομικός πρέπει να πληρώνεται. Αυτό να το θυμάστε πάντα, γιατί το έχουμε ξεχάσει οι περισσότεροι.

Ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Φτάνουμε στην τελευταία ομιλήτρια, τη συνάδελφο κ. Φωτεινή Μπακαδήμα από το ΜέΡΑ25. Και μετά, όπως ενημερώθηκα, θα κάνει την ομιλία του ο κύριος Υπουργός και θα ξεκινήσουμε ύστερα τον κατάλογο.

Κυρία Μπακαδήμα, έχετε τον λόγο.

**ΦΩΤΕΙΝΗ ΜΠΑΚΑΔΗΜΑ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε ένα νομοσχέδιο που προτείνει το Υπουργείο Προστασίας του Πολίτη, το οποίο θεωρητικά θα έρθει να αναβαθμίσει την αστυνομική εκπαίδευση και να αναμορφώσει το πλαίσιο οργάνωσης και λειτουργίας της Σχολής Αξιωματικών της Ελληνικής Αστυνομίας, ένα νομοσχέδιο που αποτελείται από ενενήντα άρθρα τα οποία χωρίζονται σε τέσσερα μέρη.

Το πρώτο, που περιλαμβάνει τα άρθρα 1 έως 54, φέρνει ρυθμίσεις σχετικές με την «αναβάθμιση» -θα μου επιτρέψετε να θέσω τη λέξη εντός εισαγωγικών για λόγους που θα εξηγήσω αργότερα- σε ανώτατη σχολή τετραετούς φοίτησης που ανήκει στην ανώτατη εκπαίδευση και είναι ισότιμη με τα ΑΕΙ, τη Σχολή Αξιωματικών της Ελληνικής Αστυνομίας.

Επίσης, έχουμε ρυθμίσεις που επανακαθορίζουν το πλαίσιο λειτουργίας της, την αποστολή της, τα όργανα διοίκησης, τη διάρθρωση, το πλαίσιο εκπαίδευσης και σπουδών, την οικονομική της διαχείριση και άλλα παραπλήσια θέματα.

Έχουμε τον ορισμό των κατηγοριών του διδακτικού προσωπικού, του ειδικού και εργαστηριακού διδακτικού προσωπικού και τον προσδιορισμό των δικαιωμάτων, των υποχρεώσεών τους και της υπηρεσιακής τους κατάστασης.

Στο τρίτο μέρος, στα άρθρα 55 έως 86, έχουμε τον ορισμό πως η Αστυνομική Ακαδημία αποτελεί αυτοτελή κεντρική υπηρεσία της Ελληνικής Αστυνομίας. Θα θυμίσουμε ότι με τον ν.4249 του 2018 είχε ορισθεί ως νομικό πρόσωπο δημοσίου δικαίου εποπτευόμενο και επιχορηγούμενο από το Υπουργείο Προστασίας του Πολίτη. Και έχουμε και την εκ νέου ρύθμιση όλων των θεμάτων οργάνωσης και λειτουργίας της. Παρέχονται οι αναγκαίες εξουσιοδοτήσεις για την περαιτέρω εξειδίκευση του πλαισίου που διέπει την Αστυνομική Ακαδημία.

Το τέταρτο μέρος, τα άρθρα δηλαδή 87 ως 90, εισάγουν ρυθμίσεις που αφορούν λοιπά θέματα αρμοδιότητας του Υπουργείου Προστασίας του Πολίτη, όπως είναι η διάρκεια ισχύος των διαβατηρίων, η επέκταση του θεσμού της ηλεκτρονικής επιτήρησης κρατουμένων, η μεταφορά προσωπικού του καταστήματος κράτησης Πάτρας με κρατικά ή μισθωμένα οχήματα, αρμοδιότητες στις κτηριακές υποδομές για ζητήματα της Γενικής Γραμματείας Αντεγκληματικής Πολιτικής και ο τρόπος κάλυψης των σχετικών δαπανών.

Κυρίες και κύριοι συνάδελφοι, πρόκειται για ένα πραγματικά εκτενές νομοσχέδιο, που σαν στόχο έχει να κάνει ακόμη πιο «στρατιωτική» την Ελληνική Αστυνομία, γεγονός που δεν έκρυψε ούτε ο ίδιος ο κύριος Υπουργός, ο κ. Θεοδωρικάκος, καθώς πριν από έναν μήνα περίπου είχε δηλώσει πως η Σχολή Αξιωματικών της Ελληνικής Αστυνομίας διαμορφώνεται πλέον στα πρότυπα των ανώτατων παραγωγικών σχολών των Ενόπλων Δυνάμεων, στα οποία βρίσκεται και η Σχολή Ευελπίδων. Και βλέπουμε ότι παρεμφερής είναι και η στόχευση του Υπουργείου αναφορικά με την Αστυνομική Ακαδημία.

Το είπα και στην επιτροπή, το επαναλαμβάνω και από το Βήμα της Ολομέλειας. Η ανάγκη αναβάθμισης της εκπαίδευσης των αστυνομικών είναι κατανοητή και σεβαστή από όλους μας. Όμως, δεν συμφωνούμε στο πλαίσιο και την κατεύθυνση που έρχεται να δώσει σε αυτή η Κυβέρνηση της Νέας Δημοκρατίας.

Ως ΜέΡΑ25, επειδή κατανοούμε πλήρως την ανάγκη αναβάθμισης της αστυνομικής εκπαίδευσης, έχουμε επεξεργαστεί και έχουμε καταθέσει όλες τις σχετικές προτάσεις μας για τον έλεγχο και το περιεχόμενο της εκπαίδευσης, προτάσεις που έχουν καταγραφεί και αποτελούν κομμάτι των προγραμματικών θέσεων του ΜέΡΑ25.

Προτείνουμε, μεταξύ άλλων, ο έλεγχος των προγραμμάτων σπουδών και εκπαίδευσης των αστυνομικών σωμάτων να γίνεται από τα ΔΙΑΣΚΕΠ, τα Διαβουλευτικά Συμβούλια που προτείνουμε, και τα οποία θα ασχολούνται με τα μεγαλύτερα ζητήματα που αφορούν την καθημερινότητα και τη ζωή της χώρας μας, όπως είναι το ΔΙΑΣΚΕΠ της δικαιοσύνης, της εκπαίδευσης. Προτείνουμε, λοιπόν, ένα τέτοιο διαβουλευτικό συμβούλιο κληρωτών και εκλεγμένων πολιτών να αναλάβει και τον έλεγχο των προγραμμάτων αστυνομικής εκπαίδευσης.

Στόχος μας θα πρέπει να είναι η διασφάλιση πως η εκπαίδευση των αστυνομικών μας θα γίνεται με πλήρη συμμόρφωση των διεθνών προτύπων περί ανθρωπίνων δικαιωμάτων. Τα μέλη, δε, του ΔΙΑΣΚΕΠ που εμείς προτείνουμε να έχουν τον έλεγχο θα απαρτίζονται κατά το ένα τρίτο, όπως είναι και η συνήθης πρότασή μας, από το Κοινοβούλιο, από ορισμένους εκπροσώπους από τα κοινοβουλευτικά κόμματα, τα υπόλοιπα να είναι πολίτες και ειδικοί, με μέρος αυτών να είναι κληρωτοί.

Δυστυχώς, στη χώρα μας συναντάμε ιστορικά μια γραφειοκρατική Αστυνομία, με βασικό στοιχείο την καταστολή πολιτικών δικαιωμάτων. Ειδικά τα τελευταία χρόνια έχουμε παρατηρήσει περιστατικά με την Αστυνομία πολλές φορές να λειτουργεί με μιλιταριστικά, ρεβανσιστικά και ταξικά χαρακτηριστικά.

Γι’ αυτό, λοιπόν, κρίνεται απαραίτητη μία ταυτόχρονα ριζοσπαστική, αλλά και ρεαλιστική προσέγγιση στη μεταρρύθμιση του όλου πλαισίου αστυνόμευσης. Απαιτείται πραγματικά ένας εκ βάθρων επαναπροσδιορισμός των αρμοδιοτήτων και των υπηρεσιών της ΕΛ.ΑΣ..

Η εξαιρετικά ευρεία εντολή της θα πρέπει να περιοριστεί και να εστιαστεί στη διασφάλιση της δημόσιας ασφάλειας, με πληθώρα άλλων αρμοδιοτήτων να μεταφέρονται σε κοινωνικές υπηρεσίες, οι οποίες θα έρθουν να πλαισιώσουν το έργο της Ελληνικής Αστυνομίας, αλλά και να λειτουργήσουν αυτόνομα όταν αυτό κριθεί απαραίτητο. Δυνητικά θα μπορούσε να είναι στο πλαίσιο υπηρεσιών τοπικής αυτοδιοίκησης.

Αυτός ακριβώς ο απαραίτητος, προοδευτικός όμως, επανασχεδιασμός της δημόσιας ασφάλειας θα πρέπει να πραγματοποιηθεί στο πλαίσιο δημοκρατικής αναδιάρθρωσης της Ελληνικής Αστυνομίας και γενικότερης, όμως, ανακατανομής πόρων από την καταστολή στην καταπολέμηση των αιτίων της εγκληματικότητας. Πρέπει, δηλαδή, να κινηθούμε στα διεθνή πρότυπα, βλέποντας τα κινήματα που αναπτύσσονται σε παγκόσμιο επίπεδο, κινήματα που μάχονται για τον εκδημοκρατισμό και την αποχρηματοδότηση της Αστυνομίας.

Μια τέτοια μεταρρύθμιση φυσικά θα περιλαμβάνει την κατάργηση των ειδικών σωμάτων, όπως είναι τα ΜΑΤ, οι ομάδες ΔΕΛΤΑ, ΖΗΤΑ, ΔΙΑΣ, τον αφοπλισμό των αστυνομικών που μετέχουν σε καθημερινές περιπολίες και τον κοινωνικό έλεγχο της εκπαίδευσης και του έργου της Αστυνομίας με τον τρόπο που περιέγραψα, με τα ΔΙΑΣΚΕΠ.

Τέλος, είναι σημαντικό να υπάρξει ταυτόχρονη νομοθετική πρωτοβουλία για τη ρύθμιση και τον έλεγχο των ιδιωτικών σωμάτων ασφαλείας, καθώς σε ένα πλαίσιο μιας εκδημοκρατισμένης Αστυνομίας υπάρχει ο κίνδυνος ανάπτυξης ιδιωτικών ομάδων που θα μπουν «από το παράθυρο» να αναλάβουν αρμοδιότητες. Και αυτό είναι κάτι που θα πρέπει να προλάβουμε και όχι να τρέχουμε μετά να λειτουργήσουμε πυροσβεστικά.

Αξίζει να σημειώσουμε, κυρίες και κύριοι συνάδελφοι, πως σύμφωνα με στοιχεία που δημοσιοποίησε η EUROSTAT, η χώρα μας, η Ελλάδα, το 2020 ξόδεψε το 1,5% του ΑΕΠ της σε αστυνομικές υπηρεσίες, δηλαδή στις δυνάμεις καταστολής. Αυτό το ποσοστό είναι το υψηλότερο σε ολόκληρη την Ένωση. Φανταστείτε ότι το ποσοστό δαπανών για την παιδεία βρέθηκε μόλις στη δέκατη όγδοη θέση.

Εν αντιθέσει με την καταστολή και ενώ η Ελλάδα είναι μια χώρα που καταστρέφεται ολοένα και περισσότερο από πυρκαγιές -το είδαμε όλες αυτές τις προηγούμενες μέρες, είδαμε εικόνες που ευχόμαστε πραγματικά να μην ξαναδούμε, χιλιάδες στρέμματα γης να γίνονται στάχτη- οι αντίστοιχες δαπάνες για την πυροπροστασία δεν έφτασαν ούτε το 0,3% του ΑΕΠ, ποσοστό στο οποίο είναι καθηλωμένες όλα τα χρόνια των μνημονίων.

Εκτός αυτού, ειδικά για τη δασοπροστασία, το 2020 επενδύθηκε μόλις στο 0,04%. Επιπροσθέτως, η Ελλάδα το 2020 είχε τη δεύτερη υψηλότερη αναλογία αστυνομικών μετά την Κύπρο, με μια αναλογία πεντακόσιοι αστυνομικοί ανά εκατό χιλιάδες κατοίκους, όταν ο ευρωπαϊκός μέσος όρος δεν ξεπερνά τους τριακόσιους πενήντα αστυνομικούς ανά εκατό χιλιάδες κατοίκους.

Παράλληλα διαπιστώνουμε ότι η εκτόξευση της αναλογίας αυτής συνέβη κυρίως στα χρόνια των μνημονίων. Διότι αν ανατρέξουμε στα στοιχεία του 2008, θα δούμε πως τότε είχαμε τριακόσιες πενήντα τέσσερις αστυνομικούς ανά εκατό χιλιάδες κατοίκων.

Σημειωτέον δε ότι -το καταλαβαίνουμε όλοι μας, το αντιλαμβανόμαστε- αυτός ο αριθμός θα δούμε διαδοχικά τα επόμενα έτη, από το 2020, να αυξάνεται κυρίως, αν αναλογιστούμε και προσμετρήσουμε τις προσλήψεις που κάνει η ΕΛ.ΑΣ. ειδικών φρουρών. Συγκεκριμένα, υπάρχουν συνήθως τουλάχιστον τρεις προκηρύξεις τον χρόνο, με την κάθε μία από αυτές να προβλέπει προσλήψεις πολλών ατόμων.

Επιπλέον, είναι προφανές ότι και οι δαπάνες του κρατικού προϋπολογισμού για την καταστολή θα δούμε να εμφανίζονται αυξημένες, καθώς τα δύο τελευταία χρόνια το αρμόδιο Υπουργείο, το Υπουργείο Προστασίας του Πολίτη, προέβη σε μεγάλες αγορές εξοπλισμού.

Επιστρέφοντας τώρα στο ζήτημα του νομοσχεδίου, το ζήτημα της αστυνομικής εκπαίδευσης, θεωρούμε πως είναι το λιγότερο υποκριτικό να έχουμε από τη μία πλευρά την ηγεσία του αρμόδιου Υπουργείου να εισηγείται ένα νομοσχέδιο, το οποίο θεωρητικά θα βελτιώσει την εκπαίδευση και θα κάνει πανεπιστημιακή πλέον την εκπαίδευση της Αστυνομίας στη χώρα μας και την ίδια στιγμή, το ίδιο ακριβώς Υπουργείο να συνεχίζει να προσλαμβάνει ειδικούς φρουρούς, να συνεχίζει δηλαδή να προσλαμβάνει ανθρώπους που με μια ελλιπέστατη τρίμηνη εκπαίδευση καλούνται να αναλάβουν καθήκοντα καθημερινότητας και άμεσης επαφής με τους πολίτες και συνήθως να αναλάβουν καθήκοντα καταστολής.

Το είπα και στην επιτροπή, κυρίες και κύριοι συνάδελφοι, θα το πω και τώρα. Όσο συντηρείτε, κυρίες και κύριοι της Συμπολίτευσης, το καθεστώς των ειδικών φρουρών που θα έρθουν να αναλάβουν τη «βρώμικη» δουλειά, τόσο συντηρείτε μια Αστυνομία πολλών και όχι μόνο δύο ταχυτήτων.

Κύριοι Υπουργοί, αν πιστεύετε στο νομοσχέδιο που εισηγείστε σήμερα και ζητάτε να ψηφίσουμε, τότε καταργείστε τώρα τον θεσμό των ειδικών φρουρών, νομοθετήστε την εισαγωγή στις σχολές της Αστυνομίας μόνο μέσω πανελληνίων. Αν θέλετε να συνεχίσετε να τους προσλαμβάνετε με τη μία προκήρυξη μετά την άλλη, τότε αποσύρετε το νομοσχέδιό σας, γιατί δείχνει ότι ούτε εσείς οι ίδιοι το πιστεύετε. Οτιδήποτε άλλο είναι μια μέση λύση, είναι η λύση που τελικά θα ακολουθήσετε, είναι μια λύση που δεν θα βελτιώσει σε τίποτα την κατάσταση ούτε θα λύσει κανένα πρόβλημα.

Είμαι βέβαιη πως, φυσικά, δεν θα κάνετε τίποτε από αυτά, ούτε θα σταματήσετε να προσλαμβάνετε ειδικούς φρουρούς ούτε θα αποσύρετε το νομοσχέδιο, για να έχετε με αυτόν τον τρόπο όλες τις πλευρές ικανοποιημένες.

Αλήθεια, κύριοι Υπουργοί, οι εικόνες που είδαμε το βράδυ του Σαββάτου στα Εξάρχεια τι αίσθημα σας προκάλεσαν και όχι μόνο σε εσάς, σε όλους τους συναδέλφους της Συμπολίτευσης;

Προσωπικά ως γυναίκα με εξόργισε να βλέπω γυναίκες που επιχείρησαν να διαμαρτυρηθούν για βιασμούς που επιχειρήθηκαν τις προηγούμενες μέρες στην περιοχή, να βρίσκουν απέναντί τους πάνοπλους άνδρες των ΜΑΤ. Με εξόργισε, φυσικά ακόμη περισσότερο, η εικόνα του άντρα των ΜΑΤ να απασφαλίζει, όπως φαίνεται στις φωτογραφίες, από την προστατευτική θήκη το όπλο του. Φυσικά διαβάσαμε ότι ζητήσατε να γίνει διερεύνηση του θέματος και ορθά πράξατε. Αναρωτιέμαι, όμως, αν θα δούμε κάποια έρευνα από αυτές να τελεσφορεί και αν θα έχουμε τελικά πόρισμα στα χέρια μας.

Κλείνοντας, κυρίες και κύριοι συνάδελφοι, θα καταψηφίσουμε το νομοσχέδιο, γιατί πραγματικά όχι μόνο δεν αναβαθμίζει την αστυνομική εκπαίδευση, όχι μόνο δεν θα βοηθήσει όλους εμάς να νιώσουμε πιο ασφαλείς, αλλά αποδεικνύει για ακόμη μία φορά και με έναν περίτρανα γλαφυρό τρόπο τη διγλωσσία της Κυβέρνησης.

Ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει τώρα ο κ. Κοτρωνιάς Γεώργιος, ο πρώτος ομιλητής από τη Νέα Δημοκρατία. Μετά θα λάβει τον λόγο η κ. Γεροβασίλη από τον ΣΥΡΙΖΑ.

**ΓΕΩΡΓΙΟΣ ΚΟΤΡΩΝΙΑΣ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, το υπό συζήτηση νομοσχέδιο αφορά ένα ιδιαίτερα σημαντικό και επίκαιρο ζήτημα, εκείνο της αναβάθμισης της ασφάλειας της ελληνικής κοινωνίας απέναντι στις προκλήσεις της σύγχρονης εποχής.

Αυτό επιδιώκεται με την ολοκληρωτική αναβάθμιση και την αναμόρφωση της αστυνομικής εκπαίδευσης σε όλα τα επίπεδα, μια πρωτοβουλία που αποτελεί τη βασική προϋπόθεση, προκειμένου να βελτιωθούν οι παρεχόμενες υπηρεσίες για την προστασία του πολίτη και κατ’ επέκταση, να αυξηθεί το αίσθημα της ασφάλειας στην κοινωνία.

Στο επίκεντρο του νομοσχεδίου βρίσκεται η επιδίωξη για τη δημιουργία μιας νέας ταυτότητας του Έλληνα αστυνομικού, ο οποίος θα διαθέτει τη βέλτιστη κατάρτιση και θεωρητική γνώση, ώστε να μπορεί να ανταποκριθεί στις νέες μορφές εγκληματικότητας και παραβατικότητας.

Για τον σκοπό αυτόν, έχουν ληφθεί υπ’ όψιν συναφείς πρακτικές στην οργάνωση της αστυνομικής εκπαίδευσης και των αντίστοιχων ακαδημιών και σχολών στις χώρες της Ευρωπαϊκής Ένωσης, ενώ έχουν ληφθεί υπ’ όψιν οι αρμοδιότητες και ο τρόπος λειτουργίας του οργανισμού της Ευρωπαϊκής Ένωσης για την κατάρτιση των στελεχών στον τομέα της επιβολής του νόμου.

Μέχρι τώρα, παρ’ όλο που στο παρελθόν εφαρμόστηκαν στοχευμένες παρεμβάσεις για τη βελτίωση της αστυνομικής εκπαίδευσης, εξακολουθεί αυτή να είναι ελλιπής, σε σχέση βέβαια πάντα με την εποχή μας και τις απαιτήσεις της. Τα κενά της εντοπίζονται κυρίως στη στόχευση, τη φιλοσοφία, τη μεθοδολογία της εκπαίδευσης, την απουσία επικαιροποίησης και εξέλιξης των εκπαιδευτικών προγραμμάτων, τα μέσα και τις υποδομές αλλά και το διδακτικό προσωπικό.

Το νομοθετικό πλαίσιο που εφαρμόζεται για την Αστυνομική Ακαδημία δεν ανταποκρίνεται στις σύγχρονες προκλήσεις, τις σύγχρονες ανάγκες και τους κινδύνους που καλείται να αντιμετωπίσει η Ελληνική Αστυνομία. Επιπλέον, δεν δημιουργεί και τις προϋποθέσεις για την αναβάθμιση της αστυνομικής εκπαίδευσης και την εξασφάλιση ενός συνεκτικού πλαισίου εκπαιδευτικής πολιτικής που θα αξιοποιεί τις νέες τεχνολογίες και θα εξελίσσεται με βάση συνεργασίες και συνέργειες.

Κατά συνέπεια η εκπαίδευση στις σχολές Αστυνομίας δεν προσαρμόζεται άμεσα, αποτελεσματικά και ευέλικτα στις νέες απαιτήσεις για την προστασία του πολίτη και τη δημόσια ασφάλεια.

Το πλαίσιο οργάνωσης και λειτουργίας Σχολής Αξιωματικών και της Αστυνομικής Ακαδημίας που εισάγεται με το παρόν νομοθέτημα δημιουργεί τις θεσμικές προϋποθέσεις, ώστε να αξιοποιηθεί στο μέγιστο η διεθνής εμπειρία για τη συνολική αναβάθμιση της αστυνομικής εκπαίδευσης και να δημιουργηθούν σταθερές και μόνιμες συνεργασίες με πανεπιστημιακά και ερευνητικά ιδρύματα, καθώς και με δημόσιους και ιδιωτικούς φορείς.

Συγκεκριμένα, στο δεύτερο μέρος του παρόντος η Σχολή Αξιωματικών Ελληνικής Αστυνομίας αναβαθμίζεται και εισάγεται ο διαχωρισμός μεταξύ αστυνομικής και ακαδημαϊκής εκπαίδευσης, με στόχο την υψηλής ποιότητας εκπαίδευση και την κατάρτιση των σπουδαστών της.

Η ακαδημαϊκή εκπαίδευση πραγματοποιείται εξ ολοκλήρου από μόνιμα μέλη διδακτικού-ερευνητικού προσωπικού, ΔΕΠ, τα οποία εκλέγονται με την ίδια αξιοκρατική διαδικασία, όπως και τα μέλη ΔΕΠ στα ανώτατα εκπαιδευτικά ιδρύματα. Το πρόγραμμα σπουδών της σχολής αναβαθμίζεται και πλέον οι διδάσκοντες και τα μέλη ΔΕΠ καλύπτουν ένα ευρύ φάσμα γνωστικών αντικειμένων, ιδίως των νομικών, κοινωνικών, πολιτικών και εν γένει ανθρωπιστικών επιστημών, καθώς και των εφαρμοσμένων αστυνομικών πρακτικών.

Επιπλέον, οι σπουδαστές της Σχολής Αξιωματικών έχουν τη δυνατότητα τόσο ανεξάρτητα όσο και σε συνεργασία με τα άλλα ανώτατα εκπαιδευτικά ιδρύματα να αποκτήσουν τίτλους σπουδών μεταπτυχιακών προγραμμάτων, ενώ παρέχεται και η δυνατότητα για ερευνητική δράση και για διεθνείς συνεργασίες.

Τέλος, για τη διασφάλιση της ποιότητας του εκπαιδευτικού και ερευνητικού έργου της σχολής συστήνεται και μονάδα διασφάλισης ποιότητας εντός αυτής.

Βλέπουμε, λοιπόν, ότι με τις προτεινόμενες διατάξεις γίνεται μια συντονισμένη πλέον προσπάθεια, ώστε η σχολή των αξιωματικών της Ελληνικής Αστυνομίας να καθιερωθεί ως ένα πανεπιστημιακό στρατιωτικό ίδρυμα υψηλού επιπέδου στο πρότυπο των σχολών των Ενόπλων Δυνάμεων.

Στο τρίτο μέρος ρυθμίζεται η οργάνωση και η λειτουργία της Αστυνομικής Ακαδημίας, με στόχο την αποτελεσματική εκπλήρωση της αποστολής της για εκπαίδευση, μετεκπαίδευση, επιμόρφωση και εξειδίκευση όλων των κατηγοριών και βαθμίδων του προσωπικού της Ελληνικής Αστυνομίας. Στο πλαίσιο αυτό προβλέπεται ότι η Αστυνομική Ακαδημία μεταξύ άλλων αναπτύσσει συνεργασίες με εκπαιδευτικά ιδρύματα, με ερευνητικά κέντρα και με ινστιτούτα και συμμετέχει σε προγράμματα εκπαιδευτικού ή ερευνητικού χαρακτήρα.

Επιπλέον, μπορεί να αναπτύσσει συνεργασίες με δημόσιους και ιδιωτικούς φορείς, καθώς και με διεθνείς και ευρωπαϊκούς οργανισμούς, τόσο για να υιοθετήσει σύγχρονες εκπαιδευτικές πρακτικές όσο και να έχει πιο άμεση σύνδεση με την ελληνική κοινωνία.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. Αθανάσιος Μπούρας)

Επιπλέον, προβλέπεται η αναβάθμιση και των υπολοίπων σχολών της Αστυνομίας και ιδίως της Σχολής Αστυφυλάκων, στην οποία δίνονται πλέον οι δυνατότητες αξιολόγησης αλλά και μεταπτυχιακών σπουδών, ενώ αναβαθμίζεται και το διδακτικό προσωπικό με απαίτηση, πλέον, υψηλών τυπικών προσόντων για την πρόσληψή του.

Τέλος, με το Μέρος Δ΄ ρυθμίζεται, κατ’ αρχάς, ένα σημαντικό ζήτημα προς διευκόλυνση των Ελλήνων πολιτών, αυτό της παράτασης της ισχύος των διαβατηρίων από πέντε σε δέκα χρόνια. Η συγκεκριμένη ρύθμιση εναρμονίζεται με τα σχετικά διεθνή πρότυπα, γλιτώνει χρόνο και χρήματα από τους πολίτες και αποδεσμεύει τους αστυνομικούς από επιπλέον ώρες γραφειοκρατικής δουλειάς.

Παράλληλα, προβλέπεται η επέκταση του θεσμού της ηλεκτρονικής επιτήρησης και σε καταστήματα κράτησης που δεν τον εφαρμόζουν ήδη, καθώς και σε περιφερειακές ενότητες που δεν προβλέπεται μέχρι σήμερα, με στόχο την αποτελεσματικότερη λειτουργία των καταστημάτων κράτησης, σύμφωνα με τον στρατηγικό σχεδιασμό για το σωφρονιστικό σύστημα 2021 - 2023.

Ολοκληρώνοντας, το παρόν νομοσχέδιο, κυρίες και κύριοι, θέτει τις βάσεις ώστε η Σχολή Αξιωματικών της Ελληνικής Αστυνομίας να αναβαθμιστεί πλήρως ως πανεπιστημιακή σχολή και η συνολική εκπαίδευση των Ελλήνων αστυνομικών να αναμορφωθεί, ώστε να προσαρμοστεί στα σύγχρονα κοινωνικά δεδομένα, να ανταποκριθεί στις σύγχρονες επιστημονικές εξελίξεις και να εναρμονιστεί με τις βέλτιστες διεθνείς πρακτικές.

Μόνον έτσι μπορούμε να ευελπιστούμε στην ενδυνάμωση και τον εκσυγχρονισμό της Ελληνικής Αστυνομίας, με στελέχη ολοκληρωμένα, έτοιμα να αντιμετωπίσουν άμεσα και αποτελεσματικά κάθε νέα μορφή βίας και παραβατικότητας και να εμπνεύσουν τον σεβασμό και το αίσθημα της ασφάλειας σε όλους τους Έλληνες πολίτες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Τον λόγο τώρα έχει η Βουλευτής του ΣΥΡΙΖΑ - Προοδευτική Συμμαχία κ. Όλγα Γεροβασίλη.

Ορίστε, κυρία Γεροβασίλη, έχετε τον λόγο.

**ΟΛΓΑ ΓΕΡΟΒΑΣΙΛΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, είδαμε σήμερα τη μήνυση που κατέθεσε ο κ. Ανδρουλάκης για την παγίδευση του κινητού του με το σύστημα Predator και οι συνάδελφοι του ΚΙΝΑΛ και ο κ. Καμίνης που είναι εδώ διεξοδικά τοποθετήθηκαν. Είχαμε δει το θέμα και όταν καταγγέλθηκε από δημοσιογράφους. Όλη η Αντιπολίτευση ρώτησε τότε τι συμβαίνει και η απάντηση ήταν ότι δεν έχει αγοραστεί τέτοιο σύστημα από την πλευρά της ελληνικής Κυβέρνησης.

Κύριοι Υπουργοί, κατανοούμε αυτή την απάντηση, αλλά ξέρετε αυτό δεν είναι αρκετό πια. Δηλαδή, οι καταγγελίες του κ. Ανδρουλάκη έγιναν μέσω της υπηρεσίας που οργάνωσε το Ευρωπαϊκό Κοινοβούλιο, προκειμένου να ελέγξει τι και πώς συνέβη. Η χώρα θα έχει ένα σύστημα το οποίο θα φροντίσει να μην καταστρατηγείται ολόκληρο το Σύνταγμα; Τα άρθρα τα ανέπτυξε ο κ. Καμίνης.

Πώς θα προστατευτούν οι πολίτες, οι δημοσιογράφοι, οι πολιτικοί, οι Αρχηγοί κομμάτων, εσείς, κύριοι Υπουργοί; Δεν ξέρω, τα δικά σας τηλέφωνα παρακολουθούνται;

Πυρκαγιές. Η χώρα φλέγεται και φέτος, οι φωτιές βγαίνουν στη θάλασσα. Βεβαίως, υπάρχει το σχέδιο εκκένωσης και, ναι, ευτυχώς, δεν υπάρχουν θύματα. Ωστόσο, αυτό δεν σημαίνει ότι δεν συντελείται μια τεράστια καταστροφή στις περιουσίες των συμπολιτών μας, διαλύεται η ζωή τους και, βεβαίως, δημιουργείται μια τεράστια περιβαλλοντική καταστροφή στη χώρα, η οποία ξεκίνησε από πέρυσι -θυμίζω- με το ενάμισι εκατομμύριο καμένα στρέμματα. Τώρα οι φωτιές σβήνουν στη θάλασσα και, βεβαίως, γίνονται και οι αντίστοιχες δεήσεις προς τα «επάνω» μήπως και βρέξει. Και ο Πρωθυπουργός της χώρας μοιράζει χαμόγελα και φωτογραφίες.

Η Πυροσβεστική, το σύστημα πολιτικής προστασίας, χρειάζονται ενίσχυση και στο κομμάτι της πρόληψης. Αυτή η Κυβέρνηση δεν έχει κάνει απολύτως τίποτε, πλην του να απολύσει δασοφύλακες που είχαν προσληφθεί επί ΣΥΡΙΖΑ, κ.λπ.. Το «112» σας θυμίζω ότι έγινε από την κυβέρνηση του ΣΥΡΙΖΑ. Το παραλάβατε σε δοκιμαστική λειτουργία και ορθώς χρησιμοποιείται στη χώρα. Οι πυροσβέστες που υπηρετούν σήμερα, είναι αυτοί που η Νέα Δημοκρατία φώναζε κατά το 2017 να απολυθούν. Τότε που εμείς μονιμοποιούσαμε τους πενταετούς θητείας δυόμισι χιλιάδες πυροσβέστες, η Νέα Δημοκρατία είπε να απολυθούν. Στη συνέχεια, προσλάβαμε ακόμη και χίλιους πυροσβέστες εκείνη την εποχή πενταετούς απασχόλησης και ακόμη χίλιους εποχικούς. Φέραμε πρόταση νόμου -όχι για το Υπουργείο Πολιτικής Προστασίας, αλλά για την Εθνική Αρχή Πολιτικής Προστασίας- ξεκαθαρίζοντας αρμοδιότητες, βάζοντας τους επιστήμονες να σχεδιάσουν μακριά από τις πολιτικές αντιπαραθέσεις και από τη μη συνέχεια των πολιτικών επιλογών της εκάστοτε κυβέρνησης. Αυτό που έκανε ο Πρωθυπουργός της χώρας μας ήταν να ρωτήσει τους ξενυχτισμένους πυροσβέστες εάν ξεκουράστηκαν, εάν πρόλαβαν.

Έγινε το Υπουργείο Κλιματικής Κρίσης. Δράσεις πρόληψης: καμμία. Οι πυρκαγιές, βεβαίως υπήρχαν, βεβαίως θα υπάρχουν, ωστόσο δεν μπορεί να τις αφήνουμε να σβήνουν στη θάλασσα και να λέμε ευτυχώς δεν πάθαμε και τίποτε.

Όσον αφορά την εκπαίδευση, ο ΣΥΡΙΖΑ προέβλεψε την εισαγωγή στην Πυροσβεστική Ακαδημία μέσω πανελληνίων και υλοποιήθηκε. Στην Αστυνομία καθιερώσαμε εξωτερική φοίτηση μετά το πρώτο έτος. Με απόφαση Χρυσοχοΐδη παλαιότερα επανήλθε η εσωτερική φοίτηση και σήμερα η εσωτερική φοίτηση γίνεται νόμος.

Κυρίες και κύριοι συνάδελφοι, είναι απαράδεκτο τα στελέχη της Ελληνικής Αστυνομίας που καλούνται να δραστηριοποιηθούν στην κοινωνία, να στρατωνίζονται και να μένουν τέσσερα χρόνια αποκομμένα από την κοινωνία. Ακούστηκαν πολλά στις επιτροπές, ακούσαμε από τον Υπουργό ότι η Αστυνομία είναι Αστυνομία και ρώτησε και εάν θέλουμε -εάν θέλει ο ΣΥΡΙΖΑ, δηλαδή- οι αυριανοί αξιωματικοί να είναι και άνθρωποι που είναι αρνητές στράτευσης. Ακούσαμε απίστευτα πράγματα.

Μας είπαν ότι πρέπει να είναι εσώκλειστοι οι δόκιμοι, γιατί συνεπικουρεί -λέει- η Αστυνομία τις ένοπλες δυνάμεις σε καιρό πολέμου και πρέπει οι δόκιμοι να έχουν πειθαρχία. Βεβαίως! Αλίμονο! Και οι έφεδροι, λοιπόν, που κατατάσσονται σε καιρό πολέμου, θα πρέπει να είναι και αυτοί εσώκλειστοι μέχρι τότε; Δηλαδή, τι πρέπει να γίνει; Με ποια λογική;

Και αναρωτιέμαι, δεν ξέρετε ότι η Αστυνομία είναι σώμα ασφάλειας και όχι στρατιωτικό σώμα; Δεν ξέρετε ότι οι αστυνομικοί είναι από τον νόμο αστυνομικοί υπάλληλοι και όχι στρατιώτες; Δεν ξέρετε ότι το πρώτο έτος εσωτερικής φοίτησης των αστυνομικών εξομοιώνεται με τη στρατιωτική θητεία; Για ποιον λόγο να στρατωνίζεται τέσσερα χρόνια ένα σώμα που επιχειρεί μέσα στην κοινωνία; Αλλά, νομίζω, ότι αυτό είναι θέμα αντίληψης, θέμα άποψης, που θέλει την Αστυνομία μακρύ χέρι επιβολής και στρατιωτικού τύπου. Αν αντί για την ακαδημαϊκή εκπαίδευση σήμερα ακόμη συζητάμε τα βασικά, νομίζω ότι είμαστε πολύ πίσω ή, τουλάχιστον, γυρνάμε πίσω.

Είναι θετικό το ότι υιοθετήσατε, βεβαίως, αρκετά σημεία όπως το προεδρικό διάταγμα που είχε κατατεθεί επί ΣΥΡΙΖΑ. Δεν πρόλαβε και τότε όλα αυτά ήταν μέσα στον Μάιο μήνα, μετά προκηρύχθηκαν εκλογές.

Τρία χρόνια σας πήρε για να κάνετε ένα σχέδιο. Βεβαίως, είναι θετικό ότι υιοθετήσετε διάφορα σημεία, όπως τους τομείς ακαδημαϊκής εκπαίδευσης στα όργανα διοίκησης: κοσμήτορα, εκπαιδευτικό συμβούλιο, ακαδημαϊκή συνέλευση, διευθυντές ακαδημαϊκών τομέων, τα μέλη ΔΕΠ κατόπιν προκήρυξης και με εκλεκτορικό σώμα.

Βέβαια, δεν αλλάζει κάτι για τη Σχολή Αστυφυλάκων. Εκεί παραμένει η τριμελής επιτροπή αστυνομικών, θα συνεχίσει να επιλέγει τους καθηγητές με συμβάσεις έργου. Ο κάθε καθηγητής θα συνεχίσει να διδάσκει ό,τι νομίζει, χωρίς ενιαίο πρόγραμμα σπουδών.

Και παρά τις ενδεχομένως ή δήθεν καλές προθέσεις εδώ γίνονται και άλλα άλματα προς τα πίσω. Καταργείται o νόμος Δένδια που προέβλεπε ότι η Αστυνομική Ακαδημία είναι νομικό πρόσωπο δημοσίου δικαίου και ανεξάρτητη. Δίνεται πλειοψηφία στα όργανα της σχολής σε εκπροσώπους του Αρχηγείου της ΕΛ.ΑΣ. και βεβαίως, ειδικά η Σχολή Αστυφυλάκων μετατρέπεται σε υπηρεσία του Αρχηγείου.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ολοκληρώνω σε ένα λεπτό.

Είχαμε προτείνει ξεκάθαρα, ως ΣΥΡΙΖΑ, Ανώτατη Σχολή Αξιωματικών επιπέδου 7 του εθνικού και ευρωπαϊκού πλαισίου προσόντων με ενσωματωμένο μάστερ, Ανώτατη Σχολή Αρχιφυλάκων επιπέδου 6, Αστυφυλάκων με ρητή κατοχύρωση επιπέδου 5 και όλες, βεβαίως, μέσω πανελληνίων. Χωρίς ελάχιστο χρόνο φοίτησης 3+1 έτη, χωρίς αυτοδιοίκητο και χωρίς ακαδημαϊκά εχέγγυα, φυσικά, δεν υπάρχει ανωτατοποίηση. Με δυο λόγια ένα βήμα μπροστά, τέσσερα πίσω.

Και βεβαίως, αυτά που συμβαίνουν και για τη Σχολή Αξιωματικών αφορούν ελάχιστους, δηλαδή, περίπου πενήντα άτομα που μπαίνουν μέσω πανελληνίων. Από την άλλη είναι ειδικοί φρουροί χωρίς διαδικασίες, εκτός κάθε διαδικασίας αξιοκρατικής και βεβαίως, ανεκπαίδευτοι ώστε να βλέπουμε αυτές τις σκηνές που βλέπουμε και που είδαμε και προχθές στα Εξάρχεια, αυτό το κρεσέντο αστυνομικής βίας.

Και τελειώνοντας να πω ότι εμείς θέλουμε μια Αστυνομία σύγχρονη, νόμιμη με στελέχη ικανά με γνώσεις δίπλα και όχι απέναντι στον πολίτη. Μια τελευταία κουβέντα και μια ερώτηση, κύριε Υπουργέ. Φέρνετε ρύθμιση που παρατείνετε την ισχύ των διαβατηρίων από τα πέντε στα δέκα χρόνια. Ποιος έχει αυτή τη σύμβαση για τα διαβατήρια; Ακυρώσατε τον διαγωνισμό. Τρία χρόνια δεν έχετε καταφέρει να ολοκληρώσετε τον διαγωνισμό για τις καινούργιες ταυτότητες που απαιτούν οι διεθνείς υποχρεώσεις της χώρας με ό,τι αυτό συνεπάγεται για το πώς κρίνεται στα επίπεδα ασφάλειας η χώρα. Και τι κάνετε; Οι παλιές ταυτότητες έρχονται στα κινητά και παρατείνονται και για πέντε χρόνια. Αυτό δεν λέγεται εξέλιξη και αυτό άλμα προς τα πίσω είναι. Και θέλουμε να μάθουμε με ποιο τρόπο και ποιος θα υλοποιήσει αυτή τη σύμβαση και με ποια διαδικασία.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο Βουλευτής του ΠΑΣΟΚ - Κίνημα Αλλαγής και Αντιπρόεδρος της Βουλής, κ. Οδυσσέας Κωνσταντινόπουλος και αμέσως μετά τον λόγο θα πάρει ο Υπουργός Πολιτικής Προστασίας, κ. Θεοδωρικάκος.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Προστασίας του Πολίτη, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Διορθώνω, ο Υπουργός Προστασίας του Πολίτη, κ. Θεοδωρικάκος.

Ορίστε, κύριε Κωνσταντινόπουλε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε, και ευχαριστώ και τον Υπουργό Προστασίας του Πολίτη για τη διευκόλυνση.

Κυρίες και κύριοι συνάδελφοι, κύριε Υπουργέ, και χαίρομαι που έχετε αυτόν τον τίτλο «Προστασίας του Πολίτη», σήμερα ο Πρόεδρος του ΠΑΣΟΚ κατέθεσε μια μηνυτήρια αναφορά στον εισαγγελέα του Αρείου Πάγου που μας αφορά όλους. Αφορά στα πολιτικά κόμματα. Αφορά στη δικαιοσύνη. Αφορά στα μέσα μαζικής ενημέρωσης, αλλά πρωτίστως αφορά και στην Κυβέρνηση.

Στις 21 Σεπτεμβρίου λίγο πριν ξεκινήσουν οι διαδικασίες για την εκλογή του Αρχηγού και ενώ βρισκόταν στην Ελλάδα ο Νίκος Ανδρουλάκης υπήρξε σύνδεσμος-παρέμβαση στο κινητό του με το γνωστό σύστημα Predator, το οποίο ρομποτοποιεί το κινητό. Μπορεί, δηλαδή, μέσα από αυτό να το χρησιμοποιεί, να παίρνει βίντεο, μηνύματα, συνακρόαση, τα πάντα. Και εδώ υπάρχουν πάρα πολλά ζητήματα στα οποία πρέπει να απαντήσει η Κυβέρνηση και το Υπουργείο Προστασίας του Πολίτη και η δικαιοσύνη.

Μπορούμε σήμερα ως Βουλευτές, κύριε Υπουργέ, εμείς, όλοι οι Βουλευτές εδώ, να δώσουμε το κινητό μας σε μια υπηρεσία, όπως το έδωσε ο κ. Ανδρουλάκης, για να δούμε αν μας έχουν βάλει αυτό το σύστημα; Διατίθεται τέτοια υπηρεσία από την ελληνική κυβέρνηση; Είναι ένα ερώτημα.

Δεύτερον, η Βουλή και τα πολιτικά κόμματα, τι θα κάνουν εκτός από τις ανακοινώσεις; Πώς θα προασπίσουν το θέμα δημοκρατίας που υπάρχει; Υπάρχει ένα ερώτημα. Δεν θα ήθελαν οι Αρχηγοί να δουν αν στα κινητά τους υπάρχει αυτό το σύστημα; Και αν υπάρχει μόνο στο κινητό του κ. Ανδρουλάκη, γιατί επιλέχθηκε να πάει μόνο στο κινητό του κ. Ανδρουλάκη; Δεν θα πρέπει να διασφαλιστεί αυτό; Οι υπόλοιποι Αρχηγοί των κομμάτων δεν θέλουν να δώσουν το κινητό τους, να δούμε αν αυτούς τους ανθρώπους -και τον ίδιο τον Πρωθυπουργό θα έλεγα- τους παρακολουθεί κάποιος, κύριε Υπουργέ, και για ποιον λόγο; Υπάρχει αυτή η δυνατότητα; Πιστεύετε ότι είναι τυχαίο ότι έγινε μόνο στον κ. Ανδρουλάκη;

Κοιτάξτε, η προσπάθεια που γίνεται, από διάφορα κέντρα, για να πέσει το θέμα στα χαμηλά, δεν μπορεί να έχει μεγάλη επιτυχία, γιατί υπάρχει η πραγματικότητα. Και η πραγματικότητα είναι, όπως λένε πολλοί τεχνικοί σύμβουλοι, ότι ναι μεν αυτό το βρήκε το τμήμα ασφαλείας του Ευρωπαϊκού Κοινοβουλίου, για τα υπόλοιπα συστήματα συνακρόασης, όμως, χάνονται τα ίχνη. Υπήρχαν και έχουν τέτοια συστήματα οι κυβερνήσεις ή οι ιδιωτικοί φορείς; Δεν έχει τη δύναμη το κράτος και οι υπηρεσίες του κράτους, της δικαιοσύνης για να αποτρέψουν κάτι τέτοιο; Θα μπορούσε κάποιος να πει, που το τελευταίο καιρό γίνεται προσπάθεια το ΠΑΣΟΚ από πολλές πλευρές να «πιεστεί», ότι αυτό το ήθελαν για να το χρησιμοποιήσουν ως εκβιασμό. Δεν γνωρίζετε ότι το σύστημα αυτό μπορεί να πάρει και προσωπικές στιγμές;

Αναρωτιέμαι, κύριοι συνάδελφοι Βουλευτές, από όποιο κόμμα και να είμαστε εδώ πέρα μέσα, ξεχάστε αν είστε της Κυβέρνησης ή της Αντιπολίτευσης, θα θέλατε να σας συμβεί ποτέ αυτό και να έχετε αύριο το πρωί οποιονδήποτε να σας εκβιάζει για ένα προσωπικό σας ζήτημα; Πώς διασφαλίζουμε, η Ελληνική Δημοκρατία, το απόρρητο των επικοινωνιών; Ποιες πρωτοβουλίες θα πάρουμε γι’ αυτό; Πιστεύετε ότι αν κάποιος έχει τη δύναμη να μειώσει την ένταση στα μέσα μαζικής ενημέρωσης στην Ελλάδα αυτού του θέματος, μπορεί ο ελληνικός λαός να μην κατανοήσει τι ακριβώς γίνεται και ποιοι θέλουν να γίνει αυτό; Αυτά τα ερωτήματα είναι ερωτήματα που πρέπει να απαντηθούν, γιατί έχουν σχέση με θέματα δημοκρατίας και διαφάνειας.

Πώς μπορεί να λειτουργήσει το ελληνικό Κοινοβούλιο, η δημοκρατία μας, αύριο η δικαιοσύνη, ένας δικαστής, αύριο ένας δημοσιογράφος, αύριο ένας απλός πολίτης, όταν κάποιος μπορεί να έχει πρόσβαση σε οτιδήποτε προσωπικό;

Θέλω να ολοκληρώσω την ομιλία μου λέγοντας ότι αυτό είναι για μας, τουλάχιστον, για το ΠΑΣΟΚ, ένα πολύ μεγάλο ζήτημα που αφορά στη διαφάνεια. Και να ξέρετε ότι περιμένουμε σύντομα από την Κυβέρνηση και την ελληνική δικαιοσύνη να ρίξει άπλετο φως και να βρεθούν αυτοί που βρίσκονται πίσω από αυτό το σύστημα.

Και δεύτερον, θέλω να τους διαβεβαιώσω όλους ότι εμείς που έχουμε ακολουθήσει μια πολύ δύσκολη πορεία για την παράταξή μας με αρχές και αξίες και πρώτος ο Αρχηγός μας, δεν υπάρχει καμμία περίπτωση να εκβιαστεί ούτε ο Αρχηγός μας ούτε το ΠΑΣΟΚ. Πρέπει να γνωρίζετε ότι η πολιτική μας γραμμή δεν θα αλλάξει σε τίποτα.

Περιμένουμε από εσάς, κύριε Υπουργέ, εκπροσωπώντας την Κυβέρνηση, και από την ελληνική δικαιοσύνη, τις ανεξάρτητες αρχές, άμεσα να μας πουν ποιος είναι πίσω από αυτό το σύστημα στην Ελλάδα και γιατί επέλεξε τον Αρχηγό του τρίτου κόμματος, του ΠΑΣΟΚ, να το χρησιμοποιήσει στο τηλέφωνό του.

Σας ευχαριστώ πάρα πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει τώρα ο Υπουργός Προστασίας του Πολίτη κ. Παναγιώτης Θεοδωρικάκος.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, επιτρέψτε μου, πριν μπω στα θέματα που αφορούν στο βασικό περιεχόμενο του νομοσχεδίου το οποίο συζητούμε σήμερα, για την αναβάθμιση της αστυνομικής εκπαίδευσης, να αναφερθώ σε δύο, τρία θέματα της πολιτικής επικαιρότητας που συζητήθηκαν από τους συναδέλφους της Αντιπολίτευσης.

Κατ’ αρχάς σε ό,τι αφορά στο θέμα της μηνυτήριας αναφοράς του Προέδρου του ΠΑΣΟΚ, του κ. Ανδρουλάκη, θα επαναλάβω τη δήλωση του Κυβερνητικού Εκπροσώπου: Η δικαιοσύνη οφείλει να διερευνήσει πλήρως αυτή την υπόθεση και δεν υπάρχει καμμία αμφιβολία ότι κάθε αρμόδια αρχή της χώρας μας θα διευκολύνει με την παροχή πληροφόρησης στο πλαίσιο των αρμοδιοτήτων της.

Δεν πιστεύω ότι υπάρχει κάποιος σε αυτή τη χώρα, καμμία πολιτική δύναμη, κανένας εκπρόσωπος κόμματος και κανένας πολίτης, που να μην θεωρεί αυτονόητο και δεδομένο ότι υπάρχει το απόρρητο των επικοινωνιών για όλους τους πολίτες και για όλα τα πολιτικά πρόσωπα. Η δήλωση της Κυβέρνησης άλλωστε είναι ξεκάθαρη και σαφής.

Σε ό,τι αφορά στη συζήτηση που έγινε γύρω από το θέμα με τις πυρκαγιές ετέθησαν ορισμένα ερωτήματα. Η Κυβέρνηση, το κράτος, η πολιτεία εργάζονται συστηματικά για την πρόληψη των πυρκαγιών…

**ΠΑΥΛΟΣ ΠΟΛΑΚΗΣ:** Δουλευόμαστε μεταξύ μας!

**ΠΡΟΕΔΡΕΥΩΝ (Αθανάσιος Μπούρας):** Κύριε Πολάκη, μη θορυβείτε, μη διακόπτετε.

**ΠΑΥΛΟΣ ΠΟΛΑΚΗΣ:** Δουλευόμαστε!

**ΠΡΟΕΔΡΕΥΩΝ (Αθανάσιος Μπούρας):**  Μη διακόπτετε. Τι είστε εσείς και διακόπτετε; Σας παρακαλώ. Σεβαστείτε το Κοινοβούλιο.

**ΠΑΥΛΟΣ ΠΟΛΑΚΗΣ:** Να μου αφαιρέσετε τον λόγο.

**ΠΡΟΕΔΡΕΥΩΝ (Αθανάσιος Μπούρας):** Σεβασμός στο Κοινοβούλιο.

Κύριε Υπουργέ, συνεχίστε.

**ΠΑΥΛΟΣ ΠΟΛΑΚΗΣ:** …(Δεν ακούστηκε)

**ΠΡΟΕΔΡΕΥΩΝ (Αθανάσιος Μπούρας):** Κύριε Πολάκη, θα παρεξηγηθείτε με όσα λέτε. Σας παρακαλώ πάρα πολύ μη με δυσκολεύετε. Παρακαλώ και από την Κοινοβουλευτική Ομάδα τους υπευθύνους να απευθυνθούν στον κ. Πολάκη.

Κύριε Πολάκη, αν δεν σας αρέσουν αυτά που λέγονται, μπορείτε να αποχωρήσετε.

**ΠΑΥΛΟΣ ΠΟΛΑΚΗΣ:** Όχι, δεν μου αρέσουν.

**ΠΡΟΕΔΡΕΥΩΝ (Αθανάσιος Μπούρας):** Ούτε μπορείτε να διακόπτετε και να θορυβείτε. Δεν είστε ξεχωριστός άνθρωπος εδώ μέσα.

Κύριε Υπουργέ, επανέλθετε στον λόγο σας.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):**  Σε ό,τι αφορά, λοιπόν, στις τοποθετήσεις που έγιναν γύρω από το θέμα με τις πυρκαγιές, νομίζω ότι όλοι πρέπει να συμφωνήσουμε ότι από κοινού οφείλουμε να δίνουμε τη μάχη και για την πρόληψη και για την αποτελεσματική και συντονισμένη αντιμετώπιση του φαινομένου των πυρκαγιών, με κύριο γνώμονα την προστασία της ανθρώπινης ζωής, γιατί εκεί πιστεύω ότι υπάρχει μια βασική διαφορά σε σχέση με οποιαδήποτε άλλη συνέπεια των πυρκαγιών και ασφαλώς με την ταχύτατη στήριξη των ανθρώπων οι οποίοι έχουν πληγεί από τις φωτιές. Πιστεύω ότι αυτό πρέπει να το συμφωνήσουμε ότι είναι έτσι και ότι η Κυβέρνηση κινείται με αυτή τη λογική, σε αυτούς τους στόχους.

Κύριε συνάδελφε, 24 εκατομμύρια ευρώ έχει δώσει το Υπουργείο Εσωτερικών στους δήμους και σε συνδέσμους δήμων για την αντιπυρική προστασία και 72 εκατομμύρια ευρώ έχουν δοθεί μέσω του Υπουργείου Ενέργειας και Περιβάλλοντος για τον καθαρισμό των δασών και τη διαμόρφωση αντιπυρικών ζωνών. Αυτά είναι τα στοιχεία γι’ αυτά που ρωτήσατε, πάρα πολύ συγκεκριμένα.

Επισκέφτηκα τον νομό σας, κύριε συνάδελφε, και συνομίλησα πολύ και με τους εκπροσώπους της αυτοδιοίκησης και με τους ανθρώπους, φυσικά, της Αστυνομίας και της Πυροσβεστικής και ζήτησα τη συνδρομή τους -και πιστεύω ότι όλοι οφείλουμε να το κάνουμε αυτό- στο να βρεθεί ποιος είναι πίσω από αυτές τις πυρκαγιές, ποιος είναι πίσω από αυτούς τους εμπρησμούς, διότι δεκαπέντε φωτιές μέσα σε είκοσι ημέρες δεν νομίζω ότι αφήνουν πολλά περιθώρια και πολλά ερωτήματα. Έχει συλληφθεί ήδη ένας και οδηγείται στη δικαιοσύνη. Οφείλουμε όλοι μαζί να συνδράμουμε και να κάνουμε ό,τι χρειάζεται προκειμένου να βρεθούν οι ένοχοι για τέτοιου είδους καταστροφές.

Επιτρέψτε μου, επίσης, να πω το εξής: Παρατήρησα ότι σας έκανε μεγάλη εντύπωση -όχι σε εσάς προσωπικά- γιατί έχει κινητοποιηθεί η Αστυνομία στο θέμα με τις φωτιές. Μα γιατί η δουλειά της είναι να συνδράμει στην προστασία της ανθρώπινης ζωής. Αυτό κάναμε, με πολύ αποφασιστικό τρόπο, με πολύ οργανωμένο και συντονισμένο τρόπο. Πιστεύω ότι αυτό θα πρέπει όλοι να το θέλουν. Έτσι δεν είναι;

Πείτε ένα «μπράβο!» στην Αστυνομία. Το χρωστάτε, το χρωστάει η ελληνική κοινωνία πιστεύω, το χρωστάμε όλοι μας σε ανθρώπους οι οποίοι με αυτοθυσία έχουν κάνει αυτό που χρειάζεται για να πετύχουν την προστασία, ακριβώς, της ανθρώπινης ζωής.

Κύριε Πρόεδρε, μου επιτρέπετε να διακόψω παρακαλώ την ομιλία μου και να επανέλθω λίγο αργότερα;

**ΠΡΟΕΔΡΕΥΩΝ (Αθανάσιος Μπούρας):** Ναι, κύριε Υπουργέ. Αλίμονο!

Θέλετε κάποια βοήθεια, κύριε Υπουργέ;

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Όχι, κύριε Πρόεδρε. Αν έχετε την καλοσύνη, θα ήθελα να διακόψω για λίγο την ομιλία μου.

**ΠΡΟΕΔΡΕΥΩΝ (Αθανάσιος Μπούρας):** Εντάξει, κύριε Υπουργέ.

Παρακαλώ τη Βουλευτή του ΠΑΣΟΚ - Κινήματος Αλλαγής, κ. Ευαγγελία Λιακούλη να πάρει τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε, ανησυχήσαμε λίγο. Ελπίζω ότι όλα είναι καλά για τον κύριο Υπουργό.

**ΠΡΟΕΔΡΕΥΩΝ (Αθανάσιος Μπούρας):** Είναι εδώ ο Υφυπουργός για εμάς.

**ΕΥΑΓΓΕΛΙΑ ΛΙΑΚΟΥΛΗ:** Όχι, για εμάς, κύριε Πρόεδρε, για την υγεία του Υπουργού ανησυχήσαμε.

**ΠΡΟΕΔΡΕΥΩΝ (Αθανάσιος Μπούρας):** Θα αντιμετωπιστεί. Αν υπάρχει κάποιο πρόβλημα, έχει ειδοποιηθεί και το ιατρείο. Έχουν ληφθεί όλα τα απαραίτητα μέτρα.

**ΧΡΗΣΤΟΣ ΣΠΙΡΤΖΗΣ:** Κύριε Πρόεδρε, να διακόψουμε τη συνεδρίαση για πέντε λεπτά.

**ΕΥΑΓΓΕΛΙΑ ΛΙΑΚΟΥΛΗ:** Να διακόψουμε, κύριε Πρόεδρε, για πέντε λεπτά.

**ΑΝΔΡΕΑΣ ΚΟΥΤΣΟΥΜΠΑΣ:** Μεγαλύτερη φασαρία θα γίνει.

**ΧΡΗΣΤΟΣ ΣΠΙΡΤΖΗΣ:** Δεν θα γίνει καμμία φασαρία. Με αίτημα της Αξιωματικής Αντιπολίτευσης.

**ΕΥΑΓΓΕΛΙΑ ΛΙΑΚΟΥΛΗ:** Σύσσωμης της Αντιπολίτευσης, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, διακόπτουμε τη συνεδρίαση για πέντε λεπτά.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Αθανάσιος Μπούρας):** Να παρακαλέσω, κύριοι Βουλευτές, να πάρετε τις θέσεις σας, για να συνεχιστεί η διακοπείσα συνεδρίαση.

Παρών είναι ο Υφυπουργός Προστασίας του Πολίτη, κ. Οικονόμου. Όλα βαίνουν καλώς, δεν υπάρχει ζήτημα ανησυχίας για τον Υπουργό, αλλά πρέπει για τυπικούς λόγους να ολοκληρωθούν κάποιες διαδικασίες του ιατρείου.

Καλώ, λοιπόν, στο Βήμα τη Βουλευτή του ΠΑΣΟΚ - Κινήματος Αλλαγής, την κ. Ευαγγελία Λιακούλη.

Ορίστε, κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε. Ελπίζουμε όλα να εξελιχθούν καλά για τον κύριο Υπουργό και χαιρόμαστε που μας λέτε ότι όλα βαίνουν καλώς.

Τώρα, σήμερα, κύριε Πρόεδρε και κυρίες και κύριοι συνάδελφοι, το ερώτημα είναι τι να κάνουμε με τα κινητά μας; Αυτό είναι το ερώτημα τώρα, κύριε Υπουργέ. Θα συνεχίσουμε, ανέφελα, ανενόχλητα, ανυποψίαστα, να τα χρησιμοποιούμε; Είμαστε σίγουροι ότι είμαστε ασφαλείς; Είμαστε θωρακισμένοι, ως πολιτικά πρόσωπα, κατ’ αρχάς, για τις συνομιλίες μας, για τις σκέψεις μας, γι’ αυτά που ανταλλάσσουμε καθημερινά μεταξύ μας, για τις ζυμώσεις που γίνονται στο πολιτικό προσωπικό της χώρας; Είμαστε ασφαλείς; Μπορεί σήμερα ο κύριος Υπουργός, που παρίσταται εκπροσωπώντας την Κυβέρνηση, ο κύριος Πρωθυπουργός που μας ακούει, η Κυβέρνηση στο σύνολό της, να πουν «ναι, είστε ασφαλείς, συνεχίστε να χρησιμοποιείτε το κινητό σας»;

Κύριε Πρόεδρε, κύριε Υπουργέ, κυρίες και κύριοι συνάδελφοι, σήμερα έχουμε ένα πολύ σοβαρό ζήτημα να επισκιάζει όλη την επικαιρότητα και το νομοσχέδιο το οποίο συζητάμε και για το οποίο θέλω μόνο να πω, κύριε Υφυπουργέ, ότι πρέπει να δεχτείτε τις δέκα προτάσεις που κατέθεσε ο εισηγητής μας. Κατά τα λοιπά, όμως, όπως καταλαβαίνετε, έχουμε να κάνουμε με ένα ζήτημα πρώτης τάξης, όπως και να το δει κάποιος: σε επίπεδο δικαιοσύνης, σε επίπεδο πολιτικής, σε επίπεδο διασφάλισης και θωράκισης της δημοκρατίας μας.

Εμείς είμαστε αποφασισμένοι να δώσουμε τη μάχη, για άλλη μια φορά, με τις σκοτεινές δυνάμεις, όποιες κι αν είναι αυτές. Το Κοινοβούλιό μας, σήμερα, θα πρέπει να στρατευθεί στην πρώτη γραμμή για να προασπίσει τα αυτονόητα, το δικαίωμα διασφάλισης και προστασίας των προσωπικών δεδομένων του καθενός από εμάς, κατ’ αρχάς, και του κάθε πολίτη, βεβαίως.

Όπως αντιλαμβάνεστε, όμως, το να γίνεται απόπειρα παρακολούθησης και παγίδευσης του Αρχηγού του τρίτου κόμματος του ελληνικού Κοινοβουλίου, είναι ένα γεγονός που θα πάρει διαστάσεις, όχι μόνο εθνικού χαρακτήρα. Διότι, όπως ξέρετε, δεν το ανακάλυψε αυτό ο ελληνικός μηχανισμός προστασίας, αλλά το Ευρωπαϊκό Κοινοβούλιο και ο ειδικός φορέας που δημιουργήθηκε. Κι έγιναν εκατοντάδες έλεγχοι και βρέθηκε, κύριε Υπουργέ, παγιδευμένο -με αυτόν τον τρόπο που αποπειράθηκαν να το παγιδεύσουν- μόνο το τηλέφωνο του Νίκου Ανδρουλάκη. Αυτό τι λέει από μόνο του; Αυτό από μόνο του, κυρίες και κύριοι συνάδελφοι, σημαίνει ότι έχει στοχοποιηθεί ο Πρόεδρος του ΠΑΣΟΚ προσωπικά, αλλά περαιτέρω έχει στοχοποιηθεί και η παράταξη του ΠΑΣΟΚ - Κινήματος Αλλαγής, το πολιτικό προσωπικό της παράταξης, τα μέλη μας, οι άνθρωποι οι οποίοι βρίσκονται στον πυρήνα της παράταξής μας, αλλά τυχόν και όποιος επικοινωνεί μαζί μας.

Άκουσα τον κύριο Υπουργό και τις δηλώσεις της Κυβέρνησης, σε ό,τι έχει σχέση με το πρόγραμμα, το Predator, και τα δημοσιεύματα τα σχετικά που υπήρχαν από τον Μάιο του 2022, τα οποία δεν ήταν ανώνυμα, αλλά ήταν επώνυμα, ήταν πρωτοσέλιδα. Θα τα βρείτε και εσείς γιατί θα τα καταθέσουμε στα Πρακτικά της Βουλής. Τα ετοιμάζουμε για να τα φέρουμε, κύριε Πρόεδρε, ώστε να υπάρχουν σε αυτή τη συζήτηση και αφορούν στην προμήθεια του συγκεκριμένου προγράμματος από την ελληνική Κυβέρνηση και από το ελληνικό κράτος.

Θέλουμε, λοιπόν, μια σαφή απάντηση, κατ’ αρχάς στο συγκεκριμένο ζήτημα, αν, δηλαδή, πράγματι έχει προμηθευτεί το ελληνικό κράτος το συγκεκριμένο πρόγραμμα Predator, ναι ή όχι. Και αν αυτά τα δημοσιεύματα, που έγιναν σε ανύποπτο χρόνο -επαναλαμβάνω το Μάιο- αλλά και άλλες πηγές που δηλώνουν ότι αυτό είναι πρόγραμμα που το διαθέτει το ελληνικό κράτος, είναι αληθή ή ψευδή.

Αντιλαμβάνεστε όλοι ότι εάν αυτή η παραδοχή ισχύει κι αν η πρώτη προσέγγιση ήταν επιπόλαιη -εγώ δεν λέω σκόπιμη- από την πλευρά της Κυβέρνησης, το θέμα είναι πολύ σοβαρό για να παίζουμε με εντυπώσεις και πυροτεχνήματα. Εμείς, τουλάχιστον, δεν το κάνουμε αυτό. Εμείς είμαστε σοκαρισμένοι, είμαστε θορυβημένοι, είμαστε εξαιρετικά ανήσυχοι για τη θωράκιση και για το έλλειμμα ταυτόχρονα της δημοκρατίας μας.

Άρα, λοιπόν, επειδή όλοι συμμεριζόμαστε –φαντάζομαι- το τι ακριβώς σημαίνει αυτό που αποκαλύφθηκε σήμερα με τη μήνυση που κατέθεσε ο Πρόεδρος του ΠΑΣΟΚ στον εισαγγελέα του Αρείου Πάγου, θα πρέπει με πολύ μεγάλη προσοχή να δίνουμε τις απαντήσεις.

Ερώτημα πρώτο, λοιπόν: Το έχουμε το Predator ή δεν το έχουμε ως ελληνικό κράτος; Τα δημοσιεύματα του Μαΐου του 2022 είναι ψευδή δημοσιεύματα; Τσεκάραμε, επίσης, αν είχαν διαψευστεί από κάποιον, τότε και, δυστυχώς, είδαμε ότι δεν υπήρξε διάψευση από κανέναν.

Επίσης, το ζήτημα που ανακύπτει σήμερα για το ελληνικό Κοινοβούλιο είναι το απλό ερώτημα: Και τώρα τι; Το ΠΑΣΟΚ έχει στοχοποιηθεί. Ο Πρόεδρος του ΠΑΣΟΚ έχει στοχοποιηθεί. Ρώτησα αν μπορούμε εμείς να χρησιμοποιούμε, πλέον, τα κινητά μας. Μπορούμε; Ποιος μας λέει ότι αυτό δεν υπάρχει και δεν έχει επεκταθεί; Σε ποιο επίπεδο, για ποια θέματα, σε ποια ζητήματα και από ποιους; Ποιους, λοιπόν, στοχοποιεί; Το πολιτικό προσωπικό της χώρας; Συγκεκριμένα, ποιος στοχοποίησε τον Νίκο Ανδρουλάκη και για ποιον λόγο. Ποιος κρύβεται πίσω από αυτό;

Και τέλος, κυρίες και κύριοι συνάδελφοι, θα πρέπει να δούμε στο ερώτημα «Και τώρα, τι;» πως απαντάμε. Ποιες είναι οι ασφαλιστικές δικλίδες; Η Κυβέρνηση πώς θα έρθει σε αυτό το Βήμα, σήμερα; Φαντάζομαι ότι το αρμόδιο Υπουργείο Δικαιοσύνης, αλλά και το συναρμόδιο, Προστασίας του Πολίτη, εμπλέκονται πάρα πολύ σε αυτά. Και όλα τα υπόλοιπα Υπουργεία και σίγουρα ο Πρωθυπουργός θα πρέπει να δώσουν μία απάντηση, η οποία δεν θα περιορίζεται στο ότι «δεν γνωρίζω τίποτα, θα διερευνήσει η δικαιοσύνη την αλήθεια», διότι οι Έλληνες Βουλευτές του ελληνικού Κοινοβουλίου -και οι Βουλευτές του ΠΑΣΟΚ- ζητάμε σήμερα την πλήρη θωράκισή μας σε επίπεδο προσωπικών δεδομένων. Δεν νιώθουμε ασφαλείς μετά από αυτό που έχει συμβεί.

Δεύτερον, η παράταξη του ΠΑΣΟΚ αυτή τη στιγμή βρίσκεται στοχοποιημένη σε παρακολούθηση στα ευαίσθητα προσωπικά δεδομένα.

Τρίτον, η Κυβέρνηση θα πρέπει να δει πολύ σοβαρά και τι κάνει από σήμερα -αν όχι από χθες- για τον έλεγχο, όπως ο φορέας του Ευρωπαϊκού Κοινοβουλίου αντίστοιχα, όλων εμάς -του πολιτικού προσωπικού του ελληνικού Κοινοβουλίου- που είμαστε χρήστες κινητών και λοιπών συσκευών. Kαι περαιτέρω, τι σημαίνει για εμάς το Predator; Τι επέκταση μπορεί να έχει στην καθημερινότητά μας και στη λειτουργία μας, στον τρόπο με τον οποίο επικοινωνούμε, στις συζητήσεις τις οποίες έχουμε, στα μηνύματα που ανταλλάσσουμε και ούτω καθεξής. Αυτά είναι τα πρακτικά.

Το πολιτικό μεγάλο ζήτημα είναι ένα: Έχουμε, δυστυχώς, ένα τεράστιο πισωγύρισμα σε επίπεδο δημοκρατίας και θωράκισης θεσμών. Δυστυχώς, για άλλη μια φορά η παράταξη του ΠΑΣΟΚ και ο Πρόεδρος του ΠΑΣΟΚ στοχοποιήθηκαν. Δεν θέλω να θυμίσω παλιές εποχές και τι περάσαμε. Δεν θέλω να το συγκρίνω με τότε. Δεν θέλω να φανταστώ ότι έχει τις ρίζες του από τότε και εκτείνεται στο σήμερα.

Θέλω μόνο να πω ότι πρέπει να το αντιμετωπίσουμε όλοι με τη σοβαρότητα που πραγματικά έχει το θέμα. Το θέμα είναι εξαιρετικής σημασίας και είμαστε μόλις δύο μέρες μετά από την 48η επέτειο αποκατάστασης της Δημοκρατίας. Αυτή, λοιπόν, τη δημοκρατία, αν θέλουμε να την επικαλούμαστε ειδικά από αυτό το Βήμα, κυρίες και κύριοι συνάδελφοι, πρέπει να τη θωρακίσουμε κυρίαρχα σε επίπεδο προσωπικών δεδομένων. Αλίμονο αν γυρίσουμε στα τότε, στα εκείνα, στα πολύ παλιά, που εμείς, τουλάχιστον, δεν θέλουμε να θυμόμαστε.

Ευχαριστώ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κίνημα Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο Κοινοβουλευτικός Εκπρόσωπος της Ελληνικής Λύσης, ο κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Κύριε Υπουργέ, κύριε Υφυπουργέ, το σημερινό είναι το τριακοσιοστό τριακοστό ένατο νομοσχέδιο που φέρνει η Κυβέρνηση προς ψήφιση. Θέλω να πω -και θα επαναλάβω αυτό που είπε και ο ειδικός αγορητής μας, ο Αντώνης Μυλωνάκης- ότι κάθε ψήφος της Ελληνικής Λύσης, περνάει από ένα πολύ-πολύ δυνατό φίλτρο. Από τα τριακόσια τριάντα οκτώ, λοιπόν, νομοσχέδια που έχετε φέρει στο ελληνικό Κοινοβούλιο, τα πολύ λίγα που έχουμε υπερψηφίσει -δεν συγκρινόμαστε καν με ΣΥΡΙΖΑ ή Κίνημα Αλλαγής που έχουν ψηφίσει την πλειοψηφία-, τα πολύ λίγα «ναι» που έχουμε πει είχαν να κάνουν με νομοσχέδια που αφορούσαν στο νόμο και στην τάξη. Άρα, θέματα ασφάλειας της ελληνικής κοινωνίας. Αφορούσαν στις Ένοπλες Δυνάμεις μας, στα εξοπλιστικά προγράμματα. Αν θέλετε, αφορούσαν στη βελτίωση της εικόνας των ελληνικών πανεπιστημίων μας, γιατί, πραγματικά, ιδίως στα μεγάλα πανεπιστήμια, η εικόνα είναι άθλια.

Σήμερα, η Ελληνική Λύση -όπως εξήγησε ο αγορητής μας- υπερψηφίζει το νομοσχέδιο αυτό, γιατί γενικά είναι στη σωστή κατεύθυνση. Και εμείς, κύριε Υπουργέ, λαμβάνουμε πάντα μέρος στον εποικοδομητικό διάλογο. Τι αλλαγές φέρνει, όμως, το νομοσχέδιο αυτό; Θέλουμε να δούμε, κύριε Υπουργέ, επειδή προέρχεστε από τα σπλάχνα της Ελληνικής Αστυνομίας, δεν είστε απλά ο πολιτικός προϊστάμενος της Αστυνομίας, τι αλλαγές φέρνει το νομοσχέδιο αυτό στην καθημερινότητα της πλειοψηφίας των Ελλήνων αστυνομικών. Να το δούμε λίγο αυτό, γιατί ο ρόλος ο δικός μας θέλουμε, πραγματικά, να είναι χρήσιμος εδώ μέσα.

Για παράδειγμα, κύριε Οικονόμου, αυτό το νομοσχέδιο δεν αναβαθμίζει τη Σχολή Αστυφυλάκων που μένει στο κλιμάκιο 5, εκεί που είναι και παλιότερα. Πρακτικά, λοιπόν, τι σημαίνει αυτό; Για να καταλάβει ο κόσμος, το 70% του προσωπικού της Αστυνομίας δεν αναβαθμίζεται. Είναι ένα ποσοστό μεγάλο. Δεν λέμε ότι το νομοσχέδιο δεν κινείται στη σωστή κατεύθυνση. Κάνουμε, όμως, κάποιες επιπλέον παρατηρήσεις που θεωρούμε ουσιαστικές. Αυτοί οι αστυνομικοί, λοιπόν, στους οποίους αναφέρθηκα τώρα, δεν θα καταλάβουν τίποτα από το νομοσχέδιο το οποίο φέρνετε.

Και επειδή μιλάμε για εκπαίδευση, τα μισά τμήματα της Σχολής Δοκίμων Αστυφυλάκων σε Ξάνθη, Σητεία, Γρεβενά είναι κλειστά, είναι εγκαταλελειμμένα. Η Ελληνική Λύση ρωτάει, τι θα γίνει με αυτά; Θέλουμε απάντηση. Το ότι είναι στη σωστή κατεύθυνση, δεν σημαίνει ότι δεν έχουμε παρατηρήσεις να κάνουμε ή ότι υπάρχουν πράγματα που δεν είναι καλώς καμωμένα. Αυτό το νομοσχέδιο, κύριε Υπουργέ, αφήνει προβλήματα που θα τα βρούμε μπροστά μας.

Παράδειγμα, εκπαίδευση-σεμινάρια. Αναφέρεται το νομοσχέδιο στην εκπαίδευση των αστυνομικών. Μάλιστα! Για σεμινάρια μετεκπαίδευσης προβλέπεται κάτι; Η βασική συντηρητική εκπαίδευση -το γνωρίζετε πάρα πολύ καλά, γιατί είστε άνθρωπος που προέρχεται, ξαναλέω, από τα σπλάχνα της Αστυνομίας- ήταν πέντε ημέρες τον χρόνο. Μετά τα μνημόνια, έγινε τρεις ημέρες τον χρόνο. Πού είναι, λοιπόν, η μετεκπαίδευση των αστυνομικών; Το ξέρετε πολύ καλά ότι ο κόσμος αλλάζει. Και εμείς ως πολιτεία, αντί να φροντίζουμε να εκπαιδεύονται οι αστυνομικοί μας στα νέα αυτά δεδομένα -γιατί επαναλαμβάνω ο κόσμος αλλάζει, το έγκλημα, όλα- στα νέα μέσα να εκπαιδεύονται αυτοί οι άνθρωποι, εμείς συρρικνώνουμε τη μετεκπαίδευση σαν να θέλουμε να βγούμε από την υποχρέωση.

Πάμε να δούμε κάποια γενικά προβλήματα τώρα. Αν πραγματικά, κύριε Υφυπουργέ, θέλουμε νόμο και τάξη –εμείς, η Ελληνική Λύση, θέλουμε νόμο και τάξη- πέρα από τη βούληση, λοιπόν, που πρέπει να υπάρχει στην πράξη και όχι στα λόγια, πρέπει να δημιουργήσουμε και τις προϋποθέσεις για να μπορεί ο αστυνομικός να λειτουργήσει και να μπορεί να αποδώσει για την κοινωνία. Θέλουμε, λοιπόν, έναν δυνατό αστυνομικό. Θέλουμε έναν αξιοπρεπή αστυνομικό. Θέλουμε έναν πολύ καλά αμειβόμενο αστυνομικό. Κράτησε το τελευταίο, γιατί θα κλείσω με αυτό την ομιλία μου σήμερα. Να πληρώνεται, λοιπόν, ο αστυνομικός όπως πρέπει. Να είναι εξοπλισμένος ο αστυνομικός όπως πρέπει. Και φυσικά, να εργάζεται σε ανθρώπινες συνθήκες, να μην τον ξεζουμίζουμε, να μην τον εξαντλούμε.

Ξεκινώντας, λοιπόν, από το τελευταίο, σήμερα στην αστυνομία υπάρχει ένα πολύ μεγάλο πρόβλημα. Υπάρχουν αρκετά, αλλά ένα από τα πολλά προβλήματα είναι και αυτό που θα σας πω τώρα. Πολλές υπηρεσίες, λίγα άτομα. Φτιάχνουμε νέες υπηρεσίες, χωρίς ανάλογες προσλήψεις προσωπικού. Δεν υπάρχει η απαιτούμενη δύναμη. Οι αστυνομικοί μας αναπολούν -και το ξέρετε πάρα πολύ καλά αυτό- την προ αναδιάρθρωσης εποχή και ζητούν να επιστρέψουν σε εκείνο το οργανόγραμμα υπηρεσιών. Εμείς τι κάναμε για την αναδιάρθρωση; Τι κάνατε εσείς; Συγχωνεύσαμε αστυνομικά τμήματα χωρίς την ανάλογη δύναμη. Παράδειγμα, είχαμε ένα τμήμα που είχε δύναμη δεκαπέντε άτομα, είχαμε ένα άλλο τμήμα που είχε δύναμη είκοσι άτομα, τα συγχωνεύουμε με δύναμη τριάντα άτομα. Λιγότεροι αστυνομικοί για τον ίδιο τομέα και φυσικά, λιγότερα περιπολικά. Υπάρχουν λιγότερα οχήματα πλέον στον δρόμο.

Επίσης, είναι γνωστό, κύριε Υπουργέ, ότι πάρα πολλές υπηρεσίες υπάγονται απευθείας στο Αρχηγείο και όχι στις κατά τόπους γενικές διευθύνσεις που έτσι θα έπρεπε να είναι: Εσωτερικών υποθέσεων, οικονομική αστυνομία, αντιτρομοκρατική, τμήμα πυροτεχνουργών, σήμανση. Είναι αρκετές εκατοντάδες αστυνομικοί που έχουν αφαιρεθεί από τη δύναμη της πόλης. Δεν υπάρχουν στη δύναμη της πόλης αυτοί. Αυτό ισχύει για τις μεγάλες πόλεις, Θεσσαλονίκη – Αθήνα, σίγουρα.

Πάμε σε ένα άλλο θέμα για να δούμε λίγο και την πράξη, την καθημερινότητα. Οχήματα. Να μη μιλήσουμε, λοιπόν, για τα οχήματα, για τις καθυστερήσεις στην εκταμίευση χρημάτων για τη συντήρηση, για τα ελαστικά που ξέρουμε ότι τα φτιάχνουν μόνοι τους και για όλα αυτά τα μνημονιακά κατάλοιπα για να ελέγχεται η ροή του χρήματος. Να μη μιλήσουμε για τα κτήρια. Κύριε Υπουργέ, να μη μιλήσουμε για τα κτήρια που είναι παλιά. Να μη μιλήσουμε για τη συντήρηση. Πού στεγάζονται τα αστυνομικά τμήματα;

Επίσης, υπάρχει τεράστια σπατάλη δύναμης σε μέτρα φύλαξης στατικών στόχων. Όποιος θεωρεί ότι μπορεί να είναι στόχος ζητάει εικοσιτετράωρη φύλαξη και πολλοί αστυνομικοί μας απασχολούνται σε αλλότρια καθήκοντα και την ίδια ώρα τους στερείται η κοινωνία.

Η Αστυνομία είναι για τον κόσμο και για τους πολίτες, για τους Έλληνες και τις Ελληνίδες, για την κοινωνία και όχι για όποιον νομίζει ότι μπορεί να είναι στόχος.

Ένα άλλο τεράστιο θέμα –και να το δούμε αυτό λίγο, κύριε Υφυπουργέ- είναι τα γήπεδα. Να μη μιλήσουμε για την τεράστια σπατάλη δύναμης στα γήπεδα κάθε Σαββατοκύριακο. Και τι κάνουμε εκεί; Παίρνουμε τον αστυνομικό και τον κάνουμε σεκιουριτά σε ιδιωτική εταιρεία, στις ΠΑΕ, τις ΚΑΕ κ.λπ.. Για ποιον λόγο, λοιπόν, ο πολίτης να τον στερείται και κάθε Σαββατοκύριακο ο αστυνομικός να κάνει τον σεκιουριτά σε μια ιδιωτική επιχείρηση; Για ποιον λόγο να ισχύει αυτό ακόμη και σήμερα;

Και κλείνω με το βασικό κεφάλαιο για εμάς. Να πάμε στους μισθούς των αστυνομικών. Σήμερα, λοιπόν, κύριε Υπουργέ, ένας αστυνομικός που βγαίνει από τη σχολή ξεκινάει με 750 ευρώ και με τα Σαββατοκύριακα και τα νυχτερινά πάει στα 900 ευρώ. Τι περιμένουμε από αυτόν τον άνθρωπο; Να βάλει τα στήθη του μπροστά; Να φάει τη σφαίρα; Να κυνηγήσει τον εγκληματία; Με 750 ευρώ βγαίνει από τη σχολή και με τα νυχτερινά πάει στα 900 ευρώ. Τι να λέμε τώρα και τι να συζητάμε. Ένας αστυνομικός με εικοσιπέντε χρόνια στο Σώμα και δύο παιδιά παίρνει 1.400 ευρώ. Θέλουμε να τον στείλουμε στον δρόμο να πολεμήσει το έγκλημα έτσι;

Ο Έλληνας αστυνομικός είναι από τους πιο κακοπληρωμένους στην Ευρώπη, κύριε Υπουργέ. Και δεν θα σας πω για τον Ελβετό αστυνομικό ο οποίος παίρνει 6.500 ευρώ τον μήνα. Αφήστε το αυτό, αυτός είναι ο Ελβετός. Πάμε παρακάτω. Να μιλήσουμε για τον Γερμανό αστυνομικό ο οποίος ξεκινάει με 2.000-2.500 ευρώ βγαίνοντας από τη σχολή. Ο Αυστριακός αστυνομικός ξεκινάει με μισθό 2.000 ευρώ. Στο Βέλγιο ο πρώτος μισθός είναι 1.800 ευρώ. Στην Ολλανδία ο πρώτος μισθός είναι 1.300 ευρώ. Στην Ιταλία είναι 1.100 ευρώ. Σε όλες αυτές τις χώρες ο μέσος μισθός του αστυνομικού είναι από 2.500 ευρώ έως 4.500 ευρώ.

Άρα, είναι ένα τεράστιο θέμα. Ναι, υπάρχει δημοσιονομικός χώρος. Μπορεί η πολιτεία να στηρίξει τους ανθρώπους αυτούς. Δεν γίνεται με 900 ευρώ ο άλλος να κυνηγάει το έγκλημα. Δεν ξέρει αν θα γυρίσει σπίτι του. Δεν μπορεί όταν πάει να πατάξει το έγκλημα –και σωστά είπε ο Αντώνης Μυλωνάκης- να σκέφτεται ότι έχει απλήρωτο το δάνειο ή το φροντιστήριο του γιου του, να μην έχει λυμένα απλά καθημερινά πράγματα. Πρέπει να τους στηρίξουμε, λοιπόν, για να φέρουμε τον νόμο και την τάξη και για να τους σεβόμαστε όπως σέβονται κι αυτοί τους πολίτες.

Η Αστυνομία και κλείνω, κύριε Πρόεδρε, γιατί σήμερα δεν θα πούμε τίποτα άλλο επειδή θέλαμε πραγματικά να βάλουμε ένα λιθάρι σε αυτή τη συζήτηση που αφορά στην Ελληνική Αστυνομία, η Αστυνομία, λοιπόν, και ο αστυνομικός δεν μπορούν να αντιμετωπίζονται ως ο τελευταίος τροχός της αμάξης. Αν θέλουμε πραγματικά νόμο και τάξη πρέπει να το δείξουμε στην πράξη και όχι μόνο στα λόγια.

Ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Πριν προχωρήσουμε στον επόμενο ομιλητή, να κάνω μια ανακοίνωση προς το Σώμα.

Η Βουλευτής της Νέας Δημοκρατίας κ. Χριστίνα Αλεξοπούλου ζητεί άδεια ολιγοήμερης απουσίας στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Βουλή ενέκρινε τη ζητηθείσα άδεια.

Τον λόγο έχει τώρα ο Βουλευτής της Νέας Δημοκρατίας κ. Διονύσιος Ακτύπης.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κύριε Πρόεδρε.

Θα μου επιτρέψετε να ξεκινήσω από αυτά που ακούστηκαν εδώ για το θέμα που απασχολεί τις τελευταίες ημέρες την Ελλάδα, το θέμα των πυρκαγιών. Ακούσαμε και τον εισηγητή του ΣΥΡΙΖΑ, αλλά και τη συνάδελφο από τον ΣΥΡΙΖΑ η οποία τοποθετήθηκε ότι οι φωτιές σβήνουν στις παραλίες. Πραγματικά θα πρέπει να ντρέπεται κάποιος όταν μέσα σε αυτή την Αίθουσα έρχεται να κάνει μια σύγκριση την οποία δεν έπρεπε καν να επιδιώκει να κάνει, όταν ξέρει πολύ καλά τι έχει δημιουργηθεί στο Μάτι τα προηγούμενα χρόνια και πού έσβησε η πυρκαγιά.

Από την άλλη, όμως, επειδή μπορεί να μας πείτε και γραφικούς και ότι λέμε συνέχεια για το Μάτι, να σας πω ότι υπάρχουν κι άλλα μελανά σημεία της διακυβέρνησής σας όσον αφορά στις πυρκαγιές.

Θα σας αναφέρω την περιοχή μου, τη Ζάκυνθο. Το 2017 ξεκίνησε μια απλή φωτιά και κατέστρεψε ένα ολόκληρο χωριό, κάηκαν σπίτια, κάηκαν επιχειρήσεις και ουδέποτε σηκώθηκαν εναέρια μέσα για να επιχειρήσουν. Ο Περιφερειάρχης Ιονίων Νήσων είπε ότι το πρωί θα έρθουν δυνάμεις για να ενισχύσουν, που σημαίνει ότι ήμασταν ανοχύρωτοι και δεν είχαμε καθόλου προσωπικό. Αυτό αποδεικνύεται από το γεγονός ότι σε ένα ολόκληρο νησί επιχειρούσαν μόνο πέντε οχήματα της Πυροσβεστικής με δέκα άνδρες και δύο υδροφόρες της Περιφέρειας Ιονίων Νήσων. Το επιβεβαιώνει, βέβαια, αυτό η συνομιλία την οποία είχε ο κ. Κοντονής με τον κ. Τσίπρα που του ζητούσε ενισχύσεις.

Δηλαδή, συνάδελφοι, δεν είχατε συνειδητοποιήσει ότι μπορεί να έχουμε φωτιές στη Ζάκυνθο η οποία καίγεται κάθε χρόνο; Τι συζήτηση έκανε ο κ. Κοντονής με τον κ. Τσίπρα; Δεν γνώριζε η δική σας Πολιτική Προστασία του Υπουργείου τι έπρεπε να κάνει, αλλά έπρεπε ο τοπικός Βουλευτής να πάρει τηλέφωνο την ηγεσία, και μάλιστα τον Πρωθυπουργό, για να συνεννοηθεί γιατί χρειαζόμαστε μεγάλες ενισχύσεις στη Ζάκυνθο;

Αυτά ήταν τα έργα και οι ημέρες σας εκείνη την περίοδο για το πως αντιμετωπίζατε τις πυρκαγιές. Και φύγατε, βέβαια, μετά από τρία χρόνια χωρίς να έχετε εξοφλήσει τον λογαριασμό, χωρίς να έχετε δώσει τίποτα απολύτως στις περιουσίες οι οποίες καταστράφηκαν. Σε καλλιέργειες, σπίτια και επιχειρήσεις δεν δώσατε απολύτως τίποτα, τα αφήσατε απλήρωτα, ενώ κάνοντας την αυτοψία εκείνη την περίοδο είχατε πει ότι θα τους αποζημιώσετε όλους.

Ξέρετε γιατί το λέω αυτό; Γιατί νομίζετε ότι δεν έχετε κυβερνήσει, ότι ερχόσαστε εδώ όπως ερχόσασταν πριν από επτά χρόνια, το 2015, όταν δεν είχατε κυβερνήσει, και λέγατε αυτά τα οποία λέγατε και σας πίστευαν όλοι. Πρέπει να ξέρετε ότι έχετε παρελθόν πλέον, έχετε κυβερνήσει τη χώρα και αυτό είναι το δύσκολο για εσάς, γιατί υπάρχουν θέματα που σας ακολουθούν. Γι’ αυτό πρέπει να είσαστε και ιδιαίτερα προσεκτικοί στην Αίθουσα όταν αναφέρεστε και θέλετε να συγκρίνεστε με το παρελθόν.

Παρ’ όλα αυτά εγώ θα ξεκινήσω εκφράζοντας τη συμπαράστασή μου, και νομίζω όλων των συναδέλφων, προς τους πληγέντες από τις πυρκαγιές των προηγούμενων ημερών στη χώρα μας. Οφείλω να τονίσω πως είμαστε όλοι ευγνώμονες απέναντι σε όλους όσοι συνετέλεσαν ώστε οι πυρκαγιές να περιοριστούν το ταχύτερο δυνατόν και να μην υπάρξουν θύματα. Ένα μεγάλο ευχαριστώ αξίζει, λοιπόν, στους αστυνομικούς μας για τη σπουδαία και καθοριστική συμβολή τους, στους ανθρώπους της Πυροσβεστικής Υπηρεσίας για την πολύ σκληρή και αποτελεσματική δουλειά που έκαναν και ένα μπράβο στους εθελοντές, στα στελέχη της αυτοδιοίκησης, σε όλους όσους πέτυχαν να βγούμε από αυτή τη δοκιμασία με τις μικρότερες δυνατές απώλειες.

Κυρίες και κύριοι συνάδελφοι, το παρόν νομοσχέδιο φέρνει αδιαμφισβήτητα μια πραγματική μεταρρύθμιση. Πυρήνας του είναι να αναβαθμίσει ουσιαστικά την Ελληνική Αστυνομία καθώς και την Ελληνίδα και τον Έλληνα αστυνομικό, τους αστυνομικούς μας που καθημερινά και έμπρακτα αποδεικνύουν πως ρόλος και καθήκον τους δεν είναι άλλος από την κατοχύρωση της ασφάλειας όλων μας, τους αστυνομικούς μας που έχουν αφιερώσει τη ζωή τους στην υπηρεσία τους, έχοντας αποδεχθεί ακόμη και το ενδεχόμενο να θυσιάσουν τη ζωή τους στον βωμό του καθήκοντος.

Με το υπό συζήτηση νομοσχέδιο προωθείται η αναβάθμιση της αστυνομικής εκπαίδευσης. Στόχος είναι η ουσιαστική αναδιαμόρφωση του χαρακτήρα της Σχολής Αξιωματικών της Ελληνικής Αστυνομίας και η σημαντική αναβάθμιση της ποιότητας της παρεχόμενης εκπαίδευσης, έτσι ώστε τα στελέχη της Ελληνικής Αστυνομίας να έχουν το απαραίτητο υπόβαθρο για να μπορούν να ανταποκριθούν σε όλες τις σύγχρονες εξελίξεις και τις αυξανόμενες απαιτήσεις στον τομέα της ασφάλειας.

Μάλιστα, σε ό,τι αφορά στην Αστυνομική Ακαδημία επιχειρείται, με τις διατάξεις του παρόντος, η ρύθμιση της οργάνωσης και της λειτουργίας αυτής με στόχο την καλύτερη εκπαίδευση, μετεκπαίδευση, επιμόρφωση και εξειδίκευση του προσωπικού για την αντιμετώπιση των περιστατικών με την κατάλληλη κατάρτιση ώστε να δύναται να ανταποκρίνονται καλύτερα τα αστυνομικά όργανα στα καθήκοντά τους.

Παράλληλα, οι διατάξεις του παρόντος προβλέπουν τη δυνατότητα της Αστυνομικής Ακαδημίας να συνάπτει συνεργασίες και να οργανώνει δράσεις με ανώτατα εκπαιδευτικά ιδρύματα, γεγονός που θα της εξασφαλίσει τεχνογνωσία, μεγαλύτερη εμπειρία σε διαχειριστικά ζητήματα, καθώς και καλύτερη επαφή με την επιστημονική κατάρτιση και τη γνώση.

Η Κυβέρνηση της Νέας Δημοκρατίας επιδιώκει να διαμορφώσει αστυνομικούς με γνώσεις και τη δυνατότητα να ανταποκριθούν καλύτερα στα νέα δεδομένα της εγκληματικότητας και της παραβατικότητας. Άλλωστε, η αναβάθμιση των σπουδών που επιχειρείται μέσω του νομοσχεδίου που συζητούμε, καθώς και οι προαναφερθείσες συνεργασίες εξασφαλίζουν βέλτιστη ποιότητα θεωρητικής και πρακτικής εκπαίδευσης των αστυνομικών μας, ενώ συμβάλλουν και στη διαμόρφωση της διεθνούς τους εμπειρίας.

Θέλω, επίσης, να τονίσω πως με το παρόν νομοσχέδιο αναβαθμίζονται και οι υπόλοιπες σχολές της Αστυνομίας και ιδίως η Σχολή Αστυφυλάκων. Η Κυβέρνηση προχωρά στην αναβάθμιση της αστυνομικής εκπαίδευσης για το σύνολο των αστυνομικών μας.

Στο πλαίσιο αυτό δίνει και στη Σχολή Αστυφυλάκων τη δυνατότητα αξιολόγησης και τις δυνατότητες μεταπτυχιακών σπουδών, πράγμα που αποτελούσε πάγιο αίτημα των συνδικαλιστών της Αστυνομίας. Με τον τρόπο αυτόν υλοποιείται για μια ακόμα φορά η δέσμευση της Κυβέρνησης να ανταποκρίνεται άμεσα στα εύλογα και λογικά αιτήματα που της τίθενται, ιδίως μάλιστα, σε εκείνα που συμπλέουν με τη συνολική λογική και τον σχεδιασμό που ήδη εφαρμόζεται για την αναβάθμιση του συνόλου της αστυνομικής εκπαίδευσης.

Συνεπώς, προχωράμε με σταθερά βήματα τον στόχο του εκσυγχρονισμού της Ελληνικής Αστυνομίας, μέσα από μία ουσιαστική και στέρεη αναβάθμιση των σπουδών των αστυνομικών μας, με την καθιέρωση της Σχολής των Αξιωματικών ως πανεπιστημιακής σχολής και τη συνολική αναβάθμιση όλου του συστήματος της εκπαίδευσης των αστυνομικών μας.

Προχωράμε ακόμα, μέσω των διατάξεων του παρόντος, στην καθιέρωση της δεκαετίας ως χρονική διάρκεια των ελληνικών διαβατηρίων, που θα εξυπηρετήσει πάρα πολλούς και θα αποφύγουν την ταλαιπωρία.

Κλείνοντας, επιτρέψτε μου να αναφερθώ στη διάταξη περί επέκτασης του θεσμού της ηλεκτρονικής επιτήρησης, την οποία θεωρώ εξαιρετικά σημαντική. Ο θεσμός της ηλεκτρονικής επιτήρησης επεκτείνεται και από εδώ και στο εξής θα εφαρμόζεται και στα καταστήματα κράτησης, καθώς και στις περιφερειακές ενότητες που δεν εφαρμόζουν τον θεσμό πιλοτικά, γεγονός που θα διευκολύνει τους κρατούμενους σε όλη τη χώρα.

Κυρίες και κύριοι συνάδελφοι, οι ρυθμίσεις που εισάγονται με το παρόν σχέδιο νόμου αφορούν σε όλο το κοινωνικό σύνολο. Η Κυβέρνηση επιδιώκει να βελτιώσει ουσιαστικά τα κακώς κείμενα της Ελληνικής Αστυνομίας και να διαμορφώσει ένα αστυνομικό Σώμα σύγχρονο, ενημερωμένο, με αντανακλαστικά και διευρυμένους ορίζοντες που θα διασφαλίζει με τον καλύτερο δυνατό τρόπο τη δημόσια ασφάλεια και την ευημερία του Έλληνα πολίτη.

Όλοι μας, άλλωστε, θέλουμε αστυνομικούς εκπαιδευμένους, μορφωμένους, ευαισθητοποιημένους απέναντι στην κοινωνία και έτοιμους να εφαρμόσουν τον νόμο, να περιστείλουν την παραβατικότητα και να μας προστατεύσουν από εγκληματικές συμπεριφορές.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο Βουλευτής της Νέας Δημοκρατίας, κ. Ζήσης Τζηκαλάγιας.

**ΖΗΣΗΣ ΤΖΗΚΑΛΑΓΙΑΣ:** Κύριε Πρόεδρε, κυρίες και κύριοι συνάδελφοι, το σημερινό νομοσχέδιο του Υπουργείου Προστασίας του Πολίτη πραγματεύεται κυρίως την αστυνομική εκπαίδευση, τη μέριμνα της Κυβέρνησής μας για να αναβαθμίσουμε την αστυνομική εκπαίδευση.

Κυριότερο βάρος, κυριότερο μέρος του νομοσχεδίου απασχολεί η αναβάθμιση που θέλουμε να κάνουμε στη Σχολή Αξιωματικών της Ελληνικής Αστυνομίας. Αρκετά χρόνια πριν από τις Σχολές των Ενόπλων Δυνάμεων και των Σωμάτων Ασφαλείας, ανώτατες ήταν μόνο τα τμήματα της Στρατιωτικής Σχολής Αξιωματικών Σωμάτων, της ΣΣΑΣ, που οι φοιτητές εκεί παρακολουθούσαν τα τμήματα του Αριστοτελείου Πανεπιστημίου Θεσσαλονίκης. Πριν από αρκετά χρόνια ανωτατοποιήθηκαν και πολύ σωστά οι τρεις βασικές σχολές των Ενόπλων Δυνάμεων των αξιωματικών, η Στρατιωτική Σχολή Ευελπίδων, η Σχολή Ικάρων και η Σχολή Ναυτικών Δοκίμων. Ήδη είχαν αργήσει, ήταν καιρός να γίνει και ερχόμαστε τώρα και εντάσσουμε τη Σχολή Αξιωματικών της Ελληνικής Αστυνομίας στα ανώτατα εκπαιδευτικά ιδρύματα της χώρας.

Η Αστυνομική Ακαδημία έχει αρμοδιότητες, κυρίως στην εκπαίδευση, τη μετεκπαίδευση και στη διαρκή επιμόρφωση των αστυνομικών. Σχολές της Αστυνομικής Ακαδημίας είναι οι Σχολές Αστυφυλάκων, η Σχολή Εθνικής Ασφαλείας και τα σχολεία μετεκπαίδευσης και επιμόρφωσης. Εκτός από αυτά, τα κύρια ζητήματα βελτίωσης και αναβάθμισης της εκπαίδευσης των αστυνομικών, αυτό το νομοσχέδιο διαπραγματεύεται τα διαβατήρια, όπου ήταν αναγκαίο να διευρυνθεί ο χρόνος διάρκειας και ισχύος τους από τα πέντε στα δέκα χρόνια, η ηλεκτρονική επιτήρηση, όπως και κάποια ζητήματα που αφορούν στη γενική γραμματεία της Αντεγκληματικής Πολιτικής.

Θα αναρωτιόταν κάποιος γιατί μέχρι τώρα δεν ήταν η εκπαίδευση αυτή που έπρεπε. Υπήρχε νομικό καθεστώς; Φυσικά και υπήρχε, αλλά όπως και σε άλλα ζητήματα της ελληνικής κοινωνίας, πολλές φορές οι νόμοι, όπως και οι νόμοι που ίσχυαν εδώ, ήταν ανεφάρμοστοι. Ήταν ανεφάρμοστοι, γιατί ιδιαίτερα στα ζητήματα εκπαίδευσης πολλά πράγματα ήταν αποσπασματικά και πολλές φορές η εκπαίδευση ήταν εσωστρεφής. Άλλοτε διαπιστώνονταν ελλείψεις προσωπικού, ελλείψεις σε υποδομές και μέσα. Αν είναι δυνατόν να μην ήταν εμπόδιο και εδώ η γραφειοκρατία. Πολλές φορές διαπιστώναμε ότι δεν υπήρχε και η δυνατότητα της ευελιξίας.

Η μεγαλύτερη τομή που φέρνουμε στην εκπαίδευση των αξιωματικών της Ελληνικής Αστυνομίας είναι όσον αφορά στο ζήτημα του διδακτικού ερευνητικού προσωπικού. Όπως συμβαίνει στα πανεπιστήμια, το μόνιμο προσωπικό ΔΕΠ είναι υψηλών προδιαγραφών, οι απαιτήσεις είναι πολύ υψηλές και θα είναι μόνιμο το προσωπικό. Η σχολή θα συνεργάζεται με εκπαιδευτικά και ερευνητικά ιδρύματα της Ελλάδας και του εξωτερικού. Πρωτοπορία αποτελεί ότι προβλέπονται μεταπτυχιακά προγράμματα σπουδών, όπως σε όλα τα ελληνικά ανώτατα εκπαιδευτικά ιδρύματα και θα υπάρχουν αντίστοιχες συνεργασίες. Αλλά θέλουμε την αναβάθμιση και τις βάσεις. Ο μέσος Έλληνας αστυνομικός είναι απόφοιτος της Σχολής Αστυφυλάκων. Προβλέπουμε, λοιπόν, να ανέβουν τα προσόντα των διδασκόντων στις Σχολές Αστυφυλάκων, έτσι ώστε ο σύγχρονος Έλληνας αστυνομικός να είναι ακόμα πιο υψηλής ποιότητας απ’ ό,τι είναι σήμερα και στην αστυνομική του εκπαίδευση, αλλά και στην ακαδημαϊκή. Θα υπάρχει –αυτό προβλέπεται από το νομοσχέδιο- ευελιξία και προσαρμογή στις σύγχρονες κοινωνικές μεταβολές και στο διαρκώς μεταβαλλόμενο περιβάλλον ασφαλείας.

Θα διερωτάτο κάποιος γιατί με προηγούμενους νόμους ή με το ό,τι ίσχυε μέχρι τώρα δεν πετύχαιναν τους στόχους, ποια είναι τα εχέγγυα για την επιτυχία, γιατί να πετύχει αυτό το νομοθέτημα; Θα πετύχει, γιατί πέραν της ισχυρής μας πολιτικής βούλησης, λαμβάνουμε μέριμνα για άμεση εφαρμογή. Συστήνονται αμέσως ομάδες εργασίας για την κατάρτιση των αναγκαίων διοικητικών πράξεων και θα υπάρχει υποστήριξη με την απαραίτητη τεχνογνωσία.

Αυτό το νομοσχέδιο, αυτές οι ρυθμίσεις, είναι προϊόν διαβούλευσης με το Υπουργείο Παιδείας, Εσωτερικών και Οικονομικών. Για να φτάσουμε σε αυτές τις αποφάσεις, σε αυτό που φέρνουμε σήμερα, μελετήθηκαν συστήματα φορέων αστυνομικής εκπαίδευσης των χωρών της Ευρωπαϊκής Ένωσης με τις οποίες έχουμε στενή συνεργασία. Και από την άλλη μεριά υπάρχει και προβλέπεται ευχέρεια περιοδικών επανεξετάσεων. Η κοινωνία μας προχωρά, οι εξελίξεις πάνε μπροστά, ο χρόνος τρέχει και πρέπει να προβλέπεται η δυνατότητα αναπροσαρμογής όλων αυτών των προγραμμάτων που έχουν τελικό στόχο την αναβάθμιση του Έλληνα αξιωματικού είτε είναι απλός αστυφύλακας είτε είναι αξιωματικός, γιατί η μέριμνά του είναι να παρέχει το αίσθημα ασφάλειας στον πολίτη, να προστατεύει τη ζωή, τη σωματική ακεραιότητα, αλλά και την περιουσία του Έλληνα πολίτη. Είναι ένα προοδευτικό και σύγχρονο νομοσχέδιο, γι’ αυτό καλό είναι να το ψηφίσουν όλα τα κόμματα του ελληνικού Κοινοβουλίου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο ζήτησε και έχει ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία, κ. Χρήστος Σπίρτζης.

**ΧΡΗΣΤΟΣ ΣΠΙΡΤΖΗΣ:** Σας ευχαριστώ πολύ, κύριε Πρόεδρε, θα χρησιμοποιήσω και τον χρόνο της δευτερολογίας μου.

Αγαπητές και αγαπητοί συνάδελφοι, δυστυχώς, η επικαιρότητα των τελευταίων ημερών είναι γεμάτη θλίψη από τις καταστροφές, από τα αδιέξοδα που η Κυβέρνηση Μητσοτάκη έφερε στην ελληνική κοινωνία. Αυτό που προκαλεί, όμως, θυμό είναι η σταθερή, η αταλάντευτη στάση των Υπουργών και της Κυβέρνησης Μητσοτάκη στην προπαγανδιστική τακτική και λειτουργία για όλα τα θέματα. Στην αξιοποίηση του κράτους και των δομών του για την εκπλήρωση κομματικών και πολιτικών σκοπιμοτήτων και σχεδιασμών.

Είναι η λογική της Κυβέρνησης 108, της Κυβέρνησης που μας έχει κατρακυλήσει στην εκατοστή όγδοη θέση για την ελευθεροτυπία, στην Κυβέρνηση που έχει πλήξει βασικούς θεσμούς της δημοκρατίας. Σε αυτό το πλαίσιο σήμερα ζήσαμε την αθλιότητα των δηλώσεων του Υπουργού Υγείας, ότι δήθεν ο Πρόεδρός μας έσπασε την καραντίνα για να πάει στο Προεδρικό Μέγαρο. Και αναρωτιόμαστε, δεν ντρέπεστε; Για ποιο λόγο να το κάνει αυτό; Είναι τόσο ωραία η παρέα σας στο Προεδρικό Μέγαρο και δεν μπορούσε να το χάσει; Τέτοια χυδαιότητα μετά από την Ικαρία που έσπασε εκεί η καραντίνα και αυτά που είχατε θεσμοθετήσει και την Πάρνηθα και άλλα;

Είναι η τρίτη χρονιά που αφήνετε την πανδημία να θεριεύει για να εξυπηρετήσετε συγκεκριμένα συμφέροντα μέσα στο καλοκαίρι. Αφήσατε τουλάχιστον δεκαοκτώ χιλιάδες συμπολίτες μας εκτός ΜΕΘ και πέθαναν οι άνθρωποι, όταν ξέρετε πολύ καλά ότι, αν είχατε φέρει τα μονοκλωνικά από τον Δεκέμβρη του ’20 και φάρμακα, ακόμη και φέτος τον Γενάρη, σε επαρκή αριθμό και ποσότητα, πολλοί συμπολίτες μας, χιλιάδες συμπολίτες μας δεν θα είχαν φύγει!

Κι έχετε το θράσος με αυτή τη χυδαιότητα να μιλάτε, να σπεκουλάρετε, να λασπώνετε ακόμη και τον Αρχηγό της Αξιωματικής Αντιπολίτευσης; Και να ίσχυε; Να σας δίναμε δίκιο. Ακύρωσε τα πάντα ο άνθρωπος κάποιες ημέρες μέχρι να βρεθεί αρνητικός στο τεστ.

Και την ίδια ημέρα της χυδαιότητας του Υπουργού Υγείας έχουμε τις αποκαλύψεις για την παρακολούθηση του Προέδρου του Κινήματος Αλλαγής, του Νίκου Ανδρουλάκη. Θα λάβουμε κάποια απάντηση από την Κυβέρνηση για τις παρακολουθήσεις; Το έμαθε απ’ ό,τι κατάλαβα και απ’ ό,τι διάβασα από το Ευρωπαϊκό Κοινοβούλιο για την παρακολούθηση του κινητού του. Θα απαντήσετε; Δεν ξέρω αν το θυμάστε, είναι από τα πρώτα πράγματα που κάνατε. Η ΕΥΠ είναι στην αρμοδιότητα του Πρωθυπουργού, με εκείνο το καταπληκτικό σχέδιο και τη δομή του επιτελικού κράτους.

Συνάδελφοι της Νέας Δημοκρατίας, θα απαντήσετε για τις παρακολουθήσεις ή θα το θάψετε, όπως θάβετε όλα τα ζητήματα που δεν εξυπηρετούν το σχέδιο προπαγάνδας σας και που σας στριμώχνουν; Θα απαντήσετε ή θα αποφύγετε, όπως κάνατε στην παρακολούθηση του δημοσιογράφου κ. Κουκάκη; Θα μας απαντήσετε γιατί αλλάξατε τον νόμο της ΑΔΑΕ για ενημέρωση αυτών που παρακολουθούνται; Θα απαντήσετε ποτέ γιατί αλλάξατε το νόμο; Εσείς τον ψηφίσατε.

Δεν έχετε απαντήσει ούτε στις αποκαλύψεις του «Inside Story» για το γνωστό λογισμικό και για όλα τα υπόλοιπα, αλλά ούτε σε παλαιότερες αποκαλύψεις της «Εφημερίδας των Συντακτών» για παρακολουθήσεις δημοσιογράφων, για παρακολουθήσεις δημόσιων λειτουργών, δικηγόρων, ακόμα και για ένα παιδάκι που η ζωγραφιά του δημοσιεύτηκε στη «LE MONDE». Θα απαντήσετε ποτέ ή θα κάνετε την «πάπια» γι’ αυτά τα θέματα; Και προφανώς, δεν απαντάτε σε αποκαλύψεις ούτε στις αποκαλύψεις για τα σήματα της ΕΥΠ, που ζητούσαν το πολιτικό υπόβαθρο πολιτών και ήθελαν να τα παρακολουθήσουν. Θα μας απαντήσετε, όμως, σήμερα;

Σήμερα ας βάλουμε μερικές ερωτήσεις που αποδεικνύουν τον τρόπο με τον οποίο χρησιμοποιείτε τις κρατικές υπηρεσίες, κρύβοντας την αλήθεια, θάβοντας τα γεγονότα, στο πλαίσιο της προπαγανδιστικής σας τακτικής, της προπαγανδιστικής σας προσπάθειας, που νομίζετε ότι θα αποδώσει, στο πλαίσιο του πώς σκοτώνετε την ενημέρωση, την αλήθεια και τη δημοκρατία.

Καταθέτουμε μερικά ενδεικτικά, μερικά δημοσιεύματα και περιμένουμε απαντήσεις, κύριε Υπουργέ. Οι αρχές την απέκρυψαν. «Ανάληψη ευθύνης για τον εκρηκτικό μηχανισμό στο σπίτι του Αντιπροέδρου του Αρείου Πάγου». Έγινε στις 9 Ιουλίου. Το μάθαμε από την ανάληψη ευθύνης της οργάνωσης, με ανακοίνωση του INTΥMEDIA. Είναι δυνατόν να χρησιμοποιείται έτσι η Ελληνική Αστυνομία; Φαντάζεστε μια άλλη κυβέρνηση, του ΣΥΡΙΖΑ ή άλλου, να υπήρχε βομβιστική επίθεση στον Αντιπρόεδρο του Αρείου Πάγου και να μην ανακοίνωνε η Ελληνική Αστυνομία μία γραμμή;

(Χειροκροτήματα από την πτέρυγα του ΣΥΡΙΖΑ)

Είναι δυνατόν να χρησιμοποιείτε έτσι την Ελληνική Αστυνομία;

Άλλο δημοσίευμα: «Ανάληψη ευθύνης για εμπρησμό οχήματος της εταιρείας «UNISON». «Ανάληψη ευθύνης για επιθέσεις σε τράπεζες, οχήματα και εταιρεία security» στην Πεύκη, στη Λεωφόρο Ειρήνης στην Εθνική Τράπεζα, στους Αμπελόκηπους στην Πανόρμου στην τράπεζα Eurobank, στην Καισαριανή στην οδό Λαέρτη σε εταιρεία συστημάτων ασφαλείας, στο Μεταξουργείο έκαψαν το όχημα της εταιρείας. Δεν έχει βγει μία ανακοίνωση από την Ελληνική Αστυνομία. Δεν έχει βγει μια λέξη, μια γραμμή και το μάθαμε από το INTΥMEDIA. Σοβαρά μιλάτε τώρα; Και απορείτε γιατί είναι η χώρα στη θέση εκατόν οκτώ της ελευθεροτυπίας;

Τα καταθέτουμε για τα Πρακτικά.

(Στο σημείο αυτό ο Βουλευτής κ. Χρήστος Σπίρτζης καταθέτει για τα Πρακτικά τα προαναφερθέντα δημοσιεύματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και περιμένουμε απαντήσεις γιατί η ΕΛ.ΑΣ. και το Υπουργείο δεν έβγαλε μια ανακοίνωση, γιατί δεν ενημερώσατε τον Τύπο, τους δημοσιογράφους, την κοινωνία, τους πολίτες. Κινείστε στο βωμό της προπαγάνδας, λέγοντας ότι έχετε πατάξει δήθεν την παραβατικότητα και δεν αποκαλύπτετε έκνομες δραστηριότητες βομβιστικών επιθέσεων. Θάβετε ακόμη και τις ειδήσεις. Χειραγωγείτε ακόμη και τις ανακοινώσεις της Ελληνικής Αστυνομίας, μάλλον καλύτερα τις «μη ανακοινώσεις» της Ελληνικής Αστυνομίας.

Εμείς δεν θέλουμε τέτοια Αστυνομία. Δεν θέλουμε μία Αστυνομία που να υπηρετεί πολιτικές σκοπιμότητες της εκάστοτε κυβέρνησης, που να διαπαιδαγωγεί έτσι τους αστυνομικούς στην εκπαίδευση, στην παιδεία τους. Δεν θέλουμε ούτε αστυνομικούς χειραγωγούμενους ούτε ράμπο ούτε σερίφηδες ούτε τρομοκράτες των πολιτών.

Χθες, κύριε Υπουργέ, είδαμε αστυνομικό που ασκεί βία σε πολίτη γιατί, λέει, του «έκοβε» τον αέρα. Ήταν μέσα στο περιπολικό. Το «MEGA» το αποκάλυψε όπως και άλλα μέσα της Θεσσαλονίκης. Θα το καταθέσουμε κι αυτό. Δεν φαντάζομαι ότι αυτά τα μέσα που τα αποκαλύπτουν είναι ΣΥΡΙΖΑ. Υπάρχει αυτός ο αστυνομικός ακόμη στη δύναμη της Ελληνικής Αστυνομίας; Έβγαλαν βίντεο για τον τρόπο που χειρίστηκε τον πολίτη γιατί του «έκοβε» τον αέρα!

Αυτό είναι ένα από τα πολλαπλά γεγονότα της ανοχής της Κυβέρνησης Μητσοτάκη στην ακροδεξιά αντίληψη και στις πρακτικές κάποιων λίγων εντός της Αστυνομίας που δίνετε, όμως, πολιτικό σήμα στον δογματισμό του νόμου και της τάξης. Δώσατε εντολή να χτυπήσουν διαδήλωση γυναικών ενάντια σε βιασμό προχθές. Πογκρόμ διώξεων στην περιοχή. Δώσατε εντολή και χτύπησαν πυροσβέστες, με πυροσβεστικά μέσα, χωρίς να υπάρχει καμμία εκπαίδευση.

Ξέρετε ότι διαχρονικά υπάρχουν άνθρωποι που έχει καταστραφεί η ζωή τους από τη χρήση χειροβομβίδων κρότου-λάμψης, χημικών και συνεχίζετε. Χτυπήσατε μέσα στο σπίτι του τον κ. Ινδαρέ. Χτυπήσατε και στείλατε στο νοσοκομείο τον κ. Κατή, χτυπώντας τα παιδιά του μπροστά στα μάτια του.

Ασκείτε βία στη νεολαία, την έχετε στοχοποιήσει. Στη Νέα Σμύρνη, στην Κυψέλη, στη Θεσσαλονίκη, στα στέκια της νεολαίας, παντού ασκείτε βία, όπως και σε όποιον διαφωνεί, μέχρι και σε Βουλευτές του Κοινοβουλίου. Βάζετε τον Αρχηγό της Αστυνομίας να βγάζει απαγόρευση -λες και είμαστε σε άλλη χώρα, δεν είμαστε στην Ευρώπη- για τον εορτασμό του Πολυτεχνείου, για τη μνήμη του Αλέξη Γρηγορόπουλου. Τι έγινε με εκείνον τον αστυνομικό με την ανθοδέσμη, με εκείνη την απίστευτη προσβολή στη δημοκρατία και στη μνήμη του νεκρού δεκαπεντάχρονου; Τι έχει γίνει;

Αυτός είναι ο λόγος, κύριε Υπουργέ, που δεν ψηφίζουμε το σχέδιο νόμου γιατί υπηρετεί αυτή τη λογική, τη λογική της στρατικοποίησης της Αστυνομίας και όχι της ανωτατοποίησής της. Και έχετε σκοπιμότητα γι’ αυτό. Η σκοπιμότητά σας είναι να χρησιμοποιείτε την Ελληνική Αστυνομία ως ένα από τα «μακριά χέρια» της Δεξιάς και της αντίληψής σας, είτε είστε κυβέρνηση είτε είστε αντιπολίτευση.

Η παιδεία και η εκπαίδευση που λαμβάνουν οι αστυνομικοί, πρέπει να αφορά όχι μόνο στο επιχειρησιακό καθήκον τους, στην επάρκειά τους και στα καθήκοντά τους. Πρέπει να αφορά και στην κοινωνική τους παιδεία και στην πολιτική, δημοκρατική τους κοινωνικοποίηση και παιδεία.

Και δεν το θέλετε αυτό ούτε στα ΑΕΙ της χώρας ούτε στην Ελληνική Αστυνομία. Γι’ αυτό φέρνετε τέτοιο σχέδιο νόμου. Δεν το θέλετε. Γι’ αυτό και ακυρώνετε την πρόβλεψη που υπήρχε και στη δική μας πρόταση και στον νόμο του κ. Δένδια να είναι όλες οι ακαδημαϊκές σχολές της αστυνομίας νομικό πρόσωπο δημοσίου δικαίου.

Θα χρησιμοποιήσω ό,τι χρόνο έχω ως Κοινοβουλευτικός Εκπρόσωπος, κύριε Πρόεδρε, και ευχαριστώ πολύ.

Γι’ αυτό δεν αφήνετε να είναι ένα νομικό πρόσωπο πλήρως αυτοδιοικούμενο. Δεν αφήνετε να υπάρχει ο έλεγχος ποιότητας σε μία εθνική ανεξάρτητη διοικητική αρχή. Δεν κατοχυρώνετε την ακαδημαϊκή ελευθερία στη διδασκαλία, την έρευνα, την ελεύθερη έκφραση και τη διακίνηση ιδεών μέσα σε αυτές τις σχολές. Το κάνετε επίτηδες. Θέλετε να τους στρατικοποιείτε δήθεν, αλλά να τους βάζετε στη δική σας συντηρητική δεξιά αντίληψη, με τη βαριά ιστορία που έχει η Δεξιά, η αστυνομία και η χωροφυλακή στη χώρα μας. Είστε η παράταξη του χωροφύλακα, του «μπατσοκόρδονου». Αυτό θέλετε να κάνετε.

Και ρωτάμε. Για τους αστυνομικούς που μόνοι τους οι άνθρωποι πήγαν και σπούδασαν και έχουν ένα πτυχίο θα το λάβετε υπ’ όψιν ποτέ στα καθήκοντά τους; Θα έχουν ανθρώπινες συνθήκες εργασίας; Θα είναι εργαζόμενοι; Θα έχουν ωράριο; Υπερωρίες; Επικίνδυνα; Θα έχουν ασφάλιση για την οικογένειά τους αν τους τύχει κάτι;

Ρωτάμε. Λίγοι αστυνομικοί δίνουν τη μάχη στα αστυνομικά τμήματα, τα τμήματα ασφαλείας και τις υπηρεσίες δίωξης του εγκλήματος. Έχετε προσλάβει με ρουσφέτια τεσσερισήμισι χιλιάδες «ράμπο»-ειδικούς φρουρούς. Τι έγινε με τον φάκελο Χρυσοχοΐδη που κατέθεσε στον εισαγγελέα του Αρείου Πάγου, που δήθεν αποκάλυπτε όλη τη «νύχτα»; Τι έγινε με αυτά τα επικοινωνιακά τερτίπια σας;

Τελειώνω με δύο προκλητικές διατάξεις που υπάρχουν. Η μία, κύριε Πρόεδρε, αφορά στο «βραχιολάκι» και αυτό είναι ένα από τα τυπικά δείγματα της κακοδιαχείρισης της Κυβέρνησης Μητσοτάκη. Μιλάμε για μια σύμβαση του 2014 πριν βγει κυβέρνηση ο ΣΥΡΙΖΑ. Δώσατε, επειδή ήταν παράνομη η εκτέλεση του έργου της σύμβασης, με νόμο, κάνοντας «πλυντήριο» τη Βουλή, να πληρωθεί το πρόσθετο της σύμβασης πριν από έναν χρόνο. Και έρχεστε σήμερα και επεκτείνετε την ίδια παράνομη σύμβαση και στα άλλα σωφρονιστικά ιδρύματα. Θα κάνετε ποτέ έναν διαγωνισμό ή θα συνεχίσετε να κάνετε τη Βουλή «πλυντήριο»;

Η δεύτερη, που τη φέρατε με τροπολογία, είναι για τη συνοδεία ασφαλείας, ότι οι αστυνομικοί, δηλαδή, θα οδηγούν και τα ιδιωτικά αυτοκίνητα αυτών που φυλάνε.

Με συγχωρείτε, θυμάστε τον κ. Φουρθιώτη; Θυμάστε ότι ένας από τους λόγους που πρόσβαλε τους δεκάδες αστυνομικούς που είχατε βάλει να τον φυλάνε ήταν να οδηγούν το ιδιωτικό του όχημα; Δεν τα θυμάστε αυτά; Αυτό έρχεστε να νομιμοποιήσετε τώρα; Τις συνοδείες Φουρθιώτη έρχεστε να νομιμοποιήσετε τώρα;

Αγαπητοί συνάδελφοι της Νέας Δημοκρατίας, είστε το χθες, είστε η «κυβέρνηση 108», είστε η παράταξη του χωροφύλακα και ευτυχώς, φεύγετε και δεν θα προλάβετε να εφαρμόσετε ούτε αυτό το σχέδιο νόμου, εσείς που θέλετε διαχρονικά να χειραγωγείτε την Αστυνομία και τους Έλληνες δημοκράτες αστυνομικούς.

(Στο σημείο αυτό ο Βουλευτής κ. Χρήστος Σπίρτζης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο θα πάρει ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο κ. Αθανάσιος Παφίλης.

**ΑΘΑΝΑΣΙΟΣ ΠΑΦΙΛΗΣ:** Τι έγινε, κύριε Σπίρτζη;Τους διώξατε και ξαναήρθε το κράτος της Δεξιάς μέσα σε τρία χρόνια; Μάλλον τους είχατε διώξει και ξαφνικά έγινε εισβολή και ξαναμπήκαν.

Είμαστε σε μια θλιβερή περίοδο, όπως και κάθε χρόνο άλλωστε, που αφορά στις πυρκαγιές: Πεντέλη, Μυτιλήνη, Κρήτη, δάσος Δαδιάς, Ηλεία. Αμέτρητα! Τεράστιες καταστροφές οικολογικές, αλλά και καταστροφές περιουσιών του ελληνικού λαού.

Μαζί με τις φωτιές κάηκε και κάτι άλλο, κύριε Υπουργέ. Το αφήγημα και το δικό σας και των προηγούμενων και των προ-προηγούμενων: «Είμαστε πανέτοιμοι». Κάθε χρόνο βαρέθηκα να ακούω ότι είμαστε πανέτοιμοι.

Τον Απρίλιο μήνα καταθέσαμε εμείς ερώτηση στη Βουλή και ρωτήσαμε ποια είναι η κατάσταση και τι μέτρα χρειάζεται να παρθούν. Απάντηση από το Υπουργείο: «Τα έχουμε όλα λυμένα». Ιδού η πραγματικότητα.

Γιατί αλήθεια; Γιατί φωνή βοώντος εν τη ερήμω; Γιατί οι προτάσεις που καταθέτουμε δεν είναι για τον σοσιαλισμό. Είναι για το τι μέτρα πρέπει να παρθούν τώρα. Γιατί απουσιάζει από όλες τις κυβερνήσεις μία από τις λέξεις-κλειδιά, που λέγεται «πρόληψη».

Για να πω το πιο χαρακτηριστικό παράδειγμα, στο δάσος της Δαδιάς δεν υπάρχουν δρόμοι μέσα και δεν μπορούσαν να μπουν οι πυροσβέστες μέσα. Γιατί δεν γίνεται μόνο με τα αεροπλάνα. Ούτε δρόμοι δεν έχουν ανοιχτεί. Για να μην πω και άλλα πολλά παραδείγματα πρόληψης. Γιατί η πρόληψη είναι βασικό.

Τι περισσεύει, όμως, απ’ όλες τις κυβερνήσεις; Περισσεύουν οι λέξεις «κόστος» και «όφελος». 0,04% από τον κρατικό προϋπολογισμό όλων των κυβερνήσεων για τις πυρκαγιές! Και μετά λένε «γιατί». Τέσσερις χιλιάδες πυροσβέστες με το οργανόγραμμα πριν από πολλά χρόνια. Τώρα, όμως, έχουν αλλάξει οι συνθήκες, όπως όλοι ορκίζεστε και προβάλλετε -και υπάρχει μια βάση, βέβαια- για την κλιματική αλλαγή.

Χίλιοι πεντακόσιοι υπάλληλοι του δασαρχείου λείπουν. Πόσους υπαλλήλους είχε πέρυσι η δυτική Αττική; Έναν κυριολεκτικά! Δεν ξέρω φέτος. Γι’ αυτό χρησιμοποίησα το περσινό δεδομένο, γιατί δεν το έχω ελέγξει.

Λείπουν αυτοί, λοιπόν, και λείπουν και πολλά πυροσβεστικά μέσα. Αυτό που ειπώθηκε -και ήταν πάρα πολύ χαρακτηριστικό- ήταν ότι στην πυρκαγιά στην Πεντέλη είχαμε περισσότερα περιπολικά από πυροσβεστικά. Φυσικά, θα επαινέσεις την αυτοθυσία των αστυνομικών που πήγαν, όμως, τις φωτιές δεν τις σβήνει το 100 ούτε τα περιπολικά, τις σβήνουν τα πυροσβεστικά και οι πυροσβέστες. Και εκεί υπήρχε και υπάρχει απουσία μεγάλη.

Και βέβαια, υπάρχει και ένα άλλο βασικό. Αυτό που έγινε -δεν θυμάμαι, επί κυβέρνησης ΠΑΣΟΚ έγινε;-, η ευθύνη της δασοπυρόσβεσης έφυγε από το δασαρχείο με μεταβιβάστηκε στην πυροσβεστική ήταν ένα από τα μεγαλύτερα εγκλήματα. Γιατί ο πυροσβέστης δεν ξέρει το δάσος. Είναι εκπαιδευμένος για άλλα πράγματα. Και φυσικά, αυτό δεν λέει καμμία κυβέρνηση να το αλλάξει.

Εμείς εκφράζουμε τη συμπαράστασή μας στους κατοίκους και τους πυροσβέστες που με αυτοθυσία πραγματικά παλεύουν, στους εθελοντές και στις λαϊκές δυνάμεις, στις οποίες είμαστε μπροστά, και τα μέλη του κόμματός μας και οι οπαδοί μας και η Κομμουνιστική Νεολαία Ελλάδας. Οργανωμένοι με την καθοδήγηση της Πυροσβεστικής Υπηρεσίας και άλλων, είναι κάθε ημέρα -εδώ και πάρα πολλές ημέρες- στην πρώτη γραμμή. Και ο λαός, βέβαια, ο οποίος τελικά αποδεικνύεται ότι τις περισσότερες φορές είναι πιο αποτελεσματικός απ’ αυτό το γιγάντιο κράτος που θα τον προστατεύει. Και γι’ αυτό λέμε ότι ο λαός μόνο μπορεί να σώσει τον λαό.

Εμείς προβάλλουμε τα αιτήματα για γενναία χρηματοδότηση, έστω και τώρα -γιατί έχουμε ακόμα μπροστά μας και τον Αύγουστο και τον Σεπτέμβριο- όσο γίνεται, για να υπάρξουν κάποιες υποδομές, καταμέτρηση και χαρτογράφηση ζημιών, άμεση αποκατάσταση, αποζημιώσεις στο 100% στους πληγέντες και βέβαια, προσλήψεις. Δεν πάει άλλο, δεν το καταλαβαίνετε. Βοά όλη η κοινωνία ότι δεν φτάνουν οι δυνάμεις που έχουμε ούτε και τα μέσα.

Δεύτερον, το θέμα που έχει θέσει το ΠΑΣΟΚ, που είναι σοβαρό βέβαια και καταδικαστέο, της παρακολούθησης του Αρχηγού του κόμματος. Όμως, να σας πω κάτι, κύριε Καμίνη; Εσείς και ο Κολόμβος! Ο Κολόμβος ανακάλυψε την Αμερική και τώρα εσείς ανακαλύψατε ότι παρακολουθούνται τα τηλέφωνα. Λέω ότι είναι εξόφθαλμο, δεν το συζητάμε. Είναι καταδικαστέο, αλλά αυτό είναι κοινό μυστικό.

Όταν εμείς καταγγέλλαμε και με στοιχεία την παρακολούθηση γραφείων της Κεντρικής Επιτροπής του ΚΚΕ, τη συνακρόαση με τη Νέα Δημοκρατία και με άλλα κόμματα, η ΑΔΑΕ κουβέντα -επί κυβέρνησης ΣΥΡΙΖΑ, παρακαλώ-, για να μη φωνάζετε και πολύ. Έφυγε και ο κ. Σπίρτζης τώρα. Τότε γιατί δεν πήρατε θέση;

Φτάσαμε στη Βρετανία, στα τηλέφωνα, σε ένα μέρος. Ήταν και αλλού. Ποιοι ήταν από πίσω; Εδώ δεν υπάρχει ευρωπαϊκή συνεργασία; Καμμία κουβέντα και καμμία ανακοίνωση από πολλά κόμματα. Ούτε σήμερα υπάρχει απάντηση, γιατί συνεχίζεται αυτό κατά διαστήματα. Γιατί άραγε; Τι έχει να πει η Κυβέρνηση; Τι έχει να πει η προηγούμενη κυβέρνηση του ΣΥΡΙΖΑ; Γιατί δεν βρίσκει άκρη; Αφού φτάνει στην πηγή, γιατί δεν πίνει νερό; Για να το πω έτσι και χωριάτικα, κύριε Κουτσούμπα, που είμαστε και Ρουμελιώτες.

Το ερώτημα, λοιπόν, που προκύπτει είναι ποιος παρακολουθεί. Ποιος; Δεν μπορείτε να απαντήσετε; Τι κράτος είστε; Εδώ μπορείτε να απαντήσετε σε ποια υπηρεσία ή σε ποια περιοχή βρίσκεται την τάδε ώρα ο Παφίλης, για παράδειγμα, για να μην χρησιμοποιήσω κάποιον άλλον. Δεν μπορείτε να μας πείτε ποιος παρακολουθεί;

Το ποιος παρακολουθεί είναι πολύ απλό. Παρακολουθούν επιχειρηματίες, αλλά κυρίως οι μυστικές υπηρεσίες. Αυτό είναι κοινό μυστικό ότι παρακολουθούν. Τι μέτρα παίρνετε για όλα αυτά; Πείτε μας.

Για παράδειγμα, τι αποδεικνύεται –εγώ το είπα το πρωί χωρίς να έχω στοιχεία- ότι είναι το Predator; Ποιος το παράγει το Predator; Το Ισραήλ δεν το παράγει; Ισραηλινή εταιρεία που συνεργάζεται και με Ιταλούς. Τι μέτρα πήραν οι φίλοι σας οι Ισραηλινοί, που τους έχετε για θεούς και λέτε να γίνουμε Ισραήλ -λέω για την Ελληνική Λύση-, για την εταιρεία αυτή;

Η εταιρεία αυτή πουλάει το λογισμικό στην ελεύθερη αγορά, παντού και κανένας δεν ξέρει πού. Πήραν κανένα μέτρο να την κλείσουν; Πήραν κανένα μέτρο για πρόστιμο; Πήραν κυρώσεις κατά του Ισραήλ που ανέχεται τέτοια εταιρεία; Όχι, άρα υποκρισία στο μεγαλείο.

Εμείς το ξέρουμε. Δεν έχουμε καμμία αυταπάτη. Ποτέ δεν σταμάτησαν αυτά. Τώρα, βέβαια, έχουν αναβαθμιστεί σε άλλο επίπεδο. Και λέω πάλι ότι είναι καταδικαστέα, δεν το συζητάμε.

Πάμε στο νομοσχέδιο. Να το διαβάσω: «Αναβάθμιση της εκπαίδευσης προσωπικού της Ελληνικής Αστυνομίας και βελτίωση υπηρεσιών που παρέχονται προς τον πολίτη, ενίσχυση αισθήματος ασφάλειας μέσω εκσυγχρονισμού της Σχολής Αξιωματικών της ΕΛ.ΑΣ., οργάνωση και λειτουργία της Αστυνομικής Ακαδημίας».

Πρώτο ερώτημα: Τι σημαίνει ασφάλεια; Να το καθορίσουμε. Τι σημαίνει ασφάλεια των πολιτών; Για να δούμε, σε σχέση με τον ρόλο της αστυνομίας. Για εμάς, το ΚΚΕ, σημαίνει ότι ο αποκλειστικός ρόλος της Αστυνομίας πρέπει να είναι -δεν έχουμε αυταπάτες ότι μπορεί να γίνει- η καταπολέμηση του εγκλήματος. Αυτό εννοούμε ασφάλεια και ειδικότερα, το οργανωμένο που έχει ξεφύγει από κάθε όριο. Και θα πω δυο λόγια μετά. Δεν έχουμε αυταπάτες ότι μπορεί να είναι αυτός ο ρόλος.

Ποιο είναι το αντίστοιχο δόγμα –θα το πω έτσι- των κυβερνήσεων που υπερασπίζονται αυτό το σύστημα και μάλιστα, με τη Λευκή Βίβλο; Διότι εδώ λέγονται κομψά μερικά πράγματα, σύμφωνα με τα ευρωπαϊκά πρότυπα. Τι σημαίνει ευρωπαϊκά πρότυπα; Τι σημαίνει; Αστυνομία με τον κόκορα του πιστολιού σηκωμένο; Σημαίνει πολιτικά Λευκή Βίβλος, την οποία την παρουσίασε ο κ. Χρυσοχοΐδης και η οποία είναι καθοδηγητική για όλες τις χώρες της Ευρωπαϊκής Ένωσης. Αυτή είναι μαύρη, κατάμαυρη, βέβαια.

Τι λέει, λοιπόν; Λέει αυτό που είπε ο Νίκος Παπαναστάσης: εσωτερική και εξωτερική ασφάλεια ενιαία. Τι πάει να πει αυτό; Πού θα γυρίσουμε; Δηλαδή όποιος έχει αντίρρηση με πολλά πράγματα απειλεί την εξωτερική ασφάλεια και τα σύνορα της χώρας; Αυτά είναι δυνητικά. Τα λέει η «Λευκή Βίβλος», δεν τα λέω εγώ.

Υπάρχει ο εσωτερικός εχθρός. Ποιος είναι ο εσωτερικός εχθρός; Ποιος; Κατονομάστε τον. Γιατί δεν το λέτε; Είναι το λαϊκό κίνημα. Είναι εκείνοι που αμφισβητούν, να το πω απλά, αυτό το σύστημα. Εσείς του ΣΥΡΙΖΑ που βγάζετε λόγους τι λέτε; Δεν θα την εφαρμόσετε ή δεν θα την εφαρμόζατε; Μην πείτε όχι, γιατί έχω και παρακάτω και θα εκτεθείτε, θα εκτεθείτε άσχημα.

Συνεχίζουμε, λοιπόν. Τι λέει; Λέει ότι η Αστυνομία πρέπει να δράσει σε εποχές των κοινωνικών εντάσεων που χαρακτηρίζονται από την πόλωση των κοινωνιών και την ανάπτυξη πολυπληθών κινημάτων διαμαρτυρίας και διεκδίκησης δικαιωμάτων. Τι λέτε; Δηλαδή τι νομίζετε ότι είναι η κοινωνία; Νεκροταφείο; Τι νομίζετε;

Νομίζετε ότι ο άλλος θα ξοδεύει ένα εκατομμύριο για το καπρίτσιο του ένα βράδυ και ο άλλος θα πεινάει σε όλη του τη ζωή και δεν θα παλέψει, δεν θα ξεσηκωθεί; Αυτό είναι οι κοινωνικές εντάσεις και διεκδικήσεις δικαιωμάτων. Ποια δικαιώματα; Το δικαίωμα στη ζωή, στη δουλειά, σε μια αξιοπρεπή ζωή, τη στιγμή που ο ίδιος παράγει τον πλούτο. Αυτά λέει η «Λευκή Βίβλος».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε μου όλον τον χρόνο. Δεν ξαναμιλάω.

Όταν, λοιπόν, λέμε ότι θα προσαρμοστεί το δίκαιο μας με την Ευρωπαϊκή Ένωση, κάνουμε την εξής αφελή ερώτηση. Στην Αστυνομική Ακαδημία τι θα διδάσκεται; Ότι δεν έχουν δικαίωμα οι εργαζόμενοι να διεκδικούν μεροκάματα, ότι δεν έχουν δικαίωμα να κάνουν απεργία, ότι δεν έχουν δικαίωμα να συγκρούονται με αυτή την πολιτική, αλλά το μόνο δικαίωμα που έχουν είναι να ψηφίζουν κάθε τέσσερα χρόνια; Τι λέτε; Ανιστόρητοι είστε;

Σε όλη την ιστορία των κοινωνιών πάντα υπήρξαν τα αντιτιθέμενα συμφέροντα και τα αντιτιθέμενα συμφέροντα όταν δεν έφερναν την ανατροπή ενός συστήματος, τουλάχιστον κέρδιζαν και έπαιρναν κάποιες κατακτήσεις. Εδώ, λοιπόν, είναι ένας βασικός κίνδυνος.

Δεύτερον, τι ονομάζει τρομοκρατία η Ευρωπαϊκή Ένωση, κυρίες και κύριοι, όλοι σας –καλά η Νέα Δημοκρατία το λέει ανοικτά-, οι υπόλοιποι, και τον κίνδυνο της τρομοκρατίας; Τα έχω πει δύο φορές και τώρα έρχεται η τρίτη και τα έχετε συμφωνήσει κιόλας -αυτό είναι η τραγωδία- και τα έχετε ενσωματώσει κιόλας κάθε φορά στους αντιτρομοκρατικούς νόμους όλοι σας και ο ΣΥΡΙΖΑ και ας λέει εδώ τώρα την υποκρισία.

Λέει, λοιπόν: Καθορίζει την ακροδεξιά, τη θρησκευτική, την ισλαμική δηλαδή, να το πω έτσι, τρομοκρατία και την ακροαριστερή τρομοκρατία. Τι είναι η ακροαριστερή τρομοκρατία; Λέει, λοιπόν, ότι αυτοί που αμφισβητούν τις αξίες αυτού του συστήματος, δηλαδή εκμετάλλευση ανθρώπου από άνθρωπο, αυτοί είναι τρομοκράτες ή δυνητικά τρομοκράτες. Είναι αυτοί που λένε ότι είναι μεγάλη αδικία ο πλούτος να συγκεντρώνεται σε λίγα χέρια και η φτώχεια να συγκεντρώνεται σε πολλά, ότι είναι δυνητική τρομοκρατία αυτοί που λένε ότι πρέπει η υγεία, η παιδεία και πολλά άλλα κοινωνικά αγαθά να είναι δημόσια και δωρεάν.

Τι θα διδάσκεται, κύριε Οικονόμου, με συγχωρείτε; Θα διδάσκονται αυτά, όταν θα πάμε θέμα τρομοκρατίας στην Αστυνομική Ακαδημία; Τι θα πει ο καθηγητής; Δεν θα τα πει αυτά; Αφού είναι η γραμμή της Ευρωπαϊκής Ένωσης, αφού την έχετε ενσωματώσει σε όλους του νόμους με εσάς και με ΣΥΡΙΖΑ.

Θα σηκωθεί ένας μαθητής -γιατί υπάρχουν και τέτοιοι- και θα σας πει: «Μα, τι μας τα λέτε αυτά, κύριε τάδε; Αφού εσείς τα έχετε ψηφίσει στον αντιτρομοκρατικό νόμο όλα αυτά».

Επομένως το πρόβλημα δεν είναι αν θα υπάρξει εκπαίδευση ή όχι. Είναι σωστό να υπάρξει εκπαίδευση και θα πω παρακάτω. Το πρόβλημα είναι τι θα διδάσκεται και σε ποιες συνθήκες.

Τι λέγανε όλες οι προηγούμενες κυβερνήσεις; Διαφύλαξη της κοινωνικής ειρήνης. Τι σημαίνει κοινωνική ειρήνη; Να την προσδιορίσουμε; Είναι το έγκλημα το οργανωμένο; Δεν το λέμε. Κοινωνική ειρήνη σημαίνει να μην κουνιέται φύλλο, να είναι υποταγμένοι οι εργαζόμενοι σε μία αντιλαϊκή και βάρβαρη πολιτική. Αυτό σημαίνει κοινωνική ειρήνη. Το έγραφε, μάλιστα, και ο κ. Πανούσης ότι είναι το βασικό θέμα, ότι η Αστυνομία πρέπει να εξασφαλίσει την κοινωνική ειρήνη, δηλαδή, δούλευε, σκύβε και μη μιλάς. Αυτή είναι η πραγματική ουσία.

Μπορεί να μας πείτε, καλά εσείς δεν θέλετε εκσυγχρονισμό; Βεβαίως θέλουμε και είμαστε από τους πρώτους που βάλαμε ζήτημα εκσυγχρονισμού και του εξοπλισμού και των πάντων, με ποιον σκοπό όμως; Με σκοπό την αντιμετώπιση του εγκλήματος και του οργανωμένου εγκλήματος.

Και εφόσον μιλάμε για το έγκλημα το σύμφυτο και με το σύστημα και το οργανωμένο κ.λπ., αυτά που αποδεικνύονται καθημερινά είναι ότι το οργανωμένο έγκλημα έχει επαφές πολύ ψηλά και καθοδηγείται από πολύ ψηλά. Δείτε τώρα με το αεροπλάνο Αντόνωφ που έπεσε. Άρχισαν και γράφουν –όχι ο «ΡΙΖΟΣΠΑΣΤΗΣ», άλλες εφημερίδες- και άρχισαν και ανακοινώνουν και οι Αμερικάνοι. Δείτε τι γράφουν για τα όπλα που στέλνετε στην Ουκρανία. Τι γράφει η Interpol, τι γράφει η CIA. Το 20% -λέει- είναι αυτό που πάει και ελέγχεται και το υπόλοιπο πάει σε λαθρεμπόριο. Αυτό γράφουν, υπάρχουν εκθέσεις, έχουν δημοσιευτεί αλλά όχι στον «ΡΙΖΟΣΠΑΣΤΗ», σε άλλες εφημερίδες και μάλιστα σε πολλές που είναι φιλικές με την Κυβέρνηση. Να μην πω ονόματα εφημερίδων.

Γι’ αυτό, λοιπόν, εμείς ζητάμε εκσυγχρονισμό για να αντιμετωπιστεί, κ.λπ., αλλά δεν πρόκειται. Τέτοιος εκσυγχρονισμός και αλίμονο στα παιδιά της Αστυνομίας που παίζουν τη ζωή τους κορώνα-γράμματα, πολλές φορές, με τα εννιάρια και τα παλιά μέσα για να αντιμετωπίσουν τις συμμορίες που είναι πάνοπλες, όπως και οι πειρατείες που είναι πιο μπροστά. Ποιος τα δίνει όλα αυτά; Ποιος τα δίνει; Έχουν τα όπλα σειριακό αριθμό; Γιατί δεν πιάνουν τις εταιρείες; Οι εταιρείες δεν τα παράγουν; Δεν βάζουν σειριακό αριθμό; Πιάνεις ένα όπλο. Να πουν στην εταιρεία που το έδωσε κ.λπ.. Δεν είναι απλό, αλλά είναι και εάν θέλεις να το κάνεις ή όχι.

Τελειώνοντας, κύριε Πρόεδρε, αυτό που ονομάζετε πανεπιστημιακή εκπαίδευση, κατά τη γνώμη μας, δεν ισχύει. Δεν έχει σχέση με πανεπιστημιακή εκπαίδευση, ακόμη και σε αυτό εδώ το πανεπιστήμιο. Στρατιωτικοποίηση είναι και της Αστυνομίας. Και αυτοί που λένε ότι είμαστε με τον νόμο και την τάξη θα πρέπει να σκέπτονται -αν και το σκέπτονται- τι σημαίνει νόμος και τάξη; Νόμος και τάξη σημαίνει να χτυπηθεί η πορνεία, η ληστεία, όλα τα εγκλήματα. Αυτό σημαίνει νόμος και τάξη. Νόμος και τάξη δεν σημαίνει να βαράς τους συνταξιούχους που διαμαρτύρονται. Νόμος και τάξη δεν σημαίνει να βαράς τους αγρότες. Νόμος και τάξη δεν σημαίνει να χτυπάς ασύστολα τον κόσμο και να ρίχνεις χημικά μέσα σε διαδηλώσεις που έχουν παιδιά με καρότσια, γιατί αυτά συμβαίνουν.

Επομένως, αυτή θα είναι η κατεύθυνση και η Πανεπιστημιακή Αστυνομία…

Κύριε Οικονόμου, δεν γνωρίζω, θα τρώνε πανεπιστημιακό ξύλο τώρα, πιο εκλεπτυσμένο; Όχι το κανονικό; Το παλιό;

Η ίδια πραγματικότητα όμως αποδεικνύει ότι αυτές οι διακηρύξεις άλλα πράγματα κρύβουν και θα ήθελα να πω ορισμένα πράγματα. Κατεβαίνει μία διαδήλωση μαζικών οργανώσεων στη Θεσσαλονίκη και μπουγελώνει, «ρίχνει» στο ΝΑΤΟ ότι τα όπλα που στέλνετε θα σκοτώνουν κόσμο. Από πού ως πού;

Ο χ ματατζής πιάνει έναν που είναι μέσα στο αυτοκίνητο, τον κάνει «τουλούμι» στο ξύλο –κυριολεκτικά- τον πάει στο νοσοκομείο και του βάζουν και χειροπέδες στο καρότσι. Πού είναι αυτός σήμερα; Πού βρίσκεται; Να σας πω πού βρίσκεται; Στα δικαστήρια -γιατί έγιναν μηνύσεις- όρμησαν και χτύπησαν πάλι τον ίδιο άνθρωπο και άλλους ανθρώπους που έκαναν τις μηνύσεις και τους απειλούν κιόλας: «Κομμούνια θα πεθάνετε». Πού είναι αυτός; Αυτό είναι νόμος και τάξη; Να του κάνεις μήνυση ότι ναι, έριξε μπογιές. Αλλά να τον κάνεις «τουλούμι» στο ξύλο, να τον πας στο νοσοκομείο και να τον δένεις, κάτι που απαγορεύεται ρητά –δεν ξέρει ο αστυνομικός;- Μπορεί και να είναι εξαίρεση, όμως δεν είναι εξαίρεση.

Να συνεχίσω; ΜΑΤ στην υπηρεσία των επιχειρήσεων. Τι δουλειά έχουν τα ΜΑΤ να υπερασπίζονται τον εργοδότη απέναντι στους εργαζόμενους και επί ΣΥΡΙΖΑ και επί Νέας Δημοκρατίας;

Φυσικά, υπάρχουν παρεμβάσεις πολλές φορές -πρέπει να είμαστε και ειλικρινείς- που τα μαλακώνουν αυτά τα πράγματα.

Να συνεχίσουμε; Είναι δυνατόν να κατεβαίνουν δέκα μηχανές «ΔΙΑΣ» και «ΔΡΑΣΗ», για να πιάσουν δύο μαθητές που πάνε να κάνουν κατάληψη; Μου λένε: «Νομίζαμε, κύριε Παφίλη, ότι πιάσανε τον Εσκομπάρ». Είναι δυνατόν να κουβαλάνε δεκαπέντε, δεκαέξι χρονών παιδιά; Τι νοοτροπία είναι αυτή; «Το κράτος είμαι εγώ», δηλαδή.

Να συνεχίσω και με άλλα; Είναι άπειρα τα παραδείγματα.

**ΠΡΟΕΔΡΕΥΩΝ (Αθανάσιος Μπούρας):** Βάλτε τελεία. Όχι όλα. Περιμένουν κι άλλοι πολλή ώρα να μιλήσουν.

**ΑΘΑΝΑΣΙΟΣ ΠΑΦΙΛΗΣ:** Βάζω τελεία και παύλα.

Να κάνω μία διευκρίνιση μόνο. Εμείς δεν λέμε ότι όλοι οι αστυνομικοί είναι τέτοιοι. Ίσα-ίσα. Παιδιά λαϊκών οικογενειών είναι όλοι. Κανένας πλούσιος δεν στέλνει τα παιδιά του στην Αστυνομία. Απλώς, προσπαθούν να τους βάλουν να χτυπάνε τους πατεράδες τους και τα αδέλφια τους και τα παιδιά τους αύριο. Υπάρχουν αστυνομικοί αξιοπρεπείς. Υπάρχουν αστυνομικοί που αντιστέκονται και αυτό το κλίμα να ξέρετε ότι θα αυξηθεί, γιατί έχουν και φιλότιμο. Όμως, υπάρχουν και άλλοι που διαπαιδαγωγούνται σε μία κατάσταση, αφού γίνεται ανεκτή από το επίσημο κράτος που έπρεπε να έχει «τσεκούρι». Γιατί, αν μία φορά μπορεί να τιμωρηθεί ένας που κάνει μια παρανομία, ο αστυνομικός, όταν την κάνει, πρέπει να τιμωρηθεί πενήντα, για να κοπεί ο βήχας.

Ρώτησα κάποιον από τα ΜΑΤ: «Σκέφτηκες ποτέ», του λέω, «όπως χτυπάς με το γκλοπ, αν σκοτώσεις ένα παιδί δεκαεπτά, δεκαοκτώ χρονών, πώς θα ζήσεις μετά;». Κι όμως!

Εμείς καταψηφίζουμε αυτό το νομοσχέδιο, γιατί κινείται προς αυτή την κατεύθυνση. Και πιστεύουμε ότι και μέσα στο Αστυνομικό Σώμα και σήμερα και αύριο θα δυναμώσουν πολύ οι αντιστάσεις, γιατί και ο κόσμος βλέπει και κρίνει.

**ΠΡΟΕΔΡΕΥΩΝ (Αθανάσιος Μπούρας):** Το λόγο έχει τώρα, αφού τακτοποιηθεί υγειονομικά το Βήμα, ο Κοινοβουλευτικός Εκπρόσωπος του ΜέΡΑ25 κ. Κλέων Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ, κύριε Πρόεδρε, που μου δώσατε τον λόγο.

Ευχαριστώ ιδιαίτερα τον κύριο που πήρε τα γνωστά υγειονομικά ρίσκα, για να κάνει μια δουλειά για την οποία δεν είναι προορισμένος. Δράττομαι της ευκαιρίας να πω ότι, επίσης, δεν είναι δεν περιποιεί τιμή για τη Βουλή μας αυτό το θέαμα ανθρώπων που ανεβάζουν το χέρι τους, λες και είναι σε μαγαζί ή σε σκυλάδικο –μην πω τίποτα χειρότερο- για να τους φέρουν νερό.

**ΠΡΟΕΔΡΕΥΩΝ (Αθανάσιος Μπούρας):** Να σας διακόψω ένα λεπτό. Να πω μόνο είναι ότι ο Υπουργός είναι καλά στην υγεία του. Όμως, του συνέστησαν οι γιατροί να αποχωρήσει, να μην επανέλθει στην Αίθουσα για λόγους προληπτικούς προφανώς. Ήταν η σύσταση των γιατρών. Είναι, όμως, καλά στην υγεία του.

**ΑΘΑΝΑΣΙΟΣ ΠΑΦΙΛΗΣ:** Ευχόμαστε περαστικά.

**ΠΡΟΕΔΡΕΥΩΝ (Αθανάσιος Μπούρας):** Κύριε Γρηγοριάδη, έχετε τον λόγο. Δεν έχω ξεκινήσει τον χρόνο.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ, κύριε Πρόεδρε.

Να δηλώσω δημόσια εκ μέρους του ΜέΡΑ25, ότι χαιρόμαστε ιδιαίτερα που ο Υπουργός είναι καλά στην υγεία του. Χρειαζόμαστε υγιέστατους πολιτικούς αντιπάλους. Τέτοιος είναι ο Υπουργός. Χαιρόμαστε πολύ που δεν έχει κανέναν κίνδυνο.

Έλεγα, λοιπόν, ότι είναι αντιαισθητικό και δείχνει και μια συνολική εθνική αγένεια το ότι εδώ πέρα κάποιοι αιρετοί, Βουλευτές του ελληνικού Κοινοβουλίου -λίγοι είναι η αλήθεια- καταδέχονται να σηκώνουν το χέρι, για να τους φέρνουν νερό. Συγγνώμη, αλλά μόνο αν δεν ήμουν σε θέση να φτάσω στο νερό, θα δεχόμουν ποτέ μια τέτοια κατάσταση. Και ειρήσθω εν παρόδω, να τονιστεί ότι δεν είναι η δουλειά αυτών των ανθρώπων. Δεν είναι η δουλειά των κλητήρων της Βουλής να φέρνουν νερό αλλά να φέρνουν χαρτιά από τα πολιτικά μας γραφεία σε εμάς.

Κύριε Οικονόμου, που εκπροσωπείτε την Κυβέρνηση, κατ’ αρχάς, για το νομοσχέδιό σας μίλησε η κ. Μπακαδήμα ενδελεχέστατα, μας κάλυψε, έχει πει τις θέσεις του ΜέΡΑ25. Να σας ρωτήσω εγώ για την εκπαίδευση της Αστυνομίας πού θα αποσκοπεί. Οι αλλαγές που φέρνετε με το νέο σχέδιο νόμου άραγε θα οδηγήσουν την Αστυνομία να είναι, πραγματικά, πιο προστατευτική στους πολίτες, εμάς δηλαδή όλους; Και εσείς ως Υπουργοί Προστασίας του Πολίτη θα επιτελέσετε καλύτερα το έργο σας;

Δράττομαι της ευκαιρίας να πω ότι μόλις προχθές έγινε μια συγκέντρωση στα Εξάρχεια όπου συμμετείχαν γυναίκες. Αυτή η συγκέντρωση ήταν κατά των βιασμών, επειδή ακριβώς έχει πάρει μια μορφή επιδημίας πια το να βιάζονται γυναίκες στη χώρα μας, όταν συγκεκριμένα οι σύζυγοι δεν τις εκτελούν εν ψυχρώ κάθε φορά που απλώς τους λένε να χωρίσουν ή κάθε φορά που διαπιστώνουν ότι έχουν βρει μια άλλη σχέση. Και αυτό γίνεται μια φορά ανά δεκαέξι-δεκαεπτά μέρες στην Ελλάδα. Έχουμε μια γυναικοκτονία κατά κανόνα από το σύζυγό της και πατέρα των παιδιών της ανά δεκαεπτά μέρες, επειδή απλώς τον ξεπέρασε ή επειδή απλώς δεν θέλει πια να είναι μαζί του. Επομένως, αυτές οι γυναίκες είχαν κάθε εύλογο λόγο, είχαν δικαίωμα να θέλουν να διαμαρτυρηθούν για τους βιασμούς και για τους φόνους αλλά κυρίως για τους βιασμούς που έχουν γίνει επιδημία. Βιάζονται καθημερινά τώρα που είναι καλοκαίρι τουρίστριες, ντόπιες γυναίκες. Κατά κανόνα, βιάζονται γυναίκες. Βιάζονται και αγόρια αλλά πολύ σπανιότερα.

Έτσι, λοιπόν, αυτές οι γυναίκες, κύριε Υπουργέ, βρέθηκαν πριν τρεις μέρες στα Εξάρχεια και ζήτησαν να κάνουν μια συγκέντρωση κατά των βιασμών, με αφορμή, βεβαίως, και την αποφυλάκιση του εθνικού μας βιαστή μικρών παιδιών, του Δημήτρη Λιγνάδη. Και έχω δικαίωμα να το λέω από το Βήμα αυτό, καθώς πρωτοδίκως έχει κριθεί ότι βίασε δύο μικρά ανήλικα παιδιά. Ξέρετε τι έκανε η Κυβέρνησή σας; Απαγόρευσε, κύριε Υπουργέ, τη συγκέντρωση. Και το πρώτο ερώτημα είναι: Γιατί απαγορεύσατε τη συγκέντρωση; Η μόνη εύλογη αιτία στο μυαλό μου είναι η γεωγραφία, δηλαδή επειδή θα γινόταν στα Εξάρχεια, και φαντάζομαι ότι θα ανησυχήσατε μήπως εκτροχιαστεί ή διάφορα άλλα τέτοια ωραία. Αλλά πάντως, απαγορεύτηκε η συγκέντρωση γυναικών κατά των βιασμών! Είναι οξύμωρο και παράξενο.

Έκαναν τη συγκέντρωση, παρ’ ότι την απαγορεύσατε. Και τότε ξέρετε τι κάνατε; Αντί να προστατέψετε, ως οφείλετε, ως εκ του Συντάγματος έχετε υποχρέωση, κύριοι Υπουργοί μου, τις γυναίκες από τους βιασμούς, επιτέθηκαν τα ΜΑΤ. Και δεν φταίνε τα ΜΑΤ. Όπως είπε ο κ. Παφίλης, λαϊκά παιδιά είναι που επανδρώνουν όλες τις αστυνομικές δυνάμεις, ακόμα και στρατιωτικού τύπου σώματα, όπως είναι τα ΜΑΤ. Δεν φταίνε, λοιπόν, αυτοί. Εντολές εκτελούν. Τους στείλατε όμως, πραγματικά, η Κυβέρνηση «Κυριάκος Μητσοτάκης Α. Ε.», να χτυπήσουν γυναίκες; Αιματηρά τις χτύπησαν, άγρια. Και όταν δεν βρήκαν αρκετές, μπήκαν και σε μαγαζιά, μπήκαν σε μπαρ ή σε εστιατόρια και έβγαλαν από τα μαλλιά γυναίκες και άνδρες που θεωρούσαν ότι είχαν λάβει μέρος σε αυτή την παράνομη συγκέντρωση. Δεν είναι προστασία κανενός πολίτη αυτή που προσφέρετε, ιδίως όταν χτυπάτε οι γυναίκες που παίρνουν μέρος στις συγκεντρώσεις κατά των βιασμών και των βιαστών.

Επίσης, κύριε Υπουργέ, που εκπροσωπείτε την Κυβέρνηση, αναρωτιέται κανείς, κυρίες και κύριοι Βουλευτές: Αν αυτή η Εθνική Υπηρεσία Πληροφοριών και ουσιαστικά η Κυβέρνηση -γιατί μη γελιέστε, εκτελεί εντολές της εκάστοτε κυβέρνησης- παρακολουθεί τον Ανδρουλάκη, σκεφτείτε τι πρέπει να κάνει στον κ. Βαρουφάκη! Και γιατί το λέω αυτό; Γιατί ο κ. Ανδρουλάκης, όπως είναι γνωστό τοις πάσι, ανήκει σε ένα μνημονιακό κόμμα, εντελώς μνημονιακό, που έφερε τα μνημόνια στη χώρα και που μετά, όταν χρειάστηκε αρωγό η Νέα Δημοκρατία, ο κ. Σαμαράς, έσπευσε να στέρξει να βοηθήσει τον κ. Σαμαρά, μην τυχόν και ματαιωθεί κανένα μνημόνιο. Αν, λοιπόν, νιώθουν ότι είναι αναρχοκομμουνιστής, όπως μου αρέσει να λέω αστειευόμενος, ερυθρός Χμερ, ο κ. Ανδρουλάκης και τον παρακολουθεί η κρατική υπηρεσία πληροφοριών, η Εθνική Υπηρεσία Πληροφοριών, σκεφτείτε ότι θα έχουν εγκαταστήσει στον κ. Κουτσούμπα και στον κ. Βαρουφάκη κανένα τσιπ στον ύπνο τους μέσα τους, θα ξέρουν και τι κάνει ο οργανισμός τους. Το λέω χαριτολογώντας.

Επομένως, κύριοι Υπουργοί, θα πρέπει να απαντήσετε κάποια στιγμή στο ερώτημα ποιοι μας παρακολουθούν και γιατί. Ο Υπουργός, που μόλις ασθένησε και το σέβομαι απόλυτα αυτό –γι’ αυτό και δεν του ζητώ απάντηση, αλλά ζητώ από εσάς- είπε απαντώντας στους εκπροσώπους του ΚΙΝΑΛ: «Φαντάζομαι, πιστεύω ότι είναι εμπεδωμένη η αίσθηση γενικά στην Αίθουσα της Βουλής ότι ο Έλληνας πολίτης γνωρίζει ότι είναι ασφαλείς οι απόρρητες ιδιωτικές συνομιλίες του». Τον ενημερώνω ότι φαίνεται αδιάβαστος ως Υπουργός. Δεν το λέω σε εσάς, στον Υπουργό σας. Γιατί μόλις πριν από μερικούς μήνες, ένα, δυο, τρεις μήνες, ο δημοσιογράφος κ. Κουκάκης απεδείχθη ότι παρακολουθείτο από την Εθνική Υπηρεσία Πληροφοριών και μάλιστα, αυτό προέκυψε από διεθνή αναμφισβήτητο έλεγχο. Επομένως, πέφτει έξω ο κ. Θεοδωρικάκος, εάν πιστεύει ότι υπάρχει πολίτης που θεωρεί ότι οι ιδιωτικές συνομιλίες του είναι προστατευμένες. Δεν υπάρχει τέτοιος πολίτης. Υπήρχε δημοσιογράφος που έκανε ρεπορτάζ σε πάρα πολύ σοβαρά θέματα και τον παρακολουθούσε η ΕΥΠ. Μη μου πείτε ότι τον παρακολουθούσε για λογαριασμό του Κλέωνα Γρηγοριάδη, της κ. Μπακαδήμα ή του κ. Βαρουφάκη. Προφανέστατα, τον παρακολουθούσε για λογαριασμό της Κυβέρνησης. Δεν ήταν τρομοκράτης. Δεν είχε καμμία δράση αναρχοτρομοκρατική.

Θα ήθελα τώρα να σας θυμίσω ότι σήμερα, αγαπητοί και αγαπητές συνάδελφοι, κυρίες και κύριοι Βουλευτές, κύριε Υπουργέ, βρισκόμαστε, δυστυχώς, στην εξηκοστή πέμπτη απεργίας πείνας του Γιάννη Μιχαηλίδη. Σας τα λέω αυτά, γιατί μου θυμίζει μοιραία -δεν μπορώ να αποφύγω τη μνήμη- ότι ο Μπόμπι Σαντς, ο εμβληματικός νεκρός από απεργία πείνας αυτού του αιώνα, δηλαδή των τελευταίων πενήντα τόσων ετών, πέθανε -αν δεν κάνω λάθος, το 1982 ή 1983, πάντως στη δεκαετία του 1980- στα χέρια της Μάργκαρετ Θάτσερ στο Ηνωμένο Βασίλειο πριν από μισό και πλέον αιώνα.

Και πέθανε συμπτωματικά ο Μπόμπι Σαντς στα χέρια ενός κράτους εξαιρετικά αυταρχικού, εξαιρετικά απολυταρχικού, εξαιρετικά βάρβαρου. Βαρβαρισμός είναι, κατεγράφη στην ιστορία ότι ήταν βάρβαρη η κ. Θάτσερ και ότι ήταν ευγενής ψυχή ο Μπόμπι Σαντς. Πέθανε, λοιπόν, κυρίες και κύριοι Βουλευτές, την εξηκοστή έκτη ημέρα μόλις σε είκοσι τέσσερις ώρες από αυτή που βρίσκεται σήμερα ο Γιάννης Μιχαηλίδης.

Κρούω τον κώδωνα των ευθυνών όλων μας. Θα μου πείτε ανεξάρτητη δικαστική εξουσία. Το ΜέΡΑ25, εξέδωσε μια ανακοίνωση την οποία προσυπογράφουμε όλοι και θέλω να την κοινοποιήσω στη Βουλή των Ελλήνων. Κοιτάξτε. Ζητήστε, επιτέλους, ο κ. Τσιάρας, ο αρμόδιος Υπουργός Δικαιοσύνης, εμείς ως κόμμα, το ΜέΡΑ25 το ζητούμε επίσημα, ζητήστε και τα υπόλοιπα κόμματα να εφαρμοστεί από αυτό το έρημο το Δικαστικό Συμβούλιο των Εφετών ο νόμος.

Ποιος νόμος; Ο νόμος ο δικός σας, κύριε Υπουργέ. Εσείς τον φτιάξατε και είναι εξαιρετικά εχθρικός με αναρχικούς, με όσους κλέβουν τράπεζες για να πάρουν χρήματα να ενισχύσουν τον αναρχικό αγώνα. Γι’ αυτό έκατσε οκτώμισι χρόνια μέσα μόνο για μια κλοπή. Για μια ληστεία έκατσε μέσα οκτώμισι χρονιά όταν δώδεκα χρόνια έφαγε ο άλλος για δύο βιασμούς ανήλικων παιδιών. Γι’ αυτό έκατσε οκτώμισι χρονιά συν οκτώ μήνες, έχει περάσει τα εννέα χρόνια ο Μιχαηλίδης και αύριο φτάνει στις εξήντα έξι μέρες που πέθανε αυτός που επιβίωσε πάρα πολύ, δυόμισι μήνες και ο Μπόμπι Σαντς..

Απαιτούμε ως πολιτική δύναμη να γίνει εφαρμογή του νόμου. Απαιτούμε να εφαρμοστεί επιτέλους, κύριε Πρόεδρε, κυρίες και κύριοι Βουλευτές, κύριε Υπουργέ, ο νόμος και για τον Γιάννη Μιχαηλίδη. Το ότι είναι αναρχικός δεν σημαίνει ότι παύουν αυτομάτως όλα του τα δικαιώματα.

Την ίδια ώρα η ταξική δικαιοσύνη μας αποφάσισε να αποφυλακίσει τον βιαστή ανηλίκων Δημήτρη Λιγνάδη με την ίδια την Πρόεδρο της Δημοκρατίας μας -που δεν αποκαταστάθηκε ποτέ, βέβαια, γιατί πώς να αποκατασταθεί, ήταν δημοκρατία αυτό που ανέτρεψε η χούντα; Ένα μαύρο παρακράτος ήταν- να συνεπικουρεί την Κυβέρνηση και τα μέσα μαζικής εξαπάτησης να προσπαθούν να ξεπλύνουν την ελληνική δικαιοσύνη, να πουν ότι τάχα δεν είναι ταξική και ότι αποφασίζει τυφλά και ανεξάρτητα.

Ένας νέος άνθρωπος την ίδια ώρα που έχει εκτίσει την ποινή του και με το παραπάνω και πραγματοποιεί την απεργία πείνας του διεκδικώντας τα δικαιώματά του -Ποια δικαιώματα; Αυτά που του αναγνωρίζει ο νόμος σας που δεν είναι καθόλου φιλικός με αυτούς τους ανθρώπους. Ποιους; Τους αναρχικούς, τους ιδεολογικούς σας αντιπάλους- λόγω των πολιτικών του φρονημάτων παραμένει σε καθεστώς εξαίρεσης. Όλοι όσοι συμπληρώνουν τα 3/5 βγαίνουν, αυτός λόγω πολιτικών φρονημάτων παραμένει σε καθεστώς εξαίρεσης. Αναμένουμε από το Συμβούλιο Εφετών Λαμίας να κάνει το καθήκον του, να εφαρμόσει τον νόμο. Τίποτα παραπάνω.

Θα αναφερθώ στο ρεύμα. Χθες άκουσα τον κ. Σκρέκα και θα γέλαγα, αλλά έπρεπε να κλάψω να ανακοινώνει περιχαρής ότι τάχα μου δήθεν τη ρήτρα, στο 90%, την αναλαμβάνετε εσείς, θα την πληρώνετε για εμάς τους κακόμοιρους Έλληνες εσείς. Ανακοινώθηκαν, λοιπόν, από τους προμηθευτές σας ενημερώνω εγώ οι τιμές της κιλοβατώρας του ηλεκτρικού ρεύματος, κύριε Πρόεδρε, για το μήνα Αύγουστο. Που κινούνται οι τιμές; Κινούνται στο μισό ευρώ. Επαναλαμβάνουμε 0,50 ευρώ η KWh όταν, κύριε Υπουργέ που εκπροσωπείτε την Κυβέρνηση, μην το πάρετε προσωπικά, πέρυσι τέτοια εποχή είχε 8 έως 10 λεπτά η KWh.

Για να δούμε, λοιπόν, τι τιμές ανακοίνωσαν οι εταιρείες. Η ΔΕΗ, όπου δεν υπάρχει καμμία ΔΕΗ, ελληνικέ λαέ μην το τρως, ΔΕΗ σημαίνει «CVC Capital», αμερικάνικο αρπακτικό πολυεθνική του αίσχιστου είδους. Αυτή η ΔΕΗ, που είναι η «CVC Capital», ανακοίνωσε χθες ότι το τιμολόγιο για τον Αύγουστο θα είναι στα 0,486 του ευρώ δηλαδή σχεδόν 0,50 ευρώ ανά KWh. Στα 0,495 του ευρώ είναι το τιμολόγιο της «ΗΡΩΝ» για τον Αύγουστο, όπου «ΗΡΩΝ» βλέπε «ΓΕΚ-ΤΕΡΝΑ», Περιστέρης, ο γνωστός πεθερός που δεν θέλετε να μιλάμε για αυτόν, αλλά είναι αντιπρόεδρος του διοικητικού συμβουλίου και θα μιλάμε όσο είναι και δεν παραιτείται κανείς σε αυτήν την Κυβέρνηση. Στα 0,549 η KWh για την «PROTERGIA», όπου «PROTERGIA» είναι ο Μυτιληναίος, ενώ γύρω στα 0,495 ευρώ ανακοίνωσε και η «ELPEDISON» ότι θα κυμανθεί η μέση τιμή της κιλοβατώρας όπου «ELPEDISON» ο αγαπητός, το καμάρι αυτό της πατρίδας, ο κ. Λάτσης, ο ηθικός ευεργέτης αυτός, με τα λεφτά μας μάς ευεργετεί εδώ και αιώνες η οικογένειά του. Αναμένονται και οι υπόλοιποι κερδοσκόποι να ανακοινώσουν τα τιμολόγια τους.

Το κράτος λέει, αυτό είπε χθες ο κ. Σκρέκας, θα παρέμβει εκ νέου για να επιδοτήσει τα κέρδη ποιων; Εμάς; Όχι. Των πέντε αυτών παρασιτικότατων εθνικών ολιγαρχών μας. Θα παρέμβετε, λοιπόν, με 1,2 δισεκατομμύρια για το μήνα Αύγουστο μόνο, ρίχνοντας έτσι τελικά την κιλοβατώρα που φτάνει σε εμάς στα 15 με 21 λεπτά από 0,50 ευρώ, δηλαδή και πάλι κατ’ αρχάς υπερδιπλάσια από πέρυσι τέτοια εποχή θα πληρώνουμε, όταν εσείς θα εξασφαλίσετε με όλος σας το είναι το ότι δεν θα χάσουν ούτε ένα δισεκατομμύριο ευρώ αυτοί οι πέντε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα κάνω και εγώ χρήση της δευτερολογίας μου, όπως και ο κ. Παφίλης προηγουμένως, δεν νομίζω να φτάσω στα είκοσι λεπτά, αλλά κάπου δεκαεπτά θα τα χρειαστώ, αν μου επιτρέψετε.

Λοιπόν, τι καταλαβαίνουμε εμείς από όλα αυτά για να είμαστε εξηγημένοι. Πρώτον, η ρήτρα αναπροσαρμογής που υποτίθεται ότι καταργήθηκε, ζει βεβαίως και βασιλεύει, ελληνικέ λαέ, πολίτες που μας ακούτε από εκεί έξω ακριβώς όπως τα λέγαμε ως ΜέΡΑ25 από αυτό το Βήμα όλοι ανεξαιρέτως οι Βουλευτές μας, η κ. Μπακαδήμα που είναι εκεί, εγώ, ο κ. Βαρουφάκης, όλοι ανεξαιρέτως. Θα την ενσωματώσετε, σας λέγαμε, στα τιμολόγια με τη μόνη διαφορά ότι τότε δεν θα την αναφέρετε. Αυτό ακριβώς γίνεται από χθες. Οι δε αυξήσεις είναι -ακούστε το ελληνικέ λαέ- ακόμα μεγαλύτερες από το εάν παρέμενε σε ισχύ η ρήτρα αναπροσαρμογής.

Δεύτερον, τι θα κάνετε; Φυσικά, μη χάσει η Βενετιά βελόνι, θα συνεχίσετε να χρηματοδοτείτε και να επιδοτείτε -εσαεί ελληνικέ λαέ- τους παρασιτικούς ολιγάρχες που είναι και εντολείς σας με δανεικά από εμάς, από τις πλάτες του ελληνικού λαού. Και μην αρχίσετε τα περί δήθεν φορολόγησης κερδών.

Κύριε Πρόεδρε, κυρίες και κύριοι Βουλευτές, όλοι ξέρουμε ότι θα φορολογήσετε 200 με 250 εκατομμύρια για ένα έτος όταν έβγαλαν, με απλή μέθοδο των τριών σας απέδειξα πόσα έβγαλαν, από τα κέρδη που ανακοίνωσε ο Μυτιληναίος που έχει το 8%, 1,7 δισεκατομμύρια το εξάμηνο, που σημαίνει 4 δισεκατομμύρια το χρόνο σχεδόν, περίπου 3 δισεκατομμύρια το χρόνο. Θα φορολογείστε, λοιπόν τα 200, 250.

Άρα, ξαναρωτάω. Θα συνεχίσετε να δανείζεστε το δημόσιο 1 δισεκατομμύριο διακόσια εκατομμύρια ευρώ το μήνα για να επιδοτείτε τα κέρδη μιας δράκας, αυτή είναι η λέξη μια δράκα ολιγαρχών που ζουν σαν παράσιτα σε βάρος της κοινωνίας μας; Αν συνεχίσετε, ντροπή σας!

Στο σημείο αυτό είναι σημαντικό να κάνουμε και μια αντίστιξη να δούμε τι κάνει ο πολιτισμένος κόσμος. Στη Γερμανία, λοιπόν, μια από τις μεγαλύτερες- κυρίες και κύριοι Βουλευτές, πολίτες της Ελλάδας- εταιρείες ενέργειας η «UNIPER» έφτασε στα πρόθυρα της χρεοκοπίας. Ξέρετε γιατί έφτασε; Γιατί δεν τετραπλασίασε, όπως τα εθνικά καμάρια μας, που όταν δεν εμπορεύονται το πετρέλαιο του κ. Πούτιν το αιματοβαμμένο, τετραπλασιάζουν το μήνα τους λογαριασμούς του ρεύματος για τους υπηκόους της Ελλάδας. Δεν τους τετραπλασίασε, λοιπόν, η «UNIPER» και έτσι έφτασε στα πρόθυρα της χρεοκοπίας, όπως θα έπρεπε να έχουν χρεοκοπήσει και τα πέντε αυτά εθνικά καμάρια, τέσσερα είναι τα εθνικά, το άλλο είναι αμερικάνικο καμάρι.

Το γερμανικό κράτος ξέρετε τι έκανε; Παρενέβη, κύριοι Υπουργοί, κυρίες και κύριοι Βουλευτές, και την έσωσε την εταιρεία. Ξέρετε, όμως, τι έκανε; Της πήρε και το 30% των μετοχών της. Της είπε: Αν για να επιβιώσεις χρειάζεσαι 30% αρωγή μου εγώ πρέπει να κάνω κουμάντο στο 30% της περιουσίας σου, πρέπει να ανήκει στους Γερμανούς πολίτες.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής, κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Στην Ελλάδα αντίθετα η «Κυριάκος Μητσοτάκης Α.Ε.» επιδοτεί, κύριε Πρόεδρε, την κερδοσκοπία της ολιγαρχίας και μόνο αυτής πάνω στο ρεύμα, η οποία ολιγαρχία βγάζει αμύθητα κέρδη τρεις και τέσσερις φορές -ακούστε το να βγείτε από το σπίτι, εξεγερθείτε, μην περιμένετε αύριο – μεθαύριο, σήμερα είναι η ώρα- πάνω από τα περσινά οι αθεόφοβοι παρασιτικοί, φεσώνοντας έτσι περισσότερο το δημόσιο με χρέη. Ποιο είναι το δημόσιο; Εσείς, πάλι εσείς και εγώ είμαστε το δημόσιο, γιατί φυσικά το δημόσιο δεν τα παίρνει από πουθενά αλλού, από τη φορολογία και από όλα τα κοψίματα μισθών και συντάξεων τα παίρνει. Ο μήνας για την Κυβέρνηση έχει εννιά. Οι εταιρείες εξακολουθούν να έχουν τους ίδιους ιδιοκτήτες, οι οποίοι κάνουν πάρτι στις πλάτες των εργαζόμενων πολιτών.

Γιατί δεν ακολουθείτε το παράδειγμα της Γερμανίας; Σας ρωτάμε ευθέως γιατί; Τόσα λεφτά έχουν πάρει από το δημόσιο. Κρατικοποιείστε τους να γελάσει και το παρδαλό κατσίκι, με συγχωρείτε για την έκφραση, κύριε Πρόεδρε. Επανακρατικοποιήστε τη ΔΕΗ και κρατικοποιήστε -εδώ θα γελάσει το κατσίκι- τον κ. Περιστέρη, τον κ. Λάτση, τον κ. Μυτιληναίο -φαντάζεστε να είναι κρατικοποιημένοι όλοι αυτοί έστω σε ένα ποσοστό;- και όλα αυτά τα εθνικά καμάρια μας που έχουν μάθει να κάνουν μπίζνες με κρατικό χρήμα. Έτσι ξέρω και εγώ να γίνω Ωνάσης. Δώστε μου κεφάλαια από το κορόιδο τον ελληνικό λαό να τα επενδύσω να δείτε τι κέρδη θα βγάλω. Κρατικοποιείστε τους τώρα, αλλιώς διαπράττετε δεύτερο έγκλημα.

Θα τελειώσω αμέσως, κύριε Πρόεδρε, αλλά πρέπει να πω για τους συνταξιούχους δύο λόγια. Ήρθαν την προηγούμενη εβδομάδα οι εκπρόσωποι δυόμισι εκατομμυρίων Ελλήνων συνταξιούχων. Ήταν πρέπει να πω, το καταθέτω προσωπικά, γιατί είμαι άνθρωπος που λειτουργεί συναισθηματικά, οι πιο ευγενείς εκπρόσωποι συνδικαλιστικού φορέα που συναναστράφηκα, που γνώρισα αυτά τα τριάμισι χρόνια που είμαι Βουλευτής στο ελληνικό Κοινοβούλιο και εκπροσωπώ κάποιους ανθρώπους.

Ήταν εξαιρετικά ευγενείς και ήξεραν πάρα πολύ καλά τι τους περιμένει. Έχουν πολλά αιτήματα, άπειρα αιτήματα, καθώς, βέβαια, όπως μας εξήγησαν, έχουν χάσει παραπάνω από το 50% -πολλές φορές και το 60%- των συντάξεών τους από τα πέντε μνημόνιά σας.

Ωστόσο, η Κυβέρνησή σας μέσω του Υπουργού Πέτσα -ο Μητσοτάκης είναι από πίσω, μη γελιέται κανείς ότι είναι ο Πέτσας, ο Πέτσας είναι όπου φυσάει ο άνεμος, ο Μητσοτάκης είναι από πίσω- προέτρεπε τους συνταξιούχους μας στις 15 Ιουλίου του ’20 να μην προσφύγουν στη δικαιοσύνη, ότι δεν χρειάζεται, δύο εβδομάδες μάλιστα πριν λήξει η προθεσμία να προσφύγουν, γιατί έλεγε τότε ο κ. Πέτσας του «Κυριάκου Μητσοτάκη Α.Ε.», «μην ανησυχείτε, όσοι δικαιωθούν, θα δικαιωθούν και τα υπόλοιπα εκατομμύρια». Η απόφαση του Σ.τ.Ε. 28-6-2022 επιδίκασε τα αναδρομικά μόνο –ακούς, ελληνικέ λαέ;- για όσους είχαν προσφύγει. Πρόκειται για συνειδητότατη εξαπάτηση των συνταξιούχων μας από τη «Μητσοτάκης Α.Ε». ώστε με τεχνάσματα και ψέματα να μην τους αποδώσει αυτά που δικαιούνται.

Και πάμε τώρα στο τελευταίο τελευταίο ζήτημα που έχει να κάνει, βέβαια, με τις εισφορές. Ξέρετε, αυτοί οι έρμοι συνταξιούχοι, δυόμισι εκατομμύρια, τους παρακρατάτε από καθέναν από αυτούς 20 λεπτά τον μήνα μόνο και μόνο για να λειτουργεί το συνδικαλιστικό τους σωματείο, για να μπορεί να έχει κάποια γραφεία, κάποια χαρτιά, κάποια εκτυπωτικά, μελάνια. Ξέρετε τι έχουν κάνει όλες οι μνημονιακές κυβερνήσεις; Δώδεκα χρόνια, βρε αθεόφοβοι μνημονιακοί, τους τα χρωστάτε. Τα έχετε πάρει και τα έχετε φάει. Τα τρώτε και τα κάνετε άλλα πράγματα.

Και τώρα καλείστε, λοιπόν, να απαντήσετε. Θα αποδίδονται, τουλάχιστον, κύριε Υπουργέ που εκπροσωπείτε την Κυβέρνηση, από εδώ και μπρος για το τεράστιο…

**ΠΡΟΕΔΡΕΥΩΝ (Χαράλαμπος Αθανασίου):** Τελειώστε παρακαλώ.

**ΚΛΕΩΝ ΓΡΗΓΟΡΙΑΔΗΣ:** Τελειώνω αμέσως.

Τελειώνω αμέσως λέγοντας ότι υπάρχει κι ένα ζήτημα στην Πάτρα. Στην Πάτρα, λοιπόν, κύριε Πρόεδρε, έχει προκύψει κάτι με τη μισθολογική ασφαλιστική δαπάνη υπέρ των εργαζομένων που πήγαν στα δικαστήρια και δικαιώθηκαν. Οι εργαζόμενοι αυτοί στα λεγόμενα προγράμματα κοινωφελούς εργασίας που τόσο αρέσουν στις μνημονιακές κυβερνήσεις -είναι όπως «η εργασία απελευθερώνει κ.λπ.»- επέστρεψαν στις θέσεις τους όταν δικαιώθηκαν από τα δικαστήρια. Και ξέρετε τι λένε τα δικαστήρια τώρα, η ανεξάρτητη ελληνική δικαιοσύνη; Λένε ότι οφείλει ο δύσμοιρος δήμος, ο οποίος είναι πιο φτωχός και από εμένα, ένας δήμος τετρακοσίων χιλιάδων ανθρώπων, να πληρώνει κανένα εκατομμύριο τον μήνα που είναι τα εξτρά. Όχι βέβαια. Το επιδίκασε το δικαστήριο. Κάνουμε έκκληση στην Κυβέρνηση σας -δεν περιμένουμε να μας ακούσει- να αναλάβει αυτό το κόστος. Έχετε ξεδοντιάσει τους δήμους. Αυτοί οι άνθρωποι πρέπει να είναι εκεί, χρειάζονται στα κοινωφελή έργα. Πρέπει να αναλάβει το κόστος η Κυβέρνησή σας.

Και φεύγοντας, σας λέω το εξής. Σας είπα πριν από μια εβδομάδα για τον ΛΕΞ. Και ξέρετε τι κάνετε; Έχετε στο τσεπάκι σας, νομίζετε, δυόμισι εκατομμύρια συνταξιούχους, γιατί νομίζετε ότι είναι συντηρητικοί. Τους έχετε εξαθλιώσει. Σας λέω, λοιπόν, για τελευταία φορά, για ακόμα μια φορά: Θα σας ανατρέψουν τα παιδιά σας, όχι μόνο διότι τα έχετε αιχμαλωτίσει, τα έχετε βάλει σε μια βρυξελιώτικη και ελληνική φυλακή με τους παρασιτικούς, αλλά και γιατί στερείτε τις οικονομίες των παππούδων τους. Αφού κλέβετε τα παιδιά σας και τα αφήνουν στο εξωτερικό κατά εκατοντάδες χιλιάδες, κλέβετε και τις με αίμα μαζεμένες οι οικονομίες των παππούδων τους που είναι οι συνταξιοδοτικές τους οικονομίες.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

**ΚΛΕΩΝ ΓΡΗΓΟΡΙΑΔΗΣ:** Κλείνω με αυτό, κύριε Πρόεδρε, και ευχαριστώ πολύ για την ανοχή σας.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε Γρηγοριάδη.

Τον λόγο έχει τώρα ο επικεφαλής της Κοινοβουλευτικής Ομάδας του Κινήματος Αλλαγής, ο κ. Μιχάλης Κατρίνης.

Ελάτε, κύριε Κατρίνη.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Ευχαριστώ πολύ, κύριε Πρόεδρε.

Ζήτησα να πάρω τον λόγο όχι για να αναφερθώ στο νομοσχέδιο που συζητείται σήμερα. Εξάλλου, ο εισηγητής μας, ο Γιώργος ο Καμίνης, ανέλυσε διεξοδικά τη θέση μας, καταθέτοντας και συγκεκριμένες εννέα προτάσεις που στοχεύουν στη βελτίωση του νομοσχεδίου, ώστε να γίνει πιο λειτουργικό και πιο άμεσα εφαρμόσιμο. Αλλά ζήτησα να παρέμβω, κύριε Πρόεδρε, κυρίες και κύριοι συνάδελφοι, γιατί η σημερινή συζήτηση διεξάγεται στη σκιά μιας σοβαρής καταγγελίας που δεν συνδέεται μόνο με τη διασφάλιση του απορρήτου των επικοινωνιών αλλά συνιστά ζήτημα δημοκρατίας, αλλά και της ίδιας της ομαλής λειτουργίας της. Ο Πρόεδρος του ΠΑΣΟΚ, ο Νίκος Ανδρουλάκης, με τη μηνυτήρια αναφορά που κατέθεσε στη δικαιοσύνη κατήγγειλε απόπειρα παραβίασης του απορρήτου των τηλεφωνικών επικοινωνιών του μέσω του λογισμικού παρακολούθησης Predator στο κινητό του τηλέφωνο.

Όπως σας είπα και πριν, το ζήτημα είναι εξαιρετικά σοβαρό. Συνιστά ζήτημα δημοκρατίας, γιατί κάποιοι φαίνεται ότι θέλουν να μας γυρίσουν στην εποχή των κοριών παρακολουθώντας το κινητό τηλέφωνο του Αρχηγού του τρίτου τη τάξει κοινοβουλευτικού κόμματος. Και ενδεχομένως να μην είναι αυτή η μοναδική περίπτωση παρακολούθησης, γιατί υπάρχει και επώνυμη καταγγελία δημοσιογράφου για άλλη υπόθεση, για την οποία μάλιστα ο αρμόδιος τομεάρχης μας, ο κ. Καμίνης, είχε καταθέσει και σχετική ερώτηση χωρίς ποτέ να λάβει σαφείς απαντήσεις.

Η καταγγελία του Προέδρου του ΠΑΣΟΚ είναι πλήρως τεκμηριωμένη. Προέκυψε από έλεγχο στο Ευρωπαϊκό Κοινοβούλιο, σύμφωνα με το σχετικό πρωτόκολλο ασφάλειας, και συνοδεύεται από έκθεση υπηρεσιών του Ευρωπαϊκού Κοινοβουλίου και, βεβαίως, για εμάς είναι πολύ σημαντικό ότι επικεφαλής της ευρωομάδας των Δημοκρατών και Σοσιαλιστών, η κ. Ιράτσε Γκαρθία Πέρεθ, ήδη εξέφρασε την αμέριστη συμπαράστασή της στον Πρόεδρο του ΠΑΣΟΚ, τον Νίκο Ανδρουλάκη.

Τι ακριβώς όμως συνέβη; Ο Πρόεδρος του ΠΑΣΟΚ, έλαβε γραπτό μήνυμα στις 21 Σεπτεμβρίου του 2021, το οποίο τον καλούσε να πατήσει έναν συγκεκριμένο σύνδεσμο ο οποίος, σύμφωνα με την έκθεση του Citizen Lab του Πανεπιστημίου του Τορόντο, χρησιμοποιείται ως δόλωμα για την εγκατάσταση του λογισμικού παρακολούθησης Predator στον κινητό στόχο που κάθε φορά έχει θέσει. Ο συγκεκριμένος σύνδεσμος ήταν παραποίηση ιστοσελίδας η οποία υπάρχει και λειτουργεί κανονικά, ενώ και το μήνυμα ήταν παραπλανητικό για να ωθήσει τον Πρόεδρο του ΠΑΣΟΚ να πατήσει τον συγκεκριμένο σύνδεσμο. Είναι δεδομένο ότι δεν αποκλείεται να υπάρχει παρακολούθηση και με άλλα ή παρεμφερή συστήματα τα οποία δεν αφήνουν ανάλογα ίχνη. Και τόνισα και επαναλαμβάνω ότι είναι ζήτημα δημοκρατίας για τη χώρα η διερεύνηση εις βάθος αυτής της πολύ σοβαρής υπόθεσης αλλά και οι συγκεκριμένες απαντήσεις που πρέπει να δοθούν σε πολύ συγκεκριμένα ερωτήματα, γιατί για το ΠΑΣΟΚ και τη δημοκρατική παράταξη που έχει πέσει θύμα παρόμοιων πρακτικών την περίοδο 1989 - 1993 το ζήτημα δεν κλείνει εδώ, ακόμα κι αν το ελπίζουν κάποιοι αυτό. Αντίθετα, μόλις ανοίγει και θα απαιτήσουμε απαντήσεις.

Δεν περιοριστήκαμε μόνο στην κατάθεση μηνυτήριας αναφοράς στον Άρειο Πάγο. Ενημερώθηκε ήδη η Αντιπρόεδρος της Ευρωπαϊκής Επιτροπής, ο αρμόδιος Επίτροπος, ο Πρόεδρος του Ευρωπαϊκού Κοινοβουλίου και τα μέλη της εξεταστικής επιτροπής του Ευρωπαϊκού Κοινοβουλίου για τη διερεύνηση της χρήσης του λογισμικού Pegasos και του σχετικού κατασκοπευτικού λογισμικού παρακολούθησης. Και δεν θα μείνουμε εδώ. Όπως είπα πριν, θα πρέπει να υπάρξουν απαντήσεις. Και πέρα από την έρευνα της δικαιοσύνης, θα πρέπει να υπάρξουν απαντήσεις σε συγκεκριμένα ερωτήματα από την Κυβέρνηση και συγκεκριμένα από το Μέγαρο Μαξίμου το οποίο έθεσε από τον Ιούλιο του 2019 την Εθνική Υπηρεσία Πληροφοριών υπό την εποπτεία του Πρωθυπουργού.

Συγκεκριμένα ερωτήματα, λοιπόν, που απαιτούν συγκεκριμένες απαντήσεις: Έχει αγοράσει η Εθνική Υπηρεσία Πληροφοριών το συγκεκριμένο λογισμικό παρακολούθησης, ναι ή όχι; Γιατί σύμφωνα με τα ευρήματα που δημοσιεύθηκαν τον Δεκέμβριο από ερευνητές στο Citizen Lab του Πανεπιστημίου του Τορόντο, η FRET Analysis Group διαπίστωσε ότι οι κρατικοί φορείς που αγόρασαν το λογισμικό Predator που στοχεύει χρήστες κινητών τηλεφώνων android βρίσκονταν στην Αίγυπτο, την Αρμενία, τη Μαδαγασκάρη, την Ακτή Ελεφαντοστού, τη Σερβία, την Ισπανία, την Ινδονησία και την Ελλάδα. Ισχύει αυτό; Αγόρασε η ΕΥΠ το συγκεκριμένο λογισμικό τα τελευταία τρία χρόνια; Θα απαντήσει κάποιος επίσημα από την Κυβέρνηση; Και, επίσης, ποια είναι η απάντηση της ελληνικής Κυβέρνησης στα στοιχεία που από καιρό έχουν δημοσιευτεί και καταγγελθεί για εμπλοκή της ΕΥΠ σε παρακολουθήσεις προσώπων στη χώρα μας;

Αυτά τα ερωτήματα, κυρίες και κύριοι συνάδελφοι, πρέπει να απαντηθούν και πρέπει να απαντηθούν ξεκάθαρα. Όπως είπα και πριν, δεν θα ξαναγυρίσουμε στην εποχή των κοριών ούτε της λειτουργίας σκοτεινών κρατικών ή και παρακρατικών μηχανισμών που έπνιξαν τη δημοκρατία στη χώρα μας. Κι αυτό θα πρέπει να το συνειδητοποιήσουν όλοι. Και το συγκεκριμένο ζήτημα αποτελεί ένα θέμα που αφορά στο σύνολο του πολιτικού συστήματος και όλα τα κόμματα θα πρέπει να τοποθετηθούν, όλα τα κόμματα θα πρέπει να πάρουν θέση. Η Κυβέρνηση να δώσει απαντήσεις, η δικαιοσύνη να προχωρήσει την έρευνα και η Βουλή να αναλάβει κι αυτή τις ευθύνες της σε ό, τι αφορά τη διασφάλιση του απορρήτου των επικοινωνιών, γιατί κάποια στιγμή θα πρέπει να ενεργοποιηθούν και οι κοινοβουλευτικές διαδικασίες. Το είπα και το ξαναλέω. Για εμάς στο ΠΑΣΟΚ είναι ζήτημα δημοκρατίας, είναι ζήτημα εφαρμογής των κανόνων του κράτους δικαίου και δεν θα κάνουμε εκπτώσεις. Όλα, λοιπόν, στο φως τώρα.

Θα παρακολουθήσουμε πόντο-πόντο κάθε πτυχή αυτής της υπόθεσης ώστε να μην μπορούν να κοιμηθούν ήσυχοι όσοι απεργάζονται παιχνίδια χειραγώγησης ή και στραγγαλισμού της δημοκρατίας.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Κατρίνη.

Τον λόγο έχει τώρα ο κ. Κωνσταντίνος Μαραβέγιας από τη Νέα Δημοκρατία.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Ευχαριστώ πολύ, κύριε Πρόεδρε.

Θα μου επιτρέψετε, κυρίες και κύριοι συνάδελφοι, να ξεκινήσω με την επικαιρότητα και με την επιτυχή αντιμετώπιση των πυρκαγιών. Οφείλουμε όλοι να δώσουμε τα εύσημα μεταξύ άλλων και στην Ελληνική Αστυνομία. Οι αστυνομικοί μας βρέθηκαν για μια ακόμη φορά στην πρώτη γραμμή της μάχης εκκενώνοντας οικισμούς, προστατεύοντας τα σπίτια των πληγέντων από κλοπές, συμμετέχοντας ακόμα και στην κατάσβεση των εστιών όποτε και όταν χρειάστηκε. Οι πολίτες, λοιπόν, βλέπουν ξανά την Αστυνομία να είναι δίπλα τους και να υπερασπίζεται την ασφάλεια και την περιουσία τους μέσα σε εξαιρετικά δύσκολες συνθήκες.

Σε αυτό το σημείο οφείλουμε, επίσης, να αναγνωρίσουμε και τη δουλειά που γίνεται από τις διωκτικές αρχές με τη διερεύνηση σειράς καταγγελιών για εμπρησμούς σε ολόκληρη τη χώρα. Τα βίντεο που είδαν το φως της δημοσιότητας με αγνώστους να βάζουν φωτιές σε διαφορετικά σημεία της Αττικής την ώρα που μαίνονταν μεγάλες δασικές πυρκαγιές, αποδεικνύουν πως, δυστυχώς, υπάρχει μια εγκληματική συνιστώσα εμπρηστών που προσπαθεί κατ’ ελάχιστον να διασπείρει τις πυροσβεστικές δυνάμεις και σίγουρα να μεγαλώσει τις καταστροφές σε δάση και σπίτια.

Η παρέμβαση του Υπουργού, του κ. Θεοδωρικάκου, χθες στην Ηλεία είναι ενδεικτική του μεγέθους του φαινομένου αλλά και της αποφασιστικότητας της πολιτείας να βρει και να τιμωρήσει τους εμπρηστές, είτε αυτοί που δρουν τοπικά είτε αποτελούν μέρος ενός ευρύτερου σχεδίου κατά της χώρας μας.

Πρέπει, επίσης, εδώ να υπογραμμίσουμε ότι χάρη στις αποτελεσματικές προσπάθειες της Πολιτικής Προστασίας δεν έχει χαθεί μέχρι τώρα καμμία ανθρώπινη ζωή και αυτό δεν ήταν καθόλου εύκολο και καθόλου αυτονόητο. Γι’ αυτό θεωρώ ακατανόητο το χθεσινό ισοπεδωτικό σχόλιο του συναδέλφου του κ. Κουρουμπλή ότι το πιο εύκολο πράγμα είναι να μην έχεις απώλεια ζωής στις πυρκαγιές. Ως πρώην Υπουργός του ΣΥΡΙΖΑ θα έπρεπε να είναι πολύ πιο προσεκτικός με παρόμοιες ακραίες δηλώσεις.

Κύριε Υπουργέ, το συζητούμενο νομοσχέδιο στοχεύει στην αναβάθμιση της Ελληνικής Αστυνομίας μέσα από τη διεύρυνση των ευκαιριών για ανώτατη εκπαίδευση και επιμόρφωση των αστυνομικών. Στόχος αναμφισβήτητα φιλόδοξος και ωφέλιμος για μια κοινωνία που αξιολογεί θετικά το αγαθό της ασφάλειας. Παρ’ όλα αυτά ένα νομοσχέδιο κοινού νου και ενεργοποίησε για ακόμη μια φορά τα αντανακλαστικά της Αριστεράς. ΣΥΡΙΖΑ, Κομμουνιστικό Κόμμα και ΜέΡΑ25 έσπευσαν ήδη από τη συζήτηση στην επιτροπή να το καταψηφίσουν σαν μια απόπειρα στρατιωτικοποίησης της Αστυνομίας και ο λόγος είναι η αναβάθμιση της Σχολής Αξιωματικών της Ελληνικής Αστυνομίας στα πρότυπα των ανώτατων στρατιωτικών εκπαιδευτικών ιδρυμάτων. Δηλαδή σύμφωνα με την Αριστερά οι Σχολές Ευελπίδων, Ικάρων και η Σχολή Ναυτικών Δοκίμων αποτελούν αντιπαραδείγματα τα οποία δεν πρέπει να ακολουθήσει η Ελληνική Αστυνομία.

Η εν λόγω ανωτατοποίηση της Σχολής Αξιωματικών της Αστυνομίας μας λέει, παραδείγματος χάριν, ο ΣΥΡΙΖΑ δεν είναι προς τη σωστή κατεύθυνση, γιατί στρατιωτικοποιεί τις σπουδές και μετατρέπει τους σπουδαστές της σχολής αυτής σε ελίτ. Το πρώτο σκέλος της κριτικής απλά αγνοεί την πραγματικότητα του αστυνομικού λειτουργήματος. Ενημερώνουμε, λοιπόν, τον ΣΥΡΙΖΑ ότι τα παιδιά που επιλέγουν αυτή την υψηλή αποστολή εκπαιδεύονται στα όπλα και ακολουθούν συνειδητά τη στρατιωτική και ουδόλως την κομματική πειθαρχία.

Όσον αφορά την καταγγελία του ΣΥΡΙΖΑ για δημιουργία ελίτ, μάλλον αυτό που τον ενόχλησε για άλλη μια φορά είναι η έννοια της αριστείας. Πραγματικά αποτελεί μοναδικό ψυχολογικό φαινόμενο η απέχθεια της Αξιωματικής Αντιπολίτευσης για οποιαδήποτε αναβάθμιση της δημόσιας εκπαίδευσης, κάτι που άλλωστε ξανά είδαμε πρόσφατα με το νομοσχέδιο του Υπουργείου Παιδείας για τους νέους ορίζοντες στα ανώτατα εκπαιδευτικά ιδρύματα.

Θα μου επιτρέψετε να σταχυολογήσω ενδεικτικά διατάξεις αντίστοιχες του παρόντος νομοσχεδίου που αφορούν νέα προγράμματα σπουδών σε συνεργασία με ανώτατα εκπαιδευτικά ιδρύματα και ανώτατα στρατιωτικά εκπαιδευτικά ιδρύματα, ερευνητικά κέντρα και αστυνομικές ακαδημίες άλλων χωρών, τη δημιουργία προγραμμάτων μεταπτυχιακών σπουδών, την αναβάθμιση των υπαρχόντων τίτλων σπουδών σε πανεπιστημιακό επίπεδο, τη δυνατότητα στους αποφοίτους της Σχολής Αστυφυλάκων να κάνουν μεταπτυχιακές σπουδές σε συνεργασία με τη Σχολή Αξιωματικών και ΑΕΙ της χώρας, την καθιέρωση για πρώτη φορά ενός κοινού συστήματος διδακτικών μονάδων και πιστοποίησης πτυχίων με στόχο το πτυχίο της Σχολής Αξιωματικών της Ελληνικής Αστυνομίας να αναγνωρίζεται στο εξωτερικό, καθώς και την άμεση ενίσχυση όλων των σχολών της Αστυνομικής Ακαδημίας, Αστυφυλάκων, Μετεκπαίδευσης και της Εθνικής Ασφάλειας.

Γι’ αυτούς τους λόγους όλες οι ομοσπονδίες των αστυνομικών υπαλλήλων έσπευσαν να αναγνωρίσουν τη μεγάλη σημασία του νομοσχεδίου για την αναβάθμιση των σχολών τους επαινώντας την πολιτική ηγεσία του Υπουργείου Προστασίας του Πολίτη για τις τολμηρές -όπως τις χαρακτήρισαν- μεταρρυθμίσεις στην αστυνομική εκπαίδευση. Προφανώς, λοιπόν, δεν συμφωνούν με τις θέσεις της Αριστεράς για τον ρόλο και την προσφορά της Ελληνικής Αστυνομίας στην κοινωνία. Κάτι παραπάνω ξέρουν και η ΠΟΑΞΙΑ και η ΠΟΑΣΥ για τη δουλειά του Έλληνα αστυνομικού από ό,τι ο ΣΥΡΙΖΑ, το Κομμουνιστικό Κόμμα και το ΜέΡΑ25.

Κυρίες και κύριοι συνάδελφοι, έχουν περάσει σαράντα οκτώ χρόνια από τη Μεταπολίτευση αλλά, δυστυχώς, κάποιοι συνεχίζουν να ζουν με τα στερεότυπα και τις ιδεοληψίες του 1974. Προχθές γιορτάσαμε όλοι μαζί την αποκατάσταση της δημοκρατίας στη χώρα μας, αλλά φαίνεται ότι σε ορισμένα πράγματα είναι δύσκολο κάποια κόμματα να συμβαδίσουν με τη σύγχρονη εποχή. Και ειδικά όταν διαπιστώνουν την αρνητική στρατιωτικοποίηση της Αστυνομίας ή όταν καταγγέλλουν την αυτονόητη υποχρέωση επιβολής του νόμου εκ μέρους της πολιτείας σαν μια δήθεν αυταρχική στροφή, τότε σίγουρα δεν ζουν στην ίδια πραγματικότητα την οποία βιώνουν όλοι οι υπόλοιποι Έλληνες.

Όταν λόγου χάριν ο ΣΥΡΙΖΑ καταγγέλλει στο εξωτερικό τους Έλληνες ένστολους για pushbacks και πνιγμούς παράνομων μεταναστών, τότε, πράγματι, φοβόμαστε ότι ζείτε σε διαφορετική χώρα. Η τραγική αυτή εμπειρία πρέπει κάποτε να αποτελέσει ένα μάθημα για όλους, ένα μάθημα δημοκρατίας, αλλά και ευθύνης. Γιατί μόνο όταν όλες οι πολιτικές δυνάμεις αντιληφθούν ότι ακόμα και λεκτικές ακρότητες υπονομεύουν το δημοκρατικό κεκτημένο, τότε μόνο θα έχουμε δικαιώσει όλοι μαζί τις προσδοκίες και τις θυσίες του Ελληνισμού. Όταν μάθουμε να μιλάμε με ειλικρίνεια αλλά και να δεχόμαστε το εθνικό ως το μόνο αληθές.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε συνάδελφε.

Τον λόγο έχει ο κ. Γεώργιος Παπαηλίου από τον ΣΥΡΙΖΑ.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, θα ξεκινήσω με μια σύντομη παρατήρηση για τις πυρκαγιές και για την επαναλαμβανόμενη αναφορά και της Κυβέρνησης και των Βουλευτών της Συμπολίτευσης που αφορά την προτεραιότητα στην ανθρώπινη ζωή. Δεν αμφισβητείται ότι η ανθρώπινη ζωή αποτελεί προτεραιότητα. Όμως, η ανθρώπινη ζωή συνδέεται απολύτως και με την επιβίωση ανθρώπων που δεν διασφαλίζεται σε περιοχές που κατακάηκαν και τον Αύγουστο του 2021, όπως η περιοχή της Γορτυνίας και η οποία αμέσως μετά ξεχάστηκε από την Κυβέρνηση και συνεχίζει να είναι ξεχασμένη μέχρι σήμερα. Η Γορτυνία, λοιπόν, οι πολίτες της Γορτυνίας περιμένουν απαντήσεις και πράξεις από πλευράς σας, τις οποίες δεν έχετε δώσει μέχρι τώρα.

Με το συζητούμενο νομοσχέδιο, η Κυβέρνηση ισχυρίζεται ότι επιδιώκεται η αναβάθμιση της εκπαίδευσης των αστυνομικών. Πάγια θέση του ΣΥΡΙΖΑ - Προοδευτική Συμμαχία είναι ότι μόνο μέσω της κατάρτισης και της εκπαίδευσης υψηλού επιπέδου των αστυνομικών υπαλλήλων υφίσταται δυνατότητα να παρέχονται στους πολίτες ποιοτικού επιπέδου και αποτελεσματικές αστυνομικές υπηρεσίες και να εκδημοκρατιστεί, πράγματι, η Ελληνική Αστυνομία, ώστε να εκλείψουν οι περιπτώσεις αστυνομικής αυθαιρεσίας, οι οποίες συνήθως συνδέονται με την εκ μέρους των πολιτών άσκηση κατοχυρωμένων δικαιωμάτων και την αντιμετώπιση κοινωνικών αντιδράσεων που ενοχλούν την κρατική, την κυβερνητική εξουσία.

Η αποστολή της Αστυνομίας είναι η πρόληψη και η αντιμετώπιση του εγκλήματος αλλά πάντως όχι η εμπλοκή της σε στρατιωτικού τύπου επιχειρήσεις. Οι αστυνομικοί είναι υπεύθυνοι για την εφαρμογή του νόμου και την εμπέδωση του αισθήματος ασφάλειας στους πολίτες. Επομένως, η εκπαίδευσή τους πρέπει να είναι ανάλογη. Όμως, όταν η Κυβέρνηση αποσκοπεί σε αλλά και πάντως γι’ αυτή δεν είναι ξεκάθαρος ο ρόλος της Αστυνομίας, αυτή η αμφισημία αποτυπώνεται και στο νομοσχέδιο για την εκπαίδευση των αστυνομικών υπαλλήλων.

Επαναλαμβάνω για την πρόληψη και αποτελεσματική αντιμετώπιση του εγκλήματος οι αστυνομικοί πρέπει να είναι κατάλληλα εκπαιδευμένοι. Σε αυτό το πλαίσιο πρέπει να διασφαλίζεται η αποστρατιωτικοποίηση του Σώματος και ταυτόχρονα να ενισχύεται η διαφάνεια και η αξιοκρατία.

Επί διακυβέρνησης ΣΥΡΙΖΑ είχε κατατεθεί σχέδιο προεδρικού διατάγματος σε μία συνολική προσπάθεια αναδιάρθρωσης, εξορθολογισμού και αναβάθμισης της αστυνομικής εκπαίδευσης με πρόβλεψη για ανωτατοποίηση των αστυνομικών σχολών.

Ο εκδημοκρατισμός της διοικητικής οργάνωσης του Σώματος γίνεται μόνον με την παράλληλη θωράκιση της ακαδημαϊκής ποιότητας των σπουδών της Ελληνικής Αστυνομίας. Άλλωστε, η σύγχρονη δημοκρατία που τον πυρήνα της αποτελεί το κράτος δικαίου και συνακόλουθα ο σεβασμός των δικαιωμάτων των πολιτών οφείλει να παρέχει υψηλού επιπέδου εκπαίδευση στους αστυνομικούς υπαλλήλους.

Η νομοθετική πρωτοβουλία της Κυβέρνησης δεν κινείται προς τη συγκεκριμένη κατεύθυνση. Με αποσπασματικό και πρόχειρο τρόπο επιχειρείται μέσω του νομοσχεδίου να «αναβαθμιστεί» -εντός εισαγωγικών- η αστυνομική εκπαίδευση.

Το προτεινόμενο πλαίσιο είναι απολύτως ελεγχόμενο από τον εκάστοτε Υπουργό Προστασίας του Πολίτη και οι αστυνομικές σχολές υπολείπονται των ανώτατων εκπαιδευτικών ιδρυμάτων από πλευράς ισοτιμίας.

Με τις προβλεπόμενες ρυθμίσεις διασπάται η ενιαία δομή της εκπαίδευσης σε δύο μέρη: στη Σχολή Αξιωματικών και στην Αστυνομική Ακαδημία, με αποτέλεσμα να διευρύνεται το ήδη υπάρχον χάσμα μεταξύ αξιωματικών και αστυφυλάκων αλλά και να υπάρχουν κενά συνεργασίας και κατανόησης με κίνδυνο να δημιουργούνται προβλήματα και σε επιχειρησιακό επίπεδο.

Η Σχολή Αξιωματικών δεν συγκροτείται και, συνεπώς, δεν έχει ολοκληρωμένο πανεπιστημιακό χαρακτήρα αλλά ταλαντεύεται μεταξύ ενός ΑΕΙ ιδιαίτερου τύπου και στρατιωτικής σχολής, ενώ θα έπρεπε να έχει ακαδημαϊκό χαρακτήρα με συγκεκριμένους επιστημονικούς κλάδους, οι οποίοι να καλύπτουν εκτός από τις αστυνομικές σπουδές, τη νομική επιστήμη, την ψυχολογία και άλλους. Εν τέλει δημιουργείται σχολή με περισσότερα χαρακτηριστικά στρατιωτικού τύπου εκπαίδευσης και όχι ακαδημαϊκού.

Ο ιεραρχικός και στενός τρόπος συγκρότησης της Αστυνομικής Ακαδημίας αναπαράγει τον αυταρχισμό. Με τις ρυθμίσεις του νομοσχεδίου δεν διασφαλίζεται η αναγκαία για ένα ανώτατο εκπαιδευτικό ίδρυμα ακαδημαϊκή αυτονομία, ενώ δεν προβλέπονται ούτε ακαδημαϊκά εχέγγυα για τη στελέχωση των θέσεων του διοικητή και του υποδιοικητή της σχολής και περαιτέρω αφήνονται μεγάλα περιθώρια να δημιουργηθεί ζήτημα με την κατοχύρωση του ακαδημαϊκού τίτλου σπουδών και της επαγγελματικής υπόστασης.

Επιπλέον προβλήματα σχετικά με τη λειτουργία των αστυνομικών σχολών δημιουργούνται με την πρόβλεψη για το περιεχόμενο του προγράμματος σπουδών, το οποίο για την Σχολή Αξιωματικών θα καταρτίζεται από το εκπαιδευτικό συμβούλιο της σχολής αλλά μετά από πρόταση του διευθυντή αστυνομικής εκπαίδευσης, ο οποίος είναι ένας αξιωματικός της Ελληνικής Αστυνομίας και όχι ένας ακαδημαϊκός ανώτατης βαθμίδας και ενός κοσμήτορα που είναι ένα απλό μέλος ΔΕΠ, ενώ για τη Σχολή Αστυφυλάκων το εκπαιδευτικό συμβούλιο απαρτίζεται εξ ολοκλήρου από αστυνομικό προσωπικό χωρίς επιστημονικά ή άλλα ακαδημαϊκά εχέγγυα. Επιπλέον, δεν προβλέπεται καμμία αναβάθμιση του προσωπικού των σχολών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εν κατακλείδι, με τον αυταρχικό έλεγχο της εκπαίδευσης των αστυνομικών και την εκ μέρους της Κυβέρνησης άσκησης κατασταλτικών πολιτικών δεν υπάρχει, κυρίες και κύριοι συνάδελφοι, δημοκρατική Αστυνομία που να βρίσκεται στο πλευρό του πολίτη μέσα στην κοινωνία αλλά η Αστυνομία αποκτά -το ανέφερε, εξάλλου, και ο προηγούμενος ομιλητής, ο συνάδελφος Βουλευτής της Νέας Δημοκρατίας- στρατιωτικό χαρακτήρα. Ομολογείτε, κάτι που νομίζω ότι είναι ο πυρήνας αυτού του νομοσχεδίου και γι’ αυτόν τον λόγο δεν μπορούμε να το ψηφίσουμε.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Παπαηλιού.

Τον λόγο έχει τώρα η κ. Ραλλία Χρηστίδου από τον ΣΥΡΙΖΑ.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, είμαστε σήμερα εδώ στην Ολομέλεια να συζητήσουμε ένα νομοσχέδιο επί του οποίου φάνηκε ξεκάθαρα στις επιτροπές το βαθύ χάσμα της διαφοράς αντίληψης που χωρίζει τις πτέρυγες του Κοινοβουλίου.

Οι ομιλητές του ΣΥΡΙΖΑ επανέλαβαν πολλές φορές ότι δεν είναι δυνατόν να επιμένει η Κυβέρνηση σε μία αστυνομική εκπαίδευση στρατιωτικού τύπου γυρνώντας το ρολόι στη δεκαετία του ’50. Επιχειρηματολογήσαμε ότι η κοινωνία χρειάζεται αστυνομικούς μορφωμένους, εμφορούμενους από δημοκρατικές ιδέες, προστάτες των πολιτών απέναντι στο έγκλημα αλλά και υπερασπιστές των δικαιωμάτων των πολιτών που να υπηρετούν την ασφάλεια και την κοινωνική ειρήνη και όχι την καταστολή και τον περιορισμό των κοινωνικών δικαιωμάτων.

Τι ακούσαμε από την Κυβέρνηση; Ο εισηγητής της Πλειοψηφίας, όπως διάβασα στα Πρακτικά, στο κλείσιμο της ομιλίας του δεν καταλάβαινε τι σημαίνει δημοκρατικός αστυνομικός ζητώντας να του το εξηγήσουμε κιόλας. Μάλιστα, αναρωτήθηκε με σχεδόν αποτροπιασμό μήπως εννοούμε Αριστερός αστυνομικός. Άραγε, τι ήθελε να πει; Ότι οι Αριστεροί δεν έχουν καμμία δουλειά στην Αστυνομία και ότι η Αστυνομία είναι κληρονομικό φέουδο της ελληνικής Δεξιάς; Είστε καθόλου σοβαροί; Με τέτοιες αντιλήψεις, κυρίες και κύριοι συνάδελφοι, είναι φυσικό να αναρωτιούνται οι Βουλευτές της Συμπολίτευσης τι σημαίνει δημοκρατική Αστυνομία.

Και για να επιβεβαιωθεί αυτή η αντίληψη ήρθε αμέσως μετά ο Υφυπουργός να βαφτίσει «κουκουλοφόρους» τις φεμινίστριες που θέλησαν να διαμαρτυρηθούν στην πλατεία Εξαρχείων για τους βιασμούς, κυρίες και κύριοι συνάδελφοι, χωρίς να πει ούτε μία κουβέντα για τις απαράδεκτες εικόνες που κυκλοφόρησαν στο διαδίκτυο. Όχι στα «πετσομένα» μέσα αλλά στο διαδίκτυο.

Αντί ο κύριος Υφυπουργός να αναφερθεί στο γεγονός ότι ένας αστυνομικός πήγε να τραβήξει όπλο, αντί να διατάξει ΕΔΕ, αντί να φανεί έμπρακτα συναινετικός -γιατί στη θεωρία μας επανέλαβε, κατά τα άλλα, πολλές φορές τη λέξη συναίνεση- επέλεξε να μιλήσει για άβατο, επαναλαμβάνοντας γνωστές ακραίες θεωρήσεις και τόνισε -διαβάζω από τα Πρακτικά: «Η Ελληνική Αστυνομία είναι ένστολο σώμα. Έχει μία ειδική αποστολή και μάλιστα σε περιόδους κρίσεων και εν καιρώ πολέμου καλείται μέσα από τον εθνικό σχεδιασμό να υποστηρίξει και ειδικά σχέδια των Ενόπλων Δυνάμεων». Μάλιστα. Και ρωτάμε, ο ξυλοδαρμός φεμινιστριών στα Εξάρχεια και νεολαίων στη Νέα Σμύρνη, η αστυνομική απόφαση απαγόρευσης του εορτασμού του Πολυτεχνείου, η απαγόρευση της πορείας στην επέτειο μνήμης του Αλέξη Γρηγορόπουλου, οι βανδαλισμοί σε βάρος αυτοκινήτων αθώων πολιτών κατά την αποχώρηση δυνάμεων των ΜΑΤ από τη Χίο παλιότερα –θυμάστε- αυτά εντάσσονται από την Κυβέρνηση του Κυριάκου Μητσοτάκη στην ειδική αποστολή της Ελληνικής Αστυνομίας; Σοβαρά;

Εμείς ξεκάθαρα απαντάμε όχι. Εμείς δεν θέλουμε μια Αστυνομία που να παίζει πολιτικά παιχνίδια. Θέλουμε μια Αστυνομία να υπηρετεί τον ελληνικό λαό, να υπερασπίζεται εξίσου τα συμφέροντα όλων των πολιτών αδιαφορώντας αν αυτοί είναι Αριστεροί ή Δεξιοί, πλούσιοι ή φτωχοί, χριστιανοί ή μουσουλμάνοι, ετεροφυλόφιλοι ή ομοφυλόφιλοι, εργαζόμενοι υπάλληλοι ή εργαζόμενοι καταστηματάρχες. Θέλουμε μια Αστυνομία που να είναι προσανατολισμένη στην αντιμετώπιση του ποινικού εγκλήματος όπου έχει αποτύχει πανηγυρικά η Κυβέρνηση Κυριάκου Μητσοτάκη με τις δολοφονίες και τις ληστείες να έχουν πολλαπλασιαστεί στις γειτονιές της πόλης. Θέλουμε μια Αστυνομία που να είναι ικανή να αντιμετωπίσει το οικονομικό έγκλημα, το έγκλημα από τα «λευκά κολάρα» που δρουν ανενόχλητα στη χώρα. Θέλουμε μια Αστυνομία που θα μπορεί να ελέγχει τις διαδρομές του μαύρου χρήματος και να εμποδίζει εκείνους που τις χρησιμοποιούν όσο ισχυροί και αν νομίζουν ότι είναι. Θέλουμε μια Αστυνομία που να εμποδίζει την ενδοοικογενειακή βία, τις γυναικοκτονίες, το ηλεκτρονικό έγκλημα, το trafficking, το κύκλωμα ναρκωτικών.

Για να έχουμε όμως μια τέτοια Αστυνομία χρειάζεται εκπαίδευση που δεν μπορεί να είναι απλά στρατιωτικού τύπου, γιατί η στρατιωτικού τύπου εκπαίδευση παραπέμπει στην παλιά χωροφυλακή, εκεί που θέλετε να πάμε ως κοινωνία. Η μεγάλη μεταρρύθμιση θα είναι ακριβώς η μετατροπή της αστυνομίας από ημιστρατιωτικό σώμα σε πολιτικό σώμα. Δεν είναι εύκολο. Το ξέρετε και το ξέρουμε. Αυτό όμως πρέπει να κάνουμε. Και η «δεύτερη φορά Αριστερά» πρέπει να το κάνει αυτό, να κινηθεί προς αυτή την κατεύθυνση. Σε αυτό το πλαίσιο θα έπρεπε να μελετάται η αλλαγή της εκπαίδευσης των αστυνομικών υπαλλήλων. Χρειάζεται η ανωτατοποίηση της Αστυνομικής Ακαδημίας αλλά, δυστυχώς, δεν επιχειρείται, πραγματικά, με το παρόν σχέδιο νόμου με το οποίο αποκόπτεται η Σχολή Αξιωματικών και γίνεται κατ’ επίφαση ισότιμη με τα ΑΕΙ χωρίς αυτοδιοικούμενο, χωρίς έλεγχο ποιότητας, χωρίς καμμία πρόβλεψη για ακαδημαϊκά και επιστημονικά εχέγγυα, χωρίς ελευθερία έκφρασης, χωρίς ελευθερία διδασκαλίας, χωρίς ελευθερία έρευνας, αφού όλα είναι υπό την εποπτεία του Υπουργού ο οποίος διορίζει και τον διοικητή.

Εκτός των αστυνομικών μαθημάτων με τη στενή έννοια χρειάζεται και γενναία διεύρυνση από μαθήματα κοινωνικών επιστημών. Για να είναι η εκπαίδευση πανεπιστημιακού επιπέδου πρέπει να υπάρχει μόνιμο διδακτικό προσωπικό που θα επιλέγεται με ακαδημαϊκά κριτήρια και όχι με ρουσφετολογικά. Με το σχέδιο νόμου που έχετε φέρει εσείς πώς εξασφαλίζεται αυτό το επιστημονικό κομμάτι; Είναι δυνατό να μπορεί να αλλάζει το πρόγραμμα σπουδών συνεχώς κατ’ έτος; Να ορίζεται αυτό το πρόγραμμα άνωθεν; Αυτό το ονομάζετε πανεπιστημιακή σχολή; Και ενώ φέρνετε αυτά τα νόθα άρθρα για τους αστυνόμους, για τους αστυφύλακες, κατά τα άλλα διαιωνίζετε το δήθεν της ανώτερης σχολής που δεν έχει καμμία κατοχύρωση στο εθνικό πλαίσιο προσόντων.

Με αυτά τα δεδομένα αναρωτιόμαστε πώς μιλάτε για πραγματική εξίσωση; Για ισοτιμία τίτλων σπουδών; Για να μην αναφερθώ στους ειδικούς φρουρούς που η εκπαίδευση που τους παρέχετε είναι σχεδόν ανύπαρκτη. Αλλά, βέβαια, δεν προσελήφθησαν για να υπηρετήσουν τις σύγχρονες ανάγκες ενός αστυνομικού σώματος. Όπως αποδείχθηκε προσελήφθησαν για ψηφοθηρικούς λόγους, για να σβήνουν τις φωτιές με τα ποτιστήρια και για να χτυπούν πυροσβέστες όταν ειρηνικά διαμαρτύρονται επειδή δεν υπάρχουν αρκετοί πυροσβέστες.

Κλείνω, κύριε Πρόεδρε. Με τις προτάσεις που έχει καταθέσει ο ΣΥΡΙΖΑ επιθυμούμε να διαφυλάξουμε και να προστατέψουμε την αστυνομία ως θεσμό της δημοκρατίας και όχι ως εργαλείο της εξουσίας. Επιθυμούμε η αστυνομική δράση να συμβαδίζει με το κοινό περί δικαίου αίσθημα, όπως θέλουμε να συμβαδίζει και η δικαιοσύνη. Ο στόχος για μία ασφαλή κοινωνία δεν πλησιάζει αλλά απομακρύνεται με το σχέδιο νόμου σας. Για άλλη μια φορά αφήνετε ανυπεράσπιστα χωρίς τα απαραίτητα εφόδια, τα πιο ικανά, τα πιο ευσυνείδητα στελέχη του αστυνομικού σώματος που αντιλαμβάνονται την τεράστια ευθύνη του επαγγέλματός τους και του λειτουργήματός τους και την ακόμα μεγαλύτερη ανάγκη που έχει η κοινωνία μας για μία Αστυνομία που όλοι θα σεβόμαστε. Και η ανεπάρκεια του πολιτικού σας σχεδίου είναι τόσο προφανής που απογοητεύει ακόμα και τα ακροατήρια που θεωρείτε δικά σας.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Χρηστίδου.

Η επόμενη ομιλήτρια είναι η κ. Παναγιού Πούλου από τον ΣΥΡΙΖΑ.

Κυρία Πούλου, έχετε τον λόγο.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, εκφράζω τη συμπαράστασή μου στους συμπολίτες μας που βιώνουν δύσκολες μέρες λόγω των αμέτρητων πυρκαγιών σε όλη τη χώρα από την Ηλεία μέχρι τη Λέσβο, από το Ρέθυμνο μέχρι την Πεντέλη και τη Δαδιά, καταστροφικών πυρκαγιών που μετατρέπουν σε κρανίου τόπο δάση, καλλιέργειες, ακόμη και κατοικίες. Ένα εκατομμύριο τριακόσιες χιλιάδες στρέμματα γης έγιναν στάχτη πέρυσι το 2021, μαύρο ρεκόρ οκταετίας 2013 - 2020, ενώ για φέτος δεν έχουμε ακόμη στοιχεία από τις τριακόσιες πενήντα περίπου πυρκαγιές που καταγράφονται κάθε εβδομάδα. Ό,τι γλιτώνει από τους περιβαλλοντοκτόνους νόμους Μητσοτάκη – Χατζηδάκη - Σκρέκα το αποτελειώνει η φωτιά.

Αλλά ας δούμε συγκεκριμένα τι έκανε η Κυβέρνηση της Νέας Δημοκρατίας για να προλάβει νέες καταστροφές. Άφησε στο συρτάρι τον νόμο Χαρδαλιά του 2020 τον οποίο επικοινώνησε με τυμπανοκρουσίες χωρίς ποτέ να προκύψουν οι απαραίτητες υπουργικές αποφάσεις για την υλοποίησή του. Άφησε το νεοσύστατο Υπουργείο Κλιματικής Κρίσης και Πολιτικής Προστασίας σαν αδειανό πουκάμισο χωρίς οργανωτική δομή και προσωπικό. Άφησε την πυροσβεστική με τρεις χιλιάδες εξακόσια οργανικά κενά. Άφησε τις δασικές υπηρεσίες χωρίς τους πέντε χιλιάδες δασοπυροσβέστες που ο ΣΥΡΙΖΑ είχε προσλάβει για την πυροπροστασία δασών μέσω ειδικού προγράμματος του ΟΑΕΔ και των οποίων η σύμβαση δεν ανανεώθηκε ποτέ. Προσέλαβε όμως πανηγυρικά πεντακόσιους δασοκομάντος.

Αλλά και σε επίπεδο εξοπλισμού οι ελλείψεις που καταγράφονται καθημερινά στο πεδίο των πυρκαγιών είναι χαρακτηριστικές. Ασυντήρητα οχήματα χωρίς ανταλλακτικά και ελαστικά αλλά συχνά και χωρίς καύσιμα. Η προβληματική κατάσταση που έχει δημιουργήσει η Κυβέρνηση στην ΕΑΒ με τη συντήρηση των C-130 τα λέει όλα. Ευτυχώς, την περασμένη εβδομάδα από καθαρή τύχη δεν θρηνήσαμε θύματα όταν από αστοχία των συνταξιούχων εργολάβων έσπασε η ουρά ενός αεροσκάφους κατά τη συντήρησή του. Η απαξίωση της ΕΑΒ μέσω της υποστελέχωσης, της επιστροφής των εργολάβων και των συνταξιούχων, της καταπάτησης των εργασιακών δικαιωμάτων, όπως αποδεικνύεται από το τελευταίο δελτίο ελέγχου της επιθεώρησης εργασίας και βέβαια μέσω της άλωσης της από τους κομματικούς στρατούς έχει ως αποτέλεσμα η ΕΑΒ να αναθέτει σε εργολάβους μέσω σκανδαλωδώς συμβάσεων τη συντήρηση των C-130 της Πολεμικής Αεροπορίας μας. Για όλα αυτά έχουμε καταθέσει στοιχεία στον κοινοβουλευτικό έλεγχο αλλά δεν έχουν δοθεί ακόμα οι απαραίτητες απαντήσεις.

Κυρίες και κύριοι συνάδελφοι, το συμπέρασμα είναι ότι η Κυβέρνηση Μητσοτάκη αντιμετωπίζει τις δασικές πυρκαγιές χωρίς αντιπυρικό σχεδιασμό και μόνιμο μηχανισμό αντιμετώπισης φυσικών καταστροφών. Το επιτελικό κράτος της αφήνει τις πυρκαγιές να σβήνουν στη θάλασσα ενώ οι πολίτες αυτενεργώντας και κινδυνεύοντας οι ίδιοι αψηφούν τις εντολές εκκένωσης για να σώσουν τις περιουσίες και τα σπίτια τους.

Άκουσα πριν τον κύριο Υπουργό, τον κ. Θεοδωρικάκο, -στον οποίον εύχομαι περαστικά- να λέει ότι πρέπει όλοι μαζί να συμφωνήσουμε σε ένα κοινό σχέδιο για την αντιμετώπιση των φυσικών καταστροφών. Μάλιστα. Να συμφωνήσουμε. Όμως η πρωτοβουλία ανήκει στην Κυβέρνηση. Η πρωτοβουλία του σχεδιασμού δεν είναι ευθύνη της Κυβέρνησης; Άλλωστε πότε δέχτηκαν τις προτάσεις της Αντιπολίτευσης;

Είναι η αλαζονεία και η δήθεν αριστεία τους που έφταιγε στο να μη δεχθούν ποτέ προτάσεις των άλλων κομμάτων, ή μήπως γιατί εξυπηρετούμε στην πραγματικότητα διαφορετικά συμφέροντα;

Ας περάσουμε, όμως, τώρα στο παρόν νομοσχέδιο. Κυρίες και κύριοι συνάδελφοι, το μοντέλο που επιλέγει η Κυβέρνηση Μητσοτάκη για την αστυνομική εκπαίδευση πατάει σε δύο βάρκες. Διατηρεί από τη μια το στρατιωτικό πρότυπο οργάνωσης, ενώ από την άλλη προσθέτει μια επίφαση ακαδημαϊκότητας. Τα βασικά του χαρακτηριστικά είναι πρώτον η διάσπαση, δεύτερον, ο συγκεντρωτισμός και τρίτον, η αναποτελεσματικότητα.

Πρώτον, λοιπόν, διασπάτε, κύριοι Υπουργοί, την εκπαίδευση σε αστυνομική και ακαδημαϊκή, ενώ θα έπρεπε να είναι ενιαία. Ενισχύετε την αστυνομική, ενώ υποβαθμίζεται την ακαδημαϊκή. Επιπλέον, όμως, διασπάτε και την ενιαία δομή που πρέπει να έχουν οι φορείς της αστυνομικής εκπαίδευσης. Έτσι, έχουμε από τη μια τη σχολή αξιωματικών που ταλαντεύεται ανάμεσα σε έναν τύπο ΑΕΙ και στην οποία δημιουργείται πρόβλημα αρμοδιοτήτων και συνύπαρξης των ακαδημαϊκών και των αστυνομικών οργάνων διοίκησης. Για παράδειγμα, πώς θα συνεργάζεται ο κοσμήτορας της σχολής με τον διοικητή και τον υποδιοικητή της; Από την άλλη, βέβαια, έχουμε τη σαφώς υποδεέστερη αστυνομική ακαδημία. Διευρύνεται, δηλαδή, το χάσμα ανάμεσα στους ανώτερους αξιωματικούς, που για εσάς αντιπροσωπεύουν την ελίτ, και στους υπαξιωματικούς που θα πρέπει να είναι οι αστυνομικοί του δρόμου, αυτοί που θα βγάζουν τα κάστανα από τη φωτιά. Αυτοί οι διαχωρισμοί που φέρνετε θα συνεχίζονται μοιραία και μετά την αποφοίτηση των αστυνομικών, αφού έτσι παγιώνεται το χάσμα ανάμεσα σε αστυνομικούς γραφείου και αστυνομικούς δρόμου, με αποτέλεσμα να δημιουργούνται κενά συνεργασίας και συνεννόησης.

Δεύτερο βασικό στοιχείο του μοντέλου που φέρνετε στην αστυνομική εκπαίδευση, είναι ο στενός και αυστηρός ιεραρχικός έλεγχος που αναπαράγει τον συγκεντρωτισμό και τον αυταρχισμό. Αντίθετα, εμείς θεωρούμε ότι ένα ανοιχτό, πλουραλιστικό, δημοκρατικό σύστημα είναι αυτό που ταιριάζει σε μια σύγχρονη Αστυνομία.

Και τέλος το τρίτο χαρακτηριστικό του μοντέλου σας που προκαλείται από τα δύο προηγούμενα είναι η αναποτελεσματικότητα. Η φοβικότητά σας απέναντι σε ένα ενιαίο και ισχυρά ακαδημαϊκό χαρακτήρα στην αστυνομική εκπαίδευση οδηγεί σε ελλείψεις επιστημονικών κλάδων στο πρόγραμμα σπουδών, όπως η νομική επιστήμη, η εγκληματολογία, οι αστυνομικές σπουδές, η ανάλυση του εγκλήματος και άλλα. Η κοινωνία μας χρειάζεται πλέον αστυνομικούς με αυτές τις γνώσεις που θα μπορούν να αντιμετωπίσουν αποτελεσματικά τις σύνθετες και περίπλοκες μορφές που έχει πάρει πλέον το έγκλημα και η παραβατικότητα στην εποχή μας.

Ως Βουλευτής Βοιωτίας, όμως, θα ήθελα να αναφερθώ και σε δύο επιμέρους ζητήματα που εμπεριέχονται στο νομοσχέδιο και αφορούν στη Στερεά Ελλάδα. Κατ’ αρχάς στο άρθρο 89 βλέπουμε ότι επιχειρείται μια αποσπασματική και μεμονωμένη ρύθμιση του ζητήματος της μεταφοράς των υπαλλήλων του καταστήματος κράτησης της Πάτρας. Ξεχνάτε, όμως, ότι το ίδιο ακριβώς πρόβλημα υπάρχει και στο κατάστημα κράτησης γυναικών στον Ελαιώνα Θηβών, όπου επίσης οι υπάλληλοι μετακινούνται με υπηρεσιακά λεωφορεία από την Αθήνα, αλλά και σε άλλες φυλακές που βρίσκονται μακριά από αστικά κέντρα όπου κατά κανόνα κατοικεί ο μεγαλύτερος αριθμός υπαλλήλων, όπως για παράδειγμα το κατάστημα κράτησης Δομοκού σε σχέση με τη Λαμία, αλλά και το κατάστημα κράτησης Μαλανδρίνου σε σχέση με την Άμφισσα. Τι θα γίνει, λοιπόν, με όλες αυτές τις περιπτώσεις; Γιατί μένουν εκτός ρύθμισης;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, την ανοχή σας για ένα λεπτό.

Επίσης, το άρθρο 90 δείχνει τα σοβαρά προβλήματα των υποδομών του σωφρονιστικού συστήματος στη χώρα μας τα οποία η Κυβέρνηση Μητσοτάκη μεγεθύνει, βάζοντας κι εδώ τους ιδιώτες από το παράθυρο.

Κατ’ αρχάς, εδώ έχουμε μια ρύθμιση για την επιχορήγηση της εταιρείας «ΚΤΙΡΙΑΚΕΣ ΥΠΟΔΟΜΕΣ, ΚΤ.ΥΠ. Α.Ε»., η οποία είχε ως αρμοδιότητα, μεταξύ άλλων, τα δικαστικά κτήρια και τις φυλακές. Ωστόσο, η Κυβέρνηση απέκλεισε την ΚΤΥΠ παρά την πλούσια σχετική τεχνογνωσία της από το σημαντικότερο έργο, δηλαδή την ανέγερση των φυλακών Ασπροπύργου. Για το έργο αυτό εξήγγειλε ΣΔΙΤ, ενώ το ανέθεσε στη ΜΟΜΑ δηλαδή στην τεχνική υπηρεσία του Στρατού, αν και αυτή δεν έχει καμμία εμπειρία ή τεχνογνωσία στην κατασκευή φυλακών.

Επιπλέον, το ίδιο άρθρο 90 αναφέρεται στο κατάστημα κράτησης Μαλανδρίνου όπου παραμένει το πρόβλημα της μεταφοράς των λυμάτων του στην Άμφισσα με το υπέρογκο κόστος μίσθωσης βυτιοφόρων. Η πρόταση για τη δημιουργία αγωγού μεταφοράς των λυμάτων, που αποτελεί αίτημα και της τοπικής αυτοδιοίκησης, δεν φαίνεται να απασχόλησε καν την Κυβέρνησή σας.

Κυρίες και κύριοι συνάδελφοι, η πρόσληψη χιλιάδων ειδικών φρουρών χωρίς επαρκή εκπαίδευση και κατάρτιση, αλλά και η δημιουργία της Πανεπιστημιακής Αστυνομίας, επίσης με ουσιαστικά ανειδίκευτους αστυνομικούς, αποδεικνύουν ότι με ευθύνη της Κυβέρνησης Μητσοτάκη το επίπεδο εκπαίδευσης των Ελλήνων αστυνομικών έχει καταποντιστεί. Το ελλιπές και προβληματικό σύστημα αστυνομικής εκπαίδευσης που εισάγει τώρα η Κυβέρνηση επιβεβαιώνει το όραμά της για μια Αστυνομία αποκλειστικά ως όργανο καταστολής, με στελέχη χωρίς επιστημονική εκπαίδευση και κατάρτιση, χωρίς παιδεία, χωρίς βαθειά δημοκρατική καλλιέργεια για να προασπίσουν το κράτος δικαίου στη χώρα μας.

Η καταγγελία του νέου περιστατικού παρακολούθησης του Προέδρου του ΚΙΝΑΛ - ΠΑΣΟΚ με το σύστημα predator, που προστίθεται στα γνωστά περιστατικά παρακολούθησης σε βάρος δημοσιογράφων, φέρνει την Κυβέρνηση ενώπιον των σοβαρών ευθυνών της και πρέπει επιτέλους να δώσει υπεύθυνες απαντήσεις.

Σας ευχαριστώ πολύ, κύριε Πρόεδρε για την ανοχή.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Ο κύριος Υφυπουργός έχει τον λόγο για να καταθέσει τις νομοτεχνικές βελτιώσεις.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Κύριε Πρόεδρε, κυρίες και κύριοι Βουλευτές, θα ήθελα κι εγώ από την πλευρά μου να σας ενημερώσω ότι ο Υπουργός ο κ. Θεοδωρικάκος είναι καλά στην υγεία του, πλην όμως ο ιατρός του συνέστησε να έχει μία ανάπαυση για κάποιο μικρό χρονικό διάστημα.

Κατά συνέπεια, στο πλαίσιο της αναπλήρωσής του και σύμφωνα με την παράγραφο 3, του άρθρου 17, του ν.4622/2019 καταθέτω νομοτεχνικές βελτιώσεις στο σχέδιο νόμου του Υπουργείου Προστασίας του Πολίτη με τίτλο: «Αναβάθμιση της αστυνομικής εκπαίδευσης, αναμόρφωση του πλαισίου οργάνωσης και λειτουργίας της Σχολής Αξιωματικών της Ελληνικής Αστυνομίας και άλλες ρυθμίσεις του Υπουργείου Προστασίας του Πολίτη».

(Στο σημείο αυτό ο Υφυπουργός Προστασίας του Πολίτη κ. Ελευθέριος Οικονόμου καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 260 - 263)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Θα φωτοτυπηθούν και θα διανεμηθούν αμέσως.

Τον λόγο έχει τώρα ο κ. Άγγελος Τόλκας από τον ΣΥΡΙΖΑ.

**ΑΓΓΕΛΟΣ ΤΟΛΚΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η σημερινή ημέρα ξεκίνησε με την επικαιρότητα παρακολουθήσεων και υποκλοπών, κάτι το οποίο η χώρα μας το έχει ξαναζήσει -θεωρούσαμε- τα παλαιότερα χρόνια, αλλά αυτή τη στιγμή γινόμαστε μάρτυρες και νέων επεισοδίων.

Το καλοκαίρι του 2020 οι Reporters United επικαλούνταν πως υπάρχουν επίσημα έγγραφα ότι η ΕΥΠ παρακολουθούσε το κινητό του δημοσιογράφου του insider. Την άνοιξη του 2022 γίνεται εκ νέου καταγγελία για παρακολούθηση του τηλεφώνου του ίδιου δημοσιογράφου που ασχολούνταν με αρκετά καυτά θέματα της επικαιρότητας και τότε. Τον Απρίλιο του 2022 ο ΣΥΡΙΖΑ ρώτησε αν η Ελλάδα προμηθεύτηκε το συγκεκριμένο λογισμικό, το Predator και τότε η Google το παραδέχτηκε, αλλά η Κυβέρνηση συνέχισε και συνεχίζει να το αρνείται. Τον Μάιο επανήλθαμε.

Και σήμερα έχουμε αυτό που όλοι είδαμε, το καταδικαστέο γεγονός της παρακολούθησης του Προέδρου του ΚΙΝΑΛ, του κ. Ανδρουλάκη, το οποίο μάλιστα αποκαλύφθηκε όχι από ελληνικά όργανα, αλλά από όργανα του Ευρωπαϊκού Κοινοβουλίου, όπου μάλιστα μπορεί εάν δεν ήταν Ευρωβουλευτής ο ίδιος να μην το γνωρίζαμε καθόλου.

Αλήθεια, οι καταγγελίες και μόνο δεν όφειλαν να κινητοποιήσουν την ελληνική πολιτεία, το Υπουργείο Δημόσιας Τάξης, το Υπουργείο Δικαιοσύνης για την υπεράσπιση της δημοκρατίας; Δεν έπρεπε να κινητοποιηθεί συνολικά η πολιτεία και οι αρμόδιες υπηρεσίες για να εξασφαλίσουν την ασφάλεια των τηλεπικοινωνιών -έχουμε ανεξάρτητες αρχές- να εξασφαλίσουν την εμπιστοσύνη του πολίτη στο κράτος, του διοικούμενου, να εξασφαλίσουν τη διαφάνεια;

Δεν είδαμε κάτι τέτοιο και δυστυχώς, επιτείνει όλο αυτό το κλίμα για το οποίο σας κατηγορούμε τελευταία, το ότι δηλαδή δεν έχετε και τόσο πολύ ιδιαίτερη ευαισθησία με βασικά, σύγχρονα θέματα δημοκρατίας για τα οποία σας κατηγορούμε όλα αυτά τα τρία χρόνια τα οποία κυβερνάτε τη χώρα. Ο ίδιος ο Πρωθυπουργός, κυρίες και κύριοι συνάδελφοι, οφείλει να δώσει απαντήσεις, καθώς ένα από τα πρώτα πράγματα που είχε φροντίσει στην έναρξη της πρωθυπουργίας του ήταν να πάρει την ΕΥΠ απευθείας στο Μέγαρο Μαξίμου. Άρα, από εκεί απαιτούνται και οι απαντήσεις.

Κύριε Υπουργέ, όσον αφορά την πρόληψη, αναφέρθηκαν οι περισσότεροι συνάδελφοι σήμερα, μιας και η επικαιρότητα είναι καυτή λόγω των πολλαπλών πυρκαγιών σε όλη την Ελλάδα, λόγω των πολλών θεμάτων που αντιμετωπίζουμε. Βέβαια, αξίζει μια παρατήρηση. Έχει φύγει από εσάς, από το Υπουργείο σας εννοώ, η πυρόσβεση, η πολιτική προστασία αν και δεν ξέρουμε πόσο καλύτερα είναι τα αποτελέσματα σήμερα αυτού που αντιμετωπίζουμε.

Έχουμε δει τον Υπουργό Πολιτικής Προστασίας σε πολλές συνεδριάσεις των επιτροπών δημόσιας διοίκησης, όπου δυστυχώς, μόνιμα, βλέπουμε μία επεξήγηση πανεπιστημιακού χαρακτήρα για το τι γίνεται, τι σχεδιάζεται, τι προβλέπεται σε κυβερνητικό επίπεδο. όμως, από εκεί και πέρα τι; Ξέρετε, ειπώθηκε πριν από τον Υπουργό στην αρχή της ομιλίας του ότι δόθηκαν 24 εκατομμύρια για τους δήμους και 72 εκατομμύρια επίσης για τις αντιπυρικές ζώνες. Όμως, την ίδια στιγμή το Υπουργείο Πολιτικής Προστασίας που πρέπει να τα συντονίσει όλα αυτά, δεν λέει ότι σχεδόν πριν έναν μήνα μόνο οι δασάρχες δεν είχαν δικαίωμα υπογραφής γιατί οργανωτικά δεν είχε ολοκληρωθεί όλο το σχήμα των δασαρχείων, δεν λένε ότι δεν ανοίχτηκαν αντιπυρικές ζώνες, όπως και όταν έπρεπε πολύ νωρίτερα. Δεν έλεγε ότι δεν ανοίχτηκαν και δεν καθαρίστηκαν δασικοί δρόμοι και δασικές περιοχές περιαστικές.

Επίσης, το λέω από τώρα, γιατί πρέπει να είμαστε πάρα πολύ προσεχτικοί, δεν ξέρουμε τι γίνεται με την αντισεισμική προστασία όλων των δημόσιων σχολείων και κτηρίων που πρέπει κι εκεί να υπάρχει μεγάλη παρέμβαση. Κι όλα αυτά τα τονίζουμε, γιατί η Πολιτική Προστασία έτσι όπως διαφημίστηκε, έτσι όπως εξελίχθηκε κι έτσι όπως την ακούσαμε και στις περσινές καταστροφικές πυρκαγιές, περιμέναμε σήμερα να είναι κάτι παραπάνω από έναν πύργο στην Κηφισίας, ο οποίος έχει μια επιτελική θέση ελέγχου της ίδιας της Αθήνας, όμως.

Δεν λέτε επίσης, ότι μειώνεται η πυροσβεστική δύναμη, οι οργανικές θέσεις. Στον Νομό μου στην Ημαθία χάθηκαν μόνο τριάντα οργανικές θέσεις πυροσβεστών τα τελευταία τρία χρόνια.

Όσον αφορά το υπό συζήτηση νομοσχέδιο, διακρίνετε την εκπαίδευση των αξιωματικών από αυτή των αστυφυλάκων. Δημιουργούνται, λοιπόν, δύο διαφορετικές ταχύτητες εκπαίδευσης. Σχετικά με τη δεύτερη, τους αστυφυλάκους, αλήθεια σε μια τριετή εκπαίδευση, πώς θα μπορέσουν όλοι αυτοί οι άνθρωποι που θα εκπαιδευτούν να αποκτήσουν τον αριθμό των διδακτικών μονάδων που χρειάζεται για να μπορέσουν μετά και ακαδημαϊκά να προχωρήσουν σε ότι οι ίδιοι επιλέξουν ή να πάνε σε κάποια μεταπτυχιακά ή να μπορούν να έχουν αυτό που εμείς περιγράφουμε ως ακαδημαϊκή εκπαίδευση; Δεν προβλέπεται αυτό από κάπου ούτε μόνο το ότι λέτε ότι εντάσσεται στην ανώτατη εκπαίδευση από μόνο του αυτό μπορεί να φέρει όσα σας περιέγραψα.

Κι εδώ συγκρούονται δύο λογικές. Η πρώτη λογική αντιμετωπίζει την εκπαίδευση στα πρότυπα των Ενόπλων Δυνάμεων και επιπλέον η αστυνομική εκπαίδευση γίνεται ένα σχολείο στα χέρια του Υπουργού. Αυτή είναι η δική σας λογική. Η δεύτερη, η δική μας λογική, αντιλαμβάνεται την αστυνομική εκπαίδευση και την Αστυνομία ως αναπόσπαστο μέρος του κοινωνικού ιστού. Είναι η ίδια η πραγματικότητα, κύριε Υπουργέ, που δείχνει τον δεύτερο δρόμο.

Οι αστυνομικοί κάνουν κατασβέσεις με ποτιστήρι, προσφέρουν και το κάνουν και αξίζουν συγχαρητήρια. Όμως, θα έπρεπε να είναι αυτό; Δεν θα έπρεπε να είναι αυτό. Θα έπρεπε να είναι πρώτα απ’ όλα οι πυροσβέστες αυτοί οι οποίοι αντιμετωπίζουν το πρόβλημα και εκεί είναι το θεσμικό κενό, όμως, ότι οι πάντες προσπαθούν να καλύψουν τα πάντα, όπου εκεί δεν υπάρχει κανένας επιτελικός σχεδιασμός. Οι αστυνομικοί ελέγχουν πολίτες και ελέγχουν μαγαζιά για COVID. Πέρασε στους ίδιους όλο αυτό το προηγούμενο διάστημα αυτή η υποχρέωση. Φορτώνονται με επιπλέον ευθύνες συνεχώς. Έχουμε νέο έγκλημα, απαιτούνται νέοι ρόλοι για τους αστυνομικούς και νέα εκπαίδευση, πράγμα που δείχνει ότι η ίδια η κοινωνία καθοδηγεί τις εξελίξεις ακόμα και σε αυτό στην εκπαίδευση της Αστυνομίας. Και δεν βλέπουμε με το σημερινό νομοσχέδιο, αυτό εσείς να το αποδέχεστε.

Επίσης, βλέπουμε συνεχώς νέα αστυνομικά σώματα, όπως είναι οι ειδικοί φρουροί, η Πανεπιστημιακή Αστυνομία, αύριο η Δικαστική Αστυνομία, τα οποία δεν περνάνε ειδική εκπαίδευση, δεν έχουν αυτή την εκπαίδευση που σήμερα συζητάμε και σχεδιάζετε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Παρακαλώ την ανοχή σας, κύριε Πρόεδρε, για ένα λεπτό.

Σε ένα δημοκρατικό κράτος και μια προοδευτική Αστυνομία, εμείς θέλουμε μια εκπαίδευση εξειδικευμένη με νέα αντικείμενα με νέους ορίζοντες κοντά στον πολίτη, κοντά στις κοινωνικές, αλλά και εγκληματολογικές εξελίξεις.

Τέλος, κύριε Υπουργέ, οφείλω να τονίσω δύο ζητήματα που αφορούν την Ημαθία. Για μια εκπαίδευση, όπως είπαμε και παραπάνω και μια εκπαίδευση όπου οι εκπαιδευόμενοι ενισχύονται και αυξάνονται, θα χρειαστείτε και σχολές. Στη Νάουσα, λοιπόν, στον Νομό Ημαθίας υπάρχει η σχολή αστυφυλάκων που βρίσκεται σε αναστολή λειτουργίας και καθώς γνωρίζουμε ότι προβλέπεται και η αύξηση των εισακτέων, γνωρίζουμε επίσης ότι έχετε εισηγήσεις να λειτουργήσει η σχολή και σας ζητάμε αυτή η σχολή να επαναλειτουργήσει. Προσέφερε τόσα στην Αστυνομία με πολλά στελέχη και αστυφύλακες, οι οποίοι εκπαιδεύτηκαν εκεί, αλλά προσέφερε και στην τοπική κοινωνία, η οποία είχε αναγνωρίσει την ανάγκη, τη σημασία της και την είχε καλύψει και αγκαλιάσει.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε συνάδελφε.

**ΑΓΓΕΛΟΣ ΤΟΛΚΑΣ:** Τελειώνω, κύριε Πρόεδρε.

Είναι σε αναστολή από το 2012 επί υπουργίας κ. Δένδια. Έχετε εισηγήσεις, μπορείτε, λοιπόν, να προχωρήσετε σε αυτή την επαναλειτουργία, γιατί την χρειάζεται και η ίδια η ακαδημία, τη χρειάζεται η Αστυνομία.

Και σε οργανωτική και λειτουργική συσχέτιση είναι και η Σχολή Μετεκπαίδευσης και Επιμόρφωσης στο παράρτημα βορείου Ελλάδος στη Βέροια, την οποία επίσης μπορείτε να την αξιοποιήσετε με πολλά διεθνή συνέδρια και την κατάρτιση και εξειδίκευση αξιωματικών σε όλα τα νέα πεδία για τη βόρεια Ελλάδα.

Και τέλος, μια ερώτηση, την οποία θα ήθελα πραγματικά να μου απαντήσετε. Για το νέο αστυνομικό μέγαρο Βέροιας, για το οποίο οι κτηριακές υποδομές έχουν υποβάλει πρόταση υπαγωγής σε κατάλογο έργων ΣΔΙΤ μαζί με άλλες τέσσερις αστυνομικές διευθύνσεις και κύριος του έργου είστε εσείς, το Υπουργείο -αν δεν κάνω λάθος έχει εγκριθεί από την επιτροπή ΣΔΙΤ- ποιο είναι το χρονοδιάγραμμα για να ολοκληρωθεί και πώς θα προχωρήσει αυτό το έργο το συγκεκριμένο; Κύριε Υπουργέ, με αυτά τονίζουμε την αντίθεσή μας στα βασικά κομμάτια του νομοσχεδίου.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ.

Η κ. Διονυσία Αυγερινοπούλου από τη Νέα Δημοκρατία έχει τον λόγο. Μετά θα μιλήσει ο κ. Βασίλης Σπανάκης.

Κυρία Αυγερινοπούλου, έχετε τον λόγο.

**ΔΙΟΝΥΣΙΑ - ΘΕΟΔΩΡΑ ΑΥΓΕΡΙΝΟΠΟΥΛΟΥ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, κατ’ αρχάς θα ήθελα να ευχηθώ καλή ανάρρωση στον Υπουργό μας και βεβαίως, θα ήθελα να τον ευχαριστήσω και προσωπικά, διότι βρέθηκε κοντά μας στον Νομό Ηλείας χθες λόγω των πολλαπλών εστιών των πυρκαγιών που σημειώθηκαν κατά τα τελευταία εικοσιτετράωρα.

Επίσης να ευχαριστήσω την Ελληνική Αστυνομία για τη συνδρομή της στην έρευνα αλλά και στη σύλληψη εμπρηστών στο Νομό Ηλείας και σε άλλες περιοχές της χώρας και να απευθύνω και μια έκκληση προς τους συμπολίτες μου εάν γνωρίζουν στοιχεία παραπάνω για τους εμπρησμούς, να βοηθήσουν προς αυτό την Ελληνική Αστυνομία, να συνδράμουν στο έργο της για να προχωρήσουμε στη σύλληψη των εμπρηστών αυτού του απεχθούς εγκλήματος, το οποίου ταλανίζει τα τελευταία χρόνια τη χώρα μας.

Κυρίες και κύριοι συνάδελφοι, το νομοσχέδιο που συζητούμε σήμερα αναβαθμίζει ουσιαστικά τη μόρφωση και τα ακαδημαϊκά προσόντα των νέων αστυνομικών που εισέρχονται στο αστυνομικό σώμα. Αφορά, όμως, και σε κάθε πολίτη χωριστά, ο οποίος θα επωφελείται από τις αναβαθμισμένες και ποιοτικές υπηρεσίες. Η αναβάθμιση και ο εκσυγχρονισμός της εκπαίδευσης του προσωπικού της Ελληνικής Αστυνομίας, η βελτίωση των υπηρεσιών που παρέχονται προς τον πολίτη και η ενίσχυση του αισθήματος ασφάλειας αποτελούν μια δέσμη βασικών στόχων της Κυβέρνησης της Νέας Δημοκρατίας που επιτυγχάνεται και μέσα από αυτό το νομοσχέδιο. Άλλωστε, ας μην ξεχνάμε ότι η τελευταία φορά που έγινε αναβάθμιση της αστυνομικής εκπαίδευσης ήταν πάλι επί Νέας Δημοκρατίας από το 2014.

Η αναδιαμόρφωση και η αναβάθμιση της εκπαίδευσης του προσωπικού της Ελληνικής Αστυνομίας, καθώς και η πλήρη ένταξη της σχολής Αξιωματικών Ελληνικής Αστυνομίας στην τριτοβάθμια εκπαίδευση ως ισότιμη σχολή, ήταν ένα αίτημα που περιμέναμε να γίνει από καιρό.

Σύμφωνα με το άρθρο 4 παράγραφος 2α, η Σχολή Αξιωματικών Ελληνικής Αστυνομίας έχει ως αποστολή την εκπαίδευση των δοκίμων υπαστυνόμων και των αξιωματικών της Ελληνικής Αστυνομίας με στόχο την παραγωγή και τη μετάδοση της γνώσης στους σπουδαστές της με την έρευνα και τη διδασκαλία, καθώς και την άρτια επιστημονική τους κατάρτιση και την εξοικείωση ιδίως με τις επιστήμες του Δικαίου, των Κοινωνικών, Πολιτικών και Ανθρωπιστικών Επιστημών, καθώς και με γνωστικά αντικείμενα που ενισχύουν την κατανόηση του κανονιστικού και κοινωνικού πλαισίου και του περιβάλλοντος, στο οποίο ασκούν τα καθήκοντά τους.

Θα ήθελα να δώσω ιδιαίτερη έμφαση στο ότι σε αυτές τις γνώσεις θα πρέπει και πλέον μπορούν να προστεθούν όχι ένα, αλλά ακόμα περισσότερα μαθήματα Περιβάλλοντος και Κλιματικής Κρίσης, καθώς πρόκειται για ιδιαίτερα σημαντικά ζητήματα της εποχής μας, τόσο σε εθνικό, όσο και σε διεθνές επίπεδο.

Συγκεκριμένα, θα πρότεινα να προστεθούν στο πρόγραμμα διδασκαλίας μαθήματα Διεθνούς, Ευρωπαϊκού και Εθνικού Δικαίου Περιβάλλοντος με ιδιαίτερη έμφαση και στο Ποινικό Δίκαιο Περιβάλλοντος. Επίσης, ένα μάθημα εισαγωγικό ως προς την επιστημονική εξήγηση και τις επιπτώσεις των σημαντικότερων περιβαλλοντικών ζητημάτων της εποχής μας, καθώς και μάθημα εμπειρικό με μελέτες περιπτώσεων περιβαλλοντικής υποβάθμισης.

Ακόμη, θα πρότεινα και ειδικότερα μαθήματα Δημόσιας Υγείας, αλλά και Πολιτικής Προστασίας σε περιπτώσεις πρόληψης και αντιμετώπισης φυσικών και ανθρωπογενών καταστροφών. Βλέπουμε, άλλωστε, πόσο σημαντική είναι η αποτελεσματική συνεργασία μεταξύ της Αστυνομίας και της Πυροσβεστικής στα ζητήματα των δασικών πυρκαγιών, κυρίως, όπως είπαμε, σε περιπτώσεις εμπρησμών.

Τα δε σχετικά μαθήματα θα πρέπει να περιέχουν, τόσο θεωρητική προσέγγιση, όσο και ασκήσεις επί του πεδίου. Σχετικά, θα πρότεινα να υπάρξει και συνεργασία, τόσο με πανεπιστήμια που συμπεριλαμβάνουν στο διδακτικό τους αντικείμενο τις σχετικές ειδικότητες -όπως άλλωστε προβλέπεται και από το παρόν νομοσχέδιο- και ακόμα στενότερη συνεργασία, εκτός από τον οργανισμό της Ευρωπαϊκής Ένωσης για την κατάρτιση στον τομέα της επιβολής του νόμου, αλλά και την EUROPOL -που, επίσης, προβλέπεται από το νομοσχέδιο- να υπάρξει τέτοια συνεργασία και με την Ιντερπόλ. Και αυτό, διότι η Ιντερπόλ. διαθέτει σχετικό υλικό για τη διδασκαλία του περιβαλλοντικού εγκλήματος, έχει δε και ιδιαίτερες γνώσεις για την αντιμετώπιση του διεθνούς και διακριτικού περιβαλλοντικού εγκλήματος, ενώ έχει βοηθήσει στην οργάνωση τμημάτων περιβαλλοντικής αστυνομίας σε τρίτες χώρες.

Και με αυτή την αφορμή θα ήθελα να επαναλάβω το αίτημα για την ουσιαστική ενίσχυση της Περιβαλλοντικής Αστυνομίας που υπάρχει στη χώρα μας, αλλά πρέπει να δουλέψουμε ακόμα παραπάνω προς αυτή την κατεύθυνση. Έτσι, λοιπόν, θα πρέπει να οργανωθεί καλύτερα το τμήμα αυτό που αφορά στην περιβαλλοντική εφαρμογή, στην εφαρμογή του περιβαλλοντικού νόμου.

Θεωρώ ότι με το συγκεκριμένο νομοσχέδιο και το ανανεωμένο πρόγραμμα σπουδών, το οποίο μπορεί να υπάρχει σε όλες τις σχολές και σε όλα τα τμήματα, το σύνολο του προσωπικού της Αστυνομίας μπορεί να διαθέτει πλέον τις βασικές και ζωτικής σημασίας γνώσεις.

Επίσης, πολύ σημαντική είναι και η πρόβλεψη μέσα στο νομοσχέδιο για την εξοικείωση με τη χρήση τεχνολογιών και με έμφαση στις τεχνολογίες πληροφορικής και επικοινωνιών. Οι νέες αυτές τεχνολογίες αποτελούν απαραίτητο εφόδιο για την αποτελεσματική εκπλήρωση των καθηκόντων των αστυνομικών μας, αλλά και για την προστασία του ίδιου του πολίτη, όπως, παραδείγματος χάριν, από την κακή χρήση που γίνεται με τα μέσα κοινωνικής δικτύωσης.

Βεβαίως, είναι και ουσιώδης η δυνατότητα της Ελληνικής Αστυνομίας να προστατεύσει τους πολίτες και το κράτος από την περίπτωση του κυβερνο-εγκλήματος. Επίσης, πρέπει να προστεθούν και γνώσεις για τη χρήση εφαρμογών από τις δορυφορικές τεχνολογίες και από τις τεχνολογίες γεωπαρατήρησης, οι οποίες θα διευκολύνουν ιδιαίτερα την εργασία της Ελληνικής Αστυνομίας.

Αυτά τα θέματα, βεβαίως, μπορούν να αποτελέσουν αντικείμενο, όπως είπαμε, όλου του νέου συστήματος της εκπαίδευσης, όπως και της Σχολής Μετεκπαίδευσης και Επιμόρφωσης της Ελληνικής Αστυνομίας. Μπορεί, επίσης, να είναι και αντικείμενο διδασκαλίας και για τη Σχολή Εθνικής Ασφάλειας, καθώς η κλιματική κρίση, αλλά και η χρήση αυτών των νέων τεχνολογιών που σχετίζεται με την αντιμετώπισή της θεωρούνται πλέον ζητήματα εθνικής ασφάλειας.

Το νομοσχέδιο μπορεί να αποτελέσει πράγματι μια τομή στην εκπαίδευση της Ελληνικής Αστυνομίας και πετυχαίνει τον στόχο του να θέσει τις κατάλληλες προϋποθέσεις για την αναβάθμιση της εκπαίδευσης της Ελληνικής Αστυνομίας. Συνεπώς, δεν μπορώ παρά να εκφράσω τα συγχαρητήριά μου, τόσο στην πολιτική ηγεσία του Υπουργείου Προστασίας του Πολίτη και την Ελληνική Αστυνομία, όσο και να ευχηθώ καλή επιτυχία στο νέο διδακτικό της έργο προς όφελος όλων μας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Αυγερινοπούλου.

Τελευταίος ομιλητής είναι ο κ. Βασίλειος - Πέτρος Σπανάκης από τη Νέα Δημοκρατία και αμέσως μετά τον λόγο θα πάρει η Κοινοβουλευτική Εκπρόσωπος της Νέας Δημοκρατίας, η κ. Φωτεινή Αραμπατζή.

Κύριε Σπανάκη, έχετε τον λόγο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ευχαριστώ πολύ, κύριε Πρόεδρε.

Το νομοσχέδιο που συζητάμε σήμερα στοχεύει στην αναβάθμιση της αστυνομικής εκπαίδευσης, προκειμένου τα στελέχη της Ελληνικής Αστυνομίας να συνεχίσουν να ανταποκρίνονται αποτελεσματικά στις μεταβαλλόμενες συνθήκες. Μέσα από ενενήντα και πλέον άρθρα το νομοσχέδιο έρχεται να στοχεύσει σε αυτούς τους σκοπούς για την αναβάθμιση της αστυνομικής εκπαίδευσης.

Δεν υπάρχει καμμία αμφιβολία ότι οι γυναίκες και οι άνδρες της Ελληνικής Αστυνομίας αντιμετωπίζουν συνεχώς νέες προκλήσεις, καθώς οι παραβάτες και οι κακοποιοί έχουν στη διάθεσή τους μέσα και πόρους που δυσκολεύουν το έργο της Αστυνομίας. Οργανωμένο έγκλημα με υπερτοπική δράση, εγκληματικές συμμορίες με αναβαθμισμένες δυνατότητες που τους δίνει η τεχνολογία, διεθνή παράνομα κυκλώματα και η έξαρση του ηλεκτρονικού εγκλήματος αποτελούν φαινόμενα που τα ακούμε όλο και περισσότερο τα τελευταία χρόνια όχι μόνο στην Ελλάδα, αλλά σε όλες τις χώρες του κόσμου.

Απέναντι στις νέες αυτές προκλήσεις η Ελληνική Αστυνομία, η δικιά μας Αστυνομία, δίνει καθημερινές μάχες και πρέπει να πω ότι αξίζουν πολλά συγχαρητήρια στο ικανότατο ανθρώπινο δυναμικό της.

Η Ελληνική Αστυνομία επιτελεί ένα πολύ σημαντικό έργο και αυτό είναι κάτι που το αναγνωρίζουν σήμερα όλοι οι Έλληνες πολίτες. Οι επιτυχίες, άλλωστε, το αποδεικνύουν. Ελάχιστα εγκλήματα δεν έχουν διαλευκανθεί και οι δράστες άμεσα οδηγούνται στην ελληνική δικαιοσύνη. Αυτό δεν σημαίνει, ωστόσο, ότι δεν πρέπει να ενισχύσουμε περαιτέρω σε μέσα και εκπαίδευση την Ελληνική Αστυνομία, προκειμένου να επιτελεί ακόμη πιο αποτελεσματικά το έργο της.

Και αυτό ακριβώς κάνει το νομοσχέδιο του Υπουργείου Προστασίας του Πολίτη μέσα από τα ενενήντα άρθρα. Αντιμετωπίζει ελλείψεις ιδίως στην οργάνωση, τη στόχευση και τη μεθοδολογία της εκπαίδευσης, επικαιροποιεί τα εκπαιδευτικά προγράμματα και αξιοποιεί νέα τεχνολογικά επιτεύγματα και τη νέα ψηφιακή εποχή. Λόγω των εξελίξεων κρίνεται αναγκαία η αναβάθμιση του χαρακτήρα της αστυνομικής εκπαίδευσης και ο εκσυγχρονισμός του λειτουργικού πλαισίου της Σχολής Αξιωματικών Ελληνικής Αστυνομίας και της Αστυνομικής Ακαδημίας.

Ειδικότερα, αναδιαμορφώνεται ο χαρακτήρας της Σχολής Αξιωματικών Ελληνικής Αστυνομίας στα πρότυπα ανώτατων στρατιωτικών εκπαιδευτικών ιδρυμάτων με πλήρη ισοτιμία της Σχολής Αξιωματικών Ελληνικής Αστυνομίας με τα ΑΕΙ. Η Σχολή Αξιωματικών Ελληνικής Αστυνομίας αναβαθμίζεται με βάση το μοντέλο οργάνωσης και λειτουργίας των ανώτατων στρατιωτικών εκπαιδευτικών ιδρυμάτων.

Στο άρθρο 9 αναφέρεται στη συγκρότηση εκπαιδευτικού συμβουλίου, στο άρθρο 12 συγκροτείται ακαδημαϊκή συνέλευση και στο άρθρο 19 συγκροτείται μονάδα διασφάλισης ποιότητας για την αποτελεσματική λειτουργία και απόδοση των υπηρεσιών της. Στη σχολή θα προσληφθεί μόνιμο διδακτικό ερευνητικό προσωπικό με υψηλά προσόντα και θα υπάρχει εκπαιδευτική συνεργασία της Σχολής Αξιωματικών Ελληνικής Αστυνομίας με πανεπιστήμια της Ελλάδας και της αλλοδαπής, όπως προβλέπει το άρθρο 25. Ακόμη, όπως προβλέπεται στο άρθρο 26, θα υπάρχουν και προγράμματα μεταπτυχιακών σπουδών στα οποία δύναται να φοιτούν απόφοιτοι της Σχολής Αξιωματικών της Ελληνικής Αστυνομίας, καθώς και απόφοιτοι ΑΕΙ της ημεδαπής, αλλά και της αλλοδαπής.

Εδώ θα ήθελα να προτείνω, κύριε Υπουργέ, μιας και πρόσφατα στο νομοσχέδιο του Υπουργείου Παιδείας προβλέψαμε το εσωτερικό «ERASMUS», να ενταχθεί και η Σχολή Αξιωματικών Ελληνικής Αστυνομίας στο εσωτερικό «ERASMUS», ώστε να μπορούν όσοι φοιτούν να γνωρίσουν ένα διαφορετικό γνωστικό αντικείμενο για ένα εξάμηνο ή για έναν χρόνο. Φανταστείτε, για παράδειγμα, πόσο χρήσιμο θα ήταν ένας φοιτητής της Σχολής Αξιωματικών της Ελληνικής Αστυνομίας να κάνει μαθήματα για ένα ή δύο εξάμηνα σε ένα ΑΕΙ Πληροφορικής και να επιστρέψει με πολύτιμες γνώσεις για την αντιμετώπιση κυβερνο-επιθέσεων και του οργανωμένου ηλεκτρονικού εγκλήματος.

Το διδακτικό προσωπικό της Σχολής Αξιωματικών της Ελληνικής Αστυνομίας θα είναι πλήρους απασχόλησης και θα αποτελείται από διδακτικό ερευνητικό προσωπικό και ειδικό και εργαστηριακό διδακτικό προσωπικό, ενώ δύναται να διδάσκουν επισκέπτες καθηγητές. Η εκλογή και η εξέλιξη των μελών ΔΕΠ διενεργείται με την ίδια διαδικασία και τις ίδιες προϋποθέσεις με τις οποίες εκλέγονται και τα μέλη ΔΕΠ για τα ανώτατα εκπαιδευτικά ιδρύματα.

Θετικές είναι οι διατάξεις για την Αστυνομική Ακαδημία με τη δημιουργία νέας σύγχρονης δομής λειτουργίας και την αναβάθμιση του προγράμματος σπουδών για όλες τις σχολές της.

Να αναφέρουμε, επίσης, το άρθρο 87 για την επιμήκυνση της διάρκειας ισχύος των διαβατηρίων από πέντε σε δέκα έτη, η οποία θα έχει ως αποτέλεσμα την εξοικονόμηση πόρων για όλους τους Έλληνες φορολογούμενους. Η χώρα μας έτσι εναρμονίζεται με τα διεθνή πρότυπα ισχύος των διαβατηρίων.

Κυρίες και κύριοι συνάδελφοι, το νομοσχέδιο: «Αναβάθμιση της αστυνομικής εκπαίδευσης, αναμόρφωση του πλαισίου οργάνωσης και λειτουργίας της Σχολής Αξιωματικών της Ελληνικής Αστυνομίας και άλλες ρυθμίσεις» του Υπουργείου Προστασίας του Πολίτη έχει τελικά σκοπό τη βελτίωση των υπηρεσιών που παρέχονται στον πολίτη και την ενίσχυση του αισθήματος ασφάλειας. Θέλουμε οι γυναίκες και οι άνδρες της Ελληνικής Αστυνομίας να λαμβάνουν μία ποιοτική, μία σύγχρονη, μια προσαρμοσμένη στα νέα δεδομένα εκπαίδευση, ούτως ώστε να προσαρμόζονται εύκολα και άμεσα στις διαρκώς μεταβαλλόμενες μορφές του εγκλήματος και τις διεθνείς εξελίξεις.

Η Κυβέρνηση της Νέας Δημοκρατίας, η Κυβέρνηση του Κυριάκου Μητσοτάκη σέβεται και στηρίζει τον ρόλο των γυναικών και των ανδρών της Ελληνικής Αστυνομίας και με το νομοσχέδιο αυτό τον αναβαθμίζει περαιτέρω, προκειμένου να είναι καλύτερα εφοδιασμένοι στην καθημερινή τους μάχη με την παρανομία.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Σπανάκη.

Τον λόγο έχει τώρα η Κοινοβουλευτική Εκπρόσωπος της Νέας Δημοκρατίας, κ. Φωτεινή Αραμπατζή.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η αλήθεια είναι ότι αλλιώς σκόπευα να ξεκινήσω την ομιλία μου, αλλά το παραλήρημα του Κοινοβουλευτικού Εκπροσώπου της Αξιωματικής Αντιπολίτευσης, του κ. Σπίρτζη, πριν από λίγη ώρα σε αυτό εδώ το Βήμα, πραγματικά, δεν μπορεί να μείνει αναπάντητο. Και επειδή ο Σπίρτζης ξιφούλκησε για δήθεν χυδαιότητα και ντροπή και επειδή κατηγόρησε την Κυβέρνησή μας αποκαλώντας την ως Κυβέρνηση του 108, θα απαντήσω στον Κοινοβουλευτικό Εκπρόσωπο της Αξιωματικής Αντιπολίτευσης ότι αθλιότητα, ντροπή και χυδαιότητα είναι να επαναλαμβάνετε αυτή την ιστορία του 108 και να υιοθετείτε μία έκθεση μιας μη κυβερνητικής οργάνωσης που θέτει τη χώρα μας σε επίπεδο δημοκρατίας και ελευθεροτυπίας κάτω από τα καθεστώτα της χούντας και κάτω ακόμη και από τα Κατεχόμενα, τα οποία η έρευνα -την οποία επικαλείστε και ξιφουλκείτε γι’ αυτήν- αποκαλεί Βόρεια Κύπρο. Είναι ντροπή το κόμμα της Αξιωματικής Αντιπολίτευσης να υιοθετεί μια τέτοια ανθελληνική προπαγάνδα και μάλιστα να ετοιμάζεται να κάνει και ειδική εκδήλωση στο Ζάππειο με τίτλο αυτό ακριβώς, το 108.

Θα μου πείτε: Είναι η πρώτη φορά που η Αξιωματική Αντιπολίτευση επιδίδεται σε ανθελληνικές συμπεριφορές; Φοβάμαι πως όχι. Και θα θυμηθώ, ξέρετε, την ιστορία αυτή με τον βουβό παριστάμενο Ευρωβουλευτή σας, τον κ. Κούλογλου, όταν είχε καλέσει στο Ευρωκοινοβούλιο τον κ. Αποστολόπουλο. Ξέρετε, ο κ. Αποστολόπουλος ενώπιον του κ. Κούλογλου, που δεν είχε μια κουβέντα να πει, αποκαλούσε τους Έλληνες λιμενικούς ως ανθρώπους που έπνιξαν μετανάστες.

Είναι κατάντια, πραγματικά, για την Αξιωματική Αντιπολίτευση να πιστεύει ότι η χώρα μας μπορεί να συγκριθεί με καθεστώτα χούντας και ότι είναι κατώτερη σε επίπεδο κράτους δικαίου από αυτά. Ήθελα να ήξερα, πραγματικά, πόσο πιο χαμηλά θα πέσετε από την αντιπολιτευτική σας υστερία.

Μίλησε ο κ. Σπίρτζης για δήθεν θάψιμο της αλήθειας, για δήθεν θάψιμο της δημοκρατίας. Το κόμμα, κυρίες και κύριοι συνάδελφοι, που επί της θητείας του και επί της κυβερνήσεως του επιχείρησε να κλείσει μέσα ενημέρωσης, το κόμμα που επικαλέστηκε την περίφημη -θα θυμάστε- έκθεση της Φλωρεντίας, για να κρατήσει μόνο τέσσερα κανάλια και αυτά ελεγχόμενα, το κόμμα που έκανε τηλεοπτικό διαγωνισμό για τις άδειες με εχέγγυα καναλάρχη τα βοσκοτόπια -διαγωνισμό, που, βεβαίως, το Συμβούλιο της Επικρατείας έβγαλε, όπως ήταν επόμενο και φυσικό, παράνομο και αντισυνταγματικό-, αυτό το κόμμα έρχεται εδώ και έχει -εγώ θα πω- το θράσος να μιλάει για φαλκίδευση και για δολοφονία της ενημέρωσης και του Τύπου!

Λίγη συστολή θα συστήσω, κυρίες και κύριοι της Αξιωματικής Αντιπολίτευσης, γιατί από ενσυναίσθηση δεν έχω προσδοκίες. Και δεν έχω προσδοκίες, γιατί υιοθετείτε δυστυχώς πλήρως τη ρητορική και τον τοξικό λόγο και την επιχειρηματολογία του κ. Πολάκη. Και πραγματικά, θα ήθελα να ξέρω -και η αλήθεια είναι ότι το άκουσα και από μία άλλη συνάδελφο της Αξιωματικής Αντιπολίτευσης πριν από λίγο εδώ στον λόγο της- εάν συμφωνείτε με το να αποκαλεί τα τηλεοπτικά κανάλια της χώρας, τα οποία με τον δικό σας νόμο πήραν άδειες, ως βοθροκάναλα και τους παρουσιαστές των δελτίων ειδήσεων -στους οποίους ο Αρχηγός σας, αν δεν κάνω λάθος, πηγαίνει και δίνει συνεντεύξεις- να τους θεωρείτε ως πουλημένους, ξεπουλημένους και «πετσωμένους». Η κυρία συνάδελφος μίλησε για «πετσωμένα» κανάλια πριν από λίγο από αυτό εδώ το Βήμα. Πάει, λοιπόν, πολύ να μας κάνετε εσείς μαθήματα δημοκρατίας και αντικειμενικής ενημέρωσης!

Και έρχεστε στο Βήμα αυτό και λέτε ότι δήθεν η Κυβέρνηση έχει πλήξει τους θεσμούς της δημοκρατίας, όταν είστε το κόμμα των αμετανόητων, το κόμμα που απειλεί σήμερα τους πολιτικούς του αντιπάλους και βεβαίως τους ψηφοφόρους του ότι η επόμενη φορά θα είναι αλλιώς. Υπονοείτε, δηλαδή, τι; Ότι η επόμενη φορά θα είναι πιο καθεστωτική, πιο αυταρχική, πιο αντιδημοκρατική; Το υπονοείτε εσείς, οι προασπιστές της δημοκρατίας και της προόδου;

Πάει πολύ, λοιπόν, να επικαλείστε τη δημοκρατία και τους δημοκρατικούς θεσμούς και να κατηγορείτε ως αντιδημοκρατικό ένα κόμμα που αποκατέστησε τη δημοκρατία στην Ελλάδα, το κόμμα που καθιέρωσε ένα από τα καλύτερα και τα πιο ευρωπαϊκά συντάγματα.

Ο Αρχηγός σας, κυρίες και κύριοι της Αξιωματικής Αντιπολίτευσης, το βράδυ της Κυριακής βρέθηκε στο Προεδρικό Μέγαρο, όπου γιόρταζε την αποκατάσταση της δημοκρατίας σαράντα οκτώ χρόνια μετά, της δημοκρατίας που αποκατέστησε στην Ελλάδα ο Κωνσταντίνος Καραμανλής και η Νέα Δημοκρατία. Γι’ αυτό θα πρέπει να είστε πολύ προσεκτικοί την επόμενη φορά, όταν θα μιλάτε στη Νέα Δημοκρατία για δημοκρατία.

Σε ό,τι αφορά στο νομοσχέδιο, δεν υπάρχει αμφιβολία -νομίζω- ότι κάθε φορά που επιχειρείται η αναβάθμιση, η εξέλιξη, η επικαιροποίηση, ο εκσυγχρονισμός της παρεχόμενης εκπαίδευσης, οι προσδοκίες δεν μπορούν παρά να προοιωνίζονται ευοίωνες, πολύ περισσότερο μάλιστα όταν η επιχειρούμενη αναβάθμιση και μάλιστα η εκ βάθρων αναβάθμιση αφορά στα Σώματα Ασφαλείας, την Ελληνική Αστυνομία, η εκπαίδευση της οποίας αναμορφώνεται σε όλα τα επίπεδα με αυτό το σχέδιο νόμου. Ο κύριος Υφυπουργός το χαρακτήρισε ως ένα από τα πιο σημαντικά νομοσχέδια του Υπουργείου κατά τη συζήτηση στις επιτροπές.

Είναι ένα νομοσχέδιο που ατυχώς για την ατελέσφορη αντιπολιτευτική προσπάθεια του ΣΥΡΙΖΑ επιχειρεί πάλι να χτίσει τα γνωστά ιδεολογήματα περί δήθεν προοδευτισμού του ΣΥΡΙΖΑ και συντηρητισμού της Νέας Δημοκρατίας, ότι δήθεν η Νέα Δημοκρατία εκπροσωπεί το παλιό και ο ΣΥΡΙΖΑ - Προοδευτική Συμμαχία το καινούργιο, το καινοτόμο, το καινοφανές.

Είναι ένα νομοσχέδιο που ατυχώς για εσάς -επαναλαμβάνω- γίνεται δεκτό από ποιους μεταξύ άλλων; Από αυτούς τους οποίους αφορά και από τους οργανωμένους φορείς τους. Αναφέρομαι στην ΠΟΑΣΥ με θετικά σχόλια και θετικές εισηγήσεις.

Και είναι πραγματικά το λιγότερο προσβλητικό στην απέλπιδα προσπάθειά σας να χτίσετε αντιπολίτευση να λέτε διά στόματος του Κοινοβουλευτικού σας Εκπροσώπου στις συνεδριάσεις της επιτροπής ότι στο χώρο της Αστυνομίας οι αντιλήψεις που έχουν επικρατήσει δυστυχώς είναι αυτά του κόμματός σας, δηλαδή του δικού μας κόμματος, δηλαδή του παλιού.

Είναι το λιγότερο προσβλητικό -νομίζω ότι είναι επιεικής ο όρος- απέναντι στις γυναίκες και τους άνδρες της Ελληνικής Αστυνομίας που αν δεν το αμφισβητείται φαντάζομαι εκπροσωπούνται από αυτούς τους συλλογικούς φορείς, τους οποίους εσείς κατακεραυνώνετε με τα σχόλια σας.

Είναι προσβλητικό απέναντι στις γυναίκες και τους άνδρες της Ελληνικής Αστυνομίας που έχουν επιδείξει έργο, που έχουν επιδείξει επιχειρησιακή ετοιμότητα, επιτυχίες αδιαμφισβήτητες στην εξακρίβωση πολύκροτων υποθέσεων, απέναντι στις γυναίκες και στους άνδρες της Ελληνικής Αστυνομίας που έχουν επιδείξει αυτοθυσία, αυταπάρνηση, αλτρουισμό, υψηλό δείκτη αλτρουισμού και ενσυναίσθησης. Και αναφέρομαι, βεβαίως, και στις συμπεριφορές τις οποίες επέδειξαν και στις τελευταίες πυρκαγιές.

Πείτε ένα μπράβο, ένα ευχαριστώ στην Ελληνική Αστυνομία, όπως πολύ εύστοχα είπε ο κύριος Υπουργός, στον οποίο ευχόμαστε περαστικά. Πολύ εύστοχα είπε ο κύριος Υπουργός ότι το χρωστάτε αυτό το μπράβο και το χρωστάμε όλοι μας είναι η αλήθεια.

Και πραγματικά προκαλείτε, κυρίες και κύριοι, όταν λέτε ότι ντρέπεστε για αυτή την Αστυνομία. Ντρεπόμαστε πραγματικά για την αστυνομική βία, λέει ο κ. Σπίρτζης στις κοινοβουλευτικές επιτροπές. Σήμερα είπε ότι δεν θέλουμε αστυνομικούς ράμπο, δεν θέλουμε αστυνομικούς χειραγωγούμενους, δεν θέλουμε αστυνομικούς σερίφηδες. Και ντρέπεται δήθεν για αυτή την Αστυνομία και για τη χρήση χημικών κρότου λάμψης.

Μιλάτε εσείς για χρήση βίας από την Ελληνική Αστυνομία όταν μας προκαλείτε να ανατρέξουμε στο τόσο σύντομο δυστυχώς για εσάς παρελθόν, όταν επί των ημερών σας ξυλοκοπήσατε και γρονθοκοπήσατε ποιους; Τους συνταξιούχους και τους ηλικιωμένους που διαδήλωναν έξω από το Μέγαρο Μαξίμου και έρχεστε εδώ να μας κάνετε μαθήματα για δημοκρατική Αστυνομία και άλλα δήθεν ευφυολογήματα;

Όσο και αν δεν αρέσει στον ΣΥΡΙΖΑ, κυρίες και κύριοι συνάδελφοι, η Αστυνομία επί των ημερών της Νέας Δημοκρατίας και επί των ημερών αυτής της Κυβέρνησης και εκσυγχρονίζεται και γίνεται πιο αποτελεσματική και πιο επιχειρησιακή και επισημαίνει και διορθώνει τα κακώς κείμενα όταν αυτά υπάρχουν. Η Αστυνομία εφαρμόζει τον νόμο με επαγγελματισμό, επ’ ωφελεία της κοινωνίας, της κοινωνικής συνοχής, της σωστής λειτουργίας του κράτους δικαίου και της εμπέδωσης του αισθήματος ασφάλειας των πολιτών, που επί των ημερών σας μάλλον διακυβευόταν. Ηχούν ακόμη στα αυτιά μου ξέρετε οι ρήσεις του πρώην Αναπληρωτή Υπουργού Προστασίας του Πολίτη, του κ. Τόσκα, που συμβούλευε τους ηλικιωμένους, οι οποίοι δέχονταν επιθέσεις με κλοπές στα σπίτια τους να κάθονται σιωπηλοί και να κάνουν ότι κοιμούνται κάθε φορά που δέχονταν επιθέσεις. Για αυτό το αίσθημα ασφάλειας και γι’ αυτή την εμπέδωση αισθήματος ασφάλειας στην κοινωνία μιλάμε επί των ημερών σας.

Και είναι θετικό, βεβαίως, ότι στην παρέμβασή του ο Κοινοβουλευτικός σας Εκπρόσωπος είπε ότι οι αστυνομικοί, οι εργαζόμενοι έχουν ωράριο, δικαιώματα, ασκούν επικίνδυνο έργο. Όλα αυτά είναι πολύ θετικά, έτσι όπως τα επισημαίνετε, γιατί θυμάμαι τα στελέχη σας το προηγούμενο διάστημα να αποκαλούν τους αστυνομικούς μπάτσους και να τους αντιμετωπίζουν με την απόλυτη κοινωνική απαξίωση.

Όσον αφορά τη μηνυτήρια αναφορά του κ. Ανδρουλάκη, το θέμα είναι πολύ σοβαρό και πρέπει να το αντιμετωπίσουμε όλοι με εθνική ενότητα και όχι με κοκορομαχίες. Η Κυβέρνηση έχει τοποθετηθεί σχετικώς. Επιβάλλεται να διερευνηθεί αμέσως από την ελληνική δικαιοσύνη η υπόθεση και κάθε αρμόδια αρχή οφείλει με την τεχνογνωσία της και στο πλαίσιο των αρμοδιοτήτων της να συνδράμει για τη διαλεύκανση και τη διερεύνηση της μηνυτήριας αναφοράς του Προέδρου του ΠΑΣΟΚ - Κινήματος Αλλαγής τόσο σε ελληνικό όσο και σε επίπεδο Ευρωπαϊκής Ένωσης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κυρία Αραμπατζή.

Ο κ. Καμίνης έχει τον λόγο για τρία λεπτά εν όψει και των νομοθετικών βελτιώσεων.

**ΓΕΩΡΓΙΟΣ ΚΑΜΙΝΗΣ:** Κατ’ αρχάς θα παρακαλούσα τον ειδικό αγορητή του Κομμουνιστικού Κόμματος να πει στον κ. Παφίλη ότι όταν ξέσπασε το σκάνδαλο με τις συνακροάσεις σε βάρος του Κομμουνιστικού Κόμματος Ελλάδας είχαμε βγάλει -η αείμνηστη Φώφη Γεννηματά- ανακοίνωση καταγγελίας και προς τιμήν τους και ο κ. Μητσοτάκης τότε ως Αρχηγός της Αξιωματικής Αντιπολίτευσης. Οπότε μην λέει ο κ. Παφίλης ό,τι θέλει. Το γεγονός, δηλαδή, ότι μπορούμε να λέμε κάτι και οι άλλοι να μην το ψάξουν κάποια στιγμή και το ψέμα φαίνεται. Εγώ ήμουν βέβαιος ότι πρέπει να είχαμε κάνει δήλωση και γι’ αυτό το έψαξα το ζήτημα.

Κατά δεύτερο λόγο θα ήθελα να πω στην Κοινοβουλευτική Εκπρόσωπο της Νέας Δημοκρατίας ότι καλή η εθνική ενότητα, αλλά εδώ υπάρχουν συγκεκριμένες ευθύνες. Έγινε παρακολούθηση παράνομη του τηλεφώνου του Προέδρου του τρίτου κόμματος της Αντιπολίτευσης και την ευθύνη γι’ αυτό την έχει η ελληνική Κυβέρνηση, η οποία υποχρεούται σύμφωνα με το άρθρο 19 να διασφαλίζει το απόρρητο της επικοινωνίας. Οι ευθύνες είναι σαφείς και καταμερισμένες.

Τρίτον, θα αναφερθώ στην τροπολογία που μας φέρατε. Εάν δεν υπήρχε το άρθρο 2, κύριε Υφυπουργέ, θα την ψηφίζαμε. Το άρθρο 2 εμένα τι μου θυμίζει; Το μόνιμο πρόβλημα που έχουμε ότι ενώ είχατε δεσμευτεί ως Υπουργείο επί κ. Χρυσοχοΐδη να φέρετε εδώ ένα νομοθέτημα, το οποίο θα ρυθμίζει τα της Υπηρεσίας Προστασίας Ευπαθών Στόχων και Υψηλών Προσώπων, αυτό δεν το έχετε κάνει. Και είστε υποχρεωμένοι να το κάνετε αυτό γιατί; Γιατί εδώ πέρα βλέπουμε τελικά ότι μέσα από αυτές τις αποσπασματικές διατάξεις κάνουμε και οδηγούς ιδιωτικών αυτοκινήτων τους αστυνομικούς. Όταν εγώ έχω δύο αστυνομικούς, έναν σε κάθε βάρδια και τον κάνω οδηγό, ποιος με φυλάει;

Και να σας πω και μια μικρή λεπτομέρεια. Έχετε κοιτάξει και το ζήτημα το ασφαλιστικό, δηλαδή την ασφάλιση για τις ζημιές που μπορεί να προκύψουν όταν οδηγεί ο αστυνομικός το αυτοκίνητο;

Σας ευχαριστώ.

(Στο σημείο αυτό ο Βουλευτής κ. Γεωργίας Καμίνης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε πολύ, κύριε Καμίνη.

Τον λόγο έχει ο κ. Καλαματιανός γιαδύο λεπτά.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Κατ’ αρχάς σχετικά με τη διάταξη για την επιτήρηση, το βραχιολάκι έχουμε ρωτήσει πόσους ακριβώς αφορά αυτή η διάταξη, γιατί ο στόχος θα έπρεπε να είναι πέρα από τη χωρική, τοπική διεύρυνση να υπάρχει και μία διεύρυνση στα πρόσωπα που αφορά η εναλλακτική αυτή μορφή έκτισης της ποινής. Θα θέλαμε μια απάντηση, κύριε Υπουργέ.

Σχετικά με τη διάταξη για την ΚΤΥΠ πραγματικά χαιρόμαστε που έστω και τώρα ανακαλύψατε την αξία και τη σημασία που έχει η ΚΤΥΠ για την ανέγερση καταστημάτων κράτησης, έχει την τεχνογνωσία. Τρία χρόνια την είχατε ξεχάσει. Βάλατε τη ΜΟΜΑ στον Ασπρόπυργο για να κατασκευάζει καταστήματα κράτησης.

Τέλος, για το γεγονός ότι ο Υπουργός είπε ότι έχουν δοθεί φέτος 24 εκατομμύρια σε δήμους για την πυροπροστασία και 72 εκατομμύρια σε δασαρχεία για αντιπυρικές ζώνες κ.λπ. κ.λπ., αυτά είναι ποσά που συνήθως δίνονται σε δήμους και δασαρχεία. Πραγματικά, όμως, πιστεύετε ότι είναι αρκετή χρηματοδότηση για τους δήμους και τα δασαρχεία για την αντιπυρική προστασία αυτά τα χρήματα; Και ξαναλέω χαρακτηριστικό, 7,5 δισεκατομμύρια σε απευθείας αναθέσεις και κλειστούς διαγωνισμούς και λέτε ότι 72 συν 24 εκατομμύρια είναι αρκετά για την αντιπυρική προστασία της χώρας; Τα αποτελέσματα δείχνουν ότι δεν είναι αρκετά. Το λένε οι ίδιοι οι δήμοι, το λένε και τα δασαρχεία. Εντάξει, είναι δημόσια υπηρεσία, δεν μπορούν να φωνάζουν, αλλά προκύπτει. Είναι τεράστια τα προβλήματα εδώ. Είναι αρκετά αυτά; Ακούσαμε τον κύριο Υπουργό -του ευχόμαστε περαστικά- να το λέει σαν τεράστια επιτυχία. Αυτά είναι τα συνήθη ποσά. Δεν είναι κάτι εξαιρετικό, ξαναλέω, μετά την περσινή τεράστια καταστροφή. Κάηκαν ένα εκατομμύριο τριακόσιες τριάντα χιλιάδες στρέμματα και δίνετε μόνο αυτά τα ποσά;

Μία τελευταία παρατήρηση, κύριε Πρόεδρε, για το θέμα της τροπολογίας. Επαναλαμβάνουμε και εμείς ότι δεν είναι δυνατόν με το άρθρο 2 -θα ψηφίζαμε την υπόλοιπη- να λέτε ότι οι αστυνομικοί θα οδηγούν ιδιωτικά ΙΧ. Τι είναι οι αστυνομικοί; Οδηγοί ταξί; Πώς γίνεται αυτό; Εξηγήστε μας, κύριε Υφυπουργέ, γιατί υπάρχουν πάρα πολλές καταγγελίες ότι οι αστυνομικοί αντί να ασκούν τα καθήκοντα της φύλαξη ή έστω του οδηγού, κάνουν άλλες δουλειές, δηλαδή οι κυρίες παίρνουν τους αστυνομικούς, τα ιδιωτικά αυτοκίνητα, πηγαίνουν σουπερμάρκετ και τέτοια πράγματα. Τα γνωρίζετε, υπάρχουν αυτές οι καταγγελίες. Δεν πρέπει να τα νομιμοποιούμε αυτά τα πράγματα.

Αυτά, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Κύριε Κουτσούμπα, έχετε τον λόγο και εσείς για δύο λεπτά.

**ΑΝΔΡΕΑΣ ΚΟΥΤΣΟΥΜΠΑΣ:** Ευχαριστώ, κύριε Πρόεδρε.

Είναι λυπηρό ότι σήμερα σε μια συνεδρίαση της Ολομέλειας με ένα νομοσχέδιο με συγκεκριμένο περιεχόμενο δυστυχώς η Μείζον Αντιπολίτευση κατανάλωσε τον χρόνο που δίδει ο Κανονισμός τουλάχιστον κατά τα 2/3 -αν εξαιρέσω μόνο την τελευταία συνάδελφο- να μιλούν για άλλα θέματα εκτός του περιεχομένου του νομοσχεδίου. Σήμερα δεν είχαμε κοινοβουλευτικό έλεγχο. Υπάρχει η διαδικασία του κοινοβουλευτικού ελέγχου και όλα αυτά τα θέματα που σωστά έθεσαν και ήταν δικαίωμά τους να τα θέσουν έπρεπε να τα θέσουν σε αυτή τη διαδικασία.

Αλήθεια, αναρωτιέμαι, αυτό το μνημείο υποκριτικής και αντιφατικότητας που έστησαν όλες τις προηγούμενες ημέρες στις συνεδριάσεις της επιτροπής, που το συνέχισαν και σήμερα, πιστεύουν ότι τους ακούει ή τους πιστεύει ο ελληνικός λαός; Από τη μία απαξίωσαν στον μέγιστο βαθμό το έργο συνολικά της Αστυνομίας και στο τέλος σε κάθε παράγραφο έλεγαν και για τα δικαιώματα.

Έχει κάνει η παράταξή μας πολλά για την Αστυνομία. Έχει κάνει πολλά για την ασφάλεια της χώρας. Θα συνεχίσει να κάνει και έχει πολλά ακόμα να κάνει, γιατί το δικαιούνται οι αστυνομικοί. Όμως, αυτή η υποκρισία επιτέλους πρέπει να σταματήσει, γιατί πρέπει να απαντήσετε: Τέσσερα χρόνια κυβέρνηση τι κάνατε; Φέρατε προεκλογικά, σε προεκλογική περίοδο, προεδρικό διάταγμα με τρία άρθρα για να ρυθμίσετε τα της αστυνομικής εκπαίδευσης και ακαδημαϊκής εκπαίδευσης και σας το έστειλε πίσω το Συμβούλιο της Επικρατείας. Μην υποκρίνεστε, λοιπόν, άλλο.

Οφείλω, όμως, και μία εξήγηση. Έθεσε πολύ σωστά ο συνάδελφος από το ΚΚΕ κάποια πράγματα, σας το είπε ωμά ο κ. Παφίλης. Μπορεί να μη συμφωνώ μαζί του, έθεσε, όμως, μερικά ωμά πράγματα. Τι κάνατε εσείς; Κατηγορείτε εσείς τη Νέα Δημοκρατία ότι ασκούσε αστυνομική βία ή ασκεί αστυνομική βία τώρα; Έχετε δικαίωμα να κρίνετε τη Νέα Δημοκρατία με αυτόν τον τρόπο;

Και αλήθεια, αναρωτιέμαι, κύριε Πρόεδρε και κύριοι συνάδελφοι. Ζούμε σε μια συντεταγμένη πολιτεία. Υπάρχει το Σύνταγμα και οι νόμοι που τους έχουμε ψηφίσει μέσα εδώ οι Βουλευτές και άλλοι. Τι θέλετε δηλαδή να κάνουμε; Να πούμε στα όργανα που προβλέπει το Σύνταγμα και οι νόμοι να μην εκτελούν το καθήκον τους, αυτά που εμείς οι ίδιοι έχουμε ψηφίσει;

Όχι, κύριοι συνάδελφοι. Το κράτος, μια συντεταγμένη πολιτεία με κοινοβουλευτική δημοκρατία έχει όρια, έχει κανόνες και μέσα στο πλαίσιο των κανόνων της δημοκρατίας, της ελευθερίας και της αποδοχής του σεβασμού της γνώμης του άλλου θα συνεχίσει να λειτουργεί. Και δεν μπορείτε να λέτε ότι εσείς θέλετε μια Αστυνομία με το «δεν θέλω», αλλά να θέλετε Αστυνομία που να μην συλλαμβάνει αυτούς οι οποίοι καταστρέφουν δημόσιες υπηρεσίες, αυτούς οι οποίοι καταστρέφουν ιδιωτικές υπηρεσίες, αυτούς οι οποίοι για το παραμικρό με εκατό άτομα, εκατόν πενήντα αναστατώνουν όλη τη χώρα. Όχι, η χώρα θέλει ασφάλεια, ευημερία και θα προχωρήσει τηρώντας τους νόμους, αυτούς τους οποίους όλοι εσείς έχετε ψηφίσει και εμείς εδώ.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ.

Κάτι παρέλειψε ο κ. Καμίνης.

Ορίστε, έχετε τον λόγο.

**ΓΕΩΡΓΙΟΣ ΚΑΜΙΝΗΣ:** Μία διόρθωση.

**ΠΡΟΕΔΡΕΥΩΝ (Χαράλαμπος Αθανασίου):** Δεν σημαίνει τριτολογία αυτό. Επειδή ήταν και ο χρόνος του λίγος.

**ΓΕΩΡΓΙΟΣ ΚΑΜΙΝΗΣ:** Μία διόρθωση, κύριε Πρόεδρε.

Επί της τροπολογίας να πω ότι μου είχε διαφύγει το γεγονός ότι προβλέπονται στην τροπολογία τα περί αποκατάστασης στις ζημιές του αυτοκινήτου.

**ΠΡΟΕΔΡΕΥΩΝ (Χαράλαμπος Αθανασίου):** Πολύ ωραία.

Ο κύριος Υπουργός,. Ελευθέριος Οικονόμου, έχει τον λόγο.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Κύριε Πρόεδρε, κυρίες και κύριοι Βουλευτές, βρισκόμαστε σήμερα ενώπιον της Ολομέλειας του Σώματος για την τελική συζήτηση, επεξεργασία και υιοθέτηση μιας ακόμη νομοθετικής πρωτοβουλίας της Κυβέρνησης και ειδικότερα του Υπουργείου Προστασίας του Πολίτη. Πρόκειται για ένα σχέδιο νόμου ξεχωριστής σπουδαιότητας για μια σειρά λόγων οι οποίοι συζητήθηκαν και αναδείχθηκαν κατά την τριήμερη συζήτηση στην αρμόδια επιτροπή της Βουλής. Αυτούς τους λόγους θα αναπτύξω συνοπτικά στη συνέχεια, προσθέτοντας ορισμένες επιπλέον διευκρινίσεις στο πλαίσιο των επισημάνσεων που διατυπώθηκαν από τα αξιότιμα μέλη της επιτροπής. Ο στόχος μας είναι ένας, η επίτευξη της μέγιστης δυνατής σύγκλισης απόψεων όλων των πολιτικών δυνάμεων σε ένα σημαντικό ζήτημα όπως είναι αυτό της αστυνομικής εκπαίδευσης και κατάρτισης των στελεχών της Ελληνικής Αστυνομίας.

Πριν, όμως, υπεισέλθω στο κυρίαρχο ζήτημα που πραγματεύεται το ανά χείρας σχέδιο νόμου, θα ήθελα να προβώ σε ορισμένες ειδικότερες διευκρινίσεις σχετικά με τα ζητήματα αρμοδιότητας της Γενικής Γραμματείας Αντεγκληματικής Πολιτικής που περιγράφονται από τα αντίστοιχα τρία άρθρα του υπό συζήτηση σχεδίου νόμου.

Κατ’ αρχάς, σε ό,τι αφορά την ηλεκτρονική επιτήρηση, διαπίστωσα ότι το ενδιαφέρον για τον θεσμό της ηλεκτρονικής επιτήρησης είναι ειλικρινές και δεν γνωρίζει παραταξιακά στεγανά και αυτό είναι κάτι εξόχως ενθαρρυντικό για έναν θεσμό που βρίσκεται στο στάδιο πιλοτικής εφαρμογής εδώ και αρκετά χρόνια. Στο σημείο δε αυτό θα ήθελα να επισημάνω, μια και ρωτήθηκε από τον κ. Καλαματιανό, ότι σήμερα εφαρμόζεται πιλοτικά μόνο για οκτώ άτομα.

Σήμερα, λοιπόν, μέσα από την εν λόγω διάταξη υλοποιούμε ένα γενναίο, ουσιαστικό βήμα προς τα εμπρός. Παρέχουμε τη δυνατότητα γεωγραφικής επέκτασης της λειτουργίας του εν λόγω θεσμού πέρα από τα όρια Αττικής και Θεσσαλονίκης, θέτοντας κατ’ αυτόν τον τρόπο τα αναγκαία θεμέλια από πλευράς νομοθέτη, ώστε να μπορούν σταδιακά να κάνουν χρήση αυτού του εναλλακτικού τρόπου περιορισμού της ελευθερίας περισσότεροι κατάδικοι και υπόδικοι που βρίσκονται σε κάθε γωνιά της ελληνικής επικράτειας.

Ταυτόχρονα, προωθούμε πλέον τη δημιουργία των αναγκαίων τεχνολογικών υποδομών ώστε να μπορεί να φιλοξενηθεί ο θεσμός αυτός πέραν των ορίων των δύο μεγάλων αστικών κέντρων της χώρας, προϋπόθεση αναγκαία ώστε να καταστεί ουσιαστικός και όχι άγονος ο διεθνής ανοικτός διαγωνισμός για την ανάδειξη αναδόχου που εφεξής θα υποστηρίζει τεχνολογικά τον θεσμό αυτό, του οποίου η δημοσίευση της προκήρυξης θα πραγματοποιηθεί εντός των προσεχών ημερών.

Κυρίες και κύριοι, παρά τους περί αντιθέτου ισχυρισμούς ορισμένων, μπορεί πολύ εύκολα να γίνει αντιληπτό ότι και στρατηγικός σχεδιασμός υπάρχει και στοχοπροσήλωση από πλευράς Κυβέρνησης, ώστε να επιτευχθεί η σταδιακή και ομαλή μετάβαση των επωφελούμενων του μέτρου της ηλεκτρονικής επιτήρησης από το καθεστώς στέρησης της ελευθερίας στην ελεύθερη κοινωνική ζωή, αλλά και περαιτέρω η σταδιακή αποκλιμάκωση του πληθυσμού των καταστημάτων κράτησης από ήδη κρατούμενους σε αυτά κατάδικους δίχως κινδύνους για τη δημόσια ασφάλεια.

Για την Κυβέρνηση, για όλους εμάς στο Υπουργείο Προστασίας του Πολίτη η διεύρυνση, σε συνεργασία πάντοτε με το Υπουργείο Δικαιοσύνης, της χρήσης του θεσμού της ηλεκτρονικής επιτήρησης συνιστά πυλώνα ενός πλέγματος συνδυαστικών πρωτοβουλιών στις οποίες προβαίνουμε και οι οποίες στόχο έχουν τον εκσυγχρονισμό του σωφρονιστικού συστήματος της χώρας μας, σύμφωνα με τις αρχές και αξίες της Ευρωπαϊκής Ένωσης και την ανθρωποκεντρική φιλοσοφία που διαχρονικά χαρακτηρίζει τον πολιτισμό μας.

Σε ό,τι αφορά τα έτερα άρθρα αρμοδιότητας Γενικής Γραμματείας Αντεγκληματικής Πολιτικής, αυτά ρυθμίζουν επιμέρους ζητήματα και απαντούν κατά τρόπο επαρκή και αποτελεσματικό σε ειδικότερα χαρακτηριστικά του κλειστού καταστήματος κράτησης Πατρών και του πλαισίου συνεργασίας της ΚΤΥΠ με δομές σωφρονισμού της Γενικής Γραμματείας Αντεγκληματικής Πολιτικής, τα οποία κρίθηκαν ουσιώδη και αντιμετωπίστηκαν εντός του ασφυκτικού πλαισίου των υφιστάμενων δημοσιονομικών δυνατοτήτων μας.

Σε κάθε περίπτωση, όμως, θα ήθελα να σας διαβεβαιώσω ότι η ηγεσία αξιολογεί τα ειδικότερα κατά περίπτωση χαρακτηριστικά και τις ανάγκες κάθε δομής σωφρονισμού προκειμένου να δώσει λύσεις όπου απαιτηθεί προς διευκόλυνση των υπαλλήλων.

Κυρίες και κύριοι Βουλευτές, θα ήθελα στο σημείο αυτό να περάσω στο βασικό ζήτημα που πραγματεύεται το υπό συζήτηση σχέδιο νόμου ξεκινώντας από μία γενικότερη διαπίστωση και συνεχίζοντας τα ειδικότερα ζητήματα. Επιτρέψτε μου, όμως, στο σημείο αυτό, δεδομένου ότι έγιναν πολλές αναφορές από την Αντιπολίτευση και ειδικότερα ως προς τη στρατιωτικοποίηση της Σχολής Αξιωματικών και γενικότερα της Αστυνομικής Ακαδημίας, να αναφερθώ στην αναφορά του Επιστημονικού Συμβουλίου της Βουλής, όπου αναφέρεται ρητά και σας παραπέμπω να το μελετήσετε: «Ο κύριος, όμως, χαρακτήρας της δεν είναι προεχόντως ακαδημαϊκός δεδομένου ότι έχει ως κύρια αποστολή την άρτια επαγγελματική κατάρτιση, τη γενική μόρφωση και την κατάλληλη σωματική και ψυχική προετοιμασία των εκπαιδευομένων, ώστε να καταστούν ικανοί οι αξιωματικοί της Ελληνικής Αστυνομίας και όχι την παροχή γενικής ανώτατης εκπαίδευσης με βάση τις αρχές της ακαδημαϊκής ελευθερίας και της πλήρους αυτοδιοίκησης, όπως τα λοιπά ανώτατα εκπαιδευτικά ιδρύματα. Εξάλλου οι σπουδαστές που εισέρχονται στην εν λόγω σχολή αποτελούν τμήμα του αστυνομικού προσωπικού, υποκείμενοι σε ιδιαίτερη ιεραρχία αντίστοιχη της στρατιωτικής και ειδικούς κανόνες πειθαρχίας».

Συνεχίζει περαιτέρω: «Η Σχολή Αξιωματικών της Ελληνικής Αστυνομίας χαρακτηρίζεται ρητά στον νόμο ως παραγωγική σχολή, με αποτέλεσμα η εισαγωγή σε αυτή να οδηγεί σε πρόσβαση σε δημόσια θέση, δηλαδή σε διορισμό στο δημόσιο. Προκύπτει ότι η Σχολή Αξιωματικών της Ελληνικής Αστυνομίας τελεί προδήλως υπό διαφορετικές συνθήκες σε σχέση με τα λοιπά Ανώτατα Εκπαιδευτικά Ιδρύματα από την άποψη του σκοπού και του περιεχομένου της παρεχόμενης εκπαίδευσης, της οργάνωσης των σπουδών και των υποχρεώσεων των σπουδαστών που εισάγονται σε αυτή».

Κατά συνέπεια, τα υπόλοιπα τα οποία οφείλονται προφανώς σε αντιπολιτευτικές κορώνες περί αντιδημοκρατικής εκπαίδευσης και οτιδήποτε άλλο, νομίζω ότι γίνεται κατανοητό μεν γιατί λέγονται, αλλά καλό είναι να τα αφήσουμε στο παρελθόν και να μην συνεχίσουμε σε μία τέτοια βάση, δεδομένου ότι από πλευράς της Ελληνικής Αστυνομίας καταβάλλεται σημαντική προσπάθεια στο πλαίσιο αναβάθμισης γενικότερα των σπουδών, όπως ορίζει το Σύνταγμά μας και το ευρωπαϊκό μας πλαίσιο.

Στη συνέχεια, κάνοντας έναν πρόχειρο απολογισμό των όσων διημείφθησαν στη συνεδρίαση της αρμόδιας επιτροπής της Βουλής, εξετάστηκε ένα πλήθος ζητημάτων που αφορούν συνολικότερα την αστυνομική εκπαίδευση μέσα σε ένα κλίμα γόνιμης αμφισβήτησης που είχε ως αποτέλεσμα μια σειρά επισημάνσεων που διατυπώθηκαν από τα μέλη αυτής να υιοθετηθούν στο τελικό προς ψήφιση σχέδιο νόμου.

Συγκεντρωτικά θα ήθελα να αναφέρω ότι γίνονται δεκτές απόψεις που διατυπώθηκαν στις συνεδριάσεις των επιτροπών και σήμερα και επέρχονται βελτιωτικές τροποποιήσεις των διατάξεων ως ακολούθως: Προβλέπονται αυξημένα τυπικά προσόντα στα μονοπρόσωπα όργανα διοίκησης της Σχολής Αξιωματικών Ελληνικής Αστυνομίας και της Αστυνομικής Ακαδημίας. Προβλέπεται και εξωτερική αξιολόγηση στη Σχολή Αξιωματικών της Ελληνικής Αστυνομίας. Προβλέπεται διαδικασία μονιμοποίησης των επικουρικών καθηγητών.

Επίσης, σε ό,τι αφορά το θέμα της ισχύος των διαβατηρίων που από πέντε χρόνια γίνεται δέκα, επισημαίνω ότι παραμένει το παράβολο και στα νέα διαβατήρια δεκαετούς ισχύος στο ίδιο ποσό που ισχύει σήμερα για τα διαβατήρια πενταετούς ισχύος.

Επίσης, ειδικότερα ως προς τις προτάσεις που έγιναν από τον κ. Καμίνη αναφορικά με τον αποκλεισμό από τη μονάδα αξιολόγησης του διοικητή και υποδιοικητή, θα ήθελα να αναφέρω ότι αυτό προβλέπεται σε όλα τα ανώτατα στρατιωτικά εκπαιδευτικά ιδρύματα. Και ως προς την επαναφορά της διάταξης της παρ. 6 του άρθρου 36, η ρύθμιση θα προβλεφθεί στη δευτερογενή κανονιστική νομοθέτηση σύμφωνα με την εξουσιοδότηση διάταξη της παρ. 3 του άρθρου 53 του παρόντος.

Το ανά χείρας, λοιπόν, σχέδιο νόμου απαρτίζεται από ένα πλέγμα διατάξεων που βελτιώνει σημαντικά και εκσυγχρονίζει το υφιστάμενο νομοθετικό πλαίσιο λειτουργίας των δομών εκπαίδευσης των στελεχών της Ελληνικής Αστυνομίας. Μέσω αυτού επιχειρείται η λειτουργική αναδιάταξη τους με αναφορά στην εποχή, με έμφαση στις νέες ανάγκες που φέρνει το παρόν και το μέλλον. Ο σχεδιασμός μας, λοιπόν, έχει έντονο προοδευτικό πρόσημο διότι συντηρεί ό,τι πρέπει να διατηρηθεί και αλλάζει όσα πρέπει να αλλάξουν.

Η σημερινή νομοθετική πρωτοβουλία υπηρετεί έναν σχεδιασμό μακρόπνοο που εκπέμπει σοβαρότητα, καταδεικνύει ότι το ενδιαφέρον της σημερινής Κυβέρνησης δεν είναι προσχηματικό. Μέσα από αυτή ξεπερνάμε υφιστάμενους δομικούς περιορισμούς θεραπεύοντας ταυτόχρονα ουσιώδεις αδυναμίες που υπό το πρίσμα των σύγχρονων προκλήσεων κινδυνεύουν πλέον να χαρακτηριστούν ως σημαντικές παραλείψεις.

Επιχειρούμε αυτή την παρέμβαση σε μία κρίσιμη χρονική συγκυρία που απαιτεί σχεδιασμό και υλοποίηση με συνέπεια, συνέχεια, ειλικρίνεια και ρεαλισμό. Πρόκειται για μια προσπάθεια που δεν αποπνέει μια συντεχνιακή λογική που θα ήταν ανακόλουθη με την σημαίνουσα αποστολή των σημερινών και μελλοντικών στελεχών της Ελληνικής Αστυνομίας, αυτή του πιστού θεματοφύλακα, του φρουρού της δημοκρατίας, της ασφάλειας, της τάξης και της νομιμότητας. Αντίθετα, αντικατοπτρίζει την σοβαρότητα με την οποία η Κυβέρνηση επιχειρεί να εφοδιάσει τις Ελληνίδες και τους Έλληνες αστυνομικούς του μέλλοντος με την αναγκαία επιστημονική επάρκεια, τις δεξιότητες, την αντίληψη, τη συνολικότερη φιλοσοφία και κουλτούρα, ώστε να δύνανται να επιχειρούν με αποτελεσματικότητα σε ένα διεθνοποιημένο, ιδιαίτερα ασταθές, περιβάλλον που, όπως εύκολα διαπιστώνει κανείς καθημερινά, υπό συνθήκες λειτουργεί ως πολλαπλασιαστής των αβεβαιοτήτων και των ανασφάλειών των πολιτών.

Κύριε Πρόεδρε, κυρίες και κύριοι Βουλευτές, ως Υφυπουργός Προστασίας του Πολίτη, αλλά και ως επίτιμος Αρχηγός της Ελληνικής Αστυνομίας, έχω τη βαθιά πεποίθηση ότι το προτεινόμενο πλαίσιο διατάξεων εξασφαλίζει μελλοντικούς επαγγελματίες - στελέχη της ΕΛΑΣ που θα γνωρίζουν τον ρόλο και την αποστολή τους σε βάθος. Δημιουργεί μια σύγχρονη εκπαιδευτική δομή για τα αστυνομικά στελέχη πιο εξωστρεφή πιο αυτόνομη και ικανή να εφοδιάζει την Ελληνίδα και τον Έλληνα αστυνομικό με μια αναβαθμισμένη ποιοτικά εκπαίδευση.

Στην πράξη μετουσιώνει την ουσιαστική διασυνδεσιμότητα αυτής της εκπαιδευτικής δομής με πανεπιστημιακά ιδρύματα τόσο της ημεδαπής όσο και της αλλοδαπής, αλλά και άλλες αντίστοιχες εκπαιδευτικές δομές αστυνομικών Σωμάτων άλλων χωρών, υποστηρίζοντας κατ’ αυτόν τον τρόπο τη διεθνοποίησή της και την ανάπτυξη ανάλογων συνεργασιών.

Νομοθετικές πρωτοβουλίες, λοιπόν, όπως η σημερινή, που ακουμπούν στον πυρήνα του κρίσιμου ρόλου του αστυνομικού του μέλλοντος, αποζητούν ενότητα και σύνταξη όλων σε κοινή πλεύση. Ας μην αρνούμαστε, λοιπόν, τα αυτονόητα αφήνοντας πολιτικές σκοπιμότητες και ιδεοληψίες του παρελθόντος να μας καθοδηγούν.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ πολύ, κύριε Υπουργέ.

Θα ήθελα να σας ανακοινώσω ότι η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης με τίτλο: «Σύσταση Δικαστικής Αστυνομίας και λοιπές επείγουσες διατάξεις του Υπουργείου Δικαιοσύνης».

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και της τροπολογίας του σχεδίου νόμου του Υπουργείου Προστασίας του Πολίτη: «Αναβάθμιση της αστυνομικής εκπαίδευσης, αναμόρφωση του πλαισίου οργάνωσης και λειτουργίας της Σχολής Αξιωματικών της Ελληνικής Αστυνομίας και άλλες ρυθμίσεις του Υπουργείου Προστασίας του Πολίτη».

Προχωρούμε στην ψήφιση επί της αρχής, των άρθρων, της τροπολογίας και του συνόλου και η ψήφισή τους θα γίνει χωριστά.

Επισημαίνεται ότι η ψηφοφορία περιλαμβάνει την αρχή του νομοσχεδίου, ενενήντα άρθρα, μια τροπολογία, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Αναβάθμιση της αστυνομικής εκπαίδευσης, αναμόρφωση του πλαισίου οργάνωσης και λειτουργίας της Σχολής Αξιωματικών της Ελληνικής Αστυνομίας και άλλες ρυθμίσεις του Υπουργείου Προστασίας του Πολίτη |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 4 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 9 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 14 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 15 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 16 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 19 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 20 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 21 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 22 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 26 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 27 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 28 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 31 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 33 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 38 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 40 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 41 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 42 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 44 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 46 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 47 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 48 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 49 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 50 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 51 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 52 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 53 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 54 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 55 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 56 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 57 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 58 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 59 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 60 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 61 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 62 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 63 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 64 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 65 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 66 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 67 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 68 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 69 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 70 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 71 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 72 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 73 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 74 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 75 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 76 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 77 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 78 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 79 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 80 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 81 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 82 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 83 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 84 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 85 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 86 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 87 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 88 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 89 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 90 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Υπ. Τροπ. 1394/16 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς το σχέδιο νόμου του Υπουργείου Προστασίας του Πολίτη: «Αναβάθμιση της αστυνομικής εκπαίδευσης, αναμόρφωση του πλαισίου οργάνωσης και λειτουργίας της Σχολής Αξιωματικών της Ελληνικής Αστυνομίας και άλλες ρυθμίσεις του Υπουργείου Προστασίας του Πολίτη»έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου 329α)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Με τη συναίνεση του Σώματος και ώρα 18.24΄ λύεται η συνεδρίαση για αύριο, ημέρα Τετάρτη 27 Ιουλίου 2022 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Σύσταση Δικαστικής Αστυνομίας και λοιπές επείγουσες διατάξεις του Υπουργείου Δικαιοσύνης».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**