(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΟΣΤ΄

Παρασκευή, 26 Αυγούστου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας του Βουλευτή κ. Θ. Ρουσόπουλου, σελ.   
2. Ειδική Ημερήσια Διάταξη:

Συζήτηση Προ Ημερησίας Διατάξεως, σύμφωνα με το άρθρο 143 του Κανονισμού της Βουλής, με πρωτοβουλία του Αρχηγού της Αξιωματικής Αντιπολιτεύσεως και Προέδρου της Κοινοβουλευτικής Ομάδας Συνασπισμού Ριζοσπαστικής Αριστεράς κ. Αλέξη Τσίπρα σε επίπεδο Αρχηγών κομμάτων για τις παρακολουθήσεις από την υπαγόμενη στον Πρωθυπουργό ΕΥΠ πολιτικών αντιπάλων και δημοσιογράφων, σελ.   
3. Ανακοινώνεται ότι η Κοινοβουλευτική Ομάδα του Κινήματος Αλλαγής κατέθεσε πρόταση για σύσταση Εξεταστικής Επιτροπής με θέμα: «Εξέταση της υπόθεσης παραβίασης του απορρήτου των επικοινωνιών του Προέδρου του ΠΑΣΟΚ-Κινήματος Αλλαγής και Ευρωβουλευτή κ. Νίκου Ανδρουλάκη από την Εθνική Υπηρεσία Πληροφοριών (ΕΥΠ) ή και από άλλα φυσικά ή νομικά πρόσωπα, την επιβεβαιωμένη απόπειρα παγίδευσης του κινητού του με το κακόβουλο λογισμικό predator, την παράνομη χρήση αυτού στην ελληνική επικράτεια και την έρευνα για την ύπαρξη ευθυνών του Πρωθυπουργού κ. Κυριάκου Μητσοτάκη και κάθε άλλου εμπλεκόμενου φυσικού ή νομικού προσώπου», σύμφωνα με τα άρθρα 68 παρ. 2 του Συντάγματος και 144 παρ. 5 εδ. Β΄, του Κανονισμού της Βουλής, σελ.   
4. Επί διαδικαστικού θέματος, σελ.   
5. Επί προσωπικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
Κατάθεση σχεδίων νόμων:   
 i. H Κοινοβουλευτική Ομάδα του Κινήματος Αλλαγής κατέθεσε πρόταση για σύσταση Εξεταστικής Επιτροπής με θέμα: «Εξέταση της υπόθεσης παραβίασης του απορρήτου των επικοινωνιών του Προέδρου του ΠΑΣΟΚ-Κινήματος Αλλαγής και Ευρωβουλευτή κ. Νίκου Ανδρουλάκη από την Εθνική Υπηρεσία Πληροφοριών (ΕΥΠ) ή και από άλλα φυσικά ή νομικά πρόσωπα, την επιβεβαιωμένη απόπειρα παγίδευσης του κινητού του με το κακόβουλο λογισμικό predator, την παράνομη χρήση αυτού στην ελληνική επικράτεια και την έρευνα για την ύπαρξη ευθυνών του Πρωθυπουργού κ. Κυριάκου Μητσοτάκη και κάθε άλλου εμπλεκόμενου φυσικού ή νομικού προσώπου», σύμφωνα με τα άρθρα 68 παρ. 2 του Συντάγματος και 144 παρ. 5 εδ. Β΄„ του Κανονισμού της Βουλής, σελ.   
 ii. Oι Υπουργοί Εργασίας και Κοινωνικών Υποθέσεων, Οικονομικών, Εξωτερικών, Δικαιοσύνης, Εσωτερικών, Υποδομών και Μεταφορών, Ναυτιλίας και Νησιωτικής Πολιτικής, καθώς και ο Αναπληρωτής Υπουργός Οικονομικών κατέθεσαν την 26.8.2022 σχέδιο νόμου: «Κύρωση της Συμφωνίας Κοινωνικής Ασφάλισης μεταξύ της Ελληνικής Δημοκρατίας και της Δημοκρατίας της Μολδαβίας και του Διοικητικού Κανονισμού Εφαρμογής της», σελ.

ΠΡΟΕΔΡΟΣ

ΤΑΣΟΥΛΑΣ Κ., σελ.

ΠΡΟΕΔΡΕΥΩΝ

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:  
 ΒΑΡΟΥΦΑΚΗΣ Ι. , σελ.   
 ΒΕΛΟΠΟΥΛΟΣ Κ. , σελ.   
 ΚΑΤΡΙΝΗΣ Μ. , σελ.   
 ΚΟΥΤΣΟΥΜΠΑΣ Δ. , σελ.   
 ΜΗΤΣΟΤΑΚΗΣ Κ. , σελ.   
 ΤΣΙΠΡΑΣ Α. , σελ.   
  
Β. Επί διαδικαστικού θέματος:  
 ΒΑΡΔΑΚΗΣ Σ. , σελ.   
 ΓΕΡΟΒΑΣΙΛΗ Ό. , σελ.   
 ΚΑΤΡΙΝΗΣ Μ. , σελ.   
 ΜΠΟΥΡΑΣ Α. , σελ.   
 ΡΑΓΚΟΥΣΗΣ Ι. , σελ.   
 ΤΑΣΟΥΛΑΣ Κ. , σελ.   
 ΤΣΙΠΡΑΣ Α. , σελ.   
  
Γ. Επί προσωπικού θέματος:  
 ΓΕΡΑΠΕΤΡΙΤΗΣ Γ. , σελ.   
 ΤΣΙΠΡΑΣ Α. , σελ.   
  
Δ. ΠΑΡΕΜΒΑΣΕΙΣ:  
 ΒΟΥΤΣΗΣ Ν. , σελ.   
 ΔΡΙΤΣΑΣ Θ. , σελ.   
 ΚΑΛΑΦΑΤΗΣ Σ. , σελ.   
 ΜΑΡΚΟΠΟΥΛΟΣ Δ. , σελ.   
 ΜΠΑΚΟΓΙΑΝΝΗ Θ. , σελ.   
 ΠΙΠΙΛΗ Φ. , σελ.   
 ΣΙΜΟΠΟΥΛΟΣ Ε. , σελ.   
 ΥΨΗΛΑΝΤΗΣ Β. , σελ.   
 ΧΑΤΖΗΔΑΚΗΣ Δ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΟΣΤ΄

Παρασκευή 26 Αυγούστου 2022

Αθήνα, σήμερα στις 26 Αυγούστου 2022, ημέρα Παρασκευή και ώρα 11.12΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Προέδρου αυτής κ. **ΚΩΝΣΤΑΝΤΙΝΟΥ ΤΑΣΟΥΛΑ**.

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, αρχίζει η συνεδρίαση.

Κυρίες και κύριοι συνάδελφοι, πριν εισέλθουμε στην ειδική ημερήσια διάταξη της σήμερον -όπως έλεγαν παλιότερα-, έχω την τιμή να ανακοινώσω στο Σώμα, πρώτον, ότι ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας του ΣΥΡΙΖΑ - Προοδευτικής Συμμαχίας κατέθεσε αίτημα για προ ημερησίας διατάξεως συζήτηση, σύμφωνα με το άρθρο 143 του Κανονισμού της Βουλής, σε επίπεδο Αρχηγών κομμάτων, για τις παρακολουθήσεις από την υπαγόμενη στον Πρωθυπουργό ΕΥΠ πολιτικών αντιπάλων του και δημοσιογράφων.

Δεύτερον, ότι η Κοινοβουλευτική Ομάδα του Κινήματος Αλλαγής κατέθεσε πρόταση για σύσταση Εξεταστικής Επιτροπής, με θέμα: «Εξέταση της υπόθεσης παραβίασης του απορρήτου των επικοινωνιών του Προέδρου του ΠΑΣΟΚ - Κινήματος Αλλαγής και Ευρωβουλευτή κ. Νίκου Ανδρουλάκη από την Εθνική Υπηρεσία Πληροφοριών (ΕΥΠ) ή και από άλλα φυσικά ή νομικά πρόσωπα, την επιβεβαιωμένη απόπειρα παγίδευσης του κινητού του με το κακόβουλο λογισμικό "Predator", την παράνομη χρήση αυτού στην ελληνική επικράτεια και την έρευνα για την ύπαρξη ευθυνών του Πρωθυπουργού κ. Κυριάκου Μητσοτάκη και κάθε άλλου εμπλεκομένου φυσικού ή νομικού προσώπου», σύμφωνα με τα άρθρα 68 παράγραφος 2 του Συντάγματος και 144 παράγραφος 5, εδάφιο β΄, του Κανονισμού της Βουλής.

Η πρόταση αυτή θα καταχωριστεί στα Πρακτικά της σημερινής συνεδρίασης, θα τυπωθεί και θα διανεμηθεί στους κυρίους Βουλευτές, όπως προβλέπει ο Κανονισμός.

(Η προαναφερθείσα πρόταση για σύσταση Εξεταστικής Επιτροπής καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 4-12)

ΑΛΛΑΓΗ ΣΕΛΙΔΑΣ

**ΠΡΟΕΔΡΟΣ (Κωνσταντίνος Τασούλας):** Τέλος,κυρίες και κύριοι συνάδελφοι, έχω την τιμή να ανακοινώσω στο Σώμα ότι οι Υπουργοί Δικαιοσύνης, Οικονομικών, Ανάπτυξης και Επενδύσεων, Υγείας, Πολιτισμού και Αθλητισμού και Επικρατείας καθώς και ο Αναπληρωτής Υπουργός Οικονομικών κατέθεσαν στις 25-8-2022 σχέδιο νόμου: «Ενσωμάτωση της Οδηγίας (ΕΕ) 2019/770 του Ευρωπαϊκού Κοινοβουλίου και του Συμβουλίου, της 20ής Μαΐου 2019, σχετικά με ορισμένες πτυχές που αφορούν τις συμβάσεις για την προμήθεια ψηφιακού περιεχομένου και ψηφιακών υπηρεσιών (L136), καθώς και της Οδηγίας (ΕΕ) 2019/771 του Ευρωπαϊκού Κοινοβουλίου και του Συμβουλίου, της 20ής Μαΐου 2019, σχετικά με ορισμένες πτυχές που αφορούν τις συμβάσεις για τις πωλήσεις αγαθών, την τροποποίηση του Κανονισμού (ΕΕ) 2017/2394 και της Οδηγίας 2009/22/ΕΚ, και την κατάργηση της Οδηγίας 1999/44/ΕΚ (L136)». Παραπέμπεται στην αρμόδια Διαρκή Επιτροπή.

Αυτά διά την τάξιν.

ΑΛΛΑΓΗ ΣΕΛΙΔΑΣ

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συζήτηση προ ημερησίας διατάξεως, σύμφωνα με το άρθρο 143 του Κανονισμού της Βουλής, με πρωτοβουλία του Αρχηγού της Αξιωματικής Αντιπολίτευσης και Προέδρου της Κοινοβουλευτικής Ομάδας του Συνασπισμού Ριζοσπαστικής Αριστεράς κ. Αλέξη Τσίπρα, σε επίπεδο Αρχηγών κομμάτων, «για τις παρακολουθήσεις από την υπαγόμενη στον Πρωθυπουργό ΕΥΠ πολιτικών αντιπάλων του και δημοσιογράφων».

Σύμφωνα με το άρθρο 143 παράγραφος 4 του Κανονισμού της Βουλής, η συζήτηση αρχίζει με την αγόρευση του Πρωθυπουργού, μετά την οποία ακολουθούν οι αγορεύσεις των Προέδρων των Κοινοβουλευτικών Ομάδων.

H διάρκεια της αγόρευσης του Πρωθυπουργού και Προέδρου της Κοινοβουλευτικής Ομάδας της Νέας Δημοκρατίας κ. Μητσοτάκη είναι είκοσι πέντε λεπτά, του Αρχηγού της Αξιωματικής Αντιπολίτευσης και Προέδρου του ΣΥΡΙΖΑ είναι είκοσι λεπτά -προσαυξανόμενη όμως κατά πέντε λεπτά, διότι η συζήτηση γίνεται με πρωτοβουλία του- και των Προέδρων των υπόλοιπων Κοινοβουλευτικών Ομάδων είναι είκοσι λεπτά για τον καθένα.

Δικαίωμα δευτερολογίας έχουν για δεκαπέντε λεπτά ο Πρωθυπουργός και για δέκα λεπτά οι Πρόεδροι των υπολοίπων Κοινοβουλευτικών Ομάδων.

Τέλος, ο Πρωθυπουργός μπορεί να τριτολογήσει για πέντε λεπτά της ώρας.

Επειδή όλα αυτά γίνονται σύμφωνα με τον Κανονισμό και το ότι γράφουμε «σύμφωνα με τον Κανονισμό» δεν γίνεται πανηγυρικά, αλλά γίνεται γιατί πρέπει να τα τηρούμε, θα ήθελα να παρακαλέσω για την αυτοσυγκράτηση και για την κατά το δυνατόν τήρηση του προβλεπόμενου χρόνου.

Κατόπιν αυτού, ο Πρωθυπουργός και Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης έχει τον λόγο.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Σας ευχαριστώ.

Κυρίες και κύριοι Βουλευτές, παίρνω τον λόγο στη σημερινή συζήτηση, η οποία διεξήχθη όπως είδατε με πολύ μεγάλη ταχύτητα, κατόπιν ανταπόκρισης του αιτήματός μου για να ανοίξει η Βουλή νωρίτερα,…

(Γέλωτες στην Αίθουσα)

…με την ελπίδα ότι θα οδηγήσει σε λύσεις οι οποίες θα καλύπτουν τα όποια κενά εντοπίζονται ακόμα σε κρίσιμες λειτουργίες των κρατικών δομών.

Παίρνω τον λόγο με την προσδοκία ότι η συζήτηση θα γίνει σε κλίμα εθνικής ευθύνης, όπως απαιτεί κάθε θέμα σχετικό με την εθνική ασφάλεια της χώρας, αλλά και με την πεποίθηση ότι μπορούμε, παρά τη μεγάλη τοξικότητα, να αναζητήσουμε κάποιες συγκλίσεις σε ένα πεδίο όπως αυτό των κρατικών υπηρεσιών ασφαλείας, το οποίο δεν επιτρέπει κομματικούς ανταγωνισμούς, γιατί τα διαχρονικά λάθη όλων των κυβερνήσεων πρέπει επιτέλους να βρουν την ώριμη συλλογική τους υπέρβαση.

Γι’ αυτό, άλλωστε, υποδέχθηκα με αυτοκριτική τα όσα συνέβησαν με τη νόμιμη επισύνδεση του τηλεφώνου του κ. Ανδρουλάκη. Όταν την πληροφορήθηκα, δεν δίστασα να παραδεχθώ ότι ήταν λάθος,…

(Χειροκροτήματα από την πτέρυγα της Νέας Δημοκρατίας)

…στο οποίο απάντησα αμέσως με αλλαγές προσώπων στην ΕΥΠ αλλά και στη Γενική Γραμματεία του Πρωθυπουργού και στη συνέχεια με ειδική πράξη νομοθετικού περιεχομένου, που πλέον εγκαθιστά πρόσθετες εγγυήσεις ασφάλειας στις επικοινωνίες, την οποία και καταθέτω για τα Πρακτικά.

(Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δέχθηκα επίσης αμέσως η υπόθεση να έρθει στην Ολομέλεια, στην Επιτροπή Θεσμών και Διαφάνειας και συμφώνησα προφανώς να συγκροτηθεί εξεταστική επιτροπή με εισήγηση της Μειοψηφίας, ένα δικαίωμα που καλό είναι να θυμίζουμε ότι καθιερώθηκε από αυτή την Κυβέρνηση και καλά κάνετε σήμερα και το αξιοποιείτε.

(Χειροκροτήματα από την πτέρυγα της Νέας Δημοκρατίας)

Παράλληλα, κατέθεσα τέσσερις τομές αλλαγών, με στόχο να διαμορφώσουμε από κοινού μια νέα πραγματικότητα στον σκοτεινό χώρο των μυστικών υπηρεσιών. Προσοχή όμως! Καμμία πρωτοβουλία μας δεν πρέπει να υπονομεύσει το έργο τους και κάθε πρωτοβουλία μας οφείλει να σεβαστεί το σημαντικό εθνικό έργο το οποίο επιτελεί σήμερα η ΕΥΠ. Θα πρέπει να βελτιώσει και όχι να βαλτώσει τη δράση της, γιατί μεταξύ άλλων είναι η Εθνική Υπηρεσία Πληροφοριών που συντέλεσε καθοριστικά ώστε να μας βρει έτοιμους η μαζική μεταναστευτική εισβολή που επιχειρήθηκε στον Έβρο.

(Χειροκροτήματα από την πτέρυγα της Νέας Δημοκρατίας)

Είναι αυτή που συμβάλλει στους καθημερινούς αμυντικούς και διπλωματικούς μας χειρισμούς. Μέσω δικών της μηχανισμών εξιχνιάζονται σοβαρά ποινικά εγκλήματα.

Την ίδια ώρα, η Εθνική Υπηρεσία Πληροφοριών έχει μόνιμο και διαρκές μέτωπο με την εγχώρια και διεθνή τρομοκρατία, έναν χώρο στον οποίο σημειώνει πολλές, αθόρυβες νίκες, αποτρέποντας βίαιες επιθέσεις και βοηθώντας στην εξάρθρωση ένοπλων δυνάμεων σε σταθερή συνεργασία με άλλες υπηρεσίες στο εξωτερικό.

Ξέρετε, είναι επιτυχίες που -ορθώς- σχεδόν ποτέ δεν γίνονται γνωστές. Ένα λάθος, όμως, αποκτά μεγάλες διαστάσεις, ακριβώς λόγω της φύσης της λειτουργίας των υπηρεσιών αυτών. Και πάλι, ωστόσο, τίποτα δεν πρέπει να θέσει υπό αμφισβήτηση αυτόν τον πολύτιμο επιχειρησιακό βραχίονα του κράτους. Είναι ένας εθνικός βραχίονας. Δεν επιτρέπεται να παραλύσει ούτε στιγμή. Κάτι τέτοιο θα ήταν ολέθριο.

Ένα ολίσθημα, συνεπώς, δεν αρκεί και δεν πρέπει να μηδενίσει ένα έργο πολύ σημαντικό, με μετρήσιμο εθνικό όφελος. Δεν χρειάζεται νομίζω να είναι κανείς ειδικός για να αντιληφθεί πόσο πολύτιμες είναι οι αξιόπιστες πληροφορίες στον σύνθετο κόσμο στον οποίο ζούμε. Πιστέψτε με το γνωρίζω, όπως και όλοι οι πρώην Πρωθυπουργοί το γνωρίζουν καλύτερα από οποιονδήποτε.

Επίσης, όμως, πρέπει να γνωρίζουμε ότι οι μυστικές υπηρεσίες εξ ορισμού κινούνται σε κάθε εποχή πάνω σε μια λεπτή γραμμή. Η φύση αυτών των δομών κρύβει κινδύνους. Η αναγκαία μυστικότητα μπορεί να οδηγήσει σε αυθαιρεσίες, αλλά και η ιλιγγιώδης ανάπτυξη της τεχνολογίας μεταφέρει πια τη δυνατότητα παρακολούθησης σε άλλα κέντρα. Όπως ενημερώθηκα, υπάρχουν σήμερα περίπου πεντακόσια -επαναλαμβάνω: πεντακόσια- παγκοσμίως λογισμικά παράνομα, τα οποία κυκλοφορούν στην αγορά. Πολλά από αυτά παρέχουν πρόσβαση σε κινητά τηλέφωνα. Είναι μια πραγματικότητα την οποία η σύγχρονη δημοκρατία -όχι μόνο στην Ελλάδα- πρέπει να αντιμετωπίσει και να ισορροπήσει ανάμεσα στα αγαθά της ελευθερίας και της ασφάλειας, συναιρώντας τις πάγιες αξίες της με τα συνεχώς μεταβαλλόμενα δεδομένα της εποχής.

Η μάχη αυτή δεν είναι σημερινή και δεν είναι απλή. Δεν είναι ούτε ελληνική. Το αποδεικνύει το γεγονός ότι το Ευρωπαϊκό Κοινοβούλιο συγκρότησε Ειδική Επιτροπή Ελέγχου των Επικοινωνιών και σε λίγο θα συνεδριάσει αποκλειστικά για το ζήτημα αυτό. Σε πολλές χώρες της Ευρωπαϊκής Ένωσης υπάρχουν ενδείξεις και αποδείξεις ότι χρησιμοποιούνται νέες μέθοδοι παρακολούθησης. Δεν είναι τυχαίο μάλιστα ότι όλα αυτά τα περιγράφει και η Πρόεδρος του Ευρωπαϊκού Κοινοβουλίου, η κ. Ρομπέρτα Μετσόλα, απαντώντας στον κ. Παπαδημούλη, που δυστυχώς θέλησε να παρουσιάσει το θέμα ως μία ελληνική ιδιαιτερότητα.

Καταθέτω την επιστολή της κ. Μετσόλα για τα Πρακτικά.

(Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για να μην επικαλεστώ και την εμπειρία της σοσιαλιστικής Ισπανίας, όπου, ενώ η σοσιαλιστική κυβέρνηση δεχόταν πυρά γιατί παρακολουθούσε Βουλευτές της, ανακαλύφθηκε ότι είχε παγιδευτεί με άλλη μέθοδο το κινητό τηλέφωνο του ιδίου του Πρωθυπουργού, του κ. Σάντσεθ. Υπήρξαν παραιτήσεις και εκεί. Δεν δημιουργήθηκε όμως καμμία πολιτειακή κρίση.

Και εγώ, όμως, πληροφορούμαι από έγκριτους δημοσιογράφους, τους οποίους συχνά επικαλείστε -και καλά κάνετε-, ότι υπήρξα θύμα συνακροάσεων την εποχή που ήμουν υποψήφιος Πρωθυπουργός -με βάση τις τότε δημοσκοπήσεις εν δυνάμει Πρωθυπουργός-, όπως και η σύζυγος και η κόρη μου.

Καταθέτω στα Πρακτικά τη σχετική ανάρτηση του κ. Τέλλογλου, τον οποίο συχνά επικαλείστε.

(Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και θα είχε πολύ ενδιαφέρον να μάθουμε ποια παράκεντρα μας άκουγαν τότε, με τον κ. Τσίπρα Πρωθυπουργό.

(Χειροκροτήματα από την πτέρυγα της Νέας Δημοκρατίας)

Με άλλα λόγια, το πρόβλημα είναι διεθνές, αλλά το πρόβλημα έχει και βαρύ παρελθόν στη χώρα μας.

Αγαπητοί συνάδελφοι, προϋπόθεση για μία παραγωγική συζήτηση είναι να τοποθετήσουμε το θέμα κατ’ αρχάς στις αληθινές του διαστάσεις, ώστε μια διαχρονική αδυναμία της πολιτείας να μη μετατραπεί σε δηλητήριο της κοινωνίας και ασφαλώς να μη δημιουργήσουμε μια εικόνα εθνικής ανεπάρκειας και πεδίο διχασμού, ειδικά σε έναν τόσο κρίσιμο τομέα, γιατί στο εσωτερικό -το ξέρετε καλά- κυκλοφορούν πολύ εύκολα εύπεπτα σενάρια κατασκοπείας, τα οποία όμως πριονίζουν τους θεσμούς, αλλά και στο εξωτερικό.

Πολλοί θα ήταν αυτοί που θα ήθελαν μια Ελλάδα απροστάτευτη και αδύναμη.

(Χειροκροτήματα από την πτέρυγα της Νέας Δημοκρατίας)

Ξεκινώ, λοιπόν, με τέσσερεις αλήθειες.

Αλήθεια πρώτη: Πρέπει να εκλείψει κάθε σύγχυση, η οποία σκόπιμα διακινείται, μεταξύ της χρήσης κακόβουλων λογισμικών τύπου «Predator» και νόμιμων επισυνδέσεων της Εθνικής Υπηρεσίας Πληροφοριών, που γίνονται για λόγους ασφάλειας και πάντα με την έγκριση του αρμόδιου εισαγγελέα. Για τα πρώτα υπάρχει ρητή διαβεβαίωση ότι δεν υπάρχουν στις ελληνικές υπηρεσίες και αυτό επιβεβαιώνεται και από το απόρρητο πόρισμα της Εθνικής Αρχής Διαφάνειας, το οποίο όμως, κύριε Πρόεδρε, σας ζητώ να θέσετε στη διάθεση των μελών της Επιτροπής Θεσμών και Διαφάνειας, ώστε να λάβουν πλήρη γνώση του περιεχομένου του.

Όσον αφορά τώρα τις νόμιμες επισυνδέσεις, αυτές -όπως ξέρετε καλά- εκτείνονται σε ένα ευρύ φάσμα, από την εθνική άμυνα, τη δράση της Αστυνομίας, του Λιμενικού, μέχρι την τρομοκρατία, τη δίωξη ναρκωτικών, τις απαγωγές. Όλες, όμως, λειτουργούν με βάση ένα ειδικό πρωτόκολλο, το οποίο προϋπήρχε και το οποίο με αφορμή τα πρόσφατα γεγονότα έχει έρθει η ώρα να επαναξιολογήσουμε. Θυμίζω στο Σώμα ότι ήταν η κυβέρνηση του ΣΥΡΙΖΑ, το 2018, που αφαίρεσε τη δεύτερη υπογραφή του εισαγγελέα, προκειμένου να νομιμοποιούνται οι επισυνδέσεις.

(Χειροκροτήματα από την πτέρυγα της Νέας Δημοκρατίας)

Αλήθεια δεύτερη: Η υπόθεση του Νίκου Ανδρουλάκη ανέδειξε πράγματι ένα κενό, ένα σοβαρό κενό σε αυτό το πρωτόκολλο. Η διαδικασία τηρήθηκε κανονικά, με την έγκριση της εισαγγελέως, ακριβώς όπως ορίζει η διάταξη που ψηφίστηκε από εσάς το 2018. Όμως, υποτιμήθηκε το γεγονός ότι η παρακολούθηση αυτή αφορούσε έναν προβεβλημένο πολιτικό, κάτι που σημαίνει ότι η Εθνική Υπηρεσία Πληροφοριών έπρεπε να είχε τα κατάλληλα φίλτρα και να δείξει διαφορετικά αντανακλαστικά σε ένα τόσο σοβαρό ζήτημα. Κι αυτό ακριβώς ήταν και το νόημα της φράσης μου για μια πράξη τυπικά επαρκή -νόμιμη, το επαναλαμβάνω- αλλά πολιτικά μη αποδεκτή.

Αυτή είναι και η ουσία της απόφασής μας σε πρώτη φάση, μέχρι που να καταλήξουμε σε πιο δραστικές θεσμικές παρεμβάσεις, να επανέλθουμε τουλάχιστον στον δεύτερο εισαγγελέα, ο οποίος, όπως ξαναλέω, είχε καταργηθεί επί κυβερνήσεως ΣΥΡΙΖΑ - ΑΝΕΛ. Θα είναι τουλάχιστον ένα δεύτερο φίλτρο, ένα δεύτερο μάτι, προκειμένου να εγκριθεί η νομιμότητα της κάθε νόμιμης επισύνδεσης.

Αλήθεια τρίτη: Είναι προφανές ότι σε ολόκληρο τον κόσμο οι δραστηριότητες των μυστικών υπηρεσιών καλύπτονται από το απόρρητο και κινούνται εκτός δημοσιότητας. Το ίδιο ισχύει για όσους και όσα αυτές ερευνούν. Εκεί άλλωστε οφείλουν την αποτελεσματικότητά τους, με όλα τα στελέχη τους, τωρινά και προηγούμενα, να δεσμεύονται -και σωστά- με διά βίου εχεμύθεια για τις πράξεις τους κατά την άσκηση των καθηκόντων τους.

Ας μην κατασκευάζονται συνεπώς εντυπώσεις και σενάρια κατασκοπείας. Όσο αναγκαία είναι, άλλο τόσο αντικειμενικά δύσκολη προκύπτει η πλήρης δημόσια προσέγγιση και κατανόηση των χειρισμών αυτού του χαρακτήρα. Όσοι το αρνούνται απλά δεν λένε την αλήθεια και κρύβονται πίσω από το δάχτυλό τους.

(Χειροκροτήματα από την πτέρυγα της Νέας Δημοκρατίας)

Αλήθεια τέταρτη: Από την πρώτη ώρα που η Κυβέρνηση κι εγώ προσωπικά έλαβα γνώση των γεγονότων, κάλεσε η Κυβέρνηση τον ενδιαφερόμενο να ενημερωθεί προσωπικά, καθώς γνωρίζετε πολύ καλά ότι τα στοιχεία αυτά δεν μπορούν να δημοσιοποιηθούν.

Ταυτόχρονα, άλλαξε την ελαστικότερη ρύθμιση του ΣΥΡΙΖΑ, θέτοντας διπλό δικαστικό φίλτρο στις επισυνδέσεις, συμφώνησε αμέσως στην εκκίνηση όλων των κοινοβουλευτικών διαδικασιών, συμπεριλαμβανομένης και της συζήτησης την οποία διεξάγουμε σήμερα, ενώ έχει ενεργοποιηθεί και η δικαιοσύνη σε επίπεδο Εισαγγελέα του Αρείου Πάγου, στο ανώτατο δηλαδή επίπεδο.

Η υπόθεση αυτή, λοιπόν, ερευνάται από έναν ακέραιο εισαγγελέα. Οφείλουμε να συνδράμουμε το έργο του, αντί κάποιοι να τον στοχοποιούν για να αποκομίσουν πολιτικά οφέλη, όπως κάνατε με πρόσφατη ανακοίνωσή σας.

(Χειροκροτήματα από την πτέρυγα της Νέας Δημοκρατίας)

Όσο για τη νομιμότητα, κύριε Κατρίνη, της συγκεκριμένης επισύνδεσης, εάν ο κ. Ανδρουλάκης επιμένει να την αμφισβητεί, τον καλώ να προσφύγει σε ελληνικά ή ευρωπαϊκά δικαστήρια, αν πιστεύει πραγματικά ότι η επισύνδεση αυτή ήταν παράνομη.

(Χειροκροτήματα από την πτέρυγα της Νέας Δημοκρατίας)

Τα παραπάνω νομίζω ότι βοηθούν οποιονδήποτε θέλει να δει με νηφαλιότητα τα πράγματα, μακριά από υπερβολές και άλλους κινδύνους. Βεβαίως, υπάρχει η ανάγκη της διαφάνειας. Στο όνομα της διαφάνειας, όμως, δεν πρόκειται να γίνουν φέιγ βολάν τα δελτία μιας μυστικής υπηρεσίας.

(Χειροκροτήματα από την πτέρυγα της Νέας Δημοκρατίας)

Αυτό κάνατε στην πρόσφατη ακρόαση της Επιτροπής Θεσμών και Διαφάνειας, όπου Βουλευτές σας σε ανοικτή ακρόαση μετέδιδαν τη συνεδρίαση σε μέσα μαζικής ενημέρωσης. Το ομολογήσατε περίπου κιόλας. Και μετά έχετε την απαίτηση εσείς να εμφανίζεστε ως προστάτες των θεσμών, τους θεσμούς που εσείς οι ίδιοι πριονίζετε με τις δικές σας συμπεριφορές.

(Χειροκροτήματα από την πτέρυγα της Νέας Δημοκρατίας)

Κύριε Πρόεδρε, φαντάζομαι ότι θα μπορέσουμε να βρούμε διαδικασίες από εδώ και στο εξής που να μπορούν να κατοχυρώσουν στην πράξη τη δυνατότητα των δύο επιτροπών που θα επιληφθούν του θέματος να συνεδριάσουν, σεβόμενοι οι Βουλευτές οι οποίοι συμμετέχουν τη μυστικότητα η οποία πρέπει να χαρακτηρίζει αυτές τις συνεδριάσεις.

Και τέλος τα δημόσια πρόσωπα. Ναι, βεβαίως και πρέπει να προστατεύονται τα δημόσια πρόσωπα και, όπως σας είπα, να υπάρχει ένα αυξημένο φίλτρο προστασίας. Όμως, όχι, τα δημόσια πρόσωπα δεν πρέπει να διαχωρίζονται με ασπίδα την ιδιότητά τους και μόνο και να νιώθουν ότι είναι στο απυρόβλητο.

(Χειροκροτήματα από την πτέρυγα της Νέας Δημοκρατίας)

Αν πιστεύετε και συμφωνείτε με την άποψη την οποία διατύπωσε ο κ. Βενιζέλος, ότι επί της αρχής κανείς Βουλευτής δεν μπορεί να παρακολουθείται, να βγείτε, κύριε Τσίπρα, και να το πείτε ανοικτά, αλλά ας σκεφτούμε λίγο πώς εξαρθρώθηκε η Χρυσή Αυγή και τότε θα αντιληφθούμε όλοι τι ακριβώς εννοώ.

(Χειροκροτήματα από την πτέρυγα της Νέας Δημοκρατίας)

Τέλος, θα επισημάνω κάτι που το γνωρίζετε φαντάζομαι, ότι ένα μικρό υποσύνολο των επισυνδέσεων πραγματοποιούνται από την Εθνική Υπηρεσία Πληροφοριών. Οι υπόλοιπες πραγματοποιούνται από άλλες υπηρεσίες. Και αυτό απαντά σε όσους δραματοποιούν τα γεγονότα και παρουσιάζουν την Ελλάδα περίπου ως ένα ξέφραγο αμπέλι κάποιων πρακτόρων που καταπατούν τα δικαιώματά μας. Η Ελλάδα είναι μια σύγχρονη ευρωπαϊκή δημοκρατία. Και, επειδή ακριβώς είναι δημοκρατία, έχει τη δύναμη να εντοπίζει και να καλύπτει τις ελλείψεις της με διορθωτικές τομές. Και αυτό είναι το πραγματικό ζητούμενο της σημερινής συνεδρίασης.

(Χειροκροτήματα από την πτέρυγα της Νέας Δημοκρατίας)

Κυρίες και κύριοι Βουλευτές, με δεδομένες αυτές τις τέσσερις αλήθειες τις οποίες περιέγραψα, έχω ανακοινώσει ισάριθμα πεδία στα οποία η Κυβέρνηση προτίθεται να φέρει αλλαγές στον τρόπο λειτουργίας της Εθνικής Υπηρεσίας Πληροφοριών, προτάσεις που θα ενισχύουν τη διαφάνεια και τη λογοδοσία, χωρίς όμως να υπονομεύουν την αποστολή της, πρόσθετες δικλίδες ασφαλείας για τις νόμιμες επισυνδέσεις, τέτοιες, όμως, που δεν θα ακυρώνουν την εθνική συμβολή της υπηρεσίας, και πρόσθετες πρόνοιες προστασίας, ειδικά για τα δημόσια πρόσωπα, σταθερή επικοινωνία της υπηρεσίας με τα αρμόδια κοινοβουλευτικά όργανα.

Θέλω να θυμίσω ότι ήδη με την πράξη νομοθετικού περιεχομένου κατέστη υποχρεωτική η ακρόαση του Διοικητή της ΕΥΠ από την Επιτροπή Θεσμών και Διαφάνειας, κάτι το οποίο δεν προβλεπόταν στο προηγούμενο νομοθετικό πλαίσιο. Και ο καινούργιος διοικητής, ένας καταξιωμένος διπλωμάτης, υπέστη τη «δοκιμασία» -εντός εισαγωγικών-, τη βάσανο της ακρόασης της Επιτροπής Θεσμών και Διαφάνειας, άσχετα αν φροντίσατε με τρόπο παντελώς αντιθεσμικό να καταπατήσετε κάθε έννοια μυστικότητας αυτής της διαδικασίας.

Οι τίτλοι, λοιπόν, για να διευκολύνω τη συζήτησή μας ως προς το όποιο θετικό αποτύπωμα μπορεί να έχει για να καταθέσουμε προτάσεις για το μέλλον, είναι οι εξής: Ενίσχυση της λογοδοσίας της ΕΥΠ, μέσω πιο σταθερής εποπτείας του Κοινοβουλίου, μέσω της Επιτροπής Θεσμών και Διαφάνειας. Αναβάθμιση του ρόλου του Συμβουλίου Εθνικής Ασφάλειας για την καλύτερη αξιοποίηση των πληροφοριών της ΕΥΠ. Θωράκιση, όπως ήδη είπα, του πλαισίου των νόμιμων επισυνδέσεων, ειδικά όταν αυτές αφορούν πολιτικά πρόσωπα. Και βέβαια ενίσχυση του εσωτερικού ελέγχου της διαφάνειας, της εξωστρέφειας, όσο και της εκπαίδευσης του ανθρώπινου δυναμικού της Εθνικής Υπηρεσίας Πληροφοριών.

Όπως έχω πει, είναι η βάση μιας διακομματικής ημερήσιας διάταξης, που θεωρώ ότι μπορεί να οικοδομήσει μια σύγχρονη, δημοκρατική, αποτελεσματική Εθνική Υπηρεσία Πληροφοριών, απέναντι στα κενά τα οποία αναμφισβήτητα υπάρχουν σήμερα, αλλά και σε αυτά που μπορεί να προκύψουν αύριο. Η τοποθέτηση άλλωστε ενός έμπειρου διπλωμάτη στην κορυφή της αποτελεί την πρώτη εγγύηση. Θα χρειαστεί -δεν είμαι σίγουρος ότι θα την έχει- τη στήριξη όλων μας.

Θέλω να θυμίσω ότι ο κ. Δεμίρης υπήρξε ο κορυφαίος Έλληνας διπλωμάτης, τοποθετημένος στη θέση του Γενικού Γραμματέα του Υπουργείου Εξωτερικών, στην ανώτατη δηλαδή υπηρεσιακή βαθμίδα στην οποία μπορεί να φθάσει ένας Έλληνας διπλωμάτης. Θα χρειαστεί τη στήριξη. Όπως θα χρειαστεί και την αξιοποίηση πρακτικών από ανάλογες δομές προηγμένων κρατών και ασφαλώς τις προτάσεις των κομμάτων, στο πλαίσιο της εξεταστικής επιτροπής. Ναι, η εξεταστική επιτροπή θα διερευνήσει το τι ακριβώς έγινε. Θα είναι μισή η δουλειά της, όμως, αν δεν καταφέρει να καταλήξει και σε κάποιες προτάσεις για το πώς θα βελτιώσουμε τα όποια κακώς κείμενα έχουμε εντοπίσει.

Επιτρέψτε μου εδώ μία μικρή παρένθεση. Θα προσέξατε ότι απέφυγα να αναφερθώ ως τώρα στα όσα ανεύθυνα έχουν ακουστεί από την Αντιπολίτευση και ειδικά από τον Αρχηγό του ΣΥΡΙΖΑ. Πλέον δεν εκπλήσσομαι. Σε κάθε εθνική κινητοποίηση ήταν απέναντι, μέσα από μια μίζερη, ανεδαφική, στενόμυαλη, ενίοτε χαιρέκακη, καταστροφολογική, μικροκομματική προσέγγιση. Ήταν απέναντι στην πανδημία και στις πρωτοβουλίες μας για το νέο ΕΣΥ. Ήταν απέναντι στο μεταναστευτικό και στη θωράκιση των συνόρων.

(Χειροκροτήματα από την πτέρυγα της Νέας Δημοκρατίας)

Ήταν απέναντι στις εθνικές συμφωνίες για την ενίσχυση της άμυνας της χώρας.

(Χειροκροτήματα από την πτέρυγα της Νέας Δημοκρατίας)

Ήταν απέναντι στα γενναία μέτρα αναχαίτισης της ενεργειακής κρίσης. Και τώρα είναι απέναντι σε κάθε προσπάθεια αναβάθμισης της ΕΥΠ. Καμμία πρωτοτυπία! Σίγουρη αποτυχία!

Όπως σε όλα τα προηγούμενα, έτσι και τώρα, κύριε Τσίπρα, η ζωή θα διαψεύσει το νέο σενάριο καταστροφολογίας. Όχι γιατί στην περίπτωση του κ. Ανδρουλάκη δεν υπήρξε σφάλμα, αλλά γιατί η Κυβέρνηση είχε το θάρρος να αναλάβει αντικειμενική πολιτική ευθύνη και κυρίως να λάβει μέτρα για να το διορθώσει, κυρίως όμως γιατί εγώ, αμέσως μόλις το πληροφορήθηκα, τόλμησα με θάρρος να διαχωρίσω τη θέση μου από τις πρακτικές άλλων εποχών. Και εσείς επιμένετε να σηκώνετε το δάχτυλο, έχοντας δύο Υπουργούς σας στο Ειδικό Δικαστήριο, υιοθετώντας και πάλι σενάρια επιστημονικής φαντασίας, θεωρώντας ότι έτσι θα με πλήξετε προσωπικά και θα μηδενίσετε το έργο της Κυβέρνησης.

(Χειροκροτήματα από την πτέρυγα της Νέας Δημοκρατίας)

Όμως, κύριε Τσίπρα, πάει πολύ εσείς να με αποκαλείτε αρχηγό εγκληματικής οργάνωσης, εσείς, κύριε Τσίπρα, που σας έχουν καταγγείλει -προσέξτε!- όχι ένας, όχι δύο, όχι τρεις, όχι τέσσερις, αλλά πέντε πρώην συνεργάτες σας για παρακολουθήσεις, Πανούσης, Βαλαβάνη, Λαφαζάνης, Κοτζιάς και βέβαια και ένας ακόμα, ο οποίος είναι παρών. Για τους πρώτους τέσσερις καταθέτω όλα τα σχετικά για τα Πρακτικά της Βουλής.

(Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τον πέμπτο, όμως, τον κ. Βαρουφάκη, θα τον ακούσω με πολύ μεγάλη προσοχή. Και θα ήθελα, κύριε Βαρουφάκη, να διευκρινίσετε, παρακαλώ πολύ, κάτι το οποίο είχατε πει σε μία ομιλία σας το 2019 στη Βουλή και το οποίο έχετε αναφέρει και στο βιβλίο σας. Διαβάζω επί λέξει: «Άκουσα τον κ. Τσίπρα να αναφέρεται στην περίοδο του κ. Ρουμπάτη ως μια χρυσή περίοδο. Δεν ήταν χρυσή περίοδος», λέει ο κ. Βαρουφάκης. «Προσωπικά έχω γνώση ότι επί του κ. Ρουμπάτη το σκοτεινό κράτος λειτουργούσε ακόμα και εναντίον της κυβέρνησής μας, γιατί ήμασταν τότε μαζί, με τον κ. Ρουμπάτη να παίζει σημαντικό ρόλο. Τα έχω καταγγείλει στο βιβλίο μου. Ας έρθει κάποιος να με μηνύσει για αυτά που έγραψα.». Να μη μιλάμε, λοιπόν, για την ΕΥΠ. Αναμένω με πολύ μεγάλο ενδιαφέρον την τοποθέτησή σας, κύριε Βαρουφάκη, για το θέμα αυτό.

(Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

Και βέβαια εσείς, κύριε Τσίπρα, που διαρρηγνύετε τα ιμάτιά σας τώρα για τα ζητήματα της δημοκρατίας και της θεσμικής τάξης, δεν ήσασταν ο Πρωθυπουργός επί της εποχής του οποίου υπεκλάπησαν e-mail του Αντιπροέδρου του Συμβουλίου της Επικρατείας τα οποία κατέληξαν στην «Αυγή»; Πότε; Μία μέρα πριν εξετάσει το Συμβούλιο της Επικρατείας την αντισυνταγματικότητα του νόμου Παππά και τις τηλεοπτικές άδειες. Δικά σας καμώματα όλα αυτά.

(Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

Είναι ο νόμος για τον οποίο είχατε δηλώσει ότι δεν υπάρχει ούτε μία στο εκατομμύριο να κριθεί αντισυνταγματικός. Μάλλον θέλετε να το σιγουρέψετε ότι δεν θα βγει αντισυνταγματικός. Ποιος, λοιπόν, μιλάει για ποιον;

Όταν συμφώνησα στη σύγκληση αυτής της Ολομέλειας, δεν ήταν συνειδητή μου επιλογή να αναφερθώ στα ζητήματα του παρελθόντος. Δεν πιστεύω ότι θυμίζοντας τα λάθη των πολιτικών μας αντιπάλων γίνονται κατ’ ανάγκη ελαφρύτερα τα δικά μας. Ούτε μπορεί κανείς να είναι ευχαριστημένος αν απλά ο απέναντί του είναι πολύ χειρότερος. Τότε το αποτέλεσμα οδηγεί στην αφοριστική διατύπωση ότι όλοι είναι το ίδιο.

Η πολιτική μου διαδρομή, κύριε Τσίπρα, μέχρι στιγμής έχει δείξει ότι δεν είμαστε όλοι το ίδιο, ακριβώς επειδή δεν διαχειριζόμαστε με τον ίδιο τρόπο τα ίδια προβλήματα, είτε αυτά έρχονται από το χθες είτε εκδηλώνονται σήμερα. Όλα αυτά έγιναν όμως στην αρχή, διότι είναι απολύτως ξεκάθαρο ότι ο ΣΥΡΙΖΑ, αλλά και το ΠΑΣΟΚ, επιχειρεί να εργαλειοποιήσει ένα πραγματικό θέμα, διαμορφώνοντας δήθεν σκηνικό πολιτικής κρίσης, να παρουσιάσει ένα ατυχές γεγονός ως μια δήθεν γενικευμένη κατάσταση και μια επιχειρησιακή αστοχία ως μια τάχα εντολή της κοινωνίας απέναντι στην Κυβέρνηση.

Υποτίθεται ότι αποδίδετε την εντολή παρακολούθησης του κ. Ανδρουλάκη σε εμένα προσωπικά. Θυμίζει κάποιες αρνητικές στιγμές από το ιστορικό παρελθόν. Αυτό το οποίο λέτε είναι ψέμα. Και δεν είναι απλά ψέμα, είναι ανέντιμο και είναι ανήθικο και περνά πέρα από τα όρια της πολιτικής αντιπαράθεσης. Γι’ αυτό και επιστρέφεται στον αποστολέα.

(Χειροκροτήματα από την πτέρυγα της Νέας Δημοκρατίας)

Και είναι κρίμα πραγματικά μέσα από τη μεγαλοποίηση αυτού του θέματος να προσφέρετε στο πιάτο όσα ακριβώς χρειάζονται αυτοί οι οποίοι καραδοκούν εκτός συνόρων, ποντάροντας στην πολιτική αστάθεια, μέσα σε ένα ασταθές πολιτικό περιβάλλον.

Δίνετε τόσο εύκολα επιχειρήματα σε εκείνους που θέλουν την αποδυνάμωση των μυστικών μας υπηρεσιών, γιατί βρίσκουν συνεχώς αποτελέσματα απέναντί τους.

Και τέλος, ένα σχόλιο για τη στάση του ΠΑΣΟΚ: Όπως γνωρίζετε, κύριε Κατρίνη και κυρίες και κύριοι Βουλευτές του ΠΑΣΟΚ, αμέσως μετά την εκλογή μου, δύο φορές μάλιστα, δημόσια και κατ’ ιδίαν, κάλεσα τον κ. Ανδρουλάκη να συναντηθούμε, να γνωριστούμε. Αρχηγός κόμματος ήταν στο κάτω-κάτω της γραφής, θεωρώ λογικό να μπορεί να υπάρχει μια επικοινωνία μεταξύ μας. Αρνήθηκε. Αρνήθηκε τότε, όπως αρνείται και τώρα.

Έχει πει, βέβαια, ότι δεν επιθυμεί καμμία σχέση με την Κυβέρνηση. Έχει πει κιόλας ότι δεν θα δεχόταν την παρουσία μου ως Πρωθυπουργού της χώρας, ακόμα και αν η Νέα Δημοκρατία επικρατούσε στις εκλογές. Είναι δικαίωμά του να επιλέγει τους φίλους του και τους συμμάχους του, αλλά πρέπει, επίσης, να γνωρίζει ότι τους Πρωθυπουργούς τούς επιλέγει ο ελληνικός λαός και όχι ο ίδιος.

(Χειροκροτήματα από την πτέρυγα της Νέας Δημοκρατίας)

Και θα ήθελα σήμερα αν μπορούσε -δεν μπορεί προφανώς, λόγω της ιδιότητάς του- να είναι εδώ, να ασκήσει πράγματι κριτική στις παραλείψεις μας, να ακούσει τις εξηγήσεις μας, να συμβάλει στη διαχείριση ενός διαχρονικού ζητήματος. Και να μας πείτε εσείς, κύριε Κατρίνη, εσείς, κύριε Σκανδαλίδη, που είστε έμπειρος Κοινοβουλευτικός, να μας πείτε αν ο Ανδρέας Παπανδρέου έκανε καλά όταν υπήγαγε την Εθνική Υπηρεσία Πληροφοριών στην ευθύνη του Πρωθυπουργικού Γραφείου, όπως έκανα και εγώ, για λόγους που αφορούν μείζονες γεωπολιτικές προκλήσεις, που είχα προβλέψει ότι θα αντιμετώπιζε η χώρα.

Ένας πολιτικός Αρχηγός πρέπει να είναι σε θέση να ξεχωρίζει την πρόσκαιρη επιρροή της συγκυρίας από την ευθύνη της εθνικής πορείας και να επιλέγει τη δεύτερη. Φαίνεται, όμως, ότι ο Αρχηγός σας έχει άλλα σχέδια. Η συμπόρευση του ΠΑΣΟΚ με τον ΣΥΡΙΖΑ και σε αυτό το θέμα είναι απόλυτη. Γι’ αυτό και ευλόγως πολλοί φίλοι του ΠΑΣΟΚ αναρωτιούνται, ήδη, μήπως ψηφίζοντας Ανδρουλάκη τούς προκύψει τελικά Τσίπρας.

(Χειροκροτήματα από την πτέρυγα της Νέας Δημοκρατίας)

Κύριε Πρόεδρε, κυρίες και κύριοι Βουλευτές, την ώρα που η δημοκρατία μπορεί και έχει το θάρρος να κοιτά κατάματα τα όποια κενά στη λειτουργία της ώστε να τα καλύψει, δεν μπορεί και δεν επιτρέπεται μια αστοχία της να προβάλλεται ως συνολική της αποτυχία. Και το χειρότερο: Με αυτή την αφορμή κάποιοι να οικοδομούν μέτωπα που να την αμφισβητούν.

Είναι η πρώτη φορά που αναφέρομαι στο θέμα αυτό, διότι δεν έχει υπάρξει άλλη κοινοβουλευτική συζήτηση, αλλά είναι μείζον ζήτημα αυτό. Τι σημαίνει, άραγε, για τον κοινοβουλευτισμό, κυρίες και κύριοι συνάδελφοι, η φράση του κ. Τσίπρα «δεν αρκεί η εναλλαγή στην εξουσία» και τι εγκυμονεί, άραγε, για το πολίτευμα και τη διάκριση των εξουσιών η πρόθεσή σας, κύριε Τσίπρα, για ανασύνταξη -επαναλαμβάνω: ανασύνταξη- της Γ΄ Ελληνικής Δημοκρατίας, όπως γράψατε δημόσια;

(Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά το προαναφερθέν άρθρο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η Ελλάδα, κυρίες και κύριοι συνάδελφοι, έχει σχεδόν μισό αιώνα ομαλού πολιτικού βίου. Είμαστε μια ευρωπαϊκή χώρα, έχουμε ένα σύγχρονο Σύνταγμα, έχουμε ισχυρούς θεσμούς, έχουμε ένα υποδειγματικό Κοινοβούλιο, έχουμε δημοκρατική ζωή, η οποία συνεχώς προοδεύει και μπορεί να γίνει ακόμα καλύτερη. Είναι απαράδεκτο, είναι ανεύθυνο, ένα μεμονωμένο σφάλμα να ανάγεται σε, δήθεν, πρόβλημα της δημοκρατίας, η οποία, μάλιστα, χρειάζεται ανάταξη και ανασύνταξη.

Αλήθεια, πώς θα συμβεί ακριβώς αυτή η ανασύνταξη, κύριε Τσίπρα; Μήπως με συνταγματική Αναθεώρηση ή με συντακτική Βουλή, η οποία δεν προβλέπεται σε ομαλές περιόδους όπως υποστήριξε ο κ. Κατρούγκαλος; Προσέξτε. Προσέξτε καλά, κύριε Τσίπρα, διότι οι λέξεις σας έχουν το βάρος και τη σημασία τους.

Τα κακώς κείμενα στην ΕΥΠ έχουν διαχρονική διαδρομή. Άλλωστε γι’ αυτό αυτή η υπηρεσία περνά ως μια καυτή σκυτάλη από κυβέρνηση σε κυβέρνηση από το 1953. Δεν μπορείτε και δεν επιτρέπεται με αφορμή ένα σφάλμα της σήμερα, όταν έχει προσφέρει πολλά -θα το επαναλάβω- στην εθνική άμυνα της χώρας, να ανοίγετε θέματα τα οποία παραπέμπουν σε άλλες εποχές και σε πληγές που έχουν ξεπεραστεί.

Οφείλετε σήμερα να εξηγήσετε το σχέδιό σας, για το οποίο μας μιλήσατε γενικόλογα, συγκεκριμένα, πώς θα προκύψουν αυτά τα οποία ήδη έχετε περιγράψει σε αδρές γραμμές. Μήπως από δικαστές, διορισμένους από τον κ. Πολάκη, στη σκιά του κ. Παπαγγελόπουλου; Ανεξάρτητες αρχές, εξαρτημένες από την κ. Θάνου; Ελεγχόμενα μέσα ενημέρωσης από το Ινστιτούτο της Φλωρεντίας;

(Θόρυβος από την πτέρυγα του ΣΥΡΙΖΑ)

Μια οικονομία με capital controls, κρατικοποιημένες τράπεζες, επιχειρηματικά μοντέλα τύπου Καλογρίτσα. Αυτά εννοείτε, κύριε Τσίπρα, όταν μιλάτε για την Γ΄ Ελληνική Δημοκρατία;

Και βέβαια, οφείλω να επισημάνω ότι στέλεχος, στενός σας συνεργάτης, τέως Γενικός Γραμματέας της Κυβέρνησης ήταν -αν δεν κάνω λάθος-, στον δημόσιο διάλογο κατέθεσε την πολύ ενδιαφέρουσα πρόταση ότι «ο πιο καλοπροαίρετος αντιλαμβάνεται ότι η επόμενη κυβέρνηση θα πρέπει να καταργήσει την ΕΥΠ και να ιδρύσει νέα υπηρεσία πληροφοριών και αφού μαζί καταργηθούν όλες οι οργανικές θέσεις, οι υπάλληλοι δεν θα προστατεύονται από τη μονιμότητα και θα μπορούν να απολυθούν». Να την κλείσουμε την ΕΥΠ, να απολύσουμε όλους τους υπαλλήλους για να έρθει ο κ. Πολάκης, να διορίσει τους δικούς του. Μα είμαστε σοβαροί; Είμαστε σοβαροί;

(Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

Δεν θα μιλάμε για Γ΄ Ελληνική Δημοκρατία. Θα μιλάμε για μια εθνική τραγωδία, χειρότερη από αυτή που βιώσαμε τους πρώτους μήνες της διακυβέρνησής σας.

Και εν πάση περιπτώσει επειδή πολύς λόγος, κύριε Τσίπρα, έχει γίνει για το κράτος δικαίου, μπορούμε να συμφωνήσουμε επιτέλους ποιος είναι ο κριτής της ποιότητας του κράτους δικαίου στη χώρα μας; Ένας κριτής πιστεύω ότι μπορεί να υπάρχει αντικειμενικός, σε ευρωπαϊκό επίπεδο τουλάχιστον, και αυτή είναι η Ευρωπαϊκή Επιτροπή. Η Ευρωπαϊκή Επιτροπή λοιπόν στην έκθεσή της, «2022 Rule of Law», κράτος δικαίου στην Ελλάδα, κάνει μια συνολική αποτύπωση της ποιότητας της δημοκρατίας μας και της ισχύος των θεσμών μας. Δεν έχουν καμμία σχέση αυτά τα οποία λέει η Ευρωπαϊκή Επιτροπή με αυτό το οποίο περιγράφετε. Κάνει κάποιες συστάσεις, λιγότερες από τις άλλες χώρες; Βεβαίως και κάνει συστάσεις. Αλλά τι σχέση έχει το κείμενο αυτό με αυτή τη δυστοπική εικόνα, την οποία παρουσιάζετε για το πού βρίσκεται η χώρα;

Το καταθέτω στα Πρακτικά. Ρίξτε του μια ματιά, μπορεί να σας είναι χρήσιμο πριν τις ομιλίες σας.

(Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Γι’ αυτό, λοιπόν, ζητώ από όλους να πέσουν οι τόνοι. Το θέμα είναι πλέον και στα χέρια της δικαιοσύνης, αλλά βρίσκεται και στην ευθύνη της Βουλής. Η αποστολή μας σήμερα είναι να κάνουμε καλύτερη αυτή την εθνικά κρίσιμη υπηρεσία και κάποια στιγμή να χαράξουμε μια κόκκινη γραμμή με τα όποια λάθη του χθες, ώστε να μπορούμε να στοιχηθούμε μαζί, απέναντι στις μεγάλες προκλήσεις του αύριο. Μην ξεχνάτε εξάλλου ότι οι γείτονές μας παραμένουν απρόβλεπτοι. Ο πόλεμος, η τεράστια κρίση στην ενέργεια, η διεθνής ακρίβεια προοιωνίζουν έναν πολύ δύσκολο χειμώνα και όχι μόνο στον Έβρο μεθοδεύεται ήδη ένα νέο κύμα εισβολής, αυτήν τη φορά με δήθεν ανθρωπιστικό προσωπείο.

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Ησυχία, παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Αναρωτιέμαι, κυρίες και κύριοι συνάδελφοι, αν σε αυτήν τη συγκυρία είναι δυνατόν να μην έχουμε όλοι μαζί μια κοινή στάση και να υπάρχουν δυνάμεις σε αυτήν τη χώρα που να σιγοντάρουν ψέματα, ότι δήθεν Έλληνες άφησαν ένα μωρό να πεθάνει στο έδαφος της Ελλάδος και μάλιστα «να το βαφτίζουν και Μαρία τις ημέρες της Παναγίας».

Ντροπή! Είναι ντροπή να λέγονται αυτά τα πράγματα. Και για το συγκεκριμένο περιστατικό θα ήθελα να έχω την ευκαιρία να αναφερθώ συνοπτικά. Όλα είναι πια απολύτως σαφή με βάση τις περιγραφές των ιδίων των μεταναστών. Η Τουρκία έσπρωξε μια ομάδα τριάντα οκτώ μεταναστών σε σημείο του εθνικού χώρου της όπου οι δυνάμεις μας δεν μπορούσαν προφανώς ούτε να ερευνήσουν, ούτε να επέμβουν. Τους εγκατέλειψαν στον δρόμο τους, αφού τους μετακινούσαν μπρος-πίσω από τις νησίδες αυτές, στην τουρκική επικράτεια. Μόλις εκείνοι μπήκαν στην ελληνική επικράτεια βρήκαν αμέσως προστασία.

Είναι λοιπόν απαράδεκτη οποιαδήποτε άλλη κουβέντα και είναι ακόμα πιο απαράδεκτο ελληνικά στόματα να αναμασούν τουρκικά επιχειρήματα. Διαβάστε μόνο τα λόγια σας, τα λόγια του ΣΥΡΙΖΑ, τα οποία έγιναν τίτλοι στον τουρκικό τύπο.

Αυτοσυγκράτηση, κύριοι του ΣΥΡΙΖΑ, γιατί το θέμα αυτό είναι εξαιρετικά κρίσιμο για να το εργαλειοποιείτε με αυτόν τον τρόπο.

(Χειροκροτήματα από την πτέρυγα της Νέας Δημοκρατίας)

Διότι η αλήθεια είναι ότι η Ελλάδα της ανθρωπιάς σώζει χιλιάδες ζωές, η Ελλάδα της Ευρώπης καθημερινά αποτρέπει εκατοντάδες παράνομες εισόδους στην ήπειρό μας. Κι αυτές είναι οι δύο όψεις της πολιτικής μας για το μεταναστευτικό και αυτές θα μείνουν σταθερές. Προστατεύουμε τους αθώους, φυλάμε τα σύνορά μας, τα οποία είναι και σύνορα της Ευρώπης, τελεία και παύλα!

(Χειροκροτήματα από την πτέρυγα της Νέας Δημοκρατίας)

Και ως Πρωθυπουργός δεν θα κρύψω τη μεγάλη εικόνα πίσω από τη μικρή, ούτε θα επιτρέψω η δημόσια ζωή να μείνει αιχμάλωτη σε μια εσωστρεφή επικαιρότητα και σε μια μακρά τοξική προεκλογική περίοδο, για την οποία εξάλλου έχω προειδοποιήσει εδώ και καιρό.

Αυτή η μεγάλη εικόνα, στην οποία αναφέρομαι, δείχνει ότι η Ελλάδα είναι σήμερα επίσημα μετά από δώδεκα χρόνια εκτός ενισχυμένης εποπτείας.

(Χειροκροτήματα από την πτέρυγα της Νέας Δημοκρατίας)

Αφήνει πίσω τα μνημόνια, τους φόρους, τις κλειστές τράπεζες, τις μειώσεις μισθών και συντάξεων, μαζί τους εγκαταλείπει και τις πλατείες του λαϊκισμού και του διχασμού, αυξάνει τον δημόσιο πλούτο, μειώνει την ανεργία, λιγότεροι φόροι, λιγότερες εισφορές, μεγαλύτερος κατώτατος μισθός σε μια –επαναλαμβάνω- εξαιρετικά δύσκολη συγκυρία με έναν πολύ δύσκολο χειμώνα να βρίσκεται μπροστά μας.

Αφήσαμε πίσω μας την εσωστρέφεια και μπήκαμε ξανά με ισχύ στον διπλωματικό χάρτη. Τον τελευταίο μήνα συνάντησα προσωπικά τους τρεις σημαντικότερους ηγέτες της Αραβικής Χερσονήσου. Διαθέτουμε ισχυρή εθνική άμυνα, συνομιλούμε πια με όλες τις χώρες ως ίσοι προς ίσους συνάπτοντας σημαντικές συμφωνίες ειρήνης και συνεργασίας. Και επιμένω σε αυτήν τη μεγάλη εικόνα, γιατί αυτή είναι τελικά που θα αναμετρηθεί με τα πολύ δύσκολα στοιχήματα της συγκυρίας.

Επαναλαμβάνω ότι σε έναν πολύ ασταθή κόσμο οι ισχυρές χώρες είναι οι σταθερές χώρες. Δεν θα επιτρέψω -πιστεύω ότι δεν θα επιτρέψουμε όλοι μαζί τελικά- σε όσους καραδοκούν εντός και εκτός Ελλάδος να την εκτρέψουν από τη θετική της πορεία.

Γνωρίζω καλά ότι υπάρχουν συμφέροντα τα οποία επιθυμούν αδύναμες κυβερνήσεις, γιατί θεωρούν ότι έτσι αυξάνουν τη δυνατότητα επιρροής τους. Πάντα ήταν έτσι, δεν είναι μια ιδιαιτερότητα τωρινή. Γνωρίζω επίσης, και γνωρίζω καλά και τις δυνάμεις εντός και εκτός Ελλάδος, που ποτέ δεν άντεξαν τον δρόμο της δυτικής φιλελεύθερης δημοκρατίας τον οποίο σταθερά έχει επιλέξει η πατρίδα μας.

(Χειροκροτήματα από την πτέρυγα της Νέας Δημοκρατίας)

Σε όλους αυτούς, λοιπόν, θα ήθελα να απευθύνω μερικά σταράτα λόγια. Στην Ελλάδα του 2022 δεν θα αναστηθούν τα άλλα λιμάνια από τα οποία κάποτε κάποιοι ζητούσαν ρούβλια ή δραχμές.

(Χειροκροτήματα από την πτέρυγα της Νέας Δημοκρατίας)

Δεν θα χρηματοδοτηθούν ξανά από ξένα κέντρα μέσα ενημέρωσης με γνωστούς πρωταγωνιστές με στόχο να επηρεάσουν την πολιτική σκηνή, ούτε το μερικό θα γίνει γενικό με σκοπό να αποσταθεροποιηθεί η Κυβέρνηση και μαζί της ο τόπος. Σε όσους σκέφτονται έτσι, η απάντηση είναι μία: Εγώ δεν κάνω πίσω και οι Έλληνες δεν γυρνάνε πίσω. Στη δημοκρατία μόνο ο λαός αποφασίζει για το μέλλον του και αυτήν την απόφαση δεν την εκχωρεί σε κανέναν.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

Ζητάτε εκλογές και θα το ξανακάνετε, φαντάζομαι, σήμερα. Σε αυτό το περιβάλλον αστάθειας ζητάτε να μπει η χώρα σε μία δίμηνη ή τρίμηνη περιπέτεια, χωρίς να αναλογίζεστε τι μπορεί να σημαίνει αυτό για την πατρίδα. Δεν βλέπετε τι γίνεται στην Ιταλία; Δεν βλέπετε ότι η Ιταλία σήμερα λόγω πολιτικής αστάθειας είναι αντικείμενο επίθεσης και τα ομόλογα της πιέζονται;

Για σκεφτείτε λίγο, κύριε Τσίπρα, εσείς που ζητάτε εκλογές, τι θα σήμαινε μια υπηρεσιακή κυβέρνηση παράλυτη, με Υπουργούς που δεν γνωρίζουν τα χαρτοφυλάκια να πρέπει να παίρνουν αποφάσεις για τη στήριξη της κοινωνίας. Εν μέσω αυτής της κρίσης έρχεστε και ζητάτε εκλογές για να οδηγήσετε τη χώρα στην αστάθεια, για να κάνετε το χατίρι σε αυτούς που δεν θέλουν τον Μητσοτάκη και τη Νέα Δημοκρατία στην Κυβέρνηση και μας το έχουν πει και δημόσια στο κάτω-κάτω της γραφής. Δεν το έκρυψαν ποτέ.

(Χειροκροτήματα από την πτέρυγα της Νέας Δημοκρατίας)

Κοιτάξτε να δείτε, εγώ θα αναλάβω το κόστος να οδηγήσω τη χώρα σε σταθερό λιμάνι, το όποιο πολιτικό κόστος. Θα τον περάσουμε αυτόν τον δύσκολο χειμώνα. Θα τον περάσουμε μαζί! Δεν θα φυγομαχήσω. Δεν θα εκχωρήσω αυτήν την ευθύνη που μου ανέθεσε ο ελληνικός λαός και στο τέλος της τετραετίας θα έρθουμε να αναμετρηθούμε και ο κυρίαρχος ελληνικός λαός θα αποφασίσει ποιος επιθυμεί να τον κυβερνήσει την επόμενη τετραετία.

(Χειροκροτήματα από την πτέρυγα της Νέας Δημοκρατίας)

Αυτή η Κυβέρνηση -και κλείνω με αυτό, κύριε Πρόεδρε- έχει αποδείξει ότι δεν υποτάσσεται ούτε σε πιέσεις ούτε σε συστημικές παθογένειες ούτε όμως και στις δικές της αδυναμίες. Έχουμε καταφέρει, κάνοντας ειλικρινή αυτοκριτική, με τόλμη να μετατρέψουμε αστοχίες σε αφετηρίες.

Πέρυσι τέτοια εποχή μίλησα με θάρρος δημόσια για τις καταστροφικές πυρκαγιές, οι οποίες αφάνισαν παραπάνω από ένα εκατομμύριο στρέμματα. Ανέλαβα με θάρρος την ευθύνη. Δεσμεύτηκα, όμως, ότι θα διορθώσουμε τα κακώς κείμενα. Και σήμερα δεν υπάρχει καμμία αμφιβολία ότι ο μηχανισμός λειτουργεί πολύ καλύτερα. Το είπαμε και το κάναμε. Δεν σημαίνει ότι δεν πρόκειται να έχουμε ξανά καταστροφικές πυρκαγιές, σκύψαμε όμως πάνω στο πρόβλημα.

(Χειροκροτήματα από την πτέρυγα της Νέας Δημοκρατίας)

Αφιερώσαμε χιλιάδες ώρες να δούμε πώς θα είμαστε καλύτερα έτοιμοι και σήμερα η Ελλάδα είναι αυτή που συνδράμει τη Γαλλία και την Πορτογαλία και όχι το ανάποδο. Μαθαίνουμε, λοιπόν, από τα λάθη μας και όπως είπα η δημοκρατία δεν ανέχεται τις σκιές, θα τις διαλύσουμε κι αν αυτό σημαίνει ότι θα χάσουμε ένα μέρος του πολιτικού μας κεφαλαίου, ας είναι, δεν θα χάσουμε ποτέ όμως το στόχο της Ελλάδας που αξίζουμε.

Κλείνω, κύριε Πρόεδρε, έχοντας νομίζω περιγράψει τα μικρά και τα μεγάλα της πραγματικότητας στον τόπο και κυρίως το πνεύμα της εθνικής λογικής και της ωριμότητας με το οποίο η σημερινή συζήτηση θα υπηρετούσε τον σκοπό. Όσο για την αφορμή της θα μπορούσα να επικαλεστώ τα λόγια του Τζoν Κένεντι: «Ένα λάθος γίνεται σφάλμα, μόνο όταν δεν το διορθώνουμε». Είμαι εδώ, λοιπόν, να διορθώσω τα όποια λάθη μας στο όνομα της ισχυρής και σταθερής Ελλάδος σε έναν νέο κόσμο που δημιουργείται.

Θα συμπληρώσω ωστόσο τη ρήση του Κένεντι και με κάτι που πιστεύω βαθιά: Πως είναι πολύ καλύτερο μια κυβέρνηση που βαδίζει στον σωστό δρόμο, ίσως και με λάθη, από μία λάθος κυβέρνηση που θα οδηγούσε τη χώρα σε έναν δρόμο χωρίς επιστροφή.

Σας ευχαριστώ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας του Συνασπισμού Ριζοσπαστικής Αριστεράς κ. Τσίπρας έχει τον λόγο για είκοσι πέντε λεπτά.

(Όρθιοι οι Βουλευτές του ΣΥΡΙΖΑ χειροκροτούν ζωηρά και παρατεταμένα)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Ευχαριστώ, κύριε Πρόεδρε.

Κύριε Μητσοτάκη, δεν ξέρω αν το έχετε αντιληφθεί, αλλά σήμερα δεν έρχεστε στην Εθνική Αντιπροσωπεία ως τιμητής. Έρχεστε ως υπόλογος για ένα σοβαρότατο, βαρύτατο θεσμικό παράπτωμα.

(Χειροκροτήματα από την πτέρυγα του ΣΥΡΙΖΑ)

Ο λαός μας λέει σοφές παροιμίες: «Φωνάζει ο κλέφτης να φοβηθεί ο νοικοκύρης». Εδώ όμως δεν πρόκειται κανείς να φοβηθεί.

(Χειροκροτήματα από την πτέρυγα του ΣΥΡΙΖΑ)

Θα δώσετε απαντήσεις, διότι είστε κατηγορούμενος, κύριε Μητσοτάκη, για μία πρωτοφανή στα μεταπολιτευτικά χρονικά θεσμική αντιδημοκρατική εκτροπή.

(Θόρυβος από την πτέρυγα της Νέας Δημοκρατίας)

(Χειροκροτήματα από την πτέρυγα του ΣΥΡΙΖΑ)

Είστε κατηγορούμενος για υπονόμευση της λειτουργίας του δημοκρατικού πολιτεύματος και κατάλυση στοιχειωδών εγγυήσεων του κράτους δικαίου. Γι’ αυτό είστε κατηγορούμενος.

Μιλάτε εσείς για ανηθικότητα. Ποιος την έχασε την ηθική για να τη βρείτε εσείς και να έχετε το θράσος να ανεβείτε σε αυτό το Βήμα να μιλάτε για ανηθικότητα, ενώ είστε υπόλογος και κατηγορούμενος για παρακολούθηση πολιτικών σας αντιπάλων;

(Χειροκροτήματα από την πτέρυγα του ΣΥΡΙΖΑ)

Οι υποκλοπές τηλεφωνικών συνδιαλέξεων, κύριε Μητσοτάκη, κατά παράβαση του άρθρου 19 παράγραφος 1 του Συντάγματος, δεν είναι απλά ένα πολιτικό σφάλμα. Είναι αξιόποινη πράξη. Ιδιαίτερα, δε, όταν αυτές αφορούν παραβίαση απορρήτου των επικοινωνιών εκλεγμένου εκπροσώπου του ελληνικού λαού, Βουλευτή ή Ευρωβουλευτή. Ακόμη περισσότερο, όταν πρόκειται για παρακολούθηση αρχηγού πολιτικού κόμματος δεν νοείται καμμιά επίκληση νομιμότητας ή νομιμοφάνειας.

(Χειροκροτήματα από την πτέρυγα του ΣΥΡΙΖΑ)

Σήμερα, λοιπόν, εδώ κατανοώ την ανάγκη σας να έχετε μια τοξική παρουσία μπας και συσπειρώσετε το κοινό σας, όμως, σας ακούει ελληνικός λαός, σας ακούει ολόκληρη η δημοκρατική και φιλελεύθερη Ευρώπη που παρακολουθεί εμβρόντητη τις τελευταίες αποκαλύψεις. Και περιμένουν από εσάς εξηγήσεις, απαντήσεις για το δια ταύτα, όχι γενικά εκθέσεις ιδεών, ούτε αστείες απόπειρες αντιπερισπασμών.

Είναι δυνατόν, κύριε Μητσοτάκη, να ισχυρίζεστε ότι είναι νόμιμο ο εκάστοτε Πρωθυπουργός μιας δημοκρατικής και ευνομούμενης ευρωπαϊκής χώρας να δύναται να παρακολουθεί πολιτικούς του αντιπάλους για λόγους εθνικής ασφάλειας, χωρίς να εξηγεί ποιοι είναι αυτοί; Και ποιος είναι αυτός ο οποίος θα κρίνει τον λόγο της εθνικής ασφάλειας; Ο ίδιος μαζί με τους εκλεκτούς του συνεργάτες;

Αλλά ακόμη και αν θα μπορούσε να είχε έστω και μία πιθανότητα να σταθεί το συνταγματικά και νομικά έωλο επιχείρημα σας, είστε νομικά, πολιτικά, αλλά πρωτίστως ηθικά υποχρεωμένος σήμερα στην Εθνική Αντιπροσωπεία να αφήσετε τα μισόλογα και να δώσετε εξηγήσεις σε ένα κρίσιμο ερώτημα: Γιατί παρακολουθούσατε τον Ευρωβουλευτή τότε υποψήφιο και σήμερα Αρχηγό του τρίτου σε δύναμη κοινοβουλευτικού κόμματος; Δώστε αυτή την πολύ απλή απάντηση!

(Χειροκροτήματα από την πτέρυγα του ΣΥΡΙΖΑ)

Ποιος είναι ο λόγος εθνικής ασφάλειας που επικαλείστε και σας οδήγησε να προχωρήσετε στην παρακολούθηση των επικοινωνιών του κ Ανδρουλάκη είτε με συμβατικές πρακτικές, είτε με τεχνολογικά πιο εξελιγμένες μεθόδους, είτε κατά σατανική σύμπτωση με τον συνδυασμό και των δύο; Δώστε μία απάντηση. Είστε υποχρεωμένος να δώσετε μια απάντηση ποιος ήταν ο εθνικός λόγος.

Είναι πράκτορας ξένων συμφερόντων, κύριε Μητσοτάκη, ο κ. Ανδρουλάκης; Πείτε μας να ξέρουμε. Είναι κατάσκοπος ξένων δυνάμεων; Είναι επικίνδυνος για τα εθνικά μας συμφέροντα; Πάρτε το μικρόφωνο! Σας δίνω τον λόγο. Σταματώ την αγόρευσή μου και σας δίνω τον λόγο. Πάρτε το μικρόφωνο. Ορίστε, πάρτε τον λόγο!

(Χειροκροτήματα από την πτέρυγα του ΣΥΡΙΖΑ)

Δεν απαντάτε. Σήμερα όμως καλείστε να δώσετε απαντήσεις. Και, ξέρετε κάτι, έτσι και αλλιώς θα δώσετε απαντήσεις γιατί ακόμα και η αποσιώπησή σας, η άρνησή σας να πείτε την αλήθεια είναι και αυτό μία απάντηση. Είναι η χειρότερη βεβαίως που θα μπορούσατε να δώσετε διότι αποτελεί η σιωπή και η μη απάντηση την ισχυρότερη απόδειξη της ενοχής σας.

Όμως, κύριε Μητσοτάκη, ξέρετε κάτι; Οι υπεκφυγές και τα ψέματα τελείωσαν. Δεν μπορείτε να κρύβεστε πια πίσω από το δάκτυλο του ανιψιού σας και μέχρι προχθές αντ’ αυτού σας κ. Δημητριάδη και του εκλεκτού σας για την ΕΥΠ, του κ. Κοντολέοντα. Και αν το μισό της παρέμβασής σας σήμερα ήταν θράσος, το άλλο μισό ήταν δειλία. Η μεγαλύτερη δειλία είναι να μην αναλαμβάνετε την πολιτική ευθύνη και να λέτε: «Δεν φταίω εγώ, φταίει ο ανιψιός μου». Ούτε παιδιά του δημοτικού δεν το κάνουν αυτό! «Δεν φταίω εγώ, φταίει ο ανιψιός μου»!

(Χειροκροτήματα από την πτέρυγα του ΣΥΡΙΖΑ)

Δεν μπορείτε λοιπόν να κρύβεστε ούτε πίσω από το τείχος του ψεύδους που τον τελευταίο καιρό επιχειρήσατε να στήσετε με όσα ψευδή για τις παρακολουθήσεις κατέθεσαν οι πιο στενοί σας συνεργάτες χωρίς καμμία ντροπή μέχρι που οι αποκαλύψεις γκρέμισαν τη μυθολογία σας.

Και δεν μπορείτε βεβαίως να κρύβεστε πίσω από τη διάχυση της ευθύνης. Η ευθύνη σας ανήκει αποκλειστικά και ολοκληρωτικά όχι μόνο αντικειμενικά, διότι είστε Πρωθυπουργός, αλλά και γιατί το πρώτο πράγμα που πράξατε -το πρώτο πράγμα!- με το που αναλάβατε τη διακυβέρνηση της χώρας ήταν να περάσετε την Εθνική Υπηρεσία Πληροφοριών αποκλειστικά στη δική σας ευθύνη.

Και το δεύτερο πράγμα που πράξατε κατακαλόκαιρο ήταν να περάσετε νόμο εδώ για να διορίσετε τον εκλεκτό σας κ. Κοντολέοντα, ενώ ο ίδιος δεν πληρούσε τα τυπικά προσόντα για αυτή τη θέση. Και αν θυμάστε τότε, στις αρχές της διακυβέρνησής σας, είχαμε εδώ, από αυτό το Βήμα, και έναν διαπληκτισμό για αυτό το θέμα. Σας προειδοποίησα από τότε για αυτό που πάτε να κάνετε. Επιμείνατε όμως και αλλάξατε τον νόμο.

Άρα, λοιπόν, η ευθύνη είναι αντικειμενικά δική σας, αλλά επιπροσθέτως αποκλειστικά δική σας, διότι και με βάση το νόμο περάσατε την ευθύνη στο δικό σας γραφείο και είσαστε εσείς άμεσα ο προϊστάμενος του κ. Κοντολέοντα.

(Χειροκροτήματα από την πτέρυγα του ΣΥΡΙΖΑ)

Και η ευθύνη αυτή είναι αμετάθετη. Δεν υπάρχει εδώ οικογενειακή ευθύνη, «φταίει ο ανιψιός μου», είναι αμετάθετη.

Επανέρχομαι, λοιπόν, στο ερώτημα, μήπως απαντήσετε στη δευτερολογία σας, αν και προσφέρθηκα να διακόψω την αγόρευσή μου μήπως απαντήσετε. Ερωτώ: Γιατί, κύριε Μητσοτάκη, η ΕΥΠ, υπό τη δική σας αποκλειστική ευθύνη, παρακολουθούσε τον Νίκο Ανδρουλάκη, την περίοδο μάλιστα που ήταν σε εξέλιξη η διαδικασία εκλογής Προέδρου στο ΚΙΝΑΛ; Ποιοι ήταν οι λόγοι; Ποιο το σκεπτικό; Ποια η εθνική επιδίωξη αυτής της επισύνδεσης, νόμιμης και παράνομης;

Μας είπατε, όμως, ότι δεν το γνωρίζατε. Μάλιστα. Να δεχθούμε για την οικονομία της συζήτησης, την ανευθυνότητα και την ανεπάρκεια, την οποία επικαλείστε. Να σας αναγνωρίσουμε μειωμένη δυνατότητα αντίληψης…

(Χειροκροτήματα από την πτέρυγα του ΣΥΡΙΖΑ)

Γιατί, αυτό επικαλείστε, ότι είστε τόσο ανεύθυνος και τόσο ανεπαρκής, που ακόμα και ο πιο στενός σας συνεργάτης, ακόμα και ο πιο στενός σας συγγενής λειτουργούσαν σε τόσο σοβαρά ζητήματα εν αγνοία σας.

Δεν γνωρίζατε, λοιπόν. Μάλιστα. Τι κάνατε όταν μάθατε για τον κ. Ανδρουλάκη, που έρχεστε από πάνω να επιτεθείτε και στο θύμα, που του λέτε χωρίς ντροπή να πάει στα δικαστήρια; Έχει πάει, λοιπόν. Πήγε και έκανε στον εισαγγελέα μηνυτήρια αναφορά κατά παντός υπευθύνου. Άρα, λοιπόν, το μάθατε. Κάποιος σας ενημέρωσε ότι πήγε ο Αρχηγός του τρίτου σε κοινοβουλευτική δύναμη κόμματος στον Εισαγγελέα του Αρείου Πάγου και κατήγγειλε ότι έγινε απόπειρα παρακολούθησής του. Όταν, λοιπόν, το μάθατε δεν ρωτήσατε τον εκλεκτό σας διοικητή της ΕΥΠ, για τον οποίο αλλάξατε το νόμο, και τον ανιψιό σας, που παραιτήθηκε αρχικά γιατί δεν μπορούσε να αντέξει την τοξικότητα -έτσι έλεγαν οι διαρροές σας-, δεν τους ρωτήσατε, λοιπόν, να μάθετε γιατί πάει εκεί και καταγγέλλει, τι έχει γίνει; Και δεν σας είπαν τι έγινε; Δεν το φαντάζομαι. Και εάν σας είπαν, δεν ρωτήσατε, ποιος είναι ο λόγος της εθνικής ασφάλειας;

Σήμερα που συζητάμε, κύριε Μητσοτάκη, γνωρίζετε τον λόγο της εθνικής ασφάλειας, για τον οποίο παρακολουθούσατε κατά την προεκλογική περίοδο στο ΚΙΝΑΛ τον υποψήφιο Αρχηγό του τρίτου κόμματος στη χώρα;

(Χειροκροτήματα από την πτέρυγα του ΣΥΡΙΖΑ)

Δεν καταλαβαίνετε, όσο επικαλείστε αυτά τα ανόητα, αυτά τα αστεία επιχειρήματα της εθνικής ασφάλειας και του εθνικού απορρήτου, ότι τάχα δεν μπορείτε να μας το πείτε, ότι είναι πολύ σημαντικό, ότι με αυτόν τον τρόπο αφήνετε να σέρνεται μια τέτοιου είδους υποψία για κάποιον εθνικό κίνδυνο ή εθνική μειοδοσία, που προσβάλλουν ένα ολόκληρο κόμμα και τον Πρόεδρό του; Δεν το καταλαβαίνετε;

(Χειροκροτήματα από την πτέρυγα του ΣΥΡΙΖΑ)

Ξέρετε κάτι εσείς, κύριε Παναγιωτόπουλε, να μας το πείτε; Να μας πείτε εσείς, εάν ξέρετε τον εθνικό λόγο. Ποια ήταν η εθνική ασφάλεια;

Μέσα στον πανικό σας, όμως, τις πρώτες ημέρες αποκάλυψης του σκανδάλου, εκθέσατε όλα τα φιλικά σας μέσα ενημέρωσης αλλά και μία σοβαρή εφημερίδα του χώρου σας, εμπλέκοντας σε αυτήν την υπόθεση τρίτες χώρες. Δεν διστάσατε ακόμα και να αναζητήσετε κάποιο άλλοθι, διακινδυνεύοντας τις σχέσεις της χώρας με τρίτες χώρες και διακινδυνεύοντας την εξωτερική μας πολιτική.

Επίσημες διαρροές του Μεγάρου Μαξίμου! Τη μία μιλήσατε για την Κίνα, την άλλη μιλήσατε για την Αρμενία, την τρίτη μιλήσατε για την Ουκρανία. Η πρώτη δεν αξίωσε καν να ασχοληθεί. Οι πρεσβείες των δύο άλλων χωρών διέψευσαν με οργίλο τρόπο τις διαρροές σας. Με δυο λόγια, κάνατε διεθνώς ρεζίλι τη χώρα μας από τον πανικό σας να κρύψετε αυτή την πρωτοφανή εγκληματική πράξη, προκειμένου να μπορείτε να στοιχειοθετήσετε και να επικαλείστε λόγο εθνικής ασφάλειας. Πείτε μας λοιπόν ποιος είναι αυτός ο λόγος. Αφήστε τις υπεκφυγές και κυρίως σταματήστε να διασύρετε τη χώρα διεθνώς!

(Χειροκροτήματα από την πτέρυγα του ΣΥΡΙΖΑ)

Δεν είναι στη λίστα Πέτσα τα διεθνή μέσα ενημέρωσης ούτε μπορούν να ανέχονται τις διαρκείς ενοχλήσεις σας για να αλλάξουν πρωτοσέλιδα. Ούτε βεβαίως έχουν περάσει στην ηγεσία των μεγαλύτερων εκδοτικών συγκροτημάτων της Ευρώπης συριζαίοι που διακινούν αυτά τα πρωτοσέλιδα. Ξεφτιλίζεστε με αυτά που λέτε…

(Χειροκροτήματα από την πτέρυγα του ΣΥΡΙΖΑ)

…και ξεφτιλίζετε και την εικόνα της χώρας στο εξωτερικό ως μία φιλελεύθερη δημοκρατία.

Μιας λοιπόν και όπως μου είπατε θα απαντήσετε όχι τώρα που σας έδωσα το λόγο αλλά στη συνέχεια, να σας κάνω και ένα επόμενο ερώτημα. Εσείς, όπως λέτε, δεν γνωρίζατε. Όμως όταν ο Πρόεδρος του ΚΙΝΑΛ κατέθεσε μήνυση κατά παντός υπευθύνου στον Άρειο Πάγο, ούτε τότε ενημερωθήκατε από αυτούς που αργότερα αποπέμψατε;

Όταν ο κ. Γεραπετρίτης, ο Υπουργός Επικρατείας, ο κ. Πιερρακάκης, ο έτερος Υπουργός Επικρατείας, ήρθαν εδώ στη Βουλή μαζί με τον κ. Κοντολέοντα, που δεν σας είχε ενημερώσει, όπως λέτε, ή σας είχε –λέω εγώ- και ψάχνατε να τα μπουρδουκλώσετε και τους στείλατε στην Εθνική Αντιπροσωπεία, στην Επιτροπή Θεσμών και Διαφάνειας μαζί με τον κ. Κοντολέοντα να λένε ψέματα στις διαδοχικές ερωτήσεις των Βουλευτών, ότι δήθεν δεν υπάρχει καμμία ανάμειξη της ΕΥΠ στην απόπειρα παρακολούθησης του κ. Ανδρουλάκη, εν αγνοία σας έγινε αυτό και εν αγνοία τους έλεγαν ψέματα;

Σας εξαπάτησε ο ανιψιός σας και ο κ. Κοντολέων; Δεν σας είπε τίποτα; Σας έκρυψε την αλήθεια και όταν είχε σκάσει το σκάνδαλο και έτρεχαν οι Υπουργοί σας στην Επιτροπή Θεσμών να λένε ψέματα στο εθνικό Κοινοβούλιο; Συνέχισαν δηλαδή να σας κρύβουν την αλήθεια;

Μάλιστα. Ακόμη και αυτό αν το δεχθούμε, να δεχτούμε δηλαδή ότι δεν κυβερνούσατε εσείς, εσείς απλά προεδρεύατε, ότι Πρωθυπουργός ήταν ο ανιψιός σας -αυτό μας λέτε, δεν κυβερνούσατε εσείς-…

(Χειροκροτήματα από την πτέρυγα του ΣΥΡΙΖΑ)

…να το δεχθούμε και αυτό, να δεχτούμε δηλαδή ότι ο ανιψιός σας και ο κ. Κοντολέων συνέχισαν να σας εξαπατούν. Πώς το είχε πει η κ. Μενδώνη; «Με εξαπάτησε». Ήσασταν λοιπόν όλοι θύματα και εσείς και ο κ. Γεραπετρίτης και ο κ. Πιερρακάκης και ο Κυβερνητικός Εκπρόσωπος.

Όταν το 2021, το Μάρτιο, νομοθετούσατε, μετά την καταγγελία του δημοσιογράφου Θανάση Κουκάκη στην ΑΔΑΕ, ότι παρανόμως παρακολουθείται –πήγε ο άνθρωπος και κατήγγειλε «έχω την υποψία και ζητάω να διερευνηθεί από την αρχή»- και μόλις το μάθατε, σπεύσατε ξαφνικά να νομοθετήσετε την απαγόρευση στην ανεξάρτητη αρχή της δυνατότητας και της δημοκρατικής υποχρέωσης –λέω εγώ, όπως συμβαίνει σε όλες τις ευρωπαϊκές χώρες πλην της Ρωσία, της Ουγγαρίας και της Βουλγαρίας-, όταν –επαναλαμβάνω- νομοθετήσατε λοιπόν να μην ενημερώνεται ο πολίτης από την ανεξάρτητη αρχή, να μην έχει τη δυνατότητα η ανεξάρτητη αρχή να ερευνήσει για τυχόν παρακολούθησή του, όταν αυτή έχει αρθεί, πάλι δεν γνωρίζατε τι ακριβώς νομοθετούσατε;

Δεν γνωρίζατε τι νομοθετούσατε ούτε γιατί ακριβώς το κάνατε αυτό. Πάλι δεν ξέρατε. Ε, δεν ήσασταν εσείς ο Πρωθυπουργός άμα δεν ξέρατε. Άλλος ήταν ο Πρωθυπουργός. Να ψάξουμε να βρούμε ποιος ήταν.

Για τον δημοσιογράφο, τον κ. Κουκάκη, κύριε Μητσοτάκη, ούτε γι’ αυτόν γνωρίζατε ότι παρακολουθείται; Ούτε γι’ αυτόν γνωρίζατε ότι ετέθη σε παρακολούθηση.

Πείτε μας λοιπόν έστω, αφού δεν θέλετε να μας πείτε τον μεγάλο λόγο εθνικής ασφάλειας για τον οποίον ακούγατε τον κ. Ανδρουλάκη, γιατί ακούγατε τον κ. Κουκάκη. Κι αυτός πράκτορας ξένων μυστικών υπηρεσιών;

Για τη σύμπτωση τη σατανική, τη διαβολική των παρακολουθήσεων με συμβατικά μέσα από την ΕΥΠ και διαδοχικώς, όταν αυτό δεν ήταν επαρκές, από το σύγχρονο και παράλογο λογισμικό «Predator» ούτε για αυτό γνωρίζατε κάτι; Σύμπτωση, διαβολική σύμπτωση!

Κύριε Μητσοτάκη, σαν πολλές διαβολικές συμπτώσεις έχουν μαζευτεί σε αυτή την ιστορία, σε αυτή τη δύσοσμη υπόθεση!

Και επειδή στα κρίσιμα ερωτήματα που σας έθεσα πιθανολογώ ότι ούτε στη δευτερολογία σας θα δώσετε πειστικές απαντήσεις, έχω την υποχρέωση απέναντι στον ελληνικό λαό που μας παρακολουθεί και απέναντι στην Εθνική Αντιπροσωπεία και στο όνομα της δημοκρατικής ευθύνης και ομαλότητας, στο όνομα του Συντάγματος και της δημοκρατίας να δώσω εγώ απαντήσεις και να μιλήσω σήμερα τη γλώσσα της αλήθειας, έτσι όπως εγώ την κατανοώ, εμείς την κατανοούμε και πιστεύω η πλειοψηφία της ελληνικής κοινωνίας που παρακολουθεί εμβρόντητη.

Επί τριάμισι χρόνια, κύριε Μητσοτάκη, απολύτως συνειδητά χτίζετε ένα καθεστώς χρησιμοποιώντας κάθε μέσο, προκειμένου να εδραιωθείτε στην εξουσία. Εκλεγήκατε Πρωθυπουργός με την υπόσχεση της αριστείας, της αξιοκρατίας, της διαφάνειας, της ασφάλειας και τελικά δημιουργήσατε και διευθύνετε ένα καθεστώς -επαναλαμβάνω τη λέξη- νεποτισμού, εκφυλισμού, σήψης, όπως λένε διεθνή μέσα ενημέρωσης και παρακμής, που όμοιό του δεν έχει ξαναδεί η μεταπολιτευτική Ελλάδα.

(Χειροκροτήματα από την πτέρυγα του ΣΥΡΙΖΑ)

Διότι δεν είναι μόνο, δυστυχώς, οι παρακολουθήσεις δημοσιογράφων και πολιτικών σας αντιπάλων. Είναι ένα πλέγμα ενεργειών που επιβεβαιώνει την καθεστωτική σας αντίληψη και την πρωτοφανή σας αλαζονεία.

Με το πού αναλάβατε, στο όνομα του επιτελικού κράτους πήρατε υπό τον στενό σας έλεγχο όχι μόνο την ΕΥΠ, αλλά και την ΕΡΤ και τη Γενική Γραμματεία Ενημέρωσης. Στην ΕΥΠ δεν διστάσατε να αλλάξετε τον νόμο για να βάλετε τον άνθρωπό σας και στην ΕΡΤ να βάλετε τον επικεφαλής, τον διευθυντή του προσωπικού σας γραφείου Τύπου.

Δεν διστάσατε, επίσης, αμέσως μόλις αναλάβατε –ή λίγο μετά- να μοιράσετε αφειδώς δημόσιο χρήμα, προκειμένου να ελέγξετε το σύνολο της ενημέρωσης και δεν σας έφταναν μόνο τα δώρα στους ιδιοκτήτες των μεγάλων καναλιών. Θέλατε τον απόλυτο έλεγχο. Γι’ αυτό και προχωρήσατε στη λίστα Πέτσα και σε μια σειρά από άλλες παρόμοιες λίστες της ντροπής, που σε καμμία φιλελεύθερη ευρωπαϊκή δημοκρατία δεν θα μπορούσαν να σταθούν. Αποφασίσατε να μοιράσετε δημόσιο χρήμα σε εφημερίδες και διαδικτυακούς ιστότοπους με μόνο κριτήριο την ευνοϊκή για την Κυβέρνησή σας γραμμή τους στην ενημέρωση.

Και την ίδια στιγμή εξαπολύσατε πογκρόμ σε όσα μέσα ενημέρωσης και όσους δημοσιογράφους δεν πειθάρχησαν στις διαθέσεις σας, διώξεις και απόπειρα οικονομικού στραγγαλισμού.

Όλα αυτά είναι που οδήγησαν τη χώρα στην ντροπιαστική κατάταξη στην εκατοστή όγδοη θέση σε όλο τον κόσμο για την ποιότητα της ενημέρωσης και του πλουραλισμού.

(Χειροκροτήματα από την πτέρυγα του ΣΥΡΙΖΑ)

Την ίδια στιγμή εσείς που προεκλογικά ομνύατε στη φιλελεύθερη δημοκρατία και στην αξιοκρατία ήσασταν αυτός που έκανε το κράτος κομματικό και οικογενειακό λάφυρο. Αυξήσατε, σχεδόν διπλασιάσατε τις θέσεις των μετακλητών υπαλλήλων. Εσείς που κατηγορούσατε τους αντιπάλους σας για κομματικό κράτος διορίζατε κατά μέσο όρο πενήντα νέους μετακλητούς τον μήνα τα τρία αυτά χρόνια που κυβερνάτε.

Εφορμήσατε, όπως εφορμούν οι ακρίδες, στο δημόσιο χρήμα. Μέσα σε ενάμιση χρόνο και αξιοποιώντας τη συνθήκη της πανδημίας δαπανήσατε, αντλήσατε 7,5 δισεκατομμύρια ευρώ από το δημόσιο ταμείο σε απευθείας αναθέσεις και σε κλειστούς διαγωνισμούς.

(Χειροκροτήματα από την πτέρυγα του ΣΥΡΙΖΑ)

Ποτέ άλλοτε δεν έγινε αυτό, αναθέσεις ακόμα και σε εταιρείες που στήνονταν λίγες μόνο μέρες πριν την ανάθεση έργου.

Αυξήσατε τις διευθυντικές θέσεις και τους μισθούς σχεδόν σε όλους τους δημόσιους οργανισμούς για να βολέψετε δικούς σας ανθρώπους, με χαρακτηριστικό παράδειγμα τη ΔΕΗ όπου εν μέσω ενεργειακής κρίσης τριπλασιάσατε αμοιβές και πολλαπλασιάσατε τις διευθύνσεις για να χωρέσουν, να βολευτούν. Από επτά γενικούς διευθυντές, τους κάνατε δεκαπέντε. Από είκοσι επτά διευθυντές, εκατόν πέντε. Από εξήντα βοηθούς, διακόσιους πενήντα βοηθούς διευθυντές. Δεν βρίσκατε χώρο να «τρουπώσετε» κόσμο παντού, με διπλούς παχυλούς μισθούς, αργόμισθους. Και βεβαίως στήσατε το μεγάλο πάρτι με τα γαλάζια golden boys να δίνουν υπέρογκα μπόνους στον εαυτό τους, ενώ η μέση οικογένεια δυσκολεύεται και δεν μπορεί να πληρώσει το ρεύμα.

Όμως ο μεγάλος σας στόχος ήταν και παραμένει τα περίπου 30 δισεκατομμύρια του Ταμείου Ανάκαμψης να τα διαθέσετε κατά το δοκούν, χωρίς να δίνετε σε κανέναν λογαριασμό. Γι’ αυτό και απορρίψατε την πρότασή μου που στήριξε όλη η Αντιπολίτευση για τη σύσταση διακομματικής κοινοβουλευτικής επιτροπής που θα ελέγχει και θα εποπτεύει την κατανομή και τη χρηστή διαχείριση των πόρων.

Ήσασταν και είστε γενικά αλλεργικός σε κάθε διακομματικό έλεγχο, σε κάθε θεσμό λογοδοσίας, ίσως ακριβώς επειδή αυτή η πρωτοφανής μιντιακή και συστημική στήριξη που με στοχευμένες κινήσεις καταφέρατε, σας έχει δημιουργήσει την ψευδαίσθηση της παντελούς απουσίας πολιτικού κόστους. Σε ό,τι και αν κάνατε είχατε την αίσθηση ότι είστε ανέλεγκτος και την ψευδαίσθηση ότι θα μείνετε ανεξέλεγκτος εις το διηνεκές και ότι ουδέποτε θα κληθείτε να δώσετε εξηγήσεις.

(Χειροκροτήματα από την πτέρυγα του ΣΥΡΙΖΑ)

Και αυτή η αίσθηση ασυδοσίας μεγέθυνε την αλαζονεία και σας οδήγησε να κάνετε τα πιο ανήκουστα εγκλήματα εις βάρος της ίδιας της δημοκρατίας, να παρακολουθείτε ακόμα και τους πολιτικούς σας αντιπάλους.

Κύριε Μητσοτάκη, είπα ότι θα πω αλήθειες έτσι όπως εγώ τις καταλαβαίνω και θα τις πω. Τον κ. Ανδρουλάκη, κύριε Μητσοτάκη, δεν αποφάσισε ούτε ο ανιψιός σας ούτε ο εκλεκτός σας διοικητής της ΕΥΠ να τον παρακολουθήσει. Εσείς δώσατε την εντολή να τον παρακολουθήσουν. Εσείς! Προσωπικά εσείς…

(Χειροκροτήματα από την πτέρυγα του ΣΥΡΙΖΑ)

…όχι γιατί είναι πράκτορας ούτε γιατί έχει σχέσεις με Κινέζους, με Αρμένιους και με Ουκρανούς. Μην ευτελίζετε άλλο τον πολιτικό διάλογο και μην κάνετε τα πράγματα χειρότερα, αφήνοντας να σέρνεται αυτή η υποψία εθνικού κινδύνου ή εθνικής μειοδοσίας για τους πολιτικούς σας αντιπάλους. Τον κ. Ανδρουλάκη δώσατε εσείς εντολή να τον ακούνε, γιατί μέσα στην αλαζονεία σας δεν σας έφτανε να είστε Αρχηγός του πρώτου κόμματος. Θέλατε να ελέγξετε απόλυτα και τις εξελίξεις στο τρίτο κόμμα...

(Χειροκροτήματα από την πτέρυγα του ΣΥΡΙΖΑ)

…ώστε να διασφαλίσετε τις πολιτικές εξελίξεις εν όψει του νέου εκλογικού νόμου, της απλής αναλογικής, που απαιτεί κυβερνήσεις συνεργασίας. Γι’ αυτό δώσατε εντολή να ακούτε τον κ. Ανδρουλάκη!

(Χειροκροτήματα από την πτέρυγα του ΣΥΡΙΖΑ)

Αυτός είναι ο λόγος. Και είναι τόσο ποταπός όσο και οι προθέσεις σας!

(Χειροκροτήματα από την πτέρυγα του ΣΥΡΙΖΑ)

Είναι ο ορισμός της υπονόμευσης της λειτουργίας του δημοκρατικού πολιτεύματος!

Και τον κ. Κουκάκη που πολύ καλά γνωρίζατε ότι παρακολουθείται, δεν τον ακούγατε επειδή είχατε λόγους εθνικού συμφέροντος, αλλά επειδή τόλμησε να ασχοληθεί και να ερευνήσει εξονυχιστικά τη νομοθετική σας πρωτοβουλία –μία από τις πρώτες- να δώσετε ασυλία σε υψηλόβαθμα στελέχη τραπεζών για ανοικτές ποινικά υποθέσεις «θαλασσοδανείων» με κατηγορίες κακουργηματικής απιστίας! Αυτό ερευνούσε!

(Χειροκροτήματα από την πτέρυγα του ΣΥΡΙΖΑ)

Και προχωρήσατε, επίσης, στην αποδέσμευση τραπεζικών λογαριασμών εκατοντάδων εκατομμυρίων για όσους ελέγχονται για ξέπλυμα μαύρου χρήματος!

(Χειροκροτήματα από την πτέρυγα του ΣΥΡΙΖΑ)

Αυτά ερευνούσε! Αυτά τα πολύ ενοχλητικά για εσάς ερευνούσε ο κ. Κουκάκης. Και αυτές οι έρευνες, όπως, επίσης, και τα σχετικά δημοσιεύματα στον διεθνή Τύπο -που δεν έχει λίστα Πέτσα- και ειδικότερα στους «FINANCIAL TIMES» εκείνη την εποχή, ήταν που σας οδήγησαν στην παγίδευση του τηλεφώνου του.

Κύριε Μητσοτάκη, όχι μόνο γνωρίζατε, αλλά ήσασταν ο ιθύνων νους αυτής της παρακρατικής λειτουργίας.

(Χειροκροτήματα από την πτέρυγα του ΣΥΡΙΖΑ)

Και γνωρίζατε και δεν διστάσατε να χρησιμοποιήσετε άθλιες μεθόδους, με στόχο, όπως είπα, την εδραίωση τη δική σας στην εξουσία.

Επιτρέψτε μου, όμως, εδώ να πω το εξής: Η αθλιότητα των μεθόδων σας συνάδει με την αθλιότητα της πολιτικής σας, με την αθλιότητα της επιβολής της πιο προκλητικής αδικίας, της πιο προκλητικής διασπάθισης δημόσιου χρήματος, της επιθυμίας σας να συνεχίσετε να κυβερνάτε και να μοιράζεστε με τους γνωστούς φίλους σας τα ιμάτια του δημόσιου πλούτου, ενώ η ακρίβεια σαρώνει τα λαϊκά νοικοκυριά και πολλαπλασιάζει τις τάξεις της νέας φτώχειας.

Όταν στο ρεύμα ανακοινώνονται τρομακτικές αυξήσεις, ενώ οι πάροχοι απολαμβάνουν τρομακτικά κέρδη, που τα καθιστούν ακόμα πιο τρομακτικά οι κρατικές σας επιδοτήσεις, από την τσέπη, δηλαδή, του φορολογούμενου στις τσέπες των καρτέλ και των golden boys, ο μόνος τρόπος, όταν συμβαίνει αυτό ενάμιση χρόνο τώρα, να μπορέσεις αυτό, αυτήν την αθλιότητα να την επιβάλεις ως δήθεν κανονικότητα, είναι ο αυταρχισμός, είναι ο έλεγχος της ενημέρωσης, είναι η συρρίκνωση της δημοκρατίας και των δικαιωμάτων.

Δεν ήταν, λοιπόν, μια «κακιά στιγμή», μια αβλεψία, ένα λάθος όλα όσα συγκλονίζουν τον τελευταίο καιρό την κοινή γνώμη και στην Ελλάδα, αλλά και στο εξωτερικό για τις επισυνδέσεις και τις παρακολουθήσεις, ήταν θεμελιακό στοιχείο του καθεστώτος που από την πρώτη μέρα επιχειρείτε να εγκαθιδρύσετε.

(Χειροκροτήματα από την πτέρυγα του ΣΥΡΙΖΑ)

Δεν ήταν μια «κακιά στιγμή» οι παρακολουθήσεις Ανδρουλάκη - Κουκάκη και ποιος ξέρει πόσων ακόμα! Είναι οι άκρες μόνο. Είναι οι άκρες ενός μηχανισμού που στήθηκε μεθοδικά και με πλήρη γνώση του εγκληματικού του χαρακτήρα, από εσάς, κύριε Μητσοτάκη.

Μόνο που μέσα σε αυτή την υπέρμετρη αλαζονεία σας δεν λογαριάζετε ότι στην Ελλάδα έχουμε δημοκρατία που έχει βαθιές ρίζες. Δεν έχουμε πια ούτε θέλουμε να έχουμε πρίγκιπες και βασιλιάδες. Έχουμε δημοκρατία, με τα ελαττώματα, τις ατέλειες και τις αντιφάσεις της. Δημοκρατία, όμως, κύριε Μητσοτάκη! Και στη δημοκρατία κανείς δεν είναι υπεράνω του Συντάγματος και του νόμου. Με βάση, λοιπόν, το Σύνταγμα είστε αποκλειστικός υπεύθυνος μιας ωμής παραβίασής του.

(Χειροκροτήματα από την πτέρυγα του ΣΥΡΙΖΑ)

Και σήμερα γι’ αυτό οφείλετε να απολογηθείτε, να δώσετε απαντήσεις στα ερωτήματα που σας έθεσα. Να δώσετε, όμως, απάντηση και σε ένα ακόμα, που είναι ίσως το πιο κρίσιμο, αυτό που θα έλεγα ότι σήμερα απασχολεί τον κάθε δημοκρατικό άνθρωπο και καταργεί το αναγκαίο -σε κάθε ευνομούμενη πολιτεία- αίσθημα στοιχειώδους ασφάλειας: Ο μέσος πολίτης σήμερα, ο μέσος επιχειρηματίας ξέρετε τι σκέφτεται; Ότι αν παρακολουθείται ένας Ευρωβουλευτής και υποψήφιος για την προεδρία ενός κόμματος και ένας δημοσιογράφος που ερευνά οικονομικά σκάνδαλα, τότε ποιος μπορεί να κοιμάται ήσυχος ότι δεν συμβαίνει και στον ίδιο;

Ο νέος Διοικητής της ΕΥΠ, ο κ. Δεμίρης, όταν ρωτήθηκε στην Επιτροπή Θεσμών και Διαφάνειας για το αν παρακολουθούνται και άλλοι πολιτικοί και δημοσιογράφοι, απάντησε «a priori κανείς δεν εξαιρείται». Και σήμερα ήρθατε εδώ και το επιβεβαιώσατε, υψώνοντας και τον τόνο!

**ΔΗΜΗΤΡΙΟΣ ΜΑΡΚΟΠΟΥΛΟΣ:** Πού το ξέρετε; Ποια Πρακτικά επικαλείστε;

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Τώρα μιλάτε εσείς, οι ωτακουστές για παραβίαση κανόνων και για Πρακτικά; Έχετε το θράσος;

(Χειροκροτήματα από την πτέρυγα του ΣΥΡΙΖΑ)

Ακούγατε τους πολιτικούς σας αντιπάλους! Δεν ντρέπεστε λίγο; Δεν ντρέπεστε;

(Χειροκροτήματα από την πτέρυγα του ΣΥΡΙΖΑ)

Δεν ντρέπεστε λίγο; Ντροπή δεν έχετε πάνω σας;

(Χειροκροτήματα από την πτέρυγα του ΣΥΡΙΖΑ)

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Παρακαλώ, ησυχία! Καθίστε, κύριοι συνάδελφοι.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Αλλά δεν χρειαζόταν να διαρρεύσει αυτό που είπε ο κ. Δεμίρης. Το είπε, σήμερα το επανέλαβε εδώ ο Πρωθυπουργός, αυτό μας είπε, ότι κανένας σε αυτήν εδώ την Αίθουσα δεν μπορεί να κοιμάται ήσυχος, ότι όλοι είναι εν δυνάμει στόχοι, Συμπολίτευση και Αντιπολίτευση.

**ΔΙΟΝΥΣΙΟΣ ΧΑΤΖΗΔΑΚΗΣ:** Πότε το είπε αυτό;

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Αυτό είπε. Όταν, λοιπόν, το επιχείρημα είναι ότι a priori κανείς δεν εξαιρείται και δεν υπάρχει συνταγματική προστασία στους εκλεγμένους, στους αιρετούς εκπροσώπους του ελληνικού λαού, Βουλευτές ή Ευρωβουλευτές, αυτό σημαίνει.

Και δεν ξέρω αν αυτό που σας ενοχλεί, κύριοι Βουλευτές της Νέας Δημοκρατίας, είναι ότι αναφέρομαι και στη Συμπολίτευση, δεν μιλάω μόνο για την Αντιπολίτευση.

(Χειροκροτήματα από την πτέρυγα του ΣΥΡΙΖΑ)

Ναι, φυσικά, όλοι οι Βουλευτές ανεξαιρέτως. Ποιος μπορεί να γνωρίζει τα κριτήρια αυτού του σκοτεινού μηχανισμού ως προς το ποιος θεωρείται ύποπτος και εχθρός; Ποιος μπορεί να νιώθει ασφαλής όταν ακούμε ότι κανείς δεν εξαιρείται;

Βλέπω, βεβαίως, από την πλειοψηφία των Βουλευτών της Νέας Δημοκρατίας, της Συμπολίτευσης -οφείλω να το πω, όμως, με ορισμένες, ελάχιστες, στα δάκτυλα του ενός χεριού, φωτεινές εξαιρέσεις- αυτό που βλέπω είναι άκρα του τάφου σιωπή. Ακούστε, δεν θα σας σώσει η σιωπή. Επιτρέπετε και ανέχεστε με τη σιωπή σας αυτή την κατάφωρη εκτροπή. Δεν αναλογίζεστε πού οδηγείται η χώρα με αυτό;

(Διαμαρτυρίες από την πτέρυγα της Νέας Δημοκρατίας)

Ακούστε, ακούστε. Πέρα από τις πολιτικές μας διαφορές, εδώ είμαστε αντιμέτωποι με την πολιτική, τη δημοκρατική και εθνική μας ευθύνη και στις κρίσιμες στιγμές είμαστε αντιμέτωποι και με την ίδια μας την αξιοπρέπεια. Και εν τέλει, λοιπόν -να σας το πω για να ολοκληρώσω αυτή τη σκέψη μου-, με τη στάση σας, κύριοι Βουλευτές και Βουλεύτριες της Νέας Δημοκρατίας, εσείς οι ίδιοι θα αποφασίσετε αν αυτό το πρωτοφανές σκάνδαλο στα χρονικά της Μεταπολίτευσης θα καταγραφεί στην ιστορία ως ένα σκάνδαλο επιτελικού παρακράτους του κ. Μητσοτάκη προσωπικά ή θα καταγραφεί στην ιστορία ως ένα σκάνδαλο επιτελικού παρακράτους της Νέας Δημοκρατίας, της παράταξής σας συνολικά. Δική σας θα είναι η απάντηση, δική σας είναι και η απόφαση.

(Χειροκροτήματα από την πτέρυγα του ΣΥΡΙΖΑ)

Επανέρχομαι, όμως, στο βασικό ερώτημα για το πόσοι ακόμα εκλεγμένοι Βουλευτές και Ευρωβουλευτές παρακολουθούνται ή τέθηκαν υπό παρακολούθηση τα τελευταία τρία χρόνια. Ακούστε, κύριε Μητσοτάκη, δεν νομίζω ότι υπάρχει κάποιος σε αυτή την Αίθουσα ή κάποιος πολίτης σε αυτή τη χώρα που θα μπορούσε να πειστεί από μια δική σας διαβεβαίωση, που ούτως ή άλλως δεν τη δώσατε κιόλας, το αντίθετο είπατε, «a priori κανείς δεν εξαιρείται». Αλλά ακόμη και αν τη δίνατε, δεν θα μπορούσε κανένας να πειστεί. Άλλωστε, όπως σας προείπα, είναι πολύ βολικό αν βγουν στο φως και νέες αποκαλύψεις να μας πείτε και πάλι: «Δεν ήξερα, ο ανιψιός μου φταίει και αυτός ο διοικητής της ΕΥΠ που με παραπλάνησε».

Συνεπώς, η μόνη σοβαρή απάντηση σε αυτό το ερώτημα είναι η αποδοχή από εσάς ή η μη αποδοχή της πρότασής μας να νομοθετήσετε σήμερα κιόλας την κατάργηση του απαράδεκτου άρθρου 87 του ν.4790 που ψηφίσατε τον Μάρτη του 2021, με το οποίο απαγορεύεται στην ΑΔΑΕ η γνωστοποίηση της άρσης απορρήτου.

(Χειροκροτήματα από την πτέρυγα του ΣΥΡΙΖΑ)

Αν, λοιπόν, δεν έχετε κάτι να φοβηθείτε, προχωρήστε άμεσα στην επαναφορά του νόμου όπως ήταν πριν από την παρέμβασή σας, ώστε να δοθεί η δυνατότητα σε όποιον Βουλευτή ή Ευρωβουλευτή επιθυμεί να απευθυνθεί στην ΑΔΑΕ και να διερευνήσει η ΑΔΑΕ και να του πει αν ήταν συνδεδεμένο το κινητό του. Προχωρήστε.

Αν πάλι το αρνείστε και στη δευτερολογία σας πάλι δεν πείτε κουβέντα γι’ αυτό, επιβεβαιώνετε για μία ακόμα φορά την ενοχή και τον φόβο σας για νέες και ακόμη μεγαλύτερες και πιο συνταρακτικές αποκαλύψεις.

(Χειροκροτήματα από την πτέρυγα του ΣΥΡΙΖΑ)

Αν το αρνηθείτε, επιβεβαιώνετε ότι η παρακολούθηση του Νίκου Ανδρουλάκη και του Θανάση Κουκάκη δεν ήταν ούτε ολίσθημα ούτε λάθος ούτε αμέλεια ούτε αφέλεια ούτε άγνοια, αλλά η κορυφή του παγόβουνου, η κορυφή του καθεστωτικού παγόβουνου που έχει την υπογραφή σας.

(Χειροκροτήματα από την πτέρυγα του ΣΥΡΙΖΑ)

Κυρίες και κύριοι Βουλευτές, η καταληκτική σκηνή της αρχαίας τραγωδίας ξέρετε ποια είναι; Η έξοδος. Αυτό ζούμε αυτές τις ημέρες. Την έξοδο του καθεστώτος Μητσοτάκη και την έξοδο από το καθεστώς Μητσοτάκη, ένα καθεστώς που κόστισε πολύ σε δικαιώματα, σε ελευθερίες, σε ανθρώπινο πόνο. Η Εθνική Αντιπροσωπεία καλείται σήμερα να συμβάλει στην ομαλή και δημοκρατική έξοδο από αυτό το καθεστώς. Διότι η δημοκρατία δεν εκδικείται, αλλά οφείλει και να υπερασπίζεται τον εαυτό της.

Η ΕΥΠ, έτσι όπως κατάντησε τα τελευταία τρία χρόνια -ο κ. Κοντολέων, ο κ. Δημητριάδης- είναι ο όνυχας που δείχνει τον λέοντα. Κι αυτό που ζούμε, όσο και αν προσπαθείτε να πείσετε για το αντίθετο, όχι, κυρίες και κύριοι συνάδελφοι, δεν είναι κανονικότητα. Μας προσβάλλει, να μας λέτε ότι αυτό είναι κανονικότητα, ως χώρα. Ούτε κανονικότητα στην Ευρώπη είναι, όπως προσπαθείτε να μας πείσετε ότι τα ίδια γίνονται και αλλού και στην Ισπανία. Δεν είναι αυτό που ζούμε κανονικότητα. Αυτό που ζούμε είναι εκτροπή και το λέω μετά λόγου γνώσεως.

(Χειροκροτήματα από την πτέρυγα του ΣΥΡΙΖΑ)

Είναι εκτροπή που δεν έχουμε κανένα δικαίωμα να αφήσουμε να περάσει έτσι. Και δεν αναφέρομαι μονάχα στους Βουλευτές της Αντιπολίτευσης. Έχουμε διαφορές αλίμονο, υπαρκτές και αναγκαίες στη δημοκρατία θα έλεγα, αλλά το κράτος δικαίου, η απαλλαγή της χώρας από τη σήψη, όπως επισημαίνουν διεθνή μέσα ενημέρωσης, πιστεύω ότι πρέπει να αποτελεί και αποτελεί κοινό τόπο για κάθε δημοκρατικό πολίτη και για κάθε δημοκρατικό Βουλευτή, ανεξαρτήτως σε ποια ιδεολογία ή σε ποιο κόμμα ανήκει, όπως κοινός τόπος είναι το να υπερασπιστούμε το δικαίωμα κάθε πολιτικού, κάθε εκλεγμένου, αιρετού, Βουλευτή, Ευρωβουλευτή, αλλά και κάθε πολίτη στην ιδιωτικότητα των επικοινωνιών του. Κοινός τόπος πρέπει να είναι να αντισταθούμε στον φόβο, στον εκβιασμό, στις λογικές του μεγάλου αδελφού, στο ψέμα, στις δολοφονίες χαρακτήρα.

Όσο για εσάς, κύριε Μητσοτάκη, πολύ φοβάμαι ότι δεν έχετε και πολλές επιλογές ή μάλλον έχετε δύο επιλογές, τη δημοκρατική που συνεπάγεται αναγνώριση των ευθυνών, παραίτηση και προσφυγή στη λαϊκή ετυμηγορία άμεσα…

(Χειροκροτήματα από την πτέρυγα του ΣΥΡΙΖΑ)

…και την καθεστωτική που συνεπάγεται συγκάλυψη, προκλήσεις, τοξικότητα, λάσπη στον ανεμιστήρα, διχασμό, αλλά και κινήσεις πανικού που θα κάνουν ακόμα μεγαλύτερη ζημιά στην οικονομία, αλλά και στη διεθνή εικόνα της χώρας.

Σας ενθαρρύνω, λοιπόν, με όση πολιτική αξιοπρέπεια σας έχει απομείνει, να πράξετε το πρώτο. Παραιτηθείτε και δώστε τη δυνατότητα στους Έλληνες και στις Ελληνίδες να κρίνουν και να αποφασίσουν.

(Χειροκροτήματα από την πτέρυγα του ΣΥΡΙΖΑ)

Παραιτηθείτε και μη βυθίζετε άλλο την πολιτική ζωή της χώρας σε κλίμα ζόφου και ανωμαλίας. Οι υποκλοπές, η κακοποίηση του κράτους δικαίου, οι καθεστωτικές πρακτικές δεν μπορούν πια να γίνουν αποδεκτές από τον δημοκρατικό λαό μας.

Σ' ό,τι μας αφορά και σ' ό,τι αφορά, πιστεύω, στη μεγάλη δημοκρατική πλειοψηφία, επίσης δεν έχουμε πολλές επιλογές. Δεν υπάρχει άλλος δρόμος από τον ανένδοτο θεσμικό αγώνα για την υπεράσπιση της δημοκρατίας, του κράτους δικαίου, των δικαιωμάτων και της ασφάλειας του πολίτη, για να χυθεί άπλετο φως στο παρασκήνιο της εκτροπής, για να διασφαλιστούν οι όροι δημοκρατικής διεξόδου, να αποκατασταθεί η δημοκρατική ομαλότητα, να απαλλαγεί η χώρα από το τοξικό νέφος της ανηθικότητας και του ψέματος και να επιστρέψει η σταθερότητα.

(Χειροκροτήματα από την πτέρυγα του ΣΥΡΙΖΑ)

Τα υπόλοιπα πολύ σημαντικά για το αύριο της οικονομίας, της κοινωνίας, της χώρας θα τα κρίνει η ψήφος του λαού μας, που εδώ που φτάσαμε νομίζω όλοι καταλαβαίνουμε ότι αποτελεί τη μοναδική διέξοδο για όλους.

(Όρθιοι οι Βουλευτές του ΣΥΡΙΖΑ χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Δύο πράγματα θέλω να επισημάνω.

Παρατήρησα ελάχιστους συναδέλφους να φωτογραφίζουν διαδραματιζόμενα στην Αίθουσα ή να φωτογραφίζουν άλλους συναδέλφους. Όπως ξέρετε, αυτό είναι ανεπίτρεπτο. Παρακαλώ να σταματήσει.

Επίσης, θα δώσω τον λόγο στον Υπουργό Επικρατείας κ. Γεραπετρίτη, ο οποίος ζήτησε τον λόγο επί προσωπικού.

(Θόρυβος στην Αίθουσα)

Ζήτησε τον λόγο για δύο λεπτά επί προσωπικού και θα λάβει τον λόγο επί προσωπικού.

Αμέσως μετά θα μιλήσει ο κ. Κατρίνης. Είναι εφαρμογή του Κανονισμού.

(Θόρυβος - διαμαρτυρίες στην Αίθουσα από τις πτέρυγες του ΣΥΡΙΖΑ και του Κινήματος Αλλαγής)

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Κύριε Πρόεδρε, δεν το δεχόμαστε. Δεν το δεχόμαστε! Η συζήτηση είναι σε επίπεδο πολιτικών Αρχηγών. Δεν μπορεί να έχει τον λόγο.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Κύριε Πρόεδρε, δεν έχει το δικαίωμα να πάρει τον λόγο.

**ΠΡΟΕΔΡΟΣ (Κωνσταντίνος Τασούλας):** Η συζήτηση σε επίπεδο πολιτικών Αρχηγών ή επικεφαλής δεν αποκλείει είτε την προσβολή είτε την παραποίηση λεχθέντων.

Ο κ. Γεραπετρίτης ζήτησε τον λόγο για δύο λεπτά. Αναφέρθηκε ονομαστικά ο Αρχηγός της Αξιωματικής Αντιπολίτευσης, αναφέρθηκε ονομαστικά σε αυτόν ότι είπε ψέματα και δικαιούται αυτονοήτως να υπερασπιστεί τον εαυτό του.

(Θόρυβος - διαμαρτυρίες από την πτέρυγα του ΣΥΡΙΖΑ)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Όχι, κύριε Πρόεδρε.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Θέλουμε να μας ακούσετε επισήμως, κύριε Πρόεδρε, όχι ανεπισήμως. Θέλουμε να μας δώσετε τη δυνατότητα να μας ακούσετε. Θέλουμε να ακουστούμε επισήμως!

**ΠΡΟΕΔΡΟΣ (Κωνσταντίνος Τασούλας):** Ελάτε, ελάτε είναι δύο λεπτά, εφαρμογή του Κανονισμού. Ελάτε, κύριε Υπουργέ.

(Θόρυβος - διαμαρτυρίες στην Αίθουσα από την πτέρυγα του ΣΥΡΙΖΑ)

**ΙΩΑΝΝΗΣ ΡΑΓΚΟΥΣΗΣ:** Είναι ντροπή!

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Όχι, κύριε Πρόεδρε, είναι ανεπίτρεπτο αυτό. Δεν το δεχόμαστε.

**ΠΡΟΕΔΡΟΣ (Κωνσταντίνος Τασούλας):** Εσείς καθυστερείτε τον εαυτό σας. Εσείς καθυστερείτε τώρα τον εαυτό σας!

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Είναι υπεύθυνος ο Πρωθυπουργός που επιτρέπει αυτά τα πράγματα.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Δεν έχει το δικαίωμα να πάρει τον λόγο, κύριε Πρόεδρε.

**ΠΡΟΕΔΡΟΣ (Κωνσταντίνος Τασούλας):** Είναι εφαρμογή του Κανονισμού.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Κύριε Πρόεδρε, θα μου δώσετε τον λόγο;

(Θόρυβος - διαμαρτυρίες στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Σταματήστε, για να μην ζητήσει και άλλος τον λόγο επί προσωπικού. Ελάτε τώρα! Όλοι ξέρετε ότι το προσωπικό είναι κάτι το οποίο εγείρεται σε κάθε διαδικασία.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Κύριε Πρόεδρε, θα μου δώσετε τον λόγο;

**ΠΡΟΕΔΡΟΣ (Κωνσταντίνος Τασούλας):** Ελάτε, ελάτε, ελάτε!

**ΣΩΚΡΑΤΗΣ ΒΑΡΔΑΚΗΣ:** Και ο κ. Πολάκης ζήτησε τον λόγο.

**ΟΛΓΑ ΓΕΡΟΒΑΣΙΛΗ:** Δεν έχει το δικαίωμα να μιλήσει, κύριε Πρόεδρε.

(Θόρυβος - διαμαρτυρίες στην Αίθουσα)

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Θα μου δώσετε τον λόγο; Δεν επιτρέπονται, κύριε Πρόεδρε, αυτά. Αυτό που κάνετε είναι πρωτοφανές, είναι ανήκουστο. Δεν έχει ξαναγίνει ποτέ σε ανάλογη διαδικασία.

**ΠΡΟΕΔΡΟΣ (Κωνσταντίνος Τασούλας):** Κύριε Κατρίνη, έχετε τον λόγο μετά από τα δύο λεπτά του κ. Γεραπετρίτη.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Αυτό που κάνετε τώρα δεν έχει γίνει ποτέ, κύριε Πρόεδρε. Είναι η πρώτη φορά που γίνεται.

**ΠΡΟΕΔΡΟΣ (Κωνσταντίνος Τασούλας):** Έχει ξαναγίνει.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Είναι η πρώτη φορά.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Δεν έχει γίνει ποτέ. Είναι η πρώτη φορά που γίνεται. Μην παραβιάζετε τη διαδικασία.

**ΠΡΟΕΔΡΟΣ (Κωνσταντίνος Τασούλας):** Ελάτε τώρα! «Δεν έχει γίνει ποτέ»! Μου απονέμετε την ιδιότητα του πρωτοπόρου, λοιπόν! Αλλά δεν ισχύει!

Κύριε Υπουργέ, έχετε για δύο λεπτά τον λόγο επί του προσωπικού.

(Θόρυβος στην Αίθουσα)

Παρακαλώ! Παρακαλώ!

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Το ξαναλέω, δώστε μας το δικαίωμα να μας ακούσετε επισήμως.

**ΠΡΟΕΔΡΟΣ (Κωνσταντίνος Τασούλας):** Είναι απαράδεκτο. Απορώ με την όρεξη που έχετε να βρίσκετε σε όλα τα θέματα αντιρρήσεις. Ελάτε τώρα! Δύο λεπτά επί του προσωπικού. Αυτό μπορεί να θίξει και εσάς που αρνείστε τώρα.

(Θόρυβος στην Αίθουσα)

Δεν ακούγεται τίποτε. Δεν γράφεται τίποτα στα Πρακτικά. Δεν ακούγεται τίποτε ούτε γράφεται τίποτε στα Πρακτικά. Παρακαλώ!

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:**...

**ΣΩΚΡΑΤΗΣ ΒΑΡΔΑΚΗΣ:**...

**ΠΡΟΕΔΡΟΣ (Κωνσταντίνος Τασούλας):** Να είστε βέβαιοι ότι αν ήταν ντροπή, δεν θα γινόταν.

Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Ευχαριστώ πολύ, κύριε Πρόεδρε.

Θα παρακάμψω την αντίληψη ότι δεν υφίσταται προσωπικό ζήτημα όταν Αρχηγός της Αξιωματικής Αντιπολίτευσης, αναφερόμενος σε έναν Βουλευτή του ελληνικού Κοινοβουλίου, τρεις φορές ανέφερε ότι είπε ψέματα ενώπιον της Βουλής.

Και μόνο για λόγους δεοντολογίας θα έπρεπε ο ίδιος ο Αρχηγός της Αξιωματικής Αντιπολίτευσης να επιτρέψει να ακουστεί αυτό το οποίο θα ακουστεί από τον Βουλευτή.

(Χειροκροτήματα από την πτέρυγα της Νέας Δημοκρατίας)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Εγώ θα επιτρέψω;

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Ή έχετε μία τέτοια χαμηλή αντίληψη για την ειλικρίνεια που δεν θεωρείτε ότι αυτό που είπατε είναι προσβλητικό. Θέλω να σας θυμίσω…

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Έλα τώρα! Σηκώθηκες για να προσβάλλεις;

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Ελάτε, τώρα. Παρακαλώ. Πρέπει να ακουστεί.

**ΟΛΓΑ ΓΕΡΟΒΑΣΙΛΗ:** Το προσωπικό να ακουστεί, όχι η θεωρία.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Εγώ δεν σας μιλάω στον ενικό. Και δεν απευθύνομαι υβριστικά. Σας θυμίζω ότι ο Τόμας Τζέφερσον είναι εκ των ιδρυτών πατέρων των Ηνωμένων Πολιτειών και τρίτος Πρόεδρος της Αμερικανικής Δημοκρατίας. Έλεγε ότι η ειλικρίνεια είναι το πρώτο κεφάλαιο στο βιβλίο της σοφίας. Είστε ακόμα στα περιεχόμενα σε αυτό, κύριε Πρόεδρε. Με συγχωρείτε πολύ.

(Χειροκροτήματα από την πτέρυγα της Νέας Δημοκρατίας)

Μέμφεστε έναν Βουλευτή του ελληνικού Κοινοβουλίου τρεις φορές ότι είπε ψέματα στη Βουλή επικαλούμενος μια μυστική και απόρρητη συνεδρίαση, για την οποία εγώ δεν μπορώ αυτή τη στιγμή να απαντήσω, γιατί σέβομαι το γεγονός ότι ήμουν παριστάμενος και εξ αυτού του λόγου δεν μπορώ να διαρρεύσω οτιδήποτε. Χρησιμοποιείτε αυτό για να προσβάλετε έναν Βουλευτή.

Θέλω να σας πω, λοιπόν, δύο πράγματα. Το πρώτο είναι το εξής. Έχει χαθεί το αληθές νόημα των λέξεων. Η λέξη ψέμα είναι μια βαριά λέξη, κύριε Πρόεδρε, την οποία θα πρέπει να απευθύνετε με φειδώ, διότι δεν είμαστε όλοι εξίσου ανεκτικοί σε θέματα αξιοπρέπειας.

Το δεύτερο ζήτημα είναι το εξής. Αυτά τα οποία θα λέγονταν σε μία οποιαδήποτε συνάθροιση και θα αποτελούσαν λόγο προσβολής της προσωπικότητας, έρχεστε στη Βουλή και τα λέτε με πολύ μεγάλη ευκολία. Η Βουλή, όμως, δεν είναι ο χώρος ο οποίος μπορεί να λειτουργήσει ως διήθηση για να λέγεται το οτιδήποτε. Διότι εδώ, σε αυτή την Αίθουσα, υφίστανται άνθρωποι με αξιοπρέπεια, κύριε Πρόεδρε. Και αυτό θέλω να το θυμάστε!

(Θόρυβος από την πτέρυγα του ΣΥΡΙΖΑ)

Θέλω, λοιπόν, εδώ να δηλώσω ευθέως, παρισταμένων των Βουλευτών της Συμπολίτευσης και της Αντιπολίτευσης οι οποίοι βρίσκονταν στην Επιτροπή Θεσμών και Διαφάνειας, ότι εγώ ουδέποτε ανέφερα στην επιτροπή της Βουλής οτιδήποτε από αυτά τα οποία είπατε. Δεν είπα κουβέντα γι’ αυτά. Αυτό μπορείτε να το δείτε στα Πρακτικά.

(Χειροκροτήματα από την πτέρυγα της Νέας Δημοκρατίας)

Ρωτήστε τον κ. Κατρούγκαλο. Σας δίνω ένα λεπτό να τον ρωτήσετε. Σε παρακαλώ πάρα πολύ, Γιώργο, τώρα να αναφέρεις στον Αρχηγό σου αν εγώ είπα τίποτε από αυτά τα οποία μνημόνευσε ως ψέματα. Πες του, λοιπόν.

(Χειροκροτήματα από την πτέρυγα της Νέας Δημοκρατίας)

Με σεβασμό απέναντι στο πρόσωπό σας, κύριε Πρόεδρε, και με σεβασμό απέναντι στο Κοινοβούλιο, θέλω να πω ότι σας παρακαλώ πολύ έως το τέλος της συνεδρίασης να ανακαλέσετε. Εσείς ο ίδιος είπατε τρεις φορές ότι είπα ψέματα. Σας καλώ να ανακαλέσετε. Και σας καλώ, επίσης, να γνωρίζετε ότι εγώ προτίθεμαι να ασκήσω όλα τα δικαιώματα τα οποία έχω από την προσβολή την οποία μου κάνατε.

Θέλω να κλείσω λέγοντάς σας ότι θα ασκήσω τα δικαιώματά μου αυτά και να σας πω γιατί θα τα ασκήσω. Διότι σε αυτή την εξαιρετικά εχθροπαθή ομιλία την οποία κάματε προ ολίγου είπατε ένα πράγμα σωστό: ότι κανένας δεν είναι υπεράνω του Συντάγματος και των νόμων.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Κύριε Τσίπρα, έχετε τον λόγο.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Χρειάστηκε σωσίβιο ο κ. Μητσοτάκης. Δεν μπορεί μόνος του. Ο κ. Γεραπετρίτης ανέλαβε τον ρόλο. Θα του απαντήσω, όμως.

(Χειροκροτήματα από την πτέρυγα του ΣΥΡΙΖΑ)

Επαναλαμβάνω. Απηύθυνα μια σειρά από ερωτήματα στον κ. Μητσοτάκη. Σε ένα από αυτά περιλαμβάνεστε κι εσείς, κύριε Γεραπετρίτη. Γνωρίζατε, λοιπόν, ή δεν γνωρίζατε όταν στην Επιτροπή Θεσμών και Διαφάνειας σε επανειλημμένες ερωτήσεις...

Εσείς προσωπικά δεν απαντήσατε. Απαντούσε ο κ. Κοντολέων λέγοντας ψέματα.

(Θόρυβος από την πτέρυγα της Νέας Δημοκρατίας)

Γνωρίζατε; Γιατί δεν απαντούσατε;

**ΠΡΟΕΔΡΟΣ (Κωνσταντίνος Τασούλας):** Ελύθη το θέμα.

Ευχαριστούμε.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Δεν ελύθη. Δεν θα μου πάρετε τον λόγο.

**ΠΡΟΕΔΡΟΣ (Κωνσταντίνος Τασούλας):** Ελύθη το θέμα.

(Θόρυβος από την πτέρυγα του ΣΥΡΙΖΑ)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Δεν ελύθη καθόλου το θέμα. Δεν ελύθη το θέμα. Αφήστε με να ολοκληρώσω. Θα με αφήσετε να ολοκληρώσω.

**ΠΡΟΕΔΡΟΣ (Κωνσταντίνος Τασούλας):** Βεβαίως, αλλά ελύθη με αυτό που είπατε.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Κύριε Γεραπετρίτη, μην κουνάτε το δάχτυλο για μηνύσεις, εδώ μιλάμε πρωτίστως πολιτικά, ούτε για μηνύσεις ούτε για αγωγές. Το κρίσιμο ερώτημα που αφορά στον κύριο Μητσοτάκη, σε εσάς και στον κ. Πιερρακάκη, που συνοδεύσατε εκείνη την ημέρα τον αποπεμφθέντα διοικητή της ΕΥΠ, ο οποίος σε επανειλημμένες ερωτήσεις είπε ψέματα και εσείς σε επανειλημμένες ερωτήσεις δεν σπεύσατε να διευκρινίσετε τι ακριβώς συμβαίνει, είναι εάν αυτό…

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Παρακαλώ, παρακαλώ!

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** …αυτό, λοιπόν, το κρίσιμο το οποίο απευθύνεται σε εσάς είναι εάν γνωρίζατε ή δεν γνωρίζατε. Εάν γνωρίζατε, λοιπόν, είστε και εσείς και ο κ. Πιερρακάκης, που είναι δίπλα σας, συμμέτοχοι και συνεργοί στο έγκλημα, κύριε Γεραπετρίτη.

(Χειροκροτήματα από την πτέρυγα του ΣΥΡΙΖΑ)

Και ένα τελευταίο. Τις τελευταίες ημέρες, κύριε Γεραπετρίτη, με όλα όσα έχουν συμβεί έχει ντραπεί και η ντροπή. Το να βγαίνετε εσείς ως τιμητής και ο Πρωθυπουργός και να μου κουνάτε το δάχτυλο ζητώντας μετ’ επιτάσεως επί προσωπικού τον λόγο, πάει πολύ. Υπάρχουν, πράγματι, στην πολιτική ζωή του τόπου αξιόλογοι ακαδημαϊκοί -και είστε ένας από αυτούς- οι οποίοι μπαίνοντας στην πολιτική κοσμούν την πολιτική. Υπάρχουν, όμως και πορείες -πρέπει να το ψάξετε- που μπαίνοντας στην πολιτική, χάνουν την αξιοπιστία τους. Ψάξτε το.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Κύριε Κατρίνη, έχετε τον λόγο ως Επικεφαλής της Κοινοβουλευτικής Ομάδας του Κινήματος Αλλαγής, για το δικό σας εικοσάλεπτο.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Κύριε Πρόεδρε, είναι απορίας άξιον πώς ζήτησε τον λόγο επί προσωπικού ο κ. Γεραπετρίτης και δεν τον ζήτησε ο Πρωθυπουργός με όλα όσα άκουσε στην ομιλία του κ. Τσίπρα.

**ΠΡΟΕΔΡΟΣ (Κωνσταντίνος Τασούλας):** Ο κύριος Πρωθυπουργός έχει δευτερολογία.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Προφανώς έχει περισσότερες ευαισθησίες ο κ. Γεραπετρίτης από τον κύριο Πρωθυπουργό.

Κύριε Μητσοτάκη, καλέσατε -όπως είπατε- τον κ. Ανδρουλάκη για να γνωριστείτε, αφού βεβαίως πρώτα τον παρακολουθούσατε. Δεν σας βοήθησε, προφανώς, η παρακολούθηση να αντιληφθείτε ότι ο Νίκος Ανδρουλάκης δεν μπαίνει σε συναλλαγές, δεν εκβιάζεται και δεν είναι βολικός εταίρος…

(Χειροκροτήματα από την πτέρυγα του Κινήματος Αλλαγής)

…ούτε για εσάς αλλά ούτε για τον κ. Τσίπρα, ο οποίος θεωρεί ότι μπορεί να παριστάνει τον τιμητή και τον προστάτη μετά τα όσα έγιναν επί διακυβέρνησής του.

Και αναρωτηθήκατε: Τι ψηφίζει τελικά όποιος ψηφίζει Νίκο Ανδρουλάκη; Όποιος ψηφίζει Νίκο Ανδρουλάκη και ΠΑΣΟΚ, ψηφίζει προοδευτικές αξίες και θέσεις. Ψηφίζει λύσεις και προτάσεις για τους πολλούς. Ψηφίζει προοπτική για τη χώρα. Ψηφίζει για την εντιμότητα, για τη διαφάνεια, για τη λογοδοσία στον δημόσιο βίο. Ψηφίζει για τον σεβασμό στο κράτος δικαίου, στα δικαιώματα, αλλά και στις ελευθερίες των πολιτών, αυτά που για εσάς, κύριοι της Νέας Δημοκρατίας, είναι ψιλά γράμματα, αυτά που πλήγωσε ο ΣΥΡΙΖΑ κατά τη διακυβέρνησή του.

Ψηφίζοντας, λοιπόν, Νίκο Ανδρουλάκη, όποιος ψηφίζει, ψηφίζει πολύ απλά να φύγουν και οι δύο το γρηγορότερο δυνατό!

(Χειροκροτήματα από την πτέρυγα του Κινήματος Αλλαγής)

Και επειδή οι εκλογές θα έρθουν, αλλά θα έρθουν, κύριε Τσίπρα, μετά τη διαλεύκανση της υπόθεσης, για να μάθει ο ελληνικός λαός τι έγινε σε αυτή την υπόθεση και ποιοι ήταν αυτοί οι οποίοι έστησαν όλη αυτή την ιστορία, να είστε βέβαιος ότι στις εκλογές οι πολίτες θα μιλήσουν και παρά τα όσα επιθυμείτε ένθεν κακείθεν και λέτε κατά καιρούς, σας διαβεβαιώνουμε ότι συνεχίζουμε την αυτόνομη και αυτοδύναμη πορεία με το ΠΑΣΟΚ σε θέση πρωταγωνιστή των εξελίξεων.

Κυρίες και κύριοι συνάδελφοι, ζούμε τις τελευταίες ημέρες μιας Πομπηίας που ξεκίνησε με στόμφο και καταλήγει με πάταγο στα σκοτεινά μονοπάτια μιας αλαζονικής και επηρμένης πορείας.

Και αυτό γιατί στο λυκόφως της θητείας της αναδεικνύεται το απόλυτα αρνητικό πρόσημο αυτής της Κυβέρνησης. Στην αποτυχία της διαχείρισης της πανδημίας, ήρθε να προστεθεί το κύμα ακρίβειας που πλήττει τη χώρα εδώ και έναν χρόνο και καθημερινά διογκώνεται. Στο χρεοκοπημένο και εντελώς αποτυχημένο μοντέλο του δήθεν επιτελικού κράτους, που εξυπηρετούσε συγκεκριμένα συμφέροντα και ένα συγκεντρωτικό σύστημα εξουσίας, ήρθε να προστεθεί το μεγάλο σκάνδαλο των υποκλοπών, που η Κυβέρνηση και ο Πρωθυπουργός είναι βαρύτατα εκτεθειμένοι. Μάλιστα, και ο ίδιος ο Πρωθυπουργός και στελέχη της Κυβέρνησης -ο κ. Μητσοτάκης και σήμερα το έκανε- χαρακτηρίζοντας την υπόθεση αυτή ολίσθημα, λάθος, επιχειρησιακή αστοχία, έκαναν και κάνουν ό,τι μπορούν για να υποβαθμίσουν το πρωτοφανές περιστατικό της παρακολούθησης των τηλεφωνικών επικοινωνιών του Νίκου Ανδρουλάκη από την Εθνική Υπηρεσία Πληροφοριών. Και δεν είναι η μοναδική επιβεβαιωμένη περίπτωση. Υπάρχει διαπιστωμένη και τεκμηριωμένη παρακολούθηση δημοσιογράφου, του κ. Κουκάκη. Υπάρχουν καταγγελίες του Κομμουνιστικού Κόμματος Ελλάδας για συνακροάσεις στο τηλεφωνικό του κέντρο εδώ και αρκετά χρόνια. Και, προφανώς, τα περιστατικά αυτά δεν είναι ούτε τα μόνα ούτε μεμονωμένα και συμβαίνουν την ίδια στιγμή που η Κυβέρνηση παραπλανητικά και πλέον προκλητικά λέει ότι έχει άγνοια, η επίκληση της οποίας δεν πείθει κανέναν.

Και σήμερα διά χειλέων Πρωθυπουργού και δύο ημέρες πριν στη Βουλή, στην Επιτροπή Θεσμών και Διαφάνειας, αλλά και τις προηγούμενες ημέρες, ακούσαμε ότι κανείς δεν εξαιρείται. Μπορεί δηλαδή, να παρακολουθούνται πολιτικοί, δημοσιογράφοι, επιχειρηματίες, παράγοντες του δημόσιου βίου.

Η έγκριτη εφημερίδα «ΚΑΘΗΜΕΡΙΝΗ» έγραψε, μάλιστα, για παρακολουθήσεις επτά ή οκτώ πολιτικών προσώπων. Και αναρωτιόμαστε τι σχέση έχουν όλα αυτά με τη δημοκρατία; Ένα είναι βέβαιο. Οι ενέργειες της Κυβέρνησης και της ΕΥΠ συνιστούν θεσμική εκτροπή, καταφέρουν ισχυρό, ισχυρότατο πλήγμα στη δημοκρατία μας και καταργούν στοιχειώδεις εγγυήσεις του κράτους δικαίου.

Όπως εύστοχα είχε επισημάνει ο αείμνηστος Αναστάσιος Πεπονής τον Μάιο του 1993 στη συζήτηση για τις υποκλοπές σε αυτήν εδώ την Αίθουσα, επικρίνεται η Κυβέρνηση της Νέας Δημοκρατίας γιατί ενσωμάτωσε το παρακράτος στο κράτος και στη συνέχεια έθεσε υπηρεσίες του κράτους στην εξυπηρέτηση του παρακράτους. Επικρίνεται γιατί ο Αρχηγός της Νέας Δημοκρατίας και Πρωθυπουργός συγκαλύπτει σχεδιασμένα και συστηματικά παράνομες πράξεις, υπονομευτικές της δημοκρατίας και των θεσμών. Επικρίνεται γιατί το άμεσο οικογενειακό περιβάλλον του Πρωθυπουργού ενεργώντας και ως άμεσο πολιτικό του περιβάλλον συνδιαλέγεται ή και διαπραγματεύεται με τους αυτουργούς αδικημάτων και πάντως σε κάθε περίπτωση και με οποιαδήποτε εκδοχή αποκρύπτει. Επικρίνεται για την καθημερινή παραγωγή προς δημόσια κατανάλωση ανακριβειών. Αυτά που ελέχθησαν το 1993 -έφυγε ο κ. Μητσοτάκης, δεν έχει μάθει να ακούει, δεν αντέχει την αλήθεια, δεν του αρέσουν αυτά που λέμε και γι’ αυτό συνέχεια αποχωρεί- από τον Αναστάσιο Πεπονή σε αυτή εδώ την Αίθουσα μας φέρνουν το 2022 πάλι στη μνήμη μας την περίοδο 1990 - 1993. Η ιστορία επαναλαμβάνεται.

Για πόσο καιρό άραγε πίστευαν ότι θα είναι στο απυρόβλητο ο Πρωθυπουργός, συγκεκριμένοι Υπουργοί και κυβερνητικά στελέχη, που με τις τοποθετήσεις τους προκαλούν το δημόσιο αίσθημα και παραβιάζουν άρθρα του Συντάγματος;

Ήρθαν δύο Υπουργοί στην Επιτροπή Θεσμών και Διαφάνειας για να μας διαβεβαιώσουν ότι σε όλα τα θέματα τηρείται η νομιμότητα. Μαζί με τον τέως διοικητή της ΕΥΠ, ο οποίος παρά το ότι γνώριζε την αλήθεια σιώπησε αιδημόνως, αποκρύπτοντας την αλήθεια. Λίγες ημέρες μετά αποκαλύφθηκε ότι με εντολή της ΕΥΠ παρακολουθούνταν οι τηλεφωνικές επικοινωνίες του εκλεγμένου Ευρωβουλευτή και υποψήφιου τότε Προέδρου του ΠΑΣΟΚ.

Κυρίες και κύριοι συνάδελφοι, ο αείμνηστος Λεωνίδας Κύρκος στην ίδια συνεδρίαση το 1993 είχε πει ότι η ευαισθησία απέναντι σε κατηγορίες για υποκλοπές προδίδει το δημοκρατικό ήθος μιας Κυβέρνησης. Ποια ήταν, λοιπόν, η αντίδραση της Κυβέρνησης στις κατηγορίες για υποκλοπές; Αρχικά η υποβάθμιση του θέματος και η προσπάθεια να εμφανιστεί ως νόμιμη κατάσταση και συνηθισμένη περίπτωση.

Μάλιστα, στο αίτημα της Κομισιόν στις 29 Ιουλίου, προ των αποκαλύψεων, για την παροχή εξηγήσεων για ό,τι αφορά στην παρακολούθηση ενός εκλεγμένου Ευρωβουλευτή συνέστησε στην επιτροπή να μην ασχολείται και απαξίωσε τις αποκαλύψεις για τις υποκλοπές τονίζοντας ότι προέρχονται από ελληνικά μέσα ενημέρωσης που δεν χαρακτηρίζονται από αντικειμενικότητα και ακρίβεια. Με τον ίδιο τρόπο η Νέα Δημοκρατία στοχοποίησε δημοσιογράφους, που τόλμησαν να αρθρογραφήσουν αναδεικνύοντας το θέμα των υποκλοπών και της βαριάς σκιάς που αφήνει στην Κυβέρνηση και τη χώρα.

Απευθύνομαι σε εσάς, κύριε Πρωθυπουργέ, αν και δεν είστε παρών, και σας ρωτώ ευθέως ενώπιον της Βουλής: Ποιοι άλλοι πολιτικοί ή παράγοντες του δημοσίου βίου παρακολουθούνται; Έχετε απάντηση σ’ αυτό το ερώτημα; Έχει κάποιος από την Κυβέρνηση απάντηση σε αυτό το ερώτημα; Διότι σε όλα τα άλλα ερωτήματα που έχουν τεθεί δεν έχετε δώσει καμμία, μα καμμία, απάντηση. Ποιους άλλους παρακολουθούσε ή παρακολουθεί η ΕΥΠ επί των ημερών σας; Δεν ξέρετε, κύριε Μητσοτάκη; Δεν ρωτήσατε να μάθετε; Δεν σας ενδιαφέρει να ξέρετε και να μάθετε ποιοι άλλοι πολιτικοί ή πρόσωπα του δημοσίου βίου παρακολουθούνται επί της δικής σας διακυβέρνησης; Και, βεβαίως, μπορεί μεταξύ αυτών να είναι και στελέχη που ανήκουν στην κυβερνητική παράταξη.

Εδώ κι έναν μήνα η προσπάθεια του Μεγάρου Μαξίμου είναι να στεγανοποιήσει τη ροή της πληροφόρησης και της έρευνας ώστε να μην υπάρξουν άλλες αποκαλύψεις, γιατί τότε η Κυβέρνηση θα βρεθεί σε ακόμα πιο δυσχερή θέση, να προστατευτεί πάση θυσία, με όποια ανθρωποθυσία μπορεί να γίνει, ο ίδιος ο Πρωθυπουργός, ενώ ο πρώην Διοικητής της ΕΥΠ, ο οποίος όπως όλα δείχνουν μάλλον ήταν εντελώς διακοσμητικός, και ο κ. Δημητριάδης, ο στενότερος συνεργάτης του κ. Μητσοτάκη, οδηγήθηκαν σε παραίτηση.

Αν, λοιπόν, για όλα φταίει ο κ. Κοντολέων, όπως λέει ο Πρωθυπουργός, ποιος είναι αυτός που τον επέλεξε για τη θέση του Διοικητή της ΕΥΠ; Ποιος είναι αυτός που άλλαξε τον νόμο για να μπορεί να διοριστεί στη συγκεκριμένη θέση με μια φωτογραφική τροπολογία; Ποιος είναι αυτός που τη δεύτερη μέρα που έγινε Κυβέρνηση η Νέα Δημοκρατία υπήγαγε την ΕΥΠ στην αποκλειστική αρμοδιότητα του Πρωθυπουργού;

Κύριε Μητσοτάκη, το ζήτημα δεν είναι να δικαιολογήσετε λέγοντας ότι δεν ξέρατε. Το ζήτημα είναι ποιοι σε αυτή εδώ την Αίθουσα και στην ελληνική κοινωνία σας πιστεύουν. Γιατί ακόμα και στελέχη της παράταξής σας δεν σας πιστεύουν.

Το ΠΑΣΟΚ θα επιμείνει στη νομιμότητα, γιατί το ΠΑΣΟΚ αποτελεί τη μοναδική εγγύηση για να εφαρμοστούν οι κανόνες ενός κράτους δικαίου, για να δει την πόρτα της εξόδου αυτή η Κυβέρνηση που φθείρει τους θεσμούς και παραβιάζει τις δημοκρατικές ελευθερίες. Γιατί η δημοκρατία δεν ανέχεται την ύβρη, ούτε καθεστωτικές νοοτροπίες που την υπονομεύουν. Γιατί η δημοκρατία προϋποθέτει τη διαφάνεια, την αξιοπιστία, τη λογοδοσία και την ευθύνη ως ουσιώδη συστατικά της. Και στα ζητήματα της δημοκρατίας υπάρχει απόλυτη αξίωση και απόλυτη υποχρέωση σεβασμού.

Το ΠΑΣΟΚ, θα επικεντρωθεί στα πραγματικά περιστατικά και γεγονότα και θα αναζητήσει με κάθε τίμημα την αλήθεια, ώστε να αποκαλυφθούν οι υπεύθυνοι και να αποδοθούν οι ευθύνες. Και αυτό θα γίνει άμεσα -το ξαναλέω- πριν από τη διεξαγωγή των εθνικών εκλογών, για να γνωρίζει ο ελληνικός λαός τι έγινε, από ποιους έγινε και πότε έγινε. Διότι στην περίπτωση της παρακολούθησης του Προέδρου του ΠΑΣΟΚ μιλάμε για τη λειτουργία ενός παρακρατικού μηχανισμού υπό την καθοδήγηση του Μεγάρου Μαξίμου, που θέλησε να θέσει σε ομηρία μια ολόκληρη παράταξη αλλά απέτυχε παταγωδώς.

Και σήμερα αυτή η παράταξη είναι εδώ, κύριε Μητσοτάκη, για να σας πει ένα μεγάλο «όχι» στις άθλιες μεθοδεύσεις και στις πρακτικές σας. Αυτή η παράταξη είναι εδώ υπερήφανη και κοιτάζει στα μάτια τον ελληνικό λαό για να του πει ότι δεν θα επιτρέψει να γυρίσουμε σε σκοτεινές εποχές, στο παρελθόν και σε όλα αυτά που μας πλήγωσαν ως χώρα και ως δημοκρατία.

(Χειροκροτήματα από την πτέρυγα του Κινήματος Αλλαγής)

Να αποκαλυφθεί, λοιπόν, η αλήθεια, αφού εδώ έχουμε τεκμηριωμένα: Την απόπειρα παγίδευσης του κινητού τηλεφώνου του Νίκου Ανδρουλάκη με το κακόβουλο λογισμικό «Predator», που αποκαλύφθηκε από το Ευρωπαϊκό Κοινοβούλιο, και, βεβαίως, την παρακολούθηση του Προέδρου του ΠΑΣΟΚ το ίδιο χρονικό διάστημα από την ΕΥΠ, γεγονός πρωτοφανές και όχι ολίσθημα ή λάθος ή επιχειρησιακή αστοχία.

Εμάς δεν μας αφορά η απόπειρα προσανατολισμού με τεχνητή όξυνση ή συμψηφισμούς. Αν υπάρχουν στοιχεία για ανάλογα περιστατικά σε προηγούμενες περιόδους να κατατεθούν και να σχηματιστούν, εφόσον υπάρχουν, όχι μία, αλλά δέκα εξεταστικές επιτροπές, να διερευνηθούν όλες οι υποθέσεις που στηρίζονται σε τεκμηριωμένες καταγγελίες, όπως το ζήτημα των υποκλοπών στο τηλεφωνικό κέντρο του ΚΚΕ, καταγγελίες που ξεκινούν από την περίοδο της διακυβέρνησης Τσίπρα - Καμμένου και, βεβαίως, να αποδοθούν και οι ευθύνες.

Εδώ, όμως, έχουμε αποδεδειγμένα στοιχεία για τις δικές σας παρακολουθήσεις, κύριοι της Κυβέρνησης. Πιαστήκατε επ’ αυτοφώρω, αφού πρώτα είπατε ανερυθρίαστα ψέματα. Είστε και φυσικοί και ηθικοί αυτουργοί αυτής της κυνικής και ιταμής πρόκλησης.

Το κυρίαρχο ζήτημα είναι ένα, τα, πραγματικά, περιστατικά της παρακολούθησης του Νίκου Ανδρουλάκη, την οποία παραδεχθήκατε και εσείς, καθώς και της απόπειρας παγίδευσης του κινητού του. Πρέπει να αναδειχθεί η αλήθεια, να υπάρξει κάθαρση -θυμάστε αυτή τη λέξη, πολλά χρόνια πριν- και η κάθαρση επέρχεται όχι με τη μετάθεση αλλά με την ανάληψη και την απόδοση ευθυνών.

Η φράση του κ. Μητσοτάκη στις 8 Αυγούστου σύμφωνα με την οποία παρ’ ότι όλα έγιναν νόμιμα, η Εθνική Υπηρεσία Πληροφοριών υποτίμησε την πολιτική διάσταση της συγκεκριμένης ενέργειας, δηλαδή της παρακολούθησης του Νίκου Ανδρουλάκη, τον εκθέτει ανεπανόρθωτα. Μας θύμισε την επίκληση του νόμιμου και του ηθικού. Αυτοί οι οποίοι το έγραψαν ή έπεισαν τον κ. Μητσοτάκη να το πει, δημιούργησαν ένα μείζον πολιτικό πρόβλημα πολύ μεγαλύτερο από αυτό που φαντάζεται και από αυτό που αντιμετωπίζει.

Τι είπε ο κ. Μητσοτάκης και το είπε και σήμερα; Είπε ότι η ΕΥΠ μπορεί να παρακολουθεί «νομίμως» το σύνολο σχεδόν του πολιτικού, επιχειρηματικού και δημοσιογραφικού κόσμου. Ουδείς εξαιρείται. Αυτό ήταν και αυτό είναι και σήμερα το μήνυμα της Κυβέρνησης. Δηλαδή, μια Κυβέρνηση που μπορεί να παρακολουθεί όποτε επιθυμεί τους πάντες. Επ’ αυτού σας απάντησε τεκμηριωμένα σε συνταγματικό και σε θεσμικό επίπεδο ο Ευάγγελος Βενιζέλος για να ακολουθήσει μια πλειάδα έγκριτων συνταγματολόγων.

Υπάρχει όμως και η ουσία της υπόθεσης. Για ποιον λόγο παρακολουθούσατε τον Νίκο Ανδρουλάκη; Και επειδή αναρωτηθήκατε και προκαλέσατε τον Πρόεδρο του ΠΑΣΟΚ να προσφύγει στα δικαστήρια -κάτι το οποίο ήδη έχει κάνει και χάρη σε αυτό ξετυλίγεται το κουβάρι αυτής της πολύ σκοτεινής υπόθεσης- θα μας πείτε αν θεωρείτε ότι αποτελούσε ο Πρόεδρος του ΠΑΣΟΚ απειλή για την εθνική ασφάλεια; Πού βρισκόμαστε επιτέλους; Πού οδηγείτε τη χώρα; Εξήντα χρόνια πίσω; Γιατί τότε ευδοκιμούσαν αυτές οι πρακτικές και αυτές οι λογικές.

Σας καλούμε να πείτε ξεκάθαρα τον λόγο τον οποίον επικαλεστήκατε και για τον οποίο παρακολουθούσατε τον Αρχηγό του ΠΑΣΟΚ. Και επειδή προφανώς δεν το κάνετε και δεν θα το κάνετε, γιατί πολύ απλά δεν υπάρχει τέτοιος λόγος, καταφεύγετε σε επιχειρήματα επιπέδου να έρθει ο Πρόεδρος του ΠΑΣΟΚ για να του κάνετε κατ’ ιδίαν ενημέρωση, στα κρυφά δηλαδή και στο αυτί. Λοιπόν, ο Πρόεδρος του ΠΑΣΟΚ δεν θα έρθει και σας προκαλεί δημόσια να πείτε ό,τι έχετε να πείτε. Τολμάτε ή θα συνεχίσετε τα fake news και τις χυδαίες διαρροές για τη δημιουργία ευκαιριακών εντυπώσεων μάλιστα από επίσημα στελέχη του γραφείου επικοινωνίας σας;

Εμείς, λοιπόν, με βάση το άρθρο 43α του Κανονισμού της Βουλής ανακοινώνουμε σήμερα ότι καταθέτουμε αίτημα στην Επιτροπή Θεσμών και Διαφάνειας να προσκομιστεί εκεί ο πλήρης φάκελος της υπόθεσης της παράνομης παρακολούθησης από την ΕΥΠ του Προέδρου του ΠΑΣΟΚ Νίκου Ανδρουλάκη με όλα τα στοιχεία και τα σχετικά έγγραφα που τον αφορούν και προκάλεσαν την άρση του απορρήτου των επικοινωνιών του. Η αρμόδια επιτροπή να λάβει γνώση του θέματος και να υπάρξει επιτέλους φως σε ένα θέμα μείζονος σημασίας για την παράταξη, για τον ίδιο τον Νίκο Ανδρουλάκη, αλλά και για τη δημοκρατία μας.

Και επειδή μιλάτε για απόρρητα έγγραφα εσείς ο ίδιος, κύριε Μητσοτάκη, σήμερα είπατε ότι θα προσκομίσετε το απόρρητο πόρισμα της Εθνικής Αρχής Διαφάνειας στην Επιτροπή Θεσμών και Διαφάνειας. Άρα, εδώ πεδίο δόξης λαμπρόν να δούμε ποιος φοβάται να αποκαλύψει για ποιον λόγο παρακολουθήθηκε όλο αυτό το διάστημα ο Πρόεδρος του ΠΑΣΟΚ.

(Χειροκροτήματα από την πτέρυγα του Κινήματος Αλλαγής)

Υπάρχουν, όμως και άλλα ζητήματα, κυρίες και κύριοι συνάδελφοι. Αποδεδειγμένα υφίσταται, λειτουργεί και παγιδεύει ανθρώπους ένα κακόβουλο λογισμικό, το «Predator», η χρήση του οποίου είναι παράνομη. Έγινε απόπειρα παγίδευσης του τηλεφώνου του Νίκου Ανδρουλάκη και, βεβαίως, παγιδεύτηκε το κινητό του δημοσιογράφου κ. Κουκάκη. Και προφανώς έχουν γίνει και άλλες απόπειρες παγίδευσης κινητών τηλεφώνων.

Οι Υπουργοί σας αλλά και ο αποπεμφθείς διοικητής της ΕΥΠ μάς είπαν ότι η Εθνική Υπηρεσία Πληροφοριών -το επανέλαβε σήμερα ο κ. Μητσοτάκης- δεν κατέχει και δεν χρησιμοποιεί αυτό το λογισμικό. Το είπε σήμερα σ’ αυτή εδώ την Αίθουσα.

Η εταιρεία «INTELLEXA», που είναι εγκατεστημένη στην Αθήνα και εμπορεύεται το λογισμικό κατασκοπείας «Predator», αντιμετωπίζεται από την Κυβέρνηση σαν να μην υπάρχει. Το ίδιο και η εταιρεία «KRIKEL», που δημιουργήθηκε το 2017, και έχει υπογράψει ουκ ολίγες απόρρητες συμβάσεις με την Ελληνική Αστυνομία, με την ΕΥΠ, ήδη από την εποχή της διακυβέρνησής σας, κύριε Τσίπρα.

Και αφού συνέβησαν όλα αυτά, αποδεικνύεται ότι κάποιος έχει και χρησιμοποιεί το «Predator» για να παρακολουθεί και να εκβιάζει πολιτικούς, δημοσιογράφους, επιχειρηματίες, παράγοντες του δημοσίου βίου.

Και η Εθνική Υπηρεσία Πληροφοριών τι κάνει; Η Κυβέρνηση τι κάνει; Οι αρμόδιες αρχές τι κάνουν; Έκαναν μήπως έρευνα στις συναλλαγές των συγκεκριμένων εταιρειών, τους λογαριασμούς τους ή τις λογιστικές εγγραφές; Ελέγχθηκε το τρίγωνο ΕΥΠ-ΕΛ.ΑΣ. - «INTELLEXA» - «KRIKEL»; Εξακρίβωσε με ποιους συνεργάζεται; Ελέγχθηκε ο server; Έγινε έρευνα στις εγκαταστάσεις του παρουσία εισαγγελέα; Κλήθηκαν άραγε οι ιδιοκτήτες αυτών των δύο εταιρειών;

Τίποτα από όλα αυτά! Εκτός αν η Κυβέρνηση θεωρεί ότι η χρήση του συγκεκριμένου λογισμικού υποκλοπών είναι μία επιτρεπόμενη δραστηριότητα στην ελληνική επικράτεια.

Ουσιαστικά η Κυβέρνηση έχει στο απυρόβλητο την εταιρεία που εμπορεύεται το συγκεκριμένο λογισμικό, δεν ελέγχει ούτε τη ροή του χρήματος ούτε τα ψηφιακά ίχνη που σίγουρα υπάρχουν, γιατί τότε θα αποκαλυφθεί και ποιος έχει και ποιος χρησιμοποιεί το παράνομο λογισμικό «Predator» στη χώρα μας.

Τα ερωτήματα που πλανώνται είναι αμείλικτα.

Ποιες είναι οι προσωπικές, επαγγελματικές και οικογενειακές σχέσεις των προσώπων που κατέχουν και εμπορεύονται το λογισμικό «Predator», με κεντρικά στελέχη του συστήματος του Μεγάρου Μαξίμου;

Πώς ένα ιδιωτικό δίκτυο διανομής και χρήσης πληροφοριών από παράνομες υποκλοπές με χρήση του «Predator» διαπλέκεται με μυστικές υπηρεσίες και τον σκληρό πυρήνα του Μαξίμου;

Και ποιου τη νοσηρή στρατηγική εξυπηρετεί η προσπάθεια παγίδευσης εκβιασμού δημοσιογράφων, πολιτικών και επιχειρηματιών;

Είναι ερωτήματα που να είστε σίγουροι ότι σύντομα θα απαντηθούν και θα αποκαλυφθεί το μέγεθος του τεράστιου αυτού σκανδάλου που εκθέτει τη χώρα διεθνώς.

Η Κυβέρνηση, προσπαθεί σε μια απέλπιδα προσπάθεια να στεγανοποιήσει την έρευνα, να κερδίσει και χώρο και χρόνο για να εξαφανιστούν στοιχεία. Αλλά, κύριοι της Κυβέρνησης, δεν θα πρέπει να αισθάνεστε ήσυχοι, γιατί το ζήτημα που έχει ανακύψει δεν αποτελεί πεδίο κομματικής αντιπαράθεσης, όπως επιχειρήθηκε να γίνει πριν από λίγο σε αυτή εδώ την Αίθουσα. Είναι ζήτημα δημοκρατίας, είναι ζήτημα δημοκρατικών ελευθεριών και λειτουργίας των θεσμών.

Και αυτό, γιατί η παρακολούθηση του Νίκου Ανδρουλάκη δεν είναι η μόνη. Είναι δεδομένο ότι υπάρχουν και άλλοι που παρακολουθούνται και υπάρχει η πιθανότητα ανάμεσα σε αυτούς να είναι και κάποιοι από εσάς και κάποιοι από όλους εμάς σε αυτή εδώ την Αίθουσα.

Αυτή τη στιγμή, κύριοι της Νέας Δημοκρατίας, το κομματικό συμφέρον δεν πρέπει να σας οδηγεί να κλείνετε τα μάτια μπροστά σε εξόφθαλμες περιπτώσεις παραβίασης του απορρήτου των επικοινωνιών, που συνιστούν απειλή για τη δημοκρατία.

Δεν σας ανησυχεί ότι κάποιος έξω έχει και χρησιμοποιεί αυτό το παράνομο λογισμικό για να κατασκοπεύει, να εκβιάζει και να απειλεί; Είναι δυνατόν να αποδεχθούμε τη λογική ότι οι παρακολουθήσεις είναι κανονικότητα και πρέπει να τις συνηθίσουμε; Είναι δυνατόν να είναι υπό παρακολούθηση επισήμως σήμερα στη χώρα ένας αριθμός που υπερβαίνει τους δεκαπέντε χιλιάδες πολίτες;

Είναι δυνατόν να υπάρχουν τόσοι πολλοί άνθρωποι ύποπτοι και επικίνδυνοι για την εθνική ασφάλεια και την τέλεση εγκληματικών πράξεων; Είναι δυνατόν να αποδέχεστε με τη συναίνεση και τη σιωπή σας ότι μέσα σε αυτούς, με βάση τις αποκαλύψεις που έχουν δει το φως της δημοσιότητας ως σήμερα, είναι ένας πρόεδρος κόμματος, ένας εκλεγμένος Ευρωβουλευτής, και με βάση ενδεχόμενες αποκαλύψεις που θα προκύψουν, και άλλοι πολιτικοί;

Κυρίες και κύριοι συνάδελφοι, όπως είπα και πριν, η μετάθεση της ευθύνης είναι μια ξεπερασμένη και αποτυχημένη πρακτική. Είναι σίγουρο ότι δεν θα αποδώσει, όπως δεν θα αποδώσει και η προσδοκία ότι οι συμψηφισμοί και η κυβερνητική πλειοψηφία στην εξεταστική επιτροπή θα συγκαλύψουν ή θα συσκοτίσουν την υπόθεση.

Όλα αυτά αναδεικνύουν όχι μόνο το πρόβλημα δημοκρατίας της χώρας μας, αλλά το βασικό πολιτικό πρόβλημα της χώρας. Ο κ. Μητσοτάκης έχει χάσει την έξωθεν καλή μαρτυρία, δεν εμπνέει εμπιστοσύνη, δεν διαθέτει αξιοπιστία, γιατί έχει θέσει την πολιτική του επιβίωση πάνω από τη χώρα και τους δημοκρατικούς θεσμούς, συνιστά πρόβλημα για την πολιτική σταθερότητα της χώρας και την ομαλότητα όχι μόνο σήμερα, αλλά και στο μέλλον. Έχει περάσει οριστικά ανεπιστρεπτί η περίοδος κατά την οποία μπορούσε ή θεωρούσε ότι μπορεί ο κ. Μητσοτάκης να ταυτίσει την παρουσία του στο αξίωμα του Πρωθυπουργού με την πολιτική σταθερότητα της χώρας. Διότι πλέον είναι ορατό από όλους ότι αποτελεί παράγοντα πολιτικής αστάθειας, ευρύτερου προβληματισμού και αρνητικών σχολίων για τη χώρα σε διεθνές επίπεδο.

Και επειδή πάλι γίνεται η επίκληση του εθνικού κινδύνου και των αντικειμενικών εθνικών ζητημάτων, εμείς σας λέμε, κύριε Πρωθυπουργέ, και το ξέρετε πολύ καλά, ότι σε όλα τα ζητήματα στα οποία χρειάστηκε η χώρα να δείξει ότι διαθέτει αρραγές μέτωπο για να προασπίσει την κυριαρχία της, την ακεραιότητα και να δώσει ένα ισχυρό μήνυμα στους εταίρους και συμμάχους μας στο ΝΑΤΟ, το ΠΑΣΟΚ ήταν παρόν και έδωσε ξεκάθαρα και με σαφήνεια αυτό το μήνυμα. Άρα μακριά από εμάς οι κινδυνολογίες εσωτερικής κατανάλωσης.

(Χειροκροτήματα από την πτέρυγα του Κινήματος Αλλαγής)

Η Κυβέρνηση της Νέας Δημοκρατίας έχει δώσει αρνητικά δείγματα γραφής με καθεστωτικές λογικές, αλλά και τον τρόπο που αντιμετωπίζει τις ανεξάρτητες αρχές, που αποτελούν ένα θεσμικό και κοινοβουλευτικό αντίβαρο στην εκάστοτε κυβερνητική πλειοψηφία. Να θυμηθούμε την αποδυνάμωση και αφαίρεση των τελευταίων αρμοδιοτήτων που είχε η Αρχή Διασφάλισης Απορρήτου Επικοινωνιών για να μπορεί η ΕΥΠ να είναι ανεξέλεγκτη στις παρακολουθήσεις όπως φάνηκε από την αποκάλυψη των γεγονότων; Να θυμηθούμε την απόπειρα ελέγχου της Επιτροπής Ανταγωνισμού, τη συνειδητή υποβάθμιση θεσμών, την επιχείρηση χειραγώγησης των μέσων ενημέρωσης, τις χαριστικές τροπολογίες προς ημετέρους;

Και, μάλιστα, επειδή επικαλεστήκατε την έκθεση του Συμβουλίου της Ευρώπης της Ευρωπαϊκής Ένωσης για την κατάσταση του κράτους δικαίου, θα πω μερικά μόνο σημεία τα οποία αναφέρει. Στη σελίδα 2, ότι υπάρχουν ανησυχίες σχετικά με τη διαδικασία διορισμού σε ανώτερες θέσεις δικαστών και εισαγγελέων. Στη σελίδα 18, για την έλλειψη διαφάνειας στην κατανομή κρατικών επιχορηγήσεων προς τα μέσα ενημέρωσης και στη σελίδα 19, για το περιβάλλον των δημοσιογράφων το οποίο επιδεινώθηκε περαιτέρω επί της δικής του θητείας. Όλα αυτά όχι μόνο δεν επιβεβαιώνουν αυτά που λέτε αλλά δεν περιποιούν τιμή σε μία σύγχρονη, φιλελεύθερη δημοκρατία την οποία επικαλείστε ότι αυτή τη στιγμή προΐσταστε. Μάλιστα είναι χαρακτηριστική και η έκθεση Ευρωπαϊκής Επιτροπής, όπου το 94% των πολιτών πιστεύει ότι υπάρχει διαφθορά στα εθνικά δημόσια θεσμικά όργανα, ποσοστό που ήταν ήδη υψηλό, αλλά επί των ημερών σας έπιασε ταβάνι.

Η παράταξή μας, το ΠΑΣΟΚ, ήταν εκείνη που πρωτοστάτησε διαχρονικά στα θέματα της διαφάνειας στον δημόσιο βίο. Εμείς είμαστε αυτοί που θεσμοθετήσαμε το ΑΣΕΠ, τη «ΔΙΑΥΓΕΙΑ», τον Εισαγγελέα Διαφθοράς, που κατοχυρώσαμε και ενισχύσαμε τις ανεξάρτητες αρχές, που υπερασπιστήκαμε τα δικαιώματα και τις ελευθερίες των πολιτών και το ίδιο θα πράξουμε και τώρα. Γιατί είναι σαφές, κυρίες και κύριοι συνάδελφοι, ότι η Εθνική Υπηρεσία Πληροφοριών δεν μπορεί να συνεχίσει να λειτουργεί με τον τρόπο του κ. Μητσοτάκη.

Ο Νίκος Ανδρουλάκης, κατέθεσε χτες τεκμηριωμένες προτάσεις για τη θωράκιση του θεσμικού πλαισίου και τη λειτουργία της ΕΥΠ πάνω σε κανόνες διαφάνειας και δημοκρατικού ελέγχου, που περιλαμβάνουν την κατάργηση της διάταξης για την υπαγωγή της ΕΥΠ στο Γραφείο του Πρωθυπουργού, τον έλεγχο της ΕΥΠ μέσω της Επιτροπής Θεσμών και Διαφάνειας με τη θέσπιση ειδικών αρμοδιοτήτων και διαδικασιών ελέγχων των υπηρεσιακών στελεχών, ενίσχυση αρμοδιοτήτων και χρηματοδότησης και προσωπικού της ΑΔΑΕ με ψηφιοποίηση όλων των διατάξεων περί άρσης απορρήτου, για να κάνουμε και να είναι εφικτός και ο αναδρομικός έλεγχος.

Περιλαμβάνεται, τέλος, η αλλαγή του νομοθετικού καθεστώτος, προκειμένου οι διατάξεις περί άρσης απορρήτου να περιλαμβάνουν τα πλήρη στοιχεία όλων των προσώπων που αφορούν και με πλήρη αιτιολογία, όπως επιβάλλει το Σύνταγμα, που όλοι σε αυτή εδώ την Αίθουσα επικαλούνται.

Το ΠΑΣΟΚ θα εγγυηθεί την οικοδόμηση ενός κράτους δικαίου με τη δύναμη που θα του δώσουν οι πολίτες απέναντι στο επιτελικό παρακράτος που αναδείχθηκε σε αυτές και με αυτές τις νοσηρές πρακτικές, απέναντι στις αντιθεσμικές πρακτικές που ζήσαμε και βιώσαμε με τη διακυβέρνηση ΣΥΡΙΖΑ - ΑΝΕΛ.

Κυρίες και κύριοι συνάδελφοι, αποφεύγοντας να αναλάβει την πολιτική ευθύνη, ο Πρωθυπουργός νομίζει ότι κερδίζει χρόνο. Κάνει, όμως, πολύ μεγάλο λάθος. Την πολιτική ευθύνη, που ο ίδιος επίμονα αρνείται να αναλάβει, την έχουν ήδη καταλογίσει οι πολίτες. Ακόμα και οι πιο συντηρητικές φωνές σε όλο το φάσμα του δημόσιου βίου αποστρέφονται τις πρακτικές της Κυβέρνησης, παίρνουν σαφείς αποστάσεις και ζητούν να λάμψει η αλήθεια.

Τι άλλο χρειάζεται να γραφτεί, τι άλλο χρειάζεται να ειπωθεί, για να καταλάβετε ότι είστε στο επίκεντρο της ευθύνης, κύριε Πρωθυπουργέ;

Σε μια απέλπιδα προσπάθεια να ξεφύγει, η Κυβέρνηση παίζει το παιχνίδι της πόλωσης και οξύτητας μαζί με τον ΣΥΡΙΖΑ. Το είδαμε και σήμερα. Ο ΣΥΡΙΖΑ, παρά τις κορόνες που εξαπολύει ως Αντιπολίτευση σήμερα, δεν έδωσε τα καλύτερα δείγματα όταν ήταν στην κυβέρνηση, δείγματα ακραίου καθεστωτισμού, προσπάθεια ελέγχου των μέσων μαζικής ενημέρωσης, με εργαλειοποίηση της δικαιοσύνης για την εξόντωση πολιτικών αντιπάλων. Αυτό, όμως, δεν είναι δημοκρατική λειτουργία. Δεν μπορεί σε καμμία περίπτωση να χαρακτηριστεί προοδευτική προσέγγιση. Μακριά από εμάς οι καθεστωτικές λογικές του ελέγχου των αρμών της εξουσίας, πρακτικές που απωθούν τους πολίτες και πλήττουν τη δημοκρατία!

Είναι καιρός να αντιληφθεί το κόμμα της Αξιωματικής Αντιπολίτευσης ότι η εμμονή σε πρακτικές κομματικού ελέγχου των θεσμών, οι κραυγές, οι διχαστικές και ακραίες φωνές, αλλά και ο λαϊκισμός, ουσιαστικά, διευκολύνουν τον κ. Μητσοτάκη.

Εμείς, όμως, δεν παίζουμε σε αυτό το παιχνίδι. Το ΠΑΣΟΚ δεν παίζει και δεν θα παίξει το παιχνίδι κανενός. Το ΠΑΣΟΚ δεν τρομοκρατείται, δεν πιέζεται, δεν ποδηγετείται. Συνεχίζει αταλάντευτα την αυτοδύναμη πορεία του, αποτελεί τον αξιόπιστο, το μοναδικό εγγυητή της λειτουργίας των δημοκρατικών θεσμών και της ομαλότητας στη χώρα. Συνεχίζει αυτόνομα με ρεαλισμό και υπευθυνότητα, με προτάσεις και λύσεις για τους πολλούς, για την ανατροπή των πολιτικών συσχετισμών τώρα που οι πολίτες μπορούν και να κρίνουν και να συγκρίνουν, μακριά από τις αλαζονικές και πλέον ανεδαφικές ιαχές για αυτοδυναμία, σε μεγάλη απόσταση από τις ευκαιριακές προσκλήσεις σε μέτωπα χωρίς ουσιαστικό πολιτικό περιεχόμενο. Και αυτά αφορούν όλα τα μέτωπα που κατά καιρούς κάποιοι πλάθουν στο μυαλό τους.

Κυρίες και κύριοι συνάδελφοι, σε αυτή την υπόθεση με τα πραγματικά γεγονότα, για τα οποία δεν υπάρχουν και δεν έχουν δοθεί μέχρι και σήμερα απαντήσεις, εμείς θα αναζητήσουμε την αλήθεια και θα συνεχίσουμε να κινούμαστε με απόλυτα θεσμικό τρόπο. Θα απαιτήσουμε να υπάρξει μια λυτρωτική λύση, που δεν μπορεί να είναι άλλη από την αποκάλυψη των υπευθύνων των υποκλοπών.

Σε δεύτερη φάση πρέπει να ακολουθήσει μια συνολική προσπάθεια από όλο το πολιτικό σύστημα, για να δικαιολογήσει η Εθνική Υπηρεσία Πληροφοριών το πρώτο γράμμα που σχετίζεται με τα αρχικά της, να ξαναγίνει και πάλι εθνική, με θεσμικά αντίβαρα, με κανόνες λειτουργίας, που σήμερα έχουν καταλυθεί, με δημοκρατικό έλεγχο, με διακομματική συναίνεση στην επιλογή της διοίκησης.

Ο στόχος της Κυβέρνησης είναι η συγκάλυψη της αλήθειας και των ενόχων. Η δική μας προτεραιότητα αλλά και η δημοκρατική μας ευθύνη είναι η αποκάλυψη της αλήθειας. Καμμία κυβέρνηση δεν μπορεί να σταθεί, όταν οι πολίτες αισθάνονται ότι αμφισβητούνται οι δημοκρατικές τους ελευθερίες, όπως το απόρρητο της ιδιωτικής τους ζωής. Αυτό είναι ένα δυστοπικό παρόν που οφείλουμε όλοι μαζί εδώ σε αυτή την Αίθουσα να το καταστήσουμε παρελθόν, για να αισιοδοξούμε ότι η χώρα μπορεί να έχει μέλλον, γιατί όλοι έχουμε αγωνία για το πώς θα πορευτεί στο μέλλον η χώρα, κάτω από τις ιδιαίτερα δύσκολες σημερινές συνθήκες.

Σε αυτό όμως το αύριο, σε αυτό το μέλλον, δεν υπάρχει χώρος για πρόσωπα και πρακτικές που παραβίασαν τις δημοκρατικές ελευθερίες και πιστεύουν ότι μπορούν να παρακολουθούν τους πολιτικούς τους αντιπάλους. Και αυτό αφορά όλους όσοι το έκαναν, σε όλες τις χρονικές περιόδους και αν συνετελέσθη αυτό.

Το ΠΑΣΟΚ θα αγωνιστεί για την αποκάλυψη της αλήθειας μέχρι τέλους και το εννοούμε απόλυτα, γιατί απαίτηση των πολιτών είναι η αλήθεια, είναι η κάθαρση, είναι η απόδοση ευθυνών. Γιατί μόνο τότε θα αποκατασταθεί η αξιοπιστία του πολιτικού συστήματος, κάτι που δεν ενδιαφέρει ούτε τον ΣΥΡΙΖΑ ούτε τη Νέα Δημοκρατία.

Κυρίες και κύριοι συνάδελφοι, το ζήτημα που απασχολεί σήμερα το ελληνικό Κοινοβούλιο εκτείνεται πολύ πιο πέρα από τις διαστάσεις που περιγράφουμε. Είναι πιο πέρα και από το ίδιο το γεγονός της παρακολούθησης του Νίκου Ανδρουλάκη. Συνδέεται άμεσα με τον πυρήνα του κράτους δικαίου, τα ίδια τα θεμέλια του δημοκρατικού μας πολιτεύματος. Βρίσκεται στο κέντρο της δημοκρατικής μας υπόστασης, που αποτελεί ευθύνη δική μας να τη θωρακίσουμε και να την ενισχύσουμε.

Το δίλημμα που έχει πλέον κάθε Έλληνας πολίτης είναι: Δημοκρατία ή αυταρχισμός και κατάργηση δημοκρατικών ελευθεριών; Κράτος δικαίου ή επιτελικό παρακράτος;

Το ΠΑΣΟΚ επίμονα, το ΠΑΣΟΚ ανυποχώρητα θα δώσει αυτόν τον αγώνα διαφάνειας και αξιοκρατίας, για να επιστρέψει η χώρα σε συνθήκες δημοκρατικής ομαλότητας και πραγματικού σεβασμού των συνταγματικών ελευθεριών, μέχρι να μάθει ο ελληνικός λαός ολόκληρη την απόλυτη αλήθεια.

Αυτόνομα και ανυποχώρητα, λοιπόν, μέχρι την τελική δικαίωση και νίκη γιατί αυτή θα είναι μια νίκη των δημοκρατικών πολιτών, νίκη της δημοκρατίας και της πολιτικής, νίκη της ανθρώπινης αξιοπρέπειας.

Σας ευχαριστώ.

(Ζωηρά χειροκροτήματα από την πτέρυγα του Κινήματος Αλλαγής)

**ΠΡΟΕΔΡΟΣ (Κωνσταντίνος Τασούλας):** Ευχαριστούμε τον κ. Κατρίνη για τη δική του παρέμβαση.

Πριν καλέσω στο Βήμα τον κ. Κουτσούμπα να σας πω για την ιστορία -γιατί δέχθηκα κριτική ότι εδόθη ο λόγος για προσωπικό θέμα σε συζήτηση επίπεδου Αρχηγών κομμάτων- ότι, επί παραδείγματι, στις 10 Οκτωβρίου του 2016 που είχαμε συζήτηση σε επίπεδο Αρχηγών κομμάτων, εδόθη ο λόγος επί προσωπικού σε τέσσερις συναδέλφους, στον κ. Φλαμπουράρη, στον κ. Σταθάκη, στον κ. Αθανασίου και στον κ. Λοβέρδο.

Συνεπώς δεν είναι κάτι που το επινόησα εγώ αυτή τη στιγμή.

Κύριε Λοβέρδο, καλώς ήρθατε από την εμπόλεμη ζώνη -είδα ότι ήσασταν στην Ουκρανία- την κυριολεκτική εμπόλεμη ζώνη.

Τον λόγο έχει τώρα ο Πρόεδρος της Κοινοβουλευτικής Ομάδος του Κομμουνιστικού Κόμματος Ελλάδας κ. Δημήτριος Κουτσούμπας για τη δική του παρέμβαση.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Αν νομίζετε ότι θα καταφέρετε να ξεφορτωθείτε τις σοβαρές ευθύνες σας για το σκάνδαλο των παρακολουθήσεων-υποκλοπών, είστε βαθιά γελασμένοι, κύριοι της Κυβέρνησης.

Βαθιά γελασμένος είστε και εσείς, κύριε Πρωθυπουργέ, αν νομίζατε ότι με διάφορες υποκριτικές συγγνώμες και τις παραιτήσεις στενών συνεργατών σας και όλα αυτά τα έωλα επιχειρήματα περί υπηρεσιακής αστοχίας που επιστρατεύετε, θα απαλλαγείτε από τις προσωπικές σας ατομικές ευθύνες.

Ποια κυβέρνηση, ποιος Πρωθυπουργός, ο οποίος έχει μάλιστα στην ευθύνη του την ΕΥΠ και στον οποίο λογοδοτούν τα στελέχη της ΕΥΠ, μπορεί με τόση ευκολία να λέει «δεν ήξερα, δεν είδα, δεν άκουσα»; Πόσο ακόμη θα γελοιοποιείστε με το να λέτε κάτι τη μια μέρα και να το αναιρείτε ή να το διαψεύδετε την επομένη;

Αυτό το σκοτεινό και επικίνδυνο θεσμικό πλαίσιο το οποίο στρώνει το έδαφος για πρακτικές παρακολούθησης-παραβιάσεων του απορρήτου των επικοινωνιών, δεν αποτελεί επιμέρους υπηρεσιακή αστοχία. Το αντίθετο. Αυτό το πλαίσιο στοχεύει κατευθείαν στην καρδιά των λαϊκών δικαιωμάτων και ελευθεριών, ακόμη κι αυτών των στοιχειωδών δικαιωμάτων της δικής σας κουτσουρεμένης αστικής κοινοβουλευτικής δημοκρατίας, τα οποία φυσικά όταν δεν σας βολεύει τα κάνετε κουρελόχαρτο.

Και όταν μιλάμε για θεσμικό πλαίσιο, μιλάμε για ένα πολυπλόκαμο πλέγμα από νόμους, κατευθύνσεις, οδηγίες της Ευρωπαϊκής Ένωσης, με το οποίο αλωνίζουν μυστικές υπηρεσίες, υπηρεσίες ασφαλείας, κρατικοί κατασταλτικοί μηχανισμοί της Ευρωπαϊκής Ένωσης και των κρατών μελών της.

Πρόκειται για νόμους, κατευθύνσεις και πρακτικές που υπηρετούν και θωρακίζουν πολύπλευρα την εξουσία και τα συμφέροντα μόνο του μεγάλου κεφαλαίου σε βάρος του λαού και των δικαιωμάτων του. Ταυτόχρονα, μεριμνούν από πριν για να μη βρεθούν μπροστά στο εργατικό λαϊκό κίνημα ανατροπής της οικονομικής κυριαρχίας και εξουσίας του κεφαλαίου και των διεθνών συμμάχων του.

Αυτό το πλαίσιο που έχετε ψηφίσει δίνει το «πράσινο» φως για την παρακολούθηση των πάντων, άλλοτε στο όνομα της εθνικής ασφάλειας, άλλοτε στο όνομα του δημόσιου συμφέροντος, άλλοτε στο όνομα της καταπολέμησης της τρομοκρατίας και του εξτρεμισμού, έννοιες που γίνονται «λάστιχο» και μπορούν να χωρέσουν τα πάντα, τους πάντες, θωρακίζοντας αυτή την εξουσία του κεφαλαίου από αντιπάλους του στην αρένα και του διεθνούς ανταγωνισμού αλλά και με στόχο πάντα τον εχθρό-λαό.

Αυτό το θεσμικό πλαίσιο έχει επανειλημμένα καταγγείλει το ΚΚΕ, όχι μόνο τώρα που ήρθε στην επιφάνεια αυτή η σοβαρή υπόθεση της παρακολούθησης του Προέδρου του ΠΑΣΟΚ αλλά διαχρονικά, όταν όλες οι κυβερνήσεις, όλοι σας δηλαδή εδώ μέσα βήμα το βήμα συμβάλατε στη διαμόρφωσή του.

Και όμως, έναν μήνα τώρα, από τη μέρα που ο κ. Ανδρουλάκης κατέθεσε τη μηνυτήρια αναφορά του, όχι μόνο δεν έχει ακουστεί το παραμικρό για αυτό το σάπιο αντιδραστικό θεσμικό πλαίσιο, αλλά μπορώ να πω πως όλοι σας καταβάλατε κάθε προσπάθεια, κάθε φιλότιμη προσπάθεια για να το αφήσετε στο απυρόβλητο. Θέλετε να το βγάλετε έξω από κάθε συζήτηση, να το αποκρύψετε από τον ελληνικό λαό. Καμμιά αναφορά! Και εδώ δεν αναφέρομαι μόνο στα στελέχη της Κυβέρνησης, που στη συγκεκριμένη περίπτωση είναι και απολογούμενα. Αναφέρομαι και στα στελέχη του ΠΑΣΟΚ, που το κόμμα τους έχει κάνει αυτή τη σοβαρή καταγγελία, αναφέρομαι και στα στελέχη του ΣΥΡΙΖΑ που άρπαξαν την ευκαιρία για να στήσουν ξανά το σκηνικό μιας κάλπικης αντιπαράθεσης με τη Νέα Δημοκρατία. Όμως, μαζί ψηφίσατε αυτό το πλαίσιο.

Έναν μήνα τώρα δεν ακούσαμε τίποτα για τον νόμο που υπάρχει από το 1994 -αναφέρομαι στον ν.2225- δηλαδή έναν νόμο που υπάρχει εδώ και είκοσι οκτώ χρόνια και σύμφωνα με τον οποίο οι παρακολουθήσεις θεωρούνται νόμιμες. Πρόκειται για έναν νόμο ο οποίος από τότε μέχρι σήμερα εμπλουτίζεται συνεχώς από όλες τις κυβερνήσεις με βάση και το ανάλογο, βέβαια, αντιδραστικό ευρωπαϊκό νομοθετικό οπλοστάσιο.

Δεν ακούσαμε τίποτα που να καυτηριάζει το γεγονός ότι η άρση απορρήτου για λόγους εθνικής ασφάλειας μπορεί να γίνει χωρίς καμμία απολύτως ουσιαστική αιτιολόγηση, με μια απλή εισαγγελική διάταξη που αποστέλλεται στην Αρχή Διασφάλισης του Απορρήτου των Επικοινωνιών -τη γνωστή ΑΔΑΕ- και η οποία δεν χρειάζεται καν να αναφέρει το όνομα του στόχου παρά μόνο τον αριθμό της τηλεφωνικής σύνδεσης.

Δεν ακούσαμε παρά ελάχιστα για την τροπολογία που ψήφισε η Κυβέρνηση της Νέας Δημοκρατίας τον Μάρτιο του 2021, με την οποία κατάργησε την υποχρέωση ενημέρωσης του στόχου μετά την ολοκλήρωση της διαδικασίας παρακολούθησης, εφόσον η άρση απορρήτου έχει γίνει με την επίκληση λόγων εθνικής ασφάλειας.

Είναι περιττό, βέβαια, να πούμε πόσες ερμηνείες προβλέπει ο νόμος σε ό,τι ονομάζεται «απειλές για την εθνική ασφάλεια», πατώντας τη συνταγματική κάλυψη αυτής της σκόπιμα γενικής έννοιας που στην ουσία περιλαμβάνει κάθε κίνδυνο ή απειλή κλονισμού της δικτατορίας του κεφαλαίου και του αστικού κράτους της, δίνοντας το ελεύθερο σε αυτό το κράτος, στις μυστικές υπηρεσίες να στοχοποιούν καθέναν ως ύποπτο με πολύ συνοπτικές διαδικασίες και να οργιάζει έτσι με αυτόν τον τρόπο η αυθαιρεσία.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Τραγική ειρωνεία: Αυτή την τροπολογία την υπερψήφισε τότε και το ΠΑΣΟΚ και τώρα τη λούζεται ο Πρόεδρός του.

Δεν ακούσαμε τίποτα επίσης για τις περισσότερες από εκατό χιλιάδες άδειες που έχει δώσει η εισαγγελία για υποκλοπές τα τελευταία δέκα χρόνια επικαλούμενη αυτούς τους λόγους εθνικής ασφάλειας. Μιλάμε για εκατό χιλιάδες υποκλοπές! Ο καθένας, βέβαια, εδώ μέσα αντιλαμβάνεται πως ο αριθμός αυτός που ξεπερνά το εκατομμύριο, αντιστοιχεί σε πάρα πολύ περισσότερους στόχους, αφού στο στόχαστρο μπαίνουν όλοι όσοι αποτελούν επαφές του υπό παρακολούθηση ατόμου και συνομιλεί μαζί τους. Συνεπώς, καταγράφονται όλοι και όλες.

Δεν ακούσαμε τίποτα για τον νόμο που όλοι μαζί, Νέα Δημοκρατία, ΣΥΡΙΖΑ, ΠΑΣΟΚ και ΜέΡΑ25, ψηφίσατε πριν από δύο χρόνια, τον Αύγουστο του 2019, για τα προσωπικά δεδομένα, ενσωματώνοντας στην ελληνική νομοθεσία την αστυνομική οδηγία της Ευρωπαϊκής Ένωσης με την οποία καθιερώνεται το νόμιμο, γενικευμένο και συστηματικό φακέλωμα. Αυτό εννοείτε όλοι σας όταν λέτε «προστασία προσωπικών δεδομένων». Δεν δουλεύετε, όμως, έτσι τον κόσμο. Μεταξύ σας δουλεύεστε εδώ μέσα.

Δεν ακούσαμε τίποτα για τη νομοθεσία που επιτρέπει στις εταιρείες κινητής τηλεφωνίας να διατηρούν αρχείο συνομιλιών και μηνυμάτων για μεγάλο χρονικό διάστημα. Κι αυτό γιατί ακόμα και αν δεν γίνονται διά ζώσης υποκλοπές, να έχουν τη δυνατότητα οι διάφορες υπηρεσίες να τις κάνουν εκ των υστέρων ανενόχλητες.

Ούτε φυσικά ακούσαμε για το όλο και πιο αντιδραστικό θεσμικό πλαίσιο της Ευρωπαϊκής Ένωσης στα κράτη-μέλη της, που δίνει τη δυνατότητα στις πολυεθνικές του διαδικτύου να ψαρεύουν προσωπικά δεδομένα, να τα αξιοποιούν και για εμπορικούς αλλά και για άλλους λόγους. Είναι γνωστό τοις πάσι ότι ειδικά τα μέσα κοινωνικής δικτύωσης αποτελούν ανεξάντλητη δεξαμενή υποκλοπής προσωπικών δεδομένων από κρατικές υπηρεσίες, επιχειρηματικούς ομίλους, ιμπεριαλιστικούς οργανισμούς και με τη βούλα του νόμου.

Δεν ακούσαμε τίποτα για τις ευρωπαϊκές οδηγίες και τους νόμους στα κράτη-μέλη της Ένωσης, που επιτρέπουν σε ιδιωτικές εταιρείες με υπερσύγχρονο λογισμικό παρακολούθησης να συνεργάζονται με το κράτος και είτε να το πωλούν είτε να το διαθέτουν επί πληρωμή στις υπηρεσίες τους. Έτσι έχει ανοίξει ο δρόμος για τη γενικευμένη εφαρμογή λογισμικών τύπου «Predator» που κυκλοφορούν στην αγορά και αξιοποιούνται για το ξεκαθάρισμα πολιτικών, επιχειρηματικών, ακόμα και γεωπολιτικών λογαριασμών.

Αλήθεια, τώρα για πρώτη φορά πληροφορηθήκατε την ύπαρξη αυτού του επικίνδυνου λογισμικού «Predator», και κάνετε σαν να πέσατε από τα σύννεφα; Πρώτη φορά μάθατε για τις δυνατότητές του, οι οποίες ξεπερνάνε και την πιο αρρωστημένη φαντασία, καθώς επιτρέπει στον χειριστή του να κάνει εξαγωγή μυστικών κωδίκων, αρχείων, φωτογραφιών, ιστορικού περιήγησης στο διαδίκτυο, επαφών και δεδομένων ταυτότητας, να παρακολουθεί οποιαδήποτε ενέργεια πραγματοποιείται μέσω κινητού ή άλλης συσκευής ιντερνέτ ή κοντά σε αυτή, όπως οι συνομιλίες που γίνονται μέσα σε ένα γραφείο ή και σε άλλο δωμάτιο;

Για τα υπόλοιπα τέτοιου τύπου λογισμικά, όπως το «Pegasus» και το «Chrysaor» επίσης δεν έχετε ακούσει τίποτα; Δηλαδή, θέλετε να μας πείτε ότι η προμήθεια ενός τέτοιου υλικού άφησε αδιάφορες τις ελληνικές μυστικές υπηρεσίες και πώς καμμία κυβέρνηση δεν ενδιαφέρθηκε τα τελευταία χρόνια να το αποκτήσει για λογαριασμό κρατικών μυστικών υπηρεσιών; Όμως, χωριό που φαίνεται, κολαούζο δεν θέλει.

Εμείς θα επιμείνουμε. Απλά ρωτάμε και εσείς πάλι απλά μπορείτε να απαντήσετε. Είχε ή δεν είχε δρομολογηθεί ακόμα επί προηγούμενων κυβερνήσεων η αγορά ενός νέου συστήματος με λογισμικό που παρέχει μεγαλύτερες δυνατότητες ιδιαίτερα για παρακολουθήσεις δημοφιλών εφαρμογών όπως το Viber, το Messenger, το WhatsApp και άλλα για τις ανάγκες της ΕΥΠ και της ΕΛ.ΑΣ.; Είχε ή δεν είχε εξεταστεί η εφαρμογή τέτοιου λογισμικού στην Αγγλία και στην Ιταλία, όπως και η προμήθεια ειδικού λογισμικού από το Ισραήλ;

Ήταν ή όχι στις προθέσεις προηγούμενων κυβερνήσεων η προμήθεια ακόμα και του συστήματος «Predator»; Μήπως έκαναν και σχετικές συνομιλίες και διαπραγματεύσεις για πιθανή αγορά του; Ολοκληρώθηκε ή όχι αυτή η έρευνα αγοράς από την Κυβέρνηση της Νέας Δημοκρατίας περίπου το 2020 με την προμήθεια των λογισμικών «Pegasus» και «Chrysaor»;

Πάμε, λοιπόν, παρακάτω.

Με την αποκάλυψη της παρακολούθησης του Προέδρου του ΠΑΣΟΚ μπήκε -και σωστά- στο στόχαστρο η ΕΥΠ. Το ερώτημα, όμως, είναι: Μόνο η ΕΥΠ έχει τη δυνατότητα να κάνει μαζικές παρακολουθήσεις και υποκλοπές; Τέτοιες δυνατότητες δεν έχουν βάσει νόμου και άλλες υπηρεσίες; Παραδείγματος χάριν, τέτοια δυνατότητα δεν έχει η ΔΙΔΑΠ;

Ποια είναι η ΔΙΔΑΠ; Η Διεύθυνση Διαχείρισης και Ανάλυσης Πληροφοριών, που εδρεύει στο Μπουρνάζι, γνωστή συνοικία των δυτικών προαστίων. Τόση συζήτηση, τόσες δηλώσεις, τόση αρθρογραφία, μια αναφορά στη ΔΙΔΑΠ δεν είδαμε. Γιατί άραγε; Δεν ισχύει ότι η υπηρεσία αυτή, η οποία ιδρύθηκε το 2014, και οργανώθηκε με αγγλική και αμερικανική καθοδήγηση αποτελεί τον κεντρικό κόμβο ενός πανελλαδικού δικτύου συλλογής, επεξεργασίας πληροφοριών, με δυνατότητα πολλών χιλιάδων υποκλοπών ταυτόχρονα;

Θα έλεγε κανείς πως γύρω από την ύπαρξη και λειτουργία της ΔΙΔΑΠ τηρείται σιγή ασυρμάτου όχι μόνο από την Κυβέρνηση και άλλα κόμματα, αλλά και από μέσα ενημέρωσης, με ελάχιστες εξαιρέσεις.

Τα ίδια, όμως, δεν ισχύουν και για τη γνωστή και μη εξαιρετέα Αντιτρομοκρατική, που ξέρουμε πολύ καλά ότι βάζει στο στόχαστρο τον λαό, την προοδευτική δράση, ακόμα και τη ριζοσπαστική σκέψη σύμφωνα με συγκεκριμένες κατευθύνσεις;

Το ίδιο βέβαια ισχύει και για τη δραστηριότητα στον τομέα των υποκλοπών ξένων κρατικών υπηρεσιών είτε με τη συναίνεση είτε με την ανοχή της Κυβέρνησης. Θέλετε δηλαδή να μας πείτε πώς καθώς εξελίσσεται στη γειτονιά μας αυτός ο αιματηρός ιμπεριαλιστικός πόλεμος της Ρωσίας στην Ουκρανία, με εμπλοκή και χωρών του ΝΑΤΟ, στον οποίο η χώρα μας συμμετέχει με τα μπούνια -βλέπε Αλεξανδρούπολη και άλλες βάσεις - ορμητήρια- με τους ανταγωνισμούς ανάμεσα σε ισχυρά κέντρα, οι μυστικές υπηρεσίες στη χώρα έχουν αδρανοποιηθεί, βρίσκονται σε διακοπές, σφυρίζουν αδιάφορα;

Κυρίες και κύριοι, αλήθεια γιατί επιμένουμε να αναδεικνύουμε και μάλιστα με τόσες λεπτομέρειες αυτό το επικίνδυνο θεσμικό πλαίσιο; Μα ακριβώς γιατί αυτό το πλαίσιο όχι μόνο δεν μπορεί να ρίξει φως στις υποθέσεις που συζητάμε, αλλά είναι αυτό ακριβώς που οδηγεί στο σκοτάδι τη δράση των διαφόρων κέντρων, μηχανισμών, υπηρεσιών, επίσημων και ανεπίσημων, εγχώριων και ξένων. Αυτό είναι που νομιμοποιεί πρακτικές παρακολούθησης και διευκολύνει ακόμα και παράνομες υποκλοπές, όπως στην περίπτωση του Νίκου Ανδρουλάκη, δημοσιογράφων, πολιτικών κομμάτων, όπως του ΚΚΕ.

Προφανώς το να παρακολουθείται ο αρχηγός ενός κόμματος, ένας Βουλευτής, ένα πολιτικό κόμμα συνολικά, είναι πράξη παράνομη. Δεν χωράει δεύτερη κουβέντα σε αυτό εδώ μέσα. Ωστόσο πρέπει να επισημάνουμε ταυτόχρονα ότι το όλο ζήτημα δεν μπορεί να εξαντλείται στη συζήτηση για το νόμιμο ή το παράνομο των παρακολουθήσεων. Απαράδεκτες, άθλιες και παράνομες από τη σκοπιά των λαϊκών συμφερόντων είναι όλες οι παρακολουθήσεις και δεν εξαιρούνται εδώ και αυτές που έχουν την τυπική νομιμότητα και στηρίζονται σε αυτό το σκοτεινό, ζοφερό θεσμικό πλαίσιο.

Εξάλλου είναι κοινό μυστικό ότι ακόμα και στις τυπικά ονομαζόμενες «νόμιμες υποκλοπές», η εποπτεία και η παρέμβαση του εισαγγελέα είναι μηδαμινή -για να μην πω διακοσμητική- και οι εγκρίσεις δίνονται κατά κόρον, πόσω μάλλον από έναν ή μία εισαγγελέα που μπορεί να είναι και λίγο μπόσικος ή να είναι ευάλωτη ή ευάλωτος. Φανταστείτε, για παράδειγμα, να ορίζεται ένας εισαγγελέας που έχει τιμωρηθεί με αργία, ένας εισαγγελέας που έχει θέσει στο αρχείο σοβαρές οικονομικές ή άλλες υποθέσεις, που είναι διάτρητος στο οικογενειακό, προσωπικό του περιβάλλον και άρα εύκολα γίνεται ενεργούμενο της εκάστοτε εξουσίας.

Θα μου πείτε: «Συμβαίνουν αυτά τα πράγματα;». Δεν ξέρω, αλλά προς έλεγχο είναι πλέον τα πάντα. Συνεπώς, ό,τι και να λέει, ό,τι και να κάνει η Κυβέρνηση, αυτό το πλαίσιο δεν παίρνει από διορθώσεις με διάφορα ονομαζόμενα φίλτρα, εγγυήσεις, σύμφωνα με τις βέλτιστες ευρωπαϊκές πρακτικές, όπως κοροϊδεύει η Κυβέρνηση μιλώντας για το θεσμικό πλαίσιο της ΕΥΠ, αλλά ούτε και απαλλάσσει τον ΣΥΡΙΖΑ και το ΠΑΣΟΚ από τις ευθύνες τους. Όλοι μαζί ψήφισαν τον κοινοτικό κανονισμό του 2016, τον ν.4624/2019, για τη νομιμοποίηση της επεξεργασίας προσωπικών δεδομένων των πολιτών. Όλοι μαζί ψήφισαν την αστυνομική οδηγία 2016/680 της Ευρωπαϊκής Ένωσης, που περιορίζει το δικαίωμα ενημέρωσης του πολίτη που παρακολουθείται.

Με την τελευταία πράξη νομοθετικού περιεχομένου μάλιστα εξακολουθεί να διευκολύνεται το καθεστώς αδιαφάνειας για τη συνέχιση των υποκλοπών. Ουσιαστικά επαναφέρεται η παλιότερη διάταξη που είχε καταργήσει η κυβέρνηση ΣΥΡΙΖΑ και θα υπάρχουν δύο εισαγγελείς. Το πρόβλημα, όμως, είναι ότι είτε ένας είτε δύο ή περισσότεροι δεν πρέπει να είναι ενσωματωμένοι εισαγγελείς στη λειτουργία της ΕΥΠ για να μπορούν να ασκήσουν ουσιαστικά εποπτικό ρόλο. Θα μπορούσαν βέβαια να θεσπιστούν και ιδιαίτερα αυστηρά κριτήρια και άλλες προϋποθέσεις για τους εισαγγελείς που ορίζονται ως επόπτες της ΕΥΠ.

Δεν είναι βέβαια αυταπόδεικτο πως η ύπαρξη δύο εισαγγελέων διασφαλίζει το πλαίσιο επισυνδέσεων για τα πολιτικά πρόσωπα. Πολύ περισσότερο οι λεγόμενες «νόμιμες επισυνδέσεις» δεν αφορούν μόνο τα πολιτικά πρόσωπα αλλά και χιλιάδες συμπολίτες μας, και σε κάθε περίπτωση, είτε με έναν, είτε με δύο, είτε με σαράντα δυο εισαγγελείς, αυτοί τι θα εφαρμόσουν; Φυσικά το άθλιο νομικό σας πλαίσιο. Και μάλιστα θα τους δίνετε και συγχαρητήρια από πάνω γιατί κάνουν καλά τη δουλειά τους.

Κυρίες και κύριοι, επιμένουμε, όλοι έχετε ευθύνη. Γιατί; Είτε γιατί αφήσατε ανέγγιχτο όλο αυτό το πλαίσιο είτε γιατί το ενισχύσατε ενσωματώνοντας νέες οδηγίες και κατευθύνσεις, συνάπτοντας αντίστοιχες διακρατικές συμφωνίες. Και κάθεστε τώρα και αναδεικνύετε τι ακριβώς; Αν είχε ή όχι πτυχίο ο Κοντολέων, ο οποίος αποτελούσε προσωπική επιλογή του κ. Μητσοτάκη και άλλων γνωστών και μη εξαιρετέων κύκλων και πρεσβειών. Δηλαδή αν είχε πτυχίο θα ήταν όλα καλώς καμωμένα; Ορίστε, ανέλαβε νέος διοικητής της ΕΥΠ, μάλλον με πτυχίο, και στην πρώτη του ακρόαση στην Επιτροπή Θεσμών και Διαφάνειας στη Βουλή είπε ότι κανείς δεν εξαιρείται των παρακολουθήσεων. Δεν χρειάστηκε παρά μόνο μία συνεδρίαση της επιτροπής για να αποδειχθεί ότι με όποιον τρόπο και αν εκλέγεται κάθε φορά ο διοικητής της ΕΥΠ η δουλειά θα γίνεται.

Γι’ αυτό το θεσμικό πλαίσιο δεν έχετε ευθύνη εσείς, κύριοι του ΣΥΡΙΖΑ; Εσείς ως κυβέρνηση, όχι μόνο το ανεχτήκατε, αλλά και το εμπλουτίσατε όταν με τον νέο Ποινικό Κώδικα υποβαθμίσατε από κακούργημα σε πλημμέλημα την υποκλοπή των επικοινωνιών και τη χρήση των προϊόντων της, χώρια που ψηφίσατε νόμο που σε άρθρο ορίζει πως η άρση του απορρήτου θα γίνεται αποκλειστικά από τον εισαγγελέα της ΕΥΠ. Συγχαρητήρια! Με απόφαση της δική σας κυβέρνησης δεν έχει τεθεί η Ελλάδα ως χώρα συντονιστής της Ακαδημίας Κατασκόπων της Ευρωπαϊκής Ένωσης στο πλαίσιο αυτού του επιθετικού μηχανισμού σχηματισμού, της «PESCO»;

Και εσείς, κύριοι του ΠΑΣΟΚ, δεν έχετε καμμία ευθύνη, όταν εκτός των άλλων πριν μερικούς μήνες ψηφίζατε μαζί με τη Νέα Δημοκρατία και τον ΣΥΡΙΖΑ τον ευρωπαϊκό κανονισμό 2021/821, που νομιμοποιεί την παραγωγή, εμπορία, διακίνηση κατασκοπευτικoύ λογισμικού, δηλαδή λογισμικών τύπου «Pegasus», «Predator» κ.λπ..

Ο Πρόεδρός σας και Ευρωβουλευτής κ. Ανδρουλάκης τι έχει να πει γι’ αυτό; Και μη μας πείτε εδώ μέσα αυτά που έλεγαν παλαιότερα άλλα, πρώην στελέχη του ΠΑΣΟΚ ότι ψήφιζαν νόμους χωρίς να τους διαβάσουν. Είδατε πώς έρχονται καμμιά φορά τα πράγματα; Βάζεις το χεράκι σου και βγάζεις τα ματάκια σου.

Αναδεικνύουμε όσο μπορούμε αυτό το σάπιο επικίνδυνο πλαίσιο, γιατί αυτό που επείγει δεν είναι η δήθεν διόρθωση ή η αναμόρφωσή του, αλλά είναι η κατάργησή του, γιατί είναι πραγματικά σάπιο, επικίνδυνο, αντιδραστικό, πραγματικός βούρκος με στόχο τον λαό μας. Και σε αυτό το βούρκο είστε όλοι βουτηγμένοι μέχρι τον λαιμό.

Με περηφάνια μπορούμε να πούμε πως το KKE είναι το μόνο κόμμα που έχει καταψηφίσει κάθε νόμο, κάθε οδηγία και κανονισμό της Ευρωπαϊκής Ένωσης που περιορίζει λαϊκές ελευθερίες, που ενισχύει το οπλοστάσιο της καταστολής του κράτους σας.

Ορισμένοι στο άκουσμα της είδησης ότι το κινητό τηλέφωνο του κ. Ανδρουλάκη ήταν υπό παρακολούθηση, φάνηκαν σαν να έπεσαν από τα σύννεφα. Σοβαρά τώρα; Τόσα χρόνια δεν έχετε ακούσει τίποτα για τις επαναλαμβανόμενες καταγγελίες του ΚΚΕ, για τις υποκλοπές στο τηλεφωνικό του κέντρο; Κι εδώ βέβαια δεν μιλάμε για την παρακολούθηση, την απαράδεκτη παρακολούθηση μόνο του Προέδρου ενός κόμματος, αλλά για την παρακολούθηση ενός ολόκληρου πολιτικού κόμματος.

Εμείς εδώ γνωριζόμαστε πολύ καλά και ξέρετε πολύ καλά επίσης, ότι είμαστε ιδιαίτερα ευαίσθητοι σε τέτοια ζητήματα. Δεν είναι υπερβολή να πούμε πως οι κομμουνιστές ήταν στόχος παρακολούθησης του αστικού κράτους και των υπηρεσιών του από την εποχή ακόμα του τηλέγραφου. Στην εποχή βέβαια των 5G o χαφιεδισμός έχει περάσει σε άλλο, σε πολύ ανώτερο επίπεδο.

Για τις συνακροάσεις, υποκλοπές στο τηλεφωνικό κέντρο της έδρας της Κεντρικής Επιτροπής του ΚΚΕ έχουμε και λέμε: Νοέμβρης 2016, Απρίλης 2017, Γενάρης 2019, Ιούνιος 2020, Απρίλης 2022, επαναλαμβανόμενα κρούσματα υποκλοπών. Έξι χρόνια τώρα, δύο κυβερνήσεις, η μια του ΣΥΡΙΖΑ η άλλη της Νέας Δημοκρατίας και απάντηση καμμία παρά τις καταγγελίες, τις ανακοινώσεις, τις ερωτήσεις, τις παρεμβάσεις, ακόμα και στον εισαγγελέα εφετών για να μην μπει στο αρχείο το 2017 και να συνεχιστεί η έρευνα, μια έρευνα που απ’ ό,τι φαίνεται ήταν τότε για τα μάτια του κόσμου.

Απόδειξη είναι ότι όλα αυτά τα χρόνια τα πορίσματα και οι απαντήσεις της ανεξάρτητης αρχής, της γνωστής ΑΔΑΕ, έβριθαν από κενά και από αντιφάσεις. Για να μην πούμε ότι από τα πρώτα κρούσματα υπήρχε μεγάλη καθυστέρηση στις έρευνες, το μπαλάκι των ευθυνών πήγαινε από τη μια αρχή στην άλλη, ενώ υπήρχαν στοιχεία που μπορούσαν να αξιοποιηθούν.

Με εντυπωσιακή ευκολία ορισμένοι αρμόδιοι κατέληγαν ότι είναι αδύνατος ο εντοπισμός των υπαιτίων. Αλήθεια, μπορεί αυτό να ισχυρίζεται κανείς στις μέρες μας, πολύ περισσότερο μια κρατική υπηρεσία όταν και τα μικρά παιδιά ξέρουν πως σήμερα υπάρχουν όλες οι τεχνολογικές δυνατότητες γι’ αυτό;

Στην έκθεσή της ΑΔΑΕ για το πρώτο κρούσμα συνακροάσεων, παρακολουθήσεων αναφέρεται ότι ανάμεσα στις ύποπτες κλήσεις στο τηλεφωνικό κέντρο του ΚΚΕ, υπήρχαν κλήσεις από διεθνή διασύνδεση με εταιρεία στο Ηνωμένο Βασίλειο και κλήσεις χωρίς απόκρυψη. Όμως, η κρατική ασφάλεια φέρεται να χαρακτηρίζει όλες τις κλήσεις σαν να έγιναν με απόκρυψη. Τελικά η κρατική ασφάλεια εξέτασε όλες τις κλήσεις και με τι τρόπο; Σε τι συμπέρασμα κατέληξε. Ακόμα περιμένουμε απαντήσεις σε αυτά τα κρίσιμα ερωτήματα από την κυβέρνηση του ΣΥΡΙΖΑ, φυσικά και από τη δική σας.

Επίσης με την καταγγελία του ΚΚΕ τον Δεκέμβρη του 2016, άγνωστο πρόσωπο επικοινώνησε με την ΑΔΑΕ και είπε ότι είναι ο φυσικός αυτουργός των παρεμβάσεων στο τηλεφωνικό κέντρο του ΚΚΕ. Τι ακριβώς έκανε η ΑΔΑΕ; Ερεύνησε η ίδια αυτό το σοβαρό στοιχείο; Πώς το αξιοποίησε;

Η κρατική ασφάλεια που με εντολή εισαγγελέα διερεύνησε την υπόθεση, τι έρευνα έκανε για αυτό το στοιχείο και μέχρι ποιο σημείο έφτασε; Δεν θέλουμε να πιστέψουμε ότι οι κρατικές υπηρεσίες είναι τόσο ανίκανες και δεν μπορούν να ανακαλύψουν πρόσωπα πίσω από τέτοιες ενέργειες.

Ερωτήματα πολλά και άλλα που έχουμε και θα τα θέσουμε όσο θα εξελίσσεται η συζήτηση, τα οποία έχουν μείνει αναπάντητα μέχρι στιγμής. Όπως, για παράδειγμα, το γεγονός ότι τηλεφωνικοί πάροχοι μετά το κρούσμα των συνακροάσεων τον Απρίλιο του 2017, και ενώ βρισκόταν σε εξέλιξη η έρευνα, απάντησαν ότι δεν διαθέτουν πλέον στοιχεία που τους ζητούνται. Δηλαδή τι; Ότι υπήρχαν στοιχεία και χάθηκαν από τα χέρια τους; Αφού είναι, όμως, υποχρεωμένοι να τα κρατάνε δύο χρόνια.

Ερωτήματα παραμένουν αναπάντητα και για την ίδια την ΑΔΑΕ. Διότι το ζήτημα δεν είναι αν έγινε οποιοσδήποτε έλεγχος στους τηλεφωνικούς παρόχους, ΟΤΕ και άλλους, αλλά εάν ο έλεγχος ήταν ουσιαστικός. Για παράδειγμα, έλεγξε η ΑΔΑΕ όλες τις εγκαταστάσεις, όλα τα συστήματα και υποσυστήματα του παρόχου και τα αρχεία πρόσβασης σε αυτά; Και ποια ακριβώς, αναλυτικά; Έκανε η ίδια, μέσω της αρμόδιας ομάδας της, έλεγχο όπου χρειαζόταν; Ζήτησε από τους παρόχους στοιχεία, πληροφορίες και αρκέστηκε σε όσα ο κάθε πάροχος επιλεκτικά της έδωσε; Και πώς θεωρούνται αρκετά από τις αρμόδιες αρχές στοιχεία που είναι προφανές ότι είναι ελλιπή;

Επίσης, έχει ήδη γραφτεί στην εφημερίδα «ΡΙΖΟΣΠΑΣΤΗΣ» -δεν έχει διαψευστεί- ότι οι υπηρεσίες του κρατικού μηχανισμού πολύ συχνά αξιοποιούν μια πρακτική παρακολουθήσεων, επικαλούμενες διάφορους λόγους. Καλή ώρα, όπως στην περίπτωση του κ. Ανδρουλάκη! Αυτό ονομάζεται νόμιμη συνακρόαση. Και μάλιστα υπάρχουν ειδικά συστήματα νόμιμης συνακρόασης. Ναι, αλλά κάποιοι από αυτούς που γνωρίζουν καλά από αυτά τα θέματα λένε ότι οι συνακροάσεις γίνονται και παράνομα, με την έννοια ότι δεν έχει προηγηθεί η απαραίτητη δικαστική διάταξη. Και εδώ παραμένουν κρίσιμα ερωτήματα. Έγινε επιτόπιος ή άλλου είδους έλεγχος στα συστήματα νόμιμης συνακρόασης, τόσο του παρόχου, όσο και των αρμόδιων κρατικών υπηρεσιών; Έλεγξε η ΑΔΑΕ τα αρχεία πρόσβασης των σχετικών συστημάτων συνακροάσεων που τηρούνται στις κρατικές υπηρεσίες; Τι προέκυψε από όλα αυτά; Αυτά είναι μόνο μερικά από τα στοιχεία που είχατε στα χέρια, και εσείς, κύριοι του ΣΥΡΙΖΑ, και τώρα εσείς, κύριοι της Νέας Δημοκρατίας, τα οποία δεν διερευνήθηκαν ποτέ.

Μάλιστα ο κ. Κατρούγκαλος -να το πω άγνοια κινδύνου; Να το πω θράσος; Αφέλεια δεν νομίζω- τόλμησε να πει πως: «Δεν διερευνήσαμε καταγγελίες για υποκλοπές επί ΣΥΡΙΖΑ γιατί δεν υπήρχαν αδιάσειστα στοιχεία» -κλείνουν τα εισαγωγικά-. Αλήθεια; Δεν υπήρχαν αδιάσειστα στοιχεία; Και όλα αυτά που σας είπα τι είναι άνευ σημασίας; Η ίδια η πραγματικότητα τον διαψεύδει και τον εκθέτει. Διότι ακόμα και σήμερα, αυτή τη στιγμή που συζητάμε, συνεχίζεται η έρευνα της δικαιοσύνης για τις υποκλοπές σε βάρος του ΚΚΕ, η οποία μάλιστα φέρνει στην επιφάνεια και νέα κρίσιμα στοιχεία. Και όλα αυτά βέβαια μετά από δικές μας παρεμβάσεις - ενέργειες για να μην κλείσει άρον άρον η υπόθεση, όπως προφανώς επιδιώκατε.

Θα έχουμε βέβαια την ευκαιρία να καταθέσουμε και πιο αναλυτικά στοιχεία στην εξεταστική επιτροπή, η οποία θεωρούμε ότι πρέπει να διερευνήσει όλες αυτές τις καταγγελίες, και αυτή του Προέδρου του ΠΑΣΟΚ και αυτή για την παρακολούθηση δημοσιογράφων, αλλά και του κόμματός μας, με βάση τα συγκεκριμένα στοιχεία.

Η πρόταση του ΠΑΣΟΚ - ΚΙΝΑΛ για τη σύσταση εξεταστικής επιτροπής επικαλείται, σωστά, τη διαφύλαξη της ελεύθερης εσωτερικής λειτουργίας των πολιτικών κομμάτων, η οποία σαφώς πλήττεται από κάθε παραβίαση ή διακινδύνευση του απορρήτου των επικοινωνιών, όπως συνακροάσεις, επισυνδέσεις, παγιδεύσεις, και λοιπά, από όπου και αν αυτή προέρχεται.

Είναι δεδομένη δε η ευθύνη του κράτους και των Κυβερνήσεων να εγγυώνται τα παραπάνω. Στη βάση αυτή θεωρούμε ότι στην πρόταση του ΠΑΣΟΚ γίνεται άμεση επίκληση της υπόθεσης των παρακολουθήσεων σε βάρος του ΚΚΕ για να στηριχτεί η αναγκαιότητα σύστασης εξεταστικής επιτροπής αφού αναφέρεται ότι τα ερωτήματα γίνονται πιο πιεστικά και αποκτούν καθολική πολιτική διάσταση υπό το φως των προηγούμενων αποκαλύψεων και καταγγελιών για την παρακολούθηση δημοσιογράφων ή του τηλεφωνικού κέντρου του ΚΚΕ. Μάλιστα είναι γνωστό και το επαναλαμβάνω ότι στην περίπτωση των υποκλοπών σε βάρος του ΚΚΕ βρίσκεται σε εξέλιξη έρευνα της δικαιοσύνης στη βάση συγκεκριμένων νέων ευρημάτων. Επίσης, στην πρόταση του ΠΑΣΟΚ ζητείται να διερευνηθεί πλήρως μεταξύ άλλων σε ποιες συγκεκριμένες περιπτώσεις πολιτικών και άλλων προσώπων έχουν υπάρξει επισυνδέσεις ή παγιδεύσεις τηλεφώνων με τη χρήση κακόβουλου λογισμικού και για πόσο χρονικό διάστημα.

Με βάση όλα τα προαναφερόμενα είναι αυτονόητο και αναγκαίο να προστεθεί συγκεκριμένα ως αντικείμενο της εξεταστικής επιτροπής που θα συζητηθεί τη Δευτέρα και η υπόθεση του συνόλου των παρακολουθήσεων υποκλοπών σε βάρος του ΚΚΕ από την πρώτη σχετική καταγγελία μέχρι σήμερα. Όσο για την πρόταση της Νέας Δημοκρατίας να επεκταθεί σε βάθος δεκαετίας ο χρόνος διερεύνησης της εξεταστικής επιτροπής, μάλιστα και χωρίς αναφορές σε συγκεκριμένα περιστατικά και χωρίς στοιχεία, θα ήθελα να επισημάνω ότι είναι λίγο πολύ αυτό που λέει ο λαός μας «στρίβειν διά του αρραβώνος» μπας και καταφέρει να βγει από την πολύ δύσκολη θέση του υπόλογου. Αλλά δεν θα τα καταφέρει.

Και στην εξεταστική επιτροπή και σε άλλες κοινοβουλευτικές διαδικασίες το ΚΚΕ θα κάνει ό,τι περνά από το χέρι του για να αποκαλυφθούν -όσο αυτό φυσικά είναι δυνατό γιατί εμείς δεν τρέφουμε και πολλές αυταπάτες- οι πτυχές αυτών των υποθέσεων. Κυρίως, όμως, θα αποκαλύψουμε αυτό το σάπιο θεσμικό πλαίσιο το οποίο φυσικά πρέπει να καταργηθεί κι αυτό μπορεί να το επιβάλει ο ίδιος ο λαός με τη δράση του και με τις πολιτικές του επιλογές, γυρίζοντας την πλάτη σε όλους όσοι επιχειρείτε να εμφανιστείτε σήμερα και ως αθώες περιστερές. Γιατί όσοι εμφανίζεστε ως δήθεν προστάτες των δημοκρατικών δικαιωμάτων και ελευθεριών είστε οι ίδιοι που ψηφίζετε νόμους που καταπατούν αυτά τα δικαιώματα στη σημερινή σύγχρονη δικτατορία του κεφαλαίου. Αυτό στην ουσία βρίσκεται πίσω τόσο από το αφήγημα της Κυβέρνησης περί σταθερότητας και αστάθειας όσο και πίσω από τα ψευδεπίγραφα συνθήματα άλλων κομμάτων, όπως του ΣΥΡΙΖΑ περί ανάταξης της δημοκρατίας αφήνοντας την ίδια στιγμή στο απυρόβλητο τον σημερινό βούρκο. Και στο ερώτημα, λοιπόν, ποιος θα μας προστατέψει από τους προστάτες η απάντηση έχει δοθεί από το λαϊκό κίνημα. Προστάτης είναι ο ίδιος ο λαός που δεν συμβιβάζεται ούτε με μεγάλους αδελφούς ούτε στη ζωή μέσα ούτε στη δράση του. Δεν αποδέχεται το φακέλωμα, τον χαφιεδισμό αλλά σημαδεύει τον πραγματικό αντίπαλο, το κεφάλαιο και την εξουσία του, τα κόμματα που την υπηρετούν και οργανώνει την αντεπίθεσή του για να προστατεύει πραγματικά ο ίδιος τα δικαιώματα και τις ελευθερίες του. Και από αυτή τη σκοπιά του λέμε ότι δεν πρέπει να συμβιβαστεί με ένα κράτος που όσο και αν εσείς το εμφανίζετε ως προστάτη των δικαιωμάτων αυτών στην πραγματικότητα είναι ο βιαστής τους.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Πρόεδρος της Κοινοβουλευτικής Ομάδας της Ελληνικής Λύσης, ο κ. Κυριάκος Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Θα ήθελα ξεκινώντας να κάνω ένα ρητορικό ερώτημα προς όλους, διότι προκαλεί θυμηδία η σημερινή συζήτηση. Σε ποια σοβαρή χώρα θα κάνανε αυτή τη συζήτηση στο κοινοβούλιο τους για να μιλήσουν για τη ΜΙΤ, για τη Μοσάντ ή για τη CIA; Ερώτημα. Αυτά οι σοβαρές χώρες τα έχουν λυμένα.

Δυστυχώς, αυτή η χώρα ούτε μπορεί να θεωρηθεί σοβαρή ούτε έχει και σοβαρούς πολιτικούς. Και απόδειξη αυτών που λέω είναι τα όσα έγιναν στην επιτροπή, τάχα κάνουν Εξεταστικές Επιτροπές Θεσμών και Διαφάνειας, όπου συνάδελφοι Βουλευτές είχαν συνδεθεί με ραδιοφωνικό σταθμό ως ανταποκριτές του ραδιοφωνικού σταθμού και έδιναν on air απευθείας τι συζητούσαμε μέσα στην επιτροπή. Πόσο σοβαρό είναι αυτό; Πόση σοβαρότητα μπορεί να διακρίνει τον Βουλευτή από το επικίνδυνο εγχείρημα να διαρρέει πληροφορίες που δεν πρέπει να βγαίνουν έξω;

Και το λέω γιατί θέλω η Ελληνική Λύση να έχει έναν σοβαρό πολιτικό λόγο σε αυτό το Κοινοβούλιο. Γι’ αυτό και διαφέρουμε από όλους σας. Γι’ αυτό και δεν κάνουμε σπέκουλα λαϊκισμού και γι’ αυτό, κυρίως, είμαστε αυτή η δύναμη, αυτή η λύση που δεν μπορείτε να δώσετε εσείς.

(Χειροκροτήματα από την πτέρυγα της Ελληνικής Λύσης)

Θλίψη πραγματική: Άκουσα τον Έλληνα Πρωθυπουργό, ο οποίος λέει ότι ανέλαβε την ΕΥΠ διότι είχε προβλέψει ότι η Ελλάς θα αντιμετωπίσει στις δύσκολες εθνικές συγκυρίες προβλήματα. Εγώ είμαι καλοπροαίρετος, δεν είμαι κακοπροαίρετος με τον Έλληνα Πρωθυπουργό. Θα του πω, όμως, το εξής. Ο Έλληνας Πρωθυπουργός προέβλεψε αυτά, όπως ο ίδιος λέει, αλλά δεν προέβλεψε την κρίση που ερχόταν. Δεν προέβλεψε την επισιτιστική κρίση που έρχεται, την πείνα που έρχεται και δεν έκανε τίποτα για όλα αυτά. Δεν ήταν πειστικό το επιχείρημά του.

Και βέβαια η παραδοχή όλων εδώ μέσα των κομμάτων εξουσίας -και του ΠΑΣΟΚ και του ΣΥΡΙΖΑ και της Νέας Δημοκρατίας- αλλά και του ιδίου του Πρωθυπουργού ότι πρέπει να φτιάξουμε την ΕΥΠ, γεννάει ένα ερώτημα: Πενήντα χρόνια κυβερνάτε οι τρεις και δεν μπορέσατε να κάνετε τίποτα. Τώρα θα σας πιστέψει ο ελληνικός λαός κι εμείς γι’ αυτό που λέτε;

Εμείς δεν σας πιστεύουμε, γιατί η ΕΥΠ έχει γίνει, δυστυχώς, κομματικό εργαλείο και όχι πολιτικό, εθνικό, εργαλείο, γιατί είναι πολύ σημαντικός ο ρόλος της ΕΥΠ σε μια σοβαρή χώρα. Σε μια ασόβαρη χώρα, όπως η Ελλάδα, γίνεται εργαλείο συμμοριών για να παρακολουθούν τους αντιπάλους.

Και βέβαια αυτό που είπε ο νέος διοικητής της ΕΥΠ, δυστυχώς, είναι μια αλήθεια. Όλοι παρακολουθούμεθα. Το είπε ανερυθρίαστα. Αυτό σημαίνει, κύριοι συνάδελφοι, δημοκρατία τέλος.

(Χειροκροτήματα από την πτέρυγα της Ελληνικής Λύσης)

Αυτό σημαίνει. Δυστυχώς αυτή είναι η πραγματικότητα. Και αυτή την πραγματικότητα πρέπει να διαστρέψουμε και να αλλάξουμε, μια πραγματικότητα που είναι λάθος, μια πραγματικότητα η οποία οδηγεί στο βόρβορο παρακέντρων εξουσίας.

Και βέβαια φτάσαμε στο σημείο σήμερα να ακούω εδώ Βουλευτές, τον Πρωθυπουργό, τους Αρχηγούς των κομμάτων, να μας λένε ότι ανακάλυψαν ότι η ΕΥΠ που έφτιαξαν αυτοί, παρακολουθεί τον κόσμο. Αυτό μας είπαν. Το 2022 ανακάλυψαν ότι υπάρχουν κομματικοί στρατοί που φτιάχνουν οι ίδιοι. Το 2022 ανακαλύψατε όλοι εδώ μέσα δημοσιογράφους και συγκροτήματα που στοχοποιούνται από κόμματα, μόνο και μόνο γιατί δεν κάνουν τη δουλειά τους.

Φαντάζομαι ότι καιρός είναι να ανακαλύψετε και τον τροχό, αφού όλο αυτό το σύστημα που προανέφερα είναι υποταγμένο στην κάθε κυβέρνηση, με λίστα Πέτσα, με εκατομμύρια ευρώ διαφημιστική δαπάνη, που δίνονταν και δίνονται και θα δίνονται, γιατί αυτοί είστε. Επειδή δεν επιτελείτε έργο -και ο ΣΥΡΙΖΑ και το ΠΑΣΟΚ και η Νέα Δημοκρατία- πληρώνετε αδρά για ψεύτικο κυβερνητικό έργο που δεν κάνατε ποτέ. Αυτή είναι η πραγματικότητα.

(Χειροκροτήματα από την πτέρυγα της Ελληνικής Λύσης)

Ας δούμε, λοιπόν, πώς γίνονται οι παρακολουθήσεις, γιατί θέλω να καταλάβει ο ελληνικός λαός τι σημαίνει παρακολούθηση. Η ΕΥΠ, λοιπόν, προχωρά πρώτα σε υποκλοπή, τη λέγατε επισύνδεση εσείς. Ξέρετε, η «τρόικα» έγινε «θεσμοί», η «υποκλοπή» έγινε «επισύνδεση», συνδέουμε τον ανεμιστήρα, συνδέουμε τον λέβητα, δηλαδή κοροϊδεύουμε τον κόσμο.

Υποκλοπή είναι κύριοι. Δεν υπάρχει επισύνδεση. Φοβάστε τις λέξεις. Και θα σας πω και κάτι. Δεν υπάρχουν κακές λέξεις, υπάρχουν διεστραμμένα μυαλά που χρησιμοποιούν τις λέξεις όπως τους βολεύει. Για να ταυτοποιήσει, λέει, στόχους και τον κύκλο των στενών επαφών τους. Επικαλείται λόγους εθνικής ασφαλείας η ΕΥΠ. Γιατί όμως; Ο εισαγγελέας θα υπογράψει τη διάταξη χωρίς να ζητήσει το όνομα. Με ένα απλό τηλέφωνο. Πάει και λέει «θα παρακολουθήσουμε το τηλέφωνο 6978453344» και ο εισαγγελέας είναι υποχρεωμένος να δώσει την εντολή. Δεν ξέρει ποιος είναι αυτός. Δεν μπορεί να αρνηθεί, λοιπόν. Γιατί; Διότι χρησιμοποιούν και η Νέα Δημοκρατία και ο ΣΥΡΙΖΑ και το ΠΑΣΟΚ και χρησιμοποιούσαν τη λέξη «εθνική ασφάλεια». Έτσι λοιπόν, αποκτάει η παρακολούθηση νομιμοφάνεια. Μέσω των παρόχων κινητής τηλεφωνίας υποκλέπτονται μόνο συμβατικές συνομιλίες και μηνύματα. Δεν μπορεί η ΕΥΠ να παρακολουθήσει μέσω των παρόχων κινητής τηλεφωνίας άλλου είδους εφαρμογές. Έρχεται εδώ, όμως, το ρητορικό ερώτημα, κύριοι συνάδελφοι: Παρακολουθείτε εμένα. Αυτό σημαίνει ότι κάνετε και συνακρόαση της γυναίκας μου, κάνετε και συνακρόαση του παιδιού μου, κάνετε και συνακρόαση των φίλων μου. Άρα αν ήσασταν πραγματικά με τη νομιμότητα, έπρεπε να απαγορευτούν όλες οι παρακολουθήσεις από τώρα.

(Χειροκροτήματα από την πτέρυγα της Ελληνικής Λύσης)

Καμμία παρακολούθηση! Γιατί παρακολουθούνται και οι τρίτοι, και οι τέταρτοι και οι πέμπτοι. Έχουν πάρει άδεια; Δεν έχουν πάρει.

Έλεγα, λοιπόν, για το πώς η ΕΥΠ νομιμοφανώς συνεχίζει τη διαδικασία επειδή δεν έχει τη δυνατότητα να παρακολουθήσει εφαρμογές. Εδώ μπαίνει το «Predator». Τότε ενεργοποιείται λοιπόν το ιδιωτικό σύστημα αυτό, για να υποκλέπτονται συνομιλίες από το Viber, από το WhatsApp, από όλες τις εφαρμογές που διαθέτει το κινητό τηλέφωνο των smart phones.

Να σας πω, λοιπόν, τι είναι αυτό; Θα σας το πω ωμά: Οργανωμένο εγκληματικό σχέδιο παρακολούθησης πολιτικών και πολιτών. Έτσι αποκαλείται. Δεν συνάδει με τη δημοκρατία αυτό, δεν συνάδει με το δημοκρατικό πολίτευμα. Θυμίζει εποχές Στάζι ή εποχές κακών, περίεργων, σκοτεινών ιστορικών περιόδων της χώρας.

Θέλετε την αλήθεια; Θα σας την ξαναπώ. Δεν μπορούν να υπάρχουν υποκλοπές σε μία χώρα όταν παρακολουθείται όχι ένα πρόσωπο, ταυτόχρονα δεκάδες εκατοντάδες.

Επειδή, λοιπόν, φίλες και φίλοι, κύριοι συνάδελφοι, δεν αντιλαμβάνεστε ορισμένοι το πολύ αυστηρό πλαίσιο της δημοκρατίας, θα σας πω το εξής. Έβλεπα προηγουμένως τον κύριο Πρωθυπουργό, τον κ. Τσίπρα, τον κ. Κατρίνη που είναι στη θέση του κ. Ανδρουλάκη ο όποιος χθες το επικαλέστηκε κι αυτός, να μαλώνετε για τον διεθνή τύπο, ότι η Ελλάς εκτέθηκε στον διεθνή τύπο. Επικαλείται ο ΣΥΡΙΖΑ το «POLITICO», τους «FINANCIAL TIMES», εσείς απαντάτε με άλλα επιχειρήματα. Ο επαρχιωτισμός μας, λοιπόν, ο «δυτικολιγουρισμός» μας, λοιπόν, θεωρεί θέσφατο ό,τι γράφουν αυτές οι εφημερίδες. Αν το γράψει ο «AUSTRIAN POST» είναι δεδομένο. Αν το γράψουν οι «New York Times» είναι δεδομένο. Όπως και αν γράψει κάποιος, δεν ψάχνουμε να δούμε την είδηση. Λες και αυτοί που γράφουν σε αυτές τις εφημερίδες δεν έχουν αφεντικά. Λέτε ότι εδώ οι Έλληνες που όλη μέρα παίρνουν πλύση εγκεφάλου από τα πληρωμένα, από τα κανάλια της Νέας Δημοκρατίας εναντίον υμών της Ελληνικής Λύσης ή εναντίον κάθε άλλης φωνής, δεν είναι τα θύματα της παραπληροφόρησης. Και θα σας πω το εξής: στη ζωή μου έχω μάθει ένα πράγμα. Δεν είναι τι γράφει κάποιος. Είναι ποιος το γράφει και γιατί το γράφει. Αυτή είναι η διαφορά μας. Εμείς ψάχνουμε το αίτιο και όχι το αποτέλεσμα.

Σήμερα, λοιπόν, όλοι μιλήσατε για το αποτέλεσμα. Κανείς δεν μπήκε να βρει τη λογική του αιτίου. Άκουσα τη Νέα Δημοκρατία και τον Πρωθυπουργό να λένε ότι η Αντιπολίτευση εφηύρε το σκάνδαλο των υποκλοπών για να πλήξει την Κυβέρνηση. Ο δημοσιογράφος κ. Κουκάκης, κύριοι της Νέας Δημοκρατίας -και θέτω ερώτημα στον κύριο Πρωθυπουργό, ο οποίος δεν είναι εδώ, αλλά φαντάζομαι ότι θα έλθει- έχει διοριστεί σύμφωνα με το ΦΕΚ που έχω μπροστά μου, από τη Νέα Δημοκρατία στο Υπουργείο Παιδείας; Ο δημοσιογράφος. ΦΕΚ, εδώ είναι. Δεν το ξέρετε. Εκτός αν είναι συνωνυμία. Να’ το. Έχει διοριστεί στο Υπουργείο επί Νέας Δημοκρατίας. Εγώ ερωτώ αν ισχύει. Και θα σας πω και την αλήθεια. Η ΕΥΠ έχει μετατραπεί επί όλων των κυβερνήσεων -θα χρησιμοποιήσω μια έκφραση που χρησιμοποιείται από τους ίδιους τους υπαλλήλους της ΕΥΠ- ρουφιανομάγαζο της κάθε κυβέρνησης. Έτσι αποκαλείται η ΕΥΠ. Ρουφιανομάγαζο της κάθε κυβέρνησης.

Και αντί να φτιάξουμε μια Εθνική Υπηρεσία Πληροφοριών που να προστατεύει τον πολίτη, να προστατεύει την εθνική ασφάλεια, φτιάχνετε εσείς μια ΕΥΠ για να προστατεύει τον Πρωθυπουργό ή τον κάθε πρωθυπουργό, τον εκάστοτε πρωθυπουργό.

Υπηρετεί, λοιπόν, πολιτικά και οικονομικά συμφέροντα. Η εθνική της αποστολή είναι η προστασία και η διασφάλιση της εθνικής ασφάλειας από διάφορους εχθρούς της πατρίδος. Πότε το έκανε η ΕΥΠ; Όταν την «ξεκλήρισε» ο Πρωθυπουργός, αφαιρώντας εκατοντάδες υπαλλήλους της ΕΥΠ, εσχάτως-προσφάτως, για να μείνουν μόνο οι δικοί σας; Πείτε μου. Τι είναι η ΕΥΠ; Τι είναι ο Ελληνικός Στρατός; Τι είναι η Ελληνική Αστυνομία; Τους έχετε για κομματικό πελατολόγιο.

Θα σας πω, λοιπόν, τώρα πως αν υπήρχε σοβαρή Βουλή, αν υπήρχαν σοβαροί πολιτικοί Αρχηγοί, θα έπρεπε να πουν: «Να βρούμε το “Predator”, να βρούμε το “Pegasus”, να βρούμε ποιοι το χρησιμοποιούν, να βρούμε ποιοι είναι εκείνοι που κατασκοπεύουν τη δημοκρατία, αλλά και τους πολιτικούς και τους πολίτες».

Εγώ προσωπικά κατέθεσα ερώτημα πριν από λίγες μέρες -όχι πολλές- στην αρμόδια επιτροπή αν συμπεριλαμβάνομαι στη λίστα των ατόμων που υποκλέπτουν τις συνομιλίες τους. Δεν το έκανα γιατί ανησυχώ προσωπικά. Δεν το έκανα γιατί φοβάμαι κανέναν. Εγώ δεν μιλάω με επιχειρηματίες, όπως μιλάτε εσείς οι Αρχηγοί των Κομμάτων και ο Πρωθυπουργός. Άντε και ο Πρωθυπουργός είναι Πρωθυπουργός και μπορεί να ομιλεί με επιχειρηματίες για τους δικούς του λόγους. Εμείς δεν μιλάμε ούτε με ολιγάρχες, ούτε με επιχειρηματίες που «λαδώνουν» κόσμο. Μιλάμε μόνο με τους πολίτες.

(Χειροκροτήματα από την πτέρυγα της Ελληνικής Λύσης)

Γι’ αυτό, ενώ γνωρίζω ότι είμαι στόχος παρακρατικών μηχανισμών, έθεσα το ερώτημα και περιμένω να μου απαντήσει η ΑΔΑΕ. Και δεν οφείλετε ως Κυβέρνηση και ως ΑΔΑΕ σε εμένα, αλλά την οφείλετε στον ελληνικό λαό. Διότι κάτι ξέρω παραπάνω για να καταθέσω το αίτημα. Δεν μιλώ έτσι αφηρημένα. Ομιλώ με επιχειρήματα και ρωτώ -και θα δώσω ονόματα τώρα και το περιμένω από όλους τους πολιτικούς αρχηγούς που φοβούνται να πουν ονόματα- θα κληθεί στην επιτροπή ο κ. Λαβράνος και ο κ. Μπίτσιος, ναι ή όχι;

Διότι ούτε ο κ. Τσίπρας ούτε ο κ. Ανδρουλάκης ούτε ο κ. Κατρίνης ούτε ο κ. Μητσοτάκης δεν μιλούν για τα ονόματα αυτά. Δεν λέω ότι οι άνθρωποι έχουν καμμία σχέση με κάτι. Λέω θα κληθούν να ερωτηθούν και να μας απαντήσουν; Σε τι; Ο κ. Λαβράνος είχε σχέσεις με τον Γιάννη Ρουμπάτη πρώην διοικητή της ΕΥΠ, ναι ή όχι; Διότι ο κ. Λαβράνος και επί ΣΥΡΙΖΑ βρισκόταν δίπλα στον ΣΥΡΙΖΑ και επί Νέας Δημοκρατίας. Ποιος είναι o κ. Λαβράνος; Να μας απαντήσει ποια είναι η ιδιότητά του. Και ο κ. Μπίτσιος. Είχε σχέσεις ο κ. Λαβράνος με τέως Υπουργούς του ΣΥΡΙΖΑ, ναι ή όχι; Τι είδους σχέση έχει; Ήξερε τον κ. Τζανακόπουλο για παράδειγμα; Ήξερε τον κ. Λιάκο; Ποιος είναι αυτός ο Λαβράνος που είτε είναι η Νέα Δημοκρατία, είτε ο ΣΥΡΙΖΑ υπάρχει παντού. Δεν λέω ότι είναι παράνομο, δεν λέω ότι είναι κακό. Να μας απαντήσει και ο Πρωθυπουργός και ο κ. Τσίπρας και ο κ. Ανδρουλάκης. Γιατί έχω να πω κι άλλα σε λίγο.

Ο Ρουμπάτης ήταν διοικητής της ΕΥΠ επί ΣΥΡΙΖΑ. Γνώριζε για παράνομες παρακολουθήσεις. Η Βουλή δέχτηκε στην επιτροπή τον Μιωνή ο οποίος κατέθεσε τηλεφωνική υποκλοπή και έλεγε ότι ξέρει τον Ρουμπάτη και μιλάει απευθείας μαζί του. Κι έρχεστε σήμερα εδώ εσείς του ΣΥΡΙΖΑ να μας πείτε ότι δεν ξέρετε τίποτα. Κανείς δεν ξέρει τίποτα σε αυτή τη χώρα; Μα κανείς;

Ακούστε τώρα. Εδώ είναι το περίεργο. Μιλάει το ΠΑΣΟΚ για εντιμότητα. Να το δεχτώ. Δεν λέω ότι είναι ανέντιμοι οι άνθρωποι. Όμως, στην επιτροπή για τις μίζες στα εξοπλιστικά, όταν έγινε για το παρελθόν, έλεγαν ότι οι τραπεζικοί λογαριασμοί είναι κινητά τηλέφωνα.

Είπε το ΠΑΣΟΚ ότι η Κυβέρνηση και ο Πρωθυπουργός απέτυχαν στην πανδημία. Συμφωνούμε απόλυτα. Όμως, γιατί τα ψήφισε το ΠΑΣΟΚ; Ό,τι ψήφιζε η Νέα Δημοκρατία ψήφιζε και το ΠΑΣΟΚ. Πραγματικά δεν μπορώ να καταλάβω πού επενδύει αυτό που λέγεται ΠΑΣΟΚ ή ΣΥΡΙΖΑ. Στην κοντή μνήμη των Ελλήνων;

**ΣΤΑΥΡΟΣ ΚΑΛΑΦΑΤΗΣ:** Το ΠΑΣΟΚ ή ο ΣΥΡΙΖΑ;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Το ίδιο πράγμα είναι. Έτσι κι αλλιώς, κύριε συνάδελφε, εσείς δεν θέλατε να συγκυβερνήσετε με αυτούς και θα συγκυβερνήσετε στο τέλος. Εσείς φλερτάρατε με το ΠΑΣΟΚ. Εσείς κάνατε τον Ανδρουλάκη μάγκα. Ο Πρωθυπουργός ήθελε τον Ανδρουλάκη. Δεν θέλει να δει άλλους. Το είπε μόνος του εδώ. Τώρα όμως η πολύφερνη νύφη κάνει νερά, για τους δικούς της λόγους τους οποίους θα πω παρακάτω. Διότι εγώ τολμώ να λέω ονόματα, εμείς τολμάμε να πούμε ονόματα, γιατί εμείς δεν τρώμε και πίνουμε μ’ αυτούς. Θα ακούσετε ονόματα για το ποιος είναι πίσω από την ιστορία.

Έχω, λοιπόν, εδώ, και θα το καταθέσω στα Πρακτικά, το αίτημά μου που ζητώ από την ΑΔΑΕ να μου πει αν παρακολουθείται το τηλέφωνό μου. Και σας λέω κάτι: Όσο και να παρακολουθείτε την Ελληνική λύση, όσο και να παρακολουθείτε εμένα προσωπικά, όποια υπηρεσία και να είναι αυτή, δεν εκβιαζόμαστε γιατί πολύ απλά δεν μας κρατάτε από πουθενά.

(Χειροκροτήματα από την πτέρυγα της Ελληνικής Λύσης)

Απεδείχθη από την ιστορία του ΕΣΡ. Τα λάθη τα οποία κάναμε θα τα πληρώσουμε, αλλά ακόμη και το μένος του ΕΣΡ το πληρώνουμε. Ενάμισι εκατομμύριο πρόστιμο δεν πλήρωσε κανένα κανάλι τα τελευταία είκοσι χρόνια. Ο ομιλών τα πληρώνει. Να σας πω γιατί τα πληρώνω αν και είναι άδικη η ιστορία; Γιατί βάζετε μηχανισμούς, όπως και η ΕΥΠ, είτε να παρακολουθούν είτε να διώκουν τους αντιπάλους σας. Κάνετε λάθος. Το ΣΔΟΕ και η ΑΔΑΕ έχουν έρθει τον τελευταίο χρόνο -το έχω καταγγείλει επίσημα στον Υπουργό Οικονομικών εδώ- έξι φορές στις επιχειρήσεις μου και σε φιλικές επιχειρήσεις ακόμα με τις οποίες συνεργάζομαι, σε καμμία άλλη εταιρεία δεν πήγαν.

Αυτό είναι το λάθος κράτος που οικοδομήσατε πενήντα χρόνια όταν κάνετε θεσμικούς παράγοντες, αλλά και υπηρεσίες κομματικά εργαλεία επιθέσεως εναντίον των αντιπάλων σας. Είναι λάθος τακτική αυτή, είναι λάθος πολιτική.

Και ερωτώ τον ΣΥΡΙΖΑ, το ΠΑΣΟΚ και τη Νέα Δημοκρατία: Υπάρχουν δημοσιεύματα ότι και οι δεκαεπτά Βουλευτές της Επιτροπής Θεσμών και Διαφάνειας παρακολουθούνταν. Κύριε Πρωθυπουργέ, μόνο για τον Ανδρουλάκη ακούσατε εσείς; Υπάρχει το δημοσίευμα. Γιατί κανείς δεν ζητάει να δούμε ποιοι ήταν αυτοί οι δεκαεπτά Βουλευτές; Γιατί η συγκάλυψη; Και ο κ. Μπούρας είναι στην επιτροπή. Δεν ήθελε ο κ. Μπούρας; Αποκλείεται να μην ήθελε ο κ. Μπούρας, άλλοι δεν ήθελαν και ο κ. Μπούρας είπε «δεν θέλω». Τον ξέρω εγώ τον κ. Μπούρα.

Τι κρύβετε; Μας είπατε για δεκαπέντε χιλιάδες παρακολουθήσεις. Ποιοι είναι αυτοί; Ποιος τους παρακολουθεί; Γιατί τους παρακολουθούν;

Και να σας πω και κάτι. Εγώ θα πίστευα, κύριε Πρωθυπουργέ, ότι κάνετε παρακολουθήσεις για την εθνική ασφάλεια. Αλλά εδώ, κύριε Πρωθυπουργέ, δεν πήρατε είδηση το τουρκολιβυκόμνημόνιο. Δεν πήρατε είδηση το σχέδιο αποκλεισμού του ελληνικού ερευνητικού σκάφους στη Σητεία πέρυσι. Δεν πήρατε είδηση φέτος τους σαράντα λαθρομετανάστες αν ήταν σε ελληνική νησίδα ή σε τουρκική νησίδα. Δεν βρήκατε -θα το πω έτσι άκομψα- τους δολοφόνους του Καραϊβάζ. Δεν βρήκατε αυτούς που επιχείρησαν να δολοφονήσουν έναν άλλο τύπο, τον κ. Χίο, με τον οποίο μπορεί να διαφωνεί ο καθένας εδώ μέσα, αλλά η απόπειρα δολοφονίας είναι απόπειρα δολοφονίας.

Ποια είναι αυτή η εθνική ασφάλεια επιτέλους; Ποια εθνική ασφάλεια έχουμε; Για πείτε μου εσείς ποια είναι η εθνική ασφάλεια; Δεν υπάρχει εθνική ασφάλεια. Θα σας το πω εγώ πώς πρέπει να λέγεται η ΕΥΠ, κυβερνητική υπηρεσία πληροφοριών. Έτσι την κάνατε όλοι σας. Για να μην πω υπηρεσία πληροφοριών Μαξίμου. Όλα τα κόμματα, όλοι έχετε το ίδιο ακριβώς μερίδιο ευθύνης.

Και εδώ γιατί και πού οφείλεται αυτό; Στη λάθος λογική σας ότι θεωρείτε το κράτος λάφυρο. Είναι μεγάλο λάθος το πολιτικό προσωπικό της χώρας να θεωρεί ότι μπορεί να λαφυραγωγεί το ελληνικό κράτος, να διορίζει όποιον θέλει, να διώχνει όποιον θέλει, να απαλλάσσει όποιον θέλει, να προσλαμβάνει όποιον θέλει. Αυτό σημαίνει λαφυραγώγηση, σημαίνει ότι είναι λάφυρο το κράτος.

Και ακούστε τώρα γιατί ενοχλούμαι και ενοχλήθηκα σήμερα. Ήθελαν εδώ το ΠΑΣΟΚ και ο ΣΥΡΙΖΑ και τα υπόλοιπα κόμματα και εμείς ακόμα να στριμώξουμε τον Έλληνα Πρωθυπουργό, να δούμε το μερίδιο ευθύνης που έχει ο καθένας εδώ μέσα, γιατί δεν είπαν ονόματα για τον ρόλο δύο φυσικών προσώπων, που τα ξαναλέω ακόμη μια φορά για να μου απαντήσει και ο Πρωθυπουργός και ο κ. Τσίπρας.

Γιάννης Λαβράνος, τον προστατεύει η Εθνική Υπηρεσία Πληροφοριών νυχθημερόν, ναι ή όχι; Γιατί εξαφανίστηκε ξαφνικά από το κάδρο των αποκαλύψεων; Γιατί είχε σχέση και με τον ΣΥΡΙΖΑ κατά το παρελθόν; Ήξερε Υπουργούς; Μπαινόβγαινε στα Υπουργεία επί ΣΥΡΙΖΑ, μπαινοβγαίνει και επί Νέας Δημοκρατίας;

Έχει σχέση ο κ. Μπίτζιος με τις ταυτότητες τις ηλεκτρονικές που πήγαμε να βγάλουμε κατά το παρελθόν και ακυρώθηκε ο διαγωνισμός; Το Κέντρο Τεχνολογικής Υποστήριξης, Ανάπτυξης και Καινοτομίας το οποίο ιδρύθηκε από τη Νέα Δημοκρατία, κύριε Πρωθυπουργέ, δύο μέρες μετά την άνοδο της εξουσίας της Νέας Δημοκρατίας έκανε αυτό. Έχει καμμία σχέση; Οι συμβάσεις του ΚΕΤΥΑΚ ήταν πάντοτε απευθείας; Τις ήλεγχε καμμία αρχή του κράτους; Υπήρχε υποχρέωση ανάρτησης στη «ΔΙΑΥΓΕΙΑ» όλων αυτών των αναθέσεων των πονηρών; Ο κ. Λαβράνος και ο κ. Μπίτζιος ξέρουν κάτι για όλα αυτά; Ρωτώ εγώ. Θέτω ερωτήματα, δεν λέω ότι είναι ένοχοι οι άνθρωποι, αλλά να κληθούν στην επιτροπή να απαντήσουν.

Επαναλαμβάνω το ερώτημα για να απαντήσει ο κ. Τσίπρας. Είχε σχέση ο κ. Λαβράνος με το περιβάλλον του κ. Τσίπρα, ναι ή όχι; Μπαινόβγαινε στα Υπουργεία; Ήξερε τον κ. Ρουμπάτη; Ήξερε τον κ. Τζανακόπουλο; Ήξερε τον κ. Λιάκο, σύμβουλο του κ. Τσίπρα; Τα ήξερε αυτά; Γιατί δεν μιλάει ο ΣΥΡΙΖΑ; Γιατί δεν μιλάει το ΠΑΣΟΚ; Τι φοβούνται;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Έφυγαν όλοι.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν πειράζει. Έφυγαν, αλλά βλέπουν από τις τηλεοράσεις, κύριε Μητσοτάκη.

Αλλά τα ίδια ερωτήματα, κύριε Πρωθυπουργέ, πρέπει να τεθούν και σε εσάς. Το περιβάλλον σας είχε σχέσεις με τους κυρίους αυτούς;

**ΔΙΟΝΥΣΙΟΣ ΧΑΤΖΗΔΑΚΗΣ:** Ποιος είναι ο Λαβράνος;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ποιος είναι ο Λαβράνος; Ψάξτε το λίγο. Θα μάθετε. Εγώ ερωτήσεις θέτω.

Αν ο εκπρόσωπος του ελληνικού λαού δεν γνωρίζει έναν άνθρωπο, που καθορίζει το τι γίνεται με το «Predator» και με την ΕΥΠ, τότε έχουμε θέμα. Ψάξτε λίγο παραπάνω. Απλά με ενοχλεί ότι δεν μιλάτε. Δεν μιλάτε! Και όταν δεν μιλάτε, εγκληματείτε στη δημοκρατία όλα τα κόμματα. Kαι αυτό είναι το απαράδεκτο για την Ελληνική Λύση.

(Χειροκροτήματα από την πτέρυγα της Ελληνικής Λύσης)

Θα κάνω και ένα ερώτημα στον Έλληνα Πρωθυπουργό, για να λέμε επιτέλους την αλήθεια. Σαφώς και παίρνουν μηχανήματα που υποκλέπτουν τηλεφωνικές συνομιλίες όλα τα κράτη. Όλα! Θέλω να μου απαντήσει έντιμα ο Πρωθυπουργός, για να δείτε ότι ξέρουμε πολλά πράγματα εμείς στην Ελληνική Λύση. Γιατί και ψαγμένοι είμαστε και στο πεζοδρόμιο μεγαλώσαμε. Εγώ δεν μεγάλωσα -ξέρετε- στα σαλόνια. Του πεζοδρομίου είμαι.

Πρώτη ερώτηση. Έγινε επίδειξη μηχανημάτων επί κυβερνήσεως ΣΥΡΙΖΑ; Ναι ή όχι; Και ήταν και πολιτικά στελέχη του ΣΥΡΙΖΑ στην επίδειξη των μηχανημάτων όταν ήταν να πάρουμε τα μηχανήματα υποκλοπών.

Δεύτερη ερώτηση προς τον κύριο Πρωθυπουργό. Όταν έγινε η επίδειξη επί Νέας Δημοκρατίας ζητήθηκε το τηλέφωνό μου να χακαριστεί την ώρα της επίδειξης; Ναι ή όχι, κύριε Πρωθυπουργέ; Σας ρωτώ. Ξέρω τι σας λέω. Ξέρω πολύ καλά τι σας λέω. Γιατί δεν ξέρετε ένα πράγμα εσείς. Υπάρχουν και αμυντικά συστήματα, που μπορούν να παρακολουθήσουν αυτό που πάει να κάνει ένα σύστημα παρακολούθησης κινητού τηλεφώνου.

Ρωτώ, λοιπόν, για να μου απαντήσει ο Πρωθυπουργός «δεν ξέρω» ή «δεν έγινε αυτό». Και ξέρω τι λέω.

Κύριε Πρωθυπουργέ, επειδή δεν θέλω να φάω πολύ χρόνο, θεωρώ ότι στα σαράντα λεπτά που μιλήσατε συμπέρασμα δεν βγάλαμε. Εμείς κάναμε αναφορά σε μερικά ερωτήματα τα οποία πρέπει να απαντηθούν.

Ρωτώ, κύριε Πρωθυπουργέ, πόσο σοβαρή είναι αυτή η Κυβέρνηση; Πολλές φορές το έχω πει εδώ μέσα και το πιστεύω. Έχετε κακούς συμβούλους. Έχετε συμβούλους που σας «καίνε», οι ίδιοι οι σύμβουλοί σας.

(Στο σημείο αυτό εισέρχεται στην Αίθουσα ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης)

Χαίρετε, κύριε Γεωργιάδη. Τα σέβη μας!

Κύριε Γεωργιάδη, τι έγινε με τα ηλεκτρικά αυτοκίνητα; Έφυγαν στα Σκόπια; Αυτά που θα εγκαινιάζατε με τον κύριο Πρωθυπουργό. Τα πήραν τα αυτοκίνητα κι έφυγαν. Η πετυχημένη Κυβέρνηση της Νέας Δημοκρατίας, με τις επενδύσεις στον «αέρα»!

Κύριε Πρωθυπουργέ, ποιος φωστήρας, ποιο έξυπνο μυαλό, ποιο μυαλό ή σύμβουλός σας έδειξε την Αρμενία και την Ουκρανία στο αρχικό στάδιο του προβλήματος και αργότερα τη Ρωσία; Δηλαδή, πόσο μυαλό μπορεί να κουβαλάει ένας τύπος, που συμβουλεύει τον Πρωθυπουργό, ο οποίος διαρρέει από το περιβάλλον του ότι φταίνε οι Ουκρανοί και ότι φταίνε οι Αρμένιοι; Και μετά να βγαίνουν να μας «αδειάζουν» οι δύο χώρες. Με τη μία χώρα, την Αρμενία, έχουμε και παραδοσιακές σχέσεις. Και η άλλη χώρα, που είναι φίλη του Πρωθυπουργού -έτσι νομίζει ο ίδιος βέβαια, εμείς δεν νομίζουμε ότι οι Ουκρανοί είναι φίλοι μας, εν πάση περιπτώσει- τον «αδειάζει» και αυτή. Και μετά βγαίνουμε και δείχνουμε τη Ρωσία.

Πόσο σοβαρή είναι μια χώρα όταν συμπεριφέρεται η κυβέρνησή της έτσι και πόσο σοβαρά να την πάρουν κάποιοι; Αν έχετε στοιχεία ότι εμπλέκονται οι χώρες, πείτε μας, να τους καταγγείλουμε όλοι μαζί.

Όπως σας λέω, κύριε ναύαρχέ μου, για «αρραβώνα» πηγαίνατε, «διαζύγιο» σας προέκυψε με το ΠΑΣΟΚ.

Και ακούστε τώρα το παράλογο, κύριε Πρωθυπουργέ. Στις 21-3-2021 η Βουλή ψηφίζει νομοσχέδιο για τις συνέπειες της πανδημίας. Στο νομοσχέδιο περιλαμβάνεται και τροπολογία για νόμιμη παρακολούθηση των τηλεφωνικών επικοινωνιών. Εδώ ήταν η «αρραβωνιάρα» σας, το ΠΑΣΟΚ. Τι έγινε; Ψηφίζει το ΠΑΣΟΚ «ναι» και σήμερα διαμαρτύρονται στο ΠΑΣΟΚ. Ήταν άσχετη η τροπολογία. Υπέρ της τροπολογίας για την άρση απορρήτου ψήφισε και το ΠΑΣΟΚ. Δεν καταλαβαίνω, πραγματικά δεν καταλαβαίνω.

Ο ΣΥΡΙΖΑ φωνάζει. Το δέχομαι. Στις 5 Απριλίου του 2018 με την παράγραφο 2 του άρθρου 25 του νόμου «τάδε» ο ΣΥΡΙΖΑ πήρε την αρμοδιότητα έγκρισης παρακολουθήσεων από την εισαγγελέα εφετών και την ανέθεσε σε αποσπασμένο εισαγγελέα στην ΕΥΠ.

Μα, είναι οι ίδιοι. Είναι λάφυρο το κράτος γι’ αυτούς. Πρέπει να το καταλάβουν όλοι οι Έλληνες. Το κράτος και οι Έλληνες είναι λάφυρα των κομμάτων εξουσίας. Λαφυραγωγούν. Αυτό θα το ανατρέψει η Ελληνική Λύση στις επόμενες εκλογές. Θα τελειώσουμε με το βόρβορο, θα τελειώσουμε με το «σκοτάδι».

(Χειροκροτήματα από την πτέρυγα της Ελληνικής Λύσης)

Και αναρωτιέμαι, κύριοι της Νέας Δημοκρατίας, κύριοι του ΠΑΣΟΚ και κύριοι του ΣΥΡΙΖΑ. Δεν μπόρεσα να καταλάβω γιατί φωνάζει το ΠΑΣΟΚ. Δεν υπήρξε συγκυβέρνηση Βενιζέλου - Σαμαρά; Τότε ο κ. Ανδρουλάκης δεν ήταν γραμματέας του ΠΑΣΟΚ; Δεν ήταν μέλος της συγκυβέρνησης αυτής; Αυτή είναι η ιστορική αλήθεια και πονάει. Είστε ίδιοι όλοι σας, όλοι είστε ίδιοι. Τα τρία κόμματα εξουσίας είστε πανομοιότυποι και κυρίως προβλέψιμοι για έναν που έχει λίγο μυαλό.

Ακούστε τώρα, πραγματικά το ΠΑΣΟΚ θέλει να προτείνει κάτι καινούργιο; Εγώ δεν το καταλαβαίνω το καινούργιο. Και εδώ έρχομαι και λέω το εξής: Ποια είναι η διαφορά της Ελληνικής Λύσης; Δεν ήρθαμε ούτε να βρίσουμε κανέναν ούτε να κάνουμε κριτική μόνο για τον λαϊκισμό και για τις ψήφους. Ήρθαμε να βοηθήσουμε οποιαδήποτε κυβέρνηση, αν δεν μας εκλέξει ο ελληνικός λαός, να είναι προς το συμφέρον του ελληνικού λαού οι επιλογές της.

Θέλω να πω το εξής όμως και γιατί φοβάμαι για τις επόμενες εκλογές όποτε και αν γίνουν αυτές, όποτε και αν το αποφασίσει ο Πρωθυπουργός. Φοβάμαι ότι έχετε χάσει και έχετε απωλέσει το μεγαλύτερο πλεονέκτημα μιας κυβέρνησης. Έχετε απωλέσει, κύριε Πρωθυπουργέ, το ηθικό πλεονέκτημα, το χάσατε. Αυτό το ηθικό πλεονέκτημα είναι αυτό που για εμάς είναι απαραίτητο για μια χρηστή κυβέρνηση και για μια εθνική διακυβέρνηση. Το χάσατε και το έχουμε εμείς, γι’ αυτό και εμείς είμαστε η λύση και εσείς είστε το πρόβλημα.

(Χειροκροτήματα από την πτέρυγα της Ελληνικής Λύσης)

Και εδώ να πάμε λίγο στα σοβαρά. Ακροθιγώς ο Έλληνας Πρωθυπουργός, και νομίζω σωστά, μίλησε για τα προβλήματα που υπάρχουν στον πλανήτη. Όμως, κύριε Πρωθυπουργέ, δεν προβλέψατε σωστά αυτά που πρέπει να προβλέψετε. Προβλέψατε μόνο της ΕΥΠ, ότι θα έχουμε εθνικά θέματα, και αναλάβατε την ΕΥΠ εσείς. Δεν προβλέψατε όμως, κύριε Πρωθυπουργέ, την ενεργειακή κρίση, το είπα προηγουμένως.

Και λέω το εξής: Είστε μακριά πραγματικά όλοι από την κοινωνία. Πόσοι πιστεύετε πραγματικά εδώ μέσα ότι ενδιαφέρεται ο ελληνικός λαός για τις υποκλοπές; Ένας να σηκωθεί και να πει «εγώ πιστεύω ότι ο ελληνικός λαός ενδιαφέρεται για τις υποκλοπές». Ο ελληνικός λαός ενδιαφέρεται για την πείνα που έρχεται και η πείνα που έρχεται έχει ονοματεπώνυμο: Νέα Δημοκρατία, ΣΥΡΙΖΑ, ΠΑΣΟΚ με τις μη προτάσεις η Αντιπολίτευση και με τα λάθη η Κυβέρνηση.

(Χειροκροτήματα από την πτέρυγα της Ελληνικής Λύσης)

Έρχεται πείνα κανονική και δεν το λέω εγώ. Το είπε ο Μακρόν προχθές, το λέει η Goldman Sachs, το λένε όλοι πλέον. Το λέγαμε από το 2020 εμείς και σήμερα έρχεται, δυστυχώς, η συγκυρία να μας επιβεβαιώσει.

Πάμε στην ενέργεια. Κύριε Πρωθυπουργέ, τα ελληνικά σας είναι αρκετά καλά τουλάχιστον απ’ ό,τι ξέρω. Πείτε μου τώρα τι σημαίνει πάροχος ενέργειας, κύριε Πρωθυπουργέ. Αυτός που παρέχει ενέργεια, δεν σημαίνει, κύριε Αντιπρόεδρε; Πείτε μου ποιος ιδιώτης από αυτούς που λέτε παρόχους ενέργειας είναι πάροχος ενέργειας. Πείτε μου εσείς! Μεσάζοντες είναι, νταβατζήδες είναι, δεν παράγουν ενέργεια οι ίδιοι, είναι μεταπράτες. Αυτό λέω λοιπόν ότι είναι μεγάλο πρόβλημα. Πού το βρήκαν το ρεύμα αυτοί; Από την οικογένειά τους, από τον πατέρα τους, από τη μάνα τους; Από τη ΔΕΗ, που ιδιωτικοποιήσατε εσείς, κύριοι της Νέας Δημοκρατίας, με έναν Υπουργό, τον κ. Χατζηδάκη, που έλεγε άλλα τότε, μας κορόιδευε, έλεγε ότι δεν θα αυξηθεί το ρεύμα. Παραμύθια λέτε στον κόσμο και τώρα είναι πανάκριβο το ρεύμα.

Και λέω το εξής: Πώς είναι δυνατόν ένα κράτος, το οποίο θεωρεί ότι ο ιδιώτης είναι επιχειρηματίας, να έρχεται να χρηματοδοτεί από τους φόρους τον ιδιώτη για να μη χάσει ο ιδιώτης, και αναφέρομαι στα 2 δισεκατομμύρια του Σεπτεμβρίου. Πουλήσατε τη ΔΕΗ 2,3 δισεκατομμύρια και 2 δισεκατομμύρια είναι η επιδότηση του Σεπτέμβρη. Θα μπορούσαμε, δηλαδή, να έχουμε μια ΔΕΗ κρατική και το έχω πει χίλιες φορές.

Ρωτάω εσάς, ρωτώ τον Έλληνα πολίτη: Οι τιμές που ανακοινώθηκαν, αν δεν υπήρχε η υπερφορολόγηση, ο αυξημένος ΦΠΑ, αλλά και ο τζίρος της ακρίβειας μέσω του ΦΠΑ να πάρει χρήματα το κράτος, ο κ. Σταϊκούρας, από πού θα πληρώναμε το ρεύμα; Ρωτώ τον Έλληνα πολίτη: Πώς θα πληρώσεις, με επιδοτήσεις; Οι επιδοτήσεις είναι ή φόροι ή δανεικά. Από την τσέπη σου, λοιπόν, Έλληνα, θα πληρώσεις. Γιατί αυτή η Κυβέρνηση είναι ο ορισμός, δυστυχώς θα το πω, της ανικανότητας και της αποτυχίας στο ενεργειακό ζήτημα και αυτό θα το πληρώσει ο Έλληνας πολίτης. Αυτό είναι το μέγα λάθος.

Χατζηδάκης στις 29 Ιουλίου του 2019: «Ό, τι και να λέει η Αντιπολίτευση ο κόσμος θα καταλάβει. Όταν έρθουν οι λογαριασμοί της ΔΕΗ στο σπίτι θα πληρώσουν πολύ λιγότερο, τίποτε παραπάνω. Οι καταναλωτές θα πληρώσουν πολύ λιγότερα χρήματα.».

Κύριε Πρωθυπουργέ, αν τον είχα εγώ Υπουργό αυτόν, θα τον είχα παραιτήσει. Αυτόν τον Υπουργό, που έλεγε αυτά, θα τον είχα παραιτήσει. Γι’ αυτό λέω καμμιά φορά οι σύμβουλοι και οι Υπουργοί σας, σας οδηγούν σε λάθη. Αυτό σημαίνει χρηστή διοίκηση και διακυβέρνηση του τόπου. Ένας Υπουργός ο οποίος έκανε λάθος θα το πληρώσει το λάθος του και θα φύγει από το Υπουργείο του. Δεν θα τον ξανακρατήσω εκεί πάνω εγώ. Δεν μπορεί να τον κρατάς εκεί πάνω γαντζωμένο.

(Χειροκροτήματα από την πτέρυγα της Ελληνικής Λύσης)

Κι εδώ θα το πω ότι με ψέματα επιχειρείτε να κάνετε το κρέας ψάρι, έχετε τη λογική αυτή. Ο κ. Σταϊκούρας λέει ότι τον Σεπτέμβρη του 2022 θα έχουμε μια αύξηση κατά 60% στο ρεύμα σε σχέση με τον Αύγουστο του 2022, κύριε Πρωθυπουργέ.

Πραγματικά απορώ, πού απευθύνεστε; Δεν πάτε στα χωριά σας οι περισσότεροι; Δεν λέει ότι από τον Αύγουστο του 2021 η αύξηση ήταν 600%, δηλαδή από πέρυσι μέχρι φέτος; Πού τα λέτε αυτά; Δεν βγαίνετε στην περιφέρεια; Δεν βγαίνετε έξω να δείτε τι γίνεται, τι λέει ο ελληνικός λαός, που βογκάει πραγματικά;

Λέει άλλος Υπουργός, που έφυγε τώρα, «Δώσαμε τη μεγαλύτερη επιδότηση για το ρεύμα». Ακούστε τι κάνετε: Αυξάνετε την τιμή 10 ευρώ και επιδοτείτε τα 6 ευρώ. Ο άλλος αυξάνει την τιμή 5 ευρώ και επιδοτεί τα 3. Με λογιστικές αλχημείες και λογιστικούς μηχανισμούς λειτουργείτε. Ποιον κοροϊδεύετε;

(Στο σημείο αυτό κτυπάει το κουδούνι λήξεως του χρόνου ομιλίας του Προέδρου της Ελληνικής Λύσης)

Κύριοι συνάδελφοι, για να κλείσω, δεν θα πω περισσότερα εδώ για την οικονομία. Στη δευτερολογία μου θα μιλήσω περισσότερο.

Κύριε Πρωθυπουργέ, την ύστατη στιγμή θα καταθέσουμε και πάλι προτάσεις. Σας ζητάμε τώρα επανακρατικοποίηση της ΔΕΗ, όπως έκανε ο Μακρόν. Τώρα! Να είναι ο ισχυρός πυλώνας της ενέργειας της χώρας. Μην υπηρετείτε ή εξυπηρετείτε άμεσα ή έμμεσα, εκούσια ή ακούσια, τους ολιγάρχες, κύριε Πρωθυπουργέ. Υπηρετήστε τον ελληνικό λαό και όχι το κεφάλαιο και τους ολιγάρχες.

(Χειροκροτήματα από την πτέρυγα της Ελληνικής Λύσης)

Πρόταση δεύτερη. Ανοίξτε, πάση δυνάμει, τους λιγνίτες τώρα. Μέχρι το 2010, κύριε Πρωθυπουργέ, από τις πενήντα TWh οι είκοσι οκτώ προέρχονταν από λιγνιτικές μονάδες. Σήμερα είναι μόνο οκτώ TWh. Με αύξηση από οκτώ TWh στις είκοσι οκτώ εάν ανοίξουν οι λιγνίτες, το κόστος ρεύματος θα είναι κάτω από 150 ευρώ. Θα κερδίζει ο λαός και όχι οι πάροχοι ενέργειας, ο πεινασμένος ελληνικός λαός!

(Χειροκροτήματα από την πτέρυγα της Ελληνικής Λύσης)

Πρόταση τρίτη. Ήμουν ο πρώτος, κύριε Μητσοτάκη, που σας χειροκρότησα προσωπικά ο ίδιος, που χάρηκα, όταν σας είδα στην τηλεόραση στην Κοζάνη και είπα «μπράβο», όταν λέγατε ότι θα πάμε για εξορύξεις. Χειροκρότησα ο ίδιος. Διαφώνησα, βέβαια, με το φωτοβολταϊκό πάρκο που στήσατε, κύριε Μητσοτάκη, εκεί, γιατί διακόσιες εξήντα ημέρες τον χρόνο η Κοζάνη δεν έχει ήλιο.

(Θόρυβος από την πτέρυγα της Νέας Δημοκρατίας)

Το λέω εγώ; Ρωτήστε την ΕΜΥ. Κάνει παγωνιά στην Κοζάνη. Έχετε πάει πολλές φορές; Πηγαίνετε τον χειμώνα να δείτε τι γίνεται.

(Θόρυβος από την πτέρυγα της Νέας Δημοκρατίας)

Εντάξει, είναι ηλιόλουστη όπως η Αθήνα! Τα ξέρετε καλύτερα εσείς από τους ειδικούς.

Εν πάση περιπτώσει, είπατε ότι θα κάνετε εξορύξεις. Τι έγινε αυτή η ιστορία; Γιατί θάφτηκε; Τώρα ξαφνικά που ξανανοίγει ο EastMed κ.λπ., που συζητάμε για την Κρήτη, την «EXXON MOBIL» κ.λπ., καθυστερείτε. Γιατί;

Η Ελλάς διαθέτει λιγνίτες, φυσικό αέριο, πετρέλαιο, ορυκτά. Μπορεί να είναι πλούσια και όχι φτωχός συγγενής της Ευρώπης.

(Χειροκροτήματα από την πτέρυγα της Ελληνικής Λύσης)

Καταλάβετέ το όλοι σας. Σας το λέει ένας άνθρωπος που από το 2007 αγωνίζεται γι’ αυτό το θέμα.

Η απόδειξη αυτού που λέω, κύριε ναύαρχέ μου, είναι η αποκάλυψη στην Κύπρο. Όλοι λέγατε ότι στην Κύπρο δεν υπάρχει φυσικό αέριο, ότι αποκλείεται, ότι θα δούμε κ.λπ.. Στο οικόπεδο 6, «Κρόνος 1», βρέθηκαν 2,5 τρισεκατομμύρια κυβικά πόδια φυσικού αερίου μόνο σε ένα σημείο. Το είπε η Κυβέρνηση. Ανακοίνωση «ENI» και «TOTAL», την έχω μπροστά μου.

Τέταρτη πρόταση, κύριε Πρωθυπουργέ. Η κλιματική αλλαγή, της οποίας είστε οπαδός, τις τελευταίες ημέρες μιλά για την ανομβρία που έρχεται. Στη Γερμανία, που φαντάζομαι, ξέρετε, και εσείς και εγώ, υπάρχουν οι πέτρες της φτώχειας, της πείνας, αλλά και της λειψυδρίας. Το ξέρετε, κύριε Πρωθυπουργέ;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Είμαι εγώ οπαδός της κλιματικής αλλαγής;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Λέω ότι υπάρχει κλιματική αλλαγή. Το λέτε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Δεν είμαι οπαδός της κλιματικής αλλαγής.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι, λέω οπαδός της. Είστε και πολέμιος, κύριε Μητσοτάκη;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Δεν είμαι ούτε οπαδός της ούτε πολέμιος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πιστεύετε, λοιπόν, στην κλιματική αλλαγή. Πείτε μου, πώς μπορεί να πιστεύει ένας άνθρωπος στην κλιματική αλλαγή και στην ανομβρία που έρχεται και να ιδιωτικοποιεί το νερό; Πώς γίνεται αυτό; Απαντήστε μου. Αφού πιστεύετε στην κλιματική αλλαγή και λέτε ότι έρχεται ανομβρία και πείνα, γιατί ιδιωτικοποιείτε το νερό, κύριε Πρωθυπουργέ; Γιατί το δίνετε σε ιδιώτες και μάλιστα αντισυνταγματικά σύμφωνα με την απόφαση του Σ.τ.Ε.; Γιατί υπάρχει ακυρωτική απόφαση του Σ.τ.Ε.. Γιατί το κάνετε αυτό;

Εγώ πιστεύω εσάς. Δεν είστε πολέμιος, ούτε υπέρμαχος, πιστεύετε στην κλιματική αλλαγή. Το πρώτο που πρέπει να κάνει ο ηγέτης της χώρας είναι να ξέρει ότι το νερό, που είναι απαραίτητο για όλο τον κόσμο, πρέπει να το κρατήσουμε.

Το Παγκόσμιο Οικονομικό Φόρουμ, στο οποίο έχετε πάει, κύριε Πρωθυπουργέ, έβγαλε χθες ένα tweet. Το είδατε; Τι είπε; Θα κάνουμε μια φορά το μήνα μπάνιο και μια φορά το μήνα θα πλένουμε τα ρούχα μας. Παγκόσμιο Οικονομικό Φόρουμ. Ερώτηση: Πώς ιδιωτικοποιείτε το νερό, λοιπόν;

Κρατικό νερό, για να ανήκει στους πολίτες και όχι τους ολιγάρχες!

(Χειροκροτήματα από την πτέρυγα της Ελληνικής Λύσης)

Κύριε Βορίδη, κύριε Υπουργέ, μπορώ να πω κάτι στον Πρωθυπουργό;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Σας ακούω.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πάρα πολύ.

Κύριε Πρωθυπουργέ, σας είχα πει εδώ και πάλι κάνατε το ίδιο λάθος. Σας είχα πει ότι πιο ενεργοβόρο αντικείμενο στο σπίτι σας είναι ο θερμοσίφωνας. Το πιο ενεργοβόρο. Και είχατε απεντάξει τους ηλιακούς θερμοσίφωνες που κατασκευάζει η χώρα από το επιδοτώ.

Θα σας δώσω λοιπόν τα νούμερα. Για μια μέση οικογένεια με δύο παιδιά και δυο γονείς ο θερμοσίφωνας είναι 4 κιλοβάτ, με θερμοσίφωνα ογδόντα λίτρων. Θα πρέπει να ανάβει περίπου μία με μιάμιση ώρα για να έχει ζεστό νερό. Οκτώ κιλοβάτ την ημέρα, κόστος 6 ευρώ την ημέρα, δηλαδή 180 ευρώ το μήνα.

Του πρότεινα του Πρωθυπουργού να μην πάμε να πάρουμε όλοι κουζίνες και πλυντήρια, εν πάση περιπτώσει και air condition. Ας πάρουν ηλιακούς θερμοσίφωνες που είμαστε η χώρα κατασκευής. Επτά εταιρείες ελληνικές κατασκευάζουν ηλιακούς θερμοσίφωνες.

Καλά, τον κ. Βορίδη τον ξέρω από παλιά, δεν χρειάζεται. Έχει ένα στυλ λίγο ελιτίστικο, λίγο αυτό, εντάξει, το καταλαβαίνω. Αυτός είναι ο Μάκης Βορίδης. Τον ξέρω καλύτερα από εσάς, κύριε ναύαρχε. Τον ξέρω.

Όμως, τουλάχιστον να είμαστε, κύριε Πρόεδρε, συνεπείς. Δεν μπορεί τώρα -μιλάει πρόεδρος κόμματος, κύριε Μπούρα- να βγαίνει ο κάθε Υπουργός και να χαριεντίζεται με τον Πρωθυπουργό ή με τους υπολοίπους.

Κύριε Μπούρα, έχω άδικο; Βλέπω καλά; Κύριε Μπούρα;

Φύγαμε, πάμε γι’ αλλού. Άστο, δεν πειράζει.

Πάμε στο τέλος. Κύριε Πρωθυπουργέ, σας άκουσα να χαίρεστε που θα γίνουμε κόμβος LNG. Είπατε ότι θα γίνουμε κόμβος LNG.

Το σημαντικό, κύριε Πρωθυπουργέ, δεν είναι να είσαι κόμβος LNG. Το σημαντικό είναι να είσαι παραγωγός LNG και να κάνεις εξόρυξη και να το στέλνεις στο εξωτερικό για να φέρεις συνάλλαγμα.

(Χειροκροτήματα από την πτέρυγα της Ελληνικής Λύσης)

Κλείνω με το εξής. Επειδή ο Πρωθυπουργός διαβάζει και μας αναφέρετε, όπως ο κ. Γεραπετρίτης, τον Τζέφερσον κ.λπ., κύριε Πρωθυπουργέ, θα σας διαβάσω κάτι από τον Παπαδιαμάντη και το διαβάζω αυτούσιο.

Κύριε Πρωθυπουργέ, ο Άγγλος ή ο Γερμανός ή ο Γάλλος μπορεί να είναι κοσμοπολίτης ή αναρχικός ή άθεος ή οτιδήποτε. Έκανε το πατριωτικό του χρέος προς την πατρίδα. Έκτισε μια μεγάλη χώρα, μια μεγάλη πατρίδα. Το ελληνικό έθνος, το υπόδουλο αλλά και το ελεύθερο, έχει και θα έχει πάντα ανάγκη τη θρησκεία του.

Γι’ αυτό τολμάμε εμείς, κύριε Πρωθυπουργέ, εσείς δεν το κάνετε -είστε αντινατιβιστής, το έχετε δηλώσει-, να λέμε ότι για την Ελληνική Λύση η πατρίδα, η ορθοδοξία, η οικογένειά μας είναι ο πυρήνας ο δικός μας.

(Χειροκροτήματα από την πτέρυγα της Ελληνικής Λύσης)

Αν το πείτε και εσείς αυτό, κύριε Πρωθυπουργέ, θα σας χειροκροτήσω κι εγώ με μεγάλη μου χαρά.

Σας ευχαριστώ πάρα πολύ.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Αθανάσιος Μπούρας):** Και ολοκληρώνουμε τις πρωτολογίες των Αρχηγών με τον Πρόεδρο της Κοινοβουλευτικής Ομάδας του ΜέΡΑ25 κ. Γιάνη Βαρουφάκη.

Κύριε Βαρουφάκη, έχετε τον λόγο.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ευχαριστώ, κύριε Πρόεδρε.

Κύριε Πρωθυπουργέ, είπατε ότι θα με ακούσετε πολύ προσεκτικά και με διαπέρασε μια ανατριχίλα και σκέφτηκα -ελπίζω άδικα- όχι όσο προσεκτικά ακούγατε τον κ. Ανδρουλάκη.

(Χειροκροτήματα από την πτέρυγα του ΜέΡΑ25)

Εγώ, με τη σειρά μου, σας άκουσα πολύ προσεκτικά στην πρωτολογία σας. Μιλήσατε με έναν στόμφο που δεν συνάδει με τη σημερινή Ολομέλεια. Χρησιμοποιήσατε εκφράσεις του τύπου «δεν θα επιτρέψω η χώρα να γίνει αιχμάλωτη» και καθώς μιλούσατε, κατάλαβα ότι πρέπει να είστε ο μόνος στην Αίθουσα που δεν συνειδητοποιήσατε αυτό που συμβαίνει. Η πρωθυπουργία σας τελείωσε. Το project επανεκλογής του Μητσοτάκη στη βάση συγκυβέρνησης Νέας Δημοκρατίας - ΠΑΣΟΚ -δεν το κρίνω, περιγράφω μία κατάσταση που νομίζω ότι είναι αντικειμενικά δεδομένη- τελείωσε.

Ήταν μια φούσκα η πρωθυπουργία σας, έσκασε σαν μία φούσκα. Δεν έχει καμμία σημασία για ποιους θίξατε, τι συνέβη. Για το λαό, από τη μία μεριά, δεν έχει ειδικό βάρος ποιος είναι στην πρωθυπουργία και ποιος συντονίζει τη λεηλασία εκ μέρους των ολιγαρχών, αν η CVC έχει τη ΔΕΗ και έχει υπερκέρδη από τα υδροηλεκτρικά έργα, ποιος βάζει πλάτη στα σουπερμάρκετ για να έχουμε το μεγαλύτερο ποσοστό κέρδους στο σουπερμάρκετ της τελευταίας εικοσιπενταετίας -ψάξτε το αυτό, θα το βρείτε και από τον ΣΕΒ θα το βρείτε αυτό- πλάτη στα κόκκινα δάνεια τα οποία ξεπουλιούνται και όλα αυτά.

Μην ξεχνάμε ότι κάθε μνημόνιο ξεπαστρεύει και έναν Πρωθυπουργό και σε τελική ανάλυση δεν έχει και καμμία σημασία αν θα είναι μονοκομματική, δικομματική, τρικομματική. Θυμάστε ότι ο Γιώργος Παπανδρέου, που ήταν ο πρώτος που έβαλε στη χρεοδουλοπαροικία την Ελλάδα, εκπαραθυρώθηκε και ήρθε ο Παπαδήμος. Για τον ελληνικό λαό δεν είχε καμμία σημασία, χειρότερα έγιναν τα πράγματα, ή τουλάχιστον δεν είχε καμμία απολύτως διαφορά.

Όμως, στη δική σας περίπτωση, κύριε Μητσοτάκη, η αποκαθήλωσή σας θα φέρει μία ηθική και μία πολιτική ανακούφιση στην πλειοψηφία, γιατί αυτός ο λαός εκεί έξω δεν ανέχεται πια εσάς προσωπικά, την ανώνυμη εταιρεία σας, τον ναρκισσισμό σας, την αίσθηση του δικαιώματος στην οικογενειοκρατία που αναδύετε, την αφέλειά σας σε τελική ανάλυση.

Νομίσατε και σήμερα νομίζετε ότι εγκαλείτε την πρώτη κυβέρνηση του ΣΥΡΙΖΑ τους πρώτους μήνες, αναφερόμενος σε λιμάνια και σε ρούβλια -το είπατε αυτό- χωρίς να θυμάστε, χωρίς να έχετε συνείδηση του σκανδάλου που συζητείται παγκοσμίως αυτή τη στιγμή, με τους εφοπλιστές που μεταφέρουν το ρωσικό πετρέλαιο για ρούβλια. Δεν καταλάβατε ότι ήταν αυτογκόλ αυτό. Η αφέλειά σας σπάει κόκαλα!

(Χειροκροτήματα από την πτέρυγα του ΜέΡΑ25)

Είναι ξεκάθαρο ότι δεν καταλάβατε καν ότι το χειροκρότημα που πήρατε, που ήταν πολύ έντονο σήμερα από τους Βουλευτές σας, ήταν αποχαιρετιστήριο χειροκρότημα, σας αποχαιρετούσαν. Είναι το χειροκρότημα το οποίο έρχεται πριν από την αποκαθήλωση ενός Αρχηγού.

(Χειροκροτήματα από την πτέρυγα του ΜέΡΑ25)

Θα το δείτε. Και εσείς μπορεί να μην το καταλάβατε, αλλά υποσυνείδητα αυτό κάνετε, ξέρετε ότι τελείωσε ο Μητσοτάκης, πάει.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Εσείς όλα τα καταλαβαίνετε!

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Η αποκαθήλωση του Κυριάκου Μητσοτάκη είναι απαραίτητη όχι για να αναβιώσει η δημοκρατία. Δεν είχαμε ποτέ πραγματική δημοκρατία σε αυτή τη χώρα, αλλά για να αναβιώσει η πιθανότητα για τη δημοκρατία κάποια στιγμή σε αυτή τη χώρα.

Γιατί, πράγματι, δεν φταίτε εσείς για την κατρακύλα στην νεοαποικιοκρατία το 2010 με το μνημόνιο -έτσι;- μια χρεοδουλοπαροικία που εγκαθίδρυσε η τρόικα, που ξεκίνησε από το ΠΑΣΟΚ και απαίτησε συστηματικά ανερχόμενους βαθμούς, αυξανόμενους βαθμούς αυταρχισμού, για να επιβληθεί αυτή η αδιαφανής εξουσία. Εσείς λέγατε οι ίδιοι ότι ψηφίζατε μνημονιακούς δρακόντειους νόμους, που δεν τους διαβάζατε. Τσιμεντώθηκε αργότερα αυτό το καθεστώς της απολυταρχίας, του αντίθετου της δημοκρατίας, επί Σαμαρά - Βενιζέλου, νομιμοποιήθηκε εξ αριστερών από τον κ. Τσίπρα.

Εμείς προεκλογικά -το ΜέΡΑ25- ο λόγος που κατεβήκαμε, που υπάρχουμε ως κόμμα και που κατεβήκαμε στις εκλογές το 2019 ήταν η προειδοποίηση που είχαμε δώσει. Λέγαμε ότι μια κυβέρνηση Μητσοτάκη -λίγο πριν την εκλογή σας- θα στήσει τη νέα ολιγαρχική λεηλασία των πολλών στα θεμέλια του τέταρτου μνημονίου του Αυγούστου του 2018. Έτσι ακριβώς έγινε.

Όμως, κύριε Πρωθυπουργέ, τον «ερντογανισμό», τον «εξορμπανισμό» εσείς προσωπικά τον εγκαθιδρύσατε μαζί με τα απολειφάδια του ΛΑΟΣ, του Λαϊκού Ορθόδοξου Συναγερμού, του κυρίου κορμού της σημερινής Κυβέρνησης της Νέας Δημοκρατίας. Γιατί αναφέρομαι στο ΛΑΟΣ; Θα σας πω: Φλεβάρης του 2018, θυμάστε; Ο δικός σας τότε Υπουργός Εσωτερικών -ένας κύριος Προκόπης Παυλόπουλος, δεν ξέρω αν τον θυμάστε- κατέθεσε νομοσχέδιο με το οποίο αφαιρούσε τις δικλείδες δημοκρατικού ελέγχου επί της Εθνικής Υπηρεσίας Πληροφοριών, της ΕΥΠ, που προβλέπονταν με τον σχετικά καλό νόμο του ΠΑΣΟΚ το 1994. Ο κ. Παυλόπουλος το έκανε τον Φλεβάρη του 2008. Μόνο ο ΛΑΟΣ υπερψήφισε μαζί με εσάς της Νέας Δημοκρατίας.

Και αυτό που σπάει κόκκαλα -σήμερα ιδίως- είναι ότι τότε, τον Φλεβάρη του 2008, η μόνη αντίρρηση του ΛΑΟΣ στο νομοσχέδιο του Παυλόπουλου -θυμάστε ποια ήταν, θυμάστε και ποιοι ήταν οι επιχειρηματολογούντες;- ήταν ο κ. Πλεύρης, ο κ. Γεωργιάδης και ο κ. Βελόπουλος. Οι Βουλευτές αυτοί του ΛΑΟΣ κατέκριναν την κυβέρνηση της Νέας Δημοκρατίας -γιατί;- γιατί έλεγαν ότι η ΕΥΠ πρέπει να υπαχθεί στον Πρωθυπουργό. Και τότε -προς τιμήν του- ο Προκόπης Παυλόπουλος είχε πει -και διαβάζω από τα Πρακτικά της Βουλής- «δεν είναι δουλειά του Πρωθυπουργού στο κοινοβουλευτικό μας πολίτευμα να είναι θεσμικός προϊστάμενος της ΕΥΠ. Αυτό θα ταίριαζε σε άλλα καθεστώτα, όχι σε δημοκρατικό καθεστώς».

(Χειροκροτήματα από την πτέρυγα του ΜέΡΑ25)

Εσείς επιλέξατε να κάνετε αυτό που ο Προκόπης Παυλόπουλος τότε το 2008, -που τον κατέκρινε ο λαός τότε- είχε χαρακτηρίσει δικτατορική κίνηση.

Και όταν τώρα πλέον έσκασε η βόμβα στα χέρια σας, προσπαθήσατε να τα νίψετε, «δεν γνώριζα, αν το ήξερα, δεν θα το είχα επιτρέψει». Διαλέγετε τον εξευτελισμό για να πείσετε ότι δεν είστε ένοχος και καταλήγετε και εξευτελισμένος και ένοχος.

Έχετε, βέβαια, μια οικογενειακή παράδοση σ’ αυτό και νιώσατε την ανάγκη να την τιμήσετε. Ό,τι ήταν ο Στρατηγός Γρυλλάκης για τον Κωνσταντίνο Μητσοτάκη το 1990-1993, δηλαδή ο στενότερος των εξ απορρήτων συνεργάτης του, ήταν για εσάς ο Γρηγόρης Δημητριάδης και όπως ο Μαυρίκης ήταν τότε ο κοριός του πατέρας σας, εσείς είχατε τον Κοντολέοντα, για τον οποίο βέβαια -το ακούσαμε και προηγουμένως- η «Μητσοτάκης Α.Ε.» έφτιαξε «customize» νομοθεσία για να τον μεταμορφώσετε από εταιρικό σας και οικογενειακό σας κοριό σε εθνικό κοριό. Αυτό κάνετε. Προσπαθείτε τώρα να κρυφτείτε πίσω από το «Και τι έγινε; Όλοι οι πρωθυπουργοί λίγο-πολύ το ίδιο κάνουν με την ΕΥΠ».

Εδώ, όμως, δεν μιλάμε για μνημόνια, κύριε Μητσοτάκη, που ναι, πραγματικά, όλοι υπογράψατε. Δεν μιλάμε για δωράκια στους ολιγάρχες, που ναι, όλοι τα δώσατε και τα δίνετε. Εδώ μιλάμε για το ελληνικό «Watergate». Και δεν το λέω εγώ έτσι. Έτσι το λέει η εφημερίδα που αποκάλυψε το «Watergate», η «WASHINGTON POST». Θα τους χαρακτηρίσετε κι αυτούς συριζαίους, κομμουνιστές, οπαδούς του ΜέΡΑ25; Για κάντε το, αν κοτάτε!

Έρχομαι τώρα στο ερώτημα που μου κάνατε, γιατί μου θέσατε ένα συγκεκριμένο ερώτημα και ξέρετε πολύ καλά ότι δεν αφήνω ποτέ κανένα ερώτημα αναπάντητο, δεν αφήνω ποτέ τίποτα να πέσει στο πάτωμα.

Ναι, ισχύει κάθε λέξη που διαβάσατε που έχω γράψει στο βιβλίο μου και που έχω καταθέσει στον δημόσιο διάλογο, γιατί την έχω ερευνήσει πολύ προσεκτικά πριν την ξεστομίσω, πριν τη γράψω. Ποτέ, όμως, δεν θα σας επιτρέψω να βάλετε στο στόμα μου πράγματα που λένε τα «τρολ» της Νέας Δημοκρατίας, όχι πράγματα που έχω πει εγώ. Ποτέ δεν είπα ότι με παρακολούθησε ο Τσίπρας ή ο ΣΥΡΙΖΑ. Αυτό που είπα στο βιβλίο μου -και μπορείτε να το ξανακοιτάξετε- είναι το εξής: Όταν πρωτοσυνάντησα τον τότε Αρχηγό της ΕΥΠ επί κυβερνήσεώς μας, της πρώτης μας κυβέρνησης των πεντέμισι μηνών που συμμετείχα σε εκείνη την κυβέρνηση, ο Γιάννης Ρουμπάτης μού ξεκαθάρισε κάτι το οποίο πολύ θα ήθελα να πιστέψω ότι είναι αλήθεια. Δεν μπορώ να σας πω ότι είναι ή δεν είναι αλήθεια. Μου ξεκαθάρισε κάτι το οποίο θα έπρεπε να ισχύει. Η ΕΥΠ, λέει, υπό τη δική μου διοίκηση -έτσι μου είχε πει ο Ρουμπάτης- δεν παρακολουθεί Έλληνες πολίτες, κανέναν, παρά μόνο εάν συνομιλούν με ξένους που είναι στο στόχαστρο της ΕΥΠ.

**ΔΙΟΝΥΣΙΟΣ ΧΑΤΖΗΔΑΚΗΣ:** Και τον πιστέψατε;

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Δεν μπορώ να σας πω αν ισχύει αυτό ή όχι. Σας μεταφέρω τι μου μετέφερε ο Ρουμπάτης.

Και τώρα, τι σχέση έχει ο Ρουμπάτης με τον Κοντολέοντα, κύριε Πρωθυπουργέ; Ο άνθρωπος είχε και ένα στυλ και έχει μια μόρφωση. Όταν ήθελε να μεταφέρει σε συνεργάτη μου, σε στενότατο συνεργάτη μου, ότι παρακολουθείται σε τηλεφωνική συνομιλία με τροϊκανό -κάτι το οποίο δεν έρχεται σε σύγκρουση με αυτό που μου είχε πει, ότι δηλαδή δεν παρακολουθούνται Έλληνες- του είχε πει «Νίκο μου, δεν μπορείς να φανταστείς πόσο συγκινήθηκα όταν σε άκουσα να λες άλφα, βήτα, γάμμα, στον τάδε τροϊκανό». Είχε ένα στυλ ο άνθρωπος.

Ναι, είναι αλήθεια ότι το τηλέφωνό μου παρακολουθείτο από το 2015…

(Θόρυβος - διαμαρτυρίες από την πτέρυγα της Νέας Δημοκρατίας)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):**Εσείς κυβερνούσατε τη χώρα!

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Καταλάβατε κάτι από αυτό που είπα το οποίο δεν είναι καταδικαστικό για ολόκληρο το σύστημα, το οποίο εσείς το κάνετε πολύ χειρότερο;

(Θόρυβος - διαμαρτυρίες από την πτέρυγα της Νέας Δημοκρατίας)

**ΣΤΑΥΡΟΣ ΚΑΛΑΦΑΤΗΣ:** Αυτό είναι εξωφρενικό!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):**Μας το εξηγείτε λίγο ξανά;

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Τα έχω γράψει από το 2017. Τώρα αποφασίσατε να τα λάβετε υπ’ όψιν σας.

Εγώ, όμως, θα συνεχίσω. Θέλετε να μάθετε και άλλα; Περιμένετε.

Το τηλέφωνό μου, κύριε Πρωθυπουργέ...

**ΔΙΟΝΥΣΙΟΣ ΧΑΤΖΗΔΑΚΗΣ:** Δεν το κατάλαβα. Ξαναπείτε το!

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Τι δεν καταλάβατε;

(Θόρυβος - διαμαρτυρίες από την πτέρυγα της Νέας Δημοκρατίας)

**ΔΙΟΝΥΣΙΟΣ ΧΑΤΖΗΔΑΚΗΣ:** Δεν το κατάλαβα αυτό που είπατε.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ο κ. Χατζηδάκης, επειδή τον αγαπάω πάρα πολύ, είμαστε Φαληριώτες, μου ζητάει για όσους δεν ακούσατε, να το ξαναπώ.

Θα το ξαναπώ, κύριε Χατζηδάκη.

**ΔΙΟΝΥΣΙΟΣ ΧΑΤΖΗΔΑΚΗΣ:** Ήταν εξωφρενικό αυτό που είπατε.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Τώρα το καταλάβατε; Όταν το λέω τόσα χρόνια, τώρα το ακούσατε.

Κοιτάξτε, κύριοι της Νέας Δημοκρατίας, εκείνη την εποχή που εμείς τα βάζαμε με την τρόικα και εσείς φωνάζατε «Βάστα, Γερούν», υπήρχαν βανάκια της Γερμανικής Πρεσβείας έξω από το γραφείο μου στην πλατεία Συντάγματος που κάνανε υποκλοπές σ’ αυτά που λέγαμε μεταξύ μας.

(Χειροκροτήματα από την πτέρυγα του ΜέΡΑ25)

Η ΕΥΠ είχε υποχρέωση να κάνει αυτή τη δουλειά. Αυτό που μου είχε πει ο Ρουμπάτης ήταν: «Δεν παρακολουθώ Έλληνες πολίτες, παρά μόνο εάν μιλάνε με ξένους που είναι στο στόχαστρο», δηλαδή τους ξένους οι οποίοι παρακολουθούσαν εμάς, όπως ξέρετε πάρα πολύ καλά ότι συνέβαινε. Είναι ξεκάθαρο.

(Θόρυβος - διαμαρτυρίες από την πτέρυγα της Νέας Δημοκρατίας)

Κυρίες και κύριοι συνάδελφοι, το τηλέφωνό μου παρακολουθείτο από το 2015. Θα σας πω συγκεκριμένα. Εγώ δεν είπα ούτε ΣΥΡΙΖΑ ούτε ΕΥΠ. Εγώ σας λέω NSA. Τα στοιχεία είναι καταγεγραμμένα. Αυτή τη στιγμή όποιος θέλει, όποια θέλει από εσάς, θα σας δώσω τη δικογραφία των ισπανικών δικαστηρίων του Οκτωβρίου του 2020, όπου είναι ξεκάθαρο ότι η NSA παρακολουθούσε το κινητό μου. Όλα τα περιεχόμενα του κινητού του δικού μου και της γυναίκας μου, μαζί με βίντεο που έχουν παρθεί -εμού, της γυναίκας μου και του Τζούλιαν Ασάνζ- είναι κατατεθειμένα στα ισπανικά δικαστήρια. Δεν υπάρχει αμφιβολία ότι η NSA με παρακολουθούσε από το 2015. Αυτό είναι δεδομένο. Αν θέλετε να σας τα δώσω. Έχω έναν μεγάλο φάκελο. Όποιος τον θέλει, στη διάθεσή σας. Δεν είναι αυτό το ζητούμενο.

Ο λόγος για τον οποίο εγώ εγκάλεσα στο βιβλίο μου τον Γιάννη Ρουμπάτη δεν είναι ότι με άκουγε, διότι αν με άκουγε όταν μιλούσα με κάποιον τροϊκανό, καλά έκανε. Είναι για διασπορά ψευδών μαρτυριών για το τι έλεγα στο Eurogroup και το τι έλεγα συγκεκριμένα με τον κ. Σόιμπλε. Αυτή ήταν η καταγγελία για τον Ρουμπάτη. Εκείνη ήταν η αναφορά μου σε πρακτικές σκοτεινές της ΚΥΠ του παρελθόντος.

Τον εγκάλεσα, λοιπόν, εγώ τον Ρουμπάτη δημοσίως για εκείνες τις πρακτικές.

**ΔΙΟΝΥΣΙΟΣ ΧΑΤΖΗΔΑΚΗΣ:** Δημοσίως;

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Δημοσίως. Βεβαίως δημοσίως.

Κύριε Χατζηδάκη, το έχω πει πολλές φορές. Το γεγονός ότι ο «ΑΝΤ1» και το «STAR» δεν τα λένε, δεν σημαίνει ότι δεν τα έχω πει εγώ.

Κύριε Μητσοτάκη, εμείς, το ΜέΡΑ25 από την πρώτη στιγμή εγκαλούμε τον ΣΥΡΙΖΑ, επειδή άφησαν τον δικό τους αρχηγό της ΕΥΠ να σπέρνει ψεύδη προ του δημοψηφίσματος, επειδή επί προεδρίας Βούτση εδώ στη Βουλή δεν ενημέρωνε τους πολιτικούς Αρχηγούς, όπως επιβαλλόταν σύμφωνα με τον νόμο του 1994, για τις εκθετικά αυξανόμενες άρσεις απορρήτου Ελλήνων πολιτών.

Εγκαλούμε τον ΣΥΡΙΖΑ, επειδή δεν επανέφερε, τουλάχιστον, τις δημοκρατικές δικλίδες ασφάλειας, προστασίας των πολιτών που είχε ο νόμος του ΠΑΣΟΚ του 1994.

Αυτά, όμως, κύριε Μητσοτάκη, είναι πλημμελήματα μπροστά στα δικά σας προσωπικά εγκλήματα.

Δεν πήρε ο Τσίπρας την ΕΥΠ υπό τον έλεγχο του αμέσως μετά την εκλογική του νίκη.

Δεν διόρισε ο Τσίπρας επικεφαλής της ΕΥΠ σεκιουριτά χωρίς καν τα τυπικά προσόντα, κόβοντας και ράβοντας τον νόμο για να το πετύχει.

Δεν διόρισε ο Τσίπρας τον ανιψιό του να επιβλέπει στο Μαξίμου τις παρακολουθήσεις.

Δεν πιάστηκε η ΕΥΠ του Τσίπρα να παρακολουθεί δημοσιογράφους και Πρόεδρο Κοινοβουλευτικής Ομάδας.

Δεν δήλωσε βλαξ ο Τσίπρας, ότι δήθεν δεν ήξερε, μετά την αποκάλυψη της αλήθειας.

Δεν στράφηκε εναντίον του Τύπου -όχι μόνο του ελληνικού Τύπου, αλλά και του διεθνούς Τύπου- ο Τσίπρας ως άλλος ένας Έλλην «Ερντογάν» για να ξεπλύνει την ντροπή του.

Εσείς τα κάνετε αυτά, κύριε Μητσοτάκη. Γι’ αυτό έχετε τελειώσει. Και αν δεν το έχετε καταλάβει ακόμα, θα το καταλάβετε.

Όσον αφορά την εξεταστική επιτροπή, εμείς είμαστε ξεκάθαροι. Θα υπερψηφίσουμε την πρόταση του ΠΑΣΟΚ, καθώς ο κ. Ανδρουλάκης ήταν ένα από τα θύματα του μητσοτακικού εταιρικού παρακράτους. Δεν θα δώσουμε πάτημα στον κ. Μητσοτάκη να συμψηφίσει τα εγκλήματα τα προσωπικά του με απαράδεκτες καταστάσεις του παρελθόντος.

Θα ζητήσουμε όμως να διερευνηθούν τρία σημεία:

Πρώτον, η παρακολούθηση των ανθρώπων του ΚΚΕ.

Δεύτερον, τι έκανε και τι κάνει η ΕΥΠ όλα αυτά τα χρόνια μετά το 2005 για να αποτρέπει τη NSA. Γνωρίζουμε πολύ καλά -υπάρχει το βούλευμα του Συμβουλίου Πλημμελειοδικών 3269/2017- ότι ο τότε Πρωθυπουργός Κώστας Καραμανλής, η σύζυγός του, εκατό στελέχη της Κυβέρνησης, το μισό Υπουργικό Συμβούλιο παρακολουθούνταν από την NSA. Τι έχει κάνει όλα αυτά τα χρόνια η ΕΥΠ για να προστατεύσει την ελληνική Κυβέρνηση, το ελληνικό κράτος, τους λειτουργούς του ελληνικού δημοσίου, τον Πρωθυπουργό, τους Προέδρους των Κοινοβουλευτικών Ομάδων από τη NSA;

Θα μου πείτε: Τι μπορείς να κάνεις κόντρα στο θηρίο της NSA; Δεν λέω, είναι δύσκολο το εγχείρημα, ιδίως μετά από αυτά που μάθαμε από τον Έντουαρντ Σνόουντεν και τον Τζούλιαν Ασάνζ. Όμως υπάρχει τεράστια διαφορά μιας ΕΥΠ η οποία παλεύει να μας προστατέψει -και εσάς- από την NSA και μίας ΕΥΠ η οποία έχει παραδοθεί στην NSA από κυβερνήσεις σαν τη δική σας.

Το τρίτο που θα ζητήσουμε από την επιτροπή να εξετάσει είναι το εξής. Χθες μίλησα με τον εξαιρετικό δικαστή που εσείς διορίσατε Πρόεδρο της Αρχής Διασφάλισης του Απορρήτου των Τηλεπικοινωνιών, τον κ. Ράμμο. Του έθεσα ένα ξεκάθαρο ερώτημα και μου έδωσε μια ξεκάθαρη απάντηση: Γνωρίζει, πρώτον, ποιοι πολιτικοί και δημοσιογράφοι παρακολουθούνται; Η απάντηση ήταν «όχι» και δεν μπορεί να γνωρίζει σύμφωνα με το νομικό πλαίσιο. Δεύτερον, μου είπε ότι το μόνο που μπορεί να κάνει είναι να διασφαλίσει τη διαδικασία που οδηγεί στην άρση του απορρήτου ενός πολιτικού, ενός δημοσιογράφου, ενός πολίτη. Και τον ρώτησα «Εσύ μπορείς, κύριε Ράμμο, να διασφαλίσεις ότι αυτή η διαδικασία έχει τηρηθεί;». Η απάντηση είναι ένα τεράστιο «όχι». Έχουμε μια Αρχή Διασφάλισης, υποτίθεται του Απορρήτου Τηλεπικοινωνιών, με έναν εξαιρετικό δικαστή, που δεν έχει προσωπικό, δεν έχει τεχνικές δυνατότητες και δεν υπάρχει το νομικό πλαίσιο για να μπορέσει να απαντήσει στα ερωτήματα που καλείται να απαντήσει όταν το φέρνουμε στην Επιτροπή Θεσμών της Βουλής. Αυτά τα τρία θα απαιτήσουμε να συζητηθούν στην εξεταστική επιτροπή.

Το ζήτημα ξεφεύγει πάρα πολύ από έναν Πρωθυπουργό, μια Κυβέρνηση, εμάς εδώ μέσα. Ζούμε σε μια κοινωνία του καπιταλισμού της παρακολούθησης. Ο Τζούλιαν Ασάνζ, που σαπίζει στο Γκουαντάναμο της Βρετανίας αυτή τη στιγμή, ο Εντ. Σνόουντεν μας έχουν καταδείξει μια αλήθεια την οποία ούτε οι αμερικανικές υπηρεσίες δεν αμφισβητούν: Έχουμε πλήρως αδιαφανή εταιρική και κρατική εξουσία, κεκλεισμένων των θυρών παίρνονται όλες οι αποφάσεις, χωρίς λογοδοσία στους πολίτες, από τα Eurogroup μέχρι τις μυστικές συνευρέσεις με την ολιγαρχία χωρίς σύνορα, και παράλληλα, με την πλήρη αδιαφάνεια στην εξουσία, εταιρική και κρατική, έχουμε απροστάτευτους πολίτες, δημοσιογράφους, πολιτικούς, των οποίων τα δεδομένα τα προσωπικά, όλων των πολιτών, είναι εμπορεύματα των μεγάλων πολυεθνικών εταιρειών, ενώ οι πολιτικές απόψεις παρακολουθούνται και τιμωρούνται από τους εξουσιαστές.

Εμείς ως ΜέΡΑ25, ως DiEM25, υπάρχουμε για τη ρήξη την ολική με το καθεστώς αυτό του καπιταλισμού της παρακολούθησης, της «τεχνοφεουδαρχίας» όπως λέμε.

(Χειροκροτήματα από την πτέρυγα του ΜέΡΑ25)

Στόχος πρέπει να είναι ένας: διάφανη εταιρική και κρατική εξουσία και ταυτόχρονα προστατευμένοι πολίτες, δημοσιογράφοι, ακτιβιστές, και πολιτικοί, και Πρωθυπουργοί.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΚΩΝΣΤΑΝΤΙΝΟΣ ΤΑΣΟΥΛΑΣ**)

Κύριε Μητσοτάκη, κουρελιάσατε το Σύνταγμα και ό,τι απέμεινε από την αστική Κοινοβουλευτική Δημοκρατία, εσείς προσωπικά. Και αυτό θα το πληρώσετε. Το πληρώνετε ήδη με ένα αργό, βασανιστικό τέλος της ελεεινής πρωθυπουργίας σας. Για εμάς, για το ΜέΡΑ25 το ζητούμενο δεν είναι απλά να πέσετε εσείς, αλλά η ολική ρήξη με το καθεστώς που σας ανέδειξε και που τώρα σας βάζει στον πάγο. Σας ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΟΣ (Κωνσταντίνος Τασούλας):** Με την ομιλία του κ. Βαρουφάκη ολοκληρώθηκε ο κύκλος των πρωτολογιών και πάμε στον κύκλο των δευτερολογιών.

Καλώ στο βήμα τον Πρωθυπουργό και Πρόεδρο της Νέας Δημοκρατίας κ. Κυριάκο Μητσοτάκη για να δευτερολογήσει για δεκαπέντε λεπτά.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κυρίες και κύριοι συνάδελφοι, όσο περισσότερο ακούω τον κ. Βαρουφάκη να μιλάει για το πρώτο εξάμηνο του 2015 τόσο περισσότερο συμμερίζομαι αυτό το οποίο λέει η μεγάλη πλειοψηφία των Ελλήνων «Άγιο είχαμε και γλιτώσαμε από την απόλυτη καταστροφή».

(Χειροκροτήματα από την πτέρυγα της Νέας Δημοκρατίας)

Ένας απόλυτος αχταρμάς παρακολουθήσεων, υπόγειων συνεννοήσεων, συνομιλιών οι οποίες καταγράφονταν αλλά δεν καταλάβαμε ακριβώς ποιος παρακολουθούσε ποιους. Δεν ξέρω αν τα άκουσε ο κ. Τσίπρας αυτά τα οποία είπε ο κ. Βαρουφάκης, πάντως δεν νομίζω ότι τιμά τον τέως Πρωθυπουργό το γεγονός ότι αυτή η απόλυτη, φαιδρή τραγικότητα, την οποία ακούσαμε σήμερα, αποτελούσε Υπουργό Οικονομικών της ελληνικής Κυβέρνησης.

(Χειροκροτήματα από την πτέρυγα της Νέας Δημοκρατίας)

Και διαχειρίστηκε κρίσιμες διαπραγματεύσεις για το μέλλον της χώρας σε αυτήν την τόσο δύσκολη συγκυρία. Ας είναι, όλοι κρινόμαστε. Δεν πρόκειται να σχολιάσω την γλώσσα την οποία χρησιμοποιεί ο κ. Βαρουφάκης. Θα συμφωνήσω, όμως, με αυτό το οποίο είπε ο Υπουργός κ. Γεραπετρίτης, ότι μερικές φορές θεωρούμε ότι επειδή βρισκόμαστε σε αυτή την Αίθουσα μπορούμε να χρησιμοποιούμε φράσεις και λέξεις, οι οποίες είναι βαθύτατα προσβλητικές και οι οποίες σε οποιαδήποτε άλλη συναναστροφή θα ήταν και μηνύσιμες και αγώγιμες.

(Χειροκροτήματα από την πτέρυγα της Νέας Δημοκρατίας)

Όμως, ας ξεκινήσω σχολιάζοντας, γιατί είναι ένα ζήτημα και ηθικής τάξης αλλά και κοινοβουλευτικής δεοντολογίας, τον πολύ ενδιαφέροντα διάλογο τον οποίο είχε ο Υπουργός κ. Γεραπετρίτης με τον Αρχηγό της Αξιωματικής Αντιπολίτευσης κ. Τσίπρα.

Και θέλω να σας συγχαρώ, κύριε Τσίπρα, για την ταχύτητα και την ευαισθησία την οποία επιδείξατε στο να πραγματοποιήσετε ακόμα μια εντυπωσιακή κοινοβουλευτική κωλοτούμπα και να πάρετε πίσω όλα αυτά τα οποία προσάψατε στον κ. Γεραπετρίτη στην πρωτομιλία σας.

(Χειροκροτήματα από την πτέρυγα της Νέας Δημοκρατίας)

Προφανώς, λογαριάσατε χωρίς τον ξενοδόχο, χωρίς τη δυνατότητα να έχει ο Υπουργός την άνεση να απαντήσει σε αυτά τα οποία του προσάψατε. Αυτό λέγεται κοινοβουλευτική θρασυδειλία, να μην περιμένετε την απάντηση που θα πάρετε και μετά στη συνέχεια να έρχεστε και να τα διορθώνετε και να δέχεστε επί της ουσίας αυτό το οποίο είπε ο Υπουργός ότι ουδέποτε αναφέρθηκε σε αυτά τα οποία του προσάψατε ότι είπε δήθεν σε μια μυστική συνεδρίαση.

Αναρωτιέμαι όμως, αναρωτιέμαι πραγματικά, με τι άνεση έρχεστε σε αυτή την Αίθουσα και μιλάτε για μια συνεδρίαση, η οποία είναι μυστική και διαπράττετε διπλό σφάλμα. Δεν ξέρω αν το αντιλαμβάνεστε.

Πρώτον είστε πολιτειακός παράγοντας, ο τέταρτος στην χώρα. Πολιτειακός παράγοντας ο όποιος έρχεται και χρησιμοποιεί φράσεις οι οποίες ειπώθηκαν σε μια απόρρητη συζήτηση της Βουλής, διαπράττοντας μάλιστα διπλό σφάλμα και διαστρεβλώνοντας αυτές τις φράσεις. Δεν σας φτάνει ότι αναμεταδίδατε την άλλη συνεδρίαση της Επιτροπής Θεσμών και Διαφάνειας σε στέρεο, ζωντανή μετάδοση σε φιλικά μέσα προς τα εσάς, αλλά βάλατε και στο στόμα του Διοικητή της ΕΥΠ κ. Δεμίρη, πράγματα τα οποία ουδέποτε είπε.

Έτσι θα προχωρήσουμε; Μπορούμε πραγματικά να κάνουμε μια σοβαρή συζήτηση; Και εδώ -σπανίως συμφωνώ- θα συμφωνήσω με αυτό το οποίο είπε ο κ. Βελόπουλος. Μπορούμε να κάνουμε μια σοβαρή συζήτηση με αυτούς τους όρους, υπό αυτές τις συνθήκες, για κρίσιμα ζητήματα τα οποία αφορούν την εθνική ασφάλεια; Μιλάμε για μια υπηρεσία η οποία προϋπήρχε της Νέας Δημοκρατίας, θα υπάρχει και όταν εμείς φύγουμε από την Κυβέρνηση, με αυτούς τους όρους;

Πώς αισθάνεστε πραγματικά ως τέως Πρωθυπουργός, ο οποίος έρχεται εδώ στην Βουλή και παραβιάζετε ανοιχτά τον νόμο, χρησιμοποιώντας Πρακτικά από μια συνεδρίαση που είναι μυστική; Πώς αισθάνεστε; Αναρωτιέμαι πραγματικά.

(Χειροκροτήματα από την πτέρυγα της Νέας Δημοκρατίας)

Θα έρθω στην ουσία της κατηγορίας σας. Με κατηγορήσατε, κύριε Τσίπρα ότι εγώ έδωσα την εντολή παρακολούθησης του κ. Ανδρουλάκη. Το είπατε ξεκάθαρα, το είπατε με μεγάλη βεβαιότητα. Το είπατε με τόση βεβαιότητα που αναρωτιόμουν τώρα που σας άκουγα μήπως κρίνετε εξ ιδίων τα αλλότρια. Διότι εδώ, όπως καταλαβαίνετε, είναι ο δικός σας λόγος απέναντι στον δικό μου. Εγώ κοίταξα τον ελληνικό λαό στα μάτια και τον διαβεβαίωσα ότι δεν γνώριζα απολύτως τίποτα για την παρακολούθηση όχι μόνο του Νίκου Ανδρουλάκη αλλά κανενός πολιτικού προσώπου και κανενός δημοσιογράφου.

(Χειροκροτήματα από την πτέρυγα της Νέας Δημοκρατίας)

Άρα, θα πιστέψουν ή εμάς ή εσάς ή εμένα, αλλά θα λάβουν υπ’ όψιν τους και κάποια πραγματικά δεδομένα και θα συγκρίνουν εδώ πορείες και διαδρομές πολιτικές. Διότι ο κ Βαρουφάκης τα μπαλαμούτιασε λίγο στην τοποθέτησή του, πλην όμως, ήταν σαφής σε αυτά τα οποία είπε για τον ρόλο της Εθνικής Υπηρεσίας Πληροφοριών.

Αλλά μας είπε σήμερα ότι εσείς δεν ακούγατε κανέναν, λέει, πολιτικό, δημοσιογράφο, επιχειρηματία.

Αλήθεια, κύριε Τσίπρα, μπορείτε να διαβεβαιώσετε σήμερα το ελληνικό Κοινοβούλιο ότι δεν ακούγατε κανέναν πολιτικό, κανέναν δημοσιογράφο, κανέναν επιχειρηματία; Εάν το διαβεβαιώσετε και το κάνετε, θα έχετε παρανομήσει, διότι κανείς Πρωθυπουργός δεν έχει τη δυνατότητα να γνωρίζει ποιον ακούει η Εθνική Υπηρεσία Πληροφοριών. Κανείς.

(Χειροκροτήματα από την πτέρυγα της Νέας Δημοκρατίας)

Κανείς Πρωθυπουργός δεν έχει τη δυνατότητα και το δικαίωμα να γνωρίζει ποιους παρακολουθεί η Εθνική Υπηρεσία Πληροφοριών. Εγώ δεν γνωρίζω ποιους παρακολουθεί η Εθνική Υπηρεσία Πληροφοριών. Δεν το γνωρίζω. Πρέπει να αντιληφθείτε ότι ο Πρωθυπουργός -το γνωρίζετε, φαντάζομαι, εκτός αν εσείς είχατε μια άλλη σχέση με την ΕΥΠ- είναι αποδέκτης πληροφοριών οι οποίες είναι διαβαθμισμένες, και πολύ συχνά προσγειώνονται -φαντάζομαι θα συνέβαινε και επί των ημερών σας- αναφορές της ΕΥΠ που λέει: από πηγή υψηλής αξιοπιστίας, η οποία πρέπει πάση θυσία να προστατευθεί.

Δεν διανοήθηκα ποτέ να ρωτήσω ποια είναι αυτή η πηγή. Εσείς ρωτούσατε; Εσείς ξέρατε; Εσείς ξέρατε ποιους παρακολουθεί η ΕΥΠ; Το γνωρίζατε; Να το πείτε ανοιχτά. Να πείτε ανοιχτά αν γνωρίζατε ποιους παρακολουθεί. Εγώ δεν γνωρίζω.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:**…(Δεν ακούστηκε)

**ΠΡΟΕΔΡΟΣ (Κωνσταντίνος Τασούλας):** Παρακαλώ, δεν ρωτάει εσάς. Μην μπερδεύεστε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Δεν το γνωρίζω. Δεν το γνωρίζω εγώ. Και δεν θα έπρεπε να το γνωρίζω.

**ΝΙΚΟΛΑΟΣ ΦΙΛΗΣ:**...(Δεν ακούστηκε)

**ΠΡΟΕΔΡΟΣ (Κωνσταντίνος Τασούλας):** Παρακαλώ, ησυχία. Τι συνέβη ξαφνικά;

**ΘΕΟΔΩΡΟΣ ΔΡΙΤΣΑΣ:**…(Δεν ακούστηκε)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Και δεν θα έπρεπε να το γνωρίζω, διότι περιοριστικά τα πρόσωπα αυτά τα γνωρίζει ο διοικητής, οι υπηρεσίες, εφόσον εισηγούνται στον διοικητή, η ΑΔΑΕ και ο αρμόδιος εισαγγελέας -παλιά υπήρχαν δύο, τώρα υπάρχει ένας- ο οποίος εγκρίνει τελικά και νομιμοποιεί την όποια παρακολούθηση γίνεται.

Πιστεύετε πραγματικά, κύριε Τσίπρα, ότι ο Γάλλος Πρόεδρος ή ο Ιταλός Πρωθυπουργός ή ο Αμερικανός Πρόεδρος γνωρίζει ποιοι παρακολουθούνται από τις υπηρεσίες πληροφοριών τους; Το πιστεύετε αυτό;

**ΝΙΚΟΛΑΟΣ ΦΙΛΗΣ:**...(Δεν ακούστηκε)

**ΠΡΟΕΔΡΟΣ (Κωνσταντίνος Τασούλας):** Παρακαλώ, ησυχία.

**ΝΙΚΟΛΑΟΣ ΦΙΛΗΣ:** Κύριε Πρόεδρε, μας ρωτάει και εμείς απαντάμε.

**ΠΡΟΕΔΡΟΣ (Κωνσταντίνος Τασούλας):** Κύριε Φίλη, σας το είπε ο Νίξον; Παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κύριε Φίλη, γιατί τέτοιος εκνευρισμός;

**ΘΕΟΔΩΡΟΣ ΔΡΙΤΣΑΣ:** Μας εμπαίζει, κύριε Πρόεδρε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Δεν πρέπει να είστε τόσο εκνευρισμένοι, περιμένετε θα ακούσετε και άλλα, γιατί θα σας πω μετά…

**ΠΡΟΕΔΡΟΣ (Κωνσταντίνος Τασούλας):** Δεν είναι η δουλειά σας να απαντάτε, κύριοι. Δεν κάνει ερωτήσεις σε εσάς προσωπικά.

Τα ξέρετε αυτά τώρα, κύριε Φίλη.

**ΘΕΟΔΩΡΟΣ ΔΡΙΤΣΑΣ:** Μη μας εμπαίζει όμως!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Αναρωτιέμαι όμως αν εσείς γνωρίζατε πράγματα τα οποία θα έπρεπε να σας οδηγήσουν στο να λάβετε κάποιες αποφάσεις. Είναι ή δεν είναι αλήθεια ότι το 2016 υπήρχε ένα πόρισμα της Εθνικής Υπηρεσίας Πληροφοριών -το οποίο κατατέθηκε στο Γραφείο σας, ουδέποτε διαψεύστηκε-, μία έρευνα η οποία αφορούσε υποθέσεις διαφθοράς στην Ελληνική Αστυνομία. Και σε αυτήν την έρευνα φαίνεται, σύμφωνα με δημοσιεύματα, ότι υπήρχαν συνομιλίες αστυνομικών, οι οποίες ερευνούνταν για την υπόθεση αυτή, με τον Υπουργό Άμυνας και τη σύζυγό του. Ουδέποτε διέψευσε ο ΣΥΡΙΖΑ και εσείς προσωπικά ότι αυτό το πόρισμα κατατέθηκε στο Γραφείο σας. Και αναρωτιέμαι εγώ τώρα, ο Υπουργός Άμυνας της χώρας μιλάει και κάνει νταραβέρια, deals, για να το πω πολύ απλά, που αφορούσαν μέχρι και το κυλικείο της Βουλής, με κάποιον υπόδικο, έχετε αυτήν την πληροφορία εσείς και δεν κάνετε τίποτα; Και δεν κάνετε τίποτα απολύτως;

(Χειροκροτήματα από την πτέρυγα της Νέας Δημοκρατίας)

Άρα ας προσέχετε λίγο, κύριε Τσίπρα, διότι εσείς μεν μπορείτε να κρίνετε και να βγάζετε…

**ΝΙΚΟΛΑΟΣ ΒΟΥΤΣΗΣ:**…(Δεν ακούστηκε)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Απορείτε; Δεν σας λένε τίποτα όλα αυτά; Για αναζητήστε λίγο τις ανακοινώσεις…

**ΝΙΚΟΛΑΟΣ ΒΟΥΤΣΗΣ:** Ήμαρτον, Κύριε!

**ΠΡΟΕΔΡΟΣ (Κωνσταντίνος Τασούλας):** Θα απαντήσει. Έχει τον λόγο μετά ο Αρχηγός σας. Ελάτε, κύριε Πρόεδρε! Δεν χρειάζεται να τον υποκαθιστάτε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Για αναζητήστε λίγο τις ανακοινώσεις του κόμματός σας και μετά ελάτε να μας πείτε ότι εσείς πραγματικά, μπορείτε να διαβεβαιώσετε το ελληνικό Κοινοβούλιο ότι επί ημερών σας δεν παρακολουθείτο κανείς Βουλευτής, κανείς δημοσιογράφος, κανείς επιχειρηματίας. Και να μου πείτε και πού το οριοθετείτε. Και να το πείτε και με απόλυτη βεβαιότητα.

Ερχόμαστε τώρα στα ερωτήματα τα οποία έχετε θέσει και τα οποία νομίζω ότι έχουν ένα ενδιαφέρον να επεξεργαστούμε λίγο περισσότερο. Πρέπει ή δεν πρέπει επί της αρχής να εξαιρούνται Βουλευτές ή άλλες κατηγορίες πολιτών από παρακολουθήσεις; Δεν πρέπει να εξαιρούνται. Και το Σύνταγμα δεν ορίζει κάτι τέτοιο, ούτε ο εκτελεστικός νόμος του 1994.

(Χειροκροτήματα από την πτέρυγα της Νέας Δημοκρατίας)

Νομίζω ότι κανείς δεν μπορεί να πει επί της αρχής και με βεβαιότητα ότι ένα πολιτικό πρόσωπο ή ένας δημοσιογράφος ή ένας επιχειρηματίας ή ένας διπλωμάτης ή ένας στρατιωτικός δεν μπορεί να λειτουργεί επί ζημία της εθνικής ασφάλειας. Κατ’ εξοχήν τα ρήγματα στην εθνική ασφάλεια από τέτοιους ανθρώπους προέρχονται. Όπως είπε εύστοχα και κάποιος σχολιαστής της επικαιρότητας δεν προκαλούνται ρήγματα στην εθνική ασφάλεια ούτε από τον μανάβη ούτε από τον υδραυλικό.

Κατά συνέπεια, οι υπηρεσίες πρέπει να έχουν τη δυνατότητα, ναι, να παρακολουθούν οποιονδήποτε κρίνουν αρκεί να υπάρχει συγκεκριμένη τεκμηρίωση και ναι -εδώ θα συμφωνήσουμε πιστεύω- για τις περιπτώσεις των πολιτικών προσώπων θα πρέπει να υπάρχει ένα πολύ πιο αυστηρό φίλτρο τεκμηρίωσης το οποίο να δικαιολογεί μια τέτοια παρακολούθηση. Εγώ πρώτος δέχτηκα ότι στην περίπτωση του κ. Ανδρουλάκη αυτό το φίλτρο δεν υπήρχε.

Θα πρέπει να δίνεται η δυνατότητα στην υπηρεσία, εφόσον χρειάζεται, να μπορεί να παρακολουθεί και έναν Βουλευτή, να μην απαγορεύονται όλες οι παρακολουθήσεις Βουλευτών, μόνο υπό την προϋπόθεση ότι μπορούμε να συμφωνήσουμε σε μια διαδικασία η οποία θα είναι στεγανή και ενδεχομένως, εφόσον κρίνουμε ότι αυτό είναι απαραίτητο, θα πρέπει να υπόκειται και σε κοινοβουλευτική λογοδοσία.

Είμαι ανοιχτός να ακούσω προτάσεις από όλα τα κόμματα για το πώς αυτή η διαδικασία μπορεί να βελτιωθεί. Εμείς κάναμε μια πρώτη βελτίωση. Η πρώτη βελτίωση είναι η διπλή υπογραφή του εισαγγελέα, η διπλή έγκριση η οποία απαιτείται από τη δικαστική αρχή προκειμένου να γίνεται μια τέτοια παρακολούθηση. Είμαι ανοιχτός ν’ ακούσω και άλλες προτάσεις για πρόσθετες δικλίδες ασφαλείας, αλλά σε καμμία περίπτωση δεν μπορώ να δεχθώ ότι επί της αρχής ένας Βουλευτής πρέπει να εξαιρείται από οποιαδήποτε παρακολούθηση μόνο και μόνο εξαιτίας της βουλευτικής του ιδιότητας. Είχατε δίκιο όταν είπατε ότι όλοι είμαστε ίσοι απέναντι στον νόμο και σίγουρα αυτό δεν εξαιρεί ούτε τους τριακόσιους Βουλευτές, όταν πρόκειται για κρίσιμα ζητήματα εθνικής ασφάλειας.

Μου κάνατε και εσείς και ο κ. Κατρίνης μία ερώτηση που γνωρίζετε πάρα πολύ καλά ότι δεν μπορώ να απαντήσω, γιατί παρακολουθήθηκε το τηλέφωνο του κ. Ανδρουλάκη. Γνωρίζετε πάρα πολύ καλά ότι αυτή την απάντηση θα μπορούσε υπό προϋποθέσεις να την πάρει ο κ. Ανδρουλάκης μόνο μέσα από μία απόρρητη διαδικασία ενημέρωσης. Ρωτώ, κύριε Κατρίνη, γιατί δεν πάει ο κ. Ανδρουλάκης να ενημερωθεί; Γιατί δεν πάει ο κ. Ανδρουλάκης να ενημερωθεί;

Αυτό το οποίο μπορώ να σας πω πρώτον, είναι ότι η διαδικασία ήταν νόμιμη και ότι αυτό δεν αμφισβητείται. Δεύτερον, ότι κατά την εκτίμησή μου τα φίλτρα τα οποία υπήρχαν δεν ήταν επαρκή για να τεκμηριώσουν την παρακολούθηση του κ. Ανδρουλάκη, εξ’ ου και υπήρξε η απομάκρυνση του Διοικητή της ΕΥΠ και του Γενικού Γραμματέα του Πρωθυπουργού.

Άρα, δεχόμαστε επί της αρχής ότι αυτή η παρακολούθηση είναι μια παρακολούθηση η οποία δεν έπρεπε να γίνει. Ο Πρωθυπουργός όμως δεν ενημερώνεται από πριν. Εκ των υστέρων πληροφορήθηκα τη συγκεκριμένη υπόθεση και γι’ αυτό παρενέβην, αλλά από εκεί και πέρα οι συγκεκριμένοι λόγοι που αιτιολόγησαν αυτή την παρακολούθηση θα μπορούν ενδεχομένως να αναζητηθούν και στην Επιτροπή Θεσμών και Διαφάνειας, η οποία θα συνεδριάσει άμεσα, μαζί με την εξεταστική επιτροπή όπου αντιλαμβάνομαι ότι θα κληθούν όλοι οι αρμόδιοι και θα δώσουν τις απαντήσεις τις οποίες μπορούν να δώσουν.

Και φαντάζομαι πια ότι μετά από αυτά τα οποία είπε και ο κ. Κουτσούμπας δεν θα υπάρξει καμμία αντίρρηση στην Επιτροπή Θεσμών και Διαφάνειας, εκτός από τα πρόσωπα τα οποία έχετε προτείνει, να κληθούν και προηγούμενοι διοικητές της Εθνικής Υπηρεσίας Πληροφοριών, οι οποίοι θα μπορούν να προσθέσουν και αυτοί τις γνώσεις και τις πληροφορίες τους για το πώς διαχειριζόντουσαν τέτοια λεπτά ζητήματα επί δικών τους ημερών.

Δεν φαντάζομαι επ’ αυτού να υπάρχει κάποια αντίρρηση. Έτσι δεν είναι, κύριε Τσίπρα; Να έρθει και ο κ. Ρουμπάτης, να έρθει και ο κ. Δραβίλλας, ο οποίος κ. Δραβίλλας υπήρξε ο διοικητής της ΕΥΠ επί κυβέρνησης Σαμαρά - Βενιζέλου, διότι διαπιστώνω ότι στις τελευταίες ανακοινώσεις του ΠΑΣΟΚ ξεχνάτε τον κ. Βενιζέλο κι επιμένετε να αναφέρεστε στη διακυβέρνηση του ’12 - ’14 ως διακυβέρνηση Σαμαρά.

Να έρθουν, λοιπόν, όλοι στην Επιτροπή Θεσμών και στη συνέχεια, εφόσον αυτό κριθεί απαραίτητο, στην εξεταστική επιτροπή, να μας διαφωτίσουν για τον τρόπο με τον οποίο χειρίστηκαν αυτοί τέτοιες λεπτές υποθέσεις.

Πώς θα βελτιώσουμε το θεσμικό πλαίσιο της Εθνικής Υπηρεσίας Πληροφοριών και ποια μπορεί να είναι η διαδικασία, ώστε να είμαστε σίγουροι ότι το θεσμικό πλαίσιο είναι πιο θωρακισμένο; Καταθέσαμε μια σειρά από προτάσεις. Δεν άκουσα από τα κόμματα της Αντιπολίτευσης καμμία παραγωγική και ουσιαστική πρόταση για το πώς η ΕΥΠ μπορεί να γίνει καλύτερη, με περισσότερη λογοδοσία και πιο θωρακισμένη θεσμικά.

Είμαι ανοιχτός αυτές τις προτάσεις να τις συζητήσουμε και στην εξεταστική επιτροπή. Και θα ευχόμουν το τελικό πόρισμα της εξεταστικής να μην είναι απλά μια διάγνωση για το τι έγινε σωστά και το τι έγινε λάθος, αλλά και μια σειρά από προτάσεις για το πώς η Εθνική Υπηρεσία Πληροφοριών μπορεί να γίνει καλύτερη, πιο διαφανής, χωρίς όμως -να το τονίσω- να υπονομεύσει την αποτελεσματικότητά της σε αυτήν την εξαιρετικά κρίσιμη εθνική συγκυρία.

Έρχομαι τώρα, κύριε Πρόεδρε, σε μια σειρά από άλλα θέματα τα οποία έθιξε ο κ. Τσίπρας στην πρωτολογία του. Αναφερόμενος στη, δήθεν, θεσμική εκτροπή η οποία παρατηρείται επί Κυβέρνησης δικιάς μας και στον τρόπο με τον οποίον η Κυβέρνησή μας χειρίζεται τα μέσα μαζικής ενημέρωσης, κάνατε πάλι τις γνωστές αναφορές στη λίστα Πέτσα και στον τρόπο με τον οποίο χειραγωγούμε τα μέσα μαζικής ενημέρωσης. Δεν θα απαντήσω επ’ αυτών. Νομίζω ότι έχουμε τοποθετηθεί πολλές φορές.

Θα πω μόνο ότι σήμερα υπάρχουν τρία πραγματικά δεδομένα τα οποία αφορούν την εποχή της δικής σας διακυβέρνησης. Η ΕΡΤ και ο έλεγχός της περιήλθε στον Υπουργό Επικρατείας κ. Νίκο Παππά, στις 30 Ιανουαρίου του 2015 και πάλι στις 25 Σεπτεμβρίου του 2015, μετά τη δεύτερη εκλογική σας νίκη. Ο κ. Παππάς σήμερα παραπέμπεται στο ειδικό δικαστήριο για συγκεκριμένους λόγους που έχουν να κάνουν με τη χειραγώγηση ενός διαγωνισμού που αφορούσε τις τηλεοπτικές άδειες. Αυτό είναι γεγονός. Εγώ θα δεχτώ το τεκμήριο της αθωότητας.

(Διαμαρτυρίες από την πτέρυγα του ΣΥΡΙΖΑ)

(Χειροκροτήματα από την πτέρυγα της Νέας Δημοκρατίας)

Παραπέμπεται, όμως. Παραπέμπεται στο Ειδικό Δικαστήριο. Ο κ. Παπαγγελόπουλος το ίδιο. Από τη δικαιοσύνη παραπέμπονται στο Ειδικό Δικαστήριο με βαρύτατες κατηγορίες. Εσείς εξακολουθείτε να τους καλύπτετε. Εξακολουθείτε να τους καλύπτετε! Και βέβαια ο κατ’ εξοχήν υπεύθυνος για τα ζητήματα τα οποία αφορούσαν τη λειτουργία της Γενικής Γραμματείας, ο ίδιος ο Γενικός Γραμματέας ο κ. Κρέτσος, έχει και αυτός παραπεμφθεί στη δικαιοσύνη και η δίκη του εκκρεμεί.

Αυτά είναι πραγματικά γεγονότα, κύριε Τσίπρα. Δεν παραπέμψαμε εμείς κανέναν. Η ίδια η δικαιοσύνη απεφάνθη ότι συντρέχουν επαρκείς λόγοι ώστε οι άνθρωποι αυτοί να δικαστούν. Αυτά, λοιπόν, είναι τα δικά σας πεπραγμένα σε σχέση με τον τρόπο με τον οποίον χειριστήκατε τα μέσα μαζικής ενημέρωσης.

Και μάλιστα μου έκανε πάρα πολλή εντύπωση, γιατί μιλάτε συχνά για στοχοποίηση δημοσιογράφων, με αφορμή κάποια δημοσιεύματα τα οποία είδαν το φως της δημοσιότητας από τον ξένο Τύπο, ότι εμείς παρεμβαίνουμε στην ελευθεροτυπία. Ο τέως Γενικός Γραμματέας Ανθρωπίνων Δικαιωμάτων του ΣΥΡΙΖΑ έκανε μια κατάπτυστη ανάρτηση, στην οποία αναφέρθηκε σε μια σειρά από δημοσιογράφους. Ονομαστικά αναφέρθηκε, τους φωτογράφισε έναν-έναν και είπε περίπου ότι όλοι αυτοί οι δημοσιογράφοι «είναι στο payroll της Κυβέρνησης» και «αρκετά με το καρότο» και «να πάμε τώρα στο μαστίγιο».

Υιοθετείτε αυτές τις πρακτικές; Μας γυρίζετε πίσω στις εποχές του πρώτου μνημονίου όπου βλέπαμε τα πόστερ και τις αφίσες με όλους αυτούς οι οποίοι έπρεπε να καταδικαστούν στη συνείδηση του κόσμου; Και έρχεστε εσείς τώρα να εγκαλέσετε την Κυβέρνηση για παρεμβάσεις στα μέσα;

Πραγματικά δεν νομίζω ότι έχετε αίσθηση του δικού σας παρελθόντος και του πόσο έκθετοι είστε από τα αποτελέσματα, τα ίδια τα αποτελέσματα των δικών σας πράξεων, καθώς στελέχη τα οποία ήταν πάρα πολύ κοντά σας θα λογοδοτήσουν στη δικαιοσύνη στο ανώτατο δυνατό επίπεδο.

Και κλείνω, κύριε Πρόεδρε, με μια αναφορά στην πολύ ενδιαφέρουσα και τολμηρή θα έλεγα, κύριε Τσίπρα, παρότρυνσή σας να απευθυνθείτε στην Κοινοβουλευτική Ομάδα της Νέας Δημοκρατίας, να ρίξει ουσιαστικά την Κυβέρνηση, εκφράζοντας με αυτό τον τρόπο την οργή της για όλα αυτά τα οποία συμβαίνουν.

Κοιτάξτε να δείτε, αυτή η Κοινοβουλευτική Ομάδα έχει περάσει από πολλές δυσκολίες. Κάποιοι από εμάς, παλαιότεροι Βουλευτές, οι οποίοι ήμασταν στη Βουλή και το 2009 και το 2010 και το 2012 και το 2015, όταν εμείς ψηφίσαμε το τρίτο μνημόνιο και κρατήσαμε τη χώρα στην Ευρωζώνη, έχουμε περάσει από πολύ δύσκολες διαδικασίες.

(Χειροκροτήματα από την πτέρυγα της Νέας Δημοκρατίας)

Άλλοι νεότεροι συνάδελφοι έχουν αποδείξει ότι η Κοινοβουλευτική Ομάδα της Νέας Δημοκρατίας είναι όχι απλά ενωμένη και συμπαγής, αλλά έτοιμη να δώσει οποιαδήποτε μάχη απαιτείται.

(Χειροκροτήματα από την πτέρυγα της Νέας Δημοκρατίας)

Κατά συνέπεια, θα κλείσω την παρέμβασή μου με μία πρόκληση-πρόσκληση σε εσάς. Εάν πιστεύετε ότι δεν απολαμβάνω της εμπιστοσύνης της Βουλής και της Κοινοβουλευτικής μου Ομάδας, καταθέστε τώρα πρόταση δυσπιστίας. Τώρα!

(Χειροκροτήματα από την πτέρυγα της Νέας Δημοκρατίας)

Τώρα! Σηκωθείτε στο Βήμα και καταθέστε πρόταση δυσπιστίας και ελάτε όλοι μαζί να μετρηθούμε!

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

Αν δεν το κάνετε, είστε και πάλι ένας θρασύδειλος πολιτικός, ο οποίος επιμένει να ρητορεύει μόνο και μόνο για τη δημιουργία εντυπώσεων.

Θα σας περιμένω λοιπόν και μακάρι να την καταθέσετε και μακάρι να πάμε σε συζήτηση τριών ημερών και θα βρείτε ξανά εκατόν πενήντα επτά Βουλευτές, μπετόν αρμέ, μέχρι να πάμε στις επόμενες εκλογές.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας του Συνασπισμού Ριζοσπαστικής Αριστεράς κ. Αλέξης Τσίπρας έχει τον λόγο για δέκα λεπτά για τη δική του δευτερολογία.

(Χειροκροτήματα από την πτέρυγα του ΣΥΡΙΖΑ)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Ευχαριστώ, κύριε Πρόεδρε.

Κύριε Μητσοτάκη, τη δυσπιστία του ελληνικού λαού την έχετε δεδομένη και πολύ σύντομα η δυσπιστία αυτή θα μετατραπεί σε ψήφο αλλαγής, σε ψήφο απαλλαγής της δημοκρατίας μας από τις καθεστωτικές σας πρακτικές. Μην στεναχωριέστε!

(Χειροκροτήματα από την πτέρυγα του ΣΥΡΙΖΑ)

Ωραία τα χειροκροτήματα της Κοινοβουλευτικής σας Ομάδας, αλλά ακόμα ωραιότερη η πραγματικότητα, την οποία πρέπει να έχετε το θάρρος να την αντικρίσετε κατάματα.

Έθεσα μια σειρά από κρίσιμα ερωτήματα στην πρωτολογία μου. Δεν απαντήσατε. Επαναλαμβάνω μήπως απαντήσετε επί της ουσίας στην καταληκτική σας ομιλία. Ποιος είναι ο λόγος εθνικής ασφάλειας για τον οποίον ακούγατε τον κ. Ανδρουλάκη;

Το επιχείρημα ότι δεν μπορείτε να μας το πείτε και ότι θα το πείτε στον ίδιο είναι τόσο παιδικό που δεν μπορεί να σταθεί σε μια σοβαρή συνεδρίαση της Εθνικής Αντιπροσωπείας.

Ποιος είναι ο λόγος επίσης -καμμία αναφορά δεν κάνατε- παρακολούθησης του δημοσιογράφου Κουκάκη; Είπα βαρύτατα πράγματα από αυτό εδώ το Βήμα -πολύ βαρύτερα από όσα οδήγησαν τον κ. Γεραπετρίτη να ζητήσει επί προσωπικού τον λόγο- για τις αλλαγές που κάνατε στον Ποινικό Κώδικα, δήθεν με πρόσχημα να αλλάξετε και να αυστηροποιήσετε τη ρίψη μολότοφ, αλλά στην πραγματικότητα για να δώσετε τη δυνατότητα ασυλίας σε δεκάδες υψηλόβαθμα τραπεζικά στελέχη, τα οποία είχαν ανοιχτές κακουργηματικές υποθέσεις και για να δώσετε τη δυνατότητα αποδέσμευσης εκατοντάδων εκατομμυρίων ευρώ που ήταν δεσμευμένα από ξέπλυμα μαύρου χρήματος.

(Χειροκροτήματα από την πτέρυγα του ΣΥΡΙΖΑ)

Αυτό ερευνούσε ο Κουκάκης κι αυτό έγραφαν οι εφημερίδες τότε. Και κυρίως δεν δώσατε καμμία απάντηση στο ερώτημα: Πόσους ακόμα Ευρωβουλευτές και Βουλευτές παρακολουθείτε;

Πότε ενημερωθήκατε, κύριε Μητσοτάκη, από τον ανιψιό σας και τον εκλεκτό σας διοικητή της ΕΥΠ, αφού μας λέτε ότι δεν γνωρίζατε, ότι ήταν σε επίσημη επισύνδεση ο κ. Ανδρουλάκης;

Διότι προσπαθείτε να ξεφύγετε και εκμεταλλεύεστε την κοινοβουλευτική μου ευπρέπεια και ευγένεια απαντώντας στον κ. Γεραπετρίτη. Και, ναι, πράγματι, αν θέλετε να μιλήσω ακριβολογώντας, δεν μίλησε ο κ. Γεραπετρίτης σε αυτήν την διαδικασία και ανασκεύασα**.** Έκανε, όμως, τον «ψόφιο κοριό» μέσα στην Επιτροπή Θεσμών και Διαφάνειας. Και ως προς τούτο, δεν ανασκευάζω. Έκανε τον «ψόφιο κοριό».

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Παρακαλώ, παρακαλώ! Το «ψόφιος κοριός» δεν είναι επί προσωπικού.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Το ερώτημα, λοιπόν, του το έθεσα. Δεν είδα την ευθιξία του και την έντονη αντίδρασή του να πάρει τον λόγο και να μου απαντήσει στο ερώτημα: Γνώριζε ή δεν γνώριζε;

Γνωρίζατε ή δεν γνωρίζατε; Όταν στείλατε με εντολή σας τον εκλεκτό σας στην Επιτροπή Θεσμών και Διαφάνειας -και δώσατε μάλιστα εντολή να τον συνοδεύσουν δύο πρωτοκλασάτοι Υπουργοί, ενοχοποιώντας τους, ό,τι κι αν λένε τώρα, η παρουσία τους και μόνο η παρουσία τους εκεί ήταν ενοχοποίηση, εσείς δώσατε εντολή να πάνε ο κ. Πιερρακάκης και ο κ. Γεραπετρίτης- γνωρίζατε ή δεν γνωρίζατε ότι ο κ. Κοντολέων θα έλεγε αισχρά ψέματα στην Εθνική Αντιπροσωπεία, ότι ουδέποτε υπήρξε επισύνδεση και παρακολούθηση του κ. Ανδρουλάκη;

(Χειροκροτήματα από την πτέρυγα του ΣΥΡΙΖΑ)

Και σε ό,τι αφορά τα δημοσιεύματα της ημέρας εκείνης αποδίδουν και στον ίδιο τον κ. Γεραπετρίτη -ο οποίος λέει «δεν μίλησα» και δεν έχω κανέναν, μα κανέναν λόγο να τον αδικήσω ή να πλήξω την αξιοπρέπειά του περισσότερο από όσο την πλήττει ο ίδιος ή ο Πρωθυπουργός του, δίνοντάς του εντολή να παραβρεθεί εκεί μέσα, στη διαδικασία του ψέματος και της απάτης, στο θέατρο της απάτης- το ότι είπε πως η Ελλάδα έχει ένα από τα πιο αυστηρά πλαίσια για τις νόμιμες επισυνδέσεις, τονίζοντας ότι δεν γίνεται γνωστοποίηση σε περιπτώσεις όπου υπάρχει νόμιμη επισύνδεση για λόγους εθνικής ασφάλειας, όπως συμβαίνει σε όλες τις χώρες στον κόσμο.

(Στο σημείο αυτό ο Πρόεδρος του Συνασπισμού Ριζοσπαστικής Αριστεράς κ. Αλέξης Τσίπρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και ποιες είναι αυτές; Είναι περιπτώσεις υβριδικού πολέμου και περιπτώσεις κατασκοπείας.

(Χειροκροτήματα από την πτέρυγα του ΣΥΡΙΖΑ)

Αναρωτιέμαι, λοιπόν: Συμμετέχει ο κ. Ανδρουλάκης σε καμμία από αυτές τις περιπτώσεις κατασκοπείας ή υβριδικού πολέμου; Δεν ντρέπεστε; Έχετε το θράσος να μας κουνάτε το δάχτυλο; Δεν ντρέπεστε λιγάκι; Και να μιλάτε και για κυβίστηση!

(Χειροκροτήματα από την πτέρυγα του ΣΥΡΙΖΑ)

Πάμε παρακάτω. Η ομιλία σας και η δευτερομιλία σας δημιουργεί ακόμα περισσότερα και ακόμα μεγαλύτερα ερωτηματικά. Δεν είναι ασφαλής κανένας μας και καμμιά μας όσο συνεχίζετε να λειτουργείτε με αυτή την αντίληψη και από το Βήμα της Βουλής να μας λέτε ότι κανένας εκλεγμένος δεν εξαιρείται.

(Θόρυβος στην Αίθουσα)

**ΦΩΤΕΙΝΗ ΠΙΠΙΛΗ:** Είστε και αριστερός και θέλετε ισότητα.

**ΠΡΟΕΔΡΟΣ (Κωνσταντίνος Τασούλας):** Ησυχία, παρακαλώ!

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Πολύ αστείο ήταν αυτό. Θα το κρατήσω στα απομνημονεύματά μου. Πάμε παρακάτω.

Ενόσω διεξάγεται αυτή η συζήτηση, παρενέβη εκ νέου ο πρώην Αντιπρόεδρος της κυβέρνησης Σαμαρά - Βενιζέλου, στην οποία συμμετείχατε. Γνωρίζετε πόσες φορές έχω συγκρουστεί μαζί διαφωνώντας πολιτικά. Παρεμβαίνει, όμως, καταθέτοντας τη νομική του άποψη.

Και επειδή με ρωτήσατε στην πρωτομιλία σας εάν συμφωνώ, σας απαντώ πως ναι με αυτήν τη νομική άποψη συμφωνώ, όπως πρέπει και θα έπρεπε να συμφωνεί κάθε δημοκρατικός πολίτης. Διότι, τι λέει;

Αυτό το οποίο λέει είναι ότι προφανώς και πρέπει να υπάρχει εξαίρεση για εκλεγμένο Βουλευτή ή Ευρωβουλευτή σε ό,τι αφορά το ζήτημα της εθνικής ασφάλειας, διότι τόσο άρθρα του Συντάγματος όσο και ο Χάρτης Θεμελιωδών Δικαιωμάτων, όσο και ό,τι αφορά τη Σύμβαση Δικαιωμάτων του Ανθρώπου, όσο όμως και η Ιδρυτική Συνθήκη της Ευρωπαϊκής Ένωσης -ήταν Ευρωβουλευτής ο κ. Ανδρουλάκης- απαγορεύει να έχετε τη δυνατότητα των επικοινωνιών του εσείς η υπηρεσία, χωρίς καμμία άλλη έγκριση παρά μονάχα με την υπογραφή ενός εισαγγελέα.

**ΘΕΟΔΩΡΑ ΜΠΑΚΟΓΙΑΝΝΗ:** Το διόρθωσε ο κ. Βενιζέλος. Άλλαξε γνώμη.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Λέει, λοιπόν, σήμερα ο κ. Βενιζέλος -και απαντήστε σε αυτό- ότι άλλο πράγμα είναι οι λόγοι εθνικής ασφάλειας γενικά και αόριστα -λόγοι που θα κρίνετε εσείς άραγε;- και άλλο πράγμα είναι το ζήτημα του εγκλήματος, εάν έχει διαπραχθεί κάποιο έγκλημα ή υπάρχει σαφής ένδειξη εγκληματικής δραστηριότητας προκειμένου να υπάρξει διαλεύκανση του εγκλήματος.

Άλλο, λοιπόν, η Χρυσή Αυγή. Και στη Χρυσή Αυγή, όμως, που ήταν εγκληματική οργάνωση -αναφερθήκατε στη Χρυσή Αυγή- υπήρξε στη δικογραφία της Χρυσής Αυγής καμμία επισύνδεση και δεν το γνωρίζουμε; Υπήρξε παρακολούθηση και επισυνδέσεις στους Βουλευτές της Χρυσής Αυγής ενόσω ήταν Βουλευτές;

Σας απαντώ, λοιπόν. Όχι, κύριε Μητσοτάκη. Όχι, ουδέποτε υπήρξε στη χώρα μας -όσο μπορούμε να γνωρίζουμε, τουλάχιστον από τη Μεταπολίτευση και μετά- επίσημη επισύνδεση σε εκλεγμένο εκπρόσωπο του εθνικού Κοινοβουλίου ή της Ευρωβουλής. Ο μόνος ο οποίος το τολμήσατε, είστε εσείς.

(Χειροκροτήματα από την πτέρυγα του ΣΥΡΙΖΑ)

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Η Χρυσή Αυγή ήταν εγκληματική οργάνωση, κύριε Πρόεδρε, εκτός εάν δεν το δέχεστε.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Κύριε Μητσοτάκη,επίσης θέλω να σας πω ότι είστε πάρα πολύ προβλέψιμος. Στις θλιβερές παρεμβάσεις που κάνατε και στην πρώτη και στη δεύτερη ομιλία αναδείξατε από το Βήμα της Βουλής με κάθε τρόπο τοξικότητα. Αναφερθήκατε σε όλες τις τοξικές αναρτήσεις των troll του διαδικτύου.

Στην απελπισία σας, μάλιστα, για να μπορέσετε να δημιουργήσετε την αίσθηση ότι όλοι το ίδιο είμαστε, ότι είναι κανονικότητα οι παρακολουθήσεις, είπατε ότι στην Ισπανία η σοσιαλιστική κυβέρνηση παρακολουθεί. Εσείς λέτε παρακολουθούσατε τους Υπουργούς σας και αναφερθήκατε στον κ. Πανούση, αναφερθήκατε στον κ. Βαρουφάκη, αναφερθήκατε στην κ. Βαλαβάνη.

Και ο κ. Βαρουφάκης μίλησε. Δεν χρειάζεται να επαναλάβω. Εάν δεν το γνωρίζετε ο κ. Πανούσης έκανε δήλωση: «Ουδέποτε είπα ότι με παρακολουθούσαν». Η κ. Βαλαβάνη έκανε δήλωση ενόσω ομιλούσατε και διευκρίνισε ότι δεν έχει καμμία περαιτέρω ένδειξη για παρακολουθήσεις ή για προσωπική της παρακολούθηση και δεν έχει καταγγείλει την κυβέρνηση ΣΥΡΙΖΑ για εντολή παρακολούθησής της.

(Χειροκροτήματα από την πτέρυγα του ΣΥΡΙΖΑ)

Τα καταθέτω έτσι απλά για την ιστορία.

(Στο σημείο αυτό ο Πρόεδρος του Συνασπισμού Ριζοσπαστικής Αριστεράς κ. Αλέξης Τσίπρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όλα αυτά, όμως, αναδεικνύουν τον πανικό σας, κύριε Μητσοτάκη. Είστε σε πανικό και δεν το κρύβετε. Δεν κρύβεται αυτό. Ακούστε, κύριε Μητσοτάκη. Δεν θα κρυφτείτε πίσω από δήθεν καταγγελίες.

Και ειλικρινά σας ζητώ, αν έχετε οποιαδήποτε σοβαρή καταγγελία, εμπεριστατωμένη καταγγελία που να αφορά την περίοδο που ο ΣΥΡΙΖΑ είχε τη διακυβέρνηση να μη διστάσετε αύριο κιόλας να την πάτε στον εισαγγελέα. Διότι «καθαρός ουρανός αστραπές δεν φοβάται».

(Χειροκροτήματα από την πτέρυγα του ΣΥΡΙΖΑ)

Αναρωτιέμαι -όχι αναφερόμενος σε εσάς, αλλά στο Κοινοβούλιο- θα είχε, αλήθεια, έστω και ένα στοιχείο ο κ. Μητσοτάκης εδώ και τρία χρόνια, όχι τρεις μήνες, -τρία χρόνια κυβερνά- που ενοχοποιεί την περίοδο ΣΥΡΙΖΑ και δεν θα το είχε δημοσιοποιήσει, δεν θα το είχε αξιοποιήσει;

(Χειροκροτήματα από την πτέρυγα του ΣΥΡΙΖΑ)

Μας πήγατε -και το αναφέρατε τρεις φορές εδώ στην ομιλία σας- σε δύο ειδικά δικαστήρια. Για το σκάνδαλο «NOVARTIS», που θέλατε να το ονομάσετε «σκευωρία» και τελικά δεν πείστηκαν ούτε οι δικαστές που διορίστηκαν επί των ημερών σας ότι είναι σκευωρία. Μας πήγατε σε ειδικό δικαστήριο γιατί βάλαμε τους καναλάρχες να πληρώσουν και δεν θα στήνατε έστω μια εξεταστική επιτροπή, αν είχατε κάποια σοβαρή καταγγελία για παρακρατική λειτουργία της ΕΥΠ επί των ημερών μας και θέλετε να το πιστέψουμε αυτό;

Κύριε Μητσοτάκη, πιαστήκατε με τον «κοριό στο αυτί». Και τώρα προσπαθείτε ματαίως να ανακαλύψετε εκ των υστέρων συμψηφισμούς και αντιπερισπασμούς φθηνούς. Δεν πείθετε κανέναν.

(Χειροκροτήματα από την πτέρυγα του ΣΥΡΙΖΑ)

Εν πάση περιπτώσει, ποιο είναι το τελευταίο επιχείρημα που σας έμεινε; Όχι ότι είστε αθώος, αλλά ότι αυτό που κάνετε είναι κανονικότητα και όλοι το ίδιο κάνουν και όλοι το ίδιο είναι. Και δείτε τώρα σε τι ελεεινή θέση έχετε έρθει εσείς και έχετε φέρει και το κόμμα σας. Για να διασωθείτε, λέτε εσείς ότι είστε ίδιος με εμάς. Εμείς ίδιοι με εσάς. Δηλαδή, ότι εσείς οι άριστοι είστε οι ίδιοι με εμάς τους χείριστους, ότι εσείς οι πατριώτες είστε ίδιοι με εμάς τους προδότες, ότι εσείς οι μεταρρυθμιστές είστε ίδιοι με εμάς τους λαϊκιστές. Αυτό μας λέτε.

(Χειροκροτήματα από την πτέρυγα του ΣΥΡΙΖΑ)

Αν αυτό δεν είναι το «Πάρθιο βέλος» στον μύθο σας, στον μύθο που χτίζατε τόσα χρόνια, τον μύθο του αντι-ΣΥΡΙΖΑ ρεύματος, τότε αναρωτιέμαι τι άλλο είναι, κύριε Μητσοτάκη.

Για να επανέλθω, δεν είμαστε όλοι το ίδιο, ούτε όλοι είναι ίδιοι. Δεν είμαστε όλοι γόνοι μιας αριστοκρατίας ή αριστείας εκ θεού και εξ ιστορίας, με δικαιώματα ιδιοκτησίας στο κράτος και τη χώρα.

(Θόρυβος από την πτέρυγα της Νέας Δημοκρατίας)

(Χειροκροτήματα από την πτέρυγα του ΣΥΡΙΖΑ)

Δεν αντιμετωπίζουν όλοι σε αυτή την Αίθουσα -και δεν αναφέρομαι μόνο στη δική μας παράταξη- το κράτος ως λάφυρο και τους πολίτες ως παθητικούς δέκτες αδικίας και καταναλωτές προπαγάνδας.

Επιτρέψτε μου στο σημείο αυτό να πω και δυο λόγια επί της ουσίας για όσα έζησα, ξέρω κι έχω πλήρη ευθύνη τους για την περίοδο που ο ΣΥΡΙΖΑ κυβέρνησε και ήμουν Πρωθυπουργός, για να τελειώνουμε με αυτή την τοξική ισοπέδωση.

Κύριε Μητσοτάκη, εγώ δεν πήρα υπό την ευθύνη μου την Εθνική Υπηρεσία Πληροφοριών. Αλλά, δεν πρόκειται να κάνω εδώ τον ανήξερο. Δεν πρόκειται να βγω και να πω αυτό το απίστευτο που είπατε, ότι δεν μπορεί να γνωρίζει ο Πρωθυπουργός της χώρας ποιον παρακολουθεί η Εθνική Υπηρεσία Πληροφοριών. Δηλαδή, μας λέτε ότι εξ ορισμού η Εθνική Υπηρεσία Πληροφοριών και ο εκάστοτε διοικητής της φτιάχνει ένα στεγανό, ένα παρακράτος ανεξέλεγκτο από την ίδια τη δημοκρατία.

(Χειροκροτήματα από την πτέρυγα του ΣΥΡΙΖΑ)

Αδιανόητα πράγματα λέτε! Εκστομίζετε τέτοιες ανοησίες μέσα στον πανικό σας που αναρωτιέμαι ποιος σας τα λέει να τα πείτε αυτά.

Πείτε μου, κύριε Γεραπετρίτη, τι είναι αυτά που λέει ο Πρωθυπουργός; Πού στέκουν αυτά τα πράγματα; Ποια συνταγματική επιταγή μπορεί να λέει ότι η ΕΥΠ μπορεί να κάνει ό,τι θέλει χωρίς να έχει γνώση ο Πρωθυπουργός;

(Χειροκροτήματα από την πτέρυγα του ΣΥΡΙΖΑ)

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Αφού απαγορεύεται. Το απαγορεύει ο νόμος.

**ΦΩΤΕΙΝΗ ΠΙΠΙΛΗ:** Εσείς δηλαδή ξέρατε;

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Σας διαβεβαιώνω λοιπόν, κυρία Πιπιλή, που είστε εκνευρισμένη σήμερα, και διαβεβαιώνω όλους τους Έλληνες που απαιτούν την αλήθεια ότι επί των ημερών μας ούτε θα μπορούσα να διανοηθώ ούτε φυσικά υπήρξε έστω και ένας εκλεγμένος εκπρόσωπος του ελληνικού λαού στη Βουλή και το Ευρωκοινοβούλιο που να έπεσε θύμα επισύνδεσης, είτε παράνομης είτε νόμιμης. Και μάλιστα, για λόγους εθνικής ασφάλειας. Και ούτε ένας δημοσιογράφος γιατί μας ενοχλούσε για την έρευνα και τη δουλειά του.

(Χειροκροτήματα από την πτέρυγα του ΣΥΡΙΖΑ)

Δεν διανοηθήκαμε και δεν διανοήθηκα ποτέ να προβώ σε τέτοια εγκληματική κακοποίηση του κράτους δικαίου. Δεν πήρα στον προσωπικό μου έλεγχο την ΕΥΠ. Δεν άλλαξα τον νόμο για να κάνω διοικητή ένα τυχάρπαστο χωρίς τα απαραίτητα προσόντα πρόσωπο. Δεν ανέθεσα σε συγγενή μου την πολιτική της εποπτεία. Και προφανώς δεν έδωσα εντολή παρακολούθησης για κανέναν πολιτικό Αρχηγό ή οποιονδήποτε άλλο πολιτικό μου αντίπαλο.

(Χειροκροτήματα από την πτέρυγα του ΣΥΡΙΖΑ)

Επί των ημερών μας υπήρχαν παθογένειες; Υπήρχαν παθογένειες. Πρέπει να αλλάξουν; Ναι, αλλά επί των ημερών μας η Εθνική Υπηρεσία Πληροφοριών προσανατολίστηκε όχι στον εσωτερικό εχθρό, αλλά στο οργανωμένο έγκλημα και στην προάσπιση της εθνικής κυριαρχίας.

Και τα γνωρίζετε αυτά, κύριε Μητσοτάκη, διότι σχεδόν κάθε έξι μήνες με δική μου εντολή ο τότε διοικητής της ΕΥΠ σάς ενημέρωνε αναλυτικά και εσάς και κάποιους εκ των συνεργατών σας.

(Χειροκροτήματα από την πτέρυγα του ΣΥΡΙΖΑ)

Και γνωρίζετε πάρα πολύ καλά, κύριε Μητσοτάκη, και κάνατε μία αναφορά αλλά την κάνατε κουτσή, ότι επί των ημερών μας έγιναν δύο μεγάλες έρευνες και σας αφήσαμε δύο μεγάλους φακέλους για το οργανωμένο έγκλημα στη χώρα. Και οι δύο εστάλησαν στον εισαγγελέα, δώδεκα μήνες η μία έρευνα, δεκατέσσερις η άλλη. Και η μία έχει προχωρήσει στον δικαστικό της δρόμο, η άλλη δεν ξέρω γιατί δεν έχει προχωρήσει. Για αυτή η οποία προχώρησε στον δικαστικό δρόμο αποσπασματικά βγαίνουν κάποια στοιχεία από δικογραφίες, τα όποια στοιχεία έχετε την αφέλεια εσείς εδώ ως Πρωθυπουργός να επικαλείστε στη Βουλή, ενώ τα γνωρίζετε όλα και μπερδεύετε και επίθετα απ’ ό,τι κατάλαβα.

Θέλω να σας πω όμως ακόμα και αν μπερδεύεστε ότι ουδέποτε ακόμα και για το έγκλημα επί των ημερών μας δεν υπήρξε επισύνδεση Βουλευτή του ελληνικού Κοινοβουλίου με εντολή της ΕΥΠ, ουδέποτε. Αν κάποιος Βουλευτής του ελληνικού Κοινοβουλίου συνομιλούσε με κυκλώματα εγκληματικά και άρα κάποια στιγμή καταγράφηκε, είναι άλλο.

(Θόρυβος από την πτέρυγα της Νέας Δημοκρατίας)

Μη θορυβείτε, είναι άλλο. Αυτό είναι το επιφώνημα της άγνοιας, της αφέλειας ή είναι της απορίας; Αν είναι το επιφώνημα της απορίας, να σας τις λύσουμε όλες τις απορίες. Επαναλαμβάνω, καθαρός ουρανός αστραπές δεν φοβάται.

Και για να τελειώνουμε, λοιπόν, με αυτούς τους φτηνούς αντιπερισπασμούς, που κάποτε αγγίζουν και τα όρια της προβοκάτσιας, θέλετε, κύριε Μητσοτάκη, -σας έπιασε τώρα, τρία χρόνια δεν το είχατε αυτό, αλλά τώρα σας έπιασε, που πιαστήκατε με τον κοριό στο αυτί- να ελέγξετε την περίοδο του ΣΥΡΙΖΑ; Κάντε εξεταστική μόνο για την περίοδο ΣΥΡΙΖΑ, άλλη όμως, προσέξτε άλλη. Όσες εξεταστικές θέλετε, πλειοψηφία έχετε.

Δεν είναι ανάγκη να εκτίθεστε, για να κρατάτε σε αγωνία κάποιους δικούς σας, να μιλάτε για εξεταστική από το 2012. Ποιον θέλετε να φοβερίσετε; Ποιον θέλετε να κρατήσετε; Τον κ. Σαμαρά, που ήταν Πρωθυπουργός, ή τον κ. Δένδια, που τότε ήταν Υπουργός Προστασίας του Πολίτη; Αφήστε, λοιπόν, τα εσωκομματικά σας κόλπα και τις μαφιόζικες πρακτικές. Φτιάξτε ξεχωριστή εξεταστική για την περίοδο 2015 - 2019 και μόνο. Δεν έχουμε να φοβηθούμε τίποτα!

(Ζωηρά και παρατεταμένα χειροκροτήματα από την πτέρυγα του ΣΥΡΙΖΑ)

Αλλά μη διανοείστε να αποδράσετε από τη διερεύνηση της αλήθειας για την παράνομη παρακολούθηση του Αρχηγού του ΠΑΣΟΚ κ. Ανδρουλάκη και του δημοσιογράφου κ. Κουκάκη. Η έρευνα αυτή θα γίνει και πρέπει να γίνει αυτοτελώς και κατά προτεραιότητα.

(Χειροκροτήματα από την πτέρυγα του ΣΥΡΙΖΑ)

Επανέρχομαι τώρα σε ένα ακόμα κρίσιμο ερώτημα που δεν απαντήσατε: Πόσοι ακόμα παρακολουθούνται ή παρακολουθήθηκαν επί των ημερών σας, Βουλευτές, Ευρωβουλευτές, δημοσιογράφοι;

Έχω δύο δημοσιεύματα από την «ΚΑΘΗΜΕΡΙΝΗ». Το ένα είναι στις 14 Αυγούστου και το άλλο στις 24 Αυγούστου και μιλάνε για επτά ή οκτώ πολιτικά πρόσωπα.

Τα καταθέτω στα Πρακτικά.

(Στο σημείο αυτό ο Πρόεδρος του Συνασπισμού Ριζοσπαστικής Αριστεράς κ. Αλέξης Τσίπρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα απαντήσετε σε αυτά; Δεν το λέει η «ΑΥΓΗ». Δεν το λένε, βέβαια, και οι «NEW YORK TIMES» που είναι ΣΥΡΙΖΑ…

(Γέλωτες από την πτέρυγα του ΣΥΡΙΖΑ)

…ούτε οι «FINANCIAL TIMES» που έχει εισπηδήσει η «κόκκινη ασθένεια», το λέει η «ΚΑΘΗΜΕΡΙΝΗ». Θα απαντήσετε σε αυτά τα δημοσιεύματα; Πόσοι ακόμα;

Είπα, λοιπόν, στην πρωτομιλία μου και το επαναλαμβάνω ότι δεν μας αρκεί εδώ να ανεβείτε στο Βήμα στην τριτομιλία σας και να μας πείτε «εξ όσων γνωρίζω, κανείς ακόμα», γιατί το ξέρουμε το έργο «δεν ήξερα, ο ανιψιός μου φταίει». Υπάρχει μία και μόνο ουσιαστική απάντηση. Είτε θα καταργήσετε την τροπολογία που απαγορεύει στην ΑΔΑΕ να διερευνήσει για τον κάθε πολίτη εάν έπεσε θύμα παρακολούθησης και μάλιστα αναδρομικά,…

(Ζωηρά και παρατεταμένα χειροκροτήματα από την πτέρυγα του ΣΥΡΙΖΑ)

…ώστε να μπορούν να το πληροφορηθούν όλοι οι Βουλευτές, όσοι το επιθυμούν. Σε κάποιους μπορεί να αρέσει να παρακολουθούνται. Πρόβλημά σας, δεν έχω θέμα εγώ!

(Γέλωτες από την πτέρυγα του ΣΥΡΙΖΑ)

Πρόβλημά σας, μπορεί να σας αρέσει. Πιστεύω, όμως, ότι στην πλειοψηφία τους δεν τους αρέσει. Άρα, λοιπόν, είτε θα εξαγγείλετε τώρα την κατάργηση της συγκεκριμένης τροπολογίας, ώστε όσοι έχουν την όποια υποψία να πάνε στην ΑΔΑΕ και αναδρομικά να ερευνήσει εάν υπήρξε επισύνδεση στο κινητό τους τηλέφωνο, είτε εάν δεν το κάνετε, η απάντησή σας είναι ότι είστε ένοχος και φοβάστε, κύριε Μητσοτάκη.

(Ζωηρά και παρατεταμένα χειροκροτήματα από την πτέρυγα του ΣΥΡΙΖΑ)

Δύο παρατηρήσεις ακόμα και θα κλείσω. Μας είπε ο Πρωθυπουργός ότι δεν έχουμε προτάσεις. Ίσως να είναι και μια ευκαιρία να ανοίξει ένας ουσιαστικός διάλογος, για να καταλάβει τι εννοώ όταν λέω ότι δεν αρκεί απλώς να εναλλασσόμαστε στην εξουσία, αλλά πρέπει να κάνουμε γενναίες μεταρρυθμίσεις, να ενισχύσουμε το κράτος δικαίου, τη λογοδοσία, τη δημοκρατία στον τόπο μας. Αυτό είπα.

Ξέρετε κάτι, κύριε Μητσοτάκη; Είναι πολύ αστείο στις ημέρες μας να προσπαθείτε να δημιουργήσετε ένα κλίμα εσωτερικού εχθρού αλλά ταυτόχρονα και κινδύνου απώλειας της ασφάλειας της χώρας, εάν η Κυβέρνησή σας πληγεί. Στη δημοκρατία οι κυβερνήσεις εναλλάσσονται, η λαϊκή ετυμηγορία κρίνει. Δεν είστε ταυτισμένος εσείς με το εθνικό συμφέρον, όπως κανένας πολιτικός και κανένα κόμμα. Δεν υπάρχει, λοιπόν, κανένας κίνδυνος αποσταθεροποίησης, όπως λέτε, ή παράλυσης διακυβέρνησης, εάν εσείς ξαφνικά απωλέσετε την πλειοψηφία και δεν είστε Πρωθυπουργός.

Εν τοιαύτη περιπτώσει, εάν είναι παράλυτη μια κυβέρνηση που θα προκύψει από τη λαϊκή εντολή και θα είναι κυβέρνηση συνεργασίας, η δική σας σήμερα δεν είναι παράλυτη; Πώς θα πάτε να αντικρύσετε τους Ευρωπαίους εταίρους σας μετά απ’ αυτό το διεθνές κάζο που έχετε υποστεί; Πώς θα πάτε; Είστε ο Πρωθυπουργός των υποκλοπών. Αυτό έχει καταγραφεί, έχει τελειώσει. Πώς θα πάτε;

Μια δεύτερη παρατήρηση. Έχετε μια αγωνιώδη προσπάθεια να αλλάξετε την ατζέντα. Κάνατε ένα μακροσκελές διάγγελμα στις 20 του Αυγούστου, ότι δήθεν εσείς, κύριε Μητσοτάκη, και η Κυβέρνησή σας μας έβγαλε από τα μνημόνια.

Κύριε Μητσοτάκη, εντάξει, υποκλοπέας συνδιαλέξεων να είστε, αλλά και υποκλοπέας της εξόδου από τα μνημόνια δεν μπορεί να είστε!

(Χειροκροτήματα από την πτέρυγα του ΣΥΡΙΖΑ)

Από τα μνημόνια έβγαλε τη χώρα η κυβέρνηση που πλήρωσε γι’ αυτό και πολιτικό κόστος και «μάτωσε» και την έστησε όρθια ξανά. Πήραμε και την έξοδο από τα μνημόνια και τον ορίζοντα της εξόδου από την ενισχυμένη εποπτεία, ακριβώς τέσσερα χρόνια μετά την αναγγελία της εξόδου από τα μνημόνια.

(Χειροκροτήματα από την πτέρυγα του ΣΥΡΙΖΑ)

Κλείνω. Προτάσεις. Οποιαδήποτε συζήτηση και πρόταση, προκειμένου όχι μόνο να καλύψουμε το συλλογικό για τη δημοκρατία μας τραύμα, αλλά να δημιουργήσουμε και θεσμούς, αντίβαρα, ώστε καμμία άλλη κυβέρνηση και κανένας άλλος μηχανισμός να μην επιχειρήσει αυτό που έκανε ο κ. Μητσοτάκης, οφείλει να ξεκινά από την άμεση κατάργηση του άρθρου 87 του ν.4790/2021 για την ΑΔΑΕ.

Ταυτόχρονα, πιστεύουμε ότι οφείλουμε να ορίσουμε νομοθετικά την έννοια της εθνικής ασφάλειας, προκειμένου η Εθνική Υπηρεσία να μπορεί να επικεντρωθεί στα καθήκοντά της, σε αυτά που την αφορούν: τα γεωπολιτικά καθήκοντά της και την αντιμετώπιση της διεθνούς τρομοκρατίας και κατασκοπείας και όχι με εκείνους που βαφτίζονται ως εσωτερικοί εχθροί.

(Χειροκροτήματα από την πτέρυγα του ΣΥΡΙΖΑ)

Τρίτον, πιστεύουμε ότι πρέπει να υπάρξει πρόβλεψη για τεκμηριωμένη αιτιολογία των εισαγγελικών διατάξεων που αφορούν λόγους εθνικής ασφάλειας. Τι θα πει αυτό;

Τέταρτον, η έγκριση των παρακολουθήσεων να μην γίνεται από εισαγγελικό λειτουργό και μάλιστα ενταγμένο στην ΕΥΠ, αλλά από ανώτατους δικαστικούς λειτουργούς εξοικειωμένους με τον έλεγχο της νομιμότητας της διοικητικής δράσης. Σε αυτούς πρέπει να γνωστοποιούνται το όνομα και η ιδιότητα του θιγόμενου από άρση απορρήτου για λόγους εθνικής ασφάλειας, που πρέπει να είναι απολύτως τεκμηριωμένη.

Πέμπτον, η επιλογή του διοικητή της ΕΥΠ -το είχα προτείνει και πέρυσι στη Διεθνή Έκθεση Θεσσαλονίκης- πρέπει να γίνεται με διαδικασία στην οποία θα συμμετέχει ουσιαστικά όχι έκφραση γνώμης- η Επιτροπή Θεσμών, αλλά και η ΑΔΑΕ.

Έκτον, χρειάζεται ενίσχυση η ΑΔΑΕ, ενίσχυση με προσωπικό, επιστήμονες και τεχνικά μέσα, με ένα πρόγραμμα άμεσης κάλυψης των σχετικών αναγκών. Πρέπει να αποκτήσει ρητή αρμοδιότητα έκφρασης γνώμης για την επάρκεια της αιτιολογίας των διατάξεων άρσης του απορρήτου και για την τυπική μόνο ή ουσιαστική τήρηση των όρων και προϋποθέσεων του νόμου από τη δικαστική αρχή που εγκρίνει τα αιτήματα της Εθνικής Υπηρεσίας Πληροφοριών.

Και, τέλος, η εποπτεία της Επιτροπής Θεσμών και Διαφάνειας επί της ΕΥΠ πρέπει να ενισχυθεί, χωρίς τη δυνατότητα να της αντιταχθεί οποιουδήποτε είδους απόρρητο σχετικά με τις δαπάνες και τις συμβάσεις της. Προσέξτε το αυτό το τελευταίο, γιατί φοβάμαι ότι και εκεί θα ανοίξει μια μεγάλη φάμπρικα με τα απόρρητα, το ύψος τους και τις συμβάσεις.

Σας ευχαριστώ.

(Όρθιοι οι Βουλευτές του ΣΥΡΙΖΑ χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Σειρά έχει τώρα από την Κοινοβουλευτική Ομάδα του Κινήματος Αλλαγής ο Επικεφαλής της κ. Μιχάλης Κατρίνης για τη δική του δευτερολογία των δέκα λεπτών.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Κυρίες και κύριοι συνάδελφοι, παρακολουθήσαμε μόλις μια αντιδικία και ένα πινγκ πονγκ ευθυνών για το ποιος ευθύνεται περισσότερο για την κρίση και ποιος για την παράτασή της. Οι δύο υπεύθυνοι διαγωνίζονται ποιος έβγαλε τη χώρα από την κρίση, που η μία παράταξη μάς οδήγησε, και για την παράταση της οποίας ευθύνεται η άλλη παράταξη.

Είδαμε να διαγκωνίζονται επί ημερών ποίου έγιναν περισσότερες παρακολουθήσεις, είναι διάτρητο το πλαίσιο της Εθνικής Υπηρεσίας Πληροφοριών. Και σίγουρα ο πανικός είναι κακός σύμβουλος, όπως και η αλαζονεία ότι κάποιοι έχουν διαμορφώσει τις προϋποθέσεις για να κυβερνούν για πάντα. Και επειδή προφανώς δεν μπορεί να είναι σίγουροι ότι υπάρχουν οι κοινωνικές ή οι οικονομικές προϋποθέσεις για να συμβαίνει αυτό, πού καταλήγουν; Καταλήγουν στο να παρακολουθούν και να κάνουν υποκλοπές.

Και βεβαίως η κατάρρευση αυτής της βεβαιότητας οδηγεί σε πανικό, οδηγεί σε αντιφάσεις, οδηγεί σε αμηχανία. Γιατί σήμερα είδαμε τον Πρωθυπουργό με θράσος -ναι, με θράσος- να έρχεται σε αυτή την Αίθουσα και να αφήνει αναπάντητα τα ερωτήματα για τα οποία έπρεπε να απαντήσει και να απολογηθεί και όχι να εμφανιστεί ως τιμητής ενός κράτους δικαίου, που επί δικής του θητείας φαίνεται ότι είναι τόσο διάτρητο που ξεκινούν έρευνες σε ευρωπαϊκό επίπεδο.

Είναι πάρα πολλά ερωτήματα τα οποία έμειναν αναπάντητα. Θα τα επαναλάβουμε, όμως, όσο και αν γινόμαστε δυσάρεστοι.

Για ποιον λόγο τελικά παρακολουθείται ο Πρόεδρος του ΠΑΣΟΚ, ο Νίκος Ανδρουλάκης;

Είπατε, κύριε Πρωθυπουργέ, ότι δεν μπορείτε να μας απαντήσετε δημοσίως. Δεν μας είπατε, όμως, αν συμφωνείτε στο αίτημά μας να πάει ο φάκελος στην Επιτροπή Θεσμών και Διαφάνειας για να υπάρχει ενημέρωση της επιτροπής και του ιδίου του Προέδρου του ΠΑΣΟΚ, γιατί στο προηγούμενο αίτημά μας να συγκληθεί η Επιτροπή Θεσμών και Διαφάνειας για να διερευνηθεί η υπόθεση εσείς απαντήσατε αμέσως και μάλιστα τα μέσα ενημέρωσης διέρρευσαν ότι δώσατε εντολή στον κ. Τασούλα να συγκληθεί η επιτροπή. Βγείτε, λοιπόν και πείτε, συμφωνείτε ή δεν συμφωνείτε να πάει ο φάκελος και να ενημερωθεί αρμοδίως και υπεύθυνα ο Πρόεδρος του ΠΑΣΟΚ ποιοι είναι οι λόγοι εθνικής ασφαλείας για τους οποίους παρακολουθείται επί των ημερών σας;

(Χειροκροτήματα από την πτέρυγα του Κινήματος Αλλαγής)

Δεύτερον, δεν μας απαντήσατε αν παρακολουθούνται και πόσα πολιτικά πρόσωπα επί της δικής σας θητείας.

Και ναι, στην περίπτωση του κ. Ανδρουλάκη καλύπτεσθε πίσω από το ότι «δεν ήξερα, δεν με ενημέρωσαν, γι’ αυτό και απέπεμψα τον στενότερο συνεργάτη μου, τον κ. Δημητριάδη και την προσωπική μου επιλογή, τον κ. Κοντολέοντα, επειδή δεν με ενημέρωσαν ότι παρακολουθείτο Ευρωβουλευτής εν ενεργεία και υποψήφιος Πρόεδρος τότε του ΠΑΣΟΚ».

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ)**

Μετά, λοιπόν, την κατακραυγή, μετά τον σάλο που έγινε δεν ρωτήσατε τον νέο διοικητή της ΕΥΠ αν ευσταθούν αυτά που γράφονται σε μέσα ενημέρωσης ότι παρακολουθούνται πολιτικά πρόσωπα; Δεν σας ενδιέφερε αυτό; Δεν θέλετε να μάθετε αν υπάρχουν και άλλοι πολιτικοί οι οποίοι παρακολουθούνται;

Και επειδή ατυχώς είπατε πριν ότι υπαγάγατε την ΕΥΠ στη δικαιοδοσία σας, όπως έκανε ο Ανδρέας Παπανδρέου, αλήθεια, γιατί το κάνατε, όταν δεν ενδιαφέρεστε να ξέρετε το αυτονόητο; Και θέλετε μήπως να συγκρίνετε τις εποχές, που το 1981 ο Ανδρέας Παπανδρέου υπήγαγε την ΕΥΠ μετά από όλη αυτή την περιπέτεια της χούντας και των πρώτων ετών της Μεταπολίτευσης; Συγκρίνετε αυτές τις εποχές με τις εποχές της ώριμης δημοκρατίας στη χώρα μας; Αν ναι, πείτε το ευθέως ότι γι’ αυτόν τον λόγο το κάνατε, γιατί φοβάστε ή φοβόσασταν ότι υπήρχαν πρακτικές, όπως αυτές που είδαμε πριν το 1981.

Δεν μας απαντήσατε αν έχουν ερευνηθεί η δραστηριότητα και οι συναλλαγές με τις εταιρείες που εμπορεύονται το «Predator» στη χώρα. Γιατί αφήνετε τόσο χώρο και χρόνο να εξαφανιστούν τα ίχνη και να μην μπορούν να βρεθούν αυτοί οι οποίοι και το εμπορεύονται και το παρέχουν για ένα παράνομο δίκτυο πληροφοριών;

Επιμένετε στο «ουδείς εξαιρείται» και το κάνετε αυτό την ίδια στιγμή που δεν λέτε ευθέως αν έχετε ενδιαφερθεί να μάθετε αν πολιτικά πρόσωπα παρακολουθούνται επί των ημερών σας.

Σε όλο, λοιπόν, αυτό το πλαίσιο το οποίο φέρει τη δική σας ευθύνη, το δικό σας στίγμα και τη δική σας διακυβέρνηση, έρχεστε σήμερα και λέτε «και οι άλλοι έκαναν τα ίδια και στις προηγούμενες περιόδους γίνονταν τα ίδια» και δεν μπορούμε να απαλλαγούμε από αυτό.

Και μάλιστα, επειδή αποχωρείτε, συνηθίζετε να αποχωρείτε όταν μιλάμε, δεν ακούσατε και τις προτάσεις που κάναμε, προτάσεις που έκανε χτες ο Πρόεδρος του ΠΑΣΟΚ πάνω στο θεσμικό πλαίσιο το οποίο πρέπει να υπάρχει για τη θωράκιση και της Εθνικής Υπηρεσίας Πληροφοριών και του απορρήτου, αλλά βεβαίως και της Αρχής Διασφάλισης του Απορρήτου των Επικοινωνιών.

Όμως, μη συγχέετε τα πράγματα. Η εξεταστική επιτροπή που θα συγκροτηθεί τη Δευτέρα δεν θα συγκροτηθεί για να συζητήσει το νέο θεσμικό πλαίσιο που είναι αναγκαιότητα να υπάρχει στο θέμα και των πληροφοριών και της ΑΔΑΕ και της ΕΥΠ.

Η εξεταστική επιτροπή που θα συγκροτηθεί τη Δευτέρα θα συγκροτηθεί για να διερευνήσει τις ευθύνες και τις δικές σας, κύριε Μητσοτάκη, γι’ αυτό το πρωτοφανές σκάνδαλο που διασύρει τη χώρα διεθνώς και δυστυχώς, δεν μπορούμε να το μαζέψουμε με τίποτα -ως χώρα εννοώ- παρά την προσπάθεια τη δική σας να μετριάσετε τις επιπτώσεις.

Εμείς προτείναμε μια σειρά συγκεκριμένων μέτρων για την ενίσχυση και της ΕΥΠ και της ΑΔΑΕ.

Βεβαίως θα πρέπει να υπάρχει ιεράρχηση των περιπτώσεων για τις οποίες υπάρχουν παρακολουθήσεις για λόγους εθνικής ασφαλείας, χρονική οριοθέτηση, όπως και επανεξέταση των εγκλημάτων τα οποία θεωρούνται ως προϋπόθεση για να υπάρχει άρση του απορρήτου.

Σε όλη αυτή τη συζήτηση, λοιπόν, πάνω σε μία υπόθεση που είναι βαριά η σκιά και πέφτει πάνω σε εσάς προσωπικά η ευθύνη που φέρετε, κύριε Μητσοτάκη, γι’ αυτό το οποίο συμβαίνει και κανείς δεν ξέρει τι θα αποκαλυφθεί το επόμενο διάστημα, ανασύρετε τον εθνικό κίνδυνο. Μιλάτε για αποσταθεροποίηση, όταν εσείς είστε ο παράγων αποσταθεροποίησης της χώρας, όταν εσείς θέτετε πάνω από το εθνικό συμφέρον και τη χώρα τη δική σας πολιτική επιβίωση. Φτάνετε, μάλιστα, στο πρωτοφανές -άκουσον, άκουσον- να μιλάτε για συμφέροντα τα οποία θέλουν να διαμορφώσουν κυβερνήσεις. Μιλάει για συμφέροντα ο Πρωθυπουργός, επί της θητείας του οποίου τα συμφέροντα βρήκαν τον απόλυτο και μοναδικό εκφραστή τους. Μιλάει για συμφέροντα ο Πρωθυπουργός ο οποίος κάνει ό,τι μπορεί σε όλες του τις επιλογές για να ευνοήσει τους λίγους και τους ισχυρούς. Μιλάτε για συμφέροντα, όταν έχετε ένα συγκεντρωτικό και μονοπρόσωπο μοντέλο εξουσίας, το οποίο κατέρρευσε, απέτυχε και παρασύρει και εσάς και την παράταξή σας στην έξοδο από τη διακυβέρνηση.

Βεβαίως, εμείς θα επιμείνουμε, παρά τα όσα εσείς προσπαθείτε να αποφύγετε, να χυθεί άπλετο φως, να μάθει ο ελληνικός λαός ποιοι ήταν αυτοί που σχεδίασαν, ενορχήστρωσαν, υλοποίησαν αυτό το σχέδιο παρακολούθησης πολιτικών αντιπάλων, δημοσιογράφων, παραγόντων του δημοσίου βίου, κόσμου της επιχειρηματικής κοινότητας, με ποια στόχευση και ποια στρατηγική. Και βεβαίως, θα φανούν και οι σκοτεινές σχέσεις των ανθρώπων του Μαξίμου με όλους όσοι αυτή τη στιγμή χρησιμοποιούν ένα παράνομο δίκτυο ενημέρωσης και πληροφόρησης. Και θα το κάνουμε, παρά την προσπάθεια –που και στη δευτερολογία σας ήταν εμφανής- να κάνετε μία διεύρυνση χρονική, να πάτε σε συμψηφισμό και σε συγκάλυψη, γιατί προφανώς δεν αντέχετε το βάρος της ευθύνης η οποία πέφτει ακέραια πάνω σας.

Κυρίες και κύριοι συνάδελφοι, είναι δεδομένο ότι η υπόθεση των υποκλοπών έχει δύο σκέλη. Το πρώτο, όπως είπα και πριν, είναι η αποκάλυψη της αλήθειας και η απόδοση των ευθυνών στους νοσηρούς εγκεφάλους που σχεδίασαν όλο αυτό το σχέδιο. Το δεύτερο συνδέεται με την οικοδόμηση ενός νέου κράτους δικαίου που περιλαμβάνει ένα νέο μοντέλο αρχών, λειτουργίας και θεσμικού ελέγχου για την Εθνική Υπηρεσία Πληροφοριών. Το δεύτερο σκέλος είναι σαφές ότι συνδέεται και με τη διακυβέρνηση της χώρας, για την οποία όψιμα εμφανίζει αγωνία ο κύριος Πρωθυπουργός.

Πρέπει να καταστήσουμε σαφές -και καθιστούμε σαφές- ότι με πρόσωπα και κόμματα τα οποία συνδέθηκαν και συνδέονται με υποκλοπές και παρακολουθήσεις πολιτικών αντιπάλων, με παραβίαση συνταγματικών και κοινοβουλευτικών ελευθεριών, δεν μπορούμε να έχουμε καμμία σχέση. Επίσης, δεν μπορούμε να έχουμε καμμία σχέση με αυτούς που διακατέχονται από αντιλήψεις ελέγχου των αρμών της εξουσίας.

Παρά την προσπάθεια κάποιων να νομίζουν ότι μπορούν να συμψηφίζουν, μπορούν να χρεώνουν, μπορούν να τοποθετούν όπου τους βολεύει τους πολιτικούς τους αντιπάλους και όσο και αν ενοχλείστε τόσο εσείς, κύριε Μητσοτάκη, όσο και ο ΣΥΡΙΖΑ, η αυτόνομη πορεία του ΠΑΣΟΚ είναι αδιαπραγμάτευτη και όσοι επιλέξουν το ΠΑΣΟΚ θα πρέπει να γνωρίζουν ότι την επόμενη μέρα το ΠΑΣΟΚ θα είναι ο εγγυητής της σταθερότητας, της δημοκρατικής ομαλότητας, της εφαρμογής ενός κράτους δικαίου και συνταγματικών ελευθεριών, αυτά τα τόσο αυτονόητα που επί ημερών σας δυστυχώς είναι ζητούμενα.

Βεβαίως, οι Έλληνες πολίτες, κύριε Μητσοτάκη, καταψήφισαν τον ΣΥΡΙΖΑ στις προηγούμενες εκλογές και ψήφισαν εσάς, αλλά δεν ψήφισαν εσάς για να κάνετε τα ίδια και χειρότερα απ’ ό,τι αποδεικνύεται, για να δημιουργήσετε το ίδιο και χειρότερο τοξικό περιβάλλον στη δημόσια ζωή, για να αντικαταστήσετε αντιλήψεις για τον έλεγχο των αρμών της εξουσίας με πρακτικές ελέγχου και παρακολούθησης των πολιτικών σας αντιπάλων.

Ακόμα λοιπόν και αυτοί που σας ψήφισαν, αυτοί οι οποίοι διακατέχονται από φιλελεύθερες αντιλήψεις, που πιστεύουν στις αρχές της φιλελεύθερης δημοκρατίας, αισθάνονται ότι προδώσατε την εμπιστοσύνη τους.

Κανένας Έλληνας πολίτης, κανένας δημοκράτης δεν μπορεί να χωνέψει, δεν μπορεί να αποδεχθεί ότι η Ελλάδα μετατρέπεται με τη δική σας έγκριση -και όχι ανοχή- σε μία χώρα στην οποία η κυβέρνηση μπορεί να παρακολουθεί τους πάντες και τα πάντα και αυτό να θεωρείται κανονικότητα σύμφωνα με τη δική σας λογική, να συλλαμβάνεστε επ’ αυτοφώρω να παρακολουθείτε τον Πρόεδρο του ΠΑΣΟΚ και να ζητάτε και τα ρέστα από πάνω. Και όταν η συζήτηση έρχεται στο ποιος έχει την ευθύνη, εσείς που αναλάβατε την ευθύνη για την ΕΥΠ λέτε «δεν ήξερα». Όταν σας ρωτάμε αν ρωτήσατε, αν μάθατε, αν υπάρχουν άλλα πολιτικά πρόσωπα που παρακολουθούνται σήμερα επί ημερών σας, κάνετε τον ανήξερο, κάνετε ότι είναι ένα θέμα που δεν το ξέρετε και δεν μπορείτε να το χειριστείτε.

Προφανώς η Κυβέρνηση θεωρεί ότι με τη σημερινή συζήτηση τα δύσκολα πέρασαν, ότι είναι απλώς μια υπόθεση η οποία θα ξεχαστεί στην πορεία του χρόνου. Είστε μακριά νυχτωμένοι. Το σκάνδαλο αυτό δεν θα συγκαλυφθεί και δεν ξεπλένει τις ευθύνες σας -και τις δικές σας προσωπικά, κύριε Μητσοτάκη- οποιουσδήποτε χειρισμούς επικοινωνιακούς ή τακτικισμούς και αν μετέλθετε. Τα δύσκολα τώρα αρχίζουν για σας και κάθε μέρα, κάθε στιγμή το ΠΑΣΟΚ θα δίνει τη μάχη της αλήθειας, θα αναζητεί την αλήθεια. Θα φέρει, όσο κι αν δεν θέλετε, στο φως όλα τα πραγματικά γεγονότα, για να γνωρίζουν οι Έλληνες πολίτες πριν τις επόμενες εθνικές εκλογές ποιοι ήταν αυτοί που από το 2019 έως το 2022 φρόντισαν να επαναλάβουν αυτά τα οποία έγιναν το διάστημα 1990 - 1993 πάλι με Κυβέρνηση της Νέας Δημοκρατίας, πάλι με Πρωθυπουργό Μητσοτάκη, πάλι με την ίδια πρακτική, πάλι με τις ίδιες μεθόδους.

Εμείς, λοιπόν, σας διαβεβαιώνουμε ότι δεν θα αφήσουμε αυτήν την υπόθεση να ξεχαστεί. Θα έρθουν όλα στο φως και βεβαίως το ΠΑΣΟΚ θα είναι την επόμενη μέρα ο εγγυητής της δημοκρατικής ομαλότητας, των θεσμών, της διαφάνειας της λογοδοσίας, αυτό που έχει ένα σύγχρονο ευρωπαϊκό κράτος, δυστυχώς όμως όχι η Ελλάδα.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας κ. Δημήτριος Κουτσούμπας.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Η όλη συζήτηση δεν φώτισε ιδιαίτερα το θέμα. Το μόνο που έγινε ήταν απόπειρα συγκάλυψης πολλών πλευρών, δικαιολόγησης αντιδραστικών και άθλιων πολιτικών σε βάρος των ελευθεριών και δικαιωμάτων του ελληνικού λαού.

Για το ΚΚΕ εξακολουθεί να υπάρχει ένα κρίσιμο ερώτημα: Τα όσα δυσώδη έχουν αποκαλυφθεί για τη δράση της ΕΥΠ και για την πολιτική ευθύνη του Πρωθυπουργικού Γραφείου -την υποκειμενική λέμε εμείς και όχι την αντικειμενική ευθύνη, που έτσι κι αλλιώς υπάρχει- αποτελούν κεραυνό εν αιθρία; Συντελούνται εν κενώ; Είναι αποτέλεσμα κάποιων κακών χειρισμών σε ένα κατά τα άλλα ειδυλλιακό τοπίο λειτουργίας και δράσης της ΕΥΠ, όπως περίπου είπε οι κ. Μητσοτάκης σε κείνο το ανεκδιήγητο καλοκαιρινό διάγγελμά του; Φυσικά και όχι. Θεωρούμε δεδομένο ότι όλα αυτά συνδέονται άμεσα με τη δράση κέντρων και παράκεντρων εντός και εκτός Ελλάδας. Και αυτό αποφύγαμε να το πείτε σαν ο διάολος το λιβάνι όλοι σας, γιατί συνδέονται όλα αυτά τα ζητήματα με την όξυνση, πιστεύουμε, αντιθέσεων σε πανευρωπαϊκό και παγκόσμιο επίπεδο με τα σχέδια που διακινούνται ένθεν κακείθεν για την περιβόητη μεγαλύτερη θωράκιση του συστήματος εν όψει μάλιστα ενός πολύ δύσκολου χειμώνα για όλες τις χώρες της Ευρώπης, για όλο τον κόσμο και για την Ελλάδα, μπροστά σε μια νέα κρίση με τεράστιες ανατιμήσεις, με μεγάλη ακρίβεια, με ενεργειακά προβλήματα και πολλές ακόμα άλλες απρόβλεπτες εξελίξεις.

Αφήστε αυτά τα περί τέλους των μνημονίων, όλοι σας. Μετά την ενισχυμένη εποπτεία, που τέλειωσε τυπικά προχθές, έχουμε το μεγάλο υπερμνημόνιο πλέον, τα εξάμηνα, τους ελέγχους, τα μέτρα που υποχρεωτικά θα παίρνει η Κυβέρνηση τούτη δω είτε η επόμενη, με νέα μέτρα δηλαδή αντιλαϊκά, που θα τα πληρώνει πάλι μόνο ο ελληνικός λαός. Σε κάθε περίπτωση, ένα είναι σίγουρο, ότι πραγματικός στόχος των σχεδιασμών που εξυφαίνονται, είτε μέσω των παρακολουθήσεων είτε με αφορμή αυτές, είναι ο ίδιος ο λαός και γι’ αυτό άλλωστε το θεσμικό πλαίσιο, οι κρατικές υπηρεσίες συνολικά, είναι δομημένα για να καταστέλλουν το εργατικό, λαϊκό κίνημα, τα δικαιώματα του λαού και ιδιαίτερα με στόχο το κομμουνιστικό κίνημα, ακριβώς γιατί αμφισβητεί, συγκρούεται με συνέπεια με τα μεγάλα καπιταλιστικά συμφέροντα, με τα καπιταλιστικά κέρδη, που είναι βγαλμένα από το αίμα και τον ιδρώτα των εργαζομένων.

Ο ελληνικός λαός και το κίνημά του θα πρέπει να έχουν υπ’ όψιν επίσης ότι μια σταθερή αντίφαση που υπάρχει στις αστικές κυρίως Κοινοβουλευτικές Δημοκρατίες είναι η ταύτιση του φερόμενου προστάτη των λαϊκών δικαιωμάτων με βάση τις διακηρύξεις και τα συντάγματα με τον καταπατητή και τον βιαστή τους, δηλαδή το αστικό κράτος και τους μηχανισμούς του φυσικά. Και σε αυτό ήταν μέσα μέχρι σήμερα όλες οι κυβερνήσεις, και της Νέας Δημοκρατίας, πριν και τώρα, και του ΣΥΡΙΖΑ, και του ΠΑΣΟΚ παλιότερα. Αυτά τα έχει ζήσει στο πετσί του ο ελληνικός λαός πολλές φορές για δεκαετίες και επαναφέρει στο πρόβλημα του σεβασμού των ατομικών, πολιτικών και κοινωνικών δικαιωμάτων, κατά την αστική διάκριση πάντα, το κλασικό ερώτημα «ποιος θα μας προστατεύσει από τους προστάτες μας;».

Φυσικά η απάντηση στο ερώτημα αυτό έχει δοθεί: Προστάτης είναι ο ίδιος ο λαός. Τα είπαμε στην πρωτολογία μας. Μόνο ο λαός μπορεί να σώσει τον λαό, όπως λένε και τα συνθήματα των εργαζομένων στους δρόμους του αγώνα.

Επιπλέον, αυτό που χρειάζεται να επισημανθεί στις νέες συνθήκες είναι πως τα λαϊκά δικαιώματα δεν κινδυνεύουν σήμερα μόνο από τους μηχανισμούς του αστικού κράτους. Πολλές φορές οι ίδιοι οι ιδιοκτήτες, οι διαχειριστές των μέσων παραγωγής, οι καπιταλιστές, είτε πρόκειται για επιχειρηματικούς ομίλους, είτε για εφοπλιστές, είτε για το ίδιο το χρηματοπιστωτικό σύστημα, δημιουργούν τους δικούς τους μηχανισμούς, παράλληλα με το κράτος, για να αντλήσουν μεγαλύτερη δύναμη στους ενδοαστικούς ανταγωνισμούς και στην επιδίωξη αύξησης βεβαίως της κερδοφορίας τους. Γνωστή είναι η περίπτωση εδώ μέσα -την ξέρει και ο ελληνικός λαός- με τα βαλιτσάκια παρακολούθησης στα χέρια μεγαλοσχημόνων. Αυτά ποιος θα τα ελέγξει;

Στο πλαίσιο αυτό, της καταπάτησης των λαϊκών δικαιωμάτων, σημαντική θέση κατέχει διαχρονικά και η παραβίαση του απορρήτου των επικοινωνιών, αυτό που συζητάμε δηλαδή. Στις ρομαντικές εποχές της προσωπικής επικοινωνίας, της αλληλογραφίας, οι κρατικοί μηχανισμοί το επιδίωκαν μέσα από τους κάθε είδους μηχανισμούς των χαφιέδων, των ελέγχων της αλληλογραφίας. Η τηλεφωνία όμως και το διαδίκτυο, που έφεραν από τον 20ο αιώνα τη μαζικοποίηση της επικοινωνίας, ακολουθήθηκαν από την αντίστοιχη μαζικοποίηση παραβιάσεων του απορρήτου των επικοινωνιών.

Αν κάνω αναφορά σε αυτούς τους παραδοσιακούς μηχανισμούς παρακολούθησης οφείλεται στο ότι η όποια τεχνολογική επανάσταση δεν πρόκειται ποτέ να τους καταργήσει. Αντίθετα, τα νέα μέσα τίθενται στην υπηρεσία των παραδοσιακών μηχανισμών. Πάντοτε ο χαφιές θα προσπαθεί να τρυπώσει για να αντλήσει αυτήκοος και αυτόπτης τις πληροφορίες και οι μηχανισμοί θα επιχειρούν να λάβουν γνώση και της γραπτής αλληλογραφίας.

Μπορεί να μην είναι επιστολόχαρτο αυτό, στο χαρτί, αλλά να είναι το e-mail, το Viber, το WhatsApp, το Messenger, το Facebook, το Instagram, το tweet και ούτω καθ’ εξής. Η αστική τάξη εξάλλου προέβλεψε με διάταξη στο άρθρο 19 του ισχύοντος Συντάγματος της Ελλάδας να ροκανίζει ως λαϊκό δικαίωμα το απόρρητο των επιστολών και της ελεύθερης ανταπόκρισης ή επικοινωνίας.

Η δικαστική αρχή, η οποία είναι η λειτουργία του αστικού κράτους, δεν δεσμεύεται από το απόρρητο της επικοινωνίας για λόγους εθνικής ασφαλείας ή για διακρίβωση ιδιαίτερα σοβαρών εγκλημάτων. Πρόκειται ουσιαστικά για τη νομική συνέχεια των χουντικών νόμων που αφορούσαν το απόρρητο των επικοινωνιών που αναδεικνύει και τη συνέχεια του κράτους με την όποια μορφή του, είτε της στυγνής δικτατορίας είτε της λεγόμενης αστικής Κοινοβουλευτικής Δημοκρατίας, της δικτατορίας δηλαδή του κεφαλαίου.

Πολύ κουβέντα έγινε και για την εθνική ασφάλεια. Όμως, πώς προσδιορίζεται ο όρος αυτός; Πρόκειται για εντελώς αόριστη έννοια που ακόμα και τα δικαστήρια δεν την ερμηνεύουν, αλλά την απορρίπτουν όταν την επικαλούνται οι μηχανισμοί της εκτελεστικής εξουσίας, ακριβώς επειδή είναι επιδεικτική καταχρηστικών εφαρμογών.

Αν δεχτούμε πως η εθνική ασφάλεια είναι η αντιμετώπιση απειλών ακόμη και υβριδικών κατά του κράτους από εξωτερικούς εχθρούς, κατασκόπους, διεθνείς τρομοκράτες, πώς δικαιολογείται η χρήση τους για την παρακολούθηση και την υποκλοπή των επικοινωνιών χιλιάδων Ελλήνων πολιτών κάθε έτος; Γίνεται, λοιπόν, η έννοια εθνική ασφάλεια, λάστιχο από τους μηχανισμούς του αστικού κράτους για να εξυπηρετηθούν οι στόχοι των αντιλαϊκών επιλογών του.

Βέβαια το ζήτημα της παραβίασης του απορρήτου των επικοινωνιών στη χώρα μας πρέπει να αντιμετωπίζεται σε συνάρτηση με τις κατευθυντήριες οδηγίες και τις πρακτικές των συμμάχων, όπως των Ηνωμένων Πολιτειών, της Ευρωπαϊκής Ένωσης, του ΝΑΤΟ στο ζήτημα αυτό που έχουν μια μακρά παράδοση στις υποκλοπές, μέσα από τις δράσεις των υπηρεσιών πληροφοριών τους, όπως η CIA, η MI6, η Μοσάντ κ.λπ..

Το σημερινό νομικό πλαίσιο της χώρας είναι προσαρμοσμένο σε αυτό της Ευρωπαϊκής Ένωσης, των κρατών μελών της και οι μηχανισμοί παρακολούθησης στη χώρα ακολουθούν τη μεθοδολογία και τις εξελίξεις σε τεχνολογικές υποδομές των οργανισμών της Ευρωπαϊκής Ένωσης. Γι’ αυτό και δεν μπορείτε να ξεκολλήσετε, κύριοι του ΣΥΡΙΖΑ, πάλι εδώ μέσα από αυτή τη λογική και υπηρετείτε, όπως και η Νέα Δημοκρατία, αυτό το κράτος, αυτούς τους μηχανισμούς, αυτή την παραβίαση λαϊκών δικαιωμάτων και ελευθεριών.

(Στο σημείο αυτό κτυπάει το κουδούνι λήξεως του χρόνου ομιλίας του Γενικού Γραμματέα της Κεντρικής Επιτροπής του Κομμουνιστικού Κόμματος Ελλάδας)

Τελειώνω, κύριε Πρόεδρε.

Αναπάντητα έχουν μείνει όλα τα ερωτήματα που θέσαμε. Πάνω από είκοσι συνολικά θέσαμε εμείς, άλλα τόσα άλλοι και περισσότερα. Δεν θα τα επαναλάβουμε εδώ. Γι’ αυτό ισχυριζόμαστε ότι πρέπει να συγκροτηθεί εξεταστική επιτροπή, να εξετάσει συγκεκριμένα, να διερευνήσει τις υποθέσεις που έχουν καταγγελθεί επίσημα που υπάρχουν στοιχεία και ήδη έχει ξεκινήσει ακόμα και σχετική δικαστική διερεύνηση. Και αυτά αφορούν και την υπόθεση του Προέδρου του ΠΑΣΟΚ και την παρακολούθηση του τηλεφωνικού κέντρου ενός πολιτικού κόμματος του ΚΚΕ, καθώς και των δημοσιογράφων.

Η πρότασή μας και η συμμετοχή μας σε αυτή έχει κυρίως τον χαρακτήρα της αποκάλυψης, της ενδυνάμωσης, ταυτόχρονα της θέλησης και της δράσης με τη λαϊκή αντεπίθεση, με την άμεση δηλαδή συμμετοχή του λαού στην ενεργητική υπεράσπιση των δικαιωμάτων του, μέχρι την κατάργηση όλου αυτού του άθλιου νομοθετικού πλαισίου με τον ίδιο τον λαό στη διακυβέρνηση, στην εξουσία της χώρας, υπερασπιστή πραγματικό του μόχθου του για τη δική του ευημερία και ανάπτυξη.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Πρόεδρος της Κοινοβουλευτικής Ομάδας της Ελληνικής Λύσης κ. Κυριάκος Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Πραγματικά η σημερινή συζήτηση -βλέπω ότι ο κ. Τσίπρας έφυγε- θύμισε αυτόν που λέει «ξέρεις ότι ξέρω αλλά δεν θέλω να ξέρω, γιατί δεν πρέπει να ξέρω και να μιλάω». Απορώ πραγματικά αν ο ελληνικός λαός έχει καταλάβει σήμερα τι είπαν εδώ μέσα οι Πολιτικοί Αρχηγοί. Απορώ πραγματικά αν είναι σοβαρό το Κοινοβούλιο και επιμένω σε αυτό.

Ζήτησε ο Πρωθυπουργός, λέει, προτάσεις από τα υπόλοιπα κόμματα. Από ποια κόμματα ζήτησε προτάσεις; Από αυτούς που ηχογραφούν την Επιτροπή Θεσμών και Διαφάνειας ή τη βγάζουν on air, στον αέρα, που δεν καταλαβαίνουν ότι αυτή η επιτροπή είναι μια σοβαρή επιτροπή, μια επιτροπή που αφορά την εθνική ασφάλεια; Ζήτησε προτάσεις. Εγώ θα του κάνω μία πρόταση, και πρέπει το Προεδρείο και ο Πρόεδρος της Βουλής να τη δεχτούν. Στην Επιτροπή Θεσμών και Διαφάνειας τα κινητά τηλέφωνα όλα έξω από αύριο το πρωί.

(Χειροκροτήματα από την πτέρυγα της Ελληνικής Λύσης)

Διότι κάποιοι δεν είναι σοβαροί και λογικοί για να καταλάβουν ότι η Επιτροπή Θεσμών και Διαφάνειας είναι πολύ σοβαρή υπόθεση για να πέφτει σε χέρια ανεύθυνων υπευθύνων.

Είπε ο κύριος Πρωθυπουργός ότι είχαμε Άγιο, λέει, γιατί γλιτώσαμε από τον ΣΥΡΙΖΑ! Το βλέπω λίγο αντιφατικό, ξέρετε, αυτό, γιατί δεν προστατεύει ο ίδιος την Ορθοδοξία, ό,τι μέτρο παίρνει είναι αντίθετο προς τους Αγίους και την Ορθοδοξία. Και δεν θέλω να τα απαριθμήσω.

Και ρωτώ τον κύριο Πρωθυπουργό, πώς να εμπιστευτούμε τη Νέα Δημοκρατία εμείς οι Έλληνες, οι υπόλοιποι Έλληνες πολίτες, όταν το ΑΠΕ πριν από λίγα λεπτά ανέβασε τη δική του ομιλία -ελεγχόμενο από αυτούς είναι-, ανέβασε την ομιλία του κ. Τσίπρα, τη δευτερολογία του κ. Μητσοτάκη, τη δευτερολογία του κ. Τσίπρα, σαν να μην υπήρχαμε εμείς οι υπόλοιποι; Πώς να εμπιστευτώ, λοιπόν, αυτόν ή αυτούς που θεωρούν λάφυρο το κράτος;

Εμείς ως Ελληνική Λύση δεν εμπιστευόμαστε κανέναν από εσάς, μόνο τον ελληνικό λαό εμπιστευόμαστε και ζητούμε από αυτόν να αποκτήσει τη δύναμη και τη θέληση να αλλάξουμε την πατρίδα μαζί.

(Χειροκροτήματα από την πτέρυγα της Ελληνικής Λύσης)

Πώς να πιστέψουμε τον ΣΥΡΙΖΑ και το ΠΑΣΟΚ; Ο κ. Τσίπρας δεν τόλμησε να πει τη λέξη Ρουμπάτης, δεν τόλμησε να πει τη λέξη Λαβράνος, δεν τόλμησε να πει τη λέξη Μπίτζιος. Δεν τόλμησε να μας πει ο κ. Τσίπρας αν υπουργοί του ξέρουν τον κ. Λαβράνο και τον κ. Μπίτζιο. Ε! Ποιοι είναι αυτοί οι κύριοι; Θα σας πω τώρα. Διότι πραγματικά θέλει πολύ θράσος και πολλή υποκρισία να έρχεσαι εδώ και να διατείνεσαι ότι είσαι αμέμπτου ηθικής, να κατηγορείς μια Κυβέρνηση ή ένα κόμμα, αλλά ο ίδιος να αποφεύγεις να αποκαλύψεις ποιοι είναι οι πραγματικοί αυτουργοί των υποκλοπών και να αναφέρεσαι σε ονόματα που μπορεί να είναι ή να μην είναι, αλλά ακούγονται τα ονόματα αυτά. Επί των ημερών του ΣΥΡΙΖΑ, είπε ο κ. Τσίπρας, δεν γινόταν παρακολουθήσεις. Τι δεν μας είπε; Αυτό που προανέφερα, ότι αν οι Υπουργοί του ήξεραν αν έμπαιναν στο Υπουργείο ο κ. Λαβράνος ή κ. Μπίτζιος. Και το λέω αυτό γιατί εδώ τον άκουσα τον κ. Τσίπρα να λέει, εμείς, λέει, βάλαμε έναν πολύ καλό διοικητή στην ΕΥΠ, έναν δημοσιογράφο τον κ. Ρουμπάτη. Ήξερε από μυστικές υπηρεσίες ο κ. Ρουμπάτης; Δημοσιογράφος ήταν για χρόνια. Αυτό είναι κράτος σοβαρό, που θα το πάρουν στα σοβαρά οι υπόλοιπες χώρες, όταν στις μυστικές τους υπηρεσίες ο ένας, η Νέα Δημοκρατία, βάζει σεκιουριτά από την Πρεσβεία των Ηνωμένων Πολιτειών και ο άλλος βάζει δημοσιογράφο υπεύθυνο της ΕΥΠ; Σοβαρά μιλάμε τώρα;

Επίσης, άκουσα για δημοσιογραφία και δημοσιογράφους. Πάλι απέφυγαν κάποιοι να πουν ονόματα, και η Αριστερά. Δεν την ενδιαφέρει την Αριστερά να μάθει ποιοι δολοφόνησαν τον Καραϊβάζ και γιατί και ποια ονόματα εμπλέκονται; Δεν ενδιαφέρει την Αριστερά και στο ΠΑΣΟΚ αναφέρομαι, ότι εκτός από τους ζωντανούς δημοσιογράφους που παρακολουθούσε η Νέα Δημοκρατία, υπάρχουν και οι νεκροί; Και επί ΠΑΣΟΚ ο Γκιόλιας δολοφονήθηκε τότε για κάποιους λόγους. Βρέθηκαν οι δολοφόνοι του; Αφού ξέρετε όλοι ότι υπάρχει ένα παρακράτος, ένα παρασύστημα εξουσίας στην Ελλάδα εδώ και χρόνια. Δεν το ξέρετε; Δεν το ξέρετε! Είμαι σίγουρος για αυτό! Εδώ οι δημοσιογράφοι με έπιασαν και με ρώτησαν «Ποιος είναι ο Λαβράνος, ρε παιδί μου;». Εγώ δεν λέω ότι ο άνθρωπος είναι παράνομος. Λέω ότι πρέπει να κληθεί να μας απαντήσει. Και θα σας απαντήσω γιατί, γιατί μιλάμε με στοιχεία.

Περίπτωση Κουκάκη. Εγώ ρώτησα την Κυβέρνηση αν τον προσέλαβε η Κυβέρνηση στο Υπουργείο Παιδείας και δεν μου απάντησε ο Πρωθυπουργός. Η ΕΥΠ, λοιπόν, ερωτάται, λειτούργησε ως παραμάγαζο συμφερόντων και επιχειρηματιών, ναι ή όχι; Αυτό είναι το ερώτημα. Διότι η ΕΥΠ λειτουργεί και ως παραμάγαζο κάποιων επιχειρηματιών. Ο κ. Κουκάκης, τον οποίο παρακολουθούσε η ΕΥΠ -ακούστε λίγο για να μαθαίνετε-, ερευνούσε δύο επιχειρηματίες που συνδέονται με το Μαξίμου, με πρώην κόμματα -πρώην κόμματα λέω, δηλαδή κόμματα εξουσίας-, και το «Predator».

Ο ένας είναι ο Φέλιξ Μπίτζιος. Εμπλέκεται ο κ. Μπίτζιος σε ένα μεγάλο σκάνδαλο που κουκουλώσατε όλοι εδώ μέσα με τον νόμο περί ασυλίας των τραπεζών. Αυτά ερευνούσε ο Κουκάκης. Εμπλέκεται σε σκάνδαλο της Τράπεζας Πειραιώς. Ποιος είναι ο κ. Σάλλας; Ρωτάμε αν ισχύουν όλα αυτά. Ναι ή όχι; Να μας απαντήσει η Κυβέρνηση. Ο κ. Μπίτζιος διετέλεσε διαχειριστής της «INTELLEXA» που διαχειρίζεται το «Predator» στην Ελλάδα. Αφού δεν ξέρουν οι δημοσιογράφοι να τους τα πούμε εμείς.

Ο δεύτερος, ο κ. Λαβράνος, είχε εφοδιάσει την ΕΛ.ΑΣ. με συστήματα εντοπισμού υποκλοπών, ναι ή όχι; Να μας απαντήσει η Κυβέρνηση. Ο Μπίτζιος και άλλα δύο πρόσωπα σχετίζονται με την «INTELLEXA» και έχουν έμμεση ή άμεση σχέση με την «TETRA SEPURA». Το ξέρετε το πρόγραμμα Tetra; Είναι η εταιρεία που προμηθεύει το ψηφιακό σύστημα επικοινωνίας της ΕΛ.ΑΣ.. Τα ξέρει κανείς εδώ μέσα; Σε όλη την ιστορία ασχολείστε -θα το πω ευθέως- με τον κ. Ανδρουλάκη ο οποίος κατήγγειλε κάτι αλλά δεν το κατήγγειλε ακριβώς, δεν το ήξερε, το έπιασε, το είδε, το άκουσε. Ασχολείστε με τον κ. Μητσοτάκη ο οποίος δεν ήξερε, δεν άκουσε, δεν γνώριζε, δεν είπε. Και δεν ασχολούμαστε με αυτούς που εμπλέκονται στην ιστορία αυτή για να ψάξουμε να ξετυλίξουμε το κουβάρι και τον μίτο της Αριάδνης. Γιατί; Για πείτε μου; Γιατί; Τι φοβούνται του ΣΥΡΙΖΑ, του ΠΑΣΟΚ και της Νέας Δημοκρατίας; Τι φοβούνται; Φοβούνται μήπως τους υπέκλεπταν τις συνομιλίες; Ας πρόσεχαν.

Ο κ. Κουκάκης, λοιπόν, ο οποίος κατήγγειλε παρακολουθήσεις, αρχίζει έρευνα για δύο επιχειρηματίες για υποθέσεις διαφθοράς και η ΕΥΠ αρχίζει να τον παρακολουθεί. Ο Κουκάκης το υποψιάζεται και ζητάει να μάθει αν παρακολουθείται. Η Κυβέρνηση εκείνη τη στιγμή, η Νέα Δημοκρατία, αλλάζει περιέργως τον νόμο που υποχρέωνε την ΑΔΑΕ να τον ενημερώσει. Σύμπτωση. Ο κ. Κοντολέων σταματάει την παρακολούθηση και την αναλαμβάνει η ιδιωτική εταιρεία «Predator» (Πριντέιτορ). Συμπτώσεις είναι όλες αυτές;

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: «**Predator» (Πρέντατορ).

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πες το όπως θέλεις. Γερμανικά το λέω εγώ. Τι να κάνουμε τώρα; Το ξέρεις το μηχάνημα; Ξέρεις πόσο κοστίζει; Δέκα εκατομμύρια ευρώ. Μ’ αυτό σχετίζονται άμεσα ή έμμεσα οι δύο παραπάνω επιχειρηματίες.

Θα σας πω κάτι πολύ απλά για να τελειώνει η ιστορία. Ζητώ από τον Πρωθυπουργό και από τους Προέδρους των κομμάτων -και το λέω ευθέως πλέον- να κληθούν στην εξεταστική επιτροπή ο κ. Λαβράνος, ο κ. Μπίτζιος και να μας πουν τι σχέσεις είχαν με όλα αυτά, αν είχαν, καθώς και με τον ΣΥΡΙΖΑ και τη Νέα Δημοκρατία. Να μας τα πουν όμως.

Κι επειδή, μου έκανες παρατήρηση, αγαπητέ συνάδελφε, αν μπεις στο διαδίκτυο ακόμη και τιμοκατάλογος παρακολουθήσεων υπάρχει από την εταιρεία αυτή. Τιμοκατάλογος στα πρακτικά για παρακολουθήσεις. Λέει πόσο κοστίζει μια παρακολούθηση. Δεν τα ξέρετε αυτά εσείς. Δεν τα γνωρίζετε. Δεν μπορείτε να βρείτε ποιοι είναι οι υπεύθυνοι της εταιρείας. Μα αυτή δεν λέμε ότι παρακολουθούσε; Αυτή δεν επιχείρησε να παρακολουθήσει τον Ανδρουλάκη; Αυτοί οι ιδιοκτήτες, οι διαχειριστές δεν πρέπει να κληθούν; Δεν πρέπει να αναφερθούν στο ελληνικό Κοινοβούλιο; Κανένας; Τίποτα; Δεν ξέρουμε;

Και επειδή ο Πρωθυπουργός ζήτησε πρόταση για την ΕΥΠ, να πω του Έλληνα Πρωθυπουργού ότι αν θέλει η Ελλάδα να κάνει πραγματική υπηρεσία πληροφοριών ας μην ανακαλύψουμε την Αμερική, είναι πιο απλό να αντιγράψουμε την καλύτερη μυστική υπηρεσία του κόσμου. Ποια είναι αυτή; Η Μοσάντ. Αντιγράψτε λοιπόν, τη Μοσάντ για να έχουμε πραγματικά μυστική υπηρεσία πληροφοριών. Θα σας πω πώς είναι η δομή της.

Πρώτον, υπόλογη η Μοσάντ, η ελληνική υπηρεσία πληροφοριών που θα κάνει η Ελληνική Λύση, στον Πρωθυπουργό της χώρας ξεφεύγοντας του ελέγχου του Κοινοβουλίου και της δικαιοσύνης. Να μην ελέγχεται. Αλλά με μία προϋπόθεση, να μην υπάρχει ο νόμος περί ευθύνης Υπουργών και το ακαταδίωκτο του Πρωθυπουργού. Στο Ισραήλ δικάζονται όλοι οι Πρωθυπουργοί. Αυτό πρέπει να κάνετε.

(Χειροκροτήματα από την πτέρυγα της Ελληνικής Λύσης)

Δεύτερον, στοχευμένη παρακολούθηση μόνο για θέματα εθνικής ασφάλειας. Για τίποτε άλλο. Τρίτον, στην υπηρεσία να υπάγονται απευθείας κάποια τμήματα των ειδικών δυνάμεων του στρατού επιφορτισμένα με τη μετάφραση των πληροφοριών σε άλλες επιχειρήσεις. Τέταρτον, μια ειδική ομάδα ψυχολόγων θα αναλαμβάνει ως τακτική να στρατολογεί πολίτες άλλων χωρών, όπως κάνει η Μοσάντ.

Για να είναι αποτελεσματική αυτή η επιλογή σας έχουμε έτοιμη την ανάλυση της πρότασης. Θα σας την καταθέσουμε μήπως και επιτέλους μετά από διακόσια χρόνια αποκτήσουμε υπηρεσίες πληροφοριών στη χώρα μας. Είναι ντροπή αυτό που γίνεται, να κάνετε την ΕΥΠ εργαλείο κυβερνητικής παρέμβασης.

(Χειροκροτήματα από την πτέρυγα της Ελληνικής Λύσης)

Ντρέπομαι πραγματικά για όλα αυτά που γίνονται. Όλοι χρησιμοποιείτε μηχανισμούς σκοτεινούς, όλα τα κόμματα εξουσίας. Αυτοί οι μηχανισμοί λατρεύουν το σκοτάδι, τρέφονται από το σκοτάδι. Εμείς είμαστε το φως που θα διαλύσει αυτό το σκοτάδι, φίλες και φίλοι, κύριοι συνάδελφοι, Έλληνες συμπολίτες. Είμαστε το φως. Θα διαλύσουμε λοιπόν ό,τι φτιάξατε και θα το πω, όπως το χρησιμοποίησε αλλά δεν το έκανε ποτέ ο Κωνσταντίνος Καραμανλής ο Β΄. Η Ελληνική Λύση αυτό το κράτος θα το επανιδρύσει υπέρ Ελλήνων και υπέρ Ελλάδος.

(Χειροκροτήματα από την πτέρυγα της Ελληνικής Λύσης)

Δεν γίνεται αλλιώς. Πρέπει να οικοδομήσουμε ξανά.

Και κάτι άλλο, αναφερόσασταν στον κ. Τέλλογλου και ο κ. Τσίπρας και ο κ. Μητσοτάκης. Στο καφενείο της Βουλής είναι, φωνάξτε τον. Εδώ ήταν, έξω.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Μέσα να τον βάλουμε;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εδώ βάλατε τον Ζελένσκι και τα τάγματα του Αζόφ, σε αυτό θα στενοχωρηθούμε; Φωνάξτε τον να μας τα πει ο άνθρωπος, όπως τα λέει καλά, αφού τον επικαλείστε κι εσείς και ο κ. Τσίπρας. Αλλά τον επικαλείστε επιμεριστικά, κύριε Μητσοτάκη.

Ακούστε τώρα: «GOLDMAN SACHS» «προβλέπουν κυλιόμενες υφέσεις» «MORGAN STANLEY» «η παγκόσμια καταιγίδα ύφεσης ετοιμάζεται», «POLITICO» «η παγκόσμια επισιτιστική κρίση θα επιδεινωθεί». Χώρες αναγκάζονται να μειώσουν τις μερίδες τροφίμων. Ο Πρωθυπουργός του Βελγίου, ο συνάδελφος του Έλληνα Πρωθυπουργού ο Ντε Κρο, είπε ότι «οι επόμενοι πέντε έως δέκα χειμώνες θα είναι δύσκολοι». Ακούστε συνέλληνες: Πέντε έως δέκα χειμώνες! Κι εδώ έχουμε χειμερία νάρκη Βουλευτών που ασχολούνται με τις υποκλοπές, αλλά επιφανειακά μόνο για κομματική άγρα ψήφων. Και δεν ντρέπονται.

Δήμαρχος Λονδίνου: «δεν έχουμε ξαναδεί κάτι τέτοιο». «Πείνα προ των πυλών». Αυτά τα λένε όλοι. Το είπε η Ελληνική Λύση το 2020 και μας χλευάζατε εδώ μέσα, ήσασταν οι ειδικοί εσείς, όλοι, όλοι, όλοι. Λέγαμε από τον Απρίλιο του ’20 «αγοράστε φυσικό αέριο και πετρέλαιο, έρχεται πείνα, ετοιμαστείτε για την εφοδιαστική αλυσίδα». Σας το είπαμε, κύριε Πρωθυπουργέ, πολλαπλώς και πολλές φορές. Δεν μας ακούσατε. Και απορώ γιατί δεν μας ακούσατε και τώρα κινδυνεύει η Ελλάδα με πείνα.

Η Παγκόσμια Τράπεζα προειδοποιεί για κίνδυνο στην παγκόσμια οικονομία. Οι πολίτες, πλέον, να επιλέγουν μεταξύ πληρωμής του λογαριασμού του ηλεκτρικού και αγοράς των τροφών τους. Το λέει η Παγκόσμια Τράπεζα. Τι κάνετε; Πού πάμε;

Εμείς, λοιπόν, το έχουμε πει. Και θα σας δώσω ακόμα μία πρόταση, κύριε Πρωθυπουργέ, μήπως προλάβετε και την κάνετε γιατί έχετε τουρίστες Υπουργούς.

Ακούστε, κύριε Πρωθυπουργέ, προσεκτικά. Έρχεται βαρύς χειμώνας. Κύριε Πρωθυπουργέ, μπορούμε να αναπτύξουμε το silver economy. Σας παρακαλώ πάρα πολύ, ακούστε με ένα λεπτό. Τι σημαίνει αυτό; Στη Βόρεια Ευρώπη το κρύο είναι πάρα πολύ έντονο, το ψύχος είναι πολύ έντονο. Μπορούμε, λοιπόν, να κατασκευάσουμε νέους οικισμούς, με σκοπό να προσελκύσουμε εύπορους Ευρωπαίους γιατί το κλίμα μας είναι πιο ήπιο για το χειμώνα μέχρι τον Μάιο. Ξέρετε από Γερμανία και Σουηδία, κάνει πολύ κρύο. Αυτό μπορεί να γίνει με οργάνωση, σχέδιο, ταχύρρυθμα, fast track. Μπορεί. Μπορεί! Kαι να προλάβουμε να πάρουμε χρήματα από αυτό.

Και υπάρχει και το άλλο. Ξενοδοχεία, καταλύματα, τουριστικά που κλείνουν το χειμώνα -ειδικά στην Κρήτη, στην Πελοπόννησο, κ.λπ.- μπορούν να χρησιμοποιηθούν για να καλέσουμε κόσμο εδώ, για να μπορέσουμε να έχουμε μεγαλύτερο εισόδημα. Υπάρχουν λύσεις, πάρα πολλές λύσεις.

Και θα πω στον κύριο Πρωθυπουργό κάτι, μόλις τελειώσει ο συνάδελφος που έχει πάει εκεί και του μιλάει. Πολύ ενδιαφέρον έχει η ομιλία μου και του δίνουν συνέχεια συμβουλές.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Επεξεργαζόμαστε την ιδέα που είπατε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Να την υλοποιήσετε θέλω, όχι να την επεξεργαστείτε. Και το ’20 σάς είπα για την πείνα και την κρίση και γελούσατε. Και σήμερα μου λέτε πάλι τα ίδια. Να σας δω, λοιπόν. Και για τους ηλιακούς θερμοσίφωνες σας το είπαμε, πάλι δεν ακούσατε. Τι να σας κάνω; Εγώ φταίω; Απλά έχετε υπουργούς -θα το πω ωμά- που εγώ στην επιχείρησή μου δεν θα τους είχα ούτε για κλητήρες. Το λέω έτσι, ωμά, γιατί έστειλα και φάκελο ολόκληρο σε Υπουργεία -και δεν θέλω να πω τα ονόματά τους- φάκελο με προτάσεις και καμμία δεν έγινε. Μόνο όταν έκανα παρέμβαση στον Πρωθυπουργό και του είπα πέντε πράγματα, έκανε με τα θωρακισμένα αυτά που έκανε.

Πάμε, λοιπόν, κύριε Πρωθυπουργέ. Επειδή μιλήσατε για σωστή πλευρά της ιστορίας. Εγώ θα σας πω ποια είναι η σωστή πλευρά της ιστορίας. Είναι αυτή που βγάζει το ψωμί στο τραπέζι του Έλληνα και τον κάνει πλούσιο και όχι φτωχότερο. Αυτή είναι η σωστή πλευρά της ιστορίας. Αυτή. Τα άλλα τα υπόλοιπα είναι φληναφήματα.

Και επειδή πιέζει ο χρόνος, κύριε Πρωθυπουργέ, θα σας πω ποιο είναι το μεγαλύτερο πρόβλημα που δυστυχώς όλα τα κόμματα κρύβετε, γιατί η πολιτική σας είναι συγκεκριμένη. Θα έλεγα τελείται υπό μια εχθροπάθεια σε ό,τι ελληνικό. Έχετε αυτό το εχθροπαθές όλα τα κόμματα. Είστε υπέρ του «μπολιάσματος», όπως το αποκαλείτε, αλλά και του εμπλουτισμού της αντικατάστασης του πληθυσμού των Ελλήνων.

Έκτακτο δελτίο από την ΕΛΣΤΑΤ, το οποίο θα παραδώσω στα Πρακτικά: Αναφέρονται τα προσωρινά στοιχεία που αποτυπώνουν την εβδομαδιαία εξέλιξη των θανάτων τους τελευταίους μήνες. Αυτό αποδεικνύει ότι από την πρώτη έως την ένατη εβδομάδα του 2022 το ποιοτικό στοιχείο που οφείλει να ταρακουνήσει την Κυβέρνηση αφορά την αύξηση της θνησιμότητας κατά 20%. Πεθαίνουμε κατά 20% περισσότερο. Δεν ξέρω πού οφείλεται. Ας το ψάξουν οι αρμόδιοι. Ας το ψάξει το Υπουργείο Υγείας. Ας το ψάξει κάποιος. Τα στοιχεία είναι εδώ από την ΕΛΣΤΑΤ, δεν είναι δικά μου.

Και απόδειξη ότι η Ελλάδα πεθαίνει δημογραφικά και δεν ασχολείται κανένας με το θέμα αυτό -ενώ το έχω συζητήσει και έχω πει να κάνουμε μια σοβαρή επιτροπή για να δούμε τι μπορούμε να κάνουμε-, μηδενικές οι εγγραφές μαθητών σε νηπιαγωγεία. Στην Αρκαδία έκλεισαν έξι, στην Κορινθία έκλεισαν πέντε, στη Λακωνία έκλεισαν έξι. Έντεκα δημοτικά σχολεία, στην Αργολίδα ένα, τρία στην Αρκαδία, δύο στην Κορινθία, τρία στη Λακωνία, δύο στη Μεσσηνία. Πεθαίνει η Ελλάδα και εσείς ασχολείστε με τις υποκλοπές, χωρίς να λέτε ονόματα.

(Χειροκροτήματα από την πτέρυγα της Ελληνικής Λύσης)

Πραγματικά απορώ! Ασχολείται το ΠΑΣΟΚ και ο ΣΥΡΙΖΑ και η Νέα Δημοκρατία συμπαρασύρεται στα μείζονα και όχι στα ελάσσονα. Αυτό είναι που ενοχλεί τον Έλληνα.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** …(Δεν ακούστηκε)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ακούστε λίγο. Για μένα το μείζον είναι το δημογραφικό. Και θέλω να μου κάνετε μια χάρη, εσείς ειδικά, διότι το κάνετε συνέχεια. Αν ήθελα υποβολέα, έχω από εκεί άλλους εννιά. Αν χρειαζόμουν διορθωτή δεν θα μιλούσα από στήθους και από καρδιάς. Θα διάβαζα όπως διαβάζει ο Πρωθυπουργός και ο κ. Τσίπρας.

Καταλάβατε, κύριε;

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

Πρέπει να πάρουμε μέτρα, συγκεκριμένα μέτρα. Δεν θα τα πω τώρα. Ελπίζω όμως ο Πρωθυπουργός να κάνει κάτι γι’ αυτό το θέμα. Το δημογραφικό είναι πολύ μεγάλο πρόβλημα για την Ελλάδα και τους Έλληνες.

Δεν θα πω αυτό που κάνετε ως Κυβέρνηση. Θα πω -για να τελειώνουμε με αυτό το ζήτημα- τα πολύ σημαντικά στοιχεία που διαφεύγουν της προσοχής όλων των κομμάτων. Είμαι αισιόδοξος γιατί οι Έλληνες αρχίζουν και αντιλαμβάνονται πραγματικά τι συμβαίνει γύρω τους.

Έχω μια δημοσκόπηση που έγινε σε παγκόσμιο επίπεδο. Αυτή η δημοσκόπηση έπρεπε να γίνει αντικείμενο ευρύτερου προβληματισμού όλων των Ελλήνων. Εγώ είμαι αισιόδοξος ότι οι Έλληνες θα ξυπνήσουν. Παρά την εχθροπάθεια των κομμάτων, παρά την πλύση εγκεφάλου από την παιδεία, το 70% των Ελλήνων λένε ότι θα πολεμήσουν για την πατρίδα. Εννέα στους δέκα Έλληνες πιστεύουν στο Θεό, 82% απαντά ότι η θρησκεία είναι πολύ σημαντική. Εμείς λοιπόν πιστεύουμε σε αυτά, πιστεύουμε στον πατριωτισμό, στην Ελλάδα, στην πατρίδα, την Ορθοδοξία, την οικογένεια, πιστεύουμε στους Έλληνες.

(Χειροκροτήματα από την πτέρυγα της Ελληνικής Λύσης)

Γι’ αυτό και θα νικήσουμε στις επόμενες εκλογές.

Εσείς δεν ξέρω αν πιστεύετε στη Νέα Δημοκρατία. Για την Αριστερά γνωρίζουμε κάποια πράγματα, δεν χρειάζονται περισσότερα. Εμένα με προβληματίζει ότι χαίρονται πολλές φορές όταν η Ελλάδα χάνει στα εθνικά θέματα. Εγώ όταν κάτι κάνει στραβό η Κυβέρνηση και είναι εναντίον των εθνικών θεμάτων οργίζομαι. Είναι αντανακλαστικό του Έλληνα. Αυτοί χαίρονται και υποβοηθούν, περιέργως, όπως στον Έβρο.

Στον Έβρο, κύριε Μητσοτάκη, πάλι στα λόγια μου ήρθατε. Σας έλεγα κάντε τσιμεντένιο φράχτη μέχρι πάνω στην Ορεστιάδα, μας λέγατε «φτάνει» και ο Άδωνις Γεωργιάδης –δεν είναι εδώ- μας έλεγε ότι είναι ανέφικτος να γίνει ο φράχτης. Ξαφνικά θα κάνετε μέχρι επάνω την Ορεστιάδα. Αργήσατε δυόμιση χρόνια. Δυόμισι χρόνια!

**ΠΡΟΕΔΡΕΥΩΝ (Αθανάσιος Μπούρας):** Κλείστε, παρακαλώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κλείνω.

Και επειδή λοιπόν με πιέζει ο χρόνος κ. Πρόεδρε, θα δώσω ένα παράδειγμα. Έναν κ. Χαμντί Ουλουκάγια τον ξέρει κανείς εδώ μέσα; Δείτε τώρα ελληνικό Κοινοβούλιο. Χαμντί Ουλουκάγια. Δεν τον ξέρει κανένας σας. Είναι ένας από τους πλουσιότερους ανθρώπους στον κόσμο, κύριε Τασούλα. Με κοροϊδεύατε για το ξινόγαλο. Ιδιοκτήτης της εταιρείας «ARGO FARMA», προσωπική περιουσία 2,5 δισεκατομμύρια δολάρια. Από πού έγινε πλούσιος; Από το ελληνικό «yogurt», το ελληνικό γιαούρτι, που το πλαστογραφεί στην Αμερική, έχει κάνει βιομηχανία γιατί αργεί το ελληνικό κράτος να κατοχυρώσει το όνομα και ο κύριος αυτός έβγαλε πέρυσι 500 εκατομμύρια ευρώ κέρδη. Το ελληνικό γιαούρτι. Αυτό που σας λέω, στην Αμερική. Θα σας δώσω τα στοιχεία.

Λέω ότι μπορούμε. Έχουμε προϊόντα ονομασίας προελεύσεως. Μπορούμε να τα προστατεύσουμε, να τα βοηθήσουμε και να τα στηρίξουμε και να στηρίξουμε τους αγρότες και τους κτηνοτρόφους. Δεν μας ακούτε. Καμμία λογική.

**ΠΡΟΕΔΡΕΥΩΝ (Αθανάσιος Μπούρας):** Παρακαλώ, κύριε Πρόεδρε, κλείστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κλείνω, κύριε Πρόεδρε. Βοηθάω όσο μπορώ, κύριε Μπούρα.

Θα κλείσω λέγοντας το εξής: Το μόνο που ενδιαφέρει, δυστυχώς, την ελληνική Κυβέρνηση, την όποια ελληνική κυβέρνηση, είναι η επανεκλογή της. Είναι κάτι το οποίο με βρίσκει κάθετα αντίθετο.

Και αναρωτιέμαι, κύριε Πρωθυπουργέ, πόσο υπερήφανος μπορεί να είναι ένας Πρωθυπουργός -τα ίδια έκανε και ο κ. Τσίπρας- όταν οι σύμβουλοί του είναι τετρακόσια σαράντα άτομα και του Λευκού Οίκου είναι τετρακόσια εβδομήντα; Δεν ήξερα ότι οι Έλληνες Πρωθυπουργοί είναι Πλανητάρχες. Το έμαθα από το State Department. Έχω εδώ το πρακτικό.

Το καταθέτω για τα Πρακτικά της Βουλής.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πραγματικά, ένα επιτελείο τετρακοσίων σαράντα ατόμων στηρίζει τον Πρωθυπουργό και τετρακοσίων εβδομήντα τον Μπάιντεν. Δεν ξέρω, ζείτε πραγματικά σε μια κοινωνία δική σας.

Θα ήθελα να προτείνω κάτι στον κ. Τασούλα, αφού είστε εδώ, κύριε Τασούλα. Θέλετε να βοηθήσουμε το πολίτευμα μας, τη Δημοκρατία μας; Οι Βουλευτές που δεν θα έρχονται στο ελληνικό Κοινοβούλιο, δεν θα αμείβονται. Τελεία και παύλα. Γιατί έξω αυτό μας λένε, ότι πληρωνόμαστε, κύριε Τασούλα, χωρίς να εργαζόμαστε. Κι εμένα με ενοχλεί που έγινε το λειτούργημα επάγγελμα. Οι Βουλευτές, λοιπόν, που δεν θα εμφανίζονται, δεν θα αμείβονται κανονικά. Δεν γίνεται αλλιώς. Είναι μια πρόταση από την Ελληνική Λύση και θέλω όλα τα κόμματα να πάρουν θέση. Δικαιούμαστε αμοιβή όταν κάνουμε το λειτούργημά μας και δεν είμαστε εδώ; Αυτή είναι η πρότασή μας και κλείνω εδώ λέγοντας το εξής.

(Χειροκροτήματα από την πτέρυγα της Ελληνικής Λύσης)

Κύριε Πρωθυπουργέ, από την Ελληνική Λύση θα θυμάστε ένα πράγμα: Ότι είμαστε το μοναδικό κόμμα τα τελευταία χρόνια που δεν έκανε αντιπολίτευση για την αντιπολίτευση. Έκανε κριτική για να γίνει καλύτερη η όποια κυβέρνηση. Δεν μας ενδιαφέρει η Νέα Δημοκρατία, είτε ήταν ο ΣΥΡΙΖΑ είτε το ΠΑΣΟΚ, το ίδιο θα κάναμε.

Όμως, εμείς δεν θυσιάζουμε την αυτοτέλεια μας, την ανεξαρτησία μας, την αγάπη μας για την πατρίδα, για καμμία συγκυβέρνηση. Θα κυβερνήσουμε, αν το θέλει ο ελληνικός λαός μόνοι μας. Τέρμα τα παραμυθάκια. Ας συγκυβερνήσει το ΠΑΣΟΚ με τον ΣΥΡΙΖΑ για να τελειώνει η ιστορία.

Ευχαριστώ πάρα πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Αθανάσιος Μπούρας):** Και ολοκληρώνουμε τις δευτερολογίες με τον Πρόεδρο της Κοινοβουλευτικής Ομάδας του ΜέΡΑ25 κ. Γιάνη Βαρουφάκη.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Κύριε Πρωθυπουργέ, καταφέρατε να με εκπλήξετε μετά από τρία χρόνια που νόμιζα ότι τίποτα που κάνετε και λέτε δεν θα με εκπλήξει ξανά.

Είπατε -είναι αλήθεια αυτό; Άκουσαν καλά τα αυτιά μου; Θα ήθελα να με διαψεύσετε- ότι ο Πρωθυπουργός είναι αποδέκτης των πληροφοριών της ΕΥΠ και παρά το γεγονός ότι η ΕΥΠ είναι ευθύνης του πλέον, με νόμο που πέρασε ο Πρωθυπουργός, ο Πρωθυπουργός δεν μπορεί να ξέρει τι κάνει η ΕΥΠ ούτε ποτέ να μάθει. Αυτό άκουσα. Ελπίζω τα αυτιά μου να με γέλασαν. Ελπίζω πραγματικά.

Κύριε Ναύαρχε, ένας πλοίαρχος δεν μπορεί να ξέρει, ανά πάσα στιγμή, τι γίνεται σε κάθε κομμάτι του πλοίου, αλλά είναι υπεύθυνος για το πλοίο και δεν έχει το δικαίωμα να πει ότι «και να θέλω να μάθω δεν μπορώ». Δεν είναι δυνατόν. Μπορεί να μην έχεις όλη την πληροφόρηση σε πραγματικό χρόνο, αλλά να λες ότι ως πλοίαρχος του πλοίου -όπως ο Πρωθυπουργός με την ΕΥΠ από κάτω- «και να θέλω να μάθω τι συνέβη στην περίπτωση του κ. Ανδρουλάκη, δεν μπορώ να ξέρω»; Νομίζω ότι κι εσείς αν βγάλετε λίγο τις κομματικές σας παρωπίδες θα συμφωνήσετε. Δεν είναι λογικά πράγματα αυτά.

Όμως, θέλω να κρατήσω χαμηλά τους τόνους, έτσι ώστε να βγει και κάτι θετικό από αυτή τη συνεδρίαση.

Έχω μια συγκεκριμένη πρόταση, κύριε Πρωθυπουργέ, κυρίες και κύριοι της Συμπολίτευσης, γιατί εσείς έχετε τους αριθμούς για να το περάσετε αυτό. Έχουμε την Αρχή Διασφάλισης του Απορρήτου των Επικοινωνιών. Έχουμε έναν εξαιρετικό άνθρωπο, που εσείς τον διαλέξατε, τον κ. Ράμμο, που είναι ένας εξαιρετικός δικαστής, ο οποίος πασχίζει ο άνθρωπος να κάνει καλά τη δουλειά του. Δεν έχει πόρους ή δεν έχετε να του δώσετε πόρους, αλλά θέλει κάτι παραπάνω από πόρους. Χρειάζεται μια νομοθετική ρύθμιση -κι εμείς θα την ψηφίσουμε αν τη φέρετε- που να λέει κάτι πάρα πολύ απλό: Όταν πρόκειται για παρακολούθηση Ελλήνων πολιτών ο κ. Ράμμος ή οποιοσδήποτε είναι στη θέση του προέδρου της Αρχής Διασφάλισης του Απορρήτου των Επικοινωνιών να μπορεί να ξέρει τι έγινε, να μπορεί να ελέγξει την ΕΥΠ και να μπορεί να ελέγξει ακόμα και τον εισαγγελέα ο οποίος υπογράφει ό,τι χαρτί του δώσουν από την ΕΥΠ.

Δεν μπορεί, κύριε Πρωθυπουργέ, να υπάρχει μία ΕΥΠ, όπως όλες οι μυστικές υπηρεσίες, με τέτοια υπερδύναμη -τη δύναμη που εσείς λέτε ότι πρέπει να ισχύει για όλους τους Έλληνες πολίτες και για τους Βουλευτές- της παρακολούθησης χωρίς να μπορεί κάποιος δικαστής, που εσείς διορίζετε, να μας πει εμάς ότι «έχω ελέγξει και αυτό έγινε σωστά». Ας μην μας πει ότι παρακολουθείται ο Βαρουφάκης ή ο Χατζηδάκης. Ο κ. Ράμμος σήμερα δεν μπορεί να το πει αυτό. Είναι ντροπή αυτό. Είναι ντροπή για όλους μας και ιδίως για την Κυβέρνησή σας. Κάντε το και εμείς θα το ψηφίσουμε. Δεν θα το κάνετε. Είναι σίγουρο. Μακάρι να με διαψεύσετε.

Κύριε Πρωθυπουργέ, σε άλλα κοινοβούλια, στο βρετανικό, στο γερμανικό, στο γαλλικό όταν Υπουργός ή Πρωθυπουργός πιάνεται ψευδόμενος, παραιτείται. Είναι ή δεν είναι αλήθεια; Εγώ δεν το ξέρω.

Μας μεταφέρουν οι δικηγόροι -για παράδειγμα ο Θανάσης Καμπαγιάννης, πρωταγωνιστής στη δίωξη και στη δίκη της Χρυσής Αυγής- ότι σύμφωνα με τη δικογραφία δεν υπήρξε καμμία παρακολούθηση Βουλευτή της Χρυσής Αυγής και δεν βοήθησε η παρακολούθηση κανενός χρυσαυγίτη στην εξάρθρωση της Χρυσής Αυγής σύμφωνα με τη δικογραφία. Είναι ή δεν είναι αλήθεια;

Οπότε είπατε ψέματα εάν είναι αλήθεια αυτό. Πείτε μας, γιατί είναι σημαντικά ζητήματα αυτά. Το να έρχεται ένας Πρωθυπουργός στη Βουλή και να ψεύδεται τόσο εύκολα θεωρώντας ότι είναι στο απυρόβλητο, γιατί έχει εκατόν πενήντα οκτώ Βουλευτές, είναι καταστρατήγηση βασικών κοινοβουλευτικών κανόνων και ηθών. Εσείς τολμάτε να μιλάτε…

**ΔΙΟΝΥΣΙΟΣ ΧΑΤΖΗΔΑΚΗΣ:** Και πού το ξέρει αυτό ο δικηγόρος;

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Εγώ ρώτησα, κύριε Χατζηδάκη, αλλά εάν δεν ξέρετε ποιος είναι ο κ. Καμπαγιάννης καλύτερα να μη μιλάτε.

Εγώ έθεσα ένα ερώτημα. Ρώτησα τον κύριο Πρωθυπουργό εάν είναι έτσι ή εάν δεν είναι. Η δικογραφία δείχνει ότι εξαρθρώθηκε η Χρυσή Αυγή μέσα από παρακολουθήσεις της ΕΥΠ, όπως είπε ο κ. Μητσοτάκης ή όχι; Εδώ είμαστε, έχει τριτολογία ο άνθρωπος, θα απαντήσει.

Ο κ. Μητσοτάκης, όμως, τολμάει να μιλάει για πολιτισμένη γλώσσα. Με εγκαλέσατε κιόλας, κύριε Μητσοτάκη, για τους χαρακτηρισμούς μου. Αν θέλετε να απολογηθώ για κάτι, ξέρετε τι θα είναι; Ότι στην αρχή αυτής της κοινοβουλευτικής περιόδου, δηλαδή μετά τις εκλογές του 2019, μίλησα για τον πολιτικό σας πολιτισμό που τον έβλεπα να υπάρχει και μάλιστα τον θεωρούσα κάτι θετικό. Είχα απόλυτο άδικο. Το έχετε αποδείξει τρία χρόνια τώρα. Και μάλιστα μίλησα για τον πολιτικό σας πολιτισμό, παρά το γεγονός ότι από το 2015 με χαρακτηρίζετε καθημερινά «καταστροφέα της χώρας». Λέω εντάξει, δεν πειράζει. Τι να κάνει ο άνθρωπος, θέλει να γίνει Πρόεδρος της Νέας Δημοκρατίας και να εκλεγεί Πρωθυπουργός. Γι’ αυτό τα λέει. Δεν με πείραξε αυτό.

Η πορεία σας τρία χρόνια τώρα και ιδίως η σημερινή σας συμπεριφορά ενώπιον της Ολομέλειας της Βουλής που ήρθατε ως τιμητής αν και κατηγορούμενος -και εδώ είχε δίκιο ο Αλέξης Τσίπρας- αυτό σας καθιστά εκτός του πλαισίου του πολιτικού πολιτισμού και ζητάω συγγνώμη από το πανελλήνιο που σας χαρακτήρισα πολιτικά πολιτισμένο. Δεν είστε.

(Χειροκροτήματα από την πτέρυγα του ΜέΡΑ25)

Παρεμπιπτόντως μιας και μια ζωή γι’ αυτό λέτε ότι είχατε άγιο το 2015 με εμάς τους φαιδρούς, κύριε Μητσοτάκη, σας έχω πει να μην το λέτε αυτό, γιατί μία υπόσχεση δώσατε στα μέλη της Νέας Δημοκρατίας για να γίνετε Πρόεδρος και αυτό ήταν να κάνετε εξεταστική για την περίοδο Βαρουφάκη και δεν την κάνατε.

(Χειροκροτήματα από την πτέρυγα του ΜέΡΑ25)

Σας εκλιπαρούσα, σας παρακαλούσα, σας απειλούσα να την κάνετε. Δεν την κάνατε. Αυτός ο συνδυασμός θράσους και δειλίας θα είναι αυτό που θα μείνει από το ξεφούσκωμα της φούσκας της διακυβέρνησης της «Μητσοτάκης ΑΕ».

(Χειροκροτήματα από την πτέρυγα του ΜέΡΑ25)

Κύριε Πρόεδρε, θα κλείσω για να μιλήσει ο κ. Μητσοτάκης και να μας απαντήσει για τη Χρυσή Αυγή. Είναι ξεκάθαρο ότι έχετε μία ροπή προς την πλήρη αδιαφάνεια της εξουσίας, ο υπερσυγκεντρωτισμός ΕΡΤ, ΕΥΠ, τα πάντα μέσα σας, δίπλα σας. Θέλετε αδιάφανη την εξουσία και διάτρητους τους πολίτες. Θέλετε να παρακολουθείτε όποιον θέλετε, δημοσιογράφο, πολιτικό, ακτιβιστή, οποιονδήποτε, αλλά εσείς να παίρνετε αποφάσεις κεκλεισμένων των θυρών χωρίς κανένας πολίτης να μπορεί να γνωρίζει πώς παίρνονται οι αποφάσεις που προσδιορίζουν το μέλλον της, το μέλλον του.

Δεν σας πειράζει το βαν της γερμανικής πρεσβείας που κυκλοφορούσε στην Αθήνα, σε μία χώρα την οποία εσείς με τις υπογραφές σας των μνημονίων κάνατε χρεοδουλοπαροικία τους. Δεν σας πείραζε η NSA που παρακολουθούσε τον Κώστα Καραμανλή, που παρακολουθούσε εμένα και άλλους. Εσείς οι ίδιοι ασκήσατε δίωξη εναντίον δημοσιογράφων.

Αναρωτιέμαι. Για τον Τζούλιαν Ασάνζ τι λέτε; Καλά κάνει και σαπίζει στο «Γκουαντάναμο» της Βρετανίας επειδή μας κατέδειξε τι έκαναν οι κυβερνήσεις στο όνομά μας εναντίον των δημοκρατιών μας; Εμείς τι λέμε; Όλα στο φως. Εμείς θέλουμε πλήρως διάφανη εξουσία εταιρική και κρατική και θέλουμε προστατευμένους πολίτες από θεσμούς κοινοβουλευτικούς νομικά στέρεους.

Τολμήσατε μάλιστα -το έχετε κάνει πολλές φορές και εσείς και ο Τύπος σας και οι Βουλευτές σας και οι Υπουργοί σας- να εγκαλέσετε εμένα επειδή –λέει- μαγνητοφωνούσα το Eurogroup. Σοβαρολογείτε;

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΚΩΝΣΤΑΝΤΙΝΟΣ ΤΑΣΟΥΛΑΣ**)

Κατ’ αρχάς, σας το έχει ξεκαθαρίσει -όχι εγώ- ο Άρειος Πάγος με απόφασή του το 2014, ότι το να μαγνητοφωνείς συσκέψεις στις οποίες συμμετέχεις στο πλαίσιο της άσκησης των δημοσίων καθηκόντων σου είναι απολύτως νόμιμο. Τι πήγα να κάνω εγώ; Να υπάρξουν αποδείξεις για το τι λεγόταν εκεί μέσα εκ μέρους των πολιτών της Ευρώπης εναντίον της Ευρώπης, εναντίον της Γερμανίας, εναντίον της Ελλάδας, για να μην μπορείτε εσείς, ο Ρουμπάτης, η «Wall Street Journal» να λέτε ψέματα για το τι ειπώθηκε μέσα στο Eurogroup.

(Χειροκροτήματα από την πτέρυγα του ΜέΡΑ25)

Διαφάνεια στην εξουσία, προστατευόμενοι πολίτες. Αυτή είναι η γραμμή του ΜέΡΑ25, του DiEM25. Και αυτή τη γραμμή θα αντιπαλέψουμε μέχρι το τέλος. Σας ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΟΣ (Κωνσταντίνος Τασούλας):** Καλείται τώρα στο Βήμα ο Πρωθυπουργός και Πρόεδρος της Κοινοβουλευτικής Ομάδας της Νέας Δημοκρατίας κ. Μητσοτάκης για την τριτολογία του, με την οποία και ολοκληρώνεται η σημερινή ειδική ημερήσια διάταξη.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Θα είμαι σύντομος, κύριε Πρόεδρε, διότι πιστεύω ότι η ουσία του θέματος έχει καλυφθεί εξαντλητικά. Ήθελα να κάνω τρεις παρατηρήσεις για μια σειρά από ζητήματα τα οποία τέθηκαν στις δευτερολογίες των πολιτικών αρχηγών.

Εντυπωσιάζονται από την αγάπη την οποία δείχνει ο κ. Τσίπρας στις απόψεις του κ. Βενιζέλου. Αναρωτιέμαι αν είχε την ίδια άποψη και όταν επιχείρησε να τον σύρει στο ειδικό δικαστήριο ως ένα από τα δέκα θύματα της υπόθεσης της «NOVARTIS».

Εν πάση περιπτώσει, καλοδεχούμενη η προσέγγισή σας ως προς τα ζητήματα του νόμου. Έχουμε μία βασική διαφορά ερμηνείας του Συντάγματος. Θεωρώ ότι κανείς δεν έχει το αλάθητο στα ζητήματα αυτά.

Οφείλω, όμως, να καταθέσω στην Εθνική Αντιπροσωπεία τον εκτελεστικό νόμο του Συντάγματος του 1994, τον ν.2225, ο οποίος αναφέρεται στο άρθρο 3 για την άρση του απορρήτου για λόγους εθνικής ασφαλείας. Εάν ο συνταγματικός νομοθέτης ήθελε και προέβλεπε καθ’ οποιονδήποτε τρόπο κάποια εξαίρεση των Βουλευτών από την εν δυνάμει δυνατότητα παρακολούθησής τους για λόγους εθνικής ασφάλειας, αυτό θα μνημονευόταν στον σχετικό εκτελεστικό νόμο. Είναι σαφές ότι δεν μνημονεύεται. Κατά συνέπεια, κατά την ερμηνεία του εκτελεστικού νόμου του Συντάγματος…

**ΝΙΚΟΛΑΟΣ ΒΟΥΤΣΗΣ:** Υπάρχει το άρθρο 5 στον ίδιο νόμο…

**ΠΡΟΕΔΡΟΣ (Κωνσταντίνος Τασούλας):** Παρακαλώ, κύριε Πρόεδρε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Τα έχουμε δει όλα τα άρθρα, κύριε Πρόεδρε. Μπορείτε να έχετε μία διαφορετική άποψη από τη δικιά μας, αλλά υπάρχει και ένα ζήτημα νομικό, υπάρχει και ένα ζήτημα βαθύτατα ουσιαστικό, διάκρισης μεταξύ των Βουλευτών του Κοινοβουλίου ή των Ευρωβουλευτών. Έχουμε διαφορετική άποψη για το ζήτημα αυτό.

A priori θεωρούμε ότι κανείς δεν πρέπει να εξαιρείται από τη δυνατότητα παρακολούθησης για λόγους εθνικής ασφάλειας, πλην όμως συμφωνούμε ότι για τις περιπτώσεις Βουλευτών η τεκμηρίωση προκειμένου να δοθεί μια τέτοια έγκριση πρέπει να είναι εξαιρετικά στοιχειοθετημένη, πράγμα το οποίο εμφανώς δεν συνέβη στην περίπτωση του κ. Ανδρουλάκη.

Δεύτερο ζήτημα, το οποίο αφορά την αποστροφή του κ. Τσίπρα και τη διαβεβαίωση την οποία έδωσε ότι επί ημερών του -μας είπατε, κύριε Τσίπρα, με κατηγορηματικό τρόπο, με στεντόρεια φωνή, κουνώντας και το χέρι σας- δεν γινόταν καμμία παρακολούθηση δημοσιογράφου ή πολιτικού. Μετά το μπλέξατε λίγο. Είπατε ότι «δεν έδωσα εγώ εντολή να γίνει καμμία παρακολούθηση».

Μέτρησα τις επισυνδέσεις που έγιναν επί ημερών σας. Ήταν πενήντα τέσσερις χιλιάδες περίπου. Μία-μία τις κοιτάξατε για να είστε τόσο σίγουρος ότι δεν γινόταν καμμία παρακολούθηση είτε Βουλευτή είτε δημοσιογράφου;

Άλλη δουλειά δεν είχατε να κάνετε από το να ελέγχετε τις παρακολουθήσεις που κάνει η ΕΥΠ;

(Χειροκροτήματα από την πτέρυγα της Νέας Δημοκρατίας)

Εγώ λοιπόν δεν γνώριζα καμμία παρακολούθηση, σας το είπα εξαρχής. Θεωρώ ότι δεν είναι χρέος να γνωρίζω ποιους παρακολουθεί η Εθνική Υπηρεσία Πληροφοριών παρά μόνο ενδεχομένως ex post, αν μου έρθει μια πληροφορία της οποίας την αξιοπιστία πρέπει να ελέγξω, τότε ναι, νομίζω ότι νομιμοποιούμαι απόλυτα να ρωτήσω την Υπηρεσία, η οποία μπορεί να μην μου πει, ποια είναι η πηγή αυτής της πληροφορίας. Αλλά a priori να γνωρίζω ποιους παρακολουθεί η Υπηρεσία;

Έχουμε μια πολύ διαφορετική άποψη. Αν θεωρείτε εσείς ότι αυτό είναι το σωστό μοντέλο, ότι πρέπει να γνωρίζετε έναν-έναν ποιον παρακολουθεί η Υπηρεσία, μου φαίνεται ότι αυτή η προσέγγιση για μία παράταξη της Αριστεράς, η οποία εν πάση περιπτώσει έχει υποστεί συνέπειες από κρατικούς μηχανισμούς που σε άλλες εποχές κινήθηκαν με άλλη λογική, μου φαίνεται τουλάχιστον παράξενο.

Και τέλος, κάνατε κάποιες αναφορές σε ενδεχόμενα οικονομικά σκάνδαλα στην περίπτωση του Κουκάκη -δεν τον γνωρίζω τον κύριο, δεν τον έχω συναντήσει ποτέ στη ζωή μου- και στην έρευνα την οποία έκανε και την οποία υποτίθεται εμείς με κάποιο τρόπο θέλαμε να παρεμποδίσουμε σχετικά με ζητήματα που αφορούν τον τραπεζικό κλάδο και ενδεχόμενα σκάνδαλα, τα οποία μπορεί να είχαν λάβει χώρα καταλαβαίνω σε μια τελείως διαφορετική εποχή από αυτή στην οποία κυβερνούσαμε εμείς. Και το λέτε εσείς αυτό!

Θέλετε να φρεσκάρω λίγο τη μνήμη σας; Γιατί κρατήσατε τη Βουλή ανοιχτή μία εβδομάδα από τη στιγμή που είχατε δηλώσει ότι θα πηγαίναμε σε πρόωρες εκλογές μετά το καταστροφικό για εσάς αποτέλεσμα των ευρωεκλογών του 2019; Γιατί την κρατήσατε ανοικτή;

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Θα μου δώσετε τον λόγο να απαντήσω;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Για να ψηφίσετε τον νέο Ποινικό Κώδικα.

Θέλετε να σας θυμίσω λοιπόν τι είπε για τον Ποινικό Κώδικα όχι ένας τυχαίος, αλλά ο τέως Υπουργός Δικαιοσύνης σας, ο κ. Κοντονής;

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Δεν είναι δυνατό να θέτει ερωτήματα στην τριτολογία του.

Είναι ντροπή αυτό που κάνετε. Δεν έχω τον λόγο να μιλήσω.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Διαβάζω: «Μίλησα και πλήρωσα για τις αλήθειες που είπα. Ψηφίστηκαν χίλια άρθρα σε μία συνεδρίαση και άλλαξε» -προσέξτε- «δολίως διάταξη κειμένου για να μετατραπεί η δωροδοκία από κακούργημα σε πλημμέλημα. Υπήρξε σκοπιμότητα, το λέω ευθέως, έτσι ώστε κάποιες δίκες να οδηγηθούν στο αρχείο προεκλογικά.». Σε άλλη δήλωσή του: «Αποτελεί ακραίο σημείο διαπλοκής της πρώην κυβέρνησης του ΣΥΡΙΖΑ και της ολιγαρχίας ο τρόπος με τον οποίο μεθοδεύθηκε και ψηφίστηκε ο νέος Ποινικός Κώδικας.». Και μιλάτε εσείς για εξυπηρέτηση συμφερόντων, που κρατήσατε τη Βουλή ανοιχτή μία εβδομάδα για να εξυπηρετήσετε δεν ξέρω ποιους, αλλά ελπίζω κάποια στιγμή να το βρει η δικαιοσύνη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Γιατί φεύγετε; Καθίστε εδώ.

Κύριε Πρόεδρε, ζητώ τον λόγο επί προσωπικού.

**ΠΡΟΕΔΡΟΣ (Κωνσταντίνος Τασούλας):** Με την τριτολογία του Πρωθυπουργού έληξε η συνεδρίαση.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Δεν το κατάλαβα αυτό, όχι! Είναι ντροπή αυτό που έκανε ο Πρωθυπουργός.

**ΠΡΟΕΔΡΟΣ (Κωνσταντίνος Τασούλας):** Δεν αναφέρθηκε σε κάτι που είπατε εσείς και το αλλοίωσε. Διάβασε κείμενο του κ. Κοντονή. Δεν αναφέρθηκε σε δική σας ομιλία, αναφέρθηκε σε απόψεις του κ. Κοντονή.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Είναι δεοντολογικό αυτό;

**ΠΡΟΕΔΡΟΣ (Κωνσταντίνος Τασούλας):** Κύριε Πρόεδρε, να είμαστε κυριολεκτικοί. Δεν αναφέρθηκε σε δική σας ομιλία, κύριε Πρόεδρε, ώστε να επικαλείστε διαστρέβλωση.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Εντάξει, αλλά είναι αντιδεοντολογικό αυτό που κάνετε εσείς και ο Πρωθυπουργός. Είναι πρωτοφανές!

**ΠΡΟΕΔΡΟΣ (Κωνσταντίνος Τασούλας):** Η συνεδρίαση κλείνει με την τριτολογία του Πρωθυπουργού. Πιστέψτε με, δεν υπάρχει προσωπικό.

Μία ανακοίνωση προς το Σώμα: Ο Βουλευτής κ. Ρουσόπουλος ζητεί άδεια ολιγοήμερης απουσίας στο εξωτερικό κατά το διάστημα από 27 έως 28 Αυγούστου. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Κωνσταντίνος Τασούλας):** Συνεπώς η Βουλή ενέκρινε τη ζητηθείσα άδεια.

Επίσης, έχω την τιμή να ανακοινώσω προς το Σώμα ότι οι Υπουργοί Εργασίας και Κοινωνικών Υποθέσεων, Οικονομικών, Εξωτερικών, Δικαιοσύνης, Εσωτερικών, Υποδομών και Μεταφορών, Ναυτιλίας και Νησιωτικής Πολιτικής, καθώς και ο Αναπληρωτής Υπουργός Οικονομικών κατέθεσαν στις 26-8-2022 σχέδιο νόμου: «Κύρωση της Συμφωνίας Κοινωνικής Ασφάλισης μεταξύ της Ελληνικής Δημοκρατίας και της Δημοκρατίας της Μολδαβίας και του Διοικητικού Κανονισμού Εφαρμογής της».

Παραπέμπεται στην αρμόδια Διαρκή Επιτροπή.

Κυρίες και κύριοι συνάδελφοι, ολοκληρώθηκε μετά και από τις δύο αυτές ανακοινώσεις, η συζήτηση προ ημερησίας διατάξεως, σύμφωνα με το άρθρο 143 του Κανονισμού της Βουλής, που διεξήχθη με πρωτοβουλία του Αρχηγού της Αξιωματικής Αντιπολίτευσης και Προέδρου της Κοινοβουλευτικής Ομάδας του ΣΥΡΙΖΑ κ. Αλέξη Τσίπρα σε επίπεδο Αρχηγών κομμάτων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Κωνσταντίνος Τασούλας):** Με τη συναίνεση του Σώματος και ώρα 17.15΄ λύεται η συνεδρίαση για τη Δευτέρα 29 Αυγούστου 2022 και ώρα 12.00΄, με αντικείμενο εργασιών του Σώματος, κοινοβουλευτικό έλεγχο: συζήτηση και λήψη απόφασης, σύμφωνα με τα άρθρα 68 παράγραφος 2 του Συντάγματος και 144 παράγραφος 5, εδάφιο β΄, του Κανονισμού της Βουλής, επί της προτάσεως που κατέθεσε η Κοινοβουλευτική Ομάδα του Κινήματος Αλλαγής, με θέμα: «Εξέταση της υπόθεσης παραβίασης του απορρήτου των επικοινωνιών του Προέδρου του ΠΑΣΟΚ - Κινήματος Αλλαγής και Ευρωβουλευτή κ. Νίκου Ανδρουλάκη από την Εθνική Υπηρεσία Πληροφοριών (ΕΥΠ) ή και από άλλα φυσικά ή νομικά πρόσωπα, την επιβεβαιωμένη απόπειρα παγίδευσης του κινητού του με το κακόβουλο λογισμικό "Predator", την παράνομη χρήση αυτού στην ελληνική επικράτεια και την έρευνα για την ύπαρξη ευθυνών του Πρωθυπουργού κ. Κυριάκου Μητσοτάκη και κάθε άλλου εμπλεκόμενου φυσικού ή νομικού προσώπου», σύμφωνα με την ειδική ημερήσια διάταξη της Ολομέλειας της Βουλής.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**