(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΟΘ΄

Πέμπτη, 01 Σεπτεμβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Δευτέρας 5 Σεπτεμβρίου 2022, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής των άρθρων του και του συνόλου του σχεδίου νόμου του Υπουργείου Εργασίας και Κοινωνικών Υποθέσεων: «Κύρωση της Συμφωνίας κοινωνικής ασφάλισης μεταξύ της Ελληνικής Δημοκρατίας και της Δημοκρατίας της Μολδαβίας και του Διοικητικού Κανονισμού εφαρμογής της», σελ.   
2. Κατάθεση Εκθέσεως Διαρκούς Επιτροπής:Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης «Ενσωμάτωση της Οδηγίας (ΕΕ) 2019/770 του Ευρωπαϊκού Κοινοβουλίου και του Συμβουλίου, της 20ής Μαΐου 2019, σχετικά με ορισμένες πτυχές που αφορούν τις συμβάσεις για την προμήθεια ψηφιακού περιεχομένου και ψηφιακών υπηρεσιών (L136), καθώς και της Οδηγίας (ΕΕ) 2019/771 του Ευρωπαϊκού Κοινοβουλίου και του Συμβουλίου, της 20ής Μαΐου 2019, σχετικά με ορισμένες πτυχές που αφορούν τις συμβάσεις για τις πωλήσεις αγαθών, την τροποποίηση του Κανονισμού (ΕΕ) 2017/2394 και της Οδηγίας 2009/22/ΕΚ, και την κατάργηση της Οδηγίας 1999/44/ΕΚ (L136)», σελ.

ΠΡΟΕΔΡΕΥΩΝ

ΑΒΔΕΛΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
 ΜΑΡΑΒΕΓΙΑΣ Κ. , σελ.   
Β. Επί του σχεδίου νόμου του Υπουργείου Εργασίας και Κοινωνικών Υποθέσεων:  
 ΑΘΑΝΑΣΙΟΥ Μ. , σελ.   
 ΔΕΛΗΣ Ι. , σελ.   
 ΘΕΟΧΑΡΗΣ Θ. , σελ.   
 ΜΑΡΑΒΕΓΙΑΣ Κ. , σελ.   
 ΜΟΥΛΚΙΩΤΗΣ Γ. , σελ.   
 ΜΠΑΚΑΔΗΜΑ Φ. , σελ.   
 ΜΠΑΡΚΑΣ Κ. , σελ.   
 ΞΕΝΟΓΙΑΝΝΑΚΟΠΟΥΛΟΥ Μ. , σελ.   
 ΤΣΑΚΛΟΓΛΟΥ Π. , σελ.   
 ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΟΘ΄

Πέμπτη 1η Σεπτεμβρίου 2022

Αθήνα, σήμερα την 1η Σεπτεμβρίου 2022, ημέρα Πέμπτη και ώρα 10.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΑΠΟΣΤΟΛΟΥ ΑΒΔΕΛΑ**.

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, καλημέρα σας και καλό μήνα. Χρόνια πολλά σε όσες και όσους γιορτάζουν σήμερα και είναι αρκετοί.

Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 31-8-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΟΗ΄ συνεδριάσεώς του, της Τετάρτης 31 Αυγούστου 2022, σε ό,τι αφορά την ψήφιση στο σύνολο του σχεδίου νόμου: «Εξυγίανση των Ναυπηγείων Ελευσίνας και άλλες διατάξεις αναπτυξιακού χαρακτήρα»)

Πριν εισέλθουμε στο προγραμματισμένο για σήμερα προς συζήτηση νομοσχέδιο, επιτρέψτε μου πρώτα να ανακοινώσω στο Σώμα το δελτίο επίκαιρων ερωτήσεων της Δευτέρας 5 Σεπτεμβρίου 2022.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 951/29-8-2022 επίκαιρη ερώτηση του Βουλευτή Μεσσηνίας της Νέας Δημοκρατίας κ. Ιωάννη Λαμπρόπουλου προς τον Υπουργό Αγροτικής Ανάπτυξης και Τροφίμων, με θέμα: «Αύξηση διαθέσιμων πιστώσεων, για ένταξη στο Πρόγραμμα Νέων Αγροτών».

2. Η με αριθμό 942/29-8-2022 επίκαιρη ερώτηση της Βουλευτού Χαλκιδικής του Συνασπισμού Ριζοσπαστικής Αριστεράς κ. Κυριακής Μάλαμα προς τον Υπουργό Εσωτερικών, με θέμα: «Τεράστιος κίνδυνος και εγκληματική αδιαφάνεια στα έργα του ρέματος της Συκιάς».

3. Η με αριθμό 944/29-8-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς την Υπουργό Παιδείας και Θρησκευμάτων, με θέμα: «Απρόσκοπτη πρόσβαση των παιδιών της Γαύδου στη δημόσια εκπαίδευση χωρίς να ξεριζώνονται οι οικογένειές τους».

4. Η με αριθμό 956/29-8-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Αγροτικής Ανάπτυξης και Τροφίμων, με θέμα: «Αποζημίωση των αμπελοκαλλιεργητών του Νομού Ηρακλείου για τις καταστροφές από τις πρόσφατες βροχοπτώσεις».

5. Η με αριθμό 943/29-8-2022 επίκαιρη ερώτηση του Βουλευτή Ηρακλείου του ΜέΡΑ25 κ. Γεώργιου Λογιάδη προς τον Υπουργό Υγείας, με θέμα: «Ο ρόλος των ιατρικών συλλόγων κατά την παράγραφο 3 του άρθρου 96 του νόμου 2071/1992 περί ακούσιας νοσηλείας».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 948/29-8-2022 επίκαιρη ερώτηση του Βουλευτή Α’ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Περιβάλλοντος και Ενέργειας, με θέμα: «Άμεσα μέτρα για την αντιμετώπιση των φαινομένων ρύπανσης του Θερμαϊκού Κόλπου».

2. Η με αριθμό 945/29-8-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Περιβάλλοντος και Ενέργειας, με θέμα: «Διετής παράταση για προέγκριση οικοδομικής άδειας σε οικόπεδα μικρότερα των τεσσάρων στρεμμάτων εκτός σχεδίου».

3. Η με αριθμό 949/29-8-2022 επίκαιρη ερώτηση του Βουλευτή Λάρισας του Συνασπισμού Ριζοσπαστικής Αριστεράς κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων, με θέμα: «Το καθεστώς των ελεύθερων τιμών συνιστά αθέμιτη εμπορική πρακτική σύμφωνα με νόμο της Κυβέρνησης σας».

4. Η με αριθμό 946/29-8-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Ανάπτυξης και Επενδύσεων, με θέμα: «Παράταση προθεσμίας ανανέωσης των παραγωγικών αδειών στις λαϊκές αγορές έως 31-12-2022».

5. Η με αριθμό 950/29-8-2022 επίκαιρη ερώτηση της Βουλευτού Πέλλας του Συνασπισμού Ριζοσπαστικής Αριστεράς κ. Θεοδώρας Τζάκρη προς τον Υπουργό Αγροτικής Ανάπτυξης και Τροφίμων, με θέμα: «Διαχείριση συμπύρηνου ροδάκινου εσοδείας 2022».

6. Η με αριθμό 947/29-8-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Απαράδεκτη κυβερνητική αδιαφορία στο μεγάλο πρόβλημα της έλλειψης εργατών γης».

7. Η με αριθμό 952/29-8-2022 επίκαιρη ερώτηση του Βουλευτή Χανίων του Συνασπισμού Ριζοσπαστικής Αριστεράς κ. Παύλου Πολάκη προς την Υπουργό Παιδείας και Θρησκευμάτων, με θέμα: «Αποκλεισμός μαθητών της Γαύδου από τη δευτεροβάθμια εκπαίδευση».

8. Η με αριθμό 955/29-8-2022 επίκαιρη ερώτηση της Βουλευτού Β3΄ Νότιου Τομέα Αθηνών του Κινήματος Αλλαγής κ. Αντωνίας Αντωνίου προς τον Υπουργό Κλιματικής Κρίσης και Πολιτικής Προστασίας, με θέμα: «Άδικη και αναιτιολόγητη εξαίρεση πενταετών και εποχικών πυροσβεστών από τη διάταξη για την αποζημίωση πυροσβεστικού προσωπικού για πρόσθετη εργασία».

9. Η με αριθμό 953/29-8-2022 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Χρήστου Γιαννούλη προς τον Υπουργό Υποδομών και Μεταφορών, με θέμα: «Η τραγική υποστελέχωση των περιφερειακών αεροδρομίων οδηγεί τους εργαζόμενους στα όρια της εργασιακής εξουθένωσης».

10. Η με αριθμό 954/29-8-2022 επίκαιρη ερώτηση του Βουλευτή Β1΄ Βόρειου Τομέα Αθηνών του Συνασπισμού Ριζοσπαστικής Αριστεράς κ. Κωνσταντίνου Ζαχαριάδη προς τον Υπουργό Επικρατείας, κ. Χρήστο – Γεώργιο Σκέρτσο, με θέμα: «Η αναξιοκρατία και η αδιαφάνεια στην «καρδιά» του Επιτελικού Κράτους, τη Γενική Γραμματεία Συντονισμού της Προεδρίας της Κυβέρνησης, επιτείνεται και διογκώνεται».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 6509/259/19-7-2022 ερώτηση και αίτηση κατάθεσης εγγράφων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Τα χατίρια της κυβέρνησης Μητσοτάκη και οι παραβιάσεις της περιβαλλοντικής νομοθεσίας της «ΕΛΛΗΝΙΚΟΣ ΧΡΥΣΟΣ Α.Ε.» συνεχίζονται».

2. Η με αριθμό 6644/25-7-2022 ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υποδομών και Μεταφορών, με θέμα: «Να σταματήσει ο κυβερνητικός εμπαιγμός και να αναθεωρηθεί άμεσα το τιμολόγιο του 2011 για τις δαπάνες επισκευής των σεισμόπληκτων κτηρίων».

3. Η με αριθμό 6380/12-7-2022 ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Επέκταση του προγράμματος μακροχρονίως ανέργων πενήντα πέντε έως εξήντα επτά ετών για 1+1 χρόνια».

Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Εργασίας και Κοινωνικών Υποθέσεων: «Κύρωση της Συμφωνίας Κοινωνικής Ασφάλισης μεταξύ της Ελληνικής Δημοκρατίας και της Δημοκρατίας της Μολδαβίας και του Διοικητικού Κανονισμού Εφαρμογής της».

Το νομοσχέδιο ψηφίστηκε στη Διαρκή Επιτροπή κατά πλειοψηφία και εισάγεται για συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κύρωσης της σύμβασης αυτής για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά, με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας.

Η ψηφοφορία της σύμβασης θα γίνει μετά από το τέλος της συζήτησης. Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Το Σώμα συνεφώνησε.

Ενημερώνω ότι η Νέα Δημοκρατία έχει ψηφίσει υπέρ. ΣΥΡΙΖΑ, ΠΑΣΟΚ - Κίνημα Αλλαγής και Κομμουνιστικό Κόμμα Ελλάδας εξέφρασαν επιφύλαξη, όπως και το ΜέΡΑ25. Η Ελληνική Λύση ψήφισε «ΠΑΡΩΝ».

Μπορούμε, λοιπόν, να ξεκινήσουμε με τους ομιλούντες. Ο κ. Μαραβέγιας, από τη Νέα Δημοκρατία που είναι υπέρ, θα μιλήσει;

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Όχι, κύριε Πρόεδρε. Είμαστε υπέρ.

**ΠΡΟΕΔΡΕΥΩΝ (Απόστολος Αβδελάς):** Καλείται, λοιπόν, στο Βήμα ο κ. Κωνσταντίνος Μπάρκας από τον ΣΥΡΙΖΑ - Προοδευτική Συμμαχία.

Κύριε Μπάρκα, μπορείτε να ξεκινήσετε και έχετε και ένα λεπτό δώρο, γιατί εχθές σας πήρα τη σειρά στο κυλικείο και παρεξηγηθήκατε.

**ΚΩΝΣΤΑΝΤΙΝΟΣ ΜΠΑΡΚΑΣ:** Να είστε καλά, κύριε Πρόεδρε. Ευχαριστώ. Γενικά πρέπει να τηρούμε τις σειρές.

Κύριε Πρόεδρε, κυρίες και κύριοι Βουλευτές, η Ελλάδα θα έπρεπε να θεωρείται κοιτίδα της δημοκρατίας. Δεν πρέπει με κανέναν τρόπο -και νομίζω ότι είναι στοίχημα όλων μας- και για κανέναν λόγο να χάσουμε αυτό που για αιώνες όλοι οι λαοί, όλες οι χώρες του κόσμου θεωρούν, πως η Ελλάδα εγκαθίδρυσε τη δημοκρατία και το δημοκρατικό πολίτευμα. Το τελευταίο διάστημα βρισκόμαστε μπροστά σε ακριβώς αντίθετη πορεία. Ο Πρωθυπουργός κ. Μητσοτάκης από μεταρρυθμιστής καταφεύγει σε μεθόδους αυταρχικού ηγέτη. Αυτός και οι δικοί του άνθρωποι, ο στενός του πυρήνας, έχουν κάνει τα ψεύδη την πεμπτουσία της πολιτικής τους. Αυτή η πορεία είναι ανάγκη να σταματήσει, να μπει ένα τέλος σε μια πρωτοφανή μεταπολιτευτικά θεσμική παραβίαση και αντιδημοκρατική εκτροπή.

«Διαύγεια» και «διαφάνεια» είναι θεμελιώδη ζητούμενα για σύννομο και ομαλό δημόσιο βίο, περισσότερο όταν προκύπτουν ζητήματα παρακολούθησης τηλεφώνου πολιτικού Αρχηγού, δημοσιογράφου ή κάθε πολίτη. Το θέμα είναι τόσο βαρύ και σοβαρό που δεν επιτρέπεται να μείνουν σκιές ιοβόλες για τη δημοκρατική ομαλότητα. Φως, λοιπόν. Όλα στο φως». Αυτά είναι τα λόγια του πρώην Πρωθυπουργού Κώστα Καραμανλή.

Κύριε Υπουργέ, η Κοινοβουλευτική μας Εκπρόσωπος σήμερα και Τομεάρχης Εργασιακών η κ. Ξενογιαννακοπούλου σας έχει ασκήσει δριμεία κριτική τότε που φέρατε το νομοσχέδιο για τη μεταρρύθμιση του ΕΦΚΑ. Ένα από τα σημεία της κριτικής μας, κύριε Υπουργέ, ήταν ο διορισμός ανθρώπων στη διοίκηση του ΕΦΚΑ, η αύξηση του τρόπου διοίκησης του ΕΦΚΑ, αλλά και η πληρωμή, τα χρήματα τα οποία θα απαιτηθούν για να μπορέσουν αυτοί οι άνθρωποι να ασκήσουν τα καθήκοντά τους.

Διαβάζω από το site in.gr το οποίο έχει μια, αν θέλετε, ισονομία στις δημοσιεύσεις του. Εχθές, λοιπόν, δημοσιεύτηκε μια αποκάλυψη. Η αποκάλυψη αυτή αφορούσε τους μισθούς της ηγεσίας του ΕΦΚΑ. Ο τίτλος είναι: «Πόσα λεφτά παίρνουν ο διοικητής και οι υποδιοικητές του ΕΦΚΑ». Αναφέρει, λοιπόν, το δημοσίευμα αυτό -και αν θέλετε θα το καταθέσω στα Πρακτικά για να υπάρχει και να γνωρίζουμε πώς αυξάνετε το επιτελικό κράτος, το πώς εσείς διορίζετε κόσμο και τι μισθούς παίρνουν αυτοί οι άνθρωποι, γιατί έχουν γίνει και άλλες καταγγελίες- ότι δημοσιεύθηκε η κοινή υπουργική απόφαση δύο υπουργείων, του Εργασίας και Κοινωνικών Ασφαλίσεων και του Οικονομικών, η οποία καθορίζει τα μισθολογικά του e-ΕΦΚΑ. Η κοινή υπουργική απόφαση έγινε σε εφαρμογή του νόμου του Υπουργείου Εργασίας, του νομοσχεδίου στο οποίο ασκήσαμε κριτική.

«Τι μισθό λαμβάνει ο διοικητής και οι υποδιοικητές του ΕΦΚΑ;» αναλογίζεται ο υπογράφων το δημοσίευμα. «Πάνω από 7.000 ευρώ». Στη συνέχεια αναφέρει ότι ο διοικητής του e-ΕΦΚΑ -φαντάζομαι έχει ονοματεπώνυμο άνθρωπος, είμαι βέβαιος γι’ αυτό και θα είναι κάποιος αξιόλογος γαλάζιος πρώην υποψήφιος Βουλευτής, Ευρωβουλευτής, ένας άνθρωπος που στήριξε το επιτελικό κράτος του κ. Μητσοτάκη, κάποιος από αυτούς είναι- θα λαμβάνει το 90% των μηνιαίων αποδοχών και επιδομάτων του Προέδρου του Αρείου Πάγου. Οι υποδιοικητές το 85% των μηνιαίων αποδοχών του Προέδρου του Αρείου Πάγου. Ο επικεφαλής της μονάδας ιστορικών ερευνών το 72% των μηνιαίων αποδοχών του Προέδρου του Αρείου Πάγου. Με δεδομένο ότι ο μισθός του Προέδρου του Αρείου Πάγου είναι 8.500 ευρώ περίπου, όλα αυτά μας αναλογούν ότι η επιβάρυνση για όλους αυτούς τους ανθρώπους, για όλη τη διοίκηση την οποία διορίσατε, κύριε Υπουργέ, θα ανεβαίνει περίπου στις 253.000 ευρώ από τον προϋπολογισμό.

Συγχαρητήρια! Οφείλω να πω ότι όλοι πλέον θα διεκδικούν να διοριστούν από εσάς σε μια θέση του επιτελικού κράτους. Μπράβο! Συγχαρητήρια! Το επόμενο διάστημα παρά την πτωτική τάση της Κυβέρνησης, το γεγονός ότι καταρρέετε στην κοινωνία, γιατί στις δημοσκοπήσεις κατά τα άλλα θεωρείτε ότι πηγαίνετε καλά, νομίζω ότι έχετε χρόνο ακόμα να διορίσετε παραπάνω ανθρώπους έτσι ώστε το επιτελικό κράτος να γεμίσει από ανθρώπους του κλάδου σας, φίλους σας, γνωστούς σας, οι οποίοι θα λαμβάνουν όλα αυτά τα χρήματα.

Τώρα για το υπό συζήτηση σχέδιο νόμου είναι μια κύρωση Συμφωνίας Κοινωνικής Ασφάλισης μεταξύ της Ελληνικής Κυβέρνησης και της Μολδαβίας. Τοποθετηθήκαμε, κύριε Πρόεδρε, στην αρμόδια Επιτροπή Κοινωνικών Υποθέσεων της Βουλής για το γεγονός ότι αυτή η συμφωνία γίνεται έτσι ώστε να βοηθήσει τους Μολδαβούς εργαζόμενους, τους ανθρώπους που προέρχονται από τη Μολδαβία στη χώρα μας αλλά και τους Έλληνες οι οποίοι εργάζονται στη Μολδαβία. Ο λόγος γίνεται για να μπορέσει να μετριέται ο χρόνος εργασίας ανθρώπων οι οποίοι τυχόν έχουν εργαστεί και στις δύο χώρες στον εργασιακό τους βίο.

Εμείς θα ψηφίσουμε αυτή τη συμφωνία έχοντας, όμως, βάλει κάποια ερωτήματα και στην επιτροπή τα οποία αφορούν άρθρα του νομοσχεδίου. Δεν αντιλαμβανόμαστε για ποιον λόγο ενώ η Μολδαβία δεν έχει αυξημένες θαλάσσιες εμπορικές δουλειές, τοποθετείτε μέσα σε αυτή την συμφωνία εργαζόμενους σε πλοία. Νομίζω ότι αυτό γίνεται για να μπορέσετε να βοηθήσετε τους πλοιοκτήτες, αυτούς, δηλαδή, οι οποίοι έχουν εμπορικές σχέσεις ή εμπορικές σημαίες, πλοία με σημαία της Μολδαβίας ή άλλων χωρών.

Επίσης, κύριε Υπουργέ, θεωρούμε ότι, βεβαίως, πρέπει να υπάρχουν συμφωνίες μεταξύ της χώρας μας και τρίτων χωρών και μάλιστα χωρών από τις οποίες έχουμε εργαζομένους. Παρ’ όλα αυτά, το είπα και στην επιτροπή, κύριε Υπουργέ, υπάρχει πολύ σοβαρό πρόβλημα για το γεγονός ότι η Κυβέρνησή σας έχει δημιουργήσει σοβαρότατο ζήτημα όσον αφορά την εργασία εργατών γης από τρίτες χώρες.

Το νομοθετικό πλαίσιο το οποίο έχει ψηφίσει η Κυβέρνησή σας, δυστυχώς, διώχνει ανθρώπους, εργαζόμενους, μετανάστες, πρόσφυγες οι οποίοι έχουν εργασιακή σχέση ετών στη χώρα μας. Είναι πολλές οι φωνές ανθρώπων με τέτοιου είδους εγκαταστάσεις, αγροτών, κυρίως, που λένε πως χάνουν τους εργαζόμενους τους οποίους πλέον εμπιστεύονται ακριβώς γιατί συνεργάζονται πάρα πολλά χρόνια.

Θεωρώ ότι είναι αυτή η συμφωνία θετική αρκεί να συνεχιστεί και να μπορέσετε να καλύψετε όλες τις ανάγκες όλων των εργαζόμενων προσφύγων και μεταναστών, ανθρώπων που προέρχονται από τρίτες χώρες στη χώρα μας.

Για όλους αυτούς τους λόγους, κύριε Πρόεδρε, εμείς θα ψηφίσουμε την συμφωνία αυτή.

Και ευχαριστώ πολύ για τον χρόνο.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Καλείται στο Βήμα ο κ. Γεώργιος Μουλκιώτης από το ΠΑΣΟΚ - Κίνημα Αλλαγής.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ πολύ, κύριε Πρόεδρε,

Κύριε Υπουργέ, κυρίες και κύριοι συνάδελφοι, ανακοινώθηκαν τα τελικά, τα οριστικά αποτελέσματα για τους παιδικούς σταθμούς και παρά τις τυμπανοκρουσίες και την ιδιαίτερη έπαρση που ανακοινώθηκε ότι ο προϋπολογισμός του προγράμματος για την προώθηση και υποστήριξη παιδιών 2022 - 2023 είναι αυξημένος, δυστυχώς, έχουμε αποτέλεσμα σαράντα χιλιάδες παιδιά να μείνουν εκτός παιδικών σταθμών και ΚΔΑΠ. Αγκάθι στη λειτουργία αυτού του θέματος να μένουν εκτός σαράντα χιλιάδες παιδιά αποτελεί ξεκάθαρα ο τρόπος που έγινε η κατανομή των vouchers σε περιοχές ανά τη χώρα. Έπασχε εξαρχής, τονίστηκε, δεν εισακουστήκαμε και ιδού τα αποτελέσματα.

Αυτό αποδεικνύει, κύριε Υπουργέ, ότι δεν αρκούν τα μεγάλα λόγια. Δεν αρκούν ούτε τα αυξημένα κονδύλια. Χρειάζεται πρωτίστως σωστός σχεδιασμός λαμβάνοντας υπ’ όψιν ότι η προσφορά οφείλει να ανταποκρίνεται και στις ανάγκες. Αυτό δεν ελήφθη υπ’ όψιν καθόλου από το Υπουργείο και είχαμε αυτό το πρόβλημα.

Εμείς, λοιπόν, ζητάμε να αφήσει επιτέλους η Κυβέρνηση Μητσοτάκη την έπαρση και την αλαζονεία και να ασχοληθεί ουσιαστικά και σοβαρά με τις υποχρεώσεις της για το κοινωνικό κράτος. Διότι η άσκηση αποτελεσματικής κοινωνικής πολιτικής για να έχει νόημα πρέπει να έχει και το ανάλογο αντίκρισμα.

Ως προς τούτο επαναλαμβάνουμε τη θέση του ΠΑΣΟΚ - Κίνημα Αλλαγής ότι δεν πρέπει κανένα παιδί, ειδικά σε αυτές τις συνθήκες όπως έχουν διαμορφωθεί που υπάρχει διαφοροποίηση και απρόβλεπτη μεταβολή συνθηκών, να μείνει εκτός παιδικών σταθμών.

Επί του σχετικού υπό συζήτηση νομοσχεδίου και της κυρώσεως, αν ήθελε κανείς να χαρακτηρίσει αυτή την περίοδο την οποία διανύουμε θα έλεγε ότι πρόκειται για μια εποχή με ιδιαιτερότητες, μια τρομερή εποχή με αλλαγές, άλλες φανερές και άλλες αφανείς. Αυτές οι αλλαγές σε κάθε περίπτωση επιταχύνονται χωρίς να μπορεί κανείς να προβλέψει εύκολα τις συνέπειές τους.

Μια ολόκληρη γενιά που ακόμα δεν έχει ξεπεράσει την κρίση του 2008, καλείται σήμερα να αντιμετωπίσει και αυτή την κρίση όπου η επισφάλεια σε όλα τα επίπεδα αποτελεί οριακά οντολογικό χαρακτηριστικό της.

Το κοινωνικό κόστος στη χώρα, κυρίες και κύριοι συνάδελφοι, είναι τεράστιο και το μέλλον ουσιαστικά φαίνεται αβέβαιο. Η ανεργία αν και φαίνεται να βαίνει μειούμενη και παρά τις σοβαρές αναταράξεις που υπάρχουν και έχουν συμβεί -και θα αναφερθούμε και στην πανδημία- είναι σε εξέλιξη. Αναφερόμαστε στον πόλεμο στην Ουκρανία ή την ενεργειακή κρίση. Εν τούτοις είναι προβληματικό το γεγονός ότι παραμένει σχεδόν διπλάσια, 12,3% τον Ιούνιο, από το μέσο όρο της Ευρωπαϊκής Ένωσης, που ήταν 6% τον Ιούνιο, σύμφωνα με την τελευταία καταγραφή της EUROSTAT. Ιδίως, μάλιστα, όταν επίκειται ένας πάρα πολύ δύσκολος χειμώνας εξαιτίας της ενεργειακής κρίσης η οποία τρομάζει το σύνολο της Ευρώπης. Ενώ για τους εργαζόμενους οι συνθήκες εργασίας όχι μόνο δεν είναι πιο ευοίωνες, τόσο για την ακρίβεια, αλλά είναι ακόμα και χειρότερες πανευρωπαϊκά.

Και τι εννοούμε; Η Ελλάδα φαίνεται, κύριε Υπουργέ, να είναι πρωταθλήτρια ως προς το μέσο όρο της εβδομαδιαίας απασχόλησης με 40,1 ώρες. Την ίδια ώρα επισημαίνει ότι ο μέσος όρος εβδομαδιαίας απασχόλησης σε ευρωπαϊκό επίπεδο σύμφωνα με την EUROSTAT του έτους 2021 ήταν 36,4 ώρες.

Άλλο θέμα. Είναι πρόβλημα τι; Η άνοδος της μερικής απασχόλησης, άρα και της χαμηλής αμοιβής ιδίως σε μια τέτοια συγκυρία όπως η σημερινή με την ενεργειακή κρίση την οποία επισημαίνω, αλλά και τις προβλέψεις για τη συνέχιση της ακρίβειας σε δυσθεώρητα ύψη, απρόβλεπτα ύψη.

Άλλο θέμα: Τριακοστή τέταρτη είναι η χώρα μας μεταξύ των τριάντα επτά χωρών στην παραγωγικότητα εργασίας. Ξεπερνάμε την Χιλή μόνο, το Μεξικό και την Κολομβία, σύμφωνα με τον ΟΟΣΑ το 2020. Επισημαίνω την απώλεια της αγοραστικής δύναμης του Έλληνα εργαζόμενου τον Απρίλιο μήνα που έφτασε στο 18% για τους μισθωτούς πλήρους απασχόλησης και εκτοξεύτηκε στο 28% για όσους εργάζονται με όρους μερικής απασχόλησης. Είναι στοιχεία πρόσφατα από το Ινστιτούτο Εργασίας της ΓΣΣΕ.

Επίσης επισημαίνω, κύριε Υπουργέ, το ποσοστό κάλυψης των εργαζομένων από συλλογικές συμβάσεις στην Ελλάδα που είναι το έβδομο χαμηλότερο στην Ευρωπαϊκή Ένωση.

Ταυτόχρονα, το ασφαλιστικό νομοσχέδιο που θα εισηγηθείτε σε λίγο καιρό, όπως και ο ίδιος ο Υπουργός, ο κ. Χατζηδάκης, χαρακτήρισε προχθές «κουρελού», οι πολίτες συνεχίζουν να αντιμετωπίζουν πολλαπλές δυσκολίες, καθώς μεταξύ άλλων ο αριθμός των εκκρεμών και κύριων επικουρικών συντάξεων παραμένει μεγάλος.

Η ταλαιπωρία των συνταξιούχων που μπαίνουν σε ένα γραφειοκρατικό κυκεώνα χωρίς ξεκάθαρο οικονομικό και χρονικό ορίζοντα καλά κρατεί, κύριε Υπουργέ, με απίθανα λάθη στην έκδοση συντάξεων εμπιστοσύνης, αλλά και στην έκδοση συντάξεων fast track. Είναι απίθανα τα λάθη και τεράστια τα λάθη τα οποία άμεσα θα αντιμετωπίσετε -δεν ακούσατε- και θα τα βρείτε μπροστά σας.

Σε αυτή, λοιπόν, τη ζοφερή πραγματικότητα και με το παρόν σχέδιο, το οποίο καλούμαστε να κυρώσουμε, κύριε Πρόεδρε, μια συμφωνία που υπογράφηκε τον Σεπτέμβρη του 2021 μεταξύ της Κυβέρνησης της Ελληνικής Δημοκρατίας και της Μολδαβίας στον τομέα της Κοινωνικής Ασφάλισης και του Διοικητικού Κανονισμού Εφαρμογής, να σημειωθεί και αξίζει να σημειωθεί ότι η χώρα μας από το 1993 έως και σήμερα έχει υπογράψει ακόμα έντεκα τέτοιες κλασικές συμφωνίες.

Πολύ συχνά η διαπραγμάτευση για σύναψη τέτοιας συμφωνίας ξεκινά μετά σχετικό αίτημα της χώρας μας και ειδικότερα προς το Υπουργείο Εξωτερικών της Ελλάδος, το οποίο αξιολογώντας γενικότερα τα ζητήματα και τα συμφέροντα που υπάρχουν, πέραν των θεμάτων της κοινωνικής ασφάλισης, εισηγείται τη σχετική έναρξη σχετικών συνομιλιών. Οι χώρες τώρα που ζητούν από τη χώρα μας την υπογραφή της συμφωνίας ενδιαφέρονται λόγω της παραμονής και εργασίας στη χώρα μας των πολιτών τους ως οικονομικών μεταναστών. Αντίστοιχα και η Ελλάδα να υπενθυμίσω ότι τη δεκαετία του ’80 και ’90 επεδίωκε και υπέγραφε τέτοιες συμφωνίες με έντονο το ελληνικό ομογενειακό στοιχείο.

Στα άρθρα τώρα της σύμβασης, αλλά και του διοικητικού σχεδιασμού περιγράφεται με πολλή λεπτομέρεια το πλαίσιο εφαρμογής.

Αξιολογείται από εμάς θετική η συμφωνία, κύριε Υπουργέ, κυρίως γιατί, πρώτον, διατηρεί και ενισχύει τις καλές σχέσεις των δύο χωρών σε μια κρίσιμη για τα εθνικά συμφέροντα περίοδο, δεύτερον, λειτουργεί αποτρεπτικά σε σχέση με τα κίνητρα για ανασφάλιστη και αδήλωτη εργασία -αυτό πιστεύουμε- ιδίως από ανθρώπους που έχουν σκοπό να εργαστούν για λίγα χρόνια σε μια τρίτη χώρα και να επιστρέψουν στη συνέχεια στην πατρίδα τους, τρίτον, προστατεύει τα κοινωνικοασφαλιστικά δικαιώματα των δύο χωρών, τέταρτον, δεν έχουμε τη διπλή καταβολή ασφαλιστικών εισφορών των εργαζομένων στα δύο συμβαλλόμενα κράτη Ελλάδα και Μολδαβία και, πέμπτον, κατά την άποψή μας ενισχύεται η αρχή της ίσης μεταχείρισης προσώπων που εμπίπτουν σε αυτές τις διατάξεις της διμερούς συμφωνίας της κοινωνικής ασφάλισης και της ελεύθερης διακίνησης εργαζομένων.

Και να μην ξεχνάμε ότι από τότε που υπεγράφη η εν λόγω συμφωνία έχουν επέλθει και θετικές αλλαγές σε ό,τι αφορά τις σχέσεις της Μολδαβίας με την Ελλάδα.

Κυρίες και κύριοι συνάδελφοι, κύριε Πρόεδρε, καταλήγω λέγοντας ότι καθ’ όλη αυτή τη διάρκεια της ιστορίας η κοινωνική ασφάλιση δεν σταμάτησε να προσαρμόζεται. Ωστόσο, έχουμε τη γνώμη ότι σήμερα μετά από περισσότερο από ένα αιώνα ύπαρξής της η πρόκληση παραμένει να γίνει πραγματικότητα το δικαίωμα για κοινωνική ασφάλεια σε όλους είτε πρόκειται για πολίτες της χώρας είτε για μετανάστες ή πρόσφυγες που βρίσκονται και ζουν και εργάζονται στην επικράτεια.

Και εμείς το ΠΑΣΟΚ - Κίνημα Αλλαγής προς αυτή την κατεύθυνση κρατάμε υπεύθυνη στάση, στηρίζουμε τα νομοσχέδια εκείνα που έχουν εποικοδομητική λογική για τη χώρα και τους πολίτες, ψηφίζουμε τη συμφωνία μεταξύ Ελληνικής Δημοκρατίας και της Δημοκρατίας της Μολδαβίας στον τομέα της κοινωνικής ασφάλισης και αποδεικνύουμε έτσι ότι μπορούμε και πρέπει και συμβάλλουμε με αυτό τον τρόπο στην καλύτερη ζωή των ασφαλισμένων, όλων των ασφαλισμένων της χώρας μας.

Ευχαριστώ πολύ, κύριε Πρόεδρε, για την ανοχή σας.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, να είστε καλά.

Καλείτε στο Βήμα ο κ. Ιωάννης Δελής από το Κομμουνιστικό Κόμμα Ελλάδας.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Οφείλουμε, κατ’ αρχάς, να υπενθυμίσουμε ότι τα προβλήματα εκτός όλων των άλλων, τα οποία αντιμετωπίζουν όλοι οι μετανάστες και με τα ασφαλιστικά τους ζητήματα είναι και τεράστια και χρονίζοντα, από την ανασφάλιστη και κακοπληρωμένη τους εργασία μέχρι την άρνηση των ασφαλιστικών ταμείων να στείλουν τις συντάξεις στις χώρες καταγωγής χιλιάδων συνταξιούχων μεταναστών. Και αυτή ακριβώς είναι η πιο συνηθισμένη εικόνα αυτού του ζητήματος για τους ανθρώπους αυτούς.

Επείγει συνεπώς η αντιμετώπισή του, η άμεση αντιμετώπιση του, με τη γρήγορη σύναψη όλων εκείνων των διακρατικών συμφωνιών που χρειάζονται και η σημερινή ανήκει, βεβαίως, σε αυτή την κατηγορία, γιατί για το ΚΚΕ δεν πρέπει να υπάρχει καμμία απολύτως διάκριση μα καμμία και πρέπει φυσικά να υπάρξουν ενιαίες ασφαλιστικές ρυθμίσεις για όλους χωρίς αποκλεισμούς.

Συνολικά στη χώρα μας ζουν και εργάζονται εξακόσιες ογδόντα χιλιάδες περίπου μετανάστες με νόμιμες άδειες παραμονής, άλλοι εκατόν ενενήντα χιλιάδες περίπου από τις χώρες της Ευρωπαϊκής Ένωσης, δεκάδες χιλιάδες ξενιτεμένοι χωρίς χαρτιά, αόρατα θύματα όλοι αυτοί στα γρανάζια της καπιταλιστικής μηχανής. Όλοι τους, άνδρες και γυναίκες, δουλεύουν σκληρά στις πιο δύσκολες δουλειές και συνθήκες στην αγροτική παραγωγή, στην κλωστοϋφαντουργία, στον επισιτισμό, στην ανακύκλωση, στην οικοδομή και αλλού. Και σύμφωνα με τον Υπουργό, με τον κ. Τσακλόγλου, που διόρθωσε τα δικά μας τα νούμερα -φυσικά μπορεί να γνωρίζει πολύ καλύτερα αυτό που υπάρχει- τρεις χιλιάδες εξακόσιοι είναι σήμερα οι Μολδαβοί οι οποίοι εργάζονται και ασφαλίζονται στη χώρα μας, ενώ χορηγούνται και διακόσιες συντάξεις.

Τι δείχνουν όλοι αυτοί οι αριθμοί τους οποίους πριν από λίγο είπα; Δείχνουν ότι η μετανάστευση και η προσφυγιά βρίσκεται στο DNA του καπιταλισμού, στο πλαίσιο του οποίου, βεβαίως, η εργατική δύναμη είναι εμπόρευμα, το κυριότερο μάλιστα εμπόρευμα. Και το εμπόρευμα αυτό θα πουληθεί ακόμα και έξω από τα σύνορα, εάν αυτό συμφέρει τον αγοραστή του. Αυτός ο αγοραστής της εργατικής δύναμης, ο καπιταλιστής δηλαδή, είναι και αυτός που ουσιαστικά αποφασίζει και για το πότε και για το πόσο θα ανοιγοκλείνει η κάνουλα των μεταναστευτικών ροών ανάλογα με τα συμφέροντά του, αναζητώντας πάντα τα πιο φτηνά εργατικά χέρια.

Προς τούτο είναι αποκαλυπτική και μια πρόσφατη έκθεση της Ευρωπαϊκής Ένωσης, όπου αναφέρεται χαρακτηριστικά: «Τα υψηλά εμπόδια…» -λέει η έκθεση αυτή- «…στη νόμιμη μετανάστευση εργατικού δυναμικού…» -εδώ, βεβαίως, έχουμε αυτό το παιχνίδι, το απαράδεκτο παιχνίδι των λέξεων της Ευρωπαϊκής Ένωσης, που λέει ότι τα σύγχρονα κύματα των ξεριζωμένων δεν είναι πρόσφυγες, αλλά είναι μετανάστες μόνο και μόνο για να τους αρνηθούν το δικαίωμα στο άσυλο, τα νομιμοποιητικά έγγραφα και τα δικαιώματα, το προσπερνάμε αυτό- «συνεπάγονται μειωμένη ελκυστικότητα της Ευρωπαϊκής Ένωσης στον παγκόσμιο ανταγωνισμό για τους εργαζόμενους όλων των επιπέδων δεξιοτήτων». Και συνεχίζει: «Η θέσπιση νέων νόμιμων οδών εισόδου των μεταναστών στην Ένωση θα μπορούσε να αποφέρει ετήσια αύξηση του ΑΕΠ έως και 37,6 δισεκατομμύρια ευρώ». Οι ξεριζωμοί, δηλαδή, χιλιάδων εκατομμυρίων μάλλον δυστυχισμένων και απελπισμένων ανθρώπων για το πολιτικό προσωπικό του κεφαλαίου δεν είναι παρά κέρδη και μόνο κέρδη και τίποτα άλλο.

Να, λοιπόν, γιατί οι Έλληνες και οι ξένοι εργάτες, όλοι οι εργάτες, δεν έχουν να χωρίσουν απολύτως τίποτα. Αντίθετα, τους ενώνουν πολλά. Μαζί παράγουν τον πλούτο της πατρίδας μας και συνολικότερα έχουν τα ίδια προβλήματα, αντιμετωπίζουν τις συνέπειες της ίδιας αντιλαϊκής πολιτικής, εν προκειμένω τις αντιασφαλιστικές ρυθμίσεις που συνεχίζονται κανονικά από όλες τις αστικές κυβερνήσεις, μοιράζονται τις ίδιες αγωνίες και έχουν τα ίδια όνειρα για μια καλύτερη ζωή. Το δηλητήριο του ρατσισμού, της ξενοφοβίας και του φασισμού το χύνουν τα αφεντικά, γιατί μόνο αυτά βγαίνουν κερδισμένα από τη διάσπαση της εργατικής τάξης και του λαού.

Η ζωή, η ιστορία έχει αποδείξει ότι η εργατική τάξη και οι λαοί δεν έχουν τίποτα απολύτως να περιμένουν από τους καταπιεστές τους. Αντίθετα, μόνο με τον δικό τους οργανωμένο αγώνα, ενωμένοι σα μια γροθιά, Έλληνες και ξένοι εργάτες, ταξικά αδέρφια, γεμάτα αλληλεγγύη και συντροφικότητα, μακριά από τις παγίδες της ξενοφοβίας και του ρατσισμού, τις εθνικιστικές και τις φασιστικές αντιλήψεις, απέναντι στον ίδιο κοινό αντίπαλο και εχθρό μπορούν να κερδίσουν και θα κερδίσουν τελικά τη ζωή και τη δουλειά που δικαιούνται με δικαιώματα. Μπορούν και πρέπει να ανοίξουν τον δρόμο για έναν κόσμο απαλλαγμένο από την εκμετάλλευση ανθρώπου από άνθρωπο, απαλλαγμένο από τον πόλεμο, την προσφυγιά και τη μετανάστευση και αυτός ο κόσμος δεν είναι, δεν μπορεί να είναι άλλος από τον σοσιαλισμό.

Η διακρατική συμφωνία της Ελλάδας με τη Μολδαβία αφορά στην κοινωνική ασφάλιση των μεταναστών εργαζομένων και από τις δύο χώρες και αποτελεί ένα αναγκαίο όσο και επιβεβλημένο βήμα από τη σκοπιά των ασφαλιστικών δικαιωμάτων των εργαζομένων και των δύο χωρών.

Και αυτό είναι που μετράει για εμάς, προκειμένου να δώσουμε τελικά τη θετική μας ψήφο, και παρά το ότι σε αυτή τη συμφωνία υπάρχουν, βέβαια, και διατάξεις, οι οποίες προβληματίζουν και για τις οποίες οφείλει διευκρινίσεις το επισπεύδον Υπουργείο, τις οποίες δεν έχει δώσει έως τώρα, όπως αυτή στο άρθρο 5, με την οποία διάταξη εξαιρούνται από την εξαγωγή των παροχών και τα κρατικά επιδόματα και οι συντάξεις αρχαιότητας και οι ειδικές συντάξεις που χορηγεί η Μολδαβία ή όπως αυτή η διάταξη στο άρθρο 11, με την οποία επιτρέπονται ασφαλιστικές παρεκκλίσεις -παρεκκλίσεις, προσέξτε- ύστερα από αίτημα των εργοδοτών των μεταναστών εργαζόμενων.

Βεβαίως, προκύπτει και ένα εύλογο ερώτημα σχετικά με το κατά πόσο προβλέπεται με βάση αυτή τη συμφωνία και η απόδοση εκείνου του πλήρους επιδόματος στους ανασφάλιστους υπερήλικες ομογενείς από τη Μολδαβία, εφόσον αυτό δεν υπάρχει ασφαλώς στις συμφωνίες που υπάρχουν με την πρώην Σοβιετική Ένωση.

Και, τέλος, σε σχέση με το άρθρο 13 της συμφωνίας, έτσι όπως είναι διατυπωμένο, προκύπτει ένα ζήτημα για τις προϋποθέσεις θεμελίωσης του ασφαλιστικού δικαιώματος.

Η θέση του κόμματός μας, η θέση του ΚΚΕ, είναι ότι πρέπει να συνυπολογίζονται όλοι οι χρόνοι ασφάλισης, ανεξάρτητα αν υπάρχει ή όχι αυτοτελές δικαίωμα σε μια χώρα και αυτό οφείλετε, κύριε Υπουργέ, να το ξεκαθαρίσετε με σαφήνεια. Αναμένουμε, λοιπόν, τις απαντήσεις σας.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Δελή.

Καλείται στο Βήμα η κ. Μαρία Αθανασίου από την Ελληνική Λύση.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, τα τελευταία χρόνια έχει περιοριστεί σημαντικά το κοινωνικό κράτος της Ελλάδας. Κοινωνικό κράτος σημαίνει κάλυψη τεσσάρων πεδίων: Δημόσια υγεία, δωρεάν εκπαίδευση, συνταξιοδοτική ασφάλεια και εργασιακή σταθερότητα, η οποία εξασφαλίζεται από ένα σταθερό και ικανοποιητικό μισθό. Εάν ο μισθός δεν είναι ικανοποιητικός, τότε τίθεται ζήτημα επιβίωσης, πράγμα που έμμεσα σημαίνει πως θίγεται η αξιοπρέπεια του ίδιου του ατόμου.

Σημαντική αποδυνάμωση έχει γνωρίσει το δημόσιο σύστημα υγείας τα τελευταία χρόνια, καθώς παρατηρείται μείωση του προσωπικού, το οποίο ωστόσο δεν αναπληρώνεται. Ταυτόχρονα, η εμφάνιση της ξαφνικής πανδημίας τα τελευταία χρόνια διεύρυνε τις κοινωνικές ανισότητες στον ευαίσθητο αυτό χώρο. Αποχωρούν γιατροί και τα κοινά δεν καλύπτονται από προσλήψεις.

Όσον αφορά στους ανεμβολίαστους υγειονομικούς μας, που εδώ και ένα χρόνο ανάλγητα, τιμωρητικά, αδικαιολόγητα και εμμονικά η Κυβέρνηση της Νέας Δημοκρατίας κρατά μακριά από τις θέσεις τους, σας καλούμε, επιτέλους, να εφαρμόσετε τις επιταγές της ιατρικής επιστήμης που καταδεικνύουν ότι τα εμβόλια αυτά δεν είναι αποτελεσματικά στις νέες μεταλλάξεις και να άρετε την υποχρεωτικότητα εμβολιασμού, όπως έγινε και στην Αυστρία. Δεν μπορούμε πάντοτε να αναφερόμαστε στην Ευρώπη όπως μας συμφέρει. Προβείτε άμεσα στην κατάργηση του αντισυνταγματικού νόμου 4820/2021 για να επανέλθουν οι υγειονομικοί στις θέσεις τους στα νοσοκομεία, για να συνεχίσουν το έργο τους να σώζουν ζωές.

Αντί να κρατήσετε το υφιστάμενο προσωπικό και να ενισχύσετε το πολύπαθο ΕΣΥ, κάνατε περικοπές στην υγεία και απαξιώσατε όλους τους γιατρούς μετατρέποντάς τους σε μπαλάκια με το επαίσχυντο άρθρο 47 του νομοσχεδίου «γιατρός για όλους» για να καλύπτουν κενά προσωπικού από εδώ και από εκεί.

Από το Κέντρο Υγείας Ξυλοκάστρου καλείται γιατρός να καλύψει κενά άλλοτε στο Νοσοκομείο Κορίνθου άλλοτε στο Νοσοκομείο του Ρίου. Παντοπώλες και, μάλιστα, πλανόδιους έχει κάνει τους γιατρούς η Νέα Δημοκρατία. Στην Κάλυμνο σήμερα θα εγκαινιάσετε -λέει- αξονικό τομογράφο. Είναι δωρεά ενός Ελληνοαυστραλού. Όμως, δεν υπάρχει γιατρός για να το λειτουργήσει.

Το Υπουργείο Υγείας και η Κυβέρνηση δεν μπορεί να μεριμνά επιλεκτικά για την απονομή συντάξεων στους Μολδαβούς εργαζόμενους στη χώρα μας και να αδιαφορεί, ειδικά μετά τη μαζική φυγή των νέων μας στο εξωτερικό, για τους Έλληνες εργαζόμενους στην Ελλάδα.

Δεν μπορεί να μη συμμορφώνεστε, κύριοι της Κυβέρνησης, στις πρόσφατες αποφάσεις του Τριμελούς Διοικητικού Εφετείου Πατρών και του Διοικητικού Εφετείου Τριπόλεως με τις οποίες αποφασίστηκε ότι στους προσφυγόντες υγειονομικούς οι διοικήσεις των νοσοκομείων χρειάζεται να τους καταβάλλουν το ήμισυ των καθαρών αποδοχών τους για όσο διάστημα είναι σε αναστολή. Βλέπετε; Τα δικαστήρια δεν είναι ανάλγητα. Σταθμίζουν ότι μέχρι την εκδίκαση των αιτήσεων ακυρώσεως που έχουν κατατεθεί, οι υπάλληλοι υφίστανται αυτή την ανεπανόρθωτη οικονομική βλάβη, διότι αντιλαμβάνεστε ότι δεν μπορούν να ανταποκριθούν στις βασικές τους ανάγκες για όλο αυτό το χρονικό διάστημα. Και, φυσικά, δεν μπορούν να εργαστούν κάπου αλλού, διότι τους απαγορεύετε και αυτό. Έχουν οικογένειες με ανήλικα παιδιά, με μωρά, είναι πολύτεκνοι, έχουν παιδιά με αναπηρία.

Επανερχόμενη στην υπό ψήφιση σύμβαση, αλλά και στην εν γένει κοινωνικο-ασφαλιστική σας πολιτική αποδεικνύεται ότι αντιθέτως εσείς, κύριοι της Κυβέρνησης, συνεχίζετε να εμπαίζετε τους συνταξιούχους, τους ασφαλισμένους και τους εργαζόμενους της χώρας. Επιπλέον, προβληματιζόμαστε περί του εάν οι Μολδαβοί έχουν ήδη ολοκληρώσει τη διαδικασία κύρωση της συμφωνίας.

Έχουμε κάποια νεότερα επ’ αυτού, κύριε Υπουργέ;

Από δημοκρατικής πλευράς αμφιβάλλουμε αν αυτή η συμφωνία συμβάλλει στην ενίσχυση των σχέσεών μας με τη Μολδαβία, καθώς από οικονομικής πλευράς δεν δείχνει να μας συμφέρει, καθώς οι λίγοι Έλληνες που κατοικούν στη Μολδαβία είναι κατά βάση ρωσόφωνοι και χωρίς ιδιαίτερους δεσμούς με τη χώρα μας, ενώ οι αντίστοιχοι εδώ Μολδαβοί, που ζουν στη χώρα μας είναι ενεργοί επαγγελματικά και οικονομικά.

Η υποβολή αιτήσεων και εγγράφων στην επίσημη γλώσσα τους συνεπάγεται αδιαμφισβήτητα σημαντικό διοικητικό κόστος για τη χώρα μας. Τα μνημόνια συνεργασίας είναι χρήσιμα και ωφέλιμα με την προϋπόθεση να είναι ισάξια τα οφέλη και οι αμοιβαίες παροχές.

Επιπροσθέτως, ας λάβουμε υπ’ όψιν μας τις πρόσφατες αλλαγές στις διατάξεις του άρθρου 13α του ν.4251/2004, οι οποίες αφορούν στη μέχρι σήμερα απασχόληση πολιτών τρίτων χωρών, οι οποίοι στερούνται τίτλων διαμονής στη χώρα με σκοπό την αντιμετώπιση επειγουσών αναγκών στην αγροτική εκμετάλλευση με την ανά εξάμηνο ανανέωση της δυνατότητας νόμιμης απασχόλησης στην αγροτική παραγωγή.

Ορθώς διασφαλίζεται το νόμιμο της εργασίας των εργατών γης, προκειμένου να μειωθεί το ποσοστό εργασίας λαθραίων μεταναστών και αύξηση της δυνατότητας άσκησης αποτελεσματικού ελέγχου της νομιμότητας στην παροχή εργασίας ιδιαίτερα στην αγροτική παραγωγή, οι οποίες στις μέρες που έρχονται παρουσιάζονται ολοένα και πιο αναγκαία για την αντιμετώπιση της επισιτιστικής κρίσης, η οποία μας χτυπά την πόρτα.

Αλήθεια, τι κάνει η Κυβέρνηση για την ενίσχυση της πρωτογενούς παραγωγής τώρα που η διαφαινόμενη ενεργειακή και επισιτιστική κρίση πλησιάζει σαν παλιρροϊκό κύμα; Τι κίνητρα δίνει σε Έλληνες πρώτα και κατόπιν σε νόμιμους αλλοδαπούς εργαζόμενους να εργαστούν στη γη;

Με τα άρθρα 2 και 3 προσδιορίζεται το πεδίο εφαρμογής της συμφωνίας, δηλαδή το νομικό πλαίσιο, το οποίο θα εφαρμοστεί. Από ελληνικής πλευράς αυτό αφορά αποκλειστικά στη νομοθεσία για τους ασφαλισμένους του Ηλεκτρονικού Εθνικού Φορέα Κοινωνικής Ασφάλισης, για απονομές κύριων συντάξεων γήρατος, αναπηρίας και επιζώντων λόγω θανάτου.

Αξιοπερίεργο είναι ότι η συμφωνία κάνει αναφορά και στη νομοθεσία ενός συμβαλλόμενου κράτος, που επεκτείνει το πεδίο εφαρμογής σε νέες κατηγορίες ασφαλισμένων. Όμως, από το κείμενο δεν γίνεται λόγος για κάποιους συγκεκριμένα. Θα επιθυμούσαμε να πληροφορηθούμε για την ταυτότητα του κράτους. Εισάγεται γενικά ένα εκτενές προσωπικό πεδίο, καθώς ισχύει για τα πρόσωπα των δύο κρατών.

Στο άρθρο 4 προβλέπονται ο σεβασμός και η τήρηση της αρχής της ίσης μεταχείρισης των ασφαλισμένων στη βάση της αμοιβαιότητας.

Παρατηρούμε μια πλήρη ενσωμάτωση των προσώπων στη νομοθεσία της Ελλάδας. Αντιμετωπίζονται ως πολίτες του κράτους, καθώς προβλέπεται ότι θα έχουν τόσο τις ίδιες υποχρεώσεις όσο και τα ίδια δικαιώματα. Αυτό, όμως, ενέχει και κάποιους προβληματισμούς, γιατί από την πίσω πόρτα μπορεί να μην τηρηθούν οι όροι και οι προϋποθέσεις.

Στο άρθρο 7 ρυθμίζονται οι περιπτώσεις, στις οποίες το πρόσωπο ασκεί αυτοτελή δραστηριότητα είτε στο έδαφος ενός συμβαλλόμενου κράτους είτε στο έδαφος και των δύο συμβαλλόμενων κρατών.

Παρ’ όλα αυτά, είναι διαφορετική αντιμετώπιση σε περίπτωση που το πρόσωπο ασκεί δραστηριότητα στο ένα κράτος, σε σχέση με το να ασκεί και στα δυο κράτη. Πώς διασφαλίζεται επομένως η αρχή της ίσης μεταχείρισης που ευαγγελίζεστε στο άρθρο 4 της παρούσης;

Άρθρο 22, απαλλαγή από έξοδα και θεωρήσεις. Θεωρούμε ότι απαραίτητο είναι να προβλεφθεί αναλογικά η αντίστοιχη εφαρμογή απαλλαγών και στις δύο συμβαλλόμενες χώρες, ανεξάρτητα από το αν προβλέπεται στην εσωτερική νομοθεσία τους ή όχι και τούτο να γίνει με σκοπό την αναλογική ευεργετική αντιμετώπιση των δικαιούχων αμφοτέρων των συμβαλλομένων χωρών.

Προστασία προσωπικών δεδομένων. Θα πρέπει να αναφέρουμε ότι η Μολδαβία, σε αντίθεση με την Ελλάδα, δεν διαθέτει ακόμα αντίστοιχο πλαίσιο προστασίας ως προς τα προσωπικά δεδομένα, όπως το αντίστοιχο της Ελλάδας, με αποτέλεσμα να επιφυλασσόμαστε για την προστασία των προσωπικών δεδομένων των Ελλήνων πολιτών της Μολδαβίας.

Ως εκ τούτου, θα πρέπει να ληφθεί σοβαρά υπ’ όψιν αυτός ο παράγοντας, με σκοπό τον δικαιότερο καθορισμό του τρόπου εφαρμογής των όρων της παρούσας σύμβασης και προς αποφυγή όποιων αστοχιών, που θα θέσουν σε κίνδυνο τα συμφέροντα των Ελλήνων πολιτών.

Κύριοι, όσο χρήσιμα και θετικά και αν είναι τα μνημόνια συνεργασίας με άλλες χώρες θα πρέπει πρωτίστως και παράλληλα να λυθούν και όλες οι δυσλειτουργίες στην απονομή της σύνταξης, οι οποίες καθιστούν εφιαλτική για τους πολίτες τη διαδικασία έκδοσης που θα έπρεπε να είναι σύντομη και πρακτική.

Κινηθείτε προς αυτή την κατεύθυνση λαμβάνοντας άμεσα μέτρα αποτελεσματικά και δραστικά προς το συμφέρον των πολιτών.

Η Ελληνική λύση ψηφίζει «παρών».

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κυρία Αθανασίου.

Καλείται στο Βήμα η κ. Φωτεινή Μπακαδήμα από το ΜέΡΑ25.

**ΦΩΤΕΙΝΗ ΜΠΑΚΑΔΗΜΑ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, καλούμαστε σήμερα να κυρώσουμε τη συμφωνία που υπεγράφη στις 8 Σεπτεμβρίου του 2021 μεταξύ της χώρας μας και της Μολδαβίας.

Με τη συγκεκριμένη συμφωνία επιδιώκεται η προστασία των κοινωνικοασφαλιστικών δικαιωμάτων των διακινούμενων εργαζομένων μεταξύ των δύο χωρών. Προβλέπεται η αποφυγή της διπλής καταβολής ασφαλιστικών εισφορών, ο συνυπολογισμός των περιόδων ασφάλισης και ως εκ τούτου η καταβολή επιμερισμένης παροχής στους δικαιούχους που αντιστοιχεί στο χρόνο ασφάλισης σε κάθε συμβαλλόμενο κράτος.

Σύμφωνα τώρα με τη συνοδευτική αιτιολογική έκθεση, στόχος είναι η αποφυγή της διπλής καταβολής ασφαλιστικών εισφορών, η ενίσχυση της αρχής της ίσης μεταχείρισης των προσώπων που εμπίπτουν στις διατάξεις της διμερούς συμφωνίας και της ελεύθερης διακίνησης των εργαζομένων.

Δεν μπορεί ειλικρινά παρά να αναρωτηθεί κανείς πόσο μεγάλος είναι ο αριθμός των εργαζομένων στα δύο συμβαλλόμενα μέρη Ελλάδα και Μολδαβία, ώστε να είναι αναγκαία μία διεθνής συμφωνία για την άμεση επίλυση τυχόν θεμάτων.

Επιπλέον, ενδιαφέρον παρουσιάζει η αναφορά στην ενίσχυση της επιχειρηματικότητας μεταξύ των δύο αυτών κρατών, με την οικονομία της Μολδαβίας να είναι επισήμως και με διαφορά η φτωχότερη στην Ευρώπη σε κατά κεφαλήν όρους.

Επίσης, ενδιαφέρον παρουσιάζουν οι ξεχωριστές προβλέψεις για τον υπολογισμό παροχών για ναυτικούς και προβλέψεις για πρόσωπα που εκτελούν εργασία φόρτωσης και εκφόρτωσης πλοίων, επισκευές και επίβλεψη πλοίου στα λιμάνια των δύο μερών, προβλέψεις που αφορούν μια περίκλειστη χώρα όπως η Μολδαβία η οποία έχει πρόσβαση στον Δούναβη για περίπου τετρακόσια ογδόντα - πεντακόσια μέτρα. Προφανώς και αυτές οι προβλέψεις είναι μονομερείς και αφορούν μόνο σε Μολδαβούς εργαζόμενους που προσφέρονται στο κραταιό ελληνικό εφοπλιστικό κεφάλαιο.

Σε κάθε περίπτωση, τέτοιες συμφωνίες που προσβλέπουν στην αποφυγή καταβολής διπλών ασφαλιστικών εισφορών εργαζομένων που εργάζονται στα συμβαλλόμενα μέρη δεν είναι κατ’ ανάγκη αρνητικές στον βαθμό που δεν υπογράφονται για τη διευκόλυνση και την κερδοφορία του κεφαλαίου.

Πέρα από τη δημιουργία του θεσμικού πλαισίου για την ενίσχυση της διμερούς συνεργασίας στον τομέα της ασφάλισης και διασφάλισης της καταβολής συνταξιοδοτικών παροχών στους δικαιούχους με τον συνυπολογισμό των χρόνων ασφάλισης στα συμβαλλόμενα μέρη, αυτό που έχει αξία είναι το ίδιο το ασφαλιστικό καθεστώς. Η πλήρης διάλυση της κοινωνικής ασφάλισης, η κατάργηση της αλληλεγγύης των γενεών, το πετσόκομμα των συντάξεων και των παροχών, τα επιδόματα ψίχουλα και η εν γένει υποβάθμιση των παροχών, αυτά είναι εκείνα που πρέπει πρωτίστως να συζητηθούν και να αλλάξουν προς το καλύτερο.

Τέλος, μόνο θυμηδία μπορεί να προκαλέσει η αναφορά στην αιτιολογική έκθεση της συμφωνίας πως αυτή θα βοηθήσει στην εισροή πόρων στον ηλεκτρονικό εθνικό φορέα κοινωνικής ασφάλισης, δηλαδή τον e-ΕΦΚΑ, και μείωση της αδήλωτης εργασίας, λες και η αδήλωτη εργασία προκύπτει από την απουσία αντίστοιχων συμφωνιών και δεν προέρχεται από τη διάλυση των ελεγκτικών μηχανισμών και δεν προέρχεται από την ασυδοσία των εργοδοτών που πριμοδοτεί η Κυβέρνηση.

Κλείνοντας θα σταθούμε επιφυλακτικά απέναντι στη συμφωνία ψηφίζοντας «παρών». Εξάλλου έχουμε γίνει όλοι μάρτυρες, όλο αυτό το διάστημα, των αντεργατικών πολιτικών και νομοθετημάτων της Κυβέρνησης της Νέας Δημοκρατίας. Δεν έχω χρόνο να τα απαριθμήσω σήμερα. Παρ’ όλα αυτά από την Κυβέρνηση του «σκόιλ ελικίκου», της αποδόμησης όλων των εργασιακών σχέσεων και της πλήρους καταστρατήγησης συνολικά των εργασιακών δικαιωμάτων κανείς δεν μπορεί να περιμένει τίποτα θετικό.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε την κ. Μπακαδήμα.

Τελειώσαμε με τους εισηγητές και τους ειδικούς αγορητές.

Πάμε στους Κοινοβουλευτικούς Εκπροσώπους. Παρατηρώ ότι ο κ. Θεοχάρης κρατά σημειώσεις και ασφαλώς και θα θέλει να μιλήσει.

Τον λόγο έχει λοιπόν ο κ. Θεοχάρης Θεοχάρης από τη Νέα Δημοκρατία.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κυρίες και κύριοι συνάδελφοι, είναι δεδομένη η αξία αλλά και η αναγκαιότητα αυτού του νομοσχεδίου και γι’ αυτό στην πραγματικότητα δεν ακούσαμε τίποτα από πλευράς αντιρρήσεων από την Αντιπολίτευση και από όλες τις ομιλίες που έχουμε ακούσει ως τώρα. Οι σχέσεις με τη Μολδαβία –μια χώρα που δοκιμάζεται προφανώς από την οικονομική κρίση, με μικρότερη σχετικά από τις υπόλοιπες χώρες της Ευρώπης ανάπτυξη, που δοκιμάζεται βέβαια και από τον πόλεμο στην Ουκρανία- θα βελτιωθούν.

Η δικαιοσύνη απέναντι στους αλλοδαπούς εργάτες, άνθρωποι οι οποίοι συμβάλλουν και αυτοί με τον τρόπο τους, με τον μόχθο τους στην ανάπτυξη της χώρας μας –γιατί πολλοί από αυτούς είναι εδώ για πάρα πολλά χρόνια-, η βελτίωση -αν θέλετε- επίσης των συνθηκών εργασίας επιβάλλουν σε όλους, στην πραγματικότητα, την ψήφιση του νομοσχεδίου. Δεν είναι λοιπόν πάρα πολλά που μπορούμε να πούμε, περισσότερα από όσα έχουν ήδη λεχθεί και στην επιτροπή και εδώ.

Ακούσαμε όμως άλλα ζητήματα και από τον εισηγητή του ΣΥΡΙΖΑ, τον κ. Μπάρκα, αλλά και από τους άλλους ομιλητές, για παράδειγμα, διάφορες κατηγορίες για το ΙΚΑ. Αυτό βέβαια που δεν ακούσαμε από τον κ. Μπάρκα είναι ίσως το πιο σημαντικό: Τα ρεκόρ στην έκδοση των συντάξεων, η πρωτοφανής μείωση των εκκρεμοτήτων, εκκρεμότητες που μας παραδώσατε σε εφιαλτικά επίπεδα και κυρίως κρυμμένες εκκρεμότητες, διότι δεν μετρούσαν –θυμίζω- οι εκκρεμείς συντάξεις, όταν έλειπαν έγγραφα από τον φορολογούμενο υποψήφιο συνταξιούχο, με τη δικαιολογία ότι δεν είναι ζήτημα της υπηρεσίας, αλλά είναι ζήτημα του συνταξιούχου να φέρει αυτά τα έγγραφα.

Και συνεχίζω: Δεν ακούσαμε για τους πολίτες που παίρνουν απαντήσεις από το πάρα πολύ επιτυχημένο τηλεφωνικό κέντρο και αυτό δεν το λέμε εμείς το λένε οι ίδιοι οι πολίτες, διότι όλες οι μετρήσεις ικανοποίησης δηλώνουν ανεπιφύλακτα πως είναι ικανοποιημένοι.

Όμως, δεν ακούσαμε και άλλα πράγματα. Νομίζω έχει πιο μεγάλη σημασία τι δεν ακούμε σήμερα παρά το τι ακούμε. Δεν ακούσαμε πως η ελληνική οικονομία πηγαίνει, παρά τις σφοδρά αντίξοες συνθήκες στο διεθνές περιβάλλον, πάρα πολύ καλά. Ενδεικτικά αναφέρω:

Ρεκόρ ξένων επενδύσεων το 2021 όλων των εποχών και στο πρώτο εξάμηνο του 2022 έχουμε ήδη πιάσει 86% των ξένων επενδύσεων. Άρα, πάμε για δεύτερη συνεχή χρονιά που θα έχουμε ρεκόρ.

Συνεχής μείωση της ανεργίας, με όλα αυτά τα μέτρα που έχει πάρει η Κυβέρνηση και τα οποία έφερναν «εργασιακούς μεσαίωνες» –12,1%τα τελευταία ονόματα- με τους εργαζόμενους –όχι μόνο την ανεργία, γιατί η ανεργία εξαρτάται και από το πόσοι ψάχνουν εργασία ή όχι, μπορεί δηλαδή, να μειωθεί φεύγοντας άνθρωποι από την αγορά εργασίας- να έχουν ήδη φτάσει στα επίπεδα του 2011 πάνω από 4 εκατομμύρια.

Ρεκόρ στον τουρισμό, 95% ήδη βρισκόμαστε καλύτερα του 2019 στο πρώτο εξάμηνο και το περισσότερο του πρώτου εξαμήνου –η αρχή του, όχι βέβαια ο πολύ ισχυρός χρόνος αλλά η αρχή του χρόνου- ήταν πρακτικά με μεγάλες διαφορές από το 2019.

Ρεκόρ στις καταθέσεις των νοικοκυριών και των επιχειρήσεων, άρα χρήματα που υπάρχουν διαθέσιμα για να στηρίξουν τις οικογένειες.

Αύξηση της βιομηχανικής παραγωγής τον Ιούνιο, οι κατασκευές σε άνοδο και τα λοιπά και τα λοιπά.

Δεν ακούσαμε τίποτα για την ακρίβεια ειδικά στο ρεύμα, γιατί μόνο σαν μαύρο χιούμορ θα μπορούσε κάποιος να φανταστεί άλλη κυβέρνηση εκτός από την Κυβέρνηση του Κυριάκου Μητσοτάκη, εκτός από την Κυβέρνηση της Νέας Δημοκρατίας, να προσπαθεί να διαχειριστεί την ενεργειακή κρίση και την ακρίβεια.

Η Κυβέρνηση της Νέας Δημοκρατίας με Πρωθυπουργό τον Κυριάκο Μητσοτάκη έχει διαθέσει τα περισσότερα χρήματα στην Ευρωπαϊκή Ένωση, σε σχέση με το ΑΕΠ μας, για να στηρίξει επιχειρήσεις και νοικοκυριά από την ακρίβεια.

Αυτά είναι επίσημα στοιχεία από την έρευνα του Ινστιτούτου Brickell. Συγκεκριμένα, τα μέτρα που έχει ήδη πάρει η Κυβέρνηση υπολογίζονται σε 6,8 δισεκατομμύρια ευρώ ή 3,7% του ΑΕΠ. Συγκρίνετε μόνοι σας. Ιταλία 2,8% του ΑΕΠ, Γερμανία 1,7% του ΑΕΠ.

Στο ρεύμα η στήριξη έχει τρία σκέλη: Πρώτον, διαφάνεια στους λογαριασμούς και δωρεάν αλλαγή παρόχου, ώστε ο ανταγωνισμός να λειτουργεί. Δεύτερον, μηχανισμός ανάκτησης υπερεσόδων για να έρθει τέλος στην αισχροκέρδεια. Μας κατηγορείτε για την αισχροκέρδεια. Αυτός ο μηχανισμός στις πρώτες σαράντα επτά μέρες λειτουργίας του ανέκτησε 1,1 δισεκατομμύριο ευρώ από όλες αυτές τις εταιρείες παραγωγής. Σε εξήντα μέρες λειτουργίας, ο αντίστοιχος μηχανισμός της Ισπανίας πήρε 1 δισεκατομμύριο ευρώ από μία αγορά ενέργειας επταπλάσια της Ελλάδας. Δεν υπάρχει ούτε ένα ευρώ αισχροκέρδειας με τη Νέα Δημοκρατία. Και τρίτον, η εξαφάνιση των αυξήσεων με τη μηνιαία επιδότηση που θα συνεχιστεί όσο χρειαστεί, κυρίως, με τα χρήματα αυτού του μηχανισμού ανάκτησης.

Δεν ακούσαμε τίποτα για την επάρκεια του φυσικού αερίου, με τις έγκαιρες ενέργειες διπλασιασμού της χωρητικότητας της Ρεβυθούσας για την υποδοχή του LNG, τον διπλασιασμό της παραγωγής από λιγνίτη, την ετοιμότητα για χρήση πετρελαίου στα πέντε εργοστάσια του φυσικού αερίου που μας διασφαλίζουν και δεν έχουμε εμείς τα προβλήματα που έχουν άλλες πολύ μεγαλύτερες χώρες. Βέβαια οι δύο πιο μεγάλες και χαρακτηριστικές είναι η Γερμανία και η Γαλλία.

Οι δυσκολίες θα παραμείνουν, είναι δεδομένο. Οι προοπτικές είναι δυσοίωνες και ο χειμώνας θα είναι δύσκολος. Η Ρωσία επιτίθεται στην Ευρώπη –είναι πια φανερό-, επιτίθεται σε όσες χώρες αμύνονται για τη δημοκρατία, αμύνονται για την ελευθερία και βρίσκονται στη σωστή πλευρά της ιστορίας, με όπλο της τις τιμές του φυσικού αερίου. Η αύξηση κατά δέκα φορές, κατά 1.000%, είναι πραγματικά εφιαλτική και αυτή η αύξηση έχει ήδη συντελεστεί. Μένει να δούμε τι άλλο θα δούμε αυτό τον χειμώνα.

Όμως, η Κυβέρνηση είναι εδώ και με ευρωπαϊκές πρωτοβουλίες, τις μόνες που μπορούν να δώσουν λύση. Επιτέλους! Επτά μήνες μετά την πρώτη τους διατύπωση οι προτάσεις του Πρωθυπουργού Κυριάκου Μητσοτάκη είναι επιτέλους στο τραπέζι. Καλούμε την Ευρωπαϊκή Ένωση να δράσει τώρα. Ούτε άλλη μία μέρα χαμένη.

Και κλείνω, κύριε Πρόεδρε, και ευχαριστώ για την ανοχή.

Τι ακούσαμε, κύριοι συνάδελφοι; Ακούσαμε πάλι κορώνες για τις επισυνδέσεις. Ακούσαμε φαντασιώσεις για δήθεν ρήγματα στη Νέα Δημοκρατία από την ομιλία του Πρωθυπουργού του κ. Καραμανλή. Τι είπε όμως ο πρώην Πρωθυπουργός; Είπε πως όσα κάνει η Κυβέρνηση, με την άμεση ενεργοποίηση όλων των μηχανισμών ελέγχου, με την από την πρώτη στιγμή δράση και σε επίπεδο προσώπων και σε επίπεδο θεσμικό, με την ετοιμότητά της να ακούσει προτάσεις και συναινετικά να πάμε σε θεσμικές αλλαγές, αρκεί όλοι να σταθούν στο ύψος των περιστάσεων, με το σήμα που δίνει σε όλες τις υπηρεσίες να διερευνήσουν την υπόθεση αυτή και να χυθεί άπλετο φως, κάνει το αυτονόητο. Αυτό είπε από τη μια μεριά. Και από την άλλη, είπε πως όλες αυτές οι κατηγορίες που ακούγονται, ότι αυτά έγιναν με κυβερνητικές πρωτοβουλίες, είναι αδιανόητες. Αυτό δεν διαφέρει σε τίποτε από τη θέση της Νέας Δημοκρατίας.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Θεοχάρη.

Καλείται στο Βήμα η Κοινοβουλευτική Εκπρόσωπος του ΣΥΡΙΖΑ –Προοδευτική Συμμαχία κ. Μαριλίζα Ξενογιαννακοπούλου.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Προφανώς, ο συνάδελφος, Κοινοβουλευτικός Εκπρόσωπος της Νέας Δημοκρατίας, ζει σε άλλη χώρα από την Ελλάδα. Προφανώς, δεν γνωρίζει ότι έχουμε μια Κυβέρνηση, η οποία εδώ και έναν χρόνο επιδοτεί συστηματικά την αισχροκέρδεια των εταιρειών ενέργειας και επιδοτεί με τα χρήματα των Ελλήνων φορολογουμένων, μάλιστα τον τελευταίο μήνα με 1,9 δισεκατομμύριο, δηλαδή περίπου τη χρηματιστηριακή αξία της ΔΕΗ, που εσείς ιδιωτικοποιήσατε, προκειμένου ακριβώς να μην πειράξει τα μεγάλα συμφέροντα στον χώρο της ενέργειας. Εξάλλου είναι μία Κυβέρνηση που συστηματικά πολιτεύεται και όλα τα μέτρα που παίρνει είναι υπέρ των λίγων και ισχυρών και ακόμα και εκείνη τη μειωμένη τιμή που είχε καταλήξει μαζί με τη ΡΑΕ και είχε ανακοινώσει εδώ και πέντε μήνες -εδώ ο κ. Μητσοτάκης από αυτό το Βήμα- ότι θα φορολογήσει, ακόμη δεν έχουν φορολογηθεί, ακόμα και εκείνα τα λίγα στα οποία καταλήξαμε από το 1,5 δισεκατομμύριο που είναι η αισχροκέρδεια -τότε είχε υπολογιστεί- στα 300 με 400 εκατομμύρια.

Προφανώς, ζουν σε άλλη χώρα, κύριε Πρόεδρε, γιατί δεν θέλουν να παραδεχθούν ότι σήμερα είναι πρωτομηνιά και θα έχουμε ανατιμήσεις σε τουλάχιστον πενήντα προϊόντα στα ράφια των καταστημάτων, την ώρα που στενάζουν τα νοικοκυριά, που ο μισθός των εργαζομένων έχει χάσει πάνω από 20% της αγοραστικής του δύναμης, όπως επίσης και οι συνταξιούχοι.

Προφανώς, είναι μία Κυβέρνηση η οποία δεν αναγνωρίζει -το είπε και ο εισηγητής μας, ο κ. Μπάρκας- ότι την ώρα που στενάζει η ελληνική κοινωνία από τις πολιτικές τους επιλογές, έρχονται με έναν νόμο που εμείς τότε χαρακτηρίσαμε και αντισυνταγματικό -και είχαμε κάνει και ένσταση αντισυνταγματικότητας- όχι απλώς να δώσει αυτούς τους προκλητικούς μισθούς στη διοίκηση του ΕΦΚΑ και στον επικεφαλής της νέας Υπηρεσίας Εσωτερικών Υποθέσεων -είπε και ο κ. Μπάρκας- που φτάνει πάνω από 7.000 ευρώ. Να θυμηθούμε ότι με εκείνον τον αντισυνταγματικό νόμο, κύριε Πρόεδρε, εκατόν πενήντα προϊστάμενοι διευθύνσεων, γενικοί διευθυντές και διευθυντές που πρόκειται οι θέσεις να προκηρυχθούν, όπως μαθαίνουμε, από το Υπουργείο Εργασίας, θα λαμβάνουν οι γενικοί διευθυντές περίπου 8.000 ευρώ και οι διευθυντές περίπου 4.000 ευρώ.

Πρόκειται για νόμο, ο οποίος δεν είναι απλώς πρόκληση σήμερα για το μέσο Έλληνα, για τον κάθε πολίτη που στενάζει με αυτή την ακρίβεια, την ενεργειακή κρίση και τις κυβερνητικές πολιτικές, αλλά και κατάφωρα αντισυνταγματικός, καθώς έρχεται να παραβιάσει τη βασική αρχή του Συντάγματος, ότι στις θέσεις αυτές πρέπει να είναι μόνιμοι δημόσιοι υπάλληλοι και φυσικά να δημιουργήσει και ένα τεράστιο ανεπίτρεπτο χάσμα ανισότητας μεταξύ των προϊσταμένων διοικήσεων στην ευρύτερη δημόσια διοίκηση.

Όσον αφορά την περίφημη απονομή των συντάξεων, να ενημερώσω τον αγαπητό συνάδελφο της Πλειοψηφίας ότι οι αλχημείες του κ. Χατζηδάκη είναι γνωστές, δηλαδή τι υπολογίζει όσον αφορά την απονομή, καθώς έχει εξαιρέσει τις τριάντα χιλιάδες διεθνείς υποχρεώσεις της χώρας. Mε το σύστημα fast track, προκειμένου να δείχνει νούμερα γρήγορης απονομής, έχει ρίξει το βάρος της ευθύνης στους ίδιους τους συνταξιούχους να δηλώνουν τα στοιχεία, όσον αφορά στα ζητήματα τα ασφαλιστικά, για να πάρουν τη σύνταξή τους, με τον κίνδυνο μέσα στην πενταετία να τους ζητηθούν πίσω αυτά τα χρήματα γιατί θα έχουν γίνει λάθη.

Και φυσικά έχει αποδειχθεί ότι με αυτό το σύστημα αφ’ ενός λαμβάνουν λιγότερα, όταν τους απονέμεται η σύνταξη και επίσης υπάρχει σωρεία λαθών που τελικά την πληρώνουν οι ίδιοι οι συνταξιούχοι. Και να πούμε βέβαια και για τις εκατόν είκοσι χιλιάδες ακόμα εκκρεμείς επικουρικές συντάξεις και τα εφάπαξ, για τον συνολικό εμπαιγμό σήμερα των συνταξιούχων.

Εμείς στο συγκεκριμένο σχέδιο νόμου -ο εισηγητής μας ήταν σαφής- υπερψηφίζουμε, γιατί πιστεύουμε ότι πρέπει να υπάρχει ασφαλιστική ισότητα, όσον αφορά τους εργαζόμενους από τις άλλες χώρες στη χώρα μας και φυσικά να υπάρχει και αμοιβαιότητα για τους εργαζόμενους Έλληνες πολίτες στις χώρες αυτές.

Σε καμμία περίπτωση, όμως, αυτό δεν μπορεί να αποκρύψει την τεράστια ευθύνη του Υπουργείου Εργασίας και Κοινωνικών Υποθέσεων. Είναι ένα Υπουργείο όπου η πολιτική του ηγεσία χαρακτηρίζεται από τη διάλυση των εργασιακών σχέσεων, από την υπονόμευση των συνδικαλιστικών δικαιωμάτων και από τον πλήρη εμπαιγμό των συνταξιούχων.

Κλείνοντας θα πω και κάτι άλλο. Κατανοώ την μεγάλη αμηχανία των συναδέλφων της Νέας Δημοκρατίας μετά την παρέμβαση χθες του πρώην Πρωθυπουργού κ. Καραμανλή. Νομίζω ότι δεν υπάρχουν ανάγκες ερμηνειών, ήταν σαφής. Είπε ότι ήταν παράνομη η παρακολούθηση, ενώ η Κυβέρνηση προσπαθεί με κάθε τρόπο να πει ότι ήταν νόμιμη.

Μίλησε για την ανάγκη -και εγώ πιστεύω ότι αυτό είναι και η ουσία, επειδή τώρα είναι και σε εξέλιξη η διαδικασία στην Επιτροπή Θεσμών και Διαφάνειας της Βουλής- το θέμα του απορρήτου να υποχωρεί και να προέχει η διαφάνεια και η κάθαρση. Νομίζω ότι αυτό τα λέει όλα.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κυρία Ξενογιαννακοπούλου.

Καλείται στο Βήμα ο Κοινοβουλευτικός Εκπρόσωπος της Ελληνικής Λύσης ο κ. Κωνσταντίνος Χήτας και επειδή δεν βλέπω άλλον Κοινοβουλευτικό Εκπρόσωπο, θα κλείσουμε με τον Υφυπουργό.

Κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, ευχαριστώ πολύ.

Θα κάνω μια μικρή παρέμβαση για δύο θέματα. Επειδή σήμερα σε μία άλλη αίθουσα είναι σε εξέλιξη η Επιτροπή Θεσμών και Διαφάνειας για το θέμα αυτό με τις παρακολουθήσεις και επειδή τέθηκε εδώ από τους συναδέλφους, κύριε Πρόεδρε, θέλουμε να επισημάνουμε για άλλη μια φορά στις Ελληνίδες και τους Έλληνες που μας παρακολουθούν, να καταλάβουν επιτέλους πώς λειτουργεί το πολιτικό σύστημα, πόσο προσχηματικά είναι όλα όσα υποστηρίζουν τα κόμματα τα οποία έχουν κυβερνήσει και πόσο υποκριτικά. Αναφέρομαι στα τρία κόμματα, στη Νέα Δημοκρατία, στον ΣΥΡΙΖΑ και στο ΠΑΣΟΚ, το οποίο μάλιστα σήκωσε και όλο αυτό το θέμα και δικαίως.

Είναι πολύ σοβαρό θέμα και είπαμε από την πρώτη στιγμή ότι η Ελληνική Λύση ζητά να βγουν όλα στο φως. Είναι το μοναδικό κόμμα, η μοναδική πολιτική παράταξη της οποίας ο Πρόεδρος στην ομιλία του την Παρασκευή σε επίπεδο Πολιτικών Αρχηγών προέβη σε αποκαλύψεις, είπε ονόματα, κατήγγειλε καταστάσεις, είπε ένα-δύο-τρία, ενώ όλοι οι υπόλοιποι αερολογούσαν.

Πόσο υποκριτικό είναι τα κόμματα αυτά να ζητάνε τη διαλεύκανση της υπόθεσης, να λένε όλα στο φως και την ίδια ώρα, Συνελληνίδες και Συνέλληνες, που συστάθηκε η εξεταστική επιτροπή του Ευρωκοινοβουλίου, η PEGA. Έτσι λέγεται από το «Pegasus», το κακόβουλο πρόγραμμα που χρησιμοποίησαν οι Ισραηλινοί. Με αφορμή αυτό, επειδή ήθελαν να διερευνήσουν αυτό, συστάθηκε μία εξεταστική επιτροπή και στο Ευρωκοινοβούλιο, όπως θα κάνουμε εμείς εδώ και την ονόμασαν PEGA. Συμμετέχουν τριάντα οκτώ μέλη σε αυτή την Επιτροπή του Ευρωκοινοβουλίου.

Αυτή η επιτροπή του Ευρωκοινοβουλίου, λοιπόν, κάλεσε για ακρόαση στο Ευρωκοινοβούλιο τον κ. Κουκάκη, ο οποίος εμπλέκεται εδώ στην υπόθεση. Αυτή η εξεταστική επιτροπή του Ευρωκοινοβουλίου, η PEGA, αφού καλεί τον κ. Κουκάκη, θα έρθει και στην Ελλάδα, στην Αθήνα, για να εξετάσει και άλλους μάρτυρες για την υπόθεση τη δική μας, του κ. Ανδρουλάκη.

Στην επιτροπή αυτή, λοιπόν, δεν συμμετέχει κανένας Έλληνας Ευρωβουλευτής, πλην του Ευρωβουλευτή της Ελληνικής Λύσης του Μανώλη Φράγκου. Πού είναι το όψιμο ενδιαφέρον των κομμάτων; Τόσους Ευρωβουλευτές έχετε, ένας δεν συμμετέχει; Ένας δεν δήλωσε ενδιαφέρον να δει τι γίνεται;

Εδώ, όμως, διαρρηγνύετε τα ιμάτιά σας ότι θα δώσετε λύση και θα ρίξετε φως κ.λπ.. Δεν είναι υποκριτικό; Δεν είναι προσχηματικό; Γιατί κανείς δεν το λέει; Γιατί κανένα Μέσο δεν αναφέρεται σε αυτό; Γιατί κανένα Μέσο δεν λέει ότι κανένας Έλληνας Ευρωβουλευτής πλην της Ελληνικής Λύσης, του Μανώλη Φράγκου, δεν συμμετέχει στην επιτροπή αυτή; Δήλωσε ο ίδιος ενδιαφέρον να παίρνει μέρος και να δει τι θα γίνει. Άρα, λοιπόν, βλέπετε πώς λειτουργεί το σύστημα.

Ξαναλέω: Συστήθηκε αυτή η επιτροπή, έχει αναλάβει τη διερεύνηση γενικώς τέτοιων υποθέσεων παρακολούθησης, κάλεσαν τον κ. Κουκάκη στην Ευρωβουλή, θα έρθουν και στην Αθήνα για να διερευνήσουν την υπόθεση αυτή και εσείς δεν συμμετέχετε. Κατά τα άλλα καίγεστε και κόπτεστε!

Αλλά κόπτεστε για τα κανάλια. Κόπτεστε για τις δηλώσεις στους δημοσιογράφους, για να δούμε τη φωτογραφία μας στην εφημερίδα, να πετάξουμε καμμιά κορώνα καλή. Χαμός στην εξεταστική επιτροπή, αυτό είπε το ΠΑΣΟΚ, αυτό είπε η Νέα Δημοκρατία, αυτό είπε ο ΣΥΡΙΖΑ, τέλος έργου. Τίτλοι τέλους! Τελειώσαμε! Προχωράμε! Η ζωή συνεχίζεται! Τίποτα δεν θα βγει προς τα έξω και όλα καλά.

Αυτή είναι η πραγματικότητα: Αν σας ένοιαζε πραγματικά θα δηλώνετε συμμετοχή, λοιπόν, να είστε και στην εξεταστική της Ευρωβουλής. Και στο τέλος της ημέρας, κύριε Πρόεδρε, ο κ. Ανδρουλάκης εκτός από Αρχηγός του ΠΑΣΟΚ είναι και Ευρωβουλευτής. Πού είναι; Γιατί δεν συμμετέχει, αν όχι ο ίδιος, ένας Ευρωβουλευτής του; Προφανώς ο ίδιος μπορεί να μην μπορεί να συμμετέχει στην επιτροπή, αλλά ένας Ευρωβουλευτής του; Γι’ αυτό λέμε ότι είναι προσχηματικά όλα αυτά.

Το έχουμε πει πολλές φορές ότι και το ΠΑΣΟΚ φωνάζει που δεν λέει τον λόγο. Δεν ανακοινώνουν λέει στον κ. Ανδρουλάκη, υπάρχει ρητή απαγόρευση, δεν ψηφίστηκε νόμος τον οποίο το ΠΑΣΟΚ τον ψήφισε. Χθες μας είπε το ΠΑΣΟΚ -διά του κ. Κωνσταντινόπουλου, του Αντιπροέδρου της Βουλής- απευθυνόμενο στη Νέα Δημοκρατία, ότι «εμείς το κάναμε γιατί σας εμπιστευτήκαμε και εσείς μας ρίξετε, μας πουλήσατε». Εν ολίγοις αυτό είπε. Είναι εξήγηση αυτή; Είναι σοβαρή πολιτική;

Ψηφίζεις έναν νόμο, ο οποίος δίνει το δικαίωμα στη ΕΥΠ να μην ανακοινώνει αυτούς που παρακολουθούνται και μετά φωνάζει και σκούζεις, γιατί δεν μας λέτε τον λόγο; Γιατί τον ψήφισες; Άρα, λοιπόν, τι συμβαίνει εδώ μέσα; Τι γίνεται; Ποιοι είναι αυτοί που ζητάνε πραγματικά διαφάνεια και όλα στο φως;

Θα απαντήσω και μετά κάτι στο θέμα της ενέργειας. Δεν είχαμε σκοπό πραγματικά σήμερα, αλλά με αυτά που συμβαίνουν κάναμε χρήση του δικαιώματός μας να κάνουμε μια παρέμβαση ως Ελληνική Λύση.

Επίσης, μας προκάλεσε πολύ μεγάλη απορία αυτό που είπε ο κ. Ανδρουλάκης χθες στον κ. Τσίμα στη συνέντευξή του στο ραδιόφωνο του «ΣΚΑΪ». «Η ΕΥΠ -λέει- παρακολουθούσε τις επικοινωνίες μου και την προσωπική μου ζωή. Στόχος -λέει- ο εκβιασμός». Ακούστε, δεν λέει ότι παρακολουθούσε τον Αρχηγό ή τον Ευρωβουλευτή ή τι συναντήσεις έκανε σε επίπεδο πολιτικό ή οτιδήποτε άλλο, αν είναι ύποπτος για οτιδήποτε άλλο, αλλά την προσωπική του ζωή. Προσωπική ζωή τι σημαίνει, κυρίες και κύριοι συνάδελφοι; Το να μιλήσω με τον φίλο μου, τη γυναίκα μου, με πήρε η τράπεζα γιατί με κυνηγάει, έχω μια φιλενάδα, έχω κουμπάρους μου που μου ζητάνε δανεικά, αυτή είναι η προσωπική ζωή. Τι είναι τώρα αυτό που -επιτρέψτε μου την έκφραση- ξεφούρνισε χθες; Περίεργα πράγματα.

Όλα στο φως με πράξεις λέει η Ελληνική Λύση, όχι στα λόγια. Κανείς -το ξαναλέω για να καταγραφεί- δεν εκπροσωπείται στην Εξεταστική Επιτροπή PEGA του Ευρωκοινοβουλίου από τα υπόλοιπα κόμματα πλην της Ελληνικής Λύσης.

Κύριε Θεοχάρη, κοιτάξτε, επειδή όντως είναι δύσκολες στιγμές -δεν απευθύνομαι προσωπικά σε σας, στο πρόσωπό σας βλέπω την Κυβέρνηση αυτή τη στιγμή-, χρειάζεται λίγη εγκράτεια, λίγη σοβαρότητα, λίγη ενσυναίσθηση -είναι μία λέξη με την οποία μάλλον δεν έχετε καμμία επαφή εκεί στη Νέα Δημοκρατία- απέναντι στους Έλληνες πολίτες. Βγαίνετε και λέτε ότι για όλα φταίνε οι εξωγενείς παράγοντες, ενώ έχετε κάνει εγκληματικά λάθη και πολιτικές επιλογές τις οποίες πληρώνει αυτή τη στιγμή η Ελλάδα.

Βεβαίως και υπάρχει πόλεμος. Βεβαίως και υπάρχουν εξωγενείς παράγοντες. Βεβαίως έχουν παίξει τον ρόλο τους. Αλλά ένα μεγάλο μερίδιο ευθύνης των όσων ζούμε σήμερα, των όσων ζει ο Έλληνας πολίτης σήμερα, είναι της Νέας Δημοκρατίας.

Κύριε Θεοχάρη, εδώ μένουν όλα, καθώς είναι Κοινοβούλιο, υπάρχουν πρακτικά, υπάρχουν πολιτικοί Αρχηγοί, Βουλευτές, κόμματα, παρατάξεις και μιλάμε. Εδώ υπάρχουν όλα. Ο κ. Βελόπουλος έλεγε στον κ. Μητσοτάκη τον Φεβρουάριο του 2020, εδώ ήταν: «Προσέξτε γιατί μετά από κάθε πανδημία, επιδημία, υγειονομική κρίση, έρχεται επισιτιστική κρίση, οικονομική κρίση και μετά πόλεμος». Υπάρχουν Πρακτικά της Βουλής, δείτε τα. Τα βιντεάκια υπάρχουν παντού. Ξέρετε τι κάνετε εδώ; Γελούσατε και λέγατε: «Τι λέει ο Βελόπουλος;». Αυτά λέγατε και αυτά κάνετε πάντα. Όλα είναι αστεία, όλα είναι πλάκα, όλα είναι χαβαλές: «Τι λέει ο Βελόπουλος για τα πετρέλαια; Τι λέει ο Βελόπουλος για την πυρηνική ενέργεια; Τι λέει ο Βελόπουλος που κινδυνολογεί ότι θα έρθει επισιτιστική κρίση, ότι θα έρθει ενεργειακή κρίση, ότι θα έχουμε πόλεμο; Τι λέει αυτός τώρα; Τι λέει η Ελληνική Λύση; Εμείς τα ξέρουμε όλα». Να που έρχονται, όμως! Και τι είναι, μάντης; Προφήτης; Όχι βέβαια.

Η ιστορία διδάσκει και μας δείχνει και το μέλλον. Δεν τα βλέπετε; Έχουν γίνει και παλιά αυτά. Ήταν αναμενόμενο. Και είπε, μάλιστα, ότι αν κλείσουν τα σύνορα, η Ελλάδα, που δεν έχει επάρκεια και αυτάρκεια αγαθών, θα πεινάσει.

Σας είπε να κάνετε προαγορά αερίου, πετρελαίου από το 2020. Θα είχαμε αυτή τη στιγμή πλεόνασμα. Τότε είχε 19 δολάρια το βαρέλι το πετρέλαιο. Τίποτα εσείς. Φωνάζαμε εδώ: Μην κλείνετε τους λιγνίτες. Από τις πενήντα τεραβατώρες που χρησιμοποιούσε η Ελλάδα το 2020, οι είκοσι οκτώ προέρχονταν από τον λιγνίτη, από τον άνθρακα και τώρα είμαστε στις οκτώ. Και πανηγυρίζατε εδώ μέσα με σαμπάνιες ότι προχωράτε στην «πράσινη» ενέργεια και κλείνατε τα λιγνιτικά εργοστάσια. Δεν έχετε ευθύνη; Ποιος φταίει γι’ αυτό;

Εξορύξεις από το 2007 φωνάζει ως Βουλευτής και από το 1997 ως πολιτικό ον. Εξορύξεις. Τώρα που βρέθηκε ο «Κρόνος», το οικόπεδο στην Κύπρο, λένε: Όπα, υπάρχει; Δεν ακούτε τους επιστήμονες. Δεν τους ακούτε. Δεν ακούτε την Ελληνική Λύση. Δεν ακούτε τον Πρόεδρό της. Πού είναι οι εξορύξεις;

Όσον αφορά την πυρηνική ενέργεια, κατέθεσε μελέτη ολόκληρη εδώ. Ένα κόμμα του 4%, σαν την Ελληνική Λύση, έκανε ολόκληρη μελέτη με τους επιστήμονες συνεργάτες και την κατάθεσε στη Βουλή των Ελλήνων για πυρηνικό εργοστάσιο και πλέον η κουβέντα έχει αρχίσει και γίνεται σοβαρή στο τραπέζι του διαλόγου για πυρηνική ενέργεια.

Φωνάζουμε και λέμε να κρατικοποιήσετε τη ΔΕΗ. Να την πάρετε πάλι πίσω. Ο Μακρόν το έκανε στη Γαλλία. Δεν το βλέπετε; Επιδότηση στα καρτέλ 2 δισεκατομμύρια για να οικονομάνε οι τέσσερις φίλοι σας ολιγάρχες, ενώ 1 και περίπου τόσο πουλήθηκε η ΔΕΗ και λιγότερο.

Η ρήτρα αναπροσαρμογής ποιανού παιδί είναι αυτό; Δικό μας; Ποια κόμματα έχουν συμμετοχή στη ρήτρα αναπροσαρμογής; Ποιος genius το σκέφτηκε; Ποιος το δούλεψε; Ποιος το εφάρμοσε; Έχουν ονόματα εδώ: ΠΑΣΟΚ, ΣΥΡΙΖΑ, Νέα Δημοκρατία. Ο κ. Χατζηδάκης πού είναι, ο λαλίστατος κατά τα άλλα;

Το Χρηματιστήριο Ενέργειας ποιανού παιδί είναι αυτό; Δεν έχετε ευθύνες εσείς, τίποτα, παρά μόνο να στηρίζετε τα καρτέλ; Τίποτα άλλο, αντί να λύνετε το πρόβλημα; Ασύλληπτο ρεκόρ -λέει- σπάει η ηλεκτρική ενέργεια στην Ελλάδα. Η ανώτατη τιμή ημέρας 936,33. Να τρελαίνεσαι!

Γιατί η Πολωνία, κύριε Θεοχάρη μου, ήταν στα 300 χθες και εδώ ήταν στο 671; Γιατί η Πολωνία δουλεύει φουλ άνθρακα. Γιατί στην Ισπανία και στην Πορτογαλία η τιμή ήταν στα 201,96 χθες; Γιατί ζήτησαν οι χώρες αυτές από την Ευρωπαϊκή Επιτροπή και πέτυχαν τον Απρίλιο να αποσυνδέσουν την τιμή του ρεύματος από την τιμή του αερίου. Εδώ, όμως, έχουμε γδάρσιμο κανονικό από το ληστρικό Χρηματιστήριο Ενέργειας. Αυτά είναι λάθη και έχουν όνομα και επώνυμο: Νέα Δημοκρατία - Κυριάκος Μητσοτάκης.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Χήτα.

Και Θα κλείσουμε με τον Υφυπουργό Εργασίας και Κοινωνικών Υποθέσεων κ. Παναγιώτη Τσακλόγλου.

Ορίστε, κύριε Τσακλόγλου, καλείστε στο Βήμα.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, θα μου επιτρέψετε να μιλήσω εντός θέματος. Άλλωστε για όλα τα ζητήματα εκτός θέματος απάντησε ήδη ο Κοινοβουλευτικός Εκπρόσωπος της Νέας Δημοκρατίας κ. Θεοχάρης και, μάλιστα, πολύ αναλυτικά και πάρα πολύ τεκμηριωμένα.

Καλούμαστε σήμερα να κυρώσουμε τη Συμφωνία Κοινωνικής Ασφάλισης μεταξύ της Ελληνικής Δημοκρατίας και της Δημοκρατίας της Μολδαβίας. Πρόκειται για μια πολυετή διαπραγμάτευση που φθάνει σήμερα στο τέλος της με την επικύρωση μιας συμφωνίας προς όφελος των ασφαλισμένων και των συνταξιούχων και των δύο χωρών.

Η συμφωνία αυτή, η οποία είναι δεσμευτική, βεβαίως, και για τους ασφαλιστικούς φορείς και των δύο χωρών, διέπεται από βασικές κοινωνικοασφαλιστικές αρχές, την αρχή της ίσης μεταχείρισης, την αρχή της διατήρησης των ασφαλιστικών δικαιωμάτων των ασφαλισμένων, την αρχή του συνυπολογισμού των περιόδων ασφάλισης, την αρχή του αναλογικού επιμερισμού των παροχών και, βεβαίως, την αρχή της ελεύθερης μεταφοράς των παροχών.

Προκειμένου να φτάσουμε στη συγκεκριμένη συμφωνία, οι δύο αντιπροσωπείες έχουν εργαστεί συστηματικά ήδη από την άνοιξη του 2019 με συναντήσεις που πραγματοποιήθηκαν τόσο στην Αθήνα όσο και στο Κισινάου, την Πρωτεύουσα της Μολδαβίας. Η συμφωνία υπεγράφη τελικά τον Σεπτέμβριο του 2021 στο Κισινάου και έχει ήδη κυρωθεί από το Κοινοβούλιο της Μολδαβίας.

Τι προσπαθούμε, όμως, να πετύχουμε με αυτή τη συμφωνία και πώς εξασφαλίζονται μέσω της εφαρμογής της τα ασφαλιστικά δικαιώματα των πολιτών και των δύο χωρών;

Επιτρέψτε μου να δώσω ένα παράδειγμα: Έστω ότι έχουμε έναν ασφαλισμένο, ο οποίος μοιράζει τον επαγγελματικό του βίο στην Ελλάδα και σε μια άλλη χώρα. Εάν δεν υπάρχει διμερής συμφωνία μεταξύ των δύο κρατών, τότε το κάθε κομμάτι του ασφαλιστικού του βίου υπολογίζεται χωριστά. Σε αυτή την περίπτωση, αν είχε θεμελιωθεί δικαίωμα και στα δύο κράτη, σύμφωνα με τις ισχύουσες διατάξεις, δηλαδή στην Ελλάδα με δεκαπενταετία, τότε ο ασφαλισμένος λαμβάνει τις αντίστοιχες παροχές χωριστά από κάθε χώρα. Στην περίπτωση που δεν έχει θεμελιώσει δικαίωμα σε ένα από τα δύο κράτη, τότε δεν λαμβάνει την αντίστοιχη παροχή, ενώ στην περίπτωση που ο ασφαλιστικός του χρόνος είναι χαμηλότερος από τον απαραίτητο για τη θεμελίωση του αντίστοιχου ασφαλιστικού δικαιώματος και στα δύο κράτη, αυτός δεν λαμβάνει καμμία απολύτως παροχή. Προφανώς, στις δύο τελευταίες περιπτώσεις είτε μέρος είτε όλος ο ασφαλιστικός χρόνος μαζί με τις αντίστοιχες καταβληθείσες εισφορές δεν μπορούν να αξιοποιηθούν από τον ασφαλισμένο.

Όπως αντιλαμβάνεστε, χωρίς διμερείς συμφωνίες είναι σαν να υποσκάπτουμε μόνοι μας τα θεμέλια του ασφαλιστικού συστήματος, ευνοώντας την ανασφάλιστη και αδήλωτη εργασία, επιτρέποντας σε εργαζόμενους να εργαστούν λίγα χρόνια σε μια χώρα και μετά να επιστρέψουν στην πατρίδα τους. Εάν, όμως, υπάρχει διμερής συμφωνία, τότε στην περίπτωση που δεν θεμελιώνεται συνταξιοδοτικό δικαίωμα μόνο με τον χρόνο που έχει διανυθεί στο κράτος στο οποίο κατατίθεται η αίτηση, τότε συμπληρώνεται με τον χρόνο του άλλου κράτους. Με αυτόν τον τρόπο έχει αξιοποιηθεί ο χρόνος ασφάλισης, ενώ κάθε ασφαλιστικός φορέας καταβάλλει στους δικαιούχους το ποσό της σύνταξης που τους αναλογεί.

Με τη σύμβαση μεταξύ Ελλάδας και Μολδαβίας προσδοκούμε στην ενίσχυση της κινητικότητας των εργαζομένων και τη διευκόλυνση των εμπορικών σχέσεων μεταξύ των δύο χωρών. Επιπλέον, προσδοκούμε, όπως τόνισα και νωρίτερα, στην ενίσχυση των αντικινήτρων για αδήλωτη και ανασφάλιστη εργασία.

Κατά συνέπεια, στην πρώτη φάση εφαρμογής αυτής της συμφωνίας αναμένουμε αύξηση του αριθμού των ασφαλισμένων εργαζομένων, αλλά και αντίστοιχα των καταβαλλόμενων εισφορών.

Αυτή τη στιγμή, βάσει των στοιχείων του ΕΦΚΑ, εργάζονται και ασφαλίζονται στην Ελλάδα περίπου τρεις χιλιάδες εξακόσιοι πολίτες της Μολδαβίας, ενώ έχουμε και περίπου διακόσιους συνταξιούχους Μολδαβούς υπηκόους, όπως ανέφερε και ο κ. Δελής στην τοποθέτησή του. Οι αντίστοιχοι αριθμοί Ελλήνων υπηκόων που ζουν και εργάζονται στη Μολδαβία είναι χαμηλότεροι. Οι εργαζόμενοι αυτοί θα απολαμβάνουν πλέον το σύνολο των ασφαλιστικών και συνταξιοδοτικών τους δικαιωμάτων και, μάλιστα, επειδή ακριβώς ο αριθμός τους είναι περιορισμένος, δεν τίθεται σε καμμία περίπτωση οποιοσδήποτε κίνδυνος για τα εμπλεκόμενα εθνικά ασφαλιστικά συστήματα.

Επιπλέον, η συμφωνία αυτή ενισχύει τους δεσμούς φιλίας και συνεργασίας μεταξύ των δύο χωρών. Η Μολδαβία σάς υπενθυμίζω πως βρίσκεται πια σε καθεστώς υποψήφιας προς ένταξη χώρας στην Ευρωπαϊκή Ένωση. Οι διμερείς συμφωνίες σε επιμέρους τομείς βοηθούν σε αυτή την προοπτική, ενώ θα ήθελα να επισημάνω ότι η Μολδαβία έχει ήδη συνάψει ακόμα δεκατέσσερις συμφωνίες κοινωνικής ασφάλισης, εκ των οποίων, μάλιστα, οι δώδεκα είναι με κράτη-μέλη της Ευρωπαϊκής Ένωσης.

Αντίστοιχα, η χώρα μας, πέρα από τα κράτη-μέλη της Ευρωπαϊκής Ένωσης, με τα ασφαλιστικά συστήματα των οποίων είναι συνδεδεμένη μέσω του κανονισμού 883, έχει συνάψει δεκατέσσερις ακόμη διμερείς συμφωνίες, έντεκα κλασικού τύπου και τρεις ιδιόμορφες. Στις κλασικού τύπου οι συμφωνίες είναι δεσμευτικές για τους ασφαλιστικούς φορείς και αφορούν το σύνολο των εμπλεκομένων ασφαλισμένων, ενώ στις ιδιόμορφες ρυθμίζονται μόνο θέματα κοινωνικής ασφάλισης με ειδικό τρόπο και για συγκεκριμένες κατηγορίες εργαζομένων.

Η χώρα μας έχει συνάψει συμβάσεις κλασικού τύπου με την Αργεντινή, τη Βενεζουέλα, τη Βραζιλία, τις Ηνωμένες Πολιτείες Αμερικής, τον Καναδά, το Κεμπέκ, το οποίο είναι τμήμα του Καναδά, αλλά με ξεχωριστό ασφαλιστικό σύστημα, τη Νέα Ζηλανδία, την Ουρουγουάη, τη Σερβία και την Αίγυπτο, ενώ ιδιόμορφες συμφωνίες έχουμε με τη Λιβύη, τη Συρία και το Οντάριο, επίσης κομμάτι του Καναδά, αλλά και αυτό με ξεχωριστό σύστημα.

Υπεύθυνος φορέας για την υλοποίηση της συμφωνίας από ελληνικής πλευράς είναι ο ΕΦΚΑ και από μολδαβικής ο αντίστοιχος εθνικός φορέας κοινωνικών ασφαλίσεων. Οι δύο αυτοί φορείς είναι υπεύθυνοι για τον ορισμό της διαδικασίας επικοινωνίας μεταξύ τους, της έκδοσης των σχετικών εντύπων, τη διαδικασία υποβολής αίτησης από τους ενδιαφερόμενους και κάθε άλλη διαδικαστική και εφαρμοστική πτυχή της συμφωνίας, η οποία μόλις κυρωθεί από εμάς σήμερα, θα τεθεί σε εφαρμογή.

Πριν κλείσω την ομιλία μου, θα ήθελα να αναφερθώ σε ορισμένα επιμέρους σημεία που εθίγησαν από εκπροσώπους των κομμάτων της Αντιπολίτευσης. Το πρώτο έχει να κάνει με τους εργάτες γης. Νομίζω ότι εκεί έχουμε μια διαστρέβλωση της πραγματικότητας. Το πλαίσιο έγινε περισσότερο και όχι λιγότερο διευκολυντικό, ειδικά με τις αλλαγές που έγιναν για την παροχή του ΑΜΚΑ σε εργαζόμενους αυτής της συγκεκριμένης κατηγορίας.

Δεύτερον, θα πω για αυτό που αναφέρθηκε για τους ναυτικούς. Η αναφορά στη συνθήκη έγινε για να καλυφθούν οι Μολδαβοί ναυτικοί, οι οποίοι εργάζονται και σε ελληνικά πλοία γιατί έχουμε και την ιδιαιτερότητα του ΝΑΤ.

Τρίτον, να γίνει κάτι σαφές. Η συμφωνία καλύπτει αποκλειστικά και μόνο συντάξεις, δεν καλύπτει άλλα δικαιώματα. Αυτό για το οποίο ζήτησε ως εξαίρεση η μολδαβική πλευρά είναι το εξής. Αφαιρούν κάποιες συντάξεις, οι οποίες είναι παλαιές –σοβιετικού τύπου τις χαρακτήρισαν και οι ίδιοι- και είναι κυρίως προνοιακού χαρακτήρα. Θα μπορούσα να πω ότι προσομοιάζουν κάπως με τις τιμητικές συντάξεις που δίνουμε στην Ελλάδα. Ζητήθηκε και η γνώμη του ΕΦΚΑ και σε αυτό και υπήρχε απόλυτη συμφωνία, οπότε δεν έχει κάτι το παράξενο.

Τώρα για τις εξαιρέσεις, να πω ότι εξαιρέσεις υπάρχουν σε όλες τις συμφωνίες. Όμως, δεν καλύπτουν τέτοια πράγματα, τα οποία είπατε προηγουμένως. Κυρίως καλύπτουν περιπτώσεις όπως, για παράδειγμα, αν πάει ένας Έλληνας δάσκαλος να διδάξει στη Μολδαβία, να μην καλύπτεται από το μολδαβικό σύστημα, αλλά να συνεχίσουν οι παροχές του στο ελληνικό σύστημα. Τέτοιες περιπτώσεις είναι και αυτές γίνονται με συμφωνία των δύο μερών κατόπιν αιτήσεως του ενός από τα δύο μέρη.

Τέλος, θα μου επιτρέψετε να πω και δύο πράγματα, το ένα απευθυνόμενος στην αγαπητή κ. Ξενογιαννακοπούλου.

Κυρία Ξενογιαννακοπούλου, έχω περίπου δύο χρόνια στη θέση του Υφυπουργού Κοινωνικών Ασφαλίσεων. Την πρώτη φορά που είχαμε τέτοια συνάντηση κοινοβουλευτική, είχατε αναφερθεί στις πολλές εκατοντάδες χιλιάδες εκκρεμών κύριων συντάξεων. Αν πάρω τα λόγια σας τότε και ήταν σωστή η παρατήρηση, ότι είναι λίγο πάνω από πενήντα χιλιάδες οι εκκρεμείς κύριες συντάξεις, τις οποίες έχουμε αυτή τη στιγμή, έχει γίνει μια τρομακτική βελτίωση –όχι απλά βελτίωση- στον συγκεκριμένο τομέα. Και σας ευχαριστώ πολύ για την παραδοχή σας.

Το δεύτερο, επειδή αναφέρθηκε από πολλούς για τους μισθούς της Διοίκησης του ΕΦΚΑ, μιλάμε για έναν οργανισμό, ο οποίος έχει παραπάνω από επτά χιλιάδες εργαζόμενους και πολλά προβλήματα τα οποία θέλουν επείγουσα λύση. Μην περιμένετε ότι θα προσελκύσουμε στελέχη υψηλής στάθμης, χωρίς να δώσουμε τα αντίστοιχα κίνητρα.

Άλλωστε, θα ήθελα να θυμίσω στον ΣΥΡΙΖΑ -υπάρχουν κι άλλα τέτοια παραδείγματα, αλλά είναι ένα το οποίο το γνωρίζω- το εξής: Όταν ο ΣΥΡΙΖΑ θέλησε να διατηρήσει πράγματι αξιόλογα στελέχη στην ηγεσία του ΟΔΔΗΧ, έφερε τον μισθό του Γενικού Διευθυντή του ΟΔΔΗΧ στο επίπεδο του Προέδρου του Αρείου Πάγου. Και καλά κάνατε. Καλά κάνετε. Το είχαμε απόλυτη ανάγκη αυτό το πράγμα, αλλά αντίστοιχα έχουμε αρκετά ακόμα ανάγκη στο δημόσιο τομέα. Και μην περιμένετε ότι με χαμηλούς μισθούς θα μπορέσουν να προσελκυστούν ικανά στελέχη.

Σας ευχαριστώ πάρα πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Κηρύσσεται περαιωμένη η συζήτηση ενιαία επί της αρχής, των άρθρων και του συνόλου του σχεδίου νόμου του Υπουργείου Εργασίας και Κοινωνικών Υποθέσεων: «Κύρωση της Συμφωνίας Κοινωνικής Ασφάλισης μεταξύ της Ελληνικής Δημοκρατίας και της Δημοκρατίας της Μολδαβίας και του Διοικητικού Κανονισμού Εφαρμογής της».

Προχωρούμε στην ψήφισή της επί της αρχής, των άρθρων και του συνόλου του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Απόστολος Αβδελάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Συμφωνίας Κοινωνικής Ασφάλισης μεταξύ της Ελληνικής Δημοκρατίας και της Δημοκρατίας της Μολδαβίας και του Διοικητικού Κανονισμού Εφαρμογής της |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο δεύτερο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Συνεπώς το σχέδιο νόμου του Υπουργείου Εργασίας και Κοινωνικών Υποθέσεων: «Κύρωση της Συμφωνίας Κοινωνικής Ασφάλισης μεταξύ της Ελληνικής Δημοκρατίας και της Δημοκρατίας της Μολδαβίας και του Διοικητικού Κανονισμού Εφαρμογής της» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελίδα 65.α.)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Το Σώμα παρέσχε τη ζητηθείσαεξουσιοδότηση.

Πριν κλείσουμε θα ήθελα να σας ανακοινώσω ότι η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης: «Ενσωμάτωση της Οδηγίας (ΕΕ) 2019/770 του Ευρωπαϊκού Κοινοβουλίου και του Συμβουλίου, της 20ής Μαΐου 2019, σχετικά με ορισμένες πτυχές που αφορούν τις συμβάσεις για την προμήθεια ψηφιακού περιεχομένου και ψηφιακών υπηρεσιών (L136), καθώς και της Οδηγίας (ΕΕ) 2019/771 του Ευρωπαϊκού Κοινοβουλίου και του Συμβουλίου, της 20ής Μαΐου 2019, σχετικά με ορισμένες πτυχές που αφορούν τις συμβάσεις για τις πωλήσεις αγαθών, την τροποποίηση του Κανονισμού (ΕΕ) 2017/2394 και της Οδηγίας 2009/22/ΕΚ, και την κατάργηση της Οδηγίας 1999/44/ΕΚ (L136)».

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 11.25΄ λύεται η συνεδρίαση για την προσεχή Δευτέρα 5 Σεπτεμβρίου και ώρα 17.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επίκαιρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**