(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΠΓ΄

Παρασκευή, 9 Σεπτεμβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Ανακοίνωση του δελτίου επίκαιρων ερωτήσεων της Δευτέρας 12 Σεπτεμβρίου 2022, σελ.   
3. Συζήτηση επίκαιρης ερώτησης προς τον Υπουργό Τουρισμού, με θέμα: « Άκυρες μελέτες, άγνωστα έργα προϋπολογισμού 2.700.000β‚¬ και αναθέσεις σε άγνωστους και ανομολόγητους μελετητές στο Ναυάγιο Ζακύνθου», σελ.

ΠΡΟΕΔΡΕΥΩΝ

ΒΙΤΣΑΣ Δ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΒΙΤΣΑΣ Δ. , σελ.   
  
Β. Επί της επίκαιρης ερώτησης:  
 ΑΡΣΕΝΗΣ Κ. , σελ.   
 ΖΑΧΑΡΑΚΗ Σ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΠΓ΄

Παρασκευή 9 Σεπτεμβρίου 2022

Αθήνα, σήμερα στις 9 Σεπτεμβρίου 2022, ημέρα Παρασκευή και ώρα 10.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΔΗΜΗΤΡΙΟΥ ΒΙΤΣΑ**.

**ΠΡΟΕΔΡΕΥΩΝ (Δημήτριος Βίτσας):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 8-9-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΠΒ΄ συνεδριάσεώς του, της Πέμπτης 8 Σεπτεμβρίου 2022, σε ό,τι αφορά την ψήφιση στο σύνολο του σχεδίου νόμου: «Κύρωση της Συμφωνίας μεταξύ του Υπουργείου Πολιτισμού και Αθλητισμού, του Μουσείου Κυκλαδικής Τέχνης της Αθήνας, του Μητροπολιτικού Μουσείου Τέχνης της Νέας Υόρκης και του Ινστιτούτου Αρχαίου Ελληνικού Πολιτισμού του Ντελαγουέρ, σχετικά με την επιστροφή στην Ελλάδα ιδιωτικής συλλογής εκατόν εξήντα μίας (161) αρχαιοτήτων του Κυκλαδικού Πολιτισμού, ευρισκόμενης στη Νέα Υόρκη και την έκθεση αυτής στο Μητροπολιτικό Μουσείο Τέχνης της Νέας Υόρκης».)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Β3΄ Νοτίου Τομέα Αθηνών, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(ΝΑ ΜΠΕΙ ΤΟ MAIL ΜΕ ΤΙΣ ΑΝΑΦΟΡΕΣ)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(ΝΑ ΜΠΕΙ ΤΟ MAIL ΜΕ ΤΙΣ ΑΠΑΝΤΗΣΕΙΣ)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Δημήτριος Βίτσας):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Προτού προχωρήσουμε στη συζήτηση του προγραμματισμένου για σήμερα δελτίου επίκαιρων ερωτήσεων, επιτρέψτε μου πρώτα να ανακοινώσω στο Σώμα το δελτίο επίκαιρων ερωτήσεων της Δευτέρας 12 Σεπτεμβρίου 2022.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 και άρθρο 132 παράγραφος 2 του Κανονισμού της Βουλής)

1. Η με αριθμό 958/29-8-2022 επίκαιρη ερώτηση του Βουλευτή Β3΄ Νότιου Τομέα Αθηνών της Νέας Δημοκρατίας κ. Βασιλείου - Πέτρου Σπανάκη προς τον Υπουργό Ανάπτυξης και Επενδύσεων, με θέμα: «Δημιουργία Παρατηρητηρίου Τιμών για τη σχολική τσάντα και τα σχολικά είδη για την πληρέστερη ενημέρωση γονέων και κηδεμόνων».

2. Η με αριθμό 963/2-9-2022 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Ιωάννη Αμανατίδη προς τον Υπουργό Υγείας, με θέμα: «Ανάγκη ένταξης του Γενικού Νοσοκομείου «Άγιος Παύλος» σε αναπτυξιακά προγράμματα ώστε να αναπτυχθούν νέες κλινικές και τμήματα με στόχο να καλυφθούν αξιόπιστα οι υγειονομικές ανάγκες του πληθυσμού της ευρύτερης περιοχής».

3. Η με αριθμό 960/1-9-2022 επίκαιρη ερώτηση του Βουλευτή Αιτωλοακαρνανίας του Κινήματος Αλλαγής κ. Δημητρίου Κωνσταντόπουλου προς τον Υπουργό Υποδομών και Μεταφορών, με θέμα: «Εξελίξεις για τα αντισταθμιστικά οφέλη από τη χρήση των υδάτων των ποταμών Μόρνου και Ευήνου».

4. Η με αριθμό 972/5-9-2022 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Για την ανάκληση απόλυσης εκπαιδευτικού, νέας μητέρας, στο ιδιωτικό σχολείο «Κωστέας - Γείτονας»».

5. Η με αριθμό 979/5-9-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Εργασίας και Κοινωνικών Υποθέσεων, με θέμα: «Έξαρση εργατικών δυστυχημάτων και αποσιώπηση των επαγγελματικών ασθενειών φέρει η αντεργατική πολιτική της Κυβέρνησης».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 και άρθρο 132 παράγραφος 2 του Κανονισμού της Βουλής)

1. Η με αριθμό 959/31-8-2022 επίκαιρη ερώτηση του Βουλευτή Μεσσηνίας της Νέας Δημοκρατίας κ. Ιωάννη Λαμπρόπουλου προς τον Υπουργό Αγροτικής Ανάπτυξης και Τροφίμων, με θέμα: «Αύξηση διαθέσιμων πιστώσεων, για ένταξη στο Πρόγραμμα Νέων Αγροτών».

2. Η με αριθμό 964/2-9-2022 επίκαιρη ερώτηση της Βουλευτού Λάρισας του Συνασπισμού Ριζοσπαστικής Αριστεράς κ. Άννας Βαγενά προς την Υπουργό Παιδείας και Θρησκευμάτων, με θέμα: «Σε κατάσταση επισφάλειας βρίσκονται το Γενικό Αρχείο του Κράτους στη Λάρισα, καθώς και οι Υπηρεσίες των Γενικών Αρχείων του Κράτους στο σύνολό τους και η λειτουργία τους διακυβεύεται».

3. Η με αριθμό 961/1-9-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς την Υπουργό Παιδείας και Θρησκευμάτων, με θέμα: «Αδικαιολόγητη εξαίρεση περιοχών που έχουν κηρυχθεί σε κατάσταση έκτακτης ανάγκης από την υπουργική απόφαση (Υ.Α.) για ειδική μοριοδότηση υποψήφιων των πανελλαδικών εξετάσεων».

4. Η με αριθμό 973/5-9-2022 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Για τα οξυμμένα προβλήματα που αντιμετωπίζουν οι φοιτητές και αφορούν τη φοιτητική στέγη».

5. Η με αριθμό 969/2-9-2022 επίκαιρη ερώτηση του Βουλευτή Χανίων της Νέας Δημοκρατίας κ. Βασιλείου Διγαλάκη προς την Υπουργό Παιδείας και Θρησκευμάτων, με θέμα: «Ανάγκη διαφορετικής αντιμετώπισης των υφιστάμενων εξαθέσιων σχολείων της υπαίθρου ως προς τις λειτουργικές μεταβολές».

6. Η με αριθμό 965/2-9-2022 επίκαιρη ερώτηση της Βουλευτού Πέλλας του Συνασπισμού Ριζοσπαστικής Αριστεράς κ. Θεοδώρας Τζάκρη προς τον Υπουργό Αγροτικής Ανάπτυξης και Τροφίμων, με θέμα: «Διαχείριση συμπύρηνου ροδάκινου εσοδείας 2022».

7. Η με αριθμό 962/1-9-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Επιβεβλημένη η έκδοση του Κανονισμού Φορτοεκφορτωτικών Εργασιών Λιμένος και Ξηράς».

8. Η με αριθμό 974/5-9-2022 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικόλαου Παπαναστάση προς τον Υπουργό Υγείας, με θέμα: «Για τη μη ανάπτυξη της Μονάδας Έγκαιρης Παρέμβασης στην Ψύχωση στο Πανεπιστημιακό Νοσοκομείο Ιωάννινων από τη ΜΚΟ ΕΠΡΟΨΥΗ».

9. Η με αριθμό 966/2-9-2022 επίκαιρη ερώτηση του Βουλευτή Λάρισας του Συνασπισμού Ριζοσπαστικής Αριστεράς κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων, με θέμα: «Το καθεστώς των ελεύθερων τιμών συνιστά αθέμιτη εμπορική πρακτική σύμφωνα με νόμο της Κυβέρνησής σας».

10. Η με αριθμό 976/5-9-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Νέα παράκαμψη Ηρακλείου, κόμβοι, νέα χάραξη έως Κοκκίνη Χάνι».

11. Η με αριθμό 975/5-9-2022 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Λεωνίδα Στολτίδη προς τον Υπουργό Εργασίας και Κοινωνικών Υποθέσεων, με θέμα: «Για τα σοβαρά προβλήματα των εργαζομένων στην οινοποιία «ΜΑΛΑΜΑΤΙΝΑ»».

12. Η με αριθμό 967/2-9-2022 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου (Αλέκου) Τριανταφυλλίδη προς τον Υπουργό Υποδομών και Μεταφορών, με θέμα: «Αναίτια κωλυσιεργία στην έγκριση της Συλλογικής Σύμβασης Εργασίας (ΣΣΕ) των εργαζομένων του ΟΑΣΘ. Προφανής προσπάθεια απαξίωσης του Οργανισμού από την Κυβέρνηση».

13. Η με αριθμό 978/5-9-2022 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Αγροτικής Ανάπτυξης και Τροφίμων, με θέμα: «Για την πλήρη στήριξη των μηλοπαραγωγών του Δήμου Αγιάς Λάρισας».

14. Η με αριθμό 968/2-9-2022 επίκαιρη ερώτηση του Βουλευτή Α΄ Αθηνών του Συνασπισμού Ριζοσπαστικής Αριστεράς κ. Νικολάου Φίλη προς την Υπουργό Παιδείας και Θρησκευμάτων, με θέμα: «Σκοπεύει να συμμορφωθεί το Υπουργείο Παιδείας με την απόφαση της Αρχής Προστασίας Δεδομένων Προσωπικού Χαρακτήρα για την απαλλαγή από το μάθημα των Θρησκευτικών, προκειμένου να αποφευχθεί νέα διεθνής καταδίκη και διασυρμός της χώρας για παραβίαση ανθρωπίνων δικαιωμάτων;».

15. Η με αριθμό 980/5-9-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Αγροτικής Ανάπτυξης και Τροφίμων, με θέμα: «Αποζημίωση των αμπελοκαλλιεργητών του Νομού Ηρακλείου για τις καταστροφές από τις βροχοπτώσεις».

16. Η με αριθμό 970/5-9-2022 επίκαιρη ερώτηση του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Εργασίας και Κοινωνικών Υποθέσεων, με θέμα: «Στη «ΜΑΛΑΜΑΤΙΝΑ» οι εργαζόμενοι βιώνουν τον οδοστρωτήρα Μητσοτάκη με απολύσεις, εργοδοτική αυθαιρεσία και ΜΑΤ».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 6026/24-6-2022 ερώτηση του Βουλευτή Α΄ Ανατολικής Αττικής της Νέας Δημοκρατίας κ. Γεωργίου Βλάχου προς τον Υπουργό Εσωτερικών, με θέμα: «Οικονομική ενίσχυση για αποκατάσταση ζημιών Αγίου Βλασίου Αχαρνών».

2. Η με αριθμό 6624/22-7-2022 ερώτηση της Βουλευτού Ιωάννινων του Συνασπισμού Ριζοσπαστικής Αριστεράς κ. Μερόπης Τζούφη προς τον Υπουργό Υγείας, με θέμα: «Μη καταβολή αμοιβών απασχολούμενων στα εμβολιαστικά κέντρα».

3. Η με αριθμό 6745/281/29-7-2022 ερώτηση και αίτηση κατάθεσης εγγράφων του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Οικονομικών, με θέμα: «Σκανδαλώδη απευθείας ανάθεση εργοστασιακής συντήρησης και υποστήριξης μεταφορικών αεροσκαφών C-130 από την Ελληνική Αμυντική Βιομηχανία (ΕΑΒ)».

4. Η με αριθμό 6803/3-8-2022 ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Να δοθεί ξανά η δυνατότητα ρύθμισης αποπληρωμής οφειλών δανείων που χορηγήθηκαν από ιδία κεφάλαια του Οργανισμού Εργατικής Κατοικίας (ΟΕΚ)».

Κυρίες και κύριοι συνάδελφοι, προχωρούμε τώρα στο προγραμματισμένο για σήμερα δελτίο επικαίρων ερωτήσεων.

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής:

«Με την παρούσα ενημερώνουμε, σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου την Παρασκευή 9 Σεπτεμβρίου 2022, ότι η υπ’ αριθμόν 6212/245/4-7-2022 ερώτηση κατ’ άρθρο 130 παράγραφος 5 του Κανονισμού της Βουλής θα απαντηθεί από την Υφυπουργό Τουρισμού κ. Σοφία Ζαχαράκη. Οπότε παρακαλούμε, όπως προβείτε στις δέουσες ενέργειες, προκειμένου να ενημερωθούν τόσο ο Προεδρεύων στη διαδικασία όσο και ο ερωτών Βουλευτής».

Θα συζητηθεί, λοιπόν, η πρώτη με αριθμό 6212/245/4-7-2022 ερώτηση και αίτηση κατάθεσης εγγράφων του κύκλου των αναφορών και ερωτήσεων του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Τουρισμού, με θέμα: «Άκυρες μελέτες, άγνωστα έργα προϋπολογισμού 2.700.000 ευρώ και αναθέσεις σε άγνωστους και ανομολόγητους μελετητές στο ναυάγιο Ζακύνθου».

Κύριε Αρσένη, έχετε δύο λεπτά για να αναπτύξετε την ερώτηση.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Να υπενθυμίσω βέβαια ότι αυτή είναι μια ερώτηση γραπτή με αίτηση εγγράφων της Κοινοβουλευτικής Ομάδας του ΜέΡΑ25. Εγώ καλούμαι εδώ πέρα να την παρουσιάσω γιατί έμεινε αναπάντητη. Και φέρνουμε εδώ πέρα στη Βουλή ως ΜέΡΑ25 τον Υπουργό, και εκ μέρους του την Υφυπουργό, για να μας απαντήσει αυτό που δεν δέχθηκαν να μας απαντήσουν γραπτά.

Και, κύριε Πρόεδρε, υπάρχουν και αιτήσεις δύο εγγράφων, που σας παρακαλώ, επειδή υπάρχει δυστυχώς -όχι από την κ. Ζαχαράκη αλλά από άλλους συναδέλφους- κακή εμπειρία να μη φέρνουν τις αιτήσεις εγγράφων, παρακαλώ να πιστοποιήσετε ότι θα παραδοθούν στο Προεδρείο μέχρι το τέλος της συζήτησης.

Θα διαβάσω την ερώτηση, η οποία είναι επίκαιρη, γιατί είδαμε σε δημοσιεύματα -που επιβεβαιώθηκαν από την ποινική δίωξη εναντίον διαρροής υποκλοπών από την ΕΥΠ- ξαφνικά να βγαίνει ένα θέμα για τη Ζάκυνθο, να εμφανίζονται κάποιες σελίδες από τις υποκλοπές που αφορούσαν δύο στελέχη του ΣΥΡΙΖΑ, να θάβονται από την Κυβέρνηση, μετά να αναδεικνύονται ως αντίποινα σε όλο το ζήτημα το σκάνδαλο των υποκλοπών και ότι προσπάθησε η Κυβέρνηση να βρει αντίβαρο. Και να υπάρχουν πλέον πληροφορίες ότι οι υπόλοιπες σελίδες των υποκλοπών -που δεν αφορά αυτές τις εννέα που βγήκαν στο φως της δημοσιότητας- είναι σε διαδικασία καταστροφής. Θα θέλαμε να μας επιβεβαιώσετε και να μας πείτε αν το σύνολο των υποκλοπών -που δεν αφορούσαν μόνο τα δύο στελέχη του ΣΥΡΙΖΑ, αλλά αφορούσαν κυρίως τη σύσταση εγκληματικής οργάνωσης για την παράνομη αγοραπωλησία του ναυαγίου της Ζακύνθου και του 15% της Ζακύνθου- οι σελίδες αυτές, είναι υπό καταστροφή και αυτές, κυρία Ζαχαράκη;

Προχωράω στην ανάγνωση της αναπάντητης ερώτησης. Στις 23-5-2022 ο κ. Τσίπηρας στον τηλεοπτικό σταθμό «IONIAN CHANNEL», μέλος της συσταθείσας από το Υπουργείο Τουρισμού, Επιτροπής Αξιοποίησης του ναυαγίου Ζακύνθου, ανακοίνωσε ότι στην τελευταία συνεδρίαση της επιτροπής λήφθηκε απόφαση για δαπάνες έργων και παρεμβάσεων ύψους 2.700.000 εκατομμυρίων ευρώ, για τη συντήρηση του ναυαγισμένου πλοίου, την ανάθεση σε συγκεκριμένους μελετητές, όπως και την περίφραξη και στο πάνω μέρος και στο κάτω και στη δημιουργία καλντεριμιών, όπου θα πηγαίνουν από το ένα σημείο θέσης στο άλλο. Αυτά εκτελούνται πάρα πολύ γρήγορα.

Στον ίδιο σταθμό λίγες μέρες μετά ο Υπουργός Τουρισμού είπε: Έχει βρεθεί χρηματοδότηση. Ευχαριστώ πολύ τον Υπουργό και τον Πρωθυπουργό που διέθεσαν αυτά τα ποσά. Εξαρτάται από την επιτροπή. Τους περιμένουμε». Όμως στις 23-5-2022 στο κεντρικό δελτίο ειδήσεων του «IONIAN CHANNEL» πάλι έχουμε τον κ. Λέκκα τον πρόεδρο του ΟΑΣΠ, δηλαδή του Οργανισμού Αντισεισμικής Προστασίας, να αναφέρει τα εξής: «Εκείνο το οποίο διαπιστώνεται το τελευταίο χρονικό διάστημα είναι ότι γίνονται κάποιες ενέργειες χωρίς να ληφθεί υπ’ όψιν η δική μας άποψη». Και αναφέρεται στην άποψη τη δική του και άλλων δεκάδων επιστημόνων που αυτή τη στιγμή εκτελούν ένα μεγάλο πρόγραμμα της Περιφέρειας Ιονίων Νήσων, όπως λέει ο κ. Λέκκας, με σκοπό τη μείωση αυτού του κινδύνου, δηλαδή, του κατολισθητικού κινδύνου και στο ναυάγιο και σε άλλες περιοχές. Κατολίσθηση είχαμε τώρα, κύριε Πρόεδρε.

«Με έκπληξη ακούω ότι ανατίθενται μελέτες και ανατίθενται έργα χωρίς καν να ενημερωθούμε. Σας πληροφορώ ότι έργα και μελέτες, όποιες και αν γίνουν, με βάση τις εξελισσόμενες διαδικασίες της κλιματικής κρίσης θα είναι άκυρες. Και πραγματικά το ακούω αυτό με έκπληξη. Και το ακούω με έκπληξη γιατί εδώ και οκτώ χρόνια ασχολούμαι με το ναυάγιο και ανατίθενται μελέτες σε ανώνυμους μελετητές οι οποίοι δεν έχουν την εμπειρία, δεν έχουν τα νέα στοιχεία που επιβάλλει η κλιματική κρίση και επιβάλλουν τα νέα φαινόμενα τα οποία εξελίσσονται. Λυπάμαι πραγματικά». Και σημειώνει ο κ. Λέκκας ότι εξελίσσεται εδώ και τρία χρόνια το πρόγραμμα «ΛΑΕΡΤΗΣ» περί αυτών των έργων.

Την επόμενη μέρα στο Δημοτικό Συμβούλιο Ζακύνθου ακούστηκαν και γράφτηκαν στα τοπικά μέσα ότι τα μέλη της επιτροπής -είναι από το δημοσίευμα αυτό που διαβάζω, Αντρέας Μαρινάκης και Γιώργος Μοθωναίος- εξήγησαν ότι το Υπουργείο Τουρισμού μέσω της επιτροπής κάνει τα έργα και έχει την νομική ευθύνη. Δηλαδή ο Υπουργός Τουρισμού δηλώνει προφανώς ότι έχει εξασφαλίσει χρηματοδότηση και περιμένει την επιτροπή και τα μέλη της. Τα μέλη της δηλώνουν ότι τα έργα και οι μελέτες γίνονται από το Υπουργείο. Ο Υπουργός μάς λέει ότι περιμένει την επιτροπή. Τα μέλη της επιτροπής μας λένε ότι το Υπουργείο κάνει τα έργα και ότι έχουν ήδη αναθέσει τις μελέτες και μάλιστα σε ποσό 2,7 εκατομμυρίων ευρώ, ενώ πρόεδρος του ΟΑΣΠ αμφιβάλλει για την επάρκεια και την ποιότητα των μελετών και των προγραμματισμένων έργων.

Γι’ αυτό κάνουμε τις απλές ερωτήσεις, κυρία Υπουργέ: Ποιος φορέας κάνει τις αναθέσεις έργων και μελετών, η επιτροπή που συστάθηκε από το Υπουργείο σας ή το ίδιο το Υπουργείο σας; Έχουν ανατεθεί έργα και μελέτες από το Υπουργείο Τουρισμού ή από την Επιτροπή Πρότυπης Τουριστικής Αξιοποίησης και Προστασίας του ναυαγίου Ζακύνθου και στο ποσό των 2,7 εκατομμυρίων ευρώ που έχει εξασφαλιστεί; Τι αφορούν; Ποιος είναι ο προϋπολογισμός τους; Τι απαντάτε στον Πρόεδρο του ΟΑΣΠ που ασχολείται επί σειρά ετών με το θέμα και λέει ότι έχουν ανατεθεί έργα και μελέτες σε ανώνυμους μελετητές, οι οποίοι δεν έχουν την εμπειρία και ότι τα έργα που επιβάλλει η κλιματική κρίση και επιβάλλουν τα νέα φαινόμενα τα οποία εξελίσσονται θα καταστήσουν τα έργα των μελετών αυτών άκυρα;

Και ζητάμε τα δύο έγγραφα, τα πρακτικά της Επιτροπής Ναυαγίου που αφορούν τις αποφάσεις, τις γνωμοδοτήσεις για την ανάθεση έργων και μελετών υπογεγραμμένα από όλα τα μέλη της επιτροπής και την πρόεδρο, την οποία βέβαια αλλάξατε μετά την πρόσφατη τροπολογία σας μετά από επτά μήνες, χωρίς να εξηγήσετε γιατί. Τί δεν ήθελε να υπογράψει; Και επίσης τις αποφάσεις των αναθέσεων έργων και μελετών της επιτροπής ή του Υπουργείου σε συγκεκριμένες εταιρείες και μελετητικά γραφεία μαζί με τις εντάξεις έργων και μελετών που αυτή τη στιγμή υλοποιούνται από το ευρωπαϊκό πρόγραμμα «ΛΑΕΡΤΗΣ» στη Ζάκυνθο.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Κυρία Υφυπουργέ, έχετε τον λόγο. Σας παρακαλώ να συμπεριλάβετε στην απάντησή σας το αν θα καταθέσετε τα δύο έγγραφα.

**ΣΟΦΙΑ ΖΑΧΑΡΑΚΗ (Υφυπουργός Τουρισμού):** Εδώ έχω και την πρόσκληση και τις αναθέσεις.

**ΠΡΟΕΔΡΕΥΩΝ (Δημήτριος Βίτσας):** Άρα θα τα καταθέσετε. Ευχαριστώ πολύ.

Ορίστε, έχετε τον λόγο.

**ΣΟΦΙΑ ΖΑΧΑΡΑΚΗ (Υφυπουργός Τουρισμού):** Ευχαριστώ, κύριε Πρόεδρε. Ευχαριστώ, κύριε συνάδελφε, για την ερώτηση.

Δυστυχώς ο Υπουργός βρίσκεται σε κλιμάκιο λόγω της Διεθνούς Έκθεσης Θεσσαλονίκης. Παρίσταμαι, λοιπόν εγώ, αλλά με απαντήσεις ως προς τις ερωτήσεις σας, κύριε Αρσένη. Είναι ένα κρίσιμο ζήτημα. Δεν θα αξιοποιήσω την ευκαιρία να κάνω, αν θέλετε, κομματική αξιοποίηση αυτού που αναφέρατε. Μιλάμε για μία πρότερη κατάσταση, μια άλλη κυβέρνηση για αυτό το οποίο είπατε πριν. Και σίγουρα είναι ένα θέμα το οποίο αν τώρα αρχίσω και αναλύω, θα φύγουμε από την ουσία. Και εγώ δεν θέλω να φύγω από την ουσία, κύριε Αρσένη.

Το ζήτημα είναι το ναυάγιο, η εικόνα της χώρας αλλά και η προστασία ούτως ή άλλως των ταξιδιωτών και των πολιτών που βρίσκονται στη Ζάκυνθο, ένα νησί που αποτελεί ένα διαμάντι και μια διαφήμιση για τη χώρα. Εγώ, λοιπόν, θα μείνω σήμερα στα στοιχεία με απαντήσεις σε ερωτήσεις που είτε παρέλκουν και θα εξηγήσω το γιατί είτε πρέπει να απαντηθούν γιατί μας παρακολουθούν και οι Έλληνες πολίτες.

Το ζήτημα, λοιπόν, της προστασίας του ναυαγίου είναι ένα χρόνιο ζήτημα. Αναφερόμαστε σ’ αυτό εδώ και χρόνια. Όμως, τη σημασία του υπογραμμίζουν συμβάντα, περιστατικά όπως ο σεισμός των 5,4 Ρίχτερ των προηγούμενων ημερών σε μια, ούτως ή άλλως, σεισμογενή περιοχή. Ευτυχώς η κατάπτωση βράχων έγινε σε σημείο μακριά από το ίδιο το ναυάγιο και δεν είχαμε θέματα ούτε για το ναυάγιο αλλά ούτε και για τους επισκέπτες.

Όμως, στην πολιτική και στη ζωή οφείλουμε να προλαβαίνουμε, παρά να «θεραπεύουμε» από κάτι το οποίο σίγουρα θα μας πληγώσει όλους. Υπάρχει, λοιπόν, μια ανάγκη -η οποία καθίσταται σίγουρα σαφής- σε όλους για δύο πολύ βασικά σημεία, για την πλήρη προστασία των επισκεπτών του ναυαγίου αλλά και για τη φροντίδα και τη συντήρηση του ίδιου του ναυαγίου. Δεν θα αναφερθώ σε επιμέρους ζητήματα που δυνητικά θα μπορούσαν να υπάρξουν αν δεν κάναμε κάτι, όμως πρέπει να έχουμε στο μυαλό μας την αξία της μοναδικής ομορφιάς του ναυαγίου για τον ελληνικό τουρισμό, τη φιλοξενία και την εικόνα της χώρας, αυτό που είπα πριν, μια δεύτερη Ακρόπολη, αν θέλετε, ένας δεύτερος ναός τον οποίον επισκέπτονται και θέλουν να επισκεφθούν άνθρωποι απ’ όλον τον κόσμο.

Ως εκ τούτου, λοιπόν -αυτό το λέω για να είμαστε πολύ προσεκτικοί σ’ αυτά που λέμε- στην αδιαφορία του παρελθόντος η Κυβέρνηση αυτή απάντησε με πράξεις. Ποιες είναι αυτές οι πράξεις; Φέραμε ρύθμιση με τον ν.4875 το 2021 για τη σύσταση Επιτροπής Τουριστικής Αξιοποίησης και Προστασίας του ναυαγίου Ζακύνθου. Δεύτερον, στην επιτροπή οι αρμοδιότητες περιγράφονται ξεκάθαρα στον νόμο. Στην επιτροπή μετέχει ένα μέλος που υποδεικνύεται από το Υπουργείο Τουρισμού, ενώ τα άλλα είναι φορείς της τοπικής αυτοδιοίκησης, Περιφέρειας Ιονίων Νήσων, ο Δήμος Ζακύνθου, θεσμικοί φορείς του ιδιωτικού τομέα, οι τοπικοί σύλλογοι ξενοδόχων, το Επαγγελματικό Επιμελητήριο Ζακύνθου.

Επιτυγχάνεται, λοιπόν, κύριε Βουλευτά, η μέγιστη συμπεριληπτικότητα, αλλά και η διαφάνεια στη λήψη των αποφάσεων. Αυτά τα λέω για να έχουμε μια γενικότερη εικόνα γι’ αυτόν που πιθανότατα παρακολουθεί. Είμαι σίγουρη ότι το γνωρίζετε αυτό αν έχετε μελετήσει τον νόμο και είμαι σίγουρη ότι το έχετε κάνει.

Πάμε, λοιπόν, στα επιμέρους ζητήματα. Ρωτάτε ποιος αναθέτει τις συμβάσεις. Σας απαντώ ευθέως. Παράγραφος 5 του άρθρου 68 του νόμου. Τη διαβάζω κιόλας: «Για το χρονικό διάστημα μέχρι την 31η Οκτωβρίου του 2022 και με σκοπό τη διενέργεια των ενδεδειγμένων ενεργειών προστασίας του ναυαγίου του προηγούμενου εδαφίου, η επιτροπή» -το επαναλαμβάνω- «η επιτροπή προβαίνει σε αναθέσεις σύμφωνα με την περίπτωση γ΄ της παραγράφου 2 του άρθρου 32 του ν.4412/2016» -είναι ο γνωστός νόμος των συμβάσεων- «κατά παρέκκλιση κάθε αντίθετης διάταξης της εθνικής νομοθεσίας για έργα και μελέτες συντήρησης της παραγράφου 5, καθώς και για τις υπηρεσίες φύλαξης και ασφαλούς πρόσβασης της οριοθετημένης ζώνης και οδών πρόσβασης σ’ αυτή. Οι συμβάσεις ανάθεσης μελετών και έργων για τους σκοπούς του παρόντος υπογράφονται από τον Υπουργό Τουρισμού και προβλέπουν όλους τους αναγκαίους όρους, καθώς και στις επιτροπές παραλαβής των έργων και των μελετών». Άρα καθαρή απάντηση στην πρώτη ερώτηση: αναθέτουσα αρχή είναι η επιτροπή και κατόπιν ο Υπουργός έχει την αρμοδιότητα υπογραφής της σύμβασης.

Ερώτημα δεύτερο που θέτετε: αν υπάρχουν αναθέσεις. Απαντώ και πάλι: αναθέσεις υπάρχουν μόνο για τη φύλαξη. Είναι ήδη γνωστή, έχει δημοσιευτεί μετά από ομόφωνη απόφαση της επιτροπής. Αφορά, ούτως ή άλλως, την επιβεβλημένη ενέργεια για τη φύλαξη, γιατί ούτε φύλαξη υπήρχε στο παρελθόν, για την οποία προβλέπει ο νόμος μετά την απόφαση της επιτροπής. Αφορούσε το διάστημα από 19 Ιουλίου μέχρι και 12 Αυγούστου. Έγινε μια παράταση μέχρι τις 15 Αυγούστου χωρίς επιβάρυνση για τη συγκεκριμένη παράταση και υπήρξε και η συνέχιση αυτής για μεγαλύτερο διάστημα, δηλαδή από 16 Αυγούστου, την επομένη της λήξης της παράτασης, μέχρι την προθεσμία που ορίζει ο νόμος, δηλαδή την 31η Οκτωβρίου του 2022.

Αυτές, λοιπόν, είναι δημοσιευμένες στο διαδίκτυο ως αναρτητέες πράξεις, όμως τις καταθέτω και εδώ. Έχω και την πρόσκληση για την απευθείας ανάθεση. Έχω και τις σχετικές από 19 Ιουλίου, 12 Αυγούστου και 16 Αυγούστου υπουργικές αποφάσεις στις συναφείς προσκλήσεις.

(Στο σημείο αυτό η Υφυπουργός Τουρισμού κ. Σοφία Ζαχαράκη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ως προς τις υπόλοιπες εργασίες που αναφέρετε σήμερα στην ελληνική Βουλή και σε αντίθεση προς αυτά τα οποία αναφέρονται στην ερώτηση, δεν υπάρχουν αναθέσεις, κύριε Αρσένη, δεν έχουν γίνει άλλες. Αντιλαμβάνεστε ότι εκτεταμένες εργασίες δεν μπορούν να γίνουν στην κορύφωση της τουριστικής περιόδου με πλήθος κόσμου να επισκέπτεται το ναυάγιο. Αυτό που έγινε είναι αυτό που αναφέραμε. Υπήρξε μέριμνα για τη φύλαξη μέσω της ανάθεσης που έγινε, όπως προβλέπει ο νόμος, με την πρόσκληση, με την κλήση των ενδιαφερομένων εταιρειών φύλαξης για την άμεση αποτροπή του οποιουδήποτε περιστατικού.

Έπονται οι εργασίες περίφραξης, διαμόρφωσης των περιπάτων και βεβαίως συντήρησης του ίδιου του ναυαγίου, οι οποίες βάσει του νομικού πλαισίου θα ανατεθούν το επόμενο χρονικό διάστημα ακριβώς όπως ορίζει ο νόμος. Και, βεβαίως, όπως είναι αντιληπτό -γι’ αυτό έλεγα ότι παρέλκει το τρίτο ερώτημα- δεν υπάρχουν μελετητές ή ανάδοχοι των εταιρειών που αυτή τη στιγμή να εκτελούν κάποια σύμβαση, όπως είπατε στην ερώτησή σας, δεν υπάρχουν αναθέσεις, άρα δεν τίθεται τέτοιο ζήτημα. Τώρα το ποιοι θα είναι οι μελετητές και οι ανάδοχοι θα μας το πει η επιτροπή, ακριβώς όπως ορίζει ο νόμος. Στην επιτροπή, είπαμε ξανά, υπάρχει μόνο ένα μέλος του Υπουργείου Τουρισμού.

Και μια κουβέντα για τον αξιότιμο και αξιοσέβαστο κ. Λέκκα που, ούτως ή άλλως, αναφέρεται στην ερώτησή σας. Έγινε γνωστό και με το δελτίο Τύπου το οποίο βγήκε από το Υπουργείο μας χθες ότι στη συνεδρίαση, η οποία διεξήχθη χθες, ο κ. Λέκκας ήταν παρών. Άκουσε η επιτροπή τον κ. Λέκκα. Έθεσε ερωτήσεις που ήταν πολύ σημαντικές και βέβαια η άποψή του κατατέθηκε πλήρως. Μάλιστα, αν δεν κάνω λάθος, στην επιτροπή ήταν και ο δήμαρχος. Είναι πολύ σημαντικό, όπως σας είπα, η παρουσία και είναι και εκ του νόμου ορισμένη η παρουσία της τοπικής αυτοδιοίκησης. Έχει τη θεσμική ιδιότητα ως Πρόεδρος του ΟΑΣΠ, όπως ήδη αναφέρατε και έχει και την ιδιαίτερη ενασχόληση με το ναυάγιο, άρα οι απόψεις του λαμβάνονται ιδιαίτερα σοβαρά, όπως υποδεικνύει και η χθεσινή ακρόαση στην επιτροπή.

Για το σύνολο των εργασιών όπως, ούτως ή άλλως, έχει δηλώσει και ο Υπουργός, ο Βασίλης Κικίλιας, η χρηματοδότηση 2.700.000 ευρώ έχει ήδη εξασφαλιστεί από το Υπουργείο Οικονομικών.

Αυτό το οποίο δεν καταλαβαίνω -το αφήνω στην κρίση των πολιτών- το ότι συστήσαμε την επιτροπή προστασίας του ναυαγίου, το ότι προχωρήσαμε στην πρώτη σύμβαση για την προστασία και την φύλαξη και ότι θα προχωρήσουμε ακριβώς όπως ορίζει ο νόμος και η επιτροπή και βέβαια λαμβάνοντας υπ’ όψιν τις απόψεις των εμπειρογνωμόνων μπορεί να τεθεί αυτή τη στιγμή ως αντικείμενο πολιτικής αντιπαράθεσης και αφορμή μομφής.

Νομίζω δε ότι δεν χρειάζεται αντιπολίτευση για όλα τα θέματα, αλλά αυτή είναι προσωπική άποψη. Αν μη τι άλλο χρειάζονται όμως θετικές και παραγωγικές προτάσεις. Είμαστε θετικά διακείμενοι ως Υπουργείο αυτές να τις λάβουμε όλες υπ’ όψιν. Αυτό το οποίο δεν είμαστε όμως πρόθυμοι είναι να απαντάμε σε εικασίες. Σίγουρα, όμως, στον κοινοβουλευτικό έλεγχο οφείλουμε να το κάνουμε, όπως κάνουμε σήμερα.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ, κυρία Υφυπουργέ.

Κύριε Αρσένη, έχετε τον λόγο για τρία λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Ζαχαράκη, εδώ πέρα δεν έχουμε μια άγνωστη παραλία και έναν γνωστό τουριστικό προορισμό μόνο. Έχουμε το 15% της Ζακύνθου, δεκατεσσερισήμισι χιλιάδες στρέμματα, τα οποία ανήκαν στο δημόσιο, στον δήμο, σε μοναστήρια και σε οκτακόσιους ανθρώπους εκεί πέρα στα ορεινά της Ζακύνθου. Αυτοί οι άνθρωποι μια μέρα ξύπνησαν και πήγαν στα χωράφια τους τα πατρογονικά, στα αμπέλια τους ή οτιδήποτε και τους είπαν: «Γεια σας, δεν είναι δικά σας πλέον. Τα πούλησε κάποιος». Έρχεται το Συμβούλιο Πλημμελειοδικών, έρχεται πλέον εισαγγελέας και μας λέει ότι όλα αυτά είναι απάτη. Το Πλημμελειοδικών μάς λέει ότι είναι απάτη. Ο εισαγγελέας κινεί τυπικές διαδικασίες για όλους τους εμπλεκόμενους στην αγοροπωλησία.

Για το ελληνικό δημόσιο και την Κυβέρνησή σας αυτό το 15% της Ζακύνθου που βρίσκεται στην καρδιά του το ναυάγιο της Ζακύνθου και προφανώς είναι ο στόχος του, αυτή τη στιγμή ανήκει στον Εμίρη του Κατάρ που επισκέφθηκε και συναντήθηκε με τον κ. Μητσοτάκη στις 22 Αυγούστου, πριν από δύο εβδομάδες. Οπότε οποιοδήποτε έργο γίνεται -συμπεριλαμβανομένων των δρόμων που ετοιμάζετε εκεί πέρα με έναν δασικό δρόμο, τον οποίο τον κάνετε τύπου «Α» λες και συνδέει με εθνική οδό- θα ανήκει επίσης με βάση τους δικούς σας νόμους και αποφάσεις στον Εμίρη του Κατάρ. Αυτά τα 2,7 εκατομμύρια ευρώ θα πάνε στον Εμίρη του Κατάρ.

Εδώ συνίσταται το σκάνδαλο της επιτροπής, δηλαδή ότι αν ήταν μια επιτροπή που αφορούσε δημόσια γη, θα ήταν όλα καλά. Εδώ πέρα πρόκειται για μια επιτροπή που αφορά στο 15% της Ζακύνθου σε διεθνή ύδατα. Τα αναφέρω όλα αυτά επειδή για σας είναι σημαντικά. Τα αναφέρετε ως Κυβέρνηση, όχι προσωπικά εσείς, εσείς μιλάτε συνήθως με ένα ήθος, αλλά ως Κυβέρνηση. Υπάρχουν κορώνες πατριδοκαπηλίας οι οποίες προσπαθούν να διαμορφώσουν τη δημόσια κοινή γνώμη.

Εδώ πέρα έχουμε τον Εμίρη του Κατάρ, στην ουσία βασικό συνεργάτη του κ. Ερντογάν και του καθεστώτος Ερντογάν, να έχει πάρει το 15% της Ζακύνθου, να το έχει πάρει από οκτακόσιους ανθρώπους πολίτες και ίσως να δίνετε 2,7 εκατομμύρια ευρώ, πέρα από τις επιδοτήσεις που κάνετε στην ίδια εταιρεία του Εμίρη -και θα το φέρουμε κοινοβουλευτικά κι αυτό, με πάρα πολλούς τρόπους σε πολλά άλλα μέρη-, την εταιρεία που η κυβέρνηση Σαμαρά - Βενιζέλου -η κυβέρνησή σας η προηγούμενη- παρακολουθούσε από ό,τι μαθαίνουμε μέσω ΕΥΠ για σύσταση εγκληματικής οργάνωσης. Σε αυτή την εταιρεία δώσατε τα χρήματα.

Τι ακριβώς συμβαίνει; Τελικά είναι ή δεν είναι εγκληματική οργάνωση αυτή η εταιρεία; Θα μας εξηγήσετε; Γιατί από τα δημοσιεύματα προκύπτει ότι την παρακολουθούσαν σαν να ήταν. Μετά πώς της δίνετε χρηματοδότηση; Πώς κάνετε 2,7 εκατομμύρια έργα εκεί; Τι ισχύει τελικά; Πότε κάποια εταιρεία γίνεται εγκληματική οργάνωση; Πότε φεύγει από τη λίστα και με τι κριτήρια; Αυτά θέλουμε να μας πείτε. Θέλουμε να μας εξηγήσετε τελικά τι συμβαίνει στη Ζάκυνθο. Γιατί κομμάτι της ιστορίας αυτής είναι τα 2,7 εκατομμύρια ευρώ που δίνετε αυτή τη στιγμή. Να θυμίσουμε ότι η επιτροπή αυτή από τον κ. Θεοχάρη ήθελε να περάσει ως «Ναυάγιο Α.Ε.», ως μια ιδιωτική εταιρεία που είχε δικαίωμα για να συντηρήσει το ναυάγιο, αυτό το πλοίο, από τη σκουριά, να κάνει ολόκληρα ιδιωτικά χωριά και να κάνει απαλλοτρίωση χιλίων μέτρων σε όποιο βάθος θέλει.

Στην ουσία, δηλαδή, η ανησυχία της τοπικής κοινής γνώμης είναι ότι ετοιμάζετε ένα σχέδιο προκειμένου να φτάσει η περιοχή αυτή στον Εμίρη του Κατάρ ακόμα κι αν καταδικαστεί η υπόθεση στο δικαστήριο και διωχθούν όλοι οι εμπλεκόμενοι. Αυτή είναι η ουσιαστική ανησυχία. Κι αυτό είναι το βασικό πολιτικό ερώτημα που θέλουμε να απαντήσετε.

**ΠΡΟΕΔΡΕΥΩΝ (Δημήτριος Βίτσας):** Κυρία Υφυπουργέ, έχετε τον λόγο.

**ΣΟΦΙΑ ΖΑΧΑΡΑΚΗ (Υφυπουργός Τουρισμού):** Κύριε Αρσένη, σήμερα ήρθαμε εδώ και μιλάμε για κάτι πάρα πολύ συγκεκριμένο ως προς τα επίκαιρα ζητήματα, τα φλέγοντα ζητήματα τα οποία ετέθησαν μέσω της ερώτησής σας.

Ρωτήσατε ακριβώς τι γίνεται με τις αναθέσεις και δεν ίσχυε αυτό το οποίο είπατε. Είπατε ότι υπάρχουν αναθέσεις 2,7 εκατομμυρίων ευρώ από μία επιτροπή η οποία συστάθηκε για να προστατέψει το ναυάγιο. Υπάρχει μόνο μία ανάθεση στη σύμβαση για το θέμα του καθαρισμού και της φύλαξης. Στις δεύτερες, τις επόμενες, θα ληφθεί υπ’ όψιν το θέμα της επιτροπής. Η αποκλειστική ευθύνη και αρμοδιότητα είναι να ελέγξει πλήρως το περιεχόμενο, να έρθει σε επαφή με τους εμπειρογνώμονες και να καταλήξει στο ζήτημα των επόμενων συμβάσεων.

Όλα τα ερωτήματα αυτή τη στιγμή έχουν απαντηθεί. Το Υπουργείο Τουρισμού έχει ένα μέλος στην επιτροπή και η τοπική αυτοδιοίκηση τον συμπεριληπτικό αριθμό. Δεν υπάρχουν εμίρηδες του Κατάρ ως προς αυτή την υπόθεση. Υπάρχουν όμως οι άνθρωποι της Ζακύνθου οι οποίοι συμμετέχουν στην επιτροπή και θα κάνουν μαζί με το Υπουργείο Τουρισμού το καλύτερο έτσι ώστε να διαφυλαχθεί αυτή η παραλία, που δεν είναι μια απλή παραλία. Και θα κάνουμε το καλύτερο ως Υπουργείο Τουρισμού έτσι ώστε τα λάθη του παρελθόντος, η αδιαφορία αυτή τη στιγμή να αποτραπεί και να κοιτάξουμε με μια αισιοδοξία αυτό το μέρος, το οποίο μπορεί να αποτελέσει, όπως είπα, ένα εξαιρετικό τοπόσημο. Και είναι εξαιρετικό τοπόσημο. Τηρείται η διαδικασία. Τηρείται ο νόμος και στην ουσία αλλά και σε όλα τα υπόλοιπα τα οποία απαντήθηκαν, κύριε Αρσένη, πλήρως και αναλυτικά.

Το Υπουργείο Τουρισμού είναι στη διάθεσή σας και σε επόμενες ερωτήσεις, γραπτές ή επίκαιρες. Θα είναι εδώ για να απαντήσει. Επαναλαμβάνω για όποιον παρακολουθεί αυτή τη στιγμή ότι νομοθετήθηκε αυτή η επιτροπή για τη διαφύλαξη του ναυαγίου, υπάρχει συμπεριληπτικότητα ως προς τα μέλη τα οποία συμμετέχουν -ένα από το Υπουργείο Τουρισμού, τα υπόλοιπα από την τοπική αυτοδιοίκηση, τα υπόλοιπα από τους ιδιωτικούς φορείς- η ανάθεση των συμβάσεων γίνονται ακριβώς σύμφωνα με τον νόμο. Οι υπόλοιπες δεν έχουν ανατεθεί ακόμα ενώ έτσι διατείνεστε στην ερώτηση. Όλα αυτά προφανώς είναι και στο δημόσιο έλεγχο αλλά κυρίως στη διαύγεια και τη διαφάνεια που χρειάζεται η συγκεκριμένη υπόθεση. Τα υπόλοιπα τα λέμε σε επόμενες κοινοβουλευτικές διαδικασίες.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Σας ευχαριστώ και τους δύο.

Είναι ένα ζήτημα που φαντάζομαι ότι ο κ. Αρσένης θα συνεχίσει να παρακολουθεί. Η κυρία Υφυπουργός οφείλει να το παρακολουθεί. Ελπίζω να λύθηκαν κι άλλα ζητήματα, όπως ποιος έχει την καθαριότητα του χώρου. Το καλοκαίρι έγινε ολόκληρη ιστορία για το αν την έχει ο δήμαρχος, αν την έχει το Υπουργείο, αν την έχει η επιτροπή. Είναι ζητήματα τα οποία τελικά είναι μικρά αλλά γίνονται μεγάλα και με μια έννοια δυσφημούν τη χώρα μας. Ο τουρισμός είναι ίσως η πιο βαριά μας βιομηχανία.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Βίτσας):** Με τη συναίνεση του Σώματος και ώρα 10.34΄ λύεται η συνεδρίαση για τη Δευτέρα 12 Σεπτεμβρίου 2022 και ώρα 17.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**