(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ Γ΄

Τετάρτη, 05 Οκτωβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Η Ειδική Μόνιμη Επιτροπή Κοινοβουλευτικής Δεοντολογίας καταθέτει την Έκθεσή της στην αίτηση της Εισαγγελικής Αρχής για την χορήγηση άδειας άσκησης ποινικής δίωξης κατά Βουλευτή, σελ.   
3. Ανακοινώνεται ότι ο κ. Παναγιώτης Κουρουμπλής, Ανεξάρτητος Βουλευτής Β2΄ Δυτικού Τομέα Αθηνών, επανεντάσσεται στην Κοινοβουλευτική Ομάδα του ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ, σελ.   
4. Αιτήσεις άρσης ασυλίας Βουλευτών:

Συζήτηση και λήψη απόφασης, σύμφωνα με το άρθρο 62 του Συντάγματος και τα άρθρα 43Α και 83 του Κανονισμού της Βουλής, για τις αιτήσεις άρσης της ασυλίας των Βουλευτών κ.κ. Κωνσταντίνου Κυρανάκη και Ιωάννη-Μιχαήλ Λοβέρδου, σελ.   
5. Ονομαστική ηλεκτρονική ψηφοφορία επί των αιτήσεων άρσης ασυλίας Βουλευτών, σελ.   
6. Επιστολικές ψήφοι επί της ονομαστικής ψηφοφορίας, σελ.   
7. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:   
 α) Προς τον Υπουργό Αγροτικής Ανάπτυξης και Τροφίμων με θέμα: «Προστασία παραγωγών Προστατευόμενης Ονομασίας Προέλευσης (ΠΟΠ) Ελιάς Καλαμάτας», σελ.   
 β) Προς την Υπουργό Πολιτισμού και Αθλητισμού, με θέμα: «Για την αύξηση της τακτικής επιχορήγησης με βάση τις σημερινές ανάγκες της Ομοσπονδίας», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Κύρωση Συμφωνίας Αεροπορικών Μεταφορών μεταξύ της Ευρωπαϊκής Ένωσης και των κρατών μελών της, αφενός και του κράτους του Κατάρ, αφετέρου», σελ.   
2. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Παιδείας και Θρησκευμάτων: «Κύρωση της Εκπαιδευτικής Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου», σελ.   
3. Κατάθεση σχεδίου νόμου:

Οι Υπουργοί Ανάπτυξης και Επενδύσεων, Οικονομικών, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Κλιματικής Κρίσης και Πολιτικής Προστασίας, οι Υπουργοί Επικρατείας, οι Αναπληρωτές Υπουργοί Οικονομικών, Ανάπτυξης και Επενδύσεων, Εσωτερικών, καθώς και οι Υφυπουργοί στον Πρωθυπουργό και Πολιτισμού και Αθλητισμού κατέθεσαν την 5η Οκτωβρίου 2022 σχέδιο νόμου: « Ίδρυση, ανάπτυξη, διαχείριση και λειτουργία των Επιχειρηματικών Πάρκων - Ενιαίο πλαίσιο ρύθμισης για τους φορείς Οργανωμένων Υποδοχέων Μεταποιητικών και Επιχειρηματικών Δραστηριοτήτων και άλλες διατάξεις για την ενίσχυση της ανάπτυξης», σελ.   
4. Κατάθεση Εκθέσεων Διαρκών Επιτροπών:   
 i. Η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών «Κύρωση Κώδικα Είσπραξης Δημοσίων Εσόδων», σελ.   
 ii. Η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Παιδείας και Θρησκευμάτων «Κύρωση της εκπαιδευτικής συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου», σελ.   
 iii. Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Υποδομών και Μεταφορών «Κύρωση συμφωνίας αεροπορικών μεταφορών μεταξύ της Ευρωπαϊκής Ένωσης και των κρατών-μελών της αφενός και του κράτους του Κατάρ αφετέρου», σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ. , σελ.   
ΜΠΟΥΡΑΣ Α. , σελ.   
  
ΟΜΙΛΗΤΕΣ

Α. Επί της Ειδικής Ημερήσιας Διάταξης:  
 ΚΥΡΑΝΑΚΗΣ Κ. , σελ.   
 ΛΟΒΕΡΔΟΣ Ι. , σελ.   
  
Β. Επί διαδικαστικού θέματος:  
 ΑΘΑΝΑΣΙΟΥ Χ. , σελ.   
 ΜΑΡΚΟΥ Κ. , σελ.   
 ΜΠΟΥΡΑΣ Α. , σελ.   
  
Γ. Επί των επικαίρων ερωτήσεων:  
 ΓΕΩΡΓΑΝΤΑΣ Γ. , σελ.   
 ΜΑΝΤΑΣ Π. , σελ.   
  
Δ. Επί του σχεδίου νόμου του Υπουργείου Υποδομών και Μεταφορών:  
 ΒΙΛΙΑΡΔΟΣ Β. , σελ.   
 ΓΚΟΚΑΣ Χ. , σελ.   
 ΔΕΛΗΣ Ι. , σελ.   
 ΛΟΓΙΑΔΗΣ Γ. , σελ.   
 ΠΑΠΑΔΟΠΟΥΛΟΣ Μ. , σελ.   
  
Ε. Επί του σχεδίου νόμου του Υπουργείου Παιδείας και Θρησκευμάτων:  
 ΑΣΗΜΑΚΟΠΟΥΛΟΥ Σ. , σελ.   
 ΔΕΛΗΣ Ι. , σελ.   
 ΚΕΦΑΛΙΔΟΥ Χ. , σελ.   
 ΜΑΡΚΟΥ Κ. , σελ.   
 ΣΥΡΙΓΟΣ Ε. , σελ.   
 ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ Γ΄

Τετάρτη 5 Οκτωβρίου 2022

Αθήνα, σήμερα στις 5 Οκτωβρίου 2022, ημέρα Τετάρτη και ώρα 9.31΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 3-10-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της B΄ συνεδριάσεώς του, της Δευτέρας 3-10-2022, σε ό,τι αφορά την εκλογή των Κοσμητόρων και των Γραμματέων του Σώματος)

Πριν προχωρήσουμε στη συζήτηση των επίκαιρων ερωτήσεων, να διαβάσω τρεις ανακοινώσεις προς το Σώμα:

Η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών: «Κύρωση Κώδικα Είσπραξης Δημοσίων Εσόδων».

Η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Παιδείας και Θρησκευμάτων: «Κύρωση της εκπαιδευτικής συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου».

Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Υποδομών και Μεταφορών: «Κύρωση συμφωνίας αεροπορικών μεταφορών μεταξύ της Ευρωπαϊκής Ένωσης και των κρατών-μελών της αφενός και του κράτους του Κατάρ αφετέρου».

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΗΣΕΩΝ**

Ο Γενικός Γραμματέας Νομικών και Κοινοβουλευτικών θεμάτων κ. Στυλιανός - Ιωάννης Κουτνατζής μάς ενημερώνει σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Τετάρτη 5 Οκτωβρίου 2022 ότι η πρώτη επίκαιρη ερώτηση του σημερινού δελτίου θα απαντηθεί από τον Υπουργό Αγροτικής Ανάπτυξης και Τροφίμων κ. Γεώργιο Γεωργαντά.

Θα συζητηθεί, λοιπόν, η πρώτη με αριθμό 17/3-10-2022 επίκαιρη ερώτηση πρώτου κύκλου του Βουλευτή Μεσσηνίας της Νέας Δημοκρατίας κ. Περικλή Μαντά προς τον Υπουργό Αγροτικής Ανάπτυξης και Τροφίμων, με θέμα: «Προστασία παραγωγών Προστατευόμενης Ονομασίας Προέλευσης (ΠΟΠ) Ελιάς Καλαμάτας»

Κύριε Μαντά, έχετε τον λόγο για την πρωτολογία σας.

**ΠΕΡΙΚΛΗΣ ΜΑΝΤΑΣ:** Σας ευχαριστώ πολύ, κύριε Πρόεδρε.

Κύριε Υπουργέ, τον Ιούνιο του 2022 πριν λίγους μήνες το Συμβούλιο της Επικρατείας ακύρωσε την υπουργική απόφαση Αποστόλου με την οποία καταχωρούσε την προστατευόμενη ονομασία «Καλαμάτα» ως συνώνυμο της ποικιλίας ελιάς «Καλαμών». Βασικά η αιτιολόγηση του Συμβουλίου της Επικρατείας αφορούσε δύο σκέλη.

Το πρώτο έλεγε ότι η συγκεκριμένη απόφαση έπρεπε να καταργηθεί, διότι δεν εξέταζε προηγουμένως την σωρευτική συνδρομή των προϋποθέσεων που θέτει το άρθρο 42 του Ευρωπαϊκού Κανονισμού 1151/2012, και γιατί δεν υπήρχε στην απόφαση του κ. Αποστόλου η ουσιαστική τεχνική κρίση των αρμοδίων οργάνων της διοικήσεως ΤΕΠΥ περί της συνδρομής των ως άνω προϋποθέσεων. Και αντί ακριβώς αυτή η απόφαση του Συμβουλίου της Επικρατείας να αποτελέσει το έναυσμα για το Υπουργείο σας, έτσι ώστε να καταρτίσετε ένα σχέδιο συγκεκριμένο για το πώς θα προστατεύσουμε την ΠΟΠ ελιά Καλαμάτας και την ελιά Καλαμών των αμιγώς ελληνικών προϊόντων έναντι των ανταγωνιστών τρίτων χωρών και έναντι όλων αυτών που επιβουλεύονται τη χρήση τους όλα αυτά τα χρόνια, και να φτιάξετε ένα βιώσιμο σχέδιο το οποίο θα βελτιώσει την ανταγωνιστικότητα του προϊόντος και θα θωρακίσει αυτά τα προϊόντα μας και τους Έλληνες παραγωγούς, πήρατε την απόφαση να κινηθείτε στο ίδιο επίπεδο με τον κ. Αποστόλου.

Ξεκινήσατε έναν κύκλο διαβούλευσης, μιλήσατε με φορείς με φορείς της Μεσσηνίας, της Αιτωλοακαρνανίας, από όλη την Ελλάδα. Αποφύγατε να συναντήσετε τους συναδέλφους σας Βουλευτές παρ’ όλο που μας το είχατε υποσχεθεί και ξεκίνησε μια διαδικασία υπηρεσιακή, ακριβώς για να τεκμηριώσετε τις αιτιάσεις που έθεσε το Σ.τ.Ε. και να φέρετε την υπουργική απόφαση Αποστόλου από το παράθυρο.

Και τι κάνατε; Η αρμόδια τεχνική επιτροπή πολλαπλασιαστικού υλικού ζήτησε από την καθ’ ύλην αρμόδια επιτροπή του Υπουργείου σας της Διεύθυνσης Τροφίμων να γνωμοδοτήσει εάν όντως πληρούνται οι προϋποθέσεις του άρθρου 42 στο νέο σχέδιο απόφασης που φέρνετε, το οποίο ήταν ίδιο με αυτό του κ. Αποστόλου.

Τι λέει το άρθρο 42, κύριε Υπουργέ; Για να ακούνε και οι πολίτες και να ενημερωθούν. Το άρθρο 42, λέει ότι θα μπορούσατε πιθανόν να εγγράψετε τον όρο «Καλαμάτα» ως συνώνυμο της ποικιλίας ελιάς «Καλαμών» εφόσον πληρούνται πέντε βασικές προϋποθέσεις. Τρεις από αυτές είναι ξεκάθαρο νομίζω και στον πιο άσχετο της υπόθεσης ότι δεν πληρούνται με τίποτα.

Για παράδειγμα, δεν είναι δυνατόν να νομίζει κάποιος ότι όταν χρησιμοποιείς μια ονομασία προέλευσης δεν παραπλανάς τους καταναλωτές, δεν είναι δυνατόν να νομίζει κάποιος ότι η χρήση της ονομασίας της ποικιλίας δεν συνιστά αθέμιτο ανταγωνισμό, δεν είναι δυνατόν να νομίζει κάποιος ότι η χρήση δεν συνιστά εκμετάλλευση της φήμης της προστατευόμενης ονομασίας και όλα αυτά, βεβαίως, η αρμόδια επιτροπή του Υπουργείου σας, η Διεύθυνση Τροφίμων, στη γνωμοδότηση που έστειλε στην τεχνική επιτροπή τα αναφέρει, κύριε Υπουργέ. Δηλαδή, η καθ’ ύλην αρμόδια επιτροπή του Υπουργείου σας που θα κρίνει εάν πληρούνται οι προϋποθέσεις του άρθρου 42, λέει ξεκάθαρα σε ένα σημείο στη δεύτερη σελίδα ότι η προσθήκη της ονομασίας «Καλαμάτα» ως συνωνύμου της ποικιλίας ελιάς «Καλαμών» μπορεί να καλύπτει τις απαιτήσεις της πρώτης περίπτωσης της παραγράφου 1 του άρθρου 42 αλλά για τις υπόλοιπες δεν μπορεί να τεκμηριώσει ζητήματα με τα στοιχεία που έχει ότι πληρούνται.

Και μάλιστα, η δική σας επιτροπή, κύριε Υπουργέ, πιο κάτω αναγράφει ότι επισημαίνεται ότι στην περίπτωση καταχώρισης της ονομασίας «Καλαμάτα» ως συνωνύμου της ποικιλίας «Καλαμών» υφίσταται ο κίνδυνος εκμετάλλευσής της και από ανταγωνιστές εκτός της ελληνικής επικράτειας, αδυνατίζοντας την προστασία της ελιάς Καλαμάτας ΠΟΠ ακόμη και εντός της Ευρωπαϊκής Ένωσης. Δηλαδή, σας κτυπάει το καμπανάκι ότι εάν προχωρήσετε επί της ουσίας θα δημιουργηθεί πρόβλημα στην προστασία του προϊόντος.

Παρ’ όλα αυτά, η πρώτη επιτροπή η οποία ζήτησε τη γνωμοδότηση της δεύτερης, η οποία απάντησε αρνητικά επί της ουσίας, συνεδριάζει και εδώ νομίζω ότι θα πρέπει να το αναφέρω, κύριε Υπουργέ, όλα αυτά έγιναν την περίοδο 8 και 9 Αυγούστου, έξι μέρες πριν από τον Δεκαπενταύγουστο. Μέσα στον Αύγουστο όλες οι επιτροπές του Υπουργείου Αγροτικής Ανάπτυξης κατάφεραν να συνεδριάσουν και να συντονιστούν -όλοι ξέρουμε τι συμβαίνει τον Αύγουστο στη δημόσια διοίκηση- για να βγάλουν μια απόφαση.

Έρχεται, λοιπόν, ο Πρόεδρος της επιτροπής, ο κ. Κοσμάς, και επισημαίνει ότι στο εν λόγω έγγραφο -στην ουσία το αναφέρει- δεν μπορεί να προστεθεί το συνώνυμο «Καλαμάτα» και, βεβαίως, ο άνθρωπος το είπε διότι η αρμόδια Επιτροπή είπε ότι δεν γίνεται.

Και παρ’ όλα αυτά συνεχίζει τη συνεδρίασή της η επιτροπή, αρχίζουν διάφορα μέλη της επιτροπής να θέτουν τις απόψεις τους, κανένας να μην τεκμηριώνει με τεχνοκρατικά επιστημονικά κριτήρια γιατί πρέπει να παρθεί αυτή η απόφαση, να βάζουν πολιτικά ζητήματα στην επιτροπή -πολιτικά κριτήρια περί δήθεν τι θα γίνει με τις ποσότητες, τι θα γίνει με τις άλλες περιοχές- δεν υπάρχει ούτε μία επιστημονική τεκμηρίωση και ψηφίζουν έξι-δύο υπέρ της απόφασης.

Και σας ερωτώ, κύριε Υπουργέ: Νομίζετε ότι αυτό αποτελεί μια τεχνοκρατική, επιστημονική πολιτική προσέγγιση του θέματος;

Βγάζετε ένα δελτίο Τύπου στις 3 Σεπτεμβρίου, ημέρα Σάββατο, που μας ανακοινώνετε την απόφασή σας και γράφετε στο δελτίο Τύπου: «Υπουργείο Αγροτικής Ανάπτυξης και Τροφίμων. Προτεραιότητά μας η στήριξη των ΠΟΠ/ΠΓΕ και όλων των εμβληματικών προϊόντων».

Και σας ερωτώ, κύριε Υπουργέ: Πιστεύετε, πραγματικά, ότι με αυτή σας την απόφαση προστατεύετε τα ΠΟΠ προϊόντα; Πιστεύετε, πραγματικά, ότι προστατεύετε αυτό το εμβληματικό προϊόν, αυτό το brand name που έχει χτιστεί όλα αυτά τα χρόνια έναντι των ανταγωνιστών μας; Πιστεύετε, πραγματικά, με τη δυνατότητα που δίνετε με αυτή την απόφαση σε οποιονδήποτε καλλιεργεί ελιά Καλαμών και τυποποιεί σε ολόκληρο τον πλανήτη, να μπορεί να την εξάγει εντός της Ευρωπαϊκής Ένωσης και σε όλες τις χώρες που η Ευρωπαϊκή Ένωση έχει εμπορική συμφωνία; Και αυτό αποτελεί προστασία; Πιστεύετε, πραγματικά, ότι έτσι προστατεύετε το εισόδημα των παραγωγών, ότι προστατεύετε το προϊόν;

Δεν νομίζω, κύριε Υπουργέ, ότι η απόφασή σας αυτή ήταν προς το συμφέρον των παραγωγών και των προστατευόμενων προϊόντων του τόπου μας και, δυστυχώς, φοβάμαι ότι πιθανόν να ανοίξει ο ασκός του Αιόλου για όλα αυτά τα προϊόντα.

Παρακαλώ πολύ, θα ήθελα να μου διευκρινίσετε ποια είναι, πραγματικά, η διάθεσή σας, ποιο είναι το σχέδιό σας από εδώ και πέρα για την πορεία των πραγμάτων έτσι όπως διαμορφώνονται, και ποιο είναι το σχέδιο του Υπουργείου για την προστασία αυτών των ελληνικών προϊόντων ελιάς Καλαμών και ΠΟΠ ελιάς «Καλαμάτας» και, βεβαίως, των παραγωγών που τα παράγουν.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο με άνεση να απαντήσετε.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Νομίζω είναι μια καλή ευκαιρία να πληροφορηθούν οι παραγωγοί, πάνω απ’ όλα, αλλά και όλοι οι ενδιαφερόμενοι, για ένα θέμα το οποίο ταλανίζει πολύ καιρό τον παραγωγικό κόσμο της χώρας. Όμως, θεωρώ ότι ασχολούμαστε με ζητήματα που δεν θα έπρεπε να ασχολούμαστε και αυτό που θα έπρεπε όλους να μας απασχολεί θα έπρεπε να είναι πώς αυτό το εθνικό προϊόν, ένα προϊόν που παράγεται σε πολλές περιφερειακές ενότητες της χώρας, βεβαίως και στη Μεσσηνία, να μπορεί να στηριχθεί γιατί είναι ένα προϊόν που έχει πολύ μεγάλη εξαγωγική κατεύθυνση.

Να ξεκινήσω πρώτα από τον σχολιασμό της απόφασης του Συμβουλίου της Επικρατείας στο πλαίσιο και στο όριο που μπορώ να το σχολιάσω. Η απόφαση του Συμβουλίου της Επικρατείας, πράγματι, ακύρωσε την προηγούμενη απόφαση του Υπουργού Αγροτικής Ανάπτυξης -του 2018 ήταν η απόφαση- για έναν λόγο, γιατί έλειπε η γνώμη η ουσιαστική, η τεχνική κρίση της διοίκησης από την απόφαση αυτή. Δηλαδή, η απόφαση αυτή δεν είχε την τεκμηρίωση την τυπική κατ’ αρχάς και, βεβαίως, χρειάζεται και η ουσιαστική, αλλά δεν είχε ερωτηθεί καθόλου η διοίκηση.

Η αρμόδια εκ του νόμου επιτροπή για να εισηγηθεί σε τέτοιες περιπτώσεις είναι η ΤΕΠΥ, η τεχνική επιτροπή πολλαπλασιαστικού υλικού. Η επιτροπή αυτή δύναται να λαμβάνει για την κρίση της και τη γνώμη άλλων υπηρεσιών, όπως, εν προκειμένω, έλαβε και την άποψη της Γενικής Διεύθυνσης Τροφίμων.

Έρχεται, λοιπόν, η παρούσα πολιτική ηγεσία του Υπουργείου Αγροτικής Ανάπτυξης και κάνει αυτό το οποίο ως προς το τυπικό σκέλος έπρεπε να έχει γίνει ίσως και νωρίτερα. Δηλαδή, ζητάει τη γνώμη της αρμόδιας επιτροπής. Η αρμόδια επιτροπή μπήκε σε μια διαδικασία η οποία έπρεπε να γίνει άμεσα, καθώς το κενό το οποίο υπήρχε και η ασάφεια που υπήρχε αυτό το διάστημα καταλαβαίνουμε όλοι πολύ καλά τι πρόβλημα δημιουργούσε στις εξαγωγές της χώρας, καθώς ήταν κάποιοι μήνες που υπήρχε ένα κενό. Οπότε, πράγματι, έγινε η συνεδρίαση τον Αύγουστο, πράγματι γίνανε διαβουλεύσεις με όλους τους εμπλεκόμενους, αλλά εκπροσώπους παραγωγών και συνεταιριστικών οργανώσεων.

Με συνειδητή μου επιλογή δεν κάλεσα πολιτικό προσωπικό στις συνεδριάσεις αυτές. Βεβαίως μιλούσα μαζί τους, γιατί το ενδιαφέρον μιας τοπικής κοινωνίας εκφράζεται μέσω και των εκπρόσωπων τους στη Βουλή, αλλά θεωρούσα ότι ήταν περισσότερο τεχνικό το πεδίο αυτής της συζήτησης. Επίσης, ήταν παραγωγικό να γνωρίζω τη γνώμη των ίδιων των εμπλεκομένων με άμεσο τρόπο στον πρωτογενή τομέα σε αυτή τη δράση.

Όποτε έγιναν οι συνεδριάσεις που έπρεπε να γίνουν με τριάντα άτομα στο γραφείο μου δύο ή τρεις φορές, αν θυμάμαι καλά. Και, βεβαίως, κάποια στιγμή είχα την εισήγηση της ΤΕΠΥ. Με την εισήγηση αυτή, λοιπόν, με έξι έναντι δύο στην ψηφοφορία την οποία έγινε, μου εισηγούνταν ότι η τεκμηρίωση των προϋποθέσεων του άρθρου 42 υπήρχε, για να μπορέσει να προστεθεί στις ποικιλίες και η ελιά Καλαμάτας και η ποικιλία «Καλαμάτα».

Θέλω να πω, όμως, εδώ το εξής πριν τη δευτερολογία μου, γιατί θεωρώ ότι οφείλουμε σήμερα εγώ με την ευθύνη του Υπουργού Αγροτικής Ανάπτυξης και ο συνάδελφος ως Βουλευτής του ελληνικού Κοινοβουλίου, εκπροσωπώντας, βεβαίως, και στηριζόμενος στην ψήφο των Μεσσήνιων, να δώσουμε την εικόνα του διακυβεύματος και την εικόνα της επόμενης ημέρας. Οπότε πρέπει -και θα το κάνω εγώ αυτό συνειδητά- να περιοριστώ σε αντικείμενο για να δώσω απλά το διακύβευμα. Θα περιοριστώ σε αυτά που ίσως θα μπορούσα σήμερα να εκφράσω εδώ.

Αυτό, λοιπόν, που θέλω να πω είναι το εξής: Η παραγωγή και η εξαγωγή της ελιάς Καλαμών σε ποσότητες είναι περίπου ογδόντα χιλιάδες τόνοι ετησίως, κύριε Πρόεδρε. Από τους ογδόντα χιλιάδες τόνους το ΠΟΠ προϊόν, αυτό για το οποίο αυτή τη στιγμή υποβλήθηκε η συγκεκριμένη ερώτηση, το οποίο βεβαίως αναγνωρίστηκε από το 1993 και το οποίο βεβαίως οφείλουμε να στηρίξουμε και να προστατεύσουμε -και θα πω στη δευτερολογία μου τι πρόκειται να γίνει- αφορά το 0,38 αυτής της παραγωγής. Δεν ξεπέρασε το ΠΟΠ προϊόν ποτέ τους διακόσιους εβδομήντα επτά τόνους ετησίως από το σύνολο των ογδόντα χιλιάδων τόνων. Το 0,38% της ετήσιας παραγωγής ελιάς «Καλαμών» χαρακτηρίζεται ως ΠΟΠ προϊόν.

Πρέπει, λοιπόν, να στηρίξουμε συνολικά το εθνικό αυτό προϊόν, το εμβληματικό αυτό προϊόν, με τη μεγάλη εξαγωγική κατεύθυνση και το όφελος και για τους παραγωγούς και για τις τοπικές κοινωνίες και για την οικονομία της χώρας. Και, βεβαίως, αυτό μπορούμε να το πράξουμε χωρίς συγκρούσεις μεταξύ μας.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο κ. Μαντάς για τη δευτερολογία του.

**ΠΕΡΙΚΛΗΣ ΜΑΝΤΑΣ:** Κύριε Υπουργέ, επειδή αναφερθήκατε σε νούμερα, ακούστε με λίγο. Πουθενά δεν λέει ένας κανονισμός ότι ένα προϊόν ΠΟΠ θα πρέπει να κυριαρχεί σε ποσότητες στην περιοχή του και γι’ αυτό είναι και προστατευόμενο, γιατί έχει ιδιαίτερα χαρακτηριστικά και γιατί καλλιεργείται με συγκεκριμένο τρόπο. Γι’ αυτό το προστατεύει η Ευρώπη.

Δεύτερον, κύριε Υπουργέ, εδώ και χρόνια το Υπουργείο σάς έχει απορρίψει δύο φορές αιτήματα για την τροποποίηση των προδιαγραφών του ΠΟΠ. Πάει το ΠΟΠ «Καλαμάτας» να συναγωνιστεί στις αγορές τα άλλα προϊόντα και πηγαίνει σε βαζάκι με ολόκληρη ελιά και βγαίνουν όλοι οι ανταγωνιστές χρησιμοποιώντας το όνομα «Καλαμάτα» και πουλάνε σε ροδέλες, πουλάνε χωρίς κουκούτσι, πουλάνε με ξύδι ή με ρίγανη και έχουν σαρώσει τις αγορές. Και το δικό μας αίτημα τροποποίησης για να μπορούμε μέσα από το ΠΟΠ να πουλάμε και να αυξήσουμε την παραγωγή, το Υπουργείο σάς το έχει απορρίψει δύο φορές, με παρεμβάσεις απορριπτέες, γιατί με τις υπηρεσίες μιλάμε και εμείς και τα έχουμε τεκμηριώσει σωστά.

Μιλάτε για ποσότητες. Κύριε Υπουργέ, στην Ευρωπαϊκή Ένωση καταναλώνουν διακόσιες χιλιάδες τόνους ελιές «Καλαμών» και εμείς έχουμε ως παραγωγοί, ως χώρα, ογδόντα χιλιάδες. Αν προσθέσουμε και τις χώρες με τις οποίες η Ευρωπαϊκή Ένωση έχει διακρατική και εμπορική συμφωνία, καταλαβαίνετε ότι μιλάμε για τεράστιες ποσότητες.

Κι εμείς που έχουμε, λοιπόν, ογδόντα χιλιάδες τόνους ελιές και θα μπορούσαμε με ένα σχέδιο να μπορέσουμε να τις διοχετεύουμε όλες στην Ευρωπαϊκή Ένωση που είναι προστατευμένο το προϊόν, τι κάνουμε; Δίνουμε τη δυνατότητα σε όλους από τις τρίτες χώρες να μπαίνουν και να μας παίρνουν τις αγορές με αυτή την απόφαση που πήρατε.

Δεύτερον, επειδή είπατε για την ψήφο των Μεσσήνιων, κύριε Υπουργέ, δεν ξέρω γιατί χρησιμοποιείτε συνέχεια αυτή την ιστορία με τους Μεσσήνιους. Δεν τίθεται μόνο ζήτημα της Μεσσηνίας εδώ.

Και επειδή και εγώ πιστεύω ότι είναι εθνικό προϊόν, θα ήθελα να σας δείξω κάτι. Το βλέπετε αυτό; Αυτό είναι βαζάκι «Kalamata Olives» που παράγεται στην Αυστραλία. Δείτε και αυτό εδώ: Βαζάκι «Kalamata Olives» που παράγεται και τυποποιείται στην Τυνησία. Δείτε και αυτό εδώ: Αίγυπτος, αντίστοιχα, «Kalamata Olives». Θέλω να σας πω μάλιστα και για την Αίγυπτο ότι στις 3 του μηνός βγάλατε το δελτίο Τύπου, στις 5 Σεπτεμβρίου αιγυπτιακές εταιρείες έστελναν τιμοκαταλόγους στους Έλληνες τυποποιητές για να πουλήσουν ελιές στους Έλληνες τυποποιητές. Δείτε και άλλο εδώ: Μαρόκο, «Kalamata Olives» και έχω και ένα πολύ καλύτερο για όλους μας: Τουρκία, «Kalamata Olives». Αυτή τη δυνατότητα δώσαμε με αυτές τις αποφάσεις, επειδή μιλάμε για εθνικά ζητήματα και το τι γίνεται.

Κλείνοντας, είπατε για τις διαβουλεύσεις και για τις προτάσεις.

Κύριε Υπουργέ, επειδή λέτε για τη Μεσσηνία και για τις προτάσεις μας, σε όλες τις συσκέψεις που συμμετείχαν οι φορείς της Μεσσηνίας ήσασταν εκεί και μας λέγατε ότι είστε οι μόνοι που έχετε πρόταση, ότι από καμμία άλλη περιοχή της Ελλάδας δεν ακούγατε κάποια συγκεκριμένη πρόταση.

Γιατί την πρόταση, λοιπόν, της Μεσσηνίας για τη λύση του προβλήματος δεν την επικοινωνήσατε στις άλλες περιοχές; Σας ζητήσαμε να πάρετε μια μεταβατική περίοδο τριών ετών. Πάμε να φτάσουμε το ΠΟΠ μέχρι τις περιοχές όπου καλλιεργείται ελιά «Καλαμών», να το πάμε στην Αιτωλοακαρνανία, στη Φθιώτιδα, να θωρακίσουμε το προϊόν μας μέσα στη χώρα, να μπορούμε να εξετάσουμε αυτή την περίπτωση σε συνεργασία με την Ευρώπη, να πάμε όλοι μαζί να το επεκτείνουμε, να τροποποιήσουμε τις προδιαγραφές, να το κάνουμε ισχυρό, να εκμεταλλευτούμε τη φήμη του και να πάμε μετά να σαρώσουμε τις αγορές.

Γιατί να τα κάνουμε όλα αυτά; Ξέρετε γιατί; Όχι για τις εξαγωγές και τους τυποποιητές, για να μπορούν οι παραγωγοί να παίρνουν την αξία του προϊόντος που τους αξίζει, αυτοί που με μόχθο, κόπο καλλιεργούν όλα αυτά τα χρόνια το συγκεκριμένο προϊόν και το έχουν φτάσει να είναι παγκοσμίου φήμης και να μην δίνουμε τη δυνατότητα στους τυποποιητές να εισάγουν ελιά «Καλαμών», «Kalamata Olives», από την Αίγυπτο, την Τυνησία και την Τουρκία, να τη φέρνουν στην Ελλάδα με πολύ χαμηλότερο κόστος, να την τυποποιούν και να την πουλάνε στο εξωτερικό. Γιατί εκ των πραγμάτων αυτή η τακτική θα οδηγήσει σε εγκατάλειψη την καλλιέργεια, θα οδηγήσει σε πίεση των τιμών. Δεν το καταλαβαίνετε;

Και τέλος πάντων, κύριε Υπουργέ, το «ΠΟΠ ελιά Καλαμάτα» δεν ανήκει σε κανέναν Βουλευτή, σε κανέναν δήμαρχο, σε κανέναν περιφερειάρχη, σε κανέναν παραγωγό. Είναι άυλο περιουσιακό στοιχείο των Μεσσήνιων παραγωγών που εδώ και δεκαετίες καλλιεργούν αυτό το προϊόν με μόχθο, με μεράκι, με αγώνα, με δυσκολίες και το έχουν φτάσει μέχρι το σημείο που το έχουμε φτάσει. Και δεν δικαιούται κανένας αυτό το μοναδικό προϊόν να το εκχωρεί σε όλους τους ανταγωνιστές και σε όλο τον πλανήτη.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε Πρόεδρε, η ελιά «Καλαμών» ως φυτική ποικιλία, ως μια ονομασία γνωστή στον κόσμο υπάρχει πολύ πριν το 1993, όπου έγινε εθνικά η αναγνώριση του ΠΟΠ προϊόντος και πριν το 1996, όπου έγινε ευρωπαϊκά η αναγνώριση του ΠΟΠ προϊόντος. Υπάρχουν στοιχεία που καταδεικνύουν εξαγωγές δεκάδων χιλιάδων τόνων ακόμη και τότε της ποικιλίας ελιάς «Καλαμών».

Πολύ σωστά -και όπως είχε δικαίωμα- έρχεται η Ένωση Αγροτικών Συνεταιρισμών Μεσσηνίας το 1993 και καταθέτει αίτηση για την αναγνώριση ενός προϊόντος από αυτή την ποικιλία, ενός συγκεκριμένου προϊόντος και το κατοχυρώνει ως ΠΟΠ προϊόν.

Και για να καταλαβαίνουν αυτοί που μας ακούνε, όταν μιλάμε για την περιγραφή του συγκεκριμένου ΠΟΠ προϊόντος που έγινε το 1993 στη χώρα μας και το 1996 στην Ευρώπη, όταν η ελιά «Καλαμών» ως ποικιλία ήδη εξαγόταν στο εξωτερικό σε πάρα πολλά σημεία -και συνεχίζει να εξάγεται και θα σας πω και μετά για αυτό- μιλάμε για ολόκληρο τον ελαιόκαρπο, ο οποίος πρέπει να είναι μέσα σε βαζάκι, πρέπει να είναι με συγκεκριμένα χαρακτηριστικά, πρέπει να είναι με συγκεκριμένα συστατικά.

Την ξέρουμε αυτή την περιγραφή, αλλά να την πω κιόλας γιατί έχει σημασία. Η ωρίμανση διαρκεί δύο μήνες. Αφού το προϊόν χαραχθεί και τοποθετηθεί σε καθαρό νερό για είκοσι τέσσερις ώρες περίπου, παρασκευάζεται νέα άλμη σε ποσότητα από 6% έως 8%, ανάλογα με το είδος συσκευασίας του τελικού προϊόντος, στην οποία τοποθετείται ο ελαιόκαρπος και το δοχείο συμπληρώνεται μέχρι το χείλος του με εξαιρετικό παρθένο ελαιόλαδο Καλαμάτας για την άριστη διατήρηση του καρπού.

Αυτή είναι η περιγραφή του ΠΟΠ προϊόντος, την οποία σας διαβάζω από την επίσημη κατοχύρωσή του.

Όταν έγινε η αίτηση για τη συγκεκριμένη κατοχύρωση, η ίδια η Ένωση Αγροτικών Συνεταιρισμών Μεσσηνίας αναφέρει ότι για την παραγωγή του συγκεκριμένου προϊόντος χρησιμοποιείται αποκλειστικά η περιγραφείσα ποικιλία «Καλαμάτας». Η ποικιλία «Καλαμάτας» ήταν γνωστή, υπήρχε. Καλλιεργείται σε πάρα πολλά σημεία της χώρας. Κατοχυρώθηκε ένα ΠΟΠ προϊόν που οφείλουμε να το στηρίξουμε.

Όμως, είπε ο συνάδελφος -και νομίζω ότι πολύ σωστά το είπε- ότι ενώ εμείς εξάγουμε ογδόντα με εκατό χιλιάδες τόνους, η αγορά θέλει διακόσιες χιλιάδες τόνους, αλλά όχι από αυτό το προϊόν όπως το περιγράφουμε, όχι από αυτό το προϊόν όπως κατοχυρώθηκε. Πλέον, οι εξαγωγές της ελιάς σε ένα ποσοστό 70%- 80% γίνονται χωρίς αυτή την περιγραφή. Γίνονται σε ροδέλες ή με άλλα συστατικά. Γίνονται με άλλο τρόπο. Οφείλουμε να παρακολουθήσουμε, λοιπόν, αυτή την ανάγκη της αγοράς, να τη στηρίξουμε, για να μπορέσουμε να στηρίξουμε αυτό το εξαγώγιμο προϊόν.

Δεν ξέρω τι έγινε παλαιότερα με τις αιτήσεις τροποποίησης του ΠΟΠ προϊόντος, κύριε συνάδελφε. Εγώ ξέρω ότι τον Σεπτέμβρη του 2020 κατατέθηκε μια αίτηση τροποποίησης στο Υπουργείο Αγροτικής Ανάπτυξης και τον Δεκέμβριο του 2020 το Υπουργείο Αγροτικής Ανάπτυξης έκανε κάποιες παρατηρήσεις προς την Ένωση Μεσσηνίας, από τις οποίες δεν έλαβε μέχρι σήμερα απάντηση για να μπορέσει να προχωρήσει στη διαμόρφωση αυτής της αίτησης τροποποίησης.

Σε κάθε περίπτωση οφείλουμε όλοι να πούμε το εξής: Στον Έλληνα παραγωγό της Φθιώτιδας, στον Έλληνα παραγωγό της Λακωνίας, στον Έλληνα παραγωγό της Αιτωλοακαρνανίας ο οποίος έχει χιλιάδες τόνους για εξαγωγή ενός προϊόντος που φέρει 200 εκατομμύρια τον χρόνο στη χώρα, δεν μπορώ να του πω ότι δεν μπορεί να εξάγει με τον όρο «Καλαμάτα» –όχι ως ΠΟΠ προϊόν, άλλο το ΠΟΠ προϊόν και άλλο η ποικιλία- και ότι δεν μπορεί για οποιονδήποτε λόγο κάποιος μπορεί να ισχυριστεί. Ίσα-ίσα, επειδή η ζήτηση για την ελιά Καλαμάτας είναι πολύ μεγάλη, γιατί πράγματι υπάρχουν χώρες που χρόνια τώρα επειδή έχουν πάρει την ποικιλία, την επικαλούνται και προσπαθούν να διεισδύσουν στις αγορές, ο μόνος τρόπος για να αντιμετωπίσουμε εμείς όλο αυτό είναι να καλύψουμε την ανάγκη των αγορών με το γνήσιο ελληνικό προϊόν από το δέντρο στο οποίο καλλιεργείται εντός της Μεσσηνίας, εντός του ελλαδικού χώρου.

Αυτό, λοιπόν, προσπαθούμε να κάνουμε για να καλύψουμε αυτό το κενό. Έχουν γίνει πολλές διμερείς συμφωνίες με πολλές χώρες, εννοείται εκτός Ευρωπαϊκής Ένωσης γιατί εκεί πέρα η προστασία είναι απόλυτη, αλλά προσπαθούμε να καλύψουμε την ανάγκη της προστασίας με κάθε τρόπο.

Όμως, θεωρώ ότι αυτό το εμβληματικό εθνικό προϊόν, και το ΠΟΠ και το μη ΠΟΠ προϊόν, το οποίο στις αναλογίες που σας περιέγραψα προηγουμένως εξάγεται και προσφέρει πραγματικά σημαντική ενίσχυση τους Έλληνες παραγωγούς, οφείλουμε να κοιτάξουμε πώς θα το προωθήσουμε όσο περισσότερο μπορούμε και πώς θα το προστατεύσουμε στα σημεία εκείνα που είναι δυνατόν αυτό να γίνει εκτός της Ευρωπαϊκής Ένωσης.

Και η καλύτερη πάντα προστασία, κύριε Πρόεδρε, είναι η μεγάλη ποσότητα η οποία θα καλύψει την ανάγκη στα ράφια. Την ανάγκη αυτού του εθνικού εμβληματικού προϊόντος έρχεται με απόφασή του το Υπουργείο Αγροτικής Ανάπτυξης να καλύψει. Δεν υπήρχε καμμία πολυτέλεια για μεταβατικό χρόνο, καθώς πολλές χώρες διεκδικούν μερίδιο στην αγορά και εμείς οφείλουμε όλοι μαζί αυτό το μερίδιο να το καλύψουμε με το δικό μας εθνικό προϊόν.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Κύριοι συνάδελφοι, οφείλω να ενημερώσω ότι δεν θα συζητηθεί λόγω κωλύματος του Βουλευτή η δεύτερη με αριθμό 21/3-10-2022 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Πολιτισμού και Αθλητισμού, με θέμα: «Για την αύξηση της τακτικής επιχορήγησης με βάση τις σημερινές ανάγκες της Ομοσπονδίας».

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Στο σημείο αυτό θα διακόψουμε τη συνεδρίαση για λίγα λεπτά και μετά θα επανέλθουμε με τη συζήτηση του νομοσχεδίου.

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Κύρωση Συμφωνίας Αεροπορικών Μεταφορών μεταξύ της Ευρωπαϊκής Ένωσης και των κρατών μελών της, αφενός και του κράτους του Κατάρ, αφετέρου».

Το νομοσχέδιο ψηφίστηκε στη Διαρκή Επιτροπή κατά πλειοψηφία και εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως της συμφωνίας για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά επίσης, με την προϋπόθεση, βέβαια, ότι δεν θα μιλήσει ο Πρόεδρος της Κοινοβουλευτικής τους Ομάδας.

Η ψηφοφορία θα γίνει μετά το τέλος της συζήτησης.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα συνεφώνησε.

Να πω τις θέσεις των κομμάτων όπως διατυπώθηκαν στην επιτροπή: Η Νέα Δημοκρατία υπέρ, ο ΣΥΡΙΖΑ υπέρ, το ΠΑΣΟΚ - Κίνημα Αλλαγής εξέφρασε επιφύλαξη, το Κομμουνιστικό Κόμμα Ελλάδας κατά, η Ελληνική Λύση εξέφρασε επιφύλαξη και το ΜέΡΑ25 κατά.

Επομένως θα δώσω τον λόγο τώρα στον ειδικό αγορητή του ΠΑΣΟΚ - Κινήματος Αλλαγής κ. Χρήστο Γκόκα για πέντε λεπτά, προκειμένου να τοποθετηθεί.

Ορίστε, κύριε Γκόκα, έχετε τον λόγο.

**ΧΡΗΣΤΟΣ ΓΚΟΚΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, έχουμε προς κύρωση στην Ολομέλεια της Βουλής μια διεθνή σύμβαση, που αφορά στον τομέα των αεροπορικών μεταφορών μεταξύ της Ευρωπαϊκής Ένωσης και των κρατών-μελών της από τη μία πλευρά και του κράτους του Κατάρ από την άλλη.

Η σύμβαση υπογράφηκε στο Λουξεμβούργο στις 18 Οκτώβρη του 2021. Είναι επίσης μια συμφωνία που άρχισε, όπως μας ενημέρωσε ο κύριος Υπουργός, να κυρώνεται και από άλλες ευρωπαϊκές χώρες και πράγματι ήρθε για κύρωση στη Βουλή αρκετά νωρίτερα σε σχέση με άλλες παρόμοιες συμβάσεις.

Πέραν της γενικής μας παρατήρησης, θα ήθελα να επαναλάβω και σήμερα για τη διαδικασία αυτή καθαυτή ότι καταλήγει να είναι τυπική, αφού δεν προηγείται συζήτηση πριν την υπογραφή των συμφωνιών αυτών μεταξύ των συμβαλλομένων μερών. Στην ουσία επικυρώνουμε συμφωνίες που ήδη είναι δεδομένες και παράγουν αποτελέσματα.

Σε κάθε περίπτωση αυτές οι συμβάσεις είναι σημαντικές, αφού οι εξελίξεις και τα σύγχρονα δεδομένα δημιουργούν περισσότερες νέες ανάγκες για σχέσεις και συμφωνίες μεταξύ χωρών και συνεργασίες μεταξύ χωρών και των πολιτών που ζουν σε αυτές. Η χώρα μας με τη γεωπολιτική της θέση και τη συμμετοχή της στην Ευρωπαϊκή Ένωση έχει σημαντικό ρόλο σε αυτό το πλαίσιο, ιδιαίτερα όσον αφορά στις σχέσεις με τις αραβικές χώρες, οι οποίες σχέσεις ιδιαίτερα μετά τη δεκαετία του ’80 έχουν αναπτυχθεί σε πολύ καλό επίπεδο.

Με τη συμφωνία αυτή αναμένεται η αναβάθμιση και η καλύτερη εξυπηρέτηση των επιβατικών, αλλά και των εμπορευματικών μεταφορών, με ασφάλεια για τους πολίτες και τα εμπορεύματα, αλλά και η ενίσχυση και τόνωση και άλλων δραστηριοτήτων σε διάφορους τομείς, όπως η πιο ενεργή συμμετοχή της Ευρωπαϊκής Ένωσης στην περιοχή του Περσικού Κόλπου, ενώ επιπλέον αυτή η συμφωνία θα εξυπηρετήσει καλύτερα και θα ενισχύσει τα συμφέροντα της χώρας μας που αφορούν κυρίως στους τομείς του τουρισμού και του εμπορίου, αλλά και των υποδομών.

Οι ειδικότερες διατάξεις και το περιεχόμενο των συμφωνιών συζητήθηκαν ήδη στην επιτροπή.

Έχουμε αναφερθεί και άλλες φορές στα θέματα ασφάλειας, τα θέματα λειτουργίας των αεροδρομίων στη χώρα μας, ιδιαίτερα λόγω και της διαρκώς αυξανόμενης τουριστικής κίνησης. Όπως είχαμε επισημάνει κατά την ψήφιση του ν.4757/2020, με τη λειτουργία της Υπηρεσίας Πολιτικής Αεροπορίας και της Αρχής Πολιτικής Αεροπορίας, μετά τον διαχωρισμό τους και την κατάργηση παράλληλα των περιφερειακών αρχών, εντείνονται τα προβλήματα.

Η ΑΠΑ ως μια πραγματικά ανεξάρτητη αρχή ελέγχου και εποπτείας θα πρέπει να λειτουργεί χωρίς αλληλοεπικαλύψεις με άλλους φορείς. Είμαστε αντίθετοι με τον τρόπο που ασκεί τον έλεγχο της εποπτείας στα περιφερειακά αεροδρόμια χωρίς τους περιφερειακούς ελέγχους σε αυτά, αρμοδιότητες που δεν μπορούν να εξασκηθούν εξ αποστάσεως και μέσω της τεχνολογίας, ενώ είναι δεδομένα τα θέματα επάρκειας του προσωπικού, ιδιαίτερα στα περιφερειακά αεροδρόμια.

Αυτά τα αεροδρόμια και πολύ περισσότερο στα δεκαπέντε άγονα που διαχειρίζεται η Υπηρεσία Πολιτικής Αεροπορίας είναι υποστελεχωμένα. Η εξυπηρέτηση των πτήσεων, ο έλεγχος της αεροπορικής κίνησης και η στελέχωση των πύργων ελέγχου γίνεται αποκλειστικά από έναν υπάλληλο τις περισσότερες φορές και βέβαια, δεν υπάρχουν μόνιμοι υπάλληλοι. Σε τέσσερα αεροδρόμια υπηρετεί μόνο ένας μόνιμος υπάλληλος στο καθένα, ενώ είναι σε εκκρεμότητα μια σειρά από αιτήσεις μετατάξεων.

Ένα άλλο πρόβλημα αποτελούν επίσης οι αναγκαίες εργασίες βελτίωσης των υποδομών αυτών των αεροδρομίων. Πολλά από αυτά δεν είναι σε καλή κατάσταση.

Επομένως, κύριε Υπουργέ, θα πρέπει να τα δούμε αυτά τα ζητήματα, ενώ επίσης θα πρέπει να δοθεί λύση μέσα από διάλογο με όλους τους κλάδους των εργαζομένων στην πολιτική αεροπορία για τα οικονομικά και θεσμικά τους ζητήματα που τους απασχολούν.

Πριν κλείσω, θέλω να αναφέρω -το ανέφερα και στην επιτροπή- μια σειρά από σοβαρά περιστατικά που έλαβαν χώρα στους χώρους των αεροδρομίων της χώρας, όπως το αεροδρομίου του Ηρακλείου όπου υπάρχουν περίπου εξακόσια καταγεγραμμένα συμβάντα κατά την τελευταία δεκαετία: Το γνωστό εργατικό ατύχημα στον κρατικό αερολιμένα της Κέρκυρας τον Απρίλιο του 2022, τον Ιούνιο του 2022 ένας ακόμα εργάτης εταιρείας επίγειας εξυπηρέτησης τραυματίστηκε από κεραυνό στο αεροδρόμιο Θεσσαλονίκης, είχαμε τους δύο σοβαρούς τραυματισμούς στο αεροδρόμιο της Σκιάθου πρόσφατα, ενώ αντίστοιχα περιστατικά έχουν συμβεί στο συγκεκριμένο σημείο και στο παρελθόν, στον αερολιμένα «Ελευθέριος Βενιζέλος» τον Ιούλιο του 2022 κατέπεσε ελικόπτερο κατά την απογείωσή του που όμως δεν έχει γίνει γνωστό ποιος και πότε ήλεγξε τα απαιτούμενα έγγραφα. Η απίστευτη ταλαιπωρία επίσης που έχουν υποστεί οι ηλικιωμένοι επιβάτες, άτομα με αναπηρία και πάλι στο τέλος Ιουνίου στον αερολιμένα Αθηνών. Τέλος, στις 14 Σεπτεμβρίου ένας εργαζόμενος σε φορέα επίγειας εξυπηρέτησης αεροδρομίου έχασε τη ζωή του δουλεύοντας στον αερολιμένα «Ελευθέριος Βενιζέλος» των Αθηνών.

Φαίνεται πως δεν είναι τυχαία τα συνεχόμενα περιστατικά, που αφορούν στον ίδιο φορέα επίγειας εξυπηρέτησης ούτε ότι αυτά συμβαίνουν σε παραχωρημένα σε ιδιώτες αεροδρόμια, ιδιαίτερα μετά τη συνεχόμενη απαξίωση των αερολιμενικών οργάνων και της κρατικής αεροπορικής αρχής του αεροδρομίου που έχουν αφεθεί στην τύχη τους, χωρίς προσωπικό και με νομοθετικές ρυθμίσεις που οδήγησαν στην πλήρη κατάργησή τους.

Επίσης τελευταία είχαμε τον τραυματισμό υπαλλήλου στο αεροδρόμιο της Θεσσαλονίκης από λιμουζίνα που βρέθηκε εντός του πεδίου στάθμευσης αεροσκαφών κατά παράβαση των προβλεπομένων στον Εθνικό Κανονισμού Ασφάλειας Πολιτικής Αεροπορίας για να παραλάβουν τον Υπουργό Εξωτερικών κατά την επίσκεψή του στη Διεθνή Έκθεση Θεσσαλονίκης. Και όλα αυτά, κυρίες και κύριοι συνάδελφοι, είναι αποτελέσματα του νομοθετικού πλαισίου που ψηφίστηκε από την Κυβέρνηση.

Πού είναι ο επιτόπιος έλεγχος που θα διασφαλίσει την εφαρμογή των κανονισμών, την εύρυθμη και ασφαλή λειτουργία των αεροδρομίων χωρίς κινδύνους για το προσωπικό και τους επιβάτες; Έτσι, λοιπόν, θα πρέπει να δοθεί λύση σε αυτά τα ζητήματα, για να μπορούν να αξιοποιηθούν και οι θετικές εξελίξεις από συμφωνίες, όπως αυτή που συζητάμε σήμερα για τις αεροπορικές μεταφορές με το Κατάρ. Είναι συμφωνίες, που πράγματι βοηθούν στην αναβάθμιση σχέσεων και την ενδυνάμωση συνεργασιών, ενισχύουν δεσμούς και σχέσεις με άλλες χώρες αλλά και τομείς ανάπτυξης, όπως ο τουρισμός, το εμπόριο και οι υποδομές.

Σε αυτό το πλαίσιο για τη συγκεκριμένη συμφωνία είμαστε θετικοί και υπερψηφίζουμε την προς κύρωση σύμβαση του νομοσχεδίου που συζητάμε σήμερα.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο ειδικός αγορητής του Κομμουνιστικού Κόμματος Ελλάδας κ. Ιωάννης Δελής.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Η συμφωνία αεροπορικών μεταφορών με το Κατάρ δεν ανήκει στην κατηγορία των αντίστοιχων απλών διακρατικών συμφωνιών. Έχει συνομολογηθεί μεταξύ της ίδιας της Ευρωπαϊκής Ένωσης και του Κατάρ πριν από έναν χρόνο, για να ακολουθήσει μετά η επικύρωσή της από κάθε κράτος μέλος της. Φυσικά ως μια συμφωνία της Ευρωπαϊκής Ένωσης γίνεται αποδεκτή χωρίς καμμία αντίρρηση όχι μόνο από τη Νέα Δημοκρατία αλλά και από τον ΣΥΡΙΖΑ και το ΠΑΣΟΚ.

Βλέπετε, η Ευρωπαϊκή Ένωση, τα μνημόνιά της, οι οδηγίες της, οι πράσινές τις μπίζνες και όλες οι συμφωνίες της σας ενώνουν όλους, σβήνοντας τις ψεύτικες διαχωριστικές γραμμές που τραβάτε μεταξύ σας.

Στην αιτιολογική έκθεση τώρα γίνεται λόγος για την αναβάθμιση της αεροπορικής συνεργασίας, λαμβανομένων υπ’ όψιν των περιφερειακών και παγκόσμιων προκλήσεων στον τομέα των αερομεταφορών. Αλήθεια, ποιες είναι αυτές οι προκλήσεις; Μα ποιες άλλες από τους άγριους επιχειρηματικούς ανταγωνισμούς των μεγάλων αεροπορικών εταιρειών για την τεράστια πίτα των κερδών των αεροπορικών μεταφορών, ανταγωνισμοί οι οποίοι αυξάνουν, εκτός από τις τιμές των εισιτηρίων, και την εκμετάλλευση των εργαζομένων, ιπτάμενων και μη, στις αεροπορικές εταιρείες. Αυτός είναι και ο λόγος της έκρηξης των απεργιακών κινητοποιήσεων -ελιπιδοφόρων βεβαίως κινητοποιήσεων- των εργαζομένων στις μεταφορές παντού στην Ευρώπη, διεκδικώντας ουσιαστικές αυξήσεις στους μισθούς και βελτίωση των εργασιακών τους συνθηκών.

Είναι χαρακτηριστικό ότι για τις απαράδεκτες συνθήκες εργασίας πριν ένα μήνα, τον Σεπτέμβρη, απήργησαν καθολικά οι πιλότοι της γερμανικής αεροπορικής εταιρείας της «LUFTHANSA» και λόγω αυτής της καθολικής συμμετοχής τους στην απεργία ακυρώθηκαν σχεδόν όλες οι πτήσεις από και προς τα κυριότερα αεροδρόμια, όπως είναι η Φρανκφούρτη και το Μόναχο.

Παρακάτω τώρα, στην αιτιολογική έκθεση αναφέρεται το εξής, «Δεδομένου του οικονομικού και αεροπορικού ενδιαφέροντος που παρουσιάζει το Κατάρ -μάλιστα- η ρύθμιση και η αναβάθμιση των αεροπορικών σχέσεων με αυτό μέσω της υπό κύρωση συμφωνίας αναμένεται να δώσει ώθηση τόσο στις σχέσεις της Ευρωπαϊκής Ένωσης όσο και της χώρας μας με το Κατάρ. Θα επιτρέψουν επίσης στην Ευρωπαϊκή Ένωση -λέει η έκθεση- να διαδραματίσει ενεργότερο ρόλο στην ευρύτερη περιοχή του Κόλπου, γεγονός επωφελές για την ελληνική πλευρά, καθώς η συμφωνία διασφαλίζει τα ελληνικά συμφέροντα σε ευρύτερο διεθνές πλαίσιο».

Νομίζουμε ότι με τον τρόπο αυτό γίνεται ολοφάνερη, για να μην πούμε ότι προβάλλεται, η γεωπολιτική διάσταση αυτής της συμφωνίας ως μια ακόμα πολιτική και επιχειρηματική κίνηση στη μεγάλη εκείνη σκακιέρα των ιμπεριαλιστικών ανταγωνισμών, ιδιαίτερα στην κρίσιμη περιοχή της Μέσης Ανατολής.

Εδώ καλό είναι να μην λησμονούμε ότι η χώρα μας ανέλαβε την αποστολή στην ίδια περιοχή, στη Μέση Ανατολή, στη Σαουδική Αραβία, ολόκληρης συστοιχίας Πάτριοτ, αυτού του υπερσύγχρονου αντιαεροπορικού συστήματος, προκειμένου να ενισχυθεί η αεράμυνα της Σαουδικής Αραβίας.

Πότε; Την ώρα που η επιθετικότητα της Τουρκίας απέναντι στη χώρα μας αναβαθμίζεται συνεχώς, με τις πλάτες πάντα και του ΝΑΤΟ, της Ευρωπαϊκής Ένωσης και των Αμερικανών, φυσικά.

Οφέλη φυσικά και κέρδη από τη συμφωνία αυτή προσδοκά -και το λέει δυνατά, μάλιστα- και η ελληνική αστική τάξη. Ιδιαίτερα, μάλιστα, το πιο διεθνοποιημένο τμήμα του ελληνικού κεφαλαίου, αυτό των μεταφορών και του εμπορίου. Ο λαός, όμως, της χώρας μας -όπως και ο λαός του Κατάρ, άλλωστε- δεν ανήκει στους ωφελημένους τέτοιων μεγάλων εμπορικών συμφωνιών.

Όπως είναι γνωστό, το Κατάρ είναι ένα Εμιράτο της Μέσης Ανατολής και πρόκειται για μια υπολογίσιμη διεθνώς καπιταλιστική οικονομία, αλλά με ένα σύστημα εξουσίας φεουδαρχικό. Χαρακτηριστικό εδώ της υποκρισίας της Ευρωπαϊκής Ένωσης είναι ότι τα ζητήματα των ανθρωπίνων δικαιωμάτων ή την κοινωνική θέση της γυναίκας στο Κατάρ δεν την ενοχλούν καθόλου αυτή την τάχα ευαίσθητη σε αυτά Ευρωπαϊκή Ένωση με τις ευρωπαϊκές της αξίες και δεν προβάλλονται ως εμπόδια, όπως προβάλλονται αλλού, για να αναπτυχθούν οικονομικές σχέσεις. Πότε γίνεται αυτό; Όταν οσμίζεται κέρδη οικονομικά και πολιτικά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα, κύριε Πρόεδρε, μια μικρή ανοχή, αν γίνεται.

Σας ευχαριστώ

Υπάρχει, όμως και μια ακόμα πλευρά σε σχέση με το Κατάρ, η οποία για εμάς, για το ΚΚΕ, είναι πάρα πολύ σημαντική: Οι εκατόμβες των θυμάτων των χιλιάδων μεταναστών εργαζομένων στα φαραωνικά έργα του Παγκοσμίου Κυπέλλου Ποδοσφαίρου, που θυσιάζονται κατά δεκάδες -κατά δεκάδες, ναι!- κάθε μέρα για τα κέρδη των ομίλων των κατασκευών και του θεάματος, είναι ένα ζήτημα που σοκάρει κάθε άνθρωπο και δεν μπορεί να τον αφήνει αδιάφορο, καθώς, σύμφωνα με το γερμανικό δίκτυο «ZDF», περίπου δεκαπέντε χιλιάδες είναι οι ξένοι εργάτες που έχουν χάσει τη ζωή τους στο Κατάρ από εργατικά δυστυχήματα από το 2010 μέχρι σήμερα, όταν ανατέθηκε τότε το Μουντιάλ στο Κατάρ.

Πρόκειται για τόσο μεγάλες και τόσο πολλές ανθρώπινες εκατόμβες στον βωμό των καπιταλιστικών κερδών, οι οποίες οδηγούν ανθρώπους σαν τον Ερίκ Καντονά, έναν θρύλο του ποδοσφαίρου, να ζητά μέχρι και το μποϋκοτάζ αυτών των αγώνων.

Ας γυρίσουμε, όμως, λίγο στην αιτιολογική έκθεση. Δημιουργούνται νέες προοπτικές ανάπτυξης εμπορικών και αεροπορικών σχέσεων -μάλιστα- και κρίνεται αναγκαία η συμφωνία, γιατί προορίζεται να εξυπηρετήσει τα γενικότερα συμφέροντα που άπτονται του τουρισμού, της εμπορευματικής κίνησης κ.λπ., κ.λπ..

Όχι. Εδώ όσο και αν ψάξετε, λαϊκά συμφέροντα δεν πρόκειται να βρείτε. Η συμφωνία εξυπηρετεί τα συμφέροντα των αεροπορικών εταιρειών και στη συνέχεια, όπως η ίδια λέει, τα συμφέροντα και άλλων μερίδων του ευρωπαϊκού κεφαλαίου, όπως του εμπορικού. Βεβαίως, η Ευρωπαϊκή Ένωση η ίδια, όπως και το κάθε κράτος-μέλος της ξεχωριστά, αναλαμβάνει την προετοιμασία και το άνοιγμα των επιχειρηματικών πεδίων στις μεταφορές, τον τουρισμό και το εμπόριο, αλλά ταυτόχρονα, μεριμνά και εγγυάται και για την κερδοφόρα επιχειρηματική δραστηριότητα των ευρωπαϊκών, αλλά και ελληνικών αεροπορικών εταιρειών στο εξωτερικό.

Μάλιστα, στο προοίμιο της συμφωνίας γίνεται λόγος ότι πρόκειται να διερευνηθούν νέοι τρόποι διευκόλυνσης της πρόσβασης σε κεφάλαια για τον κλάδο των αεροπορικών μεταφορών, προκειμένου να αναπτύξει περαιτέρω τις αερομεταφορές, δηλαδή, τα κέρδη των αεροπορικών εταιρειών.

Στο προοίμιο της συμφωνίας, στο άρθρο 7, αναφέρεται το εξής: Πρόκειται για ένα σύστημα διεθνών αεροπορικών μεταφορών, βασιζόμενο στην απαγόρευση των διακρίσεων και στον θεμιτό και ισότιμο ανταγωνισμό μεταξύ αερομεταφορέων. Ποτέ και πουθενά ο καπιταλιστικός ανταγωνισμός από τη φύση του την ίδια δεν ήταν και δεν πρόκειται να γίνει ούτε ισότιμος ούτε θεμιτός. Είναι αέναος, άγριος, αδυσώπητος και αυτός ο ανταγωνισμός γίνεται πάντα με τους κανόνες που θέτει ο ισχυρότερος και είναι αυτός ο ανταγωνισμός που τελικά οδηγεί αργά ή γρήγορα και σε πολέμους, τη φτώχεια και την προσφυγιά.

Στη συμφωνία γίνεται λόγος και για υψηλά πρότυπα εργασίας, που εξασφαλίζουν και τις ανοικτές ανταγωνιστικές αγορές. Πέραν του ότι οι καπιταλιστικές αγορές ανοίγουν ή κλείνουν μεταξύ των κρατών ανάλογα με τα συμφέροντα των μονοπωλίων τους και την όξυνση ή μη των ανταγωνισμών τους, αλήθεια για ποια ακριβώς πρότυπα εργασίας μάς μιλάτε;

Για το ότι οι εργαζόμενοι στις μεταφορές και τις αεροπορικές βιώνουν μια τεράστια επίθεση στους μισθούς, στα δικαιώματα, βιώνουν την εργοδοτική τρομοκρατία; Για το ότι την περίοδο της πανδημίας η επίθεση αυτή κλιμακώθηκε με χιλιάδες απολύσεις, όπως έγινε και στις αεροπορικές εταιρείες της χώρας μας, οι οποίες μάλιστα επιδοτήθηκαν και από πάνω με δεκάδες εκατομμύρια ευρώ; Για το ότι σήμερα με την ακρίβεια και το κόστος ζωής να εκτοξεύονται, και ενώ οι επιχειρηματικοί όμιλοι βγάζουν ασύλληπτα κέρδη, οι εργαζόμενοι στις αεροπορικές μεταφορές -και εκεί και παντού- οδηγούνται στην εργασιακή εξουθένωση και τη φτώχεια;

Με τη συμφωνία, βεβαίως, δεν ξεχνάτε -δεν ξεχνά η Ευρωπαϊκή Ένωση, ούτε και εσείς, και όσοι την ψηφίζετε βεβαίως- να θεσπίσετε την αμοιβαία και απόλυτη φοροασυλία και φοροαπαλλαγή των αεροπορικών εταιρειών. Και αυτό πότε; Την ώρα που έχετε απογειώσει τη φοροεπιδρομή ενάντια στα λαϊκά στρώματα, ενώ τα όποια τέλη χρήσης υπηρεσιών -τα τέλη αεροδρομίου που λέμε, οι φόροι, όπως τα ξέρει ο κόσμος, όπως όλοι γνωρίζουν- τελικά ενσωματώνονται στις τιμές των εισιτηρίων και πληρώνονται από τους ίδιους τους επιβάτες.

Με βάση όλα τα παραπάνω, καταψηφίζουμε αυτή τη συμφωνία ως επιζήμια για τα λαϊκά συμφέροντα.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο ειδικός αγορητής της Ελληνικής Λύσης ο κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, όπως αναφέραμε στην επιτροπή, η παρούσα σύμβαση υπεγράφη στο Λουξεμβούργο στις 18 Οκτωβρίου του 2021, ενώ υιοθετείται, παραδόξως, πολύ σύντομα από την Ελλάδα. Αφορά στην συμφωνία αεροπορικών υπηρεσιών μεταξύ της Ευρωπαϊκής Ένωσης, οπότε των κρατών-μελών της, και του Κατάρ, του δεύτερου ή τρίτου παραγωγού «LNG» παγκοσμίως, ενώ έπεται της Σύμβασης Διεθνούς Πολιτικής Αεροπορίας του 1944. Επομένως, πρόκειται για μια συλλογική σύμβαση, επικαλύπτοντας, σε κάποιον βαθμό, τις ήδη υπάρχουσες των κρατών-μελών, που μάλλον επεκτείνει χωρίς να τις αντικαθιστά. Η Ελλάδα έχει πάντως ήδη συνεργασία σε αεροπορικό επίπεδο με το Κατάρ, με διμερείς συμβάσεις από το 2007 και από το 2013. Υπάρχουν δε απευθείας πτήσεις μεταξύ της Ελλάδας και του Κατάρ, μέσω της «QATAR AIRWAYS» για Αθήνα, Θεσσαλονίκη, Μύκονο και Σαντορίνη.

Σε γενικές γραμμές τώρα, η συμφωνία είναι αρκετά αόριστη ως προς τους ορισμούς και το κόστος της, όπως για τους πρόσθετους διαφυγόντες δασμούς και για την αστυνόμευση, κάτι που αναλύσαμε λεπτομερώς στην επιτροπή. Δημιουργεί δε ανησυχίες σε ορισμένα σημεία της, μεταξύ άλλων, επειδή το Κατάρ διατηρεί πολύ στενές σχέσεις με την Τουρκία, ενώ το καθεστώς του είναι αυταρχικό, απολυταρχικό. Από την άλλη πλευρά μπορεί να αφαιρέσει μερίδια αγοράς από τις ελληνικές εταιρείες, επειδή δίνει την δυνατότητα εξυπηρέτησης διαφορετικών προορισμών εντός της Ευρωπαϊκής Ένωσης, βέβαια, χωρίς μετεπιβίβαση από τη μία χώρα στην άλλη, όπως η ανάλογη μεταξύ των Ηνωμένων Πολιτειών και της Ευρωπαϊκής Ένωσης, η γνωστή ως «Open Skies Agreements». Δηλαδή αντί να διενεργεί τις εσωτερικές πτήσεις στην Ευρωπαϊκή Ένωση η «AEGEAN», να τις διεκδικήσει η «QATAR AIRWAYS», η οποία έχει φθηνότερο ενεργειακό κόστος, ενώ είναι η τρίτη μεγαλύτερη παγκοσμίως σε CARGO μετά τις εξειδικευμένες «FedEx» και «UPS». Σε κάθε περίπτωση η σύμβαση παρέχει απεριόριστα δικαιώματα μεταφοράς επιβατών από και προς μια χώρα της Ευρωπαϊκής Ένωσης, καθώς επίσης του Κατάρ. Του προσφέρεται, δηλαδή, η τρίτη και η τέταρτη αεροπορική ελευθερία επίσης, όσον αφορά στην διέλευση και στην στάθμευση, δηλαδή, η πρώτη και η δεύτερη αεροπορική ελευθερία.

Η συμφωνία δίνει επιπλέον την εντύπωση πως προωθεί, εν μέρει, την επιχειρηματική διείσδυση της «QATAR AIRWAYS» στις αεροπορικές εταιρείες της Ευρωπαϊκής Ένωσης, σε ορισμένες από τις οποίες συμμετέχει ήδη, όπως στην «IAG», μητρική της «BRITISH AIRWAYS», της «IBERIA», της «AER LINGUS» και της «VUELING», καθώς επίσης, στην «AIR ITALY» και στην «CARGOLUX».

Η Ελλάδα θα πρέπει, λοιπόν, να προσέξει ιδιαίτερα, τόσο την επίδραση της σύμβασης στην αγορά όσο και τα θέματα ασφαλείας, όπως τη μεταφορά επικίνδυνων ή παράνομων φορτίων και επιβατών, όπου τελικά δεν γνωρίζουμε πώς θα ελέγχονται μετά από τις νομοθετικές αλλαγές για τις αρμοδιότητες της «ΑΠΑ» και τις παραχωρήσεις αεροδρομίων.

Στην επιτροπή, πάντως, θέσαμε αρκετά ερωτήματα στον Υπουργό σε μια σειρά άρθρων. Mας είπε, μάλιστα, ότι ήταν περισσότερα από την σύμβαση. Η δουλειά μας, όμως, είναι να θέτουμε ερωτήματα, στα όποια υποσχέθηκε να μας απαντήσει σήμερα. Σημαντικό και επίκαιρο, πάντως, είναι το ερώτημα που αφορά σε ποια απόσταση από τα νησιά απαιτείται άδεια διέλευσης. Αυτό ειδικά, πρέπει να το απαντήσετε, σε ποια απόσταση από τα νησιά μας πρέπει να έχει άδεια διέλευσης.

Είπαμε, επίσης, πως ενδεχομένως, θα έχει ενδιαφέρον η γενικότερη συνεργασία στον τομέα των επενδύσεων, όπου θα μπορούσε να προταθεί να επενδύσει το Κατάρ στην βάση συντήρησης στο Ελληνικό, η οποία έχει μείνει άδεια μετά τη διάλυση της Ολυμπιακής. Αυτά είναι εποικοδομητικά για τη χώρα μας, όχι απλά οι συμφωνίες. Έτσι, η «QATAR AIRWAYS» θα ήταν σε θέση να συντηρεί τα αεροσκάφη της εντός της Ευρωπαϊκής Ένωσης, σε μια χώρα με χαμηλό κόστος, όπως είναι πια η Ελλάδα. Επίσης, θα μας βοηθούσε στην αύξηση της απασχόλησης, σημειώνοντας πως πολλοί Έλληνες μηχανικοί αεροσκαφών έχουν φύγει στο εξωτερικό, όπως πολλοί άλλοι επιστήμονες, φυσικά, για να επιβιώσουν, δυστυχώς.

Ειδικότερα, η τεχνική βάση της Ολυμπιακής στο αεροδρόμιο «Βενιζέλος» έκλεισε το 2013, όταν η «ΜΑΡΦΙΝ» παραχώρησε την υπόλοιπη Ολυμπιακή στην «AEGEAN» ως προίκα, ενώ παραμένει έως σήμερα αδρανής, σημειώνοντας πως το δημόσιο έχει δαπανήσει για την κατασκευή της βάσης και για τον εξοπλισμό της πάνω από 150 εκατομμύρια ευρώ. Χρησιμοποιούσε υπόστεγο εβδομήντα δύο χιλιάδων τετραγωνικών που παραμένει σήμερα ως είχε και απασχολούσε έως οκτακόσια άτομα προσωπικό, ενώ είχε τζίρο 120 εκατομμύρια και εξυπηρετώντας, εκτός της Ολυμπιακής, πάνω από πενήντα άλλες εταιρείες, κυρίως ξένες. Αυτή τη στιγμή το υπόστεγο είναι άδειο, ενώ ο εξοπλισμός του πουλήθηκε -σύμφωνα με μαρτυρίες, φυσικά, δεν το γνωρίζουμε ακριβώς- στην Τουρκία.

Υπήρχε, ως πρόσφατα πάντως, επιχειρηματική πρόταση των πρώην εργαζομένων του να λειτουργήσει ως περιφερειακό κέντρο συντήρησης για τρίτες εταιρείες, κάτι που θα ήταν ανταγωνιστικό λόγω των εγκαταστάσεων και της τεχνογνωσίας που έχει, καθώς επίσης και του χαμηλότερου εργατικού κόστους σε σχέση με την Ευρώπη ή με το Ντουμπάι. Σε κάθε περίπτωση, υπάρχει ζήτηση για τέτοιου είδους υπηρεσίες εκτός της χώρας βάσης, κάτι που είναι κοινή πρακτική για τις διεθνείς αεροπορικές εταιρείες.

Ο αερολιμένας «Ελευθέριος Βενιζέλος», βέβαια, διενέργησε διαγωνισμό για την τεχνική βάση, αλλά δυστυχώς, δεν υπήρξε ενδιαφέρον, αφού οι μεγάλες εταιρείες δεν φαίνεται να θέλουν να μεταφέρουν κάποια δραστηριότητά τους στην Ελλάδα. Αντίθετα, τη μεταφέρουν σε άλλες χώρες, όπως για παράδειγμα η «LUFTHANSA» στη Βουλγαρία.

Θα μπορούσε, όμως, να στηριχθεί αυτή η επένδυση και από το κράτος, αφού πρέπει να υπάρξουν τέτοιες παραγωγικές μονάδες στην χώρα μας. Χωρίς παραγωγή άλλωστε -το λέμε συνεχώς- και στηριζόμενοι μόνο στη μονοκαλλιέργεια του τουρισμού, χωρίς καν συνέργειες, όπως με τον πρωτογενή τομέα ή τις αεροπορικές εταιρείες, τα έσοδά του θα χάνονται από τα ελλείμματα του εμπορικού μας ισοζυγίου.

Ήδη κάψαμε τα έσοδα ολόκληρης της τουριστικής σεζόν του 2021 τους πρώτους επτά μήνες, με το τεράστιο εμπορικό έλλειμμα της χώρας μας, το οποίο είναι ακριβώς 20,6 δισεκατομμύρια ευρώ. Έτσι, με αυτόν τον τρόπο και αν δεν κάνουμε όλα αυτά τα πράγματα, αν δεν παράγουμε πλούτο, αποκλείεται να ανακτήσει η Ελλάδα την οικονομική της ανεξαρτησία, χωρίς την οποία είναι πραγματικά, ψευδαίσθηση η εθνική κυριαρχία.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο ειδικός αγορητής του ΜέΡΑ25 ο κ. Γεώργιος Λογιάδης.

Κύριε Λογιάδη, έχετε τον λόγο.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι, συζητάμε σήμερα το σχέδιο νόμου του Υπουργείου Υποδομών και Μεταφορών αναφορικά με την κύρωση συμφωνίας αεροπορικών μεταφορών μεταξύ των κρατών-μελών της Ευρωπαϊκής Ένωσης και του Κράτους του Κατάρ. Το νομοσχέδιο αποτελείται από 30 άρθρα και 2 παραρτήματα. Τα άρθρα 2 έως 12 αφορούν οικονομικές ρυθμίσεις και τα άρθρα 13 έως 20 θέματα ασφάλειας.

Θα ξεκινήσω με την πολύ μεγάλη εικόνα της Ευρωπαϊκής Ένωσης. Ό,τι μας φέρνει η Ευρωπαϊκή Ένωση, εμείς αμέσως το υπερψηφίζουμε, το θεωρούμε αλάνθαστο σαν ένα ιερό δισκοπότηρο. Η Ευρωπαϊκή Ένωση, όμως, δεν είναι η ένωση των λαών πραγματικά. Κατευθύνεται από τα λόμπι των Βρυξελλών και όχι από τις εκλεγμένες κυβερνήσεις. Αυτοί οι λομπίστες, όπως διαβάζουμε συχνά και στον ελληνικό τύπο, περιφέρονται ανεξέλεγκτα στις Βρυξέλλες, συναντώνται με μέλη του Ευρωπαϊκού Κοινοβουλίου, με αξιωματούχους και άλλους, κεκλεισμένων των θυρών, για να επηρεάσουν με αδιαφανή τρόπο τις αποφάσεις προς όφελος των κολοσσών. Τη δύναμη αυτών των λόμπι τη βλέπουμε παντού, παραδείγματος χάριν και στον πρωτογενή τομέα, από την ΚΑΠ μέχρι την ενέργεια και τα συμφέροντα των εταιρειών, αυτών των κολοσσών.

Είναι καταστροφικό για τον πρωτογενή μας τομέα στην Ελλάδα να εισάγουμε τα πάντα, ακόμη και πέντε χιλιάδες τόνους αμπελόφυλλα από την Κίνα. Βλέπουμε σήμερα ότι το τεράστιο πρόβλημα με την ενεργειακή εξάρτηση στην Ευρωπαϊκή Ένωση υπάρχει διότι πολύ μεγάλες και πολύ λίγες βιομηχανίες της Ευρωπαϊκής Ένωσης, κυρίως της Γερμανίας, ήθελαν πάντα να εισάγουν φθηνή ενέργεια. Έτσι επηρεάζουν τις αποφάσεις της Ευρωπαϊκής Ένωσης αυτοί οι λομπίστες για το συμφέρον των ολίγων, των ολιγαρχών. Βλέπουμε στην Ευρωπαϊκή Ένωση αποδομητικές τάσεις, φυγόκεντρες δυνάμεις απαξίωσης.

Θα συνεχίσω τονίζοντας τα θέματα της ασφάλειας, τα πολλαπλά και συνεχή προβλήματα όσον αφορά στη διαχείριση των ελληνικών αεροδρομίων μετά την ψήφιση του ν.4757/2020. Επικρατεί υποστελέχωση, δεν έχουν καθοριστεί ακριβώς οι αρμοδιότητες των ελεγκτών, υπάρχει έλλειψη ενημέρωσης, υπάρχουν προβλήματα στην αντιμετώπιση των εργατικών ατυχημάτων. Υπάρχει μεγάλο μπέρδεμα αρμοδιοτήτων μεταξύ ΥΠΑ και ΑΠΑ. Έχουν γίνει πολλά ντροπιαστικά και επικίνδυνα συμβάντα με την κατάργηση της άμεσης κρατικής εποπτείας σε βάρος του δημοσίου συμφέροντος και της ασφάλειας των πτήσεων και των επιβατών, τα οποία το ΜέΡΑ25 αναδεικνύει συνέχεια. Δεν είναι δυνατόν η αρχή, την οποία δημιουργήσατε, να ελέγχει την καλή λειτουργία των αεροδρομίων από την Αθήνα, με ραντάρ. Αποδομήσατε το πλέγμα ασφαλείας στα αεροδρόμια για να δρουν ανεξέλεγκτα οι ιδιώτες σ’ αυτά. Αυτό για εμάς, για το ΜέΡΑ25, είναι το πρώτιστο πρόβλημα στο σημερινό σχέδιο νόμου, η ασφάλεια του κοινού.

Ένα άλλο θέμα είναι το κατά πόσο τα οικονομικά οφέλη που αναφέρει το σχέδιο νόμου από τις μεταφορές, από τον τουρισμό, από το εμπόριο, διαχέονται στην κοινωνία επ’ ωφελεία όλων, πράγμα όμως που εμείς στο ΜέΡΑ25 θεωρούμε ότι δεν γίνεται και θα το εξηγήσω. Με τον τρόπο λειτουργίας της Ευρωπαϊκής Ένωσης και των κρατών-μελών της παρατηρούμε όλο και μεγαλύτερη αύξηση των ανισοτήτων και συγκέντρωση του πλούτου στα χέρια όλο και πιο ολίγων εταιρειών, όπως είπα προηγουμένως.

Το σχέδιο νόμου αναφέρεται και στο θέμα του τουρισμού και στα οφέλη που προκύπτουν απ’ αυτόν. Θα ήθελα να αναφέρω τρία προβλήματα. Πρώτα απ’ όλα είναι η εποχικότητα που έχουμε και το κατά πόσο επεκτείνεται η τουριστική περίοδος με μια τέτοια συμφωνία με το Κατάρ, που ασφαλώς και δεν επεκτείνεται. Ένα άλλο πολύ μεγάλο πρόβλημα στον τουρισμό είναι η έλλειψη υποδομών, οι πολύ χαμηλές ταχύτητες στο ίντερνετ και το πολύ ακριβό ίντερνετ λόγω της ιδιωτικοποίησής του. Οι ξένοι επισκέπτες στην Ελλάδα ζητάνε ίντερνετ, αλλά δεν είναι καθόλου καλές οι υποδομές. Επίσης, ένα τρίτο πρόβλημα είναι η ανεξέλεγκτη αύξηση των βραχυχρόνιων μισθώσεων που εκτοξεύει τα ενοίκια στα ύψη. Είναι ένα μεγάλο κοινωνικό πρόβλημα. Ο Αντιπεριφερειάρχης Κρήτης, αρμόδιος για θέματα τουρισμού, ανέφερε ότι φέτος το καλοκαίρι παρατηρήθηκαν φαινόμενα υπερτουρισμού που προκαλούν δυσαρέσκεια στον επισκέπτη. Βλέπουμε, λοιπόν, ότι υπάρχουν αυτά τα προβλήματα.

Κλείνοντας, θα ήθελα να υπενθυμίσω την υπόθεση-σκάνδαλο της επένδυσης του Εμίρη του Κατάρ στο νησί Οξυά της Ζακύνθου και στην περιοχή Ναυάγιο της Ζακύνθου, δεκατέσσερις χιλιάδες στρέμματα με ένα μέτωπο δέκα χιλιόμετρα στη θάλασσα τα οποία αποτελούν «NATURA» και πουλήθηκαν από ένα άτομο στον εμίρη.

Να υπογραμμίσω ότι σύσσωμη η Κοινοβουλευτική Ομάδα του ΜέΡΑ25 αντέδρασε, συμπαραστάθηκε στην κοινωνία της Ζακύνθου και ανέδειξε το τεράστιο σκάνδαλο και το διαχρονικό πολιτικό ζήτημα από όλες τις κυβερνήσεις και από όλα τα κόμματα -ΠΑΣΟΚ, Νέα Δημοκρατία, ΣΥΡΙΖΑ- σχετικά με την έκταση αυτή, τα οποία ανήκουν στο δημόσιο, στον δήμο, σε μοναστήρια και πολίτες της Ζακύνθου και πουλήθηκαν, όπως είπαμε, από ένα άτομο στον Εμίρη του Κατάρ.

Με τη διαχρονική και παλλαϊκή κινητοποίηση και με αγώνα, αυτό το σκάνδαλο έφτασε στο δικαστήριο και το Συμβούλιο Πλημμελειοδικών συμπέρανε ότι αυτή η αγοραπωλησία αποτελεί απάτη και ο εισαγγελέας έχει κινήσει διαδικασίες για όλους τους εμπλεκόμενους.

Κλείνοντας να υπενθυμίσω τα επιχειρηματικά σκάνδαλα μεταξύ ελληνικών κυβερνήσεων με το Κατάρ για πάνω από δέκα χρόνια, πρώτα για την περίφημη επένδυση και «πρόσκληση πετροδολαρίων» -όπως έλεγαν τότε- στον Αστακό Αιτωλοακαρνανίας και αργότερα για την άλλη μεγάλη επένδυση-φούσκα στην έκταση του πρώην αεροδρομίου στο Ελληνικό, για τις οποίες το 2013 ο Πάτρικ Θέρος, πρώην Πρέσβης των Ηνωμένων Πολιτειών στο Κατάρ και Πρόεδρος του Επιχειρηματικού Συμβουλίου ΗΠΑ - Κατάρ, είχε πει ότι οι Έλληνες πολιτικοί πήγαιναν ζητιανεύοντας στο Κατάρ και δεν έκρυψε, επίσης, ότι συχνά Έλληνες πολιτικοί έβλεπαν τη σχέση με το Κατάρ ως μία ευκαιρία για «αρπαχτή».

Θα καταψηφίσουμε το νομοσχέδιο.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Θέλει κάποιος εκ των Κοινοβουλευτικών Εκπροσώπων τον λόγο; Κανείς.

Επομένως τον λόγο έχει τώρα ο Υφυπουργός Υποδομών και Μεταφορών κ. Μιχαήλ Παπαδόπουλος για να κλείσει τη σημερινή συζήτηση επί της κύρωσης της συζητούμενης σύμβασης.

Ορίστε, κύριε Υπουργέ, έχετε τον λόγο.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, αυτό που ήθελα να πω ξεκινώντας -επειδή άκουσα με προσοχή όλους τους συναδέλφους- είναι ότι πραγματικά κι εγώ συμφωνώ και το έχω καταθέσει ως Βουλευτής εδώ και πολλά χρόνια, ότι το σωστό θα ήταν αυτές οι συμφωνίες πριν υπογραφούν να έρχονται να κουβεντιάζονται στην ελληνική Βουλή ή στην επιτροπή -αυτό είναι ένα σημείο με το οποίο συμφωνώ απόλυτα- και μετά να έρχονται προς ψήφιση και μετά να υπογράφονται.

Όμως, σήμερα καλούμαστε να κυρώσουμε μία αεροπορική συμφωνία που υπεγράφη μεταξύ της Ευρωπαϊκής Ένωσης και του Κατάρ στις 18 Οκτωβρίου του 2021. Να σημειώσουμε, επίσης, ότι ήρθε σχετικά γρήγορα στη Βουλή -επιτέλους- γιατί συνήθως αυτές οι κυρώσεις συνήθως αργούν, θα έλεγα, παραπάνω απ’ όσο πρέπει.

Σκοπός της συμφωνίας αυτής είναι η ενίσχυση της επιχειρηματικότητας, της αεροπορικής συνεργασίας των κρατών-μελών της Ευρωπαϊκής Ένωση με αυτή τη χώρα.

Είναι αλήθεια, αγαπητέ συνάδελφε, ότι ενισχύουν την επιχειρηματικότητα -δεν είναι κρυφό αυτό, γιατί το είπατε κατ’ επανάληψη- και νομίζω ότι είναι και ένας από τους στόχους των συμφωνιών αυτών να ενισχυθεί η επιχειρηματικότητα μεταξύ των χωρών. Αυξάνεται ο συνολικός αριθμός των εκτελούμενων εβδομαδιαίων δρομολογίων για κράτη-μέλη, των οποίων οι διμερείς συμφωνίες με τη χώρα αυτή επιτρέπουν μικρότερο αριθμό δρομολογίων.

Με τη συμφωνία αυτή, τα δικαιώματα της πέμπτης ελευθερίας για υπηρεσίες αποκλειστικής μεταφοράς φορτίου αυξάνονται σταδιακά. Επίσης, παρέχεται μία ευελιξία λειτουργίας στην εκτέλεση των δρομολογίων, όπως ο συνδυασμός των πτήσεων, εξυπηρέτηση ενδιάμεσων σημείων, ενδιάμεσες στάσεις, διαμετακομιστική μεταφορά, συνεξυπηρέτηση δύο ή περισσοτέρων σημείων σε κράτη-μέλη της Ευρωπαϊκής Ένωσης.

Αυτό δεν σημαίνει, αγαπητέ συνάδελφε, κύριε Βιλιάρδο, ότι θα λειτουργήσει ανταγωνιστικά προς τις ελληνικές εταιρείες. Προσθετικά λειτουργεί αυτό το έργο. Εάν ρίξουμε, λοιπόν, μια ματιά στο προοίμιο τής υπό ψήφιση συμφωνίας, που υπεγράφη, θα δούμε αναλυτικά τους λόγους και τα οφέλη που προκύπτουν από τη συμφωνία αυτή. Επιγραμματικά, για να μη σας κουράζω, θα αναφέρω μερικούς από αυτούς.

Πρώτον, η επιθυμία της Ευρωπαϊκής Ένωσης είναι να προωθήσει τα συμφέροντα των κρατών-μελών στον τομέα των αεροπορικών μεταφορών, ώστε έτσι να συμβάλουν στη σύσφιξη των πολιτικών και οικονομικών σχέσεων. Ειδικότερα για τη χώρα μας, ο σκοπός αυτός -θα έλεγα- είναι ιδιαίτερα σημαντικός και μάλιστα μετά την επίσκεψη του Πρωθυπουργού Κυριάκου Μητσοτάκη σε αυτή τη χώρα, η ενδυνάμωση των διμερών σχέσεων -ιδιαίτερα στη σημερινή κρίσιμη συγκυρία περιφερειακής αστάθειας και ενεργειακής κρίσης- αποτελεί μία σημαντική προτεραιότητα για τη χώρα μας, ειδικά αυτή τη χρονική περίοδο.

Δεύτερος στόχος, με την υπογραφή αυτής της συμφωνίας είναι σημαντικά τα πλεονεκτήματα που μπορούν να προκύψουν από ανταγωνιστικές αεροπορικές υπηρεσίες, οι οποίες θα αναπτύξουν τους τομείς του τουρισμού, του πολιτισμού και των υποδομών, που και γι’ αυτές υπήρξε κοινή βούληση των ηγετών των δύο χωρών. Εξασφαλίζεται στις αερομεταφορές το υψηλότερο επίπεδο ασφάλειας των πτήσεων και της αεροπορικής ασφάλειας.

Ένας άλλος σημαντικός στόχος που επιβεβαιώνεται με τη συμφωνία αυτή είναι η σπουδαιότητα του περιβάλλοντος στη χάραξη και την εφαρμογή της πολιτικής διεθνών αερομεταφορών, δηλώνοντας ότι είναι αναγκαίο να ληφθούν επειγόντως μέτρα για την καταπολέμηση της κλιματικής αλλαγής και να συνεχιστεί η συνεργασία με σκοπό τη μείωση των εκπομπών αερίων του θερμοκηπίου στον αεροπορικό τομέα.

Με τον τρόπο αυτόν, συνεπής στις διεθνείς υποχρεώσεις του, συμπεριλαμβανομένων εκείνων που παρατίθενται και στις πράξεις του Διεθνούς Οργανισμού Πολιτικής Αεροπορίας, του ΔΟΠΑ, νομίζω ότι καλύπτονται πλήρως αυτά τα οποία είναι χρήσιμα για τη χώρα, αλλά είναι χρήσιμα όχι μόνο για τη χώρα, όχι μόνο για τις επιχειρήσεις, είναι χρήσιμα για τους Έλληνες πολίτες.

Κλείνοντας, νομίζω ότι είναι αναγκαία και χρήσιμη να ψηφιστεί αυτή η συμφωνία.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς σας ευχαριστούμε, κύριε Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση ενιαία επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών.

Προχωρούμε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Κύρωση Συμφωνίας Αεροπορικών Μεταφορών μεταξύ της Ευρωπαϊκής Ένωσης και των κρατών μελών της, αφενός και του κράτους του Κατάρ, αφετέρου».

Παρακαλώ να ανοίξει το σύστημα της ηλεκτρονικής ψηφοφορίας .

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Μέχρι να ολοκληρωθεί η ψηφοφορία, έχω την τιμή να ανακοινώσω στο Σώμα ότι η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της Εισαγγελικής Αρχής για την χορήγηση άδειας άσκησης ποινικής δίωξης κατά Βουλευτή.

Επίσης, έχω την τιμή να ανακοινώσω στο Σώμα ότι ο κ. Παναγιώτης Κουρουμπλής, Ανεξάρτητος Βουλευτής Β2΄ Δυτικού Τομέα Αθηνών, επανεντάσσεται στην Κοινοβουλευτική Ομάδα του ΣΥΡΙΖΑ - Προοδευτική Συμμαχία. Οι σχετικές επιστολές θα καταχωρισθούν στα Πρακτικά.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι επιστολές σελ.57-58)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση Συμφωνίας Αεροπορικών Μεταφορών μεταξύ της Ευρωπαϊκής Ένωσης και των Κρατών μελών της, αφενός και του Κράτους του Κατάρ, αφετέρου |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεπώς το σχέδιο νόμου του Υπουργείου Υποδομών και Μεταφορών: «Κύρωση Συμφωνίας Αεροπορικών Μεταφορών μεταξύ της Ευρωπαϊκής Ένωσης και των κρατών μελών της, αφενός και του κράτους του Κατάρ, αφετέρου» έγινε δεκτό κατά πλειοψηφία, ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ.62α)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοισυνάδελφοι, εισερχόμαστε τώρα στο δεύτερο νομοσχέδιο της ημερήσιας διάταξης.

Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Παιδείας και Θρησκευμάτων: «Κύρωση της Εκπαιδευτικής Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου».

Το σχέδιο νόμου ψηφίστηκε στη Διαρκή Επιτροπή κατά πλειοψηφία και εισάγεται για συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να πάρουν τον λόγο όσοι έχουν αντίρρηση επί της κυρώσεως της συμφωνίας για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας.

Η ψηφοφορία θα γίνει μετά το τέλος της συζήτησης. Οι θέσεις των κομμάτων όπως διατυπώθηκαν στην επιτροπή είναι: Νέα Δημοκρατία υπέρ, ΣΥΡΙΖΑ - Προοδευτική Συμμαχία υπέρ, ΠΑΣΟΚ - Κίνημα Αλλαγής υπέρ, Κομμουνιστικό Κόμμα Ελλάδας «παρών», Ελληνική Λύση «επιφύλαξη» και ΜέΡΑ25 υπέρ.

**ΚΩΝΣΤΑΝΤΙΝΟΣ ΜΑΡΚΟΥ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Μάρκου.

**ΚΩΝΣΤΑΝΤΙΝΟΣ ΜΑΡΚΟΥ:** Κατά τη συζήτηση χθες στην Ολομέλεια, στην οποία συζητήσαμε και με τον πρόεδρο της επιτροπής, διευκρινίστηκε -παρόντος του Υπουργού- ότι είθισται να δίνεται ο λόγος και στους εισηγητές όσων έχουν θετική ψήφο και υποθέταμε, δηλαδή, ότι, παρά τη θετική μας ψήφο, θα μας δοθεί ο λόγος. Με αυτή την έννοια, αντί για «επιφύλαξη» είπαμε «παρών» -που είναι και άποψη μας- αλλά, με αυτή την έννοια, ζητώ να τοποθετηθώ σαν εισηγητής, γιατί είναι κάτι το οποίο, όπως είπε και ο πρόεδρος της επιτροπής, εθιμικά τηρείται.

**ΠΡΟΕΔΡΕΥΩΝ (Αθανάσιος Μπούρας):** Τώρα μου ζητάτε να παραβιάσω τον Κανονισμό. Ο πρόεδρος της επιτροπής δεν κανονίζει τη διαδικασία.

Κύριε Μάρκου, με συγχωρείτε αλλά δεν θα το κάνω, διότι δεν μπορώ να παραβιάσω τον Κανονισμό. Η διαδικασία προβλέπεται από τον Κανονισμό. Δεν την καθορίζει ο κάθε πρόεδρος της επιμέρους επιτροπής. Δεν μπορώ να το κάνω γιατί όσα διάβασα δεν αποτελούν δικές μου θέσεις, αποτελούν απόφαση -ομόφωνη μάλιστα- της Διάσκεψης των Προέδρων, η οποία καθορίζει κάθε Πέμπτη τη διαδικασία με την οποία συζητούνται και βέβαια στηρίζεται επί του Κανονισμού. Δυστυχώς, δεν μπορώ να το κάνω.

Μπορείτε να κάνετε το εξής, αν θέλετε. Εγώ θα σας δώσω μια λύση. Μπορείτε να ζητήσετε από το κόμμα σας να σας ορίσει Κοινοβουλευτικό Εκπρόσωπο και να πάρετε τον λόγο. Λύνεται το θέμα με αυτόν τον τρόπο. Συνεννοηθείτε με την Κοινοβουλευτική σας Ομάδα.

**ΚΩΝΣΤΑΝΤΙΝΟΣ ΜΑΡΚΟΥ:** Κύριε Πρόεδρε, να πω κάτι;

**ΠΡΟΕΔΡΕΥΩΝ (Αθανάσιος Μπούρας):** Ορίστε, σας ακούω.

**ΚΩΝΣΤΑΝΤΙΝΟΣ ΜΑΡΚΟΥ:** Αυτό σημαίνει δύο πράγματα:

Το ένα είναι ότι, οι μέχρι τώρα πρόεδροι, που είχαν τη θέση σας και έδιναν τον λόγο, προφανώς, παραβίαζαν τον Κανονισμό και παρανομούσαν. Αυτό είναι σαφές με αυτά που λέτε. Και είναι κάτι το οποίο γίνεται συστηματικά.

Το δεύτερο είναι ότι, αυτό σημαίνει ότι ο ορισμένος μέχρι τώρα Κοινοβουλευτικός Εκπρόσωπος δεν θα μπορεί να πάρει τον λόγο.

**ΠΡΟΕΔΡΕΥΩΝ (Αθανάσιος Μπούρας):** Ναι, δεν μπορώ να το κάνω. Κι εγώ μετέχω, όπως ξέρετε, ως εκ της ιδιότητάς μου στη Διάσκεψη των Προέδρων. Το καθορίζει και αυτό η Διάσκεψη Προέδρων -που είναι το ανώτατο όργανο το οποίο κανονίζει αυτά τα πράγματα- και δίδεται ο λόγος και όταν πρόκειται για κάποια θέματα τα οποία θεωρεί η Διάσκεψη ότι είναι μείζονα.

Λοιπόν, τώρα για να μη χάνουμε άλλον χρόνο, μπορείτε να συνεννοηθείτε με το κόμμα σας, μήπως δεν μιλήσει ο Κοινοβουλευτικός Εκπρόσωπος.

Πάμε τώρα στη διαδικασία. Καλώ στο Βήμα τον ειδικό αγορητή του Κομμουνιστικού Κόμματος Ελλάδας, τον κ. Ιωάννη Δελή.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Απάντησε χθες ο κύριος Υπουργός για το λόγο της καθυστέρησης της κύρωσης αυτής της εκπαιδευτικής συμφωνίας της χώρας μας με το Μαυροβούνιο, μια συμφωνία η οποία περίμενε στα συρτάρια του Υπουργείου Παιδείας για επτά ολόκληρα χρόνια -τέσσερα χρόνια με το ΣΥΡΙΖΑ και άλλα τρία με τη Νέα Δημοκρατία- από το 2015. Απάντησε, λοιπόν, και επικαλέστηκε τον μεγάλο φόρτο του κυβερνητικού νομοθετικού έργου ως την αιτία αυτής της καθυστέρησης.

Μπορεί να είναι και έτσι, δεν το αποκλείουμε. Σε κάθε περίπτωση όμως, αποκαλύπτεται ότι δεν ήταν ψηλά στις προτεραιότητες των κυβερνήσεων, όλων των κυβερνήσεων, μέχρι τώρα. Την ίδια στιγμή, βέβαια, δεν διστάζετε παρά τη μεγάλη αυτή καθυστέρηση, να γράφετε στην έκθεση που συνοδεύει αυτή τη συμφωνία ότι η εν λόγω εκπαιδευτική συμφωνία έρχεται να καλύψει ένα κενό στις διμερείς σχέσεις μετά την ανεξαρτησία του Μαυροβουνίου, το 2006.

Πρόκειται, βεβαίως, σε συμφωνία αν τη δει κανείς, για ένα εξαιρετικά γενικόλογο κείμενο η ουσία του οποίου θεωρούν ότι βρίσκεται σε εκείνο το κομμάτι που λέει ότι τα μέρη θα συστήσουν μία μεικτή επιτροπή, η οποία θα αποτελείται από τα μέλη που θα οριστούν από καθένα από τα μέρη, μια επιτροπή η οποία θα συνέρχεται τακτικά, μία φορά ανά τρία έτη, εκ περιτροπής στις δύο χώρες ή εφόσον ζητηθεί από ένα από τα μέρη και μεταξύ άλλων, το αντικείμενό της, θα καταρτίζει περιοδικά προγράμματα συνεργασίας, καθώς επίσης και ότι η συμφωνία αυτή θα έχει ισχύ για πέντε χρόνια συν άλλα πέντε χρόνια δικαίωμα παράτασης.

Τώρα, πέρα από τους βραχυπρόθεσμους στόχους, όπως την ανταλλαγή των πανεπιστημιακών και των φοιτητών, την προώθηση της διδασκαλίας των γλωσσών και της λογοτεχνίας των δύο χωρών, την ανάπτυξη της επαγγελματικής εκπαίδευσης, της εκπαίδευσης ενηλίκων, την ενσωμάτωση των παιδιών με ειδικές εκπαιδευτικές ανάγκες, στόχοι βεβαίως με τους οποίους κανείς λογικός άνθρωπος δεν μπορεί να διαφωνήσει, αξίζει θαρρούμε να σταθούμε λίγο και να αποκωδικοποιήσουμε τους μακροπρόθεσμους στόχους αυτής της εκπαιδευτικής συμφωνίας, οι οποίοι σύμφωνα με την αιτιολογική έκθεση είναι η ενίσχυση της συνεργασίας των δύο χωρών σε εκπαιδευτικό επίπεδο, λαμβάνοντας υπ’ όψιν την ευρωπαϊκή δυναμική του Μαυροβουνίου και την ανάγκη ανάπτυξης ενός νέου συμβατικού πλαισίου διμερών σχέσεων.

Βεβαίως, όλη ουσία εδώ βρίσκεται στη φράση «ευρωπαϊκή δυναμική του Μαυροβουνίου». Το έγκλημα, το ιμπεριαλιστικό έγκλημα της διάλυσης της Γιουγκοσλαβίας στη δεκαετία του 1990 -μια διάλυση της οποίας η φωτιά του πολέμου ακόμα σιγοκαίει, απειλώντας μάλιστα να φουντώσει ξανά όπως βλέπουμε εδώ στη γειτονιά μας, στα Βαλκάνια- άνοιξε τον χορό και ταυτόχρονα, το πεδίο για τον ανταγωνισμό αντικρουόμενων ιμπεριαλιστικών, γεωπολιτικών και οικονομικών βεβαίως συμφερόντων. Ηνωμένες Πολιτείες, Ευρωπαϊκή Ένωση, Ρωσία, Κίνα, αλλά και μικρότερες περιφερειακές δυνάμεις ανταγωνίζονται εδώ και χρόνια στα και για τα Δυτικά Βαλκάνια. Βασικός στόχος όλων αυτών των ευρωατλαντικών σχεδιασμών είναι να επιταχυνθεί η ένταξη στην Ευρωπαϊκή Ένωση και στο ΝΑΤΟ όσων χωρών της περιοχής σε αυτά τα Δυτικά Βαλκάνια δεν βρίσκονται ήδη, γιατί ορισμένα βρίσκονται στις δύο αυτές λυκοσυμμαχίες και να μειωθεί φυσικά η επιρροή άλλων ιμπεριαλιστικών κέντρων όπως η Ρωσία και η Κίνα. Το Μαυροβούνιο λόγου χάριν είναι μέλος του ΝΑΤΟ αλλά δεν είναι μέλος της Ευρωπαϊκής Ένωσης.

Μια Κίνα για την οποία πρέπει να πούμε δυο λόγια, η οποία βεβαίως εντείνει την παρέμβασή της και στην περιοχή των Βαλκανίων με την πρωτοβουλία 17+1 όπου συμμετέχουν χώρες της Κεντρικής και Ανατολικής Ευρώπης, συμπεριλαμβανομένων βεβαίως των Βαλκανίων αλλά και της χώρας μας. Η πρωτοβουλία αυτή βεβαίως εντάσσεται στα πλαίσια της ζώνης του ένα δρόμου, του μοναδικού δρόμου που αποτελεί και τη σύγχρονη αναβίωση εκείνων των παλαιότερων δρόμων του μεταξιού.

Στους επικίνδυνους αυτούς σχεδιασμούς και ανταγωνισμούς και σε αυτό το μεγάλο παζάρι συμφερόντων που εξελίσσεται, πρόθυμα συμμετέχει και η ελληνική αστική τάξη, προθυμότατα, μέσω των κυβερνήσεών της φυσικά. Και μάλιστα όχι απλώς συμμετέχει, αλλά πρωτοστατεί σε αυτούς τους ανταγωνισμούς ως το πρωτοπαλίκαρο της Ευρωπαϊκής Ένωσης και του ΝΑΤΟ στα Βαλκάνια, όπως έδειξε και η σχετικά πρόσφατη συμφωνία των Πρεσπών, μια συμφωνία η οποία σήμερα ενώνει, πραγματικά ενώνει, και τη Νέα Δημοκρατία και τον ΣΥΡΙΖΑ. Και δεν θα μπορούσε να μην τους ενώνει, αφού όπως ομολόγησε δημόσια πριν από λίγες μέρες στη Θεσσαλονίκη και ο Πρόεδρος του ΣΥΡΙΖΑ, αποσκοπούσε αυτή η συμφωνία στην ένταξη της Βόρειας Μακεδονίας σε ΝΑΤΟ και Ευρωπαϊκή Ένωση, στο πλαίσιο, βεβαίως, της ευρωπαϊκής ολοκλήρωσης των Δυτικών Βαλκανίων, ώστε να περιοριστεί η επιρροή της Ρωσίας και της Κίνας. Και, βεβαίως, αυτός ο σκοπός της συμφωνίας ήταν αποτυπωμένος φαρδιά - πλατιά μόλις στο δεύτερό της άρθρο. Με τη φράση, λοιπόν, ευρωπαϊκή δυναμική του Μαυροβουνίου υπονοείται σαφώς και υπηρετείται ασφαλώς η υλοποίηση αυτής της ευρωενωσιακής στρατηγικής, ακόμη και έμμεσα μέσα από τέτοιες φαινομενικά θετικές συμφωνίες.

Ενδεικτικό είναι το ότι στο τρίτο άρθρο αυτής της συμφωνίας γίνεται καθαρά λόγος για την ενεργό συνεργασία της Ελλάδας και του Μαυροβουνίου στο πλαίσιο των εκπαιδευτικών προγραμμάτων της Ευρωπαϊκής Ένωσης. Για να δούμε, όμως, τι λένε αυτά τα προγράμματα. Ως γνωστόν σε αυτά τα προγράμματα εφαρμόζεται αυστηρά η ευρωενωσιακή πολιτική του ελάχιστου μορφωτικού αγαθού που παρέχεται, των ληξιπρόθεσμων δεξιοτήτων, αλλά και της πολυκατηγοριοποίησης των πτυχίων στα πλαίσια της φτηνής και ευέλικτης εργασίας.

Βέβαια έχει τη σημασία του, πώς να το κάνουμε, να βλέπεις στη συμφωνία, μια συμφωνία που ετοίμασε η προηγούμενη κυβέρνηση του ΣΥΡΙΖΑ, στο άρθρο 6 να γίνεται λόγος για την ανάπτυξη ενός σύγχρονου δημοκρατικού και βιώσιμου εκπαιδευτικού συστήματος. Το πρόβλημα εδώ, βεβαίως, δεν είναι ούτε το δημοκρατικό ούτε το σύγχρονο. Το πρόβλημα είναι το βιώσιμο, γιατί παραπέμπει κατευθείαν στην επιχειρηματική λογική και μιλάμε για την εκπαίδευση. Καθόλου παράξενο θα μου πείτε, αφού η εμπορευματοποίηση της παιδείας είναι συστατικό στοιχείο της στρατηγικής της Ευρωπαϊκής Ένωσης και όσων κομμάτων βεβαίως την υλοποιούν αυτήν την στρατηγική.

Κύριε Πρόεδρε, με βάση όλα τα παραπάνω, αλλά και επειδή δεν θέλουμε μαζί με τα «ζιζάνια» τα ευρωενωσιακά να ξεριζωθεί και το καρποφόρο φυτό της όποιας εκπαιδευτικής συνεργασίας, επιλέγουμε να ψηφίσουμε «παρών» στη σημερινή συμφωνία.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει εκ μέρους της Ελληνικής Λύσης η ειδική αγορήτρια, η κ. Σοφία - Χάιδω Ασημακοπούλου.

Ορίστε, κυρία Ασημακοπούλου, έχετε τον λόγο.

**ΣΟΦΙΑ - ΧΑΙΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητούμε σήμερα για την εκπαιδευτική συμφωνία μεταξύ της Κυβέρνησης της Ελληνικής Δημοκρατίας και της κυβέρνησης του Μαυροβουνίου. Με αυτή τη συμφωνία λέτε το ένα μέρος θα μπορεί να επηρεάσει το άλλο στον τομέα της εκπαίδευσης, ανταλλάσσοντας εμπειρίες.

Η εκπαίδευση στην Ελλάδα δυστυχώς στραβά αρμενίζει, χρήζει ριζικής μεταρρύθμισης και αναβάθμισης και αυτό είναι ξεκάθαρο καθήκον της πολιτείας με στόχο την ποιότητα και με πυξίδα τα διεθνή δεδομένα. Επιδιώκεται μέσω της παρούσας συμφωνίας η συνεργασία μεταξύ των δύο κρατών στο πλαίσιο εκπαιδευτικών προγραμμάτων. Αυτό αρχικά ακούγεται θετικό, όμως, είναι τόσο θεωρητικό και γενικόλογο, αφού αναφέρεται γενικά και επιγραμματικά η διάθεση των μερών χωρίς να εξειδικεύονται οι περαιτέρω ενέργειες που θα πρέπει να ακολουθήσουν για την επίτευξη της συνεργασίας αυτής.

Αναφέρεται, επίσης, στο άρθρο 4 ότι τα μέρη θα ενθαρρύνουν τις επαφές μεταξύ των κρατικών και εκπαιδευτικών ιδρυμάτων. Ωστόσο, ξανά δεν εξειδικεύεται πού θα αποσκοπούν οι επαφές των μερών. Είναι ένα ιδιαίτερα γενικό άρθρο και όλοι γνωρίζουμε ότι για να υπάρχει αποτέλεσμα θα πρέπει να υπάρχει και αντικείμενο συνεργασίας.

Τα ίδια ισχύουν και όσον αφορά στην ανταλλαγή καθηγητών, εμπειριών και πληροφοριών του άρθρου 5. Είναι άγνωστο αν θα εξειδικευθούν οι όροι αυτής της ανταλλαγής και ακόμη πιο αβέβαιο είναι το αν αυτές οι προβλέψεις θα εφαρμοστούν ποτέ, ιδιαίτερα αν κρίνουμε από το γεγονός ότι η συγκεκριμένη συμφωνία υπεγράφη προ επταετίας και η παρούσα Κυβέρνηση επιλέγει να την κυρώσει τρία χρόνια μετά την εκλογή της.

Γιατί επιλέγει το Υπουργείο τη συγκεκριμένη χρονική στιγμή για να εισάγει μια τέτοια συμφωνία, ενώ δεν έχει λύσει βασικά ζητήματα; Είπατε ότι λόγω νομοθετικού φόρτου αργήσατε να την φέρετε προς κύρωση. Εμείς, όμως, σας λέμε ότι με σωστό προγραμματισμό, όλα γίνονται.

Γίνεται λόγος στο άρθρο 6 για ανταλλαγή εμπειριών σε όλους τους τομείς της εκπαίδευσης, μιας εκπαίδευσης που δυστυχώς πάσχει. Σπασμένα έδρανα, εγκαταστάσεις που δεν αρμόζουν σε σύγχρονο κράτος, υποστελέχωση, έλλειψη εξοπλισμού, δαπάνες και διαχρονικά υπολειπόμενα του ευρωπαϊκού μέσου όρου είναι μόνο κάποια από τον ωκεανό προβλημάτων που υπάρχουν.

Αξίζει να αναφέρουμε ότι σύμφωνα με πρόσφατη έρευνα του ΣΕΒ, στοιχεία της οποίας θα καταθέσουμε στα Πρακτικά, η Ελλάδα είναι πρώτη στην Ευρώπη σε ποσοστό φοιτητών 46% έναντι περίπου 33% στην Ευρωπαϊκή Ένωση, αλλά εικοστή όγδοη σε ποσοστό αποφοιτήσεων, 8,9% έναντι 25% στην Ευρωπαϊκή Ένωση, σύμφωνα με την ΕΘΑΑΕ 2020.

Το άρθρο 8, κρίνεται μεν θετικά, καθότι αναφέρεται σε συνεργασία στον τομέα της ενσωμάτωσης παιδιών με ειδικές εκπαιδευτικές ανάγκες, όμως η ελληνική πραγματικότητα είναι να κουβαλάνε, εν έτει 2022, μαθητή ΑΜΕΑ στα χέρια στο 2ο Δημοτικό Σχολείο της Αγίας Βαρβάρας Αττικής, θέμα για το οποίο έχουμε ήδη καταθέσει ερώτηση, καθώς η κτηριακή υποδομή των περισσότερων σχολείων -ράμπες, ανελκυστήρας, τουαλέτες ΑΜΕΑ- δεν είναι κατάλληλα προσαρμοσμένη στις ανάγκες κινητικά αναπήρων μαθητών. Αν βασικό μέλημά μας είναι η ασφάλεια των παιδιών, βασικός στόχος πρέπει να είναι η υποστήριξη και ισότιμη συμμετοχή όλων των μαθητών και των μαθητριών στην εκπαίδευση.

Ερωτηματικά υπάρχουν και σχετικά με τα περιοδικά προγράμματα που θα καταρτίσουν τα μέρη στον τομέα της εκπαίδευσης, καθώς δεν απαντήθηκε ούτε κατά τη συνεδρίαση της επιτροπής τι θα περιλαμβάνουν αυτά τα προγράμματα, τι διάρκειας θα είναι, ποιοι θα τα υλοποιήσουν και φυσικά με τι κόστος.

Αναφέρεται στο άρθρο 16 ότι για την υλοποίηση της παρούσας συμφωνίας, τα μέρη θα συστήσουν μια μεικτή επιτροπή για τη συνεργασία στον τομέα της εκπαίδευσης. Ως προς την επιτροπή αυτή δεν δόθηκαν εξηγήσεις, απλώς ότι μέσω αυτής θα αναπτύξουμε τις διμερείς μας σχέσεις. Με τι κόστος, ποια θα είναι τα κριτήρια επιλογής των μελών, θα αμείβονται και πώς; Αυτά δεν είναι επιτρεπτά να μην εξειδικεύονται, ειδικά στις εποχές που ζούμε, που η ακρίβεια μαστίζει τα ελληνικά νοικοκυριά.

Εμείς στην Ελληνική Λύση πιστεύουμε βαθιά ότι η επίτευξη με σύγχρονες εκπαιδευτικές στρατηγικές των ανθρωπιστικών και εκπαιδευτικών μορφωτικών προσανατολισμών των μαθητών και των νέων ανθρώπων πρέπει να αποτελεί διαρκή στόχο, κρατώντας έτσι ζωντανό το όραμα των νέων Ελλήνων και φυσικά των εξακοσίων πενήντα χιλιάδων συμπολιτών μας που έφυγαν κατά τη διάρκεια της κρίσης και των μνημονίων, που αποζητούν κίνητρα για την επιστροφή τους και την ελπίδα τους για την Ελλάδα που έχουν ονειρευτεί.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

(Στο σημείο αυτό η Βουλευτής κ. Σοφία - Χάιδω Ασημακοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Μάρκου.

**ΚΩΝΣΤΑΝΤΙΝΟΣ ΜΑΡΚΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, οι διεθνείς εκπαιδευτικές ανταλλαγές έχουν καταστεί σήμερα καθιερωμένες πρακτικές και αφορούν όλο και μεγαλύτερο αριθμό. Εκλαμβάνονται ως ουσιώδεις διαδικασίες διεθνοποίησης των εκπαιδευτικών θεσμών. Οι διακρατικές εκπαιδευτικές ανταλλαγές λειτουργούν ως δίαυλοι επικοινωνίας διεύρυνσης, ενίσχυσης των πολιτισμικών σχέσεων, αναπτυξιακής βοήθειας, καθώς και ανάπτυξης της έρευνας και της γνώσης.

Στο πλαίσιο της διεθνοποίησης οι ανταλλαγές αυτές εκφράζουν σε πολλές περιπτώσεις και την προσπάθεια χωρών να εξάγουν την εκπαίδευση που παρέχεται από τα ιδρύματά τους, χρησιμεύοντας ως μέσα εξωτερικής πολιτικής. Όλο και περισσότερα κράτη, διεθνείς οργανισμοί και ιδρύματα, ιδιωτικοί ή κοινωνικοί φορείς, επιστημονικές και συλλογικές οργανώσεις ή συμπράξεις υιοθετούν τις ανταλλαγές ως μέσο προώθησης των συμφερόντων τους στον σύγχρονο διεθνοποιημένο εκπαιδευτικό χώρο. Δεν είναι κάτι κακό αυτό, δεν είναι απαραίτητα κακό, για να είμαι ακριβής.

Με αυτή την έννοια λοιπόν και η θέση μας για την κύρωση αυτής της συμφωνίας με το Μαυροβούνιο είναι θετική. Ξεκίνησε από τη δική μας κυβέρνηση. Βεβαίως, πρέπει να ενημερώσουμε ότι ήδη με βάση την αντίστοιχη συμφωνία του ’59, με την ενιαία Γιουγκοσλαβία, υπάρχουν ακόμη και τώρα κάποιες δραστηριότητες που προφανώς θα αναπτυχθούν περισσότερο, όπως με το Αριστοτέλειο Ίδρυμα, με το Ίδρυμα «Αλέξανδρος Ωνάσης» και το Ίδρυμα «Κώστα και Ελένης Ουράνη». Υπάρχει στην Ποντγκόριτσα λειτουργία για την εκμάθηση ελληνικής γλώσσας και κάποιες άλλες πολιτιστικές δραστηριότητες.

Εδώ, όμως, δεν μπορούμε, κύριοι συνάδελφοι, παρά να αναφέρουμε το γεγονός ότι συμπληρώνονται ήδη τρία χρόνια από την κύρωση στη Βουλή της Συμφωνίας των Πρεσπών. Παρά την αναγνώριση από την Κυβέρνηση της Νέας Δημοκρατίας του προωθητικού της ρόλου και την παραδοχή ότι πρέπει να τηρηθεί και να τιμηθεί, παρατηρούνται σοβαρά προβλήματα υστέρησης στην πλήρη εφαρμογή της και πολλά κρούσματα κακοφωνίας, διγλωσσίας και υποκρισίας εκ μέρους Υπουργών και στελεχών της Νέας Δημοκρατίας.

Σημαντική είναι η υστέρηση στη λειτουργία των επιτροπών για τα σχολικά βιβλία, όπως αναφέρεται στο άρθρο 8 παράγραφος 5 της συμφωνίας, με αποτέλεσμα να παραμένουν στοιχεία αλυτρωτισμού στα βιβλία της γειτονικής χώρας, με ευθύνη δική μας.

Υπενθυμίζεται ότι με ανταλλαγή ρηματικών διακοινώσεων τον Ιούνιο του 2019 Ελλάδα και Βόρεια Μακεδονία είχαν συμφωνήσει στην άμεση τροποποίηση των σχολικών βιβλίων της δεύτερης σε σχέση με την ιστορία της αρχαίας Ελλάδας.

Σας διαβάζω την παράγραφο 5 της Συμφωνίας των Πρεσπών: «Τα μέρη θα συγκροτήσουν με ανταλλαγή διπλωματικών διακοινώσεων σε ισομερή βάση μία κοινή διεπιστημονική επιτροπή εμπειρογνωμόνων σε ιστορικά, αρχαιολογικά και εκπαιδευτικά θέματα, για να εξετάσει την αντικειμενική επιστημονική ερμηνεία των ιστορικών γεγονότων, βασισμένη σε αυθεντικές, τεκμηριωμένες και επιστημονικά στέρεες ιστορικές πηγές και αρχαιολογικά ευρήματα. Οι εργασίες της επιτροπής θα τελούν υπό την επίβλεψη των Υπουργείων Εξωτερικών των μερών, σε συνεργασία με άλλες αρμόδιες εθνικές αρχές. Η επιτροπή θα εξετάσει και, εφόσον το κρίνει απαραίτητο, θα αναθεωρήσει οποιαδήποτε σχολικά εγχειρίδια και βοηθήματα, σχολικό υλικό όπως χάρτες, ιστορικούς άτλαντες, οδηγούς διδασκαλίας που χρησιμοποιούνται σε έκαστο από τα μέρη, σύμφωνα με τις αρχές και τους σκοπούς της UNESCO και του Συμβουλίου της Ευρώπης. Για τον σκοπό αυτό, η επιτροπή θα θέσει συγκεκριμένα χρονοδιαγράμματα ώστε να διασφαλιστεί ότι σε έκαστο από τα μέρη κανένα σχολικό εγχειρίδιο ή βοηθητικό σχολικό υλικό σε χρήση το έτος μετά την υπογραφή της παρούσας συμφωνίας δεν περιέχει αλυτρωτικές αναθεωρητικές αναφορές. Η επιτροπή θα εξετάσει οιασδήποτε νέες εκδόσεις σχολικών εγχειριδίων και βοηθητικού σχολικού υλικού, όπως προβλέπεται σε αυτό το άρθρο. Η επιτροπή θα συνεδριάζει τακτικά δύο φορές τον χρόνο και θα υποβάλλει μια ετήσια έκθεση για τις δραστηριότητες και τις συστάσεις, προκειμένου να εγκριθούν από το Ανώτατο Συμβούλιο Συνεργασίας, όπως θα συστηθεί κατ’ εφαρμογή του άρθρου 12».

Αντιλαμβάνεστε την εθνική σημασία που έχει η υλοποίηση αυτής της πτυχής της Συμφωνίας των Πρεσπών; Είναι προφανής. Η οποιαδήποτε καθυστέρηση και η οποιαδήποτε ευθύνη για την καθυστέρηση αυτή που βαρύνει αποκλειστικά την παρούσα Κυβέρνηση πλέον αρχίζει να παίρνει αντεθνικά χαρακτηριστικά.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει η Κοινοβουλευτική Εκπρόσωπος από το ΠΑΣΟΚ - Κίνημα Αλλαγής κ. Χαρά Κεφαλίδου.

Ορίστε, κυρία Κεφαλίδου.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ πολύ, κύριε Πρόεδρε.

Κύριε Πρόεδρε, κύριε Υπουργέ, αγαπητοί συνάδελφοι, θέλω να ευχηθώ καλό φθινόπωρο.

Με την ευκαιρία της σημερινής μέρας, που είναι Παγκόσμια Ημέρα Εκπαιδευτικού, θέλω να σας πω ότι από αυτό εδώ το Βήμα καλό είναι να τιμήσουμε τον ιδιαίτερο ρόλο που έχουν οι εκπαιδευτικοί όλων των βαθμίδων στη ζωή των μαθητών και να αναγνωρίσουμε τις δυσκολίες που καλούνται να αντιμετωπίσουν σε καθημερινή βάση. Ξέρουμε πια ότι χωρίς άξιους, χωρίς ασφαλείς και αφοσιωμένους εκπαιδευτικούς η κοινωνία του αύριο είναι εκ προοιμίου καταδικασμένη. Καλό σχολείο χωρίς καλούς εκπαιδευτικούς δεν γίνεται.

Σήμερα, λοιπόν, η καλή τύχη είναι να συζητάμε την κύρωση μιας Συμφωνίας με το Μαυροβούνιο. Πρόκειται για μια πολύ νέα χώρα, υφίσταται από το 2006. Αυτή η συμφωνία χρονολογείται από τον Ιούνιο του 2015 και αφορά τη συνεργασία των δύο συμβαλλόμενων κρατών στον τομέα της εκπαίδευσης. Η συμφωνία υπογράφηκε επί κυβερνήσεως ΣΥΡΙΖΑ - ΑΝΕΛ, έμεινε ανενεργή για επτά χρόνια, δεν αξιοποιήθηκε από την τότε κυβέρνηση που την υπέγραψε, αλλά ούτε και από την παρούσα Κυβέρνηση στη διάρκεια των τριών ετών της μέχρι τώρα θητείας της.

Η σημερινή πρωτοβουλία αποτελεί μια καθυστερημένη, αλλά σαφώς θετική εξέλιξη. Το είπαμε και στην επιτροπή ότι η στάση μας απέναντι σε τέτοιου είδους κυρώσεις μόνο θετική μπορεί να είναι.

Μην ξεχνάμε, επίσης, ότι σε ένα διαρκώς μεταβαλλόμενο γεωπολιτικά περιβάλλον η προσεκτική, συνεχής ανάληψη τέτοιων πρωτοβουλιών προάγει τη συνεργασία, εμπεδώνει τη φιλία των λαών της Βαλκανικής και μας δίνει τη δυνατότητα να οικοδομήσουμε ένα πιο πολιτισμένο και με ήπιο τρόπο σύνολο ισχυρών συνεκτικών δεσμών που τόσο χρειαζόμαστε.

Αναλογιζόμενοι δε όλη αυτή την προσπάθεια που έχει ξεκινήσει από το 2015 με την υπογραφή αυτής της συμφωνίας, σε συνδυασμό και με τις νομοθετικές πρωτοβουλίες της τότε κυβέρνησης ΣΥΡΙΖΑ - ΑΝΕΛ, που ξέρετε πολύ καλά ότι ισοπέδωσαν την παιδεία, καθώς και το γεγονός ότι έμεινε ανενεργή μέχρι σήμερα, μας βάζει στον πειρασμό να αναρωτηθούμε τι ακριβώς είχε στο μυαλό της η σημερινή Αξιωματική Αντιπολίτευση και τι ακριβώς θα αντάλλασσε με τη φίλη χώρα. Πάντως, σίγουρα όχι την εξαγωγή τεχνογνωσίας ρωμαλέων φοιτητικών κινημάτων του κ. Γαβρόγλου.

Η αλήθεια είναι ότι η κυβερνητική θητεία του ΣΥΡΙΖΑ άφησε το εκπαιδευτικό μας σύστημα βαθύτατα τραυματισμένο, με την κατάργηση του ολοήμερου σχολείου, με την εν μία νυκτί πανεπιστημιοποίηση των ΤΕΙ, με το σύστημα εισαγωγής στην τριτοβάθμια εκπαίδευση με μέσο όρο «2» και «3» στην κλίμακα του «20», την εμπέδωση της ήσσονος προσπάθειας, την ισοπέδωση της εκπαιδευτικής διαδικασίας, την αντίληψη της αριστείας ως ρετσινιάς. Συνεπώς, πολύ λογικά, αφού δεν είχαμε να προσφέρουμε κάτι στο Μαυροβούνιο η συμφωνία αυτή έμεινε ανενεργή.

Κι ερχόμαστε στο σήμερα. Με την παρούσα, λοιπόν, συμφωνία συνεργασίας σε όλα τα εκπαιδευτικά επίπεδα η αλήθεια είναι ότι ανοίγονται προοπτικές, τόσο για την ευρεία εκπαιδευτική ώσμωση όσο και για την καλλιέργεια κοινών πολιτιστικών λειτουργιών που μας χρειάζονται και στο άμεσο μέλλον θα φανεί πόσο ανάγκη τα έχουμε. Το σημαντικό είναι η συνεργασία αυτή στον τομέα της εκπαίδευσης να γίνει όχημα σύσφιξης των χώρων μας και καλλιέργειας δεσμών μεταξύ μας. Κι αυτό με έναν τρόπο εξυπηρετείται, ρίχνοντας το βάρος μας στην υλοποίηση μέσω της δημιουργίας μεικτών επιτροπών οι οποίες θα δώσουν υπόσταση και στην όλη προσπάθεια.

Κι έρχομαι να σας πω ότι την ώρα που αυτή η Κυβέρνηση με τη νομοθετική της πρωτοβουλία μάς έχει συνηθίσει να βάζει πηχυαίους τίτλους σε νομοθετήματα - εκθέσεις ιδεών και αγαθών προθέσεων που γεμίζουν σελίδες, την ώρα που η τεχνολογική εκπαίδευση μετατίθεται στο άδηλο μέλλον και τα ιδιωτικά κολλέγια και πανεπιστήμια αμφιβόλου ποιότητας και ανύπαρκτης αξιολόγησης ξεφυτρώνουν σαν τα μανιτάρια στο κέντρο της Αθήνας και της Θεσσαλονίκης, το ίδιο και τα ιδιωτικά ΙΕΚ εκπαίδευσης φθηνού αναλώσιμο εργατικού δυναμικού, αυτή την ώρα εμείς παίρνουμε παραδείγματα από μια μικρή χώρα όπως είναι το Μαυροβούνιο, γιατί οι προσπάθειές της στον τομέα της εκπαίδευσης είναι στοχευμένες.

Αφορούν την ανάπτυξη και την ενεργό συμμετοχή όλων των εταίρων στον σχεδιασμό, την οργάνωση και την υλοποίηση εκπαίδευσης και κατάρτισης. Αφορούν στην ανάπτυξη αρθρωτών προγραμμάτων σπουδών με βάση βασικές ικανότητες που πρέπει να υπάρχουν. Αφορούν την πρόληψη της πρόωρης εγκατάλειψης του σχολείου, την ανάπτυξη συστήματος ενός επαγγελματικού προσανατολισμού για όλους τους τύπους εκπαίδευσης, τη βελτίωση της αρχικής και συνεχούς επαγγελματικής κατάρτισης των εκπαιδευτικών, με ιδιαίτερη προσοχή στην εκπαίδευση των εκπαιδευτικών που είναι στη λογική της πρακτικής κατάρτισης και, βέβαια, στη βελτίωση των συνθηκών εργασίας στα σχολεία, τον σχολικό εξοπλισμό τα διδακτικά βοηθήματα, την αναβάθμιση και ανάπτυξη σχολικών βιβλίων και του σχετικού εκπαιδευτικού υλικού. Και είναι αρκετά αυτά που έχουμε να πάρουμε από αυτή τη συνεργασία με το νεαρό κράτος του Μαυροβουνίου και τις προσπάθειές του στον τομέα της εκπαίδευσης.

Με αυτές τις σκέψεις ψηφίζουμε «ναι» στην κύρωση της παρούσας συμφωνίας και θέλοντας να συμβάλουμε θετικά σε ένα ευρύτερο εγχείρημα που θα είναι προς γενικότερο όφελος της χώρας μας και της θέσης που μπορεί να διεκδικήσει στην περιοχή της Βαλκανικής διαμέσου της παιδείας, θέλουμε να καταθέσουμε προς τον Υπουργό, που είναι σήμερα εδώ, και στο Υπουργείο Παιδείας την πρόταση για διοργάνωση ενός βαλκανικού συνεδρίου για την εκπαίδευση, στο πλαίσιο που θα μπορεί να αποπνέει την αλληλοκατανόηση, τον αλληλοσεβασμό, την ειρήνη, τη συνεργασία, ένα ανθρωπιστικό αξιακό φορτίο και την κοινή ευρωπαϊκή προοπτική, τουλάχιστον για όσες χώρες έχουν έναν τέτοιο προσανατολισμό και τηρούν το ευρωπαϊκό κεκτημένο.

Και με αυτές τις σκέψεις σάς ευχαριστώ, κυρίες και κύριοι συνάδελφοι, και εύχομαι καλή συνέχεια στην πορεία της Δ΄ Συνόδου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα ζήτησε και έχει ο Κοινοβουλευτικός Εκπρόσωπος της Ελληνικής Λύσης κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, ευχαριστώ πάρα πολύ.

Κύριε Υπουργέ, κάνω χρήση του δικαιώματος ως Κοινοβουλευτικός Εκπρόσωπος να πάρω τον λόγο σήμερα και δεν θα σας αντιμετωπίσω ως Υφυπουργό Παιδείας. Θα σας αντιμετωπίσω ως κυβερνητικό Βουλευτή και ως έναν άνθρωπο που γνωρίζει πάρα πολύ καλά το διεθνές περιβάλλον, γιατί οι στιγμές που ζούμε είναι πάρα πολύ σημαντικές και πολύ κρίσιμες.

Και επειδή ανησυχούμε πάρα πολύ, κύριε Συρίγο, ανησυχούμε με όσα συμβαίνουν εκεί έξω και με τον τρόπο με τον οποίο τα αντιμετωπίζει αυτή η Κυβέρνηση, σήμερα θα σας μεταφέρουμε κάποιες δικές μας ανησυχίες. Διότι, κύριε Συρίγο, η επίσκεψη του Τσαβούσογλου στη Λιβύη και αυτή η επικείμενη συμφωνία με την οποία το λιβυκό κράτος θα εκχωρεί μέσω μίσθωσης την υποτιθέμενη -δείτε τώρα για τι μιλάμε!- ΑΟΖ στην Τουρκία για εκμετάλλευση, μας έκανε πολύ ανήσυχους.

Κύριε Συρίγο, είχαμε προειδοποιήσει σε όλους τους τόνους την Κυβέρνησή σας, την Κυβέρνηση των Ελλήνων, την Κυβέρνησή μας, για αυτή την παρατεταμένη αφωνία από πλευράς της Ελλάδος ακόμα και από το Βήμα του ΟΗΕ -δεν καταγγείλαμε στον ΟΗΕ, κύριε Συρίγο, πριν από δύο μέρες δεν το κατήγγειλε ο Πρωθυπουργός το παράνομο τουρκολιβυκό μνημόνιο- προσφάτως, όχι μόνο εκεί που παράγεται η εξωτερική πολιτική, αναφορικά με το τουρκολιβυκό μνημόνιο, αυτό το απαράδεκτο, το παράνομο τουρκολιβυκό μνημόνιο. Ουσιαστικά, ξέρετε κύριε Συρίγο, ότι το παράνομο τουρκολιβυκό μνημόνιο συνιστά μια εισβολή στην εθνική κυριαρχία της Ελλάδος και μια αλλαγή συνόρων. Αν συνέβαινε αυτό -σας είχαμε προειδοποιήσει- θα είχε ολέθριες συνέπειες. Και πάλι τρέχουμε πίσω από τις εξελίξεις.

Θυμάμαι πριν από δυόμισι χρόνια, σας έλεγε ο Πρόεδρος της Ελληνικής Λύσης να πάμε να συναντήσουμε τον Χαφτάρ πριν οι εξελίξεις φέρουν άλλα αποτελέσματα, να πάρουμε κοντά μας τη Λιβύη. Δεν το κάναμε. Αφήσαμε την Τουρκία. Πάλι τρέχαμε πίσω από τις εξελίξεις. Σας πήρε έξι μήνες να καταλάβετε ότι αυτό το παράνομο τουρκολιβυκό μνημόνιο -προφανώς μη βγείτε μετά και πείτε ότι εμείς υιοθετούμε την εξωτερική πολιτική της Τουρκίας, μη χειρότερα, προειδοποιούμε την Κυβέρνηση, θέλουμε να είμαστε χρήσιμοι για την πατρίδα- θα δημιουργήσει δεδομένα. Δεν μας ακούγατε.

Σήμερα, κύριε Υπουργέ, οφείλουμε να διαμηνύσουμε ότι η «ΑΟΖ της Λιβύης» μπορεί να υπάρξει μόνο με συμφωνία καθορισμού θαλασσίων ζωνών με την Ελλάδα και αυτό πρέπει να γίνει ξεκάθαρο. Οποιαδήποτε, κύριε Συρίγο, τουρκική έρευνα σε οποιοδήποτε σημείο νοτίως της Ελλάδος, γιατί πλέον για αυτό μιλάμε βάσει του παράνομου μνημονίου, συγγνώμη αλλά είναι αιτία πολέμου. Αν έχετε διαφορετική άποψη, θα πρέπει να το πείτε. Δηλαδή, αν είναι ή δεν είναι αιτία πολέμου με βάση την παράνομη συμφωνία Λιβύης - Τουρκίας να έρθει τουρκικό ερευνητικό και να σκάψει νοτίως της Κρήτης. Πείτε μου τι είναι αυτό.

Θα πρέπει, λοιπόν, να καταστεί σαφές, κύριε Συρίγο, στην Τουρκία ότι οποιοδήποτε μη πολεμικό τουρκικό σκάφος επιχειρήσει κάτι τέτοιο, θα κατασχεθεί, θα γίνει νηοψία, θα γίνει κατάσχεση του πλοίου και το πλήρωμά του θα συλληφθεί. Απλά πράγματα!

Επίσης, θα πρέπει να υπάρξει ρητή προειδοποίηση από την πλευρά της Κυβέρνησης -καλοί είναι οι σύμμαχοι, στους οποίους προσφεύγουμε πάντα, αλλά πρέπει και εμείς να κάνουμε κάτι από μόνοι μας- και θα πρέπει να καταστήσουμε σαφές προς πάσα κατεύθυνση και ιδίως προς τους Τούρκους ότι τυχόν πολεμικά πλοία που θα συνοδεύσουν το ερευνητικό ή το γεωτρύπανο θα καταδιωχθούν και θα βυθιστούν. Αυτή είναι η πραγματικότητα. Έτσι αμφισβητείται στην πράξη, κύριε Υπουργέ, το παράνομο τουρκολιβυκό σύμφωνο, όχι στα λόγια. Το λέμε, αλλά τι κάνουμε; Όλοι το λέμε. Προφανώς είναι παράνομο. Παράνομη είναι και η κυβέρνηση της Λιβύης. Ο ΟΗΕ έδωσε το δικαίωμα στη Λιβύη να κάνει παράνομες εκλογές. Παράνομη είναι η κυβέρνηση άρα και παρανόμως συνάπτει συμφωνίες η παράνομη κυβέρνηση της Λιβύης. Το θέμα είναι τι κάνουμε εμείς, πώς αντιδράμε εμείς, τι ζητάμε εμείς. Γιατί δεν καταγγείλαμε, λοιπόν, στον ΟΗΕ ότι η κυβέρνηση της Λιβύης είναι παράνομη; Γιατί υπήρξε αυτή η αφωνία του Πρωθυπουργού;

Ανησυχούμε, κύριε Συρίγο, γιατί ο κ. Μητσοτάκης χθες στην Κοινοβουλευτική Ομάδα της Νέας Δημοκρατίας -απευθυνόμενος στην Κοινοβουλευτική του Ομάδα-, έκανε λόγο για κόκκινες γραμμές. Αναφέρθηκε στην ασύλληπτη, βεβαίως, τουρκική πρόκληση με την πρόσφατη συμφωνία με τη Λιβύη. Είναι ο ίδιος Πρωθυπουργός αυτός ο οποίος έκανε λόγο χθες για κόκκινες γραμμές, κύριε Συρίγο, και το ξέρετε πάρα πολύ καλά, που οι Υπουργοί του έθεσαν την κόκκινη γραμμή στα έξι ναυτικά μίλια ανοιχτά της Σητείας. Τι θα πει αυτό τώρα; Θέλω να μας το εξηγήσετε.

Εάν δεν γνωρίζαμε πραγματικά τον κ. Μητσοτάκη, εδώ θα λέγαμε το εξής, ότι έχετε πρόβλημα όρασης και αχρωματοψίας, δεν ξέρετε ποιες είναι οι κόκκινες γραμμές και ποιες είναι οι γκρίζες. Αλλά φοβόμαστε πάρα πολύ. Ξέρετε, οι λεκτικές υπερβολές για να δείξω ότι «εγώ ελέγχω την κατάσταση», όπως το έκανε και στη ΔΕΘ το έκανε και χθες στην Κοινοβουλευτική του Ομάδα, είναι εύκολες, δηλαδή το να τα λες. Αλλά, κύριε Υπουργέ, τα λόγια είναι φθηνά, αν δεν είναι αληθινά στην πράξη.

Επίσης, ανησυχούμε, κύριε Υπουργέ, γιατί βλέπουμε μια παλινωδία. Βγαίνει ο Κυβερνητικός Εκπρόσωπος προχθές και λέει ότι ο Πρωθυπουργός είναι ανοιχτός στο να συναντήσει τον φασίστα, τρομοκράτη Ερντογάν στην Πράγα, ανοικτός σε μια ενδεχόμενη συνάντηση. Πέντε μέρες πριν η ίδια Κυβέρνηση διά του ίδιου εκπροσώπου απέκλειε αυτή τη συνάντηση λόγω του ανθελληνικού κλίματος που καλλιεργεί η Τουρκία. Πείτε μου λίγο εσείς πόσο σοβαρό είναι αυτό ως εξωτερική πολιτική. Πόσο σοβαρό είναι αυτό; Η Κυβέρνηση πριν πέντε μέρες λέει: «δεν θα τον συναντήσω, γιατί το έχει παρακάνει» και μετά από δύο μέρες λέει «μπορεί και να τον συναντήσω». Τι είναι αυτά; Είναι σοβαρή εξωτερική πολιτική αυτή;

Πόσο σοβαρό είναι, κύριε Συρίγο, και απευθύνομαι στον επιστήμονα καθηγητή Άγγελο Συρίγο, ο οποίος είναι κυβερνητικός Βουλευτής και Υφυπουργός, να βγαίνει ο Πρωθυπουργός με έναν άλλον δικτάτορα, τον Αλίεφ σε αγκαλιές και φιλιά και φωτογραφίες και την επόμενη μέρα ο Υπουργός Εξωτερικών της ίδιας κυβέρνησης, της ελληνικής Κυβέρνησης, να επιτίθεται στον Αλίεφ; Αυτό είναι μια Κυβέρνηση-τσίρκο, συγγνώμη. Δεν είναι σοβαρά πράγματα αυτά.

Πού είναι οι κυρώσεις κατά του Αζερμπαϊτζάν; Δεν εισβάλλει το Αζερμπαϊτζάν στην ομόδοξη Αρμενία; Πού είναι το αίτημα της Ελληνικής Λύσης, που κατατέθηκε επίσημα στον Πρόεδρο της Βουλής, να έρθει και να μιλήσει ο Πρόεδρος της Αρμενίας στο ελληνικό Κοινοβούλιο; Πού είναι οι κυρώσεις κατά του Αζερμπαϊτζάν; Τελικά τι είναι ο Αλίεφ, φίλος και βγαίνω φωτογραφίες ή του επιτιθέμεθα, όπως έκανε ο κ. Δένδιας; Πάρτε αποφάσεις!

Δεν έχουμε οριοθετήσει ΑΟΖ. Έχει μαλλιάσει η γλώσσα μας τόσα χρόνια, μιλάω ως Βουλευτής, αλλά εκφράζω και τον Πρόεδρο του κόμματος, για την οριοθέτηση της ΑΟΖ. Μπορεί, κύριε Συρίγο, με βάση την τροπολογία Μενέντεζ η Τουρκία με μη εξουσιοδοτημένες πτήσεις να πετάει στα έξι-επτά ναυτικά μίλια πάνω από την Ελλάδα, ναι ή όχι; Θα θέλαμε να μας απαντήσετε για την τροπολογία Μενέντεζ, η οποία μεταφράζεται και παρουσιάζεται όπως θέλουν από τα κανάλια οι δημοσιογράφοι και όχι όπως είναι. Αλλά, επειδή οι στιγμές είναι κρίσιμες, πρέπει να λέμε την αλήθεια.

Και κάτι τελευταίο και κλείνω με αυτό. Δεν θέλει κανένας πόλεμο, αλλά, συγγνώμη, να πω κάτι. Δηλαδή, τι πρέπει να γίνει όταν τουρκικά drone, κύριε Συρίγο, φωτογραφίζουν πάνω από το ελληνικό έδαφος στα πενήντα ναυτικά μίλια από την Αθήνα; Αν τα drone αυτά δεν ήταν τα τουρκικά, ήταν αζέρικα, ήταν ρωσικά, ήταν δεν ξέρω εγώ τι, θα τα καταρρίπταμε, ναι ή όχι; Μιλάμε για τα μη επανδρωμένα αεροσκάφη. Τι περιμένουμε; Ήρθε ένα drone και βγάζει φωτογραφίες πενήντα ναυτικά μίλια από την Αθήνα. Καταλαβαίνετε τι έχουμε κάνει; Έχουμε συνηθίσει την εισβολή. Αν τα λέγαμε πριν από χρόνια αυτά, ο Ανδρέας Παπανδρέου θα είχε πατήσει το κουμπί. «Βυθίστε το Χόρα» είχε πει και εμείς τι κάνουμε; Μπαίνουν, φωτογραφίζουν και προκαλούν κάθε μέρα, διεκδικούν αποστρατικοποίηση νησιών και εμείς «μη», «μη», «μη», «οι σύμμαχοι».

Ξέρετε πάρα πολύ καλά ότι το Διεθνές Δίκαιο δυστυχώς -εμείς θα θέλαμε ένα ουσιαστικό Διεθνές Δίκαιο- υπάρχει μόνο στα χαρτιά. Εκεί έξω επικρατεί ο νόμος του ισχυρού. Έτσι ήταν πάντα στη ζωή. Ο νόμος του ισχυρού. Γι’ αυτό και μπουκάρει όποια χώρα θέλει σε όποια άλλη χώρα θέλει. Δυστυχώς, αυτή είναι η αλήθεια. Το είδατε και στο κομμάτι της ενέργειας, κύριε Συρίγο.

Η Γερμανία έβγαλε την ουρά της απ’ έξω. Πού είναι, λοιπόν, η συμμαχική συλλογική σκέψη που διέπει την Ευρωπαϊκή Ένωση και τη Γερμανία για το θέμα της ενέργειας; Κάντε ό,τι θέλετε, εγώ θα κάνω το κουμάντο μου, είπαν οι Γερμανοί. Τα ίδια ισχύουν και στην εξωτερική πολιτική και στην άμυνα. Δυστυχώς για εμάς, θα πρέπει να καταλάβουμε ότι είναι διαφορετικό αυτό που θέλουμε και διαφορετικό αυτό που ισχύει.

Ευχαριστώ πολύ και περιμένουμε τις απαντήσεις σας.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να ανακοινώσω προς το Σώμα ότι:

Οι Υπουργοί Ανάπτυξης και Επενδύσεων, Οικονομικών, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Κλιματικής Κρίσης και Πολιτικής Προστασίας, οι Υπουργοί Επικρατείας, οι Αναπληρωτές Υπουργοί Οικονομικών, Ανάπτυξης και Επενδύσεων, Εσωτερικών, καθώς και οι Υφυπουργοί στον Πρωθυπουργό και Πολιτισμού και Αθλητισμού κατέθεσαν στις 5 Οκτωβρίου 2022 σχέδιο νόμου: «Ίδρυση, ανάπτυξη, διαχείριση και λειτουργία των Επιχειρηματικών Πάρκων - Ενιαίο πλαίσιο ρύθμισης για τους φορείς Οργανωμένων Υποδοχέων Μεταποιητικών και Επιχειρηματικών Δραστηριοτήτων και άλλες διατάξεις για την ενίσχυση της ανάπτυξης».

Παραπέμπεται στην αρμόδια Διαρκή Επιτροπή.

Κύριε Υπουργέ, έχετε τον λόγο, προκειμένου να ολοκληρωθεί η συζήτηση της κύρωσης της εκπαιδευτικής συμφωνίας, μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πάρα πολύ, κύριε Πρόεδρε.

Κύριοι συνάδελφοι, ας ξεκινήσω με τη σημερινή μέρα, είναι η Παγκόσμια Ημέρα Εκπαιδευτικού. Θα μου επιτρέψετε ένα σχόλιο για τον όρο «δάσκαλος». Ο όρος «δάσκαλος» είναι καταξιωμένος στη συνείδηση του λαού. Ενσωματώνει μέσα του τις μεγαλύτερες αξίες, πώς μπορεί να μεταδώσει η μια γενιά στην επόμενη όλα τα βασικά σημεία τα οποία προσδιορίζουν μια κοινωνία, έναν πολιτισμό. Εύχομαι στους εκπαιδευτικούς κάθε βαθμίδας, να είναι δάσκαλοι και πηγή εμπνεύσεως για τους μαθητές τους.

Πριν μπω στη συζήτηση για την κύρωση της συμφωνίας, θέλω να κάνω ένα πολύ μικρό σχόλιο για την ομιλία του κ. Χήτα, που μου την απηύθυνε προσωπικώς.

Σας ευχαριστώ πολύ, κύριε Χήτα. Τρία πραγματάκια. Το πρώτο, οι θέσεις της Ελλάδος έναντι του τουρκολιβυκού μνημονίου έχουν διατυπωθεί με τον πλέον επίσημο τρόπο σε επιστολή που έχει στείλει η Ελλάδα στον ΟΗΕ στις 9 Δεκεμβρίου του 2019, λίγες ημέρες μετά την υπογραφή του τουρκολιβυκού μνημονίου, όπου αναφέρεται ρητώς ότι είναι νομικώς ανυπόστατο το μνημόνιο. Αυτή παραμένει και η κλασική θέση της ελληνικής Κυβερνήσεως.

Δεύτερο σημείο, η περιοχή την οποία αναφέρατε δεν είναι περιοχή στην οποία η Λιβύη μπορεί να έχει οποιοδήποτε δικαίωμα. Είναι η περιοχή η οποία καλύπτεται πλήρως από τη Συμφωνία Ελλάδος - Αιγύπτου, επειδή είπατε ότι πρέπει να συμφωνήσει η Λιβύη με εμάς. Είναι περιοχή που καλύπτεται πλήρως από τη Συμφωνία Ελλάδος - Αιγύπτου.

Και τρίτο σημείο, ένα ευρύτερο σχόλιο. Οι Ηνωμένες Πολιτείες είναι γνωστές για την πολιτική ίσων αποστάσεων την οποία ακολουθούν συνήθως. Χαρακτηριστικό παράδειγμα ήταν η περίπτωση των Ιμίων. Μαλώσατε οι δυο χώρες, καθίστε να τα βρείτε. Θυμάμαι, μάλιστα, τότε ήταν ένας εξαιρετικός δημοσιογράφος, ο περίφημος Λάμπρος Παπαντωνίου, ο οποίος είχε ρωτήσει στο briefing που γινόταν, στην ενημέρωση, τον εκπρόσωπο του αμερικανικού υπουργείου εξωτερικών και του είχε πει δηλαδή να καθίσουν η Ελλάδα με την Τουρκία να τα βρουν; Εάν η Γερμανία αμφισβητούσε εδάφη της Πολωνίας, η θέση της Αμερικής θα ήταν να καθίσουν η Γερμανία με την Πολωνία στο τραπέζι να τα βρουν;

Χθες το αμερικανικό υπουργείο εξωτερικών έβγαλε μια σαφέστατη ανακοίνωση, που είπε ότι η μεταβατική κυβέρνηση της Λιβύης δεν μπορεί να δεσμεύει τη χώρα με μακροπρόθεσμες συμφωνίες.

Εάν πιστεύετε ότι αυτή η δήλωση έγινε γιατί ξύπνησε κάποιος Αμερικανός χθες το πρωί και είπε «ας κάνουμε μια τέτοια δήλωση», αυταπατάσθε. Η πραγματικότητα είναι ότι τέτοιες δηλώσεις είναι προϊόν σκληρής διπλωματικής προεργασίας και γι’ αυτό έγιναν. Είναι η τέταρτη δήλωση κατά σειρά, που καταγράφεται τις τελευταίες εβδομάδες, στην οποία οι Αμερικανοί, που κρατάνε συνήθως πολιτική ίσων αποστάσεων, παίρνουν ρητή θέση υπέρ της Ελλάδος. Οι άλλες τρεις φορές αφορούσαν στη ρητή καταδίκη των τουρκικών δηλώσεων για την ελληνική κυριαρχία.

Έρχομαι τώρα στο θέμα της σημερινής συμβάσεως. Είναι μια σύμβαση η οποία, πράγματι, υπεγράφη το 2015 και είναι γεγονός ότι έρχεται με καθυστέρηση στην ελληνική Βουλή. Η τετραετής καθυστέρηση οφειλόταν στην κυβέρνηση ΣΥΡΙΖΑ. Η καθυστέρηση μετά οφειλόταν στο ότι υπήρχε πολύ μεγάλος νομοθετικός φόρτος. Παρ’ όλα αυτά, τη φέρνουμε και την κυρώνουμε, βάσει του άρθρου 28 του Συντάγματος.

Θέλω να κάνω δύο σχόλια ως προς το ότι υπήρχε ένα νομοθετικό κενό από το 2006 μέχρι τώρα που κυρώνεται η συμφωνία ως προς τις σχέσεις μας με το Μαυροβούνιο.

Η πραγματικότητα είναι ότι οι σχέσεις αυτές εξακολουθούσαν να καλύπτονται από τη Μορφωτική Συμφωνία του 1951, μεταξύ Ελλάδος και Ομόσπονδης Λαϊκής Δημοκρατίας της Γιουγκοσλαβίας και σε συνέχεια αυτής της συμφωνίας γίνονταν οι ανταλλαγές, γίνονταν οι υποτροφίες, γίνονταν όλα. Δηλαδή, ενώ στην πραγματικότητα νομοθετικό δεν υπήρχε, εφαρμοζόταν αυτή η συμφωνία του 1951, προσαρμοσμένη στα σημερινά δεδομένα.

Είναι, όμως, γεγονός ότι από το 2006 έχουμε ένα καινούργιο κράτος στην περιοχή, το οποίο είναι η γειτονιά μας. Μας ενδιαφέρει άμεσα και είναι εξαιρετικά σημαντικό ότι έχει μπει σε ευρωπαϊκή πορεία, στην πορεία εντάξεως στην Ευρωπαϊκή Ένωση. Είναι αυτό που αναφέρατε προηγουμένως, κύριε συνάδελφε, για την ευρωπαϊκή δυναμική του Μαυροβουνίου.

Εγώ θα έλεγα ας ακούσουμε λίγο τους λαούς των Βαλκανίων τι λένε επί του θέματος. Επειδή έχω ζήσει ένα μεγάλο χρονικό διάστημα στο Μαυροβούνιο -ένα οκτάμηνο περίπου, γιατί είχα βοηθήσει στο να δημιουργηθεί η νομοθεσία για διοικητικά θέματα, για λογαριασμό του Συμβουλίου της Ευρώπης- και έχω συνομιλήσει με πολλούς Μαυροβούνιους και μπορώ να αντιληφθώ πώς σκεφτόταν ο λαός, πιστέψτε με η συντριπτική πλειοψηφία του κόσμου έβλεπε την Ευρωπαϊκή Ένωση ως στόχο προς τον οποίο πρέπει να κατευθυνθούν. Δεν την έβλεπε ως κάτι κακό. Ας αφήσουμε τους λαούς των Βαλκανίων να αποφασίζουν μόνοι τους τι θέλουν.

Τώρα, το πιο σημαντικό σημείο της συμφωνίας -κατ’ ουσίαν- είναι το άρθρο 16, το οποίο προβλέπει ότι τα μέρη θα συστήσουν μια μεικτή επιτροπή και η μεικτή επιτροπή θα συνεδριάζει ανά τρία έτη, με στόχο να σχεδιάζει την κοινή συνεργασία, δηλαδή πώς θα εφαρμοστούν όλες αυτές οι διατάξεις που έχουμε ως τώρα σε κάθε βαθμίδα εκπαίδευσης, πώς θα καθοριστούν νέοι τομείς εκπαιδευτικής συνεργασίας και πώς θα καταρτιστούν περιοδικά προγράμματα.

Αυτό είναι και η ουσία. Εδώ πέρα έχουμε ένα πλαίσιο κατ’ ουσίαν, που καθορίζεται από τη συμφωνία. Η ουσία είναι οι εργασίες της μεικτής επιτροπής, οι οποίες ελπίζουμε ότι μετά την κύρωση συμφωνίας θα αρχίσουν πολύ-πολύ σύντομα.

Κύριε Πρόεδρε, σας ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς σας ευχαριστούμε, κύριε Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση ενιαία επί της αρχής, των άρθρων και του συνόλου του σχεδίου νόμου του Υπουργείου Παιδείας και Θρησκευμάτων.

Προχωρούμε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Παιδείας και Θρησκευμάτων: «Κύρωση της Εκπαιδευτικής Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Εκπαιδευτικής Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο δεύτερο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεπώς το σχέδιο νόμου του Υπουργείου Παιδείας και Θρησκευμάτων: «Κύρωση της Εκπαιδευτικής Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου. Να μπει η σελίδα 104α)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο των παραπάνω νομοσχεδίων.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, στο σημείο αυτό θα διακόψουμε τη συνεδρίαση για λίγα λεπτά πριν προχωρήσουμε στις άρσεις ασυλίας.

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Αιτήσεις άρσης ασυλίας Βουλευτών: συζήτηση και λήψη απόφασης, σύμφωνα με το άρθρο 62 του Συντάγματος και το άρθρο 83 του Κανονισμού της Βουλής, για τις αιτήσεις άρσης της ασυλίας των Βουλευτών κυρίων Κωνσταντίνου Κυρανάκη και Ιωάννη - Μιχαήλ Λοβέρδου.

Από την αρμόδια Ειδική Επιτροπή Κοινοβουλευτικής Δεοντολογίας ανακοινώθηκε η έκθεση της 21ης Σεπτεμβρίου τρέχοντος έτους, σύμφωνα με την οποία τα μέλη της επιτροπής πρότειναν ομόφωνα την άρση της ασυλίας του κ. Κυρανάκη.

Ομοίως, από την αρμόδια Ειδική Επιτροπή Κοινοβουλευτικής Δεοντολογίας ανακοινώθηκε η έκθεση της 28ης Σεπτεμβρίου τρέχοντος έτους, σύμφωνα με την οποία τα μέλη της επιτροπής πρότειναν ομόφωνα τη μη άρση της ασυλίας του κ. Ιωάννη - Μιχαήλ Λοβέρδου.

Επίσης, σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάθεση του χεριού ή έγερση επί της αιτήσεως της εισαγγελικής αρχής κατά τη διαδικασία του άρθρου 108 παράγραφος 1 εδάφιο β΄ του Κανονισμού. Ο λόγος δίνεται πάντα, εφόσον ζητηθεί, στον Βουλευτή στον οποίο αφορά η αίτηση και στους Προέδρους των Κοινοβουλευτικών Ομάδων ή τους αναπληρωτές τους.

Σας υπενθυμίζω ότι, σύμφωνα με απόφαση της Διάσκεψης των Προέδρων, της 7ης Μαρτίου 2018, για τη διαδικασία αυτή έχει ενεργοποιηθεί το νέο σύστημα ηλεκτρονικής ονομαστικής ψηφοφορίας.

Επίσης, υπενθυμίζω ότι η ψήφος σας αφορά το αίτημα του εισαγγελέα, δηλαδή όσοι επιθυμούν ψηφίζουν υπέρ ή κατά της άρσης ασυλίας. Για όποιον το επιθυμεί μπορεί να ψηφίσει «ΠΑΡΩΝ».

Αφού, λοιπόν, ολοκληρωθεί η συζήτηση επί των περιπτώσεων της σημερινής ειδικής συνεδρίασης, θα προχωρήσουμε σε ονομαστική ηλεκτρονική ψηφοφορία, όπως σας προανέφερα.

Η πρώτη υπόθεση, λοιπόν, αφορά τον συνάδελφο κ. Κωνσταντίνο Κυρανάκη.

Επί της πρώτης αιτήσεως υπάρχει συνάδελφος που ζητά τον λόγο, κατά το άρθρο 108 του Κανονισμού;

**ΚΩΝΣΤΑΝΤΙΝΟΣ ΚΥΡΑΝΑΚΗΣ:** Εγώ θα ήθελα τον λόγο, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Κυρανάκη, έχετε τον λόγο.

**ΚΩΝΣΤΑΝΤΙΝΟΣ ΚΥΡΑΝΑΚΗΣ:** Ευχαριστώ, κύριε Πρόεδρε.

Όπως δήλωσα και στην επιτροπή, τα πράγματα δεν είναι όπως τα περιγράφει ο εγκαλών στη μήνυσή του. Θεωρώ ότι λειτούργησα εντός των πολιτικών μου καθηκόντων και θέτω εαυτόν στη διάθεση της Ολομέλειας.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Η δεύτερη υπόθεση αφορά τον συνάδελφο κ. Γιάννη - Μιχαήλ Λοβέρδο.

Επί της δεύτερης αιτήσεως υπάρχει συνάδελφος που ζητά τον λόγο, κατά το άρθρο 108 του Κανονισμού;

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Εγώ θα ήθελα τον λόγο, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ο ίδιος ο κ. Λοβέρδος ζητά τον λόγο.

Ορίστε, κύριε συνάδελφε, έχετε τον λόγο.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Κύριε Πρόεδρε, κυρίες και κύριοι συνάδελφοι, σήμερα νοιώθω πάρα πολύ στενοχωρημένος που υποχρεώνονται οι συνάδελφοι Βουλευτές να συγκληθεί η Ολομέλεια για να συζητήσει το θέμα της συγκεκριμένης άρσης ασυλίας, το οποίο πραγματικά εμένα με προβλημάτισε θεσμικά κυρίως.

Θα σας εξηγήσω αμέσως τι συνέβη. Πριν από μερικές εβδομάδες δέχθηκα ένα τηλέφωνο ότι στη Νομική Υπηρεσία της Βουλής υπάρχει μία μήνυση εναντίον μου. Πηγαίνω να δω τη μήνυση εναντίον μου και λέω: «Ποιος με μήνυσε;». Διαπιστώνω πραγματικά έκπληκτος ότι μου είχε κάνει μήνυση η πρώην Βουλευτής κ. Ραχήλ Μακρή. Και τούτο για τον εξής λόγο: Πέρυσι τον Απρίλιο του 2021 απεβίωσε ένας παλιός μου φίλος και συνάδελφος –ίσως τον ξέρατε οι περισσότεροι- ο δημοσιογράφος Νίκος Ζαχαριάδης, ένας άνθρωπος με ένα ιδιαίτερο χιούμορ και μια καυστική γραφή. Την ημέρα που ανακοινώθηκε ο θάνατος του αείμνηστου Ζαχαριάδη, η κ. Μακρή σε ανάρτησή της στο Twitter έγραψε τα εξής: «Σήμερα γιορτάζει όλη η Γη. Δημοσιοκάφρος που με έβριζε μας άδειασε τη γωνιά».

Όταν το διάβασα αυτό, όπως καταλαβαίνετε, με γέμισε όπως όλους μας αγανάκτηση, οργή και θλίψη για τη μικροπρέπεια και την κακία. Είναι μνημείο κακίας και μικροπρέπειας αυτό. Κι έγραψα στο Facebook τα εξής: «Ξεπερνώντας κάθε όριο χυδαιότητας η κ. Μακρή έγραψε…» -αυτό που σας διάβασα- «…χάρηκε για τον αδόκητο θάνατο του δημοσιογράφου Νίκου Ζαχαριάδη και πανηγυρίζει δημόσια σε μία επίδειξη απανθρωπιάς. Εμείς οι Έλληνες τιμούμε τους νεκρούς μας από αρχαιοτάτων χρόνων. Δυστυχώς με τέτοιου χαμηλού επιπέδου αχαρακτήριστα άτομα έχουμε μπλέξει σήμερα. Κατάντια! Μόνον ντροπή!».

Υποθέτω ότι δεν υπάρχει ούτε ένας Έλληνας είτε εντός είτε εκτός της Αιθούσης αυτής, που να διαφωνεί με αυτό που έγραψα. Κι όμως, ενώ η κ. Μακρή προσέβαλε τη μνήμη τεθνεώτος, είχε το θράσος από πάνω να υποβάλει και μήνυση. Και η μήνυση αυτή –και αυτό είναι το χειρότερο όλων- προκάλεσε τη σύγκληση της Ολομέλειας της Βουλής γιατί λέει ότι πρέπει να έρθει αμελητί στη Βουλή. Για ένα θέμα που είναι προδήλως ανυπόστατο έπρεπε να εγκαταλείψουν τις δουλειές τους Υπουργοί, Υφυπουργοί, Βουλευτές και να έρθουν εδώ για να ψηφίσουν γι’ αυτό το θέμα.

Εδώ νομίζω ότι υπάρχει μια προσβολή της ίδιας της Βουλής από τέτοιου είδους συμπεριφορές και φοβάμαι τι θα γίνει αν αύριο ο κάθε ένας, είτε επειδή είναι ψυχοπαθής είτε επειδή είναι εμπαθής είτε επειδή για άλλους λόγους θέλει να κάνει κακό στη Βουλή και στον κάθε Βουλευτή, υποβάλλει ανυπόστατες μηνύσεις. Για παράδειγμα, με στραβοκοίταξε ο κ. Βεσυρόπουλος και του κάνω μήνυση.

Αυτό, λοιπόν, αρχίζει να γίνεται ένα σοβαρό θέμα που κατά τη γνώμη μου πρέπει να το επανεξετάσει η Βουλή.

Εγώ αυτά ήθελα να πω. Προφανώς, η μήνυση που κατετέθη από μια κυρία η οποία μάλιστα είχε εκλεγεί –και αυτό είναι κάτι που πρέπει να προσέχουν οι ψηφοφόροι- δύο φορές Βουλευτής με δύο διαφορετικά κόμματα και ευτυχώς σήμερα δεν ανήκει σε κανένα κοινοβουλευτικό κόμμα, δείχνει ότι υπάρχουν προβλήματα στη λειτουργία του συστήματος μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε συνάδελφε.

Κυρίες και κύριοι συνάδελφοι, προχωρούμε, λοιπόν, τώρα στην ψηφοφορία.

Σας επισημαίνω ότι η ψηφοφορία περιλαμβάνει τις δύο υποθέσεις που προανέφερα. Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας.

Για οποιαδήποτε απορία μπορείτε να απευθύνεστε στους αρμόδιους υπαλλήλους της Βουλής, ώστε να σας βοηθάνε για την ψηφοφορία.

Παρακαλώ να ανοίξει το σύστημα της ηλεκτρονικής ψηφοφορίας και οι Βουλευτές να ψηφίσουν επί των αιτήσεων άρσης ασυλίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, θα ήθελα να σας ενημερώσω ότι έχουν έρθει στο Προεδρείο επιστολές ή τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι επιστολές αυτές με τις ψήφους θα καταχωριστούν στα Πρακτικά και θα συνυπολογιστούν στην ηλεκτρονική καταμέτρηση, η οποία θα ακολουθήσει.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 113.α. )

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ηλεκτρονικής ονομαστικής ψηφοφορίας επί των αιτήσεων άρσης ασυλίας των συνάδελφων Βουλευτών, του κ. Κωνσταντίνου Κυρανάκη και του κ. Ιωάννη-Μιχαήλ Λοβέρδου.

Για την πρώτη υπόθεση του συναδέλφου κ. Κωνσταντίνου Κυρανάκη εψήφισαν συνολικά 250 Βουλευτές.

Υπέρ της άρσεως ασυλίας, δηλαδή «ΝΑΙ», εψήφισαν 101 Βουλευτές.

Κατά της άρσεως ασυλίας, δηλαδή «ΟΧΙ», εψήφισαν 149 Βουλευτές.

«ΠΑΡΩΝ» εψήφισε ουδείς.

Συνεπώς η αίτηση της εισαγγελικής αρχής απορρίπτεται.

Για τη δεύτερη υπόθεση του συναδέλφου κ. Ιωάννη - Μιχαήλ Λοβέρδου ψήφισαν συνολικά 250 Βουλευτές.

Υπέρ της άρσεως ασυλίας, δηλαδή «ΝΑΙ», εψήφισε ουδείς.

Κατά της άρσεως ασυλίας, δηλαδή «ΟΧΙ», εψήφισαν 250 Βουλευτές.

«ΠΑΡΩΝ» εψήφισε ουδείς.

Συνεπώς η αίτηση της εισαγγελικής αρχής απορρίπτεται.

Το αποτέλεσμα της διεξαχθείσης ονομαστικής ηλεκτρονικής ψηφοφορίας, όπως αποτυπώθηκε κατά την ψήφιση με το ηλεκτρονικό σύστημα, καταχωρίζεται στα Πρακτικά της σημερινής συνεδρίασης και έχει ως εξής:

ΑΛΛΑΓΗ ΣΕΛΙΔΑΣ

|  |  |  |  |
| --- | --- | --- | --- |
| Ονοματεπώνυμο | Κ.Ο | Εκλ. Περιφέρεια | Ψήφος |
| **Πράξη: Για τη φερόμενη ως τελεσθείσα αξιόποινη πράξη της εξύβρισης, τελεσθείσας μέσω διαδικτύου (α. 361 παρ. 1 Π.Κ.). (ΣΥΝΟΛΙΚΑ ΨΗΦΟΙ: NAI:0, OXI:250, ΠΡΝ:0)** |  |  |  |
| ΑΒΔΕΛΑΣ ΑΠΟΣΤΟΛΟΣ | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΟΧΙ |
| ΑΔΑΜΟΥ ΚΩΝΣΤΑΝΤΙΝΑ | ΑΝΕΞ. | Β΄ ΘΕΣΣΑΛΟΝΙΚΗΣ | ΟΧΙ |
| ΑΘΑΝΑΣΙΟΥ ΑΘΑΝΑΣΙΟΣ(ΝΑΣΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΑΚΤΥΠΗΣ ΔΙΟΝΥΣΙΟΣ | Νέα Δημοκρατία | ΖΑΚΥΝΘΟΥ | ΟΧΙ |
| ΑΛΕΞΙΑΔΗΣ ΤΡΥΦΩΝ | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΑΛΕΞΟΠΟΥΛΟΥ ΑΝΑΣΤΑΣΙΑ-ΑΙΚΑΤΕΡΙΝΗ | ΕΛΛΗΝΙΚΗ ΛΥΣΗ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΑΛΕΞΟΠΟΥΛΟΥ ΧΡΙΣΤΙΝΑ | Νέα Δημοκρατία | ΑΧΑΪΑΣ | ΟΧΙ |
| ΑΜΑΝΑΤΙΔΗΣ ΓΙΩΡΓΟΣ | Νέα Δημοκρατία | ΚΟΖΑΝΗΣ | ΟΧΙ |
| ΑΜΥΡΑΣ ΓΙΩΡΓΟΣ | Νέα Δημοκρατία | ΙΩΑΝΝΙΝΩΝ | ΟΧΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΣΥΡΙΖΑ | ΑΧΑΪΑΣ | ΟΧΙ |
| ΑΝΑΣΤΑΣΙΑΔΗΣ ΣΑΒΒΑΣ | Νέα Δημοκρατία | Β΄ΘΕΣΣΑΛΟΝΙΚΗΣ | ΟΧΙ |
| ΑΝΔΡΙΑΝΟΣ ΙΩΑΝΝΗΣ | Νέα Δημοκρατία | ΑΡΓΟΛΙΔΟΣ | ΟΧΙ |
| ΑΝΤΩΝΙΑΔΗΣ ΙΩΑΝΝΗΣ | Νέα Δημοκρατία | ΦΛΩΡΙΝΗΣ | ΟΧΙ |
| ΑΝΤΩΝΙΟΥ ΑΝΤΩΝΙΑ(ΤΟΝΙΑ) | Κίνημα Αλλαγής | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΑΠΟΣΤΟΛΟΥ ΕΥΑΓΓΕΛΟΣ | ΣΥΡΙΖΑ | ΕΥΒΟΙΑΣ | ΟΧΙ |
| ΑΡΑΜΠΑΤΖΗ ΦΩΤΕΙΝΗ | Νέα Δημοκρατία | ΣΕΡΡΩΝ | ΟΧΙ |
| ΑΡΑΧΩΒΙΤΗΣ ΣΤΑΥΡΟΣ | ΣΥΡΙΖΑ | ΛΑΚΩΝΙΑΣ | ΟΧΙ |
| ΑΡΒΑΝΙΤΙΔΗΣ ΓΕΩΡΓΙΟΣ | Κίνημα Αλλαγής | Β΄ ΘΕΣΣΑΛΟΝΙΚΗΣ | ΟΧΙ |
| ΑΣΗΜΑΚΟΠΟΥΛΟΥ ΣΟΦΙΑ-ΧΑΪΔΩ | ΕΛΛΗΝΙΚΗ ΛΥΣΗ | Β΄ ΠΕΙΡΑΙΩΣ | ΟΧΙ |
| ΑΥΓΕΝΑΚΗΣ ΕΛΕΥΘΕΡΙΟΣ | Νέα Δημοκρατία | ΗΡΑΚΛΕΙΟΥ | ΟΧΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | Νέα Δημοκρατία | ΗΛΕΙΑΣ | ΟΧΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΣΥΡΙΖΑ | ΚΕΡΚΥΡΑ | ΟΧΙ |
| ΑΧΜΕΤ ΙΛΧΑΝ | Κίνημα Αλλαγής | ΡΟΔΟΠΗΣ | ΟΧΙ |
| ΑΧΤΣΙΟΓΛΟΥ ΕΥΤΥΧΙΑ | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΒΑΓΕΝΑ-ΚΗΛΑΗΔΟΝΗ ΑΝΝΑ | ΣΥΡΙΖΑ | ΛΑΡΙΣΗΣ | ΟΧΙ |
| ΒΑΓΕΝΑΣ ΔΗΜΗΤΡΙΟΣ | ΕΛΛΗΝΙΚΗ ΛΥΣΗ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΒΑΓΙΩΝΑΣ ΓΙΩΡΓΟΣ | Νέα Δημοκρατία | ΧΑΛΚΙΔΙΚΗΣ | ΟΧΙ |
| ΒΑΡΒΙΤΣΙΩΤΗΣ ΜΙΛΤΙΑΔΗΣ | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΑΡΔΑΚΗΣ ΣΩΚΡΑΤΗΣ | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΒΑΡΕΜΕΝΟΣ ΓΕΩΡΓΙΟΣ | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΘΕΣΣΑΛΟΝΙΚΗΣ | ΟΧΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | Νέα Δημοκρατία | ΠΕΛΛΗΣ | ΟΧΙ |
| ΒΑΣΙΛΙΚΟΣ ΒΑΣΙΛΕΙΟΣ(ΒΑΣΙΛΗΣ) | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ | Νέα Δημοκρατία | ΗΜΑΘΙΑΣ | ΟΧΙ |
| ΒΕΤΤΑ ΚΑΛΛΙΟΠΗ | ΣΥΡΙΖΑ | ΚΟΖΑΝΗΣ | ΟΧΙ |
| ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΕΠΚΡΑΤΕΙΑΣ | ΟΧΙ |
| ΒΙΤΣΑΣ ΔΗΜΗΤΡΙΟΣ | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΛΑΣΗΣ ΚΩΝΣΤΑΝΤΙΝΟΣ | Νέα Δημοκρατία | ΑΡΚΑΔΙΑΣ | ΟΧΙ |
| ΒΛΑΧΟΣ ΓΕΩΡΓΙΟΣ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΒΟΛΟΥΔΑΚΗΣ ΜΑΝΟΥΣΟΣ-ΚΩΝΣΤΑΝΤΙΝΟΣ | Νέα Δημοκρατία | ΧΑΝΙΩΝ | ΟΧΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΒΟΥΛΤΕΨΗ ΣΟΦΙΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΒΟΥΤΣΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΒΡΥΖΙΔΟΥ ΠΑΡΑΣΚΕΥΗ | Νέα Δημοκρατία | ΚΟΖΑΝΗΣ | ΟΧΙ |
| ΓΕΡΑΠΕΤΡΙΤΗΣ ΓΕΩΡΓΙΟΣ | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ | ΑΡΤΗΣ | ΟΧΙ |
| ΓΕΩΡΓΑΝΤΑΣ ΓΕΩΡΓΙΟΣ | Νέα Δημοκρατία | ΚΙΛΙΚΙΣ | ΟΧΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΓΙΑΝΝΑΚΗΣ ΣΤΕΡΓΙΟΣ | Νέα Δημοκρατία | ΠΡΕΒΕΖΗΣ | ΟΧΙ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | Κίνημα Αλλαγής | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΓΙΟΓΙΑΚΑΣ ΒΑΣΙΛΕΙΟΣ | Νέα Δημοκρατία | ΘΕΣΠΡΩΤΙΑΣ | ΟΧΙ |
| ΓΚΑΡΑ ΑΝΑΣΤΑΣΙΑ(ΝΑΤΑΣΑ) | ΣΥΡΙΖΑ | ΕΒΡΟΥ | ΟΧΙ |
| ΓΚΙΚΑΣ ΣΤΕΦΑΝΟΣ | Νέα Δημοκρατία | ΚΕΡΚΥΡΑΣ | ΟΧΙ |
| ΓΚΙΟΛΑΣ ΙΩΑΝΝΗΣ | ΣΥΡΙΖΑ | ΑΡΓΟΛΙΔΟΣ | ΟΧΙ |
| ΓΚΟΚΑΣ ΧΡΗΣΤΟΣ | Κίνημα Αλλαγής | ΑΡΤΗΣ | ΟΧΙ |
| ΔΑΒΑΚΗΣ ΑΘΑΝΑΣΙΟΣ | Νέα Δημοκρατία | ΛΑΚΩΝΙΑΣ | ΟΧΙ |
| ΔΕΛΗΣ ΙΩΑΝΝΗΣ | Κ.Κ.Ε. | Α΄ ΘΕΣΣΑΛΟΝΙΚΗΣ | ΟΧΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | Νέα Δημοκρατία | ΕΒΡΟΥ | ΟΧΙ |
| ΔΗΜΑΣ ΧΡΙΣΤΟΣ | Νέα Δημοκρατία | ΚΟΡΙΝΘΙΑΣ | ΟΧΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ | Νέα Δημοκρατία | ΕΒΡΟΥ | ΟΧΙ |
| ΔΙΓΑΛΑΚΗΣ ΒΑΣΙΛΕΙΟΣ | Νέα Δημοκρατία | ΧΑΝΙΩΝ | ΟΧΙ |
| ΔΟΥΝΙΑ ΠΑΝΑΓΙΩΤΑ(ΝΟΝΗ) | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΔΡΑΓΑΣΑΚΗΣ ΙΩΑΝΝΗΣ | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΔΡΙΤΣΑΣ ΘΕΟΔΩΡΟΣ | ΣΥΡΙΖΑ | Α΄ ΠΕΙΡΑΙΩΣ | ΟΧΙ |
| ΕΛΕΥΘΕΡΙΑΔΟΥ ΣΟΥΛΤΑΝΑ | ΣΥΡΙΖΑ | ΚΑΒΑΛΑΣ | ΟΧΙ |
| ΕΥΘΥΜΙΟΥ ΑΝΝΑ | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΖΑΧΑΡΙΑΔΗΣ ΚΩΝΣΤΑΝΤΙΝΟΣ | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΖΕΪΜΠΕΚ ΧΟΥΣΕΪΝ | ΣΥΡΙΖΑ | ΞΑΝΘΗΣ | ΟΧΙ |
| ΖΕΜΠΙΛΗΣ ΑΘΑΝΑΣΙΟΣ | Νέα Δημοκρατία | ΕΥΒΟΙΑΣ | ΟΧΙ |
| ΗΓΟΥΜΕΝΙΔΗΣ ΝΙΚΟΛΑΟΣ | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΘΡΑΨΑΝΙΩΤΗΣ ΕΜΜΑΝΟΥΗΛ | ΣΥΡΙΖΑ | ΛΑΣΙΘΙΟΥ | ΟΧΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | Νέα Δημοκρατία | ΔΩΔΕΚΑΝΗΣΟΥ | ΟΧΙ |
| ΚΑΒΒΑΔΑΣ ΑΘΑΝΑΣΙΟΣ | Νέα Δημοκρατία | ΛΕΥΚΑΔΟΣ | ΟΧΙ |
| ΚΑΙΡΙΔΗΣ ΔΗΜΗΤΡΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΚΛΑΜΑΝΗΣ ΝΙΚΗΤΑΣ | Νέα Δημοκρατία | Α΄ ΑΘΗΝΩΝ | ΟΧΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ | ΗΛΕΙΑΣ | ΟΧΙ |
| ΚΑΛΑΦΑΤΗΣ ΣΤΑΥΡΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΚΑΛΛΙΑΝΟΣ ΙΩΑΝΝΗΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΛΟΓΙΑΝΝΗΣ ΣΤΑΥΡΟΣ | Νέα Δημοκρατία | ΙΩΑΝΝΙΝΩΝ | ΟΧΙ |
| ΚΑΜΙΝΗΣ ΓΕΩΡΓΙΟΣ | Κίνημα Αλλαγής | ΕΠΙΚΡΑΤΕΙΑΣ | ΟΧΙ |
| ΚΑΠΠΑΤΟΣ ΠΑΝΑΓΗΣ | Νέα Δημοκρατία | ΚΕΦΑΛΛΗΝΙΑΣ | ΟΧΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΟΧΙ |
| ΚΑΡΑΜΑΝΛΗ ΑΝΝΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΛΕΞ. | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΧΙΛ. | Νέα Δημοκρατία | ΣΕΡΡΩΝ | ΟΧΙ |
| ΚΑΡΑΟΓΛΟΥ ΘΕΟΔΩΡΟΣ | Νέα Δημοκρατία | Β΄ ΘΕΣΣΑΛΟΝΙΚΗΣ | ΟΧΙ |
| ΚΑΡΑΣΜΑΝΗΣ ΓΕΩΡΓΙΟΣ | Νέα Δημοκρατία | ΠΕΛΛΗΣ | ΟΧΙ |
| ΚΑΤΡΙΝΗΣ ΜΙΧΑΗΛ | Κίνημα Αλλαγής | ΗΛΕΙΑΣ | ΟΧΙ |
| ΚΑΤΡΟΥΓΚΑΛΟΣ ΓΕΩΡΓΙΟΣ | ΣΥΡΙΖΑ | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΤΣΑΝΙΩΤΗΣ ΑΝΔΡΕΑΣ | Νέα Δημοκρατία | ΑΧΑΪΑΣ | ΟΧΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΚΑΤΣΗΣ ΜΑΡΙΟΣ | ΣΥΡΙΖΑ | ΘΕΣΠΡΩΤΙΑΣ | ΟΧΙ |
| ΚΑΦΑΝΤΑΡΗ ΧΑΡΟΥΛΑ(ΧΑΡΑ) | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΚΕΓΚΕΡΟΓΛΟΥ ΒΑΣΙΛΕΙΟΣ | Κίνημα Αλλαγής | ΗΡΑΚΛΕΙΟΥ | ΟΧΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | Νέα Δημοκρατία | ΕΥΒΟΙΑΣ | ΟΧΙ |
| ΚΕΛΕΤΣΗΣ ΣΤΑΥΡΟΣ | Νέα Δημοκρατία | ΕΒΡΟΥ | ΟΧΙ |
| ΚΕΛΛΑΣ ΧΡΗΣΤΟΣ | Νέα Δημοκρατία | ΛΑΡΙΣΗΣ | ΟΧΙ |
| ΚΕΡΑΜΕΩΣ ΝΙΚΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | Νέα Δημοκρατία | ΙΩΑΝΝΙΝΩΝ | ΟΧΙ |
| ΚΕΦΑΛΟΓΙΑΝΝΗ ΟΛΓΑ | Νέα Δημοκρατία | Α΄ ΑΘΗΝΩΝ | ΟΧΙ |
| ΚΙΚΙΛΙΑΣ ΒΑΣΙΛΕΙΟΣ | Νέα Δημοκρατία | Α΄ ΑΘΗΝΩΝ | ΟΧΙ |
| ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ | ΛΑΡΙΣΗΣ | ΟΧΙ |
| ΚΟΛΛΙΑΣ ΚΩΝΣΤΑΝΤΙΝΟΣ | Νέα Δημοκρατία | ΚΟΡΙΝΘΙΑΣ | ΟΧΙ |
| ΚΟΜΝΗΝΑΚΑ ΜΑΡΙΑ | Κ.Κ.Ε. | ΛΕΣΒΟΥ | ΟΧΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | Νέα Δημοκρατία | ΔΩΔΕΚΑΝΗΣΟΥ | ΟΧΙ |
| ΚΟΝΤΟΓΕΩΡΓΟΣ ΚΩΝΣΤΑΝΤΙΝΟΣ | Νέα Δημοκρατία | ΕΥΡΥΤΑΝΙΑΣ | ΟΧΙ |
| ΚΟΤΡΩΝΙΑΣ ΓΕΩΡΓΙΟΣ | Νέα Δημοκρατία | ΦΘΙΩΤΙΔΟΣ | ΟΧΙ |
| ΚΟΥΒΕΛΑΣ ΔΗΜΗΤΡΙΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΚΟΥΜΟΥΤΣΑΚΟΣ ΓΕΩΡΓΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΟΥΡΟΥΜΠΛΗΣ ΠΑΝΑΓΙΩΤΗΣ | ΣΥΡΙΖΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΚΟΥΤΣΟΥΜΠΑΣ ΑΝΔΡΕΑΣ | Νέα Δημοκρατία | ΒΟΙΩΤΙΑΣ | ΟΧΙ |
| ΚΡΗΤΙΚΟΣ ΝΕΟΚΛΗΣ | Νέα Δημοκρατία | ΛΑΚΩΝΙΑΣ | ΟΧΙ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | Νέα Δημοκρατία | ΚΟΖΑΝΗΣ | ΟΧΙ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | Κίνημα Αλλαγής | ΑΡΚΑΔΙΑΣ | ΟΧΙ |
| ΚΩΝΣΤΑΝΤΟΠΟΥΛΟΣ ΔΗΜΗΤΡΙΟΣ | Κίνημα Αλλαγής | ΑΙΤΩΛΟΑΚΑΡΝΑΝΙΑΣ | ΟΧΙ |
| ΚΩΤΣΗΡΑΣ ΓΕΩΡΓΙΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΚΩΤΣΟΣ ΓΕΩΡΓΙΟΣ | Νέα Δημοκρατία | ΚΑΡΔΙΤΣΗΣ | ΟΧΙ |
| ΛΑΖΑΡΙΔΗΣ ΜΑΚΑΡΙΟΣ | Νέα Δημοκρατία | ΚΑΒΑΛΑΣ | ΟΧΙ |
| ΛΑΜΠΡΟΠΟΥΛΟΣ ΙΩΑΝΝΗΣ | Νέα Δημοκρατία | ΜΕΣΣΗΝΙΑΣ | ΟΧΙ |
| ΛΑΜΠΡΟΥΛΗΣ ΓΕΩΡΓΙΟΣ | Κ.Κ.Ε. | ΛΑΡΙΣΗΣ | ΟΧΙ |
| ΛΑΠΠΑΣ ΣΠΥΡΙΔΩΝΑΣ | ΣΥΡΙΖΑ | ΚΑΡΔΙΤΣΗΣ | ΟΧΙ |
| ΛΕΟΝΤΑΡΙΔΗΣ ΘΕΟΦΙΛΟΣ | Νέα Δημοκρατία | ΣΕΡΡΩΝ | ΟΧΙ |
| ΛΙΑΚΟΣ ΕΥΑΓΓΕΛΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΛΙΑΚΟΥΛΗ ΕΥΑΓΓΕΛΙΑ | Κίνημα Αλλαγής | ΛΑΡΙΣΗΣ | ΟΧΙ |
| ΛΙΒΑΝΟΣ ΣΠΥΡΙΔΩΝ-ΠΑΝΑΓΙΩΤΗΣ(ΣΠΗΛΙΟΣ) | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΟΧΙ |
| ΛΙΟΥΠΗΣ ΑΘΑΝΑΣΙΟΣ | Νέα Δημοκρατία | ΜΑΓΝΗΣΙΑΣ | ΟΧΙ |
| ΛΙΟΥΤΑΣ ΑΘΑΝΑΣΙΟΣ | Νέα Δημοκρατία | ΤΡΙΚΑΛΩΝ | ΟΧΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΜΑΚΡΗ ΖΩΗ(ΖΕΤΤΑ) | Νέα Δημοκρατία | ΜΑΓΝΗΣΙΑΣ | ΟΧΙ |
| ΜΑΛΑΜΑ ΚΥΡΙΑΚΗ | ΣΥΡΙΖΑ | ΧΑΛΚΙΔΙΚΗΣ | ΟΧΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | Νέα Δημοκρατία | ΠΙΕΡΙΑΣ | ΟΧΙ |
| ΜΑΝΤΑΣ ΠΕΡΙΚΛΗΣ | Νέα Δημοκρατία | ΜΕΣΣΗΝΙΑΣ | ΟΧΙ |
| ΜΑΝΩΛΑΚΟΣ ΝΙΚΟΛΑΟΣ | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΜΑΡΑΒΕΓΙΑΣ ΚΩΝΣΤΑΝΤΙΝΟΣ | Νέα Δημοκρατία | ΜΑΓΝΗΣΙΑΣ | ΟΧΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΠΕΙΡΑΙΩΣ | ΟΧΙ |
| ΜΑΡΚΟΥ ΚΩΝΣΤΑΝΤΙΝΟΣ | ΣΥΡΙΖΑ | ΑΧΑΪΑΣ | ΟΧΙ |
| ΜΑΡΤΙΝΟΥ ΓΕΩΡΓΙΑ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ | ΜΑΓΝΗΣΙΑΣ | ΟΧΙ |
| ΜΕΛΑΣ ΙΩΑΝΝΗΣ | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | Νέα Δημοκρατία | ΧΙΟΥ | ΟΧΙ |
| ΜΗΤΣΟΤΑΚΗΣ ΚΥΡΙΑΚΟΣ | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΜΙΧΑΗΛΙΔΗΣ ΑΝΔΡΕΑΣ | ΣΥΡΙΖΑ | ΧΙΟΥ | ΟΧΙ |
| ΜΟΝΟΓΥΙΟΥ ΑΙΚΑΤΕΡΙΝΗ | Νέα Δημοκρατία | ΚΥΚΛΑΔΩΝ | ΟΧΙ |
| ΜΟΥΖΑΛΑΣ ΙΩΑΝΝΗΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΜΟΥΛΚΙΩΤΗΣ ΓΕΩΡΓΙΟΣ | Κίνημα Αλλαγής | ΒΟΙΩΤΙΑΣ | ΟΧΙ |
| ΜΠΑΚΑΔΗΜΑ ΦΩΤΕΙΝΗ | ΜέΡΑ25 | Β΄ ΠΕΙΡΑΙΩΣ | ΟΧΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | Νέα Δημοκρατία | ΧΑΝΙΩΝ | ΟΧΙ |
| ΜΠΑΛΑΦΑΣ ΙΩΑΝΝΗΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | Νέα Δημοκρατία | ΠΙΕΡΙΑΣ | ΟΧΙ |
| ΜΠΑΡΑΝ ΜΠΟΥΡΧΑΝ | Κίνημα Αλλαγής | ΞΑΝΘΗΣ | ΟΧΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ | Νέα Δημοκρατία | ΗΜΑΘΙΑΣ | ΟΧΙ |
| ΜΠΙΑΓΚΗΣ ΔΗΜΗΤΡΙΟΣ | Κίνημα Αλλαγής | ΚΕΡΚΥΡΑΣ | ΟΧΙ |
| ΜΠΙΖΙΟΥ ΣΤΕΡΓΙΑΝΗ(ΣΤΕΛΛΑ) | Νέα Δημοκρατία | ΛΑΡΙΣΗΣ | ΟΧΙ |
| ΜΠΛΟΥΧΟΣ ΚΩΝΣΤΑΝΤΙΝΟΣ | Νέα Δημοκρατία | ΔΡΑΜΑΣ | ΟΧΙ |
| ΜΠΟΓΔΑΝΟΣ ΚΩΝΣΤΑΝΤΙΝΟΣ | ΑΝΕΞ. | Α΄ ΑΘΗΝΩΝ | ΟΧΙ |
| ΜΠΟΥΚΩΡΟΣ ΧΡΗΣΤΟΣ | Νέα Δημοκρατία | ΜΑΓΝΗΣΙΑΣ | ΟΧΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | ΣΕΡΡΩΝ | ΟΧΙ |
| ΜΠΟΥΡΑΣ ΑΘΑΝΑΣΙΟΣ | Νέα Δημοκρατία | Β΄ΔΥΤΙΚΗΣ ΑΤΤΙΚΗΣ | ΟΧΙ |
| ΜΠΟΥΡΝΟΥΣ ΙΩΑΝΝΗΣ | ΣΥΡΙΖΑ | ΛΕΣΒΟΥ | ΟΧΙ |
| ΜΠΟΥΤΣΙΚΑΚΗΣ ΧΡΙΣΤΟΦΟΡΟΣ-ΕΜΜΑΝΟΥΗΛ | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΜΥΛΩΝΑΚΗΣ ΑΝΤΩΝΙΟΣ | ΕΛΛΗΝΙΚΗ ΛΥΣΗ | Α΄ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΜΩΡΑΪΤΗΣ ΑΘΑΝΑΣΙΟΣ(ΘΑΝΟΣ) | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | Νέα Δημοκρατία | ΗΛΕΙΑΣ | ΟΧΙ |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΞΑΝΘΟΠΟΥΛΟΣ ΘΕΟΦΙΛΟΣ | ΣΥΡΙΖΑ | ΔΡΑΜΑΣ | ΟΧΙ |
| ΞΑΝΘΟΣ ΑΝΔΡΕΑΣ | ΣΥΡΙΖΑ | ΡΕΘΥΜΝΗΣ | ΟΧΙ |
| ΞΕΝΟΓΙΑΝΝΑΚΟΠΟΥΛΟΥ ΜΑΡΙΑ-ΕΛΙΖΑ(ΜΑΡΙΛΙΖΑ) | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΟΙΚΟΝΟΜΟΥ ΒΑΣΙΛΕΙΟΣ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΟΙΚΟΝΟΜΟΥ ΙΩΑΝΝΗΣ | Νέα Δημοκρατία | ΦΘΙΩΤΙΔΟΣ | ΟΧΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | Νέα Δημοκρατία | ΚΑΒΑΛΑΣ | ΟΧΙ |
| ΠΑΝΑΣ ΑΠΟΣΤΟΛΟΣ | Κίνημα Αλλαγής | ΧΑΛΚΙΔΙΚΗΣ | ΟΧΙ |
| ΠΑΠΑΔΗΜΗΤΡΙΟΥ ΧΑΡΑΛΑΜΠΟΣ(ΜΠΑΜΠΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΠΑΠΑΔΟΠΟΥΛΟΣ ΑΘΑΝΑΣΙΟΣ | ΣΥΡΙΖΑ | ΤΡΙΚΑΛΩΝ | ΟΧΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | Νέα Δημοκρατία | ΚΟΖΑΝΗΣ | ΟΧΙ |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ | ΑΡΚΑΔΙΑΣ | ΟΧΙ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | Νέα Δημοκρατία | ΤΡΙΚΑΛΩΝ | ΟΧΙ |
| ΠΑΠΠΑΣ ΙΩΑΝΝΗΣ | Νέα Δημοκρατία | ΔΩΔΕΚΑΝΗΣΟΥ | ΟΧΙ |
| ΠΑΣΧΑΛΙΔΗΣ ΙΩΑΝΝΗΣ | Νέα Δημοκρατία | ΚΑΒΑΛΑΣ | ΟΧΙ |
| ΠΑΤΣΗΣ ΑΝΔΡΕΑΣ | Νέα Δημοκρατία | ΓΡΕΒΕΝΩΝ | ΟΧΙ |
| ΠΙΚΡΑΜΜΕΝΟΣ ΠΑΝΑΓΙΩΤΗΣ | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΠΙΠΙΛΗ ΦΩΤΕΙΝΗ | Νέα Δημοκρατία | Α΄ ΑΘΗΝΩΝ | ΟΧΙ |
| ΠΛΑΚΙΩΤΑΚΗΣ ΙΩΑΝΝΗΣ | Νέα Δημοκρατία | ΛΑΣΙΘΙΟΥ | ΟΧΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | Νέα Δημοκρατία | Α΄ ΑΘΗΝΩΝ | ΟΧΙ |
| ΠΝΕΥΜΑΤΙΚΟΣ ΣΠΥΡΙΔΩΝΑΣ | Νέα Δημοκρατία | ΕΥΒΟΙΑΣ | ΟΧΙ |
| ΠΟΛΑΚΗΣ ΠΑΥΛΟΣ | ΣΥΡΙΖΑ | ΧΑΝΙΩΝ | ΟΧΙ |
| ΠΟΥΛΑΣ ΑΝΔΡΕΑΣ | Κίνημα Αλλαγής | ΑΡΓΟΛΙΔΟΣ | ΟΧΙ |
| ΠΟΥΛΟΥ ΠΑΝΑΓΙΟΥ(ΓΙΩΤΑ) | ΣΥΡΙΖΑ | ΒΟΙΩΤΙΑΣ | ΟΧΙ |
| ΡΑΓΚΟΥΣΗΣ ΙΩΑΝΝΗΣ | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΡΑΠΤΗ ΕΛΕΝΗ | Νέα Δημοκρατία | Α' ΘΕΣΣΑΛΟΝΙΚΗΣ | ΟΧΙ |
| ΡΑΠΤΗ ΖΩΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | Νέα Δημοκρατία | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΣΑΛΜΑΣ ΜΑΡΙΟΣ | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΟΧΙ |
| ΣΑΜΑΡΑΣ ΑΝΤΩΝΙΟΣ | Νέα Δημοκρατία | ΜΕΣΣΗΝΙΑΣ | ΟΧΙ |
| ΣΑΝΤΟΡΙΝΙΟΣ ΝΕΚΤΑΡΙΟΣ | ΣΥΡΙΖΑ | ΔΩΔΕΚΑΝΗΣΟΥ | ΟΧΙ |
| ΣΑΡΑΚΙΩΤΗΣ ΙΩΑΝΝΗΣ | ΣΥΡΙΖΑ | ΦΘΙΩΤΙΔΟΣ | ΟΧΙ |
| ΣΕΝΕΤΑΚΗΣ ΜΑΞΙΜΟΣ | Νέα Δημοκρατία | ΗΡΑΚΛΕΙΟΥ | ΟΧΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | Νέα Δημοκρατία | Α' ΘΕΣΣΑΛΟΝΙΚΗΣ | ΟΧΙ |
| ΣΚΑΝΔΑΛΙΔΗΣ ΚΩΝΣΤΑΝΤΙΝΟΣ | Κίνημα Αλλαγής | Α΄ ΑΘΗΝΩΝ | ΟΧΙ |
| ΣΚΟΝΔΡΑ ΑΣΗΜΙΝΑ | Νέα Δημοκρατία | ΚΑΡΔΙΤΣΗΣ | ΟΧΙ |
| ΣΚΟΥΡΛΕΤΗΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΣΚΟΥΡΟΛΙΑΚΟΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΣΚΟΥΦΑ ΕΛΙΣΣΑΒΕΤ(ΜΠΕΤΤΥ) | ΣΥΡΙΖΑ | ΠΙΕΡΙΑΣ | ΟΧΙ |
| ΣΚΡΕΚΑΣ ΚΩΝΣΤΑΝΤΙΝΟΣ | Νέα Δημοκρατία | ΤΡΙΚΑΛΩΝ | ΟΧΙ |
| ΣΚΥΛΑΚΑΚΗΣ ΘΕΟΔΩΡΟΣ | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΣΠΙΡΤΖΗΣ ΧΡΗΣΤΟΣ | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΣΤΑΪΚΟΥΡΑΣ ΧΡΗΣΤΟΣ | Νέα Δημοκρατία | ΦΘΙΩΤΙΔΟΣ | ΟΧΙ |
| ΣΤΑΜΕΝΙΤΗΣ ΔΙΟΝΥΣΙΟΣ | Νέα Δημοκρατία | ΠΕΛΛΗΣ | ΟΧΙ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | Νέα Δημοκρατία | ΣΑΜΟΥ | ΟΧΙ |
| ΣΤΥΛΙΑΝΙΔΗΣ ΕΥΡΙΠΙΔΗΣ | Νέα Δημοκρατία | ΡΟΔΟΠΗΣ | ΟΧΙ |
| ΣΤΥΛΙΟΣ ΓΕΩΡΓΙΟΣ | Νέα Δημοκρατία | ΑΡΤΗΣ | ΟΧΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | Νέα Δημοκρατία | Α΄ ΑΘΗΝΩΝ | ΟΧΙ |
| ΤΑΓΑΡΑΣ ΝΙΚΟΛΑΟΣ | Νέα Δημοκρατία | ΚΟΡΙΝΘΙΑΣ | ΟΧΙ |
| ΤΑΡΑΝΤΙΛΗΣ ΧΡΗΣΤΟΣ | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΤΑΣΟΥΛΑΣ ΚΩΝΣΤΑΝΤΙΝΟΣ | Νέα Δημοκρατία | ΙΩΑΝΝΙΝΩΝ | ΟΧΙ |
| ΤΕΛΙΓΙΟΡΙΔΟΥ ΟΛΥΜΠΙΑ | ΣΥΡΙΖΑ | ΚΑΣΤΟΡΙΑΣ | ΟΧΙ |
| ΤΖΑΒΑΡΑΣ ΚΩΝΣΤΑΝΤΙΝΟΣ | Νέα Δημοκρατία | ΗΛΕΙΑΣ | ΟΧΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΤΖΗΚΑΛΑΓΙΑΣ ΖΗΣΗΣ | Νέα Δημοκρατία | ΚΑΣΤΟΡΙΑΣ | ΟΧΙ |
| ΤΖΟΥΦΗ ΜΕΡΟΠΗ | ΣΥΡΙΖΑ | ΙΩΑΝΝΙΝΩΝ | ΟΧΙ |
| ΤΟΛΚΑΣ ΑΓΓΕΛΟΣ | ΣΥΡΙΖΑ | ΗΜΑΘΙΑΣ | ΟΧΙ |
| ΤΡΑΓΑΚΗΣ ΙΩΑΝΝΗΣ | Νέα Δημοκρατία | Β΄ ΠΕΙΡΑΙΩΣ | ΟΧΙ |
| ΤΡΙΑΝΤΑΦΥΛΛΙΔΗΣ ΑΛΕΞΑΝΔΡΟΣ(ΑΛΕΚΟΣ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΤΣΑΒΔΑΡΙΔΗΣ ΛΑΖΑΡΟΣ | Νέα Δημοκρατία | ΗΜΑΘΙΑΣ | ΟΧΙ |
| ΤΣΑΚΑΛΩΤΟΣ ΕΥΚΛΕΙΔΗΣ | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΤΣΙΑΡΑΣ ΚΩΝΣΤΑΝΤΙΝΟΣ | Νέα Δημοκρατία | ΚΑΡΔΙΤΣΗΣ | ΟΧΙ |
| ΤΣΙΓΚΡΗΣ ΑΓΓΕΛΟΣ | Νέα Δημοκρατία | ΑΧΑΪΑΣ | ΟΧΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | Νέα Δημοκρατία | ΞΑΝΘΗΣ | ΟΧΙ |
| ΤΣΙΠΡΑΣ ΑΛΕΞΙΟΣ | ΣΥΡΙΖΑ | ΑΧΑΪΑΣ | ΟΧΙ |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ | Β΄ ΘΕΣΣΑΛΟΝΙΚΗΣ | ΟΧΙ |
| ΦΛΑΜΠΟΥΡΑΡΗΣ ΑΛΕΞΑΝΔΡΟΣ | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΦΟΡΤΩΜΑΣ ΦΙΛΙΠΠΟΣ | Νέα Δημοκρατία | ΚΥΚΛΑΔΩΝ | ΟΧΙ |
| ΦΡΑΓΓΙΔΗΣ ΓΕΩΡΓΙΟΣ | Κίνημα Αλλαγής | ΚΙΛΚΙΣ | ΟΧΙ |
| ΦΩΤΗΛΑΣ ΙΑΣΩΝ | Νέα Δημοκρατία | ΑΧΑΪΑΣ | ΟΧΙ |
| ΦΩΤΙΟΥ ΘΕΑΝΩ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΣΥΡΙΖΑ | ΜΕΣΣΗΝΙΑΣ | ΟΧΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | Νέα Δημοκρατία | ΣΕΡΡΩΝ | ΟΧΙ |
| ΧΑΤΖΗΔΑΚΗΣ ΔΙΟΝΥΣΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΧΕΙΜΑΡΑΣ ΘΕΜΙΣΤΟΚΛΗΣ(ΘΕΜΗΣ) | Νέα Δημοκρατία | ΦΘΙΩΤΙΔΟΣ | ΟΧΙ |
| ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΟΧΙ |
| ΧΙΟΝΙΔΗΣ ΣΑΒΒΑΣ | Νέα Δημοκρατία | ΠΙΕΡΙΑΣ | ΟΧΙ |
| ΧΡΗΣΤΙΔΟΥ ΡΑΛΛΙΑ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | Νέα Δημοκρατία | ΜΕΣΣΗΝΙΑΣ | ΟΧΙ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ | ΚΟΡΙΝΘΙΑΣ | ΟΧΙ |
| **Πράξη: Για τις αξιόποινες πράξεις της συκοφαντικής δυσφήμησης (άρθρα 363 α΄ – 362α΄ Π.Κ.) και της παραβίασης του άρθρου 38 παρ. 1 εδ. α΄ του ν. 4624/2019. (ΣΥΝΟΛΙΚΑ ΨΗΦΟΙ: NAI:101, OXI:149, ΠΡΝ:0)** |  |  |  |
| ΑΒΔΕΛΑΣ ΑΠΟΣΤΟΛΟΣ | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΝΑΙ |
| ΑΔΑΜΟΥ ΚΩΝΣΤΑΝΤΙΝΑ | ΑΝΕΞ. | Β΄ ΘΕΣΣΑΛΟΝΙΚΗΣ | ΝΑΙ |
| ΑΘΑΝΑΣΙΟΥ ΑΘΑΝΑΣΙΟΣ(ΝΑΣΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΑΚΤΥΠΗΣ ΔΙΟΝΥΣΙΟΣ | Νέα Δημοκρατία | ΖΑΚΥΝΘΟΥ | ΟΧΙ |
| ΑΛΕΞΙΑΔΗΣ ΤΡΥΦΩΝ | ΣΥΡΙΖΑ | Β΄ ΠΕΙΡΑΙΩΣ | ΝΑΙ |
| ΑΛΕΞΟΠΟΥΛΟΥ ΑΝΑΣΤΑΣΙΑ-ΑΙΚΑΤΕΡΙΝΗ | ΕΛΛΗΝΙΚΗ ΛΥΣΗ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΑΛΕΞΟΠΟΥΛΟΥ ΧΡΙΣΤΙΝΑ | Νέα Δημοκρατία | ΑΧΑΪΑΣ | ΟΧΙ |
| ΑΜΑΝΑΤΙΔΗΣ ΓΙΩΡΓΟΣ | Νέα Δημοκρατία | ΚΟΖΑΝΗΣ | ΟΧΙ |
| ΑΜΥΡΑΣ ΓΙΩΡΓΟΣ | Νέα Δημοκρατία | ΙΩΑΝΝΙΝΩΝ | ΟΧΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΣΥΡΙΖΑ | ΑΧΑΪΑΣ | ΝΑΙ |
| ΑΝΑΣΤΑΣΙΑΔΗΣ ΣΑΒΒΑΣ | Νέα Δημοκρατία | Β΄ΘΕΣΣΑΛΟΝΙΚΗΣ | ΟΧΙ |
| ΑΝΔΡΙΑΝΟΣ ΙΩΑΝΝΗΣ | Νέα Δημοκρατία | ΑΡΓΟΛΙΔΟΣ | ΟΧΙ |
| ΑΝΤΩΝΙΑΔΗΣ ΙΩΑΝΝΗΣ | Νέα Δημοκρατία | ΦΛΩΡΙΝΗΣ | ΟΧΙ |
| ΑΝΤΩΝΙΟΥ ΑΝΤΩΝΙΑ(ΤΟΝΙΑ) | Κίνημα Αλλαγής | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΑΠΟΣΤΟΛΟΥ ΕΥΑΓΓΕΛΟΣ | ΣΥΡΙΖΑ | ΕΥΒΟΙΑΣ | ΝΑΙ |
| ΑΡΑΜΠΑΤΖΗ ΦΩΤΕΙΝΗ | Νέα Δημοκρατία | ΣΕΡΡΩΝ | ΟΧΙ |
| ΑΡΑΧΩΒΙΤΗΣ ΣΤΑΥΡΟΣ | ΣΥΡΙΖΑ | ΛΑΚΩΝΙΑΣ | ΝΑΙ |
| ΑΡΒΑΝΙΤΙΔΗΣ ΓΕΩΡΓΙΟΣ | Κίνημα Αλλαγής | Β΄ ΘΕΣΣΑΛΟΝΙΚΗΣ | ΝΑΙ |
| ΑΣΗΜΑΚΟΠΟΥΛΟΥ ΣΟΦΙΑ-ΧΑΪΔΩ | ΕΛΛΗΝΙΚΗ ΛΥΣΗ | Β΄ ΠΕΙΡΑΙΩΣ | ΝΑΙ |
| ΑΥΓΕΝΑΚΗΣ ΕΛΕΥΘΕΡΙΟΣ | Νέα Δημοκρατία | ΗΡΑΚΛΕΙΟΥ | ΟΧΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | Νέα Δημοκρατία | ΗΛΕΙΑΣ | ΟΧΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΣΥΡΙΖΑ | ΚΕΡΚΥΡΑ | ΝΑΙ |
| ΑΧΜΕΤ ΙΛΧΑΝ | Κίνημα Αλλαγής | ΡΟΔΟΠΗΣ | ΝΑΙ |
| ΑΧΤΣΙΟΓΛΟΥ ΕΥΤΥΧΙΑ | ΣΥΡΙΖΑ | ΕΠΙΚΡΑΤΕΙΑΣ | ΝΑΙ |
| ΒΑΓΕΝΑ-ΚΗΛΑΗΔΟΝΗ ΑΝΝΑ | ΣΥΡΙΖΑ | ΛΑΡΙΣΗΣ | ΝΑΙ |
| ΒΑΓΕΝΑΣ ΔΗΜΗΤΡΙΟΣ | ΕΛΛΗΝΙΚΗ ΛΥΣΗ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΑΓΙΩΝΑΣ ΓΙΩΡΓΟΣ | Νέα Δημοκρατία | ΧΑΛΚΙΔΙΚΗΣ | ΟΧΙ |
| ΒΑΡΒΙΤΣΙΩΤΗΣ ΜΙΛΤΙΑΔΗΣ | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΑΡΔΑΚΗΣ ΣΩΚΡΑΤΗΣ | ΣΥΡΙΖΑ | ΗΡΑΚΛΕΙΟΥ | ΝΑΙ |
| ΒΑΡΕΜΕΝΟΣ ΓΕΩΡΓΙΟΣ | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΘΕΣΣΑΛΟΝΙΚΗΣ | ΟΧΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | Νέα Δημοκρατία | ΠΕΛΛΗΣ | ΟΧΙ |
| ΒΑΣΙΛΙΚΟΣ ΒΑΣΙΛΕΙΟΣ(ΒΑΣΙΛΗΣ) | ΣΥΡΙΖΑ | ΕΠΙΚΡΑΤΕΙΑΣ | ΝΑΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ | Νέα Δημοκρατία | ΗΜΑΘΙΑΣ | ΟΧΙ |
| ΒΕΤΤΑ ΚΑΛΛΙΟΠΗ | ΣΥΡΙΖΑ | ΚΟΖΑΝΗΣ | ΝΑΙ |
| ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΕΠΚΡΑΤΕΙΑΣ | ΝΑΙ |
| ΒΙΤΣΑΣ ΔΗΜΗΤΡΙΟΣ | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΛΑΣΗΣ ΚΩΝΣΤΑΝΤΙΝΟΣ | Νέα Δημοκρατία | ΑΡΚΑΔΙΑΣ | ΟΧΙ |
| ΒΛΑΧΟΣ ΓΕΩΡΓΙΟΣ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΒΟΛΟΥΔΑΚΗΣ ΜΑΝΟΥΣΟΣ-ΚΩΝΣΤΑΝΤΙΝΟΣ | Νέα Δημοκρατία | ΧΑΝΙΩΝ | ΟΧΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΒΟΥΛΤΕΨΗ ΣΟΦΙΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΒΟΥΤΣΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΝΑΙ |
| ΒΡΥΖΙΔΟΥ ΠΑΡΑΣΚΕΥΗ | Νέα Δημοκρατία | ΚΟΖΑΝΗΣ | ΟΧΙ |
| ΓΕΡΑΠΕΤΡΙΤΗΣ ΓΕΩΡΓΙΟΣ | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ | ΑΡΤΗΣ | ΝΑΙ |
| ΓΕΩΡΓΑΝΤΑΣ ΓΕΩΡΓΙΟΣ | Νέα Δημοκρατία | ΚΙΛΙΚΙΣ | ΟΧΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΓΙΑΝΝΑΚΗΣ ΣΤΕΡΓΙΟΣ | Νέα Δημοκρατία | ΠΡΕΒΕΖΗΣ | ΟΧΙ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | Κίνημα Αλλαγής | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΓΙΟΓΙΑΚΑΣ ΒΑΣΙΛΕΙΟΣ | Νέα Δημοκρατία | ΘΕΣΠΡΩΤΙΑΣ | ΟΧΙ |
| ΓΚΑΡΑ ΑΝΑΣΤΑΣΙΑ(ΝΑΤΑΣΑ) | ΣΥΡΙΖΑ | ΕΒΡΟΥ | ΝΑΙ |
| ΓΚΙΚΑΣ ΣΤΕΦΑΝΟΣ | Νέα Δημοκρατία | ΚΕΡΚΥΡΑΣ | ΟΧΙ |
| ΓΚΙΟΛΑΣ ΙΩΑΝΝΗΣ | ΣΥΡΙΖΑ | ΑΡΓΟΛΙΔΟΣ | ΝΑΙ |
| ΓΚΟΚΑΣ ΧΡΗΣΤΟΣ | Κίνημα Αλλαγής | ΑΡΤΗΣ | ΝΑΙ |
| ΔΑΒΑΚΗΣ ΑΘΑΝΑΣΙΟΣ | Νέα Δημοκρατία | ΛΑΚΩΝΙΑΣ | ΟΧΙ |
| ΔΕΛΗΣ ΙΩΑΝΝΗΣ | Κ.Κ.Ε. | Α΄ ΘΕΣΣΑΛΟΝΙΚΗΣ | ΝΑΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | Νέα Δημοκρατία | ΕΒΡΟΥ | ΟΧΙ |
| ΔΗΜΑΣ ΧΡΙΣΤΟΣ | Νέα Δημοκρατία | ΚΟΡΙΝΘΙΑΣ | ΟΧΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ | Νέα Δημοκρατία | ΕΒΡΟΥ | ΟΧΙ |
| ΔΙΓΑΛΑΚΗΣ ΒΑΣΙΛΕΙΟΣ | Νέα Δημοκρατία | ΧΑΝΙΩΝ | ΟΧΙ |
| ΔΟΥΝΙΑ ΠΑΝΑΓΙΩΤΑ(ΝΟΝΗ) | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΔΡΑΓΑΣΑΚΗΣ ΙΩΑΝΝΗΣ | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΔΡΙΤΣΑΣ ΘΕΟΔΩΡΟΣ | ΣΥΡΙΖΑ | Α΄ ΠΕΙΡΑΙΩΣ | ΝΑΙ |
| ΕΛΕΥΘΕΡΙΑΔΟΥ ΣΟΥΛΤΑΝΑ | ΣΥΡΙΖΑ | ΚΑΒΑΛΑΣ | ΝΑΙ |
| ΕΥΘΥΜΙΟΥ ΑΝΝΑ | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΖΑΧΑΡΙΑΔΗΣ ΚΩΝΣΤΑΝΤΙΝΟΣ | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΖΕΪΜΠΕΚ ΧΟΥΣΕΪΝ | ΣΥΡΙΖΑ | ΞΑΝΘΗΣ | ΝΑΙ |
| ΖΕΜΠΙΛΗΣ ΑΘΑΝΑΣΙΟΣ | Νέα Δημοκρατία | ΕΥΒΟΙΑΣ | ΟΧΙ |
| ΗΓΟΥΜΕΝΙΔΗΣ ΝΙΚΟΛΑΟΣ | ΣΥΡΙΖΑ | ΗΡΑΚΛΕΙΟΥ | ΝΑΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΘΡΑΨΑΝΙΩΤΗΣ ΕΜΜΑΝΟΥΗΛ | ΣΥΡΙΖΑ | ΛΑΣΙΘΙΟΥ | ΝΑΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | Νέα Δημοκρατία | ΔΩΔΕΚΑΝΗΣΟΥ | ΟΧΙ |
| ΚΑΒΒΑΔΑΣ ΑΘΑΝΑΣΙΟΣ | Νέα Δημοκρατία | ΛΕΥΚΑΔΟΣ | ΟΧΙ |
| ΚΑΙΡΙΔΗΣ ΔΗΜΗΤΡΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΚΛΑΜΑΝΗΣ ΝΙΚΗΤΑΣ | Νέα Δημοκρατία | Α΄ ΑΘΗΝΩΝ | ΟΧΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ | ΗΛΕΙΑΣ | ΝΑΙ |
| ΚΑΛΑΦΑΤΗΣ ΣΤΑΥΡΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΚΑΛΛΙΑΝΟΣ ΙΩΑΝΝΗΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΛΟΓΙΑΝΝΗΣ ΣΤΑΥΡΟΣ | Νέα Δημοκρατία | ΙΩΑΝΝΙΝΩΝ | ΟΧΙ |
| ΚΑΜΙΝΗΣ ΓΕΩΡΓΙΟΣ | Κίνημα Αλλαγής | ΕΠΙΚΡΑΤΕΙΑΣ | ΝΑΙ |
| ΚΑΠΠΑΤΟΣ ΠΑΝΑΓΗΣ | Νέα Δημοκρατία | ΚΕΦΑΛΛΗΝΙΑΣ | ΟΧΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΟΧΙ |
| ΚΑΡΑΜΑΝΛΗ ΑΝΝΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΛΕΞ. | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΧΙΛ. | Νέα Δημοκρατία | ΣΕΡΡΩΝ | ΟΧΙ |
| ΚΑΡΑΟΓΛΟΥ ΘΕΟΔΩΡΟΣ | Νέα Δημοκρατία | Β΄ ΘΕΣΣΑΛΟΝΙΚΗΣ | ΟΧΙ |
| ΚΑΡΑΣΜΑΝΗΣ ΓΕΩΡΓΙΟΣ | Νέα Δημοκρατία | ΠΕΛΛΗΣ | ΟΧΙ |
| ΚΑΤΡΙΝΗΣ ΜΙΧΑΗΛ | Κίνημα Αλλαγής | ΗΛΕΙΑΣ | ΝΑΙ |
| ΚΑΤΡΟΥΓΚΑΛΟΣ ΓΕΩΡΓΙΟΣ | ΣΥΡΙΖΑ | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΤΣΑΝΙΩΤΗΣ ΑΝΔΡΕΑΣ | Νέα Δημοκρατία | ΑΧΑΪΑΣ | ΟΧΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΚΑΤΣΗΣ ΜΑΡΙΟΣ | ΣΥΡΙΖΑ | ΘΕΣΠΡΩΤΙΑΣ | ΝΑΙ |
| ΚΑΦΑΝΤΑΡΗ ΧΑΡΟΥΛΑ(ΧΑΡΑ) | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΚΕΓΚΕΡΟΓΛΟΥ ΒΑΣΙΛΕΙΟΣ | Κίνημα Αλλαγής | ΗΡΑΚΛΕΙΟΥ | ΝΑΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | Νέα Δημοκρατία | ΕΥΒΟΙΑΣ | ΟΧΙ |
| ΚΕΛΕΤΣΗΣ ΣΤΑΥΡΟΣ | Νέα Δημοκρατία | ΕΒΡΟΥ | ΟΧΙ |
| ΚΕΛΛΑΣ ΧΡΗΣΤΟΣ | Νέα Δημοκρατία | ΛΑΡΙΣΗΣ | ΟΧΙ |
| ΚΕΡΑΜΕΩΣ ΝΙΚΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | Νέα Δημοκρατία | ΙΩΑΝΝΙΝΩΝ | ΟΧΙ |
| ΚΕΦΑΛΟΓΙΑΝΝΗ ΟΛΓΑ | Νέα Δημοκρατία | Α΄ ΑΘΗΝΩΝ | ΟΧΙ |
| ΚΙΚΙΛΙΑΣ ΒΑΣΙΛΕΙΟΣ | Νέα Δημοκρατία | Α΄ ΑΘΗΝΩΝ | ΟΧΙ |
| ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ | ΛΑΡΙΣΗΣ | ΝΑΙ |
| ΚΟΛΛΙΑΣ ΚΩΝΣΤΑΝΤΙΝΟΣ | Νέα Δημοκρατία | ΚΟΡΙΝΘΙΑΣ | ΟΧΙ |
| ΚΟΜΝΗΝΑΚΑ ΜΑΡΙΑ | Κ.Κ.Ε. | ΛΕΣΒΟΥ | ΝΑΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | Νέα Δημοκρατία | ΔΩΔΕΚΑΝΗΣΟΥ | ΟΧΙ |
| ΚΟΝΤΟΓΕΩΡΓΟΣ ΚΩΝΣΤΑΝΤΙΝΟΣ | Νέα Δημοκρατία | ΕΥΡΥΤΑΝΙΑΣ | ΟΧΙ |
| ΚΟΤΡΩΝΙΑΣ ΓΕΩΡΓΙΟΣ | Νέα Δημοκρατία | ΦΘΙΩΤΙΔΟΣ | ΟΧΙ |
| ΚΟΥΒΕΛΑΣ ΔΗΜΗΤΡΙΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΚΟΥΜΟΥΤΣΑΚΟΣ ΓΕΩΡΓΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΟΥΡΟΥΜΠΛΗΣ ΠΑΝΑΓΙΩΤΗΣ | ΣΥΡΙΖΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΚΟΥΤΣΟΥΜΠΑΣ ΑΝΔΡΕΑΣ | Νέα Δημοκρατία | ΒΟΙΩΤΙΑΣ | ΟΧΙ |
| ΚΡΗΤΙΚΟΣ ΝΕΟΚΛΗΣ | Νέα Δημοκρατία | ΛΑΚΩΝΙΑΣ | ΟΧΙ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | Νέα Δημοκρατία | ΚΟΖΑΝΗΣ | ΟΧΙ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | Κίνημα Αλλαγής | ΑΡΚΑΔΙΑΣ | ΝΑΙ |
| ΚΩΝΣΤΑΝΤΟΠΟΥΛΟΣ ΔΗΜΗΤΡΙΟΣ | Κίνημα Αλλαγής | ΑΙΤΩΛΟΑΚΑΡΝΑΝΙΑΣ | ΝΑΙ |
| ΚΩΤΣΗΡΑΣ ΓΕΩΡΓΙΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΚΩΤΣΟΣ ΓΕΩΡΓΙΟΣ | Νέα Δημοκρατία | ΚΑΡΔΙΤΣΗΣ | ΟΧΙ |
| ΛΑΖΑΡΙΔΗΣ ΜΑΚΑΡΙΟΣ | Νέα Δημοκρατία | ΚΑΒΑΛΑΣ | ΟΧΙ |
| ΛΑΜΠΡΟΠΟΥΛΟΣ ΙΩΑΝΝΗΣ | Νέα Δημοκρατία | ΜΕΣΣΗΝΙΑΣ | ΟΧΙ |
| ΛΑΜΠΡΟΥΛΗΣ ΓΕΩΡΓΙΟΣ | Κ.Κ.Ε. | ΛΑΡΙΣΗΣ | ΝΑΙ |
| ΛΑΠΠΑΣ ΣΠΥΡΙΔΩΝΑΣ | ΣΥΡΙΖΑ | ΚΑΡΔΙΤΣΗΣ | ΝΑΙ |
| ΛΕΟΝΤΑΡΙΔΗΣ ΘΕΟΦΙΛΟΣ | Νέα Δημοκρατία | ΣΕΡΡΩΝ | ΟΧΙ |
| ΛΙΑΚΟΣ ΕΥΑΓΓΕΛΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΛΙΑΚΟΥΛΗ ΕΥΑΓΓΕΛΙΑ | Κίνημα Αλλαγής | ΛΑΡΙΣΗΣ | ΝΑΙ |
| ΛΙΒΑΝΟΣ ΣΠΥΡΙΔΩΝ-ΠΑΝΑΓΙΩΤΗΣ(ΣΠΗΛΙΟΣ) | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΟΧΙ |
| ΛΙΟΥΠΗΣ ΑΘΑΝΑΣΙΟΣ | Νέα Δημοκρατία | ΜΑΓΝΗΣΙΑΣ | ΟΧΙ |
| ΛΙΟΥΤΑΣ ΑΘΑΝΑΣΙΟΣ | Νέα Δημοκρατία | ΤΡΙΚΑΛΩΝ | ΟΧΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΜΑΚΡΗ ΖΩΗ(ΖΕΤΤΑ) | Νέα Δημοκρατία | ΜΑΓΝΗΣΙΑΣ | ΟΧΙ |
| ΜΑΛΑΜΑ ΚΥΡΙΑΚΗ | ΣΥΡΙΖΑ | ΧΑΛΚΙΔΙΚΗΣ | ΝΑΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ | ΗΡΑΚΛΕΙΟΥ | ΝΑΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | Νέα Δημοκρατία | ΠΙΕΡΙΑΣ | ΟΧΙ |
| ΜΑΝΤΑΣ ΠΕΡΙΚΛΗΣ | Νέα Δημοκρατία | ΜΕΣΣΗΝΙΑΣ | ΟΧΙ |
| ΜΑΝΩΛΑΚΟΣ ΝΙΚΟΛΑΟΣ | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΜΑΡΑΒΕΓΙΑΣ ΚΩΝΣΤΑΝΤΙΝΟΣ | Νέα Δημοκρατία | ΜΑΓΝΗΣΙΑΣ | ΟΧΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΠΕΙΡΑΙΩΣ | ΟΧΙ |
| ΜΑΡΚΟΥ ΚΩΝΣΤΑΝΤΙΝΟΣ | ΣΥΡΙΖΑ | ΑΧΑΪΑΣ | ΝΑΙ |
| ΜΑΡΤΙΝΟΥ ΓΕΩΡΓΙΑ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ | ΜΑΓΝΗΣΙΑΣ | ΝΑΙ |
| ΜΕΛΑΣ ΙΩΑΝΝΗΣ | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | Νέα Δημοκρατία | ΧΙΟΥ | ΟΧΙ |
| ΜΗΤΣΟΤΑΚΗΣ ΚΥΡΙΑΚΟΣ | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΜΙΧΑΗΛΙΔΗΣ ΑΝΔΡΕΑΣ | ΣΥΡΙΖΑ | ΧΙΟΥ | ΝΑΙ |
| ΜΟΝΟΓΥΙΟΥ ΑΙΚΑΤΕΡΙΝΗ | Νέα Δημοκρατία | ΚΥΚΛΑΔΩΝ | ΟΧΙ |
| ΜΟΥΖΑΛΑΣ ΙΩΑΝΝΗΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΜΟΥΛΚΙΩΤΗΣ ΓΕΩΡΓΙΟΣ | Κίνημα Αλλαγής | ΒΟΙΩΤΙΑΣ | ΝΑΙ |
| ΜΠΑΚΑΔΗΜΑ ΦΩΤΕΙΝΗ | ΜέΡΑ25 | Β΄ ΠΕΙΡΑΙΩΣ | ΝΑΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | Νέα Δημοκρατία | ΧΑΝΙΩΝ | ΟΧΙ |
| ΜΠΑΛΑΦΑΣ ΙΩΑΝΝΗΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | Νέα Δημοκρατία | ΠΙΕΡΙΑΣ | ΟΧΙ |
| ΜΠΑΡΑΝ ΜΠΟΥΡΧΑΝ | Κίνημα Αλλαγής | ΞΑΝΘΗΣ | ΝΑΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ | Νέα Δημοκρατία | ΗΜΑΘΙΑΣ | ΟΧΙ |
| ΜΠΙΑΓΚΗΣ ΔΗΜΗΤΡΙΟΣ | Κίνημα Αλλαγής | ΚΕΡΚΥΡΑΣ | ΝΑΙ |
| ΜΠΙΖΙΟΥ ΣΤΕΡΓΙΑΝΗ(ΣΤΕΛΛΑ) | Νέα Δημοκρατία | ΛΑΡΙΣΗΣ | ΟΧΙ |
| ΜΠΛΟΥΧΟΣ ΚΩΝΣΤΑΝΤΙΝΟΣ | Νέα Δημοκρατία | ΔΡΑΜΑΣ | ΟΧΙ |
| ΜΠΟΓΔΑΝΟΣ ΚΩΝΣΤΑΝΤΙΝΟΣ | ΑΝΕΞ. | Α΄ ΑΘΗΝΩΝ | ΝΑΙ |
| ΜΠΟΥΚΩΡΟΣ ΧΡΗΣΤΟΣ | Νέα Δημοκρατία | ΜΑΓΝΗΣΙΑΣ | ΟΧΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | ΣΕΡΡΩΝ | ΝΑΙ |
| ΜΠΟΥΡΑΣ ΑΘΑΝΑΣΙΟΣ | Νέα Δημοκρατία | Β΄ΔΥΤΙΚΗΣ ΑΤΤΙΚΗΣ | ΟΧΙ |
| ΜΠΟΥΡΝΟΥΣ ΙΩΑΝΝΗΣ | ΣΥΡΙΖΑ | ΛΕΣΒΟΥ | ΝΑΙ |
| ΜΠΟΥΤΣΙΚΑΚΗΣ ΧΡΙΣΤΟΦΟΡΟΣ-ΕΜΜΑΝΟΥΗΛ | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΜΥΛΩΝΑΚΗΣ ΑΝΤΩΝΙΟΣ | ΕΛΛΗΝΙΚΗ ΛΥΣΗ | Α΄ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΜΩΡΑΪΤΗΣ ΑΘΑΝΑΣΙΟΣ(ΘΑΝΟΣ) | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | Νέα Δημοκρατία | ΗΛΕΙΑΣ | ΟΧΙ |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΝΑΙ |
| ΞΑΝΘΟΠΟΥΛΟΣ ΘΕΟΦΙΛΟΣ | ΣΥΡΙΖΑ | ΔΡΑΜΑΣ | ΝΑΙ |
| ΞΑΝΘΟΣ ΑΝΔΡΕΑΣ | ΣΥΡΙΖΑ | ΡΕΘΥΜΝΗΣ | ΝΑΙ |
| ΞΕΝΟΓΙΑΝΝΑΚΟΠΟΥΛΟΥ ΜΑΡΙΑ-ΕΛΙΖΑ(ΜΑΡΙΛΙΖΑ) | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΟΙΚΟΝΟΜΟΥ ΒΑΣΙΛΕΙΟΣ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΟΙΚΟΝΟΜΟΥ ΙΩΑΝΝΗΣ | Νέα Δημοκρατία | ΦΘΙΩΤΙΔΟΣ | ΟΧΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | Νέα Δημοκρατία | ΚΑΒΑΛΑΣ | ΟΧΙ |
| ΠΑΝΑΣ ΑΠΟΣΤΟΛΟΣ | Κίνημα Αλλαγής | ΧΑΛΚΙΔΙΚΗΣ | ΝΑΙ |
| ΠΑΠΑΔΗΜΗΤΡΙΟΥ ΧΑΡΑΛΑΜΠΟΣ(ΜΠΑΜΠΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΠΑΠΑΔΟΠΟΥΛΟΣ ΑΘΑΝΑΣΙΟΣ | ΣΥΡΙΖΑ | ΤΡΙΚΑΛΩΝ | ΝΑΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | Νέα Δημοκρατία | ΚΟΖΑΝΗΣ | ΟΧΙ |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ | ΑΡΚΑΔΙΑΣ | ΝΑΙ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | Νέα Δημοκρατία | ΤΡΙΚΑΛΩΝ | ΟΧΙ |
| ΠΑΠΠΑΣ ΙΩΑΝΝΗΣ | Νέα Δημοκρατία | ΔΩΔΕΚΑΝΗΣΟΥ | ΟΧΙ |
| ΠΑΣΧΑΛΙΔΗΣ ΙΩΑΝΝΗΣ | Νέα Δημοκρατία | ΚΑΒΑΛΑΣ | ΟΧΙ |
| ΠΑΤΣΗΣ ΑΝΔΡΕΑΣ | Νέα Δημοκρατία | ΓΡΕΒΕΝΩΝ | ΟΧΙ |
| ΠΙΚΡΑΜΜΕΝΟΣ ΠΑΝΑΓΙΩΤΗΣ | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΠΙΠΙΛΗ ΦΩΤΕΙΝΗ | Νέα Δημοκρατία | Α΄ ΑΘΗΝΩΝ | ΟΧΙ |
| ΠΛΑΚΙΩΤΑΚΗΣ ΙΩΑΝΝΗΣ | Νέα Δημοκρατία | ΛΑΣΙΘΙΟΥ | ΟΧΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | Νέα Δημοκρατία | Α΄ ΑΘΗΝΩΝ | ΟΧΙ |
| ΠΝΕΥΜΑΤΙΚΟΣ ΣΠΥΡΙΔΩΝΑΣ | Νέα Δημοκρατία | ΕΥΒΟΙΑΣ | ΟΧΙ |
| ΠΟΛΑΚΗΣ ΠΑΥΛΟΣ | ΣΥΡΙΖΑ | ΧΑΝΙΩΝ | ΝΑΙ |
| ΠΟΥΛΑΣ ΑΝΔΡΕΑΣ | Κίνημα Αλλαγής | ΑΡΓΟΛΙΔΟΣ | ΝΑΙ |
| ΠΟΥΛΟΥ ΠΑΝΑΓΙΟΥ(ΓΙΩΤΑ) | ΣΥΡΙΖΑ | ΒΟΙΩΤΙΑΣ | ΝΑΙ |
| ΡΑΓΚΟΥΣΗΣ ΙΩΑΝΝΗΣ | ΣΥΡΙΖΑ | Β΄ ΠΕΙΡΑΙΩΣ | ΝΑΙ |
| ΡΑΠΤΗ ΕΛΕΝΗ | Νέα Δημοκρατία | Α' ΘΕΣΣΑΛΟΝΙΚΗΣ | ΟΧΙ |
| ΡΑΠΤΗ ΖΩΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | Νέα Δημοκρατία | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΣΑΛΜΑΣ ΜΑΡΙΟΣ | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΟΧΙ |
| ΣΑΜΑΡΑΣ ΑΝΤΩΝΙΟΣ | Νέα Δημοκρατία | ΜΕΣΣΗΝΙΑΣ | ΟΧΙ |
| ΣΑΝΤΟΡΙΝΙΟΣ ΝΕΚΤΑΡΙΟΣ | ΣΥΡΙΖΑ | ΔΩΔΕΚΑΝΗΣΟΥ | ΝΑΙ |
| ΣΑΡΑΚΙΩΤΗΣ ΙΩΑΝΝΗΣ | ΣΥΡΙΖΑ | ΦΘΙΩΤΙΔΟΣ | ΝΑΙ |
| ΣΕΝΕΤΑΚΗΣ ΜΑΞΙΜΟΣ | Νέα Δημοκρατία | ΗΡΑΚΛΕΙΟΥ | ΟΧΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | Νέα Δημοκρατία | Α' ΘΕΣΣΑΛΟΝΙΚΗΣ | ΟΧΙ |
| ΣΚΑΝΔΑΛΙΔΗΣ ΚΩΝΣΤΑΝΤΙΝΟΣ | Κίνημα Αλλαγής | Α΄ ΑΘΗΝΩΝ | ΝΑΙ |
| ΣΚΟΝΔΡΑ ΑΣΗΜΙΝΑ | Νέα Δημοκρατία | ΚΑΡΔΙΤΣΗΣ | ΟΧΙ |
| ΣΚΟΥΡΛΕΤΗΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | ΕΠΙΚΡΑΤΕΙΑΣ | ΝΑΙ |
| ΣΚΟΥΡΟΛΙΑΚΟΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΣΚΟΥΦΑ ΕΛΙΣΣΑΒΕΤ(ΜΠΕΤΤΥ) | ΣΥΡΙΖΑ | ΠΙΕΡΙΑΣ | ΝΑΙ |
| ΣΚΡΕΚΑΣ ΚΩΝΣΤΑΝΤΙΝΟΣ | Νέα Δημοκρατία | ΤΡΙΚΑΛΩΝ | ΟΧΙ |
| ΣΚΥΛΑΚΑΚΗΣ ΘΕΟΔΩΡΟΣ | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΣΠΙΡΤΖΗΣ ΧΡΗΣΤΟΣ | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΣΤΑΪΚΟΥΡΑΣ ΧΡΗΣΤΟΣ | Νέα Δημοκρατία | ΦΘΙΩΤΙΔΟΣ | ΟΧΙ |
| ΣΤΑΜΕΝΙΤΗΣ ΔΙΟΝΥΣΙΟΣ | Νέα Δημοκρατία | ΠΕΛΛΗΣ | ΟΧΙ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | Νέα Δημοκρατία | ΣΑΜΟΥ | ΟΧΙ |
| ΣΤΥΛΙΑΝΙΔΗΣ ΕΥΡΙΠΙΔΗΣ | Νέα Δημοκρατία | ΡΟΔΟΠΗΣ | ΟΧΙ |
| ΣΤΥΛΙΟΣ ΓΕΩΡΓΙΟΣ | Νέα Δημοκρατία | ΑΡΤΗΣ | ΟΧΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | Νέα Δημοκρατία | Α΄ ΑΘΗΝΩΝ | ΟΧΙ |
| ΤΑΓΑΡΑΣ ΝΙΚΟΛΑΟΣ | Νέα Δημοκρατία | ΚΟΡΙΝΘΙΑΣ | ΟΧΙ |
| ΤΑΡΑΝΤΙΛΗΣ ΧΡΗΣΤΟΣ | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΤΑΣΟΥΛΑΣ ΚΩΝΣΤΑΝΤΙΝΟΣ | Νέα Δημοκρατία | ΙΩΑΝΝΙΝΩΝ | ΟΧΙ |
| ΤΕΛΙΓΙΟΡΙΔΟΥ ΟΛΥΜΠΙΑ | ΣΥΡΙΖΑ | ΚΑΣΤΟΡΙΑΣ | ΝΑΙ |
| ΤΖΑΒΑΡΑΣ ΚΩΝΣΤΑΝΤΙΝΟΣ | Νέα Δημοκρατία | ΗΛΕΙΑΣ | ΟΧΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | ΣΥΡΙΖΑ | Α΄ ΑΘΗΝΩΝ | ΝΑΙ |
| ΤΖΗΚΑΛΑΓΙΑΣ ΖΗΣΗΣ | Νέα Δημοκρατία | ΚΑΣΤΟΡΙΑΣ | ΟΧΙ |
| ΤΖΟΥΦΗ ΜΕΡΟΠΗ | ΣΥΡΙΖΑ | ΙΩΑΝΝΙΝΩΝ | ΝΑΙ |
| ΤΟΛΚΑΣ ΑΓΓΕΛΟΣ | ΣΥΡΙΖΑ | ΗΜΑΘΙΑΣ | ΝΑΙ |
| ΤΡΑΓΑΚΗΣ ΙΩΑΝΝΗΣ | Νέα Δημοκρατία | Β΄ ΠΕΙΡΑΙΩΣ | ΟΧΙ |
| ΤΡΙΑΝΤΑΦΥΛΛΙΔΗΣ ΑΛΕΞΑΝΔΡΟΣ(ΑΛΕΚΟΣ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΝΑΙ |
| ΤΣΑΒΔΑΡΙΔΗΣ ΛΑΖΑΡΟΣ | Νέα Δημοκρατία | ΗΜΑΘΙΑΣ | ΟΧΙ |
| ΤΣΑΚΑΛΩΤΟΣ ΕΥΚΛΕΙΔΗΣ | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΤΣΙΑΡΑΣ ΚΩΝΣΤΑΝΤΙΝΟΣ | Νέα Δημοκρατία | ΚΑΡΔΙΤΣΗΣ | ΟΧΙ |
| ΤΣΙΓΚΡΗΣ ΑΓΓΕΛΟΣ | Νέα Δημοκρατία | ΑΧΑΪΑΣ | ΟΧΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | Νέα Δημοκρατία | ΞΑΝΘΗΣ | ΟΧΙ |
| ΤΣΙΠΡΑΣ ΑΛΕΞΙΟΣ | ΣΥΡΙΖΑ | ΑΧΑΪΑΣ | ΝΑΙ |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ | Β΄ ΘΕΣΣΑΛΟΝΙΚΗΣ | ΝΑΙ |
| ΦΛΑΜΠΟΥΡΑΡΗΣ ΑΛΕΞΑΝΔΡΟΣ | ΣΥΡΙΖΑ | ΕΠΙΚΡΑΤΕΙΑΣ | ΝΑΙ |
| ΦΟΡΤΩΜΑΣ ΦΙΛΙΠΠΟΣ | Νέα Δημοκρατία | ΚΥΚΛΑΔΩΝ | ΟΧΙ |
| ΦΡΑΓΓΙΔΗΣ ΓΕΩΡΓΙΟΣ | Κίνημα Αλλαγής | ΚΙΛΚΙΣ | ΝΑΙ |
| ΦΩΤΗΛΑΣ ΙΑΣΩΝ | Νέα Δημοκρατία | ΑΧΑΪΑΣ | ΟΧΙ |
| ΦΩΤΙΟΥ ΘΕΑΝΩ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΣΥΡΙΖΑ | ΜΕΣΣΗΝΙΑΣ | ΝΑΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | Νέα Δημοκρατία | ΣΕΡΡΩΝ | ΟΧΙ |
| ΧΑΤΖΗΔΑΚΗΣ ΔΙΟΝΥΣΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΧΕΙΜΑΡΑΣ ΘΕΜΙΣΤΟΚΛΗΣ(ΘΕΜΗΣ) | Νέα Δημοκρατία | ΦΘΙΩΤΙΔΟΣ | ΟΧΙ |
| ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΝΑΙ |
| ΧΙΟΝΙΔΗΣ ΣΑΒΒΑΣ | Νέα Δημοκρατία | ΠΙΕΡΙΑΣ | ΟΧΙ |
| ΧΡΗΣΤΙΔΟΥ ΡΑΛΛΙΑ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | Νέα Δημοκρατία | ΜΕΣΣΗΝΙΑΣ | ΟΧΙ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ | ΚΟΡΙΝΘΙΑΣ | ΝΑΙ |
|  |  |  |  |

|  |  |  |  |
| --- | --- | --- | --- |
|  |  |  |  |
|  |  |  |  |
|  |  |  |  |
|  | Άρσεις Ασυλίας |  |  |
|  |  |  |  |
| Ονοματεπώνυμο - Εμπλεκόμενοι | Πράξη για την οποία ζητείται η άρση της ασυλίας | Αποτελέσματα | |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | Για τις αξιόποινες πράξεις της συκοφαντικής δυσφήμησης (άρθρα 363 α΄ – 362α΄ Π.Κ.) και της παραβίασης του άρθρου 38 παρ. 1 εδ. α΄ του ν. 4624/2019. | ΝΑΙ | 101 |
| OXI | 149 |
| ΠΡΝ | 0 |
| ΣΥΝ | 250 |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | Για τη φερόμενη ως τελεσθείσα αξιόποινη πράξη της εξύβρισης, τελεσθείσας μέσω διαδικτύου (α. 361 παρ. 1 Π.Κ.). | ΝΑΙ | 0 |
| OXI | 250 |
| ΠΡΝ | 0 |
| ΣΥΝ | 250 |
|  |  |  |  |
|  | Ο Πρόεδρος |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, ολοκληρώθηκε και η διαδικασία της άρσης ασυλίας Βουλευτών.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Με τη συναίνεση του Σώματος και ώρα 13.25΄ λύεται η συνεδρίαση για αύριο, ημέρα Πέμπτη 6 Οκτωβρίου 2022 και ώρα 10.00΄, με αντικείμενο εργασιών του Σώματος, νομοθετική εργασία: μόνη συζήτηση και ψήφιση επί της αρχής και του συνόλου του σχεδίου νόμου του Υπουργείου Οικονομικών: «Κύρωση Κώδικα Είσπραξης Δημοσίων Εσόδων», σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**