(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ Ε΄

Παρασκευή, 07 Οκτωβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Ανακοίνωση του δελτίου επικαίρων ερωτήσεων της Δευτέρας 10 Οκτωβρίου, σελ.   
3. Συζήτηση επικαίρων ερωτήσεων:

α) Προς την Υπουργό Παιδείας και Θρησκευμάτων:   
 i. με θέμα: Για τις προσλήψεις αρχειονόμων - βιβλιοθηκονόμων για τη λειτουργία της Εθνικής Βιβλιοθήκης των Δημοσίων Βιβλιοθηκών και των Γενικών Αρχείων του Κράτους», σελ.   
 ii. με θέμα: «Μεταστέγαση του Ενιαίου Ειδικού Επαγγελματικού Γυμνασίου-Λυκείου Περιστερίου στο μεγαλύτερο αλλά ακατάλληλο κτήριο του 14ου Γυμνασίου», σελ.   
 β) Προς τον Υπουργό Αγροτικής Ανάπτυξης και Τροφίμων, με θέμα: «Καθυστέρηση στην προκήρυξη των μελετών του αρδευτικού δικτύου του Φράγματος Κελεφίνας στη Λακωνία», σελ.   
 γ) Προς τον Υπουργό Εργασίας και Κοινωνικών Υποθέσεων, με θέμα: «Ενώ οι ανάγκες γιγαντώνονται, χωρίς εργάτες γης μένει η Λακωνία», σελ.

ΠΡΟΕΔΡΕΥΩΝ

ΑΘΑΝΑΣΙΟΥ Χ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΘΑΝΑΣΙΟΥ Χ. , σελ.   
  
Β. Επί των επικαίρων ερωτήσεων:  
 ΑΡΑΧΩΒΙΤΗΣ Σ. , σελ.   
 ΑΡΣΕΝΗΣ Κ. , σελ.   
 ΔΕΛΗΣ Ι. , σελ.   
 ΣΤΥΛΙΟΣ Γ. , σελ.   
 ΣΥΡΙΓΟΣ Ε. , σελ.   
 ΤΣΑΚΛΟΓΛΟΥ Π. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ Ε΄

Παρασκευή 7 Οκτωβρίου 2022

Αθήνα, σήμερα στις 7 Οκτωβρίου 2022, ημέρα Παρασκευή και ώρα 9.04΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ**.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 6-10-2022 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της Δ΄ συνεδριάσεώς του, της Πέμπτης 6 Οκτωβρίου 2022, σε ό,τι αφορά την ψήφιση στο σύνολο του σχεδίου νόμου: «Κύρωση Κώδικα Είσπραξης Δημοσίων Εσόδων».)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Κωνσταντίνο Κυρανάκη, Βουλευτή Β3΄ Νότιου Τομέα Αθηνών, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το e-mail με τις αναφορές)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το e-mail με τις απαντήσεις)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Προτού προχωρήσουμε στη συζήτηση των προγραμματισμένων για σήμερα επίκαιρων ερωτήσεων, επιτρέψτε μου πρώτα να ανακοινώσω στο Σώμα το δελτίο επίκαιρων ερωτήσεων της Δευτέρας 10 Οκτωβρίου του τρέχοντος έτους, το οποίο έχει ως εξής:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 8/3-10-2022 επίκαιρη ερώτηση του Βουλευτή Φθιώτιδας του Συνασπισμού Ριζοσπαστικής Αριστεράς κ. Ιωάννη Σαρακιώτη προς τον Υπουργό Περιβάλλοντος και Ενέργειας, με θέμα: «Αναγκαιότητα επίσπευσης των διαδικασιών ενεργοποίησης σύνδεσης των ολοκληρωμένων φωτοβολταϊκών έργων στην Περιφερειακή Ενότητα (Π.Ε.) Φθιώτιδας».

2. Η με αριθμό 4/3-10-2022 επίκαιρη ερώτηση του Βουλευτή Ροδόπης του Κινήματος Αλλαγής κ. Ιλχάν Αχμέτ προς τον Υπουργό Υποδομών και Μεταφορών, με θέμα: «Αποζημίωση δικαιούχων ιδιοκτητών απαλλοτριωθεισών εκτάσεων για την κατασκευή οδικού άξονα Κομοτηνή- Νυμφαία- Ελληνοβουλγαρικά σύνορα».

3. Η με αριθμό 10/3-10-2022 επίκαιρη ερώτηση της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Υγείας, με θέμα: «Να γίνουν άμεσα προσλήψεις στο Κέντρο Υγείας Σαλαμίνας».

4. Η με αριθμό 1/3-10-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Αιτήσεις στη Ρυθμιστική Αρχή Ενέργειας (ΡΑΕ) για τρεις αιολικούς σταθμούς με πενήντα οκτώ ανεμογεννήτριες στα Γεράνεια Όρη Κορινθίας ένα χρόνο μετά τη καταστροφική πυρκαγιά».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 9/3-10-2022 επίκαιρη ερώτηση του Βουλευτή Χίου του Συνασπισμού Ριζοσπαστικής Αριστεράς κ. Ανδρέα Μιχαηλίδη προς τον Υπουργό Ναυτιλίας και Νησιωτικής Πολιτικής, με θέμα: «Επείγοντα προβλήματα της δημόσιας ναυτικής εκπαίδευσης».

2. Η με αριθμό 5/3-10-2022 επίκαιρη ερώτηση του Βουλευτή Ροδόπης του Κινήματος Αλλαγής κ. Ιλχάν Αχμέτ προς τον Υπουργό Προστασίας του Πολίτη, με θέμα: «Άδικη απόφαση από το Κατώτερο Συμβούλιο Μεταθέσεων του Αρχηγείου της ΕΛ.ΑΣ. για την μη ενίσχυση της Διεύθυνσης Αστυνομίας (Δ.Α.) Ροδόπης με ούτε έναν αστυνομικό για την κάλυψη δεκάδων κενών οργανικών θέσεων».

3. Η με αριθμό 12/3-10-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας, με θέμα: «Για την συνεχή υποβάθμιση των δημοσίων δομών ψυχικής υγείας παιδιών και εφήβων στην Κρήτη».

4. Η με αριθμό 2/3-10-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Πολιτισμού και Αθλητισμού, με θέμα: «Ακαδημία Πλάτωνα: τσιμεντοποίηση χωρίς ενοποίηση και ολοκλήρωση του αρχαιολογικού χώρου και υπερτοπικού άλσους».

5. Η με αριθμό 22/3-10-2022 επίκαιρη ερώτηση του Βουλευτή Εύβοιας του Συνασπισμού Ριζοσπαστικής Αριστεράς κ. Μιλτιάδη Χατζηγιαννάκη προς τον Υπουργό Εσωτερικών, με θέμα: «Με οικονομικό στραγγαλισμό απειλούνται δήμοι και Δημοτικές Επιχειρήσεις Ύδρευσης και Αποχέτευσης (ΔΕΥΑ) λόγω του υπέρογκου ενεργειακού κόστους».

6. Η με αριθμό 6/3-10-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Οικονομικών, με θέμα: «Απαλλαγή από το ΦΠΑ των δαπανών επισκευής σεισμόπληκτων κτηρίων κίτρινων και πράσινων αλλά και ανοικοδόμησης των κόκκινων».

7. Η με αριθμό 18/3-10-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Περιβάλλοντος και Ενέργειας, με θέμα: «Για την εγκατάσταση Υβριδικών Σταθμών Παραγωγής Ηλεκτρικής Ενέργειας στα Αστερούσια Περιφερειακής Ενότητας Ηρακλείου Κρήτης».

8. Η με αριθμό 7/3-10-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υφυπουργό παρά τω Πρωθυπουργώ αρμόδιο για θέματα κρατικής αρωγής και αποκατάστασης, κ. Χρήστο Τριαντόπουλο, με θέμα: «Απαλλαγή από το ΦΠΑ των δαπανών επισκευής σεισμόπληκτων κτηρίων κίτρινων και πράσινων αλλά και ανοικοδόμησης των κόκκινων».

9. Η με αριθμό 20/3-10-2022 επίκαιρη ερώτηση της Βουλευτού Λέσβου του Κομμουνιστικού Κόμματος Ελλάδας κ. Μαρίας Κομνηνάκα προς τον Υπουργό Εσωτερικών, με θέμα: «Να γίνουν δεκτά όλα τα παιδιά που έχουν αιτηθεί στους παιδικούς σταθμούς της Σαντορίνης».

10. Η με αριθμό 15/3-10-2022 επίκαιρη ερώτηση του Βουλευτή Χαλκιδικής του Κινήματος Αλλαγής κ. Αποστόλου Πάνα προς τον Υπουργό Υγείας, με θέμα: «Παρούσα κατάσταση για τις Περιφερειακές Διευθύνσεις (ΠΕ.ΔΙ.) Εθνικού Οργανισμού Παροχής Υπηρεσιών Υγείας (ΕΟΠΥΥ) της Περιφερειακής Ενότητας (Π.Ε.) Χαλκιδικής».

11. Η με αριθμό 16/3-10-2022 επίκαιρη ερώτηση της Βουλευτού Β3΄ Νότιου Τομέα Αθηνών του Κινήματος Αλλαγής κ. Αντωνίας (Τόνιας) Αντωνίου προς τον Υπουργό Οικονομικών, με θέμα: «Κυρώσεις από την ελλιπή είσπραξη και απόδοση δασμών στον προϋπολογισμό της Ευρωπαϊκής Ένωσης (ΕΕ) από το ελληνικό κράτος που κατέδειξε η έρευνα της Ευρωπαϊκής Υπηρεσίας Καταπολέμησης της Απάτης (OLAF)».

Οι επίκαιρες ερωτήσεις που θα συζητηθούν είναι γνωστές, όπως μας γνωστοποιεί ο Γενικός Γραμματέας Νομικών και Κοινοβουλευτικών Θεμάτων κ. Κουτνατζής.

Συνεπώς προχωρούμε αμέσως στη συζήτηση της δεύτερης με αριθμό 19/3-10-2022 επίκαιρης ερώτησης πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας Ιωάννη Δελή προς την Υπουργό Παιδείας και Θρησκευμάτων, με θέμα: «Για τις προσλήψεις αρχειονόμων - βιβλιοθηκονόμων για τη λειτουργία της Εθνικής Βιβλιοθήκης των δημοσίων βιβλιοθηκών και των Γενικών Αρχείων του Κράτους».

Στην επίκαιρη ερώτηση θα απαντήσει ο Υφυπουργός Παιδείας και Θρησκευμάτων κ. Άγγελος Συρίγος.

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Το θέμα, βεβαίως, είναι πολυσυζητημένο. Το έχουμε φέρει αρκετές φορές στη Βουλή. Την τελευταία φορά που έχει γίνει αυτό ήταν πριν από έναν χρόνο. Πέρασε ήδη ένας χρόνος και μάλιστα, λίγο περισσότερο. Ήταν 3 Σεπτεμβρίου 2021 όταν εδώ στη Βουλή συζητήθηκε μία αντίστοιχη επίκαιρη ερώτηση του κόμματός μας. Το θέμα της ερώτησης ήταν παρόμοιο και με τη σημερινή -αυτό δείχνει ότι δεν έχει λυθεί- για το ότι και η σημερινή Κυβέρνηση της Νέας Δημοκρατίας για τη λειτουργία της Εθνικής Βιβλιοθήκης, όλων των δημόσιων βιβλιοθηκών αλλά και των Γενικών Αρχείων του Κράτους επιλέγει τις αποσπάσεις υπαλλήλων άλλων αλλότριων ειδικοτήτων, αντί να προσλάβει αρχειονόμους, βιβλιοθηκονόμους με μόνιμη σχέση εργασίας.

Θέλουμε να θυμίσουμε ότι σε εκείνη τη συνεδρίαση της Βουλής το 2021 η Υφυπουργός Παιδείας κ. Μακρή είχε πει χαρακτηριστικά -το διαβάζω από τα Πρακτικά: «Οι αποσπάσεις εκπαιδευτικών, στις οποίες αναφερθήκατε, κύριε συνάδελφε, αποτελούν προσωρινή, αν και επαναλαμβανόμενη, λύση ανάγκης. Καλύπτουν άμεσες ανάγκες λειτουργίας για την ομαλή λειτουργία της Εθνικής Βιβλιοθήκης μέχρι την έγκριση του οργανισμού».

Τελικά, αποδεικνύεται ότι το «ουδέν μονιμότερον του προσωρινού» ισχύει και για την Κυβέρνησή σας, κύριε Υπουργέ, γιατί το Υπουργείο Παιδείας για τη φετινή χρονιά 2022-2023 προέβη σε διπλάσιο αριθμό αποσπάσεων. Τριακόσιες είκοσι τρεις αποσπάσεις εκπαιδευτικών κάνατε στις βιβλιοθήκες, στην Εθνική Βιβλιοθήκη και στα Γενικά Αρχεία, όταν πέρυσι οι αποσπάσεις ήταν εκατόν εξήντα πέντε. Τις διπλασιάσατε, δηλαδή. Συγκεκριμένα, έγιναν εκατόν δεκαεννέα αποσπάσεις στα Γενικά Αρχεία του Κράτους, εκατόν τρεις στην Εθνική Βιβλιοθήκη και εκατόν μία στις δημόσιες βιβλιοθήκες.

Όπως καταλαβαίνετε, αυτή η κυβερνητική τακτική όχι μόνο δεν βοηθά -και νομίζω είναι αυτονόητο- την ουσιαστική ανάπτυξη και τη λειτουργία των βιβλιοθηκών αλλά και των Γενικών Αρχείων του Κράτους, υπηρεσίες οι οποίες βεβαίως απαιτούν εξειδικευμένο προσωπικό, αλλά και άλλων υπηρεσιών στις οποίες θα μπορούσαν να εργάζονται, αλλά την ίδια στιγμή με αυτή την τακτική των αποσπάσεων οι απόφοιτοι των τμημάτων των ΑΕΙ και των ΤΕΙ Αρχειονομίας και Βιβλιοθηκονομίας αισθάνονται ότι εμπαίζονται και βλέπουν τα επαγγελματικά τους δικαιώματα να υπονομεύονται.

Γι’ αυτό και σας ρωτάμε σήμερα, κύριε Υπουργέ, τι θα κάνετε για να καλυφθούν στην Εθνική Βιβλιοθήκη, σε όλες τις δημόσιες βιβλιοθήκες, στα Γενικά Αρχεία του Κράτους όλες οι κενές οργανικές θέσεις -που δεν είναι λίγες, είναι πολλές- βιβλιοθηκονόμων και αρχειονόμων με μόνιμες, όμως, προσλήψεις, εξαλείφοντας βεβαίως και αυτό το απαράδεκτο φαινόμενο των αποσπάσεών σας.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο για την πρωτολογία σας.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κύριε συνάδελφε, πρέπει να ομολογήσω ότι συχνά-πυκνά οι ερωτήσεις τις οποίες κάνετε θίγουν ευαίσθητες χορδές μου. Μία από τις ευαίσθητες χορδές μου είναι το θέμα και των δημοσίων βιβλιοθηκών και της Εθνικής Βιβλιοθήκης και των Γενικών Αρχείων του Κράτους.

Στα Γενικά Αρχεία του Κράτους, ειδικά, είναι ο πλούτος του ελληνικού κράτους και γίνονται μεγάλες προσπάθειες κατ’ αρχάς να βρεθούν κτήρια τα οποία να προστατεύουν αυτούς τους θησαυρούς και μετά να μπορεί ένας ερευνητής να μπει μέσα και να τα ερευνήσει. Είναι και τα δύο προβλήματα, ξέρετε: Το ένα είναι να διασώσεις από την υγρασία και από την καταστροφή αυτούς τους θησαυρούς και το άλλο είναι να μπορέσεις να τους διαθέσεις στους ερευνητές.

Το ίδιο ισχύει, κατά την άποψή μου, για την Εθνική Βιβλιοθήκη. Είμαι ευτυχής που έχουμε μια Εθνική Βιβλιοθήκη που σέβεται πλέον το όνομά της. Επί χρόνια πάλευα στην παλιά Εθνική Βιβλιοθήκη, στην Πανεπιστημίου, να βρω βιβλία χαμένα και τα λοιπά. Χαίρομαι τώρα που τα πράγματα μπαίνουν σε μία σειρά.

Τώρα, ως προς το ερώτημά σας, να σχολιάσω ότι η συνάδελφός μου, κ. Ζέτα Μακρή, είχε πει ότι οι αποσπάσεις εκπαιδευτικών αποτελούν προσωρινή, αν και επαναλαμβανόμενη, λύση ανάγκης. Για ποιον λόγο; Διότι οι ανάγκες είναι μεγάλες και καλύπτονται σιγά-σιγά. Δεν έχουμε τη δημοσιονομική πολυτέλεια να έχουμε πολύ μεγάλους αριθμούς να μπορέσουμε να προσλάβουμε, για να καλύψουμε αυτές τις ανάγκες, οπότε καλύπτονται συχνά εκ των ενόντων.

Με γνώμονα, λοιπόν, την επίτευξη της εύρυθμης λειτουργίας και της Εθνικής Βιβλιοθήκης και των δημοσίων βιβλιοθηκών και των Γενικών Αρχείων του Κράτους καταβάλλουμε προσπάθεια για να καλύψουμε τις ανάγκες τους με αποσπάσεις, αλλά έχουμε προχωρήσει -και αυτό είναι το καινούργιο στοιχείο σε σχέση με πέρυσι- σε μία σειρά μόνιμων διορισμών, αλλά και μετατάξεων.

Θέτω, λοιπόν, υπ’ όψιν σας τα εξής: Με πράξη του Υπουργικού Συμβουλίου ενεκρίθη η κίνηση διαδικασιών πλήρωσης κενών θέσεων ως ακολούθως: Στις δημόσιες βιβλιοθήκες οκτώ θέσεις κλάδου ΠΕ Βιβλιοθηκονόμων και έξι θέσεις κλάδου ΤΕ Βιβλιοθηκονόμων, στα Γενικά Αρχεία του Κράτους δέκα θέσεις κλάδου ΠΕ Αρχειονόμων και δύο θέσεις κλάδου ΤΕ Ταξινόμων, και στην Εθνική Βιβλιοθήκη της Ελλάδος τέσσερις θέσεις κλάδου ΤΕ Βιβλιοθηκονόμων.

Επισημαίνεται, επίσης, ότι κατά την παρούσα χρονική στιγμή έχει υποβληθεί στο ΑΣΕΠ αίτημα πλήρωσης των ως άνω θέσεων για την Εθνική Βιβλιοθήκη και τις δημόσιες βιβλιοθήκες και έχει αναρτηθεί ήδη η προκήρυξη του ΑΣΕΠ για να καλυφθούν αυτές οι θέσεις, μαζί με άλλες δεκατέσσερις κενές οργανικές θέσεις στα Γενικά Αρχεία του Κράτους.

Επιπλέον, με πράξη επίσης του Υπουργικού Συμβουλίου στις 4 Ιανουαρίου 2021 εγκρίθηκε η κίνηση διαδικασιών πλήρωσης κενών θέσεων μόνιμου προσωπικού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Θα επανέλθω στη δευτερολογία μου με περισσότερα στοιχεία και για τις μετατάξεις.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Δελή, έχετε τον λόγο για τη δευτερολογία.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Κατ’ αρχάς, δεν θέλουμε να αμφισβητήσουμε την ευαισθησία του Υπουργού σε σχέση ιδιαίτερα με τα Γενικά Αρχεία του Κράτους που παίζουν, θα έλεγα, έναν πολύ κρίσιμο, αν όχι κομβικό, ρόλο στο ζήτημα της ιστορικής έρευνας.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Έχω βγάλει τα μάτια μου εκεί μέσα.

**ΙΩΑΝΝΗΣ ΔΕΛΗΣ:** Ναι. Ωραία, όμως, εδώ η ερώτηση δεν αφορά προσωπικά εσάς. Αφορά την Κυβέρνηση, αφορά την κυβερνητική πολιτική και εδώ ελέγχεται η ευαισθησία, συνολικά, της κυβερνητικής πολιτικής, όχι η δική σας η προσωπική, την οποία βεβαίως και δεν αμφισβητούμε.

Σε σχέση με τους αριθμούς που παραθέσατε -για τους οποίους πρόχειρα, όσο εσείς τους διαβάζατε, εγώ έκανα την πρόσθεση- βγαίνουν τριάντα μόνιμες προσλήψεις και είναι ακριβώς, κύριε Υπουργέ, ο ίδιος αριθμός με τον αριθμό που μας ανακοίνωσε πέρυσι στις 3 του Σεπτέμβρη η κ. Μακρή στην απάντησή της λέγοντας χαρακτηριστικά ότι «για την πλήρωση αυτών των θέσεων μόνιμου προσωπικού» -διαβάζω πάλι από τα Πρακτικά τα λεγόμενά της- «βρισκόμαστε στη διαδικασία κατάρτισης του αιτήματος για την προκήρυξη των θέσεων από το ΑΣΕΠ».

Εσείς σήμερα μιλήσατε για εκκίνηση των διαδικασιών. Πολύ αργά δεν κινούνται οι διαδικασίες, κύριε Υπουργέ; Έχει περάσει ένας χρόνος και πλέον για τριάντα προσλήψεις και ακόμα κινούνται οι διαδικασίες της πρόσληψης αυτών των ανθρώπων.

Θέλω, όμως, να θυμίσω και σε εσάς ότι σε σχέση τότε με τα επαγγελματικά δικαιώματα των βιβλιοθηκονόμων και αρχειονόμων, τον Απρίλη του 2021 δηλαδή, μας είχατε αναγγείλει ότι εκπονείται ένα κυβερνητικό σχέδιο και μας είχατε πει -μας είχατε διαβεβαιώσει μάλιστα- ότι μέσα στο 2021 -το οποίο βεβαίως έχει παρέλθει- θα είχε εγκριθεί ο οργανισμός λειτουργίας της Εθνικής Βιβλιοθήκης και ότι θα προσλαμβάνονταν μόνιμοι εργαζόμενοι για να καλύψουν τις τριακόσιες ενενήντα κενές οργανικές θέσεις και από αυτές τις τριακόσιες ενενήντα είχατε πει ότι οι εκατόν εξήντα θα ήταν μόνο για θέσεις βιβλιοθηκονόμων και αρχειονόμων.

Πολύ θα θέλαμε να μάθουμε τι απέγινε τελικά αυτό το σχέδιο, γιατί αυτό που βλέπουμε τελικά είναι σχέδια και διαδικασίες να κινούνται, αλλά κανονικά ο χορός των αποσπάσεων συνεχίζεται και μεγαλώνει.

Εδώ να δώσουμε και ένα στοιχείο που νομίζω είναι κρίσιμο για να κατανοηθεί η σοβαρότητα του ζητήματος, ότι το 2021 στην Εθνική Βιβλιοθήκη υπηρετούσαν ογδόντα εννέα μόνιμοι και ογδόντα ένας αποσπασμένοι εργαζόμενοι. Δηλαδή, η αναλογία ήταν περίπου η ίδια.

Αυτός ο μεγάλος αριθμός των αποσπάσεων, κύριε Υπουργέ -ένας αριθμός, βεβαίως, ο οποίος είναι πολύ μεγαλύτερος από τις προσλήψεις, αν έγιναν, που δεν έγιναν τα τελευταία χρόνια- αποκαλύπτει, κατά την άποψή μας, την τεράστια έλλειψη του αναγκαίου για τη λειτουργία τους κατάλληλου και εξειδικευμένου προσωπικού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επιμένουμε. Δεν είναι όλοι για όλα. Χρειάζεται κάθε άνθρωπος, κάθε εργαζόμενος να δουλεύει με βάση αυτό που έχει σπουδάσει και μάλιστα, να γίνεται αυτό, όταν σήμερα είναι εκατοντάδες οι άνεργοι πτυχιούχοι -βιβλιοθηκονόμοι, αρχειονόμοι- που αποφοιτούν από τα πανεπιστήμια και τα ΤΕΙ.

Βεβαίως, μπαίνει και ένα ζήτημα το οποίο είχε απαντηθεί τότε από την κυρία Υπουργό -και με αυτό θα κλείσω, κύριε Πρόεδρε και ευχαριστώ για την ανοχή- σε σχέση με τη χρηματοδότηση από το Ταμείο Ανάκαμψης για κάποια εκατομμύρια, 10 εκατομμύρια συγκεκριμένα στην Εθνική Βιβλιοθήκη και άλλα 19 εκατομμύρια περίπου για τα Γενικά Αρχεία του Κράτους για τον ψηφιακό τους μετασχηματισμό. Καλώς να έρθουν αυτά τα χρήματα, όμως δεν χρησιμοποιούνται για τη στελέχωση αυτών των υπηρεσιών, μια στελέχωση η οποία είναι απολύτως κρίσιμη για τη λειτουργία τους.

Επικαλεστήκατε τις δημοσιονομικές ανάγκες και τους δημοσιονομικούς περιορισμούς. Είναι γνωστό, βεβαίως, ότι και για την Κυβέρνησή σας, αυτούς τους δημοσιονομικούς περιορισμούς πάντοτε τους επικαλείστε, όταν αφορά λαϊκές ανάγκες και δικαιώματα.

Εμείς, ως ΚΚΕ, θεωρούμε ως σύγχρονη λαϊκή ανάγκη τη λειτουργία δημόσιων λαϊκών βιβλιοθηκών σε όλη τη χώρα.

Ευχαριστώ πάρα πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Δελή.

Κύριε Υπουργέ, έχετε τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Εκτιμώ ότι μία από τις διαφορές μας είναι -εγώ τις λέω- «δημόσιες», ενώ ο κ. Δελής τις αποκαλεί «δημόσιες λαϊκές», αλλά στο ίδιο πράγμα καταλήγει.

Λοιπόν, αναφέραμε ήδη τριάντα θέσεις. Συνεχίζω τώρα. Με πράξη του Υπουργικού Συμβουλίου εγκρίθηκε η διαδικασία πλήρωσης, επίσης, επτά θέσεων στις δημόσιες βιβλιοθήκες, πέντε θέσεων στα Γενικά Αρχεία του Κράτους και μίας θέσης στην Εθνική Βιβλιοθήκη της Ελλάδος συν δεκατέσσερις.

Συνεχίζω τώρα για την κινητικότητα. Μέσω της κινητικότητας έχουν μεταταχθεί τα έτη 2019, 2020 και 2021 στην Εθνική Βιβλιοθήκη με σειρά πράξεων δεκαοκτώ υπάλληλοι διαφόρων ειδικοτήτων, εκ των οποίων ένας υπάλληλος στον κλάδο ΠΕ βιβλιοθηκονόμων και εννέα υπάλληλοι στον κλάδο ΤΕ βιβλιοθηκονόμων, στις δημόσιες βιβλιοθήκες.

Με μια σειρά αποφάσεων έχουν μεταταχθεί σαράντα πέντε υπάλληλοι συνολικά και στα Γενικά Αρχεία του Κράτους έχουν καλυφθεί δύο θέσεις. Από ό,τι βλέπω, και οι δύο είναι στο ΓΑΚ Σερρών. Συνολικά, δηλαδή, έχουμε εδώ πέρα εξήντα πέντε θέσεις οι οποίες έχουν καλυφθεί από κινητικότητα. Δηλαδή, βλέπω εδώ πέρα τις τριάντα, αυτές που είπατε στην αρχή, δεκατέσσερις στη συνέχεια που ολοκληρώνεται τώρα η διαδικασία πληρώσεώς τους συν εξήντα πέντε θέσεις που έχουν πάει μέσω μετατάξεων.

Ήδη η Εθνική Βιβλιοθήκη, οι δημόσιες βιβλιοθήκες και τα ΓΑΚ έχουν ζητήσει νέες προσλήψεις για το προσωπικό για το έτος 2023, για την πλήρωση κενών θέσεων και έχει αιτήματα για βιβλιοθηκονόμους και αρχειονόμους, τα οποία θα δούμε στο αμέσως επόμενο χρονικό διάστημα με το Υπουργείο Εσωτερικών.

Τέλος, να διευκρινίσουμε -γιατί είναι απαραίτητο αυτό- ότι με τον ν.4610/2019 ορίστηκε η νέα οργανωτική δομή των Γενικών Αρχείων του Κράτους και αποκαταστάθηκαν οργανικές θέσεις καίριων κλάδων για τη λειτουργία τους, όπως οι θέσεις των ΠΕ αρχειονόμων οι οποίες είχαν καταργηθεί το 2011.

Επομένως, υπάρχουν αυτή τη στιγμή οργανικές θέσεις και πρόκειται να καλυφθούν στο επόμενο χρονικό διάστημα.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εμείς ευχαριστούμε, κύριε Υπουργέ.

Τώρα εισερχόμαστε στην τρίτη με αριθμό 3/3-10-2022 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Παιδείας και Θρησκευμάτων, με θέμα: «Μεταστέγαση του Ενιαίου Ειδικού Επαγγελματικού Γυμνασίου-Λυκείου (ΕΝΕΕΓΥΛ) Περιστερίου στο μεγαλύτερο αλλά ακατάλληλο κτήριο του 14ου Γυμνασίου».

Στην ερώτηση θα απαντήσει ο κ. Ευάγγελος (Άγγελος) Συρίγος, Υφυπουργός Παιδείας και Θρησκευμάτων.

Ορίστε, κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, δεν γνωρίζω γιατί είστε εσείς εδώ, η ερώτηση είναι αρμοδιότητα της κ. Μακρή, θα μας εξηγήσετε φαντάζομαι για ποιον λόγο δεν μπορεί να βρίσκεται εδώ.

Σε κάθε περίπτωση, είμαι υποχρεωμένος να συζητήσω μαζί σας αυτή την ερώτηση γιατί είναι ένα πάρα πολύ σημαντικό ζήτημα και ελπίζω να το μεταφέρετε στην κ. Μακρή γιατί πρέπει να βρεθεί άμεσα λύση.

Έχουμε το ΕΝΕΕΓΥΛ Περιστερίου το οποίο είναι ένα εξαιρετικό σχολείο όσον αφορά το πώς διδάσκει στα παιδιά και το πώς τα παιδιά πραγματικά βοηθιούνται περνώντας από το ΕΝΕΕΓΥΛ, με μία εξαιρετική σχολική κοινότητα, μαθητική κοινότητα καθηγητών, γονέων, που λειτουργούν συμμετοχικά, δημοκρατικά, και αυτοί είναι η καρδιά αυτού του σχολείου.

Όμως είναι ένα κτήριο το οποίο είναι εντελώς -από κάθε πλευρά- ακατάλληλο και δεν αρκεί. Το πρόβλημα αυτό είναι χρόνιο, είναι επτά χρόνια τώρα, στην πράξη. Και ξαφνικά, προς το τέλος του καλοκαιριού η διευθύντρια της δευτεροβάθμιας -η οποία ονομάζεται επίσης κ. Μακρή- βγάζει μία απόφαση η οποία δεν στέκει από όποια πλευρά και εάν την κοιτάξει κανείς: Να μεταφερθεί το ΕΝΕΕΓΥΛ στο 14ο Γυμνάσιο, χωρίς καμμία προετοιμασία, καμμία εργασία, καμμία μελέτη καταλληλότητας, τίποτα. Να πάει το 14ο Γυμνάσιο στο 11ο Λύκειο, χωρίς καμμία απολύτως προετοιμασία, χωρίς καμμία μελέτη καταλληλόλητας. Πώς θα πακτωθούν αυτά τα παιδιά χωρίς εργαστήρια, με δανεικές -θα μοιράζονται ανά τρίμηνα- βιβλιοθήκες, εργαστήρια; Είναι αστεία πράγματα αυτά, κύριε Υπουργέ.

Δημιουργείται ένα ντόμινο, γιατί εκεί που είχαμε ένα σχολικό πρόβλημα στο ένα κτήριο, ξαφνικά θα έχουμε σε τέσσερα σχολεία τεράστια σχολικά προβλήματα.

Αυτή είναι, βέβαια, και η αντίληψη του κ. Παχατουρίδη και φοβάμαι και της Κυβέρνησης -εκτός εάν μας πείτε κάτι άλλο- για το τι σημαίνει σχολείο στα δυτικά και πόσο μάλλον στις πιο φτωχές γειτονιές του Περιστερίου.

Υπάρχουν, κύριε Υπουργέ, δύο σχολικά κτήρια αχρησιμοποίητα. Δηλαδή, έχουμε ένα σχολικό κτήριο, το 13ο το οποίο -ακούστε, δεν θα το πιστεύετε εσείς ο ίδιος, εάν δεν το γνωρίζετε- το έχει πάρει η δευτεροβάθμια. Στο σχολείο αυτό με τις κατάλληλες μετατροπές και την κατάλληλη μελέτη -του χρόνου παραδείγματος χάριν- θα μπορούσε να μπει το ΕΝΕΕΓΥΛ και να είναι η μόνιμή του στέγη και να λειτουργεί σωστά, εάν ξεκινήσουν οι υπηρεσίες τώρα, κάνουν τις μελέτες, γίνουν οι εργασίες. Προφανώς, η διεύθυνση δευτεροβάθμιας δεν μπορεί να είναι σε ενεργό σχολικό κτήριο. Δεν χρειάζεται να είσαι ειδικός για να το καταλάβεις αυτό. Ας νοικιάσει οπουδήποτε θέλει.

Θέλουμε, δηλαδή, να βρεθούν λύσεις, να βρεθεί μία προσωρινή λύση αυτή τη στιγμή για τις αίθουσες που χρειάζεται το ΕΝΕΕΓΥΛ για να μείνει στον χώρο του, να δανειστεί αίθουσες προκειμένου να μπορεί να λειτουργήσει, να ετοιμαστεί το 13ο και του χρόνου να μπει στο 13ο ως μόνιμη έδρα του το ΕΝΕΕΓΥΛ. Να μείνει το 14ο Γυμνάσιο στη θέση του σε ένα σχολείο που θέλει συντήρηση, γιατί είναι εντελώς απαξιωμένο, αλλά είναι πολύ καλή κτηριακή υποδομή κατά τα άλλα, να μείνει το 11ο σχολείο στη θέση του, σε ένα καινούργιο σχολείο το οποίο είναι ό,τι πρέπει για το 11ο και να αποκατασταθεί και η τάξη στο ΕΠΑΛ που φιλοξενεί αυτή τη στιγμή το ΕΝΕΕΓΥΛ.

Έτσι θα σώσουμε τέσσερα σχολεία. Κτήρια υπάρχουν. Πραγματικά δεν καταλαβαίνω τη στάση της δευτεροβάθμιας διεύθυνσης. Είναι εντελώς ανεξήγητη.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο για την πρωτολογία σας.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κύριε συνάδελφε, το Υπουργείο Παιδείας εφαρμόζει τα προβλεπόμενα από τους νόμους. Πρέπει να αντιληφθούμε ότι υπάρχει μια διαφορά μεταξύ του επιτελικού ρόλου του Υπουργείου Παιδείας και των δήμων. Σύμφωνα λοιπόν με το υφιστάμενο νομοθετικό πλαίσιο, προτού το Υπουργείο Παιδείας προβεί στην ίδρυση σχολικών μονάδων εξασφαλίζει από τον αντίστοιχο δήμο βεβαίωση για την ύπαρξη κατάλληλου χώρου στέγασης της συγκεκριμένης σχολικής μονάδας και τη δυνατότητα της χρηματοδοτήσεώς του από τον προϋπολογισμό του δήμου.

Η μέριμνα τώρα για την ανέγερση των σχολικών κτηρίων, για την επισκευή, για τη συντήρηση και για τη βελτίωση των υποδομών τους εμπίπτει αποκλειστικά στις αρμοδιότητες του δήμου εδώ και πολλά χρόνια και προέρχεται κυρίως από πιστώσεις του Υπουργείου Εσωτερικών. Στη δευτερολογία μου θα αναφέρω περισσότερα στοιχεία για τις σχετικές πιστώσεις που έχουν δοθεί ειδικώς στον Δήμο Περιστερίου.

Παράλληλα η εταιρεία «ΚΤΙΡΙΑΚΕΣ ΥΠΟΔΟΜΕΣ Α.Ε.», η οποία εκπληρώνει τους σκοπούς της παλαιάς εταιρείας του Οργανισμού Σχολικών Κτηρίων, που έχει συγχωνευθεί, έχει ως συντρέχουσα αρμοδιότητα την επισκευή και υλοποίηση έργων σχολικής στέγης. Επομένως ο ρόλος του Υπουργείου Παιδείας είναι κατ’ αρχάς επιτελικός με τον προσδιορισμό των απαιτούμενων χώρων ως προς το είδος, τον αριθμό και το μέγεθος, όπως αποτυπώνονται στο εκάστοτε κτηριολογικό πρόγραμμα. Αυτά τα προγράμματα εκπονούνται και εγκρίνονται κατόπιν αιτήσεως σχετικού δήμου.

Έρχομαι τώρα ειδικά στην περίπτωση μας. Κατόπιν ελέγχου στα αρχεία των υπηρεσιών του Υπουργείου μας δεν εντοπίστηκε αίτημα σχετιζόμενο τόσο με τις στεγαστικές ανάγκες του ΕΝΕΕΓΥΛ Περιστερίου όσο και με τις στεγαστικές ανάγκες του 14ου Γυμνασίου και του 11ου ΓΕΛ Περιστερίου. Ως προς την καταλληλότητα των χώρων και των κτηρίων ισχύει ό,τι ορίζεται με τις σχετικές διατάξεις, οι οποίες ορίζουν μια επιτροπή καταλληλότητας, η οποία εξετάζει τους χώρους.

Για τη μεταστέγαση του ΕΝΕΕΓΥΛ στο κτήριο του 14ου Γυμνασίου ακολουθήθηκε η προβλεπόμενη διαδικασία για τις μετατάξεις. Υπήρξε συνεδρίαση της Δημοτικής Επιτροπής Παιδείας του Δήμου Περιστερίου και το δημοτικό συμβούλιο Περιστερίου, δηλαδή οι άνθρωποι οι οποίοι είναι δημοτικοί σύμβουλοι, μένουν στο Περιστέρι, στέλνουν τα παιδιά τους σε αυτό το σχολείο, ξέρουν από πρώτο χέρι τι γίνεται, αποφάσισαν με είκοσι τρεις ψήφους υπέρ, επτά κατά και ένα λευκό ψηφοδέλτιο τη συστέγαση του 11ου ΓΕΛ Περιστερίου με το 14ο Γυμνάσιο Περιστερίου και τη μεταστέγαση του ΕΝΕΕΓΥΛ Περιστερίου. Επειδή πρέπει να ξέρουμε ότι τα προβλήματα λύνονται καλύτερα σε τοπικό επίπεδο, όσο πιο κοντά στο σημείο στο οποίο υπάρχει το πρόβλημα, επισημαίνω αυτή τη σημαντική απόφαση του δήμου, του δημοτικού συμβουλίου, ως εξαιρετικά σημαντική.

Η λύση αυτή κρίθηκε ως επιτακτική καθώς κατά την έναρξη του σχολικού έτους 2022-2023 διαπιστώθηκε ότι το ΕΝΕΕΓΥΛ Περιστερίου δεν θα μπορούσε να λειτουργήσει όλες τις τάξεις του, λόγω ελλείψεως δέκα αιθουσών με ό,τι συνεπάγεται βεβαίως αυτό για την ευαίσθητη ομάδα μαθητών και μαθητριών που καλύπτει. Πλέον, μετά από αυτές τις αλλαγές που έχουν γίνει, το ΕΝΕΕΓΥΛ Περιστερίου έχει αποκτήσει το δικό του κτήριο, που είναι το πρώην κτήριο του 14ου Γυμνασίου Περιστερίου, γεγονός που λύνει ένα σοβαρό χρόνιο πρόβλημα για ένα ευαίσθητο σχολείο.

Σχετικώς τώρα με το 14ο Γυμνάσιο και το 11ο ΓΕΛ Περιστερίου, τα δύο γειτνιάζοντα και όμορα συγκροτήματα κατά το τρέχον σχολικό έτος είχαν συνολικά δεκαέξι κενές αίθουσες. Αυτό επέτρεψε την χωρίς προβλήματα συστέγαση τους. Η εισήγηση της διευθύντριας της Δευτεροβάθμιας Διευθύνσεως Γ΄ Αθήνας έγινε βάσει της αποτυπωμένης κτηριακής χωρητικότητας, του δηλωθέντος μαθητικού πληθυσμού για κάθε σχολική μονάδα, όπως εμφανίζεται στο σύστημα «My School», και ο αριθμός των μαθητών στα εμπλεκόμενα σχολεία σε καμμία περίπτωση δεν υπερβαίνει τα προβλεπόμενα για τα γυμνάσια και τα ΓΕΛ καθώς και για τα σχολεία ειδικής αγωγής, όπως αναφέρονται στη νομοθεσία.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Αρσένη, έχετε τον λόγο για τη δευτερολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ, κύριε Πρόεδρε.

Κύριε Υπουργέ, καταλαβαίνω τι λέτε, ότι είναι ευθύνη Παχατουρίδη όλο αυτό. Είναι ξεκάθαρο. Θα μας πείτε για τη χρηματοδότηση που έχετε δώσει. Είναι ευθύνη για τη συντήρηση. Δεν ξέρω αν έχετε επισκεφθεί το 14ο. Είναι ένα σχολείο όπου φαίνεται εντελώς να μην έχει γίνει πραγματικά καμμία εργασία συντήρησης εδώ και πάρα πολλά χρόνια, κατά τη διοίκηση τουλάχιστον Παχατουρίδη. Είναι ένα εξαιρετικό σχολικό κτήριο το οποίο έχει αφεθεί στη φθορά του χρόνου. Το 11ο είναι σε πολύ καλύτερη κατάσταση, γιατί είναι καινούργιο. Δεν χρειάστηκε τόσο έντονες δραστηριότητες συντήρησης.

Εσείς μας λέτε ότι το ΕΝΕΕΓΥΛ απέκτησε επιτέλους το κτήριο που δικαιούται. Μόνο που, κύριε Υπουργέ, δεν έχει γίνει η παραμικρή εργασία σε αυτό το κτήριο, για να μπορέσει να φιλοξενήσει ένα ΕΝΕΕΓΥΛ. Είναι εντελώς ακατάλληλο. Μας λέτε: «Τι να κάνουμε; Έλαβε απόφαση ο δήμος.». Ο δήμος έβγαλε αυτήν την εγκληματική απόφαση. Η Δευτεροβάθμια, για να πάρει την απόφαση μετεγκατάστασης μετά την εισήγηση του δήμου και της σχολικής επιτροπής, έχει στα χέρια της μελέτες καταλληλότητας των κτηρίων; Τηρούν τις κατά τον νόμο προδιαγραφές τα κτήρια αυτά, το 11ο και το 14ο, για να φιλοξενήσουν το ΕΝΕΕΓΥΛ; Προφανώς και όχι.

Μας είπατε ότι υπήρχαν κενά στις αίθουσες. Δεν μας είπατε όμως ένα, ότι η Δευτεροβάθμια απαγόρευσε να εγγράφονται νέα παιδιά. Μειώθηκαν έτσι τα τμήματα τεχνηέντως στο 14ο και την ίδια στιγμή, ακόμα και έτσι, είναι περισσότερα τα τμήματα απ’ ό,τι χωράει το 11ο, με αποτέλεσμα να μοιράζονται ανά τρίμηνο εργαστήρια, βιβλιοθήκες και ούτω καθεξής. Αδιανόητα πράγματα! Και αυτά, για να πάτε το ΕΝΕΕΓΥΛ σε ένα κτήριο πλήρως ακατάλληλο.

Κύριε Υπουργέ, ακούστε το αυτό. Θα καταλάβετε. Είμαι σίγουρος. Το κατάλληλο κτήριο υπάρχει. Είναι σχολικό κτήριο επίσημα και στεγάζει -ακούστε- τη Δευτεροβάθμια. Καταλαβαίνετε ότι κάνετε ένα ντόμινο καταστροφής στην πράξη σε τέσσερα σχολεία, για να μη δώσει η υπηρεσία της Δευτεροβάθμιας το σχολείο που χρησιμοποιούν για τα γραφεία τους; Είναι δυνατόν να μιλάμε για πρόβλημα σχολικής στέγης και η Δευτεροβάθμια να έχει δεσμεύσει σχολείο; Είναι δυνατόν να δίνουμε σχολικά κτήρια στη Δευτεροβάθμια, για να έχει τα γραφεία της;

Πληροί όλες τις προϋποθέσεις με την κατάλληλη μελέτη και μετατροπή το 13ο να είναι η μόνιμη έδρα του ΕΝΕΕΓΥΛ. Για ποιον λόγο δεν προχωρά η Δευτεροβάθμια σε αυτή τη λύση; Πρέπει να βρεθεί άμεσα μια λύση προσωρινή για φέτος, γιατί προφανώς το ΕΝΕΕΓΥΛ δεν έχει αίθουσες, για να λειτουργήσει. Να μείνει το 14ο, αλλά να μας πείτε τι έχετε δώσει στον κ. Παχατουρίδη και δεν του φτάνουν για να το συντηρήσει. Να μείνει στο κτήριό του. Να μείνει το 11ο στο κτήριό του. Και του χρόνου να έχει και το ΕΠΑΛ όλες τις αίθουσές του και τα εργαστήριά του. Αυτή είναι η λύση. Και του χρόνου να έχετε προλάβει να έχετε κάνει τη μελέτη, την προετοιμασία και το ΕΝΕΕΓΥΛ να πάει επιτέλους στο 13ο και να βρει ένα κτήριο γραφείων η Δευτεροβάθμια να πάει. Δεν μπορεί η Δευτεροβάθμια να παίρνει τέτοιες αποφάσεις, όπου ξεβολεύει τέσσερα σχολεία. Για να μην ξεβολευτεί ποιος; Οι υπάλληλοι και η διοικήτρια της Δευτεροβάθμιας; Είναι δυνατόν να μιλάμε για σχολικό πρόβλημα και το σχολικό πρόβλημα να είναι η Δευτεροβάθμια που δεσμεύει το σχολείο και γι’ αυτό δεν έχουμε σχολεία;

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Κύριε Υπουργέ, έχετε τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κύριε συνάδελφε, ξεκινάω με μια γενική παρατήρηση. Βασική αρχή είναι η αρχή της επικουρικότητας. Αυτή είναι μια αρχή κοινωνικής οργάνωσης η οποία σημαίνει ότι τα ζητήματα διευθετούνται με τον καλύτερο τρόπο, όσο πιο κοντά γίνεται στο πρόβλημα στο τοπικό επίπεδο. Όλα αυτά τα οποία σας ανέφερα προέρχονται από αποφάσεις του Δήμου Περιστερίου.

Και να μου επιτρέψετε και ένα σχόλιο για τον κ. Παχατουρίδη.

Όσες φορές επισκέπτομαι τον δήμο του, πρέπει να σας ομολογήσω ότι θαυμάζω όλα όσα έχει κάνει τα τελευταία πολλά χρόνια που είναι δήμαρχος. Είναι από πάνω διαρκώς από το πρόβλημα και έχει βελτιώσει κατά πολύ τον συγκεκριμένο δήμο.

Τώρα, οι δήμοι, για να μπορέσουν να αντιμετωπίσουν όλα αυτά τα προβλήματα, χρηματοδοτούνται ετησίως από τους κεντρικούς αυτοτελείς πόρους, τους περίφημους ΚΑΠ που εγγράφονται κάθε έτος στον προϋπολογισμό και ψηφίζονται από εμάς εδώ. Εν συνεχεία, καθορίζεται το ύψος των πιστώσεων που προορίζεται για την κάλυψη αφ’ ενός μεν των λειτουργικών, αφ’ ετέρου δε των επενδυτικών δαπανών τους.

Στο πλαίσιο των ανωτέρω στον Δήμο Περιστερίου έχει προγραμματιστεί να κατανεμηθεί από τους ΚΑΠ του έτους 2022 ποσό ύψους 1.245.000 ευρώ για την κάλυψη δαπανών εκτελέσεως έργων και επενδυτικών δραστηριοτήτων, καθώς και ποσό ύψους 371.000 ευρώ για την επισκευή και συντήρηση σχολικών κτηρίων. Υπενθυμίζεται ότι αντίστοιχα περίπου ποσά είχαν δοθεί στον Δήμο Περιστερίου και κατά τη διάρκεια του προηγούμενου έτους.

Επίσης, το Υπουργείο Εσωτερικών έχει δημιουργήσει το Ειδικό Πρόγραμμα Ενισχύσεως Δήμων υπό την ονομασία «ΦΙΛΟΔΗΜΟΣ ΙΙ», το οποίο έχει σκοπό να ενδυναμώσει την ισόρροπη ανάπτυξη των δήμων της χώρας, να βελτιώσει τις υποδομές τους, να ενισχύσει την ανταγωνιστικότητά τους και την τοπική οικονομία.

Στο πλαίσιο αυτό, λοιπόν, υπήρξε το 2018 πρόσκληση για την επισκευή συντήρησης σχολικών κτηρίων και αύλειων χώρων του Υπουργείου Εσωτερικών, βάσει της οποίας ο Δήμος Περιστερίου πήρε ποσό 626.000 ευρώ. Το 2019 στο πλαίσιο του προγράμματος «ΦΙΛΟΔΗΜΟΣ» ο Δήμος Περιστερίου χρηματοδοτήθηκε με το ποσό των 994.000 ευρώ. Το 2019, επίσης, μετά από πρόσκληση του Υπουργείου Εσωτερικών συνολικού προϋπολογισμού 52.000.000 ευρώ ο Δήμος Περιστερίου χρηματοδοτήθηκε με 322.000 ευρώ και επίσης, το 2019 μετά από πρόσκληση για κατασκευή ραμπών και χώρων υγιεινής για την πρόσβαση και την εξυπηρέτηση ατόμων με αναπηρία σε σχολικές μονάδες του Υπουργείου Εσωτερικών, ο Δήμος Περιστερίου Αττικής εντάχθηκε στο ανωτέρω πρόγραμμα με το ποσό των 213.000 ευρώ.

Σας ευχαριστώ πάρα πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Υπουργέ.

Θα συζητηθεί τώρα η πρώτη με αριθμό 11/3-10-2022 επίκαιρη ερώτηση πρώτου κύκλου του Βουλευτή Λακωνίας του Συνασπισμού Ριζοσπαστικής Αριστεράς κ. Σταύρου Αραχωβίτη προς τον Υπουργό Αγροτικής Ανάπτυξης και Τροφίμων, με θέμα: «Καθυστέρηση στην προκήρυξη των μελετών του αρδευτικού δικτύου του φράγματος Κελεφίνας στη Λακωνία».

Θα απαντήσει ο Υφυπουργός Αγροτικής Ανάπτυξης και Τροφίμων κ. Γεώργιος Στύλιος.

Ο κ. Αραχωβίτης έχει τον λόγο τώρα για να πρωτολογήσει.

**ΣΤΑΥΡΟΣ ΑΡΑΧΩΒΙΤΗΣ:** Σας ευχαριστώ πολύ, κύριε Πρόεδρε.

Κύριε Υπουργέ, ζούμε αυτές τις μέρες τραγικά περιστατικά, μετά από δύο μεγάλες τραγωδίες που εξελίχθηκαν, η μία στη Λέσβο και η άλλη στα Κύθηρα, που είχαμε δυστυχώς πολλά θύματα, παιδιά, γυναίκες και άντρες μετανάστες στα νερά του Αιγαίου ξανά. Η αλληλεγγύη και ο ανθρωπισμός που έδειξαν οι κάτοικοι και των δύο περιοχών, αλλά και η αυτοθυσία των τοπικών αρχών των ανδρών και των γυναικών του Λιμενικού Σώματος και της Αστυνομίας ήταν αξιέπαινες. Όμως, αυτό που πρέπει να επισημάνουμε, είναι ότι η Τουρκία εργαλειοποιεί το ζήτημα των μεταναστών, τους ανθρώπους που φεύγουν από τις εστίες τους μέσα σε πολύ άσχημες καιρικές συνθήκες και θαλασσοπνίγονται στα νερά του Αιγαίου, για να δημιουργήσουν ζητήματα. Εδώ, λοιπόν, θα πρέπει και η ελληνική Κυβέρνηση, αλλά και η Ευρωπαϊκή Ένωση, να αντιδράσουν πιο σκληρά απέναντι στον τρόπο που λειτουργεί η Τουρκία.

Να έλθω τώρα στο σημερινό μας θέμα, που αφορά τα δίκτυα στην Κελεφίνα.

Στις 2-7-2019 εκδόθηκε η απόφαση του Υπουργείου Αγροτικής Ανάπτυξης, που ενέτασσε στο μέτρο 4.3.1. του Προγράμματος Αγροτικής Ανάπτυξης τριάντα ένα μεγάλα εγγειοβελτιωτικά έργα συνολικού προϋπολογισμού 448.000.000 ευρώ. Αυτά τα τριάντα ένα έργα ήταν πλήρως χρηματοδοτούμενα από το Πρόγραμμα Αγροτικής Ανάπτυξης με 100% χρηματοδότηση, που φορέας υλοποίησης ήταν η Διεύθυνση Εγγείων Βελτιώσεων και Εδαφοϋδατικών Πόρων του Υπουργείου και όχι ΣΔΙΤ, το επισημαίνω.

Μέσα σε αυτά τα έργα, λοιπόν, ήταν και το φράγμα της Κελεφίνας, ένα πολυαναμενόμενο αρδευτικό έργο για τη Λακωνία, ένα έργο το οποίο θα συμβάλει τόσο στη μείωση του κόστους παραγωγής, όσο κυρίως -κυρίως!- στην αντιμετώπιση των συνεπειών της κλιματικής αλλαγής, της υφαλμύρωσης και της πτώσης του υδροφόρου ορίζοντα στη νότια Λακωνία.

Σύμφωνα με την πρόσφατη ανακοίνωσή σας προχωράει σιγά-σιγά η διαδικασία δημοπράτησης με απαλλοτριώσεις κ.τ.λ., όμως, να θυμίσω, κύριε Υπουργέ, ότι τα τριάντα ένα αυτά έργα -μαζί με το φράγμα της Κελεφίνας- πρέπει για λίγο να απενταχτούν -αν δεν το πληροφορούμασταν και επεμβαίναμε άμεσα-, γιατί είχε παρέλθει το δεκαοχτάμηνο και δεν είχε γίνει ανάληψη νομικών δεσμεύσεων εγκαίρως. Ελπίζω να μην ξαναβρεθούμε μπροστά σε ίδια φαινόμενα.

Τώρα φτάνουμε στο σημείο που πρέπει να γίνει, προφανώς, το επόμενο βήμα, που είναι ο σχεδιασμός των αρδευτικών δικτύων, έτσι ώστε όταν ολοκληρωθεί το φράγμα, με το καλό, να μπορέσει και να ποτίσει κιόλας.

Οπότε, η ερώτηση προς εσάς είναι: Έχετε προκηρύξει ή πότε προτίθεστε να προκηρύξετε τις μελέτες για το αρδευτικό δίκτυο; Και ποια διαδικασία θα ακολουθήσετε στην πορεία αυτή; Θα υπάρξει διάλογος με τις τοπικές κοινωνίες; Θα υπάρξει δημόσιος διάλογος, έτσι ώστε να πληροφορήσει το Υπουργείο αφ’ ενός τις τοπικές κοινωνίες, αφ’ ετέρου να ακούσει τις ανάγκες τους για την αναγκαιότητα επέκτασης και σχεδιασμού του αρδευτικού δικτύου;

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κύριε συνάδελφε, είναι γνωστό -και σε εσάς και σε όλους- ότι το Υπουργείο μας προωθεί, στηρίζει και εργάζεται συνεχώς πάνω στα αρδευτικά έργα. Διότι για εμάς είναι μεγάλης σημασίας να προχωρήσουμε στην κατασκευή αυτών των έργων και στη δημιουργία των απαραίτητων προϋποθέσεων, ούτως ώστε να δώσουμε στους Έλληνες παραγωγούς το νερό που τόσο πολύ το έχουν ανάγκη. Να τους το δώσουμε, διότι οι επιστήμονές μας μας λένε ότι μπορούμε να έχουμε μια αύξηση στην παραγωγή μέχρι και 30% και, δεύτερον, για να αποφύγουμε μια σειρά από άλλες συνέπειες, όπως είναι, για παράδειγμα, η υφαλμύρωση των υδάτων, η αποφυγή των γεωτρήσεων και η στροφή σε πιο ήπιες μορφές άρδευσης και φιλοπεριβαλλοντικές.

Σε αυτή τη φιλοσοφία, με αυτές τις αρχές, από την αρχή, από όταν αναλάβαμε τη θητεία της Κυβέρνησής μας, έχουμε βάλει σε προγραμματισμό ένα σύνολο από έργα. Μέσα σε αυτά τα έργα είναι και τα έργα τα οποία εντάχθηκαν τον Ιούλιο του 2019, τριάντα ένα μεγάλα έργα, τα αναφέρατε κι εσείς, παραμονές των εκλογών, 2 Ιουλίου 2019. Εμείς ξεκινήσαμε από την αρχή, δεν το κάναμε στο τέλος, παραμονές των εκλογών!

Ανάμεσα, λοιπόν, σε αυτά τα έργα είναι και το φράγμα Κελεφίνας, που έχει ένα καλό αντικείμενο, τη δημιουργία ταμιευτήρα για την αποθήκευση του νερού από το ρέμα Κελεφίνα, που θα αρδεύσει μια συνολική έκταση τριάντα δύο χιλιάδων στρεμμάτων.

Η λειτουργία του, λοιπόν, θα αντιμετωπίσει χρόνια προβλήματα επάρκειας νερού και θα αποφύγουμε και τις συνέπειες από τις γεωτρήσεις και από το αυξημένο κόστος. Οι ανάγκες για άρδευση στην περιοχή έχουν εκτιμηθεί σε δεκαοκτώ εκατομμύρια κυβικά μέτρα νερού κάθε χρόνο.

Όμως, τα έργα αυτά, που εντάχθηκαν στις παραμονές των εκλογών, τα περισσότερα ήταν πρόχειρα, χωρίς να έχουν τις απαραίτητες μελέτες και χωρίς να έχουν προηγηθεί μια σειρά από διαδικασίες, με βάση τις οποίες θα μπορούσαμε να μιλάμε για ώριμα έργα και να έχουν προχωρήσει. Αυτά, όμως, είναι για να καταγραφούν τι κάνει ο καθένας, πόσο βλέπει υπεύθυνα και πόσο ψηλά βάζει σε προτεραιότητα τα συγκεκριμένα έργα.

Έτσι, λοιπόν, και το φράγμα Κελεφίνας στη Λακωνία δεν είχε επικαιροποιημένες μελέτες, σύμφωνα με τον κανονισμό φραγμάτων που ψηφίστηκε από τη δική σας κυβέρνηση ΣΥΡΙΖΑ - ΑΝΕΛ το 2016. Και ξέρετε ότι, όταν μιλάμε για μια μελέτη για φράγμα, μιλάμε για δέκα μελέτες από κάτω -στατική, υδραυλική, ηλεκτρομηχανολογική- μαζί με τις περιβαλλοντικές αδειοδοτήσεις. Και φυσικά δεν υπήρχαν ούτε και οι απαραίτητες απαλλοτριώσεις, τις οποίες προετοιμάσαμε και κηρύξαμε τον Μάιο του 2021. Επιπλέον, δεν είχε προβλεφθεί ούτε η κατασκευή των δικτύων μεταφοράς νερού από το φράγμα ούτε η εκπόνηση της οριστικής μελέτης των δικτύων.

Ξέρετε και εσείς -το λέω να το ακούσει και ο κόσμος- ότι για να κατασκευαστεί ένα φράγμα, από τη στιγμή που υπογράφεται η σύμβαση και ξεκινάει και γίνεται η εγκατάσταση των εργολάβων και των μηχανικών και στήνεται το εργοτάξιο, απαιτούνται τρία, τέσσερα, πέντε, επτά έτη. Σε κάποιες περιπτώσεις έχουν ξεπεράσει και τη δεκαετία. Μιλάμε για έργα σύνθετα, μεγάλα, που έχουν πολλές ανατροπές στην πορεία κατασκευής τους.

Άρα, εν κατακλείδι, έχουμε το φράγμα και τα συνοδευτικά αρδευτικά δίκτυα. Το φράγμα το έχουμε ωριμάσει και προχωρούμε. Αναφερθήκατε και εσείς στην ανακοίνωση του Υπουργείου μας.

Σε σχέση με τα συνοδευτικά αρδευτικά δίκτυα έχουμε εντάξει τη μελέτη, έχει προσληφθεί ο σύμβουλος ο οποίος θα μας έφτιαχνε τα τεύχη δημοπράτησης και είμαστε έτοιμοι να προχωρήσουμε και στη δημοπράτηση του έργου.

Σε σχέση με τη δεύτερη ερώτηση, φυσικά και θα ακολουθηθούν όλες οι διαδικασίες που προβλέπονται για τον διάλογο με τους φορείς και τον δημόσιο διάλογο, αλλά έναν διάλογο δομημένο, οργανωμένο, για να προχωρήσουν και τα έργα.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Αραχωβίτη, έχετε τον λόγο για τη δευτερολογία σας.

**ΣΤΑΥΡΟΣ ΑΡΑΧΩΒΙΤΗΣ:** Σας ευχαριστώ, κύριε Πρόεδρε.

Κύριε Υπουργέ, οφείλω να πω ότι με απογοητεύσατε και θα σας πω γιατί. Γιατί κυβερνάτε, αν δεν το έχετε καταλάβει, τρία χρόνια. Μην κρύβετε τις ανεπάρκειές σας πίσω από δικαιολογίες.

Ξέρετε καλά ότι για να ενταχθεί ένα έργο στο Πρόγραμμα Αγροτικής Ανάπτυξης πρέπει να έχει συγκεκριμένη ωριμότητα. Αυτή την ωριμότητα το έργο της Κελεφίνας την είχε τον Ιούλιο του 2019, γι’ αυτό εντάχθηκε στο ΠΑΑ. Όλα τα άλλα ακολουθούν. Εντάχθηκε, κλείδωσε η χρηματοδότησή του, όπως έπρεπε να γίνει, με την ωριμότητα που έπρεπε να γίνει.

Πάμε παρακάτω. Τριάμισι χρόνια τώρα που κυβερνάτε κοντέψατε να χάσετε το έργο, γιατί στο δεκαοκτάμηνο δεν έγινε η ανάληψη νομικών δεσμεύσεων που έπρεπε να έχει γίνει και ακόμα δεν έχετε ξεκινήσει τις διαδικασίες απαλλοτριώσεων. Βγήκε ανακοίνωση μόνο. Ανακοίνωση είπα και στην ομιλία μου. Και προφανώς δεν έχετε ξεκινήσει αυτό που σας ρώτησα, το επόμενο κομμάτι, τα δίκτυα, που μετά την κατασκευή του έργου, όπως είπατε και εσείς, θέλει πέντε-έξι χρόνια για να γίνει. Πρέπει να έχουμε ωριμότητα τότε για να εντάξουμε τα δίκτυα σε ένα αντίστοιχο χρηματοδοτικό πρόγραμμα. Θα τα βρούμε;

Και είπατε για τις παραμονές των εκλογών. Να σας πω το εξής. Τα τριάντα ένα αρδευτικά έργα, μαζί και της Κελεφίνας, χρειάστηκαν σχεδόν τέσσερα χρόνια για να ωριμάσουν και να φτάσουμε στον Ιούλιο του ’19. Και ο Ιούλιος του ’19 δεν ήταν προεκλογική περίοδος, μάλλον δεν ήταν τέλος τετραετίας. Το τέλος της τετραετίας ήταν τον Σεπτέμβριο του ’19. Οι εκλογές έγιναν νωρίτερα. Το έργο και η ένταξη και οι αποφάσεις ένταξης έγιναν στην ώρα τους. Οι εκλογές έγιναν νωρίτερα. Τι να κάνουμε;

Άρα, λοιπόν, δεν μου απαντήσατε στο βασικό ερώτημα. Τα διευκρινίσαμε αυτά τα πράγματα. Το βασικό ερώτημα, λοιπόν, είναι πού βρίσκεται το επόμενο στάδιο των αρδευτικών δικτύων. Αφήστε το φράγμα, καλά προχωράει. Είμαστε κοντά να παρακολουθούμε τι δεν κάνετε και τι θα παραλάβουμε σε λίγους μήνες. Το ζήτημα είναι τι γίνεται σχετικά με τα δίκτυα, με τον σχεδιασμό του δικτύου. Γιατί θα σας πω το εξής χαρακτηριστικό. Οι περιοχές οι οποίες επηρεάζονται, δημιουργείται το φράγμα στα όριά τους, θα πρέπει να έχουν κάποια αντισταθμιστικά. Βασικό αντισταθμιστικό είναι η ύδρευση και η άρδευση των όμορων περιοχών.

Άρα γι’ αυτό επιμένω ότι σε αυτή την πορεία του σχεδιασμού των δικτύων θα πρέπει να ακούσετε τις τοπικές κοινωνίες, ποιες είναι περιοχές που επηρεάζονται και που συνεισφέρουν στην κατασκευή του φράγματος και τι ανταποδοτικά οφέλη θα έχουν.

Και προφανώς εδώ θα πρέπει να δούμε με έναν τρόπο κατά τη διαδικασία του σχεδιασμού ποιες περιοχές αρδεύονται οι οποίες χρησιμοποιούνται. Γιατί το αρδευτικό δεν είναι μόνο κλιματική αλλαγή, δεν είναι μόνο υφαλμύρωση στα νότια που αυτά και μόνο με την κατασκευή του φράγματος θα επηρεαστούν θετικά, θα έχουν θετικό αντίκτυπο, είναι και οι περιοχές στα ανάντη που αντλούν από μεγάλο βάθος, άρα έχουμε μεγάλο κόστος άρδευσης και έχουμε και υδροφόρο ορίζοντα ο οποίος εξαντλείται. Εκείνες τις περιοχές θα πρέπει να δούμε ιδιαίτερα, γι’ αυτό επιμένω στον σχεδιασμό με τον οποίο μπορούν να αξιοποιηθούν τα νερά του φράγματος στις όμορες περιοχές.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Αραχωβίτη.

Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ.

Νομίζω ότι ήμουνα πολύ σαφής και πολύ συγκεκριμένος στην πρωτολογία μου. Θα επαναλάβω ορισμένα από αυτά που είπα στο τέλος της πρωτολογίας για να ξεκαθαρίσουμε τα πράγματα. Το φράγμα είναι ένα μεγάλο έργο με αρχικό προϋπολογισμό 24 εκατομμύρια. Έγινε αύξηση στον προϋπολογισμό μετά την αναθεώρηση της μελέτης -έπρεπε να γίνει αναθεώρηση της μελέτης από διαδικασίες που έτρεξαν κατά τη διάρκεια της δικής μας Κυβέρνησης- κι έχουμε έναν προϋπολογισμό 27 εκατομμυρίων ευρώ. Είμαστε έτοιμοι να προχωρήσουμε στο φράγμα που θα χρειαστεί για να κατασκευαστεί από τρία έως εφτά χρόνια και βλέπουμε.

Καταλαβαίνετε και εσείς ότι η ανάγκη κατασκευής των δικτύων άρδευσης θα χρειαστεί και θα προκύψει προς το τέλος της ολοκλήρωσης του έργου του φράγματος. Είπατε ότι βγάλαμε ανακοίνωση και μας το αναγνωρίζετε το συγκεκριμένο…

**ΣΤΑΥΡΟΣ ΑΡΑΧΩΒΙΤΗΣ:** Την ανακοίνωσή σας αναγνωρίζουμε.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Την ανακοίνωση θα ακολουθήσει και το έργο. Προχωρούμε για το φράγμα, για το έργο.

Άρα τα δίκτυα θα χρειαστούν προς το τέλος κατασκευής του φράγματος. Αφήνουμε, όμως, εμείς να πάμε αυτή τη διαδικασία μετά από πέντε, έξι, εφτά χρόνια; Σε καμμία περίπτωση.

Ήρθαμε, λοιπόν, και εντάξαμε τη μελέτη στο Πρόγραμμα Δημοσίων Επενδύσεων. Πρώτη κίνηση αυτή.

Δεύτερη κίνηση: αναθέσαμε σε μελετητή να φτιάξει τα τεύχη δημοπράτησης για τη μελέτη για να μπορούμε να βγούμε στη δημοπρασία για τα αρδευτικά δίκτυα. Για το δεύτερο έργο μιλάω πάντα. Παραλάβαμε, λοιπόν, τα συγκεκριμένα τεύχη και είμαστε έτοιμοι να προχωρήσουμε στη δημοπράτηση της μελέτης.

Κατά τη διαδικασία σύνταξης της μελέτης, θα γίνει μια σειρά από επικοινωνίες και δημόσια διαβούλευση με τους αρμόδιους φορείς που εκεί θα προκύψει πώς θα γίνει η μελέτη, άρα πού ακριβώς θα κατασκευαστούν τα αρδευτικά κανάλια. Εκεί και η συζήτηση θα γίνει και θα προκύψει στη συνέχεια το ολοκληρωμένο έργο.

Εκτιμούμε, λοιπόν, ότι όταν είμαστε έτοιμοι και έχουμε εντάξει με προϋπολογισμό 1.000.000 ευρώ τη μελέτη για τα συνοδευτικά δίκτυα, που θα μας χρειαστεί η ανάγκη να κατασκευαστούν κατά την πορεία κατασκευής του έργου -βάλαμε τη διάρκεια πόση είναι-, καταλαβαίνετε ότι είμαστε εντός του προγραμματισμού και εντός των χρονοδιαγραμμάτων. Και είναι δική μας έγνοια να ακολουθήσουμε αυτό τον προγραμματισμό.

Άρα, εν κατακλείδι, προχωρά το φράγμα, προχωρά η δημοπράτηση της μελέτης και θα μας βγάλει το έργο για να μπορούμε να το εντάξουμε σε δεύτερη φάση και έτσι θα προχωρήσουμε από εδώ και στο εξής.

Ξέρετε και εσείς -θα το πω για τα το ακούσει ο κόσμος- τη διαδικασία η οποία ακολουθήθηκε για τα συγκεκριμένα έργα. Για το φράγμα Κελεφίνας στις 2-7-2019 είχαμε την ένταξη πράξης. Στις 24-8-2020 είχαμε τη σύμβαση συμβουλίου απαλλοτριώσεων. Δεν είχαν γίνει απαλλοτριώσεις. Στις 30-11-2020 είχαμε τον πιστοποιημένο εκτιμητή σύμβουλο για την προετοιμασία της αποζημίωσης.

Στις 21-12-2020 είχαμε έγκριση κτηματολογικών διαγραμμάτων και κτηματολογικού πίνακα, στις 6-5-2021 κήρυξη απαλλοτρίωσης.

Σταματώ εδώ και λέω το εξής: Όλα αυτά είναι διαδικασίες που δεν τρέχουν εντός του Υπουργείου Αγροτικής Ανάπτυξης και Τροφίμων, τρέχουν και στη δικαιοσύνη, διότι ο δικαστής είναι αυτός που θα βγάλει το τίμημα για την απαλλοτρίωση.

Στις 8-6-2021 σύμβουλος επικαιροποίησης μελετών και τευχών δημοπράτησης, στις 2-3-2022 έγκριση των επικαιροποιημένων τευχών δημοπράτησης του έργου. Αυτά είναι στοιχεία που είναι και στην υπηρεσία μας, στο Υπουργείο. Στις 3-8-2022 σύμβουλος για πίνακες παρακατάθεσης για τις απαλλοτριώσεις, στις 15-9-2022 προέγκριση διακήρυξης από τη διαχειριστική αρχή.

Όλα αυτά αφορούν το φράγμα. Άρα είμαστε κατοχυρωμένοι με μελέτες και καταγράφηκαν στα Πρακτικά της Βουλής.

Πάμε τώρα να μιλήσουμε για το αρδευτικό δίκτυο. Τον Δεκέμβριο του 2019, με κυβέρνηση Νέας Δημοκρατίας και Κωνσταντίνου Μητσοτάκη, εντάσσεται στο εθνικό σκέλος του προγράμματος δημοσίων επενδύσεων η μελέτη και έχουμε στις 31-3-2020 έκδοση της αρχικής ΣΑΜ για τη μελέτη με 1.000.000 ευρώ. Στις 14-7-2021 ορίστηκε ο σύμβουλος για την ωρίμανση της μελέτης αρδευτικού δικτύου αξιοποίησης ταμιευτήρα Κελεφίνας, ο οποίος θα μας ετοιμάζει τα τεύχη δημοπράτησης για τα αρδευτικά δίκτυα. Να τα παραλάβουμε και μέσα σε αυτή την πορεία με το φράγμα, να ολοκληρωθεί η μελέτη και να προχωρήσουμε μετά και στην ένταξη του έργου για να έχουμε ένα ολοκληρωμένο έργο.

Καταλαβαίνω το εξής: Καταλαβαίνω ότι είχατε προχωρήσει σε ένταξη έργων με προχειρότητα. Εμείς δεν αφήνουμε να παραλείψουμε κανένα βήμα, δεν παραλείπουμε κανένα βήμα από τη διαδικασία που πρέπει να ακολουθηθεί, ούτως ώστε να φτάσουμε στο τέλος, όταν έχουμε κατασκευάσει το έργο, την ίδια περίοδο να έχουν κατασκευαστεί και τα αρδευτικά δίκτυα για να δώσουμε ένα ολοκληρωμένο έργο προς χρήση και διάθεση στους παραγωγούς μας. Με αυτή την πολιτική κινούμαστε.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Υπουργέ.

Εισερχόμαστε στην πρώτη με αριθμό 23/3-10-2022 επίκαιρη ερώτηση δευτέρου κύκλου του Βουλευτή Λακωνίας του Συνασπισμού Ριζοσπαστικής Αριστεράς κ.Σταύρου Αραχωβίτηπρος τον ΥπουργόΕργασίας και Κοινωνικών Υποθέσεων, με θέμα: «Ενώ οι ανάγκες γιγαντώνονται, χωρίς εργάτες γης μένει η Λακωνία».

Θα απαντήσει ο Υφυπουργός Εργασίας και Κοινωνικών Υποθέσεων κ. Παναγιώτης Τσακλόγλου.

Κύριε Αραχωβίτη, έχετε τον λόγο.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ πολύ, κύριε Πρόεδρε.

Κύριε Υπουργέ, συζητάμε σήμερα για ένα πρόβλημα, για την έλλειψη εργατών γης στη Λακωνία, ιδιαίτερα τώρα που ξεκινά η ελαιοπαραγωγή, αλλά και σε όλη την Ελλάδα, το οποίο πρόβλημα δημιουργήθηκε ακριβώς από τη διακυβέρνηση της Νέας Δημοκρατίας. Αν δεν υπήρχε η διακυβέρνηση της Νέας Δημοκρατίας, δεν θα είχαμε πρόβλημα με τους εργάτες γης, όπως δεν είχαμε και το 2017, το 2018, το 2019. Άρχισε να δημιουργείται το 2020, αλλά τώρα πια έχει γιγαντωθεί. Και γιατί το λέω; Γιατί πρέπει να καταλάβει ο κόσμος τι συζητάμε.

Από 1-7-2022 καταργείται με την παράγραφο 4 του άρθρου 72 του ν.4825/2021 το γνωστό ως 13α άρθρο του ν.4251, το οποίο εισήχθη με το άρθρο 58 του ν.4384/2016. Αυτό το άρθρο, το 13α όπως το ξέρουν και οι παραγωγοί και οι νομικοί, ήταν στην πραγματικότητα η αναστολή απομάκρυνσης με δικαίωμα εργασίας στους παράτυπα διαμένοντες στη χώρα μετανάστες, οι οποίοι απασχολούντο εκτάκτως στην πρωτογενή παραγωγή.

Γιατί μπήκε το 13α το 2016; Για δύο λόγους. Ο πρώτος λόγος ήταν ο προφανής, για να καλύψει τις ανάγκες σε εργατικά χέρια που χρειάζεται η χώρα μας και δεν μπορούν να καλυφθούν από Έλληνες εργάτες και ο δεύτερος λόγος ήταν ότι οι παράτυπα διαμένοντες αντιμετώπιζαν πάντοτε τον κίνδυνο όντας εργάτες γης και ήταν πάντα εκτεθειμένοι στο να απομακρυνθούν ως παράτυπα διαμένοντες.

Άρα, πετύχαμε δύο στόχους με αυτό το άρθρο. Μπορεί να πει κάποιος ότι ήταν γραφειοκρατικό, ότι ήταν βαρύ, ότι πράγματι, ναι, είχε γραφειοκρατικά προβλήματα. Ωστόσο, βελτιώνεται και δεν καταργείται. Αυτά άλλωστε τα είπαμε και στη συζήτηση του νόμου 4825 το 2001.

Το δεύτερο σημείο, όμως, που πάλι η Κυβέρνησή σας ευθύνεται, ήταν ότι στις 11 Ιουλίου, λίγες ημέρες δηλαδή μετά από τις εκλογές του 2019, καταργήθηκε η απόδοση ΑΜΚΑ στους ξένους υπηκόους, με την ανάκληση προηγούμενης απόφασης από το Υπουργείο Εργασίας. Άρα, δύο χτυπήματα για τους μετανάστες εργάτες γης: το ένα η κατάργηση της απόδοσης ΑΜΚΑ το 2019 και το δεύτερο η κατάργηση του 13α του 2021.

Αυτό, λοιπόν, έφερε ως αποτέλεσμα οι εργάτες γης που ήταν μετανάστες, παράτυπα ευρισκόμενοι στη χώρα, να μην μπορούν να απασχοληθούν, να μην μπορούν να βρίσκονται νόμιμα στη χώρα και να φεύγουν προς ξένες χώρες -Ιταλία κυρίως, Ισπανία, νότια Γαλλία κ.λπ.-, όπου με απλούστερες διαδικασίες έβρισκαν εργασία και με τρόπο φανερό.

Πώς προσπάθησε να το αντιμετωπίσει αυτό η Κυβέρνησή σας; Έκανε πιο απλές τις διαδικασίες μετακλήσεις –θεωρητικά- και σύναψε σχέσεις με τρίτες χώρες, όπως το Μπαγκλαντές και άλλες χώρες. Δηλαδή, στην πραγματικότητα τι έκανε; Οι εργάτες γης που βρίσκονταν για χρόνια στην Ελλάδα, από την Αλβανία, από τρίτες χώρες, που δούλευαν, που είχαν συνεργασία με τους Έλληνες παραγωγούς και ήξεραν τη δουλειά, αναγκάζονταν να φύγουν πια και η πρόταση είναι να έρθουν νέοι εργάτες γης από το Μπαγκλαντές ή από άλλες χώρες.

Σας είχαμε πει ότι αυτή η διαδικασία, πέραν του ότι είναι χρονοβόρα, είναι προβληματική και είναι αμφίβολης αποτελεσματικότητας. Κοιτάξτε το σημερινό αποτέλεσμα, που μας φέρνει να συζητάμε αυτή την ερώτηση. Στη Λακωνία η αφορμή ήταν ότι στις 29 Σεπτεμβρίου, πριν από λίγες ημέρες, έκλεισε ο αριθμός των εργατών που θα μπορούσαν να έρθουν στη Λακωνία να δουλέψουν, σύμφωνα με την ΚΥΑ 5269/12-2-2021, η οποία προέβλεπε έναν αριθμό εργατών χίλιους τριακοσίους πενήντα στη φυτική παραγωγή.

Πώς έκλεισε; Έκλεισε από αιτήσεις μετάκλησης, σύμφωνα με το άρθρο 16. Με αιτήσεις έκλεισε, όχι με εργάτες. Έχουν γίνει αιτήσεις προς το Μπαγκλαντές, προς άλλες χώρες κ.λπ., δεν έχουν έρθει εργάτες. Έχει κλείσει το πλαφόν αιτήσεων και οι εργάτες είναι αμφίβολο αν ποτέ έρθουν στη Λακωνία.

Σας ρωτάμε, λοιπόν: Πώς προτίθεστε να αντιμετωπίσετε αυτό το πρόβλημα που έχει δημιουργηθεί; Θα σας ακούσω με προσοχή και τα υπόλοιπα θα τα πούμε στη δευτερολογία.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Αξιότιμε κύριε Αραχωβίτη, το ζήτημα της έλλειψης εργατών γης είναι ένα ζήτημα που απασχολεί ιδιαίτερα την Κυβέρνηση, με δεδομένη τη βαρύτητα που έχει ο αγροτικός τομέας στην παραγωγή, την απασχόληση και το εισόδημα των νοικοκυριών στη χώρα μας. Το θέμα αυτό αποτελεί βασικό αντικείμενο συνεργασίας μεταξύ του Υπουργείου Εργασίας και των άλλων συναρμόδιων Υπουργείων.

Στόχος μας είναι το υφιστάμενο θεσμικό πλαίσιο να απαντά στις ανάγκες των παραγωγών και των επιχειρήσεων, δίνοντας λύσεις στα προβλήματα των αγροτικών περιοχών. Φυσικά, το πλαίσιο αυτό διαρκώς βελτιώνεται, όταν εντοπίζονται παραλείψεις και αστοχίες.

Με νομοθετική παρέμβαση που έγινε πριν λίγους μήνες και πιο συγκεκριμένα με τον ν.4915/2022 επήλθαν αλλαγές τόσο στην ασφάλιση εργατών γης όσο και στη δυνατότητα απόκτησης άδειας εργασίας. Τώρα πλέον όλοι οι εργάτες γης, εκτός αυτών που απασχολούνται σε ανώνυμες εταιρείες ή σε εταιρείες περιορισμένης ευθύνης, ασφαλίζονται με εργόσημο.

Επιπλέον, ακριβώς για να αντιμετωπιστεί το κύμα φυγής εργατών προς άλλες χώρες, δόθηκε η δυνατότητα πενταετούς άδειας εργασίας εποχικού υπαλλήλου. Τι σημαίνει αυτό; Σημαίνει ότι παρέχεται πολύ μεγαλύτερη εργασιακή ασφάλεια στους εργάτες αυτούς, εφόσον πλέον θα μπορούν να εργάζονται για εννέα μήνες, να αποχωρούν για άλλους τρεις, να επανέρχονται και ούτω καθεξής. Φαντάζομαι ότι συμφωνούμε όλοι ότι οι εννέα μήνες είναι υπεραρκετοί, για να καλύψουν τις εποχικές ανάγκες της αγροτικής παραγωγής.

Ταυτόχρονα, μέχρι την 30η Σεπτεμβρίου του 2022 λειτουργούσε η δυνατότητα της κατά παρέκκλιση άδειας εργασίας. Δηλαδή, εφόσον εξέλιπε η θεώρηση εισόδου από τον ενδιαφερόμενο εργαζόμενο, μπορούσε να παραμείνει στη χώρα, εάν, βεβαίως, υπήρχε αίτημα για την απασχόλησή του από εργοδότη που δραστηριοποιείται νόμιμα στη χώρα.

Στον Κώδικα Μετανάστευσης και Κοινωνικής Ένταξης που ψηφίστηκε στη χώρα μας –είναι ο ν.4251/2014- ορίστηκε ότι το ζήτημα του αριθμού των πολιτών που μπορούν να εισέλθουν στη χώρα για εργασία θα καθορίζεται από μία κοινή υπουργική απόφαση, με συμμετοχή δηλαδή όλων των συναρμόδιων Υπουργείων, η οποία θα εκδίδεται κάθε δύο χρόνια κατόπιν διαβούλευσης μεταξύ των περιφερειών και των εργοδοτών. Για τον υπολογισμό του αριθμού αυτού συνυπολογίζονται οι γενικότερες συνθήκες της εθνικής οικονομίας, καθώς επίσης και η υφιστάμενη ζήτηση και η προσφορά εργασίας ανά ειδικότητα.

Μάλιστα, κάθε περιφερειακή ενότητα έχει το δικαίωμα στην προσαύξηση κατά 10%, ώστε να καλύπτονται απρόβλεπτες και έκτακτες ανάγκες σε θέσεις εργασίας.

Συνεπώς, αυτό που πρέπει να κρατήσουμε από αυτή τη διαδικασία -και θέλω να καταστεί σαφές αυτό- είναι ότι ο καθοριστικός παράγοντας στη διαμόρφωση του ανώτατου αριθμού θέσεων εργασίας που μπορούν να καλυφθούν από πολίτες τρίτων χωρών είναι τα αιτήματα των εργοδοτικών φορέων που κατατίθενται στις αρμόδιες υπηρεσίες των περιφερειών.

Με βάση αυτές τις εκτιμήσεις και κατόπιν διαβούλευσης εκδόθηκε η υπ’ αριθμόν 5269/139 της 5-2-2021 απόφαση των Υπουργών Ανάπτυξης και Οικονομίας, Εξωτερικών, Εργασίας και Κοινωνικών Υποθέσεων, Μετανάστευσης και Ασύλου και Ναυτιλίας, δηλαδή τα συναρμόδια Υπουργεία στα οποία αναφέρθηκα, προηγουμένως, για τον καθορισμό του ανώτατου αριθμού αδειών διαμονής για εργασία πολιτών τρίτων χωρών για τα έτη 2021 και 2022.

Με βάση αυτή την απόφαση στην Περιφερειακή Ενότητα Λακωνίας για τα έτη 2021 και 2022 ο ανώτατος αριθμός αδειών διαμονής για απασχόληση πολιτών τρίτων χωρών με εξαρτημένη εργασία ως εργάτες γης καθορίστηκε στις πενήντα θέσεις εργασίας, ενώ για απασχόληση με καθεστώς εποχικής εργασίας -το ανέφερα πριν- ως εργάτες γης ο ανώτατος αριθμός καθορίστηκε στις χίλιες τριακόσιες πενήντα θέσεις εργασίας, αριθμός τον οποίο αναφέρατε και εσείς στην πρωτολογία σας.

Αυτή η ΚΥΑ έχει τροποποιηθεί έκτοτε, πλην όμως στο Υπουργείο Εργασίας ουδέποτε υπεβλήθη καινούργιο αίτημα από την Περιφερειακή Ενότητα Λακωνίας, οπότε, όπως αντιλαμβάνεστε, κύριε Αραχωβίτη, αν όντως υφίστανται κενές θέσεις στον Νομό Λακωνίας, αυτό δεν οφείλεται σε κρατική ολιγωρία όπως διατείνεστε, αλλά στο ότι οι εργοδότες - παραγωγοί δεν υπέβαλαν αίτημα για κάλυψη κενών θέσεων στις αρμόδιες υπηρεσίες. Επαναλαμβάνω, αν όντως υπάρχουν κενές θέσεις εργασίας.

Σας ευχαριστώ και θα επανέλθω και εγώ στη δευτερολογία μου.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Αραχωβίτη, έχετε τον λόγο για τη δευτερολογία σας.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ, κύριε Πρόεδρε.

Αυτό που είπα, κύριε Υπουργέ, είναι ότι σύμφωνα με τις προβλεπόμενες θέσεις, τις χίλιες τριακόσιες πενήντα που αναφέρατε -που αναφέρουμε όλοι- της ΚΥΑ 5269, έχει κλείσει ο αριθμός, δεν μπορούν να υποβληθούν άλλες αιτήσεις. Αυτή τη στιγμή στη Λακωνία η πλατφόρμα του άρθρου 16 έχει κλείσει. Μπορεί να είναι πανελλαδικά ανοικτή, στη Λακωνία, όμως και σε άλλες περιοχές της Ελλάδας, από ό,τι πληροφορούμαι, το πλαφόν των χιλίων τριακοσίων πενήντα έχει κλείσει. Άρα, δεν γίνονται αποδεκτές οι αιτήσεις. Και σας ξαναλέω, αυτό είναι αιτήσεις.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Γιατί δεν ζήτησαν αύξηση όταν γινόταν η διαδικασία; Δεν ζήτησαν αύξηση!

**ΣΤΑΥΡΟΣ ΑΡΑΧΩΒΙΤΗΣ:** Μισό λεπτό, θα σας πω.

Προσέξτε, γιατί πρέπει να το καταλάβουμε αυτό: Η ΚΥΑ είναι στρεβλή εκ των πραγμάτων. Ο ίδιος αριθμός ήταν και πέρυσι, ο ίδιος αριθμός είναι και αρκετά χρόνια -νομίζω ότι εκεί γύρω στις χίλιες τριακόσιες πενήντα ήταν στη Λακωνία- ο ίδιος αριθμός είναι και φέτος. Γιατί φέτος έχουμε πρόβλημα με τον ίδιο αριθμό των χιλίων τριακοσίων πενήντα στην ΚΥΑ; Αυτό προσπαθώ να σας πω, ότι η ΚΥΑ λέει έναν αριθμό ανά περιφερειακή ενότητα, ο οποίος είναι εκτίμηση ή αιτήματα, όπως είπατε, των τοπικών φορέων με βάση τις εκεί ανάγκες.

Όμως, σήμερα έχει καλυφθεί το πλαφόν των χιλίων τριακοσίων πενήντα από αιτήσεις όχι από εργάτες, δηλαδή έχουν γίνει χίλιες τριακόσιες πενήντα αιτήσεις προς το Μπαγκλαντές, προς άλλες περιοχές και προς Αλβανία και τα λοιπά, για να έρθουν εργάτες με μετάκληση, αφού αυτό προβλέπει η σημερινή νομοθεσία και είναι αιτήσεις, δεν είναι πραγματικά εργαζόμενοι. Αυτοί οι εργαζόμενοι, αυτές οι αιτήσεις, οι χίλιες τριακόσιες πενήντα, δεν ξέρουμε πότε θα έρθουν και αν θα έρθουν οι άνθρωποι εδώ, πραγματικά, να δουλέψουν στην ελαιοπαραγωγή.

Και το θέμα -σας ξαναλέω, για να το καταλάβουμε- προέκυψε φέτος, παρ’ όλο που και πέρυσι υπήρχε η ΚΥΑ και πρόπερσι και από το 2014, όπως λέτε, υπάρχει η ΚΥΑ, προκύπτει φέτος γιατί όλα τα προηγούμενα χρόνια απασχολούνταν στην πρωτογενή παραγωγή εργάτες γης με το 13α, οι οποίοι ήταν εδώ οι άνθρωποι, ήταν εδώ οι εργάτες, ήταν παράτυπα διαμένοντες. Με το 13α μπορούσαν και δούλευαν νόμιμα, είχαν αναστολή απομάκρυνσης, είχαν δικαίωμα εργασίας, είχαν το ΑΜΚΑ τους και τα λοιπά. Δούλευαν μια χαρά άνθρωποι που ήταν επτά, οκτώ χρόνια εδώ από την Αλβανία με τις οικογένειές τους. Και τώρα η κατάργηση του 13α τους λέει «δεν μπορείτε, παρ’ όλο που είσαστε εδώ, σηκωθείτε και φύγετε, δεν μπορούμε να κάνουμε τίποτα για εσάς, φύγετε και θα φέρουμε άλλους ανθρώπους από το Μπαγκλαντές».

Καταλαβαίνετε τον παραλογισμό που έχει δημιουργηθεί, δεν φταίει η ΚΥΑ. Η ΚΥΑ απλά δεν μπορούσε να το φανταστεί ότι θα συμβεί αυτό. Είναι στρεβλή εκ των πραγμάτων. Και άλλες πεντακόσιες θέσεις να βάλετε, από χίλιες τριακόσιες πενήντα να φτάσετε -ξέρω εγώ- στις χίλιες οκτακόσιες, δύο χιλιάδες αιτήσεις, πάλι αιτήσεις θα είναι. Δεν θα είναι εργάτες.

Όσο οι εργάτες που είναι εδώ δεν μπορούν να δουλέψουν νόμιμα και αναγκάζονται να φύγουν, θα μένουν αιτήσεις να συμπληρώνουν τα 1.350 ή το όσο προβλέπει η ΚΥΑ. Άρα, το πρόβλημα δεν είναι η ΚΥΑ. Εγώ σας λέω ότι αύριο το πρωί ακόμα και μια ταχύτατη διαδικασία να γίνει, που μάλλον θα έπρεπε να έχετε κάνει και το Υπουργείο Εργασίας πρωτίστως να έχετε τροποποιήσει την ΚΥΑ και να έχετε βάλει και μερικές ακόμα θέσεις, να έχετε φτάσει τις δύο χιλιάδες, πάλι αιτήσεις θα είναι. Δεν σημαίνει ότι θα έρθουν αυτοί οι άνθρωποι και ότι θα φτάσουμε στο τέλος της διαδικασίας. Είχαμε πει ότι αυτή η διαδικασία και αργή είναι και στρεβλή και προβληματική εν τη γενέσει της.

Άρα, λοιπόν, αν δεν κάνουμε κάτι με τους εργάτες που είναι εδώ και δουλεύουν, αλλά τώρα δεν μπορούν να κάνουν τίποτα και αναγκάζονται να φύγουν με τη λύση που προτείνατε -εννέα μήνες, μετά να φύγουν για τρεις μήνες και να έρθουν ξανά κ.λπ.-, δεν γίνεται. Και δεν γίνεται για δύο λόγους πέραν του ότι πρακτικά δεν μπορεί να γίνει. Δεν μπορεί, δηλαδή, ο άλλος να πάρει το αεροπλάνο να πάει στο Μπαγκλαντές για τρεις μήνες και να μετά ξαναγυρίσει. Όπως καταλαβαίνετε, αυτά δεν γίνονται για έναν εργάτη γης.

Το βασικό είναι ότι όποιος μιλάει με τους αγρότες ξέρει ότι οι άνθρωποι που ήταν εδώ παράτυπα είχαν μια εμπειρία πια στην ελαιοσυλλογή, στη συλλογή ροδακίνων, στο κλάδεμα και σε όλες τις αγροτικές δραστηριότητες. Πώς θα δώσεις αυτή την εμπειρία, όταν θα φέρεις έναν καινούργιο μετανάστη από το Μπαγκλαντές; Έχουμε που έχουμε τις ροές, ας αξιοποιήσουμε τους ανθρώπους που είναι εδώ με αίτημα ασύλου, που είναι εδώ παράτυπα διαμένοντες. Οι αιτούντες άσυλο μπορούν φυσικά να δουλέψουν. Όμως, έχουμε ανθρώπους. Θα φέρουμε κι άλλους;

Εγώ δεν μπορώ να καταλάβω ποια ήταν η λογική της κατάργησης του 13α. Εκτός από το ότι μπορεί να υπήρχαν γραμμάτια προς την Ακροδεξιά, δεν υπάρχει άλλος λόγος. Εδώ, δηλαδή, θα πρέπει να το δούμε πολιτικά. Γιατί έγινε αυτό; Τι θα έχουμε να απαντήσουμε στον κόσμο της παραγωγής που τώρα ξεκινά η ελαιοσυλλογή και δεν υπάρχουν εργατικά χέρια; Η έλλειψη εργατικών χεριών ωθεί και τα ημερομίσθια προς τα πάνω. Ναι, μεν η ζωή έχει ακριβύνει και τα ημερομίσθια πρέπει να είναι αξιοπρεπή για να διαβιεί ο μετανάστης και ο Έλληνας εργαζόμενος, ο εργάτης, αλλά από την άλλη το κόστος παραγωγής έχει ανέβει σε όλα τα επίπεδα, είτε αφορά το κόστος ενέργειας, τα λιπάσματα κ.λπ., ενώ ανεβαίνουν και τα ημερομίσθια. Καταλαβαίνετε, λοιπόν, ότι ο αγροτικός κόσμος φτάνει σε ένα αδιέξοδο.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Αραχωβίτη.

Ορίστε, κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Αξιότιμε, κύριε Αραχωβίτη, επιμένετε και στη δευτερολογία σας στην άποψη ότι η έλλειψη εργατών γης σχετίζεται με τις πολιτικές της Κυβέρνησης. Επιτρέψτε μου, λοιπόν, να επαναλάβω αυτό που είπα και στην πρωτολογία, ότι το καθεστώς απορρόφησης εργατών γης από τρίτες χώρες αυτή τη στιγμή είναι το πιο ελκυστικό που είχε ποτέ η χώρα μας. Βεβαίως το ζήτημα είναι όντως πολυπαραγοντικό και κανείς δεν ισχυρίζεται ότι υπάρχουν μαγικές λύσεις. Για παράδειγμα, λίγα χρόνια πριν στη Μακεδονία απ’ όπου και κατάγομαι κάλυπτε πολλές από τις ανάγκες σε εργατικά χέρια από όμορες χώρες. Η συνθήκη αυτή φαίνεται να έχει αλλάξει πια. Δεν είναι της παρούσης να εξηγήσουμε γιατί συνέβη αυτό. Γνωρίζουμε, όμως, ότι συμβαίνει και κάνουμε ό,τι απαιτείται, προκειμένου η χώρα να ανοιχτεί σε νέες αγορές εργασίας μέσα πάντα στη διεύρυνση των νόμιμων οδών μετανάστευσης.

Στο πλαίσιο αυτό, ένα από τα εργαλεία πολιτικής που έχει επιλεγεί είναι η προώθηση των διμερών συμφωνιών με τρίτες χώρες για τη μετανάστευση και την κινητικότητα, οι οποίες θα διασφαλίζουν τη συνεργασία των χωρών αυτών στην προώθηση ευκαιριών νόμιμης μετανάστευσης στη χώρα μας.

Ενδεικτικά αναφέρω ότι η συμφωνία που υπεγράφη τον Φεβρουάριο του 2022 μεταξύ της Ελλάδας και του Μπαγκλαντές -με την οποία και στην τοποθέτησή σας τώρα φαίνεται ότι μάλλον διαφωνείτε- δίνει τη δυνατότητα σε δεκαπέντε χιλιάδες πολίτες του Μπαγκλαντές που μένουν ήδη στην Ελλάδα να υποβάλλουν αίτημα για χορήγηση προσωρινής άδειας παραμονής, εφόσον βεβαίως έχουν προσφορά εργασίας από νομίμως λειτουργούσα επιχείρηση. Επιπλέον, με τη συμφωνία αυτή δίνεται η δυνατότητα χορήγησης επιπλέον τεσσάρων χιλιάδων αδειών διαμονής στη χώρα ετησίως με την προϋπόθεση βεβαίως ότι υπάρχουν αντίστοιχα αιτήματα εργοδοτών για την κάλυψη εποχικών αναγκών στην αγροτική οικονομία.

Καταλαβαίνω την αγωνία των παραγωγών. Όμως, επαναλαμβάνω ότι το θεσμικό πλαίσιο είναι το ελκυστικότερο που είχαμε ποτέ. Επιπλέον, οι ίδιοι οι εργοδότες είναι εκείνοι που δηλώνουν τις κενές θέσεις εργασίας που πρέπει να καλυφθούν.

Για την Κυβέρνηση το σημαντικότερο είναι να υποστηριχθεί η αγροτική παραγωγή της χώρας μας με το κατάλληλο εργατικό δυναμικό προερχόμενο και από τρίτες χώρες, εξασφαλίζοντας ταυτόχρονα αξιοπρεπείς συνθήκες εργασίας, όπως αρμόζει σε μια σύγχρονη ευρωπαϊκή χώρα. Και σε αυτή την κατεύθυνση θα συνεχίσουμε να εργαζόμαστε.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Υπουργέ.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Με τη συναίνεση του Σώματος και ώρα 10.19΄ λύεται η συνεδρίαση για τη Δευτέρα 10 Οκτωβρίου 2022 και ώρα 16.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**