(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ Η΄

Πέμπτη, 13 Οκτωβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 1ο Γυμνάσιο Ταύρου, το 2ο Δημοτικό Σχολείο Αλίμου, το 3ο Γυμνάσιο Πετρούπολης, το 1ο Δημοτικό Σχολείο Καρπενησίου, το 5ο Δημοτικό Σχολείο Τρικάλων και από το 6ο Δημοτικό Σχολείο Πρέβεζας, σελ.   
3. Ειδική Ημερήσια Διάταξη:Συζήτηση και λήψη απόφασης σύμφωνα με το άρθρο 62 του Συντάγματος και τα άρθρα 43Α και 83 του Κανονισμού της Βουλής για την αίτηση άρσης ασυλίας του Βουλευτή κ. Νικολάου Παππά, σελ.   
4. Ανακοινώνεται ότι Ο Πρόεδρος της Κοινοβουλευτικής Ομάδας του ΣΥΡΙΖΑ κ. Αλέξιος Τσίπρας και ογδόντα πέντε Βουλευτές του κόμματός του υπέβαλαν πρόταση, σύμφωνα με το άρθρο 148 παρ. 3 του Κανονισμού της Βουλής, για τη συζήτηση του πορίσματος της Εξεταστικής Επιτροπής «για την εξέταση της υπόθεσης παραβίασης του απορρήτου των επικοινωνιών του Προέδρου του ΠΑΣΟΚ-ΚΙΝΗΜΑΤΟΣ ΑΛΛΑΓΗΣ και Ευρωβουλευτή κ. Νίκου Ανδρουλάκη από την Εθνική Υπηρεσία Πληροφοριών (ΕΥΠ) ή και από άλλα φυσικά ή νομικά πρόσωπα, την επιβεβαιωμένη απόπειρα παγίδευσης του κινητού του με το κακόβουλο λογισμικό Predator, την παράνομη χρήση αυτού στην ελληνική επικράτεια και την έρευνα για την ύπαρξη ευθυνών του Πρωθυπουργού κ. Κυριάκου Μητσοτάκη και κάθε άλλου εμπλεκόμενου φυσικού ή νομικού προσώπου», σελ.   
5. Η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτού., σελ.   
6. Ανακοινώνεται ότι , η Εξεταστική Επιτροπή για την εξέταση της υπόθεσης παραβίασης του απορρήτου των επικοινωνιών του Προέδρου του ΠΑΣΟΚ-Κινήματος Αλλαγής και ευρωβουλευτή κ. Νίκου Ανδρουλάκη από την Εθνική Υπηρεσία Πληροφοριών (ΕΥΠ) ή και από άλλα φυσικά ή νομικά πρόσωπα, την επιβεβαιωμένη απόπειρα παγίδευσης του κινητού του με το κακόβουλο λογισμικό predator, την παράνομη χρήση αυτού στην ελληνική επικράτεια και την έρευνα για την ύπαρξη ευθυνών του Πρωθυπουργού κ. Κυριάκου Μητσοτάκη και κάθε άλλου εμπλεκόμενου φυσικού ή νομικού προσώπου καταθέτει το Πόρισμά της, το οποίο με απόφασή της έχει χαρακτηριστεί ως απόρρητο, σελ.   
7. Επί διαδικαστικού θέματος, σελ.   
8. Επί προσωπικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Παρασκευής 14 Οκτωβρίου 2022, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεως Διαρκούς Επιτροπής:Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Ανάπτυξης και Επενδύσεων: « Ίδρυση, ανάπτυξη, διαχείριση και λειτουργία των Επιχειρηματικών Πάρκων ? Ενιαίο πλαίσιο ρύθμισης για τους φορείς Οργανωμένων Υποδοχέων Μεταποιητικών και Επιχειρηματικών Δραστηριοτήτων και άλλες διατάξεις για την ενίσχυση της ανάπτυξης», σελ.   
2. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ανάπτυξης και Επενδύσεων: « Ίδρυση, ανάπτυξη, διαχείριση και λειτουργία των Επιχειρηματικών Πάρκων - Ενιαίο πλαίσιο ρύθμισης για τους φορείς Οργανωμένων Υποδοχέων Μεταποιητικών και Επιχειρηματικών Δραστηριοτήτων και άλλες διατάξεις για την ενίσχυση της ανάπτυξης», σελ.   
   
Δ. ΠΑΡΕΜΒΑΣΕΙΣ   
1. ΠΑΡΕΜΒΑΣΕΙΣ:, σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:

**Βουλευτές - Υπουργοί**   
  
 ΒΟΥΤΣΗΣ Ν. , σελ.   
 ΠΑΠΠΑΣ Ν. , σελ.   
  
Β. Επί διαδικαστικού θέματος:

**Βουλευτές - Υπουργοί**   
  
 ΑΒΔΕΛΑΣ Α. , σελ.   
 ΑΘΑΝΑΣΙΟΥ Χ. , σελ.   
 ΑΛΕΞΙΑΔΗΣ Τ. , σελ.   
 ΒΑΡΟΥΦΑΚΗΣ Ι. , σελ.   
 ΓΕΡΟΒΑΣΙΛΗ Ό. , σελ.   
 ΓΕΩΡΓΙΑΔΗΣ Σ. (Υπουργός Ανάπτυξης και Επενδύσεων) , σελ.   
 ΚΑΚΛΑΜΑΝΗΣ Ν. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΜΑΛΑΜΑ Κ. , σελ.   
 ΣΑΚΟΡΑΦΑ Σ. , σελ.   
 ΣΑΡΑΚΙΩΤΗΣ Ι. , σελ.   
 ΣΙΜΟΠΟΥΛΟΣ Ε. , σελ.   
 ΦΑΜΕΛΛΟΣ Σ. , σελ.   
 ΧΑΡΙΤΣΗΣ Α. , σελ.   
  
Γ. Επί προσωπικού θέματος:

**Βουλευτές - Υπουργοί**   
  
 ΓΕΩΡΓΙΑΔΗΣ Σ. (Υπουργός Ανάπτυξης και Επενδύσεων) , σελ.   
 ΕΛΕΥΘΕΡΙΑΔΟΥ Σ. , σελ.   
 ΣΙΜΟΠΟΥΛΟΣ Ε. , σελ.   
 ΦΑΜΕΛΛΟΣ Σ. , σελ.   
  
Δ. Επί του σχεδίου νόμου του Υπουργείου Ανάπτυξης και Επενδύσεων:;

**Βουλευτές - Υπουργοί**   
  
 ΑΠΟΣΤΟΛΟΥ Ε. , σελ.   
 ΑΡΣΕΝΗΣ Κ. , σελ.   
 ΑΥΓΕΝΑΚΗΣ Ε. (Υφυπουργός Πολιτισμού και Αθλητισμού) , σελ.   
 ΒΑΡΟΥΦΑΚΗΣ Ι. , σελ.   
 ΒΕΣΥΡΟΠΟΥΛΟΣ Α. (Υφυπουργός Οικονομικών) , σελ.   
 ΒΙΛΙΑΡΔΟΣ Β. , σελ.   
 ΓΕΩΡΓΑΝΤΑΣ Γ. (Υπουργός Αγροτικής Ανάπτυξης και Τροφίμων) , σελ.   
 ΓΕΩΡΓΙΑΔΗΣ Σ. (Υπουργός Ανάπτυξης και Επενδύσεων) , σελ.   
 ΓΚΑΡΑ Α. , σελ.   
 ΓΚΟΚΑΣ Χ. , σελ.   
 ΓΡΗΓΟΡΙΑΔΗΣ Κ. , σελ.   
 ΔΕΛΗΣ Ι. , σελ.   
 ΕΛΕΥΘΕΡΙΑΔΟΥ Σ. , σελ.   
 ΖΑΧΑΡΙΑΔΗΣ Κ. , σελ.   
 ΚΑΠΠΑΤΟΣ Π. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΟΚΚΑΛΗΣ Β. , σελ.   
 ΚΟΥΒΕΛΑΣ Δ. , σελ.   
 ΚΩΤΣΟΣ Γ. , σελ.   
 ΛΙΟΥΠΗΣ Α. , σελ.   
 ΛΙΟΥΤΑΣ Α. , σελ.   
 ΛΟΓΙΑΔΗΣ Γ. , σελ.   
 ΜΑΡΑΒΕΓΙΑΣ Κ. , σελ.   
 ΜΠΟΥΚΩΡΟΣ Χ. , σελ.   
 ΜΠΟΥΜΠΑΣ Κ. , σελ.   
 ΜΠΟΥΤΣΙΚΑΚΗΣ Χ. , σελ.   
 ΜΩΡΑΐΤΗΣ Α. , σελ.   
 ΠΑΝΑΣ Α. , σελ.   
 ΠΑΠΑΗΛΙΟΥ Γ. , σελ.   
 ΠΟΛΑΚΗΣ Π. , σελ.   
 ΠΟΥΛΟΥ Π. , σελ.   
 ΣΑΡΑΚΙΩΤΗΣ Ι. , σελ.   
 ΣΙΜΟΠΟΥΛΟΣ Ε. , σελ.   
 ΣΚΑΝΔΑΛΙΔΗΣ Κ. , σελ.   
 ΣΚΟΝΔΡΑ Α. , σελ.   
 ΣΤΑΜΕΝΙΤΗΣ Δ. , σελ.   
 ΣΥΝΤΥΧΑΚΗΣ Ε. , σελ.   
 ΣΥΡΙΓΟΣ Ε. (Υφυπουργός Παιδείας και Θρησκευμάτων) , σελ.   
 ΤΑΡΑΝΤΙΛΗΣ Χ. , σελ.   
 ΤΖΑΚΡΗ Θ. , σελ.   
 ΦΑΜΕΛΛΟΣ Σ. , σελ.   
 ΧΑΡΙΤΟΥ Δ. , σελ.   
 ΧΑΡΙΤΣΗΣ Α. , σελ.   
 ΧΗΤΑΣ Κ. , σελ.   
  
Ε. ΠΑΡΕΜΒΑΣΕΙΣ:

**Βουλευτές - Υπουργοί**   
  
 ΑΝΤΩΝΙΑΔΗΣ Ι. , σελ.   
 ΛΙΑΚΟΣ Ε. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ H΄

Πέμπτη 13 Οκτωβρίου 2022

Αθήνα, σήμερα στις 13 Οκτωβρίου 2022, ημέρα Πέμπτη και ώρα 10.18΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του B΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ**.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 12-10-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της Ζ΄ συνεδριάσεώς του, της Τετάρτης 12 Οκτωβρίου 2022, σε ό,τι αφορά την ψήφιση στο σύνολο των σχεδίων νόμου:

1. «Κύρωση του Πρωτοκόλλου μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Μολδαβίας για την εφαρμογή της Συμφωνίας μεταξύ της Ευρωπαϊκής Κοινότητας και της Δημοκρατίας της Μολδαβίας για την επανεισδοχή προσώπων που διαμένουν χωρίς άδεια, η οποία υπεγράφη στις Βρυξέλλες, στις 10 Οκτωβρίου 2007».

2. «Κύρωση της Συμφωνίας Στρατηγικής Εταιρικής Σχέσης μεταξύ της Ευρωπαϊκής Ένωσης και των κρατών μελών της αφενός, και του Καναδά, αφετέρου».

3. «Κύρωση του Πρωτοκόλλου για τα προνόμια και τις ασυλίες της Διεθνούς Αρχής Βυθού».)

Πριν προχωρήσουμε στη συζήτηση του προγραμματισμένου για σήμερα νομοσχεδίου, επιτρέψτε μου πρώτα να προβώ στις παρακάτω ανακοινώσεις:

Πρώτον, έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 14 Οκτωβρίου 2022.

ΩΡΑ ΤΟΥ ΠΡΩΘΥΠΟΥΡΓΟΥ (Άρθρα 129 παράγραφοι 2 και 3, 132 παράγραφος 1 του Κανονισμού της Βουλής)

1. Η με αριθμό 51/1/10-10-2022 επίκαιρη ερώτηση του Αρχηγού της Αξιωματικής Αντιπολίτευσης και Προέδρου της Κοινοβουλευτικής Ομάδας του Συνασπισμού Ριζοσπαστικής Αριστεράς κ. Αλέξη Τσίπρα προς τον Πρωθυπουργό, με θέμα: «Η Κυβέρνηση τροφοδοτεί την αισχροκέρδεια αντί να προστατεύσει τους πολίτες».

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 26/5-10-2022 επίκαιρη ερώτηση του Βουλευτή Β΄ Δυτικής Αττικής του Συνασπισμού Ριζοσπαστικής Αριστεράς κ. Γεωργίου Τσίπρα προς τον Υπουργό Εθνικής Άμυνας, με θέμα: «Χρονισμός, διατήρηση της αμυντικής ικανότητας, συσκότιση σχετικά με τη συμφωνία ανταλλαγής οχημάτων μάχης με τη Γερμανία».

2. Η με αριθμό 24/4-10-2022 επίκαιρη ερώτηση της Βουλευτού Δράμας του Κινήματος Αλλαγής κ. Χαρούλας (Χαράς) Κεφαλίδου προς την Υπουργό Παιδείας και Θρησκευμάτων, με θέμα: «Κραυγή αγωνίας των Ελλήνων φοιτητών στη Ρωσία που ζητούν, λόγω του πολέμου, τη συνέχιση των σπουδών τους σε ΑΕΙ της χώρας μας».

3. Η με αριθμό 39/10-10-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδος κ. Εμμανουήλ Συντυχάκη προς την Υπουργό Παιδείας και Θρησκευμάτων, με θέμα: « Άμεση κάλυψη των αναγκών σε σχολικούς νοσηλευτές στα σχολεία του Δήμου Ηρακλείου».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 41/10-10-2022 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδος κ. Ιωάννη Δελή προς την Υπουργό Παιδείας και Θρησκευμάτων, με θέμα: «Έντονα τα προβλήματα που αντιμετωπίζουν οι καλλιτέχνες εκπαιδευτικοί της πρωτοβάθμιας και δευτεροβάθμιας εκπαίδευσης».

2. Η με αριθμό 44/10-10-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδος κ. Εμμανουήλ Συντυχάκη προς τον Υπουργό Υγείας, με θέμα: «Για την συνεχή υποβάθμιση των δημόσιων δομών ψυχικής υγείας παιδιών και εφήβων στην Κρήτη».

3. Η με αριθμό 45/10-10-2022 επίκαιρη ερώτηση της Βουλευτού Α΄ Αθηνών του Κομμουνιστικού Κόμματος Ελλάδος κ. Γαρυφαλλιάς (Λιάνας) Κανέλλη προς την Υπουργό Παιδείας και Θρησκευμάτων, με θέμα: «Παραμένουν τα σοβαρά προβλήματα στην στελέχωση, τις κτηριακές υποδομές και την μεταφορά των μαθητών στην ειδική αγωγή και εκπαίδευση».

Δεύτερον, έχω την τιμή να ανακοινώσω στο Σώμα ότι η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Ανάπτυξης και Επενδύσεων: «Ίδρυση, ανάπτυξη, διαχείριση και λειτουργία των Επιχειρηματικών Πάρκων – Ενιαίο πλαίσιο ρύθμισης για τους φορείς Οργανωμένων Υποδοχέων Μεταποιητικών και Επιχειρηματικών Δραστηριοτήτων και άλλες διατάξεις για την ενίσχυση της ανάπτυξης» και:

Τρίτον, η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτού.

Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ανάπτυξης και Επενδύσεων: «Ίδρυση, ανάπτυξη, διαχείριση και λειτουργία των Επιχειρηματικών Πάρκων - Ενιαίο πλαίσιο ρύθμισης για τους φορείς Οργανωμένων Υποδοχέων Μεταποιητικών και Επιχειρηματικών Δραστηριοτήτων και άλλες διατάξεις για την ενίσχυση της ανάπτυξης».

Η Διάσκεψη των Προέδρων αποφάσισε στη συνεδρίασή της στις 6 Οκτωβρίου τρέχοντος έτους τη συζήτηση του νομοσχεδίου σε μία συνεδρίαση εν συνόλω επί της αρχής, των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα συνεφώνησε.

Τον λόγο έχει ο εισηγητής της Νέας Δημοκρατίας κ. Ευστράτιος Σιμόπουλος για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής.

**ΑΛΕΞΗΣ ΧΑΡΙΤΣΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Μισό λεπτό, κύριε Σιμόπουλε.

Ο Κοινοβουλευτικός Εκπρόσωπος του ΣΥΡΙΖΑ κ. Χαρίτσης έχει τον λόγο.

**ΑΛΕΞΗΣ ΧΑΡΙΤΣΗΣ:** Αν μου επιτρέπετε, κύριε Πρόεδρε, προτού μιλήσει ο εισηγητής της Πλειοψηφίας, να θέσω ένα ζήτημα για ένα λεπτό και μόνο.

Κατ’ αρχάς, κύριε Πρόεδρε, επιτρέψτε μου να πω ότι κατά τη γνώμη μας είναι μια πολύ κακή κοινοβουλευτική πρακτική το γεγονός ότι λαμβάνουμε το πόρισμα της Επιστημονικής Υπηρεσίας της Βουλής λίγες μόνο ώρες πριν την έναρξη της συνεδρίασης της Ολομέλειας. Δεν μπορούν έτσι οι Κοινοβουλευτικές Ομάδες να προετοιμαστούν επαρκώς σε σχέση με το περιεχόμενο αυτής της πολύ σημαντικής μελέτης από τη μεριά της Επιστημονικής Υπηρεσίας της Βουλής. Και το λέω αυτό γιατί διαβάζοντας τώρα λίγο πριν ξεκινήσουμε το πόρισμα αυτό στη σελίδα 10 αναφέρει ότι «ο πολεοδομικός σχεδιασμός αποτελεί επομένως ζήτημα γενικού ενδιαφέροντος στο οποίο πρέπει να έχουν λόγο κατά συνταγματική επιταγή και κεντρικά κρατικά όργανα και κατά συνέπεια, η έγκριση και η τροποποίηση των πολεοδομικών σχεδίων οποιασδήποτε κλίμακας, καθώς και η θέσπιση με ρυθμίσεις κανονιστικού χαρακτήρα πάσης φύσεως όρων δόμησης, δεν μπορεί να θεωρηθεί ειδικότερο θέμα, κατά την έννοια του άρθρου 43 παράγραφος 2 του Συντάγματος, αλλά ούτε θέμα τοπικού ενδιαφέροντος ή τεχνικού ή λεπτομερειακού χαρακτήρα». Συνεπώς, οι ρυθμίσεις αυτές μπορεί να γίνονται μόνο με την έκδοση προεδρικού διατάγματος, λέει η Επιστημονική Υπηρεσία της Βουλής.

Και λίγο παρακάτω, στην ίδια σελίδα, σελίδα 10 του πορίσματος, «κατ’ ακολουθία των ανωτέρω, διατάξεις με τις οποίες ανατίθεται η ρύθμιση των ανωτέρω ζητημάτων σε άλλα πλην του Προέδρου της Δημοκρατίας όργανα αντίκεινται στις ως άνω συνταγματικές διατάξεις και δεν είναι εφαρμοστέες».

Και επίσης, στην επόμενη σελίδα: «Εξάλλου, από το εύρος και τη σοβαρότητα των επιπτώσεων επίσης κατά περίπτωση δεν αποκλείεται να απαιτείται η εκπόνηση ΣΜΠΕ, Στρατηγικής Μελέτης Περιβαλλοντικών Επιπτώσεων δηλαδή, σύμφωνα με το σχετικό νομοθετικό πλαίσιο της Ευρωπαϊκής Ένωσης, οδηγία 2001/ 42/ΕΚ του Ευρωπαϊκού Κοινοβουλίου και του Συμβουλίου της 27-6-2001».

Άρα, εδώ πέρα τίθενται, κύριε Πρόεδρε, ζητήματα που έχουν να κάνουν με τη συνταγματικότητα ή μη συγκεκριμένων διατάξεων και το ερώτημα προς το Υπουργείο είναι αν αυτά έχουν τεθεί υπ’ όψιν του Υπουργείου και αν προτίθεται το Υπουργείο, λοιπόν, να προχωρήσει σε αλλαγές, έτσι ώστε να συμμορφωθεί με το πόρισμα της Επιστημονικής Υπηρεσίας της Βουλής.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ωραία.

Κύριε Υπουργέ, θέλετε να κάνετε παρατηρήσεις;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ο κύριος συνάδελφος, που υπήρξε και καλός Υπουργός, γνωρίζει ότι αυτό είναι μια πολύ κλασική παρατήρηση της Επιστημονικής Υπηρεσίας της Βουλής όσον αφορά τα χωροταξικά. Σχεδόν σε οποιοδήποτε θέμα χωροταξικό έχει έρθει εδώ πέρα πάντα υπάρχει αυτή η άποψη, ότι είναι προτιμότερο το προεδρικό διάταγμα από την υπουργική απόφαση. Θα το δω με τους συνεργάτες μου κατά τη διάρκεια της συνεδριάσεως. Δεν έχω κανένα δογματικό θέμα σε αυτό. Διάβασα και εγώ την έκθεση, αλλά για να μην δημιουργούνται εντυπώσεις, είναι κάτι πάρα πολύ συνηθισμένο. Θα το δούμε κατά την πορεία.

**ΠΡΟΕΔΡΕΥΩΝ (Χαράλαμπος Αθανασίου):** Εγώ θέλω να συμπληρώσω, κύριε Χαρίτση, ότι όσον αφορά την έκθεση της Επιστημονικής Επιτροπής, κατατίθεται την παραμονή της συζήτησης του νομοσχεδίου. Συνεπώς, το πρώτο θέμα είναι αυτό.

Το δεύτερο όσον αφορά τις παρατηρήσεις στο περιεχόμενο θα αποτελέσουν αντικείμενο συζήτησης από τους εισηγητές και τους ομιλητές.

Ορίστε, κύριε Σιμόπουλε, έχετε τον λόγο.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα η κατάσταση στη χώρα όσον αφορά τη διασπορά της βιομηχανικής δραστηριότητας χαρακτηρίζεται από μία λέξη, τη λέξη «αναρχία». Εξαίρεση, βέβαια, αποτελούν οι βιομηχανικές περιοχές της ΕΤΒΑ, που λειτουργούν, όμως, με βάση μία κανονιστική λειτουργία με κρατικοκεντρική αντίληψη, αλλά και με προβλήματα στις προσβάσεις και στις υποδομές. Χαρακτηριστικό είναι το παράδειγμα της ΒΙΠΕ Θεσσαλονίκης. Το πρωί, την ώρα της προσέλευσης, και το απόγευμα, την ώρα της αποχώρησης, μπορεί να χρειάζεται ο εργαζόμενος ή ο συνεργαζόμενος να κάνει μία απόσταση λίγων χιλιομέτρων σε περισσότερο από μία ώρα.

Ταυτόχρονα, καταφέραμε να εφεύρουμε καινοφανείς όρους για να καλύψουμε την αδυναμία μας να οργανώσουμε σωστά τη βιομηχανική δραστηριότητα. Μιλάμε για «άτυπη βιομηχανική συγκέντρωση», για να καλύψουμε, εκτός κάθε λογικής, την επέκταση βιομηχανικών δραστηριοτήτων σε περιοχές χωρίς σχέδιο και χωρίς στοιχειώδεις περιβαλλοντικές προβλέψεις. Έτσι δημιουργήθηκαν τα βιομηχανικά πάρκα στα Οινόφυτα, στο Καλοχώρι και στην οδό Πόντου στη Θεσσαλονίκη. Πρόκειται για περιοχές χωρίς υποδομές, με χωματόδρομους σε πολλά σημεία, χωρίς αντιπλημμυρικά έργα και χωρίς στοιχειώδεις δομές κοινής ωφέλειας. Πριν λίγες μέρες άκουγα από επιχειρηματία που δραστηριοποιείται έξω από τη βιομηχανική περιοχή Θεσσαλονίκης ότι ακόμη και ο ΟΤΕ δεν μπορεί στη νέα κατάσταση που δημιουργήθηκε να του φέρει ίντερνετ.

Ταυτόχρονα, η χώρα αλλάζει και γίνεται πόλος επενδύσεων του τεχνολογικού κλάδου και της καινοτομίας, καινοτομία η οποία πρέπει να αναφέρεται στο νομοσχέδιο, γιατί στο νομοσχέδιο συζητάμε για τεχνολογικό κλάδο, για τεχνολογικές επενδύσεις και δεν αναφέρουμε πουθενά τη λέξη «καινοτομία». Επίσης, γίνεται hub μεταφοράς ενέργειας κυρίως από τη Μέση Ανατολή, ενώ οι κυβερνητικές πολιτικές ευνοούν τη χρησιμοποίηση ήπιων μορφών ενέργειας. Είναι σημαντικό -και το τονίζω αυτό- ότι πριν λίγες μέρες για πέντε ώρες η χώρα μας κατανάλωσε ηλεκτρική ενέργεια παραγόμενη μόνο από τις ΑΠΕ. Δίπλα σε όλα αυτά παραδοσιακά η χώρα μας αποτελεί πύλη για τη Νοτιοανατολική Ευρώπη για προϊόντα και υπηρεσίες. Ειδικά η βόρεια Ελλάδα, διαχρονικά μάλιστα, εδώ και είκοσι χρόνια, με όλες τις κυβερνήσεις, εκμεταλλευόμενη τα ευρωπαϊκά προγράμματα, δημιουργεί δίκτυα και βελτιώνει κατά πολύ τις μεταφορικές υποδομές της. Έχουμε πλέον οδικούς άξονες, αεροδρόμια και τα λιμάνια, μέσα από τις ιδιωτικοποιήσεις, οι οποίες προχωρούν, είναι έτοιμα να δεχθούν σημαντικές επενδύσεις εκσυγχρονισμού.

Πρέπει, λοιπόν, να δημιουργήσουμε -και αυτό είναι σίγουρο- και τις κατάλληλες υποδομές για δραστηριότητες εφοδιαστικής αλυσίδας, τα περίφημα logistics. Στη Θεσσαλονίκη έχουμε και το πρώην στρατόπεδο Γκόνου. Προχωράει μέσα από το ΤΑΙΠΕΔ και η ωρίμανση της αξιοποίησής του.

Οι παραπάνω διαπιστώσεις συνοδεύονται και από συγκεκριμένες κινήσεις που πρέπει να στηριχθούν νομοθετικά, ώστε να δοθεί ώθηση στην επιχειρηματικότητα και τη βιομηχανική ανάπτυξη. Οι επενδύσεις στο «Thess INTEC», στο τεχνολογικό πάρκο στη Θεσσαλονίκη, είναι έτοιμες να ξεκινήσουν, οι επενδυτές είναι έτοιμοι να ξεκινήσουν. Απαιτούνται ορισμένες νομοθετικές ρυθμίσεις, ώστε αυτό να γίνει άμεσα είτε αφορούν τις εξωτερικές υποδομές είτε τα εσωτερικά έργα. Το νομοσχέδιο έχει αυτές τις προβλέψεις.

Στο σημείο αυτό να τονίσω ότι δεν αντιλαμβάνομαι την αντίθεση του ΣΥΡΙΖΑ για τη χρηματοδότηση ορισμένων έργων στα επιχειρηματικά πάρκα από το Ταμείο Ανάκαμψης. Ποια η διαφορά από τους αναπτυξιακούς νόμους που έγιναν και γίνονται στην Ελλάδα και έτσι έχουμε χιλιάδες επενδύσεις εδώ και δεκαετίες;

Εδώ έρχομαι να προσθέσω τη θέσπιση της έννοιας του οικολογικού πάρκου στο οποίο όλες οι δράσεις θα εστιάζονται στην εξοικονόμηση ενέργειας και στις φιλοπεριβαλλοντικές πολιτικές.

Εξαιρετικής σημασίας πιστεύω ότι είναι και οι ρυθμίσεις για τα πάρκα εξυγίανσης όπως ξαναβαφτίσαμε τις επίσης προηγουμένως βαφτισμένες «άτυπες βιομηχανικές συγκεντρώσεις», με συγκεκριμένα βήματα, χρονικούς περιορισμούς και φυσικά όρους, αρκεί η πολεοδομημένη επιφάνεια να μην είναι μικρότερη του 15% της συνολικής έκτασης.

Στη δημιουργία των επιχειρηματικών πάρκων μπορεί φυσικά να συμμετέχει και η τοπική αυτοδιοίκηση σε συνεργασία αν το επιθυμεί με τον ιδιωτικό τομέα. Ναι, υπάρχουν παρόμοιες περιπτώσεις, με χαρακτηριστικότερο παράδειγμα τις εγκαταστάσεις της πρώην «ELVAL» στην Κοζάνη που τώρα ανήκουν στον τοπικό δήμο. Προφανώς η σφιχτή και συγκεκριμένη διαδικασία αφορά στη δημιουργία νέων επιχειρηματικών πάρκων από την Εταιρεία Ανάπτυξης και Διαχείρισης, τη διασφάλιση της έκτασης, τη χωροθέτηση, την έγκριση της ανάπτυξης, την πολεοδόμηση, την εισφορά σε γη και χρήμα και τις εξωτερικές υποδομές.

Υπάρχουν ακόμη ρυθμίσεις, ώστε το επιχειρηματικό πάρκο να μπορεί να οριοθετείται σε διακριτές γεωγραφικές περιοχές ή να δημιουργείται για λόγους αποθήκευσης από μία μεγάλη μεμονωμένη μονάδα.

Στο νομοσχέδιο υπάρχει πρόβλεψη για δυνατότητα απαλλοτρίωσης του υπόλοιπου 20% της γης αν η ΕΑΝΕΠ κατέχει το 80%. Αυτό είναι σημαντικό γιατί μία μεγάλη επένδυση όπως είναι ένα επιχειρηματικό πάρκο καλό είναι με κάποιον τρόπο, εφόσον αποκτήσει ο επενδυτής το 80% της γης, να μπορεί να προχωρήσει. Κατά τη γνώμη μου αυτό το ποσοστό θα μπορούσε και να μειωθεί.

Σημαντική θεωρώ τη δυνατότητα συμμετοχής στην ΕΑΝΕΠ με εισφορά σε γη και χρήμα για τους κατόχους ακινήτων των προς ανάπτυξη επιχειρηματικών πάρκων.

Απ’ ό,τι φαίνεται, κυρίες και κύριοι συνάδελφοι, το νομοσχέδιο έχει πάρει υπ’ όψιν του πάρα πολλούς παράγοντες και είναι εξαιρετικά ευέλικτο, ώστε να δώσει την ώθηση που όλοι θέλουμε.

Παράλληλα, για να δοθεί και ακόμη μεγαλύτερη ώθηση δίνει κίνητρα γενναία για την ίδρυση των επιχειρηματικών πάρκων, αλλά και την εγκατάσταση εντός αυτών. Τα κίνητρα αφορούν φορολογικές απαλλαγές, δυνατότητα ο ΦΠΑ του έργου, επειδή είναι ένα πολύ μεγάλο κόστος, να αποτελεί μέρος του κόστους και επιλέξιμη δαπάνη, όπως και απαλλαγές από τα τέλη κτηματολογίου και τα δικαιώματα του συμβολαιογράφου.

Βασικό κίνητρο για τις δραστηριότητες εντός του επιχειρηματικού πάρκου αποτελεί κατά τη γνώμη μου η απαλλαγή από την ανάγκη έγκρισης ή γνωστοποίησης της εγκατάστασης, όπως και ότι για την έκδοση των ΑΕΠΟ δεν απαιτούνται γνωμοδοτήσεις των αρμόδιων υπηρεσιών που καλύπτονται από την περιβαλλοντική αδειοδότηση του επιχειρηματικού πάρκου. Είναι ένα ακόμη βήμα στην κατεύθυνση της μείωσης της σχετικής γραφειοκρατίας.

Κυρίες και κύριοι συνάδελφοι, εκεί που υπάρχουν αντιρρήσεις από τις υφιστάμενες εγκατεστημένες επιχειρήσεις στις ΒΙΠΕ της ΕΤΒΑ είναι τα θέματα που αφορούν στη διοίκηση και τη διαχείριση των συγκεκριμένων επιχειρηματικών πάρκων και την αντιστοίχιση των κανονισμών λειτουργίας με το νέο πλαίσιο.

Δίπλα στα παραπάνω έρχονται να προστεθούν θέματα διαφάνειας στις χρεώσεις των υπηρεσιών και συμμετοχή τους στα συμβούλια διοίκησης, κάτι το οποίο θεωρώ απολύτως θεμιτό.

Πιστεύω ότι το Υπουργείο μέσα από τις υπουργικές αποφάσεις που έπονται του νόμου θα βρει τη χρυσή ισορροπία ανάμεσα στην ανάγκη να υπάρχουν επενδύσεις, τόσο στα νέα επιχειρηματικά πάρκα, όσο και στα υπάρχοντα, αλλά και στα θέματα τα οποία θέτουν μετ’ επιτάσεως οι εγκατεστημένες επιχειρήσεις στις υπάρχουσες ΒΙΠΕ.

Το νομοσχέδιο περιλαμβάνει και άλλες σημαντικές θετικές ρυθμίσεις. Τέτοιες είναι αυτές που αφορούν στη βιομηχανική κάνναβη, τομέα στον οποίον η χώρα μπορεί να γίνει πόλος έλξης επενδύσεων.

Το συγκεκριμένο πλαίσιο βελτιώνεται συνεχώς και περιμένουμε και οι επενδύσεις να ξεκινήσουν άμεσα και σε λίγα χρόνια, ίσως και σε ένα - δύο χρόνια να έχουμε και στον τομέα αυτό μία απορρόφηση της ανεργίας.

Επίσης και οι ρυθμίσεις για τις συνδικαλιστικές οργανώσεις είναι θετικές, διότι δίνουν τη δυνατότητα για μαζικοποίηση των ψηφοφοριών. Η εποχή που μία μικρή ομάδα συνδικαλιστοπατέρων ηγεμόνευε στο εργατικό κίνημα πρέπει να ανήκει στο παρελθόν.

Όσον αφορά στο άρθρο 75, με το οποίο αφαιρείται η απαίτηση για ύπαρξη αδειοδοτημένου χειριστή κλαρκ εντός στεγασμένου ή περιφραγμένου χώρου θεωρώ ότι οι αντιδράσεις, αν και αναμενόμενες, είναι εκτός λογικής, αφού μάλιστα ακόμη και τους πολύ μικρούς βιοτέχνες και ορισμένες μικρές επιχειρήσεις αφορούν και όχι μόνο μεγάλες βιομηχανικές. Πιστεύω επίσης ότι οι φόβοι των αδειούχων χειριστών για μεγάλη ανεργία δεν θα επιβεβαιωθούν. Η ανάπτυξη της οικονομίας θα τους απορροφήσει εργασιακά.

Κυρίες και κύριοι συνάδελφοι, σήμερα ψηφίζουμε για έναν νόμο που θα επιτρέψει στη χώρα να αξιοποιήσει περισσότερο τα συγκριτικά της πλεονεκτήματα, να προσελκύσει νέες επενδύσεις και να αναπτυχθεί περισσότερο βιομηχανικά, τεχνολογικά και στον τομέα των συνδυασμένων μεταφορών. Οι ενστάσεις ορισμένων πιστεύω ότι θα καμφθούν στην πορεία μέσα, όπως είπα, από τις υπουργικές αποφάσεις και τη συνεργασία εγκατεστημένων με τους φορείς διαχείρισης.

Σας καλώ, λοιπόν, να ψηφίσετε το νομοσχέδιο.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε συνάδελφε, και για την τήρηση του χρόνου.

Τον λόγο έχει τώρα ο εισηγητής του ΣΥΡΙΖΑ κ. Σαρακιώτης.

**ΙΩΑΝΝΗΣ ΣΑΡΑΚΙΩΤΗΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το υπό συζήτηση νομοσχέδιο του Υπουργείου Ανάπτυξης για τα επιχειρηματικά πάρκα αντί να έρθει να επιλύσει ζητήματα τα οποία ταλανίζουν τον επιχειρηματικό κόσμο της χώρας μας, καταφέρνει και επιδεινώνει την κατάσταση για τις ήδη εγκατεστημένες επιχειρήσεις ευνοώντας κατά τρόπο εξόφθαλμο μία και μόνο ιδιωτική επιχείρηση. Η εύνοια του Υπουργείου Ανάπτυξης υπέρ της «ΕΤΒΑ ΒΙΠΕ Α.Ε.» είναι καταφανής ακόμη και στο πλαίσιο της νομοθετικής διαδικασίας, καθόσον υιοθετήθηκαν πλήρως οι προτάσεις της ως άνω εταιρείας που αποτελεί σήμερα τον φορέα διαχείρισης των υφιστάμενων ΟΥΜΕΔ, ενώ την ίδια στιγμή δεν εισακούστηκαν οι προτάσεις και οι ενστάσεις που εμπεριέχονται στα σχόλια της διαβούλευσης και προέρχονται από τις ήδη σήμερα εγκατεστημένες επιχειρήσεις. Με αυτό τον τρόπο απαντάτε στο ερώτημα για λογαριασμό ποιων συμφερόντων νομοθετείτε, κύριε Υπουργέ, και είναι προφανής η απάντηση που δίνετε.

Επισημαίνετε διαρκώς πόσο φιλοεπενδυτική και πόσο φιλοεπιχειρηματική είναι η πολιτική σας και τώρα που σας ασκεί κριτική η επιχειρηματική κοινότητα την απαξιώνετε και αποφεύγετε να δώσετε πειστικές απαντήσεις σε όσους προβληματισμούς καταθέτουν οι εκπρόσωποί της. Και, προσέξτε, οι εκπρόσωποι των ήδη εγκατεστημένων επιχειρήσεων, δηλαδή οι πραγματικοί επενδυτές τους οποίους υποτίθεται ότι θέλετε να προσελκύσετε και να τους παροτρύνετε να καταθέσουν και άλλα κεφάλαια στις επενδύσεις τους, είναι αυτοί οι οποίοι μιλούν και μίλησαν κατά τη διάρκεια των επιτροπών με τα πιο σκληρά λόγια για το δήθεν φιλοεπενδυτικό νομοσχέδιό σας.

Διαρρηγνύετε τα ιμάτιά σας για τις επενδύσεις και όταν καταθέτουν τις προτάσεις ή τις ενστάσεις τους οι εκπρόσωποι των εγκατεστημένων επιχειρήσεων τους λοιδορείτε και αδιαφορείτε για όσα σας αναφέρουν. Ενδεικτικά, ο κ. Γιαννίτσης από τον Σύνδεσμο Βιομηχανιών Θεσσαλίας και Στερεάς Ελλάδας σημείωσε ότι «υπάρχουν πολλά προβλήματα στις υπάρχουσες ΒΙΠΕ που αντί να τα επιλύει το παρόν νομοσχέδιο, τα αυξάνει και δημιουργεί στρεβλώσεις και ζημιές», ενώ προσέθεσε «δεν μπορούμε να μιλάμε για επιχειρηματικά πάρκα χωρίς τους επιχειρηματίες. Επί δύο χρόνια δεν εισακουστήκαμε από τον κύριο Υπουργό». Σας ενδιαφέρει άραγε, κύριε Υπουργέ, ο κόσμος του επιχειρείν ή προτιμάτε να ευνοείτε μόνο τους εκλεκτούς σας;

Χαρακτηριστικά της λογικής σας είναι όσα προβλέπετε για τη χωροθέτηση των επιχειρηματικών πάρκων. Τη στιγμή που επί τρία χρόνια καθυστερεί η ολοκλήρωση των τοπικών πολεοδομικών σχεδίων και πολλαπλασιάζονται τα προβλήματα με το Κτηματολόγιο αποφασίζετε να προχωρήσετε ασύντακτα και ανοργάνωτα επί του εν λόγω ζητήματος, με ελλιπείς προβλέψεις για την προστασία του δομημένου περιβάλλοντος. Είναι ενδεικτικό ότι η έγκριση του επιχειρηματικού πάρκου θα πραγματοποιείται με κοινή υπουργική απόφαση αντί έκδοσης προεδρικού διατάγματος, πρόβλεψη που καθίσταται ακόμη περισσότερο προβληματική δεδομένου ότι η απόφαση έγκρισης συνιστά και απόφαση έγκρισης περιβαλλοντικών όρων για το επιχειρηματικό πάρκο. Τα όσα αναφέρει η έκθεση της Επιστημονικής Υπηρεσίας της Βουλής και μνημόνευσε προηγουμένως ο Κοινοβουλευτικός Εκπρόσωπός μας είναι ενδεικτικά και οφείλετε να τα λάβετε υπ’ όψιν, κύριε Υπουργέ, καθώς με τη νομοθέτησή σας υποθηκεύετε το μέλλον των νέων επιχειρηματικών πάρκων.

Εν συνεχεία, με το άρθρο 22 αποδίδετε πλήρη δικαιώματα διοίκησης και διαχείρισης, και μάλιστα με ευρείες εξουσίες και χωρίς δικλίδες λογοδοσίας, στην ΕΑΔΕΠ, δηλαδή στην «ΕΤΒΑ ΒΙΠΕ Α.Ε.», εν απουσία των ήδη εγκατεστημένων επιχειρήσεων.

Χαρακτηριστικό είναι και το άρθρο 23 περί κανονισμού λειτουργίας, με το οποίο ορίζεται ότι η αναθεώρησή του ουσιαστικά δύναται να συντελεστεί μέσω διαπραγματεύσεων των εγκατεστημένων επιχειρήσεων με την ΕΑΔΕΠ, κατόπιν πρωτοβουλίας της ΕΑΔΕΠ. Με λίγα λόγια, «ΕΤΒΑ» κερνάει, «ΕΤΒΑ» πίνει. Με αυτόν τον τρόπο καταργείται η διάταξη του 2019 η οποία -σημειωτέον- είχε ομόφωνα ψηφιστεί, που προέβλεπε τη δυνατότητα αναθεώρησης του κανονισμού λειτουργίας έπειτα από αίτημα του 20% των εγκατεστημένων επιχειρήσεων.

Αναφορικά με το άρθρο 24, η προσθήκη σύμφωνα με την οποία απαιτείται σύμβαση εγκατάστασης κάθε φορά που επέρχεται μεταβολή στο πρόσωπο που έχει δικαιώματα επί του επιχειρηματικού οικοπέδου προσθέτει ακόμη έναν περιορισμό στους ιδιοκτήτες, καθώς ελλοχεύει ο κίνδυνος να τεθούν περιορισμοί στη διάθεση και χρήση ακόμη και των ίδιων των ιδιοκτησιών τους. Με απλά λόγια, για την παραμικρή επιχειρηματική απόφαση, όπως η αύξηση ή η μείωση μετοχικού κεφαλαίου, η «ΕΤΒΑ» θα πρέπει να δίνει ουσιαστικά τη συγκατάθεσή της. Αυτή είναι η αντίληψη περί ελεύθερης οικονομίας την οποία ευαγγελίζεστε!

Στο άρθρο 32 δεν περιλαμβάνεται πρόβλεψη για το δικαίωμα των εγκατεστημένων επιχειρήσεων είτε των συνδέσμων τους να προκαλούν έκτακτο έλεγχο. Με λίγα λόγια, μόνο υποχρεώσεις, κανένα δικαίωμα και αποφάσεις για τους επιχειρηματίες χωρίς τους επιχειρηματίες.

Όπως επεσήμανε κατά την ακρόαση των φορέων η κ. Μιχαηλίδου, Πρόεδρος των Εγκατεστημένων Επιχειρήσεων στη Σίνδο, ακόμη και οι διαχειριστές πολυκατοικιών εμπίπτουν σε κανόνες και έλεγχο. Συνεπώς, τι προτείνετε σήμερα; Απολύτως ελεγχόμενες τις εγκατεστημένες επιχειρήσεις και την ίδια στιγμή απολύτως ανεξέλεγκτη την «ΕΤΒΑ ΒΙΠΕ Α.Ε.»

Με το άρθρο 47, τις μεταβατικές διατάξεις, αποδίδεται στην ΕΑΔΕΠ η πλήρης κυριότητα του συνόλου της έκτασης όπου θα ιδρυθεί το επιχειρηματικό πάρκο αντί του 55% που ίσχυε για την ΕΑΝΕΠ, δηλαδή με το υφιστάμενο σήμερα νομικό πλαίσιο. Παράλληλα προβλέπεται η κυριότητα των κοινόχρηστων και κοινωφελών χώρων από την ΕΑΔΕΠ, ενώ προβλέπεται γενικώς και αορίστως η υπαγωγή, με απόφαση του Υπουργού Ανάπτυξης, των ήδη εγκατεστημένων σε ΟΥΜΕΔ επιχειρήσεων στο νέο καθεστώς εντός χρονικού ορίζοντα πενταετίας.

Αναφορικά τώρα με την παράγραφο 10 του άρθρου 47 για τη χωροθέτηση, πολεοδόμηση και εισφορά σε γη και χρήμα, οφείλεται να τονισθεί ότι δεν είναι δυνατόν να εφαρμοστεί στους ήδη υφιστάμενους ΟΥΜΕΔ αφού οι εγκατεστημένες σε αυτούς επιχειρήσεις έχουν ήδη συμμετάσχει με την εισφορά σε γη και χρήμα στις δαπάνες για τη δημιουργία των κοινόχρηστων και κοινωφελών χώρων τους, που περιλαμβάνονται στα ήδη υπάρχοντα πολεοδομικά σχέδια.

Επισημάναμε και κατά τις συνεδριάσεις των επιτροπών ότι το νομοσχέδιο δεν είναι εφαρμόσιμο, τουλάχιστον χωρίς να ανατρέπονται τα περιουσιακά δικαιώματα των εγκατεστημένων επιχειρήσεων. Οι εγκατεστημένες έχουν μερίδιο ιδιοκτησίας επί των κοινοχρήστων και κοινωφελών χώρων και με αυτό το νομοσχέδιο τους αποστερείτε τα δικαιώματά τους επί του εν λόγω μεριδίου και τους αφήνετε μόνο με τις κοινόχρηστες δαπάνες.

Περιορισμός κεκτημένων και πληρωμένων δικαιωμάτων έναντι μηδαμινής ωφέλειας. Βεβαίως η ωφέλεια πηγαίνει κάπου, ανήκει όλη στην ΕΤΒΑ, η οποία αποκτά περιουσιακά στοιχεία και δικαίωμα στη λήψη χρηματοδότησης μέσω του Ταμείου Ανάκαμψης.

Εξάλλου προβλέπεται η υπαγωγή με απόφαση του Υπουργού Ανάπτυξης των ήδη εγκατεστημένων στους ΟΥΜΕΔ επιχειρήσεων στο νέο καθεστώς εντός χρονικού ορίζοντα πενταετίας, αλλά και η δυνατότητα υπαγωγής και πριν την πενταετία, ιδίως όταν η κατασκευή νέων ή η αναβάθμιση υφιστάμενων έργων υποδομής έχει ενταχθεί σε καθεστώς κρατικής ενίσχυσης, κατόπιν αίτησης του φορέα ανάπτυξης και διαχείρισης. Δεν έχει δηλαδή τέλος ο καταιγισμός φιλοεπενδυτικών πρωτοβουλιών των αρίστων της Νέας Δημοκρατίας.

Όσον αφορά τα άρθρα 49 και 54, για τη φαρμακευτική κάνναβη, το λαμπρό πεδίο το οποίο μπορεί να αναπτυχθεί πολύ στην Ελλάδα, όπως ανέφερε ο εισηγητής της Νέας Δημοκρατίας στις επιτροπές, τασσόμαστε υπέρ, δεχόμενοι παράλληλα και τη συγγνώμη του κυρίου Υπουργού για τις αναχρονιστικές προεκλογικές μεγαλοστομίες του.

Ο κλάδος της φαρμακευτικής κάνναβης ξεκίνησε να αναπτύσσεται με τον πρωτοποριακό νόμο του 2018 επί κυβέρνησης ΣΥΡΙΖΑ και προσέφερε τη δυνατότητα ευχερούς πρόσβασης των ασθενών της χώρας μας σε τελικά προϊόντα φαρμακευτικής κάνναβης παράγωγα εντός της χώρας, τη δυνατότητα προώθησης επενδυτικών πρωτοβουλιών και δημιουργίας νέων θέσεων εργασίας στους τομείς της καλλιέργειας, μεταποίησης, ελέγχου ποιότητας και εξαγωγής προϊόντων φαρμακευτικής κάνναβης, αξιοποιώντας τα συγκριτικά πλεονεκτήματα της χώρας μας, με μεγαλύτερο συγκριτικό πλεονέκτημα το νομοθετικό πλαίσιο που είχαμε δημιουργήσει, τη δυνατότητα επιπροσθέτως ύπαρξης οικονομικών οφελών για τον κρατικό προϋπολογισμό μέσω και της ενίσχυσης των εξαγωγών προϊόντων φαρμακευτικής κάνναβης και τέλος, τη δυνατότητα διεύρυνσης της παραγωγικής βάσης για τους Έλληνες αγρότες ειδικά μέσω συνεταιριστικών σχημάτων, καθώς και δημιουργίας ευκαιριών και για άλλες καλλιέργειες για παραγωγή καινοτόμων προϊόντων.

Σας καλωσορίζουμε λοιπόν, κύριε Υπουργέ, στον δρόμο της προόδου, στον δρόμο της ανάπτυξης και ευελπιστούμε να μην παρεκκλίνετε εκ νέου όταν βρεθείτε στα έδρανα της αντιπολίτευσης μετά τις επερχόμενες εκλογές.

Για τα άρθρα 55 ως 59 περί του Οργανισμού Βιομηχανικής Ιδιοκτησίας, σας είχαμε προειδοποιήσει από την άνοιξη του 2021, όταν μεταφέρατε στον ΟΒΙ το βάρος των αρμοδιοτήτων για τα εμπορικά σήματα. Σας είχαμε πει ότι ήταν λάθος. Ήταν ακατανόητη η επιμονή σας ότι τα στελέχη της Γενικής Γραμματείας Εμπορίου δεν δύνανται να ανταποκριθούν στη συγκεκριμένη αποστολή και εκφράσαμε τις αμφιβολίες μας περί του αν ο ΟΒΙ διαθέτει επαρκή στελέχωση για να ανταποκριθεί στη συγκεκριμένη αποστολή. Επιμείνατε και τώρα μετά από ενάμιση χρόνο καταφεύγετε για ακόμη μία φορά σε λύσεις outsourcing και σε εξωτερικούς συνεργάτες με μπλοκάκια, μήπως και καταφέρετε να μετριάσετε τις επιπτώσεις της αποτυχημένης πολιτικής επιλογής σας.

Περαιτέρω, αναφορικά με τα άρθρα 60 ως 68 για την ατομική ενέργεια, την ακτινοπροστασία και την Ελληνική Επιτροπή Ατομικής Ενέργειας, αναγνωρίζουμε ότι οι διατάξεις είναι θετικές, εκσυγχρονίζουν το πλαίσιο και τασσόμαστε υπέρ.

Με το άρθρο 73 η προτεινόμενη ρύθμιση παρακάμπτει το πλαίσιο για τους ερευνητικούς φορείς, πολιτική κατεύθυνση η οποία γίνεται ιδιαίτερα εμφανής και στο άρθρο 74 όπου καθιστάτε το ΙΟΒΕ κατ’ εξαίρεση δικαιούχο χρηματοδοτήσεων από το ΕΛΙΔΕΚ. Με αυτήν τη διάταξη ένας οργανισμός ο οποίος ιδρύθηκε το 2016 από την κυβέρνηση ΣΥΡΙΖΑ και με την καθοδήγηση του τότε Αναπληρωτή Υπουργού Παιδείας κ. Κώστα Φωτάκη και χρηματοδοτεί το ερευνητικό οικοσύστημα της χώρας, θα διοχετεύει πλέον μέρος των πολύτιμων πόρων του σε ένα καθ’ όλα σεβαστό ίδρυμα όπως το ΙΟΒΕ, το οποίο όμως δεν κάνει επιστημονική έρευνα.

Είναι χαρακτηριστικό ότι ο κ. Δήμας υπερασπίστηκε το άρθρο 74, αναφέροντας ότι το ΙΟΒΕ είναι κοινωφελές μη κερδοσκοπικό ίδρυμα, δεν είναι εταιρεία, δεν εξαρτάται οικονομικά από κάποιον μοναδικό δημόσιο ή ιδιωτικό φορέα για τις μελέτες και το έργο του.

Δεν θα ήθελα να αναφερθώ ονομαστικά σε κοινωφελή και μη κερδοσκοπικά ιδρύματα τα οποία δεν είναι εταιρείες, αλλά πραγματικά, κύριε Υπουργέ, μόνο το ΙΟΒΕ εμπίπτει στη συγκεκριμένη κατηγορία; Δεν υπάρχουν άλλα δεκάδες τέτοια ιδρύματα που έχουν αυτά τα χαρακτηριστικά; Προς τι αυτή η ευνοϊκή μεταχείριση εις βάρος του προϋπολογισμού του ΕΛΙΔΕΚ, ενός ιδρύματος στο οποίο αναμένει η επιστημονική κοινότητα να χρηματοδοτήσει την έρευνά της και τώρα θα γίνει μάρτυρας της διοχέτευσης πόρων στα ρουσφέτια της Νέας Δημοκρατίας;

Περαιτέρω, σχετικά με το άρθρο 75 και τους χειριστές μηχανημάτων έργου, ο κ. Γεωργιάδης παραδέχθηκε ότι είχε συναντήσει αυτούς τους ανθρώπους και τους είχε πει πως δέχεται πιέσεις, αλλά όσο είναι αυτός Υπουργός δεν πρόκειται να αλλάξει η διαδικασία αδειοδότησης. Όμως τώρα οι πιέσεις φαίνεται πιάσανε τόπο, βρήκαν και ανθρώπους για να πιάνουν τόπο, ήρθε στον κ. Γεωργιάδη η επιφοίτηση του Αγίου Πνεύματος και κρίνει ότι πρέπει να ελαστικοποιήσει το πλαίσιο των όρων αδειοδότησης.

Έτσι, ανειδίκευτοι εργάτες θα έχουν τη δυνατότητα να χειρίζονται φορτία δυόμισι τόνων, χωρίς καμμία προϋπηρεσία, χωρίς καμμία εκπαίδευση, χωρίς καμμία άδεια ασκήσεως επαγγέλματος στον κλάδο με τα περισσότερα εργατικά ατυχήματα πανελλαδικά, σε έναν από τους κλάδους στον οποίο καταγράφονται σκληρές εργασιακές συνθήκες. Εκεί αντί να βάλετε κανόνες, να αυξήσετε τους ελέγχους, κλείνετε το μάτι στα logistics, στους μεγάλους επιχειρηματικούς ομίλους, στα σουπερμάρκετ και τους λέτε «δεν πειράζει, ας πάρουμε το ρίσκο».

Τέλος, αναφορικά με το άρθρο 81 και την προσθήκη στην παράγραφο 4α του άρθρου 5 του ν.1712 του 1987, θα θέλαμε να προτείνουμε μια νομοτεχνική βελτίωση. «Οι επαγγελματικές οργανώσεις δύνανται να παρέχουν στα μέλη τους τη δυνατότητα ηλεκτρονικής εξ αποστάσεως ψηφοφορίας», δηλαδή να προστεθεί το «δύνανται να παρέχουν» και την απαλοιφή της φράσης «ή άλλου αντίστοιχου συστήματος που τυχόν διατίθεται από το δίκτυο αυτό».

Κυρίες και κύριοι συνάδελφοι, το μόνο που κάνει το υπό συζήτηση νομοσχέδιο, όπως είπα και στην αρχή, είναι να εξυπηρετεί συμφέροντα. Εξυπηρετεί μια εταιρεία της Τράπεζας Πειραιώς, την ΕΤΒΑ, εις βάρος των εγκατεστημένων επιχειρήσεων στα ήδη λειτουργούντα επιχειρηματικά πάρκα. Εξυπηρετεί ένα ίδρυμα εκπόνησης προτάσεων πολιτικής εις βάρος ολόκληρου του ερευνητικού κόσμου της χώρας μας. Εξυπηρετεί τις επιθυμίες των μεγάλων επιχειρηματικών ομίλων εις βάρος της ασφάλειας των χειριστών μηχανημάτων έργου. Εξυπηρετεί λίγους εις βάρος της δημόσιας ωφέλειας.

Γι’ αυτό και τασσόμαστε κατά επί της αρχής και θα στηρίξουμε τη θετική μας ψήφο σε επιμέρους διατάξεις για τους λόγους που ανέφερα προηγουμένως.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Σαρακιώτη, και για την τήρηση του χρόνου.

Παρακαλώ να κλείσει το σύστημα της ηλεκτρονικής εγγραφής.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθήτριες και μαθητές και τρεις εκπαιδευτικοί συνοδοί τους από το 1ο Γυμνάσιο Ταύρου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ο κ. Απόστολος Πάνας, ειδικός αγορητής του Κινήματος Αλλαγής, έχει τον λόγο.

**ΑΠΟΣΤΟΛΟΣ ΠΑΝΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, έχω πολλές φορές επισημάνει από το Βήμα αυτό πως θύμα της διαχειριστικής, όπως αποδεικνύεται, αδυναμίας της Κυβέρνησης να λάβει ουσιαστικά μέτρα για την προστασία των καταναλωτών εξελίσσεται ο ελληνικός λαός, ενόσω μάλιστα αγνοούνται οι διαρθρωτικές αλλαγές που έχει προτείνει το ΠΑΣΟΚ - Κίνημα Αλλαγής για πλαφόν στη λιανική τιμή ενέργειας, στοχευμένη μείωση στον φόρο κατανάλωσης και σοβαρούς ελέγχους.

Και παρ’ όλα αυτά, παρ’ όλη τη συνεχή επαφή που έχουμε με τον κόσμο, συνεχίζετε με τη σειρά σας, κύριε Υπουργέ, να παρουσιάζετε μια πραγματικότητα που δεν αντικατοπτρίζεται ούτε στη ζώσα πραγματικότητα ούτε και στους αριθμούς.

Ο πληθωρισμός είναι ψηλά και ο κίνδυνος να μειωθεί και άλλο η αγοραστική δύναμη του κάθε πολίτη καραδοκεί. Και βέβαια όσο κι αν θέλουμε να το δούμε θετικά, δεν είναι λύση στον πυρήνα του προβλήματος τα πενήντα βασικά προϊόντα σε ένα καλάθι.

Κι αν δεν κάνω και λάθος, σήμερα σας άκουσα που είπατε το πρωί ότι είναι ένα υπόστεγο –γιατί σας παρακολουθώ με πολύ ενδιαφέρον- σε ένα καράβι μεγάλο, σε μια καταιγίδα που έρχεται. Σωστό και το υπόστεγο, σωστό το καράβι, αλλά η καταιγίδα είναι εδώ και πάρα πολύ καιρό.

Πρόκειται λοιπόν για μια κίνηση κυρίως επικοινωνιακού χαρακτήρα θα έλεγα. Μπορεί να έχει κι ένα ουσιαστικό κομμάτι, αλλά είναι κυρίως επικοινωνιακού, ώστε να μπορεί και κάποιος να ισχυριστεί ότι υπάρχουν κάποια φθηνά προϊόντα, αλλά ουσιαστικά -και θέλουμε να το ξεκαθαρίσουμε κι αυτό σήμερα, γιατί είναι σημαντικό, γιατί γίνεται πολύς λόγος- μοιάζει πάρα πολύ με τις προσφορές που έχουν τα σουπερμάρκετ γενικότερα.

Και βέβαια προτείνουμε να δείτε και θέματα που αφορούν τον ελεύθερο ανταγωνισμό, ο οποίος αποτελεί βασικό στοιχείο της ανοιχτής οικονομίας της αγοράς και τον οποίο σθεναρά, κύριε Υπουργέ, έχετε υπερασπιστεί εδώ στη Βουλή. Άρα τα ερωτήματα είναι με ποιο κριτήριο θα επιλεγούν τα συγκεκριμένα προϊόντα, ποια θα προτιμηθούν και ποια θα προβληθούν εις βάρος κάποιων άλλων.

Ένας ακόμα κίνδυνος ή ερώτημα που υπάρχει, που επίσης πρέπει να το δείτε, είναι να μην υπάρξει ένας πλειστηριασμός προμηθευτών στην προσπάθεια διεκδίκησης μια θέσης σε αυτό το καλάθι, αφήνοντας κέρδη μόνο στις αλυσίδες. Άρα λοιπόν πίσω από αυτήν την πρόταση ελλοχεύει ένας μεγάλος κίνδυνος, σειρά δεδομένων, που πρέπει -και εγώ δείχνοντας καλή διάθεση θα πω ότι είμαι σίγουρος ότι πρέπει- να τα εξετάσετε.

Ένα ακόμα ζήτημα το οποίο υπάρχει αφορά και τις χιλιάδες μικρές επιχειρήσεις και τα εμπορικά καταστήματα, που επί τόσες δεκαετίες προσφέρουν στους καταναλωτές αμέριστη εξυπηρέτηση με τις αναλογικά χαμηλότερες δυνατές τιμές. Είναι ξεκάθαρο ότι θα αντιμετωπίσουν ζητήματα μέσω αυτής της προσπάθειας και της ενέργειας.

Κυρίες και κύριοι συνάδελφοι, το έχουμε πει και θα το ξαναπούμε από αυτό το Βήμα, αν και ίσως διαφωνούμε πολιτικά, ότι αν πραγματικά ήθελε η Κυβέρνηση να βοηθήσει στη μείωση των τιμών θα μείωνε τον ΦΠΑ στα βασικά αγαθά, θα πήγαινε στο πλαφόν στη λιανική τιμή και στα βασικά προϊόντα και θα χρησιμοποιούσε όλες αυτές τις εισπράξεις τους τελευταίους μήνες για συγκεκριμένες κινήσεις και όχι να κρατήσει κάποια χρήματα μετά τον Γενάρη, προκειμένου να τα δώσει σαν επιδόματα για προεκλογικούς λόγους. Θα είχε υποστηρίξει την Επιτροπή Ανταγωνισμού, που χθες ήμασταν. Θα είχε κάνει διάλογο με τις καταναλωτικές οργανώσεις.

Και βέβαια σας προτείνω και το εξής, να ενεργοποιήσετε περισσότερο το Παρατηρητήριο Τιμών, που υιοθέτησε και ίδρυσε το ΠΑΣΟΚ και έθεσε σε λειτουργία το 2010, όπου κι εκεί θα μπορούσε να υπάρχει ένα λεγόμενο «καλάθι» πενήντα προϊόντων, όπως γίνεται και στην Κύπρο, με συγκριτικά στοιχεία τα οποία δίνονται κάθε μήνα, παρουσιάζονται και μπορεί να προχωρήσει επίσημα μια κατάσταση.

Άρα λοιπόν η σκληρή αλήθεια και η σκληρή πραγματικότητα είναι λίγο διαφορετική. Και είναι άδικο με τεχνάσματα να μεταφέρετε το ενεργειακό πρόβλημα στις ίδιες τις επιχειρήσεις, πετώντας το μπαλάκι στους εκάστοτε εμπορικούς συλλόγους για την απόφαση μείωσης του ωραρίου λειτουργίας των καταστημάτων, προεξοφλώντας αμέσως ότι ούτως ή άλλως οι καταναλωτές, με τη μειωμένη αγοραστική δύναμη την οποία έχουν, θα επισκέπτονται τα καταστήματα ολοένα και λιγότερο.

Επιτρέψτε μου να πω πως δεν υπήρξε μέχρι τώρα κανένα στρατηγικό σχέδιο για τις επιχειρήσεις και την ευημερία των πολιτών σε ό,τι αφορά το ενεργειακό κομμάτι και επίσης δεν υπήρξε κανένας δημόσιος διάλογος σε ό,τι αφορά την αναπροσαρμογή του Ταμείου Ανάκαμψης, κάτι το οποίο το έχουμε πει πάρα πολλές φορές και ο ίδιος ο Πρόεδρός μας, για το θέμα της ενεργειακής κρίσης και του ενεργειακού προβλήματος και έχουμε πολλές φορές μιλήσει εμείς -για να τα λέμε εδώ- και για την κοινωνική κατοικία, και για την ανάγκη να δημιουργηθεί ένα δίκτυο υψηλής διαθεσιμότητας με επένδυση στις ανανεώσιμες πηγές ενέργειας.

Σχετικά τώρα με το νομοσχέδιο που αφορά τα επιχειρηματικά πάρκα έχω τοποθετηθεί πολύ λεπτομερώς για κάθε άρθρο στις προηγούμενες επιτροπές. Αρχικά να υπογραμμίσω πως δεν υπάρχει καμμία αμφιβολία για το εάν και πόσο διαχρονικά η παράταξή μας έχει στηρίξει έμπρακτα τις ΒΙΠΕ και τα επιχειρηματικά πάρκα.

Η αλήθεια είναι, όπως αναφέρατε, κύριε Υπουργέ, πως τα τελευταία δέκα με δεκαπέντε χρόνια, και παρ’ όλο που μπορεί σε μεγάλες ΒΙΠΕ η πληρότητα να είναι μεγάλη και να συνεχίζουν τις παραγωγικές δραστηριότητες, πολλές βιομηχανίες σε πολλές περιφερειακές ΒΙΠΕ η εικόνα είναι αποκαρδιωτική. Τα τελευταία μάλιστα χρόνια έχουν κλείσει πάνω από τρεισήμισι χιλιάδες βιομηχανίες, με πολλές από αυτές να έχουν μετεγκατασταθεί σε άλλες χώρες, ενώ τα κύρια αίτια της κατάστασης αυτής εστιάζονται στην αδυναμία των ελληνικών επιχειρήσεων να ανταγωνιστούν τις ξένες, στην οικονομική αστάθεια που επικρατεί και επικρατούσε και, για να είμαστε και ειλικρινείς, και στην κακή διαχείριση των δημόσιων και ιδιωτικών φορέων που επηρέαζαν τη βιομηχανία και τις ΒΙΠΕ.

Το παρόν νομοσχέδιο, παρ’ όλες τις θετικές διατάξεις που επηρεάζονται σε αυτό -σχετικά με τις λειτουργικές βελτιώσεις και αποσαφηνίσεις αναφορικά με τη διαδικασία χωροθέτησης και πολεοδόμησης των επιχειρηματικών πάρκων, τη θεσμοθέτηση της διαδικασίας για την έγκριση επιχειρηματικών πάρκων εξυγίανσης χωρίς να απαιτείται η συναίνεση των ιδιοκτητών του 55%, την τακτοποίηση της διαδικασίας για την ανάπτυξη του επιχειρηματικού πάρκου μεμονωμένης μεγάλης ομάδας, την πρόβλεψη για επιχειρηματικό πάρκο οριοθετημένο σε διακριτές γεωγραφικές περιοχές, την προσθήκη στα κίνητρα για την ίδρυση επιχειρηματικού πάρκου διάταξης, σύμφωνα με την οποία το ποσό της εισφοράς σε χρήμα με το οποίο συμμετέχει έκαστος ιδιοκτήτης πλην της ΑΕΔΕΠ στις δαπάνες για τη δημιουργία κοινόχρηστων χώρων και έργων υποδομής να αποτελεί παραγωγική δαπάνη και να εντάσσεται στις εκπιπτόμενες επιχειρηματικές δαπάνες και τη συμπλήρωση και συστηματοποίηση των διατάξεων περί δικαιώματος επιφάνειας εντός των οργανωμένων υποδοχέων μεταποιητικών και επιχειρηματικών δραστηριοτήτων- δεν εστιάζει στην παρούσα κατάσταση και στην επίλυση των ζητημάτων που οδήγησαν στον μαρασμό των περιφερειακών ΒΙΠΕ και επιχειρηματικών πάρκων, που αυτό είναι και το ζητούμενο.

Το ζητούμενο λοιπόν είναι ο εντοπισμός του προβλήματος και η λύση του. Ούτε όμως αποτελεί μια φυσική συνέχεια-αξιολόγηση της λειτουργίας τους ή εξαγωγής συμπερασμάτων που αφορούν το αποτύπωμα της δραστηριότητάς τους ή έστω των αποτελεσμάτων δράσης των βιομηχανικών περιοχών σε εθνική και περιφερειακή κλίμακα των ήδη υπαρχόντων πάρκων, ούτε όμως συνοδεύεται από μια μελέτη βιωσιμότητας για τα νέα πάρκα που θα φτιαχτούν στην προκειμένη περίπτωση.

Βέβαια αυτή η τακτική δεν είναι καινούργια. Ακολουθήθηκε και στο ΕΣΠΑ και στον αναπτυξιακό νόμο, η τακτική του «νομοθετούμε και βλέπουμε πού θα καταλήξουμε», με αμφίβολο το αποτέλεσμα και αυτό θα το κρίνει το νομοθέτημα, για παράδειγμα, ή αν είναι καλό ή αν είναι κακό. Άλλωστε το αναφέρετε και στις πρωτολογίες σας στις επιτροπές.

Εντούτοις λοιπόν είναι γεγονός ότι συνολικά, όλα αυτά τα χρόνια, δεν κατάφεραν τα νομοθετήματα σχετικά με τις ΒΙΠΕ και τα επιχειρηματικά πάρκα, πάντα επιτυχώς, να πραγματοποιήσουν όλους εκείνους τους σκοπούς και τα πλαίσια που είχαν τεθεί σε επίπεδο τοπικής και εθνικής οικονομικής ανάπτυξης.

Αναφορικά λοιπόν με τα επιχειρηματικά πάρκα πιστεύω πως ο σχεδιασμός τους, η υλοποίησή τους καθώς και οι υποδομές εντός τους θα πρέπει να γίνονται βάσει μελετών και ερευνών, με γνώμονα, πέρα από τα χωροταξικά χαρακτηριστικά κάθε περιοχής, το επίπεδο της τεχνολογίας παραγωγής και ανάπτυξης, που θα εναρμονίζονται πλήρως με τις μεταβαλλόμενες επιχειρησιακές ανάγκες, προκειμένου να βελτιστοποιούνται οι επιχειρησιακές λειτουργίες.

Ένα τέτοιας φιλοσοφίας νομοθέτημα αναμέναμε να δούμε, ένα νομοσχέδιο που μέσω θεσμικών και νομοθετικών πλαισίων θα παρείχε τα κατάλληλα κίνητρα και ελαφρύνσεις για τις επιχειρήσεις που θα εγκατασταθούν εντός των περιοχών, εστιάζοντας ταυτόχρονα και στην περιβαλλοντική προστασία και επαναπροσδιορίζοντας τους σύγχρονους στόχους που καλούνται να εκπληρώσουν οι παλιές ΒΙΠΕ και τα νέα επιχειρηματικά πάρκα, ώστε να ανταποκριθούν με επιτυχία στις νέες απαιτήσεις.

Επίσης περιμέναμε ένα στρατηγικό και όχι τεχνικό, γεμάτο λοιπές αναπτυξιακού τύπου διατάξεις, νομοσχέδιο, που θα εστίαζε στις επιχειρήσεις και ειδικότερα στις μικρομεσαίες, που πλήττονται περισσότερο, ένα νομοσχέδιο που θα έφερνε προς το καλύτερο και όχι προς το χειρότερο την αλλαγή της πολιτικής με την οποία συνεργάζονται οι φορείς διαχείρισης και οργάνωσης των εν λόγω περιοχών με τις επιχειρήσεις εντός τους και που θα χαρακτηριζόταν από τη διαφάνεια του νομοθετικού πλαισίου, ένα νομοσχέδιο που ο διαχειριστής ουσιαστικά δεν θα είχε τις αποφάσεις για ό,τι αφορά τα επιχειρηματικά πάρκα.

Κυρίες και κύριοι συνάδελφοι, η παράταξή μας, το ΠΑΣΟΚ, το Κίνημα Αλλαγής, δεν είναι μια αρνητική συνιστώσα στα νομοσχέδια, και το έχουμε αποδείξει εμπεριστατωμένα, και θέλω να το κάνω ξεκάθαρο. Όπως στην τροπολογία υπ’ αριθμόν 1110/86 του ν.2210/2021 με τίτλο «Συμπλήρωση διατάξεων για τους όρους δόμησης σε επιχειρηματικά πάρκα» πριν από έναν χρόνο, τον Οκτώβριο του 2021, όπου συγκεκριμένα σχολιάσαμε την τροπολογία και είχαμε υποβάλει εισήγηση για το πώς σχεδιάζονται και πώς υλοποιούνται τα επιχειρηματικά πάρκα στις σύγχρονες ευρωπαϊκές πόλεις, εισήγηση-πρόταση, καθώς και τι μπορεί να γίνει ώστε να κατευθυνθούμε σοβαρά ευρωπαϊκά, με παραδείγματα συγκεκριμένα.

Δυστυχώς το παρόν νομοσχέδιο για τα επιχειρηματικά πάρκα δεν προώθησε τίποτε από αυτά, ούτε τον ολοκληρωμένο, ούτε τον καινοτόμο πολεοδομικό αστικό και αρχιτεκτονικό σχεδιασμό, ούτε και ό,τι συμβαίνει στις ανεπτυγμένες ευρωπαϊκές πόλεις. Για παράδειγμα, στις διαφορές νομοθεσίας μέχρι σήμερα προβλέπονται μίνιμουμ πολεοδομικές ρυθμίσεις και όροι δόμησης, όπως συντελεστές δόμησης, ποσοστό κάλυψης, συντελεστές όγκου, πράγματα τα οποία υπάρχουν μέσα στην οριοθέτηση του επιχειρηματικού πάρκου. Το αποτέλεσμα αυτών των μίνιμουμ πολεοδομικών ρυθμίσεων είναι μια αργή διαδικασία ανοικοδόμησης, οικόπεδο προς οικόπεδο, με τυχαίο αρχιτεκτονικό σχεδιασμό και αποτέλεσμα.

Επίσης ζητήσαμε ήδη εγκατεστημένες επιχειρήσεις να μπορούν να κινηθούν σε ένα πλαίσιο προνομιακής δυνατότητας σύστασης ανώνυμης εταιρείας με μετόχους και σαφή πλειοψηφία των εγκατεστημένων επιχειρήσεων, όπου για παράδειγμα να εκπροσωπούν το 67%, δηλαδή τα δύο τρίτα της έκτασης του επιχειρηματικού πάρκου. Επιπλέον αιτηθήκαμε ένα ποσοστό διασφάλισης έκτασης για την ανάπτυξη ενός νέου επιχειρηματικού πάρκου, υψηλού μεν, χαμηλότερου όμως του 100%, όπως για παράδειγμα του 70%, καθώς θα είναι πιο ευέλικτο και λειτουργικό.

Τέλος, αναφορικά με την εποπτεία της ανάπτυξης και της λειτουργίας των επιχειρηματικών πάρκων, που ορθώς ασκείται από το δημόσιο και ειδικότερα από τη Γενική Γραμματεία Βιομηχανίας και Επενδύσεων, αυτό μπορεί να στελεχωθεί -και το έχουμε ζητήσει- από την αρμόδια υπηρεσία, αλλά να εξεταστεί και το ενδεχόμενο να αποτελεί αντικείμενο ανεξάρτητης αρχής για ευνόητους λόγους.

Εν κατακλείδι, είναι κοινά αποδεκτό πως οι βιομηχανικές και επιχειρηματικές περιοχές συμβάλλουν σε σημαντικό βαθμό στην ανάπτυξη της οικονομίας και κρίνεται απαραίτητο να τις στηρίξουμε, και σε επιχειρηματικό και οικονομικό επίπεδο. Γι’ αυτό καταθέσαμε πλαίσιο προτάσεων.

Το νομοσχέδιο στο ερώτημα αν είναι καλύτερο από το τίποτα, λέμε «ναι, είναι καλύτερο από το τίποτα», αλλά στη φάση που είμαστε και στις αλλαγές που χρειάζεται η χώρα δεν θέλουμε νομοσχέδια τα οποία να είναι καλύτερα από το τίποτα.

Σήμερα λοιπόν χάνεται μια ευκαιρία για αποτελεσματικές αστικές οικονομικές πολιτικές για την ανταγωνιστικότητα των επιχειρήσεων, των μικρομεσαίων επιχειρήσεων, αλλά και για την ανάπτυξη των επιχειρηματικών πάρκων.

Ευχαριστώ πάρα πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαέξι μαθήτριες και μαθητές και ένας συνοδός εκπαιδευτικός από το 2ο Δημοτικό Σχολείο Αλίμου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ο ειδικός αγορητής του Κομμουνιστικού Κόμματος Ελλάδας κ. Συντυχάκης έχει τον λόγο και συνδέεται αμέσως με Webex. Δεν μας ακούει ο κ. Συντυχάκης, οπότε αν δεν έχετε αντίρρηση, θα δώσω τον λόγο στον επόμενο αγορητή μέχρι να αποκατασταθεί η σύνδεση.

Τον λόγο έχει ο κ. Βιλιάρδος, ειδικός αγορητής της Ελληνικής Λύσης.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το πρώτο μέρος του νομοσχεδίου αφορά τα επιχειρηματικά πάρκα, ενώ ο σκοπός των διατάξεών του είναι η προσέλκυση επενδύσεων για την ανάπτυξή τους. Μέσω αυτών φαίνεται πως επιδιώκει η Κυβέρνηση τη συγκέντρωση επιχειρηματικών δραστηριοτήτων σε συγκεκριμένες περιοχές με οργανωμένες υποδομές.

Το δικό μας συμπέρασμα ήταν λοιπόν ότι ο Υπουργός θεωρεί πως αυτό λείπει για να αναπτυχθεί η χώρα μας, όταν για παράδειγμα στη ΒΙΠΕ Κομοτηνής υπάρχουν σαράντα τέσσερα κλειστά εργοστάσια από τα εβδομήντα δύο συνολικά, σε μια βιομηχανική περιοχή δηλαδή που δημιουργήθηκε τα προηγούμενα χρόνια για την ανάπτυξη και τη στήριξη μιας τόσο ευαίσθητης συνοριακής περιοχής, με αποτέλεσμα σήμερα να έχει εβδομήντα δύο επιχειρήσεις, εκ των οποίων οι εξήντα εννέα μεταποιητικές, αλλά να λειτουργούν μόνο είκοσι πέντε, μεταξύ αυτών η «SHELMAN», για την οποία πολλές φορές ο Υπουργός Ανάπτυξης είχε υποσχεθεί την επαναλειτουργία της χωρίς να έχει ακόμη συμβεί, ενώ ο τοπικός Βουλευτής της Νέας Δημοκρατίας τού άσκησε κριτική για κωλυσιεργία, ακόμη κι ο Βουλευτής της Νέας Δημοκρατίας.

Εύλογα λοιπόν αναρωτηθήκαμε γιατί θα έχουν διαφορετική εξέλιξη τα επιχειρηματικά πάρκα, αφού τα ήδη υφιστάμενα είχαν την παραπάνω κατάληξη. Υπενθυμίζουμε εδώ πως η ΕΤΒΑ, η οποία από πολύτιμη Τράπεζα Επενδύσεων κατέληξε σε Εταιρεία Διαχείρισης Ακινήτων έχει είκοσι πέντε ΒΙΠΕ, ενώ κατασκευάζει καινούργιες.

Ως εκ τούτου, κατά την άποψή μας, δεν χρειάζονται κι άλλες ΒΙΠΕ ή επιχειρηματικά πάρκα, αλλά εν πρώτοις η σωστή εκμετάλλευση των υφισταμένων, από μια κυβέρνηση βέβαια που θα διαθέτει τις απαιτούμενες ικανότητες.

Σε σχέση πάντως με τη λογική που κατατέθηκε το παρόν νομοσχέδιο, το έβδομο κατά σειρά, σε σχέση με ρυθμίσεις για επιχειρηματικά πάρκα από τη σημερινή Κυβέρνηση, από τα δεκαπέντε συνολικά, η απορία μας λύθηκε όταν διαβάσαμε την ενημέρωση για το Ταμείο Ανάκαμψης, όπου διαπιστώσαμε πως πρόκειται για ένα από τα προαπαιτούμενα για να μας δοθούν χρήματα. Απλά τα πράγματα: προαπαιτούμενα. Ως συνήθως δε η Κυβέρνηση δίνει δέκα μετρητοίς για να εισπράξει πέντε με πίστωση, αδιαφορώντας εντελώς για τους Έλληνες. Σε κάθε περίπτωση, παραγωγή νόμων έχουμε και μάλιστα υπερμεγέθη, παραγωγή προϊόντων και βιομηχανία δεν έχουμε.

Συνεχίζοντας, περιλαμβάνονται επιπλέον διάφορα διαδικαστικά σε σχέση με την ομαδοποίηση, αδειοδότηση και χωροθέτηση των επιχειρηματικών πάρκων για τις υποδομές τους και για τη χρήση των ανταποδοτικών τελών τους, καθώς επίσης κίνητρα για επενδυτές και απαλλαγές από φόρους μεταβίβασης.

Περαιτέρω στο πρώτο μέρος δημιουργείται ηλεκτρονικό μητρώο αδρανών βιομηχανικών κτηρίων, ελπίζοντας να έχει στόχο η Κυβέρνηση την ενεργοποίησή τους και όχι το real estate, όπως του παλαιού εργοστασίου της «ΧΡΩΠΕΙ» στον Πειραιά και της «ΠΥΡΚΑΛ» στον Υμηττό. Έτσι χάθηκε δυστυχώς η «ΧΡΩΠΕΙ», μια ιστορική φαρμακευτική μονάδα με σημαντικές ερευνητικές ικανότητες, καθώς επίσης η «ΠΥΡΚΑΛ» η οποία είναι απαραίτητη για την αμυντική μας βιομηχανία και διαθέτει ακόμη σημαντικά μηχανήματα. Δεν διασώθηκε και δυστυχώς ούτε το εργοστάσιο της «SCHNEIDER HELLAS» που παρήγαγε τους μετασχηματιστές για το δίκτυο της ΔΕΗ και έκλεισε πρόσφατα με αποτέλεσμα ο ΔΕΔΔΗΕ να εισάγει πλέον από την Ινδία.

Όσον αφορά δε την Ελληνική Βιομηχανία Ζάχαρης που παραμένει κλειστή, όλοι γνωρίζουμε την εκτόξευση της τιμής της ζάχαρης, καθώς επίσης το ότι είμαστε από τις ελάχιστες χώρες που δεν παράγουν πια αλλά εισάγουν. Ελπίζουμε πάντως να μην χαθεί η ΕΛΒΟ και τα ναυπηγεία Σκαραμαγκά που ξεπουλήθηκαν, αφού δεν λειτουργούν ακόμη.

Όσον αφορά τις άμεσες ξένες επενδύσεις που έφτασαν το 2021 στα 5,35 δισεκατομμύρια –δεν είναι ιδιαίτερα μεγάλο ποσό- από 4,48 δισεκατομμύρια το 2019, είναι ασφαλώς φυσιολογικό αφού έχει επιταχυνθεί το ξεπούλημα της δημόσιας περιουσίας μας ενώ παρέχονται πολλά ειδικά προνόμια στους ξένους. Ξεπούλημα πάντως το χαρακτήρισε πρόσφατα και ο κ. Καραμανλής -μας έκανε ιδιαίτερη εντύπωση- λέγοντας πως η «ΤΡΑΙΝΟΣΕ» ήταν ένα από τα μεγαλύτερα ξεπουλήματα του ΣΥΡΙΖΑ. Εδώ πρόκειται για το άκρον άωτο του σύγχρονου επιδοτούμενου καπιταλισμού, αφού πουλήθηκε για 45 εκατομμύρια με επιδότηση 750 εκατομμυρίων.

Είναι σωστό τώρα όταν αναφερόμαστε στις ξένες επιχειρήσεις που επενδύουν στην Ελλάδα να αφαιρούμε τις ελληνικές που εγκαταλείπουν την Ελλάδα, οι οποίες είναι πάρα πολλές μεταξύ των οποίων και αρκετά μεγάλες. Αυτό που έχει σημασία όμως είναι ο ακαθάριστος σχηματισμός παγίου κεφαλαίου, ο οποίος αυξήθηκε μεν στα 27 δισεκατομμύρια το 2021 από 25,5 δισεκατομμύρια το 2020, δηλαδή μόλις κατά 1,5 δισεκατομμύριο –δεν είναι κάτι ιδιαίτερο- αλλά παραμένει κάτω από το μισό του 2007 που ήταν 62 δισεκατομμύρια. Σήμερα είναι 27,5 δισεκατομμύρια και 62 δισεκατομμύρια ήταν πριν το 2009! Επομένως δεν καλύπτει καν τις αποσβέσεις, εκτός του ότι η Ελλάδα έχει ένα τεράστιο επενδυτικό κενό της τάξης των 200 δισεκατομμυρίων.

Είναι δυνατόν λοιπόν να θριαμβολογεί ο οποιοσδήποτε σοβαρός Υπουργός Οικονομικής Ανάπτυξης με αυτά τα δεδομένα της οικονομίας μας; Δεν είναι.

Τέλος σχετικά με τον ορισμό της «Τεχνόπολης» διαπιστώσαμε πως περιλαμβάνει εκτός από τεχνολογία και εταιρείες υπηρεσιών, χωρίς να αναφέρεται σε τι έκταση και τι είδους. Η «Τεχνόπολη Thess Intec» πάντως που αναφέρθηκε ως σημαντική επένδυση και που βρίσκεται σε οικόπεδο «φιλέτο» στην παραθαλάσσια περιοχή της Θεσσαλονίκης διαθέτει ενυδρείο και ξενοδοχείο. Οπότε στην ουσία πρόκειται για ένα μίνι Ελληνικό. Της έχουν δε δοθεί αρκετές διευκολύνσεις ως επιχειρηματικό πάρκο και θα στηριχτεί επιπλέον από το Ταμείο Ανάκαμψης με 35 εκατομμύρια, ενώ είναι μια μη κυβερνητική οργάνωση με συμμετοχή του ιδιωτικού τομέα με 58% και του δημοσίου με 42% σε ένα μετοχικό κεφάλαιο ύψους μόλις 200.000 ευρώ! Πρόκειται λοιπόν για μία επένδυση με τα χρήματα των άλλων, ενώ δεν μπορούμε να την αντιμετωπίζουμε ως επιχειρηματικό πάρκο.

Σε κάθε περίπτωση μας φαίνεται απαράδεκτο μία εταιρεία με μετοχικό κεφάλαιο 200.000 ευρώ να στηρίζεται από το Ταμείο Ανάκαμψης με 35 εκατομμύρια ευρώ, θυμίζοντας το φερόμενο ως σκάνδαλο του κυρίου που ακούσαμε τελευταία φορά, του κ. Μαραβέγια. Αν μη τι άλλο πρόκειται για αθέμιτο ανταγωνισμό, για μία από τις αιτίες που δεν διενεργούνται σοβαρές εγχώριες επενδύσεις, εκτός από τη συνεχή αλλαγή των νόμων που τη διέπουν.

Εύλογα λοιπόν κατηγορούμαστε ως Ελλάδα για κρατικοδίαιτο, παρεμβατικό και επιδοτούμενο καπιταλισμό, κάτι που ασφαλώς δεν έχει καμμία σχέση με τους κανόνες της ελεύθερης αγοράς.

Ειδικά όσον αφορά το άρθρο 21 προβλέπεται η ανάπτυξη επιχειρηματικών πάρκων σε λιμένες, η αξιοποίηση των οποίων έχει παραχωρηθεί όπως στην Αλεξανδρούπολη, στη Θεσσαλονίκη, στον Πειραιά και τώρα στην Ηγουμενίτσα. Πρόκειται καθαρά για μία φωτογραφική διάταξη. Είναι δυνατόν να συμφωνήσουμε να εγκαταστήσουν εργοστάσια μέσα στα λιμάνια μας οι Ηνωμένες Πολιτείες ή η Κίνα ενδεχομένως και ως ελεύθερη ζώνη με αυτά που συμβαίνουν δηλαδή στη Λατινική Αμερική όπως στον Παναμά, στην παραθαλάσσια Κολόν και στον Αραβικό Κόλπο; Δεν γνωρίζουμε τι συμβαίνει στο Μαυροβούνιο, όπου είναι γνωστό πως διακινούνται παράνομα τσιγάρα από την οικονομική ζώνη του λιμανιού Μπαρ; Τέτοιες επενδύσεις θέλουμε;

Σε κάθε περίπτωση βιομηχανική ανάπτυξη χωρίς την ύπαρξη ενός εθνικού βιομηχανικού σχεδίου δεν πρόκειται ποτέ να υπάρξει στην Ελλάδα, ενώ αυτό που έχει αναρτήσει στην ιστοσελίδα του το Υπουργείο είναι ερασιτεχνικό εάν όχι αστείο. Πραγματικά είναι αστείο. Έτσι μάλλον θα χάσουμε μία ακόμη μεγάλη ευκαιρία που μας δίνεται από την επιστροφή στην Ευρώπη μονάδων παραγωγής που είχαν μεταφερθεί σε τρίτες χώρες λόγω φθηνότερου κόστους. Σήμερα επειδή οι αλυσίδες παραγωγής της παγκοσμιοποίησης ανασυντάσσονται με τα μεταφορικά στα ύψη, θεωρείται σκόπιμος ο επαναπατρισμός τους.

Τέλος αναφερθήκαμε στα εγκαίνια του χωραφιού στην Κοζάνη ως ΒΙΠΕ και στη φιέστα του Υπουργού όπως τη χαρακτήρισε ο τοπικός Τύπος, όχι εμείς, σε μια περιοχή που πλήττεται από την αποεπένδυση της απολιγνιτοποίησης που έχει ήδη ξεκινήσει. Τονίσαμε δε ότι επιχειρήσεις δεν υπάρχουν στην Ελλάδα, χωράφια για εγκαίνια και φιέστες έχουμε αρκετά.

Συνεχίζοντας με το δεύτερο μέρος υπάρχουν διατάξεις για τη φαρμακευτική κάνναβη, για ένα πεδίο επενδύσεων το οποίο είναι το μοναδικό που αναπτύσσεται, ενδεχομένως επειδή είναι το αγαπημένο του Υπουργού μετά τη γνωστή κυβίστηση απέναντι στο στέλεχος του ΣΥΡΙΖΑ, όπως άλλωστε και εκείνη για τις Πρέσπες. Δεν είναι η μοναδική. Αφορά διευκρινιστικά θέματα επί της αδειοδότησης και συσκευασίας.

Εμείς είμαστε κάθετα αντίθετοι σε τέτοιου είδους επενδύσεις καθώς επίσης εντελώς απρόθυμοι για κυβιστήσεις της ντροπής. Εν προκειμένω είναι γνωστό από τις Ηνωμένες Πολιτείες πως η κάνναβη προωθείται από μεγάλα συμφέροντα, ενώ η στρατηγική αποδοχής της ξεκινάει από τη φαρμακευτική κάνναβη. Στη συνέχεια συνταγογραφείται εκτός από καταπραϋντικό για επώδυνες και χρόνιες ασθένειες, για ψυχολογικά προβλήματα όπως το άγχος, η κατάθλιψη κ.λπ.. Παρά το ότι πρόσφατη ιατρική μελέτη, την οποία καταθέσαμε στα Πρακτικά, σε άτομα που συνταγογραφείται για ψυχολογικές αιτίες τεκμηρίωσε πως οδηγεί σε εξάρτηση χωρίς καμμία βελτίωση των συμπτωμάτων! Στο τέλος προωθείται η καθολική χρήση της για ψυχαγωγικούς σκοπούς αφού συνηθίσουν σταδιακά στην ιδέα οι άνθρωποι.

Οπότε δεν είναι τυχαίο το ότι ο κλάδος της φαρμακευτικής κάνναβης εξελίσσεται ραγδαία. Δεν είναι καθόλου τυχαίο.

Σε γενικές γραμμές πάντως ο ολιγαρχικός καπιταλισμός που δεν έχει καμμία σχέση με την ελεύθερη αγορά, έχει μάθει να εκμεταλλεύεται όλες τις αριστερίστικες ιδεολογίες, ιδεοληψίες για την κάνναβη προς όφελός του για προφανείς λόγους, έως τον διεθνισμό στο μεταναστευτικό, για να εξασφαλίζει φθηνή εργασία και πολυπολιτισμικές εύκολα ελεγχόμενες κοινωνίες.

Ακολουθούν τώρα ρυθμίσεις για τον Οργανισμό Βιομηχανικής Ιδιοκτησίας, σημειώνοντας πως διατηρεί το μητρώο σημάτων για την Ελλάδα. Το Μάιο του 2022 ανέλαβε και θέματα διεθνών σημάτων μετά το σκάνδαλο. Οι αρμοδιότητές του είναι πολύ σημαντικές και για άλλες περιπτώσεις, όπως για τον σφετερισμό της ονομασίας «φέτα» στο εξωτερικό. Πολύ αμφιβάλλουμε όμως σχετικά με το εάν έχει τις δυνατότητες να ανταπεξέλθει.

Στο Κεφάλαιο Γ΄ υπάρχουν άρθρα που αφορούν την ατομική ενέργεια και την αυτοπροστασία. Το πλέον σημαντικό είναι ότι δεν καθορίζεται ποιος είναι υπεύθυνος για θέματα πυρηνικής ενέργειας, που θα μπορούσε να δώσει λύση στην ενεργειακή αυτάρκεια της χώρας μας. Πόσω μάλλον όταν η Ελλάδα φέρεται να έχει ορυκτά που να μπορούν να λειτουργήσουν ως πυρηνικό καύσιμο, ουράνιο δηλαδή, σύμφωνα με τον καθηγητή Λευτέρη Τσουκαλά. Υπάγονται δε στην αρμοδιότητα του Υπουργού Ανάπτυξης θέματα πυρηνικής τεχνολογίας, ακτινοπροστασίας και ραδιολογικής, καθώς επίσης πυρηνικής ασφάλειας.

Εδώ ρωτήσαμε εάν υπάρχει κάποιο έκτακτο συμβάν λόγω Ουκρανίας των πυρηνικών ενδεχομένως της Τουρκίας ή της Βουλγαρίας από την οποία προμηθευόμαστε ηλεκτρικό ρεύμα, χωρίς να πάρουμε καμμία απάντηση. Θέσαμε φυσικά πάρα πολλά άλλα ερωτήματα για μία σειρά άρθρων χωρίς να πάρουμε καμμία απάντηση. Οπότε λογικά θα καταψηφίσουμε το νομοσχέδιο.

Αυτό που βλέπατε στις επιτροπές χθες είναι αυτό ακριβώς που βλέπετε και τώρα, ο Υπουργός να μιλάει συνέχεια στο τηλέφωνο. Οπότε εμείς ρωτούσαμε στον αέρα.

Τέλος, στο Κεφάλαιο Δ΄, υπάρχουν διάφορες τροπολογίες, όπως συνήθως συμβαίνει ειδικά όταν πλησιάζουν οι εκλογές. Πρόκειται εδώ για δεκαέξι άρθρα. Ενδεικτικά υπάρχει για υπερωριακή απασχόληση στη ΔΙΜΕΑ, που είναι το μοναδικό για το οποίο παρέχει κοστολόγηση το Γενικό Λογιστήριο του κράτους στις 135.000 ευρώ. Εκτός αυτού νομοθετούνται δράσεις για την ένταξη παιδιών, εφήβων και ατόμων με αναπηρία σε υπηρεσίες δημιουργικής απασχόλησης, κάτι που θεωρούμε ένα από τα ελάχιστα πολύ θετικά μέρη του νομοσχεδίου.

Επιπλέον υπάρχουν άρθρα για άδειες παραγωγού-πωλητή λαϊκών αγορών, όπου συνεχίζονται τα μπαλώματα σε ένα προβληματικό νομοσχέδιο, καθώς επίσης ένα ακόμη άρθρο για το Ελληνικό. Παντού υπάρχει για το Ελληνικό!

Επιπλέον υπάρχουν άρθρα για την υπαγωγή του ΙΟΒΕ στους δικαιούχους κονδυλίων έρευνας, για την επαναφορά στο δημόσιο του αιγιαλού και της παραλίας στην περιοχή Αφάντου Ρόδου από το ΤΑΙΠΕΔ, του Υπερταμείου, για την παράταση της διεξαγωγής εκκαθάρισης του Οργανισμού Ιπποδρομιών της Ελλάδας, καθώς επίσης και οργανωτικά για τον χώρο των ερασιτεχνικών αθλητικών σωματείων.

Κλείνοντας, εάν τα προβλήματα μιας οικονομίας που δεν παράγει, όπως φαίνεται από την εκτόξευση του εμπορικού ελλείμματος στο οκτάμηνο στα 24 δισεκατομμύρια, λυνόταν με νομοσχέδια, τότε καμμία χώρα δεν θα αποτύγχανε. Σημειώνουμε πως δεν χρειαζόμαστε άλλες επενδύσεις στις υπηρεσίες που προωθούνται και με το σημερινό νομοσχέδιο, ιδίως στον τουρισμό, αλλά στη μεταποίηση και στη βιομηχανία. Το λέμε συνεχώς, στη μεταποίηση και στη βιομηχανία! Ο τουρισμός είναι χρυσός για μια χώρα, αλλά μόνο εάν καλύπτει τις ανάγκες του από την εγχώρια παραγωγή και τη στηρίζει. Όταν δεν συμβαίνει, όπως στην Ελλάδα, που εισάγεται σχεδόν το 80% των προμηθειών του, τότε ο χρυσός μετατρέπεται δυστυχώς σε κάρβουνο που την καίει.

Ελπίζουμε πάντως να μη θελήσει η Κυβέρνηση να προβάλει το χρέος ως ποσοστό του ονομαστικού ΑΕΠ συμπεριλαμβάνοντας τον πληθωρισμό. Εάν ήταν έτσι, η Τουρκία με πληθωρισμό πάνω από 80% θα είχε μειώσει το χρέος ως προς το ΑΕΠ της στο μισό, διπλασιάζοντας το ΑΕΠ της. Εάν ήταν αυτή η λύση, όλες οι χώρες θα το έκαναν πολύ εύκολα.

Δυστυχώς, όμως, όλα μπορεί να τα περιμένει κανείς από μία Κυβέρνηση που δεν καταλαβαίνει πόσο ζημίωσε την Ελλάδα με την πρόωρη και βίαιη απολιγνιτοποίηση. Πόσες ζημιές της προκάλεσε με το χρηματιστήριο της ενέργειας που λυμαίνεται το καρτέλ και πόσες με την πολιτική της για τα αχρείαστα lockdowns, που δεν δρομολόγησαν πλούσιες χώρες όπως η Ελβετία και η Σουηδία με τους μισούς σχεδόν νεκρούς συγκριτικά με την Ελλάδα.

Μόνο τα ελλείμματα του 2020 και 2021, δηλαδή οι ζημιές που προκάλεσε στη χώρα μας η Κυβέρνηση ήταν 30,4 δισεκατομμύρια, χωρίς να υπολογίσουμε καν το ξεπούλημα της δημόσιας περιουσίας και τους πλειστηριασμούς της ιδιωτικής. Ζημιές που θα πληρωθούν από όλους εμάς, από τα παιδιά μας και από τα παιδιά των παιδιών τους. Ζημιές που είναι περισσότερες από αυτές που κατηγορείται ο κ. Βαρουφάκης για το εξάμηνό του, ειδικά εάν προστεθούν τα 18 δισεκατομμύρια του προγράμματος «ΗΡΑΚΛΗΣ», των τραπεζών όπως μας απειλεί η EUROSTAT, καθώς επίσης και οι υπόλοιπες κρατικές εγγυήσεις.

Όλα αυτά δεν σημαίνουν φυσικά πως δεν υπάρχουν ακόμη και σήμερα λύσεις για την Ελλάδα και τους Έλληνες. Λύσεις υπάρχουν. Μια πατριωτική και ικανή κυβέρνηση δεν υπάρχει.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Βιλιάρδο.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίασή μας, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα δύο μαθήτριες και μαθητές και τρεις συνοδοί εκπαιδευτικοί από το 1ο Γυμνάσιο Ταύρου (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, έχω την τιμή να ανακοινώσω ότι η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτή.

Τον λόγο έχει ο κ. Συντυχάκης μέσω Webex. Ακούγεστε τώρα, κύριε Συντυχάκη. Και να ενημερώσουμε τα παιδιά του σχολείου ότι εδώ μπορούν να ομιλούν και μέσω Webex οι Βουλευτές.

Ορίστε, κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Το σχέδιο νόμου εμπεριέχει ένα σύνολο διατάξεων που χαρακτηρίζουν την κύρια αντιλαϊκή γραμμή της Κυβέρνησης, που είναι η προκλητικά γενναία χρηματοδότηση και με ευνοϊκότερους όρους των επιχειρηματικών ομίλων προκειμένου να επιτευχθεί η «πράσινη» μετάβαση και ο ψηφιακός μετασχηματισμός. Αυτές οι διατάξεις στηρίζονται σε προγενέστερα νομοθετήματα του ΣΥΡΙΖΑ του 2016 για τον χωρικό σχεδιασμό και τη βιώσιμη ανάπτυξη και του 2018 για τον λεγόμενο εκσυγχρονισμό των χρήσεων γης.

Τώρα πιο ειδικά: Το πρώτο μέρος του νομοσχεδίου από τα άρθρα 1 έως 48, εκσυγχρονίζει τις ρυθμίσεις που αφορούν την ίδρυση και τη λειτουργία επιχειρηματικών πάρκων, δηλαδή βιομηχανικών μονάδων, επιχειρήσεων logistics, κέντρων αποθήκευσης και διανομής, δραστηριοτήτων παραγωγής ηλεκτρικής ενέργειας μέχρι πάρκα κεραιών με σκοπό την προσέλκυση επενδύσεων σε δίκτυα νέας γενιάς καθώς και άλλες δραστηριότητες. Δημιουργεί, δηλαδή, ένα πλαίσιο ικανό για την προσέλκυση επενδυτών, διασφαλίζοντας συνολικά ευνοϊκότερους όρους και προνόμια με φοροαπαλλαγές, νέες διευκολύνσεις στις μεγάλες επιχειρήσεις ως προς τους όρους εγκατάστασης και λειτουργίας τους, είτε για να δημιουργήσουν νέα είτε για να ενταχθούν σε υπάρχοντα, με απώτερο στόχο την απρόσκοπτη κερδοφορία τους σε βάρος του περιβάλλοντος και της υγείας του λαού.

Η νομοθεσία στην εξέλιξη των χρόνων επιβεβαιώνει την τάση όλο και περισσότερων διευκολύνσεων στους επιχειρηματικούς ομίλους, ενώ πλέον δεν αναφέρονται ούτε καν σε θεωρητικό επίπεδο κίνητρα για την εγκατάσταση πολύ μικρών επιχειρήσεων σε επιχειρηματικά πάρκα, όπως υπήρχαν παλιότερα στη νομοθεσία, τα γνωστά βιοτεχνικά πάρκα. Η εμπειρία βέβαια έδειξε ότι και κατά το παρελθόν η εγκατάσταση μιας πολύ μικρής βιοτεχνίας σε επιχειρηματικά πάρκα δεν συνέφερε.

Υπάρχουν παραδείγματα από παλιότερους σχεδιασμούς που θεωρητικά υπήρχαν για να εξυπηρετηθούν πολύ μικρές επιχειρήσεις οι οποίοι όμως δεν προχώρησαν ποτέ, όπως, για παράδειγμα, το σχέδιο για μετεγκατάσταση βιοτεχνιών από το κέντρο της Αθήνας στην περιοχή του Ελαιώνα, οι εξαγγελίες για δημιουργία τέτοιων πάρκων σε περιοχές με συγκέντρωση μικρών βιοτεχνιών στο Περιστέρι, στο Μενίδι αλλά και σε άλλες περιοχές της χώρας.

Με βάση το πλαίσιο λειτουργίας τα επιχειρηματικά πάρκα όλων των μορφών αφορούν μεγάλες επιχειρήσεις και όχι αυτοαπασχολούμενους ή μικροβιοτέχνες στη μεταποίηση. Ένας αυτοαπασχολούμενος επιπλοξυλουργός ή σιδηροβιοτέχνης δεν θα έχει ούτε τη δυνατότητα ούτε θα τον συμφέρει να εγκατασταθεί σε ένα επιχειρηματικό πάρκο κυρίως λόγω υψηλού κόστους. Το κόστος εγκατάστασης και λειτουργίας μιας επιχείρησης σε επιχειρηματικό πάρκο θα είναι υψηλότερο σε σχέση με το αντίστοιχο εκτός επιχειρηματικού πάρκου, αφού στα πάγια θα προστεθούν η αμοιβή της εταιρείας διαχείρισης για τις υπηρεσίες της, όπως και η ετήσια συνδρομή για το αποθεματικό της εταιρείας διαχείρισης.

Δηλαδή σε συνθήκες ρεκόρ ακρίβειας και κατακόρυφης μείωσης του λαϊκού εισοδήματος, αναδουλειάς και υπερχρέωσης οι μικροί βιοτέχνες, ελεύθεροι επαγγελματίες και ιδίως οι αυτοαπασχολούμενοι όχι μόνο δεν πρόκειται να ωφεληθούν από τις εν λόγω ρυθμίσεις, αλλά τους ετοιμάζει η Κυβέρνηση νέο πεσκέσι αυξήσεων στις ασφαλιστικές εισφορές από 1-1-2023 έως 31-12-2024 κατά το ποσοστό του πληθωρισμού του προηγούμενου έτους. Με αυτόν τον τρόπο θα συμβάλει στην ακόμα μεγαλύτερη αύξηση των ήδη υπέρογκων χρεών στα ασφαλιστικά ταμεία για την ατομική ασφάλιση, που θα έχει ως αποτέλεσμα να οδηγηθούν δεκάδες χιλιάδες αυτοαπασχολούμενοι σε επιπρόσθετη μείωση του εισοδήματός τους. Η απαίτηση για πάγωμα των εισφορών ατομικής ασφάλισης είναι κάτι παραπάνω από επιβεβλημένη στις σημερινές συνθήκες.

Η πολυδιαφημιζόμενη φετινή τουριστική κοσμοσυρροή, που ξεπέρασε κάθε προσδοκία, δεν άγγιξε ούτε τους εργαζόμενους στα ξενοδοχεία και την εστίαση ούτε τους αυτοαπασχολούμενους και ελεύθερους επαγγελματίες. Το 46,3% των πολύ μικρών επιχειρήσεων καταγράφουν μείωση του τζίρου τους σε σχέση με πέρυσι και σχεδόν τέσσερις στις δέκα επιχειρήσεις εκφράζουν φόβος για λουκέτο.

Η Κυβέρνηση, λοιπόν, κοροϊδεύει τους αυτοαπασχολούμενους με τη δήθεν κατάργηση του τέλους επιτηδεύματος, αφού θα γίνεται μόνο σε όσους προχωράνε σε αύξηση προσωπικού, αποκλείοντας χιλιάδες επαγγελματίες χωρίς προσωπικό, οι οποίοι θα κληθούν να πληρώσουν για ακόμα μία φορά τον συγκεκριμένο κεφαλικό φόρο. Αν τώρα προσθέσουμε την κατάργηση του αφορολογήτου και τη φορολογία από το πρώτο ευρώ, προστίθενται στον σωρό ενός ατελείωτου γολγοθά για τη συντριπτική πλειοψηφία των αυτοαπασχολούμενων και μικρών επαγγελματιών.

Σε κάθε περίπτωση, όμως, οι αυτοαπασχολούμενοι και οι μικροί επαγγελματίες πρέπει να δείξουν τη δύναμή τους. Γι’ αυτό και η μαζική συμμετοχή των αυτοαπασχολούμενων, ελεύθερων επαγγελματιών, μαζί με τους εργάτες στις απεργιακές κινητοποιήσεις της 9ης Νοεμβρίου αποτελεί τη μόνη απάντηση σε αυτόν τον δύσκολο αντιλαϊκό χειμώνα που έρχεται.

Επανέρχομαι στο νομοσχέδιο για την παροχή νέων κινήτρων και διευκολύνσεων στους επιχειρηματικούς ομίλους, όπου το νομοσχέδιο σε διάφορα άρθρα του δίνει απλόχερα. Ενδεικτικά, απελευθερώνει πλήρως τα όρια εγκατάστασης νέων δραστηριοτήτων κατηγορίας Α2. Είναι η πρώην μέση όχληση. Ειδικά στην Αττική, που αποτελεί και θείο δώρο για την προσέλκυση επενδύσεων, η Κυβέρνηση αντί να υποχρεώσει τις βιομηχανίες, που για δεκαετίες λειτουργούν με εγκληματικές επιπτώσεις στη δημόσια υγεία και το περιβάλλον, να πάρουν με δικό τους κόστος μέτρα για το σταμάτημα αυτής της δραστηριότητας, έρχεται τώρα και τις χρηματοδοτεί από το Πρόγραμμα Δημοσίων Επενδύσεων, από ευρωπαϊκά κονδύλια, με ειδικές φοροαπαλλαγές, δίνοντάς τους τη δυνατότητα να κάνουν χρήση προνομίων για ίδρυση επιχειρηματικού πάρκου, ακόμα και σε δάση, σε δασικές εκτάσεις. Δίνεται η δυνατότητα χωροθέτησης όπου και όπως βολεύει τους ομίλους ακόμα και σε περιοχές «NATURA». Παρέχει ευνοϊκούς όρους επαύξησης των συντελεστών δόμησης, κάλυψης μέγιστου ύψους.

Καταργεί ακόμα και στοιχειώδεις ελέγχους που αφορούν στην προστασία της δημόσιας υγείας και του περιβάλλοντος για την εγκατάσταση και ίδρυση επιχειρήσεων. Επιτρέπει την παραχώρηση στην εταιρεία ανάπτυξης και διαχείρισης επιχειρηματικού πάρκου, ακόμα και της χρήσης αιγιαλού και παραλίας, του δικαιώματος εκτέλεσης χρήσης και εκμετάλλευσης λιμενικών έργων ή επέκτασης των ήδη υφιστάμενων λιμενικών εγκαταστάσεων.

Επίσης, δημιουργούνται επιχειρηματικά πάρκα εξυγίανσης σε περιοχές που έχουν χαρακτηριστεί με κοινή υπουργική απόφαση ως άτυπες βιομηχανικές συγκεντρώσεις. Χαρακτηρισμός που απαιτεί απαλλοτριώσεις, οι οποίες θα επιχορηγούνται από ακόμα και από φορείς του δημοσίου και από Οργανισμούς Τοπικής Αυτοδιοίκησης. Χαρακτηριστικό παράδειγμα τέτοιου επιχειρηματικού πάρκου εξυγίανσης είναι αυτό στη βιομηχανική περιοχή Οινοφύτων, όπου σχεδιάζεται η κατασκευή χώρου υγειονομικής ταφής επικίνδυνων αποβλήτων στην ήδη επιβαρυμένη περιβαλλοντική περιοχή διακοσίων είκοσι δύο στρεμμάτων σε απόσταση μόλις δυόμισι χιλιομέτρων από τον οικιστικό ιστό του Σχηματαρίου.

Η συγκεκριμένη επένδυση, που θα κοστίσει εκατομμύρια στις τσέπες του λαού και εξυπηρετεί χρόνιες επιδιώξεις μεγάλων επιχειρηματικών ομίλων της περιοχής, όχι μόνο δεν θα ωφελήσει τη ζωή και την υγεία των εργαζομένων του λαού της περιοχής, την απορρύπανση της ήδη επιβαρυμένης περιοχής, αλλά αντίθετα θα διαμορφώσει ακόμα πιο επικίνδυνες συνθήκες.

Όσοι λένε ότι η συγκεκριμένη επένδυση έρχεται να βάλει τάξη στο χάος, λέμε ότι όχι μόνο δεν θα μπει η τάξη, αλλά θα παραδοθούν τα κλειδιά και το κουμάντο μιας τεράστιας περιοχής σε αυτούς που δημιούργησαν το χάος, που γέννησαν και εξέθρεψαν το σοβαρό περιβαλλοντικό, υγειονομικό και πολεοδομικό πρόβλημα, τους επιχειρηματικούς ομίλους δηλαδή. Θα βάλουν τον λύκο να φυλάει τα πρόβατα! Οι ρυπαντές θα ελέγχουν τον εαυτό τους, όταν μολύνουν!

Επίσης, το σχέδιο νόμου προβλέπει την επιστροφή του φόρου μεταβίβασης για δικαιοπραξίες, αγορές οικοπέδων εντός πάρκων, που συντελέστηκαν στα χρόνια των οικονομικών κρίσεων. Δρομολογεί την υπαγωγή των εισφορών σε χρήμα στην ενότητα των παραγωγικών δαπανών και ως εκ τούτου, την ένταξή τους στις επιχειρηματικές δαπάνες, οι οποίες εκπίπτουν κατά τον Κώδικα Φορολογίας Εισοδήματος.

Το νομοσχέδιο, επίσης, αίρει τα όποια πολεοδομικά εμπόδια για την επίσπευση υλοποίησης των επιχειρηματικών πάρκων, απλουστεύοντας διαδικασίες, καταργώντας την υποχρέωση πολεοδομικής αδειοδότησης των κατεδαφίσεων των ρυμοτομούμενων κτηρίων και περιφράξεων, ιδίως αυτών που αναπτύσσονται σε άτυπες βιομηχανικές συγκεντρώσεις με δομημένους χώρους, περιφράξεις και κτήρια.

Δηλαδή, η Κυβέρνηση προχωράει τη νομοθεσία ένα βήμα παραπέρα, έτσι ώστε με φωτογραφικές διατάξεις να διασφαλίζονται οι αναγκαίες επεκτάσεις των σχεδίων πόλεων και η εγκατάσταση των απαιτούμενων λειτουργιών. Διαιωνίζει πολεοδομικές και περιβαλλοντικές αυθαιρεσίες με τους ίδιους τους βιομήχανους, μέσω της εταιρείας διαχείρισης, να έχουν την απόλυτη ευθύνη της διαχείρισης των επιχειρηματικών πάρκων. Δηλαδή, οι ίδιοι που έχουν λόγους και συμφέρον να ρυπαίνουν το περιβάλλον και τον υδροφόρο ορίζοντα θα αυτοελέγχονται.

Έχουμε, λοιπόν, να κάνουμε με έναν πολεοδομικό σχεδιασμό κομμένο και ραμμένο στα μέτρα των επιχειρηματικών ομίλων.

Επιβεβαιώνεται εδώ η θέση του ΚΚΕ ότι ένας πολεοδομικός και χωροταξικός σχεδιασμός δεν είναι απλά ένα τεχνοκρατικό πρόβλημα, ένα τεχνοκρατικό ζήτημα. Είναι πολιτικό. Οι όροι δόμησης, οι χρήσεις γης και δραστηριότητες, τα κίνητρα εντάσσονται και υποτάσσονται αντικειμενικά στους νόμους της αγοράς και στην κερδοφορία των μονοπωλιακών ομίλων. Είναι άρρηκτα δεμένα με τη γενικότερη τάση εμπορευματοποίησης της γης, των ιδιωτικοποιήσεων, που προωθούνται στο πλαίσιο της Ευρωπαϊκής Ένωσης, σε αντίθεση με τη θεμελιακή αρχή που εκφράζει το ΚΚΕ και παλεύει για αυτή ότι η γη και η χρήσης της είναι κοινωνικό αγαθό.

Το νομοσχέδιο, λοιπόν, ούτε φιλοπεριβαλλοντικό είναι, ούτε βάζει και ούτε μπορεί να βάλει τάξη στην οικιστική αναρχία. Κατά συνέπεια καταψηφίζουμε στο σύνολό του το πρώτο μέρος του σχεδίου νόμου.

Τώρα, βέβαια, ζητάνε ακόμα περισσότερα οι βιομήχανοι και από ό,τι φαίνεται η Κυβέρνηση είναι διατεθειμένη να τα δώσει, να δώσει ό,τι άλλο ζητήσουν. Αρκεί κανείς να κοιτάξει το υπόμνημα του Συνδέσμου Ελλήνων Βιομηχάνων, της Κεντρικής Ένωσης Επιμελητηρίων Ελλάδος, του Συνδέσμου Βιομηχανιών Αττικής και Πειραιά που χαιρετίζουν με τον πιο ένθερμο τρόπο το σχέδιο νόμου, ζητώντας ακόμα περισσότερες επιχορηγήσεις, δηλαδή ζεστό κρατικό χρήμα των φορέων διαχείρισης ή της εισφοράς σε χρήμα για να μην επιβαρύνει τους ομίλους κατά την πολεοδόμηση. Απαλλαγή από τα δημοτικά τέλη και την εισαγωγή της αυτοδιαχείρισής τους στις άτυπες βιομηχανικές συγκεντρώσεις. Τη διασφάλιση ποσοστού 55% της έκτασης για τη δημιουργία επιχειρηματικού πάρκου. Κίνητρα αδειοδότησης για τη διαχείριση αποβλήτων στις εγκαταστάσεις, ανοίγοντας έτσι νέο κερδοφόρο πεδίο για τους ομίλους. Διασφάλιση της νομιμότητας με ξεκάθαρο τρόπο των αυθαιρεσιών τους στη δόμηση. Άλλες πολεοδομικές και οικονομικές διευκολύνσεις, άρση δηλαδή και των τελευταίων εμποδίων για την προσέλκυση επενδύσεων.

Παίρνοντας το δεύτερο μέρος του σχεδίου νόμου για τις διατάξεις σχετικά με τη φαρμακευτική κάνναβη, προφανώς τις καταψηφίζουμε. Άλλωστε είχαμε καταψηφίσει ως ΚΚΕ και τα σχετικά νομοσχέδια και επί ΣΥΡΙΖΑ και επί Νέας Δημοκρατίας. Το λέμε αυτό, διότι και οι συγκεκριμένες διατάξεις, που είναι συνέχεια των προηγούμενων νομοσχεδίων, διαμορφώνουν πιο φιλικούς όρους για επενδύσεις και κερδοφορία γύρω από την παραγωγή της φαρμακευτικής κάνναβης.

Βέβαια, το ενδιαφέρον των επιχειρηματικών ομίλων δεν είναι η υγεία του λαού μας, για να μη γελιόμαστε, αλλά η ανταγωνιστικότητα και η κερδοφορία τους, το χρήμα. Άλλωστε η τοποθέτηση του Συνδέσμου Επιχειρηματιών Κάνναβης ήταν αποκαλυπτική ως προς τις πραγματικές του προθέσεις.

Για τα άρθρα 60, 68 για τη διαχείριση της πυρηνικής ενέργειας τεχνολογίας και ακτινοπροστασίας και για την Ελληνική Επιτροπή Ατομικής Ενέργειας, εδώ γίνονται σοβαρές ανατροπές, τροποποιήσεις του ν.4310/2014. Αφαιρούνται δύο πολύ σημαντικοί σκοποί, που αφορούν τη θέσπιση κατάλληλων εθνικών ρυθμίσεων με σκοπό την επίτευξη υψηλού επιπέδου ασφάλειας, όσον αφορά τη διαχείριση αναλωθέντων καυσίμων και ραδιενεργών αποβλήτων για την προστασία των εργαζομένων και του πληθυσμού.

Επίσης αφαιρείται ο σκοπός της παροχής της απαραίτητης ενημέρωσης και η διασφάλιση της συμμετοχής του κοινού όσον αφορά τη διαχείριση αναλωθέντων καυσίμων και ραδιενεργών αποβλήτων… (δεν ακούγεται λόγω κακής σύνδεσης)… όπως είναι η ασφαλής διαχείριση αναλωθέντων καυσίμων και ραδιενεργών αποβλήτων. Αφαιρείται η αρμοδιότητα της παρακολούθησης και του ελέγχου της τήρησης της νομοθεσίας στους τομείς της πυρηνικής ενέργειας, της τεχνολογίας, της ραδιολογικής και πυρηνικής ασφάλειας και της ακτινοπροστασίας -η λογική δηλαδή κινείται στην αποψίλωση των σκοπών της Ελληνικής Επιτροπής Ατομικής Ενέργειας- και ουσιαστικά η ανάθεση της ευθύνης για την εκπλήρωση των πιο πάνω σκοπών στις επιχειρήσεις που έχουν άδεια και λειτουργούν τις σχετικές εγκαταστάσεις.

Για το άρθρο 75, σχετικά με την κατάργηση της προϋπόθεσης άδειας άσκησης επαγγέλματος για χειρισμού κλαρκ, είναι καθαρά τα πράγματα: είναι απαίτηση των βιομηχάνων, μνημονιακή υποχρέωση, οδηγία της Ευρωπαϊκής Ένωσης και του ΟΟΣΑ και εντάσσεται στο πλαίσιο της απελευθέρωσης των επαγγελμάτων. Θα επιφέρει ολέθριες και επικίνδυνες συνέπειες για τους νέους εργαζόμενους. Ανοίγει ο δρόμος έτσι ώστε η εκάστοτε εργοδοσία να ξεμπερδεύει με εργασιακά, μισθολογικά και ασφαλιστικά δικαιώματα. Επίσης θα μετατρέψει τη διαδικασία αδειοδότησης σε κερδοσκοπικό πανηγύρι των κέντρων πιστοποίησης, τα οποία -σήμερα το κόστος έκδοσης είναι γύρω στα 130 ευρώ- θα παίρνουν δίδακτρα από 600 ευρώ έως 1.000 ευρώ. Αυτό είναι κάτι που ήδη συμβαίνει και είναι σε εξέλιξη με τέτοιου είδους κέντρα πιστοποίησης στη χώρα μας.

Πάμε στα άρθρα 81 και 82. Το μεν πρώτο καθιερώνει τις γενικές συνελεύσεις μελών επαγγελματικών σωματείων εξ αποστάσεως μέσω διαδικτύου και το δεύτερο καταργεί το ειδικό εκλογικό βιβλιάριο, δηλαδή την απόδειξη ταυτοπροσωπίας για συμμετοχή σε ψηφοφορίες και εκλογικές διαδικασίες. Εύκολα μπορεί να διαπιστώσει κανείς με τα τρία άρθρα, το άρθρο 75, το άρθρο 81 και το άρθρο 82, το αντεργατικό μέλος της Κυβέρνησης και τις προσπάθειες περιορισμού στη ζωντανή και διά ζώσης συμμετοχή των εργαζομένων στις διαδικασίες αρχαιρεσιών των σωματείων τους, με πρόσχημα την εφαρμογή των νέων τεχνολογιών. Το ΚΚΕ ζητάει την απόσυρση αυτών των διατάξεων.

Καλούμε τους εργαζόμενους, εργάτες, αυτοαπασχολούμενους, ελεύθερους επαγγελματίες, σε κοινή δράση γιατί ο αντίπαλος είναι κοινός, είναι το κεφάλαιο και τα κόμματά του, οι κυβερνήσεις του. Τους καλούμε να συμπορευτούν με το ΚΚΕ στον αγώνα για την ανατροπή των αντιλαϊκών πολιτικών, από όποια κυβέρνηση και αν προέρχονται, για δουλειά με πλήρη μισθολογικά, ασφαλιστικά και συνταξιοδοτικά δικαιώματα.

Τέλος, κύριε Πρόεδρε, αντιλαμβάνεστε ότι καταψηφίζουμε στο σύνολό του αυτό το νομοσχέδιο. Πρόκειται για έναν νομοθετικό οργασμό για τα συμφέροντα των κολοσσών, την ώρα που καλείται ο λαός και οι λαοί της Ευρώπης να βγάλουν τον χειμώνα με κασκόλ και δεύτερο πουλόβερ, την ώρα που είναι ήδη σε εξέλιξη πογκρόμ πλειστηριασμών σε βάρος των λαϊκών κατοικιών. Αυτά επιφυλάσσει η περιβόητη πράσινη καπιταλιστική ανάπτυξη, η απελευθέρωση της ενέργειας των μεγάλων αγωγών, των ενεργειακών δρόμων που θα διασφάλιζαν -τάχα- ενεργειακή επάρκεια, ασφάλεια και φθηνό ρεύμα. Αυτά προϋποθέτει το Ταμείο Ανάκαμψης, το πανευρωπαϊκό μνημόνιο με αντιλαϊκά προαπαιτούμενα για την εκταμίευση των δόσεων. Φτώχεια καταραμένη επιφυλάξατε για τον λαό και χρήμα με τη σέσουλα για τους ενεργειακούς ομίλους που μετράνε καθαρά κέρδη 1,5 δισεκατομμύριο ευρώ μόνο φέτος, ενώ οι εφοπλιστές έχουν χάσει το μέτρημα, με τα ναύλα για τα φορτία LNG να φτάνουν το ποσό των 400.000 ευρώ την ημέρα.

Το πράγμα φωνάζει από μόνο του, κύριε Πρόεδρε! Για να μη ζει ο λαός τον 21ο αιώνα με το κερί μέσα στο σπίτι, για να πάρει ανάσες και, πολύ περισσότερο, για να αξιοποιηθούν όλες οι μεγάλες δυνατότητες και οι εγχώριες πηγές ενέργειας προς όφελός του, χρειάζεται σύγκρουση με την πολιτική της Ευρωπαϊκής Ένωσης, σύγκρουση με την Κυβέρνησή σας, σύγκρουση με όλα τα κόμματα που υπηρετούν αυτή την πολιτική. Δεν υπάρχουν σήμερα σωτήρες. Μόνο ο οργανωμένος αγώνας, σε συμπόρευση με το ΚΚΕ, μπορεί να ανοίξει τον δρόμο για την ικανοποίηση των σύγχρονων αναγκών του λαού μας.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Συντυχάκη.

Τον λόγο έχει τώρα ο ειδικός αγορητής του ΜέΡΑ25 κ. Κρίτων - Ηλίας Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, -λείπει ο Υπουργός- και κύριοι Υπουργοί, είναι ένα νομοσχέδιο βαθιά τοξικό κοινωνικά, βαθιά τοξικό περιβαλλοντικά, είναι ένα νομοσχέδιο όμως που είναι βούτυρο στο ψωμί των επιχειρηματιών.

Πριν μπούμε και αναλύσουμε καθένα από αυτά τα σημεία, θέλω να αναφερθώ σε ένα ζήτημα που απασχολεί πάρα πολύ την κοινή γνώμη, και είναι προφανώς αυτός ο βιασμός και το τράφικινγκ ενός παιδιού στα Σεπόλια. Έχουμε δει από χθες, και είδαμε ήδη από τη Δευτέρα, να στοχοποιείται η οικογένεια, η οικογένεια που κατήγγειλε τον βιασμό. Η μητέρα, δηλαδή, που κατήγγειλε τον βιασμό, βρίσκεται αυτή τη στιγμή να είναι κατηγορούμενη. Ξέρετε, μπορεί! Μπορεί όλα να γίνονται στη ζωή και, αν έχουμε ανεξάρτητη δικαιοσύνη, θα φανεί. Όμως, ξέρετε, σε μια υπόθεση με κυκλώματα, που μπορεί να εμπλέκονται πολύ σημαντικά πρόσωπα σε τέτοια κυκλώματα διότι συνήθως είναι πολύ ευρεία αυτά τα κυκλώματα, όταν ο καταγγελλόμενος γίνεται κατηγορούμενος, ανησυχούμε. Όταν αυτή η οικογένεια με τα οκτώ παιδιά έχει βρεθεί να διαλύεται πραγματικά από την πίεση της δημοσιότητας, και εκτός οποιουδήποτε πλαισίου δεοντολογίας, ξέρετε, όταν διαλύεις μια οικογένεια που είναι ο αδύναμος κρίκος αυτής της υπόθεσης, είναι τόσο εύκολο να κλείσεις στόματα. Προσωπικά ανησυχώ. Μένει να δούμε αν ευσταθούν οι καταγγελίες για τη μητέρα. Όμως, αυτό που βγαίνει σαν εικόνα προς τα έξω είναι οι πρώτες οσμές συγκάλυψης. Και αυτό είναι η πραγματική σαπίλα.

**ΕΥΑΓΓΕΛΟΣ ΛΙΑΚΟΣ:** Από ποιον;

**ΚΡΙΤΩΝ - ΗΛΙΑΣ ΑΡΣΕΝΗΣ:** Σαπίλα δεν είναι μόνο όταν έρχεσαι…

**ΕΥΑΓΓΕΛΟΣ ΛΙΑΚΟΣ:** Από ποιον συγκάλυψη;

**ΚΡΙΤΩΝ - ΗΛΙΑΣ ΑΡΣΕΝΗΣ:** Δεν έχω καταλάβει ποιος συνάδελφος μού μιλάει, κύριε Πρόεδρε.

**ΕΥΑΓΓΕΛΟΣ ΛΙΑΚΟΣ:** Κύριε Αρσένη, από ποιον συγκάλυψη;

**ΚΡΙΤΩΝ - ΗΛΙΑΣ ΑΡΣΕΝΗΣ:** Α, εσείς μου μιλάτε, κύριε συνάδελφε από την Ελευσίνα!

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, μη διακόπτετε. Ελάτε, κύριε Αρσένη, συνεχίστε.

**ΚΡΙΤΩΝ - ΗΛΙΑΣ ΑΡΣΕΝΗΣ:** Είναι συγκάλυψη, κύριε συνάδελφε.

**ΕΥΑΓΓΕΛΟΣ ΛΙΑΚΟΣ:** Από ποιον είναι συγκάλυψη;

**ΚΡΙΤΩΝ - ΗΛΙΑΣ ΑΡΣΕΝΗΣ:** Είναι συγκάλυψη όταν έχεις ένα σκάνδαλο αυτή τη στιγμή στα χέρια σου και αυτό το σκάνδαλο μπορεί να σημαίνει ότι υπάρχουν και πολιτικά πρόσωπα.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Αρσένη, μην κάνετε διάλογο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Δεν γνωρίζουμε όταν αυτά τα δίκτυα, τα κυκλώματα τα τεράστια, φτάνουν στο σημείο ο κατηγορούμενος…

**ΧΡΗΣΤΟΣ ΜΠΟΥΚΩΡΟΣ:**… (Δεν ακούστηκε)

**ΠΡΟΕΔΡΕΥΩΝ (Χαράλαμπος Αθανασίου):** Οι διακοπές αυτά κάνουν!

**ΚΡΙΤΩΝ - ΗΛΙΑΣ ΑΡΣΕΝΗΣ:** Διότι έχουμε άνθρωπο…

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ!

**ΚΡΙΤΩΝ - ΗΛΙΑΣ ΑΡΣΕΝΗΣ:** Μέχρι πρόσφατα λέγαμε ότι προσπαθούσαν να κλείσουν το στόμα της μητέρας. Και τώρα βλέπουμε ότι η μητέρα είναι εμπλεκόμενη και αυτή. Δεν γνωρίζω τι συμβαίνει. Μόνο μια ανεξάρτητη δικαιοσύνη θα μας πει. Όμως, θέλει μια προσοχή με αυτή την οικογένεια, που έχει οκτώ παιδιά. Αντιδεοντολογικά έπεσαν -και ίσως όχι τυχαία- όλα τα μέσα τα κεντρικά, τα κυβερνητικά μέσα επάνω τους, έπεσαν αυτή τη στιγμή, και είναι κατηγορούμενη η ίδια η μητέρα, που είναι αυτή που έφερε το θέμα στο φως. Υπάρχει μια αίσθηση συγκάλυψης, και θέλει πάρα πολλή προσοχή. Διότι σαπίλα δεν είναι μόνο όταν βιάζεται ένα παιδί. Σαπίλα είναι όταν οι θεσμοί του κράτους κάνουν τα στραβά μάτια απέναντι σε αυτά τα πράγματα που γίνονται. Θα φανεί στην πράξη.

(Θόρυβος από την πτέρυγα της Νέας Δημοκρατίας)

Αν υπάρξει συγκάλυψη σε αυτό το σκάνδαλο, σημαίνει ένα πράγμα: ότι έφτανε πολύ ψηλά.

Πάμε τώρα, όμως, στο νομοσχέδιο αυτό. Είπαμε ότι το νομοσχέδιο είναι τοξικό κοινωνικά. Και εδώ πέρα βέβαια θα μιλήσουμε και για τα Ναυπηγεία Σκαραμαγκά. Θα μιλήσουμε για τα Ναυπηγεία Σκαραμαγκά, όπου οι εργαζόμενοι έχουν κερδίσει στον Άρειο Πάγο μία απόφαση κατάσχεσης 123 εκατομμυρίων ευρώ.

Η Κυβέρνηση, λοιπόν, η οποία δεν έχει κανένα πρόβλημα να δίνει τα εκατομμύρια δωράκια δεξιά και αριστερά, 178 στην «FRAPORT» -με την ανοχή του ΣΥΡΙΖΑ- κ.ο.κ., αυτά τα 123 εκατομμύρια ευρώ δεν θέλει να τα δώσει στους εργαζόμενους, που έχουν κερδίσει την απόφαση κατάσχεσης.

Για την ακρίβεια, θέλουμε να μας πείτε αν θέλει. Διότι ξέρετε κάτι; Την ίδια μέρα που συναντήθηκε ο Υπουργός Οικονομικών με τους εργαζόμενους και τους είπε «βέβαια, θα σας τα δώσω», απάντησε σε ερώτηση της Κοινοβουλευτικής Ομάδας του ΜέΡΑ25 και είπε «θα κάνουμε ένσταση εναντίον της απόφασης υπέρ των εργαζομένων».

Τελικά, είστε ανυπόστατοι στον προφορικό σας λόγο ή στον γραπτό σας λόγο; Είστε ανυπόστατοι, όταν υπόσχεστε στους εργαζόμενους ότι θα τους δώσετε τα χρήματα που δικαιούνται, επειδή κέρδισαν την απόφαση στον Άρειο Πάγο ή όταν προχωράτε σε άρνηση απόδοσης αυτών των χρημάτων στους εργαζόμενους;

Και μιλάμε για τον Σκαραμαγκά, γιατί είναι στο επίκεντρο του νομοσχεδίου σας. Μιλάμε για τον Σκαραμαγκά, επειδή έχουμε το άρθρο 19, όπου τι κάνετε; Φέρνετε τη δυνατότητα να κάνουν επιχειρηματικά πάρκα μονοπρόσωπα, με έναν επιχειρηματία και φωτογραφίζετε διατάξεις LNG.

Ακούστε τι λέτε: Πότε επιτρέπονται αυτά τα επιχειρηματικά πάρκα μεμονωμένης μεγάλης μονάδας; Όταν η εξάρτηση της μεμονωμένης μεγάλης μονάδας από πρώτες ύλες και άλλες μεταφορικές υποδομές είναι μεγάλη. Δηλαδή, όταν έχουμε έναν εισερχόμενο πόρο, που είναι το LNG και χρειαζόμαστε να είμαστε σε ένα δίκτυο, που είναι οι δρόμοι πίσω από τον Σκαραμαγκά. Όταν υπάρχει τεκμηριωμένη αδυναμία εγκατάστασης της μεμονωμένης μεγάλης μονάδας σε υφιστάμενο επιχειρηματικό πάρκο εντός της ίδιας περιφερειακής ενότητας ή άλλων θεσμοθετημένων χρήσεων γης, όπου προφανώς το LNG δεν μπορεί να μπει κανονικά για τους ευνόητους λόγους επικινδυνότητας. Όταν, λέτε, υπάρχει άμεση πρόσβαση σε υφιστάμενες υποδομές συνδυασμένης μεταφοράς -οι δρόμοι και τα άλλα δίκτυα πίσω από τον Σκαραμαγκά- για τη μεγάλη μονάδα στην οποία αναπτύσσονται οι δραστηριότητές της.

Παρακάτω, στο άρθρο 30, πάτε λίγο πιο λεπτομερώς, όπου κάνετε αυτή τη μεγάλη τομή. Στην ουσία, δηλαδή, καταρρίπτετε όλη την πολιτική της αποκέντρωσης από τη δεκαετία του 1980 για να φέρετε τις δραστηριότητες που είναι επιβλαβείς για το περιβάλλον, με σημαντικές επιπτώσεις στις βιομηχανικές δραστηριότητες πίσω στην πόλη της Αθήνας. Αυτές οι δραστηριότητες δεν ήταν μόνο για περιβαλλοντικούς λόγους -που ήταν και για περιβαλλοντικούς λόγους, για το νέφος κ.λπ.- που είχαν φύγει από την Αττική. Είχαν φύγει από την Αττική, γιατί υπήρχε μια πολιτική αποκέντρωσης κάποτε σε αυτή τη χώρα. Και αυτή η πολιτική χρειάζεται τώρα παρά ποτέ.

Εδώ πέρα εσείς φέρνετε ξανά αυτές τις δραστηριότητες πού; Στα επιχειρηματικά πάρκα. Και ποιες είναι αυτές οι δραστηριότητες μεταξύ των οποίων συμπεριλαμβάνονται; Η αποθήκευση LNG, εγκαταστάσεις αποθήκευσης καυσίμων και χημικών ουσιών και προϊόντων. Οπότε εδώ πέρα βλέπουμε την ίδια στιγμή που αρνείστε να δώσετε τα εκατομμύρια που τα δικαστήρια αποφάσισαν για τους εργαζόμενους, δίνετε απλόχερα ό,τι θέλει ο κ. Προκοπίου να πάρει για να διαμορφώσει τον Σκαραμαγκά από ναυπηγείο σε ό,τι άλλο αυτός κρίνει. Οικόπεδο δώσατε. Είπαμε, όμως, ότι είναι τοξική και για το περιβάλλον.

Πάμε λίγο παρακάτω. Καταργείτε από το άρθρο 1 την αναφορά ότι στον σκοπό του νόμου για τα επιχειρηματικά πάρκα είναι η χωροταξική οργάνωση της χώρας και η προστασία του περιβάλλοντος. Τόσο ωμά.

Παρακάτω. Δίνετε τον αιγιαλό, ο οποίος παραχωρούταν τόσο καιρό, κακώς. Παραχωρούταν για πενήντα χρόνια, κακώς. Δεν έπρεπε να παραχωρείται για πενήντα χρόνια σε καμμιά περίπτωση. Τον δίνετε για πάντα. Διαγράψατε τα πενήντα χρόνια. Παραχωρείται, τελεία.

Να διαβάσουμε -λείπει ο Υπουργός, γιατί είχε απορίες- μαζί τα άρθρα, όπου λέει ότι επιτρέπετε τα επιχειρηματικά πάρκα εντός σχεδίου πόλης και σε περιοχή «NATURA», χωρίς στρατηγική μελέτη περιβαλλοντικών επιπτώσεων, όπως προβλέπει η ευρωπαϊκή νομοθεσία και η εθνική νομοθεσία.

Φέρνετε τα επιχειρηματικά πάρκα εξυγίανσης, κάνετε δηλαδή άτυπες βιομηχανικές συγκεντρώσεις. Ακολουθείτε το παράδειγμα του ΣΥΡΙΖΑ για τις άτυπες οικιστικές συγκεντρώσεις στα δάση. Παίρνετε άτυπες βιομηχανικές συγκεντρώσεις και θα τις κάνετε βιομηχανικά πάρκα εξυγίανσης.

Εδώ πέρα φωτογραφίζετε τις ΒΙΠΕ Οινοφύτων και σχεδιάζετε την κατασκευή χώρου υγειονομικής ταφής επικίνδυνων αποβλήτων δίπλα στο Σχηματάρι. Δεν είναι μόνο αυτό. Εδώ και καιρό απορούμε γιατί δεν προχωράτε με τις πρόνοιες, τις επιταγές του Ρυθμιστικού Σχεδίου Αθήνας - Αττικής, που επιβάλλει να κάνετε ένα περιφερειακό φυσικό πάρκο, το Ποικίλο και το Αιγάλεω. Δεν το προχωράτε και στα πηγαδάκια μαθαίνουμε ότι υπάρχει ένα πρόβλημα με πιέσεις βιομηχάνων για να νομιμοποιηθούν οι δραστηριότητές τους που μέχρι τώρα είναι παράνομες.

Θα κάνετε και στο Ποικίλο επιχειρηματικό πάρκο εξυγίανσης; Γι’ αυτό καθυστερείτε και μάλλον, θα φέρετε ποτέ την προστασία του Ποικίλου και του Αιγάλεω ως περιφερειακού φυσικού πάρκου; Θα θέλαμε απαντήσεις.

Θέλουμε να δεσμευτείτε ότι δεν θα γίνει τέτοιο πάρκο σε αυτό που είχε ορίσει το Ρυθμιστικό Σχέδιο Αθηνών ως περιφερειακό φυσικό πάρκο, ότι δεν θα κάνετε επιχειρηματικό πάρκο εξυγίανσης εκεί πέρα, για να καταλάβουμε ποιες είναι πραγματικά οι προθέσεις σας, για όσους δεν καταλαβαίνουν δηλαδή.

Τα τεράστια ζητήματα προχωρούν. Περνάτε παράνομα και αντισυνταγματικά τις εγκρίσεις των επιχειρηματικών πάρκων. Αντί με προεδρικό διάταγμα, όπως προβλέπει το Σύνταγμα, τις περνάτε εσείς με κοινή υπουργική απόφαση.

Θα μου πείτε: «Εντάξει, εδώ πέρα δεν κολλάμε να αγνοήσουμε τις αποφάσεις του Συμβουλίου Επικρατείας. Στο προεδρικό διάταγμα θα κολλήσουμε;». Όταν, δηλαδή, το Συμβούλιο Επικρατείας έρχεται να καταργήσει την αντισυνταγματική απόφαση ΣΥΡΙΖΑ, τον νόμο ΣΥΡΙΖΑ για μεταφορά ΕΥΔΑΠ - ΕΥΑΘ στο Υπερταμείο -το καταργεί το Συμβούλιο Επικρατείας με εικοσιπέντε στους είκοσι επτά δικαστές της ολομέλειας, σχεδόν ομόφωνα δηλαδή- και εσείς έρχεστε και με μια μονοκονδυλιά επαναφέρετε τον αντισυνταγματικό νόμο ΣΥΡΙΖΑ, αυτό συνιστά εκτροπή. Το είπαν οι δικαστές, συνταγματική εκτροπή. Οπότε είναι λεπτομέρειες να σας λέμε εδώ πέρα ότι πάλι παραβιάζετε το Σύνταγμα, αφού είναι προφανές ότι, για εσάς, η εφαρμογή του Συντάγματος, των νόμων, των ευρωπαϊκών οδηγιών είναι αλά καρτ. Όταν συνάδουν με τα συμφέροντα που εξυπηρετούν οι νόμοι σας, τότε εφαρμόζονται. Αν είναι αντίθετα, δεν εφαρμόζονται.

Και εδώ πέρα είναι το ερώτημα: Υπάρχει δημοκρατία χωρίς κράτος δικαίου;

Επίσης, καταργείτε στο άρθρο 42 ότι τα επιχειρηματικά πάρκα αναπτύσσονται στο πλαίσιο της δημόσιας ωφέλειας. Ξεκάθαρο και αυτό.

Ερχόμαστε τώρα στο κομμάτι των χειριστών. Θα διαβάσω όχι τα δικά μου λόγια, αλλά τα λόγια της Ομοσπονδίας Χειριστών Μηχανημάτων Έργου Ελλάδας. Μιλάνε για το αίτημα του ΣΕΒ, το πάγιο που ικανοποιήσατε. Μιλάνε οι χειριστές. Πρόκειται για ένα έγκλημα προμελετημένο που προσπαθεί να συντελέσει το Υπουργείο Ανάπτυξης και η Κυβέρνηση.

Μετά την πίεση, λένε οι χειριστές, των εργοδοτών -logistics, αποθήκες, σουπερμάρκετ- το αρμόδιο Υπουργείο εκτελεί κατά γράμμα τις απαιτήσεις τους, ώστε όλα τα κλαρκ δυνατότητας ανύψωσης μέχρι και δυόμισι τόνων να μη χρειάζονται άδεια άσκησης επαγγέλματος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μικρή ανοχή, κύριε Πρόεδρε.

Θέλουν να δώσουν τη δυνατότητα σε ανειδίκευτους εργάτες να χειρίζονται, να μεταφέρουν και να ανυψώνουν φορτία δυόμισι τόνων χωρίς καμμία άδεια, χωρίς καμμία προϋπηρεσία.

Στην ειδικότητα με τα περισσότερα θανατηφόρα εργατικά ατυχήματα, στη χώρα που έχει πενήντα πέντε εργατικά θύματα -δολοφονημένους ανθρώπους στην πράξη ενός καθεστώτος εντατικοποίησης και απουσίας κάθε προστασίας για τους εργαζόμενους. Σε αυτή τη χώρα φέρνετε τη διάλυση αυτού του νομοθετικού πλαισίου που υποχρεώνει χειριστές να έχουν πάρει ειδική εκπαίδευση.

Τι λένε οι χειριστές; Οι αθεόφοβοι εκτελεστές των εργοδοτικών φιρμανιών είναι έτοιμοι να νομοθετήσουν, αγνοώντας την επικινδυνότητα του επαγγέλματος, αγνοώντας την εκατόμβη νεκρών συναδέλφων που έχουμε μέχρι σήμερα.

Υπάρχει έλλειψη προσωπικού; Το κάνετε επειδή δεν βρίσκετε εργατικά χέρια χειριστών; Όχι. Υπάρχουν άνεργοι. Τους θέλετε τζάμπα, ανεξαρτήτως κόστους, πάση θυσία. Και το κόστος και η θυσία αυτή είναι οι ανθρώπινες ζωές. Και το ξέρετε. Όταν θα έρχεστε εδώ να ρίχνετε κροκοδείλια δάκρυα για τους νεκρούς, θα το ξέρετε. Αυτοί οι νόμοι τα φέρνουν αυτά. Η διάλυση των εργασιακών δικαιωμάτων τα φέρνει αυτά.

Και βέβαια, η «ΠΥΡΚΑΛ». Εδώ πέρα διαβάζουμε τις σημειώσεις που κατέθεσε στα χέρια όλων μας ο Σύλλογος Ελλήνων Πολεοδόμων Χωροτακτών. Μιλάει για παραβίαση του ρυθμιστικού σχεδίου Αθηνών Αττικής, το οποίο -λέει η μελέτη σας- τεχνηέντως μπερδεύει -ακούστε- το κέντρο της Αθήνας με τη χωρική υποενότητα της κεντρικής Αθήνας.

Θα μου πείτε, πού είναι η διαφορά; Η διαφορά είναι ότι το κέντρο της Αθήνας είναι το γνωστό κέντρο της Αθήνας, το ευρύτερο εμπορικό κέντρο, ενώ η ενότητα κεντρικής Αθήνας πιάνει μια πολύ μεγάλη ζώνη δήμων. Τι συμβαίνει εδώ; Δεν μελετάτε τις επιπτώσεις στο κέντρο της Αθήνας, που έχει την απομάκρυνση όλης της διοικητικής δομής. Τι θα την κάνετε; Προφανώς, βωμό στο Airbnb και στον τουρισμό, στην τουριστική μονοκαλλιέργεια, χωρίς να είναι βιώσιμη για τους κατοίκους. Και, βέβαια, στα επωφελή gentrification. Αυτά δεν είναι που θέλουν τα επιχειρηματικά συμφέροντα για το κέντρο της Αθήνας; Τι θα κάνετε τα κτήρια αυτά των Υπουργείων; Πείτε μας.

Ακόμη, δεν μελετάτε ούτε τις περιβαλλοντικές και κυκλοφοριακές επιπτώσεις στο Λαύριο, όπου θα μεταφέρετε τα Ελληνικά Αμυντικά Συστήματα. Δεν υπάρχει κανένας πολεοδομικός σχεδιασμός, όπως μας λένε πως πολεοδομικοί χωροτάκτες.

Περνάμε στο θέμα της Αφάντου. Και εδώ πέρα είχα φέρει εκ μέρους του ΜέΡΑ25 το θέμα στη Βουλή για το παράνομο των διαδικασιών και έρχεται να νομοθετήσει, βέβαια, για ακόμη μια φορά η Κυβέρνηση ότι το παράνομο γίνεται νόμιμο, για να μπορεί να κάνει εκεί πέρα ο ιδιώτης ό,τι θέλει στον αιγιαλό, ό,τι θέλει πολεοδομικά, ό,τι θέλει εναντίον του δημοσίου συμφέροντος.

Και, τέλος, έχουμε τη χρηματοδότηση ΙΟΒΕ και ΕΛΙΑΜΕΠ, όπου μετά το ΕΛΙΑΜΕΠ και το ΙΟΒΕ, ένα δεύτερο think tank θα χρηματοδοτείται εξ ίσοις όροις με πανεπιστημιακά ιδρύματα και ερευνητικά κέντρα. Αναρωτιόμαστε πώς είναι δυνατόν να εξισώνονται αυτά τα δύο; Μα προφανώς εξισώνονται στο πλαίσιο του χτυπήματος στη δημόσια παιδεία, του χτυπήματος στο δημόσιο πανεπιστήμιο, μέρος του οποίου είναι οι αποτυχημένες προσπάθειές σας για την Πανεπιστημιακή Αστυνομία. Γιατί, όπως έχουμε πει και θα το επαναλαμβάνουμε ξανά και ξανά, σε μια χώρα, που είναι σχεδόν παγκόσμια εξαίρεση, όπου η ελίτ δεν πηγαίνει στο δημόσιο πανεπιστήμιο, προφανώς για εσάς, που με την ελίτ συνδιαλλάσσεστε, το δημόσιο πανεπιστήμιο είναι για την πλέμπα.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε συνάδελφε.

**ΚΡΙΤΩΝ - ΗΛΙΑΣ ΑΡΣΕΝΗΣ:** Τα σχέδιά σας δεν θα περάσουν, όπως η Πανεπιστημιακή Αστυνομία δεν μπόρεσε να περάσει τις πύλες του πανεπιστημίου. Προφανώς, καταψηφίζουμε.

Ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Αρσένη.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» σαράντα τέσσερις μαθήτριες και μαθητές και πέντε συνοδοί εκπαιδευτικοί από το 3ο Γυμνάσιο Πετρούπολης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, στο σημείο αυτό θα διακόψουμε για λίγο τη συζήτηση του σχεδίου νόμου του Υπουργείου Ανάπτυξης και Επενδύσεων, για να προχωρήσουμε στην προγραμματισμένη συζήτησε περί άρσης ασυλίας.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Αίτηση άρσης ασυλίας Βουλευτή: συζήτηση και λήψη απόφασης σύμφωνα με το άρθρο 62 του Συντάγματος και το άρθρο 83 του Κανονισμού της Βουλής για την αίτηση άρσης ασυλίας του Βουλευτή κ. Νικολάου Παππά.

Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση της 5ης Οκτωβρίου 2022 σύμφωνα με την οποία τα μέλη της επιτροπής πρότειναν κατά πλειοψηφία την άρση της ασυλίας του κ. Παππά. Επίσης, σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής κατά τη διαδικασία του άρθρου 108 παράγραφος 1 εδάφιο 2ο του Κανονισμού.

Ο λόγος δίνεται πάντα, εφόσον ζητηθεί, στον Βουλευτή στον οποίο αφορά η αίτηση και στους Προέδρους Κοινοβουλευτικών Ομάδων ή στους αναπληρωτές τους. Σας υπενθυμίζω, όμως, ότι σύμφωνα με απόφαση της Διάσκεψης των Προέδρων της 7ης Μαρτίου 2018 για τη διαδικασία αυτή έχει ενεργοποιηθεί το νέο σύστημα ηλεκτρονικής ονομαστικής ψηφοφορίας. Επίσης, υπενθυμίζω ότι η ψήφος σας αφορά το αίτημα του εισαγγελέα, δηλαδή, όσοι επιθυμούν ψηφίζουν υπέρ ή κατά της άρσης ασυλίας. Για όποιον το επιθυμεί, μπορεί να ψηφίσει «ΠΑΡΩΝ».

Αφού, λοιπόν, ολοκληρωθεί η συζήτηση επί της περίπτωσης της σημερινής ειδικής ημερήσιας διάταξης, θα προχωρήσουμε στην ονομαστική ηλεκτρονική ψηφοφορία. Η υπόθεση αφορά, όπως σας είπα, τον συνάδελφό τον κ. Παππά και η κατηγορία είναι για μία ψευδή κατάθεση κατ’ εξακολούθηση, την οποία φέρεται ότι έδωσε κατά τη διάρκεια της εξεταστικής επιτροπής.

Κύριε Παππά, θα πάρετε τον λόγο;

**ΝΙΚΟΛΑΟΣ ΠΑΠΠΑΣ:** Ναι, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ελάτε.

**ΝΙΚΟΛΑΟΣ ΠΑΠΠΑΣ:** Ευχαριστώ πάρα πολύ, κύριε Πρόεδρε.

Κυρίες και κύριοι της Νέας Δημοκρατίας, αυτόν τον καιρό ο κ. Μητσοτάκης δέχεται απανωτά χτυπήματα και από αυτά τα χτυπήματα, παραπατάει πολιτικά. Τον βαραίνουν οι αποκαλύψεις για τις παρακολουθήσεις, η τραγική διαχείριση της πανδημίας με τους χιλιάδες νεκρούς εκτός ΜΕΘ για τους οποίους είχε πει ότι δεν ήξερε. Τον βαραίνει η ανεξέλεγκτη ακρίβεια σε τρόφιμα, καύσιμα και ενέργεια. Τον βαραίνει η κοινωνική, πολιτική και οικονομική αστάθεια την οποία υπόσχεται, διότι υπόσχεται, εκτός των άλλων, και αλλεπάλληλες εκλογές, εάν το κόμμα του πρωτεύσει στις κάλπες οι οποίες επέρχονται.

Ο ελεγχόμενος, λοιπόν, για τις υποκλοπές κ. Μητσοτάκης βρίσκεται πίσω και από τη σημερινή κακόγουστη φάρσα, η οποία, πράγματι, προσθέτει άλλον έναν κρίκο στην αλυσίδα των παρακρατικών παρακολουθήσεων -παρακολουθήσεων και των πολιτικών αντιπάλων της Νέας Δημοκρατίας, παρακολουθήσεων και εσωκομματικών αντιπάλων του κ. Μητσοτάκη, παρακολουθήσεων και επιχειρηματιών.

Και μη διερωτάστε διότι ο επικοινωνιακός σας μηχανισμός είναι έτοιμος να διαψεύσει τα πάντα. Ένα πράγμα δεν έχει διαψεύσει, το δημοσίευμα της εφημερίδας «ΚΑΘΗΜΕΡΙΝΗ» που έλεγε ότι παρακολουθούνται και άλλοι πολιτικοί και ενδεχομένως επιχειρηματίες. Αυτό το δημοσίευμα, λοιπόν, δεν έχει διαψευστεί.

Οι παρακρατικές παρακολουθήσεις, λοιπόν, όπως αποδεικνύεται, ξεκίνησαν από πολύ νωρίς, από το 2016 με τον «καλωδιωμένο» Μιωνή και από τότε είναι προφανές -και έχει αποδειχθεί από τα γεγονότα- ότι ο ίδιος ο κ. Μητσοτάκης ενορχηστρώνει μία παρακρατική παρακολούθηση, μία παρακρατική πολλαπλή επιχείρηση παρακολουθήσεων.

Τι χαρακτηρίζει, όμως, τη σημερινή συζήτηση; Προσέξτε, παρ’ όλο που η πράξη καταγραφής είναι παράνομη και το υλικό απαράδεκτο ως αποδεικτικό μέσο, παρ’ όλο που η ουσία των ισχυρισμών Μιωνή έχει καταρρεύσει και έχει απαξιωθεί με το βούλευμα που απαλλάσσει Παπαγγελόπουλο, Φιλιππάκη και Παπαδάκου, παρ’ όλο που βρίσκεται σε εξέλιξη η έρευνα της δικαιοσύνης για αυτή την παράνομη παρακολούθηση μετά από την κατάθεση μηνυτήριας αναφοράς του ΣΥΡΙΖΑ - Προοδευτική Συμμαχία που έγινε από τον Φώτη Κουβέλη και την Όλγα Γεροβασίλη, παρ’ όλο που εάν υπάρχει κάτι παράνομο εδώ και αυτό τεκμαίρεται απολύτως από τα πρακτικά της προανακριτικής επιτροπής…

(Θόρυβος από την πτέρυγα της Νέας Δημοκρατίας)

Κύριοι Υπουργοί, κύριε Σκυλακάκη, λίγο σεβασμό και ησυχία, νομίζω ότι μπορεί και να σας ενδιαφέρει κάτι από αυτά που θα πω. Σας ευχαριστώ.

**ΤΡΥΦΩΝ ΑΛΕΞΙΑΔΗΣ:** Ας πάνε στο καφενείο οι συνάδελφοι!

**ΝΙΚΟΛΑΟΣ ΠΑΠΠΑΣ:** Παρ’ όλο -λέω- που και μηνυτήρια αναφορά έχουμε κάνει και εγώ ο ίδιος έχω καταθέσει στον εισαγγελέα μετά τη μηνυτήρια αναφορά για την παρακολούθησή μου, παρ’ όλο που η ουσία των ισχυρισμών Μιωνή έχει καταρρεύσει και το μόνο καταφανώς αξιόποινο είναι ότι οι δικοί σας Βουλευτές στην επιτροπή για τον Παπαγγελόπουλο γνώριζαν το περιεχόμενο της παράνομα καταγεγραμμένης συνομιλίας πολύ πριν αυτή δημοσιευθεί και πολύ πριν την κάνετε φέιγ βολάν, κύριοι οπαδοί των απορρήτων και του απόρρητου, όμως, σας κατανοούμε. Πού να το ξέρατε, άλλωστε; Πού να το ξέρατε, άραγε, ότι θα συνέπιπτε η μέρα που θα κληθείτε να ψηφίσετε για αυτό το ζήτημα με την ημέρα που κόπτεστε για το απόρρητο των πορισμάτων της εξεταστικής επιτροπής για τις παράνομες παρακολουθήσεις που έχει κάνει η ΕΥΠ και παρακλάδια της με τα παράνομα και κακόβουλα λογισμικά; Για φανταστείτε την αντίφαση!

Επιμένετε, όμως και ξέρετε γιατί επιμένετε; Είναι προφανές γιατί επιμένετε. Επιμένετε διότι θέλετε να στείλετε ή νομίζετε ότι στέλνετε -η ηγεσία σας μάλλον νομίζει ότι στέλνει- ένα έσχατο μήνυμα εκβιασμού σε όσους έχουν παρακολουθηθεί μέχρι σήμερα και τους λέτε «προσέξτε, διότι μπορεί να έρθει στην Ολομέλεια μία κοπτοραπτική».

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Κύριε Πρόεδρε, θα ήθελα και άλλον χρόνο.

Απευθύνεστε, λοιπόν, σε αυτούς διά της σημερινής συζήτησης και τους λέτε «προσέξτε, διότι μπορεί να έρθει στην Ολομέλεια μία κοπτοραπτική απομαγνητοφωνημένων συζητήσεων που έκανε η ΕΥΠ και τα παρακλάδια της και να το συζητάμε τρεις, τέσσερις μέρες και να γίνουν φέιγ βολάν».

Αυτό κάνετε σήμερα. Νομίζετε ότι μπορείτε να εκβιάζετε, αλλά αυτός, ξέρετε, δεν είναι εκβιασμός. Είναι ο πολιτικός επιθανάτιος ρόγχος της Κυβέρνησης Μητσοτάκη, διότι επισφραγίζει την πολιτική της απομόνωση.

(Θόρυβος από την πτέρυγα της Νέας Δημοκρατίας)

**ΟΛΓΑ ΓΕΡΟΒΑΣΙΛΗ:** Κύριε Πρόεδρε, δεν γίνεται αυτό!

**ΝΙΚΟΛΑΟΣ ΠΑΠΠΑΣ:** Δεν πειράζει, δεν πειράζει, κυρία Γεροβασίλη, αφήστε τους, έχουν πάρει γραμμή τι θα ψηφίσουν. Εμείς έχουμε υποχρέωση από αυτό εδώ το Βήμα να μιλήσουμε τη γλώσσα της αλήθειας. Θα έρθει η ώρα που θα πληρώσουν και τίμημα πολιτικό πάρα πολύ σημαντικό.

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ, κύριοι συνάδελφοι!

**ΝΙΚΟΛΑΟΣ ΠΑΠΠΑΣ:** Αυτό, λοιπόν, κάνει ο Μητσοτάκης. Ο Μητσοτάκης σήμερα με αυτή την επιλογή προσπαθεί να εκβιάσει όσους παρακολουθούσαν το προηγούμενο διάστημα και να τους πει «προσέξτε, διότι οι κοπτοραπτικές των συνομιλιών σας μπορεί να έρθουν στην Ολομέλεια». Είναι Αρχηγός αυτού του παρακρατικού μηχανισμού και οι Βουλευτές του γνώριζαν στην επιτροπή Παπαγγελόπουλου το περιεχόμενο της παράνομης συνομιλίας.

Και εσείς σήμερα με την ψήφο σας επιθυμείτε να διαμορφώσετε ένα πολύ επικίνδυνο ιστορικό προηγούμενο. Ο Μητσοτάκης νόμιζε ότι μπορεί να πειθαναγκάσει κόμματα, επιχειρηματίες και να ποδηγετήσει τις πολιτικές εξελίξεις. Αυτή η προσπάθεια, όμως, έχει κλείσει, έχει τελειώσει και το έχει ομολογήσει και ο ίδιος.

(Θόρυβος από την πτέρυγα της Νέας Δημοκρατίας)

**ΚΥΡΙΑΚΗ ΜΑΛΑΜΑ:** Κύριε Πρόεδρε, τι έγινε, τι συμβαίνει τώρα; Το πηγαδάκι;

**ΤΡΥΦΩΝ ΑΛΕΞΙΑΔΗΣ:** Να πάνε στο καφενείο οι συνάδελφοι!

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κυρία συνάδελφε, το έχω εντοπίσει εγώ. Σας παρακαλώ για ακόμα μία φορά, όταν δίνει εξηγήσεις ο εγκαλούμενος, είναι ιερή η στιγμή.

**ΝΙΚΟΛΑΟΣ ΠΑΠΠΑΣ:** Όχι, κύριε Πρόεδρε, εγώ το μόνο που έχω να πω είναι ότι από τον καθέναν αξιώνω όσο σεβασμό μπορεί να δώσει στον εαυτό του. Εάν τόσο σεβασμό, λοιπόν, μπορούν να δώσουν στον εαυτό τους, μπορούν να συνεχίσουν να μιλάνε μεταξύ τους, δεν έχω κανένα απολύτως πρόβλημα.

Ο πολιτικός σας χρόνος, όμως, τελειώνει και το γνωρίζετε. Λίγοι μήνες μένουν μέχρι τις εκλογές, οι οποίες, όπως ομολόγησε ο κ. Μητσοτάκης, δεν μπορούν να τον εκλέξουν Πρωθυπουργό και όπως σας είπα, πού να το ξέρατε και εσείς ότι αυτές οι μέρες θα ήταν οι μέρες της δικής σας απολογίας, οι μέρες του απορρήτου.

Διότι σήμερα το πανελλήνιο καταλαβαίνει ότι δεν θέλετε να μάθει, να ακούσει, να δει κανείς τα πολιτικά σας αίσχη για τις παρακολουθήσεις πολιτικών Αρχηγών, για τις παρακολουθήσεις πρώην Υπουργών, για τις παρακολουθήσεις δημοσιογράφων και επιχειρηματιών, πράγματα για τα οποία σας ελέγχει το Ευρωκοινοβούλιο και οσονούπω έρχεται και η εξεταστική επιτροπή. Δεν θέλετε να μάθει ο ελληνικός λαός ποιος έδωσε εντολή για την παρακολούθηση Ανδρουλάκη, ποιος οργάνωσε την παρακολούθηση Σπίρτζη, ποιος οργάνωσε τις παρακολουθήσεις δημοσιογράφων. Δεν θέλετε να μάθει ο ελληνικός λαός για τον διεθνή διασυρμό της χώρας και για το γεγονός ότι ο Μητσοτάκης στην καθομιλουμένη των Βρυξελλών αποκαλείται «Όρμπαν των Βαλκανίων».

Δεν θέλετε να τα μάθει αυτά ο ελληνικός λαός, όπως δεν θέλατε να μάθει ο ελληνικός λαός για την περίπτωση του στενού του συνεργάτη Νίκου Γεωργιάδη, ο οποίος καταδικάστηκε και περιμένατε να απαλλαγεί διά της παραγραφής και πρωτοδίκως είχε καταδικαστεί για ασέλγεια σε βάρος ανηλίκων, όπως προφανώς κάποιοι μηχανισμοί έδωσαν στον Λιγνάδη άπειρο χρόνο να καλύψει τα ίχνη από το laptop του.

(Χειροκροτήματα από την πτέρυγα του ΣΥΡΙΖΑ)

Αυτή η επιχείρηση συγκάλυψης εξελίσσεται και σήμερα ενώπιον του ελληνικού λαού.

Και, βεβαίως, επειδή ο κατηγορούμενος για μαστροπεία είναι στέλεχος της Νέας Δημοκρατίας -εγώ δεν κατηγορώ συλλήβδην ολόκληρη την παράταξη- θα περίμενα πραγματικά -σας το λέω ειλικρινά, είναι προφανές ότι η γενίκευση δεν αρμόζει και δεν ταιριάζει- θα περίμενα να έχετε μεγαλύτερο άγχος από εμάς για να βγουν και τα διακόσια δεκατρία ονόματα των δυνητικών παιδοβιαστών στη δημοσιότητα.

(Χειροκροτήματα από την πτέρυγα του ΣΥΡΙΖΑ)

Διότι αυτό το κάθαρμα οργάνωνε συγκεντρώσεις του Πατούλη, έπαιρνε απευθείας αναθέσεις, η σύζυγός του ήταν στέλεχος της παράταξης του Μπακογιάννη. Εσείς έπρεπε να είστε στην αιχμή του δόρατος για να δοθούν στη δημοσιότητα τα ονόματα και των δέκα που έχουν ταυτοποιηθεί και των διακοσίων δεκατριών, διότι αν δεν δοθούν και εκεί είμαι σίγουρος ότι θα συμφωνήσετε, είμαι σίγουρος ότι θα συμφωνήσετε, κύριοι…

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Η δικαιοσύνη!

**ΝΙΚΟΛΑΟΣ ΠΑΠΠΑΣ:** Η δικαιοσύνη, λοιπόν.

Λέω ότι όταν εξελίσσεται μια έρευνα από την Αστυνομία, εάν η Αστυνομία το ζητήσει, η δικαιοσύνη εντός έξι ημερών πρέπει να αποφανθεί αν θα δοθούν στη δημοσιότητα. Αφήστε τώρα τις υπεκφυγές!

**ΙΩΑΝΝΗΣ ΑΝΤΩΝΙΑΔΗΣ:** Για την ταμπακιέρα!

**ΝΙΚΟΛΑΟΣ ΠΑΠΠΑΣ:** Για την ταμπακιέρα σας είπα ότι τα έχει πετάξει η δικαιοσύνη στον κάλαθο των αχρήστων και δεν ακούτε κουβέντα.

Γι’ αυτή τη βρωμερή υπόθεση, λοιπόν, για αυτή τη βρωμερή υπόθεση θα περιμέναμε όχι να παρακολουθείτε ούτε καν να μας ακολουθείτε, θα περιμέναμε να είστε η αιχμή του δόρατος στην προσπάθεια για αποκάλυψη.

Δεν είστε όμως. Αν ήσασταν θα τα ξέραμε τα ονόματα αυτή τη στιγμή. Κάθε στιγμή που καθυστερούμε, κάθε στιγμή που δεν βγαίνουν αυτά στη δημοσιότητα, το επιχείρημα για συγκάλυψη θα γενικεύεται.

Κάντε, λοιπόν, νομίζω εκεί και τα κουμάντα σας. Ζητήστε όλη την αλήθεια, διότι αυτά δεν θα μείνουν για πολύ καιρό.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

Κάνετε φέιγ βολάν τα προϊόντα κερδοσκοπίας εις βάρος Υπουργού της ελληνικής Δημοκρατίας και προσπαθείτε να περιορίσετε τη δημοσιοποίηση πορισμάτων που σας εκθέτουν ανεπανόρθωτα για τις υποκλοπές.

Συνεχίστε, συνεχίστε να αποκαλύπτεστε, διότι και ο Μιωνής…

**ΠΡΟΕΔΡΕΥΩΝ (Νικήτας Κακλαμάνης):** Κύριε Παππά, πρέπει και εσείς βλέποντας το ρολόι απέναντί σας…

**ΝΙΚΟΛΑΟΣ ΠΑΠΠΑΣ:** Κύριε Κακλαμάνη, σε ένα λεπτό.

**ΠΡΟΕΔΡΕΥΩΝ (Νικήτας Κακλαμάνης):** Έχετε και δύο λεπτά, αλλά να κλείσετε.

**ΝΙΚΟΛΑΟΣ ΠΑΠΠΑΣ:** Μια σειρά από υποθέσεις αφορούν εσάς και τα γνωρίζει ο ελληνικός λαός.

Τώρα επιτρέψτε μου να πω κάτι το οποίο με αφορά και προσωπικά. Η διαρκής στοχοποίησή μου σας έχει καταντήσει καταγέλαστους, ειδικά όταν επιχειρείτε ανεπιτυχώς να κρύψετε τις δικές σας σκανδαλώδεις ιστορίες. Χτυπάτε όσο θέλετε. Μας κάνετε πιο δυνατούς. Ψάξτε όσο μπορείτε και όσο προλαβαίνετε, διότι, καθώς ψάχνετε, πέφτετε πάνω σε δικά σας ανομήματα, κύριοι. Εμείς δεν έχουμε να κρύψουμε κάτι.

Ψηφίστε, λοιπόν, με το μυαλό στο μέλλον. Εξήντα από εσάς δεν θα είναι στην επόμενη Βουλή, σε μια Βουλή στην οποία η προοδευτική πλειοψηφία θα ελέγξει όλες τις δυσώδεις υποθέσεις της τελευταίας τριετίας και η δικαιοσύνη θα αφεθεί απερίσπαστη να κάνει τη δουλειά της.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Ωραία.

**ΝΙΚΟΛΑΟΣ ΒΟΥΤΣΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Πρόεδρε, ορίστε.

**ΝΙΚΟΛΑΟΣ ΒΟΥΤΣΗΣ:** Για μισό λεπτό, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ωραία, δεν βάζω χρόνο.

**ΝΙΚΟΛΑΟΣ ΒΟΥΤΣΗΣ:** Όχι, κύριε Πρόεδρε.

Απευθύνομαι ιδιαίτερα προς τους συναδέλφους της Συμπολίτευσης. Δεν θα αναφερθώ στην ουσία αυτής της δίωξης, που είναι προφανώς εκδικητική, προκατειλημμένη, παράνομη και όσοι θέλουν να συνηγορήσουν θα το κάνουν διά της ψήφου τους. Θέλω, όμως, να πω -και σκεφτείτε πολύ καλά- ότι την ίδια μέρα που γίνεται αυτή η διαδικασία, πριν από μισή ώρα τελείωσε τις εργασίες της η εξεταστική επιτροπή της Βουλής για το μείζον σκάνδαλο των επισυνδέσεων, των παρακολουθήσεων, του απόρρητου και διά της κυβερνητικής πλειοψηφίας αποφασίσατε στη συζήτηση στην Ολομέλεια, που θα γίνει την άλλη Παρασκευή, να είναι απόρρητο το πόρισμα το οποίο κατά πλειοψηφία εσείς αποφασίσατε εκεί πέρα μέσα και να μην είναι σε γνώση, προφανώς, εκτός αν θέλει οποιοσδήποτε από εσάς να πάει στο 348, να μελετήσει δύο χιλιάδες οκτακόσιες ογδόντα δύο σελίδες της επιτροπής για να έρθει να ψηφίσει εδώ επί των πορισμάτων.

Πρόκειται για τρομακτική θεσμική αντίφαση εν όψει της σημερινής υπόθεσης που εξετάζουμε -αλλιώς δεν θα το έλεγα- την οποία θα πρέπει να μελετήσετε πριν ψηφίσετε σήμερα για τον Νίκο Παππά και για την τρέχουσα ιστορία.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Κυρίες και κύριοι συνάδελφοι, πριν προχωρήσουμε στην ψηφοφορία για την άρση της ασυλίας, να υπενθυμίσω σε όλους τους συναδέλφους ότι στις 13.30΄ θα συνεχιστούν στην Αίθουσα Γερουσίας οι ψηφοφορίες για την ανάδειξη προεδρείων στις Διαρκείς Κοινοβουλευτικές Επιτροπές και παρακαλώ να είστε παρόντες και παρούσες για να ολοκληρωθεί η διαδικασία.

Σας επισημαίνουμε, λοιπόν, ότι η ψηφοφορία περιλαμβάνει μία υπόθεση άρσης ασυλίας. Αφού καταχωρίσετε την ψήφο σας έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας.

Για οποιαδήποτε απορία απευθυνθείτε στο Προεδρείο προκειμένου να σας συνδράμουν οι αρμόδιοι υπάλληλοι.

Παρακαλώ να ανοίξει το σύστημα ηλεκτρονικής ψηφοφορίας και οι Βουλευτές να ψηφίσουν επί της αιτήσεως άρσης ασυλίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Νικήτας Κακλαμάνης):** Θα ήθελα, επίσης, να σας ενημερώσω ότι έχουν έρθει στο Προεδρείο επιστολές συναδέλφων, σύμφωνα με το άρθρο 70Α΄ του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα καταχωριστούν στα Πρακτικά και θα συνυπολογιστούν στην ηλεκτρονική καταμέτρηση η οποία θα ακολουθήσει.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελ. 91α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Κάνω μια ορθή επανάληψη ότι στις Διαρκείς Επιτροπές, αντί για 13.30΄ που σας είπα, οι συνάδελφοι μπορούν να προσέρχονται να ψηφίζουν κατά τις 13.00΄.

Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Νικήτας Κακλαμάνης):** Το αποτέλεσμα της ψηφοφορίας θα το ανακοινώσω μόλις περαστούν και οι επιστολικές ψήφοι. Επομένως, κυρίες και κύριοι συνάδελφοι, μέχρι να ολοκληρωθεί η ηλεκτρονική καταμέτρηση και να έχουμε το αποτέλεσμα, θα επανέλθουμε στη συζήτηση του νομοσχεδίου του Υπουργείου Ανάπτυξης και Επενδύσεων, ώστε να κερδίσουμε χρόνο.

Ξεκινάμε τον κατάλογο των ομιλητών. Λέω τους πρώτους έξι ομιλητές, για να είστε στην Αίθουσα: κ. Μαραβέγιας, κ. Φάμελλος, κ. Μουλκιώτης, κ. Μπούμπας, κ. Λογιάδης και κ. Λιούπης.

Καλείται στο Βήμα για επτά λεπτά ο συνάδελφος από τη Νέα Δημοκρατία κ. Κωνσταντίνος Μαραβέγιας.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, οι δέκα μονάδες διαφορά στις δημοσκοπήσεις είναι φυσικό να δημιουργούν πανικό και φαινόμενα απελπισίας στο κόμμα της Αξιωματικής Αντιπολίτευσης και τα στελέχη του. Και τα παραπάνω βέβαια μπορούν να αποτελέσουν εξήγηση, αλλά όχι δικαιολόγηση της αθλιότητας. Η λάσπη και ο βούρκος δεν θα βρουν ποτέ δικαίωση στα μάτια του ελληνικού λαού. Και όποιος βυθίζεται στον βούρκο σπανίως σώζεται.

Και μιας και μιλώ για βούρκο, κύριε Πρόεδρε, θέλω να αφιερώσω ένα λεπτό στη διπλή προσωπική επίθεση που δέχτηκα από τον ΣΥΡΙΖΑ. Ενορχηστρωτής ο κ. Πολάκης, ο οποίος αποφάσισε να με εμπλέξει σε μια κατά φαντασίαν υπόθεση διασπάθισης δημόσιου χρήματος, με αφορμή επιχειρηματικά σχέδια της συζύγου μου, για τα οποία -το ξαναλέω για να το εμπεδώσουν εκεί στον ΣΥΡΙΖΑ- δεν εισπράχθηκε ούτε 1 ευρώ από το δημόσιο. Έπλασε, λοιπόν, γι’ αυτό ο κ. Πολάκης μια ιστορία δήθεν διασπάθισης δημόσιου χρήματος, την οποία στη συνέχεια φρόντισε να εμπλουτίσει με ένα σωρό άλλα ψέματα, όπως υποτιθέμενα δάνεια αλλά και δήθεν πολιτικές παρεμβάσεις.

Και θα μου πείτε ότι αυτά τα έχουμε ξανακούσει. Όλα αυτά τα κωμικοτραγικά κόλπα επιστρατεύει ξανά ο ΣΥΡΙΖΑ, για να αποφύγει την ήττα που ο ίδιος ο κ. Τσίπρας παραδέχεται ότι έρχεται και μάλιστα πριν από το καλοκαίρι του 2023. Παρ’ όλα αυτά, οφείλω και ένα σχόλιο στους συναδέλφους του ΣΥΡΙΖΑ που μου έκαναν την τιμή να ασχοληθούν με εμένα και με τα μέλη της οικογένειάς μου. Θα εξαιρέσω σε αυτό το σχόλιο τον κ. Πολάκη, γιατί με αυτόν πλέον ασχολείται η δικαιοσύνη, μετά τη μήνυση που κατέθεσα για συκοφαντική δυσφήμιση και κακόβουλη εξύβρισή μου.

Έπρεπε, λοιπόν, οι συνάδελφοι ευθύς εξαρχής να έχουν πράξει αυτό που έκαναν χθες με την υποβολή αιτήματος κατάθεσης εγγράφων, αντί να αφήνουν έναν αδαή να χειρίζεται αυτή την υπόθεση. Και το πόσο άσχετος είναι ο κ. Πολάκης αποδεικνύεται ακόμα και από σημερινή ανάρτησή του ότι ο αναπτυξιακός δεν προέβλεπε αυτές τις χρηματοδοτήσεις για τέτοιου είδους επιχειρηματικά σχέδια.

Κύριοι Υπουργοί, η ατμόσφαιρα πολιτικού χαμαιτυπείου που προσπάθησε όλες αυτές τις ημέρες να δημιουργήσει ο ΣΥΡΙΖΑ δεν πρέπει σε καμμία περίπτωση να αποσπάσει την Κυβέρνηση και τη Νέα Δημοκρατία από το πλήθος θετικών μέτρων που παίρνουμε και τα οποία πάνε τον τόπο μπροστά.

Χαρακτηριστικό παράδειγμα είναι το συζητούμενο νομοσχέδιο για την ανάπτυξη των επιχειρηματικών πάρκων. Πρόκειται για τη δημιουργία ενός ενιαίου πλαισίου ρύθμισης των οργανωμένων υποδοχέων μεταποιητικών και επιχειρηματικών δραστηριοτήτων, με βασικότερη αυτή για την υπαγωγή εντός πενταετίας όλων των οργανωμένων υποδοχέων των τριών παλαιότερων νομών σε ένα ενιαίο πλαίσιο ανάπτυξης και λειτουργίας υπό την ονομασία «επιχειρηματικά πάρκα».

Είναι πολύ σημαντικό αυτό, κύριοι Υπουργοί, και για εμάς στη Μαγνησία, καθώς έχουμε τρία χωροθετημένα επιχειρηματικά πάρκα, δύο ΒΙΠΕ σε Βόλο, Βελεστίνο και ένα βιομηχανικό στον Αλμυρό, με τεράστιες δυνατότητες και προοπτικές. Προϋπόθεση είναι να συνεχίσουν να λειτουργούν με σύγχρονους όρους, να αναβαθμίζονται και να γίνονται πιο ελκυστικά για τους επενδυτές.

Είναι πολύ σημαντικό, γιατί τα υπάρχοντα επιχειρηματικά πάρκα δεν χρειάζονται μόνο ένα νέο θεσμικό πλαίσιο. Χρειάζονται και κρατική χρηματοδότηση, για να κάνουν τα απαραίτητα πρόσθετα έργα υποδομών που θα οδηγήσουν στον εκσυγχρονισμό τους.

Προς αυτή την κατεύθυνση, οφείλω να αναγνωρίσω την πολύ σημαντική δέσμευση του Υπουργού κ. Γεωργιάδη, ο οποίος, κατά τη συζήτηση στην επιτροπή, ανακοίνωσε τη χρηματοδότηση από το Ταμείο Ανάκαμψης όχι μόνο των νέων, αλλά και των υφιστάμενων επιχειρηματικών πάρκων. Είναι ένα εξαιρετικά θετικό μέτρο, το οποίο εύχομαι να επεκταθεί και σε άλλα κίνητρα εγκατάστασης νέων επιχειρήσεων σε υφιστάμενες βιομηχανικές περιοχές και βιομηχανικά και επιχειρηματικά πάρκα.

Το άρθρο 29 ήδη βάζει ένα πολύ θετικό πλαίσιο αδειοδοτικών κινήτρων, όπως την απαλλαγή από έγκριση, γνωστοποίηση εγκατάστασης, την απαλλαγή από γνωμοδοτήσεις κατά την έκδοση ΑΕΠΟ, την απαλλαγή από έγκριση λειτουργίας και υπαγωγής σε καθεστώς γνωστοποίησης για τις νέες δραστηριότητες, τη δυνατότητα μεταφοράς υπολοίπου συντελεστή δόμησης μεταξύ ακινήτων του ίδιου ιδιοκτήτη εντός επιχειρηματικών πάρκων.

Κυρίες και κύριοι συνάδελφοι, η Κυβέρνηση συνεχίζει το δημιουργικό της έργο, παρά τον αρνητισμό και τη μιζέρια μεγάλου μέρους της Αντιπολίτευσης. Πέρα από τις αθλιότητες, τις συκοφαντίες και τον βούρκο, η Νέα Δημοκρατία δεν πρέπει να παίξει στο παιχνίδι αυτό και δεν θα βυθιστεί στη λάσπη.

Όλοι μας, με πρώτους τους συναδέλφους Βουλευτές της Πλειοψηφίας, θα πρέπει να μείνουμε σε αυτό το θετικό μήνυμα της Νέας Δημοκρατίας, να αφήσουμε τον ΣΥΡΙΖΑ να ξηλώνεται στη λάσπη μόνος του και να αναδείξουμε τις αλήθειες και το τεράστιο έργο της Κυβέρνησης του Κυριάκου Μητσοτάκη: Ελληνικές και ξένες επενδύσεις δισεκατομμυρίων ευρώ που αλλάζουν την εθνική οικονομία, με την αλματώδη επί δύο χρόνια αύξηση του ΑΕΠ εν μέσω πανδημίας -μοναδική περίπτωση στην Ευρωπαϊκή Ένωση-, με τη μείωση της ανεργίας στο 12% μετά από δώδεκα χρόνια μνημονίων και διεθνών κρίσεων, με την ψηφιοποίηση του κράτους, με την ποσοτική ενίσχυση και την ποιοτική αναβάθμιση της εθνικής μας άμυνας, με τη δραστική μείωση των μεταναστευτικών ροών και τόσα άλλα.

Αυτά τα επιτεύγματα είναι που πρέπει να συνεχίσουμε να προβάλλουμε, παίρνοντας και νέες δημιουργικές πρωτοβουλίες για την Ελλάδα και τους Έλληνες και αφήνοντας τον ΣΥΡΙΖΑ μόνο του, οριστικά μόνο του, στη λάσπη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Αγαπητοί συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα επτά μαθήτριες και μαθητές και πέντε συνοδοί εκπαιδευτικοί από το 1ο Δημοτικό Σχολείο Καρπενησίου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Προτού προχωρήσουμε στον δεύτερο συνάδελφο εκ των ομιλητών, τον κ. Φάμελλο, θα δώσω για τρία λεπτά τον λόγο στον Υπουργό Αγροτικής Ανάπτυξης και Τροφίμων κ. Γεωργαντά, για να υποστηρίξει μία από τις υπουργικές τροπολογίες, που έχει να κάνει με το Υπουργείο του.

Κύριε Γεωργαντά, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε. Ένα λεπτό θα χρειαστώ μόνο.

Συνεπείς στην προαναγγελία που έγινε ενός συγκεκριμένου μέτρου στήριξης των αγροτών στη Διεθνή Έκθεση Θεσσαλονίκης, σήμερα κατατέθηκε τροπολογία για την ενίσχυση των γεωργικών εκμεταλλεύσεων λόγω της ενεργειακής κρίσης και της αύξησης των τιμών των λιπασμάτων, σε μια επιδότηση 60 εκατομμυρίων ευρώ, η οποία θα δοθεί μέσα από μια διαδικασία που θα ανακοινωθεί τις επόμενες ημέρες, με υπουργική απόφαση η οποία θα εκδοθεί.

Προσπαθούμε με εθνικούς πόρους -γιατί από εθνικούς πόρους είναι αυτά τα χρήματα- να στηρίξουμε τον πρωτογενή τομέα στην πραγματικά πολύ δύσκολη αυτή συγκυρία, κύριε Πρόεδρε. Ελπίζω η πρωτοβουλία αυτή να τύχει της στήριξης όλων των πολιτικών δυνάμεων.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο συνάδελφος από τον ΣΥΡΙΖΑ κ. Σωκράτης Φάμελλος.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ πολύ, Πρόεδρε.

Κυρίες και κύριοι Βουλευτές, κύριοι Υπουργοί, ανεβαίνοντας στο Βήμα της Βουλής μετά τον συνάδελφο από τη Νέα Δημοκρατία κ. Μαραβέγια, ο οποίος είναι ειδικός στα θέματα της «γαλάζιας επιχειρηματικότητας», πράγματι κι εγώ αναρωτιέμαι με ποια θέματα να ασχοληθώ.

Διότι όταν έχουμε στην πολιτική επικαιρότητα μια περίπτωση -προσέξτε- μιας συζύγου Βουλευτή, η οποία μάλιστα δεν έχει και e-mail και δηλώνει το e-mail του συζύγου της, με δραστηριότητα διαφορετική από αυτή από την οποία υποβάλλει φάκελο στον αναπτυξιακό, και εγκρίνονται 4,2 εκατομμύρια ευρώ για μια δραστηριότητα που έχει μετοχικό κεφάλαιο 5.000 ευρώ, είναι πράγματι ένα ερώτημα προς το Υπουργείο Ανάπτυξης το πώς μπορεί στην Ελλάδα να μιλάμε για υγιή επιχειρηματικότητα, όταν εγκρίνονται δραστηριότητες με 5.000 ευρώ μετοχικό κεφάλαιο, με 4,2 εκατομμύρια ευρώ πρότζεκτ -και μάλιστα είναι και στον αρχικό και στον τελικό και στον οριστικό κατάλογο των επενδύσεων- χωρίς να προκύπτει καμμία δυνατότητα χρηματοδότησης του επενδυτικού σχήματος, ενώ αυτό αποτελεί βασικό όρο του αναπτυξιακού νόμου.

Μετά μιλάμε για διαφάνεια και αξιοπιστία. Μιλάμε για γαλάζια παιδιά, που κάνουν πάρτι και πλιατσικολογούν στην ελληνική πολιτεία. Αυτό είστε. Αυτό κάνετε και το κάνετε σε μικρό και σε μεγάλο βαθμό, από το τοπικό, το δικό σας, το μαγαζάκι σας, μέχρι συνολικά δυστυχώς το ελληνικό κράτος.

Διότι το ίδιο ακριβώς συμβαίνει και στο επίπεδο του νομοσχεδίου που έφερε ο κ. Γεωργιάδης εδώ, που φέρνει ένα νομοσχέδιο για τα επιχειρηματικά πάρκα, που, επειδή τάχατες δεν προχωρούν γρήγορα, καταργούμε οποιαδήποτε έννοια σχεδιασμού, για να τα έχουμε γρήγορα.

Δηλαδή ενώ υπάρχει στη χώρα θεσμικό πλαίσιο για τον χωροταξικό σχεδιασμό και τα περιφερειακά χωροταξικά σχέδια, που λέει σε κάθε περιφέρεια πού θα γίνονται τα πάρκα, και ενώ η Κυβέρνηση ήταν υποχρεωμένη εδώ και τρία χρόνια να κάνει τα τοπικά πολεοδομικά σχέδια, που υπήρχαν ήδη προενταγμένα σε χρηματοδοτήσεις και ήταν και υποχρέωσή μας απέναντι στην Ευρώπη, τρία χρόνια δεν έχουν κάνει τίποτα οι άριστοι όσον αφορά τον πολεοδομικό σχεδιασμό των δήμων μας, τίποτα, και τώρα έρχονται να νομοθετήσουν μια διαδικασία από το παράθυρο, για να καλύψουν την αδυναμία που δημιούργησαν οι ίδιοι. Μπράβο! Τέτοια αριστεία; Δηλαδή η Ευρώπη κυριολεκτικά θα σας βλέπει και θα σηκώνονται τα μαλλιά της!

Έχουμε, λοιπόν, τώρα παραβίαση όλων των κανόνων του πολεοδομικού και χωροταξικού σχεδιασμού και μια διαδικασία πολεοδομικών σχεδίων για επιχειρηματικά πάρκα από το παράθυρο, ενώ η Κυβέρνηση Μητσοτάκη έχει κάνει τα ακόλουθα:

Έχει νομοθετήσει -ο άριστος Πιερρακάκης- ότι το Κτηματολόγιο θα κλείσει με αστερίσκους, δηλαδή χωρίς καθαρούς τίτλους.

Έχει νομοθετήσει -ο άριστος Σκρέκας- ότι οι δασικοί χάρτες θα κλείσουν με πρόδηλα σφάλματα.

Έχει στείλει τον ψηφιακό χάρτη, τη βάση δεδομένων δηλαδή των χρήσεων γης, στο Τεχνικό Επιμελητήριο εκτός της Κυβέρνησης και τώρα έρχονται και λένε «επειδή δεν προχωράνε όλα αυτά, μπορούμε να κάνουμε πολεοδομικά σχέδια για τα επιχειρηματικά πάρκα από το παράθυρο».

Κι έρχεται η Επιστημονική Υπηρεσία της Βουλής και καταθέτει ένα πολύ σημαντικό κείμενο σήμερα, που λέει ότι με τις διατάξεις αυτές, που ανατίθεται η ρύθμιση σε υπουργικές αποφάσεις και δεν προβλέπεται στρατηγική μελέτη περιβαλλοντικών επιπτώσεων, η ρύθμιση των ανωτέρω ζητημάτων σε άλλα όργανα πλην του Προέδρου της Δημοκρατίας αντίκειται στις ως άνω συνταγματικές διατάξεις και δεν είναι εφαρμοστέες.

Σας λέει δηλαδή η Επιστημονική Υπηρεσία της Βουλής ότι το να κάνετε επιχειρηματικά πάρκα χωρίς στρατηγική μελέτη περιβαλλοντικών επιπτώσεων, δηλαδή παραβιάζοντας οδηγία της Ευρωπαϊκής Ένωσης, σας λέει, και χωρίς να πηγαίνουν σε προεδρικά διατάγματα αντίκειται στη νομολογία του Σ.τ.Ε. για το άρθρο 24 του Συντάγματος. Και εσείς συνεχίζετε να το νομοθετείτε;

Συνεχίζετε δηλαδή να υποστηρίζετε, με τη δηλωμένη άγνοια του Υπουργού Ανάπτυξης στην αρχή της συνεδρίασης, ότι δεν γνωρίζετε τι έχει πει η Επιστημονική Υπηρεσία της Βουλής; Συνεχίζετε δηλαδή να νομοθετείτε ότι μπορεί να γίνουν επιχειρηματικά πάρκα με υπουργική απόφαση, παρακάμπτοντας και το Υπουργείο Περιβάλλοντος και τον χωροταξικό σχεδιασμό και την πολεοδομική νομοθεσία και το Σύνταγμα της Ελλάδας και την ευρωπαϊκή οδηγία;

Και μετά λέτε ότι κάνετε καλό στους επιχειρηματίες; Μα με αυτό εδώ που προωθείτε σήμερα μπορείτε να υποθηκεύετε την επιχειρηματικότητα, που πιθανά να επενδύσει σε κάποιες περιοχές και μετά να βρεθεί στο Συμβούλιο Επικρατείας εκτεθειμένη και να ακυρωθούν οι πράξεις. Άρα κάνετε κακό στην επιχειρηματικότητα. Και αυτό δεν το λέει μόνο ο ΣΥΡΙΖΑ, το λέει και η Επιστημονική Υπηρεσία της Βουλής και εσείς προφανώς δεν το ακούτε.

Για ποιον λόγο; Διότι θέλετε, από τη μια μεριά, να κάνετε παραθυράκια. Ξέρετε, ο κ. Γεωργιάδης είναι καλός στα παραθυράκια. Έχει φέρει μέχρι άρθρο που λέει ότι δεν ισχύει στις περιοχές «NATURA» η νομοθεσία που έχει το Υπουργείο Περιβάλλοντος, άρα μπορεί να κόβει ένα κομμάτι μιας περιοχής προστατευόμενης και να κάνει μια επένδυση, αδειοδοτώντας την ειδικά για αυτή την περιοχή, κατ’ εξαίρεση όλου του υπόλοιπου πλαισίου. Γύρω-γύρω Σάββατο και στη μέση Κυριακή.

Έχετε κάνει πολεοδομικό νόμο, χωροταξικό νόμο, που λέει ότι μπορεί σε ένα γενικό πολεοδομικό σχέδιο γύρω-γύρω να έχει συντελεστή 0,2 και στο οικόπεδο να έχει 2. Τα έχετε νομοθετήσει όλα αυτά. Και λέτε ότι αυτή η είναι Κυβέρνηση αριστείας; Αυτή είναι η Κυβέρνηση των παραθύρων και των εξυπηρετήσεων.

Και μια εξυπηρέτηση μεγάλη κάνετε και σε αυτό το νομοσχέδιο προς την ΕΤΒΑ ΒΙΠΕ. Διότι αυτό το νομοσχέδιο -το έχουν πει οι επιχειρηματίες- δεν είναι προς όφελος των επιχειρήσεων, είναι προς όφελος ενός ομίλου -σημειώστε-, του ομίλου της Τράπεζας Πειραιώς -γιατί πρέπει να δούμε και για ποιον λόγο εξυπηρετείτε αυτά τα συμφέροντα-, που πολλές φορές αναλαμβάνουν πλέον δυνατότητες -αυτό που είπε ο εισηγητής μας, «ΕΤΒΑ κερνάει, ΕΤΒΑ πίνει», όπως λέμε «Γιάννης κερνάει, Γιάννης πίνει»- υπερεξουσιών, περιουσιακών δικαιωμάτων εις βάρος των επιχειρήσεων. Άρα, πέρα από την παραβίαση του πολεοδομικού χωροταξικού κανόνα, του Συντάγματος και των ευρωπαϊκών οδηγιών, αυτό το νομοσχέδιο δίνει και υπερεξουσίες και δικαιώματα σε μια επιχείρηση ενός τραπεζικού ομίλου εις βάρος των ελληνικών επιχειρήσεων. Άρα θίγετε την επιχειρηματικότητα.

Για να μην πω για την τροποποίηση του οικοδομικού κανονισμού, που υπάρχει μέσα στο νομοσχέδιο, άλλο παραθυράκι.

Για να μην πω για την επιτελική διόρθωση στο άρθρο 80, που αφορά το Ελληνικό. Ακόμη ένα λάθος το Ελληνικό. Θα το χτίζανε μέσα σε ένα εξάμηνο. Τα θυμάστε αυτά, τις μπουλντόζες και τις αδειοδοτήσεις.

Για να μην πω γι’ αυτό που είπε ο εισηγητής της Νέας Δημοκρατίας για το Στρατόπεδο Γκόνου. Δηλαδή προσέξτε τώρα τι έχει γίνει στη Θεσσαλονίκη. Ο κ. Μητσοτάκης ακύρωσε το logistics, το Κέντρο Εμπορευματικών Μεταφορών της Θεσσαλονίκης, με την τοποθέτησή του στην Έκθεση τον Σεπτέμβρη του 2019, και έρχονται οι αθεόφοβοι τώρα, τρία χρόνια μετά, ενώ το ακύρωσε, και λένε ότι προχωράει. Το ακύρωσαν, σταμάτησαν το εμπορευματικό κέντρο που θα συνέδεε το λιμάνι της πόλης μας, της Θεσσαλονίκης, με τα Βαλκάνια, με τον σιδηρόδρομο, με τις οδικές μεταφορές, με την αγορά των Βαλκανίων, που το είχαμε κατοχυρώσει εμείς και γεωπολιτικά - διπλωματικά, με τις συμφωνίες στα Βαλκάνια και με τις Πρέσπες, και τεχνικά.

Και τολμάτε και μιλάτε εσείς που σταματήσατε το έργο; Δηλαδή δεν ντρέπεστε καθόλου; Δεν υπάρχει ντροπή σε αυτή την Αίθουσα καθόλου;

Όμως, δυστυχώς, κύριε Πρόεδρε, το μεγάλο πρόβλημα της ελληνικής επιχειρηματικότητας δεν είναι η αναξιοπιστία μόνο και η ρεμούλα της Κυβέρνησης και το πλιάτσικο. Είναι και τα κόστη.

Αναφέρω πολύ γρήγορα από τη EUROSTAT το κόστος ρεύματος για την ελληνική επιχειρηματικότητα. Το 2019 ήμασταν δέκατοι έβδομοι στην ακρίβεια, με τιμή 0,081. Το 2021 ήμασταν ένατοι, με 0,089, και το 2002 ήμαστε πρώτοι στο κόστος ενέργειας για την επιχειρηματικότητα, με τιμή 0,3696. Στο πρώτο εξάμηνο.

Τι σημαίνει αυτό; Ότι στην Ελλάδα οι εταιρείες ρεύματος εισπράττουν την ακριβότερη τιμή ενέργειας στην Ευρώπη, και για τα νοικοκυριά και για τις επιχειρήσεις. Είτε από λογαριασμούς είτε από επιδοτήσεις, το αποτέλεσμα είναι ότι οι εταιρείες ρεύματος στην Ελλάδα εισπράττουν το ακριβότερο ρεύμα από όλη την Ευρώπη. Το καταλαβαίνετε αυτό; Καταλαβαίνετε τι αισχροκέρδεια δημιουργεί η δική σας Κυβέρνηση;

Δεν είναι απλά ότι δεν μπορείτε να την ελέγξετε, βάζετε πλάτη στην αισχροκέρδεια. Θέλετε να σας πω και μετά τις επιδοτήσεις -και οι επιδοτήσεις λεφτά των επιχειρήσεων και των πολιτών είναι- τι λέει η EUROSTAT; Προσέξτε. Το 2019 ήμασταν στη 16η θέση της Ευρώπης στο 0,119, το 2021 στη 16η στο 0,1243 -είναι τιμή μετά φόρων και επιδοτήσεων και με ΦΠΑ- και το 2022 είμαστε στο 0,3210. Είμαστε η δεύτερη πιο ακριβή χώρα στην Ευρώπη για το ρεύμα της επιχειρηματικότητας, συνυπολογισμένων των επιδοτήσεων.

**ΠΡΟΕΔΡΕΥΩΝ (Νικήτας Κακλαμάνης):** Κύριε Φάμελλε, κλείστε, παρακαλώ.

**ΣΩΚΡΑΤΗΣ ΦΑΜΕΛΛΟΣ:** Και έρχεστε τώρα εδώ και μιλάτε, όταν η ενεργοβόρος βιομηχανία λέει -γιατί για αυτή μιλάμε σήμερα- ότι υπάρχει μια ολιγοπωλιακή, στρεβλή αγορά με χειραγώγηση; Δηλαδή έχουμε καρτέλ ενέργειας και μιλάτε για επιχειρηματικά πάρκα. Ενώ οι μικρομεσαίοι τι λένε και θα το καταθέσω, κύριε Πρόεδρε, αφού δεν μπορώ να μιλήσω; Λένε εδώ ότι έχουμε δύο χιλιάδες εκατό φούρνους με κίνδυνο λουκέτου και στη μικρομεσαία και στη μεσαία και στη μεγάλη επιχειρηματικότητα και εσείς επιδοτείτε την αισχροκέρδεια.

Το καταθέτω, λοιπόν, γιατί δεν μπορώ να τα περιγράψω όλα.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για να το πούμε αλλιώς, το 1,9 δισεκατομμύριο που δώσαμε επιδοτήσεις τον Σεπτέμβριο είναι πάνω από το κόστος της χονδρεμπορικής. Χρηματοδοτείτε την κλοπή. Η χονδρεμπορική τιμή ενέργειας για όλη την Ελλάδα ήταν 1,67 δισ. και δώσατε 1,9 συν τους λογαριασμούς των πολιτών.

**ΠΡΟΕΔΡΕΥΩΝ (Νικήτας Κακλαμάνης):** Κύριε Φάμελλε, κλείστε!

**ΣΩΚΡΑΤΗΣ ΦΑΜΕΛΛΟΣ:** Είναι τραγικά αυτά, κύριε Πρόεδρε. Και δυστυχώς τα ζούμε σε μια χώρα που δεν έχει μόνο την ενεργειακή κρίση και τα υπόλοιπα προβλήματα, αλλά έχει και μια Νέα Δημοκρατία η οποία κάνει εκτεταμένο πλιάτσικο και ακόμη και σε αυτόν το νόμο υπάρχουν παραθυράκια για τους «ημέτερους». Και αυτό είναι ένα σοβαρό πρόβλημα. Για αυτόν τον λόγο και αυτή η Κυβέρνηση πρέπει να φύγει το συντομότερο.

Με συγχωρείτε και ευχαριστώ πολύ, κύριε Πρόεδρε.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Κύριε Πρόεδρε, τον λόγο επί προσωπικού.

**ΠΡΟΕΔΡΕΥΩΝ (Νικήτας Κακλαμάνης):** Κύριε Σιμόπουλε, σας είδα. Προηγείται ένας Υπουργός και μετά θα σας ρωτήσω για ποιον λόγο ζητάτε τον λόγο.

Τον λόγο έχει ο κ. Αυγενάκης, που θέλει να παρουσιάσει τροπολογία που υπάρχει στο νομοσχέδιο.

Ορίστε, κύριε Υπουργέ, έχετε τον λόγο για πέντε λεπτά.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, με το άρθρο 142 του ν.4714/2020 θεσπίσαμε το Ηλεκτρονικό Μητρώο Αθλητικών Σωματείων, την ψηφιακή βιβλιοθήκη, δηλαδή, του ερασιτεχνικού μας αθλητισμού. Στόχος μας η νομιμότητα, η τάξη και η διαφάνεια στο αθλητικό οικοδόμημα και η παροχή καθολικής πρόσβασης σε όλους, να μπορούν άπαντες να γνωρίζουν ανά άθλημα πόσα νόμιμα, ενεργά και νοικοκυρεμένα ερασιτεχνικά σωματεία διαθέτουμε. Να ξέρουν οι γονείς, να ξέρουν οι αθλητές, να ξέρουν οι προπονητές, να ξέρουν οι χορηγοί, να ξέρουν τα στελέχη, να ξέρει η αυτοδιοίκηση και βεβαίως οι διακριθέντες αθλητές να μπορούν να κάνουν χρήση της μοριοδότησης για την εισαγωγή τους στην τριτοβάθμια εκπαίδευση.

Η εγγραφή των σωματείων στο μητρώο είναι η νομιμοποίησή τους. Και φυσικά αυτά τα νόμιμα και ενεργά σωματεία μπορούν μεταξύ άλλων να απολαμβάνουν τις παροχές της πολιτείας, να χρηματοδοτούνται ετησίως και απευθείας από τον κουμπαρά στήριξης μέσω της φορολογίας των κερδών των παικτών του «Στοιχήματος», να χρησιμοποιούν τις δημόσιες αθλητικές εγκαταστάσεις και κυρίως να απολαμβάνουν τα κίνητρα που έχει θεσπίσει η ίδια η πολιτεία. Μάλιστα, για να διευκολυνθούν όλα τα ερασιτεχνικά σωματεία, δώσαμε τρεις παρατάσεις για την εγγραφή στο μητρώο: Στις 31-7-2022 για το 2021 και για ένα ακόμα έτος λόγω πανδημίας. Στις 17-8-2022 κατόπιν αιτήματος του Προέδρου της ΕΠΟ και τελευταία παράταση στις 5-9-2022 λόγω τετραμερούς συνάντησης με FIFA, UEFA και ΕΠΟ.

Όλες οι αθλητικές ομοσπονδίες της χώρας μας πλην μίας, δηλαδή πενήντα τρεις από τις πενήντα τέσσερις ομοσπονδίες, αγκάλιασαν και εφαρμόζουν τον νόμο. Η καθολική πλειοψηφία των σωματείων τους έχει εγγραφεί στο μητρώο και συνεργαζόμαστε αδιάκοπα για την επίτευξη του κοινού στόχου, την εφαρμογή συνθηκών νομιμότητας και διαφάνειας.

Μοναδική εξαίρεση η ΕΠΟ, η οποία αρνείται να εφαρμόσει τον νόμο και αυτό παρά το γεγονός ότι βρισκόμαστε σε συνεχή διάλογο μαζί τους και με τις διεθνείς ομοσπονδίες, ότι δώσαμε παρατάσεις που μας ζήτησαν για να διευκολυνθούν, ότι πραγματοποιήσαμε στις 2 Σεπτεμβρίου τετραμερή συνάντηση -Υφυπουργείο Αθλητισμού, εκπρόσωποι της ΕΠΟ, εκπρόσωποι της FIFA, εκπρόσωποι της UEFA- και ότι η ΕΠΟ είχε διαχρονικά αποδεχτεί την απόλυτη υποχρέωση της ύπαρξης ειδικής αθλητικής αναγνώρισης.

Έκανε μάλιστα και σχετική έκδοση το 2016 με εγχειρίδιο, παρακαλώ, οδηγιών προς όλα της τα σωματεία, βάσει των οποίων έπρεπε να εγγραφούν ταχύτατα και να έχουν την ειδική αθλητική αναγνώριση, κάτι που αγνοούσε η σημερινή διοίκηση της ΕΠΟ. Και επίσης η ποδοσφαιρική ομοσπονδία δεσμεύτηκε ενώπιον FIFA, UEFA να φέρει σε νέα συνάντηση στις 7 Σεπτεμβρίου επικαιροποιημένη λίστα με τα ενεργά ποδοσφαιρικά σωματεία ανά ΕΠΣ, ώστε να συνεχιστεί ο διάλογος.

Η ΕΠΟ ανέβαλε τη συνάντηση, δεν τήρησε τη δέσμευσή της ούτε παρουσίασε ποτέ διαφορετική λίστα ενεργών ποδοσφαιρικών σωματείων, όπως αυτή που ήδη είχαμε λάβει επισήμως από τις πενήντα τέσσερις ποδοσφαιρικές ενώσεις της χώρας μας. Επιπλέον η Γενική Συνέλευση της ΕΠΟ στις 30 Σεπτεμβρίου προχώρησε σε μια καταστροφική απόφαση για το ερασιτεχνικό ποδόσφαιρο. Ανέστειλε τα πρωταθλήματα, αποφασίζοντας να βάλει μαζί με την πλειονότητα των ΕΠΣ, που είναι μέλη της, ταφόπλακα στο ερασιτεχνικό ποδόσφαιρο.

Μάλιστα προχώρησε ακόμη παραπέρα και είπαν το εξής: Αν κάποια ΕΠΣ αποφασίσει την έναρξη του πρωταθλήματος, να αποβάλλεται από την ΕΠΟ. Το παράλογο της όλης υπόθεσης είναι ότι σύμφωνα με τα στοιχεία που απέστειλαν οι πενήντα τέσσερις ΕΠΣ της χώρας μας στο Υφυπουργείο Αθλητισμού, υφίστανται κατά δήλωσή τους δύο χιλιάδες πεντακόσια ογδόντα πέντε ενεργά ποδοσφαιρικά σωματεία και δύο χιλιάδες διακόσια εξήντα από αυτά έχουν καταθέσει αίτηση στο μητρώο.

Μέχρι σήμερα στο μητρώο μας είναι πλήρως εγγεγραμμένα χίλια εννιακόσια εξήντα τέσσερα ερασιτεχνικά ποδοσφαιρικά σωματεία, ενώ οι αιτήσεις που είναι σε εξέλιξη η αξιολόγησή τους και ο έλεγχός τους φτάνουν τις διακόσιες ενενήντα έξι. Συνεπώς από τις δύο χιλιάδες πεντακόσια ογδόντα πέντε ενεργά σωματεία, δύο χιλιάδες διακόσια εξήντα αθλητικά σωματεία, δηλαδή το 87,5%, έχουν συνταχθεί με τις επιταγές του νόμου και έχουν προσέλθει στο μητρώο.

Κυρίες και κύριοι, τα οφέλη που έχουν λάβει τα ερασιτεχνικά σωματεία από την ύπαρξη του μητρώου είναι πολλαπλά. Μόνο από την οικονομική σκοπιά θα σας πω ότι το 2021 τα ερασιτεχνικά σωματεία πήραν 2.500 ευρώ για την αντιμετώπιση της πανδημίας για κάθε άθλημα που καλλιεργούν. Τα Χριστούγεννα του 2021 για πρώτη φορά το κάθε σωματείο έλαβε τουλάχιστον 1.600 ευρώ ενίσχυση απευθείας από την πολιτεία. Τον Ιανουάριο του 2023 σε δύο, τρεις μήνες δηλαδή, τα εγγεγραμμένα στο μητρώο ερασιτεχνικά σωματεία θα λάβουν νέα οικονομική ενίσχυση από τη φορολόγηση των κερδών του «Στοιχήματος». Έχει ήδη ανακοινωθεί τέσσερις στις 4-8-2022 από τον ίδιο τον Υπουργό Οικονομικών κ. Σταϊκούρα. Το μέτρο είναι μόνιμο και διαρκούς χαρακτήρα και νέα χρηματοδότηση προγραμματίζεται να δοθεί τον Ιανουάριο.

Επίσης χρησιμοποιούν τις δημόσιες αθλητικές εγκαταστάσεις που εποπτεύονται από το Υπουργείο ή από τους δήμους και τις περιφέρειες και απολαμβάνουν τα κίνητρα που έχει θεσπίσει η πολιτεία. Συνολικά η ανταπόκριση των ερασιτεχνικών σωματείων είναι εντυπωσιακή και ενθαρρυντική. Στο μητρώο έχουν προσέλθει έξι χιλιάδες τριακόσια εξήντα δύο σωματεία όλων των αθλημάτων. Πέντε χιλιάδες οκτακόσια είκοσι εννέα είναι πλήρως εγγεγραμμένα, ενώ έχουμε επιπλέον πεντακόσιες τριάντα τρεις αιτήσεις σε εκκρεμότητα.

Τι προτείνουμε με τις διατάξεις; Με το άρθρο 83 εισηγούμαστε να δοθεί η δυνατότητα σε ερασιτεχνικό αθλητικό σωματείο που διαθέτει την ειδική αθλητική αναγνώριση, που έχει υποβάλει οριστική αίτηση για εγγραφή στο μητρώο χωρίς αυτή να έχει ολοκληρωθεί ακόμη, να μπορούν να χρησιμοποιούν δημόσιες αθλητικές εγκαταστάσεις, δηλαδή έως και 31 Ιουλίου του 2023 να χρησιμοποιούν αθλητικές εγκαταστάσεις που ανήκουν σε εποπτευόμενους από το Υπουργείο φορείς, νομικά πρόσωπα δημοσίου ή ιδιωτικού δικαίου ή εγκαταστάσεις που ανήκουν σε δήμους και περιφέρειες, να συμμετέχουν σε διοργανώσεις, εκτός εκείνων που οδηγούν στη χορήγηση των παροχών και προνομίων του άρθρου 34 του ν. 2725, δηλαδή τη μοριοδότηση διακεκριμένων νεαρών αθλητών για εισαγωγή στην τριτοβάθμια εκπαίδευση.

Ουσιαστικά δηλαδή, κύριοι συνάδελφοι, διευκολύνουμε πεντακόσια τριάντα τρία επιπλέον ερασιτεχνικά σωματεία που κατέθεσαν αίτηση εγγραφής στο μητρώο και αυτή ακόμα εξετάζεται ή χρήζει θεραπείας, ώστε να ταυτοποιηθούν. Από αυτά τα διακόσια ενενήντα έξι είναι ποδοσφαιρικά σωματεία, τα διακόσια τριάντα επτά είναι σωματεία που αφορούν όλα τα υπόλοιπα αθλήματα. Στηρίζουμε, κύριοι συνάδελφοι, οριζόντια όλο τον αθλητισμό.

Με το άρθρο 84 διευκρινίζεται ότι κρίσιμος χρόνος συνδρομής των προϋποθέσεων συμμετοχής αθλητικού σωματείου σε αθλητική διοργάνωση είναι ο χρόνος έναρξης των αγωνιστικών υποχρεώσεών του σε επίσημη διοργάνωση αθλητικής ένωσης ή ομοσπονδίας. Και φυσικά όταν αναφερόμαστε σε προϋποθέσεις εννοείται η κατοχή της ειδικής αθλητικής αναγνώρισης και εγγραφή στο μητρώο αθλητικών σωματείων.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, ολοκληρώνετε.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Και ολοκληρώνω, κύριε Πρόεδρε, λέγοντας δυο κουβέντες μόνο σε ό,τι αφορά τη χθεσινή ανακοίνωση που έβγαλε ποδοσφαιρική ομοσπονδία της χώρας μας. Εξέδωσε μια ανακοίνωση, μια υποτιθέμενη πρόταση νόμου, που, όπως υποκριτικά αναφέρει, δεν μπορεί να αγνοήσει την επιθυμία των ερασιτεχνικών ποδοσφαιρικών σωματείων και των ακαδημιών που θέλουν να παίξουν. Αλλά από την άλλη αποφάσισε πριν από δεκατρείς ημέρες την αναστολή πρωταθλημάτων, ενώ ήξερε ότι αγνοούσε την επιθυμία και τη βούληση της πλειονότητας των σωματείων.

Αυτή η πρόταση, που αναφέρουν χθες με ανακοίνωσή τους, δεν έφτασε ποτέ επίσημα στα χέρια τους. Είναι προσχηματική, άδικη, ανεφάρμοστη, αλλά κυρίως παράνομη. Νέα διοικητικά ήθη μάς διδάσκει το προεδρείο της ΕΠΟ.

**ΠΡΟΕΔΡΕΥΩΝ (Νικήτας Κακλαμάνης):** Ελάτε, όμως.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ, κύριε Πρόεδρε.

Τι ζητάει; Τα σωματεία που δεν έχουν προσέλθει στο μητρώο, περίπου τριακόσια, μόλις το 12,5% των ερασιτεχνικών ποδοσφαιρικών σωματείων, να μπουν στο μητρώο, χωρίς καμμία τακτοποίηση νωρίτερα, χωρίς καμμία αθλητική αναγνώριση. Η υποχρέωση απόκτησης ειδικής αθλητής αναγνώρισης, δηλαδή της επικύρωσης ότι όντως είναι σωματείο αθλητικό, ισχύει από το 1999 με τον ν.2725/1999, εδώ και είκοσι τρία ολόκληρα χρόνια. Η ΕΠΟ τον αγνοούσε, τον απαξίωνε, τον καταστρατηγούσε, παρά του ότι έβγαζε οδηγούς και τους έλεγε «γραφτείτε, πάρτε την ειδική αθλητική αναγνώριση, γιατί πρέπει, επιβάλλεται», αλλά η ίδια δεν εφάρμοσε ποτέ ούτε παρακολούθησε ούτε πίεσε τα σωματεία τους να τακτοποιηθούν ούτε τις ΕΠΣ να ελέγξουν αν και κατά πόσο στους κόλπους τους δραστηριοποιούνται σωματεία κατ’ αυτόν τον τρόπο.

**ΠΡΟΕΔΡΕΥΩΝ (Νικήτας Κακλαμάνης):** Ελάτε, κύριε Υπουργέ.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ολοκληρώνοντας, λοιπόν, θέλω να πω μονάχα τούτο: Επιβάλλεται αυτή την ώρα να δουλέψουμε όλοι μαζί για αυτόν τον λόγο.

Επειδή οι αριθμοί λένε μόνο την αλήθεια, ιδού πώς επηρέασε προς τη νομιμότητα, την τάξη και τη νοικοκυροσύνη των μητρώων. Από το 2020 έως και χθες οι υπηρεσίες μας έχουν εκδώσει αποφάσεις και βεβαιώσεις ειδικής αθλητικής αναγνώρισης σε τέσσερις χιλιάδες εξακόσια οκτώ σωματεία σε σύνολο εννέα χιλιάδων διακοσίων εννέα αποφάσεων και βεβαιώσεων που έχουν εκδοθεί σε είκοσι τρία ολόκληρα χρόνια.

**ΠΡΟΕΔΡΕΥΩΝ (Νικήτας Κακλαμάνης):** Κλείστε, κύριε Υπουργέ. Δεν μπορώ άλλο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ολοκληρώνω, κύριε Πρόεδρε, και με συγχωρείτε.

Δηλαδή, το 50% των ειδικών αθλητικών αναγνωρίσεων έσπευσαν να τις εκδώσουν τα τελευταία δυόμισι χρόνια, ενώ η απόφαση για είκοσι τρία ολόκληρα χρόνια.

Και τι είναι το μητρώο; Είναι η ψηφιακή συνέχεια, η καταγραφή των σωματείων. Είναι ηλεκτρονική βιβλιοθήκη.

Ολοκληρώνοντας, θέλω να πω μονάχα τούτο, ότι μπορεί στην ΕΠΟ να έχουν συνηθίσει να παρανομούν υπό τον μανδύα του αυτοδιοίκητου και να παρερμηνεύουν συχνά πυκνά την έννοια του αυτοδιοίκητου και να φτάνουν στην ασυδοσία, αλλά εμείς δεν παρανομούμε ούτε φυσικά θα το πράξουμε.

Ωστόσο και επειδή συνεχώς προσπαθούμε να βοηθήσουμε όλα ανεξαιρέτως τα σωματεία που θέλουν να είναι νόμιμα και να το πράξουν άμεσα, και επειδή δεν έχουμε καμμία τιμωρητική διάθεση…

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, δεν μπορώ άλλο. Δεν θα βγούμε τελείως εκτός νομοσχεδίου.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** …ανακοινώνω την παράταση έως και 23 Οκτωβρίου, για δέκα ημέρες ακόμη, τη δυνατότητα στα σωματεία που διαθέτουν ειδική αθλητική αναγνώριση για να καταθέσουν τον φάκελό τους και να έχουν τα οφέλη που προκύπτουν μέσα από τις διατάξεις του άρθρου 83 και 84 που σήμερα ψηφίζουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΙΩΑΝΝΗΣ ΣΑΡΑΚΙΩΤΗΣ:** Για την τροπολογία δεν μίλησε ο Υπουργός, κύριε Πρόεδρε.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Είναι διάταξη, δεν είναι τροπολογία. Είναι μέσα στο νομοσχέδιο.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Ευστράτιε, για ποιο πράγμα ζητάς τον λόγο;

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Κύριε Πρόεδρε, ο κ. Φάμελλος μου είπε ότι πρέπει να ντρέπομαι. Ακριβώς αυτό.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, έχετε τον λόγο για ένα λεπτό.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Κατ’ αρχάς, αυτό που έχω να πω είναι ότι πρέπει να ντρέπονται οι συνάδελφοι του ΣΥΡΙΖΑ για θέματα που αφορούν στη Θεσσαλονίκη. Διότι άφησαν τη Θεσσαλονίκη χωρίς έργα υποδομών, κάτι που αλλάζει.

Αλλά έρχομαι στο Στρατόπεδο Γκόνου. Το Στρατόπεδο Γκόνου το είχαν δημοπρατήσει χωρίς καμμία μελέτη και η Κυβέρνηση αποφάσισε, πολύ ορθά, αντί να κάνει μόνο ένα εμπορευματικό κέντρο, να κάνει ένα εμπορευματικό κέντρο συνδυασμένο με βιομηχανικό κέντρο και, μάλιστα, ωριμάζει απόλυτα όλες τις σχετικές μελέτες, ώστε, όταν έρθει η ώρα και γίνει η δημοπράτηση για να παραχωρηθεί σε ιδιώτες, να είμαστε πανέτοιμοι και να ξεκινήσουν τα έργα, όχι έργα με μουσαμάδες, αλλά πραγματικά έργα.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Δεν ήταν απολύτως προσωπικό, αλλά καλή ήταν η διευκρίνιση. Ακούστε τώρα πώς θα πάμε. Θα μιλήσει ο κ. Μουλκιώτης.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, για να γραφτεί στα Πρακτικά, δεν αποσύρω τον χαρακτηρισμό μου. Πρέπει να ντρέπεται η Νέα Δημοκρατία για αυτό.

**ΠΡΟΕΔΡΕΥΩΝ (Νικήτας Κακλαμάνης):** Ε, τώρα μην το τραβάς και εσύ. Σκέψου το μέχρι το τέλος της συνεδρίασης να μου πεις.

**ΣΩΚΡΑΤΗΣ ΦΑΜΕΛΛΟΣ:** Παρακαλώ, να γραφτεί στα Πρακτικά.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, κατ’ αρχάς δεν διαγράφω αυθαιρέτως. Απλώς σου λέω σκέψου το μέχρι το τέλος.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Κύριε Πρόεδρε…

**ΠΡΟΕΔΡΕΥΩΝ (Νικήτας Κακλαμάνης):** Όχι, δεν έχετε πια τον λόγο. Καθίστε κάτω. Δεν έχετε τον λόγο. Τελειώσαμε. Δεν θα τινάξω τη συνεδρίαση στον αέρα τώρα για το Στρατόπεδο Γκόνου.

Λοιπόν, ο κ. Μουλκιώτης έχει τώρα τον λόγο. Μετά, Κώστα, θα βάλω έναν συνάδελφο, μην πας πακέτο με τον δικό σου. Ο συνάδελφος, μετά από συνεννόηση, δεν θα είναι ο κ. Μπούμπας. Θα είναι ο κ. Λογιάδης. Και μετά θα δώσω τον λόγο στον κ. Σκανδαλίδη ως Κοινοβουλευτικό Εκπρόσωπο.

Κύριε Μουλκιώτη, έχετε τον λόγο.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, με αυτό το νομοσχέδιο που εισηγείται η Κυβέρνηση προσπαθεί, λέει, να λύσει το πρόβλημα των υπολειτουργούντων βιομηχανικών περιοχών και βιοτεχνικών πάρκων σε πολλές ελληνικές πόλεις, μετά από δέκα χρόνια οικονομικής κρίσης στη χώρα και βεβαίως δύο χρόνια πανδημικής κρίσης που στοίχισε το κλείσιμο πολλών επιχειρήσεων.

Σήμερα στις ΒΙΠΕ και στις ΒΙΠΑ λειτουργούν από 40% έως 60% των βιομηχανικών κτηρίων. Τα υπόλοιπα είναι σκέτα κουφάρια, ενώ πολλά πέρασαν ιδιοκτησιακά στις τράπεζες, λόγω δανειακών υποχρεώσεων.

Ωστόσο, στη φιλοσοφία του, κύριε Υπουργέ, αυτό το σχέδιο νόμου είναι τουλάχιστον ανεπαρκές. Δεν θα φέρει αποτελέσματα που δήθεν οραματίζεστε. Κινείται σε αναποτελεσματική κατεύθυνση. Δεν θα δώσει πνοή την επόμενη μέρα στον τομέα των επιχειρηματικών πάρκων. Δεν παρέχει καμμία, μα καμία, ευκαιρία για αποτελεσματικές αστικές και οικονομικές πολιτικές, για την ανταγωνιστικότητα των ελληνικών πόλεων.

Με την οικόπεδο προς οικόπεδο ανοικοδόμηση των επιχειρηματικών κέντρων, οδηγούμαστε σε τυχαίο αποτέλεσμα και με πολύ αργές διαδικασίες, όταν η ταχεία ανάπτυξή τους είναι βασική παράμετρος στις βέλτιστες πρακτικές των ευρωπαϊκών πόλεων.

Επίσης, η οικόπεδο προς οικόπεδο ανοικοδόμηση των επιχειρηματικών κέντρων στερείται ενιαίας μορφολογικής δομής αλλά και αρχιτεκτονικών καινοτομιών.

Αποτέλεσμα είναι ότι τέτοια επιχειρηματικά πάρκα, εάν και όταν ολοκληρωθούν, δεν θα είναι ούτε ελκυστικά ούτε ανταγωνιστικά σε σχέση με άλλες ευρωπαϊκές πόλεις για την εγκατάσταση νέων επιχειρήσεων σε τομείς αιχμής και εννοούμε έντασης γνώσης και νέων τεχνολογιών, πολιτισμού και δημιουργικών βιομηχανιών.

Σίγουρα, όμως, αυτό το σχέδιο νόμου, κύριε Υπουργέ, δεν συμβάλλει στην οικονομική ανάπτυξη και την ανταγωνιστικότητα των ελληνικών πόλεων μέσω της δημιουργίας σύγχρονων επιχειρηματικών κέντρων για την προσέλκυση και εγκατάσταση επιχειρήσεων σε τομείς αιχμής. Αναφερόμαστε στην καινοτομία, στην τεχνογνωσία, στις νέες τεχνολογίες, στον πολιτισμό, στις δημιουργικές βιομηχανίες.

Η Επιστημονική Επιτροπή της Βουλής ακούστηκε ότι ανέφερε συγκεκριμένα ζητήματα και ερωτήματα που θέτουν αυτό το σχέδιο νόμου αντίθετο τουλάχιστον με τη νομολογία του Συμβουλίου της Επικρατείας, αντίθετο με τις ευρωπαϊκές οδηγίες και την Ευρωπαϊκή Ένωση. Πώς κινείται, λοιπόν, και πώς εσείς εισάγετε με τέτοιες αντιθέσεις και αντιρρήσεις αυτό το σχέδιο νόμου ενώπιόν σας;

Πέραν τούτου, κύριε Υπουργέ, θα αναφερθώ ενδεικτικά στο άρθρο 25 του σχεδίου νόμου. Ταυτόχρονα με τη θεσμοθέτηση της δυνατότητας παροχής υπηρεσιών καθαριότητας, φωτισμού, κοινόχρηστων χώρων, συλλογής απορριμμάτων στους φορείς διαχείρισης του επιχειρηματικού πάρκου, οι ΟΤΑ στερούνται με αυτή τη λογική του 80% των δημοτικών τελών από τη βιομηχανία. Αυτό το έχει, αλήθεια, κουβεντιάσει με την Κεντρική Ένωση Δήμων και είπε ότι συμφωνεί; Μιλήσατε με τους δήμους που έχουν σχέση με αυτή την πραγματικότητα; Πώς το νομοθετείτε; Πώς το εισάγετε;

Για τον Δήμο Τανάγρας θα σας πω συγκεκριμένα. Εκεί είναι τα Οινόφυτα, που εκεί έχει στεγαστεί όλη η βιομηχανία, η άτυπη βιομηχανία, η προβληματική βιομηχανία. Με έναν Ασωπό, που, υποτίθεται, ότι εσείς σχεδιάζετε να τον εξυγιάνετε, βλέπει ο δήμος ότι θα τον εξυγιάνετε, ενώ η ρύπανση συνεχίζεται σήμερα. Πώς υιοθετείτε κάτι τέτοιο; Θα είναι όλο στρατιωτικό και θα είναι ολέθριο για τον Δήμο Τανάγρας, το λέω, για αυτή την πολύπαθη βιομηχανική περιοχή, και προβληματικό.

Πέραν τούτου, κύριε Υπουργέ, το σχέδιο νόμου παράλληλα ξεχωρίζει και για μία άλλη διάταξη, πολύ ειδική. Πρόκειται για το άρθρο 74 -το άρθρο 75 με το σχέδιο-, στο οποίο η Κυβέρνηση προβλέπει, μεταξύ άλλων -ακούσατε τι προβλέπει, κυρίες και κύριοι συνάδελφοι- ότι όλα τα κλαρκ δυνατότητας ανύψωσης έως δυόμισι τόνων θα μπορεί να τα χειρίζεται εφεξής ο καθένας. Εσείς, εγώ, ο οποιοδήποτε. Δεν θα χρειάζεται, δηλαδή, άδεια άσκησης επαγγέλματος.

Κοιτάζω την αιτιολογική έκθεση. Αν δείτε την αιτιολογική έκθεση για αυτό το θέμα δεν αναφέρει τίποτα, στο άρθρο πρώην 75 νυν 74. Τίποτα. Κενό γράμμα. Να εισαχθεί να δουλεύει κάποιος κλαρκ δυόμισι τόνους, χωρίς να ξέρει καν τι του γίνεται!

Καταθέτω, κύριε Πρόεδρε, στα Πρακτικά σωρεία θανατηφόρων ατυχημάτων: Νεκρός εικοσιπεντάχρονος Πακιστανός, που καταπλακώθηκε από κλαρκ στο ΒΙΟΠΑ Χανίων. Θανατηφόρο εργατικό ατύχημα με κλαρκ στις Σέρρες. Κλαρκ: Σοβαρό εργατικό ατύχημα - Τριανταπεντάχρονος καταπλακώθηκε και σκοτώθηκε. Σοκαριστικό εργατικό ατύχημα! Κλαρκ με παλέτες καταπλάκωσε και σκότωσε μητέρα δύο παιδιών! «ΕΠΙΚΑΙΡΟΤΗΤΑ»: Βόλος - Εργατικό ατύχημα: Χωρίς δίπλωμα χειριστή ο οδηγός του κλαρκ. «ΕΦΗΜΕΡΙΔΑ ΣΥΝΤΑΚΤΩΝ»: Τον σκότωσε το κλαρκ που οδηγούσε χωρίς άδεια.

Αυτά που λέω είναι διαφορετικές ημερομηνίες και χρόνοι.

«Δημοκρατική»: Νέο θανατηφόρο εργατικό ατύχημα. Εργάτης από την Αίγυπτο καταπλακώθηκε. Αυτά είναι θανατηφόρα.

Να πάμε να δούμε τους τραυματισμούς; Σοβαρό εργατικό ατύχημα στην «ΑΘΗΝΑΪΚΗ ΖΥΘΟΠΟΙΙΑ». Εργατικό ατύχημα: Τον πάτησε το κλαρκ στην περιοχή Ηρακλείου. Τραυματίστηκε σαραντάχρονος εργαζόμενος στον ΟΛΘ από το κλαρκ. Ψαχνά Ευβοίας: Εργατικό ατύχημα στη «ΣΟΓΙΑ». Εκτός κινδύνου ο οδηγός του κλαρκ, τραυματίστηκε σοβαρά. Ο χειριστής κλαρκ για ατύχημα στη Νεάπολη συνελήφθη. Εργατικό ατύχημα στο Κορωπί. Τον θάνατο βρήκε. Έπεσε από ύψος μαζί ο χειριστής με το κλαρκ. «ΕΘΝΟΣ»: Θεσσαλονίκη: Νεκρός λιμενεργάτης μετά από τραυματισμό από κλαρκ. «FARETRA»: Θανατηφόρο εργατικό ατύχημα με κλαρκ στις Σέρρες θανάσιμος τραυματισμός πενηντατριάχρονου. Ανακοίνωση Αστυνομίας: Συγκρούστηκε κλαρκ πλαγιομετωπικά με δίκυκλο μοτοποδήλατο, εγκαταλείποντας τον τόπο ατυχήματος.

Όλα αυτά, κύριε Υπουργέ, τα έχετε δει; Αυτά δεν σας ενοχλούν; Δεν σας αγγίζουν οι θανάσιμοι τραυματισμοί αλλά και οι τραυματισμοί που υπάρχουν κάθε μέρα με τα κλαρκ;

Κύριε Πρόεδρε, θα καταθέσω επίσης στα Πρακτικά, πριν συνεχίσω, τη διαμαρτυρία η οποία υπάρχει από την Ομοσπονδία Συλλόγων Εργαζομένων Τεχνικών Επιχειρήσεων Ελλάδος.

Ακούσατε τι λέει και είναι πολύ κρίσιμο, κύριε Υπουργέ. Έως το 2020 είχαμε τριάντα οκτώ θανατηφόρα ατυχήματα. Το 2021 έχουμε πενήντα ένα και συνεχίζουμε θανατηφόρα ατυχήματα. Η ΓΣΕΕ καταγγέλλει όλη τη διαδικασία. Τα εργατικά κέντρα και οι ομοσπονδίες καταγγέλλουν τη διαδικασία.

Έχω εδώ ενδεικτικά: Εργατικό Κέντρο Θήβας, Εργατικό Κέντρο Ελευσίνας, Εργατικό Κέντρο Κορίνθου, Εργατικό Κέντρο Περιφερειακής Ενότητας Φθιώτιδας και πολλά άλλα πρωτοβάθμια σωματεία αναφέρονται σε θανατηφόρα ατυχήματα και είναι αντίθετα με αυτό το οποίο εσείς εισηγείστε και κάνετε.

Και αναρωτιόμαστε, κύριε Υπουργέ, και θέλουμε να απαντήσετε: Πώς είναι δυνατόν ένας ανειδίκευτους εργάτης να χειρίζεται μηχάνημα ανύψωσης και μεταφοράς δυόμισι τόνων, χωρίς άδεια και χωρίς προϋπηρεσία; Με τι σκεπτικό πήρατε αυτές τις αποφάσεις και ποιους εξυπηρετείτε; Σε ποια βάση στηρίζεται η απόφαση για αντικατάσταση της προϋπηρεσίας της πραγματικής εργασίας με πιστοποιήσεις από κέντρα επαγγελματικής κατάρτισης, από ΚΕΚ; Αυτά τα επιχειρήματα που διάβασα του Υπουργού στη συζήτηση του νομοσχεδίου στις επιτροπές είναι ιδιαίτερα αδύναμα έως παιδαριώδη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, την ανοχή σας για μισό λεπτό.

Είναι προφανές ότι η πολτοποίηση της ειδικότητας -το τονίζω, πολτοποίηση- της ειδικότητος χειριστή κλαρκ και η τελείως απελευθέρωσή της, ώστε να μη χρειάζεται άδεια άσκησης επαγγέλματος για εκτέλεση, είναι εντολή και το θέλω του ΣΕΒ, των βιομηχάνων και συγκεκριμένων συμφερόντων.

Καταργήσατε πριν από λίγο την παλιά υγειονομική διάταξη που απαγορεύει στην Υλίκη, από όπου υδρεύεται η Αθήνα, επιχειρηματικές δραστηριότητες. Καταργήσατε και αυτή τη διάταξη εν μια νυκτί. Ο εκπρόσωπος της ομοσπονδίας χειριστών στην επιτροπή τι είπε; Ήταν αποκαλυπτικός. Ανέφερε με σαφήνεια ότι η ομοσπονδία συναντήθηκε με τον Υπουργό, που είναι απών τώρα, τον οποίο ενημέρωσε από τις αρχές του 2019 τι θέλουν οι εργοδότες και τι κάνουν, για να μην υπάρχει ειδικότητα 2, να φύγει από το παιγνίδι και να μη χρειάζεται χειριστής για χειρισμό κλαρκ.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, παρακαλώ.

**ΓΕΩΡΓΙΟΣ ΜΟΥΛΚΙΩΤΗΣ:** Ο Υπουργός τι απάντησε; Ειπώθηκε στην επιτροπή. Είπε ο Υπουργός ότι δέχεται μεγάλες πιέσεις, αλλά τους διαβεβαίωσε ότι όσο είναι αυτός Υπουργός στο Υπουργείο, ο κ. Γεωργιάδης, δεν πρόκειται να αλλάξει η διαδικασία αδειοδότησης, καθώς αναγνωρίζει την επικινδυνότητα της ειδικότητας.

Τι διαμεσολάβησε, κύριε Υπουργέ, σήμερα -πείτε μας εδώ- από τον Δεκέμβρη του 2019 έως σήμερα;

Κύριε εισηγητά της Πλειοψηφίας, τι μεσολάβησε και κάνει πίσω ο Υπουργός και το παίρνει πίσω; Αυτά τα θανατηφόρα δεν αγγίζουν αυτή την Κυβέρνηση; Την Πλειοψηφία δεν την αγγίζουν τόσοι θάνατοι από κλαρκ παντού, σε όλη την Ελλάδα;

**ΠΡΟΕΔΡΕΥΩΝ (Νικήτας Κακλαμάνης):** Τελειώστε, όμως, κύριε Μουλκιώτη!

**ΓΕΩΡΓΙΟΣ ΜΟΥΛΚΙΩΤΗΣ:** Κύριε Πρόεδρε, τελειώνω.

**ΠΡΟΕΔΡΕΥΩΝ (Νικήτας Κακλαμάνης):** Θα φτάσουμε μεσάνυχτα απόψε!

**ΓΕΩΡΓΙΟΣ ΜΟΥΛΚΙΩΤΗΣ:** Να προσγειωθούμε, κύριε Υπουργέ, στην πραγματικότητα, γιατί αυτή η σκληρή πραγματικότητα της ελληνικής οικονομίας και της αγοράς εργασίας πλήττεται βάναυσα από τα εργατικά ατυχήματα και να ακούσουμε την πρόταση που κάνει η ομοσπονδία χειριστών. Τι λέει; Να αποσύρει η Κυβέρνηση τη διάταξη και με πρωτοβουλία του Υπουργού Ανάπτυξης να συσταθεί ερευνητική διαπραγματευτική επιτροπή -το ξέρετε- που θα αποτελείται από τεχνικά καταρτισμένους ανθρώπους του Υπουργείου και μαζί με τη συμβολή επιστημονικών συνεργατών και της ΓΣΕΕ και του ΣΕΒ -βεβαίως και του ΣΕΒ- να σχεδιάσουν το μέλλον…

**ΠΡΟΕΔΡΕΥΩΝ (Νικήτας Κακλαμάνης):** Κύριε Μουλκιώτη, θα σας διακόψω.

**ΓΕΩΡΓΙΟΣ ΜΟΥΛΚΙΩΤΗΣ:** Κύριε Πρόεδρε, τελειώνω.

**ΠΡΟΕΔΡΕΥΩΝ (Νικήτας Κακλαμάνης):** Τόσες φορές είπατε ότι τελειώνετε!

**ΓΕΩΡΓΙΟΣ ΜΟΥΛΚΙΩΤΗΣ:** Εμείς εκφράζουμε παράπονο και λέμε το εξής: Τόσο στραβό είναι αυτό το ανεξάρτητο όργανο που λέγεται ΣΕΠΕ και δεν παίρνει θέση πάνω σε αυτή εδώ την απαράδεκτη διάταξη;

Η μόνη κατάθεση πολιτικής αξιοπρέπειας είναι η Κυβέρνηση να αποσύρει αυτή τη διάταξη.

**ΠΡΟΕΔΡΕΥΩΝ (Νικήτας Κακλαμάνης):** Το είπατε τρεις φορές. Εντάξει.

**ΓΕΩΡΓΙΟΣ ΜΟΥΛΚΙΩΤΗΣ:** Καταθέτω για τα Πρακτικά τα προαναφερθέντα έγγραφα.

(Στο σημείο αυτό ο Βουλευτής κ. Γεώργιος Μουλκιώτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Πρόεδρε, ευχαριστώ και για τη μεγάλη ανοχή.

(Χειροκροτήματα από την πτέρυγα του Κινήματος Αλλαγής)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, στο σημείο αυτό έχω την τιμή να σας ανακοινώσω το αποτέλεσμα της διεξαχθείσης ηλεκτρονικής ονομαστικής ψηφοφορίας επί της αιτήσεως άρσης ασυλίας του συνάδελφου Βουλευτού κ. Νικολάου Παππά.

Εψήφισαν συνολικά 279 Βουλευτές.

Υπέρ της άρσεως ασυλίας, δηλαδή «ΝΑΙ», εψήφισαν 180 Βουλευτές.

Κατά της άρσεως ασυλίας, δηλαδή «ΟΧΙ», εψήφισαν 99 Βουλευτές.

«ΠΑΡΩΝ» εψήφισε ουδείς.

Συνεπώς η αίτηση της εισαγγελικής αρχής έγινε δεκτή κατά πλειοψηφία.

Το αποτέλεσμα της διεξαχθείσης ονομαστικής ηλεκτρονικής ψηφοφορίας καταχωρίζεται στα Πρακτικά της σημερινής συνεδρίασης και έχει ως εξής:

ΑΛΛΑΓΗ ΣΕΛΙΔΑΣ

|  |  |  |  |
| --- | --- | --- | --- |
| Ονοματεπώνυμο | Κ.Ο | Εκλ. Περιφέρεια | Ψήφος |
| **Πράξη: Για τη φερόμενη ως τελεσθείσα αξιόποινη πράξη της ψευδούς καταθέσεως κατ΄ εξακολούθηση (α.98, 224 παρ. 1 Π.Κ.) (ΣΥΝΟΛΙΚΑ ΨΗΦΟΙ: NAI:180, OXI:99, ΠΡΝ:0)** |  |  |  |
| ΑΒΔΕΛΑΣ ΑΠΟΣΤΟΛΟΣ | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΟΧΙ |
| ΑΒΡΑΜΑΚΗΣ ΕΛΕΥΘΕΡΙΟΣ | ΣΥΡΙΖΑ | ΣΕΡΡΩΝ | ΟΧΙ |
| ΑΓΑΘΟΠΟΥΛΟΥ ΕΙΡΗΝΗ-ΕΛΕΝΗ | ΣΥΡΙΖΑ | ΚΙΛΚΙΣ | ΟΧΙ |
| ΑΔΑΜΟΥ ΚΩΝΣΤΑΝΤΙΝΑ | ΑΝΕΞ. | Β΄ ΘΕΣΣΑΛΟΝΙΚΗΣ | ΝΑΙ |
| ΑΘΑΝΑΣΙΟΥ ΑΘΑΝΑΣΙΟΣ(ΝΑΣΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΑΘΑΝΑΣΙΟΥ ΧΑΡΑΛΑΜΠΟΣ | Νέα Δημοκρατία | ΛΕΣΒΟΥ | ΝΑΙ |
| ΑΚΤΥΠΗΣ ΔΙΟΝΥΣΙΟΣ | Νέα Δημοκρατία | ΖΑΚΥΝΘΟΥ | ΝΑΙ |
| ΑΛΕΞΙΑΔΗΣ ΤΡΥΦΩΝ | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΑΛΕΞΟΠΟΥΛΟΥ ΑΝΑΣΤΑΣΙΑ-ΑΙΚΑΤΕΡΙΝΗ | ΕΛΛΗΝΙΚΗ ΛΥΣΗ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΑΛΕΞΟΠΟΥΛΟΥ ΧΡΙΣΤΙΝΑ | Νέα Δημοκρατία | ΑΧΑΪΑΣ | ΝΑΙ |
| ΑΜΑΝΑΤΙΔΗΣ ΓΙΩΡΓΟΣ | Νέα Δημοκρατία | ΚΟΖΑΝΗΣ | ΝΑΙ |
| ΑΜΑΝΑΤΙΔΗΣ ΙΩΑΝΝΗΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΑΜΥΡΑΣ ΓΙΩΡΓΟΣ | Νέα Δημοκρατία | ΙΩΑΝΝΙΝΩΝ | ΝΑΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΣΥΡΙΖΑ | ΑΧΑΪΑΣ | ΟΧΙ |
| ΑΝΑΣΤΑΣΙΑΔΗΣ ΣΑΒΒΑΣ | Νέα Δημοκρατία | Β΄ΘΕΣΣΑΛΟΝΙΚΗΣ | ΝΑΙ |
| ΑΝΔΡΙΑΝΟΣ ΙΩΑΝΝΗΣ | Νέα Δημοκρατία | ΑΡΓΟΛΙΔΟΣ | ΝΑΙ |
| ΑΝΤΩΝΙΑΔΗΣ ΙΩΑΝΝΗΣ | Νέα Δημοκρατία | ΦΛΩΡΙΝΗΣ | ΝΑΙ |
| ΑΝΤΩΝΙΟΥ ΑΝΤΩΝΙΑ(ΤΟΝΙΑ) | Κίνημα Αλλαγής | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΑΠΟΣΤΟΛΟΥ ΕΥΑΓΓΕΛΟΣ | ΣΥΡΙΖΑ | ΕΥΒΟΙΑΣ | ΟΧΙ |
| ΑΡΑΜΠΑΤΖΗ ΦΩΤΕΙΝΗ | Νέα Δημοκρατία | ΣΕΡΡΩΝ | ΝΑΙ |
| ΑΡΑΧΩΒΙΤΗΣ ΣΤΑΥΡΟΣ | ΣΥΡΙΖΑ | ΛΑΚΩΝΙΑΣ | ΟΧΙ |
| ΑΡΒΑΝΙΤΙΔΗΣ ΓΕΩΡΓΙΟΣ | Κίνημα Αλλαγής | Β΄ ΘΕΣΣΑΛΟΝΙΚΗΣ | ΝΑΙ |
| ΑΣΗΜΑΚΟΠΟΥΛΟΥ ΣΟΦΙΑ-ΧΑΪΔΩ | ΕΛΛΗΝΙΚΗ ΛΥΣΗ | Β΄ ΠΕΙΡΑΙΩΣ | ΟΧΙ |
| ΑΥΓΕΝΑΚΗΣ ΕΛΕΥΘΕΡΙΟΣ | Νέα Δημοκρατία | ΗΡΑΚΛΕΙΟΥ | ΝΑΙ |
| ΑΥΓΕΡΗ ΘΕΟΔΩΡΑ(ΔΩΡΑ) | ΣΥΡΙΖΑ | Β΄ θΕΣΣΑΛΟΝΙΚΗΣ | ΟΧΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | Νέα Δημοκρατία | ΗΛΕΙΑΣ | ΝΑΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΣΥΡΙΖΑ | ΚΕΡΚΥΡΑ | ΟΧΙ |
| ΑΧΜΕΤ ΙΛΧΑΝ | Κίνημα Αλλαγής | ΡΟΔΟΠΗΣ | ΝΑΙ |
| ΑΧΤΣΙΟΓΛΟΥ ΕΥΤΥΧΙΑ | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΒΑΓΕΝΑ-ΚΗΛΑΗΔΟΝΗ ΑΝΝΑ | ΣΥΡΙΖΑ | ΛΑΡΙΣΗΣ | ΟΧΙ |
| ΒΑΓΕΝΑΣ ΔΗΜΗΤΡΙΟΣ | ΕΛΛΗΝΙΚΗ ΛΥΣΗ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΒΑΓΙΩΝΑΣ ΓΙΩΡΓΟΣ | Νέα Δημοκρατία | ΧΑΛΚΙΔΙΚΗΣ | ΝΑΙ |
| ΒΑΡΒΙΤΣΙΩΤΗΣ ΜΙΛΤΙΑΔΗΣ | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΑΡΔΑΚΗΣ ΣΩΚΡΑΤΗΣ | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΒΑΡΕΜΕΝΟΣ ΓΕΩΡΓΙΟΣ | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΘΕΣΣΑΛΟΝΙΚΗΣ | ΝΑΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | Νέα Δημοκρατία | ΠΕΛΛΗΣ | ΝΑΙ |
| ΒΑΣΙΛΙΚΟΣ ΒΑΣΙΛΕΙΟΣ(ΒΑΣΙΛΗΣ) | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΒΕΛΟΠΟΥΛΟΣ ΚΥΡΙΑΚΟΣ | ΕΛΛΗΝΙΚΗ ΛΥΣΗ | ΛΑΡΙΣΗΣ | ΟΧΙ |
| ΒΕΡΝΑΡΔΑΚΗΣ ΧΡΙΣΤΟΦΟΡΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ | Νέα Δημοκρατία | ΗΜΑΘΙΑΣ | ΝΑΙ |
| ΒΕΤΤΑ ΚΑΛΛΙΟΠΗ | ΣΥΡΙΖΑ | ΚΟΖΑΝΗΣ | ΟΧΙ |
| ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΕΠΚΡΑΤΕΙΑΣ | ΟΧΙ |
| ΒΙΤΣΑΣ ΔΗΜΗΤΡΙΟΣ | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΛΑΣΗΣ ΚΩΝΣΤΑΝΤΙΝΟΣ | Νέα Δημοκρατία | ΑΡΚΑΔΙΑΣ | ΝΑΙ |
| ΒΛΑΧΟΣ ΓΕΩΡΓΙΟΣ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΛΟΥΔΑΚΗΣ ΜΑΝΟΥΣΟΣ-ΚΩΝΣΤΑΝΤΙΝΟΣ | Νέα Δημοκρατία | ΧΑΝΙΩΝ | ΝΑΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΥΛΤΕΨΗ ΣΟΦΙΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΟΥΤΣΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΒΡΟΥΤΣΗΣ ΙΩΑΝΝΗΣ | Νέα Δημοκρατία | ΚΥΚΛΑΔΩΝ | ΝΑΙ |
| ΒΡΥΖΙΔΟΥ ΠΑΡΑΣΚΕΥΗ | Νέα Δημοκρατία | ΚΟΖΑΝΗΣ | ΝΑΙ |
| ΓΕΡΑΠΕΤΡΙΤΗΣ ΓΕΩΡΓΙΟΣ | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ | ΑΡΤΗΣ | ΟΧΙ |
| ΓΕΩΡΓΑΝΤΑΣ ΓΕΩΡΓΙΟΣ | Νέα Δημοκρατία | ΚΙΛΙΚΙΣ | ΝΑΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΑΚΗΣ ΣΤΕΡΓΙΟΣ | Νέα Δημοκρατία | ΠΡΕΒΕΖΗΣ | ΝΑΙ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | Κίνημα Αλλαγής | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΟΥΛΗΣ ΧΡΗΣΤΟΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΓΙΟΓΙΑΚΑΣ ΒΑΣΙΛΕΙΟΣ | Νέα Δημοκρατία | ΘΕΣΠΡΩΤΙΑΣ | ΝΑΙ |
| ΓΚΑΡΑ ΑΝΑΣΤΑΣΙΑ(ΝΑΤΑΣΑ) | ΣΥΡΙΖΑ | ΕΒΡΟΥ | ΟΧΙ |
| ΓΚΙΚΑΣ ΣΤΕΦΑΝΟΣ | Νέα Δημοκρατία | ΚΕΡΚΥΡΑΣ | ΝΑΙ |
| ΓΚΙΟΛΑΣ ΙΩΑΝΝΗΣ | ΣΥΡΙΖΑ | ΑΡΓΟΛΙΔΟΣ | ΟΧΙ |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΓΚΟΚΑΣ ΧΡΗΣΤΟΣ | Κίνημα Αλλαγής | ΑΡΤΗΣ | ΝΑΙ |
| ΔΑΒΑΚΗΣ ΑΘΑΝΑΣΙΟΣ | Νέα Δημοκρατία | ΛΑΚΩΝΙΑΣ | ΝΑΙ |
| ΔΕΛΗΣ ΙΩΑΝΝΗΣ | Κ.Κ.Ε. | Α΄ ΘΕΣΣΑΛΟΝΙΚΗΣ | ΟΧΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | Νέα Δημοκρατία | ΕΒΡΟΥ | ΝΑΙ |
| ΔΗΜΑΣ ΧΡΙΣΤΟΣ | Νέα Δημοκρατία | ΚΟΡΙΝΘΙΑΣ | ΝΑΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ | Νέα Δημοκρατία | ΕΒΡΟΥ | ΝΑΙ |
| ΔΙΓΑΛΑΚΗΣ ΒΑΣΙΛΕΙΟΣ | Νέα Δημοκρατία | ΧΑΝΙΩΝ | ΝΑΙ |
| ΔΟΥΝΙΑ ΠΑΝΑΓΙΩΤΑ(ΝΟΝΗ) | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΔΡΑΓΑΣΑΚΗΣ ΙΩΑΝΝΗΣ | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΔΡΙΤΣΑΣ ΘΕΟΔΩΡΟΣ | ΣΥΡΙΖΑ | Α΄ ΠΕΙΡΑΙΩΣ | ΟΧΙ |
| ΕΛΕΥΘΕΡΙΑΔΟΥ ΣΟΥΛΤΑΝΑ | ΣΥΡΙΖΑ | ΚΑΒΑΛΑΣ | ΟΧΙ |
| ΕΥΘΥΜΙΟΥ ΑΝΝΑ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΖΑΧΑΡΙΑΔΗΣ ΚΩΝΣΤΑΝΤΙΝΟΣ | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΖΕΪΜΠΕΚ ΧΟΥΣΕΪΝ | ΣΥΡΙΖΑ | ΞΑΝΘΗΣ | ΟΧΙ |
| ΖΕΜΠΙΛΗΣ ΑΘΑΝΑΣΙΟΣ | Νέα Δημοκρατία | ΕΥΒΟΙΑΣ | ΝΑΙ |
| ΖΟΥΡΑΡΗΣ ΚΩΝΣΤΑΝΤΙΝΟΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΗΓΟΥΜΕΝΙΔΗΣ ΝΙΚΟΛΑΟΣ | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΘΡΑΨΑΝΙΩΤΗΣ ΕΜΜΑΝΟΥΗΛ | ΣΥΡΙΖΑ | ΛΑΣΙΘΙΟΥ | ΟΧΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΚΑΒΒΑΔΑΣ ΑΘΑΝΑΣΙΟΣ | Νέα Δημοκρατία | ΛΕΥΚΑΔΟΣ | ΝΑΙ |
| ΚΑΙΡΙΔΗΣ ΔΗΜΗΤΡΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΚΛΑΜΑΝΗΣ ΝΙΚΗΤΑΣ | Νέα Δημοκρατία | Α΄ ΑΘΗΝΩΝ | ΝΑΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ | ΗΛΕΙΑΣ | ΟΧΙ |
| ΚΑΛΑΦΑΤΗΣ ΣΤΑΥΡΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΛΛΙΑΝΟΣ ΙΩΑΝΝΗΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΛΟΓΙΑΝΝΗΣ ΣΤΑΥΡΟΣ | Νέα Δημοκρατία | ΙΩΑΝΝΙΝΩΝ | ΝΑΙ |
| ΚΑΜΙΝΗΣ ΓΕΩΡΓΙΟΣ | Κίνημα Αλλαγής | ΕΠΙΚΡΑΤΕΙΑΣ | ΝΑΙ |
| ΚΑΠΠΑΤΟΣ ΠΑΝΑΓΗΣ | Νέα Δημοκρατία | ΚΕΦΑΛΛΗΝΙΑΣ | ΝΑΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΝΑΙ |
| ΚΑΡΑΘΑΝΑΣΟΠΟΥΛΟΣ ΝΙΚΟΛΑΟΣ | Κ.Κ.Ε. | ΑΧΑΪΑΣ | ΟΧΙ |
| ΚΑΡΑΜΑΝΛΗ ΑΝΝΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΛΕΞ. | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΧΙΛ. | Νέα Δημοκρατία | ΣΕΡΡΩΝ | ΝΑΙ |
| ΚΑΡΑΟΓΛΟΥ ΘΕΟΔΩΡΟΣ | Νέα Δημοκρατία | Β΄ ΘΕΣΣΑΛΟΝΙΚΗΣ | ΝΑΙ |
| ΚΑΡΑΣΜΑΝΗΣ ΓΕΩΡΓΙΟΣ | Νέα Δημοκρατία | ΠΕΛΛΗΣ | ΝΑΙ |
| ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΚΑΣΤΑΝΙΔΗΣ ΧΑΡΑΛΑΜΠΟΣ | Κίνημα Αλλαγής | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΤΡΙΝΗΣ ΜΙΧΑΗΛ | Κίνημα Αλλαγής | ΗΛΕΙΑΣ | ΝΑΙ |
| ΚΑΤΡΟΥΓΚΑΛΟΣ ΓΕΩΡΓΙΟΣ | ΣΥΡΙΖΑ | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΤΣΑΝΙΩΤΗΣ ΑΝΔΡΕΑΣ | Νέα Δημοκρατία | ΑΧΑΪΑΣ | ΝΑΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΚΑΤΣΗΣ ΜΑΡΙΟΣ | ΣΥΡΙΖΑ | ΘΕΣΠΡΩΤΙΑΣ | ΟΧΙ |
| ΚΑΦΑΝΤΑΡΗ ΧΑΡΟΥΛΑ(ΧΑΡΑ) | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΚΕΓΚΕΡΟΓΛΟΥ ΒΑΣΙΛΕΙΟΣ | Κίνημα Αλλαγής | ΗΡΑΚΛΕΙΟΥ | ΝΑΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | Νέα Δημοκρατία | ΕΥΒΟΙΑΣ | ΝΑΙ |
| ΚΕΛΕΤΣΗΣ ΣΤΑΥΡΟΣ | Νέα Δημοκρατία | ΕΒΡΟΥ | ΝΑΙ |
| ΚΕΛΛΑΣ ΧΡΗΣΤΟΣ | Νέα Δημοκρατία | ΛΑΡΙΣΗΣ | ΝΑΙ |
| ΚΕΡΑΜΕΩΣ ΝΙΚΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | Νέα Δημοκρατία | ΙΩΑΝΝΙΝΩΝ | ΝΑΙ |
| ΚΕΦΑΛΙΔΟΥ ΧΑΡΟΥΛΑ(ΧΑΡΑ) | Κίνημα Αλλαγής | ΔΡΑΜΑΣ | ΝΑΙ |
| ΚΕΦΑΛΟΓΙΑΝΝΗ ΟΛΓΑ | Νέα Δημοκρατία | Α΄ ΑΘΗΝΩΝ | ΝΑΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ | Νέα Δημοκρατία | ΡΕΘΥΜΝΗΣ | ΝΑΙ |
| ΚΙΚΙΛΙΑΣ ΒΑΣΙΛΕΙΟΣ | Νέα Δημοκρατία | Α΄ ΑΘΗΝΩΝ | ΝΑΙ |
| ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ | ΛΑΡΙΣΗΣ | ΟΧΙ |
| ΚΟΛΛΙΑΣ ΚΩΝΣΤΑΝΤΙΝΟΣ | Νέα Δημοκρατία | ΚΟΡΙΝΘΙΑΣ | ΝΑΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΚΟΝΤΟΓΕΩΡΓΟΣ ΚΩΝΣΤΑΝΤΙΝΟΣ | Νέα Δημοκρατία | ΕΥΡΥΤΑΝΙΑΣ | ΝΑΙ |
| ΚΟΤΡΩΝΙΑΣ ΓΕΩΡΓΙΟΣ | Νέα Δημοκρατία | ΦΘΙΩΤΙΔΟΣ | ΝΑΙ |
| ΚΟΥΒΕΛΑΣ ΔΗΜΗΤΡΙΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΥΜΟΥΤΣΑΚΟΣ ΓΕΩΡΓΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΟΥΡΟΥΜΠΛΗΣ ΠΑΝΑΓΙΩΤΗΣ | ΣΥΡΙΖΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΚΟΥΤΣΟΥΜΠΑΣ ΑΝΔΡΕΑΣ | Νέα Δημοκρατία | ΒΟΙΩΤΙΑΣ | ΝΑΙ |
| ΚΡΗΤΙΚΟΣ ΝΕΟΚΛΗΣ | Νέα Δημοκρατία | ΛΑΚΩΝΙΑΣ | ΝΑΙ |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | Νέα Δημοκρατία | ΚΟΖΑΝΗΣ | ΝΑΙ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | Κίνημα Αλλαγής | ΑΡΚΑΔΙΑΣ | ΝΑΙ |
| ΚΩΝΣΤΑΝΤΟΠΟΥΛΟΣ ΔΗΜΗΤΡΙΟΣ | Κίνημα Αλλαγής | ΑΙΤΩΛΟΑΚΑΡΝΑΝΙΑΣ | ΝΑΙ |
| ΚΩΤΣΗΡΑΣ ΓΕΩΡΓΙΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΚΩΤΣΟΣ ΓΕΩΡΓΙΟΣ | Νέα Δημοκρατία | ΚΑΡΔΙΤΣΗΣ | ΝΑΙ |
| ΛΑΖΑΡΙΔΗΣ ΜΑΚΑΡΙΟΣ | Νέα Δημοκρατία | ΚΑΒΑΛΑΣ | ΝΑΙ |
| ΛΑΜΠΡΟΠΟΥΛΟΣ ΙΩΑΝΝΗΣ | Νέα Δημοκρατία | ΜΕΣΣΗΝΙΑΣ | ΝΑΙ |
| ΛΑΠΠΑΣ ΣΠΥΡΙΔΩΝΑΣ | ΣΥΡΙΖΑ | ΚΑΡΔΙΤΣΗΣ | ΟΧΙ |
| ΛΕΟΝΤΑΡΙΔΗΣ ΘΕΟΦΙΛΟΣ | Νέα Δημοκρατία | ΣΕΡΡΩΝ | ΝΑΙ |
| ΛΙΑΚΟΣ ΕΥΑΓΓΕΛΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΛΙΑΚΟΥΛΗ ΕΥΑΓΓΕΛΙΑ | Κίνημα Αλλαγής | ΛΑΡΙΣΗΣ | ΝΑΙ |
| ΛΙΒΑΝΟΣ ΣΠΥΡΙΔΩΝ-ΠΑΝΑΓΙΩΤΗΣ(ΣΠΗΛΙΟΣ) | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΝΑΙ |
| ΛΙΟΥΠΗΣ ΑΘΑΝΑΣΙΟΣ | Νέα Δημοκρατία | ΜΑΓΝΗΣΙΑΣ | ΝΑΙ |
| ΛΙΟΥΤΑΣ ΑΘΑΝΑΣΙΟΣ | Νέα Δημοκρατία | ΤΡΙΚΑΛΩΝ | ΝΑΙ |
| ΛΟΒΕΡΔΟΣ ΑΝΔΡΕΑΣ | Κίνημα Αλλαγής | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΜΑΚΡΗ ΖΩΗ(ΖΕΤΤΑ) | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΑΛΑΜΑ ΚΥΡΙΑΚΗ | ΣΥΡΙΖΑ | ΧΑΛΚΙΔΙΚΗΣ | ΟΧΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | Νέα Δημοκρατία | ΠΙΕΡΙΑΣ | ΝΑΙ |
| ΜΑΝΤΑΣ ΠΕΡΙΚΛΗΣ | Νέα Δημοκρατία | ΜΕΣΣΗΝΙΑΣ | ΝΑΙ |
| ΜΑΝΩΛΑΚΟΣ ΝΙΚΟΛΑΟΣ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΜΑΡΑΒΕΓΙΑΣ ΚΩΝΣΤΑΝΤΙΝΟΣ | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΠΕΙΡΑΙΩΣ | ΝΑΙ |
| ΜΑΡΚΟΥ ΚΩΝΣΤΑΝΤΙΝΟΣ | ΣΥΡΙΖΑ | ΑΧΑΪΑΣ | ΟΧΙ |
| ΜΑΡΤΙΝΟΥ ΓΕΩΡΓΙΑ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ | ΜΑΓΝΗΣΙΑΣ | ΟΧΙ |
| ΜΕΛΑΣ ΙΩΑΝΝΗΣ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | Νέα Δημοκρατία | ΧΙΟΥ | ΝΑΙ |
| ΜΗΤΣΟΤΑΚΗΣ ΚΥΡΙΑΚΟΣ | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΜΙΧΑΗΛΙΔΗΣ ΑΝΔΡΕΑΣ | ΣΥΡΙΖΑ | ΧΙΟΥ | ΟΧΙ |
| ΜΟΝΟΓΥΙΟΥ ΑΙΚΑΤΕΡΙΝΗ | Νέα Δημοκρατία | ΚΥΚΛΑΔΩΝ | ΝΑΙ |
| ΜΟΥΖΑΛΑΣ ΙΩΑΝΝΗΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΜΟΥΛΚΙΩΤΗΣ ΓΕΩΡΓΙΟΣ | Κίνημα Αλλαγής | ΒΟΙΩΤΙΑΣ | ΝΑΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | Νέα Δημοκρατία | ΧΑΝΙΩΝ | ΝΑΙ |
| ΜΠΑΛΑΦΑΣ ΙΩΑΝΝΗΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | Νέα Δημοκρατία | ΠΙΕΡΙΑΣ | ΝΑΙ |
| ΜΠΑΡΑΝ ΜΠΟΥΡΧΑΝ | Κίνημα Αλλαγής | ΞΑΝΘΗΣ | ΝΑΙ |
| ΜΠΑΡΚΑΣ ΚΩΝΣΤΑΝΤΙΝΟΣ | ΣΥΡΙΖΑ | ΠΡΕΒΕΖΗΣ | ΟΧΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ | Νέα Δημοκρατία | ΗΜΑΘΙΑΣ | ΝΑΙ |
| ΜΠΙΑΓΚΗΣ ΔΗΜΗΤΡΙΟΣ | Κίνημα Αλλαγής | ΚΕΡΚΥΡΑΣ | ΝΑΙ |
| ΜΠΙΖΙΟΥ ΣΤΕΡΓΙΑΝΗ(ΣΤΕΛΛΑ) | Νέα Δημοκρατία | ΛΑΡΙΣΗΣ | ΝΑΙ |
| ΜΠΛΟΥΧΟΣ ΚΩΝΣΤΑΝΤΙΝΟΣ | Νέα Δημοκρατία | ΔΡΑΜΑΣ | ΝΑΙ |
| ΜΠΟΓΔΑΝΟΣ ΚΩΝΣΤΑΝΤΙΝΟΣ | ΑΝΕΞ. | Α΄ ΑΘΗΝΩΝ | ΝΑΙ |
| ΜΠΟΥΓΑΣ ΙΩΑΝΝΗΣ | Νέα Δημοκρατία | ΦΩΚΙΔΟΣ | ΝΑΙ |
| ΜΠΟΥΚΩΡΟΣ ΧΡΗΣΤΟΣ | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | ΣΕΡΡΩΝ | ΟΧΙ |
| ΜΠΟΥΡΑΣ ΑΘΑΝΑΣΙΟΣ | Νέα Δημοκρατία | Β΄ΔΥΤΙΚΗΣ ΑΤΤΙΚΗΣ | ΝΑΙ |
| ΜΠΟΥΡΝΟΥΣ ΙΩΑΝΝΗΣ | ΣΥΡΙΖΑ | ΛΕΣΒΟΥ | ΟΧΙ |
| ΜΠΟΥΤΣΙΚΑΚΗΣ ΧΡΙΣΤΟΦΟΡΟΣ-ΕΜΜΑΝΟΥΗΛ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΜΥΛΩΝΑΚΗΣ ΑΝΤΩΝΙΟΣ | ΕΛΛΗΝΙΚΗ ΛΥΣΗ | Α΄ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΜΩΡΑΪΤΗΣ ΑΘΑΝΑΣΙΟΣ(ΘΑΝΟΣ) | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | Νέα Δημοκρατία | ΗΛΕΙΑΣ | ΝΑΙ |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΞΑΝΘΟΠΟΥΛΟΣ ΘΕΟΦΙΛΟΣ | ΣΥΡΙΖΑ | ΔΡΑΜΑΣ | ΟΧΙ |
| ΞΑΝΘΟΣ ΑΝΔΡΕΑΣ | ΣΥΡΙΖΑ | ΡΕΘΥΜΝΗΣ | ΟΧΙ |
| ΞΕΝΟΓΙΑΝΝΑΚΟΠΟΥΛΟΥ ΜΑΡΙΑ-ΕΛΙΖΑ(ΜΑΡΙΛΙΖΑ) | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΟΙΚΟΝΟΜΟΥ ΒΑΣΙΛΕΙΟΣ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΟΙΚΟΝΟΜΟΥ ΙΩΑΝΝΗΣ | Νέα Δημοκρατία | ΦΘΙΩΤΙΔΟΣ | ΝΑΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | Νέα Δημοκρατία | ΚΑΒΑΛΑΣ | ΝΑΙ |
| ΠΑΝΑΣ ΑΠΟΣΤΟΛΟΣ | Κίνημα Αλλαγής | ΧΑΛΚΙΔΙΚΗΣ | ΝΑΙ |
| ΠΑΠΑΔΗΜΗΤΡΙΟΥ ΧΑΡΑΛΑΜΠΟΣ(ΜΠΑΜΠΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΠΑΔΟΠΟΥΛΟΣ ΑΘΑΝΑΣΙΟΣ | ΣΥΡΙΖΑ | ΤΡΙΚΑΛΩΝ | ΟΧΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | Νέα Δημοκρατία | ΚΟΖΑΝΗΣ | ΝΑΙ |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ | ΑΡΚΑΔΙΑΣ | ΟΧΙ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | Νέα Δημοκρατία | ΤΡΙΚΑΛΩΝ | ΝΑΙ |
| ΠΑΠΑΝΑΣΤΑΣΗΣ ΝΙΚΟΛΑΟΣ | Κ.Κ.Ε. | ΑΙΤΩΛΟΑΚΑΡΝΑΝΙΑΣ | ΟΧΙ |
| ΠΑΠΑΝΑΤΣΙΟΥ ΑΙΚΑΤΕΡΙΝΗ | ΣΥΡΙΖΑ | ΜΑΓΝΗΣΙΑΣ | ΟΧΙ |
| ΠΑΠΑΝΔΡΕΟΥ ΓΕΩΡΓΙΟΣ | Κίνημα Αλλαγής | ΑΧΑΪΑΣ | ΝΑΙ |
| ΠΑΠΠΑΣ ΙΩΑΝΝΗΣ | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΠΑΣΧΑΛΙΔΗΣ ΙΩΑΝΝΗΣ | Νέα Δημοκρατία | ΚΑΒΑΛΑΣ | ΝΑΙ |
| ΠΑΤΣΗΣ ΑΝΔΡΕΑΣ | Νέα Δημοκρατία | ΓΡΕΒΕΝΩΝ | ΝΑΙ |
| ΠΑΦΙΛΗΣ ΑΘΑΝΑΣΙΟΣ | Κ.Κ.Ε. | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΠΕΡΚΑ ΘΕΟΠΙΣΤΗ(ΠΕΤΗ) | ΣΥΡΙΖΑ | ΦΛΩΡΙΝΗΣ | ΟΧΙ |
| ΠΙΚΡΑΜΜΕΝΟΣ ΠΑΝΑΓΙΩΤΗΣ | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΠΙΠΙΛΗ ΦΩΤΕΙΝΗ | Νέα Δημοκρατία | Α΄ ΑΘΗΝΩΝ | ΝΑΙ |
| ΠΛΑΚΙΩΤΑΚΗΣ ΙΩΑΝΝΗΣ | Νέα Δημοκρατία | ΛΑΣΙΘΙΟΥ | ΝΑΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | Νέα Δημοκρατία | Α΄ ΑΘΗΝΩΝ | ΝΑΙ |
| ΠΝΕΥΜΑΤΙΚΟΣ ΣΠΥΡΙΔΩΝΑΣ | Νέα Δημοκρατία | ΕΥΒΟΙΑΣ | ΝΑΙ |
| ΠΟΛΑΚΗΣ ΠΑΥΛΟΣ | ΣΥΡΙΖΑ | ΧΑΝΙΩΝ | ΟΧΙ |
| ΠΟΥΛΑΣ ΑΝΔΡΕΑΣ | Κίνημα Αλλαγής | ΑΡΓΟΛΙΔΟΣ | ΝΑΙ |
| ΠΟΥΛΟΥ ΠΑΝΑΓΙΟΥ(ΓΙΩΤΑ) | ΣΥΡΙΖΑ | ΒΟΙΩΤΙΑΣ | ΟΧΙ |
| ΡΑΓΚΟΥΣΗΣ ΙΩΑΝΝΗΣ | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΡΑΠΤΗ ΕΛΕΝΗ | Νέα Δημοκρατία | Α' ΘΕΣΣΑΛΟΝΙΚΗΣ | ΝΑΙ |
| ΡΑΠΤΗ ΖΩΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | Νέα Δημοκρατία | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΣΑΜΑΡΑΣ ΑΝΤΩΝΙΟΣ | Νέα Δημοκρατία | ΜΕΣΣΗΝΙΑΣ | ΝΑΙ |
| ΣΑΝΤΟΡΙΝΙΟΣ ΝΕΚΤΑΡΙΟΣ | ΣΥΡΙΖΑ | ΔΩΔΕΚΑΝΗΣΟΥ | ΟΧΙ |
| ΣΑΡΑΚΙΩΤΗΣ ΙΩΑΝΝΗΣ | ΣΥΡΙΖΑ | ΦΘΙΩΤΙΔΟΣ | ΟΧΙ |
| ΣΕΝΕΤΑΚΗΣ ΜΑΞΙΜΟΣ | Νέα Δημοκρατία | ΗΡΑΚΛΕΙΟΥ | ΝΑΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | Νέα Δημοκρατία | Α' ΘΕΣΣΑΛΟΝΙΚΗΣ | ΝΑΙ |
| ΣΚΑΝΔΑΛΙΔΗΣ ΚΩΝΣΤΑΝΤΙΝΟΣ | Κίνημα Αλλαγής | Α΄ ΑΘΗΝΩΝ | ΝΑΙ |
| ΣΚΟΝΔΡΑ ΑΣΗΜΙΝΑ | Νέα Δημοκρατία | ΚΑΡΔΙΤΣΗΣ | ΝΑΙ |
| ΣΚΟΥΡΛΕΤΗΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΣΚΟΥΡΟΛΙΑΚΟΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΣΚΟΥΦΑ ΕΛΙΣΣΑΒΕΤ(ΜΠΕΤΤΥ) | ΣΥΡΙΖΑ | ΠΙΕΡΙΑΣ | ΟΧΙ |
| ΣΚΡΕΚΑΣ ΚΩΝΣΤΑΝΤΙΝΟΣ | Νέα Δημοκρατία | ΤΡΙΚΑΛΩΝ | ΝΑΙ |
| ΣΚΥΛΑΚΑΚΗΣ ΘΕΟΔΩΡΟΣ | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΣΠΙΡΤΖΗΣ ΧΡΗΣΤΟΣ | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΣΤΑΪΚΟΥΡΑΣ ΧΡΗΣΤΟΣ | Νέα Δημοκρατία | ΦΘΙΩΤΙΔΟΣ | ΝΑΙ |
| ΣΤΑΜΕΝΙΤΗΣ ΔΙΟΝΥΣΙΟΣ | Νέα Δημοκρατία | ΠΕΛΛΗΣ | ΝΑΙ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | Νέα Δημοκρατία | ΣΑΜΟΥ | ΝΑΙ |
| ΣΤΥΛΙΑΝΙΔΗΣ ΕΥΡΙΠΙΔΗΣ | Νέα Δημοκρατία | ΡΟΔΟΠΗΣ | ΝΑΙ |
| ΣΤΥΛΙΟΣ ΓΕΩΡΓΙΟΣ | Νέα Δημοκρατία | ΑΡΤΗΣ | ΝΑΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | Νέα Δημοκρατία | Α΄ ΑΘΗΝΩΝ | ΝΑΙ |
| ΣΥΡΜΑΛΕΝΙΟΣ ΝΙΚΟΛΑΟΣ | ΣΥΡΙΖΑ | ΚΥΚΛΑΔΩΝ | ΟΧΙ |
| ΤΑΓΑΡΑΣ ΝΙΚΟΛΑΟΣ | Νέα Δημοκρατία | ΚΟΡΙΝΘΙΑΣ | ΝΑΙ |
| ΤΑΡΑΝΤΙΛΗΣ ΧΡΗΣΤΟΣ | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΤΑΣΟΥΛΑΣ ΚΩΝΣΤΑΝΤΙΝΟΣ | Νέα Δημοκρατία | ΙΩΑΝΝΙΝΩΝ | ΝΑΙ |
| ΤΕΛΙΓΙΟΡΙΔΟΥ ΟΛΥΜΠΙΑ | ΣΥΡΙΖΑ | ΚΑΣΤΟΡΙΑΣ | ΟΧΙ |
| ΤΖΑΒΑΡΑΣ ΚΩΝΣΤΑΝΤΙΝΟΣ | Νέα Δημοκρατία | ΗΛΕΙΑΣ | ΝΑΙ |
| ΤΖΑΚΡΗ ΘΕΟΔΩΡΑ | ΣΥΡΙΖΑ | ΠΕΛΛΗΣ | ΟΧΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΤΖΗΚΑΛΑΓΙΑΣ ΖΗΣΗΣ | Νέα Δημοκρατία | ΚΑΣΤΟΡΙΑΣ | ΝΑΙ |
| ΤΖΟΥΦΗ ΜΕΡΟΠΗ | ΣΥΡΙΖΑ | ΙΩΑΝΝΙΝΩΝ | ΟΧΙ |
| ΤΟΛΚΑΣ ΑΓΓΕΛΟΣ | ΣΥΡΙΖΑ | ΗΜΑΘΙΑΣ | ΟΧΙ |
| ΤΡΑΓΑΚΗΣ ΙΩΑΝΝΗΣ | Νέα Δημοκρατία | Β΄ ΠΕΙΡΑΙΩΣ | ΝΑΙ |
| ΤΡΙΑΝΤΑΦΥΛΛΙΔΗΣ ΑΛΕΞΑΝΔΡΟΣ(ΑΛΕΚΟΣ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΤΣΑΒΔΑΡΙΔΗΣ ΛΑΖΑΡΟΣ | Νέα Δημοκρατία | ΗΜΑΘΙΑΣ | ΝΑΙ |
| ΤΣΑΚΑΛΩΤΟΣ ΕΥΚΛΕΙΔΗΣ | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΤΣΙΑΡΑΣ ΚΩΝΣΤΑΝΤΙΝΟΣ | Νέα Δημοκρατία | ΚΑΡΔΙΤΣΗΣ | ΝΑΙ |
| ΤΣΙΓΚΡΗΣ ΑΓΓΕΛΟΣ | Νέα Δημοκρατία | ΑΧΑΪΑΣ | ΝΑΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | Νέα Δημοκρατία | ΞΑΝΘΗΣ | ΝΑΙ |
| ΤΣΙΠΡΑΣ ΑΛΕΞΙΟΣ | ΣΥΡΙΖΑ | ΑΧΑΪΑΣ | ΟΧΙ |
| ΤΣΙΠΡΑΣ ΓΕΩΡΓΙΟΣ | ΣΥΡΙΖΑ | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ | Β΄ ΘΕΣΣΑΛΟΝΙΚΗΣ | ΟΧΙ |
| ΦΙΛΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΦΛΑΜΠΟΥΡΑΡΗΣ ΑΛΕΞΑΝΔΡΟΣ | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΦΟΡΤΩΜΑΣ ΦΙΛΙΠΠΟΣ | Νέα Δημοκρατία | ΚΥΚΛΑΔΩΝ | ΝΑΙ |
| ΦΡΑΓΓΙΔΗΣ ΓΕΩΡΓΙΟΣ | Κίνημα Αλλαγής | ΚΙΛΚΙΣ | ΝΑΙ |
| ΦΩΤΗΛΑΣ ΙΑΣΩΝ | Νέα Δημοκρατία | ΑΧΑΪΑΣ | ΝΑΙ |
| ΦΩΤΙΟΥ ΘΕΑΝΩ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΑΡΑΚΟΠΟΥΛΟΣ ΜΑΞΙΜΟΣ | Νέα Δημοκρατία | ΛΑΡΙΣΗΣ | ΝΑΙ |
| ΧΑΡΙΤΟΥ ΔΗΜΗΤΡΙΟΣ(ΤΑΚΗΣ) | ΣΥΡΙΖΑ | ΡΟΔΟΠΗΣ | ΟΧΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΣΥΡΙΖΑ | ΜΕΣΣΗΝΙΑΣ | ΟΧΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | Νέα Δημοκρατία | ΣΕΡΡΩΝ | ΝΑΙ |
| ΧΑΤΖΗΓΙΑΝΝΑΚΗΣ ΜΙΛΤΙΑΔΗΣ | ΣΥΡΙΖΑ | ΕΥΒΟΙΑΣ | ΟΧΙ |
| ΧΑΤΖΗΔΑΚΗΣ ΔΙΟΝΥΣΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΧΕΙΜΑΡΑΣ ΘΕΜΙΣΤΟΚΛΗΣ(ΘΕΜΗΣ) | Νέα Δημοκρατία | ΦΘΙΩΤΙΔΟΣ | ΝΑΙ |
| ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΟΧΙ |
| ΧΙΟΝΙΔΗΣ ΣΑΒΒΑΣ | Νέα Δημοκρατία | ΠΙΕΡΙΑΣ | ΝΑΙ |
| ΧΡΗΣΤΙΔΟΥ ΡΑΛΛΙΑ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | Νέα Δημοκρατία | ΜΕΣΣΗΝΙΑΣ | ΝΑΙ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ | ΚΟΡΙΝΘΙΑΣ | ΟΧΙ |
|  |  |  |  |

|  |  |  |  |
| --- | --- | --- | --- |
|  | Άρσεις Ασυλίας |  |  |
|  |  |  |  |
| Ονοματεπώνυμο - Εμπλεκόμενοι | Πράξη για την οποία ζητείται η άρση της ασυλίας | Αποτελέσματα | |
| ΠΑΠΠΑΣ ΝΙΚΟΛΑΟΣ | Για τη φερόμενη ως τελεσθείσα αξιόποινη πράξη της ψευδούς καταθέσεως κατ΄ εξακολούθηση (α.98, 224 παρ. 1 Π.Κ.) | ΝΑΙ | 180 |
| OXI | 99 |
| ΠΡΝ | 0 |
| ΣΥΝ | 279 |
|  |  |  |  |
|  | Ο Πρόεδρος |  |  |
|  |  |  |  |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, επανερχόμαστε στη συζήτηση του νομοσχεδίου του Υπουργείου Ανάπτυξης και Επενδύσεων.

Ο κ. Λογιάδης έχει τον λόγο. Μετά θα πάρει τον λόγο ο κ. Σκανδαλίδης, ως Κοινοβουλευτικός Εκπρόσωπος, και θα δώσω τον λόγο για τρία λεπτά στον κ. Συρίγο, για να υποστηρίξει μια τροπολογία του Υπουργείου.

Ορίστε, κύριε συνάδελφε, έχετε τον λόγο.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πολύ, κύριε Πρόεδρε.

Ευχαριστώ και τον συνάδελφο, που μου έδωσε τη σειρά του.

Κύριε Υφυπουργέ, είπατε στην επιτροπή ότι ο νόμος θα κριθεί στην πράξη. Όντως, έτσι είναι. Όμως, πώς θα κρίνουμε τον νομοθέτη μέχρι σήμερα για αυτά που έχει κάνει;

Να πω μερικά παραδείγματα. Είπε ο κύριος Υπουργός για τα βιομηχανικά πάρκα ότι έγιναν λάθη τα προηγούμενα είκοσι, πενήντα χρόνια. Εσείς, όμως, κυβερνούσατε, εσείς, το ΠΑΣΟΚ, ο ΣΥΡΙΖΑ, όχι εμείς. Εσείς είστε υπεύθυνοι.

Είπε ο κύριος Υπουργός και είχε απόλυτο δίκιο για το μεγάλο πρόβλημα της Ελλάδος, το νούμερο ένα πρόβλημα, κατ’ εμάς, το δημογραφικό. Ποιος το έφερε εκεί πέρα; Εσείς κυβερνάτε τόσα χρόνια, όχι εμείς. Εσείς είστε υπεύθυνοι. Χρεοκοπήσατε τη χώρα ΠΑΣΟΚ, Νέα Δημοκρατία, ΣΥΡΙΖΑ. Εσείς κυβερνούσατε.

Όμως, χρεοκοπήσατε και τα ίδια σας τα κόμματα. Νέα Δημοκρατία, ΠΑΣΟΚ χρωστάτε, προφανώς ούτε και εσείς δεν ξέρετε πόσα! Ένας επιχειρηματίας -επειδή για επιχειρήσεις μιλάμε- δεν θα έπαιρνε φορολογική και ασφαλιστική ενημερότητα και δεν θα μπορούσε να δουλέψει. Θα είχε κλείσει την επιχείρησή του. Διερωτώμαι εάν η ΑΑΔΕ θα έρθει να κατάσχει πράγματα από τα κόμματά σας με τον πρόσφατο νόμο που ψηφίσατε!

Αναφερθήκατε επίσης και στην κάλπη. Η κάλπη θα δώσει στον πρώτο την απάντηση. Διαβάζουμε πρόσφατα από την «ΕΣΤΙΑ», 19 Σεπτεμβρίου του 2022: Τρικομματική κυβέρνηση. Αντί να λέμε πότε θα γίνουν εκλογές, καλύτερα είναι να λέμε στον λαό, να τον ενημερώσουμε τι θα γίνει μετά τις εκλογές, κυρίως για τα εθνικά θέματα.

Λέτε, λοιπόν, να ψηφίσουμε το σχέδιο νόμου. Μα, πώς είναι δυνατόν να ψηφίσουμε το σχέδιο νόμου, όταν σε όλα αυτά τα θέματα έχετε κάνει σωρεία λαθών; Λοιδορείτε ο ένας τον άλλον, αλλά είστε και οι τρεις το ίδιο. Οι τοπικές κοινωνίες και οι τοπικές αρχές πρέπει να εμπλέκονται στα επιχειρηματικά πάρκα, πράγμα που δεν βλέπουμε στον σημερινό νόμο.

Πρέπει, επίσης, να λαμβάνονται υπ’ όψιν οι ιδιαιτερότητες των ΑΜΕΑ, που επίσης δεν το είδαμε, όπως τόνισαν οι φορείς. Χωρίς Κτηματολόγιο ολοκληρωμένο, χωρίς καθορισμό χρήσεων γης και απουσία ολοκληρωμένου χωροταξικού σχεδιασμού, το σχέδιο θα αποτύχει. Θα πετύχει, όμως, για τους έναν, δυο, τρεις ολιγάρχες.

Επίσης, με το σχέδιο νόμου σας επιτρέπετε επιχειρηματικά πάρκα σε περιοχές «NATURA», πράγμα ανεπίτρεπτο. Δεν μπορούμε να μιλάμε, όμως, για επιχειρηματικά πάρκα χωρίς τους ίδιους τους επιχειρηματίες, ανέφεραν οι φορείς. Το σχέδιο νόμου στηρίζει πλουσιοπάροχα έναν επενδυτή, την ΕΤΒΑ, η οποία ανήκει στην Τράπεζα Πειραιώς, η οποία Τράπεζα Πειραιώς ανήκει στα fund. Follow the money, λένε οι Αμερικανοί.

Ο Πρόεδρος της Βιομηχανικής Περιοχής Ηρακλείου μού ανέφερε χθες τα προβλήματα της ΒΙΠΕ Ηρακλείου, που υπάρχει από το 1968. Το σχέδιο νόμου σας είναι ταφόπλακα για τη ΒΙΠΕ Ηρακλείου. Καταρρακώνει τους επιχειρηματίες, που έχουν πληρώσει αδρά χρήματα για να έχουν στη ΒΙΠΕ δραστηριότητα.

Μεγάλο θέμα είναι οι υποδομές. Τώρα συζητάμε για τον ΒΟΑΚ, στην Κρήτη. Δεν υπάρχει εδώ και τόσα χρόνια σύνδεση του ΒΟΑΚ με τη βιομηχανική περιοχή και του αεροδρομίου, που είναι επίσης δίπλα στην περιοχή. Αυτές οι ελλείψεις υποδομών είναι ανεπίτρεπτες για ανάπτυξη των βιομηχανικών περιοχών. Προφανώς, όμως, δεν θέλετε να αναπτυχθούν. Και όντως, αυτό είπατε, πενήντα χρόνια λάθη.

Η «ERNST & YOUNG» πολύ σωστά στην έκθεσή της είπε ότι οι ΒΙΠΕ πρέπει να πάνε σε αυτοδιαχείριση. Έτσι μόνο θα είναι βιώσιμες.

Το νερό στη ΒΙΠΕ Ηρακλείου δεν υπάρχει. Το δίκτυο του νερού είναι από το 1968, είναι εποχής χούντας. Η χούντα το έκανε τότε και έκτοτε δεν έγινε τίποτε. Στην οδοποιία επικρατεί η ίδια κατάσταση. Το ίδιο επικρατεί και στον φωτισμό. Για τριάντα πέντε χρόνια δεν υπήρχε φωτισμός στη ΒΙΠΕ Ηρακλείου. Ο βιολογικός της ΒΙΠΕ Ηρακλείου είναι κορεσμένος. Ουσιαστικά, τι άλλο λείπει από τις υποδομές, το οποίο λείπει βέβαια από παντού, από όλη την Ελλάδα; Λείπει το ίντερνετ, αφού είναι πολύ αργό, είναι πολύ ακριβό και πέφτει συνέχεια. Για ποιον λόγο συμβαίνει αυτό; Συμβαίνει επειδή το ιδιωτικοποιήσατε και αυτό.

Ο κ. Μαντάς από τον ΠΑΣΕΒΙΠΕ ανέφερε στην επιτροπή: «Στο σκέλος που αφορά τις ήδη εγκατεστημένες επιχειρήσεις διαιωνίζει και αυξάνει τα προβλήματα τα οποία υπάρχουν. Αυτός ο νόμος δεν μπορεί να εφαρμοστεί για τα ήδη λειτουργούντα πάρκα, όπου υπάρχουν εγκατεστημένες επιχειρήσεις που είναι ιδιοκτήτες γης, και δεν μπορεί να εφαρμοστεί, διότι ήδη υπάρχει ένα νομικό πλαίσιο το οποίο επιχειρείται να ανατραπεί για άλλη μία φορά, χωρίς την έγκριση τη δική μας, και θεωρούμε ότι αυτό δεν είναι νόμιμο και δεν είναι συμβατό, δεν βοηθάει στη βελτίωση αυτού του κλίματος δυσπιστίας που υπάρχει μεταξύ των επιχειρήσεων και της διαχείρισης.».

Στο άρθρο 19, για τα επιχειρηματικά πάρκα μεμονωμένης μεγάλης μονάδας, δίνεται η δυνατότητα σε μία επιχείρηση να λειτουργήσει με τα οφέλη των επιχειρηματικών πάρκων. Θεωρούμε φωτογραφική την εν λόγω διάταξη, που αφορά συγκεκριμένα συμφέροντα του κ. Προκοπίου στον Σκαραμαγκά. Αναφέρθηκε ο κύριος Υπουργός στους εφοπλιστές και τους εξεθείασε. Όμως, δεν είπε ότι αυτοί πληρώνουν ειδικό φόρο κατανάλωσης μηδέν, ενώ όλοι οι άλλοι, ο πρωτογενής τομέας, πληρώνουν αδρά και μαστίζονται από αυτά τα βάρη, ένα παραπάνω τώρα με την κρίση και την ακρίβεια.

Καταργήστε το Χρηματιστήριο Ενέργειας, καταστρέφει τις επιχειρήσεις, καταστρέφει τους πάντες. Αυτό το λέμε εμείς ως ΜέΡΑ25. Και επειδή θα μας πείτε ότι για όλα φταίει πάλι ο Γιάνης ο Βαρουφάκης, εμείς σας λέμε ξανά να φέρετε τον φάκελο της χρεοκοπίας στη Βουλή. Ανοίξτε τον, κάντε πραγματικότητα την προεκλογική εξαγγελία του Πρωθυπουργού ότι θα συστήσει εξεταστική επιτροπή για τον Βαρουφάκη. Είμαστε εδώ πέρα. Μη φοβάστε.

Σας ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε, κύριε Λογιάδη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθητές και μαθήτριες και τρεις εκπαιδευτικοί συνοδοί τους από το 5ο Δημοτικό Σχολείο Τρικάλων.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Κύριε Σκανδαλίδη, έχετε τον λόγο.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σ’ ό,τι αφορά το νομοσχέδιο που σήμερα εισηγείται η Κυβέρνηση να ψηφίσουμε, να πω ότι πράγματι είναι μια ανάγκη και τα νέα επιχειρηματικά πάρκα αλλά κυρίως και οι παλαιές βιομηχανικές και βιοτεχνικές περιοχές. Θα έπρεπε να εκπληρώσουν τις υποχρεώσεις που έχουν ή, αν θέλετε, τα στοιχεία εκείνα, ώστε να ανταποκριθούν με επιτυχία στις νέες απαιτήσεις που έχει ένα μοντέλο ανάπτυξης σαν κι αυτό που σήμερα θα είχε η χώρα, αν έβλεπε το αύριο με ένα καλύτερο μάτι και θα παρείχε τα κατάλληλα κίνητρα και τις ελαφρύνσεις στις επιχειρήσεις για να εγκατασταθούν μέσα στις νέες περιοχές.

Εμείς κάναμε μια γενική παρατήρηση. Ο κ. Πάνας τα είπε πάρα πολύ αναλυτικά και πολύ σωστά. Περιμέναμε ένα πραγματικά στρατηγικό και όχι τεχνικό πλαίσιο, ένα σχέδιο, εν πάση περιπτώσει, που να έχει μια ορθολογική βάση και να βασίζεται σε συγκεκριμένες έρευνες και διαδικασίες, ώστε να μπορεί να εστιάζει στις επιχειρήσεις, και ιδιαίτερα τις μικρομεσαίες που πλήττονται περισσότερο, και να βοηθήσει τη βιομηχανική ανάπτυξη της χώρας, που σήμερα είναι απαραίτητη, όπως επίσης να βοηθήσει και στην αντιμετώπιση της κλιματικής κρίσης και σε όλα τα άλλα. Εγώ, λοιπόν, συντάσσομαι με αυτά που είπε ο εισηγητής του κόμματός μας.

Θέλω να μου επιτρέψετε, κύριε Πρόεδρε, να αναφερθώ σε τρία δέοντα θέματα που αντιμετωπίζει σήμερα η ελληνική κοινωνία και η επικαιρότητα. Το πρώτο θέμα είναι για το κοινωνικό τραύμα που ζούμε αυτές τις ημέρες με το θέμα του Κολωνού.

Κυρίες και κύριοι συνάδελφοι, εγώ ξεκινάω πάντα από μία πολύ συγκεκριμένη θέση, θεωρώ ότι η κοινωνία μας συνεχίζει να είναι μια κοινωνία ανοχής και συνενοχής. Τα προβλήματα δεν είναι ούτε της κομματικής ένταξης ούτε της προσωπικής ιδεολογικής στάσης ούτε της κοινωνικής καταγωγής. Το ειδεχθές έγκλημα αφορά τον εγκληματία και την επαίσχυντη πράξη του και τα αίτια που τον οδήγησαν εκεί, όμως κυρίως αφορά τους θεσμούς, το κράτος, την αποτελεσματικότητα των μηχανισμών ασφάλειας και προστασίας της προσωπικής ζωής και των δικαιωμάτων του κάθε πολίτη. Βέβαια αφορά και την ευαισθησία και τη στάση μιας κοινωνίας που ανοίγει το στόμα έκπληκτη απέναντι στο αδιανόητο, που είναι όμως έτοιμη να διαχωριστεί αμέσως και να συγκρουστεί για λόγους πολιτικής σκοπιμότητας ή κομματικής εκμετάλλευσης.

Ας ξεκινήσουμε από το αυτονόητο: Δεν υπάρχουν προσωπικά δεδομένα στο ειδεχθές έγκλημα. Οι εγκληματίες έχουν όνομα και επίθετο. Η πιο σοβαρή τιμωρία δεν είναι τόσο η δικαστική ποινή -που επίσης πρέπει να αναθεωρηθεί- είναι η έκθεση στη δημοσιότητα, είναι αυτό που πρέπει να παραδειγματίσει την ελληνική κοινωνία.

Και έπειτα είναι το κράτος μας και το αν έχει το κατάλληλο θεσμικό πλαίσιο. Ας έρθει η Κυβέρνηση να το βελτιώσει το θεσμικό πλαίσιο. Έχει το κράτος μας μια στοιχειώδη πολιτική διαπαιδαγώγησης; Αυτό είναι κάτι που πρέπει να μπει στα σχολεία, γιατί είναι και θέμα παιδείας. Διότι δεν είναι μόνο αυτό το συγκεκριμένο έγκλημα, είναι και όσα έχουν προηγηθεί με τις επιθέσεις εναντίον γυναικών και με όλα αυτά που ζούμε αυτόν τον καιρό, τα οποία πολλαπλασιάζονται καθημερινά και τα οποία είναι απόρροια της κοινωνικής έκρηξης και της κρίσης που υπάρχει σήμερα στη χώρα.

Ένα τόσο μεγάλο θέμα που αφορά την κοινωνική συνοχή. Θα έπρεπε να βασίζεται σε μια αλλαγή που πρέπει να γίνει στους θεσμούς και στους κρατικούς μηχανισμούς, ώστε όλα τα κόμματα να έχουν μια κοινή στάση απέναντι στην αντιμετώπιση αυτών των πραγμάτων και να έχουν και μια κοινή πρόταση, για να εμπνεύσουν την ελληνική κοινωνία και βραχυπρόθεσμα και μακροπρόθεσμα, για να μην επαναληφθούν παρόμοιες τραγωδίες, οι οποίες προσβάλλουν την ψυχή μας.

Διότι αυτές οι τραγωδίες δεν προσβάλλουν μονάχα το μυαλό μας ή μεγαλώνουν τον φόβο μας ή κάνουν τον πολίτη να γίνεται πια ένας μοναχικός ιδιώτης, να μην μπορεί να αντιμετωπίσει τα προβλήματά του, να τρέμει και να φοβάται μια κοινωνία αποκάλυψης, αβεβαιότητας και ανασφάλειας, προσβάλλουν την ψυχή μας. Πρέπει, λοιπόν, αυτό εμείς να το αντιμετωπίσουμε με τον δέοντα σεβασμό απέναντι στην ανάγκη της κοινωνικής συνοχής και απέναντι στην ανάγκη της κοινωνικής ευημερίας. Αυτό, δυστυχώς, δεν υπάρχει και αποτελεί κύρια ευθύνη και της Κυβέρνησης για τον τρόπο που σχεδιάζει και αντιμετωπίζει παρόμοιες καταστάσεις. Αυτό είναι το πρώτο θέμα.

Το δεύτερο θέμα, κύριε Πρόεδρε, αφορά την περιβόητη διαδικασία των υποκλοπών. Η Κυβέρνηση νομίζει ότι σήμερα, αφού συγκάλυψε με κάθε τρόπο και μέσο πολιτικό το σκάνδαλο, αφού επιχείρησε με κάθε τρόπο και μέσο επικοινωνιακό να μας πείσει ότι δεν υπάρχει Έλληνας που να ενδιαφέρεται για τις υποκλοπές, αφού διακωμώδησε κάθε θεσμική και κοινοβουλευτική διαδικασία, νομίζει ότι σήμερα θα ρίξει την αυλαία με την τελευταία συνεδρίαση της εξεταστικής επιτροπής. Με τις ψήφους της πλειοψηφίας, δυστυχώς, αποφαίνεται ότι δεν υπάρχει σκάνδαλο υποκλοπών, χωρίς να ακούσουν τους πρωταγωνιστές να καταθέτουν, χωρίς να καλέσουν τους μάρτυρες που ήξεραν, χωρίς να «κάνουν ρούπι» πέρα από τη θέση τους για το απόρρητο ως ασπίδα της συγκάλυψης του συγκεκριμένου σκανδάλου.

Η κοινή γνώμη, που σε κάθε μέτρηση παραδέχεται ότι υπάρχουν ποινικές ευθύνες για όσους σχεδίασαν, εκτέλεσαν και συγκάλυψαν τις παρακολουθήσεις, που πιστεύει -και το λέει στις μετρήσεις- ότι ο Πρωθυπουργός γνώριζε την υπόθεση και προσπάθησε από την αρχή να το αποκρύψει και να νίψει τας χείρας του, ακούει την Κυβέρνηση να της λέει: «Τέλος οι υποκλοπές. Πάμε παρακάτω.». Στο συρτάρι, λοιπόν, οι υποκλοπές!

Ε, λοιπόν, κύριοι της Νέας Δημοκρατίας, δεν πάμε παρακάτω. Υπάρχουν τα ευρωπαϊκά όργανα που κάνουν τη δουλειά τους, υπάρχει η ελληνική δικαιοσύνη, υπάρχουν δύο μηνυτήριες αναφορές του Προέδρου του ΠΑΣΟΚ και θα διαλευκανθεί η υπόθεση, έτσι κι αλλιώς.

Και αν η υπάρχουσα Βουλή, που πρέπει να βρεθεί αντιμέτωπη με την πραγματικότητα του σκανδάλου, δεν μπορέσει να το κάνει, η δημοκρατία δεν έχει τέλος, δεν έχει περιορισμό, δεν μετριέται με μήνες αλλά με αξίες και με πρακτικές. Και εδώ η Κυβέρνηση είναι απολύτως έκθετη.

Και υπάρχει, κύριε Πρόεδρε, το τρίτο θέμα που αναφέρεται στη γενικότερη πορεία των προβλημάτων και σε συνδυασμό με τα εθνικά μας θέματα. Δεν θα μείνω στα εθνικά με την έννοια να πάω πιο βαθιά στη στάση της Κυβέρνησης και σε όλα αυτά. Θέλω να παραθέσω δύο αντιφατικές, αν θέλετε, εικόνες.

Η πρώτη εικόνα αφορά την Ευρώπη ή μάλλον αφορά τον εκβιασμό του Πούτιν, ο οποίος λέει, ότι αν η Ευρώπη θέλει φυσικό αέριο μπορεί να το πάρει μέσω του διαύλου του Nord Stream 2 που παραμένει λειτουργικός. Η μπάλα είναι στην Ευρωπαϊκή Ένωση, αρκεί να γυρίσει τον διακόπτη. Και εναλλακτικά, λέει ο κ. Πούτιν, μπορούμε να το διοχετεύσουμε μέσω του αγωγού της Μαύρης Θάλασσας και να δημιουργήσουμε στην Τουρκία τον μεγαλύτερο κόμβο φυσικού αερίου της Ευρώπης. Αυτή η εξέλιξη αποτελεί μέγα κίνδυνο για την πορεία των εθνικών μας θεμάτων.

Και απέναντι βρίσκεται μια Ευρώπη, η οποία ούτε στη χειρότερη εκλογή του Πάπα, που περίμενε όλος ο κόσμος στον λευκό καπνό να βγει και δεν έβγαινε ποτέ, δεν μπορεί να λύσει ένα πρόβλημα που είναι μείζον, άμεσο και καθοριστικό για την ευημερία των πολιτών της. Έχουμε, λοιπόν, μια Ευρωπαϊκή Ένωση, η οποία το πλαφόν στο φυσικό αέριο , με τη μορφή της πρότασης που καταθέσαμε και εμείς και οι δεκατέσσερις χώρες, με τα νέα χρηματοδοτικά εργαλεία, το ευρωομόλογο και λοιπά, όπως προέβλεπε η συγκεκριμένη γαλλο-ιταλική πρόταση, ουσιαστικά φαίνεται να το απορρίπτει.

Φαίνεται να υιοθετεί τη γερμανο-ολλανδική πρόταση που, όπως γράφει πολύ χαρακτηριστικά ένας αναλυτής: «Είναι μέτρα γερμανικής κοπής και δημιουργικής ασάφειας».

Για άλλη μια φορά είναι ο βορράς εναντίον του νότου. Για άλλη μια φορά δεν με τρομάζει μόνο αυτή η απόφαση. Με τρομάζει το ότι θα πάμε για την κοινή προμήθεια φυσικού αερίου για τον χειμώνα του 2023-2024 και όχι καν για τον φετινό χειμώνα.

Η Κομισιόν θα παρουσιάσει την οριστική δέσμη για την ενεργειακή κρίση την ερχόμενη Κυριακή -υποτίθεται- η Σύνοδος Κορυφής θα γίνει στις 20 Οκτωβρίου για την τελική πολιτική συμφωνία και η νέα έκτακτη σύνοδος των Υπουργών Ενέργειας είναι τον Νοέμβριο για τις τελευταίες λεπτομέρειες.

Εν τω μεταξύ, ο Νοέμβριος θα είναι βαρύς χειμώνας και θα είναι πιο βαρύς για όσους Ευρωπαίους πολίτες -και ανάμεσά τους μια μεγάλη πλειοψηφία των Ελλήνων πολιτών- θα βρίσκονται κάτω από το καθεστώς της αβίωτης ζωής. Αυτόν τον τρομακτικό χειμώνα όλοι τον βλέπουμε να έρχεται και εμείς κάνουμε μονάχα προεκλογικού τύπου επιλογές, αποφάσεις, αντιπαραθέσεις, κλίμα στα πάντα.

Υπάρχει μια πλήρης πόλωση ανάμεσα στα δύο κόμματα, όπου τα πάντα -να πω μια λέξη την οποία τη χρησιμοποιούμε όλοι τώρα, αλλά είναι και λίγο αδόκιμη και δεν μου αρέσει- εργαλειοποιούνται. Όλα εργαλειοποιούνται, όλα γίνονται θέματα, υποτάσσονται στη σκοπιμότητα μιας εκλογικής αναμέτρησης που πρόκειται να γίνει σε μερικούς μήνες.

Εγώ, λοιπόν, κρούω τον κώδωνα του κινδύνου για μια ακόμα φορά για όλα αυτά τα μεγάλα και σημαντικά, γιατί πρέπει η Εθνική Αντιπροσωπεία να αρθεί στο ύψος των περιστάσεων. Με φοβίζουν οι επόμενες εβδομάδες και οι επόμενοι μήνες.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Μέχρι να καθαριστεί το Βήμα, καλωσορίζω τον αγαπητό μου φίλο και συνάδελφο Κώστα Σκανδαλίδη στο κλαμπ των ρομαντικών ευρωσκεπτικιστών, στο οποίο ανήκω από το 1994. Προσυπογράφω την κατάληξη περί Ευρώπης από την αρχή μέχρι το τέλος.

Πάμε τώρα στον κ. Μπούμπα, μετά θα πάρει τον λόγο ο κ. Συρίγος και έχει ζητήσει τον λόγο και ο κ. Χαρίτσης ως Κοινοβουλευτικός Εκπρόσωπος.

Κύριε Μπούμπα, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ θερμά, κύριε Πρόεδρε.

Κύριοι του Υπουργείου, κυρίες και κύριοι συνάδελφοι, σήμερα, όπως είναι κατατεθειμένο το νομοσχέδιο, συζητάμε για τη μεγάλη επιχειρηματική οικογένεια. Όταν, όμως, σε μια οικογένεια έχεις το μεγάλο παιδί που πρέπει να σπουδάσει και του δίνεις κάποια εφόδια, κάποια εχέγγυα και κίνητρα, προσέχεις και το μικρό παιδί -αν έχει η οικογένεια- το οποίο πρέπει να πάρει γερές βάσεις.

Διαβάζοντας κάποιες έρευνες, προκύπτει ότι οι πολύ μικρές επιχειρήσεις συνδράμουν σε θέσεις εργασίας πάνω από το 18% περίπου. Άρα εκείνο που πρέπει να ξεκαθαρίσουμε σήμερα είναι ότι πρέπει να στηρίξουμε τις μικρές επιχειρήσεις κάτω των δέκα ατόμων με ένα συνολικό κύκλο εργασιών περίπου στα 2 εκατομμύρια ευρώ. Μέσω ενός προγράμματος, όπως το «Act Small Business», πρέπει να τους δώσουμε τα εφόδια για να μπορέσουν να αναπτυχθούν στο μέλλον και να κρατηθεί η τοπική οικονομία.

Εμείς, κύριοι, η Ελληνική Λύση και ο επικεφαλής μας, ο Πρόεδρος Κυριάκος Βελόπουλος έχουμε δώσει μεγάλη βαρύτητα στο επιχειρείν, στις πολύ μικρές επιχειρήσεις, διότι πραγματικά αυτές είναι η ραχοκοκαλιά, όχι μόνο της Ελλάδας. Αν δείτε τα στατιστικά της Ευρώπης, 1 τρισεκατομμύριο ευρώ συνδράμουν οι πολύ μικρές επιχειρήσεις σε θέσεις εργασίας, για να υπάρχουν στέρεα θεμέλια στη Γηραιά.

Σήμερα, όμως, όπως και προχθές, επισκέφθηκα τη βιομηχανική περιοχή των Σερρών, της δικής μου εκλογικής περιφέρειας και είναι εγκαταλελειμμένη, είναι ερημοποιημένη. Γιατί; Διότι, κύριοι, πάτε σε επιχειρηματικά πάρκα αλλά δεν έχουμε επιλύσει το θέμα με τα βιοτεχνικά πάρκα και τις βιομηχανικές περιοχές, οι οποίες δεν είναι καν ανταγωνιστικές.

Κατ’ αρχάς, μιλάμε για Green Deal και δεν υπάρχει ολοκληρωμένη ανακύκλωση στο κύτταρο διαλογής, στην πηγή, σε ό,τι αφορά τα μολυσμένα νερά, σε ό,τι αφορά τα αδρανή υλικά. Δηλαδή πώς προστατεύουμε το περιβάλλον, όταν οι ΒΙΠΕ δεν είναι συνδεδεμένες καν με βιολογικό καθαρισμό;

Στην περιοχή των Σερρών, λοιπόν, δεν υπάρχει ούτε καλό συγκοινωνιακό δίκτυο, όπως θα έπρεπε, ούτε σωστός φωτισμός, ούτε βιολογικός. Ακούστε, όμως, τώρα το τραγελαφικό. Μιλάω με φίλο επιχειρηματία, ο οποίος θέλει να μειώσει τα λειτουργικά του έξοδα, βάζοντας φωτοβολταϊκά στην επιχείρησή του -καλλυντικά έχει ο άνθρωπος εκεί στις Σέρρες, ο φίλος μου ο Γιάννης Κιρπιτσάς- ο οποίος μου λέει το εξής: «Δεν μπορώ, γιατί η ΔΕΔΔΗΕ δεν μπορεί να φτιάξει υποσταθμό». Και αυτό γιατί κάνετε τα μεγάλα φωτοβολταϊκά πάρκα και γεμίζει η ΔΕΔΔΗΕ και δεν φτιάχνει υποσταθμούς στους επιχειρηματίες, προκειμένου να μειώσουν τα λειτουργικά τους έξοδα.

Υπάρχει αυτή η κινέζικη παροιμία που λέει: «Άμα σου το πω, θα το ξεχάσεις. Άμα σου το δείξω ίσως και το θυμηθείς, αλλά άμα το βιώσεις δεν το ξεχνάς ποτέ». Πρέπει, λοιπόν, να περάσουμε από αυτό που λέγεται «μικρομεσαία επιχείρηση» -η οποία φορολογείται άρδην- για να καταλάβουμε όλοι ότι πρέπει την πολύ μικρή επιχείρηση να την βοηθήσουμε να μεγαλώσει για να είναι ανταγωνιστική, θα πρέπει να επενδύσουμε στους ανθρώπινους πόρους.

Όλα, κύριοι, ξέρετε, σε όλες τις εκφάνσεις της κοινωνικής ζωής, γίνονται με ανθρώπους. Όλα γίνονται με το έμψυχο δυναμικό. Αν, λοιπόν, ο εργαζόμενος δεν είναι ικανοποιημένος από τις συνθήκες εργασίας, δεν μπορεί να είναι παραγωγικός. Και όταν ένα κύτταρο μιας κοινωνίας αισθάνεται παραγκωνισμένο, παραμελημένο, τότε δεν μπορεί να παράξει. Και όταν δεν μπορείς να παράξεις, δεν έχεις αυτόν τον παραγωγικό ιστό -που λέμε και εμείς ως Ελληνική Λύση- για να πας σε παραγωγή πλούτου.

Η πρόταση από το κόμμα μας, την Ελληνική Λύση, είναι όπως κάνετε τα επιχειρηματικά πάρκα, να αδράξετε την ευκαιρία του προγράμματος «ΑΓΡΟΔΙΑΤΡΟΦΗ» με χρονικό ορίζοντα μέχρι το 2027 και από το «HORIZON EUROPE» και να δημιουργήσετε αγροτικά πάρκα. Διότι αν δείτε παλιές εκθέσεις πολύ μικρών επιχειρήσεων, ελληνικές επιχειρήσεις που σχετίζονται με την αγροδιατροφή διαπρέπουν, παρά τις δυσκολίες που πρέπει να υπερκεράσουν και είναι πολλές και σύνθετες. Δημιουργήστε, λοιπόν, αγροτικά πάρκα.

Και επιτέλους, δεν μπορούμε να μιλάμε για το επιχειρείν για το αύριο, όταν δεν έχουμε λύσει το χωροταξικό. Και όταν λέμε ότι δεν έχουμε λύσει το χωροταξικό, αυτό που θα σας πουν σήμερα οι φίλοι επιχειρηματίες -και από την περιοχή που ερημώνει η ύπαιθρος- είναι ότι δεν στεγάζονται μαζί επιχειρήσεις με ομοειδή αντικείμενα, ώστε να είναι ανταγωνιστικές. Δεν μπορεί σήμερα μια επιχείρηση καλλυντικών να γειτνιάζει με μια επιχείρηση που επεξεργάζεται δέρματα. Δεν συνάδει. Δεν μπορεί σήμερα στις ΒΙΠΕ να μην έχεις INFO, δηλαδή, να μην έχεις κάποιον ο οποίος θα πληροφορήσει τον επισκέπτη.

Δεν μπορεί σήμερα να δημιουργείς πανεπιστημιακές σχολές, μια και είναι και ο κ. Συρίγος εδώ στην τριτοβάθμια και να μην μπορεί να γίνει πρακτική εξάσκηση για επαγγελματικό προσανατολισμό σε οργανωμένες μικρομεσαίες επιχειρήσεις.

Όμως εγώ θα ήθελα, κύριε Υπουργέ, μέσα στις ΒΙΠΕ να υπάρχουν και συνεδριακοί χώροι, εκ του σύνεγγυς να παρακολουθούν εκεί οι σπουδαστές το πώς δραστηριοποιούνται κάποιες επιχειρήσεις.

Πρέπει να πάμε στο επόμενο βήμα, αλλά χωλαίνει το πρώτο βήμα.

Όπως και τα βιοτεχνικά πάρκα δεν τα οργανώσαμε σωστά, δεν μπορεί σήμερα να μιλάμε για μία επιχειρηματική ανάπτυξη, αν δεν δώσουμε ουσιαστική πρωτοβουλία στα εμποροβιομηχανικά επιμελητήρια, τα οποία ως συγκοινωνούντα δοχεία με το Υπουργείο θα καταγράφουν όλες τις ιδιαιτερότητες μιας περιοχής.

Είναι μέγα λάθος όλες τις γεωγραφικές ενότητες να τις βάλουμε στο ίδιο τσουβάλι. Μου θυμίζει τους κτηνοτροφικούς συλλόγους -που πριν από λίγες μέρες, μήνες η Ελληνική Λύση είχε καταθέσει επίκαιρη ερώτηση- όπου εκεί τους χρηματοδοτούν όλους ενιαία, ενώ η βλάστηση είναι διαφορετική. Έτσι, λοιπόν, πρέπει να καταλάβουμε ότι άλλες οι ανάγκες της Κεντρικής Μακεδονίας και άλλες οι ανάγκες –παρακαλώ- της Στερεάς Ελλάδας ή της Κρήτης, να διαμορφώσουμε κάποιες ιδιαιτερότητες, να καταγραφούν από τα επιμελητήρια και τα επιμελητήρια δεν θα είναι απλά γνωμοδοτικό και συμβουλευτικό όργανο. Θα έχουν έναν ενεργό ρόλο να διαδραματίσουν προς το αντίστοιχο Υπουργείο.

Σήμερα ποιο είναι το έγκλημα που γίνεται στην Ελλάδα; Είναι ότι δεν υπάρχει ΕΤΒΑ, αυτή η Εθνική Τράπεζα Βιομηχανικής Αναπτύξεως, η οποία βοηθούσε τον επιχειρηματία. Και ξέρετε, αν κάποιος τώρα αγρότης ή κτηνοτρόφος θέλει να οργανώσει μια αγροτοκτηνοτροφική δραστηριότητα, πρέπει να επιλύσει και ένα άλλο μεγάλο ζήτημα που το αφήνουμε στο χρονοντούλαπο και ταλαιπωρεί πάρα πολύ κόσμο. Και ποιο είναι αυτό; Όταν διαλύθηκε η Αγροτική και το καλό κομμάτι πέρασε στην Πειραιώς, πολλοί αποπλήρωσαν τα χωράφια τους με δάνειο, αλλά αυτό δεν φαίνεται και πρέπει να ξεκινήσουν τώρα μια διαδικασία νομικής φύσεως για να αποδείξουν ότι δεν είναι ελέφαντες, όπως λέει ο λαός στην καθομιλουμένη, για χωράφια τα οποία έχουν αποπληρώσει αλλά δεν έχει αρθεί ο τίτλος κυριότητας. Πρέπει να τα δούμε, λοιπόν, διεξοδικά κυρίως στην πολύ μικρή επιχείρηση αυτή τη στιγμή κάτω των δέκα ατόμων και να έχει διαφορετικά φορολογικά κίνητρα.

Σήμερα εμείς στην Ελληνική Λύση λέμε: «Κάντε φορολογικές ζώνες, οργανώστε τον αγροτοκτηνοτροφικό τομέα, για να δώσουμε εχέγγυα στην πολύ μικρή επιχείρηση -εκεί χωλαίνει η Ελλάδα- για να μπορεί να έχει ένα ανταγωνιστικό πρόσημο». Όπως υπάρχει στο ευρωπαϊκό γίγνεσθαι, δεν μπορούμε να πάμε, δυστυχώς, σε βιομηχανία, δεν έχουμε την υποδομή. Άρα με αυτά που έχουμε έτσι πρέπει να πορευτούμε.

Καλά τα επιχειρηματικά πάρκα, αλλά πρώτα λύστε το θέμα με τις ερημοποιημένες, εγκαταλελειμμένες ΒΙΠΕ! Είναι το μεγάλο ζήτημα. Αν τις είχαμε οργανώσει, θα ήταν πολύ απλά κάποια πράγματα κυρίως γραφειοκρατικής φύσεως.

Και εν κατακλείδι, μιας και υπάρχει δημόσια τηλεόραση, δώστε χρόνο, δώστε διαφημιστικό χρόνο προβολής για τις πολύ μικρές επιχειρήσεις, χωρίς αυτό να είναι κοστοβόρο, να μπορούν οι μικρές επιχειρήσεις να ανασάνουν και να διαφημίσουν τα προϊόντα τους. Έτσι πρέπει να πορευτούμε. Ο λαός λέει ότι το απλό είναι το δύσκολο, το σύνθετο είναι εύκολο. Μην πάτε στο σύνθετο! Πάτε στο απλό, το οποίο έχει τη χάρη του, τη σημασία του, είναι δύσκολο…

**ΠΡΟΕΔΡΕΥΩΝ (Νικήτας Κακλαμάνης):** Και το πιο απλό είναι η τήρηση του χρόνου!

**ΚΩΝΣΤΑΝΤΙΝΟΣ ΜΠΟΥΜΠΑΣ:** Και η τήρηση του χρόνου είναι δύσκολο πράγμα, ενώ είναι απλό.

Σας ευχαριστώ για την κατανόησή σας.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε και εμείς.

Για πέντε λεπτά μάξιμουμ θα μιλήσει ο κ. Συρίγος για την τροπολογία του και μετά θα πάρει τον λόγο ο Κοινοβουλευτικός Εκπρόσωπος του ΣΥΡΙΖΑ κ. Αλέξανδρος Χαρίτσης και προχωράμε στον κατάλογο.

Ορίστε, κύριε Υφυπουργέ, έχετε τον λόγο.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Κύριε Πρόεδρε, μετά θα μιλήσω εγώ.

**ΠΡΟΕΔΡΕΥΩΝ (Νικήτας Κακλαμάνης):** Τώρα, τον είχα προαναγγείλει. Εάν θέλετε μεταξύ σας…

**ΑΛΕΞΗΣ ΧΑΡΙΤΣΗΣ:** Δεν έχω πρόβλημα, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, κύριε Χαρίτση, ωραία, επειδή σας είχα προαναγγείλει. Εξάλλου, δέκα λεπτά είναι, δεν είναι και διαφορά μεγάλη.

Ορίστε, κύριε Υφυπουργέ, έχετε τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Πρόκειται για την τροπολογία του Υπουργείου Οικονομικών που έχει κατατεθεί. Εγώ θα αναφερθώ στα άρθρα 6, 7 και 8.

Με το άρθρο 6 προβλέπεται ρύθμιση για τις προϋποθέσεις επιλογής διευθυντών των προτύπων και πειραματικών σχολείων που δεν έχουν συμπληρώσει δώδεκα μήνες λειτουργίας. Και ο λόγος είναι ότι ειδικά σε αυτές τις περιπτώσεις, σύμφωνα με τον υπάρχοντα νόμο, προκειμένου να μπορέσουν οι διευθυντές να θέσουν υποψηφιότητα πρέπει να έχουν διανύσει τουλάχιστον δώδεκα μήνες είτε σε πρότυπα είτε σε πειραματικά σχολεία. Ειδικά σε αυτές τις περιπτώσεις, όπου τα πρότυπα ή τα πειραματικά σχολεία δεν έχουν κλείσει δώδεκα μήνες, προβλέπονται οι διατάξεις που ισχύουν για τους εκπαιδευτικούς της πρωτοβάθμιας ή δευτεροβάθμιας εκπαιδεύσεως που διαθέτουν τα προσόντα ασκήσεως καθηκόντων διευθυντή στα λοιπά σχολεία της αντίστοιχης βαθμίδας.

Ως προς το άρθρο 7, είναι μεταβατικές διατάξεις για τους οργανωτικούς συντονιστές και τους συντονιστές εκπαιδευτικού έργου, προκειμένου να διασφαλιστεί η εκπαιδευτική και διοικητική συνέχεια.

Πιο συγκεκριμένα, ορίζεται μέχρι την επιλογή και τοποθέτηση των συμβούλων εκπαιδεύσεως των περιφερειακών εποπτών ποιότητας της εκπαίδευσης και των εποπτών ποιότητας, σε περίπτωση ελλείψεως για οποιονδήποτε λόγο οργανωτικού συντονιστή, πώς θα γίνεται η αναπλήρωσή του. Θα γίνεται από το άτομο εκείνο το οποίο έχει τη μεγαλύτερη συνολική εκπαιδευτική υπηρεσία.

Στην περίπτωση β΄ της αξιολογούμενης ρυθμίσεως προβλέπεται επίσης μεταβατικά ότι σε περίπτωση κατά την οποία σε μία περιφερειακή διεύθυνση εκπαιδεύσεως ελλείπει για οποιονδήποτε λόγο –δηλαδή συνταξιοδότηση, παράλειψη, παύση, απουσία, κώλυμα και τα λοιπά- συντονιστής εκπαιδευτικού έργου για την ειδική αγωγή και την ενταξιακή εκπαίδευση να μπορεί να ασκήσει καθήκοντα προέδρου και παράλληλα αυτός ο οποίος είναι συντονιστής εκπαιδευτικού έργου για την ειδική αγωγή και ενταξιακή εκπαίδευση όμορης περιφερειακής διευθύνσεως εκπαιδεύσεως.

Το άρθρο 8 αφορά στη δυνατότητα εκδόσεως βεβαιώσεως γνωστικού αντικειμένου για τα μεταπτυχιακά και διδακτορικά στις επιστήμες της αγωγής από τον ΔΟΑΤΑΠ, όπου δίνεται η δυνατότητα να εκδοθούν σχετικές βεβαιώσεις και προβλέπεται επίσης παράταση μέχρι τις 31 Δεκεμβρίου 2022, να μπορούν να συνεχίσουν να ασκούν τα καθήκοντά τους ο πρόεδρος, ο αντιπρόεδρος και τα μέλη του διοικητικού συμβουλίου του ΔΟΑΤΑΠ.

Επίσης, προβλέπεται με την παράγραφο 3 αναδρομική ισχύς από την έναρξη ισχύος του ν.4957/2022 που ψηφίστηκε το καλοκαίρι της κοινής υπουργικής αποφάσεως για τον καθορισμό του ύψους του παραβόλου που καταβάλλεται υπέρ του ΔΟΑΤΑΠ.

Τέλος, με το άρθρο 9 προβλέπεται η παροχή ειδικοτήτων στις επαγγελματικές σχολές καταρτίσεως που λειτουργούν για πρώτη φορά το 2022 - 2023 και προβλέπονται ζητήματα που αφορούν στην αρμοδιότητα, στον καθορισμό, προσθήκη, τροποποίηση, αντιστοίχιση, συγχώνευση, ή κατάργηση αρμοδιοτήτων που παρέχονται από τις επαγγελματικές σχολές καταρτίσεως.

Θεσπίζεται, επίσης, η δυνατότητα παροχής πειραματικών ειδικοτήτων ή ειδικοτήτων με πιλοτικό πρόγραμμα, με σκοπό τον εμπλουτισμό των συγκεκριμένων επαγγελματικών σχολών καταρτίσεως.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Καλείται στο Βήμα ο Πρόεδρος του κόμματος ΜέΡΑ25 κ. Βαρουφάκης. Μετά θα πάρει τον λόγο ο κ. Χαρίτσης.

Ορίστε, κύριε Βαρουφάκη, έχετε τον λόγο.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ευχαριστώ, κύριε Πρόεδρε.

Κυρίες και κύριοι της Κυβέρνησης, κυρίες και κύριοι συνάδελφοι, με το νομοσχέδιο σήμερα για τα επιχειρηματικά πάρκα ξύνετε μια ανοιχτή πληγή χωρίς, δυστυχώς, να προσφέρετε κάποια προοπτική επούλωσης.

Αυτός ο άμοιρος ο τόπος, αυτό το κράτος τις προηγούμενες δεκαετίες -αρκετές δεκαετίες- δύο σοβαρούς αναπτυξιακούς τραπεζικούς οργανισμούς είχε, την Αγροτική Τράπεζα για την αγροτιά μας και την ΕΤΒΑ για τη βιομηχανία - βιοτεχνία μας. Ήταν δύο σημαντικοί θεσμοί. Είχαν προβλήματα, αλλά για δεκαετίες η Αγροτική Τράπεζα στεκόταν στο πλευρό των αγροτών, μια δημόσια τράπεζα που μόνο ως δημόσιο μπορούσε να το κάνει. Το ίδιο και η ΕΤΒΑ ήταν μια εξαιρετική κίνηση τότε της δεκαετίας του 1960, που στόχο είχε να δώσει τη δυνατότητα οικονομιών κλίμακας, προσφέροντας νερό, τηλέφωνο, αποχέτευση σε μια συστάδα από επιχειρήσεις, με τις βιομηχανικές περιοχές και με άλλες δράσεις της ΕΤΒΑ, ιδίως δανειοδοτικές, που έπαιξαν σημαντικό ρόλο σε αυτό που είχαμε ως βιομηχανικό τομέα το οποίο, βέβαια, μετά κατέρρευσε, αρχής γενομένης στα τέλη της δεκαετίας του 1970 με την πετρελαϊκή κρίση τότε, την ενεργειακή κρίση νούμερο 1 -τώρα έχουμε νούμερο 2- και βέβαια, με την πτώχευση του ελληνικού κράτους και τις οικονομίες μας συνολικότερα το 2010.

Και τι γίνεται τότε, κύριε Υπουργέ, κυρίες και κύριοι συνάδελφοι; Γίνεται ένα απίστευτο έγκλημα. Τόσο η Αγροτική, όσο και η ΕΤΒΑ, υπό την καθοδήγηση και τας υποδείξεις της τρόικας -δεν πιστεύω ότι υπήρχε ελληνική κυβέρνηση που να το ήθελε αυτό- παρέδωσαν τα μνημονιακά κόμματα -εσείς βασικά ήσασταν τότε στην κυβέρνηση, αλλά και τα υπόλοιπα- την Αγροτική μας και την ΕΤΒΑ μας σε ποιον; Στην πιο πτωχευμένη ιδιωτική τράπεζα τότε, την Πειραιώς του κ. Σάλλα -ξέρουμε πάρα πολύ καλά τι σημαίνει αυτό- σε μια περίοδο που ο κ. Σάλλας έπρεπε να διώκεται ποινικά μαζί με τον κ. Βγενόπουλο για τα σκάνδαλα που έκαναν, που δάνειζε ο ένας αέρα στον άλλον για να ξεπερνάνε τους κεφαλαιακούς περιορισμούς της Ευρωπαϊκής Κεντρικής Τράπεζας.

(Χειροκροτήματα από την πτέρυγα του ΜέΡΑ25)

Μιλάμε για εγκληματίες του κοινού ποινικού δικαίου και εσείς, το μνημονιακό τόξο, πήρατε την Αγροτική Τράπεζα και την ΕΤΒΑ και τους τις χαρίσατε -και σήμερα υπάρχει μια Πειραιώς, που δεν είναι πια του Σάλλα, είναι ένα hedge fund, που ένας Θεός ξέρει από πού κρατά η σκούφια του-, που έχουν αυτούς τους μοχλούς ανάπτυξης της χώρας στα χέρια τους και δεν τους χρησιμοποιούν. Η αγροτική μας γη μέσω των εχέγγυων των αγροτών είναι παραδομένη σε μια τρισάθλια τράπεζα, την Τράπεζα Πειραιώς, και το ίδιο έχετε και την ΕΤΒΑ, ό,τι έχει απομείνει ως μία θλιβερή ανάμνηση, πάλι μέσα σε αυτήν την πολλαπλώς πτωχευμένη τράπεζα, που συνεχώς την ιδιωτικοποιείτε, την ξανακρατικοποιείτε όταν έχει αποτύχει η ιδιωτικοποίηση και μετά την ιδιωτικοποιείτε ξανά. Αυτό είναι μια πτυχή, αν θέλετε, μια απεικόνιση αυτής της δύσμοιρης βιομηχανίας μας, της αγροτικής οικονομίας μας, όλα αυτά τα τελευταία χρόνια.

Και έρχεστε σήμερα με ένα νομοσχέδιο που αφορά τις βιομηχανικές περιοχές και τη μετεξέλιξή τους σε αυτό που ονομάζετε επιχειρηματικά πάρκα. Εμείς, το ΜέΡΑ25, θεωρούμε ότι έχει πολύ μεγάλη σημασία η ύπαρξη και η ενίσχυση επιχειρηματικών πάρκων, βιοτεχνικών, βιομηχανικών -πείτε τα όπως θέλετε. Σήμερα βέβαια δεν είμαστε στη δεκαετία του ΄60. Το ζητούμενο δεν είναι να έχουν νερό, τηλέφωνο, αποχέτευση. Το ζητούμενο σήμερα είναι να έχουν οπτικές ίνες, υπολογιστικούς servers, τεχνολογική και λογιστική υποστήριξη. Και αν θέλετε να δείτε ένα παράδειγμα του τι σημαίνει ένα επιχειρηματικό πάρκο το οποίο παράγει αξία, δεν δίνει απλά δυνατότητες φοροδιαφυγής και υπανάπτυξης, δεν θα σας πω να πάτε στην Κούβα ή στη Βενεζουέλα, θα σας πω να πάτε στη Σιγκαπούρη που φαντάζομαι ότι και λόγω της ιδεολογίας σας αποτελεί ένα φωτεινό παράδειγμα ανάπτυξης. Αν θέλετε να δείτε εκεί πώς το κράτος της Σιγκαπούρης δημιουργεί επιχειρηματικά κέντρα, όχι μόνο πάρκα, αλλά και ολόκληρες πολυκατοικίες στις οποίες στεγάζονται startups, νεότευκτες επιχειρήσεις νέων ανθρώπων, και δημιουργούν θαύματα, όχι απλά αξίες, πηγαίνετε στη Σιγκαπούρη να δείτε. Πραγματικά τούς παρέχουν δωρεάν οπτικές ίνες, servers, τεχνολογική υποστήριξη και λογιστικές υπηρεσίες. Δεν χρειάζεται η κάθε εταιρεία να έχει τον δικό της λογιστή, παρέχεται από κρατικές επιχειρήσεις, όπως η πολύ σπουδαία «TEMASEC» στη Σιγκαπούρη -για όποιον γνωρίζει τι σημαίνει «TEMASEC». Έχεις δηλαδή το δημόσιο, το κράτος, το οποίο φτιάχνει το πλαίσιο ενός επιχειρηματικού πάρκου, εντός του οποίου εντάσσεται ο ιδιώτης νέος, η νεότευκτη startup επιχείρηση.

Εσείς τι κάνετε εδώ; Δημιουργείτε τις εταιρείες ανάπτυξης και διαχείρισης επιχειρηματικών πάρκων, όπως τις λέτε, οι οποίες είναι ιδιώτες, με στόχο τη μεγιστοποίηση του κέρδους τους. Αυτοί είναι που θα δημιουργήσουν -το λέτε μόνοι σας-, θα αναπτύξουν και θα διαχειριστούν τα επιχειρηματικά πάρκα. Αυτοί δεν έπρεπε να είναι κερδοσκόποι, δεν έπρεπε να είναι ιδιωτική επιχείρηση. Έπρεπε να παράγουν και μάλιστα με δημόσιο χρήμα και δημόσια στήριξη, χωρίς ιδιωτικά κριτήρια κέρδους για τους ίδιους, να δημιουργούν τον χώρο μέσα στον οποίο εντάσσονται οι νέες επιχειρήσεις των νέων ανθρώπων που θα παραγάγουν αξίες.

Εσείς δεν κάνετε αυτό. Βάζετε μια ιδιωτική εταιρεία να προσπαθεί να κερδίσει, δημιουργώντας δήθεν οικονομίες κλίμακας για άλλες startups. Αυτό είναι καταδικασμένο να αποτύχει. Κάποιοι θα κερδίσουν, κάποιοι θα φάνε -γνωρίζουμε πάρα πολύ καλά τι θα γίνει-, αλλά σίγουρα ανάπτυξη επιχειρηματικότητας εκεί δεν θα υπάρξει, κυρίες και κύριοι της Κυβέρνησης.

Εδώ έχουμε τον παραλογισμό της ιδιωτικομανίας. Είναι αυτή η απάτη του δήθεν επιτελικού σας κράτους. Θεωρείτε ότι ο ιδιωτικός τομέας παράγει αξία και το κράτος επιτελικά έρχεται και απλά διορθώνει τις αστοχίες της αγοράς. Δεν έχετε καταλάβει ποτέ πότε ένα επιχειρηματικό πάρκο, για παράδειγμα, μιας και είναι το ζήτημά μας σήμερα, έχει λειτουργήσει. Έχει λειτουργήσει μόνο όταν το δημόσιο το δημιουργεί, από τη Σιγκαπούρη μέχρι τη Βρετανία και από το Σιάτλ μέχρι τη Νότια Αφρική.

(Χειροκροτήματα από την πτέρυγα του ΜέΡΑ25)

Ήρθατε εδώ εσείς να ανακαλύψετε τον απόλυτο παραλογισμό της ιδιωτικομανίας και να τον χρίσετε επιχειρηματική δραστηριότητα και ανάκαμψη και ανάπτυξη.

Κυρίες και κύριοι συνάδελφοι, συνειδητοποιείτε σε ποια χρονική στιγμή βρισκόμαστε; Βρισκόμαστε πριν από ένα τσουνάμι τεράστιας ύφεσης. Όταν η γερμανική οικονομία -μιας και μιλάμε για επιχειρηματικότητα, μιλάμε για επιχειρήσεις εντός Ευρωζώνης-, που είναι η ατμομηχανή της Ευρώπης, έχει ήδη 6% με 7% ύφεση, έρχεται αυτό το τσουνάμι. Δεν έχω ακούσει τίποτα από την Κυβέρνηση, πέρα από θριαμβολογίες, για το πώς θα αντιμετωπιστεί. Έχετε επιδοθεί σε μία απατηλή θριαμβολογία για πράγματα τα οποία θα έπρεπε να σας κάνουν να μην κοιμάστε τα βράδια.

Θα σας δώσω ένα παράδειγμα: Είναι αλήθεια, κυρίες και κύριοι συνάδελφοι, ότι επιτέλους ο λόγος δημοσίου χρέους - ΑΕΠ συρρικνώνεται και συρρικνώνεται γρήγορα, επιτέλους. Μόνο όμως ένας ανόητος Υπουργός, Πρωθυπουργός, Βουλευτής ή Βουλεύτρια θα θριαμβολογήσει για τον λόγο για τον οποίο μειώνεται αυτήν τη στιγμή το ποσοστό του χρέους, κύριε Γεωργιάδη.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Γιατί;

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Γιατί; Ευχαριστώ για το ερώτημα. Να το πιάσουμε από την αρχή; Θεωρητικά, έστω ότι έχουμε πληθωρισμό 100%. Χτύπα ξύλο! Θεωρητικά. Παρακολουθείστε με όμως. Αυτόματα αν είχαμε 200% λόγο χρέους προς ΑΕΠ, ο λόγος αυτός θα έπεφτε κατά το ήμισυ, θα πήγαινε από το 200% στο 100%, γιατί ο παρονομαστής διπλασιάζεται. Λογικό δεν είναι; Είναι λόγος αυτός να χαιρόμαστε; Δεν είναι λόγος να χαιρόμαστε, αν έχουμε 100%. Αυτό συμβαίνει. Εάν ο πληθωρισμός τιμών -εσείς επισήμως λέτε ότι είναι 12%, εμείς λέμε ότι είναι 20%-25% για τα λαϊκά στρώματα, αλλά δεν έχει σημασία όποιος και αν, είναι υψηλός και εσείς συμφωνείτε- πηγαίνει χέρι-χέρι με πληθωρισμό μισθών, όπως γινόταν στη δεκαετία του ΄70 επί κυβέρνησης Κωνσταντίνου Καραμανλή -και τότε υπήρχε η ακρίβεια- δεν θα υπήρχε η κρίση αγοραστικής δύναμης των πολλών. Τότε ανέβαιναν και οι μισθοί ανάλογα με τις τιμές. Σήμερα οι μισθοί είναι καθηλωμένοι. Έχεις πολύ μεγάλο πληθωρισμό και έχεις αποτελματωμένους μισθούς. Αυτό τι σημαίνει -ξεχάστε για λίγο το θέμα της κοινωνικής δικαιοσύνης- μακροοικονομικά τι σημαίνει; Ότι είναι προ των πυλών μια τεράστια ύφεση, συρρίκνωση της οικονομικής δραστηριότητας. Μπορεί αυτήν τη στιγμή να χαίρεστε κιόλας γιατί υπάρχει ακόμα η οικοδομική δραστηριότητα. Πραγματικά. Μιλάω με ανθρώπους της αγοράς real estate. Πουλάνε σαν να μην τρέχει τίποτα. Αυτό, όμως, είναι σαν το καρτούν το οποίο έχει φύγει από τον γκρεμό και δεν έχει κοιτάξει ακόμα πριν αρχίσει να πέφτει.

(Χειροκροτήματα από την πτέρυγα του ΜέΡΑ25)

Όπου να ΄ναι έρχεται παγκόσμια -όχι μόνο στην Ελλάδα- κατάρρευση των τιμών των ακινήτων. Η αγορά των ακινήτων είναι δεδομένο, είναι νομοτελειακό ότι θα σταματήσει να προσφέρει αυτή την απατηλή αίσθηση μιας μεγέθυνσης του πραγματικού ΑΕΠ.

Έχετε, λοιπόν, μπροστά σας την εξής συγκυρία: Οι μισθοί αποτελματωμένοι. Δεν πιστεύω, κύριε Γεωργιάδη, να μου πείτε ότι ανεβαίνουν οι μισθοί. Οι μισθοί δεν ανεβαίνουν και αν ανεβαίνουν, ανεβαίνουν απειροελάχιστα σε σχέση με τις τιμές. Από την άλλη μεριά εξαντλείται και ο δημοσιονομικός χώρος. Δεν μπορεί να βοηθήσει άλλο. Το είπε ο κ. Σταϊκούρας. Φέτος μειώνει τις επιδοτήσεις. Ταυτόχρονα έχεις αυτές τις επιδοτήσεις οι οποίες είναι άστοχες και άκαιρες. Και εδώ κινδυνεύω να με κατηγορήσει το ΚΚΕ ότι πάω πιο δεξιά από εσάς. Γιατί λέω ότι είναι άστοχες; Γιατί όταν έχεις αυξανόμενα ποσοστά κέρδους από σουπερμάρκετ εν μέσω επισιτιστικής κρίσης με το να επιδοτείς, επιδοτείς τις προσόδους του καρτέλ των σουπερμάρκετ.

(Χειροκροτήματα από την πτέρυγα του ΜέΡΑ25)

Όταν επιδοτείς τον κ. Μυτιληναίο, τον κ. Λάτση, τον κ. Βαρδινογιάννη και τη CVC της ΔΕΗ χωρίς να βάζεις ένα πλαφόν στη λιανική το οποίο να αντιστοιχεί στο μέσο κόστος παραγωγής συν ένα 5%, επιδοτείς τις προσόδους του Μυτιληναίου, του Λάτση, του Βαρδινογιάννη και βεβαίως του Περιστέρη και της CVC. Αυτό κάνεις. Δανείζεστε δηλαδή από την Ευρωπαϊκή Κεντρική Τράπεζα -γιατί από εκεί δανείζεστε, δεν δανείζεστε από τις αγορές, από τις αγορές περνάει και καταλήγει στην Ευρωπαϊκή Κεντρική Τράπεζα, αν είστε τυχεροί- και φορτώνετε νέο δημόσιο χρέος στις επόμενες γενιές, για να επιδοτείτε τις μη παραγωγικές προσόδους των ολιγαρχών, είτε είναι του σουπερμάρκετ είτε της ηλεκτρικής ενέργειας.

Έτσι, λοιπόν, έχουμε φτώχεια, που θα φέρει ύφεση, κανέναν δημοσιονομικό χώρο, και έτσι ακόμα και στο 60% του ΑΕΠ να πέσει το δημόσιο χρέος, αυτό το κράτος μετά τις επόμενες εκλογές δεν θα μπορεί να το εξυπηρετήσει. Εκεί είναι το μέλλον στο οποίο μας οδηγείτε. Και γι’ αυτό μετά τις εκλογές είναι σίγουρο ότι θα δημιουργηθεί μία συγκυβέρνηση μνημονιακή, η οποία θα έρθει στον ελληνικό λαό και θα πει «δημοσιονομικός εκτροχιασμός, μέτρα πάλι» αφού έχει πληγεί αυτός ο λαός από την έλλειψη επιχειρηματικότητας, από την έλλειψη επενδύσεων, από 24% ΦΠΑ σε μια σπασμένη χώρα σαν την Ελλάδα, γιατί δεν μπορείτε να κάνετε αλλιώς, έτσι σας λέει η τρόικα, η οποία έχει φύγει, αν δεν κάνω λάθος, αλλά παρ’ όλα αυτά σας υπαγορεύει τι να κάνετε.

Το ΜέΡΑ25 είμαστε εδώ γιατί μετά από αυτές τις εκλογές έχουμε υποχρέωση απέναντι στον ελληνικό λαό, ακόμα και στους ψηφοφόρους των λαϊκών στρωμάτων της Νέας Δημοκρατίας, να σας χαλάσουμε τη μετεκλογική αριθμητική που στόχο θα έχει το πέμπτο μνημόνιο.

Σας ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο θα πάρει τώρα ο κ. Χαρίτσης. Μετά επειδή ενημερώθηκε για τις προσωπικές αναφορές που έκανε ο κ. Μαραβέγιας στο πρόσωπό του για δύο λεπτά θα πάρει τον λόγο ο κ. Πολάκης για προσωπικό θέμα. Ακολουθεί ο κ. Λιούπης και μετά η κ. Ζαχαράκη για την τροπολογία της.

Ορίστε, κύριε Χαρίτση, έχετε τον λόγο.

**ΑΛΕΞΗΣ ΧΑΡΙΤΣΗΣ**: Ευχαριστώ, κύριε Πρόεδρε.

Κυρίες και κύριοι συνάδελφοι, το νομοσχέδιο που συζητάμε σήμερα είναι αντιπροσωπευτικό της λογικής με την οποία νομοθετεί εδώ και τρία χρόνια η σημερινή Κυβέρνηση. Πίσω από τεχνικές λεπτομέρειες κρύβονται σοβαρές πολιτικές αποφάσεις και οι εύηχες διακηρύξεις περί ανάπτυξης της βιομηχανίας χρησιμοποιούνται ως πρόσχημα εξυπηρέτησης συγκεκριμένων συμφερόντων και νέων περιβαλλοντικών εκπτώσεων. Η Κυβέρνηση επιχειρεί με νέα «μπαλώματα» να διορθώσει τα δικά της κακώς κείμενα, ενώ βεβαίως και όσον αφορά στον τρόπο με τον οποίο νομοθετεί πρέπει να πούμε ότι έχουμε για μια ακόμη φορά ένα νομοσχέδιο του οποίου μόνο το Α΄ Μέρος τέθηκε σε διαβούλευση και τα υπόλοιπα άρθρα τα είδαμε τις τελευταίες ημέρες στις επιτροπές.

Το σημαντικό όμως είναι ότι από αυτό το νομοσχέδιο απουσιάζει η σύγχρονη τάση και η αντίληψη περί οργάνωσης των επιχειρηματικών πάρκων, η διασύνδεση με την κυκλική οικονομία και ό,τι έχει να κάνει με το ενεργειακό, το κοινωνικό, το περιβαλλοντικό αποτύπωμα. Δεν είναι τυχαίο άλλωστε ότι ήδη στο πρώτο άρθρο, όπου τίθεται ο σκοπός του νομοσχεδίου, καταργείται η προϋπόθεση περί ανάπτυξης των επιχειρηματικών πάρκων στο πλαίσιο του εθνικού χωροταξικού σχεδιασμού και της προστασίας του περιβάλλοντος όπως έθετε ο προηγούμενος νόμος. Γιατί βεβαίως ειδικά σε ό,τι έχει να κάνει με το περιβάλλον, κυρίες και κύριοι της Κυβέρνησης, έχετε κάνει την παρέκκλιση νέα κανονικότητα. Εδώ και τρία χρόνια εφαρμόζετε πολιτικές που συστηματικά υποβαθμίζουν το περιβάλλον στον βωμό του κέρδους ισχυρών κατεστημένων ομάδων συμφερόντων, αποδυναμώνοντας τους κανόνες περιβαλλοντικής προστασίας και τους θεσμούς δημόσιου σχεδιασμού.

Αυτό βλέπουμε και στο άρθρο 9 του νομοσχεδίου όπου από μια σειρά διατάξεων επιβεβαιώνεται ότι το παραγωγικό μοντέλο που υπηρετείτε είναι αυτό της υποβάθμισης του περιβάλλοντος. Υπάρχει εδώ ένα πολύ σημαντικό ζήτημα με τη διαφοροποίηση των επιχειρηματικών πάρκων από πάγιες διαδικασίες έγκρισης σχεδίων του ν.4447/2016. Ενώ ορθώς τα επιχειρηματικά πάρκα εντάσσονται στα ειδικά πολεοδομικά σχέδια, την ίδια στιγμή όμως εξαιρούνται από τη διαδικασία θεσμοθέτησης με προεδρικό διάταγμα -τα είπαμε και το πρωί, κύριε Υπουργέ, τα λέει και η Επιστημονική Υπηρεσία της Βουλής- σε σύγκρουση με το Σύνταγμα όπου προβλέπεται ότι οι ρυθμίσεις πολεοδομικού χαρακτήρα που σχετίζονται με θέματα ατομικής ιδιοκτησίας οφείλουν να θεσμοθετούνται με προεδρικό διάταγμα.

Παρομοίως, όπως λέει επίσης η Επιστημονική Υπηρεσία, θα έπρεπε για την έγκρισή τους να απαιτείται η σύνταξη στρατηγικής μελέτης περιβαλλοντικών επιπτώσεων και όχι απλής μελέτης περιβαλλοντικών επιπτώσεων, ΜΠΕ, όπως προβλέπει το παρόν σχέδιο νόμου, ενώ βεβαίως εξίσου προβληματική είναι και η αναφορά περί οργάνωσης επιχειρηματικών πάρκων σε περιοχές «NATURA», μια παράγραφος που πολύ φοβόμαστε ότι ανοίγει «παράθυρο» για περαιτέρω υποβάθμιση των προστατευόμενων περιοχών.

Ως προς τον Κανονισμό Λειτουργίας, στα άρθρα 22 - 25, αντί η διαχείριση των πάρκων να γίνεται με όρους συμμετοχικούς, διαφάνειας, λογοδοσίας, εδώ βλέπουμε να συμβαίνει το ακριβώς αντίθετο. Η κατά περίπτωση εταιρεία ανάπτυξης και διαχείρισης επιχειρηματικού πάρκου, η ΕΑΔΕΠ, εξουσιοδοτείται να ρυθμίσει κάθε θέμα διαχείρισης και διοίκησης του πάρκου κατά την απόλυτη κρίση της, χωρίς κανέναν έλεγχο, χωρίς λογοδοσία, χωρίς την παραμικρή εμπλοκή των εγκατεστημένων επιχειρήσεων. Έτσι η ΕΑΔΕΠ εξουσιοδοτείται να ρυθμίζει μονομερώς την αμοιβή διαχείρισης, το αποθεματικό, την τιμολόγηση, τον καθορισμό των κοινόχρηστων δαπανών και κάθε άλλο θέμα της απόλυτης κρίσης της, το οποίο δεν προσδιορίζεται στο σχέδιο νόμου.

Το νομοσχέδιο επιδεικνύει συνολικά μηδαμινή πρόνοια για τις ήδη εγκατεστημένες επιχειρήσεις και ανατρέπει κεκτημένα και περιουσιακά τους δικαιώματα. Η εταιρεία διαχείρισης έχει την πλήρη κυριότητα του συνόλου της έκτασης όπου θα ιδρυθεί το επιχειρηματικό πάρκο αντί του 55% που ίσχυε μέχρι σήμερα, διάταξη εξόχως προβληματική υπό το πρίσμα των συνταγματικώς κατοχυρωμένων δικαιωμάτων των ήδη εγκατεστημένων επιχειρήσεων.

Αλλά και οι διατάξεις που αφορούν τη χωροθέτηση, την πολεοδόμηση, την εισφορά σε γη και χρήμα είναι αδύνατον να εφαρμοστούν σε ήδη εγκατεστημένες επιχειρήσεις που έχουν ήδη συμμετάσχει με την εισφορά σε γη και σε χρήμα στις δαπάνες για τη δημιουργία των κοινόχρηστων και κοινωφελών χώρων που περιλαμβάνονται στα ήδη υπάρχοντα πολεοδομικά σχέδια. Θα μπορούσαμε, κύριε Υπουργέ, να πούμε πάρα πολλά σε σχέση με την εξόφθαλμη προσπάθεια η οποία γίνεται με το παρόν νομοσχέδιο να αποκλειστούν οι εγκατεστημένες επιχειρήσεις από τη διαχείριση των ίδιων των εγκαταστάσεών τους. Είναι απολύτως αδύνατο, κυρίες και κύριοι συνάδελφοι, να εφαρμοστεί ένας νόμος ερήμην αυτών που θα έπρεπε πρωτίστως να αφορά, δηλαδή των εγκατεστημένων επιχειρήσεων.

Τώρα ως προς τις διατάξεις για την φαρμακευτική κάνναβη, έχω την ευκαιρία να σας καλωσορίσω για μια ακόμη φορά στην πραγματικότητα. Από τη θέση της Αντιπολίτευσης και για καθαρά μικροπολιτικούς λόγους λοιδορήσατε το καινοτόμο θεσμικό πλαίσιο που τότε εισήγαγε η κυβέρνηση του ΣΥΡΙΖΑ. Σήμερα το εκθειάζετε. Επειδή είμαι καλοπροαίρετος λέω ότι είναι θετική αυτή η πλήρης κυβίστηση της Νέας Δημοκρατίας από την Αντιπολίτευση στη Συμπολίτευση.

Να πω όμως και μια κουβέντα για το άρθρο 75. Ήδη έχει γίνει συζήτηση γι’ αυτό. Γίνεται κατάτμηση του επαγγέλματος χειριστών μηχανημάτων έργου κόντρα στο ισχύον π.δ.113/2012, δημιουργώντας τρεις υποκατηγορίες επαγγελματικών δραστηριοτήτων ανάλογα με την ανυψωτική ισχύ, με τη χαμηλότερη κατηγορία να ασκείται χωρίς λήψη άδειας. Είναι φανερό εδώ ότι έχουμε την εξυπηρέτηση επιχειρηματικών ομίλων που απαλλάσσονται από την υποχρέωση να προσλάβουν επαρκώς καταρτισμένους χειριστές μηχανημάτων έργου όπως προέβλεπε μέχρι σήμερα η ισχύουσα νομοθεσία και χρησιμοποιούν ανειδίκευτο προσωπικό σε αυτές τις εξαιρετικά επικίνδυνες δραστηριότητες. Σε βάρος των αποδοχών αλλά και της ασφάλειας των εργαζομένων έρχεται η συγκεκριμένη διάταξη και την ώρα μάλιστα που βλέπουμε ότι τα εργατικά ατυχήματα στη χώρα μας έχουν λάβει μορφή χιονοστιβάδας, όπως προειδοποιεί και η ΓΣΕΕ, η Κυβέρνηση δυστυχώς νομοθετεί ένας ανειδίκευτος εργάτης να χειρίζεται μηχάνημα ανύψωσης και μεταφοράς δυόμισι τόνων, χωρίς άδεια και χωρίς καμμία προϋπηρεσία. Δεν είναι δυνατόν σε αυτές τις σημερινές συνθήκες, με το πρόβλημα των εργατικών ατυχημάτων να έχει γίνει πιο σοβαρό από ποτέ, να φέρνετε τέτοιες ρυθμίσεις οι οποίες οδηγούν σε ακόμα χειρότερες συνθήκες τους εργαζόμενους και ακόμα μεγαλύτερους κινδύνους για την ασφάλειά τους στη δουλειά, στην επιχείρηση.

Κυρίες και κύριοι της Κυβέρνησης, πρέπει να ομολογήσω ότι το νομοσχέδιο το οποίο συζητάμε σήμερα είναι απολύτως συνεπές με τη στρατηγική σας. Αποσπασματικές νομοθετικές παρεμβάσεις για την εξυπηρέτηση συγκεκριμένων οικονομικών συμφερόντων, απουσία συνολικής στρατηγικής για τη στήριξη της βιομηχανίας και της μεταποίησης, πλήρης αδιαφορία για τις απολύτως πιεστικές, βιοτικές θα έλεγα, ανάγκες εκατοντάδων εγκατεστημένων μικρών, μικρομεσαίων και μεσαίων επιχειρήσεων στις βιομηχανικές περιοχές σε ολόκληρη τη χώρα.

Δεν μπορώ να μην αντιπαραβάλω αυτή τη λογική την οποία ακολουθείτε με την πολιτική της δικής μας κυβέρνησης που κινήθηκε σε μια εκ διαμέτρου αντίθετη κατεύθυνση, προχωρώντας σε σημαντικές τότε μεταρρυθμίσεις -θα τις διέκριναν σε τρεις βασικές ενότητες- πρώτον, στην απλοποίηση του σχετικού οικονομικού και επιχειρηματικού περιβάλλοντος, με τους νόμους 4442 του 2016 και 4512 του 2018, δεύτερον με την ανάπτυξη κινήτρων αναμορφώσαμε το πλαίσιο για τις στρατηγικές επενδύσεις και με τον νέο αναπτυξιακό νόμο του 2016 δώσαμε κίνητρα για τη βιομηχανία και τη μεταποίηση και φορολογικά και οικονομικά και χρηματοδοτικά για την ένταξή τους στο πρόγραμμα και βεβαίως, τρίτο βασικό πεδίο μεταρρυθμίσεων, οι μεταρρυθμίσεις στον χώρο. Είναι αδιανόητο να συζητάς για βιομηχανία χωρίς ένα ολοκληρωμένο πλαίσιο για τη χωροταξία.

Με μεταρρυθμιστικές τομές που έγιναν από την κυβέρνηση του ΣΥΡΙΖΑ στο Κτηματολόγιο, τους δασικούς χάρτες, τις χρήσεις γης, επιχειρήσαμε για πρώτη φορά να μπει επιτέλους ένα τέλος σε αυτό το άναρχο τοπίο δεκαετιών, ένα τοπίο εξυπηρέτησης μικροκομματικών και μικροπολιτικών συμφερόντων.

Προχωρήσαμε στην αναθεώρηση του ειδικού χωροταξικού πλαισίου για τη βιομηχανία, ενώ δημιουργήσαμε και ειδικά χρηματοδοτικά προγράμματα για τους ΟΤΑ, τους οργανισμούς αυτοδιοίκησης, για την εκπόνηση τοπικών χωρικών σχεδίων, ενώ πολύ σημαντική ήταν και η δουλειά η οποία έγινε τότε για την εκπόνηση επιχειρησιακού σχεδίου για την ανάπτυξη επιχειρηματικών πάρκων, η οποία κατέληξε και στην ιεράρχηση των χωροταξικών προτεραιοτήτων σε ολόκληρη την ελληνική επικράτεια.

Στο πλαίσιο αυτής της μελέτης, για πρώτη φορά στη χώρα μας έγινε και η καταγραφή όλων των άτυπων βιομηχανικών περιοχών της χώρας. Η πλήρης καταγραφή αυτών των άτυπων βιομηχανικών συγκεντρώσεων ήταν και το πρώτο βήμα για την εξυγίανσή τους. Όπως γνωρίζετε πάρα πολύ καλά, αυτή η προσπάθεια της εξυγίανσης ξεκίνησε από τη μεγαλύτερη άτυπη βιομηχανική περιοχή της χώρας που είναι η περιοχή των Οινοφύτων, όπου σε συνεργασία με τους τοπικούς φορείς, σχεδιάσαμε και διασφαλίσαμε τη χρηματοδότηση για την αντιμετώπιση του διαχρονικού προβλήματος της άναρχης βιομηχανικής δόμησης στη μεγαλύτερη βιομηχανική συγκέντρωση της χώρας. Αντίστοιχα, έγιναν τα πρώτα βήματα και για την περιοχή του Καλοχωρίου της Θεσσαλονίκης με την εκπόνηση μελέτης για τη λειτουργία και την περιβαλλοντική εξυγίανση της περιοχής.

Αυτά έγιναν την περίοδο 2015-2019, η πρώτη εδώ και δεκαετίες απόπειρα για μια συνολική στρατηγικού χαρακτήρα αντιμετώπιση της βιομηχανικής πολιτικής.

Αντί να συνεχίσετε αυτή τη δουλειά, έχετε εγκαταλείψει δυστυχώς κάθε προσπάθεια διαμόρφωσης σύγχρονης και συνεκτικής βιομηχανικής πολιτικής. Και αυτό δεν συμβαίνει τυχαία, συμβαίνει γιατί το δικό σας αναπτυξιακό όραμα είναι ακριβώς η ανάκαμψη με τη λογική της φθηνής ανάπτυξης, δηλαδή της εσωτερικής υποτίμησης, με χαμηλό κόστος εργασίας, με συγκεντροποίηση σε ολιγοπωλιακά συμφέροντα της οικονομικής δραστηριότητας σε μια σειρά από κλάδους -το βλέπουμε και τώρα μέσα στην κρίση-, με τον αποκλεισμό των μικρομεσαίων, με τη συρρίκνωση του κοινωνικού κράτους, με την αποδυνάμωση της περιβαλλοντικής προστασίας.

Και όλα αυτά βεβαίως συμβαίνουν μέσα σε ένα γενικότερο οικονομικό περιβάλλον γενικής οικονομικής ανασφάλειας και φτωχοποίησης ευρύτατων κοινωνικών στρωμάτων. Έχετε αφήσει, κυρίες και κύριοι της Κυβέρνησης, την οικονομία και την κοινωνία στο έλεος της κερδοσκοπίας, της ακρίβειας και της ενεργειακής κρίσης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Την ανοχή σας για δύο λεπτά, κύριε Πρόεδρε.

Ο εθνικός δείκτης πληθωρισμού εκτινάχθηκε στο 12% για τον Σεπτέμβριο, εναρμονισμένος 12,1%, υψηλό τριακονταετίας, η υψηλότερη μηνιαία αύξηση σε ολόκληρη την Ευρωζώνη για τον Σεπτέμβριο και βεβαίως, δεν ξεχνάμε -και το δείχνουν αυτό και τα στοιχεία της ΕΛΣΤΑΤ- ότι ο πραγματικός πληθωρισμός για τα λαϊκά στρώματα, για τους μικρομεσαίους είναι πολλαπλάσιος του επίσημου δείκτη του 12%.

Όσον αφορά στην ενέργεια -είπε πολλά πριν ο συνάδελφός μου Σωκράτης Φάμελλος- μόνο για τον Σεπτέμβριο, όπως λέει σε επιστολή του που δημοσιοποιείται σήμερα ο Πρόεδρος της ΡΑΕ προς τον Υπουργό Ενέργειας, η αύξηση στις τιμές ενέργειας έφτασε μέχρι και το 57% σε σχέση με τους προηγούμενους μήνες. Ο επικεφαλής της ΡΑΕ τα λέει αυτά, δεν τα λέει ο ΣΥΡΙΖΑ.

Αυτά είναι τα αποτελέσματα του νέου μοντέλου το οποίο με πολύ πανηγυρικό τρόπο, θριαμβευτικά, είχατε ανακοινώσει πριν από λίγους μήνες, το οποίο θα ερχόταν να αντικαταστήσει τη ρήτρα προσαρμογής και να, ποια είναι τελικά τα αποτελέσματα αυτής της πολιτικής: Πρώτοι στην Ευρώπη στον ενεργειακό πληθωρισμό, η EUROSTAT καταγράφει τη χώρα μας με την πιο υψηλή τιμή ηλεκτρικής ενέργειας προ φόρων και επιδοτήσεων σε ολόκληρη την Ευρώπη για το πρώτο εξάμηνο του 2022 και για τα νοικοκυριά και για τις επιχειρήσεις, ενώ βεβαίως η συνεχής αύξηση του κόστους παραγωγής στη βιομηχανία – αύξηση 39,5% κατέγραψε η ΕΛΣΤΑΤ τον Αύγουστο- λειτουργεί αποτρεπτικά για επενδύσεις και ανάπτυξη.

Η άρνησή σας για κρατικές ρυθμιστικές παρεμβάσεις στην αγορά ηλεκτρικής ενέργειας στην πιο κερδοσκοπική αγορά της Ευρώπης, όπως λέει η EUROSTAT, για πλαφόν στις τιμές ηλεκτρικού ρεύματος και φυσικού αερίου, για μείωση του ειδικού φόρου κατανάλωσης στα καύσιμα εξασφαλίζει αυτή τη στιγμή τεράστια υπερκέρδη στα καρτέλ της ενέργειας και των πετρελαιοειδών και την ίδια στιγμή δημιουργεί ασφυκτικές συνθήκες στις επιχειρήσεις και τη βιομηχανία και χαντακώνει τις αναπτυξιακές προοπτικές συνολικά της ελληνικής οικονομίας.

Σε αυτό το περιβάλλον, κυρίες και κύριοι συνάδελφοι, άλλος χρόνος για χάσιμο δεν υπάρχει. Η χώρα δεν μπορεί να συνεχίσει σε αυτόν τον δρόμο. Χρειάζεται μια διαφορετική πολιτική σύγκρουσης με τον πυρήνα της ακρίβειας, προστασίας της κοινωνίας, στήριξης και ανάταξης της οικονομίας, μια πολιτική που θα θέτει τις βάσεις για ένα νέο, σύγχρονο, βιώσιμο και συμπεριληπτικό αναπτυξιακό μοντέλο.

Απαιτείται αλλαγή πολιτικής και γι’ αυτό η πολιτική αλλαγή είναι μονόδρομος.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Θα συνεχίσουμε ως εξής. Θα δώσω τον λόγο για δύο λεπτά στον κ. Πολάκη για το προσωπικό θέμα το οποίο επικαλέστηκε, μετά έχει ζητήσει και θα πάρει τον λόγο για να κάνει την ομιλία του ο Υπουργός. Εκτός, αν θέλετε, κύριε Γεωργιάδη, επειδή είναι ένα τρίλεπτο, να προηγηθεί η κ. Ζαχαράκη;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Να προηγηθεί.

**ΠΡΟΕΔΡΕΥΩΝ (Νικήτας Κακλαμάνης):** Και μετά μιλάτε εσείς. Μετά θα συνεχίσουμε με τον κατάλογο. Έχει γίνει αμοιβαία αλλαγή, ο κ. Κωτσός και ύστερα ο κ. Λιούπης.

Τον λόγο έχει ο κ. Πολάκης για δύο λεπτά.

**ΠΑΥΛΟΣ ΠΟΛΑΚΗΣ:** Ευχαριστώ, κύριε Πρόεδρε.

Χαίρομαι που είναι ο κ. Γεωργιάδης εδώ. Ενημερώθηκα ότι ο κ. Μαραβέγιας, αντί να βρει μια τρύπα να κρυφτεί, είχε το θράσος να βγει από το Βήμα της Βουλής και να αποκαλέσει εμένα αδαή και άσχετο.

Πρώτον, δεν συγκρινόμαστε, ούτε τα πτυχία μας ούτε η διαδρομή μας.

Δεύτερον, αυτό που είπα και επιμένω είναι το εξής, ότι μέχρι να αλλάξει τον νόμο με τροπολογία ο κ. Γεωργιάδης στο τέλος του 2021 -το νόμο του 2016- σε αυτό τον νόμο δεν προβλεπόταν επιχορήγηση και επιδότηση αναπτυξιακών σχεδίων που αφορούσαν γηροκομεία ή κέντρα αποκατάστασης. Είναι έτσι, κύριε Γεωργιάδη, ή δεν είναι; Έτσι ακριβώς όπως το λέω.

**ΠΡΟΕΔΡΕΥΩΝ (Νικήτας Κακλαμάνης):** Δεν κάνετε ερώτηση. Είναι προσωπικό θέμα και απαντάτε στον κ. Μαραβέγια. Δεν θα κάνετε ερωτήσεις στον κύριο Υπουργό.

**ΠΑΥΛΟΣ ΠΟΛΑΚΗΣ:** Είναι η απάντηση στις λασπολογίες του κ. Μαραβέγια.

Διότι στην πρώτη προκήρυξη που κάνατε του κύκλου επιχειρηματικότητας μικρών και πολύ μικρών επιχειρήσεων, στη δεύτερη που κάνατε δεν υπήρχε, όπως έλεγε ο νόμος, δυνατότητα να επιχορηγηθεί γηροκομείο ή κέντρο αποκατάστασης, στην τρίτη που έγινε τρεις μήνες πριν από αυτή που κατέθεσε ο κ. Μαραβέγιας και στην τέταρτη προκήρυξη ο κ. Παπαθανάσης συμπεριέλαβε και αυτές τις επιχειρηματικές δραστηριότητες. Είναι φωτογραφία, κύριε συνάδελφε από τον Βόλο, ή δεν είναι του συναδέλφου σας, του αξιότιμου γενικού χειρουργού και επιχειρηματία κ. Μαραβέγια; Είναι φωτογραφική; Εγώ δεν είπα ότι είναι παράνομο γενικώς, φωτογραφικό είπα ότι είναι.

Και ολοκληρώνω, και αυτό αφορά τον κ. Γεωργιάδη: Κύριε Γεωργιάδη, βγήκατε στα κανάλια και λέγατε: «Έλα μωρέ, 4.200 μια προσωρινή έγκριση του έδωσα». Ποια προσωρινή; Στις 10 Γενάρη 2022 βγήκε ο οριστικός πίνακας. Πώς πήρε 4.200;

**ΠΡΟΕΔΡΕΥΩΝ (Νικήτας Κακλαμάνης):** Σας παρακαλώ! Δεν θα μετατρέψετε το προσωπικό σε επερώτηση. Κλείστε τώρα.

**ΠΑΥΛΟΣ ΠΟΛΑΚΗΣ:** Να σου κάνω και εγώ μια αίτηση για να φτιάξω κέντρο αποκατάστασης στα Σφακιά;

**ΠΡΟΕΔΡΕΥΩΝ (Νικήτας Κακλαμάνης):** Να «σας κάνω», όχι να «σου κάνω». Στον πληθυντικό στον Υπουργό.

**ΠΑΥΛΟΣ ΠΟΛΑΚΗΣ:** Και να πω ότι θα βρω τα λεφτά, θα μου δώσεις 4.200; Δεν ντρεπόμαστε!

**ΠΡΟΕΔΡΕΥΩΝ (Νικήτας Κακλαμάνης):** Ωραία, τώρα επειδή προφανώς πρέπει ο κ. Γεωργιάδης να απαντήσει, θα μιλήσει ο Υπουργός και έπειτα η κ. Ζαχαράκη.

Κύριε Υπουργέ, έχετε τον λόγο και θα έχετε και μια μικρή ανοχή από την κ. Σακοράφα που θα με αντικαταστήσει, γιατί θα πρέπει να απαντήσετε κιόλας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε.

Είναι τύχη αγαθή ότι στην Αίθουσα, μετά το προηγούμενο παραλήρημα, παρίσταται ο κ. Χαρίτσης. Και ο λόγος που το λέω, αγαπητέ κύριε Πολάκη, είναι πως ο κ. Χαρίτσης ως Αναπληρωτής Υπουργός Ανάπτυξης επί κυβερνήσεως ΣΥΡΙΖΑ γνωρίζει τα του αναπτυξιακού νόμου και θα μπορέσει μετά την ομιλία μου να με διαψεύσει αν πω κάτι που είναι λάθος, γιατί ο νόμος για τον οποίον συζητάμε είναι και ο δικός σας νόμος.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ**. ΣΟΦΙΑ ΣΑΚΟΡΑΦΑ**)

Έχετε οχυρωθεί πίσω από την έκδοση του οριστικού πίνακα και το είπατε και πριν με στεντόρεια τη φωνή, ότι να, υπάρχει ο οριστικός πίνακας. Ερώτηση προς τον κ. Χαρίτση: Η συμπερίληψη κάποιου στον οριστικό πίνακα είναι το τελευταίο βήμα της εγκρίσεως ή μετά από τον οριστικό πίνακα για την κάθε μία επιχείρηση ξεχωριστά πρέπει να εκδοθεί ΦΕΚ για τη συγκεκριμένη επιχείρηση και τη συγκεκριμένη έκδοση, ώστε από κει και πέρα να ξεκινήσει η έγκριση για τη διαδικασία του αναπτυξιακού νόμου; ΦΕΚ, που την υπογραφή βάζει ο γενικός διευθυντής ιδιωτικών επενδύσεων -όχι φυσικά ο Υπουργός- ίδιος επί των ημερών μας και επί των ημερών σας, ο κ. Λαμπρινός.

Έχετε, κύριε Πολάκη, να μας δείξετε…

**ΠΑΥΛΟΣ ΠΟΛΑΚΗΣ:** Λέτε ψέματα!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μην με διακόπτετε!

Κυρία Πρόεδρε, σας παρακαλώ πολύ, εγώ δεν μπορώ να κάνω παραλήρημα στη Βουλή.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Εδώ μιλάμε για ένα θέμα που ο κ. Πολάκης προφανώς δεν το γνωρίζει. Δεν έχει επαρκή γνώση επί του αναπτυξιακού νόμου.

**ΠΑΥΛΟΣ ΠΟΛΑΚΗΣ:** Μια χαρά το γνωρίζω, τουλάχιστον όσο εσείς!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ωραία, εγώ περιμένω.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ πολύ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ωραία, το ξαναλέω, να το ξέρουν και όσοι τηλεθεατές μάς παρακολουθούν και ενδιαφέρονται να ενταχθούν στον αναπτυξιακό νόμο: Ο οριστικός πίνακας είναι χρήσιμος σε μια επιχείρηση, γιατί ξέρει ότι θα μπει στον αναπτυξιακό, αλλά δεν είναι η έναρξη του αναπτυξιακού. Η έναρξη του αναπτυξιακού για την επιχείρηση είναι η έκδοση ατομικού ΦΕΚ, ατομικής απόφασης, για την επιχείρηση από το γενικό διευθυντή ιδιωτικών επενδύσεων. Τέτοιου είδους ΦΕΚ για τον κύριο συνάδελφο Βουλευτή Μαραβέγια, τη σύζυγό του συγκεκριμένα, εξεδόθη πότε; «Όχι» είναι η απάντηση.

Άρα σήμερα που μιλάμε το νομικό στάτους αυτής της αίτησης είναι εκεί, ναι, σήμερα που μιλάμε.

**ΑΛΕΞΗΣ ΧΑΡΙΤΣΗΣ:** Όχι ακόμα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Χαίρομαι, το «όχι ακόμα» σημαίνει ότι με επιβεβαιώνετε. Σήμερα που μιλάμε δεν έχει πάρει έγκριση ακόμα.

**ΠΑΥΛΟΣ ΠΟΛΑΚΗΣ:** Μα τώρα ποιον δουλεύετε;

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Είναι πραγματικά αδύνατο να κάνω κανονική συζήτηση. Βλέπετε τι προσπαθώ να κάνω.

**ΠΑΥΛΟΣ ΠΟΛΑΚΗΣ:** Μας δουλεύει!

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, μπορείτε να πάρετε τον λόγο και να μιλήσετε σοβαρά. Κύριε συνάδελφε, θα σας βγάλω έξω από την Αίθουσα! Σας παρακαλώ πολύ, δεν είναι καφενείο η Αίθουσα! Έχετε κάνει καφενείο τη Βουλή!

(Θόρυβος από την πτέρυγα της Νέας Δημοκρατίας)

Κύριοι συνάδελφοι, παρακαλώ μην απαντάτε.

**ΠΑΥΛΟΣ ΠΟΛΑΚΗΣ:** Κι εγώ παρακαλώ! Μας δουλεύει μπροστά στα μάτια μας! Εδώ δουλευόμαστε! Πήρε 4,2! Μας δουλεύει ψιλό γαζί!

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ πολύ, μπορείτε να βγάλετε έξω τον συνάδελφο;

**ΠΑΥΛΟΣ ΠΟΛΑΚΗΣ:** …(Δεν ακούστηκε)

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ πολύ, μπορείτε να βγάλετε έξω τον κύριο συνάδελφο, κύριοι; Κύριοι, μπορείτε να βγάλετε έξω τον κύριο συνάδελφο από την Αίθουσα, σας παρακαλώ πολύ; Τώρα.

**ΠΑΥΛΟΣ ΠΟΛΑΚΗΣ:** Όχι, δεν μπορούν.

**ΠΡΟΕΔΡΕΥΟΥΣΑ (Σοφία Σακοράφα):** Σας παρακαλώ πολύ, κύριε Πολάκη! Σας παρακαλώ πολύ. Η συμπεριφορά σας είναι απαράδεκτη για Βουλευτή. Ντροπή σας! Ντροπή σας, κύριε Πολάκη!

**ΠΑΥΛΟΣ ΠΟΛΑΚΗΣ:** Ντροπή σε εσένα!

**ΠΡΟΕΔΡΕΥΟΥΣΑ (Σοφία Σακοράφα):** Ντροπή σε εσάς!

**ΠΑΥΛΟΣ ΠΟΛΑΚΗΣ:** …και δουλευόμαστε!

(Θόρυβος - διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κύριε Πολάκη, είστε υποχρεωμένος να τον ακούσετε, όπως ακούν και εσάς όλοι.

**ΠΑΥΛΟΣ ΠΟΛΑΚΗΣ:** …(Δεν ακούστηκε)

**ΠΡΟΕΔΡΕΥΟΥΣΑ (Σοφία Σακοράφα):** Ακούτε τι σας λέω; Είστε υποχρεωμένος να τον ακούσετε, όπως ακούν και εσάς όλοι με τον τρόπο που μιλάτε. Το ακούτε αυτό;

**ΠΑΥΛΟΣ ΠΟΛΑΚΗΣ:** Μην μας κουνάς το δάκτυλο.

**ΠΡΟΕΔΡΕΥΟΥΣΑ (Σοφία Σακοράφα):** Δεν κουνάω κανένα δάκτυλο, κύριε Πολάκη.

**ΠΑΥΛΟΣ ΠΟΛΑΚΗΣ:** Εγώ σε παρακαλώ.

**ΠΡΟΕΔΡΕΥΟΥΣΑ (Σοφία Σακοράφα):** Εγώ σας παρακαλώ πολύ. Πού νομίζετε ότι βρίσκεστε; Πού νομίζετε ότι βρίσκεστε, κύριε Πολάκη; Στο Κοινοβούλιο είστε, δεν είστε στο καφενείο του χωριού σας! Σας παρακαλώ, λοιπόν. Σας παρακαλώ, κύριε Πολάκη. Ντροπή σας!

Ελάτε, κύριε Υπουργέ, σας παρακαλώ πολύ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πολύ, κυρία Πρόεδρε.

Επαναλαμβάνω, για όσους παρακολουθούν, ήρεμα και καλόπιστα. Πρώτον, έγκριση ο κ. Μαραβέγιας τυπική -το τονίζω- δεν έχει λάβει. Έχει λάβει προσωρινή.

Είπε ο κ. Πολάκης πριν «του δώσαμε», ή μάλλον το είπε χειρότερα «πήρε 4,2 εκατομμύρια». Θέλω να διαβεβαιώσω το Σώμα και δια του Σώματος τον ελληνικό λαό ότι δεν πήρε ούτε ένα σεντ του ευρώ. Θα έπαιρνε 4,2 εκατομμύρια ευρώ φορολογικές απαλλαγές, εφόσον ολοκλήρωνε την επένδυσή του. Στη δεκαετία θα μπορούσε να πάρει 4,2 εκατομμύρια φορολογικές απαλλαγές. Η τυπική έγκριση δεν ολοκληρώθηκε. Το έργο δεν ξεκίνησε καν. Φορολογικές απαλλαγές δεν πήρε. Μετρητά λεφτά δεν πήρε.

Άρα η φράση «πήρε 4,2 εκατομμύρια» ή «του δώσατε 4,2 εκατομμύρια» είναι πρώτον, ψευδής και δεύτερον, συκοφαντική.

Δεν θέλω να χάσω περισσότερο χρόνο. Έχουμε ένα σοβαρό νομοσχέδιο, πολλές τροπολογίες και είναι πάρα πολύ κρίμα σε κάτι τέτοιο τόσο σοβαρό, που αφορά στη βιομηχανική και επιχειρηματική πολιτική της χώρας, να ζούμε το επεισόδιο που ζήσαμε προηγουμένως από κάποιον άνθρωπο που έχει μια μανία να μας βγάζει όλους κλέφτες, λες και αυτός είναι ο αμόλυντος και ο άσπιλος. Εγώ δεν θα παρακολουθήσω. Ενημερώνω για τα πραγματικά περιστατικά.

Όμως εν πνεύματι δικαίω και ενώπιον του προκατόχου μου στο Υπουργείο, θέλω να πω και το εξής: Υπάρχει, κύριε Χαρίτση, κατά τη γνώμη σας, τρόπος ο Υπουργός ή εν προκειμένω ο Αναπληρωτής Υπουργός, πριν την έγκριση αυτή, να παρέμβει και να δώσει την έγκριση μόνος του, χωρίς να τηρηθεί η διαδικασία; Είναι ποτέ δυνατόν να συμβεί κάτι τέτοιο;

Το μόνο πολιτικό ζήτημα που υπάρχει, που αυτό είναι καθαρά πολιτική μας διαφωνία, είναι ότι στον δικό σας νόμο αρκούσε η δήλωση του επενδυτή ότι θα δανειοδοτηθεί από τράπεζα και αυτομάτως το κουτάκι αυτό γινόταν τσεκ και πήγαινε παρακάτω η εξέταση της αιτήσεως, ενώ στον δικό μας νόμο, αυτόν που αλλάξαμε, δεν αρκεί αυτό. Πρέπει να φέρεις χαρτί από τράπεζα, που η τράπεζα λέει ότι θα σε δανειοδοτήσει.

Το λέω, γιατί ερωτήθην σε κανάλι ποια τράπεζα έδωσε αυτό το χαρτί στον κ. Μαραβέγια. Η απάντηση είναι: Καμμία τράπεζα, γιατί στον προηγούμενο νόμο δεν προβλεπόταν τέτοιου είδους χαρτί. Τέτοιο είδους χαρτί προβλέπεται με τον δικό μας νόμο.

Ο λόγος που το βάλαμε στον δικό μας νόμο, είναι γιατί θεωρήσαμε ότι πρέπει να υπάρχει ένα φίλτρο εισόδου, ακριβώς διότι στην προηγούμενη κατάθεση πάρα πολλά σχέδια έπαιρναν έγκριση στον αναπτυξιακό νόμο, από τα πάρα πολλά, όμως, ένα μικρό κλάσμα υλοποιείτο.

Η βασική φιλοσοφική και δομική διαφορά των δύο νόμων είναι αυτή. Εμείς δεν θέλουμε πολλές αιτήσεις ούτε πολλές εγκρίσεις. Θέλουμε εγκρίσεις που θα υλοποιηθούν και γι’ αυτό βάλαμε αυτό το φίλτρο.

Δεν λέω ότι ο νόμος σας ήταν κακός. Το είχα πει, άλλωστε, στην ομιλία μου τότε. Ο νόμος για την εποχή του ήταν καλός. Τον είχαμε υποστηρίξει και εμείς και δουλέψαμε με αυτόν. Όμως, πιστεύουμε ότι αυτή η αλλαγή -και η περίπτωση του κ. Μαραβέγια το ενισχύει ως επιχείρημα-, ένα τέτοιο είδος φίλτρο εισόδου, είναι τελικά χρήσιμο. Όλα τα υπόλοιπα που παρακολουθήσατε είναι ένα παραλήρημα.

Άλλαξε ο νόμος, για να μπουν και τα γηροκομεία και τα κέντρα αποκατάστασης, επί των ημερών μου; Άλλαξε, είναι η απάντηση. Για τον κ. Μαραβέγια άλλαξε; Όχι, είναι η απάντηση. Εγώ προσέθεσα μία σειρά ΚΑΔ, διότι η πολιτική μου ήταν, επειδή έβλεπα ότι πολλά σχέδια δεν υλοποιούντο, να δώσω περισσότερο χώρο. Και επειδή, λόγω COVID-19, μας είχε δώσει η Ευρωπαϊκή Ένωση μεγαλύτερα περιθώρια να κινηθούμε στις κρατικές ενισχύσεις, θέλαμε να δώσουμε σε περισσότερους επιχειρηματίες τη δυνατότητα να μπουν στον αναπτυξιακό νόμο.

Δούλεψαν οι περισσότεροι ΚΑΔ; Δούλεψαν. Δεν έγινε η αλλαγή του νόμου για τον κ. Μαραβέγια και τη σύζυγό του.

Τέλος, για να είμαι ξεκάθαρος -και ο συνάδελφος εδώ ήταν πριν, μπορείτε να τον δείτε πάλι, εφόσον έρθει- ούτε ποτέ με πήρε τηλέφωνο ούτε το γνώριζα ούτε μπορώ να το γνωρίζω ούτε γνωρίζω την αξιότιμη σύζυγό του ούτε γνώριζα ότι λέγεται Τόκα. Όλη αυτή η υπόθεση έγινε γνωστή σε εμένα και στον κ. Παπαθανάση μετά από την καταγγελία του κ. Πολάκη και ό,τι σας είπα, το είπα αφού το ψάξαμε μετά από την καταγγελία του κ. Πολάκη.

Κοντολογίς, για το θέμα αυτό δεν υπήρξε απολύτως καμμία πολιτική παρέμβαση. Δεν θα μπορούσε να υπάρξει. Δεν υπάρχει θέμα, γιατί δεν εκταμιεύθηκαν χρήματα και δεν εγκρίθηκε οριστικά. Είναι, λοιπόν, ένα θέμα για να χάνουμε τον πολύτιμό μας χρόνο χωρίς λόγο. Το κλείσαμε αυτό.

Να πω ποιες τροπολογίες καταθέτουμε, τα νούμερά τους. Τις έχετε δει από το πρωί. Αν θέλετε μετά να μιλήσω για κάποιες από αυτές, αν έχετε κάποιες απορίες, μπορείτε να μου τις πείτε, για να μη χάσω χρόνο από το νομοσχέδιο.

Δεκτές, λοιπόν, γίνονται οι εξής:

Η τροπολογία με γενικό αριθμό 1437 και ειδικό 139 του Υπουργείου Τουρισμού. Για την τροπολογία αυτή θα μιλήσει αμέσως μετά η συμπαθεστάτη και εξαιρετική Υφυπουργός κ. Σοφία Ζαχαράκη.

Η τροπολογία με γενικό αριθμό 1440 και ειδικό 142 του Υπουργείου Οικονομικών. Θα έρθει το Υπουργείο Οικονομικών να τοποθετηθεί και να εξηγήσει τη σχετική τροπολογία σε λίγο.

Η τροπολογία με γενικό αριθμό 1438 και ειδικό 140 του Υπουργείου Ανάπτυξης και Επενδύσεων, στο σχέδιο νόμου του δικού μας Υπουργείου. Μπορώ μετά να σας απαντήσω όποια ερώτηση έχετε επ’ αυτής.

Να πω ότι σε αυτή την τροπολογία υπάρχει κάτι που έχει πολιτικό ενδιαφέρον και σας το λέω, για να το βγάλω μπροστά, ώστε να μην πείτε ότι νομοθετήθηκε χωρίς να έχει τύχει της προσοχής σας. Καταργείται στις εκλογές των επιμελητηρίων το όριο των θητειών. Μπορούν, δηλαδή, οι Πρόεδροι των επιμελητηρίων να εκλέγονται Πρόεδροι όσες φορές τους εκλέγει το εκλεκτορικό σώμα. Δεν υπάρχει αυτό το φρένο. Το λέω, γιατί αυτό είναι σε αντίθεση με νόμο του ΣΥΡΙΖΑ και μπορεί να θέλετε να τοποθετηθείτε αρνητικά. Εγώ τα παρουσιάζω όλα. Όλα τα άλλα είναι τεχνικές ρυθμίσεις, αλλά είμαι εδώ για να απαντήσω κάθε μία από αυτές που θα με ρωτήσετε.

Τέλος, γίνεται δεκτή η τροπολογία με γενικό αριθμό 1439 και ειδικό 141 του Υπουργείου Ανάπτυξης και Επενδύσεων, του Υπουργείου Εσωτερικών και το Υπουργείο Οικονομικών.

Τις έχετε. Αυτοί είναι οι αριθμοί των τροπολογιών που είναι μέσα.

Πάμε λίγο, πριν μπω στο νομοσχέδιο, στα γενικά που ακούστηκαν και από τον κ. Πάνα -εξίσου συμπαθής, να μην παρεξηγηθώ- και από τον εισηγητή του ΣΥΡΙΖΑ, τον κ. Σαρακιώτη, αλλά και προηγουμένως από τον κ. Χαρίτση.

Το αφήγημα είναι το ίδιο: Έχουμε τον μεγαλύτερο πληθωρισμό των τελευταίων τριάντα ετών. Το 12% είναι ρεκόρ πληθωρισμού τριάντα ετών, άρα η Κυβέρνηση απέτυχε, η ακρίβεια Μητσοτάκη κ.λπ., τα οποία γενικώς ακούγονται. Ο κ. Χαρίτσης προηγουμένως προσέθεσε σε αυτό ότι τον μήνα Σεπτέμβριο είχαμε τη μεγαλύτερη αύξηση πληθωρισμού μήνα προς μήνα σε όλη την Ευρωζώνη.

Πρέπει, λοιπόν, λίγο να απαντήσουμε σε αυτά, για να ξέρει και η Βουλή και οι Βουλευτές και οι πολίτες που μας παρακολουθούν. Αν μπείτε τώρα στο διαδίκτυο -μπορείτε να το δείτε στο δικό σας κινητό τηλέφωνο- η Γερμανία ανακοίνωσε σήμερα πληθωρισμό 10,1% και το σχόλιο της στατιστικής τους υπηρεσίας είναι ότι είναι ο μεγαλύτερος πληθωρισμός από το 1990, δηλαδή από την επανένωση του γερμανικού κράτους. Τριάντα δύο χρόνια είναι από το 1990 μέχρι το 2022.

Λέτε «η Ελλάδα έχει τον μεγαλύτερο πληθωρισμό τριάντα χρόνια». Η Γερμανία σήμερα ανακοίνωσε τον μεγαλύτερο πληθωρισμό τριάντα δύο ετών!

Το πρωί ανακοίνωσε η Σουηδία τον δικό της πληθωρισμό, κοντά στο 11%. Σχόλιο της στατιστικής υπηρεσίας της Σουηδίας: Ο μεγαλύτερος πληθωρισμός εδώ και σαράντα χρόνια.

Άρα, το ότι έχουμε τον μεγαλύτερο πληθωρισμό εδώ και τριάντα χρόνια, πράγμα που είναι αληθές, δεν οφείλεται στον Μητσοτάκη ούτε στην Κυβέρνηση. Διότι αν οφειλόταν στον Μητσοτάκη ή στην Κυβέρνηση, θα είχαμε μόνο εμείς άνοδο πληθωρισμού τριάντα ετών.

Καλώς ή κακώς, στο πλαίσιο της ενιαίας αγοράς και της παγκοσμιοποιήσεως, κύριε Χαρίτση, οι οικονομίες μας είναι συνδεδεμένες. Εισάγουμε ενέργεια, εισάγουμε πρώτες ύλες, εισάγουμε αγαθά. Όταν αυξάνεται ο πληθωρισμός στις χώρες από όπου εισάγουμε αγαθά, μαζί με τα αγαθά εισάγεται και σε εμάς ο πληθωρισμός τους. Άρα, σε όλη την Ευρώπη και σε όλον τον δυτικό κόσμο…

**ΑΛΕΞΗΣ ΧΑΡΙΤΣΗΣ:** Γιατί τον εισάγουμε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα έρθω με τη σειρά, κύριε Χαρίτση.

**ΑΛΕΞΗΣ ΧΑΡΙΤΣΗΣ:** Εισαγόμενος πληθωρισμός!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Χαρίτση, εγώ απαντώ σε όλα. Μην ανησυχείτε! Δεν θα αφήσω τίποτα. Το θέλουν και οι συνάδελφοί μου της Νέας Δημοκρατίας να ξέρουν ακριβώς την πραγματικότητα, για να μπορούν και αυτοί να αναπτύσσουν τα επιχειρήματά τους στους συμπολίτες μας, τους οποίους και εκπροσωπούν επαξίως.

Έρχομαι, λοιπόν, και λέω ότι σε όλη την Ευρώπη έχουμε πληθωριστικό κύκλο τον μεγαλύτερο των τελευταίων τριάντα ετών. Άρα, αυτό είναι κοινό σε όλους.

Δύο ακόμα μένουν αναπάντητα σε όσα είπε ο κ. Χαρίτσης. Το ένα είναι ότι έχουμε 2% παραπάνω από τον ευρωπαϊκό μέσο όρο -θα το εξηγήσουμε αυτό, εγώ θα τα απαντήσω όλα, μην ανησυχείτε- και το δεύτερο ότι είχαμε τον μεγαλύτερο σε αύξηση μηνιαία, μήνα με μήνα, τον μήνα Σεπτέμβριο.

Πάμε πρώτα για το πρώτο. Πράγματι, σήμερα που μιλάμε, ο μέσος όρος είναι 10% και στην Ελλάδα είναι 12%. Άρα, έχουμε 2% παραπάνω. Τον μήνα Μάιο η Ελλάδα είχε κοντά στο 12% και ο μέσος όρος της Ευρωζώνης ήταν 8%. Η διαφορά ήταν τέσσερις μονάδες παραπάνω. Οι τέσσερις μονάδες παραπάνω έχουν γίνει δύο μονάδες παραπάνω.

Ο ισχυρισμός μας είναι και αυτό λένε τα μοντέλα και οι προβλέψεις μας -θα φανεί αν πέσουμε μέσα- ότι φτάνοντας στο τέλος του χρόνου, περίπου, θα έχουμε συγκλίνει στον ευρωπαϊκό μέσο όρο. Γιατί, όμως, έχουμε παραπάνω, έστω και κατ’ ελάχιστον; Στην πραγματικότητα, είμαστε σχεδόν στον μέσο όρο. Διότι πέρυσι είχαμε τον χαμηλότερο πληθωρισμό σε όλη την Ευρώπη. Και προσέξτε το νούμερο που είχαμε χαμηλότερα. Ο μέσος όρος πέρυσι ήταν 3% και εμείς είχαμε 1%. Ήμασταν 2% κάτω από τους άλλους. Τώρα είμαστε 2% πάνω από τους άλλους. Το ίδιο 2% είναι στατιστικά.

Για ποιον λόγο συνέβη αυτό; Διότι πέρυσι εμείς ξεκινήσαμε με πολύ μεγάλο αποπληθωρισμό. Οι τιμές μας πήγαν πιο χαμηλά από το φυσιολογικό, δηλαδή και η σύγκρισή μας τώρα, χρόνο με τον χρόνο γίνεται με την πιο χαμηλή τιμή. Ήμασταν, λοιπόν, πιο χαμηλά από τους άλλους πέρυσι, είμαστε λίγο πιο πάνω από τους άλλους φέτος.

**ΑΛΕΞΗΣ ΧΑΡΙΤΣΗΣ:** Τα κάνετε χειρότερα με αυτά που λέτε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Προσέξτε τώρα για να το καταλάβετε, γιατί ακόμη δεν το έχετε καταλάβει.

**ΑΛΕΞΗΣ ΧΑΡΙΤΣΗΣ:** Εγώ να καταλάβω;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ακόμη δεν το έχετε καταλάβει. Όταν πέρυσι λέγαμε στην Αίθουσα αυτή ότι έχουμε τον χαμηλότερο πληθωρισμό στην Ευρωζώνη, μας λέγατε «αυτό είναι ασήμαντο που λέτε, έχουμε πολύ μεγάλο πληθωρισμό, δεν βλέπετε τον μεγάλο πληθωρισμό» και έλεγα εγώ «μα, έχουμε τον χαμηλότερο πληθωρισμό στην Ευρωζώνη» και έλεγε ο ΣΥΡΙΖΑ «τα ψέματα του Γεωργιάδη».

Πέρυσι, δηλαδή, που ήμασταν δύο μονάδες κάτω από τον ευρωπαϊκό μέσο όρο, αυτό εθεωρείτο ασήμαντο στατιστικό μέγεθος. Φέτος που είμαστε δύο μονάδες πάνω από τον ευρωπαϊκό μέσο όρο, αυτό θεωρείται εθνική καταστροφή. Προφανώς, καταλαβαίνετε ότι αυτό δεν στέκει.

Θέλω να απαντήσω και σε κάτι που δείχνει ακόμα πιο εξόφθαλμα το μέγεθος της απόπειρας πολιτικής εξαπάτησης. Λέει ο κ. Χαρίτσης ότι είχαμε τη μεγαλύτερη αύξηση του πληθωρισμού τον μήνα Σεπτέμβριο, μήνα με μήνα. Αληθές εστί, είναι η απάντηση. Τον μήνα Ιούλιο και τον μήνα Αύγουστο, όμως, είχαμε τη χαμηλότερη αύξηση του πληθωρισμού μήνα με τον μήνα στην Ευρωπαϊκή Ένωση, γι’ αυτό και συγκλίναμε από τις τέσσερις στις δύο μονάδες.

Όταν έλεγα εγώ ότι τον Ιούλιο και τον Αύγουστο έχουμε τη χαμηλότερη αύξηση πληθωρισμού από μήνα σε μήνα, ήταν ένα ασήμαντο στατιστικό μέγεθος. Τώρα που είχαμε το μεγαλύτερο, είναι μεγάλη καταστροφή. Γιατί, όμως, είχαμε μεγαλύτερο; Και εδώ είναι η μεγαλύτερη πολιτική εξαπάτηση. Διότι ο κ. Χαρίτσης το ξέρει, γιατί ήταν Αναπληρωτής Υπουργός Ανάπτυξης -και εγώ το ξαναλέω, εγώ δεν φοβάμαι- και καλός Υπουργός Ανάπτυξης. Για τα δεδομένα του ΣΥΡΙΖΑ, θα έλεγα από τους καλύτερους, έως και άριστος.

Προσέξτε. Ο Σεπτέμβριος στην Ελλάδα είναι ο μήνας μετά από τις εκπτώσεις. Κάθε Σεπτέμβριο στην Ελλάδα έχουμε τον μεγαλύτερο μηνιαίο ρυθμό αύξησης πληθωρισμού στην Ευρωζώνη, γιατί τον Αύγουστο έχουμε τις τιμές των εκπτώσεων. Τον Σεπτέμβριο τελειώνουν οι εκπτώσεις. Συγκρίνονται οι τιμές μήνα με τον μήνα με τις χαμηλότερες προς τις μεγαλύτερες και αυτό δείχνει μεγαλύτερο ρυθμό. Στην πραγματικότητα, γυρίζουμε και στον Ιούλιο, πριν τις εκπτώσεις, δηλαδή.

Τέλος, θα σας πω και ένα δομικό πράγμα για όσους στην Αίθουσα έχουν ακόμη κάποια αγάπη στην αλήθεια. Όπως λέει ο Τειρεσίας στον «Οιδίποδα Τύραννο» του Σοφοκλέους, όταν αποκαλύπτει τα αίσχη του Οιδίποδα ο Τειρεσίας και του λέει ο Οιδίπους «μα, πώς τολμάς να λες τέτοια φρικώδη πράγματα σε μένα;» και απαντά ο Τειρεσίας «τολμώ με τη δύναμη της αλήθειας, εάν ακόμα η αλήθεια έχει κάποια αξία για τον τόπο αυτό».

Έρχομαι, λοιπόν, να πάμε να δούμε σοβαρά το εξής. Βγάζουμε έναν από τους μεγαλύτερους ρυθμούς ανάπτυξης το πρώτο εξάμηνο 7,8% και θα έχουμε έναν από τους μεγαλύτερους ρυθμούς ανάπτυξης σε ετήσια βάση σίγουρα. Λέει για 5,5% το IMF. Θα δούμε πόσο θα είναι. Εγώ πιστεύω ότι μπορεί να είναι και λίγο παραπάνω. Με έναν μέσο όρο που θα έχουν οι άλλοι 2% και μόνο ο ρυθμός ανάπτυξης που είναι παραπάνω, δεν δίνει λίγο παραπάνω πληθωρισμό; Μα, στοιχειωδώς να ξέρεις πως δουλεύει οικονομία, το πρώτο που μαθαίνεις είναι ότι δεν μπορείς να έχεις μεγάλους ρυθμούς ανάπτυξης με μηδενικό πληθωρισμό. Είναι τόσο απλό.

Άρα, το ότι υπό αυτές τις συνθήκες και με όλα αυτά που σας είπα είμαστε σήμερα στις δύο μονάδες από τον ευρωπαϊκό μέσο όρο δεν είναι αποτυχία της Κυβερνήσεως, είναι επιτυχία.

**ΑΛΕΞΗΣ ΧΑΡΙΤΣΗΣ:** Μπράβο! Συγχαρητήρια!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Γι’ αυτό και ο δημοσιογράφος, που δεν ήταν δημοσιογράφος, αλλά μεγάλος επενδυτής, των «FINANCIAL TIMES», που το επισημαίνει στο άρθρο του, δεν έπαιρνε ούτε ναρκωτικά ούτε ήταν κλειδωμένος στο δωμάτιο, κύριε Χαρίτση, όπως είπε ο κ. Γεώργιος Τσίπρας.

**ΘΕΟΔΩΡΑ ΤΖΑΚΡΗ:** Χα, χα!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κάνω μια παρένθεση εδώ. Αυτό που μόλις τώρα σας είπα και άκουσε η κ. Τζάκρη και γελάει, το έγραψε ο κύριος αυτός στους «FINANCIAL TIMES».

**ΘΕΟΔΩΡΑ ΤΖΑΚΡΗ:** Ξεκαρδίζομαι, όχι απλώς γελάω!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Επειδή αυτά τα οικονομικά είναι λίγο δυσνόητα για τον ΣΥΡΙΖΑ, η απλοϊκή ερμηνεία του κ. Γεωργίου Τσίπρα ήταν ότι αυτά τα έγραψε, επειδή είναι «πιασμένος» από την Κυβέρνηση. Σημειώστε ότι πρόκειται για έναν πολυδισεκατομμυριούχο ο οποίος διαχειρίζεται ένα fund 90 δισεκατομμυρίων δολαρίων, αλλά τον πληρώσαμε από τη λίστα Πέτσα, για να γράψει το άρθρο για τα επτά οικονομικά θαύματα του κόσμου! Αυτή ήταν η πρώτη ερμηνεία του κ. Γιώργου Τσίπρα.

(Χειροκροτήματα από την πτέρυγα της Νέας Δημοκρατίας)

Η δεύτερη ερμηνεία του, όμως, ήταν ακόμα καλύτερη, ότι ήταν υπό την επήρεια ναρκωτικών. Διότι ήταν κάτι τόσο δυσνόητο για τον μέσο συριζαίικο νου όσο τα οικονομικά του πληθωρισμού σε συνθήκες υπερπληθωρισμού παγκοσμίου και οικονομικής ανάπτυξης. Δηλαδή, τι γράφει το άρθρο; Ότι για τον ρυθμό ανάπτυξης που έχει η Ελλάδα στην εποχή που βρίσκεται ο πληθωρισμός της είναι μικρός. Αυτό γράφει. Αυτό ερμηνεύθηκε από τον ΣΥΡΙΖΑ ως προϊόν επήρειας ναρκωτικών.

Λοιπόν, κλείνω την παρένθεση. Μπορείτε να πιστέψετε ότι ήταν υπό την επήρεια ναρκωτικών ή πληρωμένος από εμάς. Μπορείτε απλώς να δεχθείτε την αλήθεια όλων των οικονομικών θεωριών, που, πιστέψτε με, λένε ακριβώς αυτά που μόλις ανέλυσα.

**ΑΛΕΞΗΣ ΧΑΡΙΤΣΗΣ:** Και πάλι μπράβο!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Όλα αυτά, που είναι σωστά, μειώνουν το βάρος στο μέσο νοικοκυριό από τη μεγάλη αύξηση των τιμών; Δηλαδή, αυτά που λέω εγώ τώρα θεραπεύουν το πρόβλημα του μέσου πολίτη, που πάει στο σουπερμάρκετ και βλέπει την αύξηση των τιμών; Φυσικά και όχι. Αυτός έχει κάθε δίκιο να διαμαρτύρεται και να δυσανασχετεί, γιατί το δικό του διαθέσιμο εισόδημα μειούται και την ώρα που πάει στο σουπερμάρκετ και μειούται ούτε που τον νοιάζει αν μειούται και του Γερμανού ούτε που τον νοιάζει αν μειούται και του Σουηδού ούτε που τον νοιάζει αν πήγε καλά η τάδε τουριστική αλυσίδα ούτε που τον νοιάζει, γενικώς, οτιδήποτε δεν είναι στο δικό του πορτοφόλι. Άρα, αυτός έχει δίκιο να διαμαρτύρεται.

Πάμε τώρα στο καλάθι, λοιπόν, του νοικοκυριού, για να απαντήσω και στον κ. Πάνα, που μου έκανε την τιμή να κάνει ειδική αναφορά σε αυτή μας την πρωτοβουλία. Να εξηγήσω τι είναι και στο Σώμα. Δεν θα το νομοθετήσω σήμερα. Θα έρθει, όμως, και η νομοθετική του θωράκιση σε επόμενο νομοσχέδιο, κυρίως για να προστατεύσουμε και τις αλυσίδες από την έρευνα της Επιτροπής Ανταγωνισμού ως προς το αν αυτό παραβιάζει τους περί ανταγωνισμού νόμους.

Τι σχεδιάσαμε και τι κάναμε, κυρίες και κύριοι συνάδελφοι και κυρίες και κύριοι της Νέας Δημοκρατίας; Αναγνωρίζοντας ότι το πρόβλημα του πληθωρισμού είναι πραγματικό και δυστυχώς, όχι εύκολα αντιμετωπίσιμο, καθόσον το μεγαλύτερο κομμάτι της πληθωριστικής πίεσης είναι από την ενέργεια, από έναν χώρο δηλαδή, που είναι παντελώς αδύνατον να ελεγχθεί από την ελληνική Κυβέρνηση, καθώς συνδέεται άμεσα με τις ευρύτερες γεωπολιτικές συνθήκες της ευρωπαϊκής ηπείρου, του πολέμου κ.λπ., φωνάξαμε όλες τις αλυσίδες σουπερμάρκετ, όχι ονομαστικά, αλλά τον σύνδεσμό τους -το τονίζω για λόγους ανταγωνισμού- τους θεσμικούς τους εκπροσώπους δηλαδή και καλέσαμε ταυτόχρονα και την ΕΣΕΕ και τον ΣΕΛΠΕ και μετά από λίγες ημέρες καλέσαμε και τον Σύνδεσμο Βιομηχανιών Τροφίμων Ελλάδας, έτσι ώστε να έχουμε όλη την αλυσίδα, από τον παραγωγό μέχρι το σουπερμάρκετ που κάνει την πώληση.

Συμφωνήσαμε ότι όλοι αυτοί θα προσπαθήσουν να υποστηρίξουν ένα καλάθι πενήντα προϊόντων, στα οποία πενήντα προϊόντα θα προσπαθήσουν -και εμείς θα τους ελέγχουμε γι’ αυτό σε εβδομαδιαία βάση- να μην περνάνε τον ίδιο αριθμό αυξήσεων που περνάνε γενικά στα προϊόντα του σουπερμάρκετ. Δηλαδή, εάν ο πληθωρισμός είναι δώδεκα μονάδες, εκεί να είναι πολλές μονάδες παρακάτω, τείνοντας προς το μηδέν. Ο στόχος αυτής της πρωτοβουλίας είναι να δώσουμε την ευκαιρία στην κάθε Ελληνίδα και στον κάθε Έλληνα, ο οποίος πραγματικά -δεν είναι αυτό ούτε ζήτημα γέλωτος ούτε ζήτημα ειρωνείας ούτε ζήτημα αδιαφορίας- δεν βγάζει τον μήνα του και πραγματικά κινδυνεύει να στερηθεί, λόγω του πληθωρισμού, και να χάσει ένα μεγάλο μέρος της ποιότητας της ζωής του, επαναλαμβάνω να δώσουμε την ευκαιρία σε αυτούς τους συμπολίτες μας να έχουν ένα σημείο στο οποίο ο πληθωρισμός θα πνέει με μικρότερη ταχύτητα.

Θα πετύχει το μέτρο, κύριε Πάνα; Θέλω να είμαι μαζί σας πάρα πολύ ειλικρινής. Σίγουρα έχετε βαρεθεί να με ακούτε να το λέω. Όλες οι πολιτικές τελικά, ιδιαίτερα αυτού του Υπουργείου, κρίνονται από το αποτέλεσμα. Εγώ δεν κρύβομαι πίσω από τη μέτρηση των αποτελεσμάτων. Εγώ μπορώ και έρχομαι υπερηφάνως και λέω ότι είμαι ο Υπουργός Ανάπτυξης της Ελλάδας -που ο κ. Τσίπρας ειρωνικά και χαιρέκακα με έλεγε «Υπουργό υπανάπτυξης», το θυμάστε, φαντάζομαι, αυτό το είπε πολλές φορές- που έχουμε πετύχει επί θητείας μου -δεν λέω μόνος μου, προσέξτε, επί θητείας μου, με όλους μου τους συνεργάτες και τους συναρμόδιους Υπουργούς- να έχουμε το 2021, σύμφωνα με την ΕΛΣΤΑΤ, το μεγαλύτερο ρεκόρ επενδύσεων είκοσι οκτώ ετών. Και φέτος –μπορώ να σας το ανακοινώσω, γιατί πια έχει λήξει ήδη, και να μην γίνει καμμία περαιτέρω επένδυση μέχρι του χρόνου, δεν έχει καμμία σημασία- θα έχουμε το μεγαλύτερο ρεκόρ επενδύσεων όλων των εποχών, από όταν μετράμε τον δείκτη.

Εγώ ή η φωνή μου μπορεί να σας αρέσει. Αυτό είναι μάλλον απίθανο. Μπορεί να μην σας αρέσει. Το πιθανότερο είναι. Μπορεί να με θεωρείτε ψηλό. Όχι. Ούτε κοντό. Μέτριο. Μπορεί να με συμπαθείτε. Μπορεί να μην με συμπαθείτε. Αλλά ότι επί θητείας μου έχουμε το μεγαλύτερο ρεκόρ επενδύσεων όλων των εποχών, αυτό δεν μπορείτε να το αμφισβητήσετε γιατί αυτό είναι μετρήσιμο.

(Χειροκροτήματα από την πτέρυγα της Νέας Δημοκρατίας)

Ότι λόγω της δικής μου πολιτικής η εταιρεία «PITSOS» -που την παρέλαβα κλεισμένη με τους εργαζόμενους να έπρεπε να έχουν ήδη απολυθεί- αυτή τη στιγμή δουλεύει στο εργοστάσιο της «PYRAMIS», αυτό δεν μπορείτε να το αμφισβητήσετε. Και θα πάω την άλλη εβδομάδα να τους επισκεφτώ και θα είναι όλοι οι εργαζόμενοι στις θέσεις εργασίας τους, ενώ ο Υπουργός Σταθάκης είχε υπογράψει να απολυθούν όλοι. Και αυτό δεν μπορείτε να το αμφισβητήσετε. Ότι η «CRETA FARMS» όταν πήγα στο Υπουργείο είχε κλείσει και πήγαινε για να τους δώσει –να τους πάρουν- το σήμα και να απολύσει εξακόσιους εργαζομένους, και σήμερα δουλεύει και κάνει 100 εκατομμύρια ευρώ τζίρο, δεν μπορείτε να μου το αμφισβητήσετε. Ότι στο ΕΣΠΑ ήμασταν στη δεκάτη ενάτη θέση και τώρα είμαστε στην πρώτη, δεν μπορείτε να μου το αμφισβητήσετε. Μπορεί να σας αρέσει, αλλά και να μην σας αρέσει. Αυτό δεν μπορείτε να μου το αμφισβητήσετε, γιατί οι πολιτικοί κρίνονται από το αποτέλεσμα.

(Χειροκροτήματα από την πτέρυγα της Νέας Δημοκρατίας)

Θυμάμαι όταν τον Δεκέμβριο του 2020, στις 20 Δεκεμβρίου του 2020 συγκεκριμένα, αγαπητέ Γιάννη –απευθύνομαι και σε εσένα γιατί εσύ είσαι άνθρωπος της αγοράς, όπως και πολλοί από εδώ η αλήθεια είναι, και χαιρόμαστε που η Κοινοβουλευτική μας Ομάδα αποτελείται από ανθρώπους της πραγματικής οικονομίας και της αγοράς, όπως ο Χρήστος, όπως ο Μάξιμος, όπως ο κ. Σιμόπουλος ο εισηγητής μας- ήρθαν οι γιατροί -θα σας το πω και λίγο ανθρώπινα, de profundis- και μας ανακοίνωσαν ότι η πανδημία πάει χάλια και πρέπει να κλείσει το λιανικό εμπόριο. Και είμαι ο Υπουργός Ανάπτυξης της Ελλάδας. Έχω ζήσει όλη μου τη ζωή τα Χριστούγεννα στα μαγαζιά μου. Ξέρω τι θα πει χριστουγεννιάτικη αγορά για ένα μέσο κατάστημα. Είναι η αγορά που περιμένει να εισπράξει τα χρήματα για να πληρώσει μεταχρονολογημένες επιταγές που έχει κόψει και έχει μεταφέρει εκεί υποχρεώσεις μιας ολόκληρης χρονιάς. Και σκεφτόμουν ότι έπρεπε να πάω να τους πω «σου κλείνω το μαγαζί». Και δεν είχα άλλη επιλογή. Δεν ήταν στο χέρι μου. Και τότε σκέφτηκα να κάνω το click away. Το θυμάστε το click away; Ω ρε, τι άκουσα, κύριε Πάνα, για το click away! Έβγαιναν οι Πρόεδροι των επιμελητηρίων και με βρίζανε. Βγαίνατε εσείς από εδώ και με βρίζατε. Βγαίνανε οι δημοσιογράφοι και με βρίζανε. Και εγώ -δεν είναι και η υπομονή το μεγαλύτερο μου προτέρημα, αλλά δεν μπορούσα να κάνω και διαφορετικά- καθόμουν και τις έτρωγα!

Μετά τις γιορτές βγαίνανε όλοι και έλεγαν «τι ωραία που πήγε το click away», έλεγαν ότι σώθηκε η αγορά των Χριστουγέννων του 2020-2021 με το click away. Και έβγαιναν μετά -γιατί είχε κλείσει, αν θυμάστε, για δύο εβδομάδες το click away- στα κανάλια και έλεγαν «θέλουμε click away, θέλουμε click away». Βρέθηκε τότε ένας να πει «μπράβο ρε Γεωργιάδη, τελικά είχες δίκιο»; Βρέθηκε ένας; Δεν βρέθηκε ούτε ένας. Ούτε περιμένω να βρεθεί κάποιος τώρα που συζητάμε για το καλάθι.

Θα σας πω και εγώ το εξής. Παίρνω ένα προσωπικό στοίχημα εδώ. Θα μετρηθώ για το αν θα δουλεύει το καλάθι του νοικοκυριού. Δεν θα μετρηθώ από εσάς πολιτικά. Θα μετρηθώ από τον κάθε συμπολίτη μου που θα μπαίνει στο σουπερμάρκετ, θα βλέπει στο ταμπελάκι ότι είναι αυτό το καλάθι και θα συγκρίνει εβδομάδα με την εβδομάδα και μήνα με τον μήνα αν εκεί η τιμή ανεβαίνει ή όχι. Αυτός θα με κρίνει. Θέλω να του πω, όμως, όπως και σε εσάς, καλόπιστα ότι θα πετύχει. Διότι θα δουλεύουμε πολλοί για να πετύχει. Διότι έχουμε αποδείξει ότι ξέρουμε να φέρνουμε αποτελέσματα όταν αποφασίζουμε να δουλεύουμε για να πετύχει κάτι. Και διότι είναι κοινωνική και πολιτική μας υποχρέωση να πετύχει, γιατί αυτή η παράταξη δεν δέχεται μαθήματα κοινωνικής ευαισθησίας από κανέναν σας, είναι η λαϊκή παράταξη του τόπου, γι’ αυτό θα πετύχει.

(Χειροκροτήματα από την πτέρυγα της Νέας Δημοκρατίας)

Άρα, σε εμάς τα πολλά δάκρυα από εσάς για τους φτωχούς και τον πληθωρισμό, δεν μετράνε. Εμείς ερχόμαστε από τη μέση αγροτιά, ερχόμαστε από τον μέσο επιχειρηματία, ερχόμαστε από τον μέσο υπάλληλο. Αυτή είναι η κοινωνική μας καταγωγή. Αυτούς εκπροσωπούμε εδώ και γι’ αυτούς θα δουλέψουμε, γι’ αυτούς θα πετύχει το καλάθι του νοικοκυριού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Θα μου επιτρέψετε τώρα να πω τα εξής. Περιέργως ο κ. Βαρουφάκης –δεν πρόλαβα να σχολιάσω πριν- είπε και μερικά σωστά. Σπάνιο, αλλά είπε, και θέλω να είμαι ειλικρινής. Είπε δηλαδή, ότι έρχεται μεγάλη ύφεση. Είναι αλήθεια. Δεν είπε καμμία μεγάλη σοφία, κυρίες και κύριοι συνάδελφοι. Οι κεντρικές τράπεζες αυξάνουν τα επιτόκια για να χαμηλώσουν τον πληθωρισμό. Τι σημαίνει αυξάνω τα επιτόκια σε μία οικονομία; Φανταστείτε την οικονομία σαν ένα όχημα. Τι πράξη κάνεις όταν αυξάνεις τα επιτόκια; Πατάς το φρένο. Αυτό σημαίνει αυξάνω τα επιτόκια. Για αυτό αυξάνεις τα επιτόκια, για να φρενάρεις. Γιατί πιστεύουν ότι μέσω του φρένου θα πέσει ο πληθωρισμός. Ε, θα ήταν και περίπου θαύμα να αυξάνουν τα επιτόκια, το όχημα να φρενάρει, και εμείς μόνο να πηγαίνουμε με την προηγούμενή μας ταχύτητα. Δεν θα συμβεί, θα έχουμε και εμείς φρενάρισμα υποχρεωτικά. Και πρέπει να είμαστε έτοιμοι γι’ αυτό.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Υπουργού)

Σύμφωνα με την πρόβλεψη του Διεθνούς Νομισματικού Ταμείου, πάλι συγκριτικά με τους άλλους, θα πηγαίνουμε εξαιρετικά καλύτερα. Και η επιτυχία της παρούσης Κυβερνήσεως –και σας το λέω με υπερηφάνεια, κυρίες και κύριοι συνάδελφοι της Νέας Δημοκρατίας- είναι ότι υπό αυτές τις φοβερά αντίξοες συνθήκες που ζούμε, με τη μία αναποδιά πίσω από την άλλη, η Ελλάδα θα πηγαίνει συγκριτικά καλύτερα από όλους τους άλλους. Και αυτό πρέπει να είναι στοιχείο μεγάλης υπερηφάνειας για τον κάθε νεοδημοκράτη που στηρίζει αυτή την Κυβέρνηση.

(Χειροκροτήματα από την πτέρυγα της Νέας Δημοκρατίας)

Πάμε τώρα στο νομοσχέδιο και κλείνω με αυτό. Τα έχουμε πει και στην επιτροπή. Τρία λεπτά θα χρειαστώ μόνο, κυρία Πρόεδρε. Λυπάμαι που έχασα αναγκαστικά τον χρόνο μου με τα άλλα, αλλά ήταν η μεγάλη συζήτηση. Τι κάνει αυτό το νομοσχέδιο; Άκουσα κριτική από την Αντιπολίτευση, και από την Αξιωματική και από την Ελάσσονα, ότι οι προηγούμενοι νόμοι ήταν έτσι, ο προηγούμενος νόμος ήταν αλλιώς, το 55% παραβιάζει το δικαίωμα ιδιοκτησίας κ.λπ., κ.λπ.. Βρε παιδιά, η πολιτική είναι εφαρμοσμένη τέχνη!

Ας υποθέσουμε ότι έχετε δίκιο και όλοι αυτοί οι νόμοι του παρελθόντος ήταν πάρα πολύ καλά φτιαγμένοι. Αν ήταν αυτοί οι νόμοι πολύ καλά φτιαγμένοι, Χρήστο μου, σήμερα δεν θα είχαμε πολλά ωραία επιχειρηματικά πάρκα; Έχουμε; Όχι είναι η απάντηση. Το είπα και στην επιτροπή, το λέω και εδώ για να το ακούσει ο ελληνικός λαός. Για να καταλάβετε πόσο αποτυχημένοι υπήρξαν, δυστυχώς, στην πράξη όλοι οι νόμοι που ψηφίσαμε στο παρελθόν -και το ΠΑΣΟΚ και εμείς και ο ΣΥΡΙΖΑ, γιατί όλοι έχουμε ψηφίσει νόμους για επιχειρηματικά πάρκα- θα σας πω μόνο δύο ιστορίες. Τα δύο μεγαλύτερα επιχειρηματικά πάρκα της χώρας μας σήμερα, δεν είναι επιχειρηματικά πάρκα, είναι τα Οινόφυτα και το Καλοχώρι, είναι άτυπες βιομηχανικές συγκεντρώσεις. Προσέξτε! Τα δύο μεγαλύτερα βιομηχανικά πάρκα έχουν χτιστεί έξω από τους νόμους που έχουμε ψηφίσει. Τόσο πετυχημένοι ήταν οι νόμοι μας!

Και θα πω και τη δεύτερη ιστορία -είναι πιστεύω, πραγματικά, πολύ εντυπωσιακή. Πριν από τρεις εβδομάδες η εταιρεία «ΕΤΒΑ» μας κάλεσε με τον κ. Παπαθανάση να κάνουμε τα εγκαίνια του επιχειρηματικού πάρκου στην Κοζάνη και κάτσαμε να δούμε λίγο την ιστορία αυτού του πάρκου, να μιλήσουμε και να δούμε πώς η «ΕΤΒΑ» ήρθε να το φτιάξει τώρα, το 2022. Η «ΕΤΒΑ» το έκανε τώρα, γιατί βρήκε τώρα αγοραστή. Βρήκε πελάτες, για να πουλήσει οικόπεδα και να μπουν μέσα να φτιάξουν το πάρκο.

Ξέρετε επί ποιας κυβερνήσεώς ιδρύθηκε το επιχειρηματικό πάρκο της Κοζάνης; Ποιος ήταν πρωθυπουργός; Ο Γεώργιος Ράλλης. Από τον Γεώργιο Ράλλη υπεγράφη, επί Κυριάκου Μητσοτάκη έγιναν τα εγκαίνια. Πόσο πετυχημένος, βρε παιδιά, είναι ένας νόμος που είναι να φτιαχτεί ένα επιχειρηματικό πάρκο και έχουν περάσει σαράντα δύο χρόνια; Τώρα σοβαρά μιλάμε; Υπερασπιζόμαστε, αλήθεια, την αποτυχία;

Εμείς τι κάναμε στο Υπουργείο Ανάπτυξης; Εγώ, ξέρετε, έχω έναν χαρακτήρα λίγο περίεργο, άμα βλέπω ένα πρόβλημα, δεν μπορώ να το βλέπω να κάθεται, θέλω να πάω να το λύσω. Είμαι λίγο λοξός. Ξέρω ότι στην πολιτική δεν είναι πάντα καλό αυτό, συνήθως το καλύτερο είναι να μην κάνεις τίποτα. Άμα κάνεις, όλο και κάποιον θα δυσαρεστήσεις, με κάποιον θα τσακωθείς, θα σου πουν τα κανάλια «Όλο τσακώνεται ο Γεωργιάδης», θα χάσεις ψήφους. Εγώ είμαι άλλης λογικής. Θέλω ως Υπουργός να λύνω προβλήματα όσο προλαβαίνω, όσο ο Θεός μου δίνει υγεία και ο Πρωθυπουργός με εμπιστεύεται.

Τι κάναμε, λοιπόν; Ε, για να δούμε, βρε παιδιά, γιατί δεν δουλεύουν οι νόμοι; Και εντοπίσαμε δύο βασικά προβλήματα, τα οποία είναι οι δύο βασικές μεταρρυθμίσεις αυτού του νόμου. Αυτό ψηφίζουμε στην ουσία σήμερα, τις δύο μεταρρυθμίσεις. Όλα τα άλλα είναι ρυθμίσεις. Οι δύο πυρήνες είναι αυτά τα δύο που θα σας πω και είναι εδώ που γίνεται και η πολλή μεγάλη φασαρία.

Έλεγαν οι προηγούμενοι νόμοι και ο προηγούμενος: Να έχεις τη συναίνεση του 55% της ιδιοκτησίας. Στον παρόντα νόμο πρέπει να έχεις ή το 100% της ιδιοκτησίας ή το 80% και τη συναίνεση του 20%, δηλαδή, πάλι το 100%. Θα πει κάποιος ευλόγως «Μα πού θα βρεις, βρε Άδωνι, το 100%; Πού θα βρεις το 100%; Άρα, δεν μπορεί να γίνει πάρκο». Όχι, το ανάποδο ισχύει.

Θέλεις, κύριε, να κάνεις πάρκο; Σου βγάζουμε τώρα και τα ελάχιστα όρια, πάρε μια έκταση που θέλεις να κάνεις επιχειρηματικό πάρκο, αυτό που εσύ νομίζεις ότι θα σου φέρει λεφτά ως επενδυτής. Θα έχεις όλη την έκταση, όμως. Γιατί; Διότι όλα αυτά τα χρόνια, όποτε πήγαινε να γίνει ένα σοβαρό έργο υποδομής, ένα πάρκο, το έπαιρναν με το 55% και το άλλο 45% πήγαινε στα δικαστήρια. Μόλις πήγαιναν στα δικαστήρια και με τον ρυθμό που κινείται η δικαιοσύνη, για να τελειώσουν τα δικαστήρια ήθελαν καμμία δεκαετία. Στη δεκαετία, νομίζετε, και οι πρώτοι με το 55% που περιμέναν να μπουν στο πάρκο, περίμεναν δέκα χρόνια να μπουν στο πάρκο; Ξέρετε πολλές επιχειρήσεις να περιμένουν μια δεκαετία, να πηγαίνουν στα δικαστήρια, για να φτιάξουν το καινούριο εργοστάσιό τους;

Άρα, τι λέμε εδώ; Λέμε από την αρχή αυτά θα είναι λυμένα. Γι’ αυτό βάζουμε το 100%.

(Θόρυβος στην Αίθουσα)

**ΠΡΟΕΔΡΕΟΥΣΑ (Σοφία Σακοράφα):** Κύριοι συνάδελφοι, σας παρακαλώ!

Ελάτε, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κυρία Πρόεδρε, κλείνω αμέσως και ευχαριστώ για την ανοχή.

Άρα τι λέμε; Έχεις όλη την έκταση, προχώρα. Και όχι μόνο προχώρα, αλλά έχουμε βάλει και στο Ταμείο Ανάκαμψης 100 εκατομμύρια ευρώ να σε ενισχύσουμε με έργα υποδομής, με internet, με υποσταθμούς της ΔΕΗ, για να μπορέσει να γίνει αυτό που θα παρέχει πάρα πολύ καλή υπηρεσία, για να έχει λόγο κάποιος να μπει στο πάρκο.

Και το δεύτερο, ότι οι κοινόχρηστοι χώροι δεν ανήκουν σε όλους τους χρήστες -όπως τώρα- αλλά ανήκουν στον διαχειριστή του πάρκου. Γιατί αυτό; Να το εξηγήσω. Για να κάνουμε –λέει- το χατίρι της «ΕΤΒΑ». Δηλαδή, εγώ είχα κάποια ιδιαίτερη όρεξη να κάνω το χατίρι στην «ΕΤΒΑ»; Όχι είναι η απάντηση.

Πάμε να δούμε πάλι στον πραγματικό κόσμο. Εγώ ως Υπουργός Ανάπτυξης και Επενδύσεων έχω φέρει πολλές επενδύσεις μέχρι σήμερα –και τις ξέρετε, μην τις ξαναπούμε από την αρχή, είναι πια πολλές- και είμαι ευτυχής γι’ αυτό. Στην προσπάθειά μου να φέρω επενδύσεις με όλους αυτούς που μιλάω κάθε μέρα, με τα funds, με τους επενδυτές, με τα ταξίδια, με όλα –γιατί από όλα, κάτι έχουμε φέρει και γι’ αυτό πάμε καλά- προσπάθησα να πουλήσω και την «ΕΤΒΑ».

Λέει, προσπάθησα να πω στους επενδυτές: «Επειδή, βρε παιδιά, η “ΕΤΒΑ” είναι μία εταιρεία που δεν δίνει λεφτά στα πάρκα και δεν είναι τα πάρκα ανθηρά, να βρούμε έναν επενδυτή να βάλει σοβαρά λεφτά, να γίνουν τα πάρκα σοβαρά, να πάνε οι επιχειρήσεις μέσα, να φτιάξουμε πραγματική βιομηχανική και επιχειρηματική πολιτική».

Σε δύο περιπτώσεις συνάντησα ευήκοα ώτα και μεγάλο ενδιαφέρον και είπαν: «Μας ενδιαφέρει πολύ να μπούμε στα επιχειρηματικά πάρκα στην Ελλάδα». Και αφού το είπαν αυτό, τους στείλαμε τι εστί «ΕΤΒΑ» και τι λέει η νομοθεσία μας. Και οι δύο, αφού είδαν τη νομοθεσία, μας είπαν «Λυπούμεθα. Δεν μπορούμε να επενδύσουμε στα πάρκα στην Ελλάδα».

Και εάν σκεφτούμε τι είναι, λοιπόν, αυτό που κάνει τον επενδυτή να μη θέλει να επενδύσει στα επιχειρηματικά πάρκα στην Ελλάδα και την «ΕΤΒΑ» να μη θέλει να βάλει σοβαρά λεφτά στα πάρκα; Μα, όπως είναι οι νόμοι, είναι αδύνατον να βγάλει λεφτά ο διαχειριστής. Εάν ο διαχειριστής δεν έχει την κυριότητα και των κοινόχρηστων χώρων και δεν ορίζει αυτός τη σχέση του με τον πελάτη του, τότε δεν έχει κανένα κέρδος από το πάρκο, παρά μόνο μια καθημερινή διαχείριση.

Και ξέρετε, υπάρχει ένα πρόβλημα στον καπιταλισμό -μπορεί να μην αρέσει πολύ στον ΣΥΡΙΖΑ και να έχετε ακόμη τις παιδικές σας φαντασιώσεις περί κομμουνισμού. Η αλήθεια, όμως, είναι πως όταν κυβερνήσατε -για να είμαστε δίκαιοι- κάνατε μια επιλογή: Να μείνουμε στο ευρώ και στην Ευρωζώνη. Άρα, πήγατε με τον καπιταλισμό. Καλά κάνατε. Αφού πήγατε με τον καπιταλισμό, όμως -και καλά κάνατε- να μάθετε και πως δουλεύει. Ο καπιταλισμός δουλεύει μόνο αν ο επενδυτής έχει προσδοκία κέρδους. Αν δεν έχει προσδοκία κέρδους, επένδυση δεν μπορεί να γίνει.

Ο λόγος που βάζουμε, λοιπόν, τους κοινόχρηστους χώρους στην ιδιοκτησία της εταιρείας που κάνει τη διαχείριση του πάρκου ή που θέλουμε να πούμε στον πιθανό επενδυτή του μέλλοντος «Έλα εδώ, φτιάξε πάρκο και θα βγάλεις κέρδος». Όχι μόνο αυτό δεν ευνοεί την «ΕΤΒΑ» -την «ΕΤΒΑ» ευνοεί, γιατί είναι η μόνη έτοιμη να κάνει τη δουλειά τώρα, υπό αυτή την έννοια την ευνοεί- αλλά είναι και ο μοναδικός τρόπος να αποκτήσει ανταγωνιστές. Θα έρθουν και άλλοι να φτιάξουν επιχειρηματικά πάρκα στην Ελλάδα, αφού πια θα έχουν συμφέρον από τη δημιουργία ενός επιχειρηματικού πάρκου. Κι έτσι όλος ο άλυτος κόμπος δεκαετιών -γιατί είμαστε η μόνη χώρα που τελικά δεν καταφέραμε να φτιάξουμε επιχειρηματικά πάρκα- πιστεύω θα λυθεί.

Και πάλι, όμως, δέχομαι την πρόκληση. Ψηφίσαμε τον νόμο. Εάν σε δύο, τρία, τέσσερα χρόνια το πολύ δεν έχουν φτιαχτεί επιχειρηματικά πάρκα, θα έχει αποτύχει αυτός ο νόμος. Δέχομαι να πάρω εγώ την αποτυχία. Σας λέω, όμως -γιατί από δουλειές καταλαβαίνω- θα πετύχει ο νόμος και πάρκα θα γίνουν.

Και το να γίνουν πάρκα, κυρίες και κύριοι συνάδελφοι, δεν είναι μικρό πράγμα για την Ελλάδα. Η δημιουργία επιχειρηματικών πάρκων και η συγκέντρωση βιομηχανιών μέσα σε πάρκα είναι τεράστιο ζήτημα. Πρώτα απ’ όλα, ζήτημα ανταγωνιστικότητας των επιχειρήσεων. Ζήτημα προστασίας του περιβάλλοντος. Ζήτημα για την ταχύτερη εύρεση εργαζομένων. Είναι πολλά τα πλεονεκτήματα μιας βιομηχανίας, μιας παραγωγικής δραστηριότητας που γίνεται οργανωμένα σε πάρκα απ' ότι άναρχα, όπως γίνεται στην Ελλάδα.

Είναι μεγάλο εθνικό στοίχημα να πετύχουμε να γίνουν τα πάρκα και πιστεύουμε ότι αυτό το νομοσχέδιο, κυρίες και κύριοι συνάδελφοι, θα το πετύχει και γι’ αυτό ζητάω την ψήφο των Βουλευτών του Κοινοβουλίου στο νομοσχέδιο, για να αλλάξουμε τη μοίρα των επιχειρηματικών πάρκων στην Ελλάδα, όπως κάναμε σε πόσες άλλες προηγούμενες νομοθετικές πρωτοβουλίες, που όλες δουλεύουν. Και επειδή δουλεύουν, πάει καλά η οικονομία και έχουμε υψηλούς ρυθμούς ανάπτυξης και έχουμε πολλές επενδύσεις. Αν αυτά που ψηφίζαμε, δεν δούλευαν, δεν θα είχαμε ρεκόρ επενδύσεων, θα είχαμε λίγες επενδύσεις.

(Χειροκροτήματα από την πτέρυγα της Νέας Δημοκρατίας)

Κοντολογίς, θέλω να ευχαριστήσω όλους τους Βουλευτές της Νέας Δημοκρατίας για την ολόθερμή τους προσθήκη και στο παρόν νομοσχέδιο και σε όλες τις προηγούμενές μας νομοθετικές πρωτοβουλίες. Και κυρίως, για το γεγονός ότι συμμετέχετε και στις επιτροπές και στην Ολομέλεια με μεγάλη θέρμη σε έναν εποικοδομητικό κοινοβουλευτικό διάλογο. Και θέλω να δεσμευτώ ενώπιόν σας ότι αυτή την εμπιστοσύνη σας την τιμώ και θα σας την επιστρέψω και εδώ με ένα αποτέλεσμα που στις περιοχές σας θα φέρει ανάπτυξη, θα φέρει επενδύσεις, θα φέρει παραγωγική δραστηριότητα.

Να ξέρετε, σήμερα –και με αυτό κλείνω- η Ελλάδα μας είναι μπροστά σε μια τεράστια ιστορική πρόκληση που, αν την καταλάβουμε και την αρπάξουμε, θα αλλάξουμε τη μοίρα του τόπου μας. Τη δεκαετία του 1980 υπήρξε μια πολύ μεγάλη αποβιομηχάνιση.

**ΠΡΟΕΔΡΕΟΥΣΑ (Σοφία Σακοράφα):** Κύριε Υπουργέ, πρέπει να κλείσετε σιγά-σιγά σας παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κλείνω, κλείνω.

Γιατί; Δεν μπαίνω τώρα στα πολιτικά, υπήρξε μια μεγάλη αποβιομηχάνιση. Τότε, σε όλη τη Δύση οι βιομηχανίες έφευγαν από τη Δύση και πήγαιναν στην Ασία. Ήταν πολύ μικρό το εργατικό κόστος, είχε μεγάλη διαφορά στην παραγωγή και πηγαίναν εκεί.

Σήμερα για πρώτη φορά, λόγω γεωπολιτικών λόγων, λόγω της τεχνολογίας 4.0 που δεν χρειάζεται πολλούς εργαζόμενους, λόγω των υψηλών μεταφορικών ναύλων από την Ασία στην Ευρώπη, στη βόρεια Αμερική, όλες οι μεγάλες βιομηχανικές εταιρείες του κόσμου ψάχνουν να μεταφέρουν παραγωγική δραστηριότητα πίσω, κοντά στους καταναλωτές τους.

Σε αυτή την τάση επιστροφής πρέπει και η Ελλάδα να διεκδικήσει το δικό της μερίδιο και αν το καταφέρουμε αυτό, η ζημιά που έγινε το 1980 θα αντιστραφεί και η Ελλάδα, εκτός από χώρα τουρισμού, θα γίνει και παραγωγική χώρα -δεν υποτιμώ τον τουρισμό, Σοφία μου, προς Θεού. Δεν μπορούμε, όμως, να στηριζόμαστε μόνο σε αυτόν.

Ένα νομοσχέδιο όπως αυτό ή το Εθνικό Συμβούλιο Βιομηχανίας που κάναμε και η εθνική στρατηγική, που συμφωνεί όλη η αγορά, θα μας δώσουν τον τρόπο να το κάνουμε πράξη και να είμαστε επιτυχημένοι.

Και θέλω να ευχαριστήσω ιδιαίτερα όλους τους συνεργάτες μου, τη Γενική Γραμματέα κ. Ευτυχίδου και την ομάδα της, την κ. Οικονόμου και όλους τους συνεργάτες μου στο Υπουργείο, τον κ. Νίκο Παπαθανάση, τον κ. Τσακίρη, τον κ. Δήμα, προφανώς -που είναι εδώ και έχει το δικό του κεφάλαιο μετά για την ατομική ενέργεια- όλη την ομάδα του Υπουργείου Ανάπτυξης.

Δεν είναι ένας νόμος που φτιάχτηκε στο πόδι ούτε ένας νόμος που φτιάχτηκε εύκολα και η κριτική που ακούστηκε ότι είναι άτακτες ρυθμίσεις, είναι τελείως άδικη. Είναι ένα νομοσχέδιο, για όποιον το διαβάσει, με αρχή, μέση και τέλος και, κυρίως, με στόχο. Αυτόν τον στόχο θα τον πετύχουμε.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα μία μαθήτριες και μαθητές και τέσσερις συνοδοί εκπαιδευτικοί από το 44ο Δημοτικό Σχολείο Λάρισας.

Η Βουλή σάς καλωσορίζει, παιδιά!

(Χειροκροτήματα απ’ όλες τις πτέρυγες της Βουλής)

Και θα δώσω τώρα τον λόγο στην Υφυπουργό Τουρισμού, την κ. Ζαχαράκη, για να τοποθετηθεί επί της τροπολογίας της.

**ΣΟΦΙΑ ΖΑΧΑΡΑΚΗ (Υφυπουργός Τουρισμού):** Κυρία Πρόεδρε, ευχαριστώ πάρα πολύ.

Να χαιρετίσω και εγώ τα παιδιά και τους εκπαιδευτικούς που είναι εδώ. Χαιρόμαστε που παιδιά του δημοτικού βρίσκονται εδώ, στον «ναό της δημοκρατίας», στον οποίο λίγο πριν –συγγνώμη, αλλά θέλω να το αναφέρω- μέλος του Κοινοβουλίου φέρθηκε με απόλυτη έλλειψη σεβασμού προς τους συναδέλφους και προς το Προεδρείο και ελπίζουμε πραγματικά αυτό να μην επαναληφθεί και δεν πρέπει να αφεθεί... Ούτως ή άλλως, ξέρουμε πάρα πολύ καλά ότι το Προεδρείο προσπάθησε να επαναφέρει στην τάξη τον κ. Πολάκη. Δεν έγινε εφικτό. Και, κυρίως, και για τα νεότερα μέλη του Κοινοβουλίου, αυτό είναι μια εικόνα που δεν θέλουμε ποτέ να επαναληφθεί.

Τα καλά νέα που φέρνουμε σήμερα από το Υπουργείο Τουρισμού -και το αναφέρουμε σε όλα τα μέλη του Κοινοβουλίου- είναι ότι το Πρόγραμμα «Τουρισμός για Όλους» ήδη προχωράει με 20% απορροφητικότητα, κυρία Πρόεδρε, άμεση πληρωμή 6 εκατομμυρίων ευρώ στις πρώτες σαράντα ημέρες στα ξενοδοχεία, άμεση πληρωμή στον ξενοδόχο, στον επιχειρηματία, στον εργαζόμενο που το έχει άμεση ανάγκη.

Και βέβαια, φέρνουμε μια τροπολογία σήμερα, κύριε Υπουργέ, η οποία θέλουμε να εμπλουτίσει το τουριστικό προϊόν. Πιστεύουμε στη σύνθεση δυνάμεων, πιστεύουμε σε αυτή τη σύζευξη πρωτογενούς, δευτερογενούς τομέα και της φιλοξενίας, η οποία θα φέρει αυτή την απαραίτητη ανάπτυξη στην περιφέρεια που το έχει τόσο ανάγκη.

Τι κάναμε τον Δεκέμβριο; Περάσαμε μία σημαντική τροπολογία, μία σημαντική διάταξη στην οποία επιτρέπουμε να υπάρχει «Σήμα Επισκέψιμου Τυροκομείου, Ζυθοποιείου και Ελαιοτριβείου», πέραν του «Επισκέψιμου Οινοποιείου», το οποίο δίνει το Υπουργείο Τουρισμού εδώ και χρόνια.

Υπενθυμίζω δε και για χρήση από τις περιφέρειές σας ότι μέσα στον τελευταίο ενάμιση χρόνο τα επισκέψιμα οινοποιεία έχουν αυξηθεί κατά 27%, που σημαίνει ότι κάτι αποδίδει σε αυτή την καμπάνια την οποία έχουμε ξεκινήσει εδώ και δεκαοκτώ μήνες.

Σήμερα, λοιπόν, ερχόμαστε να συμπληρώσουμε αυτή την τροπολογία που περάσαμε με την τροπολογία τη σημερινή, που σημαίνει ότι τα επισκέψιμα ζυθοποιεία, ελαιοτριβεία και τυροκομεία μπορούν πλέον να έχουν και εστίαση, μπορούν να προσφέρουν υπηρεσίες εστίασης, όπως επίσης να έχουν και μη κύρια τουριστικά καταλύματα στις εγκαταστάσεις τους. Όταν μιλάμε αυτή τη στιγμή για έναν τουρισμό, για τη φιλοξενία της καινούργιας εποχής, μιλάμε για μια εμπειρία που μπορεί να είναι αυθεντική και μπορεί να είναι αυτή που μας φέρνει σε επαφή με τον παραγωγό που γίνεται επιχειρηματίας.

Θέλω, λοιπόν, επιστρέφοντας στα μέρη σας, τα οποία ξέρω ότι αυτή τη στιγμή ζουν από τον πρωτογενή τομέα σε πολλές περιπτώσεις, να μεταφέρετε αυτό το μήνυμα, ότι μπορούν να αξιοποιήσουν τα σήματα αυτά και από εδώ και πέρα να αξιοποιήσουν και την προβολή που θα γίνει μέσω των ψηφιακών μέσων του Ελληνικού Οργανισμού Τουρισμού, μέσω των γραφείων του ΕΟΤ στο εξωτερικό και να πούμε ότι ναι, η Ελλάδα πρωτοστατεί, πρωταγωνιστεί και σε αυτό το κομμάτι της σύνδεσης πρωτογενούς, δευτερογενούς τομέα και βέβαια και του κομματιού της φιλοξενίας.

Να θυμίσω ότι με αυτή την τροπολογία, επίσης, θεσπίζουμε και τα απαραίτητα παράβολα για τη χορήγηση των σημάτων προς κάλυψη του διοικητικού κόστους εξέτασης των αιτήσεων και βέβαια, να προσθέσω ότι μέσα σε αυτά τα σήματα έχουμε ήδη νομοθετήσει για το «Σήμα Προσβάσιμου Τουριστικού Προορισμού» -πολύ σημαντικό για τους ανθρώπους μας με αναπηρία και εν συνόλω των επιχειρήσεων- το «Σήμα Προσβάσιμης Τουριστικής Επιχείρησης» και το «Σήμα Τουριστικού Καταλύματος Φιλικού προς τα Ζώα».

Όλα αυτά, λοιπόν, σήμερα ερχόμαστε να διορθώσουμε με το θέμα του παραβόλου, να προσθέσουμε το κομμάτι της εστίασης στις τρεις επιχειρήσεις που σας είπα πριν, να προσθέσουμε επίσης και το μη κύριο τουριστικό κατάλυμα. Όλα αυτά, λοιπόν, για να δώσουμε την απαραίτητη προσοχή σε κάθε μέρος της Ελλάδας, όχι μόνο στους δημοφιλείς προβεβλημένους τουριστικούς προορισμούς, αλλά να δώσουμε και σε αυτόν τον άνθρωπο, τον Έλληνα παραγωγό, την Ελληνίδα παραγωγό, που σύντομα η Ελληνίδα αγρότισσα θα έχει την παγκόσμια ημέρα της, την απαραίτητη προσοχή.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία Υπουργέ.

Τον λόγο τώρα, εκ μέρους της Νέας Δημοκρατίας, έχει ο κ. Κωτσός.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κυρία Πρόεδρε.

Κύριε Υπουργέ, αγαπητές και αγαπητοί συνάδελφοι, θα μου επιτρέψετε πριν αναφερθώ στο νομοσχέδιο να στηλιτεύσω την απέλπιδα προσπάθεια ορισμένων συναδέλφων -κυρίως της Αξιωματικής Αντιπολίτευσης- να εργαλειοποιήσουν το ειδεχθές έγκλημα του βιασμού μιας ανήλικης, προκειμένου να επιρρίψουν ευθύνες στη Νέα Δημοκρατία και μάλιστα, χρησιμοποιώντας βαρύτατες εκφράσεις, όπως «κόμμα των βιαστών» ή άλλες εκφράσεις που δεν τιμούν ούτε το Κοινοβούλιο, αλλά ούτε και τους ίδιους που τις χρησιμοποιούν.

Αγαπητές και αγαπητοί συνάδελφοι, γνωρίζετε ότι η Νέα Δημοκρατία είναι ένα πλατύ λαϊκό κόμμα που απευθύνεται σε εκατομμύρια ψηφοφόρους και έχει εκατοντάδες χιλιάδες μέλη. Η νομική επιστήμη δεν αναγνωρίζει την οικογενειακή ευθύνη. Εσείς πάτε να επιρρίψετε κομματική ευθύνη, διότι ο συγκεκριμένος άνθρωπος έτυχε να είναι μέλος της Νέας Δημοκρατίας;

Για να δούμε τι έχει κάνει η Νέα Δημοκρατία επ’ αυτού του θέματος: Δεν έχει αυστηροποιήσει τις ποινές για βιασμούς ανηλίκων στο επίπεδο των ισοβίων, όταν δεν υπήρχε αντίστοιχη ποινή στον Ποινικό Κώδικα του ΣΥΡΙΖΑ; Ή μήπως ξεχνάτε ότι ο Ποινικός Κώδικας τον οποίο είχατε φέρει, εάν υπήρχε η σωματική βία στον βιασμό, ήταν πλημμέλημα, ενώ αναγνώριζε ως κακούργημα μόνο την ψυχολογική βία;

Να σας θυμίσω δε ότι ο πρώην Υπουργός σας, ο κ. Κοντονής, στο «ΠΡΩΤΟ ΘΕΜΑ» χθες ανέφερε ότι το νομοθετικό πλαίσιο του ΣΥΡΙΖΑ για τα κακουργήματα εναντίον των παιδιών ήταν για γέλια.

Ακούω, μάλιστα και τους συναδέλφους να λένε να δημοσιοποιηθούν τα ονόματα των διακοσίων δεκατριών φερόμενων ως βιαστών.

**ΧΡΗΣΤΟΣ ΜΠΟΥΚΩΡΟΣ:** Λαοδικείο!

**ΓΕΩΡΓΙΟΣ ΚΩΤΣΟΣ:** Ξέρετε, οι νομικοί λένε, επίσης, ότι για να καταδικάσεις κάποιον, θα πρέπει πέραν πάσης αμφιβολίας να αποδειχθεί αυτό που έκανε. Εάν πραγματικά αποδειχθεί ότι πέραν πάσης αμφιβολίας αυτοί οι διακόσιοι δεκατρείς είχαν εμπλοκή σε αυτό το θέμα, ναι, να δημοσιοποιηθούν τα ονόματά τους.

Κύριε Υπουργέ, η πολιτική είναι η τέχνη του εφικτού και κρίνεται εκ του αποτελέσματος. Και ποιο είναι το αποτέλεσμα στο ζήτημα της ανάπτυξης για τη χώρα μας; Και ευτυχώς είναι έτσι, διότι αν η πολιτική ήταν η τέχνη της ιδέας, των μεγαλοστομιών, τότε πιθανότατα ο ΣΥΡΙΖΑ να ήταν κυβέρνηση. Όμως, δυστυχώς, ο ΣΥΡΙΖΑ με τις μεγάλες ιδέες, με τις μεγάλες σκέψεις και τις μεγαλοστομίες του τύπου «θα σκίσουμε μνημόνια, θα αυξήσουμε μισθούς στα ύψη κ.λπ.» απέτυχε παταγωδώς στο πεδίο εφαρμογής της πολιτικής.

Γι’ αυτό εμείς είμαστε Κυβέρνηση, γιατί στο πεδίο και παρά το γεγονός ότι τα τελευταία τρία χρόνια που βρισκόμαστε στο τιμόνι διακυβέρνησης της χώρας έχουμε αντιμετωπίσει φοβερές, τρομερές κρίσεις, τη γεωπολιτική στον Έβρο με τους μετανάστες, την πανδημία, την κλιματική κρίση, την ενεργειακή κρίση, ποιο είναι το αποτέλεσμα; Ρεκόρ επενδύσεων, ρεκόρ εξαγωγών, ρεκόρ ανάπτυξης για τη χώρα μας σε μια δύσκολη περίοδο, σε μια δύσκολη εποχή.

Και θα έλεγα στον Υπουργό, τον κ. Γεωργιάδη, να μην περιμένει να ακούσει τα συγχαρητήρια από την Αντιπολίτευση. Δεν υπάρχει ούτε αυτή η μεγαλοψυχία ούτε αυτή η γενναιότητα μέσα σε αυτή την Αίθουσα. Εξάλλου, για εμάς κριτής ποιος είναι; Η κοινωνία, οι συμπολίτες μας. Σε αυτούς απευθυνόμαστε, σε αυτούς λογοδοτούμε και αυτοί μας δίνουν αυτό το πλεονέκτημα, μετά από τη διακυβέρνηση τριών χρόνων εν μέσω βαθύτατων κρίσεων, πολλών προβλημάτων η Νέα Δημοκρατία να κρατά το προβάδισμα, να κρατά την υπεροχή, να είναι η μόνη αξιόπιστη, σοβαρή πολιτική δύναμη που μπορεί να απαντήσει με πιστότητα στα προβλήματα των συμπολιτών μας.

Ποιο είναι το ζήτημα του νομοσχεδίου; Να πάμε ακόμα πιο γρήγορα, να κάνουμε άλμα πιο γρήγορο από τη φθορά, να δώσουμε μεγαλύτερη επιτάχυνση στην επιχειρηματικότητα.

Τι συνηθίζαμε να λέμε μέχρι τώρα; Ότι ανασταλτικοί παράγοντες για την επιχειρηματικότητα και τον επιχειρηματικό κόσμο στη χώρα μας είναι τέσσερα ζητήματα:

Πρώτον, το φορολογικό σύστημα. Η Νέα Δημοκρατία έχει προχωρήσει σε σοβαρές φοροελαφρύνσεις.

Δεύτερον, το ασφαλιστικό σύστημα που δεν ήταν σταθερό και που απέτρεπε πάρα πολλούς επιχειρηματίες από το να επιχειρήσουν στη χώρα μας. Και εδώ η Νέα Δημοκρατία έχει παρέμβει αποφασιστικά.

Τρίτον, το γραφειοκρατικό σύστημα ενός δυσκοίλιου και δυσκίνητου δημόσιου και κρατικού μηχανισμού. Προσπαθούμε να απαλείψουμε τη γραφειοκρατία, όπως το κάνει το συγκεκριμένο νομοσχέδιο, επιταχύνουμε τις διαδικασίες, απαλύνουμε τους επιχειρηματίες από το βάρος όλης αυτής της προβληματικής συμπεριφοράς, ούτως ώστε να προχωρήσουν πιο γρήγορα.

Τέλος, το δικαστικό σύστημα. Έτσι και κάποιος επιχειρηματίας για τον οποιονδήποτε λόγο εμπλακεί σε δικαστικές διαμάχες, να είστε σίγουροι -ιδιαίτερα αν φτάσει στο επίπεδο του Συμβουλίου της Επικρατείας- ότι δεν απεμπλέκεται ούτε σε μία δεκαετία.

Πείτε μου, λοιπόν, με όλα αυτά τα βαρίδια που υπήρχαν, ποιος σοβαρός θα μπορούσε να έρθει να επενδύσει σε μια χώρα που έχει ασταθές φορολογικό και ασφαλιστικό σύστημα, έντονο γραφειοκρατικό σύστημα, αλλά και ένα δικαστικό σύστημα που δεν δίνει γρήγορες απαντήσεις. Αυτά τα ζητήματα έρχεται να λύσει σήμερα το Υπουργείο Ανάπτυξης μέσα από διαδικασίες απάλειψης της γραφειοκρατίας, επιτάχυνσης των διαδικασιών, με στόχο να κάνουμε την Ελλάδα πιο δυνατή, να τη σηκώσουμε πιο ψηλά και κυρίως να της δώσουμε τη θέση που της αξίζει και στην Ευρώπη και στον κόσμο. Είμαι βέβαιος ότι θα το πετύχουμε.

Να είστε καλά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Τον λόγο έχει τώρα, εκ μέρους της Νέας Δημοκρατίας, ο κ. Λιούπης.

**ΑΘΑΝΑΣΙΟΣ ΛΙΟΥΠΗΣ:** Σας ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, με το σημερινό νομοσχέδιο διευρύνονται οι δυνατότητες της εθνικής οικονομίας και δίνεται ώθηση στην ανάπτυξη της οργανωμένης βιομηχανικής δράσης.

Ξεκινάμε από την παραδοχή ότι τα βιομηχανικά πάρκα στην Ελλάδα δεν έχουν δει την αναμενόμενη άνθηση τις προηγούμενες δεκαετίες. Με τις σημερινές ρυθμίσεις η Κυβέρνηση φιλοδοξεί να μην έχουμε άλλο ένα πλαίσιο που θα μείνει στα χαρτιά, αλλά ένα σύγχρονο περιβάλλον που καταπολεμά τις γραφειοκρατικές διαδικασίες και διευκολύνει την ίδρυση επιχειρηματικών πάρκων.

Ποιο είναι το ζητούμενο; Να έχουμε οργανωμένα βιομηχανικά πάρκα, όπως ακριβώς πρέπει να είναι, όχι άναρχα δομημένα, αλλά και με όλες τις κατάλληλες υποδομές, με στόχο την ενίσχυση της επιχειρηματικότητας, της ανταγωνιστικότητας και της απασχόλησης.

Όσες νομοθετικές πρωτοβουλίες έχουν εφαρμοστεί τα τελευταία χρόνια απέτυχαν. Γι’ αυτό μας απασχολεί πάλι το θέμα σήμερα. Το Υπουργείο Ανάπτυξης εξέτασε αναλυτικά τι φταίει και τι πρέπει να γίνει για να ανατραπεί η σημερινή στάσιμη κατάσταση. Το ισχύον νομοθετικό πλαίσιο απέτυχε, κυρίως, γιατί δεν συμφέρει οικονομικά έναν επενδυτή μακροπρόθεσμα. Τα εμπλεκόμενα μέρη συχνά μπαίνουν σε ασύμφορες και μακροχρόνιες δικαστικές διαμάχες. Έτσι οδηγηθήκαμε στις ρυθμίσεις που συζητάμε σήμερα και αυτό μετά από ενσωμάτωση παρατηρήσεων στο στάδιο της διαβούλευσης και γενικώς μέσα από μια διαδικασία επικοινωνίας με τον επιχειρηματικό κόσμο.

Τι αλλάζει, λοιπόν, με τις σημερινές ρυθμίσεις;

Αποκτούμε για πρώτη φορά οικολογικά πάρκα, που λειτουργούν με έμφαση στις ανανεώσιμες πηγές ενέργειας, την κυκλική οικονομία και την προσεκτική χρήση της ενέργειας.

Διευκρινίζονται με λεπτομέρειες οι δραστηριότητες που μπορούν να λειτουργήσουν σε επιχειρηματικό πάρκο και προστίθενται τα data centers.

Τα επιχειρηματικά πάρκα μπορούν να ιδρύονται και σε μικρότερες εκτάσεις με μικρότερου μεγέθους πάρκα, ανάλογα με τις ανάγκες κάθε περιοχής.

Επιπλέον μόνο μία ειδική ανώνυμη εταιρεία, η «ΕΑΔΕΠ», που θα συστήνεται γι’ αυτόν ακριβώς τον σκοπό, θα είναι αρμόδια για τη διοίκηση και αξιοποίηση ενός ή περισσοτέρων επιχειρηματικών πάρκων. Η εταιρεία αυτή θα είναι αναγκαστικά η κυρία όλης της έκτασης επάνω στην οποία δημιουργείται το πάρκο. Αυτό συμβαίνει προκειμένου να είναι απλές και γρήγορες διαδικασίες ώστε να μην υπάρχουν αντιρρήσεις και δικαστικές διαμάχες από πολλούς ιδιοκτήτες όπως συμβαίνει μέχρι σήμερα. Μέσα σε ενενήντα μέρες πρέπει να έχει εκδοθεί η απόφαση έγκρισης εξασφαλίζοντας ταχύτερες διαδικασίες.

Η «ΕΑΔΕΠ» διαχειρίζεται τους κοινόχρηστους χώρους, ώστε το κέρδος που αποκομίζει να μένει τελικώς στον επενδυτή, που με αυτό τον τρόπο έχει πια ένα κίνητρο να κάνει τόσο μεγάλη επένδυση.

Προχωρά και εδώ η ψηφιακή μεταρρύθμιση. Η έγκριση γίνεται μέσω του ολοκληρωμένου πληροφορικού συστήματος ενώ δημιουργείται και ηλεκτρονικό μητρώο αδρανών βιομηχανικών κτηρίων μετά από μια πενταετία μη λειτουργίας. Καταγράφονται αναλυτικά φορολογικά και γενικότερα οικονομικά κίνητρα που δίνονται στους υποψήφιους επενδυτές και τα οποία περιλαμβάνουν μεταξύ άλλων φοροαπαλλαγές, μικρότερο κόστος στα συμβόλαια και στις μεταβιβάσεις των ακινήτων, επιχορήγηση, ακόμα και για μέρος του ΦΠΑ, για την κατασκευή τους.

Μία από τις μεγαλύτερες και παλαιότερες ΒΙΠΕ της Ελλάδας αυτήν τη στιγμή βρίσκεται στον Βόλο, η Α΄ ΒΙΠΕ. Είναι ένα πολύ πετυχημένο παράδειγμα βιομηχανικού πάρκου που λειτουργεί επί πολλές δεκαετίες. Τα τελευταία χρόνια μάλιστα έχει γίνει σημαντική αναβάθμιση στις υποδομές και μια μεγάλη προσπάθεια για την αναβάθμιση των εγκαταστάσεων, με επικείμενη ηλεκτρική σιδηροδρομική σύνδεση με το λιμάνι, το αεροδρόμιο και την κύρια σιδηροδρομική γραμμή.

Η Πρόεδρος της Α΄ ΒΙΠΕ, του φορέα διαχείρισης, στο στάδιο των επιτροπών εδώ στο Κοινοβούλιο συμφώνησε με την πλειονότητα των διατάξεων και το πνεύμα του νομοσχεδίου καταθέτοντας, φυσικά, και τις δικές της παρατηρήσεις.

Μια βασική και εύλογη, κύριε Υπουργέ, είναι να μη μειωθεί στο 25% το ποσοστό των κοινόχρηστων χώρων στα ήδη υπάρχοντα βιομηχανικά πάρκα.

Και μια ακόμα επισήμανση: Τα βιομηχανικά πάρκα -και σίγουρα η Α΄ ΒΙΠΕ που γνωρίζω- φιλοδοξούν να καλύψουν μέρος των ενεργειακών αναγκών με φωτοβολταϊκό σταθμό αυτοπαραγωγής.

Γνωρίζω, κύριε Υπουργέ, από την πλευρά σας ότι συνδράμετε πολύ σε αυτή την προσπάθεια και ευελπιστώ να δοθεί προτεραιότητα στην εγκατάσταση φωτοβολταϊκών εντός των πάρκων με τη χρηματοδότηση από το Ταμείο Ανάκαμψης, ώστε να ξεπεραστούν τα όποια προβλήματα ιδιοκτησίας υπάρχουν στον χώρο. Παρά τα όσα ακούστηκαν, δεν αναγκάζονται τα ήδη υπάρχοντα πάρκα να αλλάξουν το ιδιοκτησιακό καθεστώς τους. Απλώς τους δίνεται ένα περιθώριο μιας πενταετίας να συστήσουν έναν νέο κανονισμό λειτουργίας με βάση τις νέες διατάξεις, δηλαδή με ιδιωτικό συμφωνητικό και χωρίς να απαιτείται έγκριση από το Υπουργείο Ανάπτυξης.

Το δεύτερο μέρος του νομοσχεδίου αφορά και στη φαρμακευτική κάνναβη. Είναι διατάξεις που έρχονται να ενισχύσουν τη συστηματική προσπάθεια που καταβάλλεται από την Κυβέρνηση, ώστε η χώρα μας να μην μείνει πίσω σε σχέση με τις παγκόσμιες εξελίξεις. Μην ξεχνάμε ότι παγκοσμίως η φαρμακευτική κάνναβη κερδίζει αναγνώριση διαρκώς. Οι δε χώρες, όπως ο Καναδάς, οι ΗΠΑ, αλλά και η Γερμανία αντιλαμβάνονται την αξία που έχει για τους ασθενείς, όπως εξάλλου έχει αναγνωρίσει και ο Παγκόσμιος Οργανισμός Υγείας.

Με τις σημερινές ρυθμίσεις επιτρέπεται η διάθεση των προϊόντων φαρμακευτικής κάνναβης από φαρμακευτικές εταιρείες, ενώ αυξάνεται και από τριάντα σε πενήντα γραμμάρια η συσκευασία ξηρού ανθού που εξάγεται. Τέλος, επιτρέπεται στην Ελλάδα η κυκλοφορία ξηρού ανθού για ιατρικούς σκοπούς. Στον Αλμυρό της Μαγνησίας λειτουργεί ήδη η μεγαλύτερη μονάδα καλλιέργειας βιομηχανικής κάνναβης στη νότια Ευρώπη, από τη Γαλλία μέχρι την Τουρκία, σε έκταση τριάντα έξι στρεμμάτων, με εξαγωγικό χαρακτήρα. Με τις νέες διατάξεις του νομοσχεδίου δίνεται η δυνατότητα να πραγματοποιηθεί από τους ιδίους μια μεγάλη επένδυση στη βιομηχανική περιοχή, μια βιομηχανία φαρμακευτικής κάνναβης.

Κλείνοντας, να πω ότι παρά τις δυσκολίες που αντιμετωπίζουμε διαρκώς τα δύο τελευταία χρόνια η ελληνική οικονομία όχι απλώς στέκεται ικανοποιητικά αναπτυσσόμενη, αλλά βρήκε και τον χαμένο ρυθμό της, με ανάπτυξη που φτάνει στο πρώτο εξάμηνο του 7,8% και την ανεργία σε χαμηλό δωδεκαετίας. Όλα αυτά, προφανώς, δεν συνέβησαν από μόνα τους ούτε διά μαγείας. Είναι αποτέλεσμα μελετημένων κινήσεων όλου του κυβερνητικού επιτελείου. Μια θετική εξέλιξη για τη βιομηχανία στην Ελλάδα σηματοδοτείται με το σημερινό νομοσχέδιο. Φέρνει νέους όρους και νέες δυνατότητες στα επιχειρηματικά πάρκα για τα οποία εξάλλου η Κυβέρνηση έχει ήδη εξασφαλίσει πόρους από το Ταμείο Ανάκαμψης.

Βάσει των τελευταίων στοιχείων η Ελλάδα είναι στις πρώτες θέσεις της αξιοποίησης πόρων του Ταμείου Ανάκαμψης αποδεικνύοντας ότι η συστηματική προσπάθεια και δουλειά αποδίδει καρπούς για το καλό των Ελλήνων.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα έχει ο Κοινοβουλευτικός Εκπρόσωπος του ΜέΡΑ25 κ. Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ, κυρία Πρόεδρε, που μου δίνετε τον λόγο.

Ευχαριστώ ιδιαιτέρως και τον κύριο που ρίσκαρε για να καθαρίσει υγειονομικά το Βήμα της Βουλής από το οποίο θα μιλήσω.

Επιτρέψτε μου, κυρίες και κύριοι Βουλευτές, αγαπητή κυρία Πρόεδρε, και ακόμα αγαπητότερα παιδιά του δημοτικού σχολείου -αν είστε ακόμα εκεί πάνω στα θεωρεία και δεν έχετε φύγει- να ξεκινήσω την ομιλία μου αποχαιρετώντας εκ μέρους του ΜέΡΑ25, αλλά και -τολμώ να πω- εκ μέρους ολόκληρης της Βουλής των Ελλήνων, αφού καμμία άλλη παράταξη δεν σκέφτηκε να το πράξει, τον αείμνηστο Κωνσταντίνο Μελίδη. Ο αείμνηστος Μελίδης χάθηκε, ήταν συνάδελφός μας, ήταν μόλις 48 ετών και το νήμα της ζωής του σταμάτησε, κόπηκε. Άφησε μια σύζυγο πίσω του και μια νεαρή κόρη.

Τον αποκαλώ συνάδελφό μας -ο αείμνηστος Μελίδης ήταν όσο ζούσε κλητήρας της Βουλής μας- καθώς εμείς στο ΜέΡΑ25, κυρίες και κύριοι Βουλευτές, έχουμε τη βαθιά πεποίθηση ότι είτε πρόκειται για αστυνομικό είτε πρόκειται για τροχονόμο είτε πρόκειται για κλητήρα είτε πρόκειται για μάγειρα είτε πρόκειται για σερβιτόρο είτε πρόκειται για Βουλευτή, Υπουργό ή Πρωθυπουργό, είμαστε όλοι συνάδελφοι καθώς απαιτείται η συνεργασία όλων μας ανεξαιρέτως για να λειτουργήσει αυτό το μέρος, η Βουλή της Ελλάδας. Να είναι ελαφρύ το χώμα που τον σκεπάζει! Συλλυπούμεθα εκ μέρους όλων σας, φαντάζομαι, την οικογένειά του. Δεν θα τον ξεχάσουμε. Τον γνώριζα προσωπικά, ήταν ένας γλυκύτατος άνθρωπος.

Είπε πολλά ο κύριος Υπουργός, όπως συνηθίζει να λέει πολλά, περισσότερα μάλλον από όσα πρέπει όταν υπουργεύει κάποιος σε μια χώρα που χειμάζεται από φτώχεια και θα χειμαστεί ακόμα περισσότερο τους επόμενους μήνες. Πήρε τον χρόνο που ήθελε και είπε πολλά. Είπε για τον πληθωρισμό, θριαμβολόγησε για άλλη μια φορά, κυρίες και κύριοι Βουλευτές, με όλο του το δίκιο, για το θαυμάσιο επίτευγμα του πρώτου εξαμήνου της ανάπτυξης. Είπε ότι είχαμε μέχρι τώρα τον μικρότερο πληθωρισμό της Ευρωζώνης και ότι τώρα έχουμε μόνο 2% παραπάνω από τον μέσο όρο. Άλλα λόγια να αγαπιόμαστε, κυρίες και κύριοι Βουλευτές, και συμπολίτες μας που μας ακούτε από εκεί έξω. Γιατί κι εσείς, κυρίες και κύριοι Βουλευτές, αλλά κυρίως εσείς που μας ακούτε από εκεί έξω, ξέρετε τον πραγματικό πληθωρισμό.

Ποιος είναι ο πραγματικός πληθωρισμός; Ξέρετε πώς βγαίνει αυτό το αστείο νούμερο, το 12%; Όλοι ξέρουν ότι στην Ελλάδα ο πληθωρισμός είναι μεταξύ του 22% και του 24% εδώ και μήνες. Το αστείο και ψευδεπίγραφο εντελώς νούμερο προκύπτει από το πολύ απλό ότι στο «καλάθι» των προϊόντων βάζουμε όλα συνολικά τα προϊόντα που πωλούνται στην ελληνική αγορά. Είναι παραπάνω, είναι χιλιάδες προϊόντα, κι έτσι βγαίνει ένας πληθωρισμός 12%. Ο Υπουργός κ. Γεωργιάδης, που προηγήθηκε εδώ, ξεχνάει να πει στους ψηφοφόρους του ότι μέσα σε αυτό το «καλάθι», δηλαδή μέσα σε όλα τα προϊόντα είναι, όπως έχω ξαναπεί, τα λίαρ τζετ, τα αγωνιστικά υπεραυτοκίνητα όπως είναι η Λαμποργκίνι και η Φεράρι, είναι τα γιοτ, είναι οι γούνες, είναι τα Ρόλεξ -ας μην πω εμπορικές ονομασίες- είναι τα πανάκριβα χρυσά ρολόγια, είναι τα διαμάντια. Για όλα αυτά, για το τι πληθωρισμό έχουν δεν του καίγεται καρφί του ελληνικού λαού, αγαπητοί και αγαπητές που είστε Βουλευτές αυτής της Κυβέρνησης και συνεχίζετε να τη στηρίζετε. Όσον αφορά στα πενήντα προϊόντα για τα οποία καίγεται η γούνα των συμπολιτών μας, κυρία Πρόεδρε, κι εξαιτίας των οποίων δεν βγαίνει ο μήνας -εδώ και πολλούς μήνες- των συμπολιτών μας, ο πληθωρισμός ξέρετε πολύ καλά ότι καλά κρατεί και μπορώ να σας το αποδείξω ευθύς αμέσως πόσο ανέβηκαν τα μακαρόνια, πόσο ανέβηκε το ψωμί, πόσο ανέβηκε το γάλα, πόσο ανέβηκε το κρέας.

Έτσι λοιπόν θα μας επιτρέψετε να σας επαναφέρουμε στην τάξη κάθε φορά που θα μιλάτε εδώ ψευδέστατα για πληθωρισμό 12%. Στο πετσί του ξέρει ο ελληνικός λαός ότι είναι 22%. Με το αίμα του τον πληρώνει!

Το άρθρο 75 του νομοσχεδίου για το οποίο συζητάμε σήμερα επιτρέπει σε ανειδίκευτους συνανθρώπους μας να γίνουν χρήστες μηχανημάτων. Ξέρετε τι κάνετε; Εκτελείτε ωμά, στεγνά, μια διαταγή του Συνδέσμου Ελλήνων Βιομηχάνων και των ιδιοκτητών των σουπερμάρκετ. Έφυγε ο κύριος Υπουργός, δεν είναι εδώ τώρα. Ήθελα να απευθυνθώ σε αυτόν προσωπικά.

Είναι βέβαια συνηθισμένο για την «Κυριάκος Μητσοτάκης Α.Ε.» αυτό, αλλά δεν είναι κάτι συνηθισμένο ούτε για την «Κυριάκος Μητσοτάκης Α.Ε.» μια αποστροφή του λόγου του Υπουργού κ. Γεωργιάδη στη δεύτερη συνεδρίαση της Επιτροπής Παραγωγής και Εμπορίου. Από τα Πρακτικά διαβάζω. Αναφέρθηκε στο άρθρο 75, αυτό δηλαδή που κάνει ανειδίκευτους εργάτες να χειρίζονται μηχανήματα τύπου κλαρκ και θα σκοτωθούν και θα σκοτώσουν, και χαρακτήρισε τους εργαζόμενους σε αυτά τα μηχανήματα ξέρετε πώς, θέλετε να μάθετε; Καρτέλ! Είπε δηλαδή ο Υπουργός Ανάπτυξης της χώρας μας ότι είναι «καρτέλ» αυτοί που εργάζονται στα ανυψωτικά μηχανήματα της χώρας. Ξέρετε ποιο είναι το μυστήριο; Ο ίδιος Υπουργός δεν έχει καταφέρει επί τρία χρόνια και τρεις μήνες τώρα που κυβερνά αδιαλείπτως να δει, να αντιληφθεί το καρτέλ των γνωστών ιδιοκτητών των διυλιστηρίων για τα καύσιμα, δεν έχει καταφέρει τα τρία αυτά χρόνια και τρεις μήνες να δει ο ίδιος αυτός Υπουργός το καρτέλ των γνωστών ιδιοκτητών των σουπερμάρκετ, δεν έχει καταφέρει, κυρίως, να δει -εδώ και έξι μήνες που ουρλιάζει όλη η κοινωνία- το καρτέλ των γνωστών «εθνικών ευεργετών» Λάτση, Βαρδινογιάννη, Νιάρχου, Περιστέρη, Μυτιληναίου και της αμερικανικής πολυεθνικής. Κανένα από αυτά τα καρτέλ δεν έχει δει ο Υπουργός σας! Είδε -και μπράβο σας, να τον χαίρεστε, κι αυτός μπράβο του- το «καρτέλ» των ανθρώπων που δουλεύουν σε ανυψωτικά μηχανήματα!

Άλλωστε, ο αγαπημένος σας εντολέας, κ. Ξενοκώστας, λέει -το λέει διαμέσου της αγαπημένης σας πρεσβείας, της αμερικάνικης πρεσβείας- ότι «οι συλλογικές συμβάσεις είναι ό,τι χειρότερο για την ανταγωνιστικότητα». Δεν θέλουμε, κύριε Ξενοκώστα, ανταγωνιστικότητα που θα πατάει επί πτωμάτων. Θέλουμε κανονική, ανθρώπινη.

Έχω γράψει πολλά. Κυρία Πρόεδρε, θα μου δώσετε τρία λεπτά ακόμα, μπορώ να τα έχω; Μίλησε ο Αρχηγός μου, αλλά τα έξι λεπτά δεν φτάνουν.

Με το άρθρο 75, λοιπόν, ο κύριος Υπουργός παύει την υποχρέωση κατοχής επαγγελματικής άδειας για τα κλαρκ μέχρι δυόμισι τόνους, η οποία ήταν μέχρι τώρα απαραίτητη. Ξέρετε με τι συνδέεται αυτή η έρημη επαγγελματική άδεια; Συνδέεται με τα μελλοντικά εργατικά ατυχήματα. Έχει πάρει είδηση άραγε ο ίδιος αυτός Υπουργός ότι έχουμε πενήντα έναν νεκρούς από εργατικά ατυχήματα, τα οποία εμείς στο ΜέΡΑ25 τα ονομάζουμε δολοφονίες, μόνο μέσα στο 2022; Αυτού του είδους η άθλια νομοθέτηση στα εργασιακά φέρνει όλες αυτές τις δολοφονίες από τους εργοδότες τους. Αυτές είναι άραγε οι νέες καλά αμειβόμενες θέσεις εργασίας που τάζατε στους ψηφοφόρους σας; Αναρωτιόμαστε, γιατί αυτές είναι θέσεις μελλοθανάτων.

Επίσης, θεωρούμε, κύριε Υπουργέ, «φωτογραφική» τη διάταξή σας περί προβλέψεως επιχειρηματικών πάρκων μεμονωμένης μεγάλης ομάδας. Ξέρετε, κυρίες και κύριοι Βουλευτές, και συμπολίτες μας από εκεί έξω που μας ακούτε, ποιον «φωτογραφίζει» το «φωτογραφικό» αυτό άρθρο; «Φωτογραφίζει» ποιον άλλον; Τον κ. Προκοπίου και τα ναυπηγεία Σκαραμαγκά και προβλέπει σειρά επιτρεπόμενων δραστηριοτήτων, μεταξύ των οποίων και η αποθήκευση υγροποιημένου φυσικού αερίου. Αυτό εμείς στο ΜέΡΑ25, ελληνικέ λαέ, το ονομάζουμε «τι κάνει νιάου νιάου στα κεραμίδια;». Ξέρετε τι κάνει νιάου νιάου, εσείς που εκπροσωπείτε την Κυβέρνηση; Ο κ. Προκοπίου κάνει νιάου νιάου στα κεραμίδια, ρονρονίζει ο εκλεκτός σας, ικανοποιημένος για το δωράκι που του κάνετε σήμερα με αυτό το σχέδιο νόμου.

Ό,τι όμως και να συζητάμε εμείς εδώ ένα πράγμα απασχολεί αυτούς εκεί έξω: Η ακρίβεια που θερίζει. Κοιτάξτε τι κάνατε για την ακρίβεια. Αποφασίσατε εσείς και η Κυβέρνησή σας να συστήσετε μια λίστα πενήντα προϊόντων ονομάζοντας αυτή τη λίστα ως «καλάθι του νοικοκυριού». Ωστόσο ο ίδιος ο Υπουργός σας δήλωσε ότι δεν θα έχει πλαφόν αυτό το «καλάθι» και επομένως, κυρία Πρόεδρε, οι χαμηλές τιμές των συγκεκριμένων πενήντα προϊόντων επαφίενται στην αυτοσυγκράτηση των ιδιοκτητών των σούπερ μάρκετ. Με συγχωρείτε, για να μην τρελαθούμε, τους έχετε δει να αυτοσυγκρατούνται καθόλου στα δεκατρία μνημονιακά σας χρόνια; Γιατί εγώ τους έχω δει να ξεσκίζουν τις σάρκες του ελληνικού λαού. Αυτό βλέπω να κάνουν. Δεν τους έχουμε δει να συγκρατούνται. Διαβάζω σε εισαγωγικά τι είπε ο Υπουργός σας: «Το πώς θα φτιάξουν αυτό το «καλάθι» οι σουπερμαρκετάδες, αν θα βάλουν επώνυμα προϊόντα ή όχι, είναι δική τους δουλειά». Αυτά που σας διάβασα είναι τα λόγια του, σε εισαγωγικά τα διάβασα.

Τι έχουμε, λοιπόν, εδώ; Εδώ έχουμε το απόλυτο τίποτα που προσποιείται τη δήθεν παρέμβαση του Υπουργού σας στην αγορά. Συγχαρητήρια! Μπράβο σας για την απόλυτα επικοινωνιακή αντιμετώπιση ενός, δυστυχώς, απόλυτα υπαρκτού προβλήματος που ρημάζει την κοινωνία μας συνολικά! Το καρτέλ των σουπερμάρκετ όχι μόνο δεν θα χάσει κάτι από τα κέρδη του αλλά θα βγάλει καινούργια.

Και με αυτό θα σας αφήσω στην ησυχία σας, κυρία Πρόεδρε.

Ξέρετε τι κάνουν, κύριε που εκπροσωπείτε την Κυβέρνηση, οι μεγάλες αλυσίδες, κύριε Υπουργέ; Θα προωθήσουν φυσικά την ιδιωτική ετικέτα τους, κάτι που οι μικροί ανταγωνιστές, τα μικρά σουπερμάρκετ που δεν έχουν ετικέτα, δεν μπορούν να το κάνουν. Δεν σας θυμίζει κάτι περί αθέμιτου ανταγωνισμού αυτό που σας λέω; Κάνετε πως δεν τον βλέπετε;

Από την άλλη, δεν γνωρίζετε εσείς ότι τα σουπερμάρκετ πουλάνε τη θέση στο ράφι; Ξέρετε, ένα προϊόν τοποθετείται ανάλογα με την επισκεψιμότητα και το πόσο ορατό είναι το προϊόν αυτό σε αυτή τη θέση. Τι θα κάνουν τώρα οι σουπερμαρκετάδες φίλοι σας; Θα ξεπουλάνε και τις θέσεις της ψευδολίστας σας. Αυτό θα κάνουν. Άρα, επιπλέον έσοδα γι’ αυτούς.

Τι άλλο θα συμβεί με τη νέα λίστα που δημιουργείτε, κύριε Υπουργέ; Όταν σε ένα από αυτά τα πενήντα προϊόντα υπάρχουν περισσότερες προσφορές από μία εταιρεία, παραδείγματος χάριν στο ρύζι ή τα κοτόπουλα, σε τέτοια περίπτωση θα εξαναγκάζει το σουπερμάρκετ τους παραγωγούς να διαγκωνίζονται μεταξύ τους ποιος θα δώσει τη μικρότερη τιμή για το καλάθι του νοικοκυριού.

Κι έτσι, κύριε Υπουργέ, θα ρίχνουν πιο κάτω τις τιμές στο ρύζι και στο κοτόπουλο όχι για τον ελληνικό λαό, όχι για εσάς που μας ακούτε από εκεί έξω, κάθε άλλο, για τους σουπερμαρκετάδες φίλους σας, στη φιλοτιμία των οποίων έχετε εναποθέσει δίχως κανένα πλαφόν την τιμή του ρυζιού και του κοτόπουλου.

Τέλος -και πραγματικά φεύγω, κυρία Πρόεδρε- σας άκουσα, κύριε Γεωργιάδη, που δεν είστε εδώ και λυπάμαι, με τα ίδια μου τα αφτιά να διαφημίζετε σε τηλεοπτικό σταθμό τον εντολέα σας, τον κ. Ξενόκωστα, επειδή «θα χαρίσει», όπως χαρακτηριστικά είπατε, δύο χιλιάρικα δώρο Χριστουγέννων στους εργαζόμενους στα Ναυπηγεία της Ελευσίνας, σε αυτούς που θα υπογράψουν, δηλαδή, την κατάπτυστη σύμβαση που τους προσφέρει.

Ξέρετε τι ξέχασε να πει ο Υπουργός σας; Ξέχασε να πει ότι το δώρο Χριστουγέννων, τα δύο χιλιάρικα, είναι μικρό μόνο μέρος των οφειλομένων σε αυτούς τους εργαζόμενους εδώ και χρόνια, για μερικούς εδώ και δεκαετία, των οποίων τη συναίνεση για το σχέδιο του νόμου-έκτρωμα που φέρατε πριν από δύο εβδομάδες εδώ υφαρπάξατε με τη δέσμευσή σας ότι μέχρι τον Οκτώβριο του 2021 -πέρυσι τέτοια εποχή δηλαδή- θα τους έχουν εξοφληθεί τα χρήματά τους. Και τώρα βγαίνετε εσείς ο Υπουργός, σαν πλασιέ του κ. Ξενόκωστα, σαν πάτρωνάς του, να του πείτε τι; Έχετε ξαναδεί εργοδότη να μοιράζει διχίλιαρα για δώρα Χριστουγέννων;

Αυτό, με συγχωρείτε, δεν είναι προστασία αυτών που σας ψήφισαν -και δεν το λέω μόνο για τον κ. Γεωργιάδη, το λέω για την Κυβέρνησή σας- αυτό είναι προδοσία αυτών που σας ψήφισαν και θα σας το ξεπληρώσουν.

Ευχαριστώ πολύ για την ανοχή που δείξατε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κυρίες και κύριοι συνάδελφοι, η εξεταστική επιτροπή για την εξέταση της υπόθεσης παραβίασης του απορρήτου των επικοινωνιών του Προέδρου του ΠΑΣΟΚ - Κινήματος Αλλαγής και Ευρωβουλευτή κ. Νίκου Ανδρουλάκη από την Εθνική Υπηρεσία Πληροφοριών (ΕΥΠ) ή και από άλλα φυσικά ή νομικά πρόσωπα, την επιβεβαιωμένη απόπειρα παγίδευσης του κινητού του με το κακόβουλο λογισμικό Predator, την παράνομη χρήση αυτού στην ελληνική επικράτεια και την έρευνα για την ύπαρξη ευθυνών του Πρωθυπουργού κ. Κυριάκου Μητσοτάκη και κάθε άλλου εμπλεκόμενου φυσικού ή νομικού προσώπου καταθέτει το πόρισμά της, το οποίο με απόφασή της έχει χαρακτηριστεί ως απόρρητο.

Επίσης, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθήτριες και μαθητές και τρεις εκπαιδευτικοί- συνοδοί τους από το 6ο Δημοτικό Σχολείο Πρέβεζας.

Παιδιά, η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα εκ μέρους της Νέας Δημοκρατίας έχει η κ. Σκόνδρα.

**ΑΣΗΜΙΝΑ ΣΚΟΝΔΡΑ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, επιτρέψτε μου να καταθέσω τον σεβασμό μου στην Ελληνίδα αγρότισσα, μιας και η μέρα σήμερα είναι αφιερωμένη σε εκείνη, στις γυναίκες της υπαίθρου, στις γυναίκες του κόπου, του μόχθου, στις γυναίκες που προσφέρουν στις οικογένειές τους, στον τόπο τους αλλά και στην εθνική μας οικονομία κάτω από πραγματικά αντίξοες συνθήκες.

Κυρίες και κύριοι συνάδελφοι, η ελληνική αγορά είναι πλέον εναρμονισμένη με τα παγκόσμια δεδομένα. Αυτό έγινε ως εκ θαύματος; Όχι. Το έκανε η Κυβέρνηση Μητσοτάκη με καθοριστικό ρόλο του Υπουργείου Ανάπτυξης και Επενδύσεων και προσωπικά του Υπουργού Άδωνη Γεωργιάδη.

Οι πολιτικές που ακολουθούμε είναι ξεκάθαρες και πάντα με επίκεντρο τον πολίτη. Στοχεύουν στη βελτίωση της καθημερινότητάς του και στη δημιουργία των συνθηκών που θα του εξασφαλίσουν πρόοδο για καλύτερη ζωή. Η βελτίωση της οικονομίας και η θέσπιση πλαισίων προσελκύουν επενδύσεις και νέες επιχειρηματικές πρωτοβουλίες, εκσυγχρονίζουν όμως και υφιστάμενες επιχειρήσεις και φυσικά, επιχειρηματικά πάρκα.

Το νέο νομοσχέδιο που συζητάμε για τα επιχειρηματικά πάρκα, περιλαμβάνει ρυθμίσεις για την οργανωμένη χωροθέτηση των επιχειρήσεων με τρόπο περιβαλλοντικά επαρκή και σύγχρονο. Φιλοδοξία του παρόντος νομοσχεδίου είναι να αλλάξει την κατάσταση που επικρατεί, να καταργήσει τα κακώς κείμενα και να δώσει κίνητρα και νέο πλαίσιο για την ίδρυση και λειτουργία των επιχειρηματικών πάρκων, ώστε να τα καταστήσει ελκυστικές επενδύσεις.

Επιπλέον όφελος που θα προκύψει από την εγκατάστασή τους θα είναι η βελτίωση δημοσίων υποδομών, όπως περιβαλλοντικές, ενεργειακές, ψηφιακές και μεταφορικές. Η δημιουργία δε φορέα διαχείρισης θα επιλύσει γραφειοκρατικά εμπόδια, προβλήματα και καθυστερήσεις, αφού θα λειτουργεί συγκεντρωτικά, συντονισμένα και άμεσα.

Βασικό πλεονέκτημα είναι τα χρηματοδοτικά κίνητρα που δίνονται και στις εγκατεστημένες και στις επιχειρήσεις που θα αποφασίσουν τη μεταστέγασή τους στα εν λόγω πάρκα.

Στο χωροταξικό θεσμοθετούνται όροι και κανόνες που αποτρέπουν φαινόμενα συγκρούσεων ιδιοκτησίας γης. Η χωροταξική νομοθεσία τώρα και ιδίως σε ό,τι αφορά τις χρήσεις γης στην ελληνική επικράτεια αποτελούν αρνητικό στοιχείο με δυσμενείς συνέπειες στην οικονομική και κοινωνική ανάπτυξη του πληθυσμού, στην προστασία του περιβάλλοντος και την αειφόρο χρήση και διαχείριση των φυσικών πόρων.

Επίσης, προβλέπεται η αξιοποίηση και επανάχρηση ανενεργών βιομηχανοστασίων, οι γνωστές βιομηχανικές περιοχές ΒΙΠΕ. Οι περισσότερες σήμερα είναι άδειες ή φιλοξενούν μικρό αριθμό επιχειρήσεων, με εξαίρεση ελάχιστες που βρίσκονται σε μεγάλα αστικά κέντρα, το Ηράκλειο, τη Θεσσαλονίκη, τον Βόλο, όπως είπε ο συνάδελφος προηγουμένως.

Και ξέρετε, είναι αποκαρδιωτικό να παρακμάζουν ΒΙΠΕ που όταν δημιουργήθηκαν, γέννησαν ελπίδες και προσδοκίες για ανάπτυξη. Έχουμε μια τέτοια και στην Καρδίτσα και θυμάμαι το αισιόδοξο κλίμα όταν την εγκαινιάζαμε και την μετέπειτα απογοήτευση.

Βασικοί σκοποί του νομοσχεδίου είναι η προώθηση της πράσινης και ψηφιακής μετάβασης των επιχειρήσεων, η ενίσχυση της επιχειρηματικότητας, της απασχόλησης και η βελτίωση της ποιότητας ζωής των κατοίκων γύρω από τις συγκεκριμένες περιοχές.

Παράλληλα, το ενιαίο πλαίσιο ρύθμισης περιέχει κανόνες και διαδικασίες για την ίδρυση, ανάπτυξη και λειτουργία τους. Έτσι οριοθετούνται οι τυπικές και πρακτικές αρμοδιότητες της Εταιρείας Ανάπτυξης και Διαχείρισης Επιχειρηματικού Πάρκου, η οποία είναι ανώνυμη εταιρεία ειδικού σκοπού και μπορεί να αναπτύσσει και να διαχειρίζεται ένα ή περισσότερα επιχειρηματικά πάρκα.

Εντάσσονται επίσης ρυθμίσεις για τα προϊόντα κάνναβης, τα εμπορικά σήματα και τον ΟΒΙ και τη λειτουργία της Ελληνικής Επιτροπής Ατομικής Ενέργειας.

Όλα τα τμήματα του νομοσχεδίου είναι ιδιαιτέρως σημαντικά για τη διευκόλυνση, την επιτάχυνση και τη βελτίωση των διαδικασιών γύρω από τις επιχειρήσεις. Μέλημά μας είναι μέσα από αυτή τη θεσμική παρέμβαση να οδηγηθούν οι προσπάθειες των Ελλήνων επιχειρηματιών σε ολοκληρωμένο και επιτυχές αποτέλεσμα.

Κυρίες και κύριοι συνάδελφοι, είτε αρέσει στην αντιπολίτευση είτε όχι, ζούμε σε ένα παγκοσμιοποιημένο οικονομικό σύστημα όπου κυριαρχούν οι αρχές του καπιταλισμού. Αν αυτό είναι σωστό ή λάθος, θα το αποδείξει η ιστορία, η οποία έχει ήδη αποφανθεί για τα αριστερά, σοσιαλιστικά, ολοκληρωτικά και κομμουνιστικά συστήματα, συστήματα που γρήγορα ανέβηκαν αλλά γρηγορότερα κατακρημνίστηκαν.

Η Κυβέρνηση της Νέας Δημοκρατίας υιοθέτησε από την αρχή τη μία και μόνη σωστή επιλογή, να επανατοποθετήσει τη χώρα στον παγκόσμιο χάρτη της επιχειρηματικότητας και της ανταγωνιστικότητας μέσα από επενδύσεις που δημιουργούν θέσεις εργασίας και υπεραξία. Αυτό δεν αφορά φυσικά μόνο τις ξένες επενδύσεις. Η ελληνική επιχειρηματικότητα αναπτύσσεται ραγδαία.

Εκτός από τις ναυτιλιακές επιχειρήσεις, που αποτελούν παγκόσμιους κολοσσούς στον τομέα τους, τα τελευταία τρία χρόνια δεκάδες Ελλήνων επιχειρηματιών επένδυσαν στην εξειδίκευση, στην εξωστρέφεια, στις εξαγωγές, στην τεχνολογία και στη βιώσιμη ανάπτυξη και καταφέρνουν σε χρόνο ρεκόρ να γράψουν θετικά αποτελέσματα και να κάνουν τις επιχειρήσεις τους πολυεθνικές με δραστηριότητα σε όλο τον κόσμο.

Θέλω, ειλικρινά, να συγχαρώ τον Υπουργό Ανάπτυξης κ. Άδωνι Γεωργιάδη και το επιτελείο του κατ’ αρχάς για τα θεαματικά αποτελέσματα που έχει πετύχει στον χώρο των επενδύσεων, του επιχειρείν και της ανάπτυξης. Επιτρέψτε μου όμως να τον συγχαρώ και για την πρόσφατη επιτυχία του για το καλάθι της νοικοκυράς, χρήσιμο και απαραίτητο για τους συμπολίτες μας στην παρούσα συγκυρία. Ελπίζω, συνάδελφοι του ΣΥΡΙΖΑ, να μη θεωρηθεί και αυτό ως αισχροκέρδεια και αδιαφορία της Κυβέρνησης απέναντι στην ακρίβεια.

Συμφωνώ ωστόσο μαζί σας σε ένα πράγμα, σε αυτό που λέτε ότι ζούμε σε άλλον κόσμο. Πράγματι ζούμε σε άλλον κόσμο. Εμείς ζούμε στην πραγματικότητα, είμαστε προσγειωμένοι, ρεαλιστές και χρήσιμοι. Εσείς πάλι ζείτε στον δικό σας κόσμο της ουτοπίας, του λαϊκισμού, του ψεύδους εξ ου και οι ψευδείς ειδήσεις που διασπείρετε για διακοπές ρεύματος και για διανομή δελτίων φαγητού. Μην παρασύρεστε. Οι διακοπές ρεύματος, οι ουρές στα συσσίτια και η έλλειψη της ατομικής αξιοπρέπειας αλλού συμβαίνουν, στα καθεστώτα που θαυμάζετε και υπερασπίζεστε, σε εκείνα της Βενεζουέλας, της Κούβας, που μας τα φέρνατε ως παράδειγμα και θέλατε να τους μοιάσουμε.

Δεν βάζετε όρια, αγαπητοί συνάδελφοι. Πολεμάτε λυσσαλέα την Κυβέρνηση αλλά και τον Υπουργό Ανάπτυξης, που τα τρία τελευταία χρόνια συγκρατεί και οριοθετεί την αγορά μέσα σε πρωτόγνωρες συνθήκες πανδημίας, πολέμου, ενεργειακής κρίσης, που μόνο επιτυχίες μπορούμε να του χρεώσουμε, όπως το Ελληνικό, Σκαραμαγκάς, Ελευσίνα, πλήθος στρατηγικών επενδύσεων. Σταματήστε, λοιπόν. Άλλωστε η μέθοδός σας επιτυγχάνει ακριβώς το αντίθετο αποτέλεσμα.

Εμείς είμαστε εδώ και μιλάμε με έργα, προστατεύουμε τη χώρα, στηρίζουμε τους συμπολίτες μας, δημιουργούμε ευκαιρίες για τη νέα γενιά και είμαστε η μόνη εγγύηση για το μέλλον της πατρίδας μας.

Και ναι, κύριε Φάμελλε, όχι απλώς δεν ντρεπόμαστε αλλά είμαστε και περήφανοι.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο τώρα έχει ο κ. Κούβελας εκ μέρους της Νέας Δημοκρατίας.

**ΔΗΜΗΤΡΙΟΣ ΚΟΥΒΕΛΑΣ:** Σας ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι Βουλευτές, συζητούμε σήμερα ένα νομοσχέδιο εξαιρετικά κρίσιμο, το οποίο με δύο λέξεις θα το χαρακτήριζα φιλοεπενδυτικό και εξαιρετικά φιλικό προς το περιβάλλον. Θέτει για πρώτη φορά τις απαραίτητες προϋποθέσεις για την προσέλκυση επενδυτών και τη δημιουργία νέων σύγχρονων ή τον εκσυγχρονισμό των υφιστάμενων επιχειρηματικών και βιομηχανικών πάρκων.

Πράγματι, είχε δίκιο ο Υπουργός Άδωνις Γεωργιάδης νωρίτερα όταν μίλησε για μια κακοδαιμονία σαράντα ετών. Εμείς στη Θεσσαλονίκη, στο Καλοχώρι το έχουμε ζήσει στο πετσί μας. Σπάζουμε όμως σήμερα τις αλυσίδες που κρατούσαν δέσμιο το επιχειρείν για όλες αυτές τις δεκαετίες και λειτουργούσαν ως τροχοπέδη για καθετί αναπτυξιακό. Αφήνουμε τα παχιά λόγια και περνάμε στις πράξεις για την ανάπτυξη της ελληνικής οικονομίας, η οποία ήδη αποτυπώνεται με θετικούς ρυθμούς σε όλους τους διεθνείς δείκτες.

Η Ελλάδα αποτελεί πλέον το καλό ευρωπαϊκό παράδειγμα σε μια εποχή έντονων διεθνών προκλήσεων και δύσκολων εθνικών συγκυριών. Είμαστε η χώρα που δεν ακολουθεί τις εξελίξεις αλλά αντίθετα συνδιαμορφώνουμε τις εξελίξεις, όπως έγινε στη διάρκεια της πανδημίας, αλλά και τώρα στην αντιμετώπιση της ενεργειακής κρίσης. Η Ελλάδα γίνεται πρωτοπόρος και ως προς τη διαχείριση της ακρίβειας και τη στήριξη των πολιτών, ενώ αναφορικά με την ανάπτυξη βρίσκεται ήδη στις υψηλότερες θέσεις της Ευρωζώνης. Το ΑΕΠ της χώρας επανέρχεται στα επίπεδα προ του 2010 και όλοι οι διεθνείς οικονομικοί οίκοι αξιολογούν θετικά τις προσπάθειες της ελληνικής οικονομίας.

Λύθηκαν όλα τα προβλήματα; Όχι βέβαια, δεν εννοώ κάτι τέτοιο. Έχουμε πολλή δουλειά ακόμη τόσο στο διάστημα που απομένει στην πρώτη θητεία της Κυβέρνησης Μητσοτάκη όσο και στις επόμενες που ακολουθούν. Ο χειμώνας κατ’ αρχάς που έρχεται προβλέπεται να είναι δύσκολος, αλλά μέσα από μια συνετή δημοσιονομική διαχείριση που κάνει όλο αυτό το διάστημα η Κυβέρνηση, προτάσσοντας αφ’ ενός τη στήριξη των πιο ευάλωτων συμπολιτών μας, νοικοκυριών και επιχειρήσεων, αφ’ ετέρου εισάγοντας ρυθμίσεις που ενισχύουν την επιχειρηματικότητα και τις επενδύσεις, είμαι βέβαιος ότι το 2023 θα είναι το έτος της ολικής επαναφοράς για την ελληνική οικονομία.

Αξίζουν συγχαρητήρια στην ηγεσία του Υπουργείου Ανάπτυξης καθώς έχουμε μπροστά μας άλλη μια σπουδαία νομοθετική πρωτοβουλία μετά τις προηγούμενες, κύριε Υπουργέ, δηλαδή τη στήριξη του επιχειρείν, τον νέο αναπτυξιακό νόμο, τα επιπλέον κίνητρα του «Επενδύω στην Ελλάδα», την καλύτερη λειτουργία του εμπορίου και των λαϊκών αγορών αλλά και τον αποτελεσματικότερο έλεγχο της αγοράς απέναντι σε κάθε μορφή αισχροκέρδειας.

Έτσι το σημερινό σχέδιο νόμου έρχεται στην εποχή που είναι απολύτως αναγκαίο να μπει τάξη στο άναρχο τοπίο των υφιστάμενων βιομηχανικών πάρκων. Αυτή η ανάγκη είναι πιο μεγάλη από ποτέ. Είναι άλλη μια στοχευμένη παρέμβαση της Κυβέρνησης για την ενίσχυση του υγιούς ανταγωνισμού, που έχει, βέβαια, τη σφραγίδα Μητσοτάκη και του Υπουργείου Ανάπτυξης, την οποία επιζητούσε ο επιχειρηματικός κόσμος όλης της χώρας έντονα.

Φεύγουμε από την άτυπη βιομηχανική συγκέντρωση και περνάμε στα οργανωμένα επιχειρηματικά πάρκα. Αφήνουμε την αναρχία, που συναντά κάποιος στο Καλοχώρι της Θεσσαλονίκης ,για παράδειγμα, και διαμορφώνουμε ένα σύγχρονο πλαίσιο με σωστούς περιβαλλοντικούς όρους χωροταξίας, δόμησης και βέβαια φιλοεπενδυτικούς κανόνες, ώστε, επιτέλους, να υπάρξουν οι προϋποθέσεις αλλά και τα απαραίτητα κίνητρα εγκατάστασης επιχειρηματικών πάρκων.

Είχαμε επί δεκαετίες ολόκληρες περιοχές εκτός σχεδίου στις οποίες αρχικά εγκαταστάθηκε κάθε είδους βιομηχανική και βιοτεχνική δραστηριότητα, χωρίς όμως να υπάρχει η παραμικρή πρόβλεψη για δίκτυα υποδομών, ασφαλή πρόσβαση, χωρίς πολεοδομικούς κανόνες ή όρους σεβασμού στο περιβάλλον, χωρίς καν κτήρια των δημοσίων οργανισμών κοινής ωφέλειας. Για δε την καθαριότητα αλλά και τον ηλεκτροφωτισμό από τον οικείο δήμο η κατάσταση είναι ακόμη και σήμερα πολύ δύσκολα διαχειρίσιμη. Όταν μάλιστα βρέχει στο Καλοχώρι, ο τόπος πλημμυρίζει και τα βαριά φορτηγά οργώνουν τους χωματόδρομους με αποτέλεσμα να είναι απροσπέλαστοι από τα αυτοκίνητα τις επόμενες ημέρες. Εγκαταλείπουμε, λοιπόν, μια και καλή, για πάντα ελπίζω αυτό να γίνει πολύ σύντομα, αυτό το τοπίο υποβάθμισης και οριοθετούμε όλα τα απαραίτητα βήματα για τη δημιουργία των σύγχρονων επιχειρηματικών πάρκων.

Αρχικά θα διασφαλίζεται η έκταση, στη συνέχεια θα περνάμε στην ορθή χωροθέτηση και στο τέλος θα έχουμε την έγκριση για να ξεκινήσει αυτή η δραστηριότητα. Θεσμοθετούνται ακόμη τα βήματα για να περάσουμε από τις άτυπες βιομηχανικές συγκεντρώσεις που λειτουργούν σήμερα σε νέα επιχειρηματικά πάρκα εξυγίανσης σε αυτή τη φάση με συγκεκριμένους όρους όμως και δεσμεύσεις για όλες τις πλευρές, και για την πολιτεία αλλά και για τις επιχειρήσεις που λειτουργούν σήμερα εκεί. Επιπλέον δίνονται τα απαραίτητα κίνητρα σε έναν επενδυτή για τα καινούργια βιομηχανικά και επιχειρηματικά πάρκα, κίνητρα φορολογικά μέσω απαλλαγών, κίνητρα γρήγορης αδειοδότησης και βέβαια άμεσης εγκατάστασης.

Κυρίες και κύριοι Βουλευτές, ακριβώς μέσα από την απλούστευση και την ταχύτερη ολοκλήρωση των διαδικασιών αλλά και την εισαγωγή ορθών κανόνων είναι βέβαιο ότι θα εξελιχθούν τόσο οι άτυπες βιομηχανικές συγκεντρώσεις σε σύγχρονα επιχειρηματικά πάρκα όσο και η δημιουργία νεότερων.

Κύριε Υπουργέ, είναι ανάγκη το συντομότερο δυνατό να πάρει σάρκα και οστά το τέταρτης γενιάς πάρκο καινοτομίας ThessINTEC στη Θεσσαλονίκη για το οποίο έχετε δουλέψει και εσείς προσωπικά, κύριε Δήμα, πάρα πολύ, αλλά και να αξιοποιηθεί η εγκατάσταση του πρώην στρατοπέδου Γκόνου ως ένα κέντρο logistics το οποίο θα κάνει τη Θεσσαλονίκη στην πραγματικότητα μια γέφυρα ανάμεσα στην Ευρώπη και στη Μέση Ανατολή.

Τέτοιες παρεμβάσεις θα μας βοηθήσουν να κερδίσουμε το στοίχημα για τη Θεσσαλονίκη του 2000 με ένα αναπτυξιακό αποτύπωμα για την πόλη αλλά κερδισμένους τελικά όλους τους πολίτες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρία Πρόεδρε, ολοκληρώνω λέγοντας ότι, πράγματι, τα τελευταία χρόνια η Θεσσαλονίκη αλλάζει. Άνεμος φιλοεπενδυτικός, άνεμος ανάπτυξης, προόδου φυσάει στην πόλη όπου συντελείται μια επενδυτική επανάσταση. Ξέρουμε πολύ καλά ότι οι επενδύσεις έχουν οπωσδήποτε δύο θετικές συνέπειες για την οικονομία μας: τονώνουν το ΑΕΠ από τη μια, μειώνουν τους δείκτες από την άλλη, μέσα από πολλές θέσεις εργασίας. Στη Θεσσαλονίκη το έχουμε ανάγκη. Η ανεργία των νέων αλλά και των γυναικών είναι ψηλά. Πιστεύουμε, όμως, και έχουμε κάθε λόγο να θέλουμε να πετύχει η αναπτυξιακή πολιτική που χαράσσει η Κυβέρνηση. Επενδυτικοί κολοσσοί έχουν επιλέξει τη Θεσσαλονίκη. Ενδεικτικά μόνο αναφέρω: «PFIZER», «CISCO», «DELOITTE», «GOOGLE». Δεν είναι στη φαντασία μας και στα όνειρά μας. Είναι γεγονός, είναι πραγματικότητα. Την κάνουν συνώνυμο του ψηφιακού μετασχηματισμού. Αλλά και τα έργα τα οποία λιμνάζανε για πολλά χρόνια -τα έργα υποδομής εννοώ- είναι πλέον σε εξέλιξη.

Κλείνω λέγοντας μόνο για το μετρό της Θεσσαλονίκης ότι είναι κι αυτό μια πραγματικότητα την οποία θα βάλουμε στη ζωή μας σε έναν χρόνο από σήμερα περίπου, σε δεκαπέντε μήνες. Και όσο κι αν επέμειναν πρωταγωνιστές -λίγοι ευτυχώς- της καθυστέρησης σε αυτή την υπόθεση, τελικά η πόλη θα κερδίσει αυτό το στοίχημα και θα πετύχουμε να έχουμε και αρχαία και μετρό σε έναν χρόνο από σήμερα περίπου.

Όμως, αυτοί που στηρίζατε, κυρίες και κύριοι συνάδελφοι του ΣΥΡΙΖΑ, αποτυγχάνουν και θα λογοδοτήσετε και εσείς στους Θεσσαλονικείς γι’ αυτόν το λόγο.

Σας ευχαριστώ, κυρία Πρόεδρε, καλώντας τους συναδέλφους να υπερψηφίσουν το σχέδιο νόμου.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ πολύ.

Τον λόγο έχει ο κ. Καππάτος εκ μέρους της Νέας Δημοκρατίας.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, συζητούμε σήμερα ένα νομοσχέδιο επί του οποίου οι άμεσα ενδιαφερόμενοι φορείς έχουν εκφραστεί θετικά. Ακόμη και οι επιμέρους διαφωνίες δεν αναιρούν την κατ’ αρχάς θετική τους στάση. Ο ίδιος άλλωστε ο Υπουργός έχει δείξει την πρόθεσή του να υιοθετήσει προτάσεις που κινούνται στη φιλοσοφία της νέας ρύθμισης, μιας ρύθμισης στον πυρήνα της οποίας βρίσκεται η πρόθεση ανάπτυξης επιχειρηματικών πάρκων από αξιόπιστους επενδυτές, χωρίς πολύπλοκες εδαφικές προϋποθέσεις, που θα δυσχέραιναν την προοπτική μιας τέτοιας επένδυσης.

Υπολογίσιμη παράμετρο του νομοσχεδίου αποτελούν οι δυνατότητες της κάθε περιοχής για τη διασύνδεση των οργανωμένων υποδοχέων μεταποιητικών και επιχειρηματικών δραστηριοτήτων, διασύνδεση με προμηθευτές και καταναλωτές στη λογική μιας φιλικής στο περιβάλλον διαχείρισης. Η δυσκολία των υφιστάμενων επιχειρηματικών πάρκων να προσελκύσουν ενδιαφερόμενους επενδυτές, προκειμένου εκείνοι να τα εκσυγχρονίσουν ή να δημιουργήσουν νέα, αποτελεί αναγνωρισμένο πρόβλημα, ζήτημα που το νομοσχέδιο φιλοδοξεί να επιλύσει. Τόσο το αίτημα της βιώσιμης ανάπτυξης της πατρίδας μας όσο και οι τρέχουσες περιφερειακές και διεθνείς συγκυρίες είναι δύο ακόμη λόγοι που μας ωθούν στην πρωτοβουλία μας αυτή.

Αναφορικά τώρα με τους οργανωμένους υποδοχείς μεταποιητικών και επιχειρηματικών δραστηριοτήτων, μεταξύ άλλων οι βιομηχανικές περιοχές και τα βιομηχανικά πάρκα, εκείνοι ρυθμίζονται ήδη από τρεις διαφορετικούς νόμους. Η ανάπτυξη με άλλα λόγια τριών παράλληλων καθεστώτων λειτουργίας συναφών δραστηριοτήτων προκαλεί, όπως είδαμε στην πράξη, σειρά δυσκολιών με αρνητικό αντίκτυπο στην ενιαία αντιμετώπιση και αξιοποίησή τους.

Η βασική επομένως στόχευση του νομοσχεδίου είναι να βάλει τάξη σε ένα περιβάλλον δόμησης πολύπλοκο, άναρχο και τελικά αντιαναπτυξιακό. Συχνά μάλιστα από την ίδια τη δομή του παρόντος κειμένου μπορεί κανείς να αντλήσει ασφαλή συμπεράσματα για τη σοβαρότητα με την οποία αντιμετωπίζουμε το πρόβλημα. Είναι ένα νομοσχέδιο με αρχή, μέση και τέλος, που διαπερνά όλα τα απαραίτητα βήματα προκειμένου να αποκτήσει επιτέλους η χώρα ένα συνολικό ρυθμιστικό πλαίσιο για τα επιχειρηματικά πάρκα.

Το πρώτο βήμα για την ίδρυση ενός επιχειρηματικού πάρκου αποτελεί η οργάνωση της εταιρείας ανάπτυξης και διαχείρισής του. Για την επίτευξη του στόχου της η εταιρεία δύναται να εκμισθώνει, να εκποιεί ή να παραχωρεί εκτάσεις κυριότητάς της επί των οποίων διαθέτει άλλα δικαιώματα. Σε αυτή μετέχουν φυσικά ή νομικά πρόσωπα, όπως φορείς του ιδιωτικού τομέα και κοινοπραξίες, οργανισμοί τοπικής αυτοδιοίκησης ή δημοτικές και περιφερειακές επιχειρήσεις. Εδώ εντοπίζουμε και τη βούληση του νομοθέτη να γίνει η οργάνωση των επιχειρηματικών πάρκων υπόθεση της ίδιας της τοπικής κοινωνίας, των φορέων της και των προσώπων, νομικών και φυσικών, που δραστηριοποιούνται στην περιοχή.

Αντίθετα, η κεντρική κυβέρνηση κρατά την εποπτεία της ορθής λειτουργίας και δανειοδότησης των πάρκων. Η αίτηση ίδρυσης υποβάλλεται στην αρμόδια διεύθυνση του Υπουργείου Ανάπτυξης και Επενδύσεων συνοδευόμενη από τα απαραίτητα επιχειρηματικά σχέδια. Ακολουθεί η πολεοδόμηση του επιχειρηματικού πάρκου με τους συντελεστές δόμησης, την εισφορά σε γη και σε χρήμα και την ιδιοκτησία των υποδομών. Πρακτικά εκείνο που επιχειρείται είναι η επικαιροποίηση της ορολογίας των επιμέρους σταδίων, ώστε να ευθυγραμμίζεται με την πολεοδομική νομοθεσία όπως εκείνη ισχύει. Ιδιαίτερη θέση κατέχει το ζήτημα των κοινοχρήστων χώρων, το καθεστώς των οποίων ρυθμίζεται ως ειδικό. Δεδομένου ότι η έκταση η οποία δομείται είναι κατ’ αρχάς ιδιωτική και η πολεοδόμηση γίνεται με αποκλειστικό σκοπό την εύρυθμη λειτουργία των εγκατεστημένων επιχειρήσεων εντός του επιχειρηματικού πάρκου, κρίθηκε αναγκαία η εν λόγω παρέμβαση. Την ίδια στιγμή με το νομοσχέδιο λύνονται ζητήματα, σχετικά με τη χρήση του αιγιαλού, τις υποδομές και την πρόσβαση στο επιχειρηματικό πάρκο.

Οι περιοχές που έχουν χαρακτηριστεί ως άτυπες βιομηχανικές συγκεντρώσεις μάς απασχολούν ιδιαίτερα. Με ειδική ρύθμιση του νομοσχεδίου προβλέπεται η μετατροπή τους σε επιχειρηματικά πάρκα εξυγίανσης με συγκεκριμένους όρους και δεσμεύσεις. Πιο αναλυτικά τις περιοχές εκείνες όπου διαπιστώνονται λειτουργικά και περιβαλλοντικά ζητήματα ή κυκλοφοριακή συμφόρηση αφορά η ρύθμιση του παρόντος.

Κυρίες και κύριοι συνάδελφοι, προσπάθησα να περιγράψω τα βασικά σημεία του νομοσχεδίου του Υπουργείου Ανάπτυξης και Επενδύσεων που μας βοηθούν να κατανοήσουμε το βάθος και το βάρος της σημερινής συζήτησης, μιας συζήτησης από την οποία θα προκύψει ένα περιβάλλον καλύτερα οργανωμένο, πιο κατανοητό και εφαρμόσιμο για τη λειτουργία των επιχειρηματικών πάρκων. Η διευκόλυνση της ίδρυσης τους σε μικρότερες εκτάσεις είναι η απάντηση στο αίτημα της αξιοποίησης των δυνατοτήτων κάθε περιοχής της πατρίδας μας. Η άμεση εφαρμογή των διατάξεων για την πολεοδόμηση, τους όρους δόμησης, τις επιτρεπόμενες δραστηριότητες και τα κίνητρα δίνει τη λύση στο αδιέξοδο που κάποια από τα υφιστάμενα πάρκα έχουν σήμερα βρεθεί. Από μόνες τους οι δύο αυτές επιλογές αρκούν, για να καταδείξουν το ενδιαφέρον μας να ενισχύσουμε την επενδυτική δραστηριότητα.

Η ελεύθερη αγορά, ο υγιής ανταγωνισμός και η βιωσιμότητα της οικονομικής δραστηριότητας είναι παράμετροι που διατρέχουν οριζόντια το παρόν νομοσχέδιο. Ο στόχος της προσέλκυσης ισχυρών και αξιόπιστων επενδυτών είναι εφικτός, γιατί το έχουμε αποδείξει σε σειρά τομέων της οικονομίας τα τελευταία χρόνια. Η δημιουργία επιτυχημένων και λειτουργικών επιχειρηματικών πάρκων αποτελεί ακόμα ένα στοίχημα που μπορούμε να κερδίσουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο έχει ο κ. Σταμενίτης εκ μέρους της Νέας Δημοκρατίας.

**ΔΙΟΝΥΣΙΟΣ ΣΤΑΜΕΝΙΤΗΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, για πολλές δεκαετίες η Ελλάδα αντιμετώπιζε σοβαρά προβλήματα στην προσέλκυση επενδύσεων και συνεπώς στην ενίσχυση της οικονομίας, στην δημιουργία θέσεων εργασίας και σαφώς στους ρυθμούς ανάπτυξης. Διανύοντας τον τέταρτο χρόνο της διακυβέρνησης της Νέας Δημοκρατίας, είμαστε σε θέση να πούμε ότι αυτό το σκηνικό έχει αλλάξει σημαντικά προς το καλύτερο.

Παρά τις εξωγενείς κρίσεις, παρά το ότι για τρίτη συνεχή χρονιά θα κληθούμε να συζητήσουμε τον προϋπολογισμό της χώρας σε συνθήκες εξαιρετικής αβεβαιότητας, και παρά το εύθραυστο του διεθνούς οικονομικού περιβάλλοντος, η Ελλάδα έχει καταφέρει σημαντικές επιδόσεις στον τομέα των επενδύσεων.

Αυτό, προφανώς, δεν είναι αποτέλεσμα τύχης, δεν είναι ούτε αποτέλεσμα σίγουρα των συγκυριών. Είναι αποτέλεσμα μεθοδικής δουλειάς, συγκεκριμένου σχεδιασμού και πιστής εφαρμογής μιας ολοκληρωμένης στρατηγικής για την ενίσχυση της οικονομίας και μέσα από την προσέλκυση των επενδύσεων αλλά και την ανάπτυξη των επιχειρήσεων.

Συνεχίζοντας, λοιπόν, το μεταρρυθμιστικό μας έργο στο πεδίο των επενδύσεων και της επιχειρηματικότητας στην Ελλάδα -γιατί υπάρχουν ακόμα εκκρεμότητες που πρέπει να διευθετηθούν και προβλήματα που πρέπει να αντιμετωπιστούν- η ηγεσία του Υπουργείου Ανάπτυξης και Επενδύσεων εισάγει προς συζήτηση και ψήφιση το συγκεκριμένο σχέδιο νόμου. Πρόκειται για μια νομοθετική πρωτοβουλία που έρχεται να ρυθμίσει με τρόπο πιο ολοκληρωμένο, πιο οργανωμένο τη δημιουργία των επιχειρηματικών πάρκων στην Ελλάδα.

Κυρίες και κύριοι συνάδελφοι, είναι πιστεύω απολύτως κατανοητό ότι η ανάπτυξη των επιχειρηματικών πάρκων γίνεται για λόγους δημόσιας ωφέλειας, εξυπηρετεί συγκεκριμένους στόχους οι οποίοι συνοψίζονται ως εξής: Της περιφερειακής ανάπτυξης και της προστασίας του περιβάλλοντος στο πλαίσιο της αειφόρου ανάπτυξης, της βελτίωσης των υποδομών ιδιαίτερα σε περιοχές που παρουσιάζουν αναπτυξιακή υστέρηση και περιβαλλοντική υποβάθμιση, της ενίσχυσης της επιχειρηματικότητας και της απασχόλησης, της βελτίωσης της ανταγωνιστικότητας των εγκατεστημένων επιχειρήσεων, της διασφάλισης της μακροπρόθεσμης ανταγωνιστικότητας της ελληνικής οικονομίας και ανάπτυξης, της πράσινης και ψηφιακής μετάβασης της βιομηχανίας και των επιχειρήσεων.

Είναι γεγονός ότι μέχρι σήμερα έχουν γίνει πολλές προσπάθειες, αλλά το ισχύον νομοθετικό πλαίσιο δεν εξυπηρετεί τους σκοπούς που επιβάλλεται να εξυπηρετεί. Αυτό επιχειρούμε να το αλλάξουμε και ελπίζουμε ότι θα τα καταφέρουμε, έχοντας βασικό στόχο των ρυθμίσεων την αναδιοργάνωση των άτυπων βιομηχανικών συγκεντρώσεων ανά τη χώρα, οι οποίες υφίστανται χωρίς πλαίσιο και δεν έχουν συγκεκριμένη οργανωτική δομή, και όπως όλοι γνωρίζουμε το γεγονός αυτό έχει αρνητικές επιπτώσεις στην ποιότητα ζωής των κατοίκων στις περιοχές γύρω από αυτές, έχει αρνητικές επιπτώσεις στο περιβάλλον αλλά λειτουργούν και ως τροχοπέδη ανάπτυξης των ίδιων των επιχειρήσεων που βρίσκονται συγκεντρωμένες σε αυτές.

Τι κάνει, λοιπόν, το συγκεκριμένο σχέδιο νόμου; Πρώτον, αποσαφηνίζει και ορίζει τους κανόνες και τις διαδικασίες για την ίδρυση, την ανάπτυξη και τη λειτουργία των επιχειρηματικών πάρκων. Δεύτερον, παρέχει σημαντικά κίνητρα εγκατάστασης επιχειρήσεων στα επιχειρηματικά πάρκα. Τρίτον, ορίζει συγκεκριμένες ημερομηνίες και προθεσμίες για τις υποχρεώσεις γνωμοδοτήσεων και εγκρίσεων από τις διάφορες αρμόδιες υπηρεσίες και την τοπική αυτοδιοίκηση. Τέλος, προβλέπει συγκεκριμένο χρονικό ορίζοντα για τα έργα υποδομής, αλλά και ειδικούς όρους δόμησης.

Με λίγα λόγια το προτεινόμενο σχέδιο νόμου επιχειρεί την αντικατάσταση του υφιστάμενου και τη δημιουργία ενός νέου ενιαίου πλαισίου το οποίο θα προσελκύει τους επενδυτές, ώστε να προχωρήσουν στην ανάπτυξη νέων επιχειρηματικών πάρκων και δεν θα τους διώχνει, όπως γίνεται σήμερα. Παράλληλα θα λειτουργεί ως βασικό εργαλείο για την ανανέωση και τον εκσυγχρονισμό των υφιστάμενων οργανωμένων υποδοχέων μεταποιητικών και επιχειρηματικών δραστηριοτήτων.

Συμπεραίνουμε, λοιπόν, ότι σήμερα συζητάμε και καλούμαστε να ψηφίσουμε ένα σχέδιο νόμου που κινείται στο πλαίσιο της νέας κανονικότητας που υπάρχει πια στη χώρα, μια νέα κανονικότητα που περιλαμβάνει ένα περιβάλλον φιλικό στις επιχειρήσεις και ελκυστικό σε ξένες και εγχώριες ιδιωτικές επενδύσεις. Μιλάμε για μια κανονικότητα που είναι πλέον εναρμονισμένη με τα όσα συμβαίνουν στον υπόλοιπο κόσμο και συντονισμένη με τις σύγχρονες ανάγκες και προκλήσεις. Πρόκειται για ρυθμίσεις που θα λειτουργήσουν ως οδηγός για την περαιτέρω ανάπτυξη των επενδύσεων αλλά και για την εγκατάσταση των επιχειρήσεων σε ένα νέο πλαίσιο οργανωμένης χωροθέτησης.

Επίσης, δεν πρέπει να παραβλέπουμε ότι τα νέα δεδομένα που δημιουργούνται συμβάλλουν ουσιαστικά και δραστικά στην ενίσχυση της ανταγωνιστικότητας των ίδιων των επιχειρήσεων. Άλλωστε δεν είναι τυχαίο ότι η ίδια η Κεντρική Ένωση Επιμελητηρίων Ελλάδος εξέφρασε δημόσια την ικανοποίησή της για το σχέδιο νόμου, σημειώνοντας ότι πολλές από τις δικές της θέσεις που για χρόνια δεν έβρισκαν ευήκοα ώτα έγιναν δεκτές, αποδεικνύοντας ότι η Κυβέρνηση νομοθετεί με ανοιχτό διάλογο με την κοινωνία και με τους φορείς που κάθε φορά σχετίζονται με το αντικείμενο της νομοθέτησης.

Δύσκολα πιστεύω ότι θα έβρισκε κάποιος σοβαρούς λόγους για να διαφωνήσει με το νομοθετικό πλαίσιο - εγχείρημα του Υπουργείου Ανάπτυξης και Επενδύσεων, ενώ είναι βέβαιο ότι όπου κι αν χρειαστούν βελτιώσεις, αυτές θα γίνουν.

Πριν κλείσω την ομιλία μου, όμως, θα ήθελα να χαιρετίσω την τροπολογία του Υπουργείου Αγροτικής Ανάπτυξης, του κ. Γεωργαντά, και του Αναπληρωτή Υπουργού Οικονομίας, κ. Σκυλακάκη, και του Υφυπουργού, κ. Βεσυρόπουλου, που αφορά στην ενίσχυση των γεωργικών εκμεταλλεύσεων για την αγορά λιπασμάτων. Είναι μία ακόμα έμπρακτη απόδειξη της βούλησης αυτής της Κυβέρνησης να στηρίξει τους παραγωγούς σε ένα δύσκολο και αβέβαιο περιβάλλον που δημιουργεί η ενεργειακή κρίση και η αύξηση των τιμών. Πρόκειται για την ενίσχυση των 60 εκατομμυρίων που είχε ανακοινώσει ο Πρωθυπουργός Κυριάκος Μητσοτάκης στην ΔΕΘ και φανερώνει για μια ακόμα φορά τη συνέπεια μεταξύ λόγων και έργων αυτής της Κυβέρνησης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα έχει ο κ. Ευάγγελος Αποστόλου εκ μέρους του ΣΥΡΙΖΑ.

**ΕΥΑΓΓΕΛΟΣ ΑΠΟΣΤΟΛΟΥ:** Ευχαριστώ, κυρία Πρόεδρε.

Το νομοσχέδιο που συζητάμε, κυρίες και κύριοι συνάδελφοι, υποτίθεται ότι έχει ως στόχο να προσελκύσει επενδυτές, αλλά αυτό που κάνει είναι όχι μόνο να βλάπτει το περιβάλλον αλλά και τις ήδη νόμιμα λειτουργούσες επιχειρήσεις.

Με τις προτεινόμενες ρυθμίσεις δημιουργούνται οι προϋποθέσεις -είναι γνωστή εξάλλου και η ερμηνεία που κάνετε εσείς στην εφαρμογή ειδικά των υπουργικών αποφάσεων- επιβάρυνσης των εγκατεστημένων επιχειρήσεων, γιατί θα υπάγονται υποχρεωτικά στο νέο καθεστώς χωρίς την πρόβλεψη του χρονικού ορίζοντα προσαρμογής των πέντε ετών και χωρίς προϋποθέσεις και όρους, τουλάχιστον εκ των προτέρων γνωστούς και συγκεκριμένα πότε ο φορέας ανάπτυξης και διαχείρισης θα λάβει δημόσια επιχορήγηση.

Έτσι ο φορέας διαχείρισης που για τους υφιστάμενους οργανωμένους υποδοχείς μεταποιητικών και επιχειρηματικών δραστηριοτήτων είναι η ΕΤΒΑ ΒΙΠΕ, προκειμένου να λάβει τη δημόσια επιχορήγηση διατάσσει την υπαγωγή των ήδη υφιστάμενων δραστηριοτήτων στο νέο καθεστώς, σε οποιοδήποτε χρόνο κρίνει αυτή, χωρίς ειδικότερες προϋποθέσεις και όρους υπαγωγής, χωρίς να προκύπτει η αναγκαιότητα των νέων έργων και υποδομών ή η αναβάθμιση των ήδη υφιστάμενων, χωρίς την συναίνεση των ιδιοκτητών γης οι οποίοι και θα επιβαρύνονται με τις σχετικές δαπάνες των υποδομών.

Είναι προφανές, λοιπόν, κυρίες και κύριοι συνάδελφοι, ότι το νέο σχέδιο νόμου δεν μπορεί να εφαρμοστεί αυτούσιο στις ήδη εγκατεστημένες επιχειρήσεις χωρίς να ανατρέπονται κεκτημένα και περιουσιακά τους δικαιώματα.

Επιπλέον, ο φορέας διαχείρισης θα έχει τη δυνατότητα να τροποποιεί μονομερώς τους εκάστοτε κανονισμούς λειτουργίας χωρίς την οποιαδήποτε συμμετοχή της πλειοψηφίας των ιδιοκτητών γης.

Με βάση την προβλεπόμενη διαδικασία χωροθέτησης, τα επιχειρηματικά πάρκα ιδρύονται με ειδικά πολεοδομικά σχέδια για τα οποία σύμφωνα με την κείμενη νομοθεσία απαιτείται η εκπόνηση στρατηγικής περιβαλλοντικής εκτίμησης και η έγκρισή τους με προεδρικά διατάγματα.

Η ρύθμιση που φέρατε, κύριε Υπουργέ, δεν είναι σύμφωνη με το Σύνταγμα. Δεν είναι σύμφωνη με τη νομολογία του Συμβουλίου της Επικρατείας. Είναι πάγια η τακτική της έκδοσης προεδρικών διαταγμάτων για τα περιβαλλοντικά, κυρίως, ζητήματα.

Αντίστοιχη ρύθμιση προσπάθησε να φέρει ο Υπουργός Περιβάλλοντος και Ενέργειας, ο κ. Σκρέκας, στο πολυνομοσχέδιο του Υπουργείου Περιβάλλοντος, με τις διατάξεις του οποίου πρότεινε η Κυβέρνηση τη χρήση των προστατευόμενων περιοχών και ιδιαίτερα των περιοχών «NATURA» για την εγκατάσταση των ανανεώσιμων πηγών ενέργειας, για τις οποίες ζητήσαμε τότε την απόσυρση του συγκεκριμένου Κεφαλαίου Γ΄ του πολυνομοσχεδίου.

Την επόμενη μέρα ο Υπουργός, κατά τη συζήτηση στην Ολομέλεια, αναφέρθηκε στο θέμα τονίζοντας τα παρακάτω: Ακούσαμε τους προβληματισμούς της Αντιπολίτευσης και των οργανώσεων και αποσύρουμε το Κεφάλαιο Γ΄, δηλαδή τις συγκεκριμένες διατάξεις, για περαιτέρω διαβούλευση, διευκρινίζοντας ότι θα κατατεθεί για διαβούλευση τέλος Αυγούστου του 2022. Όχι μόνο δεν τήρησε τη δέσμευσή του για την κατάθεση της πρότασής του αλλά και οδήγησε σε τετελεσμένα γεγονότα, στην εγκατάσταση δηλαδή των τεσσάρων αιολικών πάρκων στη βόρεια και κεντρική Εύβοια. Εκεί, δηλαδή, που περιμέναμε εμείς τη νέα μελέτη περιβαλλοντικών επιπτώσεων της επένδυσης, που θα λάμβανε υπ’ όψιν της τις σχετικές δεσμεύσεις του για τις προστατευόμενες και τις «NATURA» περιοχές, βρεθήκαμε μπροστά στην έγκριση των αρχικών μελετών από τον Γενικό Γραμματέα Περιβάλλοντος στις 16 Σεπτεμβρίου του ’22, χωρίς, δηλαδή, να υπάρξει ουσιαστική διαβούλευση, όπως είχε δεσμευτεί και ο ίδιος ο Υπουργός.

Κυρίες και κύριοι Υπουργοί, έχοντας παρακολουθήσει από κοντά τι συμβαίνει με τις υποδομές του αγροτικού χώρου και ιδιαίτερα των συνεταιρισμών περίμενα κάποια πρότασή σας για την αξιοποίησή τους. Εμείς ιδρύσαμε έναν Οργανισμό, τον ΟΔΙΑΓΕ, έναν οργανισμό που θα συγκεντρώνει αυτή την περιουσία και θα επέτρεπε την αξιοποίησή της. Εσείς τι κάνατε; Τον καταργήσατε και παραδώσατε και αυτή την περιουσία σε ξένα funds.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Δεν μπορώ, επίσης, κύριε Υπουργέ να μην αναφερθώ στην κάνναβη, γιατί ήμουν, ως Υπουργός Αγροτικής Ανάπτυξης και Τροφίμων, από τους πρώτους που εισηγήθηκαν την καλλιέργεια της φαρμακευτικής κάνναβης. Η Κυβέρνησή σας και προσωπικά εσείς, ως Υπουργός, λοιδορήσατε τότε το νομοσχέδιο για την κάνναβη και σήμερα έχετε κάνει στροφή 180 μοιρών. Καλοδεχούμενη η στάση σας, όμως οι νομοθετικές σας παρεμβάσεις κινούνται σε εντελώς διαφορετική κατεύθυνση από το σχέδιο του ΣΥΡΙΖΑ για τη δημιουργία βιομηχανίας που θα κάλυπτε πρωτίστως την εγχώρια ζήτηση και θα έκανε εξαγωγές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Επιτρέψατε την εξαγωγή ενδιάμεσων προϊόντων, δηλαδή πέρα από τα τελικά προϊόντα φαρμακευτικής κάνναβης που εμείς θεσμοθετήσαμε για το ίδιο το σκεύασμα που παίρνει ο ασθενής. Η ρύθμισή σας σημαίνει ότι θα εξάγεται προϊόν που θα παίρνει τη φαρμακευτική του μορφή στο εξωτερικό, με αποτέλεσμα μεγάλο μέρος της προστιθέμενης αξίας να μένει εκεί. Μετά, με διάταξη νόμου, σας ανάγκασαν να απαγορεύσετε την εισαγωγή προϊόντων φαρμακευτικής κάνναβης. Η διάταξη αυτή είναι αμφίβολης νομιμότητας, καθώς όχι μόνο συγκρούεται με το Κοινοτικό Δίκαιο και την ελεύθερη διακίνηση εμπορευμάτων, αλλά και στερεί -το τονίζω, στερεί- τους Έλληνες ασθενείς από την πρόσβαση στη φαρμακευτική κάνναβη μέχρι να υπάρξει εγχώριο παραγόμενο προϊόν. Και το τελευταίο ήταν αυτό που πρωτίστως έπρεπε να είχατε διασφαλίσει, κύριε Υπουργέ.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε, κύριε Αποστόλου.

Καλησπέρα σας και από εμένα. Χρόνια πολλά στην αγρότισσα, μιας και είναι η ημέρα της.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, μπορώ να πάρω τον λόγο για μία σύντομη παρέμβαση;

**ΠΡΟΕΔΡΕΥΩΝ (Απόστολος Αβδελάς):** Βεβαίως, κύριε Υπουργέ.

Ο Υπουργός Ανάπτυξης και Επενδύσεων, ο κ. Γεωργιάδης, έχει τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα ήθελα πολύ καλόπιστα να αναφερθώ στον προλαλήσαντα συνάδελφο και να του εξηγήσω σύντομα τη θέση μας στο θέμα της απαγόρευσης εισαγωγών προϊόντων φαρμακευτικής κάνναβης.

Δέχομαι απόλυτα ότι η απαγόρευση εισαγωγών θα φέρει και φέρνει μια καθυστέρηση σε σχέση με την πρόσβαση των ασθενών σε αυτά τα προϊόντα. Όχι μεγάλη καθυστέρηση, διότι ήδη η πρώτη παραγωγή στην Ελλάδα, η πρώτη εταιρεία έχει ήδη ξεκινήσει και είναι ήδη άλλες δύο που κατασκευάζονται. Άρα, η καθυστέρηση θα είναι ολιγόμηνη.

Γιατί όμως λάβαμε αυτή την απόφαση; Διότι εμείς την κάνναβη την βλέπουμε και ως ζήτημα αναπτυξιακό και επενδυτικό. Εάν η αγορά κατακλυστεί από εισαγόμενα προϊόντα, τότε το κίνητρο για τις βιομηχανίες να κάνουν τις επενδύσεις που χρειάζονται για την κάνναβη, ένα εργοστάσιο παραγωγής προϊόντων φαρμακευτικής κάνναβης με τους όρους και τις προϋποθέσεις που έχουμε από κοινού ψηφίσει, πρέπει να ξέρετε, κύριε Υπουργέ, ότι είναι μια επένδυση τουλάχιστον 30 εκατομμυρίων ευρώ.

Δεν πρόκειται, λοιπόν, εύκολα να βρούμε επενδυτές να δαπανήσουν αυτά τα ποσά, εάν προηγουμένως η εγχώρια αγορά έχει ήδη κυριευθεί από τις εισαγωγές. Αντίθετα, εμείς πιστεύουμε ότι πρέπει να φτιάξουμε τα πρώτα τρία, τέσσερα, πέντε. Πιστεύω ότι έως δέκα κάποια στιγμή θα γίνουν, όχι όμως κατευθείαν. Αρχικά θα είναι τρία-τέσσερα. Είναι ήδη ένα στην Κόρινθο, φτιάχνεται ένα στη κεντρική Μακεδονία, είναι ένα σχεδόν έτοιμο στο Κιλκίς και είναι στη διαδικασία να φτιαχτεί ένα και στην Πάτρα. Όταν αυτά θα παράγουν, όχι μόνο θα έχουν εγχώρια αγορά για να πουλήσουν, δηλαδή όχι μόνο θα κρατηθούν στα πόδια τους αλλά θα μπορούν να κάνουν και εξαγωγές αυτά σε άλλες χώρες και να συμβάλλουν πραγματικά και στις εξαγωγές μας και στις αγροτικές δραστηριότητες.

Αυτό είναι το κριτήριο για το οποίο απαγορεύσαμε τις εισαγωγές. Είναι, δηλαδή, πράγματι ένας μικρός –επιτρέψτε μου να πω- προστατευτισμός, για να δοθεί ο απαραίτητος χρόνος να μπει και η δική μας χώρα στην παραγωγή. Δέχομαι, όμως, ότι έχει το μειονέκτημα το οποίο αναφέρατε. Αυτό, όμως, είναι το σκεπτικό με το οποίο φέραμε αυτή τη ρύθμιση.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Καλείται στο Βήμα ο κ. Ιωάννης Δελής από το Κομμουνιστικό Κόμμα Ελλάδος.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Όποιος δεν προσαρμόζεται, πεθαίνει, λοιπόν. Και βάλτε και κανά πουλόβερ εσείς εκεί έξω, στο σπίτι, τώρα τον χειμώνα. Αυτά δεν μας λένε οι κυβερνήσεις και η Ευρωπαϊκή Ένωση; Αυτά δεν ακούμε από το πρωί έως το βράδυ; Τι κι αν είμαστε στον 21ο αιώνα, στον αιώνα της τεχνολογικής έκρηξης; Τι κι αν η χώρα μας έχει ένα σωρό ανεκμετάλλευτες δυνατότητες παραγωγής ενέργειας και ηλεκτρικής ενέργειας; Εσείς μας γυρίζετε πίσω στην εποχή των σπηλαίων, στην εποχή των παγετώνων. Και όλα αυτά, για να μην πειράξετε τα κέρδη των ομίλων της ενέργειας. Γιατί τη στιγμή που καλείτε τον λαό να μείνει στο σπίτι του με το κασκόλ και το πουλόβερ, την ίδια στιγμή τα διυλιστήρια και οι όμιλοι της ενέργειας στη χώρα μας μετράνε καθαρά κέρδη ετήσια, τον χρόνο, 1,5 δισεκατομμύριο ευρώ φέτος. Προσέξτε, 1,5 δισεκατομμύριο, ενώ οι εφοπλιστές έχουν χάσει το μέτρημα με τα ναύλα για το LNG να φτάνουν στις 400.000 ευρώ –παρακαλώ!- την ημέρα! Προσέξτε, 400.000 ευρώ την ημέρα, όσα βγάζει ένας άνθρωπος δουλεύοντας σε όλη του τη ζωή.

Πετάτε με το σημερινό νομοσχέδιο και ένα εικοσάλεπτο εκεί επιδότησης για το πετρέλαιο θέρμανσης που έφτασε φέτος στον Θεό, και θαρρείτε πως ξεμπερδέψατε. Μια επιδότηση, βέβαια, που κι αυτή τελικά τα διυλιστήρια και οι ιδιοκτήτες τους την τσεπώνουν και οι ενεργειακοί όμιλοι ασφαλώς και ο λαός την πληρώνει στο τέλος με τους φόρους του. Αυτό όμως, ξέρετε, δεν μπορεί και δεν πρέπει να συνεχιστεί.

Η κατάργηση όλων των ειδικών φόρων και των χαρατσιών στην ενέργεια, μαζί, βεβαίως, με τις αναγκαίες αυξήσεις στα μεροκάματα και τους μισθούς, είναι σήμερα πιο αναγκαίες από ποτέ. Και η πανελλαδική πανεργατική απεργία στις 9 του Νοέμβρη αυτό θα διαλαλήσει για να το ακούσετε όλοι από την Αθήνα μέχρι τις Βρυξέλλες.

Τώρα στο νομοσχέδιο. Πρόκειται για ένα νομοσχέδιο κομμένο και ραμμένο στα μέτρα της καπιταλιστικής ανάπτυξης, δηλαδή, προορισμένο και αυτό να υπηρετήσει τις ανάγκες της καπιταλιστικής κερδοφορίας με ένα σωρό ειδικές νομοθετικές ρυθμίσεις, πολεοδομικές, φορολογικές κ.λπ., και, βεβαίως, με την ανεξέλεγκτη διασπορά των λεγόμενων επιχειρηματικών πάρκων, τα οποία όμως απευθύνονται κατά βάση στις μεγάλες επιχειρήσεις και όχι, βέβαια, στις μικρές όπως κάποτε παραμυθιάζατε τους μικρούς ΕΒΕ.

Μια περιοχή, λοιπόν, τη βαφτίζετε επιχειρηματικό πάρκο και μπορείτε έτσι να ξεπερνάτε άλλα εμπόδια, όπως τα θεωρείτε εσείς εμπόδια βέβαια, όπως είναι οι στοιχειώδεις ρυθμίσεις για να προστατεύεται το περιβάλλον, να προστατεύεται η υγεία, να υπάρχουν στοιχειώδεις πολεοδομικές ρυθμίσεις. Κι όμως πέρυσι με τον ν.4811 -Ιούνιος ήταν θαρρώ- δώσατε τη δυνατότητα σε μια οποιαδήποτε εταιρεία εφοδιαστικής αλυσίδας, τα logistics δηλαδή, να αυτοαναγορεύεται όποτε θέλει σε επιχειρηματικό πάρκο μεμονωμένης επιχείρησης και να εξασφαλίζει έτσι ευνοϊκούς πολεοδομικούς όρους και στον συντελεστή δόμησης και στο ύψος. Και έρχεστε σήμερα και με το άρθρο 19 του νομοσχεδίου για το επιχειρηματικό πάρκο μεμονωμένης μεγάλης μονάδας, όπως λέτε, και επεκτείνετε αυτή την εφαρμογή και πέρα από τον κλάδο των logistics.

Και έρχεστε, βέβαια, και πάλι και κάνετε κάτι άλλο, όπως κάνατε και πέρυσι, και νομοθετείτε για τις εξαιρετικά επιβαρυμένες περιοχές όπως είναι, παραδείγματος χάριν, εδώ κοντά η περιοχή στα Οινόφυτα, μια περιοχή όπου οι βιομηχανίες αλωνίζουν ανενόχλητες και ενέχονται σε περιβαλλοντικά εγκλήματα. Είναι γνωστή, άλλωστε, η μόλυνση του Ασωπού με το εξασθενές χρώμιο, ένα περιβαλλοντικό έγκλημα διαρκείας στον Ασωπό και τα Οινόφυτα που έχει τη σφραγίδα και την ψήφο όλων σας. Είναι και παιδί, άλλωστε, της καπιταλιστικής σας ανάπτυξης.

Και δεν είναι μόνο ότι σκοπεύετε σε αυτή την ήδη επιβαρυμένη περιοχή να λειτουργήσετε -άκουσον, άκουσον- χώρο υγειονομικής ταφής επικίνδυνων, παρακαλώ, αποβλήτων, λες και αυτή η περιοχή δεν είναι ήδη επιβαρυμένη και μάλιστα πολύ κοντά στο Σχηματάρι, αλλά πάτε να κάνετε εκεί και το λεγόμενο επιχειρηματικό πάρκο εξυγίανσης. Έτσι το λέτε. Αναγορεύετε, δηλαδή, τους καπιταλιστές, τους ενόχους της περιβαλλοντικής καταστροφής του Ασωπού σε φύλακες και σωτήρες του. Αν είναι δυνατόν! Είναι δυνατόν οι λύκοι να φυλάνε τα πρόβατα;

Παρακάτω. Χαρακτηριστικό και αυτό της ταξικής μεροληψίας του νομοσχεδίου είναι ότι το ΕΛΙΔΕΚ, ένα κρατικό ίδρυμα χρηματοδότησης της έρευνας και των νέων ερευνητών -έτσι λέγατε κάποτε όταν το συστήνατε- το μετατρέπετε σε κανονικό χρηματοδότη του ΙΟΒΕ, ενός ΙΟΒΕ που δεν είναι τίποτε άλλο παρά η βασική δεξαμενή σκέψης των Ελλήνων βιομηχάνων, του ΣΕΒ δηλαδή. Αυτοί το ιδρύσανε το ΙΟΒΕ. Ακόμα, δηλαδή, και τα ιδρύματα των βιομηχάνων ο λαός θα τα χρηματοδοτεί; Κι όλα αυτά ενώ παραμένουν τεράστια τα κενά σε θέσεις εργασίας και είναι συνήθως κακοπληρωμένοι οι εργαζόμενοι ερευνητές στις έρευνες του ΕΛΙΔΕΚ.

Τώρα για την κάνναβη που γίνεται και συζήτηση και τα δήθεν ιατρικά της οφέλη, τα οποία είναι αναπόδεικτα μέχρι στιγμής, ένα θέμα για το οποίο επαίρεται ο ΣΥΡΙΖΑ και καλωσορίζει μάλιστα τη Νέα Δημοκρατία στον δρόμο της προόδου, πολύ περίεργη αντίληψη για την πρόοδο δεν έχετε εσείς εκεί στον ΣΥΡΙΖΑ; Με την κάνναβη θα τη φέρετε την πρόοδο;

Αυτό που θέλουμε να πούμε είναι ότι όλη αυτή η συζήτηση στην οποία η κάνναβη παρουσιάζεται ως κάτι αθώο δήθεν ή και -ακόμα χειρότερα- ως κάτι καλό, έχει, ξέρετε, πάρα πολύ συγκεκριμένες επιπτώσεις ειδικά στα νέα τα παιδιά στην εφηβεία όπου εύκολα διαδίδονται τέτοιες αντιλήψεις. Είναι άραγε τυχαίο που η χρήση της ψυχαγωγικής κάνναβης αυξάνεται δραματικά, όπως δείχνουν και πολύ πρόσφατα στοιχεία στις Ηνωμένες Πολιτείες;

Και τελικά η νομιμοποίηση και η προβολή της χρήσης κάνναβης για θεραπευτικούς, όπως λέτε, σκοπούς και μάλιστα χωρίς ιδιαίτερους όρους και περιορισμούς στον έλεγχο της διακίνησής της αποτελεί ή όχι τον δούρειο ίππο της νομιμοποίησής της και για ψυχαγωγικούς, όπως λέτε ή όπως λένε μάλλον σκοπούς; Και αυτό που ξεκινά στη χώρα μας, ξέρετε, έχει συμβεί ήδη και λειτουργεί, δυστυχώς, στις περισσότερες ευρωπαϊκές και αμερικανικές χώρες.

Τέλος, για τους χειριστές των κλαρκ επιτρέπεται στις επιχειρήσεις αυτές να τα δίνουν τα κλαρκ σε οποιονδήποτε εργαζόμενο για φορτία μέχρι δυόμιση τόνων. Αυτό που κάνετε όμως για χάρη των μεγάλων αφεντικών, την ίδια στιγμή είναι πάρα πολύ επικίνδυνο για την ίδια τη ζωή των εργαζομένων. Καλά, δεν ξέρετε ότι οι χειριστές των κλαρκ μετράνε τα περισσότερα εργατικά ατυχήματα θανατηφόρα πολλές φορές, στον κλάδο τους; Φανταστείτε, δηλαδή, τώρα τι θα γίνει που λύνονται τα χέρια της εργοδοσίας και θα εντείνει τις πιέσεις και την ανάγκη, βεβαίως για το μεροκάματο με ανύπαρκτους τους ελεγκτικούς μηχανισμούς, με διαλυμένο το ΣΕΠΕ κ.ο.κ.. Το σενάριο, θα μου πείτε, μετά από κάθε εργατικό ατύχημα είναι γνωστό και είναι χιλιοειπωμένο, αυτό ακούμε συνέχεια μετά από κάθε εργατικό ατύχημα ή δυστύχημα: Φταίνε πάντα οι εργαζόμενοι που δεν πρόσεχαν και δέχτηκαν να κάνουν αυτή τη δουλειά.

Ταυτόχρονα ανοίγετε έτσι και τον δρόμο, ώστε η εκάστοτε εργοδοσία να ξεμπερδεύει με κάτι «απολιθώματα», όπως λέτε, εργασιακά, μισθολογικά, δικαιώματα ασφαλιστικά, ακόμα και από τα κατοχυρωμένα βαρέα του κλάδου. Και τους ανοίγετε και την όρεξη να απαλλαγούν και από δικαιώματα που αφορούν και σε άλλες κατηγορίες μηχανημάτων.

Οι εργαζόμενοι, όμως, δεν πέφτουν και δεν πρόκειται να πέσουν στη θανάσιμη παγίδα, στην παραλυτική παγίδα της εκλογικής αναμονής η οποία, βεβαίως, παραχωρεί και όλο το γήπεδο στον αντίπαλο, εν προκειμένω στην Κυβέρνηση. Οργανώνονται και ετοιμάζονται να σας εκπλήξουν δυσάρεστα όλους σας στις 9 του Νοέμβρη με τη μεγάλη τους απεργία.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Δελή.

Καλείται στο Βήμα ο κ. Δημήτριος Χαρίτου από τον ΣΥΡΙΖΑ - Προοδευτική Συμμαχία και να ετοιμάζεται ο Κοινοβουλευτικός Εκπρόσωπος της Ελληνικής Λύσης κ. Χήτας.

Ορίστε, κύριε Χαρίτου.

**ΔΗΜΗΤΡΙΟΣ (ΤΑΚΗΣ) ΧΑΡΙΤΟΥ:** Ευχαριστώ πολύ, κύριε Πρόεδρε.

Κυρίες και κύριοι, σε μια συγκυρία που η οικονομική κρίση και οι συνέπειες της ενεργειακής κρίσης όχι απλώς δείχνουν τα δόντια τους αλλά πλήττουν βάναυσα τους εργαζόμενους, τη μικρομεσαία επιχειρηματικότητα, τη βιομηχανική παραγωγή, που δοκιμάζουν, αν θέλετε, τις αντοχές του παραγωγικού μοντέλου και την ίδια την οικονομία της χώρας, το νομοσχέδιο που συζητούμε για την ίδρυση, τη διαχείριση και λειτουργία των επιχειρηματικών πάρκων, των ΒΙΠΕ, είναι μακριά από τις πραγματικές ανάγκες της υγιούς επιχειρηματικότητας, της προώθησης μιας βιομηχανικής πολιτικής, του μετασχηματισμού του παραγωγικού μοντέλου και της αξιοποίησης με διαφάνεια των πόρων του Ταμείου Ανάκαμψης.

Εσείς αντί να λύνετε προσθέτετε επιπλέον προβλήματα στον χώρο της επιχειρηματικότητας. Μας αφορά πρωτίστως ως περιοχή μια ΒΙΠΕ στην Κομοτηνή που ξεκίνησε να λειτουργεί το 1976 με τις καλύτερες προϋποθέσεις, που έφτασε στα τέλη της δεκαετίας του ’80 αρχές του ’90 να είναι η δεύτερη μετά τη Θεσσαλονίκη, με εκατόν δεκατέσσερις βιομηχανικές μονάδες και σχεδόν έξι χιλιάδες εργαζόμενους, ενώ σήμερα λειτουργούν ούτε τριάντα επιχειρήσεις με μόλις χίλιους πεντακόσιους εργαζόμενους.

Σας ακούω, λοιπόν, να μιλάτε για προσέλκυση επενδύσεων τις οποίες, πράγματι, έχει ανάγκη η χώρα και η περιοχή μας.

Για ποια προσέλκυση, όμως, νέων επενδύσεων μπορεί να γίνεται λόγος; Εσείς με τις ρυθμίσεις του νομοσχεδίου θέτετε σε ομηρία -για να μην πω «διώκετε»- τις ήδη υπάρχουσες εγκατεστημένες βιομηχανίες στις ΒΙΠΕ. Δεν ακούσατε τι σας είπαν οι εκπρόσωποι της ΠΑΣΕΒΙΠΕ, ότι με τις ρυθμίσεις σας στραγγαλίζετε τις υπάρχουσες επιχειρήσεις;

Γιατί τι άλλο σημαίνει όταν δημιουργείτε ένα υπερσυγκεντρωτικό μοντέλο που δεν λογοδοτεί πουθενά σε όφελος μόνο της ΕΤΒΑ ΒΙΠΕ ΑΕ και των funds που βρίσκονται από πίσω; Τι σημαίνει όταν τη διαχείριση και λειτουργία των επιχειρηματικών πάρκων τα παραχωρείτε σε μια άλλη ιδιωτική εταιρεία που θα ρυθμίζει τα πάντα στις ΒΙΠΕ, που θα μπορεί να τροποποιεί κανονισμούς λειτουργίας, να καθορίζει χωρίς κανέναν έλεγχο, καμμία λογοδοσία, καμμία διαφάνεια, δαπάνες και χρηματικά ποσά για τις ήδη εγκατεστημένες επιχειρήσεις, αγνοώντας τες; Τι σημαίνει όταν ακόμα και το δικαίωμα που είχαν οι επιχειρήσεις αυτές με νόμο του 2019 του ΣΥΡΙΖΑ, με ποσοστό 20%, να ζητούν τροποποίηση του κανονισμού λειτουργίας, εσείς τον ακυρώνετε, ουσιαστικά, ανεβάζοντας το ποσοστό στο 70%; Τι σημαίνει όταν δεν δίνετε το δικαίωμα σε επιχειρήσεις και στους συνδέσμους τους να ασκούν έλεγχο, να μπορούν να ενημερώνονται από τη Γενική Γραμματεία Βιομηχανίας για έγγραφα και πορίσματα που τους αφορούν, για την διασφάλιση των συμφερόντων τους αλλά και για λόγους διαφάνειας; Για ποιον λόγο λέτε, κύριοι, ότι, πράγματι, θα υπάρχει με τις ρυθμίσεις του νομοσχεδίου προσέλκυση νέων επενδύσεων; Είναι λόγια για να τα ακούει κανείς βερεσέ, κύριοι!

Λέτε ότι με τις ρυθμίσεις για τα επιχειρηματικά πάρκα θα δοθεί ώθηση στην περιφερειακή ανάπτυξη. Ποιον, αλήθεια, κοροϊδεύετε; Ήθελα να σας ρωτήσω: Υπάρχει καμμία αποτίμηση της κατάστασης και των προβλημάτων στις ΒΙΠΕ, όπως για παράδειγμα της ΒΙΠΕ στην Κομοτηνή; Γνωρίζετε ότι ένας μικρός αριθμός επιχειρήσεων σε μια ΒΙΠΕ που λειτουργούσε με τετραπλάσιο αριθμό επιχειρήσεων καλείται να αναλάβει λειτουργικά κόστη -χωρίς μάλιστα να υπάρχει ανάλογη ανταποδοτικότητα- για όσα καταβάλλουν; Είσαστε τρία χρόνια στην Κυβέρνηση, έχετε καμμία μελέτη ή κάποιον σχεδιασμό για την επαναλειτουργία βιομηχανικών μονάδων;

Εσείς, κύριε Υπουργέ, γιατί σας άκουσα με προσοχή, προηγουμένως, μιλήσατε για μια σειρά βιομηχανίες, όπως την «PITSOS» και άλλες, τις οποίες είπατε ότι θέσατε σε επαναλειτουργία.

Θα σας θυμίσω ότι τη βιομηχανία «SHELMAN», κύριε Υπουργέ, ο ίδιος ο Πρωθυπουργός της χώρας τον Μάρτιο του 2020 είχε δεσμευτεί στην Κομοτηνή ότι η επαναλειτουργία της είναι θέμα χρόνου. Εσείς ο ίδιος δώσατε ανάλογες υποσχέσεις, ενώ δύο φορές συζητήθηκε εδώ στη Βουλή το θέμα. Σας άκουσα πριν λίγο, πράγματι, να λέτε, σε κλίμα έντασης, ότι επαναλειτουργήσατε βιομηχανίες, όπως η «PITSOS» κ.λπ.. Δεν σας άκουσα να λέτε κάτι για τη «SHELMAN» στην ακριτική Θράκη. Φαίνεται ότι την ξεχάσατε, κύριε Υπουργέ.

Κυρίες και κύριοι της Πλειοψηφίας, δεν αντιμετωπίζετε τα προβλήματα των ΒΙΠΕ. Αντί να στηρίξετε με πρωτοβουλίες για να προχωρήσουν σχήματα αυτοδιαχείρισης, εσείς με τις ρυθμίσεις σας τις καταργείτε ή καθιστάτε αδύνατο το εγχείρημα αυτό. Για ποια στρατηγική περιφερειακής ανάπτυξης μπορείτε να κάνετε λόγο; Αντί να δημιουργείτε συνθήκες για ένα σταθερό επενδυτικό περιβάλλον, εσείς με τις ρυθμίσεις και τις μεταβατικές διατάξεις που έχουν μάλιστα αναδρομική ισχύ, αμφισβητείτε κεκτημένα περιουσιακά δικαιώματα των εγκατεστημένων επιχειρήσεων, δικαιώματα που έχουν αποκτηθεί με το υφιστάμενο νομικό πλαίσιο και έχουν πληρώσει γι’ αυτά. Με ευκολία τα αφήνετε έρμαια στη βούληση του νέου φορέα που συγκροτείται.

Είναι να αναρωτιέται κανείς τι μηνύματα εκπέμπετε σε ενδιαφερόμενους επενδυτές, ιδιαίτερα στην περιφέρεια. Μέχρι τώρα γνωρίζαμε -και σας το λέγαμε- ότι εμπαίζετε τον κόσμο της εργασίας, τους συνταξιούχους, τους νέους ανθρώπους, εξαπατούσατε τη μικρή και μεσαία επιχειρηματικότητα αφήνοντάς τη να συσσωρεύει χρέη. Εδώ εσείς ξεπεράσατε τον εαυτό σας. Δεν ακούτε ούτε αυτούς με τους οποίους υποτίθεται ότι είχατε προνομιακή σχέση. Δεν ακούσατε τους εκπροσώπους της επιχειρηματικότητας που είναι εγκατεστημένοι στις ΒΙΠΕ, ούτε λάβατε υπ’ όψιν καμμία από τις προτάσεις τους. Με ποιους, τελικά, συνομιλείτε; Για ποιους νομοθετείτε, κύριοι; Σίγουρα όχι για την υγιή επιχειρηματικότητα αλλά για να υπηρετήσετε στενά οικονομικά συμφέροντα υμετέρων και φίλων σας, που ετοιμάζονται να αξιοποιήσουν προς όφελός τους μέσω των ρυθμίσεων τούς πόρους του Ταμείου Ανάκαμψης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω, κύριε Πρόεδρε.

Επιβεβαιώνετε, κύριοι, ότι δεν έχετε σχέδιο βιομηχανικής πολιτικής, όπως και σχέδιο για την ανάκαμψη της οικονομίας με όρους βιωσιμότητας και δικαιοσύνης. Η αναγκαιότητα για μια νέα συνολικά πολιτική που θα αξιοποιεί τα ισχυρά συγκριτικά πλεονεκτήματα που διαθέτει η χώρα μας είναι επείγουσα όσο ποτέ. Το ίδιο και η πολιτική αλλαγή για να έρθει ξανά η ελπίδα και η προοπτική για τη μεγάλη πλειοψηφία της ελληνικής κοινωνίας.

Σας ευχαριστώ, κύριε Πρόεδρε, για την ανοχή.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Χαρίτου.

Μη στεναχωριέστε για τη «SHELMAN». Θα σας απαντήσει ο Υπουργός.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πάρα πολύ τον συνάδελφο για την αναφορά στη «SHELMAN», γιατί θα το ξέχναγα.

Αύριο είναι ο πλειστηριασμός για τη «SHELMAN» στην τιμή που πρότεινε από την αρχή ο επενδυτής να την αγοράσει. Έχουμε βρει επενδυτή. Υπάρχει επενδυτής. Έχουμε συμφωνήσει. Η τιμή που έδινε ο επενδυτής ήταν μια τιμή «χ», δεν θα την αναφέρω. Η τιμή που είχε υπολογίσει ως σύνδικος να κάνει τον πλειστηριασμό ήταν δύο φορές πάνω. Του είπα πολλές φορές στο γραφείο μου ότι χάνουμε τσάμπα χρόνο τόσο καιρό. Εδώ και οκτώ χρόνια θέλετε να την πουλήσετε και αυτή η τιμή δεν βρίσκει αγοραστή. Άρα η τιμή την οποία εκτιμάτε είναι λάθος. Η τιμή του επενδυτή είναι αυτή. Δεν έχει βρεθεί άλλος, ένας είναι ο επενδυτής. Δεν το δέχτηκε και είπε να πάμε με τη συνήθη διαδικασία του δικαστηρίου.

Έγινε ένας γύρος. Άγονος. Έγινε δεύτερος γύρος. Άγονος. Έπεφτε η τιμή, έπεφτε η τιμή, έπεφτε η τιμή και αύριο, 14 Οκτωβρίου, είναι ο πλειστηριασμός στη συμφωνημένη με τον επενδυτή τιμή για να το αγοράσει. Εφόσον πράγματι το αγοράσει αύριο, έχουμε να κάνουμε μία συμφωνία μαζί του. Μας έχει πει κάποια πράγματα. Έχουμε πει ότι θα βοηθήσουμε ως κράτος. Φαίνεται ότι είναι σοβαρός άνθρωπος.

Αν αύριο, λοιπόν, το πάρει, θα μπορώ να ανακοινώσω την άλλη βδομάδα με την «PITSOS», την «CRETA FARMS» και όλα τα υπόλοιπα καλώς εχόντων και τη «SHELMAN».

Τα αναφέρω αυτά γιατί είπατε ότι έχω ξεχάσει τη «SHELMAN». Θέλω να σας διαβεβαιώσω ότι καθόλου δεν έχω ξεχάσει τη «SHELMAN», ειδικά και λόγω του χώρου που βρίσκεται η «SHELMAN», δηλαδή της Θράκης, αλλά και του είδους που παράγει η «SHELMAN», η ξυλεία που τώρα είναι σε μια άνοδο η τιμή της για προφανείς λόγους. Έχω ασχοληθεί πολύ με τη «SHELMAN». Και είναι και η «SHELMAN» ένα από τα προσωπικά μου στοιχήματα. Και βεβαίως για ό,τι έχω πει εδώ, φέρω ακέραια την ευθύνη για να γίνει, γι’ αυτό σας λέω ότι αύριο είναι η κρίσιμη μέρα.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Καλείτε στο Βήμα ο Κοινοβουλευτικός Εκπρόσωπος της Ελληνικής Λύσης κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, ευχαριστώ πάρα πολύ.

«Αυξήθηκε ο πληθωρισμός τον Σεπτέμβριο -είπε ο κ. Γεωργιάδης στην κύρια ομιλία του- επειδή τελείωσαν οι εκπτώσεις του καλοκαιριού». Κύριε Υπουργέ, αν αυτό που ειπώθηκε πριν ότι ο πληθωρισμός τον Σεπτέμβριο -και το λέμε πραγματικά καλόπιστα και θα το καταλάβετε και στη συνέχεια της ομιλίας μου- αυξήθηκε γιατί τελείωσαν οι εκπτώσεις του καλοκαιριού, του Αυγούστου, το λέγαμε αυτό υποθετικά σε ένα σενάριο όπου ήμασταν καλεσμένοι εγώ κι εσείς στο Πανεπιστήμιο Μακεδονίας, στο Οικονομικό Τμήμα, νομίζω θα μας έλεγαν «Κύριοι, περάστε έξω». Αυτή είναι η δική μου αίσθηση.

Για την αύξηση του πληθωρισμού τον Σεπτέμβριο φταίνε οι εκπτώσεις; Ποιες εκπτώσεις; Οι πατάτες, το λάδι, τα φαγητά; Πού είχαμε εκπτώσεις; Στα ρούχα. Και εξαιτίας αυτού του γεγονότος αυξήθηκε ο πληθωρισμός;

Για να σας προλάβω στην περίπτωση που αντιδράσετε, εμείς δεν λέμε ότι για όλα φταίει η Νέα Δημοκρατία ή ο Μητσοτάκης ή η Κυβέρνηση ή οτιδήποτε άλλο. Έχουμε αποδείξει πάνω από τριάμισι χρόνια που είμαστε εδώ ότι είμαστε η φωνή της λογικής. Άρα όποιος το λέει αυτό ότι για όλα φταίει η κάθε κυβέρνηση θεωρούμε ότι είναι εκτός πραγματικότητας.

Λέμε, όμως, το εξής: Λέμε ότι κατά 50% φταίει, ευθύνεται ο διεθνής παράγοντας, κύριε Υπουργέ, αλλά κατά 50% φταίνε οι πολιτικές επιλογές της Κυβέρνησης. Δεν μπορούμε να κλείσουμε τα μάτια στον διεθνή παράγοντα και όλα όσα συμβαίνουν τριγύρω μας. Όμως, εδώ υπάρχουν σοβαρές ευθύνες, οι οποίες προκύπτουν από τις δικές σας -της Κυβέρνησης εννοώ- πολιτικές επιλογές. Ένας βέβαιος τρόπος για να μειωθεί ο πληθωρισμός είναι να έχουμε, για παράδειγμα, όχι φθηνή, αλλά πιο φθηνή ενέργεια. Και θα ρωτήσει ο άλλος: Και πώς θα επιτευχθεί αυτό;

Για αυτό λέμε ότι νιώθουμε δικαιωμένοι σε πάρα πολλά πράγματα. Και αυτό ξέρετε αντανακλάται στην κοινωνία και είναι και εύλογη -τα δικά σας μέσα, αυτά που πρόσκεινται, εν πάση περιπτώσει, στην Κυβέρνηση και στη Νέα Δημοκρατία, οι ανησυχούντες συνάδελφοι δημοσιογράφοι που αρθρογραφούν και λένε- η πρεμούρα που έχει η Νέα Δημοκρατία όχι μόνο στη βόρεια Ελλάδα, κυρίως στη βόρεια Ελλάδα, για την πολύ μεγάλη αύρα και στην υπόλοιπη Ελλάδα, στη νότια Ελλάδα, στη δυτική Ελλάδα και για τη μεγάλη αύξηση και ανταπόκριση του κόσμου στην Ελληνική Λύση. Αυτό, όπως ξέρετε, δεν είναι τυχαίο. Δεν μας αγάπησαν ξαφνικά χωρίς λόγο. Αυτό είναι αποτέλεσμα μιας πολύ σκληρής και μεθοδικής δουλειάς στο ελληνικό Κοινοβούλιο.

Όσον αφορά τη φθηνή ενέργεια, λοιπόν, είναι έγκλημα που έκλεισαν οι λιγνίτες. Είναι έγκλημα. Τι να κάνουμε τώρα; Όχι, δεν είμαστε οι άνθρωποι των σπηλαίων, όπως μας είχατε χαρακτηρίσει κάποια στιγμή, ή καρβουνιάρηδες. Όμως, αυτή τη στιγμή αν είχαμε τους λιγνίτες, θα ήταν διαφορετικά τα πράγματα, Και σε αυτό ευθύνεται σε πολύ μεγάλο ποσοστό και ο ΣΥΡΙΖΑ, γιατί και αυτός επί της δικής του διακυβέρνησης έκλεισε ένα πολύ μεγάλο ποσοστό των λιγνιτικών μονάδων και φυσικά εσείς το συνεχίσατε. Για αυτό και λέμε ότι επί της ουσίας έχετε πολύ λίγες διαφορές ως κόμματα, ως βασική φιλοσοφία. Πολύ λίγες είναι οι διαφορές σας.

Ήταν Φεβρουάριος του 2020 όταν ο Πρόεδρός μας φώναζε να προαγοράσουμε στον Πρωθυπουργό σας, στον Πρωθυπουργό της Ελλάδος, φυσικό αέριο και πετρέλαιο, να προαγοράσουμε, όχι μόνο να αποθηκεύσουμε, να προαγοράσουμε. Έχουν μεγάλες ευθύνες και η δική σας Κυβέρνηση και του ΣΥΡΙΖΑ, αλλά και οι προηγούμενες που το θέμα των εξορύξεων, για παράδειγμα, έχει μείνει στάσιμο. Είναι πολύ σημαντικό θέμα που το φωνάζει ο συγκεκριμένος Πρόεδρος, ο Βελόπουλος, χρόνια, από το 2007. Πετρελαιά τον ανεβάζατε, πετρελαιά τον κατεβάζατε όχι εσείς, οι υπόλοιποι εδώ και γελούσαν.

Το θέμα των εξορύξεων είναι πολύ σημαντικό και να πάμε και σε ένα άλλο θέμα, γιατί θεωρούμε ότι είναι υποκριτικό, κύριε Υπουργέ, και αν διαφωνείτε, πείτε το: Οι κυρώσεις στη Ρωσία. Εγώ δεν μπαίνω στην ουσία. Εγώ μπαίνω στο αποτέλεσμα των κυρώσεων. Τι λέμε, λοιπόν; Λέμε ότι δεν θα πάρω φυσικό αέριο από τη Ρωσία. Μάλιστα, να μην πάρεις ποτέ. Μη σώσεις και πάρεις. Γιατί; Γιατί έχω επιβάλλει κυρώσεις, γιατί έχει κάνει μια απάνθρωπη πράξη και έχει εισβάλει σε μια άλλη χώρα κ.λπ.. Μάλιστα.

Δεν είναι υποκριτικό, κύριε Υπουργέ, η Ελλάδα να μην αγοράζει πετρέλαιο από τη Ρωσία, αλλά να αγοράζει πετρέλαιο από την Ινδία, η οποία το παίρνει από τη Ρωσία; Δηλαδή, αν μαλώσουμε οι δυο μας και πνίγομαι και θέλω νερό, δεν θα μου το δώσετε εσείς, θα μου το δώσει ο συνεργάτης σας πίσω. Μα, είναι υποκριτικό.

Δεν παίρνουμε αέριο από τη Ρωσία, αλλά παίρνουμε από το Αζερμπαϊτζάν, το οποίο παίρνει από τη Ρωσία. Δηλαδή, κάνει ένα τρίγωνο και φυσικά το μεταπουλούν αυτές οι χώρες και το αέριο και το πετρέλαιο και έρχεται σαφώς πιο ακριβό στη χώρα μας.

Θέλω να πω ότι κυρώσεις είναι κυρώσεις, αλλά δεν γίνεται από τη μια κυρώσεις και από την άλλη να το παίρνουμε διά της πλαγίας οδού. Τι σόι κυρώσεις είναι αυτές; Για αυτό λέμε ότι είναι υποκριτικό. Δεν μας φαίνεται λογικό, εν πάση περιπτώσει, αυτό, καθόλου λογικό, την ώρα που ο Έλληνας πραγματικά δεινοπαθεί και έχουμε πρόβλημα μεγάλο πώς θα ζεσταθεί, πώς θα φάει, πώς θα κινηθεί η βιομηχανία μας, αθέμιτος ανταγωνισμός, τα τάνκερ έρχονται, πέντε φορές πάνω είναι η τιμή, θησαυρίζουν οι Αμερικάνοι και πάει λέγοντας.

Μπορώ να σας πω και κάτι; Ο Υπουργός Οικονομικών της Γαλλίας -εγώ δεν λέω κάποια χώρα περίεργη, κύριε Βασίλη Βιλιάρδο είδα το tweet σου- δεν μπορεί, λέει -επαναλαμβάνω ο Υπουργός Οικονομικών της Γαλλίας- ο πόλεμος στην Ουκρανία να οδηγήσει σε αμερικανική οικονομική κυριαρχία και στην αποδυνάμωση της Ευρωπαϊκής Ένωσης. Αυτό λέει ο Υπουργός Οικονομικών της Γαλλίας. Οι Ηνωμένες Πολιτείες -λέει ο άνθρωπος- πωλούν τέσσερις φορές ακριβότερα το LNG στην Ευρωπαϊκή Ένωση απ’ ότι στις βιομηχανίες τους. Αυτό λέει ο Υπουργός Οικονομικών της Γαλλίας. Να πούμε ότι ο Υπουργός Οικονομικών της Γαλλίας είναι και αυτός ρωσόφιλος, ότι είναι του Πούτιν άνθρωπος; Εμένα μου φαίνεται για λογικός και τίποτα παραπάνω και λέει την αλήθεια. Ούτε ρωσόφιλος μου εμφανίζεται ούτε τίποτα. Τι είπε ο Υπουργός Οικονομικών της Γαλλίας; Αυτό που λέμε όλοι, ότι οι Αμερικανοί κάνουν το παιχνίδι τους και θησαυρίζουν λεφτά και η Ευρώπη πεθαίνει. Η Ευρώπη πεθαίνει και διαλύεται. Το είπε ο Υπουργός Οικονομικών της Γαλλίας, ούτε ο Βελόπουλος ούτε κανένας άλλος, εκτός και αν είναι και αυτός ρωσόφιλος ή πουτινόφιλος. Έτσι, λοιπόν, με τη φθηνή ενέργεια.

Άκουσα τον κύριο εισηγητή σας πρωί-πρωί σήμερα με καμάρι είπε και περηφάνια ότι είχαμε ρεκόρ παραγωγής ρεύματος από ΑΠΕ, από ανανεώσιμες πηγές ενέργειας. Δεν λέτε, όμως, όλη την ιστορία. Και αφού είχαμε, λοιπόν, ρεκόρ παραγωγής ενέργειας από ανανεώσιμες πηγές ενέργειας, για το οποίο πανηγυρίζετε, και ότι η Ελλάς από εισαγωγέας ενέργειας έγινε και εξαγωγέας, όπως είπατε, γιατί δεν λέτε ότι είναι το ίδιο ακριβό και το ρεύμα από τις ΑΠΕ γιατί συνδέεται και αυτό πάει στο Χρηματιστήριο Ενέργειας;

Γιατί η χονδρεμπορική τιμή του ρεύματος στην Ελλάδα, λοιπόν, κύριε Σιμόπουλε, κύριε εισηγητά, είναι η ακριβότερη στην Ευρώπη σήμερα αφού είχαμε ρεκόρ παραγωγής από ΑΠΕ; Είχαμε 295 ευρώ τιμή στην Ελλάδα, 133 στην Ισπανία, 200 στην Πολωνία, 100 στη Σουηδία. Ναι, αλλά εμείς είχαμε ΑΠΕ. Πού είναι οι ΑΠΕ; Να τις βράσω τις ΑΠΕ αν είναι να τις χρυσοπληρώνουμε.

Το είπατε το πρωί στην εισήγησή σας γεμάτος καμάρι ότι είχαμε ρεκόρ παραγωγής ρεύματος από ΑΠΕ και λέω εγώ ότι είναι πανάκριβο γιατί και αυτό το διαβολεμένο περνάει από το Χρηματιστήριο Ενέργειας. Τι δεν καταλαβαίνετε; Όλο, 100% των αναγκών μας. Άρα μια τρύπα στο νερό κάνουμε εδώ, τίποτε. Ήταν έγκλημα με τους λιγνίτες.

Την ώρα, λοιπόν, που ο πληθωρισμός έχει ξεπεράσει κάθε όριο και ιδίως τα είδη πρώτης ανάγκης και στην ενέργεια δεν μπορεί να υπάρχει άνθρωπος εδώ μέσα ή απ’ έξω που μας ακούει -οι Ελληνίδες και οι Έλληνες- να μην έχουν καταλάβει ότι τα καρτέλ θησαυρίζουν πάνω στη δυστυχία του Έλληνα. Τι να κάνουμε τώρα; Είναι οι τέσσερις - πέντε αυτοί οι πάροχοι ενέργειας οι οποίοι θησαυρίζουν και είναι και το καρτέλ των εφοπλιστών, οι οποίοι βλέπουν τα ναύλα των πλοίων μεταφοράς υγροποιημένου φυσικού αερίου -το LNG που λέμε- και των δεξαμενόπλοιων να έχουν εκτοξευτεί σε ιστορικά υψηλά. Πρόκειται για καρτέλ εταιρειών ενέργειας που αντί να ζημιώνονται -αυτό θα ήταν το λογικό λόγω της αύξησης τιμής του αερίου- αυτοί καταγράφουν υπερκέρδη ρεκόρ. Πώς γίνεται αυτό;

Πάμε στο εμπορικό έλλειμμα. Αυξάνεται ο τουρισμός. Εννοείται ότι χαιρόμαστε. Είχαμε μια μεγάλη αύξηση στον τουρισμό.

Όμως, όσο -αυτό δεν είναι οξύμωρο, κύριε Γεωργιάδη;- αυξάνεται ο τουρισμός, αυξάνεται και το εμπορικό έλλειμμα. Πώς γίνεται αυτό; Γίνεται γιατί είναι όλα εισαγόμενα τα προϊόντα. Όλα τα προϊόντα τα οποία σχετίζονται με τον τουρισμό είναι εισαγόμενα. Κάψαμε όλα τα έσοδα του τουρισμού στο πρώτο εξάμηνο. Το καταλαβαίνετε; Όλα τα έσοδα του τουρισμού τα κάψαμε στο πρώτο εξάμηνο. Αυξάνεται το εμπορικό έλλειμμα όσο αυξάνεται και ο τουρισμός.

Το 2020 - 2021 είχαμε έλλειμμα πάνω από 30 δισεκατομμύρια και πανηγυρίζουμε που θα πάρουμε από το Ταμείο Ανάκαμψης με προϋποθέσεις, με προαπαιτούμενα -άρα μνημόνιο είναι αυτό- δανεικά 17 δισεκατομμύρια. Και πανηγυρίζουμε, ενώ ήταν το έλλειμμα σε ένα χρόνο 30 δισεκατομμύρια.

Δεν φωνάζω, κύριε Βιλιάρδο. Εκνευρίζομαι. Στις 30 Σεπτεμβρίου ένας Έλληνας εκεί έξω πήγαινε στο βενζινάδικο και έβαζε ντίζελ 1,70 το λίτρο. Σήμερα βάζει 2,10 - 2,15. Μέσα σε δύο εβδομάδες είχαμε αύξηση στο λίτρο 45 σεντς, ήτοι περίπου 25%. Στις 30 Σεπτεμβρίου η τιμή του Brent ήταν 87,2 δολάρια το βαρέλι. Σήμερα είναι 93. Είχαμε αύξηση 6%. Γιατί είχαμε 25% αύξηση στην αντλία, αφού αυξήθηκε 6% στο μεσοδιάστημα αυτό; Πού πάει αυτή η αύξηση; Κάπου πάει. Δεν χάνεται στον δρόμο. Στο ράφι πάει, στον καταναλωτή πάει, στην τσέπη του Έλληνα πάει.

Κοιτάξτε, δεν θα κουραστούμε να το λέμε ότι είμαστε η παράταξη της λογικής σε όλα τα θέματα. Και θα σας κάνω μια μικρή περίληψη. Είμαστε ένα κόμμα με προτάσεις και λύσεις. Κάποιες από αυτές τις έχετε υιοθετήσει. Το πρόβλημα είναι ότι λειτουργεί η Κυβέρνηση με χρονοκαθυστέρηση.

Εμείς δεν μπήκαμε εδώ ούτε για να μαλώνουμε με τον Γεωργιάδη ούτε να μαλώνουμε με τον ΣΥΡΙΖΑ ή με όλους τους υπόλοιπους. Θέλουμε να φανούμε χρήσιμοι και θεωρώ ότι το έχουμε πετύχει σε όλα. Από πού να ξεκινήσω; Από την ενέργεια. Καταθέσαμε προτάσεις από το 2020, όταν δεν υπήρχε καν στο μυαλό σας αυτό που έρχεται, για προαγορά, για λιγνίτες, για εξορύξεις. Κάναμε χίλιες δύο προτάσεις. Δεν κάνατε τίποτα.

Ως προς το πρόβλημα που είχαμε με την παράνομη μετανάστευση στον Έβρο, όταν το 2019 λέγαμε εδώ για τείχος στον Έβρο, μας λέγατε ακραίους. Σας πήρε ενάμιση, δύο χρόνια να καταλάβετε ότι η δική μας θέση ήταν σωστή.

Πρωτογενής τομέας. Όταν ο κ. Βελόπουλος έλεγε εδώ σε όλους τους πολιτικούς αρχηγούς, τον Πρωθυπουργό, τον Τσίπρα, όλους, να μαζευτούμε να κάνουμε ένα πλάνο για τον πρωτογενή τομέα, γιατί έρχεται πείνα, χασκογελούσαν και ούτε καν ασχολούνταν μαζί του. Είχαμε προτάσεις συγκεκριμένες ακόμα και για το μεταναστευτικό, όπως το λένε, ή αλλιώς παράνομη μετανάστευση.

Σας είχαμε πει από το 2019 «ελέγξτε και κλείστε τις ΜΚΟ». Γιατί για μας, κύριε Υπουργέ, η Κυβέρνηση, η κάθε κυβέρνηση -είτε είναι ο ΣΥΡΙΖΑ, είτε το ΠΑΣΟΚ, είτε εσείς που είστε τώρα- είναι η κυβέρνηση της Ελλάδος και εμείς δεν χαιρόμαστε όταν μια παράνομη ΜΚΟ αποκαλεί ηλίθιο και χαζό έναν Υπουργό. Και βγαίνουν αυτές οι ΜΚΟ, που σας έχουμε πει «ελέγξτε και κλείστε τις» και βρίζουν την Ελλάδα και τον Υπουργό. Ελέγξτε, κλείστε τις, είναι γάγγραινα. Το έχουμε πει. Πάλι δικαιωνόμαστε σε αυτό, για τα ειδεχθή εγκλήματα.

Στις 7 Ιουλίου του 2019 ήταν οι εκλογές. Στις 14 Ιουλίου του 2019 δεν είχαμε ούτε καν ορκιστεί. Βγαίνει ο Πρόεδρος -και τον έχουν παντού- και λέει «παιδοβιαστές ή χημικός ευνουχισμός ή θανατική ποινή και πραγματικά ισόβια». Δείτε το, τα έλεγε το 2019, όχι να γίνουν όλα τα εγκλήματα που έχουν γίνει τώρα και να τρέξουμε πάλι πίσω από τις εξελίξεις για να ακούσουμε την κοινωνική κατακραυγή ή να πιάσουμε το σφυγμό του κόσμου ή να ικανοποιήσουμε την κοινωνία.

Σε όλα, λοιπόν, δικαιωνόμαστε γι’ αυτό και υπάρχει αυτή η απήχηση της Ελληνικής Λύσης στην κοινωνία, στις Ελληνίδες και τους Έλληνες. Γνωρίζουμε πολύ καλά -και εμείς στον κόσμο αυτό ζούμε- ότι έχετε ιδιαίτερη πρεμούρα, αλλά εμείς θα συνεχίσουμε να πρεσβεύουμε τη λογική, τίποτε παραπάνω και τίποτα λιγότερο.

Και τώρα έρχεστε στα λόγια μας πάλι. Θα γίνει, λέει, μέσα στον Οκτώβριο συζήτηση σε επίπεδο πολιτικών αρχηγών για τους παιδοβιασμούς και το φαινόμενο αυτό. Μα, το έχουμε πει εξαρχής, αυτό που είπε και στην τηλεόραση χθες, που το είχε πει από το 2019. Δεν έχουν δικαίωμα αυτοί οι άνθρωποι ούτε να ξαναβγούν από τη φυλακή ούτε να ξαναδούν το φως του ήλιου. Και δεν μας ενδιαφέρει και πολύ τι λέει η Ευρωπαϊκή Ένωση. Να βρούμε τρόπο. Δεν μπορούμε να έχουμε θανατική ποινή, γιατί είναι έτσι η νομοθεσία της Ευρωπαϊκής Ένωσης. Παιδοβιαστής που ακουμπάει το χέρι του σε μικρά παιδιά; Είναι παιδιά, ούτε αγόρια ούτε κορίτσια, παιδιά! Αυτοί οι άνθρωποι δεν αξίζουν να ξαναδούν ποτέ το φως του ήλιου.

Μπορεί να σας φαίνονται ακραίες οι θέσεις της Ελληνικής Λύσης, αλλά με χρονοκαθυστέρηση έρχεστε πάντα στα λόγια μας και βλέπετε ότι μόνη λύση είναι αυτή.

Εμείς θα συνεχίσουμε να έχουμε μία εποικοδομητική παρουσία στο ελληνικό Κοινοβούλιο. Θα συνεχίσουμε να έχουμε μία πολύ στενή και ειλικρινή σχέση με τις Ελληνίδες και τους Έλληνες, γιατί σε αυτούς πιστεύουμε και με αυτούς θα πορευτούμε μαζί.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Χήτα.

**ΣΠΥΡΙΔΩΝ- ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θέλω να δώσω μερικές απαντήσεις στον κύριο συνάδελφο, κυρίως για να μη δημιουργούνται διαστρεβλώσεις.

Είπε ο κύριος συνάδελφος στην αρχή της ομιλίας του -και με ένα ρητορικό στόμφο, οφείλω να πω- ότι αν, λέει, στο αμφιθέατρο σε οικονομική σχολή λεγόταν αυτό που είπα στην ομιλία μου για τον πληθωρισμό και τις εκπτώσεις και την επίπτωση των εκπτώσεων, τότε θα έπρεπε, λέει, να του πω «βγες γρήγορα από την Αίθουσα».

**ΚΩΝΣΤΑΝΤΙΝΟΣ ΧΗΤΑΣ:** Αυτοί μας λέγανε…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα καταθέσω στα Πρακτικά από τα στοιχεία της ΕΛΣΤΑΤ τη μηνιαία αύξηση του πληθωρισμού, month to month, δηλαδή Αύγουστο προς Σεπτέμβριο 2022, 2021, 2020, 2019, 2018, 2017, 2016, 2015. Πηγή των στοιχείων η ΕΛΣΤΑΤ.

Το 2022 είναι 2,9% η μηνιαία αύξηση, 1,83 η συμβολή της επαναφοράς των τιμών στα προ εκπτώσεων επίπεδα και 0,81% το φυσικό αέριο. Το 2021 2,4% η μηνιαία αύξηση, 1,82 η συμβολή της επαναφοράς των τιμών στα προ εκπτώσεων επίπεδα. Τα λέει η ΕΛΣΤΑΤ.

Το 2020 2% η μηνιαία αύξηση, 1,91 η συμβολή της επαναφοράς των τιμών στα προ εκπτώσεων επίπεδα. Το 2019 2,9% η μηνιαία αύξηση, 1,95 η συμβολή της της επαναφοράς των τιμών στα προ εκπτώσεων επίπεδα. Το 2018 2% η μηνιαία αύξηση, 1,98 η συμβολή της επαναφοράς στα προ εκπτώσεων επίπεδα. Το 2017 1,9% η μηνιαία αύξηση, 2,01 η συμβολή της επαναφοράς των τιμών στα προ εκπτώσεων επίπεδα. Είχαμε και αποπληθωρισμό στα υπόλοιπα. Το 2016 1,8% η μηνιαία αύξηση, 2,4 η συμβολή της επαναφοράς των τιμών στα προ εκπτώσεων επίπεδα και το 2015 1,8% η μηνιαία αύξηση, 2 η συμβολή της επαναφοράς των τιμών στα προ εκπτώσεων επίπεδα.

Το καταθέτω στα Πρακτικά.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό που θα έπρεπε να πουν στο αμφιθέατρο είναι να μάθετε να διαβάζετε τα στοιχεία της ΕΛΣΤΑΤ. Γιατί, ξέρετε, φοιτητές σε οικονομική σχολή που δεν μπορούν να διαβάσουν τα στοιχεία της ΕΛΣΤΑΤ, μάλλον σε λάθος σχολή βρίσκονται.

Άρα παρακαλώ πολύ, η οίηση και το ρητορικό σας τέχνασμα, έξυπνο για το Κοινοβούλιο. Ήσασταν άτυχος, πέσατε πάνω μου. Το είχα ετοιμάσει να το πω. Απλώς το είχα στη διάθεσή μου, και όταν το αναφέρατε, είπα «γιατί ο συμπαθέστατος αυτός άνθρωπος να γίνεται ρεζίλι;». Άρα όσα αναφέρατε γι’ αυτό που είπα, δείχνουν ότι αν είμαστε σε οικονομική σχολή, θα μας αποβάλουν κι ας πάμε ξανά στην πρώτη δημοτικού.

Πάμε στο δεύτερο, ψέμα κολοσσιαίο. «Κλείσατε τους λιγνίτες». Θέλω να μου πείτε ποιο εργοστάσιο συγκεκριμένα κλείσαμε. Να μου πείτε ένα που κλείσαμε εμείς. Την πραγματικότητα για τους λιγνίτες την έχω πει εκατό φορές. Θα την ξαναπώ.

Πράγματι ο Κυριάκος Μητσοτάκης είχε πει το Σεπτέμβριο του 2019 ότι θα κλείσουμε, θα κλείναμε τα εργοστάσια του λιγνίτη στο τέλος του 2023. Καθώς μας πρόλαβε ο πόλεμος, η απόφαση για το τέλος του 2023 έχει πάει στο τέλος του 2025 και βλέπουμε. Καθόσον είμαστε στο 2022 και δεν έχουμε φτάσει στο τέλος του 2023, μπορείτε να αντιληφθείτε ότι η απόφαση που θα εφαρμοζόταν στο τέλος του 2023 προφανώς δεν αφορά το 2022, ακόμα και σε συνθήκες πολέμου.

Τι πραγματικά είχε συμβεί με τον λιγνίτη; Το μείγμα του λιγνίτη με το οποίο παρήγαμε ηλεκτρικό ρεύμα έπεσε την πενταετία 2015 - 2019 κατά 50%. Δεν έπεσε κατόπιν πολιτικής απόφασης. Δεν είπε η κυβέρνηση ΣΥΡΙΖΑ «σταματήστε να καίτε λιγνίτη».

Η ΔΕΗ κάθε μέρα, όταν ξεκινάει να παράγει ρεύμα, προτεραιοποιεί τα καύσιμά της βάσει κόστους. Όλη εκείνη την περίοδο ο λιγνίτης ήταν το ακριβότερο καύσιμο λόγω των ρύπων φυσικού αερίου. Ήταν η τελευταία επιλογή δηλαδή, γι’ αυτό είχε πέσει. Στο 100% της ημερήσιας παραγωγής ρεύματος από λιγνίτη, ο λιγνίτης ήταν το 5%.

Αυτό δεν συνέβη επειδή το ήθελε κάποια κυβέρνηση. Συνέβη επειδή η ΔΕΗ, όπως κάθε επιχείρηση, δεν θέλει να χάνει λεφτά. Και όσο περισσότερο λιγνίτη έκαιγες, τόσο πιο πολλά λεφτά έχανες. Ο λιγνίτης χρησιμοποιείτο δηλαδή μόνον για να συμπληρώσουν την ημερήσια κατανάλωση, έτσι ώστε να μην μείνουμε από ρεύμα, να μην έχουμε μπλακάουτ. Αλλιώς κάθε φορά που το έβαζε μπρος, έχανε λεφτά. Ήταν πολύ ακριβός.

Σήμερα που μιλάμε όχι μόνο δεν έχουμε κλείσει κανένα εργοστάσιο, αλλά έχουμε βάλει νωρίτερα στην παραγωγική διαδικασία τη μεγαλύτερη μονάδα λιγνίτη, την Πτολεμαΐδα 5.

**ΚΩΝΣΤΑΝΤΙΝΟΣ ΧΗΤΑΣ:** Άνοιξε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Όχι, είναι στη δοκιμαστική της λειτουργία. Θα ανοίξει, όμως, εντός του 2022. Κανονικά θα άνοιγε το 2023.

Με όλα αυτά που ζούμε και την ενεργειακή κρίση που ζούμε, η ΔΕΗ αποφάσισε να αυξήσει τη χρήση λιγνίτη, γιατί τώρα ο λιγνίτης είναι η προτελευταία ακριβότερη επιλογή. Τώρα η χειρότερη επιλογή είναι το φυσικό αέριο. Άρα στην προσπάθειά της να μειώσει τη χασούρα, μειώνει το φυσικό αέριο και το αντικαθιστά με λιγνίτη και ο στόχος είναι να φτάσει το 10% ημερήσιας παραγωγής από λιγνίτη. Όχι μόνο, λοιπόν, δεν κλείσαμε τους λιγνίτες, αλλά οι λιγνίτες συνεισφέρουν τώρα περισσότερο μερίδιο από ό,τι πριν.

Η απόφαση στην οποία αναφέρεστε δεν έχει εφαρμοστεί, αντιθέτως λόγω της απόφασής μας αυτής πήραμε και έξτρα χρήματα από την Ευρωπαϊκή Ένωση για να κάνουμε την απολιγνιτοποίηση και λόγω του πολέμου έχουμε και δυο χρόνια παραπάνω για να την εφαρμόσουμε. Στην πραγματικότητα αυτό έχει πάει περίφημα και ούτε να το θέλαμε. Δεν είναι ότι το θέλαμε, αλλά όπως είναι τα πράγματα πήραμε και τα λεφτά και τα ακίνητα και μείναμε εκεί με τα εργοστάσια λιγνίτη. Άρα τίποτα από όλα όσα λέτε δεν έχει γίνει. Είναι ένα παραμύθι, ένα ψέμα, ένα πουκάμισο αδειανό, μια ιστορία που δεν συνάδει με το να λέτε «εμείς είμαστε το κόμμα της αλήθειας». Όχι, είπατε ψέματα, γιατί δεν έχετε να μου πείτε μία μονάδα που κλείσαμε, ούτε μία.

Τρίτον, είπατε ένα επιπλέον ψέμα, δηλαδή ότι σήμερα η παραγόμενη ενέργεια από ΑΠΕ είναι το ίδιο ακριβή με τις άλλες. Αυτό είναι τελείως ψέμα και αν το είπατε επίτηδες, είστε ψεύτης. Εάν δεν το γνωρίζετε, είστε εντελώς άσχετος. Σήμερα το κόστος της κιλοβατώρας από ΑΠΕ είναι κάτω από τα 50 ευρώ, όταν υπάρχουν ημέρες που η κιλοβατώρα φτάνει τα 500. Τόση είναι η διαφορά.

Την ημέρα που είχαμε πέντε ώρες μόνο από ΑΠΕ, η ημερήσια τιμή της κιλοβατώρας στην Ελλάδα έπεσε στο χαμηλότερο σημείο των τελευταίων δέκα μηνών. Για ποιον λόγο; Γιατί στον ημερήσιο μέσο όρο μπήκαν πολλές κιλοβατώρες με 50 και αφαιρέθηκαν πολλές κιλοβατώρες με 500.

Άρα οι ΑΠΕ σήμερα δεν είναι μόνο χρήσιμες για τον πόλεμο της ανθρωπότητας κατά της κλιματικής αλλαγής, είναι και εξαιρετικά οικονομικά συμφέρουσες. Εάν καταφέρναμε να παράγουμε περισσότερες θα είχαμε φθηνότερο ρεύμα. Κάθε φορά που ακούτε για απάτητα βουνά, για Άγραφα των Αγράφων, για τις ομάδες που απωθούν να μπουν ανεμογεννήτριες στις Κυκλάδες ή οτιδήποτε άλλο, όλοι αυτοί «οι αγώνες» οδηγούν σε ακριβότερο ρεύμα. Αυτό ας το ξέρει ο κόσμος κάθε φορά που το βλέπει και συμμετέχει.

Για τον πληθωρισμό νομίζω σας απάντησα πριν και κλείνω με το τελευταίο κολοσσιαίο ψέμα. Τιμή ντίζελ: Εδώ ξεπεράσατε τον εαυτό σας. Τι είπατε; Συγκρίναμε κύριε Πρόεδρε -είναι συνάδελφός σας, αλλά δεν μπορώ να μην το πω- την τιμή του ντίζελ 30 Σεπτεμβρίου με την τιμή του αργού και είπατε ότι 6% ανέβηκε το αργό, 25% ανέβηκε το ντίζελ, άρα κάτι δεν κάνετε καλά.

Πρώτον. Ξεχάσατε ότι στις 30 Σεπτεμβρίου τελείωσε η επιδότηση των 15 λεπτών, άρα είχαμε αυτομάτως 15 ευρώ το λίτρο άνοδο, γιατί έπεσε η επιδότηση. Άρα δεν είναι 6 με 25, είναι με 6, με 25 και μείον την επιδότηση.

Δεύτερον και κυριότερο όμως -πάλι εάν δεν το ξέρετε θα σας το πω, εάν το ξέρετε και το λέτε, πάλι είπατε ψέματα- ότι η τιμή του ντίζελ σήμερα είναι σε όλη την Ευρώπη εξαιρετικά ακριβότερη και ακριβότερη της βενζίνης. Παντού! Για ποιον λόγο συμβαίνει αυτό; Υπάρχει κάποιος λόγος που συμβαίνει. Ποιος είναι ο λόγος, κύριε Βιλιάρδε; Εσείς κανονικά έπρεπε να το ξέρετε. Πάρα πολλές βιομηχανίες στην Ευρώπη αλλάζουν το καύσιμό τους από φυσικό αέριο σε ντίζελ. Έτσι ξαφνικά το ντίζελ είναι ένα προϊόν του αργού, το οποίο έχει εξαιρετικά μεγάλη ζήτηση.

Αντιθέτως, η βενζίνη -επειδή έχει να κάνει με την οικονομική μας δραστηριότητα και την ύφεση που έχει ήδη ξεκινήσει- έχει πεσμένη ζήτηση. Έτσι, λοιπόν, είναι ένα προϊόν του αργού το ντίζελ που έχει πολύ μεγάλη ζήτηση, άρα υπάρχει έλλειμμα στην ευρωπαϊκή αγορά -η προσφορά είναι, περίπου, η ίδια και μειωμένη, γιατί έχει χαθεί το ντίζελ της Ρωσίας και η ζήτηση είναι πολύ μεγάλη.

Κύριε Βιλιάρδε, τι λέει ο Άνταμ Σμιθ: Νόμος προσφοράς και ζήτησης: έχει μεγαλύτερη ζήτηση, μικρότερη προσφορά, ανεβαίνει η τιμή. Όπως ισχύει ο νόμος του Άνταμ Σμιθ σε όλα, ισχύει και στο ντίζελ. Και δεν ισχύει στην Ελλάδα του Μητσοτάκη, ισχύει σήμερα στον πλανήτη γη.

Εάν είχατε κάνει τον κόπο δε να διαβάσετε την ανακοίνωση του ΟΠΕΚ -και με αυτό κλείνω- γιατί προχώρησε στην απόφαση της μείωσης της παραγωγής, η δικαιολογία που είπαν είναι ότι το έκαναν για να προλάβουν την κατάρρευση των τιμών της βενζίνης -από τον οποίο οι ίδιοι, προφανώς, χάνουν πολλά λεφτά-, γιατί θεώρησαν ότι εάν δεν σταματήσουν την παραγωγή του αργού -που είναι η πρώτη ύλη και για τη βενζίνη και για το ντίζελ- και επειδή η βενζίνη είχε διαρκώς μικρότερη ζήτηση, θα έχουν πολύ μεγάλη πτώση στην τιμή της βενζίνης και αυτό θα βλάψει τις πωλήσεις τους στο πετρέλαιο.

Αυτά τα απλά πραγματάκια εάν τα καταλάβετε μπορεί και να γίνετε το κόμμα της αλήθειας. Εγώ σας το εύχομαι να γίνετε. Θα είναι καλό για την Ελλάδα και το Κοινοβούλιο. Επειδή, όμως, εγώ έχω κάνει τη δική σας τη δουλειά και ήμουν σε ένα παρόμοιο μικρότερο κόμμα Βουλευτής και είχα απέναντι την Κυβέρνηση, φρόντιζα όταν μιλούσα να είμαι πάντα μελετημένος.

Κάνατε, λοιπόν, δώδεκα λεπτά ομιλία, είπατε απίστευτα πράγματα λανθασμένα και το κυριότερο που με ενόχλησε ήταν το φοβερό σας ύφος στην αρχή, λες και εσείς τα ξέρετε και η ΕΛΣΤΑΤ δεν τα ξέρει.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Κοιτάξτε, το να αποκαλεί ο κ. Γεωργιάδης εμένα προσωπικά ψεύτη, πάει πολύ.

Θέλω να ρωτήσω κάτι για τις ΑΠΕ. Εμείς δεν είπαμε ότι είναι κακές οι ΑΠΕ, πρώτον…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Είπατε την ίδια τιμή…

**ΚΩΝΣΤΑΝΤΙΝΟΣ ΧΗΤΑΣ:** Ναι, αλλά εδώ υπάρχει επιδότηση, έτσι δεν είναι; Δεν υπάρχει επιδότηση; Να ολοκληρώσω και να απαντήσετε. Υπάρχει επιδότηση. Ξαναλέω, όμως. Την ημέρα που είχαμε ρεκόρ παραγωγής ρεύματος από ανανεώσιμες πηγές ενέργειας -γιατί τον κόσμο αυτό τον ενδιαφέρει, τι θα πληρώσει- γιατί η χονδρεμπορική τιμή στην Ελλάδα ήταν στα 295 ευρώ -εγώ αυτό ρώτησα- ενώ στην Ισπανία ήταν 133 ευρώ, στην Πολωνία 200 ευρώ και στη Σουηδία 100 ευρώ;

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Γιατί είναι μικρό το ποσοστό.

**ΚΩΝΣΤΑΝΤΙΝΟΣ ΧΗΤΑΣ:** Πάμε παρακάτω. Αυτό που, επίσης, κρατάω από την απάντηση που μας δώσατε -γιατί δεν το θεωρώ προσωπικό, απαντάτε στο κόμμα μας- είναι βασικά η κάλυψη που προσφέρατε στον ΣΥΡΙΖΑ. Γι’ αυτό λέμε ότι είστε ίδιοι. Δηλαδή, τι είπατε; Ότι έκλεισαν οι λιγνιτικές μονάδες, αλλά δεν φταίει ο ΣΥΡΙΖΑ που έκλεισαν. Φταίνε οι συνθήκες, οι εκπομπές ρύπων, το πρόστιμο που πλήρωνε η ΔΕΗ, κ.λπ.. Άρα ρίχνετε και ένα συγχωροχάρτι στον ΣΥΡΙΖΑ, γιατί είπαμε ότι το κράτος έχει συνέχεια και το αύριο θα σας βρει, μάλλον, αγκαλιά. Εγώ αυτό το κρατάω πολιτικά σκεπτόμενος.

Επίσης -δεν έχω καταλάβει- αυτή η Κυβέρνηση -γιατί θυμάμαι εσάς με τον τρόπο με τον οποίο μιλάτε να μας χαρακτηρίζετε εδώ μέσα «καρβουνιάρηδες» και «ανθρώπους του Νεάντερταλ»- πριν από πόσους μήνες έφερε το νομοσχέδιο για την πράσινη ανάπτυξη; Εσείς δεν είστε οι λάτρεις της πράσινης ανάπτυξης; Και τώρα λέτε στον κόσμο «κάψτε πέλλετ, κάψτε ξύλα, να ντουμανιάσει ο τόπος και πετρέλαιο και πίσσες». Εμείς, λοιπόν, είμαστε οι ψεύτες και εσείς είστε αυτοί που λέτε την αλήθεια.

Πείτε μας την αλήθεια ως Κυβέρνηση -γιατί εγώ δεν σας επιτέθηκα προσωπικά, δεν αναφέρθηκα ποτέ στο όνομα του Γεωργιάδη, είπα στην Κυβέρνηση, εσείς μπορείτε να επιλέξετε να κάνετε ό,τι θέλετε, δεν με πειράζει- τελικά ο κόσμος τι να κάνει, κύριε Γεωργιάδη; Να αλλάξει τον λέβητα πετρελαίου σε αέριο, ενώ νομοθετεί η Κυβέρνηση τον Μάϊο του 2021 ότι το 2025 καταργούνται οι λέβητες πετρελαίου; Τελικά, να ξαναβάλει πετρέλαιο; Γιατί τώρα θα έχουν και πόρους -λέγατε πριν δέκα ημέρες- ενώ σήμερα ξημέρωσε η ημέρα που τους λέτε ότι το φυσικό αέριο είναι 20% πιο φθηνό από το πετρέλαιο και πρέπει να αλλάξουν πάλι τους λέβητες που, πιθανόν, είχαν αλλάξει ξανά από πετρέλαιο σε αέριο, από αέριο σε πετρέλαιο και τώρα ξανά αέριο. Κοιτάξτε, εγώ ακούστηκα, εσείς ακουστήκατε, ο κόσμος κρίνει.

Και εγώ διακρίνω και κάτι άλλο. Έχετε μεγάλο πρόβλημα ως Κυβέρνηση και το ξέρετε πολύ καλά -και όχι μόνο στη βόρειο Ελλάδα. Συνεπώς αυτό που είπατε δεν θα το πάρω ως εκνευρισμό. Εγώ ποτέ και σε κανέναν δεν επιτίθεμαι προσωπικά. Είμαι σχεδόν πενήντα χρονών, αλλά είμαι νέος στην πολιτική και ποτέ δεν κάνουμε προσωπικές επιθέσεις το κόμμα και ο Πρόεδρος. Δεν χαρακτήρισα ποτέ τον Άδωνι Γεωργιάδη ψεύτη. Μπορεί να έχετε μάθει από τις άλλες συγκρούσεις που έχετε με του Πολάκηδες, κ.λπ., αλλά εμένα δεν με αφορούν αυτά. Εμείς είμαστε πάντα εδώ ήσυχοι και δουλεύουμε. Ποτέ δεν έχουμε αποκαλέσει κανέναν προσωπικά ψεύτη ή οτιδήποτε.

Όμως, θέλουμε μία απάντηση σε αυτά. Εάν είστε υπέρ του λιγνίτη ή κατά, εάν είστε υπέρ των εξορύξεων ή κατά -πείτε μας γι’ αυτά- εάν πρέπει να βάλει ο Έλληνας τελικά φυσικό αέριο ή πετρέλαιο λέβητα. Τον έχετε τρελάνει. Να πάρει ξύλα; Να μην πάρει ξύλα; Είστε τελικά υπέρ της πράσινης ανάπτυξης ή όχι; Πείτε αν πρέπει να παίρνουμε αέριο από το Αζερμπαϊτζάν, το οποίο, επίσης, είναι μία χώρα αναθεωρητισμού, που έχει εισβάλει στην ομόδοξη Αρμενία, αλλά εκεί δεν μας πειράζει και παίρνουμε αέριο. Αυτά να πείτε στον κόσμο, γιατί αυτό τον νοιάζει, η τσέπη του, κύριε Γεωργιάδη, και όχι η κόντρα η δική μας.

**ΠΡΟΕΔΡΕΥΩΝ (Απόστολος Αβδελάς):** Νομίζω ότι ο κ. Γεωργιάδης το «ψεύτης» θα το πάρει πίσω, γιατί στο τέλος είπατε « εάν έχει λάθος πληροφορία».

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεν είπα «ψεύτης». Είπα αν το κάνατε εις γνώσιν σας. Μπορεί απλά να μην το γνωρίζατε.

Επίσης, δεν ισχύει ότι δεν μου επιτεθήκατε προσωπικά. Με μένα ξεκινήσατε. Είπατε «εάν είχα πει εγώ στο αμφιθέατρο αυτό που είπατε εσείς, θα έβγαζαν τον φοιτητή έξω». Αυτό είναι ο ορισμός του προσωπικού.

**ΚΩΝΣΤΑΝΤΙΝΟΣ ΧΗΤΑΣ:** Αν είμασταν μαζί, είπα.

**ΠΡΟΕΔΡΕΥΩΝ (Απόστολος Αβδελάς):** Ας το κλείσουμε παρακαλώ, όσο το δυνατόν πιο γρήγορα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ας αφήσουμε τα προσωπικά και πάμε πάλι στην ουσία. Αν και θέλετε να υπηρετείτε την αλήθεια ως κόμμα, εξακολουθείτε και τώρα την ίδια τακτική. Κοιτάξτε τι κάνετε. Είπατε: Να αντικαταστήσουν τους λέβητες από πετρέλαιο με φυσικό αέριο, ενώ τον Μάρτιο του 2021 νομοθετήσατε να καταργηθούν οι λέβητες με το πετρέλαιο;

Συγγνώμη, αλλά μεταξύ του Μαρτίου του 2021…

**ΚΩΝΣΤΑΝΤΙΝΟΣ ΧΗΤΑΣ:** Μάιο!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μεταξύ, λοιπόν, του Μαΐου του 2021 και του παρόντος χρόνου, του 2022, έχει συμβεί μήπως κάποιο γεγονός που σας έχει διαφύγει; Μήπως στις 24 Φεβρουαρίου του 2022 εισέβαλε η Ρωσία στην Ουκρανία; Μήπως επειδή εισέβαλε η Ρωσία στην Ουκρανία άλλαξαν οι συνθήκες στην ενέργεια και στην αγορά της ενέργειας στον πλανήτη που ζούμε;

**ΚΩΝΣΤΑΝΤΙΝΟΣ ΧΗΤΑΣ:** Πριν δύο μήνες δεν λέγατε να βάλουμε πετρέλαιο στους λέβητες;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Επανέρχομαι. Από τον Μάιο του 2021 με σημερινό χρόνο στο ενδιάμεσο είναι ο Φεβρουάριος του 2022. Επαναλαμβάνω, λοιπόν, το εξής: Δεν έχετε μάθει στην Ελληνική Λύση ότι έγινε η εισβολή στην Ουκρανία; Διότι άκουσα προηγουμένως και μια κριτική στις κυρώσεις.

**ΚΩΝΣΤΑΝΤΙΝΟΣ ΧΗΤΑΣ:** Όχι;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεν έχω καταλάβει τη θέση σας. Είστε κατά των κυρώσεων στον εισβολέα Πούτιν; Θα έχει ενδιαφέρον να το δούμε αυτό με θάρρος, να ξέρουμε αν υπάρχει κόμμα στη Βουλή που λέει ότι είμαστε κατά των κυρώσεων κι ας κάνει ο Πούτιν εισβολή σε μία χώρα και ας βομβαρδίζει, όπως χθες, σχολεία και νηπιαγωγεία και οτιδήποτε άλλο. Πείτε το!

Τώρα δεν μπορώ να κάνω ολόκληρη κουβέντα για τις κυρώσεις και για το πώς λειτουργούν, γιατί με κοιτάει ο κύριος Πρόεδρος και έχει δίκιο. Θα χρέωνα άλλα δέκα λεπτά φροντιστήριο. Πιστέψτε με, οι κυρώσεις λειτουργούν και έχουν βλάψει πολύ τη ρωσική οικονομία. Και αυτός που το ξέρει καλύτερα από εσάς είναι ο Πρόεδρος Πούτιν, ο οποίος σε κάθε του ομιλία ζητάει να αρθούν οι κυρώσεις.

Και επειδή, κύριε Βιλιάρδο, σας βλέπω να αγανακτείτε, ερωτώ το εξής: Εάν είναι τόσο καλές οι κυρώσεις για τη Ρωσία, όπως κάποιοι λένε, πρώτον, γιατί η οικονομία τους φέτος έχει ύφεση και δεύτερον, γιατί ο Πούτιν ζητά να αρθούν; Αν του κάνουν τόσο καλό οι κυρώσεις και βγάζει τόσα λεφτά, το πρώτο που θα έπρεπε να λέει είναι «συνεχίστε τις κυρώσεις». Αν αυτά τα καταλάβετε λίγο λογικά στο μυαλό σας, όλα θα ξεδιαλύνουν. Και οι κυρώσεις σωστά μπήκαν και λειτουργούν. Ασφαλώς δημιουργούν πρόβλημα και σε μας, κάτι που είναι αλήθεια, αλλά εδώ έχουμε μία μάχη για την ελευθερία της Ευρώπης και όπως κάθε μάχη για την ελευθερία, έχει και κάποιο κόστος. Οι Ευρωπαίοι θα πληρώσουμε το κόστος που μας αναλογεί για να μείνει η Ευρώπη ελεύθερη. Έτσι έχουμε μάθει να κάνουμε, έτσι θα κάνουμε και τώρα.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, δώστε μου, σας παρακαλώ, ένα λεπτό.

**ΠΡΟΕΔΡΕΥΩΝ (Απόστολος Αβδελάς):** Δεν γίνεται, κύριε Χήτα. Σας παρακαλώ! Θα θέλει να απαντήσει μετά και ο κύριος Υπουργός και περιμένουν συνάδελφοι να μιλήσουν.

**ΚΩΝΣΤΑΝΤΙΝΟΣ ΧΗΤΑΣ:** Ούτε ένα λεπτό δεν θα χρειαστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ξέρω τι θέλετε να πείτε, γιατί ξέρω τι έχει πει και ο κ. Βελόπουλος. Πάντως, ο κ. Βελόπουλος δεν συμφωνεί με τις κυρώσεις. Αυτό το έχει πει από το Βήμα της Βουλής.

**ΚΩΝΣΤΑΝΤΙΝΟΣ ΧΗΤΑΣ:** Να πω κάτι μόνο, κύριε Πρόεδρε. Σας ευχαριστώ πολύ.

Κύριε Γεωργιάδη, είμαι σίγουρος ότι είστε πολύ ευφυής, οπότε δεν χρειάζεται επεξήγηση γι’ αυτά που λέω. Απλά κάνετε επιλογή σε αυτά που θα απαντήσετε. Σας θέσαμε συγκεκριμένα ερωτήματα. Είπατε ότι νομοθετήσατε το’21. Άλλο είναι αυτό που λέω εγώ. Πριν έναν μήνα λέγατε στον κόσμο, και δίνατε και μπόνους, να αλλάξει τον λέβητα από αέριο σε πετρέλαιο. Και χθες βλέποντας ειδήσεις, λέτε να αλλάξουν πάλι από πετρέλαιο σε αέριο. Αφήστε το 2021! Εδώ, φρέσκα κουλούρια! Απαντήστε σε αυτό!

Επίσης, είμαστε υπέρ των Ελλήνων. Δεν ξέρω αν σας διαφεύγει αυτό. Τη δήλωση του Υπουργού Οικονομικών της Γαλλίας, την οποία ανέφερα πριν, δεν τη σχολιάσατε. Σχολιάσατε ό,τι νομίζετε ότι σας συμφέρει. Βγαίνει, λοιπόν, ο Υπουργός Οικονομικών της Γαλλίας και λέει ότι ο πόλεμος στην Ουκρανία οδηγεί στην αμερικανική οικονομική κυριαρχία και αποδυναμώνει την Ευρωπαϊκή Ένωση. Το είπε, όπως είπε ότι οικονομάνε μόνο οι Αμερικανοί και ότι η Ευρωπαϊκή Ένωση διαλύεται.

Δεν είπατε κουβέντα για το Αζερμπαϊτζάν. Δεν έχει κάνει εισβολή το Αζερμπαϊτζάν στην ομόδοξη Αρμενία; Δεν είναι χώρα εισβολέας το Αζερμπαϊτζάν; Το αέριο του Αζερμπαϊτζάν είναι καλό; Αυτό ρωτάμε! Σε αυτά απαντήστε και αφήστε τι νομοθετήσατε το 2021. Ξέρουμε πολύ καλά ότι έγινε πόλεμος. Απαντήστε μας σε αυτά. Απλά πράγματα!

**ΠΡΟΕΔΡΕΥΩΝ (Απόστολος Αβδελάς):** Ο κύριος Υπουργός θα απαντήσει στην ομιλία του.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μία ερώτηση, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Στην ομιλία σας, κύριε Υπουργέ. Μετά θα θέλει να απαντήσει πάλι και ο κ. Χήτας. Σας παρακαλώ! Ο κ. Παπαηλιού, για παράδειγμα, μου ζήτησε να προηγηθεί στον κατάλογο, γιατί έχει μία υποχρέωση και τον έχω καθυστερήσει.

Τον λόγο, λοιπόν, τώρα έχει ο κ. Γεώργιος Παπαηλιού από τον ΣΥΡΙΖΑ - Προοδευτική Συμμαχία και στη συνέχεια θα πάρει τον λόγο ο Κοινοβουλευτικός Εκπρόσωπος της Νέας Δημοκρατίας κ. Μπουκώρος.

Ορίστε, κύριε Παπαηλιού, έχετε τον λόγο.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, η Νέα Δημοκρατία εν γένει, εμφανίζεται ως η πολιτική δύναμη που στηρίζει και ενισχύει την επιχειρηματικότητα. Όμως, το υπό κρίση νομοσχέδιο έρχεται σε αντίθεση με τα συμφέροντα των επιχειρήσεων και την προώθηση των επενδύσεων. Γι’ αυτό και οι άνθρωποι της πραγματικής οικονομίας αντιδρούν, διότι με τις περιλαμβανόμενες στο νομοσχέδιο διατάξεις αφαιρούνται δικαιώματα των επιχειρήσεων, ενώ θίγονται άμεσα και έμμεσα οι περιουσίες τους και καθίστανται αδύναμοι στην αγορά, τοπικά και διεθνώς. Αυτό ανέφεραν και πολλοί εκπρόσωποι των φορέων κατά την ακρόασή τους στη συνεδρίαση της αρμόδιας Διαρκής Επιτροπής.

Οι επιχειρήσεις των οργανωμένων υποδοχέων μεταποιητικών επιχειρηματικών δραστηριοτήτων τίθενται υπό τον έλεγχο μιας ιδιωτικής εταιρείας, της «ΕΤΒΑ ΒΙΠΕ Α.Ε.», του ομίλου της Τράπεζας Πειραιώς, η οποία θα ασκεί τη διοίκηση και διαχείριση σε αυτές με ευρείες εξουσίες. Επιπλέον θα ασκεί τα δικαιώματα εκμετάλλευσης των κοινόχρηστων και κοινωφελών χώρων. Και αυτά θα γίνονται χωρίς τη συμμετοχή και εις βάρος των ήδη εγκατεστημένων επιχειρήσεων, οι οποίες έχουν επιβαρυνθεί και επιβαρύνονται με τις σχετικές δαπάνες.

Με το υπό κρίση νομοσχέδιο προβλέπεται ότι εταιρεία ανάπτυξης και διαχείρισης επιχειρηματικού πάρκου ΕΑΔΕΠ θα έχει την πλήρη κυριότητα του συνόλου της έκτασης στην οποία θα ιδρυθεί το επιχειρηματικό πάρκο, χωρίς τη συναίνεση ή την έγκριση των ιδιοκτητών της γης.

Παράλληλα, προβλέπεται η απόκτηση του 20% της έκτασης με τη διαδικασία της αναγκαστικής απαλλοτρίωσης ακόμη και πριν από τη σχετική έγκριση ανάπτυξης. Έτσι, τίθενται εν κινδύνω περιουσίες, αν τελικά δεν εγκριθεί η ανάπτυξη του επιχειρηματικού πάρκου.

Οι κοινόχρηστοι και κοινωφελείς χώροι ανήκουν πλέον αυτοδίκαια κατά κυριότητα στην ΕΑΔΕΠ μετά την έγκριση του ρυμοτομικού σχεδίου εφαρμογής. Πρόκειται για πρόβλεψη η οποία αποτελεί απόρροια της βάσης του νομοσχεδίου, ότι η ΕΑΔΕΠ είναι κυρία του συνόλου της έκτασης. Αυτή, κατά την άποψή μας, πρέπει να απαλειφθεί, αφού οι εγκατεστημένοι πρέπει, ως ιδιοκτήτες γης να έχουν συγκυριότητα στα κοινόχρηστα και κοινωφελή, πολύ περισσότερο αφού συμμετέχουν στις δαπάνες για τη δημιουργία των έργων υποδομής και των κοινόχρηστων χώρων, με εισφορές σε γη και χρήμα.

Η απουσία πρόβλεψης για την κατάρτιση κοινής συμφωνίας μεταξύ της ΕΑΔΕΠ και των εγκατεστημένων επιχειρήσεων αποστερεί από τις τελευταίες το αναγκαίο προστατευτικό πλαίσιο για τη λειτουργία τους. Επιπλέον η ρύθμιση για τον κανονισμό λειτουργίας είναι ασαφής και γενική, εξουσιοδοτώντας κατά τα λοιπά εν λευκώ την ΕΑΔΕΠ, δηλαδή, έναν ιδιωτικό φορέα που ανήκει στον όμιλο της τράπεζας να ρυθμίζει μονομερώς τα πάντα.

Όπως αναφέρεται και στην αιτιολογική έκθεση του νομοσχεδίου, η σχέση μεταξύ του φορέα διαχείρισης και των εγκατεστημένων επιχειρήσεων είναι σχέση μεταξύ ιδιωτών, ρυθμιζόμενη με ιδιωτική σύμβαση. Παρά ταύτα, το νομοσχέδιο παραβλέπει ότι μεταξύ ιδιωτών ισχύει η ελευθερία των συμβάσεων και ότι συνακόλουθα ο καθορισμός των όρων, των εκατέρωθεν δικαιωμάτων και υποχρεώσεων πρέπει να γίνεται κατόπιν διαπραγμάτευσης και κοινής συμφωνίας.

Όμως, η ΕΑΔΕΠ μπορεί να ορίσει μονομερώς τους όρους, τις προϋποθέσεις και τη διαδικασία τροποποίησης του κανονισμού λειτουργίας που αναθεωρείται μετά από διαπραγματεύσεις μεταξύ της ΕΑΔΕΠ και των εγκατεστημένων επιχειρήσεων, οι οποίες διεξάγονται είτε με πρωτοβουλία της ΕΑΔΕΠ είτε με πρωτοβουλία ποσοστού 70% των εγκατεστημένων επιχειρήσεων. Έτσι, καταργείται η πρόβλεψη που είχε ψηφιστεί ομόφωνα από τη Βουλή το 2019 και η οποία προβλέπει τη διαδικασία αναθεώρησης του κανονισμού λειτουργίας μετά από αίτημα του 20% των εγκατεστημένων επιχειρήσεων.

Σε αυτό το πλαίσιο η τροποποίηση του κανονισμού λειτουργίας ανήκει επί της ουσίας αποκλειστικά στην αρμοδιότητα της ΕΑΔΕΠ και κατά την κρίση της. Μάλιστα καταργείται και το δικαίωμα αυτοδιαχείρισης των εγκατεστημένων επιχειρήσεων στις ΒΙΠΕ, χωρίς να προβλέπεται μεταβατική περίοδος κατά την οποία οι υπάρχουσες επιχειρήσεις θα διατηρούν το δικαίωμα δημιουργίας φορέων αυτοδιαχείρισης.

Κυρίες και κύριοι συνάδελφοι, εγκατεστημένες επιχειρήσεις σε ήδη λειτουργούσες ΒΙΠΕ, όπως στη ΒΙΠΕ Τρίπολης, δεν θα έχουν λόγο στα της διοίκησης και διαχείρισης, αφού αυτές αποδίδονται στην ΕΤΒΑ ΒΙΠΕ Α.Ε. του Ομίλου της Τράπεζας Πειραιώς. Τα περί χρυσής ισορροπίας και παραπομπής σε υπουργικές αποφάσεις που ανέφερε ο εισηγητής της Νέας Δημοκρατίας αποτελούν -εντός εισαγωγικών- «επιχειρήματα» που δεν θα οδηγήσουν σε ομαλή εφαρμογή των προτεινόμενων ρυθμίσεων, όταν αυτές καταστούν νόμος.

Το νομοσχέδιο κινείται στην κυβερνητική γραμμή του «συστήματος Μητσοτάκη» για μονοπωλιακή - ολιγοπωλιακή διάρθρωση της οικονομίας βάσει της οποίας συγκεντρώνονται δραστηριότητες, δυνάμεις, αρμοδιότητες, εξουσίες και πόροι σε ολίγους μεγάλους και ισχυρούς. Στην προκειμένη περίπτωση στον όμιλο της Τράπεζας Πειραιώς, στην «ΕΤΒΑ ΒΙΠΕ Α.Ε.», η οποία ανήκει σε αυτόν, που ευνοείται προκλητικά. Η ΕΤΒΑ δεν είναι πλέον φορέας του δημοσίου, κυρίες και κύριοι συνάδελφοι, αρμόδιος για την ανάπτυξη και τη διαχείριση των ΒΙΠΕ, όπως ήταν κατά την ίδρυσή της και την εν συνεχεία λειτουργία της. Η ΕΤΒΑ είναι πλέον ένας ιδιωτικός φορέας, που αποσκοπεί αποκλειστικά στο κέρδος και αυτό γίνεται εις βάρος των επιχειρήσεων που έχουν επενδύσει διαθέτοντας κεφάλαια, χρήμα, δυνάμεις, κόπο και χρόνο και που μόνον αυτά μπορούν να οδηγήσουν σε επιχειρηματική δημιουργία, σε υγιές επιχειρηματικό κέρδος και σε προστιθέμενο κοινωνικό όφελος. Με το νομοσχέδιο δυστυχώς όλα αυτά ακυρώνονται.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Κυρίες και κύριοι συνάδελφοι στο επιτρέψτε μου να ανακοινώσω στο Σώμα ότι ο Πρόεδρος της Κοινοβουλευτικής Ομάδας του ΣΥΡΙΖΑ κ. Αλέξιος Τσίπρας και ογδόντα πέντε Βουλευτές του κόμματός του υπέβαλαν πρόταση, σύμφωνα με το άρθρο 148 παράγραφος 3 του Κανονισμού της Βουλής, για τη συζήτηση του πορίσματος της εξεταστικής επιτροπής για «την εξέταση της υπόθεσης παραβίασης του απορρήτου των επικοινωνιών του Προέδρου του ΠΑΣΟΚ - Κινήματος Αλλαγής και Ευρωβουλευτή κ. Νίκου Ανδρουλάκη από την Εθνική Υπηρεσία Πληροφοριών (ΕΥΠ) ή και από άλλα φυσικά ή νομικά πρόσωπα, την επιβεβαιωμένη απόπειρα παγίδευσης του κινητού του με το κακόβουλο λογισμικό «Predator», την παράνομη χρήση αυτού στην ελληνική επικράτεια και την έρευνα για την ύπαρξη ευθυνών του Πρωθυπουργού κ. Κυριάκου Μητσοτάκη και κάθε άλλου εμπλεκόμενου φυσικού ή νομικού προσώπου».

Η προαναφερθείσα πρόταση κατατίθεται στα Πρακτικά της σημερινής συνεδρίασης και έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 322-328)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Καλείται στο Βήμα ο κ. Χρήστος Μπουκώρος Κοινοβουλευτικός Εκπρόσωπος της Νέας Δημοκρατίας και να ετοιμάζεται ο κ. Κόκκαλης από τον ΣΥΡΙΖΑ - Προοδευτική Συμμαχία

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, ουσιαστικά σήμερα συζητάμε για τη βιομηχανική ανάπτυξη της χώρας, ένα στοίχημα το οποίο δεν κερδήθηκε ποτέ ή αν θέλετε υπήρχαν κάποιες εποχές και κάποιες περιοχές της χώρας που αναπτύχθηκαν βιομηχανικά χωρίς ωστόσο ποτέ η χώρα να καταστεί μια αξιομνημόνευτη βιομηχανική δύναμη. Η αλήθεια είναι ότι παραμένουμε μια χώρα που βασίζεται στον πρωτογενή τομέα, στον τουρισμό, στη ναυτιλία και γενικότερα στις υπηρεσίες.

Είναι αναγκαία η βιομηχανική ανάπτυξη; Για την ανάπτυξη της οικονομίας και για την ανθεκτικότητά της είναι αναγκαία και στην εποχή μας. Κατά συνέπεια είναι αυτονόητη και η απάντηση στο ερώτημα αν χρειαζόμαστε και άλλα επιχειρηματικά πάρκα ή βιομηχανικές περιοχές, όπως τις λέγαμε παλιότερα. Διάφορες κυβερνήσεις έχουν προσπαθήσει για τη βιομηχανική ανάπτυξη. Θυμάμαι την προηγούμενη κυβέρνηση ΣΥΡΙΖΑ και την περίφημη επιχείρηση «φουγάρο» με την οποία θα άνοιγαν εκατόν ογδόντα ή εκατόν εβδομήντα -μου διαφεύγει ο ακριβής αριθμός- βιομηχανίες. Δεν επετεύχθη. Καλό ήταν σαν σχέδιο δεν δόθηκαν, όμως, κίνητρα ούτε από πλευράς χωρικής ανάπτυξης ούτε από πλευράς οικονομικών κινήτρων για να αναβιώσουν παλιές βιομηχανίες, δηλαδή απέτυχε η πολιτική της προηγούμενης κυβέρνησης.

Έρχεται σήμερα Υπουργός, ο κ. Γεωργιάδης, εδώ και λέει θα κάνουμε μια προσπάθεια αναθέρμανσης του επενδυτικού ενδιαφέροντος στον βιομηχανικό κλάδο. Επί της ουσίας αυτό είναι, ας μη μένουμε στους τίτλους «επιχειρηματικά πάρκα» ή «βιομηχανικές περιοχές». Πώς θα μπορέσουμε να προσελκύσουμε βιομηχανικές επενδύσεις όλων των ειδών στη χώρα μας τώρα που μάλιστα πολύ περισσότερο εξαιτίας της ενεργειακής κρίσης και της εκτίναξης του μεταφορικού κόστους επιχειρήσεις αμερικανικών ή και ευρωπαϊκών συμφερόντων εγκατεστημένες από δεκαετίες στην Ασία αναζητούν μια επιστροφή κοντά στους καταναλωτές τους, όπως πολύ καλά το είπε ο Υπουργός. Αν τώρα δεν δημιουργήσεις ένα περιβάλλον υποδοχής, αν τώρα δεν δημιουργήσεις τις προϋποθέσεις και τις υποδομές, θα έχεις χάσει σαν χώρα μια ακόμα ευκαιρία.

Είναι αλήθεια ότι ουδέποτε αστικοποιήθηκε η ελληνική οικονομία τα διακόσια χρόνια του ελεύθερου βίου μας, ορισμένες μόνο περιοχές από τον ατυχή ελληνοτουρκικό πόλεμο του 1897 μέχρι το διχασμό του 1915 - 1916 -ήταν μια πρώτη περίοδος βιομηχανικής αναπτύξεως- σποραδικά κατά περιοχές, Πειραιάς, Σύρος, Βόλος και κάποιες ακόμα, εν μέρει όμως και ποτέ ολοκληρωμένα. Στη συνέχεια από τη Μεταπολίτευση και μετά τρία κύματα αποβιομηχάνισης χτύπησαν την ελληνική βιομηχανία. Οργανωμένες βιομηχανικές περιοχές έχουν πάρα πολλές δεκαετίες να γίνουν στην Ελλάδα, περισσότερο από πενήντα χρόνια, και γίνεται τώρα μια προσπάθεια με αυτό το νομοσχέδιο μετά από την αδυναμία να κερδίσουμε όλα αυτά τα χρόνια, αιώνες, το στοίχημα της βιομηχανικής ανάπτυξης, μετά από κύματα αποβιομηχάνισης και ενώ το διεθνές περιβάλλον μπορεί να αποδειχθεί ευνοϊκό για τη χώρα να οργανώσουμε τους χώρους βιομηχανικής παραγωγής.

Και το περίεργο εδώ ποιο είναι, κύριε Υπουργέ; Ότι αντιδρούν αυτοί που αντιδρούν σε οποιαδήποτε επένδυση εκτός βιομηχανικών πάρκων, άλλες φορές δικαιολογημένα, άλλες φορές όχι. Εγείρουν τότε αντιρρήσεις περί ρύπανσης του περιβάλλοντος, πολεοδομικής επιβάρυνσης, κυκλοφοριακής επιβάρυνσης για μια βιομηχανία που γίνεται εκτός επιχειρηματικού πάρκου. Και έρχεστε εσείς με το νομοσχέδιό σας εδώ και λέτε ότι αυτές τις βιομηχανικές συγκεντρώσεις θα τις οργανώσουμε σε επιχειρηματικά πάρκα, σε βιομηχανικές περιοχές. Και πάλι αντιδρούν.

Και πραγματικά είναι αναιτιολόγητες αυτές οι αντιδράσεις γιατί εγείρονται εδώ, κυρίες και κύριοι συνάδελφοι της Αντιπολίτευσης, ορισμένα ζητήματα περί μονοπωλιακού χαρακτήρα της ΕΤΒΑ και όλα αυτά. Μα πώς θα περιοριστεί ο μονοπωλιακός χαρακτήρας της ΕΤΒΑ; Με τη δυνατότητα να ιδρύσουν και άλλοι φορείς επιχειρηματικά πάρκα. Έτσι περιορίζεται η μονοπωλιακή προσέγγιση της ΕΤΒΑ στη διαχείριση των υφιστάμενων βιομηχανικών πάρκων.

Πιο χαρακτηριστικό παράδειγμα από τον Βόλο -και θα ήθελα να το προσέξετε αυτό, κύριε Υπουργέ- σε σχέση με το σημερινό σας νομοσχέδιο δεν υπάρχει. Γιατί στον Βόλο διαθέτουμε την πρώτη βιομηχανική περιοχή με φορέα αυτοδιαχείρισης, τη δεύτερη βιομηχανική περιοχή, στην οποία πραγματικά ρυθμιστικό και αποφασιστικό ρόλο έχει η ΕΤΒΑ, και μία υπό αδειοδότηση τρίτη βιομηχανική περιοχή στην περιοχή του Αλμυρού, όπου ένας γνωστός βιομηχανικός όμιλος ενδιαφέρεται για τη χωροθέτηση επιχειρηματικού πάρκου. Αν δούμε αυτές τις τρεις περιπτώσεις, θα λέγαμε ότι ο φορέας αυτοδιαχείρισης είναι αυτός που συγκεντρώνει τη συναίνεση όλων των δρώντων επιχειρηματιών, όλων των επιχειρήσεων για τον τρόπο που γίνεται η διαχείριση.

Όταν υπήρχε, όμως, η δυνατότητα για τη δημιουργία φορέων αυτοδιαχείρισης βιομηχανικών περιοχών δυστυχώς στη χώρα ακολούθησαν μόνο ο Βόλος, το Κιλκίς και το Σχιστό και έρχεται σήμερα η πολιτεία να οργανώσει περαιτέρω τη βιομηχανική παραγωγή. Δηλαδή όσοι αντιδρούν στο σημερινό νομοσχέδιο τι θέλουν; Αυτή την άναρχη κατάσταση να υπάρχουν βιομηχανικές συγκεντρώσεις χωρίς κανέναν κανόνα, βιομηχανικές και βιοτεχνικές συγκεντρώσεις, οι οποίες δεν θα έχουν κοινές υποδομές, οι οποίες θα κινδυνεύουν από πλημμύρες, οι οποίες θα είναι δύσκολο να ελεγχθούν περιβαλλοντικά ή θέλουμε οργανωμένους, σύγχρονους βιομηχανικούς χώρους, ούτως ώστε και οι υπάρχουσες βιομηχανίες να λειτουργούν σωστότερα, αλλά και νέες βιομηχανίες να προσελκύσουμε;

Νομίζω ότι η απάντηση, κυρίες και κύριοι, είναι αυτονόητη σε αυτή την περίπτωση. Σήμερα, που αν θέλετε αυξάνονται και οι εξαγωγές αγροτικών προϊόντων ή εν πάση περιπτώσει για πρώτη φορά τα τελευταία πενήντα χρόνια είμαστε πλεονασματικοί στο ισοζύγιο εισαγωγών-εξαγωγών προϊόντων του πρωτογενούς τομέα, υπάρχει ανάγκη για τέτοια βιομηχανικά πάρκα, επιχειρηματικά πάρκα, για μονάδες μεταποίησης, οι οποίες θα βοηθούν στη συμπλήρωση της αλυσίδας αξίας των παραγόμενων στη χώρα μας αγροτικών και κτηνοτροφικών προϊόντων.

Από το να ιδρύεται μια βιομηχανία ή μια βιοτεχνία όπου γης -ας μου επιτραπεί η έκφραση- καλύτερο είναι να υπάρχουν πολλές επιλογές από διάφορους φορείς ιδιωτικούς σε οργανωμένους χώρους, ώστε και οι έλεγχοι να γίνονται ευκολότερα και αρτιότερα αλλά και οι ίδιες οι μονάδες να είναι προσηλωμένες στην παραγωγή και να μην ασχολούνται με αλλότρια, δηλαδή πώς θα φτάσουν οι εργαζόμενοι στη βιομηχανική περιοχή, πώς θα φτάσουν τα μηχανήματα, από ποια πλημμύρα κινδυνεύει, αν θα έχει Wi-Fi για να δουλέψει και να συνεργαστεί με τους πελάτες του και ούτω καθεξής.

Κατά συνέπεια, οι όποιες αντιρρήσεις είναι -αν θέλετε- προσχηματικές για τον πυρήνα του νομοσχεδίου. Και όλα αυτά -ξέρετε- έχουν σχέση με τα όσα συζητήσαμε από το πρωί εδώ, και με την οικονομία και με τον πληθωρισμό και με όλα αυτά τα ζητήματα που μας απασχολούν και με την ακρίβεια και με την ενεργειακή κρίση. Διότι πολύ ευκολότερα αντιμετωπίζονται όλα αυτά, αν υπάρχει μια ανάπτυξη η οποία θα πατάει και στη βιομηχανική-βιοτεχνική ανάπτυξη της χώρας και δεν θα βασίζεται μόνο στους σημερινούς στρατηγικούς τομείς της ελληνικής οικονομίας, όπως είναι ο πρωτογενής τομέας, ο τουρισμός, οι υπηρεσίες, η τεχνολογία, η ναυτιλία και άλλοι φορείς.

Θα έλεγα, λοιπόν, κυρίες και κύριοι συνάδελφοι, κύριε Υπουργέ, ότι ορθώς φέρνετε το νομοσχέδιο αυτό. Δεν λέω ότι θα κερδίσουμε το στοίχημα της βιομηχανικής ανάπτυξης με τη χωροθέτηση των βιοτεχνικών πάρκων. Λέω, όμως, ότι είναι αναγκαία η χωροθέτηση των βιομηχανικών πάρκων, των επιχειρηματικών πάρκων, αν θέλουμε να έχουμε κάποιες πιθανότητες να κερδίσουμε έστω και μία φορά αυτό το στοίχημα της βιομηχανικής ανάπτυξης. Είναι εξαιρετικά απλό.

Αναφορικά -και θα κλείσω έτσι- με τον μονοπωλιακό χαρακτήρα της ΕΤΒΑ, είναι το νομοσχέδιο αυτό που επιτρέπει την ίδρυση νέων περιοχών και εφόσον ιδρυθούν νέες περιοχές από επενδυτές που θα έχουν αγοράσει τη γη και θα έχουν δημιουργήσει τις υποδομές, αυτομάτως μειώνεται ο μονοπωλιακός χαρακτήρας της ΕΤΒΑ. Δεν μπορεί να κάνει η ΕΤΒΑ ό,τι θέλει. Στις υφιστάμενες περιοχές μπορεί να πει ότι θα πληρώνεται τόσο για το οδικό δίκτυο, τόσο για την ύδρευση. Αν υπάρχει δίπλα μια άλλη ιδιωτική περιοχή, η οποία θα προσφέρει καλύτερες τιμές, η ΕΤΒΑ θα χάσει τους πελάτες. Και τι θα κάνει στις βιομηχανικές περιοχές στη συνέχεια; Real estate θα κάνει; Θα είναι υποχρεωμένη να προσφέρει καλύτερες υπηρεσίες και η ΕΤΒΑ από την ώρα που θα υπάρξουν νέοι φορείς ίδρυσης και διαχείρισης επιχειρηματικών πάρκων.

Αναφορικά τώρα με τη γενικότερη κατάσταση της οικονομίας η οποία πάντα εδράζεται στους αναπτυξιακούς ρυθμούς της οικονομίας, θα ήθελα να επισημάνω, κυρίες και κύριοι συνάδελφοι, ότι ετούτη η Κυβέρνηση με αυτόν τον συγκεκριμένο τον Υπουργό Ανάπτυξης, με αυτό το οικονομικό επιτελείο, εν μέσω πολλαπλών πρωτόγνωρων, σκληρών και μακροχρόνιων κρίσεων, πετυχαίνει ρυθμούς ανάπτυξης που η προηγούμενη κυβέρνηση, που υποτίθεται ότι μας είχε βγάλει από τα μνημόνια, που υποτίθεται ότι επανέφερε την κανονικότητα, δεν ονειρεύτηκε καν, όχι δεν πέτυχε.

Διότι θέλω να σας θυμίσω, αγαπητοί συνάδελφοι της Αξιωματικής Αντιπολίτευσης, ότι εγγράφατε στον προϋπολογισμό σας κάποιες προβλέψεις κάθε χρόνο για ανάπτυξη 4%, 5%, 3% και το αποτέλεσμά σας στο τέλος ήταν υποπολλαπλάσιο. Ουδέποτε πιάσατε τις δικές σας προβλέψεις σε αναπτυξιακούς ρυθμούς κανένα χρόνο, ούτε το ΄15, ούτε το ΄16, ούτε το ΄17, ούτε το ΄18, ούτε το ΄19, ποτέ! Και τούτη η Κυβέρνηση εν μέσω των κρίσεων που ανέφερα θα φτάσει σε ρυθμούς ανάπτυξης φέτος με πόλεμο στην Ευρώπη, με πρωτοφανή ενεργειακή κρίση, με ακρίβεια των πρώτων υλών που δεν έχουμε δει ποτέ στον κόσμο τις τελευταίες δεκαετίες, ρυθμούς ανάπτυξης της τάξεως του 6%. Ποιοι ήταν οι ρυθμοί ανάπτυξης τη δική σας τετραετία που μας είχατε βγάλει από τα μνημόνια; 0,9%, 1,2%, άντε 1,5% με το ζόρι. Αυτοί ήταν οι ρυθμοί ανάπτυξης. Αυτοί ήταν οι ρυθμοί ανάπτυξης, κύριε Χαρίτση. Παρά την προσπάθειά σας, αυτή ήταν η ανάπτυξή σας.

**ΑΛΕΞΗΣ ΧΑΡΙΤΣΗΣ:** Υπήρξε25% μείωση του ΑΕΠ πρώτη φορά από τον πόλεμο του ΄40 επί ημερών της Νέας Δημοκρατίας.

**ΧΡΗΣΤΟΣ ΜΠΟΥΚΩΡΟΣ:** Τώρα συγκρίνετε ανόμοια πράγματα.

**ΑΛΕΞΗΣ ΧΑΡΙΤΣΗΣ:** Εσείς συγκρίνετε ανόμοια πράγματα.

**ΧΡΗΣΤΟΣ ΜΠΟΥΚΩΡΟΣ:** Συγκρίνετε ανόμοια πράγματα, κύριε Χαρίτση.

**ΑΛΕΞΗΣ ΧΑΡΙΤΣΗΣ:** Σώσαμε τη χώρα από τη χρεοκοπία και μιλάτε κιόλας;

**ΧΡΗΣΤΟΣ ΜΠΟΥΚΩΡΟΣ:** Μας λέτε για την κρίση του ΄10. Εγώ σας μιλώ για μια εποχή ομαλότητας, όπως εσείς την είχατε βαφτίσει, γιατί υποτίθεται ότι μας βγάλατε από τα μνημόνια.

**ΑΛΕΞΗΣ ΧΑΡΙΤΣΗΣ:** Εμείς φέραμε την ομαλότητα και βγάλαμε τη χώρα από τα μνημόνια, όταν μας λέγατε να πάμε σε πιστοληπτική γραμμή, κύριε Μπουκώρο.

**ΠΡΟΕΔΡΕΥΩΝ (Απόστολος Αβδελάς):** Όχι διάλογο. Σας παρακαλώ, κύριε Χαρίτση. Ζητήστε τον λόγο να σας τον δώσω.

**ΧΡΗΣΤΟΣ ΜΠΟΥΚΩΡΟΣ:** Δεν σας μιλώ για την πρωτοφανή κρίση του ΄10 η οποία προήλθε μετά την κατάρρευση της «LEHMAN BROTHERS» και οδήγησε τη χώρα στη χρεοκοπία. Μην συγκρίνουμε ανόμοια πράγματα.

Και εν πάση περιπτώσει, οι κρίσεις εν μέσω των οποίων κυβερνά η σημερινή Κυβέρνηση έχουν αντιμετωπιστεί ξανά κατά τη διάρκεια της Μεταπολίτευσης; Είχαμε πόλεμο στην Ευρώπη επί των δικών σας ημερών ή προηγούμενων κυβερνήσεων; Είχαμε τιμή πετρελαίου 150 ευρώ; Καθ’ όλη τη διάρκεια της τετραετίας σας δεν ξεπέρασε τα 70 δολάρια το βαρέλι το αργό πετρέλαιο. Δεν θέλω να σας πω ποιες ήταν οι τιμές του φυσικού αερίου, το ένα δέκατο πέμπτο από τις σημερινές.

**ΑΛΕΞΗΣ ΧΑΡΙΤΣΗΣ:** Να μας πείτε ποιες ήταν οι τιμές του ρεύματος. Ποιες ήταν οι τιμές του ρεύματος;

**ΠΡΟΕΔΡΕΥΩΝ (Απόστολος Αβδελάς):** Κύριε Χαρίτση, μην τον διακόπτετε. Αν θέλετε τον λόγο, να σας τον δώσω.

**ΧΡΗΣΤΟΣ ΜΠΟΥΚΩΡΟΣ:** 20 ευρώ η κιλοβατώρα ήταν επί των ημερών σας και σήμερα είναι 240-300. Αυτό είναι.

**ΑΛΕΞΗΣ ΧΑΡΙΤΣΗΣ:** Συγχαρητήρια!

**ΧΡΗΣΤΟΣ ΜΠΟΥΚΩΡΟΣ:** Γι’ αυτό ευθύνεται η ελληνική Κυβέρνηση, κύριε Χαρίτση;

**ΑΛΕΞΗΣ ΧΑΡΙΤΣΗΣ:** Έργο των δικών σας πεπραγμένων, βεβαίως.

**ΧΡΗΣΤΟΣ ΜΠΟΥΚΩΡΟΣ:** Ευθύνεται η ελληνική Κυβέρνηση για τη διεθνή τιμή του φυσικού αερίου;

**ΑΛΕΞΗΣ ΧΑΡΙΤΣΗΣ:** Ποιος ευθύνεται; Ποια διεθνή τιμή;

**ΠΡΟΕΔΡΕΥΩΝ (Απόστολος Αβδελάς):** Όχι διάλογο, σας παρακαλώ.

**ΧΡΗΣΤΟΣ ΜΠΟΥΚΩΡΟΣ:** Αλήθεια λέτε τώρα;

**ΠΡΟΕΔΡΕΥΩΝ (Απόστολος Αβδελάς):** Κύριε Μπουκώρο, στο Προεδρείο, παρακαλώ.

**ΑΛΕΞΗΣ ΧΑΡΙΤΣΗΣ:** Την πιο ακριβή αγορά ηλεκτρικής ενέργειας σε όλη την Ευρώπη έχουμε, κύριε Μπουκώρο.

**ΧΡΗΣΤΟΣ ΜΠΟΥΚΩΡΟΣ:** Κλείνοντας, θα ήταν πολύ ενδιαφέρουσα αυτή την κουβέντα να την κάνουμε σε ένα τηλεοπτικό στούντιο, γιατί εδώ πρέπει να ολοκληρώσω την τοποθέτησή μου.

**ΑΛΕΞΗΣ ΧΑΡΙΤΣΗΣ:** Όχι, είμαστε στη Βουλή, κύριε Μπουκώρο. Αφήστε τα τηλεοπτικά στούντιο. Είμαστε στην Εθνική Αντιπροσωπεία. Αφήστε τα τηλεοπτικά στούντιο που έχετε ευνοϊκούς όρους.

**ΧΡΗΣΤΟΣ ΜΠΟΥΚΩΡΟΣ:** Όμως, κύριε Χαρίτση, μιας και λέτε ότι είμαστε στη Βουλή, ξέρετε ότι η διαδικασία του διαλόγου και των ερωταπαντήσεων…

**ΑΛΕΞΗΣ ΧΑΡΙΤΣΗΣ:** Σας βολεύει στα τηλεοπτικά στούντιο.

**ΧΡΗΣΤΟΣ ΜΠΟΥΚΩΡΟΣ:** Όσο και να με διακόπτετε…

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ και τους δυο. Όχι διάλογο. Γιατί δεν ακούτε;

**ΧΡΗΣΤΟΣ ΜΠΟΥΚΩΡΟΣ:** Όσο και να με διακόπτετε, θα συνεχίσω κάποια στιγμή.

**ΠΡΟΕΔΡΕΥΩΝ (Απόστολος Αβδελάς):** Κύριε Χαρίτση, να σας δώσω τον λόγο.

**ΧΡΗΣΤΟΣ ΜΠΟΥΚΩΡΟΣ:** Λέω, λοιπόν, ότι γνωρίζετε ότι η κοινοβουλευτική διαδικασία δεν επιτρέπει αυτό το πινγκ-πονγκ ερωταπαντήσεων. Αυτό ακριβώς εννοούσα και όχι ότι είναι προτιμότερο ένα τηλεοπτικό στούντιο από την Ολομέλεια της Βουλής. Πάντα και ως Κοινοβουλευτικός Εκπρόσωπος σέβομαι και την Ολομέλεια και τις διαδικασίες της.

Άρα λέμε -και κλείνουμε έτσι- ότι αυτές οι προσπάθειες βιομηχανικής ανάπτυξης, στήριξης της βιομηχανίας είναι απολύτως κρίσιμες, κύριε Υπουργέ, ιδιαίτερα στην εποχή μας στην προσπάθεια να ανακτήσουμε αυτό το κομμάτι το οποίο ουδέποτε ολοκληρωτικά κατακτήσαμε. Και λέμε ότι η σημερινή Κυβέρνηση κάτω από αντίξοες συνθήκες πετυχαίνει ασύγκριτα καλύτερα αποτελέσματα από την προηγούμενη κυβέρνηση. Και βέβαια, κάποια στιγμή η κρίση θα μείνει πίσω και τότε θα δούμε το σύνολο των αποτελεσμάτων της κυβερνητικής πολιτικής.

Τούτων δοθέντων, σας καλώ να υπερψηφίσετε αυτό το νομοσχέδιο, για να οργανώσουμε επιτέλους τη βιομηχανική παραγωγή σε αυτή τη χώρα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Ορίστε, κύριε Χαρίτση, έχετε τον λόγο, ως Εκπρόσωπος του ΣΥΡΙΖΑ - Προοδευτική Συμμαχία.

**ΑΛΕΞΗΣ ΧΑΡΙΤΣΗΣ:** Κύριε Πρόεδρε, παίρνω το λόγο, για να απαντήσω στον Κοινοβουλευτικό Εκπρόσωπο της Νέας Δημοκρατίας, ο οποίος δυστυχώς για μία ακόμη φορά -δεν είναι η πρώτη φορά που αναγκαζόμαστε να κάνουμε αυτή τη συζήτηση- επιχειρεί να συγκρίνει ανόμοια πράγματα.

Κύριε Μπουκώρο, κύριοι της Νέας Δημοκρατίας να το ξαναπούμε, γιατί επανάληψη μήτηρ μαθήσεως. Φαίνεται, χρειάζεται να το πούμε πάρα πολλές φορές. Δεν έχετε δικαίωμα να ομιλείτε για την περίοδο…

**ΧΡΗΣΤΟΣ ΜΠΟΥΚΩΡΟΣ:** Αυτό το είχε πει μόνο ο Μένιος Κουτσόγιωργας, το «δεν έχετε δικαίωμα να ομιλείτε».

**ΠΡΟΕΔΡΕΥΩΝ (Απόστολος Αβδελάς):** Όχι, κύριε Μπουκώρο, σας παρακαλώ.

**ΑΛΕΞΗΣ ΧΑΡΙΤΣΗΣ:** … για την περίοδο που οδηγήσατε τη χώρα στη χρεοκοπία και έπρεπε να έρθει η κυβέρνηση του ΣΥΡΙΖΑ, ακριβώς για να σώσει τη χώρα από το χείλος της καταστροφής.

Και έρχεστε εδώ τώρα να συγκρίνετε τους αναπτυξιακούς ρυθμούς που πέτυχε η Κυβέρνησή μας. Αν θέλετε να συγκρίνουμε αναπτυξιακούς ρυθμούς, να μας πείτε ποιους αναπτυξιακούς ρυθμούς πέτυχαν οι κυβερνήσεις από το 2010 μέχρι το 2014 με -25% στο εθνικό εισόδημα. Να μας πείτε που είχε φτάσει η ανεργία στο 27%. Να μας πείτε πού ήταν τα δημόσια οικονομικά. 15% έλλειμμα είχε η Κυβέρνηση της Νέας Δημοκρατίας το 2009, αν θέλετε να μιλήσουμε για δημοσιονομικά μεγέθη.

Έχει καταγραφεί στην ιστορία και η ιστορία θα μιλήσει για αυτά τα ζητήματα.

Έχει καταγραφεί ότι αν δεν ήταν η κυβέρνηση του ΣΥΡΙΖΑ να βγάλει τη χώρα από τα μνημόνια το καλοκαίρι του 2018, όταν εσείς τότε λέγατε ότι έπρεπε να πάμε σε πιστοληπτική γραμμή στήριξης, όταν εσείς τότε λέγατε «βάστα Γερούν και μπράβο Σόιμπλε» που έβαζε δύσκολα στην κυβέρνηση του ΣΥΡΙΖΑ, η κυβέρνηση αυτή έβγαλε την χώρα από τα μνημόνια, η κυβέρνηση αυτή άφησε ταμειακά διαθέσιμα 37 δισεκατομμυρίων ευρώ στην επόμενη κυβέρνηση -η μόνη κυβέρνηση από τη Μεταπολίτευση και μετά που το έκανε αυτό- η κυβέρνηση αυτή ήταν που ρύθμισε το δημόσιο χρέος και μπορούμε μέχρι το 2030 να έχουμε αποπληρωμή των υποχρεώσεων, των δανειακών υποχρεώσεων της χώρας με έναν τρόπο βιώσιμο. Πού θα βρισκόταν σήμερα η ελληνική οικονομία αν δεν είχε καταφέρει αυτές τις στρατηγικές επιτυχίες η κυβέρνηση του ΣΥΡΙΖΑ στις σημερινές συνθήκες και με μία Κυβέρνηση η οποία, δυστυχώς, κινείται και πάλι στη γνωστή λογική που επικράτησε πριν από την κρίση του 2010;

Οφείλω και μια απάντηση σε αυτά, που είχε πει πριν ο Υπουργός σε σχέση με τα ζητήματα του πληθωρισμού. Κοιτάξτε, κύριε Υπουργέ, για να μην κάνουμε δέκα φορές την ίδια συζήτηση, γιατί κι εδώ τα έχουμε επαναλάβει. Δεν είναι υπέρ σας το επιχείρημα ότι ξεκινήσαμε από αποπληθωρισμό, είναι εναντίον σας το επιχείρημα. Το γεγονός ότι ξεκινήσαμε πριν από ενάμιση χρόνο πράγματι από το μείον, από αρνητικό πληθωρισμό και έχουμε φτάσει στο 12%, να είμαστε στις κορυφαίες θέσεις της Ευρώπης ως προς τον πληθωρισμό, αυτό ακριβώς δείχνει την έκρηξη του πληθωριστικού φαινομένου στη χώρα μας, η οποία είναι πολύ πιο έντονη από ότι είναι στις άλλες χώρες της Ευρώπης κι αυτό το βιώνει ο Έλληνας πολίτης και το βιώνουν ακόμα περισσότερο τα ασθενέστερα στρώματα, γιατί βεβαίως οι επιπτώσεις είναι πολύ πιο επώδυνες στις βασικές βιοτικές ανάγκες των πολιτών. Δηλαδή πού; Στην ενέργεια, στα καύσιμα, στα τρόφιμα και στη στέγαση, εκεί εντοπίζεται ο πυρήνας της ακρίβειας.

Όσο βεβαίως για το ζήτημα του ρεύματος και των καυσίμων, κύριε Μπουκώρο, γι’ αυτό που είπατε πριν, δείτε, συγκρίνετε τις τιμές που είχε η ηλεκτρική ενέργεια στη χώρα μας το 2016, το 2017, το 2018 με τις τιμές που έχει σήμερα.

**ΧΡΗΣΤΟΣ ΜΠΟΥΚΩΡΟΣ:** Αυτό ακριβώς σας είπα.

**ΑΛΕΞΗΣ ΧΑΡΙΤΣΗΣ:** Συγκρίνετε με τις άλλες χώρες της Ευρώπης, επειδή θέλετε να πάμε εκεί. Έχουμε σήμερα, όπως επιβεβαίωσε η EUROSTAT, την πιο ακριβή αγορά ηλεκτρικής ενέργειας σε ολόκληρη την Ευρώπη και αυτό είναι αποτέλεσμα της πολιτικής της Κυβέρνησης Μητσοτάκη, να επιδοτεί αυτή την κερδοσκοπία που υπάρχει στην πιο ακριβή, στην πιο κερδοσκοπική αγορά ηλεκτρικής ενέργειας αυτή τη στιγμή σε όλη την Ευρώπη.

**ΠΡΟΕΔΡΕΥΩΝ (Απόστολος Αβδελάς):**  Και κλείστε, κύριε Χαρίτση.

**ΑΛΕΞΗΣ ΧΑΡΙΤΣΗΣ:** Κλείνω, κύριε Πρόεδρε κι ευχαριστώ για την ανοχή σας.

Αυτό πληρώνει σήμερα ο Έλληνας καταναλωτής, αυτό πληρώνουν τα νοικοκυριά, αυτό πληρώνουν οι επιχειρήσεις, αυτό πληρώνει η βιομηχανία για την οποία συζητάμε σήμερα και συζητάμε για επενδύσεις.

Αλήθεια, κύριε Υπουργέ, επειδή λέμε για τις επενδύσεις, ένα μόνο στοιχείο να δώσω -επειδή βλέπω και τον κύριο Πρόεδρο να με κοιτάζει λίγο απειλητικά- και θα κλείσω όπου να ναι.

**ΠΡΟΕΔΡΕΥΩΝ (Απόστολος Αβδελάς):** Όχι, παρακαλώ, δεν απειλώ.

**ΑΛΕΞΗΣ ΧΑΡΙΤΣΗΣ:** Εσείς στον περσινό προϋπολογισμό λέγατε ότι η αύξηση των επενδύσεων μέσα στο 2022 θα είναι 23% - 24%. Φέτος λέτε ότι η αύξηση των επενδύσεων θα είναι 10%. Τα δικά σας στοιχεία παραθέτω, δεν είναι δικά μας στοιχεία αυτά. Αυτό ακριβώς δείχνει το αν υπήρξε όντως επιτυχία μέσα στο 2022 σε σχέση με το ύψος των επενδύσεων.

Άρα αυτή τη στιγμή η κατάσταση στην ελληνική οικονομία είναι εξαιρετικά ανησυχητική. Αυτή τη στιγμή η κατάσταση για την ελληνική κοινωνία είναι μια κατάσταση εξωφρενική. Είναι μια κατάσταση φτωχοποίησης και την αποκλειστική ευθύνη για όλο αυτό το οποίο συμβαίνει, τη φέρει η Κυβέρνηση Μητσοτάκη.

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει ο κ. Μπουκώρος για ένα λεπτό και μετά ο κύριος Υπουργός για ένα λεπτό.

Ορίστε, κύριε Μπουκώρο, έχετε τον λόγο.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Κατ’ αρχάς, κύριε Χαρίτση, να εκφράσω τη χαρά και την ικανοποίησή μου γιατί τουλάχιστον μαζί σας μπορώ να συζητώ σε ένα σοβαρό επίπεδο με την ανταλλαγή στοιχείων και επιχειρημάτων.

Θέλω να σας θυμίσω, εφόσον την πήγατε τόσο πίσω τη βαλίτσα, ότι η προηγούμενη κυβέρνηση της Νέας Δημοκρατίας ανέλαβε τον Ιούνιο του 2012, συγκυβέρνηση με το ΠΑΣΟΚ και Πρωθυπουργό τον Αντώνη Σαμαρά. Οι ρυθμοί ύφεσης τότε, αγαπητέ κύριε Χαρίτση, έτρεχαν κοντά στο 10%. Όταν μετά από δυόμιση χρόνια η τότε κυβέρνηση που Υπουργός ήταν ο κ. Γεωργιάδης, σας παρέδωσε την εξουσία, οι ρυθμοί ανάπτυξης, σύμφωνα με τα επικαιροποιημένα στοιχεία της ΕΛΣΤΑΤ το καλοκαίρι του 2015 πια, όταν εσείς ήσασταν κυβέρνηση, ήταν 1,4% ανάπτυξη. Άρα έχουμε μια κυβέρνηση δυόμιση ετών μέσα σε έναν ορυμαγδό οικονομικών εξελίξεων, που πράγματι είχαν οδηγήσει τη χώρα στη χρεοκοπία, που παίρνει τους ρυθμούς ανάπτυξης από μείον 10% και σας τους παραδίδει με θετικό πρόσημο στο 1,4%.

Κι έρχεστε εσείς μετά και αναλαμβάνετε επί τεσσεράμισι χρόνια. Θέλετε να θυμηθείτε τι γράφατε στους προϋπολογισμούς σας και τι ρυθμούς ανάπτυξης επιτυγχάνατε τελικά; Ούτε στο 50% των στόχων σας. Περάσατε μόνο μία χρονιά το 2%, 2,3% αν δεν με απατά η μνήμη μου. Όλοι οι άλλοι ρυθμοί ήταν τις δύο πρώτες χρονιές 1% και 1 και κάτι και 1,7% η τρίτη χρονιά σας. Κατά συνέπεια σας είχε παραδοθεί μια οικονομία που είχε περάσει σε θετικό πεδίο.

Σε ό,τι αφορά στα όσα είπατε ότι η ακρίβεια και η ενεργειακή κρίση είναι προϊόν της κυβερνητικής πολιτικής, λυπάμαι που το άκουσα αυτό από εσάς, διότι θεωρώ, είμαι βέβαιος, ότι έχετε μια πλήρη επίγνωση της διεθνούς καταστάσεως. Και όταν ακριβώς σας είπα ότι επί των ημερών σας η διεθνής τιμή του φυσικού αερίου ήταν 20 ευρώ η μεγαβατώρα και το αργό πετρέλαιο κόστιζε μεσοσταθμικά γύρω στα 50 δολάρια το βαρέλι, εννοούσα αυτό ακριβώς. Γι’ αυτό ήταν και φθηνή η ηλεκτρική ενέργεια λόγω των πρώτων υλών παραγωγής ηλεκτρικής ενέργειας. Όλοι θεωρώ ότι σε αυτή τη χώρα γνωρίζουμε το ενεργειακό μείγμα της χώρας του οποίου μόνο το 30% έως 32% προέρχεται από ΑΠΕ και λιγνίτη κύριε Χαρίτση κι όλο το υπόλοιπο παραγωγής ηλεκτρικής ενέργειας προέρχεται από το φυσικό αέριο και πετρέλαιο.

Όταν οι σημερινές τιμές οι διεθνείς είναι δεκαπέντε φορές πάνω, αυτό το αποτύπωμα υπάρχει και στην ενέργεια. Αυτά τα πράγματα νομίζω ότι δεν μπορεί να τα αμφισβητεί ούτε ο ΣΥΡΙΖΑ ούτε η Νέα Δημοκρατία. Είναι δεδομένα. Άρα είναι η διεθνής κατάσταση και η ενεργειακή κρίση, όπως άλλοτε στην κρίση του ʼ74, στην ενεργειακή κρίση του ʼ79 κατέρρεαν ολόκληρες εθνικές οικονομίες χωρίς να ευθύνονται οι εθνικές κυβερνήσεις.

Το να θέλετε τώρα να αντιπολιτευτείτε την Κυβέρνηση για μια διεθνή κρίση που αφήνει ισχυρό το αποτύπωμά της στην ελληνική οικονομία και στην ελληνική κοινωνία, πραγματικά δεν πείθετε. Γι’ αυτό και ο λαός λέει ότι ναι, πράγματι υπάρχει κρίση, αλλά ευτυχώς που είναι η Νέα Δημοκρατία στα πράγματα και τη διαχειρίζεται ορθά, διότι εσείς δεν θα μπορούσατε να αντεπεξέλθετε.

Αυτή είναι η άποψη του ελληνικού λαού και καταγράφεται παντού, όπου στήνεται κάλπη και όπου γίνονται δημοσκοπήσεις.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Εμείς ευχαριστούμε.

(Θόρυβος στην Αίθουσα)

**ΑΛΕΞΗΣ ΧΑΡΙΤΣΗΣ:** Όταν πάμε στον λαό, θα δούμε την άποψή του. Μην βιάζεστε.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ.

Κύριε Υπουργέ, να σας θυμίσω ότι έχετε υποχρεώσεις μετά.

Τον λόγο έχει ο Υπουργός Ανάπτυξης και Επενδύσεων, κ. Σπυρίδων - Άδωνις Γεωργιάδης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ: (Υπουργός Ανάπτυξης και Επενδύσεων):** Τα εγκαίνια ενός εργοστασίου στην Νέα Ερυθραία.

Κύριε Χαρίτση, θα σας αντιμετωπίσω πάρα πολύ καλόπιστα. Πάμε στο παράδειγμα του αποπληθωρισμού κι αν μας συμφέρει ή όχι. Αυτό το κουτί έκανε πέρυσι στην Ελλάδα, ας πούμε, 8 ευρώ και στην Ευρώπη 10 ευρώ. Φέτος στην Ευρώπη κάνει 20 ευρώ, γιατί αυξήθηκε πολύ ο πληθωρισμός και στην Ελλάδα 20 ευρώ, όσο στην Ευρώπη. Μετρώντας την ποσοστιαία αύξηση…

**ΑΛΕΞΗΣ ΧΑΡΙΤΣΗΣ:** Κάνει 20 ευρώ στην Ευρώπη και 22 ευρώ στην Ελλάδα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ: (Υπουργός Ανάπτυξης και Επενδύσεων):** Δεν είναι 22 ευρώ, είναι 20 ευρώ, γιατί η στατιστική είναι χρόνο με τον χρόνο. Άρα τι λέει τώρα η στατιστική; Λέει ότι το 8 με το 20 είναι 12, το 10 με το 10 είναι 10. Επειδή, λοιπόν, εμείς ξεκινήσαμε από το 8, γιατί είχαμε αποπληθωρισμό, αλλά τώρα φτάσαμε στις τιμές των άλλων -αυτή είναι η πραγματικότητα, έχουμε τις ίδιες τιμές με τους άλλους, την ίδια αύξηση δηλαδή- επειδή ξεκινήσαμε από πιο κάτω είμαστε συν δύο μονάδες.

Σας το έχω εξηγήσει εκατό φορές, τα απλά μαθηματικά να τα αποδεχθείτε. Εάν είχαμε ξεκινήσει από την ίδια βάση δηλαδή με τους άλλους, εάν δηλαδή δεν είχαμε χαμηλότερο πληθωρισμό δύο μονάδων από τους άλλους πέρυσι, τώρα θα ήμασταν στον μέσο όρο της Ευρώπης.

Δεύτερον, κύριε Χαρίτση, ακούστε. Μπορεί να διαφωνούμε τώρα εδώ στα μαθηματικά και να πείτε όχι, είναι αλλιώς κ.λπ.. Με συγχωρείτε, σας μιλάω με σεβασμό. Στις επενδύσεις δεν μπορείτε να σηκώνεστε και να αμφισβητείτε την επιτυχία της Κυβερνήσεως.

Προσέξτε γιατί. Εάν συγκρίνουμε το πρώτο εξάμηνο του 2022, εν μέσω πολέμου και πανδημίας, με το πρώτο εξάμηνο του ’19, που ήταν το τελευταίο σας εξάμηνο και το καλύτερό σας εξάμηνο, χωρίς πόλεμο, χωρίς πανδημία, με χαμηλό πετρέλαιο και μηδενικά επιτόκια, η αύξηση των επενδύσεων είναι -ακούστε, κυρίες και κύριοι συνάδελφοι, το νούμερο- +39%. Με συγχωρείτε, αλλά εν μέσω πολέμου και πανδημίας και με τα καύσιμα και την ενέργεια εδώ που είναι, είμαστε +39% από το δικό σας τελευταίο εξάμηνο, που εγώ ισχυρίζομαι ότι πήγατε πράγματι καλύτερα από τα προηγούμενα, γιατί ερχόμασταν εμείς, γιατί η αγορά είχε αρχίσει να αντιδρά. Ας το αφήσω αυτό, όμως, ας σας το πιστώσω όλο. Στην πραγματικότητα και αυτό δικό μας είναι, αλλά σας το αφήνω. Όταν η διαφορά μας είναι +39%, θέλετε στα σοβαρά τώρα να συγκριθούμε εμείς οι δύο στις επενδύσεις; Οι δύο κυβερνήσεις, εννοώ.

**ΑΛΕΞΗΣ ΧΑΡΙΤΣΗΣ:** Βεβαίως να συγκριθούμε. Να κάνουμε μία σύγκριση τιμών στις επενδύσεις.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ: (Υπουργός Ανάπτυξης και Επενδύσεων):** Καθίστε τώρα, λοιπόν, να σας πω μερικές εταιρείες που ήρθαν αυτά τα τρία χρόνια και περιμένω να μου πείτε τις δικές σας. «PFIZER», «DELOITTE», «MICROSOFT», «GOOGLE», «FACEBOOK», «DIGITAL REALTY», «Amazon Web Services». Φέρτε μας τώρα μερικές δικές σας. Άντε να σας ακούσω! Δεν έχετε μία!

Είχε ανακοινώσει η κ. Τζάκρη, ως Υπουργός Βιομηχανίας, τότε μια πρωτοβουλία για εκατόν πενήντα βιομηχανίες που θα άνοιγαν. Δεν πρόλαβε, την έβγαλαν. Εγώ, παρ’ ότι με την κ. Τζάκρη δεν έχω καλές προσωπικές σχέσεις, πιστεύω ότι ως Υφυπουργός κάτι προσπάθησε να κάνει και στη φαρμακοβιομηχανία και αλλού. Παρά ταύτα, την έβγαλαν γρήγορα, δεν ξέρω γιατί και δεν πρόλαβε να το κάνει. Πάντως, δεν άνοιξε καμμία από τις εκατόν πενήντα. Να είμαστε δίκαιοι.

Άρα όταν μεταξύ μας τα στοιχεία λένε αυτά, εντάξει και λίγη συστολή επ’ αυτού.

Τέλος, δεν πιστεύετε εμένα; Δικαίωμά σας. Όλες οι εκθέσεις προόδου των θεσμών, όλες οι εκθέσεις προόδου της Ευρωπαϊκής Επιτροπής, όλες οι εκθέσεις προόδου του Διεθνούς Νομισματικού Ταμείου, όλες οι εκθέσεις της ΕΛΣΤΑΤ, όλες οι εκθέσεις της EUROSTAT και όλες οι αποφάσεις του Eurogroup λένε ότι η ανάπτυξη στην Ελλάδα οφείλεται σε πολύ μεγάλο βαθμό στην εκρηκτική -η έκφραση είναι από τις εκθέσεις- αύξηση των επενδύσεων. Μάλιστα, στην τελευταία του έκθεση το Διεθνές Νομισματικό Ταμείο ισχυρίζεται ότι ο λόγος που περιμένει του χρόνου η Ελλάδα να έχει 2% ανάπτυξη, ενώ η υπόλοιπη Ευρώπη ύφεση, είναι οι επενδύσεις, οι οποίες θα συνεχίσουν να πηγαίνουν καλά.

Όταν λοιπόν έχουμε αυτά τα απολύτως μετρήσιμα στοιχεία, που δεν έχουν ιδεολογικό πρόσημο, δεν έχουν προσωπικό χαρακτήρα, είναι μετρήσιμα -ο κ. Μωραΐτης υπήρξε Υφυπουργός στο Υπουργείο Ανάπτυξης και ξέρει να τα μετράει- όταν έχουμε αυτά τα αποτελέσματα, με συγχωρείτε που θα το φέρω και λίγο επί προσωπικού, γιατί είχε το θράσος ο Αρχηγός σας να με λέει «Υπουργό Υπανάπτυξης» με +8,1 και +7,8, έ, τότε, με συγχωρείτε, καθίστε και λίγο, πείτε κάτι άλλο! Μην πείτε αυτά, πείτε κάτι άλλο.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Καλείται στο Βήμα ο κ. Αθανάσιος Λιούτας από τη Νέα Δημοκρατία.

Στη συνέχεια, θα δώσω τον λόγο στον κ. Κόκκαλη από τον ΣΥΡΙΖΑ - Προοδευτική Συμμαχία και μετά ο κ. Καραθανασόπουλος, ο Κοινοβουλευτικός Εκπρόσωπος του Κομμουνιστικού Κόμματος Ελλάδας.

Κύριε Λιούτα, έχετε τον λόγο.

**ΑΘΑΝΑΣΙΟΣ ΛΙΟΥΤΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, μέσα σε δύσκολους καιρούς για κάθε κράτος, για κάθε οικονομία και για κάθε κοινωνία, αφού η διεθνής ενεργειακή κρίση αποκτά μεγάλες διαστάσεις, η Κυβέρνηση της Νέας Δημοκρατίας συνεχίζει να αναλαμβάνει και να υλοποιεί τους στόχους της στήριξης και της ανάπτυξης.

Ο στόχος και το όραμα για μια Ελλάδα που μπορεί βιώσιμα και σταθερά να ευημερεί αποτέλεσε το βασικό μας πρόταγμα από την αρχή της θητείας μας. Οι πρωτόγνωρες συνθήκες που δημιουργήθηκαν δεν παρεκκλίναν της πορείας μας. Αντίθετα, ο στόχος μας ήταν, είναι και θα είναι ένας: η ευημερία όλων των Ελλήνων.

Με το νομοσχέδιο αυτό σήμερα το Υπουργείο Ανάπτυξης και Επενδύσεων θέτει σε ισχύ πολιτικές ρυθμίσεις με ξεκάθαρο αναπτυξιακό χαρακτήρα. Με τα επιχειρηματικά πάρκα δημιουργούνται μεγάλοι τόποι παραγωγής, εργασίας και ανάπτυξης.

Αδιαμφισβήτητα, τα επιχειρηματικά πάρκα είναι ένα πολύ σημαντικό ζήτημα στον τομέα των επενδύσεων και της οικονομικής λειτουργίας και ευημερίας πολλών περιοχών, αλλά και ολόκληρης της ελληνικής περιφέρειας. Το ζήτημα αυτό το Υπουργείο εξαρχής το αντιμετωπίζει με τη δέουσα προσοχή και με την αναγκαία φιλοεπενδυτική προσέγγιση.

Ειδικότερα, οι ρυθμίσεις του νομοσχεδίου και η πολιτική βούληση ανταποκρίνονται στην ανάγκη της διαμόρφωσης ελκυστικών προϋποθέσεων στην προσπάθεια να δημιουργηθούν και να λειτουργήσουν ανταγωνιστικά επιχειρηματικά πάρκα και στη χώρα μας. Συγκεκριμένα, προβλέπονται γρήγοροι και καθορισμένοι χρόνοι δρομολόγησης των διαδικασιών και υλοποίησης των έργων.

Ο σαφής προσδιορισμός των χρονικών περιθωρίων συνιστά πράξη εξορθολογισμού, καθώς και πράξη που επιτρέπει τον συνεπή προγραμματισμό των εμπλεκομένων μερών. Πρόκειται για προβλέψεις ιδιαιτέρως σημαντικές για τον τομέα της οικονομίας. Ταυτόχρονα, έρχεται η μείωση της γραφειοκρατίας και επιταχύνεται η αδειοδοτική διαδικασία. Επιπλέον, τίθενται πολύ σημαντικά κίνητρα για την απρόσκοπτη περάτωση του έργου, ενώ ιδιαιτέρως σημαντική είναι και η πρόβλεψη για τη συμβολή των συμπράξεων του δημοσίου και ιδιωτικού τομέα. Επιπρόσθετα, καθίσταται σαφές την ίδια στιγμή ότι θεμελιώνεται και η έννοια της πράσινης ανάπτυξης.

Τα επιχειρηματικά πάρκα μπορούν να αποτελέσουν δυναμικούς πόλους παραγωγής και εργασίας. Η ανάπτυξή τους αποτελεί ένα κρίσιμο κομμάτι για τη συνολική παραγωγική διαδικασία. Μπορούν σαφέστατα μάλιστα να βοηθήσουν σημαντικά και καθοριστικά στην ενίσχυση των εξαγωγών μας.

Η ενίσχυση της λειτουργίας τους σήμερα, επί των ημερών διακυβέρνησης της Νέας Δημοκρατίας του Κυριάκου Μητσοτάκη, που σημειώνεται ρεκόρ επενδύσεων, αποτελεί μια ξεκάθαρη αναγκαιότητα. Σε κάθε περίπτωση, η ανάγκη της ύπαρξής τους αφορά και τις ξένες μεγάλες επενδύσεις, αλλά και τη δική μας εγχώρια βιομηχανία και επιχειρηματικότητα. Όλα τα μέρη του νομοσχεδίου θα πρέπει να τονίσουμε ότι τείνουν στοχευμένα στην ενίσχυση του συνολικού θεσμικού πλαισίου της πατρίδας μας για ανάπτυξη.

Κυρίες και κύριοι συνάδελφοι, τα πράγματα πάντοτε πρέπει να μπαίνουν σε μία σειρά. Η ανάπτυξη ποτέ δεν βασίστηκε σε χαοτικές στάσεις και λογικές. Η ανάπτυξη δεν μπορεί να έλθει χωρίς την πολιτική βούληση, χωρίς ξεκάθαρες λύσεις και αποφάσεις. Η ανάπτυξη θέλει ως εχέγγυα τον προγραμματισμό, την οργάνωση, τα φορολογικά κίνητρα, την αντιμετώπιση της γραφειοκρατίας, τον εκσυγχρονισμό των διαδικασιών και τελικά την καθαρή, χωρίς αντεγκλήσεις και στρεβλώσεις, φιλοαναπτυξιακή προσέγγιση.

Ολόκληρος ο κόσμος της αγοράς γνωρίζει πολύ καλά τι σημαίνουν τα εχέγγυα αυτά. Είμαστε και θα είμαστε πάντα σε ανοικτό διάλογο με την κοινωνία και τον κόσμο της εργασίας και της αγοράς. Ακούμε προσεκτικά και πορευόμαστε με συνέπεια και με γνώμονα το δημόσιο συμφέρον, με γνώμονα τις πραγματικές ανάγκες της αγοράς, της εργασίας, των εργαζομένων και ολόκληρης της κοινωνίας.

Η συνέπεια στην αναπτυξιακή προσέγγιση μαρτυρά τη θέλησή μας για έργα και προοπτική, για την οικονομία, αλλά και για την κοινωνία μας. Το νομοθετικό έργο της Κυβέρνησης του Κυριάκου Μητσοτάκη παραμένει και θα παραμείνει προσηλωμένο στην ευημερία όλων των Ελλήνων. Η στάση και η πολιτική μας μέσα στις σκληρές συνθήκες που όλοι βιώνουμε, αποδεικνύουν ότι κανένας δεν έμεινε και κανείς δεν θα μείνει αβοήθητος. Είμαστε δίπλα σε κάθε συνάνθρωπό μας. Είμαστε δίπλα σε κάθε ηλικία και σε κάθε γενιά.

Η στήριξή μας μεταφράζεται πάντοτε σε πράξεις. Σήμερα, μάλιστα, με τροπολογία στο νομοσχέδιο ψηφίζεται και η στήριξη προς τους αγρότες μας, ύψους 60 εκατομμυρίων ευρώ, για την αγορά λιπασμάτων. Στήριξη ακατάσχετη, αφορολόγητη και ανεκχώρητη.

Πριν από λίγο καιρό, ο Πρωθυπουργός μας εξήγγειλε το μέτρο αυτό από το βήμα της ΔΕΘ και άμεσα βλέπουμε τη στήριξη αυτή να υλοποιείται.

Κυρίες και κύριοι συνάδελφοι, η παγκόσμια κοινότητα τα τελευταία χρόνια έρχεται αντιμέτωπη με το πρωτόγνωρο και το απρόβλεπτο. Έρχεται αντιμέτωπη με καταστάσεις, που δύσκολα κανείς θα μπορούσε να φανταστεί πριν. Η πανδημία, ο αναθεωρητισμός της Ρωσίας και η εισβολή στην Ουκρανία, η τεράστια ενεργειακή κρίση, αλλά και οι τουρκικές προκλήσεις στη γεωπολιτική μας γειτονιά αποτελούν μια σειρά κρίσεων, οι οποίες ενισχύουν την ανασφάλεια και την αναστάτωση.

Στους δύσκολους αυτούς καιρούς το επίτευγμα της ανάπτυξης αποτελεί ένα επίτευγμα με θεμελιώδη σημασία. Η Κυβέρνηση και ο Πρωθυπουργός μας κάθε στιγμή θέτουν τις βάσεις, υλοποιούν τις πολιτικές και ενεργοποιούν κάθε αναπτυξιακό πυλώνα με σκοπό η ελληνική οικονομία να βαδίζει με σιγουριά και σταθερότητα. Η ανάπτυξη μεταφράζεται σε νέες επενδύσεις, οι νέες επενδύσεις σε νέες θέσεις εργασίας και σε μεγαλύτερο εισόδημα. Η Ελλάδα της κρίσης αλλάζει και οδηγείται στην εποχή των επενδύσεων. Πρόκειται για ένα γεγονός πλέον διεθνώς αναγνωρισμένο.

Νομοσχέδια όπως το σημερινό, νομοσχέδια που δίνουν πραγματικές λύσεις σε χρόνια προβλήματα είναι νομοσχέδια, που έχουν βαθύτατο αναπτυξιακό, αλλά και κοινωνικό πρόσημο. Η ανάπτυξη είναι μονόδρομος για την πρόοδο μιας κοινωνίας. Εμείς αυτή την ανάπτυξη θέλουμε και αυτή την ανάπτυξη πετυχαίνουμε.

Η τεράστια έλλειψη ξένων επενδύσεων, όπως προανέφερε και ο Υπουργός, στην πατρίδα μας δεν αποτελεί ένα τυχαίο γεγονός. Αντίθετα, αποτελεί την απόδειξη της εφαρμογής του προεκλογικού μας προγράμματος. Αποτελεί την απόδειξη της σκληρής εργασίας και της επιμονής μας η πατρίδα μας να αλλάξει και να προσφέρει ελπίδα ευκαιρία και δύναμη σε όλους τους Έλληνες. Στηρίζουμε την οικονομία και την κοινωνία μας σε δύσκολους καιρούς και σε πολύ δύσκολες και αντίξοες συνθήκες ακόμη πιο αποφασιστικά, ακόμη πιο στοχευμένα, ακόμη πιο ισχυρά.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε, κύριε Λιούτα.

Και από τα Τρίκαλα στη γειτονική Λάρισα, στον κ. Βασίλειο Κόκκαλη από τον ΣΥΡΙΖΑ - Προοδευτική Συμμαχία και μετά στον κ. Καραθανασόπουλο, τον Κοινοβουλευτικό Εκπρόσωπο του Κομμουνιστικού Κόμματος Ελλάδας.

Έχετε τον λόγο, κύριε Κόκκαλη.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητούμε το νομοσχέδιο για τα επιχειρηματικά πάρκα. Πριν την κατάθεση του νομοσχεδίου στη Βουλή προηγείται η δημόσια διαβούλευση. Στο υπό κρίση νομοσχέδιο υποβλήθηκαν περίπου στα διακόσια εικοσιτέσσερα - διακόσια εικοσιπέντε σχόλια. Δεν υιοθετήθηκε ούτε ένα.

Για να δούμε τώρα τι είπαν οι φορείς, τι είπαν οι επιχειρήσεις που έχουν άμεση σχέση με αυτό το νομοσχέδιο που τους επηρεάζει. Ο κ. Μαντάς, ο πρόεδρος του Πανελληνίου Συνδέσμου Επιχειρήσεων Βιομηχανικών Περιοχών: «Αφαιρεί δικαιώματα τα οποία έχουμε στη διαχείριση της περιουσίας μας. Διαιωνίζει το νομοσχέδιο το καθεστώς αδιαφάνειας. Δεν εισάγει ανταγωνισμό.». «Ο νόμος αυτός…» -πάλι από τον σύνδεσμο των συγκεκριμένων επιχειρήσεων- «…δεν μπορεί να εφαρμοστεί για τα ήδη λειτουργούντα πάρκα, όπου υπάρχουν εγκατεστημένες επιχειρήσεις που είναι ιδιοκτήτες γης», ενώ για τη σύμβαση παραχώρησης ανέφερε ότι «Δηλαδή αν αλλάξουμε μέλη στο διοικητικό συμβούλιο ή αυξήσουμε ή μειώσουμε το κεφάλαιο, θα πρέπει να πάρουμε τη σύμφωνη γνώμη της διαχειρίστριας;».

Ο κ. Γιαννίτσης από τον ίδιο σύνδεσμο: «Μιλάτε για επιχειρήσεις… -είπε προς την Κυβέρνηση- «…χωρίς τους επιχειρηματίες. Το καθεστώς του νομοσχεδίου δημεύει την περιουσία μας και γίνεται βορά στον όποιο διαχειριστή.».

Τελικά για ποιους νομοθετείτε, κύριε Υπουργέ; Αφήστε τι λέει η Αντιπολίτευση. Οι ίδιοι οι επιχειρηματίες, οι οποίοι είναι εγκατεστημένοι στις βιομηχανικές περιοχές, είναι αντίθετοι με αυτό το νομοσχέδιο.

Κύριε Υπουργέ, θα το ακούσετε και αύριο στη Λάρισα. Η βιομηχανική περιοχή της Λάρισας εδώ και δύο χρόνια αιτείται, ουσιαστικά παρακαλεί για το αυτονόητο. Παρακαλεί και ζητάει τον ενεργειακό συμψηφισμό. Ζητάει από την Κυβέρνηση εδώ και δύο χρόνια να έχει το δικαίωμα να συμψηφίζει το ρεύμα που πουλάει με το ρεύμα που καταναλώνει. Έχουν γίνει συναντήσεις, έχουν δοθεί υποσχέσεις. Ελπίζω και εύχομαι να μη δώσετε την πολλοστή υπόσχεση και αύριο στους συγκεκριμένους επιχειρηματίες.

Έρχομαι τώρα στη φαρμακευτική κάνναβη. Κοιτάξτε. Εάν ήμασταν στη θέση σας, και τι δεν έπρεπε να πούμε γι’ αυτά τα οποία μας κατηγορούσατε για τη φαρμακευτική κάνναβη. Επιτέλους έρχεστε σε αυτό που εμείς ψηφίσαμε και το συνεχίζετε, γι’ αυτό και είμαστε θετικοί. Και να σας πω ότι χρειάζονται και περαιτέρω βελτιώσεις.

Ενώ τη φαρμακευτική κάνναβη καλά κάνετε και την προχωράτε, κύριε Υπουργέ, λόγω ξεκάθαρης ιδεοληψίας από το Υπουργείο Αγροτικής Ανάπτυξης αφήνετε εκατοντάδες αγρότες ως Κυβέρνηση και δεκάδες επιχειρηματίες οι οποίοι έχουν τις επιχειρήσεις τους κλειστές στη βιομηχανική κάνναβη. Έχετε συναρμοδιότητα μαζί με το Αγροτικής Ανάπτυξης για την έκδοση ΚΥΑ κυκλοφορίας των προϊόντων με κάνναβη, ένας κλάδος ο οποίος μπορεί να προσφέρει πάρα πολλά στην εθνική μας οικονομία, όμως λόγω ιδεοληψίας του Υπουργείου Αγροτικής Ανάπτυξης δεν προχωρά -γιατί αυτό είναι το αρμόδιο Υπουργείο- στην επίσπευση των συγκεκριμένων υπουργικών αποφάσεων.

Θα μου επιτρέψετε να αναφερθώ σε δύο θέματα τα οποία σχετίζονται με την καθημερινότητα και έχουν βέβαια και άμεση σχέση και με το Υπουργείο του οποίου προΐστασθε. Το πρώτο έχει να κάνει με το «καλάθι της νοικοκυράς» και το δεύτερο με τη στέγη. «Καλάθι της νοικοκυράς». Ο τίτλος είναι εύηχος. Ο τίτλος είναι επικοινωνιακός ξεκάθαρα. Ακούγεται ωραία.

Να θυμίσω την τροπολογία η οποία είχε ψηφιστεί, κύριε Υπουργέ, αρχές Απριλίου του ’22 μετά το ξέσπασμα του πολέμου, μια τροπολογία η οποία υποτίθεται ότι θα έβαζε φρένο στην αισχροκέρδεια. Μια τροπολογία της οποίας ο σκοπός, σύμφωνα με την αιτιολογική έκθεση, ήταν η παρεμπόδιση της αθέμιτης κερδοφορίας των επιχειρήσεων που θα επιχειρήσουν να εκμεταλλευθούν την κρίση αυτή για τον προσπορισμό αθέμιτων κερδών. Αυτή η τροπολογία ήταν μέχρι 30 Ιουλίου του 2022 και παρατάθηκε έως και τον Δεκέμβριο του 2022.

Το ερώτημα είναι: Τι έγινε; Έχει παταχθεί η αισχροκέρδεια και έρχεται το «καλάθι της νοικοκυράς»; Έκλεισαν επιχειρήσεις; Έχουν επιβληθεί πρόστιμα και πόσα; Μήπως δεν υφίσταται πλέον η αισχροκέρδεια και έρχεστε τώρα με αυτό το «καλάθι της νοικοκυράς» για να προστατεύσετε την κοινωνία; Ή το ένα θα ισχύει ή το άλλο. Ή έχουμε αποτυχία αυτής της πρωτοβουλίας σας, γιατί είπατε ότι η πολιτική κρίνεται εκ του αποτελέσματος, ή δεν έχουμε την αισχροκέρδεια, την κερδοσκοπία.

«Καλάθι της νοικοκυράς». Ειλικρινά τι περιμένετε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ: (Υπουργός Ανάπτυξης και Επενδύσεων):** Του νοικοκυριού.

**ΒΑΣΙΛΕΙΟΣ ΚΟΚΚΑΛΗΣ:** Του νοικοκυριού.

Τι περιμένετε; Είπατε εδώ επί λέξει φωνάζοντας, μάλλον να μου επιτραπεί η έκφραση, ουρλιάζοντας. Μου θυμίσατε τους προέδρους των δικαστηρίων που λένε «όσο και να φωνάξεις, κατηγορούμενε, δεν έχει καμμία σχέση». Δεν σημαίνει κάτι το ότι φωνάζουμε. Και αυτό δεν έχει σχέση με τη φωνή σας.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Είπατε επί λέξει ότι συμφωνήσατε να «προσπαθήσουν να φτιάξουν το καλάθι». Επί λέξει το είπατε. Και εσείς θα τους ελέγχετε. Δηλαδή θα ελέγχετε την προσπάθεια των σουπερμάρκετ να φτιάξουν το καλάθι. Προφανώς δεν είστε έτοιμος ακόμα. Ξέρετε τις ενστάσεις για τον ελεύθερο ανταγωνισμό που θέτει η ίδια η αγορά.

Ποιες θα είναι οι υποχρεώσεις, κύριε Υπουργέ, των σουπερμάρκετ; Θα είναι υποχρέωση να διατηρήσουν την τιμή για τρεις μήνες; Προφανέστατα όχι. Θα είναι υποχρέωση να μειώσουν για είκοσι μέρες ένα προϊόν; Όχι.

Θα υπάρχει χρονικός περιορισμός αυτής της υποχρέωσης -τρία λεπτά και ουσιώδη θέματα- ή θα είναι η διατύπωση μιας ευχής ότι θα προσπαθήσουμε να κρατήσουμε τις τιμές χαμηλά σε αυτά τα προϊόντα; Αυτό, όμως, δεν λέγεται σοβαρή πολιτική για την πάταξη της ακρίβειας, κύριε Υπουργέ. Συγγνώμη, αλλά δεν λέγεται. Άραγε τι υποχρεώσεις θα αναλάβει η αλυσίδα του λιανεμπορίου;

Έρχομαι στη στέγη. Κύριε υπουργέ, αυτή τη στιγμή υπάρχει το δίλημμα αύξηση ή έξωση γι’ αυτούς οι οποίοι θέλουν να ανανεώσουν τα μισθωτήρια συμβόλαια. Σύμφωνα με το πανελλαδικό δίκτυο e-real estate.gr, η αύξηση του κόστους στέγασης το 2022 έφτασε στο 35% σε σχέση με τον Μάιο του 2021, λόγω αύξησης κυρίως των τιμών σε ενοίκια κατοικιών, ηλεκτρισμό, φυσικό αέριο και πετρέλαιο. «Αύξηση ή έξωση». Τι κάνετε; Εξαγγέλλετε κάποια μέτρα για τη στέγη για τα οποία θα απαιτηθούν, τουλάχιστον, πέντε χρόνια για να υλοποιηθούν. Δώστε φορολογικά κίνητρα στους ιδιοκτήτες να μην ζητούν αύξηση στις ανανεώσεις των μισθωτηρίων συμβολαίων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω, κύριε Πρόεδρε, με την προσπάθεια που καταβάλλεται από την Κυβέρνηση ότι αυτός ο πληθωρισμός, αυτή η ακρίβεια οφείλεται αποκλειστικά και μόνο στον πόλεμο. Μήπως σας λέει κάτι η έκθεση του Συνηγόρου του Καταναλωτή, του κ. Ζαγορίτη, που κάνει λόγο ότι οι στρεβλώσεις στον ανταγωνισμό στην αγορά ενέργειας ήταν από το 2021; Μήπως σας λέει κάτι ότι η ρήτρα αναπροσαρμογής ξεκίνησε τον Δεκέμβριο του 2021;

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ: (Υπουργός Ανάπτυξης και Επενδύσεων):** Πρώτον, καταθέτω το πρώτο κύμα νομοθετικών βελτιώσεων και παρακαλώ να μοιραστούν στο Σώμα.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 364-367)

ΑΛΛΑΓΗ ΣΕΛΙΔΑΣ

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ: (Υπουργός Ανάπτυξης και Επενδύσεων):**Σε όσα είπε ο κ. Κόκκαλης θα ήθελα να πω μόνο ένα πράγμα, για να καταλάβει και το Σώμα και όσοι μας παρακολουθούν την αξία και των υπολοίπων επιχειρημάτων.

Είπατε ότι «έγιναν διακόσια τόσα σχόλια στη δημόσια διαβούλευση και από αυτά δεν κάνατε δεκτό ούτε ένα» επί λέξει. Η πραγματικότητα είναι ότι κάναμε δεκτά ακριβώς ενενήντα δύο. Αν θέλετε να μου κάνετε κοινοβουλευτικό έλεγχο και να σας καταθέσω γραπτώς τα ενενήντα δύο, πολύ ευχαρίστως.

Άρα, ξεκινήσατε με ένα κολοσσιαίο ψέμα και εσείς για να πουλήσετε κάποιου είδους ενδιαφέρον ρητορικό, χωρίς να ξέρετε -δεν έχετε διαβάσει το νομοσχέδιο- ότι έχουμε κάνει δεκτά τα ενενήντα δύο. Τι δεν κάναμε δεκτό; Δεν κάναμε δεκτό σχόλιο του κ. Μαντά που θέλει να καταργήσει το παρόν νομοσχέδιο και να μείνει στο παλιό νομοσχέδιο. Θα μας επιτρέψετε να νομοθετούμε εμείς και όχι ο κ. Μαντάς.

Επίσης, ο κ. Μαντάς είπε -το είπατε και εσείς και άλλοι συνάδελφοι- ότι κάναμε νομοσχέδιο χωρίς τους επιχειρηματίες. Ποιος σας είπε ότι ο κ. Μαντάς εκπροσωπεί όλους επιχειρηματίες; Επειδή λέει ο ίδιος ότι εκπροσωπεί όλους τους επιχειρηματίες; Ξέρετε πόσοι επιχειρηματίες είναι μέλη του συνδέσμου του κ. Μαντά; Τριάντα τέσσερις. Μιλάει, λοιπόν, για τριάντα τέσσερις επιχειρήσεις. Όλοι οι υπόλοιποι που έχουν μπει στον δημόσιο διάλογο -ΟΣΕ, ΕΤΒΑ, ΟΣΔΕ, όλοι- δεν έχουν δικαίωμα λόγου, μόνο ο κ. Μαντάς;

Άρα, λοιπόν, η κριτική -επαναλαμβάνω- για να έχει ουσία πρέπει να έχει δύο χαρακτηριστικά: Πρέπει να είναι καλόπιστη και να ξέρετε για τι μιλάτε. Εσείς είστε κακόπιστος και δεν ξέρατε για τι μιλάτε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Καραθανασόπουλος έχει τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Για να βάλουμε λίγο τα πράγματα στη θέση τους, σε τι συνθήκες συζητάμε το σημερινό νομοσχέδιο; Το σημερινό, λοιπόν, νομοσχέδιο το συζητάμε σε συνθήκες ραγδαίας επιδείνωσης της θέσης των λαϊκών στρωμάτων και μάλιστα τα χειρότερα είναι μπροστά τους και αυτό παρά το γεγονός ότι υπάρχουν τεράστιες δυνατότητες οι οποίες δεν έχουν καταστραφεί, για να μπορέσουν να καλύψουν τις σύγχρονες ανάγκες τους, ενώ σήμερα δεν μπορούν να καλύψουν ούτε καν τις βασικές τους ανάγκες.

Γιατί υπάρχει, λοιπόν, αυτή η επιδείνωση της θέσης; Από τη μια μεριά είναι η ακρίβεια και από την άλλη είναι τα χαμηλά μεροκάματα, οι χαμηλές συντάξεις και η φοροεπιδρομή, η οποία έχει πέσει πάνω στα λαϊκά στρώματα. Το θέμα είναι να εντοπίσουμε τις αιτίες. Εδώ η Κυβέρνηση λέει ότι είναι εξωγενείς οι παράγοντες που βιώνουμε την ακρίβεια. Ο ΣΥΡΙΖΑ, αλλά και το ΠΑΣΟΚ ως ένα βαθμό λένε ότι η ακρίβεια είναι αποτέλεσμα της ιδεοληψίας της Κυβέρνησης και έχει ευθύνες η Κυβέρνηση για την ακρίβεια, ότι είναι αποτέλεσμα της κυβερνητικής πολιτικής. Ενώ άλλα κόμματα λένε ότι όλα αυτά είναι γιατί εξυπηρετούνται τα συμφέροντα κάποιων επιμέρους ολιγαρχών.

Γι’ αυτό ακριβώς και βλέπουμε ένα πινγκ-πονγκ, που παρακολουθήσαμε το προηγούμενο διάστημα, ακόμη και τώρα, όσον αφορά τους αριθμούς. Άλλους αριθμούς βάζει μπροστά η Κυβέρνηση, άλλους ο ΣΥΡΙΖΑ, άλλους το ΠΑΣΟΚ, το ποσοστό του πληθωρισμού, το ποσοστό της ανάπτυξης, το πόσο έχουν έρθει επενδύσεις. Και όλα αυτά για να συγκαλύψουν την τραγική κατάσταση την οποία βιώνει ο λαός.

Βλέπουν αποσπασματικά ορισμένα μεγέθη για να καλλιεργήσουν απλά και μόνο ψεύτικες εντυπώσεις. Φέρνουν παραδείγματα από τις άλλες χώρες της Ευρωπαϊκής Ένωσης, λες και εκεί οι λαοί ευδαιμονούν. Λες και δεν έχουν προβλήματα στις υπόλοιπες χώρες, στην Ισπανία, στη Γαλλία, στην Πορτογαλία, στη Γερμανία και αλλού. Έχουν τα ίδια ακριβώς προβλήματα και την ίδια ραγδαία επιδείνωση της κατάστασης. Κι όλα αυτά τα κάνουν για να συγκαλύψουν την πραγματικότητα, να συσκοτίσουν τις αιτίες και να αποπροσανατολίσουν τον κόσμο.

Ποια είναι η αιτία της ακρίβειας; Τουλάχιστον στην ενέργεια -αλλά αυτό έχει και τις επιπτώσεις παραπέρα- είναι οι μακροχρόνιες πολιτικές επιλογές που με συνέπεια υπηρέτησαν όλες οι κυβερνήσεις, και το ΠΑΣΟΚ και η Νέα Δημοκρατία και ο ΣΥΡΙΖΑ. Και έχει ονοματεπώνυμο: Απελευθέρωση της αγοράς ηλεκτρικής ενέργειας. Είναι πολιτική της Ευρωπαϊκής Ένωσης. Γιατί έγινε αυτή η απελευθέρωση; Έγινε ως απάντηση στην υπερσυσσώρευση του κεφαλαίου, δηλαδή, για να στηριχθεί η κερδοφορία των επιχειρηματικών ομίλων.

Γι’ αυτό ακριβώς επέλεξαν την «πράσινη» μετάβαση. Βάλανε τα τέλη των ρύπων για να γίνει ο λιγνίτης πιο ακριβός και άρα να μην χρησιμοποιείται, καταστρέφοντας και απαξιώνοντας μια κύρια ενεργειακή πηγή στη χώρα μας -όπως είναι και τα νερά τα οποία δεν αξιοποιούνται- για να μπορέσει ακριβώς να δημιουργηθεί ένα πολύ ακριβό μείγμα και από τις ανεμογεννήτριες και τα φωτοβολταϊκά, αλλά και ταυτόχρονα από το φυσικό αέριο που είναι ένα εισαγόμενο καύσιμο και να αυξηθεί η ενεργειακή εξάρτηση της χώρας.

Να, λοιπόν, το πανάκριβο αυτό μείγμα το οποίο χρυσοπληρώνει ο λαός μας είναι η αιτία. Αυτό το μείγμα το συνδιαμόρφωσε με το ενεργειακό και η Νέα Δημοκρατία και ο ΣΥΡΙΖΑ και το ΠΑΣΟΚ και έχουν ευθύνες γι’ αυτό το πανάκριβο μείγμα. Δώσανε ή όχι όλες οι κυβερνήσεις σκανδαλώδεις παροχές στους επιχειρηματικούς ομίλους, οι οποίοι δραστηριοποιούνται στη λεγόμενη πράσινη ενέργεια; Επιδοτήσεις και διασφαλισμένη τιμή στην παραγωγή ενέργειας, αυτά τι είναι; Δεν είναι μια σκανδαλώδης πολιτική προς όφελος των αρπακτικών της πράσινης ενέργειας;

Οι κυβερνήσεις δεν ήταν που υποχρέωναν τη ΔΕΗ να πουλάει το ρεύμα κάτω του κόστους με τις ΝΟΜΕ που εφάρμοσε η κυβέρνηση του ΣΥΡΙΖΑ; Σε ποιον πουλάγανε κάτω του κόστους; Στα αρπακτικά της ενέργειας πούλαγαν. Ποιον εξυπηρετούσαν; Τα κέρδη των επιχειρηματικών ομίλων και του καρτέλ. Θα πούμε ότι ο ΣΥΡΙΖΑ με την πολιτική του για τις ΝΟΜΕ εξυπηρετούσε τα συμφέροντα των καρτέλ, γιατί διαφορετικά δεν υπάρχει άλλο νόημα για να το κάνει αυτό, μιας και ο λαός εξακολουθούσε να πληρώνει ακριβό το ρεύμα.

Δημιούργησαν το Χρηματιστήριο Ενέργειας, τη ρήτρα αναπροσαρμογής και βεβαίως όλα αυτά τα οποία διασφάλιζαν τα συμφέροντα των επιχειρηματικών ομίλων. Και πάνω σε αυτό το πλαίσιο το αντιδραστικό, το βαθύτατα αντιλαϊκό, ήρθαν και πέσανε οι ιμπεριαλιστικοί ανταγωνισμοί για τον έλεγχο των ενεργειακών πηγών και των διαδρόμων οι οποίοι οδήγησαν στη σύγκρουση που εξελίσσεται στην Ουκρανία, μια σύγκρουση ανάμεσα στη Ρωσία, τους Αμερικανούς και το ΝΑΤΟ για το ποιος θα ελέγξει την ενέργεια. Και αυτό ακριβώς αποτέλεσε τη θρυαλλίδα αύξησης ακόμη περισσότερο της ακρίβειας.

Και σε όλα αυτά ήρθε και η φορολογία, η έμμεση φορολογία, με την οποία συμφωνούν. Είναι ευρωενωσιακή κατεύθυνση. Πρόσφατα και τα τρία κόμματα δεν ψηφίσατε την ευρωπαϊκή οδηγία για τον ειδικό φόρο κατανάλωσης στα καύσιμα, στην ενέργεια, στα ποτά και στα τσιγάρα; Τώρα γιατί διαμαρτύρεστε;

Όλοι αυτοί είναι οι παράγοντες οι οποίοι συνδιαμόρφωσαν το ακριβό μείγμα και έρχεται η Κυβέρνηση και λέει ότι με τα επιδόματα θα σώσει τον λαό. Αλήθεια; Από που τα βγάζει αυτά τα επιδόματα; Από τον κρατικό προϋπολογισμό, δηλαδή τους φόρους που πληρώνει ο λαός, ή από το Πράσινο Ταμείο, το οποίο δεν είναι τίποτε άλλο παρά τα χρήματα που έχουν δώσει τα λαϊκά στρώματα μέσα από τα τιμολόγια της ενέργειας για να ενισχυθούν οι «πράσινοι» όμιλοι. Δηλαδή, ο ίδιος ο λαός πληρώνει αυτή την επιδότηση, η οποία δια μέσου των νοικοκυριών και των τιμολογίων των πιο φτωχών καταλήγει και πάλι στους επιχειρηματικούς ομίλους, γιατί εκεί πάει αυτή η επιδότηση, με αποτέλεσμα να παίρνουν πολύ λίγα, πολύ λίγοι και να μην καλύπτονται οι τεράστιες αυξήσεις οι οποίες υπάρχουν.

Και όλο αυτό, βεβαίως, είναι ένα βαρέλι δίχως πάτο. Και σε αυτή την πολιτική συγκλίνουν και τα άλλα κόμματα λιγότερο ή περισσότερο επίδομα να δώσουν, χωρίς να αμφισβητούν την αιτία και η αιτία είναι η αναπαραγωγή αυτού του ακριβού μείγματος.

Και εδώ πέρα μιας και μιλάμε για τα επιδόματα, επιτρέψτε μου, κύριε Πρόεδρε, να δώσω και μια απάντηση στον κ. Βαρουφάκη. Όχι ότι δεν το ξέρει, αλλά σκόπιμα συκοφαντεί τη θέση του ΚΚΕ. Το ΚΚΕ δεν ήταν ποτέ με τα επιδόματα. Αντίθετα, τα κατήγγειλε τα επιδόματα.

Τι ζητάει, για παράδειγμα, το ΚΚΕ; Το ΚΚΕ ζητάει, πρώτον, να καταργηθεί η έμμεση φορολογία και οι ειδικοί φόροι στην ενέργεια και στα καύσιμα, δεύτερον, να καταργηθεί το τέλος ρύπου για να γίνει ο λιγνίτης και πάλι ελκυστικός και να μπει άμεσα στην παραγωγική διαδικασία, το χρηματιστήριο και τη ρήτρα αναπροσαρμογής και, βεβαίως, να καταργηθούν, να αποσυνδεθεί η χώρα μας από τις κυρώσεις.

Είμαστε αντίθετοι, κύριε Υπουργέ, με τις κυρώσεις στη Ρωσία, γιατί αυτές τις κυρώσεις τις πληρώνουν οι λαοί της Ευρώπης για να μπορέσουν οι Αμερικάνοι και το ΝΑΤΟ μαζί με τους Ρώσους από την άλλη μεριά να εξαπολύουν τις ιμπεριαλιστικές συγκρούσεις στην Ουκρανία και οι λαοί της Ευρώπης και της χώρας μας πληρώνουν πολύ ακριβά αυτές τις επιλογές και με το αίμα τους, αλλά και με την τεράστια ακρίβεια στην ενέργεια.

Αυτές, λοιπόν, οι επιλογές του ΚΚΕ είναι σε αντίθεση με την πολιτική της Ευρωπαϊκής Ένωσης, συγκρούονται με αυτή την πολιτική της Ευρωπαϊκής Ένωσης, που έχει οδηγήσει τον λαό να στενάζει κάτω από την επιλογή της ακρίβειας.

Στην ίδια λογική της σύγκρουσης με την πολιτική της Ευρωπαϊκής Ένωσης είναι και οι άλλοι δύο παράγοντες με τους μισθούς. Ποιοι συνδιαμόρφωσαν αυτή την κατάσταση, που υπάρχει στην αγορά εργασίας; Η σημερινή Κυβέρνηση, η προηγούμενη κυβέρνηση του ΣΥΡΙΖΑ και το ΠΑΣΟΚ. Άλλωστε, υπάρχει ένας νόμος Αχτσιόγλου - Βρούτση, δηλαδή των συγκυβερνήσεων Νέας Δημοκρατίας - ΠΑΣΟΚ και ΣΥΡΙΖΑ - ΑΝΕΛ. Αυτός ο νόμος Αχτσιόγλου - Βρούτση είναι που καθορίζει τον κατώτατο μισθό, τον μισθό πείνας και εξαθλίωσης και, βεβαίως, και τις συνολικότερες ανατροπές στην αγορά εργασίας για να υπάρχει ένα πολύ φτηνό εργατικό δυναμικό χωρίς δικαιώματα, αναλώσιμο, για να ενισχυθεί η κερδοφορία των επιχειρηματικών ομίλων. Να, λοιπόν, και η δεύτερη αιτία γιατί οι μισθοί είναι χαμηλοί: Για να στηριχθούν οι επιχειρηματικοί όμιλοι.

Και, τρίτον, με τη μείωση των συντάξεων στον λαό, σε όλους τους συνταξιούχους με αποκορύφωμα τον νόμο Κατρούγκαλου και τη φοροεπιδρομή στο όνομα πια της δημοσιονομικής εξυγίανσης. Τι σημαίνει δημοσιονομική εξυγίανση σε απλά ελληνικά; Είναι οι κανόνες λειτουργίας της Ευρωπαϊκής Ένωσης που καθορίζουν αυτή την προκρούστεια κλίνη της δημοσιονομικής εξυγίανσης, δηλαδή ο λαός να πληρώνει πολλά μέσα από τη φορολογία του για να συγκεντρώνονται χρήματα στους λίγους, στους επιχειρηματικούς ομίλους. Να, λοιπόν, ο ταξικός χαρακτήρας και της δημοσιονομικής εξυγίανσης, στην οποία πίνει νερό και η Κυβέρνηση και ο ΣΥΡΙΖΑ και το ΠΑΣΟΚ.

Ταυτόχρονα, μέσα από όλες αυτές τις πολιτικές θέλουν να στηριχθούν οι ανάγκες των επιχειρηματικών ομίλων με το κράτος ως άμεσο επενδυτή στην ενέργεια μέσα από διάφορες κρατικές επιχειρήσεις, οι οποίες επί της ουσίας λειτουργούν προς όφελος των επιχειρηματικών ομίλων. Έρχεται ο ΣΥΡΙΖΑ και επαναφέρει την κρατικοποίηση -λέει- της ΔΕΗ. Δεν γνωρίσαμε τη ΔΕΗ ως κρατική σε συνθήκες απελευθέρωσης της αγοράς; Τις ΝΟΜΕ έβαλε. Πούλαγε το ρεύμα κάτω του κόστους σε επιχειρηματικούς ομίλους, στα καρτέλ της ενέργειας η κρατική ΔΕΗ επί ΣΥΡΙΖΑ. Και τώρα θα είναι αυτό η λύση; Απλώς το κράτος πάντοτε διαχρονικά είτε προχωρούσε σε ιδιωτικοποιήσεις όταν εξυπηρετούσε επιχειρηματικούς ομίλους πουλώντας φτηνά κρατικές επιχειρήσεις είτε προχώραγε σε κρατικοποιήσεις όταν υπήρχαν οι χρεοκοπίες των επιχειρήσεων για να μην χρεοκοπήσουν, αυτό που κάνει τώρα στην υπόλοιπη Ευρώπη με ενεργειακές εταιρείες. Επειδή κινδυνεύουν να χρεοκοπήσουν, το κράτος κοινωνικοποιεί τα χρέη τους για να τις πουλήσει ξανά μετά. Παρέχει είτε έμμεση στήριξη μέσα από τα διάφορα ρυθμιστικά πλαίσια, τις τεράστιες σκανδαλώδεις φοροαπαλλαγές προς το μεγάλο κεφάλαιο, τα χωροταξικά πλαίσια, που υπηρετούν τις ανάγκες των επιχειρηματικών ομίλων ή τα διάφορα δίκτυα και τις υποδομές.

Τέτοιου είδους νομοσχέδιο είναι αυτό που αφορά τις υποδομές, που εξυπηρετούν τους επιχειρηματικούς ομίλους. Και, μάλιστα, το σημερινό νομοσχέδιο για τη λειτουργία των επιχειρηματικών πάρκων αποτελεί συνέχεια των προηγούμενων κυβερνητικών επιλογών. Το είπε με κάποιο τρόπο ο κ. Χαρίτσης, ο Κοινοβουλευτικός Εκπρόσωπος του ΣΥΡΙΖΑ. Τι είπε; Στη δική μας -λέει- νομοθεσία ήταν παρέκκλιση τα μέτρα σε βάρος του περιβάλλοντος, σήμερα γίνονται κανονικότητα. Βεβαίως, ο ΣΥΡΙΖΑ άνοιξε την πόρτα για τις παρεκκλίσεις σε βάρος του περιβάλλοντος, σε βάρος της προστασίας του και έρχεται σήμερα η Κυβέρνηση και το κανονικοποιεί όλο αυτό, όλες τις παρεκκλίσεις που έγιναν επί ΣΥΡΙΖΑ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα πάρω και τη δευτερολογία μου.

Έτσι, λοιπόν, το παρόν νομοσχέδιο έρχεται να εκσυγχρονίσει τη λειτουργία των επιχειρηματικών πάρκων για τον πολίτη προσθέτοντας και νέες διευκολύνσεις, νέα κίνητρα στις μεγάλες επιχειρήσεις και, ταυτόχρονα, να ενισχύσει τη δραστηριότητα των επιχειρηματικών ομίλων με νέα προνόμια στις συγκεκριμένες περιοχές. Στην ουσία, δηλαδή, πρόκειται για περιοχές, τα νέα επιχειρηματικά πάρκα, όπου εφαρμόζονται ειδικές πολεοδομικές, φορολογικές και αναπτυξιακές παροχές προς το μεγάλο κεφάλαιο. Και στην πορεία, το επόμενο διάστημα μπορεί να δούμε και ειδικές εργατικές διατάξεις, ένα δηλαδή ασφαλισμένο περιβάλλον για την κερδοφορία των επιχειρηματικών ομίλων.

Έτσι, λοιπόν, έχουμε παροχή νέων κινήτρων. Προβλέπονται ειδικοί όροι, για παράδειγμα, δόμησης και χρήσης γης, προβλέπεται η δυνατότητα να δημιουργηθούν ακόμη και σε προστατευόμενες περιοχές «NATURA» ή να τους παραχωρείται η χρήση αιγιαλού και παραλίας για διάφορες λιμενικές εγκαταστάσεις, κίνητρα προβλέπονται για τη μετεγκατάσταση αυτών των επιχειρήσεων και μια σειρά άλλα τέτοια κίνητρα, όπως επίσης και μια σειρά άλλα μέτρα, τα οποία αποσπασματικά μπαίνουν, αλλά έχουν την ίδια φιλοσοφία, όπως το άρθρο 75 για τους χειριστές των κλαρκ.

Τι θέλει η Κυβέρνηση; Θέλει ανειδίκευτους εργάτες. Αυτό νομοθετεί, να μπορούν να χειρίζονται τα κλαρκ. Αυτό τι σημαίνει; Ανειδίκευτος εργάτης, φτηνός εργάτης, αναλώσιμος εργάτης για τους επιχειρηματικούς ομίλους, άρα διασφάλιση της κερδοφορίας, και επειδή είναι και αναλώσιμος, δεν μας ενδιαφέρουν και τόσο πολύ οι συνθήκες υγιεινής και ασφάλειας, το αν θα πολλαπλασιαστούν ή όχι τα εργατικά ατυχήματα.

Έτσι, λοιπόν, με τα συγκεκριμένα μέτρα και με το συγκεκριμένο σχέδιο νόμου τι επιβεβαιώνεται;

Επιβεβαιώνεται ότι η αιτία των προβλημάτων τα οποία βιώνει ο λαός μας είναι η καπιταλιστική ανάπτυξη, κύριε Υπουργέ, γιατί με υψηλούς ρυθμούς καπιταλιστικής ανάπτυξης ο κόσμος βιώνει αυτή τη βαρβαρότητα στη χώρα μας, αλλά και αλλού.

Για φανταστείτε ποιο είναι το μέλλον που δοκιμάζετε, γιατί η καπιταλιστική ανάπτυξη έχει τρία χαρακτηριστικά γνωρίσματα, τα τρία άλφα:

Πρώτον, είναι ανισόμετρη σε βάρος κλάδων της οικονομίας και περιοχών. Για αυτό ακριβώς και μένουν αναξιοποίητες παραγωγικές δυνατότητες. Για αυτό και ακριβώς είναι ανορθολογική η όλη οργάνωση της καπιταλιστικής οικονομίας.

Δεύτερον, είναι άδικη γιατί παράγει και διευρύνει τις κοινωνικές ανισότητες συγκεντρώνοντας τον πλούτο νομοτελειακά σε λίγα χέρια, ενώ αντίθετα διευρύνει το φάσμα των φτωχών και των αποκλεισμένων και αυτό είναι που βιώνουν οι λαοί της Ευρώπης και σε παγκόσμιο επίπεδο και ο λαός της χώρας μας.

Και, τρίτον, είναι αβέβαιη γιατί κάθε καπιταλιστική ανάπτυξη γεννά ταυτόχρονα και τους παράγοντες εκδήλωσης νέας κρίσης και, όπως βλέπουμε τα τελευταία χρόνια, οι κρίσεις γίνονται όλο και πιο γρήγορες, όλο και πιο έντονες. Και τώρα μπαίνουμε πλέον σε νέο περιβάλλον καπιταλιστικής κρίσης σε διεθνές επίπεδο.

Για αυτόν ακριβώς τον λόγο και το ΚΚΕ λέει στον λαό, ότι δεν πρέπει να εγκλωβιστούν σε μια κίβδηλη αντιπαράθεση που κάνουν τα κόμματα του κατεστημένου. Το Κ.Κ.Ε. λέει να μην εγκλωβιστεί η λαϊκή δυσαρέσκεια εντός των τειχών του συστήματος, γιατί τα κόμματα του κατεστημένου -Νέα Δημοκρατία, ΣΥΡΙΖΑ και ΠΑΣΟΚ- είναι συνυπεύθυνα για τα προβλήματα τα οποία βιώνει σήμερα ο λαός.

Γι’ αυτό δεν είναι τυχαίο ότι ο ΣΥΡΙΖΑ σήμερα εμφανίστηκε ως «πλασιέ» στην κυριολεξία επιχειρηματικών αιτημάτων για το συγκεκριμένο νομοσχέδιο, αλλά και για άλλα τμήματα ή μάλλον προβάλλοντας -για να είμαι πιο ακριβής- αιτήματα τμημάτων του κεφαλαίου που βλέπουν τη θέση τους να επιδεινώνεται. Άρα, λοιπόν, προς όφελος επιχειρηματικών ομίλων ήταν η παρουσία του ΣΥΡΙΖΑ εδώ σήμερα.

Και βεβαίως συναντιέται με την Κυβέρνηση και σε κάτι ακόμη, εκτός από την εξυπηρέτηση των συμφερόντων επιχειρηματικών ομίλων. Συναντιέται με την Κυβέρνηση και με το ΠΑΣΟΚ στην κάνναβη, για να νομιμοποιήσει στη συνείδηση του λαού την κάνναβη, δηλαδή, για να πουν με απλά λόγια στον λαό «φύτεψε και εσύ μια κανναβουριά», όπως έλεγε πρώην Πρωθυπουργός, για να πάνε τα φαρμάκια κάτω. Διαμόρφωσε, λοιπόν, μια ψεύτικη πραγματικότητα μέσω της κανναβουριάς.

Και αυτό, τη στιγμή που επί της ουσίας τα κόμματα αυτά -Νέα Δημοκρατία, ΣΥΡΙΖΑ και ΠΑΣΟΚ- συμφωνούν με την πολιτική της Ευρωπαϊκής Ένωσης που διαμορφώνει το πλαίσιο δράσης σε οικονομικό και κοινωνικό επίπεδο και σε επίπεδο δημοκρατικών δικαιωμάτων, όπως είναι οι υποκλοπές. Συμφωνούν με το ΝΑΤΟ και τη διεύρυνση του ΝΑΤΟ, το οποίο είναι η πολεμική μηχανή που μακελεύει τους λαούς της περιοχής και είναι υπεύθυνη για τα προβλήματα. Συμφωνούν με τη στρατηγική συμμαχία με τις Ηνωμένες Πολιτείες.

Όταν, λοιπόν, συμφωνείτε με αυτούς τους τρεις βασικούς παράγοντες, τότε είναι βέβαιο ότι στην επόμενη κυβέρνηση -όποια και αν εκλεγεί μετά τις εκλογές- θα δώσουν αυτοί οι τρεις παράγοντες έτοιμο το κυβερνητικό πρόγραμμα. Έχει συνδιαμορφωθεί πλέον το κυβερνητικό πρόγραμμα της επόμενης μέρας, από τις επιλογές της Ευρωπαϊκής Ένωσης, του ΝΑΤΟ και των Αμερικανών και βεβαίως και τους στόχους της ελληνικής αστικής τάξης για την εξυπηρέτηση των συμφερόντων και τη γεωστρατηγική λεγόμενη αναβάθμισή της.

Από αυτήν την άποψη, εμείς λέμε καθαρά ότι το μέλλον το οποίο προσπαθούν να τους διαμορφώσουν, ένα μέλλον το οποίο στενάζει κάτω από την καπιταλιστική βαρβαρότητα, μπορεί ο λαός να το ανατρέψει. Και τέτοια παραδείγματα ενθαρρυντικά υπάρχουν. Είναι ο αγώνας των εργαζομένων στο λιμάνι του Πειραιά, ο αγώνας των εργαζομένων στη «ΛΑΡΚΟ», στη «ΜΑΛΑΜΑΤΙΝΑ», είναι ο αγώνας των εργαζομένων στα «E-FOOD» και μια σειρά άλλων κλάδων της οικονομίας, όπου οι εργαζόμενοι βγαίνουν στο προσκήνιο μαζί με τις άλλες κοινωνικές δυνάμεις, τους επαγγελματίες, τους αυτοαπασχολούμενους, τους βιοπαλαιστές αγρότες.

Αυτοί, λοιπόν, οι αγώνες μπορούν να διαμορφώσουν ένα ποτάμι που θα τσακίσει αυτά τα σχέδια της Κυβέρνησης και των κυβερνήσεων της αστικής τάξης και ταυτόχρονα, να διαμορφώσει τις προϋποθέσεις απόκρουσης της αντιλαϊκής πολιτικής, αλλά πάνω απ’ όλα να ανοίξει τον δρόμο στην προοπτική και προοπτική δεν μπορεί να είναι άλλη από τον σοσιαλισμό.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κυρίες και κύριοι συνάδελφοι, λαμβάνω τον λόγο για να αναφερθώ στα άρθρα 1, 2 και 5 της τροπολογίας που κατατέθηκε από το Υπουργείο Οικονομικών, με γενικό αριθμό 1.440 και ειδικό αριθμό 142.

Σε συνέχεια των εξαγγελιών του Πρωθυπουργού στην 86η Διεθνή Έκθεση Θεσσαλονίκης προχωρήσαμε στη θέσπιση των διατάξεων του άρθρου 1 και του άρθρου 2 της τροπολογίας.

Με το άρθρο 1 της τροπολογίας επέρχονται νομοτεχνικές βελτιώσεις στο άρθρο 178 του ν.4972/2022 (Α΄181)που αφορά την επιδότηση του κόστους του πετρελαίου θέρμανσης για λόγους ασφάλειας δικαίου. Ειδικότερα διευκρινίζεται ότι το ύψος της επιδότησης που ανέρχεται σε 0,20 λεπτά του ευρώ ανά λίτρο, δηλαδή σε 0,25 περίπου λεπτά ανά λίτρο καυσίμου, αν συνυπολογιστεί και ο φόρος προστιθέμενης αξίας, ο οποίος δεν καταβάλλεται, υπολογίζεται άπαξ επί της αξίας των τιμολογίων πώλησης προ Φ.Π.Α., που εκδίδονται από τα διυλιστήρια, τις εταιρείες κατόχους άδειας εμπορίας πετρελαιοειδών προϊόντων κατηγορίας Α΄, που εισάγουν πετρέλαιο θέρμανσης και τους κατόχους άδειας πωλητή πετρελαίου θέρμανσης που πραγματοποιούν εισαγωγές ως δικαιούχους της επιδότησης.

Περαιτέρω αντικαθίσταται η διατύπωση όσον αφορά στους δικαιούχους της επιδότησης για λόγους ευθυγράμμισης με την ισχύουσα ορολογία του ν.3054/2002, για την «Οργάνωση της αγοράς πετρελαιοειδών» και χωρίς να επηρεάζεται η ουσία της διάταξης. Παράλληλα, προβλέπεται ότι το τελικό συνολικό ύψος της επιδότησης υπολογίζεται επί των συνολικών λίτρων καυσίμου που διατίθενται στην εσωτερική αγορά από τους ως άνω δικαιούχους της επιδότησης προς τα πρατήρια καυσίμων, τους πωλητές πετρελαίου θέρμανσης και τους τελικούς καταναλωτές, (οικιακούς καταναλωτές, βιομηχανικούς και εμπορικούς πελάτες).

Με το άρθρο 2 της τροπολογίας προχωράμε στη χορήγηση ενίσχυσης ύψους 60 εκατομμυρίων ευρώ σε επιχειρήσεις γεωργικών εκμεταλλεύσεων λόγω της ενεργειακής κρίσης και της αύξησης του κόστους των λιπασμάτων. Δικαιούχοι της ενίσχυσης είναι φυσικά πρόσωπα, επαγγελματίες αγρότες, καθώς και νομικά πρόσωπα και νομικές οντότητες. Η ενίσχυση είναι αφορολόγητη, ανεκχώρητη, ακατάσχετη και ασυμψήφιστη. Πρόκειται για μία ακόμη θεσμική παρέμβαση της Κυβέρνησης του Κυριάκου Μητσοτάκη για τη στήριξη των Ελλήνων αγροτών σε αυτή την ιδιαίτερα δύσκολη συγκυρία.

Με το άρθρο 5 της τροπολογίας ρυθμίζονται ζητήματα λειτουργίας της Μόνιμης Ελληνικής Αντιπροσωπείας στον Οργανισμό Οικονομικής Συνεργασίας και Ανάπτυξης. Ειδικότερα, στο πλαίσιο διασφάλισης της διαρκούς και επαρκούς εκπροσώπησης της χώρας μας στον ΟΟΣΑ προβλέπεται ότι η θητεία του εν ενεργεία μονίμου αντιπροσώπου και του εν ενεργεία αναπληρωτή μόνιμου αντιπροσώπου δύναται να παρατείνεται αυτοδικαίως για χρονικό διάστημα μέχρι έξι μήνες, σε περίπτωση που κατά τον χρόνο λήξης της θητείας τους, αυτή δεν έχει ανανεωθεί ή δεν έχει διοριστεί νέο πρόσωπο.

Κυρίες και κύριοι συνάδελφοι, τόσο οι διατάξεις στις οποίες αναφέρθηκα όσο και το σύνολο των διατάξεων της τροπολογίας και του νομοσχεδίου πληρούν όλες τις προϋποθέσεις για να τύχουν ευρείας διακομματικής στήριξης.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα ο κ. Χρήστος Ταραντίλης για επτά λεπτά.

**ΧΡΗΣΤΟΣ ΤΑΡΑΝΤΙΛΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ο κορμός του προτεινόμενου νομοσχεδίου του Υπουργείου Ανάπτυξης και Επενδύσεων, αναφορικά με την ίδρυση και λειτουργία των επιχειρηματικών πάρκων, αποτελεί ένα σημαντικό βήμα, με στόχο να θέσει σαφείς και ξεκάθαρους κανόνες στην ανάπτυξη της βιομηχανικής δραστηριότητας, έχοντας ως γνώμονα τόσο την ενίσχυση της εθνικής οικονομίας όσο και τον σεβασμό στο περιβάλλον και τη χωροταξική οργάνωση.

Με τον όρο «επιχειρηματικό πάρκο» προσδιορίζεται ένα οργανικό σύνολο δομών, υπηρεσιών και υποδομών που ιδρύεται και λειτουργεί σε δεδομένο χώρο, χωροταξικά κατάλληλο και πολεοδομικά οργανωμένο, με σκοπό να υποστηρίξει την ανάπτυξη βιομηχανικών και επιχειρηματικών δραστηριοτήτων υπό τη διαχείριση και επίβλεψη ενός φορέα. Ο χώρος αυτός, μέσα από το πλέγμα συνεργειών και αλληλεπίδρασης, μπορεί να διαμορφωθεί σε ένα αυτοτελές οικοσύστημα, το οποίο αποκτά τη δική του δυναμική και ενισχύει την καινοτομία και την ανταγωνιστικότητα της σύγχρονης βιομηχανικής παραγωγής.

Η συμβολή αυτών των συστάδων επιχειρήσεων στην οικονομική ανάπτυξη αποδίδεται, κυρίως, στο γεγονός ότι η γεωγραφική συγκέντρωση επιχειρήσεων, ιδιαίτερα με συνάφεια αντικειμένου, δημιουργεί ευνοϊκές συνθήκες για τις επιχειρήσεις εντός του χώρου αυτού και συγκεκριμένα, πρόσβαση σε εξειδικευμένο εργατικό δυναμικό και υπηρεσίες, άμεση σύνδεση με την έρευνα, προσαρμοσμένες υποδομές, οικονομίες κλίμακος, διάχυση γνώσης και πληροφοριών.

Τα δεδομένα αυτά, τα οποία επαληθεύονται στη διεθνή πρακτική συγκέντρωσης βιομηχανίας σε οργανωμένους και περιβαλλοντικά βιώσιμους χώρους, έχουν αναδείξει την ανάγκη αναζωογόνησης του θεσμού και πιστοποίησης της διαδικασίας ίδρυσης και λειτουργίας των επιχειρηματικών πάρκων στη χώρα μας.

Με την ενίσχυση του ρυθμιστικού τους πλαισίου οι οργανωμένοι αυτοί χώροι μπορούν να αποτελέσουν πυλώνα επιχειρηματικής και βιομηχανικής ανάπτυξης και να ανακόψουν την αθρόα δημιουργία διάσπαρτων βιομηχανικών εγκαταστάσεων χωρίς προηγούμενο σχεδιασμό, δηλαδή, αυτών που στην ειδική ορολογία της χωροταξίας ονομάζονται Άτυπες Βιομηχανικές Συγκεντρώσεις, (ΑΒΣ) οι οποίες απετέλεσαν ουσιαστικά τον κανόνα της εγκατάστασης βιομηχανικών μονάδων παραγωγής.

Η Ελλάδα ακολουθώντας τη διεθνώς επικρατούσα πρακτική στη βιομηχανική ανάπτυξη υιοθέτησε νομοθετήματα για τους οργανωμένους υποδοχείς βιομηχανικής δραστηριότητας ήδη με τον ν.4458/1965 για τις βιομηχανικές περιοχές, τις οποίες διαδέχτηκαν τα Βιομηχανικά και Βιοτεχνικά Πάρκα του ν.2545/1997 -γνωστά και ως πάρκα δεύτερης γενιάς- και εν συνεχεία τα επιχειρηματικά πάρκα του ν.3982/2011, γνωστά ως πάρκα τρίτης γενιάς. Στη διάρκεια ζωής των νομοθετικών αυτών πλαισίων ο θεσμός των οργανωμένων υποδοχέων δεν κατάφερε να αναπτύξει τη δυναμική και την ελκυστικότητα που είχε σε άλλες χώρες, ώστε να καταστεί πυρήνας της βιομηχανικής παραγωγής.

Πλέον αυτού, οι αλληλοεπικαλύψεις και η ταυτόχρονη ισχύς των προαναφερθέντων τριών διαφορετικών νομικών πλαισίων οδήγησε σε ερμηνευτικές και διαδικαστικές δυσχέρειες, σε βάρος της ευελιξίας του ίδιου του μοντέλου ανάπτυξης.

Με το παρόν νομοσχέδιο επιχειρείται η υπαγωγή σε ενιαίο πλαίσιο όλων των κανόνων δικαίου που διέπουν τα επιχειρηματικά πάρκα και τους υφιστάμενους οργανωμένους υποδοχείς μεταποιητικών και επιχειρηματικών δραστηριοτήτων, με στόχο να ενισχυθεί ο θεσμός των επιχειρηματικών πάρκων, η αποτελεσματικότητα και η ευελιξία τους.

Η φύση των ρυθμίσεων διέπεται από την τάση απλοποίησης και διευκόλυνσης των σταδίων ίδρυσης ενός επιχειρηματικού πάρκου, μειώνοντας σημαντικά το γραφειοκρατικό φόρτο και την πληθώρα αδειοδοτήσεων.

Ειδικότερα, σε αντίθεση με το υφιστάμενο πλαίσιο του ν.3982/2011 προβλέπεται μόνο ένας φορέας ανάπτυξης, διοίκησης και διαχείρισης του επιχειρηματικού πάρκου, η Εταιρεία Ανάπτυξης και Διαχείρισης, η οποία είναι ανώνυμη εταιρεία ειδικού σκοπού και μπορεί να αναπτύσσει, να διοικεί και να διαχειρίζεται ένα ή και περισσότερα πάρκα αξιοποιώντας την έκτασή τους.

Επίσης, για τη δημιουργία του επιχειρηματικού πάρκου, τίθεται η προϋπόθεση ότι ο φορέας διαχείρισης πρέπει να είναι κύριος της έκτασης στην οποία θα αναπτυχθεί το επιχειρηματικό πάρκο ή να του έχει νομικώς παραχωρηθεί το δικαίωμα χρήσης του συνόλου αυτής της έκτασης.

Βασική αλλαγή, επίσης, σηματοδοτεί η κατάργηση της ελάχιστης έκτασης του πάρκου, έτσι ώστε να μπορούν να ιδρυθούν και μικρότερα σε έκταση πάρκα, ανταποκρινόμενα στις σύγχρονες, αλλά και σε τοπικές ανάγκες.

Περαιτέρω, προβλέπονται ποικίλα κίνητρα τόσο για την ίδρυση όσο και για την αδειοδότηση των επιχειρηματικών πάρκων.

Στην πρώτη κατηγορία -όσον αφορά την ίδρυση- περιλαμβάνεται η απαλλαγή από τον φόρο συγκέντρωσης κεφαλαίου του φορέα διαχείρισης και η απαλλαγή από τον φόρο μεταβίβασης και δωρεάς κάθε σύμβασης μεταβίβασης ή παραχώρησης ακινήτου προς τον φορέα.

Στη δεύτερη κατηγορία περιέχονται κίνητρα απλοποιημένης αδειοδότησης, όπως η απαλλαγή από γνωστοποίηση ή έγκριση εγκατάστασης των δραστηριοτήτων που εγκαθίστανται εντός των πάρκων, η απαλλαγή από γνωμοδοτήσεις κατά τη διαδικασία έκδοσης αποφάσεων έγκρισης περιβαλλοντικών όρων, καθώς και η δυνατότητα μεταφοράς υπολοίπου συντελεστή δόμησης μεταξύ ακινήτων του ίδιου ιδιοκτήτη εντός του επιχειρηματικού πάρκου.

Κυρίες και κύριοι συνάδελφοι, τα επιχειρηματικά πάρκα αποτελούν χώρους όπου αφ’ ενός η βιομηχανική παραγωγή αναπτύσσεται οργανωμένα και με σεβασμό στο περιβάλλον, αφ’ ετέρου δίνεται η δυνατότητα στις επιχειρήσεις να αξιοποιούν την έρευνα, να παράγουν γνώσεις και ιδέες και να αναπτύξουν προηγμένη τεχνολογία, δημιουργώντας εξωστρεφή οικοσυστήματα που μπορούν να μεταβάλλουν τον χαρακτήρα ολόκληρων περιοχών και να δώσουν νέα πνοή στην παραγωγική βάση μίας χώρας.

Ο εκσυγχρονισμός της κείμενης νομοθεσίας για τα επιχειρηματικά πάρκα, σε συνδυασμό με την παροχή ουσιαστικών κινήτρων για την υλοποίησή τους, αποτελεί σημαντικό βήμα προς την ενίσχυση ενός θεσμού που μπορεί να συμβάλει αποφασιστικά στη βιομηχανική ανάπτυξη και ανταγωνιστικότητα της χώρας μας.

Γι’ αυτούς τους λόγους σας καλώ να υπερψηφίσετε το παρόν νομοσχέδιο.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστούμε.

Συνεχίζουμε με την κ. Τζάκρη.

Ορίστε, κυρία Τζάκρη, έχετε τον λόγο.

**ΘΕΟΔΩΡΑ ΤΖΑΚΡΗ:** Ευχαριστώ, κύριε Πρόεδρε.

Ο κ. Γεωργιάδης εντίμως, θα έλεγα, έχει κερδίσει από το πρωί τη γνωστή «βαμβακερή πετσέτα» του καταϊδρωμένου Υπουργού της Νέας Δημοκρατίας, που μαζί και με τους άλλους Υπουργούς της Κυβέρνησης –για να μην τον αδικώ- κερδίζουν επάξια και το βραβείο της πιο δαπανηρής και της πιο σπάταλης Κυβέρνησης όλων των εποχών. Νομίζω ότι σε λίγο θα ξεπεράσετε και την αείμνηστη κυβέρνηση του Κώστα Καραμανλή.

Πραγματικά είναι πάρα δύσκολο, κύριε Υπουργέ, να έχεις κατασπαταλήσει 50 δισεκατομμύρια από εδώ και από εκεί και να έχεις το θράσος να ονοματίζεις ως ανάπτυξη τον πληθωρισμό 12,1% και να τον λες και λίγο και την ακρίβεια στα ύψη και όλη αυτή την κατασπατάληση του δημοσίου χρήματος.

Τι κάνετε εδώ τώρα με αυτό το νομοσχέδιο; Φέρατε αυτή την υποτιθέμενη, ας το πω, νεοφιλελεύθερη, μεγαλεπήβολη, αναπτυξιακή καινοτομία, της οποίας η ουσία και ο πυρήνας είναι να δώσετε σε μία φαλιρισμένη ημιδημόσια επιχείρηση -την «ΕΤΒΑ Α.Ε.»- γη και ύδωρ. Και εκεί τελειώνει ο αναπτυξιακός σας οίστρος, γιατί όπως και σε όλα τα άλλα θέματα, στερείστε και σοβαρών πολιτικών ιδεών και σοβαρών οικονομικών θέσεων. Αντί να κάνετε μια σοβαρή διαβούλευση με όλους τους εμπλεκόμενους και να φέρετε ένα νομοσχέδιο που πραγματικά θα δώσει μία προοπτική για τον μεταποιητικό κόσμο, εσείς φέρατε κάποιες συγκεχυμένες ιδέες που συζητήσατε απ’ εδώ κι από εκεί και παρουσιάζετε στην κυριολεξία ένα νομοσχέδιο της κακιάς ώρας. Και μιλάμε γι’ αυτό τώρα το νομοσχέδιο της κακιάς ώρας.

Να δούμε εδώ τι λέει αυτό το νομοσχέδιο. Πράγματι, τα επιχειρηματικά πάρκα, όπως καταδείχθηκε από όλους τους προλαλήσαντες, είναι οργανωμένοι θύλακες της βιομηχανικής δραστηριότητας, που έχουν τη δυνατότητα να λειτουργήσουν ως καταλύτης για τη βιομηχανική ανάπτυξη, με όρους βιωσιμότητας προστιθέμενου κοινωνικού οφέλους.

Ο θεσμός ξεκίνησε τη δεκαετία του 1960 στη χώρα μας και νομίζω ότι, όπως λέμε και όλοι, η εικόνα που υπάρχει σήμερα είναι τελείως αποκαρδιωτική. Έχουν χωροθετηθεί όλα και όλα πενήντα τρία επιχειρηματικά πάρκα, στα οποία συγκεντρώνεται ούτε καν το 10% της βιομηχανικής δραστηριότητας της χώρας. Εσείς ο ίδιος παραδεχθήκατε ότι ουσιαστικά η βιομηχανική δραστηριότητα υπάρχει σε τρεις άτυπες βιομηχανικές περιοχές: στα Οινόφυτα -όπως πολύ σωστά είπατε- στο Καλοχώρι Θεσσαλονίκης και στον Ασπρόπυργο. Αυτά τα πενήντα τρία χωροθετημένα επιχειρηματικά πάρκα -που όλα στην κυριολεξία παρουσιάζουν και ελάχιστη πληρότητα- είναι όλα χωροθετημένα με τον νόμο του 1967.

Αυτό, λοιπόν, που περίμενε κάποιος από αυτή τη νέα νομοθετική πρωτοβουλία είναι να επιλύσει τα προβλήματα που έχουν ήδη καταγραφεί σχετικά με την εγκατάσταση και τη λειτουργία των επιχειρήσεων σε αυτά, δημιουργώντας έτσι μια νέα δυναμική καλών αμοιβαίων σχέσεων των μερών που εμπλέκονται σε αυτά και θέτοντας, βέβαια, και τους κατάλληλους όρους.

Επομένως, καμμία σχέση δεν έχει το νομοσχέδιο αυτό με τον επιδιωκόμενο στόχο. Ο βασικός σας στόχος του νομοσχεδίου είναι η παροχή παράλογων προνομίων και πρωτοφανών πλεονεκτημάτων περί μίας εταιρείας -της «ΕΤΒΑ ΒΙΠΕ»- που ένα μέρος της ανήκει πλέον και σε ένα ιδιωτικό, ξένο fund.

Επίσης, εκτός από το γεγονός ότι η εν λόγω εταιρεία προικοδοτείται πλουσιοπάροχα με τις ευλογίες του Υπουργείου σας, καθίσταται στην ουσία ανεξέλεγκτη και με απόφασή της ότι χρειάζονται νέα έργα ή αναβάθμιση των υφιστάμενων, με ταχύτατες διαδικασίες η πρότασή της μπορεί να ενταχθεί στο Ταμείο Ανάκαμψης ή σε κάποια άλλη δημόσια επιχορήγηση ή κρατική ενίσχυση, για να χρηματοδοτηθεί κατά 50%, χωρίς όμως να ζητάει τη γνώμη κανενός, με ό,τι αυτό σημαίνει για τις εγκατεστημένες επιχειρήσεις.

Το μέσο για να επιτευχθεί αυτή η δυνατότητα δίνεται με τη μονομερή τροποποίηση των εκάστοτε κανονισμών, χωρίς οποιαδήποτε συμμετοχή της πλειοψηφίας των ιδιοκτητών γης, οι οποίοι και θα επιβαρύνονται με τις σχετικές δαπάνες των υποδομών.

Η εγκατάσταση των επιχειρήσεων σε επιχειρηματικά πάρκα θα συνεπάγεται υπέρογκες χρεώσεις κοινοχρήστων που θα λειτουργήσουν, βεβαίως, σε βάρος του ανταγωνισμού και της εθνικής οικονομίας, αφού εγκατεστημένες επιχειρήσεις θα έχουν να αντιμετωπίσουν μη ελεγχόμενες χρεώσεις κοινοχρήστων από την ΕΑΔΕΠ και σε αντίθεση με ομοειδείς επιχειρήσεις μη εγκατεστημένες ή ακόμη και ομοειδείς επιχειρήσεις άλλου κράτους όπου εφαρμόζονται χαμηλότερες χρεώσεις στη βάση του πλαισίου διαφάνειας.

Και, βέβαια, το μεγαλύτερο πρόβλημα δημιουργείται για τις εγκατεστημένες επιχειρήσεις. Το σχέδιο νόμου, μέσα από τις μεταβατικές διατάξεις, περιορίζει στο εγγύς μέλλον τα περιουσιακά δικαιώματα των εγκατεστημένων επιχειρήσεων ιδιοκτητών γης με τρόπο καταφανώς δυσανάλογο σε σχέση με τη σκοπούμενη δημόσια ωφέλεια.

Δηλαδή, με τις ευλογίες του Υπουργείου σας, οι εγκατεστημένες επιχειρήσεις των επιχειρηματικών πάρκων στερούνται των δικαιωμάτων τους και τίθενται υπό τη σκέπη μίας και μόνο ιδιωτικής εταιρείας. Ως εκ τούτου τίθενται πολλά ερωτηματικά, ακόμη εάν θέλετε και για τον σεβασμό του πυρήνα του δικαιώματος ιδιοκτησίας.

Όμως, κύριε Υπουργέ, επειδή αυτή η συζήτηση μετατράπηκε -όπως και όλα τα νομοσχέδια που φέρατε από το Υπουργείο Ανάπτυξης- σε μια γενικότερη συζήτηση για την ανάπτυξη και επειδή σας άκουσα προηγουμένως να μιλάτε με το κύρος δήθεν οικονομολόγου και να επικαλείστε και οικονομικές σχολές, ας δούμε λίγο, πώς έχουν τα πράγματα στην ανάπτυξη της χώρας και μάλιστα όχι όπως τα λέμε εμείς και εγώ, αλλά όπως τα διαβάζουν, όπως πολύ σωστά είπατε, οι φοιτητές στα οικονομικά πανεπιστήμια. Ας δούμε τα αδιάσειστα στοιχεία πρώτα απ’ όλα από την ΕΛΣΤΑΤ.

Σύμφωνα, λοιπόν, με την ΕΛΣΤΑΤ, το 1/3 των Ελλήνων δεν έχει ούτε τα ελάχιστα προς το ζην. Φανταστείτε, δηλαδή, ότι το 29,5% των Ελλήνων που αντιστοιχεί σε τρία εκατομμύρια πολίτες βρίσκονται στο όριο του κοινωνικού αποκλεισμού ή στο όριο της φτώχειας. Μάλιστα, αν δεν υπήρχαν αυτές οι περιβόητες επιδοτήσεις, με τις οποίες ρίχνετε νερό στον κύκλο της αισχροκέρδειας, αυτό το ποσοστό των Ελλήνων που βρίσκεται στο όριο της φτώχειας θα ήταν 48,2%. Και αυτά είναι στοιχεία της ΕΛΣΤΑΤ.

Σύμφωνα τώρα με την EUROSTAT, η χώρα μας είναι δεύτερη σε ό,τι αφορά το ποσοστό της φτώχειας κάτω από τη Βουλγαρία. Και πάλι σύμφωνα με τα στοιχεία της EUROSTAT, η χώρα μας είναι μία από τις τέσσερις χώρες όπου το ποσοστό του πληθυσμού σε κατάσταση φτώχειας από το 2019 μέχρι το 2022 έχει αυξηθεί με ό,τι σημαίνει αυτό για τη διεύρυνση των κοινωνικών ανισοτήτων.

Θέλετε να δούμε κι άλλους δείκτες, όπως την αγοραστική δύναμη του πληθυσμού, όπου εκεί βεβαίως φαίνεται ακριβώς και το πώς ο πληθωρισμός και η ακρίβεια κατατρώνε στην κυριολεξία τα εισοδήματα της μεσαίας τάξης και των πολλών; Είμαστε η χώρα που βρισκόμαστε στην προτελευταία θέση της Ευρώπης σε ό,τι αφορά την αγοραστική δύναμη των Ελλήνων πολιτών.

Θέλετε κι άλλα στοιχεία; Θα σας πω! Οι Έλληνες πολίτες το 2022 πλήρωσαν 5 δισεκατομμύρια περισσότερους φόρους. Από αυτά, τα 2,2 δισεκατομμύρια είναι για τον ΦΠΑ, τον οποίο τον δίνετε δήθεν σαν επιδοτήσεις με αυτό τον έξυπνο μηχανισμό που ομολογουμένως έχετε εφεύρει και στο τέλος καταλήγει στις τσέπες ή, αν θέλετε, στα χαρτοφυλάκια αυτών των τεσσάρων εταιρειών παραγωγής ενέργειας, δηλαδή της ΔΕΗ και των άλλων δύο ιδιωτών. Βεβαίως οι πολίτες βρίσκονται αντιμέτωποι και με το φάσμα των πλειστηριασμών, εφόσον τα funds έχουν εξαπολύσει κυνήγι στην πρώτη κατοικία και σε όλα τα λοιπά.

Και τι έχουμε ως απάντηση σε όλα αυτά; Τι μας λέτε εσείς εδώ; Μας λέτε ότι η ακρίβεια σβήνει και ότι κάνει και τούμπες. Και πείτε μου τώρα εσείς πώς συνάδουν όλα αυτά, πώς συνάδει δηλαδή, η ανάπτυξη με τα διάφορα είδους «pass», όπως το «fuel pass», το «energy pass» και τώρα με την «επιταγή ακρίβειας» και με όλα αυτά που έχετε εφεύρει υποτίθεται στην κυριολεξία, γιατί ανήκουν στην ίδια κατηγορία, για να εξαγοράσετε, αν θέλετε, την πολιτική συνείδηση των Ελλήνων πολιτών.

Αν θεωρείτε, κύριε Υπουργέ, ότι αυτή είναι η ανάπτυξη, τι να σας πω; Νομίζω ότι πλανάστε «πλάνην οικτρά», κάτι που θα σας πουν σε λίγο και οι Έλληνες πολίτες στην κάλπη.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Οπωσδήποτε, κύριε Υπουργέ. Βλέπω ότι έχετε αγοράσει και καραμέλες από την Αρκαδία, κάτι που είναι πολύ σημαντικό!

Ορίστε, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεν το είχα προσέξει, κύριε Πρόεδρε!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν το είχατε προσέξει!

Ορίστε, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Καλά, τώρα ως προς το τι θα πουν στην κάλπη οι Έλληνες πολίτες, θα το δούμε όταν έρθει η κάλπη. Ας αφήσουμε τους Έλληνες πολίτες να το αποφασίσουν μόνοι τους.

Τώρα ως προς το αν έχουμε ανάπτυξη κ.λπ., ή όχι, επαναλαμβάνω ότι πάλι δεν υπάρχει λόγος αντιδικίας, αφού τα μετράει η ΕΛΣΤΑΤ και δεν τα μετράμε εμείς, τα γράφουν οι εκθέσεις των θεσμών και όλα καλά.

Πάμε τώρα σε δύο παρατηρήσεις απ’ όσα είπατε για να μην έχουμε παρεξηγήσεις. Από την πρώτη συνεδρίαση της επιτροπής μέχρι τώρα έχω ακούσει από διάφορους Βουλευτές ότι όλο το νομοσχέδιο είναι δώρο στην ΕΤΒΑ, η οποία είναι μία επιχείρηση της Τράπεζας Πειραιώς, ενώ ορισμένοι Βουλευτές είπατε ότι ίσως είναι και κάποιου αγνώστου fund. Προηγουμένως η κ. Τζάκρη ονομάτισε την ΕΤΒΑ ως «φαλιρισμένη ημιδημόσια επιχείρηση». Με συγχωρείτε, αλλά αν είναι της Τράπεζας Πειραιώς, δεν είναι φαλιρισμένη ημιδημόσια, διότι η Τράπεζα Πειραιώς δεν είναι φαλιρισμένη και δεν είναι δημόσια. Άρα, εφόσον είναι της Τράπεζας Πειραιώς, η «φαλιρισμένη ημιδημόσια επιχείρηση» είναι λάθος, για να μην πω κάτι βαρύτερο.

**ΘΕΟΔΩΡΑ ΤΖΑΚΡΗ:** Θα μας φέρετε και στοιχεία;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Άρα, η ΕΤΒΑ είναι μία επιχείρηση της Τράπεζας Πειραιώς με ένα μικρό ποσοστό που ανήκει στο ελληνικό δημόσιο και στο Υπερταμείο -αυτή είναι η πραγματικότητα-, δεν είναι καθόλου φαλιρισμένη, αλλά δεν μπορεί και να αναπτυχθεί με τον τρόπο που θα μπορούσε για τους λόγους που εξηγήσαμε για το νομοσχέδιο.

Δεύτερον, είπατε με πολύ μεγάλο στόμφο για τα 50 δισεκατομμύρια. Θέλω να υπενθυμίσω, κύριε Πρόεδρε, ότι η μόνη κριτική που άσκησε ο ΣΥΡΙΖΑ στην Κυβέρνησή μας την εποχή του COVID ως προς τα οικονομικά μέτρα στήριξης ήταν γιατί δεν δώσαμε περισσότερα και όχι για να δίναμε λιγότερα. Η διαφωνία μας με τον κ. Τσακαλώτο σε δεκάδες ημερίδες, ομιλίες, εκπομπές κ.λπ., ήταν «δώστε περισσότερα». Όταν το «δώστε περισσότερα» γίνεται τώρα «είστε η πιο σπάταλη Κυβέρνηση», δεν βγάζουμε άκρη.

Μπαίνω, όμως, λίγο και στο πολιτικό. Είπατε «μπορεί να ξεπεράσετε και την πιο σπάταλη κυβέρνηση του κ. Κώστα Καραμανλή…

**ΘΕΟΔΩΡΑ ΤΖΑΚΡΗ:** …(δεν ακούστηκε)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Επί λέξει!

Κυρία Τζάκρη, συγκυβερνήσατε με τον Πάνο Καμμένο, Υπουργό του Κώστα Καραμανλή.

**ΘΕΟΔΩΡΑ ΤΖΑΚΡΗ:** Και μαζί σας!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μα, καλά δεν ντρέπεστε λίγο;

**ΘΕΟΔΩΡΑ ΤΖΑΚΡΗ:** Ξεχάσατε; Συγκυβερνήσαμε και μαζί σας! Μαζί σας, κύριε!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Όχι, μαζί δεν συγκυβερνήσαμε ως ΣΥΡΙΖΑ. Μαζί σας συγκυβέρνησα εγώ όταν ήρθατε στο ΠΑΣΟΚ. Κάνετε λάθος. Τα έχετε μπερδέψει. Μαζί σας συγκυβέρνησα -και πράγματι έχετε στηρίξει κυβέρνηση στην οποία συμμετείχα ως Υπουργός- ως ΠΑΣΟΚ, όχι ως ΣΥΡΙΖΑ.

**ΘΕΟΔΩΡΑ ΤΖΑΚΡΗ:** Εγώ δεν μετείχα τότε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεν μετείχατε στην Κυβέρνηση, είχατε δώσει ψήφο εμπιστοσύνης.

**ΘΕΟΔΩΡΑ ΤΖΑΚΡΗ:** …(δεν ακούστηκε)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Βεβαίως στην Κυβέρνηση Παπαδήμου είχατε δώσει. Και στον κ. Σαμαρά είχατε δώσει. Άρα, με έχετε στηρίξει ως Υπουργό και σας ευχαριστώ δύο φορές. Παρά ταύτα, επαναλαμβάνω ότι αυτό το κάνατε ως Βουλευτής του ΠΑΣΟΚ και όχι ως Βουλευτής του ΣΥΡΙΖΑ. Όμως, ως Βουλευτής του ΣΥΡΙΖΑ τώρα συγκυβερνήσατε με πρωτοκλασάτο Υπουργό του Κώστα Καραμανλή. Άρα, δεν μπορείτε να κατηγορείτε τον Κώστα Καραμανλή για την κυβέρνησή του, γιατί συγκυβερνήσατε με αυτόν, με τον Καμμένο, δηλαδή.

Και έρχομαι και σε κάτι τελευταίο σχετικά με το νομοσχέδιο. Δεν φταίτε εσείς σε αυτό, γιατί είναι στις νομοτεχνικές βελτιώσεις. Είπατε ότι δίνουμε τον κανονισμό λειτουργίας 100% στον ιδιώτη. Όπως μπορείτε να διαπιστώσετε, στις νομοτεχνικές βελτιώσεις που έχουμε ήδη καταθέσει το έχουμε αλλάξει αυτό και ο κανονισμός λειτουργίας μπορεί να αλλάξει με το 51% των χρηστών της επιχείρησης. Άρα, έχουμε δεχθεί την κριτική ως προς αυτό και το έχουμε διορθώσει.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα η κ. Γκαρά Αναστασία.

**ΑΝΑΣΤΑΣΙΑ ΓΚΑΡΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, καθημερινά επιβεβαιώνεται ότι η Κυβέρνηση της Νέας Δημοκρατίας αδιαφορεί επιδεικτικά για τη ζοφερή πραγματικότητα που βιώνει η κοινωνική πλειοψηφία της χώρας. Πιθανόν να την αγνοεί και επιδεικτικά.

Οι εκρηκτικές ανατιμήσεις στο ρεύμα, στα καύσιμα, σε είδη πρώτης ανάγκης έχουν δημιουργήσει ασφυκτικές συνθήκες σε νοικοκυριά και επιχειρήσεις, ενώ ναρκοθετούν και τις προοπτικές ανάπτυξης της χώρας.

Σύμφωνα με την EUROSTAT, ο πληθωρισμός σκαρφάλωσε στο 12,1%. Βρισκόμαστε στις πρώτες θέσεις ακρίβειας στην ενέργεια στην Ευρώπη, ενώ είμαστε στην προτελευταία θέση ως προς την αγοραστική δύναμη των πολιτών μέσα σε πολύ σύντομο χρονικό διάστημα. Την περίοδο 2019-2021 αυξήθηκε ο πληθυσμός που βρίσκεται σε καθεστώς φτώχειας, ενώ αυξάνονται συνεχώς οι κοινωνικές και οικονομικές ανισότητες εντός της χώρας.

Σε ό,τι αφορά την εγχώρια βιομηχανία, η αύξηση των τιμών ενέργειας επιβαρύνει τις επιχειρήσεις έως και 40% στο κόστος παραγωγής, η μετακύλιση του ενεργειακού κόστους πνίγει την ελληνική βιομηχανία, τη φέρνει μάλιστα σε μειονεκτική θέση σε σύγκριση με τον ευρωπαϊκό ανταγωνισμό, οδηγώντας την να λειτουργεί είτε με ζημίες είτε να μετακυλίει αυτό το κόστος στο τελικό προϊόν.

Η αύξηση τιμών ενέργειας και πρώτων υλών, η αύξηση του μεταφορικού κόστους, τα προβλήματα σε επάρκεια και οι καθυστερήσεις στην εφοδιαστική αλυσίδα δημιουργούν ένα εκρηκτικό μείγμα όχι μόνο για τη βιομηχανία, αλλά και για το σύνολο της αγοράς.

Σε αυτό, λοιπόν, το καταστροφικό πλαίσιο, η Κυβέρνηση της Νέας Δημοκρατίας αρνείται πεισματικά να ρυθμίσει την αγορά ενέργειας με πλαφόν στη χονδρική και λιανική τιμή στο ρεύμα, να περιορίσει το περιθώριο κέρδους των παραγωγών ενέργειας, να προχωρήσει σε πραγματική φορολόγηση των υπερκερδών και επανακρατικοποίηση της ΔΕΗ. Αρνείται, επίσης, να μειώσει τους έμμεσους φόρους σε τρόφιμα και καύσιμα για την πραγματική στήριξη και την ελάφρυνση της κοινωνίας.

Το μόνο όμως που δεν αρνείται, αλλά εργάζεται σχολαστικά προς αυτή την κατεύθυνση, είναι η τήρηση της αισχροκέρδειας, η ανάπτυξη και η ενίσχυση της αισχροκέρδειας και η κλοπή των ελληνικών νοικοκυριών. Μόνο για τον Σεπτέμβριο του 2022 τα υπερκέρδη των παρόχων ηλεκτρικής ενέργειας ανέρχονται σε 485 εκατομμύρια ευρώ.

Λέτε, κύριοι, ότι είστε το κόμμα της επιχειρηματικότητας. Στην ουσία, όμως, εξυπηρετείτε συγκεκριμένα συμφέροντα διαμορφώνοντας ένα πλαίσιο χωρίς κανόνες. Στο ίδιο μοτίβο κινείται και το σημερινό νομοσχέδιο, το οποίο συζητάμε και αφορά σε ρυθμίσεις για τη λειτουργία των βιομηχανικών περιοχών. Είναι ένα νομοσχέδιο το οποίο καταργεί χωροταξικές ρυθμίσεις, ενώ σύμφωνα με την υπηρεσία της Βουλής, περιλαμβάνει και αντισυνταγματικά άρθρα.

Αντί η Κυβέρνηση να φέρει ουσιαστικές ρυθμίσεις ανάπτυξης και εκσυγχρονισμού υποδομών και ρυθμιστικού πλαισίου των βιομηχανικών περιοχών, ώστε να λειτουργήσουν ως εργαλεία δομημένης επιχειρηματικής ανάπτυξης και προστασίας του περιβάλλοντος, αντί να συγκλίνουμε ως χώρα με τους άξονες της νέας βιομηχανικής πολιτικής της Ευρωπαϊκής Ένωσης για την ενίσχυση του ανθρώπινου δυναμικού, την αναζωογόνηση των περιφερειών και τη χρήση νέων τεχνολογιών και καινοτομιών, η Κυβέρνηση της Νέας Δημοκρατίας φέρνει ένα νομοσχέδιο το οποίο έρχεται να στραγγαλίσει στην ουσία τις υφιστάμενες επιχειρήσεις σε βιομηχανικές περιοχές, δημιουργώντας στρεβλώσεις και ζημιές, ενώ περιορίζει και τη δυνατότητα συνεργασιών και καταργεί την αυτοδιαχείριση.

Όπως είπαν και εκπρόσωποι του συνδέσμου επιχειρήσεων στις βιομηχανικές περιοχές, το νομοσχέδιο είναι εχθρικό προς τους επενδυτές, παρέχει αδικαιολόγητα προνόμια σε μία ιδιωτική επιχείρηση, που θα έχει τον απόλυτο έλεγχο επί αυτών, την οποία προσπαθεί μάλιστα το νομοσχέδιο να μετατρέψει σε επενδυτή με ξένα κόλλυβα, όπως είπαν οι εκπρόσωποι του συνδέσμου των επιχειρήσεων, οδηγώντας σε μαρασμό περισσότερες από χίλιες πεντακόσιες επιχειρήσεις. Αποδεικνύεται ότι όχι μόνο η Κυβέρνηση της Νέας Δημοκρατίας δεν έχει βιομηχανική πολιτική, αλλά θέλει να οδηγήσει σε κλείσιμο και τις υφιστάμενες επιχειρήσεις με το σύνολο της πολιτικής της.

Ξέρετε, εμείς στη Θράκη το βιώνουμε εντονότερα από κάθε άλλη περιοχή, όπου η αποβιομηχάνιση, τα κουφάρια, η ανεργία, η έλλειψη υποδομών βρίσκεται στα ύψη. Λιγότερες από δέκα επιχειρήσεις πλέον δραστηριοποιούνται σε βιομηχανικές περιοχές του Έβρου, σε μία συνοριακή περιοχή ιδανική για εξαγωγές, κατά τη δική μας άποψη, που απαιτείται όμως ειδικό πλαίσιο βιομηχανικής παραγωγής και προσέλκυσης επενδύσεων και ρυθμίσεις για τον διασυνοριακό ανταγωνισμό. Όλα αυτά βέβαια δεν τα αγγίζει η Κυβέρνηση, δεν ασχολείται, δεν τα συζητάει, δεν είναι στο πλαίσιο στο οποίο εργάζεται, προκειμένου να τα μεταρρυθμίσει.

Γι’ αυτό, λοιπόν, λέμε ότι όχι μόνο δεν σας ενδιαφέρει η ανάπτυξη της περιφέρειας, την οποία ευαγγελίζεστε μόνο σε πορίσματα για την ανάπτυξη της Θράκης, όχι μόνο δεν σας ενδιαφέρει η ανάπτυξη του επιχειρείν, αλλά με την πολιτική σας οδηγείτε σε ερήμωση και φτωχοποίηση της περιοχής μας, απαξιώνοντας ακόμη και διαθέσιμα εργαλεία σε όλα τα πεδία.

Θα μου επιτρέψετε για ένα λεπτό να αναφερθώ στην τροπολογία που προβλέπει την επιδότηση του μεταφορικού κόστους και του κόστους του δημοσιογραφικού χάρτου για τον Τύπο, μια ρύθμιση την οποία εδώ και δύο περίπου χρόνια έχουμε προτείνει ως ΣΥΡΙΖΑ στην Κυβέρνηση. Παρά το γεγονός πως η επιδότηση αυτή θα είναι μια ελάχιστη ανακούφιση προς τις πληττόμενες επιχειρήσεις Τύπου κυρίως για τα περιφερειακά και τοπικά έντυπα, θα μου επιτρέψετε να πω πως είναι κραυγαλέα η μεγάλη καθυστέρηση της Κυβέρνησης να λάβει μέτρα προς αυτή την κατεύθυνση, ενώ από το 2020 σας επισημαίναμε την ανάγκη ουσιαστικής στήριξης του Τύπου για τα προβλήματα που υπάρχουν και τα βλέπουμε και τώρα με τις πολύ μεγάλες ανατιμήσεις.

Χαρακτηριστική επίσης στη συγκεκριμένη περίπτωση είναι και η αποσπασματική νομοθέτηση της Κυβέρνησης, διότι με κοινή υπουργική απόφαση τον Ιούλιο του 2021 είχε φέρει αντίστοιχες επιδοτήσεις, αλλά μόνο για τα έντυπα πανελλαδικής κυκλοφορίας και μετά από έναν χρόνο και μετά από έντονες αντιδράσεις δικές μας και του χώρου του Τύπου περιελήφθησαν και τα περιφερειακά έντυπα. Ακόμη και σήμερα όμως η Κυβέρνηση της Νέας Δημοκρατίας ακολουθεί την πολιτική της αποσπασματικής και προσωρινής επιδότησης χωρίς τη λήψη πρόσθετων μέτρων σε ένα συνολικό πλαίσιο για τον Τύπο, μέτρα τα οποία θα είχαν ουσιαστικότερο αποτέλεσμα και θα αποτελούσαν πραγματική στήριξη στον χώρο του Τύπου.

Ως ΣΥΡΙΖΑ - Προοδευτική Συμμαχία με σχετική ερώτησή μας την οποία ήδη έχουμε καταθέσει από τον Απρίλιο ζητήσαμε τη νομοθέτηση μηδενικού ΦΠΑ στις πωλήσεις εφημερίδων βάσει και της Ευρωπαϊκής Κοινοτικής Οδηγίας με παράλληλη επιδότηση του κόστους εκτύπωσης. Αυτό θα ήταν ένα ολοκληρωμένο μέτρο που θα είχε δώσει πραγματική ανάσα στις επιχειρήσεις του Τύπου, που πλήττονται από την ακρίβεια και το υψηλό κόστος παραγωγής.

Κυρίες και κύριοι συνάδελφοι, και κλείνω, το μοντέλο ανάπτυξης της Νέας Δημοκρατίας περιλαμβάνει ευνοιοκρατία, εξυπηρετήσεις, ρουσφέτια, πριμοδότηση των ισχυρών και ημετέρων, κουφάρια σε βιομηχανικές περιοχές, κουφάρια στα ελληνικά πανεπιστήμια, κουφάρια στους εργασιακούς χώρους, κουφάρια στο περιβάλλον. Αυτό το μοντέλο ανάπτυξης είναι αντίθετο όχι μόνο με τα συμφέροντα της κοινωνίας, αλλά είναι και επικίνδυνο, όπως και η συνολική πολιτική της Νέας Δημοκρατίας. Στη συνείδηση του κόσμου έχετε οριστικά καταγραφεί ως η Κυβέρνηση της ακρίβειας, της φτώχειας, των ανατιμήσεων, της αισχροκέρδειας, των καρτέλ, της κλοπής στα αναδρομικά των συνταξιούχων, των υποκλοπών, των επτά δισεκατομμυρίων αναθέσεων σε ημετέρους. Η Κυβέρνηση που άφησε την ελληνική ύπαιθρο να ψυχορραγεί, τη μικρομεσαία επιχειρηματικότητα, τους εμπόρους, τους εργαζόμενους, τους μαγαζάτορες αβοήθητους να ασφυκτιούν. Δυστυχώς, είστε η Κυβέρνηση που μισεί την υγιή επιχειρηματικότητα και εργάζεται στην αντίθετη κατεύθυνση. Είστε η Κυβέρνηση του εμπαιγμού και της προπαγάνδας, νομίζοντας ότι με την προπαγάνδα μπορείτε να κάνετε το άσπρο μαύρο στην ελληνική πραγματικότητα. Γνωρίζει όμως ο κόσμος τι βιώνει στην τσέπη του, τι βιώνει στη δουλειά του, τι βιώνει στην καθημερινότητά του γι’ αυτό και η απάντηση θα δοθεί στις εκλογές και θα αποτελείτε παρελθόν από τη θέση της Κυβέρνησης.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με την κ. Ελευθεριάδου.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές, ανέβηκε πριν στο Βήμα ο συνάδελφος κ. Κόκκαλης και πραγματικά τον θαύμαζα για την ηρεμία και την αξιοπρέπεια που είχε. Επειδή ήθελε να πει μια λέξη, να πει την λέξη «ουρλιάζοντας», προς τον κύριο Υπουργό του ζήτησε την άδεια. Του είπε «μπορώ να χρησιμοποιήσω τη λέξη;» Και λέω, ποια λέξη θα πει; Και είπε τη λέξη «ουρλιάζοντας», δηλαδή ότι ο Υπουργός ουρλιάζει. Και από το πρωί ακούω εδώ τον κύριο Υπουργό να σηκώνεται μετά από κάθε ομιλία Βουλευτή και να τον καθυβρίζει απαντώντας του είτε ότι είναι ψεύτης, είτε ότι είναι άσχετος, είτε ότι είναι ανίδεος.

Από το πρωί, κάνοντας την αρχή από τις τηλεοράσεις, που είχε αυτή τη «συνομιλία» με τον κ. Σπίρτζη, αν μπορεί να την πει κανείς έτσι, τόλμησε να πει, απαντώντας στον κ. Σπίρτζη, ότι είναι τρισάθλιος, ότι είναι αρχηψευταράς, ότι θα ντρέπεται για όλη του τη ζωή για αυτά που λέει. Ποιος; Ο Άδωνις Γεωργιάδης! Ο Άδωνις Γεωργιάδης, που ανήκει σε ένα κόμμα που ο Πρωθυπουργός του είπε στον άλλο κ. Γεωργιάδη, τον καταδικασμένο πρωτοδίκως για παιδεραστία και στον δεύτερο βαθμό λόγω παραγραφής αθωώθηκε -λόγω παραγραφής- να κάτσει στην άκρη για τρεις μήνες και μετά να επανέλθει, δεν έχει γίνει και τίποτα. Συνάδελφοί σας πήγαιναν μάρτυρες και τον υπερασπίζονταν στα δικαστήρια. Και είπατε τρισάθλιο τον κ. Σπίρτζη, και τον ΣΥΡΙΖΑ, και επομένως και εμάς όλους διότι τι θέλουμε; Θέλουμε να χυθεί άπλετο φως στην υπόθεση του παιδοβιαστή, του καθ’ ομολογία παιδοβιαστή, έχει ομολογήσει ότι έχει βιάσει το κοριτσάκι, ασχέτως αν χρησιμοποιεί άλλη λέξη! Γιατί θέλουμε να χυθεί άπλετο φως σε αυτή την υπόθεση! Θέλουμε να γίνει αυτό ταχύτατα, για να μην αποκρυφθούν οποιεσδήποτε ενδείξεις, αποδείξεις, να μην γίνει το ίδιο που έγινε στην υπόθεση του κ. Λιγνάδη. Δεν νομίζω κανείς συνάδελφος εδώ μέσα να έχει αντίθετη άποψη, να μην το θέλει αυτό. Δεν νομίζω κανείς συνάδελφος εδώ μέσα, από όλα τα κόμματα, να μη θέλει να δημοσιοποιηθούν τα ονόματα των εμπλεκομένων σε μια τέτοια χυδαία, αισχρή, σοβαρή υπόθεση!

Είπατε ότι θα ντρέπεται σε όλη του τη ζωή. Άλλοι πρέπει να ντρέπονται σε όλη τους τη ζωή, κύριε Υπουργέ, γιατί είναι πλέον αποδεδειγμένο ότι είστε το κόμμα των τζαμπατζήδων. Δεν είναι τζαμπατζήδες οι μικρομεσαίοι επιχειρηματίες, που δεν μπορούν να πληρώσουν τα χρέη τους. Εσείς είστε! Χρωστάτε εκατομμύρια ευρώ, το κόμμα σας χρωστάει εκατομμύρια ευρώ, και διάγετε μια πολιτική δραστηριότητα πολυτελή, δηλαδή το κόμμα σας. Είστε το κόμμα των ανακριβών «πόθεν έσχες». Είστε το κόμμα της αναξιοκρατίας, της αδιαφάνειας και των υποκλοπών. Εσείς πρέπει να ντρέπεστε!

Δεύτερον, χαιρετίζω την απόφαση του Αρείου Πάγου, που έχει εκδοθεί εδώ και κάποιους μήνες, την υπ’ αριθμόν 822 του 2022. Τι λέει, κύριε Υπουργέ Ανάπτυξης, που ενδιαφέρεστε για την ανάπτυξη; Γιατί ανάπτυξη δεν είναι μόνο οι βιομηχανίες, είναι και μικρομεσαίες επιχειρήσεις, το 90% των μικρομεσαίων επιχειρήσεων στην Ελλάδα. Τι λέει, λοιπόν; Ότι οι εταιρείες διαχείρισης, οι services, δεν μπορούν να προχωρήσουν σε πλειστηριασμούς και σε μέσα αναγκαστικής εκτέλεσης εξ ονόματος των funds. Σας δίνει ένα τεράστιο όπλο στα χέρια σας. Να σεβαστείτε την απόφαση και να νομοθετήσετε οριζόντια ρύθμιση για όλους. Θα σώσετε χιλιάδες εκατομμύρια Έλληνες πολίτες, νοικοκυριά και μικρομεσαίους επιχειρηματίες από το να χάσουν τα περιουσιακά τους στοιχεία.

Και διαβάζουμε -και ελπίζω να μην είναι αλήθεια- ότι θα φέρετε τροπολογία που θα το επιτρέπει, που θα είναι αντίθετη, θα καταργεί ουσιαστικά την απόφαση του Αρείου Πάγου. Και μη μου πείτε ότι εκδόθηκε και αντίθετη. Το γνωρίζω. Εσείς όμως είστε μια Κυβέρνηση που ενδιαφέρεστε για την επιχειρηματικότητα, ενδιαφέρεστε να βοηθήσετε τους μικρομεσαίους, ενδιαφέρεστε για την ανάπτυξη. Στηρίξτε με νομοθετική ρύθμιση την απόφαση του Αρείου Πάγου υπ’ αριθμόν 822 του 2022 και μην κάνετε το λάθος να την αχρηστεύσετε και να δώσετε το δικαίωμα στις επιχειρήσεις διαχείρισης των δανείων να συνεχίσουν τους παράνομους πλειστηριασμούς των ακινήτων και της πρώτης κατοικίας των πολιτών και των μικρομεσαίων επιχειρηματιών.

Όσον αφορά το νομοσχέδιο, δεν τα λέμε εμείς, τα λένε οι ίδιοι επιχειρηματίες, οι ίδιοι άνθρωποι που έχουν επιχειρήσεις μέσα στις ΒΙΠΕ της χώρας. Έχουμε και στην Καβάλα, τις ΒΙΠΕ Καβάλας. Αυτοί, λοιπόν, οι επιχειρηματίες σάς λένε ότι αυτό το νομοσχέδιο είναι αντισυνταγματικό, καταλύει το δικαίωμα ιδιοκτησίας ουσιαστικά και καταλύει και την οικονομική ελευθερία. Σας λένε ότι δίνετε στην Εταιρεία Ανάπτυξης και Διαχείρισης Επιχειρηματικού Πάρκου διευρυμένες εξουσίες να επιβάλλουν υποχρεώσεις κατά το δοκούν. Σας λένε ότι αυτό το νομοσχέδιο δεν πρόκειται στην πράξη να έχει κανένα απολύτως αποτέλεσμα προς όφελος όλων αυτών των επιχειρήσεων, που είτε βρίσκονται ήδη μέσα σε επιχειρηματικά πάρκα είτε θα αποφασίσουν στο μέλλον να ενταχθούν.

Και επειδή δεν έχω χρόνο, θέλω να πω γιατί για το αίτημα της Ομοσπονδίας Χειριστών Μηχανημάτων Έργου Ελλάδος να καταργήσετε αυτήν τη στιγμή, να πάρετε πίσω το άρθρο 75. Το να καταργηθεί η άδεια για μηχανήματα έργου έως δυόμισι τόνων για τα γνωστά κλαρκ ήταν ένα πάγιο αίτημα του ΣΕΒ και των μεγάλων επιχειρήσεων εδώ και πάρα πολλά χρόνια. Και από ό,τι λένε, το 2019 σας επισκέφθηκαν και τους υποσχεθήκατε ότι δεν θα καταργήσετε την προϋπόθεση να έχει κάποιος άδεια, για να εξασκεί το επάγγελμα του χειριστών μηχανημάτων έργου έως δυόμισι τόνους. Και εσείς τι κάνετε; Τελικά υποκύψατε στις πιέσεις; Αυτό μας λέτε; Υποκύψατε στις πιέσεις και θα βάλετε ανειδίκευτους εργάτες να πάρουν τη θέση αυτών των χιλιάδων εργαζομένων.

Και δεν θα τους κάνετε χάρη, γιατί ανειδίκευτοι εργάτες ουσιαστικά θα δουλεύουν σε μια εργασία με τρομερά μεγάλη επικινδυνότητα. Το μεγαλύτερο ποσοστό των εργατικών ατυχημάτων και μάλιστα των θανατηφόρων γίνεται σε αυτού του είδους τις εργασίες. Υπάρχουν έρευνες γι’ αυτό, κύριε Υπουργέ, και πρέπει να τις λάβετε υπ’ όψιν σας. Εδώ για να οδηγήσουμε ένα μοτοποδήλατο, ένα αυτοκίνητο, ένα μηχανάκι, χρειαζόμαστε κρατική άδεια, δίνουμε εξετάσεις κι εσείς θα βάλετε ανειδίκευτους εργάτες να ανεβαίνουν πάνω σε μηχανήματα έργων! Θα βάλετε τη σφραγίδα σας σε όλα τα σχετικά εργατικά ατυχήματα που θα γίνουν από σήμερα και πέρα και θα οφείλονται στην απειρία και στη μη εξειδίκευση αυτών των ανθρώπων. Είναι πάρα πολύ σοβαρό αυτό. Γιατί δεν μπορεί από τη μια στιγμή στην άλλη να πάψουν τα ατυχήματα. Θα βάλετε τη σφραγίδα σας στο να μείνουν άνεργοι. Περίπου ενενήντα χιλιάδες είναι όλοι οι χειριστές μηχανημάτων έργων. Το 60% είναι χειριστές μηχανημάτων έργων έως δυόμισι τόνους. Θα βάλετε τη σφραγίδα σας, για να μείνουν αυτοί οι άνθρωποι άνεργοι.

Είναι απαραίτητο, λοιπόν, να αποσύρετε αυτό το άρθρο. Ξανασκεφτείτε το. Από αύριο κάθε ατύχημα που θα γίνεται από ανειδίκευτο εργάτη θα επανερχόμαστε και θα το ξαναλέμε ότι οφείλεται σε αυτό το άρθρο 75 του νόμου που ψηφίζεται σήμερα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Και για να κλείσω, κύριε Υπουργέ, ανάπτυξη με το 6% του πληθυσμού να μην έχει τροφή, να μην μπορεί για ολόκληρες μέρες να σιτιστεί λόγω έλλειψης χρημάτων…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, έχετε φτάσει στα δέκα λεπτά.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Να τη χαίρεστε αυτήν την ανάπτυξη.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Μωραΐτης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μα πρέπει να απαντήσω τώρα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα προσπαθήσω να απαντήσω στην κ. Ελευθεριάδου όσο γίνεται πιο κόσμια μήπως και μπορέσουμε και συνεννοηθούμε, αν και το κόσμιο ύφος δεν σας αξίζει. Και εξηγούμαι για το γιατί.

Εγώ δεν χαρακτήριζα όπως χαρακτήρισα τον κ. Σπίρτζη το πρωί, γιατί μας ήσκησε πολιτική κριτική. Πολιτική κριτική αλίμονο, να ασκείτε όση θέλετε. Είναι άλλο η πολιτική κριτική και άλλο η φράση ότι ο Υπουργός Προστασίας του Πολίτη δεν βγάζει στη δημοσιότητα τα ονόματα των δέκα, διότι θέλει να συγκαλύψει στελέχη της Νέας Δημοκρατίας.

Εσείς, αν δεν κάνω λάθος, κυρία Ελευθεριάδου, είστε δικηγόρος. Άρα προφανώς, καλώς γνωρίζετε ότι ο Υπουργός Προστασίας του Πολίτη δεν μπορεί να παρουσιάσει κανένα όνομα. Αν το έπραττε, θα διέπραττε ποινικό αδίκημα και ο μόνος που έχει δικαιοδοσία να δώσει εντολή για δημοσιοποίηση ονομάτων είναι ο εισαγγελεύς. Όταν, λοιπόν, έρχεται κάποιος από τον ΣΥΡΙΖΑ και λέει ότι ο Θεοδωρικάκος δεν κάνει κάτι για να συγκαλύψει, εις γνώσιν του ότι λέει ψέματα –γιατί δεν μπορεί να μην ξέρει τον νόμο- και προφανώς με την ανοχή του κ. Τσίπρα, το κάνει με σκοπό όχι προφανώς να χυθεί άπλετο φως στην υπόθεση που μας είπατε προηγουμένως, αλλά με σκοπό να πετάξετε λάσπη στην παράταξη της Νέας Δημοκρατίας ότι δήθεν έχει κάτι να κρύψει.

Είπατε στεντορεία τη φωνή δύο φορές -το μέτρησα- ότι ο κ. Νίκος Γεωργιάδης αθωώθηκε λόγω παραγραφής. Μήπως θυμάστε γιατί υπήρξε αυτή η παραγραφή; Γιατί στο ενδιάμεσο ο ΣΥΡΙΖΑ άλλαξε τον Ποινικό Κώδικα. Η εφαρμογή του Ποινικού Κώδικα που ψηφίσατε έφερε την παραγραφή στην οποία αναφερθήκατε. Εάν δεν είχατε ψηφίσει εσείς τον Ποινικό Κώδικα που ψηφίσατε, θα είχε το δικαίωμα σε μία δίκη επί της ουσίας στο Εφετείο να αποδείξει την αθωότητά του. Έρχεστε στη Βουλή, προκαλείτε την παραγραφή με τον νόμο σας και μετά κλαίτε από πάνω, γιατί έγινε παραγραφή.

Τρίτον, μου μιλάτε για το ύφος το δικό μου. Συγγνώμη, κύριοι συνάδελφοι, τον κ. Πολάκη τον είδε κανένας σας σήμερα εδώ, όπου εξύβρισε μέχρι και την κ. Σακοράφα; Έχετε να πείτε, κυρία Ελευθεριάδου, κάποιο σχόλιο για τον κ. Πολάκη που ανάγκασε την κ. Σακοράφα, πρώην Βουλευτή του ΣΥΡΙΖΑ, να ζητήσει από τη φρουρά της Βουλής να τον βγάλει έξω; Το ύφος αυτό το προσέξατε ή διέλαθε της προσοχής σας; Προφανώς, δεν το καταλάβατε.

Και τέταρτον, το ότι η συνάδελφός σας, η κ. Βαγενά, είπε σε Βουλευτή της Νέας Δημοκρατίας «Πώς αισθάνεσαι που είσαι σε ένα κόμμα παιδοβιαστών;» το ακούσατε; Πιστεύετε στα αλήθεια, κυρία Ελευθεριάδου, ότι θα λέτε όλη την παράταξη, τα στελέχη και τους ψηφοφόρους της Νέας Δημοκρατίας παιδοβιαστές και θα μείνουμε σιωπηλοί και σας παρακολουθούμε κοσμίως; Δηλαδή, πιστεύετε ότι, αν πάτε σε κάποιον στο δρόμο έξω και του πείτε «είσαι παιδοβιαστής», αυτός θα σας απαντήσει «συγγνώμη, κυρία μου, έχει γίνει παρεξήγηση»; Ή θα σας απαντήσει με τον τρόπο που ο καθένας καταλαβαίνει ότι πρόκειται να σας απαντήσει;

Άρα, ζητήματα περί ύφους, όταν έχετε επιδοθεί τώρα επί τρεις μέρες σε αυτόν τον οχετό, δεν σας παίρνει, να σας το πω λαϊκά.

Αν θέλετε να σας αντιμετωπίζουμε κοσμίως και με το ύφος που αξιώνει ένας πολιτικός αντίπαλος, θα πρέπει να έχετε το ίδιο ύφος και εσείς. Όταν, όμως, ανοίγετε τον «βόθρο» και πετάτε λάσπη σε όλη την ελληνική κοινωνία, προσπαθώντας να κηλιδώσετε μια ολόκληρη παράταξη, τους ψηφοφόρους και τα στελέχη της ως προς την ηθική τους συγκρότηση, τότε ούτε μπορείτε να αξιώνετε κόσμιο ύφος ούτε και σας αξίζει. Τέλος.

Ο Λιγνάδης συνελήφθη, καταδικάστηκε, μπήκε στην φυλακή επί Κυβερνήσεως Νέας Δημοκρατίας. Εγώ έβλεπα φωτογραφίες στο διαδίκτυο από την επίσκεψή του Λιγνάδη στο Ευρωκοινοβούλιο προσκεκλημένος των Βουλευτών του ΣΥΡΙΖΑ και τις φωτογραφίες που έβγαζε με την Ευρωκοινοβουλευτική σας Ομάδα επί ΣΥΡΙΖΑ. Και φυσικά καμμία ολιγωρία δεν υπήρχε στην περίπτωση Λιγνάδη. Η δε συνεχόμενη καταγγελία κι από εσάς πριν και τον κ. Σπίρτζη ότι αφήσαμε τον Λιγνάδη ελεύθερο, είναι άλλος οχετός, διότι καλώς γνωρίζετε σίγουρα ότι ο Λιγνάδης είναι εκτός φυλακής κατόπιν απόφασης του δικαστηρίου και όχι αποφάσεως της Κυβερνήσεως, γιατί η Κυβέρνηση στις δημοκρατίες δεν δικάζει, δικάζουν τα δικαστήρια και άρα αυτό ως δικηγόρος θα έπρεπε να το ξέρετε. Άρα η περίπτωση Λιγνάδη δεν είναι η περίπτωση ψόγου, είναι περίπτωση επιτυχίας της Κυβερνήσεως.

Και όσον αφορά την δωδεκάχρονη στον Κολωνό, η Ελληνική Αστυνομία κινήθηκε με πολύ μεγάλη ταχύτητα και επαγγελματισμό. Έλαβε την καταγγελία, έδεσε την υπόθεση, συνέλαβε τους δράστες, συνέλαβε και τη μητέρα που εσείς είχατε βγει να υπερασπιστείτε από την πρώτη μέρα με δεκάδες tweet και δηλώσεις, όπου σήμερα έχουν βγει τα μηνύματά της όπου εκβίαζε για λεφτά. Προχωράει την υπόθεση με τον επαγγελματισμό και τον τρόπο που οφείλει να κάνει μια Αστυνομία. Και το να κατηγορείτε την Αστυνομία, αυτήν την Αστυνομία, για συγκάλυψη και ότι περιμένει αυτή η Αστυνομία τον ΣΥΡΙΖΑ για να τα βγάλει όλα στο φως, ξεπερνάει κάθε έννοια τιμής, αξιοπρέπειας και λογικής.

Για να κλείσω. Άρα όταν έχετε κάνει όλα αυτά, μην έρχεστε να μας κάνετε μαθήματα περί ύφους και σίγουρα όχι σ’ εμένα. Διότι εγώ, αγαπητή κυρία Ελευθεριάδου, φέρομαι στους αντιπάλους μου τους πολιτικούς πάντα όπως μου φέρονται. Αν έχετε κόσμιο ύφος θα λαμβάνετε από μένα κόσμιο ύφος. Αν όμως ξεπερνάτε τα όρια και γίνεστε αυτό που πραγματικά είστε, θα παίρνετε την απάντηση που πρέπει.

Ευχαριστώ πολύ.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Κύριε Πρόεδρε, παρακαλώ τον λόγο επί προσωπικού.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Ελευθεριάδου, δεν υπάρχει κάτι προσωπικό.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Κύριε Πρόεδρε, παραποίησε δικά μου λόγια.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Είστε σίγουρη ότι θέλετε να μιλήσετε;

**ΣΟΥΛΤΑΝΑ ΕΛΕΥΘΕΡΙΑΔΟΥ:** Μάλιστα, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία Ελευθεριάδου, έχετε τον λόγο.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Κύριε Υπουργέ, προφανώς δεν ακούσατε τίποτα από αυτά που είπα. Διότι βάλατε στο στόμα μου οτιδήποτε θέλετε να βάλετε εσείς. Ούτε την Αστυνομία κατηγόρησα ούτε τη Νέα Δημοκρατία κατηγόρησα ως κόμμα για τη συγκεκριμένη υπόθεση. Είπα τι θέλουμε όλοι και μάλιστα είπα ότι δεν πιστεύω ότι κάποιος Βουλευτής εδώ μέσα θέλει κάτι αντίθετο από αυτό που θέλουμε εμείς, δηλαδή, να χυθεί άπλετο φως άμεσα, ώστε να μην χαθούν αποδείξεις και να κοινοποιηθούν τα ονόματα. Υπάρχει νομοθετικό πλαίσιο που σε τέτοιες περιπτώσεις μπορεί να δημοσιοποιηθούν τα ονόματα.

Δεύτερον απαντήσατε μόνο σε ό,τι θέλατε εσείς. Δεν μου είπατε τίποτα για τον κ. Μητσοτάκη και για αυτό που είπε στον κ. Γεωργιάδη ότι κάνε στην άκρη για τρεις μήνες και θα επιστρέψεις, μετά δεν συμβαίνει και τίποτα. Δεν είπατε τίποτα για τα δάνεια της Νέας Δημοκρατίας, δεν είπατε τίποτα για τα ανακριβή «πόθεν έσχες», δεν είπατε τίποτα για την διαφάνεια.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συγγνώμη, αυτά δεν τα αναφέρατε στην ομιλία σας για το «πόθεν έσχες».

**ΣΟΥΛΤΑΝΑ ΕΛΕΥΘΕΡΙΑΔΟΥ:** Τα ανέφερα. Δείτε τα Πρακτικά, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Για το «πόθεν έσχες»;

**ΣΟΥΛΤΑΝΑ ΕΛΕΥΘΕΡΙΑΔΟΥ:** Βεβαίως και το ανέφερα για το «πόθεν έσχες».

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μπορείτε να μου πείτε ένα ανακριβές «πόθεν έσχες» ενός ανθρώπου;

**ΣΟΥΛΤΑΝΑ ΕΛΕΥΘΕΡΙΑΔΟΥ:** Για τον κ. Μητσοτάκη υπάρχουν συγκεκριμένες κατηγορίες για το «πόθεν έσχες» του και για περιουσιακά στοιχεία. Τι λέτε τώρα;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Α όχι!

**ΣΟΥΛΤΑΝΑ ΕΛΕΥΘΕΡΙΑΔΟΥ:** Κύριε Υπουργέ, αυτά όλα που από το πρωί ακούτε και έχετε στο μυαλό σας δεν θα τα λέτε απαντώντας σε μένα. Και όπως εσείς συμπεριφέρεστε στους πολιτικούς σας αντιπάλους με τον τρόπο που σας συμπεριφέρονται, το ίδιο να περιμένετε κι από εμάς. Όποιος είναι κόσμιος του συμπεριφερόμαστε κόσμια και όχι σε όποιον είναι, να μην πω, χαμηλού επιπέδου και προσβάλλει, γιατί από το πρωί προσβάλλετε όλους τους Βουλευτές που ανέβηκαν σε αυτό το Βήμα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρ’ όλο που δεν ήταν προσωπικό αυτό το ζήτημα, να το λύσουμε εδώ.

Κύριε Υπουργέ, παρακαλώ έχετε τον λόγο και να κλείσει η διαδικασία.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Καταλαβαίνετε ότι είναι αδύνατον να απαντήσω. Θα προσπαθήσω να συγκρατηθώ παρ’ όλο που ο οχετός της λάσπης συνεχίζεται. Δεν υπάρχει κανένα ανακριβές «πόθεν έσχες» του Κυριάκου Μητσοτάκη. Το «πόθεν έσχες» του Κυριάκου Μητσοτάκη ελέγχθηκε επί κυβερνήσεως ΣΥΡΙΖΑ με Πρόεδρο της Επιτροπής Δεοντολογίας την κ. Τασία Χριστοδουλοπούλου και μπήκε στο αρχείο ως καλώς καμωμένο.

Το ίδιο συνέβη και με το δικό μου «πόθεν έσχες». Εγώ πήγα μόνος μου στην κ. Τασία Χριστοδουλοπούλου και ζήτησα να ελεγχθεί το «πόθεν έσχες» μου και ομοφώνως η Επιτροπή Δεοντολογίας επί ΣΥΡΙΖΑ έκρινε το «πόθεν έσχες» μου ως καλώς καμωμένο.

Πώς λέτε λοιπόν για παράταξη των ψευδών «πόθεν έσχες», ενώ δεν υπάρχει ψευδές «πόθεν έσχες»; Μάλλον κάνω λάθος, ανακριβές δεν υπάρχει σε εμάς. Σε εσάς υπήρχε. Θα σας πω δύο περιπτώσεις, του κ. Σταθάκη που είχε ξεχάσει να δηλώσει ένα εκατομμύριο και τον καλέσατε να το δηλώσει εκ των υστέρων και του κ. Φλαμπουράρη που είχε ξεχάσει να δηλώσει την εταιρεία που είχε μεταβιβάσει και αν θυμάστε πήγε σε ένα αστυνομικό τμήμα και έφερε μια σφραγίδα ας μην κρίνω, τι.

Άρα και στα «πόθεν έσχες» δεν έχετε το ηθικό ανάστημα να μας κοιτάτε στα μάτια. Ως προς αυτό που είπατε για το Νίκο Γεωργιάδη είναι ψευδές και το διαψεύδω, ως προς τη φράση που δήθεν είπε ο Μητσοτάκης. Είναι τελείως ψευδές και ανακόλουθα ότι εγώ το ξέχασα.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Δεν το είπε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ποτέ.

Και ως προς τα δάνεια τώρα της Νέας Δημοκρατίας. Η σχετική συζήτηση έχει εξαντληθεί διεξοδικά στο δημόσιο διάλογο. Πρέπει να σας το πω για άλλη μια φορά, οι δύο λόγοι που η Νέα Δημοκρατία έχει χρέη και ο ΣΥΡΙΖΑ δεν έχει είναι οι εξής: Ο πρώτος είναι διότι το 2002 για τον ΣΥΡΙΖΑ υπήρξε μία γιγαντιαία, για τα δεδομένα της εποχής, διαγραφή χρέους που αν δεν είχε υπάρξει και είχαν μπει οι τόκοι των είκοσι ετών θα χρωστάγατε καμμιά εκατοστή εκατομμύρια ευρώ. Άρα δεν χρωστάτε γιατί προνομιακά τότε η τράπεζα σας διέγραψε το χρέος, μόνο σε εσάς και σε κανέναν άλλον, άρα μην κουνάτε το δάχτυλο. Ο δεύτερος είναι ότι λόγω του μνημονίου μειώθηκε η κρατική επιχορήγηση στα κόμματα και η Νέα Δημοκρατία από 34 εκατομμύρια τον χρόνο άρχισε να λαμβάνει 4 εκατομμύρια και άρα τα χρέη είναι η μείωση της κρατικής επιχορήγησης.

Για όποιον δεν το ξέρει η Νέα Δημοκρατία έχει πάρει από τις τράπεζες 170 εκατομμύρια, αυτό είναι το κεφάλαιο και έχει πληρώσει πάνω από 210 εκατομμύρια. Τώρα λέτε ότι για όλους τους υπόλοιπους Έλληνες πολίτες πρέπει να στηλιτεύσουμε τις τράπεζες, τους τοκογλύφους και τα πανωτόκια, πλην της Νέας Δημοκρατίας και των κομμάτων. Κάνετε κι εδώ λάθος.

Άρα, λοιπόν, ούτε για το «πόθεν έσχες» μπορείτε να μιλάτε γιατί ανακριβή «πόθεν έσχες» έχετε μόνο εσείς. Τα δικά μας «πόθεν έσχες» τα ελέγξατε όλα εσείς και τα βγάλατε καθαρά. Χρέη θα είχατε. Εσείς διαγράψατε χρέος προνομιακά γιατί τότε σας συμπαθούσαν όλοι, σας θεωρούσαν ένα μικρό κόμμα, δεν ξέρω γιατί, δεν ήμουν τότε Βουλευτής, αλλά σας διέγραψαν 200 εκατομμύρια δραχμές, τεράστιο ποσό για εκείνη την εποχή. Με τους τόκους σήμερα θα ήταν δεκάδες εκατομμύρια ευρώ.

Και βεβαίως δεν έχετε πραγματικά, αγαπητή κυρία Ελευθεριάδου, το ανάστημα να πείτε πάλι το εξής: Είπατε υπάρχει νομοθετικό πλαίσιο για τη δημοσιοποίηση των ονομάτων. Βεβαίως και υπάρχει και σε αυτό αναφέρθηκα εγώ πριν. Το νομοθετικό πλαίσιο το αποφασίζει ο εισαγγελέας όχι η Βουλή, όχι ο Υπουργός, όχι η Κυβέρνηση. Το πρόβλημα με την «λάσπη» του ΣΥΡΙΖΑ και τον «βόθρο» σας είναι ότι δυο μέρες λέγατε ότι η Κυβέρνηση δεν θέλει να δημοσιοποιήσει τα ονόματα. Όχι, λοιπόν, δεν είναι η Κυβέρνηση είναι ο εισαγγελέας και θα σας το πω και ουρλιάζοντας και όπως αλλιώς θέλετε, μέχρι να σταματήσετε αυτό το χυδαίο ψέμα που μόνο στόχο έχει να πλήξει την ηθική συγκρότηση της παρατάξεώς μας. Δεν θα σας το επιτρέψουμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Αθανάσιος Μωραΐτης.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Κυρίες και κύριοι συνάδελφοι, είναι ξεκάθαρο ότι τους τελευταίους μήνες η διαφθορά και η παρακμή αναδύονται σχεδόν από κάθε πτυχή της πολιτικής, αλλά και κοινωνικής ζωής της χώρας. Είναι σε εξέλιξη ένα πάρτι διαπλεκόμενων συμφερόντων και αισχροκέρδειας. Το επιτελικό παρακράτος είναι αυτό, το οποίο παρακολουθεί τους πολιτικούς του αντιπάλους. Κολλητοί προμηθευτές του δημοσίου έχουν σε εξέλιξη ένα ανεπανάληπτο όργιο απευθείας αναθέσεων, το οποίο έχει σπάσει τα κοντέρ και είναι ξεκάθαρο το εξής, ότι γυρίζετε τη χώρα πίσω σε εποχές που βασίλευε το δεξιό παρακράτος, τα συμφέροντα μερικών οικογενειών και μιας κλειστής πολιτικοοικονομικής κάστας πέριξ αυτών.

Είναι ξεκάθαρο, αγαπητοί συνάδελφοι της Νέας Δημοκρατίας, κύριοι της Κυβέρνησης, ότι γυρίζετε τη χώρα πολλά χρόνια πίσω, βυθίζοντας την ελληνική κοινωνία σε απόγνωση, θυμό και ανασφάλεια. Αυτά ακριβώς είναι τα αποτελέσματα αυτής της πολιτικής που είναι σε εξέλιξη τρία χρόνια. Αφήνετε απροστάτευτες σήμερα τις μικρομεσαίες επιχειρήσεις και τα ευάλωτα νοικοκυριά. Επιδοτείτε τα καρτέλ της ενέργειας και αναγκάζετε -το έβλεπα πριν λίγο, γι’ αυτό το αναφέρω- τον αγροτικό κόσμο αυτές τις μέρες να βγει ξανά στους δρόμους εκπέμποντας SOS και κραυγή αγωνίας, καθώς το υψηλό κόστος παραγωγής εν μέσω ενεργειακής κρίσης προκαλεί ασφυξία στον αγροτικό τομέα και μετακυλίει νέες, βαρύτερες αυξήσεις στους καταναλωτές.

Έρχομαι τώρα στα δύο βασικά άρθρα, για τα οποία και ζήτησα να τοποθετηθώ. Είναι τα άρθρα του κ. Αυγενάκη, που φέρνει την τέταρτη κατά σειρά τροποποίηση με το 83 και το 84 μόνο για το Ηλεκτρονικό Μητρώο Αθλητικών Σωματείων. Πέντε νομοθετικές παρεμβάσεις μέσα σε τρία χρόνια και έχουμε χάσει ειλικρινά τον λογαριασμό πόσες τροπολογίες έχουν ακολουθήσει μετά τις νομοθετικές παρεμβάσεις.

Ο κ. Αυγενάκης έχει δημιουργήσει ένα αθλητικό νομικό πλαίσιο Φρανκενστάιν, κομμένο και ραμμένο στις πολιτικές σκοπιμότητες και τα οικονομικά συμφέροντα που εξυπηρετεί η Κυβέρνησή σας.

Θέλω να θυμίσω δύο-τρία παραδείγματα, για να γίνω και συγκεκριμένος. Προσπαθήσατε με αφορμή τα θλιβερά γεγονότα και τη δολοφονία του Άλκη Καμπανού να εφαρμόσετε το επικοινωνιακό σας δόγμα «νόμος και τάξη», απαλλάσσοντας ταυτόχρονα εντελώς τις ΠΑΕ από κάθε ευθύνη. Κόψατε τα ΠΑΓΟ, έναν πετυχημένο θεσμό μαζικού αθλητισμού και παράλληλα ξοδεύονται αλόγιστα χρήματα σε επικοινωνιακές φιέστες και αμφιλεγόμενες διοργανώσεις. Προσπαθήσαμε ακόμη να μετατρέψετε και τα αθλητικά σωματεία ουσιαστικά σε ανώνυμες εταιρείες, εάν θέλουν να συνεχίσουν τη λειτουργία τους, οδηγώντας σε αφανισμό και πλήττοντας ειδικά τα μικρά σωματεία.

Για να έρθω στην ουσία των νομοθετικών σημερινών παρεμβάσεων, μετατρέψετε το μητρώο από εργαλείο στήριξης και χρηματοδότησης των σωματείων, που ψήφισε και έφερε στη Βουλή ο ΣΥΡΙΖΑ, σε ένα μοχλό ελέγχου και παρέμβασης στις διοικήσεις των αθλητικών ομοσπονδιών.

Από την πρώτη στιγμή, ο κ. Αυγενάκης αυτό που προσπάθησε να κάνει ήταν να εργαλειοποιήσει το μητρώο. Ευτυχώς, όμως, το αθλητικό κίνημα αντιστάθηκε και του αντιστέκεται.

Σας τα λέμε εδώ και τρία χρόνια, αλλά δεν μας ακούτε. Σας καλέσαμε μόλις πριν από ένα μήνα να συμπεριλάβετε τα τριακόσια ένα σωματεία που τότε αποκλείσατε, ενώ με τη σημερινή διάταξη που φέρνετε τους δίνετε το δικαίωμα συμμετοχής στα πρωταθλήματα.

Για ποια σωματεία μιλάω; Γι’ αυτά που ο κ. Αυγενάκης πριν από λίγες ημέρες τα απαξίωνε, αποκαλώντας τα άναρχα, αδιάφορα, επειδή δεν είχαν προλάβει να ανταποκριθούν στα αυστηρά γραφειοκρατικά κριτήρια της οριστικής ένταξης στο μητρώο. Φτάσατε μέχρι στο ακραίο, αντικοινωνικό και αυταρχικό, θα πρόσθετα, μέτρο να αποκλείετε αυτά τα σωματεία από τις δημοτικές αθλητικές εγκαταστάσεις, το οποίο και αυτό σήμερα βεβαίως έρχεστε να διορθώσετε εν μέσω γενικής κατακραυγής.

Η σημερινή, λοιπόν, άτακτη υπαναχώρησή σας δικαιώνει τον αγώνα που έχουμε δώσει, δικαιώνει τον ΣΥΡΙΖΑ - Προοδευτική Συμμαχία και αναδεικνύει το μητρώο σε τεράστιο προσωπικό φιάσκο του κ. Αυγενάκη.

Όλο αυτό το μπρος-πίσω, αυτό το μπάχαλο στα πρωταθλήματα θα μπορούσε να αποφευχθεί, κύριοι συνάδελφοι, εάν μας είχατε ακούσει. Για πρώτη φορά, μετά από πάρα πολλά χρόνια, είμαστε στα μέσα του Οκτώβρη και δεν έχουν αρχίσει τα ερασιτεχνικά πρωταθλήματα. Είναι με δική σας, αποκλειστική ευθύνη αυτή τη φορά το ποδόσφαιρο να βρίσκεται σε αυτό το σημείο, που θα μπορούσα να το αποκαλέσω σημείο μηδέν. Και ήρθε ο αρμόδιος Υπουργός σήμερα και μας είπε: «Δεν φταίω σε τίποτα, για όλα φταίει η ΕΠΟ».

Προσοχή και θέλω να είμαι ξεκάθαρος στην Εθνική Αντιπροσωπεία, όχι μόνο εγώ αλλά και ο ΣΥΡΙΖΑ - Προοδευτική Συμμαχία. Δεν λέμε ότι η ΕΠΟ είναι άμοιρη ευθυνών. Κάθε άλλο, οι ευθύνες της είναι μεγάλες και διαχρονικές. Όμως, ο πόλεμος που έχει ανοίξει ο κ. Αυγενάκης, για τις πολιτικές σκοπιμότητες προφανώς της Κυβέρνησης Μητσοτάκη και για τα διάφορα θέματα που μπορεί να έχετε στη δεξιά πολυκατοικία, όλο αυτό δεν θα βγει σε καλό για κανέναν και κυρίως για το ελληνικό ποδόσφαιρο.

Θεωρώ, λοιπόν, και έχουμε συμφωνήσει πολλές φορές ότι είναι ο μεγάλος ασθενής του ελληνικού αθλητισμού το ελληνικό ποδόσφαιρο. Ήρθε η ώρα ο κ. Αυγενάκης να πάρει πρωτοβουλίες και να μην είναι συνένοχος στην παρακμή του και στο σημείο που φτάνει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θέλω ένα λεπτό, κύριε Πρόεδρε.

Η κατάσταση, λοιπόν, δεν είναι βιώσιμη και δεν μπορεί άλλο να γίνει ανεκτή. Είναι καιρός να ξεκαθαρίσει το τοπίο, να εφαρμοστεί η οριστική μελέτη της FIFA UEFA με σεβασμό στο αυτοδιοίκητο του ποδοσφαίρου, αλλά και τον ελεγκτικό ρόλο του κράτους. Και ήρθε η ώρα -και αυτή είναι η πρότασή μας- να καθίσουν όλοι σε ένα τραπέζι ειλικρινούς διαλόγου με όλα τα εμπλεκόμενα μέρη, δημιουργώντας όμως συνθήκες διαφάνειας, δημοκρατίας και νομιμότητας. Και εάν γίνει αυτό, εμείς θα βάλουμε πλάτη, γιατί θέλουμε να τελειώσει όλη αυτή η ιστορία, όλο αυτό το μπάχαλο, το αδιέξοδο, το οποίο έχει δημιουργηθεί στο ελληνικό ποδόσφαιρο.

Τέλος, σας καλούμε για άλλη μια φορά, για να μην έρχεστε πάλι με τροπολογία -βέβαια, λείπει ο κ. Αυγενάκης και δεν μπορώ να αναφέρομαι σε αυτόν, θα μπορούσα να πω κι άλλα- για να μην ξανάρχονται πάλι τροπολογίες και σκληροί χαρακτηρισμοί για σωματεία και κυρίως μικρά, εμείς θα προτείνουμε να δώσετε τη δυνατότητα συμμετοχής στα πρωταθλήματα σε όλα τα σωματεία που έχουν τις προϋποθέσεις της ειδικής αθλητικής αναγνώρισης και τη δυνατότητα ένταξής τους στο μητρώο μέχρι την οριστική προθεσμία που έχετε θέσει για τη διαγραφή τους, μέχρι τις 31-7-2023. Με αυτόν τον τρόπο που σας προτείνουμε, θα δώσετε τη δυνατότητα συμμετοχής ακόμα και στα μικρά σωματεία, γιατί αυτά είναι, τα μικρά σωματεία, που δεν μπορούσαν να ανταποκριθούν στους όρους, που δεν έχουν τις προϋποθέσεις. Βλέπω συναδέλφους από ημιορεινές και ορεινές περιοχές, που ξέρουν ότι είναι δύσκολο σε ένα χωριό με πολύ λίγους κατοίκους να κρατήσει όρθιο ένα σωματείο. Σε ποιους πέφτει το βάρος; Σε κάποιους ανθρώπους που μπαίνουν μπροστά.

Άρα, λοιπόν, αυτά τα σωματεία, το 12,5% που είπε ο κ. Αυγενάκης σήμερα, που συνεχίζει να λοιδορεί, εμείς θα λέγαμε ότι ακόμη κι αυτά αποτελούν ζωντανό κύτταρο του ερασιτεχνικού αθλητισμού και θα έπρεπε, έστω την τελευταία στιγμή, να βρεθεί τρόπος να συμμετέχουν στα πρωταθλήματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω, κύριε Πρόεδρε.

Κυρίες και κύριοι συνάδελφοι, ο ΣΥΡΙΖΑ - Προοδευτική Συμμαχία, που θα κληθεί σύντομα να κυβερνήσει, θα πάρει ριζοσπαστικές πρωτοβουλίες στην κατεύθυνση της εξυγίανσης του επαγγελματικού ποδοσφαίρου και στην ανάπτυξη του ερασιτεχνικού και μαζικού αθλητισμού, αποκαθιστώντας τον αθλητισμό ως δικαίωμα και κοινωνικό αγαθό για όλους τους πολίτες κάθε ηλικίας. Γι’ αυτό δίνουμε τον αγώνα μας με όλες τις δυνάμεις, για να απαλλαγεί ο τόπος από το καθεστώς Μητσοτάκη, από τη χειρότερη Κυβέρνηση της Μεταπολίτευσης, για να μετατρέψουμε την απόγνωση στην οποία έχει περιέλθει ένα μεγάλο κομμάτι της ελληνικής κοινωνίας σε πρόταση προοδευτικής διακυβέρνησης και την οργή των πολιτών σε ελπίδα δημοκρατικής αλλαγής.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, θα καταθέσετε νομοτεχνικές βελτιώσεις;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα καταθέσω το δεύτερο και τελικό κομμάτι των νομοτεχνικών βελτιώσεων. Είναι τελείως τεχνικά θέματα. Δεν έχουμε εδώ πέρα πολιτικά ζητήματα.

Καταθέτω τις νομοτεχνικές βελτιώσεις.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 429-430)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα η κ. Πούλου.

Κυρία Πούλου, ελάτε στο Βήμα. Θα πάρετε και λίγο από τον χρόνο του Υπουργού που θα σας απαντούσε.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Δεν λέω, έχει δικαίωμα, κύριε Πρόεδρε, ο Υπουργός, αλλά σήμερα έχει δώσει ρεσιτάλ. Έχει στερήσει πολύ χρόνο από πολλούς συναδέλφους πιστεύω.

Κυρίες και κύριοι συνάδελφοι, οι πολιτικές της Κυβέρνησης Μητσοτάκη οδηγούν τη χώρα σε βαθιά οικονομική κρίση, σε θεσμική εκτροπή, αλλά και την κοινωνία σε ανασφάλεια και ηθική παρακμή. Το κατά κεφαλήν ΑΕΠ της Ελλάδας έπεσε στα δύο τρίτα του ευρωπαϊκού μέσου όρου. Ο πληθωρισμός σκαρφάλωσε ξανά στο 12%, ενώ οι αυξήσεις είναι ασυγκράτητες στα ενοίκια, στη διατροφή, στο ηλεκτρικό ρεύμα, στο πετρέλαιο και βέβαια στο φυσικό αέριο.

Η πολιτική σας που θα έλυνε δήθεν το πρόβλημα των υπερχρεώσεων της ρήτρας αναπροσαρμογής επέφερε, κύριοι της Νέας Δημοκρατίας, όπως η ΡΑΕ σας επισημαίνει, επιπλέον αύξηση 55% στην τιμή του ρεύματος, αλλά και 500.000 ευρώ υπερκέρδη στις εταιρείες μόνο τον Σεπτέμβριο.

Η διπλή θεσμική εκτροπή της Κυβέρνησης και προσωπικά του Πρωθυπουργού με τις υποκλοπές και τη συγκάλυψή τους παραβιάζουν το Σύνταγμα, απαξιώνουν την Αρχή Διασφάλισης του Απορρήτου των Επικοινωνιών και τραυματίζουν σοβαρά τη δημοκρατία μας.

Ταυτόχρονα, οι πολίτες νιώθουν γενική ανασφάλεια στην υγεία με την απαξίωση του ΕΣΥ και με τη συνεχιζόμενη βέβαια πανδημία, στο κόστος διαβίωσης με το ανεξέλεγκτο κύμα της ακρίβειας, στον εργασιακό τομέα μετά τη διάλυση των ελεγκτικών μηχανισμών και την υποστελέχωση του ΣΕΠΕ που έχουν σαν αποτέλεσμα την έξαρση των εργατικών ατυχημάτων.

Μόνο στη Στερεά Ελλάδα καταγράφονται συνεχώς νέα ατυχήματα, όπως στη «ΜΟΡΝΟΣ Α.Ε.» στη Θήβα, στα Μεταλλεία Φωκίδας, στο Δίστομο Βοιωτίας και αλλού. Οι σχετικές ανακοινώσεις των Εργατικών Κέντρων Λιβαδειάς, Θήβας και Άμφισσας χαρακτηρίζουν εγκληματικές τις ευθύνες σας και συγκεκριμένα για την προωθούμενη με το παρόν νομοσχέδιο διάταξη για τους χειριστές των ανυψωτικών μηχανημάτων-κλαρκ σας καταγγέλλουν ως ανεύθυνους γιατί η πολιτική σας θα πολλαπλασιάσει τα εργατικά ατυχήματα και θα ενισχύσει μέσω της ανεργίας του κλάδου τη φτωχοποίηση τους.

Επίσης, βαθιά ανασφάλεια προκαλούν στην κοινωνία η αύξηση της εγκληματικότητας και παραβατικότητας, των γυναικοκτονιών, αλλά και των σεξουαλικών εγκλημάτων βιασμού, όπως και η αποκρουστική περίπτωση των παιδοβιαστών και μαστροπών του Κολωνού που μας συνταράσσει όλους.

Αλλά η επικίνδυνη Κυβέρνηση Μητσοτάκη, αντί να ασχοληθεί υπεύθυνα με αυτά τα σοβαρά προβλήματα, αδιαφορεί και συγκαλύπτει, κάνοντας μάλιστα τοξική επικοινωνιακή πολιτική, όπως για παράδειγμα οι ανεκδιήγητοι κ.κ. Κουμουτσάκος και Κυρανάκης που προσπάθησαν με fake news και χυδαία ψέματα να μετατοπίσουν ξανά την ευθύνη στον ΣΥΡΙΖΑ. Πότε θα συνειδητοποιήσετε επιτέλους ότι εσείς κυβερνάτε τώρα τη χώρα;

Αυτό είναι δυστυχώς το πλαίσιο μέσα στο οποίο συζητούμε σήμερα το παρόν νομοσχέδιο που αφορά κυρίως τα επιχειρηματικά πάρκα, τις οργανωμένες περιοχές βιομηχανικής δραστηριότητας που μπορούν να λειτουργήσουν ως ατμομηχανές για τη βιώσιμη βιομηχανική ανάπτυξη, αλλά που, όπως θα δούμε στη συνέχεια, είναι και πάλι κατώτερο των περιστάσεων.

Κυρίες και κύριοι συνάδελφοι, η Κυβέρνηση Μητσοτάκη ευτελίζει τη διαδικασία της διαβούλευσης, αφού από τα διακόσια είκοσι τέσσερα σχόλια που υποβλήθηκαν ούτε ένα δεν υιοθετήθηκε. Ο αρμόδιος Υπουργός Αναπτύξεως παραμένει μεν ακόμη αδιευκρίνιστος, αλλά τα συμφέροντα που εξυπηρετεί με το συγκεκριμένο νομοσχέδιο μπορούν πολύ καλά να διευκρινιστούν, γιατί το νομοσχέδιό του, ενώ μεροληπτεί ανοικτά κατά των ήδη εγκατεστημένων επιχειρήσεων στα επιχειρηματικά πάρκα, αποδίδει σκανδαλώδεις εξουσίες και προνόμια στην ΕΤΒΑ της Τράπεζας Πειραιώς που δεν λογοδοτεί πουθενά. Προσέξτε την αντίφαση. Οι πραγματικοί επενδυτές παραγκωνίζονται και καπελώνονται κοινώς, ο φορέας που η Κυβέρνηση ορίζει για να ελέγχει ασφυκτικά τις διαδικασίες πριμοδοτείται υπέρμετρα χωρίς καν να είναι επενδυτής.

Τι γνωρίζαμε μέχρι τώρα; Ότι νομοθετικός «Μητσοτακισμός» σημαίνει τρία πράγματα: Πρώτον, εύνοια σε συγκεκριμένα συμφέροντα, δεύτερον, αδιαφάνεια και τρίτον, συγκεντρωτισμός. Ε, λοιπόν, τα βλέπουμε να επιβεβαιώνονται και στο παρόν νομοσχέδιο ένα προς ένα. Ας τα δούμε συγκεκριμένα.

Κατ’ αρχάς, οι ήδη εγκατεστημένες επιχειρήσεις στα επιχειρηματικά πάρκα στερούνται πλέον του δικαιώματος ιδιοκτησίας τους, δηλαδή στοιχειώδους δικαιώματος και συνταγματικά κατοχυρωμένου, αφού προβλέπετε, κύριοι Υπουργοί, την πλήρη κυριότητα από την «Εταιρεία Ανάπτυξης και Διαχείρισης Επιχειρηματικού Πάρκου», την ΕΑΔΕΠ, του συνόλου της έκτασης όπου θα ιδρυθεί το επιχειρηματικό πάρκο, αλλά και την κυριότητα όλων των κοινόχρηστων και κοινωφελών χώρων αντί του 55% που ίσχυε μέχρι τώρα. Δηλαδή καταργείτε στην πράξη την αυτονόητη προϋπόθεση της συναίνεσης των ιδιοκτητών γης για τη σύσταση της ΕΑΔΕΠ.

Κύριοι της Νέας Δημοκρατίας, προσπαθούσατε τόσα χρόνια να τρομοκρατήσετε τη μεσαία τάξη και τους επιχειρηματίες με τη χυδαία προπαγάνδα πως δήθεν θα έρθει η Αριστερά να πάρει τις ιδιοκτησίες τους, αλλά τελικά εσείς με τον Πτωχευτικό Κώδικα αρπάζετε τα σπίτια των πολιτών και τώρα με το νομοσχέδιο αυτό βάζετε χέρι ακόμη και στις ιδιοκτησίες των επιχειρηματιών, των πραγματικών επενδυτών, για να τις κάνετε δώρο στους ημετέρους σας. Στην ίδια λογική μάλιστα μειώνετε την επιφάνεια των κοινόχρηστων και κοινωφελών χώρων στο 25% χωρίς διάκριση μεταξύ υπαρχόντων και νεοσυσταθέντων πάρκων, αδιαφορώντας για τα δικαιώματα επί των χώρων αυτών που έχουν ήδη πληρωθεί από τις εγκατεστημένες επιχειρήσεις και έχουν ενταχθεί στα πολεοδομικά σχέδια.

Ωστόσο, τα δικαιώματα ιδιοκτησίας δεν είναι τα μόνα που καταπατάτε. Επιτελικός στόχος σας είναι η κατεδάφιση του μοντέλου αυτοδιαχείρισης που ίσχυε μέχρι τώρα στα πάρκα και έχει λειτουργήσει με επιτυχία στο Σχιστό, στον Βόλο, στο Κιλκίς και αλλού. Οι επιχειρηματίες που εγκαταστάθηκαν στα πάρκα επένδυσαν τα χρήματά τους, πήραν το ρίσκο, αγόρασαν γη, μόχθησαν για το στήσιμο των παραγωγικών μονάδων και μαθαίνουν τώρα ότι χάνουν τις ιδιοκτησίες τους, αλλά και ότι δεν θα έχουν και λόγο στη διαχείρισή τους. Και γι’ αυτό στην ακρόαση των φορέων οι τοποθετήσεις τους ήταν κόλαφος για εσάς.

Φυσικά η επιλογή σας δεν μας εκπλήσσει. Έχετε αλλεργία στην αυτοδιαχείριση σε κάθε τομέα, στην αυτοδιοίκηση, στην τριτοβάθμια εκπαίδευση και τώρα στην επιχειρηματικότητα και προωθείτε τον υπερσυγκεντρωτισμό παντού για να έχετε τον απόλυτο κομματικό έλεγχο.

Οι επιχειρήσεις με τις διατάξεις σας καθίστανται έρμαια του διαχειριστή της ΕΑΔΕΠ, δηλαδή της ΕΤΒΑ της Πειραιώς, που θα μπορεί μέσω του κανονισμού να αποφασίζει για τα πάντα, πίσω από την πλάτη και πάνω στην πλάτη των επιχειρηματιών.

Οι προθέσεις σας για τα επιχειρηματικά πάρκα είχαν φανεί ξεκάθαρα άλλωστε και από τη στάση σας στην περίπτωση του πάρκου των Οινοφύτων που βρίσκεται στην περιφέρειά μου, τη Βοιωτία. Η κυβέρνηση του ΣΥΡΙΖΑ έχει εκπονήσει από το 2018 το πρωτοπόρο επιχειρησιακό σχέδιο για την ανάπτυξη επιχειρηματικών πάρκων με καταγραφή όλων των άτυπων βιομηχανικών συγκεντρώσεων και των σχετικών χρήσεων γης. Στο πλαίσιο αυτό ίδρυσε το ’19 με προϋπολογισμό 250 εκατομμύρια ευρώ το Επιχειρηματικό Πάρκο Εξυγίανσης στα Οινόφυτα, στη μεγαλύτερη βιομηχανική συγκέντρωση της χώρας με περισσότερες από χίλιες βιομηχανίες, για να μπει επιτέλους τάξη στην άναρχη βιομηχανική δόμηση, αλλά και να εξυγιανθεί το περιβάλλον με επίκεντρο τον επιβαρυμένο ποταμό Ασωπό. Βρήκατε δηλαδή ένα ολοκληρωμένο πλαίσιο αδειοδότησης και τι κάνατε επί τριάμισι χρόνια; Καταδικάσατε το έργο σε στασιμότητα.

Δεν είναι εδώ ο Υπουργός, γιατί θα ήθελα να του θέσω μια ερώτηση που προέκυψε από τις παρεμβάσεις του σήμερα στην Αίθουσα της Ολομέλειας. Αλήθεια, αυτοί οι κοινόχρηστοι χώροι σε ποιους ανήκουν σήμερα; Στους δήμους; Μάλλον στους δήμους και στους ιδιοκτήτες οι οποίοι προσέφεραν χώρο για να γίνουν όλα τα δίκτυα. Άρα, λοιπόν, ξεπουλάτε τα πάντα; Και ιδιωτικές εκτάσεις αλλά και δημοτικές εκτάσεις;

Συνεχίζω λέγοντας ότι ο φάκελος έγκρισης για το πάρκο των Οινοφύτων κατατέθηκε ημιτελής τον Μάιο του 2022 με καθυστέρηση ενός έτους. Μειώνοντας το ποσοστό της υποχρεωτικής συναίνεσης των ιδιοκτητών της γης από το 55% στο 25%, θέσατε σε κίνδυνο την αποδοχή του έργου από την τοπική κοινωνία η οποία διαφωνεί, αντιδρά και θα προβεί σε προσφυγές.

Ταυτόχρονα, το Υπουργείο Περιβάλλοντος αδιαφόρησε πλήρως για την περιβαλλοντική επιβάρυνση και την υγεία των πολιτών της περιοχής. Το προβλεπόμενο Γραφείο Επιθεωρητών Περιβάλλοντος και Ελεγκτών στα Οινόφυτα έμεινε στα χαρτιά, ενώ διακόπηκε ξαφνικά και η λειτουργία των Παρατηρητηρίων Περιβάλλοντος και Υγείας.

Δεν είναι αργά να ζητήσετε μια συγγνώμη για όλες αυτές τις αβελτηρίες, κύριοι Υπουργοί της Ανάπτυξης και του Περιβάλλοντος, όπως άλλωστε ζήτησε ο κύριος Υπουργός Αναπτύξεως για τις γνωστές δηλώσεις του, με τις οποίες γέλαγε όλη η Ευρώπη, ότι η φαρμακευτική κάνναβη, ένα κατ’ εξοχήν βιομηχανικό φυτό, αποτελεί μόνο «μπάφο».

Προσπαθείτε, λοιπόν, τώρα με τις σχετικές διατάξεις στο παρόν νομοσχέδιο να καλύψετε τη ζημιά που προκάλεσαν τρία χρόνια καθυστέρησης λόγω ακροδεξιάς ιδεοληψίας. «Κάλλιο αργά παρά ποτέ» σας λέμε.

Ξέρετε, κύριε Υπουργέ, στη Βοιωτία φυτεύτηκε ο πρώτος σπόρος βιομηχανικής κάνναβης στην Ελλάδα μετά τη θέσπιση του νομοθετικού πλαισίου από τον ΣΥΡΙΖΑ και οι σχετικές επενδύσεις είναι σημαντικές. Η δε στάση σας προκάλεσε έντονη ανασφάλεια σε επιχειρηματίες και εργαζόμενους.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Κυρίες και κύριοι συνάδελφοι, η Κυβέρνηση Μητσοτάκη αποδεικνύεται και πάλι ανίκανη για τα συμφέροντα των πολλών, αλλά ικανή για τα συμφέροντα των λίγων. Η επόμενη προοδευτική κυβέρνηση του ΣΥΡΙΖΑ - Προοδευτική Συμμαχία μπορεί να σχεδιάσει και να δώσει τις λύσεις που χρειάζεται η παραγωγική ανασυγκρότηση της χώρας μας και στον βιομηχανικό τομέα.

Σας ευχαριστώ πολύ και ευχαριστώ, κύριε Πρόεδρε, για την ανοχή σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγοτώρα έχει ο Βουλευτής του ΠΑΣΟΚ - Κινήματος Αλλαγής κ. Χρήστος Γκόκας.

**ΧΡΗΣΤΟΣ ΓΚΟΚΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η ανάγκη στήριξης της βιομηχανικής ανάπτυξης, των επενδύσεων και γενικότερα των επιχειρηματικών δραστηριοτήτων, οδήγησε στην πρώτη θεσμοθέτηση για τις βιομηχανικές επιχειρηματικές περιοχές πριν είκοσι πέντε χρόνια με το ν.2545/1997. Στη συνέχεια με το ν.3982/2011 διαμορφώθηκε το θεσμικό πλαίσιο για τα επιχειρηματικά πάρκα. Από την πλευρά μας, ως ΠΑΣΟΚ, έχουμε στηρίξει και στηρίζουμε όλες αυτές τις αναπτυξιακές δομές και υποδομές.

Το θέμα που συζητάμε σήμερα στην ουσία αφορά στην αναγκαιότητα των επιχειρηματικών πάρκων, στην μέχρι σήμερα απόδοση και τα αποτελέσματα από τη λειτουργία τους, στη διόρθωση, στη βελτίωση, αλλά και στον περαιτέρω εκσυγχρονισμό και ανάπτυξη του υφιστάμενου θεσμικού πλαισίου. Η αναγκαιότητα των επιχειρηματικών πάρκων είναι δεδομένη. Τα πλεονεκτήματα για τις επιχειρήσεις είναι πολλά και γνωστά, από την αδειοδότηση μέχρι το συνολικό κόστος εγκατάστασης.

Η εφαρμογή στην πράξη του θεσμικού πλαισίου του 2011 για τα επιχειρηματικά πάρκα συνέπεσε με την υπερδεκαετή κρίση και στη συνέχεια τη διετή και πλέον υγειονομική κρίση και τώρα με την ενεργειακή κρίση, που έπληξαν και τη χώρα μας. Με το κόστος ενέργειας να λυγίζει την επιχειρηματική δραστηριότητα, τον αγροτικό κόσμο που είναι σε αδιέξοδο, αλλά και τα νοικοκυριά με τους υπέρογκους λογαριασμούς στο ρεύμα και τις αυξήσεις έως και 25% στα βασικά αγαθά και τον πληθωρισμό στο 12%.

Επιμένετε, όμως, κύριε Υπουργέ, ως Κυβέρνηση να αγνοείτε τις προτάσεις μας, για πλαφόν στη λιανική τιμή ρεύματος που να επιμερίζει δίκαια το κόστος στο κράτος, στους παραγωγούς και προμηθευτές και στους πολίτες, όπως και τις προτάσεις μας για μείωση των ειδικών φόρων κατανάλωσης στα καύσιμα και του ΦΠΑ σε βασικά αγαθά για την ελληνική οικογένεια, αλλά και την πρότασή μας για τους αναγκαίους ελέγχους για την καταπολέμηση της αισχροκέρδειας.

Τώρα, η δυσκολία πρόσβασης όλα αυτά τα χρόνια στις τράπεζες από την πλευρά των επιχειρήσεων, η φορολογία μετά το 2015, οι πάσης φύσεως δυσκολίες και η γραφειοκρατία συρρίκνωσαν τις δραστηριότητες, έκλεισαν επιχειρήσεις, δεν αναπτύχθηκαν νέες δραστηριότητες που θα φιλοξενούσαν τα επιχειρηματικά πάρκα.

Επομένως, δεν έχει απαντηθεί επαρκώς το πρόβλημα της λειτουργίας των βιομηχανικών περιοχών και ΒΙΠΑ, όπου τα βιομηχανικά κτήρια λειτουργούν σε ένα ποσοστό 40% έως 60%. Πώς απαντά, όμως, το προτεινόμενο από την Κυβέρνηση νέο πλαίσιο; Το βασικότερο χαρακτηριστικό του είναι η έλλειψη ενός ολοκληρωμένου σχεδιασμού που ξεκινά από τη χωροθέτηση, η έλλειψη μελέτης αξιολόγησης της υφιστάμενης κατάστασης για βιομηχανικές περιοχές, βιομηχανικά πάρκα, αλλά και επιχειρηματικά πάρκα, αλλά και της βιωσιμότητας για τα νέα πάρκα, τις νέες συνθήκες που δημιουργούνται, τους φορείς διαχείρισης, τον ρόλο των ίδιων των επιχειρήσεων σε αυτό το πλαίσιο.

Η χωροθέτηση των επιχειρηματικών πάρκων δεν εντάσσεται σε ένα ολοκληρωμένο πολεοδομικό και αρχιτεκτονικό σχεδιασμό. Συνήθως χωροθετούνται σε υποβαθμισμένες περιοχές, δίπλα σε οδικούς άξονες και οι ΒΙΠΕ και τα βιομηχανικά πάρκα. Στις ανεπτυγμένες ευρωπαϊκές πόλεις, οι επιλογές αφορούν στα επιχειρηματικά πάρκα καινοτομίας και τεχνολογίας, επιχειρηματικά πάρκα χρηματοπιστωτικών δραστηριοτήτων, επιχειρηματικά πάρκα πολιτισμού, επιχειρηματικά πάρκα δημιουργικών βιομηχανικών δραστηριοτήτων.

Στη χώρα μας υπάρχουν ακόμα οι ανάγκες για μεταποιητικές δραστηριότητες, αλλά και για αγροτικά πάρκα με όλο το φάσμα επεξεργασίας, μεταποίησης, τυποποίησης προϊόντων, όπως και για αντίστοιχα πάρκα για logistics, συνεργεία, επαγγελματικά εργαστήρια ή και οργάνωση των άτυπων πάρκων που δημιουργήθηκαν από την έλλειψη οργανωμένων χώρων. Δεν προχωρούν παράλληλα τα τοπικά χωροταξικά σχέδια για να αντιστοιχηθούν με τα τοπικά παραγωγικά χαρακτηριστικά κάθε περιοχής. Προχωράτε σε αποσπασματικές πρωτοβουλίες με τη λογική του «βλέποντας και κάνοντας».

Ήδη υπάρχει η πρόβλεψη για χρηματοδότηση από το Ταμείο Ανάκαμψης με 100 εκατομμύρια ευρώ και την ανάπτυξη νέων επιχειρηματικών πάρκων, αλλά και την επέκταση και αναβάθμιση υφιστάμενων, καθώς και την εξυγίανση και οργάνωση άτυπων βιομηχανικών συγκεντρώσεων. Συμπίπτει η συγκεκριμένη σημερινή νομοθέτηση και με τη σχετική πρόσκληση χρηματοδότησης. Τα 100 εκατομμύρια ευρώ, όμως, σε ένα σύνολο 32 δισεκατομμυρίων του Σχεδίου Ανάκαμψης και Ανθεκτικότητας δεν αντιστοιχούν στις μεγάλες ανάγκες για αυτές τις υποδομές που συζητάμε.

Κυρίες και κύριοι συνάδελφοι, ο ειδικός αγορητής του ΠΑΣΟΚ - Κίνημα Αλλαγής ο κ. Πάνας αναφέρθηκε αναλυτικά σε όλες τις διατάξεις. Με τη σειρά μου θα σταθώ σε ορισμένα συγκεκριμένα σημεία.

Πλέον, επιβάλλεται να υπάρχει πλήρης κυριότητα για το 100% της έκτασης -έχει συζητηθεί- αντί για το 55% μέχρι σήμερα για δημιουργία επιχειρηματικών πάρκων. Είναι υπερβολικό. Αυτή η απαίτηση περιορίζει τη δυνατότητα ανάπτυξης επιχειρηματικών πάρκων. Αυτό το ποσοστό πρέπει να μειωθεί. Ο κ. Πάνας ενδεικτικά πρότεινε το 70%. Είναι, επίσης, προβληματικές και οι διατάξεις για να ξεπεραστούν τα προβλήματα που δημιουργεί η απαίτηση του 100%.

Επίσης, ο τρόπος που συγκροτείται η «Εταιρεία Ανάπτυξης και Διαχείρισης Επιχειρηματικών Πάρκων» (ΕΑΔΕΠ) αφήνει στο περιθώριο τους επενδυτές. Βέβαια, είχαμε μια βελτίωση ως προς τον κανονισμό λειτουργίας που τροποποιήθηκε προς θετική κατεύθυνση. Ο φορέας, όμως, δεν παύει να έχει τον απόλυτο έλεγχο της κατάστασης. Ακόμα και στις χρηματοδοτήσεις, οι υφιστάμενες και εγκατεστημένες επιχειρήσεις δεν συμμετέχουν σε καμμία διαδικασία διαχείρισής τους, όπως από το Ταμείο Ανάκαμψης.

Προτείναμε να επανεξεταστεί το ζήτημα του αποκλεισμού των εγκατεστημένων επιχειρήσεων, από τη μεταβίβαση του επιχειρηματικού πάρκου στη φάση λειτουργίας του σε οικονομικό φορέα, και ίσως θα μπορούσε να προβλεφθεί μια προνομιακή δυνατότητα για μια ανώνυμη εταιρεία με μετόχους και σαφή πλειοψηφία των εγκατεστημένων επιχειρήσεων στο 67% ή στα δύο τρίτα της έκτασης του επιχειρηματικού πάρκου, ενδεικτικά. Δικαιολογημένα αντιδρούν οι εγκατεστημένες επιχειρήσεις, αφού με το νομοσχέδιο αυτό βγαίνουν εκτός της διαχείρισης των επιχειρηματικών πάρκων. Όλες οι αρμοδιότητες υφιστάμενων και νέων πάρκων περνούν στην ΕΑΔΕΠ. Στην ομιλία του ο κύριος Υπουργός δεν αναφέρθηκε στις υφιστάμενες εγκατεστημένες εγκαταστάσεις.

Αποκλείονται, επίσης, από τη διαχείριση ανταποδοτικών υπηρεσιών και προβλέπεται να ελέγχονται από την ΕΑΔΕΠ που δεν ελέγχεται από πουθενά, ενώ είναι ασφυκτικό το πλαίσιο των προβλεπόμενων συμβάσεων εγκατάστασης όπου και η παραμικρή μεταβολή πρέπει να εγκριθεί, αλλά και να τροποποιείται ανάλογα η σύμβαση.

Όσον αφορά τώρα στις πολεοδομικές διατάξεις, η λεγόμενη «οικόπεδο προς οικόπεδο» ανοικοδόμησης των επιχειρηματικών πάρκων εξελίσσεται άναρχα, στερείται ενιαίας μορφολογικής δομής και αρχιτεκτονικών καινοτομιών με αποτέλεσμα τα επιχειρηματικά πάρκα να αναπτύσσονται αργά, και αν και όταν ολοκληρωθούν να μην είναι ελκυστικά και ανταγωνιστικά. Προφανώς εξυπηρετεί λίγα κτήρια, βιομηχανικά κυρίως, και αυτούς που τα κατέχουν, ενώ είναι σε φάση που δεν λειτουργούν.

Τώρα σχετικά με το άρθρο 75 η χωρίς καμμία άδεια δυνατότητα χειρισμού μηχανημάτων ανύψωσης και μεταφοράς φορτίου είναι λάθος για λόγους ασφαλείας. Θα πρέπει και γι’ αυτή την κατηγορία να προβλεφθεί μια διαδικασία απόκτησης άδειας, περισσότερο πρακτική, με μια σχετική κατάρτιση και λιγότερο γραφειοκρατική. Να μην πηγαίνουμε από το ένα άκρο στο άλλο, δεδομένης και της έλλειψης χειριστών στην αγορά, που είναι αποτέλεσμα βέβαια των στρεβλώσεων που αφορούν στον επαγγελματικό προσανατολισμό, αλλά και στην έλλειψη διά βίου επαγγελματικής κατάρτισης.

Θα ήθελα μισό λεπτό για να αναφερθώ στην τροπολογία 1438/40 και στο άρθρο 4 για την κάλυψη από το Πρόγραμμα Δημοσίων Επενδύσεων του Υπουργείου Υποδομών, από το συγχρηματοδοτούμενο σκέλος, των δαπανών αποζημίωσης που είναι εκτελεστές, νόμιμα, ως ρήτρα, για την υποθαλάσσια σήραγγα Θεσσαλονίκης.

Πρώτον, έχουμε τη συνήθη πρακτική άσχετα άρθρα να είναι σε μια τροπολογία, θετικά και αρνητικά μαζί, και να εκβιάζεται έτσι η ψήφος των Βουλευτών. Πρόκειται για παλιά υπόθεση εγκληματικής επιπολαιότητας ή σκοπιμότητας, που η μη εμπρόθεσμη απάντηση από την Κυβέρνηση της Νέας Δημοκρατίας το 2009 κατοχύρωσε τις απαιτήσεις αποζημίωσης του παραχωρησιούχου βάσει του ν.3335/2007. Αυτό που προβλέπει το άρθρο αυτό δεν αναφέρει το ύψος της αποζημίωσης. Είχαν δοθεί 5 εκατομμύρια το 2013. Πόσο είναι αυτό το ποσό σήμερα; Μπορούν να διατεθούν κοινοτικοί πόροι για αποζημίωση, όπως προβλέπει η διάταξη; Γιατί διαφορετικά είναι αχρείαστη αυτή η τροπολογία. Καλύπτεται από τον νόμο και υπάρχει απόφαση διεθνούς δικαστηρίου.

Κλείνω, κυρίες και κύριοι συνάδελφοι. Δεν αγνοούμε τις ειδικές θετικές διατάξεις που υπάρχουν. Αναφέρθηκε ο εισηγητής μας. Όμως, το προτεινόμενο νομοθετικό πλαίσιο δεν είναι επαρκές για να λυθούν συνολικά τα προβλήματα που αφορούν στη λειτουργία των παραγωγικών, βιομηχανικών, επαγγελματικών και λοιπών δραστηριοτήτων μέσα από σωστά οργανωμένη και χωροθετημένη ανάπτυξη των επιχειρηματικών πάρκων με όρους εξοικονόμησης κόστους και ενέργειας, αλλά και με διασφάλιση πόρων και κινήτρων για επιχειρηματικές πρωτοβουλίες.

Ευχαριστώ πολύ, κύριε Πρόεδρε, και για την ανοχή σας.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Θα ολοκληρώσουμε τον κατάλογο των ομιλητών Βουλευτών με τον Βουλευτή της Νέας Δημοκρατίας κ. Χριστόφορο Μπουτσικάκη.

Ορίστε, κύριε Μπουτσικάκη, έχετε τον λόγο.

**ΧΡΙΣΤΟΦΟΡΟΣ - ΕΜΜΑΝΟΥΗΛ ΜΠΟΥΤΣΙΚΑΚΗΣ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, αποδείξαμε τα προηγούμενα δύο χρόνια ότι στο κέντρο της πολιτικής μας είναι η βιώσιμη και καινοτόμος ανάπτυξη. Θωρακίσαμε την οικονομία ακολουθώντας μια στοχευμένη επενδυτική στρατηγική με ενίσχυση της τεχνολογίας και της καινοτομίας, με πρόσημο πάντα φιλικό στο περιβάλλον. Μετατρέψαμε την Ελλάδα σε κέντρο διεθνών εξελίξεων, αξιόπιστο και σημαντικό παίκτη, δημιουργώντας ένα σύγχρονο και εξωστρεφές αναπτυξιακό μοντέλο.

Η συμφωνία αλήθειας με τους πολίτες υλοποιείται μέρα με τη μέρα, με ρυθμούς ταχύτερους σε σχέση με τις αρχικές προβλέψεις και, μάλιστα, σε μια πολύ δύσκολη περίοδο. Αυτό που λέμε, όσο και αν δεν αρέσει σε κάποιους, είναι η αλήθεια, ότι δηλαδή η εικόνα της χώρας έχει αλλάξει. Επιχειρηματικοί κολοσσοί εγκαθίστανται πλέον στην Ελλάδα, οι επιχειρήσεις στηρίζονται καθημερινά για να ξεπεράσουν τις δυσκολίες και να αναπτυχθούν, η ανεργία μειώνεται και η δέσμευση για νέες και καλύτερα αμειβόμενες θέσεις εργασίας γίνεται πραγματικότητα.

Με ισχυρά κίνητρα και καθημερινές μάχες πετύχαμε μια μεγάλη έκρηξη επενδύσεων, μοναδική στα χρονικά. Σύμφωνα με την έκθεση της Ευρωπαϊκής Επιτροπής η Ελλάδα είναι πρωταθλήτρια Ευρώπης στις επενδύσεις για την τριετία 2021 - 2023 με διψήφια άνοδο των επενδύσεων το 2022. Οι άμεσες ξένες επενδύσεις, όπως γνωρίζετε, πέρυσι έφτασαν τα 4,8 δισεκατομμύρια ευρώ.

Θα πω ξανά τις μεγάλες ή κάποιες από αυτές τις επενδύσεις για να τις θυμάστε καλά: Η «MICROSOFΤ», η «AMAZON», η «VOLKSWAGEN», η «PHIZER», η «CISCO», η «DIGITAL REALITY», η «TEAM VIEWER» και πολλές άλλες. Είναι εταιρείες μεγάλες, κολοσσοί, οι οποίες εμπιστεύονται την Ελλάδα, την Κυβέρνηση και το μέλλον της.

Αυτή ακριβώς η έκρηξη επιχειρηματικότητας σημαίνει όλα όσα πρεσβεύει η Κυβέρνηση του Κυριάκου Μητσοτάκη, δηλαδή τις νέες και καλύτερα αμειβόμενες θέσεις εργασίας.

Κυρίες και κύριοι συνάδελφοι, διαμορφώνουμε το κράτος με το βλέμμα στο αύριο, ένα κράτος που πλέον δεν εμποδίζει, αλλά υπηρετεί τον πολίτη, στηρίζει και προωθεί την επιχειρηματικότητα, τις επενδύσεις και την ανάπτυξη.

Το νομοσχέδιο που συζητάμε σήμερα αποτυπώνει αυτήν ακριβώς τη φιλοσοφία της Κυβέρνησής μας. Όλες οι ενέργειες που προωθεί δημιουργούν ένα καινούργιο καινοτόμο περιβάλλον για τη δημιουργία πολλών πάρκων επιχειρηματικών.

Κυρίες και κύριοι συνάδελφοι, παραλάβαμε τη σκυτάλη από την πιο εχθρική ίσως Κυβέρνηση στις επενδύσεις όλων των εποχών μάλλον στη χώρα μας. Στα τρία χρόνια της διακυβέρνησής μας έχουμε καταφέρει πολλά, αφού αποκαταστήσαμε τη διεθνή εικόνα της χώρας, αυξήσαμε το ΑΕΠ το 2021 κατά 8,3%, καλύπτοντας σχεδόν όλες τις απώλειες της πανδημίας και της οικονομικής και υγειονομικής κρίσης.

Η Ελλάδα, παρά τις απώλειες αυτές που υφίσταται ολόκληρη η Ευρώπη, εκτιμάται ότι θα παρουσιάσει ρυθμό ανάπτυξης μεγαλύτερο από τον ευρωπαϊκό μέσο όρο το 2022 και το 2023. Κερδίσαμε την εμπιστοσύνη των αγορών. Ήδη γινόμαστε δέκτες και υλοποιούμε εμβληματικές επενδύσεις.

Αυτή είναι η πολιτική της Νέας Δημοκρατίας, πολιτική για την πρόοδο, την ανάπτυξη προς όφελος της κοινωνίας και των πολιτών. Σήμερα κάνουμε ένα ακόμη μεγάλο βήμα. Γι’ αυτό και σας καλώ να υπερψηφίσετε το νομοσχέδιο αυτό.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε και για την οικονομία του χρόνου.

Ολοκληρώθηκε ο κατάλογος των ομιλητών. Θα πάμε σ’ έναν κύκλο δευτερολογιών των εισηγητών και ειδικών αγορητών, όσοι βέβαια επιθυμούν.

Κύριε Συντυχάκη, θέλετε να δευτερολογήσετε;

**ΕΜΜΑΝΟΥΗΛ ΣΥΝΤΥΧΑΚΗΣ:** Μάλιστα, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Συντυχάκη, έχετε τον λόγο για πέντε λεπτά και αν χρειάζεται ανοχή, θα δοθεί και η ανοχή.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Επί του νομοσχεδίου νομίζουμε ότι έχουν εξαντληθεί οι όποιες συζητήσεις. Το ΚΚΕ καταψηφίζει ένα ακόμη αντιλαϊκό νομοσχέδιο, προίκα για τους επενδυτές, με προκλητικά προνόμια στους βιομήχανους, στις εταιρείες logistics, στους κερδοσκόπους της κάνναβης, στους κατασκευαστικούς και ενεργειακούς ομίλους, υποτάσσοντας ακόμη και την έρευνα στις ανάγκες της αγοράς και όχι των λαϊκών αναγκών, ενώ ανοίγει ο δρόμος με τη ρύθμιση για την κατάργηση της άδειας χειριστών-κλαρκ για ακόμη περισσότερα εργατικά ατυχήματα μόνο και μόνο για να ικανοποιηθούν οι απαιτήσεις των εργοδοτών.

Αυτή τη βαρβαρότητα νομοθετεί και σήμερα η Πλειοψηφία, χρησιμοποιώντας νομοθετήματα των προηγούμενων κυβερνήσεων και οι κοκορομαχίες πια δεν έχουν πέραση. Άλλωστε, το αστικό καπιταλιστικό κράτος έχει συνέχεια με οποιαδήποτε απόχρωση, νεοφιλελεύθερη, σοσιαλδημοκρατικής ή άλλης κοπής. Η απάντηση, ηχηρή και αιχμηρή, θα δοθεί στη μεγάλη απεργία της 9ης Νοεμβρίου.

Θα ήθελα να πω, όμως, για το άρθρο 83 σχετικά με το Ηλεκτρονικό Μητρώο Ερασιτεχνικών Αθλητικών Σωματείων. Ενώ με μαθηματική ακρίβεια ο κ. Αυγενάκης και η Κυβέρνηση οδηγούν στη συρρίκνωση τα αθλητικά σωματεία και στη διάλυση ομάδων τοπικών κατηγοριών που αποτελούν διέξοδο για τη νεολαία στα χωριά της χώρας, έρχεται στο νομοσχέδιο αυτό δίνοντας άλλη μια παράταση επί τόσων παρατάσεων απλά για να μην πνιγούν τα αθλητικά σωματεία στην πλημμύρα των παράλογων γραφειοκρατικών ρυθμίσεων που επί δύο χρόνια νομοθετεί. Τα σωματεία κινδυνεύουν με λουκέτο σε συνθήκες πρωτοφανούς οικονομικής ασφυξίας, που καθιστά αδύνατη τη βιωσιμότητά τους και, από εδώ και πέρα, δεν μπορούν να συντηρήσουν ούτε γραφεία ούτε βασικές λειτουργικές ανάγκες. Τα ψίχουλα της κρατικής επιδότησης δεν φτάνουν να καλύψουν ούτε τα βασικά πάγια έξοδα των σωματείων, με συνέπεια για τους αθλούμενους και όλο το φάσμα των εργαζομένων στον χώρο του αθλητισμού.

Οι πραγματικοί λόγοι που η Κυβέρνηση θέλει το Μητρώο δεν είναι η τάξη που θέλει να βάλει, όπως λέει, αλλά ο ασφυκτικός κομματικός κυβερνητικός έλεγχος των αθλητικών ομοσπονδιών και σωματείων, η άμεση χωρίς εμπόδια πρόσβαση εταιρειών χορηγών για να επενδύσουν επιχειρηματικά στον ερασιτεχνικό αθλητισμό, εκμεταλλευόμενοι την ανέχεια από την ισχνή κρατική χρηματοδότηση των αθλητικών σωματείων και η περαιτέρω μείωση της κρατικής χρηματοδότησης με το πρόσχημα της μη αθλητικής αναγνώρισης.

Θα ήταν, πράγματι, για γέλια η υπόθεση αυτή, αν δεν κρίνονταν ως σοβαρή που χτυπά τα ερασιτεχνικά αθλητικά σωματεία στην καρδιά της λειτουργίας τους. Είναι κοροϊδία και γι’ αυτό δεν μπορούμε να ψηφίσουμε αυτές τις διατάξεις.

Επί των τροπολογιών τώρα και πάλι η Κυβέρνηση έφερε τέσσερις υπουργικές τροπολογίες, είκοσι οκτώ άρθρα στο σύνολο. Κάλλιστα οι τροπολογίες θα μπορούσαν να είναι ένα ξεχωριστό νομοσχέδιο. Όμως έχουμε το ίδιο σκηνικό, μόνο και μόνο για να εκβιάσει την ψήφο μας, καθώς σε μια τροπολογία που μπορεί να έχει δέκα άρθρα για παράδειγμα, θα θέλαμε σε άλλα να ψηφίσουμε «ναι», σε άλλα «όχι» και σε άλλα «παρών». Κι όμως δεν μπορούμε. Μας επιβάλλουν να ψηφίσουμε στο σύνολο της τροπολογίας. Ζήτω η δημοκρατία! Θα πρέπει να τη χαίρεστε.

Σε αυτές καθαυτές τις υπουργικές τροπολογίες, στην τροπολογία με γενικό αριθμό 1437 και ειδικό 139 για αρμοδιότητες του Υπουργείου Τουρισμού στο σύνολό της θα λέγαμε «όχι». Για την τροπολογία με γενικό αριθμό 1438 και ειδικό αριθμό 140 που περιλαμβάνει εννέα άρθρα, στο σύνολό της θα πούμε «παρών».

Τα άρθρα 2 και 3 όμως βαρύνουν το «παρών» και επιτρέψτε μου εδώ να πω το εξής. Ως προς το άρθρο 2 που αφορά το προσωπικό φροντίδας βρεφών και παιδιών των Οργανισμών Τοπικής Αυτοδιοίκησης και το άρθρο 3 για την καταβολή μισθοδοσίας προσωπικού προσχολικής εκπαίδευσης και για τα κέντρα δημιουργικής απασχόλησης ΜΕΑ, έχουμε να πούμε τα εξής.

Χιλιάδες εργαζόμενοι σε βρεφονηπιακούς σταθμούς σε ΚΔΑΠ και ΚΔΑΠ - ΜΕΑ προσλαμβάνονται για χρόνια με συμβάσεις ορισμένου χρόνου, χωρίς να τερματίζεται η εργασιακή τους ομηρία, με τις επαναπροσλήψεις και τις παρατάσεις συμβάσεων, δημιουργώντας -με ευθύνη διαχρονικά όλων των κυβερνήσεων- στρατιές εργαζομένων που αγωνιούν για το εάν, πότε και μέχρι πότε θα εργάζονται. Αυτοί οι άνθρωποι προσφέρουν σπουδαίο επιστημονικό έργο, αναντικατάστατο, στην ευαίσθητη προσχολική ηλικία, αλλά και στην τόσο αναγκαία πνευματική και δημιουργική δραστηριότητα. Παρά τις ανεπάρκειες σε χρηματοδότηση των δήμων, την άθλια εργασιακή σχέση της σύμβασης και της προσωρινότητας δίνουν τα πάντα οι άνθρωποι αυτοί για να προσφέρουν το καλύτερο στα παιδιά.

Οι εργαζόμενοι λοιπόν είναι απαράδεκτο να είναι συμβασιούχοι σε σημαντικές δομές που δεν έχουν ημερομηνία λήξης. Γι’ αυτό και το ΚΚΕ στηρίζει τη μονιμοποίηση όλων όσων εργάζονται στο πρόγραμμα και την πρόσληψη όσων εργάζονται, για την κάλυψη των παιδιών που εγγράφονται και συμμετέχουν στο πρόγραμμα. Σημειώνουμε δε ότι τα παιδιά αυτά είναι πολύ λιγότερα από όσα έχουν ανάγκη και κόβονται, γιατί το ύψος της χρηματοδότησης είναι πολύ πίσω από τις πραγματικές ανάγκες.

Την τροπολογία με γενικό αριθμό 1439 και ειδικό 141 θα την καταψηφίσουμε. Αφορά την εξυγίανση επιχειρήσεων των ΟΤΑ δευτέρου βαθμού, που λειτουργούν μονάδες παραγωγής ηλεκτρικής ενέργειας από ανανεώσιμες πηγές ενέργειας στο μετοχικό ή εταιρικό κεφάλαιο, των οποίων οι ΟΤΑ συμμετέχουν τουλάχιστον 70%. Ή θα καταβάλλεται η επιχορήγηση σε όσους συμμετέχουν τουλάχιστον με 70% για την εξυγίανση των επιχειρήσεων είτε να πραγματοποιείται αύξηση του μετοχικού, εταιρικού τους κεφαλαίου με δαπάνες από πιστώσεις του εθνικού σκέλους του Προγράμματος Δημοσίων Επενδύσεων. Αυτό λέει τούτη η τροπολογία. Στην πραγματικότητα «Γιάννης κερνάει, Γιάννης πίνει». Ο λαός θα κληθεί να πληρώσει οφέλη και ζημιές, συνήθως ζημιές, εκτός του ότι θα συμπαρασύρει και την ενίσχυση του ιδιώτη κατά το άλλο 30%. Βέβαια έτσι κι αλλιώς από μόνη της η επιχορήγηση των ΟΤΑ είναι προβληματική.

Τέλος, όσον αφορά την τροπολογία με γενικό αριθμό 1440 και ειδικό 142, που περιλαμβάνει δέκα άρθρα, στο σύνολό της θα ψηφίσουμε «παρών». Βαραίνουν όμως στο «παρών» τα δύο πρώτα.

Το πρώτο αφορά την επιδότηση πετρελαίου εσωτερικής καύσης θέρμανσης. Πρόκειται για κάποιες ορισμένες φραστικές αλλαγές σε διάταξη πρόσφατου νόμου για την επιδότηση του κόστους του πετρελαίου θέρμανσης. Αποσαφηνίζεται ότι η επιδότηση ανέρχεται στα 0,20 λεπτά του ευρώ ανά λίτρο και υπολογίζεται άπαξ επί της αξίας τιμολογίων πώλησης προς ΦΠΑ που εκδίδουν διυλιστήρια και εταιρείες εμπορίας πετρελαιοειδών.

Σε κάθε περίπτωση όμως η κρατική επιδότηση που δίνει η Κυβέρνηση, ακόμα και οι προτάσεις που κάνει ο ΣΥΡΙΖΑ στο πλαίσιο της Αντιπολίτευσης, δεν μπορούν να δώσουν ουσιαστικές ανάσες στο λαό, αφού οι αιτίες της πανάκριβης ενέργειας είναι η στρατηγική της απελευθέρωσης της αγοράς ενέργειας, η ολοκλήρωση της ενιαίας αγοράς. Εδώ ακριβώς είναι που αναπτύσσονται και όλοι οι μηχανισμοί, όπως το Χρηματιστήριο της Ενέργειας, το εμπόριο ρύπων, οι ρήτρες αναπροσαρμογής και πολλά άλλα.

Όποιες και όσες ρυθμίσεις φέρει η Κυβέρνηση ο στόχος παραμένει ίδιος, όπως και ο τελικός παραλήπτης του λογαριασμού, δηλαδή να κερδίζουν τα μονοπώλια και το κόστος να βαραίνει το λαό. Από αυτή τη σκοπιά η κρατική παρέμβαση στην τιμή της ηλεκτρικής ενέργειας δεν γίνεται μόνο με χρήματα των εργαζομένων και των άλλων βιοπαλαιστών, αλλά έχει στόχο να συγκρατήσει ακόμα και τη λαϊκή δυσαρέσκεια και την απότομη αύξηση της ενεργειακής φτώχειας.

Και τέλος στο άρθρο 2, που αφορά την ενίσχυση επιχειρήσεων γεωργικών εκμεταλλεύσεων, ψηφίζουμε «παρών». Έτσι κι αλλιώς στο σύνολο της τροπολογίας ψηφίζουμε «παρών». Παρέμεινε όμως και αυτό το άρθρο. Τα 60 εκατομμύρια που δίνουν στους αγρότες, κατά μέσο όρο 2 ευρώ το στρέμμα, είναι η απόλυτη κοροϊδία και δεν καλύπτει ούτε κατ’ ελάχιστο την εκτόξευση του κόστους παραγωγής.

Αποκλείει τους μη κατά κύριο επάγγελμα αγρότες την ίδια ώρα που το δίνει σε νομικά πρόσωπα ανεξάρτητα από το ποιος είναι ιδιοκτήτης. Δηλαδή θα πάρει ενίσχυση μια αγροτική εταιρεία που ανήκει σε εφοπλιστή, την ώρα που κόβονται βιοπαλαιστές αγρότες που μπορεί να κάνουν και μεροκάματα στην οικοδομή για να εξασφαλίσουν ένα εισόδημα.

Είναι αυτό που λέμε ότι η Κυβέρνηση κινείται στις ράγες της Κοινής Αγροτικής Πολιτικής, των δημοσιονομικών περιθωρίων της καπιταλιστικής ανάπτυξης. Δεν την ξεπλένει ούτε ο Νιαγάρας. Τα θύματα της Ευρωπαϊκής Ένωσης, των καρτέλ και των βιομηχάνων είναι οι ίδιοι οι αγρότες, οι οποίοι δεν έχουν να περιμένουν τίποτα από αυτή την πολιτική η οποία υπηρετεί το μονόδρομο της κερδοφορίας των μονοπωλιακών ομίλων.

Αυτά, κύριε Πρόεδρε και σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο ειδικός αγορητής του ΠΑΣΟΚ - Κινήματος Αλλαγής κ. Πάνας.

**ΑΠΟΣΤΟΛΟΣ ΠΑΝΑΣ:** Ο κύριος Υπουργός θα έλεγα ότι έχει ένα μαγικό τρόπο να παρουσιάζει τα θέματα όπως εκείνος επιθυμεί και η αλήθεια είναι ότι τον θαυμάζω για αυτόν τον τρόπο, γιατί είναι ιδιαίτερος και θέλει και μεγάλη εκπαίδευση. Να παρουσιάζονται τα πράγματα όπως επιθυμεί είναι θεμιτό, αλλά δεν πρέπει να ξεχνάμε ποια είναι η πραγματικότητα.

Τι έκανε λοιπόν σήμερα ο κ. Γεωργιάδης; Με τη δική του, θα έλεγα, μαθηματική μέθοδο απέδειξε ότι ο πληθωρισμός στη χώρα είναι αποτέλεσμα μόνο εξωγενών παραγόντων, εξωγενούς συγκυρίας. Και συγχρόνως μίλησε με παραδείγματα για το τι γίνεται σε σχέση με τη χώρα μας και τι γίνεται σε σχέση με τη Γερμανία, για δύο διαφορετικές περιπτώσεις. Ούτε λόγος για μέτρα ούτε λόγος για διαδικασίες ούτε λόγος ότι για το ότι από τον Ιανουάριο του 2022 έχουμε προτείνει συγκεκριμένα θέματα στην Κυβέρνηση και ποτέ δεν έγιναν αποδεκτά.

Προχώρησε όμως και ένα βήμα παραπάνω σε ό,τι αφορά το καλάθι των προϊόντων, το οποίο περιμένουμε να δούμε πού θα καταλήξει και αντί εκεί να έχουμε μία συζήτηση για το -εάν πραγματικά αυτό είναι στο πλαίσιο του ελεύθερου ανταγωνισμού- εάν θα υπάρχουν ζητήματα αισχροκέρδειας, εάν από αυτό θα έχουν πρόβλημα οι μικρομεσαίες επιχειρήσεις, πάλι με ένα μαγικό τρόπο έγινε μια σύμπλευση, θα έλεγα, με μια παρόμοια πρωτοβουλία η οποία πάρθηκε κατά την περίοδο της πανδημίας η οποία εν πάση περιπτώσει πήγε καλά.

Το ζήτημά μας λοιπόν στην προκειμένη περίπτωση δεν είναι αν θα φτάσουμε στο καλάθι των προϊόντων. Το ζήτημα όμως είναι πως δεν θα φτάσουμε εκεί και τι χρειάζεται να γίνει μέχρι να φτάσουμε εκεί. Δεν έχει δοθεί μια συγκεκριμένη απάντηση στις προτάσεις που έχουμε κάνει για τη μείωση του ΦΠΑ στα βασικά είδη διατροφής. Γιατί δεν γίνεται αυτό; Για να μαζευτούν υπερκέρδη και να πάμε μετά τον Ιανουάριο και να τα δώσουμε σε επιδοματικές πολιτικές; Άρα δεν πήραμε απαντήσεις σε βασικά ζητήματα και έγινε κατά κάποιο τρόπο μια παραποίηση ερμηνειών και δεδομένων.

Κλείνοντας σε ό,τι αφορά το νομοσχέδιο, όπως σας είπαμε από την πρώτη στιγμή αυτό είναι ένα νομοσχέδιο καλύτερο από το να μην υπήρχε αυτή τη στιγμή το συγκεκριμένο νομοσχέδιο, καλύτερο δηλαδή από το τίποτα. Όμως ουσιαστικά δεν φαίνεται να έχει συγκεκριμένη στρατηγική και σχεδιασμό μακροπρόθεσμο για τα επιχειρηματικά πάρκα. Υπάρχουν και θέματα τα οποία με τις νομοτεχνικές βελτιώσεις καλύφθηκαν, αλλά υπάρχουν και πάλι ανοικτά ζητήματα.

Πάλι και στο θέμα των επιχειρηματικών πάρκων ο Υπουργός, με έναν -θα χρησιμοποιήσω ξανά την έκφραση- μαγικό τρόπο μάς παρουσίασε αυτό το νομοσχέδιο σαν τη ναυαρχίδα των επενδύσεων στη χώρα μας. Κάτι τέτοιο όμως ουσιαστικά δεν φαίνεται, γιατί πρέπει να απαντήσουμε γιατί τα επιχειρηματικά πάρκα δεν προχώρησαν και πώς θα πάμε σε επίπεδο επενδύσεων σε νέα επιχειρηματικά πάρκα. Είναι το μεγάλο ερώτημα το οποίο υπάρχει.

Τελειώνοντας, θέλω να πω για το άρθρο 75 για το οποίο έχει γίνει πολύς λόγος, έστω και την ύστατη στιγμή να παραλειφθεί. Νομίζω ότι θα είναι μία κίνηση η οποία θα ικανοποιήσει και θα δώσει το στίγμα μιας ουσιαστικής αλλαγής στα πράγματα, καθώς είναι ένα θέμα για το οποίο όλα τα κόμματα της Αντιπολίτευσης, οι θεσμικοί φορείς και οι εργαζόμενοι -εννοώ για τα κλαρκ- είναι αντίθετοι και πρέπει να το δείτε καθαρά και με διαφορετική σκοπιά.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Τον λόγο θα πάρει τώρα ο εισηγητής του ΣΥΡΙΖΑ - Προοδευτική Συμμαχία κ. Ιωάννης Σαρακιώτης.

**ΙΩΑΝΝΗΣ ΣΑΡΑΚΙΩΤΗΣ:** Σας ευχαριστώ, κύριε Πρόεδρε.

Είχαμε πράγματι μία πολύωρη διαδικασία σήμερα. Ο Υπουργός στην αρχική του ομιλία μίλησε σαράντα τέσσερα λεπτά, έκανε πολλές παρεμβάσεις δεκάλεπτες, πεντάλεπτες, τετάρτου και σε όλο αυτό το χρονικό διάστημα που είχε τη δυνατότητα να τοποθετηθεί επί παντός επιστητού δεν βρήκε να πει ούτε μία κουβέντα για τις ήδη εγκατεστημένες επιχειρήσεις. Δεν απάντησε σε κανένα από τα ερωτήματα τα οποία έθεσαν, όχι τα κόμματα της Αντιπολίτευσης, αλλά οι εκπρόσωποι των φορέων, οι οποίοι τοποθετήθηκαν στην επιτροπή της περασμένης Δευτέρας και ήταν λάβροι κατά του νομοσχεδίου. Ήταν οι άνθρωποι της ΠΑΣΕΒΙΠΕ, ο Αντιπρόεδρος του Συνδέσμου Βιομηχανιών Στερεάς και Θεσσαλίας, οι οποίοι όχι μόνο δεν μίλησαν με επαινετικά λόγια για το νομοσχέδιο αλλά ανέφεραν ότι απειλεί τη βιωσιμότητα των επιχειρήσεων, έχει γίνει ουσιαστικά για να εξυπηρετήσει τα συμφέροντα μόνο μιας εταιρείας τρίτης -της «ΕΤΒΑ ΒΙΠΕ» της Τράπεζας Πειραιώς- και παρ’ όλη την πολύωρη τοποθέτηση που είχε συνολικά ο Υπουργός Ανάπτυξης κ. Γεωργιάδης σήμερα, δεν είπε ούτε μία κουβέντα, γιατί αυτοί είναι οι πραγματικοί επενδυτές, αυτή είναι η επιχειρηματικότητα της χώρας μας, οι άνθρωποι που είναι ήδη εγκατεστημένοι. Μας μίλησε μέχρι και για πιθανούς επενδυτές του μέλλοντος, για υποτιθέμενους επενδυτές, αλλά αυτούς οι οποίοι συμβάλλουν στην αύξηση του ΑΕΠ της χώρας μας δεν καταδέχθηκε να τους πιάσει στο στόμα του.

Ακούσαμε και το άλλο τρομερό ότι εκπροσωπούμε -λέει- τη μεσαία νοικοκυρά, τον μέσο εργαζόμενο. Και αναρωτιέμαι αυτό από το σημερινό νομοσχέδιο από πού προκύπτει άραγε; Από το γεγονός ότι φτιάχνει ένα νομοσχέδιο κομμένο και ραμμένο στα μέτρα της «ΕΤΒΑ ΒΙΠΕ»; Τα συμφέροντα της ανώνυμης εταιρείας της Τράπεζας Πειραιώς συμπίπτουν με τα συμφέροντα του μέσου εργαζόμενου; Αυτό ήθελε να μας πει ο κύριος Υπουργός; Ή ο μέσος εργαζόμενος και τα συμφέροντά του εξυπηρετούνται με τη διάταξη -που προανέφερε και ο συνάδελφος- του άρθρου 75 για τους χειριστές- κλαρκ και άλλων παρεμφερών μηχανημάτων, όπου -έγινε το πρωτοφανές- ο Υπουργός παραδέχθηκε στην επιτροπή ότι δεχόταν πιέσεις από εταιρείες logistics, σουπερμάρκετ, μεγάλες αλυσίδες κ.λπ., και παρ’ όλα αυτά -όπως ανέφερε ο εκπρόσωπος των εργαζομένων- είχε δηλώσει πριν από τρία χρόνια ότι όσο ήταν Υπουργός ο κ. Γεωργιάδης δεν θα περνούσε αυτή η διάταξη.

Ενέδωσε στις πιέσεις, δεν βρήκε μία κουβέντα να αναφέρει γι’ αυτούς τους ανθρώπους. Πολλοί συνάδελφοι από διάφορα κόμματα τόνισαν το ζήτημα της επικινδυνότητας, τόνισαν και μετέφεραν τα αιτήματα των χειριστών αυτών των μηχανημάτων, αλλά επειδή ο Υπουργός προφανώς εξυπηρετεί συγκεκριμένα συμφέροντα τα οποία δεν ταυτίζονται, απ’ ό,τι φαίνεται, με τη μέση ελληνική οικογένεια, τον μέσο εργαζόμενο, είναι ανένδοτος και δεν έχει και τη διάθεση να απαντήσει.

Παρομοίως δεν απάντησε και για το ζήτημα που ετέθη στην αρχή από τον Κοινοβουλευτικό μας Εκπρόσωπο κ. Χαρίτση για τα άρθρα 9 και 10. Τονίσαμε ότι εφόσον δεν τα άλλαξε, προφανώς τινάζει στον αέρα όλο το νομοσχέδιο. Ενδεχομένως το επόμενο χρονικό διάστημα να προκύψουν προσφυγές στην ελληνική δικαιοσύνη και σύμφωνα με αυτά που δεν αναφέρουν τα κόμματα της Αντιπολίτευσης, αλλά το αναφέρει η Επιστημονική Επιτροπή της Βουλής θα προκύψουν μείζονα ζητήματα συνταγματικότητας.

Όσον αφορά τις τροπολογίες, έχουμε καταθέσει με πρωτοβουλία του κ. Φίλη και της κ. Τζούφη δύο τροπολογίες προς θετική κατεύθυνση θεωρώ και οι δύο, καθώς η πρώτη αναφέρεται σε ζητήματα προαγωγής ή απόλυσης μαθητών και μαθητριών με αναπηρία και ειδικές εκπαιδευτικές ανάγκες και το δεύτερο έχει να κάνει με την άδεια και λειτουργία ΕΣΚ ή ΙΕΚ κοινωφελών ιδρυμάτων εκπαιδευτικού χαρακτήρα, τα οποία αναμένουμε να τα αξιολογήσει θετικά το Υπουργείο.

Την τροπολογία 1438 θα την υπερψηφίσουμε, παρά το γεγονός ότι διαφωνούμε με συγκεκριμένα άρθρα της, όπως το άρθρο 4 για την κάλυψη από το Πρόγραμμα Δημοσίων Επενδύσεων του Υπουργείου Υποδομών και Μεταφορών υποχρεώσεων που απορρέουν από σύμβαση παραχώρησης, αλλά βιώνουμε και σήμερα -όπως έχουμε βιώσει και σε πολλές συνεδριάσεις- την πρακτική της Νέας Δημοκρατίας να φέρνει σε μία τροπολογία δεκάδες άρθρα διαφορετικών Υπουργείων και να μην μπορούμε να υπερψηφίσουμε κάποια εξ αυτών.

Συμβαίνει αυτό και θα αναφερθώ στην επόμενη τροπολογία, στην 1440, στην οποία παρά το γεγονός ότι συμφωνούμε και είναι προς τη θετική κατεύθυνση άρθρα αυτής, υπάρχουν διατάξεις κυρίως του Υπουργείου Παιδείας τις οποίες δεν θα μπορούσαμε σε καμμία περίπτωση να υπερψηφίσουμε και γι’ αυτόν τον λόγο θα ψηφίσουμε «παρών».

Κλείνοντας, θα ήθελα να κάνω μια ερώτηση, γιατί καθώς το πρώτο άρθρο έχει να κάνει με την επιδότηση πετρελαίου εσωτερικής καύσης, θέρμανσης, κ.τ.λ., είχαμε δεχθεί σφοδρές καταγγελίες μετά την τοποθέτηση του Αλέξη Τσίπρα στη Διεθνή Έκθεση Θεσσαλονίκης, για το κατά πόσο ήταν κοστολογημένα τα μέτρα που πρότεινε, παρά το γεγονός ότι είχε παραθέσει αναλυτικά το κοστολόγιο του κάθε μέτρου.

Αναρωτιέμαι πού βρίσκεται η κοστολόγηση του συγκεκριμένου μέτρου; Γιατί όσο και να ψάξαμε δεν την βρήκαμε. Φαντάζομαι θα απαντηθεί πόσο κοστίζει το συγκεκριμένο μέτρο, καθώς στην τροπολογία δεν υπάρχει.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ο κ. Βιλιάρδος, ειδικός αγορητής της Ελληνικής Λύσης, έχει τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε. Δεν πρόκειται να πω πολλά πράγματα.

Συζητήσαμε σε όλες τις επιτροπές, όπως και σήμερα, και έθεσα μία σειρά από αρκετά ερωτήματα από τα οποία δεν απαντήθηκε ούτε ένα. Τα περισσότερα ερωτήματα όταν τα έκανα, ο Υπουργός είτε δεν ήταν παρών είτε μιλούσε στο τηλέφωνο και σήμερα το ίδιο. Προφανώς ήθελε να υπεκφύγει και να μην απαντήσει στα ερωτήματα.

Επίσης, είπε κάποια πράγματα επάνω σε αυτά που ανέφερε ο δικός μας Κοινοβουλευτικός Εκπρόσωπος, διαστρεβλώνοντας τα περισσότερα. Θα ήθελα να του απαντήσω συγκεκριμένα σε αυτά, αλλά από τη στιγμή που δεν είναι εδώ δεν έχει κανένα νόημα και δεν μου αρέσει να μιλάω για κάποιον, όταν αυτός δεν είναι εδώ.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Θα κλείσουμε με τον εισηγητή της Νέας Δημοκρατίας κ. Ευστράτιο Σιμόπουλο.

Ορίστε, κύριε Σιμόπουλε, έχετε τον λόγο.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ευχαριστώ, κύριε Πρόεδρε.

Κύριοι συνάδελφοι, κύριε Υφυπουργέ, ήμουν σε αρκετά νομοσχέδια εισηγητής, κυρίως του Υπουργείου Ανάπτυξης και του Υπουργείου Υποδομών. Σε όλα αυτά καταφέραμε μαζί με τους εισηγητές της Αντιπολίτευσης -κυρίως με τους εισηγητές του ΣΥΡΙΖΑ- να διορθώσουμε, εάν θέλετε, να βελτιώσουμε, εάν θέλετε, κάποια σημεία των νομοσχεδίων. Υπήρχε, λοιπόν, μία συνεργασία.

Αυτό δεν έγινε σε καμμία περίπτωση σήμερα. Αντίθετα, ακούσαμε μια απολύτως στείρα κριτική και βέβαια μία εχθροπάθεια, η οποία προκύπτει από τις τοποθετήσεις αρκετών, θα έλεγα, συναδέλφων από την πλευρά του ΣΥΡΙΖΑ. Με βαρύγδουπες λέξεις και τόνους ουσιαστικά συναγωνίζονταν σήμερα ποιος θα επιτεθεί ή ποια θα επιτεθεί με μεγαλύτερη σφοδρότητα και σε ένα επίπεδο το οποίο δεν πρέπει να χαρακτηρίζει την Βουλή μας στην Κυβέρνηση και στη Συμπολίτευση.

Εκείνο που θέλω να τονίσω είναι ότι αυτή η εχθροπάθεια δεν κάνει καλό γενικά στην πολιτική μας ζωή και είναι μια εχθροπάθεια την οποία την παρατηρούν κυρίως οι πολίτες.

Όσον αφορά στο νομοσχέδιο, αυτό που έχω να πω στον κ. Σαρακιώτη είναι το εξής: Διάβασε τις νομοτεχνικές βελτιώσεις; Είδε την αλλαγή στον κανονισμό λειτουργίας; Είδε που δεν μπορεί να γίνει πλέον καμμία αλλαγή στον κανονισμό λειτουργίας των υφιστάμενων επιχειρηματικών πάρκων αν δεν συναινέσει το 51% των εγκατεστημένων; Γιατί αυτή η κριτική χωρίς να έχει διαβάσει καν τις νομοτεχνικές βελτιώσεις;

Άρα, λοιπόν, κάτι πετύχαμε όλοι εμείς που σε αυτή τη διαδικασία…

**ΙΩΑΝΝΗΣ ΣΑΡΑΚΙΩΤΗΣ:** Είχατε εκφράσει κάποια αντίρρηση; Γιατί δεν θυμάμαι να είχατε εκφράσει κάποια αντίρρηση.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Μάλλον πάλι είστε αδιάβαστος.

**ΙΩΑΝΝΗΣ ΣΑΡΑΚΙΩΤΗΣ:** Πότε την εκφράσατε;

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Διαβάστε τα Πρακτικά.

**ΙΩΑΝΝΗΣ ΣΑΡΑΚΙΩΤΗΣ:** Πότε την εκφράσατε; Σε ποια επιτροπή;

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Σήμερα στην ομιλία μου.

**ΙΩΑΝΝΗΣ ΣΑΡΑΚΙΩΤΗΣ:** Εκφράσατε κάποια αντίρρηση;

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Είπα ότι το Υπουργείο πρέπει να βρει τη χρυσή ισορροπία ανάμεσα στην ανάγκη να γίνονται επενδύσεις και στην ανάγκη να αναγνωριστούν σε έναν βαθμό τα αιτήματα των εγκατεστημένων. Το είπα!

**ΙΩΑΝΝΗΣ ΣΑΡΑΚΙΩΤΗΣ:** Γενικά!

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Καλά, κύριε Σαρακιώτη, έπρεπε ως εισηγητής να πω αυτά που λέτε εσείς! Εδώ, κύριε Σαρακιώτη, δεν διαβάσατε τη νομοτεχνική βελτίωση που είναι εξαιρετικά σημαντική για τις εγκατεστημένες επιχειρήσεις, διότι εκεί εστίασαν ουσιαστικά όλοι οι φορείς. Και όλοι οι φορείς ήταν απολύτως θετικοί για το υπόλοιπο νομοσχέδιο -κυρίως εκεί- και βέβαια και για το άρθρο 75, όπου θα φανεί στο τέλος ποιος έχει δίκιο.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Ανάπτυξης και Επενδύσεων: «Ίδρυση, ανάπτυξη, διαχείριση και λειτουργία των Επιχειρηματικών Πάρκων - Ενιαίο πλαίσιο ρύθμισης για τους φορείς Οργανωμένων Υποδοχέων Μεταποιητικών και Επιχειρηματικών Δραστηριοτήτων και άλλες διατάξεις για την ενίσχυση της ανάπτυξης».

Προχωρούμε στην ψήφιση επί της αρχής, των άρθρων των τροπολογιών και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, ογδόντα τρία άρθρα, τέσσερις τροπολογίες, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Ίδρυση, ανάπτυξη, διαχείριση και λειτουργία των Επιχειρηματικών Πάρκων - Ενιαίο πλαίσιο ρύθμισης για τους φορείς Οργανωμένων Υποδοχέων Μεταποιητικών και Επιχειρηματικών Δραστηριοτήτων και άλλες διατάξεις για την ενίσχυση της ανάπτυξης |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 2 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 4 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 8 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 9 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 10 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 12 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 13 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 15 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 20 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 23 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 25 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 30 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 33 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 38 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 40 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 42 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 44 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 46 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 47 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 48 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 49 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 50 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 51 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 52 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 53 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 54 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 55 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 56 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 57 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 58 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 59 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 60 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 61 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 62 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 63 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 64 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 65 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 66 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 67 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 68 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 69 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 70 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 71 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 72 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 73 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 74 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 75 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 76 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 77 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 78 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 79 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 80 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 81 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 82 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 83 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. τροπ. 1437/139 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Υπ. τροπ. 1438/140 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. τροπ. 1439/141 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. τροπ. 1440/142 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεπώς το σχέδιο νόμου του Υπουργείου Ανάπτυξης και Επενδύσεων: «Ίδρυση, ανάπτυξη, διαχείριση και λειτουργία των Επιχειρηματικών Πάρκων - Ενιαίο πλαίσιο ρύθμισης για τους φορείς Οργανωμένων Υποδοχέων Μεταποιητικών και Επιχειρηματικών Δραστηριοτήτων και άλλες διατάξεις για την ενίσχυση της ανάπτυξης» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ.486 α)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 21.07΄ λύεται η συνεδρίαση για αύριο, ημέρα Παρασκευή 14 Οκτωβρίου 2022 και ώρα 11.00΄, με αντικείμενο εργασιών του Σώματος, κοινοβουλευτικό έλεγχο: συζήτηση επικαίρων ερωτήσεων, με πρώτη την επίκαιρη ερώτηση του Προέδρου της Κοινοβουλευτικής Ομάδας του ΣΥΡΙΖΑ προς τον Πρωθυπουργό, στο πλαίσιο της "Ώρας του Πρωθυπουργού".

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**