(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ Ι΄

Δευτέρα, 17 Οκτωβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας των Βουλευτών κ.κ. Γ. Κουμουτσάκου, κ. Δ. Αυγερινοπούλου και Σ. Πνευματικού, σελ.   
2. Ανακοινώνεται ότι με την υπ’ αρ. πρωτ. 10495/6784, από 17 Οκτωβρίου 2022, απόφαση του Προέδρου της Βουλής συγκροτήθηκαν οι προβλεπόμενες, από το άρθρο 43Α΄„ του Κανονισμού της Βουλής, Ειδικές Μόνιμες Επιτροπές Ελληνισμού και Διασποράς, Προστασίας Περιβάλλοντος, Έρευνας και Τεχνολογίας, Ισότητας, Νεολαίας και Δικαιωμάτων του Ανθρώπου, Περιφερειών, Οδικής Ασφάλειας και Σωφρονιστικού Συστήματος και λοιπών Δομών Εγκλεισμού Κρατουμένων για την Δ΄„ Σύνοδο της ΙΗ΄ Βουλευτικής Περιόδου, σελ.   
3. Ανακοινώνεται με την υπ’ αρ. πρωτ. 10496/6785, από 17 Οκτωβρίου 2022, απόφαση του Προέδρου της Βουλής συγκροτήθηκαν οι προβλεπόμενες, από το άρθρο 46 του Κανονισμού της Βουλής, Επιτροπές Εσωτερικών Θεμάτων της Βουλής (Οικονομικών της Βουλής και Βιβλιοθήκης της Βουλής) για τη Δ΄„ Σύνοδο της ΙΗ΄„ Βουλευτικής Περιόδου, σελ.   
4. Ανακοινώνεται με την υπ’ αρ. πρωτ. 10497/6786, από 17 Οκτωβρίου 2022, απόφαση του Προέδρου της Βουλής συγκροτήθηκε η προβλεπόμενη, από το άρθρο 43Α΄ του Κανονισμού της Βουλής, Επιτροπή Παρακολούθησης των Αποφάσεων του Ευρωπαϊκού Δικαστηρίου των Δικαιωμάτων του Ανθρώπου για τη Δ΄„ Σύνοδο της ΙΗ΄ Βουλευτικής Περιόδου, σελ.   
5. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:   
 α) Προς τον Υπουργό Υγείας:   
 i. με θέμα: «Εφαρμογή ογκολογικών θεραπειών και χρήση γενικής αναισθησίας σε αυτοτελείς ιδιωτικές μεικτές Μονάδες Ημερήσιας Νοσηλείας (Μ.Η.Ν.)», σελ.   
 ii. με θέμα: «Ποια είναι η πραγματικότητα για την γαστρεντερολογική κλινική και την δημόσια Υγεία στο Γενικό Νοσοκομείο της Λάρισας», σελ.   
 iii. με θέμα: «Γενικό Νοσοκομείο Κατερίνης: Κυβερνητική εγκατάλειψη στην «τύχη του», χωρίς καν Διοικητικό Συμβούλιο!», σελ.   
 β) Προς τον Υπουργό Αγροτικής Ανάπτυξης και Τροφίμων:   
 i. με θέμα: «Το κόστος παραγωγής σκοτώνει την εγχώρια κτηνοτροφία», σελ.   
 ii. με θέμα: «Στο έλεος των εμπόρων, των ασθενειών, των καιρικών φαινομένων και της κυβερνητικής αδράνειας οι αγρότες της Πιερίας», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίου νόμου:

Οι Υπουργοί Προστασίας του Πολίτη, Οικονομικών, Ανάπτυξης και Επενδύσεων, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Δικαιοσύνης, Εσωτερικών, Υποδομών και Μεταφορών, οι Υπουργοί Επικρατείας, οι Αναπληρωτές Υπουργοί Οικονομικών και Εσωτερικών, καθώς και ο Υφυπουργός Πολιτισμού και Αθλητισμού κατέθεσαν στις 14.10.2022 σχέδιο νόμου: «Αναμόρφωση και εκσυγχρονισμός Σωφρονιστικού Κώδικα- Τροποποιήσεις στον ν. 2776/1999», σελ.

ΠΡΟΕΔΡΟΣ

ΒΙΤΣΑΣ Δ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΒΙΤΣΑΣ Δ. , σελ.   
  
Β. Επί των επικαίρων ερωτήσεων:  
 ΑΡΑΧΩΒΙΤΗΣ Σ. , σελ.   
 ΓΕΩΡΓΑΝΤΑΣ Γ. , σελ.   
 ΓΚΑΓΚΑ Α. , σελ.   
 ΚΕΦΑΛΑ Μ. , σελ.   
 ΚΟΚΚΑΛΗΣ Β. , σελ.   
 ΠΛΕΥΡΗΣ Α. , σελ.   
 ΣΚΟΥΦΑ Ε. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ I΄

Δευτέρα 17 Οκτωβρίου 2022

Αθήνα, σήμερα στις 17 Οκτωβρίου 2022, ημέρα Δευτέρα και ώρα 17.02΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΔΗΜΗΤΡΙΟΥ ΒΙΤΣΑ**.

**ΠΡΟΕΔΡΕΥΩΝ (Δημήτριος Βίτσας):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα:

«Προς τη Βουλή των Ελλήνων, Ειδική Γραμματεία του Προέδρου της Βουλής.

Με την παρούσα σάς ενημερώνουμε, σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου τη Δευτέρα 17 Οκτωβρίου 2022, ότι οι επίκαιρες ερωτήσεις που θα συζητηθούν είναι οι εξής:

Η υπ’ αριθμόν 25/4-10-2022 επίκαιρη ερώτηση θα απαντηθεί από τον Υπουργό Υγείας κ. Αθανάσιο Πλεύρη. Οι υπ’ αριθμόν 33/6-10-2022 και 49/10-10-2022 επίκαιρες ερωτήσεις θα απαντηθούν από τον Υπουργό Αγροτικής Ανάπτυξης και Τροφίμων κ. Γεώργιο Γεωργαντά. Οι υπ’ αριθμόν 27/5-10-2022 και 43/10-10-2022 επίκαιρες ερωτήσεις θα απαντηθούν από την Αναπληρώτρια Υπουργό Υγείας κ. Ασημίνα Γκάγκα.

Παρακαλούμε όπως προβείτε στις δέουσες ενέργειες, προκειμένου να ενημερωθούν τόσο ο Προεδρεύων στη διαδικασία όσο και οι ερωτώντες Βουλευτές.

Ο Γενικός Γραμματέας Νομικών και Κοινοβουλευτικών Θεμάτων Στυλιανός - Ιωάννης Γ. Κουτνατζής.».

Θα ξεκινήσουμε τη συζήτηση με την πρώτη με αριθμό 25/4-10-2022 επίκαιρη ερώτηση πρώτου κύκλου της Βουλευτού Ιωαννίνων της Νέας Δημοκρατίας κ. Μαρίας - Αλεξάνδρας Κεφάλα προς τον Υπουργό Υγείας, με θέμα: «Εφαρμογή ογκολογικών θεραπειών και χρήση γενικής αναισθησίας σε αυτοτελείς ιδιωτικές μεικτές μονάδες ημερήσιας νοσηλείας (ΜΗΝ)».

Κυρία Κεφάλα, έχετε τον λόγο για δύο λεπτά.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Ευχαριστώ πολύ, κύριε Πρόεδρε.

Κύριε Υπουργέ, στις μεικτές μονάδες ημερήσιας νοσηλείας εκτελούνται συγκεκριμένες ιατρικές πράξεις και παρέχεται νοσηλεία χωρίς διανυκτέρευση, όπως ορίζεται από τον ν.4486/2017. Σύμφωνα με την ισχύουσα νομοθεσία, στη λίστα με τις ιατρικές πράξεις οι οποίες επιτρέπονται στις αυτοτελείς ιδιωτικές μονάδες ημερήσιας νοσηλείας δεν περιλαμβάνεται η εφαρμογή ογκολογικών θεραπειών. Επίσης, δεν επιτρέπεται η γενική αναισθησία. Επιτρέπεται μόνο η εκτέλεση ιατρικών πράξεων με τοπική αναισθησία, με αποτέλεσμα να αποκλείονται χειρουργεία που δεν χρήζουν μεν νοσηλείας με διανυκτέρευση, ωστόσο γίνονται κάτω από συνθήκες γενικής αναισθησίας.

Προκύπτουν, λοιπόν, τα εξής ζητήματα, κύριε Υπουργέ, στη λειτουργία των μονάδων ημερήσιας νοσηλείας, αυτά που σας γνωστοποιούμε σήμερα. Πρόκειται για δύο διαφορετικές υπηρεσίες – λειτουργίες, οι οποίες, όμως, έχουν την ίδια αφετηρία και καταλήγουν στα ίδια αποτελέσματα, αν αναλογιστούμε και τα πλεονεκτήματα που αφήνουν στους ασθενείς.

Ενδεικτικά αναφέρω μερικά, ειδικά για τους ογκολογικούς ασθενείς. Πρώτα απ’ όλα, ο μικρότερος κίνδυνος ενδονοσοκομειακών λοιμώξεων. Το τονίζω αυτό, γιατί γνωρίζω το ιδιαίτερο ενδιαφέρον σας πάνω σ’ αυτό το κομμάτι και πόσο πολύ σάς απασχολεί το συγκεκριμένο πρόβλημα. Επίσης, η ταχύτερη αντιμετώπιση της ροής των περιστατικών, που σημαίνει μικρότερη αναμονή στη λίστα για τα ραντεβού, χαμηλότερο κόστος νοσηλείας, υψηλότερη ικανοποίηση ογκολογικών ασθενών, καθώς λαμβάνουν θεραπεία σ’ έναν χώρο μακριά από το νοσοκομείο, σ’ έναν χώρο της επιλογής τους, γιατί καταλαβαίνουμε όλοι ότι πολλές φορές για τους ογκολογικούς ασθενείς ακόμη και ο χώρος του νοσοκομείου είναι επιβαρυντικός για την ψυχολογία τους. Τελικά θα έχουμε και αποσυμφόρηση του δημοσίου συστήματος υγείας.

Σχετικά με τη χρήση γενικής αναισθησίας στις μονάδες ημερήσιας νοσηλείας, θα μπορούσε να υπάρχει παρουσία καρδιολόγου - αναισθησιολόγου ή συναφών ειδικοτήτων ιατρών, ώστε να αναλάβουν το ίδιο φάσμα χειρουργικών επεμβάσεων, όπως γίνεται και στα νοσηλευτικά ιδρύματα στις μονάδες βραχείας νοσηλείας. Και εδώ τα πλεονεκτήματα είναι ανάλογα μ’ αυτά που προαναφέραμε.

Γνωρίζω ότι βασική μέριμνα και δική σας και δική μας παραμένει η παροχή υψηλού επιπέδου υγειονομικής φροντίδας σε κάθε πολίτη, χωρίς καμμία έκπτωση στην ποιότητα, χωρίς αναμονές και με τη χαμηλότερη δυνατή επιβάρυνση για τον ασθενή.

Λαμβάνοντας όλα αυτά υπ’ όψιν, ερωτώ αν προτίθεστε να δώσετε τη δυνατότητα εφαρμογής ογκολογικών θεραπειών στις ιδιωτικές μεικτές μονάδες ημερήσιας νοσηλείας και αν προτίθεστε να επιτρέψετε τη γενική χρήση αναισθησίας σ’ αυτές τις μονάδες.

Σας ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κυρία συνάδελφε, πραγματικά θίγετε ένα θέμα με ιδιαίτερο ενδιαφέρον για τις μονάδες ημερήσιας νοσηλείας και ειδικά σε περιοχές που δεν υπάρχει η δυνατότητα δευτεροβάθμιας κάλυψης. Διαχρονικά υπήρχε μια ιδιαίτερη προσοχή στο κομμάτι των μονάδων ημερήσιας νοσηλείας, οι οποίες εντάσσονται στην πρωτοβάθμια φροντίδα υγείας και γι’ αυτόν τον λόγο ο νομοθέτης, από τον ιδρυτικό νόμο των μονάδων ημερήσιας νοσηλείας, ποτέ δεν έχει επιτρέψει να υπάρχει αναισθησία παρά μόνο η τοπική.

Μέχρι στιγμής στο σκέλος με τις μονάδες ημερήσιας νοσηλείας, με τις υπουργικές αποφάσεις που έχουν βγει τα τελευταία πέντε-έξι χρόνια, έχει αναπτυχθεί η δυνατότητα να υπάρχει στην οφθαλμολογία και στην πλαστική επανορθωτική χειρουργική, που οφείλω να σας ενημερώσω κιόλας ότι έγινε και η διαπραγμάτευση με τον ΕΟΠΥΥ και ήδη υπάρχει σύμβαση για τις οφθαλμολογικές μονάδες ημερήσιας νοσηλείας, που θα ενεργοποιηθεί από το 2023, καθώς επίσης και στην ειδικότητα ωτορινολαρυγγολογίας και δερματολογίας - αφροδισιολογίας.

Ένα μεγάλο κομμάτι έχει να κάνει, λοιπόν, με τις υπόλοιπες πράξεις που έχει ζητηθεί από το ΚΕΣΥ να υπάρξει κατάλογος ιατρικών πράξεων λοιπών ειδικοτήτων που μπορεί να γίνουν αντικείμενο των μονάδων ημερήσιας νοσηλείας.

Ειδικώς για τα δύο σκέλη στα οποία αναφέρεστε, πρώτα απ’ όλα στην περίπτωση της ογκολογίας ήδη με ερώτημα που έχει αποσταλεί στο ΚΕΣΥ περιμένουμε τη γνωμοδότησή του κατά πόσο πράξεις που δεν έχουν αναισθησία, πάλι της ογκολογίας, θα μπορούν να γίνουν σε μονάδες ημερήσιας νοσηλείας, λαμβάνοντας υπ’ όψιν αυτό ακριβώς που επισημάνατε και με την εισήγησή σας, δηλαδή τα πλεονεκτήματα που υπάρχουν.

Υπάρχει και ένας επιπλέον λόγος: Πολλές φορές ογκολογικοί ασθενείς υποχρεούνται απλώς για έγχυση ογκολογικού φαρμάκου να μεταφέρονται μακριά από την περιοχή στην οποία κατοικούν, πράγμα το οποίο ουσιαστικά επιβαρύνει τους ασθενείς.

Έχουμε ζητήσει, λοιπόν -και είναι στο στάδιο της επεξεργασίας- να έχουμε γνωμοδότηση από το ΚΕΣΥ, τον τρόπο και το ποιες πράξεις που συνδέονται με την ογκολογία θα μπορούσαν να γίνουν σε μονάδες ημερήσιας νοσηλείας προς όφελος των ασθενών. Πιστεύουμε ότι το επόμενο χρονικό διάστημα θα υπάρξει και η εισήγηση του ΚΕΣΥ.

Αναφορικώς με το σκέλος της αναισθησίας, εκεί πέρα το ΚΕΣΥ επί της αρχής έχει θέσει μία άποψη ότι μπορεί να διευρυνθεί το σκέλος της αναισθησίας και σε άλλες πράξεις.

Οι υπηρεσίες του Υπουργείου είναι ιδιαιτέρως διστακτικές προς μια τέτοια κατεύθυνση αμιγώς για επιστημονικούς λόγους, διότι -το αντιλαμβάνεστε και εσείς και από την ιδιότητά σας- όσο περισσότερο στάδιο έχουμε παραπάνω αναισθησία και φεύγουμε από την τοπική και πηγαίνουμε προς τη γενική αναισθησία, θα πρέπει να είναι σίγουρα πολύ ασφαλές το πλαίσιο για τους ασθενείς.

Συνεπώς αυτή τη στιγμή προτεραιότητα είναι να ενταχθούν οι πράξεις οι οποίες δεν έχουν αναισθησία, να δούμε το σκέλος των ογκολογικών ασθενών που υπάρχει πολύ μεγάλη ευαισθησία και, παράλληλα, σε ένα επόμενο στάδιο, μόνο εάν τύχουν και επιστημονικά πλήρους ασφάλειας πράξεις που μπορεί να συνδέονται με άλλον τρόπο, μπορεί να εξεταστεί και προς αυτή την κατεύθυνση έχει ζητηθεί άποψη του ΚΕΣΥ και γι’ αυτές τις πράξεις.

**ΠΡΟΕΔΡΕΥΩΝ (Δημήτριος Βίτσας):** Κυρία Κεφάλα, έχετε τον λόγο για τρία λεπτά.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Νομίζω ότι δεν έχω να ρωτήσω κάτι άλλο. Κρατώ ότι έχει δρομολογηθεί το πρώτο σκέλος που αφορά στην ερώτηση, που απευθύνεται στους ογκολογικούς ασθενείς, και είμαστε εν αναμονή και του δεύτερου σκέλους με συγκεκριμένες ιατρικές πράξεις και σίγουρα με καμμία έκπτωση στην ποιότητα υπηρεσιών υγείας προς όλους τους ασθενείς.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Έχετε να προσθέσετε κάτι, κύριε Υπουργέ;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Όπως επισημάνθηκε, όλες οι πράξεις γίνονται αποκλειστικά με γνώμονα την ασφάλεια. Στους ογκολογικούς ασθενείς υπάρχει ευαισθησία. Τώρα στη διεύρυνση της αναισθησίας παραμένει το νομικό πλαίσιο ως έχει και όταν θα έχουμε τις ακριβείς προδιαγραφές, θα μπορούμε να συζητήσουμε παραπάνω.

**ΠΡΟΕΔΡΕΥΩΝ (Δημήτριος Βίτσας):** Σας ευχαριστώ πολύ.

Θα συζητηθεί η δεύτερη με αριθμό 27/5-10-2022 επίκαιρη ερώτηση πρώτου κύκλου του Βουλευτή Λαρίσης του Συνασπισμού Ριζοσπαστικής Αριστεράς κ. Βασιλείου Κόκκαληπρος τον ΥπουργόΥγείας,με θέμα: «Ποια είναι η πραγματικότητα για την Γαστρεντερολογική Κλινική και τη δημόσια υγεία στο Γενικό Νοσοκομείο της Λάρισας».

Θα απαντήσει η Αναπληρώτρια Υπουργός Υγείας κ. Ασημίνα Γκάγκα.

Ορίστε, κύριε Κόκκαλη, έχετε τον λόγο για δύο λεπτά.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κυρία Υπουργέ, όπως γνωρίζετε η Λάρισα διαθέτει δύο νοσοκομεία, το ένα είναι το Πανεπιστημιακό Νοσοκομείο και το άλλο είναι το Γενικό Νομαρχιακό.

Με την παρούσα επίκαιρη ερώτηση αναφέρομαι στο Νομαρχιακό Νοσοκομείο Λαρίσης και συγκεκριμένα για τη λειτουργία της Γαστρεντερολογικής Κλινικής, μία κλινική η οποία ξεκίνησε το 1990. Η επιτυχής πορεία αυτής την καταξίωσε και το 1996 κρίθηκε κατάλληλη για πλήρη ειδικότητα στη γαστρεντερολογία. Το 1999 με σχετική υπουργική απόφαση η συγκεκριμένη κλινική μεταφέρεται στο Πανεπιστημιακό Νοσοκομείο της Λάρισας. Εν συνεχεία, το 2012 λόγω μνημονιακών δεσμεύσεων και απαιτήσεων καταργείται και μεταφέρεται ουσιαστικά στο Πανεπιστημιακό Νοσοκομείο της Λάρισας. Τον Νοέμβριο του 2018 το Νοσοκομείο Λάρισας -και με τη σύμφωνη γνώμη του Υπουργείου Υγείας τότε- αιτήθηκε την εκ νέου επανασύσταση της κλινικής, η οποία έλαβε χώρα τυπικά τον Μάρτιο του 2020 και συγκεκριμένα στις 21 Μαρτίου.

Ποια είναι η κατάσταση αυτή τη στιγμή και ποια είναι τα πιο σοβαρά προβλήματα; Επί τρία χρόνια έχουμε ειλικρινά κουραστεί στον Νομό Λαρίσης να ακούμε για αριθμούς, για προκηρύξεις, για εγκρίσεις δαπανών, για επιχορηγήσεις των νοσοκομείων. Όμως, η κατάσταση είναι παραπάνω από θλιβερή.

Σε λίγες μέρες συμπληρώνονται δύο χρόνια από την αίτηση που έχει υποβληθεί, προκειμένου να αναγνωριστεί η καταλληλότητα της κλινικής για να έχει ειδικευόμενους. Ξέρετε πολύ καλά, καθώς είστε γιατρός, την εργασία που προσφέρουν οι ειδικευόμενοι σε μια κλινική.

Κυρία Υπουργέ, σε λίγες μέρες κλείνουν δύο χρόνια από την υποβολή του αιτήματος στο ΚΕΣΥ. Σήμερα περιμένουμε να μας πείτε όχι χρονοδιάγραμμα, πότε θα γίνει αυτή η αναγνώριση, η πιστοποίηση της καταλληλότητας της κλινικής, προκειμένου να απασχολούνται ειδικευόμενοι ιατροί τους οποίους τους έχει μεγάλη ανάγκη η κλινική, αλλά και το Γενικό Νομαρχιακό Νοσοκομείο Λάρισας.

Η κατάσταση, βέβαια, περαιτέρω είναι, όπως είπα, περισσότερο από θλιβερή. Ενδεικτικό είναι ότι δεν υπάρχουν γραφεία ιατρών. Σε έναν χώρο βρίσκονται το αναρρωτήριο, το εξεταστήριο, εκεί γίνονται και οι ενδοσκοπήσεις. Είναι στον διάδρομο. Όπως ακριβώς σας το λέω: στον διάδρομο. Και δεύτερον, δεν έχουν μόνιμες κλίνες. Φιλοξενείται η κλινική, οι ασθενείς της κλινικής, στη χειρουργική. Δεν έχει ούτε ο διευθυντής ούτε το προσωπικό την πρόσβαση κατευθείαν στους ασθενείς, στους αρρώστους.

Συνεπώς ερωτάσθε και τελειώνω με αυτό, κύριε Πρόεδρε, και ευχαριστώ για την ανοχή: Πότε ακριβώς θα δοθεί αυτή η πιστοποίηση της καταλληλότητας, ώστε να αποκτήσει η κλινική τους ειδικευόμενους που τόσο έχει ανάγκη και ποιος είναι ο προγραμματισμός σας για την ουσιαστική αναβάθμιση της συγκεκριμένης κλινικής;

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κυρία Υπουργέ, έχετε τον λόγο για τρία λεπτά.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ευχαριστώ πολύ για την ερώτηση. Όπως είπατε, αυτή η Γαστρεντερολογική Κλινική ιδρύθηκε το 2020 επί των ημερών μας. Δηλαδή, αυτή η Κυβέρνηση την έκανε τη Γαστρεντερολογική Κλινική με τρεις θέσεις αρχικά και φέτος δώσαμε και άλλες δύο.

Για να δοθούν ειδικευόμενοι σε μια κλινική, γιατί οι ειδικευόμενοι δεν δίνονται για να δουλέψει η κλινική, δίνονται για να εκπαιδευτούν και για να μπορέσει το ΚΕΣΥ να εγκρίνει ένα κέντρο ότι είναι ικανό να κάνει εκπαίδευση, δεν μπορεί με το που ανοίγει ένα κέντρο να το εγκρίνει ότι κάνει εκπαίδευση, πρέπει να έχει στοιχεία: Πόσες επεμβάσεις κάνει, πόσο καλά πάνε οι ασθενείς, ποιοι είναι αυτοί που διδάσκουν, ποια είναι τα χαρτιά τους. Άρα με το που ανοίγει ένα κέντρο δεν μπορείς να κάνεις αίτηση στο ΚΕΣΥ. Συνήθως περνάνε δύο χρόνια. Απ’ ό,τι ξέρω τώρα το ΚΕΣΥ επεξεργάζεται να περνάνε τρία χρόνια για να αναγνωρίζει πόσο καλό είναι το κέντρο, για να δώσει ειδικότητα.

Να σας πω ότι αυτό δεν είναι ελληνικό κομμάτι. Στη Mayo Clinic πριν από λίγα χρόνια κινδύνευσε να μην υπάρχει χειρουργικό πρόγραμμα γιατί δεν είχαν αρκετά περιστατικά. Άρα το κομμάτι του αν δίνει ειδικότητα ένα τμήμα είναι κάτι που αφορά το επιστημονικό, το εισηγητικό όργανο, το ΚΕΣΥ και το ΚΕΣΥ αποφασίζει ανάλογα με τον φάκελο που παίρνει.

Δεν ξέρω τι έχει το ΚΕΣΥ. Θα μας απαντήσουν και θα μας απαντήσουν ανάλογα με τα στοιχεία. Τα στοιχεία που βλέπω εγώ ως γιατρός είναι καλά. Δηλαδή, έχει κάνει διάφορες επεμβάσεις αυτά τα δύο χρόνια της λειτουργίας του που του επιτρέπουν. Έχει ένα συγκεκριμένο πρόβλημα τώρα, γιατί, όπως ξέρετε, ο διευθυντής της κλινικής έχει ένα σοβαρό θέμα υγείας και το τμήμα λειτουργεί λίγο λιγότερο τώρα. Όμως η αλήθεια είναι ότι το τμήμα λειτουργεί καλά και ότι θέλουμε να το υποστηρίξουμε.

Να σας πω τώρα για τα ιατρεία. Έχω φωτογραφίες που μου έχουν στείλει από το νοσοκομείο για το πώς είναι τα γραφεία τους. Το γαστρεντερολογικό τμήμα στεγάζεται μέσα στο ακτινολογικό, γιατί το ERCP έχει ανάγκη από παράλληλο ακτινοσκοπικό έλεγχο για να γίνεται. Άρα ο χώρος αυτός είναι ένας χώρος που είχε ζητήσει ο διευθυντής της κλινικής, του παραχωρήθηκε και, ναι, τελειώνει σε ένα κομμάτι διαδρόμων. Όμως είναι κομμάτι που δεν περνάει. Είναι ένα τμήμα που έχει χωριστεί για τη συγκεκριμένη χρήση και τουλάχιστον αυτή ήταν η συμφωνία των γιατρών της κλινικής με το νοσοκομείο.

Αν υπάρχει κάποια άλλη πρόταση, πολύ ευχαρίστως να την ακούσουμε. Όμως είναι σίγουρο ότι θέλουμε να βοηθήσουμε το γαστρεντερολογικό τμήμα. Ξεκινήσαμε με τρεις θέσεις, δώσαμε άλλες δύο και σαφώς βοηθάμε τη λειτουργία του.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κύριε Κόκκαλη, έχετε τον λόγο για τρία λεπτά.

**ΒΑΣΙΛΕΙΟΣ ΚΟΚΚΑΛΗΣ:** Κυρία Υπουργέ, ειλικρινά δεν περίμενα αυτή την απάντηση. Είπατε δεν ξέρω τι έχει το ΚΕΣΥ, θα μας απαντήσουν. Εσείς είστε η Αναπληρώτρια Υπουργός Υγείας. Δεν μιλάτε με το ΚΕΣΥ να τους πείτε ότι εδώ εκκρεμεί ένα αίτημα από αυτή την κλινική; Εάν δεν ξέρετε εσείς που είστε η αρμόδια καθ’ ύλην και κατά νόμο Υπουργός, ποιος μπορεί να ξέρει; Εγώ ή ο κ. Βίτσας ή η κ. Σκούφα εδώ; Ποιος μπορεί να ξέρει;

Είπατε ότι απαιτούνται τρία χρόνια. Άρα πρέπει να περιμένουμε τουλάχιστον έναν χρόνο. Εγώ αυτή την πληροφόρηση δεν την έχω και ούτε διεκδικώ το αλάθητο. Να το ξεκαθαρίσουμε. Δεν έπρεπε, όμως, το Υπουργείο να έχει μια υπεύθυνη ενημέρωση εν όψει και της απάντησης στην επίκαιρη ότι το ΚΕΣΥ μελέτησε τον φάκελο, είναι ακόμα νωρίς ή μελέτησε τον φάκελο και είναι ανεπαρκή τα στοιχεία. Εσείς σήμερα εδώ μας λέτε ότι «δεν ξέρω, θα μας απαντήσουν». Δηλαδή μετά από έναν χρόνο και να δούμε.

Δεύτερον, είπατε ότι η κλινική επανασυστάθηκε το 2020. Από μόνη της; Όχι Κάποιος το ζήτησε. Ποιος το ζήτησε;

Στις 15 Νοεμβρίου 2018 ζητήθηκε η επανασύσταση της κλινικής με το υπ’ αριθμόν 28 απόσπασμα του πρακτικού του διοικητικού συμβουλίου του νοσοκομείου.

Περίμενα σήμερα, κυρία Υπουργέ, μια μεγαλύτερη σπουδή, αν όχι ευαισθησία, όσον αφορά καθαρά στο αντικείμενο που έχει να κάνει με τη χορήγηση ειδικότητας. Προβλέπεται εκ του νόμου η τριετής ή δεν προβλέπεται; Ήταν ανεπαρκή τα στοιχεία ώστε θα καθυστερήσει αυτή η χορήγηση της πιστοποίησης της κλινικής; Είπατε ότι έχετε φωτογραφίες. Εγώ έχω πριν έναν μήνα. Βέβαια το ότι έχετε φωτογραφίες σημαίνει ότι κάποιοι εκεί αγχώθηκαν. Τουλάχιστον η επίσκεψή μου να βγει σε κάτι καλό. Οι φωτογραφίες εύχομαι να μην είναι οι ίδιες σε περιεχόμενο με αυτές που έχετε εσείς. Οι φωτογραφίες δείχνουν τραγικά πράγματα. Εάν θεωρείτε ότι ο διάδρομος, άσχετα εάν δεν είναι διάδρομος που περνάει πολύς κόσμος όπως είπατε, είναι χώρος γραφείων ιατρών, τότε περισσεύει οποιοδήποτε σχόλιο από μένα.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κυρία Υπουργέ, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Να σας απαντήσω, γιατί μάλλον δεν καταλάβατε τι σας είπα. Αυτό που σας είπα είναι ότι το ΚΕΣΥ για να ελέγξει ένα φάκελο πρέπει ένα τμήμα να λειτουργεί κάποιο διάστημα. Δηλαδή, δεν μπορεί να εγκριθεί χρόνος ειδικότητας χωρίς να ξέρουν τι στο καλό κάνεις ως τμήμα. Αυτό δεν μπορεί να το κάνεις με το που ξεκινάς. Το κάνεις μετά από έναν χρόνο λειτουργίας μίνιμουμ. Συνήθως είναι δύο χρόνια το κομμάτι που θέλει να δει το ΚΕΣΥ για να αποφασίσει αν αυτό το τμήμα, που λειτουργεί πράγματι, μπορεί να εκπαιδεύσει νέους γιατρούς.

Άρα μέσα στα χρόνια αυτά που λειτούργησε το ΚΕΣΥ δεν είχε τον χρόνο να το δει. Πράγματι ζήτησαν επιπλέον πληροφορίες. Περιμένουν τις επιπλέον πληροφορίες για να εγκρίνουν ή όχι τη χορήγηση ειδικότητας. Να πω ότι το ΚΕΣΥ δεν είναι κομμάτι του Υπουργείου. Είναι ένα ανεξάρτητο επιστημονικό όργανο. Δεν είναι και πολύ λογικό να παρεμβαίνει ο Υπουργός και να τους λέει «κάντε αυτό και κάντε εκείνο». Είναι ένα ανεξάρτητο επιστημονικό όργανο. Νομίζω ότι καλό είναι να το αφήσουμε έτσι.

Να ξεκαθαρίσουμε ότι ο χρόνος ειδικότητας δίνεται σε τμήματα που αποδεδειγμένα έχουν περιστατικά, έχουν καλούς εκπαιδευτές και μπορούν να δώσουν ειδικότητα. Θα μας το απαντήσει το ΚΕΣΥ, φαντάζομαι μέσα στο επόμενο διάστημα. Απλώς πρέπει να έχει κάποια στοιχεία. Και αυτά δεν γίνονται τον πρώτο χρόνο.

Επίσης να σας πω, αφού το αίτημα γίνεται το 2018 γιατί δεν το κάνατε εσείς ως Κυβέρνηση και το κάναμε εμείς; Εμείς το κάναμε. Εσείς γιατί δεν το κάνατε; Άρα εμείς το κάναμε αυτό ανεξάρτητα από το ποιος το ζήτησε, αν το ζήτησαν επί εποχής ΣΥΡΙΖΑ ή επί δικής μας εποχής, εμείς το κάναμε. Άρα είναι σαφές ότι θέλουμε να το στηρίξουμε αυτό το τμήμα.

Επειδή κάνετε αυτή την ερώτηση για τα γραφεία, ζήτησα από το νοσοκομείο να μου πει πού είναι τα γραφεία. Μου έστειλε κάποιες φωτογραφίες που είναι στη διάθεσή σας. Αν δεν είναι σωστές, θα μου πείτε. Το τμήμα φαίνεται να λειτουργεί ευνομούμενα. Ο χώρος που μου έδειξαν στον διάδρομο δεν είναι γραφεία γιατρών. Είναι ο χώρος που αναμένουν οι ασθενείς. Τα γραφεία των γιατρών είναι μέσα στα εξεταστήρια και σε κάποιο κομμάτι που είναι συγκεκριμένα γραφεία γιατρών.

Ως προς τη χωροθεσία του Γενικού Νοσοκομείου Λάρισας, όπως ξέρετε, γενικά είναι νοσοκομείο που πάσχει από έλλειψη χώρων. Έχει γίνει μία αίτηση για ένα καινούργιο κτήριο που όμως δεν υπάρχει αυτή τη στιγμή. Άρα το νοσοκομείο πράγματι έχει μια έλλειψη χώρου, όχι τώρα. Την έχει, είναι γεγονός αυτό. Φαντάζομαι το ξέρετε καλύτερα από εμένα γιατί είστε από εκεί.

Θα ξαναπώ ότι το γαστρεντερολογικό τμήμα το ξεκινήσαμε και το στηρίζουμε και θα συνεχίσουμε το στηρίζουμε. Επίσης, μιλάτε για budget. Το budget στα ελληνικά νοσοκομεία είναι ένας γενικός προϋπολογισμός. Είναι μια καλή ιδέα να πάμε και να πούμε «από εδώ και πέρα γίνεται ανά τμήμα o προϋπολογισμός, αυτά είναι τα χρήματα που έχετε να διαχειριστείτε γι’ αυτή τη χρονιά, κανονίστε πώς θα τα χρησιμοποιήσετε». Πραγματικά πρέπει να υπάρχει ένα συγκεκριμένο budget, όπως υπάρχει σε όλες τις χώρες του κόσμου, σε όλα τα νοσοκομεία του κόσμου, ένας συγκεκριμένος προϋπολογισμός τον οποίον οφείλουν να σεβαστούν όλοι και να το χρησιμοποιήσουν κατά τον καλύτερο δυνατό τρόπο.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε κι εμείς.

Έχω την τιμή να ανακοινώσω στο Σώμα ότι οι Υπουργοί Προστασίας του Πολίτη, Οικονομικών, Ανάπτυξης και Επενδύσεων, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Δικαιοσύνης, Εσωτερικών, Υποδομών και Μεταφορών, οι Υπουργοί Επικρατείας, οι Αναπληρωτές Υπουργοί Οικονομικών και Εσωτερικών, καθώς και ο Υφυπουργός Πολιτισμού και Αθλητισμού κατέθεσαν στις 14-10-2022 σχέδιο νόμου: «Αναμόρφωση και εκσυγχρονισμός Σωφρονιστικού Κώδικα - Τροποποιήσεις στον ν.2776/1999».

Παραπέμπεται στην αρμόδια Διαρκή Επιτροπή.

Επίσης, έχω την τιμή να κάνω στο Σώμα την εξής ανακοίνωση:

«Κυρίες και κύριοι συνάδελφοι, έχω την τιμή να σας ανακοινώσω ότι:

α) με την υπ’ αριθμ. πρωτ. 10495/6784, από 17 Οκτωβρίου 2022, απόφαση του Προέδρου της Βουλής συγκροτήθηκαν οι προβλεπόμενες, από το άρθρο 43Α του Κανονισμού της Βουλής, Ειδικές Μόνιμες Επιτροπές Ελληνισμού και Διασποράς, Προστασίας Περιβάλλοντος, Έρευνας και Τεχνολογίας, Ισότητας, Νεολαίας και Δικαιωμάτων του Ανθρώπου, Περιφερειών, Οδικής Ασφάλειας και Σωφρονιστικού Συστήματος και λοιπών Δομών Εγκλεισμού Κρατουμένων για την Δ΄ Σύνοδο της ΙΗ΄ Βουλευτικής Περιόδου,

β) με την υπ’ αριθμ. πρωτ. 10496/6785, από 17 Οκτωβρίου 2022, απόφαση του Προέδρου της Βουλής συγκροτήθηκαν οι προβλεπόμενες, από το άρθρο 46 του Κανονισμού της Βουλής, Επιτροπές Εσωτερικών Θεμάτων της Βουλής (Οικονομικών της Βουλής και Βιβλιοθήκης της Βουλής) για τη Δ΄ Σύνοδο της ΙΗ΄ Βουλευτικής Περιόδου,

γ) με την υπ’ αριθμ. πρωτ. 10497/6786, από 17 Οκτωβρίου 2022, απόφαση του Προέδρου της Βουλής συγκροτήθηκε η προβλεπόμενη, από το άρθρο 43Α του Κανονισμού της Βουλής, Επιτροπή Παρακολούθησης των Αποφάσεων του Ευρωπαϊκού Δικαστηρίου των Δικαιωμάτων του Ανθρώπου για τη Δ΄ Σύνοδο της ΙΗ΄ Βουλευτικής Περιόδου.

Οι σχετικές αποφάσεις έχουν αναρτηθεί στην «Κοινοβουλευτική Διαφάνεια» και θα καταχωριστούν στα Πρακτικά της σημερινής συνεδρίασης.».

(Οι προαναφερθείσες αποφάσεις καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 19-30)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Δημήτριος Βίτσας):** Συνεχίζουμε με την τέταρτη με αριθμό 43/10-10-2022 επίκαιρη ερώτηση δεύτερου κύκλου της Βουλευτού Πιερίας του Συνασπισμού Ριζοσπαστικής Αριστεράς κ. Ελισάβετ (Μπέττυς) Σκούφα προς τον Υπουργό Υγείας, με θέμα: «Γενικό Νοσοκομείο Κατερίνης: Κυβερνητική εγκατάλειψη στην τύχη του, χωρίς καν διοικητικό συμβούλιο!»

Στην ερώτηση θα απαντήσει η Αναπληρώτρια Υπουργός Υγείας κ. Γκάγκα.

Κυρία Σκούφα, έχετε τον λόγο για δύο λεπτά να παρουσιάσετε την ερώτησή σας.

**ΕΛΙΣΣΑΒΕΤ ΣΚΟΥΦΑ:** Κυρία Υπουργέ, τα στοιχεία της EUROSTAT και τα στοιχεία της νέας μελέτης του καθηγητή ιατρικής κ. Λύτρα είναι εκκωφαντικά. Η EUROSTAT κάνει λόγο για υπερβάλλουσα θνησιμότητα στη χώρα μας τον Αύγουστο, ληξάσης της πανδημίας βάσει κυβερνητικών… Ήταν υπερδιπλάσια από τον ευρωπαϊκό μέσο όρο και πολύ πιο πάνω από τη δεύτερη και τρίτη χώρα στη σειρά αυτής της μακάβριας κατάταξης.

Ο δε κ. Λύτρας στη νέα μελέτη του, με στοιχεία που αφορούν από τον Σεπτέμβρη του 2021 και μετά, αναφέρει ότι το 74,7% των διασωληνωμένων σε ΜΕΘ ή εκτός ΜΕΘ πέθαναν. Πέθανε το 97,7% όσων δεν πρόλαβαν. Άρα, όλοι όσοι δεν πρόλαβαν να διασωληνωθούν. Ήταν ένα πολύ μεγάλο ποσοστό.

Ερχόμενη σιγά-σιγά στο αντικείμενο της ερώτησής μου, στην επαρχία, στην ελληνική περιφέρεια η θνητότητα είναι αυξημένη κατά 64% σε σχέση με την Αθήνα. Τούτων δοθέντων και της δήλωσης του κ. Τσιόδρα ότι η Κυβέρνηση του Κυριάκου Μητσοτάκη «απέτυχε παταγωδώς» -λέξη του κ. Τσιόδρα ήταν αυτή- έχετε αφήσει τα περιφερειακά νοσοκομεία της χώρας παντελώς στην τύχη τους.

Ενδεικτικό της πλήρους αδιαφορίας ήταν ότι μέχρι και την κατάθεση της επίκαιρης μου ερώτησης στις 7 Οκτωβρίου και για επτά μήνες δεν υπήρχε καν διοικητικό συμβούλιο και διοικητικό συμβούλιο ορίστηκε με ΦΕΚ στις 10 Οκτωβρίου. Στις 7 Οκτωβρίου κατέθεσα την επίκαιρη, στις 10 Οκτωβρίου βγήκε επιτέλους το ΦΕΚ μετά από επτά μήνες για τον διορισμό διοικητικού συμβουλίου.

Επτά μήνες το Νοσοκομείο Κατερίνης ήταν χωρίς διοικητικό συμβούλιο, ένα συμβούλιο που είναι άκρως απαραίτητο, προκειμένου το Νοσοκομείο της Κατερίνης να αποκτήσει επιτέλους έναν αξονικό τομογράφο, αίτημα που εκκρεμεί από τον Ιανουάριο του ’20, με αποτέλεσμα να καθυστερεί η αγορά χειρουργικών τραπεζών, με αποτέλεσμα να καθυστερεί και η αγορά άλλων μηχανημάτων. Και όλα αυτά γιατί το Υπουργείο Υγείας δεν είχε διορίσει καν διοικητικό συμβούλιο.

Σας ρωτώ, λοιπόν -αυτό δεν συμπεριλαμβάνεται στην ερώτησή μου, αλλά το λέω σήμερα- πρώτον, ποιοι ήταν οι λόγοι αυτής της επτάμηνης καθυστέρησης ορισμού διοικητικού συμβουλίου από 23 Μαρτίου που πήρε τρίμηνη παράταση, άρα επτά ή τέσσερις μήνες χωρίς διοικητικό συμβούλιο;

Και δεύτερον, υπάρχει κίνδυνος να απενταχθεί αυτή η αγορά μηχανημάτων από το ΕΣΠΑ, μιας και το διοικητικό συμβούλιο καθυστέρησε τόσο πολύ να οριστεί;

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε και εμείς, κυρία Σκούφα.

Ορίστε, κυρία Υπουργέ, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Καλησπέρα.

Κατ’ αρχάς το διοικητικό συμβούλιο δεν υπήρχε, πράγματι, για τρεισήμισι μήνες και οι λόγοι πιθανώς είναι υπηρεσιακοί. Δεν μπορώ να σας πω κάτι άλλο. Να σας πω ότι εγώ, όταν ήρθε η κυβέρνηση του ΣΥΡΙΖΑ και έδιωξε τους διευθυντές έμεινα διοικήτρια του Νοσοκομείου «Σωτηρία» χωρίς διοικητή και χωρίς διοικητικό συμβούλιο για έξι μήνες. Αυτά τα πράγματα συμβαίνουν. Πολλά λάθη συμβαίνουν. Για τρεις μήνες δεν υπήρχε συμβούλιο. Η παράταση ίσχυε κανονικά μέχρι το τέλος Ιουλίου και ορίστηκε τον Οκτώβριο. Άρα, περίπου, ένα τρίμηνο έμεινε χωρίς διοικητικό συμβούλιο. Υπήρχε διοικητής, όλες οι μικρές αποφάσεις μπορούσαν να γίνουν. Υπάρχει ΥΠΕ που μπορούν να περάσουν οι αποφάσεις. Το συμβούλιο έχει οριστεί.

Τώρα δεν υπάρχει περίπτωση να χαθεί κανένα ΕΣΠΑ. Άλλωστε, τα ΕΣΠΑ έπρεπε να είναι έτοιμα νωρίτερα και το Υπουργείο, το γραφείο μου για τα ΕΣΠΑ και για τα RRF έχει πάρα πολύ έντονη παρακολούθηση και προσπαθούμε να τα προχωρήσουμε όλα και τα προχωρούμε όλα.

Δεν θα σας απαντήσω καθόλου για την θνητότητα. Έχουμε απαντήσει εκατό χιλιάδες φορές. Και επειδή είμαι γιατρός και επειδή το έζησα από μέσα και επειδή το Νοσοκομείο της Κατερίνης το επισκέφτηκα δύο φορές και έχω μιλήσει με όλους τους συναδέλφους, αυτή τη στιγμή μου λέτε τις δηλώσεις ενός ανθρώπου από εδώ και ενός ανθρώπου από εκεί.

Τα επιστημονικά δεδομένα είναι πάρα πολύ σαφή. Η Ελλάδα τα έχει πάει εξαιρετικά καλά στην πανδημία και εξακολουθεί να τα πηγαίνει καλά. Έχουμε μεγαλύτερης ηλικίας ανθρώπους που είναι πιο εύθραυστοι σαφώς στην Ευρώπη. Επίσης, θέλουμε πάντα στην Ελλάδα να δώσουμε όλες τις δυνατότητες σε κάθε άνθρωπο να έχει χρόνο. Άρα εμείς διασωληνώνουμε και μεγάλους σε ηλικία ανθρώπους με πολλά συνυπάρχοντα νοσήματα που έχουν μικρές πιθανότητες να βγουν από τον αναπνευστήρα. Το κάνουμε εν γνώσει μας και το κάνουμε, γιατί θεωρούμε ότι όλοι οι άνθρωποι δικαιούνται να έχουν τις καλύτερες δυνατές πιθανότητες.

Δεν μπορούμε, λοιπόν, να συγκριθούμε με την Αγγλία, παραδείγματος χάριν, που παρακολουθώ αυτόν τον καιρό το «This is England» -και αν δεν το έχετε δει, δείτε το- όπου συζητούσαν να μη διασωληνώνονται άνθρωποι πάνω από τα εξήντα. Νομίζω ότι αξίζει τον κόπο να το ζείτε.

Άρα συζητάμε για δύο πράγματα που δεν συγκρίνονται. Η παρακολούθηση και η προσπάθεια που έκαναν όλοι οι Έλληνες γιατροί αλλά και η Κυβέρνηση αυτό το διάστημα ήταν πραγματικά εντυπωσιακή και τα αποτελέσματα είναι εντυπωσιακά. Αν θέλετε να μιλήσουμε για άλλα πράγματα στο Νοσοκομείο της Κατερίνης, να μιλήσουμε.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Ορίστε, κυρία Σκούφα, έχετε τον λόγο για τρία λεπτά.

**ΕΛΙΣΣΑΒΕΤ ΣΚΟΥΦΑ:** Ειλικρινά δεν περίμενα έστω και εν τη ρύμη του λόγου σας να συμπεριλάβετε τον κ. Τσιόδρα, που είχε διορίσει η Κυβέρνηση επικεφαλής αυτής της επιτροπής για την αντιμετώπιση της πανδημίας, ή τον κ. Λύτρα, καθηγητή Ιατρικής, σαν φωνές από εδώ και από εκεί.

Εν πάση περιπτώσει, τα στοιχεία υπάρχουν στη διάθεση του κάθε Έλληνα ενδιαφερόμενου πολίτη και θα επιμείνω στο γεγονός ότι στην επαρχία έχουμε 64% αυξημένη θνησιμότητα και θνητότητα σε σχέση με το Νοσοκομείο της Αθήνας.

Κοινώς, κυρία Υπουργέ, επειδή είμαστε λαϊκά παιδιά και θα το πω λαϊκά, όσοι ζούμε στην επαρχία έτσι και ασθενήσουμε και ιδίως από βαριές ασθένειες σαν τον COVID, την έχουμε πατήσει.

Από εκεί και πέρα, όμως, σας θέτω στην επίκαιρή μου το συγκεκριμένο ερώτημα της υποβάθμισης, κρίνω, της διαδικασίας του κοινοβουλευτικού ελέγχου, μιας και χθες κάθισα και καταμέτρησα το σύνολο των γραπτών ερωτήσεων, από την Κοινοβουλευτική Ομάδα του ΣΥΡΙΖΑ, τις οποίες έχω προσωπικά συνυπογράψει. Στο σύνολο, λοιπόν, αυτών των υποβληθεισών ερωτήσεων το σύνολο των απαντήσεων του Υπουργείου πιάνει μόλις το 41,5%, λιγότερες από τις μισές.

Από αυτό και μόνο καταλαβαίνουμε δύο πράγματα. Πρώτον, ότι υποβαθμίζετε -εσκεμμένα προφανώς, όχι μόνο εσείς προσωπικά, όλη η ηγεσία του Υπουργείου Υγείας- τη διαδικασία του κοινοβουλευτικού ελέγχου και δεν δίνετε στοιχειοθετημένες απαντήσεις στις ερωτήσεις των εκλεγμένων εκπροσώπων του λαού μέσα στη Βουλή. Και δεύτερον, ότι σε αυτό το πλαίσιο εντάσσονται και οι δύο τελευταίες ερωτήσεις μου.

Η μεν μία είναι αναπάντητη από τον Μάρτιο του τρέχοντος έτους, επτά μήνες, στην οποία πολύ συγκεκριμένα ζητώ με αίτηση κατάθεσης εγγράφων στοιχεία για το -βάσει του παλαιού οργανογράμματος αλλά και του νέου οργανογράμματος του Νοσοκομείου Κατερίνης- πόσοι γιατροί μόνιμοι υπηρετούν, πόσοι επικουρικοί γιατροί υπηρετούν; Πότε λήγουν οι συμβάσεις των επικουρικών γιατρών; Πόσες είναι οι κενωθείσες θέσεις από το αποτρόπαιο και αντιυγειονομικό, εγώ θα πω, μέτρο της αναστολής σε εργασία υγειονομικών που στήριζαν και το Νοσοκομείο Κατερίνης;

Ρωτώ, επίσης, αν έχουν κλείσει κλίνες του πολύ νευραλγικού ψυχιατρικού τομέα του Νοσοκομείου της Κατερίνης και πόσες είναι αυτές οι κλίνες; Ρωτώ, επίσης, αν υπάρχουν κενά σε γιατρούς και νοσηλευτικό προσωπικό στον ψυχιατρικό τομέα του νοσοκομείου; Ρωτώ πάλι για ποιον λόγο έκλεισαν δύο εξωτερικές δομές του ψυχιατρείου;

Όλα αυτά τα ερωτήματα -ολοκληρώνω και ευχαριστώ για την ανοχή σας και τους δυο σας, κύριε Πρόεδρε και κυρία Υπουργέ- συν το γεγονός του γιατί και στην ουρολογική κλινική είχαμε το καλοκαίρι μια εντελώς παράλογη απόφαση του Ιατρικού Συμβουλίου Κατερίνης, η οποία βέβαια στηρίζεται στο ότι δεν στελεχώνονται τα επαρχιακά νοσοκομεία με γιατρούς, δεν λαμβάνει η Κυβέρνηση δέσμη κριτηρίων, όπως έχουμε προτείνει, για να στελεχωθούν τα περιφερειακά νοσοκομεία με γιατρούς, με αποτέλεσμα να έχουμε το θεσμό των μεικτών εφημεριών, του burn out γιατρών και νοσηλευτών και λοιπού προσωπικού και τελικά λόγω της καταγγελίας της ΟΕΝΓΕ το Υπουργείο Υγείας την πήρε πίσω.

Εν πάση περιπτώσει, τα περιφερειακά νοσοκομεία έχουν αφεθεί ειλικρινά στην τύχη τους, ειλικρινά με προκηρύξεις άγονες και όλα αυτά γιατί δεν θέλετε να στηρίξετε το δημόσιο σύστημα υγείας.

**ΠΡΟΕΔΡΕΥΩΝ (Δημήτριος Βίτσας):** Ορίστε, κυρία Γκάγκα, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Θα το ξαναπώ. Είμαι ο τελευταίος άνθρωπος που μπορείτε να κατηγορήσετε ότι δεν θέλω να στηρίξω το δημόσιο σύστημα υγείας. Τριάντα πέντε χρόνια από τη ζωή μου τα έχω περάσει στο Εθνικό Σύστημα Υγείας, στο δημόσιο. Άρα μη μου το ξαναπείτε.

Να σας πω ότι αυτό το διάστημα από τότε που αναλάβαμε ως Κυβέρνηση προκηρύξαμε είκοσι τέσσερις θέσεις. Οι δεκαεννέα έχουν, ήδη, ολοκληρωθεί. Οι δεκατρείς ανέλαβαν υπηρεσία και έχουμε έξι άγονες. Οι πέντε είναι σε εξέλιξη και θα έχουμε νέα σύντομα. Έχουμε δώσει θέσεις νοσηλευτών. Δεν μιλάω για το επικουρικό προσωπικό, που είναι πολλοί, μιλάω μόνο για τις μόνιμες θέσεις.

Όμως να σας πω, επίσης, για τη θνητότητα και τα περιφερειακά νοσοκομεία που λέτε. Όχι, λοιπόν, δεν είναι αλήθεια ότι τα περιφερειακά νοσοκομεία έχουν μεγαλύτερη θνητότητα. Έχουμε τεράστια θνητότητα σε πανεπιστημιακό νοσοκομείο σε μεγάλη πόλη και μεγάλη μονάδα. Γιατί; Υπάρχουν πάρα πολλοί λόγοι. Σας λέω και πάλι ότι ο κυριότερος λόγος είναι ότι εμείς θέλουμε να δώσουμε την ευκαιρία σε κάθε άνθρωπο να μπορέσει να έχει την καλύτερη δυνατή πιθανότητα να επιβιώσει, ακόμη και όταν ξέρουμε ότι οι πιθανότητές του πριν τον διασωληνώσουμε είναι λίγες.

Άρα ας ξεκινήσω από εκεί. Είναι διαφορετική η νοοτροπία μας στην Ελλάδα και έτσι θα συνεχίσουμε να είμαστε. Οι γιατροί θέλουν να δώσουν πάντα την ευκαιρία στον άρρωστο να έχει το καλύτερο δυνατό μέσο. Φαίνεται από το γεγονός ότι έχουμε τα περισσότερα νέα φάρμακα στην Ευρώπη. Έχουμε, δηλαδή, πρόσβαση που δεν έχει ο Άγγλος ασθενής ή ο Γάλλος ασθενής. Εμείς την έχουμε. Με το που βγαίνει ένα καινούργιο φάρμακο, εγκρίνεται και μπαίνει στα νοσοκομεία μας.

Άρα να μη συγκρίνουμε διαφορετικά πράγματα, γιατί εμείς, πραγματικά, θέλουμε οι Έλληνες πολίτες να έχουν την υγεία που πρέπει να έχουν, που αξίζει να έχουν. Και είμαστε πολλές φορές με το παραπάνω, αν θέλετε, γιατί, πραγματικά, θέλουμε οι ασθενείς να έχουν την περίθαλψη που θέλουν.

Να σας πω και κάτι τελευταίο. Αυτή τη στιγμή επεξεργαζόμαστε με τον Οργανισμό Διασφάλισης Ποιότητας, με τα στοιχεία των νοσοκομείων, τον Χάρτη Υγείας. Αυτό σημαίνει ότι όλες οι περιοχές θα έχουν τα νοσοκομεία τους έτσι όπως είναι. Η παροχή υπηρεσίας που έχει το κάθε νοσοκομείο πρέπει να είναι ανάλογη με τη χρήση που έχει και την εμπειρία που μπορεί να έχουν οι γιατροί εκεί. Άρα, πριν τελειώσουμε τον Χάρτη Υγείας, δεν θα σας πω ποιες είναι οι οργανικές θέσεις. Θα τελειώσουμε τον Χάρτη Υγείας, θα ξέρουμε τι κάνει το κάθε νοσοκομείο, πού είναι οι άρρωστοι ευχαριστημένοι, τι ζητάνε από το νοσοκομείο και θα προχωρήσουμε έτσι.

Αυτό που ξεκινάμε είναι η αναβάθμιση των Επειγόντων, για να αισθάνονται όλοι οι ασθενείς ασφάλεια όπου και να μένουν και να μπορούν να έχουν οποιαδήποτε επείγουσα φροντίδα από τον γιατρό που είναι εκεί, με τον τρόπο που πρέπει να δοθεί. Στηρίζουμε, επίσης, όλη τη φροντίδα των χρονίων νοσημάτων. Αν αυτό σημαίνει περισσότερη εκπαίδευση, τότε θα έχουμε περισσότερη εκπαίδευση.

Θα δείτε πάρα πολλά πράγματα να εξελίσσονται το επόμενο διάστημα. Ο στόχος μας είναι η στήριξη του δημόσιου συστήματος και το γεγονός ότι θέλουμε να αυξήσουμε τις ώρες που δουλεύει το ελληνικό δημόσιο και να μπορούμε να έχουμε πρωί - απόγευμα νοσοκομεία ανοιχτά και αυτό είναι κομμάτι της στήριξης του ελληνικού δημοσίου.

Άρα είναι σημαντικό το ότι θέλουμε να στηρίξουμε το δημόσιο σύστημα και το στηρίζουμε. Αισθανόμαστε μεγάλη περηφάνια για το προσωπικό των νοσοκομείων μας, και για τους γιατρούς και για τους νοσηλευτές, και πραγματικά θέλουμε να παράσχουμε και να παρέχουμε διαχρονικά την καλύτερη φροντίδα στους Έλληνες σε ένα σύστημα ανθρωποκεντρικό, χαμογελαστό και βιώσιμο.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Μάλιστα.

Ευχαριστούμε κι εμείς, κυρία Υπουργέ.

Κύριοι συνάδελφοι, θα ήθελα να ανακοινώσω ότι ο συνάδελφος κ. Γεώργιος Κουμουτσάκος ζητεί άδεια ολιγοήμερης απουσίας στο εξωτερικό από Πέμπτη 20 Οκτωβρίου 2022 έως Σάββατο 22 Οκτωβρίου 2022.

Επίσης, η συνάδελφος κ. Διονυσία - Θεοδώρα Αυγερινοπούλου ζητεί άδεια ολιγοήμερης απουσίας στο εξωτερικό την Πέμπτη 20 Οκτωβρίου 2022.

Εδώ θα πρέπει να ερωτηθεί η κ. Αυγερινοπούλου έως πότε θα απουσιάζει. Θα της τη δώσουμε την άδεια, αλλά σημειώστε το, παρακαλώ, να τη ρωτήσουμε.

Τέλος, ο συνάδελφος κ. Σπύρος Πνευματικός ζητεί άδεια ολιγοήμερης απουσίας στο εξωτερικό για τις 10 και 11 Νοεμβρίου 2022.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Βίτσας):** Συνεπώςη Βουλή ενέκρινε τις ζητηθείσες άδειες.

Θα ήθελα να σας γνωρίσω ότι δεν θα συζητηθούν κατόπιν συνεννόησης οι παρακάτω ερωτήσεις.

Η τρίτη με αριθμό 31/6-10-2022 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κινήματος Αλλαγής κ. Χαράλαμπου Καστανίδηπρος τον Υπουργό Προστασίας του Πολίτη, με θέμα: «Ζητήματα αντεγκληματικής πολιτικής - ενίσχυση της πρόληψης του εγκλήματος και της αστυνόμευσης της εγγύτητας».

Η δεύτερη με αριθμό 34/7-10-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλουπρος τον Υπουργό Περιβάλλοντος και Ενέργειας, με θέμα: «Ολοκλήρωση πολεοδομικής μελέτης Καστελίου Δήμου Μινώα Πεδιάδας».

Η πέμπτη με αριθμό 36/10-10-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Οικονομικών, με θέμα: «Απαλλαγή από τον ΦΠΑ των δαπανών επισκευής σεισμόπληκτων κτηρίων κίτρινων και πράσινων αλλά και ανοικοδόμησης των κόκκινων».

Η έβδομη με αριθμό 47/10-10-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Δικαιοσύνης, με θέμα: «Άμεσες ενέργειες για να προχωρήσει το ώριμο έργο της ανέγερσης του νέου Δικαστικού Μεγάρου Ηρακλείου».

Η τέταρτη με αριθμό 32/6-10-2022 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - ΗλίαΑρσένηπρος τον Υπουργό Περιβάλλοντος και Ενέργειας, με θέμα: «Αναγκαστική απαλλοτρίωση σε δημόσια γη για χάρη ιδιωτικής εταιρείας για κατασκευή φωτοβολταϊκού πάρκου στο Μενοίκιο Όρος Σερρών εντός περιοχών άνευ δρόμων (ΠΑΔ) και περιοχής «NATURA»».

Η τρίτη με αριθμό 40/10-10-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Παράνομες αδειοδοτήσεις κατασκευής υδροηλεκτρικού φράγματος στον Ερύμανθο Αχαΐας».

Φαντάζομαι ότι με συνεννόηση θα συζητηθούν άλλη μέρα, δηλαδή θα επαναπρογραμματιστούν.

Στο σημείο αυτό θα έχουμε μία μικρή διακοπή, πεντάλεπτη περίπου, ώσπου να έρθει ο Υπουργός, ο οποίος μας ενημέρωσε ότι θα έρθει σε λίγο. Οπότε, ας κάνουμε λίγη υπομονή.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Δημήτριος Βίτσας):** Κυρίες και κύριοι συνάδελφοι, συνεχίζεται η συνεδρίαση.

Προχωρούμε στη συζήτηση της πρώτης με αριθμό 33/6-10-2022 επίκαιρης ερώτησης δεύτερου κύκλου του Βουλευτή Λακωνίας του Συνασπισμού Ριζοσπαστικής Αριστεράς κ. Σταύρου Αραχωβίτη προς τον ΥπουργόΑγροτικής Ανάπτυξης και Τροφίμων, με θέμα: «Το κόστος παραγωγής σκοτώνει την εγχώρια κτηνοτροφία». Θα απαντήσει ο Υπουργός Αγροτικής Ανάπτυξης και Τροφίμων κ. Γεώργιος Γεωργαντάς.

Κύριε Αραχωβίτη, έχετε τον λόγο για δύο λεπτά, για να παρουσιάσετε την ερώτησή σας.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ πολύ, κύριε Πρόεδρε.

Κύριε Υπουργέ, η ανεξέλεγκτη πλέον αύξηση του κόστους παραγωγής, τόσο σε ζωοτροφές όσο και σε ηλεκτρικό ρεύμα και σε πετρέλαιο, που γίνεται εδώ και πάνω από έναν χρόνο -μιλάμε για αυξήσεις στις ζωοτροφές από τον Μάιο ήδη του 2021 και το λέω από την αρχή, γιατί είναι πολύ πριν τον πόλεμο, για να μη βρούμε ξανά δικαιολογία, όπως ο Πρωθυπουργός, ότι φταίει ο Πούτιν- απειλεί την εγχώρια κτηνοτροφία.

Από την άλλη μεριά έχουμε ταυτόχρονα τη συμπίεση της αγοραστικής δύναμης των καταναλωτών, η οποία με έναν δεδομένο πληθωρισμό της τάξης του 12%, που είναι από τους μεγαλύτερους στην Ευρώπη, οδηγεί σε ραγδαία πτώση των πωλήσεων των γαλακτοκομικών προϊόντων. Από τα επίσημα στοιχεία που έχουμε η πτώση κατ’ όγκο είναι πάνω από 5,5% για το πρώτο εξάμηνο του 2022. Αυτά τα επισημαίνει η Διεπαγγελματική Οργάνωση της Φέτας, αλλά και ο Σύνδεσμος Ελληνικής Κτηνοτροφίας, οι οργανώσεις των κτηνοτρόφων και μια σειρά άλλων παραγόντων της αγοράς.

Παρά την ανοδική τάση του αιγοπρόβειου γάλακτος -γενικότερα του γάλακτος, αλλά ιδιαίτερα του αιγοπρόβειου- που εν πολλοίς οφείλεται και στην ΚΥΑ 838/2019, που είναι γνωστή και ως «ισοζύγιο γάλακτος», η τιμή που διαμορφώνεται σήμερα δεν φτάνει να καλύψει το κόστος παραγωγής, που για το αιγοπρόβειο γάλα εκτιμάται από τους παράγοντες της αγοράς ότι φτάνει στο 1,65 περίπου ευρώ ανά κιλό γάλακτος.

Έτσι, πέρα από την ανάγκη της ουσιαστικής στήριξης για όσο διαρκεί η κρίση ακρίβειας στην αγορά ζωοτροφών, προκύπτει και η ανάγκη της στήριξης της τιμής του γάλακτος, με την εντατικοποίηση των ελέγχων στην αγορά και στη γαλακτοβιομηχανία, τόσο στην παραγωγή της φέτας όσο και στη διακίνησή της.

Ακόμα, αποκαλύπτεται ότι στην επιτροπή παρατυπιών του Υπουργείου υπάρχουν εκκρεμείς υποθέσεις, που για διάφορους λόγους, που θα θέλαμε να ακούσουμε ποιοι είναι, εκκρεμούν και δεν έχουν φτάσει σε τελικό αποτέλεσμα, σε επιβολή προστίμων ή στα περαιτέρω, οι οποίες εκτιμώνται από την ΕΔΟΦ ότι είναι πάνω από εκατό.

Επίσης, το σύστημα «ΑΡΤΕΜΙΣ», το οποίο μάλιστα σας παρουσιάστηκε πριν από λίγες ημέρες, λειτουργεί ακόμα πιλοτικά καλύπτοντας, αν δεν κάνω λάθος, μόλις διακόσιους παραγωγούς στην περιοχή της Θεσσαλίας.

Είναι, λοιπόν, προφανές ότι η κατάσταση, έτσι όπως διαμορφώνεται, οδηγεί με μαθηματική ακρίβεια στην καταστροφή ενός πολύ σημαντικού τομέα της πρωτογενούς παραγωγής, της κτηνοτροφίας, αλλά και της μεταποίησης.

Τα μέτρα που μέχρι τώρα έχετε λάβει, κύριε Υπουργέ, χαρακτηρίζονται είτε ως ανεπαρκή είτε ως επιεικώς λίγα. Και το ερώτημα εδώ που προκύπτει, προφανώς, είναι πώς σκοπεύετε να ανατρέψετε την καταστροφική πορεία που έχει πάρει ο κλάδος της κτηνοτροφίας.

Σας ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο για τρία λεπτά.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Σας ευχαριστώ, κύριε Πρόεδρε.

Κύριε συνάδελφε, πράγματι στον κλάδο της κτηνοτροφίας το τελευταίο διάστημα και κυρίως λόγω της ενεργειακής κρίσης έχουμε αυξημένο κόστος παραγωγής και το αυξημένο κόστος παραγωγής, κυρίως, είναι στην αύξηση των ζωοτροφών. Νομίζω ότι είναι ένα θέμα που συζητήθηκε πολλές φορές και καλό είναι να συζητηθεί εκ νέου, για να γνωρίζουν και οι κτηνοτρόφοι ποιες ακριβώς παρεμβάσεις κάνουμε, αλλά και ποιες καινούργιες ετοιμαζόμαστε να κάνουμε.

Πρώτα, όμως, να δώσουμε λίγο τα στοιχεία, τουλάχιστον, όπως από τον ΕΛΓΟ - «ΔΗΜΗΤΡΑ» διαφαίνονται σε σχέση με την παραγωγή του γάλακτος. Σύμφωνα με τα στοιχεία του πρώτου επταμήνου του έτους, όπως φαίνονται από το μητρώο που κρατάει ο ΕΛΓΟ - «ΔΗΜΗΤΡΑ» φαίνεται ότι έχουμε ελάχιστη μείωση της παραγωγής του πρόβειου γάλακτος -αυτό ήταν μέχρι τον Ιούλιο-, έχουμε μείωση 4,2% στο γίδινο γάλα και μείωση επίσης 4,2% στο αγελαδινό γάλα. Επαναλαμβάνω ότι είναι στοιχεία επταμήνου, ο μέσος όρος του επταμήνου από τον Ιανουάριο έως και τον Ιούλιο του 2022.

Βεβαίως, ακόμα και αυτή η μικρή μείωση είναι μια μείωση η οποία μπορεί να επηρεάσει την αγορά και οφείλουμε να στηρίξουμε τους παραγωγούς, για να μπορέσουμε να έχουμε τις παραγωγές που υπήρχαν τα προηγούμενα χρόνια. Να σημειώσω βέβαια εδώ ότι σε όλη την Ευρώπη παρατηρείται μια δυσκολία στην κτηνοτροφία, στον πρωτογενή τομέα.

Σε σχέση με τις τιμές πώλησης, να πω το εξής: Είπατε ένα μέρος της αλήθειας. Θα σας πω τι εννοώ. Η αλήθεια είναι ότι η τιμή γάλακτος έχει αυξηθεί σημαντικά σε σχέση με τις προηγούμενες χρονιές, αλλά κανείς δεν μπορεί να πει ότι αυτή η αύξηση της τιμής δίνει τη δυνατότητα να υπάρχει η προστιθέμενη αξία που κάποιος θα περίμενε και για τους κτηνοτρόφους μας. Οι τιμές ξέρετε πολύ καλά ότι είναι ιδιαίτερα αυξημένες στις τελευταίες συμφωνίες οι οποίες γίνονται. Βεβαίως να σημειώσω εδώ, γιατί οφείλω να το πω, ότι την άνοιξη του 2019 προς καλοκαίρι του 2019 οι τιμές ήταν περίπου κατά μέσο όρο 0,78 στο πρόβειο γάλα, τιμές οι οποίες, όπως έχουν διαμορφωθεί αυτή τη στιγμή είναι, όπως ξέρετε, περίπου στο διπλάσιο. Δεν θέλω να μπω στην ανάλυση των τιμών τότε και των τιμών τώρα. Δεν νομίζω ότι έχει καμμία αξία. Αξία έχει να μπορούν οι κτηνοτρόφοι μας να πληρώνονται για την πολύ δύσκολη εργασία την οποία κάνουν.

Οφείλω, όμως, να δώσω μία απάντηση σε σχέση με την υπουργική απόφαση του Μαρτίου του 2019, που κατά την ερώτησή σας και το κείμενο της ερώτησης είναι αυτή που συνέβαλε ουσιαστικά στην αύξηση της τιμής του γάλακτος. Είναι μια ΚΥΑ η οποία είναι σχετική με το ισοζύγιο γάλακτος, αλλά εδώ οφείλω να πω ότι όπως ξέρουν πολύ καλά οι κτηνοτρόφοι και το γνωρίζουν όλοι ο έλεγχος του ισοζυγίου γάλακτος και η αυστηροποίηση που έγινε στη συνέχεια -και έγινε και με νόμο του 2020 από την παρούσα Κυβέρνηση- είναι κάτι που ξεκίνησε από το 2006, τροποποιήθηκε το 2011, τροποποιήθηκε και με εσάς το 2019 και αυστηροποιήθηκε το πλαίσιο το 2020. Και βεβαίως όλο αυτό το πλαίσιο το οποίο ξεκίνησε από τότε και αυστηροποιήθηκε το 2020 βοήθησε στο να υπάρχουν αυστηρότεροι έλεγχοι στην αγορά, αποτέλεσμα που σίγουρα συνέβαλε και στην αύξηση της τιμής του προϊόντος.

Δυο κουβέντες μόνο θα μου επιτρέψετε να πω, κύριε Πρόεδρε, για τις ενισχύσεις -και μετά θα συνεχίσω στη δευτερολογία μου-, όχι γι’ αυτές οι οποίες έχουν δοθεί, αλλά γι’ αυτές οι οποίες αναμένονται. Ξέρετε, δεν είναι απλά οι άμεσες ενισχύσεις που δίνονται προς τους κτηνοτρόφους είτε με το 2% επί του τζίρου για τις ζωοτροφές είτε με τα 89 εκατομμύρια που θα δοθούν το επόμενο διάστημα, που είναι από το Πρόγραμμα Αγροτικής Ανάπτυξης. Με πολλούς τρόπους προσπαθούμε να τους βοηθήσουμε. Ένας από αυτούς τους τρόπους είναι η αύξηση των ποσών για τη βιολογική κτηνοτροφία και τη γεωργία στη χώρα. Είναι πολύ σημαντικό. Έχουμε το μεγαλύτερο πρόγραμμα βιολογικής κτηνοτροφίας και γεωργίας που είχε ποτέ η χώρα, 705 εκατομμυρίων, και αυτά είναι χρήματα που πάνε στους κτηνοτρόφους μας.

Και βεβαίως υπάρχει και η ανακοίνωση, όπως ξέρετε, που άμεσα θα υλοποιηθεί για τα φωτοβολταϊκά επάνω σε μικρές αγροτικές και κτηνοτροφικές εκμεταλλεύσεις, εβδομήντα πέντε χιλιάδες περίπου τέτοιες εκμεταλλεύσεις, που ανακοινώθηκαν ήδη από τον Πρωθυπουργό και το επόμενο διάστημα θα αρχίσει η υλοποίησή τους. Προσπαθούμε να μειώσουμε όχι μόνο το κόστος της παραγωγής, αλλά συνολικά το κόστος λειτουργίας αυτών των εγκαταστάσεων, για να μπορέσουν να αντεπεξέλθουν στη δύσκολη αυτή περίοδο.

Και βεβαίως σημαντικό σε αυτό -για να κλείσω αυτή την ενότητα- είναι και οι συνδεδεμένες ενισχύσεις, που και αυξάνονται για την κτηνοτροφία και ενισχύονται με δύο καινούργια προϊόντα: το μαλακό σιτάρι, που μπορεί να χρησιμοποιηθεί και για ζωοτροφές, και τον αραβόσιτο, που επίσης χρησιμοποιείται για ζωοτροφές, για τα οποία έχουμε υποβάλει τα αιτήματα και έχουμε θετική, εν πρώτοις, ανταπόκριση -τις επόμενες μέρες θα οριστικοποιηθεί- από την Ευρωπαϊκή Επιτροπή, για να βοηθήσουμε τους κτηνοτρόφους στην παραγωγή ζωοτροφών είτε μέσω ιδιοπαραγωγής είτε στον έλεγχο των τιμών των συγκεκριμένων προϊόντων.

**ΠΡΟΕΔΡΕΥΩΝ (Δημήτριος Βίτσας):** Κύριε Αραχωβίτη, έχετε τον λόγο.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ πολύ, κύριε Πρόεδρε.

Κύριε Υπουργέ, αναφερθήκατε και εσείς στις τιμές του 2018. Να πούμε το εξής, ότι πράγματι τότε αντιμετωπίσαμε μία κρίση τιμής στο αιγοπρόβειο γάλα. Να θυμίσουμε ότι στη Γαλλία την ίδια περίοδο το γάλα είχε φτάσει στα 50 λεπτά.

Εδώ πώς αντιμετωπίσαμε την κρίση εκείνη την περίοδο; Πρώτον, με άμεση στήριξη των κτηνοτρόφων με τα de minimis που δόθηκαν λίγο πριν τα Χριστούγεννα του 2018 και ήταν 44 εκατομμύρια μόνο για την αιγοπροβατοτροφία.

Δεύτερον, με συντονισμό των ελέγχων. Γιατί δεν είναι οι κυρώσεις μόνο, κυρώσεις μπορείς να βάλεις στον παραβάτη που πιάνεις. Αν δεν πιάσεις, τι νόημα έχει το πλαίσιο των κυρώσεων; Άρα ο συντονισμός των ελέγχων με το ΣΥΚΕΑΑΠ που συντόνιζε όλους τους φορείς που πραγματοποιούν μέρος του ελέγχου, είτε είναι ΕΦΕΤ είτε είναι ΕΛΓΟ, σε συνεργασία με την Οικονομική Αστυνομία, με το ΣΔΟΕ, με το Λιμενικό ακόμα, όπου κι εκεί συνεισέφερε πολύ στον έλεγχο του τι μπαίνει και τι βγαίνει -κυρίως τι μπαίνει- από τα θαλάσσια σύνορά μας, εκτός από τα χερσαία, που κι εκεί και τα τελωνεία συνέβαλαν, ο συντονισμός όλων αυτών, λοιπόν, έφερε αποτελέσματα.

Και τρίτον, ήταν η ΚΥΑ 838 για το ισοζύγιο, η οποία συνεισέφερε -όχι ότι έκανε τα πάντα, αλλά ήταν ένα βασικό πλαίσιο- για να έχουμε τις τιμές που απολαμβάνουν σήμερα οι παραγωγοί, οι οποίες όμως, ξαναλέω, είναι κατά πολύ χαμηλότερες από το κόστος παραγωγής ενός κιλού γάλακτος. Δηλαδή με λίγα λόγια, η τιμή που παίρνει σήμερα ένας κτηνοτρόφος δεν φτάνει να καλύψει το κόστος. Όχι να του αφήσει ένα μικρό «κερδάκι» για να επιβιώσει, αλλά δεν φτάνει ούτε για να καλύψει το κόστος παραγωγής του, δηλαδή να ξεπληρώσει τις ζωοτροφές του, να ξεπληρώσει τη ΔΕΗ για τις παγολεκάνες, για το ρεύμα, να ξεπληρώσει το πετρέλαιο για να πάει στον στάβλο του ή να κάνει τη μεταφορά του νερού και όλα αυτά τα πράγματα.

Και η δεύτερη ερώτηση που σας υπέβαλα, δηλαδή ποια συγκεκριμένα μέτρα προτίθεσθε να λάβετε, είναι συναφής και σε συνέχεια όλων αυτών, γιατί πραγματικά τα 40 εκατομμύρια που δόθηκαν για όλη την κτηνοτροφία με το 2% επί των τιμολογίων -από όλους τους παράγοντες της αγοράς φαντάζομαι έχει φθάσει και από συναδέλφους όλων των κομμάτων αλλά και από φορείς των παραγωγών- δεν ωφέλησαν, ήταν σταγόνα στον ωκεανό για τους παραγωγούς.

Τα 89 εκατομμύρια που αναφέρατε είναι χρήματα του ΠΑΑ, το οποίο σημαίνει ότι πρέπει να λάβετε ως Κυβέρνηση την έγκριση από την Ευρωπαϊκή Ένωση. Καθυστερεί. Ακόμα κι ο χρόνος έχει τη σημασία του, γιατί η παραγωγή στο χωράφι έχει τελειώσει, οπότε τώρα που θα μπορούσε να γίνει αγορά από τους κτηνοτρόφους κατευθείαν από τους παραγωγούς, σιγά-σιγά παρέρχεται η δυνατότητα. Οι ζωοτροφές αποθηκεύονται και δυνατότητα αποθήκευσης έχουν μόνο οι έμποροι ή στην καλύτερη περίπτωση οι συνεταιρισμοί, άρα χάνεται η διαπραγματευτική ικανότητα.

Και τρίτον, είναι πόροι που στερούνται από το ΠΑΑ, είναι πόροι οι οποίοι θα μπορούσαν να έχουν πάει στους νέους αγρότες. Κι εδώ το ερώτημα που τίθεται είναι: Ο κρατικός προϋπολογισμός, ο οποίος έχει εργαλεία να στηρίξει άμεσα τους παραγωγούς, πού είναι; Το Υπουργείο Οικονομικών τι λέει γι’ αυτό; Είναι διατεθειμένο το Υπουργείο Οικονομικών να συνεισφέρει στη στήριξη των αγροτών; Διότι οι πόροι του ΠΑΑ, την τελευταία χρονιά, είναι ιδιαίτερα πολύτιμοι και το ξέρετε.

Και ένα σημείο ακόμα, μιας κι αναφερθήκατε για τις σφαγές. Τα στοιχεία που έχουμε πράγματι είναι αυτά που αναφέρατε, δεν τα αμφισβητεί κανένας. Όμως να δούμε κάτι άλλο. Στον τομέα της αγελαδοτροφίας οι σφαγές είναι 17%, είναι ένα ιλιγγιώδες νούμερο -και μιλώ για την εγχώρια, όχι για τα εισαγόμενα- και αντίστοιχα έχουμε μια πολύ μεγάλη μείωση στο γάλα. Η αναντιστοιχία των στοιχείων μεταξύ της αγελαδοτροφίας και της αιγοπροβατοτροφίας μάς παραξενεύει. Δεν θέλω να πω όσον αφορά τα στοιχεία ότι δεν είναι ορθές οι καταγραφές, αλλά ενδεχομένως να το δούμε στο δεύτερο εξάμηνο ή να δούμε στην πορεία μια μεγάλη μείωση. Πάντως 17% μείωση σε ένα εξάμηνο είναι ένα τεράστιο, ασύλληπτο νούμερο, συγκρίνοντας εξάμηνο με εξάμηνο.

Θα κλείσω λέγοντας κάτι τελευταίο για τη νέα ΚΑΠ. Κάνατε μια αναφορά, δεν είχα σκοπό να αναφερθώ, θα το κάνω όμως, μιας και το αναφέρατε. Τη φετινή χρονιά στην τελευταία πληρωμή σε αυτή την ΚΑΠ, οι κτηνοτρόφοι έχουν και το κομμάτι του «πρασινίσματος» που είναι ένα σημαντικό μέρος, είναι σχεδόν το 40% του συνόλου της επιδότησής τους. Από την επόμενη χρονιά αυτό δεν θα υπάρχει. Θα έχουμε τα οικολογικά σχήματα, τα οποία οικολογικά σχήματα όμως για να πάρει κάποιος μέρος του ποσού που αντιστοιχεί στο σημερινό «πρασίνισμα» θα πρέπει να κάνει κάτι. Είμαστε τρεις μήνες πριν την έναρξη της επόμενης χρονιάς -τα συζητούσαμε την προηγούμενη βδομάδα σε άλλη ερώτηση, ακόμα δεν έχουμε έγκριση του εθνικού στρατηγικού σχεδίου-, χωρίς να ξέρουμε πώς θα εξειδικευτούν, πώς θα λειτουργήσουν οι υπηρεσίες έτσι ώστε οι κτηνοτρόφοι να πάρουν μέρος του «πρασινίσματος» ακολουθώντας κάποια από τα οικολογικά σχήματα. Αυτό δεν μας καθησυχάζει και τόσο για το πώς θα είναι η κατάσταση στην ελληνική κτηνοτροφία την επόμενη χρονιά.

Σας ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Απλά για να αποσαφηνίζουμε λίγο τα νούμερα, αυτά τα οποία ανέφερα πριν, κύριε συνάδελφε, είναι οι εισκομίσεις γάλακτος. Αυτά ανέφερα. Όντως έχουμε τη μικρή μείωση στο αγελαδινό και στο γίδινο, ενώ τουλάχιστον μέχρι τον Ιούλιο δεν φαινόταν κάποια μείωση στο πρόβειο. Αυτό απλά σε σχέση με τις εισκομίσεις γάλακτος. Σίγουρα όμως εμείς θέλουμε να μην υπάρχει καθόλου μείωση, διότι βεβαίως μέσα από αυτή την πρώτη ύλη παράγεται εξαιρετικό ελληνικό προϊόν, που βοηθάει και την εξαγωγική δραστηριότητα της χώρας.

Να πούμε, κύριε συνάδελφε, δύο πράγματα που νομίζω ότι αξίζει να ακουστούν. Αυτή τη στιγμή το ελεγκτικό πλαίσιο στηρίζεται κατά βάση σε μια υπουργική απόφαση του 2007, στην ΚΥΑ 26161/2007, η οποία προέβλεπε τη λειτουργία πρωτοβάθμιων και δευτεροβάθμιων επιτροπών παρατυπιών και παραβάσεων. Δεν νομίζω ότι κανείς μπορεί να είναι ευχαριστημένος από αυτό το πολυδαίδαλο, πολύπλοκο και γραφειοκρατικό σύστημα, το οποίο, δυστυχώς, το είδαμε στην πράξη να λειτουργεί και τουλάχιστον εγώ δεν είμαι ευχαριστημένος από αυτή τη λειτουργία. Είμαι αποφασισμένος το αμέσως επόμενο διάστημα και αμέσως μετά την κατάθεση του νομοσχεδίου για τον ΕΛΓΟ να προβώ στις αναγκαίες εκείνες παρεμβάσεις, οι οποίες θα μπορέσουν να εξορθολογίσουν το σύστημα του ελέγχου κυρίως ως προς τους χρόνους και τη γραφειοκρατία, που πρέπει αυτό να γίνεται, έτσι ώστε να μπορέσουμε και τις προτάσεις της διεπαγγελματικής να υιοθετήσουμε κατά μεγάλο μέρος, οι οποίες με πολύ σωστό τρόπο γίνονται. Γιατί, κύριε Πρόεδρε, είναι απαράδεκτο να υπάρχει από το υφιστάμενο θεσμικό πλαίσιο δυνατότητα μεγάλων καθυστερήσεων στην επιβολή των κυρώσεων και αυτό να δημιουργεί, όπως καταλαβαίνετε, μια πολύ άσχημη εντύπωση σε όλους τους παράγοντες της αγοράς.

Για να δώσω και την εικόνα της λειτουργίας των συγκεκριμένων αυτών επιτροπών, οφείλω να αναφέρω και τα στοιχεία έτσι όπως υπάρχουν αυτή τη στιγμή και μου δόθηκαν. Με την εντολή τη δική μου -παρ’ όλο που υπήρχε η πανδημία το 2020 και το 2021 και καταλαβαίνουμε ότι έκανε δυσλειτουργικές τις συγκεκριμένες επιτροπές- να έχουμε μια επιτάχυνση πλέον των διαδικασιών, για να μπορέσουν να ολοκληρωθούν οι έλεγχοι των εκκρεμών υποθέσεων, οι οποίοι δεν είναι όλοι της ίδιας σημασίας, αλλά σίγουρα πρέπει να τελειώσουν όλοι.

Όμως, οφείλω εδώ να σημειώσω το εξής. Το 2020, 2021, 2022 έως σήμερα οι συνεδριάσεις της πρωτοβάθμιας επιτροπής και ο αριθμός των παραπομπών που εξετάστηκαν ήταν εκατόν τρεις, όταν, κύριε συνάδελφε -και λυπάμαι που το αναφέρω- το 2016, το 2017, το 2018 και όλο το 2019 και οι συνεδριάσεις και οι παραπομπές ήταν μηδέν. Τέσσερα ολόκληρα χρόνια, κύριε Πρόεδρε, οι δύο συγκεκριμένες επιτροπές δεν συνεδρίασαν ποτέ.

Ο ρυθμός των συνεδριάσεων το 2020, το 2021, το 2022 δεν με ικανοποιεί. Θα ήθελα να είναι μεγαλύτερος. Αλλά έχουν εκατόν τρεις υποθέσεις που εκδικάστηκαν. Υπάρχουν και αρκετές άλλες που εκκρεμούν. Όμως δυστυχώς δεν συνεδρίασε τέσσερα χρόνια. Αναφέρω πάλι ότι αυτές οι συνεδριάσεις έγιναν σε περίοδο πανδημίας. Είναι δυσλειτουργικό, γιατί συμμετέχουν μέλη τα οποία έρχονται ex officio από διευθύνσεις συγκεκριμένες. Όταν αλλάζουν τα πρόσωπα αυτά, πρέπει να αλλάξουν και οι συνθέσεις. Είναι ένα σύστημα το οποίο θεωρώ ότι μπορεί να γίνει πιο λειτουργικό.

Είμαι αποφασισμένος το επόμενο άμεσο διάστημα και ήδη υπάρχει ο σκελετός των παρεμβάσεων αυτών στον οποίο θα χρησιμοποιήσω και νέους και θα ενισχύσω τους ελεγκτικούς μηχανισμούς, αλλά πάνω απ’ όλα το πιο σημαντικό νομίζω είναι να υπάρχει συγκεκριμένο χρονικό σημείο επί του οποίου αποφαίνεται η κάθε μία από αυτές τις επιτροπές ή από όποιο όργανο αποφασιστεί, έτσι ώστε να υπάρχει απόδοση ευθυνών ή όχι ανάλογα με την περίπτωση.

Καταλήγοντας, κύριε Πρόεδρε, σίγουρα η κτηνοτροφία είναι σε μια πολύ δύσκολη περίοδο. Δεν είναι η ενίσχυση προς την κτηνοτροφία μόνο τα χρήματα των 50 εκατομμυρίων που δόθηκαν για τις ζωοτροφές ή τα 89 εκατομμύρια που σωστά είπε ο κύριος συνάδελφος θα δοθούν από το ΠΑΑ το επόμενο διάστημα.

Η στήριξη γίνεται με πολλούς τρόπους και επιστροφή του ειδικού φόρου κατανάλωσης πήγε και προς τους κτηνοτρόφους. Προς τους αγρότες έχουμε το επόμενο διάστημα την επιδότηση που θα δοθεί για την αγορά λιπασμάτων. Έχουμε την ενίσχυση στο κόστος του πετρελαίου με τα 15 λεπτά που μέχρι πρόσφατα ίσχυε επάνω στην αντλία. Έχουμε την ενίσχυση σε σχέση με την τιμή του ηλεκτρικού ρεύματος. Κανείς δεν ισχυρίστηκε από την Κυβέρνηση και βεβαίως δεν είμαι εγώ αυτός που θα πω κάτι διαφορετικό ότι όλο αυτό βοηθάει στο να πάρουμε όλο το βάρος αυτών των επιβαρύνσεων από τους Έλληνες κτηνοτρόφους. Προσπαθούμε να τους ενισχύσουμε με διάφορους τρόπους και μερικοί είναι θεσμικοί και είναι μεσοπρόθεσμοι.

Μπορούν να καταλάβουν αυτοί που μας ακούν πόσο σημαντικό είναι να έχουμε βιολογική κτηνοτροφία σε νούμερο που δεν το είχαμε ποτέ άλλοτε και να έχουμε επίσης και συνδεδεμένες ενισχύσεις δύο καινούργιες ζωοτροφές, τον αραβόσιτο και το μαλακό σιτάρι. Θα βοηθήσει την κτηνοτροφία αυτό.

Βεβαίως η Κυβέρνηση έχει αποδείξει ότι είναι συνεχώς πάνω από τα ζητήματα και παρεμβαίνει, όταν βεβαίως το επιτρέπουν οι δημοσιονομικές δυνατότητες, κατά προτεραιότητα στον πρωτογενή τομέα και νομίζω ότι αυτό είναι κατανοητό από όλους τους Έλληνες παραγωγούς.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε, κύριε Υπουργέ.

Περνάμε στην έκτη και τελευταία με αριθμό 49/10-10-2022 επίκαιρη ερώτηση δεύτερου κύκλου της Βουλευτού Πιερίας του Συνασπισμού Ριζοσπαστικής Αριστεράς κ. Ελισσάβετ (Μπέττυς) Σκούφα προς τον Υπουργό Αγροτικής Ανάπτυξης και Τροφίμων, με θέμα: «Στο έλεος των εμπόρων, των ασθενειών, των καιρικών φαινομένων και της κυβερνητικής αδράνειας οι αγρότες της Πιερίας».

Θα απαντήσει ο Υπουργός Αγροτικής Ανάπτυξης και Τροφίμων κ. Γεωργαντάς.

Κυρία Σκούφα, έχετε δύο λεπτά για να αναπτύξετε την ερώτησή σας.

**ΕΛΙΣΣΑΒΕΤ ΣΚΟΥΦΑ:** Κύριε Υπουργέ, η εικόνα που αποκομίζω προσωπικά, αλλά αποκομίζει και το τμήμα αγροτικής πολιτικής του ΣΥΡΙΖΑ - Προοδευτικής Συμμαχίας στην Πιερία είναι μια εικόνα που στοιχειοθετείται βάσει των όσων αντικειμενικών και διασταυρωμένων γεγονότων, στοιχείων και πραγμάτων μας αναφέρουν τόσο μεμονωμένοι αγρότες όσο και οι ίδιοι οι συνεταιρισμοί.

Ξέρετε, τείνω τον τελευταίο καιρό να περιγράφω το αγροτικό πρόβλημα τουλάχιστον στην Πιερία ως ένα αγροτικό ζήτημα εν τη γενέσει του και το περιγράφω ως αγροτικό ζήτημα, διότι όπως λέει και η κατατεθειμένη επίκαιρη ερώτησή μου, οι αγρότες της Πιερίας, ενδεικτικά αναφέρω οι καστανοπαραγωγοί, οι σταφυλοπαραγωγοί, αλλά και οι ακτινιδοπαραγωγοί σε μικρότερο ενδεχομένως βαθμό είναι χτυπημένοι τόσο από καιρικά φαινόμενα. Για παράδειγμα το σταφύλι Crimson, το οποίο λόγω των κλιματικών συνθηκών και της κλιματικής κρίσης έχει καταστεί απολύτως ευπαθές, με αποτέλεσμα να σκίζεται, με αποτέλεσμα να μην μπορεί να διατηρηθεί ούτε δυο, τρεις μέρες στο ψυγείο και με αποτέλεσμα να μένει αδιάθετη η παραγωγή σταφυλιού και 70% επάνω κρεμασμένη στο αμπέλι, γιατί δεν την αγοράζουν οι έμποροι ή την αγοράζουν σε εξευτελιστικές τιμές που δεν καλύπτουν ούτε το καλλιεργητικό κόστος. Άρα, κλιματική κρίση, έμποροι. Και επίσης το κάστανο που αφορά και τον νομό στον οποίο εκλέγεστε ως Βουλευτής, το Κιλκίς και τη Λάρισα.

Έχουμε μια διαρκώς εξαπλούμενη νέα ασθένεια, τη φαιά σήψη κάστανου, κατά την οποία επιτρέψτε μου να μεταφέρω την εικόνα καλλιεργητή ο οποίος χαρακτηριστικά μου είπε ότι πηγαίνει ο έμπορος, παίρνει τυχαία μια χούφτα από κάστανα και εάν ένα κάστανο τύχει να είναι προσβεβλημένο από τη φαιά σήψη κάστανου δεν αγοράζει καθόλου την παραγωγή. Αποτέλεσμα πάλι είναι 70% επάνω στις καστανιές.

Το θέμα είναι τι θα κάνετε για τις εξευτελιστικές τιμές που ζητούν οι έμποροι, δικαιολογημένοι εν μέρει από το τεράστιο ενεργειακό κόστος που έχουν να αντιμετωπίσουν για τη λειτουργία αποθηκευτικών χώρων, ψυγείων κ.λπ., αλλά και λίγο τροφοδοτούμενοι -εγώ θα πω- από την Κυβέρνηση που νίπτει τας χείρας της και προσφέρουν για το ακτινίδιο το πρώιμο 53 λεπτά το κιλό. Τι θα κάνετε για να μπει μια τάξη, μια ρύθμιση, να μην είναι εκτεθειμένοι οι καλλιεργητές σε ό,τι τους προσφέρουν οι έμποροι, σε ανοιχτές τιμές, σε τόνγκες εμπόρων που μόνο για την Πιερία αφορούν το ύψος των 2 εκατομμυρίων ευρώ που δεν έχουν καταβληθεί από πέρυσι. Τι θα κάνετε γι’ αυτό;

Επίσης, τι θα κάνετε γι’ αυτές τις ασθένειες επιτέλους; Όχι για τις ίδιες τις ασθένειες, αλλά για τον αποζημιωτικό μηχανισμό του ΕΛΓΑ, ο οποίος κανονισμός το ΕΛΓΑ ειλικρινά δεν έχω καταλάβει γιατί καθυστερεί τραγικά πολύ για να αναδιαμορφωθεί ο κανονισμός του, να αποζημιωθούν οι αγρότες, να μη λένε οι δύσμοιροι υπάλληλοι του ΕΛΓΑ με τη σειρά τους στους αγρότες -και λέω δύσμοιροι, γιατί είναι ελάχιστοι για να εξυπηρετήσουν όλη την κεντρική Μακεδονία- ότι δεν καλύπτεται η τάδε ασθένεια ή η τάδε ασθένεια. Καμμιά ασθένεια δεν καλύπτεται εν τοις πράγμασι.

Τρίτον, επιτέλους θα χρηματοδοτήσετε αυτή την έρευνα του Ινστιτούτου Δασικών Ερευνών που αφορά και την περιοχή σας, για τη φαιά σήψη κάστανου; Και μιλάμε για το ευτελέστατο ποσό των 370.000 ευρώ.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε Πρόεδρε, να ξεκινήσω πρώτα από τις απαντήσεις που θέλω να δώσω σχετικά με τη φαιά σήψη του κάστανου. Δυστυχώς είναι μια ασθένεια η οποία όχι μόνο στην Πιερία, αλλά και σε άλλες περιοχές της Ελλάδας έχει προσβάλει και προσπαθούμε να τη διαχειριστούμε και να την αντιμετωπίσουμε, κυρίως ως ασθένεια η οποία πρέπει να εκλείψει. Εκεί ζητάμε τη βοήθεια των επιστημόνων -και την έχουμε ζητήσει εδώ και πολύ καιρό- και γι’ αυτόν τον λόγο κιόλας τη Δευτέρα 10 Οκτωβρίου επισκέφθηκα το Μπενάκειο Φυτοπαθολογικό Ινστιτούτο που ασχολείται επισταμένως με το ζήτημα, για το οποίο δυστυχώς δεν έχουμε καταλήξει αν οφείλεται στην κλιματική κρίση ή και σε πολλούς άλλους παράγοντες.

Αλλά το βασικό είναι όχι απλά να καταλήξουμε κάπου, το βασικό είναι να μπορέσουμε να εξαφανίσουμε αυτήν την ασθένεια. Εκεί λοιπόν γίνεται μια πολύ καλή δουλειά στο Μπενάκειο και σε συνεργασία και με άλλους επιστημονικούς φορείς το επόμενο διάστημα πιστεύω θα είμαστε σε θέση, με τις προτάσεις των επιστημόνων, να δούμε πώς μπορεί να γίνει η διαχείριση αυτού του πολύ μεγάλου ζητήματος.

Σε σχέση όμως με την κατάσταση των παραγωγών και την απώλεια του εισοδήματός τους, τουλάχιστον γι’ αυτές τις περιπτώσεις -μετά θα αναφερθώ για τον ΕΛΓΑ- για τις περιπτώσεις δηλαδή που δεν καλύπτονται από τον κανονισμό του ΕΛΓΑ, η Κυβέρνηση έχει αποδείξει ότι όπου υπάρχει απώλεια εισοδήματος σε παραγωγούς προσπαθεί με κάθε τρόπο να την καλύψει και μάλιστα στο μεγαλύτερο βαθμό. Αυτό δεν είναι μια απλή δήλωση δική μου, είναι η αποτύπωση δεδομένων, αριθμών και στοιχείων τα οποία υπάρχουν και βεβαίως αυτό γίνεται και σε πολύ συντομότερους χρόνους από ό,τι παλαιότερα, παρά τον πολύ μεγάλο όγκο των ζημιών ή των περιπτώσεων αυτών. Και βεβαίως κατ’ εξαίρεση του κανονισμού του ΕΛΓΑ έχουμε παρέμβει σε πολλές περιπτώσεις και έχουμε αποζημιώσει παραγωγούς όταν κρίθηκε ότι πραγματικά η ζημία είναι σε πολύ μεγάλο βαθμό και δεν μπορεί να αντιμετωπιστεί με κανέναν τρόπο και αυτό συνήθως γίνεται μέσα από τη Βουλή, ακριβώς επειδή αυτό απαιτείται.

Να θυμίσω εδώ πέρα -ακριβώς επειδή μιλάμε και για τη βόρεια Ελλάδα, αλλά και όχι μόνο- την περίπτωση η οποία χρειάστηκε νομοθετική παρέμβαση για να μπορέσουμε να αποζημιώσουμε τον παγετό στο προανθικό στάδιο, που έγινε το 2021, ως πολύ μεγάλη ζημία σε πολλές περιφερειακές ενότητες της χώρας και το πράξαμε σε μια πολύ μεγάλη ζημία.

Έχουμε λοιπόν αποδείξει ότι στεκόμαστε δίπλα, όταν δεν το επιτρέπει ο κανονισμός, όταν μπορούμε μέσα από τον κανονισμό να το ερμηνεύσουμε και σε κάθε περίπτωση χρησιμοποιώντας όλα τα άλλα χρηματοδοτικά εργαλεία του Υπουργείου μας.

Πράγματι με επισκέφθηκαν οι καστανοπαραγωγοί της Πιερίας. Δεν είναι ιδιαίτερα μεγάλο το ποσό το οποίο αναφέρθηκε σε σχέση με την απώλεια εισοδήματος την οποία έχουν δηλώσει. Όμως αυτό το οποίο είναι απαιτούμενο, ακριβώς επειδή καλύπτουμε απώλεια εισοδήματος -και σε αυτή τη διερεύνηση είμαστε αυτή τη στιγμή και τη διαδικασία- είναι αυτό με τα στοιχεία τα οποία εισφέρθηκαν από την αρμόδια ΔΑΟΚ και ό,τι άλλο έχει εισφερθεί στον σχετικό φάκελο να αποτυπωθεί και να προσδιοριστεί η ζημία, για να μπορέσουν οι οικονομικές υπηρεσίες να προχωρήσουν στα επόμενα βήματα. Σε αυτή τη διαδικασία άργησαν να έρθουν κάποια στοιχεία, έχουν έρθει τα στοιχεία τα οποία ζητήθηκαν και είμαστε σε αυτή τη διαδικασία αυτή τη στιγμή, κυρία συνάδελφε, σε σχέση με το συγκεκριμένο ζήτημα που θέσατε.

Για τα υπόλοιπα, για τον ΕΛΓΑ, θα σας αναφέρω στη δευτερολογία μου.

**ΠΡΟΕΔΡΕΥΩΝ (Δημήτριος Βίτσας):** Κυρία Σκούφα, έχετε τον λόγο.

**ΕΛΙΣΣΑΒΕΤ ΣΚΟΥΦΑ:** Να πω ότι προσωπικά δεν έβγαλα άκρη από αυτά που είπατε. Ελπίζω να έχουν βγάλει άκρη οι αγρότες, γιατί εγώ δεν έβγαλα άκρη. Διότι είπατε ότι προσπαθείτε να βρείτε άλλους τρόπους αποζημίωσης. Προσωπικά δεν έχω διατελέσει Υπουργός Αγροτικής Ανάπτυξης, αλλά φαντάζομαι ότι εννοείτε τα de minimis. Τα de minimis, για παράδειγμα, για τους καστανοπαραγωγούς, ενώ υπήρξε υπόσχεση, για πέρυσι δεν έχουν καταβληθεί ακόμη. Άλλον τρόπο αποζημίωσης, πέρα από το να αντιμετωπιστεί το πρόβλημα στη ρίζα του μέσω ενός νέου κανονισμού του ΕΛΓΑ, προσωπικά δεν πιστεύω να υπάρχει.

Και να πω δε για τους καστανοκαλλιεργητές, επειδή αναφερθήκατε στην εκτίμηση ζημιών, η εκτίμηση και η σύγκριση με βάση ποια στοιχεία θα γίνει; Διότι είναι η τέταρτη συνεχόμενη χρονιά φέτος που θα έχουν μείωση της παραγωγής του εμπορεύσιμου καστάνου, τέταρτη χρονιά. Θα γίνει με βάση τα στοιχεία του 2018, του 2019, του 2020; Υπάρχει ένα ζήτημα. Από εκεί και πέρα, για τα σταφύλια Crimson επίσης αποζημιώσεις μέσω του ΕΛΓΑ.

Επίσης δεν απαντήσατε στο κύριο ζήτημα, κύριε Υπουργέ, και προσωπικά ειλικρινά δεν μπορώ να καταλάβω, ενισχύετε πολιτικά, υιοθετείτε πολιτικά τις λεγόμενες διεπαγγελματικές; Έχουν προχωρήσει, έχουν ιδρυθεί άλλες διεπαγγελματικές επιτροπές, όπως υπήρξε στο ακτινίδιο επί ΣΥΡΙΖΑ, για παράδειγμα για το σταφύλι, ούτως ώστε οι αγρότες να μην είναι και στο έλεος των καιρικών φαινομένων και των στοιχείων της φύσης και στο έλεος των εμπόρων, οι οποίοι είναι στο έλεος της κρατικής ασυδοσίας, της ενίσχυσης της αισχροκέρδειας; Φαύλος κύκλος.

Άρα το ερώτημά μου συγκεκριμένο: Τι είδους αποζημιώσεις; Ελπίζω να μην είναι σαν αυτές των 3,5 ευρώ ανά στρέμμα, που πήραν επιστροφή στο πετρέλαιο, και άρα για ένα χωράφι είκοσι στρεμμάτων πήραν 70 ευρώ οι αγρότες, που δεν γεμίζει ούτε ένα ντεπόζιτο. Ποιες άλλες αποζημιώσεις εννοείτε;

Με ενδιαφέρον να σας ακούσουμε τι σκοπεύετε επιτέλους μετά από τριάμισι χρόνια να κάνετε με τον ΕΛΓΑ. Θα τον ιδιωτικοποιήσετε; Θα σπρώξετε τον θεσμό των ιδιωτικών ασφαλίσεων;

Τρίτον, τι θα κάνετε με αυτές τις διεπαγγελματικές -ή αν υπάρχει άλλη λύση- για να μπει ένα φρένο και να μην προσφέρουν οι έμποροι, να μην αφήνουν οι έμποροι τόνγκες και να μη ζητάνε τα προϊόντα και τις παραγωγές σε τιμές ανοιχτές;

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Νομίζω είναι καλό τελικά για όλους μας να μιλάμε με σαφήνεια σε αυτή την Αίθουσα και βεβαίως πάνω απ’ όλα να πράττουμε και αυτό το οποίο λεκτικά τουλάχιστον υπερασπιζόμαστε. Προσπαθώντας να προστατέψουμε τους αγρότες αυτή η Κυβέρνηση έρχεται πραγματικά και στηρίζει τα συνεργατικά σχήματα στη χώρα με κάθε τρόπο, όχι μόνο με την ίδρυση της ΕΘΕΑΣ αλλά και με συγκεκριμένες νομοθετικές πρωτοβουλίες, οι οποίες βοηθούν στο να υπάρχουν τα φυσικά πρόσωπα και να συμμετέχουν είτε σε ομάδες παραγωγών είτε σε συνεταιρισμούς, ακριβώς επειδή μόνο μέσα από αυτή τη διαδικασία και τη θωράκιση θα μπορέσουν να δώσουν στο προϊόν τους την προστιθέμενη αξία που απαιτείται.

Αναφέρθηκε πριν από λίγο η κυρία συνάδελφος στις τιμές, στην εκμετάλλευση από εμπόρους, σε πράγματα τα οποία συμβαίνουν κατά τους ισχυρισμούς της το τελευταίο διάστημα και πράγματι λόγω των μη ομαλών συνθηκών της αγοράς δεν μπορεί κανείς να αποκλείσει αυτά τα οποία είπε. Ποια είναι η σημαντική απάντηση σε αυτά; Η θωράκιση των αγροτών μέσα από τα συνεργατικά σχήματα.

Όταν λοιπόν, κύριε Πρόεδρε, εμείς πριν από δύο μήνες φέραμε νομοθετική ρύθμιση, η οποία προβλέπει ότι τα φυσικά πρόσωπα που συμμετέχουν σε συνεργατικά σχήματα θα έχουν έκπτωση 50% στα κέρδη τους, ουσιαστικά σχεδόν δεν θα πληρώνουν φόρο, ακριβώς για να τους ενθαρρύνουμε να συμμετάσχουν και αυτό ψηφίστηκε πριν δύο μήνες και θα ισχύσει για πάντα για το μέλλον, ο ΣΥΡΙΖΑ δεν ψήφισε αυτή τη ρύθμιση. Αυτή η ρύθμιση της Κυβέρνησης της Νέας Δημοκρατίας δεν ψηφίστηκε.

**ΣΤΑΥΡΟΣ ΑΡΑΧΩΒΙΤΗΣ:** Δεν είναι έτσι, ψηφίστηκε.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ξέρω τι λέω, κύριε συνάδελφε. Άλλο το τι ίσως εισηγηθήκατε εσείς, άλλο το τι έγινε.

Ό,τι έρχεται σε ενθάρρυνση των συνεργατικών σχημάτων, ό,τι έρχεται στη βοήθεια πραγματικά των παραγωγών δεν στηρίζεται. Κι επειδή είναι καλό να αναφέρουμε για παραγωγούς που μένουν απλήρωτοι, που μένουν αβοήθητοι, θα πω μόνο ένα νούμερο: 350 εκατομμύρια πλήρωσε το 2021 ο ΕΛΓΑ σε καταστροφές που γίνανε, το μεγαλύτερο νούμερο, το μεγαλύτερο ποσό που δόθηκε ποτέ από τον ΕΛΓΑ, 350 εκατομμύρια, όταν οι εισφορές των αγροτών ήταν 158 εκατομμύρια.

Είναι τέτοια τα κλιματικά φαινόμενα, είναι τέτοιες οι ζημίες, που πραγματικά δεν τις έχουμε ξαναδεί. Και, βεβαίως, θέλει ένα συνολικό σχέδιο αντιμετώπισης και διαχείρισης όλων αυτών των ζητημάτων και στο πεδίο, με νέα αντιχαλαζική προστασία -και επίγεια, όχι μόνο την εναέρια- αλλά ταυτόχρονα θέλει και επικαιροποίηση, βεβαίως, ο κανονισμός του ΕΛΓΑ και εντός του επόμενου διαστήματος θα ξεκινήσει αυτή η συζήτηση, με δεδομένα που υπάρχουν και στα οποία είχε προχωρήσει και η προηγούμενη κυβέρνηση -οφείλω να το πω εδώ αυτό.

Αλλά από κει και πέρα πρέπει να αναγνωρίζουμε και την πολύ σημαντική προσπάθεια η οποία γίνεται συνεχώς, τα πολύ μεγάλα ποσά που δίνονται από άκρη σε άκρη στην Ελλάδα για να στηρίξουμε τον πρωτογενή τομέα. Το μεγαλύτερο ποσό που δόθηκε ποτέ και όχι μόνο το μεγαλύτερο, αλλά και σε πολύ μικρούς χρόνους, πολύ μικρότερους από ό,τι δίνονταν παλιότερα. Οι δεκαέξι, οι δεκαεπτά και οι δεκαοκτώ μήνες για την εξόφληση των ζημιών έχουν γίνει επτά και οκτώ και σε πολλές περιπτώσεις σε τέσσερις μήνες δίνονται προκαταβολές μέσω της Βουλής.

Νομίζω, κύριε Πρόεδρε, ότι η όποια κριτική σε αυτή τη δύσκολη περίοδο, αλλά με δεδομένα τα οποία είναι μετρήσιμα, αδικεί την προσπάθεια, όχι της Κυβέρνησης, συνολικά των Ελλήνων φορολογουμένων να στηρίξουν των πρωτογενή τομέα. Διότι ο πρωτογενής τομέας, νομίζω ότι έχουμε συνειδητοποιήσει όλοι πόση μεγάλη σημασία έχει, όχι απλά για την οικονομία της χώρας, αλλά για τη στήριξη της υπαίθρου, για τη στήριξη της περιφέρειας.

Έτσι, λοιπόν, στις περιπτώσεις που αναφέρθηκαν -και μια περίπτωση απ’ αυτές σε σχέση με τους σταφυλοπαραγωγούς, πραγματική κατάσταση, έχει εξελιχθεί πριν από ενάμιση, δύο μήνες- είναι καταλαβαίνετε πολύ νωρίς για να έρθουμε και να τοποθετηθούμε.

Θα το κάνουμε όμως και γι’ αυτούς, όπως το κάναμε για όλους τους άλλους αποζημιώνοντάς τους.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Βίτσας):** Με τη συναίνεση του Σώματος και ώρα 18.26΄ λύεται η συνεδρίαση για την προσεχή Τετάρτη 19 Οκτωβρίου 2022 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων, β) νομοθετική εργασία, συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Παιδείας και Θρησκευμάτων: «Κύρωση του Μνημονίου Κατανόησης αναφορικά με τη συνεργασία στον τομέα της ανώτατης εκπαίδευσης και της επιστημονικής έρευνας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων» και γ) αίτηση άρσης ασυλίας Βουλευτή, σύμφωνα με την ειδική ημερήσια διάταξη.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**