(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΙΓ΄

Παρασκευή, 21 Οκτωβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές το 1ο Γενικό Λύκειο Σερρών, το Δημοτικό Σχολείο Εκπαιδευτηρίων Δούκα, το 1ο δημοτικό σχολείο Λαμίας, το Δημοτικό Σχολείο Φαρών Αχαΐας, το 11ο Γυμνάσιο Πάτρας, μέλη Δημοτικών συμβουλίων και πολιτιστικών συλλόγων του Δήμου Πυλαίας Χορτιάτη Θεσσαλονίκης, το Γενικό Λύκειο Μολάων, το Γενικό Λύκειο Καμένων Βούρλων Φθιώτιδας και από το 1ο Γενικό Λύκειο Σπάρτης, σελ.

3. Ειδική Ημερήσια Διάταξη:

Συζήτηση, σύμφωνα με το άρθρο 148 του Κανονισμού της Βουλής, επί του κατατεθέντος πορίσματος της Εξεταστικής Επιτροπής με θέμα: «Εξέταση της υπόθεσης παραβίασης του απορρήτου των επικοινωνιών του Προέδρου του ΠΑΣΟΚ-ΚΙΝΗΜΑΤΟΣ ΑΛΛΑΓΗΣ και Ευρωβουλευτή κ. Νίκου Ανδρουλάκη από την Εθνική Υπηρεσία Πληροφοριών (ΕΥΠ) ή και από άλλα φυσικά ή νομικά πρόσωπα, την επιβεβαιωμένη απόπειρα παγίδευσης του κινητού του με το κακόβουλο λογισμικό PREDATOR, την παράνομη χρήση αυτού στην ελληνική επικράτεια και την έρευνα για την ύπαρξη ευθυνών του Πρωθυπουργού κ. Κυριάκου Μητσοτάκη και κάθε άλλου εμπλεκόμενου φυσικού ή νομικού προσώπου», που ανακοινώθηκε στην Ολομέλεια της Βουλής στις 13 Οκτωβρίου 2022, σελ.

4. Επί διαδικαστικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ

Κατάθεση σχεδίου νόμου:

Οι Υπουργοί Κλιματικής Κρίσης και Πολιτικής Προστασίας, Οικονομικών, Ανάπτυξης και Επενδύσεων, Εθνικής Άμυνας, Υγείας, Εσωτερικών, Υποδομών και Μεταφορών, Ναυτιλίας και Νησιωτικής Πολιτικής, Τουρισμού, καθώς και οι Αναπληρωτές Υπουργοί Οικονομικών και Εσωτερικών κατέθεσαν σήμερα, 21.2.2022, σχέδιο νόμου: «Εθνικός Μηχανισμός Εναέριας Έρευνας και Διάσωσης “Θεοφάνης Ερμής Θεοχαρόπουλος” και διατάξεις για τη λειτουργία του Οργανισμού Αντισεισμικού Σχεδιασμού και Προστασίας»

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΛΑΜΠΡΟΥΛΗΣ Γ., σελ.

ΚΑΚΛΑΜΑΝΗΣ Α., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
 ΒΟΥΤΣΗΣ Ν. , σελ.   
 ΚΑΚΛΑΜΑΝΗΣ Ν. , σελ.   
 ΚΕΦΑΛΟΓΙΑΝΝΗΣ Ι. , σελ.   
 ΛΑΜΠΡΟΥΛΗΣ Γ. , σελ.   
 ΜΑΡΚΟΠΟΥΛΟΣ Δ. , σελ.   
 ΜΠΙΑΓΚΗΣ Δ. , σελ.   
 ΜΠΟΓΔΑΝΟΣ Κ. , σελ.   
 ΣΑΚΟΡΑΦΑ Σ. , σελ.   
 ΣΠΙΡΤΖΗΣ Χ. , σελ.   
 ΤΖΑΝΑΚΟΠΟΥΛΟΣ Δ. , σελ.   
  
Β. Επί της Ειδικής Ημερήσιας Διάταξης:  
 ΑΡΣΕΝΗΣ Κ. , σελ.   
 ΒΟΥΤΣΗΣ Ν. , σελ.   
 ΒΡΥΖΙΔΟΥ Π. , σελ.   
 ΕΛΕΥΘΕΡΙΑΔΟΥ Σ. , σελ.   
 ΘΕΟΧΑΡΗΣ Θ. , σελ.   
 ΚΑΛΑΜΑΤΙΑΝΟΣ Δ. , σελ.   
 ΚΑΡΑΓΚΟΥΝΗΣ Κ. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΤΡΙΝΗΣ Μ. , σελ.   
 ΚΑΤΡΟΥΓΚΑΛΟΣ Γ. , σελ.   
 ΚΕΛΕΤΣΗΣ Σ. , σελ.   
 ΚΕΦΑΛΑ Μ. , σελ.   
 ΚΕΦΑΛΟΓΙΑΝΝΗΣ Ι. , σελ.   
 ΚΟΜΝΗΝΑΚΑ Μ. , σελ.   
 ΚΟΥΤΣΟΥΜΠΑΣ Δ. , σελ.   
 ΚΥΡΑΝΑΚΗΣ Κ. , σελ.   
 ΚΩΝΣΤΑΝΤΙΝΙΔΗΣ Ε. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΚΩΤΣΗΡΑΣ Γ. , σελ.   
 ΛΙΑΚΟΥΛΗ Ε. , σελ.   
 ΜΑΡΚΟΠΟΥΛΟΣ Δ. , σελ.   
 ΜΕΛΑΣ Ι. , σελ.   
 ΜΟΥΛΚΙΩΤΗΣ Γ. , σελ.   
 ΜΠΙΑΓΚΗΣ Δ. , σελ.   
 ΜΠΟΓΔΑΝΟΣ Κ. , σελ.   
 ΜΠΟΥΜΠΑΣ Κ. , σελ.   
 ΜΠΟΥΤΣΙΚΑΚΗΣ Χ. , σελ.   
 ΜΥΛΩΝΑΚΗΣ Α. , σελ.   
 ΞΑΝΘΟΠΟΥΛΟΣ Θ. , σελ.   
 ΠΑΠΑΔΗΜΗΤΡΙΟΥ Χ. , σελ.   
 ΠΑΦΙΛΗΣ Α. , σελ.   
 ΡΑΓΚΟΥΣΗΣ Ι. , σελ.   
 ΡΑΠΤΗ Ε. , σελ.   
 ΣΑΚΟΡΑΦΑ Σ. , σελ.   
 ΣΚΑΝΔΑΛΙΔΗΣ Κ. , σελ.   
 ΣΠΑΝΑΚΗΣ Β. , σελ.   
 ΣΠΙΡΤΖΗΣ Χ. , σελ.   
 ΣΥΝΤΥΧΑΚΗΣ Ε. , σελ.   
 ΤΖΑΝΑΚΟΠΟΥΛΟΣ Δ. , σελ.   
 ΤΟΛΚΑΣ Ά. , σελ.   
 ΤΡΙΑΝΤΑΦΥΛΛΙΔΗΣ Α. , σελ.   
 ΤΣΑΒΔΑΡΙΔΗΣ Λ. , σελ.   
 ΤΣΙΠΡΑΣ Α. , σελ.   
 ΦΙΛΗΣ Ν. , σελ.   
 ΦΩΤΗΛΑΣ Ι. , σελ.   
 ΧΙΟΝΙΔΗΣ Σ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΙΓ΄

Παρασκευή 21 Οκτωβρίου 2022

Αθήνα, σήμερα στις 21 Οκτωβρίου 2022, ημέρα Παρασκευή και ώρα 9.16΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 20-10-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΙΒ΄ συνεδριάσεώς του, της Πέμπτης 20 Οκτωβρίου 2022, σε ό,τι αφορά την ψήφιση στο σύνολο του σχεδίου νόμου: «Κύρωση της Σύμβασης μεταξύ της Ελληνικής Δημοκρατίας και της Γαλλικής Δημοκρατίας για την εξάλειψη της διπλής φορολογίας αναφορικά με φόρους εισοδήματος και την πρόληψη της φοροδιαφυγής και της φοροαποφυγής».)

Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συζήτηση, σύμφωνα με το άρθρο 148 του Κανονισμού της Βουλής, επί του κατατεθέντος πορίσματος της Εξεταστικής Επιτροπής με θέμα: «Εξέταση της υπόθεσης παραβίασης του απορρήτου των επικοινωνιών του Προέδρου του ΠΑΣΟΚ - Κινήματος Αλλαγής και Ευρωβουλευτή κ. Νίκου Ανδρουλάκη από την Εθνική Υπηρεσία Πληροφοριών (ΕΥΠ) ή και από άλλα φυσικά ή νομικά πρόσωπα, την επιβεβαιωμένη απόπειρα παγίδευσης του κινητού του με το κακόβουλο λογισμικό «Predator», την παράνομη χρήση αυτού στην ελληνική επικράτεια και την έρευνα για την ύπαρξη ευθυνών του Πρωθυπουργού κ. Κυριάκου Μητσοτάκη και κάθε άλλου εμπλεκόμενου φυσικού ή νομικού προσώπου», που ανακοινώθηκε στην Ολομέλεια της Βουλής στις 13 Οκτωβρίου 2022.

Η εξεταστική επιτροπή, η οποία κατέληξε στο υπό συζήτηση πόρισμα, συνεστήθη με απόφαση της Ολομέλειας της Βουλής, σύμφωνα με τα άρθρα 68 παράγραφος 2 εδάφιο γ΄ του Συντάγματος και 144 παράγραφος 5 εδάφιο β΄ του Κανονισμού της Βουλής, που ελήφθη κατά τη συνεδρίαση της 29ης Αυγούστου 2022.

Το πόρισμα που υποβλήθηκε στον Πρόεδρο της Βουλής, αφού σύμφωνα με την απόφαση της επιτροπής έχει χαρακτηριστεί ως απόρρητο, ανακοινώθηκε στις 13 Οκτωβρίου 2022 στην Ολομέλεια της Βουλής.

Ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας του Συνασπισμού Ριζοσπαστικής Αριστεράς κ. Αλέξης Τσίπρας και ογδόντα πέντε Βουλευτές του κόμματός του υπέβαλαν πρόταση, σύμφωνα με το άρθρο 148 παράγραφος 3 του Κανονισμού της Βουλής, για τη συζήτηση του πορίσματος της Εξεταστικής Επιτροπής για την «εξέταση της υπόθεσης παραβίασης του απορρήτου των επικοινωνιών του Προέδρου του ΠΑΣΟΚ - Κινήματος Αλλαγής και Ευρωβουλευτή κ. Νίκου Ανδρουλάκη από την Εθνική Υπηρεσία Πληροφοριών (ΕΥΠ) ή και από άλλα φυσικά ή νομικά πρόσωπα, την επιβεβαιωμένη απόπειρα παγίδευσης του κινητού του με το κακόβουλο λογισμικό «Predator», την παράνομη χρήση αυτού στην ελληνική επικράτεια και την έρευνα για την ύπαρξη ευθυνών του Πρωθυπουργού κ. Κυριάκου Μητσοτάκη και κάθε άλλου εμπλεκόμενου φυσικού ή νομικού προσώπου», που ανακοινώθηκε –όπως προείπα- στην Ολομέλεια της Βουλής στις 13 Οκτωβρίου 2022 και ενεγράφη για συζήτηση σε ειδική ημερήσια διάταξη της Ολομέλειας της Βουλής την Παρασκευή 21 Οκτωβρίου 2022.

Η συζήτηση επί του πορίσματος της εξεταστικής επιτροπής διεξάγεται σύμφωνα με τις διατάξεις του άρθρου 148 και με ανάλογη εφαρμογή των διατάξεων του άρθρου 137 παράγραφος 2 του Κανονισμού της Βουλής, δηλαδή με τη διαδικασία της γενικευμένης συζήτησης επερώτησης.

Ειδικότερα, ως προς τη διαδικασία της συζητήσεως και σύμφωνα με την από 19 Οκτωβρίου 2022 εισήγηση της Διάσκεψης των Προέδρων, προτείνω οι αγορεύσεις των συναδέλφων Βουλευτών να οργανωθούν σε τέσσερις κύκλους ομιλητών.

Η συζήτηση θα αρχίσει με έναν πρώτο κύκλο έξι κατά προτεραιότητα ομιλητών, στον οποίο θα εκπροσωπηθούν ισαρίθμως οι έξι Κοινοβουλευτικές Ομάδες, με χρόνο ομιλίας δέκα λεπτά για τον κάθε ομιλητή, χωρίς δικαίωμα δευτερολογίας. Πρώτος θα λάβει τον λόγο Βουλευτής από την Κοινοβουλευτική Ομάδα του ΣΥΡΙΖΑ, που είναι το κόμμα το οποίο κατέθεσε την πρόταση για τη συζήτηση του πορίσματος.

Οι επόμενοι τρεις κύκλοι, κατ’ εφαρμογή της διάταξης της παραγράφου 5 του άρθρου 65 του Κανονισμού της Βουλής, θα απαρτίζονται από δώδεκα Βουλευτές έκαστος και συγκεκριμένα: από τη Νέα Δημοκρατία πέντε, από τον ΣΥΡΙΖΑ τρεις και ένας Βουλευτής από κάθε μία από τις υπόλοιπες τέσσερις Κοινοβουλευτικές Ομάδες, με χρόνο ομιλίας για έκαστο πέντε λεπτά χωρίς δικαίωμα δευτερολογίας. Αν επιθυμεί κάποιος από τους Ανεξάρτητους Βουλευτές να λάβει τον λόγο, θα ενταχθεί σε αυτούς τους κύκλους ως δέκατος τρίτος ομιλητής.

Οι Κοινοβουλευτικές Ομάδες έχουν ήδη υποβάλει κατάλογο με ομιλητές και η αρμόδια Υπηρεσία έχει καταρτίσει έναν ενιαίο κατάλογο, στον οποίον οι Βουλευτές της Συμπολίτευσης θα εναλλάσσονται με τους Βουλευτές της Αντιπολίτευσης, για να τηρηθεί η εκπροσώπηση κατ’ αναλογία της δύναμης των Κοινοβουλευτικών Ομάδων.

Στη συζήτηση μπορούν να μετέχουν, επίσης, εφόσον το επιθυμούν, οι Πρόεδροι των Κοινοβουλευτικών Ομάδων, όπως ορίζεται από το άρθρο 97 του Κανονισμού της Βουλής. Η διάρκεια αγόρευσης του Πρωθυπουργού και του Αρχηγού της Αξιωματικής Αντιπολίτευσης είναι μέχρι είκοσι λεπτά και μέχρι δεκαπέντε λεπτά για τους Προέδρους των άλλων Κοινοβουλευτικών Ομάδων.

Οι Υπουργοί, εφόσον επιθυμούν, θα μιλήσουν για δέκα λεπτά της ώρας.

Οι Κοινοβουλευτικοί Εκπρόσωποι θα μιλήσουν για δώδεκα λεπτά, με την επιφύλαξη του περιορισμού που θέτει το άρθρο 167 παράγραφος 2 του Κανονισμού της Βουλής, δηλαδή εφόσον προηγηθεί η ομιλία του Προέδρου της Κοινοβουλευτικής τους Ομάδας, θα μιλήσουν για έξι λεπτά.

Τυχόν αλλαγές στη σειρά των εγγεγραμμένων ομιλητών θα πρέπει να γίνονται σε εξαιρετικές περιπτώσεις με έγγραφο του γραμματέα της Κοινοβουλευτικής Ομάδας, όπου ανήκουν οι Βουλευτές, το οποίο θα απευθύνεται στο Προεδρείο και με την απαραίτητη προϋπόθεση της αμοιβαίας αλλαγής.

Η συζήτηση επί του πορίσματος, όπως γνωρίζετε, ολοκληρώνεται με την εξάντληση του καταλόγου των ομιλητών ενώ δεν προβλέπεται ψηφοφορία.

Υπάρχει ήδη ενημέρωση στο Προεδρείο ότι τουλάχιστον τρεις πολιτικοί Αρχηγοί θα λάβουν τον λόγο. Δεν ξέρουμε για τους υπόλοιπους, αλλά για τρεις έχουμε ενημέρωση. Η ώρα δεν έχει σημασία, ο πολιτικός Αρχηγός παίρνει τον λόγο όποτε νομίζει.

Επί της διαδικασίας, υπάρχει κάποιο θέμα; Γιατί ομοφώνως αυτό αποφασίστηκε στη Διάσκεψη των Προέδρων.

Εντάξει, μπορούμε, λοιπόν, να ξεκινήσουμε, ώστε –επειδή είναι και Παρασκευή- να μην καθυστερήσουμε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Νικήτας Κακλαμάνης):** Τι θέλετε, κύριε Τζανακόπουλε;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ζητώ τον λόγο για ένα παρεμπίπτον ζήτημα, κύριε Πρόεδρε. Δεν χρειάζομαι καν τρία λεπτά.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, έχετε τον λόγο για τρία λεπτά.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ πάρα πολύ, κύριε Πρόεδρε.

Πριν από την εκκίνηση της διαδικασίας των κατά προτεραιότητα ομιλητών, θα ήθελα, κύριε Πρόεδρε, να θέσω το εξής ζήτημα στην Ολομέλεια. Ξέρετε ότι κατά τη διάρκεια των εργασιών της εξεταστικής επιτροπής έγινε πολλές φορές συζήτηση για τη μυστικότητα της διαδικασίας, αλλά και για το απόρρητο. Φαντάζομαι ότι αντίστοιχη συζήτηση θα έγινε και στη Διάσκεψη των Προέδρων.

Ωστόσο, υπάρχει ένα ζήτημα, σε σχέση με τα πορίσματα, τα οποία προέκυψαν μετά από τη διαδικασία της εξεταστικής επιτροπής, τα οποία με απόφαση της κοινοβουλευτικής Πλειοψηφίας καλύπτονται και αυτά από μυστικότητα. Και από τη δική μας πλευρά, διαφωνήσαμε. Θεωρήσαμε ότι αυτό αντίκειται στην κοινοβουλευτική διαδικασία και στον Κανονισμό της Βουλής και επιθυμούμε να καταθέσουμε τη γνώμη του ΣΥΡΙΖΑ – Προοδευτική Συμμαχία επί του πορίσματος της εξεταστικής επιτροπή στα Πρακτικά της Βουλής.

Νομίζω ότι αυτό το αίτημα είναι απολύτως λογικό και απολύτως αυτονόητο και απολύτως εύλογο για τον εξής απλούστατο λόγο: Σε λίγα λεπτά της ώρας, σε δύο-τρία λεπτά θα κληθώ και εγώ, αλλά και όλοι οι υπόλοιποι συνάδελφοι από τις Κοινοβουλευτικές Ομάδες να παρουσιάσουμε τα πορίσματά μας. Θα έχουμε περίπου δέκα λεπτά της ώρας για να τα παρουσιάσουμε. Όμως, ξέρετε ότι τα πορίσματα αυτά εμπεριέχουν συγκεκριμένα σκεπτικά, επιχειρηματολογία, πληροφορίες τις οποίες μέσα σε δέκα λεπτά ή ακόμα και με την ανοχή του Προεδρείου σε δεκαπέντε λεπτά της ώρας δεν μπορούμε να τα παρουσιάσουμε. Εκτός αν μας δώσετε τη δυνατότητα να τα αναγνώσουμε και έτσι ο καθένας από τους κατά προτεραιότητα ομιλητές να ομιλεί σαράντα, σαράντα πέντε, πενήντα λεπτά.

Φαντάζομαι ότι είναι απολύτως εύλογο το αίτημα να κατατεθούν οι γνώμες και το πόρισμα της Πλειοψηφίας, το οποίο δεν έχει δοθεί στη δημοσιότητα, παρά μόνο κάποια τμήματά του, στα Πρακτικά της Βουλής για να ξέρουμε και επί ποιου ζητήματος συζητάμε. Διότι αυτή τη στιγμή η κατάσταση παρουσιάζει έναν παραλογισμό, ένα παράδοξο, το οποίο νομίζω ότι η Βουλή δεν πρέπει να το ανεχθεί.

Επομένως, θέλουμε να θέσουμε αυτό το ζήτημα στην Ολομέλεια, να πάρει απόφαση και να επιτραπεί σε όλες τις Κοινοβουλευτικές Ομάδες να καταθέσουν τις γνώμες τους ή το πόρισμα εφόσον αυτό αφορά την κοινοβουλευτική Πλειοψηφία στα Πρακτικά της Βουλής, διότι δεν είναι δυνατόν ξαναλέω να εμμείνουμε σε αυτή την παραδοξότητα.

Ευχαριστώ πάρα πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Τζανακόπουλε, το θέμα το οποίο βάλατε, το συζητήσαμε εχθές εκτεταμένα, με τοποθετήσεις μάλιστα από εκπροσώπους από όλα τα κόμματα, στη Διάσκεψη των Προέδρων. Η απόφαση της πλειοψηφίας είναι ότι στηρίζει την απόφαση της εξεταστικής επιτροπής της Βουλής.

Γνωρίζετε και γνωρίζουμε όλοι ότι αρκετά κόμματα από την Αντιπολίτευση ήδη έχετε δημοσιοποιήσει το πόρισμά σας . Τώρα, εσείς μιλάτε για το τυπικό, την κατάθεση στα Πρακτικά της Βουλής. Αυτό δεν μπορεί κάποιος να σας απαγορεύσει να το κάνετε, για όποιο κόμμα το επιθυμεί, με δική του ευθύνη. Μπορείτε να το υποβάλετε αν θέλετε, αλλά με δική σας ευθύνη. Ο Κανονισμός της Βουλής είναι ξεκάθαρος, η απόφαση της εξεταστικής είναι επίσης ξεκάθαρη.

Προφανώς η Πλειοψηφία δεν επιθυμεί να κάνει κάτι τέτοιο. Δεν μπορεί κάποιος να την υποχρεώσει. Ούτε τίθεται θέμα ψηφοφορίας. Μπορείτε, λοιπόν, να το κάνετε.

Τώρα, σε ό,τι αφορά στον χρόνο και εχθές το είπαμε, οι εισηγητές τουλάχιστον, θα έχετε μία ανοχή να μπορέσετε όσο το δυνατόν καλύτερα να αναπτύξετε το θέμα σας.

Ελάτε στο Βήμα, κύριε Τζανακόπουλε.

**ΝΙΚΟΛΑΟΣ ΒΟΥΤΣΗΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Νικήτας Κακλαμάνης):** Τώρα, κύριε Πρόεδρε, έχω δώσει τον λόγο. Αμέσως μετά, ευχαρίστως.

**ΝΙΚΟΛΑΟΣ ΒΟΥΤΣΗΣ:** Κύριε Πρόεδρε, είναι επί του θέματος που συζητάμε. Καλό είναι να το κλείσουμε.

**ΠΡΟΕΔΡΕΥΩΝ (Νικήτας Κακλαμάνης):** Μα, το κλείσαμε. Το έκλεισα.

**ΝΙΚΟΛΑΟΣ ΒΟΥΤΣΗΣ:** Εντάξει, θα ήθελα να πω κάτι. Μισό λεπτό αν θέλετε, με την άδεια του κ. Τζανακόπουλου.

**ΠΡΟΕΔΡΕΥΩΝ (Νικήτας Κακλαμάνης):** Εκμεταλλεύεστε την προσωπική φιλία μας. Εντός εισαγωγικών «εκμεταλλεύεστε».

Ορίστε, για ένα λεπτό.

**ΝΙΚΟΛΑΟΣ ΒΟΥΤΣΗΣ:** Αξιοποιώ, λέγεται.

**ΠΡΟΕΔΡΕΥΩΝ (Νικήτας Κακλαμάνης):** Ναι, ναι.

**ΝΙΚΟΛΑΟΣ ΒΟΥΤΣΗΣ:** Κοιτάξτε, η διαφωνία σε αυτό που είπατε έγκειται στο ότι είπατε ότι κάθε κόμμα μπορεί να υποβάλει ή όχι στα Πρακτικά της Βουλής το πόρισμά του με ευθύνη του. Το πόρισμα είναι ένα και οι άλλες είναι μειοψηφούσες απόψεις. Λοιπόν, δεν μπορεί τα Πρακτικά της Βουλής, όχι μόνο για τον ιστορικό του μέλλοντος, αλλά και για την άμεση συνέχεια αυτής της ιστορίας -διότι προφανώς θα υπάρξει συνέχεια- να είναι ελλιπή, δηλαδή να είναι ανάπηρα, δηλαδή να μην έχουν μέσα το πρακτικό της Πλειοψηφίας, την πρόταση της Πλειοψηφίας. Δεν έχει συμβεί ποτέ, κύριε Πρόεδρε.

Κύριε Κακλαμάνη, είστε παλαιότερος και εννοώ στα έδρανα. Γνωρίζετε ότι και για τον Φάκελο της Κύπρου ακόμα, η συζήτηση που έγινε και μάλιστα, σε καυτούς καιρούς, όλα τα πορίσματα και οι διαφορετικές απόψεις -εμείς από εκεί πήραμε και στοιχεία ύστερα για να ξεκινήσει η διαδικασία- είναι κατατεθειμένες στα Πρακτικά της Βουλής. Δεν νοείται να βγουν Πρακτικά της Βουλής σήμερα που να έχουν ενδεχομένως την άποψη, το σχέδιο πορίσματος που είχαμε καταθέσει ως ΣΥΡΙΖΑ, ενδεχομένως του ΚΚΕ και όποιου γενικώς θέλει, αλλά να ελλείπει το πόρισμα που έρχεται από την εξεταστική επιτροπή και να μην είναι μέρος των Πρακτικών. Αυτό δεν νοείται, δεν έχει γίνει ποτέ στη Μεταπολίτευση. Είναι μείζον πολιτικό ζήτημα. Γι’ αυτό πήρα τον λόγο. Αλλιώς προφανώς είχα καλυφθεί και από αυτό που είπατε και από αυτό που είπε ο κ. Τζανακόπουλος.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Αυτά τα είπατε και χθες. Απάντησε ο Πρόεδρος. Υπάρχουν τα Πρακτικά της χθεσινής συνεδριάσεως.

Και βεβαίως, δεν θέλω να πω ότι όποιος συνάδελφος ήθελε, μπορούσε να πάει να το διαβάσει. Και από ό,τι έχω πληροφορηθεί, ελάχιστοι πήγαν και το διάβασαν.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ουδείς, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Πάντως κατεγράφη και αυτό το οποίο είπατε.

Κύριε Τζανακόπουλε, αφού ζητήσω συγγνώμη γιατί σας έχω εδώ μπροστά μου όρθιο, έχετε τον λόγο.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Δεν πειράζει, κύριε Πρόεδρε, κανένα πρόβλημα.

Εμείς, λοιπόν, αναλαμβάνοντας την ευθύνη, θα καταθέσουμε το δικό μας πόρισμα, τη δική μας γνώμη μάλλον, από τις εργασίες της εξεταστικής επιτροπής στα Πρακτικά και θα προκαλέσουμε την Συμπολίτευση, την κοινοβουλευτική Πλειοψηφία, να καταθέσει και το δικό της, έτσι ώστε να μπορέσουν οι πολίτες να διαβάσουν, να συγκρίνουν και να κρίνουν. Διότι δεν ξέρω αν είναι απόρρητη αυτή η πληροφορία, αλλά όπως μας ενημέρωσαν οι συνάδελφοι κατά την τελευταία συνεδρίαση της εξεταστικής επιτροπής προκύπτει με βάση την άποψή τους ότι ο κ. Μητσοτάκης δεν έχει καμμία σχέση με το σκάνδαλο των παρακολουθήσεων και μάλιστα, πέραν πάσης αμφιβολίας.

Λοιπόν, εμείς καταθέτουμε στα Πρακτικά και από εκεί και πέρα ο καθένας καλείται να πάρει και τη σχετική ευθύνη και να απαντήσει στην πρόκληση, όπως είπα προηγουμένως, ώστε να μπορούν οι πολίτες να συγκρίνουν και να κρίνουν ποια γνώμη υπερισχύει, ποια έχει τα ισχυρότερα επιχειρήματα και αν αυτά τα οποία λένε οι συνάδελφοι της Συμπολίτευσης στο πόρισμά τους έχουν καμμία επαφή με την πραγματικότητα.

(Στο σημείο αυτό ο Βουλευτής κ. Δημήτριος Τζανακόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Πρόεδρε, για να ξεκινήσω, ζητήσαμε αυτή τη συζήτηση διότι έχουμε υποχρέωση, έχουμε χρέος, έχουμε καθήκον να ενημερώσουμε τον ελληνικό λαό τόσο για το σκάνδαλο των υποκλοπών όσο και για όσα συνέβησαν κατά τη διάρκεια των εργασιών της εξεταστικής επιτροπής. Έχουμε υποχρέωση, έχουμε καθήκον να ενημερώσουμε τον ελληνικό λαό για τις διαρκείς παραβιάσεις της συνταγματικής και της κοινοβουλευτικής τάξης τόσο από την Κυβέρνηση όσο και από την κοινοβουλευτική Πλειοψηφία.

Βεβαίως, σήμερα η Κυβέρνηση παρίσταται στο ελληνικό Κοινοβούλιο διά του κ. Κώτσηρα. Όμως, το θέμα είναι το εξής: Επελέγη η συγκεκριμένη ημέρα για να έχει δικαιολογία να απουσιάζει ο κ. Μητσοτάκης, ο οποίος από όσο ξέρω βρίσκεται στις Βρυξέλλες, αλλά την ίδια στιγμή δεν υπάρχει εδώ σε αυτή την Αίθουσα εκπρόσωπος του Μαξίμου.

Ξέρετε, σε αυτή την εξεταστική επιτροπή αυτό το οποίο είχαμε κληθεί να εξετάσουμε ήταν η σχέση του Μαξίμου, δηλαδή της κορυφής της Κυβέρνησης με το σκάνδαλο των υποκλοπών και με παράνομες παρακολουθήσεις επί πολιτικών αντιπάλων και το Μαξίμου σήμερα απουσιάζει. Ελπίζω κατά την πορεία της συνεδρίασης να εμφανιστεί έστω και ένας άμεσος συνεργάτης του Πρωθυπουργού, Υπουργός Επικρατείας, Υπουργός παρά τω Πρωθυπουργώ για να μας δώσει και τις δικές του εξηγήσεις και εν πάση περιπτώσει να επιχειρηματολογήσει επί των πορισμάτων, επί των θέσεων, επί των συμπερασμάτων, επί των επιχειρημάτων τα οποία υπάρχουν ήδη κατατεθειμένα στις γνώμες και στο τελικό πόρισμα της εξεταστικής επιτροπής. Σήμερα απολογείται η Κυβέρνηση. Σήμερα απολογείται το Μαξίμου. Δεν απολογείται ο κ. Κώτσηρας ή το Υπουργείο Δικαιοσύνης.

Εν πάση περιπτώσει, αντικείμενο αυτής της επιτροπής ήταν, όπως είπα προηγουμένως, το σκάνδαλο των υποκλοπών, η παρακολούθηση, η ομολογημένη και παραδεδεγμένη παρακολούθηση από την Εθνική Υπηρεσία Πληροφοριών του κ. Νίκου Ανδρουλάκη, του τρίτου τη τάξει Προέδρου Κοινοβουλευτικού Κόμματος, την περίοδο που ήταν υποψήφιος για τη θέση αυτή.

Ταυτόχρονα, αντικείμενο της επιτροπής ήταν και η υπόθεση παρακολούθησης του κ. Κουκάκη, όχι μόνο από την Εθνική Υπηρεσία Πληροφοριών μέσω της διαδικασίας της επίσημης επισύνδεσης και όχι νόμιμης επισύνδεσης -επίσημη επισύνδεση-, αλλά και από το λογισμικό «Predator», ενώ αντικείμενο της επιτροπής ήταν επίσης και η απόπειρα παγίδευσης του κινητού του κ. Ανδρουλάκη από το ίδιο λογισμικό. Αντικείμενο, βεβαίως, επίσης με βάση την απόφαση της Ολομέλειας, ήταν και οι καταγγελίες του Κομμουνιστικού Κόμματος Ελλάδας για τις συνακροάσεις στο τηλεφωνικό του κέντρο.

Θέλω να ξεκινήσω με κάποια διαδικαστικά ζητήματα που τέθηκαν στην εξεταστική επιτροπή. Το πρώτο ζήτημα που τέθηκε αφορούσε στη συγκρότηση ενός διακομματικού Προεδρείου με βάση τη νέα ρύθμιση του ελληνικού Συντάγματος που επιτρέπει στην Αντιπολίτευση με το αίτημα των 2/5 του αριθμού των Βουλευτών να συστήνει εξεταστικές επιτροπές. Από αυτό εμείς συμπεράναμε ότι η κοινοβουλευτική Πλειοψηφία θα είχε τη διάθεση να συγκροτήσει ένα διακομματικό Προεδρείο, για να δείξει -έστω συμβολικά- ότι θα ακολουθήσει την προτροπή του κ. Μητσοτάκη να διαλευκανθεί η υπόθεση και να χυθεί άπλετο φως, έτσι ώστε να υπάρχει μια δυνατότητα ελέγχου των διαδικαστικών αποφάσεων και μια πολιτική συνεννόηση για τον τρόπο με τον οποίο θα λειτουργήσει η εξεταστική επιτροπή. Προφανώς, η κοινοβουλευτική Πλειοψηφία ήδη στην πρώτη συνεδρίαση της εξεταστικής επιτροπής απέρριψε την πρόταση, αλλά αυτό ήταν το λιγότερο. Να σας πω την αλήθεια δεν θέλω να επιμείνω.

Από εκεί και πέρα, ακολούθησαν τέτοιες διαδικαστικές κοινοβουλευτικές εκτροπές που πραγματικά έκαναν απολύτως σαφές ότι στόχος της επιτροπής δεν ήταν να διαλευκανθεί η υπόθεση, αλλά να συσκοτιστεί απολύτως και να αποσιωπηθεί οποιαδήποτε πληροφορία θα μπορούσε να φέρει σε δύσκολη θέση τον κ. Μητσοτάκη, τον ανιψιό του ή δεν ξέρω εγώ ποιον άλλον.

Συγκεκριμένα, η κοινοβουλευτική Πλειοψηφία με απόφασή της απέρριψε το σύνολο σχεδόν των μαρτύρων που πρότεινε σύσσωμη η Αντιπολίτευση. Απέρριψε να κληθούν όλα τα πολιτικά πρόσωπα τα οποία με τον έναν ή με τον άλλον τρόπο είχαν σχέσεις με την υπό έρευνα παρακολούθηση και απόπειρα παγίδευσης του κινητού του κ. Ανδρουλάκη με το κακόβουλο λογισμικό «Predator». Συγκεκριμένα, προφανώς, απέρριψε να καλέσει τον κ. Μητσοτάκη και τον κ. Γρηγόρη Δημητριάδη, ο οποίος ήταν ήδη παραιτημένος πρώην Γενικός Γραμματέας του Πρωθυπουργού και μάλιστα, παραιτημένος επ’ αφορμή του σκανδάλου. Δεν τον καλέσαμε στην επιτροπή να τον ρωτήσουμε τι ακριβώς γνωρίζει, τι μπορεί να μας πει και πώς μπορεί να διαφωτίσει μια σειρά από σκοτεινά σημεία αυτής της υπόθεσης.

Επίσης, δεν καλέσαμε τον κ. Γεραπετρίτη, ο οποίος είχε στείλει μήνυμα στον κ. Ανδρουλάκη όπου του έλεγε «ελάτε να σας ενημερώσω». Ως προς τι θα τον ενημέρωνε; Τι θα του έλεγε; Ούτε τον κ. Γεραπετρίτη καλέσαμε, λοιπόν.

Φυσικά, δεν καλέσαμε κανέναν από τους εμπλεκομένους υπαλλήλους της Εθνικής Υπηρεσίας Πληροφοριών, όπως δεν καλέσαμε και τους πραγματικούς ιδιοκτήτες των εταιρειών εκείνων οι οποίες φαίνεται να εμπορεύονται το «Predator», αυτό το κακόβουλο λογισμικό, στην Ελλάδα. Απορρίφθηκαν όλοι αυτοί.

Τέλος, το πιο παράλογο απ’ όλα είναι το εξής: Ενώ αντικείμενο της επιτροπής ήταν η διερεύνηση και της παρακολούθησης του κ. Κουκάκη, η κοινοβουλευτική Πλειοψηφία απέρριψε την κλήση του κ. Κουκάκη. Ο άνθρωπος, δηλαδή, για τον οποίο ερευνούσαμε την παρακολούθηση και την παγίδευση του κινητού του, δεν κλήθηκε καν στην εξεταστική επιτροπή να μας ενημερώσει για το τι συνέβη, πώς συνέβη και ποια είναι, κατά τη γνώμη του, τα συμπεράσματα που βγαίνουν με βάση τη δική του εμπειρία. Διότι, ξέρετε, ο κ. Κουκάκης δεν έχει αφήσει αυτή την υπόθεση. Αντιθέτως την ερευνά, την ψάχνει, δημοσιεύει σχετικά κ.λπ.. Απορρίφθηκε, λοιπόν, και η κλήση του κ. Κουκάκη.

Η κοινοβουλευτική Πλειοψηφία ήθελε να μας πείσει ότι αυτό ήταν μια κανονική διαδικασία εξέτασης. Βεβαίως, δεν είχαμε και πολύ μεγάλες προσδοκίες, με την έννοια ότι είχε υπάρξει ξανά μια εξεταστική επιτροπή για τη λίστα Πέτσα, όπου δεν είχε κληθεί ο κ. Πέτσας. Περιμέναμε, όμως, ότι σε αυτή την περίπτωση, όπου έχουμε ένα γιγάντιο σκάνδαλο το οποίο, αν θέλετε, αποτελεί βόμβα στα θεμέλια του κοινοβουλευτικού πολιτεύματος, η κοινοβουλευτική Πλειοψηφία, η Νέα Δημοκρατία, οι Βουλευτές της Νέας Δημοκρατίας θα έδειχναν μια άλλη αντίληψη, πιο ανοιχτή και θα ακολουθούσαν πραγματικά την προτροπή του κ. Μητσοτάκη να χυθεί άπλετο φως, αν αυτή δεν ήταν προσχηματική, αν αυτή δεν ήταν για τα μάτια του κόσμου.

Το τρίτο διαδικαστικό ζήτημα που τέθηκε ήταν το απόρρητο των διαδικασιών της επιτροπής. Εμείς από την πρώτη στιγμή ζητήσαμε να δημοσιοποιούνται τα πρακτικά. Όμως, οι Βουλευτές της Συμπολίτευσης με την επίκληση, δήθεν, της μυστικότητας της διαδικασίας επέμειναν να μην δημοσιεύονται τα πρακτικά. Εν πάση περιπτώσει, όλα αυτά έδειξαν από την πρώτη στιγμή ότι αυτή η εξεταστική επιτροπή δεν μπορούσε να αρθεί στο ύψος των περιστάσεων. Όμως, από τα στοιχεία που προέκυψαν από τις μαρτυρίες, αλλά και από μια σειρά από στοιχεία που έχουν δει το φως της δημοσιότητας -όχι εντός της εξεταστικής επιτροπής, αλλά μέσω της ερευνητικής δημοσιογραφίας- είναι δυνατόν να βγουν συγκεκριμένα συμπεράσματα για το σκάνδαλο της παρακολούθησης. Έρχομαι, λοιπόν, σε αυτό ακριβώς.

Πρώτο αντικείμενο έρευνας ήταν η παρακολούθηση και η απόπειρα παγίδευσης του κινητού του κ. Ανδρουλάκη. Εδώ έχουμε μία σύμπτωση ημερομηνιών και μια αλληλουχία γεγονότων που οδηγεί σε ένα πολύ συγκεκριμένο συμπέρασμα. Ποια είναι αυτή η σύμπτωση των ημερομηνιών;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η διάταξη της εισαγγελέως κ. Βλάχου, η οποία δίνει την εντολή της παρακολούθησης, γίνεται στο τελευταίο δεκαήμερο του Σεπτεμβρίου του 2021. Εν τω μεταξύ, όπως έχει προκύψει από την έρευνα του Citizen Lab, το μήνυμα με το ύποπτο link με το οποίο έγινε η απόπειρα παγίδευσης του κινητού του κ. Ανδρουλάκη με το κακόβουλο λογισμικό «Predator» έγινε στις 21 Σεπτεμβρίου του 2021. Έχουμε, λοιπόν, μια σύμπτωση ημερομηνιών, η οποία αν ήταν μόνη της, θα μπορούσαμε να θεωρήσουμε ότι είναι διαβολική.

Τι έχουμε, όμως, στη συνέχεια; Έχουμε και κάτι ακόμα. Έχουμε το γεγονός ότι ο κ. Ανδρουλάκης, ο οποίος παρακολουθούνταν από την ΕΥΠ υποτίθεται για εθνικούς λόγους -βέβαια, στην εξεταστική επιτροπή δεν μάθαμε ποιοι είναι αυτοί οι εθνικοί λόγοι, αλλά σε αυτό το σημείο θα έρθω λίγο αργότερα-, με βάση τη διάταξη της eισαγγελέως έπρεπε να παρακολουθείται για δύο μήνες από το τελευταίο δεκαήμερο του Σεπτέμβρη, ενώ στη συνέχεια υπήρξε μια παράταση αυτής της εντολής της eισαγγελέως για άλλους δύο μήνες. Όμως, η παρακολούθηση όλως τυχαίως διακόπτεται ακριβώς την ημέρα που ο κ. Ανδρουλάκης αναλαμβάνει την ηγεσία του ΠΑΣΟΚ. Πριν αναλάβει, δηλαδή, την ηγεσία του ΠΑΣΟΚ ο κ. Ανδρουλάκης υπήρχαν εθνικοί λόγοι για την παρακολούθησή του, αλλά αφού ανέλαβε την ηγεσία του ΠΑΣΟΚ, αυτοί οι λόγοι εξέλειπαν, δεν υπήρχαν πια εθνικοί λόγοι και διεκόπη η παρακολούθηση.

Και έρχομαι στη δεύτερη διαβολική σύμπτωση πηγαίνοντας λίγο παρακάτω, στην παρακολούθηση Κουκάκη, η οποία παρουσιάζει τεράστιο ενδιαφέρον. Ο κ. Κουκάκης παρακολουθείται από την ΕΥΠ και στις 30-8-2020 κάνει αίτημα στην Αρχή Διασφάλισης του Απορρήτου των Επικοινωνιών για να μάθει, όπως προέβλεπε τότε το νομικό πλαίσιο, αν πράγματι παρακολουθείται. Ο θιγόμενος, ξέρετε, με βάση το προηγούμενο νομικό πλαίσιο μπορούσε να το μάθει, εφόσον δεν υπήρχαν πλέον οι λόγοι για τους οποίους έγινε η παρακολούθησή του.

Η Αρχή Διασφάλισης του Απορρήτου ξεκινάει μια διαδικασία, στέλνει στους παρόχους τα ερωτήματά της, η διαδικασία αυτή ολοκληρώνεται αρκετά αργά, στις 10 Μάρτη του 2021 -εδώ συνεχίζονται τώρα οι διαβολικές συμπτώσεις- και στις 10 Μάρτη του 2021 η αρχή στέλνει ερώτημα στην αρμόδια εισαγγελέα για την ΕΥΠ κ. Βλάχου για το αν μπορεί να ενημερώσει τον κ. Κουκάκη ότι πράγματι παρακολουθείται, διότι είχε προκύψει ότι το κινητό του ήταν επισυνδεδεμένο. Και τι γίνεται τότε; Η εισαγγελέας δεν απαντά. Περνάνε είκοσι μία μέρες χωρίς να έχει υπάρξει ούτε φωνή ούτε ακρόαση από την Εθνική Υπηρεσία Πληροφοριών και την αρμόδια εισαγγελία και στις 31 Μαρτίου του 2021 όλως τυχαίως -μία ακόμα διαβολική σύμπτωση!- εμφανίζεται μια τροπολογία στη Βουλή, την οποία υπογράφει ο κ. Τσιάρας και ο κ. Πικραμμένος, η οποία λέει ότι η Αρχή Διασφάλισης Απορρήτου Επικοινωνιών δεν έχει πλέον την εξουσία ή την αρμοδιότητα να ενημερώνει τους θιγόμενους, τους παρακολουθούμενους, ακόμη κι αν έχει εκλείψει ο λόγος που επέβαλε την παρακολούθησή τους. Τυχαίο και αυτό!

Περνάνε άλλες δεκαπέντε ημέρες και η κυρία εισαγγελέας στις 17 Απριλίου 2021 απαντάει στην ΑΔΑΕ, στον κ. Ράμμο, ότι «δεν μπορείτε σε κάθε περίπτωση να ενημερώσετε τον κ. Κουκάκη».

Περνάει λίγο διάστημα ακόμα, μερικοί μήνες, και φτάνουμε στον Ιούλιο 2021. Και τι γίνεται τότε; Η ΑΔΑΕ ενημερώνει τον κ. Κουκάκη ότι «δεν προέκυψε ότι παραβιάστηκε κάποιος νόμος σε σχέση με το απόρρητο των πληροφοριών στην περίπτωσή σας».

Μόλις αυτή η επιστολή γράφεται και μόλις κλείνει το θέμα, υποτίθεται, του κ. Κουκάκη, ο κ. Κουκάκης δέχεται ένα μήνυμα στο κινητό του. Τι μήνυμα; Το ίδιο που είχε δεχτεί ο κ. Ανδρουλάκης με ένα ύποπτο link, το οποίο ήταν μήνυμα για να παγιδευτεί το κινητό του από το παράνομο λογισμικό «Predator». Κι άλλη διαβολική σύμπτωση!

Και ξέρετε πώς συνεχίζονται οι διαβολικές συμπτώσεις; Στις 13 Νοέμβρη του 2021 υπάρχει ένα πρωτοσέλιδο της «Εφημερίδας των Συντακτών» που μιλά για ύποπτες παρακολουθήσεις από τη μεριά της ΕΥΠ στον κ. Μαλιχούδη, στα δωδεκάχρονα προσφυγόπουλα κ.λπ.. Τότε ο κ. Σπίρτζης κάνει μια καταγγελία δημόσια και δύο ημέρες μετά καταθέτει ερώτηση στον Πρωθυπουργό, στις 15 Νοέμβρη του 2021, για το θέμα των παρακολουθήσεων από την Εθνική Υπηρεσία Πληροφοριών. Και όλως τυχαίως ο κ. Σπίρτζης στις 15 Νοεμβρίου που καταθέτει την ερώτηση για την ΕΥΠ παίρνει ένα μήνυμα στο κινητό του, το οποίο μήνυμα περιείχε το ύποπτο link που θα οδηγούσε στην παγίδευση του κινητού του από το κακόβουλο λογισμικό «Predator». Δεν το «πατάει» και τέσσερις ημέρες μετά παίρνει νέο μήνυμα για να παγιδευτεί το κινητό του από το «Predator». Κι αυτή διαβολική σύμπτωση! Πολλές διαβολικές συμπτώσεις σε αυτή την περίπτωση!

**ΠΡΟΕΔΡΕΥΩΝ (Νικήτας Κακλαμάνης):** Κύριε Τζανακόπουλε, σιγά-σιγά πρέπει να κλείνετε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κύριε Πρόεδρε, επιτρέψτε μου.

**ΠΡΟΕΔΡΕΥΩΝ (Νικήτας Κακλαμάνης):** Δεν έχετε παράπονο. Δείτε το ρολόι απέναντι.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Όχι, δεν έχω. Αλλά, επιτρέψτε μου.

**ΠΡΟΕΔΡΕΥΩΝ (Νικήτας Κακλαμάνης):** Η ίδια ανοχή θα δοθεί και στους άλλους συναδέλφους.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Θέλω να κλείσω, σε σχέση με το σκάνδαλο της παρακολούθησης, με αυτό που θα μπορούσαμε να πούμε ως την «τελευταία διαβολική σύμπτωση», τη σχέση «KRIKEL» και «INTELLEXA». Θα θυμίσω στους συναδέλφους ότι η «INTELLEXA» είναι η εταιρεία η οποία εμπορεύεται το «Predator». Και όποια «πέτρα κι αν σηκώσεις» πίσω από αυτές τις δύο εταιρείες εμφανίζονται δύο συγκεκριμένοι επιχειρηματίες: Ο κ. Μπίτσιος και ο κ. Λαβράνος.

Δεν θέλω να μπω εδώ σε λεπτομέρειες, όμως, υπάρχει ένα στοιχείο το οποίο είναι εξαιρετικά σημαντικό. Ποιο είναι αυτό; Ότι ο κ. Μπίτσιος και ο κ. Λαβράνος έχουν στενότατες σχέσεις με τον κ. Δημητριάδη. Ο μεν ένας, ο κ. Μπίτσιος, στενότατες επιχειρηματικές σχέσεις με τον κ. Δημητριάδη, ο δε κ. Λαβράνος, στενότατες φιλικές και συγγενικές σχέσεις, αφού του έχει βαπτίσει το παιδί. Και έτσι, ολοκληρώνεται, αν θέλετε, το τρίγωνο των σχέσεων των παράνομων παρακολουθήσεων, τόσο από την ΕΥΠ όσο και από το «Predator», με το Μέγαρο Μαξίμου, τον κ. Δημητριάδη, αλλά τελικά και τον κ. Μητσοτάκη.

Πέρα από το σκάνδαλο της παρακολούθησης και των υποκλοπών, υπάρχει και ένα σκάνδαλο συγκάλυψης. Και θα μου δώσετε δύο λεπτά, κύριε Πρόεδρε.

Κεντρικό εργαλείο που χρησιμοποιήθηκε για το σκάνδαλο αυτό ήταν το απόρρητο. Αυτό το οποίο βιώσαμε τους δύο τελευταίους μήνες ήταν, στην προσπάθειά μας να εξάγουμε συμπεράσματα, να έχουμε μπροστά μας είτε πολιτικά πρόσωπα είτε στελέχη της Εθνικής Υπηρεσίας Πληροφοριών τα οποία επικαλούνταν διαρκώς το απόρρητο ενώπιον του Κοινοβουλίου, μια πρακτική η οποία έχει υποστεί σκληρότατη κριτική από το σύνολο σχεδόν του νομικού κόσμου, πλην του κ. Γεραπετρίτη.

Ποιοι έχουν μιλήσει σχετικά; Έχουν μιλήσει σχετικά ο κ. Βενιζέλος, ο κ. Δρόσος, ο κ. Αλιβιζάτος, ο κ. Κοντιάδης, ο κ. Σωτηρέλης και λένε ότι το απόρρητο δεν είναι αντιτάξιμο στην εξεταστική επιτροπή, η οποία αποτελεί την ανώτατη μορφή κοινοβουλευτικού ελέγχου. Ποιος είναι ο μοναδικός συνταγματολόγος ο οποίος διαφωνεί με αυτή την άποψη; Ο κ. Γεραπετρίτης, ο οποίος προφανώς και δεν ομιλεί με την ιδιότητα του συνταγματολόγου, αλλά ομιλεί με την ιδιότητα του Υπουργού Επικρατείας της Κυβέρνησης.

Πέρα από το απόρρητο, θα κάνω μια σύντομη αναφορά στην αλληλουχία…

**ΠΡΟΕΔΡΕΥΩΝ (Νικήτας Κακλαμάνης):** Και κλείστε παρακαλώ.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Θα κλείσω, κύριε Πρόεδρε. Όμως, υπάρχουν κάποια ζητήματα που είμαι υποχρεωμένος να τα αναφέρω.

**ΠΡΟΕΔΡΕΥΩΝ (Νικήτας Κακλαμάνης):** Τι να κάνουμε; Εισηγηθείτε αλλαγή του Κανονισμού. Αλλιώς δεν γίνεται.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Για παράδειγμα, δεν γίνεται να μην αναφέρω, κύριε Πρόεδρε, όταν την ημέρα που ο κ. Ανδρουλάκης ενημερώνει την Αρχή Διασφάλισης του Απορρήτου των Επικοινωνιών για τη μήνυση την οποία κατέθεσε για την παρακολούθησή του προκύπτει ότι ο κ. Κοντολέων, ο τότε διοικητής της ΕΥΠ, δίνει εντολή να καταστραφούν όλα τα μηχανήματα τα οποία εμπεριείχαν τις ηχογραφήσεις. Δεν μπορώ να μην το πω αυτό στην Εθνική Αντιπροσωπεία. Δεν γίνεται να μην ενημερωθεί ο ελληνικός λαός για τη συνέχιση αυτών των διαβολικών συμπτώσεων.

**ΠΡΟΕΔΡΕΥΩΝ (Νικήτας Κακλαμάνης):** Παρακαλώκλείστε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Θα κλείσω.

Αυτό το οποίο θέλω να τονίσω είναι ότι, παρά τις προσπάθειες της κοινοβουλευτικής Πλειοψηφίας, τα συμπεράσματα που προκύπτουν από την υπόθεση αυτή είναι πάρα πολύ σαφή.

Προκύπτει από την εν γένει στάση του κυρίου Πρωθυπουργού ότι βασικός γνώμονάς του δεν ήταν να χυθεί φως στην υπόθεση, αλλά να τη συγκαλύψει και να εξαφανίσει στοιχεία που θα μπορούσαν να οδηγήσουν στην απόδοση, όχι μόνο πολιτικών, αλλά και ποινικών ευθυνών.

Προκύπτει, επίσης, ότι δεν υφίστανται λόγοι εθνικής ασφάλειας για τις παρακολουθήσεις τόσο του κ. Ανδρουλάκη όσο και του κ. Κουκάκη. Επίσης, ότι υπάρχουν επαρκέστατες ενδείξεις ότι η ΕΥΠ δεν παρακολουθούσε μόνο μέσω της διαδικασίας των επίσημων επισυνδέσεων, αλλά χρησιμοποιούσε και το λογισμικό «Predator» από τη σειρά αυτή των διαβολικών συμπτώσεων, για την οποία κάναμε λόγο προηγουμένως.

Και επίσης, τεκμαίρεται, όχι απλώς η γνώση του Πρωθυπουργού, αλλά η ενορχήστρωση της όλης υπόθεσης, των παρακολουθήσεων από την ΕΥΠ και από το λογισμικό «Predator», αλλά και η ενορχήστρωση της άθλιας υπόθεσης συγκάλυψης.

**ΠΡΟΕΔΡΕΥΩΝ (Νικήτας Κακλαμάνης):** Κύριε Τζανακόπουλε, ολοκληρώστε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Το ζήτημα δημοκρατίας που υπάρχει στη χώρα είναι υπαρκτό, είναι τεράστιο και νομίζω ότι η Εθνική Αντιπροσωπεία θα πρέπει να το συζητήσει σε βάθος, αλλά ο μοναδικός τρόπος για να βγούμε από τα αδιέξοδα στα οποία μας έχει φέρει η Κυβέρνηση της Νέας Δημοκρατίας, αυτή η αθλιότατη Κυβέρνηση, είναι η μεγάλη πολιτική προοδευτική αλλαγή στη χώρα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Εξυπακούεται ότι οι έξι κατά προτεραιότητα συνάδελφοι θα έχουν ανάλογη μεταχείριση, εφόσον το χρειαστούν.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθήτριες και μαθητές και δύο εκπαιδευτικοί συνοδοί τους από το 1ο Γενικό Λύκειο Σερρών.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Καλείται στο Βήμα ο εισηγητής της Νέας Δημοκρατίας, ο συνάδελφος κ. Λάζαρος Τσαβδαρίδης.

**ΛΑΖΑΡΟΣ ΤΣΑΒΔΑΡΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η Νέα Δημοκρατία είναι η παράταξη που δεν παίζει ούτε με τις κοινοβουλευτικές ούτε με τις θεσμικές διαδικασίες για να κερδίσει εντυπώσεις. Το ζήτημα που ετέθη τόσο από τον κ. Τζανακόπουλο όσο και από τον πρώην Πρόεδρο της Βουλής κ. Βούτση είναι άστοχο και κυρίως άκαιρο, όταν ήδη έχει αναλυθεί και κλείσει το συγκεκριμένο ζήτημα από εχθές.

Η σημερινή νέα ανασάλευσή του δεν καταδεικνύει τίποτα άλλο πέρα από τον αλά καρτ σεβασμό που επιδεικνύει ο ΣΥΡΙΖΑ στις θεσμικές διαδικασίες και σε αποφάσεις που θυμίζω ότι από κοινού ελήφθησαν.

Δυόμισι, λοιπόν, μήνες μετά από την υποβολή μηνυτήριας αναφοράς στην εισαγγελία του Αρείου Πάγου από τον Πρόεδρο του ΠΑΣΟΚ – Κινήματος Αλλαγής κ. Ανδρουλάκη για απόπειρα παγίδευσης και παρακολούθησης του κινητού του τηλεφώνου μέσω της εφαρμογής «Predator» και ενάμιση μήνα μετά από την κατεπείγουσα συζήτηση και ψηφοφορία στην Ολομέλεια της Βουλής επί της από 22 Αυγούστου 2022 πρότασης για τη σύσταση εξεταστικής επιτροπής, έρχεται σήμερα σε συζήτηση στην Ολομέλεια της Εθνικής Αντιπροσωπείας το πόρισμα της εξεταστικής επιτροπής που διερεύνησε την υπόθεση.

Πρόκειται για μια υπόθεση η διαλεύκανση της οποίας αποτελεί ζήτημα τιμής για την ίδια τη δημοκρατία μας, καθώς οι σκιές για παραβίαση του απορρήτου των επικοινωνιών του κ. Ανδρουλάκη, οι κραυγές της Αντιπολίτευσης που κατήγγειλαν απόπειρα παγίδευσης του κινητού του τηλεφώνου από την ΕΥΠ με το κακόβουλο λογισμικό «Predator», οι υπόνοιες για παράνομη χρήση αυτού του λογισμικού στην ελληνική επικράτεια, καθώς και η αντιπολιτευτικοί ψίθυροι για ύπαρξη ευθυνών του ίδιου του Πρωθυπουργού κ. Κυριάκου Μητσοτάκη επέβαλαν να χυθεί άπλετο φως.

Είναι και μία υπόθεση, όμως, η διαλεύκανση της οποίας αποτελεί ζήτημα τιμής και για την παράταξη της Νέας Δημοκρατίας, της οποίας οι αρχές, ο αξιακός κώδικας και η πολιτική διαδρομή πάντα προέτασσαν την πολιτική διαφάνεια, την προσήλωση στους θεσμούς και την αποδόμηση του λαϊκισμού.

Να γιατί ήταν αστραπιαία η ταχύτητα, με την οποία η Κυβέρνηση έθεσε σε λειτουργία όλες τις αναγκαίες κοινοβουλευτικές διαδικασίες, με την άμεση σύγκληση της Επιτροπής Θεσμών και Διαφάνειας και ανταποκρίθηκε θετικά στο αίτημα της Αντιπολίτευσης για σύσταση εξεταστικής επιτροπής, ένα δικαίωμα που καλό είναι να θυμίσουμε ότι καθιερώθηκε από αυτή την Κυβέρνηση με την τελευταία συνταγματική αναθεώρηση του 2019.

Να γιατί την πολιτική αστοχία πάνω σε ένα υπαρκτό ζήτημα δεοντολογίας την ακολούθησε αμέσως η ανάληψη της αναλογούσας ευθύνης.

Να γιατί παράλληλα με τις εργασίες της εξεταστικής επιτροπής, για τη διαλεύκανση της σοβαρής αυτής υπόθεσης και την αναζήτηση των κενών που εμφανίζει το θεσμικό πλαίσιο στην προστασία του απορρήτου των επικοινωνιών, η Κυβέρνηση ζήτησε και καλωσόρισε τις άμεσες διαδικασίες έρευνας, αλλά και ελέγχου που διενεργήθηκαν από τις αρμόδιες κρατικές αρχές, τόσο με έκτακτους ελέγχους της ΑΔΑΕ στην Εθνική Υπηρεσία Πληροφοριών, στη Διεύθυνση Αντιμετώπισης Ειδικών Εγκλημάτων Βίας και στη Διεύθυνση Διαχείρισης και Ανάλυσης Πληροφοριών της Ελληνικής Αστυνομίας, όσο και με έρευνα της Εθνικής Αρχής Διαφάνειας που εξέτασε τις συμβάσεις κρατικών φορέων για το αν υπάρχει προμήθεια του «Predator» ή άλλου κακόβουλου λογισμικού από υπηρεσίες του δημοσίου.

Και να γιατί η Κυβέρνηση ταχύτατα συνόδευσε την αταλάντευτη βούλησή της για την εξάλειψη των παθογενειών στη λειτουργία της ΕΥΠ με την κατάθεση πράξης νομοθετικού περιεχομένου και συγκεκριμένων προτάσεων, που θα εξασφαλίζουν τις αναγκαίες δικλίδες, αλλά και δεν θα θέτουν σε κίνδυνο τον άκρως ευαίσθητο τρόπο λειτουργίας της υπηρεσίας και με πρωτοβουλίες κομβικές, με προεξάρχουσες αυτών την υποχρέωση ακρόασης του διοικητή από την Επιτροπή Θεσμών και Διαφάνειας της Βουλής και την επαναφορά της ανάγκης έγκρισης του αιτήματος νόμιμης άρσης του απορρήτου και από δεύτερο εισαγγελέα, διάταξη που είχε καταργήσει το 2018 η Κυβέρνηση ΣΥΡΙΖΑ - ΑΝΕΛ.

Καμμία δικαιολογία δεν δόθηκε σε κανέναν για να μιλάει για κυβερνητικό εθελοτυφλισμό, για συγκαλύψεις, για άρνηση αυτοκριτικής. Στον έναν μήνα των εννέα επίπονων και πολύωρων συνεδριάσεών της η εξεταστική επιτροπή, στην οποία είχα την ύψιστη τιμή να είμαι ο εισηγητής της Πλειοψηφίας, εξέτασε τους διοικητές της ΕΥΠ από το 2012 μέχρι σήμερα κυρίους Δραβίλλα, Ρουμπάτη, Κοντολέοντα και Δεμίρη, τον πρόεδρο της ΑΔΑΕ κ. Ράμμο, την αναπληρούσα τον διοικητή της Εθνικής Αρχής Διαφάνειας κ. Ρογκάκου, τους νόμιμους εκπροσώπους των εταιρειών «INTELLEXA» και «KRIKEL» και ασφαλώς τον πρόεδρο του ΠΑΣΟΚ – Κινήματος Αλλαγής κ. Ανδρουλάκη. Με βάση αυτές τις καταθέσεις, καθώς και τα έγγραφα τα οποία κατατέθηκαν και επισκοπήθηκαν, μεταξύ των οποίων και τα πρακτικά της Επιτροπής Θεσμών και Διαφάνειας, όπου υπάρχουν, επίσης, οι καταθέσεις του κ. Γεραπετρίτη, του κ. Πιερρακάκη, του κ. Δημητριάδη, της κ. Βλάχου και του κ. Τζαβέλλα, ερευνήθηκαν ενδελεχώς όλες οι πτυχές αυτής της υπόθεσης και προέκυψαν πέραν πάσης αμφιβολίας τα κάτωθι:

Πρώτον, η παρακολούθηση του κινητού τηλεφώνου του κ. Ανδρουλάκη από την ΕΥΠ ήταν απολύτως νόμιμη, καθώς, όπως κατατέθηκε από τους μάρτυρες και αποδείχθηκε από τα προσκομισθέντα έγγραφα, για τη συγκεκριμένη νόμιμη επισύνδεση ακολουθήθηκε απολύτως η προβλεπόμενη από τον νόμο διαδικασία, δηλαδή και εμπεριστατωμένο αίτημα της ΕΥΠ υπήρξε, υπογεγραμμένο από υπηρεσιακούς παράγοντες και από τον διοικητή της υπηρεσίας, προς την αρμόδια εισαγγελέα της ΕΥΠ, προκειμένου να εκδοθεί η σχετική διάταξη παρακολούθησης για λόγους εθνικής ασφάλειας, αλλά και μετά από την έκδοση της εισαγγελικής διάταξης τηρήθηκε η νόμιμη διαδικασία ενημέρωσης, καθώς αυτή κοινοποιήθηκε τόσο στην ΑΔΑΕ, όσο και στον τηλεπικοινωνιακό πάροχο, προκειμένου να επιτρέψει την πρόσβαση της ΕΥΠ στη συγκεκριμένη σύνδεση κινητού τηλεφώνου. Εξάλλου, όπως επιβεβαίωσαν και οι μάρτυρες με τις καταθέσεις τους, το Σύνταγμα, αλλά και οι σχετικοί νόμοι για την προστασία του απορρήτου των επικοινωνιών, δεν εξαιρούν καμμία κατηγορία πολιτών από την άρση του απορρήτου, καθώς σε καμμία περίπτωση δεν μπορεί να αποκλειστεί a priori η εμπλοκή πολιτικών προσώπων σε πράξεις κατά της εθνικής ασφαλείας είτε εν γνώσει τους είτε εν αγνοία τους. Εξάλλου και η πρόταση του ΠΑΣΟΚ – Κινήματος Αλλαγής κατά την κύρωση της από 9-8-2022 πράξης νομοθετικού περιεχομένου για μεσολάβηση στη σχετική διαδικασία του Προέδρου της Βουλής όταν πρόκειται για πολιτικά πρόσωπα τελεί σε αντίθεση με την άποψη της εξαίρεσης, ενώ ακόμη και ο Πρόεδρος του ΠΑΣΟΚ – Κινήματος Αλλαγής, κ. Ανδρουλάκης, όταν κατά την εξέτασή του ερωτήθηκε σχετικά, απέφυγε να υιοθετήσει την άποψη της εξαίρεσης.

Δεύτερον, από κανένα στοιχείο δεν προέκυψε ότι το απόρρητο των επικοινωνιών του κ. Ανδρουλάκη παραβιάστηκε από οποιοδήποτε φυσικό ή νομικό πρόσωπο, πέραν της νόμιμης επισύνδεσης της ΕΥΠ, με την οποία ήρθη το απόρρητο των επικοινωνιών του υπό τον έλεγχο της εισαγγελέως της ΕΥΠ. Πέραν τούτου, η τοποθέτηση του κ. Ανδρουλάκη για πολιτική σκοπιμότητα πίσω από τη δίμηνη παρακολούθησή του αναιρείται από την πάγια τακτική της ΕΥΠ, όπως την περιέγραψαν στις καταθέσεις τους όλοι οι προηγούμενοι διοικητές που προσήλθαν στην εξεταστική επιτροπή, ότι δηλαδή οι νόμιμες επισυνδέσεις διαρκούν για δύο μήνες σε κάθε περίπτωση και χωρίς εξαιρέσεις.

Τρίτον, προέκυψε πέραν πάσης αμφιβολίας ότι η απόπειρα παγίδευσης του κινητού τηλεφώνου του κ. Ανδρουλάκη με το κακόβουλο λογισμικό «Predator» δεν διενεργήθηκε ούτε από την ΕΥΠ ούτε από οποιονδήποτε άλλο ελληνικό δημόσιο φορέα, δεδομένου ότι, τόσο η ΕΥΠ, όσο και το ελληνικό δημόσιο στερούνται παντελώς τέτοιου τύπου παράνομου και κακόβουλου λογισμικού, το οποίο ουδέποτε μέχρι σήμερα προμηθεύτηκαν. Αυτό εξάλλου επιβεβαιώνεται και από το πόρισμα της Εθνικής Αρχής Διαφάνειας, από το οποίο αποδείχθηκε ότι η ΕΥΠ δεν είχε ποτέ καμμία συναλλαγή με τις εταιρείες που σύμφωνα με δημοσιεύματα εμπορεύονταν τέτοιου είδους λογισμικό, με την αναπληρώτρια, μάλιστα, διοικήτρια της Εθνικής Αρχής Διαφάνειας, την κ. Αλεξάνδρα Ρογκάκου, να είναι καταπέλτης στην εξέτασή της στην επιτροπή, υπογραμμίζοντας ότι όσοι το αμφισβητούν δεν πλήττουν το ένα ή το άλλο κόμμα, αλλά την εμπιστοσύνη των πολιτών απέναντι στους θεσμούς και στην ίδια τη δημοκρατία μας.

Τέταρτον, από κανένα στοιχείο δεν προέκυψε με αδιαμφισβήτητο τρόπο ότι το παράνομο και κακόβουλο λογισμικό «Predator» έχει χρησιμοποιηθεί στην ελληνική επικράτεια.

Πέμπτον, από κανένα στοιχείο δεν προέκυψε ότι ο Πρωθυπουργός Κυριάκος Μητσοτάκης έχει οποιαδήποτε ευθύνη για την υπόθεση της παραβίασης του απορρήτου των επικοινωνιών του κ. Ανδρουλάκη, καθώς από όλα τα εισφερθέντα στοιχεία αποδείχθηκε ότι δεν γνώριζε για τη συγκεκριμένη επισύνδεση είτε πριν είτε μετά τη διενέργειά της η οποία έγινε αποκλειστικά με πρωτοβουλία, ευθύνη και γνώση της ΕΥΠ και του διοικητή της. Αυτό διαβεβαίωσε άλλωστε ο καθ’ ύλην αρμόδιος διοικητής της ΕΥΠ Παναγιώτης Κοντολέων, προσθέτοντας ότι ο Πρωθυπουργός ως πολιτικός προϊστάμενος της ΕΥΠ έθετε το γενικότερο πλαίσιο στοχοθεσίας, χωρίς να λαμβάνει γνώση για ουσιαστικά ή διαδικαστικά ζητήματα λειτουργίας της υπηρεσίας. Αυτό άλλωστε ήταν και η πάγια πρακτική, όπως επιβεβαίωσε και ο πρώην διοικητής της ΕΥΠ, κ. Θεόδωρος Δραβίλλας.

Έκτον, από κανένα στοιχείο δεν προέκυψε ότι στη συγκεκριμένη υπόθεση εμπλέκεται και φέρει οποιαδήποτε ευθύνη οποιοδήποτε άλλο φυσικό ή νομικό πρόσωπο πέραν της ΕΥΠ. Αυτό αποδεικνύει ότι το Γραφείο του Πρωθυπουργού και οι συνεργάτες του δεν γνώριζαν για την άρση του απορρήτου σε οποιοδήποτε στάδιο.

Έβδομον, δεν προέκυψε παρακολούθηση εκ μέρους της ΕΥΠ για κανένα πολιτικό πρόσωπο από αυτά που έκαναν αίτηση για να μάθουν αν παρακολουθούνται, συμπεριλαμβανομένου του κ. Σπίρτζη.

Όπως εύκολα συμπεραίνεται, λοιπόν, κυρίες και κύριοι συνάδελφοι, οι καταγγελίες της Αντιπολίτευσης περί σκανδάλου γύρω από τη νόμιμη επισύνδεση του κινητού του κ. Ανδρουλάκη για τη λειτουργία της ΕΥΠ κατέρρευσαν σαν πύργος από τραπουλόχαρτα.

Τραπουλόχαρτα διότι η Αντιπολίτευση, και ιδιαίτερα η Αξιωματική Αντιπολίτευση, προτίμησε να τζογάρει από την αρχή της ιστορίας με μετέωρες κατηγορίες προς την Κυβέρνηση, σε μια προσπάθεια να εργαλειοποιήσει μια υπόθεση επιχειρησιακών κενών και διοικητικής αστοχίας για να αποκομίσει μικροπολιτικά οφέλη. Τζόγαρε στη στείρα πολιτική αντιπαράθεση και στην εκμετάλλευση της υπόθεσης για να εξάψει κομματικά πάθη. Τζόγαρε στα συνθήματα και τα τσιτάτα περί σκανδάλου, προτού καν ακόμη ξεκινήσουν οι λεκτικές διαδικασίες.

Η τοξικότητα μάλιστα της Αξιωματικής Αντιπολίτευσης έφτασε σε τέτοια σημεία, ώστε η ίδια να αντιλαμβάνεται τον ρόλο της ως ιεροεξεταστή, ως κήνσορα αλλά και ως δικαστή, προσπαθώντας να ναρκοθετήσει τον ρόλο της εξεταστικής επιτροπής, στήνοντας λαϊκά δικαστήρια και διαπομπεύοντας όσους a priori φαντασιώνονταν ως ενόχους.

Ο ίδιος μάλιστα ο κ. Τσίπρας πρωταγωνίστησε σε αυτόν τον διαγωνισμό αγανάκτησης σε μια ακόμη απόπειρά του να αλώσει τους ψηφοφόρους του ΠΑΣΟΚ - ΚΙΝΑΛ. Όλα όμως γύρισαν «μπούμερανγκ» και καθεμιά κατηγορία που με τόση ευκολία εξαπέλυαν διαψεύστηκε εκκωφαντικά.

Καταδίκαζε a priori ο κ. Τσίπρας τον κ. Μητσοτάκη ως υπεύθυνο για θεσμική δήθεν εκτροπή και υπονόμευση του δημοκρατικού πολιτεύματος και αποδείχθηκε ότι ο κ. Μητσοτάκης δεν είχε καμμία σχέση με τα όσα εξοργιστικά υποστήριξε ο κ. Τσίπρας.

Διαβεβαίωνε ο κ. Τσίπρας σε όλους τους τόνους ακόμη και από το Βήμα της Βουλής ότι επί των ημερών του ΣΥΡΙΖΑ δεν παρακολουθούνταν πολιτικά πρόσωπα. Και πριν αλέκτωρα λαλήσαι, διαψεύστηκε πανηγυρικά, καθώς βεβαιώθηκε στην εξεταστική επιτροπή ότι η ΕΥΠ επί των ημερών του κ. Τσίπρα παρακολουθούσε τον πρώην Πρόεδρο του ΤΑΙΠΕΔ και Υπουργό της τότε κυβέρνησης τον κ. Πιτσιόρλα, μια παρακολούθηση για την οποία, με βάση τα κατατεθέντα από τον μάρτυρα κ. Ρουμπάτη, είχε ενημερωθεί και είχε εγκρίνει ο κ. Τσίπρας.

Κυρίες και κύριοι συνάδελφοι, κατά τη διάρκεια της εξεταστικής επιτροπής για τις παρακολουθήσεις ούτε καν ο ίδιος ο κ. Ανδρουλάκης δεν επικαλέστηκε οποιοδήποτε στοιχείο από το οποίο να προκύπτει ότι ο Πρωθυπουργός ή το Γραφείο του Πρωθυπουργού γνώριζε την άρση του απορρήτου του, πριν αυτό καταστεί γνωστό με τη δήλωση του Πρωθυπουργού. Απαντώντας μάλιστα σε σχετικές ερωτήσεις, ανέφερε επί λέξει ότι δεν είναι μάντης, ώστε να γνωρίζει τι ξέρει και τι όχι ο κύριος Πρωθυπουργός.

Το ίδιο χρονικό διάστημα τα fake news και οι ανυπόστατες διαρροές πήγαιναν και έρχονταν από τον ΣΥΡΙΖΑ, τσουβαλιάζοντας τους πάντες και παραδίδοντάς τους βορά στο φιλοθέαμον κομματικό κοινό.

Από μια τέτοια, δυστυχώς, ανυπόστατη διαρροή που άκριτα και επαίσχυντα υιοθετήθηκε από την εφημερίδα «ΑΥΓΗ», βγήκα και εγώ στα «μανταλάκια», κατηγορούμενος ότι κατέθεσα δήθεν στην εξεταστική επιτροπή της Βουλής για τις παρακολουθήσεις απόρρητο έγγραφο της ΕΥΠ το οποίο ήταν παραποιημένο, κάτι που όχι μόνο ουδέποτε έπραξα, όπως προς τιμήν τους παραδέχτηκαν οι Βουλευτές του ΣΥΡΙΖΑ στην επιτροπή αποδεχόμενοι το ψευδές του δημοσιεύματος, αλλά και κάτι που με ανάγκασε να δηλώσω ότι θα προχωρήσω σε μηνυτήρια αναφορά για την αποκατάσταση της τιμής και της υπόληψής μου, εφόσον δεν υπήρχε τάχιστα ανασκευή του δημοσιεύματος, όπως και τελικά έγινε από την εφημερίδα «ναυαρχίδα» του ΣΥΡΙΖΑ.

Παρ’ όλα τα ιδεοληπτικά εμπόδια που υπήρξαν, το έργο της εξεταστικής επιτροπής ήταν εξαιρετικά γόνιμο, γιατί εκτός από τα συμπεράσματα επί των ελεγχομένων, προχώρησε και σε μια σειρά από προτάσεις προκειμένου να γίνει πιο διαφανής η λειτουργία της ΕΥΠ, χωρίς όμως να τίθεται σε κίνδυνο η αποδοτικότητά της αλλά και η κρίσιμη αποστολή που έχει να επιτελέσει για την προάσπιση των εθνικών μας συμφερόντων.

Μετά ταύτα, είμαι βέβαιος ότι το πόρισμα της εξεταστικής επιτροπής φωτίζει όλες οι πτυχές μιας κακής ομολογουμένως στιγμής της λειτουργίας της ΕΥΠ και ανοίγει τον δρόμο για μια νέα σελίδα εκσυγχρονισμού της.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθήτριες και μαθητές και δύο εκπαιδευτικοί-συνοδοί τους από το 1ο Γενικό Λύκειο Σερρών, το δεύτερο τμήμα.

Καλώς ήρθατε στη Βουλή.

(Χειροκροτήματα απ’ όλες τις πτέρυγες της Βουλής)

Καλείται τώρα στο Βήμα η συνάδελφος από το ΠΑΣΟΚ - Κίνημα Αλλαγής κ. Ευαγγελία Λιακούλη.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε,

Κυρίες και κύριοι συνάδελφοι, δυστυχώς, σήμερα βιώνουμε την πιο γκρίζα ημέρα αυτής της κοινοβουλευτικής θητείας. Ο ιστορικός του μέλλοντος είναι βέβαιο πως θα ανατρέχει στα Πρακτικά της σημερινής συνεδρίασης, για να τεκμηριώσει τι αλήθεια σημαίνει αλλοίωση βασικών αρχών του δημοκρατικού πολιτεύματος.

Καλούμαστε σήμερα ουσιαστικά να μιλήσουμε για τα πορίσματα της εξεταστικής επιτροπής, χωρίς όμως να έχουμε δικαίωμα να μιλήσουμε για τα πορίσματα της εξεταστικής επιτροπής. Διότι εσείς, η Νέα Δημοκρατία, μόνοι σας, η πλειοψηφία σας, αποφασίσατε και διατάξατε δόλια, καταχρηστικά και αντιθεσμικά ότι και αυτά είναι απόρρητα.

Καλούμαστε εμείς οι Βουλευτές να μετράμε τα λόγια μας, μη μας ξεφύγει καμμία λέξη που θεωρείται για εσάς απόρρητη, σαν να κρέμεται πάνω από τα κεφάλια μας η καρμανιόλα της λογοκρισίας, με το ενδεχόμενο μάλιστα της προσωπικής μας δίωξης -φροντίσατε να το κάνετε κι αυτό- και την απειλή της κάθειρξης, όπως είπε η αρμόδια, να πλανάται σήμερα αυτή η πνιγηρή ατμόσφαιρα που η Κυβέρνησή σας δημιούργησε μέσα στο Κοινοβούλιο –ακούστε, παιδιά- μιας δημοκρατικής χώρας, να γίνουμε πρωταγωνιστές βωβού κινηματογράφου, μαριονέτες σε ένα θέατρο σκιών όπου τα νήματα κουνάει το Μέγαρο Μαξίμου.

Σας βεβαιώνω, λοιπόν, πως εγώ προσωπικά που είχα την τιμή να είμαι εισηγήτρια στην εξεταστική επιτροπή, οι συνάδελφοι μου όλοι που βρίσκονται εδώ, εκείνοι που δεν είναι εδώ, αλλά και το ΠΑΣΟΚ συνολικά, δεν ήμασταν ποτέ, δεν θα γίνουμε ποτέ βουβές μαριονέτες του οποιουδήποτε συστήματος.

Εποχές λογοκρισίας και απόκρυψης κειμένων από τη δημοσιότητα βίωσε η Ελλάδα κάποτε. Ήρθε όμως το ΠΑΣΟΚ και αυτό το κατήργησε. Ακολουθώντας, λοιπόν, τη θεσμική διαδικασία, όχι σαν εσάς που δώσατε διαρροές, εμείς χωρίς να δώσουμε καμμία διαρροή μέχρι το τέλος και μέχρι σήμερα, καταθέτω στα Πρακτικά του ελληνικού Κοινοβουλίου της ελληνικής κοινοβουλευτικής δημοκρατίας το πόρισμα του ΠΑΣΟΚ.

(Στο σημείο αυτό η Βουλευτής κ. Ευαγγελία Λιακούλη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Από το Βήμα της Βουλής θα μιλάμε έξω από τα δόντια και χωρίς να φοβόμαστε. Εμείς δεν έχουμε να φοβηθούμε τίποτα. Προφανώς ο κύριος Πρωθυπουργός είχε να φοβηθεί κάτι και σήμερα συνδύασε την ημέρα της Ολομέλειας με τα ταξίδια του, ώστε να μην είναι εδώ.

Δεν θα έπρεπε να είναι εδώ ο κύριος Πρωθυπουργός, μπροστάρης στον ανένδοτο αγώνα για το παρακράτος που πρέπει εκείνος να σταματήσει να λειτουργεί, όπως είπε, και να τα φέρει όλα αυτά στο φως; Δεν βρήκε το θάρρος να απαντήσει σε όλα τα ερωτήματα που η ίδια η κοινωνία έθεσε για μια υπόθεση λειτουργίας της ίδιας της δημοκρατίας;

Δεν βρήκε το θάρρος να μας πει πώς είναι δυνατόν να αφήνει ακόμη ανεξιχνίαστο το θέμα του «Predator» στην Ελλάδα, ανενόχλητο το λογισμικό-αρπακτικό να εξακολουθεί να μας φωτογραφίζει από την κλειδαρότρυπα, να ακούει τις συνομιλίες μας με τους φίλους μας, τους συντρόφους μας, τα παιδιά μας, να παρακολουθεί τα σώματά μας και τα βήματά μας, τις απόψεις μας, τις συνήθειές μας, να είναι η φυλακή μας –αυτή που δεν ξέρουμε-, η ομηρία μας –αυτή που δεν γνωρίζουμε-, να είναι ο ευτελισμός μας, σε επίπεδο ανθρωπίνων δικαιωμάτων.

Και δεν αισθάνεστε ίχνος ντροπής να είστε συνεργοί σε όλα αυτά, να οργανώνετε και να εφαρμόζετε το σχέδιο της σιωπής. Να σας πω, λοιπόν, ότι εμείς ντρεπόμαστε και για λογαριασμό σας.

Διότι είναι ντροπή, κυρίες και κύριοι συνάδελφοι, να παρακολουθείται από την ελληνική Κυβέρνηση ένας Ευρωβουλευτής, ένας Έλληνας Ευρωβουλευτής, που για χρόνια δίνει μάχες στο εξωτερικό για την προάσπιση των εθνικών μας συμφερόντων.

Είναι ντροπή να μαθαίνει τυχαία και όχι στο δικό του Κοινοβούλιο, αλλά από το Ευρωπαϊκό Κοινοβούλιο ότι τον παρακολουθούν με κακόβουλο λογισμικό.

Είναι ντροπή να παρακολουθείται ένας υποψήφιος Αρχηγός ενός κόμματος στη διάρκεια εσωκομματικής διαδικασίας.

Είναι ντροπή μεγάλη να θεωρείται σύμπτωση να τον παρακολουθούν δύο συστήματα, ένα παράνομο λογισμικό και η ΕΥΠ, η εθνική υπηρεσία.

Είναι ντροπή το Σύνταγμα, που έχει κατακτηθεί με αγώνες και αίμα, να ποδοπατιέται με την ειδική συνταγματική μέριμνα περί εθνικής ασφάλειας και να αφορά αυτόν.

Είναι ντροπή να καταστρέφεται ο φάκελος παρακολούθησης την ημέρα που ο Πρόεδρος Νίκος Ανδρουλάκης προσφεύγει στη δικαιοσύνη.

Είναι ντροπή μια ανεξάρτητη αρχή, η ΑΔΑΕ, να στραγγαλίζεται θεσμικά, να ευτελίζεται διαδικαστικά, να απομειώνεται, ακόμη και στη διαδικασία της εξεταστικής επιτροπής. Διότι κάνατε πολιτικό μπούλινγκ ακόμη και στον Πρόεδρο της ΑΔΑΕ.

Είναι ντροπή το Μέγαρο Μαξίμου, αντί να ασχολείται με την κοινωνία που συνθλίβεται στο βάρος της ακρίβειας, να καταστρώνει ένα μεθοδευμένο σχέδιο απόκρυψης της αλήθειας, να εξαγγέλλει ο κύριος Πρωθυπουργός φως και αλήθεια, και η κυβερνητική πλειοψηφία να αγωνίζεται για την απόλυτη συσκότιση. Είναι ντροπή να ανακοινώνει ο κ. Μητσοτάκης ότι συμφωνεί με τη σύσταση εξεταστικής και το κόμμα του να μην την υπερψηφίζει στη Βουλή. Αυτό, αλήθεια, πώς θα μας το αιτιολογήσετε όλοι εσείς οι Βουλευτές;

Να μένουν στο απυρόβλητο όλα τα πολιτικά πρόσωπα, ακόμη ο παραιτηθείς γενικός γραμματέας της Κυβέρνησης, και να καλείται ως μάρτυρας μόνο το θύμα.

Να μην καλούνται στην εξεταστική όλοι οι ουσιώδεις μάρτυρες που προτείναμε. Θα είχαν πάρα πολλά να πουν. Γι’ αυτό και δεν κλήθηκαν.

Να περικόπτονται όλα τα δικαιώματα της Μειοψηφίας, ακόμη και το διακομματικό προεδρείο, κύριε Πρόεδρε, το οποίο ήταν «ψεκάστε, σκουπίστε, τελειώσατε» και το τελειώσατε.

Και, βεβαίως, να καλύπτονται τα πάντα από ένα επίπλαστο απόρρητο και μάλιστα να περιχαρακώνονται δημόσιες υπηρεσίες πίσω από το απόρρητο, όπως η Αρχή της Διαφάνειας, ακόμη και έναντι των ελεγκτών τους, όπως η ΕΥΠ απέναντι στην ΑΔΑΕ.

Ντροπή είναι να τίθεται σε εφαρμογή ένα πολύπλευρο σχέδιο προπαγάνδας για τη σπίλωση των πολιτικών αντιπάλων, που θα ζήλευε και ο Γκέμπελς. Πηγές που διακινούν για έναν Αρχηγό κοινοβουλευτικού κόμματος σενάρια προδοσίας και σκοτεινές επαφές με ξένες χώρες.

Τι άκουσε κι αυτός ο Ανδρουλάκης, τώρα που το σκέφτομαι; Ξεκινήσατε, λοιπόν, με τον ευτελισμό του πρώτα, τον εμφανίσατε σαν πράκτορα μετά. Διαψευστήκατε, και μάλιστα με οργίλο τρόπο, από όλες τις χώρες, οι οποίες σας χλεύαζαν κιόλας, λέγοντας «Μα είστε εσείς σοβαρή Κυβέρνηση;». Πηγές να διαπομπεύουν και εμάς, τα μέλη της εξεταστικής επιτροπής, να μας καταλογίζετε υπόγειες διαδρομές, τρόπους συνεννόησης, και άλλα, ό,τι μπορούσατε, λοιπόν, να εφεύρετε για να επιπλεύσετε. Δεν τα καταφέρατε.

Ντροπή είναι όμως ο κ. Μητσοτάκης να ανακοινώνει ένα νέο δήθεν θεσμικό πλαίσιο για την ΕΥΠ. Τώρα κόπτεσθε πώς θα λειτουργήσει η ΕΥΠ, όταν εμείς καταθέτουμε όχι μία και δύο αλλά τρεις τροπολογίες βασικές, στον πυρήνα των αλλαγών που πρέπει να γίνουν. Κι εσείς τις απορρίπτετε. Δεν τις φέρνετε καν στη Βουλή να τις συζητήσουμε.

Κι είναι ντροπή η Κυβέρνηση να μην ενδιαφέρεται να ξετυλίξει τον μίτο που θα οδηγούσε στην πηγή λειτουργίας του «Predator» στην Ελλάδα. Αλήθεια, όλοι εσείς της Πλειοψηφίας που αποφασίσατε αυτή τη διαδικασία, πώς αισθάνεστε σήμερα που έχετε αφήσει ελεύθερες τελείως -και άνετες εδώ που τα λέμε- τις εταιρείες να λειτουργούν στην Ελλάδα; Δεν τις ελέγξατε σε κανένα επίπεδο. Εκατομμύρια ευρώ δημόσιες συμβάσεις διακινούνται, και από την προηγούμενη κυβέρνηση και από την τωρινή Κυβέρνηση, και κανένας δεν το έχει αιτιολογήσει;

Όλα αυτά που ακούγονται για το προσωπικό των εταιρειών αυτών που έχει αλλάξει σε μία νύχτα, δηλαδή με το που αποκαλύφθηκε το σκάνδαλο της παρακολούθησης του Νίκου Ανδρουλάκη, πώς εσείς, αλήθεια, το αιτιολογείτε;

Και πώς αιτιολογείτε επίσης τις σχέσεις των πρώην Υπουργών και των παιδιών τους που υπηρετούν στις εταιρείες αυτές και άλλων συγγενικών προσώπων; Αλήθεια, όλα αυτά πως εσείς τα αιτιολογείτε; Απλά δεν τα ψάξατε, γιατί ξέρετε προφανώς τι υπάρχει κάτω από αυτά.

Για να μη συζητήσω και τον παρεμπίπτοντα έλεγχο, τον οποίο ουδέποτε ανοίξατε ως θέμα στην εξεταστική επιτροπή.

Το πιο ντροπιαστικό όμως, κυρίες και κύριοι συνάδελφοι, είναι ότι όλα αυτά συμβαίνουν εδώ, στην Ελλάδα, στην Αθήνα, στη μήτρα της δημοκρατίας, ενώ την ίδια στιγμή στην καρδιά της Ευρωπαϊκής Ένωσης, το Ευρωπαϊκό Κοινοβούλιο καταφέρνει να βάζει τα γυαλιά στο ελληνικό Κοινοβούλιο, με την PEGA να συνεδριάζει δημόσια και να μας κοινοποιεί τα links και να λέει «συνδεθείτε για να παρακολουθήσετε και έρχομαι». Και έρχεται.

Τώρα που έρχεται; Τώρα που έρχεται τι θα κάνετε, αλήθεια; Θα φύγει πάλι ο Πρωθυπουργός, θα πάει στις Βρυξέλλες, στο Μαρόκο, στην Αϊτή; Πού, αλήθεια, θα πάει; Στις 3 και 4 έρχεται, θα φτιάξει ατζέντα, λέει με τα πολιτικά πρόσωπα, όλα αυτά που εσείς δεν εξετάσατε, κύριε Πρόεδρε, και αρνηθήκατε θα τα καλέσει η PEGA. Και μετά; Τι θα κάνετε μετά; Θα αρνηθείτε μια φορά. Αυτοί θα ξανάρθουν όμως, είναι επίμονοι τύποι. Και μετά; Θα αρνηθείτε ξανά. Και τρίτη φορά θα αρνηθείτε; Και τέταρτη; Και πέμπτη; Και όλα τα πολιτικά πρόσωπα; Και αυτούς που καρατομήσατε; Και αυτούς που αρνήθηκαν να έρθουν στην εξεταστική επιτροπή και σκεπάσατε;

Θεωρείτε, λοιπόν, σήμερα ότι είναι ο επίλογος και ότι μπήκε η τελεία. Αυτό είναι το μεγάλο λάθος. Δεν μπήκε τελεία, κυρίες και κύριοι συνάδελφοι. Είναι άνω τελεία σήμερα. Εδώ επικρατεί σκότος συγκάλυψης. Όμως υπάρχει και η Ευρώπη που λειτουργεί διαφορετικά.

Θέλω να σας θυμίσω -και θέλω να το πω, κύριε Πρόεδρε, και για τα Πρακτικά, γιατί, πραγματικά, θεωρώ ότι θα έχουν ιστορική σημασία τα συγκεκριμένα Πρακτικά της Ολομέλειας- τι έγινε στο Ευρωπαϊκό Κοινοβούλιο, να τα ακούν και οι συνάδελφοι της εξεταστικής επιτροπής, που πήραν και το βάρος να αποφασίσουν αυτά που προείπα. Στις 8 Σεπτεμβρίου, λοιπόν, έγινε ειδική ακρόαση της εξεταστικής επιτροπής του Ευρωπαϊκού Κοινοβουλίου για τη διερεύνηση της χρήσης του λογισμικού «Pegasus» και αντίστοιχου κατασκοπευτικού λογισμικού παρακολούθησης. Σε αυτή προσκλήθηκαν και έλαβαν μέρος -σε δημόσια παρακαλώ συνεδρίαση- όλοι οι άνθρωποι οι οποίοι είχαν πράγματα να πουν. Το καταθέτω για τα Πρακτικά και τον ιστορικό του μέλλοντος.

(Στο σημείο αυτό η Βουλευτής κ. Ευαγγελία Λιακούλη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στις 12 Σεπτεμβρίου, πραγματοποιήθηκε συζήτηση -στην Ολομέλεια παρακαλώ του Ευρωπαϊκού Κοινοβουλίου- με θέμα τα συστήματα παρακολούθησης και το κατασκοπευτικό λογισμικό «Predator» στην Ελλάδα, δηλώσεις οι οποίες έγιναν με πρωτοβουλία της σοσιαλιστικής ομάδας και, βεβαίως, την οποία προσπάθησε τότε, να θυμίσω, να αποτρέψει το Ευρωπαϊκό Λαϊκό Κόμμα, όπως εσείς της Νέας Δημοκρατίας ήδη θα γνωρίζετε. Το καταθέτω για τα Πρακτικά.

(Στο σημείο αυτό η Βουλευτής κ. Ευαγγελία Λιακούλη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στις 6 Οκτωβρίου, η εξεταστική επιτροπή του Ευρωπαϊκού Κοινοβουλίου για τη διερεύνηση της χρήσης λογισμικού «Pegasus» και αντίστοιχου κατασκοπευτικού παρακολούθησης κάλεσε σε ακρόαση τον Νίκο Ανδρουλάκη. Πάρτε και τα υπόλοιπα να δείτε ακριβώς τι συζητήθηκε εκεί.

(Στο σημείο αυτό η Βουλευτής κ. Ευαγγελία Λιακούλη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και, βεβαίως, κυρίες και κύριοι συνάδελφοι, όπως προείπα στις 3 και 4 Νοεμβρίου η εξεταστική επιτροπή θα βρίσκεται στην Ελλάδα. Εσείς δεν ξέρω πού θα πάτε. Σε εξέλιξη είναι και η έκθεση, βεβαίως, της εξεταστικής επιτροπής του Ευρωπαϊκού Κοινοβουλίου.

Ο ελληνικός λαός, αγαπητοί συνάδελφοι, διά των αντιπροσώπων του στη Βουλή, αποφάσισε στις 29 Αυγούστου να γίνει η εξεταστική επιτροπή για πολύ συγκεκριμένους λόγους. Αποφάσισε διεξοδικά να απαντηθεί το ερώτημα ποιος, για ποιον λόγο και με ποιους τρόπους παρακολουθούσε επί μήνες ολόκληρους τον Πρόεδρο του ΠΑΣΟΚ Νίκο Ανδρουλάκη, συνεχόμενα αλλά και ταυτόχρονα με το «Predator» και την ΕΥΠ, ποια πολιτικά πρόσωπα ή άλλοι δημόσιοι λειτουργοί είναι υπόλογοι για την παραβίαση του Συντάγματος και υπέχουν πολιτικές ή άλλες ευθύνες. Αυτός είναι ο πυρήνας όλης της συζήτησής μας.

Αποφάσισε επιπλέον αυτή η εξεταστική επιτροπή να ερευνήσει και το θέμα του Κουκάκη και το θέμα των γραφείων του Κομμουνιστικού Κόμματος Ελλάδας, που υπήρχαν αποχρώσες ενδείξεις ότι είχε παραβιαστεί το γραφείο του, τα τηλέφωνά του, είχαν μπει συστήματα παρακολούθησης κ.λπ..

Αυτή την απόφαση σας θυμίζω ως σταθμό στην ιστορία μας ότι έλαβε η Ολομέλεια, μετά την κατακλυσμιαία αιμορραγία της Κυβέρνησης, που συνελήφθη με τη γίδα στην πλάτη μέσω του μηχανισμού ελέγχου του Ευρωπαϊκού Συμβουλίου, όχι του δικού μας μηχανισμού ελέγχου. Και από τότε οι εξελίξεις πήραν τη μορφή χιονοστιβάδας.

Σας θυμίζω, κυρίες και κύριοι συνάδελφοι, ότι αφού ανερυθρίαστα παρέλασαν οι κυβερνητικοί αξιωματούχοι από το κορυφαίο ελεγκτικό όργανο της Βουλής, δηλαδή από την Επιτροπή Θεσμών και Διαφάνειας, και κατέθεσαν τότε ανερυθρίαστα ψεύδη -επίσης αυτό είναι κάτι που θα μπει σε μια διαδικασία προφανώς άμεσα- όταν αποκαλύφθηκε τελικώς ότι ήταν γνώστες και συμμέτοχοι στο έγκλημα της παρακολούθησης ήταν μονόδρομος να παραδεχτεί η Κυβέρνησή σας ότι το αδίκημα τελέστηκε.

Ακολούθησε το περιβόητο διάγγελμα του κυρίου Πρωθυπουργού στο οποίο θέλω επίσης, στο ιστορικό, να κάνω μια στάση. Αφού καρατόμησε τον ανιψιό του, τον κ. Δημητριάδη, που έφταιγε για τα μισά, και εκδίωξε τον διοικητή της ΕΥΠ, που έφταιγε για τα άλλα μισά, κάνοντας στην πραγματικότητα τσουλήθρα στο ξυράφι και αφήνοντας βαθιές πληγές στο κεντρώο δημοκρατικό προφίλ του ο κ. Μητσοτάκης, που τόσο πάσχιζε να δημιουργήσει επί μακρόν, προσπάθησε με πιρουέτες να ισορροπήσει μεταξύ του νομίμου, του τυπικά επαρκούς αλλά όχι του πολιτικά αποδεκτού, το οποίο θα απέτρεπε αν εκείνος βεβαίως γνώριζε.

Την ίδια ώρα μιλούσε ακατανόητα. Διότι πώς είναι δυνατόν να είναι κάτι νόμιμο και εκείνος να το απέτρεπε; Δηλαδή ευθαρσώς έλεγε στην ελληνική κοινωνία ότι ο Πρωθυπουργός της χώρας, αν και ήταν κάτι νόμιμο, θα παρανομούσε;

Ταυτόχρονα όμως εμφάνισε τον εαυτό του και σαν δικαστή. Το κήρυξε νόμιμο, μόνος του, το δίκασε και απεφάνθη ότι ήταν νόμιμο.

Παρ’ όλα αυτά, προσπαθώντας να ξεπεράσει η Κυβέρνηση και ο ίδιος ο Πρωθυπουργός την εμφανή αμηχανία του άρτι συλληφθέντος στα πράσα, δήλωσε εμφατικά ότι θα έρθουν όλα στο φως.

Σταματάμε σε αυτό, κυρίες και κύριοι συνάδελφοι, γιατί σήμερα απευθυνόμαστε στο ελληνικό Κοινοβούλιο και σε κάθε Βουλευτή και Βουλεύτρια ξεχωριστά. Αυτό που είπε ο Πρωθυπουργός από αυτό το Βήμα, το «όλα στο φως», θα έπρεπε να είναι για όλους εσάς και για όλους εμάς το σύνθημα ενός ανένδοτου δημοκρατικού αγώνα όλου του πολιτικού συστήματος με πρωτεργάτη την Κυβέρνηση, για την αποκάλυψη του παρακράτους και την αποκαθήλωσή του.

Στην πραγματικότητα όμως για εσάς έγινε παρασύνθημα που ο κ. Μητσοτάκης έδινε σε όλους σας για να παρέχετε καλές υπηρεσίες ως βραχίονες της Κυβέρνησής του και να μείνουν όλα στο σκοτάδι. Τότε ξεκίνησε το δεύτερο μέρος της ντροπιαστικής για τα κοινοβουλευτικά μας ήθη ιστορίας, που συντελέστηκε με αποκλειστική ευθύνη της Κυβέρνησης του κ. Μητσοτάκη.

Κάποιους σταθμούς μόνο επιλέγω και όχι όλα όσα διαδραματίστηκαν στην εξεταστική επιτροπή. Δεν ψηφίσατε καν τη σύσταση εξεταστικής επιτροπής, για να ξεκινήσουμε από εδώ. Είπατε «όλα στο φως» και ήρθατε και ψηφίσατε «παρών» στο ελληνικό Κοινοβούλιο. Σας παραδίδουμε στην κρίση του ελληνικού λαού. Διπλό σκάνδαλο υποκλοπών από τη μια και το δεύτερο σκάνδαλο μέσα στην εξεταστική επιτροπή, στην πλειοψηφία της εξεταστικής επιτροπής, με τη συγκάλυψη.

Η λειτουργία της εξεταστικής; Πρωτοφανής! Ούτε διακομματικό προεδρείο ούτε καν τα Πρακτικά στους Βουλευτές με υδατογράφημα! Πρωτοφανές για τα κοινοβουλευτικά μας ήθη.

Απορρίψατε όλους τους μάρτυρες τους οποίους πρότειναν τα κόμματα της Αντιπολίτευσης. Ενώπιόν μας συντελέσατε πολιτικό μπούλινγκ στον Πρόεδρο της ΑΔΑΕ, που ήταν ο μόνος που ήρθε με χαρτιά. Κι εκεί του κάνατε ολόκληρη φασαρία να μην πάρετε τα χαρτιά γιατί δεν ήταν δήθεν υπογεγραμμένα και να μεσολαβήσει το βράδυ για να τα φέρει την επόμενη μέρα το πρωί, τέτοιο πράγμα πια! Τα κρατήσατε, τελικώς, διότι δεν είχαμε προλάβει να φύγουμε από την Αίθουσα και έτσι αποκαλύφθηκαν όσα αποκαλύφθηκαν από αυτόν τον άνθρωπο που βρίσκεται εκεί. Άρα από αυτή την αρχή, και όχι από αυτόν τον άνθρωπο.

Κανένα πολιτικό πρόσωπο δεν καλέσατε ούτε καν αυτόν που διώξατε. Γιατί τον διώξατε τον Δημητριάδη; Δεν θα μας πείτε γιατί διώξατε τον Δημητριάδη; Για ποιον λόγο; Για ποιον λόγο αποπέμψατε τον διοικητή της ΕΥΠ αφού ήταν όλα νόμιμα, αφού τα κάνανε όλα καλά; Γιατί δεν έχετε το θάρρος να τους καλέσετε στην εξεταστική επιτροπή; Γιατί δεν έχετε το θάρρος να τους καλέσετε και να τους αφήσετε στη βάσανο της εξέτασης της εξεταστικής επιτροπής;

Την κ. Βλάχου, την πολυσυζητημένη κ. Βλάχου, την εισαγγελέα της ΕΥΠ, που ήταν η μόνη, τελικά, από ό,τι καταλαβαίνουμε που είδε την αιτιολογία και τον λόγο για τον οποίο ο Ανδρουλάκης παρακολουθούνταν; Για ποιον λόγο, λοιπόν, την κ. Βλάχου δεν την φέρατε όπου ζητήσαμε στην εξεταστική επιτροπή να μας δώσει τη δική της εξήγηση, κι εμείς, βεβαίως, να σεβαστούμε κάθε τυχόν απόρρητο στοιχείο που έδινε;

Γιατί δεν καλέσατε τον Κουκάκη; Θύμα ήταν. Γιατί δεν καλέσατε τον Τέλλογλου, τον Φέλιξ Μπίτζιο; «KRIKEL» και «INTELLEXA»; Γιατί δεν καλέσατε τον Γιάννη Λαβράνο; Γιατί δεν καλέσατε όλο το επιτελείο της Ελληνικής Αστυνομίας που εκείνη την εποχή υπηρετούσε και συνδεόταν με την ΕΥΠ; Για ποιον λόγο δεν καλέσατε τα μέλη που συμμετείχαν στους ελέγχους, δήθεν, της ΑΔΑΕ προς την ΕΥΠ, που η ΕΥΠ αρνήθηκε αν και ελεγχόμενη να ελεγχθεί από τον ελεγκτή της; Πρωτοφανές! Γιατί δεν καλέσατε τα μέλη, λοιπόν, του κλιμακίου της ΑΔΑΕ τα οποία προτείναμε; Τι θέλατε να κρύψετε;

Και, βεβαίως, σας προτείναμε μέχρι και τον Σέιν Χάντλεϊ, ο οποίος είναι διευθυντής στην Ομάδα Ανάλυσης Απειλών της «GOOGLE SECURITY» και συνέταξε την έκθεση της «GOOGLE» για τη διακίνηση κακόβουλου λογισμικού παρακολούθησης στην Ελλάδα. Δεν σας ενδιαφέρει να δείτε αν έχουμε το «Predator» μες στο σπίτι μας; Δεν σας ενδιαφέρει ούτε αυτό;

**ΠΡΟΕΔΡΕΥΩΝ (Νικήτας Κακλαμάνης):** Κυρία Λιακούλη, σιγά σιγά πρέπει να κλείσετε κι εσείς.

**ΕΥΑΓΓΕΛΙΑ ΛΙΑΚΟΥΛΗ:** Ναι, κύριε Πρόεδρε, σιγά σιγά.

(Γέλωτες από την πτέρυγα της Νέας Δημοκρατίας)

Αβίαστα, λοιπόν, προκύπτουν τα ερωτήματα τα οποία η Νέα Δημοκρατία απολύτως ενέταξε στη σφαίρα της προστασίας. Προστατεύσατε ακόμη και μάρτυρα με έναν τρόπο πρωτοφανή για τα ποινικά χρονικά, και θα μιλήσω ως ποινικολόγος, συνάδελφοι. Είναι αδιανόητο η νόμιμη εκπρόσωπος της «INTELLEXA» να καλύπτεται απολύτως από την πλειοψηφία, να καλεί η ανακριτική αρχή, που ήταν η επιτροπή μας, τη συγκεκριμένη κυρία να έρθει ως μάρτυρας, εκείνη να επικαλείται ότι βρίσκεται στο εξωτερικό, κι ενώ γνωρίζουμε πως έχουμε το δικαίωμα μέχρι να διατάξουμε τη βίαιη προσαγωγή της συγκεκριμένης κρίσιμης μάρτυρα, να προτείνουμε αντ’ αυτού εξέταση με τηλεδιάσκεψη, να το αρνείται η πλειοψηφία να το ζητήσει από τη μάρτυρα και να αρνείται ακόμη και να την καλέσει σε εναλλακτικές ημερομηνίες! Αυτό ως παράδειγμα, για να δείτε τον τρόπο της συγκάλυψης και μέχρι πού φτάνει.

Και να γελοιοποιούμεθα τέλος με μια γραπτή λίστα ερωτημάτων, στην οποία η μάρτυρας απαντά στην αγγλική γλώσσα, βεβαίως, και όχι στα ελληνικά, διά του πληρεξουσίου δικηγόρου. Έτσι λειτούργησε, κυρίες και κύριοι συνάδελφοι, η εξεταστική επιτροπή που όρισε η Βουλή του ελληνικού Κοινοβουλίου, της Ελληνικής Δημοκρατίας, στις 29 Αυγούστου, για να ξέρουμε αυτά που λέμε.

**ΠΡΟΕΔΡΕΥΩΝ (Νικήτας Κακλαμάνης):** Κυρία Λιακούλη, δεν μπορώ να σας αφήσω άλλο.

**ΕΥΑΓΓΕΛΙΑ ΛΙΑΚΟΥΛΗ:** Ναι, μία φράση μόνο και κλείνω, κύριε Πρόεδρε, ξέρω ότι είναι πάρα πολλά αυτά που πρέπει να πούμε και ο χρόνος λίγος. Σας ευχαριστούμε για την ανοχή σας όμως, κύριε Πρόεδρε.

Κοιτάξτε, αυτό που προέκυψε είναι ότι κανένας λόγος εθνικής ασφάλειας δεν υπήρχε, βεβαίως, για να παρακολουθείται ο Νίκος Ανδρουλάκης. Ήταν ένα εφεύρημα της Νέας Δημοκρατίας, του κυρίου Πρωθυπουργού και όλων όσων συνεπικουρούν το έργο του, μόνο και μόνο για να μπορεί να ελέγξει και να κρατάει σε ομηρία τον Αρχηγό του ΠΑΣΟΚ και όλη την παράταξη του ΠΑΣΟΚ, εν όψει των επόμενων εξελίξεων και των επόμενων εκλογών. Εμείς αναλάβαμε την ευθύνη του θεσμικού εγγυητή. Στη δημοκρατία έχει διαχρονικά αποδειχθεί πως όση λάσπη κι αν πετάξεις, όσα αρπακτικά και αν αμολήσεις, ήγγικεν η ώρα που ο λαός είναι εκείνος που θα κάνει το τελικό του πόρισμα. Και θα είναι αμείλικτο για εσάς, νικηφόρο για εμάς.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Τώρα καλείται στο Βήμα ο συνάδελφος από το Κομμουνιστικό Κόμμα Ελλάδος κ. Νίκος Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Ως Κομμουνιστικό Κόμμα Ελλάδας δεν είχαμε καμμία απολύτως αυταπάτη, και το δηλώσαμε και στην Ολομέλεια όταν συζητιόταν η διαδικασία για τη συγκρότηση της εξεταστικής επιτροπής, ότι παρά τις όποιες διακηρύξεις, ιδιαίτερα της Κυβέρνησης, ότι θα χυθεί άπλετο φως στις εργασίες της επιτροπής και θα πάει σε βάθος η έρευνα ότι αυτό θα γίνει. Διότι γνωρίζαμε ότι πάντοτε οι μέχρι τώρα εξεταστικές αλλά και προκαταρκτικές επιτροπές, ανεξαρτήτως κυβερνητικής πλειοψηφίας, είτε παλαιότερα ήταν το ΠΑΣΟΚ είτε ο ΣΥΡΙΖΑ είτε η Νέα Δημοκρατία, αξιοποιούνταν τόσο για τη συγκάλυψη των εκάστοτε υποθέσεων αλλά, βεβαίως, και για τον αποπροσανατολισμό.

Έτσι, λοιπόν, και στην προκειμένη περίπτωση, δηλαδή στην εξεταστική για τις υποκλοπές, δεν υπήρξε καμμία απολύτως πρωτοτυπία. Άλλωστε, η καλή μέρα -όπως λέει ο λαός μας- από το πρωί φάνηκε και φάνηκε πρώτα απ’ όλα από τον ίδιο τον τρόπο λειτουργίας της επιτροπής.

Τι αποφάσισε, για παράδειγμα, η επιτροπή; Πρώτον, ότι οι εργασίες της επιτροπής -λέει- είναι απόρρητες. Και αυτό, βεβαίως, η απορρητότητα των εργασιών, αποτέλεσε και αποτελεί, όπως αποδείχθηκε στην πράξη, το βολικό σχήμα για επιλεκτικές διαρροές, είτε από τη μεριά της πλειοψηφίας είτε από τη μεριά της Αξιωματικής Αντιπολίτευσης, όπως επιβεβαιώθηκε στην πράξη, επιλεκτικές διαφορές και για να συσκοτίσουν το σύστημα και για να καλλιεργήσουν αυταπάτες.

Την ίδια ώρα, μάλιστα, που διάφορα διαβαθμισμένα έγγραφα της ίδιας της ΕΥΠ γίνονταν φέιγ βολάν σε μέσα μαζικής ενημέρωσης, φέιγ βολάν τα οποία τα έδιναν μηχανισμοί της ίδιας της ΕΥΠ παίζοντας συγκεκριμένα σκοτεινά παιχνίδια, όπως, άλλωστε, είναι ο ρόλος της ΕΥΠ. Όλο αυτό, λοιπόν, το σκηνικό αξιοποιήθηκε για να μπορέσουν να προχωρήσουν τα πολιτικά τους παιχνίδια.

Εμείς, ως ΚΚΕ, από την πρώτη στιγμή είχαμε τοποθετηθεί ότι οι εργασίες της επιτροπής πρέπει να είναι δημόσιες, δηλαδή τα Πρακτικά των συνεδριάσεων της επιτροπής πρέπει να δίνονται στη δημοσιότητα και στα κόμματα και στους δημοσιογράφους. Γιατί; Γιατί το αντικείμενο της υπόθεσης που διερευνούσε η εξεταστική επιτροπή αφορούσε βασικά δημοκρατικά δικαιώματα του λαού μας, δηλαδή το δικαίωμα στο απόρρητο των τηλεφωνικών συνδιαλέξεων και επικοινωνιών.

Άρα, λοιπόν, δεν υπήρχε κανείς απολύτως λόγος για να μη δοθούν αυτά στη δημοσιότητα. Είχαμε, μάλιστα, βάλει και δικλίδα, ότι εφόσον αυτά αφορούν ζητήματα τα οποία σχετίζονται με την άμυνα της χώρας τότε, βεβαίως, αυτά να μη δοθούν στη δημοσιότητα. Όμως τέτοια θέματα δεν προέκυψαν. Γιατί, λοιπόν, αυτή η μυστικοπάθεια και όσον αφορά τις εργασίες αλλά και τώρα με τα πορίσματα;

Δεύτερο ζήτημα, η ίδια η επίκληση –και, βεβαίως, με το δικαίωμα που έδωσε η απόφαση της πλειοψηφίας- του απορρήτου και της εχεμύθειας από τους μάρτυρες. Αυτή η επίκληση του απορρήτου αποτέλεσε και το βασικό άλλοθι για τους διάφορους αναπόδειχτους ισχυρισμούς τους οποίους προέβαλαν, ισχυρισμοί που τους βόλευαν για να μπορέσουν να πιστοποιήσουν το αφήγημα που είχε ο καθένας τους, ισχυρισμοί αστήρικτοι οι οποίοι, βεβαίως, δεν μπορούν να αποδειχθούν. Γι’ αυτόν, ακριβώς, τον λόγο δεν πρέπει να έχουμε καμμία εμπιστοσύνη στους ισχυρισμούς των διοικητών, παλιών και νέων της ΕΥΠ και σημερινών της ΚΥΠ, δηλαδή, στους αρχιπράκτορες. Καμμία απολύτως εμπιστοσύνη σε όλους αυτούς τους ισχυρισμούς.

Για παράδειγμα. Τι ισχυρίστηκαν; Ότι η ΕΥΠ –λέει- δεν αξιοποιεί πλέον τα παράνομα λογισμικά. Και ποιος μας το διαβεβαιώνει αυτό; Από πού προκύπτει, όταν μάλιστα υπάρχουν δημοσιεύματα και επί κυβέρνησης ΣΥΡΙΖΑ αλλά και επί Κυβέρνησης Νέας Δημοκρατίας, ότι η ΕΥΠ, εντεταλμένοι πράκτορες της ΕΥΠ, διαπραγματεύονταν με εταιρείες, είχαν παρακολουθήσει επίδειξη τέτοιων παράνομων λογισμικών; Και αυτά βγήκαν στη δημοσιότητα. Όμως, όλα αυτά διαψεύστηκαν από τους αναπόδεικτους ισχυρισμούς των διοικητών της ΕΥΠ.

Έτσι, λοιπόν, εμάς δεν μας διαβεβαιώνει κανένας ότι αυτά τα λογισμικά δεν τα έχει η ΕΥΠ. Αντίθετα, θεωρούμε ότι έχει προμηθευθεί τέτοιου είδους λογισμικά όχι μόνο η ΕΥΠ αλλά και άλλες κρατικές υπηρεσίες που μπορούν να πάνε να κάνουν υποκλοπές. Και από αυτή την άποψη δεν είναι τυχαίο ότι όλη αυτή η συζήτηση για τα λεγόμενα παράνομα λογισμικά παρακολούθησης -τα οποία επί της ουσίας στην Ευρωπαϊκή Ένωση είναι νόμιμα, τα έχει νομιμοποιήσει ο κανονισμός 821 του 2021- παράγονται νόμιμα στην Ευρωπαϊκή Ένωση, διατίθενται και γίνονται αντικείμενο εμπορίας νόμιμα ανάμεσα σε κράτη, ανάμεσα σε οργανισμούς και σε μεγάλα επιχειρηματικά συμφέροντα. Μάλιστα, υπάρχουν και κυβερνήσεις που επιβεβαιωμένα έχουν προμηθευθεί τέτοια λογισμικά συστήματα, για να μπορούν να προχωρήσουν στις παρακολουθήσεις. Μάλιστα και ο σημερινός Διοικητής της ΕΥΠ τόνισε ότι πρέπει να αναβαθμιστεί ο ρόλος τους ,για να μπορεί η ΕΥΠ να παρακολουθεί και πλατφόρμες, αν δεν το κάνει ήδη. Έτσι, λοιπόν, αυτή είναι η εικόνα η οποία διαμορφώνεται. Από αυτή την άποψη η επίκληση του απορρήτου μπροστά στην εξεταστική επιτροπή που από τον νόμο έχει ανακριτικές αρμοδιότητες, αποτέλεσε το βολικό άλλοθι για να μην μπορέσουμε να προχωρήσουμε στην επί της ουσίας εξέταση των μαρτύρων, επιβεβαιώνοντας με αυτόν τον τρόπο την ανεξέλεγκτη δράση των μυστικών υπηρεσιών.

Τρίτο στοιχείο είναι ο κατάλογος των μαρτύρων, ένας κατάλογος μαρτύρων που με ευθύνη της πλειοψηφίας διασφάλιζε, εκ των προτέρων, την προειλημμένη απόφαση για συγκάλυψη των υποθέσεων υποκλοπών και του Προέδρου του ΠΑΣΟΚ Νίκου Ανδρουλάκη και των δημοσιογράφων αλλά και των αλλεπάλληλων υποκλοπών στην έδρα της Κεντρικής Επιτροπής του ΚΚΕ.

Είναι χαρακτηριστικό, για παράδειγμα, ότι αρνήθηκε επίμονα η πλειοψηφία και δεν δέχθηκε κανένα μάρτυρα να κληθεί από αυτούς που αφορούν την υπόθεση των υποκλοπών στην έδρα της Κεντρικής Επιτροπής του ΚΚΕ, παρά το γεγονός ότι η αναγκαιότητα κλήτευσής τους προέκυψε από τις ίδιες αυτές ελεγχόμενες εργασίες της εξεταστικής επιτροπής, για την ανάγκη, δηλαδή, να κληθούν οι πάροχοι τηλεφωνίας, για την ανάγκη να κληθούν τα μέλη των επιτροπών εμπειρογνωμόνων της ΑΔΑΕ που ασχολήθηκαν με την υπόθεση του ΚΚΕ.

Έτσι, λοιπόν, για την υπόθεση του ΚΚΕ δρομολογήθηκε η συγκάλυψή της με τον πιο κραυγαλέο τρόπο, εξαιρέθηκε επί της ουσίας από τη διερεύνηση της εξεταστικής επιτροπής παρά το γεγονός ότι στην ίδια την απόφαση της Ολομέλειας προβλεπόταν ότι αποτελούσε αντικείμενο του ελέγχου και της έρευνας της εξεταστικής επιτροπής.

Η ευθύνη, βεβαίως, βαρύνει την Νέα Δημοκρατία αλλά και τον ΣΥΡΙΖΑ, ο οποίος βολεύτηκε πίσω από την άρνηση της Νέας Δημοκρατίας να κληθούν οι μάρτυρες αυτοί και, βεβαίως, και το ΠΑΣΟΚ - ΚΙΝΑΛ.

Το ΚΚΕ, έχει συγκεκριμένα στοιχεία για τις ευθύνες όλων των συναρμόδιων αρχών που έχουν άμεση εμπλοκή και ευθύνη για την έρευνα. Πρόκειται για αδικαιολόγητες καθυστερήσεις, για παραλείψεις, για λάθη αλλά και για τεράστια ερωτηματικά όσον αφορά τη δράση, ιδιαίτερα της Ανεξάρτητης Αρχής Διασφάλισης του Απορρήτου, των εισαγγελικών αρχών, της κρατικής ασφάλειας αλλά και των εταιρειών παρόχων.

Μάλιστα, ο Πρόεδρος της ΑΔΑΕ, ο κ. Ράμμος, έφτασε στο έσχατο σημείο να επικαλεστεί τον ανεκδιήγητο ισχυρισμό ότι το ίδιο το ΚΚΕ δεν ήθελε να διερευνηθεί η υπόθεσή του. Άξιος ο μισθός του κ. Ράμμου, μιας και η ΑΔΑΕ μέσα σε ένα μήνα -και ενώ μεσολάβησαν οι αργίες των Χριστουγέννων, της Πρωτοχρονιάς αλλά και των Φώτων- έβγαλε το πόρισμα για την πρώτη υπόθεση του ΚΚΕ -τεράστια σπουδή- που σε αυτό το πόρισμα, απ’ το οποίο δεν προέκυπτε τίποτα, βασίστηκαν και τα υπόλοιπα πορίσματα.

Τι έκανε, λοιπόν; Προσπάθησε να κουκουλώσει η ΑΔΑΕ την υπόθεση του ΚΚΕ. Την ίδια τακτική η ΑΔΑΕ ακολούθησε και για την υπόθεση Κουκάκη αλλά με άλλον τρόπο. Τι δηλαδή; Έκανε εννιά ολόκληρους μήνες να συντάξει το πόρισμα για την υπόθεση Κουκάκη. Δείτε την τεράστια διαφορά. Εννιά μήνες πολύτιμοι για να χαθούν στοιχεία. Άρα, λοιπόν, και η συγκεκριμένη υπόθεση του Κουκάκη, με ευθύνη της ΑΔΑΕ να κουκουλωθεί.

Να, λοιπόν, ποιος είναι ο ρόλος των ανεξάρτητων αρχών για τη θωράκιση του συστήματος. Άλλωστε, στην περίπτωση του ΚΚΕ υφίσταται εμπλοκή αλλά και ευθύνη παρόχων και αρχών, όπως έχει κατατεθεί, από δεκατέσσερις ευρωπαϊκές χώρες αλλά και από τις ίδιες τις ΗΠΑ.

Μάλιστα στην ίδια την εξεταστική επιτροπή τονίστηκε ότι η υπόθεση αυτή είναι κάτι πολύ μεγάλο που εκφεύγει των ελληνικών συνόρων, κύριε Κατρούγκαλε.

Τρίτο ζήτημα. Η λειτουργία της εξεταστικής επιτροπής έχει πολλές στοχεύσεις.

Πρώτον την συγκάλυψη των υποθέσεων υποκλοπών και τον μη καταλογισμό των αναμφισβήτητων πολιτικών και ενδεχόμενα ποινικών ευθυνών της Κυβέρνησης της Νέας Δημοκρατίας αλλά και στελεχών της, για την υπόθεση υποκλοπών του Νίκου Ανδρουλάκη, των δημοσιογράφων αλλά και του ΚΚΕ αλλά και για την κυβέρνηση ΣΥΡΙΖΑ τις ευθύνες που έχουν τις πολιτικές και ενδεχόμενα ποινικές και στελέχη τους, για την υπόθεση ΚΚΕ στις πρώτες φάσεις.

Δεύτερον, την συγκάλυψη του αντιδραστικού θεσμικού πλαισίου, ενός επικίνδυνου θεσμικού πλαισίου το οποίο συνδιαμόρφωσαν όλες οι μέχρι σήμερα κυβερνήσεις και το οποίο νομιμοποιεί τη μαζική και προληπτική παρακολούθηση από την οποία ουδείς εξαιρείται και το οποίο διαμορφώθηκε στη βάση των αντιδραστικών κατευθύνσεων της Ευρωπαϊκής Ένωσης.

Δεν έχουμε στην Ελλάδα καμμία παρέκκλιση, ούτε είναι πρωτόγνωρο το φαινόμενο των υποκλοπών. Εδώ πριν από μερικά χρόνια επιβεβαιώθηκε ότι παρακολουθείτο από τις αμερικανικές μυστικές υπηρεσίες η Κυβέρνηση της Νέας Δημοκρατίας του Κώστα Καραμανλή.

Γι’ αυτό, λοιπόν, λέμε ότι αυτά τα γεγονότα που έχουμε στην Ελλάδα σήμερα, δεν αποτελούν παρέκκλιση από τα ισχύοντα στην Ευρωπαϊκή Ένωση. Δεκάδες παρακολουθήσεις κάθε μέρα βγαίνουν στη δημοσιότητα σε χώρες της Ευρωπαϊκής Ένωσης. Αντίθετα, αυτό που συμβαίνει στην Ελλάδα αποτελεί και την ευρωενωσιακή κανονικότητα, παρά τις προσπάθειες, βεβαίως τις φιλότιμες, που έκανε τόσο ο ΣΥΡΙΖΑ όσο και το ΠΑΣΟΚ – ΚΙΝΑΛ να απενοχοποιήσουν την Ευρωπαϊκή Ένωση.

Τρίτον, να συγκαλυφθεί ο πολυπλόκαμος μηχανισμός παρακολούθησης που έχει στηθεί διαχρονικά στη χώρα μας από κρατικές και παρακρατικές υπηρεσίες. Δεν είναι μόνο η ΕΥΠ που κάνει παρακολουθήσεις, μπορεί να κάνει και η αντιτρομοκρατική και η ΔΙΔΑΠ και ακόμη πέντε υπηρεσίες στη χώρα μας μπορούν να κάνουν παρακολουθήσεις αν δεν κάνουν ήδη. Είναι οι ξένες μυστικές υπηρεσίες -και ιδιαίτερα αυτές είναι οι «φιλικές»- οι σύμμαχες μυστικές υπηρεσίες που τόσο σε συνεργασία αλλά και σε ανταγωνισμό μεταξύ τους αλωνίζουν κάνουν πάρτι στη χώρα μας, είναι οι επιχειρηματικοί όμιλοι που όχι μόνο μπορούν να διακινούν τα λογισμικά, αλλά και μπορούν να τα αξιοποιήσουν στον εμπορικό πόλεμο τον οποίο έχουν ή και στο φακέλωμα των εργαζόμενων.

Όλοι αυτοί έχουν διαμορφώσει ένα πλέγμα, το οποίο έχει ως βασική αποστολή να στρέφεται ενάντια στον εσωτερικό εχθρό, στον εχθρό λαό, στο κίνημά του, στην οργανωμένη του πάλη, στους πρωτοπόρους αγωνιστές και στο ΚΚΕ, την πολιτική πρωτοπορία ανατροπής. Η ιστορία αλλά και τα σύγχρονα περιστατικά αποτελούν τον αδιάψευστο μάρτυρα γι’ αυτό. Γι’ αυτόν, ακριβώς, τον λόγο όλο αυτό το πλαίσιο και οι μηχανισμοί προσπαθούν να θωρακίσουν την δικτατορία του κεφαλαίου.

Τέταρτον, στην απενοχοποίηση της ΕΥΠ και των άλλων μυστικών υπηρεσιών, των ξένων μυστικών υπηρεσιών που αλωνίζουν σε συνθήκες όξυνσης των ιμπεριαλιστικών ανταγωνισμών, σε συνθήκες ιμπεριαλιστικού πολέμου στον οποίο συμμετέχει ενεργά και η χώρα μας στο όνομα της λεγόμενης γεωστρατηγικής αναβάθμισης.

Πέμπτον, στον ρόλο των λεγόμενων ανεξάρτητων αρχών, ιδιαίτερα της Διασφάλισης των Επικοινωνιών αλλά και της Διαφάνειας, ανεξάρτητες αρχές οι οποίες επιβεβαιώθηκε ότι αποτελούν το πλυντήριο στη δράση των μυστικών υπηρεσιών. Επιδιώκουν να αποκαταστήσουν το κύρος τους για να μην κλονιστεί η εμπιστοσύνη, όπως είπαν, των πολιτών στο αστικό κράτος και στους μηχανισμούς του. Βρίσκονται,, δηλαδή σε διατεταγμένη υπηρεσία αυτές οι ανεξάρτητες αρχές και με προκαθορισμένους μάλιστα ρόλους.

Έκτον, στον αποπροσανατολισμό του λαού. Οι κοκορομαχίες -που και σε αυτή την εξεταστική επιτροπή είδαμε και παρακολουθούμε και σήμερα- προσπαθούν να συγκαλύψουν την ευθύνη την οποία έχει η Νέα Δημοκρατία, ο ΣΥΡΙΖΑ αλλά και το ΠΑΣΟΚ - ΚΙΝΑΛ για το επικίνδυνο θεσμικό πλαίσιο αλλά και για την επικίνδυνη δράση αυτών των μηχανισμών, την αγωνιώδη προσπάθεια και της Κυβέρνησης αλλά και του ΣΥΡΙΖΑ και του ΠΑΣΟΚ για ρυθμίσεις, όπως λένε, διαφάνειας, λογοδοσίας των μυστικών υπηρεσιών ή λειτουργίας αυτών των μυστικών υπηρεσιών σε δημοκρατικά πλαίσια. Αυτοί οι ισχυρισμοί αποτελούν το σύντομο ανέκδοτο της ημέρας.

Γιατί; Διότι, βεβαίως, η δράση αυτών των μηχανισμών δεν μπορεί να είναι ούτε δημοκρατική ούτε να έχει κανόνες διαφάνειας. Διότι ο σκοπός της λειτουργίας τους είναι πολύ μαύρος και πολύ επικίνδυνος.

Έτσι, λοιπόν, ο λαός -το τονίζουμε- δεν πρέπει να έχει καμμία εμπιστοσύνη στη δράση των μηχανισμών παρακολούθησης και όχι μόνο, αλλά και καταστολής, στο ίδιο το αστικό κράτος γιατί είναι επικίνδυνοι, γιατί στοχεύουν στα δικαιώματα του λαού αλλά και στην ικανότητά του να μπορεί να ικανοποιεί τις ανάγκες τους.

Για την Κυβέρνηση και τα άλλα αστικά κόμματα, η εξεταστική επιτροπή επιδιώχθηκε να αποτελέσει καλύτερα τον καταλύτη για πολιτικά παιχνίδια αλλά και για τις διεργασίες της επόμενης ημέρας στη διακυβέρνηση. Από αυτά τα πολιτικά παιχνίδια και τις διεργασίες, όχι μόνο δεν έχει να κερδίσει τίποτα ο λαός μα, αλλά αντίθετα αν παραμείνει παθητικός δέκτης αυτών των παιχνιδιών θα οδηγηθεί σε ακόμη χειρότερες μέρες.

Και από αυτή την άποψη, κύριε Πρόεδρε, επιτρέψτε μου να ολοκληρώσω με το κλείσιμο το οποίο κάνουμε και στο πόρισμα, το οποίο δώσαμε στη δημοσιότητα και θα το καταθέσουμε και στα Πρακτικά, ότι το ΚΚΕ θα συνεχίσει να αποκαλύπτει όλα τα στοιχεία γύρω από την υπόθεση των υποκλοπών, και ιδιαίτερα του ΚΚΕ, δημόσια και πλατιά στο λαό και στη νεολαία, για να βγάλει ο λαός τα αναγκαία συμπεράσματα, να αντιμετωπίσει με τη δράση του όλα τα αντιδραστικά μέτρα που εξυφαίνονται σε βάρος του, από το σύνολο των αρχών και των μηχανισμών του κράτους από όλες τις κυβερνήσεις. Διότι η ρίζα του προβλήματος και στην περίπτωση των παρακολουθήσεων βρίσκεται βαθιά μέσα στο ίδιο το σύστημα που σαπίζει. Είναι η εξουσία του κεφαλαίου και του κράτους της που αξιοποιεί την παρακολούθηση, για να επιβάλλει τη βαρβαρότητα της φτώχειας, της εκμετάλλευσης και του πολέμου. Αυτή τη βαρβαρότητα υπηρετούν τα αστικά κόμματα και οι κυβερνήσεις, και αυτή η βαρβαρότητα είναι που πρέπει να καταργηθεί, να ανατραπεί από την οργανωμένη πάλη του λαού για να βγει στο προσκήνιο η αλήθεια αλλά και οι ανάγκες και τα δικαιώματα του λαού.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ να καθαριστεί το Βήμα.

Τον λόγο έχει ο συνάδελφος από την Ελληνική Λύση, κ. Κωνσταντίνος Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ θερμά, κύριε Πρόεδρε.

Να καλωσορίσω το μέλλον του τόπου, τα παιδιά που είναι από την πατρίδα μου, από την ιδιαίτερη πατρίδα μου τις Σέρρες και να τους πω ότι είναι χρέος μας να διαφυλάξουμε την δημοκρατία αυτού του τόπου, να δώσουμε τα σωστά θεμέλια. Και να πούμε σε αυτά τα παιδιά από τις Σέρρες και στα παιδιά όλης της Ελλάδος, ότι και αυτό το θέμα το οποίο συζητάμε σήμερα, μέσω της εξεταστικής επιτροπής, είναι γιατί πρέπει να διαφυλάξουμε την προσωπικότητα και την οντότητα του ατόμου, αυτά που λέμε προσωπικά ιδεώδη απέναντι στην εποχή της κλειδαρότρυπας, δυστυχώς.

Εμείς, κυρίες και κύριοι συνάδελφοι, ως Ελληνική Λύση δικαιωνόμαστε, δυστυχώς, σε πάρα πολλά σημεία. Από την πρώτη στιγμή είπαμε ότι θα είναι, όπως λένε οι λατίνοι «un grande spettacolo», δηλαδή ένα υπερθέαμα μια εργαλειοποιημένη εξεταστική επιτροπή που δεν θα τηρήσει αυτό που έλεγε ο Ζήνων ο Ελεάτης «μηδενί δίκην δικάσης πριν αμφοίν μύθον ακούσης».

Από την στιγμή που προβλέψαμε -όπως και στην προηγούμενη εξεταστική επιτροπή- την,όπως πέρασε στην καθομιλουμένη, λίστα Πέτσα ότι είναι δώρον άδωρον να προτείνουμε μάρτυρες διότι θα απορριφθούν, τι νόημα έχει η εξεταστική επιτροπή, αν δεν ακουστεί και η αντίπερα όχθη ή οι μάρτυρες που είναι σημαντικά πρόσωπα σε νευραλγικές θέσεις και μάλιστα από εταιρείες ιδιωτικές αυτού του ματιασμένου, του παράνομου, του μολυσμένου λογισμικού που δεν έχουν και το θέμα του απορρήτου να έρθουν να καταθέσουν.

Όταν, λοιπόν, αποκλείονται αυτοί οι μάρτυρες, πώς θα αποκρυσταλλώσουμε άποψη σε μία εξεταστική επιτροπή, που από την αρχή το λέγαμε, δυστυχώς, θα απορριφθούν όπως έγινε και στην προηγούμενη, και ως Ελληνική Λύση απλά επαληθευθήκαμε. Και απορώ με την έκπληξη της Αντιπολίτευσης, όταν η Πλειοψηφούσα παράταξη δεν αποδέχθηκε τους μάρτυρες όπου τότε ήμασταν έτοιμοι και εμείς, ως Ελληνική Λύση, απέναντι σε μια εξεταστική επιτροπή επιδερμική, επιφανειακή, εργαλειοποιημένη και κομματικοποιημένη –δυστυχώς!- να αποχωρήσουμε, κύριοι. Έπρεπε να αποχωρήσουμε, γιατί μείναμε; Για να γράψουμε απλά ώρες; Γράψαμε απλά ώρες.

Δεν βγήκε συμπέρασμα, διότι εμείς είπαμε ως Ελληνική Λύση από την πρώτη στιγμή «όλα στο φως», αλλά επί του πρακτέου. Τί σημαίνει αυτό; Έπρεπε να έλθουν να μιλήσουν όσοι χρειαζόταν και όσο χρειαζόταν. Διότι το Κοινοβούλιο είναι ως ναός καταφύγιο-όαση της δημοκρατίας κι ο διάλογος είναι ζωντανός. Είναι ένα ζωντανό κύτταρο, όπου δημιουργήθηκαν ερωτήματα από μάρτυρες που δεν απάντησαν θόλωσαν τα νερά, και γεννήθηκαν νέα ερωτήματα τα οποία έμειναν αναπάντητα. Γιατί έγινε αυτό; Διότι απλά η λίστα ήταν κλειστή, ήταν συγκεκριμένη. Και όταν στην αναθεώρηση του κοινοβουλευτικού έργου από το 2019 δόθηκε η δυνατότητα στην Αντιπολίτευση με δέκα Βουλευτές να προτείνουν εξεταστική και να προχωρήσει η εξεταστική επιτροπή για το ιδεώδες της δημοκρατίας, να μπορεί η Αντιπολίτευση να ασκήσει έλεγχο, να ζητήσει ευθύνες και κριτική, επί της ουσίας, δεν έγινε.

Φωνάζουμε οι δέκα Βουλευτές της Ελληνικής Λύσης που είμαστε εδώ με την ψήφο και τη βούληση του ελληνικού λαού «φέρτε την εξεταστική επιτροπή γι’ αυτή την επιζήμια, προδοτική -πιστεύουμε εμείς- συμφωνία των Πρεσπών» και δεν την φέρνετε. Για να μπορεί ο ιστορικός του μέλλοντος να βγάλει τα δικά του συμπεράσματα, κύριοι. Έχουμε υποχρέωση!

Φέρνετε, λοιπόν, αυτή την εξεταστική επιτροπή, όπου η πλειοψηφούσα παράταξη είναι αυτή που θα κρίνει ποιοι θα έλθουν για να μιλήσουν. Έτσι απλά στην καθομιλουμένη δουλειά, κύριοι, δεν γίνεται.

Ο Γεώργιος Παπανδρέου, ο Γέρος της Δημοκρατίας, όπως αποκαλείται, είχε πει μια κουβέντα: «Σε δύο χώρες ανά τον κόσμο οι μυστικές υπηρεσίες δεν λειτουργούν σωστά, στην Ιαπωνία που δεν μιλάει κανείς και στην Ελλάδα όπου μιλούν όλοι». Το είχε πει σε μια άλλη εποχή, λίγο πριν τα Ιουλιανά του 1965, με αφορμή τη δράση ΙΔΕΑ, ΑΣΠΙΔΑ, κ.λπ.. Δεν είναι της παρούσης, αλλά είναι πάρα πολύ σημαντικό.

Τι σημαίνει αυτό; Κατ’ αρχάς, δεν διαφυλάξαμε το απόρρητο μιας εξεταστικής επιτροπής, η οποία έχει να κάνει με την ασφάλεια-το μέλλον του τόπου. Ζωντανές ανταποκρίσεις! Και επειδή είναι τροφή -και σας μιλώ ως δημοσιογράφος- τέτοια ψάχνουμε οι δημοσιογράφοι, δυστυχώς, για να έχουμε το λεγόμενο αποκλειστικό. Δεν το διαφυλάξαμε, κύριοι, αυτό, που έπρεπε από τη στιγμή που το θέμα είναι σοβαρό, να κρατήσουμε την ανάλογη σοβαρότητα.

Όταν αποπέμφθηκαν, καρατομήθηκαν, δύο πρόσωπα - κλειδιά στην υπόθεση, ο κ. Κοντολέων και ο κ. Δημητριάδης -τα γνωρίζουμε, είναι γνωστά τοις πάσι- δεν ήλθε να καταθέσει ο κ. Δημητριάδης. Δεν θα έπρεπε; Εδώ έφευγε -να το ξέρετε αυτό- την προηγούμενη ημέρα στο εξωτερικό, ήξερε ότι δεν θα κληθεί, ήταν προγραμματισμένο. Η πλειοψηφούσα παράταξη, λοιπόν, δεν αποδέχθηκε να συνεχιστεί αυτή η συζήτηση. Εμείς ως Ελληνική Λύση λέγαμε, για να ξετυλίξεις το κουβάρι, πρέπει να πας και λίγο πριν, αν χρειαστεί, πρέπει να πας και σε άλλες περιόδους για να υπάρχει μια αλληλουχία, να έχεις μια συνέχεια. Το παζλ έχει πολλά κομμάτια και είναι ντόμινο σε πολλές περιπτώσεις. Δεν πράχθηκε αυτό.

Μάρτυρες οι οποίοι ήταν σε ιδιωτικές εταιρείες που έπρεπε να απαντήσουν, δεν εκλήθησαν, κύριοι, και που δεν είχαν, αν θέλετε και αυτό -πέπλο να το πω;- το απόρρητο και ήταν πιο ελεύθεροι να μιλήσουν. Πού επαληθευόμαστε εμείς, τώρα, ως Ελληνική Λύση; Κατ’ αρχάς, σε αυτό που είπα ότι δεν θα κληθεί ο αριθμός μαρτύρων ως επιτάσσει και επιβάλλει αυτός ο ζωντανός, δημοκρατικός διάλογος ως κύτταρο και δεν εκλήθησαν.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Δεύτερον, τι έχει πει ο επικεφαλής μας και Πρόεδρος της Ελληνικής Λύσης και όλοι οι υπόλοιποι, ο Κυριάκος ο Βελόπουλος; Αυτές οι ανεξάρτητες αρχές τι ρόλο παίζουν και τι ουσιαστική, εποικοδομητική δράση μπορεί να έχουν; Δεν έχουν, είναι τύποις. Επιβεβαιώνεται μέσα από την εξεταστική, κύριοι. Οι τριάντα πέντε και πλέον ανεξάρτητες αρχές που τις πληρώνει ο μεροκαματιάρης φορολογούμενος πολίτης δεν έχουν ουσία. Δεν έχουν έργο να επιτελέσουν, διότι είναι περιορισμένος ο εποπτικός τους έλεγχος, άρα γιατί τις έχουμε; Αυτό αποδεικνύεται μέσα από αυτή την επιτροπή, με βάση την Αρχή Διασφάλισης Απορρήτου των Επικοινωνιών.

Όταν αυτή η Κυβέρνηση, κύριοι, στις 31 Μαρτίου του 2021 ψήφισε αυτή την τροπολογία να μην μπορεί ο απλός πολίτης να δει αν τον παρακολουθούσαν ή όχι -είτε και ιδιωτικά συμφέροντα- τον περιορίζει. Δεν μπορεί να ξέρει αν παρακολουθείται ή όχι και μιλάμε για τη δημοκρατία του ατόμου; Πριν από το anti-doping, υπάρχει το doping.

Εδώ, λοιπόν, γεννάται το ερώτημα κατά πόσο αυτές οι ιδιωτικές εταιρείες που δρουν πολλές φορές ανεξέλεγκτα -ας μην κρυβόμαστε- και μέσα από το διαδίκτυο που μπορεί κάποιος να επιλέξει να παρακολουθεί κάποιον, το θέμα είναι ότι ιδιωτικά συμφέροντα παρακολουθούν για άλλα ιδιωτικά συμφέροντα. Ποιος μας προστατεύει στην εποχή της κλειδαρότρυπας; Άρα πρέπει να μιλήσουμε επί της ουσίας.

Το άλλο μεγάλο θέμα που γεννάται είναι το πώς λειτουργούν οι μυστικές υπηρεσίες. Από την ίδρυσή της η ΕΥΠ το 1953 ήταν συνυφασμένη με τη CIA. Για πάνω από δέκα χρόνια οι υπάλληλοι της ΕΥΠ πληρώνονταν κατ’ ευθείαν από ξένες μυστικές υπηρεσίες και γεννάται το ερώτημα κατά πόσον οι ξένες μυστικές υπηρεσίες και σήμερα μπορούν να ελέγξουν αυτή την κατάσταση. Όμως, το έργο της εξεταστικής έπρεπε εξαρχής να είναι διφυές. Η επιτροπή γιατί; Πρώτον, κατά πόσο προστατεύεται η οντότητα του προσώπου, ο οικογενειακός του βίος, τα προσωπικά του ιδεώδη; Μήπως, λοιπόν, τα βγάζουμε όλα στη φόρα και καταρρακώνουμε προσωπικότητες;

Δεύτερον, ο τρόπος λειτουργίας των μυστικών υπηρεσιών σε ένα σοβαρό κράτος είναι σωστός ή δυστυχώς στη Νέα Δημοκρατία ο Πρωθυπουργός που ηγείται του κόμματος και της Κυβέρνησης, ο Κυριάκος Μητσοτάκης, έδωσε μεγάλη όχι απλώς οντότητα, αλλά έχει τον απόλυτο έλεγχο κρεοντικά στην ΕΥΠ; Δεν είναι σοβαρή, κύριοι, μια ΕΥΠ που λειτουργεί κατ’ αυτόν τον τρόπο και είναι αδήριτη ανάγκη, γιατί σε ένα κράτος - πρότυπο για μυστικές υπηρεσίες που θωρακίζουν την εθνική του ενότητα, ακεραιότητα και κυριαρχία -το Ισραήλ, εννοώ- δεν θα γινόταν ποτέ μια τέτοια συζήτηση, διότι πρέπει να κρατήσουμε τη σοβαρότητα στο πώς πρέπει να λειτουργεί πλέον η ΕΥΠ, η οποία δεν μπορεί να είναι πλέον βορά κάποιων άλλων ξένων παραγόντων, αλλά και δεν μπορεί να την εποπτεύει ένας και μόνος Πρωθυπουργός κρεοντικά. Έπρεπε να υπάρχει μια διακομματική επιτροπή ή, αν θέλετε, ένα μόνιμο συμβούλιο από επαΐοντες που γνωρίζουν.

Να θωρακίσουμε την ΕΥΠ και να πάμε σε ένα μοντέλο μιας σοβαρής Εθνικής Υπηρεσίας Πληροφοριών που θα μεριμνά πραγματικά για τη θωράκιση του κράτους. Δεν μπορεί η εκάστοτε κυβέρνηση και ο εκάστοτε Πρωθυπουργός με φωτογραφικές διατάξεις -όπως κάνατε, κύριοι και εσείς, της γαλάζιας πτέρυγας- να βάζετε διοικητή της ΕΥΠ, γιατί αυτό σας βολεύει. Όχι. Έχει να κάνει με την ασφάλεια του κράτους για τις επόμενες γενεές, για να διαφυλάξουμε αυτό που βιώνουμε, αν θέλετε, σε μια εποχή πονηρή, δύσκολη και με τους απέναντι που δεν διεκδικούν απλά, γιατί είμαστε σε μια κατάσταση έκρυθμη.

Άρα πρώτα πρέπει να διασφαλίσουμε τον ρόλο μιας σοβαρής Εθνικής Υπηρεσίας Πληροφοριών. Δυστυχώς, για όλα αυτά που μας λέγατε ότι κινδυνολογούμε, απλά θα σεβαστούμε το απόρρητο και δεν θα πούμε κάτι παραπάνω, αλλά επαληθευόμαστε, κύριοι, ως Ελληνική Λύση για τη δράση κάποιων οργανώσεων εδώ ισλαμικού χαρακτήρα με τον μανδύα του μετανάστη. Αυτό προκύπτει. Άρα ως Ελληνική Λύση είχαμε δίκιο που λέγαμε: Προσέξτε στην ισλαμοποίηση της Ελλάδος, προσέξτε στη δράση Τούρκων πρακτόρων, μέσω περίεργων ΜΚΟ, προσέξτε την επήρεια στην ΑΟΖ, παραδείγματος χάριν, στο Ιόνιο. Αυτά προκύπτουν. Δυστυχώς, προκύπτουν γιατί εμείς δεν κινδυνολογούσαμε επ' αυτού, αλλά είχαμε οσφρηστεί, αν θέλετε, το τι γίνεται, δεν είχαμε απλά πολιτική ενόραση. Πρέπει να διαφυλάξουμε γενικότερα αυτό το κράτος.

Επίσης, μέσα από αυτή την εξεταστική επιτροπή, κύριοι, γεννάται το ερώτημα: «Πώς είναι δυνατόν μέλη ιδιωτικής εταιρείας παράνομου λογισμικού, συνάμα να είναι μέλη μιας εταιρείας η οποία διαχειρίζεται ως fund την κατοικία των Ελλήνων;». Σας λέει κάτι αυτό για το σχέδιο «ΗΡΑΚΛΗΣ»; Σας λέει κάτι, ελληνικέ λαέ, αυτό; Δεν ξέρω! Περίεργα πράγματα! Πώς είναι δυνατόν -προκύπτει αυτό έστω με αυτούς τους λίγους που μίλησαν στην επιτροπή, αφού δεν ανοίξαμε τη βεντάλια, δυστυχώς, το είπαμε προηγουμένως- εταιρείες με μετοχικά κεφάλαια 1.000 ευρώ μέσα σε σύντομο χρονικό διάστημα σε δύο διαφορετικές χρονικές περιόδους διακυβέρνησης, να έχουν κύκλο εργασιών πάνω από 4 εκατομμύρια ευρώ; Πώς προκύπτει αυτό; Τι είμαστε τελικά; Είμαστε μια χώρα των περίεργων εταιρειών που παίρνουν μεγάλες δουλειές και ελέγχουν για ιδιωτικά τους, καθαρά, συμφέροντα κάποια πρόσωπα και καταστάσεις; Το θέμα είναι σοβαρό και είναι μείζον για τη λειτουργία του δημοκρατικού πολιτεύματος. Αυτό είναι το μόνο σίγουρο.

Από την άλλη, ο λαός μουδιασμένος παρακολουθεί τις εξελίξεις, διότι είναι συσσωρευμένος με προβλήματα επιβίωσης. Τον νοιάζει πρώτα πώς θα ζεσταθεί, αν θα έχει μεροκάματο τον χειμώνα για να θρέψει τα παιδιά του, και μετά μουδιασμένος παρακολουθεί αυτό που λέγεται δημοκρατικό πολίτευμα στην προσωπικότητα. Αν θυμάστε, υπήρχε και ένα σλόγκαν της κινητής τηλεφωνίας, προφητικό και έξυπνο, που έλεγε «Μιλάτε; Σας ακούμε!». Αυτό το σλόγκαν βέβαια έγινε για λόγους διαφημιστικούς. Όμως, πρέπει, κύριοι, να μας απασχολήσουν όλα αυτά και να τα βάλουμε επί της ουσίας για τα χρόνια που έρχονται, ώστε να θωρακίσουμε ένα κράτος σοβαρό.

Πρέπει να υπάρχουν οι μυστικές υπηρεσίες ενός κράτους; Σαφώς. Πρέπει να είναι εκσυγχρονισμένες αυτές για να μη λυμαίνεται ο χώρος από περίεργα λογισμικά που μπαίνουν από την κλειδαρότρυπα στην ιδιωτική ζωή του κάθε ατόμου; Σαφώς. Πρέπει να αλλάξει το μοντέλο διακυβέρνησης, διότι δεν μπορεί οι μυστικές υπηρεσίες να ελέγχονται από έναν πρώτο άνδρα του τόπου που λέγεται πρωθυπουργός; Σαφώς, διότι οι μυστικές υπηρεσίες δεν ανήκουν σε καμμία κυβέρνηση, δεν ανήκουν σε κανέναν πρωθυπουργό, δεν ανήκουν σε καμμία πλειοψηφούσα παράταξη, ανήκουν στην εθνική ασφάλεια, με ό,τι αυτό συνεπάγεται. Άρα δημιουργούνται πολλά ερωτηματικά μέσα από αυτή την επιτροπή. Εμείς ως Ελληνική Λύση από την αρχή είχαμε πει ότι, δυστυχώς, δεν θα καταλήξει πουθενά αυτή η επιτροπή, απλά έγινε για να γίνει. Και η Αντιπολίτευση από την πρώτη στιγμή, και κυρίως το ΠΑΣΟΚ που έφερε το θέμα, έπρεπε να αποχωρήσει, υπό την έννοια ότι δεν θα βγει συμπέρασμα, γιατί δεν υπήρχε από πλευράς των μαρτύρων ο ζωντανός διάλογος για να βγάλουμε άκρη.

Να πω και κάτι άλλο. Δεν μπορεί, μέσω γραπτών ερωτήσεων, μάρτυρας ιδιωτικής εταιρείας με τα μολυσμένα λογισμικά, τα περίεργα, να απαντάει μέσω κειμένων, γιατί, λέει, ήταν στο εξωτερικό! Και εδώ πληρώνετε, κύριοι από τα τρία κόμματα, δηλαδή από τη Νέα Δημοκρατία, τον ΣΥΡΙΖΑ και το ΠΑΣΟΚ - ΚΙΝΑΛ, τον νόμο που εσείς ψηφίσατε, που λέει ότι μπορεί ένας μάρτυρας πολύ σημαντικός να απαντήσει μέσω γραπτών ερωτήσεων. Τι ήταν, κύριοι; Ήταν πανελλαδικές εξετάσεις για να μας στείλει το γραπτό του; Πρέπει να είμαστε λίγο προσεκτικοί, γιατί όλα αυτά σημαίνουν ότι η εξεταστική επιτροπή και η κάθε επιτροπή δεν μπορεί να είναι επιτροπή επιδερμική. Ή την κάνουμε επί της ουσίας για να διαφυλάξουμε το δημοκρατικό πολίτευμα ή απλά την κάνουμε για να την εργαλειοποιήσουμε. Και λυπούμαστε που ως Ελληνική Λύση δικαιωθήκαμε από την πρώτη στιγμή, ότι έγινε για να ρίξει «στάχτη στα μάτια», κύριοι! Ήταν απλά μια επιτροπή για την επιτροπή! Και πρέπει επιτέλους να διαφυλάξουμε τη σοβαρότητα των διαρροών, δεν μπορεί «τα εν οίκω μη εν δήμω» για θέματα σοβαρά -για τα οποία, ναι, θα συζητήσουμε το αίτιο και το αιτιατό, σαφώς, για την προσωπικότητα του ατόμου- αλλά πρέπει να διαφυλάξουμε με σοβαρότητα και αυτό που λέγεται εθνική ασφάλεια του κράτους.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσουμε τον λόγο στον επόμενο ομιλητή, θέλω να κάνω μια ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι δύο μαθητές και μαθήτριες και δύο εκπαιδευτικοί συνοδοί τους από το 1ο Δημοτικό Σχολείο Λαμίας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο τώρα έχει η κ. Σοφία Σακοράφα από το ΜέΡΑ25.

Κυρία Σακοράφα, έχετε τον λόγο.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Κύριε Πρόεδρε, θα ξεκινήσω με μια υπενθύμιση. Η συγκεκριμένη εξεταστική επιτροπή συγκροτήθηκε με απόφαση της Βουλής κατά πλειοψηφία, με πρόταση και ψήφους μόνο της Αντιπολίτευσης, η Συμπολίτευση δήλωσε απλώς «παρών». Αντίθετα το φερόμενο ως πόρισμα ψηφίσθηκε αποκλειστικά και μόνο από τα μέλη της επιτροπής που ανήκουν στην κυβερνητική παράταξη.

Κυρίες και κύριοι συνάδελφοι, η πρακτική παρακολούθησης των επικοινωνιών οποιουδήποτε πολίτη, και ιδίως με την προσχηματική επίκληση λόγων εθνικής ασφάλειας, αποτελεί ακραία προσβολή του δημοκρατικού πολιτεύματος, και μάλιστα στον πυρήνα του. Όταν η παρακολούθηση στοχεύει σε πολιτικούς αντιπάλους ή και δημοσιογράφους, έχουμε και ιδιάζουσα και επιβαρυντική περίπτωση.

Από τα στοιχεία της Έκθεσης Πεπραγμένων της ΑΔΑΕ για το 2021, μάθαμε ότι υπήρξαν περίπου δεκαπέντε χιλιάδες τετρακόσιες εβδομήντα πέντε εισαγγελικές διατάξεις για άρση απορρήτου για λόγους εθνικής ασφάλειας μέσα σε έναν μόνο χρόνο. Σύμφωνα με τα τελευταία για κάθε χώρα διαθέσιμα επίσημα στοιχεία, στη Γερμανία το 2019 για θέματα εθνικής ασφάλειας διατάχθηκαν συνολικά χίλιες τετρακόσιες είκοσι τρεις εγκρίσεις επιτήρησης τηλεπικοινωνιών, συμπεριλαμβανομένων και εδώ των παραστάσεων. Αντίστοιχα στη Μεγάλη Βρετανία τα εντάλματα στοχευμένης παρακολούθησης και για εθνική ασφάλεια και για εγκληματικές δραστηριότητες ανήλθαν το 2020 σε μόλις τρεις χιλιάδες εξακόσια σαράντα εννέα συνολικά. Επειδή τα μεγέθη των χωρών και των συμφερόντων δεν είναι ανάλογα, δύο εκδοχές υπάρχουν: Στην Ελλάδα ή έχουμε μεγαλύτερο κυβερνητικό ζήλο, αυθαιρεσία και κατάχρηση στις παρακολουθήσεις ή έχουμε δυσανάλογα μεγαλύτερο αριθμό πολιτών που επιβουλεύονται την εθνική ασφάλεια.

Η εξεταστική επιτροπή αποτελεί εξ ορισμού ανώτατο όργανο κοινοβουλευτικού ελέγχου, δηλαδή δημοκρατικού ελέγχου. Ο δημοκρατικός έλεγχος έχει ριζική, ποιοτική διαφορά από οποιονδήποτε άλλο θεσμικό έλεγχο, όπως ο διοικητικός ή ο ιεραρχικός, ακριβώς επειδή συντελείται στο πλαίσιο των κοινοβουλευτικών καθηκόντων, δηλαδή της πιο άμεσης, και τυπικά και ουσιαστικά, έκφρασης της αρχής της λαϊκής κυριαρχίας.

Επίσης, πέρα από την αυτοτελή ελεγκτική κοινοβουλευτική αρμοδιότητα και ευθύνη, σύμφωνα με το άρθρο 145 του Κανονισμού της Βουλής, οι εξεταστικές επιτροπές έχουν όλες τις αρμοδιότητες των ανακριτικών αρχών, καθώς και του εισαγγελέα πλημμελειοδικών, και ενεργούν κάθε αναγκαία κατά την κρίση τους έρευνα για την επίτευξη του σκοπού για τον οποίο συστάθηκαν. Ο δημοκρατικός έλεγχος, όπως και το καθήκον διερεύνησης για πιθανή διάπραξη ποινικών αδικημάτων, δεν μπορεί να ακυρώνεται και μάλιστα εξαρχής εν ονόματι οποιουδήποτε απορρήτου. Αυτό το απόρρητο είναι εντέλει το οχυρό μέσα από το οποίο αμύνεται με πείσμα ένα ένοχο σύστημα. Αυτό πολύ απλά σημαίνει ότι η κυβερνητική παράταξη συστρατεύθηκε σύσσωμη σε μια σθεναρή, αλλά και προκλητική άρνηση για την ουσιαστική έρευνα της υπόθεσης, και σε αυτό το επιχειρησιακό σχέδιο επιστρατεύτηκαν και τα μέλη που την εκπροσωπούσαν στην επιτροπή.

Η επιλογή των κέντρων και παρακέντρων εξουσίας ήταν να δρομολογηθεί μια εντελώς προσχηματική διαδικασία, προδιαγεγραμμένη, για να μην έχει κανένα αποτέλεσμα, με μόνο σκοπό τον εμπαιγμό του ελληνικού λαού ή πιθανόν και ισορροπίες στα δικά τους πολιτικά παίγνια.

Στο ζήτημα των παρακολουθήσεων υπάρχει διακύβευμα για την ίδια τη δημοκρατία. Επομένως, εδώ δεν ισχύει το τεκμήριο της αθωότητας, όπως στις κοινές ποινικές υποθέσεις, αλλά το ακριβώς αντίθετο, το τεκμήριο της ενοχής.

Είχαμε τονίσει πριν ακόμα τη σύσταση της εξεταστικής επιτροπής ότι η Κυβέρνηση, ο κύριος Πρωθυπουργός και η ΕΥΠ έχουν το βάρος της απόδειξης. Λέγαμε ότι, αν η Κυβέρνηση και η ΕΥΠ δεν αποδείξουν και μάλιστα, με αδιάσειστα στοιχεία ποιος ή ποιοι άλλοι κάνουν τις παρακολουθήσεις, αυτό σημαίνει ότι υπεύθυνη για αυτές είναι η ίδια η Κυβέρνηση. Και αν δεν φέρουν τα στοιχεία που να αποδεικνύουν τη βασιμότητα της επίκλησης των λόγων εθνικής ασφάλειας, συνομολογούν το μη νόμιμο των παρακολουθήσεων. Ομολογούν, δηλαδή, την ενοχή τους.

Όπως εξελίχθηκαν, κυρίες και κύριοι συνάδελφοι, τα πράγματα, αυτό από μόνο του δείχνει και ποια είναι η θέση μας σήμερα. Είχαμε επισημάνει τη νομική δυνατότητα και από τον νόμο για ΕΥΠ -άρθρο 14 παράγραφος 4 του ν.3649/2008- και από τον Ποινικό Κώδικα και από τον Κώδικα Ποινικής Δικονομίας, άρθρο 212, για άρση του απορρήτου, με πράξη του Πρωθυπουργού ως προς την ΕΥΠ ή και των όποιων, κατά περίπτωση, αρμόδιων Υπουργών για τις άλλες περιπτώσεις υπαλλήλων ή λειτουργών.

Είχαμε ζητήσει ρητά εάν η σύσταση και η λειτουργία της εξεταστικής δεν είναι εικονική, να αρθεί το απόρρητο, να εκδοθούν οι αναγκαίες πράξεις του Πρωθυπουργού ή και των αρμοδίων Υπουργών, ώστε να μην είναι δυνατή η επίκληση και εκμετάλλευση απορρήτου και με μόνο σκοπό την ουσιαστική ακύρωση της διαδικασίας της επιτροπής και μάλιστα, να το κάνουν αυτό αυτεπαγγέλτως, όπως προβλέπει ο νόμος. Αλλιώς, να τους απευθύνει επίσημο αίτημα, όπως έχει από τον νόμο δικαίωμα και υποχρέωση, φυσικά, η εξεταστική επιτροπή. Τίποτα από αυτά δεν έγινε.

Και εδώ θα μου επιτρέψετε να πω ότι η κύρια και βαριά ευθύνη ανήκει προφανώς στον ίδιο τον κύριο Πρωθυπουργό, που υποχρέωσε ολόκληρη την Κυβέρνηση και ολόκληρη την παράταξή του να εγκλωβιστεί σε αυτή την απαράδεκτη διαδικασία. Και όμως, η δημοκρατία είναι ασύμβατη με κάθε έννοια ασυδοσίας και ατιμωρησίας, αλλά και με οποιοδήποτε δήθεν εξ ορισμού ανέλεγκτο και ανεξέλεγκτο άβατο.

Σε κάθε περίπτωση, εδώ επιβεβαιώθηκε το πιο απαισιόδοξο και το πιο ανάξιο σενάριο. Αποδείχτηκε ότι για την Κυβέρνηση και τον κύριο Πρωθυπουργό προσωπικά διακυβεύεται κάτι πολύ περισσότερο από τα όρια της συγκεκριμένης υπόθεσης.

Μετά από όλα αυτά, η διαδικασία της επιτροπής φυσικά δεν επιφύλασσε καμμία έκπληξη. Μια διατεταγμένη παρωδία εξεταστικής επιτροπής, μια διεκπεραιωτική διαδικασία αυτοδεσμευόμενη να μην αγγίξει επ’ ουδενί την ουσία των κρίσιμων ζητημάτων. Με το μονοκομματικό της προεδρείο και με τη δεδομένη κυβερνητική πλειοψηφία στη σύνθεσή της, η επιτροπή ακολούθησε το σκληρό σχέδιο.

Πρώτον, δεν άγγιξε καν τη νομιμότητα των λόγων των επισυνδέσεων ούτε καν αναζήτησε έστω και απλή γνώση των λόγων αυτών. Δεύτερον, απείχε εντελώς από τη διερεύνηση του απίθανου συγχρονισμού, όπου τα ίδια κινητά των εξεταζόμενων δήθεν μεμονωμένων περιπτώσεων Ανδρουλάκη και Κουκάκη βρίσκονται υπό παρακολούθηση από την ΕΥΠ, αλλά είχαν προσβληθεί και από το κακόβουλο λογισμικό «Predator». Τρίτον, απείχε από κάθε ουσιαστική ή έστω και στοιχειώδη διερεύνηση για τη χρήση και εφαρμογή κακόβουλων λογισμικών, όπως το «Predator» και το «Pegasus» από οποιονδήποτε στη χώρα μας. Και τέταρτον, αντιπαρήλθε πλήρως κάθε υποχρέωση διερεύνησης και ως προς την υπόθεση των πολυετών, από το 2016, παρακολουθήσεων σε βάρος ενός κοινοβουλευτικού κόμματος, του Κομμουνιστικού Κόμματος Ελλάδος. Το ελληνικό πολιτικό σύστημα αντιπαρέρχεται, ακόμα και τώρα, τις συγκεκριμένες τεκμηριωμένες και ουσιαστικά, επιβεβαιωμένες καταγγελίες του Κομμουνιστικού Κόμματος Ελλάδος σαν να μη συμβαίνει τίποτα. Και πέμπτον, θεώρησε ανάξια διερεύνησης κάθε καταγγελία για παρακολούθηση των επικοινωνιών Ελλήνων πολιτών από ξένες υπηρεσίες ή από κακόβουλους ιδιώτες και αυτό, μάλιστα, στη χώρα όπου έχει τεκμηριωθεί πως είχε τεθεί υπό παρακολούθηση ακόμα και ο Πρωθυπουργός της, ο κ. Κωνσταντίνος Καραμανλής το 2005 ή, ακριβέστερα, τουλάχιστον αυτός.

Στο σημείο αυτό αξίζει να μάθει ο ελληνικός λαός ότι όλοι ανεξαιρέτως οι διοικητές της ΕΥΠ που παρήλασαν ως μάρτυρες από την επιτροπή, κατέθεσαν ότι δεν είναι δουλειά της ΕΥΠ να προστατεύει τους Έλληνες πολίτες από παρακολουθήσεις των επικοινωνιών τους από οποιονδήποτε, ακόμα και από ξένες μυστικές υπηρεσίες. Απέφυγε εσκεμμένα τη διερεύνηση του καταλόγου των μαρτύρων. Απέρριψε κάθε σχετική πρόταση, εμμένοντας στο σχήμα της περιορισμένης διαδικασίας και χρονικά, αλλά και σε εύρος και σε βάθος διερεύνησης.

Ο μόνος μάρτυρας που εμφανίστηκε με πρόθεση να καταθέσει όσα γνωρίζει για την εξεταζόμενη υπόθεση, στο πλαίσιο της αρμοδιότητας και της εμπλοκής της αρχής στην οποία προΐσταται, ήταν ο Πρόεδρος της ΑΔΑΕ ο κ. Ράμμος. Συγκεκριμένα σημεία της κατάθεσής του φάνηκε να δημιουργούν ρωγμές στο προδιαγεγραμμένο σχέδιο της πλήρους συγκάλυψης και συσκότισης.

Το αποτέλεσμα ήταν να αντιμετωπίζεται από τη μεριά της Συμπολίτευσης με ύφος και αντιδράσεις σαν να ήταν αυτός κατηγορούμενος για κάτι. Και πράγματι, ήταν, αφού φαίνεται πως ο όρκος του και η ευσυνειδησία του δεν του επέτρεπαν να συμμετέχει στο κυβερνητικό σχέδιο ταχείας και ανώδυνης περαίωσης της διαδικασίας.

Προσπαθώντας να υπερασπιστούμε την ουσιαστική λειτουργία της επιτροπής, κυρίες και κύριοι συνάδελφοι, καταθέσαμε συγκεκριμένα έγγραφα αιτήματα. Αναγκαστήκαμε ακόμα και σε προειδοποιητικές αποχωρήσεις διαμαρτυρίας από συνεδριάσεις της επιτροπής, όπως και η υπόλοιπη Αντιπολίτευση. Όλα μάταια, προσέκρουαν πάντα στο τείχος της κυβερνητικής άμυνας.

Συμπερασματικά, η όλη διαδικασία προδιαγράφηκε έτσι ώστε χωρίς έρευνα και χωρίς στοιχεία να καταλήξει με βεβαιότητα στην κρίση ότι ουδέν στοιχείο προέκυψε που να θέτει σε αμφιβολία τη νομιμότητα των ενεργειών κ.λπ., κ.λπ.. Στην πιο τολμηρή και φιλότιμη εκδοχή θα μπορούσε κάποιος, ακροβατώντας, να φτάσει και στο προωθημένο «αντιθέτως, προέκυψε είτε με αποδείξεις είτε έστω με ισχυρές ενδείξεις ότι όλα έγιναν νόμιμα».

Αυτό ακριβώς έκανε, λοιπόν, η κυβερνητική πλειοψηφία, κυρίες και κύριοι συνάδελφοι, της επιτροπής. Σε οποιαδήποτε ποινική υπόθεση, ακόμα και στην τελευταίας σημασίας, ένας ανακριτής που θα είχε ενεργήσει με ανάλογο τρόπο, θα ήταν αμέσως υπόλογος και πειθαρχικά και ποινικά. Εάν δεν έμπαινε και φυλακή, το πιθανότερο είναι ότι τουλάχιστον θα έχανε τη δουλειά του.

Σε κάθε περίπτωση, κανείς δεν θα ήταν δυνατόν να περιμένει ουσιαστικό αποτέλεσμα από μια ανακριτική διαδικασία που θα μπορούσε να συμπυκνωθεί παραστατικά στον ακόλουθο διάλογο: «Κάνετε κάτι παράνομο, κύριε ύποπτε; Προς Θεού, κύριε ανακριτά! Όλα έγιναν νόμιμα. Ευχαριστώ πολύ. Δεν χρειάζομαι και άλλες μαρτυρίες ούτε άλλες αποδείξεις. Μπορείτε να πηγαίνετε».

Το εσκεμμένα ελλιπές και απολύτως ατελές υλικό που προέκυψε από τις διαδικασίες της επιτροπής είναι απρόσφορο ακόμα και για την εξαγωγή στοιχειωδών συμπερασμάτων, πόσω μάλλον για τη σύνταξη σοβαρού πορίσματος. Ακόμα και τα πορίσματα κομμάτων της Αντιπολίτευσης σε συγκεκριμένα σημεία δεν στηρίζονται σε πραγματικά στοιχεία που προέκυψαν από τη διαδικασία. Απλώς, προσπαθούν να καταλήξουν σε συμπεράσματα με βάση τα κενά και τα ελλείμματα της διερεύνησης της επιτροπής.

Θα ήταν και για εμάς, κύριε Πρόεδρε, εύκολο να κυνηγήσουμε εντυπώσεις, αλλά δεν θα μπούμε σε αυτή τη διαδικασία.

Δικαιολογημένα, λοιπόν, μπορεί κάποιος να ρωτήσει: Αν έτσι είχαν τα πράγματα, τότε γιατί μείνατε εσείς στην επιτροπή;». Μείναμε, λοιπόν, πρώτον, γιατί λόγω του απορρήτου και της διαδικασίας, δεν υπήρχε άλλος τρόπος να λαμβάνουμε γνώση όσων εξελίσσονταν σε αυτή. Αυτή η γνώση ήταν και υποχρέωσή μας απέναντι στον ελληνικό λαό -όχι μόνο απέναντι στους ψηφοφόρους του κόμματός μας- ήταν και δημοκρατικό καθήκον να είμαστε παρόντες σε αυτή τη διαδικασία, την ακραία αντιδημοκρατική διαδικασία και δεύτερον, γιατί ο καλοπροαίρετος συχνά γίνεται αφελής. Είχαμε τη μικρή ελπίδα ότι, έστω και μέχρι το τέλος, θα υπήρχε μια αναλαμπή που θα έσπαγε το σκοτάδι της πολιτικής ομερτά και θα υπήρχε πραγματική εξεταστική.

Δυστυχώς, για όλους ατυχήσαμε. Γι’ αυτό δηλώσαμε ότι δεν έχει κανένα νόημα να παραστούμε στην τελευταία συνεδρίαση της επιτροπής, στο αποκορύφωμα της προσχηματικής εικονικότητας, με την ψηφοφορία επί του δήθεν πορίσματος.

Προχωράμε στο επόμενο βήμα. Η εμπειρία από την ολοκλήρωση του έργου της εξεταστικής δεν αφήνει περιθώρια να διατυπώσουμε θεσμικές προτάσεις για τα επίδικα ζητήματα. Είχαμε ήδη καταθέσει συγκεκριμένες προτάσεις για την ορθολογικοποίηση και τον εκδημοκρατισμό του θεσμικού πλαισίου στους συγκεκριμένους τομείς.

Η ίδια η υπόθεση ανέδειξε και απέδειξε εσκεμμένα κενά και προφανή ελλείμματα. Σήμερα πλέον έχουμε πειστεί απολύτως ότι το ελληνικό πολιτικό παρόν είναι και απρόθυμο και ανάξιο για την προώθηση οποιασδήποτε θεσμικής μεταρρύθμισης στη σωστή κατεύθυνση. Δεν πρόκειται, λοιπόν, να έχουμε συμμετοχή σε συγκυριακά, επικοινωνιακά τεχνάσματα του τύπου «Ας κάνουμε κάτι, για να τους ρίξουμε στάχτη στα μάτια.».

Επιφυλασσόμαστε, κύριε Πρόεδρε, να θέσουμε τις προτάσεις μας, όταν οι συνθήκες θα καθιστούν κάτι τέτοιο χρήσιμο και ουσιαστικό. Με την πρακτική της παρούσας κοινοβουλευτικής πλειοψηφίας κάτι τέτοιο είναι, προφανώς, εντελώς ανώφελο. Εξάλλου, κάτι τέτοιο θα αποτελούσε και ένα ψήγμα ηθικής και πολιτικής νομιμοποίησης από μέρους μας της όλης απαράδεκτης διαδικασίας, την οποία στοιχειώδεις λόγοι δημοκρατικής συνείδησης -χωρίς να διεκδικούμε γι’ αυτή κανένα μονοπώλιο- δεν μας επιτρέπουν να παράσχουμε. Είπαμε, όμως, και επαναλαμβάνουμε ότι είμαστε έτοιμοι και θα επιδιώξουμε να υπάρξει αυτός ο διάλογος με τα άλλα κόμματα της δημοκρατικής Αντιπολίτευσης.

Θα κάνω μια σημείωση μόνο: Η προστασία της εθνικής ασφάλειας είναι ουσιαστικά η πρόληψη και η καταστολή εγκλημάτων που ήδη προβλέπονται στον Ποινικό Κώδικα στα άρθρα 134 έως 195. Η προσχηματική επίκληση των λόγων εθνικής ασφάλειας με άλλους σκοπούς, όπως εδώ στις παρακολουθήσεις, δίνει επίφαση νομιμότητας σε μια έκνομη παρακρατική δραστηριότητα, μια παρακρατική οργάνωση που θα έπρεπε να προβλέπεται και να τιμωρείται σαν ιδιώνυμο αδίκημα ανάλογα με όσα προβλέπονται στο άρθρο 187, κύριε Πρωθυπουργέ, αν ήσασταν σήμερα παρών -που θα έπρεπε να ήσασταν σήμερα παρών σε αυτή τη συζήτηση.

Καταλήγοντας, το μόνο πόρισμα που μπορεί να εξαχθεί από όλη αυτή τη διαδικασία είναι η πλήρης έκπτωση της δημοκρατικής λειτουργίας του ελληνικού πολιτικού συστήματος και η καταρράκωση του κράτους δικαίου στη χώρα μας. Απλώς προστέθηκε άλλο ένα βαρύ περιστατικό στο πολιτικό μητρώο της κατά συρροή και κατ’ εξακολούθηση ένοχης πρακτικής της κυβερνητικής εξουσίας στην Ελλάδα.

Ένα μόνο σημείο αξίζει να επισημάνουμε από όλη αυτή την ιστορία σαν χαρακτηριστικό δείγμα των μεθόδων λειτουργίας του ελληνικού πολιτικού συστήματος: Στις 10-3-2021 ο δημοσιογράφος κ. Κουκάκης κατέθεσε νόμιμη αίτηση στην ΑΔΑΕ για να ενημερωθεί για τα στοιχεία της παρακολούθησής του. Η ΑΔΑΕ ασκώντας το καθήκον της, ζήτησε από την τότε διοίκηση της ΕΥΠ και την αρμόδια εισαγγελέα τα σχετικά στοιχεία, για να απαντήσει. Η όλη διαδικασία δεν ήταν ευρύτερα γνωστή στην κοινή γνώμη.

Η Κυβέρνηση ανέλαβε άμεσα πρωτοβουλία και στις 31-3-2021 συζητείται στη Βουλή, όπως ειπώθηκε προηγουμένως και από συναδέλφους, ένα ακόμα κυβερνητικό πολυνομοσχέδιο με 124 άρθρα με κατεπείγουσες ρυθμίσεις για τις συνέπειες της πανδημίας. Εισάγει μια άσχετη και εκπρόθεσμη υπουργική τροπολογία, τη με αριθμό 726/145. Την υπογράφουν ο Αντιπρόεδρος της Κυβέρνησης κ. Παναγιώτης Καμμένος και ο Υπουργός Δικαιοσύνης κ. Τσιάρας. Λίγες ώρες μετά, η ειδική τροπολογία -που την υπερψήφισε τότε κατά οξύμωρη πλέον σύμπτωση και το ΚΙΝΑΛ- ήταν πια νόμος του κράτους, ο ν.4790/2021, άρθρο 87. Με αυτήν αποκλείστηκε πια η δυνατότητα ενημέρωσης των πολιτών για την άρση του απορρήτου των επικοινωνιών τους από την ΕΥΠ, εάν ο λόγος της παρακολούθησής τους αφορά στη λεγόμενη «εθνική ασφάλεια». Έτσι, η ΑΔΑΕ και ο παρακολουθούμενος πολίτης έλαβαν αρνητική πλέον απάντηση, αφού με την αλλαγή του νόμου είχε καταργηθεί εν τω μεταξύ το δικαίωμα της ενημέρωσης.

Αλήθεια, πόση ενοχή και πόση πολιτική θρασύτητα μπορεί να οδηγήσει σε τέτοιες μεθοδεύσεις που χρησιμοποιούν σαν απλό εργαλείο συνέργειας την ίδια τη νομοθετική εξουσία, το ίδιο το ανύποπτο για τα κίνητρα των παράκεντρων εξουσίας Κοινοβούλιο; Αυτός είναι ο ρόλος που επιφυλάσσετε; Αυτός είναι ο ρόλος που αξίζει στον εμφατικά αποκαλούμενο «ναό της δημοκρατίας»; Και η ίδια, όμως, η λειτουργία της εξεταστικής δίνει το πραγματικό μέτρο της πλήρους απαξίωσης των δημοκρατικών και των κοινοβουλευτικών θεσμών στην Ελλάδα του σήμερα.

Ας μην περιμένει κανείς ότι, είτε εγώ προσωπικά ως Βουλευτής είτε το κόμμα μας, το ΜέΡΑ25 στο σύνολό του, θα συνεργήσουμε σε τέτοιου είδους πολιτικές πρακτικές ή ότι έστω θα τις ανεχθούμε. Θα είμαστε απέναντι με όλες μας τις δυνάμεις.

Κλείνοντας, κύριε Πρόεδρε, επιτρέψτε μου να καταθέσω στα Πρακτικά το πόρισμα του κόμματός μας.

Ευχαριστώ πολύ.

(Στο σημείο αυτό η Η΄ Αντιπρόεδρος της Βουλής κ. Σοφία Σακοράφα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Γεώργιος Λαμπρούλης):** Με την κ. Σακοράφα ολοκληρώθηκε το πρώτο κομμάτι των κατά προτεραιότητα ομιλητών.

Αφού καθαριστεί το Βήμα, θα δώσουμε τον λόγο στον Γενικό Γραμματέα του Κομμουνιστικού Κόμματος Ελλάδος κ. Δημήτρη Κουτσούμπα.

Μέχρι να έρθει ο κύριος Γραμματέας στο Βήμα, έχω να κάνω δύο ανακοινώσεις.

Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι πέντε μαθήτριες και μαθητές και ένας συνοδός εκπαιδευτικός από το Δημοτικό Σχολείο Εκπαιδευτηρίων Δούκα.

Επίσης, από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» τριάντα τέσσερις μαθήτριες και μαθητές και τρεις συνοδοί εκπαιδευτικοί από το 1ο Δημοτικό Σχολείο Λαμίας, το 2ο τμήμα του σχολείου.

Σας καλωσορίζουμε.

(Χειροκροτήματα από όλες τις πτέρυγες της Βουλής)

Ειδικά για τους Λαμιώτες, στο Βήμα τώρα ανεβαίνει ο Γενικός Γραμματέας του Κομμουνιστικού Κόμματος που προφανώς ξέρετε ότι η καταγωγή του είναι από την περιοχή σας.

Κύριε Κουτσούμπα, έχετε τον λόγο.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Καλημέρα σας, κυρίες και κύριοι.

Αφού η εξεταστική επιτροπή για τις υποκλοπές έθαψε καλά-καλά την αλήθεια, σήμερα, κύριοι της Κυβέρνησης και κύριοι Βουλευτές της Νέας Δημοκρατίας, ήρθατε για να μας εκφωνήσετε και τον επικήδειο! Είναι το λιγότερο πρόκληση να ισχυρίζεστε ότι όλα είναι καλώς καμωμένα, ότι οι υποθέσεις των υποκλοπών ερευνήθηκαν και μάλιστα, ότι προκύπτει πως δεν φέρετε και καμμία ευθύνη.

Και τι δεν κάνατε εσείς, κύριοι της Κυβέρνησης, για να δρομολογηθεί η πλήρης συγκάλυψη της αλήθειας σε όλες τις υποθέσεις, τόσο της παρακολούθησης του Νίκου Ανδρουλάκη και των δημοσιογράφων, όσο και στην υπόθεση των υποκλοπών σε βάρος του ΚΚΕ -ειδικά στην υπόθεση του ΚΚΕ.

Επιβάλατε τη μυστικότητα στις συνεδριάσεις της εξεταστικής επιτροπής με τέτοιους απαγορευτικούς όρους που ούτε οι ίδιοι Βουλευτές - μέλη της επιτροπής δεν μπορούσαν να έχουν ουσιαστική πρόσβαση και να μελετήσουν τα πρακτικά και τα σχετικά έγγραφα. Επιμείνατε μέχρι τέλους σε έναν κλειστό, ελεγχόμενο κατάλογο ελάχιστων μαρτύρων απορρίπτοντας κάθε άλλη πρόταση, με αποκορύφωμα την υπόθεση του Κομμουνιστικού Κόμματος Ελλάδας για την οποία δεν δεχτήκατε να εξεταστεί κανένας μάρτυρας που πρότεινε το κόμμα μας.

Σαν να μην έφταναν όλα αυτά, στρώσατε με διάφορους τρόπους το χαλί, ώστε ακόμα και αυτοί οι λίγοι μάρτυρες να επικαλούνται το απόρρητο σαν «καραμέλα» ενώπιον της εξεταστικής επιτροπής, μιας επιτροπής η οποία, κατά τα άλλα, με βάση τη δική σας νομοθεσία έχει όλες -λέει- τις ανακριτικές εξουσίες και αρμοδιότητες. Έτσι μεθοδεύσατε τα πράγματα και κλείσατε άρον άρον την εξεταστική επιτροπή. Όπως έλεγε το παλιό διαφημιστικό σλόγκαν «Ψεκάστε, σκουπίστε, τελειώσατε!», εσείς το κάνατε, δίνοντας εντολή «Υποκλέψτε, συγκαλύψτε, τελειώσατε!».

Εμείς βέβαια δεν είχαμε και ούτε καλλιεργήσαμε αυταπάτες στον λαό γύρω από την εξεταστική επιτροπή και τα τελικά αποτελέσματά της. Εμείς συμμετείχαμε για να κάνουμε ό,τι περνάει από το χέρι μας, ώστε να αναδειχθούν στοιχεία για όλες τις υποθέσεις, έχοντας εξαρχής ξεκαθαρίσει τον ρόλο και την αποτελεσματικότητα τέτοιων επιτροπών της κυβερνητικής σας πλειοψηφίας.

Κουράστηκαν πια οι εργαζόμενοι να ακούν για άπλετο φως και να πέφτει τελικά πάντα το πιο βαθύ σκοτάδι για την αλήθεια και για τους πραγματικούς υπεύθυνους πίσω από τα κάθε είδους σκάνδαλα. Σκοτάδι ρίξατε και στην υπόθεση του Νίκου Ανδρουλάκη και των δημοσιογράφων και, φυσικά, στην υπόθεση του ΚΚΕ.

Θέλει πραγματικά πάρα πολύ μεγάλο θράσος, μετά από όλα αυτά να ισχυρίζεστε ότι έγινε έρευνα που, μάλιστα, σας έβγαλε και καθαρούς σαν το λευκό χιόνι. Και όλα αυτά για να πάτε μέχρι τέλους το κακογραμμένο σενάριο ότι οι αρμόδιοι στην Κυβέρνηση και ο ίδιος ο κ. Μητσοτάκης δεν ξέρατε τίποτα για την παρακολούθηση του Προέδρου του ΠΑΣΟΚ, δεν ξέρατε τίποτε γενικώς και για όλα.

Δεν πείθετε κανέναν, μα κανέναν. Όχι εδώ μέσα, βέβαια, αλλά κυρίως έξω, δεν μπορείτε να πείσετε τον ελληνικό λαό και γι’ αυτό είναι δεδομένο, όχι μόνο για εμάς, αλλά και για όλο τον ελληνικό λαό ότι έχετε τουλάχιστον πολιτικές ευθύνες στη δυσώδη αυτή υπόθεση των υποκλοπών.

Εκεί, όμως, που πραγματικά το τερματίσατε ήταν στην υπόθεση των υποκλοπών σε βάρος του Κομμουνιστικού Κόμματος Ελλάδας. Μεθοδεύσατε το απόλυτο σκοτάδι, το απόλυτο θάψιμο και τώρα πάτε να βάλετε και κοινοβουλευτική σφραγίδα σε αυτό.

Βέβαια, για να λέμε τα σύκα-σύκα και τη σκάφη-σκάφη, σε αυτή τη μεθόδευση, στην κραυγαλέα συγκάλυψη της υπόθεσης του ΚΚΕ δεν ήσασταν μόνοι σας, κύριοι της Κυβέρνησης. Σας έδωσε χείρα βοηθείας και ο ΣΥΡΙΖΑ με την ανοχή του ΠΑΣΟΚ, παρ’ ότι στην πρότασή του είχε ενσωματώσει τις υποκλοπές σε βάρος του ΚΚΕ για να ερευνηθούν από την εξεταστική επιτροπή. Όμως, δεν ερευνήθηκαν. Καμμία έρευνα δεν έκανε η εξεταστική επιτροπή για τις συνακροάσεις στο τηλεφωνικό κέντρο της έδρας της Κεντρικής Επιτροπής του ΚΚΕ. Απολύτως καμμία!

Δεν υπάρχει καμμμία δικαιολογία γι’ αυτό. Και η Νέα Δημοκρατία και ο ΣΥΡΙΖΑ μέσα στην εξεταστική επιτροπή κάνατε σαν να μην υπήρχε η υπόθεση των υποκλοπών σε βάρος ενός ολόκληρου πολιτικού κόμματος. Αποδείχτηκε έτσι μια θλιβερή συμπαιγνία. Ούτε ασχοληθήκατε καν. Ούτε ερωτήσεις κάνατε. Τίποτα. Σιγή ασυρμάτου από όλους.

Ακόμα και όταν ακούστηκε μέσα στην επιτροπή ότι η υπόθεση του ΚΚΕ είναι κάτι πολύ μεγάλο και πάλι όλοι σας ποιήσατε την νήσσαν, κατάπιατε τη γλώσσα σας, ούτε «Τι εννοεί;», έστω για τα μάτια του κόσμου, δεν ρωτήσατε τον καταγγέλλοντα υπεύθυνο μάρτυρα. Ή μήπως νομίζετε ορισμένοι πως βγαίνετε λάδι επειδή αφιερώσατε πέντε γραμμές στο πόρισμά σας για την παρακολούθηση ενός ολόκληρου πολιτικού κόμματος; Απεναντίας συνεχίζετε να εκτίθεστε.

Εμείς ως κόμμα θέσαμε με κάθε δυνατό τρόπο δεκάδες ερωτήματα και συγκεκριμένα στοιχεία. Τι λένε τα στοιχεία; Ότι στην υπόθεση του Κομμουνιστικού Κόμματος όλες οι αρχές έχουν ευθύνη για το κουκούλωμα. Η ΑΔΑΕ, η εισαγγελία, η κρατική ασφάλεια, αλλά και οι εταιρείες τηλεπικοινωνιών. Προκύπτει η εμπλοκή αρχών και παρόχων, επίσης, από δεκατέσσερις ευρωπαϊκές χώρες και από τις Ηνωμένες Πολιτείες Αμερικής.

Αυτά τα ζητήματα, αυτά τα σοβαρά ερωτήματα, τα φέραμε μέσα στην επιτροπή. Τα απευθύναμε στον Πρόεδρο της Βουλής. Τα αναδείξαμε δημόσια. Τα εκθέσαμε και τα εκθέτουμε στο πόρισμά μας. Κανείς δεν έχει δώσει στοιχειώδεις έστω απαντήσεις, έστω για τα μάτια του κόσμου.

Εσείς -και απευθυνόμαστε τόσο στην Κυβέρνηση της Νέας Δημοκρατίας όσο και στην Αξιωματική Αντιπολίτευση, που επί ημερών τους ξεκίνησε το φαινόμενο των συνακροάσεων στην Κεντρική Επιτροπή του ΚΚΕ Και κατάντησε ενδημικό-, δεν τα είδατε όλα; Δεν τα διαβάσατε; Φυσικά και τα ξέρετε. Τα συγκαλύπτετε. Θάψατε όλα αυτά τα χρόνια απροκάλυπτα την υπόθεση του ΚΚΕ και συνεχίζετε. Κάνατε και συνεχίζετε να κάνετε τα πάντα για να μην συζητήσει ο κόσμος αυτή την υπόθεση. Γιατί; Είναι απλό: Είστε συνένοχοι.

Το λέμε καθαρά στην υπόθεση των συνακροάσεων στην έδρα της Κεντρικής Επιτροπής του ΚΚΕ υπάρχουν τουλάχιστον πολιτικές ευθύνες, για να μην πούμε και ποινικές, στην Κυβέρνηση της Νέας Δημοκρατίας, αλλά και στην κυβέρνηση του ΣΥΡΙΖΑ. Δεν θέλατε να διερευνηθεί η υπόθεση αυτή, διότι φοβάστε τα συμπεράσματα που μπορεί να βγάλει κυρίως ο λαός. Φοβάστε τις άβολες αλήθειες που θα έβγαιναν στην επιφάνεια.

Ποιες αλήθειες; Ότι έχετε διαμορφώσει και στηρίζετε, είτε από τη θέση της Κυβέρνησης είτε από τη θέση της αντιπολίτευσης, ένα εντελώς αντιδραστικό πλαίσιο που στρέφεται ενάντια στον λαό μας και τα δικαιώματά του, ένα πλαίσιο που στοχοποιεί ειδικά όσους πρωτοστατούν στον αγώνα ενάντια στην αντιλαϊκή πολιτική σας, όσους αμφισβητούν συνολικά το σύστημα που υπηρετείτε, ένα πλαίσιο με τις κατευθύνσεις και τις ευλογίες της Ευρωπαϊκής Ένωσης και με τη βούλα του Συντάγματος, με την ευγενική χορηγία και στήριξη πρωτεργατών της παρακολούθησης, όπως είναι τα διάφορα «γεράκια», οι σύμμαχοι στο ΝΑΤΟ.

Φοβάστε να συζητηθεί μέσα στο λαό η αλήθεια ότι όποιος κι αν βρίσκεται, βρεθεί στην κυβέρνηση, το κράτος που υπηρετείται ήταν, είναι και θα είναι το κράτος του «ουδείς εξαιρείται». Αυτό το κράτος είτε ως επιτελικό, ψηφιακό κ.λπ., που το λέει η Νέα Δημοκρατία, είτε ως δήθεν δίκαιο, προοδευτικό, δημοκρατικό σύμφωνα με τον ΣΥΡΙΖΑ, είναι και θα είναι βαθιά ταξικό, βαθιά αντιδραστικό. Στρέφει και θα στρέφει το οπλοστάσιό του πρώτα από όλα ενάντια στον εχθρό - λαό, αν δεν υπάρξουν ριζικές αλλαγές.

Φέρατε, λοιπόν, στα μέτρα σας την εξεταστική επιτροπή πρώτα από όλα εσείς της Νέας Δημοκρατίας, της Κυβέρνησης, αλλά με τη συμβολή και άλλων κομμάτων. Κόψατε την εξεταστική επιτροπή στα μέτρα της δικής σας αντιπαράθεσης, αυτού του καυγά που στήνετε από τη μια η Νέα Δημοκρατία και από την άλλη ο ΣΥΡΙΖΑ και από κοντά και άλλοι. Αξιοποιήσατε και αξιοποιείτε την εξεταστική επιτροπή για τους πολιτικούς σας στόχους, για τις διεργασίες που γίνονται στα κόμματά σας και συνολικά στο πολιτικό σύστημα και οι οποίες βεβαίως εντείνονται όσο πλησιάζουμε στις εκλογές. Αξιοποιείτε, δηλαδή, για τα δικά σας πολιτικά παιγνίδια, ένα τόσο σοβαρό ζήτημα που αφορά τα δικαιώματα του λαού, σε τέτοιο βαθμό που διάφοροι βγήκατε και στα κεραμίδια και παρουσιάσατε λίγο-πολύ τα σκάνδαλα των υποκλοπών ως ελληνική πρωτοτυπία και εξαίρεση στην Ευρώπη, που μάλιστα εκθέτει διεθνώς και στην Ευρώπη τη χώρα μας.

Κι αυτό, την ώρα που οι παρακολουθήσεις με κατασκοπευτικά λογισμικά και άλλα απασχολούν ευρωπαϊκά κράτη, οργανισμούς, ολόκληρο τον καπιταλιστικό κόσμο, αναδεικνύοντας τη μεγάλη σήψη του. Γιατί είναι βαθιά σήψη το γεγονός ότι στα χέρια των μονοπωλίων και του κράτους τους τα πιο σύγχρονα επιτεύγματα της τεχνολογίας, που θα μπορούσαν να αξιοποιηθούν για πραγματικές σύγχρονες ανάγκες του λαού και των παιδιών μας, μετατρέπονται σε λογισμικά κατασκοπείας, σε μέσα μαζικής επιτήρησης, σε δίκτυα αθρόας συλλογής προσωπικών και ευαίσθητων δεδομένων. Αυτά υποστηρίζετε. Αυτά υπερασπίζεστε.

Κυρίες και κύριοι, στην πραγματικότητα δεν διαφέρετε όσο πασχίζετε να αποδείξετε, ούτε όσο σας παρουσιάζουν και μέσα μαζικής ενημέρωσης που βρίσκονται στα χέρια του ενός και του άλλου από εσάς. Μέσα στην εξεταστική επιτροπή συμφωνήσατε σε πάρα πολλά και πολύ βασικά. Τα κρύβετε από τον κόσμο για να μη φανεί η στρατηγική ή η κύρια σας σύγκλιση, για να μην καταλάβει ακριβώς τι συμβαίνει και σας γυρίζει την πλάτη ο κόσμος.

Θα σας τα θυμίσουμε, όμως, εμείς. Όλοι μαζί υπερασπιστήκατε και υπερασπίζεστε την ΕΥΠ και τον αντιδραστικό ρόλο της σήμερα στην προάσπιση της εθνικής ασφάλειας. Αλήθεια, όμως, ποια είναι αυτή η εθνική ασφάλεια; Μήπως πρόκειται για την προστασία των κυριαρχικών δικαιωμάτων της χώρας; Αφού αυτά ήδη τα παζαρεύετε όπως δεν ντρέπεστε να κάνετε στο Αιγαίο πάνω στην ευρωατλαντική πλατφόρμα συνεννόησης με την τουρκική κυβέρνηση. Αφού έχετε εμπλέξει τη χώρα μας, η μια κυβέρνηση μετά την άλλη, ολοένα πιο βαθιά σε επικίνδυνα σχέδια των ΗΠΑ και του ΝΑΤΟ που αντιμετωπίζουν την Ελλάδα και ειδικά το Αιγαίο ως νατοϊκό επιχειρησιακό έδαφος.

Μετατρέπετε τη χώρα σε νατοϊκό ορμητήριο. Έχετε σπείρει παντού ξένες βάσεις. Στέλνετε πολεμικό υλικό που ρίχνει κι άλλο λάδι στη φωτιά του πολέμου στην Ουκρανία. Με ευθύνη σας γίνετε η χώρα στόχος αντιποίνων. Η περιβόητη εθνική ασφάλεια που υπηρετείτε μόνο μεγάλη ανασφάλεια επιφυλάσσει για το λαό μας.

Γι’ αυτόν τον λόγο όλοι μαζί και στην εξεταστική επιτροπή προστατεύσατε και τις εμπλεκόμενες ξένες μυστικές υπηρεσίες. Την καλύτερη προστασία την επιφυλάξατε στις υπηρεσίες των χωρών που εσείς ονομάζετε «φιλικές και συμμάχους», στους εταίρους σας στο ΝΑΤΟ, στην Ευρωπαϊκή Ένωση, Αμερικανούς, Βρετανούς, Γερμανούς, Γάλλους, Ισραηλινούς και δεν συμμαζεύεται.

Το ξέρει όλος ο κόσμος ότι οι ελληνικές αρχές έχουν αγαστή συνεργασία με όλους αυτούς και εσείς το λέτε. Το ξέρει όλος ο κόσμος ότι η ΕΥΠ και άλλοι οργανισμοί σας δέχονται επί δεκαετίες την ευγενική χορηγία, τη στήριξη από τους πρωτεργάτες της παρακολούθησης, όπως είναι οι Ηνωμένες Πολιτείες. Το καταλαβαίνει ο λαός ότι όσο εμπλέκετε τη χώρα σε σχεδιασμούς ιμπεριαλιστικούς, σε ανταγωνισμούς, τόσο αλωνίζουν οι υπηρεσίες μέσα στην Ελλάδα, φιλικές και εχθρικές με βάση τις συμμαχίες σας.

Αυτή είναι, λοιπόν, η εθνική ασφάλεια που υπερασπίζεστε, η ασφάλεια του μεγάλου κεφαλαίου, του κράτους του, η ασφάλεια των κερδών τους, η ασφάλεια των σχεδιασμών για τα οποία ματώνει ο λαός μας. Αυτή την εθνική ασφάλεια όσο αυστηρά κι αν την ορίσετε, όσο αυστηρά κι αν την εφαρμόσετε, θα στοχοποιεί κατευθείαν τον λαό μας.

Εξάλλου, γι’ αυτό φροντίζει η ίδια η Ευρωπαϊκή Ένωση, στην οποία όλοι ομνύετε για να σας θυμίσουμε άλλο ένα σημείο στο οποίο είχατε απόλυτη σύμπνοια και μέσα στην εξεταστική επιτροπή. Είναι το αντιδραστικό πλαίσιο της Ένωσης που διευρύνει συνεχώς τη μαζική και προληπτική παρακολούθηση ανθρώπων των λαών.

Τα είχαμε επισημάνει ξανά σε αυτή την Αίθουσα όταν συζητούσαμε για τη σύσταση της εξεταστικής επιτροπής, αλλά κάνατε σαν να μην το ακούσατε γιατί δεν σας συμφέρει. Δεν σας συμφέρει να αναδειχθεί ο πρωταγωνιστικός ρόλος της Ευρωπαϊκής Ένωσης στην επίθεση ενάντια σε λαϊκές ελευθερίες τόσο μέσα από το νομοθετικό της οπλοστάσιο -οδηγίες, κανονισμούς, ευρωπαϊκά εντάλματα και άλλα- όσο και από την ενίσχυση των αρμοδιοτήτων των οργάνων της, όπως η EUROPOL.

Πείτε μας η έννοια της ριζοσπαστικοποίησης μήπως δεν στοχεύει κατευθείαν και τον αγωνιζόμενο λαό; Συμφωνείτε ή όχι όλοι όσοι στηρίζετε την Ευρωπαϊκή Ένωση ότι αυτό το συνεχές κυνήγι ριζοσπαστικών ιδεών στοχοποιεί ειδικά την κομμουνιστική σκέψη, τη δράση σε διάφορες χώρες-κράτη της Ευρωπαϊκής Ένωσης; Γίνεται ή όχι στο όνομα της τρομοκρατίας μαζικό και προληπτικό σκανάρισμα του διαδικτύου, των επικοινωνιών του λαού, δηλαδή παρακολουθήσεις, υποκλοπές με βάση και τη νομοθεσία της Ευρωπαϊκής Ένωσης;

Τι έχετε τελικά να πείτε, ειδικά όσοι εμφανίζεστε λάβροι υπέρ του απορρήτου και των λαϊκών δικαιωμάτων, για το νόμιμο φακέλωμα που θεσπίζει η αστυνομική οδηγία της Ευρωπαϊκής Ένωσης; Γιατί δεν συζητάμε για το γεγονός ότι η Ευρωπαϊκή Ένωση αντιμετωπίζει τα ευαίσθητα δεδομένα του λαού λίγο-πολύ ως κάποια εμπορεύματα που πουλιούνται, αγοράζονται, διατίθενται και στις κρατικές και σε άλλες ιδιωτικές αρχές όταν το ζητήσουν;

Είναι ρητορικά, βέβαια, τα ερωτήματα. Άλλωστε και για το κατασκοπευτικό λογισμικό, που χρησιμοποιήθηκε σε βάρος του Νίκου Ανδρουλάκη και άλλων προσώπων δεν λέτε την αλήθεια. Κανείς σας δεν έχει πει κουβέντα αν ο κανονισμός της Ευρωπαϊκής Ένωσης, ο 2021/821, επιτρέπει ή όχι την παραγωγή, εμπορία και διάθεση τέτοιων ειδών κυβερνοεπιτήρησης.

Όμως, και για αυτά τα αρπακτικά λογισμικά, κύριοι της Κυβέρνησης, τα δεδομένα στην εξεταστική επιτροπή αμφισβητούν ευθέως τους ισχυρισμούς σας ότι οι ελληνικές αρχές δεν έχουν τάχα καμμία σχέση με αυτά. Τηρείτε στάση ένοχης σιωπής για τα ερωτήματα που έχουμε θέσει. Δεν αξιοποιεί η ΕΥΠ και η Ελληνική Αστυνομία τέτοια λογισμικά; Δεν παρακολουθούνται αυτή τη στιγμή που μιλάμε με μεγάλη ευχέρεια εφαρμογές, όπως το Viber, το Messenger, το What’s up και άλλα; Ποιον προσπαθείτε να κοροϊδέψετε ότι προστατεύεται ο λαός όταν οι επικοινωνίες του είναι στα χέρια των ομίλων και εσείς συνεργάζεστε με αυτά τα μονοπώλια για κάθε είδους νόμιμες συνακροάσεις, άρσεις απορρήτου και υποκλοπές δεδομένων;

Προσπαθείτε να κοροϊδέψετε τον λαό και τη νεολαία ότι αυτό το κράτος που τσακίζει δικαιώματα μπορεί αυτό το ίδιο και να τα προστατεύει και ότι χρειάζονται απλά κάποια ορισμένα μέτρα που θα διορθώσουν κάποιες παρεκκλίσεις, κάποια κακώς κείμενα. Μόνο που οι παρεκκλίσεις σας και τα κακώς δικά σας κείμενα δεν είναι η εξαίρεση, αλλά τείνουν να είναι τελικά ο κανόνας. Όλοι το κάνετε αυτό, όλα τα αστικά κόμματα, ακόμα και μέσα μαζικής ενημέρωσης, διάφοροι ειδικοί, όλοι. Περιέργως μόλις έσκασαν τα σκάνδαλα, σαν έτοιμοι από καιρό ξεκινήσατε να σερβίρετε στον λαό προτάσεις.

Εσείς, κύριοι της Κυβέρνησης, αφού δεχτήκατε την κατασκοπευτική συμβουλευτική της MI5, μας πλασάρατε τώρα μια νέα ΕΥΠ πιο διαφανή, πιο εξωστρεφή, χωρίς να παραλείπετε να μιλήσετε και για ενίσχυση της δήθεν ανεξάρτητης αρχής, βέβαια, της ΑΔΑΕ. Υπερασπίζεστε επιθετικά την ενίσχυση του οπλοστασίου του κράτους για να ανταποκριθεί σε επικίνδυνους σχεδιασμούς των οργανισμών στους οποίους συμμετέχετε με το βλέμμα πάντα στραμμένο στον εχθρό λαό.

Εσείς από την άλλη, κύριοι και κυρίες του ΣΥΡΙΖΑ, αλλά και του ΠΑΣΟΚ - ΚΙΝΑΛ, που έχετε ιδιαίτερα ενιαία αντίληψη τελευταία σε διάφορα ζητήματα, παρουσιάζετε όμοιες προτάσεις. Δίνετε μάχη για τα λεγόμενα θεσμικά αντίβαρα, δηλαδή δήθεν αντίβαρα στην εξουσία για να μην αυθαιρετεί τάχα, για να γίνονται τάχα σεβαστά τα δικαιώματα του λαού. Εξυμνείτε την ΑΔΑΕ και επιμένετε στην ενίσχυση του ρόλου της για να βάζει, υποτίθεται, φρένο στην ΕΥΠ και στις άλλες υπηρεσίες, όπως είναι η ΔΙΔΑΠ ή η Αντιτρομοκρατική. Αν και δεν λέτε και εσείς τίποτα για αυτές τις υπηρεσίες και για τη ΔΙΔΑΠ και για την Αντιτρομοκρατική κι αυτό τη στιγμή που, όπως ενημερωθήκαμε όλοι, οι άρσεις απορρήτου για λόγους εθνικής ασφάλειας που κοινοποιήθηκαν τον Σεπτέμβριο στην ΑΔΑΕ από την ΕΥΠ και τη Διεύθυνση Αντιμετώπισης Ειδικών Εγκλημάτων Βίας ήταν δέκα χιλιάδες εννιακόσιες σαράντα δύο.

Στην πραγματικότητα αν βάλει κανείς κάτω όλες τις προτάσεις, τόσο του ΣΥΡΙΖΑ και του ΠΑΣΟΚ όσο και αυτές της Νέας Δημοκρατίας, και τις συγκρίνει, ε, δεν βλέπει πια και καμμιά άβυσσο να σας χωρίζει, έτσι όπως την εμφανίζετε, βέβαια, στον φιλικό σας Τύπο. Είναι πιο πολλά τα κοινά σας, αυτά που σας ενώνουν, από τις όποιες υπαρκτές διαφορές σας.

Συγκλίνετε στην ανάγκη θεσμικών αλλαγών στην ΕΥΠ, γιατί στην ουσία θέλετε όλοι να θωρακίσετε επί το αντιδραστικότερον τη λειτουργία και τη δράση της. Όμως, η νέα ΕΥΠ που όλοι συζητάτε δεν είναι παρά η ίδια η παλιά, η διαβόητη ΕΥΠ, που την είχε ζήσει και από πρώτο χέρι ο λαός, το λαϊκό κίνημα. ΚΥΠ την έλεγαν τότε. Δεν μπορεί να γίνει κάτι άλλο παρά μια υπηρεσία που προασπίζεται την εθνική ασφάλεια του κράτους, της δικτατορίας του κεφαλαίου και τίποτα παραπάνω, ένας μηχανισμός εχθρικός που φακελώνει τον λαό μαζί με τις άλλες υπηρεσίες σας.

Ειδικά όσοι κλίνετε σε όλες τις πτώσεις τα διάφορα θεσμικά αντίβαρα και τον δημοκρατικό έλεγχο τι νομίζετε ότι κάνετε; Θα πουλήσετε πάλι φύκια για μεταξωτές κορδέλες στον ελληνικό λαό; Με τέτοια μέτρα το μόνο που επιδιώκετε είναι να βγάλετε ενισχυμένη την ΕΥΠ, ενισχυμένο το κράτος της.

Οι διάφορες ανεξάρτητες αρχές και οι θεσμοί σας λειτουργούν ως εξισορροπιστές, να πω ως πλυντήρια. Ξεπλένουν προς τα έξω τη βρωμιά των παρακολουθήσεων, της καταστολής, δηλαδή το απόρρητο των επικοινωνιών και τα δικαιώματα που βιάζονται και στο τέλος μια αρχή να ανεμίζει στον λαό το σεντόνι της παρθενίας του κράτους κατά το αντιδραστικό φεουδαρχικό δίκαιο jus primae noctis, το γνωστό δίκαιο της πρώτης νύχτας που είχε ο φεουδάρχης απέναντι στις γυναίκες των υπηκόων.

Τα παραδέχεστε έμμεσα. Το ακούσαμε και στην εξεταστική επιτροπή ότι σκοπός είναι να ενισχυθεί η κοινωνική αποδοχή της ΕΥΠ.

Θέλετε δηλαδή με διάφορα θεσμικά τερτίπια να νομιμοποιήσετε στη συνείδηση των εργαζομένων τον αντιδραστικό ρόλο τέτοιων υπηρεσιών, να συναινέσει ο λαός και να αποδεχθεί τη μαζική, ακόμα και την προληπτική παρακολούθηση ως κάποια κανονικότητα.

Γι’ αυτό κατευθύνθηκε η συζήτηση μόνο στο νόμιμο ή παράνομο των παρακολουθήσεων σε βάρος συγκεκριμένων πολιτικών προσώπων, αφήνοντας εκτός κάδρου όχι μόνο το νόμιμο φακέλωμα σε βάρος εκατομμυρίων πολιτών, αλλά ακόμα και την παρακολούθηση ενός ολόκληρου πολιτικού κόμματος.

Προφανώς, λοιπόν, δεν βόλευε να συζητήσετε την υπόθεση του ΚΚΕ. Άλλωστε, η ΑΔΑΕ, στην οποία όλοι ορκίζεστε, στην περίπτωση των υποκλοπών στο ΚΚΕ όχι μόνο δεν έπαιξε τον ρόλο κάποιου ελέγχου, αλλά έπαιξε και καθοριστικό ρόλο στη συγκάλυψη. Και το ξέρετε. Φτάσατε στο σημείο να μη λέτε τίποτα, ενώ ακούγεται μέσα στην εξεταστική επιτροπή από τον Πρόεδρο της ΑΔΑΕ το ανεκδιήγητο πως τάχα το ΚΚΕ δεν θέλει να διερευνηθούν οι υποκλοπές σε βάρος του!

Και βέβαια δεν βόλευε η υπόθεση του ΚΚΕ ούτε στο γνωστό, κλασικό παραμύθι της ανεξάρτητης δικαιοσύνης, που βγήκε πάλι φυσικά αλώβητη και από αυτή την εξεταστική επιτροπή. Θέλατε να συζητάμε μόνο αριθμούς εισαγγελέων που θα διατάσσουν την άρση του απορρήτου, αν θα είναι ένας ή δύο και πού θα εδρεύουν τελικά αυτοί. Να μην συζητήσουμε όμως πως στην περίπτωση του ΚΚΕ η δικαιοσύνη πήγαινε να θάψει γρήγορα γρήγορα την υπόθεση, να τη θέσει στο αρχείο. Και θα το είχε κάνει, εάν δεν παρεμβαίναμε ως κόμμα συνεχώς για να το αποτρέψουμε.

Κυρίες και κύριοι, δεν μας εκπλήσσει η προσπάθειά σας να κρύψετε την πηγή του σκανδάλου των παρακολουθήσεων, που δεν είναι άλλη από τη σήψη, από την πλήρη διαφθορά ενός συστήματος που χρειάζεται την παρακολούθηση, χρειάζεται τις υποκλοπές, χρειάζεται την καταστολή, χρειάζεται τη χειραγώγηση, για να κρατά το λαό μας υποταγμένο στη βαρβαρότητα -όσο μπορείτε φυσικά να τον κρατάτε υποταγμένο γιατί δεν θα μπορείτε και για πάρα πολύ ακόμα, ούτως ή άλλως. Γιατί το σύστημά σας περνάει ζόρια, ετοιμάζεστε να φέρετε στους εργαζόμενους και στα παιδιά τους τη βαρυχειμωνιά της ακρίβειας, της ενεργειακής φτώχειας, των ανταγωνισμών, των πολέμων για τα κέρδη λίγων κηφήνων.

Δεν μας εκπλήσσει λοιπόν που συγκλίνετε σε όλα τα βασικά ζητήματα και προτάσεις εδώ μέσα. Αν ήσασταν ειλικρινείς απέναντι στον λαό, θα μπορούσατε -τώρα που τελείωσε εδώ που τα λέμε η εξεταστική επιτροπή- σε αυτή την Αίθουσα να καταλήξετε όχι σε κοινό πόρισμα, αλλά τουλάχιστον σε ένα κοινό μανιφέστο -ας το πούμε έτσι- των κομμάτων σας, να αποτυπώσετε όλα αυτά στα οποία ομονοείτε και ειδικά σε ό,τι αφορά τις υποκλοπές και τις παρακολουθήσεις.

Γιατί ο ελληνικός λαός και ξέρει και καταλαβαίνει. Ακόμα και από αυτή την κακώς στημένη παράσταση της εξεταστικής επιτροπής, ο λαός μας μπορεί να βγάλει τα δικά του πορίσματα, μπορεί να βγάλει τα δικά του συμπεράσματα, μπορεί να διαμορφώσει πολιτική στάση και δράση ενάντια σε αυτό το σάπιο σύστημα και τους κάθε λογής σωτήρες και προστάτες των δικαιωμάτων του, να συνειδητοποιήσει την αλήθεια, πως ο λαός ο οργανωμένος, συσπειρωμένος με το ΚΚΕ μπορεί να προασπίσει τις ελευθερίες και τα συμφέροντά του, μπορεί να ακυρώσει -και θα ακυρώσει- με την πάλη του όλα τα αντιδραστικά μέτρα καταστολής των δίκαιων διεκδικήσεών του, για να καταργηθεί το σάπιο πλαίσιο των παρακολουθήσεων, μαζί με τη «μήτρα» του, την εκμετάλλευση, την ανελευθερία, για να πάρει ο λαός στα δικά του χέρια τελικά την υπόθεση του δικού του κράτους, της δικής του εξουσίας και έτσι να ρίξει πραγματικά άπλετο φως στα σκοτάδια των λίγων προνομιούχων. Να λάμψει, να βγει στο προσκήνιο η αλήθεια για όλα τα σκάνδαλα σε βάρος των εργαζομένων, να λάμψουν οι μεγάλες δυνατότητες της τεχνολογίας, της επιστήμης και της παραγωγής, αφού τεθούν αυτές στην υπηρεσία των κοινωνικών αναγκών, για να πάψουν να τις αξιοποιούν κάποιοι λίγοι -το κεφάλαιο- ενάντια στη μεγάλη λαϊκή πλειοψηφία.

Αυτό, κυρίες και κύριοι, είναι το τελικό πόρισμα που σωστά φοβάστε πως θα βγάλει αργά η γρήγορα ο ίδιος ο λαός και η νεολαία. Σε αυτό το πόρισμα είναι βέβαιο ότι θα πιστωθείτε όλες ανεξαιρέτως τις ευθύνες, που σε όλους σας περισσότερο ή λιγότερο αναλογούν.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τον Κοινοβουλευτικό Εκπρόσωπο του ΣΥΡΙΖΑ, τον κ. Ραγκούση.

**ΙΩΑΝΝΗΣ ΡΑΓΚΟΥΣΗΣ:** Ευχαριστώ, κύριε Πρόεδρε.

Από το σύνολο των τοποθετήσεων όλων των εισηγητών όλων των κομμάτων της Αντιπολίτευσης έχει παρουσιαστεί νομίζω στη σημερινή συνεδρίαση σχεδόν το σύνολο των βασικών σημείων που και τη διαδικασία, αλλά και την ουσία αυτής της υπόθεσης την περιγράφουν ανάγλυφα, δηλαδή αυτό το διπλό σκάνδαλο το έχουν ήδη οι προλαλήσαντες συνάδελφοι περιγράψει ανάγλυφα.

Κατά τη γνώμη μου, κυρίες και κύριοι συνάδελφοι, υπάρχουν τέσσερα βασικά συμπεράσματα που θα άξιζε κανείς να συγκρατήσει, τώρα που με έναν τρόπο -μπορούμε να πούμε και να ισχυριστούμε- κλείνει η πρώτη φάση αυτής της υπόθεσης. Και λέω και εγώ «πρώτη φάση», διότι προφανώς πλανώνται πλάνην οικτράν όσοι νομίζουν ότι η υπόθεση των υποκλοπών τελειώνει εδώ σήμερα.

Και αυτό όχι μόνο γιατί υπάρχει σε εξέλιξη η έρευνα του Ευρωκοινοβουλίου ούτε γιατί υπάρχει σε εξέλιξη η έρευνα της δικαιοσύνης, αλλά γιατί -όπως έχουμε πει από την πρώτη στιγμή, έχει δηλώσει από την πρώτη κιόλας στιγμή ο Αλέξης Τσίπρας- αυτή η υπόθεση θα επανέλθει στο ελληνικό Κοινοβούλιο την επομένη των εθνικών εκλογών και προφανώς μέσα από τις νέες -τότε- συνθήκες και τα νέα δεδομένα που θα επικρατήσουν, με βάση τη νέα πλειοψηφία, θα κινηθούν οι προβλεπόμενες από το Σύνταγμα και τον Κανονισμό της Βουλής κοινοβουλευτικές διαδικασίες, ώστε να έρθει τότε πραγματικά στο φως αυτή η δυσώδης υπόθεση.

Πριν αναφερθώ σε αυτά τα τέσσερα συμπεράσματα, επιτρέψτε μου να κάνω μία πολύ σύντομη αναφορά σε κάτι το οποίο τουλάχιστον προσωπικά -αλλά πιστεύω ότι και σε πολλούς και σε πολλές από εσάς- έχει κάνει εντύπωση κατά τη διάρκεια όλης αυτής της δημόσιας συζήτησης, που ξεκίνησε από την ώρα που ξέσπασε το σκάνδαλο των υποκλοπών και για τον κ. Ανδρουλάκη, αλλά και για τον κ. Κουκάκη.

Στη δημόσια συζήτηση που ακολούθησε, επικράτησαν δύο -ας το πώς έτσι- επιχειρήματα ή απόψεις σε περιπτώσεις ορισμένων ανθρώπων, συμπολιτών μας -καθηγητές πανεπιστημίου ήταν αυτοί, πολιτικοί ήταν αυτοί και οι περισσότεροι από αυτούς ήταν και μέλη του δικού σας κόμματος-, οι οποίοι ούτε λίγο ούτε πολύ τι είπαν; Είπαν -και το έγραψαν πολλοί από αυτούς- ότι αν βρεθούν μερικές ακόμη υποκλοπές που έχει κάνει ο Μητσοτάκης, τότε θα έχει πρόβλημα.

Πρόκειται για μια καινοφανή προσέγγιση, ότι δεν αρκούσε η αποκάλυψη του σκανδάλου της υποκλοπής, της παράνομης άρσης του απορρήτου των επικοινωνιών του κ. Ανδρουλάκη και του Κουκάκη, αλλά έπρεπε να βρεθούν και άλλες υποθέσεις!

Και αναρωτιέται κανείς: Δηλαδή όταν αποκαλύφθηκε η πρώτη μίζα που πήρε ο Άκης Τσοχατζόπουλος, είπε κανείς στην Ελλάδα -διανοήθηκε, τόλμησε κανείς να πει- ότι θα έχει πρόβλημα ο Άκης Τσοχατζόπουλος άμα βρεθούν και δυο-τρεις μίζες ακόμη; Σε ποιο έγκλημα, σε ποιας φύσης έγκλημα στη χώρα ποτέ διανοήθηκε κάποιος να διατυπώσει την άποψη ότι δεν αρκεί το ένα αδίκημα, αλλά αν βρεθούν δυο-τρία ακόμη, θα υπάρχει πρόβλημα; Σαν να ακούει κανείς τώρα στα αυτιά του κάποιον να τολμούσε να ισχυριστεί ότι αν βρεθεί και μια άλλη δωδεκάχρονη, τότε, ναι ο Μίχος θα έχει πρόβλημα!

Μα, είναι δυνατόν να υπάρχει αυτός ο ισχυρισμός, όταν εδώ είναι αποδεδειγμένα πολύ βαριά και πολιτειακής φύσης, αλλά και ποινικής φύσεως αδικήματα που έχουν διαπραχθεί στην υπόθεση της παρακολούθησης του κ. Ανδρουλάκη και του κ. Κουκάκη;

Και μετά από αυτό λένε: Τέλος οι υποκλοπές, δεν ενδιαφέρουν και τον κόσμο, δεν ενδιαφέρουν τους πολίτες. Σε όλες τις δημοσκοπήσεις τελευταίο -λέει- βγαίνει το θέμα των υποκλοπών.

Θα καταθέσω, έτσι για την ιστορία, στα Πρακτικά δημοσκόπηση της «METRON ANALYSIS», η οποία ανάμεσα στα άλλα είχε υποβάλει και το εξής ερώτημα. «Θα σας διαβάσω» -λέει η δημοσκόπηση- «κάποια θέματα που απασχολούν την επικαιρότητα και θα ήθελα να μου πείτε για καθένα από αυτά πόσο σοβαρό το θεωρείτε».

Και πράγματι, ανάμεσα σε δέκα θέματα που εδώ αναφέρονται, τελευταίο έρχεται το θέμα των υποκλοπών. Πόσοι όμως πολίτες λένε ότι αυτό το θέμα είναι πολύ σοβαρό και αρκετά σοβαρό; Το 66%. Το 66% των πολιτών σε αυτή τη δημοσκόπηση απαντά ότι είναι πολύ σοβαρό ή σοβαρό αυτό το θέμα. Κρατήστε το και αυτό για όλους εκείνους που νομίζουν, πλανώνται πλάνην οικτράν και αυτοί, ότι έχει τελειώσει το θέμα των υποκλοπών για την ελληνική κοινωνία. Δεν έχει τελειώσει.

(Στο σημείο αυτό ο Βουλευτής κ. Ιωάννης Ραγκούσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ξεκινάω τώρα την αναφορά σε αυτά τα τέσσερα ασφαλή, ασφαλέστατα συμπεράσματα που έχουν βγει και κατά τη διάρκεια της εξεταστικής επιτροπής αλλά βεβαίως και της δημόσιας συζήτησης που έχει γίνει πάνω σε αυτά τα θέματα.

Το πρώτο συμπέρασμα είναι ότι οι παρακολουθήσεις αυτές που έγιναν και στην περίπτωση του κ. Ανδρουλάκη και στην περίπτωση του κ. Κουκάκη ήταν απολύτως παράνομες. Έγιναν κατά παράβαση της νομοθεσίας, της κείμενης νομοθεσίας, κατά παράβαση του κοινωνικού και δημόσιου συμφέροντος, με αποκλειστικό σκοπό την εξυπηρέτηση των προσωπικών πολιτικών και κομματικών συμφερόντων του κ. Μητσοτάκη προσωπικά και όλων όσων περιστοιχίζονται γύρω από εκείνον. Δεν αναφέρθηκε ούτε ένας λόγος, υποτυπωδώς, εθνικής ασφάλειας που θα μπορούσε να δικαιολογήσει αυτές τις παρακολουθήσεις, οι οποίες υποτίθεται έγιναν για την προστασία των εθνικών συμφερόντων. Ούτε ένας λόγος ούτε ένας υπαινιγμός.

Και προσέξτε τώρα, αγαπητές και αγαπητοί συνάδελφοι. Γιατί από εδώ απορρέει η απόλυτη ομολογία ενοχής του κ. Μητσοτάκη και της Νέας Δημοκρατίας; Απλούστατα γιατί όταν ένας πρωθυπουργός κι ένα κόμμα βάλλονται, όχι μόνο στη χώρα μας αλλά διεθνώς, ότι έχουν διαπράξει αυτό το βαρύτατο ποινικό και πολιτειακό αδίκημα των παράνομων παρακολουθήσεων των πολιτικών τους αντιπάλων και δημοσιογράφων είναι δυνατόν να πιστέψει κανείς ότι είχαν έναν εθνικό λόγο, ένα επιχείρημα που θα στήριζε την άποψή τους περί παρακολουθήσεων για εθνικούς λόγους και δεν θα το παρουσίαζαν αμέσως μόλις δέχτηκαν αυτή την κατηγορία; Τον κ. Μητσοτάκη όπου σταθεί και όπου βρεθεί πια -όχι μόνο απέναντι στον ιστορικό του μέλλοντος, αλλά και τώρα όπου κι αν πάει, σε όποια συνεδρίαση, σε όποιο φόρουμ, διεθνές φόρουμ-, τον βλέπουν όλοι και βλέπουν έναν άνθρωπο που παρακολουθούσε πολιτικούς αντιπάλους. Είχε δηλαδή τεράστια ανάγκη να βγάλει από πάνω του αυτή τη μομφή. Έκανε κάτι γι’ αυτό; Όχι. Γιατί; Διότι δεν μπορεί να το κάνει. Και δεν μπορεί να το κάνει για τον απλούστατο λόγο ότι οι παρακολουθήσεις αυτές δεν έγιναν για λόγους εθνικής ασφάλειας. Έγιναν για να υπάρχει παρακολούθηση του κ. Ανδρουλάκη όταν ήταν υποψήφιος πρόεδρος για το Κίνημα Αλλαγής εκείνη την εποχή, να γνωστοποιούνται στον κ. Μητσοτάκη -και δεν ξέρουμε σε ποιους άλλους εκτός Νέας Δημοκρατίας ακόμη γνωστοποιήθηκαν- τα δεδομένα που αποκτήθηκαν παρανόμως, το περιεχόμενο των συνομιλιών του, αλλά και τις επαφές που είχε ανά την Ελλάδα σε εκείνη τη διαδικασία της μάχης. Και τα ίδια και χειρότερα με βάση και τα οικονομικά σκάνδαλα και την πτυχή τους που αφορούσαν την περίπτωση παρακολούθησης του κ. Κουκάκη.

Το δεύτερο συμπέρασμα, αγαπητές και αγαπητοί συνάδελφοι της Νέας Δημοκρατίας, δυστυχώς είναι ότι αποδείξατε, κυρίως μέσα από τη διαδικασία εσείς πια της συγκάλυψης που μεθοδεύσατε, οργανώσατε κατά τη διάρκεια της λειτουργίας της εξεταστικής επιτροπής ότι είστε ικανοί για όλα. Δεν έχετε ηθικούς φραγμούς, δεν έχετε όρια. Αλλά κυρίως ο πρόεδρος και Αρχηγός σας δεν έχει και όριο στην αυτογελοιοποίηση. Και γιατί το λέω τώρα αυτό; Διότι βγαίνει στις 2 Οκτωβρίου ο κ. Μητσοτάκης στους «SUNDAY TIMES» και δίνει μια συνέντευξη και ούτε λίγο ούτε πολύ λέει ότι «Δυστυχώς, δεν έχω μπορέσει να φτάσω στην ουσία του προβλήματος. Δεν έχω καταφέρει να δω τι έγινε, να μάθω τι έγινε». Ακούστε. Πρωθυπουργός της χώρας που κατηγορείται γι’ αυτές τις παράνομες παρακολουθήσεις, σε ξένη έγκριτη εφημερίδα του Ηνωμένου Βασιλείου λέει «Εγώ δεν μπόρεσα να βρω την άκρη». Και έρχεται ο εκτελεστικός του βραχίονας ο κ. Κοντολέων στην εξεταστική επιτροπή και τον ρωτάμε «Για πες μας όταν είχε ξεσπάσει η κρίση της παραίτησης σου, όταν είχε μαθευτεί το θέμα και ήσουν κάποιες ώρες…», γιατί μας έλεγε ότι ήταν κάποιες ώρες στο Μαξίμου, που επικρατούσε πολύ θόρυβος και πολύ ανησυχία κ.λπ., «…δεν είπες στους λόγους εθνικής ασφάλειας για τους οποίους έκανες την παρακολούθηση του Ανδρουλάκη;». Και τι μας απαντάει ο κ. Κοντολέων, κυρίες και κύριοι συνάδελφοι στην εξεταστική επιτροπή; Για να καταλάβετε γιατί είπα προηγουμένως ότι δεν έχουν όριο στην αυτογελοιοποίηση. Λέει: «Δεν με ρώτησε ο κ. Μητσοτάκης να του πω τους λόγους εθνικής ασφάλειας για τους οποίους παρακολουθούσα τον κ. Ανδρουλάκη». Αυτή είναι η κατάθεση του κ. Κοντολέοντα, του εκτελεστικού βραχίονα αυτών των παράνομων υποκλοπών μέσα στην εξεταστική επιτροπή. Ότι δεν τον ρώτησε ο κ. Μητσοτάκης την ώρα που του ζητούσε την παραίτησή του, την ώρα που οδηγείτο σε παραίτηση ο κ. Κοντολέων να του πει ποιοι ήταν οι λόγοι εθνικής ασφάλειας που παρακολουθήθηκε ο κ. Ανδρουλάκης. Δεν είναι γελοίο όλο αυτό; Νομίζω ότι δεν υπάρχει χειρότερο επίπεδο αυτογελοιοποίησης από έναν Πρωθυπουργό, μια Κυβέρνηση και τον εκτελεστικό του μηχανισμό να καταντούν να αναπτύσσουν τέτοιους ισχυρισμούς.

Το τρίτο συμπέρασμα, κυρίες και κύριοι συνάδελφοι, και βγήκε ως απάντηση σήμερα σε ένα ερώτημα που είχε κάνει ο Αλέξης Τσίπρας στην αρχική του ομιλία γι’ αυτό το θέμα στο ελληνικό Κοινοβούλιο, είναι το εξής: Είχε πει αν θυμάμαι καλά, κλείνοντας την ομιλία του τότε, ότι αν αυτό το σκάνδαλο θα περάσει στην ιστορία ως ένα σκάνδαλο του Μητσοτάκη προσωπικά ή της Νέας Δημοκρατίας θα το αποφασίσετε εσείς, οι Βουλευτές της Νέας Δημοκρατίας, με βάση και με αποκλειστικό κριτήριο το πώς θα σταθείτε απέναντι σε αυτό το τεράστιο σκάνδαλο, διπλό σκάνδαλο. Δυστυχώς, το τρίτο συμπέρασμα λοιπόν, που αποτελεί και απάντηση στο ρητορικό ερώτημα που είχε θέσει τότε ο Αλέξης Τσίπρας, είναι ότι αυτό το σκάνδαλο με δική σας πια ευθύνη, κυρίες και κύριοι συνάδελφοι της Νέας Δημοκρατίας, είναι ένα σκάνδαλο βαρύτατο πολιτειακό και ποινικό, που βαραίνει προσωπικά τον Κυριάκο Μητσοτάκη, αλλά πια και τη Νέα Δημοκρατία και τη Δεξιά, τη σύγχρονη Δεξιά στην Ελλάδα. Με εξαίρεση -και να το πω βεβαίως αυτό γιατί το οφείλουμε- τρεις, τέσσερις συναδέλφους και δικούς μας και δικούς σας από τη Νέα Δημοκρατία που μέχρι εκεί που μπορούσαν οι άνθρωποι όρθωσαν ένα ανάστημα με κάποιες δημόσιες δηλώσεις, που έδειξε ότι αν μη τι άλλο σέβονται υποτυπωδώς τον ρόλο και την ευθύνη την οποία τους έχει αναθέσει ο ελληνικός λαός.

Και τέταρτο συμπέρασμα ασφαλέστατο κι αυτό, κυρίες και κύριοι συνάδελφοι, το οποίο κατά τη γνώμη μου έχει εξαχθεί κατά τη διάρκεια της λειτουργίας της εξεταστικής επιτροπής είναι ότι μετά τα όσα έχουμε μάθει και για τις υποκλοπές και για τη μεθόδευση συγκάλυψης, έχουμε πια στην διάθεσή μας μία θα έλεγε κανείς σύγχρονη και επίκαιρη απάντηση σ’ αυτό το διαχρονικό και ιστορικό ερώτημα που διατύπωσε το 1963 ο Κωνσταντίνος Καραμανλής. Το θυμάστε όλες και όλοι. Είναι διατυπωμένο μέσα από τη φράση «ποιος κυβερνά αυτόν τον τόπο». Λοιπόν έχουμε απάντηση πια για το ποιος κυβερνάει σήμερα αυτόν τον τόπο. Και δεν είναι άλλος από τον υπόκοσμο, κυρίες και κύριοι συνάδελφοι. Από τον πολιτικό υπόκοσμο του Κυριάκου Μητσοτάκη ο οποίος οργάνωσε, μεθόδευσε και υλοποίησε την μεγαλύτερη, την πιο ακραία μορφή παραβίασης και του Συντάγματος και των νόμων, παρακολουθώντας τους πολιτικούς του αντιπάλους, παρακολουθώντας δημοσιογράφους για να υπηρετήσει συγκεκριμένα οικονομικά συμφέροντα, τα οποία βάλλονταν από τη δημοσιογραφική έρευνα. Η δε επίκληση του απορρήτου δεν είναι τίποτα περισσότερο, αυτός είναι ο ορισμός πια, από το καταφύγιο αυτού του πολιτικού υποκόσμου.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Ραγκούση.

Θα περάσουμε στον κατάλογο των ομιλητών.

Και καλούμε στο Βήμα τον κ. Κεφαλογιάννη Ιωάννη από τη Νέα Δημοκρατία.

Έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα ξεκινήσω την τοποθέτησή μου κατ’ αρχάς ευχαριστώντας όλες και όλους τους συναδέλφους για την εργασία την οποία έκαναν κατά τη διάρκεια της εξεταστικής επιτροπής, ο καθένας βεβαίως με τη δική του πολιτική αφετηρία και με τη δική του πολιτική οπτική, όπως επίσης και την Διεύθυνση Ειδικών Μόνιμων Επιτροπών για την διοικητική υποστήριξη την οποία μας παρείχαν και τη Διεύθυνση Στενογραφίας και Πρακτικών της Βουλής για τα Πρακτικά, καθώς νομίζω ότι όλοι οι υπάλληλοι οι οποίοι συνέδραμαν στο έργο της επιτροπής, έδωσαν τον καλύτερο τους εαυτό.

Θα ξεκινήσω, λέγοντας ότι στην ουσία ολοκληρώσαμε τις εργασίες της δεύτερης εξεταστικής στα κοινοβουλευτικά χρονικά, η οποία στην ουσία πραγματοποιήθηκε με βάση και το αναθεωρημένο 68 παράγραφος 2 του Συντάγματος, το οποίο δίνει τη δυνατότητα για τη σύσταση εξεταστικής επιτροπής στην Αντιπολίτευση, την πρωτοβουλία στην ουσία.

Και να τονίσουμε για άλλη μία φορά αυτό το οποίο είπε και ο εισηγητής μας, ότι η συγκεκριμένη πρόβλεψη του Συντάγματος ήταν μία πρόβλεψη η οποία προήλθε με τις ψήφους της παρούσας κοινοβουλευτικής Πλειοψηφίας, δηλαδή της Νέας Δημοκρατίας, κάτι το οποίο νομίζω ότι αποτέλεσε ένα πολύ μεγάλο θετικό βήμα προς την διαδικασία ελέγχου όχι μόνο της Κυβέρνησης, αλλά συνολικά της λειτουργίας του Κοινοβουλίου.

Θυμίζω ότι η πρώτη εξεταστική επιτροπή ήταν πριν από περίπου έναν χρόνο σχετικά με την επιχείρηση πολιτικής χειραγώγησης και ευτελισμού των θεσμών, όπως ήταν ο τότε τίτλος της εξεταστικής επιτροπής.

Κυρίες και κύριοι συνάδελφοι, θα σταθώ σε κάτι το οποίο έχει συζητηθεί, πάρα πολύ, στη δημόσια σφαίρα και αφορά τη διαδικασία μέσα στην εξεταστική επιτροπή, τον τρόπο δηλαδή λήψης των αποφάσεων. Νομίζω ότι θα κάνω διάρρηξη σε ανοιχτές θύρες αν πω ότι, τουλάχιστον, το κεντρικό κομμάτι, ο πυρήνας της δημοκρατίας είναι ότι οι αποφάσεις λαμβάνονται από την πλειοψηφία. Νομίζω ότι αυτό είναι κάτι που δεν μπορεί να το ξεπεράσει κανείς. Βεβαίως όπου υπάρχει ρητή πρόβλεψη, είτε στο Σύνταγμα είτε στον Κανονισμό της Βουλής, προβλέπονται συγκεκριμένα -σε εισαγωγικά- «δικαιώματα» της Μειοψηφίας.

Όμως, επειδή ακούστηκε πολλές φορές γενικά και αόριστα και εντός της επιτροπής, αλλά και εδώ στην Ολομέλεια ότι καταπατήθηκαν τα δικαιώματα της Μειοψηφίας, δεν βρέθηκε ένας συνάδελφος να πει ποιο είναι το δικαίωμα της Μειοψηφίας που καταπατήθηκε. Δεν ελήφθησαν όλες οι αποφάσεις κατά πλειοψηφία; Υπάρχει κάπου ρητά -ρητά όμως!- στο Σύνταγμα ή στον Κανονισμό της Βουλής που να λέει ότι η συγκεκριμένη διαδικασία προβλέπεται διαφορετικά από τον βασικό κανόνα της πλειοψηφίας;

Δεν πρέπει να ξεχνάμε ότι όλες οι διαδικασίες είναι με βάση συγκεκριμένους κανόνες. Δεν μπορούμε να πάμε γενικά και αόριστα και να φιλοσοφούμε για κάτι το οποίο, τουλάχιστον, έχει λυθεί εδώ και αρκετούς αιώνες. Το λέω αυτό διότι σε διαφορετική περίπτωση θα πηγαίναμε σε κάτι οξύμωρο, στην ουσία δηλαδή στην επιβολή της μειοψηφίας πάνω στην πλειοψηφία. Παράδειγμα: Θα μπορούσε η Πλειοψηφία να προτείνει έναν μάρτυρα και να ερχόταν η Μειοψηφία μέσα στην εξεταστική επιτροπή και να τον απορρίψει. Λέω ένα ακραίο παράδειγμα.

Ακούστηκε, επίσης, για παράδειγμα ότι θα έπρεπε να πάμε σε ένα πολυκομματικό Προεδρείο ή ότι κακώς έγινε, όπως ειπώθηκε, το μονοκομματικό Προεδρείο, κάτι το οποίο μας απασχόλησε, βεβαίως, και στην προηγούμενη εξεταστική επιτροπή. Εδώ πάλι έρχεται ο Κανονισμός της Βουλής, το γράμμα του Συντάγματος -ακούω πολλές φορές και για το πνεύμα του Συντάγματος και θα αναφερθώ και σε αυτό- και νομίζω ότι μας το έχει λύσει. Το άρθρο 144 παράγραφος 8 λέει ότι η λειτουργία της εξεταστικής επιτροπής γίνεται κατ’ αναλογία με τις Διαρκείς Επιτροπές της Βουλής.

Ξέρετε πολύ καλά, κυρίες και κύριοι συνάδελφοι -και νομίζω ότι καμμία κοινοβουλευτική πλειοψηφία δεν έχει αλλάξει αυτό τον κανόνα- ότι τουλάχιστον στις Διαρκείς Επιτροπές το προεδρείο συνίσταται από την πλειοψηφία. Όπου υπάρχει ρητή αναφορά στον Κανονισμό της Βουλής να προβλέπει εξαίρεση σε κάποιες ειδικές επιτροπές, το λέει ρητά. Άρα, άρα εδώ ερχόμαστε ενώπιον μιας συγκεκριμένης κατάστασης. Ή θα έπρεπε να αλλάξει ο Κανονισμός της Βουλής και να δούμε αν θα πρέπει να αλλάξει -κατά τη γνώμη μου, καλώς έχει ο Κανονισμός της Βουλής- ή θα έπρεπε να καταπατήσουμε τον Κανονισμό της Βουλής και να ακολουθήσουμε αυτό το οποίο λέει στην ουσία η μειοψηφία. Ακούστηκε και από τον ΣΥΡΙΖΑ, αλλά και από άλλα κόμματα της Αντιπολίτευσης.

Και λέω ότι καλώς δεν πρέπει να αλλάξει ο Κανονισμός της Βουλής, γιατί θεωρώ ότι το πνεύμα του Συντάγματος, το οποίο αποτυπώνεται και από τις συνεδριάσεις, που είχαμε κατά τη διάρκεια της συνταγματικής Αναθεώρησης, δεν έλεγε πουθενά ότι η νέα διαδικασία για τη σύσταση των εξεταστικών επιτροπών, κατά το άρθρο 68 παράγραφος 2, δίνει επιπλέον δικαιώματα στη μειοψηφία. Δεν βρέθηκε ποτέ εκεί ένας συνάδελφος να πει ότι ναι, πέρα από την πρωτοβουλία για τη σύσταση της εξεταστικής επιτροπής, πρέπει η οποιαδήποτε μειοψηφία να έχει και παραπάνω δικαιώματα από την πλειοψηφία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, επιτρέψτε μου να συνεχίσω για ακόμα δύο λεπτά.

Ερχόμαστε, λοιπόν, εκ των υστέρων και κάνουμε μία λανθασμένη, κατά τη γνώμη μου, ερμηνεία η οποία δεν αποτυπώνεται ούτε στον Κανονισμό της Βουλής προσπαθώντας με αυτόν τον τρόπο να δείξουμε ότι η πλειοψηφία έκανε δήθεν ένα κοινοβουλευτικό πραξικόπημα. Συνεπώς, ούτε ο Κανονισμός της Βουλής ούτε το Σύνταγμα αναφέρουν ρητά κάτι διαφορετικό και βεβαίως δεν υπάρχει και μια διαφορετική ερμηνεία με βάση και το πνεύμα του Συντάγματος.

Όσον αφορά τώρα το απόρρητο της διαδικασίας, εδώ πρέπει κατ’ αρχάς να διαχωρίσουμε δύο διαφορετικά απόρρητα. Το ένα είναι το απόρρητο της διαδικασίας, το οποίο προβλέπει επίσης ρητά ο Κανονισμός της Βουλής στο άρθρο 43Α για ζητήματα, που αφορούν την ΕΥΠ. Νομίζω ότι εκεί δεν χωρεί διαφορετική ερμηνεία. Το δεύτερο θέμα του απορρήτου είναι αυτό που επικαλούνται οι μάρτυρες, για την ακρίβεια το καθήκον εχεμύθειας.

Εγώ, λοιπόν, θα αναφερθώ στο πρώτο. Κυρίες και κύριοι συνάδελφοι, πάλι ο Κανονισμός της Βουλής στο άρθρο 43Α που αναφέρεται βεβαίως στην Επιτροπή Θεσμών και Διαφάνειας, αλλά έχει ανάλογη εφαρμογή και στην εξεταστική επιτροπή, αναφέρεται σε απόρρητο της διαδικασίας όσον αφορά και την τήρηση των Πρακτικών και τα έγγραφα τα οποία έρχονται, αλλά βεβαίως και το πόρισμα. Αν υπάρχει μια άλλη ερμηνεία, αλλά με βάση συγκεκριμένο άρθρο του Συντάγματος ή ακόμα και του Κανονισμού της Βουλής, να το ακούσουμε με χαρά. Όμως, δεν μπορούμε να λέμε γενικά και αόριστα ότι κακώς τηρήθηκε το απόρρητο στη διαδικασία. Επαναλαμβάνω ότι αναφέρομαι στο απόρρητο της διαδικασίας και όχι σε αυτό το οποίο επικαλέστηκαν οι μάρτυρες.

Θα κλείσω, κύριε Πρόεδρε, αναφερόμενος σε κάποια στατιστικά της επιτροπής τα οποία είναι καλό να ακουστούν για να δούμε αν πραγματικά έγινε διερεύνηση της υπόθεσης ή έστω, θα πω εγώ, προσπάθεια διερεύνησης της υπόθεσης.

Η επιτροπή μας συνεδρίασε για περίπου δέκα συνεδριάσεις, που κράτησαν πάνω από εξήντα ώρες. Κατάφερε και συνέλεξε ένα υλικό το οποίο αθροίζεται σε περίπου πεντέμισι χιλιάδες σελίδες Πρακτικών, εισερχομένων εγγράφων και βεβαίως με βάση και τους μάρτυρες, που εξετάστηκαν είτε διά ζώσης είτε μέσω των γραπτών ερωτήσεων και απαντήσεων σε μία μοναδική περίπτωση.

Στο σημείο αυτό να πω ότι εδώ υπάρχει και μια υποκρισία, διότι υπάρχει πλήθος εξεταστικών και προανακριτικών επιτροπών στο παρελθόν στις οποίες ακολουθήθηκε ακριβώς η ίδια διαδικασία. Το ίδιο ακολουθήσαμε και στην προηγούμενη εξεταστική επιτροπή για μια σειρά από μάρτυρες, οι οποίοι έθεσαν ένα κώλυμα όσον αφορά αυτή τη διαδικασία και τότε δεν ακούστηκε καμμία αντίρρηση, όσον αφορά τον τρόπο εξέτασης. Άρα, θέλω να πω ότι δεν είναι ούτε κάτι πρωτόγνωρο το οποίο συνέβη στην εξεταστική επιτροπή μας ούτε κάτι το οποίο -γιατί ακούστηκε και αυτό- συνιστά κοινοβουλευτικό πραξικόπημα.

Συγκεντρώθηκαν, λοιπόν, πεντέμισι χιλιάδες εγγράφων στα Πρακτικά, αλλά και με τα εισερχόμενα έγγραφα και καταλήξαμε σε ένα πόρισμα το οποίο αθροίζεται σε διακόσιες είκοσι δύο σελίδες. Επομένως, αντιλαμβάνεστε ότι είναι οξύμωρο να πει κανείς ότι δεν έγινε, τουλάχιστον, προσπάθεια διερεύνησης αυτής της υπόθεσης.

Καταλήγοντας, κύριε Πρόεδρε, θα ήθελα να πω ότι όσον αφορά τα έγγραφα τα οποία ζητήθηκαν από τα κόμματα, συμπεριλαμβανομένης και της Πλειοψηφίας, υπήρξε ομόφωνη απόφαση. Και η Νέα Δημοκρατία, η Πλειοψηφία, συναίνεσε σε αυτό, στο να έρθουν όλα τα έγγραφα τα οποία ζητήθηκαν, κάτι το οποίο κατέστη εφικτό σχεδόν στο 100%. Αν δει κανείς τα έγγραφα, έχουν εισέλθει στην επιτροπή μας. Υπήρξε ενδεχομένως μια εξαίρεση από μία συγκεκριμένη υπηρεσία και συγκεκριμένα την ΕΥΠ, η οποία επικαλέστηκε το απόρρητο κάποιων εγγράφων. Όμως, ό,τι ζητήθηκε, είτε έχει έρθει στην επιτροπή είτε υπήρξε μια αντίστοιχη απάντηση.

Και κλείνω με τους μάρτυρες. Όπως είπα και προηγουμένως, εξετάστηκαν εννέα μάρτυρες, οκτώ διά ζώσης και ένας με γραπτές απαντήσεις. Και εκεί, λοιπόν, καταλήγουμε -και ολοκληρώνω με αυτό- στο εξής οξύμωρο. Από τη μία ακούμε το βασικό επιχείρημα της Αντιπολίτευσης, είτε είναι ο ΣΥΡΙΖΑ είτε το ΠΑΣΟΚ - Κίνημα Αλλαγής, που λέει ότι δεν έγινε διερεύνηση της υπόθεσης και ταυτόχρονα αποδείχθηκε από την άλλη ότι είναι μη νόμιμη η διαδικασία παρακολούθησης του κ. Ανδρουλάκη.

Εδώ, κυρίες και κύριοι συνάδελφοι, δεν μπορεί να ισχύουν και τα δύο. Ή υπάρχει αποδεικτικό υλικό το οποίο καταλήγει σε ένα συμπέρασμα ή δεν υπάρχει αποδεικτικό υλικό, κάτι που δεν σας δίνει τη δυνατότητα να καταλήξετε σε συμπέρασμα. Το να μην υπάρχει αποδεικτικό υλικό και να καταλήγετε και σε συμπεράσματα είναι οξύμωρο και το αντιλαμβάνεστε.

Θέλω, λοιπόν, να καταλήξω στο εξής: Προφανώς και συνελέγη αποδεικτικό υλικό ικανό να μας οδηγήσει σε συμπεράσματα, ενδεχομένως με την πολιτική οπτική του καθενός και σε διαφορετικά συμπεράσματα, αλλά από εκεί και πέρα υπάρχουν, βεβαίως, και άλλες διαδικασίες οι οποίες έχουν ελεγχθεί και είμαι βέβαιος ότι αν υπήρξε μία πτυχή της υπόθεσης η οποία δεν φωτίστηκε, θα φωτιστεί και αυτή.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσω τον λόγο στον τέως Πρόεδρο της Βουλής κ. Νικόλαο Βούτση από τον ΣΥΡΙΖΑ, θα ήθελα να κάνω μια θερμή παράκληση προς τους υπόλοιπους ομιλητές. Γνωρίζετε ότι ο χρόνος είναι πεντάλεπτος, κάτι που συζητήσαμε και στη Διάσκεψη των Προέδρων. Αυτός ο χρόνος αποφασίστηκε ομόφωνα, με τη σημείωση φυσικά να υπάρχει μία ανοχή. Βέβαια, η ανοχή δεν πρέπει να φτάνει να ξεπερνάει και τον χρόνο που δικαιούται ο ομιλητής, το πεντάλεπτο.

Παρακαλώ θερμά, λοιπόν, τους επόμενους ομιλητές να τηρούν έστω το επτάλεπτο.

Ορίστε, κύριε Πρόεδρε, έχετε τον λόγο για δώδεκα λεπτά.

**ΝΙΚΟΛΑΟΣ ΒΟΥΤΣΗΣ:** Κυρίες και κύριοι συνάδελφοι, δεν υπάρχει απόρρητη δημοκρατία. Η Βουλή θα πρέπει να προβληματιστεί σήμερα επ’ αυτού και να πάρει θέση με ευθύτητα. Διότι αυτό το οποίο μέσω του διπλού σκανδάλου, των παρακολουθήσεων και της συγκάλυψής του, έχει εξελιχθεί μπροστά στα μάτια μας επί δυόμισι μήνες οδηγεί στην παρανόηση ότι πράγματι μπορεί να υπάρχει απόρρητη δημοκρατία, ότι δηλαδή ενώπιον της Βουλής, ενώπιον των αρχών, ενώπιον του Συντάγματος υπάρχουν ανέλεγκτες αρχές, ανέλεγκτα πρόσωπα, ανέλεγκτες καταθέσεις υπευθύνων υπηρεσιακών παραγόντων και ιδιαίτερα πολιτικών παραγόντων.

Κυρίες και κύριοι συνάδελφοι, η πρόταση πορίσματος που κατέθεσε ο ΣΥΡΙΖΑ - Προοδευτική Συμμαχία και την οποία ανέλυσε ο κ. Δημήτρης Τζανακόπουλος είναι μία απολύτως τεκμηριωμένη και αναλυτική, σημείο προς σημείο, επεξεργασία, η οποία, πέραν κάθε αμφιβολίας, καταλήγει σε συμπεράσματα σαφή για τα πραγματικά γεγονότα που τεκμηριώνονται και οδηγούνται, προφανώς, στην απόφαση ότι υπάρχουν μεγάλες πολιτικές ευθύνες και υπάρχουν ενδεχομένως και σοβαρές ποινικές ευθύνες και για τις οποίες θα μπορούσαμε να έχουμε πρόσβαση και τεκμηρίωση, εάν δεν γινόταν αυτό το πέπλο σιωπής ενώπιον μας.

Στην προηγούμενη συνεδρίαση, που είχε γίνει εδώ για να γίνει η εξεταστική επιτροπή είχα μιλήσει για διπλό σκάνδαλο. Δεν πίστευα πραγματικά την εξέλιξη και στα δύο αυτά σκάνδαλα τα οποία εξελίσσονται. Θα μιλήσω και ιδιαίτερα για το σκάνδαλο της συγκάλυψης, το οποίο ήταν και είναι ακόμα απολύτως ενορχηστρωμένο, συστηματικό και σε όλες τις πλευρές που πιάνουν τη δημόσια σφαίρα. Πρόκειται περί ντροπής.

Η Κυβέρνηση, απ’ ό,τι εκτέθηκε, πήρε νομοθετική πρωτοβουλία για να «δέσει τα χέρια» της ανεξάρτητης αρχής, που κατά το Σύνταγμα και τον Κανονισμό της Βουλής, είναι η ελεγκτική αρχή της ΕΥΠ, με το περίφημο άρθρο 87, το οποίο αναφέρθηκε προηγούμενα, τον Μάρτιο του 2021 προληπτικά. Ενώ εμείς δεν ξέραμε ποιους παρακολουθούσαν τότε. Η Κυβέρνηση ήξερε και πήρε αυτή την πρωτοβουλία.

Δεύτερον, η Κυβέρνηση προσπάθησε επισταμένως να κάνει χειραγώγηση των μέσων επικοινωνίας επί τρεις μήνες. Αλλού το κατάφερε, αλλού όχι. Ευτυχώς υπάρχει και ερευνητική δημοσιογραφία, αλλά και αξιόλογοι δημοσιογράφοι σε έγκυρα έντυπα, ανεξάρτητα ποιας κατεύθυνσης, που είχαν τη δικιά τους συμβολή μέσα σ’ αυτή την προσπάθεια.

Τρίτον, υπήρξε προσπάθεια χειραγώγησης της δικαιοσύνης. Η δικαιοσύνη στον ανώτατο βαθμό της είναι απούσα. Ακύρωσε τον ρόλο της. Εξαρχής και προληπτικά δόθηκε εντολή στον εισαγγελέα του Αρείου Πάγου να διερευνήσει και μόνο το γιατί έγιναν διαρροές και όχι τις μηνυτήριες αναφορές οι οποίες κατατέθηκαν ενώπιόν του απ’ όλα τα θύματα για αυτή καθαυτή την υπόθεση. Έχουν περάσει τρεις μήνες. Η δικαιοσύνη βρίσκεται εν ακινησία.

Υπήρξε μεθοδευμένη περιθωριοποίηση της Επιστημονικής Επιτροπής της Βουλής, η οποία είναι και το αρμόδιο όργανο για να μας βοηθάει, να γνωματεύει πάνω στα ζητήματα όταν τίθενται και ερίζουν απόψεις, όπως το περίφημο θέμα του απορρήτου, του τι είναι εθνική ασφάλεια, σε ποια ζητήματα, και μια σειρά από άλλα θέματα, για τα οποία επί δυόμισι μήνες δημοσιολογούντες, συνταγματολόγοι κ.λπ., έλεγαν τις απόψεις τους, αντιπαρατίθεντο, με την συντριπτική πλειοψηφία αυτών να λέει αυτά τα οποία λέει και το Σύνταγμα και ο Κανονισμός της Βουλής. Δηλαδή, ότι δεν μπορεί να υπάρχει επίκληση απορρήτου πέραν συγκεκριμένων καταστάσεων που αφορούν στρατιωτικά ζητήματα, επιχειρήσεις στρατιωτικές, διπλωματικά απόρρητα και επιχειρήσεις που έχουν σχέση με τρομοκρατία και από το εξωτερικό -είναι συγκεκριμένα, γράφονται αυτά- και ότι για τα υπόλοιπα δεν μπορεί να υπάρξει απόρρητο.

Η Επιστημονική Επιτροπή της Βουλής ετέθη εν αφωνία επί τρεις μήνες. Με απόφαση -προσέξτε το, είναι απίστευτο- της πλειοψηφίας της εξεταστικής επιτροπής δεν δόθηκε οδηγία -δεν θα έλεγα «εντολή»- στον Πρόεδρο της Βουλής, που είναι ο μόνος υπεύθυνος, να συγκαλέσει την Επιστημονική Επιτροπή για να θέσει τα ερωτήματα. Απαγόρευσαν και στον Πρόεδρο της Βουλής να κάνει αυτή την ενέργεια για να έχουμε εμείς μπροστά μας ένα κατ’ αρχήν επιστημονικό κοινό πόρισμα από συνταγματολόγους.

Και βεβαίως, υπήρξε μια μεγάλη προσπάθεια να καλυφθούν γεγονότα με προσχηματικές έρευνες λίγο πριν κληθούν εδώ στην πρώτη συνεδρίαση της Επιτροπής Θεσμών και Διαφάνειας όλοι οι υπεύθυνοι διοικητές κ.λπ.. Και χωρίς -επαναλαμβάνω- τότε εμείς να γνωρίζουμε το βάθος της υπόθεσης, δόθηκε κατεπείγουσα εντολή στον κ. Μπίνη της Εθνικής Αρχής Διαφάνειας, λίγο πριν αποχωρήσει για να πάει στη FRONTEX, να κάνει έρευνα άκρως προσχηματική, απ’ ό,τι φάνηκε από την ακρόαση της τώρα διοικήτριας κ. Ρογκάκου, για τη σχέση του ελληνικού δημοσίου με αυτές τις εταιρείες, την «INTELEXA», την «KRIKEL», για το αν υπάρχουν συμβάσεις, τι έχει γίνει κ.λπ..

Η ίδια η εντολή ήταν στενή εντολή, δηλαδή δεν έδινε αυτό που η ΕΑΔ έχει εκ του νόμου, που μπορεί να κάνει έρευνες σε παρένθετες αρχές, σε ομίλους, σε εταιρείες της αλλοδαπής, σε υπόγειες σχέσεις που υπάρχουν στις συμβάσεις, που γίνονται με άλλα ονόματα. Αντιλαμβάνεστε μια κανονική έρευνα πώς θα ήταν. Η ίδια η εντολή ήταν στενή: Εάν έχει κάνει χρήση και αν έχει προμηθευθεί το ελληνικό δημόσιο τα παράνομα λογισμικά. Αν ήταν δυνατόν ποτέ αυτό! Διότι είναι παράνομα αυτά τα λογισμικά. Δεν μπορεί καμμία δημόσια αρχή να τα προμηθευτεί, να υπάρχει τέτοια σύμβαση εκ των πραγμάτων και αυτονοήτως. Παρ’ όλα αυτά, δόθηκε στενή εντολή, έγιναν επιθεωρήσεις.

Γι’ αυτό ο κ. Μητσοτάκης είχε έρθει εδώ, αν θυμάστε, και τι είχε πει; Είχε την απόρρητη έκθεση στα χέρια του, που κανείς μας δεν την είχε, και το είχε καθαρίσει από πριν το ζήτημα, πριν καν εμφανιστεί η υπόθεση του κ. Ανδρουλάκη. Και τι μας έλεγε; Ότι «Η Εθνική Αρχή Διαφάνειας τα εξέτασε και το ελληνικό δημόσιο δεν έχει καμμία σχέση με αυτές τις εταιρείες». Στήθηκε κανονικά από το επιτελικό καθεστωτικό κράτος μία πολύμηνη, πολυσχιδής και απολύτως παραθεσμική και παράνομη προσπάθεια και στρατηγική συγκάλυψης.

Κυρίες και κύριοι συνάδελφοι, το πλήγμα για τον κοινοβουλευτισμό και για τη δημοκρατία ευρύτερα είναι πάρα πολύ μεγάλο. Διότι δεν είναι μόνο ο κοινοβουλευτισμός, είναι οι ανεξάρτητες αρχές, αυτό που ονομάστηκε «αντίβαρα», είναι η δικαιοσύνη προφανώς, στην οποία αναφέρθηκα προηγούμενα, που τους «δέσαμε τα χέρια» σε όλους αυτούς.

Έρχομαι, όμως, καθ’ αυτό στον κοινοβουλευτισμό, στο τι υποστήκαμε, τι υποστήκατε και εσείς και στην Επιτροπή Θεσμών και Διαφάνειας και στην εξεταστική επιτροπή. Να έρχονται ενώπιον μας, παραδείγματος χάριν, εισαγγελικοί λειτουργοί στην Επιτροπή Θεσμών και Διαφάνειας και να λένε ότι «έχουμε το καθεστώς της εχεμύθειας από μία ολομέλεια εισαγγελέων του 2011, με βάση το οποίο σας κάνουμε και χάρη που ήρθαμε».

Και γι’ αυτό τον λόγο στην εξεταστική εκ προοιμίου η πλειοψηφία των Βουλευτών, δηλαδή της Νέας Δημοκρατίας, δεν τους κάλεσε καν. Τον κ. Τζαβέλα, που τελικά απ’ ό,τι φαίνεται αυτός έχει υπογράψει του κ. Κουκάκη την επισύνδεση, και την κ. Βλάχου δεν τους κάλεσαν καν. Γιατί είπαν ότι «αφού οι άνθρωποι είπαν στην άλλη επιτροπή ότι έχουν καθεστώς εχεμύθειας, δεν έρχονται ενώπιον του ελληνικού Κοινοβουλίου, δεν έρχονται ενώπιον των συνταγματικά κατοχυρωμένων και μόνον αρχών…» -δηλαδή, της Επιτροπής Θεσμών και Διαφάνειας και της εξεταστικής επιτροπής- «…για να μαρτυρήσουν στο όριο που θα έπρεπε να μαρτυρήσουν». Εκ προοιμίου δεν τους καλέσαμε. Το κάναμε αποδεκτό. Ήρθαν μπροστά μας μάρτυρες-και αυτό προκύπτει από όλη τη διαδικασία- οι οποίοι ευθύτατα για οποιοδήποτε θέμα έλεγαν ότι «είναι απόρρητο».

Επίσης, σχετικά με αυτό που σας είπα για την ΕΑΔ, σε κάθε ερώτηση η κ. Ρογκάκου, της οποίας βρήκε εξαίρετη τη μαρτυρία ο αγαπητός συνάδελφος της Νέας Δημοκρατίας, ο εισηγητής, ξέρετε τι μας απαντούσε; Ότι «η εντολή που είχαμε πάρει δεν μας επέτρεπε να κάνουμε κι αυτή την έρευνα». Και προχωρούσαν οι συζητήσεις. Διότι ήταν στεγνή εντολή εκ προοιμίου, για να γίνει προσχηματική η έρευνα.

Είναι απίστευτο, θα μείνει στην ιστορία -και το λέω, δεν είναι θέμα απορρήτου, όποιος θέλει, ας κάνει ό,τι θέλει- αυτό που είπε ο πρόεδρος ΑΔΑΕ στη συνάντηση που έγινε με την ΕΥΠ. Μετά από τρεις συναντήσεις -έχουμε επισκοπήσει τα πρωτόκολλα τα υπογεγραμμένα και από τους δύο διοικητές των υπηρεσιών, είναι κοινά πορίσματα, δεν είναι προσωπική μαρτυρία- ο κ. Ράμμος είπε ευθέως στον νυν διοικητή της ΕΥΠ, τον πρέσβη κ. Δεμίρη: Υπάρχει άρνηση συνεργασίας της ελεγχόμενης αρχής σας από την ελέγχουσα συνταγματική αρχή.

Τι σκαμπίλια είναι αυτά στον κοινοβουλευτισμό; Εμείς εδώ τι κάνουμε; Η λαϊκή κυριαρχία, το Σύνταγμα, από το άρθρο 1 μέχρι τα επιμέρους άρθρα, τα οποία αναφέρονται μέσα, πού πήγαν; Τι απίστευτη προσπάθεια χειραγώγησης, τι θέατρο σκιών υπήρχε με μόνο ζήτημα την κάλυψη της ευθύνης του κ. Μητσοτάκη και του Μαξίμου! Περί αυτού πρόκειται. Όλο αυτό έγινε γι’ αυτό.

(Χειροκροτήματα από την πτέρυγα του ΣΥΡΙΖΑ)

Η προσπάθεια για τις επισυνδέσεις, με αιχμή και του κ. Ανδρουλάκη, δεν ήταν τυχαία. Ήταν για τη χειραγώγηση των πολιτικών εξελίξεων στην Ελλάδα μέσω διαχείρισης των μυστικών υπηρεσιών στη χώρα και εντάσσεται σαφέστατα σε μία διπλή προσπάθεια -και θα κλείσω με αυτό- που νομίζω πως έχει την ευρύτερη πολιτική σημασία, κυρίες και κύριοι συνάδελφοι: Εντάσσεται στην ευρύτερη προσπάθεια, που γίνεται για την αναθεώρηση της ιστορίας της μεταπολιτευτικής, του δημοκρατικού, κοινωνικού και πολιτικού κεκτημένου. Και ποιο ήταν ένα από αυτά τα κεκτημένα; Ότι δεν υπάρχουν πια εχθροί εσωτερικοί. Υπάρχουν πολιτικοί αντίπαλοι. Η Μεταπολίτευση, αν κάτι κληροδότησε και είναι η πιο ισχυρή χρονικά περίοδος η Γ΄ Ελληνική Δημοκρατία, είναι αυτό και είναι στον πυρήνα. Δεν υπάρχει πια ο εσωτερικός εχθρός του μετεμφυλιακού κράτους. Τώρα αναζητούν και εσωτερικούς εχθρούς. Και πού εντάσσεται αυτό; Στη στρατηγική θεσμικά να δυσκολευτεί και να απαγορευθεί, αν είναι δυνατόν, η επαναπροσέγγιση των προοδευτικών δυνάμεων, της Αριστεράς, ευρύτερα της προοδευτικής παράταξης, στη διακυβέρνηση της χώρας. Είναι στρατήγημα πολιτικής αυτό το σκάνδαλο και η συγκάλυψη αυτού του σκανδάλου και πραγματικά είναι ένα βαρύτατο πλήγμα στη δημοκρατία και τον κοινοβουλευτισμό.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Πρόεδρο.

Τον λόγο έχει ο επικεφαλής της Κοινοβουλευτικής Ομάδας του Κινήματος Αλλαγής, ο κ. Κατρίνης.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η Κυβέρνηση και προσωπικά ο Πρωθυπουργός φέρουν ακέραια την ευθύνη όχι μόνο ενός, αλλά δύο σκανδάλων. Όσο συνιστά σκάνδαλο -και είναι σκάνδαλο- η παρακολούθηση ενός εκλεγμένου Ευρωβουλευτή και Αρχηγού μιας παράταξης, χωρίς να υπάρχουν εθνικοί λόγοι, άλλο τόσο είναι σκάνδαλο η απροκάλυπτη προσπάθεια συγκάλυψης και συσκότισης αυτής της υπόθεσης, προσπάθεια που εξελίχθηκε με τον πλέον κυνικό τρόπο από την πρώτη στιγμή. Ο έχων την απόλυτη ευθύνη και για τα δύο, ο κύριος Πρωθυπουργός, φρόντισε να γίνει αυτή η συζήτηση ενώ ο ίδιος θα απουσιάζει, όπως φαντάζομαι ότι θα φροντίσει να απουσιάζει και όταν γίνει οποιαδήποτε άλλη συζήτηση που αφορά αυτήν την υπόθεση και γυρίζει την Ελλάδα πολλές δεκαετίες πίσω.

Ανέθεσε, λοιπόν, ο κ. Μητσοτάκης σε άλλους να παραστούν στο θάψιμο ενός σκανδάλου και νομίζει ότι με αυτόν τον τρόπο βγαίνει «εκτός κάδρου». Έτσι νομίζει. Κάνει, όμως, λάθος, γιατί το στίγμα αυτό θα τον ακολουθεί για πάντα και εντός αλλά και εκτός της χώρας, γιατί η διερεύνηση για την απόδοση ευθυνών θα συνεχιστεί, κύριοι συνάδελφοι, κύριοι της Κυβέρνησης, γιατί το ΠΑΣΟΚ δεν θα το αφήσει έτσι, όσο κι αν το ελπίζετε, όσο κι αν προσπαθείτε να το πιστέψετε.

Υποτίθεται, λοιπόν, ότι συζητάμε σήμερα το πόρισμα της εξεταστικής επιτροπής. Ποιο πόρισμα όμως είναι αυτό που συζητάμε; Πώς μπορεί να γίνει συζήτηση αξιόπιστου πορίσματος, πώς μπορεί να υπάρχει αξιόπιστο πόρισμα, που οδηγεί στην αναζήτηση της αλήθειας, όταν η κυβερνητική πλειοψηφία από το πρώτο δευτερόλεπτο όρθωσε τείχος προστασίας και συγκάλυψης, αποκλείοντας την κλήση ουσιωδών μαρτύρων; Και αυτό δεν συνιστά μόνο πρωτοφανή προσπάθεια για να μην αποκαλυφθεί η αλήθεια. Συνιστά προσβολή της Βουλής, συνιστά προσβολή αυτού καθαυτού του θεσμού της εξεταστικής επιτροπής.

Η Κυβέρνηση με τις πρακτικές τις οποίες εγκαινίασε, τελικά πλήττει την ίδια τη δημοκρατία, θέτει σε απόλυτη αμφισβήτηση θεμελιώδεις δημοκρατικές ελευθερίες και εργαλειοποιεί με επαίσχυντο πραγματικά τρόπο τους θεσμούς.

Επιχειρεί βεβαίως να κλείσει άρον-άρον αυτό το σκάνδαλο. Έτσι νομίζει. Όμως δεν είναι έτσι. Για την υπόθεση αυτή ο κ. Μητσοτάκης θεώρησε ότι αρκεί ο εξαναγκασμός σε παραίτηση του διοικητή της ΕΥΠ και του ανιψιού του κ. Δημητριάδη, λες και μπορούσαν αυτοί οι δύο να σταθούν μετά την αποκάλυψη του σκανδάλου.

Ευρισκόμενος, όμως, από την αρχή σε πολιτικό vertigo, ο κ. Μητσοτάκης έχει υποπέσει και συνεχίζει να υποπίπτει σε σωρεία αντιφάσεων. Εφόσον όλα έγιναν νόμιμα, όπως μας είπε -χωρίς φυσικά να μπορεί να το αποδείξει-, τότε γιατί οδήγησε σε παραίτηση τον «διοικητή» -σε εισαγωγικά γιατί είναι σαφές ότι άλλος ήταν διοικητής της ΕΥΠ- και τον πιο στενό του συνεργάτη και στενό του συγγενή; Γιατί; Η απάντηση από την πλευρά της Κυβέρνησης ήταν γιατί δεν ενημέρωσαν τον κ. Μητσοτάκη… Μα ελάχιστα πειστική απάντηση. Μία απάντηση ενόχου.

Υπάρχει και άλλο ένα ερώτημα που δεν απαντήθηκε ποτέ από τον κ. Μητσοτάκη, ένα ερώτημα που επιβεβαιώνει τη συμπεριφορά και την ψυχολογία ενόχου και χαρακτηρίζει το σύνολο των χειρισμών του Μεγάρου Μαξίμου σε αυτήν την υπόθεση.

Ποιο είναι λοιπόν αυτό το ερώτημα; Μετά την αποκάλυψη παρακολούθησης του Νίκου Ανδρουλάκη, που ο ίδιος ο κ. Μητσοτάκης λέει ότι έγινε εν αγνοία του, γιατί άραγε ο Πρωθυπουργός δεν ενδιαφέρθηκε να μάθει αν είχαν γίνει ή αν συνεχίζουν να γίνονται τώρα που μιλάμε, κυρίες και κύριοι συνάδελφοι, παρακολουθήσεις πολιτικών Αρχηγών και πολιτικών προσώπων, παρακολουθήσεις δημοσιογράφων και παραγόντων του δημοσίου βίου;

Έχω απευθύνει δημόσια αυτό το ερώτημα στον κύριο Πρωθυπουργό από το Βήμα της Βουλής και έχει διατυπωθεί και από άλλους συναδέλφους αυτό το ερώτημα, αλλά απάντηση δεν δόθηκε ποτέ. Και μιλάμε για τον Πρωθυπουργό που δεν ενδιαφέρθηκε να μάθει αν παρακολουθείται κάποιο άλλο πολιτικό πρόσωπο, που δεν ενδιαφέρθηκε να μάθει αν παρακολουθείται κάποιο άλλο δημόσιο πρόσωπο, που δεν ενδιαφέρεται να ξέρει ποιος παρακολουθείται αυτήν τη στιγμή στη χώρα, τον ίδιο Πρωθυπουργό που η πρώτη του απόφαση μόλις εξελέγη το 2019 ήταν να υπαγάγει την ΕΥΠ στη δική του δικαιοδοσία.

Κυρίες και κύριοι συνάδελφοι, το πρόβλημα δεν είναι μόνο η παρακολούθηση του Νίκου Ανδρουλάκη. Το πρόβλημα είναι αυτό που είπε ο ίδιος ο Πρωθυπουργός και πρέπει να ευαισθητοποιήσει κάθε δημοκρατικό πολίτη σε αυτήν τη χώρα, ότι ουδείς εξαιρείται, ότι όλοι είναι a priori στόχοι παρακολούθησης, ότι κανένας πολίτης σε αυτήν τη χώρα δεν μπορεί να αισθάνεται ασφαλής, γιατί μπορεί να τον παρακολουθεί ένας παρακρατικός μηχανισμός επίορκων υπαλλήλων της ΕΥΠ. Γιατί, ακόμα και αν δεν συμβαίνει αυτό, μπορεί να αποτελεί στόχο παρακολούθησης μέσα από παράνομα λογισμικά που παραβιάζουν κινητά τηλέφωνα, παραβιάζουν κάθε έννοια ιδιωτικότητας, παραβιάζουν τη ζωή κάθε ανθρώπου που ζει και κινείται σε αυτήν τη χώρα. Παράνομα λογισμικά όπως το «Predator», για το οποίο η Κυβέρνηση διαβεβαιώνει βέβαια με κάθε τρόπο ότι η Εθνική Υπηρεσία Πληροφοριών δεν το χρησιμοποιεί.

Διαβεβαιώσεις λοιπόν από τη μία, αλλά κανένα ενδιαφέρον για το αν υπάρχει κάποιος σε αυτήν τη χώρα που χρησιμοποιεί, εμπορεύεται αυτό το παράνομο λογισμικό για να παγιδεύσει ανθρώπους. Στην πραγματικότητα βέβαια, η Κυβέρνηση ενδιαφέρεται -και ενδιαφέρεται και πολύ μάλιστα- να προστατέψει αυτούς που έχουν και εμπορεύονται το «Predator». Ενδιαφέρεται να προστατεύσει αυτούς που το εμπορεύονται γι’ αυτό άλλωστε και άπλωσε ένα δίχτυ προστασίας και γι’ αυτούς τους ανθρώπους και για τις συγκεκριμένες εταιρείες.

Γι’ αυτό και μια ωραία πρωία οδήγησε σε παραίτηση τον άνθρωπο που γνώριζε όλη την πορεία των συμβάσεων της Ελληνικής Αστυνομίας και της ΕΥΠ με την εταιρεία που δημιουργήθηκε μεν εν μία νυκτί το 2017, αλλά ανήκει στο ίδιο πρόσωπο που εδώ και πάρα πολλά χρόνια εμπλέκεται σε παρακολουθήσεις προσώπων με παράνομα λογισμικά, καθιστώντας την προνομιακή αντιμετώπιση αυτής της εταιρείας πέρα από πολιτικό σκάνδαλο και μείζον οικονομικό σκάνδαλο. Σκάνδαλο που εκτείνεται και στη χρονική περίοδο διακυβέρνησης του ΣΥΡΙΖΑ, αφού τότε, όπως ξέρετε πολύ καλά, συνάδελφοι του ΣΥΡΙΖΑ, υπογράφτηκαν οι πρώτες συμβάσεις της «KRIKEL» με την ΕΛΑΣ και την ΕΥΠ.

Από τη στιγμή μάλιστα που κάποιοι από αυτούς συνδέονται πολύ στενά με το Μαξίμου -μάλιστα με σχέσεις συγγενικές-, όλα πλέον είναι ξεκάθαρα. Γι’ αυτό αρνήθηκε η Κυβέρνηση την κλήση τους στην εξεταστική επιτροπή. Γι’ αυτό εδώ και τρεις μήνες δεν πραγματοποιεί κανέναν έλεγχο στην εταιρεία που εμπορεύεται το «Predator». Γι’ αυτό και απέφυγε να ελέγξει τις συναλλαγές, τις λογιστικές εγγραφές αυτής της εταιρείας, να πραγματοποιήσει έρευνες στις εγκαταστάσεις της, να αναζητήσει πιθανά ηλεκτρονικά ίχνη. Και δεν το κάνει γιατί προφανώς, η διαδρομή του χρήματος ή τα ηλεκτρονικά ίχνη θα οδηγούσαν με βεβαιότητα στους ενόχους. Κι αυτό ακριβώς ήθελαν να αποφύγουν και η Κυβέρνηση και ο Πρωθυπουργός.

Κυρίες και κύριοι συνάδελφοι, η υπερασπιστική γραμμή της Κυβέρνησης αλλά και όλες οι γραμμές άμυνας που έστησε έχουν καταρρεύσει παταγωδώς. Επιχείρησαν από το Μαξίμου να δικαιολογήσουν την παρακολούθηση του Νίκου Ανδρουλάκη με ψέματα, με αισχρά υπονοούμενα, για δήθεν εθνικούς λόγους, πριν κρυφτούν από την επίκληση του «απορρήτου», αφού βεβαίως, πρώτα όλα τα προηγούμενα είχαν διαψευστεί και δεν υπήρχε καμμία απάντηση.

Μάλιστα εθνικούς λόγους επικαλέστηκαν και για την παρακολούθηση του δημοσιογράφου του κ. Κουκάκη, ο οποίος ερευνούσε οικονομικό σκάνδαλο, γιατί φαίνεται ότι μάλλον στη λογική της Κυβέρνησης στους εθνικούς λόγους συγκαταλέγεται και η προστασία των φίλων της που ερευνώνται για οικονομικά σκάνδαλα από δημοσιογράφους. Με την ίδια λογική, για την Κυβέρνηση θα μπορούσε να θεωρηθεί εθνικός λόγος και η προστασία ενός Πρωθυπουργού που παρακολουθεί τους πολιτικούς του αντιπάλους.

Για τη συντριπτική πλειοψηφία των Ελλήνων πολιτών είναι απόλυτα πεπεισμένη ότι ο κ. Μητσοτάκης ήταν πλήρως ενήμερος για την παρακολούθηση του Νίκου Ανδρουλάκη και η παρακολούθηση αυτή, όπως προκύπτει και από τον χρόνο στον οποίο έγινε και με τον τρόπο με τον οποίο έγινε, συνδεόταν με τις εκλογές για την ανάδειξη Προέδρου στο ΠΑΣΟΚ.

Διότι δεν υπήρχε ούτε κατά διάνοια λόγος εθνικής ασφαλείας για την άρση του απορρήτου των επικοινωνιών του Προέδρου του ΠΑΣΟΚ και οι ευθύνες δεν είναι μόνο πολιτικές -αυτές έχουν αποδοθεί και θα αποδοθούν εν ευθέτω χρόνω- αλλά είναι και ποινικές, κυρίες και κύριοι συνάδελφοι της Νέας Δημοκρατίας.

Διότι όποιος έχει την ψευδαίσθηση ότι θα υπάρχει πάντα μια κοινοβουλευτική Πλειοψηφία που θα παίρνει αποφάσεις κόντρα στη λογική λειτουργίας μιας εξεταστικής επιτροπής, θάβοντας μια υπόθεση ή συσκοτίζοντας ένα υπαρκτό σκάνδαλο και όσοι πιστεύουν ότι πάντα θα υπάρχει αυτή η πλειοψηφία που θα τους προστατεύει κάνουν πολύ μεγάλο λάθος.

Διότι, εξάλλου, παράλληλα με όσα γίνονται στην Ελλάδα, συνεχίζει την έρευνα η Επιτροπή PEGA του Ευρωκοινοβουλίου, με τη στάση του Πρωθυπουργού αλλά και κυβερνητικών στελεχών να προκαλούν αλγεινή εντύπωση, αφού θεωρούν κάποιοι ότι μπορούν και στο εξωτερικό να επικαλεστούν τα ίδια φαιδρά επιχειρήματα τα οποία χρησιμοποίησαν για να κρυφτούν στο εσωτερικό.

Αυτά, λοιπόν, γίνονται και θα γίνουν στο εξωτερικό και θα έχει πολύ μεγάλο ενδιαφέρον να δούμε την εξέλιξη αυτής της έρευνας. Αυτά λοιπόν στο εξωτερικό, γιατί στην Ελλάδα ούτε η παρακολούθηση του Νίκου Ανδρουλάκη ερευνήθηκε, ούτε η παρακολούθηση και οι ακροάσεις στο τηλεφωνικό κέντρο του ΚΚΕ ερευνήθηκαν, ούτε η παρακολούθηση δημοσιογράφων ερευνήθηκε, ούτε όσοι ήξεραν κάτι γι’ αυτήν την υπόθεση κλήθηκαν να καταθέσουν στην επιτροπή.

Παντού σκοτάδι, πέπλο προστασίας των ενόχων, παντού συγκάλυψη και αποδυνάμωση με κάθε τρόπο της Αρχής Διασφάλισης του Απορρήτου των Επικοινωνιών και επιθέσεις κατά του Προέδρου της από κυβερνητικούς Βουλευτές-μέλη της επιτροπής, αλλά και από κέντρα που στηρίζουν την Κυβέρνηση, όταν ο Πρόεδρος της αρχής εκδήλωσε την πρόθεση να ερευνήσει το ζήτημα και να αποκαλυφθεί η αλήθεια.

Αυτή, λοιπόν, ήταν η αντίδραση που αποκάλυψε το πραγματικό, το καθεστωτικό πρόσωπο της Νέας Δημοκρατίας, προάγγελος του τι θα επακολουθήσει πιθανότατα μετά τις εκλογές, βλέποντας και την τάση που υπάρχει στην Ευρώπη δεξιά και ακροδεξιά κόμματα να συμβαδίζουν και να φτιάχνουν συνασπισμούς.

Κυρίες και κύριοι συνάδελφοι, το σκάνδαλο αυτό στην ουσία του δεν αφορά μόνο τον Νίκο Ανδρουλάκη, δεν αφορά μόνο το ΠΑΣΟΚ, δεν αφορά μόνο το Κομμουνιστικό Κόμμα Ελλάδας και τον δημοσιογράφο κ. Κουκάκη, αφορά κάθε πολίτη αυτής της χώρας που αποτελεί, εν δυνάμει, στόχο παρακολούθησης. Αφορά όμως και εσάς, κυρίες και κύριοι Βουλευτές της Νέας Δημοκρατίας.

Αλήθεια, είστε βέβαιοι ότι κάποιοι από εσάς δεν έχετε υπάρξει ή δεν είστε στόχος παρακολούθησης από τον συγκεκριμένο παρακρατικό μηχανισμό; Δεν σας ενοχλούν όλα αυτά; Δεν σας ανησυχούν; Είστε μήπως συμβιβασμένοι ή και ικανοποιημένοι με την ιδέα ότι σας παρακολουθούν εσάς ή κάποιον άλλον σε αυτήν εδώ την Αίθουσα ή οποιονδήποτε πολίτη σε αυτήν εδώ τη χώρα; Δεν σας προβληματίζει αυτή η λογική συγκάλυψης και ατιμωρησίας γι’ αυτές τις πρωτοφανείς πράξεις;

Ότι το 2005 αποδείχτηκε ότι με κακόβουλο λογισμικό που είχε εγκατασταθεί σε δίκτυο κινητής τηλεφωνίας κάποιοι παρακολουθούσαν τον τότε Πρωθυπουργό της παράταξής σας και Υπουργούς και δεν έγινε απολύτως τίποτα ούτε αυτό σας προβληματίζει;

Θέλετε να ζούμε, κυρίες και κύριοι συνάδελφοι, σε μια τέτοια χώρα, μια χώρα ξέφραγο αμπέλι που γίνονται παρακολουθήσεις και πολιτικών προσώπων και δημοσίων προσώπων, αλλά και απλών πολιτών; Μια χώρα που υπογράφονται αβίαστα χιλιάδες αποφάσεις παρακολουθήσεων, λες και είμαστε η χώρα στην οποία υπάρχουν χιλιάδες κακοποιοί, μαφιόζοι, κατάσκοποι που συνιστούν απειλή για την εθνική ασφάλεια;

Βεβαίως το γεγονός, ότι το ΠΑΣΟΚ πρωτοστατεί στη μάχη για την αποκάλυψη της αλήθειας ενοχλεί. Και ενοχλεί πολύ και κάποια κέντρα που φαντάζονταν ή επιθυμούσαν το ΠΑΣΟΚ ως βολικό και μικρό εταίρο. Κι αυτή η ενόχληση μεταφράζεται σε επιθέσεις από πλευράς Κυβέρνησης που συνοψίζονται στο ότι ταυτιζόμαστε με τον ΣΥΡΙΖΑ, με τον ίδιο τρόπο που ο ΣΥΡΙΖΑ μάς κατηγορούσε ότι ταυτιζόμαστε με τη Νέα Δημοκρατία, όταν το ΠΑΣΟΚ αντιτάχθηκε σε λογικές ελέγχου των «αρμών της εξουσίας» κατά τη διάρκεια της θητείας της προηγούμενης κυβέρνησης.

Στην πραγματικότητα, κύριοι της Νέας Δημοκρατίας και του ΣΥΡΙΖΑ, έχετε αρχίσει πλέον να μοιάζετε σε πολλά και να ταυτίζεστε στην πολεμική σας κατά του ΠΑΣΟΚ. Προφανώς, γιατί το ΠΑΣΟΚ σας ενοχλεί και σας ενοχλεί η στρατηγική της αυτόνομης πορείας και έτσι συμπεριφέρεστε ως ιδιοκτήτες και ως νομείς της κυβερνητικής εξουσίας, στην οποία κανένας άλλος δεν μπορεί ούτε κατά διάνοια να έχει δικαίωμα πρόσβασης.

Αυτή όμως η νοοτροπία, αυτή η λογική, αυτή η αντίληψη οδηγεί σε μια ακόμα πιο επικίνδυνη λογική, τη λογική που μεταχειρίζεται το κράτος, επιτελικό ή μη, ως λάφυρο ή ως οικογενειακή υπόθεση. Η λογική αυτή οδηγεί σε παραλειτουργίες, οδηγεί σε παρακρατικούς μηχανισμούς που λειτουργούν παράλληλα, όπως αποκαλύφθηκε στο σκάνδαλο των παρακολουθήσεων.

Σε όλα αυτά πρέπει επιτέλους να μπει ένα οριστικό τέλος, ένας οριστικός φραγμός. Το ΠΑΣΟΚ πιστεύει ότι Εθνική Υπηρεσία Πληροφοριών δεν μπορεί να συνεχίσει να λειτουργεί με αυτόν τον τρόπο, έναν τρόπο που διευκολύνει, που ευνοεί τη λειτουργία παρακρατικών μηχανισμών.

Η Εθνική Υπηρεσία Πληροφοριών πρέπει να ξαναγίνει εθνική και όχι να χρησιμεύει ως το «μακρύ χέρι» του εκάστοτε συστήματος εξουσίας που θεωρεί ότι μπορεί να παρακολουθεί, να προειδοποιεί ή και να απειλεί όποιον δεν συμμορφώνεται με τις κυβερνητικές επιταγές.

Και για τον λόγο αυτό καταθέσαμε τρεις συγκεκριμένες προτάσεις. Πρώτον, προτείναμε την επαναφορά του προηγούμενου καθεστώτος υπαγωγής της ΕΥΠ στο Υπουργείο Προστασίας του Πολίτη και τον ουσιαστικό έλεγχο της υπηρεσίας από τη Βουλή. Διότι το «επιτελικό κράτος» αυτής της Κυβέρνησης διαπλέκεται πλέον με το παρακράτος. Αυτό είναι εμφανές, αλλά είναι κάτι που δεν μπορεί να συνεχιστεί. Είναι κάτι που δεν είναι πλέον ανεκτό.

Δεύτερον, προτείναμε την επαναφορά ρυθμίσεων που αποκαθιστούν την έννοια της διαφάνειας. Κάθε άρση απορρήτου πρέπει να συνοδεύεται από το όργανο που διατάσσει την άρση, τη δημόσια αρχή, τον εισαγγελέα ή τον ανακριτή που ζητούν την επιβολή της άρσης, τον σκοπό επιβολής της άρσης, τα μέσα ανταπόκρισης της επικοινωνίας, την εδαφική έκταση εφαρμογής, τη χρονική διάρκεια, την ημερομηνία έκδοσης και βεβαίως, το όνομα του προσώπου που γίνεται η άρση και η αιτιολογία, και όχι να συνεχίσει αυτό που γίνεται σήμερα επί Κυβέρνησης της Νέας Δημοκρατίας, να χρεώνονται σε στόχους παρακολούθησης τηλεφωνικοί αριθμοί που ανήκουν σε ανθρώπους, που αποτελούν πολύ απλά στόχο ενός παρακρατικού μηχανισμού.

Τρίτον, προτείναμε την επαναφορά της διάταξης που θα επιτρέπει στην ΑΔΑΕ να ενημερώνει τους πολίτες για την παρακολούθηση, εφόσον δεν προκύψει κάτι αξιόποινο.

Κυρίες και κύριοι συνάδελφοι, η Κυβέρνηση και ο Πρωθυπουργός θεωρούν ότι σήμερα ολοκληρώνεται η συζήτηση και η διερεύνηση ενός θέματος ενοχλητικού αλλά και κουραστικού για τους ίδιους. Διότι το ακούσαμε κι αυτό, ότι το αίτημα για την αποκάλυψη της αλήθειας και των ενόχων ενός υπαρκτού σκανδάλου «κουράζει». Διότι φαίνεται ότι το αίτημα για την υπεράσπιση των δημοκρατικών ελευθεριών, του κράτους δικαίου και του ίδιου του θεσμού της δημοκρατίας είναι «κουραστικό» για κάποιους.

Στην πραγματικότητα όμως είναι η ίδια η Κυβέρνηση που παρουσιάζει σημεία κόπωσης. Κούρασε τον ελληνικό λαό, τον απογοήτευσε. Είναι αδύναμη και ανίκανη πλέον να διαχειριστεί σοβαρά προβλήματα, όπως η ακρίβεια, που οδηγεί σε απόγνωση αλλά και σε αδιέξοδο τη μεγάλη πλειοψηφία νοικοκυριών και επιχειρήσεων. Ό,τι όμως ενοχλεί αυτήν την Κυβέρνηση, ό,τι αποκαλύπτει την ανεπάρκεια αυτής της Κυβέρνησης, κουράζει. Από την Κυβέρνηση των πλουσίων και των ολίγων, την Κυβέρνηση που θεωρεί «κουραστικό» το ζήτημα της διερεύνησης σκανδάλων που αγγίζουν τον ίδιο τον πυρήνα της δημοκρατίας οι Έλληνες πολίτες δεν έχουν τίποτα να περιμένουν.

Κι αν νομίζετε, κύριοι της Κυβέρνησης, ότι σήμερα κλείνει το θέμα, ότι μπαίνει μια τελεία, ένα στοπ σε αυτήν την πρωτοφανή υπόθεση, που ταλανίζει την εσωτερική επικαιρότητα και εκθέτει τη χώρα διεθνώς, κάνετε ένα πολύ μεγάλο λάθος. Διότι αυτή η σκοτεινή υπόθεση θα σας ακολουθεί και μέχρι τις επικείμενες εκλογές αλλά και μετά από αυτές. Διότι αυτή η σκοτεινή υπόθεση θα συνεχίζει να εκθέτει τη χώρα, διεθνώς, ιδιαίτερα όσο αρνείστε να συμμετάσχετε στην έρευνα που διεξάγει ταυτόχρονα το Ευρωπαϊκό Κοινοβούλιο. Και το σκάνδαλο αυτό δεν θα μείνει έτσι, γιατί δεν θα υπάρχει για πάντα αυτή η κυβερνητική πλειοψηφία, που μπορεί όλα να τα σκεπάζει, όλα να τα συγκαλύπτει, όλα να τα συσκοτίζει.

Κυρίες και κύριοι συνάδελφοι, το ΠΑΣΟΚ θα επιμείνει μέχρι τέλους στη διερεύνηση και αποκάλυψη της αλήθειας. Το ΠΑΣΟΚ θα επιμείνει και θα ξεσκεπάσει αυτόν τον παρακρατικό μηχανισμό, που στήθηκε μεθοδικά, που υφίσταται ακόμα και σήμερα που μιλάμε, που μας γυρίζει πάρα πολλά χρόνια πίσω και που συνιστά απειλή για την ίδια τη δημοκρατία και την ίδια τη χώρα. Το ΠΑΣΟΚ θα συνεχίσει και θα επιμείνει σε αυτόν τον αγώνα, γιατί είναι ζήτημα σεβασμού του πολίτη σε ένα σύγχρονο κράτος δικαίου, και αυτό για μας είναι αδιαπραγμάτευτο. Το ΠΑΣΟΚ θα επιμείνει και δεν θα υποχωρήσει, δεν θα συμβιβαστεί, δεν θα κάνει πίσω, γιατί πολύ απλά είναι ζήτημα δημοκρατίας.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κατρίνη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», δεκαέξι μαθήτριες και μαθητές και τρεις συνοδοί-εκπαιδευτικοί από το Δημοτικό Σχολείο Φαρών Αχαΐας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσουμε τον λόγο τώρα στον Πρόεδρο της Κοινοβουλευτικής Ομάδας του Συνασπισμού Ριζοσπαστικής Αριστεράς και Αρχηγό της Αξιωματικής Αντιπολίτευσης κ. Τσίπρα.

(Χειροκροτήματα από την πτέρυγα του ΣΥΡΙΖΑ)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Ευχαριστώ, κύριε Πρόεδρε.

Κυρίες και κύριοι συνάδελφοι, θα γνωρίζετε, φαντάζομαι, αυτό το συμπαθές πτηνό με το μεγάλο σώμα, τον μεγάλο λαιμό, τα γουρλωτά μάτια, που στερείται της δυνατότητας να πετάξει -ανήκει στην ομάδα των ατροπιδοφόρων πουλιών- και λέγεται στρουθοκάμηλος. Έχει ένα ιδιαίτερο χαρακτηριστικό η στρουθοκάμηλος ξέρετε: Κάθε φορά που αισθάνεται ότι κινδυνεύει βάζει το κεφάλι στην άμμο και έτσι έχει την αίσθηση, επειδή δεν βλέπει αυτό τον κίνδυνο, ότι δεν τον βλέπουν και οι υπόλοιποι. Σας θυμίζει κάτι η στρουθοκάμηλος, κυρίες και κύριοι συνάδελφοι;

(Χειροκροτήματα από την πτέρυγα του ΣΥΡΙΖΑ)

Εμένα μου θυμίζει την πολιτική συμπεριφορά του κ. Μητσοτάκη, που σήμερα έσπευσε, σε συνεργασία με τον Πρόεδρο της Βουλής κ. Τασούλα, να βάλει τη συζήτηση την ημέρα της συνόδου κορυφής για να μας πει «Δεν μπορούσα να έρθω, είχα ανειλημμένη υποχρέωση», και να κρυφτεί έτσι, για να έχει δικαιολογία να μην είναι εδώ στο Κοινοβούλιο να δώσει εξηγήσεις. Και νομίζει ότι έτσι θα γλιτώσει.

Ο κ. Μητσοτάκης, λοιπόν, είναι μια πολιτική στρουθοκάμηλος. Όταν υποθέτει ότι τα πράγματα τον ευνοούν, οργανώνει φιέστες, στις οποίες πρωταγωνιστεί ως σωτήρας, ως καλός καπετάνιος, ως κυβερνήτης. Όταν τα πράγματα είναι σκούρα, κρύβεται πίσω από τις διεθνείς εξελίξεις, κρύβεται πίσω από τα φυσικά φαινόμενα, κρύβεται πίσω από τους συνεργάτες του.

Κρύφτηκε στη φονική φάση της πανδημίας, αλλά τον αποκάλυψε ο ίδιος ο κ. Τσιόδρας. «Αποτύχαμε παταγωδώς» μας είπε προχθές.

Κρύβεται εδώ κι έναν χρόνο, επτά μήνες περίπου από τότε που ξεκίνησε ο πόλεμος, πίσω από τον Πούτιν για την ακρίβεια που σαρώνει νοικοκυριά και επιχειρήσεις. Αλλά τον αποκαλύπτουν τα επίσημα στοιχεία της EUROSTAT, που δείχνουν ότι η Ελλάδα είναι μακράν από τις χειρότερες -αν όχι η χειρότερη, η πιο ακριβή χώρα- στο ηλεκτρικό ρεύμα σε όλη την Ευρωπαϊκή Ένωση.

Κρύβεται και τώρα από τη συζήτηση για τις υποκλοπές, σε μια πράξη πρωτοφανούς πολιτικής δειλίας πίσω από τον ανιψιό του, πίσω από τον πρώην διοικητή της ΕΥΠ, τον κ. Κοντολέοντα, πίσω από τα πρόσωπα στα οποία ο ίδιος ανέθεσε ευθύνες και στα οποία τώρα φορτώνει τις ευθύνες.

Και κρύβεται κυρίως πίσω από αυτό το όνειδος για τη δημοκρατία μας, το όνειδος του απορρήτου, όνειδος για το πολιτικό μας σύστημα, για τη λειτουργία του Κοινοβουλίου και όνειδος για τη χώρα, εφόσον επιτρέψουμε τελικά να περάσει η συγκάλυψη ενός τόσο κορυφαίου σκανδάλου.

Τι ακριβώς όμως νομίζει ο κ. Μητσοτάκης ότι θα καταφέρει με αυτόν τον τρόπο αναρωτιέμαι; Νομίζει σαν τη στρουθοκάμηλο ότι δεν τον βλέπουμε; Νομίζει ότι θέτοντας ζήτημα απορρήτου και εκτοξεύοντας απειλές περί ποινών φυλάκισης σε όσους μιλήσουν θα ξεμπερδέψει με αυτό το όνειδος; Ότι προστατεύοντας τους κρίσιμους μάρτυρες και αποκλείοντάς τους από την εξεταστική επιτροπή πιστεύει ότι έτσι θα κρατήσει για πάντα τα στόματα κλειστά; Ή ότι βάζοντας σε συνεννόηση με τον Πρόεδρο τη συζήτηση σήμερα θα αποφύγει να απαντήσει στα ερωτήματα που σκοπεύω να του θέσω; Δεν θα ξανάρθει στη Βουλή; Θα έχουμε κι άλλες ευκαιρίες. Δεν είναι μόνο η συζήτηση για την εξεταστική. Δεν θα βρεθούμε σε αντιπαράθεση; Δεν θα κάνουμε διάλογο; Θα κρυφτεί μέχρι τις εκλογές; Κάποια στιγμή θα έρθει.

Εγώ απλά θα περιμένω να δω για πόσο ακόμα θα αντέχει να έχει το κεφάλι του στο χώμα και να παριστάνει ότι τάχα κανείς δεν τον βλέπει. Είναι πράγματι ένα συγκλονιστικό θέαμα. Πάνω από όλα θα έλεγα ότι είναι μια τρανή απόδειξη της ενοχής του.

Διότι το σκάνδαλο της συγκάλυψης είναι εξίσου σοβαρό με το σκάνδαλο αυτό καθαυτό, το σκάνδαλο των παρακολουθήσεων. Πρόκειται για ένα δίδυμο σκάνδαλο, το τέρας -μιας και σας αρέσει να μιλάτε για τερατογένεση- με τα δύο κεφάλια που το ένα τροφοδοτεί το άλλο.

Ας δούμε όμως -και θα προσπαθήσω να είμαι όσο πιο επιγραμματικός γίνεται- τι αποκάλυψε αυτή, η έστω και κολοβή διαδικασία, της εξεταστικής επιτροπής. Με απόλυτη ευθύνη της πλειοψηφίας ήταν κολοβή η διαδικασία.

Τρία είναι τα βασικά συμπεράσματα. Πρώτον: «Predator» ίσον ΕΥΠ, ΕΥΠ ίσον «Predator», τελεία, παράγραφος. Πρώτο συμπέρασμα. Το ίδιο επιτελικό κέντρο αποφάσιζε ποιος είναι ο στόχος και είχε δύο βασικά εργαλεία, την επίσημη επισύνδεση, την νομότυπη και επίσημη, την παραδοσιακή, με εντολή της κατά την κρίση της ανέλεγκτης -έτσι είπε, τα κατέθεσε ο κ. Ράμμος στην εξεταστική- κ. Βλάχου, εισαγγελέως.

Άρα, λοιπόν, το ένα ήταν η επίσημη διαδικασία με εντολή της κατά την κρίση της ανέλεγκτης εισαγγελέως και το δεύτερο εργαλείο ήταν το παράνομο λογισμικό «Predator». Όταν δεν μπορούσε να χρησιμοποιηθεί το ένα, χρησιμοποιούσαν το άλλο. Και μάλιστα για κακή τους τύχη οι δύο μόνο -η κορυφή του παγόβουνου είναι- περιπτώσεις πολιτικών που μέχρι σήμερα έχουν αποκαλυφθεί, η περίπτωση του κ. Ανδρουλάκη και του κ. Σπίρτζη και οι δύο -για κακή τους τύχη- δέχθηκαν το ίδιο link, το ίδιο μήνυμα για να μολυνθεί το κινητό τους τηλέφωνο με το κακόβουλο και παράνομο λογισμικό. Γίνονταν, φαίνεται, και οικονομίες κλίμακας στο μαγαζί, δεν έστελναν πολλά και διαφορετικά.

Όμως, ειδικότερα και σύμφωνα με την κατάθεση του κ. Ανδρουλάκη αλλά και του επικεφαλής της ΑΔΑΕ, κ. Ράμμου, η παρακολούθηση του Προέδρου του ΠΑΣΟΚ - ΚΙΝΑΛ συνέπεσε ακριβώς με την περίοδο που ήταν υποψήφιος για την Προεδρία του ΚΙΝΑΛ. Όμως, μόλις εκλέχθηκε η παρακολούθηση σταμάτησε πρόωρα, εξέλειψαν τότε ως διά μαγείας οι εθνικοί λόγοι που δήθεν την επέβαλαν.

Σε ό,τι δε αφορά την υπόθεση του δημοσιογράφου κ. Κουκάκη -για εθνικούς λόγους και αυτός παρακολουθείτο- προκύπτει ότι η νομότυπη παρακολούθηση σταμάτησε ακριβώς όταν κατέθεσε στην ΑΔΑΕ την καταγγελία του, ώστε η αρχή να του γνωστοποιήσει αν παρακολουθούνται οι επικοινωνίες του. Και τότε ακριβώς ο κ. Μητσοτάκης άλλαξε τον νόμο για να μην μπορεί η ΑΔΑΕ να τον ενημερώσει. Και τότε ακριβώς ξεκίνησε η μη νομότυπη παρακολούθηση από το παράνομο λογισμικό «Predator». Τι τρομακτικές συμπτώσεις. Και οι συμπτώσεις συνεχίζονται. Στις 29 Ιουλίου, μέρα συνεδρίασης της Επιτροπής Θεσμών και Διαφάνειας με αφορμή την υπόθεση Κουκάκη, ο κ. Ανδρουλάκης υπέβαλε αίτηση έρευνας στην ΑΔΑΕ σχετικά με την προσπάθεια παγίδευσης του τηλεφώνου του με το παράνομο, κακόβουλο λογισμικό «Predator», όπως είχε ταυτοποιήσει με τη συνδρομή της αρμόδιας επιτροπής του Ευρωπαϊκού Κοινοβουλίου.

Εκείνη την ημέρα, λοιπόν, ακριβώς ο Διοικητής της ΕΥΠ, ο κ. Κοντολέων έδωσε εντολή για καταστροφή του αρχείου όλων των επισυνδέσεων του προγενέστερου διαστήματος. Κοίτα να δεις, δεν μπορούσε να το κάνει πιο πριν, ούτε λίγο πιο μετά, εκείνη τη μέρα ακριβώς! Και φυσικά οι συμπτώσεις συνεχίζονται και στην υπόθεση Σπίρτζη.

Ο Χρήστος Σπίρτζης προχώρησε στις 13 Νοεμβρίου -ως καθ’ ύλην αρμόδιος τομεάρχης του ΣΥΡΙΖΑ για τα ζητήματα προστασίας του πολίτη, στα οποία συμπεριλαμβάνεται και το χαρτοφυλάκιο της Εθνικής Υπηρεσίας Πληροφοριών- σε καταγγελίες για τον τρόπο με τον οποίον η Εθνική Υπηρεσία Πληροφοριών παρακολουθεί πολίτες με βάση τις ιδεολογικές και πολιτικές τους προτιμήσεις, σύμφωνα με αποκάλυψη τότε της «Εφημερίδας των Συντακτών».

Στις 15 Νοεμβρίου, δύο ημέρες μετά, ο Χρήστος Σπίρτζης προχωρά στην κατάθεση επίκαιρης ερώτησης προς τον Πρωθυπουργό. Και την ίδια ημέρα ακριβώς γίνεται και ο ίδιος στόχος παρακολούθησης με το ίδιο ακριβώς μήνυμα παγίδευσης που επιχειρήθηκε να μολυνθεί το κινητό τηλέφωνο του κ. Ανδρουλάκη με το κακόβουλο λογισμικό «Predator».

Δεν νομίζω, κυρίες και κύριοι συνάδελφοι, ότι χρειάζεται να προχωρήσουμε πολύ παρακάτω, να συνεχίσουμε για πολύ ακόμα να μιλάμε για συμπτώσεις. Δεν πρόκειται για συμπτώσεις. Πρόκειται για μια παράνομη, για μια παρακρατικού χαρακτήρα, για μια μαφιόζικου χαρακτήρα λειτουργία της Εθνικής Υπηρεσίας Πληροφοριών υπό την πλήρη εποπτεία και υπό την πλήρη γνώση φυσικά του Πρωθυπουργού και πολιτικού της προϊσταμένου, κ. Μητσοτάκη.

(Χειροκροτήματα από την πτέρυγα του ΣΥΡΙΖΑ)

Θα μιλήσω, λοιπόν, σήμερα με τη γλώσσα της αλήθειας, Σύντομα -όπως είπα- περιεκτικά, με ονόματα και διευθύνσεις. Γιατί; Γιατί αυτά που θα πω σήμερα καταγράφονται στα Πρακτικά κι αυτά τα Πρακτικά κάποτε θα ανασυρθούν. Συζητάμε το πόρισμα μιας διαδικασίας η οποία με ευθύνη της Πλειοψηφίας ήταν παρωδία. Όμως, βγήκαν κάποια συμπεράσματα. Και αυτά που σήμερα θα πούμε, κάποτε θα κριθούν. Οφείλουμε, λοιπόν, περιεκτικά να μιλήσουμε πολύ συγκεκριμένα.

Άρα, λοιπόν, αυτό είναι το πρώτο συμπέρασμα της «κολοβής» εξεταστικής. Το πρώτο συμπέρασμα είναι ότι «Predator» ίσον ΕΥΠ, ΕΥΠ ίσον «Predator».

Δεύτερο συμπέρασμα. Ποιος προμήθευε αυτό το παράνομο λογισμικό στον κ. Μητσοτάκη; Προφανώς μια εταιρεία που κάνει αυτή τη δουλειά. Μάλιστα. Ποιοι φαίνεται να είναι οι επιχειρηματίες που εμπορεύονται το «Predator»; Ας μιλήσουμε κάποια στιγμή και με ονόματα, ιδίως –επαναλαμβάνω- όταν αυτά καταγράφονται και θα μείνουν. Διότι αύριο μπορεί να πει κάποιος ότι δεν μας είπες ποιοι ήταν, δεν ήξερες;

Κοιτάξτε, κυρίες και κύριοι συνάδελφοι, παρά την προσπάθεια, την μεγάλη προσπάθεια να κρύψουν τα ίχνη τους μέσα από διαρκείς εξαγορές και μεταβιβάσεις εταιρειών που συγκροτούν όλο αυτό το δαιδαλώδες οικοδόμημα, η έρευνα αποδεικνύει -και όσα ειπώθηκαν, κυρίως όμως όσα αποκρύφθηκαν στην εξεταστική με ευθύνη της Πλειοψηφίας- ότι πίσω από όλα κρύβονται τα ίδια πρόσωπα. Ποιοι είναι αυτοί; Έχετε ακούσει κάτι; Πήρε το μάτι σας ποτέ κανένα δημοσίευμα; Εμένα πάλι δεν πήρε κανένα δημοσίευμα. Έχουν χυθεί τόνοι μελανιού για να προσπαθήσουν να μας πείσουν -όσοι δημοσιογράφοι ασχολούνται με το θέμα αυτό και όσα μεγάλα μέσα ενημέρωσης έχουν ασχοληθεί- ότι αυτά είναι μια κανονικότητα. Δεν βαριέσαι, γίνονται, συμβαίνουν αυτά. Όπως στην εποχή μας συμβαίνουν και άλλα. Συμβαίνει.

Δεν συμβαίνει να έχουμε 3 δισεκατομμύρια αισχροκέρδεια της ΔΕΗ και των άλλων παρόχων και ο κόσμος να μην μπορεί να πληρώσει το ρεύμα; Συμβαίνουν αυτά. Βιασμοί στο αστυνομικό τμήμα δεκαεννιάχρονης. Συμβαίνουν αυτά. Πέφτουν από τα παράθυρα φοιτητές στο Αριστοτέλειο Πανεπιστήμιο, διότι στριμώχνονται μέσα σε μια αίθουσα και δεν μπορούν να λειτουργήσουν. Συμβαίνουν αυτά.

Και με την εξεταστική τώρα, με το θέμα του «Predator». Αναθέσεις 7,5 δισεκατομμυρίων; Συμβαίνουν αυτά. Πρώτη στους θανάτους από πανδημία, τριάντα πέντε χιλιάδες νεκροί; Συμβαίνουν αυτά.

Όλα συμβαίνουν στην εποχή μας, έτσι και εδώ. Τί συμβαίνει; Παρακολουθήσεις. Συμβαίνουν αυτά! Ποιοι, πώς, πού; Δεν ξέρουμε. Έχουμε υποχρέωση, λοιπόν, να μιλήσουμε με ονόματα και δεν χρειάζεται να πάμε μακριά, γιατί αυτοί για τους οποίους δεν έχει γίνει συζήτηση καθόλου το τελευταίο διάστημα, είναι ακριβώς όσοι ο κ. Μητσοτάκης και η κυβερνητική πλειοψηφία αρνήθηκε τρεις φορές και κίνησε γη και ουρανό, προκειμένου να μην κληθούν να εξεταστούν, αυτοί είναι. Είναι οι αξιότιμοι επιχειρηματίες κ. Φέλιξ Μπίτζιος, κ. Γιάννης Λαβράνος, κ. Γιάννης Λαβράνος και κ. Φέλιξ Μπίτζιος, κ. Φέλιξ Μπίτζιος και κ. Γιάννης Λαβράνος. Τους ξέρετε; Δεν ακούσαμε να τους λέτε. Έχετε και δευτερολογία. Αυτοί δεν εκλήθησαν στην εξεταστική. Δεν εκλήθησαν. Και αναρωτιέμαι εγώ τώρα -διότι εγώ δεν θέλω να προδικάσω και να ρίξω ευθύνες σε επιχειρηματίες- τι ακριβώς φοβάται ο κ. Μητσοτάκης και η κοινοβουλευτική Πλειοψηφία, κύριοι; Ήσασταν πολλοί από εσάς στην εξεταστική επιτροπή, όπου κινήσατε γη και ουρανό για να μην κληθούν να καταθέσουν. Τί ακριβώς φοβάται;

(Χειροκροτήματα από την πτέρυγα του ΣΥΡΙΖΑ)

Φοβάται μην μιλήσουν; Αφού μπορούν να επικαλεσθούν και αυτοί το απόρρητο. Το απόρρητο δεν έχει επιβάλει ο Πρωθυπουργός; Τί φοβάται; Γιατί τους κρύβει; Γιατί; Και για πόσο, εν τοιαύτη περιπτώσει, διότι εγώ τους φόβους του δεν μπορώ να τους γνωρίζω. Ενδεχομένως, να φοβάται ότι κάποιοι δεν θα επικαλεσθούν το απόρρητο, γι’ αυτό δεν τους φωνάζει, ξέρω εγώ! Για πόσο, όμως, θα μπορεί αυτή η πολιτική στρουθοκάμηλος να τους κρύβει και να κρύβεται;

(Χειροκροτήματα από την πτέρυγα του ΣΥΡΙΖΑ)

Και, εντάξει, δεν τους φώναξε στην εξεταστική, εντάξει, πήγατε και την Θεσμών και Διαφάνειας ενάμιση μήνα πιο μετά για την υπόθεση Σπίρτζη -όσο πιο μετά μπορούσατε- αλλά κάποια στιγμή θα συνεδριάσει, εκτός κι αν την καταργήσετε και αυτήν. Εκτός και αν αλλάξετε σύνθεση. Μια ωραία ιδέα, να αλλάξετε τη σύνθεση της Θεσμών και Διαφάνειας, προχωρήστε.

Επίσης, εντάξει, δεν ήλθε σήμερα ο κ. Μητσοτάκης εδώ στη Βουλή. Δεν καταλαβαίνει ότι κάποια στιγμή θα τον έχω εδώ απέναντί μου πρόσωπο με πρόσωπο και θα τον ρωτήσω ποιες ήταν οι σχέσεις του με τους εν λόγω επιχειρηματίες; Απλά τους γνώριζε, απλά τους είχε ακουστά ή μήπως κάποιος εξ αυτών τον συμβούλευε σε μόνιμη και τακτική βάση;

Όπως, επίσης, θα τον ρωτήσω να μου απαντήσει αν έχει ποτέ συναντήσει ως Πρωθυπουργός, όχι στη ζωή του, τον κ. Ντίλιαν, τον Ισραηλινό. Ξέρετε, ο κοινοβουλευτικός διάλογος γι’ αυτό έχει αξία, γι’ αυτό είναι ωραίο πράγμα η Βουλή, θέτεις ερωτήματα, παίρνεις απαντήσεις ή δεν παίρνεις απαντήσεις, που και με αυτό όμως βγάζεις συμπεράσματα. Έτσι είναι η δημοκρατία. Διάλογος ανοικτός, στο φως, συμπεράσματα! Δεν είναι ομερτά η δημοκρατία. Δεν ισχύει μέσα στο ελληνικό Κοινοβούλιο ο νόμος της σιωπής και του απορρήτου. Αυτά ίσχυαν κάποτε στη Σικελία και στο Σικάγο, αλλά όχι στη δημοκρατία!

(Χειροκροτήματα από την πτέρυγα του ΣΥΡΙΖΑ)

Πάμε τώρα στο τρίτο και βασικό συμπέρασμα της εξεταστικής. Δεν υπάρχει γενικά σκάνδαλο υποκλοπών, ούτε αυτό το σκάνδαλο είναι σκάνδαλο Δημητριάδη, Κοντολέοντα, Λαβράνου, Μπίτζιου, ή δεν ξέρω εγώ ποιανού άλλου επιχειρηματία. Υπάρχει σκάνδαλο και έχει ονοματεπώνυμο. Υπάρχει σκάνδαλο Μητσοτάκη. Τελεία!

(Χειροκροτήματα από την πτέρυγα του ΣΥΡΙΖΑ)

Και οι συνεργοί του, ο κ. Κοντολέων, σήμερα ο κ. Δεμίρης που έχει ίδιες ευθύνες με αυτές του κ. Κοντολέοντος και μια σειρά άλλοι, είναι απλά συνεργοί του. Διότι, αλήθεια, ποιος μπορεί να πιστεύει ότι δεν γνώριζε ο εγκέφαλος του επιτελικού κράτους που έβαλε κάτω από τις φτερούγες του ακόμη και την ΕΥΠ, για να αναβαθμίσει δήθεν την εθνική ασφάλεια, τι συνέβαινε; Αυτός που μετέτρεψε τελικά την Εθνική Υπηρεσία Πληροφοριών σε οικογενειακό γραφείο υποκλοπών.

Αν δεν γνώριζε, λοιπόν, ο κ. Μητσοτάκης αν όλοι εξαπατήθηκαν από τον κ. Δημητριάδη και τους φίλους του, τότε γιατί έσπευσε να ακυρώσει κάθε προσπάθεια διερεύνησης, δήθεν για λόγους εθνικής ασφάλειας με την επίκληση του απορρήτου; Και αλήθεια, απόρρητο έναντι τίνος; Της Βουλής; Της Επιτροπής Θεσμών και Διαφάνειας; Της εξεταστικής επιτροπής που συστήνεται με βάση το Σύνταγμα ακριβώς για να ελέγξει και να βρει την αλήθεια;

Αυτό, κυρίες και κύριοι συνάδελφοι, δεν είναι απόρρητο, αυτό είναι ρητό. Ρητό στοιχείο ενοχής και επιδίωξης συγκάλυψης!

(Χειροκροτήματα από την πτέρυγα του ΣΥΡΙΖΑ)

Επικαλέστηκε ο κ. Μητσοτάκης το απόρρητο, προκειμένου να αδρανοποιήσει στην πράξη την εξεταστική επιτροπή. Να δικαιολογήσει τον αποκλεισμό κρίσιμων μαρτύρων, την αποδοχή της άρνησης κατάθεσης κρίσιμων εγγράφων, αλλά και την καταστροφή των αποδεικτικών στοιχείων, με προφανή στόχο τη συσκότιση της υπόθεσης και την εξαφάνιση στοιχείων που μπορεί να οδηγήσουν σε απόδοση και ποινικών ευθυνών. Και αυτό, επίσης όπως γνωρίζετε -όσοι καλά ξέρετε τα νομικά- αποτελεί αυτοτελές αδίκημα.

Δεν χρειάζεται, όμως, ειδικά κυρίες και κύριοι συνάδελφοι της Συμπολίτευσης να σας πω τίποτα περισσότερο εγώ. Απλά, θα σας διαβάσω το παρακάτω απόσπασμα, για να φρεσκάρω τη μνήμη σας. Δεν είναι δα και πολύ μακρινή η μέρα που ειπώθηκαν αυτά τα λόγια που θα σας διαβάσω. Πρόσφατα ειπώθηκαν.

«Το να προκλήθηκαν τα γεγονότα από κυβερνητική πρωτοβουλία, είναι εκτός από αντιδημοκρατικό και παράνομο, τόσο πέρα από κάθε όριο νοσηρής φαντασίας και πολιτικής ανοησίας που είναι αδιανόητο. Παραμένει, όμως, επιτακτική η ανάγκη να ξεκαθαριστεί ποιοι και με ποια δικαιολογία ζήτησαν κάτι τέτοιο, ποιοι και πώς το ενέκριναν. Η επίκληση του απορρήτου σε τέτοιες περιπτώσεις υποτάσσεται στην ανάγκη κάθαρσης του δημόσιου βίου».

Δεν τα είπα εγώ αυτά ούτε κάποιος άλλος Βουλευτής της Αντιπολίτευσης, αλλά ο πρώην Πρωθυπουργός και πρώην Αρχηγός της παράταξής σας τα είπε αυτά, ο κ. Καραμανλής.

Ο κ. Μητσοτάκης, λοιπόν, επέλεξε το απόρρητο από την κάθαρση. Επέλεξε το σκοτάδι από το φως, όπως και η στρουθοκάμηλος. Το ερώτημα είναι για πόσο ακόμα;

(Χειροκροτήματα από την πτέρυγα του ΣΥΡΙΖΑ)

Σε κάθε περίπτωση επαναλαμβάνω: Αυτή του η επιλογή μαρτυρά την απόλυτη ενοχή του. Θα το κάνω όσο πιο σαφές γίνεται. Η δημοκρατία μας δεν μπορεί να συμβιβαστεί και δεν θα συμβιβαστεί με το σκοτάδι. Η εξεταστική διερεύνησε, όσο της το επιτρέψατε, τις υποθέσεις Ανδρουλάκη και Κουκάκη. Για την υπόθεση Σπίρτζη, όμως, την παγίδευση του κινητού του τηλεφώνου, φροντίσατε να μην υπάρξει συζήτηση ούτε στην εξεταστική ούτε στη Θεσμών και Διαφάνειας.

Η υπόθεση Σπίρτζη δεν είναι υπόθεση Σπίρτζη, είναι υπόθεση ΣΥΡΙΖΑ. Πρόκειται για έναν στενό μου συνεργάτη, μέλος της Πολιτικής Γραμματείας και της Κεντρικής Επιτροπής. Κάθε φορά που βρίσκονταν σε συνεδρίαση τα όργανα του ΣΥΡΙΖΑ, είχαν τη δυνατότητα αυτοί οι κύριοι να ανοίγουν το λογισμικό και να τα ακούν όλα. Και να τα βλέπουν όλα! Αυτές, λοιπόν, οι υποκλοπές εις βάρος του κόμματος της Αξιωματικής Αντιπολίτευσης και άλλων κομμάτων, όσο και αν το θέλετε, δεν θα μείνουν στο σκοτάδι και οι ευθύνες σας θα αποδοθούν. Αυτή η υπόθεση δεν κλείνει εδώ. Και πριν πάω στο γιατί δεν κλείνει εδώ, να πω και κάτι ακόμη.

Ένα κρίσιμο ερώτημα είναι: Τι απέγινε το «Predator»; Τι απέγινε; Βούλιαξε; Το πήρε κάποιος και έφυγε; Δεν υπάρχει σήμερα που μιλάμε; Ή μήπως έχει τελειώσει το θέμα, επειδή γράψανε δυο πρωτοσέλιδα εφημερίδων και τρεις στημένες δημοσκοπήσεις; Ή και μη στημένες να είναι. Πήγα και συνάντησα τον αγρότη, τον κτηνοτρόφο που δεν έχει να πληρώσει το ρεύμα και αναγκάζεται να σφάζει τα ζωντανά του. Προφανώς, άμα τον ρωτήσεις αυτόν «ποιο είναι το σημαντικότερο θέμα που σε απασχολεί;», δεν θα σου πει οι υποκλοπές. Θα σου πει η ακρίβεια, η ζωή του, η καθημερινότητα, η οικονομία!

Όποιον και να ρωτήσεις, όμως, σε αυτή τη χώρα αν μπορεί η Δημοκρατία να προχωρήσει με τέτοιες μεθοδεύσεις, με την αθλιότητα των υποκλοπών, με τη συρρίκνωση της ίδιας της κοινοβουλευτικής διαδικασίας, ό,τι κόμμα και αν έχει ψηφίσει στη ζωή του, δεν θα σου απαντήσει «ναι, μπορεί να προχωρήσει».

Αυτό το βάρος, αυτό το όνειδος θα το κουβαλάει για πάντα στην πολιτική του καριέρα ο κ. Μητσοτάκης, λοιπόν. Άρα, ένα κρίσιμο ερώτημα: Τι γίνεται τώρα; Ποιους ακούν; Ποιοι ακούν; Τι γίνεται με τα κινητά τηλέφωνα που λάβανε μηνύματα, με αυτά που δεν μπορούν να βγουν στη δημοσιότητα, είτε γιατί κυριαρχεί το πέπλο της σιωπής είτε γιατί έχουν σβηστεί τα στοιχεία;

Έρχομαι, λοιπόν, στο προκείμενο. Η υπόθεση αυτή δεν θα κλείσει με το τέλος της εξεταστικής - παρωδίας. Η συνέχεια θα δοθεί στην Επιτροπή Θεσμών και Διαφάνειας, όποτε και αν αποφασίσετε να συνεδριάσει. Η συνέχεια θα δοθεί στην επιτροπή του Ευρωπαϊκού Κοινοβουλίου, στην Επιτροπή PEGA, που έρχεται αρχές Νοέμβρη στην Αθήνα για να εξετάσει κρίσιμους μάρτυρες. Ας κρυφτούν, λοιπόν!

Η συνέχεια θα δοθεί και στην επιτροπή του Ευρωπαϊκού Κοινοβουλίου. Ας μην πάει ο κ. Μητσοτάκης να απαντήσει. Απόδειξη της ενοχής του θα είναι μια ακόμη φορά.

Και τέλος, η συνέχεια θα δοθεί ούτως ή άλλως στην ελληνική δικαιοσύνη.

Κλείνω, λέγοντας το εξής: Εδώ δεν υπάρχει μόνο γενική πολιτική ευθύνη. Υπάρχει και κάτι ακόμα, για να δείτε πώς τελικά η ζωή κάνει κύκλους. Υπάρχει και η περιβόητη ατομική ευθύνη. Για αυτή δεν μας μιλούσε ο Πρωθυπουργός τόσον καιρό στην πανδημία; Υπάρχει η ατομική ευθύνη του επικεφαλής, του πολιτικού προϊσταμένου της ΕΥΠ, η ατομική ευθύνη του Πρωθυπουργού των υποκλοπών, του κυβερνήτη των «κοριών», που κρύφτηκε και κρύβεται κάθε φορά που έρχεται η ώρα να αναμετρηθεί με τις ευθύνες του.

Θέλει να αποδείξει, έστω και τώρα, ότι δεν γνώριζε; Θέλει να αποδείξει, έστω και τώρα, ότι δεν ενέκρινε έστω αυτό το εύρος αυτής της αθλιότητας; Ιδού η Ρόδος, ιδού και το πήδημα! Ας φέρει αύριο την ακύρωση της τροπολογίας για την ΑΔΑΕ και την άρση της απαγόρευσης ενημέρωσης όσων έχουν τεθεί σε παρακολούθηση και κυρίως, αύριο, ο ίδιος, ως πολιτικός προϊστάμενος της ΕΥΠ, να ζητήσει την άρση του απορρήτου, αντί να το επικαλείται, ώστε να λάμψει η αλήθεια ενώπιον της αρμόδιας επιτροπής της Βουλής, της Επιτροπής Θεσμών και Διαφάνειας.

(Χειροκροτήματα από την πτέρυγα του ΣΥΡΙΖΑ)

Έχει τη δυνατότητα να αποδείξει ότι δεν είναι ένοχος ή, εν πάση περιπτώσει, έστω ότι δεν ενέκρινε, δεν γνώριζε αυτό το βάθος της αθλιότητας, να περιορίσει τουλάχιστον τη ζημιά, όχι την προσωπική, αλλά τη ζημιά στη δημοκρατία και στην εμπιστοσύνη του πολίτη απέναντι στο πολιτικό σύστημα.

Αν επιλέξει, όμως, για μια ακόμη φορά τον ρόλο του συμπαθούς αυτού πτηνού, τον ρόλο της στρουθοκαμήλου, τον δρόμο και τον ρόλο της συγκάλυψης, ας γνωρίζει τουλάχιστον ότι αυτός ο δρόμος είναι πολύ ολισθηρός και ότι όλες οι δημοκρατικές δυνάμεις του τόπου, είτε σήμερα βρίσκονται στην Αντιπολίτευση είτε και στη Συμπολίτευση -γιατί εγώ δεν πιστεύω ότι κάποιος έχει το προνόμιο και στη συντηρητική παράταξη υπάρχουν δημοκρατικές δυνάμεις και δημοκράτες πολιτικοί- όταν έρθει η ώρα θα πράξουμε το καθήκον μας.

Σε ό,τι μας αφορά -ας μιλήσω, τουλάχιστον, για μας- δεν θα χαριστούμε σε κανέναν. Διότι, αν χαριστούμε στον βιασμό της δημοκρατικής λειτουργίας, τότε θα είμαστε και εμείς συνένοχοι στο έγκλημα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθήτριες και μαθητές και δύο εκπαιδευτικοί συνοδοί τους από το 11ο Γυμνάσιο Πάτρας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Κύριε Πρόεδρε, θα ήθελα τον λόγο για ένα λεπτό.

**ΠΡΟΕΔΡΕΥΩΝ (Γεώργιος Λαμπρούλης):** Πριν συνεχίσουμε από τον κατάλογο, έχει ζητήσει για ένα λεπτό να παρέμβει ο κ. Κατρίνης. Μετά θα δώσουμε τον λόγο στον Κοινοβουλευτικό Εκπρόσωπο της Νέας Δημοκρατίας, τον κ. Μαρκόπουλο.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Ευχαριστώ, κύριε Πρόεδρε.

Θέλω να διευκρινίσω, επειδή ο μόλις αποχωρήσας Πρόεδρος της Αξιωματικής Αντιπολίτευσης, κοιτώντας προς την πλευρά των εδράνων του ΠΑΣΟΚ, είπε γιατί δεν κατονομάσαμε τα δύο πρόσωπα που σχετίζονται με τις εταιρείες που ερευνώνται σε αυτή την υπόθεση, το εξής. Δεν ήταν παρών το πρωί να ακούσει και την εισηγήτριά μας, την κ. Λιακούλη.

Προφανώς, δεν τον έχουν ενημερώσει ότι εμείς έχουμε ζητήσει να έρθουν ως μάρτυρες ή δεν έχει ακούσει τις τοποθετήσεις μας σε όλη τη διαδικασία της εξεταστικής επιτροπής. Προφανώς, δεν άκουσε και τον Πρόεδρο του ΠΑΣΟΚ εχθές, που στη συνέντευξη Τύπου μίλησε για τη συγκεκριμένη εταιρεία, που όλως τυχαίως έκανε συνεργασία με την ΕΛΑΣ και την ΕΥΠ το 2018 επί διακυβέρνησης ΣΥΡΙΖΑ.

Μπορεί ο κ. Τσίπρας να μην είχε υπαγάγει την ΕΥΠ τότε στη δική του δικαιοδοσία και να μη γνώριζε ότι η εταιρεία «KRIKEL» συνεργάστηκε τότε με ανάθεση 1 εκατομμυρίου ευρώ. Θα μπορούσε, όμως, να ρωτήσει αν η εταιρεία «KRIKEL» τότε ήταν νόμιμη και σήμερα είναι παράνομη.

Θα μπορούσε να ρωτήσει, κύριε Πρόεδρε, αν ο Υπουργός, ο οποίος υπέγραψε αυτή την, απευθείας, ανάθεση, είχε και κάποια ευνοϊκή μεταχείριση από την εισηγμένη εταιρεία, όπως ειπώθηκε, ευθέως χθες, από τον Πρόεδρό μας.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Άρα, εδώ, δεν θα έρχονται κάποιοι να λένε ότι η εταιρεία που μπήκε σε συμβάσεις με την ΕΛ.ΑΣ. το 2018 ήταν καλή και νόμιμη και ξαφνικά έγινε παράνομη. Θα πρέπει να αναλάβουν το μερίδιο της ευθύνης που τους αναλογεί και το οποίο είναι συντριπτικό.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

**ΙΩΑΝΝΗΣ ΡΑΓΚΟΥΣΗΣ:** Κυρία Πρόεδρε, μπορώ να έχω τον λόγο;

**ΠΡΟΕΔΡΕΥΟΥΣΑ (Σοφία Σακοράφα):** Ναι, κύριε συνάδελφε. Έχετε κάτι να πείτε;

**ΙΩΑΝΝΗΣ ΡΑΓΚΟΥΣΗΣ:** Θέλω να δώσω μια διευκρίνιση.

**ΠΡΟΕΔΡΕΥΟΥΣΑ (Σοφία Σακοράφα):** Ορίστε, έχετε τον λόγο για ένα λεπτό.

**ΙΩΑΝΝΗΣ ΡΑΓΚΟΥΣΗΣ:** Είναι λίγο πρωτόγνωρο -δεν ξέρω, κύριε Κατρίνη, εγώ τουλάχιστον δεν το έχω ξανασυναντήσει- ότι κάνατε μία τοποθέτηση τώρα, βασισμένος στο πού κοιτούσε ο Πρόεδρος του ΣΥΡΙΖΑ - Προοδευτική Συμμαχία, όταν έκανε τη συγκεκριμένη αναφορά.

Είναι βέβαιο ότι δεν θα μπορούσε να έχει κάνει την αναφορά για το ΠΑΣΟΚ - Κίνημα Αλλαγής, για τον απλούστατο λόγο ότι γνωρίζει πάρα πολύ καλά ότι οι συγκεκριμένοι επιχειρηματίες ήταν και στις δικές σας τις προτάσεις για να έρθουν ως μάρτυρες στην εξεταστική επιτροπή. Άρα, εκεί, έχετε κάνει ένα λάθος και νομίζω ότι θα ήταν σωστό να το διορθώσετε.

Το δεύτερο είναι κάτι το οποίο εσείς, βεβαίως, μπορεί να μη γνωρίζετε, αλλά με την ευκαιρία θα σας το πω. Η πρώτη ιστορία της ανάθεσης της «KRIKEL» είναι μία ιστορία που ξεκίνησε με διαγωνισμό, που έγινε επί Κυβέρνησης της Νέας Δημοκρατίας - ΠΑΣΟΚ, όταν Υπουργός ήταν ο κ. Κικίλιας. Αυτό είναι η πραγματικότητα.

Τα υπόλοιπα τα ξέρουμε και πολύ καλύτερα από όλα ξέρουμε ότι καμμία ανάμειξη δεν είχε το όνομα αυτής της εταιρείας με παράνομες υποκλοπές μέχρι να έρθει η ώρα να μάθουμε όλο αυτό το οποίο έκαναν εναντίον του κ. Ανδρουλάκη και εναντίον του κ. Κουκάκη. Αυτά απλώς προς διευκρίνιση.

**ΠΡΟΕΔΡΕΥΟΥΣΑ (Σοφία Σακοράφα):** Ωραία.

Ευχαριστώ πολύ, κύριε συνάδελφε.

Τον λόγο τώρα έχει ο Κοινοβουλευτικός Εκπρόσωπος της Νέας Δημοκρατίας, ο κ. Μαρκόπουλος.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Ευχαριστώ, κυρία Πρόεδρε.

Αγαπητοί συνάδελφοι, με τον κ. Τσίπρα θα συνεχίσουμε με ορνιθολογία. Εκτός από τη στρουθοκάμηλο υπάρχει και άλλο ένα πτηνό, ο παπαγάλος, που λέει συνέχεια τα ίδια και τα ίδια.

Στη συγκεκριμένη περίπτωση, από τον κ. Τσίπρα ακούσαμε τα ίδια και τα ίδια ψέματα. Τα ίδια και τα ίδια ψέματα!

Σας προκαλούμε. Ακούσαμε ότι ο Πρωθυπουργός υπεκφεύγει και δεν είναι σήμερα. Σας ρωτάμε: Προτάθηκε, ναι ή όχι, να γίνει η σημερινή συζήτηση την Τετάρτη και αρνηθήκατε; Προτείναμε, ναι ή όχι;

(Χειροκροτήματα από την πτέρυγα της Νέας Δημοκρατίας)

Ψεύδεται ο κ. Τσίπρας για μία ακόμη φορά. Γι’ αυτό, λοιπόν, εγώ μιλάω για παπαγαλισμό, μονότονα, των ίδιων και των ίδιων ψεμάτων. Και αν δεν μας πιστεύετε, ρωτήστε τους εκπροσώπους σας στη Διάσκεψη των Προέδρων. Είναι ο κ. Βούτσης εδώ, είναι η κ. Γεροβασίλη. Ρωτήστε τους.

Προτάθηκε, λοιπόν, ή δεν προτάθηκε η συζήτηση να γίνει την Τετάρτη και εσείς αρνηθήκατε; Ψέματα, παπαγαλισμός.

Επίσης, απείλησε τον κ. Μητσοτάκη ο κ. Τσίπρας ότι «στο επόμενο τετ-α-τετ θα τα πούμε». Την προηγούμενη Παρασκευή δεν ήμασταν εδώ πέρα, πάλι σε Ολομέλεια; Υπήρχε η ευκαιρία, υπήρχε το Βήμα να ρωτήσει τον Πρωθυπουργό, τον κ. Μητσοτάκη, οτιδήποτε θέλει. Αυτά, λοιπόν, είναι λεονταρισμοί και μάλιστα, πολύ φθηνού είδους.

Και επειδή εμένα μου αρέσει να μιλάω με πηγές, θέλω να σας διαβάσω τα εξής. Ο Αλέξης Τσίπρας στις 26 Αυγούστου του 2022 σε συζήτηση στη Βουλή σε επίπεδο Αρχηγών είπε: «Ουδέποτε επί των ημερών μου υπήρξε παρακολούθηση πολιτικού. Είμαι ξεκάθαρος. Δεν διανοηθήκαμε ποτέ να προβούμε σε υποκλοπές. Προφανώς και ποτέ δεν έδωσα εντολή παρακολούθησης για κανέναν πολιτικό». Θα σας διαβάσω και άλλη μία δήλωση, η οποία αρχικά έγινε στην εφημερίδα «ΤΑ ΝΕΑ» και μετά στον τηλεοπτικό σταθμό «ΣΚΑΪ» δεκαπέντε ημέρες μετά, από τον Στέργιο Πιτσιόρλα -τον δικό σας- τέως Πρόεδρο του ΤΑΙΠΕΔ και πολιτικό πρόσωπο, καθώς ο εκάστοτε Πρόεδρος του ΤΑΙΠΕΔ είναι ένα πολιτικό πρόσωπο. Τι έλεγε; Είπε: «Σοκαρίστηκα και προσφεύγω στη δικαιοσύνη για την παρακολούθησή μου επί Κυβέρνησης ΣΥΡΙΖΑ. Για πρώτη φορά δεκαπέντε ημέρες μετά…» -εννοούσε από αυτά που είπε ο κ. Τσίπρας- «…και ενώ λέγονταν άλλα…» -όσα είπε ο κ. Τσίπρας- «…έγινε παραδοχή ότι υπήρξε άμεση παρακολούθησή μου. Επί δεκαπέντε ημέρες λέγονταν ψέματα». Ερωτηθείς ο κ. Πιτσιόρλας τι θα έλεγε στον Αλέξη Τσίπρα αν τον είχε μπροστά του, είπε: «Θα του έλεγα ένα, Αλέξη, γιατί;». Μην κάνετε, λοιπόν, σε εμάς μαθήματα, και αφήστε τους στρουθοκαμηλισμούς, όταν παπαγαλίζετε ψέματα.

Θα πω κάτι και για το πόρισμά σας. Τεμπέλικο ήταν. Ήταν τεμπέλικο, ατεκμηρίωτο και αρπακολλατζίδικο. Θα κάνω μια αποκάλυψη, εδώ, από το Βήμα της Βουλής. Κανένας συνάδελφος -και δεν αναφέρομαι στην κ. Λιακούλη, η κ. Λιακούλη πήγε στην Αίθουσα 148 και είδε το πόρισμα το απόρρητο- από τον ΣΥΡΙΖΑ -ούτε ένας, ούτε ένας!- δεν πήγε στην Αίθουσα 148 για να διαβάσει το απόρρητο πόρισμα. Εσείς που κόπτεστε για το απόρρητο, εσείς που λέτε ότι οι Έλληνες δεν το έχουν μάθει και ότι οι Έλληνες πρέπει επιτέλους να το μάθουν! Γι’ αυτό σας λέω ότι είσαστε αδιάβαστοι, ατεκμηρίωτοι και αρπακολλατζήδες. Αυτό είσαστε. Και μην κουνάτε το δάχτυλο σε εμάς! Κυρίες και κύριοι, σήμερα εμείς, τα μέλη της κυβερνητικής Πλειοψηφίας, είμαστε εδώ με αίσθημα ευθύνης, καθήκοντος και με διάθεση διαφάνειας. Είμαστε εδώ. Δεν κρυβόμαστε. Άλλοι κρύβονται από τους πρώην συντρόφους τους!

Πάμε, όμως, να δούμε τις καταγγελίες. Τι έλεγαν; Και γιατί λέω ότι υπήρξε και πάλι παπαγαλισμός ψεμάτων από τον κ. Τσίπρα; Ήρθε εδώ με τη μεγάλη σοφία ο κ. Τσίπρας, και είπε: «Τελείωσε! Τελείωσε! Συνδέεται.». Υπήρξε, λέει, σύνδεση του παράνομου λογισμικού του «Predator» με το κινητό του Νίκου Ανδρουλάκη. Πού; Πότε; Σας προκαλώ, δώστε μας ένα στοιχείο. Σας προκαλώ να φέρετε ένα στοιχείο το οποίο να αποδεικνύει, μέσα από τη διαδικασία της εξεταστικής, ότι παρουσιάστηκε σύνδεση του «Predator» με κρατικές υπηρεσίες και πολύ περισσότερο με την ΕΥΠ.

Η δεύτερη κατηγορία λέει πως οι διαδικασίες της επισύνδεσης στο κινητό του Προέδρου του ΠΑΣΟΚ ήταν παράνομες. Προκαλώ ξανά και ρωτώ το εξής: Ποιος μάρτυρας κατέθεσε ότι υπήρξε σύνδεση μεταξύ παράνομης εντολής από την εισαγγελέα και από την ΕΥΠ για την επισύνδεση;

Τρίτον, ακούσαμε πως οι εταιρείες, λέει, «KRIKEL» και «INTELLEXA» συνδέονταν με την ΕΥΠ και το κράτος. Πού αποδείχτηκε; Πότε; Ψέματα! Ψέματα! Και σήμερα ο Πρόεδρός σας ψεύδεται για το ότι δεν παρακολουθούνταν επί των ημερών σας πολιτικά πρόσωπα, και τον διέψευσε ο δικός σας «σύντροφος», ο κ. Πιτσιόρλας. Ξέρετε, αυτά μου θυμίζουν λίγο και τους «ζαχαριαδικούς» και «αντιζαχαριαδικούς» της Τασκένδης του 1955 - 1956 που κατήγγελλαν ο ένας τον άλλον. Αυτά μας θυμίζουν! Πείτε μας εσείς ποιος μάρτυρας -και σας προκαλώ και προκαλώ και τον εκπρόσωπό σας τον κ. Ραγκούση- είπε ότι συνδέεται η «KRIKEL» και η «INTELLEXA» με την ΕΥΠ; Ψέματα! Ψέματα! Ψέματα! Ακούστηκε πουθενά σύνδεση του Μαξίμου σε όλη τη διαδικασία της εξεταστικής με τις επίμαχες εταιρείες και με το «Predator»; Ακούστηκε πουθενά το όνομα του Πρωθυπουργού; Ακούστηκε πουθενά το όνομα των συνεργατών του; Πουθενά. Σας προκαλώ ξανά, σας «πετάω το γάντι» εδώ από το πιο επίσημο Βήμα, φέρτε στοιχεία.

Διάβασα το πόρισμά σας, κυρίες και κύριοι του ΣΥΡΙΖΑ. Δεν θα πέσω στο επίπεδο του συναδέλφου σας που για τους «FINANCIAL TIMES» και για τα όσα θετικά έγραφαν για την οικονομία της χώρας μας, έλεγε ότι έπαιρναν ναρκωτικά. Αυτά είναι για εσάς, δεν είναι για εμάς. Μακριά από το δικό μας ήθος! Θα πω, όμως, ξεκάθαρα πως το πόρισμά σας αποτελεί την επιτομή της διαστρέβλωσης και την επιτομή τού πώς το άσπρο γίνεται μαύρο. Σήμερα, για να εξηγούμαστε, βρισκόμαστε και συζητάμε αυτό το πόρισμα γιατί υπήρξε μία ξεκάθαρη θέση του Κυριάκου Μητσοτάκη, η ξεκάθαρη βούληση να έρθουν τα πράγματα στο φως. Σε ουδέτερο πολιτικό χρόνο ο Πρωθυπουργός έδωσε εντολή να κινηθούν οι διαδικασίες. Άλλοι συσκότισαν. Άλλοι έφτιαξαν μία «new age» στάση κατά των συναδέλφων τους. Θυμηθείτε -θα το ξαναπώ- την ταινία «Οι Ζωές των Άλλων».

Ο Κυριάκος Μητσοτάκης πρώτος ζήτησε διαφάνεια, κάτι που ποτέ, ποτέ -θα το πω και τρίτη φορά- ποτέ δεν το έκανε ο δικός σας Αρχηγός για την υπόθεση Πιτσιόρλα και Σαγιά, του Προέδρου του ΤΑΙΠΕΔ και του Σαγιά, ο οποίος ήταν ο δικός σας Δημητριάδης. Τι έπραξε, λοιπόν, ο Πρωθυπουργός, σε αντίθεση με τον Αρχηγό σας; Έφερε τη δικλείδα του δεύτερου εισαγγελέα ως θεσμικό ανάχωμα για να έχουμε πλέον νομιμοποίηση κάθε επισύνδεσης με δεύτερη υπογραφή. Εσείς τι κάνατε το 2018; Τη διάταξη αυτή την καταργήσατε. Αυτό είναι η επιτομή της υποκρισίας σας. Αμέσως μετά τις καταγγελίες του Προέδρου του ΠΑΣΟΚ - Κινήματος Αλλαγής, η Κυβέρνηση ενεργοποίησε τις σχετικές κοινοβουλευτικές διαδικασίες. Ζήτησε προσωπικά ο Πρωθυπουργός από τον Υπουργό Δικαιοσύνης, τον κ. Τσιάρα, να γίνει επίσπευση, με εντολή στην Εισαγγελία του Αρείου Πάγου, στον κ. Ντογιάκο. Συγκλήθηκε η αρμόδια Επιτροπή Θεσμών και Διαφάνειας της Βουλής. Δεχθήκαμε πρώτοι -ουσιαστικά εμείς προτείναμε- τη διενέργεια εξεταστικής επιτροπής.

Μας λέτε ότι δεν κατέθεσαν πολιτικά πρόσωπα. Τι λέτε; Τι λέτε! Δεν κατέθεσαν στην Επιτροπή Θεσμών και Διαφάνειας; Δεν ήρθε ο Γρηγόρης Δημητριάδης; Δεν ήρθε η Εισαγγελέας, η κ. Βλάχου; Δεν είχαμε πολιτικά πρόσωπα τα οποία μίλησαν; Μάλιστα να πω και κάτι. Ουσιαστικά αυτά τα οποία έχουμε ακούσει τις τελευταίες ημέρες, δείχνουν και μια διάσταση απόψεων και πρόβλημα στις γραμμές των ίδιων των στελεχών της Αντιπολίτευσης. Στη Επιτροπή Θεσμών και Διαφάνειας δικά σας στελέχη δεν συμμετέχουν; Δεν άκουσαν; Δεν μπορούσαν να παρέμβουν και να ρωτήσουν; Ο κ. Βούτσης, ο κ. Κατρούγκαλος δεν ήταν στην Επιτροπή Θεσμών και Διαφάνειας; Δεν μπορούσαν να ρωτήσουν εκεί; Είναι μήπως χαμηλού επιπέδου η Επιτροπή Θεσμών και Διαφάνειας;

Εμείς φέραμε τις εταιρείες «KRIKEL» και «INTELLEXA». Φέραμε τους επικεφαλής Ανεξάρτητων Αρχών. Και προσέξτε κάτι που έχει μεγάλη σημασία. Αυτές οι Ανεξάρτητες Αρχές έρχονται να ελέγξουν την Κυβέρνηση. Εμείς είπαμε να έρθουν και να μιλήσουν. Ποιος, λοιπόν, τα έκρυψε όλα αυτά; Όμως, το κυριότερο όλων είναι ότι η Κυβέρνηση ανέλαβε την αντικειμενική πολιτική ευθύνη με τις παραιτήσεις του Γενικού Γραμματέα του Πρωθυπουργού και του Διοικητή της ΕΥΠ.

Από όλη τη διαδικασία θέλω να τονίσω, όμως, ότι βγάλαμε και πολιτικά συμπεράσματα. Καταλάβαμε ότι ΣΥΡΙΖΑ και ΠΑΣΟΚ αισθάνονται κατά κάποιο τρόπο πολιτικές ελίτ. Δεν θέλουν να έχουν την ίδια μεταχείριση με τον απλό πολίτη. Για τον απλό πολίτη αν κριθεί ότι υπάρχει κάτι ύποπτο, μπορεί να δίνει ο εισαγγελέας και η ΕΥΠ εντολή παρακολούθησης. Εδώ τι μας λένε οι, δήθεν, λαϊκές δυνάμεις που υπερασπίζονται το λαϊκό συμφέρον; Μας λένε: «Εμείς, όχι! Εμείς ανέλεγκτοι! Δεν θα υπάρχει έλεγχος σε εμάς». Δεν θέλετε την ίδια μεταχείριση. Βέβαια, σε άλλα ζητήματα φωνάζετε, δήθεν, για τα προνόμια των Βουλευτών και των Υπουργών. Εδώ, όμως, τι κάνατε; Θέλατε να λειτουργήσετε ως κάτι ξεχωριστό. Είσαστε δηλαδή εσείς οι υπηρέτες του λαού ή θέλετε να σας υπηρετεί ο λαός και να είσαστε ανεξέλεγκτοι; Μωρέ μπράβο δημοκράτες! Μπράβο υποστηρικτές της ισονομίας και της ισότητας των πολιτών! Αυτό ξέρετε τι είναι, επειδή μας λέτε και ότι είσαστε σοσιαλιστές; Είναι σοσιαλισμός από τα πάνω, όχι από τα κάτω. Είναι η Αριστερά του χαβιαριού και των πλεονεκτημάτων. Είναι ο σοσιαλισμός των βολεψάκηδων και των γιαλαντζί φιλολαϊκών κομμάτων.

Εμείς, λοιπόν, είπαμε διαφάνεια παντού. Εσείς θέλετε οι νόμοι να υπηρετούν εσάς. Εμείς θέλουμε οι Βουλευτές να είμαστε υπηρέτες των νόμων. Εμείς καταθέσαμε προτάσεις για την ΕΥΠ, ξεκάθαρα. Εσείς τι κάνετε; Καταγγελία και προσπάθεια αποδόμησης των πάντων. Θέλατε να συντηρήσετε τα προνόμια της βουλευτικής τάξης, και αυτό σε απόλυτο εναρμονισμό με το ΠΑΣΟΚ, για το οποίο μάλιστα έχουμε να πούμε ότι είδαμε τις κρυφές και φανερές συνεννοήσεις που έγιναν εντός της εξεταστικής. Στην Εξεταστική ΣΥΡΙΖΑ και ΠΑΣΟΚ ήσασταν το ένα και το αυτό! Σόου, λοιπόν, θέλατε να κάνετε και με τα πολιτικά πρόσωπα που τοποθετήθηκαν στην Επιτροπή Θεσμών και Διαφάνειας και εμείς σε αυτό τον ευτελισμό είπαμε ξεκάθαρα «όχι!».

Τέλος, για να ολοκληρώσω: Κανένας δεν κρύφτηκε. Και τον κ. Ανδρουλάκη εμείς δεχθήκαμε και τον φέραμε -προφανώς, εννοείται!- και τοποθετήθηκε.

Θέλω, όμως, να πω και κάτι για το απόρρητο. Οι νόμοι για κάθε πολιτεία που θέλει να έχει μία σοβαρή προοπτική, για κάθε κράτος δικαίου οφείλουν να εφαρμόζονται ακέραια, και όχι α λά καρτ, ειδικότερα σε περιόδους κρίσιμες για την ασφάλεια. Το απόρρητο κάποιοι επέλεξαν -επιλέξατε!- να το μετατρέψετε σε κουρελόχαρτο. Όχι εμείς.

Όμως και στις κατά καιρούς διαρροές σας, κύριοι του ΣΥΡΙΖΑ και του ΠΑΣΟΚ -κάνατε διαρροές- το απόρρητο που δήθεν επικοινωνούσατε πως δεν επικαλέστηκαν μάρτυρες, όπως οι κύριοι Ρουμπάτης και Ράμμος, αποτελεί ψέμα, fake news. Ψεύδεστε όταν λέτε τέτοια πράγματα, γιατί έγινε επίκληση του απορρήτου από τους μάρτυρες, από όλους τους μάρτυρες.

Δεν θα προχωρήσω στη δημοσιοποίησή του είπαν, γιατί εγώ και η παράταξή μου σεβόμαστε το απόρρητο. Μην ανησυχείτε, δεν θα σας εκθέσω τόσο βαριά. Δεν θα σας εξευτελίσω αναφέροντας το πώς επικαλέστηκαν το απόρρητο. Θα σας εγκαλέσω, όμως, μιας και δεν το έχετε πράξει, για το ότι δεν πήγατε να διαβάσετε το πόρισμα και είναι ντροπή σας. Δεν πήγατε καν να το διαβάσετε στην Αίθουσα 148 και οι υπογραφές όσων έχουμε πάει και το διαβάσαμε είναι πάνω.

Θα σας καλέσω να διαβάσετε έστω και μία φορά τα πρακτικά. Για κοιτάξτε καλύτερα τι απαντήθηκε από τον κ. Ράμμο για το αίτημα που έχει απευθυνθεί από τον κ. Ανδρουλάκη για την υπόθεσή του. Για διαβάστε καλύτερα τι είπε ο κ. Ρουμπάτης. Και εάν δεν μπορείτε να διαβάσετε καλά, θα σας πρότεινα να βγάλετε τα γυαλιά της κομματικής μυωπίας σας, μήπως και δείτε καλύτερα, μήπως και βγάλετε ένα σωστό πόρισμα και όχι αυτό το πόρισμα, το οποίο αποτελεί ντροπή για εσάς και τα Κόμματά σας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Εκ μέρους της Νέας Δημοκρατίας τον λόγο τώρα έχει ο κ. Κωνσταντινίδης.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, εδώ και περίπου τρεις μήνες μετά την καταγγελία του Προέδρου του ΚΙΝΑΛ, ότι επιχειρήθηκε η παγίδευση του τηλεφώνου του με παράνομο λογισμικό, η πολιτεία έχει ενεργοποιήσει όλες τις αρμόδιες υπηρεσίες και αρχές για τη διαλεύκανση της υπόθεσης.

Έτσι, μετά τη μήνυσή του ξεκίνησε δικαστική διερεύνηση. Η ΑΔΑΕ πραγματοποίησε ελέγχους σε υπηρεσίες της αστυνομίας, αλλά και στην ίδια την ΕΥΠ, ενώ και η Εθνική Αρχή Διαφάνειας διενήργησε έλεγχο για την τυχόν προμήθεια τέτοιου λογισμικού από κρατικούς φορείς, χωρίς φυσικά να προκύψει κάτι τέτοιο. Το εντελώς αντίθετο μάλιστα.

Παράλληλα, δε, με την άμεση ανταπόκριση του κυρίου Πρωθυπουργού συγκλήθηκε δύο φορές η Επιτροπή Θεσμών και Διαφάνειας ενώπιον της οποίας κλήθηκαν υψηλόβαθμα πρόσωπα, προκειμένου να διακριβωθεί τι είχε συμβεί και αν στη συγκεκριμένη υπόθεση είχαν ακολουθηθεί οι νόμιμες διαδικασίες, όπως επιβεβαίωσαν όλοι οι μάρτυρες που είχαν γνώση αυτών των ζητημάτων.

Για τον ίδιο λόγο συστάθηκε και η Εξεταστική Επιτροπή, η οποία εξέτασε εννέα μάρτυρες -τους μάρτυρες που εσείς προτείνατε- σε εξήντα περίπου ώρες συνεδριάσεων. Μάλιστα, ζήτησε και έλαβε χιλιάδες έγγραφα από τις εμπλεκόμενες υπηρεσίες και βέβαια συγκέντρωσε και πολλές χιλιάδες πρακτικών, ώστε να διαπιστώσει εάν υπάρχουν πράξεις ή παραλείψεις και ποιοι ενδεχομένως ευθύνονται.

Εξάλλου, για την ίδια υπόθεση πραγματοποιήθηκε συζήτηση σε επίπεδο Αρχηγών Πολιτικών Κομμάτων στη Βουλή και αναλήφθηκε άμεση νομοθετική πρωτοβουλία με τη θέσπιση πράξης νομοθετικού περιεχομένου για την σε πρώτο χρόνο προσθήκη εγγυήσεων στις διαδικασίες των επισυνδέσεων και φυσικά, αναλυτική συζήτηση και κατά την κύρωση της πράξης νομοθετικού περιεχομένου.

Επιπλέον, το ζήτημα των παρακολουθήσεων και της κυκλοφορίας του κακόβουλου λογισμικού απασχόλησε και το Ευρωκοινοβούλιο, το οποίο ανέθεσε σε ειδική επιτροπή τη διερεύνηση αντίστοιχων καταγγελιών.

Και μόνο, κυρίες και κύριοι συνάδελφοι, από την τηλεγραφική αναφορά των διαδικασιών που εξελίχθηκαν και κυρίως από την ταχύτητα με την οποία ανταποκρίθηκαν οι υπηρεσίες και η ίδια η Κυβέρνηση, δεδομένου ότι η σύγκληση της Επιτροπής Θεσμών και Διαφάνειας εξελίχθηκε τρεις ημέρες μετά -τρεις μόλις ημέρες μετά!- την καταγγελία του κ. Ανδρουλάκη, ενώ και οι άλλες διαδικασίες ολοκληρώθηκαν, εξελίχθηκαν μέσα στον μήνα Αύγουστο που, ως γνωστόν, οι υπηρεσίες υπολειτουργούν, γίνεται φανερό ότι κάθε άλλο παρά προσπάθεια συγκάλυψης υπήρξε.

Από όλες αυτές τις διαδικασίες, λοιπόν, ήρθαν σε αυτό το Βήμα κορυφαία στελέχη της Αντιπολίτευσης. Μας έδωσαν κάποιο στοιχείο που να επαληθεύει τις καταγγελίες τους; Μας απέδειξαν έστω μία σοβαρή ένδειξη ότι υπάρχει εμπλοκή των προσώπων στα οποία αναφέρονται; Εγώ, όμως, διερωτώμαι: Υπάρχουν δήθεν και κάποια άλλα πρόσωπα, τα οποία εμείς δεν έχουμε καλέσει, και γνωρίζουν κάποια άλλα στοιχεία και δεν τα καταθέτουν αυτή την στιγμή; Δεν τα φέρνετε εσείς να τα καταθέσουν δημόσια, σε οποιοδήποτε βήμα και να φωτίσουν πτυχές αυτής της υπόθεσης;

Βεβαίως και είπαμε, κυρίες και κύριοι συνάδελφοι, να χυθεί φως. Και στο πλαίσιο ενός πολιτικού consensus, πράγματι, κατά παρέκκλιση προτάθηκε στον θιγόμενο να πάει ο ίδιος να πληροφορηθεί τι πραγματικά συμβαίνει. Γιατί; Για να μην δηλητηριάζεται η δημόσια ζωή. Είχε κανείς αντίρρηση με αυτό; Όχι, εκτός από τον ίδιο.

Το «όλα στο φως» όμως, κυρίες και κύριοι συνάδελφοι, δεν σημαίνει όλα στη φόρα. Εμείς από την αρχή είπαμε ότι πρέπει να προστατεύσουμε αυτή τη νευραλγική υπηρεσία και ενδεχομένως και κάποιες διαβαθμισμένες πληροφορίες που πιθανότατα σχετίζονται με τη συγκεκριμένη υπόθεση.

Το γνώριζαν αυτό φυσικά και τα στελέχη της Αντιπολίτευσης, έστω και αν κατά πρόφαση ζητούσαν να δημοσιοποιηθούν ευαίσθητα δεδομένα από λειτουργούς που δεσμεύονταν από το καθήκον εχεμύθειας. Ενώ, δηλαδή, οι της Αντιπολίτευσης, ευλόγως, μάντευαν ότι πολλοί από αυτούς που θα καλούνταν θα επικαλούνταν το απόρρητο, εντούτοις προκαταβολικά τους καταλόγιζαν πρόθεση συγκάλυψης. Τζάμπα μαγκιά, δηλαδή: «Ξέρω ότι δεν μπορείς να καταθέσεις, σε καλώ να καταθέσεις και όταν δεν το κάνεις, σου καταλογίζω ότι κρύβεσαι πίσω από το απόρρητο.».

Από ποιο απόρρητο, κυρίες και κύριοι συνάδελφοι; Από αυτό που εδώ, αυτό το Σώμα το νομοθετικό έχει θεσπίσει από το 1994 και παρά τις παρεμβάσεις στο συγκεκριμένο πεδίο, δεν έχει αλλάξει καμμία κυβέρνηση που έχει μεσολαβήσει. Θέλετε να το αλλάξουμε; Ελάτε να το αλλάξουμε. Και κάθε φορά που θα παγιδεύεται το τηλέφωνο ενός δικαστικού, ενός δημοσιογράφου, ενός δικηγόρου, ενός Βουλευτή, ενός υψηλόβαθμου πολιτικού ή διοικητικού στελέχους, να δίνουμε στον αέρα ονόματα, τηλέφωνα και διευθύνσεις. Και να δούμε τότε ποια πηγή θα δίνει πληροφορίες στην ΕΥΠ, όταν θα ξέρει ότι τα ονόματα θα μπουν στα «μανταλάκια» την επόμενη ημέρα.

Μας είπατε «μα, την πληροφορία θα την προστατέψουμε εμείς που, επίσης, δεσμευόμαστε από το απόρρητο» και την ίδια ώρα οι κατά τα άλλα μυστικές συνεδριάσεις της επιτροπής έπαιζαν σε απευθείας μετάδοση στα φιλικά μέσα. Και ξέρετε γιατί δεν φοβόνταν κάποιοι να δώσουν αυτά τα στοιχεία στα μίντια; Διότι και η δημοσιογραφική πληροφορία καλύπτεται από το απόρρητο.

Και φτάσαμε έτσι στο οξύμωρο να καταθέτει στα Πρακτικά στη συζήτηση της υπόθεσης σε επίπεδο Αρχηγών ο κ. Τσίπρας δημοσίευμα, το οποίο αναφερόταν σε μυστική συνεδρίαση. Μάλιστα! Δηλαδή, διά του πλαγίου παραβίαση του απορρήτου. Δίνω στο μέσο την πληροφορία και μετά την επικαλούμαι με το δημοσίευμά του.

Κυρίες και κύριοι συνάδελφοι, εμείς από την αρχή αναγνωρίσαμε ότι η διαδικασία έχει κενά και χρειάζεται πρόσθετες δικλείδες και πήραμε άμεσα μέτρα γι’ αυτό και συμπράξαμε σε κάθε διερεύνηση. Τηρήσαμε, λοιπόν, μία υπεύθυνη και θεσμική στάση.

Εσείς πριν από κάθε έλεγχο, κυριολεκτικά, από την πρώτη κιόλας μέρα, αποδίδατε, μοιράζατε κατηγορίες και μετά ψάχνατε να τις επαληθεύσετε. Ξεκινήσατε με το «απαγορεύεται η παγίδευση του τηλεφώνου κάθε Βουλευτή» και όταν είδατε ότι αυτό δεν βγαίνει και ότι δεν περνάει στον κόσμο, το πήρατε πίσω. Και τελικά, τι αποδείχθηκε, κυρίες και κύριοι του ΣΥΡΙΖΑ; Αποδείχθηκε ότι παρακολουθούσατε συντρόφους σας.

Και όσο δεν προέκυπταν στοιχεία από τις διαδικασίες, τόσο καταφεύγατε σε κατασκευές και σενάρια. Αφού -λέει- η τάδε εταιρεία είχε την έδρα της εκεί που την είχε και μία άλλη και αφού ο τάδε συναντήθηκε με τον δείνα, άρα φταίει ο Πρωθυπουργός. Μάλιστα! Ωραίος δικανικός συλλογισμός! Ακλόνητος! Γι’ αυτό, λοιπόν, και η θέση σας, επί του πορίσματος, υπήρξε ένα ανθολόγιο εικασιών και αγεφύρωτων υποθέσεων.

**ΠΡΟΕΔΡΕΥΟΥΣΑ (Σοφία Σακοράφα):** Πρέπει να κλείσετε, κύριε συνάδελφε.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ξέρετε, όμως, ποιο είναι το προκλητικό; Είναι πως αυτά τα λένε εκείνοι που σε δύο τουλάχιστον υποθέσεις που ήχθησαν ενώπιον του ειδικού δικαστηρίου από τη δικαιοσύνη και έβλεπαν μπροστά τους να περνούν έγγραφα, μηνύματα και καταγγελίες από εισαγγελικούς λειτουργούς για απειλές σε βάρος τους, εκεί μιλούσαν για σκευωρία.

Αλλά και επί της διαδικασίας, πραγματικά, μας βγάλατε την ψυχή που δεν διανεμήθηκαν τα πρακτικά και δεν πήγατε καν να τα βρείτε, δεν πήγατε καν να τα επισκοπήσετε.

Όμως, κυρίες και κύριοι συνάδελφοι, να μας κατηγορούν και τα κόμματα της Ελάσσονος Αντιπολίτευσης, το Κομμουνιστικό Κόμμα, το ΜέΡΑ25 και η Ελληνική Λύση που ψήφισαν «Δεν ξέρω. Δεν απαντώ» σε υποθέσεις που οδηγήθηκαν στο ειδικό δικαστήριο, αυτό πραγματικά ξεπερνάει κάθε όριο προκλητικότητας και υποκρισίας.

Κυρίες και κύριοι της Αντιπολίτευσης, δυστυχώς σε μία ακόμα σοβαρή υπόθεση, γιατί πράγματι είναι σοβαρή υπόθεση, αποδειχθήκατε κατώτεροι των περιστάσεων. Αποδείξατε ότι κινείστε βάσει μικροκομματικών σκοπιμοτήτων. Όσο θα λειτουργείτε έτσι, τόσο θα σας γυρίζει και ο κόσμος την πλάτη.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθήτριες και μαθητές και δύο συνοδοί εκπαιδευτικοί από το 11ο Γυμνάσιο Πάτρας, δεύτερο Τμήμα.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο Κοινοβουλευτικός Εκπρόσωπος του Κινήματος Αλλαγής κ. Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Κυρίες και κύριοι συνάδελφοι, ακούγοντας τους ομιλητές της Νέας Δημοκρατίας νιώθω ότι, αν είχατε τη δυνατότητα, θα ζητούσατε από τον κ. Ανδρουλάκη να σας ζητήσει ταπεινά συγγνώμη γιατί σας απασχόλησε όλο αυτόν τον καιρό. Αλλά νομίζω ότι δεν είναι ώρα για αστεία. Εδώ μιλάμε στη Βουλή των Ελλήνων και είναι μία στιγμή που δεν περιποιεί τιμή για το εθνικό Κοινοβούλιο.

Σε ένα μείζον θέμα διαφάνειας και δημοκρατίας υποταχθήκατε στο έργο συγκάλυψης που σκηνοθέτησε το Μέγαρο Μαξίμου. Είχατε μία χρυσή ευκαιρία, αν πιστεύετε πραγματικά ότι ο Πρωθυπουργός ήταν αμέτοχος, να αναζητήσετε έμπρακτα τα πειστήρια της αθωότητάς του. Δεν το τολμήσατε. Προφανώς δεν το πιστεύατε. Δυστυχώς, η στάση σας είναι η πιο κατηγορηματική απόδειξη της ενοχής του, άμεσης ή έμμεσης. Φοβηθήκατε να μην αποκαλυφθεί η ευθύνη και ο φόβος σας αυτός μπροστά στην αλήθεια πληγώνει βαθιά τη δημοκρατία.

Μέχρι τώρα, κυρίες κύριοι συνάδελφοι, γνώριζα τους όρκους πίστης στις ιδέες, στην ελευθερία, στην πατρίδα, στον έρωτα. Είναι η πρώτη φορά στα χρόνια της Μεταπολίτευσης που κατάπληκτοι βλέπουμε όρκο πίστης στο απόρρητο των επικοινωνιών. Πανηγυρίζετε ότι κανένα στοιχείο δεν προέκυψε. Μα, πώς θα προέκυπτε; Αφού δεν καλέσατε κανέναν μάρτυρα από αυτούς που γνώριζαν, από αυτούς που είχαν την ευθύνη, από αυτούς που επόπτευαν. Δεν καλέσατε ούτε καν τον επικεφαλής της υπηρεσίας, τον πολιτικό προϊστάμενο, που αποπέμφθηκε από τον Πρωθυπουργό, παρ’ ότι συγγενής του. Ήταν τόσο μικρό, τόσο ασήμαντο αυτό, που αποκεφάλισε την ηγεσία της ΕΥΠ και του Γραφείου του Πρωθυπουργού;

Στις 29 Αυγούστου η Ολομέλεια της Βουλής αποφάσισε τη συγκρότηση Εξεταστικής Επιτροπής με μόνο αίτημα, ποιος παρακολουθούσε, για ποιον λόγο, με ποιον τρόπο. Σήμερα, δύο μήνες μετά έρχεστε με ένα πόρισμα που πραγματεύεται το τίποτε και το καθόλου. Τίποτε δεν αποκαλύπτεται. Τίποτε δεν ερευνήσατε. Τίποτα δεν επιτρέψατε να δει το φως της δημοσιότητας. Αντίθετα, συγκαλύψατε τα πάντα. Σηκώσατε πέπλο σιωπής και αποφανθήκατε ότι καθόλου σκάνδαλο δεν υπάρχει. Όλα είναι νόμιμα, όλα είναι διάφανα. Ήταν ένα λάθος στη διαδικασία σε μια καθ’ όλα νόμιμη υπόθεση.

Ο απόηχος αυτού του σκανδάλου κινείται ανάμεσα στο αν ο Πρωθυπουργός παρακολουθούσε έναν πολιτικό του αντίπαλο ή αν ο Πρωθυπουργός παρακολουθούσε έναν πράκτορα εναντίον των εθνικών συμφερόντων. Ποια είναι η απάντηση σε αυτή την αντίφαση; Μπορείτε να μου πείτε ποιος ήταν ο άλλος λόγος; Ήταν προσωπικός; Είχε καμμιά βεντέτα ο κ. Μητσοτάκης με τον κ. Ανδρουλάκη; Γιατί δεν μπόρεσε να βγει αυτό στη δημοσιότητα;

Πιστεύει κανείς από εσάς ότι ήταν πράκτορας ο κ. Ανδρουλάκης; Πιστεύει κανείς από εσάς ότι συνομιλούσε με ξένες πρεσβείες και ξένες υπηρεσίες σε βάρος των εθνικών συμφερόντων; Θα πήγαινε στο ειδικό δικαστήριο αμέσως.

Όμως στην ιστορία θα καταγραφεί ότι με δική σας αποκλειστική ευθύνη η εξεταστική επιτροπή ήταν η εξεταστική επιτροπή τού τίποτε και του καθόλου. Και το σιωπητήριο που επιβάλατε από την πρώτη στιγμή, έγινε σιωπητήριο στην εξεταστική επιτροπή και επιχειρήσατε να το κάνετε και σιωπητήριο της Βουλής. Δεν είναι τυχαία αυτή η συζήτηση που γίνεται όλες αυτές τις ημέρες και τα πορίσματα. «Θα βγουν; Δεν θα βγουν. Δεν πρέπει; Το απόρρητο…». Ποιο απόρρητο;

Κι όμως, είχατε την ευκαιρία να ερευνήσετε σε βάθος τα συμβάντα, τόσο με την Εθνική Υπηρεσία Πληροφοριών, όσο και με το κακόβουλο λογισμικό. Είναι τυχαίο ότι την ώρα αυτή βοά η Ευρώπη και κάνει τις δικές της διαδικασίες έρευνας, έρχεται πεπεισμένη στη χώρα μας να αποκαλύψει την αλήθεια και εσείς κλείνετε άρον άρον πόρτες και παράθυρα που οδηγούν σε αυτή την αλήθεια; Τι σας φοβίζει; Τι είναι αυτό που κρύβεται κάτω από αυτό το σιωπητήριο;

Ποιος είναι ο ρόλος των εταιρειών «KRIKEL» και «INTELLEXA», που αποδεδειγμένα πια ζουν από το ελληνικό δημόσιο; Γιατί δεν έγινε ενδελεχής έλεγχος σε όλα τα οικονομικά στοιχεία, τις εμπορικές σχέσεις με μητρικές και θυγατρικές, καθώς και στα πρόσωπα που έπαιξαν καθοριστικό ρόλο στις συναλλαγές με το δημόσιο, για τις διασυνδέσεις τις οικογενειακές, τις φιλικές, τις εναλλακτικές, τόσο με την τωρινή Κυβέρνηση όσο και με την προηγούμενη;

Όμως όλα τα αρνηθήκατε πεισματικά. Επανειλημμένα σας το ζητήσαμε, σας προκαλέσαμε. Και εσείς σιγή ιχθύος και άρα συνενοχής!

Γιατί δεν χτυπήσατε το παρακράτος; Διότι φοβηθήκατε τους μάρτυρες, διότι εκδιώξατε από τις υπηρεσίες ανθρώπους που γνώριζαν και διότι υπήρξε αυτό το μοντέλο διακυβέρνησης που εσείς κυβερνάτε τη χώρα. Αυτό είναι η αλήθεια! Γιατί τώρα και γιατί έτσι; Γιατί με την επίγνωση του τεράστιου σκανδάλου καταστρέψατε εν ριπή οφθαλμού τον φάκελο; Γιατί σπεύσατε μέσα σε αντιφάσεις να τον κλείσετε άρον άρον; Γιατί επιστρατεύσατε κάθε μέσο για να πείσετε ότι κανέναν δεν ενδιαφέρει, κανέναν δεν απασχολεί; Γιατί το ρίξατε μέσα στη σούπα τού «όλοι το ίδιο κάνουν σε κάθε εποχή από κάθε καθεστώς»;

Είμαστε ενοχλητικοί και πολιτικά επικίνδυνοι! Νέος αρχηγός, νέα δυναμική ενός κινήματος με ρίζες βαθιές και προοπτική επιστροφής. Κατανοητό. Θα σας πω, λοιπόν, εγώ, γιατί τώρα και γιατί έτσι.

Όμως, κυρίες και κύριοι συνάδελφοι της Νέας Δημοκρατίας, υπάρχει ένα όριο. Γιατί σήμερα πέφτει και το τελευταίο πέπλο που προσπάθησε να κρύψει την πραγματικότητα του τρόπου που κυβερνάτε τη χώρα, που μοιάζει τόσο πολύ με τον παραδοσιακό σας εαυτό, αυτόν που θέλετε να κρύψετε επιμελώς από τον ελληνικό λαό στην πορεία σας προς τη νέα δόξα σας και τη νέα αυτοδυναμία σας.

Εμείς πιστεύουμε σε άλλον τρόπο που κυβερνιέται η χώρα. Εμείς τους θεσμούς τους φτιάξαμε. Εμείς τους θεσμούς τους στηρίξαμε με τα λάθη μας και τις παραλείψεις μας. Εμείς ό,τι αφορά στη διαφάνεια και στη δημοκρατία το κάναμε πράξη σε όλες τις περιόδους που κυβερνήσαμε και της ακμής και της παρακμής. Εμείς εγγυόμαστε αυτό το άλλο μοντέλο διακυβέρνησης χωρίς παρακράτος, χωρίς παρακολουθήσεις, χωρίς πολιτικές χειραγώγησης των θεσμών, γνωρίζοντας πολύ καλά τι σημαίνει στη σημερινή εποχή να προστατεύει κανείς τη δημοκρατία, την οποία εσείς, όμως, δυστυχώς δεν την προστατεύσατε.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ κύριε συνάδελφε.

Τον λόγο τώρα, εκ μέρους της Νέας Δημοκρατίας, έχει η κ. Έλενα Ράπτη.

**ΕΛΕΝΗ ΡΑΠΤΗ:** Κυρία Πρόεδρε, κυρίες και κύριοι συνάδελφοι, δεν θυμάμαι σε ολόκληρη την κοινοβουλευτική μου διαδρομή να έχουν υπάρξει ταχύτερες κοινοβουλευτικές διαδικασίες από αυτές που ενεργοποιήθηκαν στην περίπτωση της παρακολούθησης του κινητού του κ. Ανδρουλάκη. Είχαμε άμεσες παραιτήσεις προσώπων, νωρίτερο άνοιγμα της Βουλής, πράξη νομοθετικού περιεχομένου για άμεση νομοθέτηση επιπλέον δικλείδων ασφαλείας και διαφάνειας και κύρωσή της από τη Βουλή, σύγκληση της Επιτροπής Θεσμών και Διαφάνειας, προ ημερησίας διατάξεως συζήτηση, σύσταση και ολοκλήρωση της εξεταστικής επιτροπής. Έγιναν όλες οι κινήσεις με απόλυτη θεσμική ευθύνη και χωρίς λεπτό καθυστέρηση σε όλα τα επίπεδα, σε επίπεδο Κυβέρνησης, Βουλής, δικαιοσύνης, ελέγχου διοίκησης, πολιτικής ευθύνης.

Πάμε στην ουσία της διαδικασίας όπου από τις καταθέσεις των μαρτύρων και τα έγγραφα που προσκομίστηκαν προκύπτουν τα εξής:

Πρώτον, ότι η άρση απορρήτου του κινητού του κ. Ανδρουλάκη ήταν απολύτως νόμιμη με βάση αίτημα της ΕΥΠ, που είχε υπογραφεί από υπηρεσιακούς παράγοντες και από τον διοικητή της ΕΥΠ προς την αρμόδια εισαγγελέα που εξέδωσε διάταξη για την άρση του απορρήτου.

Δεύτερον, όπως προέκυψε συνολικά από τις καταθέσεις, το Σύνταγμα και οι εφαρμοστικοί νόμοι σχετικά με την προστασία του απορρήτου των επικοινωνιών δεν προβλέπουν καμμία απολύτως εξαίρεση από την άρση του απορρήτου για καμμία κατηγορία πολιτών, όταν γίνεται διερεύνηση πράξεων κατά της εθνικής ασφάλειας και, φυσικά, συμπεριλαμβάνονται και οι Βουλευτές και οι Ευρωβουλευτές. Αναρωτιέμαι ποια έννοια δημοκρατίας και ισονομίας θα μπορούσε a priori να μας αποκλείσει.

Τρίτον, δεν προέκυψε η παραμικρή ένδειξη ότι ο Πρωθυπουργός, το γραφείο του και οι συνεργάτες του γνώριζαν για την άρση του απορρήτου σε οποιοδήποτε στάδιο. Το επιβεβαίωσαν οι ίδιοι οι διοικητές της ΕΥΠ ως πάγια πρακτική της υπηρεσίας.

Τέταρτον, για κανένα πολιτικό πρόσωπο από αυτά που έκαναν αίτηση για να μάθουν αν παρακολουθούνται δεν προέκυψε παρακολούθηση εκ μέρους της ΕΥΠ. Επιπλέον, έγινε σαφές πως η διάρκεια της νόμιμης επισύνδεσης για την παρακολούθηση του κ. Ανδρουλάκη διήρκησε δύο μήνες, όπως είναι η πάγια πρακτική της ΕΥΠ χωρίς εξαιρέσεις.

Πέμπτον, προέκυψε πέρα από κάθε αμφιβολία πως η απόπειρα παγίδευσης του κινητού τηλεφώνου με το κακόβουλο λογισμικό «Predator» δεν διενεργήθηκε ούτε από την ΕΥΠ που ουδέποτε προμηθεύτηκε τέτοιο λογισμικό ούτε από οποιονδήποτε άλλο δημόσιο φορέα. Επιβεβαιώθηκε, μάλιστα, πως το δημόσιο ουδέποτε έχει προμηθευτεί παράνομο λογισμικό παρακολούθησης, ενώ από την εξέταση προέκυψε ότι η εταιρεία «KRIKEL», επίσης, ουδέποτε προμήθευσε το δημόσιο με λογισμικό παρακολούθησης.

Κυρίες και κύριοι συνάδελφοι, η διαφορά της παράταξής μας με την Αξιωματική Αντιπολίτευση ήταν η εξής: Εμείς προσήλθαμε στην εξεταστική επιτροπή για να βρούμε αληθινές απαντήσεις για τα κύρια ερωτήματα της παρακολούθησης και ο ΣΥΡΙΖΑ προσήλθε για να βρει οπωσδήποτε κάτι που θα χρεώσει στην Κυβέρνηση με σκοπό να την φθείρει, αλλά και να μην εκτεθεί για τα όσα αβάσιμα περιέφερε στον δημόσιο διάλογο περί δήθεν παράνομων επισυνδέσεων και κράτους παρακολουθήσεων, μπερδεύοντας μάλλον τις εποχές που ο ίδιος το έκανε παρακολουθώντας τα στελέχη του και, μάλιστα, με έγκριση του κ. Τσίπρα. Διαβάζοντας το πόρισμα που συνέταξε γίνεται φανερό πως ματαίως προσπαθεί να συντηρήσει την υπόθεση. Θα μπορούσε να γράψει τα ίδια και κάποιος που δεν συμμετείχε στην επιτροπή.

Ίδιες προθέσεις χρεώνω και στο Κίνημα Αλλαγής - ΠΑΣΟΚ, το οποίο, δυστυχώς, εργαλειοποιεί ένα σοβαρό θέμα και αρνείται να αποδεχτεί τη διαφορετική πραγματικότητα που ανέδειξε η εξεταστική επιτροπή. Επίσης, μάλλον φοβούμενο πως αν στερέψει πολιτικά το συγκεκριμένο θέμα, θα επιστρέψει στην πολιτική και δημοσκοπική του στασιμότητα.

Το θέμα σε πείσμα όσων ενδιαφέρονται για εντυπώσεις κλείνει εδώ και κρατώ ως απότοκο αυτής της υπόθεσης το ότι ως παράταξη υποδείξαμε μια σειρά προτάσεων για τη θωράκιση του θεσμικού πλαισίου της λειτουργίας της ΕΥΠ. Το βλέπω ως μία συνέχεια στην πράξη νομοθετικού περιεχομένου της Κυβέρνησης και ως ένα κάλεσμα για το επόμενο διάστημα να συμφωνήσουμε σε διατάξεις που θα ενισχύσουν τη διαφάνεια λειτουργίας της ΕΥΠ, αλλά παράλληλα δεν θα θέτουν σε κίνδυνο την αποδοτικότητά της και την κρίσιμη αποστολή που έχει να επιτελέσει για την προάσπιση των εθνικών μας συμφερόντων.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εκπρόσωποι δημοτικών συμβουλίων και πολιτιστικών συλλόγων του Δήμου Πυλαίας Χορτιάτη Θεσσαλονίκης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει εκ μέρους του Κινήματος Αλλαγής ο κ. Μπιάγκης και αμέσως μετά ο Κοινοβουλευτικός Εκπρόσωπος του ΜέΡΑ25, ο κ. Αρσένης.

Ορίστε, κύριε Μπιάγκη, έχετε τον λόγο.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, σήμερα γράφεται ο επίλογος μιας καλοστημένης παράστασης, ενός οργανωμένου κυβερνητικού σχεδίου συγκάλυψης του διαπιστωμένου πλέον σε κάθε πολίτη αυτής της χώρας, σκανδάλου των παράνομων παρακολουθήσεων.

Είχα την τιμή να εκπροσωπήσω το ΠΑΣΟΚ - Κίνημα Αλλαγής και τον Πρόεδρό του στην εξεταστική επιτροπή, που προσπάθησε να διερευνήσει τις πτυχές αυτής της υπόθεσης.

Κυρία Πρόεδρε, οι εξεταστικές επιτροπές βάσει του Κανονισμού της Βουλής συνιστώνται για την εξέταση, διερεύνηση ειδικών ζητημάτων δημόσιου ενδιαφέροντος, λόγος για τον οποίον ο νομοθέτης τις έχει εξοπλίσει με όλες τις αρμοδιότητες των ανακριτικών αρχών και του εισαγγελέα πλημμελειοδικών. Κάτω από αυτό το ιδιαίτερα αυστηρό θεσμικό πλαίσιο κληθήκαμε να αποφανθούμε για ένα ζήτημα που αγγίζει τα όρια της δημοκρατίας, των ατομικών κατοχυρωμένων συνταγματικών δικαιωμάτων και της ελευθερίας εν γένει.

Κυρίες και κύριοι συνάδελφοι, στις 28 Ιουνίου του 2022 η ειδική υπηρεσία του Ευρωπαϊκού Κοινοβουλίου για την ασφάλεια των επικοινωνιών διαπιστώνει την παρουσία ύποπτου συνδέσμου στο κινητό τηλέφωνο του Ευρωβουλευτή του σημερινού Προέδρου του ΠΑΣΟΚ Νίκου Ανδρουλάκη και άρα απόπειρα παγίδευσης αυτού. Με το πόρισμα της ειδικής αυτής υπηρεσίας ανά χείρας ο Πρόεδρος του ΠΑΣΟΚ Νίκος Ανδρουλάκης καταθέτει μηνυτήρια αναφορά στον Εισαγγελέα του Αρείου Πάγου και ζητά να διερευνηθεί το θέμα. Τρεις μέρες μετά ενεχυριάζει τη μηνυτήρια αναφορά του στην Αρχή Διασφάλισης του Απορρήτου των Επικοινωνιών, την ΑΔΑΕ. Η εμπλοκή της ΑΔΑΕ έδωσε νέα τροπή στην υπόθεση, καθώς αποκαλύφθηκε ό,τι επιμελώς κρυβόταν από τους αρμόδιους, δηλαδή ότι στο ίδιο διάστημα μέσω του παράνομου λογισμικού έγινε και η απόπειρα παγίδευσης του κινητού, είχε τεθεί και υπό νόμιμη επισύνδεση η παρακολούθηση από την Εθνική Υπηρεσία Πληροφοριών.

Με αυτά τα δεδομένα ο Πρωθυπουργός κ. Μητσοτάκης και το Γραφείο του αποφασίζουν την αποπομπή του Γενικού Γραμματέα του Πρωθυπουργού κ. Δημητριάδη και του πρώην Διοικητή της ΕΥΠ κ. Κοντολέοντα με την αιτιολογία της αποσυμπίεσης της πολιτικής επικαιρότητας από το τοξικό κλίμα που είχε δημιουργηθεί. Την ίδια ώρα οι διεργασίες στην Επιτροπή Θεσμών και Διαφάνειας που είχαν κινηθεί από αίτημα της Κοινοβουλευτικής Ομάδας του ΠΑΣΟΚ δίνουν το στίγμα τους για προσπάθεια συγκάλυψης των όποιων παρανομιών.

Κατόπιν όλων των ανωτέρω, η Κοινοβουλευτική Ομάδα του ΠΑΣΟΚ επανέρχεται και ζητά αυτή τη φορά τη σύσταση της εξεταστικής των πραγμάτων επιτροπής, ώστε να πέσει άπλετο φως σε αυτές τις παράνομες δραστηριότητες. Το σύνολο της Αντιπολίτευσης υπερψηφίζει την παραπάνω πρόταση με τη Νέα Δημοκρατία να ψηφίζει «παρών».

Δυστυχώς, όμως, από την πρώτη μέρα λειτουργίας της εν λόγω επιτροπής, η πλειοψηφία αυτής προσκείμενη στη Νέα Δημοκρατία, έδειξε τις διαθέσεις της με το εξής αποτέλεσμα: Αρνήθηκε πεισματικά τη δημιουργία διαπαραταξιακού Προεδρείου, χαρακτήρισε ως απόρρητη την όλη διαδικασία με αποτέλεσμα να μη δίνεται καν η δυνατότητα επίσημης και υπεύθυνης ενημέρωσης των όσων ειπώθηκαν, ενώ την ίδια ώρα διαρροές προς τα έξω ήταν επιλεκτικές. Ανάλογα με τι τη συνέφερε πολιτικά, μεθόδευσε και απέκλεισε σημαντικούς μάρτυρες μένοντας μόνο σε αυτούς που αυτή είχε προτείνει, ακόμα και όταν από τις καταθέσεις των μαρτύρων αυτών που η ίδια είχε προτείνει, προέκυψαν στοιχεία που έπρεπε να διερευνηθούν. Τέλος, η πλειοψηφία στέρησε στην επιτροπή την πρόσβαση σε ζωτικής σημασίας αποδεικτικό υλικό, εμποδίζοντας με κάθε τρόπο τη διερεύνηση της υπόθεσης.

Κυρίες και κύριοι συνάδελφοι, κατόπιν όλων των ανωτέρω κανένα από τα βασικά ερωτήματα για τα οποία συστάθηκε η εν λόγω επιτροπή δεν ήρθε στο φως, ερωτήματα όπως: Ποιος ο λόγος παρακολούθησης των τηλεφωνικών επικοινωνιών του Νίκου Ανδρουλάκη; Ποιος ο λόγος παρακολούθησης του τηλεφώνου του κ. Κουκάκη; Τι έγινε τελικά με την παρακολούθηση στα γραφεία του Κομμουνιστικού Κόμματος Ελλάδας;

Ποια η σχέση κακόβουλου λογισμού «Predator» και νόμιμων επισυνδέσεων; Γιατί την ίδια μέρα που ο Νίκος Ανδρουλάκης κατήγγειλε το γεγονός στην ΑΔΑΕ, εξαφάνιζαν τον φάκελο στην ΕΥΠ; Γιατί απομάκρυναν όσους μπορούσαν να μιλήσουν και δεν δέχτηκαν ως όφειλαν όλους τους μάρτυρες; Γιατί διέταξαν σιωπή στους διοικητές αλλά και στα στελέχη της ΕΥΠ, με την επίκληση του απορρήτου και την ταυτόχρονη απειλή για κάθειρξη; Γιατί ποδοπάτησαν τους θεσμικούς φορείς υποβιβάζοντας δραματικά την ΑΔΑΕ;

Όμως, ας έρθουμε στην ουσία της υπόθεσης. Τελικά από κανένα αποδεικτικό στοιχείο κατάθεσης μάρτυρα ή έγγραφο δεν προέκυψε ότι πράγματι συνέτρεχε έστω και ένας, κάποιος, κατά το ελάχιστο, λόγος ασφάλειας για την άρση του απορρήτου των επικοινωνιών του Προέδρου του ΠΑΣΟΚ. Σε αυτό το συμπέρασμα μάς αναγκάζει πλέον να καταλήξουμε ότι η εν λόγω επισύνδεση αφορούσε την προσπάθεια ελέγχου του προσώπου του κ. Ανδρουλάκη -κατά προέκταση της πολιτικής του δραστηριότητας. Συμπέρασμα: Η άρση του απορρήτου, προκειμένου να γίνει η νόμιμη επισύνδεση, μόνο νόμιμη δεν ήταν.

Κυρίες και κύριοι Βουλευτές, από τη διαδικασία ενώπιον της εξεταστικής επιτροπής ένα επίσης σημαντικό στοιχείο που προέκυψε είναι ότι οι αλλαγές, από την πρώτη μέρα διακυβέρνησης της Κυβέρνησης που αφορούσαν τη λειτουργία της ΕΥΠ, δημιούργησαν ένα κλίμα αδιαφάνειας και πλήρους καχυποψίας, κατά το Σύνταγμα και των προβλεπόμενων εγγυήσεων για την άρση του απορρήτου. Προέκυψε σωρεία άρσεων του απορρήτου στη λογική των νόμιμων επισυνδέσεων, με πλήρη αδιαφάνεια αναφορικά με τον τρόπο λήψης των σχετικών αποφάσεων, αλλά και του ελέγχου λογοδοσίας.

Πρόκειται για συμπεράσματα που μας οδηγούν στην αναγκαιότητα εφαρμογής νέων διαφανών πολιτικών στον τρόπο λειτουργίας της Εθνικής Υπηρεσίας Πληροφοριών και την ενίσχυση των ανεξάρτητων αρχών. Σε αυτή την κατεύθυνση κατατέθηκαν και οι τροπολογίες του ΠΑΣΟΚ.

Τέλος, πρέπει να επισημανθεί η αναγκαιότητα να τροποποιηθεί ο Κανονισμός της Βουλής στην κατεύθυνση που επιβάλλει η πρόσφατη αναθεώρηση του άρθρου 68 παράγραφος 2 του Συντάγματος.

Κυρίες και κύριοι συνάδελφοι, οι εξεταστικές επιτροπές σκοπό έχουν την αποκάλυψη και όχι τη συγκάλυψη της πραγματικότητας. Στην περίπτωσή μας, ο σκοπός αυτός δεν επετεύχθη σε καμμία περίπτωση. Τουναντίον, η κυβερνητική πλειοψηφία εντός της επιτροπής επεδίωξε με κάθε δυνατό τρόπο να εξουδετερώσει την προσπάθεια διαλεύκανσης των υπό διερεύνησης ζητημάτων. Και αυτό -επιτρέψτε μου- έχει ήδη καταγραφεί ιστορικά ως ένα σοβαρό πλήγμα στην ίδια τη δημοκρατία και τη διαφάνεια.

Κυρίες και κύριοι συνάδελφοι, πέρα από τον τρόπο με τον οποίο λειτουργούσε και λειτουργεί η Εθνική Υπηρεσία Πληροφοριών, βασικό θέμα που προκύπτει και καλούμαστε ως πολιτεία να δώσουμε απαντήσεις στην κοινωνία είναι η θωράκιση της ατομικής ελευθερίας των πολιτών ενάντια σε κάθε είδους κακόβουλα λογισμικά, που επιχειρούν να στερήσουν το υπέρτατο αγαθό της ιδιωτικότητας.

Ποια είναι τελικά η απάντηση της επίσημης πολιτείας στα παράπλευρα προβλήματα που δημιουργούνται με την εξέλιξη της τεχνολογίας, από συμφέροντα που με ιδιοτέλεια κινούνται εις βάρος των συνταγματικά κατοχυρωμένων δικαιωμάτων των πολιτών; Ποιες είναι οι ουσιαστικές κινήσεις της πολιτείας στην κατεύθυνση της προστασίας της ιδιωτικότητας των πολιτών και της απειλής που προσβεύουν αυτά τα λογισμικά; Όταν η ίδια η Πολιτεία αδυνατεί να περιφρουρήσει τα δικαιώματα ενός Ευρωβουλευτή, ενός Αρχηγού Κόμματος, πώς έχουμε την αξίωση να πιστέψει ο κάθε πολίτης αυτής της χώρας ότι μπορούμε ως πολιτεία να διασφαλίσουμε και να περιφρουρήσουμε τα δικά του ευάλωτα δικαιώματα;

Η διασφάλιση και η προάσπιση των ατομικών δικαιωμάτων και της εύρυθμης και ομαλής λειτουργίας του δημοκρατικού πολιτεύματος και όλα όσα αυτό συνεπάγεται, με σαφή διαχωρισμό της ιδιωτικής και δημόσιας σφαίρας, αποτελεί ύψιστο καθήκον πλέον. Το διακύβευμα είναι μεγάλο και απαιτείται η συσπείρωση και η συνεργασία όλων των πολιτικών δυνάμεων στην κατεύθυνση αυτή.

Δυστυχώς, αυτό δεν έγινε. Είναι ξεκάθαρο τόσο εντός της επιτροπής -με ευθύνη της δικής σας παράταξης, κύριοι της Πλειοψηφίας-, όσο και πέρα και έξω από αυτήν -επίσης, με δική σας ευθύνη-, καθώς γίναμε μάρτυρες μιας απροκάλυπτης προσπάθειας από την κυβερνώσα παράταξη να μετατρέψει το άσπρο σε μαύρο, τα θύματα σε θύτες, στοχοποιώντας και συκοφαντώντας ακόμα και όσους βρέθηκαν να παρακολουθούνται με αυτές τις «νόμιμες» παράνομες επισυνδέσεις.

Κυρίες και κύριοι συνάδελφοι, κλείνοντας, οι εξελίξεις τρέχουν με ιλιγγιώδεις ρυθμούς. Πρέπει, επιτέλους, κάποια στιγμή να δράσουμε από κοινού όλοι μαζί σήμερα, τώρα. Αύριο θα είναι πολύ αργά για εμάς, για τις νέες γενιές, για τη δημοκρατία μας, για τον τόπο μας.

Ευχαριστώ πολύ για την ανοχή, κυρία Πρόεδρε.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Το λόγο έχει τώρα ο Κοινοβουλευτικός Εκπρόσωπος του ΜέΡΑ25 κ. Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Βουλεύτριες και Βουλευτές, Υπουργέ, το νόμιμο και το απόρρητο είναι οι έννοιες που αποφάσισε η Κυβέρνηση να διαστρεβλώσει στην υπόθεση των υποκλοπών. Απόρρητη έγινε η αλήθεια. Την έκανε, για να είναι νόμιμη η κοινωνική λεηλασία, αυτή η λεηλασία που μας στερεί σχολεία, νοσοκομεία, δομές προστασίας ανηλίκων από την κακοποίηση και τόσα πολλά άλλα, που μια ευνομούμενη κοινωνία έχει, που άλλες χώρες έχουν.

Η απόφαση υποκλοπών, προφανώς, πρέπει να λήφθηκε τον Ιούλιο του 2019, όταν ο κ. Μητσοτάκης φέρνει τον νόμο που βάζει τη ΕΥΠ σαν πρώτη προτεραιότητα -ήταν σχεδόν το πρώτο πράγμα που έκανε-, που βάζει την ΕΥΠ υπό την αποκλειστική δική του αρμοδιότητα. Διορίζει τοποτηρητή δικό του συγγενή και αλλάζει τον νόμο, ώστε να είναι νόμιμη η παράνομη πρόσληψη του αρεστού επικεφαλής της ΕΥΠ.

Όταν ο κ. Κουκάκης ρωτάει την ΑΔΑΕ εάν παρακολουθείται και η ΑΔΑΕ στέλνει το ερώτημα στην ΕΥΠ, προλαβαίνει η ΕΥΠ -πριν απαντήσει στην ΑΔΑΕ- να αλλάξει τον νόμο που την υποχρεώνει να ενημερώνει τους πολίτες. Μπορεί μια ανεξάρτητη ΕΥΠ να αλλάξει νόμους στο χρονικό διάστημα μεταξύ της υποχρέωσής της να απαντήσει σε έναν πολίτη; Προφανώς, αυτό μπορεί να το κάνει μόνο ο Πρωθυπουργός.

Γιατί όμως να παρακολουθεί πολιτικούς και πολίτες ο Πρωθυπουργός, ο κ. Μητσοτάκης; Η Κυβέρνηση Μητσοτάκη, όπως έχουμε καταγγείλει ως ΜέΡΑ25 επανειλημμένα από αυτό το Βήμα, λειτουργεί σαν «Μητσοτάκης Α.Ε.», σαν ατομική εταιρεία, με στόχο την εξυπηρέτηση πέντε συμφερόντων στη χώρα μέσα από την κοινωνική λεηλασία. Και για να κάνεις αυτή τη λεηλασία, πρέπει να έχεις στα χέρια σου εργαλεία που σε βοηθάνε να απομακρύνεις κάθε εμπόδιο, αλλά και να κρατάς αρκετούς ανθρώπους «στο χέρι», ώστε να μην χάσεις απρόβλεπτα την εξουσία και να μην έχεις ποινικές κυρώσεις.

Απόρρητη, λοιπόν, έγινε η αλήθεια, νόμιμη η συγκάλυψη, νόμιμη η διαπλοκή, νόμιμη η παραβίαση του Συντάγματος, νόμιμη η παραβίαση της ευρωπαϊκής νομοθεσίας, όσον αφορά την περιβαλλοντική νομοθεσία, παραδείγματος χάριν, κατά συρροή. Νόμιμη έγινε η παραβίαση της εθνικής νομοθεσίας. Γιατί το μόνο νόμιμο σε αυτή τη χώρα έχει γίνει το δικαίωμα της ολιγαρχίας να ξεκοκαλίζει ό,τι έχει απομείνει από τη χρεοκοπημένη μας χώρα και τα χρεοκοπημένα νοικοκυριά.

Σε ένα σκηνικό δυστοπικό, φτωχοποίησης μαζικής και ραγδαίας των νοικοκυριών των πολιτών, με τους ολιγάρχες να έχουν κάθε μέρα μεγαλύτερη όρεξη για να λεηλατήσουν μεγαλύτερους πόρους της κοινωνίας από μια κοινωνία που έχει και λιγότερα να τους δώσει, προφανώς και χρειάζεται η εξουσία να ασκήσει βία και προφανώς χρειάζεται να γίνουν και υποκλοπές.

Οι υποκλοπές είναι ένα από τα εργαλεία φτωχοποίησης. Γίνονται για να εκβιαστούν άνθρωποι, άνθρωποι που μπορεί να είναι στο σύστημα, αλλά καλούνται να εξυπηρετήσουν διαφορετικά σχέδια, ανταγωνιστικά σχέδια λεηλασίας της κοινωνίας, άνθρωποι που είναι ανεξάρτητοι και καλούνται να αποκαλύψουν αυτή τη λεηλασία, αυτά τα παράνομα, ανήθικα, αντιδημοκρατικά σχέδια της Κυβέρνησης και όποιας κυβέρνησης.

Το ΜέΡΑ25 είναι εδώ για να βάλει ένα τέλος στη συγκάλυψη και γι’ αυτό ενοχλεί.

Χθες ο κ. Αλαφούζος έκανε μήνυση στον Κλέωνα Γρηγοριάδη για τις δηλώσεις του στην Ολομέλεια ως Κοινοβουλευτικός Εκπρόσωπος του ΜέΡΑ25. Δεν θα το ξέρετε γιατί δεν το έγραψε κανείς, πέρα από ένα μικρό παραπολιτικό στην «Εφημερίδα των Συντακτών». Δεν το έγραψε κανείς, γιατί κανείς δεν θέλει να ξέρουν οι πολίτες ποιος είναι αυτός που δεν έχει κανένα γραμμάτιο με την πλουτοκρατία και τους ολιγάρχες. Κανείς δεν θέλει να ξέρουν οι πολίτες ποιους φοβούνται οι ολιγάρχες, ποιοι είναι αυτοί που μπορούν να φέρουν την ανατροπή στην κοινωνική λεηλασία, ποιοι είναι αυτοί που μπορούν να φέρουν τη ρήξη.

Μιλάει ο ΣΥΡΙΖΑ για προοδευτική διακυβέρνηση. Καταλαβαίνετε ότι ο ΣΥΡΙΖΑ ποτέ δεν θα θελήσει να κάνει μια προγραμματική σύγκλιση με το ΜέΡΑ25 γι’ αυτή τη προγραμματική διακυβέρνηση ούτε το ΠΑΣΟΚ - Κίνημα Αλλαγής. Γιατί η προγραμματική αυτή σύγκλιση με το ΜέΡΑ25 σημαίνει υποχρεωτικά ρήξη με την κοινωνική λεηλασία. Όμως ούτε ο ΣΥΡΙΖΑ ούτε το ΠΑΣΟΚ - Κίνημα Αλλαγής είναι διατεθειμένο να κάνει αυτή τη ρήξη.

Το σχέδιο που διαβλέπω είναι η συμφωνία μεταξύ τους και η προσπάθεια μετεκλογικά να εκβιαστεί η ψήφος ανοχής του ΜέΡΑ25. Θέλω να θυμίσω στην Ολομέλεια την απόφαση της Κεντρικής Επιτροπής του ΜέΡΑ25 ότι δεν θα υπάρξει η παραμικρή στήριξη στην οποιαδήποτε κυβέρνηση ούτε με ψήφο ανοχής αν δεν έχει προηγηθεί προγραμματική σύγκλιση προεκλογικά. Και θέλω να ξεκαθαρίσω ότι το ΜέΡΑ25 έχει πάρει αυτή τη θέση από πλήρη σεβασμό στην απλή αναλογική.

Όποιος πιστεύει στην απλή αναλογική, πιστεύει ότι όταν το αποφασίσει ο κόσμος πρέπει να γίνονται κυβερνήσεις συνεργασίας και γι’ αυτό το ΜέΡΑ25 είναι ανοιχτό σε αυτή τη συζήτηση. Όμως υπάρχουν δύο μοντέλα εφαρμογής της απλής αναλογικής. Τα μοντέλα των χωρών που έχουν χρόνο, μήνες μετά τις εκλογές, όπως η Γερμανία για να γίνει η προγραμματική σύγκλιση -δεν είναι η χώρα μας αυτό το μοντέλο, εμείς έχουμε τρεις μέρες μόνο- και τα μοντέλα των χωρών που κάνουν προεκλογικά το πρόγραμμά τους ώστε ανοιχτά οι πολίτες να ξέρουν τι θα τους βγει όταν ψηφίζουν κάποιο κόμμα.

Όποιος στη χώρα μας δεν θέλει να κάνει προγραμματική συζήτηση για προγραμματική σύγκλιση προεκλογικά πολύ απλά θέλει να τελειώνει με την απλή αναλογική. Αυτή είναι η ωμή αλήθεια και η ωμή αλήθεια εδώ μέσα είναι ότι και ο ΣΥΡΙΖΑ που λέει πως αγαπάει την απλή αναλογική, όταν έρχεται να επιλέξει μεταξύ του να κάνει τη ρήξη με την ολιγαρχία και να υπερασπιστεί την απλή αναλογική ή να θυσιάσει την απλή αναλογική για ακόμη μια φορά παίρνει το μέρος της ολιγαρχίας.

Η συγκάλυψη στη χώρα μας δεν είναι σπάνιο φαινόμενο. Ατιμωρησία και συγκάλυψη στην υπόθεση Λιγνάδη, στον Ζακ-Ζάκι, σε βιασμούς και τόσες άλλες υποθέσεις. Βοά η κοινωνία για τη συγκάλυψη. Κάθε φορά που αποκαλύπτεται μια καινούργια υπόθεση, η κοινωνία είναι σίγουρη ότι θα ακολουθήσει συγκάλυψη. Συγκάλυψη έχουμε και στην περίπτωση βέβαια των pushbacks. Μια συγκάλυψη η οποία έχει διακομματικό χαρακτήρα για τα pushbacks τα οποία, όπως ο Ιάσονας Αποστολόπουλος δήλωνε, γίνονταν και επί ΣΥΡΙΖΑ στη θάλασσα, τουλάχιστον μέχρι το πολύνεκρο ναυάγιο του Μολύβου στα τέλη του 2015 και που συνέχισαν να γίνονται από το ΣΥΡΙΖΑ και στη στεριά καθ’ όλη τη διακυβέρνησή του.

Η Νέα Δημοκρατία δεν κάνει καν μόνο pushbacks. Pushbacks κάνουν πάρα πολλές ευρωπαϊκές χώρες αυτή τη στιγμή. Αυτό το έγκλημα το κάνουν πάρα πολλές ευρωπαϊκές χώρες.

Έχει πάει λοιπόν στο επόμενο, στις εξαφανίσεις ανθρώπων. Άνθρωποι που φτάνουν στην Ελλάδα, τους βλέπουν οι κάτοικοι, στη Μεσσηνία και αλλού, τους φωτογραφίζουν και μετά ξαφνικά βρίσκονται σε μια σχεδία να πλέουν στο πέλαγος και μερικοί από αυτούς να χάνουν τη ζωή τους. Και μας λέτε ότι εργαλειοποιεί η Τουρκία τους πρόσφυγες. Ναι, θα συμφωνήσω μαζί σας. Η Τουρκία εργαλειοποιεί πρόσφυγες. Όμως τότε γιατί την θεωρείτε ασφαλή χώρα για πρόσφυγες; Απευθύνεται και στον ΣΥΡΙΖΑ και σε όλα τα άλλα κόμματα που έχουν υπογράψει τη συμφωνία ή συναινούν, συμφωνούν δημόσια με τη συμφωνία του 2016. Αν η κυβέρνηση της Τουρκίας εργαλειοποιεί τους πρόσφυγες, γιατί την θεωρείτε ασφαλή χώρα και τελικά πότε είστε υποκριτές; Όταν λέτε ότι είναι ασφαλής χώρα ή όταν λέτε ότι κάνει εργαλειοποίηση; Πότε τελικά είστε υποκριτές; Πείτε μας.

Εδώ έχουμε την αλήθεια να γίνεται απόρρητη, η υποκρισία, το ψέμα, η πληρωμένη προπαγάνδα να γίνονται εργαλεία λεηλασίας της κοινωνίας. Μιας κοινωνίας τόσο φτωχής που για να βγάλει τα υπερκέρδη τους τα συμφέροντα πρέπει να ασκήσουν βία και οι υποκλοπές εκεί εντάσσονται. Είναι σύμπτωμα της κοινωνικής λεηλασίας, στην οποία εμμέσως συναινούν τα περισσότερα κόμματα εδώ μέσα.

Το ΜέΡΑ25 θα αντιμάχεται αυτή την κοινωνική λεηλασία με όλες του τις δυνάμεις. Ας μην παίζουμε ένα θέατρο δημοκρατίας εδώ μέσα. Η δημοκρατία σας μετριέται στις τσέπες των ολιγαρχών. Αυτά θα ανατρέψουμε εμείς.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθητές και μαθήτριες και δύο εκπαιδευτικοί συνοδοί τους από το 11ο Γυμνάσιο Πατρών (τρίτο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο κ. Κατρούγκαλος εκ μέρους του ΣΥΡΙΖΑ.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Ευχαριστώ πολύ, κυρία Πρόεδρε.

Θα ήταν κωμικοτραγικό εάν δεν αποτελούσε πλήγμα στον κοινοβουλευτισμό αυτό που πρότεινε και επέβαλε η κοινοβουλευτική Πλειοψηφία, να συζητάμε σε μια συνεδρίαση που στην αρχή φλέρταρε να είναι και αυτή μυστική επί μυστικών πορισμάτων, τουλάχιστον των δικών της. Είναι προφανές γιατί γίνεται αυτό. Για να συνεχιστεί η προσπάθεια συγκάλυψης και συσκότιση της υπόθεσης. Άλλωστε η αφήγηση του γενικού εισηγητή της Πλειοψηφίας, όπως και η στάση του στην εξεταστική ήταν ότι δεν πρόκειται για σκάνδαλο, είναι μια συνωμοσία της Αντιπολίτευσης, ειδικά της Αξιωματικής και μάλιστα ανοιχτά μας είπαν ότι αρχίζουμε να γινόμαστε ενοχλητικοί, κουραστικοί.

Αγαπητοί συνάδελφοι, ειδικά της Νέας Δημοκρατίας, θα σας διαβάσω μια άλλη αφήγηση: «Το θέμα είναι τόσο σοβαρό που δεν γίνεται να μείνουν σκιές. Παραμένει επιτακτική η ανάγκη να ξεκαθαριστεί ποιοι και με ποια δικαιολογία ζήτησαν κάτι τέτοιο και ποιοι και πώς το ενέκριναν. Η επίκληση του απορρήτου σε τέτοιες περιπτώσεις υποτάσσεται στην ανάγκη κάθαρσης του δημόσιου βίου. Αυτά τα στοιχειώδη, για να αποτραπεί η περαιτέρω απαξίωση των θεσμών».

Ξέρετε βεβαίως ποιος προχώρησε σε αυτή τη δήλωση τον Αύγουστο του 2022. Ο πρώην Πρωθυπουργός και προηγούμενος Αρχηγός της Νέας Δημοκρατίας. Είναι η αντιδιαμετρική αφήγηση από αυτή που υποστηρίξατε σήμερα. Και υπάρχει ένα εύλογο ερώτημα σε εσάς κυρίως τους Βουλευτές της Νέας Δημοκρατίας. Νομίζω ότι ο μέσος ψηφοφόρος της Νέας Δημοκρατίας το έχει ήδη απαντήσει. Με ποια από αυτές τις δύο αφηγήσεις ταυτίζεστε τόσο από πλευράς περιεχομένου όσο και από πλευράς ύφους; Με τον κ. Τσαβδαρίδη ή με τον κ. Καραμανλή; Και δεν είναι θέμα μόνο του κ. Καραμανλή ούτε έχω καμμία ιδιαίτερη διάθεση να τον υποστηρίξω. Ούτε από τον κ. Σαμαρά ακούσαμε κάποια δήλωση υποστηρικτική του κ. Μητσοτάκη. Πώς θα μπορούσε άλλωστε;

Πώς θα μπορούσε να υποστηριχθεί με οποιονδήποτε τρόπο και με οποιονδήποτε κομματικό πατριωτισμό ένας Πρωθυπουργός που παραβιάζει ευθέως το Σύνταγμα όχι απλώς για να παρακολουθήσει έναν πολιτικό του αντίπαλο, αλλά για να χειραγωγήσει τις εξελίξεις σε ένα άλλο κόμμα, με σκοπό να τις επηρεάσει προς την κατεύθυνση που θεωρεί ότι θα ευνοήσουν τον ίδιο;

Πώς μπορεί να υποστηριχθεί ένας Πρωθυπουργός που αντί να αναλάβει τις συνταγματικές του ευθύνες που έχουν υπογραμμιστεί από σχεδόν όλους τους συνταγματολόγους, προσπαθεί να υπεκφύγει θυσιάζοντας τους συγγενείς του, τον ανηψιό του, τους συνεργάτες του, τον διοικητή της ΕΥΠ που ο ίδιος τον είχε τοποθετήσει εκεί παράνομα;

Πώς μπορεί να υπερασπιστεί κανείς έναν Πρωθυπουργό που σήμερα δεν ήταν καν εδώ στο Κοινοβούλιο να απαντήσει και να απολογηθεί για τις πολύ συγκεκριμένες ευθύνες του που, όπως σωστά τόνισαν ο εισηγητής μας, ο προηγούμενος Πρόεδρος της Βουλής, είναι διπλές -το τέρας με τα δύο κεφάλια, στο οποίο αναφέρθηκε ο Αλέξης Τσίπρας- για τις υποκλοπές αυτές καθ’ αυτές, αλλά και για την προσπάθεια συγκάλυψής τους;

Το απόρρητο, το οποίο προφανώς δεν μπορεί να προβληθεί όχι απλώς σύμφωνα με τον Κανονισμό της Βουλής, αλλά σύμφωνα με το Σύνταγμα απέναντι στη Βουλή, ήταν απλώς φύλλο συκής, διότι όλες οι διατάξεις ερμηνεύονται βάσει των θεμελιωδών συνταγματικών κατευθυντήριων διατάξεων της αρχής του κοινοβουλευτισμού και της αρχής της λαϊκής κυριαρχίας. Δεν μπορούν να υπάρχουν κενά στο κράτος δικαίου, αλλά και στη δυνατότητα της Βουλής να ασκεί το ελεγκτικό της έργο.

Η δε άμυνα της κυβερνητικής πλειοψηφίας, του ίδιου του Πρωθυπουργού γιατί αυτός εμπλέκεται ευθέως, είναι εξαιρετικά αδύναμη και νομίζω ότι η ίδια η διατύπωσή της συνιστά σιωπηρή ομολογία ενοχής.

Ποια είναι η τοποθέτηση της Νέας Δημοκρατίας για την εμβληματική υπόθεση του κ. Ανδρουλάκη; Ότι ήταν νόμιμη επειδή ακολουθήθηκε η νόμιμη διαδικασία. Αυτό το ακούσαμε σε διάφορες εκδοχές. Άρα τι αποφεύγει να πει η πλειοψηφία και κυρίως ο ίδιος ο Πρωθυπουργός; Ήταν νόμιμη επί της ουσίας; Δεν μπορεί να απαντήσει σε αυτό το ερώτημα, γιατί προφανώς ο ίδιος ο Πρωθυπουργός έχει αυτοπαγιδευτεί με την εξόφθαλμα αντιδημοκρατική και αντισυνταγματική του τοποθέτηση ότι ναι μεν ήταν νόμιμη η παρακολούθηση του κ. Ανδρουλάκη, αλλά ήταν λάθος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρία Πρόεδρε, θα ήθελα μία πολύ μικρή ανοχή.

Για να είναι νόμιμη η παρακολούθηση, έπρεπε να υπάρχει σοβαρός λόγος εθνικής ασφάλειας εξ αρχής. Αν υπήρχε παρόμοιος λόγος εθνικής ασφάλειας, ήταν κατάσκοπος ο κ. Ανδρουλάκης ή πράκτορας ξένης δύναμης, η παρακολούθηση ήταν νόμιμη και δεν θα μπορούσε να είναι λάθος η διεξαγωγή της. Αν αντιθέτως από την αρχή δεν υπήρχε λόγος εθνικής ασφάλειας -και το ότι η κυβερνητική πλειοψηφία αποφεύγει μέχρι σήμερα να μας το αναφέρει, νομίζω ότι είναι πλήρης απόδειξη ότι ποτέ δεν υπήρξε παρόμοιος λόγος-, τότε η παρακολούθηση ήταν προφανώς εξαρχής παράνομη και αντιδημοκρατική θίγοντας τα θεμέλια του κοινοβουλευτικού πολιτεύματος.

Δεν θα αναφερθώ -γιατί έχει τελειώσει ο χρόνος μου- σε άλλους ισχυρισμούς του πορίσματος που είναι μισό μυστικό, μισό φανερό. Υπερακοντίζει σε σουρεαλισμό ακόμα και τις μέχρι τώρα γνωστές δηλώσεις της Κυβέρνησης. Για παράδειγμα, απ’ ό,τι κατάλαβα, ο ισχυρισμός δεν είναι πια ότι δεν χρησιμοποιεί η ΕΥΠ το Predator, αλλά ότι προέκυψε πως ουδέποτε χρησιμοποιήθηκε το Predator εντός της ελληνικής επικράτειας, λες και δεν ξέρουμε ότι ο κ. Κουκάκης, ο κ. Σπίρτζης, ο κ. Ανδρουλάκης παρακολουθήθηκαν με το ίδιο λογισμικό και μάλιστα με τον ίδιο σύνδεσμο παγίδευσης.

Ολοκληρώνοντας το αφήγημα της κούρασης, όπως προβάλλεται και από τα δημοσιογραφικά «εξαπτέρυγα», είναι ότι είναι νεκρές πια οι υποκλοπές. Να θυμίσω ότι ο Πρόεδρος Νίξον βασανίστηκε για δύο χρόνια από τότε που ξέραμε ότι έγινε το σκάνδαλο του «Watergate» μέχρι που τελικά αναγκάστηκε να παραιτηθεί. Το μέλλον του βαλκάνιου μιμητού του -δεν είναι τυχαίο ότι μίλησε για ελληνικό «Watergate» η «WASHINGTON POST», η εφημερίδα που αποκάλυψε το αρχικό- είναι επίσης προδιαγεγραμμένο. Κι εμείς θα κάνουμε ό,τι μπορούμε, ώστε να υπάρχει συνέχεια και στη δικαιοσύνη και στην Επιτροπή Θεσμών και τελικά εκεί που δίνεται η τελική πολιτική ετυμηγορία, στις εκλογές.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο έχει τώρα ο κ. Θεοχάρης εκ μέρους της Νέας Δημοκρατίας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, γιατί είμαστε σήμερα εδώ; Γιατί έγινε η παρακολούθηση του κ. Ανδρουλάκη; Φυσικά. Γιατί η ΕΥΠ επέδειξε δυσλειτουργίες; Οπωσδήποτε. Γιατί ο διοικητής της δεν ένιωσε την ανάγκη να επιβεβαιώσει και πολιτικά την πεποίθησή του πως πρέπει να παρακολουθηθεί ο Αρχηγός του ΠΑΣΟΚ, τότε Ευρωβουλευτής; Σίγουρα. Όμως, ο πραγματικός λόγος είναι άλλος. Είμαστε εδώ γιατί ο ΣΥΡΙΖΑ δεν δέχεται τη λειτουργία της σύγχρονης δημοκρατίας, δεν δέχεται τη διάκριση των εξουσιών του Μοντεσκιέ, παραδεκτή αρχή της Δημοκρατίας από τον 18ο αιώνα. Γιατί τι διαφορά έχουν όσα ακούσαμε σήμερα, αλλά και τις προηγούμενες ημέρες από την Αντιπολίτευση είτε δημόσια είτε για όσους είμαστε μέσα στις συνεδριάσεις της εξεταστικής; Σε τι διαφέρουν, λοιπόν, όλα αυτά από τα «ρεσάλτα», από «τον έλεγχο των αρμών της εξουσίας», από το «δεν νικάμε αν δεν βάλουμε κάποιον από δαύτους στη φυλακή» και από το «η δεύτερη φορά θα είναι αλλιώς» όλων των στελεχών του ΣΥΡΙΖΑ; Καμμία! Γι’ αυτό η υπόθεση αυτή στην πραγματικότητα είναι ένα απέραντο κατηγορητήριο για την πολιτική σας νοοτροπία.

Σας κατηγορώ, λοιπόν, γιατί για εσάς ο Πρωθυπουργός, όπως και κάθε πολιτικός, έχει απόλυτη ισχύ επειδή εκλέγεται. Και σας κατηγορώ στο όνομα των κανόνων, συνταγματικών και νομικών, που επιβάλλουν ακόμα και την άρνηση από τον δημόσιο υπάλληλο, όταν η πολιτική εντολή τον οδηγεί στην παρανομία. Δεν μπορεί να σκεφτεί κάποιος ότι ένας δημόσιος υπάλληλος μπορεί να πει «όχι» και στον Πρωθυπουργό.

Σας κατηγορώ γιατί για εσάς το ποιος εποπτεύει την ΕΥΠ έχει μόνο πολιτική σημασία.

Σας κατηγορώ στο όνομα της αποτελεσματικότητας μιας κρίσιμης υπηρεσίας, ο ρόλος της οποίας επιβάλλει να στηρίζει όλα τα Υπουργεία και συνεπώς πρέπει να υπάγεται στον Πρωθυπουργό.

Σας κατηγορώ γιατί για εσάς ο λόγος παρακολούθησης του κ. Ανδρουλάκη έχει αξία κουτσομπολιού και πρέπει να γίνει φέιγ βολάν.

Σας κατηγορώ στο όνομα μιας ευνουχισμένης υπηρεσίας που δεν θα πείθει κανέναν συνεργάτη πως η συνεργασία τους μπορεί να είναι προστατευμένη.

Σας κατηγορώ γιατί αφελώς βάζετε όρια στο ποιος μπορεί να παρακολουθηθεί θέτοντας τους πολιτικούς υπεράνω των πολιτών.

Σας κατηγορώ στο όνομα μιας υπηρεσίας που θα είναι ευάλωτη στη χειραγώγηση με τρωτά και αδύναμα σημεία.

Σας κατηγορώ γιατί για εσάς τίποτε δεν είναι ιερό και όλα μπορούν να γίνουν βορά στην κομματική αντιπαράθεση.

Σας κατηγορώ στο όνομα των θεσμών που θα είναι τόσο καταρρακωμένοι από την ισοπεδωτική κριτική σας που και να νικήσετε στις εκλογές, η νίκη θα είναι πύρρειος.

Σας κατηγορώ γιατί θολώνετε τη διαφορά ανάμεσα στο νόμιμο και το σωστό. Και αυτό είναι κάτι που κάνετε συνέχεια και το ακούσαμε ακόμα και τώρα από τον κ. Κατρούγκαλο.

Σας κατηγορώ στο όνομα της ευνομίας που έχουμε τόσο ανάγκη και που εξαρτάται από το να ξεχωρίζουμε αυτά τα δύο, ώστε να διορθώνουμε τον νόμο και να τον ξανακάνουμε σωστό.

Σας κατηγορώ γιατί υποσκάπτετε την εμπιστοσύνη των πολιτών, όταν δεν δέχεστε ούτε τα πορίσματα των ανεξάρτητων αρχών που δείχνουν πως δεν χρησιμοποιήθηκε και δεν χρησιμοποιείται Predator από δημόσιες αρχές, ούτε άλλα τέτοιου τύπου λογισμικά.

Σας κατηγορώ στο όνομα της προόδου της χώρας που χτίζεται πάνω στην πολιτική διαλεκτική, διαλεκτική η οποία με τη σειρά της βασίζεται στην ύπαρξη της στοιχειώδους πολιτικής εμπιστοσύνης σε γεγονότα και θεσμούς.

Σας κατηγορώ γιατί για εσάς όλη εν τέλει η εξεταστική ήταν ένα παιχνίδι σκιών, υποθέσεων, υποψιών και τελικά μικροκομματικών υπολογισμών αντί για μια προσπάθεια βελτίωσης υπαρκτών παθογενειών, αλλά και ευκαιρίας αναστοχασμού και προόδου.

Κυρίες και κύριοι συνάδελφοι, με αυτές τις προτάσεις που θα οδηγήσουν σε βελτίωση θέλω να τελειώσω, ελπίζοντας πως μέσω αυτών κάτι μπορεί να διασωθεί από τη διαδικασία αυτή.

Προτείνω, λοιπόν. Πρώτον, πολιτικά ευαίσθητα πρόσωπα, δημοσιογράφοι, πολιτικοί και άλλοι, πρέπει να παρακολουθούνται μόνο μετά και από αξιολόγηση του Προέδρου της Βουλής.

Δεύτερον, ενίσχυση του εσωτερικού κανονισμού της Υπηρεσίας Εσωτερικού Ελέγχου και Εσωτερικών Υποθέσεων της ΕΥΠ και λογοδοσία τους σε δεύτερο ανεξάρτητο εισαγγελέα. Σε περίπτωση που γίνει δεκτή μια τέτοια πρόταση, θα μπορούσε να επανέλθει το καθεστώς του ενός εισαγγελέα που διατάσσει τις άρσεις απορρήτου, καθώς ο παραπάνω εισαγγελέας θα έχει ικανό ελεγκτικό ρόλο πάνω στον πρώτο.

Τρίτον, ενίσχυση των σχετικών ανεξάρτητων αρχών και εισαγγελέων με ανθρώπινο δυναμικό και υλικοτεχνικό υλικό.

Τέταρτον, αποσαφήνιση των ορίων δικαιοδοσίας των ανεξάρτητων αρχών και της Επιτροπής Θεσμών, ώστε να μπορούν να εποπτεύουν αποτελεσματικά τη συμμόρφωση της ΕΥΠ στους νόμους, όπως, για παράδειγμα, πως δεν γίνονται παρακολουθήσεις χωρίς αντίστοιχη εισαγγελική εντολή και όχι, όπως μας λέτε συνεχώς, για να κρίνουν τάχα αν ο εισαγγελέας έκρινε ορθώς ή όχι διατάσσοντας -άρα νόμιμα- μια παρακολούθηση.

Τέλος, απαγόρευση εμπορίας και κατοχής λογισμικού παρακολούθησης τύπου Predator από ιδιώτες, ώστε να προστατευτούν όλοι οι πολίτες από τέτοιες παράνομες πρακτικές.

Με αυτές τις προτάσεις ελπίζω να μείνει κάτι χρήσιμο από τη διαδικασία της εξεταστικής και να πείσω έστω και λίγους πως δεν ήταν άσκοπα όλα αυτά που κάναμε.

Κυρίες και κύριοι συνάδελφοι, κλείνω.

Η Κυβέρνηση της Νέας Δημοκρατίας ήταν για μήνες η μόνη που επέμενε πως η αληθινή ατζέντα του κόσμου είναι τα προβλήματά του. Δεν αναρωτηθήκατε «πώς γίνεται αυτό;» από μια Κυβέρνηση που κυβερνάει για τρεισήμισι χρόνια και θα έπρεπε να κρύβεται από τα προβλήματα, αν είχε κάνει άπειρα λάθη; Γίνεται, γιατί, παρά τις δυσκολίες, ήταν συνεπής στις προεκλογικές της δεσμεύσεις. Ό,τι είπαμε το κάναμε στην οικονομία, τις επενδύσεις, την παιδεία, τις υποδομές, τον τουρισμό, τη θωράκιση των θεσμών. Οι πολίτες, λοιπόν, δεν θα επιτρέψουν κανένα πισωγύρισμα, καμμία επιστροφή στο παρελθόν, το οποίο όλοι θέλουμε να ξεχάσουμε. Και γι’ αυτό τις επόμενες εκλογές θα δώσουν στη Νέα Δημοκρατία την εντολή για μια ακόμη τετραετία, για μια αυτοδύναμη Νέα Δημοκρατία, για μια αυτοδύναμη Ελλάδα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα)**: Και εγώ σας ευχαριστώ, κύριε συνάδελφε.

Τον λόγο τώρα έχει η κ. Κομνηνάκα εκ μέρους του Κομμουνιστικού Κόμματος Ελλάδας.

**ΜΑΡΙΑ ΚΟΜΝΗΝΑΚΑ:** Ευχαριστώ, κυρία Πρόεδρε.

Από το «άπλετο φως» στο «βαθύ σκοτάδι» μια εξεταστική επιτροπή δρόμος. Δεν είναι και πρωτοφανές το φαινόμενο. Όμως, αυτή τη φορά η επιχείρηση συγκάλυψης ξεκίνησε με το «καλημέρα» και εντελώς απροσχημάτιστα. Πρόκειται για μια εξεταστική επιτροπή χωρίς ουσιαστικά προσβάσιμα Πρακτικά, χωρίς πρόσβαση σε βασικές πληροφορίες, που θάβονται υπό το πέπλο του απορρήτου ή της επιλεκτικής μνήμης μαρτύρων στο πλαίσιο μιας καλοστημένης κατανομής ρόλων, χωρίς κλήση για κατάθεση σημαντικότατων μαρτύρων και τώρα χωρίς καν πόρισμα. Συνεδριάζει η Ολομέλεια σε δημόσια συνεδρίαση επί ενός απόρρητου μυστικού πορίσματος. Ο ορισμός του θεάτρου του παραλόγου.

Ο απαράδεκτος τρόπος λειτουργίας της εξεταστικής επιτροπής, με πρώτιστη βέβαια ευθύνη της κυβερνητικής πλειοψηφίας για την απόλυτη συγκάλυψη όλων των προς διερεύνηση υποθέσεων, θα μπορούσε να αποτελέσει αντικείμενο διακωμώδησης ως μια κακόγουστη παρωδία, αν δεν αφορούσε την τόσο σοβαρή υπόθεση της παραβίασης του απορρήτου των επικοινωνιών, της προσωπικής ζωής, βασικών δηλαδή ελευθεριών και δικαιωμάτων του λαού, που δεν μπορεί να γίνεται ανεκτό να μένει στο σκοτάδι.

Αν η επιχείρηση συγκάλυψης των πολιτικών και άλλων ευθυνών είναι μια φορά ορατή, αν όχι εξόφθαλμη, στις περιπτώσεις των υποκλοπών σε βάρος του Προέδρου του ΠΑΣΟΚ Νίκου Ανδρουλάκη και των δημοσιογράφων, στην υπόθεση των συνακροάσεων του τηλεφωνικού κέντρου του ΚΚΕ μιλάμε για το πιο κραυγαλέο «θάψιμο». Όχι μόνο με τον αποκλεισμό του συνόλου των μαρτύρων που είχαν πολύ συγκεκριμένες ευθύνες στη διερεύνηση της υπόθεσης, στους οποίους μάλιστα μας παρέπεμψε για να βρούμε απαντήσεις στα ερωτήματα ο επιλεκτικά ξεχασιάρης Πρόεδρος της ΑΔΑΕ κ. Ράμμος, αλλά και με τον στοχευμένο εξοβελισμό της υπόθεσης από την όλη συζήτηση.

Και εδώ οι ευθύνες βεβαίως βαρύνουν τη Νέα Δημοκρατία, αλλά βαρύνουν εξίσου και τον ΣΥΡΙΖΑ, που έπαιξαν και παίζουν και σήμερα από κοινού το έργο «Δεν βλέπω, δεν ακούω, δεν μιλάω», έργο βέβαια που αμίλητο τελικά το παρακολούθησε και το ΠΑΣΟΚ - ΚΙΝΑΛ, παρ’ ότι περιέλαβε την υπόθεση προς διερεύνηση στην πρότασή του.

Κανένας άλλος Βουλευτής μέλος της επιτροπής δεν είδε, δεν άκουσε, πάντως σίγουρα δεν ασχολήθηκε με τα πολλά και συγκεκριμένα ερωτήματα που κατέθεσε δημόσια και υπόψιν τους το ΚΚΕ, με ημερομηνίες, ονόματα και διευθύνσεις, για τα εξόφθαλμα κενά και τις ανεξήγητες παραλείψεις στην έρευνα των υποθέσεων από το 2016 ως σήμερα των αρμόδιων αρχών και ιδιαίτερα αυτά της Αρχής Διασφάλισης Απορρήτου των Επικοινωνιών, το έργο της οποίας μόνο που δεν εξύμνησαν τα υπόλοιπα κόμματα, παρά τον εξόφθαλμα ένοχο ρόλο της στην υπόθεση του ΚΚΕ, αλλά και τον καθ’ όλα ύποπτο και στην υπόθεση του δημοσιογράφου Κουκάκη.

Εκεί θα βρίσκατε από το 2016, κύριε Κατρούγκαλε, και τα αδιάσειστα στοιχεία που ψάχνατε ως κυβέρνηση τάχα για να αρχίσει η διερεύνηση της υπόθεσης ή και άλλα, με βάση τα οποία ο επί ημερών σας διοικητής της ΕΥΠ χαρακτήρισε την υπόθεση των παρακολουθήσεων του ΚΚΕ ως κάτι μεγάλο που ξεπερνούσε τις δυνατότητες των εγχώριων υπηρεσιών.

Τα καταθέτουμε, λοιπόν, ξανά στα Πρακτικά σήμερα, όπως συμπεριελήφθησαν στο πόρισμα του Βουλευτή μας, του Νίκου Καραθανασόπουλου, για να μην χρειαστεί να τα ξαναψάχνετε όταν θα θελήσετε να διερευνήσετε τις συγκεκριμένες υποθέσεις.

(Στο σημείο αυτό η Βουλευτής κ. Μαρία Κομνηνάκα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Υπήρξε, όμως, κάτι άλλο, το οποίο δεν είδε, δεν άκουσε και κυρίως δεν έβγαλε «άχνα» κανένα από τα άλλα κόμματα στην επιτροπή, ούτε και στις υψηλών τόνων αντιπαραθέσεις που βολικά στήθηκαν στα τηλεοπτικά πάνελ όλο αυτό το διάστημα. Δεν έβγαλαν «άχνα» για το αντιδραστικό πολυδαίδαλο θεσμικό πλαίσιο από ευρωπαϊκές οδηγίες, κανονισμούς και διακρατικές συμφωνίες μέχρι και τους εγχώριους νόμους με την υπογραφή όλων σας και με τη συγκάλυψη του Συντάγματος, που νομιμοποιεί το μαζικό και προληπτικό φακέλωμα, την παρακολούθηση και καταστολή του εχθρού λαού, για τον οποίο κανείς σας δεν επικαλείται ούτε καν αυτές τις προσχηματικές θεσμικές εγγυήσεις για την προστασία του. Αυτό που επιτρέπει, όχι μόνο στην ΕΥΠ, αλλά σε μια σειρά υπηρεσιών, κρατικών και παρακρατικών, εγχώριων και ξένων, να κάνουν πράξη το «ουδείς εξαιρείται των παρακολουθήσεων». Όχι κατά παρέκκλιση, αλλά με πλήρη αξιοποίηση αυτού του θεσμικού βούρκου.

Αυτός είναι που βαφτίζει «κίνδυνο για την εθνική ασφάλεια» οτιδήποτε αμφισβητεί τα «ιερά και τα όσια» του συστήματος, αυτόν που προστατεύει το αντιδραστικό αστικό κράτος και γι’ αυτό βάζει πάντα στο στόχαστρο όσους πρωτοστατούν στη σύγκρουση με την αντιλαϊκή πολιτική και στην ανατροπή του.

Μήπως ακόμα και η παραγωγή, διάθεση και χρήση των κατασκοπευτικών λογισμικών, η εμπορία μεταξύ των κρατών, οργανισμών και επιχειρηματικών ομίλων στην Ευρωπαϊκή Ένωση δεν είναι επιτρεπτή, με βάση και σχετικό ευρωπαϊκό κανονισμό;

Αυτή είναι η ευρωπαϊκή και διεθνής «κανονικότητα». Γι’ αυτό η όλη συζήτηση περί θεσμικών εγγυήσεων και δημοκρατικών αντίβαρων στην εξουσία δεν είναι παρά ο φερετζές που στοχεύει στη μεγαλύτερη κοινωνική αποδοχή του ρόλου αυτών των αντιδραστικών μηχανισμών του αστικού κράτους. Εξάλλου η υπόθεση του ΚΚΕ αποδεικνύει ότι καμμία αστική εγγύηση δεν μπορεί να προστατεύσει την πολιτική δράση που υπηρετεί τα λαϊκά συμφέροντα.

Απέναντι σε όλα αυτά, λοιπόν, το ΚΚΕ δεν πρόκειται να μείνει σιωπηλό και κυρίως δεν πρόκειται να μείνει άπραγο. Δεν πρόκειται ποτέ να συμβιβαστούμε με τις αντιδραστικές πρακτικές σε βάρος του λαού. Θα συνεχίσουμε να αποκαλύπτουμε, να ενημερώνουμε τον ελληνικό λαό για κάθε μεθόδευση και σχεδιασμό σε βάρος του. Θα κάνουμε κυρίως ό,τι χρειαστεί για να βγάλει ο ίδιος συμπεράσματα, να μην δείξει εμπιστοσύνη στους διάφορους «σωτήρες», αλλά με τη δράση του και τις πολιτικές επιλογές του να υπερασπιστεί ο ίδιος τα δικαιώματα και τις ελευθερίες του ενάντια σε όλους αυτούς που σταθερά τα υπονομεύουν και κυρίως με εμπιστοσύνη στη δύναμή του να δώσει μαζί με το ΚΚΕ τη μάχη για να γράψει ο λαός το δικό του σενάριο κόντρα στον συνολικό βούρκο της σημερινής βαρβαρότητας, αυτό δηλαδή που βγάζει στο προσκήνιο τις δικές του ανάγκες και τα δικαιώματά του.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ»,- τριάντα ένας μαθητές και μαθήτριες και δύο συνοδοί εκπαιδευτικοί από το Γενικό Λύκειο Μολάων.

Η Βουλή, παιδιά, σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο τώρα έχει ο Κοινοβουλευτικός Εκπρόσωπος της Ελληνικής Λύσης κ. Αντώνιος Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, σήμερα έχω την αίσθηση ότι θα μιλήσω μπροστά σε φοιτητικές παρατάξεις και όχι μπροστά σε Κοινοβουλευτικές Ομάδες, παρατάξεις οι οποίες κατά το δοκούν βγάζουν τα δικά τους πορίσματα στις συνελεύσεις τους ή όταν έρχονται εκλογές η κάθε παράταξη δίνει το δικό της πόρισμα, ποιος έχει βγει πρώτος, δεύτερος, τρίτος, ποσοστό κ.λπ..

Αυτό το οποίο παρακολουθήσαμε σήμερα δεν ήταν τίποτε άλλο από το άκρον άωτον του παραλόγου. Κάθε Κοινοβουλευτική Ομάδα σηκώθηκε και είπε αυτά τα οποία έλεγε και όταν κάναμε τις ομιλίες εδώ για τη συγκρότηση της εξεταστικής επιτροπής.

Η Νέα Δημοκρατία έξυπνα, όπως θα έκανε κάθε Κυβέρνηση -αυτό είναι λογικό γιατί και το ΠΑΣΟΚ και ο ΣΥΡΙΖΑ τα ίδια πράγματα έκαναν-, απέκλεισε όλους τους μάρτυρες που αντικειμενικά έπρεπε να έρθουν να καταθέσουν στην εξεταστική επιτροπή, κλείδωσε στο ντουλάπι του απορρήτου το αποδεικτικό υλικό και όλα βγήκαν «μέλι - γάλα», όλα ήταν σωστά κατά τη Νέα Δημοκρατία, δεν αποδείχθηκε τίποτα και προφανώς -πρέπει να το πούμε για να είμαστε και έντιμοι απέναντι στον ελληνικό λαό και για τα παιδιά προπάντων που μας παρακολουθούν και είναι το μέλλον αυτής της χώρας- ήταν, όπως και τα προηγούμενα χρόνια, ένα οργανωμένο σχέδιο της Κυβέρνησης για να συγκαλυφθεί ένα τέτοιου μεγέθους σκάνδαλο. Απλά και όμορφα!

Και επειδή συζητούσαμε για τα θέματα τα οποία αφορούσαν την Εθνική Υπηρεσία Πληροφοριών και στην πρώτη μας συζήτηση εδώ, όταν είπαμε ότι πρέπει να γίνει εξεταστική επιτροπή, η Ελληνική Λύση είχε ζητήσει δύο πράγματα: πρώτον, να κληθούν αυτοί οι μάρτυρες που έπρεπε να κληθούν -και τους είχαμε κατονομάσει, είχαμε στείλει και χαρτί στον Πρόεδρο της Βουλής- και, δεύτερον, να είναι όλα στο τέλος της ημέρας στο φως. Αποδείχτηκε ότι στο τέλος της ημέρας είναι όλα στο σκοτάδι. Δεν υπήρξε καμμία πρόοδος.

Για να πάρουμε, λοιπόν, τα πράγματα από την αρχή. Η Νέα Δημοκρατία είπε διά στόματος Πρωθυπουργού ότι η παρακολούθηση, η επισύνδεση η τηλεφωνική του κ. Ανδρουλάκη είναι νόμιμη, αλλά εσφαλμένη. Δεν υπάρχει πιο παράλογο από αυτό. Ένα παιδάκι της πρώτης δημοτικού άμα του πεις «είναι νόμιμο να κάνεις κάτι, αλλά εσφαλμένο, άμα το κάνεις», θα σου πει «μα γιατί, αφού είναι νόμιμο, αφού μπορεί να γίνει, γιατί είναι εσφαλμένο;». Άρα ένα θέμα το οποίο πρέπει να δούμε είναι αυτό που είπε ο Πρωθυπουργός.

Τι άλλο είπε ο Πρωθυπουργός; Είπε ότι όλοι οι πολίτες είναι ίσοι απέναντι στον νόμο. Πολύ σωστά το είπε. Ερχόμαστε τώρα να δούμε αν στις υπηρεσίες πληροφοριών οι παρακολουθήσεις είναι το ίδιο ίσες απέναντι στον νόμο. Υπάρχουν θέματα τρομοκρατίας, υπάρχουν θέματα λαθροδιακίνησης, υπάρχουν θέματα εμπορίου ναρκωτικών, υπάρχουν θέματα κατασκοπείας. Μπορούμε να ρωτήσουμε τη Νέα Δημοκρατία, την Κυβέρνηση, την Εθνική Υπηρεσία Πληροφοριών και τον ίδιο τον Πρωθυπουργό, ο οποίος είναι υπεύθυνος για την Εθνική Υπηρεσία Πληροφοριών, αλλά δεν ξέρει τίποτα, γιατί παρακολουθείτο νόμιμα επισυνδεδεμένος ο κ. Ανδρουλάκης; Θα μας πει για ποιον λόγο τον παρακολουθούσαν;

Τώρα τι έγινε; Ο μεν κ. Ανδρουλάκης και το ΠΑΣΟΚ καλύπτονται πίσω από το απόρρητο το οποίο φέρνει η Νέα Δημοκρατία ως πρόσχημα και λέει «εγώ δεν μπορώ να πω τίποτα, διότι είναι απόρρητα τα πάντα». Άρα ο κ. Ανδρουλάκης έχει καλυφθεί πίσω από αυτό. Η Νέα Δημοκρατία έχει κάνει το χατίρι του κ. Ανδρουλάκη, δεν βγάζει στο φως για ποιον λόγο τον παρακολουθούσαν, αλλά είναι νόμιμη η παρακολούθηση, άρα έπρεπε να γίνει η παρακολούθηση. Ο Πρωθυπουργός το ήξερε -είναι σίγουρο 100%-, αλλά κάνει ότι δεν ξέρει τίποτα. Βάζει μπροστά τον κ. Δημητριάδη, βάζει μπροστά τον διοικητή της ΕΥΠ, τον κ. Κοντολέοντα, και έχει ένα τείχος μπροστά του και λέει: «Εγώ όλα καλά θα τα κάνω. Αν το ήξερα, θα έλεγα «όχι»». Γιατί; Αφού όλοι οι πολίτες είναι ίσοι απέναντι στον νόμο. Άρα η Εθνική Υπηρεσία Πληροφοριών, όπως παρακολουθεί έναν απλό πολίτη για ένα οποιοδήποτε θέμα βάσει αυτών που είπα ήταν προηγουμένως, θα έπρεπε να παρακολουθήσει και τον Ευρωβουλευτή, τον κ. Ανδρουλάκη. Και να πούμε και το άλλο, επειδή πολλοί κάνετε ότι δεν ξέρετε: Όταν βγήκε η εντολή δεν είχε ξεκινήσει η προεκλογική εκστρατεία του κ. Ανδρουλάκη, ήταν Ευρωβουλευτής ακόμα.

Ερχόμαστε τώρα στην Εθνική Υπηρεσία Πληροφοριών. Τι έκανε η Εθνική Υπηρεσία Πληροφοριών; Καλύπτεται πίσω από το απόρρητο, παρακολουθεί όποιον θέλει, δεν δίνει λογαριασμό σε κανέναν αφού με τον νόμο που ψηφίστηκε στις 31 Μαρτίου του 2021 δεν πρέπει να ενημερώσει και δεν οφείλει ούτε η ΑΔΑΕ ούτε κανένας άλλος αυτόν ο οποίος παρακολουθείται για ποιον λόγο παρακολουθείται, πόσο καιρό παρακολουθούνταν, τι αποτελέσματα είχε η παρακολούθησή του. Τον ψήφισε και το ΠΑΣΟΚ. Δεν είναι κανένας εδώ πέρα. Μου κάνουν τώρα όλοι τις αθώες περισσότερες.

Δεν τον ψηφίσατε εσείς, κύριοι του ΠΑΣΟΚ, μαζί με τη Νέα Δημοκρατία τον νόμο; Για κάποιο λόγο φέρατε αυτή την τροπολογία, για να μην φέρετε σε δύσκολη θέση την κ. Βλάχου. Ποια είναι η κ. Βλάχου; Η μόνη εισαγγελέας βάσει του νόμου του ΣΥΡΙΖΑ -άλλο πάλι αυτό!- η οποία έχει την τελική υπογραφή για την παρακολούθηση. Η κ. Βλάχου για να μην έρθει σε δύσκολη θέση αφ’ ενός δεν απάντησε αμέσως στο ερώτημα της ΑΔΑΕ, του κ. Ράμμου, σύμφωνα με την κατάθεση του κ. Ράμμου, και αφετέρου βγαίνει και λάδι διότι σου λέει: Κύριοι, εγώ δεν έχω δικαίωμα. Μπορώ και να μην απαντήσω. Δεν είμαι υποχρεωμένη να απαντήσω για ποιον λόγο παρακολουθούσα τον Ανδρουλάκη ή τον Κουκάκη ή τον Μυλωνάκη ή τον οποιονδήποτε».

Και έρχομαι τώρα να απαντήσω σε αυτό που ρώτησε -τον είδα που μπήκε τώρα στην Αίθουσα, τον περίμενα- ο κ. Ραγκούσης. Ρώτησε ο κ. Ραγκούσης ποιος τελικά κυβερνά αυτή τη χώρα. Ποιος την κυβερνάει, κύριε Ραγκούση;

**ΙΩΑΝΝΗΣ ΡΑΓΚΟΥΣΗΣ:** Ο Κωνσταντίνος Καραμανλής το είπε αυτό.

**ΑΝΤΩΝΙΟΣ ΜΥΛΩΝΑΚΗΣ:** Ποιος την κυβερνάει αυτή τη χώρα, κύριε Ραγκούση μου; Αυτοί που την κυβερνούσαν και πριν, αυτοί που την κυβερνούν και τώρα. Και αν ο ελληνικός λαός, δεν βάλει μυαλό και δεν φέρει την Ελληνική Λύση στην εξουσία για να μην την κυβερνούν οι ίδιοι, οι ολιγάρχες, οι πολιτικοί απατεώνες, οι πολιτικοί στρουθοκάμηλοι από σήμερα -έχουμε και αυτό τώρα το καινούργιο, πολιτικός στρουθοκάμηλος!-, θα συνεχίσουν να την κυβερνούν οι ίδιοι, διότι αυτά έκανε και ο ΣΥΡΙΖΑ και η Νέα Δημοκρατία και το ΠΑΣΟΚ. Αυτά που έκανε το ΠΑΣΟΚ, τα ξέχασε; Αυτά που έκανε ο ΣΥΡΙΖΑ;

Λέει ο Υφυπουργός του: «Γιατί με παρακολουθείς, Αλέξη;». «Έπρεπε να σε παρακολουθώ», λέει ο Αλέξης. Άρα κάτι είχες κάνει, κάτι έγινε και πρέπει να σε παρακολουθήσω οπωσδήποτε. Άρα και νόμιμη και κανονική εδώ. Εδώ στον Ανδρουλάκη γιατί ήταν εσφαλμένη;

Άρα αφήνουμε ένα σύννεφο το οποίο πλανάται πάνω από το ΠΑΣΟΚ πλέον. Το λέω εγώ, το λέει η Ελληνική Λύση που από την αρχή φώναζε «όλα στο φως». Τώρα τι έχει μείνει; Ένα σύννεφο πάνω από το ΠΑΣΟΚ και από τον κ. Ανδρουλάκη. Δεν ξέρουμε γιατί τον παρακολουθούσε.

Τον παρακολουθούσε γιατί είχε σχέση με τρομοκρατία; Τον παρακολουθούσε γιατί είχε σχέση με ναρκωτικά; Τον παρακολουθούσε γιατί είχε σχέση με κατασκοπεία; Τον παρακολουθούσε γιατί έκανε τίποτα με λαθροδιακινητές; Δεν ξέρει κανένας. Όλα στο φως και τελικά, όλα στο σκοτάδι. Ό,τι συμπέρασμα θέλει να βγάλει ο ελληνικός λαός.

Ο κ. Τσίπρας σήμερα -και πραγματικά το χάρηκα- ήρθε εδώ με στόμφο και είπε «Ήρθε η ώρα να μιλήσουμε με ονόματα». «Τι λες, βρε Αλέξη;», θα του πω εγώ. Ο Βελόπουλος δεν ήρθε από εδώ πρώτος, προτού ξεκινήσει η εξεταστική, και μίλησε για τον Φέλιξ Μπίτζιο, τον Γιάννη Λαβράνο και για όλους αυτούς και δεν μίλαγε κανένας εδώ και ρώταγε: «Γιατί δεν μιλάει κανείς με ονόματα, βρε παιδιά;»

Και τώρα αν ήταν εδώ ο κ. Τσίπρας, θα του έλεγα «Καλά, τα ίδια τα λόγια του Βελόπουλου πήρες και μας είπες τώρα; Μας έκανες σοφότερους κι εσύ». Και ρωτάει ο κ. Τσίπρας: «Δεν μιλάει κανένας από εσάς;». Ποιος να μιλήσει; Δεν ξέρω πώς το είπε ο Πρόεδρος του ΣΥΡΙΖΑ. Δεν ξέρω τι τον έκανε. Προφανώς έχει αρχίσει και στριμώχνεται κι αυτός τώρα, διότι βλέπει ότι δεν βγαίνει τίποτα και από αυτό.

Πρέπει λοιπόν να αλλάξετε αφήγημα, κύριοι του ΣΥΡΙΖΑ. Κάτι πρέπει να βρείτε διαφορετικό. Διότι τα ίδια που κάνατε και τα αποσιωπούσατε και τα ίδια κάνουν και τα αποσιωπούν, τα ίδια έκανε και το ΠΑΣΟΚ. Και οι τρεις είστε όμοιοι, ίδιοι και απαράλλακτοι.

Και θα δείτε ότι μετά τις εκλογές θα είστε οι πρώτοι που θα σχηματίσετε συγκυβερνήσεις. Για το εθνικό συμφέρον, όπως λέει και η ΕΥΠ. Για την ασφάλεια της χώρας μας, για να πάει μπροστά η χώρα. Καταστρέψατε και οι τρεις τη χώρα, αλλά θέλετε να την ξαναφτιάξετε από την αρχή. Δεν γίνεται.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα άλλο θέμα και θα κλείσω είναι το εξής.

Πρέπει να δούμε την επόμενη μέρα. Αυτό τελείωσε. Ήταν γεγονός. Εμείς θα το συνεχίσουμε και στην Επιτροπή Θεσμών και Διαφάνειας. Η Ελληνική Λύση θα προτείνει ορισμένα πράγματα για την επόμενη μέρα της ΕΥΠ. Τα παραμύθια τελείωσαν. Όποιος ξέρει από μυστικές υπηρεσίες και έχει μια μικρή οπτική γωνία τα καταλαβαίνει αυτά που λέω τώρα.

Οι μυστικές υπηρεσίες σε όλον τον κόσμο -το έχω ξαναπεί- πίσω από την εθνική ασφάλεια και το απόρρητο, έχουν κάνει τα μεγαλύτερα εγκλήματα σε όλον τον κόσμο. Αυτό είναι δεδομένο, δεν αμφισβητείται από κανέναν.

Η ελληνική Εθνική Υπηρεσία Πληροφοριών δεν διαφέρει σε τίποτα από τις άλλες μυστικές υπηρεσίες όλων των κρατών της Δύσης. Άρα τι πρέπει να κάνουμε εμείς; Πρέπει η επόμενη μέρα να μας βρει να συζητήσουμε σοβαρά το θέμα της Εθνικής Υπηρεσίας Πληροφοριών, όσον αφορά τον τρόπο παρακολούθησης, πρώτον.

Δεύτερον, αυτό το οποίο πρέπει να γίνει δεν διορθώνεται, κυρίες και κύριοι συνάδελφοι, με την πράξη νομοθετικού περιεχομένου που έφερε η Νέα Δημοκρατία μόνο και μόνο να μπει ένας εισαγγελέας ακόμα. Ας βάλουμε και δέκα εισαγγελείς. Αυτός ο οποίος είναι πολιτικός προϊστάμενος της ΕΥΠ θα είναι και αυτός ο οποίος θα έχει τον τελικό λόγο, αν πρόκειται για πολιτικό πρόσωπο.

Ο πολιτικός μπαίνει στη Βουλή με ψήφο του ελληνικού λαού. Άρα, αφού είναι αιρετός, πρέπει να περνάει πρώτα από τη Βουλή το αίτημα της Εθνικής Υπηρεσίας Πληροφοριών, από τον Πρόεδρο της Βουλής και εν συνεχεία, να ξεκινούν οι νόμιμες επισυνδέσεις.

Για ορισμένα άλλα θέματα, δύο λέξεις μόνο, γιατί δεν έχω άλλο χρόνο. Θα τα πούμε στην Επιτροπή Θεσμών και Διαφάνειας.

Όσον αφορά τα Predator και Pegasus, τα ιδιωτικά λογισμικά, κυρίες και κύριοι συνάδελφοι, δεν πρόκειται να γίνει κάτι και να μην μπορεί να χρησιμοποιηθεί το ιδιωτικό λογισμικό είτε είναι στην Ελλάδα είτε είναι στο Ισραήλ είτε είναι στη Μαδαγασκάρη ή όπου θέλετε να είναι. Το ιδιωτικό λογισμικό το έχει ιδιώτης, είναι πανάκριβο, το νοικιάζει ένας επιχειρηματίας, η Εθνική Υπηρεσία Πληροφοριών, αν θέλει.

Γι’ αυτό και είναι ερωτηματικό εάν χρησιμοποιήθηκε και δεν έχει απαντηθεί αυτή η ερώτηση αν έχει χρησιμοποιηθεί από την Εθνική Υπηρεσία Πληροφοριών για ορισμένο χρονικό διάστημα και για ορισμένους ανθρώπους το Predator ή το Pegasus. Θέλει χρήματα να λειτουργήσει, άρα, ας μην αυταπατώμεθα, και να το διώξουμε από εδώ, να πάει στην Ιταλία, και από την Ιταλία μπορεί να γίνει παρακολούθηση.

Πρέπει να θέσουμε το θέμα της Εθνικής Υπηρεσίας Πληροφοριών ως προς τον τρόπο και το αν θα πρέπει και πότε πρέπει να παρακολουθηθεί ένας πολιτικός και ποια αδικήματα πρέπει να έχει κάνει αποδεδειγμένα, όχι να αρχίσουμε να βάζουμε τον Μυλωνάκη, τον Βελόπουλο, τον Τσίπρα, τον οποιονδήποτε πολιτικό, τον Μπούμπα που βλέπω εκεί, την κ. Αλεξοπούλου, την κ. Ασημακοπούλου, να την πιάσουμε κι αυτή γιατί κάτι λέει με τη φίλη της, κάτι λέει με τον γιο της. Αυτά πρέπει να σταματήσουν. Είπαμε στο φως όλα.

Η Ελληνική Λύση από την αρχή ήταν ξεκάθαρη και ήταν σίγουρη ότι δεν πρόκειται να βγει τίποτα. Το αποτέλεσμα το είδατε. Η κάθε Κοινοβουλευτική Ομάδα έβγαλε το πόρισμά της. Τα πορίσματα για τη Νέα Δημοκρατία είναι όλα «μέλι, γάλα». «Δεν συνέβη τίποτα, όλα έγιναν νόμιμα, δεν παρακολουθήθηκε κανένας». Και αν παρακολουθήθηκε, καταστράφηκε το αποτέλεσμα της παρακολούθησης την ίδια μέρα.

Πώς γίνεται αυτό τώρα; Καταστράφηκε. Τι να κάνουμε τώρα; Ένα κουμπί πατήθηκε και έσβησαν όλα. Τελεία και παύλα. Άντε ψάξε βρες. Άλλα λόγια να αγαπιόμαστε. Κοροϊδευόμαστε, παραμυθιαζόμαστε και ερχόμαστε εδώ να πούμε στον ελληνικό λαό ότι σας κοροϊδεύουμε; Μα, τον κοροϊδεύετε και η Νέα Δημοκρατία και το ΠΑΣΟΚ - ΚΙΝΑΛ και ο ΣΥΡΙΖΑ.

Να πούμε και στον κ. Τσίπρα να μην παίρνει για δικά του αυτά τα οποία ακούει από τον Πρόεδρο της Ελληνικής Λύσης. Τα ίδια κάνει και ο κ. Μητσοτάκης. Του λέει ο Κυριάκος Βελόπουλος για το τείχος στον Έβρο, πάει μετά ετεροχρονισμένα και κάνει τείχος στον Έβρο. «Κάναμε τείχος στον Έβρο» λέει ο Μηταράκης. Τι λες; Δικά σας όλα.

Λέμε για τους λιγνίτες. Αφού καταστράφηκε ο κόσμος, αφού ο κόσμος δεν έχει να πληρώσει το ρεύμα του, φουλ οι λιγνίτες τώρα. Πού να ξαναβάλει μπροστά τους λιγνίτες; Τι είναι τα εργοστάσια; Τι είναι ο κόσμος που κατεβαίνει κάτω και βγάζει το κάρβουνο; Ρομπότ;

Κάνετε λοιπόν τις κουταμάρες, σας διορθώνει η Ελληνική Λύση, έρχεστε ετεροχρονισμένα και λέτε «Δικά μου είναι αυτά». Όχι, κύριε συνάδελφε, δεν είναι δικό σας. Έπρεπε από την πρώτη στιγμή να μιλήσετε και για τον Μπίτζιο και για τον Λαβράνο και για όποιους άλλους θέλετε να μιλήσετε.

Κυρίες και κύριοι συνάδελφοι, για άλλη μια φορά η Ελληνική Λύση το είχε προβλέψει, το είχε πει από την πρώτη στιγμή, προτού γίνει εξεταστική: Όχι μία, δεκαπέντε εξεταστικές και να κάνετε, πόρισμα σοβαρό δεν πρόκειται να βγει.

Κι επειδή έχουμε μάθει να λέμε την αλήθεια, για άλλη μια φορά κοροϊδέψατε τον ελληνικό λαό. Αυτοί που κυβερνούσαν, επειδή ρώτησε ο κ. Ραγκούσης, αυτοί κυβερνούν και αυτοί θα κυβερνούν, εάν δεν αποφασίσει ο ελληνικός λαός, εσείς που παρακολουθείτε τώρα, να μας δώσετε τουλάχιστον μια τετραετία, να δείτε τότε πώς κυβερνάται μια χώρα.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Να έρθει στο Βήμα η κ. Κεφάλα εκ μέρους της Νέας Δημοκρατίας.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, στις 29 Αυγούστου εδώ στη συζήτηση για τη σύσταση της εξεταστικής επιτροπής της υπόθεσης παραβίασης του απορρήτου επικοινωνιών του κ. Ανδρουλάκη είχα αναφερθεί στην πολιτική ευθύνη και τη σοβαρότητα που πρέπει να διέπει το πολιτικό μας σύστημα και το πώς αυτή η ευθύνη μετατρέπεται σε εθνική, όταν αναφερόμαστε σε ζητήματα εθνικής ασφάλειας της χώρας.

Δύο μήνες μετά, κινδυνεύω να επαναλάβω εκείνη την ομιλία μου, καθώς οι κομματικές παρωπίδες σας και η τοξικότητα, κύριοι της Αντιπολίτευσης, κυριαρχούν σε σχέση με την ελάχιστη εθνική συνεννόηση που απαιτούν οι περιστάσεις.

Από την πρώτη στιγμή που προέκυψε το θέμα, η στάση της Κυβέρνησης ήταν ξεκάθαρη. Διεύρυνση της υπόθεσης σε βάθος, ώστε να μη μείνει ούτε μια σκιά. Αυτό κάναμε.

Πριν από κάθε τι και αφού αναλήφθηκε η ουσιαστική πολιτική ευθύνη, η Κυβέρνηση εξέδωσε πράξη νομοθετικού περιεχομένου, η οποία και στη συνέχεια κυρώθηκε από εμάς στην Ολομέλεια της Βουλής, για την άμεση ενίσχυση των θεσμικών εγγυήσεων στην ΕΥΠ, επαναφέροντας την ανάγκη έγκρισης του αιτήματος νόμιμης άρσης απορρήτου και από δεύτερο εισαγγελέα, διάταξη που είχε καταργήσει το 2018 η κυβέρνηση ΣΥΡΙΖΑ - ΑΝΕΛ.

Χωρίς καθυστέρηση ενεργοποιήσαμε όλες τις σχετικές κοινοβουλευτικές διαδικασίες, ανταποκριθήκαμε θετικά στα αιτήματα των κομμάτων για συζήτηση προ ημερησίας διατάξεως και συγκρότηση της εξεταστικής επιτροπής, δικαίωμα που η Νέα Δημοκρατία έδωσε στην Αντιπολίτευση!

Αυτούς τους δύο μήνες στις πυκνές μας συνεδριάσεις εξαντλήσαμε τα περιθώρια που μας παρέχει η κοινοβουλευτική διαδικασία εξέτασης των μαρτύρων που πέρασαν από την επιτροπή.

Υπηρετήθηκε στο ακέραιο ο σκοπός της διερεύνησης της υπόθεσης Ανδρουλάκη, της θεσμικής θωράκισης του πλαισίου των νόμιμων άρσεων απορρήτου και της ανάγκης ενίσχυσης της λειτουργίας της ΕΥΠ.

Πάντοτε βέβαια, διασφαλίζοντας τον ρόλο της, ως έναν πολύτιμο επιχειρησιακό βραχίονα του κράτους. Δεν μπορούμε σε καμμία περίπτωση να υποβαθμίσουμε το έργο της στην προάσπιση των εθνικών μας δικαίων στο σύνθετο γεωπολιτικό περιβάλλον που ζούμε.

Η λειτουργία και η φύση των δομών αυτών είναι ευαίσθητη. Θα ήταν λάθος, λοιπόν, να αποδυναμώσουμε τις μυστικές μας υπηρεσίες. Γι’ αυτό και απαιτείται εθνική συνεννόηση.

Όσο διαφορετική οπτική και αν έχουμε σε πολλά ζητήματα -το οποίο εκτός από υγιές είναι και θεμιτό στη δημοκρατία- υπάρχουν βασικές αρχές και λειτουργίες που οφείλουμε όχι μόνο να σεβαστούμε, αλλά και να υπηρετήσουμε για το καλό της πατρίδας μας.

Αυτό που χρειάζονται οι μυστικές μας υπηρεσίες είναι θωράκιση, βελτίωση της επιχειρησιακής τους επάρκειας, επαναξιολόγηση και επαναπροσδιορισμό του πλαισίου μέσα στο οποίο λειτουργούν. Η λειτουργία των υπηρεσιών πληροφοριών απαιτεί «φίλτρα» και δικλείδες ασφαλείας.

Ελάτε να συμφωνήσουμε σε αυτά. Ελάτε να δούμε από κοινού τις διαχρονικές παραλείψεις και στρεβλώσεις και να υφάνουμε δίχτυ ασφαλείας, λαμβάνοντας υπ’ όψιν όλα τα δεδομένα του σήμερα, τις απειλές, τις προκλήσεις και αυτά που ακολουθούν αύριο.

Ποιο είναι εν τέλει το ζητούμενό μας; Από την μία αναγνωρίζουμε την ανάγκη να γίνει πιο διαφανής η λειτουργία της ΕΥΠ, από την άλλη, όμως, δεν μπορούμε να θέσουμε σε κίνδυνο την αποδοτικότητά της και την κρίσιμη αποστολή που έχει επιτελέσει στο παρελθόν, επιτελεί τώρα και έχει να επιτελέσει και στο μέλλον για την προάσπιση των εθνικών μας δικαιωμάτων.

Κινούμενοι σε αυτήν την κατεύθυνση καταθέτουμε προτάσεις προς συζήτηση, επεξεργασία και κοινή δράση.

Ενίσχυση του πλαισίου νόμιμης άρσης απορρήτου για πολιτικά πρόσωπα. Είναι κατανοητό πως δεν μπορούμε να αποκλείσουμε κανέναν a priori, όμως για τα πολιτικά πρόσωπα, εκτός από την έγκριση κάθε νόμιμης άρσης απορρήτου από δεύτερο εισαγγελέα, θα πρέπει να αξιολογηθεί η ενεργοποίηση επιπλέον φίλτρου. Και αυτό να προέρχεται πιθανώς από πολιτικό πρόσωπο.

Αλλαγές στο εσωτερικό της ΕΥΠ με σαφή στόχευση την ενίσχυση του εσωτερικού ελέγχου, της διαφάνειας, της εξωστρέφειας και της εκπαίδευσης του ανθρώπινου δυναμικού της.

Απαγόρευση εμπορίας προς ιδιώτες λογισμικών παρακολούθησης. Είναι καθήκον μας να δημιουργήσουμε τα απαραίτητα στεγανά και να θεσπίσουμε διάταξη που ξεκάθαρα θα απαγορεύει και θα τιμωρεί την πώληση και την αγορά λογισμικών παρακολούθησης προς ιδιώτες.

Πλέγμα θεσμικής θωράκισης του κράτους, των δομών και των αρμόδιων υπηρεσιών όπως, παρεμβάσεις του πλαισίου προστασίας προσωπικών δεδομένων, οργανωτική ενίσχυση της ΑΔΑΕ, δημιουργία φορέα κυβερνοασφάλειας ως συντονιστικού μηχανισμού, επένδυση για προστασία κρίσιμων υποδομών της χώρας από απειλές ασφαλείας και επένδυση πόρων Ταμείου Ανάκαμψης προς αυτή την κατεύθυνση.

Ευαισθητοποίηση πολιτών και φορέων. Η διαρκής επικοινωνία των δομών του κράτους με πολίτες και φορείς αναφορικά με την ασφαλή χρήση τεχνολογικών συσκευών και εφαρμογών, καθώς και η καθιέρωση σεμιναρίων ψηφιακής ασφαλείας σε όλες τις βαθμίδες της τυπικής εκπαίδευσης, μόνο θετικό αποτύπωμα μπορούν να έχουν.

Κυρίες και κύριοι συνάδελφοι, αντιμετωπίζουμε το όλο θέμα με σοβαρότητα, νηφαλιότητα και υπευθυνότητα. Είμαστε εδώ για να αντιμετωπίσουμε τις όποιες επιχειρησιακές αστοχίες, χωρίς εκπτώσεις στα θεμελιώδη δικαιώματα των πολιτών αλλά και χωρίς εκπτώσεις στην προστασία της εθνικής μας ασφάλειας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Τον λόγο έχει τώρα εκ μέρους του ΣΥΡΙΖΑ η κ. Σουλτάνα Ελευθεριάδου.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Ευχαριστώ, κυρία Πρόεδρε.

Κυρία και κύριοι συνάδελφοι, στην ποινική διαδικασία, ο φερόμενος ως ένοχος, όταν είναι πραγματικά ένοχος επιλέγει να υπερασπισθεί τον εαυτό του επικαλούμενος το δικαίωμα της μη αυτοενοχοποίησης και το δικαίωμα της σιωπής. Επίσης, κατά την ακροαματική διαδικασία, επιλέγει να μην προσέρχεται και να αφήνει στους δικηγόρους του να κάνουν όλο το ξέπλυμα, το ξελάσπωμά του. Και γιατί δεν προσέρχεται; Γιατί δεν θέλει να υποστεί τη βάσανο της ακροαματικής διαδικασίας, τη βάσανο των ερωτήσεων από το Προεδρείο, από τους εισαγγελείς, από τους δικηγόρους κατηγορίας.

Επίσης, οι πραγματικά ένοχοι επιλέγουν να μη φέρνουν και μάρτυρες, για να μην υποπέσουν αυτοί σε λάθη και αντιφάσεις που θα βοηθήσουν να αποκαλυφθεί το έγκλημα που έχουν διαπράξει. Αυτή την τακτική, λοιπόν, ακολούθησε από την αρχή ο ένοχος κ. Μητσοτάκης και την ακολούθησε πρώτον, στην περίφημη Εξεταστική Επιτροπή για τις Υποκλοπές. Επειδή δεν μπορούσε να αποφύγει τη διαδικασία μετά το σκάνδαλο που ξέσπασε και τις πιέσεις όλης της Αντιπολίτευσης, αφού παραίτησε τυπικά μόνο τον ανιψιό του και τον πρωθυπουργικό έμπιστο στη διοίκηση της ΕΥΠ, οργάνωσε μεθοδευμένα μια επιτροπή-παρωδία, μια επιτροπή που καταπάτησε το Σύνταγμα και τους νόμους, εξευτέλισε τους θεσμούς και τις κοινοβουλευτικές διαδικασίες, που απέδειξε ότι στη χώρα μας πλέον δεν υπάρχει έλεγχος, δεν υπάρχει λογοδοσία, δεν υπάρχει δημοκρατία. Αλλά και εσείς, οι συνάδελφοι Βουλευτές που συμμετείχατε από την πλευρά της Νέας Δημοκρατίας στην εξεταστική επιτροπή, είχατε ρόλο οιονεί εισαγγελέα και όχι υπερασπιστή, και όχι συνηγόρου κατηγορουμένων. Υποτίθεται ότι έπρεπε να βρείτε την αλήθεια και να αποδώσετε ευθύνες, υποτίθεται ότι λειτουργούσατε ανεπηρέαστοι από τις ιδεολογικές και πολιτικές προτιμήσεις σας. Υποτίθεται ότι έπρεπε να υπακούσετε στη συνείδησή σας και όχι στις ηγεσίες των κομμάτων σας στα οποία ανήκετε. Υποτίθεται ότι έπρεπε να καταδικάσετε το κουκούλωμα. Μόνο αυτό δεν κάνατε. Βάλατε μπροστά το κομματικό σας συμφέρον και την προστασία του Αρχηγού σας και έχετε και εσείς ατομική ευθύνη για το διπλό αυτό σκάνδαλο, κυρίως για το δεύτερο μέρος αυτού, που είναι και το σημαντικότερο, το σκάνδαλο της συγκάλυψης και η ευθύνη σας θα αποδοθεί και σε σας ατομικά όταν έλθει η ώρα. Και η παρωδία συνεχίζεται και σήμερα, αφού σε μια υπόθεση εξόχως πολιτική, ο κ. Μητσοτάκης συνεχίζει να κρύβεται. Όπως κρύφτηκε, όταν δήλωσε πριν την έναρξη της εξεταστικής επιτροπής ότι θέλει όλα να βγουν στο φως. Και τι έκανε; Έδινε εντολή στους Βουλευτές του μέλη της εξεταστικής, αλλά και στους μάρτυρες που κατέθεσαν –στους δικούς του μάρτυρες- σε ερώτησή μας αν θα ζητήσουν από τον Πρωθυπουργό να άρει το απόρρητο, όπως είχε τη δυνατότητα, να λένε «όχι, δεν θα το ζητήσουμε, γιατί θέλουμε να διασφαλίσουμε τη λειτουργία της ΕΥΠ». Μόνο ο κ. Δεμίρης είπε ότι αν ήθελε ο κύριος Πρωθυπουργός να άρει το απόρρητο, θα το είχε κάνει. Επομένως, δεν θα το ζητήσω.

Και τι κάνατε ακόμα, για να συγκαλύψετε την αλήθεια; Διακομματικό Προεδρείο. Αρνηθήκατε. Το καταλαβαίνω ως ένα σημείο. Μάρτυρες. Αρνηθήκατε όλους σχεδόν τους μάρτυρες που πρότεινε η Αντιπολίτευση. Αρνηθήκατε να έλθει ο κ. Μητσοτάκης, ο κ. Δημητριάδης, ο κ. Γεραπετρίτης. Οι διοικητικοί υπάλληλοι της ΕΥΠ που υπέγραψαν τις εντολές για τις παράνομες παρακολουθήσεις, η κ. Βλάχου, ιδιοκτήτες της «KRIKEL» και της «INTELLEXA» αρνηθήκατε. Αρνηθήκατε να έλθει ακόμη και ο κ. Κουκάκης.

Έγγραφα; Όχι, αρνηθήκατε να έλθουν τα περισσότερα έγγραφα που ζήτησε η Αντιπολίτευση. Μάλιστα, ο εισηγητής σας είπε ότι ήλθαν όποια έγγραφα μπορούσαν και τα άλλα η ΕΥΠ είπε ότι είναι απόρρητα. Επομένως, δεν ήλθαν. Και φυσικά, το απόρρητο των Πρακτικών. Ούτε για εμάς, τα μέλη της επιτροπής, δεν δόθηκε η δυνατότητα να έχουμε τα Πρακτικά έστω και με υδατογράφημα, για να μπορέσουμε να τα μελετούμε.

Συμπέρασμα: Διαβολικές συμπτώσεις στην περίπτωση του κ. Ανδρουλάκη, οι οποίες αποδεικνύουν ότι η παρακολούθησή του ήταν απολύτως παράνομη επί της ουσίας. Διαβολικές συμπτώσεις στην περίπτωση του κ. Κουκάκη -αναλυτικά τις ανέφερε ο εισηγητής μας ο κ. Τζανακόπουλος- που αποδεικνύουν επίσης ότι ήταν απολύτως παράνομη επί της ουσίας η παρακολούθησή του, διαβολικές συμπτώσεις και στην περίπτωση του κ. Σπίρτζη. Την πρώτη φορά μπορείτε να πείτε ότι ήταν τυχαίο, τη δεύτερη φορά των συμπτώσεων μπορείτε να πείτε ότι ήταν πραγματικές συμπτώσεις, την τρίτη φορά όμως, είναι επίθεση κατά της δημοκρατίας. Αυτό κάνατε.

Ο κ. Δημητριάδης, τυχαία σύμπτωση. Ο κ. Μπίτζιος, επιχειρηματικές σχέσεις με τον κ. Δημητριάδη. Ο κ. Λαβράνος, οικογενειακές σχέσεις με τον κ. Δημητριάδη. Ο κ. Κοντολέων, φιλικές σχέσεις με τον κ. Δημητριάδη.

Όλοι οι άνθρωποι του κ. Δημητριάδη μπλεγμένοι σε αυτό το σκάνδαλο. Ο κ. Γεραπετρίτης ήταν ο μοναδικός ο οποίος είχε αντίθετη άποψη από όλους τους συνταγματολόγους της χώρας στο θέμα του απορρήτου και σε αυτή την άποψη στηριχτήκατε. Όλα τα επιχειρήματά σας ήταν στηριγμένα στην άποψη του κ. Γεραπετρίτη.

Ο κ. Τσαβδαρίδης ανέφερε: «Μα, η ΑΔΑΕ μας δικαίωσε. Είπε ότι γίνονται έλεγχοι». Ξεχνάτε τι είπε ο κ. Ράμμος. Ο κ. Ράμμος σας διέψευσε. Είπε ότι αυτό το σκάνδαλο δεν πρόκειται να σταματήσει εδώ και ότι θα συνεχιστεί μέχρι τέλους. Είπε ότι επικαλεστήκατε όλοι το απόρρητο, όλοι οι αρμόδιοι στην ΕΥΠ και ότι δεν του δόθηκαν στοιχεία.

Ως προς την έρευνα της Εθνικής Αρχής Διαφάνειας, τι είπε η κ. Ρογκάκου ουσιαστικά; Μας είπε ότι έγινε μια έρευνα-παρωδία. Ουσιαστικά, τι έψαχνε η Εθνική Αρχή Διαφάνειας; Έψαχνε να βρει σύμβαση στην ΕΥΠ και στην Ελληνική Αστυνομία που να λέει «προμηθευτήκαμε παράνομο λογισμικό». Αυτό έψαχνε η Εθνική Αρχή Διαφάνειας. Είναι δυνατό να το βρει ποτέ; Πώς το έψαχνε; Στην Ελληνική Αστυνομία έλεγξε τις συμβάσεις που είναι δημοσιευμένες και ρώτησε τον διοικητή. Στην ΕΥΠ δεν έλεγξε τίποτα. Ρώτησε απλώς την εισαγγελέα, την κ. Βλάχου: Προμηθεύτηκε η ΕΥΠ παράνομο λογισμικό παρακολουθήσεων;». «Όχι», απάντησε η κ. Βλάχου. «Εντάξει, ευχαριστούμε. Το ελέγξαμε. Ας βγάλουμε ανακοίνωση να πούμε στον ελληνικό λαό ότι το ελληνικό δημόσιο δεν έχει παράνομα λογισμικά παρακολουθήσεων στην κατοχή του και δεν χρησιμοποίησε ποτέ το «Predator».

Τι γελοιότητες είναι αυτές; Παραπλανάτε τον ελληνικό λαό και τον παραπλανάτε με εντολή του Κυριάκου Μητσοτάκη.

Προκύπτει ξεκάθαρα, λοιπόν, η συγκάλυψη του κ. Μητσοτάκη. Έχει και πολιτικές και ποινικές ευθύνες ο σημερινός Πρωθυπουργός. Δεν υφίστανται λόγοι εθνικής ασφάλειας για τις παρακολουθήσεις και η ΕΥΠ και προχωράει σε παράνομες επισυνδέσεις και χρησιμοποιεί το «Predator».

Κανείς δεν κέρδισε ποτέ, υποτιμώντας τη νοημοσύνη του ελληνικού λαού. Η συζήτηση για τις υποκλοπές δεν κλείνει σήμερα με αυτό το πόρισμα-φαρσοκωμωδία. Μόλις τώρα ξεκινάει. Αυτή η υπόθεση θα επανέλθει, όπως είπε και ο Πρόεδρός μας, ο Αλέξης Τσίπρας, στο ελληνικό Κοινοβούλιο την επομένη των εκλογών και τότε να είστε σίγουροι ότι και ορθά θα τηρηθεί η διαδικασία και ορθά θα τηρηθούν οι νόμοι και θα αποδοθούν ευθύνες.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Και κλείνει ο δεύτερος κύκλος των ομιλητών με τον Ανεξάρτητο Βουλευτή, τον κ. Μπογδάνο.

**ΚΩΝΣΤΑΝΤΙΝΟΣ ΜΠΟΓΔΑΝΟΣ:** Εξετάζουμε σήμερα εδώ τις εργασίες της επιτροπής. Εκεί θα καταλήξουμε, ξεκινώντας όμως από εδώ: Lola Daviet. Αυτή η δωδεκάχρονη που βιάστηκε και τεμαχίστηκε στο Παρίσι, είναι το πρόσωπο της σημερινής Ευρώπης. Είναι το πρόσωπο που αποστρέφονται αριστεροί και αριστεροποιημένοι κεντροδεξιοί. Είναι το πρόσωπο-αποτύπωση των προοδευτικών πολιτικών, της λαθρομετανάστευσης, της αποκτήνωσης, της κατάργησης νόμων και κανόνων προς όφελος της κάθε μειονότητας, του γενικού μηδενισμού της ανωμαλίας: Lola Daviet.

Θα γίνουν ποτέ εξεταστικές για όλα αυτά; Δεν μας επιβάλλονται πλέον μόνο υψηλοί φόροι, ακραίες αυξήσεις και υποχρεωτικότητες. Μας επιβάλλονται νέα ήθη και νέα εθνολογική σύνθεση στις κοινωνίες μας, ενώ ζούμε την καθημερινή χειραγώγηση νόμων, κανόνων και θεσμών και δυστυχώς, η παρούσα επιτροπή είναι ένα πρόχειρο παράδειγμα αυτής της χειραγώγησης.

Και αν το πρόσωπο της σημερινής Ευρώπης είναι αυτό της Lola Daviet, το πρόσωπο της σημερινής Ελλάδος είναι, δυστυχώς, εκείνο της δωδεκάχρονης από την καρδιά της Αθήνας. Διότι η υπόθεση αυτή χαρακτηρίζεται πρωτίστως από την κρισιμότερη σύγχρονη ελληνική παθογένεια: Τη γενική απουσία αρχών και κανόνων.

Κυρίες και κύριοι Βουλευτές, συζητάμε σήμερα εδώ για το αν ο Πρωθυπουργός παραβίασε τους κανόνες.

Κυρία Προεδρεύουσα, κύριε Υπουργέ, ποιους κανόνες; Πού στη χώρα ισχύουν πια κανόνες; Πού υπάρχουν αρχές; Είναι δυνατόν, φερ’ ειπείν, ο δικηγόρος της μητέρας μιας εκδιδόμενης δωδεκάχρονης -κάποιος που απασχόλησε και την εξεταστική επιτροπή λόγω της συσχέτισής του με το Μέγαρο Μαξίμου, θυμίζω- να δηλώνει δημόσια ότι η υπόθεση ήταν στον ίδιο και προφανώς και σε άλλους γνωστή από το καλοκαίρι; Ποιας ευνομούμενης χώρας οι αρχές παρακολουθούν επί δύο μήνες ένα παιδί να βιάζεται; Πόσοι έλαβαν -ή είχαν τον χρόνο να το κάνουν- τα μέτρα τους στο ενδιάμεσο; Είναι δυνατόν ένα μικρό κορίτσι να μπαινοβγαίνει σε οίκους ανοχής και ουδείς να ασχολείται;

Προφανώς, ούτε η ΕΥΠ για την οποία σήμερα συζητάμε δεν ξέρει τι γίνεται στα αστικά χαλάσματα, ανάμεσα στα παράνομα τζαμιά, σε πυρήνες ισλαμιστών και σε οίκους ανοχής. Διότι, εάν μάθαινε κάτι, θα ενημέρωνε το γραφείο του εισαγγελέα Εφετών Αθηνών, που λειτουργεί εντός της υπηρεσίας, έτσι δεν είναι;

Προφανώς, σε περιοχές της πρωτεύουσας όπου η ισλαμική εισβολή συναντά την αποθρασυσμένη βαριά εγκληματικότητα, το κράτος δεν στήνει αυτί με την ίδια σπουδή που το κάνει για να ακούσει πολιτικούς αρχηγούς.

Κυρίες και κύριοι Βουλευτές, μιλάμε σήμερα εν πολλοίς για την ΕΥΠ. Τι κάνει, εν κατακλείδι, η ΕΥΠ; Μεριμνά για την εθνική ασφάλεια και μας προστατεύει από εξωτερικό κίνδυνο. Αυτό ακούσαμε και κατά τις εργασίες της επιτροπής. Αλήθεια; Αναγνωρίζετε αυτή τη γυναίκα; Εάν δεν πρόκειται περί σατανικής ομοιότητας, είναι αυτή εδώ η Τουρκάλα αξιωματικός. Υποδύθηκε, όπως διαβάζουμε, την επικεφαλής λαθρομεταναστών, που, υπό πίεση δήθεν ανθρωπιστών, κατ’ ουσίαν «…», έγιναν δεκτοί στην Ελλάδα. Μεταφέρθηκε σε δομή και έκτοτε αγνοείται.

Συγγνώμη, αλλά χάσαμε φερόμενη ως Τούρκο πράκτορα, δεν έχει δοθεί καμμία εξήγηση και ο αρμόδιος Υπουργός είναι ακόμα στη θέση του; Δεν έχει καν την αξιοπρέπεια να παραιτηθεί; Καμμία αίσθηση ντροπής και περιμένουμε από αυτή την Κυβέρνηση να διεξαγάγει τις εργασίες μιας εξεταστικής επιτροπής που θα αποδώσει τυχόν ευθύνες στον ίδιο τον Πρωθυπουργό με τρόπο που θα είναι οτιδήποτε άλλο εκτός από προσχηματικός;

Κάνω μια παρένθεση, συνάδελφοι της Νέας Δημοκρατίας. Το ξέρετε ότι την τελευταία εβδομάδα έχουν μπει στην Ελλάδα εννιακόσιοι λαθρομετανάστες; Τα μισά μας χωριά έχουν, δεν έχουν πενήντα μόνιμους κατοίκους που να είναι νέοι άνδρες, σε παραγωγική ηλικία. Βάζετε μέσα ένα χωριό αφροασιάτες μουσουλμάνους την ημέρα και τους δίνετε ΑΦΜ, ΑΜΚΑ και επιδόματα. Διαλύετε το έθνος, ώστε να λέγεστε προοδευτικοί. Είστε υπόλογοι στην ιστορία.

Κλείνει η παρένθεση και ας ανακεφαλαιώσουμε. Έχουμε μια Κυβέρνηση παρακμής, η οποία καταπίνει αμάσητη την τουρκική προπαγάνδα, αγόμενη και φερόμενη από αριστεριστές και διεθνιστές και έχουμε μια ΕΥΠ η οποία, αντί να αντιμετωπίζει -και να εντοπίζει, βεβαίως- αξιωματικούς του εχθρού που υπονομεύουν και διασύρουν την Ελλάδα, μας απασχολεί, διότι παρακολουθεί για λογαριασμό του Πρωθυπουργού κορυφαία πολιτικά πρόσωπα και ένας Θεός ξέρει ποιους και πόσους άλλους!

Αυτή η Κυβέρνηση και αυτή η ΕΥΠ συναντιούνται στον προϊστάμενό τους, τον Πρωθυπουργό, υπό την ευθύνη του γραφείου του οποίου βρίσκονται οι υπηρεσίες που εμπλέκονται στην παρακολούθηση του Νίκου Ανδρουλάκη και επ’ αυτού συμμετείχαμε σε μια εξεταστική επιτροπή, όπου η κυβερνητική πλειοψηφία κάλεσε μόνον όσους μάρτυρες εκείνη ήθελε, ενώ προσκόμισε μόνον όσα έγγραφα εκείνη ενέκρινε.

Γνώριζε ο Πρωθυπουργός; Γνώριζε ο Γραμματέας του; Πόσοι άλλοι παρακολουθήθηκαν ή παρακολουθούνται; Ποιοι μπορούν τελικά σε αυτή εδώ τη χώρα να υποκλέπτουν τις επικοινωνίες μας; Αφού ο Πρωθυπουργός αποδέχθηκε βαρύ ατόπημα, γιατί εξαπέλυσε τους «λακέδες» του να σπιλώσουν τον Πρόεδρο του ΠΑΣΟΚ; Ποιοι και πώς είχαν πρόσβαση σε απόρρητες δικογραφίες; Τι παρακολουθήσεις έκανε τυχόν η προηγούμενη Κυβέρνηση;

Όλα αυτά, κυρίες και κύριοι Βουλευτές, όπως και πολλά ακόμα θα μείνουν ερωτήματα. Αυτό, όμως, που είναι βέβαιο, είναι πως από αυτή την εξεταστική επιτροπή όλοι βγαίνουν καθαροί. Ο Πρωθυπουργός προσπέρασε αμέριμνος. Οι συνεργάτες του ξεμπέρδεψαν. Ο κ. Ανδρουλάκης πέταξε από πάνω του τη λάσπη. Και ο ΣΥΡΙΖΑ δεν ερευνήθηκε από τη Νέα Δημοκρατία, που είχε τη δυνατότητα να το κάνει, για τίποτα απολύτως.

Υπό όρους, λοιπόν, ξανανοίγει δυνατότητα συνεργασίας μεταξύ κομμάτων, λεγομένων, εξουσίας που οι ατζέντες τους συγκλίνουν. Αυτό βλέπουμε μετά το πέρας των εργασιών της επιτροπής. Και ταυτόχρονα ο Πρωθυπουργός μπορεί να επιδείξει στους ξένους αξιολογητές του ότι η Βουλή τον απήλλαξε και είναι πλέον κατάλληλος για υψηλό διεθνές αξίωμα. Κοντολογίς, όσοι διαχρονικά μάς έφεραν σε αυτό το σημείο παρακμής μια χαρά συνεννοούνται. Μια χαρά συνεννοείστε. Γι’ αυτό στην επόμενη Βουλή, που θα είναι εθνικά κρίσιμη, ανάγκη είναι να υπάρχει πραγματική, αστική, Δεξιά, συντηρητική, παράταξη, αδέσμευτη, αμετακίνητη και μαχητική, για την πατρίδα και για τα παιδιά μας.

Ευχαριστώ θερμά για την προσοχή.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

**ΝΙΚΟΛΑΟΣ ΒΟΥΤΣΗΣ:** Κυρία Πρόεδρε, ζητώ για λίγο τον λόγο.

**ΠΡΟΕΔΡΕΥΟΥΣΑ (Σοφία Σακοράφα):** Έχετε τον λόγο, κύριε Πρόεδρε.

**ΝΙΚΟΛΑΟΣ ΒΟΥΤΣΗΣ:** Κυρία Πρόεδρε, θα παρακαλούσα για το εξής. Και δεν θέλω να σας υποβάλλω κάτι, προς Θεού! Ο ομιλητής, ο κ. Μπογδάνος, στην ομιλία του μίλησε για «…». Εάν εννοεί αυτό το οποίο κατάλαβα ή οτιδήποτε άλλο, θα παρακαλούσα να διαγραφεί από τα Πρακτικά. Βεβαίως, εάν ο ίδιος το επιθυμεί. Γι’ αυτό απευθύνομαι σε εσάς.

**ΠΡΟΕΔΡΕΥΟΥΣΑ (Σοφία Σακοράφα):** Κύριε Μπογδάνο, έχετε τον λόγο.

**ΚΩΝΣΤΑΝΤΙΝΟΣ ΜΠΟΓΔΑΝΟΣ:** Κυρία Πρόεδρε, ευχαριστώ που μου δίνετε τον λόγο.

Κύριε Πρόεδρε, αντιλαμβάνομαι την ευαισθησία σας. Θα σας καλούσα να μην κάνετε συσχετίσεις, εάν κρίνετε ότι δεν υπάρχουν ή δεν τις βρίσκουμε. Υπάρχουν, δυστυχώς, άνθρωποι οι οποίοι παίζουν τον ρόλο, όπως τον περιέγραψα.

Προσωπικά, κυρία Πρόεδρε, θα ήθελα να μην διαγραφεί από τα Πρακτικά η έκφρασή μου. Δεν είναι, όμως, κάτι για το οποίο θα ήθελα να ανέβουν οι τόνοι και να δημιουργηθεί κοινοβουλευτική ένταση. Συνεπώς, το αφήνω στη δική σας ευχέρεια, κυρία Πρόεδρε. Δεν θέλω να προσβάλω κανέναν. Είναι, όμως, γεγονός ότι στη χώρα λειτουργούν εσωτερικά Έλληνες πολίτες με τρόπο ο οποίος είναι πιο τουρκόφιλος και πιο προς τα συμφέροντα της τουρκικής δημοκρατίας και από όσο θα φαντάζονταν οι πιο φανατισμένοι Τούρκοι. Δεν θέλω κανένας να δει τον εαυτό του σε αυτή την έκφραση και σε αυτή τη διατύπωση, ούτε την είπα για να προσβάλω οποιαδήποτε ή οποιονδήποτε εκ των ευρισκομένων εντός της Αιθούσης.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κύριε Μπογδάνο, θα σας παρακαλούσα να διαγραφεί η φράση αυτή από τα Πρακτικά. Σας δίνω πάλι τον λόγο. Πείτε μας με μία φράση μόνο, σας παρακαλώ, και όχι με λόγο. Δεν θέλω τοποθέτηση. Μία φράση θέλω μόνο, κύριε Μπογδάνο.

**ΚΩΝΣΤΑΝΤΙΝΟΣ ΜΠΟΓΔΑΝΟΣ:** Κυρία Πρόεδρε, ολοκληρώνω και δεν θα τσακωθούμε. Θα ήθελα, όμως, να καταγραφεί στα Πρακτικά ότι η ίδια ευαισθησία η οποία επιδεικνύεται σήμερα από το Σώμα και από το Προεδρείο…

**ΠΡΟΕΔΡΕΥΟΥΣΑ (Σοφία Σακοράφα):** Σας είπα να μας πείτε μία φράση, κύριε Μπογδάνο. Δεν θέλω τοποθέτηση, σας παρακαλώ πολύ. Την κάνατε την τοποθέτησή σας.

**ΚΩΝΣΤΑΝΤΙΝΟΣ ΜΠΟΓΔΑΝΟΣ:**… και από το Προεδρείο, καλό θα είναι να διαπνέει συνολικά την αντίληψη και τις εργασίες μας.

**ΠΡΟΕΔΡΕΥΟΥΣΑ (Σοφία Σακοράφα):** Κύριε Μπογδάνο, δέχεστε να διαγραφεί, ναι ή όχι; Αυτό θέλω να μου πείτε και τίποτε άλλο.

**ΚΩΝΣΤΑΝΤΙΝΟΣ ΜΠΟΓΔΑΝΟΣ:** Για να μην δημιουργηθεί κοινοβουλευτικό επεισόδιο και για να μην έχουμε ένσταση, ναι, κυρία Πρόεδρε, προχωρήστε σε αυτό το οποίο αιτήθηκε ο κύριος Πρόεδρος.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Μπαίνουμε τώρα στον τρίτο κύκλο των ομιλητών. Και τον λόγο έχει ο κ. Μπουτσικάκης από τη Νέα Δημοκρατία.

**ΧΡΙΣΤΟΦΟΡΟΣ - ΕΜΜΑΝΟΥΗΛ ΜΠΟΥΤΣΙΚΑΚΗΣ:** Σας ευχαριστώ πολύ, κυρία Πρόεδρε.

Κυρίες και κύριοι συνάδελφοι, το σημερινό πλαίσιο συζήτησης καθορίζεται από τον πυρήνα και την ουσία της καταγγελίας, από τη σοβαρότητα των καταγγελλομένων, καθώς και από τον διάλογο γύρω από την ακεραιότητα και τη χρησιμότητα της ίδιας της Εθνικής Υπηρεσίας Πληροφοριών. Σε αυτό το πλαίσιο συζήτησης η Νέα Δημοκρατία αποτελεί τον πολιτικό εγγυητή των θεσμών και τον κύριο εκφραστή της σταθερότητας στη χώρα, σταθερότητα θεσμική, κοινοβουλευτική και πολιτική, σταθερότητα που είναι πολύτιμη στην ταραχώδη περίοδο την οποία διανύουμε.

Είναι σαφές, μετά την ολοκλήρωση των εργασιών της επιτροπής, ότι η Κυβέρνηση λειτούργησε απολύτως θεσμικά, ταχύτατα και με καταφανή σοβαρότητα. Με πρόταση του Πρωθυπουργού άνοιξε η Βουλή. Κατατέθηκε και ψηφίστηκε η ΠΝΠ με τα διαρθρωτικά μέτρα τα οποία βοηθούν στη λειτουργία της Εθνικής Υπηρεσίας Πληροφοριών. Συνεδρίασε η Επιτροπή Θεσμών και Διαφάνειας, όπου κατέθεσαν όλοι οι εμπλεκόμενοι. Και τελικά, για να μη μείνει τίποτα κρυφό και κυρίως για να λάμψει η αλήθεια, συγκροτήθηκε και συστάθηκε η εξεταστική επιτροπή για τη διερεύνηση της υπόθεσης. Αν το πάρει κανείς υπ’ όψιν του και θέσει εύλογους προβληματισμούς, οι απαντήσεις που θα λάβει, θα είναι ξεκάθαρες.

Ας τα πάρουμε με τη σειρά λοιπόν. Αποδείχτηκαν ή έστω πιθανολογήθηκαν οι θέσεις και οι αιτιάσεις της Αντιπολίτευσης που οδήγησαν στη σύσταση της επιτροπής και στην έρευνα που αυτή διεξήγαγε; Όχι. Παραβιάστηκε το απόρρητο των επικοινωνιών του κ. Ανδρουλάκη; Όχι. Γίνεται χρήση παράνομου λογισμικού στην ελληνική επικράτεια από κρατική υπηρεσία; Όχι. Η απάντηση στα παραπάνω, λοιπόν, ερωτήματα είναι σαφής, ξεκάθαρη και κατηγορηματική.

Είναι σημαντικό, όμως, να δούμε και τι ανέδειξε η έρευνα αυτή. Ανέδειξε την προσπάθεια της Αντιπολίτευσης να ταυτίσει την Εθνική Υπηρεσία Πληροφοριών με ένα παράνομο λογισμικό, μια σκόπιμη σύγχυση, βλαπτική και επικίνδυνη. Η προσπάθεια αυτή, κύριοι του ΣΥΡΙΖΑ, βάλλει κατά του κύρους και της χώρας, αλλά και της Εθνικής Υπηρεσίας Πληροφοριών. Η ΕΥΠ έχει επιφορτιστεί με την προάσπιση της εθνικής ασφάλειας και της ασφάλειας των Ελλήνων πολιτών. Υπηρετεί το έργο αυτό με μετρήσιμο εθνικό όφελος. Αποτελεί μία σημαντική υπηρεσία, η οποία συμβάλλει καθοριστικά στην πρόβλεψη απειλών και στην αποτροπή κινδύνων, όπως έχει συμβεί και στο πρόσφατο παρελθόν και όπως καθημερινά γίνεται στα σύνορά μας. Δεν προέκυψε κανένα, λοιπόν, στοιχείο σχετικά με την προμήθεια του «Predator» από το ελληνικό δημόσιο. Επίσης, καταλάβετε πως άλλο πράγμα είναι η νόμιμη επισύνδεση και τελείως διαφορετικό είναι η χρήση παράνομου λογισμικού.

Η εξεταστική επιτροπή, από την άλλη, ανέδειξε τις πτυχές των παρακολουθήσεων των κυβερνητικών στελεχών της προηγούμενης κυβέρνησης, που ξαφνικά κωφεύουν τα αυτιά σας και δεν ακούτε τίποτα σχετικά με αυτά, ούτε και λέτε τίποτα για αυτά. Και δεν έχετε να πείτε τίποτα αυτή τη στιγμή για τα θέματα τα οποία αφορούν τον κ. Πιτσιόρλα και όλους τους υπόλοιπους αξιωματούχους οι οποίοι έχουν αναφερθεί στο ζήτημα αυτό. Για άλλη μια φορά, λοιπόν, σταθήκατε κατώτεροι των περιστάσεων. Επιλέξατε τη λασπολογία. Προσπαθήσατε να στήσετε ένα δόλιο και άθλιο αφήγημα, αλλά δεν σας βγήκε! Για άλλη μια φορά διχάσατε τον δημόσιο διάλογο και τον κοινοβουλευτικό βίο. Ακόμα και για τα τόσο ευαίσθητα θέματα που αφορούν την εθνική ασφάλεια, εσείς σκοπεύσατε, με τα μικροκομματικά οφέλη και με τη λασπολογία, να προεξοφλήσετε αποτελέσματα. Κάνατε λόγο για σκάνδαλο και για διεθνή διασυρμό της χώρας. Ακούσαμε όλα τα σενάρια και τις υποθέσεις και τα υπονοούμενα. Μιλήσατε για παρακράτος και καθεστώς. Ακόμα και ο ίδιος ο κ. Τσίπρας μίλησε για θέμα αποκατάστασης δημοκρατίας.

Ξέρετε, η προάσπιση της δημοκρατίας είναι ένα διαρκές ζητούμενο, για το οποίο πρέπει να μαχόμαστε καθημερινά, κάθε ώρα και κάθε λεπτό και η παράταξη της Νέας Δημοκρατίας είναι αυτή η οποία αποκατέστησε τη δημοκρατία στη χώρα, οπότε καλό θα είναι να προσέχετε τι λέτε.

Εσείς, λοιπόν, διασύρετε τη χώρα καθημερινά στο εσωτερικό και στο εξωτερικό. Αναπαράγετε ψέματα, fake news, όπως κάνατε πρόσφατα και στην υπόθεση των μεταναστών στον Έβρο και θεωρείτε ότι τα εθνικά θέματα προσφέρονται για φθηνή αντιπολίτευση. Ο λαός όμως εμπιστεύτηκε τη διακυβέρνησή του στη Νέα Δημοκρατία και θα το ξανακάνει και πολύ σύντομα. Ειδικά σε ζητήματα εθνικής ασφάλειας, κυρίες και κύριοι συνάδελφοι, χρειάζεται νηφαλιότητα και αυξημένη υπευθυνότητα.

Καταλήγουμε, λοιπόν, ότι οι αβάσιμες κατηγορίες σας αποτελούν όχι μόνο υπόθεση εργασίας, αλλά ένα σενάριο φαντασίας και θεωρίες συνωμοσίας. Για άλλη μια φορά επενδύσατε στο γκρίζο, όμως τα συμπεράσματα της εξεταστικής επιτροπής σάς εκθέτουν και πάλι.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» είκοσι εννέα μαθήτριες και μαθητές και δύο συνοδοί εκπαιδευτικοί από το Γενικό Λύκειο Μολάων (δεύτερο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο τώρα εκ μέρους του ΣΥΡΙΖΑ έχει ο κ. Σπίρτζης.

**ΧΡΗΣΤΟΣ ΣΠΙΡΤΖΗΣ:** Αξιότιμοι, αγαπητοί κυρίες και κύριοι συνάδελφοι, σήμερα είναι μια ιστορική ημέρα, μια πραγματικά ιστορική ημέρα για το ελληνικό Κοινοβούλιο, όχι όμως από τις λαμπρές ημέρες του Κοινοβουλίου, όχι από εκείνες τις μέρες που οι Έλληνες θα θυμούνται για το κοινοβουλευτικό ήθος, τη μεγαλοθυμία που οφείλει να έχει η εκάστοτε πλειοψηφία, τον σεβασμό στον ευρωπαϊκό κοινοβουλευτικό και νομικό πολιτισμό της χώρας μας.

Σήμερα δεν είναι δυστυχώς από τις λαμπρές ημέρες που θαυμάζουμε το πολιτικό παράστημα, το θάρρος παραδοχής των πράξεων και των ευθυνών των όποιων κυβερνώντων, τις τεκμηριωμένες προτάσεις μεγάλων πολιτικών που έζησε αυτό το Κοινοβούλιο στο παρελθόν στη Μεταπολίτευση, όπως ο Ανδρέας Παπανδρέου, ο Χαρίλαος Φλωράκης, ο Λεωνίδας Κύρκος και ο Κωνσταντίνος Καραμανλής.

Σήμερα είναι μια μαύρη ιστορική μέρα, μια μέρα ντροπής για τον κοινοβουλευτισμό, για τη δημοκρατία στη χώρα που τη γέννησε, για τη Νέα Δημοκρατία που έχει την κοινοβουλευτική Πλειοψηφία και ταυτόχρονα, την κατακραυγή για το σκάνδαλο των παρακολουθήσεων, για τις πράξεις, τις σκόπιμες παραλείψεις και τη συγκάλυψη των εγκλημάτων που έχει διαπράξει ο Πρωθυπουργός κ. Κυριάκος Μητσοτάκης και οι συνεργάτες του.

Είναι μια μαύρη μέρα στην πολιτική ιστορία του τόπου μας, μία ακόμη μαύρη σελίδα της Δεξιάς. Σήμερα, αγαπητοί συνάδελφοι, φτάσατε στις εσχατιές του κοινοβουλευτισμού, δηλαδή, να ψηφίζετε και να μας καλείτε να ψηφίσουμε ένα πόρισμα-κείμενο που δεν το διαβάσατε, που δεν το έχετε καταθέσει στην Αίθουσα, που δεν ξέρει κανείς τι λέει και γιατί και με έναν Πρωθυπουργό κρυπτόμενο μαζί με το γραφείο του, μαζί με την Κυβέρνησή του και τους συνεργάτες του εντός και εκτός Μαξίμου. Κοιτάξτε εικόνα!

Ειλικρινά, αγαπητοί συνάδελφοι της Νέας Δημοκρατίας, θέλω να σας ρωτήσω πώς ανέχεστε να σας διασύρουν έτσι. Είσαστε εκπρόσωποι του ελληνικού λαού, δεν είσαστε του Κυριάκου Μητσοτάκη. Πώς μπορείτε να συνδέετε το όνομά σας με μια ολοκληρωτικά παράλογη, αντιδημοκρατική πρακτική που κηλιδώνει ανεξίτηλα τη δημοκρατία, το πολιτικό σύστημα, το κόμμα σας, τον κοινοβουλευτισμό και την προσωπική σας διαδρομή; Πώς μπορείτε;

Αποφασίζεται η Βουλή να εξετάσει τις παράνομες απόρρητες παρακολουθήσεις της ΕΥΠ –όπου μέσω των απόρρητων συνεδριάσεων της εξεταστικής επιτροπής κάνατε μπούλινγκ στους Βουλευτές της Αντιπολίτευσης. Σε αυτές τις απόρρητες συνεδριάσεις τα στελέχη σας επικαλούνται κατ’ εντολή Μητσοτάκη -και με τη δική σας στήριξη, γι’ αυτό έχετε και την ευθύνη σήμερα- το απόρρητο, για να συγκαλύψετε.

Και εσείς φέρνετε σήμερα για ψήφιση ένα απόρρητο πόρισμα της απόρρητης επιτροπής, που δεν το καταθέτετε καν στην Ολομέλεια και που δεν κατέθεσαν τα στελέχη σας επικαλούμενοι το απόρρητο.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Δεν υπάρχει ψήφιση σήμερα.

**ΧΡΗΣΤΟΣ ΣΠΙΡΤΖΗΣ:** Είναι δυνατόν; Πόσο πιο κάτω θα φτάσετε; Πόσο πιο κάτω θα φτάσετε, για να καλύψετε τις παράνομες πρακτικές του κ. Μητσοτάκη, του αποκλειστικού υπεύθυνου για την ΕΥΠ και της παρέας του;

Απαγορεύσατε να καταθέσουν στην εξεταστική όλοι οι εμπλεκόμενοι. Τρέμει ο κ. Μητσοτάκης -γι’ αυτό δεν είναι εδώ σήμερα και κανείς Υπουργός του- μην καταθέσουν οι συνεργοί του. Τρέμει μην έρθουν οι εκπρόσωποι που εμπορεύονταν το «Predator» στη χώρα, o κ. Μπίτζιος και ο κ. Λαβράνος. Να έρθουν να τους καμαρώσετε και εσείς, όχι μόνο εκείνος. Τρέμει μην έρθουν τα κομματικά σας στελέχη από την ΚΥΠ. Η Β΄ αντιδιευθύντρια που, απ’ ό,τι μαθαίνουμε, έλειπε εννέα μήνες από την ΕΥΠ και γύρισε μία μέρα -η υπεύθυνη για το οργανωμένο έγκλημα, μία μέρα!- για να υπογράψει την παρακολούθηση Ανδρουλάκη. Δεν θέλετε να έρθει. Προφανώς δεν θέλετε να έρθει.

Γράψατε στα παλιά σας παπούτσια τα πάντα, τον επιστημονικό κόσμο της χώρας, τον πρόεδρο της ΑΔΑΕ τον κ. Ράμμο και απαγορεύσατε στην επιστημονική επιτροπή της Βουλής να γνωμοδοτήσει για το απόρρητο.

Κύριε Υπουργέ, αφού είναι όλα καλά -δεν ξέρω αν το έχετε ακούσει, είστε Υφυπουργός Δικαιοσύνης- εσείς προσωπικά ποια εντολή δώσατε τόσους μήνες για να ελεγχθεί η εταιρεία που εμπορεύεται το παράνομο λογισμικό στη χώρα μας; Εσείς ως Υφυπουργός Δικαιοσύνης, ο κ. Τσιάρας, ο λαλίστατος Υπουργός προπαγάνδας ο κ. Θεοδωρικάκος που έχει στην ευθύνη του τη διεύθυνση του ηλεκτρονικού εγκλήματος, ποια εντολή δώσατε τόσους μήνες; Ο Πρωθυπουργός που είναι υπεύθυνος για την ΕΥΠ;

Εφόσον λέτε ότι όλα είναι καλά, γιατί λέτε ότι θέλετε να αλλάξετε το θεσμικό πλαίσιο; Γιατί; Γιατί αποπέμψατε τον κ. Κοντολέοντα και τον κ. Δημητριάδη; Όλα καλά, όλα νόμιμα. Αφού είναι όλα νόμιμα, γιατί τους αποπέμψατε τους ανθρώπους και δεν τους αφήσατε στις θέσεις τους;

Γιατί ενεργοποιήσατε τον μηχανισμό της προπαγάνδας, της 108ης θέσης για την ελευθεροτυπία, για να πείσετε ότι δεν αφορούν τον ελληνικό λαό οι παρακολουθήσεις; Τους αφορούν, κυρίες και κύριοι συνάδελφοι, γιατί ο κ. Μητσοτάκης έστησε ένα επιτελικό σύστημα ελέγχου του Τύπου, των πολιτικών του αντιπάλων, των αντιδράσεων, του σχεδιασμού, των αντιδράσεων που θα είχε ο Πρόεδρός μας κ. Αλέξης Τσίπρας και το κόμμα μας, του ΚΙΝΑΛ - ΠΑΣΟΚ -και ποιος ξέρει πόσους άλλους παρακολουθούσατε-, για να είναι απόλυτα κυρίαρχος μέσα στην ανασφάλειά του με κάθε μέσο. Και θέλει να είναι απόλυτα κυρίαρχος, για να εξυπηρετεί τα συμφέροντα που θέλει, τις τράπεζες που παρακολουθούσε ο κ. Κουκάκης δημοσιογραφικά, τις εταιρείες που κερδοσκοπούν.

Και αυτή η αλαζονεία και η έπαρση που έχετε και εσείς, αλλά κυρίως ο Πρόεδρός σας και νομίζετε ότι το παρακράτος σας δεν λογοδοτεί πουθενά και ότι δεν θα σας αγγίξει ποτέ κανείς, βγαίνει πλέον. Βγαίνει σε κάθε πολίτη η νοσηρή, άρρωστη κατάσταση που αναδύεται από τη διακυβέρνηση Μητσοτάκη, αυτή η καθεστωτική λογική, η πρακτική που λέει ότι όποιος διαφωνεί μαζί σας, όποιος δρα ενάντια στους σχεδιασμούς σας και όποιος αντιστέκεται στις ανομίες σας, θα στοχοποιείται, θα παρακολουθείται και θα γίνεται εχθρός του έθνους, όπως παλιά, είτε αυτό αφορά τα πολιτικά θέματα είτε αφορά τα εθνικά θέματα.

Ακούσαμε πριν μια παρέμβαση. Ακούσαμε και τον Βουλευτή σας για τους πρόσφυγες στον Έβρο. Θα στείλουμε ένα μήνυμα για τα ψέματα που λέγατε, που γκριζάρατε τη νησίδα και είναι η μισή ελληνική, ενώ μας λέγατε ότι είναι τουρκική, για να αιτιολογήσετε την άθλια πολιτική σας στο προσφυγικό και το μεταναστευτικό. Είναι ψέματα! Χαρίσατε τη μισή νησίδα στους Τούρκους.

Γράψατε, λοιπόν, σήμερα μία ακόμη μαύρη σελίδα, αφού ο Κυριάκος Μητσοτάκης και η παράταξή σας διέσυρε διεθνώς τη χώρα. Μετεξελίξατε τη Νέα Δημοκρατία σε γραφείο τελετών, σε νεκροθάφτη της αλήθειας, της δημοκρατίας και του κοινοβουλευτισμού. Γράψατε μια ακόμη μαύρη σελίδα στις χιλιάδες μαύρες σελίδες που έχει γράψει η Δεξιά, η παράταξή σας και ο κ. Μητσοτάκης.

Να είστε σίγουροι ότι θα αποκαλυφθούν όλα για τον Κυριάκο Μητσοτάκη και την παράταξή σας, όπως αποκαλύφθηκε και για τον πατέρα του και τους συνεργάτες του. Να είστε σίγουροι γι’ αυτό.

Σήμερα ξεκινάει η ανάταξη της χαμένης τιμής της Κοινοβουλευτικής Δημοκρατίας, του δημοκρατικού κόσμου, όσων πάλεψαν για να έχουμε μια βαθιά δημοκρατία μετά τη Μεταπολίτευση, ακόμη και από τη Νέα Δημοκρατία, έτσι όπως την κάνατε. Και δεν θα αποκαλυφθούν μόνο οι πράξεις και οι ευθύνες σας, όπως στο παρελθόν. Πίσω έχει η αχλάδα την ουρά.

Ευχαριστώ, κυρία Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Κυρία Πρόεδρε, μπορώ να έχω τον λόγο;

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ, κύριε συνάδελφε.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Γίνεται μια ανοίκεια επίθεση σε έναν άνθρωπο που δεν βρίσκεται στη ζωή, στον Κωνσταντίνο Μητσοτάκη.

**ΧΡΗΣΤΟΣ ΣΠΙΡΤΖΗΣ:** Να ήταν εδώ.

(Θόρυβος στην Αίθουσα)

**ΠΡΟΕΔΡΕΥΟΥΣΑ (Σοφία Σακοράφα):** Μισό λεπτό! Παρακαλώ πολύ! Ο κ. Μαρκόπουλος έχει τον λόγο.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Γίνεται μια ανοίκεια επίθεση κατά ενός ανθρώπου ο οποίος δεν βρίσκεται στη ζωή, κατά του τέως Πρωθυπουργού, του Κωνσταντίνου Μητσοτάκη, από τον εκπρόσωπο του ΣΥΡΙΖΑ τον κ. Σπίρτζη και γυρίζει και μας απαντά: «Ας ήταν εδώ».

Κύριε Σπίρτζη, ντροπή σας!

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, φαντάζομαι ότι κατάλαβε λάθος αυτό που λέτε. Δεν φαντάζομαι να είναι τόσο ανόητος ο συνάδελφος.

**ΧΡΗΣΤΟΣ ΣΠΙΡΤΖΗΣ:** (Δεν ακούστηκε)

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, παρακαλώ. Για το πρώτο που είπατε, δεν μου πέφτει λόγος βέβαια, είναι ο συνάδελφος εδώ να σας απαντήσει, αλλά φαντάζομαι ότι έγινε λάθος στο συγκεκριμένο.

Πάτε παρακάτω.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Επίσης, μιλήσατε για εχθρούς του έθνους, ότι τους κατασκευάζουμε μάλιστα. Το είπε και πριν και ο κ. Βούτσης. Εμείς κατασκευάζουμε εχθρούς του έθνους τη στιγμή που εσείς έχετε το άγος, έχετε τον Υπουργό σας τον κ. Παπαγγελόπουλο σε ειδικό δικαστήριο και ο οποίος απολογείται για τη λάσπη που οργανωμένα πέταξε σε συνέργεια και συνεργασία με το κόμμα σας σε δέκα πολιτικούς αντιπάλους; Σοβαρολογείτε;

Κύριε Σπίτρζη, εδώ και πολύ καιρό, σας το έχω πει και προσωπικά ότι έχετε πάρει προσωπικά έναν πολιτικό κατήφορο χρησιμοποιώντας ακόμα και την υπόθεση της δωδεκάχρονης, με επιθέσεις διαρκώς, απειλείτε τους πάντες και τα πάντα, όπως ότι θα απολύσετε τους ειδικούς φρουρούς. Πρέπει να υπάρχει, όμως, ένας σεβασμός, ιδιαίτερα όταν πρόκειται για ανθρώπους που δεν είναι στη ζωή.

Ταυτόχρονα δεν θα δεχτούμε από εσάς που έχετε δύο Υπουργούς σας στα ειδικά δικαστήρια για κατάχρηση εξουσίας και οι οποίοι πήγαν με συγκεκριμένο τρόπο να χρησιμοποιήσουν αυτή την εξουσία κατά των πολιτικών τους αντιπάλων, να μας κουνάτε το δάχτυλο και να αναφέρετε ότι στήσαμε εμείς υπόθεση γιατί θέλουμε να δημιουργήσουμε εχθρούς του κράτους.

Αυτό, κύριε Βούτση, απευθύνεται και σε εσάς, για την προηγούμενη ομιλία σας.

Να είμαστε πιο προσεκτικοί. Αιδώς Αργείοι!

**ΠΡΟΕΔΡΕΥΟΥΣΑ (Σοφία Σακοράφα):** Θα δώσω πρώτα τον λόγο στον κ. Βούτση και αμέσως μετά στον κ. Σπίρτζη.

Ορίστε, κύριε Πρόεδρε.

**ΝΙΚΟΛΑΟΣ ΒΟΥΤΣΗΣ:** Κυρία Πρόεδρε, για μισό λεπτό θέλω τον λόγο. Δεν χρειάζεται παραπάνω.

Εγώ αναφέρθηκα σαφώς στο ότι κεκτημένο της Μεταπολίτευσης, ένα από τα σοβαρά κεκτημένα της ιστορικής αυτής περιόδου, είναι το ότι οι πολιτικοί αντίπαλοι, ακόμα και των πιο ακραίων άκρων και αντιπαραθέσεων μεταξύ τους, θεωρούντο πάντοτε ως αντίπαλοι και όχι ως εσωτερικοί εχθροί, όπως ήταν η μετεμφυλιακή κατάσταση στη χώρα. Αυτό είναι ιστορικό γεγονός. Είναι η ιδεολογική αντιπαράθεση. Ήμουν πάρα πολύ σαφής και δεν είχε κανενός είδους ύβρη. Έχει σχέση ακριβώς με τη στρατηγική αναθεώρησης της Μεταπολίτευσης. Την άλλη φορά τα είχαμε πει και με τον κ. Συρίγο εδώ.

Δίνω, λοιπόν, αυτές τις διευκρινίσεις, κυρία Πρόεδρε, αλλά θέλω με σαφήνεια να πω και κάτι ακόμη.

Πράγματι είναι ένα ειδικό δικαστήριο που έχει ξεκινήσει για τον κ. Παπαγγελόπουλο και την κ. Τουλουπάκη και κάποιο άλλο που θα ξεκινήσει και αφορά στον κ. Παππά. Έπρεπε να γνωρίζετε ότι δεν υπάρχει καμμία κατηγορία που να αφορά στη «NOVARTIS», στα δέκα πρόσωπα και σε κατάχρηση εξουσίας, παρά μόνο έχουν σχέση με διαδικαστικά ζητήματα σοβαρά ή λιγότερο σοβαρά που θα κρίνει το δικαστήριο, διότι τα προηγούμενα, η λεγόμενη «σκευωρία», κατέπεσε απολύτως διά του ειδικού δικαστηρίου, διά του βουλεύματος κ.λπ..

Είναι λάθος -και για τα Πρακτικά και όταν «τρέχει» μία δίκη- να αναφέρεστε με ανακριβή τρόπο σε σχέση με αυτό το ζήτημα.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Πρόεδρε.

Κύριε Σπίρτζη, έχετε τον λόγο.

**ΧΡΗΣΤΟΣ ΣΠΙΡΤΖΗΣ:** Ευχαριστώ, κυρία Πρόεδρε.

Αγαπητέ συνάδελφε, εσείς μας λέτε εχθρούς του έθνους όλο το προηγούμενο διάστημα διά της προπαγάνδας σας, ότι είμαστε υπερασπιστές του Ερντογάν. Μάλιστα, λέτε ψέματα για τον Έβρο ότι η νησίδα που ήταν οι πρόσφυγες, που είχατε εγκαταλείψει, ήταν τουρκική. Εσείς, η προπαγάνδα σας, η Κυβέρνηση 108. Εσείς και τα στελέχη της Νέας Δημοκρατίας.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Οι ΜΚΟ το πήραν πίσω. Εσείς δεν το παίρνετε πίσω!

**ΧΡΗΣΤΟΣ ΣΠΙΡΤΖΗΣ:** Δεν ήταν τουρκική, προφανώς και να στείλουμε και ένα μήνυμα η Αντιπολίτευση, γιατί η Κυβέρνηση τη χάρισε -επικοινωνιακά τουλάχιστον-, ότι η νησίδα είναι και ελληνική. Είναι και ελληνική και όχι, όπως λέγατε εσείς και οι Υπουργοί σας, τουρκική.

Δεύτερον, νόμιζα ότι λέγατε για τον Κυριάκο Μητσοτάκη, όχι για τον συγχωρεμένο τον Κωνσταντίνο Μητσοτάκη. Όμως, επειδή υπάρχει ιστορική μνήμη στην Αίθουσα -δεν είμαστε σαν κι εσάς- να θυμίσω, γιατί μπορεί να σας χρειαστεί για την επόμενη κοινοβουλευτική περίοδο, ότι μετά τη διακυβέρνηση της χώρας από τον Κωνσταντίνο Μητσοτάκη έγινε προανακριτική επιτροπή που κατέληξε σε συμπέρασμα και αποκαλύφθηκε ότι ο Κωνσταντίνος Μητσοτάκης -και όχι μόνο και άλλοι συνεργάτες του που είναι στην Κοινοβουλευτική σας Ομάδα-, παρακολουθούσαν τον Ανδρέα Παπανδρέου, τον Γεράσιμο Κουρή, τον Μιλτιάδη Έβερτ και τον Γεώργιο Ράλλη από την παράταξή σας! Αυτά είναι ιστορικά στοιχεία.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Εξακολουθείτε να προσβάλλετε τη μνήμη ενός ανθρώπου που δεν είναι εδώ να απαντήσει. Είναι ντροπή, κύριε Σπίρτζη. Είναι ντροπή αυτό το οποίο κάνετε!

**ΧΡΗΣΤΟΣ ΣΠΙΡΤΖΗΣ:** Ακούστε ποιο είναι ντροπή, επειδή η δημοκρατική παράταξη και ο προοδευτικός κόσμος έχει μεγαλοθυμία. Ντροπή είναι αυτό που κάνετε εσείς! Ντροπή είναι αυτό που κάνετε εσείς, που για πολιτικούς λόγους έχετε σύρει δύο Υπουργούς της κυβέρνησης ΣΥΡΙΖΑ για πλημμελήματα στο ειδικό δικαστήριο.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Η δικαιοσύνη τους έσυρε! Είστε αδιάβαστος!

**ΧΡΗΣΤΟΣ ΣΠΙΡΤΖΗΣ:** Εσείς τους στείλατε.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Η ανεξάρτητη δικαιοσύνη!

**ΠΡΟΕΔΡΕΥΟΥΣΑ (Σοφία Σακοράφα):** Κύριοι συνάδελφοι, παρακαλώ! Να τελειώσουμε, για να συνεχίσουμε τη διαδικασία.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Είναι άνανδρο πολιτικά να επικαλείται ανθρώπους…

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ!

**ΧΡΗΣΤΟΣ ΣΠΙΡΤΖΗΣ:** Κυρία Πρόεδρε, είπε ότι απειλώ τους πάντες και τα πάντα. Ποτέ δεν έχω πει για απολύσεις. Δεν είναι και στον χαρακτήρα μου.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Μαζί ήμασταν στην τηλεόραση την προηγούμενη Πέμπτη.

**ΧΡΗΣΤΟΣ ΣΠΙΡΤΖΗΣ:** Εντάξει, η προπαγάνδα σας είναι γνωστή.

Είπα ότι θα καταργήσουμε τα σώματα που έχετε φτιάξει, για να δραστηριοποιούνται οι ακροδεξιοί θύλακες μέσα στην Αστυνομία και τα ρουσφέτια σας. Αυτοί που βίασαν στο Αστυνομικό Τμήμα Ομονοίας μία κοπέλα…

**ΠΡΟΕΔΡΕΥΟΥΣΑ (Σοφία Σακοράφα):** Κύριε Σπίρτζη, πρέπει να κλείσετε, σας παρακαλώ.

**ΧΡΗΣΤΟΣ ΣΠΙΡΤΖΗΣ:** …δίπλα στο γραφείο της ενδοοικογενειακής βίας.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Είστε ψεύτης κατά συρροή.

**ΧΡΗΣΤΟΣ ΣΠΙΡΤΖΗΣ:** Αυτοί που κάνουν εμπόριο ναρκωτικών και τους διορίσατε εσείς!

**ΔΗΜΗΤΡΙΟΣ ΜΑΡΚΟΠΟΥΛΟΣ:** Ψεύδεστε!

**ΠΡΟΕΔΡΕΥΟΥΣΑ (Σοφία Σακοράφα):** Κύριοι συνάδελφοι, παρακαλώ.

**ΧΡΗΣΤΟΣ ΣΠΙΡΤΖΗΣ:** Αυτοί που πιάστηκαν για εκβιασμό. Τα ρουσφέτια σας!

**ΔΗΜΗΤΡΙΟΣ ΜΑΡΚΟΠΟΥΛΟΣ:** Ετοιμάζετε απολύσεις στην Αστυνομία. Είστε ψεύτης. Πολιτικός ψεύτης!

**ΧΡΗΣΤΟΣ ΣΠΙΡΤΖΗΣ:** Έξω από το ΑΣΕΠ και έξω από τις πανελλήνιες. Εντάξει;

**ΔΗΜΗΤΡΙΟΣ ΜΑΡΚΟΠΟΥΛΟΣ:** Ψεύδεστε. Ήμασταν μαζί στην τηλεόραση.

**ΧΡΗΣΤΟΣ ΣΠΙΡΤΖΗΣ:** Δεν απειλούμε, λοιπόν, κυρία Πρόεδρε, εμείς.

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ, κύριε Σπίρτζη, πρέπει να κλείσετε. Σας παρακαλώ πολύ!

**ΧΡΗΣΤΟΣ ΣΠΙΡΤΖΗΣ:** Ειδικά εγώ δεν απειλώ τους πάντες και τα πάντα. Εσείς πήγατε να μας απειλήσετε και εμάς και το ΚΙΝΑΛ και όποιον σας αντιστέκετε, και γι’ αυτό μας παρακολουθούσατε είτε μέσω της ΕΥΠ είτε μέσω του «Predator».

Καταλάβατε;

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Τον λόγο τώρα εκ μέρους της Νέας Δημοκρατίας έχει η κ. Παπαδημητρίου.

Κυρία συνάδελφε, έχετε τον λόγο.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ:** Ευχαριστώ, κυρία Πρόεδρε.

Κυρία Πρόεδρε, κυρίες και κύριοι συνάδελφοι, εισαγωγικά και σε απάντηση όσων ακούστηκαν από την Αξιωματική Αντιπολίτευση, αλλά και ως αντιπρόεδρος της εξεταστικής επιτροπής θέλω να τονίσω την καθόλα ορθή τήρηση της διαδικασίας, αναφορικά με τη σύνθεση, συγκρότηση και λειτουργία της επιτροπής.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Όπως ήδη ανέφερε ο πρόεδρος της εξεταστικής επιτροπής συνάδελφος κ. Κεφαλογιάννης, για την εν λόγω επιτροπή, σύμφωνα με το Σύνταγμα και τον Κανονισμό της Βουλής, ισχύουν οι διατάξεις περί Διαρκών Επιτροπών, σύμφωνα με τις οποίες οι αποφάσεις λαμβάνονται κατά πλειοψηφία -άρθρα 144, 34 και 39 του Κανονισμού της Βουλής.

Αν, επομένως, λειτουργούσαμε διαφορετικά, αυτό θα συνιστούσε ευθεία παραβίαση των διατάξεων.

Όσον αφορά δε το απόρρητο και την έννοια του απορρήτου που ειπώθηκε νωρίτερα, παραπέμπω τους συναδέλφους Αξιωματικής Αντιπολίτευσης στο έγγραφο της ΑΔΑΕ, που εκεί δίνεται σαφής εξήγηση τι είναι το απόρρητο. Δεν ξέρω αν το έχουν ήδη διαβάσει, παρ’ όλο που βρίσκεται στο αρχείο της εξεταστικής επιτροπής.

Κυρίες και κύριοι συνάδελφοι, από την πρώτη στιγμή, που προέκυψε το ζήτημα της νόμιμης επισύνδεσης του κινητού του κ. Ανδρουλάκη, η Κυβέρνηση, αλλά και προσωπικά Πρωθυπουργός Κυριάκος Μητσοτάκης, ανέλαβαν άμεσα σειρά πρωτοβουλιών σε όλα τα επίπεδα, με μοναδικό σκοπό την πλήρη διερεύνηση της υπόθεσης.

Συγκεκριμένα, ο ίδιος Πρωθυπουργός απευθύνθηκε δημόσια και με απόλυτη ειλικρίνεια στον ελληνικό λαό. Εκδόθηκε και κυρώθηκε άμεσα η πράξη νομοθετικού περιεχομένου, η οποία έθεσε πρόσθετες εγγυήσεις στη λειτουργία της ΕΥΠ με την επαναφορά της έγκρισης της άρσης απορρήτου και από δεύτερο εισαγγελέα, διάταξη που είχε καταργήσει το 2018 η κυβέρνηση ΣΥΡΙΖΑ.

Επίσης, ενεργοποιήθηκαν άμεσα όλες οι κοινοβουλευτικές διαδικασίες με τη σύγκληση της Επιτροπής Θεσμών και Διαφάνειας, τη συζήτηση προ ημερησίας διατάξεως στην Ολομέλεια και την, εν τέλει, συγκρότηση εξεταστικής επιτροπής.

Καμμία, συνεπώς, χρονοτριβή και καμμία υπεκφυγή, παρά μόνο άμεσες ενέργειες, με σκοπό την πλήρη διερεύνηση της υπόθεσης.

Ακριβώς την ίδια στοχοθεσία είχαν και οι εργασίες της εξεταστικής επιτροπής, από την οποία προέκυψαν τα εξής αδιαμφισβήτητα συμπεράσματα:

Αρχικά, ότι η άρση απορρήτου του κινητού του κ. Ανδρουλάκη ήταν απολύτως νόμιμη, καθώς τηρήθηκε όλη η προβλεπόμενη κατά νόμο διαδικασία.

Συγκεκριμένα, από την ακροαματική διαδικασία αποδείχθηκε ότι η άρση πραγματοποιήθηκε κατόπιν αιτήματος της υπηρεσίας της ΕΥΠ, το αίτημα ελέγχθηκε και υπογράφηκε από σειρά αρμοδίων υπηρεσιακών παραγόντων και από τον διοικητή της ΕΥΠ, με τελικό αποδέκτη την αρμόδια εισαγγελέα, η οποία αφού διερεύνησε τον νόμο και ουσία βάσιμο του αιτήματος, εξέδωσε και τη σχετική διάταξη. Έλεγχος και έγκριση που αποτελεί τη μεγαλύτερη εγγύηση για την ορθότητα όλης της διαδικασίας.

Σε αυτό το σημείο και παρενθετικά πρέπει να επισημάνουμε ότι με βάση το Σύνταγμα και τον εκτελεστικό ν.2225/1994, δεν υπάρχει a priori καμμία απολύτως εξαίρεση για την άρση του απορρήτου για καμμία κατηγορία πολιτών. Δεν συνάγεται, συνάδελφοι, από το Σύνταγμα η βούληση του συντακτικού νομοθέτη να εξαιρέσει τους Βουλευτές από την προστασία του απορρήτου του άρθρου 19 του Συντάγματος, αφ’ ενός διότι στη διάταξη δεν προβλέπεται εξαίρεση, αφ’ ετέρου διότι η επίκληση από την Αντιπολίτευση του άρθρου 61 παράγραφος 3 του Συντάγματος, κατά το οποίο ο Βουλευτής δεν έχει υποχρέωση μαρτυρίας, έχει διαφορετικό ουσιαστικό πεδίο εφαρμογής.

Περαιτέρω, αποδείχθηκε ότι ουδέποτε η ΕΥΠ ή άλλος δημόσιος φορέας παγίδευσε το κινητό του κ. Ανδρουλάκη με το κακόβουλο λογισμικό «Predator». Το δημόσιο ποτέ δεν έχει προμηθευτεί και ποτέ δεν έχει χρησιμοποιήσει ούτε το «Predator» ούτε κάποιο άλλο αντίστοιχο κακόβουλο σύστημα παρακολούθησης.

Τέλος, από καμμία μαρτυρική κατάθεση και αποδεικτικό στοιχείο δεν προέκυψε ότι ο Πρωθυπουργός ή οι συνεργάτες του γνώριζαν το παραμικρό για την άρση του απορρήτου του κ. Ανδρουλάκη. Όπως κατέθεσαν ξεκάθαρα οι μάρτυρες, ο Πρωθυπουργός, ως πολιτικός προϊστάμενος της ΕΥΠ, έθετε μόνο το γενικό πλαίσιο στοχοθεσίας της υπηρεσίας, χωρίς να υπεισέρχεται και να λαμβάνει γνώση για διαδικαστικά ζητήματα λειτουργίας. Αυτό, μάλιστα, αποτελούσε ανέκαθεν πάγια πρακτική.

Αντιθέτως, όμως, ο κ. Τσίπρας, ο οποίος προσπάθησε να εργαλειοποιήσει το ζήτημα και να επενδύσει στην πόλωση, γνώριζε και μάλιστα ενέκρινε παρακολουθήσεις ακόμα και δικών του κυβερνητικών στελεχών επί διακυβερνήσεώς του, χωρίς μάλιστα να έχει την αρμοδιότητα, αφού πολιτικός προϊστάμενος τότε της ΕΥΠ ήταν μόνο ο αρμόδιος Υπουργός και όχι ο Πρωθυπουργός. Αυτό, μάλιστα, είναι γνωστό από πλήθος δημοσιευμάτων, καθώς ο κ. Πιτσιόρλας, πρόεδρος τότε του ΤΑΙΠΕΔ και στη συνέχεια Υπουργός επί ΣΥΡΙΖΑ, έχει ήδη κινηθεί νομικά για την υπόθεση.

Συμπερασματικά, για τη θέση σε επισύνδεση του κινητού του κ. Ανδρουλάκη, προηγήθηκε ενδελεχής έλεγχος από όλους τους υπηρεσιακούς παράγοντες της ΕΥΠ. Ακολούθησε έλεγχος και έγκριση από την αρμόδια εισαγγελική λειτουργό που εξέδωσε τη διάταξη για την άρση. Επίσης, αποδείχθηκε ότι υπήρχε διαρκής ενημέρωση και συνεργασία της ΕΥΠ με την αρχή που την ελέγχει, την Ανεξάρτητη Αρχή Διασφάλισης του Απορρήτου των Επικοινωνιών και, επίσης, αποδείχθηκε ότι ουδεμία σχέση είχε η ΕΥΠ με την απόπειρα παγίδευσης του κινητού του κ. Ανδρουλάκη από το παράνομο λογισμικό «Predator». Τέλος, αποδείχθηκε ότι καμμία ενημέρωση δεν είχε ο Πρωθυπουργός, ούτε και οι συνεργάτες του, συνεπώς ουδεμία ευθύνη φέρουν τα παραπάνω πρόσωπα για την εν λόγω υπόθεση.

Αγαπητοί συνάδελφοι, η Κυβέρνηση δεν μένει στο χθες αλλά έχει στραμμένο το βλέμμα στο αύριο. Για να μην υπάρξει ξανά οποιαδήποτε σκιά στο μέλλον, καταθέτουμε σειρά προτάσεων για την καλύτερη λειτουργία της ΕΥΠ. Ενδεικτικά αναφέρω την ενίσχυση του πλαισίου νόμιμης άρσης απορρήτου για πολιτικά πρόσωπα με την ενεργοποίηση επιπλέον φίλτρου, αλλαγές στο εσωτερικό της ΕΥΠ για την ενίσχυση του εσωτερικού της ελέγχου, απαγόρευση εμπορίας λογισμικών παρακολούθησης προς ιδιώτες και άλλα. Αυτή είναι η σημαντική παρακαταθήκη της Κυβέρνησης και ίσως το πιο χρήσιμο αποτέλεσμα της όλης υπόθεσης για τον ελληνικό λαό.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε, κυρία Παπαδημητρίου.

Καλησπέρα σας και από μένα, κυρίες και κύριοι συνάδελφοι.

Καλείται στο Βήμα ο κ. Οδυσσέας Κωνσταντινόπουλος από το ΠΑΣΟΚ - Κίνημα Αλλαγής και να ετοιμάζεται ο κ. Μελάς από τη Νέα Δημοκρατία.

Κύριε Αντιπρόεδρε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, ακούγοντας τους συναδέλφους της Νέας Δημοκρατίας σήμερα, αλλά και παρακολουθώντας την εξεταστική επιτροπή και τον δημόσιο διάλογο, αναρωτιέμαι γιατί υπάρχει αυτός ο τίτλος, γιατί δηλαδή ψάχνουμε και διερευνούμε τον κύριο Πρωθυπουργό;

Εγώ νομίζω ότι σήμερα πρέπει να αλλάξουμε τον τίτλο. Πρέπει να διερευνήσουμε τις ευθύνες του κ. Ανδρουλάκη για την παρακολούθησή του. Μόνο ο κ. Ανδρουλάκης παρουσιάστηκε στην εξεταστική επιτροπή. Κανένα άλλο πολιτικό πρόσωπο. Άρα τον κ. Ανδρουλάκη πρέπει να ψάξουμε.

Μήπως, όμως, να γίνει έρευνα και για τα πρόσωπα στο Μαξίμου, τον κ. Δημητριάδη και τον κ. Κοντολέοντα, μήπως είναι πράκτορες του κ. Ανδρουλάκη; Ο Πρωθυπουργός τούς "παραιτεί", τους δείχνει ότι έκαναν το λάθος, σήμερα δεν ξέρει κανένας και άρα αναρωτιέμαι, μήπως είναι άνθρωποι του κ. Ανδρουλάκη; Γιατί, εάν δεν είναι άνθρωποι του κ. Ανδρουλάκη, δεν ξέρω γιατί τους "παραιτήσατε". Δεν καταλαβαίνω, κύριε Υπουργέ, γιατί τους "παραιτήσατε". Οι άνθρωποι δεν ήξεραν. Μήπως έγινε λάθος;

Ξεκινώ την ομιλία μου έτσι, γιατί, πέρα από τις σκοπιμότητες, αναδεικνύονται η υποκρισία και τα άθλια επιχειρήματα πολλών στελεχών της Κυβέρνησης, των τρολ και κάποιων δημοσιογράφων, που λέει ο λόγος, ενώ είναι μια ιστορία που αποκαλύφθηκε με τυχαίο τρόπο, δεν έχει σχέση με τον κ. Ανδρουλάκη μόνο, αλλά με τη λειτουργία του δημοκρατικού πολιτεύματος. Εάν δεν υπήρχαν η Ανεξάρτητη Αρχή που ψήφισε το ΠΑΣΟΚ και ο κ. Ράμμος, ο οποίος δεν ανήκει πολιτικά στο ΠΑΣΟΚ, σήμερα δεν θα γνωρίζαμε καν ότι υπήρχε αυτό που λέτε «νόμιμη επισύνδεση».

Κοιτάξτε, κυρίες και κύριοι συνάδελφοι, το κάθε κόμμα έχει παρελθόν, παρόν και μέλλον και αποδεικνύει εάν μαθαίνει από τα λάθη του. Εάν σήμερα η Νέα Δημοκρατία στη λογική του συμψηφισμού θέλει να ακολουθήσει τον κ. Τόμπρα -το ξαναλέω, τον κ. Τόμπρα- τον κ. Μαυρίκη ή να πει για τον κ. Τσίπρα και τα βαλιτσάκια του συνεταίρου του κ. Τσίπρα, εάν θέλει να πει για συμψηφισμό ότι «τα έκανε ο κ. Τσίπρας, τα κάνει και Μητσοτάκης», αυτό είναι δικό σας θέμα. Δεν μας αφορά εμάς. Ο κ. Ανδρουλάκης δεν παρακολουθούσε κάποιον. Άρα η ουσία είναι ότι δεν σας ενδιαφέρει η διερεύνηση, αλλά ο συμψηφισμός, ότι είστε ίδιοι με τον κ. Τσίπρα. Το κατανοούμε και το σεβόμαστε.

Εάν όμως πιστεύετε στον δημόσιο διάλογο και ότι αλλάξαμε κάτι σε σχέση με το πολιτικό θέμα -γιατί αυτό ήταν το ζητούμενο-, εγώ θέλω να σας πω ότι τις προϋποθέσεις που είπαμε για τη μελλοντική διακυβέρνηση της χώρας τις έχουμε θέσει. Επειδή, όμως, κυρίως σας "έτσουζε" το «όχι Τσίπρας, όχι Μητσοτάκης», αυτό ήταν το πρόβλημά σας και γι’ αυτό προσπαθήσατε μέσα από αυτή διαδικασία να πάτε σε συμψηφισμό.

Εάν θέλετε να κάνετε έναν συμψηφισμό από εικόνα του μέλλοντος, θέλω να σας πω κάτι, κύριοι συνάδελφοι της Νέας Δημοκρατίας. Πριν λίγες μέρες στη Διάσκεψη της Βουλής, ενώ ανταλλάσσατε πολύ βαριές κουβέντες μεταξύ σας ΣΥΡΙΖΑ και Νέα Δημοκρατία, μια χαρά τα βρήκατε και μοιράσατε τις θέσεις του ΑΣΕΠ, έξι προς εννιά. Συμφωνήσαμε με τον ΣΥΡΙΖΑ, τις ψηφίσατε μαζί και κανένα πρόβλημα. Εμείς προτείναμε μια άλλη διαδικασία, το open.gov. Άρα όταν ήταν για την καρέκλα και την εξουσία τα βρήκατε, ενώ την ίδια ώρα ανταλλάσσατε πολύ βαριές κουβέντες.

Υπάρχει ένα ακόμα ενδιαφέρον. Γιατί η Νέα Δημοκρατία ή μάλλον όχι η Νέα Δημοκρατία, οι πράκτορες εκεί, γιατί παρακολουθούσαν στην εσωκομματική διαδικασία έναν υποψήφιο, που τελικά επιλέχθηκε; Μάλιστα, κύριοι συνάδελφοι, οι δημοσκόποι που συνεργάζονται με τη Νέα Δημοκρατία έβγαζαν τον κ. Ανδρουλάκη τρίτο και πολλά στελέχη της Νέας Δημοκρατίας έβαζαν στοίχημα ότι δεν θα εκλεγεί ο Ανδρουλάκης. Δεν είναι όλοι, λέω, πολλά στελέχη. Έτσι είναι η ζωή, βέβαια, πολλές συμπτώσεις μαζί. Το πιο άθλιο, όμως, είναι ο μηχανισμός, ένας μηχανισμός της Νέας Δημοκρατίας στο διαδίκτυο, κάποιοι δήθεν δημοσιογράφοι που υπονοούσαν ότι όλο αυτό έγινε γιατί ο κ. Ανδρουλάκης ήταν πράκτορας του Ερντογάν. Άρα μάλλον για κάλυψη ο Ανδρουλάκης έκανε την πρόταση στο Ευρωκοινοβούλιο για εμπάργκο όπλων, που πέρασε η πρότασή του και παρουσία του ο σοσιαλιστής Σάντσεθ του είπε ότι πρέπει να σταματήσει η Ισπανία τις προμήθειες όπλων στην Τουρκία. Μάλλον και ο Τούρκος αθλητής, ο Καντέρ, που ήρθε να συγχαρεί τον κ. Ανδρουλάκη για τη στάση του απέναντι στον Ερντογάν, και αυτός είναι στο κόλπο. Κοιτάξτε, είμαστε παλιοί, αυτό το κόλπο το έχουμε ζήσει το 2009 - 2010 από τον ΣΥΡΙΖΑ, που μας έλεγαν τότε πράκτορες της Μέρκελ και γερμανοτσολιάδες. Τώρα ήρθε η Νέα Δημοκρατία να μας πει ότι είμαστε πράκτορες του Ερντογάν. Αθλιότητες, χυδαιότητες, για να απαξιωθεί όλη αυτή η διαδικασία.

Τελειώνω με το θέμα του «Predator». Το «Predator» είναι ένα λογισμικό που όλοι γνωρίζετε ότι μπορεί να κάνει ρομπότ το κινητό. Η παγίδευση του Ανδρουλάκη μέσω του «Predator» είναι αποδεδειγμένη από τις υπηρεσίες του Ευρωπαϊκού Κοινοβουλίου. Στην Ελλάδα, όμως, δεν έχουμε ακούσει κάτι, δεν μπορεί μια χώρα με τις υπηρεσίες της να βρει τα ίχνη του σήματος. Και επειδή άκουσα τον κ. Σπίρτζη νωρίτερα, ο οποίος κατήγγειλε μια αντίστοιχη παρακολούθηση, θέλω να πιστεύω ότι και η δική του παρακολούθηση θα έχει πιστοποιηθεί αντίστοιχα μέσω επίσημου φορέα, όπως συνέβη με τον κ. Ανδρουλάκη.

Θεωρούμε ότι στην κατάλληλη στιγμή θα έχει όλα τα απαραίτητα έγγραφα, για να το αποδείξει, όπως το έφερε ο κ. Ανδρουλάκης, στη δημοσιότητα. Διαφορετικά, το μόνο που θα έχει δημιουργήσει, εάν δεν είναι αυτό -εγώ είμαι καλόπιστος ότι είναι-, θα είναι μία απρόσμενη στήριξη στους φίλους της Νέας Δημοκρατίας.

Εμείς ζητήσαμε ενδελεχή διερεύνηση θεμάτων σχετικά με τη λειτουργία των εταιρειών, αλλά ακούστε πάλι μια σύμπτωση. Η εταιρεία αυτή το 2017 έχει κεφάλαιο 5.000 και έρχεται η κυβέρνηση του ΣΥΡΙΖΑ και της δίνει με απευθείας ανάθεση σύμβαση με το ελληνικό δημόσιο ύψους 1 εκατομμυρίου. Ακούστε, ξεκίνησε επί ΣΥΡΙΖΑ. Δείτε πόσο είναι αδελφάκια μερικά κόμματα, όσο και αν τσακώνονται. Και μετά έρχεται η Νέα Δημοκρατία -η οποία πάντα το τερματίζει σε αυτά τα θέματα- και δίνει 9 εκατομμύρια στην ίδια εταιρεία.

Θα ήθελα να σας ρωτήσω, κύριε Μαρκόπουλε, εάν έχετε ακούσει ότι κάποιοι από την ερευνητική δημοσιογραφία λένε ότι -έχει γίνει δημόσια- ένας γιος του Υπουργού -γράφτηκε στον Τύπο- που σύναψε μία από αυτές τις συμφωνίες, μετά εργάστηκε σε αυτή την εταιρεία. Ούτε αυτό θέλατε να το μάθετε στη Νέα Δημοκρατία; Ούτε αυτό.

Τελειώνω με το εξής. Ένα από τα επιχειρήματα της Κυβέρνησης ήταν: «Μα, σας αγκάλιασε πολύ ο ΣΥΡΙΖΑ». Θυμάμαι, όταν ο κ. Τσίπρας πριν λίγο καιρό έλεγε: «Ψηφίζεις ΠΑΣΟΚ, βγαίνει Μητσοτάκης». Τώρα ο Μητσοτάκης, επειδή ξεκίνησε -τα λέτε και οι άλλοι, εσείς οι Βουλευτές- λέει: «Ψηφίζεις ΠΑΣΟΚ, βγαίνει Ανδρουλάκης».

Ξέρετε ποιο είναι το ζητούμενο; Ξέρετε τι θέλετε; Τις ψήφους μας. Θέλετε να ανταλλάξουμε τις αρχές και τις αξίες μας με τις καρέκλες που μας προσφέρετε απλόχερα.

Με κυβέρνηση ΠΑΣΟΚ αυτή την αθλιότητα αντιπαράθεσης για την υπόθεση του Κολωνού δεν θα την είχαμε. Ξέρουμε τις δυσκολίες. Θα προχωρήσουμε μπροστά. Αγωνιζόμαστε για τις αξίες και τις αρχές μας και για μια άλλη κουλτούρα διακυβέρνησης.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Μου την κάνατε τη ζημιά. Ο Αλέξανδρος Τριανταφυλλίδης τώρα θα μου πει: «Πόσο κράτησε η ομιλία του κ. Κωνσταντινόπουλου;»

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Δεν είναι και Αντιπρόεδρος ο κ. Τριανταφυλλίδης…

**ΠΡΟΕΔΡΕΥΩΝ (Απόστολος Αβδελάς):** Καλείται στο Βήμα ο κ. Ιωάννης Μελάς από τη Νέα Δημοκρατία και να ετοιμάζεται ο κ. Νικόλαος Φίλης από τον ΣΥΡΙΖΑ - Προοδευτική Συμμαχία. Κοιτάξτε να το τηρήσουμε το πεντάλεπτο, όσο μπορούμε, γιατί είναι κάποιοι που πρέπει να ταξιδέψουν. Εάν ήταν άλλη μέρα, το ξέρετε πως θα σας άφηνα.

Ορίστε, κύριε Μελά, έχετε τον λόγο.

**ΙΩΑΝΝΗΣ ΜΕΛΑΣ:** Ευχαριστώ, κύριε Πρόεδρε.

Κύριοι συνάδελφοι, σήμερα πέφτει η αυλαία για την εξεταστική επιτροπή, δυστυχώς όμως η θεατρική παράσταση από την Αντιπολίτευση δεν έχει τέλος. Αυτό συμβαίνει γιατί η έλλειψη των προτάσεων στα σοβαρά ζητήματα που απασχολούν τη χώρα, η σύγκριση που αναπόφευκτα γίνεται από την κοινωνία για τα πεπραγμένα της προηγούμενης κυβέρνησης σε σχέση με τα πεπραγμένα αυτής της Κυβέρνησης -της Κυβέρνησης του Κυριάκου Μητσοτάκη-, οι επιτυχίες που έχει καταφέρει αυτή η Κυβέρνηση να φέρει στη χώρα με πάρα πολλές και μεγάλες επενδύσεις, η επιτυχία της Κυβέρνησης Μητσοτάκη στη διαχείριση της κρίσης στον Έβρο, στην κρίση στο Αιγαίο, η επιτυχία με τις μεγάλες και σημαντικές αμυντικές συμφωνίες με τη Γαλλία και τις Ηνωμένες Πολιτείες Αμερικής, η ενίσχυση των Ενόπλων Δυνάμεων της χώρας μας και η αποφασιστικότητα με την οποία απαντάει αυτή η Κυβέρνηση σε κάθε δήλωση από την απέναντι πλευρά, η εδραίωση στη συνείδηση των Ευρωπαίων εταίρων ότι ο Κυριάκος Μητσοτάκης είναι ένας αξιόπιστος συνομιλητής και η Ελλάδα είναι πλέον ένα σοβαρό κράτος, η αναγνώριση ότι η χώρα μας έγινε «φάρος» με προτάσεις και πρωτοβουλίες του Έλληνα Πρωθυπουργού και με μέτρα που έλαβε η Κυβέρνηση κατά την πανδημία, τόσο σε υγειονομικό όσο και σε κοινωνικό και οικονομικό επίπεδο, η στήριξη σήμερα από αυτή την Κυβέρνηση στα ελληνικά νοικοκυριά και τις επιχειρήσεις, λόγω της ενεργειακής κρίσης και η εμπιστοσύνη που συνεχίζουν να δείχνουν -σε κάθε εικόνα που λαμβάνουμε από την ελληνική κοινωνία- οι Έλληνες πολίτες μετά από τρία χρόνια και τρεις μήνες στην Κυβέρνηση του Κυριάκου Μητσοτάκη, όλα αυτά σας προκαλούν και αμηχανία και εκνευρισμό.

Και επειδή δεν μπορείτε να αναμετρηθείτε μαζί μας στα σοβαρά και στα μεγάλα ζητήματα, ακολουθείτε πρακτικές Ιζνογκούντ για μικροκομματικά οφέλη, μήπως με κάποιον τρόπο, με κάποιες μαθηματικές πράξεις, καταφέρετε να έρθετε στο επιθυμητό για εσάς αποτέλεσμα: Να δημιουργήσετε μία συμμαχία λίγο με το ΠΑΣΟΚ, λίγο με το ΜέΡΑ25, να πάρετε και την ανοχή του ΚΚΕ και να έρθετε πάλι στην εξουσία.

Με πρόταση, λοιπόν, της Αντιπολίτευσης ήρθαμε σήμερα να συζητήσουμε το πόρισμα της εξεταστικής επιτροπής. Πρόκειται για μια εξεταστική επιτροπή η οποία συστάθηκε με πρόταση της Αντιπολίτευσης μετά από την τροποποίηση που έφερε αυτή η κοινοβουλευτική πλειοψηφία.

Έχουν πραγματοποιηθεί δύο εξεταστικές επιτροπές με πρόταση της Αντιπολίτευσης:

Η πρώτη ήταν, όπως θυμόμαστε όλοι, για τη δήθεν επιχείρηση από την Κυβέρνηση της χειραγώγησης της κοινής γνώμης, του ευτελισμό των θεσμών και της κατασπατάλησης δημοσίου χρήματος. Τα αποτελέσματα, νομίζω, είναι γνωστά: Φιάσκο για τον ΣΥΡΙΖΑ αυτή η εξεταστική επιτροπή. Κοινώς, φάγατε τα μούτρα σας! Πήγατε για μαλλί και βγήκατε κουρεμένοι!

Πάμε στη δεύτερη εξεταστική επιτροπή από πρόταση της Αντιπολίτευσης. Συζητάμε, λοιπόν, για την επισύνδεση του τηλεφώνου του Προέδρου του ΠΑΣΟΚ κ. Νίκου Ανδρουλάκη και τυχόν ευθύνες τού Πρωθυπουργού και συνεργατών του.

Το περίεργο είναι ότι, πριν ακόμα ξεκινήσει η συζήτηση στην εξεταστική επιτροπή, είχατε ήδη βγάλει τα συμπεράσματά σας, υπονομεύοντας με αυτόν τον τρόπο και τις εργασίες της ίδιας της εξεταστικής επιτροπής -που εσείς προτείνατε- και τη συζήτηση που κάνουμε σήμερα και συζητάμε για τα αποτελέσματά της.

Θυμίζω ενδεικτικά, για να στηρίξω αυτό που είπα.

Ο Πρόεδρος του ΠΑΣΟΚ κ. Ανδρουλάκης στις 25 Αυγούστου στην Κοινοβουλευτική Ομάδα του ΠΑΣΟΚ στη Βουλή είχε αναφέρει: «Είναι σαφές ότι ένας παρακρατικός μηχανισμός εκκινούμενος από το Μαξίμου ήθελε ένα ΠΑΣΟΚ σε ομηρία, ένα ΠΑΣΟΚ του χεριού του.».

Ο Αρχηγός της Αξιωματικής Αντιπολίτευσης Αλέξης Τσίπρας, στην προ ημερησίας συζήτηση που είχε γίνει στη Βουλή στις 26 Αυγούστου, είχε αναφέρει: «Εντολή Μητσοτάκη η παρακολούθηση του Νίκου Ανδρουλάκη». Σε άλλη ομιλία του, στο Φεστιβάλ Σπούτνικ το 2022, στη νεολαία του ΣΥΡΙΖΑ, στις 11 Σεπτεμβρίου, είχε αναφέρει: «Κύριε Πρωθυπουργέ των υποκλοπών και του παρακράτους, αφού σας αρέσει να μας ακούσετε, ακούστε και αυτό: Τελειώσατε!».

Σε άλλη ανακοίνωσή του ο ΣΥΡΙΖΑ στις 8 Σεπτεμβρίου, είχε αναφέρει ότι ο κ. Μητσοτάκης μεθοδεύει την «ομερτά», για να μείνει το παρακράτος στο σκοτάδι.

Αναρωτιόμαστε, λοιπόν, αφού είχατε βγάλει τα συμπεράσματά σας, αφού είχατε φτιάξει το αφήγημά σας, αφού είχατε απαξιώσει εξαρχής τη λειτουργία και τις εργασίες εξεταστικής επιτροπής, γιατί μπήκατε σε αυτή τη διαδικασία; Γιατί η εξεταστική επιτροπή σάς διέψευσε. Στην εξεταστική επιτροπή οι καταθέσεις των μαρτύρων και των εγγράφων σάς διαψεύδουν πανηγυρικά.

Κάποια χαρακτηριστικά στοιχεία είναι:

Πρώτον, ότι η άρση του απορρήτου του κινητού τηλεφώνου του κ. Νίκου Ανδρουλάκη ήταν απολύτως νόμιμη, με βάση το αίτημα της αρμόδιας υπηρεσίας της ΕΥΠ, κάτι το οποίο επιβεβαίωσαν τόσο ο πρώην διοικητής της ΕΥΠ, όσο και ο νυν πρόεδρος της ΑΔΑΕ. Εξάλλου, από το Σύνταγμα και τον εκτελεστικό ν.2225/1994 δεν υπάρχει εξαίρεση για καμμία κατηγορία πολιτών από την άρση απορρήτου, ούτε για εμάς τους Βουλευτές ούτε για τους Ευρωβουλευτές.

Δεύτερον, από τα στοιχεία της εξεταστικής επιτροπής δεν προέκυψε κανένα στοιχείο που ο Πρωθυπουργός ή το γραφείο του ή συνεργάτες του πρέπει να γνώριζαν για την άρση του απορρήτου του κ. Ανδρουλάκη.

Τρίτο στοιχείο από την εξεταστική. Από την κατάθεση του προέδρου της ΑΔΑΕ προέκυψε ότι για κανένα πολιτικό πρόσωπο από αυτά που έκαναν αίτηση δεν πρόκυψε παρακολούθηση από την ΕΥΠ.

Τέταρτον, όσον αφορά τα παράνομα λογισμικά τύπου «Predator» έγινε ξεκάθαρο πως τέτοιου είδους λογισμικά δεν χρησιμοποιεί και δεν έχει προμηθευτεί ούτε η ΕΥΠ ούτε καμμία άλλη υπηρεσία του δημοσίου. Προέκυψε μάλιστα και κάτι ακόμα. Αντίθετα με όσα έλεγε ο κ. Τσίπρας ως συνήγορος υπεράσπισης του κ. Ανδρουλάκη για τη νόμιμη παρακολούθηση από την εξεταστική, προέκυψαν ενδιαφέροντα στοιχεία και για την περίοδο του ΣΥΡΙΖΑ. Τι προέκυψε;

Στις 26 Αυγούστου, εδώ στη Βουλή, ο κ. Τσίπρας -το είπε πριν και ο κ. Μαρκόπουλος- υποστήριξε ότι δεν έχει γίνει καμμία παρακολούθηση πολιτικού προσώπου. Κι όμως, από την κατάθεση του πρώην διοικητή της ΕΥΠ, του κ. Ρουμπάτη, προέκυψε ότι έγινε επισύνδεση στο τηλέφωνο του κ. Πιτσιόρλα από τις αρχές του 2016 μέχρι το τέλος εκείνου του έτους. Μάλιστα γι’ αυτό είχε ενημερωθεί και ο κ. Τσίπρας. Τελικά τι ισχύει; Ο κ. Τσίπρας δεν γνώριζε; Ο κ. Τσίπρας ήρθε σε αυτή εδώ την Αίθουσα και μας είπε ψέματα; Ο κ. Πιτσιόρλας δεν ανήκει στην κατηγορία των πολιτικών προσώπων;

Φιάσκο, λοιπόν, και αυτή η εξεταστική επιτροπή που συστάθηκε από την Αντιπολίτευση.

Οι καταθέσεις και τα έγγραφα καταρρίπτουν κάθε κατηγορία για την Κυβέρνηση ότι παρακολουθεί πολιτικούς αντιπάλους και τους πολίτες, ότι το Μαξίμου και ο Πρωθυπουργός είχαν στήσει παρακράτος, ότι η επισύνδεση του κ. Ανδρουλάκη ήταν παράνομη ή ότι η ΕΥΠ είναι ένα εργαλείο του παρακράτους και χρησιμοποιεί παράνομα λογισμικά για να παρακολουθεί όλους εμάς.

**ΠΡΟΕΔΡΕΥΩΝ (Απόστολος Αβδελάς):** Και κλείστε με αυτό, σας παρακαλώ.

**ΙΩΑΝΝΗΣ ΜΕΛΑΣ:** Κλείνοντας, λοιπόν, κύριε Πρόεδρε -και σας ευχαριστώ για την ανοχή σας- αναρωτιέμαι αν έχετε καταλάβει τι πραγματικά πετύχατε με όλη αυτή τη διαδικασία που κάνατε.

Πρώτον, καταφέρατε να καταλάβει και ο τελευταίος ψηφοφόρος του ΠΑΣΟΚ ότι η ανάληψη της υπεράσπισης εντός και εκτός Κοινοβουλίου του Νίκου Ανδρουλάκη από τον Αλέξη Τσίπρα είναι ένα γραμμάτιο το οποίο θα ξέρουν ότι ψηφίζοντας Ανδρουλάκη είναι σαν να ψηφίζουν Τσίπρα, ψηφίζοντας ΠΑΣΟΚ ψηφίζουν ΣΥΡΙΖΑ.

Και, δεύτερον, και πιο σημαντικό για εμένα είναι ότι θέσατε σε κίνδυνο ζητήματα εθνικής ασφάλειας. Υπονομεύσατε στη συνείδηση της κοινωνίας με κάθε τρόπο τη λειτουργία της Εθνικής Υπηρεσίας Πληροφοριών, μέχρι μάλιστα και δημόσια συγχαρητήρια σε τοποθετήσεις για την κατάργηση των θέσεων της ΕΥΠ και την απόλυση των στελεχών της έδωσαν κάποιοι από τον ΣΥΡΙΖΑ. Αλλά αυτή είναι η λογική σας και αυτές είναι οι λύσεις που εσείς προτείνετε. Εμείς και ο ίδιος ο Πρωθυπουργός έδειξε από την αρχή τις προθέσεις του για αυτή την υπόθεση.

Σε ό,τι αφορά τα ζητήματα παρακολούθησης του κινητού του κ. Ανδρουλάκη έδωσε αμέσως εντολή να αλλάξει και το θεσμικό πλαίσιο της ΕΥΠ, προκειμένου να υπάρξει ακόμα μεγαλύτερη ασφάλεια στη λειτουργία της ίδιας της υπηρεσίας. Στο πλάνο αυτό μάλιστα κατατέθηκαν και συγκεκριμένες προτάσεις.

Κλείνοντας, θέλω να πω ότι η Εθνική Υπηρεσία Πληροφοριών έχει δώσει πολλές και μεγάλες προσπάθειες για την εθνική μας ασφάλεια. Ειδικά σε τέτοιους καιρούς είναι πολύ επικίνδυνο να προσπαθούμε να δημιουργήσουμε τριγμούς σε τέτοιου είδους υπηρεσίες, οι οποίες προάγουν την εθνική ασφάλεια και να μη γινόμαστε έρμαιο σε κάθε αναθεωρητισμό της Τουρκίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Καλείται στο Βήμα ο κ. Νικόλαος Φίλης από τον ΣΥΡΙΖΑ - Προοδευτική Συμμαχία και να ετοιμάζεται ο κ. Κωνσταντίνος Κυρανάκης από τη Νέα Δημοκρατία.

**ΝΙΚΟΛΑΟΣ ΦΙΛΗΣ:** Ευχαριστώ, κύριε Πρόεδρε.

Στο πόρισμα του ΣΥΡΙΖΑ - Προοδευτική Συμμαχία στις ομιλίες του Προέδρου του και των στελεχών μας, αλλά και στις μέχρι τώρα ομιλίες όλων των Βουλευτών της Αντιπολίτευσης αναδείχθηκε το σταυρικό πρόβλημα της χώρας αυτή την περίοδο, το πρόβλημα της δημοκρατίας, της υποβάθμισής της, της στρέβλωσής της, της διαστροφής του νοήματός της, της αιχμαλωσίας της από αυτούς που όφειλαν να την περιφρουρούν αλλά ασελγούν πάνω της.

Η χώρα ζει ένα ιστορικό «déjà vu», σε συνθήκες μάλιστα διαφορετικές, αλλά πιο επικίνδυνες, αφού έχουμε το κράτος-επιτηρητή, αυτό που ονομάστηκε κατασκοπευτικός καπιταλισμός. Επιχειρείται μια παλινόρθωση σε σκοτεινές εποχές, σε μια εποχή μάλιστα που σηκώνει κεφάλι η ακροδεξιά στην Ευρώπη, που οι εχθροί της δημοκρατίας ψαρεύουν στα θολά νερά της αντιπολιτικής και επιχειρούν να ενοχοποιήσουν τον ασθενέστερο και διαφορετικό συμπολίτη μας ως υπεύθυνο για την τεράστια κρίση που ζούμε με τον πόλεμο, την οικονομική, ενεργειακή αλλά και την περιβαλλοντική υποβάθμιση.

Στην Ελλάδα επιχειρείται ένα γιγάντιο πισωγύρισμα στις μεθόδους και στις πρακτικές που υπήρξαν πριν τη Μεταπολίτευση. Επιχειρούν -η Κυβέρνηση- να κατασκευάσουν το σκιάχτρο του εσωτερικού εχθρού, καταφεύγοντας σε εμφυλιοπολεμικές διαιρέσεις με ομολογημένο στόχο να μην επιστρέψει η αριστερά και η δημοκρατική παράταξη στην εξουσία, με την αναβίωση του παρακράτους και του βαθέος κράτους, με την επιστροφή στο καθεστώς της αμερικανοκρατίας που σήμερα ονομάζεται Πάιατ ή Τσούνης, με τον έλεγχο της δικαιοσύνης, με τον έλεγχο των μέσων ενημέρωσης, με την αστυνομική βία και καταστολή, με την παταγώδη αποτυχία στην πανδημία, με το βρώμικο πόλεμο εναντίον των πιο φτωχών, των αδύναμων, των κοινωνικά αποκλεισμένων, της νεολαίας, με όπλο την ακρίβεια, την αισχροκέρδεια και τον αυταρχισμό, με τα εγκληματικά «push back» και τον βάρβαρο συναγωνισμού Ελλάδας και Τουρκίας - Μητσοτάκη και Ερντογάν εναντίον των προσφύγων και των απόκληρων αυτού του κόσμου.

«Η δημοκρατία στο απόσπασμα», ήταν ο τίτλος ενός εμβληματικού βιβλίου του Ανδρέα Παπανδρέου. «Η δημοκρατία στο απόρρητο», μπορεί να είναι ο τίτλος του βιβλίου που χαρακτηρίζει την εποχή που ζούμε.

Υπήρξε σκάνδαλο υποκλοπών; «Όλα στο φως», φωνάζει η Κυβέρνηση. Ποιος-ποιοι ευθύνονται; Ποιος-ποιοι πρέπει να ελεγχθούν και να τιμωρηθούν; «Ουδείς», μας λέει η πλειοψηφία της εξεταστικής επιτροπής, ενώ η δικαιοσύνη δεν αναζητεί ευθύνες για το σκάνδαλο αυτό καθαυτό, αλλά ποιοι είναι αυτοί που το αποκάλυψαν.

Υπήρχε σκάνδαλο «SIEMENS»; «Ναι», είπαν όλες οι πλευρές. Ποιος-ποιοι ευθύνονται; Ποιος-ποιοι πρέπει να ελεγχθούν και να τιμωρηθούν; «Ουδείς», μας είπε πρόσφατα η δικαιοσύνη. Υπήρξε σκάνδαλο «NOVARTIS»; «Ναι», λένε όλες οι πλευρές. Ποιος-ποιοι ευθύνονται; Ποιος-ποιοι πρέπει να ελεγχθούν και να τιμωρηθούν; «Ουδείς», με απόφαση και εδώ της πλειοψηφίας της Νέας Δημοκρατίας ή μάλλον η Τουλουπάκη και ο Παπαγγελόπουλος που παραπέμφθηκαν για δευτερεύουσες πτυχές κατά την άσκηση των καθηκόντων τους.

Υπήρξε σκάνδαλο με την επί τριάντα χρόνια κατάληψη των τηλεοπτικών συχνοτήτων από ολιγαρχικά συμφέροντα; «Ναι», λένε όλες οι πλευρές. Ποιος-ποιοι ευθύνονται; Ποιοι πρέπει να ελεγχθούν και να τιμωρηθούν; «Ουδείς» ή μάλλον μόνο ο Νίκος Παππάς.

Σε αυτό το «ουδείς πταίει», σε αυτή την καλά οργανωμένη «ομερτά», στην ατιμωρησία, τις επιλεκτικές διώξεις με προφανή πολιτική σκοπιμότητα ας αναζητήσουμε το σαράκι που κατατρώει το σώμα της δημοκρατίας μας, που οδηγεί στην παραίτηση και στην απογοήτευση τους πολίτες, που αφήνει τεράστιο έδαφος για να καρπίζει η αντιπολιτική και η αναζήτηση σωτήρα που θα βάλει τέρμα στον εμπαιγμό και τη φαυλότητα που πολλές δυνάμεις πασχίζουν να πείσουν ότι συνδέονται με τη δημοκρατία και τη δικαιοσύνη. Αυτή ήταν πάντοτε η ιστορική ευθύνη της δεξιάς παράταξης και του αστικού πολιτικού συστήματος, η ευκολία με την οποία σε συνθήκες κρίσης και αμφισβήτησης, όταν βρίσκεται σε πανικό και μπροστά στο φάσμα της ήττας, καταφεύγει στη βρώμικη δράση του βαθέος κράτους και εναγκαλίζεται το παρακράτος.

Θέλω να φωτίσω τέσσερα σημεία.

Πρώτον, πάμε σε εκλογές με αλώβητο τον παραθεσμικό μηχανισμό των παρακολουθήσεων και των κοριών, να ζει και να βασιλεύει εντός της ΕΥΠ, η οποία στεγανοποιήθηκε ακόμη περισσότερο υπό τον πλήρη έλεγχο του Πρωθυπουργού, με δεμένα τα χέρια του Κοινοβουλίου από το οποίο αφαιρέθηκε η συνταγματική αρμοδιότητα να ελέγχει την ΕΥΠ με τη γνωστή θεωρία του απορρήτου.

Να θυμίσουμε ότι ο πρώην Πρωθυπουργός Κώστας Καραμανλής, ο δικός σας πρώην Αρχηγός, δήλωσε τον Σεπτέμβριο ότι η επίκληση του απορρήτου σε αυτές τις περιπτώσεις υποτάσσεται στην ανάγκη κάθαρσης του δημόσιου βίου. «Υποτάσσεται στην ανάγκη κάθαρσης του δημόσιου βίου», με δεμένα τα χέρια της ΑΔΑΕ, από την οποία αφαίρεσαν τη δυνατότητα να ενημερώνει τους πολίτες αν τα τηλέφωνα τους παρακολουθούνταν, με το περιβόητο άρθρο 87 του Μαρτίου του ’21. Και ακόμη και σήμερα η ΕΥΠ, προφανώς με εντολή του Πρωθυπουργού, αρνείται να συνεργαστεί με την ΑΔΑΕ, που σύμφωνα με το Σύνταγμα ελέγχει την ΕΥΠ για τις παρακολουθήσεις. Αυτό κατέθεσε στην επιτροπή ο πρόεδρος της ΑΔΑΕ και πρώην αντιπρόεδρος του Συμβουλίου της Επικρατείας κ. Ράμμος, χωρίς να ιδρώσει το αυτί κανενός υπευθύνου.

Δεύτερον, ένας πολιτικός Αρχηγός είναι αυτή τη στιγμή ύποπτος ως πράκτορας ξένης ή ξένων δυνάμεων: ο κ. Ανδρουλάκης, ο οποίος με επίσημη δήλωση του Πρωθυπουργού νομίμως παρακολουθούνταν για λόγους δημόσιας ασφάλειας, ασχέτως αν είπε ότι αυτή τη νόμιμη παρακολούθηση δεν θα την επέτρεπε αν τη γνώριζε. Δηλαδή θα παρανομούσε. Εδώ προκύπτει όμως ένα μείζον θέμα αυθαιρεσίας. Τι σημαίνει δημόσια ασφάλεια; Τι υποκρύπτεται πίσω από έναν εξαιρετικά ασαφή και τόσο ευρύ όρο που καταντάει γενεσιουργός αιτία παρανομιών; Οι συνταγματολόγοι αποφαίνονται ότι η δημόσια ασφάλεια παραπέμπει περιοριστικά μόνο στην κατασκοπεία. Ήταν κατάσκοπος, λοιπόν, και ποιου ο κ. Ανδρουλάκης; Πήγαμε σε εκλογές με τον κ. Ανδρουλάκη στιγματισμένο και με όλα σχεδόν τα στελέχη αυτού του κόμματος να έχουν τεθεί υπό παρακολούθηση τουλάχιστον για όσο παρακολουθούνταν ο τότε υποψήφιος Πρόεδρος του ΠΑΣΟΚ. Ο κ. Μητσοτάκης ομολογεί την αδυναμία του να σχηματίσει κυβέρνηση μετά τις εκλογές. Επιχειρεί να εκβιάσει και να εγκλωβίσει το ΠΑΣΟΚ με ανήθικες μεθόδους. Αυτή η μεθοδολογία αποτελεί πλήγμα στον κοινοβουλευτισμό και τη δημοκρατία.

Τρίτον, δεν έχουν διαψευστεί οι πληροφορίες της εφημερίδας «ΚΑΘΗΜΕΡΙΝΗ» ότι υπάρχουν κι άλλα πολιτικά πρόσωπα που παρακολουθούνται, με αποδεδειγμένη την παρακολούθηση τουλάχιστον ενός εξ αυτών -τα ονόματά τους κυκλοφορούν δεξιά και αριστερά- του κ. Σπίρτζη. Δηλαδή, όλοι του ΣΥΡΙΖΑ- Προοδευτική Συμμαχία, όπως είπε προηγουμένως ο Αλέξης Τσίπρας παρακολουθούνται.

Τέταρτον, η υπόθεση δεν έχει κλείσει. Ερευνάται ήδη σε ευρωπαϊκό επίπεδο. Υπάρχει πάντοτε η δημοσιογραφική έρευνα της ανεξάρτητης δημοσιογραφίας από την οποία προέκυψαν τα στοιχεία. Η δικαιοσύνη δεν θα κλείνει για πολύ ακόμη τα μάτια. Ανδρουλάκης, Κουκάκης, Σπίρτζης και άλλοι πιθανά είναι προφανές ότι θα εξαντλήσουν όλους τους βαθμούς δικαιοδοσίας και δικαστικής προστασίας για να βρεθεί η αλήθεια. Η υπόθεση πιθανότατα να αχθεί στο Ευρωπαϊκό Δικαστήριο αν η ελληνική δικαιοσύνη συνεχίσει να κωφεύει. Οι υποκρυπτόμενες εταιρείες «KRIKEL», «INTELLEXA», οι συνδεόμενοι επιχειρηματίες θα ερευνηθούν. Η σημερινή συζήτηση με απόντα και κρυπτόμενο τον μεγάλο ένοχο, τον κ. Μητσοτάκη, προδιαγράφει την ήττα της Νέας Δημοκρατίας. Γι’ αυτό μεθοδεύτηκε να γίνει την ημέρα που τα σκάγια δεν θα μπορούσαν να πέσουν πάνω στον ίδιο τον Πρωθυπουργό. Σήμερα συνειδητοποιούν όλοι ποιος είναι ο κ. Μητσοτάκης. Αρχιερέας των υποκλοπών, αρχιεπίσκοπος της συγκάλυψης.

Με αυτά τα στίγματα και με τον κοριό κρεμασμένο στο αυτί θα πάει ο κ. Μητσοτάκης στις εκλογές. Κι εκεί θα πάρει την πολιτική απάντηση για όσα διέπραξε σε βάρος του δημοκρατικού πολιτεύματος.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Φίλη.

Καλείται στο Βήμα ο κ. Κυρανάκης από τη Νέα Δημοκρατία. Να ετοιμάζεται ο κ. Συντυχάκης από το Κομμουνιστικό Κόμμα Ελλάδας.

**ΚΩΝΣΤΑΝΤΙΝΟΣ ΚΥΡΑΝΑΚΗΣ:** Ευχαριστώ πολύ, κύριε Πρόεδρε.

Θα ήθελα να απευθυνθώ αρχικά στους συναδέλφους από το ΠΑΣΟΚ. Στον συνάδελφο μάλλον. Βλέπω έναν μόνο στην Αίθουσα. Βλέπετε, είναι εξαιρετικό το ενδιαφέρον του κόμματος που ζήτησε να συσταθεί αυτή η εξεταστική επιτροπή και φαίνεται από την παρουσία σας σήμερα. Θα ήθελα να μεταφέρετε, λοιπόν, στον αγαπητό συνάδελφο, τον κ. Κωνσταντινόπουλο, ο οποίος συνεχώς και σε δημόσιες εμφανίσεις του αλλά και σήμερα από το Βήμα της Βουλής επανέλαβε για πολλοστή φορά ότι κάποιος τους έχει υποσχεθεί καρέκλες, ότι κάποιος, μάλλον, τους προσφέρει μετ’ επιτάσεως καρέκλες για μια πιθανή συγκυβέρνηση.

Θα ήθελα να μεταφέρετε, λοιπόν, στον κ. Κωνσταντινόπουλο ότι κανείς δεν ενδιαφέρεται για συνεργασία μαζί σας. Και το έχετε καταφέρει αυτό, αγαπητοί συνάδελφοι στο ΠΑΣΟΚ, μετατρέποντας τον κ. Τσίπρα ως απόλυτο προστάτη της παράταξής σας. Έχετε καταφέρει να γίνετε ένα κόμμα μονοθεματικό, το οποίο το τελευταίο μεγάλο διάστημα μιλάει αποκλειστικά για ένα και μοναδικό θέμα, την παρακολούθηση του κ. Ανδρουλάκη με βασικό εισηγητή αυτής της κριτικής τον κ. Τσίπρα.

Είστε το μοναδικό κόμμα, ενδεχομένως, σε ολόκληρη την Ευρώπη που κατάφερε, έχοντας όλα τα φώτα της δημοσιότητας πάνω του, να μειώσει τα ποσοστά του δημοσκοπικά. Και το έχετε καταφέρει αυτό διότι είναι πλέον προφανές ότι υπάρχει μια απόλυτη σύμπλευση ΠΑΣΟΚ και ΣΥΡΙΖΑ το τελευταίο διάστημα. Το είδαμε εμφανέστατα και στην εξεταστική επιτροπή σε όλες τις συνεδριάσεις. Το βλέπουμε στις τοποθετήσεις σας, το βλέπουμε στην κριτική σας, το βλέπουμε ακόμα και στις κινήσεις που κάνετε εντός των διαδικασιών του Κοινοβουλίου.

Έχοντας, λοιπόν, τα αποτελέσματα αυτής της εξεταστικής επιτροπής και την προτροπή κάποιων μαρτύρων που κλήθηκαν να πάει να ενημερωθεί ο Αρχηγός σας από τον αρμόδιο εισαγγελέα για τους λόγους παρακολούθησής του, πραγματικά απορώ κι εγώ μαζί με όσους ενδιαφέρονται στην ελληνική κοινωνία -πιστέψτε με δεν είναι πολλοί- για το θέμα της παρακολούθησης του κ. Ανδρουλάκη, για ποιον λόγο ακόμη και σήμερα μετά από τόσες εβδομάδες δεν έχει πάει να ενημερωθεί. Για ποιον λόγο ακόμη και σήμερα, παρ’ ότι είναι σαφές πλέον ότι μπορεί να πάει να ενημερωθεί από τον αρμόδιο εισαγγελέα, δεν έχει πάει να μάθει ο ίδιος και να κρίνει με βάση τη δική του θεσμική ιδιότητα και τις δυνατότητες που έχει. Να ενημερωθεί και εφόσον το κρίνει να ενημερώσει κιόλας εκείνους που αυτός κρίνει.

Αυτό, λοιπόν, το οποίο έχει σημασία κατά τη γνώμη μου, αγαπητοί συνάδελφοι, είναι να αποφασίσουμε τι είδους Εθνική Υπηρεσία Πληροφοριών θέλουμε. Αν θέλουμε, δηλαδή, μυστικές υπηρεσίες οι οποίες θα κάνουν τη δουλειά τους ή μυστικές υπηρεσίες οι οποίες δεν θα είναι μυστικές. Διότι καλά όλα αυτά που συζητάμε και εδώ, στην εξεταστική επιτροπή και πολλές φορές στα μέσα ενημέρωσης, αλλά ο βασικός στόχος μιας σοβαρής, αξιόπιστης, ισχυρής Εθνικής Υπηρεσίας Πληροφοριών είναι να αντιμετωπίζει τους εχθρούς της χώρας εξ Ανατολών αλλά και όχι μόνο. Να μπορεί, δηλαδή, να αφιερώσει όλη της την ενέργεια και όλες της τις δυνάμεις στο πώς θα μπορέσει να προστατεύσει τα εθνικά συμφέροντα, πώς θα μπορέσει να προστατεύσει την εθνική ασφάλεια από χώρες οι οποίες απειλούν ότι θα έρθουν βράδυ. Και το έχει κάνει στο παρελθόν. Το έχει κάνει όταν συνελήφθησαν δύο πράκτορες της Τουρκίας στη Ρόδο. Το έχει κάνει όταν συνελήφθησαν άνθρωποι οι οποίοι οργάνωναν πράξεις οι οποίες βλάπτουν το εθνικό συμφέρον. Το έχει κάνει όταν ενημέρωσε έγκαιρα την Κυβέρνηση για να μπορέσει να αποτρέψει την υβριδική επίθεση που δεχθήκαμε στον Έβρο. Αυτή την υβριδική επίθεση, την οποία αποτρέψαμε, δεν θα την είχαμε προλάβει αν η Εθνική Υπηρεσία Πληροφοριών δεν είχε αφεθεί να κάνει τη δουλειά της ακριβώς όπως πρέπει.

Κύριε Πρόεδρε, δεσμεύτηκα από την αρχή ότι θα είμαι εντός του χρόνου. Θα ήθελα να κάνω μία παρότρυνση προς τους συναδέλφους να δούμε τι κάνει λάθος μέχρι τώρα η Εθνική Υπηρεσία Πληροφοριών. Να πάμε να το διορθώσουμε με βάση και το πόρισμα της εξεταστικής επιτροπής. Πλέον υπάρχουν δύο εισαγγελείς. Να δούμε τι θεσμικά, νομικά φίλτρα πρέπει να έχει η Εθνική Υπηρεσία ώστε να μπορέσει να κάνει με ακόμη πιο διαφανή τρόπο τη δουλειά της, αλλά να μπορεί εκεί που πρέπει να λειτουργεί και μυστικά για να προστατεύει τα εθνικά συμφέροντα.

Εγώ, λοιπόν, κύριοι συνάδελφοι, προτιμώ μια κυβέρνηση η οποία αναγνωρίζει και διορθώνει τα λάθη της από μία κυβέρνηση η οποία ψάχνει για λάθη και δεν βρίσκει, όπως είδαμε στο παρελθόν.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Κυρανάκη. Μπορώ να πω ότι τηρήσατε τον λόγο σας. Το είπατε και το κάνατε.

**ΔΗΜΗΤΡΙΟΣ ΜΠΙΑΓΚΗΣ:** Κύριε Πρόεδρε, θα ήθελα τον λόγο για ένα λεπτό, σας παρακαλώ, αν έχετε την καλοσύνη.

**ΠΡΟΕΔΡΕΥΩΝ (Απόστολος Αβδελάς):** Παρακαλώ. Έχετε τον λόγο.

**ΔΗΜΗΤΡΙΟΣ ΜΠΙΑΓΚΗΣ:** Φτάνοντας προς το τέλος πίστευα τουλάχιστον ότι θα βάζαμε το δάχτυλο εις τον τύπον των ήλων και θα λέγαμε αλήθειες εδώ μεταξύ μας. Ο συνάδελφος κ. Κυρανάκης από τη Νέα Δημοκρατία που τοποθετήθηκε, αναρωτήθηκε γιατί δεν ανταποκρίνεται ο Πρόεδρος του ΠΑΣΟΚ κ. Ανδρουλάκης, να επισκεφθεί την Εθνική Υπηρεσία Πληροφοριών προκειμένου να ενημερωθεί. Πραγματικά εντυπωσιάζομαι, κύριε Κυρανάκη. Ίσως αν ρωτάγατε τον κ. Μαρκόπουλο που ήταν μέσα εκείνη την ημέρα -δεν γνωρίζω αν ήσασταν εσείς- θα καταλαβαίνατε ότι ακόμα και ο κ. Δεμίρης δήλωσε ότι είναι αδύνατον από τη μεριά τη δική του και βάσει του νομοθετικού πλαισίου που υπάρχει να ενημερωθεί. Ότι θα καινοτομήσει, απάντησε και ότι θα απαντήσει στο πλαίσιο του δυνατού. Για να λέμε αλήθειες ακόμα και την τελευταία στιγμή.

Δεύτερον, η πρόσκληση προς τον κ. Ανδρουλάκη έχει ολοκληρωθεί, αν θέλετε, μέσα από το SMS του κ. Γεραπετρίτη.

Αν εσείς γνωρίζετε κάποιο θεσμικό όργανο της ελληνικής πολιτείας που κάλεσε επίσημα τον κ. Ανδρουλάκη, είτε να τον ενημερώσει είτε -αν θέλετε- για οποιονδήποτε άλλο λόγο να συνομιλήσει μαζί του, δεν έχετε παρά να το πείτε στην Ολομέλεια.

Είναι πραγματικά λυπηρό, ακόμα και στο παρά ένα, σήμερα εδώ, ενώπιον της Ολομέλειας του Κοινοβουλίου, να έρχεστε και να στρεβλώνετε την αλήθεια, προσπαθώντας να κάνετε τι; Για άλλη μια φορά να βάλετε -αν θέλετε- την αμφιβολία ότι ανησυχεί ο κ. Ανδρουλάκης και δεν θέλει να πάει να ενημερωθεί, ότι αποφεύγει να ενημερωθεί. Από ποιον φορέα, από ποιο θεσμικό όργανο θα ενημερωθεί;

Κύριε Πρόεδρε, έχω την εντύπωση ότι τα πράγματα πρέπει να ξεκαθαρίσουν, έστω και την τελευταία στιγμή. Αν είναι δυνατόν! Δεν μπορεί να ακούγονται αυτά στην ελληνική κοινωνία!

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, πολύ.

**ΚΩΝΣΤΑΝΤΙΝΟΣ ΚΥΡΑΝΑΚΗΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Κυρανάκη, έχετε τον λόγο για ένα λεπτό, σας παρακαλώ πολύ.

**ΚΩΝΣΤΑΝΤΙΝΟΣ ΚΥΡΑΝΑΚΗΣ:** Ευχαριστώ πολύ, κύριε Πρόεδρε. Παραπέμπω τον αγαπητό συνάδελφο, τον κ. Μπιάγκη, στα πρακτικά εκείνης της ημέρας. Ήμουν κι εγώ παρών στη συνεδρίαση του μάρτυρα στον οποίο αναφερθήκατε, ο οποίος είπε μεν αυτά τα οποία αναφέρατε, συνέχισε, όμως, λέγοντας ότι ενημέρωση μπορεί να γίνει από τον εισαγγελέα.

Σας παραπέμπω, λοιπόν, στα πρακτικά, για να το δείτε εσείς που είστε και μέλος της εξεταστικής επιτροπής.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

**ΔΗΜΗΤΡΙΟΣ ΜΠΙΑΓΚΗΣ:** Κύριε Πρόεδρε, επιτρέψτε μου, αν έχετε την καλοσύνη.

**ΠΡΟΕΔΡΕΥΩΝ (Απόστολος Αβδελάς):** Όχι, όχι, δεν θα το πάμε έτσι. Σας παρακαλώ. Σας άφησα και τους δύο να μιλήσετε.

**ΔΗΜΗΤΡΙΟΣ ΜΠΙΑΓΚΗΣ:** Μα, κύριε Πρόεδρε, έχουμε φτάσει στο σημείο εδώ, σήμερα, τελευταία στιγμή που συζητάμε το πόρισμα…

**ΠΡΟΕΔΡΕΥΩΝ (Απόστολος Αβδελάς):** Το είπατε αυτό, κύριε Μπιάγκη. Το άκουσα. Το είπατε.

**ΔΗΜΗΤΡΙΟΣ ΜΠΙΑΓΚΗΣ:** Με όλο τον σεβασμό στη διαδικασία, έχουμε φτάσει στο σημείο, το θύμα, ο λόγος για τον οποίο έγινε και η σύσταση της εξεταστικής επιτροπής, να ζητάει και τα ρέστα σήμερα. Πραγματικά.

Επαναλαμβάνω, λοιπόν…

**ΠΡΟΕΔΡΕΥΩΝ (Απόστολος Αβδελάς):** Ναι, αλλά πρέπει να δείτε τα πρακτικά και πρέπει να τα δω κι εγώ, για να δούμε ποιος από τους δύο λέει αλήθεια. Δεν θα το λύσουμε εδώ αυτό το θέμα.

**ΔΗΜΗΤΡΙΟΣ ΜΠΙΑΓΚΗΣ:** Θα μου επιτρέψετε, λοιπόν, να φέρω τα πρακτικά για να απαντήσω…

**ΠΡΟΕΔΡΕΥΩΝ (Απόστολος Αβδελάς):** Βεβαίως. Γιατί όχι;

**ΔΗΜΗΤΡΙΟΣ ΜΠΙΑΓΚΗΣ:** Δεν έχω τη δυνατότητα να το κάνω μέσα από τις αποφάσεις που έχουν πάρει, κύριε Πρόεδρε. Το καταλαβαίνετε; Αποφασίζουν…

**ΠΡΟΕΔΡΕΥΩΝ (Απόστολος Αβδελάς):** Ξέρω τι ακριβώς έχει συμβεί. Μη στενοχωριέστε.

**ΔΗΜΗΤΡΙΟΣ ΜΠΙΑΓΚΗΣ:** Και μετά έρχονται να συκοφαντήσουν…

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ.

Είπατε την άποψή σας, την είπε και ο κ. Κυρανάκης. Από κει και πέρα δεν μπορώ να κάνω κάτι άλλο.

Καλείται στο Βήμα ο κ. Συντυχάκης από το Κομμουνιστικό Κόμμα Ελλάδας και να ετοιμάζεται ο κ. Καραγκούνης από τη Νέα Δημοκρατία.

Ορίστε, κύριε συνάδελφε, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Μετά την παρωδία και κυριολεκτικά το θάψιμο των υποθέσεων παρακολουθήσεων και υποκλοπών στην εξεταστική επιτροπή, η Κυβέρνηση φέρνει τη συζήτηση στην Ολομέλεια μόνο και μόνο για να διασκεδάσει τις εντυπώσεις και να βάλει την οριστική ταφόπλακα σε αυτή την υπόθεση.

Η Κυβέρνηση εξαρχής υπονόμευσε την ουσιαστική έρευνα για την απόδοση όλων των πολιτικών και άλλων ευθυνών γύρω από τις υποκλοπές, ακολουθώντας την τακτική ό,τι δεν είναι στο φως παραμένει στο βαθύ σκοτάδι.

Εκπλήρωσε με το φιάσκο της εξεταστικής έναν διπλό στόχο, να συγκαλύψει την αλήθεια αφ’ ενός και να θάψει καίρια ζητήματα αφ’ ετέρου, γύρω από το απόρρητο των επικοινωνιών, την προστασία των προσωπικών δεδομένων, τα θεμελιώδη δικαιώματα και τις ελευθερίες του λαού.

Ειδικά η υπόθεση του ΚΚΕ, δηλαδή η παρακολούθηση ενός ολόκληρου κόμματος από το 2016, θάφτηκε κυριολεκτικά. Αλήθεια, ποιο είναι το ψέμα και ποια η αλήθεια, όταν όλως περιέργως η ΑΔΑΕ, διά στόματος του Προέδρου της, παραδέχτηκε ότι υπήρξαν συνακροάσεις, αλλά αδυνατεί, όπως λέει, να διαλευκάνει την υπόθεση του ΚΚΕ λόγω έλλειψης στοιχείων ή τα όσα ομολόγησε ο ίδιος στην Επιτροπή Θεσμών και Διαφάνειας, ότι μπορεί να έγιναν αδεξιότητες και λάθη στην υπόθεση του ΚΚΕ; Είναι τόσες και τέτοιες οι αντιφάσεις του και προφανώς βρισκόμενος σε δύσκολη θέση εκστόμισε την αθλιότητα πως το ΚΚΕ δεν ήθελε να προχωρήσει η έρευνα για τις υποκλοπές σε βάρος του. Πραγματικά γελοία, αν δεν ήταν τόσο σοβαρά τα πράγματα.

Πρόκειται για αδικαιολόγητες καθυστερήσεις, συνειδητές παραλείψεις, λάθη και τεράστια ερωτηματικά για τη δράση της ΑΔΑΕ και όλων των κρατικών μηχανισμών που εμπλέκονται, των εισαγγελικών αρχών, της κρατικής ασφάλειας, αλλά και των εταιρειών παρόχων τηλεπικοινωνιών.

Εξάλλου, στην περίπτωση των υποκλοπών το ΚΚΕ υφίσταται εμπλοκή και ευθύνη παρόχων και αρχών από πλήθος χωρών του εξωτερικού, δεκατέσσερις ευρωπαϊκές χώρες και τις Ηνωμένες Πολιτείες της Αμερικής, που, επίσης, αποκλείστηκαν από κάθε έρευνα.

Ακούστηκε και στην εξεταστική επιτροπή ότι το θέμα των υποκλοπών στο ΚΚΕ εκφεύγει, φεύγει έξω από τα σύνορα της χώρας. Το θάψιμο της υπόθεσης το επιδίωκαν από την αρχή των αποκαλύψεων όλοι τους, με νύχια και με δόντια, επικαλούμενοι η μεν Νέα Δημοκρατία το απόρρητο και ο δε ΣΥΡΙΖΑ την έλλειψη στοιχείων, παρά τις επανειλημμένες καταγγελίες και τα αδιάσειστα στοιχεία που έχει καταθέσει το ΚΚΕ.

Η δε στάση του ΣΥΡΙΖΑ βγάζει μάτι, με δεδομένο ότι η αποκάλυψη για το θέμα των συνακροάσεων στο ΚΚΕ ξεκίνησε επί διακυβέρνησης ΣΥΡΙΖΑ. Επίσης, σε ανύποπτο χρόνο ο κ. Κατρούγκαλος είχε πει δημόσια ότι δεν υπήρχαν αδιάσειστα στοιχεία γι’ αυτό και δεν έγινε έρευνα, κάτι που -εκτός του ότι ψεύδεται ασύστολα, διότι διερευνάται από τη δικαιοσύνη- υπάρχουν πολύτιμα ευρήματα, τα καταθέσαμε και στην εξεταστική επιτροπή, ειπώθηκε άλλωστε στην ίδια την εξεταστική ότι η υπόθεση του ΚΚΕ είναι κάτι πολύ σοβαρό, κάτι πολύ μεγάλο. Πρόκειται, λοιπόν, για επικίνδυνες θέσεις, που ρίχνουν νερό στον μύλο όσων θέλουν να κουκουλώσουν την υπόθεση των παρακολουθήσεων στην έδρα της Κεντρικής Επιτροπής του ΚΚΕ.

Και αλήθεια, πώς γνώριζε, άραγε, ο κ. Κατρούγκαλος ότι δεν προκύπτουν αδιάσειστα στοιχεία; Από πού αντλεί αυτές τις πληροφορίες; Γιατί δεν θέλει την περαιτέρω διερεύνηση, όπως φάνηκε και ο ίδιος ο ΣΥΡΙΖΑ συνολικά, που δικαίως επιζητούσε και επιζητεί το ίδιο για τις υποθέσεις Ανδρουλάκη - Κουκάκη; Τι εξυπηρετεί αυτή τους η στάση;

Δικαιολογημένα, λοιπόν, θέτουμε το ερώτημα και θα είχε ενδιαφέρον αν απαντούσε γιατί ο ΣΥΡΙΖΑ ως κυβέρνηση 11-6-2019, λίγες μόνο μέρες πριν από τη διεξαγωγή των εκλογών 7-7-2019, με τον ν.4619/2019 μετέτρεψε το αδίκημα του άρθρου 370Α του Ποινικού Κώδικα, που αφορά την παραβίαση του απορρήτου τηλεφωνικής επικοινωνίας από κακούργημα, που ήταν, σε πλημμέλημα. Ποια σκοπιμότητα εξυπηρετούσε αυτή η αλλαγή;

Σε κάθε περίπτωση, όλοι τους άφησαν στο απυρόβλητο, στο σύνολό τους, το άθλιο θεσμικό πλαίσιο, που άλλοτε από κοινού στηρίζουν και συνδιαμορφώνουν και πάνω στο οποίο στηρίζεται η δράση των μηχανισμών παρακολούθησης, που έχουν στόχο τον λαό και τα δικαιώματά του. Για τον βούρκο του σκοτεινού και σάπιου θεσμικού πλαισίου που νομοθέτησαν όλοι τους από τα μέσα της δεκαετίας του ’90 -σχεδόν τριάντα χρόνια- μέχρι σήμερα ούτε κουβέντα και, ενώ έχουν τη φωλιά τους λερωμένη, επαναλαμβάνουν το γνωστό κόλπο της ψεύτικης και ανούσιας αντιπαράθεσης, μιας πρώτης τάξεως ευκαιρία για έναν βολικό καυγά ανάμεσά τους, για να θολώσουν τα νερά, να συγκαλύψουν τις ευθύνες τους, να αποσιωπήσουν τον βρώμικο ρόλο της Ευρωπαϊκής Ένωσης και των οδηγιών της.

Κανείς τους, λοιπόν, δεν είναι αθώος του αίματος. Από κοινού το συνδιαμόρφωσαν, το υλοποίησαν αυτό το τερατώδες θεσμικό πλαίσιο, με τροπολογίες, με οδηγίες της Ευρωπαϊκής Ένωσης, που ενσωμάτωσαν στο Ελληνικό Δίκαιο, θωρακίζοντας το καθεστώς παρακολουθήσεων και της παραβιάσεις των προσωπικών δεδομένων.

Το σύστημά σας, λοιπόν, είναι τόσο σάπιο -πάντα ήταν άλλωστε σάπιο-, που δεν διστάζουν το αστικό κράτος και τα κόμματά σας, οι κυβερνήσεις σας, αρκεί να εξυπηρετήσουν τα συμφέροντα της οικονομικής ολιγαρχίας και των ιμπεριαλιστών, να φακελώνουν και να παρακολουθούν τους πάντες. Άλλωστε, είναι απόδειξη η κυνική ομολογία του νέου διοικητή της ΕΥΠ στην Επιτροπή Θεσμών και Διαφάνειας ότι «κανείς δεν εξαιρείται από τις παρακολουθήσεις». Στην πραγματικότητα στόχος ήταν και είναι ο εχθρός λαός, το κίνημα της εργατικής τάξης, το κόμμα του, το ΚΚΕ.

Η γραμμή για κλειστά στόματα φάνηκε από την πρώτη κιόλας συνεδρίαση της Επιτροπής Θεσμών και Διαφάνειας, με τους κυβερνητικούς Βουλευτές να θέτουν από την αρχή της συνεδρίασης το δικαίωμα -τάχα μου- των εξεταζομένων, νυν και πρώην διοικητών της ΕΥΠ, του εισαγγελέα της ΕΥΠ, του πρώην γενικού γραμματέα της Κυβέρνησης, να επικαλεστούν το απόρρητο και να μην απαντήσουν σε ερωτήματα που θα τους τεθούν. Δηλαδή, δεν κράτησαν ούτε καν τα προσχήματα. Το ίδιο φυσικά έκαναν και στην εξεταστική επιτροπή. Επιβεβαιώνεται η εκτίμησή μας ότι τα όρια των δυνατοτήτων τέτοιων εξεταστικών επιτροπών φτάνουν μέχρι εκεί που δεν απειλείται η κυριαρχία του αστικού κράτους, του συστήματος.

Πιστεύει κανείς ότι το ίδιο το κράτος, οι κυβερνήσεις και οι συμμαχίες τους που εμπλέκονται σε τέτοιες δουλειές θα έβαζαν ή θα βάλουν ποτέ φρένο στα επίσημα και ανεπίσημα κέντρα παρακολούθησης που δραστηριοποιούνται όλο και περισσότερο στην Ελλάδα, λόγω του ιδιαίτερου ρόλου που έχει αναλάβει ως προκεχωρημένο φυλάκιο του ΝΑΤΟ στην περιοχή;

Μόνο το ΚΚΕ παλεύει για την κατάργηση του τερατώδους αυτού θεσμικού πλαισίου, το οποίο ούτε εκδημοκρατίζεται ούτε βελτιώνεται. Η μόνη λύση είναι να καταργηθεί, να κουρελιαστεί από το ίδιο το εργατικό λαϊκό κίνημα και κανείς δεν πρέπει να συμβιβαστεί και να εξοικειωθεί με το φακέλωμα και τον χαφιεδισμό. Μόνο το ΚΚΕ -παρά τη συκοφαντία και λάσπη- αναδεικνύει τους μεγάλους κινδύνους για τα ατομικά δικαιώματα και τις ελευθερίες του λαού από το σκοτεινό θεσμικό πλαίσιο και τη νομοθεσία της Ευρωπαϊκής Ένωσης, που ταυτίζει τη ριζοσπαστικοποίηση -συμπεριλαμβανομένων μεταξύ άλλων τη δράση του εργατικού λαϊκού κινήματος, κομμουνιστικών κομμάτων και όσων αμφισβητούν την καπιταλιστική κυριαρχία- με την τρομοκρατία.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, σας παρακαλώ, κύριε συνάδελφε.

**ΕΜΜΑΝΟΥΗΛ ΣΥΝΤΥΧΑΚΗΣ:** Και οι σημερινές εξελίξεις αποδεικνύουν την ορθότητα και την αξία της πολιτικής του ΚΚΕ, το ποιος τελικά ήταν για μια ακόμη φορά στη σωστή πλευρά της ιστορίας.

Και επιτρέψτε μου να κλείσω με μία μαντινάδα, την οποία δεν την απευθύνουμε σε εσάς, την απευθύνουμε στον λαό: «Μην ησυχάζεις και ας φυσά της λευτεριάς αέρας, γιατί έχει χίλιες κεφαλές του καπιταλισμού το τέρας!».

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα δύο μαθήτριες και μαθητές και τρεις συνοδοί εκπαιδευτικοί από το Γενικό Λύκειο Καμένων Βούρλων Φθιώτιδας.

Σας καλωσορίζουμε, παιδιά, και σας ευχόμαστε καλή πρόοδο!

(Χειροκροτήματα από όλες τις πτέρυγες της Βουλής)

Και καλείται στο Βήμα ο κ. Κωνσταντίνος Καραγκούνης από τη Νέα Δημοκρατία και να ετοιμάζεται ο κ. Ξανθόπουλος από τον ΣΥΡΙΖΑ - Προοδευτική Συμμαχία.

Κύριε Καραγκούνη, ζητώ, βέβαια, συγγνώμη, αλλά ο συνάδελφος είναι από το πρωί, θα γυρίσει.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Δεν υπάρχει πρόβλημα, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Δεν έχετε κανένα πρόβλημα, ωραία. Εγώ θέλω να είμαι και εντάξει μαζί σας.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ευχαριστώ πάρα πολύ, κύριε Πρόεδρε.

Κυρίες και κύριοι συνάδελφοι, είχαμε την ευκαιρία -νομίζω- να κάνουμε μια πολύ διεξοδική συζήτηση. Πάρα πολλά έχουν ακουστεί από τους συναδέλφους. Νομίζω ότι παρέλκει να επαναλάβουμε τα ίδια επιχειρήματα. Ούτως ή άλλως, μπορούμε να μείνουμε σε κάποια βασικά συμπεράσματα της συζήτησης, αλλά βεβαίως και της εξεταστικής επιτροπής, στην οποία είχαμε την ευκαιρία να συζητήσουμε διεξοδικώς πολλά από αυτά τα ζητήματα.

Η αλήθεια είναι ότι ο ΣΥΡΙΖΑ προσπάθησε και σήμερα -από όσο άκουσα και τους συναδέλφους- και πάλι να προτάξει το ζήτημα της συγκάλυψης.

Εγώ θα έλεγα, κυρίες και κύριοι συνάδελφοι, συγκάλυψη θα ήταν να μη δέχεσαι την έρευνα, συγκάλυψη θα ήταν να μη δέχεσαι να γίνουν καν κοινοβουλευτικές διαδικασίες, για τις οποίες ξέρετε ότι από την πρώτη στιγμή είχαμε πει σε όλες «ναι» και στην Επιτροπή Θεσμών και Διαφάνειας, αλλά βεβαίως μετέπειτα και στην εξεταστική επιτροπή, σε αντίθεση με άλλες περιόδους, την τετραετία, την πενταετία 2015 - 2019, στις οποίες εμείς ζητήσαμε από τον ΣΥΡΙΖΑ να υπάρξουν εξεταστικές επιτροπές και προανακριτικές, αλλά κατά βάση εξεταστικές επιτροπές, όπου, βεβαίως, ο ΣΥΡΙΖΑ δεν δέχτηκε να υπάρξει συγκρότηση καμμίας εξεταστικής. Αυτό θα μπορούσε κανείς να το πει συγκάλυψη.

Όπως είπα και πριν, και ο ίδιος ο Πρωθυπουργός δεν θέλησε ούτε να κρύψει ούτε να εμποδίσει την οποιαδήποτε έρευνα -και προσέξτε!- για μια υπόθεση -και αυτό πραγματικά με εξέπληξε και εμένα, με την έννοια ότι έβλεπα τις δημοσκοπήσεις, το κατά πόσο ασχολείται η κοινή γνώμη με το ζήτημα αυτό- για την οποία πράγματι μου έκανε εντύπωση ότι το ενδιαφέρον της κοινής γνώμης άγγιζε-δεν άγγιζε το 5%. Και προφανώς αυτό δεν το λέω ως δικαιολογία, αν είναι δυνατόν. Εμείς θέλαμε τη διερεύνηση και προχωρήσαμε στη διερεύνηση. Το λέω, όμως, με τη λογική, για να καταλάβουμε και σε ποιο κοινωνικό πλαίσιο υπό μία έννοια ξιφούλκισε η Αντιπολίτευση, ειδικά ο ΣΥΡΙΖΑ, για αυτή την υπόθεση και σε ποια κοινωνική πραγματικότητα συζητάμε αυτά τα πολύ ευαίσθητα ζητήματα.

Γιατί αυτό οφείλω να το καταθέσω -όχι ότι το εκτιμώ έτσι, αλλά οφείλω να το καταθέσω- ότι η κοινωνία όλα τα αξιολογεί, έχοντας πάντα στο μυαλό της και την ασφάλεια της χώρας. Διότι, όταν γίνεται μια τέτοια έρευνα, πρέπει πάντα να έχουμε στο μυαλό μας ότι δεν είναι μια απλή εξεταστική που αφορά ένα Υπουργείο ή απλώς μια δημόσια υπηρεσία, αφορά την Εθνική Υπηρεσία Πληροφοριών, που πολλοί -θα έλεγα- εκτός χώρας θα ήθελαν να μη λειτουργεί σωστά, να είναι στο στόχαστρο και να μην μπορεί να επιτελέσει το βασικό και ουσιαστικό της έργο, ειδικά αυτές τις κρίσιμες εποχές. Αναφέρθηκε και από άλλον συνάδελφο αυτό. Και προφανώς αν κάτι διέπει αυτή την υπηρεσία όχι εδώ, αλλά παντού στον κόσμο, καταλαβαίνετε ότι είναι πράγματι το απόρρητο και η λειτουργία της μέσα από ένα φίλτρο πολύ μεγάλης μυστικότητας. Και βασικό συστατικό της ΕΥΠ είναι το να προσπαθούμε να τη θωρακίζουμε και με τη μυστικότητα και με το απόρρητο.

Είχαμε την ευκαιρία να ακούσουμε διάφορες απόψεις κάποιων συναδέλφων, οι οποίοι είχαν πει, τέλος πάντων, να φέρουμε όλες τις επισυνδέσεις στη Βουλή και να τις κάνουμε φέιγ βολάν, πράγματα δηλαδή που δεν αντέχουν και στην κοινή λογική.

Οι νόμοι περί μυστικότητας, εμπιστευτικότητας και απορρήτου έχουν λόγο που έχουν θεσμοθετηθεί και προφανώς και έπρεπε να τηρηθούν και εν προκειμένω, διότι ακούστηκαν αντίθετες απόψεις, επιστημονικές προσεγγίσεις πολλές φορές αλά καρτ. Σεβαστές είναι, αλλά δεν εδράζονται στον νόμο, παραμένουν σε ένα επίπεδο πολιτικής συζήτησης και αντιπαράθεσης.

Όμως, ως μέλη της επιτροπής είχαμε άλλη υποχρέωση και όχι να αντιμετωπίσουμε το ζήτημα ως ένα πεδίο μικροκομματικής εκμετάλλευσης. Γι’ αυτό και όσοι μάρτυρες κατέθεσαν στην επιτροπή μας -θα έλεγα με βαρύτατη θεσμική σημασία η θέση στην οποία υπηρετούν- υποστήριξαν ότι το απόρρητο λειτουργίας της Εθνικής Υπηρεσίας Πληροφοριών ρυθμίζεται με ειδικές και εξαιρετικές διατάξεις, ratio των οποίων αποτελεί η κρατική και η δημόσια ασφάλεια και οι όποιες διατάξεις επιβάλλουν και φυλάσσουν το απόρρητο -και το εξηγήσαμε και το αναλύσαμε στην επιτροπή- ακόμα και ενώπιον του Κοινοβουλίου.

Και ποια είναι η ουσία, κυρίες και κύριοι συνάδελφοι; Ότι τα πρόσωπα που κατέθεσαν ως μάρτυρες είναι πρόσωπα νευραλγικά εκ της θέσεως και της ιδιότητάς τους, πρόσωπα ελεγκτικά και αρμόδια για τα ερευνώμενα ζητήματα της επιτροπής μας. Δηλαδή δεν το είπαν οι Βουλευτές, δεν το είπαν οι διοικητές της ΕΥΠ, το είπαν αυτοί οι οποίοι είναι επιφορτισμένοι με το ελεγκτικό έργο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν θα αργήσω πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Παρακαλώ.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Και μας είπαν ότι κανείς από αυτούς δεν αμφισβήτησε ότι η αρμόδια εισαγγελέας της ΕΥΠ έκανε σωστά τη δουλειά της, κανείς δεν αντέλεξε ότι δεν τηρήθηκαν όλες οι νόμιμες διαδικασίες ούτε, βεβαίως, αμφισβητήθηκε ότι υπάρχει ζήτημα εξαίρεσης από επισύνδεση, επειδή έχουμε να κάνουμε με ένα πολιτικό πρόσωπο. Και έχει τη δική του σημασία ότι όλα αυτά τα κατέθεσαν πρόσωπα τα οποία είναι επιφορτισμένα με το να μας το βεβαιώσουν. Και αυτό είχε τη δική του σημασία.

Και επειδή κάποιοι εξ ημών είμαστε και δικηγόροι, εγώ θέλω να ρωτήσω το εξής: Υπάρχει κάποιος μάρτυρας σε αυτή την εξεταστική επιτροπή που να κατονόμασε κάποια πράξη, κάποιο συγκεκριμένο πρόσωπο;

**ΔΗΜΗΤΡΙΟΣ ΜΠΙΑΓΚΗΣ:** Αυτοί που δεν ήρθαν, κύριε συνάδελφε!

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Διότι πραγματικά, κύριε συνάδελφε, κύριε Μπιάγκη, η Αντιπολίτευση εξήγαγε συμπεράσματα…

**ΕΥΑΓΓΕΛΙΑ ΛΙΑΚΟΥΛΗ:** Μας ρωτάτε αν υπάρχουν…

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Θα σας πω, κυρία Λιακούλη.

Δυστυχώς, εξήγαγαν συμπεράσματα όχι από γεγονότα, αλλά από υποθέσεις.

Νομίζω ότι το καταλαβαίνετε πάρα πολύ καλά, διότι γεγονότα, κύριε συνάδελφε, κύριε Ξανθόπουλε, είναι αυτά που καταθέτουν οι μάρτυρες ως γεγονότα και όχι ως υποθετικά συμπεράσματα. Δηλαδή θα σας πω τι ακριβώς είπατε. Είπατε «πάρα πολλές φορές».

**ΕΥΑΓΓΕΛΙΑ ΛΙΑΚΟΥΛΗ:** Δεν τους καλέσατε!

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Βεβαίως και εκλήθησαν και εκλήθησαν και από την Επιτροπή Θεσμών και Διαφάνειας.

**ΠΡΟΕΔΡΕΥΩΝ (Απόστολος Αβδελάς):** Κυρία Λιακούλη, μην τον διακόπτετε, σας παρακαλώ!

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Λέτε «ήξερε ο Διοικητής της ΕΥΠ, οπότε ήξερε και ο Πρωθυπουργός». Αυτό δεν είναι γεγονός, κυρία Λιακούλη, αυτό είναι μια εικασία.

Λέτε ότι η Κυβέρνηση χρησιμοποίησε το παράνομο λογισμικό «Predator», αυτό δεν είναι καν εικασία, είναι ψέμα, το ξέρετε πολύ καλά, διότι το διέψευσε και ο κ. Ράμμος και νομίζω ξεκάθαρα.

Λέγατε ότι η Κυβέρνηση παρακολουθούσε πλήθος πολιτικών προσώπων. Και αφού παρακολουθούσαν τον Ανδρουλάκη, παρακολουθούσαν και άλλους. Το λέγατε. Και ήρθε, βεβαίως, η αρμόδια ελεγκτική αρχή και είπε ότι δεν υπάρχει κάτι τέτοιο. Αυτό είναι μία συκοφαντική εικασία.

Θα μπορούσαμε, λοιπόν, κι εμείς να αναφερθούμε σε τέτοια παραδείγματα εικασιών. Το είχα πει όταν είχαμε ξανακάνει αυτή τη συζήτηση, όταν ήρθε η ΠΝΠ. Σας είχα πει: Κατέθεσε φέρ’ ειπείν η κ. Κωνσταντοπούλου κάποια συγκλονιστικά πράγματα για τον κ. Τσίπρα. Να αρχίσουμε, λοιπόν, κι εμείς να κάνουμε εικασίες για αυτά που είπε η κ. Κωνσταντοπούλου ή για αυτά τα οποία κατήγγειλε ο κ. Λαφαζάνης για την παρακολούθησή του; Να συνεχίζουμε κι εμείς να εικάζουμε; Λοιπόν, δεν το κάναμε -και να κλείσω, κύριε Πρόεδρε, για να μην «τρώω» τον χρόνο-, διότι έχουμε χρέος και θεσμική ευθύνη να αναφερόμαστε σε αποδεδειγμένα γεγονότα και αποδείξεις και όχι σε εικασίες.

Αυτό το οποίο θέλω να πω, κύριε Υπουργέ, μιας και είστε εδώ, και το είχα πει από την πρώτη στιγμή, είναι το εξής. Θεωρώ ότι το σημαντικό που πρέπει να κάνει η Βουλή από εδώ και πέρα είναι να δούμε και να εξετάσουμε ποιες αλλαγές πρέπει να κάνουμε στο θεσμικό πλαίσιο, ποιες ακόμα μεγαλύτερες εγγυήσεις χρειαζόμαστε, για να θωρακίσουμε την όποια νόμιμη επισύνδεση σε πολιτικό πρόσωπο, και ας κρατήσουμε κάτι σημαντικό και ουσιαστικό από αυτή την εξεταστική επιτροπή και από τον δημόσιο διάλογο και τις προτάσεις που κάνουμε, ώστε να έχουμε κάτι ουσιαστικό.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

Τον λόγο έχει τώρα ο κ. Θεόφιλος Ξανθόπουλος από τον ΣΥΡΙΖΑ - Προοδευτική Συμμαχία και στη συνέχεια ο κ. Φωτήλας από τη Νέα Δημοκρατία.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ πολύ, κύριε Πρόεδρε

Θέλω να κάνω μια αναφορά στο χρονικό αυτής της ιστορίας, το οποίο δεν «έσκασε» τώρα, όπως αποδείχθηκε, αλλά έχει ξεκινήσει την επομένη των εκλογών της 9ης Ιουλίου.

Πράξη πρώτη: Ο κ. Μητσοτάκης ελάχιστες μέρες μετά τις 9 Ιουλίου που εξελέγη η Νέα Δημοκρατία προχωράει στην υπαγωγή της ΕΥΠ απευθείας στο Μαξίμου, στον ίδιο. Αυτό δεν είναι καινοφανές, συνηθίζεται και εκείνη την περίοδο φαινόταν και ενδεχομένως και μια λογική ενέργεια. Σε πολύ λίγο διάστημα, όμως, η Κυβέρνηση έρχεται και αλλάζει τις προϋποθέσεις διορισμού του επικεφαλής της ΕΥΠ, για να μπορεί ο κ. Μητσοτάκης να διορίσει τον εκλεκτό του, τον αντ’ αυτού στην Εθνική Υπηρεσία Πληροφοριών.

Εντύπωση προκαλεί βεβαίως το γεγονός ότι ο κ. Μητσοτάκης, όπως και οποιοσδήποτε Πρωθυπουργός, έχει το αναφαίρετο δικαίωμα να διορίζει αυτόν που κρίνει, γιατί είναι πρόσωπο της απολύτου εμπιστοσύνης του, αλλά κάτω από ορισμένες προϋποθέσεις. Ο κ. Μητσοτάκης, λοιπόν, επειδή ο κ. Κοντολέων δεν είχε τις τυπικές αυτές προϋποθέσεις, άλλαξε, για να μπορεί να τον βάλει, για να είναι ο αντ’ αυτού, για να είναι ο άνθρωπος της απολύτου εμπιστοσύνης του.

Στη συνέχεια τα πράγματα σοβαρεύουν ακόμη περισσότερο, διότι έρχεται μια τροπολογία της Κυβέρνησης, την οποία εισηγείται ο κ. Πικραμμένος, με την οποία δεν επιτρέπεται στην Αρχή Διασφάλισης του Απορρήτου των Επικοινωνιών να ενημερώνει τον παρακολουθούμενο πολίτη όταν δεν τελεσφόρησε η παρακολούθηση, για να μπορεί ο πολίτης να ασκήσει τα κατά νόμον δικαιώματά του. Και αρχίζει πλέον να διαφαίνεται η οικοδόμηση ενός προσωποπαγούς μηχανισμού, έξω από ελέγχους και από διαδικασίες, ο οποίος μηχανισμός αναφέρεται μόνο στον κ. Μητσοτάκη και ο μηχανισμός αυτός, για κακή μας τύχη, είναι η Εθνική Υπηρεσία Πληροφοριών. Και η διαδικασία που ακολουθείται σήμερα, από το πρωί που παρακολουθώ τις ομιλίες των συναδέλφων της Πλειοψηφίας, μου αφήνει ένα οδυνηρό ερώτημα: Έχετε αντιληφθεί, κύριοι και κυρίες της Πλειοψηφίας, το βαθύ τραύμα που επιφέρετε στη λειτουργία του κράτους δικαίου της χώρας;

Και, αν το έχετε αντιληφθεί, τι ακριβώς κάνετε; Διότι, με το να διαπιστωθεί η παρακολούθηση του κ. Ανδρουλάκη από την ΕΥΠ, ουσιαστικά έρχεστε και μας λέτε ότι αυτονομείτε μια υπηρεσία και κάνει αυτό που κρίνει αυτή, χωρίς να μπορεί να την ελέγξει κανένας.

Και πάμε στη σύσταση της εξεταστικής. Σύμφωνα με το άρθρο 68, λοιπόν, και την πρόσφατη τροποποίηση του Συντάγματος, το προνόμιο ή μάλλον η δυνατότητα πρότασης για τη λειτουργία εξεταστικής επιτροπής επεκτείνεται και στην αντιπολίτευση. Και εδώ λέτε ψέματα ή μάλλον λέτε τη μισή αλήθεια, διότι η προτείνουσα Βουλή αποδέχθηκε την πρόταση αυτή και στην προτείνουσα Βουλή πλειοψηφία ήταν ο ΣΥΡΙΖΑ. Αν δεν το είχε αποδεχθεί ο ΣΥΡΙΖΑ, δεν επρόκειτο να είναι αναθεωρητέα διάταξη. Την αποδέχτηκε ο ΣΥΡΙΖΑ στην Αναθεωρητική Βουλή, που είχε την πλειοψηφία η Νέα Δημοκρατία, την υπερψήφισε η Νέα Δημοκρατία, όπως κι εμείς βέβαια και άλλα κόμματα, κι έτσι έγινε η τροποποίηση του άρθρου του Συντάγματος.

Από τη φύση του, λοιπόν, αυτό το άρθρο εμπεριέχει μια συναίνεση, η οποία έπρεπε να καταφανεί και στην εκλογή του προεδρείου -υπάρχουν και άλλες επιτροπές οι οποίες έχουν συναινετικά προεδρεία- και κυρίως συναίνεση, γιατί αποτελεί έναν μηχανισμό, μια άσκηση κοινοβουλευτικού ελέγχου της μειοψηφίας και η πλειοψηφία δεν έπρεπε να παρεμβαίνει κατά αξιωματικό τρόπο, όπως απαράδεκτα πράξατε και αποκλείσατε σχεδόν όλους τους προτεινόμενους μάρτυρες, με αποτέλεσμα να αφυδατωθεί πλήρως η λειτουργία της εξεταστικής επιτροπής.

Αυτοί δε που ήρθαν επικαλέστηκαν το απόρρητο, δηλαδή πολύ κακό για το τίποτα, ακριβώς γιατί πίσω από τη διαδικασία αυτή θέλετε να κρύψετε τις πομπές σας. Ουσιαστικά, αναδεικνύετε την ΕΥΠ ως ένα αυτόνομο άνδρο, μια αυτόνομη υπηρεσία, η οποία λειτουργεί χωρίς κοινοβουλευτικό έλεγχο, περιστέλλετε το δικαίωμα κοινοβουλευτικού ελέγχου, τόσο από την Επιτροπή Θεσμών και Διαφάνειας όσο και από την προς τον σκοπό αυτό συσταθείσα εξεταστική επιτροπή, γιατί θέλετε να κρύψετε αυτά που δεν κρύβονται.

Είναι δύο τα ζητήματα, κυρίες και κύριοι συνάδελφοι, και πάψτε να κάνετε ότι δεν καταλαβαίνετε. Δεν έχουμε μια τυπική αντιπαράθεση μεταξύ ΠΑΣΟΚ - Νέας Δημοκρατίας ή ΣΥΡΙΖΑ - Νέας Δημοκρατίας. Έχουμε ένα πρόβλημα λειτουργίας του κράτους δικαίου. Το πρώτο ερώτημα είναι: Γιατί παρακολουθήθηκε ο κ. Ανδρουλάκης; Σ’ αυτό κανείς σας δεν διατυπώνει καμμία άποψη. Και δεύτερον: Ποιος έδωσε την εντολή να παρακολουθηθεί ο κ. Ανδρουλάκης;

Βεβαίως, έχοντας την πλειοψηφία στην επιτροπή, «τα κόψατε και τα ράψατε» και φέρνετε ένα πόρισμα το οποίο είναι και αυτό απόρρητο και δεν κατατίθεται. Και επομένως και αυτό είναι ενδεικτικό της προσέγγισης που έχετε.

Για τα ζητήματα αυτά η ελληνική κοινωνία βεβαίως έχει απορίες και βεβαίως έχει αδυναμίες. Όμως, κάτω από τις συγκεκριμένες συνθήκες, που αγνοεί το πώς θα βγάλει την επόμενη μέρα, με το κόστος των καυσίμων και της θέρμανσης, είναι προφανές ότι το μείζον για την ελληνική κοινωνία ενδεχομένως δεν είναι οι παρακολουθήσεις, αλλά είναι μείζον για το κράτος δικαίου. Γι’ αυτό είμαστε εμείς εδώ, για να μην αφήσουμε να πέσει τίποτα, για να μην αφήσουμε να θεωρήσει κανείς ότι μπορεί να διαχειρίζεται τη χώρα κατά το δοκούν.

Κι αυτό που δεν έγινε στην εξεταστική επιτροπή θα γίνει σχετικά σύντομα. Έρχεται ειδική επιτροπή του Ευρωκοινοβουλίου, στο πλαίσιο λειτουργίας της PEGA, για να δει τι ακριβώς συνέβη με αυτό το γεγονός, το οποίο καταβαραθρώνει την αξιοπιστία της χώρας και το κράτος δικαίου.

Είναι σύντομες οι μέρες σας στην ιστορία αυτή. Θα φανεί, θα καταγραφεί ως μία πολύ σκοτεινή πλευρά της Κυβέρνησης Μητσοτάκη.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Ξανθόπουλε.

Καλείται στο Βήμα ο κ. Ιάσονας Φωτήλας από τη Νέα Δημοκρατία και στη συνέχεια τον λόγο θα πάρει ο κ. Αθανάσιος Παφίλης, Κοινοβουλευτικός Εκπρόσωπος του Κομμουνιστικού Κόμματος Ελλάδας.

**ΙΑΣΟΝΑΣ ΦΩΤΗΛΑΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, από την πρώτη στιγμή η Κυβέρνηση του Κυριάκου Μητσοτάκη ανταποκρίθηκε θετικά στο αίτημα του ΠΑΣΟΚ - Κινήματος Αλλαγής για τη σύσταση εξεταστικής επιτροπής στη Βουλή για το θέμα των συνδέσεων.

Πραγματικά ήθελα να ασχοληθώ στη σημερινή μου τοποθέτηση με κάθε ένα ξεχωριστά από τα επιχειρήματα που όλον αυτόν τον καιρό διαλαλούσαν οι συνάδελφοι της Αξιωματικής Αντιπολίτευσης και με το πώς κάθε ένα από αυτά τα επιχειρήματα καταρρίφθηκαν στην επιτροπή.

Όμως, δεν θα το κάνω. Αντίθετα, στον λίγο χρόνο που διαθέτω θα προσπαθήσω να σας υποδείξω τον δρόμο για το τι πρέπει να γίνει από εδώ και πέρα, μπας και βάλετε μυαλό, μπας και ασχοληθείτε με την παραγωγή πολιτικής για το καλό της χώρας και όχι μόνο σκανδαλολογία, μπας και δείτε την αλήθεια και ξεφύγετε από το ψέμα, που δυστυχώς έχει γίνει δεύτερή σας φύση.

Πρόταση πρώτη. Οφείλουμε να ενισχύσουμε το πλαίσιο νόμιμης άρσης απορρήτου για τα πολιτικά πρόσωπα. Με την πρόσφατη πράξη νομοθετικού περιεχομένου για την ΕΥΠ, όπου πλέον για τη νόμιμη άρση απορρήτου απαιτείται η έγκριση και από δεύτερο εισαγγελέα, κάτι που εσείς καταργήσατε το 2018 και εμείς το επαναφέρουμε, οφείλουμε να διερευνήσουμε την ενεργοποίηση ενός επιπλέον φίλτρου, πιθανόν κάποιου πολιτικού προσώπου, προκειμένου η διαδικασία να είναι περισσότερο διαφανής.

Ο εκτελεστικός ν.2254/1994 ξεκαθαρίζει ρητά ότι η άρση του απορρήτου μπορεί να πραγματοποιηθεί για όλους τους πολίτες ανεξαιρέτως, είτε είναι Βουλευτές είτε Ευρωβουλευτές είτε Υπουργοί. Και αυτό ακριβώς έγινε και στην περίπτωση του κ. Ανδρουλάκη και στην περίπτωση του κ. Κουκάκη. Όλη η διαδικασία ήταν νόμιμη, από την αρχή έως το τέλος. Η άρση του απορρήτου πραγματοποιήθηκε νόμιμα, με υπογραφές όλων των αρμοδίων και του εισαγγελέα. Τηρήθηκε όλη η νόμιμη διαδικασία. Τελεία.

Όπως φάνηκε, νόμιμη ήταν και η άρση του απορρήτου για τους Σαγιά και Πιτσιόρλα. Μόνο που εδώ ο κ. Τσίπρας και γνώριζε και τη διαδικασία ενέκρινε, σε αντίθεση με τον Πρωθυπουργό, ο οποίος σε καμμία περίπτωση, καθ’ όλη τη διαδικασία, δεν αποδείχθηκε ότι είχε γνώση των παρακολουθήσεων.

Γίνονται φανερές, λοιπόν, και σε αυτή την περίπτωση οι προσπάθειές σας, κυρίες και κύριοι της Αξιωματικής Αντιπολίτευσης, να εργαλειοποιήσετε μια διαδικασία υψίστης σημασίας για την εθνική ασφάλεια, μόνο και μόνο για δημιουργία εντυπώσεων. Δεν έχετε εμπιστοσύνη σε κανέναν και σε τίποτα. Δεν έχετε εμπιστοσύνη στους θεσμούς, στη δημοκρατία, ακόμα και στους δικούς σας ανθρώπους.

Πρόταση δεύτερη. Πρέπει -και αυτό αποδεικνύεται περίτρανα- να αλλάξουν κάποιες διαδικασίες εντός της Εθνικής Υπηρεσίας Πληροφοριών, να ενισχύσουμε τον εσωτερικό έλεγχο, τη διαφάνεια, την εξωστρέφεια, αλλά και να επενδύσουμε στην εκπαίδευση του δυναμικού της υπηρεσίας. Επί της ουσίας λέμε το αυτονόητο, πώς πρέπει δηλαδή να λειτουργεί κάθε δημόσιος οργανισμός.

Πρόταση τρίτη. Δίνεται πλέον η ευκαιρία να επανεξετάσουμε ή καλύτερα να ενισχύσουμε την ΑΔΑΕ, προκειμένου να βελτιώσει το έργο της και να ενισχύσει τον ρόλο της. Την ίδια στιγμή οφείλουμε όλοι να συμφωνήσουμε ότι πρέπει να συσταθεί ένας φορέας κυβερνοασφάλειας, με χαρακτήρα συντονιστικού μηχανισμού, που θα αποτελέσει κρίσιμη μεταρρύθμιση στο κομμάτι της ψηφιακής διακυβέρνησης εν γένει.

Στο πλαίσιο αυτό, δεν θα πρέπει να παραλείψουμε να κάνουμε μια ολοκληρωμένη προσπάθεια επαναξιολόγησης του θεσμικού πλαισίου γνωστοποίησης στο υποκείμενο για την επιβολή σε βάρος του του μέτρου της άρσης του απορρήτου. Ταυτόχρονα, για την επίτευξη των παραπάνω, είναι αδιανόητο να μην κατευθύνουμε πόρους από το Ταμείο Ανάκαμψης στην προστασία κρίσιμων υποδομών της χώρας από απειλές ασφάλειας. Σταματήστε να ζείτε σε ένα δικό σας παράλληλο σύμπαν και ελάτε στην πραγματικότητα.

Η χώρα από το 2019 έχει κάνει άλματα στην ψηφιακή διακυβέρνηση, έργο παρακαταθήκη της Κυβέρνησης του Κυριάκου Μητσοτάκη. Έχει, όμως, ταυτόχρονα να αντιμετωπίσει νέους εχθρούς και για να τους αντιμετωπίσει χρειάζεται δυνατούς θεσμούς, ολοκληρωμένες και λειτουργικές υπηρεσίες και τέλος πρωτόκολλα ασφαλείας, πρωτόκολλα που θα διασφαλίζουν κάθε νόμιμη διαδικασία για κάθε περίπτωση και δεν θα χωρούν καμμία αμφισβήτηση, όπως προσπαθήσατε, κυρίες και κύριοι συνάδελφοι της Αντιπολίτευσης, να κάνετε με την υπόθεση Ανδρουλάκη και βρήκατε τείχος.

Πρόταση τέταρτη. Οφείλουμε, πλέον, να δούμε και το θέμα των λογισμικών. Τα λογισμικά παρακολούθησης αποτελούν από μόνα τους μια ξεχωριστή κατηγορία και δεν μπορούμε σε καμμία περίπτωση να αγνοήσουμε την επικινδυνότητά τους. Προς αυτή την κατεύθυνση θα πρέπει να νομοθετήσουμε την απαγόρευση της εμπορίας τους και την τιμωρία όσων τα εμπορεύονται. Φυσικά δεν μιλάω μόνο για τύπου «Predator», το οποίο αποκαλύφθηκε ότι δεν υπάρχει στην κατοχή και δεν έχει ποτέ χρησιμοποιηθεί από την ΕΥΠ. Δεν μιλάω φυσικά μόνο για τις εταιρείες «KRIKEL» ή «INTELLEXA», οι οποίες μεταξύ τους δεν έχουν καμμία σχέση, αλλά και στο μέρος της «INTELLEXA» αποκαλύφθηκε ότι δεν έχει καμμία σύμβαση με το ελληνικό δημόσιο. Όσον αφορά την εταιρεία «KRIKEL», ας μας πουν οι σύντροφοι του ΣΥΡΙΖΑ που το 2018 υπέγραψαν την πρώτη σύμβαση μαζί της, τι θα έπρεπε να κάνει τώρα η τωρινή Κυβέρνηση; Να σταματήσει τη συνεργασία; Να μη βοηθήσει ή καλύτερα να μην ενισχύσει το έργο των ανθρώπων εκείνων που καθημερινά ασχολούνται με την ασφάλεια των πολιτών και της χώρας; Η αριστερή σας φαντασία δεν σας δικαίωσε ούτε εδώ.

Τέλος, πρόταση πέμπτη. Οφείλουμε να προωθήσουμε μια καμπάνια με την οποία θα ενημερώσουμε και θα ευαισθητοποιήσουμε τους πολίτες αναφορικά με τη χρήση κακόβουλων λογισμικών, καθώς επίσης και για τη χρηστή χρήση τεχνολογικών συσκευών. Η εκπαίδευση δε των πολιτών και των φορέων με σεμινάρια είναι σήμερα περισσότερο επιβεβλημένη από ποτέ.

Κυρίες και κύριοι συνάδελφοι, είναι αλήθεια, δεν καταφέραμε να παρουσιάσουμε ένα πόρισμα με το οποίο όλες οι πτέρυγες θα ήταν σύμφωνες. Πώς να γίνει, όμως, αυτό όταν η Αξιωματική Αντιπολίτευση παίζει το έργο «Απόψε αυτοσχεδιάζουμε», όπου οι χαρακτήρες του Πιραντέλλο μπερδεύουν τη φαντασία με την πραγματικότητα; Πώς να γίνει άλλωστε αυτό, όταν ο Αρχηγός του τρίτου κόμματος αρνείται να ενημερωθεί από την ΕΥΠ για τους λόγους της άρσης του απορρήτου του, αποφεύγει να τοποθετηθεί στην παρακολούθηση Πιτσιόρλα και δεν καταθέτει ούτε μία πρόταση για την αναβάθμισή της ΕΥΠ;

Και κάτι τελευταίο, κυρίες και κύριοι συνάδελφοι της Αντιπολίτευσης, σταματήστε να μας ταράζετε στη νομιμότητα, εκτίθεστε και δεν κάνει καλό στη χώρα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Φωτήλα.

Καλείται στο Βήμα ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο κ. Αθανάσιος Παφίλης, και στη συνέχεια θα πάρει τον λόγο ο κ. Καλαματιανός από τον ΣΥΡΙΖΑ - Προοδευτική Συμμαχία.

Ορίστε, κύριε Παφίλη, έχετε τον λόγο.

**ΑΘΑΝΑΣΙΟΣ ΠΑΦΙΛΗΣ:** Ο Γενικός Γραμματέας του κόμματός μας, o Δημήτρης o Κουτσούμπας, o εισηγητής, ο Νίκος ο Καραθανασόπουλος, που ήταν και στην Επιτροπή, η Μαρία η Κομνηνάκα, που ήταν και αυτή αναπληρωματική, και ο Μανώλης ο Συντυχάκης που μίλησαν νομίζουμε ότι έχουν κάνει φύλλο και φτερό, έχουν θέσει σοβαρά ερωτήματα, αλλά στου κουφού την πόρτα, όσο θέλεις βρόντα. Κανένας δεν απαντάει από κανένα άλλο κόμμα.

Εμείς να σας πούμε, όπως ειπώθηκε, δεν είχαμε καμμία αυταπάτη για τα αποτελέσματα της εξεταστικής και αυτό για δύο λόγους. Ο πρώτος λόγος είναι η εμπειρία που έχουμε από τις εξεταστικές επιτροπές, που είναι αρκετά μεγάλη, οι οποίες τελικά κατέληγαν σε μία λέξη, που τη χρησιμοποιεί ο λαός όταν ακούει εξεταστική επιτροπή, άντε πάλι θα τα «κουκουλώσουν». «Κουκούλωμα» δηλαδή, αυτή η λέξη χρησιμοποιείται.

Στην καλύτερη περίπτωση όλων των εξεταστικών επιτροπών μπορούσαν να βρεθούν μία, δύο Ιφιγένειες. Το παροιμιώδες είναι ότι στο σκάνδαλο της «SIEMENS» δύο ήταν οι υπεύθυνοι που χρηματίστηκαν. Εδώ έχει γίνει χαμός Κυρίου και οι άλλοι αθωώθηκαν μετά λόγω παραγραφής. Και θυσιάζονται αυτές οι Ιφιγένειες, αλλά αυτό που συμβαίνει είναι ότι έχουν όρια πάντα. Ένα είναι το όριο, να μη θιχτούν οι αρχές της λειτουργίας αυτού του σάπιου και βάρβαρου καπιταλιστικού συστήματος. Και φυσικά είναι να μη θιχτούν τα συμφέροντα του μεγάλου κεφαλαίου και η ασυδοσία του στην εκμετάλλευση των εργαζομένων, πολύ περισσότερο στην υπόθεση των υποκλοπών, που μιλάμε για το σκληρό πυρήνα του αστικού κράτους, όπως είναι οι μυστικές υπηρεσίες, οι οποίες μυστικές υπηρεσίες δεν είναι μόνο για να παρακολουθούν τον εξωτερικό εχθρό, αλλά είναι και ο εσωτερικός εχθρός και αυτό αποδεικνύεται από πάρα πολλά πράγματα. Επομένως κάναμε προσπάθειες, αλλά ήταν όλες μάταιες.

Και εδώ θα σας βάλω ένα ερώτημα: Ποια ήταν η απόφαση της Ολομέλειας, εσείς που είστε θεσμολάγνοι; Και αναφέρομαι στον κύριο Υπουργό, αν και περισσότερο πρέπει να το κάνω στη Νέα Δημοκρατία. Η απόφαση ήταν παρακολούθηση Νίκου Ανδρουλάκη, δημοσιογράφου Κουκάκη και εάν προέκυπταν και άλλοι και γραφείων της Κεντρικής Επιτροπής του ΚΚΕ.

Ποιο ήταν το αποτέλεσμα, με ευθύνη κυρίως της κυβερνητικής πλειοψηφίας; Ανδρουλάκης: Όλα καλά και άγια, όλα ήταν νόμιμα, δεν τρέχει τίποτα. Δημοσιογράφοι, Κουκάκης κ.λπ.: Αγνοείται η απόφαση, ούτε που εξετάστηκε ο ίδιος. Κεντρική Επιτροπή, μάλλον η παρακολούθηση του ΚΚΕ: Δεν εξετάστηκε. Κι εδώ δεν έχετε απαντήσει. Σταματήστε να κοροϊδεύετε τον κόσμο και εμάς τους ίδιους.

Καταθέσαμε πάρα πολύ συγκεκριμένα στοιχεία, εντυπωσιακά, όπως μου είπε ένα κορυφαίο στέλεχος, από τα πιο κορυφαία της Νέας Δημοκρατίας. Εμείς δεν κάνουμε πολιτική «αεριτζίδικη». Είναι στοιχεία τα οποία προέκυψαν και από την ΑΔΑΕ και από δική μας έρευνα. Κατατέθηκε από μάρτυρα, πρώην διοικητή της ΕΥΠ, αλλά έγινε παραδοχή ακόμα και από στελέχη της Κυβέρνησης της Νέας Δημοκρατίας, αλλά και άλλων κομμάτων, ότι είναι μεγάλη, κυριολεκτικά τεράστια και σοβαρή η υπόθεση, στην οποία εμπλέκονται και ξένες υπηρεσίες.

Και αυτό δεν το είπε τυχαίος άνθρωπος. Το είπε ο επικεφαλής της ΕΥΠ και το παραδέχτηκαν και άλλοι, δεκατέσσερις χώρες τον αριθμό. Τώρα πόσες είναι οι μυστικές υπηρεσίες; Κάντε λογαριασμό. Μπορεί να μην είναι δεκατέσσερις, γιατί οι μυστικές υπηρεσίες, όπως γνωρίζουν οι πάντες, δουλεύουν παντού και σε όλες τις χώρες. Και η Ελλάδα έχει γίνει Αυστρία μετά τον Β΄ Παγκόσμιο Πόλεμο, που ήταν το κέντρο των κατασκόπων και λόγω γενικότερης γεωπολιτικής θέσης, αλλά και λόγω των εξελίξεων που έχουμε και με τον πόλεμο κ.λπ..

Σας ρωτάμε και θέλουμε απάντηση και από εσάς, κύριε Υπουργέ. Εσείς, που παριστάνετε τους προστάτες των δικαιωμάτων, και εσείς και το ΠΑΣΟΚ και οι υπόλοιποι, πείτε μας σοβαρά το εξής. Η παρακολούθηση ενός πολιτικού κόμματος, ολόκληρου πολιτικού κόμματος, της Κεντρικής Επιτροπής είναι μικρό θέμα; Τι κάνετε δηλαδή; Σφυράτε αδιάφορα; Αυτό κάνετε. Γράψατε στα παλιά σας τα παπούτσια ολόκληρους φακέλους στοιχείων που δίναμε συνεχώς, ντοκουμέντα που παραδίναμε συνεχώς.

Τι έχετε να πείτε γι’ αυτό, πέρα από την παραβίαση της απόφασης της Ολομέλειας; Τι έχετε να απολογηθείτε; Γράψατε τίποτα στο πόρισμα της Νέας Δημοκρατίας; Εσείς, το ΠΑΣΟΚ, γράψατε; Εσείς, του ΣΥΡΙΖΑ, γράψατε; Κουβέντα! Ξεφτίλα κυριολεκτική! Και βγαίνετε εδώ και βγάζετε όλοι λόγους. Ένα κόμμα πολιτικό, κοινοβουλευτικό παρακολουθείται έξι χρόνια, από το 2016 μέχρι το 2022. Είναι πρόσφατα τα στοιχεία και όλοι κάνετε την «πάπια». Δεν τρέχει τίποτα. Και λέτε για τον Ανδρουλάκη κ.λπ.. Φυσικά είναι τεράστιο θέμα, είναι Αρχηγός κόμματος, αλλά το υπόλοιπο; Τι έγινε στην επιτροπή, με τη συνενοχή και των άλλων κομμάτων;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε μου και τη δευτερολογία και την τριτολογία μου, κύριε Πρόεδρε.

Συνεχίζω, λοιπόν, πέρα από το απόρρητο. Αυτό το απόρρητο έγινε γελοίο. Κοροϊδεύει και ο κόσμος. Σας προκαλούμε, πείτε μας το εξής. Απ’ όσα κατατέθηκαν, από όσα έγιναν και από τα δικά μας τα στοιχεία προκύπτει τίποτα που να έχει να κάνει με τα στρατιωτικά θέματα, με την ασφάλεια της χώρας; Όχι, ούτε ένα. Βρείτε το και πείτε μας. Άρα ποιο απόρρητο επικαλεστήκατε; Το επικαλεστήκατε για να κουκουλώσετε.

Γιατί δεν δεχτήκατε τους μάρτυρες; Έχουμε συμμετάσχει -και προσωπικά έχω συμμετάσχει σε τρεις εξεταστικές- σε τόσες εξεταστικές. Αυτό δεν έχει ξαναγίνει, να μη δέχεστε κανέναν μάρτυρα από αυτούς που προτείνουν τα κόμματα της Αντιπολίτευσης, πολύ περισσότερο μάρτυρες για μια τέτοια σοβαρή υπόθεση, όπως ήταν του ΚΚΕ.

Και απευθυνόμαστε και στον ΣΥΡΙΖΑ. Εσείς, κύριοι των ανθρωπίνων δικαιωμάτων, που έχετε βγει στα κεραμίδια πλέον για πολιτικούς λόγους, τι κάνατε από το 2016 μέχρι το 2019; Για πείτε μας. Κάνατε τίποτα; Όχι, και πήγαινε η υπόθεση να κλείσει και τότε και μετά. Και μετά από δική μας παρέμβαση δεν έκλεισε.

Δεν σας ενημέρωσε -να μην πω όνομα- ο επικεφαλής της ΕΥΠ και ο πολιτικός προϊστάμενος ότι είναι τεράστια υπόθεση; Γιατί αυτά είπε στην εξεταστική. Δεν σας είπε ότι είναι πολύ μεγάλη υπόθεση, ότι ξεπερνάει τις δικές μας -δεν ξέρουμε αν ισχύει- τεχνολογικές δυνατότητες και να ψάξετε παραπέρα, να πιάσετε τους παρόχους και τις ξένες χώρες;

Γιατί δεν ζητήσατε δικαστική συνδρομή από αυτές τις χώρες που αναφέρονται και όπου υπάρχουν τηλέφωνα, αριθμοί; Τα πάντα υπάρχουν, αλλά δεν μπορούμε να τα βγάλουμε εμείς αυτά. Δεν έχουμε δηλαδή τέτοιες δυνατότητες, αν και θα έχουμε σε λίγο καιρό, γιατί και από αυτές τις υπηρεσίες θα προκύψει κόσμος που θα είναι με το ΚΚΕ και δεν το κρύβουμε.

Δεν κάνατε τίποτα. Σιωπή ασυρμάτου από όλους. Γιατί, λοιπόν, αυτή η σιωπή; Δύο πράγματα υπάρχουν. Το πρώτο, επειδή όλοι σας έχετε συμφωνήσει με το θεσμικό πλαίσιο της Ευρωπαϊκής Ένωσης και την ενσωμάτωση στο Εθνικό Δίκαιο, μάλλον θεωρείτε φυσιολογική την παρακολούθηση του ΚΚΕ. Γιατί είναι το μόνο κόμμα που ανοιχτά παλεύει για την ανατροπή του συστήματος, του βάρβαρου και σάπιου καπιταλιστικού συστήματος και εμπίπτει γενικά -άσχετα αν δεν μπορούν να τα εφαρμόσουν αυτά τα πράγματα- στους νόμους περί τρομοκρατίας και ριζοσπαστικοποίησης. Θα εξηγήσω και πάλι.

Δεύτερον, γιατί δεν θέλετε να προχωρήσουν με κρατική ευθύνη οι έρευνες, που μπορεί να φτάσουν σε ξένες υπηρεσίες; Και θα φτάσουν. Μα αλήθεια με αυτούς συνεργάζεστε από το πρωί μέχρι το βράδυ, όλες οι κυβερνήσεις, και με τους Αμερικάνους και με τη CIA και τη ΜΙ6 και τη Μοσάντ και την BND, τη γερμανική. Δεν συνεργάζεται η ΕΥΠ με όλες αυτές; Τις καθοδηγεί κιόλας. Δεν συνεργάζεται τώρα στον πόλεμο, δεν συνεργάζεται για μια σειρά τέτοια θέματα;

Τολμάτε, λοιπόν; Ποιος τολμά από εσάς, κακομοίρηδες, να τα βάλει με ξένη υπηρεσία και μας παριστάνετε και τους μεγάλους πατριώτες; Ποιος τολμάει να τα βάλει με τη CIA και με τους άλλους, που είναι πασίγνωστο ποιους παρακολουθούσαν κατά καιρούς και δικούς σας; Για μας είναι δεδομένο. Εμείς δεν κοιμόμαστε, ξέρουμε. Γιατί δεν κάνατε τίποτε γι’ αυτό, ούτε εσείς ούτε εσείς οι άλλοι; Γιατί δεν ζητήσατε τίποτα, ούτε στοιχεία ούτε τίποτα;

Πείτε μας, κύριε Υπουργέ, λοιπόν, και εσείς αλλά και εσείς του ΣΥΡΙΖΑ, όποιος μιλήσει μετά, γιατί δεν κάνατε τίποτα προς αυτή την κατεύθυνση, αφού γνωρίζατε ότι είχε βγει από το 2017 ή το 2018 ή μάλλον και πιο πριν;

Συμπέρασμα. Σύμπλευση αντικειμενική και αφήστε τις κορώνες! Από τη μία ψηφίζετε νόμους, ενσωματώνετε ευρωπαϊκές οδηγίες που επιτρέπουν τα πάντα να γίνονται και από την άλλη παραπονιέστε. Γιατί παραπονιέστε; Δεν τα έχετε ψηφίσει; Πείτε μας τι έχετε καταψηφίσει από όλα αυτά;

Τι λέει η Ευρωπαϊκή Σύμβαση Ανθρωπίνων Δικαιωμάτων, που την έχετε ευαγγέλιο; Διαβάζω: «Η επέμβαση του κράτους στην ιδιωτική ζωή του καθενός, άρα και στο δικαίωμα στο απόρρητο των επικοινωνιών του, επιτρέπεται όχι μόνο για λόγους εθνικής ασφαλείας», που δεν καθορίζει τι σημαίνει εθνική ασφάλεια, «αλλά και για λόγους δημόσιας ασφάλειας και διατάραξης της οικονομικής ευημερίας της χώρας.». Τι εννοεί δηλαδή ο «ποιητής»; Της ευημερίας των κερδών του κεφαλαίου. Γιατί αυτή την ευημερία έχουμε και όταν απειλείται, τότε απειλείται και η δημόσια ασφάλεια. Αυτά τα έχετε συμφωνήσει όλοι σας μέσα στην Ευρωπαϊκή Ένωση και φυσικά συμφωνείτε και με αυτή την πολιτική.

Τα έχω ξαναπεί άλλες δύο φορές, αλλά η επανάληψη είναι μήτηρ μαθήσεως για τον κόσμο, όχι για σας. Για σας δεν υπάρχει πρόβλημα. Ποιος είναι ο κίνδυνος, λέει, για την τρομοκρατία; Είναι η ριζοσπαστικοποίηση. Ποια είναι η ριζοσπαστικοποίηση; Είναι η θρησκευτική ισλαμική, είναι η ακροδεξιά, και εδώ γελάμε, Μελόνι στην Ιταλία. Τι θα την κάνει τώρα; Θα τη βαφτίσει τρομοκράτισσα; Στη Σουηδία ακροδεξιοί και ούτω καθεξής. Γεννάει το σύστημα, όταν δυσκολεύεται.

Λέει ακροαριστεροί και αριστεροί που έχουν τι; Ακούστε. Παλεύουν λέει για την κοινωνία, για την ισότητα και τη δίκαιη κατανομή του εισοδήματος. Πηγή τρομοκρατίας.

Εμείς παλεύουμε! Μόνο το ΚΚΕ παλεύει για την αλλαγή και την ανατροπή αυτής της κοινωνίας. Απορρίπτουν –κι εδώ είναι πλήρης ομολογία- τις υποκείμενες καπιταλιστικές αξίες, οι οποίες θεωρούνται ως η κύρια αιτία της κοινωνικής ανισότητας. Γιατί, δεν είναι αυτός ο κόσμος της ανισότητας, της βαρβαρότητας, της σαπίλας, της πείνας, της χλιδής, της εκμετάλλευσης των πολέμων, της μετανάστευσης, των δολοφονιών, του ξεπεσμού, της σήψης και της διαφθοράς που υπάρχει; Αξίες είναι αυτές. Αναρωτιούνται όλοι για τα φαινόμενα, όπως το κοριτσάκι και άλλα. Όλα πουλιούνται στον καπιταλισμό! Και το παιδί πωλείται και τα ανθρώπινα όργανα πωλούνται, για να επιζήσει ο άλλος. Έτσι δεν είναι; Άμα τα αμφισβητείς αυτά, λοιπόν, είσαι φυτώριο της τρομοκρατίας. Μιλάμε και για όποιον αντιτίθεται στις ιδιωτικοποιήσεις, κλπ..

Τελευταίο θέμα. Η υποκρισία συνεχίζεται. Απευθύνομαι στην κ. Λιακούλη αλλά και στη Νέα Δημοκρατία. Δεν είναι προσωπικό. Πολιτικό είναι. Πώς αφήνετε ελεύθερες τις εταιρείες λογισμικών παρακολούθησης; Πώς; Πώς τις αφήνουν; Είναι ο ευρωπαϊκός κανονισμός 2021/821. Τι λέει; Λέει ότι επιτρέπεται η παραγωγή, η εμπορία και η διάθεση αυτών των λογισμικών.

Συμφωνήσατε; Αυτή είναι απόφαση όλων των σοσιαλδημοκρατών. Εννοώ, δηλαδή, και ΣΥΡΙΖΑ και ΠΑΣΟΚ. Ο ΣΥΡΙΖΑ έχει γίνει πελάτης τώρα πλέον στους σοσιαλδημοκράτες. Τι διαμαρτύρεστε λοιπόν; Τι διαμαρτύρεστε; Κάντε πρόταση νόμου να δούμε αν θα περάσει. Αφού το Ευρωπαϊκό Δίκαιο με δικές σας αποφάσεις υπερισχύει στο Σύνταγμα από το Εθνικό Δίκαιο.

Για το «φακέλωμα Σένγκεν» τι έχετε να πείτε, αλήθεια, εσείς και εσείς, κύριε Υπουργέ; Ποια είναι η απόφαση; Φακέλωμα όλων των πολιτών της Ευρωπαϊκής Ένωσης από δώδεκα χρονών και πάνω. Με ποια στοιχεία φακελώματος; Για να δούμε εδώ. Τα ευαίσθητα προσωπικά δεδομένα. Ποια είναι; Φυλετική-εθνική προέλευση, πολιτικά φρονήματα.

Πολιτικά φρονήματα! Μάλιστα. Δεν νομίζω να φακελώνει τη Νέα Δημοκρατία και άλλους.

Είναι, επίσης, οι θρησκευτικές και φιλοσοφικές πεποιθήσεις, η συμμετοχή σε ένωση ή σε σωματεία, η υγεία, η κοινωνική πρόνοια και ο γενετήσιος προσανατολισμός.

Κύριοι, δεν τα ξέρετε αυτά; Τι μας λέτε, λοιπόν, για ατομικά δικαιώματα και δημοκρατικά δικαιώματα;

Εσείς του ΠΑΣΟΚ δεν τα ξέρετε;

Εσείς οι συριζαίοι όχι μόνο τα ξέρετε, αλλά επικαλείστε τώρα- εδώ είναι που πραγματικά δεν παίζεστε στην απάτη- την Ευρωπαϊκή Ένωση και τα δικαιώματα επειδή έδωσε την υπόθεση Ανδρουλάκη και κάνετε την πάπια σε όλα αυτά. Και υμνείτε την Ευρωπαϊκή Ένωση και από πάνω! Να πάτε να τα πείτε σε έναν αριστερό κόσμο που τα ακούει και αηδιάζει. Αυτό το παιχνίδι παίζετε. Είναι υπόθεση της Νέας Δημοκρατίας, λέει, μόνο στην Ελλάδα γίνονται. Θα μας τρελάνετε; Εδώ, οι πάντες παρακολουθούν τους πάντες. Η Μέρκελ έκανε παράπονα στον Ομπάμα, τον μεγάλο δημοκράτη, για τη CIA και τις παρακολουθήσεις.

Τελειώνουμε, λοιπόν, με το εξής: Δεν θα περάσει έτσι σε ό,τι αφορά το ΚΚΕ. Έχετε αυταπάτες. Δεν μασάμε τίποτα. Δεν θα το αφήσουμε. Θα το συνεχίσουμε. Θα το γενικεύσουμε. Θα συνεχίσουμε τις έρευνες. Θα απευθυνθούμε στον λαό να καταλάβει το τι γίνεται και γιατί γίνεται. Θα τον καλέσουμε να μην πιστεύει στα παραμύθια σας για εκδημοκρατισμό της ΕΥΠ. Η ΕΥΠ είναι ένας μυστικός, οπλισμένος και επικίνδυνος φύλακας του συστήματος. Μπορεί να υπάρχουν και άνθρωποι που κάνουν το καθήκον τους ή υπάρχουν κιόλας. Όμως, σαν οργανισμός, σαν όργανο, είναι από τους σκληρότερους πυρήνες του κράτους. Δεν αλλάζει. Υπερασπίζεται ακριβώς αυτό το κράτος. Όταν αλλάξει η εξουσία και γίνει λαϊκή, τότε η Υπηρεσία Πληροφοριών θα υπερασπίζεται το δικαίωμα του λαού να απολαμβάνει τον πλούτο και όχι να τον κλέβουν.

Τέλος, να μη συμβιβαστεί ο λαός στη λογική: «Έλα, μωρέ, γίνονται όλα αυτά», γιατί αυτά που φαίνονται σήμερα σαν αραιά, αλλά δεν είναι, κάποτε θα γίνουν κοφτερό μαχαίρι για τα δικαιώματά του. Όμως, έχει τη δυνατότητα με το ΚΚΕ και τον αγώνα του να το τσακίσει αυτό το μαχαίρι, να το αντιπαλέψει, για να προχωρήσει στον δρόμο της λαϊκής εξουσίας.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

Όλο μου λες: «δέκα λεπτά, πέντε λεπτά, λίγα έχω» και ανεβαίνεις επάνω και μιλάς για δεκαεπτά, τρία λεπτά λιγότερα από τον Γενικό Γραμματέα.

Καλείται στο Βήμα ο κ. Διονύσιος - Χαράλαμπος Καλαματιανός από τον ΣΥΡΙΖΑ-Προοδευτική Συμμαχία και να ετοιμάζεται ο κ. Κελέτσης από τη Νέα Δημοκρατία.

Ορίστε, κύριε συνάδελφε, έχετε τον λόγο.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Κύριε συνάδελφε, μέχρι να έρθει εκείνη η ώρα, να δούμε τώρα τι κάνουμε.

Σήμερα συζητάμε στην Ολομέλεια της Βουλής για ένα κορυφαίο ζήτημα. Δεν είναι απλά μια ακόμα συζήτηση. Είναι ένα κορυφαίο ζήτημα που αφορά τα συνταγματικά δικαιώματα, το κράτος δικαίου, τα θεμέλια του πολιτεύματός μας, τα θεμέλια της δημοκρατίας μας. Είναι μια συζήτηση που αφορά την υπονόμευση της λειτουργίας του δημοκρατικού πολιτεύματος και την προσβολή των στοιχειωδών εγγυήσεων του κράτους δικαίου.

Τι λέγατε συνεχώς, κυρίες και κύριοι συνάδελφοι της Νέας Δημοκρατίας, όταν ξέσπασε αυτό το σκάνδαλο; Το έλεγε και ο κύριος Πρωθυπουργός, ο κ. Μητσοτάκης. Λέγατε: «Όλα στο φως». Τι διαπιστώνουμε όμως; Προσπαθείτε να τα κρατήσετε όλα στο σκοτάδι. Προσπαθήσατε και προσπαθείτε να ρίξετε ένα μαύρο πέπλο συγκάλυψης, αποσιώπησης, κουκουλώματος και μη απόδοσης ευθυνών. Γι’ αυτό ισχυριζόμαστε –και αποδεικνύεται- ότι υπάρχουν δύο σκάνδαλα. Το ένα είναι το σκάνδαλο των υποκλοπών και το άλλο το σκάνδαλο της συγκάλυψης.

Πάμε να τα πιάσουμε από την αρχή. Όταν ξεκίνησαν οι πρώτες αποκαλύψεις για το σκάνδαλο αυτό με την παρακολούθηση του δημοσιογράφου κ. Κουκάκη, η κυβερνητική πλειοψηφία ψήφισε τη διάταξη του άρθρου 87 του ν.4790/2021. Τι προβλέπει αυτή η αντισυνταγματική διάταξη; Προβλέπει την απαγόρευση στην Αρχή Διασφάλισης Απορρήτου Επικοινωνιών να ενημερώνει τους πολίτες που είχαν παρακολουθηθεί μετά το τέλος της παρακολούθησης. Και, βεβαίως, τους στερεί το δικαίωμα να ελέγξουν και τη νομιμότητα της παρακολούθησης.

Στη συνέχεια, στην Επιτροπή Θεσμών και Διαφάνειας, όταν ξεκίνησε η διαδικασία και συνεδρίασε, όλα τα πρόσωπα τα οποία εμπλέκονταν στην υπόθεση αρνήθηκαν να καταθέσουν οποιοδήποτε στοιχείο, επικαλούμενοι το καθήκον εχεμύθειας, το απόρρητο. Και η κυβερνητική πλειοψηφία, βεβαίως, το επέτρεψε και ας ορίζει το άρθρο 43Α του Κανονισμού της Βουλής ότι δεν υπάρχει το ζήτημα του απορρήτου ενώπιον της επιτροπής αυτής, καθώς αυτή ελέγχει τη δράση και τη λειτουργία της ΕΥΠ, και ας αποδεικνύουν όλοι οι συνταγματολόγοι ότι δεν μπορεί κανείς να επικαλεστεί το απόρρητο ενώπιον των επιτροπών της Βουλής που ελέγχουν αυτή την υπηρεσία.

Εσείς, όμως, τι λέτε, κυρίες και κύριοι συνάδελφοι; Τι ισχυρίζεστε; Ισχυρίζεστε ότι στη δημοκρατία μας υπάρχουν άβατα, σκοτεινά δωμάτια και υπηρεσίες που δεν ελέγχονται από κανέναν και από τίποτα. Λέτε ότι μπορεί η Κυβέρνηση, η εξουσία, να παρακολουθεί πολιτικούς αντιπάλους, δημοσιογράφους που ελέγχουν τα πεπραγμένα της Κυβέρνησης και άλλους πολίτες κατά το δοκούν, όποιον θέλει.

Τέτοια αυθαιρεσία, λοιπόν, τέτοια ασυδοσία, τέτοιος αυταρχισμός! Μάλλον δεν έχετε μελετήσει τον Αριστόβουλο Μάνεση που τονίζει ότι δεν είναι δυνατόν η ασφάλεια του κράτους να χρησιμοποιείται από τους κυβερνώντες ως πρόφαση για την καταπίεση των πολιτικών αντιπάλων. Προφανώς κάνετε το λάθος να συγχέετε την εθνική ασφάλεια, με την ασφάλεια της Κυβέρνησής σας. Προφανώς βρίσκεστε σε αγωνία, προφανώς βρίσκεστε σε μεγάλη σύγχυση.

Πάμε τώρα στην εξεταστική επιτροπή. Τι συνέβη εκεί; Νέα απελπισμένη προσπάθεια συγκάλυψης. Αποκλείσατε μάρτυρες που εμπλέκονται στην υπόθεση.

Πρώτος πρώτος, ο κ. Μητσοτάκης. Ο ίδιος επέλεξε να εμπλακεί. Γιατί; Γιατί ένα από τα πρώτα νομοθετήματα που έφερε η Κυβέρνησή του ήταν να υπαγάγει την αρμοδιότητα της ΕΥΠ στο Μαξίμου, στο γραφείο του, στον ίδιο δηλαδή. Ο ίδιος έθεσε τον εαυτό του σε αυτή τη θέση και πήρε και την ευθύνη προφανώς. Δεύτερος, ο κ. Δημητριάδης, ο ανιψιός του Πρωθυπουργού, που αποδέχτηκε την ευθύνη του, παραιτήθηκε και ο ίδιος ο Πρωθυπουργός, βεβαίως, επιβεβαίωσε αυτή την ευθύνη αποδεχόμενος την παραίτηση. Τρίτοι, οι εκπρόσωποι των εταιρειών που εμπλέκονται με το παράνομο λογισμικό.

Δεν επιτρέψατε να έρθουν στη Βουλή να καταθέσουν. Αρνηθήκατε και την παρουσία ακόμα και του πρώτου προσώπου που υπέστη παρακολούθηση, του κ. Κουκάκη.

Στη συνέχεια όσοι εμπλεκόμενοι μάρτυρες ήρθαν διορισμένοι από την Κυβέρνηση ουσιαστικά ισχυρίστηκαν ότι υπάρχει ξανά απόρρητο. Και η κυβερνητική πλειοψηφία ξανά δέχτηκε.

Πράγματι, λοιπόν, η κυβερνητική πλειοψηφία έκανε τα πάντα, αγωνιώδεις προσπάθειες, για να κρυφτούν τα στοιχεία και να μην υπάρξει αποδεικτικό υλικό. Και τι έρχεστε τώρα και μας λέτε; Δεν υπήρξε κάτι που να αποδεικνύει. Δεν υπήρξαν στοιχεία να αποδεικνύουν ενοχή αφού κάνατε όλα αυτά, την προσπάθεια συγκάλυψης.

Όχι, όμως, κυρίες και κύριοι συνάδελφοι. Προέκυψαν στοιχεία. Υπάρχουν επαρκείς ενδείξεις ενοχής που αποδεικνύουν τη σύνδεση της ΕΥΠ με τη χρήση του παράνομου λογισμικού «Predator». Και πώς προκύπτει αυτό; Σε όλες τις περιπτώσεις, όταν σταματούσε η επίσημη επισύνδεση από την ΕΥΠ ξεκινούσε η παρακολούθηση ή απόπειρα παρακολούθησης από το παράνομο αυτό λογισμικό. Υπάρχουν στοιχεία, επίσης, που δείχνουν ότι οι εταιρείες αυτές που το διακινούν σχετίζονται με το Μαξίμου.

Η μέγιστη απόδειξη ενοχής, όμως, είναι η προσπάθεια συγκάλυψης που κάνετε. Γιατί, λοιπόν, προσπαθείτε τόσο πολύ; Γιατί προφανώς αποδέχεστε ότι υπάρχουν ράμματα για τη γούνα σας. Και το όνειδος, το άγος, κυρίες και κύριοι συνάδελφοι, είναι ότι εσείς το αποδέχεστε. Ουσιαστικά, παίρνετε πάνω σας το σκάνδαλο των υποκλοπών, με ελάχιστες, με θαρραλέες διαφοροποιήσεις, δημόσιες τοποθετήσεις συναδέλφων Βουλευτών της Νέας Δημοκρατίας που είπαν το αυτονόητο, ότι πρέπει να ριχτεί φως σε αυτή την υπόθεση, να διαλευκανθεί αυτή η υπόθεση γιατί αφορά τη δημοκρατία μας.

Όσο όμως και να προσπαθείτε, δεν θα καταφέρετε να συσκοτίσετε αυτή τη βρώμικη υπόθεση. Σε οποιοδήποτε άλλο κράτος ευρωπαϊκό δημοκρατικό ο πρωθυπουργός μετά από αυτή την αποκάλυψη θα είχε παραιτηθεί. Εσείς, όμως, όχι. Προσπαθείτε να τον προστατεύσετε. Προσπαθείτε να πείτε ότι δεν έγινε και τίποτα. Οι αποκαλύψεις, όμως, είναι συγκλονιστικές. Τα στόματα ανοίγουν και θα ανοίξουν ακόμα περισσότερο.

Θα πρέπει να μας απαντήσετε. Αλήθεια, νομίζετε ότι οι πολίτες αδιαφορούν γι’ αυτή την προσβολή, γι’ αυτή την καταπάτηση των συνταγματικών δικαιωμάτων τους, του κράτους δικαίου της δημοκρατίας μας; Πιστεύετε ότι δεν ενδιαφέρονται γι’ αυτή τη λειτουργία παρακράτους, γι’ αυτή τη λειτουργία υποκόσμου; Όχι, κυρίες και κύριοι συνάδελφοι. Αλήθεια, πιστεύετε ότι δεν αντιλαμβάνονται οι πολίτες ότι δεν μπορεί να υπάρξει ούτε κοινωνική ούτε οικονομική ευημερία και ελευθερία όταν καταπατούνται τα συνταγματικά δικαιώματα;

Το αντιλαμβάνονται και το γνωρίζουν και έρχεται η ώρα της κρίσης, η ώρα των εκλογών που θα σας το αποδείξουν. Όλοι οι δημοκρατικοί και προοδευτικοί πολίτες θα σταθούν ανάχωμα σε αυτή την αντιδημοκρατική κατηφόρα, σε αυτή την αντιθεσμική εκτροπή. Θα εμπιστευτούν μία προοδευτική πλειοψηφία η οποία θα αποκαταστήσει τη δημοκρατική λειτουργία και θα συστήσει προανακριτική επιτροπή για να φωτίσει ακόμα περισσότερο αυτή τη δυσώδη υπόθεση και θα αποδώσει τις ευθύνες σε αυτούς που τις έχουν.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Καλαματιανέ.

Καλείται στο Βήμα ο κ. Σταύρος Κελέτσης από τη Νέα Δημοκρατία και να ετοιμάζεται ο κ. Γεώργιος Μουλκιώτης από το ΠΑΣΟΚ – Κίνημα Αλλαγής.

**ΣΤΑΥΡΟΣ ΚΕΛΕΤΣΗΣ:** Καθώς οδεύουμε προς το τέλος αυτής της συζήτησης, αλλά και της συνολικής διαδικασίας που αφορά το θέμα με το οποίο ασχολήθηκε η εξεταστική επιτροπή, νομίζω πως ένα είναι το πιο ασφαλές συμπέρασμα που βγαίνει, η υποκρισία της Αντιπολίτευσης και κυρίως της Αξιωματικής Αντιπολίτευσης.

Ο Πρωθυπουργός αμέσως με το που δημιουργήθηκε το ζήτημα και δημοσιοποιήθηκε δήλωσε ξεκάθαρα: «Ήταν λάθος». Αυτή ήταν μία στάση ξεκάθαρη η οποία μάλιστα είχε και συνέχεια με την εκκίνηση όλων εκείνων των διαδικασιών που θα φώτιζαν το θέμα.

Σήμερα ο κ. Τσίπρας ήρθε εδώ και κατηγόρησε τον κ. Μητσοτάκη για στρουθοκαμηλισμό. Όμως, δεν βρήκε τίποτα να πει για την υπόθεση Πιτσιόρλα, για την παρακολούθηση δηλαδή ενός στελέχους του, το οποίο μάλιστα γνώριζε ότι παρακολουθείται για λόγους εθνικής ασφάλειας και ως επιβράβευση τον έκανε Υφυπουργό, οπότε και σταμάτησε η παρακολούθηση. Αυτό, ειρήσθω εν παρόδω, είναι η μόνη ασφαλής κατάθεση που έγινε στην εξεταστική. Είναι το μόνο ασφαλές συμπέρασμα για παρακολούθηση που έγινε κατά τη διάρκεια των εργασιών της εξεταστικής επιτροπής. Γι’ αυτή την περίπτωση, λοιπόν, ο κ Τσίπρας δεν βρήκε να πει κουβέντα.

Επίσης, είναι υποκριτική η συζήτηση η οποία έγινε και στην επιτροπή και έγινε και σήμερα -πήρε διάσταση και σήμερα- που αφορούσε το θέμα του απορρήτου. Κατ’ αρχάς, το απόρρητο, η εχεμύθεια δηλαδή, είναι ένα υποκειμενικό δικαίωμα των δημοσίων λειτουργών που όταν εκείνοι αισθάνονται ότι είναι υποχρεωμένοι έναντι του νόμου, το επικαλούνται. Δεν μπορούσε η επιτροπή σε καμμία περίπτωση να επιβάλλει σε κανέναν και δεν είχε τα μέσα να το κάνει. Διότι πώς θα υποχρέωνε κάποιον που δήλωνε ότι εγώ δεν μπορώ να μιλήσω γι’ αυτό το θέμα λόγω του απορρήτου, να το κάνει. Θα τον μαστιγώναμε, κύριοι συνάδελφοι; Δεν μπορούσαμε να κάνουμε τίποτε. Άρα, λοιπόν, είναι ένα υποκειμενικό δικαίωμα το οποίο ο φορέας του, αν θέλει, το επικαλείται χωρίς εμείς να μπορούμε να κάνουμε κάτι. Αυτό είναι το απόρρητο.

Από κει και πέρα, βέβαια, πρέπει να σας πω -και εδώ το αναφέρω ως δεύτερο αποδεικτικό στοιχείο της υποκρισίας- ότι και εκείνοι οι μάρτυρες οι οποίοι ήρθαν στην επιτροπή και μας δήλωσαν ότι δεν αισθάνονται ότι δεσμεύονται από το απόρρητο στην επιτροπή -και αυτοί ήταν νομίζω δύο, αν δεν κάνω λάθος, οι οποίοι κατείχαν σημαντική δημόσια θέση, ο πριν και ο άλλος και σήμερα, εν ενεργεία δημόσιοι λειτουργοί- όταν ρωτήθηκαν για κρίσιμα ζητήματα και ερωτήθηκαν και από εμένα για πολύ συγκεκριμένα θέματα που αφορούσαν την υπηρεσία τους και την και την εργασία την οποία έκαναν, ο ένας χαμογέλασε και είπε ότι «δεν μπορώ να απαντήσω». Τον ρώτησα: «Επικαλείστε το απόρρητο;». Είπε: «όχι το απόρρητο, αλλά δεν μπορώ να μιλήσω γι’ αυτό το θέμα». Ο δε άλλος είπε ότι: «ήταν κοινωνικό γεγονός και συνεπώς δεν μπορώ να αναφερθώ σε αυτό».

Με λίγα λόγια, αρνήθηκαν να απαντήσουν επί της ουσίας. Στην ουσία επικαλέστηκαν το απόρρητο, χωρίς να το επικαλεστούν επίσημα. Και ερωτώ εγώ: Μήπως είναι πιο έντιμη στάση να πει κανείς εξαρχής ότι εγώ θεωρώ ότι δεσμεύομαι από το απόρρητο και δεν καταθέτω, από το να λέει, δημιουργώντας ενδεχομένως ή θέλοντας να δημιουργήσει πολιτικές εντυπώσεις, ότι εγώ δεν δεσμεύομαι από το απόρρητο, θα τα πω όλα κι όταν ερωτάται για κρίσιμα θέματα και κρίσιμα ζητήματα να μην απαντά; Νομίζω είναι πιο έντιμο και πιο σωστό το πρώτο.

Εν πάση περιπτώσει, κυρίες και κύριοι συνάδελφοι, θεωρώ ότι η συζήτηση που κάνουμε είναι πράγματι μια σημαντική, μια σοβαρή συζήτηση, θα έλεγα και μια στενάχωρη συζήτηση, γιατί αφορά θέματα που άπτονται των ατομικών δικαιωμάτων, των ατομικών ελευθεριών των πολιτών και της ίδιας της δημοκρατίας μας.

Θεωρώ, όμως, ότι η συζήτηση αυτή, εάν γίνεται χωρίς υποκρισία, εάν γίνεται με σεβασμό πραγματικά στην αλήθεια, μπορεί να είναι χρήσιμη για τη δημοκρατία μας. Η δημοκρατία μας μπορεί να βγει ενισχυμένη από αυτή τη συζήτηση.

Γιατί; Γιατί μπορούμε μέσα από αυτή να βγάλουμε συμπεράσματα για τις ατέλειες που υπάρχουν στο σύστημα λειτουργίας της Εθνικής Υπηρεσίας Πληροφοριών και να τις βελτιώσουμε, να αλλάξουμε, να κάνουμε τις τροποποιήσεις που χρειάζονται, έτσι ώστε πραγματικά να έχουμε μια υπηρεσία πληροφοριών που θα υπηρετεί τον πραγματικό σκοπό για τον οποίο υπάρχει, που είναι η εξυπηρέτηση του δημοσίου συμφέροντος, δηλαδή, η ασφάλεια στο συγκεκριμένο θέμα της χώρας με αποτελεσματικότητα αλλά και ταυτόχρονα σεβασμό των ελευθεριών και των δικαιωμάτων κάθε πολίτη.

Κλείνοντας θέλω να πω ότι μετά τη Μεταπολίτευση, κυρίες και κύριοι συνάδελφοι, η δημοκρατία μας βιώνει, θα έλεγα, την καλύτερη περίοδο δημοκρατικών ελευθεριών και εμβάθυνσης της δημοκρατίας που έχει ζήσει ποτέ η χώρα από την ίδρυση του ελληνικού κράτους. Μπορούμε πράγματι να βρούμε τις ατέλειες. Μπορούμε πράγματι να δούμε τα προβλήματα που υπάρχουν, να τα μελετήσουμε, να τα εκτιμήσουμε, να τα αναλύσουμε και να κάνουμε τις αλλαγές που χρειάζονται και τις προσαρμογές που χρειάζονται, έτσι ώστε να αποκτήσουμε μία δημοκρατία ακόμη πιο ενισχυμένη με ισορροπία στο θέμα της προστασίας των δικαιωμάτων των πολιτών, αλλά ταυτόχρονα υπηρετώντας και το εθνικό συμφέρον εκεί όπου χρειάζεται.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Κελέτση.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα δύο μαθήτριες και μαθητές και τρεις συνοδοί εκπαιδευτικοί από το 1ο Γενικό Λύκειο Σπάρτης (πρώτο τμήμα).

Η Βουλή σάς καλωσορίζει και σάς εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Είναι το σχολείο της κ. Κιούση. Η δε κουμπάρα της, η καθηγήτρια κ. Ζουρτού, έχει σύζυγο με τρία καλά: Είναι Καλαμαριώτης, Πόντιος και Παοκτσής!

Τον λόγο έχει ο κ. Γεώργιος Μουλκιώτης από το ΠΑΣΟΚ - Κίνημα Αλλαγής.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο προλαλήσας συνάδελφος και εισηγητής της Πλειοψηφίας αναφέρθηκε στις δήθεν άμεσες ενέργειες του κυρίου Πρωθυπουργού. Τελικά η αλήθεια ποια είναι; Τι αποδέχτηκε ο κύριος Πρωθυπουργός; Αποδέχτηκε ότι στις 5 Αυγούστου ήταν λανθασμένες οι ενέργειες ή αποδέχτηκε στις 8 Αυγούστου ότι ο χειρισμός υπήρξε ελλιπής; Η έννοια του ελλιπούς με την έννοια του λανθασμένου είναι πολύ διαφορετική. Άρα ποια είναι η αλήθεια; Γιατί η αλήθεια πρέπει να είναι μία κυρίες και κύριοι συνάδελφοι. Θα παρακαλούσα πολύ, κύριε Υπουργέ, να μας πείτε τι συνέβη τελικά. Λανθασμένες ή ελλιπείς ενέργειες; Γιατί αυτό εδώ ήταν μια ασάφεια πλήρης. Και αυτή είναι η λογική του κ. Μητσοτάκη εντός τριών ημερών. Άλλα έλεγε στην αρχή και άλλα στη συνέχεια.

Κυρίες και κύριοι συνάδελφοι, είναι στιγμές που στο πολιτικό βίο πρέπει να παίρνουμε τις ευθύνες επάνω μας, να αναλαμβάνουμε τη βαρύτητα των λόγων και πράξεων μας έντιμα και να είμαστε πολύ αυστηροί με τους εαυτούς μας. Και αυτό το λέω, γιατί αν κάτι έμεινε από αυτή την εξεταστική επιτροπή, που συγκροτήθηκε υποτίθεται για να διερευνήσει το σκάνδαλο των υποκλοπών, είναι ότι ενώ παρήλασαν συγκεκριμένοι μάρτυρες –επαναλαμβάνω, συγκεκριμένοι μάρτυρες- διαβάστηκαν και προσκομίστηκαν συγκεκριμένα έγγραφα, έγινε μόνο επ’ αυτών συζήτηση και δεν προέκυψε από αυτά τα συγκεκριμένα ότι πράγματι συνέτρεχε οιοσδήποτε λόγος εθνικής ασφάλειας για την άρση του απορρήτου των επικοινωνιών του Προέδρου του ΠΑΣΟΚ - Κινήματος Αλλαγής του κ. Ανδρουλάκη.

Τι προέκυψε δηλαδή; Ότι η επισύνδεση ήταν όλως παράνομη. Και αυτό κύριε Υπουργέ -επειδή είστε και νομικός- αν λάβουμε υπ’ όψιν τις ηθικές αποδείξεις που θα πει και η κ. Λιακούλη, βοά ο τόπος. Αν λάβουμε υπ’ όψιν τις ηθικές αποδείξεις που λαμβάνονται υπ’ όψιν στην ποινική δίκη, βοά ο τόπος! Δεν υπάρχει κανένα θέμα όσον αφορά τον κ. Ανδρουλάκη. Ήταν παράνομη ολωσδιόλου η επισύνδεση.

Κυρίες και κύριοι συνάδελφοι, δεν έχει πάτο το πηγάδι της κυβερνητικής υποκρισίας προκειμένου να αποσείσει άρον άρον και διά της συστημικής μιντιακής βίας το οργανωμένο κυβερνητικό σχέδιο συγκάλυψης αυτού του διερευνώμενου σκανδάλου των παράνομων παρακολουθήσεων, που αποδεικνύει και τη συνολική κουλτούρα διακυβέρνησης της Δεξιάς.

Ναι, εδώ μιλάμε για ένα δίδυμο σκάνδαλο. Αφ’ ενός μιλάμε για το σκάνδαλο της επί τρίμηνο παράνομης παρακολούθησης του τηλεφώνου του Προέδρου του ΠΑΣΟΚ του Νίκου Ανδρουλάκη από την ΕΥΠ με το καθεστώς της επισύνδεσης του κινητού τηλεφώνου του την περίοδο των εσωκομματικών εκλογών. Αλλά επίσης παράλληλα μιλάμε και για την απόπειρα παγίδευσης του κινητού τηλεφώνου με το λογισμικό «Predator». Από πού ήταν η παρακολούθηση; Από τον αρεστό του Πρωθυπουργού, από την προσωπική επιλογή του Πρωθυπουργού, από τον διορισμένο από τον ίδιον αρχηγό της Εθνικής Υπηρεσίας Πληροφοριών.

Αφ’ ετέρου για αυτό το σκάνδαλο του οργανωμένου σχεδίου συγκάλυψης, θα σας πω τι συνέβη με τέσσερις παραμέτρους. Πώς έγινε η συγκάλυψη για το απυρόβλητο του Πρωθυπουργού; Πρώτον, με τις παραιτήσεις με «θυσία» του Γενικού Γραμματέα και συγγενή του κ. Δημητριάδη αλλά και του εκλεκτού του Μεγάρου Μαξίμου διοικητή της ΕΥΠ, κ. Κοντολέοντος. Δεύτερον, με τον μιντιακό καταιγισμό περί δήθεν κλίματος τοξικότητας –ακούσατε, κλίμα τοξικότητας είναι το θέμα της δημοκρατίας και της διαφάνειας, έτσι είναι η πλειοψηφία!- αλλά παράλληλα και της νόμιμης επισύνδεσης.

Τρίτον, με τον αφελή και περίφημο ισχυρισμό του «δεν γνώριζα» του κυρίου Πρωθυπουργού. Τέταρτον, με το «παρών» που ακούστηκε από εδώ, από την πλειοψηφία περί σύστασης εξεταστικής επιτροπής. Αυτό το «παρών» ήταν ο προάγγελος των μεθοδεύσεων της πλειοψηφίας, ενώ ο Πρωθυπουργός σε διάγγελμά του είχε δηλώσει ότι συνηγορεί στη σύσταση εξεταστικής επιτροπής και όλα στο φως.

Για αυτό λέμε και ξεκαθαρίζουμε και έχουμε πολιτική άποψη ότι ο κ. Μητσοτάκης έχει την πλήρη πολιτική ευθύνη και για την αδιέξοδη συζήτηση που επακολούθησε εντός της επιτροπής της Βουλής.

Στη συνέχεια, κύριε Υπουργέ, η Νέα Δημοκρατία όχι μόνο δεν έκανε τις ουσιαστικά στοιχειώδεις ενέργειες για να διασφαλίσει την αποκάλυψη της αλήθειας, αλλά άσκησε καταχρηστικά αρμοδιότητες εντός της επιτροπής για οκτώ λόγους. Ακούσατε οκτώ λόγους. Πρώτον, επέβαλε το απόρρητο στις συνεδριάσεις της επιτροπής. Δεύτερον, απέκλεισε από την κλήση και την κατάθεση ενώπιον της επιτροπής τόσο τους πολιτικά υπεύθυνους για το εξεταζόμενο σκάνδαλο ή –να το πω αλλιώς- το υπό διερεύνηση θέμα για να μη σοκάρεστε, όσο όμως και τους υπόλοιπους απαραίτητους μάρτυρες για τη διερεύνηση της αλήθειας. Τρίτον, στέρησε την επιτροπή από την πρόσβαση σε ζωτικής σημασίας αποδεικτικό υλικό με το «όχι» της πλειοψηφίας.

Τέταρτον, αρνήθηκε τη χορήγηση στα μέλη της επιτροπής των Πρακτικών ακόμα και με το προστατευτικό υδατογράφημα με την επίκληση του απορρήτου προκειμένου να καταστήσει δύσκολο το έργο και τον έλεγχο των Πρακτικών.

Πέμπτον, ψήφισε αρνητικά, ψήφισε κατά της παραπομπής σοβαρών ζητημάτων στην Επιστημονική Επιτροπή της Βουλής προκειμένου να εκφράσει γνώμη, εκμεταλλευόμενη την πλειοψηφία και τη χωρίς αιτιολογία γνώμη και ψήφο της πλειοψηφίας.

Έκτον, αγνόησε χωρίς καμμία δικαιολογία τις προτάσεις μας που κατατέθηκαν και σαν τροπολογίες και οι οποίες ήταν αναγκαίες, ώστε να αποκατασταθεί η νομιμότητα και η διαφάνεια στη λειτουργία της Εθνικής Υπηρεσίας Πληροφοριών.

Έβδομον, αγνόησε και τις προτάσεις που είχε εισηγηθεί ο συνάδελφός μας ο κ. Χάρης Καστανίδης και στην Επιτροπή Θεσμών και Διαφάνειας και στην ολομέλεια σε σχέση με την αναγκαιότητα ενός συνολικού σχεδίου νομοθέτησης και μεταρρύθμισης για τη βελτίωση της λειτουργίας αυτής της Εθνικής Υπηρεσίας Πληροφοριών.

Όγδοον, δεν ενδιαφέρεται καν η πλειοψηφία –και να μου πείτε εάν υπάρχει αντιλογία- ούτε για την τροποποίηση του Κανονισμού της Βουλής, ώστε η εξεταστική επιτροπή της οποίας η σύσταση λαμβάνει χώρα με πρωτοβουλία της κοινοβουλευτικής Μειοψηφίας να μην τελεί όμηρος στην εξεταστική επιτροπή από τη λογική της κυβερνητικής πλειοψηφίας. Και αυτό είναι κόλαφος για τη λειτουργία αυτής της επιτροπής, διότι έπρεπε η ίδια η πλειοψηφία, αφού ήθελε το όλα στο φως και έστω με το «παρών», να το εξασφαλίσει μέσα στην επιτροπή. Και όχι μόνο δεν το εξασφάλισε, αλλά το ναρκοθέτησε για να μην ασκηθούν τα ουσιαστικά καθήκοντα τα οποία είχε η εξεταστική επιτροπή.

Είναι, κυρίες και κύριοι συνάδελφοι, ξεκάθαρο ότι η Νέα Δημοκρατία οι συνάδελφοί μας και η Κυβέρνηση απορρίπτει τα πάντα. Γιατί; Γιατί ακολουθεί πιστά ένα οργανωμένο σχέδιο αλλά και την κεντρική εντολή -επαναλαμβάνω, την κεντρική εντολή!- να μείνουν όλα στο σκοτάδι, να μη γίνει έρευνα σε κανένα επίπεδο και να υπάρξει στο απυρόβλητο το Μέγαρο Μαξίμου, ώστε να κλείσει ταχύτατα η διαδικασία.

Το βλέπετε, το είδατε, έκλεισε ταχύτατα η διαδικασία χωρίς περαιτέρω κύριο ή παρεμπίπτοντα έλεγχο σε κανένα από τα ζωτικά ζητήματα τα οποία προέκυψαν και στην επιτροπή.

Στόχος μοναδικός είναι η πάση θυσία προστασία του Πρωθυπουργού. Πώς; Με μεθοδευμένη άρνηση, με άλλοθι και το απόρρητο της κλήσης εξέτασης μαρτύρων. Τέτοιος φόβος και τέτοιος τρόμος της Πλειοψηφίας, μήπως ξεφύγει η διαδικασία από τις μεθοδεύσεις που υπήρχαν και τον εγκιβωτισμό της, που η Πλειοψηφία αρνήθηκε ακόμα και την εξέταση μάρτυρος–ακούσατε, κύριοι συνάδελφοι της Πλειοψηφίας- μέσω τηλεδιάσκεψης και ήθελε γραπτά. Πού έχει ακουστεί αυτό; Είναι υπερήφανος κάποιος από την Πλειοψηφία που αποφάσισε έτσι;

Μόνο που, κυρίες και κύριοι Βουλευτές, και μιλώ περισσότερο για τη Συμπολίτευση, το μόνο που δεν μπορεί να αποφύγει η Πλειοψηφία είναι να απαντήσει στους δημοκράτες πολίτες, που δεν δέχονται με κανέναν τρόπο να τεθούν σε ομηρία πολιτικά πρόσωπα.

Πρώτο ερώτημα: Πώς εσείς της Πλειοψηφίας ως Βουλευτές του ελληνικού Κοινοβουλίου δέχεστε να πάρετε την ευθύνη συγκάλυψης, αφήνοντας ανεξέλεγκτους όσους ευθύνονται για τη νοσηρή υπόθεση παρακολούθησης του Προέδρου του ΠΑΣΟΚ - Κινήματος Αλλαγής, του κ. Ανδρουλάκη, αντί να θωρακίζετε εσείς τη δημοκρατία; Πώς αισθάνεστε άνετα εσείς σήμερα;

Δεύτερο ερώτημα: Πώς αποδέχεστε εσείς να μην ερευνηθεί στην ουσία η παρακολούθηση του τηλεφωνικού κέντρου ενός πολιτικού κόμματος, που είναι στο Κοινοβούλιο, του Κομμουνιστικού Κόμματος Ελλάδας; Με ποιο δικαίωμα αποδεχθήκατε και αποκρύψατε και αυτό το θέμα; Οφείλετε να πείτε και να απολογηθείτε και όχι μόνο εδώ, αλλά και στον ελληνικό λαό για τη συγκεκριμένη στάση.

Τρίτο ερώτημα: Πώς αποδέχεστε να συγκαλύπτεται η άρνηση συνεργασίας προσώπων που είναι άμεσα εμπλεκόμενα, άρνηση που, επαναλαμβάνω, είναι αντίθετη και στο Σύνταγμα, αλλά και στον Κανονισμό της Βουλής.

Συνεπώς, κυρίες και κύριοι συνάδελφοι, στο όνομα του ελληνικού λαού, του Συντάγματος και της δημοκρατίας μας ας βάλει ο καθένας το χέρι στην καρδιά του και να αποφασίσει υπεύθυνα τι πρέπει να γίνει με αυτό το σκάνδαλο.

Ή μήπως δεν είναι σκάνδαλο; Ή μήπως είναι κάτι το κανονικό συμβαίνον; Μήπως θέλετε να υιοθετήσετε ότι αυτό που συνέβη με Ανδρουλάκη, με ΚΚΕ, με τον δημοσιογράφο, τον κ. Κουκάκη, είναι η κανονικότητα; Να ξεκαθαρίσουμε κάποια στιγμή εδώ, σε αυτή την Αίθουσα τι θέλετε και πού το πάτε. Ε, όχι λοιπόν, αυτά δεν ισχύουν! Γιατί σε μια δημοκρατική κοινωνία δεν περνάει η όποια προσπάθεια για να υπάρξει αντιστροφή της αλήθειας. Δεν υπάρχει αντιστροφή της αλήθειας! Η αλήθεια είναι μία και δεν παραλλάσσεται όσο και να θέλετε να την κρύψετε.

Και τέλος, κύριε Πρόεδρε, δεν υπάρχει δημοκρατία χωρίς διαφάνεια και λογοδοσία. Αυτό όμως υιοθετεί η Πλειοψηφία με το πόρισμα της.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Καλείται στο Βήμα ο κ. Βασίλειος - Πέτρος Σπανάκης από τη Νέα Δημοκρατία και να ετοιμάζεται ο κ. Τόλκας από τον ΣΥΡΙΖΑ - Προοδευτική Συμμαχία.

**ΒΑΣΙΛΕΙΟΣ – ΠΕΤΡΟΣ ΣΠΑΝΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, είχα την τύχη και την τιμή να είμαι και εγώ ένα από τα μέλη της εξεταστικής επιτροπής όχι μόνο της εξεταστικής επιτροπής για την παρακολούθηση του κ. Ανδρουλάκη, αλλά και στην προηγούμενη εξεταστική επιτροπή. Νομίζω ότι είναι υποκριτικό, είναι ψεύτικο το να ζητάει η Μειοψηφία, η Αντιπολίτευση, εξεταστική επιτροπή και να έρχεται από την πρώτη συνεδρίαση, από τα πρώτα λεπτά της συνεδρίασης της εξεταστικής επιτροπής και να θίγει το κύρος της εξεταστικής επιτροπής. Αυτό έκανε και το ΠΑΣΟΚ και ο ΣΥΡΙΖΑ κατά τη διάρκεια της εξεταστικής επιτροπής και μάλιστα σε μια συνεδρίαση το έκανε τέσσερις συνεχόμενες φορές.

Ακούστηκαν πολλά σε αυτή την Αίθουσα. Δεν θα ήθελα να πω πράγματα τα οποία έχουν λεχθεί από συναδέλφους. Όμως έξι εβδομάδες εξεταστική, πάνω από πέντε χιλιάδες σελίδες πρακτικά, μάρτυρες και εκατοντάδες ερωτήσεις από όλους τους εισηγητές και τους Βουλευτές των κομμάτων, αυτές ήταν απαντήσεις πάνω σε ένα ζήτημα. Και εγώ θα ήθελα να ρωτήσω: Μήπως τελικά μεγεθύνεται ένα θέμα το οποίο το έχουμε εξαντλήσει;

Και ας πούμε ότι τελικά η διαδικασία δεν έγινε σωστά. Ποιες ήταν οι δικές σας οι προτάσεις, που η δική μας η στάση, των Βουλευτών της Πλειοψηφίας, σας έκανε να πάει αλλού το αποτέλεσμα; Ποιες ήταν οι δικές σας προτάσεις; Μήπως, επειδή δεν καλέσαμε, για παράδειγμα, ένα στέλεχος της ΕΥΠ, που μας προτείνατε μέχρι και τον καφετζή της ΕΥΠ ή τον κούριερ του λογιστικού γραφείου μιας εταιρείας να καλέσουμε και δεν κλήθηκε -διότι αυτή είναι η πραγματικότητα- όταν έχουν κληθεί τόσοι μάρτυρες;

Μήπως μπερδέψατε την ουσία με την επικοινωνία και κάπου εκεί το χάσατε; Μήπως ψάχνετε στην Αντιπολίτευση πολιτική ατζέντα ή κρύβεστε πίσω από το πολιτικό σας αδιέξοδο και θέλετε λοιπόν να αφοσιωθείτε μονοθεματικά σε αυτό το ζήτημα, για το οποίο από την πρώτη στιγμή εμείς είπαμε ότι είναι σοβαρό και βεβαίως να γίνει εξεταστική επιτροπή; Εμείς το είπαμε ξεκάθαρα στον ελληνικό λαό, δεν κρυφτήκαμε.

Συμπεράσματα από αυτή την εξεταστική επιτροπή, γιατί μας παρακολουθεί ο ελληνικός λαός: Κακοί οι μάρτυρες που δεν απαντούσαν όπως θέλατε. Καλοί οι μάρτυρες, αν απαντούσαν σε αυτά που θέλατε. Δεν είναι έτσι. Δεν είναι έτσι, γιατί το ζήτημα ήταν συγκεκριμένο.

Ερωτήματα ευκαιρίας από την πλευρά σας. Δηλαδή, αν απαντούσε κάτι ο μάρτυρας, προσπαθούσατε μετά να κάνετε επιστροφή και κάνατε ερωτήματα ευκαιρίας.

Εμείς, κυρίες και κύριοι συνάδελφοι της Αντιπολίτευσης, κατά τη διάρκεια της εξεταστικής επιτροπής κάναμε συγκεκριμένα ερωτήματα. Και μάλιστα -και θα το πω αυτό- κατά τη διάρκεια της εξεταστικής επιτροπής, όταν πηγαίναμε να δούμε ένα έγγραφο υπογράφαμε διπλά ότι το είδαμε. Σε πολλά από αυτά τα έγγραφα δεν είχε πάει κανένας συνάδελφος της Αντιπολίτευσης να τα διαβάσει. Αλλά αοριστολογούσατε και προσπαθούσατε να πάτε στην πολιτική σκακιέρα το ζήτημα αυτό. Αυτή ήταν η αλήθεια από τη διαδικασία της εξεταστικής επιτροπής.

Όμως βγήκε και ένα άλλο συμπέρασμα. Ποιο ήταν αυτό; Αυτό το συμπέρασμα ειλικρινά δεν θα σταματήσω να το λέω από γωνιά σε γωνιά όχι μόνο της εκλογικής μου περιφέρειας, αλλά όπου κι αν βρεθώ. Η ταύτιση του ΠΑΣΟΚ με τον ΣΥΡΙΖΑ. Αυτή η ταύτιση δεν σας κρύβω ότι με προβλημάτισε, αλλά είναι μια πραγματικότητα. Είναι μια πραγματικότητα, η οποία αποτυπώθηκε σε αυτή την εξεταστική επιτροπή.

Ζητήσατε μία εξεταστική επιτροπή ξέρετε γιατί; Για να μας βάλετε μια στάμπα. Γι’ αυτό τη ζητήσατε, για κανέναν άλλον λόγο. Από την πρώτη συνεδρίαση όλα σας έφταιγαν. Άρα, λοιπόν, δεν μιλήσατε επί της ουσίας και πρέπει να το παραδεχτείτε αυτό. Είχατε έναν και μόνο στόχο, να πλήξετε τον ίδιο τον Πρωθυπουργό. Δεν τα καταφέρατε και γι’ αυτό έχετε δημιουργήσει τεράστια ζητήματα.

Ξεχνάτε, ήταν εδώ στην Αίθουσα και ο πρώην Πρωθυπουργός Γιώργος Παπανδρέου, και απευθύνομαι στους συναδέλφους του ΠΑΣΟΚ, ότι την ΕΥΠ υπό την εποπτεία του την είχε και ο Ανδρέας Παπανδρέου τη δεκαετία του 1980. Άρα, λοιπόν, τι σας ξενίζει; Τι είναι αυτό που σας προβληματίζει ως προς τη διαδικασία;

Κυρίες και κύριοι συνάδελφοι του ΠΑΣΟΚ, αδικείτε την ιστορία του κόμματός σας, αδικείτε αυτούς που σας εμπιστεύτηκαν. Σταματήστε να βλέπετε φαντάσματα επιτέλους. Εμείς δεν κρυβόμαστε, δεν φοβόμαστε, ρίξαμε φως σε αυτή την ιστορία. Δεν μας είπατε τίποτα συγκεκριμένο. Δεν είπατε τίποτα, ώστε να επιχειρηματολογήσετε. Και βέβαια είστε πολύ μακριά από τα καθημερινά προβλήματα της ελληνικής κοινωνίας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Σπανάκη, και για τον χρόνο.

Καλείται στο Βήμα ο κ. Άγγελος Τόλκας από τον ΣΥΡΙΖΑ - Προοδευτική Συμμαχία και να ετοιμάζεται ο κ. Χιονίδης από τη Νέα Δημοκρατία.

**ΑΓΓΕΛΟΣ ΤΟΛΚΑΣ:** Κύριε Πρόεδρε, κυρίες και κύριοι συνάδελφοι, όλοι οι συνάδελφοι της Νέας Δημοκρατίας σήμερα θέτουν το ερώτημα, άμεσα ή έμμεσα, ποιους ενδιαφέρει το σκάνδαλο των υποκλοπών. Αυτό περίπου θέτουν σαν ερώτημα, συνεπικουρούμενοι όλο αυτό το διάστημα και από τα δικά τους μέσα ενημέρωσης και από διάφορες δημοσκοπήσεις, οι οποίες μας είπαν ότι δεν αφορά τους Έλληνες πολίτες το σκάνδαλο υποκλοπών.

Ποιους, λοιπόν, αφορά το σκάνδαλο των υποκλοπών; Το σκάνδαλο των υποκλοπών αφορά όλο τον ελληνικό λαό, γιατί είναι η έκφανση ενός συγκεκριμένου συστήματος ελέγχου, συγκέντρωσης και κατασπατάλησης του δημόσιου πλούτου από το Μέγαρο Μαξίμου συγκεκριμένα, από χρήματα τα οποία δεν ελέγχονται, από πόρους οι οποίοι κατασπαταλώνται εις βάρος της πλειονότητας της ελληνικής κοινωνίας.

Αφορά το σκάνδαλο των υποκλοπών, επίσης, όλους τους Έλληνες πολίτες, τους κεντρώους, τους μικρομεσαίους, όσους παράγουν, όσους προσφέρουν, όσους ελπίζουν, όσους ονειρεύονται, όλους αυτούς, δηλαδή, ο κ. Μητσοτάκης θέλησε να εξαπατήσει συμπεριφερόμενος και περιφερόμενος ως δήθεν κεντρώος πολιτικός. Γιατί, κυρίες και κύριοι συνάδελφοι, αυτό αποκαλύφθηκε στην εξεταστική επιτροπή αυτή -και σε αυτή την εξεταστική επιτροπή.

Δύο βασικά συμπεράσματα: Κατ’ αρχάς η αποκάλυψη του λόγου ίδρυσης του επιτελικού κράτους. Ποιος ήταν ο σκοπός του επιτελικού κράτους, τελικά; Ήταν η συγκέντρωση σε ένα κέντρο, στο Μέγαρο Μαξίμου, με επικεφαλής τον Πρωθυπουργό και γενικό συντονιστή τον ανιψιό κ. Δημητριάδη, με άμεση μετακίνηση όλων των αρμοδιοτήτων της ΕΥΠ, των μέσων μαζικής ενημέρωσης, του διαμοιρασμού του Ταμείου Ανάκαμψης εκεί, σε αυτό, στο ίδιο κέντρο, όπου τι έγινε;

Μπούκωσαν τα μέσα μαζικής ενημέρωσης με λεφτά, για να είναι φιλικά προς την Κυβέρνηση μέσα από τη λίστα Πέτσα, μέσα από πρόσθετε ρυθμίσεις του Υπουργείου Περιβάλλοντος, μέσα από πάρα πολλούς άλλους τρόπους. Συγκέντρωσαν τον πλούτο σε λίγους και μεγάλους επιχειρηματίες, κολλητούς αυτής της Κυβέρνησης. Ελέγχουν και παρακολουθούν αντιπάλους αλλά και παράγοντες που μπορούν να απειλήσουν την Κυβέρνηση.

Και σε περίπτωση που κάτι δεν πάει καλά ή κάτι αποκαλυφθεί τυχαία; Συγκάλυψη. Συγκάλυψη με διαρροές πλούσιες και ανόητες, διαρροές ότι φταίνε όλοι οι άλλοι, εκτός από τον Πρωθυπουργό, διαρροές για να καλύψουν τον πανικόβλητο και απονομιμοποιημένο πλέον Πρωθυπουργό, ο οποίος έχει μια ψευδαίσθηση δήθεν ελέγχου. Συγκάλυψη, ώστε η διακυβέρνηση Μητσοτάκη να λαμβάνει οξυγόνο για λίγες ημέρες ακόμα εξουσίας.

Εξουσία, όμως, για έναν και μόνο σκοπό: Όχι για να φτιάξει ή να αλλάξει την Ελλάδα. Ένας είναι ο σκοπός: Ο κουμπαράς και η κατασπατάληση του κρατικού χρήματος.

Ένα δεύτερο συμπέρασμα που βγήκε από αυτή την εξεταστική επιτροπή είναι η επιβολή γενικού σιωπητηρίου ή, θα έλεγε κανείς, αναγκαστικής συναίνεσης. Σε όλη τη λειτουργία της εξεταστικής επιτροπής η Νέα Δημοκρατία επέλεξε να συσκοτίσει το σκάνδαλο των υποκλοπών, δημιουργώντας ένα νέο σκάνδαλο συγκάλυψης με την παράνομη επίκληση του απορρήτου, με άρνηση πρόσκλησης κυρίων μαρτύρων, των πολιτικών προσώπων που είχαν την ευθύνη για την ΕΥΠ και όλα όσα συνέβησαν, επιχειρηματιών που εμπλέχτηκαν στη διαδικασία όλοι αυτοί είτε με το «Predator» είτε με την παρακολούθηση, με απόκρυψη κρίσιμων εγγράφων, με προσκόμματα στη λειτουργία και τις συναινέσεις στην επιτροπή, με άρνηση κατάθεσης ακόμα και του πορίσματος σήμερα εδώ, στη Βουλή.

Εμείς ο ΣΥΡΙΖΑ - Προοδευτική Συμμαχία το καταθέσαμε και μπορεί όλος ο ελληνικός λαός να δει πλέον τι συνέβη σε αυτή την εξεταστική επιτροπή.

Ξέρετε, κύριε Υφυπουργέ, κυρίες και κύριοι συνάδελφοι, δεν αρκεί μόνο τι προβλέπει το Σύνταγμα ή τι προβλέπουν οι νόμοι για τη λειτουργία του πολιτεύματος. Απαιτείται και κρίνεται κάθε φορά και η πολιτική ευθύνη που έχει κάθε κόμμα και που αναλαμβάνει κάθε πολιτικός και κυρίως κάθε πρωθυπουργός.

Εσείς, απέναντι σε αυτή την κρίση δημοκρατίας που δημιουργήσατε, επιλέξατε να πορευθείτε με ένα μόνο αφήγημα. Σε όλους εμάς, σε όλους όσους διαμαρτυρόμαστε, σε όλους όσους ασκούμε κριτική, σε όλους εμάς που μας λέτε τοξικούς επειδή τολμάμε να πούμε άλλα πράγματα, έχετε ένα αφήγημα, ότι «έχετε πολιτικά άδικο», επειδή είμαστε αριθμητικά μειοψηφούντες. Έτσι, όμως, δεν εξελίσσεται η δημοκρατία, δεν βελτιώνεται, δεν κατακτάται η ποιότητα στη δημοκρατία.

Επιτρέψτε μου και κάποιες παρεμβάσεις, οι οποίες χρειάζονται από εδώ και μπρος και δεν τις κάνετε. Δεν τις κάνετε ούτε την κρίσιμη στιγμή που αποκαλύφθηκαν όλα αυτά.

Χρειάζεται από μία επόμενη κυβέρνηση, γιατί αυτή η Κυβέρνηση δεν μπορεί, να διασφαλιστεί η δημοκρατία από τις σοβαρές απειλές που αντιμετωπίζει με τη θέσπιση τολμηρών, διαρθρωτικών μεταρρυθμίσεων, για να οικοδομήσουμε μια πολυεπίπεδη αντιπροσωπευτική δημοκρατία. Χρειαζόμαστε τολμηρές διαρθρωτικές μεταρρυθμίσεις που διευρύνουν τη συμμετοχή αλλά και τη δημοκρατία στο Κοινοβούλιο. Χρειάζεται να καταπολεμήσουμε τη δημοκρατική παρακμή και την παραπληροφόρηση. Χρειαζόμαστε μία διαθεσμική εργασία για την καταπολέμηση της διάβρωσης της εμπιστοσύνης στη διακυβέρνηση της χώρας, που συνειδητά καλλιεργείται ως μια ευρύτερη στρατηγική από συντηρητικούς που εργάζονται εδώ και δεκαετίες να πείσουν ότι όλοι είναι ίδιοι, που την ίδια στιγμή θέλετε -γιατί και εσείς το κάνετε- να επιβάλλετε τον φόβο και την τρομοκρατία στον ελληνικό λαό, ώστε να μην ελπίζει, να μην αντιδρά, να μη διεκδικεί, να μη σας ενοχλεί.

Πρέπει να παλέψουμε για την καταπολέμηση της εγκαθίδρυσης του αυταρχισμού ως έκφρασης του νεοφιλελευθερισμού και του νεομητσοτακισμού, γιατί βλέπουμε ότι εδώ και τρία χρόνια, από το 2019 μέχρι σήμερα, ο αυταρχισμός επιλέγεται ως μέσο επιβολής εξουσίας σε πάρα πολλά επίπεδα εις βάρος της κοινωνίας και μάλιστα, των πιο κινητικών, δραστήριων και πιο παρεμβατικών κομματιών της κοινωνίας, όπως οι νέοι, οι καλλιτέχνες, οι διανοούμενοι.

Τέλος, χρειάζεται να διαμορφωθεί και έχουμε μπει μπροστά σε αυτό ως ΣΥΡΙΖΑ - Προοδευτική Συμμαχία ένα πανδημοκρατικό μέτωπο πολιτικών δυνάμεων και πολιτών. Η εθνική οικονομία και πάλι απειλείται. Τα νοικοκυριά πτωχεύουν καθημερινά. Η λαϊκή οικογένεια αποκλείεται και από την παιδεία και από την υγεία.

Σε όλα αυτά καλούνται να αντιδράσουν όλοι οι προοδευτικοί δημοκράτες πολίτες, όλοι αυτοί οι οποίοι θέλουν να απομακρύνουν τη σημερινή Κυβέρνηση. Γιατί όλα αυτά δεν είναι ζήτημα κόμματος, αλλά ζήτημα πολιτεύματος.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Τόλκα.

Καλείται στο Βήμα ο κ. Σάββας Χιονίδης από τη Νέα Δημοκρατία. Να ετοιμάζεται ο κ. Αλέξανδρος Τριανταφυλλίδης από τον ΣΥΡΙΖΑ - Προοδευτική Συμμαχία.

**ΣΑΒΒΑΣ ΧΙΟΝΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα γίνεται μια συζήτηση για ένα σοβαρό θέμα, το οποίο αφορά το αν και κατά πόσο είναι υπεύθυνοι κάποιοι. Η μία πλευρά λέει: «υπεύθυνος είναι ο Πρωθυπουργός». Αποδείχτηκε, βέβαια, από τη σύννομη λειτουργία της εξεταστικής επιτροπής ότι δεν υπάρχει καμμία σχέση για το συγκεκριμένο.

Θα ήθελα να βάλω κάποια ζητήματα σημαντικά, γιατί από αυτό το Βήμα πάρα πολλές φορές ακούστηκαν σχεδόν όλα και αυτό μπορεί να μας το πει ο κύριος Υφυπουργός, που μας άκουσε όλους με ιδιαίτερη προσοχή.

Αυτό που δεν κινδυνεύει σίγουρα είναι η δημοκρατία. Η Ελλάδα έχει μια ισχυρή δημοκρατία με τους αγώνες και την πάλη όλων μας. Γιατί όλοι αγαπούμε την πατρίδα, όλοι αγαπάμε τη δημοκρατία.

Το δεύτερο είναι ότι είμαστε όλοι ίσοι απέναντι στον έλεγχο. Και λέω ευθύς εξαρχής ξεκάθαρα, ότι δεν προβλέπεται πουθενά ότι κατ’ αρχάς το τεκμήριο της ειλικρίνειας, της αγάπης για την πατρίδα το έχουμε όλοι. Μπορεί να υπήρξαν και κάποιες περιπτώσεις και ιστορικά -δεν θέλω να αναφερθώ- που ξέφυγαν από αυτή την πορεία κάποια άτομα, είτε είχαν κάποια εξουσία είτε ήταν εκλεγμένοι είτε ανήκαν στους πολίτες.

Επομένως είναι καλό να είμαστε όλοι ίσοι απέναντι και στον νόμο και στον έλεγχο, ο οποίος υπάρχει.

Εδώ τέθηκαν δύο ζητήματα. Το πρώτο ζήτημα ήταν σε σχέση με τη νόμιμη επισύνδεση, όπως φάνηκε, στο τηλέφωνο του κ. Ανδρουλάκη, του σημερινού Προέδρου του ΠΑΣΟΚ - ΚΙΝΑΛ και τότε Ευρωβουλευτού. Το δεύτερο κομμάτι είναι για τα παράνομα λογισμικά.

Θα αρχίσω από το δεύτερο, Ω του θαύματος, ανακαλύψαμε ότι υπάρχουν παράνομα λογισμικά σε όλον τον κόσμο. Αυτά τα παράνομα λογισμικά είναι περίπου πεντακόσια. Από εκεί και πέρα, το «Predator» είναι ένα από αυτά. Ασχολείται σήμερα και η PEGA, διότι αφορά Ευρωβουλευτή. Δεν άκουσα, όμως, σήμερα να αναφέρεται η PEGA από κανέναν.

Αυτό που θέλω να τονίσω και να είναι ξεκάθαρο είναι ότι όταν χρησιμοποιείς ένα τέτοιο παράνομο λογισμικό, δεν πρέπει να είσαι σε απόσταση Bluetooth ή WiFi. Δεν είναι κάτι το οποίο πιάνει σε κοντινή απόσταση. Είναι ανεξαρτήτως αποστάσεως και χιλιομέτρων. Υπό αυτή την έννοια, θεωρώ ότι με άνεση μπορούσε ο καθένας να παρακολουθεί οποιοδήποτε τηλέφωνο, εφόσον εγκατασταθεί το παράνομο λογισμικό, και μπορεί να το παρακολουθεί από πολύ μακρινές αποστάσεις εκτός Ελλάδος ή από οπουδήποτε.

Εδώ φάνηκε ξεκάθαρα ότι πλέον δεν υπάρχει καμμία περίπτωση -το είπαν όλοι, και αυτοί που εξετάστηκαν αλλά είναι και η δήλωση της Κυβέρνησης και του Πρωθυπουργού ευθύς εξαρχής- εμείς να έχουμε σχέση με παράνομα λογισμικά. Αποδείχθηκε περίτρανα. Και λέω αποδείχθηκε, γιατί όταν σύννομα λειτουργεί ένα δικαστήριο, σύννομα λειτουργεί μια εξεταστική επιτροπή, οφείλουμε να αποδεχθούμε τα αποτελέσματά της.

Πολλές φορές συμβαίνει και στα δικαστήρια να λένε κατά πλειοψηφία. Τι σημαίνει αυτό, ότι αμφισβητούμε την ετυμηγορία του κατά πλειοψηφία; Έτσι λειτουργεί η δημοκρατία και έτσι πρέπει να είμαστε.

Όσον αφορά τώρα την Κυβέρνηση, έρχομαι στο πρώτο κομμάτι που αφορά τη νόμιμη επισύνδεση. Πράγματι, σε κυβερνητικό επίπεδο λειτουργήσαμε θεσμικά. Ήταν απολύτως ξεκάθαρος ο Κυριάκος Μητσοτάκης, ο Πρωθυπουργός, ότι, όπως σε όλα τα ζητήματα, και σε αυτό λειτουργούμε θεσμικά. Σε επίπεδο Κυβέρνησης είχαμε πράξη νομοθετικού περιεχομένου. Στη Βουλή έγινε άμεσα και ασμένως δεκτό το αίτημα να λειτουργήσει η Επιτροπή Θεσμών και Διαφάνειας. Δικαιοσύνη: Ο Υπουργός Δικαιοσύνης ζήτησε να υπάρξει προτεραιότητα στην έγκληση Ανδρουλάκη. Πολιτική ευθύνη: Φάνηκε ότι επιτέλους ήρθε η ώρα να δούμε και στην Ελλάδα κάποιους, φταίνε-δεν φταίνε, όταν έχουν την πολιτική ευθύνη, να παραιτούνται, όπως ο Δημητριάδης και όπως ζητήθηκε και η παραίτηση του διοικητού της ΕΥΠ.

Από εκεί και πέρα, είναι και η ΑΔΑΕ. Και αυτή θα την αμφισβητήσουμε; Έβγαλε και αυτή τα συμπεράσματά της, λέγοντας και κάνοντας ελέγχους εκεί όπου έπρεπε, και στις κινητές τηλεφωνίες και αλλού.

Υπό αυτή την έννοια, λοιπόν, θεωρώ ότι είναι σημαντικό. Σίγουρα όλοι έχουμε τις επιφυλάξεις. Λένε κάποιοι: «Γιατί αυτή η εισαγγελέας και όχι άλλη;». Μα, δημόσιοι λειτουργοί είναι και οι εισαγγελείς. Είναι δημόσιοι λειτουργοί αυτοί οι οποίοι είναι μέσα στην ΕΥΠ, αυτοί που υπογράφουν. Δεν τους διόρισαν ο Μητσοτάκης και ο Υπουργός, είναι διορισμένοι υπάλληλοι με τεράστια εμπειρία και ζήτησαν να γίνει μια έρευνα.

Από εκεί και πέρα, πρέπει να απαντήσουμε ευθύς εξαρχής: Σεβόμαστε τους θεσμούς και το πώς λειτουργεί ή οφείλει να λειτουργήσει ένας δημόσιος υπάλληλος ή ο οποιοσδήποτε δημόσιος λειτουργός; Πρέπει να βάζουμε ερωτηματικά και να αμφισβητούμε την αξιοπιστία των υπαλλήλων της ΕΥΠ, να αμφισβητούμε την αξιοπιστία τού κάθε εισαγγελέως ή δικαστικού λειτουργού και να δούμε τότε πού μπορούμε να φτάσουμε;

Είμαι βέβαιος ότι μπορεί να γίνει μια παραγωγική συζήτηση το επόμενο διάστημα, ώστε να μπουν ανησυχίες και να διασφαλίσουμε καλύτερες συνθήκες λειτουργίας είτε αφορά την ΕΥΠ είτε γενικότερα την κυβερνοασφάλεια είτε γενικότερα την ευαισθητοποίηση φορέων και πολιτών είτε να δούμε πώς θα υπάρχει περισσότερη διασφάλιση, ιδιαίτερα για την άρση απορρήτου σε πολιτικά πρόσωπα. Εξάλλου, ο κ. Γεραπετρίτης το ανέφερε. Μην κρούουμε, λοιπόν, ανοιχτάς θύρας. Μόλις τελειώσει η εξεταστική, είπε, ξεκινάει η διαβούλευση, για να μπορέσουμε να κάνουμε το καλύτερο δυνατό, ώστε να μπορέσουμε να έχουμε τις καλύτερες συνθήκες, γιατί ένα είναι βέβαιο: Όλοι σε αυτό το Κοινοβούλιο είμαι βέβαιος ότι θέλουμε το καλό, θέλουμε να στηρίξουμε με νύχια και με δόντια και το τελευταίο κομμάτι της δημοκρατίας, να είμαστε στην πρωτοπορία της δημοκρατίας. Αυτό κάνει η Νέα Δημοκρατία και αυτό φάνηκε από τον αξιόπιστο και θεσμικό τρόπο που αντιμετώπισε και αυτό το ζήτημα. Είμαστε εδώ, λοιπόν, να προχωρήσουμε, να κάνουμε βήματα μπροστά, πάντα με συναίνεση.

Οι φωνές ή οι μικρές ή μεγάλες αφορμές, για να βάλουμε άλλα ζητήματα, όπως ακούσαμε και πρόσφατα, για το πώς είναι η κοινωνία και το πόσο φτωχοποιείται κ.λπ., αυτά είναι για άλλες συζητήσεις. Σήμερα χρειάζεται περίσκεψη, για να δούμε πώς ακόμη περισσότερο, εφόσον χρειάζεται, θα «δέσουμε» τους θεσμούς.

Και κάτι τελευταίο. Το μεγάλο ζήτημα που βάζουμε -το έβαλα και σε προηγούμενη ομιλία μου από αυτό το Βήμα- είναι πώς θα διασφαλίσουμε τα στεγανά της ΕΥΠ. Αυτό είναι το μεγάλο ζήτημα και ήδη, απ’ όσο γνωρίζουμε όλοι, ο εισαγγελέας του Αρείου Πάγου έδωσε εντολή, ώστε να προχωρήσει άμεσα η διαδικασία, να δούμε τα στεγανά πώς μπορούν να είναι στεγανά. Γιατί η ΕΥΠ χωρίς στεγανά δεν μπορεί να σταθεί και δεν είναι δυνατόν να βρίσκονται απομαγνητοφωνημένα πρακτικά στα χέρια οποιουδήποτε τρίτου.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι οι Υπουργοί Κλιματικής Κρίσης και Πολιτικής Προστασίας, Οικονομικών, Ανάπτυξης και Επενδύσεων, Εθνικής Άμυνας, Υγείας, Εσωτερικών, Υποδομών και Μεταφορών, Ναυτιλίας και Νησιωτικής Πολιτικής, Τουρισμού, καθώς και οι Αναπληρωτές Υπουργοί Οικονομικών και Εσωτερικών κατέθεσαν σήμερα, 21-2-2022, σχέδιο νόμου: «Εθνικός Μηχανισμός Εναέριας Έρευνας και Διάσωσης «Θεοφάνης Ερμής Θεοχαρόπουλος» και διατάξεις για τη λειτουργία του Οργανισμού Αντισεισμικού Σχεδιασμού και Προστασίας».

Παραπέμπεται στην αρμόδια Διαρκή Επιτροπή.

Καλείται στο Βήμα ο κ. Αλέξανδρος Τριανταφυλλίδης από τον ΣΥΡΙΖΑ - Προοδευτική Συμμαχία και θα κλείσουμε τον κύκλο των ομιλητών με την κ. Παρασκευή Βρυζίδου από τη Νέα Δημοκρατία. Η συνεδρίαση θα κλείσει με τον Υφυπουργό.

Κύριε Τριανταφυλλίδη, έχετε τον λόγο.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, η παρούσα εξεταστική θα μείνει πραγματικά στην ιστορία ως αντιπαράδειγμα, αφού «κατάφερε» με αποκλειστική ευθύνη των Βουλευτών της Πλειοψηφίας και παρά τις συνεχείς και επίπονες προσπάθειες των Βουλευτών όλης της Αντιπολίτευσης να κάνει αυτό που δεν έκανε καμμία άλλη εξεταστική επιτροπή. Όχι μόνο δεν έριξε άπλετο φως στο σκάνδαλο των υποκλοπών-παρακολουθήσεων κοριών του «Μαξίμου Μητσοτάκη Α.Ε.», για να διαλευκάνει ποιος, πότε, πού και γιατί, όχι μόνο δεν έλυσε το γρίφο του ελληνικού Watergate, όπως το χαρακτήρισε σε ρεπορτάζ της η αμερικανική εφημερίδα «WASHINGTON POST», που είχε αποκαλύψει το ομώνυμο αμερικανικό σκάνδαλο των υποκλοπών, όχι μόνο δεν προσωποποίησε τις πολιτικές και ποινικές ευθύνες των πρωταγωνιστών του σκανδάλου, αφού αρνήθηκε το αυτονόητο της πρόσκλησης της τρόικας των παρακολουθήσεων «Μητσοτάκης – Δημητριάδης - Κοντολέων», αλλά «κατόρθωσε», δια της επιβολής της Πλειοψηφίας, να μετατρέψει το έγκλημα των παρακολουθήσεων σε δίδυμο έγκλημα υποκλοπών - συγκάλυψης, κάλυψης, απόκρυψης, συσκότισης της αλήθειας, με την επίκληση του δήθεν απόρρητου. Απόρρητο, που και ο Κανονισμός της Βουλής και ο σχετικός νόμος του 2008 ορίζει τον νόμιμο τρόπο υπέρβασής του, αλλά και πολιτικά ο πρώην Πρωθυπουργός, ο Κώστας Καραμανλής, με δημόσια παρέμβασή του ξεκαθάρισε: Η επίκληση του απορρήτου σε τέτοιες περιπτώσεις υποτάσσεται στην ανάγκη κάθαρσης του δημοσίου βίου.

Να συνεχίσουμε από εκεί που σταματήσαμε στις 26 Αυγούστου, με παρόντα τότε τον κ. Μητσοτάκη εδώ στη Βουλή. Ο Αρχηγός της Αξιωματικής Αντιπολίτευσης, απ’ αυτό εδώ το Βήμα, προέτρεψε τον κρυπτόμενο σήμερα Πρωθυπουργό, παραχωρώντας τον δικό του χρόνο, να πάρει τον λόγο και να απαντήσει στα εύλογα ερωτήματα: Γιατί παρακολουθούσε τον Νίκο Ανδρουλάκη; Ποιος ήταν ο εθνικός λόγος της παρακολούθησης του Αρχηγού του τρίτου ελληνικού κόμματος; Ποιος έδωσε την εντολή για την παρακολούθησή του;

Θέλετε να πιστέψουμε, κύριε Μητσοτάκη, ότι αυτονομήθηκαν επί έναν ολόκληρο χρόνο οι κ.κ. Δημητριάδης, Κοντολέων και Βλάχου, έβγαζαν από κοινού ή κατά μόνας εντολές παρακολουθήσεις πολιτικών και δημοσιογράφων, καταστρατηγώντας το Σύνταγμα, χωρίς να το γνωρίζει ο πολιτικά και διοικητικά προϊστάμενος της ΕΥΠ, δηλαδή εσείς;

Αφού η Κυβέρνηση δεν έχει τίποτα να κρύψει, γιατί άλλαξε τον νόμο της ΑΔΑΕ μετά από είκοσι οκτώ ολόκληρα χρόνια, αλλάζοντας τον νόμο του 1994, για να μην μπορεί να ενημερώνεται ο παρακολουθούμενος Έλληνας πολίτης;

Επειδή κανείς σας, κύριε Μητσοτάκη, δεν γνώριζε τους λόγους παρακολούθησης Ανδρουλάκη, Κουκάκη -ούτε εσείς προσωπικά, ούτε ο κ. Γεραπετρίτης- επί τη βάσει ποιων στοιχείων που δεν γνωρίζατε ισχυρίζεστε ότι η επισύνδεση ήταν νόμιμη;

Τι θα λέγατε στον κ. Ανδρουλάκη που τον καλούσατε για να τον ενημερώσετε αφού δεν γνωρίζατε;

Το κυβερνητικό «αλαλούμ» επιτείνεται από τη σχετική ανάρτηση του Κυβερνητικού Εκπροσώπου στις 5 Αυγούστου 2022. Είχε αναφέρει: Η Κυβέρνηση επεδίωξε δια του κ. Γεραπετρίτη να τον ενημερώσει πλήρως, αλλά ο κ. Ανδρουλάκης επέλεξε να μην ανταποκριθεί.

Καταθέτω στα Πρακτικά τη δήλωση του κ. Γεραπετρίτη στον «ΣΚΑΪ»:

«Κανείς μας δεν γνωρίζει τους λόγους παρακολούθησης του κ. Ανδρουλάκη».

Παρακαλώ, το καταθέτω για τα Πρακτικά.

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι από τα δύο ισχύει; Η δήλωση του κ. Γεραπετρίτη ότι κανείς δεν γνώριζε ή η δήλωση του Κυβερνητικού Εκπροσώπου που δήλωσε ότι ο κ. Γεραπετρίτης είχε καλέσει για να τον ενημερώσει πλήρως.

Ο βασιλιάς είναι γυμνός. Φως στο καθεστώς. Γιατί μιλάμε για καθεστώς και παρουσία πολιτικού υποκόσμου;

Η ΑΔΑΕ ενημερώθηκε από την ΕΥΠ πως τα ηλεκτρονικά αρχεία με τα δεδομένα της παρακολούθησης Ανδρουλάκη, Κουκάκη έχουν καταστραφεί. Πώς λέγεται αυτό εάν δεν λέγεται καθεστώς, εάν δεν λέγεται πρακτικές πολιτικού υποκόσμου; Το καθεστώς Μητσοτάκη θα απολογηθεί και για την υποκλοπή σε βάρος του Χρήστου Σπίρτζη και του ΣΥΡΙΖΑ μόνο με την εντολή του ελληνικού λαού.

Έλληνες πολίτες, είναι σαφές. Εσείς θα ψηφίσετε στις επόμενες εκλογές και για τη δέσμευσή μας να συγκροτήσουμε προανακριτική επιτροπή διερεύνησης ποινικών ευθυνών για τις υποκλοπές.

Το αλαλούμ συνεχίστηκε από τους ίδιους γαλάζιους διπρόσωπους «Ιανούς». Φως παντού, αλλά απόρρητο. Φως παντού, αλλά εάν μιλήσετε έχετε δέκα χρόνια φυλακή. Φως παντού, αλλά η ΑΔΑΕ απαγορεύεται να ενημερώνει.

Μας κυβερνά το παρακράτος, με τη σιωπή των εκατό πενήντα επτά. Εάν όμως σιωπούν, δεν ενεργούν, δεν αντιδράτε και εσείς οι πολίτες πολιτική αλλαγή, delivery διανομή κατ’ οίκον, δεν υφίσταται.

Ο τελευταίος πολίτης σε κάθε ευνομούμενη δημοκρατική πολιτεία που δικαιούται να πει «δεν γνωρίζω», είναι ο Πρωθυπουργός της και ήδη από την 1η Αυγούστου -αυτό που λέει και ο κοινός νους- είχα θέσει το δίλημμα: συμμέτοχος στις υποκλοπές ή ανίκανος να τις εμποδίσει; Επέλεξε το δεύτερο για να αποφύγει την αλήθεια του αυταπόδεικτου άμεσα ποινικά κολάσιμου πρώτου.

Δεν σας πιστεύει κανείς. Η αλαζονεία και η έπαρση του «πορφυρογέννητου» και «ανασφαλούς», του κατά δήλωση του κ. Μητσοτάκη ανήξερου και αδαούς -και γι’ αυτό ακατάλληλου για τη θέση του Πρωθυπουργού- συνεχίζει να πρωταγωνιστεί σε αυτή την ιλαροτραγωδία, που επαναφέρει δραματικά το ιστορικό ερώτημα: Ποιος κυβερνά αυτόν τον τόπο;

Για να καταλάβετε τη διαφορά του πολιτικού ήθους, της πολιτικής κουλτούρας και αντίληψης συμπεριφοράς των πολιτικών ταγών, θέλω να καταθέσω στα Πρακτικά κάτι πρόσφατο. Θα τον δει μετά από μία εβδομάδα τον Γερμανό Καγκελάριο κ. Σολτς. Ο κ. Σολτς κλήθηκε από την αρμόδια διερευνητική επιτροπή η οποία συστάθηκε και συγκροτήθηκε στον Δήμο της Περιφέρειας του Αμβούργου και πήγε δύο φορές και κατέθεσε. «Δεν έγινε τίποτα», υπογράμμισε ο κ. Όλαφ Σολτς ενώπιον της διερευνητικής επιτροπής του Κοινοβουλίου του Αμβούργου, η οποία εξετάζει ενδεχόμενη εμπλοκή του στο σκάνδαλο «Cum-Ex». Κατέθεσε σήμερα ως μάρτυρας για περισσότερο από τρεις ώρες.

Καταθέτω στα Πρακτικά το σχετικό τηλεγράφημα του Αθηναϊκού Πρακτορείου Ειδήσεων, για να ακούσουν οι Έλληνες πολίτες πώς συμπεριφέρεται ο πολιτικός ταγός που δεν έχει να κρύψει τίποτα, όταν πιστεύει στην αλήθεια, όταν είναι καθαρός ουρανός, όταν τίποτα δεν χρωστάει σε κανέναν.

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτός που χρωστάει το ξέρει πάρα πολύ καλά, γι’ αυτό και ένιωσε την ανασφάλεια ότι πρέπει να μας παρακολουθεί όλους, όλα τα πολιτικά κόμματα, όλους τους πολιτικούς εκπροσώπους, για να μην του ξεφεύγει τίποτα. Γιατί είχε γίνει η επιλογή από το 2016. Γι’ αυτό έγινε η πολιτική επιλογή, για έναν Πρωθυπουργό, για τα θελήματα των ολιγαρχών.

Κύριε Μητσοτάκη, αυτούς που παρατήσατε, δηλαδή, τον Κοντολέοντα, τον Δημητριάδη, δεν ελέγχονται πειθαρχικά και ποινικά γιατί αμέλησαν να ενημερώσουν τον προϊστάμενό τους σε ένα κορυφαίο θέμα λειτουργίας της δημοκρατίας; Θα κινηθείτε, κύριε Μητσοτάκη, πειθαρχικά και ποινικά εναντίον του Δημητριάδη και του Κοντολέοντος; Συγγνώμη, αστειεύτηκα.

Κύριε Μητσοτάκη, μία φορά γίνεται ειλικρινής η φράση: «Δεν το γνώριζα και προφανώς δεν θα το επέτρεπα ποτέ» που είπατε στο διάγγελμά σας στις 8 Αυγούστου. Η μετεμψύχωσή σας -και γι’ αυτό η ειλικρινής σας εκδοχή- θα έλεγε: Ως ο πλέον αρμόδιος πολιτικά και διοικητικά προϊστάμενος της ΕΥΠ, όχι απλώς το γνώριζα, αλλά το αποφάσισα, το συντόνισα και μάλιστα με δύο κανάλια: Και με το «Predator» -για να είμαστε σίγουροι για το αποτέλεσμα- και με τη νόμιμη επισύνδεση, για ξεκάρφωμα και ξέπλυμα. Σας χάλασε όμως τα σχέδια η αρμόδια υπηρεσία του Ευρωκοινοβουλίου.

Θα κλείσω με το παρακάτω. Το σύνολο των Καθηγητών Συνταγματικού Δικαίου: Βενιζέλος, Μποτόπουλος, Σταθόπουλος, Σωτηρέλης, Αλιβιζάτος μιλούν για διασυρμό της ερμηνείας και της εφαρμογής του Συντάγματος, μιλούν για συνταγματική εκτροπή. Ο κ. Αλιβιζάτος λέει: «Οι κυβερνήσεις παραιτούνται, όταν υπάρχουν σκάνδαλα με πρωθυπουργικές ευθύνες».

Το καταθέτω στα Πρακτικά.

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εμείς, κύριοι συνάδελφοι, ορκιστήκαμε να είμαστε πιστοί στο δημοκρατικό πολίτευμα, να υπακούμε στο Σύνταγμα, όχι να είμαστε θεατές καταστρατήγησής του από την Κυβέρνηση Μητσοτάκη. Ο Πρωθυπουργός των κοριών υπονομεύει τη συνταγματική λειτουργία του πολιτεύματος, προκαλεί ευθέως ζήτημα δημοκρατίας.

Όνειδος για την πατρίδα. Εφιάλτης για τη δημοκρατία. Μεγάλος αδερφός για τα κατοχυρωμένα συνταγματικά ατομικά δικαιώματα.

Επιτέλους τέλος! Η πολιτική ευθύνη βαραίνει τον κ. Μητσοτάκη και η ανάληψή της σημαίνει παραίτηση και εκλογές.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθήτριες και μαθητές και δύο συνοδοί από το 1ο Γενικό Λύκειο Σπάρτης (δεύτερο τμήμα).

Η Βουλή σάς καλωσορίζει.

Καλή πρόοδο.

(Χειροκροτήματα απ’ όλες τις πτέρυγες της Βουλής)

Θα κλείσουμε τον κύκλο των ομιλητών, όπως προανέφερα, με την κ. Παρασκευή Βρυζίδου από τη Νέα Δημοκρατία και στη συνέχεια θα πάρει τον λόγο ο Υφυπουργός Δικαιοσύνης κ. Γεώργιος Κώτσηρας.

**ΠΑΡΑΣΚΕΥΗ ΒΡΥΖΙΔΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, από την υπόθεση Ανδρουλάκη προέκυψε η ανάγκη να διερευνηθούν άμεσα τα σχετικά γεγονότα, αλλά κυρίως να θωρακιστεί θεσμικά το πλαίσιο των νόμιμων άρσεων απορρήτου και να ενισχυθεί η λειτουργία της Εθνικής Υπηρεσίας Πληροφοριών.

Ο Πρωθυπουργός απέναντι σε όσους, ίσως, επιθυμούσαν καθυστερήσεις και συζητήσεις μόνο για πολιτική εκμετάλλευση, προχώρησε αμέσως σε σύγκληση του Υπουργικού Συμβουλίου και στη συνέχεια στην έκδοση σχετικής πράξης νομοθετικού περιεχομένου σε άμεση ενίσχυση των θεσμικών εγγυήσεων της ΕΥΠ, σε σύγκληση της Επιτροπής Θεσμών και Διαφάνειας, σε συγκρότηση εξεταστικής επιτροπής. Τι άλλο περισσότερο θα μπορούσε να κάνει μετά από αυτή τη διαδικασία;

Επίσης, διαβιβάστηκε αίτημα από τον Υπουργό Δικαιοσύνης προς τον εισαγγελέα του Αρείου Πάγου, για εξέταση της έγκλησης του κ. Ανδρουλάκη κατά προτεραιότητα.

Υπήρξαν παραιτήσεις του Γενικού Γραμματέα του Πρωθυπουργού και του διοικητή της ΕΥΠ, σε συνέχεια ανάληψης της πολιτικής ευθύνης για όλο το ζήτημα.

Η Κυβέρνηση και ο Πρωθυπουργός Κυριάκος Μητσοτάκης είναι ξεκάθαρο ότι επιδίωκαν πάντοτε την απόλυτη αποσαφήνιση της υπόθεσης, με πλήρη θεσμικό σεβασμό και με γνώμονα τη διασφάλιση του δημοσίου συμφέροντος.

Αποδείχθηκε, με τον πλέον αναντίρρητο τρόπο, ότι η Εθνική Υπηρεσία Πληροφοριών καθ’ όλα νόμιμα προέβη στην επισύνδεση του τηλεφώνου του κ. Ανδρουλάκη. Το Σύνταγμα και οι νόμοι δεν εξαιρούν καμμία ομάδα πολιτών, ούτε τους Ευρωβουλευτές από την παρακολούθηση για λόγους εθνικής ασφάλειας, εφόσον τηρηθούν οι νόμιμες διαδικασίες, οι οποίες, στην περίπτωση αυτή, τηρήθηκαν κατά γράμμα.

Ο καθένας μπορεί να τεθεί σε καθεστώς παρακολούθησης. Καμμία δε προσωπική ανάμειξη του Πρωθυπουργού δεν προκύπτει, παρ’ ότι με πολύ κόπο, προσπάθησε η Αντιπολίτευση να εμπλέξει τον Κυριάκο Μητσοτάκη με την υπόθεση.

Όμως, όπως προέκυψε μέσα από τη διαδικασία της εξεταστικής επιτροπής και κυρίως μέσω της κατάθεσης του πρώην Διοικητή της ΕΥΠ Παναγιώτη Κοντολέοντος, ο Πρωθυπουργός ή το Γραφείο του Πρωθυπουργού ενημερώνεται μόνο με υπηρεσιακά σημειώματα για τα αποτελέσματα ερευνών στις περιπτώσεις που αυτό κρίνεται απαραίτητο και βέβαια μόνον όταν υπάρχει κάποιο σοβαρό θέμα για την εθνική ασφάλεια.

Πέραν τούτου βέβαια η Αντιπολίτευση προσπάθησε ατυχέστατα να συνδέσει τη νόμιμη επισύνδεση στο τηλέφωνο του κ. Ανδρουλάκη με την εγκατάσταση στο κινητό του του κακόβουλου λογισμικού «Predator». Οι λόγοι προφανείς. Δυστυχώς, όμως, γι’ αυτούς το εν λόγω λογισμικό δεν χρησιμοποιείται από το δημόσιο, από καμμία αρχή, από κανέναν φορέα, από καμμία υπηρεσία.

Δεν μπορεί να συνδέεται, λοιπόν, η ΕΥΠ ή οποιοσδήποτε άλλος φορέας ή υπηρεσία του δημοσίου με την απόπειρα παγίδευσης του κινητού του κ. Ανδρουλάκη. Στο πλαίσιο αυτό άλλωστε κατέθεσαν ενώπιον της εξεταστικής τόσο ο εκπρόσωπος της εταιρείας «KRIKEL» όσο και η εκπρόσωπος της «INTELEXA». Είναι φανερό ότι η Αντιπολίτευση έχει ανάγκη να καπηλευτεί τα γεγονότα. Δεν έχει άλλα επιχειρήματα και ο μεν ΣΥΡΙΖΑ ψάχνει τρόπο ώστε να αντιστρέψει το κλίμα όπου αποτυπώνεται σε όλες τις δημοσκοπήσεις στις οποίες φαίνεται η μεγάλη διαφορά με τη Νέα Δημοκρατία. Το δε ΠΑΣΟΚ νιώθει αμήχανα μπροστά στην αναστάτωση του ΣΥΡΙΖΑ σχετικά με τη λειτουργία της ΕΥΠ, παρ’ ότι οι διαδικασίες που πραγματοποιήθηκαν ήταν με το ίδιο θεσμικό πλαίσιο που και οι ίδιοι λειτούργησαν και μάλιστα πολλαπλώς και εν γνώσει του τότε Πρωθυπουργού, κ. Τσίπρα, όπως προέκυψε από την εξεταστική επιτροπή.

Κυρίες και κύριοι συνάδελφοι, προχωρήσαμε σε αυστηρότερες δικλείδες σε ό,τι αφορά τις νόμιμες επισυνδέσεις. Το αίτημα νόμιμης άρσης θα εγκρίνεται και από δεύτερο εισαγγελέα, διάταξη που είχε καταργηθεί επί ΣΥΡΙΖΑ, ενώ θεσπίζεται η υποχρέωση ακρόασης του διοικητή της ΕΥΠ. Τι άλλο αμφισβητήθηκε μέσα από όλες τις διαδικασίες; Πού ακριβώς υπάρχουν οι αντιρρήσεις; Στο θεσμικό πλαίσιο, στο εάν η κρίση του εισαγγελέα ήταν σωστή, ή αν υπήρχε σωστή εισήγηση; Όλα αυτά, λοιπόν, εάν είναι υπό αμφισβήτηση, διασφαλίζονται και με επέκταση και με περισσότερες δικλείδες ασφαλείας.

Καθίσταται σαφές ποιος επιθυμεί μεγαλύτερες και περισσότερες εγγυήσεις νομιμότητας και ποιος τις υποβάθμιζε όταν ήταν στην Κυβέρνηση. Καταδεικνύεται επίσης ποιος προσπαθεί να διερευνήσει τα γεγονότα και ποιος επιθυμεί τα θολά νερά, προκειμένου να διαδίδει διάφορες φήμες, όπως φυσικά συνέβη και με την περίπτωση του κ. Σπίρτζη, του οποίου η υποτιθέμενη παρακολούθηση αιωρούνταν εδώ και καιρό από στελέχη του ΣΥΡΙΖΑ και φυσικά δεν προέκυψε παρακολούθηση του εκ μέρους της ΕΥΠ.

Κλείνοντας, θα ήθελα να τονίσω το εξής: Η Εθνική Υπηρεσία Πληροφοριών επιτελεί μια ιδιαίτερα κρίσιμη αποστολή για την προάσπιση των εθνικών μας συμφερόντων. Σε καμμία περίπτωση δεν πρέπει να αποτελέσει η συζήτηση αυτή αφορμή για να αποδομηθεί το σπουδαίο έργο που παράγει τόσα χρόνια. Είναι μια υπηρεσία που διαφυλάσσει ζωτικά συμφέροντα της χώρας μας και οι όποιες νομοθετικές παρεμβάσεις έχουν ως μοναδικό στόχο τη θεσμική θωράκιση του μέχρι τώρα πολύ σημαντικού αυτού έργου.

Κυρίες και κύριοι συνάδελφοι, αποδείχτηκε για άλλη μια φορά πως η εμπιστοσύνη των πολιτών στην Κυβέρνηση δεν είναι τυχαία, αλλά προκύπτει από την καθαρή, σοβαρή και αποτελεσματική στάση της για όλα τα ζητήματα, αλλά κυρίως γιατί διασφαλίζει με τον καλύτερο τρόπο και τον πιο αποτελεσματικό τα εθνικά μας συμφέροντα και την αξιοπρεπή εικόνα της χώρας μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κυρία Βρυζίδου.

Και καλείται στο Βήμα ο Υφυπουργός Δικαιοσύνης κ. Γεώργιος Κώτσηρας.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Ευχαριστώ πολύ, κύριε Πρόεδρε.

Αγαπητές και αγαπητοί συνάδελφοι, μετά από μια πολύωρη κοινοβουλευτική διαδικασία ζήτησα να λάβω τον λόγο προκειμένου να θέσω τρεις άξονες παρατηρήσεων πάνω και μετά από τα συμπεράσματα που υπήρξαν σήμερα. Ακούστηκαν πάρα πολλοί συνάδελφοι, τέθηκαν πάρα πολλά ζητήματα. Νομίζω ότι ήταν μια ενδιαφέρουσα συζήτηση και νομίζω ότι μπορούμε όλοι να αξιολογήσουμε και τον τρόπο που έλαβε χώρα όλη η διαδικασία το τελευταίο χρονικό διάστημα. Μάλιστα ο Γιάννης Κεφαλογιάννης, ο Πρόεδρος της Εξεταστικής Επιτροπής, έθεσε και συγκεκριμένα το νομικό πλαίσιο και τους όρους πάνω στους οποίους βασίστηκε η λειτουργία της εξεταστικής επιτροπής και τα πορίσματα που εξεδόθηκαν και βγήκαν από τις πολυήμερες εργασίες της.

Αλλά αν μου επιτρέπετε να δώσουμε σε τρεις άξονες παρατηρήσεων, γιατί ακούστηκαν κάποια θέματα τα οποία νομίζω ότι χρήζουν μιας περαιτέρω συζήτησης.

Ακούστηκε και από τον Αρχηγό της Αξιωματικής Αντιπολίτευσης και από άλλους συναδέλφους ότι ο Πρωθυπουργός κρύβεται. Ο Πρωθυπουργός από την πρώτη στιγμή που τέθηκε το συγκεκριμένο ζήτημα στην επικαιρότητα και ήρθε στον δημόσιο διάλογο έλαβε σαφή θέση για την πορεία των ζητημάτων. Τοποθετήθηκε δημόσια. Έγινε συζήτηση στην Ολομέλεια της Βουλής παρουσία όλων των πολιτικών Αρχηγών. Δήλωσε ξεκάθαρα ότι είναι «υπέρ» της διαλεύκανσης της υπόθεσης με κάθε δυνατό θεσμικό τρόπο. Συστάθηκε η εξεταστική επιτροπή, η οποία μάλιστα είναι ένα προϊόν της τελευταίας συνταγματικής αναθεώρησης που δίνεται πράγματι ένα εύλογο και δίκαιο δικαίωμα στην εκάστοτε μειοψηφία να μπορεί να ασκεί με αυτόν τον τρόπο τον κοινοβουλευτικό έλεγχο. Η δικαιοσύνη παράλληλα πράττει αυτό που πρέπει να πράξει και θα πράξει αυτό που πρέπει να πράξει. Ο κ. Ανδρουλάκης έχει καταθέσει μηνυτήρια αναφορά, έχει ζητηθεί από τον εισαγγελέα του Αρείου Πάγου να διερευνηθούν τα θέματα των διαρροών και προφανώς όλοι έχουμε εμπιστοσύνη στην έρευνα στο μέρος που αφορά στη δικαιοσύνη.

Επίσης, κυρία Λιακούλη, δεν είναι ο Πρωθυπουργός σε ταξίδια. Είναι στο Ευρωπαϊκό Συμβούλιο και δίνει μάχη για τη χώρα, δίνει μάχη για τα συμφέροντα της χώρας, για να περάσουμε τις θέσεις μας στην ενεργειακή πολιτική. Δεν είναι σε ταξίδι, όπως αναφέρατε. Είναι σε μια πολύ σοβαρή διαδικασία από την οποία κρίνεται η ενεργειακή πολιτική της Ευρωπαϊκής Ένωσης. Θα έπρεπε να πούμε ένα μπράβο που οι θέσεις της χώρας μας σε έναν μεγάλο βαθμό αρχίζουν σιγά-σιγά και υιοθετούνται σε επίπεδο ευρωπαϊκής πολιτικής.

Επίσης, αναφέρθηκε ότι ο Πρωθυπουργός όταν βρίσκει τα σκούρα -νομίζω το ανέφερε ο Αρχηγός της Αξιωματικής Αντιπολίτευσης- κρύβεται πίσω από εξωγενείς διαδικασίες και εξωγενείς παράγοντες. Μιλάμε για τον Πρωθυπουργό, ο οποίος τον σεβασμό στις κοινοβουλευτικές διαδικασίες καθ’ όλη τη διάρκεια της τελευταίας τριετίας τον έχει δείξει με τον μέγιστο δυνατό τρόπο. Έχει απαντήσει σε εννέα επίκαιρες ερωτήσεις. Οκτώ φορές έχει έρθει στη Βουλή στη βάση της ειδικής διαδικασίας του άρθρου 142α για να ενημερώσει το Σώμα και για θέματα τα οποία ήταν πολύ σοβαρά, που πραγματικά έκριναν την καθημερινότητα των πολιτών, όπως είναι η διαχείριση της πανδημίας, όπως είναι οι οικονομικές επιπτώσεις από την πανδημία, όπως είναι τα ενεργειακά ζητήματα, όπως είναι η ποιότητα της δημοκρατίας και του δημόσιου διαλόγου, όπως είναι η διαχείριση των καταστροφικών πυρκαγιών, όπως είναι η κρίση στην Ουκρανία και οι επιπτώσεις της στην Ελλάδα, όπως είναι οι κοινωνικές πολιτικές της Κυβέρνησης και όπως ήταν και η πρόσφατη συζήτηση που έγινε στη Βουλή για τα θέματα της ακρίβειας. Έχουν γίνει επίσης τέσσερις προ ημερησίας διατάξεως συζητήσεις που διεξήχθησαν κατόπιν αιτημάτων Προέδρων Κοινοβουλευτικών Ομάδων.

Όλη αυτή η κοινοβουλευτική συμπεριφορά του Πρωθυπουργού δεν νομίζω ότι αντανακλά οποιαδήποτε απαξίωση στο Σώμα του Κοινοβουλίου, στους θεσμούς και ότι κρύβεται πίσω από τους επιστήμονες και τον κ. Τσιόδρα, όπως αναφέρθηκε. Προφανώς και όχι. Ενημέρωνε τον ελληνικό λαό, ήταν παρών ο ίδιος στο ζήτημα της πανδημίας, όπως ήταν παρών και πήραμε σαφή θέση στο θέμα της ενεργειακής κρίσης που προήλθε κατά κύριο λόγο από την εισβολή της Ρωσίας στην Ουκρανία. Δεν κρύφτηκε πίσω από κάτι. Ήταν η πραγματικότητα την οποία διαπιστώνουμε και προσπαθούμε να δώσουμε λύσεις. Πραγματικά είναι πολύ σημαντικό ότι αυτήν τη στιγμή η χώρα μας έχει θέσεις, αξιόπιστες και υπεύθυνες, οι οποίες περνάνε σε επίπεδο ευρωπαϊκών πολιτικών. Οπότε προφανώς και ο Πρωθυπουργός ούτε κρύφτηκε, ούτε απαξίωσε τους θεσμούς. Αντιθέτως ήταν παρών σε όλα τα δύσκολα και κρίσιμα ζητήματα που τέθηκαν στον πολιτικό διάλογο, έδωσε απαντήσεις και προσπαθεί να δώσει λύσεις σε πολύ σύνθετα ζητήματα.

Υπήρχε ένα δεύτερο ζήτημα για το οποίο έγινε μεγάλη συζήτηση. Μάλιστα ακούστηκαν και κάποιες ακραίες εκφράσεις για αλλοίωση βασικών αρχών του δημοκρατικού πολιτεύματος, για την ποιότητα της δημοκρατίας και του κράτους δικαίου.

Προσπαθούν κάποιοι να παρουσιάσουν τη χώρα ως τον αποδιοπομπαίο τράγο ή το μαύρο πρόβατο σε ορισμένα ζητήματα που αφορούν το κράτος δικαίου και τα ανθρώπινα δικαιώματα στην Ευρωπαϊκή Ένωση. Και καλώς το Ευρωπαϊκό Κοινοβούλιο κάνει την έρευνά του. Δεν την κάνει μόνο για την Ελλάδα. Κάνει ένα πλήθος ερευνών και η πολιτεία θα κληθεί να συμμετάσχει σε οποιαδήποτε διαβούλευση και αξιολόγηση υπάρξει. Δεν έχετε εσείς μόνο Ευρωβουλευτές, κυρία Λιακούλη. Υπάρχουν Ευρωβουλευτές όλων των κομμάτων. Συμμετέχουν στις διαδικασίες. Η Κυβέρνηση όπου κληθεί, συμμετέχει στις αξιολογήσεις.

Η χώρα μας όμως κάθε χρόνο αξιολογείται βάσει συγκεκριμένων μηχανισμών όπως ο μηχανισμός της Ευρωπαϊκής Ένωσης για το κράτος δικαίου. Από τον μηχανισμό αυτόν και από τις διαπιστώσεις που υπάρχουν στις εκθέσεις του φαίνεται ότι η χώρα τα τελευταία χρόνια έχει μια σημαντική πρόοδο στο θέμα των συνθηκών και των δεδομένων για το κράτος δικαίου στην Ελλάδα σε ό,τι αφορά στη διαφάνεια βάσει της Εθνικής Αρχής Διαφάνειας που υπάρχει, της λογοδοσίας, βάσει του ενοποιημένου σχεδίου κυβερνητικής πολιτικής, της νομοθεσίας για το λόμπινγκ, το εθνικό σχέδιο για την καταπολέμηση της διαφθοράς, τη βελτίωση των συνθηκών απονομής δικαιοσύνης, τη νομοθεσία για το Ελεγκτικό Συνέδριο, τον εκσυγχρονισμό της Εθνικής Σχολής Δικαστών, τον εκσυγχρονισμό βασικών κωδίκων της νομοθεσίας μέσω των οποίων περνάει η εφαρμογή βασικών δεδομένων για το κράτος δικαίου, την κωδικοποίηση της νομοθεσίας, τη βελτίωση της νομοθέτησης στη χώρα μας τα τελευταία χρόνια. Σε ό,τι αφορά στα ανθρώπινα δικαιώματα υπάρχουν επτά ή οκτώ εθνικά σχέδια δράσης αυτήν την περίοδο για πρώτη φορά στη χώρα σε πολύ ευαίσθητα ζητήματα, όπως είναι τα δικαιώματα των παιδιών, θέματα ισότητας, ζητήματα της κοινότητας ΛΟΑΤΚΙ+, ζητήματα που αφορούν το ευαίσθητο κομμάτι της σεξουαλικής κακοποίησης, ζητήματα που αφορούν τη νεολαία, ζητήματα που αφορούν τη δημόσια υγεία.

Είναι η πρώτη φορά που η χώρα μας έχει μία τόσο διευρυμένη βάση συζήτησης πάνω σε θέματα ανθρωπίνων δικαιωμάτων και κράτους δικαίου. Και αυτά δεν τα λέω εγώ. Διαπιστώνονται από την επίσημη έκθεση της Ευρωπαϊκής Επιτροπής για το κράτος δικαίου την οποία ο Πρωθυπουργός ανέφερε προ ημερών αλλά δεν βλέπω να τη λαμβάνετε υπ’ όψιν.

Δυστυχώς παρουσιάζετε την εικόνα της χώρας αναντίστοιχη με την πραγματικότητα. Και αυτό είναι επικίνδυνο να το κάνουμε. Άλλο η πολιτική κριτική και άλλο να παρουσιάζουμε δεδομένα τα οποία δεν έχουν αντιστοιχία με την πραγματικότητα. Η έκθεση του κράτους δικαίου έχει επισημάνσεις για τη χώρα μας όπως έχει για όλες τις χώρες. Κάθε Κυβέρνηση οφείλει να προσπαθεί να βελτιώνει τη νομοθεσία της προκειμένου να φτάνουμε σε ένα καλύτερο επίπεδο και να προσπαθούμε για τη βελτίωση των δημοκρατικών θεσμών. Αυτό κάνουμε. Αλλά η έκθεση του κράτους δικαίου έχει πολύ σαφώς αποτυπωμένη τη βελτίωση της χώρας μας σε θέματα κράτους δικαίου. Την καταθέτω στα Πρακτικά εκ νέου για να υπάρχει.

(Στο σημείο αυτό ο Υφυπουργός Δικαιοσύνης κ. Γεώργιος Κώτσηρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Οπότε, ναι, καλώς γίνονται όλες οι διαδικασίες. Είμαστε ανοιχτοί σε κάθε διαδικασία αξιολόγησης, σε κάθε διαδικασία ελέγχου, όπως γίνονται και ετήσιες αναφορές από τον Οργανισμό Θεμελιωδών Δικαιωμάτων της Ευρωπαϊκής Ένωσης που επίσης είναι θετικές για τη χώρα μας και επίσης δείχνουν την πρόοδο πάνω σε τέτοια ζητήματα. Μην παρουσιάζουμε, λοιπόν, μια εικόνα τελείως διαφορετική και αναντίστοιχη με την πραγματικότητα προκειμένου να αποκομίσουμε πολύ πρόσκαιρα κομματικά οφέλη.

Η Κυβέρνηση όλη αυτή τη διαδικασία αναφέρει ρητά ότι δεν τη βλέπει ως έναν τρόπο μικροκομματικής συζήτησης και εκμετάλλευσης η οποία δεν θα οδηγήσει πουθενά. Το θέμα είναι όλη αυτή η συζήτηση που έγινε και η θεματική που αναπτύχθηκε, να αφήσει κάτι θετικό για τον τόπο και για την επόμενη μέρα. Να δούμε τις παθογένειες που υπήρξαν και να προσπαθήσουμε να τις βελτιώσουμε. Να δούμε τι κενά υπήρξαν στο θεσμικό πλαίσιο που ανέφερε ο ίδιος ο Πρωθυπουργός από την πρώτη τοποθέτηση και να προσπαθήσουμε να το βελτιώσουμε. Γι’ αυτόν τον λόγο το επόμενο χρονικό διάστημα θα έρθει συγκεκριμένη νομοθετική πρωτοβουλία σε έναν άξονα ζητημάτων η οποία θα θέτει συγκεκριμένα ζητήματα τα οποία χρήζουν βελτίωσης και τα οποία χρήζουν βελτίωσης νομοθεσίας προκειμένου να πάμε στην επόμενη μέρα με έναν υγιή τρόπο, με έναν παραγωγικό τρόπο και να μπορέσουμε να αφήσουμε ένα σοβαρό αποτύπωμα απ’ όλη αυτή τη διαδικασία.

Αυτές, λοιπόν, οι προτάσεις θα αφορούν, πρώτον, την ενίσχυση του πλαισίου νόμιμης άρσης απορρήτου για τα πολιτικά πρόσωπα.

Δεύτερον, θα αφορούν στις αλλαγές στο εσωτερικό της Εθνικής Υπηρεσίας Πληροφοριών για την ενίσχυση του εσωτερικού ελέγχου, της διαφάνειας, της εξωστρέφειας και της εκπαίδευσης του ανθρώπινου δυναμικού.

Τρίτον, θα αφορούν στις διαδικασίες σε σχέση με την εμπορία προς ιδιώτες λογισμικών παρακολούθησης. Θα γίνουν ενδεχομένως και παρεμβάσεις πάνω στις οικείες διατάξεις του ποινικού κώδικα που αφορούν αυτά τα ζητήματα προκειμένου να μπορέσουμε να έχουμε μια πιο σύγχρονη νομοθεσία σε ένα υπαρκτό πρόβλημα παγκοσμίως στο οποίο η εθνική νομοθεσία πρέπει να ανταποκριθεί.

Τέταρτον, παρεμβάσεις στο πλαίσιο της νομοθεσίας για την προστασία προσωπικών δεδομένων. Εκεί θα χρειαστεί ενδεχομένως μια τροποποίηση του υφιστάμενου πλαισίου του ν.4624/2019 προκειμένου να θωρακίσουμε ακόμη περισσότερο την προστασία των προσωπικών δεδομένων όπου δημιουργήθηκαν ενδεχομένως θέματα ατελειών του νομικού πλαισίου.

Πέμπτον, στην ενίσχυση της ΑΔΑΕ προκειμένου να επιτελεί με τον καλύτερο δυνατό τρόπο τον συνταγματικό της ρόλο.

Έκτον, θα υπάρχει δημιουργία φορέα κυβερνοασφάλειας προκειμένου να λειτουργεί συντονιστικά σε ζητήματα που έχουν να κάνουν με την κυβερνοασφάλεια. Είναι ένα πολύ σύνθετο ζήτημα.

Έβδομον, θα υπάρξει μια επαναξιολόγηση του θεσμικού πλαισίου γνωστοποίησης στο υποκείμενο σε περιπτώσεις όπως είναι το περιοριστικό μέτρο της άρσης απορρήτου.

Όγδοον, θα υπάρξει πολιτική προστασίας για τις ψηφιακές απειλές, ώστε να προστατεύσουμε κρίσιμες υποδομές της χώρας ενώ, ένατον, θα δοθεί έμφαση στην ευαισθητοποίηση πολιτών και φορέων προκειμένου να μπορέσουμε μέσω μιας καλύτερης εκπαίδευσης να φτάσουμε σε ένα καλύτερο αποτέλεσμα σε σχέση με τη χρήση τεχνολογικών συσκευών και εφαρμογών.

Όλα αυτά θα γίνουν το αμέσως επόμενο χρονικό διάστημα. Η Κυβέρνηση είναι ανοιχτή σε οποιαδήποτε πρόταση η οποία είναι συμβατή με ένα πλαίσιο καλύτερης λειτουργίας του θεσμικού πλαισίου διότι θα πρέπει πράγματι όπως το έχει πει από την αρχή ο ίδιος ο Πρωθυπουργός να δούμε τις παθογένειες που υπάρχουν στο πλαίσιο και να προσπαθήσουμε να τις βελτιώσουμε. Γιατί αυτή είναι η υγεία της δημοκρατίας, του κοινοβουλευτικού διαλόγου. Να μπορέσουμε να προχωρήσουμε στην επόμενη μέρα και να αντιμετωπίσουμε τις προκλήσεις.

Αγαπητές και αγαπητοί συνάδελφοι, δεν θέλω να καταχραστώ τον χρόνο δεδομένης της κόπωσης όλων μας από τη σημερινή ημέρα. Η χώρα έχει μπροστά της να αντιμετωπίσει πολλές προκλήσεις. Έχει να αντιμετωπίσει προκλήσεις οι οποίες είναι σύνθετες. Η Κυβέρνηση αυτή έχει δείξει ότι αντιμετωπίζει τις κρίσεις με τη μέγιστη δυνατή επάρκεια. Έχει δείξει ότι μπορεί να συνδυάσει την αντιμετώπιση των κρίσεων με την προώθηση ενός μεταρρυθμιστικού έργου το οποίο είναι χρήσιμο για την κοινωνία και για τη βελτίωση της καθημερινότητας του Έλληνα πολίτη. Κρίσιμη πράγματι είναι και η βελτίωση των συνθηκών του κράτους δικαίου και της προστασίας των ανθρωπίνων δικαιωμάτων. Και γι’ αυτόν τον λόγο όλες οι προτάσεις που σας προανέφερα βασίζονται πάνω στην αναγκαία ενίσχυση του θεσμικού πλαισίου προκειμένου να διασφαλίζεται ο πολύ σημαντικός ρόλος της Εθνικής Υπηρεσίας Πληροφοριών με την παράλληλη προφανώς διασφάλιση των δικαιωμάτων όλων. Είναι ένα πολύ κρίσιμο ζήτημα το οποίο η Κυβέρνηση έχει πραγματική βούληση να το βελτιώσει και να μπορέσει να φτάσει παραγωγικά στην επόμενη μέρα μη όντας αγκιστρωμένη σε μικροπολιτικές και μικροκομματικές αναταράξεις οι οποίες δεν έχουν πραγματικό αντίκτυπο στην ελληνική κοινωνία.

Αναρωτήθηκε ο κ. Εμμανουηλίδης, αν δεν κάνω λάθος, χαριτολογώντας: «Ποιος κυβερνάει αυτόν τον τόπο;». Τον τόπο τον κυβερνάει ο Κυριάκος Μητσοτάκης. Ευτυχώς τον κυβερνά η Κυβέρνηση της Νέας Δημοκρατίας η οποία έχει ανταποκριθεί σε πολύ δύσκολες συνθήκες. Με την εμπιστοσύνη του ελληνικού λαού όταν έρθει εκείνη η ώρα θα αξιοποιήσει όλη αυτή την εμπειρία αυτού του διαστήματος προκειμένου να μπορέσουμε να προχωρήσουμε σε μια καλύτερη Ελλάδα, σε μια παραγωγική Ελλάδα, σε μία Ελλάδα που θα σέβεται το κράτος δικαίου και τους θεσμούς. Σε μια Ελλάδα που θα πηγαίνει μπροστά και όχι πίσω.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υφυπουργέ.

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε θα ήθελα τον λόγο.

**ΠΡΟΕΔΡΕΥΩΝ (Απόστολος Αβδελάς):** Κυρία Λιακούλη, έκανε προηγουμένως ο κ. Κυρανάκης επίθεση στο κόμμα και επειδή είναι η μέρα σας σήμερα άφησα τον κ. Μπιάγκη να μιλήσει, παρ’ όλο που δεν είχε το δικαίωμα.

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε, είμαστε και η επισπεύδουσα παράταξη. Μια διευκρίνιση μόνο.

**ΠΡΟΕΔΡΕΥΩΝ (Απόστολος Αβδελάς):** Γι’ αυτό ακριβώς.

Ορίστε, έχετε τον λόγο για μια διευκρίνιση.

**ΕΥΑΓΓΕΛΙΑ ΛΙΑΚΟΥΛΗ:** Με πολύ σεβασμό στον κύριο Υπουργό, θα ήθελα να κάνω μια διευκρίνιση.

Αναφερθήκατε δύο φορές στο πρόσωπό μου, κύριε Υπουργέ, προσέξατε πολύ την ομιλία μου και σας ευχαριστώ πάρα πολύ.

**ΠΡΟΕΔΡΕΥΩΝ (Απόστολος Αβδελάς):** Δεν σας προσέβαλε, όμως, για να μιλήσουμε επί προσωπικού.

**ΕΥΑΓΓΕΛΙΑ ΛΙΑΚΟΥΛΗ:** Θα μιλήσω συγκεκριμένα, κύριε Πρόεδρε, για να καταγραφεί στα Πρακτικά, δεν θα μακρηγορήσω.

Στο σημείο που αναφερθήκατε στη δικιά μας τοποθέτηση -εισήγηση και είπατε ότι πρέπει να είμαστε πολύ προσεκτικοί και να μην εκθέτουμε τη χώρα, αυτό το εκλαμβάνω ως μία σαφή αιχμή, διότι στο εξωτερικό είμαστε καλά και το κράτος δικαίου λειτουργεί κ.λπ..

Κύριε Υπουργέ, παροικούμε την Ιερουσαλήμ. Εδώ είμαστε, στον ίδιο γαλαξία. Για όνομα του Θεού. Πριν από λίγες ημέρες, δημοσιεύθηκε μια έκθεση - κόλαφος για το κράτος δικαίου από το Govwatch, το οποίο φαντάζομαι ότι είδατε κι εσείς, δεν το είδαμε μόνο εμείς.

Και επειδή τυγχάνει αυτόν τον καιρό να το μελετάμε, κύριε Υπουργέ, για το επιτελικό σας κράτος, για τις τροπολογίες, για την καλή νομοθέτηση, νομίζω ότι στο σπίτι του κρεμασμένου δεν πρέπει να μιλάτε για σκοινί, διότι σε λίγο έρχονται τα πιο δύσκολα για εσάς ερωτήματα στα οποία πρέπει να απαντάτε…

**ΠΡΟΕΔΡΕΥΩΝ (Απόστολος Αβδελάς):** Κλείστε το εδώ, γιατί δεν υπήρχε προσωπικό ούτε κάνατε διευκρίνιση.

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε, σε προσωπικό επίπεδο –γιατί ξέρετε, δεν καταχρώμαι, ποτέ δεν το κάνω αυτό- όταν θα μας κρίνετε κι εσείς πολιτικά, κύριε Υπουργέ, θα απαντάτε στους πολιτικούς ισχυρισμούς μας. Δεν θα λέτε ποτέ ότι εμείς δια της πολιτικής μας κριτικής οδηγούμε τη χώρα και την εκθέτουμε σε ευρωπαϊκό ή διεθνές επίπεδο. Μακριά από εμάς αυτό.

Μην χρησιμοποιείτε, όμως, αυτήν τη μέθοδο, επαναλαμβάνω, ειδικά σε μία υπόθεση στην οποία έχετε εκτεθεί παντοιοτρόπως. Και εδώ και έξω και παντού.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Κύριε Πρόεδρε, θα ήθελα να απαντήσω.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Λιακούλη.

Ορίστε, κύριε Κώτσηρα, έχετε το λόγο.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Κυρία Λιακούλη, εγώ είπα ότι κάνατε πολλές αναφορές στο θέμα της έρευνας που γίνεται σε ευρωπαϊκό επίπεδο. Και σας εξήγησα ότι καλώς γίνεται οποιαδήποτε έρευνα και για οποιαδήποτε χώρα. Γιατί δεν είναι μόνο η Ελλάδα, αξιολογούνται τα θέματα των λογισμικών, όπως ξέρετε, σε αρκετές χώρες αλλά δεν παύει η επίσημη έκθεση της ευρωπαϊκής επιτροπής -η οποία δεν βγαίνει έτσι, έρχονται εκπρόσωποί της, βλέπουν εκπροσώπους Υπουργείων, βλέπουν ΜΚΟ, βλέπουν εκπροσώπους φορέων και συλλογικοτήτων- για τη χώρα μας δείχνει ότι υπάρχει πρόοδος τα τελευταία χρόνια. Όταν λοιπόν σε μια χώρα που έχει πρόοδο τα τελευταία χρόνια -με τις επισημάνσεις που έχει και πρέπει να τις αξιολογήσουμε και να τις υιοθετήσουμε, προφανώς- και αποτυπώνεται στον πιο επίσημο μηχανισμό αξιολόγησης του κράτους δικαίου στην Ελλάδα, το να παρουσιάζει οποιοσδήποτε τη χώρα σε μία αναντίστοιχη κατάσταση με την πραγματικότητα και με τον διαπιστωμένο έλεγχο που έχει γίνει από τους αρμόδιους φορείς, θεωρώ, πραγματικά, ότι δεν κάνει καλό και δεν ωφελεί τα συμφέροντα της χώρας.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κυρίες και κύριοι, κηρύσσεται περαιωμένη η συζήτηση η οποία διεξήχθη σύμφωνα με το άρθρο 148 του Κανονισμού της Βουλής, επί του κατατεθέντος πορίσματος της Εξεταστικής Επιτροπής με θέμα: «Εξέταση της υπόθεσης παραβίασης του απορρήτου των επικοινωνιών του Προέδρου του ΠΑΣΟΚ - Κινήματος Αλλαγής και Ευρωβουλευτή κ. Νίκου Ανδρουλάκη από την Εθνική Υπηρεσία Πληροφοριών (ΕΥΠ) ή και από άλλα φυσικά ή νομικά πρόσωπα, την επιβεβαιωμένη απόπειρα παγίδευσης του κινητού του με το κακόβουλο λογισμικό «Predator», την παράνομη χρήση αυτού στην ελληνική επικράτεια και την έρευνα για την ύπαρξη ευθυνών του Πρωθυπουργού κ. Κυριάκου Μητσοτάκη και κάθε άλλου εμπλεκόμενου φυσικού ή νομικού προσώπου», που ανακοινώθηκε στην Ολομέλεια της Βουλής στις 13 Οκτωβρίου 2022.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 19.13΄ λύεται η συνεδρίαση για τη Δευτέρα 24 Οκτωβρίου 2022 και ώρα 16.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**