(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΙΣΤ΄

Τετάρτη, 26 Οκτωβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το Δημοτικό Σχολείο Λεΐκων Μεσσηνίας, το Γυμνάσιο Γαστούνης Ηλείας και από το 39ο Δημοτικό Σχολείο Λάρισας, σελ.   
3. Η Ειδική Μόνιμη Επιτροπή Κοινοβουλευτικής Δεοντολογίας καταθέτει την Έκθεσή της στην αύξηση της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτού, σελ.   
4. Επί διαδικαστικού θέματος, σελ.   
5. Επί προσωπικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Δευτέρας 31ης Οκτωβρίου 2022, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Ενσωμάτωση της Οδηγίας (ΕΕ) 2019/944 του Ευρωπαϊκού Κοινοβουλίου και του Συμβουλίου της 5ης Ιουνίου 2019 σχετικά με τους κοινούς κανόνες για την εσωτερική αγορά ηλεκτρικής ενέργειας και την τροποποίηση της Οδηγίας 2012/27/ΕΕ και άλλες περιβαλλοντικές διατάξεις», σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ., σελ.   
ΒΙΤΣΑΣ Δ., σελ.

ΚΑΚΛΑΜΑΝΗΣ Ν., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΡΑΜΑΚΗΣ Ε. , σελ.   
 ΑΘΑΝΑΣΙΟΥ Χ. , σελ.   
 ΒΙΛΙΑΡΔΟΣ Β. , σελ.   
 ΒΙΤΣΑΣ Δ. , σελ.   
 ΓΚΟΚΑΣ Χ. , σελ.   
 ΚΑΚΛΑΜΑΝΗΣ Ν. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΜΑΝΩΛΑΚΟΥ Δ. , σελ.   
 ΜΠΟΥΚΩΡΟΣ Χ. , σελ.   
 ΠΑΠΑΔΗΜΗΤΡΙΟΥ Χ. , σελ.   
 ΠΕΡΚΑ Θ. , σελ.   
 ΣΑΚΟΡΑΦΑ Σ. , σελ.   
 ΣΚΟΥΡΛΕΤΗΣ Π. , σελ.   
 ΣΚΡΕΚΑΣ Κ., σελ.   
  
Β. Επί προσωπικού θέματος:  
 ΠΑΠΑΔΗΜΗΤΡΙΟΥ Χ. , σελ.   
  
Γ. Επί του σχεδίου νόμου του Υπουργείου Περιβάλλοντος και Ενέργειας:  
 ΑΒΡΑΜΑΚΗΣ Ε. , σελ.   
 ΑΛΕΞΟΠΟΥΛΟΥ Α. , σελ.   
 ΑΠΟΣΤΟΛΟΥ Ε. , σελ.   
 ΑΡΣΕΝΗΣ Κ. , σελ.   
 ΒΙΛΙΑΡΔΟΣ Β. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΓΙΑΝΝΟΥΛΗΣ Χ. , σελ.   
 ΓΡΗΓΟΡΙΑΔΗΣ Κ. , σελ.   
 ΚΑΛΛΙΑΝΟΣ Ι. , σελ.   
 ΚΑΡΑΓΙΑΝΝΗΣ Γ. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΤΡΙΝΗΣ Μ. , σελ.   
 ΚΑΦΑΝΤΑΡΗ Χ. , σελ.   
 ΜΑΝΩΛΑΚΟΥ Δ. , σελ.   
 ΜΕΛΑΣ Ι. , σελ.   
 ΜΠΟΥΚΩΡΟΣ Χ. , σελ.   
 ΜΠΟΥΜΠΑΣ Κ. , σελ.   
 ΜΠΟΥΤΣΙΚΑΚΗΣ Χ. , σελ.   
 ΜΥΛΩΝΑΚΗΣ Α. , σελ.   
 ΠΑΠΑΔΗΜΗΤΡΙΟΥ Χ. , σελ.   
 ΠΑΠΑΘΑΝΑΣΗΣ Ν. , σελ.   
 ΠΕΡΚΑ Θ. , σελ.   
 ΠΟΥΛΑΣ Α. , σελ.   
 ΣΚΟΥΡΛΕΤΗΣ Π. , σελ.   
 ΣΚΡΕΚΑΣ Κ. , σελ.   
 ΣΥΡΙΓΟΣ Ε. , σελ.   
 ΤΑΡΑΝΤΙΛΗΣ Χ. , σελ.   
 ΦΑΜΕΛΛΟΣ Σ. , σελ.   
 ΦΩΤΙΟΥ Θ. , σελ.   
 ΧΡΗΣΤΙΔΟΥ Ρ. , σελ.

Δ. ΠΑΡΕΜΒΑΣΕΙΣ:

ΡΟΥΣΟΠΟΥΛΟΣ Θ., σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΙΣΤ΄

Τετάρτη 26 Οκτωβρίου 2022

Αθήνα, σήμερα στις 26 Οκτωβρίου 2022, ημέρα Τετάρτη και ώρα 13.15΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 25-10-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΙΕ΄ συνεδριάσεώς του, της Τρίτης 25 Οκτωβρίου 2022, σε ό,τι αφορά την ψήφιση στο σύνολο του σχεδίου νόμου: «Αναμόρφωση και εκσυγχρονισμός Σωφρονιστικού Κώδικα - Τροποποιήσεις στον ν.2776/1999 και άλλες διατάξεις»)

Πριν ξεκινήσουμε, επιτρέψτε μου πρώτα να ανακοινώσω ότι η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτού.

Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαοκτώ μαθητές και μαθήτριες και δύο εκπαιδευτικοί συνοδοί τους από το Δημοτικό Σχολείο Λεΐκων Μεσσηνίας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Εισερχόμαστε στη συμπληρωματική ημερήσια διάταξης της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Ενσωμάτωση της Οδηγίας (ΕΕ) 2019/944 του Ευρωπαϊκού Κοινοβουλίου και του Συμβουλίου της 5ης Ιουνίου 2019 σχετικά με τους κοινούς κανόνες για την εσωτερική αγορά ηλεκτρικής ενέργειας και την τροποποίηση της Οδηγίας 2012/27/ΕΕ και άλλες περιβαλλοντικές διατάξεις».

Η Διάσκεψη των Προέδρων αποφάσισε στη συνεδρίασή της στις 10 Οκτωβρίου 2022 τη συζήτηση του νομοσχεδίου σε μία έως δύο συνεδριάσεις, εν συνόλω επί της αρχής, επί των άρθρων και των τροπολογιών.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Ο Υπουργός και ο Υφυπουργός είναι παρόντες. Το αν θα συνεχίσουμε και αύριο θα εξαρτηθεί από τον αριθμό των συναδέλφων που θα εγγραφούν. Απόψε έχει προγραμματιστεί να πάμε μέχρι τα μεσάνυχτα, εάν είναι αναγκαίο, ώστε να είναι ελεύθερη η αυριανή ημέρα για λόγους που όλοι καταλαβαίνουμε και ιδιαίτερα για τους συναδέλφους της περιφέρειας. Εάν αυτό δεν καταστεί δυνατόν επειδή θα μιλήσουν όλοι οι συνάδελφοι, θα πάμε και αύριο το πρωί. Άρα δεν το αποφασίζουμε από τώρα. Θα δούμε τις εγγραφές.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Πρόεδρε, μπορώ να έχω τον λόγο επί της διαδικασίας;

**ΠΡΟΕΔΡΕΥΩΝ (Νικήτας Κακλαμάνης):** Ναι, κύριε Σκουρλέτη.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Επειδή πράγματι είναι λίγο παράδοξος ο τρόπος που το συζητάμε, δηλαδή ξεκινάμε στις 13:00΄, αύριο υπάρχει η παραμονή εορτασμού, σήμερα είναι μία μεγάλη γιορτή κ.λπ. και βάλατε κι αυτό το ζήτημα. Θέλω να ρωτήσω τον κύριο Υπουργό εάν, κατά την προσφιλή του τακτική, θα μας φέρει κάποιες τροπολογίες, οι οποίες εκ των πραγμάτων θα θέσουν νέα ζητήματα οπότε δεν θα χρειαστεί μόνο η δωδεκάτη σημερινή, αλλά και η δωδεκάτη αυριανή. Μέχρι τώρα έχω δει κάποιες τροπολογίες. Εδώ, όμως, συνηθίζεται κάθε φορά τελευταία στιγμή να βγάζει ο Υπουργός κι άλλες από τα μανίκια. Άρα υπάρχει κάποια τέτοια πρόβλεψη;

**ΠΡΟΕΔΡΕΥΩΝ (Νικήτας Κακλαμάνης):** Σας απαντώ εγώ. Κατ’ αρχάς ζητήσατε τον λόγο επί της διαδικασίας. Έπρεπε να απευθύνετε το ερώτημα σε εμένα και όχι στον κύριο Υπουργό.

Εν πάση περιπτώσει, έχουν κατατεθεί τρεις υπουργικές τροπολογίες και η ενημέρωση που έχει το Προεδρείο είναι ότι είναι αυτές, τις οποίες τις γνωρίζετε. Κατόπιν τούτου, συμφωνούμε ομοφώνως για τη διαδικασία. Θα δούμε καθ’ οδόν αν χρειαστούμε και αύριο ή όχι.

Ξεκινάμε με τον εισηγητή της Νέας Δημοκρατίας τον συνάδελφο κ. Χρήστο Ταραντίλη. Ελάτε, κύριε καθηγητά.

Να ανοίξει το σύστημα των ηλεκτρονικών εγγράφων, παρακαλώ.

**ΧΡΗΣΤΟΣ ΤΑΡΑΝΤΙΛΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, το νομοσχέδιο του Υπουργείου Περιβάλλοντος και Ενέργειας το οποίο καλούμαστε να ψηφίσουμε σήμερα αποτελεί ένα σημαντικό βήμα που κατατείνει στην υιοθέτηση κανόνων για την ολοκλήρωση της ενοποίησης της αγοράς ηλεκτρικής ενέργειας εντός της Ευρωπαϊκής Ένωσης.

Με την πρώτη και κύρια ενότητά του επιδιώκεται η ενσωμάτωση στην ελληνική νομοθεσία των τροποποιήσεων που επέφερε η οδηγία 944 του 2019 του Ευρωπαϊκού Κοινοβουλίου και του Συμβουλίου της Ευρωπαϊκής Ένωσης σχετικά με τους κοινούς κανόνες για την εσωτερική αγορά ηλεκτρικής ενέργειας στον ν.4001/2011 και στον ν.4425/2016.

Ως προς την πρώτη αυτή ενότητα θα ήθελα να μου επιτρέψετε μία σύντομη αναδρομή στα στάδια από τα οποία πέρασε μέχρι σήμερα η ευρωπαϊκή νομοθεσία για τη διαμόρφωση μιας κοινής αγοράς ηλεκτρικής ενέργειας σε ευρωπαϊκό επίπεδο. Ήδη από τη δεκαετία του 1990 στην Ευρωπαϊκή Ένωση υλοποιείται σταδιακά μία ενιαία εσωτερική αγορά ηλεκτρικής ενέργειας, με στόχο την απαλλαγή από τη χρήση άνθρακα και τις ρυπογόνες εκπομπές. Η ενοποίηση αυτή επιτυγχάνεται μέσω της οργάνωσης ανταγωνιστικών διασυνοριακών αγορών ηλεκτρικής ενέργειας, της παροχής περισσότερων επιλογών σε όλους τους τελικούς πελάτες, υψηλότερων προτύπων παρεχόμενων υπηρεσιών και ταυτόχρονα μέσω της ενίσχυσης ασφάλειας του εφοδιασμού και της αειφορίας.

Στόχος των κανόνων αυτών είναι τα κράτη-μέλη και οι ρυθμιστικές αρχές να εξασφαλίσουν εντός της Ένωσης πρόσβαση σε νέους προμηθευτές ηλεκτρικής ενέργειας από διαφορετικές ενεργειακές πηγές και σε νέους παρόχους παραγωγής αποθήκευσης ενέργειας και απόκρισης ζήτησης, αίροντας τους αδικαιολόγητους φραγμούς εντός της εσωτερικής αγοράς ηλεκτρικής ενέργειας, όσον αφορά την είσοδο στην αγορά, τη λειτουργία της αγοράς και την έξοδο από την αγορά, όπως επίσης και να ανταποκριθούν στον ευρωπαϊκό στόχο επίτευξης ηλεκτρικών διασυνδέσεων σε ποσοστό 15% μέχρι το 2030. Οι μέχρι σήμερα κανόνες των οδηγιών της Ένωσης δηλαδή της οδηγίας 62 του 1996 της οδηγίας 54 του 2003 και της οδηγίας 72 του 2009 συνέβαλαν καθοριστικά στην ανάπτυξη της εσωτερικής αγοράς ενέργειας.

Κατά το χρονικό διάστημα που μεσολάβησε από την ισχύ των ανωτέρω οδηγιών, η τεχνολογική καινοτομία, στη διαχείριση δικτύων και στην παραγωγή ενέργειας από ανανεώσιμες πηγές, ανέδειξε δυνατότητες επίτευξης ενεργειακά αποδοτικών λύσεων που συμβάλλουν στη συνολική μείωση της κατανάλωσης ενέργειας και ευκαιρίες ενεργού συμμετοχής και των ίδων, ακόμα των καταναλωτών, στην αγορά της ηλεκτρικής ενέργειας.

Τα νέα αυτά δεδομένα κατέστησαν σαφές ότι αναβάθμιση του ρόλου του καταναλωτή μπορεί να στρέψει την αγορά ηλεκτρικής ενέργειας από ένα συγκεντρωτικό και συμβατικό μοντέλο σε μια αποκεντρωμένη και διασυνδεδεμένη αγορά όπου κύριο ρόλο διαδραματίζουν οι καταναλωτές, οι οποίοι θα παράγουν, θα αποθηκεύουν και θα πωλούν πίσω στην αγορά την ενέργεια που παράγουν οι ίδιοι.

Στο πλαίσιο αυτό η οδηγία 944 του 2019 έθεσε τους νέους επικαιροποιημένους κανόνες για τη λειτουργία αγοράς της ηλεκτρικής ενέργειας, οι οποίοι αποσκοπούν στην άρση των εμποδίων για την ολοκλήρωση της εσωτερικής αγοράς και την εξάλειψη των υφιστάμενων προβλημάτων των κατά τόπους εθνικών αγορών, που εξακολουθούν σε αρκετές περιπτώσεις να χαρακτηρίζονται από υψηλό βαθμό ρυθμιστικών παρεμβάσεων, δυσχεραίνοντας τον εφοδιασμό σε ηλεκτρική ενέργεια με ισότιμους όρους σε σύγκριση με λύσεις που βασίζονται στη διασυνοριακή συνεργασία.

Στη δέσμη των κανόνων της νέας οδηγίας κεντρική-προέχουσα θέση έχει η αναβαθμισμένη θέση των ίδιων των καταναλωτών, οι οποίοι αποκτούν ρόλο ενεργού συμμετοχής τόσο στην παραγωγή ηλεκτρικής ενέργειας όσο και στη διαχείριση της ίδιας της ενεργειακής κατανάλωσης.

Ειδικότερα, με τις ρυθμίσεις για τα δικαιώματα και τις δυνατότητες των καταναλωτών που προβλέπονται στη νέα οδηγία ενδυναμώνεται η προστασία των καταναλωτών, θεσπίζονται κανόνες για τη σαφέστερη πληροφόρησή τους σχετικά με την τιμολόγηση, τη χρήση πιστοποιημένων εργαλείων σύγκρισης και τη χρήση σύγχρονων συστημάτων μέτρησης κατανάλωσης, διευκολύνεται η ελεύθερη και άμεση αλλαγή προμηθευτή και παρέχεται η δυνατότητα σύναψης σύμβασης δυναμικής τιμολόγησης, δηλαδή συμφωνιών που αντικατοπτρίζουν τη διακύμανση της τιμής ηλεκτρικής ενέργειας και συμμετοχής στην αυτοπαραγωγή ηλεκτρικής ενέργειας.

Η αγορά ενέργειας, με βάση το διαχρονικό δίκαιο της Ευρωπαϊκής Ένωσης, ρυθμίζεται από τον ν.4001/2011 που αποτελεί ουσιαστικά τον καταστατικό χάρτη της ενεργειακής αγοράς στη χώρα μας.

Με το προτεινόμενο σχέδιο νόμου επέρχεται πλήθος τροποποιήσεων και προσθηκών στα κεφάλαια του ν.4001 που αφορούν την αγορά ηλεκτρικής ενέργειας για την προσαρμογή στην οδηγία 944/2019. Στο πλαίσιο αυτό επέρχονται κατ’ αρχάς οι αναγκαίες νομοτεχνικές παρεμβάσεις στα κατ’ ιδίαν του άρθρα του, ώστε να εναρμονιστούν με τη νέα αυτή οδηγία. Εισάγονται ρυθμίσεις που διευρύνουν τον εποπτικό ρόλο της Ρυθμιστικής Αρχής Ενέργειας στην αγορά ηλεκτρικής ενέργειας με έμφαση στην ανάπτυξη υποδομών και έξυπνου δικτύου ενεργειακής απόδοσης. Και εισάγονται όλες οι ρυθμίσεις που δίδουν μεταξύ άλλων απτή μορφή στην αναβαθμισμένη θέση των καταναλωτών στη λειτουργία της αγοράς ηλεκτρικής ενέργειας.

Αναφορικά με την έκταση των αρμοδιοτήτων της ΡΑΕ οι προτεινόμενες διατάξεις της απονέμουν την αρμοδιότητα επίβλεψης ενεργειακά αποδοτικών και οικονομικά αποτελεσματικών μεθόδων από τους συμμετέχοντες στις αγορές ενέργειας κατά την εφαρμογή του νόμου, εντάσσουν, στο πεδίο εποπτείας της, την αποθήκευση ηλεκτρικής ενέργειας και τη λειτουργία των χρηματιστηρίων ηλεκτρικής ενέργειας, αναβαθμίζουν τη συμμετοχή της στην περιφερειακή συνεργασία με άλλες αρμόδιες Ρυθμιστικές Αρχές Ενέργειας και επιταχύνουν κατά έναν μήνα τον χρόνο εξέτασης των καταγγελιών που υποβάλλονται ενώπιόν της κατά των διαχειριστών των συστημάτων και κατά των επιχειρήσεων που ασκούν ενεργειακές δραστηριότητες.

Σε σχέση με τα δικαιώματα των καταναλωτών στις προβλέψεις του νομοσχεδίου περιλαμβάνονται τα εξής: Όσον αφορά τα συμβατικά δικαιώματα των καταναλωτών αναγνωρίζεται το δικαίωμα στους τελικούς πελάτες να έχουν πρόσβαση σε προμηθευτές ηλεκτρικής ενέργειας, με έδρα σε άλλο κράτος μέλος της Ευρωπαϊκής Ένωσης, ενισχύοντας προφανώς με αυτό τον τρόπο τον ανταγωνισμό και πολλαπλασιάζοντας τα οφέλη από τη λειτουργία μιας πλήρως απελευθερωμένης αγοράς. Ως προς τους κατ’ ιδίαν όρους των συμβάσεων προμήθειας υιοθετείται εν πολλοίς το υφιστάμενο πλαίσιο, πλην όμως προβλέπεται το δικαίωμα όλων των καταναλωτών να τερματίζουν συμβάσεις προμήθειας ηλεκτρικής ενέργειας σταθερής τιμής ορισμένου χρόνου πριν τη λήξη τους έναντι καταβολής τέλους, το οποίο προβλέπεται ρητά από τη σύμβαση, είναι αναλογικό και δεν υπερβαίνει την άμεση οικονομική ζημία του προμηθευτή.

Όσον αφορά το δικαίωμα αλλαγής προμηθευτή εισάγεται σημαντική πρόβλεψη σχετικά με τη σύντμηση του χρόνου αλλαγής προμηθευτή, σύμφωνα με την οποία ο χρόνος αλλαγής προμηθευτή προβλέπεται σε τρεις εβδομάδες και από την 1η Ιανουαρίου του 2026 σε μόλις είκοσι τέσσερις ώρες.

Όσον αφορά τα εργαλεία σύγκρισης, ιδιαίτερη έμφαση δίδεται στην αυξημένη πληροφόρηση των οικιακών πελατών και των μικρών επιχειρήσεων, στοιχείο άλλωστε κομβικής σημασίας ώστε να καταστεί ο καταναλωτής μοχλός και όχημα της νέας ενεργειακής μετάβασης. Συναφώς οι οικιακοί πελάτες και οι πολύ μικρές επιχειρήσεις, με αναμενόμενη ετήσια κατανάλωση κάτω από εκατό χιλιάδες κιλοβατώρες, δικαιούνται να έχουν δωρεάν πρόσβαση σε ένα τουλάχιστον εργαλείο σύγκρισης των προσφορών των προμηθευτών για τη διαθεσιμότητα του οποίου θα ενημερώνονται μέσα από τους λογαριασμούς τους. Τα εργαλεία σύγκρισης τελούν υπό λειτουργική ανεξαρτησία προφανώς έναντι των προμηθευτών και παρέχουν εχέγγυα επίκαιρου, αμερόληπτου, διαφανούς περιεχομένου, λαμβάνοντας τη σχετική πιστοποίηση από τη ΡΑΕ.

Όσον αφορά τους έξυπνους μετρητές και τις συμβάσεις δυναμικής τιμολόγησης, το νομοσχέδιο εμπλουτίζει τη δυνατότητα λειτουργίας των ευφυών συστημάτων μέτρησης, δηλαδή, των ηλεκτρονικών αυτών συστημάτων τα οποία υποστηρίζουν τη μέτρηση της ποσότητας της ηλεκτρικής ενέργειας που τροφοδοτείται στο δίκτυο ή την κατανάλωση ενέργειας από το δίκτυο, παρέχοντας πληροφορίες σχετικά με την πραγματική κατανάλωση ηλεκτρικής ενέργειας και τον πραγματικό χρόνο χρήσης καθώς και δεδομένα που απαιτούνται για την αλλαγή προμηθευτή.

Επιπλέον, το σύστημα αυτό μπορεί να τηρεί ιστορικά στατιστικά δεδομένα κατανάλωσης, τα οποία καθίστανται διαθέσιμα και ορατά στους καταναλωτές με στόχο την υποστήριξη αυτοματοποιημένων προγραμμάτων ενεργειακής απόδοσης. Το έξυπνο σύστημα μέτρησης μπορεί να μεταδίδει και να λαμβάνει δεδομένα για σκοπούς πληροφόρησης, παρακολούθησης και ελέγχου της καταναλισκόμενης ενέργειας χρησιμοποιώντας ηλεκτρονικά μέσα. Με τις νέες διατάξεις συγκεκριμενοποιούνται οι πληροφορίες και τα δεδομένα που θα πρέπει να διατίθενται στους καταναλωτές. Ανατίθεται, επίσης, στη ΡΑΕ η αρμοδιότητα παρακολούθησης εγκατάστασης ευφυών συστημάτων μέτρησης με σκοπό την καταγραφή του οφέλους των καταναλωτών. Καθορίζονται οι λειτουργικές δυνατότητες και απαιτήσεις διαλειτουργικότητας των εν λόγω συστημάτων ώστε να επιτρέπουν στους καταναλωτές να έχουν πρόσβαση στα δεδομένα κατανάλωσής τους σε σχεδόν πραγματικό χρόνο και να προσαρμόζουν την ενεργειακή τους κατανάλωση και θεσπίζονται φυσικά και κανόνες για τη σύννομη επεξεργασία των δεδομένων που συλλέγονται από τα συστήματα αυτά.

Στην ίδια κατεύθυνση δίνεται η δυνατότητα στους τελικούς πελάτες που διαθέτουν έξυπνο μετρητή να συνάπτουν συμβάσεις δυναμικής τιμολόγησης με προμηθευτές που έχουν πάνω από διακόσιους χιλιάδες τελικούς πελάτες.

Όσον αφορά τώρα τις συμβάσεις σωρευτικής εκπροσώπησης και τη δυνατότητα συμμετοχής στην απόκριση ζήτησης, οι νέες ρυθμίσεις περιλαμβάνουν, επίσης, για πρώτη φορά τη δυνατότητα των τελικών πελατών να συνάπτουν συμβάσεις σωρευτικής εκπροσώπησης, δηλαδή να πωλούν ή να αγοράζουν ενέργεια από ανεξάρτητο φορέα σωρευτικής εκπροσώπησης ελεύθερα και ανεξάρτητα από τη σύμβαση προμήθειας ηλεκτρικής ενέργειας που έχουν συνάψει, συμμετέχοντας οι ίδιοι στην αγορά και εισπράττοντας τα οφέλη της αυτοπαραγόμενης ουσιαστικά ενέργειας.

Επιπλέον, παρέχεται το δικαίωμα όλων των πελατών ηλεκτρικής ενέργειας να συνάπτουν σύμβαση απόκρισης ζήτησης, δηλαδή, να προβαίνουν οικειοθελώς σε μεταβολή της κατανάλωσης ηλεκτρικής ενέργειας με σκοπό την εξισορρόπηση του δικτύου ηλεκτρικής ενέργειας κατά τις περιόδους αιχμής στην παραγωγή ή κατανάλωση.

Με τη δεύτερη ενότητα του νομοσχεδίου επιχειρείται η θέσπιση διατάξεων που αφορούν σε διάφορα θέματα της πολεοδομικής και περιβαλλοντικής νομοθεσίας. Ειδικότερα επέρχονται αλλαγές στη νομοθεσία σχετικά με τις επιτρεπόμενες χρήσεις γης. Ρυθμίζεται το ζήτημα του χαρακτηρισμού ως αναδασωτέων εκτάσεων, που δεν είναι κατά χαρακτήρα και μορφή δασικές, στους δασικούς χάρτες. Θεσμοθετείται η εθνική στρατηγική με στόχο τη δημιουργία ενός σχεδίου ανάπτυξης των υποδομών πεζής μετακίνησης και αντιμετωπίζονται θέματα σχετικά με τις αδειοδοτημένες και λειτουργούσες μονάδες ΑΠΕ.

Κυρίες και κύριοι συνάδελφοι, το παρόν νομοσχέδιο οδηγεί την αγορά της ηλεκτρικής ενέργειας σε καθεστώς ακόμα μεγαλύτερης ενοποίησης και αποτελεί ένα σημαντικό βήμα για την ενεργειακή ασφάλεια της Ευρώπης και της Ελλάδας. Σημαντική πτυχή της προσπάθειας αναδεικνύεται η θέση που απολαμβάνει στο ενεργειακό σύστημα και την ενεργειακή αγορά ο τελικός καταναλωτής. Στο νέο αυτό σύστημα λειτουργίας της αγοράς ηλεκτρικής ενέργειας οι καταναλωτές εξοπλίζονται τόσο με ένα πλέγμα συμβατικών δικαιωμάτων και εγγυήσεων που ισοσκελίζει τη θέση τους έναντι των προμηθευτών όσο και με εργαλεία που τους εντάσσουν στη διαδικασία παραγωγής ενέργειας, συμβάλλοντας στο ενεργειακό μείγμα και στην ασφάλεια εφοδιασμού.

Για όλους αυτούς τους λόγους σάς καλώ να υπερψηφίσετε το παρόν νομοσχέδιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Πριν δώσω τον λόγο στην κ. Θεοπίστη Πέρκα από τον ΣΥΡΙΖΑ, επιτρέψτε πρώτα να ανακοινώσω στο Σώμα το δελτίο των επίκαιρων ερωτήσεων της Δευτέρας 31 Οκτωβρίου 2022.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 81/17-10-2022 επίκαιρη ερώτηση του Βουλευτή Λάρισας του Συνασπισμού Ριζοσπαστικής Αριστεράς κ. Βασιλείου Κόκκαλη προς τον Υπουργό Οικονομικών, με θέμα: «Η νομοθετική παρέμβαση είναι βέβαιη, όμως θα θωρακίσετε τους ευάλωτους δανειολήπτες ή τις εταιρείες διαχείρισης δανείων»;

2. Η με αριθμό 83/19-10-2022 επίκαιρη ερώτηση του Βουλευτή Ροδόπης του Κινήματος Αλλαγής κ. Ιλχάν Αχμέτ προς τον Υπουργό Δικαιοσύνης, με θέμα: «Παραχώρηση του παλιού Δικαστικού Μεγάρου Κομοτηνής στον Δήμο Κομοτηνής και πιθανή ένταξή του από το Υπουργείο Δικαιοσύνης στο πρόγραμμα «ΗΛΕΚΤΡΑ».

3. Η με αριθμό 80/17-10-2022 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Αγροτικής Ανάπτυξης και Τροφίμων, με θέμα: «Σοβαρά τα προβλήματα που αντιμετωπίζουν οι καστανοπαραγωγοί του Δήμου Αγιάς».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφος 2 και 3 και 132 παράγραφος 2 του Κανονισμού της Βουλής)

1. Η με αριθμό 89/24-10-2022 επίκαιρη ερώτηση της Βουλευτού Κοζάνης του Συνασπισμού Ριζοσπαστικής Αριστεράς κ. Καλλιόπης Βέττα προς τον Υπουργό Υγείας, με θέμα: «Η υποστελέχωση της Παιδιατρικής Κλινικής της Κοζάνης με ευθύνη της Κυβέρνησης, προκαλεί μεγάλη ανασφάλεια στους πολίτες της περιοχής».

2. Η με αριθμό 84/21-10-2022 επίκαιρη ερώτηση του Βουλευτή B1΄ Βόρειου Τομέα Αθηνών του Κινήματος Αλλαγής κ. Ανδρέα Λοβέρδου προς τον Υπουργό Εξωτερικών, με θέμα: «Λειτουργικές δαπάνες των Πρεσβειών της Ελλάδας».

3. Η με αριθμό 87/24-10-2022 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Λεωνίδα Στολτίδη προς τον Υπουργό Υγείας, με θέμα: «Προβλήματα στη λειτουργία της Παιδιατρικής Κλινικής του Γενικού Νοσοκομείου Κοζάνης «ΜΑΜΑΤΣΕΙΟ» λόγω υποστελέχωσης».

4. Η με αριθμό 90/24-10-2022 επίκαιρη ερώτηση του Βουλευτή Β2΄ Δυτικού Τομέα Αθηνών του Συνασπισμού Ριζοσπαστικής Αριστεράς κ. Παναγιώτη Κουρουμπλή προς τον Υπουργό Εσωτερικών, με θέμα: «Άμεση ανάγκη δημιουργίας διαδημοτικού κοιμητηρίου της Δυτικής Αθήνας».

5. Η με αριθμό 85/21-10-2022 επίκαιρη ερώτηση του Βουλευτή Χαλκιδικής του Κινήματος Αλλαγής κ. Αποστόλου Πάνα προς τον Υπουργό Προστασίας του Πολίτη, με θέμα: «Παρούσα κατάσταση επαναλειτουργίας του Αστυνομικού Τμήματος Αριστοτέλη στην Ιερισσό της Περιφερειακής Ενότητας (Π.Ε.) Χαλκιδικής».

6. Η με αριθμό 88/24-10-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υφυπουργό τον Πρωθυπουργό αρμόδιο για θέματα κρατικής αρωγής και αποκατάστασης, με θέμα: «Για τις τεράστιες καταστροφές στη Σητεία από τα έντονα καιρικά φαινόμενα του Σαββάτου 15-10-22».

7. Η με αριθμό 91/24-10-2022 επίκαιρη ερώτηση του Βουλευτή Φθιώτιδας του Συνασπισμού Ριζοσπαστικής Αριστεράς κ. Ιωάννη Σαρακιώτη προς τον Υπουργό Υποδομών και Μεταφορών, με θέμα: «Υψηλή επικινδυνότητα νέων πλημμυρικών φαινομένων στο Κόμμα Λαμίας».

8. Η με αριθμό 86/21-10-2022 επίκαιρη ερώτηση της Βουλευτού Β3΄ Νότιου Τομέα Αθηνών του Κινήματος Αλλαγής κ. Αντωνίας (Τόνιας) Αντωνίου προς τον Υπουργό Περιβάλλοντος και Ενέργειας, με θέμα: «Θα ικανοποιηθεί επιτέλους το πάγιο αίτημα του Συνδέσμου Προστασίας και Ανάπτυξης Υμηττού (ΣΠΑΥ) για την ενεργοποίηση του Δασαρχείου Υμηττού»;

9. Η με αριθμό 92/24-10-2022 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Για την φοίτηση μαθητών με αναπηρία και όσων ανήκουν σε ευπαθείς ομάδες.».

Καλείται τώρα στο Βήμα η συνάδελφος από τον ΣΥΡΙΖΑ κ. Θεοπίστη Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Αγαπητοί συνάδελφοι της Συμπολίτευσης, δεν μας αφήνετε να πλήξουμε. Έχουμε και τον κ. Πάτση. Είναι μέγα θεσμικό ζήτημα. Πρόκειται για παραβίαση του άρθρου 57 του Συντάγματος. Ήδη έχει τεθεί το θέμα στη Διάσκεψη των Προέδρων. Δεν αρκεί η διαγραφή, όπως καταλαβαίνετε. Και αυτό που έχει σημασία είναι ότι η Κυβέρνηση απαξιώνει το κοινοβουλευτικό έργο, τους θεσμούς και το Σύνταγμα.

Δεύτερον, είχαμε αναφέρει τις προηγούμενες μέρες κάτι για τις υπουργικές αποφάσεις που βγαίνουν εν μέσω δεκαπενταύγουστου και μοιράζουν τον χρόνο και διαμαρτύρεται όλη η αγορά. Σήμερα έχουμε σκάνδαλο ΔΕΔΔΗΕ με στημένο διαγωνισμό για σύνδεση φωτοβολταϊκών στην Πελοπόννησο, κύριε Υπουργέ. Το είδατε; Έχουμε πολλές καταγγελίες από το ΣΠΕΦ. Δεν μένουν έτσι αυτά. Έχει αναστατωθεί όλη η κοινωνία!

Και συζητάμε σήμερα, λοιπόν, σε μία τέτοια αγορά, την ενσωμάτωση μίας οδηγίας που έπρεπε να είχε ενσωματωθεί μέχρι τα τέλη του 2020, ώστε πιθανά να μπορούσε να ενδυναμώσει, να προστατεύσει τους καταναλωτές, όπως αναφέρεται, οι οποίοι τα δύο τελευταία τραγικά χρόνια στερήθηκαν των δικαιωμάτων που εισάγει η οδηγία. Είναι μία εκ των υστέρων νομοθέτηση προκειμένου να αντέξουν αυτές οι επιλογές, οι τραγικές της Κυβέρνησης, που όλες, η μία μετά την άλλη, διασφάλισαν υπερκέρδη στους μεγάλους παίκτες εις βάρος των καταναλωτών.

Έχει σημασία, όμως, να δούμε τι έχει συμβεί τα τελευταία χρόνια που έχει φέρει σε απόγνωση τα νοικοκυριά και τις επιχειρήσεις. Ήδη από τον Σεπτέμβριο του 2019 η Κυβέρνηση προχώρησε σε αυξήσεις περί του 20% της ΔΕΗ λόγω του ότι έχει δεσπόζουσα θέση. Προφανώς κράτησε ψηλά τις τιμές. Και κάλυψε αυτή την αύξηση λόγω μείωσης του ΦΠΑ που είχε θεσμοθετήσει η κυβέρνηση του ΣΥΡΙΖΑ από 13% σε 6% για το δεύτερο εξάμηνο του 2019.

Το πρώτο εξάμηνο του 2020, λόγω πανδημίας, είχαμε κατάρρευση των τιμών καυσίμων. Αυτή ποτέ δεν μεταφέρθηκε στους καταναλωτές. Η ΔΕΗ πουλούσε 110 ευρώ τη μεγαβατώρα, ενώ αγόραζε με 28 ευρώ, δηλαδή, τέσσερις φορές πάνω με αποτέλεσμα η εταιρεία να κρατήσει ψηλά τις τιμές.

Συγχρόνως είχαμε «ράλι ξεπουλήματος» ενεργειακών εργαλείων. Σύμφωνα με αυτό το δόγμα της Νέας Δημοκρατίας για ένα υποαναπτυξιακό μοντέλο για τη χώρα μας, σε μια ευρωπαϊκή οικογένεια που κάνει ακριβώς το αντίθετο: Επαναδημοτικοποιεί, επανακρατικοποιεί, στρατηγικής σημασίας, δίκτυα και υποδομές. Τη μία μέρα εκχωρήθηκε το σύνολο των δικτύων φυσικού αερίου «ΔΕΠΑ ΥΠΟΔΟΜΩΝ Α.Ε.» και την επομένη το 49% του ΔΕΔΔΗΕ, με τους επενδυτές να μην αναλαμβάνουν κανένα ρίσκο, αλλά να απολαμβάνουν μόνο σταθερά εγγυημένα έσοδα με αποδόσεις τις υψηλότερες στην Ευρώπη.

Ακολουθεί βέβαια η ιδιωτικοποίηση της ΔΕΗ ώστε ανενόχλητη πλέον να ηγείται της κερδοσκοπίας και των καρτέλ, αποστασιοποιημένη από το κοινωνικό και αναπτυξιακό της ρόλο ως δημόσια επιχείρηση ηλεκτρισμού. Στη συνέχεια το Νοέμβριο του 2020 με την εφαρμογή του «μοντέλου στόχου» υπήρξαν πολλές καταγγελίες και από την ενεργοβόρο βιομηχανία για χειραγώγηση της αγοράς. Ήρθε η ίδια η ΡΑΕ και με πόρισμά της, υπολογίζει 67 εκατομμύρια ευρώ υπερκέρδη, προτείνει την ανάκτηση τους με νομοθετική ρύθμιση, την οποία η Κοινοβουλευτική Ομάδα του ΣΥΡΙΖΑ κατέθεσε με τροπολογία και η οποία δεν έγινε ποτέ αποδεκτή. Και φυσικά δεν έχει ανακτηθεί τίποτα.

Τον Ιούλιο του 2021, πολύ πριν δηλαδή τον πόλεμο στην Ουκρανία και μετά, με βάση στοιχεία που προκύπτουν από την έκθεση της επισκόπησης της Ευρωπαϊκής Επιτροπής για τις αγορές ενέργειας για το τρίτο τρίμηνο του 2021 προκύπτει ότι οι τιμές ηλεκτρικής ενέργειας στην Ελλάδα ανέβαιναν ανεξάρτητα από την τιμή του φυσικού αερίου. Για αυτό λέμε ότι αυτό το τρίμηνο πρέπει να υπολογιστεί στα υπερκέρδη, κύριε Υπουργέ. Τον Αύγουστο του 2021 εφαρμόστηκε βέβαια για πρώτη φορά η ληστρική και καταχρηστική ρήτρα αναπροσαρμογής, που εκτόξευσε τις τιμές και συσσώρευσε υπερκέρδη για τους καθετοποιημένους προμηθευτές.

Το μόνο που έχουμε σήμερα είναι μία παραδοχή ότι υπάρχουν τα υπερκέρδη, διότι μέχρι τον Μάρτιο ούτε ο κύριος Υπουργός, ούτε ο Πρωθυπουργός αναγνώριζαν ότι υπάρχουν. Και βέβαια υποσχέθηκε ο Πρωθυπουργός να φορολογήσει αυτά τα υπερκέρδη κατά 90%. Ούτε 1 ευρώ δεν έχει φορολογηθεί και ακόμα ψάχνετε το ποσό, κύριε Υπουργέ. Και εμείς για να σας βοηθήσουμε, λοιπόν, το υπολογίσαμε με στοιχεία της ΡΑΕ και του ΑΔΜΗΕ. Υπολογίσαμε 2,2 δισεκατομμύρια υπερκέρδη για αυτό το έτος. Η ΡΑΕ λέει για 927 εκατομμύρια. Σε κάθε περίπτωση πείτε μας ποιο είναι το ποσό και πώς θα το φορολογήσετε.

Ακούστε, αυτά είναι λεφτά των νοικοκυριών και των επιχειρήσεων που στερήθηκαν ρευστότητας για αυτό το διάστημα. Και δεν έχετε φορολογήσει βεβαίως και τα κέρδη της «ΔΕΠΑ ΕΜΠΟΡΙΑΣ Α.Ε.». Από 770 εκατομμύρια ευρώ το 2019 έφτασαν στα 334.957.000, δηλαδή, δέκα φορές πάνω το 2020. Ούτε αυτά τα υπερκέρδη φορολογήθηκαν. Ούτε τα διυλιστήρια φορολογήθηκαν που επίσης έχουν υπερκέρδη και το 2020 φτάνουν το 1,79 δισεκατομμύρια με τη μέθοδο υπολογισμού της Ευρωπαϊκής Ένωσης. Και εδώ ο πήχης πέφτει χαμηλά στο 33%.

Τον Ιούλιο φέρατε ένα νομοσχέδιο και προσπαθήσατε να κοροϊδέψετε τον κόσμο με μια τροπολογία αναστολής, τάχα, της ρήτρας αναπροσαρμογής. Σας το λέγαμε, το είχαμε αναδείξει τότε, ότι στην πραγματικότητα την ενσωματώσατε στην κυμαινόμενη τιμή και οι τιμές αυξήθηκαν παραπάνω από όταν υπήρχε η ρήτρα. Θεσμοθετήσατε και έναν προσωρινό μηχανισμό, έναν κόφτη στα υπερκέρδη των ηλεκτροπαραγωγών, τα οποία επιτρέψατε τόσους μήνες να υπάρχουν. Μόνο που στην υπουργική απόφαση θέσατε τόσο υψηλές τιμές -σας ανέφερα το παράδειγμα των υδροηλεκτρικών- που αφήσατε πολύ μεγάλο περιθώριο και άρα συντηρήσατε τα υπερκέρδη. Τα υδροηλεκτρικά έχουν κόστος 20 ευρώ, 25 ευρώ το πολύ και 112 ήταν η τιμή, αντίστοιχα με το λιγνίτη, φυσικό αέριο κ.λπ..

Η δήθεν κατάργηση, λοιπόν, της ρήτρας αναπροσαρμογής και ο περιβόητος κόφτης υπερκερδών είχαν ως αποτέλεσμα τη δημιουργία νέας γενιάς υπερκερδών στη λιανική αγορά αυτή τη φορά. Και μόνο για τον Σεπτέμβριο -δεν θα πω τους αριθμούς- υπολογίσαμε 485 εκατομμύρια ευρώ. Αν έχετε άλλη εκτίμηση, να μας την πείτε.

Και αυτά μόλις τα αποκαλύψαμε, είπατε ότι θα τα ανακτήσουμε. Εξαγγελίες κάνατε ότι θα πάρουμε το ένα, θα φορολογήσουμε το άλλο. Ούτε 1 ευρώ! Πότε, κύριε Υπουργέ; Αυτά λείπουν από τις τσέπες, λείπουν για την επιβίωση του κόσμου. Μη γελάτε δεν είναι αστείο. Δεν είναι αστείο ότι ο κόσμος δεν μπορεί να επιβιώσει!

Και σε αυτά να προσθέσετε και 1,1 δισεκατομμύρια ευρώ από άδικες χρεώσεις…

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Όλα να τα βάλουμε!

**ΘΕΟΠΙΣΤΗ (ΠΕΤΗ) ΠΕΡΚΑ:** Ναι όλα! Έτσι είναι.

Και σε αυτά να προσθέσετε και 1,1 δισεκατομμύριο ευρώ από άδικες χρεώσεις στον ειδικό λογαριασμό των ΑΠΕ που σώρευσε τεράστια πλεονάσματα λόγω του «ράλι» στη χονδρεμπορική. Και το ΕΤΜΕΑΡ ή έπρεπε να το αναστείλετε ή έστω να το μειώσετε. Αντίστοιχα πρέπει να μειωθούν οι χρεώσεις των ΥΚΩ που έχουμε τα έργα των διασυνδέσεων. Και από εκεί συσσωρεύετε.

Επιμένουμε, λοιπόν, και τεκμηριώνουμε. Επιδοτείτε την αισχροκέρδεια με λεφτά των καταναλωτών. Οι επιδοτήσεις προέρχονται από χρήματα που πληρώνουν οι ίδιοι οι πολίτες μέσω άδικων χρεώσεων στους λογαριασμούς ρεύματος και υπερείσπραξης φόρων απ’ όλο το φάσμα της αγοράς. Είναι 4 δισεκατομμύρια παραπάνω ΦΠΑ. Τα χρήματα, λοιπόν, συγκεντρώνονται στο Ταμείο Ενεργειακής Μετάβασης και στον κρατικό προϋπολογισμό και ένα μέρος τους επιστρέφεται στους καταναλωτές εν είδει επιδότησης. Δεν παρεμβαίνετε στην πηγή, εκεί που δημιουργούνται τα υπερκέρδη και έχετε δεσμεύσει τη χώρα σε ένα φαύλο κύκλο υπερχρεώσεων και επιδοτήσεων.

Ακούστε λίγο. Χωρίς να επικεντρώνουμε στο μέγεθος των επιδοτήσεων που εξαγγέλλει η Κυβέρνηση, το οποίο προφανώς είναι ελλιπέστατο και άδικο, πρέπει να τονίσουμε ότι είναι στρατηγικά προς τη λάθος κατεύθυνση. Για παράδειγμα, δεν μπορεί να ανακοινώνεται η κάλυψη της αύξησης των τιμών πριν αυτές συμβούν, καθώς αυτή η δέσμευση, σε καθεστώς ελεύθερης αγοράς, επιταχύνει τη διαδικασία της αύξησης. Είπα ότι αυτά με την ελεύθερη αγορά που ομνύετε, έπρεπε να τα ξέρετε καλύτερα. Και παραμένει βεβαίως το αναπάντητο ερώτημα για τις θλιβερές πρωτιές στην ενεργειακή ακρίβεια. Τα είπαμε και στις επιτροπές.

Λέει ο ACER ότι παρά τις επιδοτήσεις «μαμούθ» η Ελλάδα έχει το τρίτο υψηλότερο πραγματικό οικιακό κόστος, εννοώντας ότι συμπεριλαμβάνεται και η αγοραστική δύναμη των πολιτών. Η EUROSTAT, σύμφωνα με τα επίσημα στοιχεία της, λέει ότι το πρώτο εξάμηνο του 2022 η Ελλάδα έχει την ακριβότερη τιμή χωρίς φόρους, επιδοτήσεις κ.λπ. και βρίσκεται στη δεύτερη θέση για μη οικιακούς, κάτι που λειτουργεί εις βάρος της ελληνικής οικονομίας και της παραγωγής και στην δέκατη θέση σε ό,τι αφορά τα νοικοκυριά. Σε ό,τι αφορά τον ενεργειακό πληθωρισμό η Ελλάδα βρίσκεται στην τρίτη θέση με 53,3% πολύ πάνω από το μέσο όρο που είναι 40,8% και τροφοδοτεί ένα νέο κύμα ανατιμήσεων που σαρώνει την αγορά και τα πορτοφόλια των νοικοκυριών. Και δεν πρέπει να χαμογελάτε, κύριε Υπουργέ. Είναι τραγικά τα πράγματα.

Η Ελλάδα, λοιπόν, πρώτη στην ακρίβεια στην Ευρώπη στην προημερήσια αγορά, όταν μάλιστα οι τιμές μειώνονται στην πλειονότητα των ευρωπαϊκών χωρών. Ο κ. Φάμελλος σας είπε για τις 19-10. Εγώ θα σας πω για τις 23-10. Στην Ελλάδα με τις διασυνδεδεμένες με εμάς αγορές της Βουλγαρίας και της Ιταλίας εξηγήστε μας πώς γίνεται η Ελλάδα να έχει 263.72, η Βουλγαρία 182, η Ιταλία 103;

Θα πω λίγα λόγια και για τη Νορβηγία. Μετά από έναν χρόνο, λοιπόν, ακραίας ακρίβειας και χειραγώγησης έρχεται η Κυβέρνηση, σαν να μην τρέχει απολύτως τίποτα από όλα αυτά που σας είπα πριν, και κάνει μια απλή μεταφορά -υποχρέωση μάλλον- της οδηγίας, με αποτέλεσμα σήμερα μερικές από τις διατάξεις του νομοσχεδίου να φαντάζουν από αστείες έως τραγικές. Προσθέτει αρμοδιότητες στη ΡΑΕ, όπως η παρακολούθηση προγραμμάτων ανάπτυξης των διαχειριστών. Θυμόμαστε, κύριε Υπουργέ, ότι η τελευταία φορά που ασχοληθήκαμε με τις αρμοδιότητες της ΡΑΕ ήταν τον Ιούλιο, τότε που ψηφίσατε ώστε να της αφαιρέσετε αρμοδιότητες για να μπορέσετε να πουλήσετε τη «ΔΕΠΑ ΥΠΟΔΟΜΩΝ Α.Ε.». Δεν το θυμόμαστε αυτό, αγαπητοί συνάδελφοι; Το λέγαμε. Αφαίρεσε αρμοδιότητες από την ανεξάρτητη αρχή για να μπορέσει να εξυπηρετήσει συμφέροντα.

Και είπαμε εδώ ότι μπορούσαν να βοηθήσουν και οι πολλοί διευθυντές του ΔΕΔΔΗΕ αντί να κάνουν στημένους διαγωνισμούς και σκάνδαλα σαν αυτό που ξέσπασε σήμερα. Μιλάει, λοιπόν, επίσης για απόκριση ζήτησης, δηλαδή, για μεταβολή της κατανάλωσης ενέργειας από εμπορικές βιομηχανικές επιχειρήσεις με σκοπό την εξισορρόπηση του δικτύου σε ώρες αιχμής, όταν έχει καθυστερήσει σημαντικά και σήμερα πια μιλάμε για διακοπές στην τροφοδοσία ηλεκτρικής ενέργειας. Μιλάει για προστασία των καταναλωτών με συμβάσεις με σταθερές τιμές, ενώ οι τιμές των προμηθευτών αλλάζουν κάθε μήνα. Προβλέπει διαβούλευση για την τροποποίηση του κώδικα προμήθειας. Όμως μετά την τροποποίησή του, που έγινε χωρίς καμμία διαβούλευση, οι προμηθευτές μπορούν να ανακοινώνουν τιμές για έναν μήνα και όχι δύο μήνες πριν, όπως προβλεπόταν. Σκέτη κοροϊδία!

Μιλάει για ευφυή συστήματα μέτρησης και καινοτόμους μεθόδους τιμολόγησης, για συμβάσεις δυναμικής τιμολόγησης χωρίς έξυπνους μετρητές αφού ο διαγωνισμός για έξυπνους μετρητές έχει καθυστερήσει πολύ. Η Ελλάδα είναι τραγικά πίσω στην εγκατάσταση έξυπνων μετρητών. Και μάλιστα με το άρθρο 28 ο χρονικός ορίζοντας εγκατάστασης αυτών των έξυπνων μετρητών στο δίκτυο διανομής για το 80% των καταναλωτών μετατίθεται από το 2020 στο 2030.

Προβλέπει την επιβολή τέλους στους πελάτες που καταγγέλλουν οικειοθελώς συμβάσεις προμήθειας ηλεκτρικής ενέργειας σταθερής τιμής ορισμένου χρόνου. Μάλιστα!

Μήπως θυμάστε, κύριε Υπουργέ, ότι οι προμηθευτές μετέτρεψαν μονομερώς σταθερά τιμολόγια σε κυμαινόμενα και στη συνέχεια επέβαλαν και ρήτρα πρόωρης αποχώρησης σε σύμβαση πλέον κυμαινόμενης τιμής;

Για να το κάνω πιο λιανά, είναι σαν να έχουμε λάβει δάνειο στεγαστικό με σταθερό επιτόκιο και ξαφνικά η τράπεζα μόνη της το μετατρέπει σε κυμαινόμενο γιατί πλέον δεν τη συμφέρει. Δεν είδαμε όμως κάποια αντίδραση για την παράνομη αυτή τακτική. Ούτε ψίθυρο! Πείτε τουλάχιστον «και αυτά θα τα ανακτήσουμε», αυτό είναι το μότο.

Είναι φανερό ότι η Κυβέρνηση δεν έχει σκοπό να βάλει τάξη στην ανεξέλεγκτη κερδοσκοπική λειτουργία της αγοράς ενέργειας. Υπάρχουν πολλές καταγγελίες για αυθαιρεσίες, αδιαφάνεια στις χρεώσεις και καταχρηστική αλλαγή όρων συμβολαίων και πολλές δικαιώνονται και στα δικαστήρια. Όπως ανέφερε ο βοηθός Συνήγορος του Καταναλωτή, στις συστάσεις τους αναφέρονταν πάντα στην οδηγία, σε αντίθεση με τους προμηθευτές, που συστηματικά δεν συμμορφώνονταν, και στην Κυβέρνηση, που και την καθυστερούσε και την αγνοούσε προφανώς.

Γενικότερα νομοθετούνται κάποια συμβατικά δικαιώματα καταναλωτών λόγω υποχρέωσης ενσωμάτωσης, αλλά στην παρούσα φάση πρόκειται μάλλον για κακόγουστο αστείο. Με δεδομένη την κατάσταση που επικρατεί στην αγορά ενέργειας τον τελευταίο περίπου χρόνο με προμηθευτές να κάνουν ό,τι θέλουν, το Υπουργείο να νομοθετεί τάχατες την κατάργηση της ρήτρας αναπροσαρμογής, που είναι ουσιαστικά ενίσχυση της αδιαφάνειας και της αισχροκέρδειας, θα περιμέναμε από το Υπουργείο και από την Κυβέρνηση την ύστατη στιγμή να τολμήσει κάποια προωθημένη πρόταση για την ελάφρυνση των πολιτών και των παραγωγικών φορέων, κάποια πρόβλεψη για τον περιορισμό συσσώρευσης πλούτου σε λίγες τσέπες, κάποια ενίσχυση των ελέγχων, κάποιες κυρώσεις των προμηθευτών για καταχρηστικές πρακτικές. Δεν έχουμε δει τίποτα. Δεν αρκεί μία απλή ενσωμάτωση μίας οδηγίας, που πλέον είναι ανεπίκαιρη γιατί έχει δημιουργηθεί μια κατάσταση στην αγορά ηλεκτρικής ενέργειας στη χώρα, όπως την περιέγραψα πριν και όπως πολύ ωραία θα την ακούσετε και στη συνέχεια της διαδικασίας.

Υπάρχουν και κάποιες χωροταξικές και πολεοδομικές διατάξεις, αλίμονο. Έχουμε πει ότι η εκ των υστέρων νομιμοποίηση των όποιων επιλογών στα θέματα χωροταξίας για αυτή την Κυβέρνηση είναι κανόνας. Η χωροταξία δεν είναι επιστήμη, αλλά είναι εμπόδιο. Ο σχεδιασμός γίνεται «κουρελού» και έτσι κυβερνήθηκε η χώρα τόσα χρόνια χωρίς εργαλεία και όταν ήρθε η κυβέρνηση του ΣΥΡΙΖΑ και προχώρησε κάποια εργαλεία για να τακτοποιήσει τον χώρο έρχεστε και τα ξηλώνετε. Ακούστε, τροποποιείτε χρήσεις γης που καθορίστηκαν με προεδρικό διάταγμα, με νόμο, παρακάμπτοντας δηλαδή την επεξεργασία από το Σ.τ.Ε., επομένως εκεί έχουμε διαφωνία στη διαδικασία.

Υπάρχει όμως και το άρθρο 62 για το πάρκο πόλης, όπου δίνετε οριζόντια πράσινο φως για αλλαγές στις χρήσεις και στο συντελεστή δόμησης, προς το δυσμενέστερο, οριζόντια και μάλιστα προβλέπεται πιλοτική εφαρμογή, όπου εκεί η χρήση ήταν αστικό πράσινο και ελεύθεροι χώροι και πρέπει να γίνουν, λέει, χρήσεις διοίκησης, εκπαίδευσης και φοιτητικών εστιών. Εδώ ψάχνοντάς το είδαμε ότι ο μελετητής είχε δώσει αυτή την χρήση γης στο συγκεκριμένο τμήμα γιατί εκεί έχουν βρεθεί αρχαιολογικά ευρήματα. Θα χρειαστώ ένα λεπτό ακόμη, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ, όχι πολύ χρόνο, λίγο.

**ΘΕΟΠΙΣΤΗ (ΠΕΤΗ) ΠΕΡΚΑ:** Ναι, θα τελειώσω, αλλά έχουμε και μεγάλη επικαιρότητα.

Δεν μου απαντήσατε γιατί χρειάστηκε αφού υπήρχε ο νέος νόμος του ΣΥΡΙΖΑ που προέβλεπε τη διαδικασία της αναδάσωσης, αλλά κυρίως θέλουμε να πούμε ότι δεν μπορούμε να επιβραβεύσουμε τους παρανομούντες. Μιλώ για τα παράνομα έργα εντός δασών και δασικών εκτάσεων, ΑΠΕ δικτύων, τα οποία εγκαθίστανται χωρίς άδεια.

Δεν θα πω για το αριστείο που αφήσατε εκτεθειμένο τον Γενικό Διευθυντή Δασών να συνάπτει συμβάσεις γιατί δεν είχε δημοσιευθεί σε ΦΕΚ η υπουργική απόφαση, επιτελικότητα!

Αθλητική στρατηγική το περπάτημα. Δύο λόγια, κούφια εξαγγελία είναι. Πάλι περνάμε τις τροπολογίες έτσι, χωρίς σχέδιο δράσης, χωρίς τίποτα. Δεν μπορούμε να ξεχάσουμε ότι υπήρχε και μια αντίστοιχη στρατηγική για το ποδήλατο, η οποία αγνοείται. Και βεβαίως έπρεπε να συνδυαστεί με τα ΣΒΑΚ και το παράδειγμα της Αθήνας τύπου μεγάλος περίπατος, μεγάλο φαγοπότι. Δείχνει ότι δεν έχετε καμμία κουλτούρα βιώσιμης αστικής κινητικότητας και θα έπρεπε μόνο του να είναι νομοσχέδιο.

Τελειώνω, κύριε Πρόεδρε.

Πιστεύετε, αγαπητοί συνάδελφοι, ότι το αόρατο χέρι της αγοράς θα λύσει τα προβλήματα και θα κατεβάσει τις τιμές. Αποδείχτηκε όμως για μια ακόμη φορά ανάπηρο και κυρίως καταστροφικό. Δεν ξέρω πραγματικά -είδα πριν και τα χαμογελάκια!- πώς αντιλαμβάνεστε την κρισιμότητα των πραγμάτων. Καταστρέφεται η παραγωγική βάση της χώρας. Οι αγρότες θα πάψουν να καλλιεργούν, οι κτηνοτρόφοι σφάζουν τα κοπάδια τους, οι μικρομεσαίες επιχειρήσεις λιμοκτονούν, κλείνουν τις επιχειρήσεις τους, οι μικρομεσαίες επιχειρήσεις ΑΠΕ έχουν αυτόν τον αθέμιτο ανταγωνισμό με στημένους διαγωνισμούς και εν μέσω δεκαπενταύγουστου προσπαθούν με πρόσφυγες να βρουν το δίκιο τους και τα νοικοκυριά εύχονται και ευχόμαστε όλοι να μπορέσουν να επιβιώσουν το σκληρό χειμώνα. Δεν πάει άλλο!

Παραιτηθείτε, παραδεχτείτε τον τραγικό σας επίλογο και φύγετε όσο είναι ακόμα καιρός. Ίσως η ιστορία σάς δώσει κάποιο ελαφρυντικό γιατί είναι βαρύ η παράταξή σας να χρεοκοπήσει τη χώρα μέσα σε λίγα χρόνια δεύτερη φορά. Όπως καταλαβαίνετε, μετά από όλα αυτά δεν μπορούμε να υπερψηφίσουμε το νομοσχέδιο παρ’ όλο που πολλές διατάξεις δεν έχουν ιδιαίτερα προβλήματα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ, να κλείσει ο πίνακας ηλεκτρονικών εγγραφών.

Κύριε Υπουργέ, θα σας δώσω τον λόγο για τρία λεπτά, αλλά ακούστε τι θα σας πω. Η πειθαρχία αναφέρεται και σε εσάς, για να τελειώσουμε εγκαίρως απόψε. Επειδή αντιλήφθηκα ότι είναι δυο-τρία θέματα που πρέπει να απαντήσετε αμέσως, έχετε τον λόγο για τρία λεπτά.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Πρόεδρε, δεν συνηθίζεται αυτό. Θα απαντάει σε κάθε Κοινοβουλευτικό Εκπρόσωπο;

**ΠΡΟΕΔΡΕΥΩΝ (Νικήτας Κακλαμάνης):** Τώρα, μη χαλάτε το κλίμα. Αφήστε να ανακοινώσω το σχολείο που μας επισκέπτεται στα θεωρεία.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Το χαλάω το κλίμα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Σκουρλέτη, και εσείς όταν ήσασταν Υπουργός παίρνατε τον λόγο για να απαντήσετε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Όχι, ποτέ. Ανατρέξτε στα Πρακτικά.

**ΠΡΟΕΔΡΕΥΩΝ (Νικήτας Κακλαμάνης):** Από κάτω ήμουνα εγώ και θυμάμαι.

Κυρίες και κύριοι συνάδελφοι, έχω την τιμή να ανακοινώσω στο Σώμα τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθητές και μαθήτριες και τέσσερις εκπαιδευτικοί συνοδοί τους από το Γυμνάσιο Γαστούνης Ηλείας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Όπως ακούσατε, κύριε Σκουρλέτη, για να σας δώσω εν μέρει δίκιο, είπα ότι είναι η πρώτη και η τελευταία φορά που γίνεται η παρέμβαση, για να τελειώσουμε εγκαίρως. Είπα να τα μαζέψει όλα και θα του δοθεί παραπάνω χρόνος του Υπουργού να απαντήσει.

Ορίστε, κύριε Σκρέκα, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αναγκάζομαι να πάρω τον λόγο, για να μην αφήσω να μείνουν κάποιες εντυπώσεις, γιατί από αυτά τα οποία είπε η αγαπητή συνάδελφος, η εισηγήτρια του ΣΥΡΙΖΑ, κατάλαβα ότι δεν έχει ενημερωθεί γι’ αυτά τα οποία έχει κάνει η ελληνική Κυβέρνηση και καλό θα ήταν να ενημερωθεί. Επιτρέψτε μου να πω τι έχουμε κάνει μέχρι τώρα, ώστε να ενημερωθούν και οι υπόλοιποι Βουλευτές που συμμετέχουν σήμερα στη συζήτηση.

Πρώτον, αναφέρατε ότι δεν έχουμε προωθήσει ένα καινοτόμο μέτρο στήριξης της οικονομίας ή ένα προωθημένο μέτρων στήριξης των πολιτών και ότι υπάρχει έλλειψη μηχανισμού εξάλειψης των καταχρηστικών συμπεριφορών από προμηθευτές και παραγωγούς ηλεκτρικής ενέργειας. Θέλω να σας ενημερώσω, κυρία συνάδελφε, ότι από 7 Ιουλίου λειτουργεί μηχανισμός φορολόγησης υπερκερδών στον κλάδο της παραγωγής στη χώρα μας, που έχει αποδώσει μέχρι τώρα πάνω από 2,2 δισεκατομμύρια ευρώ.

Επίσης πρέπει να σας πω ότι αυτός ο μηχανισμός, ο οποίος ήδη εφαρμόζεται και με πολύ σημαντικά αποτελέσματα στη χώρα μας, έχει υιοθετηθεί και από την Ευρωπαϊκή Επιτροπή και έχει ενσωματωθεί σε ευρωπαϊκό κανονισμό για να τον εφαρμόσουν και άλλα κράτη-μέλη.

Επίσης θα πρέπει εδώ να τονίσω ότι, επειδή πράγματι κάποιοι προσπαθούν ίσως να ξεφύγουν, είτε είναι παραγωγοί είτε είναι προμηθευτές, εμείς σε καμμία περίπτωση δεν πρόκειται να τους αφήσουμε. Φυσικά και δεν θα επιτρέψουμε σε καμμία περίπτωση την αισχροκέρδεια να απειλήσει την ελληνική κοινωνία, πολίτες και επαγγελματίες, και για αυτόν τον λόγο ανακοινώσαμε ήδη και εγκαίρως μηχανισμό φορολόγησης, αν παρουσιάζονται υπερέσοδα και στον κλάδο της προμήθειας. Μάλιστα την επόμενη εβδομάδα να ξέρετε -την επόμενη ή τη μεθεπόμενη- θα κατατεθεί τροπολογία στη Βουλή και υπουργική απόφαση, όπου θα φορολογεί τα έσοδα τα οποία θα δημιουργηθούν στον κλάδο της προμήθειας για το ενδεκάμηνο μέχρι τον Νοέμβριο.

Άρα με αυτόν τον τρόπο έχουμε θέσει ένα μηχανισμό φορολόγησης υπερκερδών στην παραγωγή. Ερχόμαστε και κλείνουμε και το παράθυρο στην προμήθεια. Μέχρι τώρα έχουμε εισπράξει πάνω από 2,2 με 2,3 δισεκατομμύρια ευρώ. Ήδη έχουμε προχωρήσει σε μία έρευνα να δούμε τι υπερέσοδα, τι υπερκέρδη έχουν φορολογήσει άλλα κράτη-μέλη. Μέχρι τώρα η έρευνα την οποία υλοποιούμε δείχνει ότι η Ελλάδα έχει ανακτήσει, έχει φορολογήσει τα περισσότερα υπερέσοδα μέχρι σήμερα, μέχρι την έρευνα που έχουμε κάνει, αναφορικά με τα κράτη-μέλη τα οποία έχουμε εξετάσει. Θα ζητήσουμε από τη Ρυθμιστική Αρχή Ενέργειας να εξετάσει και για τα είκοσι επτά κράτη-μέλη της Ευρώπης τι ποσά έχουν ανακτήσει από υπερέσοδα. Μέχρι τώρα, επαναλαμβάνω, η Ελλάδα φαίνεται ότι έχει ανακτήσει τα περισσότερα αναλογικά με τον κλάδο της ηλεκτρικής ενέργειας και αυτό θα συνεχίσουμε.

Εμείς αυτό το οποίο αλλάξαμε σε σχέση με αυτό το οποίο κληρονομήσαμε από εσάς είναι ότι καταργήσαμε τη ρήτρα αναπροσαρμογής η οποία υπήρχε. Όπως γνωρίζετε, με επιστολή της Ρυθμιστικής Αρχής Ενέργειας, του Προέδρου, το 2018 ζητούσε τότε τον λόγο από τους προμηθευτές με ποιο τρόπο την εφάρμοζαν. Εμείς το καταργήσαμε. Εμείς δημιουργήσαμε την απόλυτη διαφάνεια και προβλεψιμότητα στις τιμές ηλεκτρικής ενέργειας. Τώρα ο καταναλωτής γνωρίζει ποια είναι η τιμή ηλεκτρικής ενέργειας τον επόμενο μήνα αφού υποχρεώσαμε τους προμηθευτές να ανακοινώνουν την τιμή που θα πουλάνε ηλεκτρική ενέργεια τον επόμενο μήνα. Άρα να επιλέγει ο καταναλωτής αυτόν ο οποίος είναι ο φθηνότερος προμηθευτής. Αυτό δημιούργησε μεγάλη κινητικότητα. Αυξήθηκε η κινητικότητα κατά 30% τον Αύγουστο με το που ανακοινώθηκε αυτό το μέτρο.

**ΠΡΟΕΔΡΕΥΩΝ (Νικήτας Κακλαμάνης):** Ωραία, αλλά τι θα πείτε στην ομιλία σας;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ολοκληρώνω σε μισό λεπτό, δεν θέλω παραπάνω.

Αυτό δείχνει, λοιπόν, ότι αυτό το οποίο έχουμε κάνει έχει αποδώσει και έχει βοηθήσει τους καταναλωτές, οι οποίοι το βλέπουν βέβαια στους λογαριασμούς του ρεύματος.

Και κάτι τελευταίο, μιλήσατε για ένα σκάνδαλο δήθεν του ΔΕΔΔΗΕ σε διαγωνισμό στη Πελοπόννησο. Πάλι δεν γνωρίζετε τι έχει γίνει. Αυτό το οποίο κληρονομήσαμε από εσάς είναι ότι πήγαιναν οι ενδιαφερόμενοι να επενδύσουν στις ανανεώσιμες πηγές ενέργειας με έναν φάκελο από χαρτιά στα κατά τόπους γραφεία του ΔΕΔΔΗΕ με πολλά προβλήματα, χαρτιά χάνονταν, σειρές ψάχνονταν. Ήρθαμε εμείς και το αλλάξαμε και υποχρεώσαμε τον ΔΕΔΔΗΕ να δημιουργήσει μία ηλεκτρονική πλατφόρμα, όπου όλα τα έγγραφα και οι αιτήσεις ανεβαίνουν ηλεκτρονικά.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, κλείστε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Τελειώνω, κύριε Πρόεδρε. Επιτρέψτε μου λίγο χωρίς διακοπή.

**ΠΡΟΕΔΡΕΥΩΝ (Νικήτας Κακλαμάνης):** Αυτά είναι για την ομιλία σας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Είπε για δήθεν σκάνδαλο του ΔΕΔΔΗΕ στην Πελοπόννησο. Υπήρξε χρονική ιεράρχηση απόλυτα διαφανής. Όλοι ανέβασαν με ηλεκτρονικό τρόπο τις αιτήσεις σε ηλεκτρονική πλατφόρμα ανοιχτή σε όλον τον κόσμο. Αυτά για να γνωρίζετε. Υπήρχαν προβλήματα καθυστερήσεων, για να είμαι απόλυτα σωστός. Είναι η πρώτη φορά που εφαρμόστηκε. Υπήρξαν προβλήματα καθυστερήσεων, αλλά από εκεί και πέρα όλα λειτούργησαν με απόλυτη διαφάνεια.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Έχετε καταλάβει τι είπα εξαρχής; Αυτά όλα μαζεμένα στο τέλος απαντώνται.

Τον λόγο έχει ο κ. Χρήστος Γκόκας ειδικός αγορητής από το ΠΑΣΟΚ - Κίνημα Αλλαγής.

**ΧΡΗΣΤΟΣ ΓΚΟΚΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, επιτρέψτε μου εισαγωγικά να στηλιτεύσω για μία ακόμη φορά την καταπάτηση από την πλευρά της Κυβέρνησης κάθε έννοιας ομαλής νομοθετικής διαδικασίας στο Κοινοβούλιο καθώς επικαλέστηκε πίεση χρόνου και υποχρεώσεις του Υπουργού, προκειμένου να ολοκληρωθεί η ψήφιση του νομοσχεδίου μέσα σε μία ακριβώς εβδομάδα.

Είχαμε βέβαια και την απαξίωση, από την πλευρά της κυβερνητικής πλειοψηφίας, της διαδικασίας που βρισκόταν σε εξέλιξη στην Ολομέλεια για το πόρισμα της εξεταστικής για τις υποκλοπές την ίδια ώρα που έπρεπε να συνεδριάζουμε εμείς στην επιτροπή για τους φορείς, από τους οποίους πολλοί δεν προσήλθαν καν, και για τα άρθρα. Αλλά και η πάγια πλέον τακτική σας με πολλές σχετικές και άσχετες, πολλών άρθρων, τροπολογίες που πρέπει να ψηφιστούν ως ένα άρθρο, εκβιάζοντας την ψήφο των Βουλευτών. Που έρχονται τελευταία στιγμή, χωρίς καμμία συζήτηση, διαβούλευση ή ακρόαση φορέων. Είναι σκόπιμη και απαράδεκτη κοινοβουλευτική πρακτική της Κυβέρνησης. Θα αναφερθούμε αναλυτικά σε αυτό μαζί με τις τροπολογίες στη δευτερολογία.

Δεν μπορώ όμως να μην κάνω ένα πρώτο σχόλιο για το πολυδιαφημισμένο καλάθι του νοικοκυριού, το οποίο ήρθε χθες το βράδυ με τροπολογία για να μη μας δώσει τη δυνατότητα να φωνάξουμε για να πουν τη γνώμη τους καταναλωτές και παραγωγοί. Και τι κάνετε με αυτό; Με δύο λέξεις κάνετε μία τρύπα στο νερό. Μονιμοποιείτε και νομιμοποιείτε την ακρίβεια.

Επιπλέον, όπως αποδείχθηκε και με την υπόθεση Πάτση, είναι στο DNA σας η πολιτική σε βάρος αδύναμων και ανήμπορων. Κερδοσκοπείτε συστηματικά και ασύστολα σε όλα τα επίπεδα. Φτιάξατε ένα σύστημα για τις ρυθμίσεις των «κόκκινων» δανείων που έχουν περάσει στα funds με τις ευλογίες του ΣΥΡΙΖΑ και τώρα, ως άξιοι συνεχιστές, τα παραδίδετε στην ασυδοσία των κερδοσκόπων ακόμα και για την πρώτη κατοικία, που αφήσατε απροστάτευτη. Κλείνω εδώ την εισαγωγική μου παρατήρηση για τα διαδικαστικά, αλλά πρέπει κάποτε και η Κυβέρνηση να μας πει αν μπήκαμε ή δεν μπήκαμε σε κάποια κανονικότητα. Γιατί επιμένει σε fast track διαδικασίες;

Ως προς την ουσία τώρα του νομοσχεδίου, αυτό αφορά μία καθυστερημένη ενσωμάτωση της ευρωπαϊκής οδηγίας 944/2019 η οποία επιφέρει αλλαγές στους κανόνες για την εσωτερική αγορά ηλεκτρικής ενέργειας. Και ενώ η Κυβέρνηση θέλει εμείς εδώ οι Βουλευτές να συζητάμε και να ψηφίζουμε τα νομοσχέδια με ταχύτητα φωτός στο Κοινοβούλιο, η ίδια κινείται κατά το δοκούν, με τον αραμπά. Αν δεν ισχύει το γεγονός ότι κινείται με τον αραμπά, τότε θα οδηγηθούμε στο εύλογο συμπέρασμα ότι κάποιες σκοπιμότητες εμπόδιζαν να έρθει αυτή η οδηγία έγκαιρα προς την ενσωμάτωση. Και το λέω αυτό γιατί η συγκεκριμένη οδηγία παρουσιάστηκε στο Υπουργικό Συμβούλιο από τον Υπουργό Περιβάλλοντος και Ενέργειας στις 26-1-2022. Έπρεπε να έχει ενσωματωθεί στις 31-12-2020 και ενσωματώνεται δύο χρόνια σχεδόν μετά. Τι άλλο συμπέρασμα να βγάλει κάποιος καλοπροαίρετος τρίτος; Ή κινείστε με τον αραμπά ή καθυστερούσατε από σκοπιμότητα. Διαλέγετε και παίρνετε!

Οι πολίτες θα σας κρίνουν για ποιο λόγο καθυστερήσατε να ενσωματώσετε μία πολύ σημαντική ενεργειακή οδηγία που έχει ως στόχους την επικαιροποίηση του εθνικού θεσμικού πλαισίου για την αγορά ηλεκτρικής ενέργειας, την ενίσχυση της θέσης και της προστασίας των καταναλωτών, τη διασφάλιση οικονομικά προσιτών τιμών ενέργειας με διαφάνεια για τους καταναλωτές, την ενίσχυση της ασφάλειας εφοδιασμού, την ενίσχυση των αρμοδιοτήτων της Ρυθμιστικής Αρχής Ενέργειας. Η ευρωπαϊκή οδηγία, λοιπόν, εισάγει πολύ κρίσιμες διατάξεις που έπρεπε να τις είχαμε ενσωματώσει, κύριε Υπουργέ, προχθές. Το επισήμαναν και όλοι οι φορείς καθώς έπρεπε να είχατε δώσει στους καταναλωτές τα όπλα και τα δικαιώματα που τους παρέχει αυτή η οδηγία εδώ και δύο χρόνια πριν.

Εσείς έρχεστε μετά τον ενεργειακό αρμαγεδδώνα, ο οποίος έχει προηγηθεί, να φέρετε αυτές τις ρυθμίσεις που θέλουν ακόμα χρόνο για να εφαρμοστούν πλήρως. Το ανέφερε πολύ εύστοχα και ο νομικός σύμβουλος της «WWF», λέγοντας ότι εδώ υπάρχει μία πάρα πολύ σημαντική καθυστέρηση, που εμποδίζει τους καταναλωτές να επωφεληθούν από την οδηγία. Και φυσικά ακόμα και αν ψηφιστεί το νομοσχέδιο σήμερα πάλι δεν θα είμαστε έτοιμοι γιατί χρειάζονται εκτελεστικές αποφάσεις, οι τεχνικοί κώδικες, οι τεχνικές προσαρμογής και ούτω καθεξής.

Έχετε, κύριοι της Κυβέρνησης, την αποκλειστική ευθύνη αυτής της καθυστέρησης για την οποία κάποιος πρέπει να απολογηθεί και να μας πει γιατί υπήρξε, όπως σας κάλεσε επανειλημμένως ο συνάδελφος κ. Αρβανιτίδης να το πείτε στις επιτροπές.

Βλέπουμε, λοιπόν, σήμερα ένα ακόμη αποτέλεσμα του επιτελικού κράτους, των καθυστερήσεων που φέρνει μια ξεχασμένη ενεργειακή οδηγία, η οποία θα μπορούσε να είχε προστατέψει τους καταναλωτές όλη αυτή την περίοδο του ξεσπάσματος της ενεργειακής ακρίβειας και την ενσωματώνει μάλιστα κουτσουρεμένη. Το μόνιμο μοτίβο της ενεργειακής νομοθέτησης της Κυβέρνησης της Νέας Δημοκρατίας είναι πλέον εκπρόθεσμες ευρωπαϊκές οδηγίες πακέτο με εκπρόθεσμες τροπολογίες καθώς και αυτή τη φορά φέρνετε, χωρίς καμμία διαβούλευση και χωρίς καμμία συζήτηση στις επιτροπές, ρυθμίσεις ενεργειακών και άλλων θεμάτων, με τροπολογία της τελευταίας στιγμής. Γιατί αυτά τα κρίσιμα θέματα έρχονται πριν ή κατά την Ολομέλεια και έχετε ξεπεράσει κάθε όριο, όπως και οι τροπολογίες άλλων Υπουργείων;

Χθες βράδυ, λοιπόν, καταθέσατε με τη δική σας τροπολογία διατάξεις για τα ενεργειακά που έρχονται πολύ καθυστερημένα, τελευταία στιγμή και χωρίς περιθώριο χρόνου για συζήτηση. Θα τοποθετηθούμε σε αυτά βέβαια στη δευτερολογία μας αναλυτικά.

Εμείς, κυρίες και κύριοι συνάδελφοι, πιστεύουμε ότι η ασυδοσία της ενεργειακής ακρίβειας στη χώρα μας βρήκε πάτημα πέραν των άλλων αδυναμιών ελέγχου και εγχώριων στρεβλώσεων της ενεργειακής αγοράς και στην απουσία ακριβώς αυτής της ενεργειακής οδηγίας. Η Κυβέρνηση όλο αυτό το διάστημα που δεν ενσωμάτωνε τη συγκεκριμένη οδηγία, την οποία ενσωματώνει και με ελλείψεις, όπως είπα, άφησε τα νοικοκυριά και τις επιχειρήσεις έρμαια στην αισχροκέρδεια ορισμένων εταιρειών.

Αλλά ό,τι δεν φρόντισε η Κυβέρνηση να ενσωματώσει έγκαιρα ήρθαν εκ των υστέρων να διορθώσουν οι Έλληνες δικαστές των πρωτοβάθμιων δικαστηρίων με δικαστικές αποφάσεις που αναφέρονται στις πρόνοιες της συγκεκριμένης ευρωπαϊκής οδηγίας.

Και για του λόγου το αληθές καταθέτω για τα Πρακτικά μια πρωτόδικη απόφαση του Ειρηνοδικείου Πρέβεζας από τον περασμένο Ιούνιο που δικαιώνει καταναλωτή για τη ρήτρα αναπροσαρμογής, κάνοντας αναφορά στα δικαιώματα που δίνει η οδηγία 944/2019 και την οποία καθυστερημένα φέρνετε σήμερα να ενσωματώσουμε.

Την καταθέτω, για να διαβάσουν όλοι το σκεπτικό και να δείτε πού οδήγησε τους πολίτες η Κυβέρνηση.

(Στο σημείο αυτό ο Βουλευτής κ. Χρήστος Γκόκας καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, στη συζήτηση στις επιτροπές ο εισηγητής μας κ. Αρβανιτίδης έθεσε ορισμένες ερωτήσεις που θα ήθελα να τις επαναφέρω και εδώ στην Ολομέλεια.

Ζητάμε, επιτέλους, ξεκάθαρες απαντήσεις, κύριε Υπουργέ. Τι γίνεται με την προμήθεια των έξυπνων μετρητών, οι οποίοι είναι απαραίτητοι για τη δυναμική τιμολόγηση και την εφαρμογή της παρούσας οδηγίας, πότε ακριβώς θα ολοκληρωθεί η προμήθειά τους και πόσο θα επιβαρυνθεί για την εγκατάστασή του ο τελικός πελάτης; Τι γίνεται με την ενίσχυση της ΡΑΕ με στελέχη, με εξειδικευμένο προσωπικό; Τι γίνεται με την ανταπόκριση των εταιρειών σε θέματα διαφάνειας των λογαριασμών; Είστε ικανοποιημένος; Τι ακριβώς ισχύει τελικά για τη φορολόγηση των κερδών τους; Αναλυτικά στοιχεία, παρά τα όσα λέτε και σήμερα, αναφέρατε κάποια πράγματα, δεν έχουμε δει.

Θα ήθελα να θυμίσω, δε, ότι το ΠΑΣΟΚ - Κίνημα Αλλαγής είχε ζητήσει από τον Σεπτέμβριο του 2021 σε επίσκεψη κλιμακίου του στη ΡΑΕ να σταματήσουν πια οι «γκρίζες ζώνες» στα ενεργειακά τιμολόγια που παραλαμβάνουν οι πολίτες και να υπάρξει διαφάνεια στις χρεώσεις, αλλά και να σταματήσουν οι ρήτρες στους λογαριασμούς ρεύματος χωρίς όρια. Δυστυχώς, όλο αυτό το διάστημα διακυβέρνησης της Νέας Δημοκρατίας, το πολυδιαφημισμένο «target model» άλλαζε και αλλάζει συνέχεια κανόνες. Το χρηματιστήριο ενέργειας ξεκίνησε με λάθος παραδοχές και μόλις τώρα με την παρούσα οδηγία έρχεται η εποπτεία της ΡΑΕ. Η ΔΕΗ δεν δίνει λογαριασμό τι κάνει με τα υδροηλεκτρικά και όλοι μαζί, ΔΕΗ και ιδιωτικές εταιρείες, οδηγούν τους πολίτες και τις παραγωγικές μονάδες και επιχειρήσεις της χώρας να σχεδιάζουν το μέλλον τους σε καθεστώς ενεργειακής ακρίβειας και ανασφάλειας.

Η Κυβέρνηση, μη βλέποντας τις στρεβλώσεις της εγχώριας ενεργειακής αγοράς και με ψευδείς εντυπώσεις, ρίχνει το βάρος της στην επικοινωνία και επιμένει, στο κρίσιμο ζήτημα της ενεργειακής ακρίβειας, να στρουθοκαμηλίζει.

Το ΠΑΣΟΚ - Κίνημα Αλλαγής, εδώ και τέσσερα χρόνια προτείνει την ενεργειακή δημοκρατία και τις ενεργειακές κοινότητες, τα προγράμματα «ΕΞΟΙΚΟΝΟΜΩ» σε δημόσιο και ιδιωτικό τομέα, τα χιλιάδες μικρά έργα ΑΠΕ και τα «Net Metering» με αποθήκευση σε ένα αποκεντρωμένο ενεργειακό σύστημα μιλώντας εμφατικά για την έννοια του αυτοκαταναλωτή, ενώ από πέρυσι στην αρχή της ενεργειακής κρίσης προτείναμε τη διαφάνεια στα τιμολόγια, το πλαφόν στη λιανική τιμή, τη μείωση των φόρων στα καύσιμα, τη μείωση του ΦΠΑ και στην ενέργεια και ελέγχους των αρμόδιων αρχών για την πάταξη της αισχροκέρδειας.

Μόλις τώρα αρχίζει η Κυβέρνηση να ψελλίζει ορισμένα από αυτά, ενώ άλλα τα εφαρμόζει αποτυχημένα.

Το πρόγραμμα «ΕΞΟΙΚΟΝΟΜΩ-ΑΥΤΟΝΟΜΩ» σωστά πήρε παράταση, αλλά είχε και έχει πολλά προβλήματα. Τα οικιακά φωτοβολταϊκά στέγης ακόμα τα εξαγγέλλετε και θα τα φέρετε μάλλον προεκλογικά. Για τα μικρά φωτοβολταϊκά των μικρών επενδυτών τους κάνατε τη ζωή πατίνι με εκατοντάδες διαμαρτυρίες, παρ’ ότι επιχειρήσατε σήμερα να το διασκεδάσετε με αυτά που είπατε, κύριε Υπουργέ, για την πλατφόρμα του ΔΕΔΔΗΕ για τις αιτήσεις σε Πελοπόννησο και Κρήτη. Απειλούν να τινάξουν στον αέρα και να ακυρώσουν τη διαδικασία με προσφυγές στη δικαιοσύνη.

Εμείς επιμένουμε να λέμε ότι η πρόσβαση στα δίκτυα ηλεκτρισμού πρέπει να είναι ισότιμη και με διαφάνεια, πέραν των περιοχών όπως η Άρτα, η περιφέρειά μου, που επί δέκα χρόνια παραμένει με κορεσμένο δίκτυο σε βάρος εκτός των άλλων και του ανταγωνισμού για την τοπική παραγωγή και τις τοπικές επιχειρήσεις.

Επίσης, ήταν παρωδία της ψηφιακής διακυβέρνησης όλο αυτό που έγινε με τα τεχνικά προβλήματα που παρουσιάστηκαν στη λειτουργία της πλατφόρμας του ΔΕΔΔΗΕ. Η πρόσβαση στα δίκτυα ηλεκτρισμού δεν μπορεί να αντιμετωπίζεται ως ιδιωτική περιουσία της Κυβέρνησης προς διάθεση στα μεγάλα συμφέροντα. Δεν μπορείτε να δίνετε αποκλειστικό προνομιακό προβάδισμα στους μεγάλους και να στερείτε τον ελάχιστο εναπομείναντα χώρο ΑΠΕ στο δίκτυο από τις ενεργειακές κοινότητες αγροτών, κτηνοτρόφων και μεταποιητών, που είναι το μοναδικό τους όπλο να σταθούν όρθιοι μέσα στην ενεργειακή κρίση. Και έτσι, αφού έχει μοιραστεί η πίτα στους μεγάλους, οι μικροί θα στριμώχνονται για τα ψίχουλα του ηλεκτρικού χώρου. Διότι αυτό βιώνουμε σήμερα με αυτές τις επιλογές και τις «διαδικασίες με ένα κλικ» και πολύ φοβάμαι ότι τα ίδια θα δούμε και αύριο με τα οικιακά φωτοβολταϊκά που θα ανακοινώσετε μάλλον προεκλογικά, όπως προανέφερα.

Η «πράσινη» μετάβαση όμως, κυρίες και κύριοι συνάδελφοι, πρέπει να είναι κοινωνικά δίκαιη και να εξασφαλίζει την ενεργειακή ασφάλεια της χώρας. Και όχι πελατειακές νοοτροπίες να τη μεταβάλλουν σε ευκαιρία εξυπηρέτησης, όπως πράττει η Κυβέρνηση της Νέας Δημοκρατίας.

Ωστόσο, για να πούμε και ένα σωστό, επιτέλους ακούσατε αυτό που φωνάζουμε όλοι οι Βουλευτές του ΠΑΣΟΚ επίσης εδώ και χρόνια: Δίκτυα, δίκτυα, δίκτυα! Επιτέλους, υιοθετήσατε μια πρόταση που έχουμε κάνει από τον Μάρτιο του 2020 για την κατασκευή μίας μεγάλης ηλεκτρικής λεωφόρου από την Ελλάδα προς την κεντρική Ευρώπη, ώστε να είναι δυνατή η εξαγωγή μεγάλων ποσοτήτων ηλεκτρικής ενέργειας από ΑΠΕ. Στο προσυνέδριο του ΠΑΣΟΚ - Κινήματος Αλλαγής, μάλιστα, στην Κοζάνη τον Απρίλιο του 2021, ο Γιώργος Αρβανιτίδης είχε προτείνει συγκεκριμένα ότι πρέπει ως Ελλάδα να αναπτύξουμε και να εκσυγχρονίσουμε τα δίκτυα στο εσωτερικό τής χώρας, αλλά και τις διασυνδέσεις μας με όλα τα γειτονικά κράτη. Ο αρμόδιος τομεάρχης κ. Δούκας είχε προτείνει να ξανασκεφτούμε την πρόταση για μία μεγάλη ηλεκτρική λεωφόρο, που ήταν πρόταση του ΠΑΣΟΚ, που θα μπορεί να μεταφέρει καθαρή ενέργεια στην υπόλοιπη Ευρώπη, παραθέτοντας πρόταση επί χάρτου για μια πιθανή διαδρομή αυτής της ηλεκτρικής λεωφόρου.

Κάλλιο αργά, παρά ποτέ, κύριε Σκρέκα, που ακούτε έστω και καθυστερημένα τις προτάσεις που κάνουμε εδώ και χρόνια. Ελπίζουμε να την παρουσιάσετε αυτή τη συγκεκριμένη πρόταση σωστά και στον Γερμανό Καγκελάριο κ. Σολτς, που έρχεται σήμερα στη χώρα μας και να τρέξει άμεσα ένα τέτοιο έργο με ευρωπαϊκές χρηματοδοτήσεις.

Παράλληλα, στο νομοσχέδιο υπάρχουν διατάξεις με καλές προθέσεις, όπως η εκπόνηση από το ΥΠΕΝ μιας εθνικής στρατηγικής για το περπάτημα. Φθάνει να μη μείνει στα χαρτιά!

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Επίσης, υπάρχουν ρυθμίσεις διαφόρων χωροταξικών και πολεοδομικών θεμάτων με πυροσβεστικές διατάξεις και λύσεις ανάγκης.

Όμως, κύριε Υπουργέ, φέρνετε ένα ακόμη νομοσχέδιο που παρά το γεγονός ότι επικαλείστε στο άρθρο 2 ότι επιδιώκετε την αντιμετώπιση επειγόντων περιβαλλοντικών ζητημάτων, δεν υπάρχει καμμία ρύθμιση για ουσιαστικούς περιβαλλοντικούς ελέγχους. Δεν υπάρχει, ακόμη, καμμία νομοθετική σας πρωτοβουλία που να ανταποκρίνεται σε αυτά που σας έχει προτείνει η Επιτροπή Πισσαρίδη για δημιουργία Ανεξάρτητης Περιβαλλοντικής Αρχής Ελέγχου. Την ξεχάσατε; Θα μείνει στα συρτάρια;

Επιτρέψτε μου επίσης και ορισμένες ειδικότερες αναφορές σε κάποια άρθρα και περιμένουμε να δούμε διορθωτικές κινήσεις από την πλευρά σας, κύριε Υπουργέ. Για παράδειγμα, τα δύο άρθρα 65 και 66 είναι προβληματικά, διότι επιτρέπουν αντιστοίχως τη μείωση των αναδασωτέων περιοχών στη χώρα και τη νομιμοποίηση της εκμετάλλευσης της δημόσιας δασικής γης από ιδιώτες και χωρίς την άδεια του Δασάρχη, μεγεθύνοντας τον κίνδυνο πυρκαγιάς των δασών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Στο άρθρο 66 ειδικά, προβλέπεται ότι οι υφιστάμενες οργανωμένες τουριστικές κατασκηνώσεις-κάμπινγκ που βρίσκονται μέσα σε δημόσια γη και δασικές περιοχές θα νομιμοποιούνται με σχετική διαπιστωτική πράξη του Γενικού Γραμματέα του ΕΟΤ. Εκτιμούμε ότι είναι λάθος η αφαίρεση της γνωμοδότησης του Δασάρχη.

Για το άρθρο 70 αναφορικά με τα ανταποδοτικά τέλη διέλευσης αγωγού καυσίμου προς Αεροδρόμιο Αθηνών, θα ήθελα να επαναφέρω επίσης τα ερωτήματά μας για το αν υπήρξε σχετική διαβούλευση με τους άμεσα ενδιαφερόμενους δήμους. Γιατί, τελικά, η ειδική έκθεση του Γενικού Λογιστηρίου του Κράτους κάνει λόγο για απώλεια εσόδων από τους δήμους; Είναι ένα θέμα που έπρεπε να είχε διευθετηθεί ως εκκρεμότητα και από τη στιγμή που επενδύθηκαν κάποιοι δημόσιοι πόροι στο έργο αυτό, θα πρέπει να υπάρξει η αναγκαία και προσήκουσα ανταποδοτικότητα από τη διέλευση αυτού του αγωγού προς τις τοπικές κοινωνίες.

Τέλος, το άρθρο 72 νομιμοποιεί αναδρομικά πράξεις ενός οργάνου που καθορίστηκε με απόφαση του Υπουργού και του αναθέτει την αποφασιστική αρμοδιότητα για ανάθεση και εκτέλεση δημοσίων συμβάσεων, έργων, υπηρεσιών και προμηθειών με απόφαση από τις 17-3-2022, αλλά εφαρμόζεται παρανόμως αφού δημοσιεύτηκε στο ΦΕΚ έξι μήνες μετά, στις 26-9-2022. Υπάρχουν, δηλαδή, εγκρίσεις συμβάσεων έργων, προμηθειών και υπηρεσιών από ένα όργανο, που τυπικά δεν υφίστατο. Είναι κι αυτό μία ρύθμιση που αποδεικνύει περίτρανα την πρόχειρη νομοθέτηση της Κυβέρνησης της Νέας Δημοκρατίας και της αποτυχίας του επιτελικού κράτους του κ. Μητσοτάκη.

Κυρίες και κύριοι συνάδελφοι, κλείνοντας, κατόπιν όλων όσων ανέφερα στην εισήγησή μου, το ΠΑΣΟΚ - Κίνημα Αλλαγής, επί της αρχής του νομοσχεδίου, τοποθετείται θετικά μεν, λόγω της έστω και ιδιαίτερα καθυστερημένης -και με οικονομικές επιπτώσεις σε βάρος των καταναλωτών ηλεκτρικής ενέργειας- ενσωμάτωσης μιας ευρωπαϊκής οδηγίας, της οδηγίας 944/2019 τονίζοντας ότι η εφαρμογή της πρέπει πλέον να επιταχυνθεί και, καταψηφίζοντας, δε, τα επιμέρους άρθρα της οδηγίας ή των λοιπών διατάξεων, στα οποία διαφωνούμε, περιμένοντας να δούμε αν θα υπάρξουν αλλαγές από την πλευρά σας, κατά τη διάρκεια της συζήτησης στην Ολομέλεια.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα η κ. Διαμάντω Μανωλάκου από το Κομμουνιστικό Κόμμα Ελλάδας.

Ορίστε, κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ:** Είναι αλήθεια ότι σήμερα, περίοδο μεγάλης ακρίβειας, ενεργειακής φτώχειας, ιμπεριαλιστικού πολέμου, αλλά και αβεβαιότητας και ανασφάλειας και με όσα καλάθια του νοικοκυριού και αν εμφανίσετε, κοροϊδία είναι! Με τίποτε δεν μπορεί να κρυφτεί ότι το καπιταλιστικό σύστημα δείχνει όλη τη σαπίλα του, κάθε, μέρα!

Καμμία διαγραφή δεν μπορεί να συγκαλύψει τις ευθύνες της Κυβέρνησης. Ό,τι δραστηριότητες, που νομιμοποιούν κερδοσκοπία και πλειστηριασμούς σε βάρος υπόχρεων υπερχρεωμένων νοικοκυριών και επαγγελματιών, είναι προϊόν εγκληματικής πολιτικής, που έχουν λερωμένη τη φωλιά τους και τα άλλα κόμματα που κυβέρνησαν.

Κατά τ’ άλλα, σέρνεται στα δικαστήρια μέλος της Κεντρικής Επιτροπής του ΚΚΕ, μέλος της Γραμματείας του ΠΑΜΕ και Γενικός Γραμματέας Οικοδόμων, με κατηγορίες -σαν κοινό εγκληματία- για συμμετοχή του σε κινητοποίηση ενάντια σε πλειστηριασμό πρώτης κατοικίας, με βάση το πλαίσιο ποινικοποίησης που ξεκίνησε ο ΣΥΡΙΖΑ και συνεχίζει η Κυβέρνηση της Νέας Δημοκρατίας! Ντροπή!

Τώρα έρχομαι στο νομοσχέδιο, που ολοκληρώνεται με τις τροπολογίες της νύχτας. Είναι οξυμένο το πρόβλημα της ακριβής ενέργειας και αφορά το σύνολο των εργαζομένων και όχι μόνο αυτούς που βιώνουν συνθήκες ακραίας φτώχειας. Δίνει λύση στο παρόν νομοσχέδιο, που ενσωματώνει την ευρωκοινοτική οδηγία στο Εθνικό Δίκαιο; Οι αλλαγές που προωθεί στα καθήκοντα και αρμοδιότητες της Ρυθμιστικής Αρχής Ενέργειας, μήπως μειώνουν το σχέδιο περικοπών, που ήδη προβλέπεται στο σχέδιο έκτακτης ανάγκης της αντιδραστικής ΡΑΕ, με βάση τις κατευθύνσεις της Ευρωπαϊκής Ένωσης; Όχι, βέβαια! Γιατί και η πρόσφατη Σύνοδος Κορυφής της Ευρωπαϊκής Ένωσης για την ενέργεια ανέδειξε τις μεγάλες αντιθέσεις και τους ανταγωνισμούς ανάμεσα στα κράτη-μέλη, αλλά και στον όποιο συμβιβασμό τους, συμφώνησαν να τα φορτώσουν όλα στις πλάτες των λαών για να θωρακίσουν τα συμφέροντα των μονοπωλίων.

Εξάλλου, δεν είναι τυχαίες οι μεγάλες κινητοποιήσεις σε Γαλλία, Βρετανία, Βέλγιο, Ουγγαρία και αλλού, με μαζικές απεργίες και χιλιάδες εργαζόμενους στους δρόμους, διεκδικώντας αυξήσεις σε μισθούς και μέτρα ενάντια στην ενεργειακή φτώχεια και ακρίβεια. Το ίδιο και στη χώρα μας. Τα μηνύματα από την πανελλαδική απεργία στις 9 Νοέμβρη, που ετοιμάζουν τα συνδικάτα, σκορπίζουν αισιοδοξία και ελπίδα ότι θα αποτελέσει έναν πραγματικά λαϊκό ξεσηκωμό απέναντι σε αυτή τη σκληρή αντιλαϊκή πολιτική. Γιατί, η ενεργειακή φτώχεια δεν είναι ένα φυσικό φαινόμενο, αλλά αποτέλεσμα μακροχρόνιας πολιτικής που εφαρμόστηκε από όλες τις κυβερνήσεις και είναι συνένοχες για την ενεργειακή φτώχεια του λαού.

Τι ενσωματώνετε, λοιπόν, μέσα από αυτή την ευρώ-οδηγία στο Εθνικό Δίκαιο; Ουσιαστικά, δημιουργείτε ένα πιο ισχυρό προστατευτικό πλαίσιο για τους μεγάλους παραγωγούς και προμηθευτές ηλεκτρισμού. Με αυτό το νομοσχέδιο ολοκληρώνεται η απελευθέρωση της αγοράς, αφαιρώντας κάθε εμπόδιο για την παράδοση της ηλεκτρικής ενέργειας στα χέρια μεγάλων ομίλων.

Οι επιχειρήσεις όλων των κρατών-μελών αποκτούν ελεύθερη πρόσβαση στα δίκτυα μεταφοράς και διανομής, αν και έχουν κατασκευαστεί από κρατικό χρήμα, από τη λαϊκή φορολογία. Η αυτοπαραγωγή και η δημιουργία τοπικών κοινοτήτων ενέργειας που προβλέπεται, όχι μόνο δεν θα ανακουφίσει λαϊκά νοικοκυριά, αλλά θα κάνει ακόμα πιο ακριβή την ηλεκτρική ενέργεια γι’ αυτά.

Το δικαίωμα των επιχειρήσεων ενέργειας να επιβάλλουν στους πελάτες τέλη τερματισμού σύμβασης σε όσους καταγγέλλουν οικειοθελώς τη λήξη της σύμβασης ονομάζεται «δικαίωμα καταναλωτή». Κι όμως, είναι σαφές ότι τα εν λόγω τέλη θα υπερβαίνουν την άμεση οικονομική ζημία του προμηθευτή, δηλαδή αυτός πάντα θα κερδίζει.

Επίσης, τα μέτρα-ψίχουλα για την ανακούφιση νοικοκυριών θα πρέπει να υπόκεινται σε συγκεκριμένες προϋποθέσεις, περιορισμένη χρονική διάρκεια, επιδίωξη γενικού οικονομικού συμφέροντος, να μην έχουν ως αποτέλεσμα πρόσθετο κόστος για τους συμμετέχοντες στην αγορά κατά τρόπο που εισάγει διακρίσεις. Αλλά και τους «έξυπνους μετρητές» που προωθούνται θα τους πληρώνουν οι καταναλωτές. Θα είναι το εργαλείο άμεσης παρακολούθησης της κατανάλωσης, με δυνατότητα μέτρων μείωσης της κατανάλωσης ή ακόμα και διακοπής ή συμφωνιών για κατανάλωση συγκεκριμένων ωρών την ημέρα με αλλαγές στην τιμή εντός της ημέρας που θα αυξήσουν και άλλο την κερδοφορία των ενεργειακών ομίλων.

Παράλληλα, με ένα κλικ θα μπορούν να κόβουν το ρεύμα από εργατικά λαϊκά νοικοκυριά μιας και δεν χρειάζεται καν η επίσκεψη του ΔΕΔΔΗΕ. Κι όμως, σήμερα υπάρχουν σχολεία με ανεξόφλητα χρέη στη ΔΕΗ και πάει ο ΔΕΔΔΗΕ και απειλεί με διακοπή ρεύματος αν δεν αποπληρωθεί το χρέος. Δηλαδή, δεν είναι μόνο το ξέσπασμα των παιδιών μας, αλλά δεν θα υπάρχει ούτε φωτισμός ούτε λειτουργία ηλεκτρονικών υπολογιστών και εργαστηρίων. Δεν θα μπορούν να λειτουργήσουν. Εξάλλου υπάρχει ανακοίνωση της ΕΛΜΕ με καταγγελίες και κινητοποιήσεις γι’ αυτό το ζήτημα.

Ακόμα, ωφελημένες είναι και οι επιχειρήσεις ΑΠΕ και διαχείρισης δικτύων μεταφορών. Ωστόσο είναι προκλητικές και απαράδεκτες οι διατάξεις που έχετε στο τελευταίο μέρος του νομοσχεδίου με υποκριτικό τίτλο: «Επείγουσες διατάξεις για την προστασία του περιβάλλοντος». Είναι διατάξεις υπέρ των ΑΠΕ και της καταστροφής που έχουν επιφέρει σε δάση και δασικές εκτάσεις. Τις νομιμοποιείτε προκλητικά. Κατέστρεψαν ήδη το περιβάλλον χωρίς άδεια Δασικής Υπηρεσίας, που την ποδοπατάτε και την απαξιώνετε, χωρίς να πληρώνουν ένα ποσό, που ακόμα και διπλάσιο να είναι, δεν επαναφέρει την υποβάθμιση του περιβάλλοντος. Αντίθετα αυξάνει κινδύνους πλημμυρών και άλλων καταστροφών, ενώ εξασφαλίζει τη νομιμοποίηση της καταπατήσεις, τη φτηνή εκμετάλλευση κρατικής δασικής γης και όλα αυτά για ακόμα μεγαλύτερη κερδοφορία σε βάρος του κοινωνικού συνόλου.

Ακόμα και η Επιστημονική Έκθεση της Βουλής για τα άρθρα 65, 66 και 68 εκφράζει προβληματισμό και παρατηρήσεις. Ωστόσο, στην πολιτική μετατροπή της ενέργειας σε πανάκριβο εμπόρευμα συμφωνείτε όλοι σε αυτή την πολιτική και ας προσπαθείτε μέσα από άσφαιρες αντιπαραθέσεις μεταξύ σας να κρύψετε τις αιτίες της ενεργειακής φτώχειας, γιατί είσαστε συνυπεύθυνοι.

Υποσχόσασταν και προπαγανδίζατε όλες οι αστικές κυβερνήσεις ότι με την απελευθέρωση της αγοράς και τον ανταγωνισμό των ομίλων θα πέσουν οι τιμές, θα έχουμε φθηνό ρεύμα. Τι έγινε στην πραγματικότητα; Η εγχώρια παραγωγή ηλεκτρικής ενέργειας από λιγνίτη έγινε τεχνητά πιο ακριβή από την παραγωγή με εισαγόμενο φυσικό αέριο και από ΑΠΕ, γιατί υποχρεώθηκε να αγοράζει δικαιώματα εκπομπών. Κι όμως, χωρίς τις δεσμεύσεις του εμπορίου ρύπων το κόστος λιγνιτικής παραγωγής θα μπορούσε να μειωθεί στο 1/3 του σημερινού. Έτσι τεχνητά η εγχώρια λιγνιτική παραγωγή έγινε πιο ακριβή και οι αστικές κυβερνήσεις κάλυψαν με άφθονη προπαγάνδα την εγκληματική πολιτική της απλιγνιτοποίησης.

Νέα Δημοκρατία, ΣΥΡΙΖΑ και ΠΑΣΟΚ, είσαστε συνένοχοι για τη βαριά έμμεση φορολογία στα καύσιμα. Η εκτίναξη των κρατικών εσόδων από έμμεσους ειδικούς φόρους στην ενέργεια ως ποσοστό του ΑΕΠ, υλοποιήθηκε με ευθύνη όλων των αστικών κυβερνήσεων. Έτσι φτάσαμε το 50% της τιμής που πληρώνουμε για το πετρέλαιο, για τα καύσιμα, να είναι κρατικοί φόροι που καταλήγουν σε μεγάλο βαθμό και πάλι στην ενίσχυση των μονοπωλιακών ομίλων.

Με άλλα λόγια, αν δεν υπήρχαν οι κρατικοί φόροι και δεν έπρεπε να διασφαλιστεί το κέρδος των εισαγωγών των ομίλων διύλισης και της χονδρικής εμπορίας, οι τιμές θα μπορούσαν να είναι μικρότερες από το ένα πέμπτο των σημερινών.

Χύνετε τώρα μαύρο δάκρυ για τα εκατομμύρια υπερκέρδη των ομίλων και την απελευθερωμένη ΔΕΗ. Κι όμως συμβάλατε σε αυτή την πολιτική. Κάλπικη, λοιπόν, είναι η κριτική σας προς τη Νέα Δημοκρατία για τη δημιουργία καρτέλ και την ανοχή στην κερδοσκοπία του Χρηματιστηρίου.

Νέα Δημοκρατία, ΣΥΡΙΖΑ και ΠΑΣΟΚ είσαστε συνένοχοι για την απελευθέρωση του τομέα ηλεκτρικής ενέργειας σύμφωνα με τις κατευθύνσεις της Ευρωπαϊκής Ένωσης. Αυτό το πλαίσιο επιτρέπει τη λειτουργία του Χρηματιστηρίου Ενέργειας που είναι μια μορφή λειτουργίας της απελευθερωμένης αγοράς, το Χρηματιστήριο Ενέργειας που από τη φύση του είναι το βασίλειο της κερδοσκοπίας, ενσωματώθηκε στην εθνική νομοθεσία με νόμο της κυβέρνησης ΣΥΡΙΖΑ και μας εξηγούσατε για τα οφέλη από την αύξηση των επιχειρηματικών ευκαιριών και του διασυνοριακού εμπορίου. Τώρα λέτε ότι η τιμή στη χονδρεμπορική αγορά στην Ελλάδα είναι συνεχώς η υψηλότερη στην Ευρωπαϊκή Ένωση. Κοροϊδεύετε, γιατί η αλήθεια είναι ότι όλοι στηρίξατε στην πράξη ενεργά τη δημιουργία των καρτέλ των ΑΠΕ. Μαζί διασφαλίσατε το σύστημα εγγυημένων τιμών από το κράτος, με τις οποίες πληρώνονται σταθερά οι παραγωγοί ΑΠΕ, διασφαλίζοντας κατ’ αρχάς σίγουρα κέρδη.

Όλοι μαζί ευθύνεστε επίσης για την υψηλότερη συμμετοχή του εισαγόμενου φυσικού αερίου στο μείγμα ηλεκτροπαραγωγής και για τους υψηλότερους έμμεσους φόρους σε καύσιμα σε σχέση με τον κοινοτικό μέσον όρο. Γι’ αυτό και η διαμάχη Νέας Δημοκρατίας, ΣΥΡΙΖΑ και ΠΑΣΟΚ για το ποιος θα είναι ο επόμενος μηχανοδηγός του τρένου της πράσινης μετάβασης δεν αφορά τον λαό. Όποιο κυβερνητικό σχήμα κι αν προκύψει, την επόμενη μέρα θα έχουμε τα ίδια.

Οι αστερίσκοι του ΣΥΡΙΖΑ και του ΠΑΣΟΚ δεν αλλάζουν την ουσία αυτής της πολιτικής. Είναι μικροδιαφωνίες αν θα έρθει πιο γρήγορα ή λίγο πιο αργά ο θάνατος των εγχώριων λιγνιτικών μονάδων. Και κάποιες φορολογικές μειώσεις μόνο στα όρια που επιτρέπει κάθε φορά η Ευρωπαϊκή Ένωση. Οι κρατικές επιδοτήσεις που προπαγανδίζει η Κυβέρνηση δεν είναι μόνο ελάχιστες σε σχέση με τα βάρη που επωμίζονται οι εργαζόμενοι. Στην ουσία επιδοτούν την αύξηση των τιμών, τον πληθωρισμό και τα κερδοσκοπικά παιχνίδια.

Στην ουσία οι όποιες διαφορές μεταξύ Νέας Δημοκρατίας - ΣΥΡΙΖΑ αλλάζουν μόνο τον τρόπο σφαγής των εργαζομένων, αν θα πληρώσουν παραπάνω ως καταναλωτές ή ως φορολογούμενοι. Να, λοιπόν, τι προσπαθείτε να κρύψετε πίσω από τις κοκορομαχίες σας και τον τρόπο που ψηφίζετε, προκειμένου να ενσωματώνετε τη λαϊκή δυσαρέσκεια που εντείνεται ακόμα πιο πολύ και μάλιστα αυτή την περίοδο που είναι προεκλογική.

Η κριτική σας σε αυτό το νομοσχέδιο, που βασικό της στοιχείο είναι η πλήρης απελευθέρωση της αγοράς, είναι ότι πέρασαν δύο χρόνια για την ενσωμάτωση της συγκεκριμένης οδηγίας που αναφέρεται στην προστασία του καταναλωτή. Έτσι λέτε, έτσι ονομάζετε την προστασία των επιχειρηματικών ομίλων, ως προστασία του καταναλωτή. Τι αποδεικνύεται; Η πλήρης συμφωνία σας με το νομοσχέδιο που εξασφαλίζει κέρδη στους ομίλους και φτώχεια στον λαό.

Κι όμως, λύση υπάρχει, ώστε ο ενεργειακός σχεδιασμός να γίνει με βάση το συμφέρον του λαού και όχι των καπιταλιστικών κερδών. Είναι ο σοσιαλιστικός τρόπος παραγωγής που θα αξιοποιεί το σύνολο των εγχώριων ενεργειακών πηγών, εξαλείφοντας την ενεργειακή φτώχεια και ανεργία, μειώνοντας την ενεργειακή εξάρτηση της χώρας από εισαγωγές, προστατεύοντας την ασφάλεια των εργαζομένων, το περιβάλλον και τη δημόσια υγεία. Αυτό προϋποθέτει ότι η γη, καύσιμα, ηλεκτρικό ρεύμα, νερό, υγεία και η ίδια η εργατική δύναμη δεν θα αποτελούν εμπορεύματα. Με κοινωνικοποιημένη τη γη θα μετατρέπετε το φυσικό περιβάλλον από χαβούζα και πηγή ληστρικής εκμετάλλευσης, σε αναπόσπαστο στοιχείο της ανάπτυξη, με γνώμονα την κοινωνική ευημερία, ξεριζώνοντας το καπιταλιστικό κέρδος.

Αυτό σημαίνει, πρώτον, κατάργηση του εμπορίου ρύπων του Χρηματιστηρίου Ενέργειας, φόρος στα καύσιμα και γενικότερα της πράσινης μετάβασης της Ευρωπαϊκής Ένωσης και αξιοποίηση των εγχώριων αποθεμάτων λιγνίτη στην ηλεκτροπαραγωγή με σύγχρονες μονάδες υψηλής απόδοσης, αξιοποιώντας τις νέες τεχνολογίες δέσμευσης και αποθήκευσης διοξειδίου του άνθρακα. Επίσης, θα μπορούν να αξιοποιηθούν για την παραγωγή υδρογόνου.

Δεύτερον, κατασκευή μεγάλων υδροηλεκτρικών έργων για ηλεκτροπαραγωγή αλλά και άρδευση για την αγροτική παραγωγή.

Τρίτον, εξοικονόμηση ενέργειας και αναβάθμιση της εγχώριας παραγωγής υποδομών για την αξιοποίηση των ΑΠΕ, μειώνοντας δραστικά το ακριβό ρυπογόνο φυσικό αέριο.

Τέταρτον, κατανομή και χωροθέτηση των αιολικών πάρκων για να αποφευχθεί ο κορεσμός συγκεκριμένων περιοχών με τις γνωστές αρνητικές συνέπειες στα δάση και στον υδροφόρο ορίζοντα. Αντίστοιχα, αξιοποίηση της ηλιακής ενέργειας και της εγχώριας γεωθερμίας που έχει υψηλό συντελεστή απόδοσης. Έτσι εξαλείφεται η ενεργειακή φτώχεια και ανεργία. Αυτό συμφέρει την εργατική τάξη και τα λαϊκά στρώματα, δηλαδή την πλειοψηφία του λαού και αξίζει η ενδυνάμωση της οργανωμένης πάλης για την ανατροπή της καπιταλιστικής σαπίλας.

Γιατί τίποτε δε γίνεται αν μένεις θεατής, όλα ανατρέπονται, όταν ξεσηκωθείς, όπως λέει και το σύνθημα για την μεγάλη απεργία στις 9 Νοεμβρίου.

**ΠΡΟΕΔΡΕΥΩΝ (Νικήτας Κακλαμάνης):** Καλείται τώρα στο Βήμα ο ειδικός αγορητής από την Ελληνική Λύση, ο συνάδελφος κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, κύριε Υπουργέ, θα ξεκινήσουμε από το ότι το σχέδιο νόμου είναι προαπαιτούμενο του Ταμείου Ανάκαμψης, έχοντας το τεκμηριώσει στην επιτροπή, όπως άλλωστε τα περισσότερα που καταθέτει τελευταία η Κυβέρνηση των συνεχών και απίστευτων πραγματικά σκανδάλων διαφθοράς.

Πρόκειται για την ενσωμάτωση της οδηγίας 944/2019, όπου όμως ο ν.4001 του 2011 που τροποποιεί με την ονομασία «Λειτουργία ενεργειακών αγορών ηλεκτρισμού και φυσικού αερίου» είναι των Νέα Δημοκρατία και ΠΑΣΟΚ από το 2011. Αποτελεί, λοιπόν, ένα κλασικό παράδειγμα του ότι το κράτος έχει συνέχεια με την έννοια πως οι μνημονιακές κυβερνήσεις των ΠΑΣΟΚ, Νέα Δημοκρατίας και ΣΥΡΙΖΑ αλληλοσυμπληρώνονται εξυπηρετώντας μόνο τους ξένους.

Συνεχίζοντας, τοποθετήθηκε στη διαβούλευση με πενήντα εννέα άρθρα, λαμβάνοντας μόνο είκοσι επτά σχόλια, επειδή στα περισσότερα δεν επιτρεπόταν ο σχολιασμός, ενώ κατατέθηκε προς ψήφιση με επιπλέον δώδεκα άρθρα τροπολογιών, συν τρεις τροπολογίες σήμερα. Ρωτήσαμε την αιτία, αλλά δεν πήραμε καμμία απάντηση, όπως άλλωστε σχεδόν σε κανένα από τα πάρα πολλά ερωτήματα που θέσαμε. Πώς είναι αλήθεια δυνατόν να ζητά η Κυβέρνηση τη στήριξή μας, χωρίς να δίνει απαντήσεις; Δεν είναι εντελώς απαράδεκτο;

Στους σκοπούς του νομοσχεδίου τώρα περιλαμβάνονται τα εξής. Το Α΄ και Β΄ Μέρος είναι εισαγωγικά, ενώ στο δεύτερο και στο άρθρο 5 υπάρχουν δεκατρείς ολόκληρες σελίδες με ορισμούς. Ορισμένοι από αυτούς τους ορισμούς οφείλονται στην αλλαγή δεδομένων της αγοράς, όπως για παράδειγμα στο “3ιδ” όπου ο ΕΔΔΗΕ ορίζεται πως είναι πλέον μέρος του ΔΕΔΔΗΕ, ενώ ανήκε στο παρελθόν στη ΔΕΗ.

Το Γ΄ Μέρος αφορά στην αγορά ηλεκτρικής ενέργειας και τις περαιτέρω αρμοδιότητες της ΡΑΕ, παρά το ότι η μέχρι σήμερα λειτουργία της ΡΑΕ με τις αρμοδιότητες που είχε ήδη είναι εντελώς αποτυχημένη, εξαιρετικά προβληματική.

Στο Δ΄ Μέρος, αναφέρονται διατάξεις για την προστασία των καταναλωτών, όπως η πληροφόρηση, οι «έξυπνοι μετρητές» κ.λπ.. Εδώ ρωτήσαμε ποιος έχει «έξυπνο μετρητή» και ποιος τον πληρώνει, ενώ εάν επιβαρύνει τον πελάτη, πόσο είναι το κόστος, χωρίς καμμία απάντηση.

Θυμίσαμε πάντως πως ο ΔΕΔΔΗΕ -πριν τον ξεπουλήσει, ποιος άλλος, ο κ. Χατζηδάκης- θα εγκαθιστούσε επτά εκατομμύρια μετρητές με δικό του κόστος, ενώ τώρα έχει προκηρυχθεί διαγωνισμός επτά εκατομμυρίων τριακοσίων χιλιάδων μετρητών προϋπολογισμού 850 εκατομμυρίων ευρώ, περίπου. Ελπίζουμε πάντως πως θα πληρωθούν από τον ΔΕΔΔΗΕ, καθώς επίσης πως θα κατασκευαστούν στην Ελλάδα ή τουλάχιστον με ελληνική συμμετοχή.

Στο Ε΄ Μέρος, ακολουθούν κάποιες επιμέρους τροπολογίες για τον ΔΕΔΔΗΕ και τον ΑΔΜΗΕ, όπως για τη σύνδεση ΑΠΕ με νέα προσθήκη τα κλειστά δίκτυα διανομής.

Τέλος, στο ΣΤ΄ Μέρος υπάρχουν τροπολογίες για χωροταξικά, πολεοδομικά και δασικά θέματα, καθώς επίσης ορισμένα άλλα άρθρα με εντελώς διαφορετικό αντικείμενο. Για παράδειγμα, για τον αγωγό πετρελαίου στο άρθρο 70, για το στάδιο Καραϊσκάκη στο 60, για τουριστικές κατασκηνώσεις στο 66, για νομιμοποίηση ΑΠΕ σε δασικές εκτάσεις χωρίς τη σχετική άδεια στο 68 -αν είναι δυνατόν!- και για ακύρωση αναδασώσεων στο 65, καθώς επίσης για μία εθνική στρατηγική για το περπάτημα στο άρθρο 69. Μάλιστα, έχουμε λύσει όλα μας τα προβλήματα και χρειαζόμαστε μόνο μια εθνική στρατηγική για το περπάτημα. Όλα τα άλλα είναι λυμένα.

Ως συνήθως, πάντως, το Γενικό Λογιστήριο του Κράτους δεν αναφέρει κανένα κόστος, αλλά μόνο την ενίσχυση των ρητινεργατών που, ασφαλώς, θα στηρίξουμε.

Συνεχίζοντας, θα περίμενε κανείς σε ένα σχέδιο νόμου του Υπουργείου Περιβάλλοντος και Ενέργειας, ειδικά σε κάποιο που αφορά στην αγορά ενέργειας, να δει ευνοϊκές ρυθμίσεις για τους πολίτες και τις επιχειρήσεις της χώρας που μαστίζονται από την ενεργειακή ακρίβεια, που κυριολεκτικά τρέμουν όταν αντικρίζουν τους λογαριασμούς του ηλεκτρικού και των καυσίμων. Για μια κατάσταση που αποτελεί τη βασική αιτία γενικότερα της ακρίβειας, για την οποία ακρίβεια η Κυβέρνηση δεν θέλει να πάρει την ευθύνη, μεταθέτοντας την στον Πούτιν και στον πόλεμο της Ουκρανίας, ενώ η αύξηση του κόστους της ενέργειας είχε ξεκινήσει πολύ πιο πριν.

Όσον αφορά, δε, στις αιτίες της ανόδου της τιμής του ρεύματος ή γενικότερα της ενέργειας, δεν δίνεται, δυστυχώς, ποτέ η απαιτούμενη σημασία στην κερδοσκοπία, όπου στο παράδειγμα του ντίζελ, όταν κόστιζε το βαρέλι πρόσφατα στις Ηνωμένες Πολιτείες 200 δολάρια, το κέρδος των διυλιστηρίων είχε αυξηθεί από 15,7 δολάρια στο βαρέλι προηγουμένως, στα 86,5 δολάρια. Είχε σχεδόν πενταπλασιαστεί.

Σε κάθε περίπτωση, η Κυβέρνηση μας απογοήτευσε για ακόμη μία φορά αφού αυτά που αναφέρονται στο σχέδιο νόμου δεν ελαφρύνουν καθόλου τους πολίτες.

Μεταξύ άλλων, παρέχονται ακόμη μεγαλύτερα προνόμια και ελευθερίες στον ΔΕΔΔΗΕ, λίγο μετά το ξεπούλημά του, υπενθυμίζοντας -γιατί δεν πρέπει να ξεχνάμε- πως ξεπουλήθηκε με 800 εκατομμύρια λιγότερα από την κατατεθείσα προσφορά, μετά από ένα απαράδεκτο «λογιστικό τρικ» εις βάρος του δημοσίου και των Ελλήνων, το οποίο αναδείξαμε και τεκμηριώσαμε στην επιτροπή.

Εν προκειμένω, το αντάλλαγμα ήταν εξευτελιστικό για μία εταιρεία με εγγυημένη απόδοση σαν να πρόκειται για ομόλογο σχεδόν 7% όταν όλοι οι άλλοι διαχειριστές της Ευρωπαϊκής Ένωσης περιορίζονται σε αποδόσεις της τάξης των 2,5%. Τεράστια διαφορά το 2,5 με το 7%.

Περαιτέρω, διακρίναμε μια εμμονή στις αντιπαραγωγικές ΑΠΕ, που θεωρούνται βιώσιμες απλά και μόνο επειδή επιδοτούνται, πάντοτε προς όφελος του ενεργειακού καρτέλ και εις βάρος των πολιτών. Εκτός αυτού, υπάρχουν προβλέψεις για την απεριόριστη πρόσβαση στην αγορά ενέργειας, χωρίς ξεκάθαρους περιορισμούς σύνδεσης νέων εγκαταστάσεων, προς εξυπηρέτηση, ξανά, του ενεργειακού καρτέλ.

Το γεγονός πάντως της άναρχης ανάπτυξης των ΑΠΕ, ακόμη και σε εύφορη γη υψηλής παραγωγικότητας, μετακινεί αναμφίβολα το σχετικό κόστος στους πολίτες, οι οποίοι είναι αναγκασμένοι να καλύπτουν τις επενδύσεις σε ΑΠΕ -όπως με το ΕΤΜΕΑΡ- όταν την ίδια στιγμή μένει ανεκμετάλλευτος ο ορυκτός πλούτος της χώρας μας.

Όπως τονίσαμε στην επιτροπή, δεν είναι μόνο σημαντική η ενεργειακή επάρκεια της χώρας μας, αλλά επίσης -και σημαντικότερο- το ενεργειακό κόστος τόσο για τα νοικοκυριά, που υποφέρουν από την κατακόρυφη άνοδο του πληθωρισμού χωρίς να συνοδεύεται από την αύξηση των εισοδημάτων τους, όσο και για τις επιχειρήσεις, ιδίως δε για τη βιομηχανία.

Ειδικά όσον αφορά στους μισθούς, το γεγονός ότι στο πρώτο εξάμηνο αυξήθηκαν στην Ελλάδα μόλις κατά 0,8%, όταν στο μέσο όρο της Ευρώπης οι μισθοί αυξήθηκαν κατά 4,1%, τεκμηριώνει πως οι Έλληνες επιβαρύνονται δυσανάλογα από τον πληθωρισμό που έχει ξεπεράσει το 12% και για τα χαμηλότερα εισοδηματικά στρώματα, το 25%, όπως διαπιστώνει κανείς από τις τιμές των τροφίμων και από τις υπέρογκες αυξήσεις των ενοικίων τα οποία, δυστυχώς, πολλές φορές ξεχνάμε.

Δεν είναι τυχαίο, λοιπόν, που το ιδιωτικό μας χρέος αυξήθηκε κατά 70 δισεκατομμύρια από το 2017, ενώ το κόκκινο -το μη εξυπηρετούμενο, δηλαδή- κατά 36 δισεκατομμύρια στα συνολικά πάνω από 261 δισεκατομμύρια. Γεγονότα που θα προκαλέσουν επιπλέον προβλήματα στον τραπεζικό μας τομέα, που δεν είναι σε καθόλου καλή κατάσταση. Ρευστότητα, βέβαια, διαθέτουν οι τράπεζες πάνω από 40 δισεκατομμύρια, έχοντας δανειστεί από την Ευρωπαϊκή Κεντρική Τράπεζα, αλλά το μεγαλύτερο μέρος των κεφαλαίων τους -αυτό είναι το σημαντικό- αποτελείται από τους αναβαλλόμενους φόρους, οπότε από καθαρό αέρα.

Εκτός τώρα από την ενεργειακή μας επάρκεια και τις τιμές, είναι επίσης σημαντική η ενεργειακή ανεξαρτησία της χώρας μας, η οποία χάθηκε με το κλείσιμο των λιγνιτικών μονάδων, με την αδυναμία των ορυχείων λιγνίτη να ανταπεξέλθουν -επειδή δεν δόθηκε η απαιτούμενη προσοχή από την πολιτεία- με τη μη εξόρυξη των ενεργειακών μας αποθεμάτων και ούτω καθεξής. Θα καταθέσουμε, δε, στα Πρακτικά τα εργοστάσια λιγνίτη που έκλεισαν και πότε έκλεισαν έτσι ώστε να έχουμε καθαρή εικόνα -δεν τα έχει καταθέσει κανείς μέχρι τώρα- και για να καταλαβαίνουμε τι ακριβώς συμβαίνει.

(Στο σημείο αυτό ο Βουλευτής της Ελληνικής Λύσης κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το αποτέλεσμα είναι, σήμερα να εξαρτόμαστε από το δικτατορικό καθεστώς του Αζερμπαϊτζάν που έχει εισβάλει στην Αρμενία -το ξεχνάμε, μόνο την Ρωσία και την Ουκρανία θυμόμαστε- καθώς, επίσης, από την Τουρκία. Επιπλέον, από το πανάκριβο LNG, που είναι επιβαρυντικό για το περιβάλλον. Εκτός του ότι είναι ακριβό, είναι και εξαιρετικά επιβαρυντικό για το περιβάλλον τόσο όσον αφορά την εξόρυξη όσο και στη μεταφορά του.

Συνεχίζοντας στο νομοσχέδιο, είναι απαράδεκτο το γεγονός ότι οι κανονισμοί που διέπουν την αγορά ενέργειας καθορίζονται από τους ίδιους τους διαχειριστές συστημάτων ενέργειας. Όπως, επίσης, το ότι ο κανονισμός λειτουργίας του Χρηματιστηρίου Ενέργειας καθορίζεται από το ίδιο το Χρηματιστήριο Ενέργειας. Πού γίνονταν αυτά, αλήθεια;

Εύλογα, λοιπόν, αναρωτιέται κανείς, πού είναι το κράτος, πώς ακριβώς ασκεί εποπτεία και πώς ρυθμίζει την αγορά. Μέσω της, δήθεν, ανεξάρτητης ΡΑΕ που δεν μπορεί να βρει ακόμη εάν υπάρχουν υπερκέρδη των παρόχων για να τα φορολογήσει; Ακούσαμε, ξανά, «θα» από τον Υπουργό, εδώ, λίγο πριν.

Δεν μπορούμε βέβαια να μην κατακρίνουμε το ίδιο το Χρηματιστήριο Ενέργειας, το οποίο ψήφισε μεν ο ΣΥΡΙΖΑ, αλλά εφάρμοσε η Νέα Δημοκρατία -με τον κ. Χατζηδάκη, βέβαια- υποσχόμενη φθηνότερες τιμές, τότε, στους Έλληνες. Φθηνότερες τιμές, πάντως, σίγουρα δεν είδαμε. Όπως έχουμε πει πολλές φορές, πρέπει να καταργηθεί άμεσα, αφού δεν είναι δυνατόν οι τιμές της ενέργειας να καθορίζονται από έναν κερδοσκοπικό μηχανισμό που εξυπηρετεί αποκλειστικά τους ιδιώτες. Είναι αυτονόητο, άλλωστε, πως οι βασικές υποδομές μιας χώρας -ιδιαίτερα το ηλεκτρικό και το νερό- πρέπει να ευρίσκονται υπό κρατικό έλεγχο.

Με δεδομένο, λοιπόν, το ότι δεν υπάρχει εδώ καμμία απολύτως θετική ρύθμιση προς όφελος των Ελλήνων, που υποφέρουν από την ενεργειακή ακρίβεια και που προβληματίζονται σχετικά με το εάν καταφέρουν να επιβιώσουν το χειμώνα, αλλά μόνο για τα καρτέλ των ΑΠΕ και της ενέργειας, δεν μπορούμε να στηρίξουμε το νομοσχέδιο. Όχι μόνο για όσα περιλαμβάνονται στις διατάξεις του, αλλά και για όλα όσα, δυστυχώς, λείπουν. Πρέπει να κοιτάζουμε πάντοτε τα νομοσχέδια με όσα περιλαμβάνουν και όσα δεν περιλαμβάνουν.

Επί ορισμένων μόνον άρθρων τώρα, σημειώνοντας πως η οδηγία σε όλα τα σημεία της έχει μεταφερθεί εντελώς διαφορετικά σε σχέση με την ευρωπαϊκή, στο 34 ο ΑΔΜΗΕ εκπονεί ένα δεκαετές πλάνο και η ΡΑΕ το εγκρίνει, αλλά η οδηγία αναφέρει επίσης πως ερωτάται η εκάστοτε εθνική αρχή, τουλάχιστον ως προς τη συμμόρφωσή της με το ΕΣΕΚ.

Έτσι όπως μεταφέρθηκε λοιπόν το άρθρο είναι ενδεικτικό ένα ακόμη σημείο: αυτό της απώλειας της εθνικής μας κυριαρχίας, αφού θα πρέπει ασφαλώς η χώρα μας να παρεμβαίνει για την κατάρτιση με βάση τον αναπτυξιακό σχεδιασμό της οικονομίας της.

Σε κάθε περίπτωση είναι απαράδεκτο να αποφασίζει μια εταιρεία που εν μέρει ελέγχεται από τρίτη χώρα, πόσω μάλλον μια αποτυχημένη ανεξάρτητη αρχή γραφειοκρατών.

Για παράδειγμα, ποιος και γιατί έδωσε την έγκριση για τη νέα γραμμή με την Βουλγαρία, όσον αφορά στην προμήθεια ηλεκτρισμού από το πυρηνικό εργοστάσιο του βουλγαρικού Κοζλοντούι αντί για την ανάπτυξη της εγχώριας παραγωγής μας, πουλάμε λιγνίτη στη Βουλγαρία και εισάγουμε ηλεκτρικό. Όπως επίσης στα Σκόπια, ποιος έδωσε την έγκριση για τη σύνδεση με την Κρήτη για να εξυπηρετήσει τα εκεί ιδιωτικά αιολικά και με τι κόστος για τους λοιπούς καταναλωτές; Πρόκειται για μία επένδυση της τάξης του 1 δισεκατομμυρίου με δάνεια από την ΕΤΕΠ για τα οποία όμως εγγυάται το ελληνικό δημόσιο, κοντεύουν στα 30 δισεκατομμύρια οι εγγυήσεις του ελληνικού δημοσίου, από τη Eurobank, ενδεχομένως από κινεζικές τράπεζες όπως και από τα ΕΣΠΑ της Ελλάδας. Οπότε στερεί χρήματα από αλλού. Αυτές είναι οι επενδύσεις με τα ΕΣΠΑ της Ελλάδας με τα δικά μας, όπως της «FRAPORT»; Εκτός αυτού δεν έχει τοποθετηθεί ούτε καν ο όρος για τα τέλη χρήσης ή για την τιμή που θα πουλούν αυτά τα ΑΠΕ της Κρήτης, με δεδομένο το ότι η σύνδεση χρηματοδοτείται εν μέρει από το δημόσιο και όχι από τους ίδιους τους ιδιώτες,

Στο άρθρο 38, η οδηγία προβλέπει ότι σε περίπτωση που ο έλεγχος του διαχειριστή της μεταφοράς ηλεκτρικής ενέργειας, του ΔΕΔΔΗΕ και του ΑΔΜΗΕ εδώ έχει αποκτηθεί από τρίτες χώρες, τότε θα πρέπει να κοινοποιείται στην Ευρωπαϊκή Ένωση έκθεση της ΡΑΕ όπου θα αναφέρεται εάν κινδυνεύει η ασφάλεια της Ευρώπης από το γεγονός αυτό.

Εύλογα ρωτήσαμε λοιπόν, εάν έχει εκπονηθεί η σχετική μελέτη από τη ΡΑΕ για την Ευρωπαϊκή Ένωση σχετικά με την ασφάλεια από τη συμμετοχή και της κινέζικης «STATE GRID», επίσης της Αυστραλιανής «MACQUARIE», στους ΑΔΜΗΕ και ΔΕΔΔΗΕ, χωρίς να πάρουν ούτε δαπάνες.

Κατά την άποψή μας πάντως αν μη τι άλλο δεν θα έπρεπε για λόγους εθνικής ασφαλείας τόσο ο ΑΔΜΗΕ όσο και ΔΕΔΔΗΕ να έχουν στην ιδιοκτησία τους το εθνικό μας δίκτυο, αλλά να είναι απλοί διαχειριστές των ΕΣΜΗΕ και ΕΔΔΗΕ αντίστοιχα, όπως ήταν ο αρχικός προγραμματισμός τουλάχιστον για τον ΔΕΔΔΗΕ.

Το άρθρο 57 τώρα αναφέρεται σε πλεονεκτήματα τιμολόγησης, όσων έχουν έξυπνους μετρητές, χωρίς όμως να διευκρινίζεται τι σημαίνει ανταγωνιστικό κόστος τοποθέτησης. Τονίσαμε εδώ πως ακόμη και όταν οι καταναλωτές δεν έχουν έξυπνους μετρητές, θα πρέπει να τους παρέχονται αξιόπιστες υπηρεσίες τιμολόγησης βασιζόμενες στην πραγματική κατανάλωση και όχι στην υποθετική όταν δεν έχει προηγηθεί μέτρηση.

Πρόκειται για κάτι πολύ σημαντικό στην εποχή μας, που το κόστος είναι πολύ υψηλό. Ενώ θα πρέπει να τεθεί ένας φραγμός στα αναδρομικά έτσι ώστε να μην υπερβαίνουν το +/-5%, να μπορεί να υπολογίζει κανείς. Δεν μπορεί άλλωστε να αποτελεί μόνο ευθύνη του πελάτη η μη μέτρηση, αλλά κυρίως των διαχειριστών του δικτύου.

Κλείνοντας στο άρθρο 66 ρωτήσαμε πώς είναι δυνατόν να ανεγείρονται τουριστικές εγκαταστάσεις σε ακίνητα δασικού χαρακτήρα του ελληνικού δημοσίου ή του ΕΟΤ, χωρίς να απαιτείται η έκδοση βεβαίωσης από τον οικείο δασάρχη ή έστω η γνωμοδότησή του για την περιβαλλοντική αδειοδότηση των εν λόγω έργων και δραστηριοτήτων, ενώ τώρα εκτός από όλα αυτά που δεν γίνονται παρέχεται ανοχή με την αναστολή έως και το 2025 της αποβολής και κατεδάφισης.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Συνεχίζουμε με τον κ. Κρίτωνα Αρσένη από το ΜέΡΑ25.

Αμέσως μετά έχει ζητήσει να πάρει τον λόγο ο κ. Μιχάλης Κατρίνης.

Ελάτε, κύριε Αρσένη.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, Βουλεύτριες, Βουλευτές, θα ξεκινήσω πάλι με τα θέματα επικαιρότητας. Το ΜέΡΑ25 είχε ζητήσει από την πρώτη στιγμή να μας αποκαλυφθούν τα ονόματα των ιδιοκτητών των αρπακτικών ταμείων και των εταιρειών ειδικού σκοπού. Από την πρώτη στιγμή θέλαμε να μάθουμε αν εμπλέκεται το πρωθυπουργικό περιβάλλον σε αυτά τα αμαρτωλά funds.

Τώρα είχαμε την πρώτη αποκάλυψη, ότι μέχρι χθες Κυβερνητικός Βουλευτής είχε τέτοια εταιρεία. Συνεχίζουμε και ζητάμε να δημοσιοποιηθούν τα ονόματα όλων των άμεσα και έμμεσα ιδιοκτητών σε αυτά τα αρπακτικά funds και στις εταιρείες ειδικού σκοπού. Δεν ξεχνάμε όλο αυτό το παιχνίδι όπου έχεις μια εταιρεία ειδικού σκοπού που παίρνει κοψοχρονιά τα δάνεια των ανθρώπων. Να θυμίσω σε τιμή που δεν τα δίνει η τράπεζα στους ίδιους, δηλαδή οι άνθρωποι που χάνουν το σπίτι τους θα μπορούσαν να έχουν τη δυνατότητα να το πάρουν κι αυτοί στην ίδια τιμή που το παίρνει το fund, δεν τους το επιτρέπει όμως η Κυβέρνηση. Αφού το πάρει κοψοχρονιά η εταιρεία, καταλαβαίνουμε ότι υπάρχει ένα φαινόμενο που φτιάχνει νέα εταιρεία, το πουλάει σε αυτή σε χαμηλή τιμή. Επειδή είναι χαμηλή η τιμή ενεργοποιούνται οι εγγυήσεις 24 σχεδόν δισεκατομμυρίων ευρώ από το σχέδιο «ΗΡΑΚΛΗΣ» και ολοκληρώνεται αυτή η διαδικασία νόμιμης απάτης. Όλα ξεκινάνε με τον ν.4314/2015, τον νόμο του ΣΥΡΙΖΑ, που ψήφισαν με ονομαστική ψηφοφορία όλοι οι Βουλευτές του ΣΥΡΙΖΑ της Νέας Δημοκρατίας και του ΠΑΣΟΚ - ΚΙΝΑΛ, που δίνει τη δυνατότητα πώλησης κόκκινων δανείων σε ιδιώτες, για να ξεκινήσει αυτό το αλισβερίσι με τις εταιρείες του Ντέλαγουερ και την έξοδο δισεκατομμυρίων ευρώ από την Ελλάδα σε αυτά τα χαμένα ταμεία του Ντέλαγουερ, την ίδια στιγμή που δεκάδες χιλιάδες συμπολίτες μας χάνουν τα σπίτια τους. Είναι κάτι το οποίο είναι ξεκάθαρα παράνομο και καλούμε να γίνει επίσημα παράνομο με την κατάργηση του σχεδίου «ΗΡΑΚΛΗΣ».

Θα επαναφέρω το ερώτημα προς τον ΣΥΡΙΖΑ. Το ρωτάμε εδώ και πάνω από έναν χρόνο. Λέει ο ΣΥΡΙΖΑ ότι θα προστατεύσει την πρώτη κατοικία αλλά δεν θα καταργήσει το σχέδιο «ΗΡΑΚΛΗΣ». Αυτό το σχέδιο με τα αμαρτωλά ταμεία, αυτό το σχέδιο με τα 24 δισεκατομμύρια, με τη νόμιμη απάτη και με τις εξώσεις δεκάδων χιλιάδων οικογενειών από τα σπίτια τους. Πώς είναι δυνατόν να προστατευτεί η πρώτη κατοικία, όταν όλα τα κόκκινα δάνεια, τα ροζ και σχεδόν πλέον κάθε δάνειο βρίσκεται στα χέρια αυτών των αρπακτικών funds. Η υποκρισία κάποια στιγμή πρέπει να τελειώνει. Αν εννοούμε την προστασία της πρώτης κατοικίας -και εμείς το εννοούμε- αυτό σημαίνει απ’ όλες τις πτέρυγες «ναι» στην κατάργηση του σχεδίου «ΗΡΑΚΛΗΣ».

Το ΜέΡΑ25 έχει προτείνει τη δημιουργία του σχεδίου «ΟΔΥΣΣΕΑΣ» που προστατεύει την κατοικία των ανθρώπων μέσα από μια δημοκρατική διαχείριση μέχρι αυτοί οι άνθρωποι να επανέλθουν οικονομικά, να μπορέσουν με δίκαιο και αξιοπρεπή τρόπο να διαχειριστούν αυτό το πρόβλημα και να έχουν τα σπίτια τους, να είναι κάτοχοι των σπιτιών τους και κάτοικοι των σπιτιών τους χωρίς πλειστηριασμούς.

Δεύτερο θέμα επικαιρότητας, το άρθρο 1 αυτού του νομοσχεδίου, για το καλάθι του νοικοκυριού. Κυρίες και κύριοι, αυτό το άρθρο συνιστά το απόλυτο τίποτα. Ακούστε τι λέει. Τα μεγάλα σουπερμάρκετ σε τακτά χρονικά διαστήματα, χωρίς να προσδιορίζεται, θα πρέπει να καταθέτουν έναν κατάλογο καταναλωτικών προϊόντων, καλάθι νοικοκυριού, όπου να είναι τα προϊόντα που είναι αναγκαία για την αξιοπρεπή διαβίωση.

Τα σουπερμάρκετ θα το αποφασίζουν. Καμμία υποχρέωση δεν υπάρχει. Και μάλιστα πρέπει να τα διαθέτουν αυτά σε προσιτή τιμή. Κανένας ορισμός της προσιτής τιμής, το απόλυτο τίποτα. Όταν θέλουν, όποια προϊόντα θέλουν, σε όποια τιμή θέλουν. Το απόλυτο τίποτα. Ο απόλυτος εμπαιγμός των πολιτών που αυτή τη στιγμή επιλέγουν αν θα πάνε σουπερμάρκετ για να φέρουν ένα πιάτο φαΐ στα παιδιά τους ή αν θα πληρώσουν το λογαριασμό του ηλεκτρικού. Τους πετάτε αυτό το καλάθι του νοικοκυριού μη προβλέποντας τίποτα, ούτε πότε, ούτε ποια προϊόντα, ούτε ποια θα είναι η τιμή τους. Απόλυτη ντροπή, απόλυτος εμπαιγμός.

Και πάμε σε ένα άλλο τμήμα του νομοσχεδίου, το οποίο είναι συγκλονιστικό ακόμα και για τη δική σας Κυβέρνηση. Πρόκειται για μία οργουελική διαστρέβλωση της πραγματικότητας και απόλυτη υποκρισία. Ακούστε. Κάτω από τον τίτλο «Επείγουσες Περιβαλλοντικές Διατάξεις», μπόρεσαν να χωρέσουν το πώς αιολικά και φωτοβολταϊκά πάρκα, που έχουν γίνει παράνομα σε δασικές εκτάσεις, νομιμοποιούνται. Ενώ, δηλαδή, ο νόμος προβλέπει ότι θα έπρεπε να αρθεί, να πάρουμε πίσω την άδεια τους, έρχεται η Κυβέρνηση και αντί να πάρει τις άδειες πίσω, νομιμοποιεί αυτά τα πάρκα. Όπως έκανε με τις Σκουριές, που όταν το Συμβούλιο της Επικρατείας είπε ότι είναι παράνομη στην ουσία η περιβαλλοντική αδειοδότηση και όλες οι δεσμεύσεις της εταιρείας, όσον αφορά τη μεταλλουργία, αντί να κινήσει τις διαδικασίες η Κυβέρνηση για αποζημιώσεις και ανάκληση της άδειας λειτουργίας της εταιρείας, ήρθε και έκανε νέα αποικιοκρατική σύμβαση που τους προβλέπει ασυλία στα πάντα.

Έτσι και εδώ πέρα. Αντί να πάρει τις άδειες των αιολικών και των φωτοβολταϊκών, που είναι παράνομα μέσα σε πάρκα, μέσα σε δάση, είτε είναι σε εθνικά πάρκα είτε αλλού, έρχεται και τα νομιμοποιεί. Και δεν είναι μόνο αυτό. Σε αυτές τις επείγουσες διατάξεις για την προστασία του περιβάλλοντος αλλάζει και τις διατάξεις για τα αναδασωτέα και βγάζει τεράστιες περιοχές από τις αναδασωτέες εκτάσεις.

Μας λέει ο Υπουργός ότι: Ξέρετε, στους δασικούς χάρτες αυτές οι περιοχές δεν είναι δάση. Αυτό, όμως, που διαγράφει ο Υπουργός με αυτή τη δήλωση του είναι η δασική επιστήμη, όπου προβλέπεται η προστασία στην περίπτωση πυρκαγιών και μεγάλων καταστροφών μιας ευρύτερης ζώνης, για να μην υπάρξουν πλημμύρες, για να μπορέσει να αποκατασταθεί το δάσος πραγματικά και ό,τι άλλο ορίζει η δασική επιστήμη. Αφού καταργήσατε τη χωροταξία, την πολεοδομία, για να επιτρέπονται τα πάντα για τους αρεστούς σας ολιγάρχες, καταργείτε την επιστήμη των δασών, καταργείτε τα πάντα και βέβαια όλα αυτά υπό τις επείγουσες διατάξεις για την προστασία του περιβάλλοντος.

Για να δούμε τι άλλο για την Κυβέρνηση είναι επείγουσα διάταξη για την προστασία του περιβάλλοντος. Μέσα σε δασικές εκτάσεις παράνομες εγκαταστάσεις κάμπινγκ. Το είχε κάνει η κυβέρνηση Σαμαρά - Βενιζέλου, το είχε νομιμοποιήσει για τρία χρόνια η κυβέρνηση ΣΥΡΙΖΑ, άλλα τρία χρόνια παράταση έδωσε η Κυβέρνηση «Μητσοτάκη Α.Ε.». Ακούστε εδώ πέρα πώς το αιτιολογούν.

Η παράταση της νόμιμης λειτουργίας κάμπινγκ και των εγκαταστάσεών τους μέσα σε δασικές εκτάσεις θα φέρει την αποτελεσματική προστασία του φυσικού περιβάλλοντος και ιδίως του δασικού. Η νομιμοποίηση των παράνομων εγκαταστάσεων, κύριε Υπουργέ, φέρνει προστασία του δασικού περιβάλλοντος. Προφανώς, έτσι σκέφτεστε.

Και ακούστε. Στο πλαίσιο όχι μόνο της βιώσιμης ανάπτυξης, αλλά της αυθεντικής βιώσιμης ανάπτυξης, η άλλη βιώσιμη ανάπτυξη η οποία αφορά την προστασία των δασών είναι η ψεύτικη, είναι η δήθεν, η αυθεντική προστασία των δασών είναι να νομιμοποιείς όλες τις παράνομες εγκαταστάσεις σε αυτά. Τι άλλο προβλέπει το νομοσχέδιο στις επείγουσες διατάξεις για την προστασία του περιβάλλοντος;

Το άρθρο 62, τα πάρκα πόλης ή όπως θα έπρεπε να λέγεται σωστά για το πώς καταργείς τα πάρκα πόλης. Έχουμε την πολύπαθη Φυλή που μαζί με την Πετρούπολη, το Καματερό κι άλλους δήμους της δυτικής Αθήνας υποφέρει από τη δυσοσμία του ΧΥΤΑ Φυλής, αυτό το τεράστιο περιβαλλοντικό έγκλημα που δεν έκλεισε καμμία κυβέρνηση παρά τις δεσμεύσεις και του ΣΥΡΙΖΑ και της διοίκησης Δούρου, αλλά διαιώνισαν όλοι με τις αποφάσεις τους παράνομα ξανά και ξανά. Και τώρα έχουν ένα πάρκο πόλης οι άνθρωποι στο πολεοδομικό τους σχέδιο και μας φέρνετε μια διάταξη και γι’ αυτό και για κάθε άλλο, εγκεκριμένοι χώροι για πάρκο σε πολεοδομικά σχέδια, τα οποία τώρα τα αλλάζετε χρήση. Καταργούνται και τα πολεοδομικά σχέδια όσον αφορά τα πάρκα. Αλλάζετε χρήση και τι χρήση φέρνετε; Τσιμέντο.

Φέρνετε το ΣΔΙΤ που είχε διαφημίσει ο κ. Γεωργιάδης με το δήμαρχο Φυλής για τις φοιτητικές κατοικίες μέσα στο πάρκο. Το πάρκο γίνεται τσιμέντο. Γίνεται τσιμέντο για τους φοιτητές; Όχι. Γίνεται τσιμέντο για τα κέρδη των ιδιωτών που θα έχουν το ΣΔΙΤ στο δημόσιο οικόπεδο, πρώην πάρκο και θα έχουν το ΣΔΙΤ να πουλάνε υπηρεσίες στο δημόσιο με αμοιβή, εταιρεία κάνουν.

Και ξέρετε το πιο συγκλονιστικό; Αυτό το πάρκο που από πάρκο το κάνετε τώρα τσιμέντο δεν έχει καν απαλλοτριωθεί. Τριάντα οικογένειες δεν έχουν λάβει χρήματα. Δημεύσατε μια περιοχή για να γίνει πάρκο. Ελπίζουμε ότι θα τους δίνατε τα χρήματα. Χωρίς να τους δώσετε τις αποζημιώσεις, το δίνετε σε έναν άλλο ιδιώτη. Μόνο που αυτός ο ιδιώτης δεν είναι ένα φτωχό νοικοκυριό της περιοχής της Φυλής, είναι ένας από τους δύο μεγάλους εθνικούς εργολάβους. Θα μας πείτε σύντομα ελπίζω και ποιος από τους δύο.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Μέσα στις επείγουσες περιβαλλοντικές διατάξεις περιλαμβάνετε και την αλλαγή χρήσεων στο «Καραϊσκάκη». Και ως ΜέΡΑ25 αναρωτιόμαστε ποια είναι η περιβαλλοντική προστασία όταν προστίθενται στο «Καραϊσκάκη» αναψυκτήρια, καταστήματα τροφίμων, αίθουσες αναψυχής εμπορικών χρήσεων κ.λπ.; Ποια είναι η περιβαλλοντική προστασία;

Τώρα, όμως, όταν εσείς βαφτίζεται αυθεντική αειφόρο ανάπτυξη και βιώσιμη ανάπτυξη τις παράνομες εγκαταστάσεις σε δάση φαντάζομαι ότι αυτό είναι πραγματικά στο όριο του πταίσματος.

Υπάρχει, όμως, ένα άρθρο που θα υπερψηφίσουμε από αυτά, όχι από αυτά που σας περιέγραψα, αλλά το άρθρο 67, για τους ρητινεργάτες. Ακούστε. Είναι ένα άρθρο που δίνει τις αποζημιώσεις τους για εργασίες καθαρισμού και προστασίας από πυρκαγιές που κάνανε το 2018 και μιλάμε και για βόρεια Εύβοια.

Θα το υπερψηφίσουμε, παρ’ όλα αυτά, για να πάρουν επιτέλους οι άνθρωποι τις αποζημιώσεις τους.

Όμως, εσείς δεν έφτανε ότι δεν τους πληρώσατε τόσο καιρό. Σας παίρνει τέσσερα χρόνια να τους αποπληρώσετε. Έγιναν οι πυρκαγιές στην Εύβοια, κάηκε όλο το δάσος της βόρειας Εύβοιας και σας πήρε πάνω από έναν χρόνο για να τους δώσετε τις αποζημιώσεις που δικαιούνται;

Προφανώς, δείχνετε πού βάζετε προτεραιότητα. Χωρίς απαλλοτριώσεις, το πάρκο στη Φυλή δώρο σε έναν από τους δύο εργολάβους, τους εθνικούς. Οι ρητινεργάτες που βιοπορίζονται κρίνεται αν θα πάρουν αυτή την αποζημίωση για να μπορέσουν να πάρουν τετράδια για τα παιδιά τους για να πάνε στο σχολείο ή τρόφιμα για να φάνε. Τέσσερα χρόνια καθυστέρηση! Δεν σας έχω δει να καθυστερείτε καμμία αποζημίωση σε κανέναν μεγάλο, ποτέ. Τους αποζημιώνετε και γι’ αυτά που δεν δικαιούνται.

Τη στρατηγική για το περπάτημα, πραγματικά εδώ αναμένουμε πώς θα τη χρησιμοποιήσετε, για να ιδιωτικοποιήσετε το δημόσιο χώρο, πάρκα, λόφους, μέσα από τα ΣΔΙΤ σας, πώς αυτή η στρατηγική για το περπάτημα θα γίνει στρατηγική για την πρόσβαση για περπάτημα σε λίγους, με τις αναπλάσεις ΣΔΙΤ -που θα φέρετε, φαντάζομαι-, σε γειτονιές, μόνο που αυτές οι γειτονιές γίνονται για να γίνουν γειτονιές άλλων, για να φύγουν οι κάτοικοί τους, όπως ετοιμάζετε τώρα στην Ακαδημία Πλάτωνος και στα Εξάρχεια και αλλού, για να έρθουν κάποιοι να κερδοσκοπήσουν πάνω σε αυτά τα εγκαταλειμμένα πλέον σπίτια. Είναι αυτό που έχουμε δει ξανά και ξανά και έχει πλέον το όνομα του gentrification, του εξευγενισμού.

Όσον αφορά το κύριο σώμα της οδηγίας, εδώ πέρα τα πράγματα είναι πολύ απλά. Ενώ συζητάμε για το πώς πρέπει να καταργηθεί το Χρηματιστήριο Ενέργειας -ο κόσμος βγαίνει στους δρόμους-, έρχεται εδώ πέρα μια ευρωπαϊκή οδηγία που εμβαθύνει την πολιτική της Ευρωπαϊκής Ένωσης για την ενέργεια, αυτή τη θατσερική πολιτική της ιδιωτικοποίησης του ρεύματος και της υποχρέωσης το δημόσιο μονοπώλιο να διασπαστεί και οι δημόσιες εταιρείες να χρηματοδοτούν τους ιδιώτες, για να λεηλατήσουν τη δημόσια περιουσία στο όνομα -ποιανού;- της χαμηλότερης τιμής. Και έχουμε την εκτόξευση τιμών εξαιτίας του Χρηματιστηρίου Ενέργειας, εξαιτίας των καρτέλ που δημιουργούνται, εξαιτίας αυτής της πολιτικής των καρτέλ και εδώ έρχεται η εμβάθυνση αυτής της πολιτικής.

Ξέρετε, μας λέτε διακομματικά ότι το Χρηματιστήριο Ενέργειας είναι ευρωπαϊκή πολιτική και δεν μπορούμε να το καταργήσουμε, ότι, ναι, ναι, έχετε δίκιο, είναι καρτέλ, λεηλατούν τους πολίτες, αλλά τι να κάνουμε; Δεν μπορούμε να καταργήσουμε. Το πολύ πολύ να βάλουμε κι άλλα χρήματα από τον δημόσιο προϋπολογισμό να τα επιδοτούμε σε αυτούς που λεηλατούν τους πολίτες, για να νοιώθουν λίγο λιγότερη τη λεηλασία άμεσα οι πολίτες. Θα την νιώσουν σε χειρότερα σχολεία, χειρότερα νοσοκομεία, χειρότερα τα πάντα.

Όμως, εδώ πέρα δεν τρώμε κουτόχορτο. Κυρίες και κύριοι της Κυβέρνησης, εσείς δεν είστε που στην περίπτωση των αιολικών -που έχουμε την καταδίκη της Ελλάδας το Δεκέμβρη του ’20 για τις «NATURA»- δεν συμμορφώνεστε με την καταδικαστική απόφαση και συνεχίζετε και παραβιάζετε όλες τις οδηγίες τις περιβαλλοντικές της Ευρωπαϊκής Επιτροπής για τις προστατευόμενες περιοχές; Αυτές δεν είναι υποχρεωτικές; Μόνο οι οδηγίες που εξυπηρετούν την ολιγαρχία είναι υποχρεωτικές για εσάς;

Αφού έχετε τα κότσια να παραβιάζετε κάθε περιβαλλοντική οδηγία ευρωπαϊκή, ορίστε, παραβιάστε την οδηγία για το Χρηματιστήριο Ενέργειας. Εκεί βέβαια είναι άλλη η λογική. Όπως και τις αποφάσεις των δικαστηρίων -είτε αυτό είναι Συμβούλιο της Επικρατείας- όπως και τους νόμους, τις ευρωπαϊκές οδηγίες, το Σύνταγμα τα εφαρμόζετε μόνο όταν οι διατάξεις βολεύουν την ολιγαρχία. Για κάθε άλλη περίπτωση, απλά δεν εφαρμόζετε.

Κλείνοντας, το ΜέΡΑ25 ζητάει την κατάργηση του Χρηματιστηρίου Ενέργειας. Ζητάει όχι άλλα φιλοδωρήματα στους πολίτες, όχι όλο επιδόματα, λες και τους κάνετε χάρη. Αυτόματη τιμαριθμική αναπροσαρμογή. Όταν έχεις τέτοιο πληθωρισμό, δικαιωματικά πρέπει να αυξηθούν οι μισθοί, οι συντάξεις και τα επιδόματα όλων όσων έχουν ανάγκη. Δικαιωματικά! Δεν θέλει κανένας τα επιδόματα - δωράκια σας. Θέλουμε δικαιωματικές, πάγιες αυξήσεις. Είναι δικαίωμα των πολιτών. Όχι φιλοδωρήματα!

Και βέβαια θέλουμε ένα ευρύ «Εξοικονομώ Κατ’ Οίκον» για όλα τα νοικοκυριά που είναι σε δυσκολία, χωρίς να περνάνε από τις τράπεζες, με άμεσες ενισχύσεις. Θέλουμε φωτοβολταϊκά στη στέγη, με ενίσχυση όμως και του δικτύου ενέργειας, ώστε να μπορούν να συνδεθούν με το δίκτυο και όχι να κοροϊδευόμαστε. Θέλουμε όλα αυτά που ανατρέπουν τη φτωχοποίηση της χώρας μας.

Το ΜέΡΑ25, προφανώς, καταψηφίζει αυτό το νομοσχέδιο. Είναι ένα νομοσχέδιο προκλητικό, οργουελικό και τόσο πολύ χαρακτηριστικό της Κυβέρνησής σας.

Ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Το λόγο τώρα έχει ο Επικεφαλής της Κοινοβουλευτικής Ομάδας του Κινήματος Αλλαγής κ. Κατρίνης.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, το θέμα που ανέκυψε με τον κ. Πάτση συνιστά μείζον ηθικό και πολιτικό ζήτημα. Η στάση αλλά και η πρακτική του κ. Πάτση είναι πολιτικά απαράδεκτη και βαθιά ανήθικη, μια στάση που βεβαίως ήταν σε γνώση της Κυβέρνησης, μια πρακτική που βεβαιότατα ήταν σε γνώση του Πρωθυπουργού.

Φανταστείτε όμως το μήνυμα που δίνετε στην κοινωνία με αυτές τις πρακτικές. Εκεί που υπάρχουν προβλήματα, προβλήματα που αντιμετωπίζουν οι πολίτες ή προσπαθούν να αντιμετωπίσουν οι πολίτες, η Κυβέρνηση δεν αναζητά λύσεις σε αυτά τα προβλήματα, αλλά αντιθέτως επιτρέπει σε κυβερνητικά στελέχη να αντιμετωπίζουν τα προβλήματα αυτά ως ευκαιρίες προσωπικού πλουτισμού ακόμα και εις βάρος των πολιτών.

Η Κυβέρνηση λοιπόν αντιμετωπίζει το κράτος ως λάφυρο, με αναθέσεις 1 εκατομμυρίου ευρώ από τα ΕΛΤΑ προς τον κ. Πάτση, για να προσφέρει τις νομικές του υπηρεσίες. Αυτή η νοοτροπία, αυτή η νοσηρή αντίληψη αναδύεται: το κράτος «λάφυρο».

Η Κυβέρνηση αποφεύγει να αγγίξει τους προμηθευτές ενέργειας και κάνει ό,τι μπορεί για να μειώσει τη φορολόγηση των κερδών. Η Κυβέρνηση αρνείται να φορολογήσει τα υπερκέρδη των εταιρειών πετρελαιοειδών, τη στιγμή που το πετρέλαιο κίνησης στην Ελλάδα έχει ανέβει, κυρίες και κύριοι συνάδελφοι, 38% μέσα σε έναν χρόνο, όταν στην Ευρώπη ο μέσος όρος, κύριε Σκρέκα, είναι 9%, 38% στην Ελλάδα - 9% ο μέσος όρος της Ευρώπης στην αύξηση του πετρελαίου κίνησης. Και τι κάνει η Κυβέρνηση; Δεν κάνει τίποτα.

Η Κυβέρνηση αρνείται να μειώσει τον ΦΠΑ στα βασικά είδη διατροφής και βεβαίως δεν αντιμετωπίζει την αισχροκέρδεια στην αγορά, για να μην αγγίξει αυτούς που αισχροκερδούν συνειδητά εις βάρος των πολιτών.

Ακριβώς πριν έναν χρόνο, ο αρμόδιος Υπουργός έκανε συνάντηση με τους ιδιοκτήτες σουπερμάρκετ, για να τιθασεύσει τις αυξήσεις στα βασικά είδη διατροφής. Ποιο ήταν λοιπόν το αποτέλεσμα; Με βάση τα στοιχεία της ΕΛΣΤΑΤ που ανακοινώθηκαν δέκα ημέρες πριν, σε έναν χρόνο έχουμε αύξηση 12% στα βασικά είδη νοικοκυριού που θα φτάσει στο 15% μέχρι το τέλος της χρονιάς. Μάλιστα, σε βασικά είδη διατροφής οι αυξήσεις φτάνουν έως και 23%.

Τι κάνει η Κυβέρνηση και ο αρμόδιος Υπουργός; Πάλι συνάντηση με ιδιοκτήτες σουπερμάρκετ και έρχεται σήμερα στο νομοσχέδιο που μιλάμε με την τροπολογία, μετά διθυραμβικών ανακοινώσεων, για «το καλάθι του νοικοκυριού», για να προστατεύσει δήθεν τους καταναλωτές κι εμείς να πούμε, ναι, ότι είναι σωστή η τροπολογία και να την ψηφίσουμε. Γιατί όντως οποιαδήποτε ρύθμιση είναι στην κατεύθυνση του ελέγχου και της προστασίας των καταναλωτών εμείς να τη στηρίξουμε, όπως είχαμε στηρίξει και την τροπολογία που ψηφίστηκε πάλι το Μάρτιο του 2022 για τον έλεγχο της αισχροκέρδειας στην αγορά, πάλι με πολύ μεγάλη επικοινωνιακή φασαρία.

Πάμε να δούμε, λοιπόν, ποιο ήταν το αποτέλεσμα της τροπολογίας για τον έλεγχο της αισχροκέρδειας κάποιους μήνες πριν. Δύο-τρία πρόστιμα το πρώτο δεκαπενθήμερο της τροπολογίας και από τον Απρίλιο μέχρι και πριν από δέκα ημέρες κανένα πρόστιμο, κυρίες και κύριοι συνάδελφοι, στην αγορά τροφίμων για αισχροκέρδεια. Το ξαναλέω. Από τις 8 Απριλίου μέχρι την προηγούμενη Παρασκευή ούτε ένα πρόστιμο στην αγορά τροφίμων για αισχροκέρδεια!

Γίνονται έλεγχοι άραγε στην αγορά; Όχι γενικά αν γίνονται έλεγχοι, αν γίνονται έλεγχοι για την πάταξη της αισχροκέρδειας, καθότι η τελευταία δημοσκόπηση έδειξε ότι το 87% των Ελλήνων πιστεύει ότι υπάρχει αισχροκέρδεια αυτή τη στιγμή στην αγορά και όχι ακρίβεια.

Και ποια είναι η πραγματικότητα; Από τον Ιούλιο του 2021 μέχρι τον Μάρτιο του 2022 μηδέν έλεγχοι στην αγορά τροφίμων! Το ξαναλέω. Από τον Ιούλιο του 2021, που είχαμε ανατιμήσεις, μέχρι τον Μάρτιο του 2022 μηδέν έλεγχοι στην αγορά τροφίμων!

Ποιος κάνει ή δεν κάνει τους ελέγχους; Η ΔΙΜΕΑ, μια υπηρεσία που δημιουργήθηκε ακριβώς γι’ αυτόν τον λόγο. Τον έλεγχο, λοιπόν, της αγοράς τον κάνει μια υπηρεσία που υπάγεται απευθείας στον αρμόδιο Υπουργό Ανάπτυξης. Και προσέξτε τώρα. Τον διοικητή της υπηρεσίας τον ορίζει ο Υπουργός. Οι προϊστάμενοι των μονάδων τοποθετήθηκαν από τον Υπουργό μετά από εισήγηση του διοικητή που διόρισε ο Υπουργός. Το Μητρώο Ελεγκτών, αυτοί δηλαδή που κάνουν τους ελέγχους -ή μάλλον, που δεν κάνουν τους ελέγχους- στην αγορά το ορίζει ποιος; Ο Υπουργός.

Άρα έχουμε μία υπηρεσία η οποία κάνει ελέγχους και όταν και αν διαπιστώσει παραβάσεις, δεν επιβάλλει πρόστιμα, αλλά εισηγείται -μαντέψτε σε ποιον- στον Υπουργό για το αν θα επιβάλλει πρόστιμα, με τον Υπουργό να έχει την ευχέρεια να επιβάλει πρόστιμο από 5.000 ευρώ έως και 1.000.000 ευρώ.

Προσέξτε λίγο τι κάνουν. Ο Υπουργός δέχεται εισήγηση και αποφασίζει αν θα επιβάλει πρόστιμο από 5.000 ως 1.000.000 ευρώ. Άρα η διαδικασία ελέγχου της αγοράς ενός ανδρός αρχή!

Και βεβαίως, δεν είναι αυτό το θέμα. Εγώ μπορώ να πω ότι ο Υπουργός ήθελε να πάρει την ευθύνη όλη πάνω του, να έχει τον πλήρη έλεγχο της Υπηρεσίας, από τον έλεγχο που γίνεται μέχρι τις εισηγήσεις για την επιβολή προστίμων. Τι ενδιαφέρει τους Έλληνες πολίτες; Είναι αποτελεσματική αυτή η διαδικασία; Είναι αποτελεσματικό το πλαίσιο των ελέγχων που γίνονται;

Ρωτώ, λοιπόν, συγκεκριμένα και περιμένω απαντήσεις, γιατί η τροπολογία για το «καλάθι του νοικοκυριού» θα έχει αποτέλεσμα, αν γίνουν έλεγχοι στην αγορά και αν προστατευθούν οι καταναλωτές από την αισχροκέρδεια.

Πρώτον, πόσοι έλεγχοι έχουν γίνει μέχρι σήμερα για την πάταξη φαινομένων αισχροκέρδειας στην αγορά συγκεκριμένα; Όχι για το παρεμπόριο, όχι για την εφαρμογή των διατάξεων για τον COVID, αλλά για τον έλεγχο της αισχροκέρδειας.

Δεύτερον, πόσες εισηγήσεις για επιβολή προστίμων έχουν υποβληθεί από τη ΔΙΜΕΑ και τι ύψος προστίμων εισηγήθηκαν οι ελεγκτές της ΔΙΜΕΑ στον αρμόδιο Υπουργό μέχρι σήμερα;

Τρίτον, πόσα πρόστιμα έχουν άραγε επιβληθεί από τον αρμόδιο Υπουργό; Αυτό δεν χρειάζεται να το ρωτήσουμε, γιατί φαίνεται από την ανακοίνωση των αποτελεσμάτων στον ιστότοπο του Υπουργείου Ανάπτυξης. Και δεν κάνω λάθος, για την αγορά τροφίμων είναι ή τρία ή τέσσερα. Από τον Μάρτιο του 2022 μέχρι σήμερα στην αγορά τροφίμων έχουν επιβληθεί τρία ή τέσσερα πρόστιμα.

Αλήθεια, εκείνο το πρόστιμο -το θυμάστε- των 650 χιλιάδων ευρώ σε μεγάλη αλυσίδα σουπερμάρκετ, που επιβλήθηκε αρκετούς μήνες πριν, έχει εισπραχθεί μέχρι σήμερα που μιλάμε;

Συμφωνούν άραγε οι πολίτες με τη διαπίστωση της Κυβέρνησης ότι δεν υπάρχει αισχροκέρδεια στην αγορά; Αφού με τους ελέγχους που λέει ότι γίνονται δεν επιβάλλονται πρόστιμα, άρα δεν υπάρχει αισχροκέρδεια στην αγορά. Θα είχε πολύ μεγάλο ενδιαφέρον να δούμε αν οι πολίτες συμφωνούν με αυτή την εκτίμηση της Κυβέρνησης.

Κυρίες και κύριοι συνάδελφοι, στο ζήτημα του ιδιωτικού χρέους, δάνεια, εφορία, ΕΦΚΑ, η Κυβέρνηση έχει αποτύχει παταγωδώς. Μετά από ενάμιση χρόνο ο εξωδικαστικός μηχανισμός έχει αποδώσει χίλιες τετρακόσιες ρυθμίσεις με πάνω από 1,2 εκατομμύριο κόκκινα δάνεια. Το ξαναλέω. Χίλιες τετρακόσιες ρυθμίσεις με πάνω από 1,2 εκατομμύριο κόκκινα δάνεια! Βεβαίως, το ίδιο αποτυχημένος ήταν και ο εξωδικαστικός μηχανισμός του ΣΥΡΙΖΑ, που σε δυόμισι χρόνια απέδωσε δύο χιλιάδες ρυθμίσεις.

Οι οφειλέτες στην εφορία ξεπερνούν σήμερα τα τέσσερα εκατομμύρια φυσικά και νομικά πρόσωπα. Τα χρέη στον ΕΦΚΑ και στην εφορία αυξάνονται αρκετά δισεκατομμύρια μέσα σε έναν χρόνο. Και ο Πρωθυπουργός στην ομιλία του στη ΔΕΘ είπε, μέσα στα επιτεύγματα της Κυβέρνησης, ότι μειώθηκαν τα κόκκινα δάνεια, μείωση βεβαίως μόνο λογιστική για τις τράπεζες και όχι βεβαίως πραγματική για τους οφειλέτες.

Αυτά, λοιπόν, τα μειωμένα δάνεια, σύμφωνα με τον κ. Μητσοτάκη, τα δάνεια που οι πολίτες δυσκολεύονται και να αποπληρώσουν και να ρυθμίσουν είναι αυτά τα οποία πουλήθηκαν κοψοχρονιά και μετατράπηκαν σε πεδίο πλουτισμού από τα funds, στα οποία, απ’ ό,τι φάνηκε, πρωταγωνιστικό ρόλο έχουν και κυβερνητικά στελέχη.

Εμείς από την αρχή είχαμε διαφωνήσει και είχαμε επισημάνει τον κίνδυνο. Γι’ αυτό και το ΠΑΣΟΚ είχε ζητήσει από την Κυβέρνηση ο δανειολήπτης να μπορεί να αγοράζει το δάνειό του πριν αυτό καταλήξει στα funds και να καταθέσει προσφορά, με συγκεκριμένη τροπολογία που κατατέθηκε, όχι τώρα, τον Νοέμβριο του 2019, τρία χρόνια πριν, μαζί με την τροπολογία για την προστασία της αγροτικής γης, ώστε αγρότες και κτηνοτρόφοι να κρατούν ένα μέρος της περιουσίας τους για να μπορούν να επιβιώνουν.

Και αυτά δεν είναι, κυρίες και κύριοι συνάδελφοι, λόγια του «αέρα» ή πολιτικολογία. Είναι νομοθετικές ρυθμίσεις συγκεκριμένες, κατατεθειμένες στη Βουλή, που η Κυβέρνηση της Νέας Δημοκρατίας τις απέρριψε και τις δύο, γιατί φαίνεται ότι διατηρούσε και διατηρεί αυτό το προνόμιο της αγοράς των δανείων σε μειωμένη τιμή για τους δικούς της ανθρώπους, όπως φάνηκε.

Τι έκανε, λοιπόν, η Κυβέρνηση; Έφτιαξε ένα πρόγραμμα, τον «ΗΡΑΚΛΗ», για να μεταφέρει τα δάνεια στα funds με πολύ χαμηλή αξία αγοράς. Και η Κυβέρνηση γνώριζε ότι με βάση αυτό το πρόγραμμα που εισηγήθηκε οι servicers δεν θα προτιμούσαν να κάνουν ρυθμίσεις για να μπορέσουν οι δανειολήπτες να «ανασάνουν» και να κρατήσουν τις περιουσίες τους, αλλά ήθελαν να ρευστοποιήσουν ακίνητα, κάνοντας βεβαίως πλειστηριασμούς, ακόμα και πλειστηριασμούς πρώτης κατοικίας. Πενήντα χιλιάδες ήδη μέχρι το τέλος του έτους έχουν προσδιοριστεί, χωρίς -και θέλω να το προσέξετε αυτό- να έχει ανακοπεί ο ρυθμός τους μετά τη δημόσια τοποθέτηση του Υπουργού Οικονομικών την προηγούμενη Πέμπτη ότι δεν θα φέρει τροπολογία στη Βουλή.

Το ΠΑΣΟΚ, λοιπόν, έχει καταθέσει από το 2019 νομοθετική πρόταση για αναστολή πλειστηριασμών πρώτης κατοικίας για τους πραγματικά αδύναμους δανειολήπτες. Η Κυβέρνηση και αυτή την πρόταση την αρνήθηκε και κατάργησε κάθε έννοια προστασίας της πρώτης κατοικίας τον Ιούλιο του 2020.

Το ΠΑΣΟΚ κατέθεσε και θα επανακαταθέσει πρόταση για προστασία πρώτης κατοικίας βάσει του ν.3869 για τα υπερχρεωμένα νοικοκυριά, που είναι γνωστός ως νόμος Κατσέλη. Και εδώ θα θυμίσω στους συναδέλφους του ΣΥΡΙΖΑ ότι ο ΣΥΡΙΖΑ δεν τον ψήφισε το 2010 τον νόμο Κατσέλη για την προστασία των δανειοληπτών.

Μάλιστα, ο ΣΥΡΙΖΑ, όχι μόνο δεν ψήφισε τον νόμο Κατσέλη, αλλά το 2019 τον κατήργησε, αφού πρώτα είχε ανοίξει διάπλατα την πόρτα στα funds, για να αγοράσουν τα κόκκινα δάνεια σε εξευτελιστικές τιμές.

Εμείς έχουμε καταθέσει μια σειρά προτάσεων και για τους δανειολήπτες σε ελβετικό φράγκο και για τις εκατό είκοσι δόσεις σε εφορία και ΕΦΚΑ, με κίνητρο για όσους τηρούν τη ρύθμιση, και για τραπεζικό διαμεσολαβητή, ώστε να μπορεί να κρίνει αν αυτό που προτείνει η πλατφόρμα είναι βιώσιμο. Γιατί δεν το λέει το ΠΑΣΟΚ, ο κ. Σταϊκούρας το είπε, ότι οι servicers δεν θέλουν να κάνουν ρυθμίσεις, αλλά προτιμούν τις ρευστοποιήσεις. Αυτό το είπε ο Υπουργός που εισηγήθηκε τον πτωχευτικό και την πλατφόρμα του εξωδικαστικού.

Και επειδή, κυρίες και κύριοι συνάδελφοι, πίσω απ’ αυτά τα δάνεια κρύβονται οικογένειες, μια ζωή ολόκληρη, θέλω να απευθύνω ένα ευθύ ερώτημα στην Κυβέρνηση.

Υπάρχουν άλλα πρόσωπα που συνδέονται άμεσα ή έμμεσα με την Κυβέρνηση ή τη Νέα Δημοκρατία και έχουν συμμετοχή σε funds που αγοράζουν από τις τράπεζες δάνεια σε πολύ χαμηλές τιμές, πιέζοντας στη συνέχεια για την αποπληρωμή τους υπό την απειλή πλειστηριασμών και μάλιστα πρώτης κατοικίας; Υπάρχουν τέτοια πρόσωπα στο κόμμα σας, ναι ή όχι; Μπορεί κάποιος να πάρει την ευθύνη και να απαντήσει σε αυτό το ερώτημα;

Κύριοι της Κυβέρνησης, ελπίζω σε λίγο καιρό να μην μας λέτε πάλι να μην ασχολούμαστε με αυτό το ζήτημα γιατί κουράζει, όπως στο σκάνδαλο των υποκλοπών. Ποιους κουράζει ή θα κουράζει αυτό το ζήτημα; Τους πολίτες που κινδυνεύουν να δουν το σπίτι τους να βγαίνει σε πλειστηριασμό; Τους πολίτες που βλέπουν κυβερνητικά στελέχη να χρησιμοποιούν ένα υπαρκτό κοινωνικό πρόβλημα, όπως το θέμα των κόκκινων δανείων, για να γίνουν ακόμα πιο πλούσιοι;

Το ζήτημα είναι τεράστιο. Κι αν η κυβερνητική πλειοψηφία πιστεύει ότι μπορεί να συγκαλύψει αυτή την υπόθεση, κάνει και πάλι ένα πολύ μεγάλο λάθος. Γιατί αυτή η συγκυριακή πλειοψηφία δεν θα υπάρχει για πάντα για να προστατεύει αυτούς που παρακολουθούν πολιτικούς αντιπάλους, δημοσιογράφους και πολίτες χωρίς να υφίστανται λόγοι εθνικής ασφαλείας. Γιατί αυτή η συγκυριακή πλειοψηφία δεν θα υπάρχει για πάντα προκειμένου να προστατεύει ανθρώπους σαν τον κ. Πάτση -και άλλους ενδεχομένως που έχουν κάνει τα ίδια και χειρότερα- ο οποίος βρήκε ως πεδίο επιχειρηματικής ευκαιρίας την αγωνία και τον πόνο χιλιάδων πολιτών. Η κοινωνία δεν ανέχεται τέτοιες πρακτικές και τέτοιες συμπεριφορές.

Η Κυβέρνηση, η οποία βεβαίως ήξερε -και ήξερε εγκαίρως για την δραστηριότητα του κ. Πάτση και δεν τα πληροφορήθηκε τώρα, όπως θέλει να παρουσιάσει- πιστεύει ότι αποπομπή από την Κοινοβουλευτική Ομάδα είναι αρκετή. Δεν έχει συνειδητοποιήσει την πραγματικότητα μπροστά στην οποία έχει βρεθεί, όπως δεν έχει συνειδητοποιήσει και τη φθορά που η δική της στάση προκαλεί στους θεσμούς, στην αξιοπιστία της πολιτικής, στο έλλειμμα εμπιστοσύνης των πολιτών απέναντι στους θεσμούς, απέναντι στη Βουλή, απέναντι στην πολιτική και το πολιτικό σύστημα. Γιατί όταν η εικόνα που αναδύεται είναι ότι κάποιοι έβαλαν τον λύκο να φυλάει τα πρόβατα, σε τι μπορεί άραγε να ελπίζει η κοινωνία και οι πολίτες;

Κύριοι της Κυβέρνησης, μπορείτε να μείνετε γαντζωμένοι στην εξουσία. Για πόσο, όμως, ακόμα; Αντέχει η χώρα αυτή την πολιτική και ηθική κρίση που έχει προκληθεί; Αντέχει η χώρα να τίθενται εν αμφιβόλω δημοκρατικές ελευθερίες και να εμφανίζονται ως κανονικότητα οι υποκλοπές και οι παρακολουθήσεις; Αντέχει η χώρα να καλπάζει η ακρίβεια, να γνωρίζει η Κυβέρνηση τις αιτίες, να γνωρίζει αυτούς που πλουτίζουν, αυτούς που αισχροκερδούν και συνειδητά να μην κάνει τίποτα;

Η χώρα δεν μπορεί να προχωρήσει έτσι. Ο πολιτικός χρόνος για τη διεξαγωγή των εκλογών είναι στην ευχέρεια της Κυβέρνησης και του Πρωθυπουργού. Ο χρόνος, όμως, και της Κυβέρνησης και του Πρωθυπουργού τελειώνει. Κύριοι, ο χρόνος σας έχει εξαντληθεί.

Το ΠΑΣΟΚ, όπως έκανε σταθερά σε όλα τα χρόνια της κρίσης, με υπευθυνότητα και αίσθημα χρέους απέναντι στους πολίτες, θα τους θωρακίσει από αθέμιτες πρακτικές, αλλά και από πρακτικές αισχροκέρδειας με ένα δίχτυ κοινωνικής προστασίας για όσους νιώθουν τις ανισότητες να διευρύνονται -και δυστυχώς διευρύνονται πάρα πολύ- κι όσους βλέπουν τους κόπους μιας ζωής να χάνονται. Ο χρόνος της Κυβέρνησης μπορεί να έχει εξαντληθεί, δεν μπορεί, όμως, να εξαντληθεί η κοινωνία, αλλά και η χώρα.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ πολύ.

Τον λόγο τώρα έχει ο Κοινοβουλευτικός Εκπρόσωπος του ΣΥΡΙΖΑ ο κ. Σκουρλέτης.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ, κυρία Πρόεδρε.

Κύριε Υπουργέ, θαυμάζω την ευρηματικότητα της Κυβέρνησής σας στο να κατασκευάζει παραμύθια και ιστορίες για να διασκεδάσει την πραγματικότητα, την οδυνηρή πραγματικότητα έτσι όπως εξελίσσεται, στον τομέα της ενεργειακής κρίσης.

Έχετε εδώ κι ενάμιση χρόνο κατασκευάσει διάφορα παραμύθια για να πείσετε τον κόσμο ότι δεν είναι έτσι όπως νομίζει, αλλά βιώνει ακριβώς τα αποτελέσματα της ατελέσφορης πολιτική σας. Σας είχαμε προειδοποιήσει πάνω από ενάμιση χρόνο ότι έρχεται ενεργειακή ακρίβεια. Είχαμε προτείνει συγκεκριμένα μέτρα. Και η απάντησή σας πριν εκείνη την προειδοποίηση, το πρώτο που βρήκατε να κάνετε όταν αναλάβατε την Κυβέρνηση, ήταν να κάνετε μια γενναία αύξηση στους λογαριασμούς του ρεύματος της ΔΕΗ. Και καταλάβαμε τελικά ότι δεν ήταν η υποτιθέμενη χρεοκοπία της που το επέβαλε, αλλά ήταν το πράσινο φως προς τους ιδιώτες ανταγωνιστές για να αρχίσουν αργά, σταθερά και επιταχυνόμενα από ένα σημείο κι έπειτα την αύξηση των τιμολογίων. Και η κάλπαζε. Κι εσείς λέγατε ότι δεν την βλέπετε. Κι εσείς μιλάγατε για ελάχιστες επιβαρύνσεις. Και ο Πρωθυπουργός και εσείς προσωπικά.

Έλα, όμως, που ήρθαν έτσι τα πράγματα που τελικά ο κόσμος άρχισε να βλέπει τους λογαριασμούς του να εκτινάσσονται μήνα με το μήνα. Τότε κατασκευάσατε το εφεύρημα της ρήτρας αναπροσαρμογής, έτσι ώστε ο επιχειρηματίας να μένει ανέγγιχτος από τις διεθνείς διακυμάνσεις των τιμών και να μετακυλείει το σύνολο των οποίων επιβαρύνσεων στον καταναλωτή και από πάνω να βρίσκει ευκαιρία να κερδοσκοπεί εις βάρος του. Το βάλετε μάλιστα και διακριτά στους λογαριασμούς και λέγατε τόσο το κόστος του ρεύματος, τόσο η ρήτρα αναπροσαρμογής. Λες και τη ρήτρα αναπροσαρμογής δεν την πλήρωνε ο άλλος, λες και ήταν κάτι το οποίο θα το έπαιρνε πίσω, ήταν ένα voucher και κάποια στιγμή θα το εξαργύρωνε.

Έγινε κατανοητό στον κόσμο, οπότε συρθήκατε τελικά και λέτε «θα την καταργήσουμε τη ρήτρα αναπροσαρμογής» Το είπατε και σήμερα μάλιστα. Είπατε: «Μετά την κατάργηση της ρήτρας αναπροσαρμογής». Δηλαδή, τι κάνατε; Καταργήθηκε αυτή η επιβάρυνση ή την ενσωματώσατε με τις τελευταίες ρυθμίσεις και πάλι στους λογαριασμούς;

Το αποτέλεσμα ήταν ή δεν ήταν μέχρι τα τέλη Ιουλίου και τον προηγούμενο χρόνο, τον αντίστοιχο μήνα, να έχουμε περί τα 2,5 δισεκατομμύρια υπερκέρδη; Αυτά τα οποία δεν τα βλέπατε στην αρχή. Αυτά τα οποία ακόμη δεν τα έχετε προσδιορίσει. Αυτά που ακόμα ούτε 1 ευρώ δεν έχετε εισπράξει. Και παίζετε με τις λέξεις. Σας ενοχλεί ο όρος «υπερκέρδη» και μιλάτε για «υπερέσοδα». Έτσι επιβάλλουν οι σύγχρονοι του μάρκετινγκ και της επικοινωνίας. Πρέπει να ωραιοποιούμε τα πράγματα, να μην τα λέμε όπως είναι, για να μην τρομάζει ο κόσμος και ταυτόχρονα να βάζουμε και τα φιλικά μέσα μαζικής ενημέρωσης να ακολουθούν το ίδιο μοτίβο.

Εσείς, όμως, με όλες τις παρεμβάσεις σας όλο αυτό το διάστημα έχετε δείξει ότι είχατε αποτύχατε παταγωδώς. Το λένε τα στοιχεία. Η EUROSTAT πρώτα απ’ όλα λέει ότι η Ελλάδα είναι η ακριβότερη χώρα στην Ευρώπη για το πρώτο εξάμηνο του 2022 στο κόστος προμήθειας του ρεύματος, χωρίς να υπολογίζουμε τους φόρους και τις τυχόν επιδοτήσεις. Κι αμέσως μετά, όχι στην πρώτη θέση, είναι και οι μη οικιακοί καταναλωτές. Έρχεται η Αρχή Ευρωπαϊκών Ρυθμιστικών Αρχών και λέει το πρώτο εννιάμηνο του 2022 η δαπάνη των νοικοκυριών για το ρεύμα κατατάσσει την Ελλάδα στην τρίτη χειρότερη θέση εντός της Ευρώπης. Έρχεται η έκθεση της Ευρωπαϊκής Επιτροπής το δεύτερο τρίμηνο του 2022, τρίτη υψηλότερη τιμή στη χονδρική η Ελλάδα, μετά τη Μάλτα και την Ιταλία. Και έρχονται και οι γενικότεροι δείκτες που μιλάνε για την αγοραστική δύναμη, το διαθέσιμο εισόδημα των Ελλήνων πολιτών και μας κατατάσσουν τρίτους από το τέλος. Ξεπερνάμε τη Βουλγαρία, αν δεν κάνω λάθος. Αυτή είναι η εικόνα, λοιπόν, της σφύζουσας και ακμάζουσας οικονομίας.

Τι κάνετε λοιπόν; Μιλάτε για ανάκτηση -το είπατε και τώρα- κερδών. Και λέτε εικονικές τιμές. Δεν είναι ανάκτηση κερδών. Αυτή η πολιτική που κάνετε είναι διασφάλιση της αισχροκέρδειας και διατήρηση των τιμών σε μεγάλα ύψη. Όλος ο μηχανισμός που έχετε στήσει δεν παρεμβαίνει δομικά μέσα στην αγορά έτσι ώστε να μειώσει την τιμή στη χονδρική και κατ’ επέκταση στη λιανική, αλλά φροντίζει με έναν παράλληλο τρόπο. Να κρατά τις τιμές ψηλά.

Διότι αυτές οι τιμές, που ονομάζετε εσείς εικονικές, είναι πραγματικές για τους παρόχους, τα εισπράττουν. Απλώς ξέρετε τι κάνετε; Τα εισπράττουν με τρεις τρόπους. Ένα μέρος το πληρώνει ο καταναλωτής είτε είναι οικιακός είτε είναι επιχείρηση. Ένα άλλο καλύπτεται από τα υπερέσοδα του ΦΠΑ και ένα από το Ταμείο Ενεργειακής Μετάβασης, από χρήματα που έχετε εισπράξει μέσα από τα ΥΚΩ τα οποία θα έπρεπε να είχαν μειωθεί. Γιατί κάναμε τη διασύνδεση με την Κρήτη, -όπου λειτουργεί η μικρή και προχωράει η μεγάλη- και τις υπόλοιπες διασυνδέσεις που έχουν γίνει στις Κυκλάδες; Είναι έργα τα οποία τα είχατε κολλήσει και υπήρχε και σωρεία μιζών και καταγγελίες τότε, όταν παραλάβαμε το Υπουργείο Ενέργειας. Είχαν κολλήσει αυτά τα έργα και τα ξεκολλήσαμε και τα τρέξαμε και δίνουν τη δυνατότητα να μειωθούν τα ΥΚΩ. Γιατί, λοιπόν, δεν τα μειώνετε;

Υπονομεύετε την πράσινη μετάβαση, γιατί χρησιμοποιείτε χρήματα τα οποία θα έπρεπε να επενδύονται στις ΑΠΕ και τα δίνετε για να συντηρήσετε τα υπερκέρδη. Τα δίνετε στους παρόχους ηλεκτρικής ενέργειας. Το αποτέλεσμα είναι τον Σεπτέμβριο, τον πρώτο μήνα μετά το νέο σύστημα τιμολόγησης, να έχουν ήδη υπάρξει 500 εκατομμύρια υπερκέρδη, τα οποία κάποια στιγμή θα φορολογηθούν.

Μας είπατε ότι φταίει ο πόλεμος. Μα, ο πόλεμος έγινε τον Φλεβάρη. Πόλεμο αντιμετωπίζουν και οι υπόλοιπες ευρωπαϊκές χώρες. Δεν είναι πρωταθλητές όμως στην ακρίβεια. Εσείς είσαστε. Εσείς συνειδητά έχετε φτιάξει αυτόν τον μηχανισμό προστασίας των υπερκερδών. Εσείς συνειδητά δουλεύετε για μια δράκα παραγωγών ηλεκτρικής ενέργειας και παρόχων. Είναι μια συνειδητή πολιτική αυτή που κάνετε.

Και ενώ, λοιπόν, η εκτίναξη της τιμής του ρεύματος πριμοδότησε τον πληθωρισμό, εσείς έχετε βολευτεί και με αυτό. Πρώτα από όλα διότι σας φέρνει έσοδα μέσω του ΦΠΑ. Η εκτίμηση στον προϋπολογισμό που έχετε καταθέσει είναι ότι θα είναι αυξημένα πάνω από 22%, όταν η εκτίμηση για την ανάπτυξη είναι στο 5% και κάτι. Γιατί, λοιπόν, τα έσοδα του ΦΠΑ πρέπει να είναι τόσο παραπάνω; Γιατί υπάρχει ακρίβεια και σας βολεύει αυτό. Σας βολεύει αυτό, διότι με αυτόν τον τρόπο πριμοδοτείτε αυτούς τους λίγους που αισχροκερδούν εις βάρος της μεγάλης πλειοψηφίας της ελληνικής κοινωνίας.

Και κάτι ακόμα, σας βολεύει και ο υψηλός πληθωρισμός. Ξέρετε γιατί; Διότι βελτιώνει την εικόνα του χρέους εικονικά. Δεν τον μειώνει σε απόλυτα νούμερα. Άλλωστε έχετε δώσει πάνω από 50 δισεκατομμύρια εκμεταλλευόμενοι την υπόθεση της πανδημίας και έχετε δώσει 7,5 εκατομμύρια σε απευθείας αναθέσεις όπως λέει η Ανεξάρτητη Αρχή Δημοσίων Συμβάσεων. Δεν τα δώσατε με διαγωνισμούς αλλά σε «ημέτερους», σε εταιρείες που φτιάχτηκαν στις 14.00΄ το μεσημέρι με 500 ευρώ μετοχικό κεφάλαιο, με 2.000 ευρώ μετοχικό κεφάλαιο και πήραν στις 19.00΄ το απόγευμα τις δουλειές μικρές και μεγάλες.

Σας θυμίζει τίποτα αυτό; Μήπως αυτό εντάσσεται στον ίδιο κύκλο δραστηριότητας των στελεχών σας, όπως αυτή που αποκαλύφθηκε χθες -εχθές το ομολογήσατε, το ξέραμε εδώ και δύο χρόνια- με τον κ. Πάτση; Μήπως τώρα καταλαβαίνουμε γιατί ο κ. Κουκάκης ήταν εθνικός κίνδυνος επειδή παρακολουθούσε και είχε αναφερθεί στο τι έκανε ο κ. Πάτσης και έπρεπε ο ίδιος να παρακολουθηθεί; Μήπως τελικά δεν είναι τυχαίο ότι συγγενείς Υπουργών ήταν συνέταιροι με τον κ. Πάτση; Μήπως τελικά η υπόθεση του κ. Μαραβέγια δεν ήταν μια αστοχία αλλά είναι μια ολόκληρη κουλτούρα μιας Κυβέρνησης, η οποία απομυζά τον δημόσιο πλούτο; Αυτά είναι τα αμείλικτα ερωτήματα.

Βολεύεστε, λοιπόν, με τον υψηλό πληθωρισμό, διότι ανεβαίνει ο παρονομαστής της σχέσης χρέους προς ΑΕΠ. Διότι σε αυτό προστίθεται ο τιμάριθμος. Και έτσι, λοιπόν, ως ποσοστό βελτιώνεται η εικόνα. Αλλά δεν βολεύει τους πολίτες οι οποίοι ματώνουν, τις επιχειρήσεις. Και υποτίθεται ότι εσείς δράττε στο όνομα της επιχειρηματικότητας και τις έχετε στραγγίξει. Χθες συνάντησα έναν γνωστό μου ο οποίος διαθέτει ένα μικρό κατάστημα μιας μικρής αλυσίδας στον Κολωνό και μου είπε συγκεκριμένα: «Πλήρωσα τον Αύγουστο 7.387 ευρώ ρεύμα όταν πέρσι είχα πληρώσει 4.275 και πρόπερσι 2.316». Πώς θα σταθεί αυτή η επιχείρηση; Θα το μετακυλίσει στις τιμές; Δεν μπορεί, θα κλείσει.

Είναι μια άλλη προσέγγιση σαν κι αυτά που μας λέγατε τότε την περίοδο της πανδημίας ότι τα σαπάκια πρέπει να φύγουν από τις αγορές. Η πολιτική σας οδηγεί σε συγκέντρωση οικονομικής ισχύος σε λίγους. Είσαστε το κόμμα των πολύ, πολύ λίγων και των μεγάλων συμφερόντων. Γιατί, λοιπόν, να εξαιρούνται οι επιχειρήσεις, οι μικρομεσαίες επιχειρήσεις από κάποια ειδική πολιτική προστασίας γύρω από τα θέματα της ενέργειας;

Πήγε ο Πρωθυπουργός προχθές στα βουνά για να μας πει ότι θα μείνουν απάτητα και δεν θα μπουν ανεμογεννήτριες, όταν ο ίδιος ευθύνεται και εσείς προσωπικά διότι δεν έχει ακόμα υπάρξει το αντίστοιχο χωροταξικό για τις ΑΠΕ. Προφανώς διαπιστώσατε μια τρύπα στο εκλογικό σας κοινό! Και πήγε και έκανε την ατυχία να πάει και σε ένα σχολείο. Και βγαίνει ο δάσκαλος και του λέει ότι κρυώνουν. Έχετε, όμως, διαδραστικό πίνακα! Αυτή είναι η κατανόηση των βαθύτερων προβλημάτων.

Όταν του λέει ο δάσκαλος ότι κρυώνουν τα παιδιά και ότι βάζουμε κάποια ηλεκτρικά σώματα και δεν μπορούμε να πληρώσουμε τους λογαριασμούς, η απάντηση είναι ότι έχετε διαδραστικό πίνακα! Όταν τα πανεπιστήμια δεν πληρώνουν τους λογαριασμούς, η απάντηση είναι «κόψτε το λαιμό σας»! Όταν οι δήμοι καταρρέουν, δεν τους λέτε για ειδικό τιμολόγιο, αλλά βρείτε λύση!

Και αυτά γιατί; Για να μην υπάρξει μια δομική παρέμβαση στον ίδιο τον μηχανισμό της χονδρικής. Σας είπαμε, λοιπόν, βγάλτε το φυσικό αέριο απ’ έξω. Αποσυνδέστε το φυσικό αέριο από τη διαμόρφωση της τιμής στη χονδρική αγορά. Η πολιτική σας, όμως, ήταν αντίθετη όλα τα προηγούμενα χρόνια. Στο όνομα της απολιγνιτοποίησης έγινε μια βίαιη πρόσδεση στο φυσικό αέριο, δηλαδή, στα συμφέροντα που εμπορεύονται και κερδοσκοπούν με βάση το φυσικό αέριο. Γι’ αυτό είμαστε η μοναδική χώρα που αύξησε κατά 20% την εξάρτησή της από το φυσικό αέριο στην παραγωγή της ηλεκτρικής ενέργειας.

Και ενώ υπήρχε ένας σχεδιασμός μελετημένος σε σχέση με τη σταδιακή μείωση του λιγνίτη, εσείς τρέξατε για να φανεί ότι είστε υπέρ του περιβάλλοντος. Δεν ήσασταν υπέρ του περιβάλλοντος. Είσαστε υπέρ συγκεκριμένων συμφερόντων. Σας είπαμε, λοιπόν, ότι τα όπλα για την ακρίβεια, δεν είναι το να λέτε "άλλα λόγια να αγαπιόμαστε", ούτε να παρουσιάζετε εδώ προτάσεις όπως την αστεία πρόταση για το «καλάθι της νοικοκυράς».

Τα όπλα είναι πολύ δεδομένα: Μειώστε τον συντελεστή ΦΠΑ, μειώστε τους ειδικούς φόρους κατανάλωσης των καυσίμων, αυτούς που επιβαρύνουν την παραγωγή, την εμπορία, τη μεταφορά. Δεν το κάνετε. Βολεύεστε πίσω από αυτή την κατάσταση. Οι εταιρείες, όμως, πετρελαιοειδών στην Ελλάδα έχουν υπερκέρδη. Γι’ αυτές δεν υπάρχει κρίση; Για τη ΔΕΠΑ δεν υπάρχει κρίση, που τριπλασίασε τα κέρδη της; Μόνο για τον ελληνικό λαό υπάρχει κρίση; Για τους λίγους δεν υπάρχει; Είναι πολύ συγκεκριμένα τα ερωτήματα.

Γιατί; Γιατί είστε δέσμιοι -ξέρετε τι;- μιας ιδεοληπτικής αντίληψης ότι η αγορά αυτορρυθμίζεται. Όχι, εδώ είναι η αυθαιρεσία των κερδοσκόπων. Αυτή είναι η έννοια της αυτορρύθμισης της αγοράς. Έχουμε μπει σε μια άλλη εποχή και χρειάζεται όχι μόνο στην Ελλάδα αλλά και στην Ευρώπη να δούμε έναν διαφορετικό σχεδιασμό στα ζητήματα της ηλεκτρικής ενέργειας. Δεν μπορεί να υπάρξει κοινωνική συνοχή με ακριβή ενέργεια. Δεν μπορεί να υπάρξει ανάπτυξη έτσι. Κοιτάξτε όλες τις ιστορικές περιόδους της ανθρωπότητας, οπότε υπήρχε ανάπτυξη υπήρχε φθηνή πρόσβαση στην ενέργεια, είτε ήταν κάρβουνο αυτό, είτε ήταν πετρέλαιο αυτό, είτε ήταν οποιαδήποτε άλλη μορφή ενέργειας. εσείς, λοιπόν, κινείστε ακριβώς στην αντίθετη κατεύθυνση.

Χρειάζεται, λοιπόν, ένας άλλος σχεδιασμός που να αναγνωρίζει, να ξεκινά από την παραδοχή ότι το ηλεκτρικό ρεύμα είναι ένα κοινό αγαθό, ένα δημόσιο αγαθό και δεν μπορείτε να τα αντιμετωπίζετε σαν οποιοδήποτε άλλο εμπόρευμα. Γύρω από αυτά, βέβαια, αν περιμένει κανείς να έχετε μια διαφορετική στάση, μάλλον θα απογοητευτεί.

Αυτή, λοιπόν, η αντικοινωνική πολιτική, αυτή η πολιτική που οδηγεί τελικά στο να βρισκόμαστε μπροστά σε ηθικoπολιτικά σκάνδαλα, όπως αυτά του κ. Πάτση, πρέπει να συνοδεύεται και με αυταρχισμό και με τρόπο ελέγχου της δημοκρατίας. Γι’ αυτό υπήρχε η υπόθεση των παρακολουθήσεων. Δεν είναι κάτι μεμονωμένο. Δεν είναι μόνο μια διάθεση να κρυφακούσει ο Πρωθυπουργός τους αντιπάλους του. Θέλει να χειραγωγήσει. Ενοχλεί η δημοκρατία. Ενοχλεί η πολιτική δημοκρατία όταν πας να υλοποιήσεις μια τέτοια αντικοινωνική πολιτική, η οποία είναι εις βάρος των λαϊκών συμφερόντων.

Πρωτάκουστο αυτό που είπε χθες η κ. Βλάχου στην Επιτροπή Θεσμών και Διαφάνειας: «θα παρακολουθούσα ακόμη και τον Πρόεδρο της Δημοκρατίας, αν πίστευα ότι κάνει κακό στη χώρα». Και ποιος θα το κρίνει, κυρία Βλάχου; Η υπογραφή σας και έξι υπάλληλοι στα υπόγεια της ΕΥΠ ωτακουστές; Και το λέτε αυτό μέσα στο Κοινοβούλιο, προσβάλλοντας τη δημοκρατία και τους θεσμούς; Και δεν έχετε ξεσηκωθεί εσείς οι ίδιοι, εκλεγμένοι από τον ίδιο τον ελληνικό λαό είσαστε, να πείτε «φτάνει, ως εδώ, μας προσβάλλει όλους αυτό, αυτού του τύπου οι δηλώσεις»;

Κυρίες και κύριοι συνάδελφοι και κύριοι, ιδιαίτερα, της Πλειοψηφίας, θα την πάρετε την απάντησή σας. Διότι όλη αυτή η πίεση που υφίσταται η ελληνική κοινωνία θα εκτονωθεί κάπου. Μια πρώτη απάντηση θα πάρετε μεθαύριο, στις 9 του μηνός, στην πρώτη μεγάλη απεργία που γίνεται ενάντια στην κυβερνητική πολιτική, ενάντια στην ακρίβεια που έχει την υπογραφή σας, την υπογραφή του κ. Μητσοτάκη και την υπογραφή της παρούσας Κυβέρνησης. Δεν θα μπορέσετε να ξεφύγετε από τη λαϊκή κατακραυγή διότι είστε μία Κυβέρνηση που είστε παράγοντας που επιδεινώνει τα προβλήματα, που τα επιταχύνει. Η απάντηση θα έρθει και θα είναι ισχυρή, να είστε βέβαιος.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κυρία Πρόεδρε, ζητώ τον λόγο.

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο έχει ο κύριος Υπουργός.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Υπουργέ, δεσμευθήκατε ότι δεν θα ξαναμιλήσετε, δεν θα γίνεται κάθε φορά αυτό. Είναι υποτιμητικό. Έτσι είπατε στον κ. Κακλαμάνη.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):**

Γιατί, ανησυχείτε για κάτι;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ανησυχώ για να μιλήσουν και οι συνάδελφοι. Ανησυχώ για τον διάλογο που γίνεται εδώ, κύριε Υπουργέ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ένα λεπτό χρειάζομαι. Είπατε κάποια πράγματα για τη ΔΕΠΑ και για τους παρόχους.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Να σας απαντήσω και εγώ μετά;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Εκείνο που ήθελα να σας πω είναι το εξής και βάλτε το καλά στο μυαλό σας: Εμείς θα φορολογήσουμε όλα τα υπερκέρδη όποτε και όταν αυτά δημιουργούνται, είτε στην παραγωγή είτε στην προμήθεια. Στην παραγωγή έχουμε εισπράξει πάνω από 2,2 με 2,3 δισεκατομμύρια μέχρι τώρα, τα περισσότερα αναλογικά με την κατανάλωση και με την αγορά ηλεκτρικής ενέργειας που έχουμε στη χώρα, σύμφωνα με τη μέχρι τώρα έρευνά μας. Θα φορολογήσουμε και στην προμήθεια.

Στο θέμα της ΔΕΠΑ δεν γνωρίζετε, κύριε συνάδελφε, ότι κάθε μήνα ανακοινώνουμε επιδοτήσεις στο φυσικό αέριο που έρχεται και τις καλύπτει όλες η «ΔΕΠΑ Εμπορίας»; Έχουμε ήδη δηλώσει ότι όλο το περιθώριο το οποίο έχει δημιουργηθεί θα το αξιοποιήσουμε προς όφελος των καταναλωτών; Το λέμε, αλλά εσείς δεν θέλετε να το καταλάβετε.

Αλλά θέλω να ρωτήσω το εξής: Επειδή έρχεστε εδώ και μιλάτε, εγώ σας ζητάω κάτι πάρα πολύ απλό. Δεν μας καταθέτετε εδώ τους λογαριασμούς ρεύματος που έχετε εσείς, τους δικούς σας, τους προσωπικούς, των νοικοκυριών σας, για να δούμε τι επιδότηση έχουν από το κράτος; Να δούμε τελικά αυτά, τα οποία λέμε, ισχύουν ή δεν ισχύουν; Καταθέσετε εδώ, να δούμε έχετε τελικά τις επιδοτήσεις που δίνει η Κυβέρνησή μας για να τιθασεύσει πραγματικά αυτό το τεράστιο πρόβλημα της ενεργειακής κρίσης; Είναι πάρα πολύ απλό, για να καταλάβουμε αν αυτά τα οποία λέτε είναι για λαϊκή κατανάλωση ή πραγματικά τα πιστεύετε. Να δούμε τον λογαριασμό σας. Καταθέστε τον λογαριασμό σας εδώ!

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Τον λόγο τώρα εκ μέρους της Νέας Δημοκρατίας έχει ο κ. Καλλιάνος.

**ΙΩΑΝΝΗΣ ΚΑΛΛΙΑΝΟΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, συζητούμε σήμερα στην Ολομέλεια το σχέδιο νόμου του Υπουργείου Περιβάλλοντος και Ενέργειας που αφορά κατά πρώτον τη ρύθμιση ζητημάτων της αγοράς ηλεκτρικής ενέργειας, ιδίως μέσω της ενσωμάτωσης της κοινοτικής οδηγίας 944/2019 του Ευρωπαϊκού Κοινοβουλίου και του Συμβουλίου της 5ης Ιουνίου του 2019 αναφορικά με κοινούς κανόνες στην εσωτερική αγορά ηλεκτρικής ενέργειας και κατά δεύτερον θα συζητήσουμε τη θέσπιση διατάξεων επείγοντος χαρακτήρα για την προστασία του περιβάλλοντος.

Στο άρθρο 1 του σχεδίου νόμου καταγράφεται ότι σκοπός του είναι ο εκσυγχρονισμός της εθνικής νομοθεσίας για την αγορά ηλεκτρικής ενέργειας και στη συνέχεια η ομαλή μετάβαση σε ένα ενεργειακό σύστημα χαμηλών ανθρακούχων εκπομπών. Το τρίτο που θα συζητήσουμε είναι η διασφάλιση οικονομικά προσιτών και διαφανών τιμών ενέργειας, η ενίσχυση της ασφάλειας εφοδιασμού καθώς και της θέσης των καταναλωτών ηλεκτρικής ενέργειας, στη συνέχεια την επέκταση των αρμοδιοτήτων φορέων και αρχών της αγοράς ηλεκτρικής ενέργειας και την ενίσχυση της χωροταξικής, πολεοδομικής και δασικής προστασίας.

Παρακολούθησα με μεγάλη προσοχή τις συνεδριάσεις της επιτροπής και θέλω να τονίσω ότι προσυπογράφω τα όσα κατέθεσε ο εισηγητής μας, ο κ. Ταραντίλης, σχετικά με τη σημασία αυτού του σχεδίου νόμου στην προστασία και την ενίσχυση της θέσης του καταναλωτή, καθώς και στη μετατόπισή του από την έννοια του πελάτη στην κατηγορία του πελάτη-παραγωγού.

Θα ήθελα να αναδείξω και ένα σημείο ακόμη αναφορικά με αυτό το σχέδιο νόμου, που αφορά στην κλιματική κρίση, που πλέον ζούμε μαζί της και έχει να κάνει βεβαίως και με την επιστήμη που έχω σπουδάσει. Είναι ξεκάθαρο πια ότι σήμερα, διακόσια πενήντα χρόνια μετά τη Βιομηχανική Επανάσταση, αρχίζουμε να πληρώνουμε το τίμημα της αλόγιστης χρήσης των πόρων του πλανήτη μας. Τρανταχτό παράδειγμα αυτής της πρακτικής του ανθρώπου προς το περιβάλλον είναι η επί διακόσια και πλέον χρόνια χρήση ορυκτών καυσίμων, που διαχρονικά έχει προκαλέσει αλυσιδωτά προβλήματα, όπως, για παράδειγμα, την αύξηση ρύπων, όπως το διοξειδίου του άνθρακα, την επιβάρυνση του φαινόμενου του θερμοκηπίου, την αύξηση της μέσης θερμοκρασίας της Γης κατά έναν βαθμό κελσίου περίπου τα τελευταία τριάντα-σαράντα χρόνια, μια πολύ μεγάλη αύξηση που έχει οδηγήσει στο λιώσιμο των πάγων, που έχει οδηγήσει σε ένα ντόμινο καιρικών εξελίξεων, όπως για παράδειγμα αυτά τα ακραία καιρικά φαινόμενα τα οποία αντιλαμβανόμαστε και βιώνουμε τα τελευταία χρόνια στις περισσότερες περιοχές του κόσμου, αλλά και της Μεσογείου και της χώρας μας και την εγκαθίδρυση, βεβαίως, της κλιματικής κρίσης.

Αποτελεί σημείο άξιο προσοχής και το γεγονός ότι η ημερομηνία του 2019 που αφορά αυτή την κοινοτική οδηγία είναι η 5η Ιουνίου. Η 5η Ιουνίου είναι η Παγκόσμια Ημέρα Περιβάλλοντος. Η Ευρωπαϊκή Ένωση είναι εδώ και δεκαετίες παγκοσμίως πρωτοπόρος σε δράσεις και πρωτοβουλίες που αφορούν, όπως για παράδειγμα τη μείωση ρύπων, που επιβαρύνουν το φαινόμενο του θερμοκηπίου, την εξοικονόμηση ενέργειας, τη μετάβαση σε ανανεώσιμες πηγές ενέργειας, όπως ηλιακή και αιολική και άλλες.

Μία μόνο -προσέξτε κάτι σημαντικό- από τις πολλές δράσεις της Ευρωπαϊκής Ένωσης είναι το Σύμφωνο των Δημάρχων που εγκαινιάστηκε το 2008. Με αυτό το σύμφωνο δέκα περίπου χιλιάδες δήμοι απ’ όλη την Ευρωπαϊκή Ένωση και βεβαίως και τη χώρα μας δεσμεύτηκαν εθελοντικά να αυξήσουν την ενεργειακή απόδοση και τη χρήση των ανανεώσιμων πηγών ενέργειας στις περιοχές τους. Με τη δέσμευσή τους αυτή οι υπογράφοντες το σύμφωνο σκόπευαν να επιτύχουν και να υπερβούν τον στόχο της Ευρωπαϊκής Ένωσης για μείωση των εκπομπών διοξειδίου του άνθρακα κατά 20% έως το 2020. Το σύμφωνο σήμερα συνεχίζει τη δράση του ασφαλώς και ενισχύει πλέον τον ρόλο του, ευθυγραμμίζοντας τη δέσμευσή του για το κλίμα με τον στόχο της Ευρωπαϊκής Ένωσης για επίτευξη κλιματικής ουδετερότητας περίπου έως το 2050.

Είμαστε και εμείς μέλος της Ευρωπαϊκής Ένωσης, μετέχουμε και εμείς στις προσπάθειες αυτές για επίτευξη της κλιματικής ουδετερότητας και είναι πάρα πολύ σημαντικό να το καταλάβουμε. Έχει, λοιπόν, μεγάλη αξία ότι ένας από τους σκοπούς αυτού του νομοσχεδίου, όπως ήδη ανέφερα και στην αρχή της ομιλίας μου, είναι και η ομαλή μετάβαση σε ένα ενεργειακό σύστημα χαμηλών ανθρακούχων εκπομπών. Εκτιμώ επομένως ότι με αυτό το σχέδιο νόμου η χώρα μας συγχρονίζει τον βηματισμό της με τον βηματισμό των υπόλοιπων κρατών-μελών της Ευρωπαϊκής Ένωσης στην κοινή μας πορεία προς τη βιώσιμη ανάπτυξη και βεβαίως το υπερψηφίζω.

Τελειώνοντας, πέρα από το συγκεκριμένο νομοσχέδιο, αυτό που αντιλαμβάνομαι και βλέπω κάθε φορά σε αυτή την Αίθουσα και νομίζω είναι άξιο τουλάχιστον σχολιασμού είναι το εξής: Έχετε ξαναδεί μία κυβέρνηση νεοφιλελεύθερη, όπως λέτε εσείς στην Αξιωματική Αντιπολίτευση, όπως μας χαρακτηρίζετε, -τι σημαίνει νεοφιλελεύθερη, σημαίνει ακραία φιλελεύθερη- να φορολογεί με ένα τέτοιο μεγάλο ποσοστό τα υπερκέρδη των εταιρειών ενέργειας; Θα περιμένατε ποτέ από μία τέτοια νεοφιλελεύθερη κυβέρνηση, όπως εσείς χαρακτηριστικά λέτε, να φορολογεί με ένα τέτοιο μεγάλο ποσοστό τα υπερκέρδη;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Αφού ο Υπουργός είπε θα φορολογήσει.

**ΙΩΑΝΝΗΣ ΚΑΛΛΙΑΝΟΣ:** Μα, ακούσαμε προηγουμένως και το πόσο, ακούσατε και το ποσό που έχει εισπράξει.

Επειδή μας χαρακτηρίζετε νεοφιλελεύθερους, γι’ αυτό ακριβώς το αναφέρω.

Το δεύτερο και σημαντικότερο είναι ότι μειώνουμε φόρους. Δεν σας αρέσει τίποτα. Μειώνουμε ασφαλιστικές εισφορές. Δεν σας αρέσει. Δεν υπερψηφίζετε. Δεν ψηφίζετε τίποτα. Αυξάνουμε τον κατώτατο μισθό. Δεν σας αρέσει τίποτα. Στηρίζουμε με πολλά δισεκατομμύρια ευρώ τους οικονομικά ασθενέστερους κατά την περίοδο της πανδημίας. Δεν σας αρέσει τίποτα. Επιδοτούμε τους λογαριασμούς ρεύματος το προηγούμενο χρονικό διάστημα με τεράστια ποσά. Δεν σας αρέσει τίποτα. Αυξάνουμε τους κατώτατους μισθούς, αυτό που σας είπα προηγουμένως. Δεν σας αρέσει τίποτα. Φέρνουμε επενδύσεις. Δεν σας αρέσει τίποτα. Φέρνουμε νέες θέσεις εργασίας. Δεν σας αρέσει τίποτα. Γιγαντώνουμε σε πανευρωπαϊκό και παγκόσμιο επίπεδο τις συμμαχίες μας σε ό,τι αφορά στα εθνικά μας θέματα. Δεν σας αρέσει τίποτα.

Ξέρετε, είναι πολύ σημαντικό κάποιες φορές -και αυτό το βλέπουν και οι ψηφοφόροι σας- να λέτε και ένα «μπράβο» σε κάποιες ενέργειες που αντικειμενικά είναι καλές για τον τόπο. Κι εγώ προσωπικά ως νέος Βουλευτής χαίρομαι απίστευτα όταν το 100% των νομοσχεδίων που έχω ψηφίσει είναι προς την εξυπηρέτηση των Ελλήνων πολιτών. Είναι θετικές ενέργειες που, εν πάση περιπτώσει, φέρνουν καλύτερη ποιότητα στο βιοτικό επίπεδο.

Θα ήταν καλό, λοιπόν, κάποιες στιγμές και εσείς, ας είσαστε έτσι σκληροί όπως λέτε και επαναστάτες ή δημοκράτες, να λέτε, εν πάση περιπτώσει, κι ένα «μπράβο» για τις ενέργειες της συγκεκριμένης Κυβέρνησης. Δεν μπορεί να τα κάνουμε όλα λάθος. Δεν μπορεί να τα κάνουμε όλα λάθος και στις δημοσκοπήσεις -που, εντάξει, δεν τις πιστεύω και απόλυτα- να βρισκόμαστε κάθε φορά δέκα και δώδεκα μονάδες μπροστά. Λέτε να τα κάνουμε τόσο πολύ λάθος και να είναι τυφλοί οι Έλληνες πολίτες;

Πείτε, λοιπόν, και ένα «μπράβο» μια φορά! Πείτε κι ένα «ευχαριστώ» που φέρνουμε τέτοιες και σωστές διορθώσεις στους Έλληνες πολίτες, στην κοινωνία.

Να είστε καλά!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ πολύ, κύριε συνάδελφε.

Θα δώσω για δύο λεπτά τον λόγο στον Αναπληρωτή Υπουργό Ανάπτυξης και Επενδύσεων κ. Παπαθανάση για να τοποθετηθεί επί της τροπολογίας του.

Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Ευχαριστώ πολύ, κυρία Πρόεδρε.

Σε συνέχεια της στήριξης της Κυβέρνησης στην κοινωνία, στους συμπολίτες μας, στα νοικοκυριά, στις επιχειρήσεις, για την ενεργειακή κρίση και τον εξωγενή πληθωρισμό, καταθέτουμε στην τροπολογία με γενικό αριθμό 1446 και ειδικό 125 το πρώτο άρθρο που αφορά το Παρατηρητήριο Τιμών προϊόντων που είναι απαραίτητα για τη διαβίωση των νοικοκυριών ή όπως αυτό ονομάζεται «Καλάθι του νοικοκυριού».

Στην παράγραφο 1 όλες οι επιχειρήσεις υπεραγορών τροφίμων, σουπερμάρκετ δηλαδή, που έχουν ετήσιο τζίρο την προηγούμενη χρονιά πάνω από 90 εκατομμύρια ευρώ, υποχρεούνται να καταθέτουν ανά τακτά χρονικά διαστήματα κατάλογο καταναλωτικών προϊόντων που είναι απαραίτητα για τη διαβίωση των συμπολιτών μας. Ειδικότερα υποχρεούνται να εντάσσουν ένα τουλάχιστον προϊόν από κάθε κατηγορία προϊόντων, με την υποχρέωση να ενημερώνουν τους καταναλωτές που προσέρχονται στα φυσικά ή ψηφιακά καταστήματα με λίστες, φυλλάδια και ειδική σήμανση επί των προϊόντων ή του χώρου πώλησής τους, να μπορούν να τα βρίσκουν δηλαδή.

Ως προς την παράγραφο 3, ταυτόχρονα τα προϊόντα αυτά διαμορφώνονται ελεύθερα, αλλά ελέγχονται περί αθέμιτης κερδοφορίας. Εδώ πρέπει να πούμε ότι αυτή η Κυβέρνηση όρισε τον κανόνα για να μπορούν να γίνονται οι έλεγχοι οι οποίοι γίνονται καθημερινά στην αγορά από την υπηρεσία που πάλι αυτή η Κυβέρνηση έχει συστήσει από το 2019, τη διυπουργική υπηρεσία που ονομάζεται ΔΙΜΕΑ και κάνει καθημερινά πολλούς ελέγχους. Επομένως και τα προϊόντα αυτά ελέγχονται για την αθέμιτη κερδοφορία, σύμφωνα με το ποσοστό κέρδους που είχαν αντίστοιχα οι επιχειρήσεις αυτές την 1-9-2021.

Ταυτόχρονα, δίδεται στην παράγραφο 4 η δυνατότητα να συντάσσουν ή να εντάσσονται στο «Καλάθι του νοικοκυριού» και επιχειρήσεις που δεν υποχρεούνται, δηλαδή που δεν έχουν τον τζίρο αυτό. Εφόσον, όμως, αποφασίσουν να το κάνουν, υποχρεούνται να αποστείλουν κατάλογο προϊόντων και καθίστανται υπόχρεοι τήρησης όλων των κανόνων στους οποίους διέπονται οι υπόλοιπες επιχειρήσεις.

Ως προς την παράγραφο 5, σε περίπτωση που δεν αποστείλουν τα προϊόντα οι επιχειρήσεις που υποχρεούνται να αποστείλουν τον κατάλογο με τα προϊόντα τιμωρούνται με διοικητικό πρόστιμο 5.000 ευρώ για κάθε ημέρα καθυστέρησης αποστολής του καταλόγου. Με απόφαση του Υπουργού Ανάπτυξης προσδιορίζονται οι κατηγορίες και ταυτόχρονα η συχνότητα αποστολής. Αυτά ως προς το «Καλάθι του νοικοκυριού».

Ταυτόχρονα, στο άρθρο 2 δίδεται η δυνατότητα στις βιομηχανικές και βιοτεχνικές εγκαταστάσεις αρτοποιίας που έχουν υπόγειο χώρο κύριας χρήσης -πάντα- να μπορούν να λειτουργούν και εκεί και βεβαίως πρέπει να τηρούνται όλες οι διατάξεις του Κτηριοδομικού Κανονισμού, όπως τηρούνται σε χώρους κύριας χρήσης.

Στο άρθρο 4, επειδή είναι σε εξέλιξη ο διαγωνισμός παροχής υπηρεσιών φύλαξης της ΑΑΔΕ, δίδεται παράταση για την κάλυψη των αναγκών φύλαξης των κτηρίων των Υπηρεσιών της Ανεξάρτητης Αρχής Δημοσίων Εσόδων.

Με τη διάταξη για το «Καλάθι του νοικοκυριού» μπαίνει ένα ακόμα μέτρο στη στήριξη των νοικοκυριών και, βεβαίως, στην προσπάθεια καταπολέμησης του πληθωρισμού, κάτι το οποίο το κάνει η Κυβέρνηση με πολλά μέτρα και με πολλές δράσεις.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κυρία Πρόεδρε, θα μπορούσα να έχω τον λόγο;

**ΠΡΟΕΔΡΕΥΟΥΣΑ (Σοφία Σακοράφα):** Έχετε κάποια ερώτηση, κύριε συνάδελφε;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Μάλιστα, κυρία Πρόεδρε. Θα ήθελα να ρωτήσω κάτι τον κύριο Υπουργό.

**ΠΡΟΕΔΡΕΥΟΥΣΑ (Σοφία Σακοράφα):** Ορίστε, κύριε Σκουρλέτη, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Υπουργέ, άκουσα με προσοχή την τροπολογία, όπως την αναπτύξατε και την παρουσιάσατε και θέλω να θέσω ένα ερώτημα.

Κατ’ αρχάς να ρωτήσω σε σχέση με το τελευταίο που είπατε για την εξαίρεση των αλυσίδων που παρασκευάζουν προϊόντα άρτου να έχουν στο ισόγειο όλες, όπως ισχύει για οποιονδήποτε φούρνο, τα παρασκευαστήριά τους. Προς τι αυτή η εξαίρεση; Θυμίζει κάτι φωτογραφικό. Δεν το καταλαβαίνω. Ίσα-ίσα, οι μεγάλες μονάδες που έχουν μεγαλύτερες εγκαταστάσεις θα έπρεπε να είναι σύννομες και να προσαρμόζονται σε αυτό που προβλέπεται με βάση την αδειοδότηση. Γιατί, λοιπόν, να πάνε στα υπόγεια; Αν θεωρείτε ότι αυτό πια θέτει ζήτημα υγειονομικό, τότε να αλλάξετε το πλαίσιο και όχι να ερχόσαστε εδώ πέρα, να κάνετε μία φωτογραφική διάταξη για κάποιον, δεν ξέρω ποιος είναι. Αυτό, δηλαδή, είναι σκανδαλώδες. Δεν καταλαβαίνω. Δηλαδή, ο άψογος πρέπει να είναι ο φούρναρης της γειτονιάς μας ο οποίος κλείνει λόγω του ενεργειακού κόστους και οι αλυσίδες που τελικά και με αυτόν τον τρόπο μεροληπτικά λειτουργείτε υπέρ τους, πρέπει να χαίρουν της ασυλίας;

Κατά δεύτερον, σε σχέση με το «Καλάθι της νοικοκυράς», εδώ δεν πρόκειται για Παρατηρητήριο. Εδώ καλείτε εθελοντικά να δηλώσουν οι επιχειρήσεις κάποια προϊόντα με βάση την ελεύθερη διαμόρφωση της τιμής. Δεν υπάρχει κάποιο ανεξάρτητο Παρατηρητήριο να βλέπει τις τιμές. Οι ίδιοι δηλώνουν. Ουσιαστικά θα έλεγα ότι είναι και λίγο «μαρκετίστικο», δηλαδή: «Ελάτε και πάρτε. Σήμερα κάνουμε προσφορές. Τις έχουμε τις προσφορές εδώ και χρόνια. Σήμερα ο τοματοπελτές σε ειδική τιμή. Αν πάρετε και δύο, και κάτι παρακάτω».

Θα μας λένε, λοιπόν, κάθε λίγες μέρες κάποια προϊόντα ότι θα έχουν χαμηλή τιμή και έτσι θεωρείτε ότι θα απαντήσετε στο θέμα της αισχροκέρδειας, όταν υπάρχουν συγκεκριμένα όπλα που είναι η μείωση του ΦΠΑ.

Άρα, λοιπόν, η λύση είναι μονόδρομος. Μειώστε στον χαμηλότερο συντελεστή προϊόντα ευρείας κατανάλωσης, για να μην πεινάσει ο κόσμος. Δεν υπάρχει άλλη λύση, κύριε Υπουργέ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Κυρία Πρόεδρε, θα μπορούσα να απαντήσω;

**ΠΡΟΕΔΡΕΥΟΥΣΑ (Σοφία Σακοράφα):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Επιτρέψτε μου να απαντήσω.

Για το θέμα του χώρου κύριας χρήσης, νομίζω πως οτιδήποτε είναι χώρος κύριας χρήσης αντιλαμβάνεστε ότι τηρεί τους κτηριοδομικούς κανονισμούς. Δεν πάμε σε ένα υπόγειο που είναι βοηθητική η χρήση. Γιατί το λέτε αυτό;

**ΣΩΚΡΑΤΗΣ ΦΑΜΕΛΛΟΣ:** Δεν παύει να είναι υπόγειο όμως.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Γιατί το λέτε αυτό;

**ΣΩΚΡΑΤΗΣ ΦΑΜΕΛΛΟΣ:** Γιατί είναι υπόγειο.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Η κ. Πέρκα είναι μηχανικός. Γνωρίζετε πολύ καλά ότι όταν έχουμε χώρο κύριας χρήσης εντός του κτηριοδομικού, σημαίνει ότι λαμβάνεται υπ’ όψιν στον συντελεστή δόμησης. Επομένως ποιο είναι το πρόβλημά σας; Δεν το καταλαβαίνω.

**ΣΩΚΡΑΤΗΣ ΦΑΜΕΛΛΟΣ:** Ότι οι φούρνοι είναι ισόγεια και οι βιομηχανίες υπόγεια.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Για το θέμα του «Καλαθιού του νοικοκυριού» που είναι μια μεγάλη προσπάθεια έτσι ώστε να στηρίξουμε τα νοικοκυριά και τις επιχειρήσεις, κυρίως να στηρίξουμε τους συμπολίτες μας που έχουν και μεγαλύτερη ανάγκη, δεν καταλαβαίνω κάτι. Εσείς του ΣΥΡΙΖΑ δεν το θέλετε; Δεν θέλετε, δηλαδή, να γίνει μια προσπάθεια έτσι ώστε να μπορούν να βρίσκουν φθηνότερα προϊόντα, όπως, για παράδειγμα, το ρύζι, τα μακαρόνια, το κρέας; Δεν το θέλετε; Αν δεν το θέλετε, πείτε ότι δεν το θέλετε. Από εκεί και πέρα οτιδήποτε άλλο πρόσθετο είναι μια άλλη κουβέντα στον πολιτικό λόγο.

Όμως, η προσπάθεια αυτή γίνεται για να μπορέσουμε να δώσουμε στα βασικά προϊόντα, αυτά δηλαδή που κατά μεγάλο ποσοστό αγοράζουν τα νοικοκυριά, φθηνότερες τιμές, έτσι ώστε να αντιμετωπίσουμε και να καταπολεμήσουμε -ή να πολεμήσουμε, όπως θέλετε πείτε το- τον πληθωρισμό και την ακρίβεια.

**ΧΡΗΣΤΟΣ ΓΚΟΚΑΣ:** Κυρία Πρόεδρε, μπορώ να κάνω μια ερώτηση στον Υπουργό;

**ΠΡΟΕΔΡΕΥΟΥΣΑ (Σοφία Σακοράφα):** Δεν μπορείτε να κάνετε εσείς, μόνον ο Κοινοβουλευτικός σας Εκπρόσωπος. Δεν μπορείτε να πάρετε τον λόγο. Το ξέρετε από τον Κανονισμό. Δυστυχώς!

Κυρίες και κύριοι συνάδελφοι, γίνεται γνωστό στο Σώμα ότι από τα δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα επτά μαθήτριες και μαθητές και πέντε συνοδοί εκπαιδευτικοί από το 39ο Δημοτικό Σχολείο Λάρισας.

Η Βουλή τούς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο, τώρα, εκ μέρους του ΣΥΡΙΖΑ έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ:** Κυρία Πρόεδρε, κυρίες και κύριοι Βουλευτές, κύριοι Υπουργοί, κατ’ αρχάς οφείλουμε να ευχαριστήσουμε τον Πρόεδρο της Βουλής αλλά και την Κυβέρνηση, οι οποίοι επέλεξαν να συνεδριάσει η Ολομέλεια σήμερα, του Αγίου Δημητρίου, στην εορτή της Θεσσαλονίκης, την ημέρα της Απελευθέρωσης της Θεσσαλονίκης και εμπόδισαν τους Βουλευτές Θεσσαλονίκης να είναι στον τόπο τους, σε μια σημαντική γιορτή! Τέτοια και τόση αριστεία δεν αντέχεται!

Χρόνια πολλά, όμως, στους εορτάζοντες και στις εορτάζουσες σε όλη την Ελλάδα. Γιατί, πραγματικά μια καλή ευχή χρειάζεται με αυτή την Κυβέρνηση που μπλέξαμε.

Όμως, κάθε σχόλιο περί αριστείας δεν μπορεί να απεικονίσει αυτό που γίνεται στην αγορά ενέργειας τα τελευταία τριάμισι χρόνια. Ακόμα και την ενσωμάτωση της οδηγίας για τη διαφάνεια στην αγορά ενέργειας προς όφελος των καταναλωτών της, την έφεραν με δύο χρόνια καθυστέρηση. Και μάλιστα, αυτά τα δύο χρόνια οι καταναλωτές βιώνουν τις χειρότερες στιγμές: απανωτές αυξήσεις, αυθαιρεσία, απόλυτη αδιαφάνεια και δεν μπορούν να πληρώσουν τους λογαριασμούς τους.

Από την άλλη, βέβαια, η Κυβέρνηση των αρίστων διόρισε μία διοίκηση στη ΔΕΗ, η οποία είναι ο οδηγός της αισχροκέρδειας. Διότι ο κ. Στάσσης επιλέγει την αισχροκέρδεια και στη χονδρεμπορική και στην εμπορία. Άρα ο κ. Μητσοτάκης διόρισε διοίκηση στη ΔΕΗ που οδηγεί το ράλι της αισχροκέρδειας, με χιλιάδες καταγγελίες. Όπως είπε και Συνήγορος του Καταναλωτή, οι περισσότερες καταγγελίες αφορούν τη «ρήτρα Μητσοτάκη», που εφαρμόστηκε στη ΔΕΗ στις 5 Αυγούστου του 2021. Και όλα τα νοικοκυριά το ρεύμα δεν μπορούν να πληρώσουν. Αυτή η Κυβέρνηση το έκανε!

Δηλαδή, πρακτικά, η Κυβέρνηση εφαρμόζει μία πολιτική σε αντίθεση με την οδηγία που μας έφερε να συμφωνήσουμε. Και μετά μιλάνε για αριστεία! Στα λόγια διαφάνεια, στην πράξη απόλυτη αδιαφάνεια και αλλαγή όρων συμβολαίων, καταχρηστικά! Το λένε πλέον και αποφάσεις δικαστηρίων.

Και σαν να μην τρέχει τίποτα, σαν να μην έχουν καταλάβει τι γίνεται δυο χρόνια στην Ελλάδα, μας φέρνουν μια οδηγία χωρίς καμμία μεταρρύθμιση, καμμία τομή, καμμία προσθήκη! Δηλαδή, η Κυβέρνηση είναι απλά παρατηρητής!

Το νομοσχέδιο δεν απαντάει στις ανάγκες της ενεργειακής αγοράς και δεν έχει καμμία προστασία των καταναλωτών. Γιατί τα δισεκατομμύρια ευρώ έχουν φύγει από τις τσέπες των καταναλωτών και από τα νοικοκυριά και από τις επιχειρήσεις και είναι ήδη στα ταμεία των ενεργειακών εταιρειών. Γιατί η επιλογή της Κυβέρνησης -και αυτή είναι η αλήθεια- είναι η αγορά να λειτουργεί χωρίς ρύθμιση, χωρίς έλεγχο. Διότι, αποστολή της Κυβέρνησης είναι η προστασία των υπερκερδών. Και έχουμε δυσμενείς αλλαγές και με το νέο -τάχατες- διαφημισμένο μοντέλο της Κυβέρνησης.

Αποτέλεσμα; Η Ελλάδα είναι η ακριβότερη χώρα στην Ευρώπη το πρώτο εξάμηνο του 2022 στις χρεώσεις ενέργειας, δηλαδή αυτά που ανακοινώνουν οι εταιρείες είναι οι πιο ακριβές τιμές στην Ευρώπη. Εδώ, δεν έχει απαντήσει η Κυβέρνηση γιατί. Για ποιον λόγο η Ελλάδα να είναι η πιο ακριβή χώρα στην Ευρώπη; Θα δούμε τι πληρώνουν οι καταναλωτές, αλλά για ποιον λόγο να εισπράττουν οι εταιρείες το υψηλότερο ποσό; Θα μας το εξηγήσετε; Λέτε, όμως, ψέματα για να κρύψετε την αλήθεια. Είμαστε, λοιπόν, υποχρεωμένοι να απαντήσουμε στα ψέματα.

Ψέμα πρώτο: Η Κυβέρνηση κάνει μονομερή παρουσίαση στοιχείων και παρουσιάζει πίνακες που δεν περιλαμβάνουν όλες τις πρωτεύουσες και όλες τις χώρες για να κρύψει την ακρίβεια. Δηλαδή με τα επίσημα στοιχεία της έκθεσης HEPI, που χρησιμοποιούν οι κυβερνητικοί κατά καιρούς, τον μήνα Σεπτέμβριο η Ελλάδα, παρά τις επιδοτήσεις, είναι στη δέκατη τρίτη θέση της ακρίβειας. Η Κυβέρνηση λέει ότι είναι στη δεύτερη πιο φθηνή. Για να καταλάβετε τα ψέματα. Το ίδιο λέει ο οργανισμός των ρυθμιστικών αρχών. Το είπε και ο Κοινοβουλευτικός Εκπρόσωπος και η εισηγήτριά μας. Δηλαδή, όλες οι ρυθμιστικές αρχές ενέργειας της Ευρώπης λένε ότι παρά τα δισεκατομμύρια των επιδοτήσεων η Ελλάδα είναι τρίτη πιο ακριβή στην τελική τιμή του καταναλωτή, και στο ρεύμα και στο αέριο. Αυτή είναι η πραγματικότητα. Όλα τα υπόλοιπα είναι άλλα λόγια να αγαπιόμαστε.

Δεύτερο ψέμα: Έχουν -λέει- φορολογηθεί τα υπερκέρδη. Το έλεγαν και προηγουμένως. Ούτε ο Υφυπουργός ξέρει την αλήθεια. Έχουν μπερδευτεί μεταξύ τους. Η αλήθεια είναι -την παραδέχτηκε ο κ. Σκρέκας στις επιτροπές- ότι η Κυβέρνηση δεν έχει φορολογήσει αναδρομικά τα 2,2 δισεκατομμύρια των κερδών μέχρι το τέλος του Ιουνίου. Ένα το κρατούμενο. Ούτε 1 ευρώ! Νομοθετήθηκε το 90%, αλλά δεν εφαρμόστηκε.

Και γιατί δεν εφαρμόστηκε; Πρώτον, γιατί η Κυβέρνηση πέρασε νομοθετική ρύθμιση το καλοκαίρι να αφαιρεθούν οι εκπτώσεις των εμπορικών πακέτων για να μην είναι πολλά τα υπερκέρδη. Άρα η Κυβέρνηση δεν κατηγορείται μόνο επειδή δεν φορολόγησε. Κατηγορείται γιατί «μαγειρεύει» τα υπερκέρδη για να υποεκτιμηθούν και να μη φορολογηθούν. Και, δεύτερον, ο κ. Σκρέκας παραδέχτηκε -μη λέτε ψέματα- ότι ακόμα υπολείπεται μια υπουργική απόφαση για να γίνει ο υπολογισμός.

Άρα, κύριε Υφυπουργέ, δεν έχει γίνει υπολογισμός των υπερκερδών, δεν έχουν φορολογηθεί.

Μόνο αυτά; Όχι, βέβαια. Μετά την ανακοίνωση που κάναμε εμείς για το φυσικό αέριο με την κ. Πέρκα το καλοκαίρι, ήρθατε και είπατε ότι θα φορολογηθούν τα υπερκέρδη της εμπορίας αερίου. Ήταν 330 εκατομμύρια, αν δεν κάνω λάθος, το 2021, πριν τον πόλεμο. Όλα αυτά είναι πολύ πριν την κρίση στην Ουκρανία. Και μας λέτε τώρα ότι δεν υπάρχει αισχροκέρδεια και επιδότηση στο φυσικό αέριο. Ρύθμιση δεν φέρατε. Δεν έχουν φορολογηθεί τα 330 εκατομμύρια.

Καταθέτω, λοιπόν, κυρία Πρόεδρε, γιατί μας κάνουν τους έξυπνους, λογαριασμό φυσικού αερίου από τη Θεσσαλονίκη, που έχει τιμή μονάδος τον Μάιο 0,104, ενώ πριν έναν χρόνο ήταν 0,14 και τώρα είναι 0,24. Έχουμε υπερδιπλασιασμό μέσα σε τέσσερις μήνες και επιδότηση μηδέν. Ήρθαν λογαριασμοί τον Σεπτέμβριο, αν έχετε τον θεό σας, 300 ευρώ στα νοικοκυριά με κλειστό τον λέβητα αερίου. Και λένε ότι θα γυρίσουν τα υπερκέρδη της «ΔΕΠΑ Εμπορίας» στους καταναλωτές.

Αλλά και τα υπερκέρδη των διυλιστηρίων, επίσης, δεν έχουν φορολογηθεί, αλλά και τα νέα υπερκέρδη της εμπορίας εμείς τα αποκαλύψαμε και η Κυβέρνηση ήρθε από πίσω να πει «Θα τα φορολογήσουμε», όπως τα υπερκέρδη των παραγωγών. Πάει και το δεύτερο ψέμα, λοιπόν, ότι φορολογήθηκαν.

Τρίτο ψέμα: «Η Νέα Δημοκρατία κατάργησε τη ρήτρα σε αντίθεση με τον ΣΥΡΙΖΑ». Πρώτον, όλοι οι λογαριασμοί ρεύματος θα τους πάρετε από κάτω γράφουν «Απόφαση ΔΕΗ 5 Αυγούστου 2021». Λέτε να ήταν κυβέρνηση ο ΣΥΡΙΖΑ στις 5 Αυγούστου 2021; Θα τα ακούσουμε όλα από αυτή την Κυβέρνηση. Δεύτερον, ποιος ήταν διοικητής; Δεν ήταν ο κ. Στάσσης. Τρίτον, τι έλεγε η Κυβέρνηση; Ότι τη ρήτρα την έβαλε ο ΣΥΡΙΖΑ; Καταγγελία ΣΥΡΙΖΑ, λοιπόν. Ο κ. Γεωργιάδης έχει πει δημόσια ότι «η ρήτρα αναπροσαρμογής προστατεύει τους παραγωγούς ρεύματος από τη χρεοκοπία». Για να καταλάβετε ποιοι είναι οι παίκτες που παίζουν πίσω από τη ρήτρα. Το καταθέτουμε στα Πρακτικά κι αυτό. Και, βέβαια, ο κ. Ζαγορίτης, ο Συνήγορος του Καταναλωτή, μας είπε ότι γι’ αυτή τη ρήτρα της ΔΕΗ του κ. Μητσοτάκη έχουμε τις καταγγελίες, γιατί όλα αυτά μετακυλίστηκαν στους καταναλωτές.

Τέταρτο. «Το ελληνικό μοντέλο -λέει- ακολουθεί η Ευρώπη». Μάλλον πλάκα μας κάνουν. Δεν έχουν καταλάβει πού βρίσκονται. Ο μηχανισμός για την ακύρωση των υπερκερδών στην παραγωγή ήταν πρόταση του ΣΥΡΙΖΑ, γιατί εμείς βρήκαμε τα υπερκέρδη. Όμως, το νέο μοντέλο που εφαρμόζουν δημιουργεί νέα υπερκέρδη τώρα στην προμήθεια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα σας διαβάσω ορισμένα νούμερα και με συγχωρείτε, κυρία Πρόεδρε.

Όταν η μέση τιμή που είχαμε στον καταναλωτή τον Σεπτέμβρη ήταν 7,67, το κόστος της χονδρεμπορικής ήταν 4,14 ευρώ τη μεγαβατώρα. Αυτό δημιουργεί, αν αφαιρέσουμε όλα τα κοστολόγια, ακόμα και τα κέρδη της εμπορίας, μία διαφορά 274 ευρώ τη μεγαβατώρα το οποίο είναι υπερκέρδη 500 εκατομμύρια ευρώ τον μήνα μόνο τον Σεπτέμβριο. Και μάλιστα η πραγματική αμοιβή των παραγωγών φτάνει στα 231 ευρώ.

Παρακολουθήστε: 4,14 είναι το κόστος χονδρεμπορικής, η αμοιβή των παραγωγών είναι 231. Για ποιον λόγο; Γιατί άλλα 150 ευρώ από την πληρωμή που κάνουνε, συν τις επιδοτήσεις, πηγαίνει στο Ταμείο Ενεργειακής Μετάβασης.

Άρα το σύνολο του πραγματικού κόστους σε αυτό που ο καταναλωτής πληρώνει 7,67 στη λιανική, είναι 3,43 ευρώ. Τα 424 ευρώ είναι λεφτά που μπορούσαμε να αποφύγουμε, τα υπερκέρδη της εμπορίας και η υπερχρέωση που πάει στο Ταμείο Ενεργειακής Μετάβασης.

Γι’ αυτά σας κατηγορούμε. Ο κ. Κάπρος, σύμβουλος της Κυβέρνησης, είπε: «Ένα άθλιο σύστημα στην αγορά ηλεκτρισμού το οποίο υπερασπίζονται και κάποιοι λέγοντας ότι δούλεψε. Τίποτα δεν δούλεψε. Είναι απαράδεκτο σύστημα, απαρχαιωμένο. Αυτά τα πράγματα δεν υπάρχουν πουθενά. Δεν κάνει τίποτα άλλο παρά να συντηρεί τους μεσάζοντες κ.λπ.». Το καταθέτω κι αυτό. Χθες τα είπε αυτά ο κ. Κάπρος.

Από τη μια μεριά, ευθύνεστε για τα υπερκέρδη και από την άλλη μεριά απευθύνεστε γιατί έχουμε χρεώσει τους καταναλωτές οι οποίοι δεν έχουν αντίκρισμα σε πραγματικό προϊόν, ούτε καν σε λειτουργία επιχείρησης.

Ψέμα πέμπτο: «Δεν έχουν σημασία οι ακριβές τιμές γιατί δεν τις πληρώνουν οι καταναλωτές». Καταγγέλλουμε, λοιπόν, δημόσια ότι αυτά τα 500 εκατομμύρια υπερκέρδη στην προμήθεια τα πλήρωσαν οι Έλληνες φορολογούμενοι με 800 εκατομμύρια ευρώ από τον προϋπολογισμό που βάλατε, γιατί δεν μπορείτε μόνο με την ανακύκλωση επιδοτήσεων να καλύψετε τα υπερκέρδη. Άρα από φορολογία πληρώνουν υπερκέρδη. Το δημοσιονομικό αποτύπωμα είναι 800 εκατομμύρια.

Έκτο και τελευταίο ψέμα: «Όλα αυτά τα δώσαμε για να προστατεύσουμε τον καταναλωτή».

Προσέξτε, ενώ ο κώδικας προμήθειας επιβάλλει στην Ευρώπη δύο μήνες πριν να ενημερώνεται ο καταναλωτής για την αλλαγή ρυθμίσεων, τώρα ο καταναλωτής ενημερώνεται δέκα μέρες πριν. Δέκα μέρες πριν ενημερώνεται ποιο είναι το πακέτο του επόμενου μήνα για να αλλάξει πάροχο. Ταυτόχρονα, μέσα σε όλα αυτά, η Κυβέρνηση φέρνει τάχατες προς όφελος του καταναλωτή νέο χαράτσι στα ΥΚΩ στις υπηρεσίες κοινής ωφέλειας που είναι για τα νησιά μας. Για τις περιοχές που δεν έχουν διασύνδεση, φέρνει τώρα χαράτσι, δηλαδή παραβιάζει και τον κανόνα των ΥΚΩ, γιατί είναι με τους καταναλωτές.

Ταυτόχρονα -και καταθέτω, γιατί αμφισβητήσατε την κ. Πέρκα- έχουμε καταγγελίες σκανδάλων στη σύνδεση φωτοβολταϊκών, διότι όπως λένε τα δημοσιεύματα που καταθέτω, κυρία Πρόεδρε, πρόκειται για κλασική περίπτωση νοθείας που δεν πρέπει να μείνει ατιμώρητη, διότι παραβιάστηκε η δυνατότητα συμμετεχόντων στις ευκαιρίες του ηλεκτρονικού διαγωνισμού για τη σύνδεση φωτοβολταϊκών στην Πελοπόννησο. Αυτά τα έκανε ο ΔΕΔΔΗΕ, κυρία Πρόεδρε -και κλείνω- που ο κ. Μάνος που βάλατε διευθύνοντα σύμβουλο έδωσε πριμ στον εαυτό του 60.000 ευρώ τις τελευταίες μέρες του 2021. Αυτά είναι τα γαλάζια παιδιά, νοθεία στους διαγωνισμούς των ανανεώσιμων πηγών ενέργειας.

Κυρία Πρόεδρε, το συμπέρασμα μπροστά στην αλήθεια και στα έξι ψέματα της Νέας Δημοκρατίας είναι ένα: μονά ζυγά χαμένα οι καταναλωτές. Τα λεφτά είναι ήδη στα ταμεία των ενεργειακών εταιρειών και είναι δισεκατομμύρια ευρώ. Και γι’ αυτά υπάρχει ένας υπεύθυνος, Κυριάκος Μητσοτάκης. Ώρα να φύγει, λέμε εμείς.

Ευχαριστώ, κυρία Πρόεδρε.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Σας παρακαλώ πολύ να προσπαθείτε να είστε στον χρόνο σας, με τη σχετική ανοχή πάντα, αλλά να μην ξεπερνάμε τόσο πολύ τον χρόνο, γιατί είναι μεγάλος ο κατάλογος.

Τον λόγο τώρα έχει ο κ. Μυλωνάκης, Κοινοβουλευτικός Εκπρόσωπος από την Ελληνική Λύση.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, κύριε Υπουργέ, δυστυχώς λείπει ο Υπουργός κ. Σκρέκας. Το άκρον άωτον της ανωμαλίας. Δηλαδή αυτό το πράγμα δεν το έχω ξαναδεί, αυτό που άκουσα σήμερα. Ζήτησε από τον κ. Σκουρλέτη ο κ. Σκρέκας τον λογαριασμό του ρεύματος. Σας ζήτησε τον λογαριασμό του ρεύματος! Καλά, δεν ντράπηκε; Δηλαδή, όλος ο ελληνικός λαός είναι ψεύτης; Όλος ο ελληνικός λαός σήκωσε τα χέρια του ψηλά και λέει: «Παναγία μου φύλαγε»! Όλη η Κυβέρνηση έπεσε πάνω και λέει: «Εγώ δίνω τα πάντα για να μην πληρώσετε πανάκριβα το ρεύμα». Ήρθε η ρήτρα αναπροσαρμογής και μας ήρθε ένας ταμπλάς τον Σεπτέμβριο του ’21 που γυρίσαμε από τις διακοπές, κύριε Υπουργέ, με 400, 500, 700 ευρώ σε κάθε σπιτικό. Και μετά από λίγο καιρό λέει: «Φεύγει η ρήτρα αναπροσαρμογής, πανηγυρίστε». Και η ρήτρα αναπροσαρμογής μπήκε μέσα στο τιμολόγιο. Τι ψέματα είναι αυτά, τι παραμύθια; Και έχει το θράσος τώρα ο κ. Σκρέκας; Πού είναι; Δεν είναι εδώ πέρα. Να του φέρω εγώ όσους λογαριασμούς θέλει.

Πλήρωνε ένα ζευγάρι σε ένα σπιτάκι εξήντα, εβδομήντα τετραγωνικά, 60 ευρώ τον μήνα και τώρα πληρώνει 180 ευρώ και έρχεται το κλείσιμο του τετραμήνου και του λέει 500 ευρώ ακόμα. Και τρελαίνεσαι! Να του φέρει -λέει- τον λογαριασμό! Τι λογαριασμό να του φέρει; Έλα Παναγία μου, ήμαρτον! Είσαστε επαγγελματίες πολιτικοί απατεώνες τελικά. Δεν γίνεται αυτό το πράγμα.

Φέρτε, κύριε Σκουρλέτη, και εσείς τον λογαριασμό σας. Μήπως έχετε φτιάξει με τη ΡΑΕ και σας φέρνει φθηνό λογαριασμό; Δεν καταλαβαίνω δηλαδή.

Και ο κ. Παπαθανάσης, ένας σοβαρός άνθρωπος, ένας άνθρωπος, κυρία Πρόεδρε, της αγοράς, τι ήρθε και μας είπε; Παρατηρητήριο τιμών προϊόντων! Ακούστε τώρα να δείτε, το παραμύθι της αρκούδας. Αυτό το λένε στα μικρά παιδιά για να τρώνε το φαγητό τους. Παρατηρητήριο τιμών προϊόντων, κύριε Υπουργέ! Πού είναι ο κ. Παπαθανάσης; Ένας σοβαρός άνθρωπος της αγοράς! Και τι λέει; «Εμείς παραδεχόμαστε ότι υπάρχει αισχροκέρδεια». Ε; Παραδέχεται η Κυβέρνηση ότι υπάρχει αισχροκέρδεια στα σουπερμάρκετ. Αλλά θα υπάρχει -λέει- ένα καλαθάκι το οποίο θα αποτελείται από λίγο ρύζι γλασέ ή το άλλο το ρύζι το σπυρωτό, όχι γλασέ να κάνει τη σούπα η γιαγιά, από ένα είδος -λέει- κρέας, χοιρινό δηλαδή, να φάει χοιρινό το παιδάκι, το μωρό. Δώστε στα παιδιά σας χοιρινό με ξίγκια, όχι μοσχαράκι. Το μοσχαράκι έχει φτάσει 14, 15, 16, 17, 20 ευρώ. Κάθε μέρα ανεβαίνει το μοσχαράκι. Το μακαρόνι το ειδικό, νούμερο 6 μόνο. Απαγορεύεται το μακαρόνι για παστίτσιο. Προσέξτε, το παστίτσιο όχι!

(Χειροκροτήματα από την πτέρυγα της Ελληνικής Λύσης)

Το αλεύρι; Ένα είδος αλεύρι, αυτό που μας συμφέρει. Τι είναι αυτά τα πράγματα; Είναι σοβαρά αυτά τα πράγματα τώρα; Λαχανικά; Μην τυχόν και αγοράσεις Έλληνα λαχανικό φρέσκο. Απαγορεύεται. Απαγορεύεται! Μόνο συσκευασμένα, μόνο κατεψυγμένα. Αυτό είναι.

Καλώς τον κ. Παπαδημητρίου! Έχω και για τη γούνα σας, κύριε Παπαδημητρίου, ράμματα!

Βγαίνει προχθές και λέει: «Αυτός ο Πρωθυπουργός, ο κ. Μητσοτάκης, ο Πρωθυπουργός μας είναι ο μόνος και ο πλέον σοσιαλιστής Πρωθυπουργός που πέρασε από την Ελλάδα. Το είπατε; Το είπατε. Ο σοσιαλιστής Πρωθυπουργός! Δεν υπάρχει άλλος. Συγχαρητήρια! Σοσιαλιστής Πρωθυπουργός και δεν προλαβαίνει ο καταναλωτής, ο πολίτης που παίρνει 500 ευρώ, 600 ευρώ να σκέφτεται πώς θα πάει στο σουπερμάρκετ. Θα πάω σουπερμάρκετ; Τι να πάρω στο σουπερμάρκετ; Σβήνει, γράφει, σβήνει, γράφει και στο τέλος φεύγει με μια σακουλίτσα μικρή. Αυτό είναι ανάπτυξη, κύριε Παπαθανάση, και σας ευχαριστούμε.

Ο κ. Καλλιάνος πού είναι; «Ο Μητσοτάκης δεν είναι νεοφιλελεύθερος». Όχι! Τι νεοφιλελεύθερος; Σοβαρά μιλάμε; Όχι! Ο πλέον σκληρός νεοφιλελεύθερος Πρωθυπουργός και δεν είναι νεοφιλελεύθερος. Είναι ο Μεσσίας της χώρας. Ήρθε να μας σώσει. Ναι, ήρθε, κύριοι της Κυβέρνησης. Και το λέω στον κ. Αμυρά, γιατί συνεργάζομαι μαζί του, όποτε τον ζήτησα στο τηλέφωνο και όποτε χρειάστηκε για την περιοχή μου, την ανατολική Αττική, που έχει προβλήματα πολεοδομικά, που έχει προβλήματα δασικά αμέσως ήταν παρών. Το λέω σε εσάς, κύριε Υπουργέ, να πείτε σε όλη την Κυβέρνηση να κατέβει από το καλάμι. Καλαμοκαβαλάρηδες έχετε γίνει. Έχετε καβαλήσει σε ένα καλάμι, σας παίζουν όλα τα μέσα -παίζουν και μερικούς από τον ΣΥΡΙΖΑ-, παίζουν όλα τα μέσα τους καλαμοκαβαλάρηδες, λένε ό,τι κουταμάρα θέλεις στο μυαλό, ξυπνάει ο πολίτης πρωί-πρωί, εκνευρίζεται, τρελαίνεται, σπάει την τηλεόραση πολλές φορές και μετά λέει φταίει η Ελληνική Λύση. Δεν φταίει η Ελληνική Λύση που κάνει σκληρή αντιπολίτευση. Γιατί δυστυχώς για την Ελλάδα -ευτυχώς για εσάς- έχετε τούτους εδώ, οι οποίοι είναι κοιμισμένοι. Όταν λέω είναι κοιμισμένοι, είναι ναρκωμένοι οι άνθρωποι. Διότι ξέρουν ότι μετά τις εκλογές, θέλουν να τρυπώσουν πάλι σε καμμιά καρέκλα υπουργική. Σου λέει: «Έχει το μελάκι».

Πού είναι ο Ανδρέας Πάτσης; Να τον χαίρεστε και αυτόν. Βγαίνει σήμερα ο άνθρωπος και λέει: «Τα ήξερε η Κυβέρνηση από το 2019. Τα ήξερε όλα και ο Πρωθυπουργός. Το «πόθεν έσχες» μου; Το είχατε περάσει φύλλο και φτερό διακόσιες φορές. Ήρθαν ορκωτοί ελεγκτές, παραορκωτοί, όλος ο κόσμος, όλος ο ευφυής κόσμος, όλος ο κόσμος ο οικονομολόγος ήρθε, έπεσε πάνω στις εταιρείες μου, οκτώ μήνες με έψαχναν. Όλα ήταν εντάξει. Δεν μου είπε κανένας εμένα ότι δεν μπορώ να έχω offshore εταιρεία από εδώ, στην Κύπρο εταιρείες, να έχω τον «ΠΛΑΤΩΝΑ», να παίρνω δάνεια 4 εκατομμύρια των ανθρώπων, οι οποίοι πεθαίνουν». Είχαν κάρτες, 18% τα επιτόκια. Πήρα -λέει- κάρτες πήρα και καταναλωτικά. Και αυτά τι έγιναν; Έγιναν στα χέρια ενός ανθρώπου, βρώμικα χέρια προφανώς. Δεν το περίμενα από τον Ανδρέα Πάτση αυτό. Ειλικρινά. Και τέτοια έκταση που βλέπω; Και έρχονται κι άλλα και έρχονται κι άλλα -δυστυχώς- για τη Νέα Δημοκρατία.

Δυστυχώς, κύριε Χατζηδάκη. Είστε ένας έντιμος άνθρωπος. Δυστυχώς για εσάς υπάρχουν πολλά ζαρζαβατικά ανάμεσά σας. Δυστυχώς για τους Βουλευτές της Νέας Δημοκρατίας, τους έντιμους. Γιατί; Γιατί υπήρχε η ανοχή. Αν υπάρχει ανοχή, αν από την πρώτη στιγμή δεν κόψεις το χέρι, τότε θα μαζευτούν πολλά χέρια, σαν τη Λερναία Ύδρα θα βγαίνουν. Να η κατάντια. Πριν λίγο καιρό άλλος Βουλευτής πήγε να κάνει. Δεν πρόλαβε. Έρχονται και άλλα. Τι θα κάνετε; Τι πράγματα είναι αυτά; Και ο λαός να πεινάει και να έρχεται εδώ η Κυβέρνηση και να λέει: «Παρατηρητήριο τιμών προϊόντων». Ό,τι κουταμάρα του ήρθε του Παπαθανάση μαζί με τον Γεωργιάδη, την πέταξαν. «Παρατηρητήριο»! Κιάλια θέλουμε; Τα βλέπουμε τα προϊόντα με κιάλια, τουλάχιστον να έχουμε να παρατηρούμε κιόλας!

Και πάμε τώρα σε αυτό το νομοσχέδιο. Τι «ενσωμάτωση οδηγιών της Ευρώπης», κύριε Υπουργέ μου; Ποιας Ευρώπης; Της τωρινής Ευρώπης ή της προηγούμενης γερμανοκρατούμενης Ευρώπης; Διότι, τώρα λέει ο Σολτς: «Εγώ παιδιά έχω 200 δισεκατομμύρια. Με ενδιαφέρει ο λαός μου.».

Έτσι δεν είπε, κύριε Υπουργέ μας; Εμείς, που λέγαμε «πρώτα η Ελλάδα, πρώτα οι Έλληνες και δεν μας ενδιαφέρει τι κάνει ο Γερμανός», γιατί μας δουλεύατε μέχρι προχθές; Τα έλεγε ο Βελόπουλος και χασκογελάγατε. Γέλαγε και ο Πρωθυπουργός, δίπλα. Ήθελα να του πω: «Γιατί γελάς, κύριε Πρωθυπουργέ;». Πρώτα η Ελλάδα και πρώτα οι Έλληνες. Τα ίδια είπε και ο Γερμανός.

Τι είπε η Μελόνι χθες; «Πρώτα η Ιταλία. Κανένας παράνομος μετανάστης στην Ιταλία, πλέον». «Εμείς θα κοιτάξουμε τους Ιταλούς». Έτσι είπε η Μελόνι. Ο Ούγγρος τι λέει; «Κακός» ο Ούγγρος. «Φασίστας» ο Ούγγρος. Διότι -λέει- ο Όρμπαν κοιτάζει τον λαό του. Σοβαρά μιλάτε; Έτσι είναι οι φασίστες; Έτσι είναι οι παλιάνθρωποι; Οι Ευρωπαίοι που κάνουν αυτά που κάνουν, οι οποίοι δίνουν εντολές, τι είναι;

Τι κάνατε με το Ταμείο Ανάκαμψης; Δώσατε λεφτά εκεί που θέλατε, σας έδωσε εντολές η Γερμανία, κλείσατε τους λιγνίτες -κατέθεσε ο κ. Βιλιάρδος όλον τον κατάλογο πότε έκλεισε το κάθε λιγνιτικό εργοστάσιο- αφήσατε τον λαό μόνο του, χωρίς τείχος προστασίας, ανεβάσατε το φυσικό αέριο στο μείγμα του ηλεκτρικού ρεύματος. Ανέβηκε το φυσικό αέριο, λέτε «φταίει η Ρωσία». Γιατί φταίει η Ρωσία; Δεν κατάλαβα καλά. Εμείς τι κάναμε για να προφυλαχθούμε; Εμείς, τι κάνουμε για να προφυλαχθούμε; Αφήστε τι κάνει το κάθε κράτος.

Ο Τούρκος, λέει, εκτοξεύει πύραυλο. Ε, και λοιπόν; Να φτιάξουμε κι εμείς πυραύλους. Να βάλουμε κι εμείς πυρηνικά εργοστάσια ενέργειας εδώ μέσα και όχι να κάνουμε κονέ με τη Βουλγαρία, να παρακαλάμε τους Βούλγαρους.

Κύριε Υπουργέ, είναι αδύνατον, είναι αδιανόητα αυτά τα πράγματα. Δηλαδή, ορισμένες φορές σε πιάνει εγκεφαλικό και δεν θέλω να πάθω κανένα εγκεφαλικό εδώ μέσα. Δεν γίνεται αυτό το πράγμα. Μπήκαμε να βοηθήσουμε τον κόσμο και τελικά θα βγούμε άρρωστοι από εδώ, με τις κουταμάρες που ακούμε.

Στέλνετε λιγνίτη στην Τουρκία, στη Βουλγαρία, στα Σκόπια και στην Αλβανία και πάμε και αγοράζουμε από εκεί ηλεκτρικό ρεύμα πανάκριβο. Γιατί; Γιατί δεν χρησιμοποιούσαμε εμείς τον λιγνίτη μας; Δηλαδή, τριακόσια πενήντα εκατομμύρια θαμμένα στη γη. Για ποιον λόγο; Γιατί να απολύσουμε τα εξίμισι με εφτά χιλιάδες άτομα και να αφήσουμε ακάλυπτο τον χώρο αυτόν;

Και λέει μετά ο Πρωθυπουργός, «αμέσως να ενεργοποιηθούν τα εργοστάσια». Τι είναι το εργοστάσιο; Ένα κουμπάκι που το κλείνεις, κατεβάζεις τους διακόπτες, απολύεις το προσωπικό και μετά λες στο προσωπικό «σας παρακαλώ πάρα πολύ, όποιος θέλει να δουλέψει για δεκαοκτώ μήνες, θα του δώσω και 800 ευρώ τον μήνα, να έρθει να σκάψει να βγάλει κάρβουνο». Γιατί; Τι είναι ο άλλος; Δούλος είναι; Δεν το καταλαβαίνω αυτό το πράγμα. Ειλικρινά σας μιλάω. Σηκώνω τα χέρια ψηλά. Δεν μπορώ να πω τίποτα. Ακούω που τα λέτε, που φωνάζουμε εδώ μέσα. Μα, δεν βγαίνει άκρη. Δεν βγαίνει άκρη!

Χρηματιστήριο ενέργειας: Ποιανού εντολή είναι; Της νυν Ευρώπης ή της προηγούμενης Ευρωπαϊκής Ένωσης; Γιατί τώρα έχει αλλάξει το πράγμα. Τώρα λέει, «όχι χρηματιστήριο ενέργειας, δεν είναι καλό». Μα, ήταν καλό. Ο ΣΥΡΙΖΑ έλεγε -και ο κ. Σταθάκης έβγαινε, ορκιζόταν, έκανε σταυρούς- «όχι, θα μπούμε στο χρηματιστήριο ενέργειας, θα πάρουμε φθηνά». Και λέγαμε όλοι τότε, «πώς θα πάρεις φθηνά; Έχεις δει κανένα χρηματιστήριο να πουλάει φθηνά;». Τι γίνεται εδώ πέρα; Εδώ στο Χρηματιστήριο πας να μπεις και σου λέει ο άλλος: «Πρόσεξε, δεν είναι για σένα. Δεν έχεις τα λεφτά αυτά να το καλύψεις. Ωπ, όλα κι όλα»!

Τα ίδια πάθαμε στο Χρηματιστήριο με τις εξυπνάδες, τότε, του Σημίτη και του Παπαντωνίου. «Τι αγόρασες σήμερα; Πόσα πορτοκάλια φάγαμε σήμερα; Πόσες μετοχές πήραμε σήμερα» λέγανε τότε. Πήγε και η κυρά γιαγιά να πουλήσει το οικοπεδάκι της 1.000.000 δραχμές -τότε- και τα τρώγανε τα κοράκια από πάνω. Έτσι έγινε και τώρα.

Τι είναι αυτά τα πράγματα που κάνετε; Δηλαδή, ειλικρινά σας μιλάω, δεν το καταλαβαίνω. Δεν καταλαβαίνει κανένας τίποτα. Έχουμε εγκαταλείψει τον Έλληνα. Τίποτα δεν παράγουμε. Μέχρι και η «ΛΑΡΚΟ» αύριο πουλιέται. Κύριε Βιλιάρδο, αύριο δεν πουλιέται η «ΛΑΡΚΟ;».

Αύριο πουλάμε τη «ΛΑΡΚΟ», κύριε Χατζηδάκη μου! Τη «ΛΑΡΚΟ». Γιατί; Βγάζει νικέλιο, από το νικέλιο βγαίνει το κοβάλτιο, μπαταρίες. Δεν έχουν ηλεκτρικές μπαταρίες τα αυτοκίνητα και τα αεροπλάνα και θέλουμε μπαταρίες. Θα είμαστε από τις λίγες χώρες - παραγωγούς κοβαλτίου και αντ’ αυτού, καταστρεφόμαστε. Καταστρεφόμαστε! Το καταλαβαίνετε; Δεν καταλαβαίνει κανείς τίποτα.

Τα ίδια φώναζε η Ελληνική Λύση από την πρώτη μέρα που μπήκε εδώ: Να φτιάξουμε τον πρωτογενή τομέα, να κάνουμε μια σύγκληση οι πολιτικοί Αρχηγοί, να δούμε τι πρέπει να γίνει, ο καθένας να βοηθήσει με τον τρόπο του τον Έλληνα αγρότη, κτηνοτρόφο. Δεν έχουμε εργοστάσιο λιπασμάτων, δεν έχουμε εργοστάσιο ζάχαρης, δεν έχουμε τίποτα. Τα δύο κακά της μοίρας μας έχουμε.

Το καταλαβαίνετε αυτό το πράγμα; Πού θα πάει αυτό; Και το λέω σε όλους μας. Σε όλους μας! Καταστρέψαμε τον ελληνικό λαό. Τι πολιτικές είναι αυτές που εφαρμόζετε, επιτέλους; Πόσο δύσκολο είναι να κυβερνηθεί αυτή η χώρα με αυτόν τον ωραίο και περήφανο λαό; Γιατί το καταφέρατε έτσι;

Εμείς, κυρίες και κύριοι συνάδελφοι, -τα είπε αναλυτικά ο κ. Βιλιάρδος- αυτό το οποίο λέμε είναι ότι, πολλές φορές, οι οδηγίες της Ευρωπαϊκής Ένωσης, όπως και αυτή που συζητάμε σήμερα -η οποία είναι από το 2019 και τώρα ήρθε να ενσωματωθεί, αφού την έχουμε εφαρμόσει- δεν πληρούν τις προϋποθέσεις για την ελληνική οικονομία. Δεν κάνουν όλες για όλους. Αυτά τα οποία εφαρμόζει η Γερμανία, η Ολλανδία, πολλές φορές, δεν μπορούμε να τα εφαρμόσουμε εμείς στον Νότο. Κι όμως είναι υποχρεωτικά να τα εφαρμόσουμε.

Δεν σημαίνει ότι επιλύει κανένα πρόβλημα της ελληνικής αγοράς. Αυτές οι εγκληματικές επιλογές της Κυβέρνησης, τις οποίες τόνιζε, ειλικρινά -δεν μπορώ να το καταλάβω αυτό- από την πρώτη στιγμή η Ελληνική Λύση ότι θα αποτύχουν, απέτυχαν. Το πήραμε το μάθημά μας. Ακόμα μυαλό δεν βάζουμε;

Σας καλώ όλους, πραγματικά και το λέω με πόνο ψυχής, συναδελφικά τελείως: Δεν είναι δυνατόν να παρατήσουμε τον ελληνικό λαό στην τύχη του. Πρέπει να κάνουμε κάτι, να μαζέψουμε τα κομμάτια μας, να μπορέσουμε να φτιάξουμε τη βιομηχανία μας, να μπορέσουμε να κοιτάξουμε τον αγρότη, την πρωτογενή παραγωγή, να φτιάξουμε τα εργοστάσια μας, πάλι, από την αρχή, από το μηδέν. Πρέπει από κάπου να ξεκινήσουμε.

Η Ελληνική Λύση φωνάζει και θα φωνάζει μέχρι την τελευταία στιγμή που θα είμαστε εδώ. Πρώτα για την Ελλάδα να κοιτάμε, κυρίες και κύριοι συνάδελφοι. Πρώτα για τους Έλληνες. Όλα τα άλλα είναι παραμύθια της Χαλιμάς.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Κυρία Πρόεδρε, μια προσωπική παρατήρηση, θα ήθελα να κάνω, παρακαλώ.

**ΠΡΟΕΔΡΕΥΟΥΣΑ (Σοφία Σακοράφα):** Παρατήρηση, όχι, δεν μπορείτε να κάνετε. Αν είναι κάτι προσωπικό και θέλετε να το πείτε, έχει καλώς.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Ναι, επί προσωπικού εννοώ.

**ΠΡΟΕΔΡΕΥΟΥΣΑ (Σοφία Σακοράφα):** Αν είναι επί προσωπικού, να σας ακούσουμε.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Ευχαριστώ πολύ, κυρία Πρόεδρε.

Εκ μέρους των γουνοφόρων ζώων, θέλω να διαμαρτυρηθώ για τις απειλές που εκστόμισε ο αγαπητός συνάδελφος…

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, αυτό δεν είναι επί προσωπικού, με συγχωρείτε πάρα πολύ. Μη διακωμωδείτε τη διαδικασία. Σας παρακαλώ!

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Σας καταλαβαίνω. Αλλά αφήστε με να σας εξηγήσω.

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ πάρα πολύ! Δεν είναι επί προσωπικού.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Θα σας εξηγήσω. Είναι -νομίζω- προσβλητικό να λέει ότι έχει ράμματα για τη γούνα μου ο κ. Μυλωνάκης, παρ’ όλο που σε προσωπικό επίπεδο, το αντιλαμβάνομαι…

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, τώρα, σας παρακαλώ πολύ!

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Κυρία Πρόεδρε, επιτρέψτε μου, τελειώνω αμέσως.

Επιτρέψτε μου να σας πω, κύριε Μυλωνάκη, ότι αν υπάρχουν πράγματα που δεν μπορείτε να καταλάβετε για τους φιλελεύθερους, είναι πολύ εύκολο να τα εξηγήσουμε: Καλύπτουμε μια τεράστια γκάμα απόψεων και ιδεολογιών. Δεν καλύπτουμε τους κομμουνιστές και τους φασίστες.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ.

Τον λόγο τώρα, εκ μέρους του Κινήματος Αλλαγής, έχει ο κ. Πουλάς.

Ορίστε, κύριε συνάδελφε.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, ο πυρήνας του παρόντος σχεδίου νόμου αφορά στην ενσωμάτωση ευρωπαϊκής οδηγίας, η οποία επιφέρει σημαντικές αλλαγές στην εσωτερική αγορά ηλεκτρικής ενέργειας. Δευτερευόντως, περιέχει διευθετήσεις επιμέρους θεμάτων, κάποιες από τις οποίες είναι σε θετική κατεύθυνση και κάποιες άλλες αμφιλεγόμενες, καθώς υποκρύπτουν γενναιόδωρες εξυπηρετήσεις ιδιωτικών συμφερόντων.

Από ανοχή στην ασυδοσία των ιδιωτικών συμφερόντων, εξυπηρετήσεις «ημετέρων» επιχειρηματιών και πελατειακές αντιλήψεις στην άσκηση εξουσίας, γνωρίζει καλά η παράταξη της Νέας Δημοκρατίας.

Άλλωστε χωρίς καμμία ηθική αναστολή επιτρέπετε μέσα στους κόλπους της Κυβέρνησης και του κόμματός σας απευθείας αναθέσεις και εξυπηρέτηση funds και τραπεζών που οδηγούν τους δανειολήπτες σε απελπισία και σε ανυπέρβλητα αδιέξοδα. Η απομάκρυνση του Βουλευτή, του κ. Πάτση, από την Κοινοβουλευτική σας Ομάδα ρίχνει στάχτη στα μάτια, καθώς την ίδια ώρα η Κυβέρνηση αφήνει νομικά απροστάτευτη την πρώτη κατοικία, όπως ακριβώς αφήνει προκλητικά απροστάτευτους τους πολίτες από την ενεργειακή κρίση.

Αν η Κυβέρνησή σας περίμενε να ψηφιστεί το παρόν σχέδιο νόμου αναίμακτα και χωρίς κριτική από το Κοινοβούλιο, το ΠΑΣΟΚ δεν θα σας κάνει τη χάρη, καθώς πρόκειται για μια καθυστερημένη από τον Σεπτέμβρη του 2020 ενσωμάτωση κοινοτικής οδηγίας, η οποία θα μπορούσε να ανακουφίσει οικονομικά τα μεσαία στρώματα εν μέσω ενεργειακής κρίσης. Χρειάστηκε να περάσουν δύο ολόκληρα χρόνια για να έρθει το παρόν σχέδιο νόμου στη Βουλή.

Η ψήφιση σήμερα του νομοσχεδίου συνιστά δώρο άδωρο για τους καταναλωτές, καθώς η εφαρμογή της θα καθυστερήσει τουλάχιστον και άλλο έναν χρόνο ώστε να εκδοθούν οι απαραίτητες υπουργικές αποφάσεις και να προσαρμοστούν στα νέα δεδομένα οι προμηθευτές του ηλεκτρικού ρεύματος.

Το συγκεκριμένο νομοσχέδιο, έτσι όπως έρχεται προς ψήφιση, απολύτως ανέτοιμο για εφαρμογή, εξακολουθεί να αφήνει ασύδοτη την αγορά ενέργειας. Είναι μια ακόμη προσπάθεια επικοινωνιακής διαχείρισης της δυσαρέσκειας των πολιτών από την εγκληματική σας αδράνεια, να τους προστατεύσει από μία απολύτως αδιαφανή και προβληματική εσωτερική αγορά ενέργειας.

Αποτελεί πλέον μόνιμο μοτίβο της ενεργειακής νομοθέτησης της Κυβέρνησης της Νέας Δημοκρατίας το να φέρνει εκπρόθεσμες ευρωπαϊκές οδηγίες πακέτο με εκπρόθεσμες τροπολογίες, όπως είδαμε και πάλι να συμβαίνει στην πράξη με την κατάθεση χθες βράδυ τροπολογιών της τελευταίας στιγμής, με ρυθμίσεις ενεργειακών και άλλων σημαντικών θεμάτων, όπως το καλάθι του νοικοκυριού, χωρίς καμμία διαβούλευση, αλλά και χωρίς καμμία συζήτηση στις επιτροπές.

Ποια είναι τα δεδομένα; Η ελληνική αγορά ενέργειας είναι σταθερά μία από τις ακριβότερες στην Ευρωπαϊκή Ένωση. Ακόμα και τώρα που οι τιμές είναι καθοδικές. Οι πάροχοι και οι προμηθευτές ενέργειας έχουν αφεθεί να λειτουργούν ανεξέλεγκτοι εις βάρος των καταναλωτών, με πλήθος καταχρηστικών πρακτικών και όρων για τις οποίες δεν υφίσταται απολύτως καμμία συνέπεια.

Ο τρόπος υπολογισμού του κόστους ρεύματος είναι αδιαφανής, πολύπλοκος και δαιδαλώδης με την ανοχή της ρυθμιστικής αρχής, η οποία στις χιλιάδες καταγγελίες για λάθη στον υπολογισμό της ρήτρας αναπροσαρμογής ουδεμία κατοχύρωση προσέφερε στους καταναλωτές.

Το Χρηματιστήριο Ενέργειας αποδείχτηκε μία παταγώδης αποτυχία, που μας έβαλε σε μια δίνη ακρίβειας χωρίς τέλος.

Η ΔΕΗ έχει μετατραπεί από εταιρεία κοινής ωφέλειας σε ένα κερδοσκοπικό fund, που χρησιμοποίησε τη ρήτρα αναπροσαρμογής ως μπαλόνι ρευστότητας ή άτοκο δανεισμό αποκλειστικά προς όφελος των ιδιωτών μετόχων της και χωρίς καμμία επένδυση στη βελτίωση των υποδομών της, δηλαδή χωρίς κανένα κοινωνικό αποτύπωμα προς το δημόσιο συμφέρον.

Όλα τα παραπάνω προοιωνίζονται έναν ακόμα δύσκολο χειμώνα ως προς το κόστος της ενέργειας. Δεν υπάρχει κανένας μηχανισμός για την προστασία του καταναλωτή, των ευάλωτων ομάδων, των αγροτών, των συνταξιούχων, των ανέργων. Δεν λειτουργεί ο ελεύθερος ανταγωνισμός και τα καρτέλ ανθούν με την ανοχή της Κυβέρνησης. Όλα στον χώρο της ενέργειας λειτουργούν με πολύπλοκο τρόπο, ώστε να είναι πολύ δύσκολος, αν όχι αδύνατος, ο έλεγχος.

Απέναντι στην κατάσταση αυτή η Κυβέρνησή σας δεν έχει κανένα σχέδιο, καμμία πρόταση, πέρα από επιδοτήσεις, οι οποίες στην τελική αποβαίνουν μόνο υπέρ των προμηθευτών ενέργειας. Τα κυβερνητικά σας στελέχη δε βρίσκονται τόσο μακριά από την κοινωνία, που κάνουν σουρεαλιστικές υποδείξεις στα ήδη πιεσμένα νοικοκυριά για τρόπους εξοικονόμησης ενέργειας.

Τι έχετε κάνει, όμως, πραγματικά επί τρία χρόνια, για να ελέγξετε την αισχροκέρδεια στον χώρο της ενέργειας; Ποιο ήταν το σχέδιό σας για την ενεργειακή αυτάρκεια της χώρας και την αλλαγή του ενεργειακού μείγματος, ώστε να υπάρχει όφελος για τον καταναλωτή; Πόσο έχετε προωθήσει την εξάπλωση των έξυπνων μετρητών και τις δυναμικές τιμολόγησης, κάτι που θα ωφελούσε σημαντικά τους καταναλωτές, καθώς είναι γνωστό ότι συχνά η καταμέτρηση κατανάλωσης ρεύματος γίνεται με βάση το ιστορικό κατανάλωσης και όχι με βάση την πραγματική κατανάλωση; Ποιος είναι ο σχεδιασμός σας, ώστε η χώρα μας να πλησιάσει στον μέσο όρο της χονδρεμπορικής τιμής της κιλοβατώρας της Ευρώπης; Ποιες δράσεις και με ποιο χρονοδιάγραμμα θα δει η τσέπη των καταναλωτών μείωση στο κόστος ενέργειας; Τι έχετε κάνει για να συμμορφωθούν οι προμηθευτές, οι πάροχοι ενέργειας σε θέματα διαφάνειας στον υπολογισμό του ρεύματος και στη φορολόγηση των κερδών τους; Έχετε εξοπλίσει τη ρυθμιστική αρχή με προσωπικό και υποδομές, ώστε να μπορεί να ασκήσει τις επιπλέον αρμοδιότητες που της δίνετε με το παρόν νομοσχέδιο ή μεταβιβάζετε αρμοδιότητες γνωρίζοντας ότι έχει εξαντλήσει τα όριά της;

Εν τέλει πόσο αντέχει ο προϋπολογισμός να χρηματοδοτεί την πρόσκαιρη οικονομική βοήθεια των καταναλωτών και ταυτόχρονα τα υπερκέρδη των προμηθευτών ενέργειας; Γιατί περιορίζετε τον έλεγχο της τιμής του ρεύματος, υποχρεώνοντας τη ΡΑΕ να δημοσιοποιεί μόνο τον δικό της περίπλοκο και δύσχρηστο για τον καταναλωτή μηχανισμό σύγκρισης τιμών, διαστρεβλώνοντας τη σχετική ρύθμιση της κοινοτικής οδηγίας 944/2019; Ποια είναι η απάντησή σας στις προτάσεις του ΠΑΣΟΚ για την ενεργειακή δημοκρατία, τις ενεργειακές κοινότητες, την παράταση στα προγράμματα «ΕΞΟΙΚΟΝΟΜΩ», την ενθάρρυνση των ΑΠΕ και του μηχανισμού net metering για τη διαφάνεια στα τιμολόγια του ρεύματος, για το πλαφόν στη λιανική τιμή, για τη μείωση των φόρων στα καύσιμα, για τη μείωση του ΦΠΑ, για τους πραγματικούς ελέγχους και την πάταξη της αισχροκέρδειας, που μπορούν να μειώσουν ουσιαστικά το κόστος ενέργειας για τους πολίτες;

Κυρίες και κύριοι συνάδελφοι, με το παρόν σχέδιο νόμου ο νομοθέτης χάνει μια μεγάλη ευκαιρία να βάλει κανόνες στην πιο άναρχη και απορυθμισμένη αγορά ενέργειας στην Ευρωπαϊκή Ένωση. Πρωθυπουργικές υποσχέσεις περί φορολόγησης των υπερκερδών και των παρόχων και προμηθευτών ενέργειας σε ένα άγνωστο και άδηλο μέλλον δεν πείθουν κανέναν. Τα δε επικοινωνιακά τερτίπια περί λήψης μέτρων για τη μείωση των τιμών της ενέργειας στο πλαίσιο της Ευρωπαϊκής Ένωσης αποδεικνύονται φρούδες ελπίδες, καθώς οι πρωθυπουργικές δηλώσεις στο πλαίσιο των Συνόδων Κορυφής δεν έχουν κανένα αποτέλεσμα μέχρι σήμερα και οι συζητήσεις σε επίπεδο Υπουργών συνεχίζουν άκαρπες. Με την ολιγωρία σας και με την πρόχειρη νομοθέτησή σας δεν αλλάζει στην πραγματικότητα τίποτα προς όφελος των πολιτών.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** ΚΙ εγώ σας ευχαριστώ, κύριε συνάδελφε.

Τον λόγο εκ μέρους της Ελληνικής Λύσης έχει η κ. Αλεξοπούλου.

**ΑΝΑΣΤΑΣΙΑ - ΑΙΚΑΤΕΡΙΝΗ ΑΛΕΞΟΠΟΥΛΟΥ:** Κυρίες και κύριοι συνάδελφοι, είναι γεγονός ότι η Κυβέρνηση, ακόμη και όταν κινείται προς τη σωστή κατεύθυνση, λειτουργεί με ιδιαίτερη καθυστέρηση και χρονοτριβή, χάνοντας έτσι πολύτιμο χρόνο σε μια πολύ κρίσιμη συγκυρία για την Ελλάδα και την Ευρώπη. Παίρνει έτσι ημίμετρα, όταν είναι πολύ αργά και όταν μας έχουν δυστυχώς ξεπεράσει οι εξελίξεις. Αυτό δεν συμβαίνει μήπως και στο μείζον ενεργειακό ζήτημα που μας μαστίζει;

Το πρόβλημα έχει ανακύψει εδώ και έναν περίπου χρόνο, αλλά η Κυβέρνηση προέκρινε την ενσωμάτωση της ευρωπαϊκής οδηγίας 914/2019 μόλις σήμερα και ενώ έπρεπε να έχει ενσωματωθεί ήδη από τις 31 Δεκεμβρίου του 2020, δηλαδή πριν από δύο σχεδόν χρόνια. Μάλιστα είχε γίνει αντικείμενο συζήτησης στο Υπουργικό Συμβούλιο πριν από εννέα ολόκληρους μήνες, τον Ιανουάριο του 2022, αλλά εμείς τη συζητάμε τον μήνα Οκτώβριο. Γι’ αυτό σας ανέφερα ότι σας ξεπερνούν, κύριοι της Κυβέρνησης, οι εξελίξεις.

Με την απουσία, λοιπόν, της ευρωπαϊκής ενεργειακής οδηγίας, η ακρίβεια στην ενέργεια, ειδικά στη χώρα μας, έχει πάει στα ύψη και το ηλεκτρικό ρεύμα κοντεύει να γίνει απλησίαστο για επιχειρήσεις και νοικοκυριά. Η ασυδοσία ζει και βασιλεύει και μάλιστα, μόλις πρόσφατα, αναγκάστηκε να παραδεχτεί ο αρμόδιος Υπουργός ότι η Κυβέρνηση όχι μόνο δεν έχει φορολογήσει, αλλά ούτε καν έχει υπολογίσει τα υπερκέρδη των ηλεκτροπαραγωγών για την περίοδο από τα μέσα του 2021 μέχρι τα μέσα του 2022.

Προσέξτε. Στην πιο οδυνηρή ενεργειακά περίοδο για την Ελλάδα, όταν εκατομμύρια Έλληνες δεν μπορούν να πληρώσουν την ηλεκτροδότησή τους, η Κυβέρνηση δεν έχει ιδέα το ποιος κέρδισε, το ποιος έχασε, αλλά και ποιος κερδοσκόπησε στο όνομα της ενεργειακής κρίσης.

Και να πείτε, κυρίες και κύριοι συνάδελφοι, ότι εμείς, η Ελληνική Λύση, δεν έχουμε προειδοποιήσει πριν από το 2020 ακόμα ότι έρχεται «ενεργειακός Αρμαγεδδώνας» και πρέπει να προετοιμαστούμε για τα χειρότερα; Χαμογελούσαν ορισμένοι όταν ο Κυριάκος ο Βελόπουλος έλεγε ότι κινδυνεύουμε με συσκότιση, ότι κλείνετε τους λιγνίτες και μιλάτε για ανεμογεννήτριες και φωτοβολταϊκά, φέρνοντας την κρίση ακόμα πιο κοντά.

Και πού είναι οι ευνοϊκές ρυθμίσεις για τους πολίτες και τις επιχειρήσεις, που θα έπρεπε να υπάρχουν σε ένα νομοσχέδιο που έρχεται στην πιο κρίσιμη ώρα; Σας απαντώ. Πουθενά! Γιατί, όπως είδαμε, η Κυβέρνηση αντιδρά και πάλι καθυστερημένα και χωρίς ολοκληρωμένο σχεδιασμό.

Να σας το αποδείξω. Αναφέρει, για παράδειγμα, το άρθρο 29 του σχεδίου νόμου για λειτουργικές δυνατότητες ευφυούς μέτρησης για την ηλεκτρική ενέργεια, δηλαδή για τους περίφημους έξυπνους μετρητές, που όμως απλά δεν υπάρχουν, ενώ η χώρα βυθίζεται στο σκοτάδι. Αλήθεια, γιατί να δώσει κάποιος προτεραιότητα στις πιο σύγχρονες δυνατότητες της τεχνολογίας που υπάρχουν, όταν δεν μπορεί να εξασφαλίσει το αυτονόητο για τον ελληνικό λαό, δηλαδή το ηλεκτρικό ρεύμα και τη θέρμανση για τον χειμώνα;

Αλλά και σχετικά με τα άρθρα 59 και 61 του έκτου μέρους του νομοσχεδίου, με τροποποιήσεις και επείγουσες διατάξεις για την προστασία του περιβάλλοντος, πού είναι αλήθεια η ρητή υποχρέωση της πολιτείας να προστατεύει τις δασικές εκτάσεις; Και γιατί η κατά τα άλλα επιβεβλημένη προστασία του δάσους να μην αφορά τους πάντες; Πώς και με ποια κριτήρια χαρτογραφούνται οι εκτάσεις σε ένα φυσικό περιβάλλον;

Εν κατακλείδι, έχουμε στην πραγματικότητα μία ημιτελή ενσωμάτωση μιας παλιάς κοινοτικής οδηγίας, η οποία άλλωστε αφορούσε τα προ ενεργειακής κρίσης δεδομένα. Δεν έχουμε καμμία επικαιροποίηση, όταν νοικοκυριά και επιχειρήσεις βρίσκονται στο έλεος της αισχροκέρδειας και των συνεχών ανατιμήσεων, όχι μόνο στο ηλεκτρικό ρεύμα ή στο φυσικό αέριο, αλλά σε όλη τη διατροφική αλυσίδα, στις μεταφορές, στην ίδια την καθημερινότητα, γενικά παντού όπου η κρίση αυτή επιδρά αρνητικά και παθογόνα.

Αντί, λοιπόν, να προωθηθεί ένα σύγχρονο και αποκεντρωμένο ενεργειακό σύστημα, αντί να υπάρξει πλήρης διαφάνεια στα τιμολόγια και το πλαφόν στη λιανική τιμή του ρεύματος -φέραμε και το θέμα πριν από μήνες στη Βουλή-, αντί να επιδιωχθεί την ύστατη ώρα η μείωση των φόρων στα καύσιμα, αλλά και η μείωση του ΦΠΑ στην ενέργεια, έχουμε γενικόλογες διατάξεις και ευχολόγια.

Όσο για θεσμοθετημένο έλεγχο των αρμόδιων αρχών για την πάταξη της αισχροκέρδειας, ούτε κουβέντα δεν λέμε. Αυτή είναι η αλήθεια, κυρίες και κύριοι συνάδελφοι. Και όπως η Ελληνική Λύση τα έλεγε εδώ και τρία χρόνια και δικαιώθηκε, έτσι και τώρα προειδοποιούμε έγκαιρα, για να προλάβουμε το επόμενο κακό, την επόμενη κρίση, που μετά βεβαιότητας έρχεται. Μακάρι αυτή τη φορά να εισακουστούμε!

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Τον λόγο τώρα έχει ο Κοινοβουλευτικός Εκπρόσωπος του ΜέΡΑ25, ο κ. Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ που μου δίνετε τον λόγο, κυρία Πρόεδρε.

Ευχαριστώ τον κύριο, που ενώ δεν όφειλε να μπει σε αυτό το ρίσκο -δεν θα κουραστώ να το επαναλαμβάνω- καθάρισε υγειονομικά τον χώρο, χωρίς να είναι υγειονομικός.

Κυρίες και κύριοι Βουλευτές, κύριοι Υπουργοί, είμαι Βουλευτής και έχω την τιμή να είμαι και Κοινοβουλευτικός Εκπρόσωπος του ΜέΡΑ25 επί τριάμισι σχεδόν πια χρόνια. Τον κ. Πάτση τον συνάντησα μία και μοναδική φορά στη Βουλή. Τόσα χρόνια αναρωτιόμουν, λοιπόν, γιατί δεν συναντάει κανείς Βουλευτής αυτόν τον άνθρωπο; Γιατί δεν έρχεται στη Βουλή ο κ. Πάτσης; Τώρα ξέρουμε. Είχε δουλειές. Ελληνικέ λαέ, είχε μπίζνες. Είχε δουλειές ο κ. Πάτσης. Και οι δουλειές του είχαν ένα αντικείμενο πολύ ενδιαφέρον. Για να το μάθεις, ελληνικέ λαέ, ποιο ήταν αυτό; Ήταν να παριστάνει το αρπακτικό ταμείο, να κλέβει τα σπίτια του κοσμάκη σε τιμές από 10% έως 4% της πραγματικής τους αξίας.

Αυτό ήταν το ήθος ενός ανθρώπου που επιλέξατε και κάνατε Βουλευτή σας. Να τον χαίρεστε! Δεν τον χαίρεστε πια και μπράβο σας που τον απομακρύνατε. Δικαιώσατε με την απομάκρυνσή του αυτό για το οποίο το ΜέΡΑ25 έχει χαλάσει εδώ και τρία χρόνια τον κόσμο να ουρλιάζει για να σας «ξεφωνίσει», ότι δηλαδή στην πραγματικότητα πίσω από τα «αρπακτικά» ταμεία κρύβονται πολύ μεγάλα συμφέροντα. Και μας εκπλήσσει η ευκολία με την οποία αποτινάξατε αυτόν τον κακό κοριό για το κόμμα σας, τον κ. Πάτση, αλλά η μανία με την οποία αρνείστε να ψαύσετε, να ψηλαφίσετε την κορυφή, την κεφαλή του κόμματός σας, την οποία το ΜέΡΑ25 καταγγέλλει. Και όταν καταγγέλλουμε τριάμισι χρόνια ότι σας αγγίζουν οι αρπαχτές των «αρπακτικών» ταμείων, δεν εννοούσαμε μόνο τον κ. Πάτση. Δικαιωθήκαμε με την απομάκρυνσή του, ωστόσο είμαστε ευθύτατοι στον ελληνικό λαό και δεν φοβόμαστε κανέναν, όταν μιλάμε από εδώ. Εμείς μιλάμε για την ηγετική ομάδα σας. Εμείς λέμε ότι προσόδους από τη λεηλασία των σπιτιών του κοσμάκη έχουν οι υψηλότερα ιστάμενοι στο Υπουργικό σας Συμβούλιο και ο νοών νοείτω. Αυτό λέμε και ακόμα δεν μας έχει κάνει κανείς μήνυση για αυτό, κυρίες και κύριοι Βουλευτές.

Άκουσα χτες, λοιπόν, την απομάκρυνση του κ. Πάτση, σας είπα για αυτό. Και είδα άξαφνα και αιφνιδιασμένος τον Αρχηγό της Αξιωματικής Αντιπολίτευσης, τον Αλέξη Τσίπρα, στην εκπομπή της Σίας Κοσιώνη στο κανάλι του κ. Αλαφούζου, που δεν μας έχει καλέσει ποτέ εμάς, αλλά κάνει μηνύσεις σε εμάς, καλεί τον Αρχηγό της Αξιωματικής Αντιπολίτευσης να πει τις απόψεις του. Όχι ότι δεν πρέπει να τον καλεί. Πρέπει να τον καλεί, αλλά πρέπει να καλεί και κανέναν άλλον. Τον ακούσαμε, λοιπόν, να πνέει τα μένεα κατά του κ. Πάτση, κατά της Κυβέρνησής σας, πώς είναι δυνατόν να υποθάλπετε εγκληματίες που παίρνουν με τα γαμψά τους νύχια τα σπίτια του κοσμάκη, την πρώτη κατοικία τους και να είναι Βουλευτές σας.

Δεν ξέρει ο Αρχηγός της Αξιωματικής Αντιπολίτευσης ότι ο ν.4314/2015, δικός του νόμος, έγινε νόμος της Βουλής με ονομαστική ψηφοφορία; Γιατί; Γιατί η αντιπολίτευση ζήτησε ονομαστική ψηφοφορία. Και στην ονομαστική ψηφοφορία βρίσκουμε ότι τον έχει ψηφίσει τόσο ο ίδιος ο κ. Τσίπρας όσο και ο κ. Πολάκης, ο μεγαλύτερος επαναστάτης του Κοινοβουλίου μετά τον Τσε Γκεβάρα. Ψήφισε τον νόμο. Ποιος είναι ο ν.4314/15; Άκου το, ελληνικέ λαέ, να φρίξεις με όλους ανεξαιρέτως τους μνημονιακούς. Είναι ο νόμος, ελληνικέ λαέ, που έδωσε τη δυνατότητα να ιδρυθούν τα «αρπακτικά» ταμεία, τα hedge funds. Είναι ο ίδιος νόμος που έδωσε τη δυνατότητα να πωλούνται σε αυτά τα «αρπακτικά» ταμεία, αφότου ιδρύθηκαν, τα δάνεια του φτωχού κόσμου, της φτωχολογιάς. Αυτός είναι ο νόμος.

Κυρίες και κύριοι Βουλευτές, κύριοι Υπουργοί, ευτυχώς για την Κυβέρνησή σας, κύριε Υπουργέ που την εκπροσωπείτε, το καλοκαίρι φαίνεται να παρατείνεται φέτος, φαίνεται ότι θα πάει λίγο πιο μακριά.

Δυστυχώς, όμως, για την Κυβέρνησή σας, τελικά θα έρθει ο χειμώνας. Το ξέρουμε καλά εμείς, το ξέρετε εσείς, αλλά κυρίως το ξέρει καλύτερα και από τους δυο μας ο ελληνικός λαός. Γιατί αυτός είναι που νιώθει το κρύο στο σώμα του. Γιατί αυτός θα θιχτεί τελικά από τον απάνθρωπο χειμώνα που θα έρθει και θα είναι ένας χειμώνας, κυρίες και κύριοι Βουλευτές -και είμαστε υπεύθυνοι, αφού είμαστε Βουλευτές σε αυτή τη Βουλή, για κάθε χειμώνα που θα έρθει για τον λαό μας από εδώ και πέρα-, άγριος και σκληρός, απάνθρωπος, τουλάχιστον για τους μισούς από τους συμπολίτες μας, αφού έχετε καταφέρει με τις μνημονιακές πολιτικές σας και την υποταγή σας στις Βρυξέλλες, τα δεκατρία τελευταία συναπτά έτη, 5,1 εκατομμύρια των συμπολιτών μας να βρίσκονται ακριβώς κάτω ή ακριβώς πάνω στο όριο της φτώχειας.

Αυτό είναι το επίτευγμά σας και των τριών. Συγχαρητήρια! Να το χαίρεστε. Πάνω από τους μισούς Έλληνες στο όριο της φτώχειας ή κάτω από αυτό.

Ξέρετε, κυρίες και κύριοι Υπουργοί, με ποιον τρόπο, πώς υπολογίζεται το όριο της φτώχειας; Ξέρετε; Το όριο της φτώχειας είναι όταν κάποιος δεν έχει τροφή για να τραφεί αυτός και η οικογένειά του ή αυτός και η σύντροφος ή ο σύντροφός του. Το όριο της φτώχειας, κύριε Υπουργέ, που εκπροσωπείτε την Κυβέρνηση, μην το παίρνετε προσωπικά, είναι όταν κάποιος σε όλη τη διάρκεια ενός χειμώνα που κρατάει πέντε μήνες -στην Ελλάδα είμαστε τυχεροί, κρατάει τρεις- δεν του περισσεύει ούτε ένα ευρώ για να αγοράσει πετρέλαιο ή ρεύμα, αναλόγως πώς θερμαίνεται, και δεν θα θερμανθεί ούτε μία μέρα αυτούς τους τρεις δύσκολους μήνες.

Δεν είναι αριθμός, κύριε Υπουργέ, σε ένα λάπτοπ ή σε ένα χαρτί του Υπουργείου σας. Είναι καθημερινός Γολγοθάς, αγαπητέ, καθημερινός Γολγοθάς. Πείνα είναι, κρύο είναι πάνω στα σώματα παραπάνω από πέντε εκατομμυρίων συνανθρώπων και συμπολιτών μας.

Εσείς που κυβερνάτε και όλοι όσοι κυβερνήσατε μνημονιακά πριν από αυτούς, έχετε εφεύρει -προετοιμάζω ήδη την απάντησή σας, κύριε Υπουργέ- ένα πολιτικό αφήγημα για να απαντάτε στο σκληρό ερώτημα και να απαντάτε στα παραπονεμένα μάτια των ψηφοφόρων σας, όταν σας ρωτάνε για την εξαθλίωση στην οποία τους έχετε οδηγήσει.

Το αφήγημα αυτό τι λέει περίπου, ελληνικέ λαέ; Λέει ότι με τις θαυμάσιες πολιτικές τους -σας- μας βγάλανε από τα μνημόνια, συντρίψατε την ανεργία και ξαναφέρατε την καλπάζουσα οικονομική ανάπτυξη και ότι όλα από εδώ και πέρα θα πήγαιναν μέλι γάλα -περίπου κάτι σαν τον παράδεισο της Εδέμ-, αλλά τι να κάνετε που υπήρξαν οι διεθνείς συγκυρίες, αυτές οι άτιμες, ελληνικέ λαέ, παντοτινές, αρνητικές διεθνείς συγκυρίες, όπως COVID, ρωσοουκρανικός πόλεμος -που δεν αποκλείεται βέβαια να γίνει και παγκόσμιος πυρηνικός πόλεμος-, τουρκικός επεκτατισμός, που δεν αποκλείεται καθόλου να μετατραπεί και σε μία ελληνοτουρκική σύρραξη.

Προσέξτε, στο δικό σας αισχρό αφήγημα αναφέρομαι. Δεν μιλάω ως ΜέΡΑ25, για να μην έχουμε τίποτα παρεξηγήσεις εδώ μέσα. Εσείς τα λέτε αυτά, όχι εμείς.

Τι λέει, λοιπόν, κύριε Υπουργέ, που εκπροσωπείτε την Κυβέρνηση, και όλοι μνημονιακοί, το ψευδέστατο αφήγημά σας; Ότι δεν φταίτε εσείς που θα πεινάσουμε -τουλάχιστον οι μισοί από εμάς- εφέτος τον χειμώνα. Αυτό λέει. Ότι δεν φταίτε εσείς που θα κρυώσουμε φέτος τον χειμώνα πολύ περισσότερο, κύριε Υπουργέ, από τους μισούς από εμάς, τα δύο τρίτα. Ότι δεν φταίτε εσείς για την οικονομική ύφεση αντί της ανάπτυξης που τάξατε πριν από τρία χρόνια και τη ραγδαία αύξηση της ανεργίας που θα έχουμε φέτος τον χειμώνα αλλά και για πολλά ακόμα χρόνια.

Κυρίες και κύριοι Βουλευτές της Συμπολίτευσης αλλά και όλων ανεξαιρέτως των μνημονιακών κομμάτων, το ΜέΡΑ25 σάς έχει νέα. Φταίτε εσείς -ναι, ναι, ναι, ναι!-, απολύτως εσείς και μόνον εσείς, εσείς οι τρεις, ΠΑΣΟΚ - ΚΙΝΑΛ, ΣΥΡΙΖΑ και Νέα Δημοκρατία, με όποια σειρά προτιμάτε, και θα σας αποδείξουμε ευθύς αμέσως ότι φταίτε εσείς οι τρεις, στα επόμενα πέντε λεπτά.

Τίτλος; Τα κέρδη τους - τα φέσια μας. Ο τρέχων οικονομικός Τύπος, κυρία Πρόεδρε, κυρίες και κύριοι Βουλευτές, περιλαμβάνει δύο ειδήσεις οι οποίες φαινομενικά δείχνουν διακριτές, όμως συνδέονται άρρηκτα μεταξύ τους. Από τη μία, λοιπόν, τι μαθαίνουμε; Άκουσε να φρίξεις, ελληνικέ λαέ. Ότι ο κύκλος εργασιών εννιαμήνου του Ομίλου Μυτιληναίος -γνωστός παρασιτικός- διαμορφώθηκε στο εννιάμηνο στα 4,573 δισεκατομμύρια έναντι 1,7 δισεκατομμυρίου στο αντίστοιχο εννιάμηνο, ελληνικέ λαέ, του 2021, σημειώνοντας αύξηση -πόση;- 270%. Να χαίρεστε τα καμάρια σας.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΔΗΜΗΤΡΙΟΣ ΒΙΤΣΑΣ**)

Βέβαια, το μεγαλύτερο κομμάτι της αύξησης οφείλεται σε τι άλλο; Στην ηλεκτρική ενέργεια, όπου το ποσοστό αύξησης του τζίρου του Ομίλου Μυτιληναίου εκτινάχθηκε, ελληνικέ λαέ, στο ασύλληπτο ύψος του 466%, σε σχέση με το περασμένο, του 2021, εννιάμηνο.

Ας δούμε τώρα και την κερδοφορία του Ομίλου Μυτιληναίου: Στα 82 εκατομμύρια ευρώ τα κέρδη εννιαμήνου του 2021 για τον Όμιλο Μυτιληναίος, 230 εκατομμύρια -αγαπητοί Βουλευτές της Συμπολίτευσης, κύριε Υπουργέ, που εκπροσωπείτε την Κυβέρνηση, το αφήγημά σας καταρρίπτω- από τα 82 για το φετινό εννιάμηνο, δηλαδή αύξηση, ελληνικέ λαέ μου, της τάξεως του 281%.

Και ξέρετε -για να γελάσετε και λίγο- πώς το δικαιολογεί αυτό ο ασύλληπτος κ. Μυτιληναίος; Όχι, δεν το αποδίδει στην ολιγαρχική δύναμη και το καρτέλ που λέγεται «Χρηματιστήριο Ενέργειας», που ο ΣΥΡΙΖΑ θεσμοθέτησε και η Νέα Δημοκρατία σας έθεσε σε εφαρμογή. Γι’ αυτό λέμε ότι είστε συνέταιροι σε αυτό το μνημόνιο. Δεν το αποδίδει στις κρατικές επιδοτήσεις, με δανεικό χρήμα, που φεσωνόμαστε όλοι μας. Το μήνα μάς φεσώνετε 2,1 δισεκατομμύρια, για να μη χάσει τα κέρδη του ο κάθε Μυτιληναίος.

Πού το αποδίδει, λοιπόν; Το αποδίδει -και άκουσέ το, ελληνικέ λαέ, για να γελάσεις μες στην πίκρα και τον πόνο σου, ακούστε το κι εσείς- σε επιχειρηματική αριστεία του ομίλου του και στο καταπληκτικό στρατηγικό επιχειρηματικό δαιμόνιο. Από τη συνέντευξη Τύπου διαβάζω και δεν ντρέπεται κανείς που πεινάει ο κόσμος έξω! Είχε επιχειρηματικό δαιμόνιο, που του δίνουμε 2,1 δισεκατομμύρια από τη φορολογία μας, επειδή δεν βγάζει αρκετά. Αυτά.

Για να κάνουμε τώρα, ελληνικέ λαέ, και πάλι την καθιερωμένη μας άσκηση της απλής μεθόδου των τριών. Το μερίδιο αγοράς της «MYTILINEOS» στην ηλεκτρική ενέργεια είναι περίπου 7%. Εφόσον λοιπόν -απλά μαθηματικά, συμφωνείτε- το 7% της ηλεκτρικής ενέργειας πραγματοποίησε 230 εκατομμύρια ευρώ κέρδη το εννιάμηνο, το 100% της αγοράς, δηλαδή όλοι οι λοιποί ολιγάρχες της ενέργειας -Λάτσης, Περιστέρης, CDC κ.λπ.-, πόσα κέρδη πραγματοποίησαν το εννιάμηνο; Κέρδη, ελληνικέ λαέ, πάνω από 3 δισεκατομμύρια ευρώ πραγματοποίησαν από την αρχή του χρόνου μέχρι το τέλος του Σεπτέμβρη αυτού, μέσα σε εννέα μήνες πάνω από 3 δισεκατομμύρια, τα οποία επιδοτούμε όλοι εμείς.

Θέλετε κι άλλες αποδείξεις; Έχουμε στο ΜέΡΑ25. Πριν από τέσσερις μέρες ειπώθηκε το εξής: «Θα ήθελα όμως να ευχαριστήσω», θερμές ευχαριστίες, «τις τρεις κυβερνήσεις, τον Πρωθυπουργό Αντώνη Σαμαρά, Αλέξη Τσίπρα και Κυριάκο Μητσοτάκη». Ποιος ευχαριστεί τις μνημονιακές κυβερνήσεις, ξέρετε; Ο δόκτωρ Σπύρος Λάτσης. Γιατί τους ευχαριστεί; Για την εντελώς δωρεάν παραχώρηση δημόσιας γης που ανήκει σε όλους εμάς, τους Έλληνες, στο Ελληνικό τούς χαρίστηκε αυτή η γη, και για τα δάνεια -κοντά στα 6 δισεκατομμύρια ευρώ- που διέταξαν τις παρασιτικές τράπεζες, τις οποίες εσείς και εγώ ανακεφαλαιοποιούμε, για να κάνει ουσιαστικά τι ο κ. Λιάτσης; Να κάνει σχεδόν εντελώς δωρεάν το νέο μεγαλεπήβολο και εξαιρετικά προσοδοφόρο γι’ αυτόν, ελληνικέ λαέ, πρότζεκτ.

Για σταθείτε μια στιγμή, να καταλάβουμε. Για τον κ. Λάτση άραγε δεν υπάρχουν οι καταραμένες διεθνείς, αιώνιες ελληνικές συγκυρίες; Δεν άγγιξε τρία χρόνια τώρα ο COVID καμμιά από τις επιχειρήσεις του; Για τον δόκτορα Σπύρο Λάτση δεν έχει ξεσπάσει ποτέ ο ρωσοουκρανικός πόλεμος, που μπορεί να μετατραπεί και σε πυρηνικό; Για τον κ. Λάτση αποκλειστικά προτίθεται μήπως ο δικτάτορας που κυβερνά την Τουρκία απέναντί μας να κάνει μια εξαίρεση και να υπογράψει μόνιμη ειρήνη με την Ελλάδα;

Γιατί, αν δεν συντρέχουν όλες αυτές οι προϋποθέσεις, τότε θα πρέπει να βρείτε έναν τρόπο να μας εξηγήσετε πώς γίνεται και δεν φταίτε εσείς, αλλά οι διεθνείς συγκυρίες που σχεδόν όλοι εμείς, ο λαός σας, επτωχεύσαμεν και την ίδια ακριβώς περίοδο, στην ίδια ακριβώς χώρα, το επιχειρηματικό αυτό πρωτοφανές δαιμόνιο, ο κ. Λάτσης, πλουτίζει με γεωμετρική πρόοδο.

Αν θέλετε, αγαπητοί, να χρησιμοποιείτε ως φύλλο συκής τις διεθνείς συγκυρίες στο μέλλον, θα πρέπει τελικά να απαντήσετε κάποια στιγμή στον ελληνικό λαό πώς γίνεται και δεν επηρεάζουν καθόλου αρνητικά όλους τους παρασιτικούς. Και επειδή έχουμε ένα πάθος με την ονοματολογία, θα τους αναφέρουμε άλλη μια φορά. Εννοούμε παρασιτικούς τον κ. Βαρδινογιάννη, τον κ. Προκοπίου, τον κ. Μαρινάκη, τον κ. Αλαφούζο, τον κ. Ξενοκώστα, τον κ. Μυτιληναίο, τον Περιστέρη και μερικούς άλλους, που μου διαφεύγουν τώρα.

Πώς γίνεται λοιπόν, κυρίες και κύριοι Βουλευτές, όλους αυτούς να μην τους πιάνει καμμιά αρνητική διεθνής συγκυρία; Να σας πω εγώ πώς γίνεται. Γίνεται γιατί εδώ και δεκατρία χρόνια κλέβετε συστηματικά -και οι τρεις μνημονιακοί- όλους εμάς, τον εθνικό μας πλούτο, τη δημόσια περιουσία μας και τη μοιράζετε ανερυθρίαστα και χωρίς να ντρέπεται κανείς σε δέκα παρασιτικούς, σε αυτά τα καμάρια μας τα εθνικά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα τελειώσω σύντομα, κύριε Πρόεδρε. Θα χρειαστώ όμως ακόμα δύο λεπτά.

Και αν δεν είναι έτσι ακριβώς όπως τα λέω, τότε θα πρέπει να βρει κάποιος και από τους τρεις σας το ηθικό και πολιτικό ανάστημα να βγει εδώ αμέσως μετά από εμένα σε αυτό το Βήμα, μόλις σταματήσω να μιλάω, και να μας απαντήσει πώς γίνεται, κύριε Υπουργέ -γιατί εγώ προσπάθησα, αλλά δεν καταλαβαίνω πώς γίνεται-, να πιάνει μόνο τους φτωχούς η διεθνής συγκυρία. Γιατί με άλλον τρόπο από αυτόν που λέει το ΜεΡΑ25 δεν γίνεται.

Ξέρουμε και ξέρετε πως τόσα χρόνια κοροϊδεύετε τον ελληνικό λαό με τις διεθνείς συγκυρίες και με το επιχείρημα πως τάχα ο καθένας μνημονιακός υπονομεύει τον άλλον όσο κυβερνά ο άλλος και όχι αυτός. Αλλά και ο ελληνικός λαός πλέον ξέρει πολύ καλά πως υπάρχει ένα κόμμα σε αυτή τη Βουλή που καταγγέλλει το μνημονιακό σας ψέμα, το διακομματικό, και το καταγγέλλει με ονοματεπώνυμο. Είναι το ΜέΡΑ25.

Τόσο καιρό ο ελληνικός λαός ήξερε βεβαίως πως οι μνημονιακοί τον εξαπατούν και εκχωρούν σε ξένους, όταν δεν κλέβουν οι ίδιοι για τον εαυτό τους, την εθνική του περιουσία. Τώρα, όμως, χάρη σε εμάς, ελληνικέ λαέ, μαθαίνεις και τη μεθοδολογία τους. Σου εξηγούμε καταλεπτώς τους τρόπους με τους οποίους συντελείται αυτή η ατιμία εις βάρος σου.

Και έτσι, ο λαός μας αρχίζει πια σιγά-σιγά να συνθέτει τη μεγάλη εικόνα. Και όταν αυτή η μεγάλη εικόνα ολοκληρωθεί, αγαπητοί μνημονιακοί, ξέρετε τι θα συμβεί τότε; Θα συμβεί αυτό που τρέμουν οι καταπιεστές όλου του κόσμου, όπου γης. Θα συμβεί αυτό -κλείνω με αυτή τη φράση, κύριε Πρόεδρε, και ευχαριστώ για την ανοχή- που τρέμουν οι καταπιεστές, ελληνικέ λαέ, όλου του κόσμου. Θα συμβεί ακριβώς αυτό που έχει αρχίσει ήδη να συμβαίνει, γιατί συνέβη πριν από λίγες ημέρες στη συναυλία του Λεξ στη Θεσσαλονίκη, που άκουσαν τριάντα χιλιάδες από τα παιδιά μας.

Ξέρετε τι συνέβη εκεί; Να φοβάστε, να ανησυχείτε. Αυτοί οι προλετάριοι που δούλευαν στη «ΜΑΛΑΜΑΤΙΝΑ» ενώθηκαν με τους φοιτητές, παιδιά μας, επιτέλους εναντίον σας. Γιατί προχθές στη συναυλία του Λεξ προλετάριοι της βιομηχανίας «ΜΑΛΑΜΑΤΙΝΑ», τον ιδιοκτήτη της οποίας εσείς αυτή τη στιγμή προστατεύετε, σε μια ραπ συναυλία των παιδιών και των εγγονών τους σήκωσαν ένα πανό που έλεγε: «Υπήρξε μία θλιβερή εποχή που τα αφεντικά γελούσαν με τα όνειρά μας. Να το θυμόσαστε, μια μέρα θα γίνουν όλα δικά μας».

Ευχαριστώ πολύ για την ανοχή, κύριε Πρόεδρε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Βίτσας):** Ορίστε, κύριε Υπουργέ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Πρώτα θα ήθελα να ευχηθώ χρόνια πολλά στον Πρόεδρο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Χρόνια πολλά, κύριε Πρόεδρε.

**ΠΟΛΛΟΙ ΒΟΥΛΕΥΤΕΣ:** Χρόνια σας πολλά!

**ΠΡΟΕΔΡΕΥΩΝ (Δημήτριος Βίτσας):** Σας ευχαριστώ.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Θα σας πω τι έχει κάνει η Κυβέρνησή μας, κύριε συνάδελφε, γιατί ήρθατε με καταγγελτικό ύφος. Καλό είναι να ξέρετε τι έχει κάνει σε ό,τι αφορά την ενεργειακή κρίση.

Πρώτον, για τους δικαιούχους του κοινωνικού τιμολογίου, δηλαδή πάνω από πεντακόσιες χιλιάδες νοικοκυριά, δηλαδή πάνω από ένα εκατομμύριο συμπολίτες μας, απορροφούμε το 100% της αύξησης σε ό,τι αφορά το ηλεκτρικό ρεύμα. Επίσης, αυτοί έχουν και πολύ μεγάλη έκπτωση, από 30% ως 70%, ανάλογα με τα εισοδηματικά τους κριτήρια.

Δεύτερον, σε ό,τι αφορά το επίδομα θέρμανσης, τετραπλασιάσαμε το επίδομα θέρμανσης σε σχέση με πρόπερσι. Πρόπερσι ήταν 80 εκατομμύρια τον χρόνο. Το πήγαμε στα 180 εκατομμύρια πέρσι και φέτος προσέγγισε τα 300 εκατομμύρια ευρώ. Και, όπως γνωρίζετε, ένα εκατομμύριο εκατό χιλιάδες νοικοκυριά, συμπολίτες μας, θα μπορέσουν να αγοράσουν πετρέλαιο και βιομάζα και φυσικό αέριο και κάποιο άλλο ενεργειακό προϊόν, ώστε να θερμάνουν το σπίτι τους και να έχουν ένα επίδομα θέρμανσης το οποίο θα είναι -επαναλαμβάνω- σχεδόν τέσσερις φορές μεγαλύτερο από αυτό που είχαν πριν από δύο χρόνια.

Γιατί; Γιατί αναγνωρίζουμε το πρόβλημα. Γιατί η Νέα Δημοκρατία είναι η παράταξη η οποία στηρίζει αυτή την κοινωνία, στηρίζει πραγματικά πέρα και πάνω από όλα τους ευάλωτους, όπως στηρίζει και τη μεσαία τάξη, ακόμα και εσάς. Γιατί αν δείτε και τον δικό σας λογαριασμό ρεύματος, θα δείτε ότι έχει μια πολύ μεγάλη επιδότηση από το κράτος και την Κυβέρνηση.

Σε ό,τι αφορά επίσης τους πραγματικά ευάλωτους και χαμηλοσυνταξιούχους, ήδη έχει ανακοινώσει ο Πρωθυπουργός ότι θα δώσουμε 250 ευρώ επίδομα, ώστε να μπορέσουν να αντιμετωπίσουν το αυξημένο κόστος εξαιτίας του πληθωρισμού.

Βλέπετε, λοιπόν, ότι η Κυβέρνησή μας αναγνωρίζει το πρόβλημα. Όχι με λόγια και καταγγελτικό ύφος, που είναι εύκολο. Γιατί, ξέρετε, το πιο εύκολο πράγμα είναι όταν είσαι στην αντιπολίτευση να λες ό,τι θέλεις, γιατί ποτέ δεν πρόκειται να το εφαρμόσεις, γιατί δεν είσαι στην κυβέρνηση. Εμείς όμως είμαστε στην Κυβέρνηση και ερχόμαστε και εφαρμόζουμε μια πολιτική που πραγματικά βοηθάει τους συμπολίτες μας και ιδίως τους πιο ευάλωτους.

Σε ό,τι αφορά τα υπερκέρδη, σε ό,τι αφορά τον τομέα της παραγωγής ηλεκτρικής ενέργειας, αλλά και της προμήθειας ηλεκτρικής ενέργειας, η Κυβέρνησή μας και ο Πρωθυπουργός ανακοίνωσε ότι όλα τα υπερκέρδη και τα υπερέσοδα θα τα φορολογήσουμε με ποσοστό 90%. Ήδη έχουμε ξεκινήσει από τον Ιούλιο και ανακτούμε το σύνολο, το 100%, των υπερκερδών, μέσα από τον μηχανισμό που εφαρμόσαμε στην παραγωγή ηλεκτρικής ενέργειας. Και έχουμε ανακτήσει από αυτούς που λέτε εσείς «καρτέλ» -το ίδιο λέει και ο ΣΥΡΙΖΑ, που θα πούμε μετά τι έκανε κάποιες άλλες χρονιές- το 100% αυτούς τους δυόμισι μήνες και για όλο το επόμενο χρονικό διάστημα. Για δε τα αναδρομικά, τις επόμενες δύο εβδομάδες -το αργότερο, θα πω εγώ- θα ανακοινωθεί και ποια είναι η φορολόγηση των υπερεσόδων των αναδρομικών που δημιουργήθηκαν το προηγούμενο διάστημα, όσο η ενεργειακή κρίση χτιζόταν.

Επαναλαμβάνω. Και στον τομέα της προμήθειας και στους παρόχους ηλεκτρικής ενέργειας, αν έχουν υπερέσοδα, αυτά θα τα ανακτήσουμε σε ποσοστό 90%. Και στον τομέα της παραγωγής, στις εταιρείες ηλεκτροπαραγωγής. Αυτά κάνει η Κυβέρνησή μας και δεν τα κάνει καμμία άλλη κυβέρνηση στην Ευρώπη μεταξύ των είκοσι επτά κρατών-μελών.

Και κάτι τελευταίο, επειδή ακούστηκαν πάρα πολλά. Γιατί εδώ το μεγαλύτερο πρόβλημα του ψεύτη είναι ότι δεν πιστεύει ότι οι άλλοι λένε την αλήθεια. Και επειδή εδώ έχει ακουστεί πολλές φορές «το ψέμα» και «το ψεύδος» και «ψέμα», εγώ θα σας πω ποια είναι η πραγματικότητα, ποια είναι η αλήθεια.

Η αλήθεια, πέρα και πάνω από όλα, είναι ότι τα πράγματα είναι πολύ δύσκολα για τον κόσμο και εμείς προσπαθούμε να τον βοηθήσουμε. Αυτή είναι η μόνη αλήθεια. Και εμείς προσπαθούμε να τον στηρίξουμε με τον τρόπο που το κάνουμε κάθε μήνα. Και ανακοινώνουμε τις επιδοτήσεις, που είναι και στον δικό σας λογαριασμό ρεύματος, αν το δείτε.

Θα σας πω, όμως, ποια είναι και η άλλη αλήθεια, τι αποτέλεσμα έχει φέρει μέχρι τώρα η στήριξη που έχουμε προσφέρει, προσπαθώντας να απορροφήσουμε το μεγαλύτερο πρόβλημα. Στην Ελλάδα τον Σεπτέμβριο του 2022 η τιμή ήταν 23,23 λεπτά, με όλους τους φόρους και όλες τις επιδοτήσεις μέσα. Η τιμή στη Λισαβόνα, στην Πορτογαλία ήταν 28 λεπτά. Επαναλαμβάνω, 23 λεπτά στην Ελλάδα, 28 λεπτά στην Πορτογαλία, δηλαδή σχεδόν 30% πιο ακριβά. Στη δε Ρώμη ήταν 40 λεπτά και στη Μαδρίτη 42 λεπτά. Δηλαδή ήταν 100% πιο ακριβό το ρεύμα για το νοικοκυριό στην Ισπανία, στη Μαδρίτη, απ’ ό,τι ήταν στην Ελλάδα.

Αυτό δείχνει ότι είναι αποτελεσματικά τα μέτρα που έχουμε πάρει. Έχουν λύσει εντελώς το πρόβλημα; Όχι. Το πρόβλημα είναι μεγάλο και υπερβαίνει τις δυνατότητες του καθενός κράτους-μέλους. Γι’ αυτό ο Έλληνας Πρωθυπουργός από την προηγούμενη άνοιξη ζητάει να λάβουμε μέτρα, ως Ευρώπη, που θα μειώσουν τις τιμές φυσικού αερίου συνολικά στην Ευρώπη. Και ήδη, μόνο και μόνο επειδή αυτή η συζήτηση προχώρησε, επειδή πάνω από δεκαπέντε κράτη-μέλη ήρθαν και συντάχθηκαν με την πρόταση του Έλληνα Πρωθυπουργού, βλέπετε ότι υποχωρούν οι αγορές και μειώνονται στην Ευρώπη οι τιμές του φυσικού αερίου. Αυτό κάνει η δική μας Κυβέρνηση με πράξεις, όχι με λόγια.

**ΚΛΕΩΝ ΓΡΗΓΟΡΙΑΔΗΣ:** Κύριε Πρόεδρε, θα ήθελα τον λόγο για ένα λεπτό.

**ΠΡΟΕΔΡΕΥΩΝ (Δημήτριος Βίτσας):** Κύριε Γρηγοριάδη, θα σας δώσω δύο λεπτά, αν και όλα αυτά έχουν συζητηθεί επτακόσιες φορές περίπου στους τηλεοπτικούς δέκτες.

**ΚΛΕΩΝ ΓΡΗΓΟΡΙΑΔΗΣ:** Αγαπητέ κύριε Υπουργέ, παρεξηγήσατε τον καταγγελτικό μου τόνο. Δεν σας κατήγγειλα και δεν σας καταγγέλλω -και επιμένω να σας καταγγέλλω μετά μανίας- ότι δεν δίνετε χρήματα. Σας καταγγέλλω ακριβώς για το γεγονός ότι δίνετε 2,1 δισεκατομμύρια τον μήνα από τις οικονομίες του ελληνικού λαού στους τέσσερις παρασιτικούς. Θέλετε να τους ξαναπώ; Στον κ. Λάτση, τον κ. Μυτιληναίο, τον κ. Βαρδινογιάννη και τον κ. Περιστέρη. Σας καταγγέλλω γι’ αυτή τη φαρσοκωμωδία, να μην επιδοτείτε τους πολίτες που λιμοκτονούν, να μην τους λέτε «πάρε αυτά και κάνε τα ό,τι θες», αλλά να τους λέτε ότι «θα πάρεις αυτά για να τα πληρώσεις στον Βαρδινογιάννη, γιατί δεν μπορείς τώρα» και ότι «εγώ δεν βγάζω τη χώρα από το Χρηματιστήριο Ενέργειας για να μην μπορεί να σε κλέβει έτσι θρασύτατα ο Βαρδινογιάννης, αλλά για να μη με λιντσάρεις, σου δίνω λεφτά 100 - 200 ευρώ κάθε μήνα, ώστε να τα δίνεις στον Βαρδινογιάννη». Το κόλπο όλο είναι μην τυχόν και δεν φτάσουν στον Περιστέρη, στον Λάτση, τον Μυτιληναίο.

Αυτά που μου είπατε, λοιπόν, δεν είναι επιχειρήματα γι’ αυτό που σας καταγγέλλουμε εμείς. Το ίδιο ακριβώς συμβαίνει και στο πετρέλαιο.

Ως προς αυτό που είπατε, ότι φορολογείτε το 100% από τα υπερκέρδη τους, το ακούει ο κόσμος και γελάει. Ξέρετε πόσο τα έχει βγάλει ο κ. Άδωνις Γεωργιάδης; Το είπε προχθές. Περίπου 260 εκατομμύρια είναι τα υπερκέρδη. Με την απλή μέθοδο των τριών -έχουμε πάει όλοι σχολείο-, με την ανακοίνωση του Ομίλου Μυτιληναίος, σας απέδειξα ότι είναι 3,5 δισεκατομμύρια τα κέρδη.

Μην προσπαθείτε να εξαπατήσετε τον κόσμο και κυρίως μη λέτε «ψεύτες» αυτούς που σας αποκαλύπτουν στον κόσμο. Δεν έχω να πω τίποτα άλλο, κύριε Υπουργέ. Σταματήστε να πληρώνετε αυτούς που μας κλέβουν και πληρώστε αυτούς που λιμοκτονούν. Αυτό λέω τόσο καιρό.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, θα σας δώσω τον λόγο για δύο λεπτά και κλείνουμε. Ξαναλέω ότι είναι ζητήματα αυτά που έχουν συζητηθεί τόσες πολλές φορές και τα οποία θα συζητηθούν στο επόμενο διάστημα.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Οι επιδοτήσεις που δίνουμε, κύριε συνάδελφε, δεν πάνε στους παρόχους, τις εταιρείες. Πάνε στον λογαριασμό σας. Έχετε δει τον λογαριασμό σας; Πόσος είναι ο λογαριασμός ρεύματος που πληρώσατε και ποια είναι η επιδότηση από το κράτος;

**ΚΛΕΩΝ ΓΡΗΓΟΡΙΑΔΗΣ:** Μου τα δίνετε να τα κάνω ό,τι θέλω ή τα δίνετε στον Βαρδινογιάννη;

**ΠΡΟΕΔΡΕΥΩΝ (Δημήτριος Βίτσας):** Κλείστε, σας παρακαλώ. Σας παρακαλώ και τους δύο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Δεν καταλάβατε μάλλον κάτι.

**ΚΛΕΩΝ ΓΡΗΓΟΡΙΑΔΗΣ:** Τα πάντα κατάλαβα.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Δεν καταλάβατε κάτι το οποίο είναι πάρα πολύ σημαντικό. Εμείς, κύριε συνάδελφε, προσπαθούμε και θα βοηθήσουμε τους συμπολίτες μας με πράξεις, όχι με λόγια του αέρα, σαν τα δικά σας.

**ΚΛΕΩΝ ΓΡΗΓΟΡΙΑΔΗΣ:** Μόλις σας είπα τις πράξεις.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Εμείς τις επιδοτήσεις πηγαίνουμε και τις επιστρέφουμε και τις δίνουμε στους λογαριασμούς των πολιτών. Δεν τις δίνουμε στις εταιρείες για να τις επιστρέψουν σ’ εσάς.

**ΚΛΕΩΝ ΓΡΗΓΟΡΙΑΔΗΣ:** Ποιους πληρώνουν αυτοί οι λογαριασμοί; Στους παρόχους πάνε!

**ΠΡΟΕΔΡΕΥΩΝ (Δημήτριος Βίτσας):** Λοιπόν, έληξε η συζήτηση.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Δεύτερον, μην κρίνετε εξ ιδίων τ’ αλλότρια…

**ΣΩΚΡΑΤΗΣ ΦΑΜΜΕΛΟΣ:**  Στους παρόχους πάει!

(Θόρυβος στην Αίθουσα)

**ΠΡΟΕΔΡΕΥΩΝ (Δημήτριος Βίτσας):** Σας παρακαλώ πολύ όλους. Δεν υπάρχει λόγος γι’ αυτό που γίνεται.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Εμείς θα φορολογήσουμε και θα ανακτήσουμε όλα τα υπερέσοδα κατά 90%, όπως έχει πει ο Πρωθυπουργός, τα οποία εμφανίζονται είτε στις εταιρείες ηλεκτροπαραγωγής είτε στις εταιρείες που πωλούν, δηλαδή τους προμηθευτές ηλεκτρικής ενέργειας. Είναι πάρα πολύ απλό, σας αρέσει δεν σας αρέσει. Τα λόγια αλλού. Εδώ οι πράξεις.

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει ο κ. Γιαννούλης, μετά η κ. Γιαννακοπούλου, μετά ο κ. Αποστόλου και μετά ο κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε…

**ΠΡΟΕΔΡΕΥΩΝ (Δημήτριος Βίτσας):** Τι να κάνουμε; Να μιλήσουν όλοι οι Κοινοβουλευτικοί Εκπρόσωποι;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Είχα ζητήσει τον λόγο.

**ΠΡΟΕΔΡΕΥΩΝ (Δημήτριος Βίτσας):** Μα, ζήτησε η κ. Γιαννακοπούλου, που προηγείται του ΚΚΕ σε δύναμη. Τι να κάνω κι εγώ;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν πάει έτσι.

**ΠΡΟΕΔΡΕΥΩΝ (Δημήτριος Βίτσας):** Δεν λέω ότι το θέλω. Έτσι πάει.

Κύριε Γιαννούλη, έχετε τον λόγο για επτά λεπτά.

(Θόρυβος στην Αίθουσα)

Σας παρακαλώ όλους. Δεν καταλαβαίνω αυτόν τον εκνευρισμό που έχει ξεκινήσει από τη λογική «ληστεύετε τον κόσμο, τον σώζουμε τον κόσμο» και μετά το κάνουμε μεταξύ μας. Η Αντιπολίτευση εννοώ.

Για να το κλείσουμε αυτό, η κ. Γιαννακοπούλου είχε ζητήσει να μιλήσει στις 16:30΄ και μετά έφυγε. Εμένα με είχαν ενημερώσει. Ήρθε περίπου στις 17:00΄ και είπε να μιλήσει γιατί είχε ζητήσει τον λόγο. Δεν νομίζω ότι επτά λεπτά πάνω, επτά λεπτά κάτω θα λύσουν κανένα πρόβλημα.

Κύριε Γιαννούλη, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε.Χρόνια πολλά, κατ’ αρχάς, για την ονομαστική σας εορτή.

Κύριε Σκρέκα, μην υποκρίνεστε τον Πάτση. Μην κάνετε ότι δεν καταλαβαίνετε ή δεν γνωρίζετε. Σπασμένο σε ταλιράκια, αυτό που χρειάστηκε πέντε φορές να τοποθετηθείτε για να επαναλάβετε το ίδιο πράγμα είναι ένα απλό σχήμα. Παίρνετε από τον κόσμο 100 ευρώ, επιστρέφετε τα 20, για να νιώθουν ικανοποιημένοι, και τα άλλα 80 κεφαλαιοποιούνται σε κέρδη πολιτικών σας φίλων. Είναι τόσο απλό. Γιατί το πηγαίνουμε από δω και από κει;

Κι αν νομίζετε ότι είστε Υπουργός μιας Κυβέρνησης θαυματοποιών, τότε, με συγχωρείτε πάρα πολύ, ακόμα και η αγαπημένη σας επιστημονική προσέγγιση της πραγματικότητας, οι δημοσκοπήσεις, στο σημείο της δυσαρέσκειας για τους χειρισμούς σας είναι συντριπτικά αρνητική.

Αναφερθήκατε στις έξι-επτά εκτός προγράμματος παρεμβάσεις σας στους συνταξιούχους. Πάμε να το σπάσουμε πάλι σε ταλιράκια. Εάν αθροίσουμε τα 250 ευρώ που θα τους δώσετε τα Χριστούγεννα, τις απαλλαγές από την εισφορά αλληλεγγύης, ό,τι και να αθροίσουμε από αυτό που έχετε υποσχεθεί με το πρόσημο «θα» το οποίο μετατρέπεται σε πράξη -ένα άλλο θαύμα της Κυβέρνησής σας- δεν ισούται με τη δέκατη τρίτη σύνταξη που έδωσε η κυβέρνηση ΣΥΡΙΖΑ. Τόσο απλό.

(Χειροκροτήματα από την πτέρυγα του ΣΥΡΙΖΑ)

Ακούω πολλά που θα γίνουν στο άμεσο μέλλον. Θυμίζουν την πορεία των διαπραγματεύσεων στην Ευρωπαϊκή Ένωση. Συμφωνήσατε ότι θα συμφωνήσετε, συμφωνήσατε ότι συμφωνείτε να συμφωνήσετε, αλλά τη φορολόγηση των κερδών στα διυλιστήρια ακόμα η Κυβέρνησή σας την έχει παγωμένη σε κάποια συρτάρια.

Ξέρετε, όμως, επειδή ήταν τόσο επαρκής η προσέγγιση στα ενεργειακά ζητήματα και τις εισηγήτριάς μας και του Κοινοβουλευτικού Εκπροσώπου και των ομιλητών, εγώ θέλω να πω ότι σήμερα η μεγαλύτερη ενεργειακή κρίση που εγώ νιώθω πραγματικά μέσα μου είναι ότι κατεβάσετε τον διακόπτη της ενέργειας σε ένα βαθύ, μαύρο σκοτάδι με αυτό που ζει η ελληνική κοινωνία, με την πρόκληση Πάτση. Σήμερα κατεβάσετε για μία ακόμη φορά τον διακόπτη της ανοχής και της απορίας που έχουμε. Πού είναι το όριο της ντροπής σας; Με συγχωρείτε πάρα πολύ. Από τα γράμματα που συνθέτουν το όνομα του Πάτση υπάρχει μία τραγική σύμπτωση. Τα ίδια γράμματα συνθέτουν και τη λέξη «τσίπα». Από τα γράμματα του Πάτση βγαίνει η «τσίπα», αυτή που δεν έχετε.

Εγώ ντρέπομαι για λογαριασμό της Κοινοβουλευτικής Ομάδας της Νέας Δημοκρατίας. Όταν έρχονται τα παιδιά από τα σχολεία σε αυτή την Αίθουσα, δεκαπέντε-δεκαέξι χρονών παιδιά, τα χειροκροτούμε. Και ποιο είναι το παράδειγμα που τους δίνουμε; Ποιο είναι το εκπαιδευτικό στοιχείο της αριστοτελικής προσέγγισης; Γιατί έχετε και πολλούς ιστορικούς και αναλυτές στην παράταξή σας. Ποιο είναι το παράδειγμα; Γίνε σαν τον Πάτση; Ζήσε για να φας και πολιτεύσου για να ζήσεις;

Ο Κυριάκος Μητσοτάκης, ο Πρωθυπουργός με τη μεγαλύτερη αδυναμία μνήμης. Δεν γνώριζε τον Φεβρουάριο του 2020 όταν η κυριακάτικη «ΔΗΜΟΚΡΑΤΙΑ» έγραφε πρωτοσέλιδα: «Βουλευτής με offshore, κουμπάρος του Πέτσα σε εταιρεία που εκποιεί ακίνητα και κόκκινα δάνεια». Δεν διάβασε εκείνη τη μέρα εφημερίδες. Δεν έμαθε ποτέ ότι από τη λίστα Πέτσα, του κουμπάρου Πάτση, ωφελήθηκε ο Φουρθιώτης. Ούτε αυτό το έμαθε. Δεν έμαθε ποτέ για τις καταγγελίες ΣΥΡΙΖΑ για τις απευθείας αναθέσεις της κ. Νικολάου. Κι αυτό αόρατη είδηση! Δεν έμαθε ποτέ ότι η Κυβέρνησή του νομοθέτησε σε αυτή την Αίθουσα για το Ταμείο Χρηματοπιστωτικής Σταθερότητας τη δυνατότητα όσο πιο γρήγορα ξεφορτωθούν κόκκινα δάνεια οι συστημικές τράπεζες τόσο πιο γρήγορα θα επιστρέψουν τα μπόνους στους τραπεζίτες. Εδώ σε αυτή την Αίθουσα έγινε πριν από λίγες εβδομάδες, πριν από λίγους μήνες. Κι αυτό δεν το γνωρίζει;

Δεν ξέρω πού είναι το όριο της αντοχής. Δεν ξέρω αν ο κ. Πάτσης ήταν άγνωστος σε αυτούς που επέλεξαν τους υποψήφιους της Νέας Δημοκρατίας. Θα συνυπογράψω το ερώτημα του κ. Κατρίνη, όπως το θέσαμε και για τις παρακολουθήσεις. Και τότε δεν γνώριζε ο κ. Μητσοτάκης. Αυτός ο άνθρωπος δεν γνωρίζει τίποτα. Πόσοι Πάτσηδες ακόμη υπάρχουν; Το φιλότιμό σας ως Βουλευτές της Νέας Δημοκρατίας, υπόλογοι απέναντι στην ιστορία και την πολιτική αξιοπιστία όλων μας, πόσους Πάτσηδες αντέχει; Πόσους έχει και πόσους αντέχει;

Βλέπω απέναντί μου τον κ. Ρουσόπουλο και θέλω να τον ρωτήσω πολύ ανθρώπινα και συναδελφικά: Πόσο ανεκτό είναι, ως πολιτική καρικατούρα, να βγαίνει και να απειλεί ο κ. Πάτσης την ώρα που έδινε συνέντευξη στη σύζυγό του; Σας ρωτώ ως συνάδελφο. Πού σταματάει το κωμικό και αρχίζει το τραγικό ή το αντίστροφο;

Για όλα αυτά που περιέγραψα…

**ΘΕΟΔΩΡΟΣ ΡΟΥΣΟΠΟΥΛΟΣ:** Στη σύζυγο ποιανού; Για να μην παρεξηγηθεί.

**ΧΡΗΣΤΟΣ ΓΙΑΝΝΟΥΛΗΣ:** Όχι, βέβαια, κύριε Ρουσόπουλε. Ο κ. Πάτσης στη σύζυγό του.

**ΠΡΟΕΔΡΕΥΩΝ (Δημήτριος Βίτσας):** Σας παρακαλώ, μην αναφέρεστε σε Βουλευτές προσωπικά που είναι εδώ και που πιθανά να μην ξέρουν τίποτα από αυτό που συζητάμε.

**ΧΡΗΣΤΟΣ ΓΙΑΝΝΟΥΛΗΣ:** Επικαλέστηκα, κύριε Πρόεδρε, τη συναδελφική εμπειρία του κ. Ρουσόπουλου. Σαφώς δεν αφορά τον ίδιο.

**ΠΡΟΕΔΡΕΥΩΝ (Δημήτριος Βίτσας):** Ναι, αλλά έτσι καθυστερούμε, κύριε Γιαννούλη. Σας παρακαλώ.

**ΧΡΗΣΤΟΣ ΓΙΑΝΝΟΥΛΗΣ:** Πάντως, όλοι κατάλαβαν ότι ο Θοδωρής Ρουσόπουλος ξέρει να ξεχωρίζει το κωμικό από το σοβαρό και το τραγικό από το τραγελαφικό, αναφερόμενος πάντα στον πρωταγωνιστή των ημερών, κ. Πάτση.

Και κλείνω με μια ερώτηση. Υπάρχει κάποιος υπεύθυνος, γενναίος σε αυτή την Κυβέρνηση να απαντήσει; Όμως, να μην απαντήσει στις αιχμές Πάτση για τον Πιερρακάκη, διότι και αυτό δεν το είχατε ακούσει. Για τα ΕΛΤΑ δεν είχατε ακούσει πριν από έναν χρόνο τον συνάδελφό μας Μάριο Κάτση. Δεν είχατε ακούσει τίποτα από όλα αυτά. Σήμερα ο κ. Πάτσης, ο οποίος διεγράφη από την Κοινοβουλευτική Ομάδα -μεγάλη απώλεια, μεγάλη ποινή-, άφησε αιχμές για τον κ. Πιερρακάκη, πρώτον γιατί δεν ήρθε να απαντήσει σε ερώτηση στη Βουλή.

Το χειρότερο απ’ όλα, όμως, που έχει μείνει αναπάντητο μέχρι αυτή την ώρα και δεν υπάρχει μία γενναία φωνή να απαντήσει, είναι ότι τις πρώτες ανακοινώσεις του κ. Πάτση περί συκοφαντιών του ΣΥΡΙΖΑ, περί του το ότι ο Πολάκης καπνίζει, περί του ότι ο ΣΥΡΙΖΑ λασπολογεί, τις συνέταξε με τη βοήθεια του Κυβερνητικού Εκπροσώπου Γιάννη Οικονόμου. Αυτό θα το απαντήσει κανείς; Και σήμερα είναι εκτός Κοινοβουλευτικής Ομάδας! Και είναι συνάδελφός σας ο οποίος παραβίασε το άρθρο 57 του Συντάγματος και κανείς από το κόμμα σας δεν έχει την πολιτική γενναιότητα και την ευθιξία να αναζητήσει κάθε τρόπο, έτσι ώστε να εκπέσει του αξιώματός του. Γιατί; Σιγά τα αυγά! Τον διαγράψατε, τον θέσατε εκτός Κοινοβουλευτικής Ομάδας. Σιγά! Δεν θα κοιμηθεί το βράδυ!

**ΠΡΟΕΔΡΕΥΩΝ (Δημήτριος Βίτσας):** Κύριε Γιαννούλη, παρακαλώ, ολοκληρώστε.

**ΧΡΗΣΤΟΣ ΓΙΑΝΝΟΥΛΗΣ:** Ολοκληρώνω, κύριε Πρόεδρε.

Η Νέα Δημοκρατία -και ο Κυριάκος Μητσοτάκης- εάν θέλει να αποδείξει ότι οι πρακτικές Πάτση δεν είναι η δεύτερη φύση της, πρέπει να κινήσει κάθε πολιτειακή, συνταγματική ή κοινοβουλευτική διαδικασία, για να σπάσει ο τσαμπουκάς: «Εγώ διατηρώ την έδρα μου. Είμαι ο Ανδρέας σας.».

Σε αυτή την Αίθουσα, κυρίες και κύριοι συνάδελφοι, όταν θα ξαναχειροκροτήσω παιδί μαθητή που βρίσκεται σε αυτά τα έδρανα και σε αυτά τα θεωρεία, θέλω να νιώθω βέβαιος ότι είναι άλλο πράγμα ο Έλληνας Βουλευτής και άλλο πράγμα ο Πάτσης και η Κυβέρνηση Μητσοτάκη.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Η κ. Γιαννακοπούλου έχει τώρα τον λόγο.

Μετά, κύριε Αποστόλου, θα δώσω τον λόγο στον κ. Καραθανασόπουλο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Όχι, κύριε Πρόεδρε. Εγώ θα είμαι μετά τον κ. Αποστόλου.

**ΔΙΑΜΑΝΤΩ ΜΑΝΩΛΑΚΟΥ:** Κύριε Πρόεδρε, το σωστό είναι να μεσολαβεί Βουλευτής. Πρέπει να μεσολαβεί Βουλευτής.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Εγώ τηρώ τις συμφωνίες μου, κύριε Πρόεδρε. Άλλοι δεν τις τηρούν.

**ΠΡΟΕΔΡΕΥΩΝ (Δημήτριος Βίτσας):** Εντάξει, κύριε Καραθανασόπουλε. Θα είστε μετά τον κ. Αποστόλου.

Ορίστε, κυρία Γιαννακοπούλου, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κυρίες και κύριοι συνάδελφοι, δεν μπορώ να ξεκινήσω την εισήγησή μου χωρίς να σχολιάσω το πρόβλημα και μείζον ηθικό και πολιτικό θέμα το οποίο έχει προκύψει με το ζήτημα του κ. Ανδρέα Πάτση, Βουλευτή της Νέας Δημοκρατίας.

Η διαγραφή του δεν κρύβει και δεν μπορεί να κρύψει, κύριε Υπουργέ, κυρίες και κύριοι συνάδελφοι, ότι οι καθεστωτικές και οι πελατειακές νοοτροπίες και αντιλήψεις της Νέας Δημοκρατίας αποδεικνύονται στην πράξη καθημερινά. Μετά το σκάνδαλο των υποκλοπών, μετά τη διάχυση των ευρωπαϊκών πόρων σε φίλους, «ημετέρους» και συμφέροντα, τώρα βρισκόμαστε μπροστά σε φαινόμενα ωμής, ξεκάθαρης κερδοσκοπίας σε βάρος χιλιάδων δανειοληπτών, χωρίς καμμία απολύτως ηθική αναστολή, όπως είναι και στην περίπτωση του Βουλευτή της Νέας Δημοκρατίας κ. Πάτση και, μάλιστα, την ίδια ώρα και στιγμή που μόλις ένας στους δέκα δανειολήπτες γίνεται δεκτός για ρύθμιση του χρέους του από τα ξένα funds, σύστημα το οποίο θεσμοθετήθηκε από την κυβέρνηση του ΣΥΡΙΖΑ, υλοποιεί όμως με τεράστια ζέση -το έχετε τερματίσει, για να το πούμε απλά- η Κυβέρνηση της Νέας Δημοκρατίας. Και, δυστυχώς, βλέπουμε έναν Βουλευτή της Νέας Δημοκρατίας με απόλυτη αναλγησία και χωρίς καμμία ηθική αναστολή πάνω σε ένα υπαρκτό, μείζον, ζέον κοινωνικό πρόβλημα, απλά να γίνεται πλουσιότερος, να κερδοσκοπεί.

Το αμείλικτο ερώτημα το οποίο τίθεται, κυρίες και κύριοι συνάδελφοι, είναι απλό. Η Κυβέρνηση, εκτός από τον κ. Πάτση, θα διαγράψει το πλέγμα των διατάξεων εκείνων που οδηγούν σε όλη αυτή την απίστευτη ασυδοσία των funds και των τραπεζών και αφήνει απροστάτευτη ακόμη και την ίδια την πρώτη κατοικία ή θα συνεχίσετε την ίδια πολιτική, που αυξάνει το ιδιωτικό χρέος και ναρκοθετεί την κοινωνία και την οικονομία;

Μιλάμε για μία κυριολεκτική βόμβα, αυτό είναι αυτό το οποίο συμβαίνει αυτή τη στιγμή με τα δάνεια και τα funds, η οποία βρίσκεται και βαραίνει τον κοινωνικό ιστό. Είναι απολύτως απροστάτευτοι οι δανειολήπτες. Την ίδια ώρα, η Κυβέρνηση -και το είπε ξεκάθαρα και ο επικεφαλής της Κοινοβουλευτικής Ομάδας κ. Κατρίνης στην ομιλία του- δεν αγγίζει και προσπαθεί να κάνει τερτίπια, για να μειώσει τη φορολογία στους παρόχους ηλεκτρικής ενέργειας.

Την ίδια ώρα, η Κυβέρνηση αρνείται να επιβάλει φορολογία στα υπερκέρδη των εταιρειών πετρελαιοειδών, όταν ξέρετε πάρα πολύ καλά, κύριε Υπουργέ, και εσείς ο ίδιος προσωπικά, ότι είναι οδηγία της Ευρωπαϊκής Ένωσης να υπάρξει φορολογία στα υπερκέρδη των εταιρειών πετρελαιοειδών.

Και, βεβαίως, όλα αυτά γίνονται την ίδια ώρα και στιγμή που δεν κάνει τίποτα ουσιαστικά η Κυβέρνηση για την πάταξη της αισχροκέρδειας. Σας ρώτησε ο κ. Κατρίνης να μας πείτε με στοιχεία πόσοι έλεγχοι έχουν γίνει στην αγορά τροφίμων το τελευταίο εξάμηνο. Σας παραθέσαμε στοιχεία. Ποια είναι τα στοιχεία της Κυβέρνησης; Επίσης, είναι κρίσιμο το ερώτημα να μας πείτε πόσες εισηγήσεις είχαν γίνει για να επιβληθούν πρόστιμα και πόσα τελικά πρόστιμα επιβλήθηκαν.

Αυτά είναι καίρια ερωτήματα. Αποφεύγετε τις απαντήσεις, γιατί οι απαντήσεις προφανώς -προφανέστατα- δείχνουν ποιες είναι οι προτεραιότητές σας.

Τώρα, όσον αφορά το προς συζήτηση φερόμενο νομοσχέδιο του Υπουργείου Περιβάλλοντος και Ενέργειας, εβδομήντα τριών άρθρων στο σύνολό του, αφορά στην ενσωμάτωση στην ελληνική έννομη τάξη της οδηγίας 944 του Ευρωπαϊκού Κοινοβουλίου.

Η συγκεκριμένη οδηγία, όπως πολύ εύστοχα ειπώθηκε από τους περισσότερους ομιλητές και συναδέλφους, θα έπρεπε ήδη να έχει ενσωματωθεί έως τις 31-12-2020, δηλαδή δύο χρόνια πριν.

«Κάλλιο αργά, παρά ποτέ» λένε και στο χωριό μου, κύριε Υπουργέ. Όμως, ακριβώς αυτή η αδράνεια δύο ετών έχει κοστίσει πάρα πολύ ακριβά στην ελληνική κοινωνία, στον Έλληνα καταναλωτή και την έχει πληρώσει πάρα πολύ αδρά. Και μιλάμε για μία πολύ σημαντική οδηγία, η οποία έχει να κάνει με τον πολύπαθο χώρο της ενέργειας, με την οποία ουσιαστικά αυτό το οποίο ζητείται, αυτό το οποίο επιχειρείται είναι να υπάρχει επικαιροποίηση του εθνικού θεσμικού πλαισίου για την αγορά ηλεκτρικής ενέργειας, να υπάρξει ενίσχυση της θέσης και της προστασίας των καταναλωτών, διασφάλιση οικονομικά προσιτών τιμών ενέργειας με διαφάνεια, με ενίσχυση της ασφάλειας εφοδιασμού και με ενίσχυση της αρμόδιας Ρυθμιστικής Αρχής Ενέργειας. Αυτά είναι ζητήματα τα οποία είναι στο επίκεντρο, αν θέλετε, των προβλημάτων τα οποία αντιμετωπίζουμε.

Άρα πρέπει να αναζητηθούν ευθύνες για ποιον λόγο αυτή η τόσο σημαντική οδηγία, η οποία θα είχε λύσει πολύ σοβαρά προβλήματα και θέματα και δεν θα είχαμε οδηγηθεί σε αυτές τις καταστάσεις, δεν έγινε δύο χρόνια πριν. Γιατί λησμονήθηκε να ενσωματωθεί στην έννομη τάξη και παρέμεινε ξεχασμένη σε ένα συρτάρι; Διότι με αυτή, όπως ειπώθηκε, καθίσταται υποχρεωτική η ύπαρξη τουλάχιστον ενός εργαλείου σύγκρισης τιμών ρεύματος και φυσικού αερίου με σχετική ενημέρωση και των καταναλωτών και διότι με αυτή ανοίγει ο δρόμος για τη συμμετοχή και των καταναλωτών στις χονδρεμπορικές αγορές ηλεκτρικής ενέργειας και ενισχύεται ο ρόλος της ΡΑΕ.

Εάν, λοιπόν, υπήρχε η έγκαιρη ενσωμάτωση της κρίσιμης οδηγίας, πολύ πιθανόν να είχαμε αποφύγει το πρόσφατο δραματικό φαινόμενο της ρήτρας αναπροσαρμογής, που είχε ως αποτέλεσμα τις υπέρογκες χρεώσεις των προμηθευτών και το δυσβάσταχτο κόστος με το οποίο ήρθαν αντιμέτωποι οι καταναλωτές.

Ευτυχώς, βέβαια, γι’ αυτούς, υπάρχει η δικαιοσύνη, κύριε Υπουργέ. Αφού δεν υπάρχει Κυβέρνηση, υπάρχει η δικαιοσύνη! Οπότε, με αποφάσεις της έρχεται να καλύψει το ηθελημένο -ίσως- νομοθετικό κενό της Κυβέρνησης και να σταματήσει το πανηγύρι με τις όποιες ρήτρες, καθώς βγήκαν και βγαίνουν καθημερινά αντίστοιχες αποφάσεις.

Άρα, λοιπόν, διαφάνεια στους λογαριασμούς ρεύματος, σύγκριση τιμών ενέργειας και ενίσχυση του εποπτικού ρόλου της ΡΑΕ. Αυτά είναι τα οποία ρυθμίζει η οδηγία, ήδη από το 2020. Εμάς εδώ πέρα, βέβαια, τέτοιουείδους ζητήματα δεν φαίνεται να μας συγκινούν ιδιαίτερα. Βεβαίως, είναι άποψη η οποία δεν συμμερίζεται το καταναλωτικό κοινό, διαισθανόμενη ότι η πλειοψηφία αυτών θα ήθελε να είχε ενσωματωθεί η παρούσα οδηγία, όχι σήμερα, αλλά χθες!

Άρα θεωρώ ότι, δυστυχώς, με βάση όσα έχετε κάνει, ο μέσος πολίτης θεωρεί ότι δεν προστατεύεται επαρκώς, ότι οι έλεγχοι στην αγορά δεν είναι αυτοί οι οποίοι πρέπει, δεν είναι επαρκείς και σίγουρα δεν είναι αποτελεσματικοί. Και βεβαίως, δυστυχώς, είναι αντιμέτωποι καθημερινά με μία ενεργειακή κρίση, με μια ακρίβεια η οποία καλπάζει, οι καταναλωτές στοχοποιούνται και οι πάροχοι-προμηθευτές πλουτίζουν.

Γιατί, η ασυδοσία της ενεργειακής ακρίβειας στη χώρα μας δημιουργήθηκε, πέραν των άλλων, και από την απουσία ελέγχου και από τη γενικότερη αδιαφορία και ατολμία, αλλά και από την απουσία αυτής της ενεργειακής οδηγίας. Η απάντηση, βέβαια, της Κυβέρνησής σας, κύριε Υπουργέ, σε όλες αυτές τις δραματικές αυξήσεις και σε όλες τις αθέμιτες πρακτικές, περιορίζεται αποκλειστικά και μόνο σε μία λέξη: επιδόματα, επιδόματα και ξανά επιδόματα!

Η υιοθέτηση μιας κατ’ εξοχήν επιδοματικής πολιτικής όμως -και το ξέρετε πάρα πολύ καλά- δυστυχώς δεν αρκεί για την πραγματική και για την ουσιαστική στήριξη της κοινωνίας. Οι επιδοτήσεις ουσιαστικά αυτό το οποίο κάνουν και αυτό το οποίο επιτυγχάνουν είναι να τροφοδοτούν τα υπερκέρδη των ηλεκτροπαρόχων, που η Κυβέρνηση διατεινόταν ότι θα φορολογήσει, αλλά ακόμα δεν έχει κάνει τίποτε απολύτως. Τα υπερκέρδη των παρόχων, λοιπόν, πληρώνετε με τα επιδόματα τα οποία δίνετε και αυτή είναι η αλήθεια.

Το ΠΑΣΟΚ, αντίθετα, μη φορώντας παρωπίδες και χωρίς να αναλώνεται σε μια αμιγώς μονόπλευρη επιδοματική πολιτική, έχει καταθέσει μια συγκεκριμένη δέσμη μέτρων για την ανακούφιση της κοινωνίας, με μείωση του ΦΠΑ και του ειδικού φόρου κατανάλωσης και με την επιβολή πλαφόν στη λιανική τιμή της ενέργειας. Πρόκειται για μια δέσμη προτάσεων που οι πολίτες θα μπορούν να δουν άμεσα αποτελέσματα στην τσέπη τους. Το δε Χρηματιστήριο Ενέργειας αποδείχθηκε ότι δημιουργήθηκε σε απολύτως λανθασμένη βάση και μόλις τώρα, με την παρούσα οδηγία, έρχεται η εποπτεία της ΡΑΕ. Όμως, πώς θα γίνει αποτελεσματικά η εποπτεία από τη ΡΑΕ, όταν ουσιαστικά είναι υποστελεχωμένη; Την έχετε ενισχύσει με το απαιτούμενο προσωπικό, προκειμένου να μπορέσει να επιτελέσει τα αυξημένα καθήκοντά της;

Εγώ θα συμφωνήσω με αυτό το οποίο λέτε, το οποίο είναι πραγματικότητα, κύριε Υπουργέ, ότι, ναι, είναι ένα διεθνές φαινόμενο η ενεργειακή κρίση. Στη χώρα μας, όμως, και αυτό το ξέρετε πολύ καλά, το τσουνάμι αυτό παίρνει πολύ μεγαλύτερες διαστάσεις και έχει πολύ χειρότερες συνέπειες από ό,τι συμβαίνει στην υπόλοιπη Ευρώπη. Πρωτιά στην ενεργειακή κρίση για τη χώρα μας, με τα σημάδια ακρίβειας να εμφανίζονται πολύ πιο πριν από τη ρωσική εισβολή στην Ουκρανία. Η δε διαχείριση της κρίσης από τη μεριά της Κυβέρνησης της Νέας Δημοκρατίας έχει βγει απολύτως λανθασμένη, όπως η ίδια η EUROSTAT αποκαλύπτει.

Και τα κρίσιμα ζητήματα στα οποία πρέπει να δώσετε απαντήσεις και εξηγήσεις, κύριε Υπουργέ, είναι ότι οι αυξήσεις στις τιμές του ρεύματος στην Ελλάδα το πρώτο εξάμηνο του 2022 ήταν πολύ μεγαλύτερες από ό,τι στους μέσους ευρωπαϊκούς όρους, με αποτέλεσμα να είμαστε πρωταγωνιστές σε αυτή την κούρσα της ακρίβειας στην Ευρώπη. Και κατά τα διεθνή στοιχεία, είμαστε μία από τις πιο ακριβές χώρες στην Ευρώπη όσον αφορά την τιμή του μη οικιακού ρεύματος και τρίτη πιο ακριβή όσον αφορά την τιμή του οικιακού ρεύματος. Τα καύσιμα έχουν ανέβει κατά 54%, όταν στην υπόλοιπη Ευρώπη ο μέσος όρος είναι στο 40% και ο πληθωρισμός βεβαίως στη χώρα μας καλπάζει στο 12% επιπλέον, πάλι περισσότερο -κατά δυόμισι περίπου μονάδες- από τον υπόλοιπο ευρωπαϊκό μέσο όρο.

Άρα, λοιπόν, με αυτά τα στοιχεία και όπως όλοι γνωρίζουμε, η αγοραστική δύναμη των Ελλήνων εξανεμίζεται καθημερινά, εξανεμίζεται διαρκώς. Οι όποιες αυξήσεις που δίνονται και ανακοινώνονται πνίγονται και δεν μπορούν να έχουν αποτέλεσμα μέσα από την ακρίβεια και από τον πληθωρισμό.

Την ίδια ώρα στο προσχέδιο του προϋπολογισμού για το 2023 προβλέπεται ένα μικρό αποθεματικό για την ενεργειακή κρίση. Μόνο 1 δισεκατομμύριο ευρώ προβλέπεται στο κατατεθέν προσχέδιο του προϋπολογισμού, ενώ για το 2022 κατευθύνατε περίπου 500 εκατομμύρια τον μήνα. Αναρωτιέμαι: Θεωρείτε ότι επαρκούν αυτά τα ποσά για την κάλυψη της ενεργειακής κρίσης; Έχετε τόσο μεγάλες ελπίδες; Πολύ αισιόδοξοι φαίνεστε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κλείνω με αυτό, κύριε Πρόεδρε.

Γι’ αυτό από μέρους μας ισχυριζόμαστε ως παράταξη ότι το εν λόγω προσχέδιο προϋπολογισμού είναι εκτός ενεργειακής πραγματικότητας. Και αυτή ακριβώς, ξέρετε, είναι και η διαφορά μας, η πολύ μεγάλη διαφορά που υπάρχει ανάμεσα στο ΠΑΣΟΚ και τη Νέα Δημοκρατία.

Εμείς είμαστε ρεαλιστές και πραγματιστές, με πολιτικές οι οποίες στοχεύουν στο να υπάρχει άρση των ανισοτήτων και κοινωνική δικαιοσύνη, την ίδια ώρα που από μέρους σας στηρίζεστε σε αβέβαια σενάρια και προβλέψεις, κλείνοντας το μάτι με τις πολιτικές σας επιλογές αποκλειστικά και μόνο στα μεγάλα συμφέροντα.

Σας ευχαριστούμε πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Δημήτριος Βίτσας):** Ευχαριστώ κι εγώ.

Ο κ. Αποστόλου εκ μέρους του ΣΥΡΙΖΑ έχει τον λόγο και ακολουθεί ο κ. Καραθανασόπουλος από το Κομμουνιστικό Κόμμα Ελλάδας.

**ΕΥΑΓΓΕΛΟΣ ΑΠΟΣΤΟΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, υπάρχουν και διατάξεις στο νομοσχέδιο που συζητάμε, όπως, για παράδειγμα, αυτές που αφορούν τον δασικό χώρο, για τις οποίες έχω την αίσθηση ότι δεν ακούστηκαν επαρκείς παρεμβάσεις, ιδιαίτερα για τον δασικό χώρο. Γιατί δεν πρέπει να ανησυχούμε μόνο όταν βλέπουμε πυρκαγιές, αλλά κυρίως πρέπει να ανησυχούμε την προηγούμενη περίοδο, όταν γίνεται η διαχείριση αυτών των εκτάσεων.

Οι παρεμβάσεις που κάνετε, κύριοι της Κυβέρνησης, την τελευταία περίοδο δείχνουν ότι έχετε έναν στόχο: Να αλώσετε το δασικό οικοσύστημα της χώρας, παραδίδοντας στους επιχειρηματίες των ανανεώσιμων πηγών ενέργειας τις προστατευόμενες περιοχές και τις περιοχές «NATURA», ενώ την ίδια στιγμή εξουδετερώνετε τις πράξεις κήρυξης αναδασωτέων σε εκατομμύρια στρέμματα, εισάγοντας την κατάργηση του τεκμηρίου κυριότητας του δημοσίου. Το επαναλαμβάνω και θα σας εξηγήσω πιο κάτω: Εισάγοντας την κατάργηση του τεκμηρίου κυριότητας του δημοσίου.

Το άρθρο 24 του Συντάγματος, που πολλές φορές ως τώρα η παράταξή σας επιχείρησε να κατεδαφίσει, αλλά αντισταθήκαμε εμείς, κατοχυρώνει ρητά την αρχή της αειφορίας, ορίζοντας πως απαγορεύεται η μεταβολή του προορισμού των δασών και δασικών εκτάσεων, εκτός αν προέχει για την εθνική οικονομία η αγροτική εκμετάλλευση ή άλλη χρήση που επιβάλλει το δημόσιο συμφέρον. Και είναι το άρθρο 117 του Συντάγματος που υπερασπίζεται αυτή την αειφορία, εισάγοντας το περιβαλλοντικό ισοζύγιο με τη διατύπωση ότι: «Δημόσια ή ιδιωτικά δάση και δασικές εκτάσεις που καταστρέφονται από πυρκαγιά ή που με άλλον τρόπο αποψιλώνονται δεν αποβάλλουν τον χαρακτήρα που είχαν πριν καταστραφούν, κηρύσσονται υποχρεωτικά αναδασωτέες και αποκλείεται να διατεθούν για άλλον προορισμό».

Μάλιστα για το άρθρο 117 δεν είχε υπάρξει η παραμικρή αμφισβήτηση, πλην της απόφασης 2499/2012 του Συμβουλίου της Επικρατείας, που αναφέρει ότι σκοπός της διάταξης του άρθρου 107 του Συντάγματος, παρά την απόλυτη διατύπωσή της, δεν ήταν η παντελής απαγόρευση οποιασδήποτε επέμβασης σε αναδασωτέα έκταση, εντάσσοντας ουσιαστικά στο συγκεκριμένο ύψιστο δημόσιο συμφέρον το αίτημα για την εγκατάσταση των ανανεώσιμων πηγών ενέργειας. Βέβαια την απόφαση αυτή καταρρίπτει σήμερα και η Επιστημονική Επιτροπή της Βουλής, που ρητά αναφέρει ότι σε συγκεκριμένες πράξεις κήρυξης αναδάσωσης δεν μπορούν να ανακληθούν. Διαβάστε τη σχετική αναφορά της Επιστημονικής Επιτροπής που αναφέρεται στο άρθρο 65. Δεν έχω τον χρόνο.

Και ενώ την ίδια στιγμή δεν εντάσσονται -και πολύ σωστά- οι χιλιάδες κτηνοτρόφοι, που την επομένη των πυρκαγιών εκτοπίζονται, όσοι αντέξουν, γιατί οι εκτάσεις που είχαν εγκαταστήσει και βοσκούσαν τα ζώα τους κρίθηκαν αναδασωτέες. Δείτε τη διαχείριση. Γι’ αυτούς πρέπει οπωσδήποτε να βρεθεί λύση και όχι για τους προηγούμενους, που ήδη έχουν αλώσει τη χώρα. Επιχειρήσατε και στη βόρεια Εύβοια, ενώ φλεγόταν, να εγκαταστήσετε ανεμογεννήτριες, κύριε Υπουργέ. Η αντίσταση των κατοίκων δεν σας άφησε.

Επιχειρήσατε επίσης με τον εγκληματικό νόμο να φέρετε με τροπολογία το περιεχόμενο του άρθρου 65 για άρση αναδασώσεων. Την αποσύρατε μετά την αντίδρασή μας. Την ξαναφέρνετε τώρα, εξουδετερώνοντας ένα από τα βασικότερα άρθρα του εκτελεστικού νόμου του Συντάγματος, του 998 του ’79. Αναφέρεται επίσης ότι οι ρυθμίσεις αυτές ισχύουν από τη μερική ή ολική κύρωση των δασικών χαρτών. Δεν γνωρίζετε, κύριε Υπουργοί, ότι η μερική κύρωση έχει κριθεί από το Συμβούλιο της Επικρατείας αντισυνταγματική; Αλήθεια, γιατί ξεχνάτε μια άλλη διαδικασία για την εγκατάσταση των ΑΠΕ, το χωροταξικό, που οι δικοί σας άνθρωποι, ο Δαγούμας, ο Μπακαγιάννης, θεωρούν ως απαραίτητη;

Βέβαια τα πράγματα γίνονται χειρότερα με τη γνωστή εγκύκλιο του Γενικού Γραμματέα Δασών, που εισάγει την κατάργηση του τεκμηρίου κυριότητας του δημοσίου, αφού πλέον μόνο το δημόσιο είναι υποχρεωμένο να αναδείξει την κυριότητα και όχι ο ιδιώτης. Το τεκμήριο αυτό υπάρχει, όχι βέβαια επειδή θέλησαν όλες οι ελληνικές κυβερνήσεις μετά την απελευθέρωση να δημεύσουν τις άγριες γαίες, αλλά γιατί απορρέει από τις συνθήκες απελευθέρωσης της χώρας. Για εσάς η συμβίβαση του 1835 δεν λέει τίποτα; Την έχετε ακούσει αυτή τη λέξη; Την έχετε βρει μπροστά σας;

Για μας λέει ότι το ελληνικό δημόσιο έχει το δικαίωμα να προβάλλει το τεκμήριο κυριότητας στις καλλιεργούμενες και μη οικοδομήσιμες εκτάσεις.

Καταθέτω σχετική μελέτη ενός ανθρώπου που πραγματικά υπερασπίστηκε το δασικό περιβάλλον, υπερασπίστηκε το τεκμήριο κυριότητας. Είναι του Ελευθερίου Φραγκιουδάκη, αξιόλογου επιστήμονα. Να τη δώσετε στους συνεργάτες σας, για να δείτε και να διαβάσετε τι ακριβώς συμβαίνει.

(Στο σημείο αυτό ο Βουλευτής κ. Ευάγγελος Αποστόλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Τεκμήριο κυριότητας σε μη δασικού χαρακτήρα εκτάσεις;

**ΠΡΟΕΔΡΕΥΩΝ (Δημήτριος Βίτσας):** Παρακαλώ.

**ΕΥΑΓΓΕΛΟΣ ΑΠΟΣΤΟΛΟΥ:** Τέτοιες εκτάσεις, για παράδειγμα, είναι τα περισσότερα ελαιοπερίβολα, που όντως έχουν συνδεθεί με νομές που φτάνουν μέχρι σήμερα χωρίς αναζητήσεις κυριότητας, αρκεί η δήλωση ΟΣΔΕ, για να τεκμηριωθεί σε αυτές τις περιπτώσεις η αλλαγή χρήσης. Όμως οι ελληνικές κυβερνήσεις υπερασπίστηκαν το τεκμήριο κυριότητας του δημοσίου, αναδεικνύοντας ταυτόχρονα ότι πρόκειται για μαχητό τεκμήριο, που παρέχει δυνατότητες αναγνώρισης της κυριότητας και σε τρίτους, είτε με νομοθετική παρέμβαση του ελληνικού κράτους -από την πρώτη, με βασιλικό διάταγμα του 1836, μέχρι και την πρόσφατη, του ν.3203 του 2003- είτε με αναγνωριστικές αποφάσεις, με δικαστικές κ.λπ., αρκεί σε όλη αυτή τη διαδικασία να ακολουθηθούν οι νόμιμες διαδικασίες.

Θα σας πω κάτι και θα ήθελα να μου απαντήσετε. Πριν από έναν χρόνο το τριμελές Εφετείο Θεσσαλονίκης εξέδωσε μία απόφαση, που στηρίχθηκε στο τεκμήριο κυριότητας του δημοσίου, με την οποία απέρριψε τη διεκδίκηση από το Άγιον Όρος και συγκεκριμένο ιδιώτη μιας έκτασης δεκαεπτά χιλιάδων στρεμμάτων στη Χαλκιδική. Τι θα κάνετε; Θα την ανατρέψετε; Γιατί κάτι τέτοιο φαίνεται ότι θα γίνεται με τη συγκεκριμένη κατάργηση του τεκμηρίου κυριότητας του δημοσίου.

Και κλείνω με την πλατφόρμα που έχετε πλέον φέρει για να αντιμετωπίσετε το θέμα της αυθαίρετης δόμησης στα δάση. Το ξέρετε ότι δεν υπάρχει περίπτωση να περπατήσει η συγκεκριμένη διαδικασία. Ήδη από τους εκατοντάδες χιλιάδες που έχουν πρόβλημα με δασικά αυθαίρετα ούτε εκατό, μέχρι σήμερα, δεν έχουν καταθέσει σχετική αίτηση. Και ξέρετε γιατί, κύριε Αμυρά; Γιατί συνδέοντας τη διαδικασία αυτή με προεδρικά διατάγματα βλέπουν ότι για να ολοκληρωθεί θα χρειαστεί πολύς καιρός και ενδέχεται στις εκλογές να τους έχετε οδηγήσει αιχμάλωτους να περιμένουν, που δεν υπάρχει περίπτωση καμμία.

Άρα, εμείς θεωρούμε ότι όλη σας η παρέμβαση, ιδιαίτερα στον δασικό χώρο με αυτή τη νομοθετική σας πρωτοβουλία, δυστυχώς θα στερήσει από το ελληνικό δημόσιο μια τεράστια περιουσία. Όλοι ξέρετε και όλοι ξέρουμε τι συμβαίνει με την καταπατημένη περιουσία του ελληνικού δημοσίου. Πάρτε το πίσω, διότι είναι ένα τεράστιο έγκλημα σε βάρος της περιουσίας του δημοσίου.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε, κύριε Αποστόλου.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κύριε Πρόεδρε, θα ήθελα τον λόγο για ένα λεπτό, επειδή μου είπε να του απαντήσω.

**ΠΡΟΕΔΡΕΥΩΝ (Δημήτριος Βίτσας):** Όχι, κύριε Υπουργέ. Δεν γίνεται αυτό το πράγμα. Κάθε φορά που θα μιλάει ένας Βουλευτής, θα του απαντάτε;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Μα προβλέπεται από τον Κανονισμό.

**ΠΡΟΕΔΡΕΥΩΝ (Δημήτριος Βίτσας):** Όχι, δεν προβλέπεται από τον Κανονισμό. Δεν θα κάνετε εσείς ερμηνεία του Κανονισμού. Κάθε φορά μιλάει ένας Βουλευτής…

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ζήτησε απάντηση.

**ΠΡΟΕΔΡΕΥΩΝ (Δημήτριος Βίτσας):** Κακώς ζήτησε απάντηση. Οι Βουλευτές απευθύνονται στη Βουλή μέσω του Προεδρείου. Έτσι έχουμε αρχίσει τώρα. Ο άλλος λέει: «Κύριε Ρουσόπουλε». Δηλαδή, αν ήμουν εγώ, θα έλεγε: «Κύριε Βίτσα». Ο άλλος λέει «κύριε Αμυρά». Δεν γίνεται έτσι. Μαζέψτε τέσσερα, πέντε ζητήματα, ζητήστε τον λόγο και θα μιλήσετε για πέντε λεπτά.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Μπέρδεψε τα πράγματα.

**ΠΡΟΕΔΡΕΥΩΝ (Δημήτριος Βίτσας):** Ωραία, δεν πρόκειται να μπερδευτεί, μη φοβόσαστε. Από τα τηλέφωνα που λαμβάνω, δεν νομίζω. Μετά τον κ. Καραθανασόπουλο, θα σας δώσω τον λόγο.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, θα ήθελα τον λόγο για ένα λεπτό ως Κοινοβουλευτικός Εκπρόσωπος. Δεν έχω μιλήσει.

**ΠΡΟΕΔΡΕΥΩΝ (Δημήτριος Βίτσας):** Ε, θα μιλήσετε. Δεν θα μιλήσετε;

**ΧΡΗΣΤΟΣ ΜΠΟΥΚΩΡΟΣ:** Όχι, μισό λεπτό. Ο Κοινοβουλευτικός Εκπρόσωπος της Αντιπολίτευσης έχει κάνει ήδη τρεις παρεμβάσεις. Θέλω να κάνω μία παρέμβαση.

**ΠΡΟΕΔΡΕΥΩΝ (Δημήτριος Βίτσας):** Κακώς. Δεν ήμουν εγώ στο Προεδρείο.

Μιλήστε τώρα. Έχετε τον λόγο για ένα λεπτό.

**ΧΡΗΣΤΟΣ ΜΠΟΥΚΩΡΟΣ:** Θα ζητήσω κατ’ αρχάς την κατανόηση του κ. Καραθανασόπουλου.

**ΠΡΟΕΔΡΕΥΩΝ (Δημήτριος Βίτσας):** Γιατί να σας κατανοήσει ο κ. Καραθανασόπουλος;

**ΧΡΗΣΤΟΣ ΜΠΟΥΚΩΡΟΣ:** Γιατί υπάρχει και κατανόηση στην Αίθουσα.

**ΠΡΟΕΔΡΕΥΩΝ (Δημήτριος Βίτσας):** Ο κ. Καραθανασόπουλος σας κατανοεί, εγώ δεν κατανοώ.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε,πρέπει να απαντηθούν ορισμένα ζητήματα που ετέθησαν τώρα. Τα υπόλοιπα της γενικής επικαιρότητας και του νομοσχεδίου στην τοποθέτησή μου στη συνέχεια.

Όταν μιλάμε για βασική νομοθεσία εδώ δεν ξεχνάμε, σε αυτή την Αίθουσα, κύριε Πρόεδρε, ότι έκανε μια προσπάθεια η προηγούμενη κυβέρνηση και κατέπεσε στο Συμβούλιο της Επικρατείας το σύνολο του νομοσχεδίου. Μας παρέδωσε εκατόν εβδομήντα χιλιάδες αντιρρήσεις. Είχε δημευτεί η περιουσία του κόσμου. Με το ρυθμό εξέτασης των αντιρρήσεων επί ΣΥΡΙΖΑ θα ολοκληρώναμε σε είκοσι επτά χρόνια την εξέταση των αντιρρήσεων. Σήμερα, ήδη έχει εξεταστεί από τις επιτροπές αντιρρήσεων το 25% και οι ρυθμοί είναι ταχύτατοι.

Δηλαδή, τι μας λένε οι αγαπητοί συνάδελφοι του ΣΥΡΙΖΑ; Να δεσμεύουμε εσαεί την περιουσία του κόσμου, των μικρών αγροτών; Σας το λέω εγώ που προέρχομαι από έναν νομό της Θεσσαλίας, όπου στο Πήλιο οι μικροί αγρότες αντιμετώπιζαν τεράστια προβλήματα και τώρα ανακτούν τις πατρογονικές τους περιουσίες για να μπορούν να μείνουν στα χωριά τους. Και έρχεστε σήμερα εδώ και μας λέτε ότι το τεκμήριο κυριότητας του δημοσίου είναι κάτι το αδιαπραγμάτευτο. Είτε έχει δίκιο είτε όχι είτε έχει στοιχεία είτε έχει έγγραφα, έτσι επειδή το λένε κάποιες υπηρεσίες, θα δεσμεύουμε την περιουσία του κόσμου; Και το λέτε αυτό φιλολαϊκή πολιτική; Για μη δασικού χαρακτήρα εκτάσεις μιλάμε. Άλλωστε, ο χαρακτήρας των εκτάσεων κρίνεται.

Ο ν.4685/2020 είναι ένας νόμος λειτουργικός και η υπόλοιπη νομοθεσία που παρήχθη με ευθύνη του κ. Σκρέκα και του κ. Αμυρά…

**ΕΛΕΥΘΕΡΙΟΣ ΑΒΡΑΜΑΚΗΣ:** Δεν εφαρμόζεται.

**ΣΩΚΡΑΤΗΣ ΦΑΜΕΛΛΟΣ:** Δεν εφαρμόζετε το νόμο.

**ΠΡΟΕΔΡΕΥΩΝ (Δημήτριος Βίτσας):** Σας παρακαλώ. Εντάξει, δώσατε το στίγμα σας.

**ΧΡΗΣΤΟΣ ΜΠΟΥΚΩΡΟΣ:** Εφαρμόζεται απολύτως.

Κάντε μια βόλτα στους αγροτικούς πληθυσμούς που ένιωθαν ότι δεν μπορούν να ορίσουν την περιουσία που είχαν κληρονομήσει από τους παππούδες τους εδώ και ενενήντα χρόνια και δείτε τι θα σας πουν για τη δική σας δασική πολιτική και τι θα σας πουν για τον ν.4685/2020 και την υπόλοιπη νομοθεσία που παρήχθη στη συνέχεια.

Άρα, μας ζητάτε να δημεύσουμε την περιουσία του κόσμου και κυρίως μικρών και φτωχών αγροτών. Και λέτε ότι ασκείτε φιλολαϊκή πολιτική. Θα σας κρίνουν οι ενδιαφερόμενοι.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Μάλιστα.

Ο κ. Καραθανασόπουλος έχει τώρα τον λόγο.

**ΕΛΕΥΘΕΡΙΟΣ ΑΒΡΑΜΑΚΗΣ:** Μετά ποιος είναι, κύριε Πρόεδρε;

**ΠΡΟΕΔΡΕΥΩΝ (Δημήτριος Βίτσας):** Μετά ακολουθεί ο κ. Καραγιάννης για να παρουσιάσει την τροπολογία με γενικό αριθμό 1448. Στη συνέχεια θα είναι η κ. Καφαντάρη, μετά η κ. Χρηστίδου και μετά είστε εσείς, κύριε Αβραμάκη.

Ορίστε, κύριε Καραθανασόπουλε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Με το σημερινό νομοσχέδιο η Κυβέρνηση προχωρά στην ενσωμάτωση νέων οδηγιών της Ευρωπαϊκής Ένωσης που αφορούν στην αγορά ηλεκτρικής ενέργειας. Προωθεί, δηλαδή, ρυθμίσεις οι οποίες επιταχύνουν ακόμα περισσότερο την πολιτική της Ευρωπαϊκής Ένωσης για την απελευθέρωση της αγοράς ενέργειας, για την επιτάχυνση της διείσδυσης των ΑΠΕ, αλλά και των τεχνολογιών αποθήκευσης ενέργειας.

Επί της ουσίας, η Κυβέρνηση υλοποιεί μια πολιτική η οποία έχει οδηγήσει στην έκρηξη της ενεργειακής φτώχειας. Η πολιτική απελευθέρωσης της ενέργειας είναι υπεύθυνη για την ενεργειακή φτώχεια. Για ποιο σκοπό έχει επιλεγεί από τα μέσα της δεκαετίας του 1990 η απελευθέρωση της ενέργειας; Για να μπορέσει να απαντήσει στις ανάγκες κερδοφορίας των επιχειρηματικών ομίλων. Αυτή την πολιτική την εφάρμοσαν με συνέπεια όλες οι κυβερνήσεις -και του ΠΑΣΟΚ και του ΣΥΡΙΖΑ και της Νέας Δημοκρατίας- με αποτέλεσμα, τα κόμματα αυτά τα τρία προαναφερόμενα, να είναι συνυπεύθυνα για την ενεργειακή φτώχεια.

Ποια είναι τα χαρακτηριστικά αυτής της απελευθέρωσης; Κατάργηση του κρατικού μονοπωλίου παραγωγής και διανομής ηλεκτρικής ενέργειας, είσοδος ιδιωτικών επιχειρηματικών ομίλων -που για να διευκολυνθεί η είσοδος δόθηκαν σκανδαλώδη κίνητρα, τεράστιες επιδοτήσεις για να προχωρήσουν οι επενδύσεις- εγγυημένες τιμές στις ΑΠΕ. Αλήθεια, ποιον εξυπηρετούν οι εγγυημένες τιμές στις ΑΠΕ; Τη φθηνή ηλεκτρική ενέργεια για τον λαό ή τα διασφαλισμένα κέρδη των επιχειρηματικών ομίλων, των αρπακτικών των ΑΠΕ;

Όλες οι Κυβερνήσεις φρόντισαν να είναι διασφαλισμένες οι τιμές -και μέχρι σήμερα είναι διασφαλισμένες οι τιμές- και τα κέρδη του καρτέλ της ενέργειας από την παραγωγή ΑΠΕ. Και σε αυτό έβαλαν το χέρι τους, για τη δημιουργία του καρτέλ, όλα τα κόμματα και οι κυβερνήσεις. Επέβαλαν τα τέλη ρύπων στο όνομα, δήθεν, της προστασίας του περιβάλλοντος, αλλά με αυτόν τον τρόπο κατέστησαν τον λιγνίτη πολύ ακριβό προς όφελος της διείσδυσης των ΑΠΕ, αλλά και του φυσικού αερίου.

Ποιοι ήταν αυτοί οι οποίοι παρήγαγαν φυσικό αέριο; Οι ιδιωτικοί επιχειρηματικοί όμιλοι. Άρα, την κερδοφορία τους. Βεβαίως, στο πλαίσιο της ενεργειακής μετάβασης κατέστησαν οι κυβερνήσεις του ΣΥΡΙΖΑ αλλά και της Νέας Δημοκρατίας, το εισαγόμενο φυσικό αέριο ως το στρατηγικό καύσιμο μετάβασης.

Έτσι, λοιπόν, όλες οι κυβερνήσεις διαμόρφωσαν ένα πανάκριβο μείγμα ενεργειακό, ένα πανάκριβο ενεργειακό καλάθι που πληρώνει ο λαός και πάνω σε αυτό το πανάκριβο μείγμα ήρθαν και προστέθηκαν οι πολύ υψηλοί έμμεσοι φόροι και οι ειδικοί φόροι κατανάλωσης και ταυτόχρονα έβαλαν και νέα εργαλεία τα οποία θωράκιζαν ακόμα περισσότερο την απελευθέρωση, όπως το Χρηματιστήριο Ενέργειας και τη ρήτρα αναπροσαρμογής.

Αυτή ακριβώς η πολιτική δημιούργησε την ενεργειακή φτώχεια και πάνω σε αυτή την πολιτική ήρθαν σε συνέχεια οι ανταγωνισμοί οι ιμπεριαλιστικοί για τον έλεγχο των ενεργειακών πηγών και των διαδρομών, ο ιμπεριαλιστικός πόλεμος ο οποίος διεξάγεται στην Ουκρανία, που εκτόξευσε τις τιμές του φυσικού αερίου και κατ’ επέκταση των υπόλοιπων ενεργειακών εμπορευμάτων και της ηλεκτρικής ενέργειας και σ’ αυτόν τον πόλεμο ενεργά συμμετέχει και η Κυβέρνηση με τη συμπαράσταση και του ΣΥΡΙΖΑ αλλά και του ΠΑΣΟΚ.

Και απέναντι σε αυτή την κατάσταση, την τραγική, που έχει διαμορφωθεί για τον λαό πώς απαντά η Κυβέρνηση; Με μια σειρά επιδοτήσεις, επιδοτήσεις οι οποίες καλύπτουν μικρό μέρος από τις πολύ σημαντικές απώλειες που έχει υποστεί ο λαός. Δεύτερον, οι επιδοτήσεις σημαίνουν αναδιανομή, γιατί τα χρήματα αυτά δεν τα παίρνει η Κυβέρνηση από τους κεφαλαιοκράτες, αλλά τα παίρνει από τους ίδιους τους λογαριασμούς που πληρώνει ο λαός μέσα από τα πράσινα τέλη και ταυτόχρονα μέσα από την ίδια τη φορολογία, τον κρατικό προϋπολογισμό που την φορολογία την πληρώνει πάλι ο ίδιος ο λαός.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Άρα, κάνει μια αναδιανομή από τους λιγότερο φτωχούς προς όφελος υποτίθεται των περισσότερο φτωχών, που, όμως, αυτές οι επιδοτήσεις στο τέλος καταλήγουν στα ίδια τα αρπακτικά της ενέργειας για να διασφαλίσουν την κερδοφορία τους.

Αυτή η πολιτική είναι ένα βαρέλι χωρίς πάτο. Γιατί; Γιατί δεν απαντάει στις αιτίες της ενεργειακής φτώχειας, στο πολύ ακριβό ενεργειακό μείγμα, πολύ δε περισσότερο που η επόμενη μέρα θα είναι πολύ πιο επώδυνη για τον λαό. Γιατί; Γιατί η πολιτική της Ευρωπαϊκής Ένωσης σημαίνει επιτάχυνση των ΑΠΕ, του ακριβού πράσινου ρεύματος και ταυτόχρονα υποκατάσταση του ρωσικού φυσικού αερίου με το πολύ ακριβό, αλλά και επικίνδυνο για ατυχήματα μεγάλης κλίμακας, υγροποιημένο φυσικό αέριο, το αμερικανικό κατά κύριο λόγο. Διαμορφώνει, δηλαδή, ένα ακόμα πιο ακριβό μείγμα και ταυτόχρονα ένα ανεπαρκές μείγμα, γιατί το υγροποιημένο φυσικό αέριο δεν φτάνει να καλύψει τις απώλειες από το ρωσικό φυσικό αέριο με αποτέλεσμα και νέα ακρίβεια και περικοπές στο ηλεκτρικό ρεύμα και στην ενέργεια και αυτό το βιώνουν όλοι, όλα τα λαϊκά στρώματα σε επίπεδο Ευρωπαϊκής Ένωσης και στη χώρα μας.

Και, βεβαίως, δεν σταματάει μόνο εκεί. Αξιοποιεί η Κυβέρνηση και τη νέα τεχνολογία -όχι μόνο η Κυβέρνηση, αλλά γενικότερα και οι χώρες της Ευρωπαϊκής Ένωσης- προς όφελος των αναγκών του κεφαλαίου για να διασφαλίσουν τα συμφέροντα των επιχειρηματικών ομίλων. Τι σου φέρνει τώρα; Τους έξυπνους μετρητές, λέει. Και το θεωρεί ως ένα ουδέτερο γεγονός ότι είναι οι έξυπνοι μετρητές, ενώ επί της ουσίας οι έξυπνοι μετρητές -στα χέρια της εκάστοτε κυβερνητικής πολιτικής- θα αποδειχτούν ένα πολύ χρήσιμο εργαλείο, το οποίο θα έχει ως αποτέλεσμα στις ώρες αιχμής για την κατανάλωση της ηλεκτρικής ενέργειας το ρεύμα να είναι πανάκριβο, να είναι απλησίαστο και να μην μπορούν να το χρησιμοποιήσουν τα λαϊκά στρώματα. Άρα, θα είναι ένα εργαλείο το οποίο θα επιτείνει ακόμα περισσότερο την ενεργειακή φτώχεια.

Στο ίδιο μήκος κύματος κινούνται οι προτάσεις και του ΣΥΡΙΖΑ και του ΠΑΣΟΚ. Είναι προτάσεις οι οποίες δεν αμφισβητούν την πολιτική της Ευρωπαϊκής Ένωσης, δεν αμφισβητούν τις αιτίες ενεργειακής φτώχειας, δεν αμφισβητούν το ακριβό ενεργειακό μίγμα. Είναι προτάσεις εντός των επιτρεπόμενων ορίων και πολιτικών από την Ευρωπαϊκή Ένωση. Θα βάλουμε –λέει- πλαφόν. Το λέει και η Κυβέρνηση για το φυσικό αέριο σε επίπεδο Ευρωπαϊκής Ένωσης. Αλήθεια, τη διαφορά ανάμεσα στην τιμή που θα καθορίσει το πλαφόν και την πραγματική ποιος θα την καλύψει; Θα την καλύψει ο κρατικός προϋπολογισμός ή θα πει δεν καλύπτουμε τίποτα, άρα κλείνουν και τα λουκέτα και οι κάνουλες;

Άρα, είναι και αυτή η πολιτική χωρίς αποτέλεσμα, χωρίς καμμία αντιμετώπιση. Ούτε, βεβαίως, είναι πανάκεια η επανακρατικοποίηση της ΔΕΗ, όπως λέει ο ΣΥΡΙΖΑ, γιατί σε ευρωπαϊκό επίπεδο τι έχουμε; Έχουμε, βεβαίως, άμεση κρατική παρέμβαση με κρατικοποιήσεις επιχειρήσεων οι οποίες βρίσκονται στο χείλος της χρεοκοπίας. Δηλαδή, τι κάνουν οι κυβερνήσεις της Ευρωπαϊκής Ένωσης; Κοινωνικοποιούν τα χρέη αυτών των επιχειρήσεων και όταν θα διαμορφωθούν κερδοφόρες, θα τα ιδιωτικοποιήσουν τα κέρδη τους ιδιωτικοποιώντας και τις ίδιες τις επιχειρήσεις.

Και, αλήθεια, μια δημόσια ΔΕΗ σε απελευθερωμένο περιβάλλον ποια πολιτική θα ασκήσει; Θα ασκήσει μήπως την πολιτική που άσκησε η κυβέρνηση του ΣΥΡΙΖΑ με τις ΝΟΜΕ, όταν αναγκαζόταν η ΔΕΗ να πουλάει κάτω του κόστους στα αρπακτικά της ενέργειας; Για ποιον ήταν αυτή η πολιτική; Δεν ήταν μήπως για τα υπερκέρδη των επιχειρηματικών ομίλων οι ΝΟΜΕ; Δεν συνέβαλε αυτή η πολιτική στη δημιουργία του καρτέλ της ενέργειας με την κυβέρνηση του ΣΥΡΙΖΑ να πρωτοστατεί σε αυτό;

Και, βεβαίως, ούτε μπορεί να αποτελέσει απάντηση σε αυτή την κατάσταση η λεγόμενη ενεργειακή δημοκρατία. Βάλτε –λέει- φωτοβολταϊκά στις στέγες που είναι το απαύγασμα του νεοφιλελευθερισμού. Δηλαδή, το αν θα έχει ρεύμα ο καθένας, θα είναι ατομική του ευθύνη. Αυτό λέτε στον κόσμο: «Με ατομική σας ευθύνη θα έχετε ρεύμα».

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Αυτό καταλαβαίνεις;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Έτσι ακριβώς είναι. Και, από αυτή την άποψη, αυτή η λογική διευρύνει ακόμα περισσότερο τις ανισότητες αντί να διασφαλίζει το κράτος και βεβαίως, το αστικό κράτος δεν μπορεί να διασφαλίσει πολύ φθηνό ρεύμα για όλον τον λαό. Άρα, το μετατρέπετε σε ατομική ευθύνη του κόσμου.

Άρα, τον νεοφιλελευθερισμό προωθείτε με αυτές τις λογικές περί ενεργειακής δημοκρατίας. Ούτε, βεβαίως, ως ούριοι υπερασπιστές, όπως λέτε, του περιβάλλοντος το γεγονός ότι όλα αυτά έχουν συγκεκριμένη διάρκεια ζωής. Πού θα ανακυκλωθούν οι ανεμογεννήτριες, τα φωτοβολταϊκά, όταν θα σπείρουν παντού λαμπόγυαλα όλη την Ελλάδα; Αυτά έχουν συγκεκριμένη διάρκεια ζωής. Τι θα γίνει μετά, όταν ολοκληρωθεί η διάρκειά τους; Σε αυτό δεν υπάρχει καμμία απολύτως απάντηση από όλους αυτούς οι οποίοι πίνουν νερό στο όνομα της πράσινης μετάβασης που εξυπηρετεί τις ανάγκες, απλώς και μόνο, του κεφαλαίου.

Και, από αυτή την άποψη, η πολιτική πρόταση του ΚΚΕ τονίζει το εξής, την ανάγκη να αμφισβητηθούν οι ίδιες οι αιτίες, η ίδια η πολιτική της Ευρωπαϊκής Ένωσης και στον τομέα της ενέργειας, δηλαδή να καταργηθούν οι έμμεσοι φόροι. Ναι, μιλάμε για κατάργηση των έμμεσων φόρων και των ειδικών φόρων κατανάλωσης στα καύσιμα. Μιλάμε για κατάργηση των τελών ρύπων, για να μπορέσει ο λιγνίτης να μπει στην παραγωγική διαδικασία και να διασφαλίσει τη σταθερότητα και την επάρκεια ενέργειας. Μιλάμε για κατάρρευση του χρηματιστηρίου και της ρήτρας αναπροσαρμογής και, ταυτόχρονα, η Κυβέρνηση να απεμπλακεί από την εφαρμογή των κυρώσεων απέναντι στη Ρωσία.

Να, λοιπόν, η δέσμη των προτάσεων του ΚΚΕ που συγκρούονται με τις αιτίες. Όμως, βεβαίως, δεν φτάνει μόνο. Είναι φανερό γιατί η διέξοδος από αυτή την κατάσταση μπορεί να υπάρξει μόνο όταν ικανοποιούνται συνολικά τα κριτήρια της επάρκειας του ρεύματος, της ενεργειακής ασφάλειας, του φθηνού ρεύματος που να ικανοποιεί τις ανάγκες του λαού, αλλά και τις παραγωγικές ανάγκες της χώρας, αλλά και την προστασία του περιβάλλοντος. Ο συνδυασμός αυτών των κριτηρίων δεν πρόκειται να ικανοποιηθεί ποτέ στο καπιταλιστικό σύστημα.

Τι χρειάζεται; Χρειάζεται κοινωνικοποίηση και των πηγών παραγωγής και των μονάδων παραγωγής ενέργειας, αλλά και των δικτύων διανομής για να αξιοποιηθούν όλες οι πηγές ενέργειας. Πρώτη και κύρια είναι ο λιγνίτης με τη χρήση νέων τεχνολογιών δέσμευσης και αποθήκευσης του διοξειδίου του άνθρακα και ταυτόχρονη αξιοποίηση του λιγνίτη για την παραγωγή του υδρογόνου, το νερό με υδροηλεκτρικά έργα μικρότερα και μεγαλύτερα, ο αέρας με ένα χωροταξικό σχεδιασμό εγκατάστασης των αιολικών πάρκων που θα προστατεύει το περιβάλλον και ταυτόχρονα δεν θα διαμορφώνει κινδύνους για τον φυτικό και ζωικό πλούτο της χώρας μας και θα αποτρέπει τους κινδύνους πλημμυρικών φαινομένων και ταυτόχρονα και τον ήλιο μέσα από τη δημιουργία ηλιοθερμικών μονάδων παραγωγής ενέργειας και όχι να σπείρουν σε όλη την Ελλάδα λαμπόγυαλα.

Έτσι, λοιπόν, από αυτή την άποψη και με αυτή τη λογική -θα πάρω και τη δευτερολογία μου- η ενέργεια από εμπόρευμα μετατρέπεται σε κοινωνικό αγαθό και αυτό επιβεβαιώνει για μία ακόμα φορά την υπεροχή του σοσιαλισμού.

Η επίθεση που δέχεται ο λαός μας όλο αυτό το διάστημα -μέσα από την εκτόξευση της ακρίβειας σε συνδυασμό με το τσακισμένο, από τις πολιτικές της Κυβέρνησης της Νέας Δημοκρατίας, των κυβερνήσεων του ΣΥΡΙΖΑ και του ΠΑΣΟΚ, λαϊκό εισόδημα- σπάει κόκαλα αυτή τη στιγμή, διαμορφώνει συνθήκες επιδείνωσης της θέσης των λαϊκών στρωμάτων. Και η Κυβέρνηση με τι έρχεται να απαντήσει; Με τη συγκεκριμένη τροπολογία, το καλάθι, λέει, του νοικοκυριού. Εμπαιγμός!

Εμπαιγμός, κύριοι της Κυβέρνησης, είναι αυτή η πρόταση την οποία καταθέσατε με τροπολογία για το καλάθι της νοικοκυράς, γιατί ούτε φτηνά εμπορεύματα, αλλά ούτε και επαρκή εμπορεύματα έχει και μάλιστα φτάνετε στο σημείο να υποδείξετε στον κόσμο τι θα καταναλώσει. Αλήθεια; Από πού και ως πού, εσείς που είσαστε με την ατομική ελευθερία;

Με αυτή τη λογική οδηγείτε στη συμπίεση των αναγκών του λαού, να μπορούν να βολεύονται με αυτά τα ψίχουλα τα οποία θα του προσφέρουν, αν θα του προσφέρουν, οι εκάστοτε επιχειρηματικοί όμιλοι και οι κυβερνητικές πολιτικές με τις διάφορες επιδοτήσεις και βεβαίως, αυτό το καλάθι ούτε την ακρίβεια αντιμετωπίζει ούτε την αξιοπρεπή διαβίωση των λαϊκών στρωμάτων.

Αποτελεί δηλαδή, μία κοροϊδία και απέναντι σε αυτή την κοροϊδία θα δώσει την απάντηση το εργατικό κίνημα, το λαϊκό κίνημα με την απεργία της 9ης του Νοέμβρη, που επικεντρώνει, στους στόχους πάλης, την πάλη απέναντι στην ακρίβεια για γενναίες αυξήσεις στους μισθούς μέσα από τις συλλογικές συμβάσεις και όχι μέσα από τους αντιδραστικούς νόμους Βρούτση - Αχτσιόγλου.

Γι’ αυτόν ακριβώς τον λόγο και εμείς τονίζουμε ότι αυτές οι κοκορομαχίες που παρακολουθούμε στη Βουλή -και οι οποίες θα κλιμακώνονται πηγαίνοντας προς τις εκλογές- ανάμεσα στα κόμματα της Αντιπολίτευσης και στην Κυβέρνηση είναι κοκορομαχίες οι οποίες θέλουν να αφήνουν στο απυρόβλητο τις αιτίες της φτώχειας, της εξαθλίωσης, της καταστρατήγησης των λαϊκών δικαιωμάτων, του τσακίσματος των δικαιωμάτων στην εργασία. Και αυτές οι αιτίες δεν είναι άλλες παρά οι ανάγκες του ίδιου του συστήματος, οι ανάγκες κερδοφορίας των επιχειρηματικών ομίλων και η θωράκισή τους.

Ούτε, βεβαίως, μπορεί να καλύψει αυτή την κατάσταση ένας ρηχός αντιμνημονιακός λόγος από άλλα κόμματα, που η κριτική του επικεντρώνεται σε ορισμένους ολιγάρχες ή σε κάποιες παρασιτικές δραστηριότητες αφήνοντας, επί της ουσίας, στο απυρόβλητο τον ίδιο τον παρασιτικό χαρακτήρα του καπιταλιστικού συστήματος και καλλιεργώντας ψευδαισθήσεις και αυταπάτες στον κόσμο.

Είναι κοκορομαχίες που έχουμε με κάθε ευκαιρία, όπως με την υπόθεση Πάτση. Βεβαίως, είναι απαράδεκτη η στάση του συγκεκριμένου Βουλευτή. Νομίζει η Κυβέρνηση ότι με την απομάκρυνσή του απαλλάσσεται από τις ευθύνες τις οποίες έχει, ευθύνες οι οποίες καθορίζονται στο ότι γνώριζε τις δραστηριότητες αυτές του συγκεκριμένου Βουλευτή, αλλά και ταυτόχρονα απαλλάσσεται από την εγκληματική πολιτική της σχετικά με τον νέο πτωχευτικό νόμο, που βγάζει στο σφυρί τη λαϊκή περιουσία μέσα από την επιτάχυνση των πλειστηριασμών; Βγάζει στο σφυρί την περιουσία και των λαϊκών νοικοκυριών, των υπερχρεωμένων και των επαγγελματιών και των βιοπαλαιστών αγροτοκτηνοτρόφων και ψαράδων.

Και αλήθεια, ΣΥΡΙΖΑ και ΠΑΣΟΚ, εσείς που τσακώνεστε και λέτε τώρα ότι είσαστε με την προστασία των υπερχρεωμένων νοικοκυριών, ποιος ευθύνεται για την υπερχρέωση; Δεν ευθύνονται οι πολιτικές φτωχοποίησης των λαϊκών στρωμάτων μέσα από τα χτυπήματα στους μισθούς, τις μειώσεις των συντάξεων; Πόσες μειώσεις στις συντάξεις και στους μισθούς έκανε η Νέα Δημοκρατία, πόσες το ΠΑΣΟΚ και πόσες ο ΣΥΡΙΖΑ;

Τι φοροεπιδρομή έγινε στα λαϊκά στρώματα τα προηγούμενα χρόνια και από τις κυβερνήσεις της Νέας Δημοκρατίας και του ΠΑΣΟΚ, αλλά και του ΣΥΡΙΖΑ; Η εισφοροεπιδρομή με τον νόμο Κατρούγκαλου και όλα αυτά διαμόρφωσαν τις απαραίτητες προϋποθέσεις για να έχουμε την υπερχρέωση των λαϊκών στρωμάτων, υπερχρέωση στις τράπεζες, στην εφορία, στα ασφαλιστικά ταμεία.

Και σήμερα το ΠΑΣΟΚ και ο ΣΥΡΙΖΑ επιστρέφουν στον τόπο του εγκλήματος και αφού τσάκισαν το βιοτικό επίπεδο του λαού με τις πολιτικές τους, τώρα τους χαϊδεύουν τα αυτιά. Είναι αυτό που λέει ο λαός μας «Να σε κάψω Γιάννη, να σε αλείψω λάδι».

Έτσι, λοιπόν, είναι επιβεβαιωμένο ότι δεν υπάρχει κανείς σωτήρας που θα προστατεύσει το λαό. Ο λαός μπορεί να προστατεύσει το λαό, με την ίδια του την πάλη, να γίνει αυτός ο πρωταγωνιστής των εξελίξεων, να πάρει στα χέρια του την υπόθεση απειθαρχίας και ανυπακοής στην πολιτική που τον οδηγεί στην καταστροφή και για να βελτιώσει τη θέση του, αλλά πάνω από όλα για να βάλει στο επίκεντρο την ικανοποίηση των αναγκών του και πως αυτές θα μπορέσουν να ικανοποιηθούν. Και υπάρχουν όλες οι δυνατότητες και το αποτρέπει το καπιταλιστικό σύστημα και το καπιταλιστικό κέρδος.

Γι’ αυτόν ακριβώς τον λόγο σήμερα είναι αδήριτη ανάγκη η συμπόρευση με το ΚΚΕ και ένα πολύ ισχυρό ΚΚΕ για να γίνει ακόμα πιο ισχυρός ο λαϊκός παράγοντας.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Καραθανασόπουλε.

Τώρα θα δώσω τον λόγο για τρία λεπτά στον Υφυπουργό Υποδομών κ. Καραγιάννη για να υποστηρίξει διάταξη από την τροπολογία 1446 από τις 25-10-2022.

Κύριε Υφυπουργέ, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Η παρέμβασή μου αφορά στο άρθρο 5 της τροπολογίας 1446 του Υπουργείου Ανάπτυξης. Το θέμα αφορά στην εύρυθμη λειτουργία των Διευθύνσεων και των Τομέων Αποκατάστασης Επιπτώσεων Φυσικών Καταστροφών του Υπουργείου Υποδομών και Μεταφορών.

Παρεμβαίνουμε ώστε οι εν λόγω υπηρεσίες να μπορούν να ανταποκριθούν στις συνεχώς αυξανόμενες υποχρεώσεις τους, απόρροια δυστυχώς, των αλλεπάλληλων φυσικών καταστροφών. Και νομίζω ότι αποτελεί κοινή αντίληψη σε όλο το Σώμα ότι το τελευταίο διάστημα έχει ανακύψει μια σημαντική ανάγκη πρόσθετων ανθρώπινων πόρων για την ταχύτερη αντιμετώπιση σημαντικού πλήθους ελέγχων και επανελέγχων που απαιτούνται μετά από κάθε, δυστυχώς, καταστροφικό φυσικό φαινόμενο, αλλά και για την ταχύτερη χορήγηση των αποζημιώσεων στεγαστικής συνδρομής στους πληγέντες και ως εκ τούτου της ταχύτερης αποκατάστασης των κτηρίων τους.

Να αναφέρω μόνο, κυρίες και κύριοι, αν μου επιτρέπετε, ότι τη φετινή χρονιά οι αρμόδιες υπηρεσίες έχουν πραγματοποιήσει μέχρι αυτή τη στιγμή είκοσι δύο χιλιάδες αυτοψίες, κάτι που ασφαλώς υποδηλώνει την αναγκαιότητα ανανέωσης των υπαρχουσών συμβάσεων εργασίας ορισμένου χρόνου, καθώς οι συγκεκριμένοι υπάλληλοι αποτελούσαν και μέλη των επιτροπών των αυτοψιών. Προκύπτει, λοιπόν, αναντίρρητη αυτή η ανάγκη της ανανέωσης των συμβάσεων, γιατί έχουν και την κατάλληλη εμπειρία στη διεκπεραίωση των προαπαιτούμενων ενεργειών και είναι απαραίτητοι για την επίσπευση των διαδικασιών.

Οπότε κλείνοντας -αν μου επιτρέπετε, κύριε Πρόεδρε- και ανακεφαλαιώνοντας, η παρέμβασή μας αυτή αφορά ουσιαστικά το να παραταθούν οι συμβάσεις που είχαμε παρατείνει με τον ν.4940, με το άρθρο 49 μέχρι τις 31-10-2022 για τη στελέχωση των Διευθύνσεων και των Τομέων Αποκατάστασης Επιπτώσεων Φυσικών Καταστροφών, από τη λήξη τους μέχρι τις 31-10-2023.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Υπάρχει κάποια διευκρίνιση στον Υπουργό για την τροπολογία; Απ’ ό,τι βλέπω, όχι.

Τον λόγο έχει η κ. Καφαντάρη από τον ΣΥΡΙΖΑ και αμέσως μετά τον λόγο θα πάρει η κ. Ραλλία Χρηστίδου.

Κυρία Καφαντάρη, έχετε τον λόγο.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ευχαριστώ, κύριε Πρόεδρε.

Κυρίες και κύριοι Βουλευτές, είναι γεγονός ότι η καθημερινότητα του πολίτη, η καθημερινότητα των επιχειρήσεων όλο και δυσκολεύει, συνέπεια μιας συγκεκριμένης πολιτικής που, αν θέλετε, στόχο έχει και αποφέρει την πλήρη φτωχοποίηση της πλειοψηφίας του ελληνικού λαού.

Δυστυχώς η Ελλάδα είναι πρωταθλήτρια σε όλους τους αρνητικούς δείκτες. Είναι πρωταθλήτρια στον πληθωρισμό που ξεπέρασε το 12%. Είναι πρωταθλήτρια στον ενεργειακό πληθωρισμό. Έχει την τρίτη υψηλότερη θέση με 53,3% ενεργειακό πληθωρισμό στην Ελλάδα, ενώ γύρω στο 40,8% είναι κατά μέσο όρο στην Ευρωπαϊκή Ένωση. Είναι πρωταθλήτρια στη χονδρική αγορά ρεύματος. Βρίσκεται στις πρώτες θέσεις και εκεί. Είναι πρωταθλήτρια στην πανδημία που ζήσαμε.

Και, βέβαια, για όλα αυτά, κυρίες και κύριοι Βουλευτές, η ευθύνη είναι κάποιου άλλου, όπως λέει ο κ. Μητσοτάκης. Καμμία ευθύνη δεν αναλαμβάνουμε εμείς. Είναι διεθνής συγκυρία, είναι ο πόλεμος στην Ουκρανία κ.λπ.. Δεν θα αμφισβητήσουμε, βέβαια, ότι επιβάρυνε μια κατάσταση ο πόλεμος, αλλά είναι ένα γεγονός που εξελίσσεται ραγδαία και πολύ πριν από αυτόν τον πόλεμο. Βέβαια, δεν φταίει ο πόλεμος που έχουν διαλυθεί οι ελεγκτικοί μηχανισμοί σε όλα τα επίπεδα, από την εργασία μέχρι την οικονομία, μέχρι την επιχειρηματικότητα.

Για τα υπερκέρδη, επίσης, των παραγωγών και παρόχων ενέργειας καμμιά κουβέντα δεν λέτε. Έπρεπε να ζοριστεί ο κ. Μητσοτάκης τον Μάρτιο –νομίζω- εδώ στη Βουλή, μετά από παρέμβαση του Αλέξη Τσίπρα, για να παραδεχτεί τέλος πάντων ότι ίσως υπάρχουν και υπερέσοδα ενέργειας.

Βέβαια, fake news ακούμε πάρα πολλά, έντονη κυβερνητική προπαγάνδα και ακούμε όλο αυτό το διάστημα και από εκπροσώπους της Κυβέρνησης και του κόμματος που κυβερνάει και από Βουλευτές για τη φορολόγηση κατά 90%. Πόσες φορές το έχουμε ακούσει αυτό;

Όμως, εσείς, κύριε Υπουργέ, και σήμερα και στην επιτροπή την προηγούμενη βδομάδα, τοποθετηθήκατε και είπατε «θα ανακτήσουμε τα υπερκέρδη από τον Νοέμβρη μήνα, αφού δούμε πόσα είναι». Ακόμη δεν ξέρουμε, βέβαια. Άλλα στοιχεία δίνει η ΡΑΕ, άλλα στοιχεία παρουσιάζονται, δεν ξέρουμε το πως υπολογίζονται και όλα αυτά.

Βέβαια, ένα είναι γεγονός, ότι το αξίωμα με το οποίο κινείστε ως Κυβέρνηση Μητσοτάκη είναι αυτό που είπε ο κ. Πέτσας, όποιος δεν προσαρμόζεται πεθαίνει. Δυστυχώς, αυτό είναι κάτι πάρα πολύ σκληρό, ανάλγητο και τέλος πάντων, εμείς κινούμαστε στην ακριβώς αντίθετη λογική. Είμαστε στη λογική της εξυπηρέτησης του εθνικού και λαϊκού συμφέροντος και πάνω σε αυτό έχουμε επανειλημμένα προτείνει πολλά πράγματα.

Τι προτείνουμε, λοιπόν; Πρώτα από όλα, έλεγχο και ρύθμιση της αγοράς ενέργειας με ισχυρούς ελεγκτικούς μηχανισμούς, εξασφάλιση της πρόσβασης σε καθαρή ενέργεια με προσιτές τιμές στους καταναλωτές, είτε είναι νοικοκυριά είτε είναι επιχειρήσεις. Για εμάς, για τον ΣΥΡΙΖΑ - Προοδευτική Συμμαχία, η ενέργεια είναι ένα κοινωνικό αγαθό, κρίσιμο για την επιβίωση νοικοκυριών και επιχειρήσεων και πρέπει όλοι πραγματικά να έχουν πρόσβαση σε αυτή.

Γι’ αυτούς τους λόγους λέμε «όχι» στη μετατροπή της αγοράς ενέργειας σε πεδίο κερδοσκοπίας σε συνθήκες άγριας Δύσης. Λέμε «όχι» στις ιδιωτικοποιήσεις που διενεργεί η Κυβέρνηση Μητσοτάκη από τότε που ανέλαβε, από το 2019 μέχρι σήμερα, ξεκινώντας πρώτα από όλα από τη ΔΕΗ, μετά με τη ΔΕΠΑ Υποδομών, με ενεργειακές εταιρείες, 49% του ΔΕΔΔΗΕ κ.λπ..

Λέμε «ναι» και προτείνουμε την κρατικοποίηση της ΔΕΗ με θέσπιση ανώτατου συντελεστή κέρδους 5% στην παραγωγή ενέργειας, που σε συνθήκες κρίσης μπορεί να γίνει και μικρότερος. Και λέμε «ναι», βέβαια, στην αναδρομική φορολόγηση όλων των υπερκερδών στο ρεύμα, στην προμήθεια φυσικού αερίου και βέβαια, στη διύλιση πετρελαιοειδών από το 2021.

Θέλουμε έναν ανασχεδιασμό στην αγορά ηλεκτρικής ενέργειας με έλεγχο τιμών και κέρδους. Και βέβαια, αποτελεί προτεραιότητα για εμάς -και το έχουμε δείξει και σε δύσκολες μνημονιακές συνθήκες το 2015 με 2019- το να μην υπάρχουν αποκοπές ηλεκτρικού ρεύματος σε ευαίσθητους και ευάλωτους συμπολίτες μας, που έχει ξεπεράσει το «ευάλωτος» πια και χτυπάει και αυτή τη μεσαία τάξη, για την οποία εσείς, η Νέα Δημοκρατία, λέτε ότι ενδιαφέρεστε. Διότι και το 2017 δώσαμε γύρω στα 40 εκατομμύρια ευρώ και η τότε κυβέρνηση ΣΥΡΙΖΑ κατάφερε να στηρίξει με το Ταμείο Επανασυνδέσεων εξίμισι χιλιάδες νοικοκυριά.

Βέβαια, δεν πρέπει να ξεχνάμε τα υπερκέρδη -γιατί μιλάμε μόνο για την ηλεκτρική ενέργεια- τα υπερκέρδη της ΔΕΠΑ Εμπορίας, 334.957.000 ευρώ το 2021 και βέβαια και τα υπερκέρδη των διυλιστηρίων -άλλο ένα ζήτημα- που το πρώτο εξάμηνο του 2022 ανήλθαν σε περίπου 1,8 δισεκατομμύριο ευρώ, σύμφωνα με τον τρόπο με τον οποίο η Ευρωπαϊκή Ένωση πρότεινε τον υπολογισμό.

Εδώ θα ήθελα να κάνω μια σημείωση και να πω ότι τελικά και η Ευρωπαϊκή Ένωση στο ενεργειακό θέμα και στο θέμα της κρίσης εμφανίζεται κατώτερη των περιστάσεων, εμφανίζεται -επιτρέψτε μου να πω- όχι ομογενής, αλλά διχασμένη, πολύ διχασμένη.

Και το Συμβούλιο Υπουργών Ενέργειας θα επαναληφθεί για να πάρει αποφάσεις -νομίζω- τον Νοέμβρη, κύριε Υπουργέ, αν δεν κάνω λάθος. Όποια μέτρα και ό,τι προτάθηκε είναι ισχνά. Το ζήτημα είναι να παρεμβαίνει εκεί που δημιουργείται το υπερκέρδος και εκεί που υπάρχει η ασυδοσία και η αισχροκέρδεια.

Για το σχέδιο νόμου το οποίο συζητάμε σήμερα θα έλεγα ότι είναι μια κύρωση οδηγίας που έπρεπε να γίνει από το 2021, η οποία έχει στόχο την ενίσχυση της διαφάνειας στην αγορά ηλεκτρικής ενέργειας, την ενίσχυση του ρόλου καταναλωτών. Δύο χρόνια τώρα δεν το φέρνετε, την ίδια στιγμή που η κοινωνία, οι επιχειρήσεις υποφέρουν. Και αυτά τα συγκεκριμένα μέτρα που προτείνονται στην οδηγία θετικά μπορούν να χαρακτηριστούν, αλλά έρχεστε καθυστερημένα, για να πούμε απλά ότι κυρώσαμε.

Στο Μέρος Β΄ -εδώ θέλω να σταθώ λίγο- του εν λόγω σχεδίου νόμου ρυθμίζονται επιμέρους θέματα πολεοδομικής και περιβαλλοντικής φύσης.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, κύριε Πρόεδρε, παρακαλώ.

Αντί να εφαρμόζεται η πολεοδομική και η χωροταξική νομοθεσία, ο Οικοδομικός Κανονισμός, τα προεδρικά διατάγματα από το Συμβούλιο Επικρατείας, εσείς κάνετε ρυθμίσεις, διαδικασίες fast track, αλλαγές χρήσης γης, ειδικά στα άρθρα 60 με 63.

Επειδή δεν προλαβαίνω, θα ήθελα να μιλήσω για το άρθρο 65, για την εξαίρεση από την αναδάσωση εκτάσεως στους κυρωμένους δασικούς χάρτες που δεν έχουν δασική μορφή. Μα, με νόμο της δικής μας κυβέρνησης, τον ν.4462, είχε προβλεφθεί η διαδικασία άρσης αναδάσωσης πριν από την κύρωση του χάρτη. Έχουν δε εκδοθεί εκατόν εννιά αποφάσεις άρσης αναδάσωσης σε περιοχές που δεν ήταν δασικές. Γιατί φέρνετε εσείς τώρα μια τέτοια διαδικασία;

Επίσης, στο άρθρο 68 πιστεύουμε ότι επιβραβεύετε την παρανομία. Όσοι έχουν παρανομήσει και προχώρησαν σε κατάσταση ΑΠΕ ή δίκτυο ηλεκτρισμού σε δασικές εκτάσεις χωρίς άδεια λαμβάνουν εκ των υστέρων τη σχετική έγκριση και ενώ έχει ήδη δημιουργηθεί μια τετελεσμένη κατάσταση. Τότε, όταν γίνεται αυτό με συγκεκριμένο άρθρο του νομοσχεδίου, δεν δημιουργείται ένα θέμα για τον απλό πολίτη, «γιατί να υπακούω στους νόμους; Κάτι θα γίνει στο τέλος και τέλος πάντων, θα τακτοποιηθώ».

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κυρία Καφαντάρη, έχετε πάει στα εννιά λεπτά.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ναι, κύριε Πρόεδρε.

Κλείνω με το άρθρο 69, το οποίο αφορά στην εθνική στρατηγική για το περπάτημα. Αυτό που θα πω είναι να μην ξεχαστεί αυτό, όπως έγινε με την εθνική στρατηγική για το ποδήλατο. Δύο χρόνια είναι αυτή ξεχασμένη. Και θα πω, επίσης και ότι πρέπει να συνδεθεί πάντα με τα τοπικά ΣΒΑΚ.

Κλείνω.

Είναι η Κυβέρνηση Μητσοτάκη κυβέρνηση για λίγους. Μιλάει για λιγότερο κράτος, αλλά θέλει το κράτος-λάφυρο να το χρησιμοποιεί σε όφελος ιδιωτικών και συγκεκριμένων συμφερόντων. Γι’ αυτόν τον λόγο η Κυβέρνηση αυτή πρέπει να φύγει γρήγορα και θα φύγει.

Κύριε Πρόεδρε, ευχαριστώ για τον χρόνο.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, αλλά να τηρούμε τον χρόνο, γιατί οι συνάδελφοί σας θα καθυστερήσουν.

Η κ. Χρηστίδου Ραλλία από τον ΣΥΡΙΖΑ έχει τον λόγο και αμέσως μετά ο κ. Ελεύθερος Αβραμάκης.

Ορίστε, κυρία Χρηστίδου, έχετε τον λόγο.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Χρόνια πολλά σε όσες και σε όσους γιορτάζουν σήμερα.

Κυρίες και κύριοι συνάδελφοι, συζητάμε σήμερα την ενσωμάτωση μίας ευρωπαϊκής οδηγίας αναφορικά με τους κοινούς κανόνες που θα πρέπει να διέπουν την αγορά ηλεκτρικής ενέργειας. Η συζήτησή μας γίνεται με καθυστέρηση -η αλήθεια είναι- καθώς η οδηγία έπρεπε να εφαρμόζεται από την 1-1-2021. Αν πράγματι είχε εφαρμοστεί από τότε, ίσως να είχε και κάποιο νόημα.

Σήμερα είναι ένα κείμενο εντελώς ξεπερασμένο από την πραγματικότητα, ανεπαρκές και ανίκανο στο να εμποδίσει –τι;- το πάρτι της αισχροκέρδειας, κυρίες και κύριοι συνάδελφοι, που συμβαίνει σε βάρος νοικοκυριών και επιχειρήσεων και σε όφελος –ποιων;- των καρτέλ των παρόχων.

Μπορούσε η Κυβέρνηση, παράλληλα με την εκτός χρόνου και τόπου οδηγία, να συμπεριλάβει στο προς συζήτηση νομοσχέδιο επιπλέον μέτρα προστασίας των καταναλωτών. Φυσικά, δεν το κάνει. Αντίθετα, συνεχίζει να επιτρέπει -σε συνεργασία με τα ακριβοπληρωμένα γαλάζια στελέχη της ΔΕΗ- το όργιο στην τιμολόγηση και στη χρέωση των καταναλωτών ενέργειας. Όχι μόνο, δηλαδή, δεν εμποδίζει τα υπερκέρδη των παρόχων, αλλά εξακολουθεί να μην τα φορολογεί παρά τις ψευδείς υποσχέσεις που έδωσε ο κ. Μητσοτάκης και τα στελέχη της Κυβέρνησης.

Τα επίσημα στοιχεία αποκαλύπτουν την αλήθεια παρά την κυβερνητική προπαγάνδα. Και ποια είναι αυτή;

Πρώτον, σύμφωνα πάντοτε με την ΕΛΣΤΑΤ και την EUROSTAT, ο πληθωρισμός στην Ελλάδα τον Σεπτέμβριο εκτοξεύτηκε στο 12%, το υψηλότερο επίπεδο από το 1993, σταθερά πιο πάνω από τον ευρωπαϊκό μέσο όρο που ήταν 10%.

Δεύτερον, σύμφωνα πάλι με την EUROSTAT, η Ελλάδα είναι πρώτη στην Ευρώπη στην τιμή ηλεκτρικής ενέργειας προ φόρων και επιδοτήσεων στο πρώτο εξάμηνο του 2022. Με απλά λόγια, ως πολίτες πληρώσαμε τα περισσότερα από όλους τους άλλους πολίτες στην Ευρωπαϊκή Ένωση στις εταιρείες ηλεκτρικής ενέργειας είτε απευθείας από την τσέπη μας είτε έμμεσα μέσω του κρατικού προϋπολογισμού.

Τρίτον, σύμφωνα με τα ίδια στοιχεία της EUROSTAT, ακόμα και αν συνυπολογιστούν οι φόροι και οι επιδοτήσεις, η τελική τιμή δηλαδή, η χώρα μας βρίσκεται στη δεύτερη θέση ενεργειακής ακρίβειας για τις επιχειρήσεις. Αυτή η δεύτερη θέση γίνεται βραχνάς που στραγγαλίζει την ελληνική οικονομία, κυρίες και κύριοι συνάδελφοι, στραγγαλίζει την παραγωγή, στραγγαλίζει τις μικρομεσαίες επιχειρήσεις.

Τέταρτον, σύμφωνα με τον Οργανισμό Ευρωπαϊκών Ρυθμιστικών Αρχών Ενέργειας, για τους πρώτους εννέα μήνες του 2022 η Ελλάδα με όρους αγοραστικής δύναμης έχει το τρίτο υψηλότερο κόστος ενέργειας στην Ευρωπαϊκή Ένωση και η Αθήνα είναι η ακριβότερη από τις είκοσι μία πρωτεύουσες στην Ευρωπαϊκή Ένωση στη λιανική τιμή ρεύματος.

Πέμπτον, τον Σεπτέμβριο η Ελλάδα βρέθηκε στην τρίτη θέση της Ευρωζώνης με ετήσια ενεργειακή ακρίβεια 53,3%, πολύ πάνω από το 40,8% που ήταν ο μέσος όρος της Ευρωζώνης.

Έκτον -είναι μεγάλη η λίστα-, σύμφωνα με τον Πρόεδρο της ΡΑΕ, η αύξηση στο ηλεκτρικό ρεύμα τον Σεπτέμβριο ήταν 57%, παρά τη δήθεν κατάργηση της ρήτρας αναπροσαρμογής.

Έβδομον, σύμφωνα με τη μελέτη της Ομοσπονδίας των Ευρωπαϊκών Συνδικάτων, οι Έλληνες χρειάζονται δύο κατώτατους μισθούς για να καλύψουν τις αυξήσεις στο ρεύμα, ενώ στις υπόλοιπες ευρωπαϊκές χώρες ο μέσος όρος είναι κάτω από ένας.

Όγδοον, άνω του 50% των ελληνικών νοικοκυριών έχουν οφειλές στους λογαριασμούς ενέργειας, δηλαδή, πάλι το υψηλότερο ποσοστό στην Ευρωπαϊκή Ένωση και σχεδόν το διπλάσιο από την αμέσως επόμενη χώρα.

Αυτή είναι η πραγματικότητα με τα επίσημα στοιχεία. Πώς φταίει, λοιπόν, ο πόλεμος στην Ουκρανία; Δεν μας εξηγείτε. Σίγουρα υπάρχουν ευθύνες, σίγουρα υπάρχει πόλεμος, βεβαίως, αλλά δεν μας εξηγείτε γιατί πλήττει περισσότερο τα ελληνικά νοικοκυριά και τις επιχειρήσεις από την υπόλοιπη Ευρώπη. Δεν μας εξηγείτε, γιατί δεν επανακρατικοποιείται, παραδείγματος χάριν, η ΔΕΗ, όπως έγινε με ανάλογες εταιρίες στις μητροπόλεις του καπιταλισμού, στο όνομα του οποίου ορκίζεται καθημερινά ο Υπουργός της Αναπτύξεως. Δεν μπορεί να μας εξηγήσει η Κυβέρνηση, γιατί η Ελλάδα δεν διεκδίκησε την αποσύνδεση της τιμής του ρεύματος από την τιμή του φυσικού αερίου, όπως έκαναν οι χώρες της Ιβηρικής.

Κυρίες και κύριοι συνάδελφοι, ο ΣΥΡΙΖΑ δεν αρνείται σε καμμία περίπτωση ότι βρεθήκαμε ενώπιον μεγάλων δυσκολιών, εξαιτίας της ρωσικής εισβολής. Όμως, η συντριπτική πλειοψηφία των ευρωπαϊκών κρατών έδρασε έγκαιρα και αποφασιστικά, για να περιορίσει, όσο το δυνατόν περισσότερο, τις συνέπειες. Οι ηγεσίες, προοδευτικές και συντηρητικές, δρομολόγησαν λύσεις, για να συγκρατήσουν τις τιμές. Εμείς, ως χώρα, όπως αποδεικνύουν τα στοιχεία που προανέφερα, αποτύχαμε παταγωδώς, όχι από ανικανότητα των δήθεν αρίστων, αλλά επειδή οι κυβερνώντες επέλεξαν με απόλυτα κυνικό τρόπο το ποιος θα βγει κερδισμένος από τον πόλεμο. Ποιοι, δηλαδή; Οι εγχώριοι ολιγάρχες.

Κοιτάξτε, εν μέσω μιας τέτοιας κρίσης φέρνετε το σημερινό, από άλλο σύμπαν, νομοσχέδιο, συνεχίζοντας την απουσία ελέγχου επί της αγοράς ενέργειας. Επιμένετε, δηλαδή, ακόμη και σήμερα να εκλαμβάνετε την «καταιγίδα» στις τσέπες των πολλών ως «θαυμάσιο καιρό» για τις τσέπες των ολίγων.

Για τον ΣΥΡΙΖΑ - Προοδευτική Συμμαχία, η ενέργεια αποτελεί κοινωνικό αγαθό, κρίσιμο για την επιβίωση νοικοκυριών και επιχειρήσεων, αλλά και για την πράσινη μετάβαση προς την κλιματική ουδετερότητα.

Σας καταθέσαμε προτάσεις: κρατικοποίηση της ΔΕΗ. Θέσπιση ανώτατου συντελεστή κέρδους 5% στην παραγωγή ενέργειας, που σε συνθήκες κρίσης μπορεί να γίνει και μικρότερος. Σας φέραμε και σχετική τροπολογία. Σας προτείναμε την αναδρομική φορολόγηση των υπερκερδών στο ρεύμα, στην προμήθεια φυσικού αερίου, αλλά και στη διύλιση πετρελαιοειδών από το 2021. Σας προτείναμε την απεξάρτηση της τιμής του ρεύματος από το φυσικό αέριο. Σας προτείναμε την επαναφορά του δημόσιου ελέγχου στα ενεργειακά δίκτυα, την προστασία των καταναλωτών από τις αποκοπές που πολλαπλασιάζονται. Σας είπαμε ότι χρειάζεται ενίσχυση του Ταμείου Επανασυνδέσεων, που είχε συστήσει για πρώτη φορά η κυβέρνηση του ΣΥΡΙΖΑ το 2017 και έτσι κατάφερε να στηρίξει εξίμισι χιλιάδες νοικοκυριά, ώστε να αποκτήσουν πάλι πρόσβαση στο αγαθό του ηλεκτρισμού.

Καμμία από τις προτάσεις μας δεν εισακούστηκε από την κυβερνητική αλαζονεία. Αντίθετα, όσα ανακοινώσατε, όταν εκ των υστέρων, βεβαίως, αναγκαστήκατε, ήταν στάχτη στα μάτια του ελληνικού λαού.

Mας είπε ο Πρωθυπουργός ότι δεν ξέρει τίποτα για υπερκέρδη. Μετά μας είπε ότι θα τα φορολογήσει όταν τα υπολογίσει. Τα υπολόγισε με τρόπο που ευνοούνται οι πάροχοι και μετά, αντί να τα φορολογήσει, τα πλήρωσε από τον κρατικό προϋπολογισμό, δηλαδή από τις τσέπες του ελληνικού λαού, με τα περίφημα voucher.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κλείνω, κύριε Πρόεδρε.

Λέει ο κ. Μητσοτάκης και εν όψει των εκλογών: «σταθερότητα, συνέπεια, συνέχεια». Σταθερότητα ως προς τι; Ως προς τους φουσκωμένους λογαριασμούς και τα υψηλά επιτόκια των ομολόγων, που ουσιαστικά μας έχουν θέσει εκτός αγορών; Συνέπεια και συνέχεια ως προς τι; Ως προς το με ποιον τρόπο θα αρπαχθούν οι πρώτες κατοικίες από offshore εταιρείες, που παρανόμως ιδρύουν Βουλευτές σας;

Ο κ. Πάτσης σε πρωινή τηλεοπτική εκπομπή ισχυρίστηκε ότι όλα όσα έκανε ήταν εν γνώσει του κόμματος από καιρό. Για τη σύμβαση του 1 εκατομμυρίου ευρώ υποστήριξε ότι και αυτό ήταν γνωστό εδώ και δέκα μήνες στη Νέα Δημοκρατία, μετά από ερώτηση που είχε καταθέσει στη Βουλή ο ΣΥΡΙΖΑ. Αναρωτήθηκε, μάλιστα, γιατί γίνεται τώρα αυτό θέμα;

Ο κ. Πιερρακάκης θα συνεχίσει να μην παραδέχεται τις ευθύνες του; Φαντάζεστε τι θα είχε συμβεί, εάν όλα αυτά τα έκανε κάποιος Βουλευτής του ΣΥΡΙΖΑ;

Και κλείνω, κύριε Πρόεδρε, με το εξής: Πλησιάζει η ώρα όπου ο ελληνικός λαός θα αποφασίσει την επόμενη διακυβέρνηση της χώρας. Η οικονομία και άλλα σκάνδαλα, οικονομικά, υποκλοπές, αστυνομική καταστολή, εργαλειοποίηση της Ελληνικής Αστυνομίας, αλλά και το τι συμβαίνει με τους λογαριασμούς ενέργειας, με τις αυξήσεις στα σουπερμάρκετ, όλα θα ληφθούν υπ’ όψιν από την κοινωνική πλειοψηφία και οι απαντήσεις στο σύνθημα «σταθερότητα, συνέπεια, συνέχεια» θα δοθούν στην κάλπη, δυστυχώς για εσάς και για όσους και όσα εκπροσωπείτε.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Ο κ. Λευτέρης Αβραμάκης θα πάρει τώρα τον λόγο. Αμέσως μετά, θα δώσω τον λόγο στον Υφυπουργό Παιδείας, τον κ. Συρίγο, για να υποστηρίξει την τροπολογία 1447/25-10-2022.

Κύριε Αβραμάκη, έχετε τον λόγο.

**ΕΛΕΥΘΕΡΙΟΣ ΑΒΡΑΜΑΚΗΣ:** Ευχαριστώ, κύριε Πρόεδρε.

Θα ξεκινήσω, βέβαια, από το θέμα των ημερών, που είναι η αποπομπή του Βουλευτή Γρεβενών της Νέας Δημοκρατίας από την Κοινοβουλευτική της Ομάδα. Φυσικά, αναφέρομαι στο σκάνδαλο Πάτση, στο οποίο και με το οποίο αποδεικνύεται ότι τα κόκκινα δάνεια της μεσαίας τάξης και των εργαζομένων πηγαίνουν στους Πάτσηδες της Νέας Δημοκρατίας για πλειστηριασμούς.

Ο κ. Πάτσης συμβολίζει τη λεηλασία του δημόσιου πλούτου από τις γαλάζιες ακρίδες. Με καθυστέρηση δύο ετών και μετά από μια τριήμερη σιωπή, ο Πρωθυπουργός «έσπευσε» να διαγράψει τον κ. Πάτση, αφού πρώτα, όπως προκύπτει από τις αποκαλύψεις του ίδιου του κ. Πάτση σήμερα στις τηλεοπτικές του εμφανίσεις, υπήρξε μια συνεννόηση με το Μέγαρο Μαξίμου και τον Κυβερνητικό Εκπρόσωπο κ. Οικονόμου για το δελτίο Τύπου που έπρεπε να βγει.

Ο κ. Μητσοτάκης γνώριζε ότι ο κ. Πάτσης είχε εισπρακτικές εταιρείες και πλούτιζε από κόκκινα δάνεια από το Φεβρουάριου του 2020, όταν και το σκάνδαλο αποκαλύφθηκε σύμφωνα με δημοσιεύματα των εφημερίδων «ΔΗΜΟΚΡΑΤΙΑ» και το «DOCUMENTO». Άλλωστε, και ο ίδιος ο κ. Πάτσης σήμερα το επιβεβαίωσε, λέγοντας πως γνώριζαν η Κυβέρνηση και ο Πρωθυπουργός.

Ο κ. Μητσοτάκης γνώριζε, επίσης, ότι υπήρξαν απευθείας αναθέσεις στα ΕΛΤΑ της τάξεως του 1 εκατομμυρίου ευρώ και πλέον από τον Ιούνιο 2021, όταν και κατέθεσε σχετική επίκαιρη ερώτηση στον κ. Πιερρακάκη ο αρμόδιος τομεάρχης του ΣΥΡΙΖΑ - Προοδευτική Συμμαχία κ. Κάτσης, χωρίς να λάβει φυσικά ποτέ απάντηση.

Δύο χρόνια τώρα, λοιπόν, γνώριζε. Γνώριζε ότι επικρατούσε το πλιάτσικο και δεν έκανε τίποτα. Πολύ απλά δεν έκανε τίποτα, γιατί το πλιάτσικο είναι σημείο αναφοράς, είναι η κανονικότητα της Κυβέρνησης Μητσοτάκη.

Σύμφωνα με τον νόμο, απαγορεύεται στους Βουλευτές η συμμετοχή είτε στη διοίκηση είτε στο κεφάλαιο εταιρειών που έχουν πραγματική ή καταστατική υπόσταση στην αλλοδαπή, είτε αυτοπροσώπως είτε μέσω παρένθετων προσώπων. Σύμφωνα με τον ίδιο νόμο, η συμμετοχή σε εταιρεία που έχει έδρα την αλλοδαπή τιμωρείται με φυλάκιση τουλάχιστον δύο ετών και με χρηματική ποινή από 10.000 ευρώ έως 500.000 ευρώ.

Ο κ. Πάτσης τυγχάνει ιδιοκτήτης κατά ποσοστό 100% τριών αλλοδαπών εταιρειών, οι οποίες έχουν έδρα την Κύπρο. Η συμμετοχή του κ. Πάτση στο κεφάλαιο των αλλοδαπών εταιρειών προκύπτει και αποδεικνύεται και από τη δήλωση πόθεν έσχες, που ο ίδιος είχε υποβάλει για τη χρήση του έτους 2020, η οποία είχε αναρτηθεί στον επίσημο ιστότοπο της Βουλής.

Από τον Μάιο του 2020 ο δημοσιογράφος Θανάσης Κουκάκης είχε καταγγείλει το σκάνδαλο Πάτση και την εσφαλμένη αποτύπωση των περιουσιακών του στοιχείων στο πόθεν έσχες και η Κυβέρνηση, αντί να ελέγξει τον Βουλευτή της, επιδόθηκε στην παρακολούθηση του δημοσιογράφου που τον κατήγγειλε επίσημα για λόγους εθνικής ασφάλειας, όπως μας λέει.

Πέρα, όμως, από τις πολιτικές και ηθικές προεκτάσεις του σκανδάλου εγείρεται και ένα μείζον θεσμικό θέμα, που αφορά στο ασυμβίβαστο της βουλευτικής ιδιότητας και πρέπει η Κυβέρνηση να απαντήσει σε αυτό. Σε τέτοια παράνομη δραστηριότητα και τέτοια παραπτώματα προβλέπεται και έκπτωση από το βουλευτικό αξίωμα. Επίσης, τίθεται θέμα και για τη λειτουργία της Επιτροπής Πόθεν Έσχες όσον αφορά στη σωστή αποτύπωση και αν κινήθηκε η όλη διαδικασία στο πλαίσιο να διερευνηθεί το πόθεν έσχες και η συμμετοχή του κ. Πάτση σε εξωχώριες εταιρείες.

Κλείνω λέγοντας ότι η υποκρισία αυτής της Κυβέρνησης φαίνεται περίτρανα από το γεγονός ότι ο γιος του κ. Πάτση μέχρι πρόσφατα -προχθές κατέβηκε από την επίσημη ιστοσελίδα της Νέας Δημοκρατίας- ήταν ο επίσημος συντονιστής της θεματικής ενότητας της Νέας Δημοκρατίας για τα μη εξυπηρετούμενα επιχειρηματικά δάνεια, την ίδια ώρα που ο πατέρας φέρεται να έκανε δουλειές και μπίζνες με εισπρακτικές εταιρείες και κόκκινα δάνεια.

Όσον αφορά στο νομοσχέδιο, η Κυβέρνηση της Νέας Δημοκρατίας κατ’ αρχάς πρέπει να λογοδοτήσει για το γεγονός ότι άργησε σχεδόν δύο χρόνια να ανταποκριθεί στην υποχρέωση ενσωμάτωσης της συγκεκριμένης οδηγίας θέσπισης κανόνων για τη λειτουργία της αγοράς ενέργειας. Όφειλε να έχει δρομολογήσει την ενσωμάτωση αυτής της οδηγίας μέχρι το τέλος 2020 και επέλεξε για λόγους που πρέπει να εξηγήσει να μην το κάνει μέχρι σήμερα.

Με καθυστέρηση δύο ετών και αφού οι καταναλωτές έχουν πληρώσει απίστευτα ποσά είτε άμεσα μέσω των λογαριασμών είτε έμμεσα μέσω των τεράστιων επιχορηγήσεων από τα δημόσια ταμεία και ενώ οι εταιρείες που δραστηριοποιούνται στην αγορά έχουν εισπράξει απίστευτα ποσά, φέρνετε την οδηγία για την ενσωμάτωση κανόνων διαφάνειας και προστασίας των καταναλωτών.

Στο μεσοδιάστημα, βέβαια, το ελληνικό δημόσιο πρακτικά έχασε και την ικανότητα που του έδινε η δημόσια ΔΕΗ να παρεμβαίνει στην αγορά και να ρυθμίζει μέσω αυτής τη λειτουργία της αγοράς, ώστε το ηλεκτρικό ρεύμα να αποτελεί κοινωνικό αγαθό και να μη μετατρέπεται σε προϊόν ακραίας κερδοσκοπίας, ακόμα και αισχροκέρδειας, που την πληρώνει στο σύνολό της η ελληνική κοινωνία και η εθνική μας οικονομία.

Η Κυβέρνηση επίσης είναι έκθετη στον ελληνικό λαό σε ό,τι αφορά στην υπεσχημένη φορολόγηση των υπερκερδών όλων των εμπλεκόμενων εταιρικών σχημάτων. Μέχρι σήμερα, όπως ομολόγησε ο Υπουργός Περιβάλλοντος στην επιτροπή, δεν έχει εισπραχθεί ούτε 1 ευρώ. Αντίθετα, έχει δοθεί άπλετος χρόνος σε όλους τους εμπλεκόμενους να αποκρύψουν λογιστικά το πραγματικό ύψος των κερδών τους, ώστε να φορολογηθούν για πολύ μικρότερα υπερκέρδη από αυτά που εισέπραξαν. Η δε πολιτική της επιδότησης της τελικής τιμής λιανικής του ηλεκτρικού ρεύματος μετά από την κατάργηση της απαράδεκτης ρήτρας αναπροσαρμογής αποτελεί μια απίστευτη ιστορία παραπλάνησης της κοινής γνώμης που καλείται τελικά να πληρώσει ακόμα ακριβότερα την ηλεκτροδότηση πληρώνοντας πρακτικά τα ασφάλιστρα κινδύνου αυτών των εταιρειών.

Η Κυβέρνηση των «αρίστων» έχει καταφέρει μέσα από ένα πολύπλοκο σύστημα να αποζημιώνει τις εταιρείες με απίστευτες τιμές, εφαρμόζοντας τελικά εναρμονισμένες πολιτικές και πρακτικές καρτέλ. Η μόνη διαφορά είναι ότι δεν πληρώνεται στο σύνολο το αντίτιμο που χρεώνονται οι καταναλωτές, αλλά συμμετέχει γενναιόδωρα το κράτος και τα δημόσια ταμεία, που πέραν των άλλων εξασφαλίζουν και ρευστότητα στους εμπλεκόμενους, γιατί είναι βέβαιο ότι με αυτές τις τιμές κανείς δεν θα μπορούσε να πληρώσει το ηλεκτρικό ρεύμα.

Αλήθεια, ο νεοφιλελευθερισμός σας και η πολιτική ιδιωτικοποιήσεων των πάντων, πέραν του επενδυτικού ρίσκου, αυτό προτάσσει; Όταν επιχειρηματολογείτε υπέρ της αγοράς και κατά του κράτους γιατί δεν λέτε καθαρά στον ελληνικό λαό ότι ξεπουλάτε κρίσιμες υπηρεσίες και υποδομές, αλλά διατηρείτε εξολοκλήρου την υποχρέωση να πληρώνει ο ελληνικός λαός το επιχειρηματικό ρίσκο;

Η Κυβέρνηση είναι υπόλογη σε μια σειρά πραγμάτων. Και εδώ έχω να απαντήσω στον κ. Σκρέκα, ο οποίος απουσιάζει αυτή τη στιγμή, όσον αφορά στους λογαριασμούς ρεύματος το εξής: Να έρθετε, κύριε Σκρέκα, στις Σέρρες. Επαγγελματίες της εστίασης προχθές διαμαρτύρονταν και μου έλεγαν -χαρακτηριστικές περιπτώσεις, έχω στη διάθεσή μου τα ονόματά τους και τις επιχειρήσεις- ότι η μία επιχείρηση είχε λογαριασμό ρεύματος τον Σεπτέμβρη 3.400 ευρώ και τους ήρθε τον Οκτώβριο 24.000 ευρώ, άλλη επιχείρηση είχε 1.200 ευρώ και ήρθε 3.400 ευρώ, ακόμα και λογιστικό γραφείο, που είχε λογαριασμούς 600 ευρώ και 800 ευρώ βρέθηκε να πληρώνει 1.600 ευρώ τον Οκτώβρη, παρά την κατάργηση της ρήτρας αναπροσαρμογής και της ενσωμάτωσης της τιμής στους λογαριασμούς ρεύματος.

Το «πάρτι» στην ενέργεια ξεκίνησε πριν από τον πόλεμο και συνεχίζεται ακόμη και σήμερα, με τους εμπλεκόμενους να καθορίζουν τιμές ακόμα και διπλάσιες από τις αντίστοιχες των κρατών με τις οποίες είναι διασυνδεδεμένη η Ελλάδα, όπως η Ιταλία και η Βουλγαρία. Το γεγονός, μάλιστα, ότι η Κυβέρνηση φέρνει με μεγάλη καθυστέρηση μια οδηγία που συντάχθηκε πριν από την ενεργειακή κρίση, δείχνει ότι δεν καταβάλλει ούτε μια προσπάθεια να προσαρμόσει τη νομοθεσία στα νέα δεδομένα.

Για μας στον ΣΥΡΙΖΑ η ενέργεια, όπως και το νερό, αποτελούν κοινωνικά αγαθά και γι’ αυτό οφείλει το κράτος να έχει συγκεκριμένους κανόνες που θα ρυθμίζουν και θα ελέγχουν την αγορά. Ταυτόχρονα είναι υποχρέωση του κράτους να εξασφαλίζει την πρόσβαση σε αυτά τα αγαθά για όλους, εφαρμόζοντας πολιτικές που θα συγκρατούν σε εύλογα επίπεδα την τιμολόγησή τους.

Κλείνοντας θα ήθελα να αναφερθώ στο κομμάτι των αιολικών πάρκων και των φωτοβολταϊκών πάρκων. Μπορούμε να πούμε ότι όσα επιχειρήματα και να προβάλει η Κυβέρνηση, πέρα από την αισχροκέρδεια στην αγορά ενέργειας, που υφίσταται από τις πρώτες ημέρες της διακυβέρνησης της Νέας Δημοκρατίας, έχουμε το πρόβλημα εγκατάστασης πάρκων σε περιοχές όπως οι Σέρρες. Αναφέρομαι στο Μενοίκιο όρος, όπου γίνεται ένα φαραωνικό, πραγματικά, φωτοβολταϊκό πάρκο.

**ΠΡΟΕΔΡΕΥΩΝ (Χαράλαμπος Αθανασίου):** Ωραία, ευχαριστώ πολύ.

**ΕΛΕΥΘΕΡΙΟΣ ΑΒΡΑΜΑΚΗΣ:** Μισό λεπτό, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ναι, αλλά φτάσατε στα εννέα λεπτά. Μιλούσατε πέντε λεπτά εκτός θέματος.

**ΕΛΕΥΘΕΡΙΟΣ ΑΒΡΑΜΑΚΗΣ:** Ο κ. Σκρέκας -που ήρθε τώρα- πρέπει να απαντήσει γιατί εξαίρεσε το Μενοίκιο όρος από τα «απάτητα βουνά», με είκοσι πέντε τετραγωνικά χιλιόμετρα έκταση και ενέταξε το όρος Χατζή, το οποίο είναι στην εκλογική του περιφέρεια, με δεκαέξι χιλιάδες τετρακόσια είκοσι τετραγωνικά χιλιόμετρα και μάλιστα, το έβαλε στη λίστα των επτά πρώτων βουνών άνω των πενήντα τετραγωνικών χιλιομέτρων. Να εξηγήσει σε εμάς και στους πολίτες των Σερρών οι οποίοι αντιδρούν και εννοείται σε όλους τους φορείς, περιφέρεια και δήμους, που έχουν αρνητική γνωμοδότηση για το συγκεκριμένο έργο.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, αλλά να τηρείται ο χρόνος.

**ΕΛΕΥΘΕΡΙΟΣ ΑΒΡΑΜΑΚΗΣ:** Ήταν ερώτηση προς τον κύριο Υπουργό.

**ΠΡΟΕΔΡΕΥΩΝ (Χαράλαμπος Αθανασίου):** Ναι, αλλά ο μισός χρόνος ήταν εκτός θέματος ημερήσιας διάταξης.

**ΕΛΕΥΘΕΡΙΟΣ ΑΒΡΑΜΑΚΗΣ:** Είναι μέσα στο θέμα.

**ΠΡΟΕΔΡΕΥΩΝ (Χαράλαμπος Αθανασίου):** Εντάξει, αλλά μέχρι ενός σημείου.

Τον λόγο έχει ο Υφυπουργός Παιδείας και Θρησκευμάτων, ο κ. Συρίγος για υποστήριξη τροπολογίας.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Πρόκειται για την υποστήριξη της τροπολογίας με γενικό αριθμό 1447 και ειδικό 126. Πρόκειται για πέντε άρθρα.

Στο πρώτο άρθρο παρέχεται η δυνατότητα απόσπασης έως τρία χρόνια στα μέλη ΔΕΠ πλήρους απασχόλησης στα πανεπιστήμια, να μπορούν να πάνε ως εμπειρογνώμονες σε διεθνείς οργανισμούς με δυνατότητα να λαμβάνουν πλήρεις αποδοχές κατά το χρονικό διάστημα της απόσπασής τους στον διεθνή οργανισμό υπό την προϋπόθεση, βεβαίως, ότι δεν λαμβάνουν άλλη αμοιβή από αυτόν. Εδώ υπήρχε ένα νομοθετικό κενό. Εμείς θέλουμε να πηγαίνουν τέτοιοι επιστήμονες στο εξωτερικό να απασχολούνται ως εμπειρογνώμονες. Αν δεν είχαν τη δυνατότητα να αμειφθούν και από την Ελλάδα και ήταν χωρίς αμοιβή στο εξωτερικό, στον οργανισμό, δεν θα πήγαινε κανένας.

Το δεύτερο άρθρο αφορά στην εύρυθμη λειτουργία του ΕΑΠ, του Ελληνικού Ανοικτού Πανεπιστημίου. Προβλέπει ότι καθίστανται επιλέξιμα ως μέλη της Διοικούσας Επιτροπής και τα μέλη ΔΕΠ που υπηρετούν σε αυτό, καθώς και στις θέσεις των Προέδρων και των κοσμητόρων. Ουσιαστικά πορευόμαστε προς τη διοικητική αυτοτέλεια του ιδρύματος. Απαραίτητο στοιχείο για τη διοικητική αυτοτέλεια είναι να συμμετέχουν τα ίδια τα μέλη ΔΕΠ. Στο επόμενο χρονικό διάστημα θα προχωρήσουμε προς αυτή την κατεύθυνση.

Το τρίτο θέμα καλύπτει ένα πρόβλημα που έχει προκύψει με την καθαριότητα των χώρων στο Πανεπιστήμιο Πατρών και στο Ελληνικό Μεσογειακό Πανεπιστήμιο. Δίνεται παράταση για την καθαριότητα των χώρων, των σχετικών αναγκών, ενόσω εκκρεμούν οι διαγωνιστικές διαδικασίες για την ανάθεση της παροχής των σχετικών υπηρεσιών. Στην προκειμένη περίπτωση έχει υπάρξει δικαστική προσφυγή και κινδυνεύουν οι χώροι αυτοί να μείνουν χωρίς καθαριότητα και προβλέπεται παράταση έως 31 Μαρτίου.

Με το τέταρτο άρθρο απλουστεύεται και εξορθολογίζεται η διαδικασία έγκρισης των κτηριολογικών προγραμμάτων των ΑΕΙ, δηλαδή προβλέπεται ότι η έγκριση του κτηριολογικού προγράμματος των ιδρυμάτων προηγείται της εκπόνησης του πρώτου απαιτούμενου σταδίου μελέτης για το έργο, σύμφωνα με τις ισχύουσες διατάξεις για τις μελέτες και καταργείται η προϋπόθεση της προηγούμενης εξασφάλισης των αντίστοιχων πιστώσεων για τη μελέτη του έργου. Εδώ ήταν μια αντίφαση με την παρούσα διάταξη για τις μελέτες, η οποία αποκαθίσταται.

Με το πέμπτο και τελευταίο άρθρο επικαιροποιούνται οι μέθοδοι και τα μέσα επιμόρφωσης των εκπαιδευτικών και των μελών ειδικού εκπαιδευτικού προσωπικού και του ειδικού βοηθητικού προσωπικού για την κάλυψη των εκπαιδευτικών αναγκών στην πρωτοβάθμια και στη δευτεροβάθμια εκπαίδευση.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Μήπως υπάρχει ερώτηση για κάποια διευκρίνιση;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Εγώ θα ήθελα τον λόγο, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, ο κ. Σκουρλέτης θέλει να υποβάλει ερώτηση. Περιμένετε λίγο για να δώσετε διευκρινίσεις σε απορίες που υπάρχουν επί της διατάξεως.

Κύριε Σκουρλέτη, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Υπουργέ, άκουσα για την περίπτωση του Πανεπιστημίου Πατρών σε σχέση με την καθαριότητα και είπατε για κάποιες παρατάσεις για ανθρώπους που ήδη απασχολούνται -δεν γνωρίζω αν αυτές οι παρατάσεις είναι τρίτες, τέταρτες και πόσο διάστημα έχουν υπάρξει- έτσι ώστε να ολοκληρωθούν οι διαδικασίες της ανάθεσης. Ρωτάω εάν σκοπεύετε να ακολουθήσετε το μοντέλο των απευθείας αναθέσεων και μάλιστα σε εργολαβικές εταιρείες κατά τα πρότυπα που βγήκαν στη δημοσιότητα μέσω του ΕΝΕΔΙΒΙΜ, εταιρείες οι οποίες δημιουργήθηκαν στις 2 η ώρα το μεσημέρι και πήραν τις δουλειές στις 7 η ώρα το απόγευμα -αναφέρομαι σε αυτές που είχαν αναλάβει τη σίτιση των εστιών του Καποδιστριακού- ή αν σκέφτεστε τελικά να ακολουθήσετε ένα μοντέλο το οποίο να μην παραπέμπει σε εργολαβικά απασχολούμενους σε αυτούς τους τομείς, αλλά να πάμε σε ένα μόνιμο προσωπικό μέσα από διαδικασίες ΑΣΕΠ, προφανώς, όμως, λαμβάνοντας υπ’ όψιν την προηγούμενη εμπειρία και μοριοδοτώντας κάποιους ανθρώπους που ήδη δουλεύουν εδώ και κάποια χρόνια σε αυτές τις δουλειές.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, μισό λεπτό να απαντήσετε συνολικά, αφού ακούσουμε τι απορία έχει και ο κ. Γκόκας, αμέσως μετά θα πάρετε τον λόγο.

Ορίστε, κύριε Γκόκα, έχετε τον λόγο.

**ΧΡΗΣΤΟΣ ΓΚΟΚΑΣ:** Ευχαριστώ πολύ, κύριε Πρόεδρε.

Εγώ ήθελα για το άρθρο 1 να ζητήσω διευκρινίσεις, όσον αφορά στην αποσαφήνιση της έννοιας «διεθνής οργανισμός», αν περιλαμβάνονται και κάποιες άλλες περιπτώσεις, παραδείγματος χάριν ΜΚΟ ή η Διεθνής Αμνηστία και ούτω καθεξής, και όσον αφορά στις αποδοχές των μελών που αποσπώνται αν θα περιλαμβάνονται και πρόσθετες αμοιβές ή πρόβλεψη δυνατότητας επιλογής αποδοχών κατά τη διάρκεια της απόσπασης από το ελληνικό πανεπιστήμιο, το ανώτατο εκπαιδευτικό ίδρυμα ή από τον οργανισμό στον οποίο αποσπώνται.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, ορίστε, έχετε τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Ως προς το πρώτο ζήτημα σχετικά με τις ανάγκες για καθαριότητα και του Πανεπιστημίου Πατρών και του ΕΛΜΕΠΑ, πρόκειται για διαγωνιστικές διαδικασίες οι οποίες ήδη «τρέχουν» και για τις οποίες έχουν υπάρξει προσφυγές, δεν υπάρχει καμμία απευθείας ανάθεση. Οι διαγωνιστικές διαδικασίες βρίσκονται ήδη σε εξέλιξη και έχει υπάρξει προσφυγή στη δικαιοσύνη. Μέχρι να αποφανθεί η δικαιοσύνη επί του θέματος εκ των πραγμάτων υποχρεούμεθα να δώσουμε παράταση. Μέχρι 31 Μαρτίου είναι ο χρόνος τον οποίο δίνουμε. Θα δούμε αν χρειαστεί να δοθούν άλλες παρατάσεις σε περίπτωση που η δικαιοσύνη δεν έχει ολοκληρώσει τη διαδικασία. Πρόκειται, όμως, για διαγωνιστικές διαδικασίες.

Ως προς το πρώτο θέμα που θίξατε κύριε συνάδελφε, για το πρώτο άρθρο, μιλάμε για διεθνείς οργανισμούς. Οι διεθνείς οργανισμοί προσδιορίζονται συγκεκριμένα και στο διεθνές δίκαιο και στο εσωτερικό δίκαιο. Είναι οργανισμοί που δημιουργούνται από κράτη. Δεν πρόκειται για μη κυβερνητικές οργανώσεις. Στην προκειμένη περίπτωση τίθεται θέμα αν παίρνουν τις πλήρεις αποδοχές τους ως μέλη ΔΕΠ στην περίπτωση που δεν υπάρχει άλλη αμοιβή από αυτόν τον οργανισμό. Δεν προβλέπεται κάποια ιδιαίτερη διάταξη, κάποια ιδιαίτερη αμοιβή στα μέλη ΔΕΠ ούτως η άλλως, δηλαδή δεν έχουν κάτι άλλο ιδιαίτερο να πάρουν.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

**ΧΡΗΣΤΟΣ ΓΚΟΚΑΣ:** Κύριε Υπουργέ, δηλαδή τίθεται θέμα επιλογής, θα παίρνουν ή τη μία αμοιβή ή την άλλη;

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Δεν υπάρχει θέμα επιλογής. Δεν παίρνουν αμοιβή καθόλου από τον διεθνή οργανισμό. Υπάρχουν διεθνείς οργανισμοί, κυρίως ευρωπαϊκοί, οι οποίοι δεν αμείβουν τους εμπειρογνώμονες. Μιλάμε για εμπειρογνώμονες. Σε αυτή την περίπτωση θα πρέπει κάπως να αμειφθούν. Στην προκειμένη περίπτωση το κρίσιμο είναι ότι δεν παίρνουν τίποτα από τον διεθνή οργανισμό, οπότε καλύπτουμε εμείς το κενό. Αλλιώς δεν θα πήγαινε κανένας Έλληνας ακαδημαϊκός σε διεθνείς οργανισμούς.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ.

Ο επόμενος ομιλητής είναι ο κ. Μπουτσικάκης από τη Νέα Δημοκρατία και αμέσως μετά θα δώσω τον λόγο στον κ. Μπουκώρο, που θα μιλήσει ως Κοινοβουλευτικός Εκπρόσωπος εκ μέρους της Νέας Δημοκρατίας.

**ΧΡΙΣΤΟΦΟΡΟΣ - ΕΜΜΑΝΟΥΗΛ ΜΠΟΥΤΣΙΚΑΚΗΣ:** Κυρίες και κύριοι συνάδελφοι, η ενεργειακή κρίση μας έφερε αντιμέτωπους με πολλές δυσκολίες και με σοβαρές καταστάσεις τις οποίες κληθήκαμε να αντιμετωπίσουμε και να απαντήσουμε. Η Αντιπολίτευση όπως πάντα και για μία ακόμα φορά προσπάθησε να εκμεταλλευτεί πολιτικά όλη αυτή τη δυσκολία, και τον τελευταίο χρόνο τόσο η ενεργειακή κρίση όσο και οι βαθμοί δυσκολίας οι οποίοι ανεβαίνουν και δυσκολεύουν ακόμη περισσότερο, είναι αυτοί οι οποίοι καθορίζουν τις πολιτικές εξελίξεις. Και όχι μόνο η ενεργειακή κρίση και οι αποφάσεις τις οποίες έχουμε πάρει γι’ αυτή δικαιώνουν την Κυβέρνηση αλλά και τις αποφάσεις και του ίδιου του Υπουργού και του Υπουργείου και του Πρωθυπουργού για το θέμα αυτό και αυτό φαίνεται και στις αποφάσεις τις οποίες παίρνει και η Ευρωπαϊκή Ένωση στο σύνολό της, οι οποίες ακολουθούν τις δικές μας πολιτικές.

Ένα πάρα πολύ σημαντικό θέμα για το οποίο πήραμε απόφαση στην αρχή της διακυβέρνησης της χώρας, το 2019, ήταν η μεγαλύτερη συμμετοχή όσο το δυνατόν περισσότερο γίνεται των ΑΠΕ στο ενεργειακό μείγμα της χώρας. Με σχέδιο, προγραμματισμό καταφέραμε τον εκσυγχρονισμό του πλαισίου αδειοδότησής τους, με συνέπεια στην αύξηση της παραγωγής και αποθήκευσης της ηλεκτρικής ενέργειας.

Σε ευρωπαϊκό και παγκόσμιο επίπεδο οι τιμές του ρεύματος έχουν εκτιναχθεί. Το γεγονός αυτό απειλεί και την ελληνική οικονομία αλλά και την ελληνική κοινωνία. Οι λύσεις, λοιπόν, στο πρόβλημα αυτό είναι σαφώς η εξοικονόμηση, η αντικατάσταση των ορυκτών καυσίμων και η μετάβαση στις ανανεώσιμες πηγές ενέργειας. Με γοργό βηματισμό καταφέρνουμε να απεξαρτηθούμε από τη μεταβολή των διεθνών τιμών και να εκμεταλλευτούμε το ηλιακό και αιολικό δυναμικό που άφθονα διαθέτει η χώρα μας. Έτσι θα καταφέρουμε να γίνουμε πραγματικά βιώσιμοι. Είναι τρανή απόδειξη της πολιτικής μας ότι προσφάτως και για πρώτη φορά στην ιστορία της χώρας η ζήτηση καλύφθηκε κατά 100% από τις ΑΠΕ. Αποδείξαμε τα προηγούμενα τρία χρόνια ότι ο πολίτης βρίσκεται στο επίκεντρο της πολιτικής μας. Το σημερινό νομοσχέδιο έρχεται να αντιμετωπίσει ζητήματα που έχουν σχέση με τους καταναλωτές και με την ενδυνάμωσή τους.

Αξιοποιούμε, λοιπόν, νέες τεχνολογίες από καινοτόμες επιχειρήσεις παροχής ενεργειακών υπηρεσιών. Παρέχεται η δυνατότητα σε όλους τους καταναλωτές να συμμετέχουν πλήρως στην ενεργειακή μετάβαση, να διαχειρίζονται την κατανάλωσή τους για την επίτευξη αποδοτικών λύσεων, να εξοικονομούν χρήματα και να συμβάλλουν στη συνολική μείωση της κατανάλωσης του ρεύματος. Θέτουμε τις βάσεις για τον συνολικό ενεργειακό εκσυγχρονισμό της χώρας, για να είναι η ενέργεια προσιτή σε όλες και όλους τους συμπολίτες μας, στα νοικοκυριά και τις επιχειρήσεις, για να εξασφαλίζονται οι καλύτερες παροχές στο χαμηλότερο δυνατό κόστος. Για να το πετύχουμε αυτό, όμως, απαιτείται προσαρμογή των κανόνων εμπορίας της ηλεκτρικής ενέργειας που ισχύουν σήμερα.

Από τη Βιομηχανική Επανάσταση του 19ου αιώνα ως την τεχνολογική επανάσταση του σήμερα αλλά και την μετάβαση στην ψηφιακή εποχή του αύριο η καλή λειτουργία της αγοράς ενέργειας αποτελεί προϋπόθεση για την ανάπτυξη της οικονομίας και την ευημερία της κοινωνίας. Βελτιώνοντας την απόδοση σε ολόκληρη την ενεργειακή αλυσίδα από την παραγωγή, τη μεταφορά, τη διανομή μέχρι και την τελική χρήση της ενέργειας κάνουμε πράξη την εξοικονόμηση. Εξοικονόμηση σε όλα τα επίπεδα που στο παρελθόν δεν θα μπορούσε κάποιος να διανοηθεί, με όλα τα οφέλη που αυτό συνεπάγεται για την οικονομία, την προστασία του περιβάλλοντος, τη μείωση του κόστους για τις επιχειρήσεις και τα νοικοκυριά και εν τέλει τη συνολική αναβάθμιση της ποιότητας ζωής των πολιτών. Η Κυβέρνηση της Νέας Δημοκρατίας είναι παρούσα στις εξελίξεις. Έτσι συμμετέχουμε ενεργά σε αυτές, πάντα με γνώμονα το συμφέρον του ίδιου του πολίτη.

Στις νέες προκλήσεις της ενεργειακής κρίσης η Κυβέρνηση με πρωτοπόρες ιδέες μπαίνει μπροστά. Θα έλεγα, κατά κάποιον τρόπο, τραβάμε το κάρο της Ευρώπης στις αποφάσεις, όπως με την πρόσφατη απόφαση, όπως αναφέρθηκα και πριν, του Ευρωπαϊκού Συμβουλίου για το πλαφόν στις τιμές του φυσικού αερίου. Για να φτάσουμε στο σημείο αυτό υπήρξε μακρά προσπάθεια και επιμονή, με πρωτοβουλίες της χώρας αλλά και του ίδιου του Πρωθυπουργού.

Η ενεργειακή κρίση έφερε δομικές αλλαγές. Η αυξημένη συμμετοχή των ΑΠΕ στο ενεργειακό μείγμα, εκτός από τα προφανή περιβαλλοντικά οφέλη, αποτελεί και σημαντικό οικονομικό όφελος για τους καταναλωτές. Σε αυτή την κατεύθυνση, βέβαια, οδηγεί και το παρόν νομοσχέδιο. Μια καλά λειτουργούσα αγορά ηλεκτρικής ενέργειας είναι καθοριστικός παράγοντας για τη μεγαλύτερη αξιοποίηση των ΑΠΕ. Αυτή είναι η ενεργειακή πολιτική της Νέας Δημοκρατίας, πολιτική με πρόοδο την ανάπτυξη προς όφελος όλων των πολιτών.

Για τους λόγους αυτούς, κυρίες και κύριοι, σας καλώ να υπερψηφίσετε. Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε συνάδελφε, και για την τήρηση του χρόνου.

Ο Κοινοβουλευτικός Εκπρόσωπος της Νέας Δημοκρατίας κ. Χρήστος Μπουκώρος έχει τον λόγο.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, ευχαριστώ. Θα κάνω χρήση του υπόλοιπου χρόνου, μιας κι είχα τοποθετηθεί και προηγουμένως.

Αναμφίβολα, κυρίες και κύριοι συνάδελφοι, οι ρυθμίσεις που φέρνει το Υπουργείο Περιβάλλοντος, πέρα από την ενσωμάτωση ευρωπαϊκής νομοθεσίας, στοχεύουν και στην ενδυνάμωση μηχανισμών για την αντιμετώπιση της ενεργειακής κρίσης. Αν πάρουμε τα πράγματα ένα-ένα με τη σειρά, θα δούμε ότι η Κυβέρνηση ουδέποτε αποποιήθηκε των ευθυνών της για δράση, για λήψη μέτρων, δηλαδή, για την αντιμετώπιση αυτής της ενεργειακής κρίσης που πλήττει ολόκληρο τον κόσμο, ολόκληρη την Ευρώπη και πλήττει ίσως και σε μεγαλύτερο βαθμό τη χώρα μας, μια χώρα η οποία βγήκε από μια υπερδεκαετή κρίση.

Ωστόσο, την ίδια ώρα είναι μια Κυβέρνηση η οποία συνεχώς λαμβάνει μέτρα θωράκισης των νοικοκυριών και των επιχειρήσεων. Μας εξήγησε ο κ. Σκρέκας, ο κύριος Υπουργός, προηγουμένως -και οι αριθμοί έχουν τη σημασία τους- ότι έχουν φορολογηθεί οι παραγωγοί ενέργειας στη χώρα μας και έχει αποκομίσει το ελληνικό δημόσιο, κυρίες και κύριοι συνάδελφοι, 2,2 δισεκατομμύρια ευρώ μέχρι τώρα, και θα φορολογηθεί και η εμπορία της ενέργειας στη χώρα και υπάρχουν προσδοκίες για κάποιους πολύ σημαντικούς πόρους ακόμη, ώστε να αναχαιτίσουμε αυτή την ακρίβεια που τροφοδοτεί και τον πληθωρισμό, και τη βιωσιμότητα των επιχειρήσεων και, κυρίως, πλήττει το οικογενειακό εισόδημα. Δηλαδή όποιος το αρνείται αυτό είναι εκτός πραγματικότητας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Έχουν φορολογηθεί; Αφού ο κύριος Υπουργός είπε ότι δεν έχουν φορολογηθεί.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Σκουρλέτη, μη διακόπτετε παρακαλώ.

**ΧΡΗΣΤΟΣ ΜΠΟΥΚΩΡΟΣ:** Δεν προσέξατε. Έχουν ανακτηθεί 2,2 δισ. από τα υπερκέρδη των παραγωγών ενέργειας. Είναι ξεκάθαρο. Επίσης θα ανακτηθούν και κέρδη από την εμπορία της ενέργειας στη χώρα. Και βλέπετε ότι υπάρχει μια Κυβέρνηση εδώ που πληρώνει για να αναχαιτίσει αυτό το κύμα και τα έχει καταφέρει σε έναν σημαντικό βαθμό, γιατί έχουμε μια εξομάλυνση λογαριασμών στους τελευταίους λογαριασμούς. Το βλέπουν οι πολίτες αυτό, το βλέπουν στους λογαριασμούς. Ήταν υπέρμετροι, ήταν υπέρογκοι και είναι πλέον πιο λογικοί. Είναι στα επίπεδα που θέλουμε; Ενδεχομένως όχι.

Υπάρχει όμως η προσδοκία η βάσιμη αυτή την ώρα, με την αποκλιμάκωση των τιμών φυσικού αερίου, που γνωρίζουμε ότι είναι η πρώτη ύλη που συμμετέχει σε μεγαλύτερο βαθμό στο ενεργειακό μείγμα της χώρας. Είχαμε πριν τρεις μήνες, κυρίες και κύριοι συνάδελφοι της Αντιπολίτευσης, 360 ευρώ τη μεγαβατώρα στο φυσικό αέριο. Είμαστε τώρα στα 116 ευρώ. Ταυτόχρονα, αυξάνεται η συμμετοχή των ΑΠΕ στο ενεργειακό μείγμα της χώρας, που είναι πολύ οικονομικότερη η παραγωγή ενέργειας από τις ανανεώσιμες πηγές ενέργειας. Είναι βάσιμη η προσδοκία μας για αποκλιμάκωση του κόστους ενέργειας στη χώρα μας και αυτό αφορά και τις επιχειρήσεις, αφορά και τα νοικοκυριά, και είναι θετικό και ελπιδοφόρο το ότι αυτές οι ελπίδες και αυτές οι προσδοκίες για αποκλιμάκωση των τιμών έρχονται τώρα, γιατί δεν αγνοούμε και την παράμετρο των καυσίμων που επίσης τροφοδοτούν τον πληθωρισμό και πιέζουν το οικογενειακό εισόδημα των ελληνικών νοικοκυριών. Αυτό δεν το αρνήθηκε ποτέ κανείς.

Αλλά, αλήθεια, μπορεί κανείς με σοβαρότητα και με πειστικά επιχειρήματα να πει ότι την ακρίβεια στα καύσιμα ή στην ενέργεια τη φέρνουν οι κυβερνητικές πολιτικές της εθνικής Κυβέρνησης και όχι οι διεθνείς εξελίξεις; Νομίζω δεν στέκεται τέτοιο επιχείρημα. Μπορεί να υπάρχει μια διαφορετική αντιμετώπιση, ή διαφορετικές προτάσεις, ή διαφορετική οπτική γωνία προσέγγισης του προβλήματος που όλοι το αποδεχόμαστε. Αυτό το δέχομαι και ακούω πάντα και την κριτική και τις άλλες προτάσεις.

Ωστόσο, εδώ -και το λέω μπροστά στον Υπουργό Περιβάλλοντος- έχουμε ήδη κάποια πρώτα ενθαρρυντικά αποτελέσματα. Ήδη έρχονται φτηνότεροι λογαριασμοί και αυτό, κύριε Υπουργέ, το βλέπουν τα νοικοκυριά, γιατί είναι πιο ευδιάκριτο. Θέλω να το δουν ακόμα περισσότερο οι μικρομεσαίες επιχειρήσεις, γιατί έχουν να αντιμετωπίσουν τους χειμερινούς μήνες, που δεν είναι οι θερινοί ελληνικοί μήνες με τον τουρισμό και τα αυξημένα έσοδα. Τα έσοδα περιορίζονται, τα έξοδα παραμένουν στα ίδια επίπεδα -το γνωρίζουμε όλοι- και έχουν μεγάλη προσδοκία με την αποκλιμάκωση των τιμών φυσικού αερίου για πτώση των τιμών ενέργειας οι μικρομεσαίες επιχειρήσεις, χωρίς να αγνοούμε και τις μεγάλες επιχειρήσεις, βεβαίως, που δίνουν δουλειά σε εκατοντάδες χιλιάδες εργαζόμενους και συμβάλλουν στους αναπτυξιακούς ρυθμούς, για τους οποίους είμαστε περήφανοι για τη φετινή χρονιά, με την παραγωγική τους δραστηριότητα.

Όμως, κυρίες και κύριοι συνάδελφοι της Αντιπολίτευσης, θέλω να κάνω μια παρατήρηση και η παρατήρησή μου έγκειται στο εξής γεγονός -κι είναι γεγονός γιατί το επαναλαμβάνετε συνέχεια, έχει γίνει αναπόσπαστη θέση του προγράμματός σας-: Βλέπω μια επιθετικότητα, μια άρνηση, μια συνεχόμενη αντίρρηση στις ανανεώσιμες πηγές ενέργειας και εντοπίζω εδώ μια μεγάλη αντίφαση, από τη μία μιλάμε για την ενεργειακή ακρίβεια από την άλλη ορθώνετε τείχη στην εξάπλωση των ανανεώσιμων πηγών ενέργειας. Κι εγώ δεν ονοματίζω καμμία. Δεν θα αναφερθώ στις ανεμογεννήτριες, δεν θα αναφερθώ στα φωτοβολταϊκά, δεν θα αναφερθώ στην ανακύκλωση. Παντού υπάρχουν αντιρρήσεις. Παντού όπου υπάρχουν κινήματα, είτε για φωτοβολταϊκά πάρκα είτε για οποιοδήποτε άλλη ΑΠΕ, τα υιοθετείτε στις περισσότερες των περιπτώσεων. Γι’ αυτό μιλάω για μια επιθετικότητα εναντίον των ανανεώσιμων πηγών ενέργειας.

Ή θα πάρουμε αποφάσεις εδώ ότι αυξάνουμε τις ανανεώσιμες πηγές ενέργειας, αυξάνουμε την δυναμικότητα του δικτύου, κύριε Υπουργέ. Διότι για πολλά χρόνια δεν είχαν γίνει επενδύσεις στο δίκτυο. Τώρα με χαρά βλέπω ότι πολλαπλασιάζονται οι επενδύσεις στο δίκτυο και άρα μπορούν να αυξηθούν οι ανανεώσιμες πηγές ενέργειας. Διότι αιτήματα και για επενδύσεις, μικρές ή μεγάλες υπάρχουν, αλλά η δυνατότητα του δικτύου ποια είναι;

Και τι έκανε η Αξιωματική Αντιπολίτευση όταν ήταν κυβέρνηση για την επαύξηση της δυναμικότητας της φέρουσας ικανότητας του δικτύου; Πόσα λεφτά επένδυσε εκεί, σε αυτό το ζήτημα; Το να λέμε ότι είμαστε φιλικοί στις ΑΠΕ και εσείς και εμείς εύκολο είναι, ή να προσελκύουμε πρόσκληση ενδιαφέροντος στα χαρτιά για να γίνουν ΑΠΕ εύκολο είναι, γραφειοκρατία είναι αυτό. Όταν έρθει η ώρα να υλοποιηθούν οι ΑΠΕ, πού θα συνδεθούν; Υποδομές υπάρχουν; Φροντίσαμε να είναι ικανές για να απορροφήσουν αυτή την αύξηση των επενδύσεων στις ανανεώσιμες πηγές ενέργειας; Εκεί υπάρχει μια ευθύνη, πρέπει να το δούμε.

Βλέπω ότι γίνεται δουλειά και σε αυτό το ζήτημα. Δεν λέω ότι τα πράγματα είναι εύκολα. Ποτέ δεν είπα ότι τα πράγματα είναι εύκολα. Έχουμε μια ανηφόρα μπροστά μας, έχουμε χειμερινούς μήνες, έχουμε ανθρώπους και επιχειρήσεις που πιέζονται, νοικοκυριά που έχουν να αντιμετωπίσουν την ακρίβεια, αλλά βλέπω ότι όλοι αυτοί οι αμυντικοί μηχανισμοί που συγκροτήσαμε στο Υπουργείο Περιβάλλοντος έχουν αρχίσει να αποδίδουν. Εύχομαι να αποδώσουν ακόμα γρηγορότερα με την αποκλιμάκωση της τιμής του φυσικού αερίου.

Εύχομαι άμεσα να έχουμε και τις ανακοινώσεις της Κυβέρνησης για το πετρέλαιο θέρμανσης που κι αυτό είναι σε υψηλές τιμές.

Όμως δείτε, κυρίες και κύριοι συνάδελφοι, πέρυσι η Κυβέρνηση έδωσε 174 εκατομμύρια ευρώ για επίδομα θέρμανσης, φέτος δίνει 300 εκατομμύρια ευρώ για επίδομα θέρμανσης. Κι επειδή γνωριζόμαστε όλοι εδώ, θέλω να σας πω ότι επί των ημερών σας δεν έφτανε τα 50 εκατομμύρια το επίδομα πετρελαίου θέρμανσης. Αυτές οι δημοσιονομικές δυνατότητες ενδεχομένως υπήρχαν τότε.

Σήμερα οι ρυθμοί ανάπτυξης έχουν φέρει κάποιες άλλες δημοσιονομικές ικανότητες, όμως πρέπει να το αναγνωρίζουμε αυτό ότι η Κυβέρνηση διπλασιάζει σχεδόν το επίδομα θέρμανσης.

Θέλω να συγχαρώ και τον κ. Αμυρά, τον Υφυπουργό, ο οποίος έδωσε φέτος τη δυνατότητα στους κατοίκους των ορεινών χωριών με μια απλή γνωστοποίηση να πάρουν δωρεάν καυσόξυλα. Σε εμάς εδώ που είμαστε με τα air condition και τα μέσα θέρμανσης κ.λπ., αυτό μπορεί να φαίνεται και μη λειτουργικό και «ποιος κόβει ξύλα;», αλλά για τους κατοίκους -ηλικιωμένοι οι περισσότεροι- στην ορεινή Ελλάδα είναι, αν θέλετε, ένα δώρο πολύ σημαντικό αυτή την ώρα να μπορούν να ικανοποιήσουν αυτές τις ανάγκες τους δωρεάν, επειδή η πολιτεία έτσι αποφάσισε.

Νομίζω ότι πέραν από τις διαφωνίες μας για θέματα αρχών, για ζητήματα σαν κι αυτά που απασχολούν και την επικαιρότητα τώρα, όπου και η κριτική είναι δικαιολογημένη και όλα ακούγονται ή σε μεγάλα ιδεολογικά θέματα μπορούμε να διαφωνούμε, αλλά το να αναζητήσουμε έναν τρόπο που θα ενισχύει σύντομα την ενεργειακή επάρκεια της χώρας, με στόχο, βέβαια, αν είναι κι αυτός εφικτός, της ενεργειακής απεξάρτησης, νομίζω ότι δεν χάνει καμμία πολιτική παράταξη τίποτα να συμφωνήσουμε.

Χωράνε στην αύξηση των ΑΠΕ, γιατί είμαστε πολύ χαμηλά ακόμα, και μεγάλες επενδύσεις και μικρές επενδύσεις, χωράνε και μεγάλα φωτοβολταϊκά πάρκα, χωράνε και ανεμογεννήτριες, χωράνε και φωτοβολταϊκά στη στέγη που έχει εξαγγείλει η Κυβέρνηση. Ας μην είμαστε δογματικοί σε θέματα που άλλοι λαοί τα έχουν επιλύσει προ πολλού. Δεν χρειάζεται κανένας δογματισμός σε αυτά τα ζητήματα.

Οι διαφωνίες μας θα καταγράφονται, εσείς θα μας κατηγορείτε ότι δίνουμε άδειες και σε μεγάλες επενδύσεις, εμείς θα σας λέμε ότι πρέπει να επιτευχθούν οι στόχοι γρηγορότερα, θα δίνεται η δυνατότητα και σε μικρούς επενδυτές να βάλουν φωτοβολταϊκό στη στέγη. Δεν άρχισε επί της δικής σας κυβέρνησης το πρόγραμμα αυτό. Επί της προηγούμενης κυβέρνησης, προ του ΣΥΡΙΖΑ, τα προγράμματα «φωτοβολταϊκά στη στέγη» ξεκίνησαν και δεν νομίζω ότι το έχει μετανιώσει κανένας πολίτης που έκανε αυτές τις επιλογές.

Εγώ δεν λέω ότι δεν τοποθετήθηκαν φωτοβολταϊκά στη στέγη επί ΣΥΡΙΖΑ. Έχουν ξεκινήσει τα προγράμματα αυτά από το 2010.

Θα έλεγα, λοιπόν, ότι το ζήτημα της ενεργειακής επάρκειας της χώρας και της φθηνής τιμής ενέργειας είναι ζήτημα ποιότητας ζωής, είναι ζήτημα δημοκρατίας αναμφίβολα αλλά είναι και ζήτημα παγκόσμιας κρίσης αυτή την ώρα.

Εγώ θα ήθελα να συγχαρώ την ηγεσία του Υπουργείου Περιβάλλοντος που ενώ στην αρχή τα δεδομένα ήταν πολύ εχθρικά, φαίνεται ότι βελτιώνονται με ραγδαίο τρόπο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Μπουκώρο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Πρόεδρε, θα ήθελα τον λόγο για δύο λεπτά.

**ΠΡΟΕΔΡΕΥΩΝ (Χαράλαμπος Αθανασίου):** Έχετε τον λόγο, κύριε Σκουρλέτη.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ, κύριε Πρόεδρε.

Κύριε συνάδελφε, πρέπει να σταματήσει αυτός ο κατ’ εξακολούθηση εμπαιγμός της ελληνικής κοινωνίας, αυτή η κοροϊδία. Δεν μπορείτε να λέτε ότι τα 2,5 δισεκατομμύρια είναι κέρδη τα οποία ανακτήθηκαν, ότι τα πήρατε από τις εταιρείες. Αυτά τα χρήματα και όσα σκοπεύετε να δώσετε και έχετε προϋπολογίσει στον προϋπολογισμό που έχετε καταθέσει τώρα, είναι ακριβώς για να αφήσουν ανέγγιχτες τις τιμές. Είναι τζίροι των παρόχων που κατ’ επέκταση σημαίνει κερδοφορία, σημαίνει υπερκέρδη.

Δεν παρεμβαίνετε στον μηχανισμό, ώστε να πέσουν οι τιμές. Ο μηχανισμός παραμένει ανέγγιχτος. Και ερχόσαστε μετά και παίρνετε ένα κομμάτι αυτής της τιμής για να το εγγυηθείτε στους κερδοσκόπους γιατί θα τα πάρετε τα λεφτά σας. Από πού θα τα πάρετε;

Θα τα πάρετε από τον ΦΠΑ, θα τα πάρετε από τον προϋπολογισμό, θα τα πάρετε από τα ΥΚΩ. Ενώ τα ΥΚΩ θα έπρεπε να τα μειώσετε, φέρνετε τροπολογία που μιλάτε για αύξηση των ΥΚΩ. Μιλάτε για αύξηση των ΥΚΩ, ενώ θα έπρεπε να μειωθούν καθώς προχωράνε οι ενεργειακές διασυνδέσεις.

Γιατί, λοιπόν, δεν παρεμβαίνετε στον μηχανισμό του Χρηματιστηρίου Ενέργειας και να πείτε, λοιπόν, ένα λογικό ποσοστό κέρδους 5%, με βάση το μεταβλητό κόστος της κάθε μορφής ενέργειας παραγόμενης, αν είναι από υδροηλεκτρικά, αν είναι από ΑΠΕ, αν είναι από λιγνίτη ή από το φυσικό αέριο κι εκεί πέρα πάνω, αφού μειώσετε την τιμή της χονδρικής, κατ’ επέκταση να προσδιορίσετε και την τιμή πλαφόν στη λιανική; Αυτή είναι η λύση αυτή τη στιγμή η οποία θα αποκλιμάκωνε κατά 30% - 40% αύριο τις τιμές.

Εσείς, λοιπόν, τις αφήνετε ανεξέλεγκτες, δεν βάζετε σε όποιο πλαίσιο παρεμβάσεων τις επιχειρήσεις, «ματώνουν» οι επιχειρήσεις, τα νοικοκυριά τα κοροϊδεύετε και μιλάτε για ανάκτηση κερδών. Δεν είναι ανάκτηση κερδών, είναι πριμοδότηση υπερκερδών.

Κι όσον αφορά για τις ΑΠΕ, έχετε ακούσει για το πλαίσιο, κύριε συνάδελφε, του Net Metering, της αυτοπαραγωγής και του Virtual Net Metering για τους αγρότες πότε ψηφίστηκε στην Ελλάδα και ποτέ έγινε; Επί των ημερών μας έγινε.

**ΠΡΟΕΔΡΕΥΩΝ (Χαράλαμπος Αθανασίου):** Εντάξει, κύριε Σκουρλέτη, ευχαριστώ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Μη μιλάτε, λοιπόν, για τις ΑΠΕ. Και αυτό που κάνατε για τις ΑΠΕ πάλι πρόσφατα, ήταν με διοικητική από τα πάνω παρέμβαση ο Υπουργός να δεσμεύσει χώρο για συγκεκριμένους επιχειρηματίες, ενώ τα ζητήματα που άπτονται με τα θέματα της ενεργειακής δημοκρατίας, που έχει να κάνει με τις αδειοδοτήσεις των ενεργειακών κοινοτήτων, τα έχετε πάει πίσω. Είστε καταστροφή κυριολεκτικά.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Μπουκώρο.

**ΧΡΗΣΤΟΣ ΜΠΟΥΚΩΡΟΣ:** Για ένα λεπτό κι εγώ, γιατί πάντα η ανταλλαγή επιχειρημάτων για σημαντικά θέματα νομίζω ότι ευνοεί τον κοινοβουλευτικό διάλογο.

Θα έλεγα, λοιπόν, κύριε συνάδελφε, ότι θεσμοθετήσατε, πράγματι, ορισμένα ζητήματα όπως το Net Metering, το αγροτικό…

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Υπήρχε πριν.

**ΧΡΗΣΤΟΣ ΜΠΟΥΚΩΡΟΣ:** Ακούστε, δεν έχει σημασία. Σημασία δεν έχει τι θεσμοθετείς και τι ψηφίζεις, αλλά πώς ο νόμος γίνεται πράξη και πώς αποδίδει στην οικονομία και την κοινωνία.

Σας λέω, λοιπόν, ότι η αύξηση των ΑΠΕ στο ενεργειακό μείγμα της χώρας επί των ημερών σας ήταν μηδαμινή και η αύξηση των ΑΠΕ στο ενεργειακό μείγμα της χώρας επί των δικών μας ημερών είναι πολύ σημαντική, αγγίζει περίπου το 7% - 8% - 10% συνολικά, αν δεν με απατά η μνήμη μου.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Πόσο κάνει ένα έργο για να αδειοδοτηθεί;

**ΠΡΟΕΔΡΕΥΩΝ (Χαράλαμπος Αθανασίου):** Κύριε Σκουρλέτη, εσείς δευτερολογήσατε, δεν σας διέκοψε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Απλώς για τον διάλογο.

**ΧΡΗΣΤΟΣ ΜΠΟΥΚΩΡΟΣ:** Εγώ όμως σας άκουσα με προσοχή.

**ΠΡΟΕΔΡΕΥΩΝ (Χαράλαμπος Αθανασίου):** Μη διακόπτετε παρακαλώ.

**ΧΡΗΣΤΟΣ ΜΠΟΥΚΩΡΟΣ:** Αν εννοείτε ότι τα έργα που συμμετέχουν στο μείγμα σήμερα ξεκίνησαν επί των ημερών σας και λειτούργησαν επί των ημερών μας, η ίδια απάντηση ισχύει και για τη δική σας κυβέρνηση από τις προηγούμενες κυβερνήσεις, γιατί το αδειοδοτικό πλαίσιο δεν ανετράπη ξαφνικά. Κατά συνέπεια, λέμε ότι η συμμετοχή των ΑΠΕ επί των ημερών της δικής μας Κυβέρνησης είναι πολύ μεγαλύτερη στο ενεργειακό μείγμα της χώρας.

Από κει και πέρα, εγώ ακούω και τη συζήτηση που γίνεται εδώ, ακούω και τη συζήτηση που γίνεται στην Ευρώπη, αν τα μέτρα θα πρέπει να είναι οριζόντια, αν θα πρέπει να παρέμβουμε στη χονδρική τιμή και στη συνέχεια στη λιανική.

Εκείνο για το οποίο όμως ενδιαφέρεται ο πολίτης και η επιχείρηση είναι το αποτέλεσμα, είναι τι πληρώνει στο τέλος ο ίδιος και αυτή την ώρα τα νοικοκυριά και οι επιχειρήσεις βλέπουν μια αποκλιμάκωση των λογαριασμών τους, που σημαίνει ότι η οδός που έχει επιλέξει η σημερινή Κυβέρνηση και η σημερινή ηγεσία του Υπουργείου Περιβάλλοντος έχει αρχίσει να αποδίδει σημαντικά αποτελέσματα.

Εγώ προσδοκώ ότι το αμέσως επόμενο διάστημα θα αποδώσει ακόμα σημαντικότερα αποτελέσματα.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Ο κ. Χαράλαμπος Παπαδημητρίου από τη Νέα Δημοκρατία έχει τον λόγο και αμέσως μετά η κ. Θεανώ Φωτίου.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Ευχαριστώ πολύ, κύριε Πρόεδρε.

Απλώς συμπληρωματικά σε αυτή την κουβέντα που γινόταν τώρα, μόλις πρόσφατα δημοσιεύθηκε το στοιχείο, κύριε Πρόεδρε, ότι η Ελλάδα με 12% συμμετοχή των ηλιακών στη συνολική παραγωγή ενέργειας είναι νούμερο 4 στον κόσμο. Αν αυτό έγινε επί των ημερών σας, μας το λέτε.

Όμως αυτό δεν είναι το μοναδικό θέμα επί του οποίου υπάρχει ένας μύθος που πλανάται πάνω από την Αξιωματική Αντιπολίτευση, ένα απίθανο μπέρδεμα, το οποίο -για δικούς σας λόγους προφανώς- προσπαθείτε να το περάσετε στην κοινή γνώμη και πρώτα απ’ όλα στους οπαδούς σας. Βεβαίως, αντιλαμβάνομαι την αγωνία του κόσμου για την αύξηση. Κανείς δεν είπε ότι δεν υπάρχει αύξηση. Υπάρχει έστω και μία χώρα, έστω και ένας πολιτικός που λέει ότι δεν υπάρχει αύξηση αντικειμενικά στο κόστος της ενέργειας, όλης της ενέργειας και ειδικά του φυσικού αερίου; Άρα επ’ αυτού δεν έχουμε κάποια διαφωνία. Το θέμα είναι ότι στηρίζεστε σε μία ψιλοαπάτη -που αντιλαμβάνομαι ότι είναι δύσκολο να εξηγηθεί σε όλους- και λέτε ότι κάποιος πληρώνει τα υπερκέρδη των εταιρειών.

Κάνετε ένα απλό λάθος. Πολύ απλά θα μπορούσατε να κοιτάξετε στο site της ρυθμιστικής αρχής όπου υπάρχει ένας πίνακας. Κάθε μέρα το βάζει. Γράφει στις 26/10: 2.306.982.670 και κάτι ψιλά. Επιτρέψτε μου, κύριε Πρόεδρε, να το καταθέσω.

(Στο σημείο αυτό ο Βουλευτής κ. Χαράλαμπος (Μπάμπης) Παπαδημητρίου καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτά είναι λεφτά, είναι χρήματα τα οποία έρχονται πίσω. Δεν τα βλέπουν οι εταιρείες ποτέ. Ποια υπερκέρδη; Το μόνο που ενισχύεται είναι η παραγωγή από φυσικό αέριο. Και είναι απλό, αν δεν το κάνουμε αυτό δεν θα γίνει η παραγωγή αυτή. Αν δεν γίνει η παραγωγή αυτή, δεν θα υπάρχει ηλεκτρικό. Έχετε δημιουργήσει ένα έλλειμμα ηλεκτρικού, το οποίο το δώσατε, άλλωστε στις ημέρες σας έγιναν οι περισσότερες δουλειές αυτές και γι’ αυτό έχετε και εξαιρετικές σχέσεις. Το 20%, τουλάχιστον, χρειαζόμαστε αέριο για να έχουμε το ηλεκτρικό που χρειαζόμαστε για να μπορούμε να πατάμε τον διακόπτη να έρχεται το ρεύμα.

Άρα φτιάχνετε ένα παραμύθι που ταιριάζει, βεβαίως, στις μαρξιστικές παραδόσεις της παράταξής σας, αλλά το παραμύθι αυτό έχει ένα δράκο ο οποίος δεν πείθει και δεν πείθει για τον απλό λόγο ότι τελικά οι καταναλωτές παίρνουν έναν λογαριασμό, κύριοι συνάδελφοι. Ο λογαριασμός αυτός δείχνει ακριβώς την προσπάθεια που γίνεται, ώστε να κρατηθεί το κόστος της ενέργειας χαμηλά. Και επειδή ακριβώς αυτό είναι παρατηρημένο -αυτό είπε και ο Κοινοβουλευτικός μας Εκπρόσωπος προ ολίγου- και το βλέπουν οι άνθρωποι, αυτό σας δυσαρεστεί.

Όμως, θέλω, κύριοι συνάδελφοι της Αξιωματικής Αντιπολιτεύσεως, να δεσμευτείτε σε ένα πράγμα. Η ΡΑΕ, από ό,τι πληροφορούμαι, σε λίγο καιρό σε μερικές βδομάδες θα τελειώσει τον υπολογισμό. Δεν είναι απλή δουλειά ο υπολογισμός των υπερεσόδων. Χρειάζεται πολλή δουλειά και φτιάχτηκε για έναν πολύ απλό λόγο. Όταν το κράτος βάζει φόρο πρέπει να μην μπορεί να αμφισβητηθεί η βάση επί του οποίου θα μπει ο φόρος. Το 90% δόξα τω Θεώ δεν το αμφισβητήσατε. Συμφωνήσατε σε κάτι μαζί μας. Άρα η βάση πρέπει να είναι σαφής, πρέπει να είναι σύμφωνα με τις κατευθύνσεις που έδωσε η Βουλή και η κοινή υπουργική απόφαση.

Θα το δεχθείτε όταν βγει η ΡΑΕ και πει «αυτό είναι» κι εμείς βάλουμε τον φόρο και πάρουμε τα λεφτά; Ο προϋπολογισμός τα χρειάζεται. Άλλωστε το 2023, είναι έτος κατά το οποίο θα γίνουν εκλογές δύο φορές επειδή έτσι το θελήσατε. Οι εκλογές έχουν έξοδα, κύριοι της Αξιωματικής Αντιπολίτευσης, θα χρειαστούν τα χρήματα. Άρα τα έχουμε μπροστά μας να τα πάρουμε, δεν υπάρχει κανένα πρόβλημα. Αν λέτε ότι δεν θα τα εισπράξουμε, να το καταλάβω. Αν όμως τα εισπράξουμε, αν όμως έρθει η ΡΑΕ και πει ένα νούμερο που μπορεί να μην είναι το δικό σας, θα το δεχτείτε; Θα πείτε κάναμε λάθος ή σε κάθε περίπτωση δεχόμαστε το νούμερο αυτό;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Όχι σε κάθε περίπτωση, όχι.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Πρέπει να το πείτε, πρέπει να δεσμευτείτε. Δόξα τω Θεώ έχετε πολύ καλή σχέση με τους ανθρώπους της ΡΑΕ. Σας ενημερώνουν κάθε φορά που το ζητάτε. Επιτέλους δεσμευτείτε να έχουμε μια κοινή βάση συζήτησης.

Θέλω να σας πω ακόμη ότι βλέπετε ότι ο λογαριασμός που έρχεται, τελικά είναι γύρω στα 20 λεπτά την κιλοβατώρα που προφανώς είναι πολύ πιο ακριβό από τα 11 λεπτά. Όμως, δεν υπήρχε Πούτιν, δεν υπήρχε η αναταραχή που έφερε η περίοδος μετά τον COVID. Άρα όταν τα λέτε αυτά τα πράγματα να μιλάτε σε μια πραγματική βάση. Δεν μπορούμε να επανέλθουμε στην κατάσταση του 2014 - 2015.

Λέτε μετά την ιστορία για τον ΦΠΑ. Εγώ συμφωνώ. Αν αύριο το πρωί ο Υπουργός των Οικονομικών κόψει 10% στον ΦΠΑ, θα έχουμε την πρώτη φορά μια μείωση στην τιμή εφόσον φτάσει στους καταναλωτές, εάν φτάσει στους καταναλωτές, πράγμα δύσκολο σε περίοδο πληθωριστικών ανατιμήσεων και ανησυχιών, αλλά πείτε ότι φτάνει ολόκληρο. Όμως οι ανατιμήσεις έρχονται συνεχώς. Οι βιομηχανίες, οι παραγωγοί, οι εισαγωγείς, οι έμποροι είναι υποχρεωμένοι να κάνουν συνεχώς ανατιμήσεις, διότι έτσι λειτουργεί η κατάσταση, έτσι έχουν τα πράγματα.

Τη δεύτερη φορά που θα κάνουν μια ανατίμηση, θα αυξήσουν τη τιμή τους, εκεί ο ΦΠΑ είναι ουδέτερος. Είναι σχεδιασμένος άλλωστε για να είναι ουδέτερος. Επιπλέον, λέτε ότι θα το κάνουμε τον ΦΠΑ έτσι, να τον κάνουμε αλλιώς. Ξέρετε πολύ καλά ότι ο ΦΠΑ είναι κοινοτικός φόρος. Παίρνουμε ένα κομμάτι πίσω στο πλαίσιο της χρηματοδότησης της Ευρώπης προς τα μέλη. Αλλά ο φόρος ανήκει στην Ευρώπη, γι’ αυτό και χρειάζεται ειδική άδεια για να πάμε στον σούπερ μειωμένο συντελεστή. Δεν το λέτε ποτέ, δεν το εξηγείτε ποτέ κι έτσι καλλιεργείτε και πάλι, με αυτό που σας είπα, το νέφος του μύθου πάνω στο οποίο προσπαθείτε να κάνετε πολιτική τον τελευταίο καιρό.

Θέλω να τελειώσω, κύριε Πρόεδρε, αν μου επιτρέπετε με ένα πολύ απλό πράγμα. Βλέπω ότι έχουμε συμφωνία -και επειδή εμένα μου αρέσουν οι συμφωνίες στο Κοινοβούλιο, δείχνουν ότι η χώρα μπορεί να συζητήσει στο Κοινοβούλιο και αυτό είναι σπουδαίο για τη δημοκρατία- σχετικά με το δικαίωμα του τελικού πελάτη να επιλέγει ελεύθερα προμηθευτή. Συμφωνείτε και θα το ψηφίσετε. Στο δικαίωμα των νοικοκυριών να υπαναχωρήσουν αζημίως από την σύμβαση προμήθειας στον πρώτο καιρό, δύο εβδομάδες, συμφωνείτε και θα το ψηφίσετε. Το δικαίωμα των καταναλωτών να τερματίζουν τις συμβάσεις προμήθειας πριν την λήξη τους, συμφωνείτε και φαντάζομαι θα το ψηφίσετε. Οι πελάτες να λαμβάνουν δωρεάν όλες τις πληροφορίες τιμολόγησης -είναι το άρθρο 18, διάφοροι παράγραφοι όλα αυτά που σας λέω- συμφωνείτε. Οι τελικοί πελάτες να μπορούν να επιλέγουν ξένους προμηθευτές θα συμφωνήσετε, αφήστε στο ΚΚΕ τη διαφοροποίηση. Στις υποχρεώσεις των προμηθευτών να υπάρχει αυξημένη πληροφόρηση εγγυημένη και ελεγμένη, συμφωνείτε. Οι τελικοί πελάτες να είναι ελεύθεροι να αγοράζουν και να πωλούν υπηρεσίες ηλεκτρικής ενέργειας θα συμφωνήσετε, κύριε Σκουρλέτη. Να το ψηφίσετε, να το δει ο λαός ότι κάπου συμφωνούμε στα θετικά. Είναι το άρθρο 21. Τα νοικοκυριά και οι μικρές ή πολύ μικρές επιχειρήσεις να έχουν δωρεάν πρόσβαση σε εργαλεία σύγκρισης συμφωνείτε επίσης, στο άρθρο 22. Άλλωστε, η ΡΑΕ αυτή τη στιγμή έχει εργαλείο σύγκρισης το οποίο είναι πολύ βοηθητικό.

Ότι πρέπει να υπάρχει διαφάνεια στις χρεώσεις με το άρθρο 24, δωρεάν και εύκολη πρόσβαση στην πληροφορία συμφωνείτε και θα το ψηφίσετε υποθέτω. Με την εγκατάσταση έξυπνων μετρητών ηλεκτρικής ενέργειας, δεν φαντάζομαι να μη συμφωνείτε. Όμως, επειδή άκουσα τον κ. Φάμελλο, ο οποίος είναι ειδικός σε αυτά τα ζητήματα, να λέει ότι θα καθυστερήσει ο διαγωνισμός κι επειδή το 2015 ήταν έτοιμος ο διαγωνισμός και τον ακυρώσατε, εκεί δεν ξέρω αν συμφωνείτε. Ίσως να μη θέλετε τους έξυπνους μετρητές. Όμως, επιτρέψτε μας εμάς να συνεχίσουμε και να υποστηρίζουμε, όσο μπορούμε ισχυρότερα και ψηφίζοντας αυτό το νομοσχέδιο τις έξυπνες λύσεις που χρειάζεται ο ελληνικός λαός.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κύριε Παπαδημητρίου κι εγώ σας ευχαριστώ.

Ο κ. Κωνσταντίνος Μπούμπας από την Ελληνική Λύση έχει τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κύριε Πρόεδρε.

Κύριοι του Υπουργείου, σήμερα συζητάμε για ένα θέμα το οποίο ταλανίζει, βέβαια, τον ελληνικό λαό, αλλά υπάρχει κι αυτό το πέπλο αυτής της διαγραφής του γαλάζιου Βουλευτή και του τι δραστηριότητες μπορεί να έχει από ηθικής άποψης, γιατί αυτό μετράει.

Ο Βουλευτής δεν είναι αντιπρόσωπος, είναι εκπρόσωπος της ελληνικής κοινωνίας. Είναι μεγάλη η διαφορά του να είσαι εκπρόσωπος από αντιπρόσωπος κάποιας επαγγελματικής δραστηριότητας συγκεκριμένων εταιρειών.

Γιατί ξέρετε άμα ανοίξει ο ασκός του Αιόλου, το κουβάρι δεν ξέρετε πού θα καταλήξει, υπό την έννοια ότι ο καθείς από εμάς ελέγχεται για τις επαγγελματικές του δραστηριότητες κατά πόσο συνάδουν με το κοινωνικό αίσθημα, με αυτό που λέμε δημοκρατία, αλλά και με αυτό που λέμε αγωνία του ελληνικού λαού και πολλώ δε μάλλον όταν έχει να κάνει με την πρώτη του κατοικία.

Και αυτό που έχουμε καταγγείλει εμείς ως Ελληνική Λύση πολλάκις -και όχι μόνο ο κ. Πολάκης στον κ. Πάτση- είναι το θέμα ότι δεν μπορείς σήμερα να εκπροσωπείς ιδεώδη, τη στέγη και το κεραμίδι του ελληνικού λαού και να δραστηριοποιείσαι συνάμα -που καλά κάνεις, αλλά για επαγγελματικούς λόγους- και να είσαι παράλληλα εκπρόσωπος του ελληνικού λαού στον ναό της δημοκρατίας, στο καταφύγιο, την όαση της δημοκρατίας, στο Κοινοβούλιο. Διότι εδώ η βεντάλια ανοίγει.

Κι εγώ θέλω να ρωτήσω τον εν λόγω Βουλευτή το παρακάτω και ας το διαψεύσει, διότι υπάρχει σε πάρα πολλά site και μιλώ και ως Βουλευτής και ως δημοσιογράφος. Εδώ γίνεται λόγος για δραστηριότητα εταιρείας της «Bosphorus Law Firm» στην Κωνσταντινούπολη με τον Οκάν Χεμσινλίογλου τον Τούρκο που συνεργάζεται ο εν λόγω Βουλευτής. Άρα η δραστηριότητα επεκτείνεται στην Τουρκία και δη στην Κωνσταντινούπολη. Το newsbreak.gr γράφει μέσα -και θα το καταθέσουμε στα Πρακτικά- ότι υπάρχουν σχέσεις με την Σαουδική Αραβία. Καλά κάνει επαγγελματικά, βουλευτικά δεν συνάδει.

Εδώ πήγε και μίλησε, όπως γράφουν τα sites, με Υπουργούς στο Κοσσυφοπέδιο. Δεν ξέρω, ας τα διαψεύσει. Ας διαψεύσει τα συγκεκριμένα sites που κάνουν αναφορά στο ποιος πρόεδρος ήταν στη Νίκη Βόλου και τη διαμάχη του με τον Μπέο και ό,τι αυτό συνεπάγεται. Θα πρέπει να δώσει κάποιες διευκρινίσεις.

Δεν μπορούν να μην τα ήξεραν όλα αυτά, όταν υπάρχει πρωτοσέλιδο από την εφημερίδα «ΔΗΜΟΚΡΑΤΙΑ» εδώ και μήνες, πάνω από έναν χρόνο, για την εισπρακτική. Δεν μπορεί ο κ. Άδωνις Γεωργιάδης και ο κ. Αθανάσιος Πλεύρης, ως Βουλευτές του ΛΑΟΣ, να καταθέτουν ερώτηση ότι οι εισπρακτικές εταιρείες δεν εφαρμόζουν τους κανόνες που πρέπει να εφαρμόζουν από το 2012 και την είχαμε καταθέσει στα πρακτικά.

Υπάρχει μια αλληλουχία. Πρέπει να σεβόμαστε όλοι μας τον πρότερο βίο και το τι έχουμε κάνει.

Σε ό,τι αφορά, βεβαίως, την ηλεκτρική ενέργεια, χαριτολογώντας θα μπορούσε να πει κάποιος ότι ΔΕΗ σημαίνει «Δεν Έχουμε Ηλεκτρισμό», ΟΤΕ «Ούτε Τηλέφωνο Έχουμε». Έχουμε ή είχαμε, όμως, τουρισμό.

Κύριε Αμυρά, έτσι είναι, διότι πρέπει να πούμε κοιτώντας κατάματα τους Έλληνες, ότι από τη στιγμή που η ΔΕΗ θα είναι στο «top target», στο «model target», στο «Green Deal» -δεν ξέρω, πρέπει κάποιος να μιλάει και αγγλοσαξονικά, για να παρακολουθήσει- από τη στιγμή που είναι χρηματιστηριακό προϊόν, Έλληνα, ξέχνα το κοινωνικό τιμολόγιο. Θα είναι τεθλασμένη. Θα είναι καιροσκοπία και κερδοσκοπία, διότι από το χρηματιστήριο την έχει πατήσει ο Έλληνας. Έχει χάσει τα λεφτά του και η ΔΕΗ είναι στο χρηματιστήριο και ο διαγωνισμός δεν είναι μειοδοτικός. Είναι πλειοδοτικός. Πώς θα το κάνουμε;

Άρα, λοιπόν, μην τρέφουμε αυταπάτες όταν η ρήτρα αναπροσαρμογής, παρανόμως χωρίς την έγκριση της ΡΑΕ, μπαίνει από τον Αύγουστο του 2020 στη ΔΕΗ και είχαμε προειδοποιήσει τότε, επαναλαμβάνω, τον κ. Χατζηδάκη ότι θα επιφέρει καρτέλ στην ενέργεια. Αυτό δεν πληρώνουμε σήμερα;

Και να υπενθυμίσουμε ότι στις 23 Ιουλίου του 2023 -τότε οι εκλογές θα έχουν γίνει, ούτως ή άλλως, εκ του Συντάγματος- η ρήτρα ξαναμπαίνει στα τιμολόγια. Να ξέρει ο ελληνικός λαός ότι μετά τις εκλογές το διάλειμμα τελείωσε. Πάλι η ρήτρα για αυτό το περιβόητο αποτύπωμα και μείγμα του διοξειδίου του άνθρακα θα ξαναμπεί. Και άντε να βρεις άκρη με τις ΑΠΕ. Διότι εδώ, θα πρέπει να δούμε την ιστορία της ΔΕΗ.

Καμμιά φορά μου λένε: «Μπούμπα, πολύ με την ιστορία ασχολείσαι». Ναι, η ιστορία επαναλαμβάνεται. Δεν είναι κάτι άλλο. Είναι σπιράλ. Υπάρχει μια σύμβαση της ΔΕΗ του 1980 με την αμερικανική εταιρεία «EBASCO». Ψάξτε το. Εκεί η «EBASCO» έχει κάνει μια μελέτη με προκαταρκτικές εργασίες για εγκατάσταση πυρηνικής μονάδας στην Ελλάδα. Γιατί το λέω αυτό;

Διότι σε λίγο καιρό, κύριοι, θα κυκλωθούμε από πυρηνικά, και εμείς στην Ελληνική Λύση σας έχουμε εγχειρήσει μια μελέτη, διότι θα πρέπει να πάμε με τις σύγχρονες μεθόδους και τα Βαλκάνια σφύζουν σε λίγο καιρό από πυρηνικά: Ακούγιου, τριάντα έξι δισεκατομμύρια KWh τον χρόνο παραγωγή. Κορσκ, τα βρήκαν οι Αλβανοί με τους Κροάτες κάπου εκεί στα σύνορα με τη Σλοβενία. Τσερναβόντα, που βρίσκεται στη Ρουμανία, καναδικής τεχνολογίας πυρηνικός αντιδραστήρας. Και σε λίγο καιρό οι Βούλγαροι, σε κοινοπραξία με Σκόπια και Σερβία, με μικρές μετοχές με τη ρωσική εταιρεία «ROSATOM» θα κατασκευάσουν νέο πυρηνικό αντιδραστήρα. Τα ξέρει ο κ. Παπαδημητρίου όχι με την RWE. Έχει αποχωρήσει αυτή. Μόνη η «ROSATOM» στο Μπέλενε, δίπλα στο Κοζλοντούι.

Άρα, η Ελλάδα δεν θα παράγει ηλεκτρικό ρεύμα μέσω πυρηνικής ενέργειας αλλά θα είναι όμηρος και δέσμιος, ως customer -πείτε το όπως θέλετε- ως πελάτης αυτών των κρατών που θα έχουν πυρηνικούς αντιδραστήρες.

Η ΔΕΗ, λοιπόν, όταν έγινε το 1950, για να κρατήσει τον δημόσιο χαρακτήρα εξαγόρασε τετρακόσιες ιδιωτικές εταιρείες. Την τελευταία, μάλιστα, τη δεκαετία του 1980. Το μεγάλο σκάνδαλο της «ΠΕΣΙΝΕ» δεν το πιάνω. Δεν είναι της παρούσης. Άρα, λοιπόν, πρέπει, είναι επιτακτική, αδήριτη ανάγκη να γίνει και πάλι κρατική η ΔΕΗ, διότι το ρεύμα δεν είναι χρηματιστηριακή επένδυση. Είναι κοινωνικό αγαθό. Δεν μπορείς να πεις στον άλλο που πρέπει με τους νεφρούς να είναι στο κρεβάτι και να κάνει αιμοκάθαρση και να του πεις «σου κόβω το ρεύμα», να τον παίρνει η εισπρακτική.

Και εγώ ρωτώ: Και αν η εισπρακτική είναι προειδοποιητική και του δημιουργήσει ψυχοσωματικό πρόβλημα, γιατί ο άνθρωπος έχει πίεση, έχει διαβήτη, έχει οτιδήποτε, ποιος αποζημιώνει αυτό το κύτταρο της ελληνικής κοινωνίας, αυτόν τον πολίτη που δέχεται απειλές από τα κόκκινα γεράκια των εισπρακτικών; Διότι στα κινητά του λαμβάνει μήνυμα, έστω και αν καθυστερεί να πληρώσει τη ΔΕΗ για μία-δύο ημέρες για ένα ποσό της τάξεως των 50 ευρώ.

Κάτι άλλο, κύριοι: Ο Κωνσταντίνος Καραμανλής, είχε δώσει βαρύτητα στο φράγμα των Κρεμαστών. Σας έχουμε πει ότι υπάρχει και μια μελέτη του κ. Πρίφτη. Με την αύξηση της δασόριας δεν έχουμε εκμεταλλευτεί καθόλου την υδροηλεκτρική ενέργεια όπως είναι το φράγμα των Κρεμαστών. Διότι δόθηκε μια βαρύτητα σε Αλιβέρι, σε Λούρο, σε λίμνη Πλαστήρα, στον Άγρα -που μας έκαναν οι Ιταλοί- στην Έδεσσα, στη Μεγαλόπολη και δεν έχει δοθεί μια βαρύτητα εκεί όπου θα μπορούσε, πραγματικά, να ανακουφίσει τα ενεργειακά μας αποθέματα. Μπορούν να γίνουν πολλά μικρά υδροηλεκτρικά εργοστάσια. Δεν τα λέμε εμείς. Οι επαΐοντες τα λένε, ο πανεπιστημιακός καθηγητής, ο κ. Πρίφτης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε συνάδελφε, σας παρακαλώ.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω, κύριε Πρόεδρε, και ευχαριστώ για την ανοχή σας.

**ΠΡΟΕΔΡΕΥΩΝ (Χαράλαμπος Αθανασίου):** Έχετε μπει ήδη στα εννιά λεπτά.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Άρα, λοιπόν, θα πρέπει λίγο να δούμε το πρόβλημα αυτό που η Ελλάδα αντιμετωπίζει πλέον, λόγω του ότι κλείσαμε τους λιγνίτες και την πατήσαμε ασύστολα. Την πατήσαμε!

Και κλείνω με τη ΡΑΕ. Η ΡΑΕ είναι υποστελεχωμένη. Πολλά στελέχη της ΡΑΕ εδώ το τελευταίο εικοσάμηνο έχουν φύγει σε ιδιωτικές εταιρείες. Για ποια ΡΑΕ μιλάμε; Εβδομήντα με ογδόντα άτομα έχει όλο και όλο για να απαντήσει στην πλατφόρμα της. Οι αντίστοιχοι της κινητής τηλεφωνίας έχουν διπλάσιο και εξειδικευμένο προσωπικό.

Άρα, μη λέμε ότι η ΡΑΕ μπορεί να είναι το καταφύγιο, η όαση, ένα κυτίο παραπόνων, που θα πάρει τα προβλήματα του κοσμάκη. Υπολειτουργεί η ΡΑΕ. Κολοβή είναι η ΡΑΕ!

Θα μπορούσαμε να πούμε πολλά.

Σας ευχαριστώ, κύριε Πρόεδρε.

(Στο σημείο αυτό ο Βουλευτής κ. Κωνσταντίνος Μπούμπας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Χαράλαμπος Αθανασίου):** Για ένα δίλεπτο ο κύριος Υπουργός έχει τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Μια ερώτηση στον συνάδελφο, ο οποίος υπεραμύνθηκε τόσο πολύ των πυρηνικών εργοστασίων.

Κατ’ αρχάς, κύριε συνάδελφε, θέλω να σας πω ότι εμείς έχουμε τον άπλετο ελληνικό ήλιο. Πόσο είναι το κόστος παραγωγής ηλεκτρικής ενέργειας από πυρηνικά; Το γνωρίζετε;

**ΚΩΝΣΤΑΝΤΙΝΟΣ ΜΠΟΥΜΠΑΣ:** Συγγνώμη, κύριε Υπουργέ, δεν άκουσα.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Λέω ότι η Ελλάδα έχει τον ελληνικό ήλιο, έχει διπλάσια ηλιακή ακτινοβολία από ό,τι έχει η Δυτική Ευρώπη. Και σας ρωτάω: Γνωρίζετε ποιο είναι το κόστος παραγωγής ηλεκτρικής ενέργειας από πυρηνικά;

Θα σας πω, λοιπόν, ότι το κόστος, χωρίς να αξιολογήσουμε, να μετρήσουμε, να ποσοτικοποιήσουμε το κόστος του πυρηνικού ατυχήματος, που είναι και αυτό ένα στοιχείο το οποίο θα πρέπει να μπει στην εξίσωση, είναι διπλάσιο και παραπάνω από το κόστος παραγωγής ηλεκτρικής ενέργειας από τον ήλιο.

Και θέλω να σας ρωτήσω κάτι. Εγώ όλα αυτά που λέτε θα πω ότι τα πιστεύετε και τα ενστερνίζεστε και τα λέτε εδώ προς τους Βουλευτές, μόνο υπό την εξής αίρεση και προϋπόθεση, ότι θα βγείτε αύριο να πείτε στον νομό σας «εγώ θέλω πυρηνικό εργοστάσιο στον Νομό Σερρών».

Όταν, λοιπόν, πείτε ότι στον Νομό Σερρών θέλετε εσείς να κατασκευαστεί πυρηνικό εργοστάσιο και να θάβονται εκεί και τα πυρηνικά απόβλητα, τότε ναι, να πω ότι αυτό το οποίο λέτε πραγματικά το πιστεύετε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κύριε Πρόεδρε, θα ήθελα τον λόγο. Προσωπικά αναφέρθηκε ο κύριος Υπουργός.

**ΠΡΟΕΔΡΕΥΩΝ (Χαράλαμπος Αθανασίου):** Ο Υπουργός απάντησε σε αυτό που είπατε, αλλά εντάξει, σας παρακαλώ, επειδή είμαστε στο τέλος, έχετε τον λόγο για ένα λεπτό.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κύριε Πρόεδρε, ζητώ λίγο την ανοχή σας.

Κατ’ αρχάς, όλες οι χώρες που ανέφερα δεν είναι μακριά μας. Είναι η Βαλκανική χερσόνησος του Αίμου και η Τουρκία, που έχουν ήλιο. Άρα, αυτές οι χώρες έχουν ήλιο, όπως έχουμε και εμείς, αλλά κατασκευάζουν πυρηνικά.

Ακούστε, κύριε Υπουργέ. Ο καρκίνος στη βόρεια Ελλάδα εξαιτίας του Κοζλοντούι, με επίσημα στοιχεία από το Αριστοτέλειο, είναι πολύ υψηλός, διότι υπάρχει αυτή τη στιγμή τοξικότητα. Δείτε πανεπιστημιακές μελέτες. Το Κοζλοντούι είναι ένα τεράστιο πρόβλημα. Υπάρχουν διαρροές. Το τελευταίο ατύχημα έγινε πριν από λίγα χρόνια. Από τους έξι αντιδραστήρες ο II και ο IV υπολειτουργούν.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Άρα, εσείς το θέλετε…

**ΚΩΝΣΤΑΝΤΙΝΟΣ ΜΠΟΥΜΠΑΣ:** Δεν ξέρω, αλλά η βόρεια Ελλάδα κινδυνεύει από το Κοζλοντούι και μου λέτε εσείς να πω στον νομό μου για πυρηνικό εργοστάσιο;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Όχι, να το πείτε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Μα, ήδη το πρόβλημα υπάρχει από το Κοζλοντούι. Όμως, το Κοζλοντούι είναι πεπαλαιωμένο. Είναι κατασκευής Σοβιετικής Ένωσης.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Άρα, να κάνουμε και στις Σέρρες ένα Κοζλοντούι!

**ΚΩΝΣΤΑΝΤΙΝΟΣ ΜΠΟΥΜΠΑΣ:** Όχι. Θα πάτε θα δείτε τις μελέτες, όπως τα κάνουν οι Ρουμάνοι και έχουν οι Ρουμάνοι, όπως έχουν οι Βούλγαροι, όπως έχουν οι Τούρκοι, όπως έχουν οι Σλοβένοι. Όπως τα κάνουν και αυτοί όλοι θα κάνουμε με τις νέες μεθόδους, που μπορούμε να το κάνουμε. Υπάρχει και η διασφάλιση…

**ΠΡΟΕΔΡΕΥΩΝ (Χαράλαμπος Αθανασίου):** Ωραία, κύριε συνάδελφε. Διατυπώθηκαν με σαφήνεια οι απόψεις.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Διότι ήδη από το Κοζλοντούι το πληρώνουμε αυτό εδώ και δεκαετίες.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Η κ. Θεανώ Φωτίου έχει τον λόγο.

**ΘΕΑΝΩ ΦΩΤΙΟΥ:** Αγαπητές και αγαπητοί συνάδελφοι Βουλευτές, εκτός τόπου και χρόνου, η Κυβέρνηση φέρνει σήμερα προς κύρωση στη Βουλή μια οδηγία του Συμβουλίου της Ευρώπης της 5ης Ιουνίου του 2019, σχετικά με τους κοινούς κανόνες για την εσωτερική αγορά ηλεκτρικής ενέργειας.

Δεν σας φαίνεται ότι είναι λίγο στα όρια του γελοίου; Σήμερα που η ενεργειακή φτώχεια, σε συνδυασμό με τον πληθωρισμό, έχει εκτινάξει τις τιμές όλων των βασικών προϊόντων και αγαθών στα ύψη, και απειλεί την ίδια την ύπαρξη των νοικοκυριών, η θεραπεία που προτείνει η Κυβέρνηση είναι η υιοθέτηση λύσεων που συμφωνήθηκαν από το Ευρωπαϊκό Συμβούλιο πριν από τέσσερα χρόνια! Δηλαδή μόνο από εκεί καταλαβαίνεις πόσο πίσω είμαστε. Ενώ σε αυτά τα δύο χρόνια που έχουμε ήδη μπει στην αύξηση των τιμών του ρεύματος και που ανεβαίνει η ενεργειακή κρίση, όλα όσα εφαρμόζει η Κυβέρνηση είναι αντίθετη πολιτική προς τις κατευθύνσεις της οδηγίας, δηλαδή αυθαιρεσία των παροχών, αδιαφάνεια στις χρεώσεις, καταχρηστική αλλαγή όρων συμβολαίων. Αυτά δεν είναι που καταγγέλλουν χιλιάδες πολίτες, οι οποίοι πολλές φορές δικαιώνονται και στα δικαστήρια;

Από την άλλη, η Κυβέρνηση σαν να μην έχει κάνει μέχρι σήμερα τίποτα στην αγορά ενέργειας, περιορίζεται σε μια πεζή μεταφορά ρυθμίσεων της οδηγίας, χωρίς να περιλαμβάνει καμμία μεταρρύθμιση, καμμία τομή, κανένα ουσιαστικό μέτρο και πρόταση προς όφελος των καταναλωτών, με αποτέλεσμα μια οδηγία με διατάξεις που πριν από τρία χρόνια μπορεί να είχαν και κάποιο νόημα, σήμερα να είναι, με ευθύνη της Κυβέρνησης, πολύ πίσω από τις ανάγκες του λαού και των καταναλωτών της ενεργειακής αγοράς.

Το ρεύμα είναι γνωστό ότι έχει διπλάσια τιμή σήμερα από το 2019, μετά από όλες τις επιδοτήσεις του κ. Μητσοτάκη, επιδοτήσεις τελικά που αφορούν την αισχροκέρδεια και που κατευθύνονται σε κέρδη παρόχων και παραγωγών και στους μισθούς των «golden boys» της ΔΕΗ. Ενώ ο ΣΥΡΙΖΑ κατάφερε, εν μέσω μνημονίων, να κρατήσει την τιμή του ρεύματος σταθερή και να εξασφαλίσει ρεύμα σε όλα τα νοικοκυριά. Δεν θέλω να σας θυμίσω τι συνέβαινε το 2015 όταν αναλάβαμε εμείς την κυβέρνηση, με τα χιλιάδες νοικοκυριά με κομμένο το ρεύμα και με τους χιλιάδες θανάτους από μαγκάλια, από πέλετ, από ξύλα και ούτω καθεξής. Και ήρθε ο κ. Χατζηδάκης, ανησυχώντας για την κερδοφορία της ΔΕΗ, να αυξήσει με το καλημέρα την τιμή του ρεύματος αρχικά στο 20%. Και αφού την ιδιωτικοποίησε, ήρθε η περίφημη ρήτρα αναπροσαρμογής να εκτινάξει τους λογαριασμούς, πολύ πριν τον πόλεμο. Δεν ξεχνάει κανείς ότι μέχρι τον Μάρτη του 2022 οι τιμές βρισκόντουσαν εκεί που βρισκόντουσαν, πολύ υψηλά δηλαδή, και δεν είχε αρχίσει, βεβαίως, τότε η άθλια επέμβαση της Ρωσίας στην Ουκρανία.

Σήμερα ένα μεσαίο νοικοκυριό ξοδεύει πάνω από το 40% με 50% των εισοδημάτων του για δαπάνες στέγασης, που τα εισοδήματα αυτά συμπεριλαμβάνουν, εκτός από το αβάσταχτο κόστος του ρεύματος, τη δαπάνη για το ενοίκιο ή τη δόση του δανείου, το κόστος για ύδρευση, για τηλεφωνία, για κοινόχρηστα και τα λοιπά. Ακόμα και αν καταφέρει αυτό το νοικοκυριό να ανταποκριθεί στους λογαριασμούς αυτούς -οι οποίοι έχουμε υπολογίσει ότι είναι δύο φορές ο κατώτατος μισθός- το υπόλοιπο δεν φτάνει να καλύψει, προφανώς, τα έξοδα της οικογένειας για ένδυση, για υγεία, για τα παιδιά, ούτε για δεκαπέντε ημέρες. Και ξέρετε για πόσα νοικοκυριά μιλάμε; Μιλάμε για 1,7 εκατομμύρια νοικοκυριά, σε σύνολο 4,1 εκατομμυρίων νοικοκυριών στην Ελλάδα.

Τι εννοώ; Θα σας πω τι εννοώ. Ξέρετε πολύ καλά ότι φέρατε τη χώρα σε μια κατάσταση όπου είναι πρώτη αυτή τη στιγμή στη στεγαστική κρίση –πρώτη!- σε ποσοστό 40% του πληθυσμού της, δηλαδή τέσσερα στα δέκα νοικοκυριά. Στην Ευρώπη σε στεγαστική κρίση είναι ένα στα δέκα νοικοκυριά. Η επόμενη από εμάς χώρα είναι η Βουλγαρία, η οποία έχει 1,7 νοικοκυριά στα 10 νοικοκυριά. Εκεί έχουμε φτάσει αυτή τη στιγμή. Και εσείς δεν καταλαβαίνετε τι σημαίνουν τα δεύτερα χαμηλότερα εισοδήματα του κόσμου, η αγοραστική δύναμη και τα λοιπά. Τα δεύτερα εισοδήματα είναι τα χαμηλότερα της Ευρωπαϊκής Ένωσης. Ποιος είναι πιο κάτω από εμάς; Είναι η Βουλγαρία, που είδατε ότι είναι πολύ πιο πάνω από εμάς, δηλαδή έχει λιγότερο πληθυσμό με στεγαστική κρίση. Αυτή είναι η βόμβα που αντιμετωπίζουν σήμερα τα νοικοκυριά.

Βεβαίως, πυκνώνουν και τα «κόκκινα» δάνεια. Ξεκινάνε και όλες οι ιστορίες αυτές του τύπου «τι ωραία που πουλάμε σε servisers, και μάλιστα σε δικά μας παιδιά, 63.000.000 ευρώ «κόκκινα» δάνεια για 4.300.000 ευρώ». Και πάει καλά η αισχροκέρδεια! Και ετοιμαζόμαστε για τη μεγαλύτερη αναδιανομή του πλούτου της μεσαίας τάξης, που έγκειται κατά τα 3/4 στην περιουσία της στην κατοικία. Πάμε, δηλαδή, για αυτή την τεράστια αναδιανομή στην Ελλάδα, από την οποία ακριβώς κινδυνεύει το σπίτι της μεσαίας τάξης, την οποία εξαπατήσατε -αυτό έγινε-και σήμερα το νιώθουν όλοι και το βλέπουν όλοι, στο πώς εξελίσσεται με την υπόθεση των «κόκκινων» δανείων.

Νομίζω ότι χρειαζόμαστε μια νέα κυβέρνηση, που θα κάνει αυτά που έχει ήδη εξαγγείλει ο Αλέξης ο Τσίπρας, γιατί προφανώς αυτά που φέρνει το νομοσχέδιο δεν μπορούν καν να εκπληρωθούν. Δηλαδή ρωτώ τα εξής: Την υπερχρέωση ενεργειακής απόδοσης η οποία απαιτεί, για την αξιολόγηση του χρήστη, έξυπνους μετρητές, πώς θα την κάνετε όταν στην Ελλάδα η συντριπτική πλειοψηφία των νοικοκυριών δεν έχει καν μετρητές; Την ενίσχυση των αρμοδιοτήτων της ΡΑΕ πώς θα την κάνετε, ώστε να παρακολουθεί τις επιδράσεις των διαχειριστών των συστημάτων διανομής, όταν της έχουν αφαιρέσει την αρμοδιότητα για τον έλεγχο της πώλησης περιουσιακών στοιχείων; Την επιβολή τέλους στους πελάτες που καταγγέλλουν συμβάσεις προμήθειας ηλεκτρικής ενέργειας σταθερής τιμής ορισμένου χρόνου, πώς θα την κάνετε, όταν οι προμηθευτές μετέτρεψαν σταθερά τιμολόγια σε κυμαινόμενα χωρίς κανένα τέλος;

Εμείς πιστεύουμε ότι η Κυβέρνηση του «επιτελικού κράτους» και των «αρίστων» καθυστέρησε να φέρει αυτή την οδηγία, η οποία έπρεπε να εφαρμόζεται από 1-1-2021 για τη διαφάνεια στην ηλεκτρική αγορά ενέργειας, ενώ από την άλλη επέτρεψε και ενορχήστρωσε με τα «γαλάζια» χρυσοπληρωμένα παιδιά της ΔΕΗ το πάρτι της ακρίβειας, της αισχροκέρδειας, εις βάρος των καταναλωτών ενέργειας. Και πιστεύουμε ότι με τη ληστρική και παράνομη ρήτρα αναπροσαρμογής του Μητσοτάκη που εφαρμόστηκε στη ΔΕΗ από το 2021, έχουμε φτάσει σήμερα σε αυτή την αισχρή και τρομακτική κατάσταση. Προφανώς δεν ψηφίζουμε το νομοσχέδιο.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κυρία συνάδελφε.

Τον λόγο έχει τώρα ο κ. Ιωάννης Μελάς από τη Νέα Δημοκρατία. Είναι ο τελευταίος ομιλητής.

**ΙΩΑΝΝΗΣ ΜΕΛΑΣ:** Ευχαριστώ, κύριε Πρόεδρε.

Παρακολουθώ αρκετή ώρα τη συζήτηση που διεξάγεται σε αυτή εδώ την Αίθουσα, και, πραγματικά, ακούμε πολλά και διάφορα ενδιαφέροντα πράγματα κυρίως από την πλευρά του ΣΥΡΙΖΑ, σ' ό,τι αφορά: Το τι έκαναν εκείνοι για την αγορά της ηλεκτρικής ενέργειας και τι κάνει αυτή η Κυβέρνηση για την αγορά της ηλεκτρικής ενέργειας. Στο πώς εκείνοι κράτησαν τις τιμές χαμηλά και πώς εμείς κρατάμε τις τιμές χαμηλά, μέσα σε μια τεράστια ενεργειακή κρίση και με έναν πόλεμο να διεξάγεται μέσα στην Ευρώπη και ουσιαστικά, με έναν εκβιασμό από την Ρωσία, μετά την εισβολή της στην Ουκρανία, προς την Ευρώπη με τις τιμές ενέργειας. Στο πώς διαχειριζόμαστε εμείς μια κατάσταση κρίσης και πώς διαχειρίστηκαν εκείνοι μια κατάσταση κανονικότητας και ποιες είναι οι διαφορές μας.

Κυρίες και κύριοι συνάδελφοι του ΣΥΡΙΖΑ, έχουμε ακούσει πάρα πολλές φορές τα τελευταία χρόνια να προσπαθείτε να μας πείτε ότι ένα από τα μεγαλύτερα λάθη που κάναμε από την αρχή της διακυβέρνησής μας είναι η διαχείριση που έγινε στη ΔΕΗ, ότι η ΔΕΗ θα μπορούσε σήμερα να στηρίξει τα ελληνικά νοικοκυριά, ότι θα μπορούσε να κρατήσει χαμηλά τις τιμές σε μια έξαρση τιμών, σε έναν εκβιασμό στις τιμές της ενέργειας.

Πραγματικά, κάθε λογικός άνθρωπος αναρωτιέται πώς θα μπορούσε η ΔΕΗ που παρέδωσε η κυβέρνηση του Αλέξη Τσίπρα στην Κυβέρνηση του Κυριάκου Μητσοτάκη με 2 δισεκατομμύρια χρέη να στηρίξει σήμερα τα ελληνικά νοικοκυριά και τις ελληνικές επιχειρήσεις. Η στήριξη της Κυβέρνησης του Κυριάκου Μητσοτάκη στα ελληνικά νοικοκυριά και τις ελληνικές επιχειρήσεις είναι 9,1 δισεκατομμύρια μέσα σε μία κατάσταση αστάθειας, μέσα σε μία πρωτόγνωρη κατάσταση και μέσα σε μια κατάσταση που έρχεται μετά από την πανδημία, όπου και εκεί κληθήκαμε να στηρίξουμε για άλλους λόγους τα ελληνικά νοικοκυριά και τις επιχειρήσεις.

Πραγματικά, είναι απορίας άξια η τοποθέτηση που άκουσα και από την προηγούμενη συνάδελφο του ΣΥΡΙΖΑ, την κ. Φωτίου, που είπε ότι εμείς καταστρέψαμε τη μεσαία τάξη, εμείς κυνηγάμε τους πλειστηριασμούς και τις πρώτες κατοικίες, εμείς είμαστε εκείνοι που ευθυνόμαστε που σήμερα έχουν εκτοξευθεί οι τιμές της ενέργειας και οι τιμές στα τρόφιμα και στα είδη πρώτης ανάγκης και είναι αποτέλεσμα των πολιτικών αυτής της Κυβέρνησης. Όχι, κυρία Φωτίου. Όχι, κυρίες και κύριοι συνάδελφοι του ΣΥΡΙΖΑ.

Γι’ αυτά που ζούμε σήμερα, αυτή η Κυβέρνηση έχει κάνει πολλές και μεγάλες προσπάθειες για να μπορέσει να στηρίξει το ελληνικό νοικοκυριό και να μπορέσει να καλύψει τις βασικές ανάγκες όχι μόνο με τις δικές μας δυνατότητες. Για τον λόγο αυτό ο ίδιος ο Πρωθυπουργός πήρε πρωτοβουλίες σε ευρωπαϊκό επίπεδο, ώστε να δώσει λύσεις οι οποίες έρχονται από την Ευρώπη για την Ελλάδα και ταυτόχρονα, η Ελλάδα να αποτελέσει τον φάρο των μέτρων για τη στήριξη και των υπόλοιπων νοικοκυριών της Ευρώπης.

Και αυτό το μέτρο, λοιπόν, που έρχεται σήμερα να ενταχθεί με τροπολογία σε αυτό το νομοσχέδιο, είναι ακριβώς το πλαφόν στις τιμές των βασικών αγαθών για το καλάθι του νοικοκυριού. Είναι ένα πολύ σημαντικό μέτρο που έρχεται σε συνέχεια όλων των υπόλοιπων μέτρων που έχει πάρει αυτή η Κυβέρνηση για τα ελληνικά νοικοκυριά.

Και επειδή άκουσα πριν ότι έγινε και μία συζήτηση σε ό,τι αφορά τους λογαριασμούς του ηλεκτρικού ρεύματος, τα πράγματα είναι πάρα πολύ απλά. Όποιος έχει πάρει τον λογαριασμό του ρεύματος στο σπίτι του, στο γραφείο του ή στην επιχείρησή του, θα δει κάτι πάρα πολύ απλό. Η κρατική ενίσχυση σήμερα στην τιμή της κιλοβατώρας είναι σχεδόν διπλάσια -θα το ξαναπώ, είναι σχεδόν διπλάσια- από αυτή που πληρώνει τελικά το ελληνικό νοικοκυριό και η ελληνική επιχείρηση για την ηλεκτρική ενέργεια.

Ενδεικτικά, θα αναφέρω το εξής: Με βάση τους τελευταίους εκκαθαριστικούς λογαριασμούς που ήρθαν, για 2.500 περίπου KWh που έχει καταναλώσει ένα νοικοκυριό, ο λογαριασμός του ρεύματος, κύριε Υπουργέ, θα ήταν 1200 ευρώ. Έρχεται όμως το ελληνικό κράτος, έρχεται η ελληνική Κυβέρνηση που στηρίζει τα ελληνικά νοικοκυριά και επιδοτεί τον λογαριασμό με 800 ευρώ και το τελικό ποσό που πληρώνει ο καταναλωτής είναι 400 ευρώ. Αυτό τι είναι; Δεν είναι η στήριξη των νοικοκυριών; Δεν είναι η στήριξη των επιχειρήσεων; Δεν είναι μια ουσιαστική παρέμβαση στην ελληνική οικογένεια, για να στηρίξουμε τα ελληνικά νοικοκυριά και τις επιχειρήσεις;

Εσείς τι προτείνατε ως λύση; Ποιες είναι οι προτάσεις της Αντιπολίτευσης για όλη αυτή την κρίση που έρχεται; Ένα μόνιμο «όχι», ένα μόνιμο «δεν ψηφίζουμε» και μια μόνιμη άρνηση σε ό,τι μέτρο και όποια πρόταση καταθέτει η ελληνική Κυβέρνηση τόσο εντός της χώρας όσο και εκτός, γιατί διεκδικούμε και στην Ευρώπη, δεν μένουμε εδώ. Για να μπορέσουμε να αντλήσουμε χρήματα και να μπορέσουμε να πάρουμε μέτρα, πρέπει να βγούμε και στην Ευρώπη, στους εταίρους μας και να έρθουμε σε συμφωνίες. Για ποιους; Για τους Έλληνες πολίτες.

Κύριε Πρόεδρε, κυρίες και κύριοι συνάδελφοι, αυτό που, πραγματικά, έχει αξία στο σημερινό νομοσχέδιο, είναι το μέτρο που έχει να κάνει με τους καταναλωτές, που έχει να κάνει με την αναβάθμιση της θέσης του καταναλωτή στη λειτουργία της ηλεκτρικής ενέργειας.

Με αυτό το νομοσχέδιο, με την ευρωπαϊκή οδηγία η οποία ενσωματώνεται σήμερα στο ελληνικό νομικό οπλοστάσιο, οι καταναλωτές αποκτούν πλέον ενεργό ρόλο συμμετοχής τόσο στην παραγωγή της ηλεκτρικής ενέργειας όσο και στη διαχείριση της ενεργειακής κατανάλωσης. Ενισχύονται, δηλαδή, τα δικαιώματά τους ενδυναμώνεται η προστασία τους, ενώ θεσπίζονται και κανόνες σχετικά με την πληροφόρησή τους για τιμολόγηση. Σε αυτή την περίοδο που ζούμε, σε μία περίοδο τεράστιας ενεργειακής κρίσης και αβεβαιότητας ερχόμαστε, λοιπόν, να ρυθμίσουμε και θέματα που αφορούν τους καταναλωτές, αφορούν τα ελληνικά νοικοκυριά, αφορούν τις ελληνικές επιχειρήσεις.

Αυτή η Κυβέρνηση έχει αναδείξει και έχει ενισχύσει και κάτι ακόμα. Η Ελλάδα έχει κάτι το οποίο δεν θα τελειώσει ποτέ και αυτό είναι ο ελληνικός ήλιος. Οι ανανεώσιμες πηγές ενέργειας μέρα με τη μέρα, μήνα με τον μήνα αρχίζουν να μπαίνουν σε μεγαλύτερο ποσοστό στο ενεργειακό μείγμα, και αυτό έχει ως αποτέλεσμα τη μείωση του ενεργειακού κόστους για τους καταναλωτές. Αυτό, λοιπόν, που έχει πάρα πολύ μεγάλη σημασία είναι να δούμε πώς αυτό θα μπορέσουμε να το ενισχύσουμε ακόμα περισσότερο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Άκουσα πριν τον κ. Σκουρλέτη που αναφέρθηκε στο Virtual Net Metering που είχε νομοθετηθεί αρχικά επί κυβερνήσεως ΣΥΡΙΖΑ. Είναι ένα μέτρο το οποίο μπορώ να πω ότι είναι σε ένα καλό πλαίσιο. Όμως, πάσχει. Πάσχει γιατί έτσι όπως δημιουργήθηκε επί κυβερνήσεως ΣΥΡΙΖΑ δεν μπορεί να εξυπηρετήσει και να δώσει τη δυνατότητα στις πιο ευάλωτες κοινωνικές ομάδες να ενταχθούν σε ενεργειακές κοινότητες που θα μπορούσαν να γίνουν παραγωγοί Virtual Net Metering, και να μπορούν να μειώσουν ακόμη περισσότερο το κόστος της ηλεκτρικής ενέργειας για τα ίδια τα νοικοκυριά.

Άρα λοιπόν, κύριε Υπουργέ, στο πλαίσιο της αναβάθμισης και της αύξησης των ανανεώσιμων πηγών ενέργειας που κάνει αυτή η Κυβέρνηση θα μπορούσαμε να δούμε και να βρούμε τρόπους για τη στήριξη των πιο ευάλωτων συμπολιτών μας και να μπορέσουμε να δημιουργήσουμε με ένα νομικό πλαίσιο τη δυνατότητα της συμμετοχής των πιο ευάλωτων συμπολιτών μας, των συμπολιτών μας που ανήκουν στο κοινωνικό τιμολόγιο …

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε συνάδελφε.

**ΙΩΑΝΝΗΣ ΜΕΛΑΣ:** …ώστε να μπορέσουν να ενταχθούν σε ενεργειακές κοινότητες και να μειώσουν για τα επόμενα χρόνια το ενεργειακό τους κόστος.

Για όλους αυτούς τους λόγους ψηφίζουμε το νομοσχέδιο και στηρίζουμε ακόμα μία πρωτοβουλία αυτής της Κυβέρνησης.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Υπάρχει κάποιος από τους εισηγητές ή τους ειδικούς αγορητές που θέλει να κάνει μια σύντομη παρέμβαση;

**ΒΑΣΙΛΕΙΟΣ ΒΙΛΙΑΡΔΟΣ:** Εγώ, κύριε Πρόεδρε.

**ΘΕΟΠΙΣΤΗ (ΠΕΤΗ) ΠΕΡΚΑ:** Θα ήθελα τον λόγο, κύριε Πρόεδρε.

**ΔΙΑΜΑΝΤΩ ΜΑΝΩΛΑΚΟΥ:** Κι εγώ θα ήθελα τον λόγο, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Λοιπόν, ο κ. Αρσένης λείπει.

Ο κ. Βιλιάρδος, ορίστε.

**ΔΙΑΜΑΝΤΩ ΜΑΝΩΛΑΚΟΥ:** Εσείς δεν θα μιλήσετε, κύριε Υπουργέ;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Στο τέλος.

**ΠΡΟΕΔΡΕΥΩΝ (Χαράλαμπος Αθανασίου):** Λοιπόν, ο κ. Βιλιάρδος, η κ. Μανωλάκου.

Ορίστε, κύριε Βιλιάρδο, έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κύριε Υπουργέ, συγκρίνατε προηγουμένως απευθυνόμενος στον συνάδελφο την πυρηνική ενέργεια σε σχέση με τα φωτοβολταϊκά. Προφανώς, όμως, γνωρίζετε την τεράστια διαφορά μεταξύ τους, το ότι, δηλαδή, η πρώτη είναι συνεχής και σταθερή, ενώ η δεύτερη δεν είναι. Εκτός αυτού, η πυρηνική ενέργεια είναι ασφαλής με τη νέα τεχνολογία, ενώ εμείς αναφερόμαστε, συνήθως, σε μικρά πυρηνικά όχι στα μεγάλα και με την καινούργια τεχνολογία.

Όσο για το κόστος, προφανώς δεν έχετε υπολογίσει την ανακύκλωση, όσον αφορά στα φωτοβολταϊκά μετά το τέλος της ζωής τους, όπου εάν μελετήσει κανείς την εμπειρία της Καλιφόρνιας, δυστυχώς θα διαπιστώσει πολλά αρνητικά.

Για τις ανεμογεννήτριες δε τα πράγματα είναι πολύ χειρότερα από πολλές πλευρές.

Για το νομοσχέδιο τώρα έχουμε ήδη μιλήσει τόσο σήμερα όσο και στις επιτροπές. Οπότε θα αναφερθούμε μόνο στην τροπολογία 1448.

Σε γενικές γραμμές συνεχίζεται και εδώ η πληθώρα των ευνοϊκών ρυθμίσεων για τα καρτέλ των ΑΠΕ, χωρίς να υπάρχει κάτι ανάλογο για τους πολίτες και τις επιχειρήσεις της χώρας, πόσω μάλλον όταν η δαπάνη των νοικοκυριών για ρεύμα και φυσικό αέριο στη χώρα μας είναι η τρίτη υψηλότερη στην Ευρώπη για το πρώτο εννιάμηνο του 2022, βέβαια, σε σχέση με το πραγματικό εισόδημα των νοικοκυριών. Αυτή είναι η ακριβής σύγκριση και θα το καταθέσουμε στα Πρακτικά.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στο άρθρο 1 τώρα της τροπολογίας, θεωρούμε πως δεν υπάρχει λογική για τη χορήγηση άδειας τμηματικής εγκατάστασης στις περιπτώσεις που αναφέρονται. Οπότε θα έπρεπε να εφαρμόζονται οι γενικές διατάξεις περί αδειών εγκατάστασης.

Στο άρθρο 2, οι χρεώσεις ΥΚΩ και «ΕΤΜΕΑΡ» επιβαρύνουν σημαντικά τα τιμολόγια ηλεκτρικής ενέργειας, ενώ ο τρόπος υπολογισμού τους είναι ασαφής και δυσνόητος. Ειδικά για τις χρεώσεις ΥΚΩ που μας ενδιαφέρουν, εν προκειμένω, δεν είμαστε καν βέβαιοι πως αξιοποιούνται για τον σκοπό που εισπράττονται, δηλαδή για την παροχή ηλεκτρικής ενέργειας στους κατοίκους των μη διασυνδεδεμένων νησιών στις ίδιες τιμές με αυτές των κατοίκων της ηπειρωτικής χώρας, όπως επίσης σε πολύτεκνες οικογένειες και σε ευάλωτους καταναλωτές που εντάσσονται στο κοινωνικό οικιακό τιμολόγιο. Οπότε δεν μπορούμε παρά να είμαστε επιφυλακτικοί.

Συγκεκριμένα, διαπιστώσαμε την παροχή υπερεξουσιών στον Υπουργό χωρίς καν να τοποθετούνται κάποια όρια. Οι χρεώσεις των ΥΚΩ θα αναμορφωθούν προς τα πάνω ή προς τα κάτω; Πόσο θα επιβαρύνει τους πολίτες και τις επιχειρήσεις της χώρας μας ο μηχανισμός αντιστάθμισης κινδύνου από ενεργειακές κρίσεις;

Στο άρθρο 3, δεν ορίζεται πουθενά ότι η συγκεκριμένη εισφορά δεν θα επιβαρύνει άμεσα ή έμμεσα τους καταναλωτές, ενώ εκτός αυτού η εισφορά θα κατευθύνεται σε επενδύσεις σε φιλικές προς το περιβάλλον μορφές ενέργειας, καθώς επίσης σε συστήματα και δίκτυα φυσικού αερίου. Επομένως, θα ενισχύονται, ουσιαστικά, οι μεγάλοι της αγοράς ενέργειας, όπως συμβαίνει με το «ΕΤΜΕΑΡ».

Το ίδιο συμβαίνει έμμεσα με την πρόβλεψη για υποστήριξη των καταναλωτών, αφού η Κυβέρνηση επιδοτεί άμεσα τις εταιρείες και δεν μειώνει το κόστος.

Με το άρθρο 4, ουσιαστικά, προστίθεται η δυνατότητα χορήγησης έγκρισης επέμβασης και περιβαλλοντικής αδειοδότησης έργων ΑΠΕ που αναπτύσσονται εντός πυρήνων ΖΑΠ, παρά την ύπαρξη σε ισχύ άλλης έγκρισης επέμβασης ή απόφαση έγκρισης περιβαλλοντικών όρων ή αυτοτελών διοικητικών πράξεων ή άλλων δραστηριοτήτων εντός των πυρήνων ΖΑΠ για τις ίδιες ή γειτνιάζουσες θέσεις.

Θα υπάρχουν ΑΠΕ, δηλαδή, παντού και ανεξέλεγκτα στις ζώνες απολιγνιτοποίησης. Οπότε το έγκλημα συνεχίζεται με την αντικατάσταση των λιγνιτικών μας μονάδων από μη αντίστοιχα παραγωγικές και κοστοβόρες ΑΠΕ.

Στο άρθρο 7, στις επίμαχες διατάξεις του περιλαμβάνονται μεταξύ άλλων η εξαίρεση των αμοιβών των διευθυνόντων συμβούλων κ.λπ., αναλογικά με όσα ισχύουν στη ΔΕΗ. Γενικά δε για τις προσλήψεις των ΑΔΜΗΕ και στις συνδεόμενες με αυτόν εταιρείες ισχύουν σχετικά αδιαφανείς όροι ξανά όπως στη ΔΕΗ, ιδίως για τα στελέχη, σύμφωνα με όσα αναφέρονται στη συγκεκριμένη διάταξη. Ειδικά με την τροποποίηση του άρθρου καταργείται στην ουσία το πλαφόν του 20% για την κάλυψη των θέσεων βοηθών διευθυντών και διευθυντών κλάδων με μια κατ’ εξαίρεση διαδικασία. Δεν είναι ξεκάθαρο πως πρόκειται για μια φωτογραφική ρύθμιση;

Στο άρθρο 8 με την πρώτη διάταξη είχαν προβλεφθεί κατ’ εξαίρεση είκοσι θέσεις εργασίας ιδιωτικού δικαίου ορισμένου χρόνου που υποτίθεται πως έληγαν στις 30-6-2010. Όμως, έκτοτε παρατείνονται διαρκώς. Αντίστοιχα με τη δεύτερη διάταξη είχαν προβλεφθεί κατά παρέκκλιση κάθε γενικής και ειδικής διάταξης τριάντα πέντε προσλήψεις με συμβάσεις έργου ή εργασίας ιδιωτικού δικαίου ορισμένου χρόνου με ημερομηνία λήξης 30-6-2020. Όμως, επίσης, έκτοτε παρατείνονται. Εν προκειμένω, δεν είναι δυνατόν έκτακτες και κατ’ εξαίρεση προσλήψεις να παρατείνονται διαρκώς ακόμη και επί δεκατρία ολόκληρα χρόνια. Είναι απαράδεκτο.

Με την παράγραφο 4 τώρα παρατείνεται για ένα έτος η θητεία των μελών των Συμβουλίων Αρχιτεκτονικής, επίσης το Συμβούλιο Πολεοδομικών Θεμάτων και Αμφισβητήσεων Α και Β. Ποιος είναι ουσιαστικός σκοπός της παράτασης; Δεν προλαβαίνουν τόσον καιρό έστω και το επερχόμενο τελευταίο δίμηνο του έτους να οριστούν νέα μέλη;

Κλείνοντας, με την παράγραφο 5 προβλέπεται η παράταση του χρόνου παράδοσης του πολεοδομικού σχεδίου εφαρμογής για περιοχές της ανατολικής Αττικής που επλήγησαν από τις πυρκαγιές της 23ης Ιουλίου του 2018 έως το τέλος του Ιουνίου του 2023.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Βιλιάρδο.

**ΒΑΣΙΛΕΙΟΣ ΒΙΛΙΑΡΔΟΣ:** Η αρχική προθεσμία ήταν στο τέλος Ιουνίου του 2021 και παρατάθηκε για ένα έτος, ενώ τώρα παρατείνεται -και μάλιστα αναδρομικά- για ένα ακόμη έτος.

Είναι φανερό, λοιπόν, πως πρόκειται για μια απαράδεκτη καθυστέρηση που δεν δικαιολογείται από την πανδημία, αφού αναφερόμαστε σε ένα πολεοδομικό σχέδιο εφαρμογής. Παράλληλα, καθυστερούν και οι αναγκαίες παρεμβάσεις που δεν μπορούν να υλοποιηθούν χωρίς το σχέδιο. Οπότε πρόκειται για πέντε χρόνια αδικαιολόγητης αδράνειας.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Τον λόγο έχει η ειδική αγορήτρια του Κομμουνιστικού Κόμματος Ελλάδας κ. Διαμάντω Μανωλάκου.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ, κύριε Πρόεδρε.

Η όλη συζήτηση ανέδειξε ότι από τη μια είσαστε εσείς της «πράσινης μετάβασης - κοροϊδίας» και της απελευθέρωσης της ενέργειας που αφήνει κέρδη στους ομίλους και ενεργειακή φτώχεια στον λαό. Μάλιστα, ακόμα και την πυρηνική ενέργεια τη συμπεριλαμβάνετε στην πράσινη ενέργεια, αν είναι δυνατόν! Ποια είναι η διαφορά; Ότι η Νέα Δημοκρατία το λέει καθαρά και ο ΣΥΡΙΖΑ, αν και το στηρίζει, λέει ότι η ενέργεια δεν πρέπει να είναι εμπόρευμα, αλλά αγαθό. Στην πράξη, όμως, το καταπατά, αφού προώθησε όλη αυτή τη στρατηγική που έφερε ακριβή ενέργεια και φτώχεια.

Από την άλλη, εμείς το Κομμουνιστικό Κόμμα Ελλάδας, στηρίζουμε την ενέργεια - αγαθό να είναι σε φθηνή τιμή και σε επάρκεια για τον λαό. Πώς, όμως; Με την αξιοποίηση των ενεργειακών πηγών της χώρας μας -λιγνίτες, υδροηλεκτρικά, ανανεώσιμες πηγές- σε σύγκρουση με τη στρατηγική της Ευρωπαϊκής Ένωσης. Έτσι είναι, γιατί η Ευρωπαϊκή Ένωση των μονοπωλίων είναι και όχι των λαών.

Τώρα σε ό,τι αφορά τις υπουργικές τροπολογίες, θα μπορούσατε να τις είχατε φέρει στη δεύτερη ανάγνωση τουλάχιστον αυτή την τρίτη που αφορά στο αντικείμενο του Υπουργείου Περιβάλλοντος. Φαίνεται ότι ήταν έτοιμη και είναι και στην ίδια ρότα και φιλοσοφία με το νομοσχέδιο, η οποία ενισχύει την «πράσινη μετάβαση - κοροϊδία» προωθώντας την απολιγνιτοποίηση και βάζει ακόμα πιο ευνοϊκούς όρους για τους επιχειρηματικούς ομίλους στην ενέργεια και την οποία εμείς θα καταψηφίσουμε, όπως καταψηφίζουμε και το νομοσχέδιο.

Για τη δεύτερη τροπολογία που αφορά στον τομέα της παιδείας, ψηφίζουμε «παρών» στα περισσότερα άρθρα της, αν και θα μπορούσαμε να υπερψηφίσουμε το τρίτο άρθρο της τροπολογίας, που είναι παράταση ατομικών συμβάσεων εργασίας ορισμένου χρόνου για την καθαριότητα στο Πανεπιστήμιο Πατρών. Όμως, η καθαριότητα δεν είναι θέμα ορισμένου χρόνου, είναι αναγκαία για τη δημόσια υγεία καθημερινά. Οι εργαζόμενοι δεν μπορεί να είναι σε διαρκή ομηρία και εργασιακή ανασφάλεια. Χρειάζεται άμεσα να προχωρήσει η Κυβέρνηση σε προσλήψεις μόνιμου προσωπικού για να καλύπτονται αυτές οι θέσεις εργασίας.

Επίσης, στο άρθρο 5 λέτε «επιμόρφωση εξ αποστάσεως και μέσω πλατφόρμας». Και πώς θα βλέπετε αν υπάρχει παιδαγωγική επάρκεια; Εδώ με την πανδημία του κορωνοϊού διαπιστώσατε μαθησιακά κενά -και έτσι είναι- με την εξ αποστάσεως εκπαίδευση που ποτέ δεν μπορεί να αντικαταστήσει τη ζωντανή διδασκαλία.

Και ολοκληρώνω με την πρώτη τροπολογία που καταψηφίζουμε, γιατί το καλάθι του νοικοκυριού είναι μια κοροϊδία για τα λαϊκά νοικοκυριά, που στενάζουν από την ακρίβεια στα σουπερμάρκετ και τα βενζινάδικα. Αν θέλετε να δώσετε ανάσα ανακούφισης, καταργήστε τους άθλιους νόμους για τα κόκκινα δάνεια και τους πλειστηριασμούς, δικούς σας και του ΣΥΡΙΖΑ, μηδενίστε το ΦΠΑ στα βασικά είδη διατροφής και τους ειδικούς φόρους - φωτιά στα καύσιμα.

Επίσης, είναι απαράδεκτο και επικίνδυνο το άρθρο 2 αυτής της τροπολογίας, γιατί δίνει τη δυνατότητα να στήνονται εργαστήρια των βιομηχανικών και βιοτεχνικών μονάδων αρτοποιίας σε υπόγεια. Αυτό απαγορευόταν για υγειονομικούς λόγους. Τώρα το επαναφέρετε για το κέρδος, ευνοώντας μεγάλες βιομηχανίες κυρίως αρτοποιίας. Έτσι δεν διασφαλίζετε τη δημόσια υγεία. Τόσο σκληρή και αντιλαϊκή είναι η πολιτική σας. Το καταψηφίζουμε και αυτό.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο κ. Γκόκας, ειδικός αγορητής του Κινήματος Αλλαγής.

**ΧΡΗΣΤΟΣ ΓΚΟΚΑΣ:** Ευχαριστώ, κύριε Πρόεδρε.

Έχουμε τοποθετηθεί αναλυτικά ως προς το νομοσχέδιο. Θα αναφερθώ στις τροπολογίες, ξεκινώντας από την τροπολογία του Υπουργείου Περιβάλλοντος και Ενέργειας, την 1448. Κατατέθηκε αργά χθες το βράδυ, την τελευταία στιγμή χωρίς περιθώριο χρόνου για συζήτηση. Όπως σε πολλά κρίσιμα ενεργειακά ζητήματα, έχουμε και εδώ αυτό το φαινόμενο των τροπολογιών της τελευταίας στιγμής. Μάλιστα σήμερα ο κύριος Υπουργός, αλλά και ο κ. Σκυλακάκης προανήγγειλαν και νέα τροπολογία για τη φορολόγηση των υπερεσόδων των προμηθευτών ρεύματος.

Έρχονται δε πολλά άρθρα που πρέπει να ψηφιστούν ως ένα άρθρο, χωρίς να δίνεται η δυνατότητα να ψηφίσουμε όσες διατάξεις συμφωνούμε και να καταψηφίσουμε όσες έχουμε διαφορετική γνώμη. Θα το πω για μια φορά ακόμη. Υπάρχει εκβιασμός της ψήφου των Βουλευτών. Είναι μια κοινοβουλευτικά απαράδεκτη τακτική που σκόπιμα ακολουθεί η Κυβέρνηση σε όλα τα νομοσχέδια.

Η τροπολογία, λοιπόν, περιλαμβάνει επιμέρους διατάξεις για τη λειτουργία της αγοράς. Θα την ψηφίσουμε κυρίως λόγω του άρθρου 9, που φέρνει την ΚΥΑ για την προκήρυξη φωτοβολταϊκών, θερμοσιφώνων και συστημάτων αποθήκευσης σε νοικοκυριά και αγρότες, ένα θέμα για το οποίο φωνάζουμε εδώ και καιρό, αλλά και για το άρθρο 8 που φέρνει την επέκταση των συμβάσεων προσωπικού στη ΡΑΕ που, αν δεν γίνει, θα τιναχθούν όλα στον αέρα σε σχέση με τα ενεργειακά ζητήματα.

Βέβαια, υπάρχουν αρνητικές διατάξεις, όπως οι τμηματικές άδειες στα υδροηλεκτρικά, οι ΑΕΠΟ για έργα στις λιγνιτικές περιοχές, τα θέματα προσωπικού στον ΑΔΜΗΕ, όπως και οι ρυθμίσεις για τις υπηρεσίες κοινής ωφέλειας.

Πριν όμως πάω σε αυτό, θα ήθελα, κύριε Υπουργέ, να πω ότι παρά τα όσα συνεχώς επαναλαμβάνετε, σχετικά με τις επιδοτήσεις για το ηλεκτρικό ρεύμα, εξωραΐζοντας μια κατάσταση, που δεν την αντέχουν άλλο, νοικοκυριά, επιχειρήσεις και καταναλωτές, από την ενεργειακή ακρίβεια, που εκτός των άλλων αδυναμιών ελέγχου και εγχώριων στρεβλώσεων της ενεργειακής αγοράς, οφείλεται και στην απουσία της ενεργειακής οδηγίας που σήμερα ενσωματώνουμε στη νομοθεσία, τα καθαρά ερωτήματα είναι τα εξής.

Πότε θα γνωρίζουμε ακριβώς τα υπερκέρδη από την αγορά ηλεκτρικής ενέργειας; Ποιο θα είναι αυτό το ποσό; Πότε θα φορολογηθεί και πότε θα εισπραχθούν οι φόροι που θα επιστραφούν στους πολίτες; Ποιο είναι το ποσοστό της επιδότησης από αυτή τη φορολόγηση που πάει στους πολίτες; Ποιο είναι το αντίστοιχο ποσοστό που πάει από τον κρατικό προϋπολογισμό; Δηλαδή στα 100 ευρώ επιδοτήσεως, ποιο ποσό είναι από τα υπερκέρδη και ποιο ποσό είναι από τον κρατικό προϋπολογισμό;

Και συνεχίζω με τις υπηρεσίες κοινής ωφέλειας. Αυτές οι χρεώσεις είναι μια περίεργη διάταξη. Η αύξηση της χρέωσης για άλλη μια φορά θα επιβαρύνει τους καταναλωτές κι ας λέτε ότι η αναπροσαρμογή συμφέρει τα νοικοκυριά με υψηλότερες καταναλώσεις. Δηλαδή υποσχόμαστε επιδοτήσεις στους λογαριασμούς και μετά ερχόμαστε και ζητάμε πάλι από τους καταναλωτές, μέσα από τέτοιες ρυθμίσεις, να πληρώσουν οι ίδιοι στο τέλος από τις επιδοτήσεις που τους δίνουμε. Και παρ’ ότι, έστω και καθυστερημένα περπατάνε οι διασυνδέσεις στα νησιά, τελικά πάλι είμαστε αντιμέτωποι με πιθανές αυξήσεις στις υπηρεσίες κοινής ωφέλειας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τώρα για την υπ’ αριθμόν 1446 τροπολογία του Υπουργείου Ανάπτυξης, τα είπαμε και στην πρωτολογία. Είναι μια ακόμη επικοινωνιακή προσπάθεια, μια επικοινωνιακή φούσκα επί της ουσίας, μια τρύπα στο νερό όπως είπα στην πρωτολογία μου, για το καλάθι του νοικοκυριού, καθώς νομιμοποιεί και μονιμοποιεί την ακρίβεια, μια ακρίβεια που ζουν καθημερινά οι Έλληνες πολίτες και τεκμηριώνει επίσημα η ΕΛΣΤΑΤ, με τον πληθωρισμό στο 12%, από τους υψηλότερους στην Ευρωπαϊκή Ένωση.

Όμως, τα είδη του λεγόμενου καλαθιού, σύμφωνα πάντα με την ΕΛΣΤΑΤ, μεταξύ Σεπτεμβρίου 2021 και Σεπτεμβρίου του 2022 έχουν πολύ μεγαλύτερη αύξηση από το μέσο όρο του 12%. Χαρακτηριστικά αναφέρουμε το ψωμί και τα δημητριακά με 18,4%, τα κρέατα με 17,6%, τα γαλακτοκομικά και αβγά με 23,3%, τα έλαια και λίπη με 17% και τα είδη άμεσης κατανάλωσης νοικοκυριού με 14,6%.

Καταθέτω για τα Πρακτικά τον σχετικό πίνακα.

(Στο σημείο αυτό ο Βουλευτής Χρήστος Γκόκας καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το ερώτημα είναι, κύριε Υπουργέ, η προσιτή τιμή αυτής της τροπολογίας θα μειώσει τις τιμές των προϊόντων αυτών ή θα μονιμοποιήσει και νομιμοποιήσει τελικά την πολιτική της ακρίβειας;

Από την πλευρά μας, είχαμε ψηφίσει το άρθρο 58 του ν.4818 του 2021 για το πλαφόν σε μεικτό κέρδος. Είχαμε, όμως, τονίσει ότι θα είναι ατελέσφορη και αναποτελεσματική αυτή η διαδικασία, καθώς η τελική τιμή διαμορφώνεται όπως τα κόστη, πρώτες ύλες, ενέργεια κ.λπ., με αποτέλεσμα την αύξηση της τελικής τιμής σε απόλυτο μέγεθος και την εκτίναξη του πληθωρισμού.

Όμως, για να μην σας δώσουμε άλλοθι και για την όποια πιθανότητα να υπάρξει κάποια έστω και μικρή ανακούφιση στα νοικοκυριά, θα έχουμε θετική θέση σε αυτή την τροπολογία, όπως κάναμε και με τη διάταξη για το μικτό κέρδος πριν λίγο καιρό και η οποία, όπως προανέφερα, αποδείχθηκε αναποτελεσματική. Και παρ’ ότι η αιτιολόγηση της διάταξης για τη χρήση υπόγειων χώρων ως χώρου παραγωγής άρτου, κάθε άλλο παρά επαρκής ήταν από την πλευρά του κ. Παπαθανάση. Μεταξύ των άλλων, υπάρχουν και ζητήματα υγειονομικής φύσεως.

Και κλείνω με ένα ερώτημα σχετικά με το άρθρο 70. Δεν απαντήσατε, κύριε Υπουργέ, και παρακαλώ, να απαντήσετε, γιατί το Γενικό Λογιστήριο του Κράτους κάνει λόγο για απώλεια εσόδων από τους δήμους από την πρόβλεψη για ανταποδοτικά τέλη, από τη διέλευση του αγωγού καυσίμων για το αεροδρόμιο;

Ευχαριστώ πολύ, κύριε Πρόεδρε και για την ανοχή σας.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Η κ. Πέρκα, εισηγήτρια του ΣΥΡΙΖΑ, έχει τον λόγο.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Θα πω και εγώ δυο κουβέντες γιατί για άλλη μια φορά, παρακολουθώντας μια συζήτηση ενός νομοσχεδίου που είχε το ενδιαφέρον του, είδα ή ότι είμαστε αδιάβαστοι ή απαντάμε σε λάθος ερωτήματα. Κάνουμε ότι μας ρωτάνε κάτι άλλο.

Ένας συνάδελφος μας διάβασε αυτά τα άρθρα που συμφωνείτε. Μα είπαμε από την αρχή, εισηγητικά εγώ και το είπαν και όλοι οι συνάδελφοι στη συνέχεια. Η οδηγία έχει κάποιες προβλέψεις που είναι θετικές. Δεν έχουν ιδιαίτερο πρόβλημα. Αν είχαν εφαρμοστεί στην ώρα τους και η Κυβέρνηση ακολουθούσε μια τέτοια πολιτική, θα ήταν μια χαρά.

Εδώ λέμε ότι έχετε δημιουργήσει ένα απίστευτο τοπίο ακραίας ακρίβειας και αισχροκέρδειας από παντού και φαίνονταν αστείες πια αυτές οι διατάξεις. Δεν θέλω να τις επαναλάβω μία-μία. Μας είπε κάποιος «τους έξυπνους μετρητές, δεν τους θέλετε;». Προφανώς τους θέλουμε, γι’ αυτό σας λέμε ότι τους καθυστερήσατε.

Κάποιος μας είπε για τον ηλεκτρικό χώρο. Είναι θράσος αυτό. Μας είπε για τον ηλεκτρικό χώρο που φωνάζουμε ότι τάχα κάνουμε πράσινη μετάβαση και ότι τάχα προχωρούμε τις ΑΠΕ και τις ενεργειακές κοινότητες και τάχα κ.λπ.. Δεν έχουν προκηρυχθεί νέα έργα, δεν έγινε τίποτα για νέα έργα, για αναβάθμιση των δικτύων. Το μόνο που έγινε είναι μια υπουργική απόφαση στις 12 Αυγούστου, όπου συμμετείχαν μεγάλοι επενδυτές και μοιράστηκε ο ηλεκτρικός χώρος στους μεγάλους. Πού είναι τα μικρά έργα ΑΠΕ, πού είναι οι τοπικές ενεργειακές κοινότητες;

Και σήμερα βέβαια είχαμε και σκάνδαλο του ΔΕΔΔΗΕ. Το είπαμε. Έστησε τον διαγωνισμό, έπεσε το σύστημα, έπαιξαν μόνο όσοι ήθελαν.

Δεν πάτε καλά! Και δεν πάμε όλοι καλά μαζί σας! Δεν γίνεται έτσι.

Και πάλι ακούσαμε για τον πόλεμο και τις διεθνείς εξελίξεις. Δεν υπάρχει πολιτική, είναι όλα φυσικά φαινόμενα. Όπως χρεοκοπήσατε τη χώρα σαν να ήταν φυσικό φαινόμενο -έτσι;- προσφάτως -και σας είπα ότι είναι άδικο να το ξανακάνετε σε λίγα χρόνια- έτσι και με την ενέργεια.

Το ότι η χώρα είναι πρωταθλήτρια στην ακρίβεια του ρεύματος, το ότι η χώρα έχει μείνει πάρα πολύ πίσω στο να εμπλέξει την κοινωνία και τις τοπικές κοινωνίες στην πράσινη μετάβαση, το ότι δεν έχουμε εργαλεία, το ότι η χώρα είναι η μόνη χώρα που σήμερα ιδιωτικοποιεί ενεργειακά εργαλεία, ενώ σε όλη την Ευρώπη τα επαναδημοτικοποιούν και επανακρατικοποιούν, είναι φυσική καταστροφή; Είναι πολιτική επιλογή που συνάδει ακριβώς με αυτό το πνεύμα αυτής της παράταξης.

Δεν καταλαβαίνετε, λοιπόν, κύριε Υπουργέ, όταν σας λέμε πώς οι επιδοτήσεις πάνε στις τσέπες των παικτών. Σας το ξαναλέω για πολλοστή φορά: Σε συνθήκες ελεύθερης αγοράς, όταν εξαγγέλλεις εκ των προτέρων, πριν ανέβουν οι τιμές, ότι αν ανέβουν θα τις επιδοτήσεις, τις επιταχύνεις. Τόσο απλό είναι. Είναι το δόγμα που πρέπει να ξέρετε καλύτερα από εμάς.

Όσον αφορά τις ΑΠΕ, δεν κατάλαβα και τι μας είπατε. Οι ΑΠΕ, λοιπόν, κύριε Υπουργέ μου, έχουν ουρανοκατέβατα κέρδη -υπολογίσαμε- 1,2 δισεκατομμύριο ευρώ, τα οποία πάνε στο ΤΕΜ, στο Ταμείο Ενεργειακής Μετάβασης, το οποίο θα έπρεπε να επιδοτεί έργα ΑΠΕ -έχει άλλο σκοπό- για να δώσουμε στους πολίτες επιδοτήσεις από εκεί που τις έχουν πληρώσει οι πολίτες με τους πανάκριβους λογαριασμούς και με τους φόρους από όλους τους τομείς της οικονομίας, με τον ΦΠΑ και τους έμμεσους φόρους.

Και δεκαοκτώ χώρες σε όλη την Ευρώπη μειώνουν τον ειδικό φόρο κατανάλωσης και εδώ αρνείστε και μου φέρνετε το καλάθι του νοικοκυριού σε κάποια είδη που είναι, όπως το είπε και ο Πάνος Σκουρλέτης, μάρκετινγκ. Μειώστε τον ΦΠΑ στα βασικά είδη πρώτης ανάγκης! Η κοινωνία καταστρέφεται. Δεν μπορούν να ζήσουν τα νοικοκυριά και οι μικρομεσαίες επιχειρήσεις και οι πιο μεσαίες καταστρέφονται.

Θα μιλήσω λίγο για τις τροπολογίες, γιατί βλέπω ότι δεν έχω πολύ χρόνο. Σας το είχαμε πει αυτό, κάπου είχε αναφερθεί. Δημιουργείτε νέα κατηγορία ΥΚΩ. Εδώ σας λέμε ότι επειδή έχουν υπερπλεόνασμα και επειδή έχουν γίνει και οι διασυνδέσεις, οι ΥΚΩ έπρεπε να έχουν μειωθεί πάρα πολύ. Πλήρωσαν, δηλαδή, οι καταναλωτές εκτός από τα 2,2 δισεκατομμύρια ευρώ και άλλα.

Αλήθεια, κύριε Υπουργέ, αν ξανακούσω να λέτε «θα τα ανακτήσουμε κάποτε», πέστε 100%, πέστε 200%, τζάμπα είναι, δεν πρόκειται και τα 330 εκατομμύρια ευρώ από τη ΔΕΠΑ Εμπορίας και το 1,79 εκατομμύριο ευρώ από τα διυλιστήρια. Πότε; Αλήθεια, το ερώτημα είναι πότε. Σας πιστεύουμε ότι θέλετε να τα ανακτήσετε.

Και λέμε εμείς ότι υπάρχουν και άλλες άδικες χρεώσεις, που είναι το ΕΤΜΕΑΡ και είναι και οι ΥΚΩ. Και έρχεστε εδώ σήμερα -πολλές τροπολογίες είναι απαράδεκτες, θέλω να μείνω λίγο σε αυτή- και δημιουργείτε νέα κατηγορία, τη λεγόμενη «Αντιστάθμιση κινδύνου από ενεργειακές κρίσεις». Δηλαδή, θα πάνε οι πολίτες οι ίδιοι να προστατεύσουν τους ίδιους από μελλοντικές κρίσεις από την τσέπη τους πάλι. Αυτά είναι απαράδεκτα πράγματα. Όλα τα ρίσκα και οι όποιοι κίνδυνοι μετακυλίονται μόνο στους καταναλωτές. Τέλος πάντων, πραγματικά είναι απαράδεκτο. Δεν ξέρω πώς θα βγείτε να το καλύψετε αυτό. Θα πείτε ότι φταίει ο πόλεμος, βέβαια, αλλά μπορεί να φταίει και ο κακός μας ο καιρός. Εντάξει, δηλαδή είναι απαράδεκτα αυτά τα πράγματα, κύριε Υπουργέ.

Λέτε ότι φορολογήσατε και πραγματικά προσπάθησα να καταλάβω και κατάλαβα στο τέλος τι εννοείτε ότι κάνατε. Επειδή φέρατε έναν μηχανισμό συγκράτησης των υπερκερδών -όπως αποδείξαμε, δεν τα συγκρατήσατε, αφήσατε πολλά περιθώρια- και από εκεί κάποια λεφτά μαζέψατε και τα επιστρέψατε, λέτε ότι φορολογήσατε. Και σας έχουμε φέρει συγκεκριμένα νούμερα και περιμένουμε ακόμα.

**ΠΡΟΕΔΡΕΥΩΝ (Χαράλαμπος Αθανασίου):** Ωραία, ολοκληρώστε, παρακαλώ.

**ΘΕΟΠΙΣΤΗ (ΠΕΤΗ) ΠΕΡΚΑ:** Ολοκληρώνω, κύριε Πρόεδρε, ευχαριστώ πολύ.

Πάντως, αν θέλουμε να κάνουμε σοβαρή κουβέντα για να βοηθήσουμε τη χώρα, είναι πάρα πολύ καλό από την αρχή να μιλάμε ειλικρινώς και να βάζουμε στο τραπέζι τις διαφωνίες μας και να πείτε εσείς «εμείς θεωρούμε ότι πρέπει το ρίσκο να το παίρνουν οι καταναλωτές», να σας πούμε εμείς «δεν είναι σωστό» και να γίνεται έτσι η κουβέντα, όχι με ψέματα.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ωραία, ευχαριστώ πολύ.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ναι, απλώς θα καταθέσω πρώτα τις νομοτεχνικές για να διαμοιραστούν στους αγορητές.

(Στο σημείο αυτό ο Υπουργός Περιβάλλοντος και Ενέργειας κ. Κωνσταντίνος Σκρέκας καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 305-308)

ΑΛΛΑΓΗ ΣΕΛΙΔΑΣ

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Είναι αλήθεια ότι κυριάρχησε στη σημερινή κουβέντα η διαχείριση και η αντιμετώπιση της ενεργειακής κρίσης και είναι λογικό και εύλογο, αφού είναι ένα θέμα το οποίο απειλεί την ελληνική κοινωνία, τους συμπολίτες μας, τους επαγγελματίες. Έχουμε χειμώνα μπροστά, ο οποίος αναντίρρητα είναι ένας δύσκολος χειμώνας, έχουμε έναν καταστροφικό πόλεμο ο οποίος συνεχίζεται, της Ρωσίας εναντίον της Ουκρανίας, με χιλιάδες νεκρούς, πολλούς από αυτούς αμάχους. Και βεβαίως, αυτό έχει προκαλέσει πάρα πολλά προβλήματα, κυρίως και ιδιαίτερα στην Ευρώπη, αφού η Ευρώπη είχε πολύ μεγάλη εξάρτηση σε ό,τι αφορά στην εισαγωγή φυσικού αερίου από τη Ρωσία.

Η Ρωσία, δυστυχώς, εργαλειοποιεί αυτή την εξάρτηση της Ευρώπης από το ρωσικό φυσικό αέριο, κλείνει τη στρόφιγγα, μειώνει τις ροές φυσικού αερίου. Αυτό εκτινάσσει τις τιμές του φυσικού αερίου στα ευρωπαϊκά χρηματιστήρια και κατά συνέπεια αυτό παρασύρει και την ηλεκτρική ενέργεια.

Όμως, είναι μία ενεργειακή κρίση, η οποία είναι και πέρα και πάνω και από την Ευρώπη. Έχουμε ιστορικά από τις πιο υψηλές και για πολύ μεγάλο χρονικό διάστημα τιμές πετρελαίου, το οποίο και αυτό φυσικά επηρεάζει πάρα πολύ την κοινωνία μας. Και επαναλαμβάνω ότι είναι μια τριπλή ενεργειακή κρίση, αφού έχουμε υψηλές τιμές στο πετρέλαιο, ιστορικά υψηλές τιμές στην ηλεκτρική ενέργεια και ιστορικά υψηλές τιμές στο φυσικό αέριο. Έφτασε το φυσικό αέριο πριν έναν μήνα να κοστίζει 340 σχεδόν ευρώ η μεγαβατώρα, όταν πριν δύο χρόνια αυτό ήταν κάτω από τα 20 ευρώ. Άρα έχουμε μία τέτοια κρίση που πρέπει να αντιμετωπίσουμε.

Και βεβαίως, εδώ η Κυβέρνησή μας, η ελληνική Κυβέρνηση και ο Πρωθυπουργός, ο Κυριάκος Μητσοτάκης, από την αρχή έλαβαν και αποφάσισαν να πάρουν μέτρα. Πήραμε μέτρα και ουσιαστικά δημιουργήσαμε ένα πλέγμα μέτρων για να θωρακίσουμε τους Έλληνες πολίτες απέναντι σε αυτή την ενεργειακή κρίση από πολύ νωρίς, από τον προηγούμενο Σεπτέμβριο, γιατί όπως έχουμε πει πάρα πολλές φορές, η πραγματικότητα είναι ότι αυτή η ενεργειακή κρίση ξεκίνησε να φαίνεται ως αποτέλεσμα της πανδημίας και της διαταραχής στις διεθνείς εφοδιαστικές αλυσίδες μεταξύ προσφοράς και ζήτησης σε ενεργειακά προϊόντα -φυσικό αέριο, πετρέλαιο και τα λοιπά- και στη συνέχεια ήρθε αυτό να τροφοδοτηθεί ακόμα περισσότερο και να εκτιναχθεί με την έναρξη του πολέμου.

Τι έχει κάνει μέχρι τώρα η ελληνική Κυβέρνηση; Επιτρέψτε μου να πω ένα-ένα τα μέτρα τα οποία έχουμε λάβει, τα οποία είναι πάρα πολύ σημαντικά.

Πρώτον, αυτό το οποίο υπήρχε και ήταν ένα μεγάλο πρόβλημα είχε να κάνει με τη διαφάνεια στις τιμές ηλεκτρικής ενέργειας. Τα κυμαινόμενα τιμολόγια, τα οποία κυριαρχούσαν στην ελληνική αγορά και στην ελληνική οικονομία, ήταν εμπορικά τιμολόγια τα οποία συνδέονταν με μια ρήτρα αναπροσαρμογής. Αυτό είναι κάτι το οποίο ίσχυε και σε άλλες ευρωπαϊκές χώρες, ίσχυε και στην Ελλάδα. Το κληρονομήσαμε από την προηγούμενη κυβέρνηση. Δηλαδή, η ρήτρα αναπροσαρμογής δεν εφαρμόστηκε και δεν δημιουργήθηκε επί Κυβερνήσεως της Νέας Δημοκρατίας. Είναι κάτι το οποίο το κληρονομήσαμε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Πότε πρωτοψηφίστηκε η ρήτρα; Το 2013!

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Είχε ψηφιστεί το 2012 με 2014, είχε οριστεί ο συγκεκριμένος τρόπος και στη διάρκεια τη δική σας εφαρμόστηκε από αρκετούς ιδιώτες παρόχους. Και μάλιστα, ο κ. Μπουλαξής, τότε πρόεδρος της Ρυθμιστικής Αρχής Ενέργειας, που εσείς είχατε ορίσει -ήταν ένας πρόεδρος που είχε οριστεί από τη δική σας κυβέρνηση- είχε αποστείλει τότε και εκείνος μία επιστολή στους ιδιώτες παρόχους -θυμάστε, κύριε συνάδελφε, ήσασταν και Αναπληρωτής Υπουργός Περιβάλλοντος, βεβαίως, τότε- και τους ζητούσε τον λόγο και εξηγήσεις για ποιον λόγο και με ποιον τρόπο εφαρμόζουν αυτή τη ρήτρα αναπροσαρμογής.

Άρα το πρόβλημα της αδιαφάνειας των τιμών της ηλεκτρικής ενέργειας ήταν κάτι το οποίο υπήρχε επί ημερών σας και το κληρονομήσαμε και εμείς.

**ΣΩΚΡΑΤΗΣ ΦΑΜΕΛΛΟΣ:** Όχι της ακρίβειας, όμως!

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):**

Εμείς αυτό αποφασίσαμε να το αλλάξουμε. Και γιατί αποφασίσαμε να το αλλάξουμε; Γιατί πραγματικά ο καταναλωτής δεν γνώριζε ποια είναι η τιμή ηλεκτρικής ενέργειας που αγοράζει. Και για ποιον λόγο; Για τον λόγο ότι εξαρτάται από έναν μαθηματικό τύπο που πρέπει να είσαι μαθηματικός για να τον υπολογίσεις και εξαρτάται, βεβαίως και από τις κυμαινόμενες τιμές οι οποίες προσδιορίζονται από το Χρηματιστήριο Ενέργειας.

Εμείς, λοιπόν, τι κάναμε; Περάσαμε με νόμο μία διάταξη, με την οποία υποχρεώνουμε τους παρόχους, τους προμηθευτές ηλεκτρικής ενέργειας, να δηλώνουν στις 20 κάθε μήνα ποια είναι η τιμή της ηλεκτρικής ενέργειας που θα πωλούν τον επόμενο μήνα και έτσι ο Έλληνας καταναλωτής μπορεί να γνωρίζει από πριν ποιος είναι ο φθηνότερος προμηθευτής, ποιος πάροχος προσφέρει τη φθηνότερη τιμή στην ηλεκτρική ενέργεια και έτσι να επιλέγει.

Αυτό είναι κάτι το οποίο δεν υπήρχε επί ΣΥΡΙΖΑ. Το ψηφίσαμε εμείς, το δημιουργήσαμε εμείς και αυτό πραγματικά δίνει μια πολύ μεγάλη δυνατότητα στον καταναλωτή. Έχει τη δυνατότητα ο καταναλωτής να επιλέξει, έχει τη δύναμη στα χέρια του. Εκείνος έχει την αποφασιστική πια δυνατότητα, την οποία ο ίδιος μπορεί να ασκήσει γιατί; Γιατί πια γνωρίζει, πριν δεν γνώριζε.

Το δεύτερο το οποίο κάναμε, είναι από τη στιγμή που δίνουμε αυτή τη δυνατότητα στον καταναλωτή να αλλάξει πάροχο, να μπορεί να το κάνει. Δεν υπήρχε αυτή η δυνατότητα επί ημερών σας. Εμείς ήρθαμε και δώσαμε τη δυνατότητα να αλλάζει πάροχο αζημίως ο καταναλωτής, ώστε να μπορεί να επιλέξει τον πιο φθηνό πάροχο. Μάλιστα, αυτό το μέτρο με το που εφαρμόστηκε, από τον πρώτο μήνα που εφαρμόστηκε είχαμε πολύ μεγάλη κινητικότητα. Αυξήθηκε η κινητικότητα κατά 30%, δηλαδή οι καταναλωτές οι οποίοι μετακινήθηκαν από έναν πάροχο σε έναν άλλο πάροχο, επειδή είδαν ότι μπορούσαν να βρουν πιο ανταγωνιστικές, πιο φθηνές τιμές ηλεκτρικής ενέργειας.

Το τρίτο μέτρο στο οποίο προχωρήσαμε, είναι να διασφαλίσουμε πιο προσιτούς λογαριασμούς ηλεκτρικής ενέργειας. Έτσι, προχωρήσαμε σε μηνιαίες ανακοινώσεις των επιδοτήσεων που έρχεται το κράτος και κάνει μέσα τους λογαριασμούς ρεύματος, ώστε να μειώσουμε τις τιμές ηλεκτρικής ενέργειας. Έχουμε λύσει το πρόβλημα; Είμαστε ικανοποιημένοι; Ποτέ δεν θα είμαστε ικανοποιημένοι, όταν υπάρχουν ακόμη νοικοκυριά τα οποία δυσκολεύονται να αποπληρώσουν το λογαριασμό ρεύματος. Είναι κάτι το οποίο υπήρχε και πριν την ενεργειακή κρίση και βεβαίως και τώρα είναι ακόμα πιο έντονο.

Γι’ αυτό, λοιπόν, και τι αποφασίσαμε; Αποφασίσαμε ως Κυβέρνηση να στηρίξουμε, κατ’ αρχάς, τους δικαιούχους κοινωνικού τιμολογίου, που είναι τα απολύτως ευάλωτα νοικοκυριά, απορροφώντας το 100% της αύξησης μέσα από τις επιδοτήσεις που κάνουμε τους λογαριασμούς ρεύματος, αλλά να στηρίξουμε και την υπόλοιπη κοινωνία και τη μεσαία τάξη με έναν τρόπο που να απορροφούμε το 80% έως 90%, επαναλαμβάνω, της αύξησης κάθε μήνα με ανακοινώσεις στις οποίες προχωρούμε.

Από πού, όμως, βρίσκουμε αυτά τα χρήματα; Εδώ αξίζει να μιλήσουμε λίγο. Λέει: Μα, είναι χρήματα φορολογούμενων, είναι χρήματα καταναλωτών, τα δίνουν από τη μία τσέπη και τα παίρνουν από την άλλη, είναι χρήματα τα οποία δεν υπάρχουν.

Είναι πάρα πολύ απλό, κυρίες και κύριοι συνάδελφοι, και θα σας το εξηγήσω άλλη μια φορά και είναι τόσο αποτελεσματικό που το εφάρμοσε και η ίδια η Ευρώπη. Η Ελλάδα το δημιούργησε, η Ελλάδα σχεδίασε τον μηχανισμό ανάκτησης υπερεσόδων στον κλάδο της παραγωγής. Ανακτούμε, δηλαδή εισπράττουμε πίσω από τους από τις εταιρείες ηλεκτροπαραγωγής τα υπερέσοδα, τα υπερκέρδη, τα οδηγούμε στο Ταμείο Ενεργειακής Μετάβασης, που η Ελλάδα πρώτη σύστησε τον προηγούμενο Σεπτέμβριο, και αυτά τα επιστρέφουμε στους λογαριασμούς ρεύματος.

Όταν έρχεται ένας λογαριασμός ρεύματος σε έναν καταναλωτή και έχει, για παράδειγμα, πληρωτέο ποσό 150 ευρώ και επιδότηση 300 ευρώ, αυτός ο καταναλωτής πληρώνει πάνω από 150 ευρώ; Διότι λέτε ότι τα πληρώνει και του τα επιστρέφουμε. Όταν έρχεται ένας λογαριασμός ρεύματος σε εσάς, κυρίες και κύριοι συνάδελφοι, εσείς τι πληρώνετε; Πληρώνετε και την επιδότηση; Πληρώνετε και την επιδότηση ή πληρώνετε μόνο το πληρωτέο ποσό; Πληρώνετε μόνο το πληρωτέο ποσό. Πληρώνετε δηλαδή ένα ποσό, το οποίο είναι 60% ή και 70% από την αξία του λογαριασμού που θα πληρώνατε εάν δεν υπήρχε η επιδότηση. Και ευτυχώς αυτό ορίσαμε με νόμο, υποχρεώσαμε με νόμο τους παρόχους να το αναγράφουν στον λογαριασμό, γιατί δεν το έκαναν. Δεν το ανέγραφαν.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Τρικ είναι αυτό.

**ΠΡΟΕΔΡΕΥΩΝ (Χαράλαμπος Αθανασίου):** Γιατί διακόπτετε; Σας διέκοψε κανείς;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Έρχονται, λοιπόν και αναγράφουν οι πάροχοι στον λογαριασμό, που δεν σας αρέσει και αντιδράτε πολύ…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ο προμηθευτής παίρνει την τιμή; Αυτό είναι το θέμα. Απαντήστε μου σε αυτό.

**ΠΡΟΕΔΡΕΥΩΝ (Χαράλαμπος Αθανασίου):** Γιατί διακόπτετε, κύριε Σκουρλέτη; Σας διέκοψε κανείς;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Δεν σας αρέσει και αντιδράτε πολύ, γιατί; Γιατί πια ο καταναλωτής βλέπει πάνω στον λογαριασμό το πληρωτέο ποσό και την επιδότηση από την πολιτεία και από το κράτος. Και δεν το βλέπει μόνο στον λογαριασμό, το βλέπει και στο μήνυμα στο κινητό που του στέλνει ο πάροχος. Όποιοι λαμβάνουν την ενημέρωση με μήνυμα, το λαμβάνουν και στο e-mail του, στο ηλεκτρονικό ταχυδρομείο, όταν λαμβάνει τον λογαριασμό με ηλεκτρονικό τρόπο. Έτσι τώρα σας ενοχλεί πολύ -το καταλαβαίνω-, γιατί πετύχαμε με ένα μηχανισμό, που εφαρμόζει και η Ευρώπη μετά την Ελλάδα, να μειώσουμε τους λογαριασμούς ρεύματος.

Δεν είναι, όμως, μόνο αυτά τα χρήματα τα οποία παίρνουμε, που είναι πάρα πολλά, είναι πάνω από 2,2 δισεκατομμύρια ευρώ και κάθε μήνα θα αυξάνονται. Άλλους μήνες εισπράττουμε 300 εκατομμύρια ευρώ και άλλους μήνες μπορεί να εισπράττουμε μέχρι και 1 δισεκατομμύριο. Εξαρτάται από το ποια είναι η τιμή της ηλεκτρικής ενέργειας, γιατί έχουμε βάλει πια το πλαφόν και, ανεξάρτητα από την τιμή χονδρικής, οι ηλεκτροπαραγωγοί αμείβονται με βάση το πλαφόν που εμείς έχουμε θέσει, το ρυθμιζόμενο πλαφόν στην τιμή αποζημίωσής τους. Αυτοί θα αμείβονται με τον ίδιο τρόπο, όσο και να πάει η τιμή ενέργειας. Άρα τη διαφορά την ανακτούμε. Τη διαφορά πάνω από το πλαφόν μέχρι την τιμή χονδρικής που προκύπτει από το Χρηματιστήριο Ενέργειας, αυτά τα ανακτούμε. Δεν το κάνατε εσείς.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Και πού την αποδίδετε αυτή τη διαφορά;

**ΠΡΟΕΔΡΕΥΩΝ (Χαράλαμπος Αθανασίου):** Κύριε Σκουρλέτη, γιατί το κάνετε αυτό; Είπατε τις απόψεις σας…

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Επειδή μιλάτε, κύριε Σκουρλέτη, και ξύνεστε στη γκλίτσα του τσοπάνη, εγώ θέλω να σας ρωτήσω κάτι: Επί ημερών σας είχατε δημιουργήσει εκείνα τα ΝΟΜΕ. Εκείνα τα θυμάστε;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Αυτά που συνεχίσατε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Τις δημοπρασίες ενέργειας, τις δημοπρασίες ποσοτήτων ηλεκτρικής ενέργειας τις θυμάστε; Ξέρετε τι είχατε κάνει;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Γιατί δεν τα καταργήσατε;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Φυσικά και τα καταργήσαμε. Υπάρχουν ΝΟΜΕ τώρα;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Δεν τα παρατείνατε;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Συγγνώμη, λέτε και πράγματα που δεν ισχύουν. Δεν θέλω να μιλήσω με απρεπή τρόπο. Αυτά τα πράγματα που λέτε είναι σωστά; Υπάρχουν ΝΟΜΕ τώρα; Υπάρχουν ΝΟΜΕ εδώ και δύο, δυόμισι χρόνια;

**ΘΕΟΠΙΣΤΗ (ΠΕΤΗ) ΠΕΡΚΑ:** Στο δεύτερο μνημόνιο ήταν τα ΝΟΜΕ, κύριε Υπουργέ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Τα ΝΟΜΕ ξέρετε τι ήταν, κυρίες και κύριοι συνάδελφοι; Είχαν υποχρεώσει τη ΔΕΗ να κάνει τι; Η τιμή στη χονδρική ήταν 60 ευρώ τότε. Δεν υπήρχε ενεργειακή κρίση. Και πάλι ήταν πιο ακριβή στην Ελλάδα απ’ όσο στην υπόλοιπη Ευρώπη. Ξεχνούν να το πουν και αυτό. Και υπάρχει λόγος βέβαια. Ήταν 60 ευρώ η τιμή χονδρικής, 70 ευρώ η τιμή χονδρικής και είχαν υποχρεώσει τη ΔΕΗ…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Γιατί ο Σαμαράς είχε ψηφίσει τα ΝΟΜΕ;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ακούστε τι είχαν κάνει. Είχαν υποχρεώσει τη ΔΕΗ να πουλάει το σύνολο της ηλεκτρικής παραγωγής από τους λιγνίτες, από τα λιγνιτικά εργοστάσια σε αυτό που ονομάζουν καρτέλ, σε ιδιώτες παρόχους - προμηθευτές, σε αυτούς που τώρα ονομάζουν καρτέλ. Είχαν υποχρεώσει τη ΔΕΗ να πουλάει με τιμή 30 ευρώ, 50% δηλαδή κάτω από την τιμή χονδρικής, στους παρόχους και οι πάροχοι μετά να πηγαίνουν και να ανταγωνίζονται τη ΔΕΗ. Και ερωτώ…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Υπουργέ...

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ, κύριε Σκουρλέτη, να σταματήσει αυτό. Δεν είναι σωστό.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Και ερωτώ: Εσείς ανακτήσατε εκείνα τα υπερκέρδη;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Η δέσμευσή σας ήταν αυτή.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Σας ρωτάω, κύριε Σκουρλέτη, που μιλάτε και ξύνεστε στη γκλίτσα του τσοπάνη, εσείς…

**ΠΡΟΕΔΡΕΥΩΝ (Χαράλαμπος Αθανασίου):** Είναι ρητορικό το ερώτημα. Τα είπαμε κι άλλη φορά αυτά. Δεν είναι για να απαντήσετε.

Ελάτε, κύριε Υπουργέ, ολοκληρώστε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ρωτώ: Όταν η τιμή χονδρικής ήταν 60 ευρώ τότε και πούλαγε η ΔΕΗ σε δημοπρασίες με 30 ευρώ στους ανταγωνιστές παρόχους και αυτοί πούλαγαν μετά στους καταναλωτές, στα νοικοκυριά, τη διαφορά την παίρνατε, την ανακτούσατε; Φορολογήσατε τη διαφορά, τα υπερέσοδα αυτά τα οποία δημιουργούνταν στους προμηθευτές, στους ιδιώτες, επειδή η ΔΕΗ πουλούσε κάτω του κόστους παραγωγής της, όπως 30 ευρώ, για παράδειγμα, την ηλεκτρική ενέργεια που παρήγαγε, όταν η τιμή στην αγορά ήταν 60 ευρώ η χονδρική; Μη μιλάτε, γιατί έχετε κάνει εκτρώματα στη χώρα.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Μη με προκαλείτε, Υπουργέ...

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Πάμε παρακάτω. Ερχόμαστε, λοιπόν, εμείς και αυτά τα υπερέσοδα τα φορολογούμε κάθε λεπτό, κάθε ώρα, για είμαι πιο σωστός.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Θέλετε να μιλήσω;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κάθε ώρα τα φορολογούμε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Πάλι λέτε ότι τα φορολογείτε. Τα ανακτάτε ή τα φορολογείτε;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Τα υπερέσοδα τα φορολογούμε. Τα ανακτούμε, τα εισπράττουμε, όπως θέλετε πείτε το. Τα φορολογούμε, τα ανακτούμε, δεν τα εισπράττει ο παραγωγός. Ο παραγωγός δεν τα εισπράττει.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Και τα παίρνουν οι εταιρείες.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ερχόμαστε τώρα σε κάτι άλλο. Βεβαίως, επειδή έχουμε υποχρεώσει τους προμηθευτές να ανακοινώνουν την τιμή ηλεκτρικής ενέργειας που θα πουλήσουν τον επόμενο μήνα, κάποιοι απ’ αυτούς μπορεί να δημιουργούν υπερέσοδα από κακή εκτίμηση, θα πω εγώ. Εγώ δεν θέλω να πω ότι κάποιος προσπαθεί να αισχροκερδήσει, αλλά το κάνει είτε από κακή εκτίμηση είτε από προσπάθεια να βγάλει παραπάνω κέρδος. Εμείς αυτό δεν θα το επιτρέψουμε. Και αυτό δεν σας αρέσει. Ό,τι και να λέτε, πριν τα Χριστούγεννα, πολύ πριν από τις εκλογές, εμείς θα φορολογήσουμε και κατά 90% τα αναδρομικά υπερέσοδα και υπερκέρδη των εταιρειών στην παραγωγή, αλλά και τα υπερέσοδα στην προμήθεια που μπορεί να δημιουργούνται σε κάποιους προμηθευτές από κακή εκτίμηση, θα πω εγώ, της χονδρικής τιμής της ηλεκτρικής ενέργειας του επόμενου μήνα. Υπερεκτιμούν, δηλαδή, ότι θα έχουν μία πιο ακριβή χονδρική τιμή, είναι πιο χαμηλή και έχουν μια διαφορά, ένα υπερκέρδος, το οποίο εμείς θα το ανακτήσουμε. Θα περάσουμε τέτοια τροπολογία στο τέλος Νοεμβρίου Για όλο το τετράμηνο που έχει εφαρμοστεί αυτός μηχανισμός θα ανακτήσουμε τη διαφορά, τα υπερέσοδα που μπορεί να έχουν δημιουργηθεί και στον κλάδο της προμήθειας.

Άρα εμείς δημιουργήσαμε μηχανισμό που ανακτά τα υπερκέρδη στην παραγωγή, μηχανισμό που ανακτά τα υπερκέρδη στην προμήθεια. Δεν επιτρέπουμε τίποτα να ξεφύγει. Ρυθμίζουμε την τιμή αποζημίωσης των μονάδων ηλεκτροπαραγωγής και όλα τα χρήματα τα επιστρέφουμε πίσω στους καταναλωτές. Γι’ αυτό, η Ελλάδα δεν έχει ούτε την τρίτη πιο ακριβή τιμή ηλεκτρικής ενέργειας ούτε τη δέκατη πιο ακριβή τιμή ηλεκτρικής ενέργειας.

Είπε ο κ. Τσίπρας: «Έχει πολύ ακριβή τιμή ηλεκτρικής ενέργειας η Ελλάδα προ φόρων και προ επιδοτήσεων». Μα, τι είναι αυτά τα πράγματα; Ντροπής πράγματα! Είναι δυνατόν Αρχηγός της Αξιωματικής Αντιπολίτευσης, πρώην Πρωθυπουργός, να συγκρίνει την τιμή λιανικής πριν τους φόρους και πριν τις επιδοτήσεις; Άρα για ποια τιμή μιλάει; Είναι δυνατόν;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Για την τιμή που εισπράττουν οι εταιρείες!

**ΠΡΟΕΔΡΕΥΩΝ (Χαράλαμπος Αθανασίου):** Κύριε Σκουρλέτη, καθυστερούμε, μη διακόπτετε. Είναι και του Αγίου Δημητρίου σήμερα και πρέπει να πάτε και κάπου!

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Μην προσπαθείτε να τον δικαιολογήσετε. Αυτό δείχνει ότι δεν έχετε μάθει, δεν έχετε καταλάβει για ποιον λόγο είστε στα έδρανα της Αντιπολίτευσης. Βρίσκεστε εκεί επειδή δεν κυβερνήσατε καλά και επειδή δεν δώσατε λύσεις στον τόπο και τους ανθρώπους. Κάθε κόμμα που δεν κυβερνάει καλά, εκεί βρίσκεται κάποια στιγμή, στα έδρανα της Αντιπολίτευσης. Εμείς προσπαθούμε να βοηθήσουμε τον τόπο και τους ανθρώπους.

**ΘΕΟΠΙΣΤΗ (ΠΕΤΗ) ΠΕΡΚΑ:** …(Δεν ακούστηκε)

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Και η EUROSTAT. Όλα. Πού μας είχε η EUROSTAT; Ποιο φθηνή από την Ισπανία, πιο φθηνή από την Πορτογαλία. Πού είναι το «ιβηρικό μοντέλο»; Δεν είναι πιο φθηνή σύμφωνα με τη EUROSTAT η τιμή για το νοικοκυριό στην Ελλάδα σε σχέση με την Ισπανία και την Πορτογαλία για το πρώτο εξάμηνο. Εγώ όμως σε έχω και πιο τελευταία στοιχεία, του προηγούμενου μήνα, του Σεπτεμβρίου. Κυμαινόμενα τιμολόγια είχε η Ελλάδα επί ημερών σας κατά 90%-95% και συνεχίζει να έχει. Προσπαθούμε να το αλλάξουμε. Τι τιμή έχει το νοικοκυριό στην Ελλάδα; 23 λεπτά. Πόσο έχει στην Πορτογαλία; 28 λεπτά, δηλαδή, περίπου, 25% πιο ακριβή τιμή έχει η Πορτογαλία από την Ελλάδα. Η δε Μαδρίτη, η Ισπανία έχει 42 λεπτά. Το ξανακαταθέτω, να το ξαναδείτε, να το μοιράσετε στους συναδέλφους για να σταματήσουν επιτέλους να βλέπουν νούμερα και να βγάζουν νούμερα από την τσέπη τους. Απόλυτοι αριθμοί, ούτε σε σχέση με το εισόδημα, ούτε σε σχέση με πρόπερσι, απόλυτοι αριθμοί, ξεκάθαρα πράγματα, απλά πράγματα. Ο Έλληνας πληρώνει σήμερα μισή τιμή ηλεκτρικής ενέργειας τον Σεπτέμβριο απ’ ό,τι πληρώνει ο Ισπανός.

(Στο σημείο αυτό ο Υπουργός Περιβάλλοντος και Ενέργειας κ. Κωνσταντίνος Σκρέκας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Φορολόγηση διυλιστηρίων: Εσείς πραγματικά προωθείτε το έργο της Κυβέρνησης. Διαφημίζετε με τον τρόπο με τον οποίο αντιπολιτεύεστε επί της ουσίας το έργο της Κυβέρνησης. Γιατί; Διότι ρωτάτε συνέχεια αν θα φορολογήσουμε τα κέρδη στα διυλιστήρια. Έχει ανακοινώσει ο Πρωθυπουργός ότι θα το κάνουμε και θα κάνουμε πριν από τις επόμενες εκλογές. Άρα σίγουρα θα φορολογηθούν αυτά. Το έχουμε πει. Στο Συμβούλιο Υπουργών Ενέργειας το στηρίξαμε ως Κυβέρνηση εμείς αυτό το μέτρο, γιατί είναι ευρωπαϊκός κανονισμός, 33% επιπλέον φόρος για τα αυξημένα κέρδη που μπορεί να έχουν οι εταιρείες παραγωγής και διύλισης ορυκτών καυσίμων σε σχέση με τον μέσο όρο της προηγούμενης τετραετίας. Θα το κάνουμε. Συνεχίζετε να ρωτάτε, για να διαφημίζετε την απόφασή μας να φορολογήσουμε και τα διυλιστήρια.

Ανανεώσιμες πηγές ενέργειας: Για πείτε μου λίγο, είναι λύση μόνο οι επιδοτήσεις; Αυτό είναι μια αναγκαία απόφαση και αποτελεί αναγκαία δράση για να στηρίξουμε τα νοικοκυριά. Δεν είναι, όμως, η μόνιμη λύση. Η μόνιμη λύση είναι να παράγουμε ηλεκτρική ενέργεια με τον πιο φθηνό τρόπο. Ο λιγνίτης δεν είναι ο πιο φθηνός τρόπος. Σας το έχω πει πολλές φορές και όταν κυβερνούσατε εσείς πάλι η παραγωγή ηλεκτρικής ενέργειας στη χώρα ήταν πολύ πιο ακριβή. Γιατί; Διότι έχουμε φτωχό λιγνίτη. Έπρεπε να το ξέρετε αυτό. Δεν το ξέρετε. Η μία συνάδελφος είναι από λιγνιτική περιοχή από τη δυτική Μακεδονία, ο άλλος συνάδελφος ήταν Υπουργός Ενέργειας και δεν γνωρίζει ότι έχουμε έναν φτωχό λιγνίτη σε σχέση με την Πολωνία και τη δυτική Ευρώπη και άρα το κόστος παραγωγής ηλεκτρικής ενέργειας από λιγνίτη, κυρία και κύριε συνάδελφε, είναι πιο ακριβό δυστυχώς από την κεντρική Ευρώπη και γι’ αυτό ποτέ η χώρα μας δεν ήταν ανταγωνιστική στο θέμα του κόστους της ηλεκτρικής ενέργειας που παραγόταν από λιγνίτη. Σας το έχω πει πολλές φορές, αλλά δεν θέλετε να το καταλάβετε.

Ποτέ είναι πιο ανταγωνιστική η Ελλάδα; Όταν αξιοποιεί τον ήλιο, γιατί έχουμε διπλάσια ακτινοβολία ηλιακή απ’ ό,τι η κεντρική Ευρώπη. Πόσα φωτοβολταϊκά, πόσα μεγαβάτ συνδέσατε το 2017; 1 MW. Πόσα μεγαβάτ το 2016; 1 MW. Στον ΔΕΔΔΗΕ, στη μέση τάση συνδέσατε 1 MW, 2 πεντακοσάρια δηλαδή. Πόσα συνδέουμε εμείς το 2022; Συνολικά μέχρι τώρα 1.700 MW. Πόσες φορές παραπάνω είναι αυτό; Τι επενδύσεις έκανε ο ΔΕΔΔΗΕ επί ημερών σας για τα δίκτυα, γιατί αναφέρεστε σε αυτά; Από το 2014 θα ξεκινήσω. Αξίζει να το ακούσετε. 256 εκατομμύρια επενδύσεις στον ΔΕΔΔΗΕ το 2014, μέσα στην κρίση, μέσα στα μνημόνια, που ήρθατε εσείς υποτίθεται να σώσετε την Ελλάδα από τα μνημόνια! Και αφού τη σώσατε την Ελλάδα από τα μνημόνια, το 2015 από 256 εκατομμύρια επενδύσεις στον ΔΕΔΔΗΕ, πήγε στα 185 εκατομμύρια και το 2016 πάλι 185 εκατομμύρια. Και τότε είχε σωθεί για τα καλά η Ελλάδα από τα μνημόνια, οπότε την επόμενη χρονιά οι επενδύσεις έπεσαν από τα 185 στα 140 εκατομμύρια ευρώ! Τόσο καλά την είχατε σώσει την Ελλάδα από τα μνημόνια τότε που οι επενδύσεις από τα 256 εκατομμύρια το 2014 πήγαν στα 140 εκατομμύρια το 2017! Γιατί έγινε αυτό; Γιατί πήγαινε καλά η χώρα; Όχι, δεν πήγαινε καλά η χώρα και φαίνεται από τις επενδύσεις. Δεν είναι δυνατόν να μειώνονται οι επενδύσεις και να πηγαίνει καλύτερα η οικονομία. Γι’ αυτό λέμε ότι πληρώσαμε το τρίτο, το αχρείαστο μνημόνιο και ότι η Ελλάδα πήγε χειρότερα.

Και πώς πάμε τώρα; Το 2019 151 εκατομμύρια επενδύσεις, το 2020 174 εκατομμύρια, το 2021 221 εκατομμύρια, το 2022 η εκτίμηση μέχρι τώρα είναι για 273 εκατομμύρια και πάμε για 351 εκατομμύρια το 2023. Καταφέραμε να ξεπεράσουμε αυτό το οποίο είχατε παραλάβει εσείς από εμάς το 2014 με πολλή δουλειά και έτσι ο ΔΕΔΔΗΕ και αντίστοιχα ο ΑΔΜΗΕ έρχεται και αναπτύσσει τα δίκτυά μας. Καταθέτω και τον πίνακα για να δείτε και να ενημερώνεστε, να μαθαίνετε. Δεν μπορείτε να μιλάτε για την ενέργεια και να μη γνωρίζετε τα βασικά περί της ενέργειας.

(Στο σημείο αυτό ο Υπουργός Περιβάλλοντος και Ενέργειας κ. Κωνσταντίνος Σκρέκας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όσον αφορά την εξοικονόμηση και τους ευάλωτους, να πω το εξής: Εμείς για να στηρίξουμε τους ευάλωτους σας είπαμε ότι, πρώτον, απορροφούμε το 100% στα κοινωνικά τιμολόγια, στους δικαιούχους κοινωνικού τιμολογίου, έχουμε τετραπλασιάσει σε σχέση με δύο χρόνια πριν το επίδομα θέρμανσης. Δεν έχουμε κάνει μόνο αυτό. Έχουμε προχωρήσει και σε επενδύσεις και σε πρόγραμμα ενεργειακής αναβάθμισης των σπιτιών και των ευάλωτων νοικοκυριών. Δεν το είχατε κάνει εσείς. Εμείς έχουμε 100 εκατομμύρια προϋπολογισμό μόνο για ευάλωτα νοικοκυριά, για ενεργειακή αναβάθμιση των σπιτιών τους με επιδότηση 85% και με κάλυψη του δανειακού κόστους με χρήματα πάλι από το Ταμείο Ανάκαμψης. Δεν τα κάνατε εσείς αυτά, που δήθεν επαίρεστε ότι θέλετε να βοηθήσετε τους ευάλωτους. Αυτά τα έκανε η Κυβέρνηση του Κυριάκου Μητσοτάκη, της Νέας Δημοκρατίας, και αυτό αποδεικνύει ότι εμείς πραγματικά αναγνωρίζουμε το τεράστιο πρόβλημα και βοηθούμε αυτούς τους ανθρώπους να μπορέσουν να έχουν μια καλύτερη ζωή.

Φτάνουν όλα αυτά; Είναι ελληνικό το πρόβλημα; Γνωρίζουν όλοι ότι είναι ευρωπαϊκό. Και τι κάνουμε σε επίπεδο Ευρώπης; Ο Έλληνας Πρωθυπουργός είναι αυτός ο οποίος πήγε από τον προηγούμενο Μάρτιο και ζήτησε να μπει οριζόντιο πλαφόν στο φυσικό αέριο και τώρα έχουν έρθει δεκαπέντε και είκοσι κράτη - μέλη και έχουν συνταχθεί με την πρόταση του Έλληνα Πρωθυπουργού και ξαφνικά επηρεάζονται οι τιμές στα διεθνή χρηματιστήρια και πέφτει η τιμή του φυσικού αερίου. Και δεν θα ησυχάσουμε μέχρι να καταφέρουμε να μπει επιτέλους ένας μηχανισμός, ο οποίος θα τιθασεύσει τη διεθνή τιμή του φυσικού αερίου. Αυτή είναι η πραγματικότητα. Αυτά κάνει η Ελλάδα.

Έχουμε καταθέσει μηχανισμό για decabling, για αποσύνδεση της αγοράς της ηλεκτρικής ενέργειας από το φυσικό αέριο. Τώρα στο τελευταίο non paper της επιτροπής αναφέρθηκε και η ελληνική πρόταση που είχαμε καταθέσει εδώ και οκτώ μήνες, πρώτοι απ’ όλους. Και δεν λέμε βέβαια για τον κανονισμό τον οποίο έχει εφαρμόσει ήδη. Δεν σας αρέσουν αυτά τα οποία έχουμε κάνει. Ειρωνεύεστε. Η ειρωνεία όμως…

**ΘΕΟΠΙΣΤΗ (ΠΕΤΗ) ΠΕΡΚΑ:** Ρωτήστε την κοινωνία, όχι εμάς.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Την κοινωνία να την ρωτήσετε και εσείς. Και εμείς τη ρωτάμε και τη βλέπουμε για να πάρουμε τα μηνύματα. Ρωτήστε την, όμως, και εσείς την κοινωνία. Τι κάνετε εσείς για την κοινωνία; Τι κάνατε; Ποιες είναι οι προτάσεις σας για την κοινωνία;

**ΘΕΟΠΙΣΤΗ (ΠΕΤΗ) ΠΕΡΚΑ:** Τις είπαμε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ποιες είναι οι προτάσεις; Μιλάτε για 2,5 δισεκατομμύρια υπερκέρδη αναδρομικά. Γιατί δεν μας κάνετε μια ανάλυση ανά εταιρεία; Εμείς θα σας κάνουμε ανάλυση ανά πάροχο πώς θα φορολογήσουμε τα αναδρομικά. Εσείς γιατί δεν το κάνετε; Η ΔΕΗ είναι μόνο που παράγει και πουλάει ηλεκτρική ενέργεια; Πού είναι η ανάλυσή σας ανά πάροχο για τα αναδρομικά; Θα την κάνετε; Να μας δείξετε, πώς τα έχετε υπολογίσει.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Σας τα δώσαμε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ανά εταιρεία θα μας τα φέρετε όλα.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Δεν διαβάζετε!

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ναι, ναι! Για να τα δούμε! Δεν τα έχουμε δει, είναι όλα στα λόγια. Περιμένουμε από εσάς και από τον Αρχηγό σας να μας πει ποια είναι.

Εμείς ανά εταιρεία, λοιπόν, θα τα φορολογήσουμε και δεν θα αφήσουμε κανέναν να λάβει έστω και 1 ευρώ που δεν δικαιούται.

Τώρα, όσον αφορά το παρόν νομοσχέδιο τελικά εγώ δεν μπορώ να καταλάβω για ποιον λόγο δεν το ψηφίζετε.

**ΘΕΟΠΙΣΤΗ (ΠΕΤΗ) ΠΕΡΚΑ:** Ποιο;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Το παρόν νομοσχέδιο. Την ενσωμάτωση της οδηγίας θα την ψηφίσετε τελικά; Δεν μας έχετε πει.

**ΘΕΟΠΙΣΤΗ (ΠΕΤΗ) ΠΕΡΚΑ:** Ακούσατε. Δεν με ακούσατε; Αλλά γελούσατε όταν μιλούσα στην εισήγησή μου.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Εσείς γελάτε, εσείς δεν με βλέπετε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Εμείς σας ακούμε και γελάμε. Εσείς γελάτε χωρίς να μας ακούσετε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):**

Τι λέει αυτή η οδηγία; Εκσυγχρονίζει την εθνική νομοθεσία για την αγορά ηλεκτρικής ενέργειας. Περαιτέρω, διασφαλίζει οικονομικά προσιτές και διαφανείς τιμές ενέργειας, με προβλεψιμότητα. Και θα σας πω πώς το κάνουμε. Αυξάνει τη διείσδυση και την ενσωμάτωση ανανεώσιμων πηγών ενέργειας, ενισχύει την ασφάλεια εφοδιασμού, που είναι και ένα από τα ζητούμενα στις μέρες μας. Αντιμετωπίζει ώριμες και επείγουσες ανάγκες της κοινωνίας επί ζητημάτων που άπτονται άλλων του Υπουργείου.

Ακούστηκε εδώ πέρα το φοβερό από Βουλευτή του ΣΥΡΙΖΑ και όχι μόνο, αλλά και από άλλους. Καταστρατηγούμε -λέει-, ακυρώνουμε, καταργούμε το τεκμήριο κυριότητας του δημοσίου, επειδή έχουμε ένα άρθρο στην τροπολογία. Και λέω: υπάρχει τεκμήριο κυριότητας του δημοσίου σε μη δασικού χαρακτήρα εκτάσεις που ανήκουν σε ιδιώτες, δηλαδή καλλιεργούμενες εκτάσεις που σύμφωνα με τον χάρτη που έχει αναρτηθεί είναι μη δασικού χαρακτήρα, αλλά επειδή είχαν κάποτε κριθεί, κηρυχθεί αναδασωτέες, επειδή από λάθος της διοίκησης και από διπλανή πυρκαγιά είχε περιλάβει στο περίγραμμα κι αυτές τις εκτάσεις, αυτοί οι ιδιώτες δηλαδή πρέπει να χάσουν τις καλλιεργούμενες εκτάσεις, να χάσουν τις ιδιοκτησίες τους, να μπούνε σε μια τεράστια ταλαιπωρία, ενώ ο ίδιος ο δασικός χάρτης ξεκάθαρα δείχνει ότι δεν είναι δασικού χαρακτήρα; Και έρχεται εδώ ο Βουλευτής σας -ήταν και πρώην Υπουργός Αγροτικής Ανάπτυξης- και μιλάει και για καλλιεργούμενες εκτάσεις και λέει ότι καταργούμε το τεκμήριο κυριότητας του δημοσίου και κινδυνεύει το δημόσιο να χάσει τα κτήματά του, τις εκτάσεις του, που είναι ιδιωτικές εκτάσεις καλλιεργούμενες από αγρότες και άλλες;

Αυτά λέει ο ΣΥΡΙΖΑ, αυτά λέτε. Ή θα αποφασίσετε να σκέφτεστε τι λέτε πριν το πείτε ή μη μιλάτε τουλάχιστον και λέτε αυτά τα πράγματα.

Άρα προβλέπονται ρυθμίσεις που αφορούν τους αυτοκαταναλωτές, τους «Prosumers», τα νοικοκυριά τα οποία θα μπορούν να παράγουν ηλεκτρική ενέργεια και να την καταναλώνουν ταυτόχρονα και με αυτόν τον τρόπο να έχουν χαμηλότερο κόστος ηλεκτρικής ενέργειας, αλλά να βοηθούν και στο περιβάλλον. Και πώς θα το κάνουν αυτό σε κορεσμένα δίκτυα; Ήρθαμε με νόμο, κυρίες και κύριοι συνάδελφοι, και διασφαλίσαμε 2.500 MW ενεργειακού χώρου ώστε διακόσιες πενήντα χιλιάδες τουλάχιστον συμπολίτες μας, αγρότες, νοικοκυριά και επαγγελματίες να μπορούν να κατασκευάσουν μέχρι 10 KW. Το κάνατε εσείς; Πέντε χρόνια κυβερνούσατε. Πέντε χρόνια κυβερνούσατε εσείς, που είπατε ότι και το net metering έγινε επί ΣΥΡΙΖΑ. Ρωτάω: πέντε χρόνια γιατί δεν διασφαλίσατε, γιατί δεν προχωρήσατε σε νομοθετικές παρεμβάσεις και διευκολύνσεις ώστε τα νοικοκυριά κατά χιλιάδες να μπορέσουν να τοποθετήσουν ένα φωτοβολταϊκό στη στέγη; Το κάνουμε εμείς τώρα, αφού δεν το κάνατε εσείς φυσικά.

**ΘΕΟΠΙΣΤΗ (ΠΕΤΗ) ΠΕΡΚΑ:** Κάνατε και άλλα, δώσατε τον χώρο εκεί που θέλατε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):**

Από εκεί και πέρα, έχουμε τον εξής στόχο. Είδατε τις επενδύσεις στον ΔΕΔΔΗΕ; Λέτε για τους «έξυπνους μετρητές». Είδατε τις επενδύσεις στον ΔΕΔΔΗΕ; Ο ΔΕΔΔΗΕ τοποθετεί τους «έξυπνους μετρητές». Κάποια από τα χρήματα τα οποία έχουμε αυξήσει ως προϋπολογισμό και ως επενδύσεις χρησιμοποιούνται για να τοποθετηθούν οι «έξυπνοι μετρητές». Έχουν διπλασιαστεί οι «έξυπνοι μετρητές» που έχουν τοποθετηθεί επί ημερών της Κυβέρνησης της Νέας Δημοκρατίας, σε σχέση με αυτό που κάνανε στη δική σας κυβέρνηση. Γιατί; Γιατί μόνο με αυτόν τον τρόπο μπορεί να λειτουργήσει και η ενσωμάτωση της οδηγίας που φέρνουμε προς ψήφιση, γιατί ανά πάσα στιγμή ο καταναλωτής με εφαρμογή στο κινητό του, με τον «έξυπνο μετρητή» θα μπορεί να γνωρίζει τι ποσότητα καταναλώνει και θα μπορεί να γνωρίζει ταυτόχρονα και ποια είναι η τιμή της ηλεκτρικής ενέργειας ανά ώρα της ημέρας και αν θέλει να θερμάνει το σπίτι του ή να κάνει κάποιες άλλες λειτουργίες οι οποίες καταναλώνουν ενέργεια θα μπορεί να επιλέξει να τις πραγματοποιήσει εκείνες τις ώρες που είναι χαμηλό το κόστος ηλεκτρικής ενέργειας. Είναι μια τεράστια μεταρρύθμιση αυτή η οποία εισάγεται με το σημερινό νομοσχέδιο. Γι’ αυτό σας καλούμε να την ψηφίσετε.

Και βεβαίως πέρα και πάνω απ’ όλα αυτά δίνουμε τη δυνατότητα ο καταναλωτής να έχει και όφελος, προσφέροντας ενεργειακές υπηρεσίες όχι μόνο για τον εαυτό του, αλλά και στο κοινωνικό σύνολο και στον κλάδο της ηλεκτρικής ενέργειας, γιατί μέσα από εκπροσώπους θα μπορεί να μειώνει την κατανάλωση ηλεκτρικής ενέργειας και σε ώρες αιχμής και με αυτόν τον τρόπο να αμείβεται γι’ αυτή την υπηρεσία που προσφέρει.

Αυτά και άλλα πολύ σημαντικά συμπεριλαμβάνονται. Επαναλαμβάνω ότι είναι μια τεράστια μεταρρύθμιση στον χώρο της ηλεκτρικής ενέργειας και σας καλούμε να το ψηφίσετε, αν πραγματικά θέλετε το καλό του τόπου μας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Υπουργέ.

Κυρίες και κύριοι συνάδελφοι, στο σημείο αυτό κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Περιβάλλοντος και Ενέργειας: «Ενσωμάτωση της Οδηγίας (ΕΕ) 2019/944 του Ευρωπαϊκού Κοινοβουλίου και του Συμβουλίου της 5ης Ιουνίου 2019 σχετικά με τους κοινούς κανόνες για την εσωτερική αγορά ηλεκτρικής ενέργειας και την τροποποίηση της Οδηγίας 2012/27/ΕΕ και άλλες επείγουσες διατάξεις».

Προχωρούμε τώρα στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Σας επισημαίνουμε ότι η ψηφοφορία περιλαμβάνει την αρχή του νομοσχεδίου, εβδομήντα δύο άρθρα, τρεις τροπολογίες, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| «Ενσωμάτωση της Οδηγίας (ΕΕ) 2019/944 του Ευρωπαϊκού Κοινοβουλίου και του Συμβουλίου της 5ης Ιουνίου 2019 σχετικά με τους κοινούς κανόνες για την εσωτερική αγορά ηλεκτρικής ενέργειας και την τροποποίηση της Οδηγίας 2012/27/ΕΕ και άλλες επείγουσες διατάξεις» |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 14 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 33 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 38 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 40 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 42 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 44 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 46 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 47 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 48 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 49 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 50 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 51 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 52 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 53 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 54 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 55 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 56 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 57 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 58 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 59 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 60 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 61 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 62 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 63 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 64 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 65 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 66 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 67 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 68 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 69 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 70 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 71 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 72 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. Τροπ. 1446/125 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Υπ. Τροπ. 1447/126 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. Τροπ. 1448/127 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς το σχέδιο νόμου του Υπουργείου Περιβάλλοντος και Ενέργειας: «Ενσωμάτωση της Οδηγίας (ΕΕ) 2019/944 του Ευρωπαϊκού Κοινοβουλίου και του Συμβουλίου της 5ης Ιουνίου 2019 σχετικά με τους κοινούς κανόνες για την εσωτερική αγορά ηλεκτρικής ενέργειας και την τροποποίηση της Οδηγίας 2012/27/ΕΕ και άλλες επείγουσες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελίδα 355α)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Με τη συναίνεση του Σώματος και ώρα 21.07΄ λύεται η συνεδρίαση για την προσεχή Δευτέρα 31 Οκτωβρίου 2022και ώρα 16.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**