(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ Κ΄

Παρασκευή, 4 Νοεμβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Δευτέρας 7 Νοεμβρίου 2022, σελ.   
2. Συζήτηση επικαίρων ερωτήσεων:   
 α) Προς τον Υπουργό Προστασίας του Πολίτη:   
 i. με θέμα: «Ζητήματα αντεγκληματικής πολιτικής - Ενίσχυση της πρόληψης του εγκλήματος και της αστυνόμευσης της εγγύτητας», σελ.   
 ii. με θέμα: «Παρούσα κατάσταση επαναλειτουργίας του Αστυνομικού Τμήματος Αριστοτέλη στην Ιερισσό της Περιφερειακής Ενότητας (ΠΕ) Χαλκιδικής», σελ.   
 iii. με θέμα: «Ραγδαία αύξηση της παραβατικότητας ανηλίκων», σελ.   
 β) Προς τον Υπουργό Εσωτερικών, με θέμα: «Χωρίς προσωπικό το Μητροπολιτικό Πάρκο «Αντώνης Τρίτσης», σελ.

ΠΡΟΕΔΡΕΥΩΝ

ΒΙΤΣΑΣ Δ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΒΙΤΣΑΣ Δ. , σελ.   
  
Β. Επί των επικαίρων ερωτήσεων:  
 ΑΡΣΕΝΗΣ Κ. , σελ.   
 ΒΟΡΙΔΗΣ Μ. , σελ.   
 ΘΕΟΔΩΡΙΚΑΚΟΣ Π., σελ.   
 ΚΑΜΙΝΗΣ Γ. , σελ.   
 ΚΑΣΤΑΝΙΔΗΣ Χ. , σελ.   
 ΠΑΝΑΣ Α. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ Κ΄

Παρασκευή 4 Νοεμβρίου 2022

Αθήνα, σήμερα στις 4 Νοεμβρίου 2022, ημέρα Παρασκευή και ώρα 9.02΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΔΗΜΗΤΡΙΟΥ ΒΙΤΣΑ**.

**ΠΡΟΕΔΡΕΥΩΝ (Δημήτριος Βίτσας):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 3-11-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΙΘ΄ συνεδριάσεώς του, της Πέμπτης 3 Νοεμβρίου 2022, σε ό,τι αφορά την ψήφιση στο σύνολο των σχεδίων νόμου: 1) «Κύρωση του Μνημονίου Κατανόησης στον τομέα του πολιτισμού μεταξύ του Υπουργείου Πολιτισμού και Αθλητισμού της Ελληνικής Δημοκρατίας και του Υπουργείου Πολιτισμού του Βασιλείου της Σαουδικής Αραβίας» και 2) «Εθνικός Μηχανισμός Εναέριας Έρευνας και Διάσωσης «Θεοφάνης Ερμής Θεοχαρόπουλος», διατάξεις για τη λειτουργία του Οργανισμού Αντισεισμικού Σχεδιασμού και Προστασίας και άλλες επείγουσες ρυθμίσεις»).

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν προχωρήσουμε στη συζήτηση των προγραμματισμένων για σήμερα επικαίρων ερωτήσεων, επιτρέψτε μου πρώτα να ανακοινώσω στο Σώμα το δελτίο επικαίρων ερωτήσεων της Δευτέρας 7 Νοεμβρίου 2022, το οποίο έχει ως εξής:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 99/27-10-2022 επίκαιρη ερώτηση του Βουλευτή Μαγνησίας του Συνασπισμού Ριζοσπαστικής Αριστεράς κ. Αλέξανδρου Μεϊκόπουλου προς τον Υπουργό Περιβάλλοντος και Ενέργειας, με θέμα: «Ερωτηματικά και αντιδράσεις για την επένδυση Υγροποιημένου Φυσικού Αερίου (LNG) στον Παγασητικό Κόλπο».

2. Η με αριθμό 98/26-10-2022 επίκαιρη ερώτηση του Βουλευτή B1΄ Βόρειου Τομέα Αθηνών του Κινήματος Αλλαγής κ. Ανδρέα Λοβέρδου προς τον Υπουργό Εξωτερικών, με θέμα: «Λειτουργικές δαπάνες των πρεσβειών της Ελλάδας».

3. Η με αριθμό 109/31-10-2022 επίκαιρη ερώτηση της Βουλευτού Λέσβου του Κομμουνιστικού Κόμματος Ελλάδας κ. Μαρίας Κομνηνάκα προς τον Υπουργό Υποδομών και Μεταφορών, με θέμα: «Για την πλήρη και άμεση αποκατάσταση των σχολείων της Σάμου, τα οποία υπέστησαν σοβαρές ζημιές από τον σεισμό».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 100/27-10-2022 επίκαιρη ερώτηση του Βουλευτή Κυκλάδων του Συνασπισμού Ριζοσπαστικής Αριστεράς κ. Νικολάου Συρμαλένιου προς τον Υπουργό Υγείας, με θέμα: «Άμεση ανάγκη στήριξης του Νοσοκομείου Σύρου και έκτακτες διακομιδές».

2. Η με αριθμό 108/31-10-2022 επίκαιρη ερώτηση του Βουλευτή Βοιωτίας του Κινήματος Αλλαγής κ. Γεωργίου Μουλκιώτη προς τον Υπουργό Υγείας, με θέμα: «Θλιβερή η κατάσταση στο Γενικό Νοσοκομείο (Γ.Ν.) Λιβαδειάς».

3. Η με αριθμό 111/31-10-2022 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Παπαναστάση προς τον Υπουργό Υγείας, με θέμα: «Για τις συνθήκες που επικρατούν στο Γενικό Νοσοκομείο Μεσολογγίου».

4. Η με αριθμό 101/27-10-2022 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Χρήστου Γιαννούλη προς τον Υπουργό Υποδομών και Μεταφορών, με θέμα: «Με απόφασή του ο Διοικητής της Αρχής Πολιτικής Αεροπορίας (ΑΠΑ) ορίζει ότι Πρόεδρος της Επιτροπής Ασφαλείας θα είναι ο ιδιώτης διαχειριστής του αεροδρομίου και όχι εκπρόσωπος της κρατικής Υπηρεσίας Πολιτικής Αεροπορίας».

5. Η με αριθμό 112/31-10-2022 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Υποδομών και Μεταφορών, με θέμα: «Οριοθέτηση του ρέματος Πολυγνώτου στην Δ΄ Κοινότητα του Δήμου Θεσσαλονίκης».

6. Η με αριθμό 103/27-10-2022 επίκαιρη ερώτηση του Βουλευτή Φθιώτιδας του Συνασπισμού Ριζοσπαστικής Αριστεράς κ. Ιωάννη Σαρακιώτη προς τον Υπουργό Υποδομών και Μεταφορών, με θέμα: «Υψηλή επικινδυνότητα νέων πλημμυρικών φαινομένων στο Κόμμα Λαμίας».

7. Η με αριθμό 114/31-10-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υφυπουργό στον Πρωθυπουργό αρμόδιο για θέματα κρατικής αρωγής και αποκατάστασης, με θέμα: «Για την επισκευή-ανακατασκευή των κτηρίων στις σεισμόπληκτες περιοχές της Περιφερειακής Ενότητας (Π.Ε.) Ηρακλείου και τις υφιστάμενες συνθήκες στέγασης των κατοίκων».

8. Η με αριθμό 104/27-10-2022 επίκαιρη ερώτηση του Βουλευτή Λάρισας του Συνασπισμού Ριζοσπαστικής Αριστεράς κ. Βασιλείου Κόκκαλη προς τον Υπουργό Οικονομικών, με θέμα: «Η νομοθετική παρέμβαση είναι βέβαιη, όμως θα θωρακίσετε τους ευάλωτους δανειολήπτες ή τις εταιρείες διαχείρισης δανείων;».

9. Η με αριθμό 115/31-10-2022 επίκαιρη ερώτηση του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Αγροτικής Ανάπτυξης και Τροφίμων, με θέμα: «Αποζημιώσεις ΕΛΓΑ των αγροτών της Αργολίδας για τις ζημιές λόγω του παγετού της 26ης Ιανουαρίου».

10. Η με αριθμό 110/31-10-2022 επίκαιρη ερώτηση του Βουλευτή Κορινθίας του Συνασπισμού Ριζοσπαστικής Αριστεράς κ. Γεωργίου Ψυχογιού προς τον Υπουργό Υποδομών και Μεταφορών, με θέμα: «Ανάγκη άμεσων παρεμβάσεων για την αντιμετώπιση του πολύ σοβαρού προβλήματος της διάβρωσης των ακτών του Κορινθιακού».

11. Η με αριθμό 117/31-10-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υφυπουργό στον Πρωθυπουργό αρμόδιο για θέματα κρατικής αρωγής και αποκατάστασης, με θέμα: «Για τις τεράστιες καταστροφές στη Σητεία από τα έντονα καιρικά φαινόμενα του Σαββάτου 15-10-2022».

12. Η με αριθμό 116/31-10-2022 επίκαιρη ερώτηση του Βουλευτή Β΄ Πειραιά του Συνασπισμού Ριζοσπαστικής Αριστεράς κ. Ιωάννη Ραγκούση προς τον Υπουργό Υποδομών και Μεταφορών, με θέμα: «Συμφωνεί η Κυβέρνηση με την πρότασή μας -που είναι και καθολικό αίτημα των τοπικών κοινωνιών και των συγκεκριμένων δήμων της Β΄ Πειραιά- για επέκταση του μετρό και στο Κερατσίνι-Δραπετσώνα, Πέραμα και Σαλαμίνα;».

Κυρίες και κύριοι συνάδελφοι, προχωρούμε τώρα στη συζήτηση των σημερινών επικαίρων ερωτήσεων, για τις οποίες με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής:

«Με την παρούσα σάς ενημερώνουμε σχετικά με τη συζήτηση των επικαίρων ερωτήσεων, στο πλαίσιο του κοινοβουλευτικού ελέγχου την Παρασκευή 4 Νοεμβρίου 2022 ότι οι επίκαιρες ερωτήσεις που θα συζητηθούν είναι οι εξής:

Η υπ’ αριθμόν 96/25-10-2022, η υπ’ αριθμόν 97/26-10-2022 και η υπ’ αριθμόν 150/30-10-2022 επίκαιρες ερωτήσεις θα απαντηθούν από τον Υπουργό Προστασίας του Πολίτη κ. Παναγιώτη Θεοδωρικάκο. Η υπ’ αριθμόν 106/31-10-2022 επίκαιρη ερώτηση θα απαντηθεί από τον Υπουργό Εσωτερικών κ. Μαυρουδή Βορίδη. Η υπ’ αριθμόν 102/27-10-2022 επίκαιρη ερώτηση, που απευθύνεται προς τον ίδιο Υπουργό, δεν θα απαντηθεί λόγω αναρμοδιότητας.».

Αρχίζουμε, λοιπόν, με την πρώτη με αριθμό 96/25-10-2022 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κινήματος Αλλαγής κ. Χαράλαμπου Καστανίδη προς τον Υπουργό Προστασίας του Πολίτη, με θέμα: «Ζητήματα αντεγκληματικής πολιτικής - Ενίσχυση της πρόληψης του εγκλήματος και της αστυνόμευσης της εγγύτητας».

Κύριε Καστανίδη, έχετε τον λόγο για να παρουσιάσετε την ερώτηση για δύο λεπτά.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Ευχαριστώ, κύριε Πρόεδρε.

Κύριε Υπουργέ, υπέβαλα την επίκαιρη ερώτηση για να συζητήσουμε ένα σοβαρό θέμα, που απαιτεί πολύ συγκεκριμένες πρωτοβουλίες από όλους μας και, κυρίως, από την Κυβέρνηση, πρωτοβουλίες οι οποίες δεν έχουν αναληφθεί μέχρι τώρα και δεν μπορούν να αναβληθούν.

Εκφράζω την ανησυχία μου γιατί υπάρχει μια διαρκώς αυξανόμενη εγκληματικότητα, αύξηση η οποία εξηγείται από τις ειδικές οικονομικές και κοινωνικές συνθήκες που αντιμετωπίζει η ελληνική κοινωνία, ο ελληνικός λαός τα τελευταία χρόνια, δηλαδή συνθήκες γενικότερα διαρκούς κρίσης. Την ίδια ώρα υπάρχει μια αντιστρόφως ανάλογη εικόνα της Ελληνικής Αστυνομίας στην αντιμετώπιση του εγκλήματος. Θα έχω την ευκαιρία μετά να σας δώσω και συγκεκριμένα στατιστικά στοιχεία από τη στατιστική επετηρίδα της Ελληνικής Αστυνομίας.

Με ανησυχεί, κύριε Υπουργέ, ότι μειώνεται η ικανότητα της Ελληνικής Αστυνομίας να αντιμετωπίσει το έγκλημα. Αυτή η μείωση της ικανότητας οφείλεται σε δύο λόγους: στην ανυπαρξία μιας σοβαρής και συγκροτημένης αντεγκληματικής πολιτικής και στην ουσιαστική εγκατάλειψη από την πλευρά της Κυβέρνησης του σώματος της Ελληνικής Αστυνομίας. Όταν μιλώ για εγκατάλειψη, κύριε Υπουργέ, δεν αναφέρομαι πιθανόν σε μερικές προσλήψεις, οι οποίες μάλιστα θα σας έλεγα ότι δεν εξυπηρετούν τις ανάγκες της Ελληνικής Αστυνομίας, αλλά έχω υπ’ όψιν μου συνθήκες οι οποίες είναι οριακές.

Πρώτα από όλα, θα μπορούσε κάποιος να σκεφτεί το παράδειγμα εδώ στην Αθήνα δύο Αστυνομικών Τμημάτων, του Συντάγματος και των Εξαρχείων, που έχουν πολύ μικρότερο αριθμό υπηρετούντων στελεχών από ό,τι είχαν προ της κρίσης. Δεύτερον, θα μπορούσα να σκεφτώ την έκκληση που απηύθυνε στο Υπουργείο Προστασίας του Πολίτη η Περιφερειακή Ένωση Δήμων Θεσσαλονίκης, η οποία με τα πιο μελανά χρώματα περιγράφει την κατάσταση των αστυνομικών τμημάτων τάξης στην περιοχή, όπου υπάρχει μόνο ένα περιπολικό για να καλυφθεί ο Δήμος Ευόσμου - Κορδελιού και δύο περιπολικά για να καλυφθεί ο Δήμος Νεάπολης – Συκεών, ενώ αυξάνεται η εγκληματικότητα. Μάλιστα, να επισημάνω ότι στις περιοχές αυτές, και ειδικά στη δυτική Θεσσαλονίκη, αυξάνεται η νεανική παραβατικότητα.

Κύριε Πρόεδρε, κλείνω αυτή την πρώτη σύντομη παρέμβασή μου και θα επανέλθω μετά την πρώτη απάντηση του κυρίου Υπουργού. Να πω μόνο ότι έχω στα χέρια μου -θα την καταθέσω και θα την δείτε και εσείς- μια πολύ ενδιαφέρουσα έρευνα, την οποία παρήγγειλε σε συγκεκριμένη δημοσκοπική εταιρεία η Ένωση Αστυνομικών Υπαλλήλων Θεσσαλονίκης, τα συμπεράσματα της οποίας είναι δραματικά, με βάση τις απαντήσεις των χιλίων περίπου στελεχών της Ελληνικής Αστυνομίας που συμμετείχαν στην έρευνα. Θα έχω, όμως, την ευκαιρία να επανέλθω. Το ανακοινώνω από τώρα, γιατί δεν θέλω να αιφνιδιάσω κανέναν. Με ενδιαφέρουν οι παραγωγικές πρωτοβουλίες που οδηγούν σε σοβαρές προτάσεις και θέσεις, ικανές να βοηθήσουν στην αντιμετώπιση του εγκλήματος.

Θα επανέλθω, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ, κύριε Καστανίδη.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Σας ευχαριστώ πολύ, κύριε Πρόεδρε.

Ευχαριστώ και τον συνάδελφο για την ερώτηση και για τη δυνατότητα που μας δίνει να συζητήσουμε γύρω από ένα θέμα το οποίο με πράξεις αποτελεί προτεραιότητα της Κυβέρνησής μας, διότι η ασφάλεια των πολιτών και η ασφάλεια της πατρίδας είναι προϋπόθεση για την ελευθερία, για την ποιότητα της ζωής και για τις προοπτικές που πρέπει να έχει κάθε οικογένεια και συνολικά η ελληνική κοινωνία.

Κατ’ αρχάς, για να μπει σε μια στέρεη βάση η συζήτηση, θα πρέπει να συμφωνήσουμε ποια είναι τα δεδομένα που αποδίδουν την πραγματικότητα και όχι οι υποκειμενισμοί, ούτε το να παρασύρεται κανείς -δεν εννοώ ότι το κάνετε εσείς αυτό, κύριε Καστανίδη- από την επικαιρότητα και από την απογραφή της εγκληματικότητας με βάση την επικαιρότητα και τις ειδήσεις της ημέρας.

Η πραγματικότητα, κύριε Πρόεδρε, είναι ότι τα θέματα του αστυνομικού δελτίου έχουν μεγάλο ενδιαφέρον για την κοινή γνώμη και επομένως καταλαμβάνουν μεγάλο μέρος στα δελτία ειδήσεων. Σημασία έχει, όμως, τι εισπράττει ο πολίτης.

Σε σχέση, λοιπόν, με αυτό, θα μου επιτρέψετε να καταθέσω στη Βουλή τα επίσημα στοιχεία του Αρχηγείου της Ελληνικής Αστυνομίας, τα οποία δείχνουν το πώς πηγαίνει η εικόνα των κλοπών, των διαρρήξεων, των ληστειών, των κλοπών των τροχοφόρων και των εισβολών σε σπίτια, δηλαδή, η μεσαία και χαμηλή εγκληματικότητα, η οποία όμως αφορά το μέσο ελληνικό νοικοκυριό, τη μέση οικογένεια και τα συγκριτικά στοιχεία της περιόδου που διανύουμε τώρα, του έτους 2022, με την περίοδο 2015 - 2019. Τα στοιχεία δείχνουν μεσοσταθμικά μείωση αυτής της εγκληματικότητας πάνω από 25%. Μπορείτε παρακαλώ να τα μελετήσετε, είναι επίσημα στοιχεία του Αρχηγείου της Ελληνικής Αστυνομίας.

(Στο σημείο αυτό ο Υπουργός Προστασίας του Πολίτη κ. Παναγιώτης Θεοδωρικάκος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το γεγονός ότι τα στοιχεία είναι έτσι δεν σημαίνει ότι εμείς δεν ενδιαφερόμαστε και ότι δεν είμαστε στοχοπροσηλωμένοι να αντιμετωπίσουμε τα θέματα της εγκληματικότητας. Για τον σκοπό αυτό η βασική μας αντίληψη, κύριε Πρόεδρε, είναι να στρέψουμε τη δύναμη της αστυνομίας κοντά στον πολίτη, να ενισχύσουμε την παρουσία της αστυνομίας εκεί που χρειάζεται.

Ας δούμε, λοιπόν, τι κάνουμε γι’ αυτό. Πρώτον, το σύνολο των αστυνομικών που τελείωσε τις σχολές τα τελευταία δύο έτη -για τα οποία ο υποφαινόμενος έχει την ευθύνη- κατευθύνθηκε σε αστυνομικά τμήματα της Γενικής Αστυνομικής Διεύθυνσης Αθηνών, διότι εδώ είναι από τη μία πλευρά το 30% του πληθυσμού, αλλά από την άλλη είναι πάνω από το 50% της εγκληματικότητας που υπάρχει στη χώρα.

Δεύτερον, πραγματοποιήθηκαν πέντε χιλιάδες προσλήψεις μέσα σε αυτή την τριετία.

Τρίτον, θα πρέπει να ληφθεί πάρα πολύ σοβαρά υπ’ όψιν ότι το πρόβλημα έχει εκτοξευθεί στα σύνορα της χώρας, την ευθύνη για την αντιμετώπιση του οποίου έχει η Ελληνική Αστυνομία. Αυτό μας υποχρέωσε να προχωρήσουμε σε χίλιες πεντακόσιες πρόσθετες προσλήψεις συνοριοφυλάκων, οι οποίες είναι πάνω από τον αριθμό που σας ανέφερα πριν. Και ευτυχώς που το κάναμε, γιατί χάρη σε αυτή την πολιτική φέτος -μόνο φέτος, κύριε Καστανίδη- έχουμε σταματήσει διακόσιους είκοσι χιλιάδες παράνομους μετανάστες από το να μπουν παρανόμως στη χώρα και έχουμε πραγματοποιήσει πάνω από χίλιες διακόσιες συλλήψεις διακινητών παράνομων μεταναστών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Επίσης, ενημερώνω το Σώμα ότι μία βασική πηγή εγκληματικότητας προέρχεται από τους παράνομους μετανάστες, κάτι που είναι αντικειμενικό και το αντιλαμβάνεται ο καθένας. Μόνο φέτος έχουμε συλλάβει τριάντα πέντε χιλιάδες παράνομους μετανάστες.

Όλα αυτά έχουν συμβεί, γιατί έχουμε ενισχύσει την παρουσία της αστυνομίας και στο κέντρο και στις γειτονιές και εδώ και στη Θεσσαλονίκη. Σημασία, κύριε Καστανίδη, πιστεύω ότι έχει πόσοι είναι έξω στον δρόμο και περιπολούν και όχι πόσοι είναι μέσα στα γραφεία των αστυνομικών τμημάτων.

Ενημερώνω, λοιπόν, το Σώμα ότι στην Αττική περιπολούν καθημερινά τρεις χιλιάδες τριακόσιοι αστυνομικοί και άλλοι χίλιοι διακόσιοι στη Θεσσαλονίκη, ενώ ο αριθμός τους αυξάνεται, επειδή έχουμε μια στοχευμένη στρατηγική ψηφιοποίησης των υπηρεσιών της ΕΛ.ΑΣ..

Επιπλέον, μπήκε τέλος στο γνήσιο της υπογραφής και στις διαδικασίες σφραγίδων και επίκειται και η οριστική επίλυση του θέματος στην πράξη της μεταβίβασης της διακίνησης των δικογράφων, η οποία είναι μία δουλειά που απασχολεί περί τους χίλιους πεντακόσιους αστυνομικούς. Επίσης, έχει ψηφιστεί από τη Βουλή η ψηφιακή επίδοση και αναμένουμε από το Υπουργείο Δικαιοσύνης να το ολοκληρώσει.

Σε ό,τι αφορά τώρα το Υπουργείο Προστασίας του Πολίτη και το Υπουργείο Ψηφιακής Διακυβέρνησης, η εικόνα που έχουμε είναι ότι η δουλειά έχει ολοκληρωθεί και πολύ σύντομα θα ολοκληρώσει και τη δική του υποχρέωση το Υπουργείο Δικαιοσύνης, για να προχωρήσει μια υπόθεση η οποία θα απελευθερώσει πολύ μεγάλες δυνάμεις της Αστυνομίας.

Επίσης, θέλω να σας αναφέρω ότι αυτή την περίοδο έχουν γίνει προμήθειες υλικού και οχημάτων της ΕΛ.ΑΣ. της τάξης των 95 εκατομμυρίων ευρώ και έχουν προστεθεί στον στόλο που υπηρετεί στην Ελληνική Αστυνομία πάνω από πέντε χιλιάδες οχήματα και μηχανές.

Δεν είμαι ικανοποιημένος ποτέ, γιατί πάντοτε η Ελληνική Αστυνομία έχει ανάγκες και πάντοτε χρειάζεται να στρατεύουμε και να ενώνουμε περισσότερες δυνάμεις στην αντιμετώπιση της εγκληματικότητας, προκειμένου οι πολίτες να αισθάνονται ασφαλείς. Θεωρώ, όμως, ότι παράγεται ένα πολύ σημαντικό έργο το οποίο συνεχίζεται με σχέδιο και με τη στήριξη της συντριπτικής πλειονότητας των Ελλήνων αστυνομικών.

Πιστεύω ότι το επόμενο διάστημα μπορούμε να έχουμε ακόμα καλύτερα αποτελέσματα, παρά το ότι η ευρύτερη χρονική περίοδος που διανύουμε -και σε αυτό θέλω να συμφωνήσω μαζί σας- είναι μια περίοδος μεγάλης κρίσης και μεγάλης ροπής σε ακραίες και επιθετικές συμπεριφορές, όχι μόνο στην Ελλάδα, αλλά σε όλη την Ευρώπη και σε όλη την ανθρωπότητα και μάλιστα με σύγχρονα φαινόμενα όπως είναι αυτό της νεανικής παραβατικότητας, το οποίο μεγεθύνεται και το οποίο θα συζητήσουμε στη συνέχεια σε σχετική ερώτηση του συναδέλφου κ. Καμίνη, ή τα φαινόμενα ενδοοικογενειακής βίας που αποτελούν σοβαρό στοιχείο σύγχρονης εγκληματικότητας και σοβαρό στοιχείο προτεραιότητας της Ελληνικής Αστυνομίας. Έχουμε ιδρύσει δεκαοκτώ γραφεία αντιμετώπισης ενδοοικογενειακής βίας. Πιστεύω ότι αν υπάρξει συζήτηση, μπορώ να πω και κάποια πράγματα παραπάνω γύρω από αυτό.

Ευχαριστώ πάρα πολύ.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, θα τα πείτε στη δευτερολογία σας.

Κύριε Καστανίδη, έχετε τον λόγο.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Κύριε Υπουργέ, θέλω να κάμψω τη βεβαιότητά σας ότι η Κυβέρνηση πράττει ό,τι είναι δυνατόν για τα θέματα της εγκληματικότητας, της στήριξης της Ελληνικής Αστυνομίας και τελικά της μείωσης της εγκληματικότητας. Και θέλω να κάμψω τη βεβαιότητά σας, όχι γιατί με ενδιαφέρει ως Αντιπολίτευση να σας αντιπολιτευθώ, αλλά γιατί με ενδιαφέρει η σοβαρή αντιμετώπιση των κοινωνικών προβλημάτων που απασχολούν τον δημόσιο βίο της χώρας και τη δημόσια συζήτηση.

Ακούστε τώρα, κύριε Πρόεδρε, τι είπε προηγουμένως ο κύριος Υπουργός. Σύμφωνα με τα στοιχεία της Ελληνικής Αστυνομίας, η μέση εγκληματικότητα, το έγκλημα χαμηλής ή μέτριας ποινικής απαξίας έχουν καμφθεί, είπε. Τώρα προσέξτε τα συγκριτικά στοιχεία της στατιστικής επετηρίδας της Ελληνικής Αστυνομίας, τα οποία θέλω να ξέρει διά της συζητήσεώς μας ο ελληνικός λαός.

Για τις ανθρωποκτονίες, τετελεσμένες και σε απόπειρα, αθροιστικά: Το 2016 εξιχνιάστηκε ποσοστό 85,91% των υποθέσεων ανθρωποκτονιών. Το 2018 εξιχνιάστηκε το 78,53% όλων των υποθέσεων ανθρωποκτονίας. Το 2019 εξιχνιάστηκε το 91,19% όλων των υποθέσεων ανθρωποκτονίας. Το 2021 εξιχνιάστηκε ποσοστό 47,24%. Δηλαδή, σύμφωνα με τα επίσημα στοιχεία της Ελληνικής Αστυνομίας, έχουμε μια κάθετη πτώση της εξιχνίασης των ανθρωποκτονιών στην Ελλάδα από ποσοστά άνω του 85% σε ποσοστά κάτω του 50% το 2021.

Για να καταλάβουμε το μέγεθος του προβλήματος, ας αναφερθούμε στα κακουργήματα κατά της γενετήσιας ελευθερίας. Πάλι από τη στατιστική επετηρίδα της Ελληνικής Αστυνομίας: Το 2015 εξιχνιάστηκε το 86,72% των κακουργημάτων κατά της γενετήσιας ελευθερίας, τετρακόσια ογδόντα δύο τελεσθέντα, τετρακόσια δεκαοκτώ εξιχνιασθέντα. Το 2018 τετρακόσια δύο κακουργήματα κατά της γενετήσιας ελευθερίας, τριακόσια έξι εξιχνιασθέντα, 76,11%. Το 2021 πεντακόσια σαράντα πέντε κακουργήματα κατά της γενετήσιας ελευθερίας, διακόσια πενήντα δύο εξιχνιασθέντα, ποσοστό 46,23% από το 86% και από το 76% των παρελθόντων ετών. Αντιλαμβανόμαστε την πραγματική εικόνα;

Κάνω έκκληση, κύριε Υπουργέ. Υπάρχει μια σαφέστατη πτώση της επίδοσης της Ελληνικής Αστυνομίας. Ξέρετε γιατί; Διότι έχετε κάνει επιλογές οι οποίες δεν αντέχουν στην κοινή λογική.

Προσλάβατε προσωπικό για τις Ομάδες Προστασίας Πανεπιστημιακών Ιδρυμάτων και είναι αρκετό αυτό το προσωπικό. Οι Ομάδες Προστασίας Προσωπικών Ιδρυμάτων βρίσκονται στις μπάρες των εισόδων των πανεπιστημίων, ενώ πίσω και εμπρός από τις μπάρες υπάρχουν λεωφορεία των ΜΑΤ που τους προστατεύουν. Δηλαδή τους προστάτες της τάξης στα πανεπιστήμια τους προστατεύουν τα ΜΑΤ, γιατί, όπως δηλώσατε, δεν έχουν την κατάλληλη εκπαίδευση και συνεπώς πρέπει να προστατεύονται και να συνοδεύονται από άλλες δυνάμεις!

Ελάτε να σας δείξω την εικόνα του Πανεπιστημίου Θεσσαλονίκης, ενώ θα μπορούσαν να δαπανηθούν αλλού αυτά τα χρήματα.

Ξαφνικά έχασε την ικανότητα των παρελθόντων ετών το σώμα της Ελληνικής Αστυνομίας να αντιμετωπίζει το έγκλημα; Υπάρχουν και άλλες κατηγορίες βαρέων εγκλημάτων.

Κάνω μια μικρή παρέκβαση. Στα κακουργήματα κατά της ιδιοκτησίας, το 2021, είχαμε τρεις χιλιάδες τριακόσια ογδόντα επτά καταγραφέντα περιστατικά και χίλια τριακόσια εξήντα οκτώ εξιχνιασθέντα. Δηλαδή το ποσοστό των εξιχνιάσεων ήταν 34%. Είναι κι άλλες κατηγορίες βαρέων εγκλημάτων, απλώς δεν τις αναφέρω για να κερδίσω χρόνο.

Έχασαν ξαφνικά οι άνδρες και οι γυναίκες της Ελληνικής Αστυνομίας την ικανότητά τους να τα αντιμετωπίζουν; Όχι, βέβαια, αλλά έχουν εγκαταλειφθεί, έχουν πρόβλημα. Αυτή είναι μια μελέτη, την οποία την προανήγγειλα κατά την πρωτολογία μου, και θα σας τη δώσω, κύριε Υπουργέ. Θα την καταθέσω.

**ΠΡΟΕΔΡΕΥΩΝ (Δημήτριος Βίτσας):** Και με αυτό κλείστε, κύριε Καστανίδη.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Μάλιστα, κύριε Πρόεδρε.

Είναι μια μελέτη της Ένωσης Αστυνομικών Υπαλλήλων Θεσσαλονίκης μεταξύ εννιακοσίων εξήντα στελεχών της. Έχουμε τα εξής ενδιαφέροντα ευρήματα: Το 82% των στελεχών της Ελληνικής Αστυνομίας, οι οποίοι συμμετείχαν στην έρευνα, απαντά ότι ο εξοπλισμός τους δεν είναι προσαρμοσμένος στο σύγχρονο έγκλημα. Ένα ποσοστό πολύ πάνω από το 90% λέει ότι έχει κληθεί κάμποσες φορές να πληρώσει από την τσέπη του υλικοτεχνικό εξοπλισμό. Ένα ποσοστό 80% λέει: «Το όχημα που μου δίνετε δεν με εξυπηρετεί για να κάνω τη δουλειά μου». Ποιος άλλος αρμοδιότερος καλείται να φωνάξει από τους ανθρώπους που είναι στην πρώτη γραμμή και οι οποίοι δικαίως ζητούν να μπουν στα βαρέα και ανθυγιεινά, αλλά έχουμε αναγνωρίσει σε άλλους τη δυνατότητα να είναι στα βαρέα και ανθυγιεινά; Αυτοί οι άνθρωποι είναι στην πρώτη γραμμή αντιμετώπισης του εγκλήματος.

Τελειώνω, κύριε Πρόεδρε.

Κύριε Υπουργέ, έχει μεγάλη σημασία να υπάρξει αναπροσανατολισμός πολιτικής. Δεν υπάρχει αυτή την ώρα σοβαρή αντεγκληματική πολιτική. Η Γενική Γραμματεία Αντεγκληματικής Πολιτικής πέρασε στο Υπουργείο Δημόσιας Τάξης και, κατά την άποψή μου, κακώς. Σκιαγραφήστε μου -όχι εσείς προσωπικά, δεν το κάνω για εσάς- ποια είναι η αντεγκληματική πολιτική που έχει συγκροτηθεί, για να έχουμε μια σοβαρή πολιτική, σχετική με την αντιμετώπιση του εγκλήματος.

Χρειάζεται να οδηγηθούμε στην πολιτική της πρόληψης, στην αρχή της εγγύτητας της αστυνόμευσης. Είχε επικρατήσει για ένα μεγάλο χρονικό διάστημα αυτό το μοντέλο με πολύ μεγάλη επιτυχία, λόγω των πεζών περιπολιών. Όταν λέμε εγγύτητα της αστυνόμευσης εννοούμε, παραδείγματος χάριν, τις πεζές περιπολίες στη γειτονιά.

Θα πρέπει να ανοίξει πολύ σύντομα σύντομος διάλογος, που καταλήγει σε κορυφαίες αποφάσεις για το είδος της ασκούμενης αντεγκληματικής πολιτικής και την πραγματική ενίσχυση της Ελληνικής Αστυνομίας.

Ευχαριστώ πολύ, κύριε Πρόεδρε.

(Στο σημείο αυτό ο Βουλευτής κ. Χαράλαμπος Καστανίδης καταθέτει για τα Πρακτικά την προαναφερθείσα μελέτη, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε.

Κύριε Υπουργέ, έχετε τον λόγο. Έχετε τον αντίστοιχο χρόνο κι εσείς.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Ευχαριστώ, κύριε Πρόεδρε.

Κύριε Καστανίδη, κατ’ αρχάς θέλω να σταθώ σε δύο πράγματα από την τοποθέτησή σας, σε πράγματα που είπατε και σε πράγματα που δεν είπατε.

Δεν επιτρέπεται να μιλάμε για αντεγκληματική πολιτική, για αντιμετώπιση σοβαρού προβλήματος στη χώρα εν έτει 2022, αλλά και όλα τα προηγούμενα χρόνια, και να μη βάζουμε στο κέντρο της προσοχής μας τον παράγοντα της παράνομης μετανάστευσης.

Αποτελεί τεράστιο θέμα και αποτελεί τεράστιο θέμα, επιτρέψτε μου να πω, για δύο λόγους: Πρώτον, διότι αποτελεί εξ αντικειμένου –θέλω να το κρατήσουμε αυτό- σημαντικό παράγοντα εγκληματικότητας. Ένας άνθρωπος ο οποίος βρίσκεται παρανόμως σε μια χώρα για ένα χρονικό διάστημα και δεν έχει τους τρόπους και τις διεξόδους στη ζωή, στρέφεται στο έγκλημα. Δεύτερον, τμήμα αυτών των ανθρώπων είναι τμήματα οργανωμένων εγκληματικών ομάδων με διασυνδέσεις και με πολύ σοβαρά προβλήματα, τα οποία αντιμετωπίζει η Ελληνική Αστυνομία.

Και ο δεύτερος λόγος που το θίγω αυτό, είναι ότι σημαντικός αριθμός προσλήψεων της ΕΛΑΣ κατευθύνθηκε σε συνοριοφύλακες, γιατί ήταν απόλυτη ανάγκη, γιατί πρέπει να σας πω ότι ακόμη και σήμερα που μιλάμε, που έχουμε μπει πλέον στον χειμώνα, η πίεση στα σύνορά μας, στα σύνορα στον Έβρο, στα σύνορα με την Τουρκία, είναι πολύ μεγάλη και ζητά ως ανάγκη την αξιοποίηση ενός σημαντικού τμήματος δυναμικού της ΕΛΑΣ. Αυτό είναι ένα από αυτά που ήθελα να παρατηρήσω και νομίζω να το αναδείξουμε, γιατί αποτελεί βασικό στοιχείο στην αντιμετώπιση της εγκληματικότητας αλλά και στο θέμα της ασφάλειας των συνόρων που είναι προϋπόθεση για την ασφάλεια σε ολόκληρη τη χώρα.

Αυτό, όμως, δεν το χρησιμοποιώ ως άλλοθι για να μη δούμε προβλήματα και αδυναμίες πραγματικές, τις οποίες οφείλουμε να μην τις βάζουμε κάτω από το χαλί, οφείλουμε να τις κοιτάζουμε κατάματα. Αυτό το έχω πει από την πρώτη στιγμή. Δεν θέλω να κρύβουμε τα προβλήματα. Τα προβλήματα πρέπει να αναδεικνύονται για να λυθούν. Τουλάχιστον ο καθένας να κάνει αυτό που του αντιστοιχεί για να λυθούν.

Στέκομαι, λοιπόν, -θέλω αυτό να το τονίσω- στο ότι τα στοιχεία που έδωσα πριν αντιλαμβάνομαι ότι δεν τα αμφισβητείτε. Όμως, αν βγούμε και ρωτήσουμε τους πολίτες, εάν ζητήσετε από τη δημοσκοπική εταιρεία που έκαναν οι αστυνομικοί της Θεσσαλονίκης την έρευνα να ρωτήσουν τους πολίτες ποια είναι τα βασικά θέματα εγκληματικότητας που αντιμετωπίζουν, θα αναφερθούν σε αυτά που προηγουμένως παρέθεσα ως στοιχεία ότι η εγκληματικότητα μειώνεται. Μειώνεται -επαναλαμβάνω- σε σύγκριση με την περίοδο 2015 - 2019 και ο μόνος λόγος που δεν στέκομαι στην περίοδο του 2020 - 2021 δεν είναι πολιτικός. Ο λόγος είναι αντικειμενικός και έχει σχέση με την εκτεταμένη χρονικά καραντίνα λόγω της πανδημίας του κορωνοϊού, η οποία μετέβαλε όλα τα μεγέθη εγκληματικότητας.

Σε ό,τι αφορά τις εξιχνιάσεις εγκλημάτων κατά ζωής -δολοφονίες, δηλαδή, ή τις απόπειρες δολοφονίας- νομίζω ότι δεν θα έπρεπε να σταματήσετε στην περίοδο εκείνη, αλλά θα έπρεπε να έρθετε και στο 2022.

Το 2022, κύριε Καστανίδη, η εξιχνίαση των εγκλημάτων ανθρωποκτονιών και αποπειρών ανθρωποκτονίας είναι 90%. Δεν νομίζω ότι αμφιβάλλει κανείς. Το 2022, το παρόν έτος, έχουμε στοιχεία του Αρχηγείου της Ελληνικής Αστυνομίας.

Όμως, να φύγουμε λίγο από τους ψυχρούς αριθμούς και τη στατιστική η οποία λέει την αλήθεια. Πρέπει να την κοιτάζουμε και να παίρνουμε τα συμπεράσματα. Η ουσία είναι ότι η τροχιά που ακολουθούμε είναι να ενισχύουμε τον αστυνομικό.

Αντιμετωπίσαμε αυτό τον χρόνο χρόνια προβλήματα των αστυνομικών μας. Κάναμε το νέο βαθμολόγιο, όπως το ζητούσαν για πάρα πολλά χρόνια, λύσαμε το θέμα των εξήντα τεσσάρων ωρών νυχτερινής απασχόλησης, λύσαμε το θέμα του επιδόματος για τις μεταγωγές, στηρίζουμε και βοηθάμε το ΤΕΑΠΑΣΑ, το ταμείο, προκειμένου να είναι δίπλα σε περιπτώσεις αστυνομικών οι οποίοι έχουν μεγάλες ανάγκες και είμαι σε στενή συνεργασία με τους αστυνομικούς για να δούμε τη βέλτιστη λύση που μπορούμε να δώσουμε σε ένα βασικό αίτημα των αστυνομικών μας, το οποίο, για να είμαστε ειλικρινείς, δεν το έλυσε ούτε η κυβέρνηση του ΣΥΡΙΖΑ ούτε οι κυβερνήσεις του ΠΑΣΟΚ στο παρελθόν, το οποίο το κοιτάζουμε κατάματα για να βρούμε τη βέλτιστη λύση.

Αναφέρομαι στο πάγιο αίτημα των αστυνομικών, το οποίο το βρίσκω απολύτως δίκαιο πρέπει να σας πω, να αναγνωριστεί το επάγγελμά τους ως επικίνδυνο. Θεωρώ ότι είναι το κατ’ εξοχήν επικίνδυνο επάγγελμα τουλάχιστον για τους αστυνομικούς που είναι εκεί έξω, διότι δεν είναι ίδιο να περιπολείς και, μάλιστα, σε μερικές περιοχές από το να είσαι σε ένα γραφείο. Είναι δύο διαφορετικά πράγματα.

Όμως, σε γενικές γραμμές το επάγγελμα του αστυνομικού είναι επικίνδυνο και πρέπει όλοι μαζί -πραγματικά όλοι μαζί!- να βρούμε την καλύτερη λύση, για να αποδώσουμε δικαιοσύνη σε αυτό το θέμα στους Έλληνες αστυνομικούς, το οποίο είναι υποχρέωση και της σημερινής Κυβέρνησης και όλου του πολιτικού συστήματος και της ελληνικής κοινωνίας, αν θέλουμε να είμαστε δίκαιοι.

Θέλω, επίσης, να σας πω επιγραμματικά -για να μη μακρηγορήσω- ότι αυτό τον χρόνο κάνουμε πολύ σοβαρές προσπάθειες στον τομέα της εκπαίδευσης. Ψηφίσαμε το νομοσχέδιο για την αναβάθμιση της αστυνομικής εκπαίδευσης, μετατρέποντας τη Σχολή των Αξιωματικών σε ανώτατη σχολή, αναβαθμίζοντας το επίπεδο σπουδών για το σύνολο των αστυνομικών, εντάσσοντας στο εκπαιδευτικό πρόγραμμα σύγχρονα θέματα, όπως είναι ζητήματα ενδοοικογενειακής βίας, παραβατικότητας των ανηλίκων, ηλεκτρονικού εγκλήματος, τομείς που είναι πάρα πολύ κρίσιμοι για την αντιμετώπιση των σύγχρονων μορφών εγκληματικότητας.

Και τέλος, σε ό,τι αφορά το θέμα των ΟΠΠΙ, θέλω να είμαι ξεκάθαρος: Η ασφάλεια των παιδιών μας και των καθηγητών στα πανεπιστήμια οφείλει να είναι προτεραιότητα για όλους. Και αυτό το κάνουμε πράξη. Η Κυβέρνηση ψήφισε πριν από ενάμιση χρόνο έναν νόμο για τις Ομάδες Προστασίας των Πανεπιστημιακών Ιδρυμάτων. Μιλώντας σε εσάς νομίζω ότι δεν υπάρχει συζήτηση, οι νόμοι οφείλουν να εφαρμόζονται. Πήραμε τους ΟΠΠΙ, οι ΟΠΠΙ σήμερα περιπολούν, -οφείλω να σας πω- χωρίς τη συνοδεία των ΜΑΤ πλέον -αυτό ήταν τις πρώτες ημέρες, προκειμένου να τελειώσει το ανέκδοτο των αντιδράσεων διαφόρων ακραίων ομάδων- περιπολούν αυτή τη στιγμή στους περιβάλλοντες χώρους των πανεπιστημίων. Έχουν πολύ σοβαρή συμβολή.

Προχθές συλλάβαμε στο Πολυτεχνείο τον τρίτο της παρέας της εγκληματικής ομάδας που δρούσε στη φοιτητική εστία και βρήκαμε και μια υπέροχη αποθήκη με δεκάδες κοκτέιλ μολότοφ, εύφλεκτο υλικό, καδρόνια και άλλα αντικείμενα που προφανώς δεν έχουν σχέση με τη γνώση των παιδιών μας στο Πολυτεχνείο, με πληροφορίες οι οποίες είχαν προέλθει από αστυνομικές υπηρεσίες, ανάμεσα στις οποίες είναι και οι ΟΠΠΙ. Άρα η χρησιμότητά τους είναι πολλαπλή και έχει σχέση αποκλειστικά και μόνο με την ασφάλεια των παιδιών μας. Δεν έχουν καμμία άλλη δουλειά εκεί.

Άλλωστε, ως ειδικοί φρουροί που έχουν εκπαιδευτεί μπορούν να αξιοποιούνται και σε άλλες δράσεις της Ελληνικής Αστυνομίας, όταν δεν περιπολούν στα συγκεκριμένα πανεπιστήμια, γιατί είναι μόνο σε τέσσερα πανεπιστήμια που χρειάζονται για να δρουν γύρω από αυτό τον τομέα.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε και εμείς, κύριε Θεοδωρικάκο.

Τώρα θα συζητήσουμε την τρίτη με αριθμό 97/26-10-2022 επίκαιρη ερώτηση δεύτερου κύκλου του Βουλευτή Χαλκιδικής του Κινήματος Αλλαγής κ. Αποστόλου Πάνα προς τον Υπουργό Προστασίας του Πολίτη, με θέμα: «Παρούσα κατάσταση επαναλειτουργίας του Αστυνομικού Τμήματος Αριστοτέλη στην Ιερισσό της Περιφερειακής Ενότητας (ΠΕ) Χαλκιδικής».

Ορίστε, κύριε Πάνα, έχετε τον λόγο.

**ΑΠΟΣΤΟΛΟΣ ΠΑΝΑΣ:** Ευχαριστώ, κύριε Πρόεδρε.

Κύριε Υπουργέ, σε συνέχεια αρκετών κοινοβουλευτικών μου παρεμβάσεων έρχομαι για ακόμα μία φορά να τονίσω πως η Χαλκιδική πρέπει να διαθέτει τις κατάλληλες προϋποθέσεις, που διασφαλίζουν στους πολίτες της το κατάλληλο πλαίσιο ασφαλούς διαβίωσης, βάζοντας φυσικά σε προτεραιότητα τα ζητήματα της ορθής και επαρκούς αστυνόμευσης και ευνομίας. Και όλα αυτά δεδομένου ότι βρισκόμαστε σε έναν νομό ειδικών συνθηκών -που το έχω πει πάρα πολλές φορές από αυτό το Βήμα- και ότι ο πληθυσμός μας υπερδιπλασιάζεται κατά τη θερινή περίοδο.

Μια περιοχή με αυξημένη τουριστική κίνηση αποτελεί και η Ιερισσός Χαλκιδικής, στην οποία δεν λειτουργεί το αστυνομικό τμήμα, παρ’ όλο που εκτός των άλλων βρίσκεται στην προ του Άθω περιοχή. Η λειτουργία του Αστυνομικού Τμήματος του Αριστοτέλη στην Ιερισσό της Περιφερειακής Ενότητας Χαλκιδικής έχει ανασταλεί με απόφαση του Αρχηγείου της ΕΛ.ΑΣ. στις 10 Απριλίου του 2013, μετά τις σοβαρές καταστροφές που υπέστησαν οι εγκαταστάσεις του αστυνομικού τμήματος και έκτοτε δεν επαναλειτούργησε. Ως αποτέλεσμα αυτού είναι η περιοχή της Ιερισσού να μην αστυνομεύεται επαρκώς από το 2013 μέχρι και σήμερα.

Το εν λόγω τώρα αστυνομικό τμήμα είναι απαραίτητο στην ευρύτερη περιοχή, προκειμένου να καλύψει και τις ανάγκες των πολιτών, όπως είπα πιο πριν, αλλά και τις αυξημένες ανάγκες της τουριστικής περιόδου, καθώς τα τελευταία χρόνια έχουν παρουσιαστεί και έχουν παρατηρηθεί έντονα προβλήματα παραβατικότητας, αύξηση των τροχαίων ατυχημάτων εξαιτίας όλης αυτής της κατάστασης.

Η ανάγκη, λοιπόν, του αστυνομικού τμήματος ισχυροποιήθηκε ακόμη περισσότερο με το προεδρικό διάταγμα του Ιουλίου του 2017 για αναδιάταξη, αναδιοργάνωση, σύσταση και λειτουργίας των περιφερειακών υπηρεσιών της Ελληνικής Αστυνομίας, όπου φαίνεται πως το Αστυνομικό Τμήμα Αριστοτέλη υπάγεται στη Διεύθυνση Αστυνομίας Χαλκιδικής, αλλά δεν έχει λειτουργήσει μέχρι σήμερα. Μάλιστα υπάρχει και η από 1-8-2022 απόφαση του Υπουργείου Οικονομικών, όπου ο προϊστάμενος της Γενικής Διεύθυνσης Δημόσιας Περιουσίας και Κοινωφελών Περιουσιών αναφέρει πως αποδέχεται την πρόταση του Δήμου Αριστοτέλη Χαλκιδικής για δωρεά προς το ελληνικό δημόσιο οικοπέδου με σκοπό την κατασκευή του κτηρίου για το Αστυνομικό Τμήμα Αριστοτέλη και με διαλυτική αίρεση.

Για τους λόγους αυτούς σάς ρωτώ, κύριε Υπουργέ, ποιο είναι το ακριβές εκτιμώμενο χρονοδιάγραμμα κατασκευής και ολοκλήρωσης του νέου κτηρίου που θα φιλοξενήσει το Αστυνομικό Τμήμα Αριστοτέλη και φυσικά η ολοκλήρωση επανίδρυσης του συγκεκριμένου τμήματος.

Ευχαριστώ πάρα πολύ.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Σας ευχαριστώ, κύριε Πρόεδρε. Ευχαριστώ και τον κύριο συνάδελφο για την ερώτηση.

Κατ’ αρχάς νομίζω ότι πρέπει να συμφωνήσουμε ότι η ευρύτερη περιοχή της Χαλκιδικής, ο Νομός Χαλκιδικής, έχει μια ξεχωριστή αξία για ολόκληρη τη χώρα. Ιδιαίτερα για τη βόρεια Ελλάδα αποτελεί έναν κρίσιμο, σημαντικό και ελκυστικό τουριστικό προορισμό και συνεπώς ιδιαίτερα κατά τη θερινή περίοδο οι ανάγκες ασφαλείας αυξάνονται και πολλαπλασιάζονται.

Πιστεύω ότι η Ελληνική Αστυνομία στη Χαλκιδική κάνει πολύ σημαντική δουλειά, παρά τις υπαρκτές δυσκολίες. Είναι σωστό αυτό που είπατε για την κατάργηση του αστυνομικού τμήματος το 2013. Είναι όπως το περιγράψατε, κύριε συνάδελφε. Θέλω όμως εξαρχής να πω ότι το γεγονός ότι δεν υπάρχει αστυνομικό τμήμα σε καμμία περίπτωση δεν αποτελεί αιτία για έλλειψη αστυνόμευσης. Ουαί και αλίμονο εάν όπου δεν υπάρχουν κτήρια, ντουβάρια αστυνομικών τμημάτων δεν υπάρχει η Ελληνική Αστυνομία! Επαναλαμβάνω αυτό που είπα στην προηγούμενη ερώτηση, ότι σημασία για τους πολίτες έχει πόσοι αστυνομικοί είναι εκεί έξω, πόσοι περιπολούν, πόσοι δρουν για την ασφάλεια όλων των πολιτών.

Θέλω, λοιπόν, να σας ενημερώσω -πιστεύω ότι το γνωρίζετε, αλλά θέλω να το αναφέρω απαντώντας- ότι ειδικές επιχειρησιακές ομάδες –«ΔΙΑΣ», «ΟΠΚΕ» και «ΟΕΠΤΑ»- διενεργούν σε καθημερινή βάση και σε ολόκληρο το εικοσιτετράωρο στοχευμένους και συστηματικούς ελέγχους. Στην περιοχή της Ιερισσού της Χαλκιδικής στην οποία αναφερόμαστε, μόνο για φέτος έχουν πραγματοποιηθεί οκτακόσιες δεκαεννέα εποχούμενες περιπολίες, διενεργήθηκαν πέντε χιλιάδες οκτακόσιοι ενενήντα έλεγχοι, υπήρξαν δεκαοκτώ συλλήψεις και σαράντα πέντε προσαγωγές, βεβαιώθηκαν δεκάδες παραβάσεις και η εικόνα, που έχουμε για τους δείκτες εγκληματικότητας μέσα σε αυτή την τριετία είναι η σταθερή μείωση της εγκληματικότητας. Αυτά σε ό,τι αφορά την εικόνα του εγκλήματος.

Σε ό,τι αφορά όμως το συγκεκριμένο αίτημα στο οποίο αναφερθήκατε, θέλω να ξεκαθαρίσω ότι πράγματι υπάρχει και έχει γίνει αποδεκτή από την 1η Αυγούστου του 2022 η πρόταση του Δήμου Αριστοτέλη για δωρεά προς το ελληνικό δημόσιο, προς το Υπουργείο Προστασίας του Πολίτη, προς το Αρχηγείο της Ελληνικής Αστυνομίας ενός οικοπέδου εμβαδού πεντακοσίων εβδομήντα τετραγωνικών μέτρων με σκοπό την κατασκευή κτηρίου για την εγκατάσταση και έναρξη λειτουργίας του Αστυνομικού Τμήματος Αριστοτέλη.

Το οικόπεδο παραχωρήθηκε από τον δήμο στην Αστυνομία. Ζήτησα από τη Διεύθυνση Τεχνικής Υποστήριξης του Αρχηγείου την εικόνα του προγραμματισμού και της ένταξής του κατά προτεραιότητα στο κτηριολογικό πρόγραμμα της Ελληνικής Αστυνομίας. Αυτό αναμένεται να γίνει μέσα στο έτος 2023. Εκτιμάται ότι στο εν λόγω οικόπεδο είναι δυνατό να κατασκευαστεί κτήριο τριακοσίων τετραγωνικών μέτρων, με κόστος που προβλέπεται να είναι περίπου 1 εκατομμύριο ευρώ και έτος ολοκλήρωσης των διαδικασιών τα προσεχή δύο χρόνια. Αυτή είναι μια πολύ συγκεκριμένη απάντηση στην ερώτηση που κάνατε, κύριε συνάδελφε.

**ΠΡΟΕΔΡΕΥΩΝ (Δημήτριος Βίτσας):** Κύριε Πάνα, έχετε τον λόγο.

**ΑΠΟΣΤΟΛΟΣ ΠΑΝΑΣ:** Ξεκινώντας θέλω να πω ότι νομίζω πως συμφωνούμε και επ’ ουδενί λόγο εδώ δεν είμαι για να αμφισβητήσω τη δουλειά η οποία γίνεται από την Αστυνομία της Χαλκιδικής, η οποία είναι πάρα πολύ σημαντική, κυρίως, από τους απλούς αστυνόμους οι οποίοι έχουν να αντιμετωπίσουν έναν ιδιόμορφο νομό και σε επίπεδο υποδομών και σε επίπεδο γεωγραφίας και σε επίπεδο τουριστικής κίνησης. Άρα σε αυτό συμφωνούμε και το έχουμε ξεκαθαρίσει.

Σε ό,τι αφορά την επαναλειτουργία του Αστυνομικού Τμήματος Ιερισσού Χαλκιδικής βάζω αυτό το θέμα επιτακτικά όλα αυτά τα χρόνια της κοινοβουλευτικής μου παρουσίας γιατί πραγματικά, πιστεύω, ότι η ευρύτερη περιοχή του Δήμου Αριστοτέλη αλλά και συγκεκριμένα η Ιερισσός είναι μια περιοχή στην οποία χρειάζεται να υπάρχει αστυνομικό τμήμα. Και επειδή τα τελευταία χρόνια υπάρχει μια αποσυμφόρηση δημοσίων υπηρεσιών από την περιοχή και καθώς ξέρετε ότι είναι και η περιοχή εισόδου, θα έλεγα, προς το Άγιο Όρος υπάρχει μεγάλη ανάγκη η περιοχή να αστυνομεύεται και πραγματικά οι κάτοικοί της, οι πολίτες της, η τοπική κοινωνία να νιώθουν ακόμα περισσότερο ότι υπάρχει ασφάλεια και μπορούν να αντιμετωπίσουν, εν πάση περιπτώσει, μια σειρά ζητημάτων τα οποία έχουν μπροστά τους.

Θεωρώ ότι οι καθυστερήσεις, εν πάση περιπτώσει, που υπήρξαν το προηγούμενο χρονικό διάστημα για πολλούς και διάφορους λόγους, οι οποίες -θέλω να είμαι ξεκάθαρος- δεν αφορούν το δικό σας Υπουργείο και τη δική σας παρουσία, δημιούργησαν κάποια προβλήματα στην τοπική κοινωνία και στη διαβίωση των πολιτών. Άρα είναι μια μεγάλη ανάγκη για τη Χαλκιδική και την ευρύτερη περιοχή. Δεν είναι κάτι που θέλουμε να το προσθέσουμε απλά για να υπάρχει, είναι κάτι το οποίο πρέπει να υπάρχει στη Χαλκιδική και είναι ανάγκη για την περιοχή της Ιερισσού.

Εμένα με ικανοποιεί που η απάντησή σας είναι συγκεκριμένη σήμερα. Κρατώ τη λέξη «κατά προτεραιότητα», που αυτό δείχνει ότι αντιλαμβάνεστε την ανάγκη της περιοχής και στη φάση στην οποία βρίσκεται αυτήν τη στιγμή. Και βέβαια, αυτό που θέλω να σας παρακαλέσω και ως Βουλευτής αλλά και ως Χαλκιδικιώτης είναι πραγματικά το χρονοδιάγραμμα το οποίο βάλατε για να ολοκληρωθούν οι διαδικασίες να επισπευστεί ακόμα περισσότερο ή εν πάση περιπτώσει, να είναι ένα χρονοδιάγραμμα που πραγματικά θα έχει αρχή, μέση και τέλος σε ό,τι αφορά αυτό το οποίο αναφέρατε και θεωρώ ότι μόνο καλό θα δει και η Αστυνομία της Χαλκιδικής και γενικότερα της ευρύτερης Περιφέρειας Κεντρικής Μακεδονίας, αλλά και θα λυθεί ένα πρόβλημα που απασχολεί αυτή τη στιγμή την Ιερισσό και την τοπική κοινωνία.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Για να ολοκληρώσω την απάντηση, σε συνέχεια της συζήτησης που είχαμε με τον συνάδελφο, να αναδείξω ότι στο πλαίσιο της βελτίωσης της δομής των περιφερειακών υπηρεσιών της Ελληνικής Αστυνομίας ο σχεδιασμός που υπάρχει είναι η διατήρηση και μετονομασία του Αστυνομικού Τμήματος Ιερισσού σε Αστυνομικό Τμήμα Αριστοτέλη, με έδρα τον ομώνυμο δήμο, στον οποίο λειτουργούν επίσης το Αστυνομικό Τμήμα Αρναίας και ο Αστυνομικός Σταθμός της Ουρανούπολης.

Προβλέπεται, λοιπόν, ότι το Αστυνομικό Τμήμα Αριστοτέλη θα έχει έδρα την Ιερισσό και τοπική αρμοδιότητα τη διοικητική περιφέρεια της Δημοτικής Ενότητας Παναγίας, της Δημοτικής Ενότητας Ιερισσού και της Δημοτικής Ενότητας Σταγείρων και Ακάνθου του Δήμου Αριστοτέλη. Σε ό,τι αφορά τον προγραμματισμό της κατασκευής του κτηρίου, για τον οποίο μιλήσαμε προηγουμένως αναλυτικά, το χρονοδιάγραμμα είναι συγκεκριμένο και δεσμευτικό και θεωρώ ότι είναι και το ταχύτερο δυνατό, είναι χρόνος - ρεκόρ για τα δεδομένα του ελληνικού δημοσίου. Νομίζω όμως, συμφωνώντας ότι έχει αυτόν τον ξεχωριστό ρόλο η Χαλκιδική, ότι αποτελεί προτεραιότητα, την οποία θα υλοποιήσουμε.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε, κύριε Υπουργέ.

Κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι έξι μαθήτριες και μαθητές και τρεις συνοδοί εκπαιδευτικοί από το 8ο Δημοτικό Σχολείο Άρτας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τώρα περνάμε στην τέταρτη με αριθμό 105/30-10-2022 επίκαιρη ερώτηση δεύτερου κύκλου του Βουλευτή Επικρατείας του Κινήματος Αλλαγής κ. Γεωργίου Καμίνη προς τον Υπουργό Προστασίας του Πολίτη, με θέμα: «Ραγδαία αύξηση της παραβατικότητας ανηλίκων».

Κύριε Καμίνη, έχετε τον λόγο.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κύριε Πρόεδρε.

Κύριε Υπουργέ, σε μια συζήτηση που είχα πριν από έναν μήνα περίπου με κάποιο στέλεχος του Υπουργείου σας, η συζήτηση ήρθε στο θέμα της εγκληματικότητας των ανηλίκων, κυρίως της εγκληματικότητας εκείνης η οποία ασκείται από ανήλικους σε ανήλικους.

Και κάνοντας μια πρόχειρη έρευνα στον Τύπο για να καταθέσω τη σημερινή ερώτηση, είδα πραγματικά ότι τα στοιχεία είναι ανησυχητικά. Διπλασιασμός των δραστών ληστείας, των δραστών σωματικών βλαβών, ο αριθμός των ανήλικων θυμάτων που πέφτουν θύματα ληστείας έχει τετραπλασιαστεί και κατά κανόνα πέφτουν θύματα ληστείας από ανήλικους, επίσης και οι ξυλοδαρμοί τους πρώτους οκτώ μήνες του χρόνου τριπλασιάστηκαν σχεδόν, σε σχέση με το 2021. Αυτά είναι κάποια πρόχειρα στατιστικά στοιχεία, για να μας δώσουν μια πρώτη εικόνα ότι υπάρχει μια ραγδαία αύξηση του φαινομένου.

Το Υπουργείο Προστασίας του Πολίτη, όταν κατέθεσα την ερώτηση, είχε αφήσει να διαρρεύσει η είδηση ότι θα συσταθεί ειδική διεύθυνση, με στόχο τον περιορισμό της παραβατικότητας των ανηλίκων. Τότε είχα εντοπίσει κάποια περιστατικά στον Τύπο τα οποία αφορούσαν κυρίως σχολεία του Νομού Αττικής, άντε μέχρι και το Λουτράκι: Λύκειο Καισαριανής, 1ο Γυμνάσιο Βούλας, 4ο Γυμνάσιο Ηλιούπολης, 1ο ΕΠΑΛ Λουτρακίου. Η εγκληματικότητα αυτή σε κάποιες περιπτώσεις προσλαμβάνει ακραίες μορφές. Μιλάμε για οργανωμένες συμμορίες ανηλίκων με όπλα, σιδερογροθιές, μαχαίρια, στιλέτα κ.λπ..

Θέλω, λοιπόν, να σας ρωτήσω ποια μέτρα προτίθεται να λάβει το Υπουργείο σας για την αντιμετώπιση του φαινομένου κι επειδή, όπως θα αναπτύξω και στη συνέχεια, το φαινόμενο αυτό είναι πολυπαραγοντικό, ποιες ειδικότερα συνεργασίες προτίθεται να κάνει κυρίως με τα Υπουργεία Παιδείας, Εργασίας και Κοινωνικών Υποθέσεων και Δικαιοσύνης.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Ευχαριστώ, κύριε Πρόεδρε.

Ευχαριστώ και τον συνάδελφο για την ερώτηση που υπέβαλε και τη δυνατότητα που δόθηκε να συζητήσουμε ένα θέμα, το οποίο θεωρώ ότι θα πρέπει να ευαισθητοποιήσει το σύνολο των πολιτικών δυνάμεων, αλλά και το σύνολο της κοινωνίας, διότι διαφορετικά δεν υπάρχει καμμία απολύτως περίπτωση να αντιμετωπιστεί ουσιαστικά και αποτελεσματικά.

Προφανώς δεν θέλω γύρω από αυτό το θέμα να μπω σε καμμία συζήτηση σύγκρισης στατιστικών στοιχείων. Θα μπορούσα και εδώ να πω ότι η περίοδος 2020-2021 έχει την ιδιομορφία της καραντίνας, όμως χωρίς να κοιτάξω στατιστικά, σπεύδω να προσχωρήσω στην άποψη ότι τα φαινόμενα παραβατικότητας στην εφηβική και νεανική ηλικία βαίνουν αυξανόμενα και με προβληματίζουν πρώτα απ’ όλα ως πατέρα δύο παιδιών που είναι πια νέοι -πέρασαν την εφηβική ηλικία- και τελειώνουν τα φοιτητικά τους χρόνια.

Βλέπω όμως ότι η τάση που υπάρχει, και στην Ελλάδα και διεθνώς, είναι για αύξηση αυτής της παραβατικότητας. Πιστεύω, λοιπόν, ότι θα πρέπει να πάρουμε μία απόφαση όλοι όσοι βρισκόμαστε σε αυτή την Αίθουσα όχι μόνο σήμερα. Δεν πρέπει να συμβιβαστούμε σε καμμία περίπτωση με την κουλτούρα της βίας, η οποία απειλεί τους νέους ανθρώπους και απειλεί και την πατρίδα μας. Πρέπει να ενώσουμε τις δυνάμεις μας προκειμένου να αντιμετωπίσουμε αυτό το κρίσιμο, πολύ σοβαρό πρόβλημα.

Προχθές στο Κοινοβούλιο υπήρξε παρουσίαση, με την παρουσία και την ομιλία του Πρωθυπουργού, του εθνικού σχεδίου για την προστασία των παιδιών ενάντια στην κακοποίησή τους, ενάντια στη σεξουαλική κακοποίηση, σημαντικό τμήμα του θέματος που συζητάμε σήμερα. Σήμερα πρέπει να διευρύνουμε τη συζήτηση με βάση την ερώτηση που κάνατε.

Πιστεύω ότι η αντιμετώπιση του προβλήματος δεν είναι θέμα κυρίως της Αστυνομίας. Έτσι πρέπει να είναι από μια οργανωμένη κοινωνία. Θα πρέπει να υπάρξει συνεργασία της οικογένειας, της γειτονιάς, του σχολείου, της Αυτοδιοίκησης και της Αστυνομίας. Θα πρέπει να υπάρξει ένας συνδυασμός δράσεων, γιατί θεωρώ ότι η προστασία των παιδιών μας αποτελεί το πλέον αυτονόητο και κρίσιμο καθήκον για όλους μας και για την πολιτεία.

Τι κάνει η Ελληνική Αστυνομία στο πλαίσιο αυτό; Στο πλαίσιο της αντεγκληματικής πολιτικής του συνολικού προγράμματος που έχουμε μέχρι το 2025 -το έχουμε αναδείξει ως προτεραιότητα και αυτή είναι μια έμπρακτη συνεργασία με το Υπουργείο Παιδείας και τον κόσμο των εκπαιδευτικών στα σχολεία- μόνο το διδακτικό έτος 2021-2022 πραγματοποιήσαμε χίλιες εκατό διαλέξεις και εκπαιδευτικές δράσεις για θέματα αντιμετώπισης του bullying και άλλα ζητήματα που αφορούν τη ζωή και την ασφάλεια των παιδιών μας μέσα στα σχολεία, στα οποία συμμετείχαν περισσότεροι από εκατόν πενήντα χιλιάδες μαθητές και εκπαιδευτικοί, αφού πρώτα οι αξιωματικοί της ΕΛ.ΑΣ. που πήραν μέρος σε αυτή τη διαδικασία είχαν τύχει ειδικής εκπαίδευσης.

Το δεύτερο είναι ότι το μεγάλο βάρος σε αυτό το κομμάτι πέφτει στη Διεύθυνση Δίωξης Ηλεκτρονικού Εγκλήματος, καθώς το διαδίκτυο είναι ένας χώρος συνάντησης και προετοιμασίας μιας τέτοιας εγκληματικότητας ή και εκδήλωσης μιας τέτοιας εγκληματικότητας. Πραγματοποίησε, λοιπόν, η Δίωξη μόνο φέτος το 2022 έως τώρα διακόσιες πενήντα ημερίδες και δράσεις. Και υπάρχει συνολικά μία ξεκάθαρη κατεύθυνση και οδηγία προς όλα τα στελέχη της ΕΛ.ΑΣ. να είναι σε επαφή και επικοινωνία με τις διευθύνσεις των σχολικών μονάδων, όταν ζητείται η παρέμβαση της Αστυνομίας σε τέτοιου είδους θέματα να δίδεται κατά προτεραιότητα.

Άρα υπάρχει στοχευμένη δράση στο προληπτικό πεδίο με ενημερώσεις των παιδιών από αξιωματικούς της Αστυνομίας, οι οποίοι έχουν εκπαιδευτεί, ώστε να αντιμετωπιστούν βασικές πηγές και αιτίες. Αυτό μπορεί να το κάνει η Αστυνομία. Και υπάρχει και αστυνομική δράση, όταν τα πράγματα ξεφεύγουν και παίρνουν τη μορφή ανοιχτής εγκληματικής δραστηριότητας, όπου το μόνο που μένει να κάνει η Αστυνομία είναι να επέμβει αστυνομικά.

Απλώς θέλω να υπογραμμίσω κάτι ακόμα. Πιστεύω ότι όταν μιλάει κανείς για εφήβους πρέπει να είναι προσεκτικός και πρέπει οπωσδήποτε να δίνει δεύτερες ευκαιρίες. Δεν μπορούμε να καταδικάσουμε ανθρώπους αυτής της ηλικίας για πάντα στη ζωή τους εξαιτίας των παραβατικών συμπεριφορών.

Επίσης μέγα κομμάτι της δράσης μας έχει σχέση με την αντιμετώπιση του προβλήματος των ναρκωτικών, τομέας στον οποίο γίνεται πάρα πολύ σοβαρή δουλειά. Και τέλος όσο αφορά το οργανωτικό πεδίο, που ρωτήσατε, κύριε Καμίνη, θέλω να ξεκαθαρίσω πως έχουν συσταθεί από τον Οκτώβριο του 2021 πέντε Γραφεία Προστασίας Ανηλίκων της Υποδιεύθυνσης Ασφαλείας στην Πάτρα, στη Λάρισα, στα Γιάννενα, στο Ηράκλειο και στην Αλεξανδρούπολη. Γίνεται μία σημαντική δουλειά την οποία την παρακολουθούμε και την καταγράφουμε με προσοχή, προκειμένου να δούμε τι πρόσθετο μπορούμε να συνεισφέρουμε για την αντιμετώπιση του φαινομένου.

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει ο κ. Καμίνης.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κύριε Πρόεδρε.

Κύριε Υπουργέ, σας ευχαριστώ για την απάντηση.

Από τις 9 Οκτωβρίου, ημερομηνία κατά την οποία άντλησα από ένα δημοσίευμα κυριακάτικης εφημερίδας τα στοιχεία που παρέθεσα, μεταξύ άλλων, καταμέτρησα δεκατρία περιστατικά επίσης στον ημερήσιο Τύπο. Τι διαπιστώνουμε; Διαπιστώνουμε πρώτα απ’ όλα ότι το φαινόμενο έχει προσλάβει μία τρομακτική έκταση. Διαπιστώνουμε, επίσης, ότι το φαινόμενο αυτό έχει και γεωγραφική διασπορά. Δεν είναι μόνο στον Νομό Αττικής. Έχω εδώ περιστατικά στη Κοζάνη, στην Έδεσσα, στη Θεσσαλονίκη.

Τρίτον, το φαινόμενο αυτό -ας μου επιτρέψτε μου να το πω- έχει και μία διαταξικότητα. Διατρέχει πια όλα τα κοινωνικά στρώματα. Βλέπουμε την ιστορία που απασχολεί τις τελευταίες μέρες την κοινή γνώμη του ελληνογαλλικού ιδιωτικού σχολείου στη Θεσσαλονίκη. Είναι ένα σχολείο με μεγάλη παράδοση, ένα ιδιωτικό σχολείο όπου κατά τεκμήριο πηγαίνουν παιδιά από εύπορες οικογένειες ή τουλάχιστον μεσαίου εισοδήματος. Και βλέπουμε επίσης στα περιστατικά αυτά -που έχω και που δεν θέλω τώρα να αναφερθώ λεπτομερώς- να υπάρχουν και απόπειρες ληστείας και ληστεία με μαχαίρι ακόμα και στην Κηφισιά.

Το φαινόμενο είναι πάρα πολύ σοβαρό, γιατί εμφανίζει ακριβώς αυτά τα χαρακτηριστικά της έντασης, του πολλαπλασιασμού των περιστατικών, της γεωγραφικής διασποράς και του ότι διατρέχει όλο το κοινωνικό σώμα. Και δεν μπορεί παρά κανείς να το συνδέσει με τις άλλες δύο μορφές εγκληματικότητας που απασχολούν τον τελευταίο καιρό την κοινή γνώμη. Αναφέρομαι στις γυναικοκτονίες και στην παιδική κακοποίηση. Ο πυρήνας εντοπίζεται ακριβώς πρώτα απ’ όλα μέσα στην οικογένεια. Η οικονομική κρίση η πανδημία, όλα αυτά έχουν προκαλέσει μία αποσύνθεση σε σημαντικό βαθμό των οικογενειακών δεσμών. Και βλέπουμε αυτό στη συνέχεια να εκδηλώνεται στο σχολείο και σε κάποιο πολύ σημαντικό βαθμό και στο πανεπιστήμιο.

Το φαινόμενο ουσιαστικά είναι αλυσίδα και σαν μια αλυσίδα πρέπει να το δούμε και να το αντιμετωπίσουμε. Και προφανώς δεν είναι μόνο θέμα της Αστυνομίας. Στην Αστυνομία τελικά εμφανίζεται την τελευταία στιγμή με την ακραία μορφή της εγκληματικότητας, αλλά έχουν προηγηθεί φυσικά άλλα πράγματα στα οποία πρέπει να δούμε τα Υπουργεία να ενεργοποιούνται.

Ακούσαμε τον Πρωθυπουργό προ ημερών να μας μιλάει για το Εθνικό Σχέδιο Δράσης για την προστασία της παιδικής ηλικίας από κακοποίηση. Εδώ είτε πρέπει να διευρύνουμε την οπτική γωνία από την οποία θα εξετάσουμε το πρόβλημα της παιδικής και εφηβικής ηλικίας είτε πρέπει να υπάρξει -και εσείς το υπαινίχθηκε ουσιαστικά- ένα άλλο Εθνικό Σχέδιο Δράσης. Γιατί βλέπουμε ακριβώς αυτά τα φαινόμενα να προσλαμβάνουν αυτή την ακραία έκφραση.

Θα ήθελα λοιπόν να ακούσω πραγματικά και εδώ για κάποιο Εθνικό Σχέδιο Δράσης. Δεν είστε ο αρμόδιος να το εξαγγείλει. Είστε όμως εκείνος ο οποίος έχει κάθε συμφέρον να το προωθήσει, γιατί εμπλέκονται πάρα πολλά Υπουργεία, πολλοί οργανισμοί. Είναι ένα πολυπαραγοντικό φαινόμενο και δεν είναι φυσικά κάτι το οποίο ανέκυψε τα τελευταία χρόνια.

Τα μηνύματα υπήρχαν και από τα προηγούμενα χρόνια, αλλά τώρα πια έχουν συσσωρευτεί όλα αυτά. Και μιλάμε για μία εκρηκτική ύλη. Μιλάμε για το μέλλον της χώρας. Μιλάμε για τα παιδιά και τους εφήβους, τα οποία βλέπουν αυτή τη στιγμή -και πιστεύω ότι είναι ένας από τους βασικούς λόγους, ίσως ο βασικότερος, αυτή τη γυάλινη οροφή όπως λέμε- να ζουν σε μια κοινωνία που δεν τους δίνει προοπτικές, δεν τους δίνει προοπτικές κοινωνικής ανέλιξης, όπως έδωσε η ελληνική κοινωνία τις προηγούμενες δεκαετίες έστω και με αυτόν τον επίπλαστο πλουτισμό.

Άρα θεωρώ τουλάχιστον για εμένα ότι είναι η πιο σημαντική ερώτηση που έχω καταθέσει ως Βουλευτής στην ελληνική Βουλή. Γιατί αντιλαμβάνομαι πόσο βαθιά έχει ριζώσει αυτό το πρόβλημα και φοβάμαι ότι διακυβεύει το μέλλον της χώρας μας, γιατί ακριβώς αποστερεί από κάθε δημιουργική προοπτική το πιο σημαντικό τμήμα του πληθυσμού, την ελληνική νεολαία.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε και εμείς.

Τον λόγο έχει ο Υπουργός, κ. Θεοδωρικάκος.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Κύριε Καμίνη, πιστεύω ότι ίσως θα άξιζε -δεν ξέρω αν είναι το Κοινοβούλιο ο κατάλληλος χώρος, ασφαλώς είναι το ανώτερο θεσμικό επίπεδο- το σύνολο των πολιτικών δυνάμεων που βρίσκονται μέσα στο Κοινοβούλιο να οργανώνουμε μία πολύ σοβαρή συζήτηση και πιο ελεύθερη και από άποψη χρονικών ορίων όχι τόσο δεσμευτικών όσο είναι οι παρούσες κοινοβουλευτικές διαδικασίες. Αλλά αν μου επιτρέπεται και πιο ελεύθερη, γιατί αυτή δεν είναι μια συζήτηση που μπορεί να γίνεται με όρους κομματικούς.

Θα ήθελα να υπερθεματίσω ότι εάν σε αυτό το πεδίο των σχέσεων που διαμορφώνονται μέσα στους νέους ανθρώπους και των μεταξύ τους συμπεριφορών και τον τρόπο που αντιμετωπίζουν την κοινωνία, το μέλλον τους, την πατρίδα μας, το πολιτικό σύστημα, τις προοπτικές της ζωής, δεν υπάρχει μια ισορροπία με την υπόλοιπη κοινωνία, το πρόβλημα είναι πολύ μεγάλο.

Και επιμένω ότι το πρόβλημα δεν είναι ελληνικό. Δεν είναι μόνο ελληνικό, εννοώ. Είναι διεθνές. Η κουβέντα για τις αιτίες μπορεί να είναι πολύ μεγάλη και πρέπει να την κάνουμε.

Περιορίζομαι, λοιπόν, τώρα να πω στο πλαίσιο αυτής της απάντησης σε αυτή την κοινοβουλευτική ερώτηση το εξής: Θεωρώ ότι είναι πάρα πολύ σημαντικό ότι η Κυβέρνηση παρουσίασε το εθνικό σχέδιο για την αντιμετώπιση της σεξουαλικής κακοποίησης, πολύ μεγάλο θέμα. Πολύ σωστά πιστεύω ότι ο Πρωθυπουργός είπε προχθές ότι το θέμα δεν ήρθε εξαιτίας της επικαιρότητας με το γνωστό τραγικό και απάνθρωπο περιστατικό με αυτό το δωδεκάχρονο κορίτσι. Ήδη είχε προετοιμαστεί νωρίτερα.

Αυτό το σχέδιο οφείλουμε να το υλοποιήσουμε και πιστεύω ότι όλοι μαζί θα το υλοποιήσουμε, όλοι θα συνδράμουμε και πρέπει να επεκταθούμε. Πρέπει να επεκταθούμε πλέον μετά συνολικά στο θέμα «νεανική παραβατικότητα, συμμορίες, δράσεις-βίαιες συμπεριφορές ανάμεσα σε νέα παιδιά, χωρίς αιτία». Γι’ αυτό, πολύ σωστό είναι αυτό που λέτε, ότι είναι διαταξικό το φαινόμενο και γι’ αυτό είναι και πανελλήνιο το φαινόμενο. Γι’ αυτό μέσα στο λεκανοπέδιο της Αττικής το συναντά κανείς σε κάθε γωνιά της διάρθρωσης της Πρωτεύουσας και του λεκανοπεδίου Αττικής.

Πιστεύω ότι η Αστυνομία κάνει πραγματικά σοβαρή δουλειά με βάση τις δυνατότητες που έχει, γιατί είναι μεγάλη υπόθεση να έχεις κάνει συζητήσεις με εκατόν πενήντα χιλιάδες παιδιά, εννοώ με συμμετοχή εκατόν πενήντα χιλιάδων παιδιών. Είναι πολύ μεγάλη υπόθεση, πολύ μεγάλη δουλειά.

Ρίχνω πολύ μεγάλο βάρος και στη δουλειά που γίνεται στη Δίωξη Ηλεκτρονικού Εγκλήματος, γιατί εκεί υπάρχει ευαισθητοποίηση πλέον και υπάρχει και άμεση αντίδραση σε περιστατικά, καθώς μαθαίνουμε και πληροφορούμαστε πράγματα με τεχνολογικές ικανότητες τις οποίες δεν είχαμε στο παρελθόν.

Θέλω να αναδείξω ότι στην πρόσφατη απίστευτη ιστορία που βιώσαμε, του συγγραφέα παιδικών βιβλίων, ενός προσώπου με μεγάλη δημόσια παρουσία σε αυτό τον χώρο, η εξεύρεση της εγκληματικής δραστηριότητας -η οποία θα διερευνηθεί, βεβαίως, από τη δικαιοσύνη, γιατί πάντοτε υπάρχουν και αντίλογοι, η δικαιοσύνη θα κρίνει τελικά- έγινε με βάση ένα εξαιρετικά αναβαθμισμένο και προηγμένο λογισμικό που διαθέτει η Δίωξη Ηλεκτρονικού Εγκλήματος, με το οποίο στοχεύει στο να συλλαμβάνει εκείνους που κατέχουν παιδικό πορνογραφικό υλικό και προβαίνουν σε τέτοιου είδους κακουργηματικές πράξεις.

Γι’ αυτό αναδεικνύω τη Δίωξη Ηλεκτρονικού Εγκλήματος ως υπηρεσία η οποία έχει άμεση σχέση με μεγάλο τμήμα της νεανικής παραβατικότητας. Μέσα από το διαδίκτυο οργανώνονται πράγματα και καταστάσεις. Είναι η υπηρεσία η οποία έχει και άμεση επικοινωνία με τους νέους ανθρώπους και παρέχει πληροφορίες και συμβολή στο να υπάρχει μια ασφαλής πλοήγηση στο διαδίκτυο.

Κρατώ την ερώτησή σας. Είμαι ανοικτός σε οποιαδήποτε περαιτέρω συζήτηση, σε σκέψεις, ιδέες και προτάσεις. Η δέσμευση της Αστυνομίας είναι ότι συνεχίζει το έργο της. Αναπτύσσουμε τη συνεργασία μας με τα Υπουργεία που αναφέρατε και με μονάδες που υπάγονται σε αυτά τα Υπουργεία, αλλά απευθύνουμε και ένα κάλεσμα σε όλους τους κοινωνικούς φορείς, σε όλους τους πολίτες που ενδιαφέρονται από κοινού να δράσουμε για να αντιμετωπίσουμε αυτό το τόσο ευαίσθητο πρόβλημα.

**ΠΡΟΕΔΡΕΥΩΝ (Δημήτριος Βίτσας):** Μάλιστα.

Ευχαριστούμε τον κύριο Υπουργό, ο οποίος είχε το μεγαλύτερο βάρος της σημερινής συζήτησης.

Πριν περάσουμε στην τελευταία ερώτηση του κ. Αρσένη προς τον κ. Βορίδη, θέλω να ενημερώσω τη Βουλή ότι η δεύτερη με αριθμό 95/25-10-2022 επίκαιρη ερώτηση πρώτου κύκλου του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς την Υπουργό Παιδείας και Θρησκευμάτων, με θέμα: «Αδικαιολόγητη καθυστέρηση πλήρωσης θέσεως εκπαιδευτικού παράλληλης στήριξης στο Νηπιαγωγείο Τυρού και ελλείψεις καθηγητών στο Γυμνάσιο Τυρού», δεν θα συζητηθεί κατόπιν συνεννόησης.

Επίσης, η τρίτη με αριθμό 113/31-10-2022 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Για την αναγνώριση του δικαιώματος υποβολής αίτησης μετάθεσης ή απόσπασης στους νεοδιόριστους εκπαιδευτικούς ΤΕ16», δεν θα συζητηθεί κατόπιν συνεννόησης.

Και τέλος, η δεύτερη με αριθμό 107/31-10-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Παιδείας και Θρησκευμάτων, με θέμα: «Αναλγησία απέναντι στο Ενιαίο Ειδικό Επαγγελματικό Γυμνάσιο-Λύκειο (ΕΝΕΕΓΥΛ) Περιστερίου», δεν θα συζητηθεί κατόπιν συνεννόησης.

Τώρα θα συζητηθεί η τέταρτη με αριθμό 106/31-10-2022 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Εσωτερικών, με θέμα: «Χωρίς προσωπικό το μητροπολιτικό πάρκο “Αντώνης Τρίτσης”».

Κύριε Αρσένη, έχετε τον λόγο για την πρωτολογία σας.

**ΚΡΙΤΩΝ – ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, αρχικά να πούμε πόσο σημαντικό είναι και το προηγούμενο θέμα συζήτησης για το σχολικό μπούλινγκ. Νομίζω ότι και εσείς ξέρετε τον διαταξικό χαρακτήρα που έχει το μπούλινγκ από τις δικές σας εμπειρίες και στο Κολλέγιο Αθηνών. Είναι σημαντική και μια δικιά σας δήλωση για αυτό το ζήτημα. Νομίζω ότι η προσωπική εμπειρία του καθένα μετράει σε αυτή τη συζήτηση.

Πάμε τώρα στο θέμα μας. Είχα κάνει πολλές επίκαιρες ερωτήσεις για το πάρκο «Αντώνης Τρίτσης». Τότε ερχόταν να απαντήσει ο κ. Χατζηδάκης, ο οποίος επέλεξε να στείλει το πάρκο, από τον ανεξάρτητο φορέα του, στην περιφέρεια, με τη διοίκηση να είναι από τη Νέα Δημοκρατία. Η απάντηση στην τελευταία επίκαιρη ερώτηση προς τον κ. Χατζηδάκη ήταν: «Περιμένετε μερικούς μήνες και πιστεύω ότι θα συμφωνήσετε τότε μαζί μας ότι οι παρεμβάσεις που κάναμε ήταν σωστές».

Εμείς περιμέναμε αρκετά χρόνια, όχι μήνες, και αυτό που βλέπουμε είναι ότι αρνείστε, ακόμα και στη δική σας -εννοώ από τον δικό σας πολιτικό χώρο- περιφέρεια που διοικεί το πάρκο, την πρόσληψη δεκαοκτώ ατόμων για να μπορέσει να λειτουργήσει αυτό το πάρκο. Κάνατε προκήρυξη μέσω ΑΣΕΠ, την προκήρυξη 13Κ/2021, στις 31 Δεκεμβρίου του 2021, και προσλάβατε χίλιους πεντακόσιους περίπου εργαζόμενους μόνιμους και προσωπικό ιδιωτικού δικαίου για τρεις φορείς. Ο ένας φορέας είναι πολύ μεγάλος, είναι η Κεντρική Ένωση Δήμων Ελλάδας. Ο δεύτερος φορέας είναι το Διαδημοτικό Λιμενικό Ταμείο Λέσβου. Και ο τρίτος φορέας είναι το Μητροπολιτικό Πάρκο «Αντώνης Τρίτσης». Ξέρετε πόσους δώσατε από αυτούς τους χίλιους πεντακόσιους στο πάρκο «Αντώνης Τρίτσης»; Δώσατε έναν, με σύμβαση ιδιωτικού δικαίου και όχι μόνιμο.

Οπότε το ερώτημα, κύριε Υπουργέ, είναι το εξής. Γιατί δεν θέλετε να υπάρχει προσωπικό στο πάρκο «Αντώνης Τρίτσης»; Πρόκειται για ένα πάρκο το οποίο δεν είναι μόνο ο μεγαλύτερος αστικός πνεύμονας ζωής στην Αθήνα, αλλά βρίσκεται κιόλας στη δυτική Αθήνα. Η δυτική Αθήνα βιώνει την πολλαπλή υποβάθμιση από τον ΧΥΤΑ Φυλής, που δεν τον κλείνετε, και από το «Θριάσιο» που μολύνεται όλο και περισσότερο και που χωροθετούνται όλο και πιο επικίνδυνες δραστηριότητες. Και όλα αυτά πάνε εκεί πέρα. Οι κάτοικοι εκεί έχουν μια διέξοδο, το πάρκο «Αντώνης Τρίτσης». Όμως, και κάτοικοι από όλη την Αττική πάνε σήμερα εκεί, γιατί είναι ένα συγκλονιστικό πάρκο, παρά την υποβάθμιση.

Βέβαια, να θυμίσουμε ότι το πάρκο διαθέτει δύο θεσμοθετημένους υγροτόπους, με ένα στα τρία είδη πουλιών να βρίσκεται εκεί πέρα. Αυτό είναι πάρα πολύ σημαντικό. Να μην πούμε βέβαια και για τη διάστασή του στην περιβαλλοντική εκπαίδευση, η οποία στην πράξη έχει εντελώς διαγραφεί, πέρα από ελάχιστες δραστηριότητες που έχουν απομείνει.

Κύριε Υπουργέ, σας ρωτώ τα εξής. Γιατί η Κυβέρνηση επιλέγει να αφήσει χωρίς εργαζόμενους το πάρκο; Γιατί η Κυβέρνηση επιλέγει να αφήσει χωρίς τη δικιά του αυτοδιοίκηση στην ουσία το πάρκο, ώστε να λειτουργεί σωστά; Τι κρύβεται από πίσω; Θέλω να μας πείτε τη δικιά σας σκοπιμότητα, γιατί το αποτέλεσμα το βλέπουμε, δεν προσλαμβάνετε κανέναν. Τους δώσατε έναν στους χίλιους πεντακόσιους και κανέναν από αυτούς που σας ζήτησε η διοίκηση του πάρκου.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ πολύ, κύριε Πρόεδρε.

Η απάντηση, κύριε Αρσένη, είναι αρκετά απλή: Διότι δεν έχουν υποβάλει αίτημα προσλήψεων για το 2020, το 2021, το 2022 και το 2023. Ξέρετε, πρέπει να εξοικειωθείτε και εσείς -ελπίζω ότι σταδιακά θα γίνει αυτό- με το ότι η διαδικασία των προσλήψεων στο δημόσιο ακολουθεί έναν συγκεκριμένο προγραμματισμό. Αυτό σημαίνει ότι υπάρχει ένας τρόπος και μια διαδικασία με την οποία οι φορείς υποβάλλουν τα αιτήματά τους.

Τι σημαίνει πρακτικά αυτό; Σημαίνει ότι το να μου στέλνει κάποιος ένα έγγραφο και να μου λέει ότι έχω αυτές τις ανάγκες, δεν είναι αυτή η διαδικασία. Η διαδικασία είναι ότι πρέπει να μπει στη συγκεκριμένη πλατφόρμα και να υποβάλει το αίτημά του, το αίτημά του να έρθει με τα αιτήματα όλων των φορέων του δημοσίου, να συνεκτιμηθεί και να υπάρξει σε αυτό το πλαίσιο απόφαση του Υπουργού Εσωτερικών, η οποία τελικώς εγκρίνεται με την πράξη του Υπουργικού Συμβουλίου.

Ο συγκεκριμένος φορέας, στον οποίο αναφέρεστε, δεν έχει κάνει τίποτα από αυτά. Δεν υποβάλλει αίτημα. Γιατί δεν υποβάλλει αίτημα; Για να είμαι δίκαιος, δεν υποβάλλει αίτημα, γιατί δεν έχει πρόσβαση στην πλατφόρμα. Γιατί δεν έχει πρόσβαση στην πλατφόρμα; Δεν έχει πρόσβαση στην πλατφόρμα, διότι δεν κάνει μια βασική υποχρέωση που ισχύει για όλους φορείς του δημοσίου. Τι, δηλαδή; Να κάνει το ψηφιακό του οργανόγραμμα. Δεν έχει καταθέσει το ψηφιακό του οργανόγραμμα.

Όσοι δεν κάνουν αυτή τη βασική υποχρέωση, όπως ορίζει ο νόμος, κύριε Βουλευτά, δεν εντάσσονται στον προγραμματισμό προσλήψεων και δεν εντάσσονται και στο σύστημα κινητικότητας. Καλά τα λέει ο νόμος; Εξαιρετικά τα λέει ο νόμος! Γιατί; Διότι το ψηφιακό οργανόγραμμα είναι αυτό που μας επιτρέπει στο σύστημα της απογραφής να ξέρουμε ποιος εργάζεται και πού σε κάθε θέση στο δημόσιο. Αν δεν το κάνεις αυτό, επιστρέφουμε στην κατάσταση προ δωδεκαετίας, όπου κανείς δεν ήξερε τίποτε για τους εργαζόμενους στο δημόσιο.

Πρέπει, λοιπόν, ο φορέας αυτός να κάνει μια δουλειά. Η δουλειά αυτή είναι αυτή που έκαναν όλοι οι φορείς του δημοσίου. Αυτή τη στιγμή έχουμε φτάσει σε επίπεδο ψηφιακών οργανογραμμάτων στο 94% του συνόλου των θέσεων. Γιατί να είναι στο 6% και να μην είναι στο 94%;

Προσέξτε, όλως επιεικώς -όλως επιεικώς!- έδωσα αυτή τη μία θέση. Όλως επιεικώς! Την έδωσα κατ’ εξαίρεση και κατά παρέκκλιση της κανονικής διαδικασίας. Και, επίσης, όλως επιεικώς, ενέκρινα το σύνολο του αιτήματός τους για εργαζόμενους ιδιωτικού δικαίου ορισμένου χρόνου. Φέτος μου ζήτησαν επτά και ενέκρινα και τους επτά.

Επαναλαμβάνω, αυτό είναι μία ευκαιρία που δίνω στον φορέα, ώστε να κάνει τη δουλειά του και να εκπληρώσει τις υποχρεώσεις του σε σχέση με τον προγραμματισμό του ανθρωπίνου δυναμικού. Ποια δυνατότητα του δίνω δηλαδή; Τη δυνατότητα να κάνει τώρα τις προσλήψεις ορισμένου χρόνου και να αξιοποιήσει αυτόν τον χρόνο, για να κάνει το ψηφιακό του οργανόγραμμα και να ενταχθεί κανονικά στον προγραμματισμό προσλήψεων και στο σύστημα κινητικότητας.

**ΠΡΟΕΔΡΕΥΩΝ (Δημήτριος Βίτσας):** Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, καταλαβαίνω τη θέση σας, έτσι όπως την περιγράφετε. Φαίνεται πραγματικά ο φορέας να μην κάνει τη δουλειά του. Δεν μπορώ, όμως, παρά να σημειώσω ότι ήταν δική σας πολιτική η μεταφορά της αρμοδιότητας του φορέα στη δική σας περιφέρεια που είναι εκλεγμένη με τον κ. Πατούλη που προέρχεται από τον δικό σας χώρο.

Ήταν μια αιφνιδιαστική πολιτική που ήρθε από τον κ. Χατζηδάκη, την οποία καταγγείλαμε εδώ πέρα. Και θα ξαναδιαβάσω τι μας έλεγε ο κ. Χατζηδάκης: «Περιμένετε μερικούς μήνες. Πιστεύω ότι θα συμφωνήσετε τότε μαζί μας, ως Κυβέρνηση, πως η παρέμβαση που κάναμε ήταν η σωστή παρέμβαση.». Άρα βλέπω ότι συμφωνείτε και εσείς πλέον μαζί μας, ως ΜέΡΑ25, ότι ήταν η λάθος παρέμβαση.

Τώρα πάμε να δούμε για ποιον λόγο δεν προχωράνε οι θέσεις. Διότι σε όσα πάρκα δεν έχουν μόνιμες θέσεις προσωπικού ή θέσεις προσωπικού και ΙΔΟΧ, όλα τα έργα πάνε σε ιδιώτες. Όταν δεν μπορεί το πάρκο να αναβαθμιστεί λειτουργικά, αναπτυξιακά και ποιοτικά, τότε είναι εκμεταλλεύσιμο πολιτικά και οικονομικά. Οπότε, εάν το πάρκο δεν έχει προσλήψεις, τότε δεν μπορεί να είναι επαρκώς θωρακισμένο νομικά, χωροταξικά και περιβαλλοντικά.

Τι σημαίνει αυτό, κύριε Υπουργέ; Σημαίνει ότι όσο το πάρκο δεν έχει το προσωπικό για να προχωρήσει στο ξεκαθάρισμα όχι μόνο του οργανογράμματος αλλά και του χωρικού σχεδίου του κ.λπ., ο κάθε φορέας αρχίζει και διεκδικεί και ένα κομματάκι του. Τεμαχίζεται, παραχωρούνται τμήματά του σε τρίτους για χρήσεις μη συμβατές και αντιστρατευόμενες με τον κατά τον νόμο χαρακτήρα και γίνεται εύκολη λεία. Γι’ αυτό δεν γίνονται προσλήψεις.

Όσο δεν αναβαθμίζεται, μπορούν να εγκρίνονται και να φιλοξενούνται πολυοχλούσες δραστηριότητες, ασύμβατες με τον χαρακτήρα του πάρκου, που είναι ένας σημαντικότατος υγρότοπος. Καταλαβαίνετε δηλαδή, όταν υπάρχουν μεγάλες μεταφορικές εγκαταστάσεις εκεί, τι συμβαίνει με αυτά τα πουλιά που φιλοξενεί. Το ένα τρίτο των πουλιών της Ελλάδας εμφανίζεται εκεί, επισημαίνω ξανά.

Και βέβαια όλα αυτά έχουν έναν ψηφοθηρικό χαρακτήρα. Όταν μπαίνει κάποιος στη «ΔΙΑΥΓΕΙΑ», καταλαβαίνει το γιατί. Όλα δίνονται σε απευθείας αναθέσεις. Από παροχή διακόσμησης, εορταστικού στολισμού κοινόχρηστων χώρων, λογιστικές υπηρεσίες, δημοσιογραφικές, συντήρησης, καθαριότητας, υπηρεσίες προβολής, εξωστρέφειας, τεχνικές υπηρεσίες, όλα σε αναθέσεις. Γι’ αυτό δεν γίνονται προσλήψεις.

Για παράδειγμα, 750.000 ευρώ σχεδόν για την πυρασφάλεια και την πυρόσβεση στο πάρκο για έναν χρόνο, μετά από διαγωνισμό που προήλθε ένας ανάδοχος και με το κρατικό πυροσβεστικό να κάνει βάρδιες στο πάρκο. Τι είναι, δηλαδή; Είναι εθνικός δρυμός; Έχουμε πληρώσει -δεν θα πούμε ένα εκατομμύριο- 750.000 ευρώ σε ιδιώτη να κάνει τη φρούρηση και πάλι είναι το πυροσβεστικό να κάνει τη δουλειά. Η σύμβαση αυτή ισχύει τον χειμώνα; Η σύμβαση για τη φύλαξη του πάρκου υπάρχει;

Πρόκειται για ακόμη μια περίπτωση κατασπατάλησης του δημοσίου χρήματος, τη στιγμή που το πάρκο με την απουσία προσλήψεων και, όπως μας είπατε εσείς, με την υπαιτιότητα του φορέα, της περιφέρειας δηλαδή, δεν προσλαμβάνει το απαραίτητο προσωπικό για να λειτουργήσει στοιχειωδώς.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Ορίστε, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Λοιπόν, δεν μπορώ να παρακολουθήσω τη σκέψη σας. Ακούστε κάτι. Τα πράγματα είναι απλά σε ό,τι αφορά αυτό που συζητάμε. Υπάρχουν διαδικασίες. Τις διαδικασίες τις τηρούν οι φορείς του δημοσίου. Οι διαδικασίες δεν έχουν μπει έτσι, για να λέμε ότι έχουμε διαδικασίες. Εξυπηρετούν και θωρακίζουν την ακεραιότητα της διαδικασίας και του προγραμματισμού προσλήψεων στο δημόσιο.

Αυτή τη συζήτηση ενδεχομένως κάποιοι να την παρακολουθούν και από το πάρκο. Θέλω να ξεκαθαρίσω το εξής. Δεν θα δεχτώ καμμία παρέκκλιση από τη νομοθεσία, καμμία. Ό,τι ισχύει για όλους τους φορείς του δημοσίου θα ισχύσει και για τον συγκεκριμένο. Δεν πρόκειται να δεχτώ καμμία, μα καμμία, παρέκκλιση είτε στους χρόνους είτε στη διαδικασία και τον τρόπο που τηρείται.

Από τη χρονική στιγμή που έχω στο Υπουργείο Εσωτερικών, επειδή θεωρώ ότι το σύστημα παρεκκλίσεων από το σύστημα κινητικότητας αλλά και από τον προγραμματισμό προσλήψεων είναι ένα σύστημα το οποίο δημιουργεί πολλαπλές στρεβλώσεις και δυσλειτουργίες στο σύνολο του δημοσίου, έχω καταργήσει περίπου το 60% με 70% των παρεκκλίσεων που βρήκα. Ο μεγάλος όγκος των παρεκκλίσεων στο σύστημα κινητικότητας είχε γίνει από την προηγούμενη κυβέρνηση, η οποία, ενώ θεσμοθέτησε το σύστημα κινητικότητας -και σωστά- το 2016, εν συνεχεία ψήφισε εκατόν δέκα παρεκκλίσεις από το σύστημα κινητικότητας, δηλαδή το κατέστρεψε.

Εγώ, λοιπόν, έχω καταργήσει αυτές τις παρεκκλίσεις. Έχω φτάσει σε ένα πολύ σημαντικό σημείο κατάργησης αυτών των παρεκκλίσεων και ακεραιότητας του συστήματος. Γι’ αυτό και το λέω από τώρα, να μην έχει κανείς στο μυαλό του ότι εγώ πρόκειται να αποδεχτώ παρέκκλιση από το σύστημα. Όχι. Θα κάνουν τη δουλειά τους. Η δουλειά τους είναι να φτιάξουν ένα ψηφιακό οργανόγραμμα. Το ψηφιακό οργανόγραμμα αυτού του φορέα δεν είναι δα και κανένα βαρύ ψηφιακό οργανόγραμμα, γιατί δεν μιλάμε για κάτι τεράστιο. Πόσες θέσεις είναι; Όσες είναι. Πάντως, δεν μιλάμε για χιλιάδες.

Ας καθίσουν, λοιπόν, να κάνουν τη δουλειά τους και, από τη στιγμή που θα κάνουν τη δουλειά τους, τότε θα καθίσουμε να συζητήσουμε για το τι θα προσλάβουν και τον τρόπο με τον οποίο θα προσλάβουν. Ακόμα και οι ΙΔΟΧ -το λέω ξεκάθαρα- αποτελούν επιεική λύση, οι ορισμένου χρόνου. Γιατί; Διότι εμείς θέλουμε να πάμε, παρά τα όσα λέτε, σε μόνιμες προσλήψεις. Αυτή είναι η πρόβλεψη του Υπουργείου Εσωτερικών, να πάει σε μόνιμες προσλήψεις, αλλά θα γίνουν με την κανονική διαδικασία. Δεν θα γίνουν ούτε με παρεκκλίσεις ούτε με παράκαμψη της διαδικασίας. Αυτά δεν υπάρχουν πια. Δεν τα κάνουμε στο Υπουργείο Εσωτερικών. Τηρούμε τη διαδικασία με ακεραιότητα.

Οι οποίες παρεκκλίσεις δεν σας λέω ότι είναι στο μηδέν, αλλά νομίζω ότι εγώ μπορεί να μην έχω περάσει και καμμία αυτά τα δύο χρόνια που είμαι στο Υπουργείο Εσωτερικών και έχω καταργήσει πάρα πολλές. Όμως, μπορώ να καταλάβω ότι σε ορισμένες ακραίες περιπτώσεις, για λόγους ειδικής μεταχείρισης ενός φορέα του δημοσίου, μπορούμε να δεχτούμε μια κάποιου τύπου οριακή παρέκκλιση. Εδώ δεν έχω κάτι τέτοιο, εδώ έχω μια μη συμμόρφωση με τα προβλεπόμενα από τον προγραμματισμό του συστήματος κινητικότητας.

Σας λέω, λοιπόν, με όποιους μιλάτε, να πάτε να τους πείτε ένα και απλό: Συμμορφωθείτε με τον νόμο. Από εκεί και πέρα, θα μπούμε και θα συζητήσουμε και τον προγραμματισμό προσλήψεων και ό,τι χρειάζεται και, μάλιστα, των μονίμων προσλήψεων και όχι των προσλήψεων ορισμένου χρόνου.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Μάλιστα. Ευχαριστούμε.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Βίτσας):** Με τη συναίνεση του Σώματος και ώρα 10.21΄ λύεται η συνεδρίαση για τη Δευτέρα 7 Νοεμβρίου 2022 και ώρα 16.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επίκαιρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**