(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΚΗ΄

Δευτέρα, 21 Νοεμβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 16ο Δημοτικό Σχολείο Καλαμάτας. από το Πειραματικό Γυμνάσιο Πανεπιστημίου Πατρών. το 1ο Γυμνάσιο Ορχομενού Βοιωτίας. το 2ο Γενικό Λύκειο Πύργου Ηλείας, σελ.   
3. Ο Υπουργός Οικονομικών κ. Χρήστος Σταϊκούρας παρισταμένου και του Αναπληρωτή Υπουργού Οικονομικών κ. Σκυλακάκη και του Γενικού Γραμματέα, του κ. Πετραλιά, καταθέτει τον κρατικό προϋπολογισμό οικονομικού έτους 2023, σελ.   
4. Ενημέρωση του Σώματος ότι στον κρατικό προϋπολογισμό του 2023, περιλαμβάνεται και αντίγραφο του πρώτου υποθετικού λογαριασμού των εσόδων και εξόδων της διοικήσεως, όπως αυτό συντάχθηκε το 1823, σελ.   
5. Ανάγνωση από τον Πρόεδρο της Βουλής, κ. Κωνσταντνού Τασούλα του κειμένου της παρουσίασης του πρώτου προϋπολογισμού του επαναστατημένου Έθνους, σελ.   
6. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:   
 α) Προς τον Υπουργό Υποδομών και Μεταφορών με θέμα: «Επέκταση του προαστιακού προς Λαύριο και Ραφήνα», σελ.   
 β) Προς τον Υπουργό Οικονομικών:   
 i. με θέμα: «Διόγκωση ιδιωτικού χρέους, ασυδοσία τραπεζών και funds, κίνδυνος εγγραφής στο δημόσιο χρέος των εγγυήσεων του «Ηρακλή»», σελ.   
 ii. με θέμα: «Η νομοθετική παρέμβαση είναι βέβαιη, όμως θα θωρακίσετε τους ευάλωτους δανειολήπτες ή τις εταιρίες διαχείρισης δανείων;», σελ.   
 iii. με θέμα: «Προστασία της πρώτης κατοικίας των παλιννοστούντων της Θράκης από κατασχέσεις και πλειστηριασμούς, νομοθετική πρωτοβουλία για ενιαία ρύθμιση των στεγαστικών τους δανείων», σελ.   
 γ) Προς τον Υπουργό Εργασίας και Κοινωνικών Υποθέσεων:, σελ.   
 i. με θέμα: «Δεινή η θέση των αναπήρων, των χρονίως πασχόντων από την ακρίβεια», σελ.   
 ii. με θέμα: «Οκτώμισι χιλιάδες οικογένειες απόρων στην Κρήτη στερούνται το Ταμείο Ευρωπαϊκής Βοήθειας προς τους Απόρους (ΤΕΒΑ)», σελ.   
 δ) Προς τον Υπουργό Αγροτικής Ανάπτυξης και Τροφίμων, με θέμα: «Να καταβληθούν άμεσα οι αποζημιώσεις στους παραγωγούς της Περιφερειακής Ενότητας (ΠΕ) Ροδόπης για τις ζημιές από παγετό και χαλαζοπτώσεις», σελ.   
 ε) Προς τον Υπουργό Δικαιοσύνης, με θέμα: «Τροποποίηση του άρθρ.187 Ποιν. Κώδικα (Αναστολή - Μετατροπή ποινής, Αναστέλλουσα δύναμη έφεσης)», σελ.   
 στ) Προς την Υπουργό Παιδείας και Θρησκευμάτων, με θέμα: «Να εξασφαλιστεί για τους αποφοίτους των τμημάτων «Αγωγής και Φροντίδας στην Πρώιμη Παιδική Ηλικία» η πρόσβαση σε όλο το εύρος των θέσεων εργασίας», σελ.   
 ζ) Προς την Υπουργό Πολιτισμού και Αθλητισμού, με θέμα: «Τραγική η κατάσταση στο Εθνικό Αθλητικό Κέντρο Κέρκυρας (ΕΑΚΚ) και στη συντριπτική πλειοψηφία των αθλητικών εγκαταστάσεων του νησιού», σελ.   
 η) Προς τον Υπουργό Υγείας:, σελ.   
 i. με θέμα: «Περισσότερα από τετρακόσια φάρμακα για, σχεδόν, όλο το φάσμα των παθήσεων είναι σε μόνιμη έλλειψη», σελ.   
 ii. με θέμα: «Αποκατάσταση των δικαιωμάτων των ιατρών ΙΔΑΧ (ιδιωτικού δικαίου αορίστου χρόνου) της 4ης ΔΥΠΕ (Δημόσια Υγειονομική Περιφέρεια), μέλη του Συλλόγου Επιστημονικού Υγειονομικού Προσωπικού Φροντίδας Υγείας Β. Ελλάδας», σελ.   
 θ) Προς τον Υπουργό Περιβάλλοντος και Ενέργειας:, σελ.   
 i. με θέμα: «Επαναλειτουργία καταστήματος ΔΕΔΔΗΕ στη Δημοτική Ενότητα (Δ.Ε.) Αρναίας του Δήμου Αριστοτέλη», σελ.   
 ii. με θέμα: «Σεισμικές έρευνες για πετρέλαια ανοιχτά της Κρήτης με αδιαφάνεια και μυστικότητα, σελ.   
 iii. με θέμα: «Η Κυβέρνηση ΝΔ εκχωρεί τις Μονάδες Επεξεργασίας Λυμάτων σε ιδιώτες, με οικονομική επιβάρυνση των Δημοτικών Επιχειρήσεων Ύδρευσης και Αποχέτευσης (ΔΕΥΑ), των δήμων και των πολιτών», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίου νόμου:Οι Υπουργοί Εξωτερικών, Οικονομικών, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Προστασίας του Πολίτη, Δικαιοσύνης, Εσωτερικών, Μετανάστευσης και Ασύλου, Ναυτιλίας και Νησιωτικής Πολιτικής, καθώς και οι Αναπληρωτές Υπουργοί Οικονομικών και Εξωτερικών κατέθεσαν την 18-11-2022 τρέχοντος έτους σχέδιο νόμου: «Οργάνωση και λειτουργία Εθνικής Μονάδας ETIAS και άλλες διατάξεις του Υπουργείου Εξωτερικών», σελ.

ΠΡΟΕΔΡΟΣ

ΤΑΣΟΥΛΑΣ Κ., σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ., σελ.

ΚΩΝΤΑΝΤΙΝΟΠΟΥΛΟΣ Ο., σελ.

ΟΜΙΛΗΤΕΣ

Α. Επί της κατάθεσης του κρατικού προϋπολογισμού οικονομικού έτους 2023:  
 ΣΤΑΪΚΟΥΡΑΣ Χ , σελ.   
 ΤΑΣΟΥΛΑΣ Κ. , σελ.   
  
Β. Επί διαδικαστικού θέματος:  
 ΑΘΑΝΑΣΙΟΥ Χ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΤΑΣΟΥΛΑΣ Κ. , σελ.   
  
Γ. Επί των επικαίρων ερωτήσεων:  
 ΑΜΥΡΑΣ Γ. , σελ.   
 ΑΡΣΕΝΗΣ Κ. , σελ.   
 ΑΥΓΕΝΑΚΗΣ Ε. , σελ.   
 ΑΥΛΩΝΙΤΗΣ Α. , σελ.   
 ΑΧΜΕΤ Ι. , σελ.   
 ΑΧΤΣΙΟΓΛΟΥ Ε. , σελ.   
 ΒΛΑΧΟΣ Γ. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΔΕΛΗΣ Ι. , σελ.   
 ΗΓΟΥΜΕΝΙΔΗΣ Ν. , σελ.   
 ΚΑΝΕΛΛΗ Γ. , σελ.   
 ΚΑΡΑΜΑΝΛΗΣ Κ. , σελ.   
 ΚΟΚΚΑΛΗΣ Β. , σελ.   
 ΚΩΤΣΗΡΑΣ Γ. , σελ.   
 ΜΙΧΑΗΛΙΔΟΥ Δ. , σελ.   
 ΞΑΝΘΟΠΟΥΛΟΣ Θ. , σελ.   
 ΠΑΝΑΣ Α. , σελ.   
 ΠΛΕΥΡΗΣ Α. , σελ.   
 ΣΚΥΛΑΚΑΚΗΣ Θ. , σελ.   
 ΣΤΑΪΚΟΥΡΑΣ Χ. , σελ.   
 ΣΤΥΛΙΟΣ Γ. , σελ.   
 ΣΥΡΙΓΟΣ Ε. , σελ.   
 ΦΑΜΕΛΛΟΣ Σ. , σελ.   
 ΧΑΡΙΤΟΥ Δ. , σελ.   
  
Δ. ΠΑΡΕΜΒΑΣΕΙΣ:  
 ΑΘΑΝΑΣΙΟΥ Χ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΚΗ΄

Δευτέρα 21 Νοεμβρίου 2022

Αθήνα, σήμερα στις 21 Νοεμβρίου 2022, ημέρα Δευτέρα και ώρα 12.07΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Προέδρου αυτής κ. **ΚΩΝΣΤΑΝΤΙΝΟ ΤΑΣΟΥΛΑ.**

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, καλημέρα, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 18-11-2022 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΚΖ΄ συνεδριάσεώς του, της Παρασκευής 18 Νοεμβρίου 2022, σε ό,τι αφορά την ψήφιση του Σχεδίου Προϋπολογισμού Δαπανών της Βουλής, οικονομικού έτους 2023 και την έγκριση του Απολογισμού Δαπανών της Βουλής, οικονομικού έτους 2021 και του παραρτήματος αυτού (Απολογισμός 2021 των πεπραγμένων του Ιδρύματος της Βουλής για τον Κοινοβουλευτισμό και τη Δημοκρατία))

Έχω την τιμή να ανακοινώσω προς το Σώμα ότι ο Υπουργός Οικονομικών κ. Χρήστος Σταϊκούρας παρισταμένου και του Αναπληρωτή Υπουργού Οικονομικών κ. Σκυλακάκη και του Γενικού Γραμματέα, του κ. Πετραλιά, θα καταθέσει τον κρατικό προϋπολογισμό οικονομικού έτους 2023.

Επιτρέψτε μου προκαταβολικά να σας ενημερώσω ότι η συζήτηση του κρατικού προϋπολογισμού στην αρμόδια Διαρκή Επιτροπή Οικονομικών Υποθέσεων θα διεξαχθεί σε τέσσερις συνεχείς συνεδριάσεις, στις 23 έως 25 Νοεμβρίου του 2022, μετά από συνεννόηση φυσικά με το Προεδρείο της Επιτροπής Οικονομικών Υποθέσεων.

Επίσης, στη συνέχεια, η συζήτηση στην Ολομέλεια της Βουλής, σύμφωνα με το άρθρο 123, παράγραφος 1 του Κανονισμού της Βουλής, θα ξεκινήσει τη 13η Δεκεμβρίου του 2022 και θα ολοκληρωθεί τη 17η Δεκεμβρίου έως τις 12 τα μεσάνυχτα με την ψήφισή του.

Κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Έχω την ιδιαίτερη τιμή να καταθέσω στο Σώμα τον τέταρτο προϋπολογισμό της παρούσας Κυβέρνησης, τον κρατικό προϋπολογισμό οικονομικού έτους 2023 και την εισηγητική του έκθεση.

Καταθέτω, επίσης, την έκθεση επί των φορολογικών δαπανών, τις εκθέσεις των Γενικών Διευθυντών του Γενικού Λογιστηρίου του Κράτους, φορολογικής διοίκησης, τελωνείων και ειδικών φόρων κατανάλωσης, δημόσιας περιουσίας και κοινωφελών περιουσιών του Υπουργείου Οικονομικών, την ετήσια έκθεση ελέγχου της Γενικής Διεύθυνσης Δημοσιονομικών Ελέγχων του Γενικού Λογιστηρίου του Κράτους, καθώς και τις δηλώσεις που προβλέπονται στο άρθρο 58 του ν.4270/2014, όπως αυτός ισχύει.

Επιπλέον, ενημερώνω το Σώμα ότι η κατάθεση του κρατικού προϋπολογισμού οικονομικού έτους 2023 συνοδεύεται και από ειδική έκδοση του προϋπολογισμού επιδόσεων οικονομικού έτους 2023.

Θέλω, επίσης, να σημειώσω ότι με τον προϋπολογισμό του 2023 συμπληρώνονται διακόσια χρόνια από τη σύνταξη του πρώτου υποθετικού λογαριασμού των εσόδων και εξόδων, ο οποίος συντάχθηκε τον Απρίλιο του 1823 και αποτέλεσε τον προπομπό του κρατικού προϋπολογισμού.

Στον κρατικό προϋπολογισμό του 2023, που σήμερα κατατίθεται, περιλαμβάνεται και αντίγραφο του πρώτου υποθετικού λογαριασμού των εσόδων και εξόδων της διοικήσεως, όπως αυτό συντάχθηκε το 1823. Διαφαίνεται ότι για τη σύνταξη του υποθετικού λογαριασμού συστήθηκε επιτροπή αποτελούμενη από έξι πολιτικούς και έξι στρατιωτικούς, η οποία ολοκλήρωσε το έργο της μέσα σε οκτώ ημέρες, ενώ στο Υπουργείο Οικονομικών -στο οποίο έχω και έχουμε την τιμή σήμερα να προϊστάμεθα- εκείνη τη χρονική περίοδο υπηρετούσε μόνο ένας υπάλληλος.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει στον Πρόεδρο της Βουλής τα προαναφερθέντα με τη μορφή στικ (ψηφιακό μέσο αποθήκευσης))

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, μόλις κατετέθη "τεχνολογικά" από το Υπουργείο Οικονομικών και το Γενικό Λογιστήριο του Κράτους ο προϋπολογισμός του 2023.

Όπως είπε ο κ. Σταϊκούρας, μέσα στο κουτάκι του προϋπολογισμού υπάρχει σε πάπυρο η παρουσίαση της καταθέσεως, πριν διακόσια χρόνια, του πρώτου προϋπολογισμού του επαναστατημένου έθνους. Είναι Απρίλιος του 1823. Επιτρέψτε μου, για την ιστορικότητα αυτού του κειμένου -διακόσια χρόνια μετά-, να το διαβάσω, ώστε να μπει στα Πρακτικά.

«Σεβαστή Εθνική Συνέλευσις, παρρησιάζομεν εις την Σεβαστήν Εθνικήν Συνέλευσιν τον παρ’ ημών ζητηθέντα υποθετικόν λογαριασμόν των εσόδων και εξόδων του παρόντος έτους, κατά το ψήφισμα του αριθμού ΙΕ΄ εις τας δ’ του Απριλίου. Διά μεν τα έξοδα στοχαζόμεθα ότι πλησιάζομεν εις την αλήθεια, διά τα έσοδα επειδή καμμίαν πληροφορίαν περί των εθνικών κτημάτων και περί των ιδιοκτησιών δεν έχομεν, δεν εδυνήθημεν να κάμωμεν σκέψιν καμμίαν, αλλά υποχρεώθημεν να λάβωμεν γνώσεις παρά των προυχόντων παραστατών και πληρεξουσίων της εκάστης των επαρχιών της επικρατείας και ν’ απεράσωμεν τόσα όσα αυτοί επρόβαλαν.

Η Σεβαστή Εθνική Συνέλευσις θέλει παρατηρήσει με λύπην της και θαυμασμόν της ότι τα έσοδα ως προς τα έξοδα δεν είναι το ουδέν. Αν οι διορισθησόμενοι εις τας επαρχίας Έπαρχοι, μεταχειρισθώσιν εις το υπούργημά των πάσαν την απαιτούμενην προσοχήν, δραστηριότητα και επιμέλειαν, δύνανται ν’ αυξήσωσι τα έσοδα και με την αύξησιν ταύτην όμως δεν θέλει εξισάσουν ποτέ με τα έξοδα, χωρίς να ληφθώσιν άλλα μέτρα παρά του Έθνους.

Καλύβια, Απρίλιος 1823.

Γεώργιος Σισίνης, Ιωάννης Λογοθέτης, Αναστάσιος Κορνήλιος, Αναγνώστης Σπηλιωτάκης, Γεώργιος Μπάρμπογλου, Αναγνώστης Παπαγεωργίου - στρατηγός, Μαυρομιχάλης Πετμεζάς, Οδησσεύς Ανδρίτσου, Χαράλαμπος Παππαγεωργίου Πολίτη»

Κυρίες και κύριοι συνάδελφοι, αυτή η ευχάριστη έκπληξη που έρχεται από την ιστορία της πατρίδας μας μου επέβαλε να αναζητήσω στο Σύνταγμα της χώρας τότε, της Επιδαύρου και του Άστρους -το Β΄ Σύνταγμα- τη διάταξη του Συντάγματος που επέβαλε τη σύνταξη προϋπολογισμού.

Και φανταστείτε ότι η Ελλάδα τότε συνέταξε προϋπολογισμό, όταν στο Υπουργείο Οικονομικών, κύριε Σταϊκούρα, υπήρχε ο Υπουργός Οικονομικών και ένας υπάλληλος!

Λέει το Σύνταγμα της εποχής εκείνης στο άρθρο 41: «Τὸ Βουλευτικὸν Σῶμα ἐπεξεργαζόμενον, ἐγκρίνει εἰς τὴν ἀρχὴν ἑκάστου ἔτους τὸν ὑποθετικὸν λογαριασμὸν τῶν προσόδων καὶ ἐξόδων, ὁ ὁποίος καθυποβάλλεται εἰς τὴν ἐπίκρισίν του ἀπὸ τὸ Ἐκτελεστικόν Σῶμα\* εἰς δὲ τὸ τέλος τοῦ ἔτους ἐπιθεωρεῖ τὸν καθολικὸν λογαριασμὸν τῶν προσόδων καὶ ἐξόδων\* άλλά δι' αὐτό τὸ πρῶτον ἔτος χρεωστεῖ τὸ Βουλευτικόν Σῶμα ἄνευ μικρᾶς αναβολῆς, νὰ προμηθεύσῃ εἰς τὸ Ἐκτελεστικὸν τὴν ἀνάλογον εἰς τὰς χρείας χρηματικὴν ποσότητα\* μολονότι διὰ τὸ ἀρτιπαγὲς τῆς Διοικήσεως, καὶ διὰ τὸ δυσπρόβλεπτον τῶν ἐσομένων ἐξόδων, δὲν δύναται τὸ Ἐκτελεστικὸν νὰ καταστρώσῃ τὸν ὑποθετικὸν ἐνιαύσιον λογαριασμόν, εἰς δὲ τὸ τέλος τοῦ ἐνιαυτοῦ ὀφείλει νὰ παραστήσῃ τὸ Ἐκτελεστικὸν τὴν κατάστρωσιν τοῦ ὅλου λογαριασμοῦ.»

Κυρίες και κύριοι, το αγωνιζόμενο έθνος το 1823 κατέθεσε προϋπολογισμό. Σήμερα ξέρουμε ποια ήταν τα έξοδα εκείνης της χρονιάς και τα υπολογιζόμενα έσοδα, στα οποία προφανώς έπεσαν έξω.

Ο Αδαμάντιος Κοραής, πριν διακόσια χρόνια, σχολιάζοντας αυτή τη διάταξη του Συντάγματος που προβλέπει σε ένα κράτος, πριν ακόμη συγκροτηθεί επισήμως και μέσα στον αγώνα κατά μιας αυτοκρατορίας, η οποία δεν είχε δημοσιονομική αντίληψη -η Οθωμανική Αυτοκρατορία συνέταξε προϋπολογισμό πρώτη φορά το 1863, παρακαλώ-, προϋπολογισμό εσόδων και εξόδων, αυτό το αποκάλεσε «στοιχείο ελευθερίας», ότι ο πολίτης δηλαδή ξέροντας τα έσοδα και τα έξοδα είναι ελεύθερος από την αυθαιρεσία.

Σήμερα, κύριε Υπουργέ, μας ανακοινώσατε ότι ελευθερωθήκαμε από τη δωδεκαετή επιτήρηση και μας θυμίσατε ένα άλλο στοιχείο ελευθερίας που πάει διακόσια χρόνια πίσω -και που σας το παρουσιάζω στο βιβλίο του Αδαμάντιου Κοραή με τίτλο: «Σημειώσεις εἰς τὸ προσωρινὸν πολίτευμα τῆς Ἑλλάδος», στη σελίδα 176, το οποίο εξέδωσε το 2018 η Βουλή των Ελλήνων- όπου την ακρίβεια, την ακεραιότητα των στοιχείων και την περιστολή των δαπανών ο Κοραής τη χαρακτηρίζει «στοιχείο ελευθερίας», για να δούμε όλοι πόσο μπροστά θεσμικά ήταν η χώρα την ώρα που πολεμούσε τον Οθωμανό δυνάστη.

Κατατίθεται, λοιπόν, και ο προϋπολογισμός του 2023 με όλο αυτό το ενδιαφέρον, αλλά και ιστορική μνήμη για τον πρώτο προϋπολογισμό του αγωνιζόμενου έθνους.

Επιτρέψτε μου, κύριε Υπουργέ και κύριε Αναπληρωτά Υπουργέ, επειδή το Γενικό Λογιστήριο του Κράτους έχει συμβάλει τα μέγιστα σε όλη αυτή την πρόοδο της δημοσιονομικής διαχείρισης, να σας πω για ένα εξαίρετο βιβλίο που είχε βγει το 1958 από τον καθηγητή της Βιομηχανικής Σχολής Πειραιώς Παναγιώτη Δερτιλή υπό τον τίτλο «Συμβολή εις την Ιστορίαν του Γενικού Λογιστηρίου του Κράτους». Αυτή την έκδοση θα την επανεκδώσει η Βουλή των Ελλήνων τιμώντας τη συμβολή και συμβουλή του Γενικού Λογιστηρίου του Κράτους στην ορθή δημοσιονομική διαχείριση της ελληνικής πολιτείας.

Ευχαριστώ για την κατάθεση και εύχομαι η συζήτηση στην επιτροπή και στην Ολομέλεια να είναι παραγωγική.

(Χειροκροτήματα)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφο του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα, σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου, σήμερα Δευτέρα 21 Νοεμβρίου, ότι οι επίκαιρες ερωτήσεις οι οποίες θα συζητηθούν είναι οι εξής:

Οι υπ’ αριθμόν 159 και 160 οι οποίες θα απαντηθούν από τον Υπουργό Οικονομικών κ. Σταϊκούρα, η υπ’ αριθμόν 153 και η υπ’ αριθμόν 97 η οποία θα απαντηθεί από τον Υπουργό Υγείας κ. Πλεύρη, η υπ’ αριθμόν 150 οι οποία θα απαντηθεί από τον Υπουργό Υποδομών και Μεταφορών κ. Καραμανλή, η υπ’ αριθμόν 170 η οποία θα απαντηθεί από τον Αναπληρωτή Υπουργό Οικονομικών κ. Σκυλακάκη, η υπ’ αριθμόν 172 η οποία θα απαντηθεί από τον Υφυπουργό Παιδείας κ. Συρίγο, οι υπ’ αριθμόν 164 και 166 οι οποίες θα απαντηθούν από την Υφυπουργό Εργασίας κ. Μιχαηλίδου, οι υπ’ αριθμόν 151 και 152 και η 229 και 230 οι οποίες θα απαντηθούν από τον Υφυπουργό Περιβάλλοντος κ. Αμυρά, η υπ’ αριθμόν 156 η οποία θα απαντηθεί από τον Υφυπουργό Πολιτισμού κ. Αυγενάκη, η υπ’ αριθμόν 169 η οποία θα απαντηθεί από τον Υφυπουργό Δικαιοσύνης κ. Κώτσηρα και η υπ’ αριθμόν 163 η οποία θα απαντηθεί από τον Υφυπουργό Αγροτικής Ανάπτυξης κ. Στύλιο.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εισερχόμαστε στην πρώτη με αριθμό 150/8-11-2022 επίκαιρη ερώτηση πρώτου κύκλου του Βουλευτή Α΄ Ανατολικής Αττικής της Νέας Δημοκρατίας κ. Γεώργιου Βλάχου προς τον Υπουργό Υποδομών και Μεταφορών με θέμα: «Επέκταση του προαστιακού προς Λαύριο και Ραφήνα».

Στην ερώτηση θα απαντήσει ο Υπουργός Υποδομών και Μεταφορών κ. Κωνσταντίνος Καραμανλής.

Κύριε Βλάχο, έχετε τον λόγο για την πρωτολογία σας.

**ΓΕΩΡΓΙΟΣ ΒΛΑΧΟΣ:** Σας ευχαριστώ, πολύ κύριε Πρόεδρε.

Κύριε Υπουργέ, στην ανατολική Αττική από τη λειτουργία του αεροδρομίου και με αποκορύφωμα τα τελευταία χρόνια, έχουμε μία πληθυσμιακή αύξηση, έκρηξη, αν μου επιτρέπετε να πω. Αυτό οφείλεται, κυρίως, στη δραστηριότητα πολλών επιχειρήσεων στην περιοχή, αλλά και γιατί πολίτες του Λεκανοπεδίου επιλέγουν ως μόνιμη κατοικία πολλές περιοχές της ανατολικής Αττικής.

Καταλαβαίνετε, λοιπόν, ότι η επικοινωνία είναι ένα σημαντικό στοιχείο στην εξυπηρέτηση των αναγκών αυτών των πολιτών που είτε διαμένουν είτε εργάζονται στην περιοχή. Η προσπάθεια επέκτασης του προαστιακού προς Λαύριο και Ραφήνα στο παρελθόν, γνωρίζετε κι εσείς πολύ καλά ότι δεν είχε κάποια εξέλιξη ή δεν είχε την εξέλιξη που περιμέναμε εμείς που ζούμε στην περιοχή.

Επειδή τα τελευταία χρόνια, με τη δική σας πρωτοβουλία, απ’ όσο γνωρίζω εγώ, έχει δοθεί προτεραιότητα στην υλοποίηση αυτού του σημαντικού έργου, ζήτησα σήμερα να έρθουν στο Κοινοβούλιο και ενημερώνοντας εμάς και μέσω του ελληνικού Κοινοβουλίου να πληροφορηθούν οι πολίτες της ανατολικής Αττικής που διαμένουν στις περιοχές αυτές πού ακριβώς βρίσκονται τα έργα, πού βρίσκεται η πορεία υλοποίησης αυτού του τόσο σημαντικού έργου.

Έχουμε συμφωνήσει στο παρελθόν μαζί σας ότι δίνετε προτεραιότητα στην υλοποίηση αυτού του σχεδίου. Γνωρίζω πολύ καλά ότι έγινε προσπάθεια από εσάς και από συνεργάτες σας να ξεπεραστούν δυσκολίες και προβλήματα του παρελθόντος που έφτασαν κάποια στιγμή το έργο αυτό να πάει -επιτρέψτε μου τη λέξη- στα αζήτητα. Το έχετε επαναναφέρει. Αλλά ξέρετε, όσο πλησιάζει ο καιρός αυτό το έργο να ξεκινήσει τόσο η δική μας αγωνία μεγαλώνει. Γι’ αυτό και συζητάμε σήμερα αυτή την πληρέστερη ενημέρωση όχι μόνο για μας. Ό,τι ακουστεί να ακουστεί από τα δικά σας χείλη για να ενημερωθούν οι πολίτες και όχι μόνο εμείς που κάποια πράγματα μπορεί να τα ξέρουμε. Έχει άλλη βαρύτητα αυτό που θα πούμε εμείς που ζούμε στην περιοχή από αυτό που θα πείτε εσείς σαν πολιτικός υπεύθυνος αυτής της προσπάθειας.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο για την πρωτολογία σας.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Αγαπητέ κύριε συνάδελφε, κατ’ αρχάς να ξεκινήσω ευχαριστώντας για την ερώτηση που μου κάνετε. Γνωρίζω με πόση μεγάλη συνέπεια πολιτεύστε αρκετά χρόνια και ενδιαφέρεστε πραγματικά για τα πολύ σημαντικά έργα υποδομής που, όπως πολύ σωστά είπατε, δεν βρίσκονται πλέον στη σφαίρα της φαντασίας αλλά βρίσκονται στη σφαίρα της υλοποίησης.

Εξηγούμαι. Δεν είναι μόνο έργα σιδηροδρομικά είναι και έργα οδικά, είναι και έργα υδραυλικά και αν έχω χρόνο στη δευτερολογία θα κάνω και μια σύντομη αναφορά σε αυτά.

Επί της ουσίας νομίζω ότι όλοι καταλαβαίνουμε αυτή τη στιγμή ότι τα τελευταία τρεισήμισι χρόνια έχουμε καταφέρει και έχουμε κάνει μια μικρή επανάσταση όσον αφορά τα σιδηροδρομικά έργα. Πρώτον διότι έχουμε καταφέρει να διαχωρίσουμε πλέον τις αρμοδιότητες των δύο εταιρειών που ασχολούνται με τον σιδηρόδρομο δηλαδή του ΟΣΕ και της ΕΡΓΟΣΕ. Και αυτό το έχουμε κάνει με την πλήρη συμφωνία με τους ευρωπαϊκούς θεσμούς. Επομένως, τα έργα στα οποία αναφέρεστε, κύριε Βλάχο, θα γίνουν και έχουν ήδη δημοπρατηθεί με τη διαδικασία του ανταγωνιστικού διαλόγου. Πάμε να δούμε συγκεκριμένα αυτά τα έργα για να μη μιλάμε χωρίς στοιχεία.

Τα έργα τα οποία έχουμε δημοπρατήσει αφορούν την επέκταση του προαστιακού σιδηροδρόμου στο τμήμα Κορωπί και Λαύριο με κόστος 390,5 εκατομμυρίων ευρώ. Το έργο αυτό αφορά τη σιδηροδρομική σύνδεση του λιμένα Λαυρίου με την υφιστάμενη σιδηροδρομική γραμμή. Μιλάμε για ένα έργο τριάντα ένα χιλιομέτρων και επτακοσίων μέτρων. Το έργο αυτό έχει δημοπρατηθεί. Αναμένεται να συμβασιοποιηθεί μέσα στο 2023, να εκκινήσουν οι εργασίες του έργου αυτού μέσα στο 2024. Ως κατασκευαστική περίοδο έχουμε υπολογίσει πέντε χρόνια.

Το δεύτερο έργο το οποίο είναι μέρος αυτής της σιδηροδρομικής σύνδεσης είναι κάτι το οποίο νομίζω ότι όπως πολύ σωστά είπατε συζητιέται εδώ και πάρα πολύ καιρό: να συνδέσουμε επιτέλους το μεγαλύτερο αεροδρόμιο της χώρας με την περιοχή της Ραφήνας και με την περιοχή του Λαυρίου, δηλαδή με δύο λιμάνια που έχουν πολύ μεγάλο αναπτυξιακό πρόσημο.

Πάμε, λοιπόν, να δούμε την επέκταση του προαστιακού σιδηροδρόμου. Μιλάμε για το τμήμα Αεροδρόμιο «Ελευθέριος Βενιζέλος»- Ραφήνα. Το κόστος αυτού του έργου έχει προϋπολογιστεί στα 308 εκατομμύρια ευρώ. Και αυτό το έργο έχει δημοπρατηθεί, όπως σας είπα. Άρα έχει ξεκινήσει η διαδικασία. Δεν μιλάμε για κάτι το οποίο θα δημοπρατηθεί. Έχει δημοπρατηθεί τον Δεκέμβρη 2021 και αναμένεται η συμβασιοποίησή του μέσα στο 2023 και να ξεκινήσει η κατασκευή του μέσα στο 2024. Και αυτό θα έχει ολοκληρωθεί μέχρι το 2028. Το ευχάριστο σε αυτή τη συγκεκριμένη περίπτωση είναι ότι για άλλη μια φορά αυτό που κάνουμε ως Κυβέρνηση και ως Υπουργείο Υποδομών είναι ότι δεν μένουμε στην εξαγγελία των έργων. Τα έργα αυτά θα χρηματοδοτηθούν τόσο από το ΕΣΠΑ όσο και από το ΣΕΘ, δηλαδή, δύο χρηματοδοτικά εργαλεία τα οποία έχουμε στη διάθεσή μας.

Σε αυτή τη φάση -και κλείνω με αυτό, κύριε Πρόεδρε- να σας ενημερώσω ότι για τα δύο αυτά έργα έχει ήδη ολοκληρωθεί η πρώτη φάση του ελέγχου των δικαιολογητικών συμμετοχής των διαγωνιζομένων και έχει ξεκινήσει η δεύτερη φάση κατά την οποία γίνεται η διεύρυνση των τεχνικών και νομικών λύσεων. Επομένως, ένα αίτημα πολλών ετών, να συνδεθεί επιτέλους η ανατολική Αττική με τον προαστιακό σιδηρόδρομο πλέον γίνεται μια πραγματικότητα. Όπως έγινε πραγματικότητα, αγαπητέ κύριε συνάδελφε, να ενώσουμε επιτέλους, μετά από πολλά χρόνια καθυστέρηση η αλήθεια είναι, το μεγαλύτερο λιμάνι της χώρας, του Πειραιά με το αεροδρόμιο.

Επομένως, δίνουμε πλέον έμφαση στα σιδηροδρομικά έργα. Έχουμε δημοπρατήσει το μεγαλύτερο πακέτο σιδηροδρομικών έργων που έχει γίνει ποτέ στην Ελλάδα ύψους 4,5 δισεκατομμυρίων με τη διαδικασία του ανταγωνιστικού διαλόγου. Νομίζω ότι όλοι διαπιστώνουν ότι αυτή τη στιγμή η νέα γενιά αυτών των έργων που είναι πράσινα έργα, που θα βοηθήσουν τις μεταφορές, θα βοηθήσουν ολόκληρες περιοχές να βγουν από μια ιδιότυπη απομόνωση που είχαν αυτά τα χρόνια.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Βλάχο, παρακαλώ, έχετε τον λόγο για τη δευτερολογία σας.

**ΓΕΩΡΓΙΟΣ ΒΛΑΧΟΣ:** Κύριε Υπουργέ, ακούστηκε σήμερα κατά τον πλέον υπεύθυνο τρόπο η δέσμευση του Υπουργείου σας, εσάς προσωπικά αλλά και της Κυβέρνησης για την υλοποίηση αυτού του έργου. Πράγματι με όσα είπατε φύγαμε από τη θεωρία και από τις υποσχέσεις των προηγούμενων δεκαετιών και τις περίφημες προμελέτες επί μελετών που δεν οδήγησαν πουθενά και σήμερα έχουμε ορατό χρονοδιάγραμμα. Είπατε ότι σε λίγους μήνες ουσιαστικά προχωράει ο διαγωνισμός, η υπογραφή. Αυτό είναι το σημαντικό. Κάποιος να πάρει το έργο. Βεβαίως μετά την υπογραφή χρειαζόμαστε κάποιους μήνες για να ξεκινήσουν τα έργα. Όλα αυτά είναι το επόμενο διάστημα. Άρα μπορούμε βάσιμα σήμερα να πούμε με όσα και εσείς είπατε και με όσα μέχρι τώρα λίγο πολύ ξέραμε ότι αυτό το έργο είναι σε τροχιά υλοποίησης.

Δεν το απομονώνω μόνο στην εξυπηρέτηση του κόσμου. Κατά σύμπτωση αυτές οι δύο προεκτάσεις επικοινωνούν με δύο λιμάνια της Ραφήνας και του Λαυρίου που έρχονται να αποσυμφορήσουν τον Πειραιά αλλά έρχονται και να δώσουν μια αναπτυξιακή προοπτική στην ανατολική Αττική. Ανάπτυξη στα λιμάνια χωρίς προαστιακό, δηλαδή χωρίς ένα μέσο μαζικής μεταφοράς σταθερής τροχιάς, δεν θα μπορούσε να γίνει. Άρα όλα αυτά συνδέονται μεταξύ τους. Συνδέονται και φέρνουν επενδύσεις και επιχειρηματικές δραστηριότητες στην ανατολική Αττική που θα μπορέσουν τώρα να υλοποιηθούν γιατί υπάρχουν αυτά τα έργα υποδομής. Επιτρέψτε μου να πω χωρίς μεγάλες κουβέντες ότι είναι πολύ στοιχειώδη έργα υποδομής για την ανάπτυξη αυτών των επιχειρηματικών δραστηριοτήτων.

Είπατε, επίσης, ότι στην Αττική γίνονται και άλλα έργα. Εγώ δεν ήθελα σήμερα να επικαλεστώ κάτι άλλο αλλά μιας και εσείς το αναφέρατε θα πω ότι είναι πολύ σημαντικό το έργο που έχει εξαγγελθεί για τη διευθέτηση του Ερασίνου που είναι σε εξέλιξη αλλά και του ρέματος Ραφήνας που πιστεύω ότι και αυτό θα ξεκινήσει το επόμενο διάστημα. Αυτά τα δύο αντιπλημμυρικά έργα θα θωρακίσουν τις περιουσίες αλλά και τη ζωή γενικότερα των κατοίκων στην ανατολική Αττική.

Ήθελα μόνο μία διευκρίνιση πριν ολοκληρώσω, κύριε Πρόεδρε. Μιλήσατε για τη σύνδεση από Κορωπί για Λαύριο. Είναι κατανοητή. Η τελική απ’ ό,τι ξέρω διαδρομή θα εξαγγελθεί μετά την ανάληψη του κατασκευαστή. Για το έργο Αεροδρόμιο - Ραφήνα που κι αυτό είναι μια παλιά εξαγγελία πάλι καταλαβαίνω περίπου τη διαδρομή. Όμως, ήταν στα σχέδια, νομίζω του Υπουργείου σας μία παράκαμψη για να εξυπηρετηθούν και κατοικημένες περιοχές όπως είναι ο Γέρακας, η Παλλήνη πριν φτάσει στη Ραφήνα. Αυτό είναι στα υπ’ όψιν, είναι κάτι που εξετάζεται, είναι κάτι που μπορούμε να το δούμε, γιατί πρέπει να πούμε σήμερα που έχουμε τις δεσμεύσεις σας γι’ αυτά τα έργα ότι θέλουμε και το κάτι παραπάνω. Επιτρέψτε μου να το πω έτσι.

Είναι, λοιπόν, στις προθέσεις σας να δούμε κάποια παράκαμψη η οποία θα εξυπηρετήσει και αυτές τις κατοικημένες περιοχές, ούτως ώστε να έχουμε πια ένα ολοκληρωμένο δίκτυο εξυπηρέτησης των πολιτών και των δραστηριοτήτων γενικότερα στην Αττική;

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ κι εγώ, κύριε Βλάχο.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Κατ’ αρχάς να κάνω μια διευκρίνιση την οποία έκανα και στην πρωτολογία μου, αλλά νομίζω, κύριε Βλάχο, ότι έχει πολύ μεγάλη σημασία να την κατανοήσετε, ειδικά εσείς και όσοι μας ακούνε.

Τα σιδηροδρομικά έργα στην Ελλάδα αποτέλεσαν ένα σημείο απόλυτης αδιαφάνειας και καθυστερήσεων. Αποτέλεσαν μια κλασική περίπτωση τού τι πρέπει να αποφεύγουμε να κάνουμε ως ελληνικό δημόσιο. Κατακερματισμένα έργα, άλλος έκανε την επιδομή, άλλη εργολαβία για την υποδομή, άλλη εργολαβία για τα συστήματα τηλεδιοίκησης. Ποιο ήταν το αποτέλεσμα όλου αυτού του αλαλούμ; Οι προϋπολογισμοί να εκτοξεύονται και τα έργα να μην είναι ποτέ μα ποτέ στην ώρα τους.

Μια σύντομη περιήγηση στη μελέτη του ΣΤΕΑΤ που έχει βγει για το πόσο τα σιδηροδρομικά έργα ξέφευγαν σε χρονοδιαγράμματα και προϋπολογισμούς σε σχέση με τα οδικά είναι κατατοπιστική. Μπορείτε να τη βρείτε. Μπορούμε να βρούμε πολύ εύκολα αυτή τη μελέτη, όπως και άλλες μελέτες που αποδεικνύουν αυτό που σας λέω.

Τι κάναμε, λοιπόν, ως Κυβέρνηση επί τρία χρόνια, πριν δημοπρατήσουμε αυτά τα έργα; Κάναμε έναν σοβαρό σχεδιασμό και μια σοβαρή διαπραγμάτευση με την ευρωπαϊκή κοινότητα όπου είπαμε κάτι πολύ απλό, δηλαδή ότι από εδώ και στο εξής αυτά τα έργα θα γίνονται με μία εργολαβία. Δεν θα κάνει άλλος τη μελέτη, δεν θα κάνει άλλος πέντε εργολαβίες. Θα παραδοθεί το έργο αυτό με το κλειδί στο χέρι και αυτό κάνουμε τώρα με τη διαδικασία του ανταγωνιστικού διαλόγου, κάτι το οποίο δεν το ανακαλύψαμε ξαφνικά εμείς, κύριε Βλάχο, επειδή είμαστε έξυπνοι. Είναι κάτι το οποίο γίνεται σε όλη την Ευρωπαϊκή Ένωση, επομένως δεν ανακαλύψαμε ξαφνικά ούτε την πυρίτιδα ούτε τον τροχό. Πήραμε καλά παραδείγματα και best practices, όπως λένε, του εξωτερικού και τις εφαρμόζουμε στην Ελλάδα.

Τι σημαίνει αυτό; Σημαίνει ότι τα χρονοδιαγράμματα που σας δίνω είναι χρονοδιαγράμματα τα οποία μπορούν να επιτευχθούν. Κάνατε και μια ερώτηση για το πού ακριβώς θα σταματά ο προαστιακός. Αυτή τη στιγμή οι μεγάλες τεχνικές εταιρείες που έχουν καταθέσει τις μελέτες και τις προσφορές τους μάς κάνουν βάσει του ανταγωνιστικού διαλόγου αυτές τις προτάσεις τους, οπότε σε πολύ σύντομο χρονικό διάστημα θα μπορούμε να σας πούμε πού ακριβώς θα σταματάνε και πού ακριβώς δεν θα σταματάνε οι συγκεκριμένοι συρμοί.

Αυτό, όμως, το οποίο θέλουμε να κρατήσουμε όλοι στο πίσω μέρος του μυαλού μας είναι ότι αυτά τα έργα έχουν επίσης εξασφαλισμένη χρηματοδότηση, κάτι το οποίο συνήθως δεν συνέβαινε σ’ αυτή τη χώρα. Σ’ αυτή τη χώρα πολλές φορές βλέπατε πολιτικούς, βλέπατε ανθρώπους οι οποίοι προΐστανται του συγκεκριμένου Υπουργείου, κάποιους μήνες πριν τις εκλογές να δημοπρατούν ένα έργο με έναν ενάριθμο στο ΠΔΕ, θεωρώντας ότι έτσι ρίχνουμε στάχτη στα μάτια των ανθρώπων.

Εδώ πέρα, λοιπόν, αυτή η Κυβέρνηση έχει κάνει κάτι το οποίο γίνεται σε όλα τα κράτη-μέλη της Ευρωπαϊκής Ένωσης. Δεν δημοπρατούμε και δεν ξεκινάμε έργα, δεν ανακοινώνουμε έργα αν δεν έχουμε δύο πολύ συγκεκριμένες προϋποθέσεις, δηλαδή χρονοδιαγράμματα και χρηματοδότηση και τελικά απ’ αυτά κρινόμαστε.

Δεν έχω την ώρα να σας πω περισσότερα. Ίσως σε μια άλλη επίκαιρη ερώτηση μπορούμε να συζητήσουμε και για τα οδικά έργα, για τις επεκτάσεις στη Ραφήνα και στο Λαύριο που θα γίνουν μέσω των δημοπρατήσεων που θα βγάλουμε. Δεν τα έχουμε ανακοινώσει αυτά διότι δεν έχουμε εξασφαλισμένη χρηματοδότηση, αλλά για την επέκταση της Λεωφόρου Κύμης έχουμε ήδη δημοπρατήσει αυτό το έργο και έχουμε εξασφαλισμένη χρηματοδότηση. Όλοι γνωρίζετε ότι έχουμε ανακοινώσει και είναι στα σχέδια της Κυβέρνησης να κάνουμε και τις οδικές επεκτάσεις στο Λαύριο και στη Ραφήνα. Μάλιστα, αυτές τις έχουμε αποσυνδέσει από τον διαγωνισμό της Αττικής Οδού για ευνόητους λόγους, για να μην μπλέκουμε το κατασκευαστικό έργο με την παραχώρηση και θα είμαστε, νομίζω πολύ σύντομα, στην ευχάριστη θέση να ανακοινώσουμε και αυτά τα έργα, όπως και τα δέκα αντιπλημμυρικά έργα, έξι εκ των οποίων βρίσκονται στην ανατολική Αττική. Αναφέρατε τη διευθέτηση του ρέματος Ερασίνου, του ρέματος Ραφήνας, όπως και άλλα έργα που γίνονται με έργα αποχέτευσης στους Δήμους Ραφήνας και Πικερμίου και άλλα έργα που κάνει η ΕΥΔΑΠ.

Επομένως, νομίζω ότι αυτό το οποίο διαπιστώνεται είναι ότι πλέον τόσο τα σιδηροδρομικά όσο και τα οδικά όσο και τα αντιπλημμυρικά έργα, δηλαδή τα έργα διευθέτησης των υδάτινων πόρων, είναι έργα που, όπως σε όλη την Ελλάδα σιγά-σιγά πραγματοποιείται, έτσι και στην ανατολική Αττική επιτέλους αυτά τα έργα μπαίνουν σε μια σειρά, διότι όπως πολύ σωστά είπατε στην πρωτολογία σας, η περιοχή αυτή αναπτύσσεται με γοργούς ρυθμούς και αν θέλουμε πραγματικά να αντιμετωπίσουμε τον κορεσμό που θα έχουμε τα επόμενα χρόνια, πρέπει πολύ γρήγορα να κάνουμε τα νέα «πράσινα» σιδηροδρομικά έργα, είτε αυτό αφορά τις γραμμές και τις επεκτάσεις του μετρό -ήδη γίνεται στην Αθήνα η γραμμή 4- είτε αυτό αφορά τις προεκτάσεις του προαστιακού.

Σας ευχαριστώ πολύ για την προσοχή σας.

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ κι εγώ, κύριε Υπουργέ.

Θα συζητηθεί η ένατη με αριθμό 159/11-11-2022 επίκαιρη ερώτηση δεύτερου κύκλου της Βουλευτού Επικρατείας του Συνασπισμού Ριζοσπαστικής Αριστεράς κ. Ευτυχίας Αχτσιόγλου προς τον Υπουργό Οικονομικών, με θέμα: «Διόγκωση ιδιωτικού χρέους, ασυδοσία τραπεζών και funds, κίνδυνος εγγραφής στο δημόσιο χρέος των εγγυήσεων του «Ηρακλή»».

Στην επίκαιρη ερώτηση της κυρίας συναδέλφου θα απαντήσει ο Υπουργός Οικονομικών κ. Χρήστος Σταϊκούρας.

Κυρία Αχτσιόγλου, έχετε τον λόγο.

**ΕΦΗ ΑΧΤΣΙΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, την περίοδο της διακυβέρνησής σας τα χρέη στην ελληνική κοινωνία αυξάνονται σε όλα τα επίπεδα, αυξάνονται προς την εφορία, αυξάνονται προς τα ασφαλιστικά ταμεία, αυξάνονται και τα κόκκινα δάνεια. Μπορεί να εμφανίζονται μειωμένα στους ισολογισμούς των τραπεζών, όμως εξακολουθούν να επιβαρύνουν -και μάλιστα επιδεινώνεται αυτή η επιβάρυνση- τους εργαζόμενους, τα νοικοκυριά, τις μικρομεσαίες επιχειρήσεις. Μάλιστα, υπάρχει ο κίνδυνος για τη δημιουργία και μιας νέας γενιάς κόκκινων δανείων λόγω και του αυξημένου κόστους ζωής, αλλά και της αύξησης των επιτοκίων.

Από την πλευρά σας, η Κυβέρνηση από την πρώτη στιγμή έκανε πολύ συγκεκριμένες επιλογές τραπεζοκεντρικές -ας μου επιτρέψετε τον όρο- και στον Πτωχευτικό Κώδικα και στον εξωδικαστικό μηχανισμό, να υπάρχει πλήρης ελευθερία των funds και των τραπεζών, καμμία δεσμευτικότητα στους πιστωτές για να προβαίνουν σε ρυθμίσεις και πλήρης απελευθέρωση των πλειστηριασμών, στην πραγματικότητα καμμία πολιτική προστασίας της πρώτης κατοικίας.

Για το 2022 ενεργοποιούνται χιλιάδες πλειστηριασμοί και πρώτης κατοικίας. Έχουν προγραμματιστεί για φέτος σαράντα τέσσερις χιλιάδες πλειστηριασμοί. Έχουν ήδη πραγματοποιηθεί οι τριπλάσιοι σε σχέση με πέρυσι. Σήμερα το πρωί είδαμε αποτρόπαιες εικόνες στο σπίτι της δημοσιογράφου κ. Κολοβού, της οποίας το σπίτι πλειστηριάζεται για μια οφειλή 15.000 ευρώ σε πιστωτικές κάρτες. Αυτό είναι το αποτέλεσμα αυτής της πολιτικής που εφαρμόζετε.

Την ίδια στιγμή τα funds λειτουργούν ανεξέλεγκτα, σε πλήρη ασυδοσία στην ελληνική κοινωνία, δεν απαντούν στις κρούσεις των πολιτών για ρυθμίσεις ή ζητούν υπέρογκα ποσά μόνο και μόνο για να καθίσουν στο τραπέζι της διαπραγμάτευσης, χωρίς καν να δεσμεύονται από το περιεχόμενο για οποιαδήποτε ρύθμιση. Ο εξωδικαστικός μηχανισμός που νομοθετήσατε έχει αποτύχει παταγωδώς. Ούτε τρεις στους εκατό πολίτες δεν μπορούν να πάρουν μια ρύθμιση. Στην πραγματικότητα τα funds και οι τράπεζες δεν προσφέρουν ρυθμίσεις διότι τους δώσατε την επιλογή να μην το κάνουν εφόσον δεν θέλουν, δηλαδή την επιλογή της κατά βούληση συμμετοχής.

Αποκορύφωμα όλης αυτής της κατάστασης είναι και η υπόθεση του κ. Πάτση, Βουλευτή της Νέας Δημοκρατίας, ο οποίος είδαμε ότι αγόρασε ο ίδιος κόκκινα δάνεια ανήμπορων πολιτών με δάνεια που έπαιρνε από τράπεζες. Δηλαδή εδώ βλέπουμε μια πολιτική η οποία δεν είναι απλώς εξοντωτική απέναντι στους πολίτες, αλλά βλέπουμε και στελέχη της παράταξής σας να κερδοσκοπούν προσωπικά σε βάρος ανήμπορων πολιτών.

Τέλος, σε ό,τι αφορά και το σχήμα «ΗΡΑΚΛΗΣ» το οποίο παρουσιάσατε ως ένα σχήμα που θα έδινε λύση στο πρόβλημα των κόκκινων δανείων, βλέπουμε ότι αυτή τη στιγμή κινδυνεύει να γυρίσει μπούμεραγκ στο δημόσιο χρέος, διότι η EUROSTAT εξετάζει το ενδεχόμενο να εγγραφούν εγγυήσεις που δόθηκαν από το ελληνικό δημόσιο στα δάνεια του «ΗΡΑΚΛΗ», ανεξάρτητα από το αν αυτές καταπέσουν ή όχι, να εγγραφούν εν όλω ή εν μέρει στο δημόσιο χρέος, αυξάνοντάς το κατά σχεδόν 18,7 δισεκατομμύρια ή μέχρι και 8,7 δισεκατομμύρια.

Επομένως, σας ερωτώ αν προτίθεστε να αναλάβετε οποιαδήποτε ευθύνη γι’ αυτή την αδιανόητη, την εξαιρετικά δυσχερή κοινωνική κατάσταση που έχει διαμορφωθεί, αν προτίθεστε να κάνετε κάτι για να βάλετε έναν φραγμό στην ασυδοσία των funds και των services που λειτουργούν αυτή τη στιγμή, αν προτίθεστε να κάνετε κάτι για να υπάρξει κάποια πολιτική προστασίας της πρώτης κατοικίας, αν προτίθεστε να δώσετε κάποια δυνατότητα πραγματικής ρύθμισης των χρεών των πολιτών.

Και τέλος, σας ερωτώ εάν δεσμεύεστε ως Υπουργός Οικονομικών ότι δεν θα εγγραφούν οι εγγυήσεις του «ΗΡΑΚΛΗ» εν μέρει ή εν όλω στο δημόσιο χρέος.

**ΠΡΟΕΔΡΕΥΩΝ (Χαράλαμπος Αθανασίου):** Ωραία.

Κύριε Υπουργέ, κύριε Σταϊκούρα, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Σας ευχαριστώ πολύ, κύριε Πρόεδρε.

Κυρία συνάδελφε, θα απαντήσω στη φιλοσοφία της ερώτησής σας στην πρωτολογία μου, στα δύο συγκεκριμένα ερωτήματα που θέσατε στη δευτερολογία μου και θα κρατήσω και κάτι που αφορά τον Άρειο Πάγο και τον συνάδελφο, γιατί έχετε κάνει δύο ερωτήσεις που είναι συναφείς και θα προσπαθήσω να μην επαναλαμβάνομαι, να υπάρχει μια συμπληρωματικότητα.

Θα ξεκινήσω, κυρία συνάδελφε, από δύο επισημάνσεις σας με τις οποίες συμφωνώ απολύτως και θεωρώ ότι μοιραζόμαστε κοινές αγωνίες επί αυτών.

Πρώτη επισήμανση: Στην ερώτησή σας λέτε ότι το ιδιωτικό χρέος παραμένει. Πράγματι, είναι ένα από τα μεγαλύτερα προβλήματα νοικοκυριών και επιχειρήσεων και συνολικά της ελληνικής κοινωνίας και οικονομίας.

Και δεύτερη επισήμανση με την οποία συμφωνώ είναι ότι σε περιόδους κρίσεων, όπως είναι οι διαδοχικές, πρωτόγνωρες, εξωγενείς κρίσεις που διερχόμαστε την τελευταία τριετία, είναι υπαρκτός ο κίνδυνος δημιουργίας νέου πρόσθετου ιδιωτικού χρέους. Αυτό είναι το βασικό αντικείμενο συζήτησης σε όλη την Ευρώπη και για το 2023.

Αυτές τις επισημάνσεις τις έχω επαναλάβει πολλές φορές και δημόσια με ειλικρίνεια και το σύνολο της πολιτικής ηγεσίας του Υπουργείου Οικονομικών.

Το ζητούμενο είναι τι έχουμε πράξει ως ελληνική πολιτεία διαχρονικά την τελευταία περίπου δεκαετία για να περιορίσουμε το πρόβλημα και τους ανοδικούς κινδύνους, γιατί το πρόβλημα, κ. Αχτσιόγλου, δεν γεννήθηκε σήμερα. Και επειδή μιλήσατε για τραπεζοκεντρικές επιλογές τόσο στην ερώτησή σας όσο και σήμερα από την παρούσα Κυβέρνηση, θέλω να υπενθυμίσω ορισμένα θέματα τα οποία τα έχετε λησμονήσει στην ερώτησή σας ή θέλετε να λησμονηθούν, γιατί στην ερώτησή σας σε αντιδιαστολή με την ερώτηση του κ. Κόκκαλη απουσιάζει οποιαδήποτε αναφορά στην περίοδο 2015 - 2019. Ο κ. Κόκκαλης αναφέρεται σε νόμο του 2015. Εσείς το αποσιωπάτε, ούτε μία αναφορά στην περίοδο 2015 - 2019 που καθόρισε και πολλές πολιτικές που υλοποιήθηκαν μεταγενέστερα, αφού έθεσαν το πλαίσιο των δεσμεύσεων με τους θεσμούς.

Εξηγούμαι: Πρώτον, το ύψος του ιδιωτικού χρέους που παραλάβαμε το 2019 από την κυβέρνηση του ΣΥΡΙΖΑ υπερέβαινε τα 238 δισεκατομμύρια ευρώ. Άρα, το πρόβλημα, κυρία Αχτσιόγλου, δημιουργήθηκε, σωρεύτηκε και διογκώθηκε τα προηγούμενα χρόνια και εξακολουθεί και σήμερα να είναι υπαρκτό και οξύ.

Δεύτερον, η κυβέρνηση του ΣΥΡΙΖΑ είχε δεσμευτεί ότι θα αντιμετωπίσει το πρόβλημα των κόκκινων δανείων και μας ρωτάτε εμάς σήμερα για τα κόκκινα δάνεια; Ο κ. Τσίπρας στις 5 Οκτωβρίου του 2015 στις προγραμματικές του δηλώσεις είχε τονίσει τα εξής: «Με τις προηγούμενες ανακεφαλαιοποιήσεις δεν αντιμετωπίστηκε το πρόβλημα των κόκκινων δανείων. Και με την τρίτη -αχρείαστη λέμε εμείς- ανακεφαλαιοποίηση του ΣΥΡΙΖΑ αυτό θα επιτυγχανόταν. Λίγες ημέρες αργότερα ο πρώην Υπουργός Οικονομικών κ. Τσακαλώτος, στις 31 Οκτωβρίου του 2015, είχε αναφέρει εδώ στην Ολομέλεια «μέχρι το τέλος του έτους» -ποιου έτους; Του 2015- «θα έχει ολοκληρωθεί η αντιμετώπιση των κόκκινων δανείων». Γιατί μας ρωτάτε σήμερα για τα κόκκινα δάνεια; Δεν τα αντιμετωπίσατε από το 2015; Δεν τα λύσατε από το 2015; Αυτές ήταν οι δεσμεύσεις σας. Διαψευστήκατε παταγωδώς. Ο κ. Τσακαλώτος τον Ιανουάριο του 2019 δήλωνε από αυτή την Αίθουσα: «Μεγαλύτερο πρόβλημα της οικονομίας είναι τα κόκκινα δάνεια». Το 2019, που θα λυνόταν το 2015.

Ο ΣΥΡΙΖΑ, συνεπώς, κυρία Αχτσιόγλου, γιατί αναφέρεστε στα κόκκινα δάνεια, παρέδωσε τα κόκκινα δάνεια ως ποσοστό των δανείων στο ύψος που τα παρέλαβε, στο 43,5%.

Τρίτον, κυρία Αχτσιόγλου, μιλήσατε για πλειστηριασμούς. Η κυβέρνηση του ΣΥΡΙΖΑ τον Μάιο του 2017 νομοθέτησε την εφαρμογή των ηλεκτρονικών πλειστηριασμών. Το ξεχνάμε; Ο πρώην Υπουργός Οικονομικών, ο κ. Τσακαλώτος, δήλωνε εδώ σε αυτή την Αίθουσα στις 30 Ιουλίου του 2017: «Οι ηλεκτρονικοί πλειστηριασμοί είναι σημαντικοί όχι μόνο για να έχουμε καλές τράπεζες, αλλά και για αναπτυξιακούς και κοινωνικούς λόγους». Και μιλάτε σήμερα για πλειστηριασμούς;

Είχαμε, όμως και τη δήλωση του πρώην Υπουργού του ΣΥΡΙΖΑ, του κ. Μάρδα, 3 Δεκεμβρίου του 2017, που υποστήριζε χαρακτηριστικά, σε αντιδιαστολή με αυτό που λέτε σήμερα, κυρία Αχτσιόγλου, τα εξής: «Κακώς τα στελέχη της Νέας Δημοκρατίας νομοθετούσαν την προστασία της πρώτης κατοικίας από τους πλειστηριασμούς. Αν η Νέα Δημοκρατία είχε ξεκινήσει τους πλειστηριασμούς, τώρα τα πράγματα θα ήταν πολύ πιο ομαλά». Έχετε συνεννοηθεί μεταξύ σας;

Τέταρτον, η κυβέρνηση του ΣΥΡΙΖΑ τον Δεκέμβριο του 2017 έφερε τροπολογία για αυτεπάγγελτη δίωξη και αυτόφωρη διαδικασία για όσους εμποδίζουν ηλεκτρονικούς πλειστηριασμούς.

Πέμπτον -προς τιμήν του ο κ. Κόκκαλης το αναφέρει, εσείς το αποσιωπάτε- η κυβέρνηση του ΣΥΡΙΖΑ με τον ν.4354/2015 προέβλεψε ρητώς ότι οι αδειοδοτούμενες εταιρείες διαχείρισης δανείων νομιμοποιούνται να ασκήσουν κάθε ένδικο βοήθημα και δικαστική ενέργεια για την είσπραξη των υπό διαχείριση απαιτήσεων. Δηλαδή νόμος του ΣΥΡΙΖΑ για πρώτη φορά εξασφάλιζε τη δυνατότητα πλήρους διαχείρισης από τις εταιρείες διαχείρισης, δηλαδή διενέργειας και δικαστικών και εξώδικων ενεργειών επί των απαιτήσεων που τους μεταβιβάστηκαν, συμπεριλαμβανομένης και της διενέργειας πλειστηριασμού και μιλάτε σήμερα για πλήρη ασυδοσία; Αφού εσείς το νομοθετήσατε!

Έκτον, η κυβέρνηση του ΣΥΡΙΖΑ δεν θεσμοθέτησε την υποχρεωτικότητα -γιατί το λέτε και αυτό μέσα στην ερώτηση, αλλά δεν το είπατε σήμερα- από την πλευρά των πιστωτών στην αποδοχή των ρυθμίσεων που προτείνονταν. Να σας θυμίσω; Μέσω του εξωδικαστικού μηχανισμού ρύθμισης οφειλών του νόμου του ΣΥΡΙΖΑ, του ν.4469/2017, προβλεπόταν η παροχή πρότασης αναδιάρθρωσης, εφόσον συναινεί η πλειοψηφία των πιστωτών, καθώς η θέσπιση οποιασδήποτε υποχρεωτικότητας έρχεται σε αντίθεση με τους ευρωπαϊκούς κανόνες και το κοινοτικό δίκαιο. Και ρωτάτε σήμερα μέσα στην ερώτησή σας για δεσμευτικότητα πιστωτών στον εξωδικαστικό μηχανισμό;

Έβδομον, η κυβέρνηση του ΣΥΡΙΖΑ δεν νομοθέτησε το δικαίωμα των δανειοληπτών να εξαγοράζουν το δάνειό τους κατά τη μεταβίβαση των απαιτήσεων σε εταιρείες διαχείρισης απαιτήσεων. Με ποιον νόμο; Πάλι με τον νόμο σας, τον ν.4354/2015. Χαρακτηριστική ήταν η αναφορά του τότε Υπουργού Οικονομικών, του κ. Τσακαλώτου, που στις 27 Σεπτεμβρίου 2017 υποστήριζε τα εξής: «Η κυβέρνηση δεν θα ζητήσει από τους πιστωτές μας να δοθεί η δυνατότητα στους δανειολήπτες να εξαγοράζουν τα δάνειά τους στην τιμή που θέλουν να τα εξαγοράσουν τα funds. Δεν θα το θέσω στους δανειστές μας γιατί δεν είναι λογικό». Και έρχεστε σήμερα εσείς και ο κ. Τσίπρας να ζητάτε ακριβώς το αντίθετο από αυτό που νομοθετήσατε και υποστηρίζατε;

Και τέλος, όγδοον, η κυβέρνηση του ΣΥΡΙΖΑ κατήργησε οριζόντια την προστασία της πρώτης κατοικίας τον Φεβρουάριο του 2019.

Παρέθεσα συνεπώς αυτά τα οκτώ σημεία για να μην ξεχνιόμαστε σε αυτή την Αίθουσα, γιατί είναι ο πυρήνας της ερώτησής σας. Προφανώς και θα επανέλθω επί των δύο συγκεκριμένων ερωτημάτων, αλλά οι αυταπάτες και οι «οβιδιακές μεταμορφώσεις» έχουν και τα όριά τους, μάλλον, όμως, όχι όταν μιλάμε για τον ΣΥΡΙΖΑ.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κυρία Αχτσιόγλου, έχετε τον λόγο για τη δευτερολογία σας.

**ΕΦΗ ΑΧΤΣΙΟΓΛΟΥ:** Ευχαριστώ, κύριε Πρόεδρε.

Θα μου επιτρέψετε πρώτα από όλα κάποιες σύντομες απαντήσεις σε αυτά που είπε ο κύριος Υπουργός για την περίοδο του ΣΥΡΙΖΑ.

Πρώτον, τα κόκκινα δάνεια επί της περιόδου του ΣΥΡΙΖΑ μειώθηκαν συνολικά, όχι να φαίνεται στους ισολογισμούς των τραπεζών, αλλά να επιβαρύνουν την ελληνική κοινωνία. Να μην μιλήσω για το τι έγινε με τα κόκκινα δάνεια την περίοδο 2010 - 2014, την έκρηξη που είχαν τα κόκκινα δάνεια. Τα παραδώσατε σε 97,6 δισεκατομμύρια ευρώ, ενώ τα είχατε αυξήσει κατά 55% την περίοδο 2010 - 2014 και αφήνω εντελώς την προηγούμενη περίοδο.

Δεύτερον, επί ΣΥΡΙΖΑ για την προστασία της πρώτης κατοικίας, καθ’ όλη τη διάρκεια της διακυβέρνησης του ΣΥΡΙΖΑ υπήρχε νομοθετικό πλαίσιο προστασίας της πρώτης κατοικίας. Καλό είναι να ενημερωθείτε κάποια στιγμή από νομικούς για το τι σημαίνει η προστασία της πρώτης κατοικίας. Η προστασία της πρώτης κατοικίας σημαίνει νομοθετικό πλαίσιο στο οποίο ο πολίτης να είναι ιδιοκτήτης του σπιτιού του. Καθ’ όλη τη διακυβέρνηση του ΣΥΡΙΖΑ εφαρμοζόταν τέτοιο νομοθετικό πλαίσιο, το οποίο εσείς παρατείνατε για έναν χρόνο, μόλις ήρθατε στην Κυβέρνηση.

Αναρωτιέμαι τι παρατείνατε, κύριε Σταϊκούρα, το ανύπαρκτο; Το τίποτα; Σε τι δώσατε παράταση;

Εκεί που καταργήθηκε οριστικά η προστασία της πρώτης κατοικίας ήταν με τον δικό σας πτωχευτικό νόμο, όπου οι άνθρωποι σταμάτησαν να μπορούν να είναι πλέον ιδιοκτήτες των σπιτιών τους.

Και, τρίτον, σας θυμίζω ότι επί διακυβέρνησης ΣΥΡΙΖΑ εφαρμόζαμε και σχήματα εκατόν είκοσι δόσεων με τις οποίες οι πολίτες πραγματικά πήραν ανακούφιση για τα χρέη τους και απέναντι στην εφορία και απέναντι σε ασφαλιστικά ταμεία.

Όμως, κοιτάξτε, κύριε Υπουργέ, εδώ και τριάμισι χρόνια που είστε Υπουργός εμφανίζεστε στο ελληνικό Κοινοβούλιο και δεν καταλαβαίνετε ότι εδώ ελέγχεστε, δεν ελέγχετε εσείς στην Αντιπολίτευση. Ελέγχεστε από την Αντιπολίτευση. Σήμερα ξανακάνατε το ίδιο. Κάνατε αντιπολίτευση στην αντιπολίτευση. Εδώ ελέγχεστε και οφείλετε να δίνετε απαντήσεις και οφείλετε να αναλαμβάνετε και καμμία ευθύνη και οφείλετε και να λογοδοτείτε.

Σας ρωτώ, λοιπόν,

Φαινόμενα Πάτση: Έχετε την εποπτεία του προβλήματος των κόκκινων δανείων. Συμβαίνουν φαινόμενα Πάτση που κερδοσκοπούν προσωπικά στελέχη της Νέας Δημοκρατίας. Έχετε την εποπτεία του θέματος. Θα πείτε κάτι; Δεν έχετε πει μισή κουβέντα για το ζήτημα. Είστε ευχαριστημένος; Είστε περήφανος;

Πλειστηριασμοί: Υπόθεση κ. Κολοβού και πόσες άλλες. Πλειστηριάζονται πρώτες κατοικίες για χρέη 15.000 ευρώ. Είδατε τις εικόνες σήμερα; Αστυνομικές δυνάμεις έσπασαν την πόρτα και την έβγαλαν από το σπίτι της για μια οφειλή 15.000 ευρώ σε πιστωτικές κάρτες. Θα πείτε κάτι για αυτά τα πράγματα; Αναλαμβάνετε την οποιαδήποτε ευθύνη; Τιτλοποιήσεις του «ΗΡΑΚΛΗ». Θα πείτε αν δεσμεύεστε για τη μη εγγραφή μέρους ή όλου των εγγυήσεων στο δημόσιο χρέος για προσαύξηση του δημοσίου χρέους έως και 18,7 δισεκατομμύρια. Παρακολουθούσατε αυτές τις μεταβιβάσεις; Έχετε υποτίθεται συγκροτήσει επιτροπή στην οποία συμμετέχει το Υπουργείο Οικονομικών για την εποπτεία αυτών των μεταβιβάσεων. Θα απαντήσετε τι γίνεται με αυτές τις μεταβιβάσεις; Τις ελέγχατε;

Άρειος Πάγος: Είπατε για τον νόμο του 2015 και για τον νόμο του 2003. Ακούστε να δείτε, ο νόμος του 2015, κύριε Σταϊκούρα, έθετε πολύ συγκεκριμένες προϋποθέσεις στα funds και έθετε και όρους. Πρώτα από όλα, είχαν υποχρέωση πρότασης ρύθμισης στον δανειολήπτη η οποία δεν υπήρχε με το νομοθετικό πλαίσιο του 2003. Τέθηκαν λοιπόν κανόνες στα funds με τον νόμο του 2015. Και, δεύτερον και κρισιμότερο, είχαν υποχρέωση να φορολογούνται όλες οι πράξεις των funds, φορολόγηση η οποία δεν υπήρχε για καμμία πράξη το 2003. Άρα, πλήρης ελευθερία με τον νόμο του 2003 στα funds για να μπορούν να κάνουν γρήγορα, να μπορούν να βγάζουν χρήματα χωρίς φορολογία και χωρίς καμμία προϋπόθεση ρύθμισης προς τους οφειλέτες. Εσείς συνδέσατε τον νόμο του «ΗΡΑΚΛΗ» απευθείας με τον νόμο του 2003. Εσείς κάνατε αυτή τη σύνδεση. Το είπαν και οι εκπρόσωποι των τραπεζών και των funds στην επιτροπή, ότι αυτή ήταν η δέσμευση από το Υπουργείο. Εκεί συνδέθηκε, με εκείνο τον νόμο. Με εκείνο τον νόμο λοιπόν τα funds αυτή τη στιγμή προσπαθούσαν να προχωρήσουν όλους αυτούς τους πλειστηριασμούς στους οποίους ο Άρειος Πάγος έβαλε φρένο με δικονομικού χαρακτήρα κρίση. Το ζήτημα όμως δεν είναι η δικονομική διαφορά. Το ζήτημα είναι η πολιτική. Θα υπάρχει πολιτική προστασία της πρώτης κατοικίας; Διότι εδώ τελικά αυτό που άκουσα εγώ ήταν μια ομολογία ότι το ιδιωτικό χρέος έχει αυξηθεί, ότι οι πρώτες κατοικίες πλειστηριάζονται για ποσά εντελώς ευτελή, έως και 15.000 ευρώ, ότι τα funds λειτουργούν και θα συνεχίσουν να λειτουργούν ανεξέλεγκτα, ότι στελέχη σας θα κερδοσκοπούν προσωπικά με προσωπικές επιλογές και στρατηγικές σε βάρος ανήμπορων πολιτών κι εσείς λέτε ότι θα κάνουν αντιπολίτευση στον ΣΥΡΙΖΑ και ότι όλα είναι καλώς καμωμένα.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε.

Κύριε Υπουργέ, έχετε τον λόγο για τη δευτερολογία σας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ, κύριε Πρόεδρε.

Κυρία συνάδελφε, ήμουν ξεκάθαρος ότι θα απαντήσω στη δευτερολογία γιατί διαφωνούσα στον πυρήνα του ερωτήματός σας. Προφανώς και τα οκτώ σημεία καταδεικνύουν ότι πιάσαμε το νήμα από μια κατάσταση που ήδη είχατε δρομολογήσει. Και θα γίνω πιο συγκεκριμένος σε ένα σημείο, για τον «ΗΡΑΚΛΗ». Όμως, δεν περίμενα ποτέ από εσάς να μου πείτε ή να μην ξέρετε ποιος ασκεί την εποπτεία φορέων του χρηματοπιστωτικού συστήματος ή δεν περίμενα ποτέ από εσάς να με ρωτήσετε αν δεσμεύομαι εγώ για τις αποφάσεις της EUROSTAT. Δεν ξέρετε τους κανόνες; Θα επανέλθω, όμως, σε αυτό.

Σε ό,τι αφορά την προστασία της πρώτης κατοικίας, το επαναλαμβάνω, καταργήθηκε οριζόντια η προστασία της πρώτης κατοικίας τον Φεβρουάριο του 2019 και είχατε κάνει ένα σχήμα το οποίο περιελάμβανε μόνο «κόκκινους» δανειολήπτες μέχρι το 2018 και μόνο μέχρι ένα ύψος. Και τι λέγατε εδώ στη Βουλή; Λέγατε ότι ενενήντα χιλιάδες δανειολήπτες θα μπουν μέσα στο σχήμα. Μέχρι τις 31 Δεκεμβρίου του 2019 ή μάλλον μέχρι τον Ιούλιο του 2019 πόσες αιτήσεις είχαν γίνει; Καμμία, κυρία Αχτσιόγλου. Αυτό ήταν το πλαίσιο προστασίας που είχατε κάνει.

Όμως, πράγματι ελεγχόμαστε και πρέπει να απαντήσουμε και απαντώ. Τι έχουμε κάνει εμείς:

Πρώτον, κυρία συνάδελφε, υλοποιήσαμε ένα ευρύ πλέγμα μέτρων συνολικού ύψους άνω των 55 δισεκατομμυρίων ευρώ, προκειμένου να στηρίξουμε το διαθέσιμο εισόδημα των νοικοκυριών και τη ρευστότητα των επιχειρήσεων, αποτρέποντας, στο μέτρο του εφικτού, τη διόγκωση του ιδιωτικού χρέους. Επιστρεπτέα προκαταβολή, «ΓΕΦΥΡΑ 1», «ΓΕΦΥΡΑ 2», προγράμματα εγγυοδοσίας, μειώσεις φόρων, ασφαλιστικών εισφορών, διπλή αύξηση κατώτατου μισθού, μέτρα επιδότησης ενεργειακού κόστους, στοχευμένες ενισχύσεις ευάλωτων νοικοκυριών, αξιοποίηση πόρων, Ταμείο Ανάκαμψης και Ανθεκτικότητας, νέες δόσεις, είκοσι τέσσερις δόσεις στα ασφαλιστικά ταμεία.

Τι είναι όλα αυτά; Όλα αυτά είναι μέτρα για να στηρίξουμε τους πολίτες έτσι ώστε στις πρωτόγνωρες εξωγενείς κρίσεις να έχουν λιγότερους κινδύνους διόγκωσης του ιδιωτικού χρέους: 55 δισεκατομμύρια ευρώ. Θέλετε να ανατρέξουμε λίγο πίσω στο 2020 που λέγατε ότι θα εκτοξευθούν τα χρέη και τελικά δεν επιβεβαιωθήκατε; Εγώ να δεχθώ ότι είχατε αγωνία για το πώς θα εξελιχθεί η κατάσταση. Θέλετε να μιλήσουμε για εκτιμήσεις που είχαν γίνει για δισεκατομμύρια αύξηση του ιδιωτικού χρέους οι οποίες δεν επιβεβαιώθηκαν, διότι υλοποιήσαμε αυτό το συνεκτικό συλλογικό σχέδιο ως ελληνική Κυβέρνηση;

Δεύτερον, νομοθετήσαμε και αξιοποιούμε σύγχρονα εργαλεία για την ορθή παρακολούθηση και διαχείριση του ιδιωτικού χρέους, όπως είναι η ίδρυση του Κεντρικού Μητρώου Πιστώσεων και η ίδρυση του Παρατηρητηρίου Πιστωτικής Επέκτασης. Να υπενθυμίσω και να σας προϊδεάσω ότι η Ευρωπαϊκή Επιτροπή θα αναδείξει την ευστοχία των ελληνικών μέτρων για τη μη διόγκωση του ελληνικού χρέους και του ιδιωτικού χρέους. Θα το δείτε τις επόμενες ημέρες.

Τρίτον, ενισχύουμε τράπεζες και εταιρείες διαχείρισης απαιτήσεων, προκειμένου αυτές να ρυθμίσουν διμερώς μη εξυπηρετούμενα δάνεια νοικοκυριών και επιχειρήσεων. Είπατε ότι δεν έγινε τίποτα. Έχουν ρυθμιστεί, κυρία Αχτσιόγλου, επτακόσιες σαράντα έξι χιλιάδες μη εξυπηρετούμενα στεγαστικά, καταναλωτικά και επιχειρηματικά δάνεια ύψους 43 δισεκατομμυρίων ευρώ από τον Ιούλιο του 2019 μέχρι και σήμερα. Αυτό είναι το τίποτα; Δόθηκε η δυνατότητα αναστολής δόσεων πληρωμών σε τετρακόσιες οκτώ χιλιάδες εξακόσια τριάντα δύο δάνεια ύψους 29 δισεκατομμυρίων ευρώ από τα μέσα Μαρτίου του 2020.

Τέταρτον, υλοποιήσαμε το πρόγραμμα «ΗΡΑΚΛΗΣ», το οποίο συνέβαλε καθοριστικά στη μείωση των κόκκινων δανείων στα χαρτοφυλάκια των τραπεζών. Σήμερα ο όγκος αυτός μειώθηκε από το 44% του συνόλου που το παραλάβαμε σε κάτω από 10%. Ο «ΗΡΑΚΛΗΣ», συνεπώς, εκ του αποτελέσματος, πέτυχε και αυτό αναγνωρίζεται παγκοσμίως, εκτός από εσάς.

Και, πέμπτον, υλοποιούμε τον εξωδικαστικό μηχανισμό ρύθμισης οφειλών με βάση τον ν.4738/2020. Μέχρι σήμερα έχουν υλοποιηθεί δύο χιλιάδες εβδομήντα δύο ρυθμίσεις οφειλών, συνολικού ύψους 373 εκατομμυρίων ευρώ. Μόνο τον τελευταίο μήνα πραγματοποιήθηκαν πεντακόσιες περίπου νέες ρυθμίσεις οφειλών και έπεται ακόμη πιο δυναμική αύξηση αυτών, ώστε να επιτευχθεί ο στόχος της ρύθμισης οφειλών ύψους ενός δισεκατομμυρίου ευρώ εντός των επόμενων μηνών.

Αυτές οι επιδόσεις -θα επαναλάβω ό,τι είπα στην επιτροπή πριν από έναν μήνα- αν και δεν είναι ακόμα οι επιθυμητές από την πολιτική ηγεσία του Υπουργείου Οικονομικών, είναι καλύτερες από όλα τα σχήματα που υλοποιήθηκαν τα τελευταία δώδεκα χρόνια.

Να σας θυμίσω τον δικό σας εξωδικαστικό; Ολοκληρώθηκαν επιτυχώς δύο χιλιάδες διακόσιοι όλα τα χρόνια. Εμείς είμαστε ήδη στις δύο χιλιάδες εβδομήντα δύο μέσα σε λίγους μήνες που υλοποιείται το πρόγραμμα.

Να κάνω και μια τελευταία παρατήρηση για τον «ΗΡΑΚΛΗ» αναφορικά με το ζήτημα πιθανής εγγραφής εγγυήσεων του «ΗΡΑΚΛΗ» στο δημόσιο χρέος και τη δέσμευσή μου ως προς αυτό που ζητάει η Αξιωματική Αντιπολίτευση, η κυρία συνάδελφος δηλαδή. Γνωρίζει ή υποθέτω ότι γνωρίζει ότι ο Υπουργός Οικονομικών δεν έχει τη δυνατότητα να παρεμβαίνει σε αποφάσεις ανεξάρτητων ευρωπαϊκών οργάνων. Όμως, ως Κυβέρνηση, μαζί με θεσμούς και εταίρους, έχουμε προβεί στις απαραίτητες ενέργειες για να υποστηρίξουμε τις θέσεις μας.

Άλλωστε, η δομή και τα χαρακτηριστικά του «ΗΡΑΚΛΗ» έχουν την έγκριση όλων των θεσμών, της Ευρωπαϊκής Επιτροπής, της Ευρωπαϊκής Κεντρικής Τράπεζας, του Ευρωπαϊκού Μηχανισμού Σταθερότητας, του Διεθνούς Νομισματικού Ταμείου και φυσικά της Ευρωπαϊκής Επιτροπής Ανταγωνισμού. Ας περιμένουμε συνεπώς τις ανακοινώσεις. Θα συνιστούσα σε ορισμένους να μην προτρέχουν.

Θα ήθελα να κάνω και ένα τελευταίο σχόλιο, κύριε Πρόεδρε. Σήμερα η Αξιωματική Αντιπολίτευση από ό,τι κατάλαβα είναι αντίθετη με τον «ΗΡΑΚΛΗ» όπως τον νομοθετήσαμε.

Το 2019 σε αυτή την Αίθουσα ο κ. Τσακαλώτος αντέδρασε έντονα στη γνωστοποίηση της είδησης ότι οι θεσμοί ενέκριναν το συγκεκριμένο σχέδιο, όπως αυτό σχεδιάστηκε και υλοποιήθηκε από την Κυβέρνηση Νέας Δημοκρατίας. Στις 10 Οκτωβρίου του 2019, κυρία Αχτσιόγλου, για να συνεννοηθείτε μεταξύ σας. Έλεγε, η πατρότητα του σχεδίου «ΗΡΑΚΛΗΣ» για τα κόκκινα δάνεια ανήκει στην προηγούμενη κυβέρνηση του ΣΥΡΙΖΑ και προσέθετε, η Νέα Δημοκρατία πανηγυρίζει για την έγκριση του σχεδίου «ΗΡΑΚΛΗΣ» σε χρόνο ρεκόρ λιγότερο από τρεις μήνες. Για άλλη μια φορά παρουσίασε ως επιτυχία δική της, ένα σχέδιο που είχε ήδη επεξεργαστεί η προηγούμενη κυβέρνηση του ΣΥΡΙΖΑ, το είχε διαβουλευτεί με την Ευρωπαϊκή Επιτροπή, καθιστώντας το ώριμο για έγκριση. Δηλαδή, με βάση αυτή τη δήλωση του κ. Τσακαλώτου, κακώς κάνατε την ερώτηση σε εμένα. Στον κ. Τσακαλώτο έπρεπε να την κάνετε, στην κυβέρνησή σας στην οποία και συμμετείχατε. Είπαμε, όμως, ψευδαισθήσεις και οβιδιακές μεταμορφώσεις, βρίσκουν πλήρη έκφραση στην Αξιωματική Αντιπολίτευση.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Υπουργέ.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκε για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» τριάντα εννιά μαθήτριες και μαθητές και πέντε συνοδοί εκπαιδευτικοί από το 16ο Δημοτικό Σχολείο Καλαμάτας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα ήθελα να σας πω, παιδιά, μην απορείτε σήμερα γιατί η Βουλή δεν έχει πολλούς Βουλευτές. Δεν έχουμε Ολομέλεια σήμερα που επεξεργάζεται νομοσχέδια. Η διαδικασία αυτή λέγεται «κοινοβουλευτικός έλεγχος», που σημαίνει ότι κάθε Βουλευτής από οποιοδήποτε κόμμα μπορεί να απευθύνει στους Υπουργούς ερωτήσεις, που αφορούν την καθημερινότητα, ζητήματα που έχουν σχέση με τη χώρα και τις διεθνείς σχέσεις της, αλλά και τα τοπικά προβλήματα των Βουλευτών. Έρχονται εδώ οι Υπουργοί, που είναι υποχρεωμένοι να έρθουν και απαντούν. Αυτό κάνουμε σήμερα. Γι’ αυτό δεν είναι όλοι οι Βουλευτές εδώ, γιατί το ενδιαφέρον περιορίζεται στους ερωτώντες και ερωτώμενους αντίστοιχα Βουλευτές και Υπουργούς.

Συνεχίζουμε με τη δωδέκατη με αριθμό 160/11-11-2022 επίκαιρη ερώτηση δεύτερου κύκλου του Βουλευτή Λάρισας του Συνασπισμού Ριζοσπαστικής Αριστεράς κ. Βασιλείου Κόκκαληπρος τον Υπουργό Οικονομικών, με θέμα: «Η νομοθετική παρέμβαση είναι βέβαιη, όμως θα θωρακίσετε τους ευάλωτους δανειολήπτες ή τις εταιρίες διαχείρισης δανείων;».

Σε αυτή την ερώτηση θα απαντήσει ο Υπουργός Οικονομικών κ. Χρήστος Σταϊκούρας.

Ορίστε, κύριε Κόκκαλη, έχετε το λόγο για την πρωτολογία σας.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, η επίκαιρη ερώτηση κατατέθηκε εξ αφορμής της πρόσφατης απόφασης του Αρείου Πάγου, 8/22-2022, σύμφωνα με την οποία κρίθηκε -να το πούμε έτσι απλά, να μη χρησιμοποιούμε νομικούς όρους- ότι δεν έχουν δικαίωμα πλειστηριασμού οι εταιρείες διαχείρισης απαιτήσεων. Είναι αλήθεια ότι εξεδόθησαν και άλλες αντίθετες. Να συμφωνήσουμε, όμως, κάποια πράγματα δημόσια; Να συμφωνήσουμε ότι θα λέμε αλήθειες και θα στηριζόμαστε σε δεδομένα.

Άκουσα ότι είπατε πως η οριζόντια κατάργηση της πρώτης κατοικίας έγινε από την προηγούμενη κυβέρνηση. Έχετε υπ’ όψιν σας τον ν.4605/2019, η ισχύς του οποίου ξεκινούσε από 30 Απριλίου; Τι προέβλεπε; Προέβλεπε τη δικαστική προστασία της πρώτης κατοικίας με πιο αυστηρά εισοδηματικά κριτήρια. Ένα το κρατούμενο.

Δεύτερον, δεν θα μείνω στις δηλώσεις, κύριε Υπουργέ, όποιες και να είναι αυτές. Τα νούμερα και οι εκθέσεις είναι αναμφισβήτητα. Η ιδιοκατοίκηση στην Ελλάδα το 2015 ήταν 75,1%, σύμφωνα με τη μελέτη της EUROSTAT. Το 2019 αυξήθηκε, κύριε Υπουργέ, η ιδιοκατοίκηση σε 75,4%, αντιστοιχεί σε έντεκα χιλιάδες εκατόν σαράντα εννιά κατοικίες. Από το 2019 έως και τα τέλη του 2021, δυστυχώς, η ιδιοκατοίκηση μειώθηκε σε 73,3%, που αντιστοιχεί σε ογδόντα δύο χιλιάδες κατοικίες.

Αυτό τι σημαίνει; Σημαίνει ότι στη δικιά σας διακυβέρνηση χάθηκαν σπίτια, ογδόντα δύο χιλιάδες κατοικίες, είτε εκουσίως με αναγκαστική πώληση είτε ακουσίως με πλειστηριασμό. Άρα οποιοσδήποτε ισχυρισμός ή τι είπε κάποιος, πότε το είπε, τα δεδομένα είναι αναμφισβήτητα ότι επί δικής σας διακυβέρνησης χάθηκαν σπίτια, μειώθηκε η ιδιοκατοίκηση στη χώρα μας.

Και έρχομαι στην απόφαση του Αρείου Πάγου. Σπεύσατε να πείτε ότι δεν θα φέρετε κάποια τροπολογία. Μετά από λίγες ημέρες εκδόθηκε μια απόφαση του Αρείου Πάγου σε χρόνους ρεκόρ και την παρέπεμψε στην Ολομέλεια την απόφαση. Να προδικάσω, θα πείτε ότι δεν ασχολείστε, ότι δεν παρεμβαίνετε -και έτσι είναι τυπικά το σωστό- στην απόφαση της δικαιοσύνης. Ως Κυβέρνηση, όμως, πώς σχολιάζετε, κύριε Υπουργέ, γιατί πρέπει να σχολιάσετε, αυτό που αναφέρει η έκθεση Χρηματοπιστωτικής Σταθερότητας της Τράπεζας της Ελλάδος, η οποία δημοσιεύθηκε το 2022 και για την οποία κιόλας έχουμε και αναφορές από δικηγορικούς συλλόγους; Τι λέει αυτή η έκθεση τώρα πριν λίγες ημέρες; Λέει ότι: «Η ικανότητα των εν λόγω εταιρειών να διαχειριστούν τα δάνεια για λογαριασμό των εταιρειών απόκτησης απαιτήσεων δυσχεραίνεται από την πρόσφατη απόφαση του Αρείου Πάγου. Ωστόσο, όμως, η αποτελεσματικότητα των εταιρειών αναμένεται να διαφανεί τους επόμενους μήνες με την άρση των παραπάνω περιορισμών».

Τι να εννοεί ο ποιητής; Πώς αίρονται οι περιορισμοί; Με την αναμενόμενη απόφαση του Αρείου Πάγου. Γι’ αυτό και δικηγορικοί σύλλογοι κατήγγειλαν τη συγκεκριμένη παρέμβαση ότι είναι παρέμβαση στο έργο της ανεξάρτητης δικαιοσύνης. Και αν θέλετε να πούμε και την διαφορά, είναι και πολιτικό και νομικό το θέμα. Αυτές οι εταιρείες, όπως και η εταιρεία του κ. Πάτση, είχε δύο δυνατότητες, κύριε Υπουργέ. Ο νόμος του 2003, ο ν.3156/2003 και ο νόμος του 2015. Το 2017 αυτές οι εταιρείες…

**ΠΡΟΕΔΡΕΥΩΝ (Χαράλαμπος Αθανασίου):** Κύριε συνάδελφε, ολοκληρώστε, σας παρακαλώ. Έχετε και τη δευτερολογία σας.

**ΒΑΣΙΛΕΙΟΣ ΚΟΚΚΑΛΗΣ:** Σχετικά με την ισχύ αυτών των νόμων τι είπε το Υπουργείο Οικονομικών; Είπε ότι είναι παράλληλα νομοθετήματα, τα οποία ισχύουν. Άρα από καθαρά επιλογή των εταιρειών επέλεξαν τον νόμο του 2003 και όχι τον νόμο του 2015, τον οποίο τον περιγράψατε εσείς ότι είναι πολύ σκληρός για τους δανειολήπτες.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Κύριε Υπουργέ, έχετε τον λόγο για την πρωτολογία σας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ, κύριε Πρόεδρε.

Ο κ. Κόκκαλης έκανε μια πολύ εύστοχη ερώτηση πράγματι αναφερόμενος σε δύο νομοθετήματα του 2003 και του 2015 και εγώ θα προσέθετα, επειδή είπαμε ότι μιλάμε ανοιχτά και ειλικρινά και το 2019 τον «ΗΡΑΚΛΗ».

Τι είναι αυτά για να το πούμε πολύ απλά και να το καταλάβουν και όσοι μας ακούν και μας βλέπουν. Η τιτλοποίηση απαιτήσεων από δάνεια και πιστωτές προβλέφθηκε πότε για πρώτη φορά; Προβλέφθηκε με τον ν.3156/2003. Οι διατάξεις του άρθρου αυτού εισήγαγαν το πλαίσιο για την υλοποίηση της τιτλοποίησης απαιτήσεων, αλλά εν τούτοις για τη διαχείριση των απαιτήσεων αυτών δεν προβλέφθηκαν ειδικές διαδικασίες ή προϋποθέσεις παρά μόνο έγινε μια γενική αναφορά στην ίδια διάταξη ότι η διαχείριση των μεταβιβαζόμενων απαιτήσεων μπορεί να ανατίθεται σε πιστωτικό ή χρηματοπιστωτικό ίδρυμα. Αυτά έγιναν το 2003.

Έρχεται ο νομοθέτης, έρχεται η κυβέρνηση του ΣΥΡΙΖΑ το 2015 με τον ν.4354/2015 και τι κάνει; Φτιάχνει ένα αναλυτικό πλαίσιο αδειοδότησης των διαχειριστών δανείων, δηλαδή των servicers, επονομαζόμενων ως «εταιρείες διαχείρισης απαιτήσεων από δάνεια και πιστωτές». Από πού; Από την Τράπεζα της Ελλάδος, σε αντιδιαστολή με αυτά που έλεγε η κ. Αχτσιόγλου προηγουμένως, που έλεγε ότι την εποπτεία την έχει το Υπουργείο Οικονομικών. Και αφ’ ετέρου προέβλεπε αναλυτικές διαδικασίες για τη σύναψη συμβάσεων πώλησης και μεταβίβασης απαιτήσεων από δάνεια.

Τι έλεγε το άρθρο 2 παράγραφος 4 του νόμου του ΣΥΡΙΖΑ; Διαβάζω: «Οι εταιρείες διαχείρισης νομιμοποιούνται ως μη δικαιούχοι διάδικοι να εγείρουν κάθε ένδικο βοήθημα και να προβαίνουν σε κάθε άλλη δικαστική ενέργεια για την είσπραξη των υπό διαχείριση απαιτήσεων, καθώς και να κινούν, να παρίστανται ή να συμμετέχουν σε προπτωχευτικές διαδικασίες εξυγίανσης, σε πτωχευτικές διαδικασίες αφερεγγυότητας, σε διαδικασίες διευθέτησης οφειλών και ειδικής διαχείρισης των νόμων. Εφόσον οι εταιρείες συμμετέχουν σε οποιαδήποτε δίκη με την ιδιότητα του μη δικαιούχου διαδίκου, το δεδικασμένο της απόφασης ισχύει υπέρ και κατά του δικαιούχου της απαίτησης».

Με λίγα λόγια, ερχόταν ο νομοθέτης το 2015 και έλεγε: «Οι servicers μπορούν να κάνουν πλειστηριασμούς». Και συμπλήρωνε μάλιστα -γιατί ακούω και αυτό το επιχείρημα από κάποιους συναδέλφους της Αξιωματικής Αντιπολίτευσης- ότι «οι εταιρείες διαχείρισης…», οι servicers δηλαδή, «…δύνανται για τους σκοπούς του παρόντος νόμου να προσλαμβάνουν εταιρείες ενημέρωσης οφειλετών για ληξιπρόθεσμες οφειλές…» -δηλαδή, τα call centers, που λέτε ότι παίρνουν τηλέφωνο- «…με νόμο του ΣΥΡΙΖΑ το 2015».

Ήρθε ο «ΗΡΑΚΛΗΣ», ο ν.4649 του 2019, και προέβλεπε τη δυνατότητα εγγύησης του ελληνικού δημοσίου υπό προϋποθέσεις και εφόσον, μεταξύ άλλων, πρόκειται για απαιτήσεις που έχουν τιτλοποιηθεί σύμφωνα με τον ν.3156/2003 και έχουν ανατεθεί στη διαχείριση εταιρειών διαχείρισης απαιτήσεων που έχουν αδειοδοτηθεί και διέπονται από τον ν.4354 του 2015.

Συνεπώς λάβαμε υπ’ όψιν και συνεκτιμήσαμε και τον νόμο του 2003 και τον νόμο του 2015, όπως επικαιροποιήθηκε από τον ΣΥΡΙΖΑ το 2016, το 2017 και τέλος με τον ν.4549 του 2018. Εκεί είμαστε.

Στη δευτερολογία μου θα αναφέρω σε μισό λεπτό αυτό που είπατε για την τελευταία απόφαση - δημόσια συνεδρίαση του Αρείου Πάγου.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε.

Κύριε Κόκκαλη, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, κάνατε μία αναφορά στον ν.4605 του 2015, για να αποδείξετε ότι η προηγούμενη κυβέρνηση νομοθέτησε πλειστηριασμούς των servicers. Η ερώτηση είναι: «Αφού είναι τόσο βολικός αυτός ο νόμος που ψηφίσαμε εμείς, δηλαδή τόσο κακός για τους δανειολήπτες, γιατί αυτές οι εταιρείες δεν επέλεξαν αυτόν τον νόμο για να εφοδιαστούν με την απαιτούμενη εκ του νόμου εξουσιοδότηση και επέλεξαν τον νόμο του 2003;».

Γιατί, κύριε Υπουργέ; Δεν τα διαβάσατε όλα από τα έγγραφα που έχετε μπροστά σας. Τρία άρθρα πιο κάτω λέει ότι «πριν οι εταιρείες αυτές προβούν σε πράξεις εκτέλεσης, πρέπει αποδεδειγμένα να επιδιώξουν βιώσιμη ρύθμιση με τους δανειολήπτες». Αυτό πετύχαμε.

Επίσης, ο συγκεκριμένος νόμος θέτει πολύ πιο αυστηρές προϋποθέσεις απ’ ό,τι ο νόμος του 2003. Συνεπώς αυτές οι εταιρείες, αυτά τα funds είχαν να επιλέξουν ξεκάθαρα μεταξύ δύο νομοθετημάτων. Εάν ήταν τόσο βολικός για τα funds, για τις εταιρείες, ο νόμος του 2015, γιατί δεν επέλεξαν, κύριε Υπουργέ, κύριε Σταϊκούρα, τον νόμο αυτόν τον κακό του ΣΥΡΙΖΑ, αλλά επέλεξαν τον νόμο του 2003, ο οποίος κρίθηκε προβληματικός; Εδώ θέλω να μου απαντήσετε.

Κύριε Υπουργέ, κατορθώσαμε, παρά τις μνημονιακές δεσμεύσεις και τις απαιτήσεις των δανειστών, να εξισορροπήσουμε, αφ’ ενός, τις μνημονιακές απαιτήσεις και αφ’ ετέρου, την ελάχιστη προστασία του δανειολήπτη. Γι’ αυτό και δεν επέλεξαν τα funds αυτόν τον νόμο.

Ολοκληρώνω.

Δεύτερον, κύριε Υπουργέ, να ξεκαθαρίσουμε -δεν το αναφέρατε στην πρωτολογία σας, το είπατε στην κ. Αχτσιόγλου- ότι η οριζόντια κατάργηση της πρώτης κατοικίας έλαβε χώρα με ποιον νόμο; Με τον πτωχευτικό. Ποιος τον ψήφισε τον πτωχευτικό; Η δικιά σας Κυβέρνηση.

Είναι αλήθεια ή ψέμα ότι η προηγούμενη κυβέρνηση δεν κατήργησε την πρώτη κατοικία; Είναι αλήθεια ότι δεν την κατήργησε. Εγώ σας είπα ότι αντικαταστάθηκε η προστασία της πρώτης κατοικίας με τον ν.4605 του 2019, η ισχύς του οποίου ξεκινούσε στις 30 Απριλίου. Πείτε το αντίθετο, αν είναι αλήθεια ή ψέμα. Συνεπώς δεν ισχύει ότι η προηγούμενη κυβέρνηση κατήργησε οριζόντια την πρώτη κατοικία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστούμε.

**ΒΑΣΙΛΕΙΟΣ ΚΟΚΚΑΛΗΣ:** Ένα λεπτό, κύριε Πρόεδρε.

Και, τέλος, θα ήθελα ένα σχόλιό σας για τις αναφορές των δικηγορικών συλλόγων για ωμή παρέμβαση στο έργο της δικαιοσύνης με την προφητεία ότι θα αρθούν οι περιορισμοί στους πλειστηριασμούς.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε.

Κύριε Υπουργέ, έχετε τον λόγο για τη δευτερολογία σας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε συνάδελφε, η προστασία της πρώτης κατοικίας καταργήθηκε οριζόντια επί διακυβέρνησης ΣΥΡΙΖΑ. Το επαναλαμβάνω: η οριζόντια προστασία της πρώτης κατοικίας καταργήθηκε από την κυβέρνηση ΣΥΡΙΖΑ. Με ποιους νόμους; Τον ν.4346 του 2015 και τον ν.4592 του 2019. Τελεία και παύλα!

Ακολούθως, η τότε κυβέρνηση θέσπισε ένα προσωρινό πλαίσιο περιορισμένης περιμέτρου μόνο για «κόκκινους» δανειολήπτες μέχρι το 2018, με μικρή διάρκεια και συγκεκριμένη ημερομηνία λήξης.

Άρα κανένας οφειλέτης δεν μπορούσε να προστατεύσει την κατοικία του από τον Φεβρουάριο έως τον Ιούλιο του 2019, ενώ μετέπειτα η μεγάλη πλειονότητα των οφειλετών έμεινε απροστάτευτη. Αυτό το θεσμικό πλαίσιο για περιορισμένη περίμετρο και περιορισμένο χρονικό ορίζοντα -σας είπα και προηγουμένως τι απάντησα στην κ. Αχτσιόγλου- δεν αξιοποιήθηκε από κανέναν πολίτη μέχρι τον Ιούλιο του 2019. Και ήρθαμε εμείς, το επεκτείναμε, το ενισχύσαμε και, με βάση τα στοιχεία που είχα στην κατοχή μου και έχω δώσει στη δημοσιότητα, μέχρι 31 Δεκεμβρίου του 2019 είχαν υποβληθεί χίλιες τριακόσιες εξήντα οκτώ αιτήσεις από καμμία αίτηση μέχρι τον Ιούλιο του 2019.

Επί του πυρήνα του θέματός σας, όπως είπατε και στην πρωτολογία σας και έχετε δίκιο, υπάρχει μία απόφαση του Αρείου Πάγου, την οποία μνημονεύσατε, και υπάρχουν, απ’ όσο γνωρίζω, και πολλές άλλες αποφάσεις του Αρείου Πάγου με αντίθετο συμπέρασμα. Μάλιστα, αν δεν με απατά η μνήμη μου -παράκληση, αν είναι κάτι διαφορετικό, μπορεί να το πείτε-, υπάρχουν δώδεκα αποφάσεις εκ των οποίων οι έντεκα είναι αντίθετες από τη μία. Και υπάρχουν και αρκετές νομολογίες του Αρείου Πάγου επί αυτών αλλά και νομολογίες κατώτερων δικαστηρίων. Έχει πέσει στην αντίληψή μου μία στη Λάρισα στο εφετείο, η 499 του 2019, στη Θεσσαλονίκη, στην Αθήνα, ξανά στη Θεσσαλονίκη, ξανά στη Λάρισα το 2020, στον Βόλο, τον Πειραιά, την Αθήνα. Υπάρχει συνεπώς μια αμφισημία.

Πώς αποδεικνύεται αυτή η αμφισημία; Το κράτησα για τη δευτερολογία μου. Το είπατε όμως στην πρωτολογία σας. Ήρθε τμήμα του Άρειου Πάγου, το οποίο συνήλθε στις 26 Σεπτεμβρίου του 2022 -η απόφαση είναι εδώ, εγκρίθηκε στις 31 Οκτωβρίου του 2022 και δημοσιεύτηκε σε δημόσια συνεδρίαση στις 10 Νοεμβρίου του 2022- και παραπέμπει το θέμα στην Ολομέλεια.

Συγκρατείστε -και κλείνω με αυτό- την τελευταία παράγραφο.

Παραπέμπεται στην πλήρη Ολομέλεια του δικαστηρίου, καθώς όπως αναφέρει στο σκεπτικό του στην τελευταία παράγραφο: «Δημιουργείται ζήτημα γενικότερου ενδιαφέροντος και είναι αναγκαίο για την ενότητα της νομολογίας, με δεδομένη την ανακύψασα στη νομολογία διάσταση, ως προς το θέμα της νομιμοποίησης των εταιρειών διαχείρισης απαιτήσεων για την άσκηση διαδικαστικών τάξεων υπό το καθεστώς των ν.3156/2003 και ν.4354/2015». Περιμένουμε, συνεπώς, την απόφαση της Ολομέλειας του Αρείου Πάγου.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Υπουργέ.

Απλώς να πω το εξής, κύριε Κόκκαλη. Στην Ολομέλεια, σύμφωνα και με τον οργανισμό των δικαστηρίων, αλλά και τη δικονομία, πάνε δύο κατηγορίες υποθέσεων: αυτές που έχουν ένα γενικότερο ενδιαφέρον και ρυθμίζεται ένα θέμα για πρώτη φορά και δεν υπάρχει προηγούμενο νομολογιακό δεδομένο ή εάν υπάρχει διαφωνία στο τμήμα με διαφορά μίας ψήφου. Συνεπώς πήγε ως γενικότερου ενδιαφέροντος. Τα άλλα, βεβαίως, είναι τα συμπεράσματα, κρίσεις. Θα τα ακούσουμε από την Ολομέλεια. Αυτό το λέω ενημερωτικά.

**ΒΑΣΙΛΕΙΟΣ ΚΟΚΚΑΛΗΣ:** Εγώ δεν είπα ότι κακώς εισήχθη στην Ολομέλεια. Είπα ότι κάποιος προδικάζει το αποτέλεσμα.

**ΠΡΟΕΔΡΕΥΩΝ (Χαράλαμπος Αθανασίου):** Έγινε κατανοητό. Στην Ολομέλεια έχουμε πάρα πολλές περιπτώσεις. Δεν προδικάζεται κανένα αποτέλεσμα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι έξι μαθητές και μαθήτριες και δύο εκπαιδευτικοί συνοδοί τους από το Πειραματικό Γυμνάσιο Πανεπιστημίου Πατρών.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Και μία ανακοίνωση προς το Σώμα από 21-11-2022. Οι Υπουργοί Εξωτερικών, Οικονομικών, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Προστασίας του Πολίτη, Δικαιοσύνης, Εσωτερικών, Μετανάστευσης και Ασύλου, Ναυτιλίας και Νησιωτικής Πολιτικής, καθώς και οι Αναπληρωτές Υπουργοί Οικονομικών και Εξωτερικών κατέθεσαν την 18-11-2022 τρέχοντος έτους σχέδιο νόμου: «Οργάνωση και λειτουργία Εθνικής Μονάδας ETIAS και άλλες διατάξεις του Υπουργείου Εξωτερικών».

Παραπέμπεται στην αρμόδια Διαρκή Επιτροπή.

Θα συζητηθεί τώρα η τρίτη με αριθμό 166/14-11-2022 επίκαιρη ερώτηση δεύτερου κύκλου της Βουλευτού Α΄ Αθηνών του Κομμουνιστικού Κόμματος Ελλάδας κ. Γαρυφαλλιάς (Λιάνας) Κανέλλη προς τον Υπουργό Εργασίας και Κοινωνικών Υποθέσεων, με θέμα: «Δεινή η θέση των αναπήρων, των χρονίως πασχόντων από την ακρίβεια».

Στην ερώτηση αυτή θα απαντήσει η Υφυπουργός Εργασίας και Κοινωνικών Υποθέσεων κ. Δόμνα Μιχαηλίδου.

Κυρία Κανέλλη, έχετε τον λόγο για την πρωτολογία σας.

**ΛΙΑΝΑ ΚΑΝΕΛΛΗ:** Ευχαριστώ πολύ, κύριε Πρόεδρε.

Κυρία Υπουργέ, πριν ξεκινήσω -θα παρακαλούσα ακόμα αν είναι δυνατόν να αφαιρεθεί και από τον χρόνο μου- μέσα σε αυτό το δηλητηριασμένο -δεν θα χρησιμοποιήσω το κλισέ «τοξικό»- κλίμα της παιδικής κακοποίησης που έφτασε μέχρι και την Κιβωτό του Νώε! -αστειεύομαι, χρησιμοποιώ σαρκαστικά τη φράση «Κιβωτός του Νώε», διότι πια δεν μπορείς να χρησιμοποιήσεις τη λέξη «κιβωτός» στις μέρες μας, ούτε τη λέξη παππάς ούτε τη λέξη ράσο, δεν έχει μείνει κολυμπηθρόξυλο που θα έλεγε και η γιαγιά μου άμα ζούσε- υπάρχει μία λεπτομέρεια που σας παρακαλώ πάρα πολύ, αν είναι δυνατόν σήμερα, να δώσετε εντολή σε μπουλντόζες να το γκρεμίσει.

Στη δομή της «Κιβωτού», της περί ης ο λόγος, στην Ήπειρο, για οποιονδήποτε έμφρονα άνθρωπο, που έχει δει στη ζωή του μια εικόνα, δεν έχει δει ούτε ντοκιμαντέρ, ούτε έχει μελετήσει, η είσοδος του κτηρίου από πάνω έχει την επιγραφή της «Κιβωτού του Κόσμου» με σίδερα, γραμματοσειρά, αισθητική η ίδια με το Άουσβιτς. Ίδια με το Άουσβιτς! Τρέμω να σας πω τη λέξη, που δεν ξέρω και γερμανικά. Είναι δείγμα της νοοτροπίας και της αισθητικής να έχεις παιδιά που είναι σε πρόβλημα και να μπαίνουν σε μια δομή με όψη της εισόδου το Άουσβιτς! Δεν νομίζω ότι είναι δύσκολο να το γκρεμίσετε! Βάλτε μια επιγραφή με νέον, μοντέρνα. Βάλτε ό,τι θέλετε, δεν με ενδιαφέρει, πριν κάνετε οτιδήποτε με τα διοικητικά συμβούλια και τα χίλια δυο.

Δεύτερον, θα ήθελα να σας ζητήσω να μου απαντήσετε. Τώρα κατατέθηκε ο προϋπολογισμός πανηγυρικά. Σωστά; Εσείς ξέρετε -εγώ δεν έχω προλάβει να τον δω, εκ των πραγμάτων τώρα θα τον δούμε αναλυτικά, πέρα από το σχέδιο του προϋπολογισμού- τι λεφτά θα πάνε στους αναπήρους, τι κονδύλι προβλέπεται. Διότι αυτή τη στιγμή οι ανάπηροι είναι τσακισμένοι! Δεν υπάρχει λογικός άνθρωπος πάνω σε αυτή τη γη που θα μου πει ότι η ακρίβεια, ο πληθωρισμός, η δεκαετία των μνημονίων στην πλάτη και η κρίση έχει επιπτώσεις σε όλους. Δεν υπάρχει έμφρων άνθρωπος που θα μου πει ότι η επιβάρυνση σε ανθρώπους με αναπηρία δεν είναι εξ ορισμού, λογικά, πρακτικά, φυσικά, αφύσικα, μεταφυσικά, πείτε το όπως θέλετε, επιβαρυντική. Είναι στα πρόθυρα της εξόντωσης.

Έχουμε πολύ συγκεκριμένα αιτήματα και παραδείγματα. Να σας φέρω ένα παράδειγμα. Η εξαθλίωση έχει κάνει ανθρώπους, κύριε Πρόεδρε, με 8/10 όραση για να μπορέσουν να επιζήσουν, γιατί τα 300 ευρώ επίδομα δεν φτάνουν, να δουλεύουν σε δουλειές όπου παίζουν τη ζωή τους και τη ζωή των άλλων κορώνα-γράμματα. Θέλετε να σας φέρω να δείτε άνθρωπο με 8/10 όραση να δουλεύει σε μεταλλουργείο; Γιατί μόλις πω τη λέξη «μεταλλουργείο» καταλαβαίνει ο κόσμος. Φαντάζεστε άνθρωπο με 8/10 όραση στην οικοδομή; Τι κίνδυνοι μπορεί να υπάρχουν; Όμως, είναι επιβίωση. Ο άλλος πρέπει να ζήσει.

Είναι δυνατόν να έχει κοπεί σήμερα, στις μέρες μας το επίδομα στα ανάπηρα παιδιά που έχασαν τον γονιό τους και να καλύπτεται από την ορφάνια διά της σύνταξης του γονιού το επίδομα; Σας ζητάμε να το επαναφέρετε αύριο το πρωί! Πώς θα το κάνουμε δηλαδή;

Ο πληθωρισμός είναι στο 10% και το 11%. Έχουμε αύξηση στο ηλεκτρικό, στα χίλια δυο. Έχουμε αναπήρους με κομμένο το ηλεκτρικό. Ο κ. Σόιμπλε είναι σε αναπηρική καρέκλα κι έβγαλε οδηγίες να φοράμε τέσσερα πουλόβερ. Κοιτάξτε να δείτε, εγώ ακόμα κουνιέμαι. Αύριο το πρωί μπορεί να μην κουνιέμαι. Αν όμως κάνει κρύο, θα βάλω τρία πουλόβερ και θα κάνω μικρά πηδηματάκια μέσα στο σπίτι. Ο ανάπηρος τι θα κάνει;

Υπάρχουν πληθώρα πραγμάτων τα οποία είναι απαιτητέα. Ένα από αυτά είναι ότι φέτος που θα δοθεί αυτό το επίδομα -επίδομα ο Θεός να το κάνει, τέλος πάντων- το «χαρτζιλικάκι», για να περάσουν οι αδύναμες τάξεις του πληθυσμού τις γιορτές, τα 250 ευρώ, για τον ανάπηρο δεν φτάνουν. Κάντε το για τους ανάπηρους χιλιάρικο, για να καλύψουν και τις ζημιές, τα κομμένα ηλεκτρικά, τους ρυθμισμένους λογαριασμούς. Επεκτείνετε το επίδομα, κυρία Υπουργέ, 100 ευρώ γενικά και οριζόντια. Έχετε τη δυνατότητα με βάση αυτά που λέτε εσείς από την Κυβέρνηση για την ενίσχυση. Δώστε το κι εκεί που δεν το δίνετε. Δεν μπορεί να μην παίρνουν επίδομα αναπηρίας οι κωφοί από δεκαοκτώ μέχρι ογδόντα πέντε ετών στην εποχή μας. Και μη μου πείτε ότι το καλύπτουν με εργασία, γιατί έχει γίνει συμπερίληψη. Δεν έχει γίνει συμπερίληψη και θα σας τα πω στη δευτερολογία μου.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κυρία Κανέλλη.

Κυρία Μιχαηλίδου, έχετε τον λόγο για την πρωτολογία.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Θα μου επιτρέψετε να ξεκινήσω με το αρχικό σχόλιο της κ. Κανέλλη. Τριάμισι χρόνια τώρα η ίδια, το Υπουργείο, η Κυβέρνηση φωνάζουμε: αποϊδρυματοποίηση, αποϊδρυματοποίηση, αποϊδρυματοποίηση. Το φωνάζουμε μόνοι μας, δεν το φωνάζουμε όλοι μαζί. Δεν το φωνάζετε και οι τριακόσιοι όλοι μαζί. Σήμερα ας είναι μια μέρα ενότητας. Όλοι μαζί πρέπει να φωνάζουμε υπέρ της αποϊδρυματοποίησης. Το ξέρω ότι η ίδια είστε υπέρ της αποϊδρυματοποίησης με τον λόγο και με τις πράξεις σας, αλλά είναι πάρα πολύ σημαντικό όλοι να είμαστε ενωμένοι σε αυτό. Και μάλιστα μου λέτε πως «όχι, δεν είναι έτσι». Γιατί, όταν εδώ πέρα έχουμε φέρει κι έχω φέρει σχετικές τροπολογίες σε διαφορετικά νομοσχέδια, έτσι ώστε να τροποποιήσουμε τον ν.4538 δεκατέσσερις διαφορετικές φορές, ο οποίος είναι ο νόμος για την υιοθεσία και την αναδοχή, δεν ήμασταν όλοι μαζί σε αυτό.

Όταν προσπαθούμε να ενισχύσουμε νομοθετικά και να αυστηροποιήσουμε το καθηκοντολόγιο των κοινωνικών συμβούλων, που είναι ο ελεγκτικός μηχανισμός του κράτους, ο οποίος, δυστυχώς ή όχι, είναι αποκεντρωμένος, για να ελέγχει όλες τις κοινωνικές δομές, δεν είμαστε όλοι μαζί. Όταν ερχόμαστε εμείς εδώ και ζητούμε από τους τριακόσιους να ψηφίσουν να έχουμε έναν κοινωνικό λειτουργό υπεύθυνο παιδικής προστασίας μέσα σε κάθε δομή, πάλι και σε αυτό δεν ήμασταν και οι τριακόσιοι μαζί. Ακόμα και στο λευκό ποινικό μητρώο που θέσαμε ως απαραίτητη προϋπόθεση για όλους όσοι εργάζονται, ούτε σε αυτό δεν ήμασταν και οι τριακόσιοι μαζί.

Οπότε δεν μπορούμε να ερχόμαστε μαζί μόνο στα δύσκολα και να λέμε «πού είναι η πολιτεία», γιατί δεν είμαστε εδώ όλοι μαζί ούτε στο ρυθμιστικό επίπεδο. Και με ξέρετε, το φωνάζω από την πρώτη στιγμή για το βέλτιστο συμφέρον των παιδιών. Το έχω κάνει προσωπική μου σημαία και σημαία του Υπουργείου Εργασίας και Κοινωνικών Υποθέσεων.

Τώρα, κυρία Κανέλλη, για την ερώτησή σας, γιατί με την παιδική προστασία εγώ παθιάζομαι. Χωρίς καμμία επιφύλαξη ή δισταγμό, συμφωνούμε. Συμφωνώ απόλυτα μαζί σας ότι ιδιαίτερα σε περιόδους κρίσης οφείλουμε ως πολιτεία και ως κοινωνία να στρεφόμαστε προς τους πιο ευάλωτους συμπολίτες μας. Αυτοί είναι που κινδυνεύουν. Αυτοί είναι που κατά κύριο λόγο έρχονται αντιμέτωποι με τις καταστροφικές επιπτώσεις του πληθωρισμού, της ενεργειακής κρίσης.

Το κάνουμε τρία χρόνια και το κάνουμε και τώρα. Το κάναμε κατά τη διάρκεια της πανδημίας. Το κάνουμε κατά τη διάρκεια αυτού του οδυνηρού πολέμου, που έχει ανοιχτεί σε όλη την Ευρώπη. Μέσα από στοχευμένες παρεμβάσεις όχι μόνο σε εθνικό, αλλά και σε ευρωπαϊκό επίπεδο, χωρίς να θέτουμε σε κίνδυνο -και έχω εδώ και τον αρμόδιο Υπουργό- τη δημοσιονομική σταθερότητα της χώρας, επιχειρούμε να περιορίσουμε τις οδυνηρές πραγματικά συνέπειες της ενεργειακής κρίσης.

Εν όψει της πανδημίας έχουν ήδη δαπανηθεί περί τα 43 δισεκατομμύρια για τη στήριξη των νοικοκυριών και των επιχειρήσεων. Αντίστοιχα το κόστος για την υποστήριξη της ενεργειακής κρίσης μέσα στο 2022 θα ανέλθει στα 12,5 δισεκατομμύρια -εδώ είναι ο Υπουργός θα με διορθώσει στα νούμερα, εάν έχω κάπου λάθος-, με το 80% αυτών να κατευθύνεται στην επιδότηση λογαριασμών ηλεκτρικής ενέργειας σε νοικοκυριά και επιχειρήσεις. Στο ίδιο πλαίσιο αυξάνονται και όλες οι συντάξεις κατά 7,5%.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Θα μου δώσετε ούτε ένα λεπτό, κύριε Πρόεδρε.

Εν όψει των αλλεπάλληλων κρίσεων ξεκίνησαν από τον Δεκέμβριο του 2021, όσον αφορά τώρα το δικό μας Υπουργείο, οι έκτακτες οικονομικές ενισχύσεις για τους χαμηλοσυνταξιούχους, τους ανασφάλιστους υπερήλικες, τους δικαιούχους του επιδόματος παιδιών, τους δικαιούχους του ελάχιστου εγγυημένου εισοδήματος, τους δικαιούχους του επιδόματος αναπηρίας. Και στο πλαίσιο αυτό, στο πλαίσιο των δύο έκτακτων επιχορηγήσεων που έχουν λάβει, τα 2/6 των επιδομάτων, μέσα το 2022 οι συμπολίτες μας με αναπηρία έχουν λάβει σχεδόν ένα επίδομα παραπάνω, κατά μέσο όρο 450 ευρώ βάσει των έκτακτων επιδομάτων που δώσαμε μέσα στο 2022 και μόνο.

Ωστόσο τα προβλήματα με τα οποία διαχρονικά έρχονται αντιμέτωποι τα άτομα με αναπηρία και οι οικογένειές τους, χρειάζονται λύσεις οι οποίες είναι ολιστικές. Δεν βάζω στην άκρη την επιδοματική πολιτική και ξεκίνησα με αυτή, λέγοντας ότι όχι μόνο δεν έχουν κοπεί επιδόματα, αλλά έχουν δοθεί και έκτακτες ενισχύσεις. Όμως η λύση δεν είναι μόνο τα επιδόματα. Η λύση είναι οι ενεργητικές πολιτικές, οι οποίες και ενδυναμώνουν το άτομο με αναπηρία και του επιτρέπουν να συμμετέχει ισότιμα στην κοινωνία και στην αγορά εργασίας. Και πολύ σημαντικά αυξάνουν και το διαθέσιμο εισόδημά του, μειώνοντας τα έξοδα τα οποία έχει σήμερα.

Και τι θέλω να πω με αυτό; Ο Προσωπικός Βοηθός είναι μια έμμεση οικονομική ενίσχυση, είτε γιατί ο άνθρωπος ο οποίος έχεις ήδη στην οικογένειά σου δεν είναι πια ο προσωπικός σου βοηθός, έρχεται κάποιος επαγγελματίας να το κάνει και άρα μπορεί να μπει στην αγορά εργασίας και να συνεισφέρει στο διαθέσιμο εισόδημα του νοικοκυριού, είτε επειδή κάποιος τον οποίο προσλάμβανες από τη δική σου τσέπη και το δικό σου εισόδημα τώρα μπορεί να καλύπτεται από το κράτος.

Κλείνω με την Κάρτα Αναπηρίας. Σήμερα έρχομαι, τώρα που μιλάμε, από την συνέντευξη Τύπου που δώσαμε για την Ηλεκτρονική Κάρτα Αναπηρίας. Θεσμοθετήθηκε το 1996 και σήμερα είναι σε λειτουργία.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει η κ. Κανέλλη για τη δευτερολογία της.

**ΛΙΑΝΑ ΚΑΝΕΛΛΗ:** Δεν θα κάνω εδώ πέρα ανάλυση προθέσεων και δη σε προσωπικό επίπεδο. Και θα σας πω ότι η πραγματικότητα δεν μπορεί να σας επιτρέψει να καλυφθείτε πίσω από το ότι δεν είμαστε όλοι μαζί, ειδικά στο θέμα των αναπήρων. Δεν θα σας το επιτρέψω εγώ. Και θα σας πω γιατί δεν θα σας το επιτρέψω, πολύ καλοπροαίρετα.

Έχει μειωθεί 50% ως 70% η ενίσχυση για τεχνολογικά βοηθήματα στους αναπήρους. Την ίδια ώρα τα τεχνικά αυτά βοηθήματα, από μέλος μέχρι οτιδήποτε άλλο χρειάζεται, έχουν πάρει την άγουσα προς τα πάνω, διότι υπάρχει ακρίβεια και στα πρωτογενή υλικά.

Δεύτερον οι συνταξιούχοι του ΙΚΑ που ήταν ανάπηροι ήταν 14%. Τώρα είναι 5%. Εσείς τι νομίζετε ότι έχει συμβεί; Πέθαναν; Έχουμε λιγότερες αναπηρίες στη χώρα ή ότι μπήκαν εκείνα τα κριτήρια που έκοψαν τις συντάξεις αναπηρίας;

Έχω να σας πω επίσης κάτι άλλο. Λέτε για τις δομές. Δεν μπορείτε να κατηγορήσετε ούτε το «όλοι μαζί» ούτε έξω από το «όλοι μαζί». Μονάχο του είναι το ΚΚΕ να ωρύεται εδώ και δεκαετίες επί δεκαετιών ότι η υπόθεση των αδυνάμων δεν μπορεί να είναι υπόθεση ΜΚΟ και ιδιώτη. Δεν γίνεται! Όταν ο αδύναμος πέσει στα χέρια του ιδιώτη και κρέμεται από την καλή του πρόθεση, από το ήθος του, από το ύφος του και από τα λεφτά της φιλανθρωπίας γύρω-γύρω εξ ορισμού υποδουλώνεται στις ορέξεις. Αν οι ορέξεις είναι καλές, θα λέμε ότι είναι καλή η δομή. Αν οι ορέξεις είναι κακές, θα είναι κακή η δομή. Και ο έλεγχος είναι μηδενικός.

Εσείς λέτε να είμαστε όλοι μαζί. Πού να είμαστε όλοι μαζί; Για την προστασία του παιδιού -άμα θέλετε να σας τα πω και έτσι- στον Δήμο Αθηναίων, στον μεγαλύτερο δήμο της χώρας, υπάρχουν δύο μόνιμοι υπάλληλοι και τέσσερις να παρακολουθούν τα παιδιά με πρόβλημα, με τα επικινδυνότερα κτήρια που υπάρχουν για να ζουν και να εκπαιδεύονται ανάπηροι.

Θέλετε να σας πω και ένα άλλο νούμερο; Ξέρετε πόσοι ασφαλισμένοι τυφλοί δουλεύουν στη χώρα, κυρία Υπουργέ; Ξέρετε πόσοι είναι οι ασφαλισμένοι που δουλεύουν, που έχουν πραγματικά συμπεριληφθεί; Και σας μιλάω για την τυφλότητα, γιατί η τυφλότητα είναι η πλέον κοινωνικοποιημένη από τις μορφές των αναπηριών. Δουλεύουν εκατό, μόνον εκατό! Πριν από δέκα χρόνια ήταν χίλιοι που δούλευαν. Σήμερα δουλεύουν εκατό ασφαλισμένοι τυφλοί. Και οι τυφλοί που θα μπορούσαν να δουλεύουν στη χώρα είναι τρεις χιλιάδες! Το ένα τριακοστό δουλεύει. Επομένως πώς μπορούμε να μιλάμε για αυτό το πράγμα;

Στον Φάρο των Τυφλών παράγουν τις σκούπες, τα σάρωθρα. Αυτό το λέω για να με ακούσουν και οι Βουλευτές, να με ακούστε κι εσείς, να με ακούσει και ο κύριος Υπουργός που κάθεται δίπλα σας και ο άλλος που κάθεται από την άλλη μεριά, η Βουλή η ίδια. Φτιάχνουν οι τυφλοί σκούπες. Αυτές τις σκούπες τις ψάθινες, που είναι καλές για τους εξωτερικούς χώρους. Δουλεύουν εννέα άτομα. Έχουν ακριβύνει τα υλικά, γιατί ήταν από την Ουκρανία και είναι τώρα ο πόλεμος και πάει λέγοντας. Κάνουν παραγγελίες δυο, τρεις δήμοι γύρω από τον Φάρο των Τυφλών. Έχει επίσης καλό από εκεί. Ξέρετε πόσοι μπορούσαν να δουλεύουν εκεί και δεν υπάρχουν χρήματα για τη στοιχειώδη μισθοδοσία τους και για τον τρόπο να καλυφθούν τα υλικά; Θα μπορούσαν σαράντα.

Και τα λέω όλα αυτά, όταν έχω εκατό τυφλούς στις τρεις χιλιάδες να εργάζονται, όταν έχω παιδιά που δεν παίρνουν επίδομα με κωφότητα, όταν υπάρχουν οι χρονίως πάσχοντες στους οποίους θα μπορούσατε να το επεκτείνετε αυτό, όταν δεν έχουμε ξεκάθαρα νούμερα πόσοι πέθαναν από τους ανάπηρους μέσα στο γενικό νούμερο των υποκείμενων νοσημάτων, γιατί οι αρρώστιες που προκαλούν και προξενούν αναπηρίες και ελλείψεις στη λειτουργικότητα των ανθρώπων εμφανίζονται ως υποκείμενα νοσήματα και πολλές φορές αφορούν και πολύ νεότερους ανθρώπους. Επομένως αυτή τη στιγμή το επίδομα πρέπει να αυξηθεί άμεσα και να μην το συνυπολογίζετε με τα χαριστικά τιμολόγια για κάποιους. Δεν φτάνουν. Η ουσία είναι ότι η σύνταξη ενός ανάπηρου δεν μπορεί να πέφτει κάτω από τα 600 ευρώ. Δεν γίνεται.

Είναι κάτι που μπορούμε να το συμφωνήσουμε. Μπορεί να γίνει αντιληπτό. Δεν θα είναι έξοδο. Το ένα χιλιάρικο για τις γιορτές, για να καλύψει τις ελλείψεις του προηγούμενου χρόνου, δεν θα έβρισκε μισό άνθρωπο εδώ μέσα να διαφωνεί, ακόμα και αν το φέρνατε εκτάκτως στη συζήτηση του προϋπολογισμού για να εκταμιευθεί, ούτε και η αύξηση κατά 100 ευρώ του επιδόματος αναπηρίας. Το να μην το κόβετε σε αυτούς που πέθαναν οι γονείς τους, επίσης. Γιατί οι γονείς τους έφερναν στα παιδιά, πέρα από τη σύνταξη που παίρνουν τώρα τα παιδιά, και όλη εκείνη τη ζωή και την ποιότητα της ζωής που συνεπαγόταν το μεγάλωμα των παιδιών τους με αναπηρία.

Με βάση αυτά, για να πάμε όλοι μαζί, πρέπει να μην είμαστε δέσμιοι των ολίγων ιδιωτών, που εμφανίζονται ευεργετούντες, ενώ στην πραγματικότητα είναι και παραμένουν ανεξέλεγκτοι, χωρίς το κατάλληλο επιστημονικό προσωπικό το οποίο απαιτείται από κρατικές δομές μικρές, ωραίες, είτε αυτό αφορά στους ανάπηρους είτε αφορά στα παιδιά για τα οποία σήμερα μιλάμε για κακοποίηση και είναι στον δρόμο. Κανείς δεν θα διαφωνήσει.

Αλλά χωρίς τη στελέχωση και χωρίς το ανθρώπινο δυναμικό, το επιστημονικό και την ευθύνη του κράτους, δεν θα μπορούμε να ζητάμε τα ρέστα από τη διαστροφή του ιδιώτη σε οποιοδήποτε μήκος του βίου του.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Τον λόγο έχει η κυρία Υπουργός για τη δευτερολογία της.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Κυρία Βουλευτή, έρχεστε σε έναν άνθρωπο που -το αναγνωρίζετε και εσείς- το μόνο που δεν κάνει είναι να κρύβεται πίσω από τις ευθύνες του. Και μάλιστα θεσμικά και ρυθμιστικά έχω φροντίσει μέσα από τις τροπολογίες που έχουμε περάσει και τους νόμους σαν Υπουργείο έτσι ώστε να είμαστε όλοι ακόμη περισσότερο υπόλογοι ως προς τη διαχείριση ατόμων που μένουν στη συγκεκριμένη περίπτωση σε κλειστές δομές, έτσι ώστε να διασφαλίζουμε το βέλτιστο συμφέρον των πιο ευάλωτων. Διότι βρίσκονται σε κλειστές δομές ακριβώς επειδή είναι πλέον ευάλωτοι.

Τώρα, όσον αφορά στα δημόσια ιδρύματα, θέλω να σταθώ σ’ αυτό. Ναι, δεν είναι κομμάτι της επίκαιρης ερώτησής σας, αλλά είναι κάτι το οποίο είπατε. Όσον αφορά στα δημόσια ιδρύματα, υπάρχει αυτό το οξύμωρο, αν θέλετε, η δική μας Κυβέρνηση, το δικό μας Υπουργείο να προσπαθεί…

**ΛΙΑΝΑ ΚΑΝΕΛΛΗ:** Δεν είπα «ίδρυμα», είπα «δομή»!

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, μη διακόπτετε, κυρία Κανέλλη.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Νομίζω ότι δεν σας διέκοψα, κυρία συνάδελφε. Δημόσια δομή, δημόσιο ίδρυμα, ακόμα και ρυθμιστικά δυστυχώς οι διαφορές δεν είναι ιδιαίτερες. Δυστυχώς ακόμα μιλάμε για ιδρύματα και πρέπει να το λέμε. Ναι, ακόμα μιλάμε για ιδρύματα. Στη χώρα μας έχουμε ακόμα ιδρύματα. Δεν είναι δομές, είναι ιδρύματα, γι’ αυτό τα παιδιά, αλλά και τα άτομα με αναπηρία, πρέπει να τα βγάλουμε από αυτά. Τα βγάζουμε πώς; Με στέγες υποστηριζόμενης διαβίωσης, τα βγάζουμε μέσω της υιοθεσίας, τα βγάζουμε μέσω της αναδοχής και έχουμε ενισχύσει όλους αυτούς τους θεσμούς και έχουμε δημιουργήσει ήδη τα πρώτα. Ήδη «τρέχει» η πρώτη στέγη ημιαυτόνομης διαβίωσης για εφήβους, για να μην είναι ιδρυματοποιημένοι.

Όμως, κυρία Κανέλλη, μου κάνετε μορφασμούς κι εγώ δεν μπορώ να απαντήσω. Με αποσυντονίζετε. Θα προσπαθήσω να επανέλθω και να μην αποσυντονίζομαι.

Τα δημόσια ιδρύματα κάνουν τρεις στις τέσσερις υιοθεσίες που γίνονται στη χώρα μας. Τα δημόσια ιδρύματα είναι τρία στα τέσσερα στη χώρα μας. Από τα ιδρύματα που έχουμε, από τις ογδόντα τέσσερις δομές παιδικής προστασίας που έχουμε, οι τρεις στις τέσσερις είναι ιδιωτικές. Από τις υιοθεσίες που γίνονται, οι τρεις στις τέσσερις έρχονται από το ένα τέταρτο των ιδρυμάτων, γι’ αυτό λέω -και δεν προσπαθώ «να ρίξω καμμία μπάλα» πουθενά- ότι είναι πάρα πολύ σημαντικό να είμαστε όλοι μαζί πάνω από τον ελεγκτικό μηχανισμό, τις προδιαγραφές και τους κανόνες λειτουργίας όλων αυτών των δομών.

Έκανα αυτή την παρένθεση όχι επειδή είμαι ιδιαίτερα παθιασμένη με την παιδική προστασία, αλλά την έκανα διότι ερωτήθην κάτι από εσάς και στην πρωτολογία και στη δευτερολογία σας.

Για να πάμε τώρα στους αναπήρους, επιτρέψτε μου να σας πω τα εξής. Επιτρέψτε μου να σχολιάσω κάποιες παραμέτρους του ερωτήματός σας. Το ερώτημά σας αναφέρεται στη μείωση κατά ογδόντα χιλιάδες -ούτε οκτώ ούτε ογδόντα, αλλά κατά ογδόντα χιλιάδες- των ατόμων που λαμβάνουν αναπηρικό επίδομα.

Δύο πράγματα εδώ θέλω να ξεκαθαρίσω. Πρώτον, ότι τα κριτήρια με τα οποία αποδίδονται τα επιδόματα δεν έχουν αλλάξει σε κανέναν, μα κανέναν, βαθμό. Δεν υπάρχει απόκλιση ούτε εκατοστού πάνω στα κριτήρια με τα οποία δίνονται τα επιδόματα. Δεύτερον, αυτή η μείωση κατά ογδόντα χιλιάδες άτομα την οποία περιγράφετε για το αναπηρικό επίδομα πραγματικά με βρίσκει έκπληκτη, γιατί δεν ξέρω από πού αντλήσατε αυτή την πληροφορία.

Όμως, αυτό που μπορώ να σας πω είναι ότι όχι μόνο δεν μειώθηκαν οι ωφελούμενοι των αναπηρικών επιδομάτων, όχι μόνο δεν μειώθηκαν κατά ογδόντα χιλιάδες, αλλά από τον Ιούλιο του ’19 μέχρι σήμερα, σύμφωνα με τα επίσημα στοιχεία του ΟΠΕΚΑ, οι δικαιούχοι των αναπηρικών επιδομάτων έχουν αυξηθεί κατά τριάντα εννέα χιλιάδες.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ κι εγώ, κυρία Υπουργέ.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι έξι μαθητές και μαθήτριες και δύο συνοδοί εκπαιδευτικοί από το Πειραματικό Γυμνάσιο Πανεπιστημίου Πατρών (δεύτερο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Η δεύτερη με αριθμό 149/8-11-2022 επίκαιρη ερώτηση πρώτου κύκλου του Βουλευτή Ευβοίας του Συνασπισμού Ριζοσπαστικής Αριστεράς κ. Ευάγγελου Αποστόλου προς τον Υπουργό Οικονομικών, με θέμα: «Αποφάσεις Γενικού Δικαστηρίου Ε.Ε. για συμψηφισμό καταλογισμών με ενισχύσεις COVID- 19» δεν θα συζητηθεί, λόγω κωλύματος του Βουλευτή.

Θα συζητηθεί τώρα η δέκατη πέμπτη με αριθμό 164/14-11-2022 επίκαιρη ερώτηση δεύτερου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Νικόλαου Ηγουμενίδη προς τον Υπουργό Εργασίας και Κοινωνικών Υποθέσεων, με θέμα: «Οκτώμισι χιλιάδες οικογένειες απόρων στην Κρήτη στερούνται το Ταμείο Ευρωπαϊκής Βοήθειας προς τους Απόρους (ΤΕΒΑ)».

Στην επίκαιρη ερώτηση του κυρίου συναδέλφου θα απαντήσει η Υφυπουργός Εργασίας και Κοινωνικών Υποθέσεων κ. Δόμνα Μιχαηλίδου.

Κύριε Ηγουμενίδη, έχετε τον λόγο για την πρωτολογία σας.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ πολύ, κύριε Πρόεδρε.

Επειδή πράγματι η επικαιρότητα μ’ έναν τραγικό τρόπο και με ανατριχιαστικά γεγονότα υπερβαίνει και σκεπάζει τη σημερινή συζήτηση, θα μου επιτρέψετε σαν συνέχεια και της προηγούμενης κουβέντας ένα πολύ σύντομο σχόλιο.

Για το κόμμα μας, για τον ΣΥΡΙΖΑ - Προοδευτική Συμμαχία, κυρία Υπουργέ, χρειάζεται ένα κοινωνικό μοντέλο προστασίας του παιδιού μέσω νέων ενισχυμένων κοινωνικών δομών και υπηρεσιών στους δήμους, στις περιφέρειες, στις εισαγγελίες, στα πρωτοδικεία, στις διευθύνσεις αστυνομίας ανηλίκων. Χρειάζονται χιλιάδες προσλήψεις εξειδικευμένων επιστημόνων. Χρειάζονται γενναίες χρηματοδοτήσεις. Χρειάζεται η αντιμετώπιση της φτώχειας και του κοινωνικού αποκλεισμού, που δημιουργούν ένα πρόσφορο έδαφος στην κακοποίηση ανηλίκων, ειδικά σε μια περίοδο που αυξάνονται ξανά οι δείκτες της φτώχειας, της παιδικής φτώχειας και των κοινωνικών ανισοτήτων.

Το κόμμα μας, κυρία Υπουργέ, πιστεύει ότι ένα τέτοιο ολοκληρωμένο εθνικό σχέδιο δράσης πρέπει να περιλαμβάνει πέντε πεδία πολιτικών προτεραιοτήτων: την πρόληψη, την έγκαιρη και έγκυρη ανίχνευση και διάγνωση των περιστατικών, την προστασία του παιδιού-θύματος κατά τη νομική διαδικασία απόδοσης των νομικών ευθυνών, την ψυχοκοινωνική στήριξη και αποκατάσταση του παιδιού-θύματος και τέλος ειδικά μέτρα για παιδιά σε φτώχεια, κοινωνικό αποκλεισμό και αναπηρία.

Μπορεί οι προσωπικές σας ευαισθησίες να εντάσσονται σ’ αυτόν τον προβληματισμό που μόλις τώρα κατέθεσα, όμως αυτό που αξίζει να σημειώσουμε, κυρία Υπουργέ, είναι ότι ένα τέτοιο ολοκληρωμένο και συνολικό πρόγραμμα παιδικής προστασίας δεν συμπεριλαμβάνεται -τουλάχιστον δεν το βλέπω- στο πρόγραμμα της Νέας Δημοκρατίας.

Έρχομαι τώρα στην επίκαιρη ερώτηση.

**ΠΡΟΕΔΡΕΥΩΝ (Χαράλαμπος Αθανασίου):** Ο χρόνος για την ερώτηση πέρασε, κύριε συνάδελφε. Εν πάση περιπτώσει, σας παρακαλώ να είστε όσο γίνεται πιο σύντομος.

**ΝΙΚΟΛΑΟΣ ΗΓΟΥΜΕΝΙΔΗΣ:** Ολοκληρώνω πολύ σύντομα, κύριε Πρόεδρε.

Εδώ και εννέα μήνες, κυρία Υπουργέ, οκτώμισι χιλιάδες οικογένειες απόρων στην Κρήτη βρίσκονται πλήρως αποκλεισμένες από τις διανομές του ΤΕΒΑ. Είναι άποροι συμπολίτες μας. Απ’ όσο παρακολουθώ τα δημοσιεύματα, έντεκα χιλιάδες φυσικά πρόσωπα, μόνο στην Κρήτη, δεν έχουν πρόσβαση στα στοιχειώδη αγαθά που δικαιούνται ή, αν θέλετε, έχει υποχρέωση το κράτος να τους δώσει.

Είχαμε θέσει την ερώτηση από τις αρχές του Οκτωβρίου γραπτά και αναγκάζομαι να επανέλθω με την προφορική επίκαιρη ερώτηση, επειδή ακριβώς σ’ αυτό το δίμηνο δεν είχαμε απάντηση. Με την κατάθεση της επίκαιρης δόθηκε μια απάντηση από το Υπουργείο σας, η οποία κατά τη γνώμη μου είναι κατώτερη των περιστάσεων.

Είναι γνωστό στο Υπουργείο ότι εδώ και εννέα μήνες έχουν «παγώσει» όλες αυτές οι διαδικασίες, αφού κάποιες επιχειρήσεις έχουν προσβάλει τον διαγωνισμό. Λόγω δικαστικής διαμάχης, λοιπόν, έχουμε σταματήσει.

Το ερώτημα είναι τι γίνεται με τον κόσμο. Τον κόσμο δεν τον ενδιαφέρουν οι δικαστικές διαμάχες. Θα έχει πρόσβαση σε αυτά τα αγαθά που, όπως είπα και πριν, είναι υποχρέωση του κράτους να παράσχει ή όχι; Με ποιον τρόπο θα το λύσουμε αυτό; Πώς σκέφτεστε να προχωρήσετε και γιατί δεν προχωράτε; Γιατί μέχρι σήμερα δεν έχετε υλοποιήσει τη λύση που πρότεινε το κόμμα μας η προμήθεια των ειδών αυτών από τα καταστήματα της αγοράς να γίνεται με προπληρωμένη κάρτα; Η λύση αυτή είναι δοκιμασμένη, είναι απλή, είναι προσιτή, εξασφαλίζει την αξιοπρέπεια των δικαιούχων και τέλος επιτρέπεται από το ευρωπαϊκό κανονιστικό πλαίσιο. Γιατί δεν προχωράτε σε αυτή τη λύση;

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κυρία Υπουργέ, έχετε τον λόγο για την πρωτολογία σας.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Σας ευχαριστώ πολύ.

Κύριε Βουλευτά, όπως μάλλον ακούσατε και από τον Κυβερνητικό Εκπρόσωπο σήμερα στις δηλώσεις του στις δωδεκάμισι το μεσημέρι, η Κυβέρνησή μας θα προχωρήσει σε προσωρινή αλλαγή διοίκησης σε αυτόν τον φορέα παιδικής προστασίας.

Εδώ επανέρχομαι και σε κάτι που είπατε εσείς και σε κάτι που είπε η κυρία Βουλευτής πιο πριν: Για να μπορέσουμε να αλλάξουμε προσωρινά και ως έσχατο μέτρο τη διοίκηση του φορέα αυτού, έπρεπε να περάσουμε νόμο για τον οποίο κι εγώ η ίδια προσωπικά πολεμήθηκα.

Τι είπαμε στον νόμο αυτό τον οποίο εσείς, ευτυχώς, ψηφίσατε; Είπαμε ότι σε ακραίες περιπτώσεις και όπου κινδυνεύει το βέλτιστο συμφέρον των παιδιών, των ηλικιωμένων, των ατόμων με αναπηρία, μπορεί να έρθει το Υπουργείο Εργασίας και Κοινωνικών Υποθέσεων και προσωρινά να αλλάξει τη διοίκηση. Οπότε, όταν ερχόμαστε σε περιπτώσεις τέτοιας ακραίας κακοποίησης κατά των ίδιων των παιδιών που είναι ήδη ευάλωτα και έχουν μεταφερθεί εκεί πέρα, μπορούμε, ευτυχώς και έχουμε ένα νομικό πάτημα -και ξαναλέω ότι πολεμηθήκαμε γι’ αυτό το νομικό πάτημα που έχουμε- και μπορούμε πλέον, να αλλάξουμε τη διοίκηση.

Όμως, δεν ψηφίσαμε και οι τριακόσιοι υπέρ αυτού του άρθρου. Συγκεκριμένα, στο άρθρο 67 του ν.4921/2022 «ναι» ψήφισε η δική μας παράταξη, η Νέα Δημοκρατία, η δική σας παράταξη, ο ΣΥΡΙΖΑ, το ΚΙΝΑΛ, ενώ «παρών» ψήφισε το ΚΚΕ και το ΜέΡΑ25 και «όχι» η Ελληνική Λύση. Δηλαδή, σε όλο αυτό το συμβάν, το οποίο τώρα έχει σοκάρει το πανελλήνιο και η κοινή γνώμη ζητά, ευλόγως, την αλλαγή της διοίκησης, οι τριακόσιοι δεν συμφωνήσατε μεταξύ σας. Το αναφέρω αυτό πιο πολύ για να καταγραφεί.

Έρχομαι τώρα στο δικό σας ερώτημα. Ξέρετε, νομίζω, ότι το ΤΕΒΑ, επιχειρησιακά τουλάχιστον, είναι ένα από τα πιο επιτυχημένα προγράμματα που τρέχει το Υπουργείο Εργασίας και Κοινωνικών Υποθέσεων, γιατί έχει έναν τεράστιο προϋπολογισμό και έναν πολύ μεγάλο διοικητικό φόρτο κατανομής και διανομής σε όλη την περιφέρεια της χώρας.

Η απορρόφηση των πόρων ξεπερνά κατά πολύ τον ευρωπαϊκό μέσο όρο και μάλιστα σε ορισμένες γεωγραφικές περιφέρειες, μεταξύ αυτών και η δική σας, η Περιφέρεια Κρήτης, οι πόροι έχουν ήδη απορροφηθεί στο σύνολό τους. Ωστόσο, το γεγονός αυτό δεν σημαίνει και δεν σήμανε και το τέλος του προγράμματος για τις περιοχές στις οποίες η απορρόφηση ήταν στο 100%.

Με τροποποίηση της σχετικής κοινής υπουργικής απόφασης, τον Ιούλιο του 2021, την οποία συνυπογράψαμε μαζί με τον Υπουργό Εργασίας και τον Υπουργό Ανάπτυξης, προχωρήσαμε με εθνικούς πόρους στην αύξηση του προϋπολογισμού κατά 63 εκατομμύρια ευρώ. Με τα χρήματα αυτά ενισχύθηκαν οι εν λόγω περιοχές, ώστε να συνεχιστούν απρόσκοπτα οι διανομές στους ωφελούμενούς τους. Στο πλαίσιο αυτό και η Περιφέρεια Κρήτης έλαβε 4 εκατομμύρια ευρώ επιπλέον.

Στόχος μας είναι η εξάντληση και αυτού του προϋπολογισμού. Επίσης, για εμάς είναι πολύ σημαντικό, μέχρι τη λήξη του προγράμματος να έχουν απορροφηθεί στο σύνολο οι πόροι σε όλη την επικράτεια. Εντούτοις, με τη νέα προγραμματική περίοδο 2021-2027, το ΤΕΒΑ καταργείται ως ξεχωριστό ταμείο και πηγαίνει στο νέο αυξημένο European Social Fund Plus.

Αναφορικά με το πρώτο σας ερώτημα σε σχέση με τις γραφειοκρατικές αγκυλώσεις, εννοώντας -αν κατάλαβα καλά- τα ένδικα μέσα στα οποία καταφεύγουν κάποιες επιχειρήσεις, αμφισβητώντας τη νομιμότητα των διαδικασιών, σε αυτό έχω να σας πω τα εξής. Πρόκειται για ενέργειες που ναι, συμβαίνουν συχνά και που πράγματι σηματοδοτούν καθυστερήσεις στην υλοποίηση δράσεων ή προγραμμάτων. Ωστόσο, η άσκηση -το γνωρίζετε και εσείς- των ένδικων μέσων που προβλέπονται από τον νόμο αυτό, αποτελεί αναφαίρετο δικαίωμα των συμμετοχών στις διαγωνιστικές διαδικασίες.

Η Ελλάδα είναι κράτος δικαίου, είναι μέλος της Ευρωπαϊκής Ένωσης, ενσωμάτωσε το 2016 τον ν.4412. Γνωρίζετε ότι δεν μπορεί κάποιος να κάνει διεθνή διαγωνισμό χωρίς να υπάρχει η διαδικασία των ένδικων ενστάσεων και ως εκ τούτου -για να απαντήσω και στο δεύτερο κομμάτι του ερωτήματός σας- σε αυτή τη φάση δεν υπάρχει εναλλακτική διαδικασία για το τέλος της προηγούμενης προγραμματικής. Δηλαδή, δεν θα μπορέσουμε να διανέμουμε τα προϊόντα στους ωφελούμενους μέσω voucher ή μέσω μιας προπληρωμένης κάρτας, όσο η δικαιοσύνη εκκρεμεί και είναι ανοικτή για έναν διαγωνισμό ο οποίος συνέβη πολλές κυβερνήσεις πριν από εμάς.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε πολύ.

Ορίστε, κύριε Ηγουμενίδη, έχετε τον λόγο.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ, κύριε Πρόεδρε.

Κατ’ αρχάς, όπως είπατε κυρία Υπουργέ, όντως τον συγκεκριμένο νόμο τον ψηφίσαμε. Σχετικά με την παιδική κακοποίηση η κριτική που έκανα στην πρωτολογία μου δεν ήταν ούτε για τον νόμο ούτε για εσάς προσωπικά. Χρειάζεται ένα ολιστικό σχέδιο -παρουσίασα τις αρχές αυτού του σχεδίου πολύ σύντομα στην ερώτηση- αλλά αυτό το ολιστικό σχέδιο εγώ δεν το βλέπω στο πρόγραμμα της Νέας Δημοκρατίας.

Έρχομαι τώρα στην ερώτηση για την οποία ξεκινήσαμε σήμερα. Εδώ έχουμε τους τελευταίους των τελευταίων, τους «κολασμένους των κολασμένων». Είναι οι πιο ευάλωτοι, οι πιο αδύναμοι, οι πιο ανίσχυροι άνθρωποι, αυτοί που δεν πάει παρακάτω, δεν υπάρχει χειρότερο. Όμως με τη στάση της Κυβέρνησης δείξατε πρακτικά ότι υπάρχει και χειρότερο. Υπάρχει και παρακάτω, αφού εδώ και εννιά μήνες δεν έχουν πάρει τα χρήματά τους.

Μας ακούνε αυτή τη στιγμή δύο χιλιάδες εξακόσιες οικογένειες στο Ηράκλειο, διακόσιες εβδομήντα οικογένειες στον Δήμο Γόρτυνας, οι σεισμόπληκτες, παράλληλα, οικογένειες στον Δήμο Μινώα Πεδιάδας, οι οκτώμισι χιλιάδες οικογένειες της Κρήτης, τα έντεκα χιλιάδες φυσικά πρόσωπα. Δεν τους ενδιαφέρουν οι νομικές διεκδικήσεις, που είναι, βεβαίως, δικαίωμα των συμμετεχόντων σε μια διαδικασία να προσφύγουν σε αυτές.

Αυτούς τους ανθρώπους, που δεν έχουν στον ήλιο μοίρα, τους ενδιαφέρει, κυρία Υπουργέ, πότε θα αποκτήσουν πρόσβαση σε αυτά που δικαιούνται, πότε θα αποκτήσουν πρόσβαση σε αυτά που έχει υποχρέωση να τους δώσει το κράτος. Πώς θα λύσετε το θέμα; Αντί να κάθεται η Κυβέρνηση ως Πόντιος Πιλάτος να νίβει τα χέρια της, περιμένοντας τη λήξη της δικαστικής διαμάχης, πείτε μας πώς η Κυβέρνηση θα αντιμετωπίσει παρόμοια γεγονότα στο μέλλον;

Δεν μπορεί αυτό να γίνεται με καταδίκη των ανθρώπων αυτών, με στέρηση, με αποκλεισμό από κοινωνικά αγαθά. Αυτό εκφράζουμε, με αυτή την έννοια επανερχόμαστε στην ερώτηση. Η απάντησή σας, βεβαίως, ήταν σαφής. Δεν θα αποκτήσουν μέχρι να λήξει η δικαστική διαμάχη.

Θα σας έλεγα να το ξανασκεφτείτε, να το ξαναδείτε στο Υπουργείο, να το δείτε με τις νομικές σας υπηρεσίες και να ξεπεράσετε αυτόν τον «σκόπελο». Δεν γίνεται οι άνθρωποι αυτοί να μένουν αποκλεισμένοι.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εμείς ευχαριστούμε, κύριε Ηγουμενίδη.

Ορίστε, κυρία Υπουργέ, έχετε τον λόγο για τη δευτερολογία σας.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Κύριε Βουλευτά, μιλάτε για ολιστικό σχέδιο. Για την προστασία των παιδιών η Κυβέρνηση αυτή έχει καταθέσει σχέδια, έχουν συζητηθεί και έχουμε προχωρήσει με πολύ συγκεκριμένες διαδικασίες. Ξέρετε, εμένα ένα από τα πράγματα που με ενοχλούν πάρα πολύ είναι όταν λένε: «Δεν σας κατηγορώ για τις προθέσεις σας».

Νομίζω ότι και η ίδια και ως Υπουργείο και ως Κυβέρνηση είμαστε πολύ μετά από αυτό. Είμαστε πολύ μετά από το να έχουμε απλά πολύ καλές προθέσεις. Είμαστε εκεί στο πεδίο, αλλάζοντας τα πράγματα, καταλαβαίνοντας τα λάθη που έχουμε κάνει και προχωρώντας δημιουργικά και αποτελεσματικά με νέες κινήσεις.

Στο επίπεδο της παιδικής προστασίας αυτή η Κυβέρνηση έχει δύο εθνικά σχέδια δράσης. Το ένα -μάλιστα έχουμε εδώ και τον αρμόδιο Υπουργό, τον κ. Κώτσηρα- αφορά στο Εθνικό Σχέδιο Δράσης για τα Δικαιώματα του Παιδιού -πόσο πιο ολιστικό και οριζόντιο από αυτό- και το δεύτερο αφορά στο Εθνικό Σχέδιο Δράσης κατά της Παιδικής Σεξουαλικής Κακοποίησης, για το οποίο είναι υπεύθυνος ο Υπουργός Επικρατείας κ. Σκέρτσος.

Οπότε, δεν είναι μόνο ότι ερχόμαστε -και έρχομαι- σημειακά, με πάρα πολύ ουσιαστικές αλλαγές οι οποίες βοηθούν τα παιδιά να ξεφύγουν από πολύ δύσκολες καταστάσεις και από την άλλη τα ενισχύουν και τα αφήνουν να σταθούν στα πόδια τους, αλλά υπάρχει και το ολιστικό και το γενικό και το οριζόντιο.

Ως προς το ερώτημά σας στο κομμάτι της προπληρωμένης κάρτας, πράγματι, η δυνατότητα προπληρωμένης κάρτας ανοίγει με τη νέα προγραμματική περίοδο 2021 - 2027. Ο κανονισμός ίδρυσης του Ευρωπαϊκού Κοινωνικού Ταμείου «Συν» -European Social Fund Plus- προβλέπει ότι η υλοποίηση της δράσης «επισιτιστική βοήθεια» και «υλική στέρηση» μπορεί να γίνει είτε άμεσα, με τη διανομή προϊόντων σε πακέτο είτε έμμεσα, με την παροχή voucher που θα ενσωματώνει τα προϊόντα, κάτι το οποίο δεν γινόταν στην προηγούμενη προγραμματική.

Με άλλα λόγια, η υλοποίηση μέσω voucher δεν θα αποκλειστεί ως επιλογή ούτε όμως και θα προκριθεί. Γιατί η διανομή σε πακέτο είναι, όντως, μία δοκιμασμένη μέθοδος η οποία ναι, χωράει βελτιστοποίησης –δεν θα πω ότι δεν χωράει βελτιστοποίησης- στην οποία δουλεύουμε αυτή τη στιγμή.

Από την άλλη μεριά, όμως, δεν υπάρχει και η σχετική εμπειρία σε καμμία χώρα της Ευρώπης για τη διανομή μέσω voucher. Οπότε, πέραν αυτού, η επιλογή voucher δεν είναι κάτι που προκρίνουμε, αλλά δεν είναι και κάτι το οποίο αποκλείουμε. Όμως και η επιλογή voucher να γίνει, δεν μας απαλλάσσει από τις δημόσιες συμβάσεις για την εκτέλεση του έργου, με ό,τι αυτό συνεπάγεται.

Γι’ αυτό θα πρέπει να είμαστε προσεκτικοί στον σχεδιασμό μας, να περιμένουμε τις σχετικές οδηγίες από την Ευρωπαϊκή Επιτροπή και σε κάθε περίπτωση, κριτήριό μας είναι να πετυχαίνουμε υψηλή απορρόφηση. Γιατί όπως το είπατε και εγώ συμφωνώ μαζί σας, οι άνθρωποι οι οποίοι είναι στην ακραία ευαλωτότητα, ενδιαφέρονται για την ενίσχυσή τους, για τον μη αποκλεισμό τους από την κοινότητα και όλες τις οικονομικές δραστηριότητες.

**ΠΡΟΕΔΡΕΥΩΝ (Χαράλαμπος Αθανασίου):** Κυρία Υπουργέ, σας ευχαριστώ πολύ.

Προχωρούμε στη δέκατη έβδομη με αριθμό 170/14-11-2022 επίκαιρη ερώτηση δεύτερου κύκλου του Βουλευτή Ροδόπης του Συνασπισμού Ριζοσπαστικής Αριστεράς κ. Δημητρίου Χαρίτου προς τον Υπουργό Οικονομικών, με θέμα: «Προστασία της πρώτης κατοικίας των παλιννοστούντων της Θράκης από κατασχέσεις και πλειστηριασμούς, νομοθετική πρωτοβουλία για ενιαία ρύθμιση των στεγαστικών τους δανείων».

Θα απαντήσει ο Αναπληρωτής Υπουργός Οικονομικών κ. Θεόδωρος Σκυλακάκης, τον οποίο καθυστερήσαμε πάρα πολύ σήμερα. Συνεπώς, κύριε Χαρίτο, να είστε όλοι σύντομοι.

**ΔΗΜΗΤΡΙΟΣ ΧΑΡΙΤΟΥ:** Ευχαριστώ πολύ, κύριε Πρόεδρε.

Κύριε Υπουργέ, είναι γνωστό ότι τα στεγαστικά δάνεια που χορηγήθηκαν πριν σχεδόν τρεις δεκαετίες στους παλιννοστούντες ομογενείς δόθηκαν πρωτίστως με κοινωνικά και δημογραφικά κριτήρια και δευτερευόντως με τραπεζικά. Γι’ αυτό και χορηγήθηκαν με την εγγύηση του ελληνικού δημοσίου.

Η πραγματική αδυναμία στην οποία βρέθηκε η μεγάλη πλειοψηφία τους για να τα αποπληρώσει, άνεργοι, πολυμελείς οικογένειες και υπερήλικες μέσα στην κρίση, δεν μπορεί να δικαιολογήσει την επιθετικότητα, ιδιαίτερα τα τελευταία χρόνια, για να μην πω το έγκλημα που συντελείται σε βάρος τους από ένα τραπεζικό σύστημα που ήδη έχει εισπράξει μεγάλο μέρος αυτών των δανείων ούτε βέβαια μπορεί να συγκαλύψει τις δικές σας ευθύνες στην αντιμετώπιση του προβλήματος.

Όσες κατά καιρούς δεσμεύσεις αναλάβετε, ή αθετήθηκαν ή δεν είχαν κανένα αποτέλεσμα. «Θα τα εξετάσουμε κατά προτεραιότητα από όλα τα κόκκινα δάνεια», έλεγε από την Κομοτηνή ο Υπουργός Οικονομικών που καθόταν πριν λίγο δίπλα σας. Τι ακριβώς έχετε κάνει; Τίποτα. Όλα στο έλεος των τραπεζών. «Θα παρέμβουμε», έλεγε ο ίδιος Υπουργός, «για να ανασταλούν οι επιθετικές ενέργειες των τραπεζών». Σε ποιους τα έλεγε; Ποιους κορόιδευε; Όταν έχουν γίνει αφόρητες οι πιέσεις των τραπεζών απέναντι στους δανειολήπτες, όταν από τις απειλές αρχικά για έκδοση διαταγών πληρωμής, σήμερα προχωρούν στη μαζική αποστολή διαταγών πληρωμής προς εκτέλεση, κύριε Υπουργέ. Τι δεν καταλαβαίνετε; Ότι ετοιμάζονται να ξεσπιτώσουν τους δανειολήπτες ομογενείς, για πρώτη μάλιστα κατοικία;

Οι ρυθμίσεις, κύριε Υπουργέ, που διαρκώς επικαλείστε του άρθρου 293 του ν.4738/2020 για τα χρέη που έχουν μεταβιβαστεί από τις τράπεζες στις ΔΟΥ εκ του αποτελέσματος από το πόσοι τελικά δανειολήπτες έχουν ενταχθεί σε αυτές φαίνεται ότι οι ρυθμίσεις αυτές δεν αντιστοιχούν στο οικονομικό προφίλ των ομογενών στην εποχή της ακρίβειας και της φτώχειας που βιώνουμε. Αλλά ακόμα και αυτές οι ρυθμίσεις σας καταστρατηγήθηκαν. Δεν εφαρμόζονται από τη φορολογική διοίκηση στη Θράκη και σήμερα πλέον έχουν καταστεί ανενεργές λόγω των ασφυκτικών προθεσμιών που είχαν για ένταξη σε αυτές.

Ο κόμπος έχει φτάσει στο χτένι, κύριε Υπουργέ. Θα έλεγα έχει ξεπεράσει το χτένι. Χθες στο έκτακτο συνέδριο στη Θεσσαλονίκη της Πανελλήνιας Ομοσπονδίας των παλιννοστούντων ομογενών για τα στεγαστικά δάνεια ξεχείλιζε η πικρία και η αγανάκτηση.

Σας ερωτώ, λοιπόν, κύριε Υπουργέ: Τι μέτρα σκέφτεστε να πάρετε για να προστατεύσετε τους ανθρώπους αυτούς από τον άμεσο κίνδυνο να χάσουν τα σπίτια τους; Μιλάμε για την πρώτη κατοικία. Θα προχωρήσετε σε ρυθμίσεις που αφορούν τα δάνεια στις τράπεζες, αλλά και τα χρέη προς το δημόσιο, ρυθμίσεις προφανώς με εισοδηματικά και περιουσιακά κριτήρια, αλλά με απομείωση όλων των χρεών που συσσωρεύτηκαν από τις προσαυξήσεις, τους συνεχείς ανατοκισμούς του κεφαλαίου από τις τράπεζες και βέβαια με διακανονισμό μεγάλης διάρκειας αποπληρωμής, που θα λαμβάνει υπ’ όψιν, κύριε Υπουργέ, τις ανάγκες επιβίωσης των δανειοληπτών και των οικογενειών τους; Ιδιαίτερα για τα χρέη που μεταβιβάστηκαν στο δημόσιο, θα προχωρήσετε -εκτός της απομείωσης των προσαυξήσεων- σε νέα ρύθμιση για αποπληρωμή πλέον των εκατόν είκοσι δόσεων; Απαντήστε, κύριε Υπουργέ, όχι μόνο σε μένα, αλλά στους χιλιάδες δανειολήπτες που με αγωνία παρακολουθούν τι θα γίνει με τα στεγαστικά τους δάνεια και με την πρώτη κατοικία τους.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, είναι η πολλοστή ερώτηση, όχι από εσάς, αλλά γι’ αυτό το θέμα που συζητείται στην Εθνική Αντιπροσωπεία. Πράγματι υπάρχουν αρκετοί δανειολήπτες, οι οποίοι δεν εκπλήρωσαν τις υποχρεώσεις που συνεπάγετο η λήψη αυτών των δανείων.

Να σημειώσω ότι τα χρήματα αυτά ήταν δάνεια. Η βασική λογική ενός δανείου είναι ότι επιστρέφεται. Και επειδή η κυβέρνησή σας έκατσε σχεδόν πέντε χρόνια στην εξουσία, εξ όσων ενθυμούμαι δεν άλλαξε σε τίποτε τον χαρακτήρα αυτών των δανείων. Τα δάνεια αυτά κάποιοι τα εξυπηρέτησαν, κάποιοι δεν τα εξυπηρέτησαν. Αυτά ελήφθησαν πολλά-πολλά χρόνια πριν.

Η Κυβέρνηση ήδη -διότι είδε από πολύ νωρίς το πρόβλημα- ήρθε και έθεσε μια καινούργια ρύθμιση -που δεν υπήρχε επί δικής σας κυβέρνησης-, με την οποία εάν καταπέσει ένα δάνειο και χρειαστεί το κράτος -δηλαδή ο φορολογούμενος- να έρθει να πληρώσει γι’ αυτό το σπίτι την τράπεζα, στη συνέχεια δίνει άλλα δέκα χρόνια -αυτές είναι οι εκατόν είκοσι δόσεις, είναι μια δεκαετία- για να αποπληρωθεί το ποσό που έχει απομείνει και που πλέον έχει περάσει στο δημόσιο. Διότι το δημόσιο έχει πληρώσει την τράπεζα για τα χρήματα αυτά.

Εάν υπάρχουν περιπτώσεις ανθρώπων που για κάποιον λόγο κακής πληροφόρησης έχασαν τις προθεσμίες για να απολαύσουν αυτές τις εκατόν είκοσι δόσεις -και αυτό είναι κάτι που σας το λέω τώρα-, η Κυβέρνηση θα ήταν πρόθυμη να επανεξετάσει τις προθεσμίες γι’ αυτούς τους ανθρώπους που έχασαν τον χρόνο, διότι η πρόθεσή μας είναι να μπορούν να υπαχθούν στις εκατόν είκοσι δόσεις.

Εάν δεν μπορούν να υπαχθούν στις εκατόν είκοσι δόσεις, υπάρχει ο δρόμος του εξωδικαστικού συμβιβασμού που πλέον δεν αφορά τράπεζες, διότι έχει μεταπέσει η υποχρέωση από την τράπεζα και έχει περάσει στο δημόσιο. Αυτοί που δεν μπορούν να χρησιμοποιήσουν τις εκατόν είκοσι δόσεις, μπορούν να υπαχθούν στον εξωδικαστικό συμβιβασμό. Έχω την εικόνα ότι πολλοί από αυτούς τηρούν τα σχετικά εχέγγυα και εκεί ο εξωδικαστικός δεν απαιτεί συναίνεση της τράπεζας, διότι πλέον αφορά μόνον το δημόσιο. Εφόσον τηρούν τα σχετικά εισοδηματικά και άλλα κριτήρια και εφόσον δώσουν τις πληροφορίες, οι ρυθμίσεις που μπορούν να δοθούν εκεί είναι εξαιρετικά μακροχρόνιες και ευνοϊκές, διότι αφορούν και δυνατότητα περικοπής των δόσεων και του κεφαλαίου.

Οι ρυθμίσεις αυτές δεν δίδονται γενικά, διότι κανένας δανειολήπτης δεν είναι ίδιος με κάποιον άλλο. Άλλος έχει περάσει και έχει μια δυνατότητα να πληρώσει, άλλος δεν έχει. Αυτά, λοιπόν, πρέπει να εξετάζονται ατομικά για να λυθεί αυτό το σημαντικό κοινωνικό πρόβλημα.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Υπουργέ.

Κύριε συνάδελφε, έχετε τον λόγο για τη δευτερολογία σας.

**ΔΗΜΗΤΡΙΟΣ ΧΑΡΙΤΟΥ:** Κύριε Υπουργέ, σας άκουσα με πολύ προσοχή, αλλά νομίζω δεν απαντήσατε στο πιο κύριο ερώτημα που σας έθεσα.

Τι θα γίνει τελικά με τα σπίτια αυτών των δανειοληπτών που οι τράπεζες πλέον προχωρούν για να τα εκποιήσουν; Ούτε οι ίδιοι θα καταλάβουν, κύριε Υπουργέ, μέσω των ηλεκτρονικών πλειστηριασμών ότι θα βρεθούν στον δρόμο. Και λυπάμαι, γιατί το περάσατε χωρίς να πείτε ούτε λέξη.

Το λέω αυτό, γιατί ανακυκλώσατε ρυθμίσεις που δοκιμάστηκαν, κύριε Υπουργέ. Η πραγματικότητα διαψεύδει αυτά τα οποία ισχυρίζεστε, ότι μπορεί να είναι χρήσιμες και αποτελεσματικές.

Πείτε μου πόσοι έχουν ενταχθεί σε αυτή τη ρύθμιση του 2020. Έχετε να μου δώσετε μια εικόνα; Τίποτα, κύριε Υπουργέ. Να σας πω ότι στη Θράκη η φορολογική διοίκηση δεν τις εφαρμόζει καν, κύριε Υπουργέ. Υπάρχει αλληλογραφία με την ΑΑΔΕ, αν έχουν δικαίωμα να την εφαρμόσουν. Nαι ή όχι; Κι εσείς μου λέτε ότι παράγει αυτή η ρύθμιση που κάνατε αποτελέσματα για να μπορέσουν να διευκολυνθούν οι δανειολήπτες.

Κύριε Υπουργέ, σας άκουσα. Λίγο αόριστα μιλήσατε σε σχέση με τον εξωδικαστικό. Προφανώς αναφέρεστε στον πτωχευτικό νόμο. Νομίζω ότι θα γνωρίζετε ότι δεν ισχύει για την πλειονότητα των περιπτώσεων των δανείων αυτών γιατί προϋποθέτει να έχεις τουλάχιστον δύο δάνεια για ρύθμιση. Η πλειονότητα αυτών των δανειοληπτών, των ομογενών, έχει ένα, το στεγαστικό. Άρα, λοιπόν, είναι δώρο άδωρο. Για τι πράγμα συζητάμε; Σας άκουσα. Κάνατε έναν υπαινιγμό. Αν νομίζετε ότι θα αποφύγετε να αναλάβετε τις ευθύνες ουσιαστικά κάνοντας αντιπολίτευση στην αντιπολίτευση μεταθέτοντάς τες στην προηγούμενη κυβέρνηση, κάνετε πολύ μεγάλο λάθος. Όχι γιατί δεν υπήρξαν παραλείψεις ενδεχομένως στο θέμα αυτό, αλλά γιατί, κύριε Υπουργέ, γι’ αυτό το θέμα στα τέσσερα χρόνια δεν υπήρξαν ούτε η έκδοση ούτε η αποστολή διαταγών πληρωμών. Και μη μου πείτε ότι είναι χρονικό το θέμα. Ότι δηλαδή τότε δεν ίσχυαν οι προθεσμίες. Είναι κυρίως κατ’ εξοχήν πολιτικό. Και ξέρετε γιατί; Αν προχωρούν στις μέρες σας είναι γιατί ενθαρρύνονται από τις εμμονές που έχει η Κυβέρνησή σας να εντάσσει και να αξιολογεί τα τραπεζικά αυτά δάνεια όχι με κοινωνικά αλλά με τραπεζοκεντρικά κριτήρια.

Σε άλλες περιπτώσεις για να είμαι σαφής είστε γαλαντόμοι, κύριε Υπουργέ. Αναφέρομαι στα 19 δισεκατομμύρια με εγγύηση στις τράπεζες του ελληνικού δημοσίου από το πρόγραμμα «ΗΡΑΚΛΗΣ». Προφανώς και εκεί υπάρχουν κίνδυνοι και ρίσκα. Αναφέρομαι σε ευνοϊκές ρυθμίσεις, σε μεγαλοσχήμονες. Δεν θέλω να μιλήσω σε σχέση με το ίδιο το κόμμα σας. Εσείς ξέρετε τι κάνετε; Καταπίνετε την κάμηλο με την εγγύηση των 19 δισεκατομμυρίων που θα επωφεληθούν οι κάθε είδους Πάτσηδες και διυλίζετε τον κώνωπα, κύριε Υπουργέ, δείχνοντας το πιο ανάλγητο πρόσωπο σε όλους αυτούς τους χιλιάδες που έχουν έρθει στην πατρίδα. Μεγάλο μέρος είχε εγκατασταθεί στη Θράκη. Θέλουν να μείνουν και αυτοί και τα παιδιά τους στην περιοχή όπως και όλοι οι κάτοικοι εκεί. Κι εσείς δυστυχώς δεν τους δίνετε την ευκαιρία.

Κλείνω με μια φράση, κύριε Πρόεδρε. Εσείς φαίνεται ότι δεν είστε ως Κυβέρνηση διατεθειμένοι να προχωρήσετε σε μια τέτοια ρύθμιση. Σας λέω ότι αυτή την ευθύνη θα αναλάβει μια άλλη προοδευτική κυβέρνηση. Αυτή τη φορά σε άλλες συνθήκες όχι σε συνθήκες οικονομικής ασφυξίας. Θα έχει και τη δυνατότητα αλλά και την πολιτική δύναμη να δώσει τέτοιες λύσεις με βάση το δημόσιο συμφέρον και τις κοινωνικές ανάγκες. Επαναλαμβάνω σε άλλες συνθήκες από τις συνθήκες οικονομικής ασφυξίας της προηγούμενης περιόδου.

Ευχαριστώ για την ανοχή σας.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Κύριε Υπουργέ, έχετε τον λόγο για τη δευτερολογία σας.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Θα ξεκινήσω, κύριε Πρόεδρε, κύριε συνάδελφε, από την τελευταία σας παρατήρηση. Την οικονομική ασφυξία την προκαλέσατε εσείς. Όπως τώρα υπόσχεστε πράγματα, πήγατε και υποσχεθήκατε στο πρόγραμμα της Θεσσαλονίκης 10 ή 15 δισεκατομμύρια που ξέρατε ότι δεν υπήρξαν. Και μετά επειδή δεν μπορούσατε να πείτε την επόμενη μέρα των εκλογών «ξέρετε σας εξαπατήσαμε» μετατρέψατε μία δυνατότητα που είχατε να κλείσετε το θέμα με ένα ή δύο μήνες και με ένα ελάχιστο πρόσθετο δημοσιονομικό κόστος σε ένα πανευρωπαϊκό και παγκόσμιο πρόβλημα. Πήγατε σε δημοψήφισμα και στη συνέχεια κάνατε την περίφημη εκείνη…

**ΔΗΜΗΤΡΙΟΣ ΧΑΡΙΤΟΥ:** Για τα δάνεια σάς ρώτησα, κύριε Υπουργέ.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Ναι, ναι, αλλά επειδή είπατε ότι θα έρθει μία προοδευτική διακυβέρνηση οφείλω να σας υπενθυμίσω την πορεία της αυταπάτης. Διότι φοβούμαι ότι πάλι έχετε πέσει σε αυτή τη φάση της αυταπάτης.

Τώρα πάμε στα δάνεια. Τι κάνατε με τα εγγυημένα δάνεια του δημοσίου την περίοδο εκείνη που κυβερνήσατε; Τα εγγυημένα αυτά δάνεια τα κρύψατε κάτω από την καρέκλα, τη ντουλάπα, κάποιο έπιπλο, τέλος πάντων. Διότι δεν ασχοληθήκατε καθόλου. Δεν βάλατε ούτε έναν άνθρωπο στην υπηρεσία που υπήρχε στο Γενικό Λογιστήριο για να εξετάζει τα αιτήματα καταπτώσεων και αφήσατε τα αιτήματα καταπτώσεων να συσσωρευτούν σε εκατοντάδες χιλιάδες, τα οποία απλώς δεν εξετάζονταν. Δεν εξετάζονταν και όλοι τα είχαν σε ένα ντουλάπι. Τι κάναμε εμείς; Ήρθαμε, τα αναλάβαμε ως κόστος δημοσιονομικό διότι βάλαμε 2 δισεκατομμύρια στο έλλειμμα. Ένα δισεκατομμύριο εξ αυτών μπήκε για τα φυσικά πρόσωπα. Τα εξετάζουμε και κλείνουμε αυτές τις υποθέσεις κάτι το οποίο ήταν προϋπόθεση για να μπορέσουμε να βγούμε από την εποπτεία. Να προχωρήσει, δηλαδή, η εξέταση των εγγυημένων δανείων. Ταυτόχρονα φέραμε δύο ρυθμίσεις, αυτή για τις εκατόν είκοσι δόσεις και τον εξωδικαστικό συμβιβασμό που δίνουν τη δυνατότητα στους ανθρώπους να έχουν μια διέξοδο. Οι τράπεζες πριν ολοκληρώσουν την αποστολή του φακέλου προς εμάς και του αιτήματος για κατάπτωση -εφόσον οι άνθρωποι δεν μπορούν να εξυπηρετήσουν- είναι υποχρεωμένες να κάνουν κάποιες ενέργειες για να μη χάσουν το δικαίωμα για κατάπτωση. Και θεωρώ ότι αυτές οι ενέργειες στο τέλος, στη συντριπτική πλειοψηφία, οδηγούν σε αίτημα κατάπτωσης εφόσον υπάρχει οικονομική αδυναμία του δανειολήπτη. Το αίτημα κατάπτωσης στη συνέχεια έρχεται και έχεις τη δυνατότητα να πας στις εκατόν είκοσι δόσεις. Και αν δεν έχεις τη δυνατότητα να πας στις εκατόν είκοσι δόσεις έχεις τη δυνατότητα να πας στον εξωδικαστικό συμβιβασμό.

Εάν μπορούμε να βοηθήσουμε, σας ξαναλέω, σε σχέση με ανθρώπους που για οποιονδήποτε λόγο έχασαν τις σχετικές προθεσμίες, προφανώς θα βοηθήσουμε. Αλλά δεν πρέπει να ξεχνάμε ότι ήδη το κράτος έχει πληρώσει γι’ αυτή την υπόθεση από τις καταπτώσεις εγγυήσεων 1 δισεκατομμύριο γι’ αυτά τα φυσικά πρόσωπα. Με τις ρυθμίσεις τις οποίες προβλέπουμε θα πληρώσει προφανώς και άλλα σημαντικά ποσά διότι αυτές οι ρυθμίσεις είναι κατ’ εξοχήν ευνοϊκές για τους δανειολήπτες. Αλλά δεν μπορούμε να πάμε και να λέμε ότι για κάποια κατηγορία του πληθυσμού ισχύουν μονίμως άλλα κριτήρια και για άλλους συμπολίτες μας οι οποίοι μπορεί να είναι εξίσου ευάλωτοι δεν ισχύουν αυτά τα κριτήρια.

Το κριτήριο που πρέπει να ισχύει είναι αν είσαι ευάλωτος ή όχι. Αυτό είναι το βασικό κριτήριο. Και αυτό το κριτήριο περιλαμβάνουν οι ρυθμίσεις και είναι ευνοϊκές. Αλλά πρέπει να είσαι ευάλωτος και να το αποδεικνύεις. Δεν μπορείς να πας και να πεις για κάποια ομάδα πληθυσμού ανεξαρτήτως από εισοδηματικά και περιουσιακά κριτήρια, καταθέσεις ή οτιδήποτε άλλο ότι θα κάνεις ειδικές ρυθμίσεις. Αυτά που μετράνε για την ευαλωτότητα είναι αυτά που σας λέω: περιουσιακά κριτήρια, καταθέσεις, εισοδηματικά κριτήρια. Με αυτά τα κριτήρια όλοι θα πρέπει να κρίνονται ομοιόμορφα.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Υπουργέ.

Οι παρακάτω ερωτήσεις που θα αναφέρω δεν θα συζητηθούν ύστερα από συνεννόηση των ερωτώντων Βουλευτών και των ερωτώμενων Υπουργών:

Η πρώτη με αριθμό 154/8-11-2022 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον ΥπουργόΠροστασίας του Πολίτη, με θέμα: «Άμεση απόδοση ευθυνών για τη βίαιη και αναίτια επίθεση δυνάμεων των ΜΑΤ σε βάρος φιλάθλων της ομάδας του Άρη».

Η δέκατη τρίτη με αριθμό 173/14-11-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Περιβάλλοντος και Ενέργειας, με θέμα: «Να κατασκευαστεί σήραγγα στο τμήμα Άγνος – Ξηροκαμάρα, αντί της καταστροφής του φυσικού περιβάλλοντος και των αρχαιοτήτων».

Η έκτη με αριθμό 158/11-11-2022 επίκαιρη ερώτηση δεύτερου κύκλου της Βουλευτού Β3΄ Νότιου Τομέα Αθηνών του Κινήματος Αλλαγής κ. Αντωνίας (Τόνιας) Αντωνίουπρος την Υπουργό Παιδείας και Θρησκευμάτων, με θέμα: «Ανάκληση της απόφασης συγχώνευσης σε τρία τμήματα των τεσσάρων τμημάτων της Γ΄ τάξης του 4ου Γυμνασίου Αγίου Δημητρίου που αποτελεί ομόφωνο αίτημα μαθητών και γονέων».

Η τέταρτη με αριθμό 165/14-11-2022 επίκαιρη ερώτηση πρώτου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς την Υπουργό Παιδείας και Θρησκευμάτων, με θέμα: «Για την αναστολή των Εκπαιδευτηρίων Μ.Ν. Ράπτου στη Λάρισα».

Η έβδομη με αριθμό 167/14-11-2022 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Για τις διαπιστωτικές πράξεις μονιμοποίησης των δόκιμων νεοδιόριστων εκπαιδευτικών (2020) της ειδικής αγωγής».

Η ενδέκατη με αριθμό 168/14-11-2022 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών, με θέμα: «Να διασφαλιστεί το δικαίωμα στη σταθερή δουλειά με δικαιώματα για τους παρατασιούχους – συμβασιούχους εργαζόμενους στην καθαριότητα των δήμων, Περιφερειακής Ενότητας (ΠΕ) Ηρακλείου Κρήτης».

Η τέταρτη με αριθμό 161/14-11-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Παιδείας και Θρησκευμάτων, με θέμα: «Αναλγησία απέναντι στο Ενιαίο Ειδικό Επαγγελματικό Γυμνάσιο και Λύκειο (ΕΝΕΕΓΥΛ) Περιστερίου».

Η όγδοη με αριθμό 162/14-11-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένηπρος την Υπουργό Παιδείας και Θρησκευμάτων, με θέμα: «Πλήρης απαξίωση για το Κέντρο Πληροφόρησης Εργαζομένων και Ανέργων (ΚΕΠΕΑ) του Μητροπολιτικού Πάρκου «Αντώνης Τρίτσης»».

Τέλος, η δεύτερη με αριθμό 40/7-10-2022 αναφορά του κύκλου αναφορών - ερωτήσεων του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Υποδομών και Μεταφορών,με θέμα: «Να προχωρήσει η ανέγερση του νέου Δικαστικού Μεγάρου Ηρακλείου»,. δεν θα συζητηθεί ύστερα από συνεννόηση μεταξύ Υπουργού και αναφέροντος Βουλευτού.

Τώρα θα συζητηθεί η δέκατη με αριθμό 163/14-11-2022 επίκαιρη ερώτηση δεύτερου κύκλου του Βουλευτή Ροδόπης του Κινήματος Αλλαγής κ. Ιλχάν Αχμέτπρος τον Υπουργό Αγροτικής Ανάπτυξης και Τροφίμων, με θέμα: «Να καταβληθούν άμεσα οι αποζημιώσεις στους παραγωγούς της Περιφερειακής Ενότητας (ΠΕ) Ροδόπης για τις ζημιές από παγετό και χαλαζοπτώσεις».

Στην ερώτηση αυτή θα απαντήσει ο Υφυπουργός Αγροτικής Ανάπτυξης και Τροφίμων κ. Γεώργιος Στύλιος.

Ορίστε, κύριε Αχμέτ, έχετε τον λόγο.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Δεν θα μακρηγορήσω, το θέμα είναι γνωστό στο Υπουργείο. Επίσης, είναι γνωστό και στους συμπολίτες μας που μας ακούν σε όλη την περιφέρεια.

Ξέρετε, κύριε Υπουργέ, από το 2021 οι ελαιοπαραγωγοί, όπως και οι ροδοπαραγωγοί, υπέστησαν μεγάλες ζημιές λόγω του παγετού και χαλαζοπτώσεων. Βέβαια, αυτές οι ζημιές βρίσκονταν στο προανθικό στάδιο. Αυτό ήταν το πρόβλημα. Εκείνη την περίοδο υπέστησαν με αυτό τον τρόπο ζημιές και οι κερασοπαραγωγοί.

Οφείλουμε να αναγνωρίσουμε εμείς ως μια υπεύθυνη Αντιπολίτευση ότι με μια νομοθετική ρύθμιση του Υπουργείου ως προς τους κερασοπαραγωγούς λύθηκε το πρόβλημα όσον αφορά το προανθικό στάδιο και αποζημιώθηκαν οι κερασοπαραγωγοί. Και αυτό οφείλω να πω ότι ήταν σε θετική κατεύθυνση.

Είχα καταθέσει μια επίκαιρη ερώτηση περίπου τον Μάιο του 2021, δηλαδή πριν από πέντε μήνες, αφορούσε τότε το ίδιο περιεχόμενο, είχα μέσα και τους κερασοπαραγωγούς. Ο Υπουργός απάντησε ότι προβλέπεται να γίνει μια νομοθετική ρύθμιση για το προανθικό στάδιο για τους κερασοπαραγωγούς, το οποίο όντως έγινε και καταβλήθηκε η πρώτη δόση και αναμένουμε τη δεύτερη, λύθηκε το πρόβλημα.

Στην ίδια ερώτηση είχε απαντήσει τότε για τους ροδοπαραγωγούς και ελαιοπαραγωγούς ότι όντως έχει διαπιστώσει η υπηρεσία ότι υπάρχει πρόβλημα, αλλά αυτά δεν μπορούν να αποζημιωθούν μέσω του ΕΛΓΑ βάσει κανονισμού και η μόνη οδός είναι να πάμε στα ΚΟΕ -Κρατικές Οικονομικές Ενισχύσεις- ή να βρεθεί ένας άλλος τρόπος, προφανώς εννοούσε τα de minimis για απώλεια εισοδήματος, αλλά περισσότερο απάντησε και είπε: «Να το δούμε αυτό μετά τον Σεπτέμβριο τι και πώς».

Σας ενημερώνω, κύριε Υπουργέ, όπως είπα και στην επίκαιρη ερώτησή μου, ότι οι Υπηρεσίες ΕΛΓΑ Αλεξανδρουπόλεως έκαναν αυτό που έπρεπε να κάνουν, δηλαδή έστειλαν το πόρισμα στο Υπουργείο, διαπίστωσαν ότι όντως υπάρχει αυτή η απώλεια, μείωση παραγωγής, είναι πάνω από 30%, όπως προβλέπει ο κανονισμός και από εκεί και μετά, όμως, παρά ταύτα, έχουμε μια καθυστέρηση και δηλώνει ο ΕΛΓΑ ότι τίθεται πλέον στο δικό σας Υπουργείο.

Ρωτάμε, λοιπόν, σήμερα και τελειώνω: Πρώτον, έχετε πολιτική βούληση, κατ’ αρχάς, αυτά να αποζημιωθούν μέσω των ΚΟΕ; Ή αν όχι με ΚΟΕ, με ποιον χρηματοδοτικό τρόπο θα ενεργήσετε, προκειμένου να αποζημιωθούν αυτοί οι ελαιοπαραγωγοί και οι ροδοπαραγωγοί για τα φυτικά τους προϊόντα που βρίσκονται στο προανθικό στάδιο; Και θα θέλαμε να δώσετε μια ξεκάθαρη απάντηση στους συμπολίτες μας αγρότες ελαιοπαραγωγούς που μας ακούν αυτή τη στιγμή σε όλη την περιφέρεια και ζητάμε μια απάντηση για το τι θα γίνει με την περσινή σοδειά.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ωραία.

Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κύριε συνάδελφε, μιλάτε στην ερώτησή σας και αναφέρεστε στον «Παγετό Άνοιξη 2021», έτσι όπως ονομάστηκε και έχουμε ασχοληθεί πάρα πολύ με το συγκεκριμένο θέμα και το συγκεκριμένο ζήτημα σε πολλά και διαφορετικά στάδια.

Να ξεκαθαρίσουμε κατ’ αρχάς τα εξής, ποια πλαίσια έχουμε στα οποία μπορούμε να κινηθούμε και να υπάρξει μία χρηματοδότηση, όπου έχουμε κάποιες ζημιές, οι οποίες είναι αποδεδειγμένες και αφορούν δύο πράγματα: ένα, την παραγωγή και δεύτερον, το φυτικό κεφάλαιο, άρα, τι παρήχθη και δεύτερον, τι υπάρχει σε σχέση με τις καλλιέργειες στις οποίες μπορεί να έχουν προξενηθεί ζημιές. Για τις ζημιές αυτές τα αίτια συνήθως είναι ο παγετός σε πολύ ακραία κατάσταση.

Μια τέτοια περίπτωση είναι και ο «Παγετός Άνοιξη 2021» που σε διαφορετικά κύματα «χτύπησε» εκείνη την περίοδο πολλές περιοχές της χώρας μας, πολλούς νομούς και είχε συνέπειες στην παραγωγική διαδικασία.

Έχουμε, λοιπόν, για το συγκεκριμένο θέμα, για τον «Παγετό Άνοιξη 2021», τα εξής: Αποζημιώσεις οι οποίες καλύπτονται από τον κανονισμό του ΕΛΓΑ και μπορούν να πληρωθούν μέσω του κανονισμού του ΕΛΓΑ με τη διαδικασία που γίνεται από τον ΕΛΓΑ, τις αναγγελίες, τις δηλώσεις ζημιάς, τις εκτιμήσεις, τα τελικά πορίσματα, τις ενστάσεις και τις πληρωμές. Έχουμε, όμως και ζημιές οι οποίες δεν προβλέπονται και δεν καλύπτονται από τον κανονισμό του ΕΛΓΑ.

Σε σχέση με την πρώτη περίπτωση, με τις ζημιές οι οποίες καλύπτονται από τον κανονισμό του ΕΛΓΑ, η Κυβέρνηση έτρεξε την όλη διαδικασία και η διοίκηση του ΕΛΓΑ και οι υπηρεσίες και καταφέραμε μέσα σε πολύ σύντομο χρόνο, εντός του ίδιου χρόνου, να αποζημιωθούν οι πολίτες και να δοθούν 1.302.000 ευρώ στον Νομό Ροδόπης σε τρεις χιλιάδες διακόσιες τριάντα δύο δηλώσεις ζημιάς που έγιναν εκεί.

Πάμε, λοιπόν, τώρα να δούμε τι άλλο γίνεται: Για να μπορούμε να αποζημιώσουμε αυτά που δεν προβλέπονται στον κανονισμό του ΕΛΓΑ, υπήρχε η προϋπόθεση να υπάρχει ένα νομοθετικό πλαίσιο.

Για αυτόν τον λόγο η Κυβέρνησή μας τον Ιούλιο του 2021 με τον ν.4820 θεσμοθέτησε διαδικασία με την οποία μπορεί να προβλέψει και για αυτές τις κατηγορίες που είναι εκτός του κανονισμού του ΕΛΓΑ. Εκεί, λοιπόν, έχουμε δύο κεφάλαια. Ένα κεφάλαιο είναι το «προανθικό στάδιο», οι όψιμες καλλιέργειες οι οποίες «χτυπήθηκαν». Και σε αυτές τις όψιμες καλλιέργειες η Κυβέρνηση, όπως αναφέρατε και εσείς στην ερώτησή σας, διενήργησε με βάση τα πορίσματα που είχε από τις υπηρεσίες του ΕΛΓΑ την πληρωμή που αφορά τα κεράσια που αναφέρατε και στο σύνολο της χώρας έχουν δοθεί πάνω από 20 εκατομμύρια ευρώ. Για αυτόν τον λόγο υπήρξε και σχετική ανακοίνωση, δελτίο Τύπου από τον ΕΛΓΑ, από τη διοίκηση του ΕΛΓΑ, το οποίο σας καταθέτω στα Πρακτικά.

(Στο σημείο αυτό ο Υφυπουργός Αγροτικής Ανάπτυξης και Τροφίμων κ. Γεώργιος Στύλιος καταθέτει για τα Πρακτικά το προαναφερθέν δελτίο Τύπου, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και μένει τώρα στη συνέχεια να δούμε τι γίνεται με αυτές που δεν μπορούσαν να καλυφθούν ούτε από το προανθικό στάδιο, από τις όψιμες καλλιέργειες, ούτε βέβαια, από τον κανονισμό του ΕΛΓΑ. Εκεί κυρίως τα αίτια είναι ο παγετός, είναι η ανεμοθύελλα που συνέβη και ήταν και το χαλάζι και αναφέρεστε, λοιπόν, σε ζημιές που έγιναν κυρίως στα δέντρα, στις ροδιές και στις ελιές. Εκεί, λοιπόν, έπρεπε να γίνει όλη η διαδικασία που προβλέπεται για να αποτυπώσουμε τις ζημιές. Τα υπόλοιπα στη δευτερολογία μου.

**ΠΡΟΕΔΡΕΥΩΝ (Χαράλαμπος Αθανασίου):** Ωραία.

Ορίστε, κύριε Αχμέτ, έχετε τον λόγο για τη δευτερολογία σας.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Ναι, κύριε Υπουργέ, είναι ακριβώς όπως τα λέτε. Αναφέρετε τον κανονισμό και τη διαδικασία αποζημιώσεων των αγροτών.

Νομίζω ότι αυτά είναι γνωστά στους αγρότες και ξέρουν τη διαδικασία. Σας είπα ότι αυτή η ρύθμιση που έγινε όσον αφορά τις όψιμες καλλιέργειες είναι προς θετική κατεύθυνση.

Εμείς σήμερα υποβάλλουμε το εξής ερώτημα, στο οποίο θέλουμε να μας απαντήσετε με σαφήνεια: Τι λένε οι υπηρεσίες σας για τους ελαιοπαραγωγούς του Νομού Ροδόπης; Εμείς συνομιλήσαμε με τον ΕΛΓΑ Αλεξανδρούπολης. Οι ελαιοπαραγωγοί και οι ροδοπαραγωγοί γιατί δεν καλύπτονται από το προανθικό στάδιο; Διότι αν δεν καλύπτονται από εκεί, που μάλλον δεν καλύπτονται γιατί δεν αποζημιώθηκαν, να μας πείτε για ποιο λόγο. Και κατά δεύτερον, αν δεν καλύπτονται από αυτόν τον νόμο, δηλαδή τις όψιμες καλλιέργειες, τότε είναι ο δρόμος των Κρατικών Οικονομικών Ενισχύσεων. Το ξέρετε αυτό.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Η Κυβέρνησή σας πρέπει βέβαια να το στείλει στην Ευρωπαϊκή Ένωση. Όμως βάσει της νομοθεσίας μας, πρώτα προκαταβάλλεται από εσάς, εφόσον βέβαια υπάρχουν οι προϋποθέσεις τις οποίες ορίζετε στον νόμο. Πώς μπορεί να αποζημιωθεί από τις κρατικές οικονομικές ενισχύσεις ένας αγρότης, ένα αγροτικό προϊόν; Πρέπει να καλύψει το 30% του προϊόντος, πρέπει να υπάρχουν οι καιρικές συνθήκες, πρέπει να παρθεί γνωμάτευση από τη μετεωρολογική υπηρεσία. Να μην κουράζουμε τους αγρότες μας. Μπροστά αυτά.

Θέλουμε στο δια ταύτα να μας πείτε, κύριε Υπουργέ, τι θα γίνει με τους ελαιοπαραγωγούς, ποια είναι η πρόθεση σας και πώς θα κινηθεί το Υπουργείο σας. Δηλαδή τι θα κάνετε; Θα πάτε στις Κρατικές Οικονομικές Ενισχύσεις; Αν δεν δίνετε αυτό, μήπως σκέφτεστε de minimis; Τι σκέφτεστε να κάνετε με τους ελαιοπαραγωγούς και τους ροδοπαραγωγούς στην περιφέρειά μας, στον Νομό Ροδόπης και αν καλύπτουν το προανθικό στάδιο. Είπατε από ό,τι κατάλαβα ότι δεν καλύπτονται, αυτό εννοήσατε. Τότε, οι άλλοι δύο τρόποι θα λειτουργήσουν ή όχι;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κύριος Υπουργός.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Τον Αύγουστο του 2022 έγινε η πληρωμή για το προανθικό στάδιο. Το ποσό της προκαταβολής για το σύνολο της χώρας ανήλθε στα 10 εκατομμύρια ευρώ, επί συνόλου 13,9 εκατομμυρίων ευρώ. Το αντίστοιχο ποσό για την Περιφερειακή Ενότητα Ροδόπης ανήλθε σε 587 χιλιάδες ευρώ και αφορά πεντακόσιους σαράντα τρεις δικαιούχους. Γι’ αυτό κατατέθηκε και το σχετικό δελτίο Τύπου. Έχουμε μια εκκρεμότητα με τις ενστάσεις. Εξετάζονται οι ενστάσεις. Στη συνέχεια θα γίνει και η αντίστοιχη πληρωμή.

Σε σχέση τώρα με το δεύτερο μέρος που αναφέραμε, τις μη καλυπτόμενες από τον ΕΛΓΑ αποζημιώσεις, είπαμε ότι έχουμε το προανθικό, που θεσμοθετήθηκε από την Κυβέρνησή μας, και ισχύει και χάρη σε αυτό πληρώθηκε ο κόσμος και έχουμε και τη δυνατότητα να πληρωθούν μέσα από τις Κρατικές Οικονομικές Ενισχύσεις.

Η διαδικασία που ακολουθείται στις Κρατικές Οικονομικές Ενισχύσεις είναι μια διαδικασία η οποία προϋποθέτει και απαιτεί και αυτή να έχουμε συγκεκριμένες δηλώσεις ζημιών και να έχουμε πορίσματα για να μπορούμε να καταλήξουμε στο ποσό το οποίο θα δοθεί. Αυτό δεν γίνεται έτσι θεωρητικά, αλλά επί συγκεκριμένων δηλώσεων και επί συγκεκριμένων ζημιών. Αυτό έχει σαν συνέπεια λοιπόν να τρέχει το πρώτο στάδιο από τον ΕΛΓΑ. Στο δεύτερο στάδιο έρχεται στις κεντρικές υπηρεσίες ανάμεσα στο Υπουργείο Οικονομικών και στο Υπουργείο Αγροτικής Ανάπτυξης και Τροφίμων για να προσδιοριστεί από τεχνική επιτροπή που υπάρχει, την Κεντρική Συντονιστική Επιτροπή των Κρατικών Οικονομικών Ενισχύσεων, να εκτιμηθεί η εισήγηση που έχει γίνει από την τοπική επιτροπή από τη Ροδόπη, να δούμε τα τελικά ποσά, να καταλήξουμε και να προχωρήσουμε, εάν δικαιούνται και είναι πραγματικές οι ζημιές, στην πληρωμή και εάν όχι να μην προχωρήσει το αίτημα.

Μέχρι τώρα είμαστε στο εξής στάδιο: Βρισκόμαστε στην Κεντρική Συντονιστική Επιτροπή των ΚΟΕ όπου έχει εξετάσει τα αιτήματα που έχουν έρθει από την Περιφερειακή Ενότητα Ροδόπης. Μας λένε ότι αφορούν χίλιες τετρακόσιες εξήντα εννιά αιτήσεις ζημιάς και κάνουν μια εκτίμηση ότι έχουμε ένα συνολικό ποσό γύρω στα 2 εκατομμύρια ευρώ. Εκεί, λοιπόν, επειδή οι Κρατικές Οικονομικές Ενισχύσεις αφορούν και την αρωγή και έχει τροποποιηθεί το θεσμικό πλαίσιο, γίνεται μια μελέτη, μια εξέταση, ούτως ώστε, μετά από αυτήν τη μελέτη από τις υπηρεσίες του Υπουργείου μας, να μπορεί η πολιτική ηγεσία να λάβει τις αποφάσεις και να ανακοινώσει τα θετικά ή μη αποτελέσματα στους παραγωγούς της Ροδόπης. Είμαστε συνεπώς στο τελικό στάδιο όπου θα υπάρξει η απάντηση και η ενημέρωση των παραγωγών της Ροδόπης.

Θέλω κλείνοντας να σας θυμίσω το εξής. Για πρώτη φορά η δική μας Κυβέρνηση ήταν αυτή που χρηματοδότησε και αποζημίωσε την ελιά. Ποτέ μέχρι τώρα, όλα τα προηγούμενα χρόνια, όλες τις προηγούμενες δεκαετίες δεν είχαν δοθεί χρήματα στους ελαιοπαραγωγούς. Αυτό έγινε σε τρεις φάσεις. Το συνολικό ποσό που δόθηκε είναι πάνω από 160 εκατομμύρια ευρώ από το Πρόγραμμα Αγροτικής Ανάπτυξης και Τροφίμων, από το προσωρινό πλαίσιο που υπήρχε και από μια τελευταία πληρωμή η οποία έγινε πρόσφατα, εντός του φθινοπώρου. Συνολικά, λοιπόν, όλοι οι παραγωγοί της χώρας είτε το 2021, είτε το 2022 έχουν λάβει περίπου 40 ευρώ το στρέμμα αποζημίωση. Και αυτό έγινε για πρώτη φορά.

Εδώ, όμως, μιλάμε για ένα άλλο φαινόμενο, για τον παγετό την άνοιξη του 2021 όπου με τις ταχύτητες και την αποτελεσματικότητα που εργαστήκαμε μέχρι τώρα θα συνεχίσουμε και από εδώ και στο εξής.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι επτά μαθήτριες και μαθητές και τέσσερις εκπαιδευτικοί συνοδοί τους από το 1ο Γυμνάσιο Ορχομενού Βοιωτίας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Συνεχίζουμε με τη δέκατη έκτη με αριθμό 169/14-11-2022 επίκαιρη ερώτηση δεύτερου κύκλου του Βουλευτή Δράμας του Συνασπισμού Ριζοσπαστικής Αριστεράς κ.Θεόφιλου Ξανθόπουλουπρος τον Υπουργό Δικαιοσύνης, με θέμα: «Τροποποίηση του άρθρ.187 Ποινικού Κώδικα (Αναστολή - Μετατροπή ποινής, Αναστέλλουσα δύναμη έφεσης)».

Κύριε συνάδελφε, έχετε τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ πολύ, κύριε Πρόεδρε.

Κύριε Υπουργέ, δεν μπορώ παρά να ξεκινήσω με το πόρισμα της Επιτροπής Πικραμένου, στο οποίο αναφέρθηκα την περασμένη φορά και είναι θέμα το οποίο άπτεται του Υπουργείου σας και που έχει σχέση με το νέο διοικητικό χάρτη της χώρας, στον οποίο δεν γίνεται καμμία αναφορά στη Δράμα, η οποία ως έδρα Μεταβατικού Πρωτοδικείου θέλουμε να έχει την αντιμετώπιση που έχουν τα μεταβατικά πρωτοδικεία των όμορων νομών τουλάχιστον, δηλαδή μια έδρα τηλεματικού δικαστηρίου. Το επαναφέρω προς προβληματισμόν.

Μπαίνω τώρα στην επίκαιρη ερώτηση. Το είχαμε συζητήσει κατά την ψήφιση της επίμαχης διάταξης, του άρθρου 72 του ν.4908/2022, με το οποίο ορίστηκε ότι σε περιπτώσεις καταδίκης για αξιόποινες πράξεις του παρόντος άρθρου, δηλαδή του 187, η ποινή δεν αναστέλλεται ούτε μετατρέπεται με κανέναν τρόπο, τυχόν δε η ασκηθείσα έφεση δεν έχει αναστέλλουσα ισχύ.

Σας είχαμε πει, λοιπόν, ότι δεν μπορεί να προχωράτε έτσι, δεν μπορεί να νομοθετείτε κατά το δοκούν, διότι υπάρχουν υπέρτεροι νόμοι. Υπάρχει το Σύνταγμα, υπάρχουν τα δικαιώματα των πολιτών, υπάρχει το τεκμήριο αθωότητας.

Στο πλαίσιο του ποινικού λαϊκισμού που σας διακατέχει και διαπερνά κάθετα την κυβερνητική δραστηριότητα, αγνοήσατε τις επιστημονικές και πολιτικές μας επιφυλάξεις και υπερψηφίσατε τη διάταξη. Ήρθε σε πολύ λίγο, τον Μάρτιο, η Συντονιστική Επιτροπή της Ολομέλειας και αντέδρασε θεωρώντας ότι φαλκιδεύονται τα δικαιώματα των πολιτών, καταστρατηγείται το τεκμήριο αθωότητας και απέχει από την εκδίκαση των συγκεκριμένων υποθέσεων. Η απόφαση της ολομέλειας πολλαπλώς επιβεβαιώθηκε με τελευταία αυτή της 5ης Νοεμβρίου 2022.

Ζητά δε η ολομέλεια την κατάργηση της επίμαχης παραγράφου. Έρχονται τα δικαστήρια λοιπόν στη συνέχεια, συγκεκριμένα το Μονομελές Εφετείο Αθηνών με την 2937/2022 απόφασή του, και αρνήθηκε να εφαρμόσει την επίμαχη διάταξη και να οδηγήσει στις φυλακές κατηγορούμενους που καταδικάστηκαν σε ποινές από δύο έως πέντε χρόνια για τα αδικήματα της κλοπής και της συμμορίας.

Έκτοτε έχουν εκδοθεί και άλλες αποφάσεις. Το ερώτημα, λοιπόν, το οποίο μεταφέρω και αφορά όλη τη νομική κοινότητα είναι το εξής: Προτίθεστε να αναλάβετε πρωτοβουλία για τη νομοθετική κατάργηση - τροποποίηση της επίμαχης διάταξης; Και ποια είναι η θέση της Κυβέρνησης απέναντι στην απόφαση της ολομέλειας των Προέδρων των Δικηγορικών Συλλόγων και την κινητοποίηση που βρίσκονται οι δικηγόροι, ήδη από τον Μάρτιο του ̓22, που ψηφίστηκε η επίμαχη διάταξη.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Ευχαριστώ, κύριε Πρόεδρε.

Αξιότιμε, κύριε συνάδελφε, ξεκινώντας την απάντηση στην επίκαιρη ερώτηση να διευκρινίσω ότι η Κυβέρνηση δεν νομοθετεί μέσω ποινικού λαϊκισμού. Αντιθέτως, προστατεύουμε τα δικαιώματα των πολιτών και δεν είμαστε αποκομμένοι από την κοινωνία, διότι οι κοινωνικές ανάγκες είναι αυτές που περνούν μέσα και από τον νόμο και μέσα από το ποινικό μας πλαίσιο, οπότε η οργανωμένη και συντεταγμένη πολιτεία είναι υποχρεωμένη να νομοθετεί, προφανώς, κατόπιν νηφαλιότητας και κατόπιν σωστής επιστημονικής αξιολόγησης, αλλά όχι σε μία γυάλα αποκομμένη από τις ανάγκες της κοινωνίας. Και γι’ αυτόν τον λόγο και η συγκεκριμένη διάταξη, η οποία πράγματι τροποποίησε το άρθρο 187 του Ποινικού Κώδικα μέσω του άρθρου 72 του ν.4908/2022, κρίθηκε κατ’ αρχάς επιβεβλημένη προκειμένου -υπό το πρίσμα και των αρχών της αναλογικότητας αλλά και της αναγκαιότητας-να αντιμετωπιστούν αποτελεσματικά μέσα από την άμεση εκτέλεση της επιβληθείσας ποινής σοβαρές περιπτώσεις οργανωμένων και μεθοδευμένων εγκληματικών συμπεριφορών με δυσμενείς συνέπειες και επιπτώσεις στην εμπέδωση της κοινωνικής ειρήνης, αλλά και στη διατήρηση του αισθήματος ασφάλειας των πολιτών.

Κρίθηκε, λοιπόν, αναγκαίο κατά τη νομοθέτηση ότι λόγω της μείζονος ποινικής απαξίας των συγκεκριμένων αδικημάτων και της ανάγκης αποτροπής μελλοντικών δραστών από τέτοιου είδους αξιόποινες πράξεις και συμπεριφορές να υπάρξει η συγκεκριμένη ρύθμιση, η οποία πράγματι είναι μία ρύθμιση που χαρακτηρίζεται από μία αυξημένη ποινική αυστηρότητα.

Δεν μπορούμε, όμως, να πούμε ότι παραβιάζεται το τεκμήριο αθωότητας, καθότι η δυνατότητα αναστολής εκτέλεσης απόφασης από δευτεροβάθμιο δικαστήριο μετά από την άσκηση του ενδίκου μέσου της έφεσης αξιολογείται κατά το άρθρο 497, όπως ξέρετε πολύ καλά, του Κώδικα Ποινικής Δικονομίας. Επίσης, η ίδια πρόβλεψη υφίσταται και σε άλλα κομμάτια της νομοθεσίας, όπως είναι ο πρόσφατος αθλητικός νόμος που ψηφίστηκε, που αυστηροποιήθηκε, με παρεμφερή διατύπωση σε συγκεκριμένα αδικήματα που αφορούν στην αθλητική βία. Και ως εκ τούτου, θεωρούμε ότι μέσω της συγκεκριμένης διάταξης, μπορούμε να αντιμετωπίσουμε -όπως αυτό μπορεί να επιτευχθεί προφανώς μέσω του ποινικού πλαισίου που έχουμε κατά καιρούς συζητήσει ότι δεν είναι η μόνη μέθοδος αντιμετώπισης- σοβαρά αδικήματα, σοβαρές έκνομες συμπεριφορές, οι οποίες μάλιστα στρέφονται κατά της ζωής, κατά της ιδιοκτησίας, κατά της περιουσίας και κατά της προσωπικής ελευθερίας.

Δεν μιλάμε, δηλαδή, για αδικήματα τα οποία είναι κοινωνικά και δικαιοπολιτικά ουδέτερα, αλλά μιλάμε για αδικήματα τα οποία στρέφονται κατά της δημόσιας ασφάλειας με έναν πολύ αυξημένο τρόπο και προφανώς, η ποινική απαξία που πρέπει να της προσδώσει η ελληνική πολιτεία πρέπει να είναι αυξημένη.

Τώρα επειδή, όμως, πάντα, όπως γνωρίζετε και εσείς, γιατί έχουμε και στα νομοσχέδια του Υπουργείου Δικαιοσύνης συζητήσει πολλές φορές σε ένα, θεωρώ, αυξημένο νομικό επίπεδο, τυχόν επιστημονικές παρατηρήσεις, η νομολογιακή αξιολόγηση -εάν αυτή, όμως, δείξει συγκεκριμένα δεδομένα, γιατί και από την ερώτησή σας έχετε κάποιες πληροφορίες προς το παρόν- και κατόπιν νηφαλιότητας μπορούμε να δούμε συγκεκριμένα δεδομένα, τα οποία θα θέσουμε σε αξιολόγηση του Υπουργείου Δικαιοσύνης και της αρμόδιας νομοπαρασκευαστικής επιτροπής, προκειμένου να τεθούν σε αξιολόγηση με ένα σοβαρό και νηφάλιο τρόπο.

Πρέπει, όμως, να καταλάβουμε και η θέση της Κυβέρνησης είναι ότι οποιαδήποτε αξιολόγηση και οποιαδήποτε τυχόν βελτιωτική κίνηση υπάρξει, δεν μπορεί να θίγει τον πυρήνα της διάταξης. Και ο πυρήνας της διάταξης εδράζεται πάνω στην ανάγκη τέτοιου είδους φαινόμενα, όπως είναι οι συμμορίες, όπως είναι οι εγκληματικές οργανώσεις και όπως είναι οι πράξεις που αυτοί οργανωμένα εκτελούν, θα πρέπει να αντιμετωπίζονται με μια μείζονα ποινική απαξία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε, έχετε τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Υπουργέ, ακούγοντας το πρώτο μέρος της τοποθέτησής σας θα έλεγα ότι επαναλαμβάνετε την εισηγητική έκθεση της τροποποίησης. Η ερώτησή μου, όμως, αφορά αφ’ ενός μεν τις κινητοποιήσεις της ολομέλειας των Προέδρων των δικηγορικών συλλόγων και αφ’ ετέρου τις αποφάσεις πλέον που βγάζουν τα ανώτερα δικαστήρια.

Σας διαβάζω απόσπασμα αυτούσιο από μια απόφαση: «Με την επίμαχη εισαγωγή πλήρους αποκλεισμού του ανασταλτικού αποτελέσματος της έφεσης και μάλιστα, για λόγους τιμωρίας και ειδικής πρόληψης η νέα νομοθετική ρύθμιση αντιβαίνει στην προστασία δικαιωμάτων του ανθρώπου, αφού μεταχειρίζεται τον κατηγορούμενο ως ένοχο πριν την αμετάκλητη καταδίκη του κατά παραβίαση του τεκμηρίου αθωότητας».

Όπως, βλέπετε, λοιπόν, υπάρχουν τα δικαστήρια πλέον τα οποία εμποδίζουν την εφαρμογή αυτού του άρθρου και γι’ αυτόν τον λόγο απηύθυνα την ερώτηση. Βεβαίως, στην καταληκτική σας αποστροφή αφήνετε ανοιχτό το ενδεχόμενο, εφόσον υπάρξει μία νομολογιακή πάγια αντιμετώπιση, να το κάνετε. Φοβούμαι, όμως, μήπως είναι προφάσεις εν αμαρτίαις και αυτή η τροποποίηση η αναγκαία καθυστερήσει πάρα πολύ με το πρόσχημα της αναμονής και άλλων δικαστικών αποφάσεων.

Τέλος, βεβαίως, το επιχείρημα που μου αντιτάξατε ότι τροποποιήσατε και τον αθλητικό νόμο και εντάξατε και εκεί μία ανάλογη αντιμετώπιση είναι επιχείρημα υπέρ των δικών μας απόψεων ότι νομοθετείτε αλά καρτ και κάτω από την πίεση της επικαιρότητας για ζητήματα, τα οποία, βεβαίως, έχουν πολύ μεγάλη κοινωνική σημασία. Αλλά εν θερμώ και υπό την πίεση των πρωτοσέλιδων είναι αδύνατον να φτιάξουμε αξιόπιστο και αποδοτικό ποινικό σύστημα;

Τέλος, θέλω πάλι να σας ζητήσω να επισπεύσετε τη διαδικασία της τροποποίησης, διότι διαμορφώνεται μια νομολογία με βάση την οποία το καθήκον, το δικαίωμα του κατηγορουμένου, η ιδιότητα του κατηγορουμένου ως αθώου μέχρι την αμετάκλητη κρίση και επομένως ο εκ των προτέρων περιορισμός των δικαιωμάτων του προσκρούει στον σκληρό πυρήνα των δικαιωμάτων του πολίτη. Επομένως, αντιλαμβάνομαι την καλή πρόθεση που έχετε για να πατάξετε αυτές τις ακραίες αντικοινωνικά συμπεριφορές, το κάνετε με λάθος τρόπο, με μη επιτρεπτό τρόπο, τέτοιον που η έννομη τάξη αντιτίθεται και σας δείχνει με τον πιο καθαρό τρόπο ότι έχετε πάρει εσφαλμένο δρόμο.

Αλλάξτε, τροποποίησε τη διάταξη για να αποκατασταθεί και η ηρεμία στα δικαστήρια και να μπορούν και οι άνθρωποι να εκδικάσουν τις υποθέσεις τους χωρίς την αποχή των δικηγόρων, οι οποίοι υπερασπίζονται ανθρώπινα δικαιώματα, τον πυρήνα αυτών των δικαιωμάτων του πολίτη, όπως είναι το τεκμήριο αθωότητας.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Κύριε Ξανθόπουλε, με ξαναβάζετε στον πειρασμό, αναφερόμενος σε αλά καρτ νομοθέτηση, να επισημάνω ότι η νομοθέτηση της Κυβέρνησης, ειδικά σε επίπεδο ποινικής αντιμετώπισης, έρχεται να καλύψει τα κενά που μας άφησε ο Ποινικός Κώδικας του 2019, όπου σε συγκεκριμένα αδικήματα που θα έπρεπε να έχουν πολύ πιο αυξημένη ποινική απαξία, για τους δικούς σας λόγους, επιλέξατε να τα αντιμετωπίζετε πολύ πιο ήπια.

Και επειδή, ξέρετε, η καθημερινότητα δεν είναι κάτι ορολογικά ουδέτερο προσφάτως φέραμε νομοθεσία που αυστηροποιεί το πλαίσιο αντιμετώπισης των αδικημάτων εις βάρος των ανηλίκων, νομίζω αρκετές διατάξεις ψηφίσατε και εσείς, διατάξεις οι οποίες αφορούν στην αντιμετώπιση της βίας πάσης μορφής, η οποία αντιμετωπιζόταν με πολύ μικρότερη ποινική απαξία από το προηγούμενο ποινικό πλαίσιο. Ναι, η πολιτεία είναι εδώ για να διορθώνει και να στέλνει τα σωστά μηνύματα, να στέλνει τα μηνύματα στους δράστες και να προστατεύει τα θύματα. Αυτή είναι, λοιπόν, απαρέγκλιτη θέση της Κυβέρνησης όπου χρειάζεται εμείς νομοθετούμε κατόπιν -προφανώς- νηφαλιότητας, κατόπιν –προφανώς- σωστής και ορθολογικής νομικής αξιολόγησης, κατόπιν επιστημονικής τεκμηρίωσης.

Υπάρχει, όπως ξέρετε, ειδική νομοπαρασκευαστική επιτροπή παρακολούθησης των διατάξεων του Ποινικού Κώδικα, αλλά, ναι, δεν νομοθετούμε και αποκομμένοι από τα προβλήματα της κοινωνίας. Διότι το δίκαιο είναι ένας ζωντανός οργανισμός και οφείλει συνεχώς να προσαρμόζεται και να παρακολουθεί και τα κοινωνικά δεδομένα.

Θυμίζω τη διάταξη για την εκδικητική πορνογραφία, η οποία δεν υπήρχε. Οπότε δεν είναι όλα σε μία κοινή αντιμετώπιση που συχνά εσείς αναφέρετε «αλά καρτ νομοθέτηση». Αντιμετωπίζουμε σοβαρά ζητήματα που αφορούν στον νόμο.

Τώρα σε ό,τι έχει να κάνει με τη δευτερολογία σας στο συγκεκριμένο ζήτημα, υπάρχει και μια αντίφαση: Από τη μία λέμε να δημιουργηθούν νομολογιακά δεδομένα και από την άλλη, υπάρχει αποχή μέσω της απόφασης της ολομέλειας των δικηγορικών συλλόγων.

Εμείς, όπως ξέρετε, τις θέσεις και τις αποφάσεις των επιστημονικών φορέων, όπως είναι οι δικηγορικοί σύλλογοι, προφανώς και τις αξιολογούμε και τις σεβόμαστε και τις λαμβάνουμε υπ’ όψιν, διότι θέτουμε στον δημόσιο διάλογο ένα επιστημονικό ζήτημα, όπου πρέπει να ακουστούν όλες οι πλευρές.

Όμως, δεν μπορεί να μιλάτε για ταχεία νομολογιακή εξέλιξη και πληθώρα δικαστικών αποφάσεων -τις οποίες δεν ξέρω αν έχετε προσκομίσει στα Πρακτικά- και ταυτοχρόνως να υπάρχει αποχή των δικηγόρων στην εκδίκαση αυτών των υποθέσεων. Οπότε θεωρούμε ότι πρέπει, εάν υπάρξει οποιαδήποτε νομολογιακή εξέλιξη, να τεθεί στον διάλογο. Οι απόψεις και οι θέσεις των δικηγορικών συλλόγων, προφανώς, αξιολογούνται.

Όμως, ταυτοχρόνως, σας ξαναλέω ότι οποιαδήποτε συζήτηση και οποιαδήποτε θέση και οποιαδήποτε τυχόν βελτιωτική κίνηση υπάρξει στο μέλλον δεν μπορεί να απέχει από τον πυρήνα της απόφασης νομοθέτησης που είναι η προστασία της κοινωνίας από συμμορίες, η προστασία της κοινωνίας από εγκληματικές οργανώσεις και η προστασία της δημόσιας ασφάλειας.

Αυτά τα δύο θεωρώ ότι μπορούν να τεθούν στον ίδιο διάλογο. Από όλες τις πλευρές μπορούν να υπάρξουν προτάσεις και η Κυβέρνηση, όπως ξέρετε, είναι πάντα εδώ και για να ακούει και για να σέβεται τους επιστημονικούς φορείς, αλλά ταυτοχρόνως να μην κάνει καμμία έκπτωση σε θέματα που εκπέμπουν στον πολίτη τη δημόσια ασφάλεια και την προστασία των δημοσίων αγαθών, όπως είναι η προσωπική ελευθερία, η ζωή και η σωματική τους ακεραιότητα.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθητές και μαθήτριες και δύο εκπαιδευτικοί συνοδοί τους από το 2ο Γενικό Λύκειο Πύργου Ηλείας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Συνεχίζουμε με τη δέκατη τέταρτη με αριθμό 172/14-11-2022 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Να εξασφαλιστεί για τους αποφοίτους των τμημάτων «Αγωγής και Φροντίδας στην Πρώιμη Παιδική Ηλικία» η πρόσβαση σε όλο το εύρος των θέσεων εργασίας».

Κύριε συνάδελφε, έχετε τον λόγο για την πρωτολογία σας.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Κύριε Υπουργέ, πριν από τεσσεράμισι χρόνια, τον Μάρτιο του 2018, η κυβέρνηση του ΣΥΡΙΖΑ τότε ψήφισε τον νόμο 4521, όπου εκτός των άλλων με αυτόν ιδρύθηκε και το Πανεπιστήμιο Δυτικής Αττικής μετά από συγχώνευση των ΤΕΙ του Πειραιά και της Αθήνας. Ανάμεσα στα τμήματα που ιδρύθηκαν τότε, με τον νόμο αυτόν, ήταν και το τμήμα Αγωγής και Φροντίδας στην Πρώιμη Παιδική Ηλικία. Αυτός είναι ο τίτλος του τμήματος.

Από το Μάρτιο του 2018, όμως, από τότε δηλαδή που τέθηκε σε ισχύ αυτός ο νόμος, οι φοιτητές και οι φοιτήτριες που ήδη φοιτούσαν στο τμήμα Προσχολικής Αγωγής -που λειτουργούσε μέχρι να ψηφιστεί αυτός ο νόμος- είχαν τη δυνατότητα -και αρκετοί από αυτούς την αξιοποίησαν- με την εξέταση επτά επιπλέον μεταβατικών, όπως ονομάζονται, μαθημάτων να πάρουν το πτυχίο ΑΕΙ του τμήματος Αγωγής και Φροντίδας στην Πρώιμη Παιδική Ηλικία, να πάρουν δηλαδή, ένα πανεπιστημιακό πτυχίο και όχι ένα πτυχίο ΤΕΙ. Αντίστοιχα, το ίδιο επέλεξαν να κάνουν και πολλοί φοιτητές και φοιτήτριες στη Θεσσαλονίκη και στα Γιάννενα.

Από τότε, από τη μετατροπή δηλαδή, των τμημάτων αυτών, όπως είπα και στην αρχή της τοποθέτησής μου, των ΤΕΙ σε πανεπιστήμια πέρασαν τεσσεράμισι χρόνια και πλέον, αλλά οι απόφοιτοι αυτών των τεσσάρων παρελθόντων ακαδημαϊκών ετών, καθώς και όσοι πρόκειται να αποφοιτήσουν κατά πάσα πιθανότητα τα επόμενα χρόνια, δεν μπορούν να πάρουν μέρος, κύριε Υπουργέ, σε διαγωνισμούς προσλήψεων, αφού οι θέσεις που προκηρύσσονται σε φορείς του δημοσίου, στους δήμους και από το ΑΣΕΠ αφορούν πτυχιούχους αποκλειστικά των ΤΕΙ, της τεχνολογικής δηλαδή, εκπαίδευσης και όχι της πανεπιστημιακής. Πρόκειται, προφανώς, για μια παντελώς απαράδεκτη κατάσταση, για την οποία οι ευθύνες μοιράζονται, αν θέλουμε να είμαστε δίκαιοι, και στη Νέα Δημοκρατία και στον ΣΥΡΙΖΑ.

Και μάλιστα, το ότι είναι απαράδεκτη αυτή η κατάσταση επιβεβαιώνεται και από το ότι την ίδια στιγμή οι ανάγκες ενίσχυσης με μόνιμο προσωπικό στις δομές προσχολικής ηλικίας είναι τεράστιες, όπως είναι γνωστό, δεδομένου ότι είναι δεκάδες χιλιάδες τα παιδιά τα οποία αποκλείονται, εν τέλει, από τη φοίτησή τους στους παιδικούς σταθμούς.

Σας ρωτάμε, λοιπόν, κύριε Υπουργέ, τι θα κάνετε, έτσι ώστε να εξασφαλιστεί σε αυτούς τους συγκεκριμένους αποφοίτους των πανεπιστημιακών τμημάτων πρόσβαση σε όλες τις θέσεις οι οποίες προκηρύσσονται πάνω στο συγκεκριμένο αντικείμενο της προσχολικής αγωγής;

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κύριε συνάδελφε, μετά από τη μετατροπή των ΤΕΙ σε πανεπιστήμια ανέκυψε το πρόβλημα το οποίο περιγράψατε, της υπάρξεως δηλαδή, κενών θέσεων για διορισμό, ειδικά σε φορείς του δημοσίου, στους οποίους μέχρι πρότινος κυρίαρχος κλάδος ήταν αυτός της τεχνικής εκπαίδευσης έναντι της πανεπιστημιακής εκπαίδευσης.

Για τη λύση του εν λόγω προβλήματος η αρμόδια διεύθυνση του Υπουργείου Εσωτερικών έδωσε οδηγία στους φορείς που δεν διαθέτουν κάποιον συγκεκριμένο κλάδο προσωπικού στον οργανισμό τους να ασκούν τη δυνατότητα ανακατανομής των κενών οργανικών θέσεων που διαθέτουν, σύμφωνα με την παράγραφο 4 του άρθρου 20 του ν.4622/2019, ώστε να δημιουργούνται αυτοί οι κλάδοι και κατ’ επέκταση οι θέσεις για να καλυφθούν οι όποιες ανάγκες στο πλαίσιο της ορθολογικής οργάνωσης των υπηρεσιών τους. Αυτό είναι το πρώτο σημείο.

Το δεύτερο σημείο είναι ότι το Υπουργείο Εσωτερικών, ως καθ’ ύλην αρμόδιο, κατ’ εξουσιοδότηση της παραγράφου 1 του άρθρου 52 του ν.4830/2021, ολοκλήρωσε προσφάτως την κατάρτιση νέου προεδρικού διατάγματος για την αναμόρφωση του υφιστάμενου κλαδολογίου και προσοντολογίου στον δημόσιο τομέα. Αυτό θα αντικαταστήσει το υφιστάμενο προσοντολόγιο, που είναι από το 2001, είναι το προεδρικό διάταγμα 50 του 2001 όπως έχει κατά καιρούς διαμορφωθεί.

Στόχος του νέου προεδρικού διατάγματος είναι αφ’ ενός η αντιμετώπιση του φαινομένου του κατακερματισμού και της πολυδιάσπασης των υφιστάμενων κλάδων - ειδικοτήτων και αφ’ ετέρου η συστηματική και με ενιαίο τρόπο συνολική αποτύπωση των κλάδων - ειδικοτήτων στον δημόσιο τομέα, σε ευθυγράμμιση με τις σύγχρονες εξελίξεις.

Το σχέδιο, κύριε συνάδελφε, έχει ήδη αποσταλεί στο Συμβούλιο της Επικρατείας προς επεξεργασία και περιλαμβάνει στο παράρτημα Α΄ τα απαιτούμενα προσόντα διορισμού προσλήψεως ανά κλάδο και ειδικότητα προσωπικού και στο παράρτημα Β΄ αντιστοιχίζονται οι υφιστάμενοι κλάδοι και ειδικότητες με τους νέους κλάδους και ειδικότητες. Εκεί, στο παράρτημα Α΄ -κι αυτό είναι το σημαντικό για την ερώτησή σας- περιλαμβάνεται ο κλάδος ΠΕ Παιδαγωγών Πρώιμης Παιδικής Ηλικίας με ειδικότητα ΠΕ Παιδαγωγών Πρώιμης Παιδικής Ηλικίας, για τον οποίο ως τυπικό προσόν διορισμού πρόσληψης ορίζεται το πτυχίο ή το δίπλωμα Αγωγής Φροντίδας Στην Πρώιμη Παιδική Ηλικία ΑΕΙ ή ισότιμος τίτλος σχολών της ημεδαπής ή αλλοδαπής αντίστοιχης ειδικότητας.

Επομένως, το πραγματικό πρόβλημα που αναφέρατε αντιμετωπίζεται με το νέο προσοντολόγιο το οποίο είναι τώρα προς επεξεργασία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Μόνο που παραπέμπεται, κύριε Υπουργέ, για το μέλλον, γιατί αυτό είναι ένα σχέδιο προεδρικού διατάγματος, το οποίο αναμένεται να υπογραφεί και εν τω μεταξύ θα έχουν περάσει τέσσερα, πέντε, δεν ξέρω πόσα χρόνια. Δεν ξέρουμε πότε θα υπογραφεί αυτό το προεδρικό διάταγμα για να ισχύσει. Αυτά ως μια πρώτη απάντηση σε αυτό που είπατε.

Όσο για την οδηγία που είπατε ότι εξέδωσε το Υπουργείο της Παιδείας…

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Το Υπουργείο Εσωτερικών είπα.

**ΙΩΑΝΝΗΣ ΔΕΛΗΣ:** Εν πάση περιπτώσει, δεν έχει σημασία, το οποιοδήποτε Υπουργείο, το Υπουργείο Εσωτερικών, λοιπόν. Για την οδηγία αυτή, λοιπόν, που επιτρέπει στους φορείς να κατανέμουν και θέσεις αντίστοιχες με τα προσόντα που έχουν οι απόφοιτοι αυτών των νέων πανεπιστημιακών τμημάτων, νομίζουμε ότι δεν αρκεί προφανώς μια οδηγία, γιατί εξακολουθούν οι προκηρύξεις των θέσεων να μην περιλαμβάνουν αυτούς τους πτυχιούχους. Μάλλον θα χρειαστεί μια νομική ρύθμιση, η οποία θα καταστεί, βεβαίως, υποχρεωτική για όσους προκύψουν τέτοιου είδους θέσεις με το συγκεκριμένο περιεχόμενο.

Θεωρούμε, κύριε Υπουργέ, πάρα ταύτα -δεν κάνουμε δίκη προθέσεων εδώ, δεν το συνηθίζουμε άλλωστε- για να μιλήσουμε ανοιχτά, ότι δεν πρόκειται για μια αστοχία κυβερνητική, για μια αβλεψία κυβερνητική, που θα μπορούσε να είναι και τέτοια. Όχι, μακάρι να ήταν τέτοια.

Πρόκειται, κατά την άποψή μας, για μια συνειδητή επιλογή στο πλαίσιο εκείνης της κατηγοριοποίησης και του κατακερματισμού, τελικά, της αξίας των πτυχίων, για μια συνειδητή επιλογή, προκειμένου να οδηγήσει σε μια κατάσταση που θα σας περιγράψω, φανερώνοντας εντελώς μπροστά μας όλες τις προτεραιότητες της Κυβέρνησης, οι οποίες, βεβαίως, προτεραιότητες δεν μπορούν να κρυφτούν πάνω στο συγκεκριμένο ζήτημα.

Γιατί τα λέμε αυτά; Διότι, ενώ οι συγκεκριμένοι αυτοί πτυχιούχοι, με το πτυχίο της προσχολικής αγωγής, αποκλείονται -μέχρι στιγμής αποκλείονται, αυτή είναι η κατάσταση- από τις δομές προσχολικής αγωγής του δημοσίου, την ίδια στιγμή, οι ίδιοι πτυχιούχοι, το ίδιο το κράτος -που τους αποκλείει από αυτές τις δομές της δημόσιας προσχολικής αγωγής- τους δίνει τη δυνατότητα να συμμετέχουν στο πρόγραμμα «Νταντάδες της Γειτονιάς», ένα πρόγραμμα το οποίο εκπονήθηκε, βεβαίως, από το Υπουργείο Εργασίας, καθώς συμπεριλαμβάνονται οι συγκεκριμένοι πτυχιούχοι σε αυτούς που μπορούν να μετέχουν στο μητρώο των επιμελητών αυτού του προγράμματος.

Είναι ένα πρόγραμμα -φυσικά, κύριε Υπουργέ, δεν είναι δική σας αρμοδιότητα, αλλά να το πούμε εδώ- το οποίο είναι ένα υποκατάστατο και μάλιστα φτηνό υποκατάστατο, της δημόσιας δωρεάν προσχολικής αγωγής. Δεν πρόκειται δηλαδή, για μια ολοκληρωμένη και σύγχρονη αγωγή της προσχολικής εκπαίδευσης, αλλά για μια φύλαξη ουσιαστικά, για ένα παιδοφυλακτήριο, είτε στο σπίτι των παιδιών είτε στο σπίτι του ή της νταντάς της γειτονιάς, χωρίς βεβαίως, τις κατάλληλες κτηριακές εγκαταστάσεις, χωρίς την απαραίτητη υλικοτεχνική υποδομή, χωρίς τα μέτρα που θα εξασφαλίζουν την ασφάλεια και την υγεία του παιδιού. Γι’ αυτό και λέμε ότι είναι ένα υποκατάστατο, μια υποβάθμιση εν τέλει της ίδιας της προσχολικής αγωγής. Δηλαδή το κράτος, που τους αποκλείει από τις δημόσιες δομές, τους προσανατολίζει, τους ωθεί, τους σπρώχνει στο πρόγραμμα αυτό.

Νομίζουμε ότι θα πρέπει να το ξαναδείτε. Σας καλούμε να το ξαναδείτε και νομίζουμε βεβαίως, ότι και οι συγκεκριμένοι πτυχιούχοι θα πρέπει να οργανωθούν ακόμα περισσότερο για να διεκδικήσουν το δικαίωμά τους στην εργασία.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Κύριε Πρόεδρε, θα σας ευχαριστήσω, θα είμαι πολύ σύντομος στην απάντησή μου.

Κύριε συνάδελφε, επανέρχομαι σε αυτό που είπα προηγουμένως. Ήταν η αρμόδια διεύθυνση του Υπουργείου Εσωτερικών αυτή η οποία έδωσε τη δυνατότητα, την οδηγία στους φορείς που δεν διαθέτουν κάποιο συγκεκριμένο κλάδο προσωπικού στον οργανισμό τους να ασκούν δυνατότητα ανακατανομής των κενών οργανικών θέσεων που διαθέτουν, σύμφωνα με την παράγραφο 4 του άρθρου 20 του ν.4622/2019.

Δεύτερο σημείο: Τα προβλήματα τα οποία δημιούργησε η άκριτη μετατροπή των ΤΕΙ σε ΑΕΙ. Χωρίς να προβλεφθούν αυτά. Έχει δημιουργήσει πλειάδα προβλημάτων. Ακόμη και τώρα έχουμε τμήματα, παραλάβαμε τμήματα με μηδέν μέλη ΔΕΠ. Είναι πάρα πολλά τα προβλήματα.

**ΙΩΑΝΝΗΣ ΔΕΛΗΣ:** Δεν έχουν γίνει και αντιστοιχίσεις.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ε, για να γίνουν οι αντιστοιχίσεις πρέπει να μπορέσουμε να περάσουν από την ΕΘΑΑΕ και να κριθεί, βάσει της ΕΘΑΑΕ, ποιο είναι το επίπεδό τους. Είναι μια κατάσταση που θέλει ακόμη πολλή δουλειά. Πιστεύω ότι θέλει τρία με τέσσερα χρόνια ακόμα για να μπορέσει να έρθει μια κατάσταση, να έχουμε και τμήματα αυτοδύναμα. Δεν έχουμε τμήματα αυτοδύναμα. Πολλά από αυτά τα τμήματα δεν είναι ακόμη αυτοδύναμα. Ευτυχώς το ΠΑΔΑ δεν είναι σε αυτή την κατηγορία.

Άμεσα θα έρθει το προεδρικό διάταγμα. Δεν είναι κάτι που θα γίνει. Έχει μπει σε επεξεργασία εδώ και πολύ καιρό και άμεσα θα έρθει και θα λυθεί αυτό το πολύ σοβαρό πρόβλημα που θέτετε.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε τώρα με την πέμπτη με αριθμό 156/10-11-2022 επίκαιρη ερώτηση δεύτερου κύκλου του Βουλευτή Κέρκυρας του Συνασπισμού Ριζοσπαστικής Αριστεράς κ. Αλεξάνδρου - Χρήστου Αυλωνίτη προς την Υπουργό Πολιτισμού και Αθλητισμού, με θέμα: «Τραγική η κατάσταση στο Εθνικό Αθλητικό Κέντρο Κέρκυρας (ΕΑΚΚ) και στη συντριπτική πλειοψηφία των αθλητικών εγκαταστάσεων του νησιού».

Κύριε Αυλωνίτη, έχετε τον λόγο για δύο λεπτά.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Κύριε Υπουργέ, για να συντάξω αυτή την επίκαιρη ερώτηση χρησιμοποίησα το περιεχόμενο της προηγούμενης ερώτησης, την οποία είχαμε κουβεντιάσει εδώ περίπου τον Σεπτέμβριο του 2021. Διότι δεν έχει αλλάξει απολύτως τίποτα σε σχέση με το μεσολάβησαν χρονικό διάστημα στις αθλητικές εγκαταστάσεις του νησιού. Μάλιστα, την επεξέτεινα κιόλας, βάζοντας και τις υπόλοιπες εθνικές αθλητικές εγκαταστάσεις του νησιού μου, της Κέρκυρας.

Το Εθνικό Αθλητικό Κέντρο της Κέρκυρας, που ούτε εθνικό είναι ούτε αθλητικό είναι ούτε κέντρο είναι, είναι πλήρως απαξιωμένο, συνεχίζει να είναι απαξιωμένο. Εκεί που έπαιζαν ομάδες Α΄ Εθνικής Κατηγορίας είναι ένα απέραντο χωράφι, κι αυτό επεκτάθηκε περίπου σε άλλα δέκα γήπεδα της Κέρκυρας, τα οποία έχουν γίνει κι αυτά χωράφια.

Κι επειδή θεωρείτε ότι μπορεί να βερμπαλίζω και να αντιπολιτεύομαι την Κυβέρνησή σας, έτσι για να ακούω τον εαυτό μου στην τηλεόραση το βράδυ, σας έχω φέρει όλα τα στοιχεία και φωτογραφίες, για να σας καταδείξω το τι ακριβώς συνέβη στο μεσολαβήσαν χρονικό διάστημα στο Εθνικό Αθλητικό Κέντρο αλλά και τι συμβαίνει σε περίπου δέκα γήπεδα και αθλητικές εγκαταστάσεις της Κέρκυρας. Ένα νησί είμαστε και δεν έχουμε αθλητικές εγκαταστάσεις.

Και θυμάμαι, κύριε Υπουργέ, ότι μου είχατε απαντήσει τότε, λέγοντας ότι αυτή η κατάσταση ήταν που κληρονομήσαμε από την κυβέρνηση του ΣΥΡΙΖΑ και λοιπά. Ουδέποτε υπήρχε τέτοια κατάσταση επί της εποχής του ΣΥΡΙΖΑ, αλλά σε κάθε περίπτωση είστε τριάμισι χρόνια, πηγαίνετε σε εκλογές και η κατάσταση είναι τέτοια έτσι όπως την περιγράφω στην επίκαιρη ερώτησή μου και έτσι όπως φαίνεται στις φωτογραφίες που θα σας προσκομίσω.

Εκτός από αυτό, θέλω να σας επισημάνω κάτι που είναι κατά την άποψή μου πολύ σημαντικό. Οι χρηματοδοτήσεις οι οποίες έχουν εκδοθεί από την Κυβέρνησή σας αλλά και από την προηγούμενη κυβέρνηση, οι οποίες είχαν δεσμευτεί ειδικά από το Πρόγραμμα Δημοσίων Επενδύσεων και αφορούν την κατασκευή δύο γυμναστηρίων κλειστών, στον βορρά και στον νότο. Η ανεπάρκεια, πιθανόν η ανικανότητα, η έλλειψη επιστημοσύνης τεχνικής επιστημοσύνης στους δύο αυτούς δήμους οδηγούν με ασφάλεια στο απόλυτο συμπέρασμα ότι δεν πρόκειται αυτά τα δύο κλειστά γυμναστήρια, που τόσο ανάγκη τα έχει η Κέρκυρα, να εκτελεστούν, να κατασκευαστούν, εν όψει και του γεγονότος ότι τον Δεκέμβρη του 2023 τελειώνει και η χρηματοδότηση.

Θέλω σε αυτό, κύριε Υπουργέ, να μου απαντήσετε και να μου πείτε τι, ακριβώς, σκοπεύετε να κάνετε με την εξέλιξη των όποιων χρηματοδοτήσεων. Πώς μπορείτε να πιέσετε τη διοίκηση του Εθνικού Αθλητικού Κέντρου της Κέρκυρας να ολοκληρώσει ή εν πάση περιπτώσει να παρέμβει στο εγκαταλελειμμένο πλήρως γήπεδο της Κέρκυρας, το Αθλητικό Κέντρο της Κέρκυρας, και κυρίως πώς ελέγχετε, παρακολουθείτε, βοηθάτε όλες αυτές τις όποιες χρηματοδοτήσεις να γίνουν έργα και να αποδοθούν στον κερκυραϊκό λαό;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο παρακαλώ.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):**  Ευχαριστώ πολύ, κύριε Πρόεδρε.

Κύριε συνάδελφε, σας ευχαριστώ πολύ για την ερώτησή σας. Μού δίνετε την ευκαιρία να επαναλάβω αυτό που έχω πει πάρα πολλές φορές και σε αυτή εδώ την Αίθουσα και το έχω στοιχειοθετήσει με δεδομένα και φωτογραφίες. Παρέλαβα αθλητικές υποδομές σε πλήρη εγκατάλειψη, σε τραγική κατάσταση, υποδομές που είχαν αφεθεί στη φθορά του χρόνου χωρίς καμμία συντήρηση, υποδομές λεηλατημένες, κατεστραμμένες και σε αχρηστία. Οι υποδομές της χώρας συνολικά που παραλάβαμε βρίσκονταν σε άθλια κατάσταση. Εικόνα διάλυσης επικρατούσε παντού.

Ενδεικτικά αναφέρω -γιατί σας διαφεύγει μάλλον- στο ΟΑΚΑ, που έπρεπε να είναι ένα πραγματικό στολίδι, υπήρχε πλήρης εικόνα εγκατάλειψης, σκουπίδια, άχρηστα αντικείμενα, παντού εμφανή σημάδια φθοράς και αδιαφορίας και, κυρίως, χωρίς καμμία εργασία συντήρησης.

Στο Ολυμπιακό Χωριό εικόνες επίσης εγκατάλειψης. Η μόνη συντήρηση που γινόταν ήταν από τη φιλοτιμία τριών ερασιτεχνικών σωματείων που είχαν κάνει κατάληψη και χρησιμοποιούσαν τις αφημένες και ξεχασμένες στον ΟΑΕΔ αθλητικές εγκαταστάσεις του Ολυμπιακού Χωριού.

Στο Αθλητικό Κέντρο Άνω Λιοσίων καμμία συντήρηση για χρόνια, εγκατάλειψη και εκεί, στις εγκαταστάσεις.

Στην Παιανία, δηλαδή πιο σωστά στο «Σπίτι του βόλεϊ» και στο «Σπίτι του στίβου», πλήρης εγκατάλειψη, δολιοφθορές, λεηλασίες. Είχαν ξηλωθεί τα πάντα μέχρι και τα καλώδια από τους τοίχους.

Σχιστό: Παρέμενε αναξιοποίητη και σε πλήρη μαρασμό όλη αυτή η έκταση. Εμείς πήραμε πρωτοβουλίες και τα λύσαμε.

Στον Βύρωνα, το Σκοπευτήριο επίσης είχε εγκαταλειφθεί. Όχι μόνο δεν υπήρχε συντήρηση αλλά υπήρχε σοβαρό πρόβλημα λειτουργικότητας και προβλήματα χρήσης. Δεν υπήρχε καν διοίκηση και ό,τι γινόταν γινόταν παρατυπώντας από τη διοίκηση της Ομοσπονδίας Σκοποβολής.

Ανάλογη εικόνα και σε όλες τις άλλες ολυμπιακές μας εγκαταστάσεις. Τα εθνικά κέντρα ανά την επικράτεια επίσης με σοβαρές ελλείψεις και σοβαρά προβλήματα συντήρησης.

Και, δυστυχώς, αυτή η θλιβερή εικόνα εγκατάλειψης ήταν εμφανής για πολλά χρόνια και στο ΕΑΚΚ Κέρκυρας. Δυστυχώς οι αθλητικές μας εγκαταστάσεις βρίσκονταν σε στάδια κατάρρευσης και παρουσίαζαν μια λυπηρή εικόνα, μια εικόνα που δεν τιμά κανέναν μας.

Είναι, τουλάχιστον, προκλητικό να μου ασκείτε κριτική εσείς από τον ΣΥΡΙΖΑ, για αθλητικές υποδομές. Δεσμευτήκαμε ότι θέλουμε έναν αθλητισμό για τους πολλούς και, κυρίως, για τις επόμενες γενεές και το κάνουμε πράξη. Η αθλητική μας μεταρρύθμιση δεν περιορίζεται στον επαγγελματικό και αγωνιστικό αθλητισμό, δεν περιορίζεται καν στον ερασιτεχνικό αθλητισμό αλλά σε όλο το αθλητικό οικοδόμημα. Η αθλητική μεταρρύθμιση γίνεται βήμα-βήμα και αφορά το σύνολο του αθλητισμού, το σύνολο της αθλητικής οικογένειας, το σύνολο της ελληνικής κοινωνίας.

Η λειτουργία, λοιπόν, ασφαλών και σύγχρονων αθλητικών υποδομών βρίσκεται στον πυρήνα της μεταρρύθμισης. Χωρίς αυτές τις υποδομές είναι αδύνατη η εφαρμογή οποιασδήποτε αθλητικής πολιτικής.

Για το θέμα του ΕΑΚΚ Κέρκυρας θα μιλήσω αναλυτικά στη δευτερολογία μου.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Αυλωνίτη, έχετε τον λόγο και σας παρακαλώ εντός του χρόνου τριών λεπτών.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Κύριε Υπουργέ, έχω μπροστά μου τα Πρακτικά της συζήτησης που κάναμε στην πρώτη ερώτηση τον Σεπτέμβρη 2021. Λυπάμαι που θα το πω αυτό αλλά αυτά που είπατε σήμερα είναι ακριβώς αντιγραμμένα, αναδιατυπωμένα από την απάντηση που πήρα τον Σεπτέμβρη του 2021. Τα ίδια λέγατε απαντώντας σε μένα: «Είναι, τουλάχιστον, προκλητικό να μου ασκείτε για τις αθλητικές υποδομές της χώρας μας… και αυτό γιατί όπως έχω πει πολλές φορές και σε αυτή εδώ την Αίθουσα και το έχω στοιχειοθετήσει με δεδομένα στοιχεία, παραλάβαμε αθλητικές υποδομές σε πλήρη εγκατάλειψη, σε τραγική κατάσταση…». Μιλήσατε για το ΟΑΚΑ, για τον Βύρωνα, για το Σκοπευτήριο, για τις υπόλοιπες ολυμπιακές εγκαταστάσεις. Δηλαδή κάνουμε μια συζήτηση επαναλαμβανόμενη για δεύτερη φορά;

Σας λέω, λοιπόν, ξανά και το τονίζω με ιδιαίτερη έμφαση: Η κατάσταση που ήταν τον Ιούλιο του 2019, ήταν μεν με προβλήματα ανεχτή και όλα μας τα γήπεδα λειτουργούσαν και έπαιζαν τα παιδιά μας και όλες οι αθλητικές εγκαταστάσεις, σε συνθήκες μνημονιακές. Εσείς έχετε γίνει Κυβέρνηση τον Ιούλιο του 2019 και είμαστε τώρα να κοντεύετε να φύγετε από την Κυβέρνηση -που θα φύγετε- και μου λέτε τα ίδια πράγματα.

Σας έφερα, λοιπόν, -και το τονίζω ιδιαίτερα- να τα δει ο κόσμος, για να δείτε πόσα ψεύδη λέγονται μέσα σε αυτή την Αίθουσα, αυτές είναι όλες οι φωτογραφίες από δέκα αθλητικές εγκαταστάσεις, οι οποίες δεν χρησιμοποιούνται, κύριε Πρόεδρε, στο νησί μας. Δεν χρησιμοποιούνται. Και παίρνω ως απάντηση τα ίδια πράγματα που ειπώθηκαν το 2021;

Σας παρακαλώ και σας παρακάλεσα και την προηγούμενη φορά όταν θα έρθετε στην Κέρκυρα -που ήρθατε- να πάμε μαζί να σας δείξουμε τις αθλητικές εγκαταστάσεις, να πάψετε τη διοίκηση του ΕΑΚΚ που ουσιαστικά δεν έχει καμμία δυνατότητα ούτε ικανότητα να ανταποκριθεί στις απαιτήσεις του Εθνικού Αθλητικού Κέντρου.

Έχετε φανταστεί ότι εν Ελλάδι το Εθνικό μας Αθλητικό Κέντρο -τέσσερα-πέντε είναι σε όλη την Ελλάδα- δεν λειτουργεί; Η ποδοσφαιρική μας ομάδα δεν παίζει εκεί, δεν έχει έδρα καμμία ποδοσφαιρική ομάδα στο Εθνικό Αθλητικό Κέντρο; Το ξέρετε ότι είναι στάδιο; Δείτε, λοιπόν, όταν τελειώσει αυτή τη συζήτηση τις φωτογραφίες που θα καταθέσω στα Πρακτικά και να μου πείτε αυτά που μου είπε τα προηγούμενα αντιστοιχούν στην πραγματικότητα; Και ρωτήστε, λοιπόν, αυτούς που έχετε διορίσει στη διοίκηση του Εθνικού Αθλητικού Κέντρου, ρωτήστε τους, το 2019 αυτά που λέει ο Αυλωνίτης σήμερα εδώ στην Ολομέλεια της Βουλής λειτουργούσαν αυτές οι εγκαταστάσεις ή δεν λειτουργούσαν;

Μη μας παραμυθιάζετε, λοιπόν, για μια πραγματικότητα την οποία ζω από τα γεννοφάσκια μου και εσείς έχετε έρθει μία φορά και μιλούσατε στις 17-7-2020 για ένα ΕΑΚ σύγχρονο και πολιτισμένο ή υπογράψετε ένα περίφημο μνημόνιο «Ζήσε αθλητικά στα Ιόνια» με την Περιφερειάρχη Ιονίων Νήσων. Για ποια μιλάμε; Πάμε,, λοιπόν αύριο το πρωί μαζί στην Κέρκυρα να σας δείξω όλα αυτά που απεικονίζονται στη φωτογραφία.

Είναι αγανακτισμένος ο αθλητικός κόσμος της Κέρκυρας. Να σκεφτείτε -προφανώς θα είναι παγκόσμια πρώτη- δημιουργήθηκε στην Κέρκυρα Σύλλογος Προώθησης Δημιουργίας Αθλητικών Εγκαταστάσεων Κέρκυρας «Ο Φίλων». Δηλαδή αναγκάστηκε κόσμος που ασχολείται ή αυτός ή τα παιδιά με αυτό να φτιάξουν σωματείο. Το έχετε αντιληφθεί; Το έχετε φανταστεί, κύριε Υπουργέ; Είναι ντροπή αυτά τα οποία συμβαίνουν στην Κέρκυρα. Και φαντάζομαι ότι συμβαίνουν και σε άλλα μέρη της Ελλάδας.

Σε κάθε περίπτωση, λοιπόν, θέλω να μου απαντήσετε τι σκοπεύετε να κάνετε για τις αθλητικές εγκαταστάσεις της Κέρκυρας, τι σκοπεύετε να κάνετε για να ελέγξετε τις χρηματοδοτήσεις εάν υπάρχουν οι αντίστοιχες απορροφήσεις. Διότι η Κέρκυρα θα στερηθεί δύο αθλητικών εγκαταστάσεων που έχουν προγραμματιστεί χρόνια τώρα, τα δύο κλειστά γυμναστήρια…(Δεν ακούστηκε)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, παρακαλώ.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ευχαριστώ πολύ.

(Στο σημείο αυτό ο Βουλευτής, κ. Αλέξανδρος - Χρήστος Αυλωνίτης, καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κύριος Υπουργός.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κατ’ αρχάς ο συνάδελφος λίγο μπερδεύει τα πράγματα. Πρώτα από όλα, χαίρομαι διότι αναφέρατε κάτι που είχα πει σε προηγούμενη σας ερώτηση ως απάντηση μου αλλά δεν το διαψεύσατε. Άρα σημαίνει ότι μάλλον αλήθειες είπα, όπως αλήθειες λέω και τώρα για όλα όσα ανέφερα στην πρωτολογία μου.

Αν υπάρχουν από μέρους σας στοιχεία διάψευσης για όλα αυτά που και εσείς πολύ επιγραμματικά αναφέρατε, παρακαλώ ρωτήστε με. Έχω απίστευτα πολλά στοιχεία για να σας κατατροπώσω με επιχειρήματα πάντοτε. Διότι όντως όλες οι εγκαταστάσεις που ανέφερα αλλά και κάποιες από αυτές που αναφέρατε και εσείς ήταν σε μαύρο χάλι αφημένες στην τύχη τους. Και μη μου πείτε ότι φταίνε τα μνημονιακά χρόνια, όπως το είπατε νωρίτερα, διότι τουλάχιστον ο κόσμος τα ακούει και γελά.

Και δεύτερον, μπερδεύετε τις δημοτικές εγκαταστάσεις με την εγκατάσταση ή με τις υποδομές που ανήκουν στο ΕΑΚ Κέρκυρας, που εκ των πραγμάτων υπάγεται και προΐσταται το Υπουργείου Αθλητισμού.

Και αναφερθήκατε σε έναν σύλλογο που συστάθηκε. Δεν είναι κακό να υπάρχουν σύλλογοι. Το θέμα είναι τι ακριβώς κάνει, ποιο το έργο που παράγει; Και αν υπάρχει πρόθεση να στηρίξει ή γενικώς να αναδείξει ζητήματα και να ενισχύσει τη φωνή του ΣΥΡΙΖΑ ή και κάποιων άλλων αντιδρώντων. Εμείς είμαστε εδώ θετικοί πάντως και διαθέσιμοι. Αν έχουν κάτι θετικό να πουν και δημιουργικό, εδώ είμαστε να συνεργαστούμε μαζί τους.

Και, πράγματι, οι εγκαταστάσεις του ΕΑΚ Κέρκυρας είναι γερασμένες και με αρκετά προβλήματα. Δεν είχαν γίνει έργα συντήρησης -το παραδεχτήκατε και εσείς και στην προηγούμενη σας ερώτηση αλλά και τώρα εμμέσως- για πάρα πολλά χρόνια και δεν φταίνε -επαναλαμβάνω- τα μνημονιακά χρόνια. Αφήστε το τώρα στην άκρη.

Ωστόσο τα τελευταία τριάμισι χρόνια έχουν γίνει πολλές και σημαντικές εργασίες οι οποίες δεν φτάνουν σπεύδω να πω. Αλλά αναφέρομαι πιο συγκεκριμένα: Έχουν ήδη ολοκληρωθεί οι εργασίες του έργου πυροπροστασίας στο κλειστό κολυμβητήριο. Δεν το αμφισβητείτε φαντάζομαι. Έχουν ήδη ολοκληρωθεί οι εργασίες επισκευής ξύλινων κερκίδων στο κλειστό γυμναστήριο καθώς και εργασίες επισκευής για τις κινητές μπασκέτες και για τα μηχανήματα ενδυνάμωσης του γυμναστηρίου. Δεν το αμφισβητείτε. Έχουν ήδη ολοκληρωθεί οι εργασίες επισκευής της μόνωσης του κλειστού γυμναστηρίου. Δεν το αμφισβητείτε. Έχουν ήδη ολοκληρωθεί οι εργασίες για την αντικατάσταση διαφωτιστικών φύλλων του κολυμβητηρίου. Δεν το αμφισβητείτε φαντάζομαι. Έχουν ολοκληρωθεί οι εργασίες αντικατάστασης των σπασμένων παραθύρων στο κολυμβητήριο και στο κλειστό γυμναστήριο.

Έχουν ολοκληρωθεί οι διαδικασίες για την κατασκευή συνθετικού αθλητικού δαπέδου στο βοηθητικό προπονητήριο. Όπως ξέρετε οι εργασίες εκτέλεσης της σύμβασης διακόπηκαν λόγω των έκτακτων συνθηκών του κορωνοϊού, όπου το προπονητήριο λειτουργούσε ως εμβολιαστικό κέντρο. Αμέσως μόλις σταμάτησε η λειτουργία του εμβολιαστικού κέντρου ξεκίνησαν πάλι οι εργασίες, οι οποίες έχουν σχεδόν ολοκληρωθεί και απομένει μόνο η τοποθέτηση και με αυτόν τον τρόπο αντιμετωπίζεται το πρόβλημα της υγρασίας. Έχει υπογραφεί η σύμβαση με ανάδοχο για τη μελέτη για την στατική επάρκεια και τη στατική ενίσχυση του κλειστού γυμναστηρίου και του κλειστού κολυμβητηρίου του ΕΑΚ Κέρκυρας. Η ολοκλήρωση αυτής της μελέτης αποτελεί βασική προϋπόθεση για να μπορέσουμε να δρομολογήσουμε τόσο λειτουργικές όσο και αυτές που αφορούν την ενεργειακή αναβάθμιση.

Επίσης έχει ολοκληρωθεί η επισκευή του μηχανοστασίου της πισίνας με προμήθεια νέου εξοπλισμού παράλληλα με την τοποθέτηση του εξοπλισμού που το ΕΑΚ Κέρκυρας είχε παραλάβει από τον Δήμο Ναυπάκτου.

Παράλληλα στο πλαίσιο προγραμμάτων «ΤΡΙΤΣΗΣ» και «ΦΙΛΟΔΗΜΟΣ» που υλοποιούνται από το Υπουργείο Εργασίας μόνο για το Δήμο Κέρκυρας, μιας και αναφερθήκατε και εκεί, έχουν ενταχθεί και βρίσκονται σε εξέλιξη έργα αθλητικών εγκαταστάσεων συνολικού προϋπολογισμού 12 εκατομμυρίων ευρώ. Και, βέβαια, δεν σταθήκαμε μόνο στις εγκαταστάσεις αλλά έχουμε δώσει μια σειρά από χρήματα.

Δεν θα μπω σε λεπτομέρειες σε ό,τι αφορά τα χρήματα που για πρώτη φορά πήραν σωματεία ενταγμένα στο μητρώο -νόμιμα δηλαδή και ενεργά, απευθείας από την πολιτεία- που ποτέ εσείς δεν είχατε δώσει και δεν είχατε μεριμνήσει τα προηγούμενα χρόνια. Δεν σας επηρέασαν και για αυτό τα μνημονιακά χρόνια. Απλά δεν δείξατε κανένα ενδιαφέρον. Άρα δεν νομίζω ότι μπορείτε να μας κουνάτε το δάχτυλο.

Συν τοις άλλοις όμως έχω να πω το εξής και με αυτό κλείνω: Όντως χρειάζεται δουλειά πολλή και είμαστε περήφανοι για το έργο που έχει γίνει συνολικά για τις αθλητικές εγκαταστάσεις στα τριάμισι περίπου χρόνια. Εξετάζουμε την αναδιάρθρωση της διοίκησης του ΕΑΚ Κέρκυρας. Θέλουμε γρηγορότερα αποτελέσματα.

Και σε αυτό οφείλω να πω δημόσια ένα ευχαριστώ στον αγαπητό συνάδελφο και Βουλευτή της Νέας Δημοκρατίας του νομού, τον κ. Γκίκα, όπου με τον Στέφανο η δουλειά που έχει γίνει είναι εξαιρετική όπως και με την περιφερειάρχη αλλά και με τη δήμαρχο. Θέλει, λοιπόν, δουλειά περισσότερη και είμαστε έτοιμοι να ενώσουμε δυνάμεις, να συνεργαστούμε και συνεργαζόμαστε ήδη και με τις τεχνικές υπηρεσίες της περιφέρειας για το καλό του τόπου, για το καλό της αθλητικής οικογένειας.

Καταλαβαίνω ότι θα θέλατε στα τρία χρόνια που κυβερνά η Νέα Δημοκρατία να έχουν γίνει αυτά που δεν κάνατε εσείς και οι προηγούμενες κυβερνήσεις. Το καταλαβαίνω. Και εγώ αν ήμουν στη δικιά σας θέση κάτι ανάλογο θα επιδίωκα. Όμως με ρεαλισμό και, κυρίως, με το χέρι στην καρδιά πείτε την αλήθεια. Τίποτα από όλα αυτά που ζητάτε δεν εξελίχθηκε, δεν ξεκίνησε καν, ούτε καν σχεδιάστηκε τα προηγούμενα χρόνια. Και όντως τα τριάμισι χρόνια με τη συμβολή του Βουλευτή μας, με τη συμβολή της δημάρχου, με τη συμβολή της περιφερειάρχη και των υπηρεσιακών παραγόντων του Υφυπουργείου Αθλητισμού γίνονται βήματα.

Και ναι χρειάζεται βελτίωση, βελτιωτικές κινήσεις και το διοικητικό προσωπικό του ΕΑΚ Κέρκυρας. Καλοδεχούμενες, λοιπόν, οι καλές προθέσεις είτε οι δικιές σας είτε του συλλόγου που αναφέρατε, με στόχο να ενεργοποιήσουμε ακόμη περισσότερο τη σωματειακή κοινότητα που είναι νόμιμη, που είναι εγγεγραμμένη στο μητρώο και που πληρώνει τις εισφορές. Διότι έχουμε ακόμα και σήμερα σωματεία που έχουν κάνει κατάληψη με το έτσι θέλω σε εγκαταστάσεις -και οσονούπω θα δοθούν στη δημοσιότητα και πράγματα και λεπτομέρειες- και δεν πληρώνουν μισθώματα. Σε αυτά τι είστε, υπέρ ή κατά; Καθαρές κουβέντες, λοιπόν: Τάξη, κανόνες, νοικοκύρεμα παντού και στις αθλητικές εγκαταστάσεις.

Να μη θυμηθώ τη στάση σας, όχι εσάς προσωπικά αλλά του κόμματός σας, στα θέματα της οργάνωσης και λειτουργίας του μητρώου ερασιτεχνικών αθλητικών σωματείων που αγκαλιάστηκε, τελικά, από την πλειονότητα των νόμιμων ερασιτεχνικών παραγόντων της χώρας μας. Και εσείς τότε τι ήσασταν; Ήσασταν απέναντι. Και θυμάστε -φαντάζομαι- τι λέγατε και πως προσπαθούσατε όπως-όπως να αποτρέψετε αυτή τη μεταρρύθμιση.

Όμως όλα λειτουργούν για καλή τύχη του υγιούς αθλητισμού, για κακή τύχη δικιά σας -όχι προσωπικά επαναλαμβάνω γιατί μου είστε πολύ συμπαθής- του κόμματος σας που είχε μηδενίσει τα πάντα και προσπαθούσε με κάθε τρόπο να τραβήξει χειρόφρενο στην εξέλιξη. Δόξα τον Θεό οι μεταρρυθμίσεις μας μέσα από τα έξι νομοσχέδια που έχουμε φέρει μέχρι σήμερα, έχουν παραχθεί στον χώρο του αθλητισμού.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Επειδή έχει ειπωθεί από διάφορους Υπουργούς να προχωράμε γρήγορα τη διαδικασία, πρέπει και οι Υπουργοί να μειώνουν το χρόνο που μιλάνε για να μην έχουν παράπονα και οι Υπουργοί.

Κύριε Πλεύρη, σας βλέπω. Και πριν δώσω το λόγο στην κ. Γιαννακοπούλου -με συγχωρείτε, κυρία Γιαννακοπούλου- θέλω να πω, κύριε Υπουργέ, ότι όσο προεδρεύω και σας βλέπω, θα σας λέω ότι δεν έχει αξία να πηγαίνουμε ασθενοφόρα στην Αρκαδία εάν δεν έχουμε οδηγούς. Δεν είναι να σαπίσουν τα ασθενοφόρα. Για αυτό περιμένω από εσάς -και θα σας το λέω κάθε φορά που σας βλέπω- να πάμε και να βρούμε οδηγούς έστω και επικουρικό προσωπικό ή την πρόταση που σας έχουμε κάνει και δεν την έχετε συμπεριλάβει.

Συνεχίζουμε με την δεύτερη με αριθμό 153/8-11-2022 επίκαιρη ερώτηση δεύτερου κύκλου της Βουλευτού Β2΄ Δυτικού Τομέα Αθηνών του Κινήματος Αλλαγής κ. Κωνσταντίνας (Νάντιας) Γιαννακοπούλουπρος τον Υπουργό Υγείας**,** με θέμα: «Περισσότερα από τετρακόσια φάρμακα για, σχεδόν, όλο το φάσμα των παθήσεων είναι σε μόνιμη έλλειψη».

Ορίστε, κυρία Γιαννακοπούλου, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, δεν θα ξεκινήσω με περιττές εισαγωγές θα μπω κατευθείαν στο θέμα. Και σε αναμονή της συζήτησης της σχετικής επίκαιρης ερώτησης που σας έχω καταθέσει από την αρχή του μήνα, διάβασα με πάρα πολύ μεγάλη προσοχή την απάντηση την οποία δώσατε την περασμένη εβδομάδα σε αντίστοιχη ερώτηση συναδέλφου.

Το θέμα της ερώτησης που κατέθεσα και το πρόβλημα το οποίο αντιμετωπίζουν χιλιάδες Έλληνες πολίτες τους τελευταίους μήνες με την έλλειψη φαρμάκων, το γνωρίζετε, νομίζω, καλά.

Τονίζω πως είναι ένα πάρα πολύ σοβαρό, είναι ένα πάρα πολύ σημαντικό πρόβλημα. Σκοπός της σημερινής ερώτησης και της σημερινής συζήτησής μας δεν είναι απλά και μόνο να ασκηθεί τυπικά ένας κοινοβουλευτικός έλεγχος αλλά να δώσετε απαντήσεις για το τι έχετε κάνει μέχρι στιγμής, σε τι ενέργειες έχετε προβεί και, κυρίως, τι προτίθεστε να κάνετε για να λυθεί αυτό το, πραγματικά, πολύ σοβαρό ζήτημα.

Θέλω για μία ακόμα φορά να επαναλάβω από το Βήμα της Βουλής ότι τα φάρμακα αποτελούν κοινωνικό αγαθό και όχι καταναλωτικό προϊόν. Αυτό αποτελεί και πρέπει να αποτελεί μία κοινή παραδοχή για όλους μας.

Η κατάσταση η οποία υπάρχει, έχει δημιουργήσει τεράστια προβλήματα στη λειτουργία των φαρμακείων και, κυρίως, αυτό το οποίο έχει δημιουργήσει είναι μια τεράστια ανασφάλεια στους ασθενείς. Ενδεικτικές, σύμφωνα με τον τύπο, είναι οι μαρτυρίες με φαρμακοποιούς να μοιράζουν τις συσκευασίες στα δύο ή στα τρία, για να μη λείψει σε κάποιον ασθενή η αγωγή του έστω για λίγες μέρες.

Σύμφωνα με τους φορείς που εμπλέκονται -βιομηχανίες, φαρμακαποθήκες, φαρμακεία, ακόμα και το Υπουργείο Υγείας- ο κάθε ένας εντοπίζει και κάπου διαφορετικά την ευθύνη και κάπου αλλού το πού είναι το πρόβλημα. Η μόνη σταθερά και ο πιο αδύναμος κρίκος, αυτός ο οποίος καλείται να υποστεί τις συνέπειες όμως, είναι ένας, οι ασθενείς.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κλείνω, κύριε Πρόεδρε.

Σύμφωνα με τον Πανελλήνιο Φαρμακευτικό Σύλλογο και σύμφωνα με την καθημερινότητα των φαρμακοποιών οι ελλείψεις αφορούν πάνω από διακόσια σκευάσματα, κύριε Υπουργέ, πολύ συγκεκριμένα και πρωτότυπα φάρμακα αιχμής στο σύνολό τους, τα οποία -σημειωτέον- δεν έχουν γενόσημα. Έτσι, λοιπόν, υπάρχουν φάρμακα τα οποία λείπουν και έχουν να κάνουν με αντικαταθλιπτικά, αντιδιαβητικά, αντιεπιληπτικά, αντιβιοτικά, οφθαλμολογικά, φάρμακα για την οστεοπόρωση, αναπνευστικά σκευάσματα, αντιπηκτικές ενέσεις, αντιπηκτικά χάπια, ινσουλίνες. Πολύ σοβαρά, πάρα πολύ σοβαρά φάρμακα.

Πιο συγκεκριμένα, ο Πανελλήνιος Φαρμακευτικός Σύλλογος εντοπίζει το πρόβλημα στο ότι οι φαρμακευτικές εταιρείες δεν τηρούν την υποχρέωσή τους, βάσει του νόμου -την υποχρέωση που έχουν από τον νόμο-, για απόθεμα φαρμάκων τριών μηνών. Διευκρινίζει, μάλιστα, ότι η δική τους λίστα με τα φάρμακα που βρίσκονται σε έλλειψη, σχετίζεται, κυρίως, με το θέμα των παράλληλων εξαγωγών και δευτερευόντως με άλλα προβλήματα όπως είναι το ενεργειακό, της έλλειψης πρώτων υλών, της παραγωγής των φαρμάκων, τα οποία προκαλούν πρόβλημα σε όλες τις χώρες.

Αυτό, βέβαια, το οποίο λέει ο Πανελλήνιος Φαρμακευτικός Σύλλογος έρχεται σε αντίθεση με αυτά τα οποία δηλώσατε σε επίσης σχετική ερώτηση που απαντήσατε.

Επομένως, το μεγάλο ερώτημα το οποίο θέλω να σας απευθύνω είναι το τι κάνετε με τα επιπλέον εκατόν πενήντα σκευάσματα που βρίσκονται σε έλλειψη και είναι εκτός της λίστας, εκτός των εβδομήντα εννέα, για τα οποία έχει προσωρινά απαγορευτεί η διαδικασία των παράλληλων εξαγωγών.

Θα εντάξετε και τα υπόλοιπα εκατόν πενήντα τα οποία βρίσκονται σε έλλειψη και θα υιοθετήσετε την πρόταση των φαρμακοποιών για, τουλάχιστον, οκτάμηνη απαγόρευση παράλληλων εξαγωγών για τα φάρμακα που βρίσκονται σε έλλειψη;

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κυρία Γιαννακοπούλου, πραγματικά θίγετε ένα πολύ σημαντικό θέμα πολυπαραγοντικό. Το «πολυπαραγοντικό» δεν το λέμε για να αποσείσουμε τις ευθύνες. Θα σας πω ακριβώς τι έχουμε κάνει, που συνδέεται, κυρίως, με τρεις βασικές συνιστώσες.

Η μία είναι αυτή που ειπώθηκε, το κομμάτι των παράλληλων εξαγωγών, στο οποίο μπορεί να υπάρχει συμμετοχή φαρμακαποθηκών αλλά και φαρμακείων. Είναι η λεγόμενη «σκούπα», την οποία μάθαμε και αναφέρθηκε, που σχετίζεται με το κομμάτι των παράνομων εξαγωγών.

Το δεύτερο σκέλος έχει να κάνει, επειδή έχουμε έλλειψη και σε αρκετά προϊόντα τα οποία δεν είναι εξαγώγιμα, με τη δυνατότητα να προμηθευτούμε συγκεκριμένα φάρμακα που υπάρχουν στην παγκόσμια αγορά.

Και το τρίτο έχει να κάνει με το πρόβλημα που παρουσιάζεται ειδικά σε φθηνά φάρμακα, γιατί κυρίως αυτό είναι το πρόβλημα -ενώ άλλες φορές τις παράλληλες εξαγωγές αφορούσαν κυρίως ακριβά φάρμακα, που στην Ελλάδα ήταν φθηνότερα-, γιατί οι ίδιες εταιρείες έχουν μια απροθυμία να οδηγηθούν σε παραγωγή, λόγω του ενεργειακού κόστους. Έτσι συνδέεται και αυτό το οποίο λέγεται, κατά πόσο υπάρχει επάρκεια τριμήνου, διότι ακριβώς και οι φαρμακευτικές εταιρείες ζητούν εισαγωγή από τις μητρικές εταιρείες και η εισαγωγή αυτή είναι περιορισμένη.

Μέχρι στιγμής έχουμε προβεί, τουλάχιστον το τελευταίο εξάμηνο, δύο φορές σε απαγόρευση παράλληλων εξαγωγών συγκεκριμένων κωδικών

Επιπλέον -και αυτό σχετίζεται άμεσα και με την ερώτησή σας-, σήμερα ολοκληρώνεται η διαδικασία και τις επόμενες ημέρες -μάλλον αύριο και αν όχι αύριο, σίγουρα μέσα στην εβδομάδα-, μετά από συνάντηση που έγινε την προηγούμενη εβδομάδα και με τον Πανελλήνιο Φαρμακευτικό Σύλλογο, προκειμένου να δουν ακριβώς τα φάρμακα, γιατί μας ενδιαφέρουν κυρίως τα φάρμακα -όπως πολύ σωστά είπατε στην ερώτησή σας-, τα οποία δεν έχουν γενόσημο -διότι αν υπάρχει γενόσημο, μπορεί να υπάρξει θεραπεία-, θα υπάρξει η νέα λίστα απαγορεύσεων. Έχουν καταλήξει περίπου στους εκατόν είκοσι κωδικούς. Η απαγόρευση αυτή θα είναι, μάλιστα, για μακρύ χρονικό διάστημα. Παράλληλα, σε αυτό το διάστημα θα απαγορεύεται η αποθήκευση προϊόντων στις φαρμακευτικές εταιρείες.

Επιπλέον, προβαίνουμε και σε τρία επιπλέον μέτρα.

Το ένα είναι ότι στα μη εξαγώγιμα φάρμακα που παρουσιάζεται έλλειψη, ακόμα και εκεί που δεν είναι υποχρεωτική η αναγραφή με δραστική ουσία, θα γίνεται μόνο με δραστική ουσία. Είμαστε σε επικοινωνία με την ΗΔΙΚΑ, προκειμένου όταν δεν μπορεί να βρει ο ασθενής το εμπορικό φάρμακο, να μπορεί να βρει το φάρμακο της δραστικής ουσίας.

Έγινε συνεννόηση με τον ΕΟΦ και τον ΙΦΕΤ και θα πάμε σε μεγάλη εισαγωγή φαρμάκων που παρουσιάζεται έλλειψη, προκειμένου να μπορεί να τα βρει. Θα αναφερθώ και σε ένα περιστατικό αργότερα, το οποίο έλαβε χώρα.

Παράλληλα, επεξεργάζεται -και αυτό είναι κατά την εκτίμησή μου και η συνολική λύση του θέματος από εδώ και πέρα- να υπάρχει υποχρεωτική χορήγηση των φαρμάκων με ηλεκτρονική συνταγογράφηση και μόνο και υποχρέωση στις φαρμακαποθήκες να δηλώνουν τις πωλήσεις αυτών των φαρμάκων. Άρα ό,τι μπαίνει από εδώ και πέρα σε απαγόρευση εξαγωγών, θα συνταγογραφείται μόνο ηλεκτρονικά, για να μπορούμε να έχουμε τον έλεγχο και οι φαρμακαποθήκες για κάθε πώληση την οποία θα κάνουν, θα πρέπει να δηλώνουν αυτές τις πωλήσεις σε πλατφόρμα. Είναι μια διαδικασία που μπορεί να πάρει λίγο χρόνο, αλλά είναι ουσιαστικά αυτή που θα βοηθήσει να λειτουργήσουν τα άλλα μέτρα, τα οποία σας είπα και μάλιστα, μέρος αυτών αναφέρετε και εσείς στην ερώτησή σας ως πρόταση ότι πρέπει να λάβουν χώρα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία συνάδελφε, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κύριε Υπουργέ, σας άκουσα με προσοχή.

Είναι πολύ σημαντική η ανακοίνωση την οποία κάνετε και η απάντησή σας στην επίκαιρη ερώτηση που σας έθεσα για τη δέσμη μέτρων που ανακοινώσατε, για την επέκταση της απαγόρευσης των παράλληλων εξαγωγών στα υπόλοιπα εκατόν είκοσι πέντε περίπου φάρμακα, τα οποία βρίσκονται αυτή τη στιγμή σε έλλειψη και για τη συνταγογράφηση. Και αυτό είναι πάρα πολύ σημαντικό.

Θέλουμε να πιστεύουμε ότι θα είναι όλο αυτό μία απάντηση στο πολύ σοβαρό ζήτημα, το οποίο υπάρχει και βεβαίως, εδώ είμαστε να δούμε ποια θα είναι η αποτελεσματικότητα, να το δούμε και στην πράξη. Να δούμε τι άλλο, ενδεχόμενα, θα χρειαστεί και κυρίως, να δούμε πώς θα εφαρμοστεί. Αυτό είναι το βασικό, το οποίο κρίνει τα πάντα, να δούμε πώς θα εφαρμοστεί η δέσμη μέτρων την οποία ήρθατε να ανακοινώσετε σήμερα εδώ.

Ξέρετε, ειδικά στον δυτικό τομέα, όπου εκλέγουμε και υπάρχουν πολλές ευάλωτες οικογένειες, πολλά ευάλωτα νοικοκυριά, τι ακούω κάθε μέρα, ειδικά σε ζητήματα καθημερινότητας, ειδικά με το θέμα της έλλειψης φαρμάκων; Τους φαρμακοποιούς να είναι σε απόγνωση κυριολεκτική, καθώς δεν μπορούν να δουλέψουν με άλλους ρυθμούς. Τους πολίτες να λένε «Πες τους να κάνουν κάτι». Αυτό, λοιπόν, κάνουμε εδώ. Ήρθα να σας πω «κάντε κάτι» και είναι σημαντικό να ακούμε αυτή την ανάληψη πρωτοβουλιών.

Περιμένουμε να δούμε την εφαρμογή της. Θα το παρακολουθούμε στενά. Περιμένουμε να δούμε την αποτελεσματικότητά της.

Κυρίως, ακούστε, συζητήστε και βρείτε μία λύση με τους εμπλεκόμενους φορείς. Αυτό είναι πάρα πολύ σημαντικό. Και αν πρέπει να τα βάλετε με τα συμφέροντα, βεβαίως και πρέπει να το κάνετε. Κάντε το. Πρέπει να κάνετε περισσότερους και πιο σοβαρούς ελέγχους; Κάντε το. Αυτός είναι ο ρόλος της πολιτείας.

Είναι αδιανόητο να μην τηρείται ο νόμος, ο οποίος υποχρεώνει τις εταιρείες να φροντίζουν να υπάρχει επάρκεια φαρμάκων στην αγορά για τρεις τουλάχιστον μήνες. Είναι αδιανόητο να μη γίνονται έλεγχοι και τυχόν παράλληλες εξαγωγές και τα αποτελέσματα να είναι όλη αυτή η αδράνεια, όλες αυτές οι ελλείψεις που βιώνουμε σήμερα.

Οι φαρμακοποιοί λένε ότι η φαρμακευτική δαπάνη είναι καθηλωμένη από το 2010 ακριβώς στα ίδια επίπεδα και αναμένουμε ότι για τα συνταγογραφούμενα φάρμακα θα πέσει ακόμη περισσότερο.

Είναι σημαντικές, λοιπόν, οι δεσμεύσεις που μας λέτε σήμερα προκειμένου να μπορέσουν να αντιμετωπιστούν όλα αυτά τα σημαντικά ζητήματα. Άρα χρειάζεται να υπάρξει αύξηση της φαρμακευτικής δαπάνης. Χρειάζεται να υπάρξει περιορισμός των εξαγωγών και χρειάζεται -και για αυτό δεν ακούσαμε κάτι από τη μεριά σας- τουλάχιστον οκτάμηνη απαγόρευση των παράλληλων εξαγωγών στα φάρμακα στα οποία καταγράφονται οι ελλείψεις.

Εν κατακλείδι, έχετε την ευθύνη. Μπορείτε να λύσετε το ζήτημα αυτό. Περιμένουμε να δούμε την εφαρμογή των μέτρων που είπατε. Τα ακούμε θετικά και είναι αυτό μια πραγματικότητα. Από εκεί και πέρα, το πρόβλημα το γνωρίζετε. Έχει διογκωθεί, απειλεί τους ασθενείς, απειλεί τους φαρμακοποιούς και γι’ αυτό εδώ πέρα θα είμαστε να ελέγξουμε και την εφαρμογή των μέτρων τα οποία σήμερα μας ανακοινώσατε.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστούμε.

Ορίστε, κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κυρία Γιαννακοπούλου, πράγματι, το βασικό μέτρο που χρησιμοποιεί όλο αυτό το διάστημα η πολιτεία είναι η απαγόρευση των παράλληλων εξαγωγών και γι’ αυτό μπαίνει και σε σειρά κωδικών.

Αυτό, όμως, πρέπει να συνδυαστεί ακριβώς με επιπλέον μέτρα για να μη δημιουργούνται παράνομα δύο πράγματα. Πρώτο από όλα, το στοκάρισμα το οποίο κάνουν κάποιες φαρμακαποθήκες, καθώς επίσης και οι παράνομες εξαγωγές, το οποίο μπορεί να γίνεται είτε από φαρμακεία είτε από φαρμακαποθήκες.

Γι’ αυτόν τον λόγο, παράλληλα με την άμεση επικαιροποίηση -γίνεται, μάλιστα, επικαιροποίηση σε συνεννόηση ακριβώς με όλους τους εμπλεκόμενους φορείς- θα προβούμε και στο μέτρο, που για μένα είναι πολύ βασικό πια, της συνολικής ηλεκτρονικής παρακολούθησης και με τη συνταγογράφηση και με τα αποθέματα. Αυτό σε μεγάλο βαθμό θα ανακουφίσει ένα κομμάτι που συνδέεται με την προκλητή εξαγωγή που γίνεται και έχουμε έλλειψη στα φάρμακα.

Το κομμάτι, βέβαια, που συνδέεται με δείκτες που είναι κυρίως εκτός της χώρας και έχουν να κάνουν με την έλλειψη και με την αδυναμία εισαγωγής φαρμάκων που είναι πάρα πολύ έντονο και αυτό ειδικά στα φθηνά φάρμακα, είναι ένα συνολικό πρόβλημα, για το οποίο ο μόνος τρόπος να το αντιμετωπίσουμε είναι να προσπαθήσουμε να κάνουμε περισσότερες εξαγωγές, αλλά εκεί πέρα, άμα δεν είναι προϊόν το οποίο παράγεται στην Ελλάδα, αυτομάτως βρισκόμαστε σε έναν διαρκή ανταγωνισμό και γι’ αυτό οι κεντρικές εταιρείες δίνουν πολλές φορές με το σταγονόμετρο αυτές τις εισαγωγές.

Επιπλέον, όμως -γιατί δεν το ανέφερα και στην πρωτολογία μου- στο δελτίο τιμών που θα βγει τώρα, όπου υπάρχει η καθιερωμένη μείωση τιμών η οποία γίνεται και που δεν έγινε παρεμπιπτόντως το 2015 -να θυμηθούμε ότι ήταν η περίφημη περίπτωση που το ΚΙΝΑΛ έκανε μάλιστα και μηνυτήρια αναφορά- η μείωση η οποία θα γίνει στο συγκεκριμένο για πρώτη φορά, όπου υπάρχουν πολύ φθηνά φάρμακα με κίνδυνο να αποσυρθούν, θα δοθεί ευκαιρία με τεκμηρίωση, αφού βγει το δελτίο τιμών, να γίνουν διορθώσεις τιμών, γιατί ο στόχος είναι τα φθηνά φάρμακα να παραμείνουν στην αγορά, να μην υπάρξει υποκατάσταση και να μην υπάρξει έλλειψη. Οπότε η ερώτηση σας ήταν πάρα πολύ σημαντική.

Αυτό το οποίο θέλω να αναφέρω, κύριε Πρόεδρε -και θα μου επιτρέψετε, γιατί συνδέεται και θα κάνω και μια συγκεκριμένη καταγγελία- είναι ότι χθες υπήρξε μια ανάρτηση από συνάδελφο Βουλευτή, τον κ. Πολάκη -βγάζω τις ύβρεις τις οποίες συχνά μου αναφέρει ο κ. Πολάκης- όπου αναφέρεται σε ένα φάρμακο του ΙΦΕΤ για δήθεν έλλειψη και έχει το e-mail ενός γιου ασθενούς προς τον ΙΦΕΤ.

Ο ΙΦΕΤ χθες απάντησε και στην απάντησή του ο ΙΦΕΤ εξηγεί ότι το συγκεκριμένο φάρμακο, που είναι καινοτόμο, ακριβό φάρμακο και εγκρίθηκε τον Φεβρουάριο του 2022, στη συγκεκριμένη ασθενή έχει δοθεί δύο φορές μέσα στο έτος. Άρα ο ΙΦΕΤ με πολύ μεγάλο αγώνα, γιατί ήταν ένα πάρα πολύ σημαντικό, καινοτόμο φάρμακο, κατάφερε να το προμηθεύσει.

Σήμερα, όμως, έγινα κοινωνός σε κάτι που, με συγχωρείτε, αλλά πρέπει να το καταγγείλω στο Κοινοβούλιο και θα περιμένω να υπάρξει απάντηση. Ο γιος της ασθενούς κοινοποίησε ένα e-mail στον ΙΦΕΤ -το έχει κοινοποιήσει σε μένα, οπότε έχω νόμιμη κατοχή του συγκεκριμένου e-mail- όπου αναφέρει ότι το ποστάρισμα του e-mail του έχει γίνει εν αγνοία του και εγκαλεί και υπάλληλο, ενδεχομένως, που έδωσε αυτό το e-mail στον κ. Πολάκη, αλλά και τον ίδιο τον κ. Πολάκη ότι λέει ψέματα για πολιτικούς λόγους και κυρίως, ότι προσβάλλει τα ευαίσθητα προσωπικά δεδομένα υγείας.

Εγώ θεωρούσα ότι το e-mail ο κ. Πολάκης το είχε και του είχαν επιτρέψει να κάνει χρήση και πληροφορούμαστε ότι γιατρός, Βουλευτής του ελληνικού Κοινοβουλίου, έβγαλε στη φόρα με το όνομα κανονικά του γιου της ασθενούς και το τι χρειαζόταν η ασθενής, χωρίς να πάρει άδεια, προσβάλλοντας προσωπικά δεδομένα, λέγοντας ψέματα -γιατί είχε καλυφθεί το θέμα.

Με συγχωρείτε, αλλά ήδη μίλησα με τον διευθύνοντα σύμβουλο του ΙΦΕΤ, του ζήτησα να κάνει έλεγχο και ΕΔΕ για να δούμε πως έχει διαρρεύσει το e-mail και παράλληλα, να συγκεντρωθούν όλα αυτά τα στοιχεία και όποιος έχει κάνει χρήση αυτών των ευαίσθητων προσωπικών δεδομένων, συμπεριλαμβανομένου και του συγκεκριμένου Βουλευτή, επειδή ακριβώς συνιστούν σοβαρό ποινικό αδίκημα, γιατί είναι δεδομένα υγείας, να σχηματίσει ο αντίστοιχος φάκελος για να αποδοθούν ευθύνες.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθητές και μαθήτριες και δύο εκπαιδευτικοί συνοδοί τους από το 2ο Γενικό Λύκειο Πύργου Ηλείας.

Σάς καλωσορίζουμε.

(Χειροκροτήματα από όλες τις πτέρυγες της Βουλής)

Συνεχίζουμε τώρα με την τρίτη με αριθμό 97/5-10-2022 ερώτηση του κύκλου αναφορών και ερωτήσεων του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Υγείας, με θέμα: «Αποκατάσταση των δικαιωμάτων των ιατρών ΙΔΑΧ (ιδιωτικού δικαίου αορίστου χρόνου) της 4ης ΔΥΠΕ (Δημόσια Υγειονομική Περιφέρεια), μέλη του Συλλόγου Επιστημονικού Υγειονομικού Προσωπικού Φροντίδας Υγείας Β. Ελλάδας».

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Κύριε Πρόεδρε, το ζήτημα στο οποίο θα αναφερθώ αποτελεί ένα χαρακτηριστικό παράδειγμα κρατικής αυθαιρεσίας, η οποία έχει ως αποτέλεσμα την ταλαιπωρία των εργαζομένων.

Το ζήτημα αφορά εκείνους τους γιατρούς και οδοντιάτρους οι οποίοι το 2014 με τον ν.4238 μεταφέρθηκαν -εργασιακά εννοώ- στην 4η Υγειονομική Περιφέρεια Μακεδονίας - Θράκης, όπως και άλλοι συνάδελφοί τους, βέβαια, αντίστοιχα στις υπόλοιπες έξι υγειονομικές περιφέρειες.

Το θέμα έχει ως εξής, το ιστορικό δηλαδή. Αρχικά, αυτοί οι γιατροί και οι οδοντίατροι προσλήφθηκαν από το τότε ΙΚΑ. Το 2012 μεταφέρονται στον ΕΟΠΥΥ και στη συνέχεια, το 2014, μεταφέρονται στις διοικήσεις των υγειονομικών περιφερειών της χώρας.

Η 4η Υγειονομική Περιφέρεια Μακεδονίας - Θράκης, μετά τη μεταφορά αυτών των ιατρών και των οδοντιάτρων στην υπηρεσία τους και αφού αξιολογήθηκαν και κατατάχθηκαν στις αντίστοιχες θέσεις, τους κάλεσε, όπως ήταν υποχρεωμένη, σύμφωνα με τον νόμο, να υποβάλουν υποχρεωτικά ανέκκλητη -επαναλαμβάνω, ανέκκλητη δήλωση επιλογής ασφαλιστικού και συνταξιοδοτικού φορέα. Και σύμφωνα με την 4η ΥΠΕ, με την εγκύκλιο που τότε εξέδωσε, οι επιλογές των γιατρών ήταν δύο: Ή να διατηρήσουν το προηγούμενο ασφαλιστικό τους καθεστώς, να ανήκουν δηλαδή στο ΕΤΑΑ - ΤΣΑΥ, ή να υπαχθούν στο ασφαλιστικό - συνταξιοδοτικό καθεστώς του δημοσίου.

Οι περισσότεροι, για να μην πω το σύνολο σχεδόν αυτών των γιατρών και οδοντιάτρων της 4ης ΥΠΕ, επέλεξαν τη διατήρηση του προηγούμενου ασφαλιστικού τους καθεστώτος. Ο λόγος; Οι περισσότεροι από αυτούς είχαν μια προϋπηρεσία είκοσι, εικοσιπέντε έως τριανταπέντε ετών στην ασφάλιση αυτού του φορέα και έκριναν ότι δεν υπάρχει κανένας λόγος να αλλάξουν ασφαλιστικό φορέα.

Μέχρι τον Ιούλη του 2020 όλα πήγαιναν καλά, όλα πήγαιναν κανονικά και όλοι αυτοί οι γιατροί και οι οδοντίατροι είχαν ενταχθεί στον ασφαλιστικό φορέα που είχαν δηλώσει, στον Τομέα Υγειονομικών δηλαδή ΕΤΑΑ του ΕΦΚΑ.

Όμως, τον Αύγουστο του 2020, μέσα στην πανδημία δηλαδή, εντελώς ξαφνικά, χωρίς να υπάρξει η παραμικρή αιτιολόγηση ούτε ενημέρωση αυτών των γιατρών, η 4η ΥΠΕ, μόνη αυτή από όλες, από τις επτά δηλαδή, μετέβαλε εντελώς αυθαίρετα το ασφαλιστικό καθεστώς αυτών των γιατρών και τους υπήγαγε, παρά τη θέλησή τους, στο ασφαλιστικό του δημοσίου.

Το ίδιο διάστημα οι άλλες έξι υγειονομικές περιφέρειες συνέχισαν φυσικά και συνεχίζουν να υπακούουν στις δηλώσεις των γιατρών και των οδοντιάτρων.

Μέχρι και σήμερα -αυτό είναι το πρόβλημα- παρά τις διαμαρτυρίες, τις επιστολές, τα υπομνήματα αυτών των ανθρώπων με τον επιστημονικό σύλλογό τους -το συλλογικό τους όργανο- παρά τη θετική γνωμοδότηση του ίδιου του νομικού συμβούλου της 4ης ΥΠΕ και παρά τη σχετική υποχρεωτική -νομίζω- απόφαση του Αρείου Πάγου, η διοίκηση της 4ης ΥΠΕ και οι αρμόδιοι, φυσικά, αρνούνται πεισματικά να αποκαταστήσουν την αδικία που συνεχίζουν να προκαλούν, να αποδεχθούν τις αρχικές ανέκκλητες δηλώσεις που υποβλήθηκαν από αυτούς τους γιατρούς και τους οδοντιάτρους και οι οποίες έγιναν μάλιστα μετά από εντολή της ίδιας της 4ης ΥΠΕ.

Με βάση όλα αυτά, λοιπόν, σας ρωτάμε, κύριε Υπουργέ, τι σκοπεύετε να κάνετε; Το θέμα καταλαβαίνετε ότι είναι άμεσο και πρέπει να λυθεί αμέσως. Σε ποιες άμεσες ενέργειες θα προβείτε, έτσι ώστε να αποκατασταθούν τα δικαιώματα αυτών των ανθρώπων και να ομαλοποιηθεί ο ασφαλιστικός και συνταξιοδοτικός τους βίος;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

Ο Υπουργός Υγείας κ. Πλεύρης έχει τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Δελή, πράγματι, κάνατε μια περιγραφή ενός θέματος, το οποίο οφείλω να πω ότι με απασχόλησε στο πρώτο διάστημα που ήμουν Υπουργός και ήταν ένα θέμα που μου έκανε εντύπωση, γιατί πράγματι είναι όπως το λέτε ότι, ενώ οι έξι ΥΠΕ ακολουθούν μια συγκεκριμένη διαδικασία αναγνωρίζοντας ουσιαστικά το εργασιακό καθεστώς που υπήρχε, υπήρξε ένα θέμα με τη συγκεκριμένη 4η ΥΠΕ.

Πρώτα απ’ όλα, με τη διαπιστωτική πράξη από 15 Μαΐου του 2015 όλοι οι γιατροί που ήταν στο ιατρικό προσωπικό που ήταν στον ΕΟΠΥΥ μεταφέρθηκαν στις ΥΠΕ. Εν συνεχεία, -όπως το είπατε- στις 27 Νοεμβρίου με έγγραφο του Γενικού Λογιστηρίου του Κράτους προς το Υπουργείο Υγείας μπορούσαν να διατηρήσουν το καθεστώς της κύριας, επικουρικής ασφάλειας και της υγειονομικής περίθαλψης. Τον Νοέμβριο του ίδιου έτους η 4η ΥΠΕ είχε ξεκινήσει τη διαδικασία που περιγράφεται στο σχετικό έγγραφο του Γενικού Λογιστηρίου του Κράτους, ώστε να συλλέξει τις δηλώσεις των ιατρών για το καθεστώς που επιθυμούσαν για την ασφάλισή τους.

Τον Αύγουστο του 2020 -που εκεί λίγο-πολύ αρχίζει να ξεκινά το πρόβλημα- εξεδόθη απόφαση του ΕΦΚΑ ότι όλοι οι εργαζόμενοι και του δημοσίου τομέα καταχωρούνταν υποχρεωτικά στην αναλυτική περιοδική δήλωση. Τότε υπήρξε προβληματισμός στην 4η ΥΠΕ και με έγγραφό της προς το Τμήμα Ασφάλισης του ΕΦΚΑ ζήτησε να διευκρινιστεί αν ορθώς οι γιατροί αυτοί απεικονίζονταν στην αναλυτική περιοδική δήλωση. Υπήρχε, δηλαδή, ένα θέμα απεικόνισης ως προς την πραγματική εργασιακή τους σχέση. Εκεί πέρα δημιουργείται η πρώτη φάση του προβλήματος.

Εν συνεχεία, η 4η ΥΠΕ έστειλε έγγραφό της προς τον ΕΦΚΑ, προκειμένου να διευκρινιστεί πλήρως αυτό το θέμα, το οποίο έγινε τώρα και μάλιστα δεν είχατε κάνει ακόμα την ερώτηση. Την κάνατε στην πορεία, αλλά είχατε αναφερθεί στο θέμα και είχαν σταλεί και επιστολές. Κατά την εκτίμησή μου -επειδή ζήτησα και τον φάκελο και είναι τα πράγματα όπως τα λέτε- δεν υπάρχει πρώτα από όλα κανένα θέμα που να θίγονται τα ασφαλιστικά δικαιώματα του προσωπικού και ούτε θα απειληθούν ούτε θα καταστρατηγηθούν.

Σωστά είπατε ότι και ο Άρειος Πάγος με την 535 του 2020 απόφασή του ουσιαστικά είπε ότι όλες αυτές οι αλλαγές που έχουν κάνει δεν έχουν μετατρέψει τις οργανικές θέσεις από οργανικές σε θέσεις ιδιωτικού δικαίου και παραμένουν, δηλαδή, θέσεις ΙΔΑΧ. Επομένως, προς αυτή την κατεύθυνση θα λυθεί το πρόβλημα. Ήδη είμαστε στο τελικό στάδιο, κύριε Βουλευτά, ώστε μαζί με τις συνεννοήσεις με τον ΕΦΚΑ να προσαρμοστεί πλήρως και η 4η ΥΠΕ που ήταν ένα θέμα των υπηρεσιών προς αυτή την κατεύθυνση.

Να ξέρετε, επειδή υπάρχει το ενδιαφέρον σας όπως το θέσατε, ότι θα λυθεί άμεσα το θέμα. Είμαστε στο τελικό στάδιο και θα λυθεί ακριβώς στην κατεύθυνση που ακολουθούν οι άλλες ΥΠΕ, ώστε να την ακολουθεί και η συγκεκριμένη ΥΠΕ. Σε καμμία περίπτωση δεν θα υπάρξει πρόβλημα με τα ασφαλιστικά δικαιώματα των συγκεκριμένων ανθρώπων.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Νομίζω ότι είμαστε σε καλό δρόμο.

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Μακάρι. Δεν είμαστε μικρόψυχοι, μακάρι να λυθεί το θέμα.

Πρώτα-πρώτα, θα κάνω ένα μικρό σχόλιο σε αυτό που είπε ο κύριος Υπουργός σε σχέση με το ότι δεν θίγονται τα ασφαλιστικά δικαιώματα. Ασφαλώς και θίγονται και έχουν θιχτεί ήδη τα ασφαλιστικά δικαιώματα των συγκεκριμένων από τη στιγμή που δεν έγινε δεκτή η επιλογή τους να ασφαλιστούν στον φορέα στον οποίο ήθελαν.

Από εκεί και πέρα, ακούσαμε κι εμείς ότι πρόκειται να λυθεί και ότι βρίσκεται σε τελικό στάδιο. Θα το παρακολουθούμε. Νομίζουμε ότι δεν υπάρχει κανένας, μα κανένας λόγος καθυστέρησης για ένα πρόβλημα το οποίο υπάρχει σε μία από τις επτά υγειονομικές περιφέρειες. Δεν υπάρχει η παραμικρή δικαιολογία.

Θεωρούμε ότι για όλο αυτό το διάστημα και για όλη αυτή την ταλαιπωρία που υπέστησαν, αλλά και για την οικονομική βλάβη -θα το πω παρακάτω- υπάρχουν ευθύνες και στην πολιτική ηγεσία του Υπουργείου Υγείας για την ταλαιπωρία, όπως είπα, και για την ηθική και για την οικονομική βλάβη αυτών των γιατρών και τι εννοώ:

Υπάρχουν, κύριε Υπουργέ, γιατροί και οδοντίατροι σε αυτή την 4η ΥΠΕ, οι οποίοι αποχώρησαν από την υπηρεσία και, αφού παραγράφηκαν, έχασαν διά παντός περίπου 15.000 ευρώ. Είναι ένα ζήτημα σοβαρό και καταλαβαίνετε ότι δεν μπορεί εύκολα κανείς να το προσπεράσει.

Και εν πάση περιπτώσει, εφόσον αυτό αποκατασταθεί, προκύπτει και ένα ζήτημα δίκαιης αποζημίωσης όλων αυτών των ανθρώπων για την κακομεταχείριση που υπέστησαν και εξακολουθούν μέχρι στιγμής να υφίστανται μέχρι να λυθεί το ζήτημα -μακάρι να λυθεί, αύριο πρέπει να λυθεί- από μια αυθαιρετούσα διοίκηση της 4ης Υγειονομικής Περιφέρειας, της οποίας εσείς είστε ο πολιτικός προϊστάμενος -με την ανοχή του Υπουργείου Υγείας διαχρονικά, δεν προσωποποιούμε τις ευθύνες.

Αυτό που θέλω να σας πούμε, κύριε Υπουργέ, είναι ότι θα πρέπει να εκδοθεί άμεσα -αύριο, μεθαύριο το πολύ- μία εγκύκλιος από το δικό σας Υπουργείο, από το Υπουργείο Υγείας, το οποίο να υποχρεώνει την 4η ΥΠΕ να αποκαταστήσει την αδικία την οποία προκαλεί και να συμμορφωθεί επιτέλους με την απόφαση του Αρείου Πάγου.

Είναι δυόμισι χρόνια που ταλαιπωρούνται αυτοί οι άνθρωποι. Τους έχουμε συναντήσει, είναι αγανακτισμένοι πραγματικά και ελπίζουμε αυτός ο αγώνας τους να φέρει τα αποτελέσματα που προσδοκούν και να λυθεί το ζήτημά τους μέσα σε αυτή την εβδομάδα. Δεν υπάρχει χρόνος για χάσιμο.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

Θέλετε να πείτε κάτι, κύριε Υπουργέ;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Θέλω να απαντήσω και σε εσάς, κύριε Πρόεδρε.

Παρακαλώ, κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Πρώτα απ’ όλα, θα το παρακολουθήσετε το θέμα, είμαι βέβαιος, είμαστε στο τελικό στάδιο. Το παρακολουθώ και ζήτησα όλα τα στοιχεία. Οφείλω να σας πω ότι, πέρα από τα θέματα της υπηρεσίας, με την ιδιότητά μου ως νομικός έχω σχηματίσει και συγκεκριμένη άποψη ότι το συγκεκριμένο θέμα, πράγματι, πρέπει να λυθεί. Από εκεί και πέρα, οτιδήποτε έχει δημιουργηθεί στον καθένα, προφανώς μπορεί να το διεκδικήσει.

Πρωτίστως, εμάς μας ενδιαφέρει στο κομμάτι αυτό να υπάρξει πλήρης λύση του θέματος. Σήμερα που μας ακούν ένεκα και της ερώτησής σας οι συγκεκριμένοι άνθρωποι να ξέρουν ότι είμαστε στο τελικό στάδιο και να κάνουν λίγη ακόμα υπομονή για να λυθεί το πλαίσιο.

Κύριε Πρόεδρε, επειδή το θέτετε το θέμα, σας είπαμε ότι έχει πάει το ασθενοφόρο. Σωστά λέτε ότι είναι άτομο του ΟΑΕΔ, όμως, έχει ήδη πάει στις υπηρεσίες. Και σχετικά με την πρότασή σας, όπως ξέρετε, το Υπουργείο Υγείας έχει νομοσχέδια μπροστά του αυτή τη στιγμή σε περίπτωση που χρειαστεί οτιδήποτε. Εγώ άκουσα με μεγάλο ενδιαφέρον τη θέση σας για το πώς μπορούν να χρησιμοποιηθούν. Υπάρχουν κάποια θέματα τα οποία περιμένω να μου απαντήσουν οι υπηρεσίες, αλλά η πρόταση που κάνατε για χρήση οδηγών με τη διαδικασία που γίνεται από άλλους φορείς είναι κάτι που πραγματικά εξετάζεται. Είμαστε στην κατεύθυνση να δούμε εάν μπορεί να υλοποιηθεί και σίγουρα μία τέτοια κατεύθυνση, όπως αυτή που εσείς προτείνατε με την ερώτησή σας, θα μας έλυνε αρκετά προβλήματα.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, επειδή αυτό το πρόβλημα θα λύνεται μόνο για τέσσερις με πέντε μήνες, σας λέω ότι υπάρχουν οδηγοί που έχουν καταθέσει στο επικουρικό ως επικουρικό προσωπικό και έχω στείλει επιστολή και στον διοικητή της 6ης ΔΥΠΕ. Σας λέω ότι έχουμε δύο ασθενοφόρα τώρα σε μία περιοχή, αλλά έχουμε έναν οδηγό. Πρέπει να βρούμε άμεσα μια λύση προς όφελος όλων, δηλαδή, και των ανθρώπων που ζουν στα χωριά.

Σας ευχαριστώ.

Προχωρούμε στη με αριθμό 152/8-11-2022 τρίτη επίκαιρη ερώτηση του πρώτου κύκλου του Βουλευτή Χαλκιδικής του Κινήματος Αλλαγής κ**.** Αποστόλου Πάναπρος τον Υπουργό Περιβάλλοντος και Ενέργειας, με θέμα: «Επαναλειτουργία καταστήματος ΔΕΔΔΗΕ στη Δημοτική Ενότητα (Δ.Ε.) Αρναίας του Δήμου Αριστοτέλη».

Κύριε συνάδελφε, έχετε τον λόγο.

**ΑΠΟΣΤΟΛΟΣ ΠΑΝΑΣ:** Κύριε Υπουργέ, ο Δήμος Αριστοτέλη είναι δήμος της Περιφερειακής Ενότητας της Χαλκιδικής στην Περιφέρεια της Κεντρικής Μακεδονίας με έκταση επτακόσιες τριάντα εννέα χιλιάδες τετραγωνικά χιλιόμετρα και ο πληθυσμός του με την τελευταία απογραφή φτάνει γύρω στις δεκαεπτά χιλιάδες.

Εδώ και έξι περίπου χρόνια από τον Μάιο του 2016 στο πλαίσιο των συγχωνεύσεων και των συμπτύξεων της ΔΕΔΔΗΕ έκλεισε το κατάστημα της Αρναίας συμπεριλαμβανομένου και του τεχνικού τμήματος, με αποτέλεσμα η αποκατάσταση των βλαβών να πραγματοποιείται από τεχνικά συνεργεία άλλων απομακρυσμένων δήμων της Περιφερειακής Ενότητας Χαλκιδικής.

Το πλησιέστερο τμήμα υποστήριξης είναι αυτό που εδρεύει στο Δήμο Πολυγύρου της Περιφερειακής Ενότητας Χαλκιδικής, το οποίο απέχει από τα όρια του Δήμου Αριστοτέλη αρκετά δεκάδες χιλιόμετρα. Παράλληλα, όπως γνωρίζετε, οι συχνές χιονοπτώσεις κατά τη διάρκεια του χειμώνα σε ορεινά τμήματα του Δήμου Αριστοτέλη, οι δύσκολες και μορφολογικές συνθήκες της ευρύτερης περιοχής αλλά και αυξημένος όγκος οχημάτων επισκεπτών κατά τους θερινούς μήνες στα παραθαλάσσια τμήματα του δήμου δυσχεραίνουν και την προσέγγιση και την αποκατάσταση των βλαβών του δικτύου.

Σε όλα αυτά έρχεται να προστεθεί και η μη ορθή και τακτική συντήρηση του δικτύου ηλεκτροφωτισμού της περιοχής, με συνέπεια να έχουμε συχνές διακοπές ρεύματος είτε από βροχοπτώσεις είτε χιλιοστών όμβρων είτε από ανέμους ήπιας δυναμικής. Ενδεικτικά, θα σας αναφέρω κάποιες χιλιομετρικές αποστάσεις, προκειμένου να έχουμε πλήρη εικόνα για τι μιλάμε: Πολύγυρος-Ολυμπιάδα εβδομήντα χιλιόμετρα, μία ώρα και δέκα λεπτά. Πολύγυρος-Ιερισσός πενήντα χιλιόμετρα, πενήντα λεπτά. Πολύγυρος - Στρατώνι εξήντα δύο χιλιόμετρα, μία ώρα.

Αξίζει, επίσης, να σημειώσουμε ότι από τις 4 Αυγούστου 2022 έως τις 4 Σεπτεμβρίου του ίδιου έτους καταγράφηκαν εκατόν δεκατέσσερις διακοπές ρεύματος σε διάφορες περιοχές του Δήμου Αριστοτέλη. Όπως αντιλαμβάνεστε, οι επιχειρήσεις έρχονται αντιμέτωπες με συχνές διακοπές και δεν έχουν τρόπο να καλύψουν τα έξοδά τους. Οι δε κάτοικοι, ειδικότερα αυτοί που είναι μεγαλύτεροι σε ηλικία και έχουν σοβαρά προβλήματα υγείας και χρειάζονται μόνιμη μηχανική υποστήριξη, έχουν διάφορα θέματα και συγχρόνως έχουν να αντιμετωπίσουν πάρα πολλά ζητήματα.

Μπορείτε, επομένως, να αντιληφθείτε τις επιτακτικές ανάγκες που μας αναγκάζουν να προβώ στη συγκεκριμένη ερώτηση.

Σας ρωτώ, λοιπόν, με ποιες ενέργειες προτίθεται να προβείτε για την επαναλειτουργία του καταστήματος του ΔΕΔΔΗΕ της Δημοτικής Ενότητας Αρναίας του Δήμου Αριστοτέλη με άμεσο στόχο την ομαλή και απρόσκοπτη λειτουργία των επιχειρήσεων και την βελτίωση της καθημερινότητας των δημοτών του Δήμου Αριστοτέλη.

Ευχαριστώ πάρα πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε το λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ, κύριε συνάδελφε, ο ΔΕΔΔΗΕ μεριμνά, ώστε να υπάρχει διαρκής και απρόσκοπτη ηλεκτροδότηση σε κάθε γωνιά της χώρας. Το ίδιο ισχύει, βεβαίως, και για την περιοχή της Χαλκιδικής και ειδικότερα του Δήμου Αριστοτέλη. Κάποιες βλάβες, που προκαλούνται από πτώση δέντρων από ακραία καιρικά φαινόμενα αντιμετωπίζονται με τον ίδιο τρόπο σε όλη τη χώρα. Τα περιστατικά διακοπής ηλεκτροδότησης που υπήρχαν στην περιοχή παλαιότερα με το πέρασμα του χρόνου ελαχιστοποιούνται. Οι υπηρεσίες του ΔΕΔΔΗΕ που είναι επιφορτισμένες να συντηρούν, να επιτηρούν και να επισκευάζουν οποιεσδήποτε αστοχίες στο δίκτυο παροχής ηλεκτρικού ρεύματος ανταποκρίνονται μέσα στον ελάχιστο δυνατό χρόνο ανάλογα πάντοτε με τις συνθήκες που επικρατούν σε κάθε περιοχή.

Η κατάργηση του υποκαταστήματος του ΔΕΔΔΗΕ στην Αρναία Χαλκιδικής όντως πραγματοποιήθηκε πριν από έξι χρόνια, το Μάιο του 2016, και η δραστηριότητα μεταφέρθηκε, όπως είπατε πολύ σωστά, στο κεντρικό κατάστημα του ΔΕΔΔΗΕ στον Πολύγυρο. Τα τελευταία χρόνια, λοιπόν, απαιτήθηκαν εσωτερικές οργανωτικές αλλαγές, ώστε η περιοχή του Πολυγύρου να λειτουργεί εύρυθμα στο σύνολο της. Οι αλλαγές αυτές, σύμφωνα με τα στοιχεία του ΔΕΔΔΗΕ, αγαπητέ κύριε Πάντα, δεν έχουν επιφέρει μια πρόσθετη καθυστέρηση στους χρόνους αποκατάστασης των βλαβών ούτε αντιστοίχως έχουν προκαλέσει αύξηση της συχνότητάς τους.

Συγκεκριμένα, τα δίκτυα της Περιφερειακής Ενότητας Χαλκιδικής εντάχθηκαν στο περιφερειακό κέντρο ελέγχου δικτύων διανομής Θεσσαλονίκης, με αποτέλεσμα τη βελτίωση της επιχειρησιακής εποπτείας και την αύξηση ετοιμότητας του ΔΕΔΔΗΕ στην περιοχή. Στις έξι ηλεκτρικές γραμμές οι οποίες τροφοδοτούν την ευρύτερη περιοχή του Δήμου Αριστοτέλη έχει συνδεθεί και λειτουργεί πληθώρα σταθμών ανανεώσιμων πηγών ενέργειας και αυτοί οι σταθμοί συμβάλλουν στην ηλεκτρική επάρκεια του δικτύου. Το τελευταίο έτος έχουν εγκατασταθεί και λειτουργούν στην περιοχή επτά σύγχρονα στοιχεία απομακρυσμένης κεντρικής εποπτείας και λειτουργίας του δικτύου, τα οποία συντομεύουν ακόμη περισσότερο το χρόνο ανταπόκρισης του ΔΕΔΔΗΕ σε περιπτώσεις αποκατάστασης βλαβών. Με αυτό το νέο σύστημα επιτήρησης και ελέγχου υπάρχει ταχύτερος εντοπισμός της θέσης της βλάβης και μπορεί να γίνει άμεση επανατροφοδότηση των αντίστοιχων τμημάτων του δικτύου. Προσεχώς αναμένεται η εγκατάσταση και άλλων τέτοιων στοιχείων, η οποία θα καλύψει την ευρύτερη περιοχή της Περιφερειακής Ενότητας Χαλκιδικής.

Τα υπόλοιπα θα τα πω στη δευτερολογία μου, κύριε Πάνα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο.

**ΑΠΟΣΤΟΛΟΣ ΠΑΝΑΣ:** Ξεκινώντας θέλω να σας πω ότι το αίτημα για την επαναλειτουργία του καταστήματος της ΔΕΔΔΗΕ στη Δημοτική Ενότητα Αρναίας δεν είναι ένα προσωπικό αίτημα, που φέρνω σήμερα εδώ. Θέλω να σας ενημερώσω ότι ο Δήμος Αριστοτέλη στις 27-2-2020 με την υπ’ αριθμόν 51/2020 ομόφωνη απόφασή του ζήτησε την επαναλειτουργία του καταστήματος ΔΕΔΔΗΕ στην Αρναία και επισημαίνει ότι είναι και το μοναδικό σημείο στη Χαλκιδική με ιδιόκτητο κτήριο.

Από την άλλη, θέλω να σας πω ότι το θέμα δεν είναι μόνο τεχνικό και μπορώ να σας αναφέρω και πάμπολλες προσωπικές εμπειρίες έχοντας βρεθεί στην περιοχή, και στο Παλαιοχώρι και στο Νεοχώρι και στη Βαρβάρα και σε όλα αυτά τα χωριά τα οποία έχουν μεγάλα ζητήματα σε ό,τι αφορά και τη θέρμανση και λόγω της υψομετρικής κατάστασης όπου βρίσκονται. Υπήρχαν πάρα πολλές βλάβες. Η τεχνική εικόνα που μπορεί να δείχνει αυτή τη στιγμή ο ΔΕΔΔΗΕ μπορεί να είναι αυτή, αλλά επί των πρακτικών ζητημάτων οι αποστάσεις είναι τεράστιες, τα δεδομένα είναι πολύ δύσκολα με το κομμάτι των υποδομών και των δρόμων στη Χαλκιδική. Δεν μιλάμε για ένα απλά τεχνικό ζήτημα, αλλά για ένα κοινωνικό ζήτημα το οποίο αναδεικνύει αυτή τη στιγμή την ανάγκη να υπάρχει και να επαναλειτουργήσει το υποκατάστημα ΔΕΔΔΗΕ στην Αρναία, προκειμένου οι περιοχές αυτές που σας ανέφερα και οι προηγούμενες, και η Μεγάλη Παναγία και ο Στανός, όλες αυτές οι περιοχές να μπορούν να έχουν μια πιο άμεση δυνατότητα να αντιμετωπιστούν οι τεχνικές βλάβες στην ώρα τους.

Γι’ αυτό και πιο πριν σας ανέφερα και τα δεδομένα τα οποία υπάρχουν σε ό,τι αφορά, κύριε Υπουργέ, με τις γεωμετρικές αποστάσεις, για να καταλάβετε και τη σημαντικότητα του θέματος αλλά και ότι είναι πολύ δύσκολο -κι ένα παραπάνω κατά τους καλοκαιρινούς μήνες- να έχουμε άμεση αντιμετώπιση των βλαβών.

Εγώ άκουσα με πολύ ενδιαφέρον αυτά τα οποία είπατε. Ξέρω ότι το σκεπτικό σας είναι να επιλύονται τα ζητήματα, αλλά ο θεσμικός ρόλος της εταιρείας ΔΕΔΔΗΕ από την πλευρά της είναι η λειτουργία και η ανάπτυξη του δικτύου διανομής ηλεκτρικής ενέργειας. Όμως, αυτό πρέπει να γίνεται με τον ανάλογο χρόνο και την κατάλληλη στιγμή. Γι’ αυτόν τον λόγο θεωρώ και πιστεύω ότι πρέπει να δείτε το πρόβλημα με υπευθυνότητα, όπως άλλωστε απαιτεί και η κατάσταση, και να δώσουμε τη δυνατότητα ειδικότερα σε μια περίοδο που έχουμε έναν πολύ δύσκολο χειμώνα σε όλες αυτές τις περιοχές που σας ανέφερα, αλλά και στις επιχειρήσεις κατά τους καλοκαιρινούς μήνες και στους δημότες του Δήμου Αριστοτέλη, να συνεχίσουν την καθημερινότητά τους απρόσκοπτα και χωρίς προβλήματα.

Και ξέρετε, είναι πολύ δύσκολο σε μία περιοχή, όπου είναι και πάρα πολλοί ηλικιωμένοι σε μικρά χωριά, οι οποίοι, όπως σας είπα και πιο πριν, μπορεί να έχουν ζητήματα υγείας, να αντιμετωπίζουν τέτοια προβλήματα σε ό,τι αφορά το ρεύμα και με ό,τι συνεπάγεται αυτό.

Σας ευχαριστώ πάρα πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ κύριε Πάνα, εννοείται ότι κανείς δεν θέλει να βλέπει ανθρώπους που είναι ευάλωτοι, όπως άνθρωποι σε μεγάλη ηλικία, να αντιμετωπίζουν προβλήματα στην ηλεκτροδότηση των σπιτιών τους ή των επιχειρήσεών τους, αν πρόκειται για ανθρώπους του επαγγελματικού κόσμου.

Ο ΔΕΔΔΗΕ εκτελεί τακτικά και επαναλαμβανόμενα προγράμματα επιθεώρησης και συντήρησης του δικτύου διανομής ηλεκτρικής ενέργειας, με πλήρη αξιοποίηση κάθε εργαλείου. Ποια είναι αυτά τα εργαλεία; Είναι κυρίως η σύγχρονη τεχνολογία, έτσι ώστε να παρέχει βελτιωμένες υπηρεσίες στους καταναλωτές και βεβαίως στο κοινωνικό σύνολο.

Αν υπήρχαν αρρυθμίες τα τελευταία χρόνια, αυτές σε πολύ μεγάλο βαθμό έχουν αντιμετωπιστεί, σύμφωνα με τα στατιστικά στοιχεία που ο ΔΕΔΔΗΕ έχει παρουσιάσει. Αυτό που ο ΔΕΔΔΗΕ λέει -και οφείλω να σας το μεταφέρω- είναι ότι η ομαλή λειτουργία του δικτύου δεν επηρεάζεται από το εάν θα επαναλειτουργήσει στην Αρναία το κατάστημα του ΔΕΔΔΗΕ. Το κλειδί για τη σωστή λειτουργία της παροχής της ηλεκτρικής ενέργειας σε οποιονδήποτε δήμο της χώρας, όχι μόνο στην Αρναία στη Χαλκιδική, είναι να υπάρχει ένας συνδυασμός σύγχρονης τεχνολογίας και μιας αξιόπιστης υπηρεσίας, όπως είπατε και εσείς, αποκατάστασης των βλαβών, έτσι ώστε να προσφέρονται οι απαιτούμενες λύσεις και στους οικιακούς και τους επαγγελματίες καταναλωτές.

Όλα αυτά που μας παρουσιάσατε, εμείς θα τα μεταφέρουμε στον ΔΕΔΔΗΕ εκ νέου και από εκεί και πέρα θα ξαναμιλήσουμε, φαντάζομαι, στο πλαίσιο του κοινοβουλευτικού ελέγχου.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθητές και μαθήτριες και δύο συνοδοί εκπαιδευτικοί από το 2ο Γενικό Λύκειο Πύργου Ηλείας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Συνεχίζουμε με την πέμπτη με αριθμό 151/8-11-2022 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Σεισμικές έρευνες για πετρέλαια ανοιχτά της Κρήτης με αδιαφάνεια και μυστικότητα.

Κύριε συνάδελφε, έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, αυτή τη στιγμή έχουν παραβιαστεί τρία ζητήματα νόμου και κοινής λογικής. Πρώτον, κάνετε σεισμικές έρευνες, που για δεκατέσσερις μέρες γίνονταν χωρίς καμμία ανακοίνωση, χωρίς καμμία NAVTEX, χωρίς καμμία διαδικασία.

Δεύτερον, ενώ έχετε δεσμευτεί ότι δεν θα κάνετε σεισμικές έρευνες παρά μόνο το χειμώνα, ότι δηλαδή θα κάνετε μόνο χειμωνιάτικα και όχι εκτός χειμώνα, τελικά ξεκινήσατε από το Νοέμβρη. Η όλη ιστορία του χειμώνα είναι εντελώς παράλογη, έτσι και αλλιώς, όπως και όλα αυτά που κάνετε. Δηλαδή, δεν παίζει κανένα ρόλο αυτό, διότι εκεί πέρα είναι οι φάλαινες, αλλά εσείς παραβιάσατε ακόμα και αυτό που είπατε.

Τρίτον, για να γίνουν αυτές οι σεισμικές έρευνες, θα εφαρμόσετε μια τεχνολογία που δεν υπάρχει. Όπως είπε ο πρόεδρος και διευθύνων σύμβουλος της Ελληνικής Διαχειριστικής Εταιρείας Υδρογονανθράκων, η χώρα μας θα γίνει εργαστήριο για τη νέα τεχνολογία.

Και όλα αυτά πού, κύριε Υπουργέ; Εκεί πέρα και σας διαβάζω τις δηλώσεις του Υπουργού σας των Εξωτερικών. Ο κ. Δένδιας λέει: «Η Ελλάδα δεν θα γίνει χώρα παραγωγής υδρογονανθράκων, δεν θα αρχίσει να σκάβει το βυθό της Μεσογείου. Είναι ένας παράδεισος στη γη,» -στο Αιγαίο αναφέρεται και στις θάλασσές μας- «δεν σκοπεύουμε να τον μετατρέψουμε σε Κόλπο του Μεξικού».

Τελικά, αλλάξατε γνώμη; Αποφασίσατε να μας μετατρέψετε σε κόλπο του Μεξικού; Και πού όλα αυτά; Στο σημαντικότερο φυσικό τόπο για τις φάλαινες και τα δελφίνια σε όλη τη Μεσόγειο, στην ελληνική τάφρο, που με βάση το UCM, με βάση την ACCOBAMS, πρέπει να προστατευτεί.

Η αντίστοιχη περιοχή της Ισπανίας, που είναι μικρότερη σε σημασία από τη δική μας, έχει προστατευτεί με πρόσφατη απόφαση και εσείς τις κάνετε; Πάτε εκεί πέρα να βομβαρδίσετε με 250 dB, δηλαδή με διπλάσια και τριπλάσια ντεσιμπέλ πάνω από την αντοχή του ανθρώπου, τις αντοχές αυτών των θαλασσίων θηλαστικών; Το ξέρετε ότι όταν τα ντεσιμπέλ υπερβαίνουν τα 240, αυτό οδηγεί σε έκρηξη των εσωτερικών τους οργάνων; Εσείς βομβαρδίζετε, καθώς μιλάμε, παράνομα και τώρα πλέον νομότυπα αυτό το μοναδικό τόπο αναπαραγωγής των φυσητήρων, τον έναν από τους δύο τόπους τροφής;

Αυτά είναι αδιανόητα πράγματα. Σας καλούμε να σταματήσετε.

Πείτε μας, λοιπόν, τί έχει αλλάξει από τις δηλώσεις του κ. Δένδια; Αυτό που κάνετε δεν μας οδηγεί σε έναν κόλπο του Μεξικού, με τις τραγικές επιπτώσεις του ατυχήματος εκεί πέρα;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ κύριε Αρσένη, βρισκόμαστε στο Κοινοβούλιο σε μια συζήτηση κοινοβουλευτική, θεσμική. Fake news υπάρχουν από εδώ, υπάρχουν από εκεί, όπου και να ρίξεις το βλέμμα σου, όπου και να στρέψεις την ακοή σου, σε fake news θα πέσεις. Επομένως, καλό είναι να ελέγχουμε το είδος της πληροφόρησης, που φθάνει στα χέρια μας και να μην γινόμαστε και οι ίδιοι φορείς της παραπληροφόρησης.

Είναι δυνατόν το ερευνητικό πλοίο να ξεκίνησε έρευνες, όπως λέτε στην ερώτησή σας, χωρίς να έχει πάρει άδεια; Είναι δυνατόν να ξεκίνησε, χωρίς να έχει εκδώσει NAVTEX; Είναι δυνατόν αυτό και λέτε ότι στα κρυφά κάνει τις έρευνες, όταν ο ίδιος ο Πρωθυπουργός βγαίνει και ανακοινώνει την ημερομηνία έναρξης των ερευνών;

Ακούστε, λοιπόν: Οι γεωφυσικές έρευνες ξεκίνησαν λίγες ημέρες μετά τη συνέντευξη του Πρωθυπουργού. Ο Πρωθυπουργός στις 7 του μήνα είχε δώσει τη συνέντευξή του, που είχε κάνει τη δήλωση, και στις 10 Νοεμβρίου, με την έκδοση της NAVTEX με αριθμό ZCZCKAO2, το ερευνητικό σκάφος «Sanco Swift» έκανε έλεγχο και προετοιμασία των συστημάτων του ενώ από την 1η Νοεμβρίου παρέμενε αγκυροβολημένο στους Καλούς Λιμένες της Κρήτης, αναμένοντας την έγκριση της απαραίτητης NAVTEX, η οποία εξεδόθη στις 10 Νοεμβρίου 2022. Δηλαδή, για να το πω απλά, πριν από τις 10 Νοεμβρίου δεν έγινε καμμία, μα καμμία απολύτως γεωφυσική έρευνα στην περιοχή.

Επομένως, αυτή είναι η πραγματικότητα, αυτή είναι η αλήθεια, δεν είναι τα fake news, που ενδεχομένως κάποιος σας παραπλάνησε ή άκριτα τα υιοθετήσατε.

Βεβαίως, οι γεωφυσικές έρευνες θα πραγματοποιηθούν και πραγματοποιούνται σύμφωνα με τα αυστηρότερα πρωτόκολλα και διεθνή πρότυπα για την προστασία του περιβάλλοντος, όπως είναι τα εξής: Χρήση του πρωτοκόλλου ήπιας εκκίνησης, έτσι ώστε να διασφαλιστεί ότι τα θαλάσσια θηλαστικά θα μπορέσουν να απομακρυνθούν προσωρινά από την περιοχή όπου θα διενεργούνται οι γεωφυσικές έρευνες, πριν από την έναρξή τους.

Οι γεωφυσικές έρευνες θα έχουν, λοιπόν, διπλάσιο αριθμό παρατηρητών πάνω στα ερευνητικά πλοία, έτσι ώστε να διασφαλιστεί δια της οπτικής επαφής η προστασία των κητών, και εννοώ με παρατήρηση και την προειδοποίηση και άλλων βεβαίως ειδών θαλάσσιας ζωής εντός της ζώνης ασφαλείας.

Έχουμε, επίσης, τα εξής μέτρα: Επέκταση της ακτίνας της ελάχιστης ζώνης ασφαλείας, για την οποία μόλις μίλησα, γύρω από το πλοίο, έτσι ώστε εάν υπάρξει εντοπισμός μεγάλου θαλάσσιου ζώου, αμέσως να εντοπιστεί και να επεκταθεί, άρα, η ακτίνα σε μεγαλύτερη ζώνη. Έχουμε περίοδο αναμονής τριάντα λεπτών πριν από την έναρξη και παύση κάθε εξερευνητικής δραστηριότητας. Παθητική ακουστική παρακολούθηση υποβρύχιων ήχων για τη μέτρηση των επιπέδων θαλάσσιου θορύβου για τον εντοπισμό θαλάσσιων θηλαστικών. Εφαρμογή ζώνης αποκλεισμού ενός χιλιομέτρου γύρω από τις περιοχές «NATURA» και τις ιχθυοκαλλιέργειες. Παρακολούθηση με εναέρια μέσα των κητωδών κατά τη διάρκεια και μετά το πέρας των ερευνών. Έχουμε, δηλαδή, πλήρη συμμόρφωση με όλους τους εφαρμοστέους κανονισμούς και οδηγίες, σύμφωνα με τις συμβάσεις ACCOBAMS και τις κατευθύνσεις του JNCC.

Επίσης, μία ακόμα δικλείδα ασφαλείας είναι και το γεγονός ότι θα υπάρχουν ανεξάρτητοι παρατηρητές της Ελληνικής Διαχειριστικής Εταιρείας Υδρογονανθράκων και Ενεργειακών Πόρων πάνω στο σκάφος και βεβαίως πρέπει να πούμε ότι υπάρχει έμπειρο εξιδεικευμένο προσωπικό, το οποίο βρίσκεται σε συνεχή επικοινωνία με τις τοπικές λιμενικές και περιφερειακές αρχές, με τα εμπορικά και αλιευτικά σκάφη που πλέουν κοντά στις περιοχές των ερευνών, έτσι ώστε να επιτηρούνται οι καθημερινές δραστηριότητες σε αυτές τις περιοχές.

Άρα, λοιπόν, σας απάντησα και στη δευτερολογία μου θα σας δώσω περισσότερα στοιχεία, σχετικά με τα περιβαλλοντικά σχέδια δράσης στα νότια και στα δυτικά της Κρήτης.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστώ.

Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, θα επαναλάβω τις δηλώσεις του Υπουργού σας, του Υπουργού Εξωτερικών, του κ. Δένδια: «Δεν θα γίνουμε χώρα παραγωγής υδρογονανθράκων. Δεν θα σκάψουμε τον βυθό της Μεσογείου. Είναι ένας παράδεισος στη γη, δεν σκοπεύουμε να τον μετατρέψουμε σε κόλπο του Μεξικού».

Θέλω να μας εξηγήσετε, τί ακριβώς έχει αλλάξει; Σκοπεύετε πλέον να μας μετατρέψετε σε κόλπο του Μεξικού;

Να θυμίσω τι σημαίνει κόλπος του Μεξικού. Μιλάμε για το Deepwater Horizon της «BP», που εξερράγη στον κόλπο του Μεξικού, Στα χίλια εξακόσια μέτρα είναι το βάθος. Εσείς κάνετε σεισμική έρευνα αυτή τη στιγμή σε σημεία, που όχι μόνο το οποιοδήποτε κοίτασμα, αλλά ο βυθός είναι στα τριάμισι χιλιόμετρα, Μπορεί και στα πέντε χιλιόμετρα να βρίσκεται το οποιοδήποτε πιθανό κοίτασμα. Για τεχνολογίες που δεν υπάρχουν μας κάνετε πειραματόζωα. Όχι μόνο είναι υψηλή η πιθανότητα ατυχήματος, αλλά είναι σχεδόν ισότιμη με το να μην υπάρξει ατύχημα. Είναι εντελώς πειραματικό αυτό που κάνετε.

Να δούμε ποιες ήταν οι επιπτώσεις εκεί, στα χίλια εξακόσια μέτρα στον κόλπο του Μεξικού, σε αυτό που αναφέρει ο κ. Δένδιας; Έντεκα εργαζόμενοι σκοτώθηκαν, πέντε χιλιάδες θαλάσσια θηλαστικά, τρισεκατομμύρια νεαρά ψάρια χάθηκαν. Μόνο στην αλιεία το κόστος υπολογίζεται στα 47 εκατομμύρια δολάρια. Εκεί η κυβέρνηση της Αμερικής ανάγκασε κάπως τις εταιρείες να πληρώσουν. Στη δική μας περίπτωση, όπως ξέρουμε, σε οποιοδήποτε ατύχημα δεν θα πληρώσει κανείς, γιατί αυτή είναι πραγματικότητα.

Και βέβαια έχετε δίκιο. Μπορεί να υπάρξουν fake news, ότι είναι δεκατέσσερις μέρες που έκανε σεισμικές έρευνες. Είναι fake news, γιατί είναι δεκαεπτά μέρες. Αυτό είναι το σωστό νούμερο, δεκαεπτά μέρες. Και ξέρετε, επειδή εδώ πέρα δεν υπάρχει απόρρητο όπως στις υποκλοπές, το σήμα του πλοίου είναι διεθνώς δημόσιο. Ξέρουμε για τις βόλτες που έκανε το σχετικό πλοίο, το «SANCO SWIFT». Είναι καταγεγραμμένες στους χάρτες οι διαδρομές που έκανε και το ότι δεν ήταν όλες αυτές τις ημέρες στους Καλούς Λιμένες. Οπότε ξέρουμε τι συνέβη.

Πείτε μας, έκανε βόλτες αναψυχής; Το ερευνητικό πλοίο πήγαινε πάνω κάτω στην ελληνική τάφρο για να δοκιμάσει τα νερά; Δεν έκανε σεισμικές έρευνες; Ξεκίνησε δεκαεπτά μέρες μετά και δεκαεπτά μέρες ήταν κρουαζιέρα; Γιατί πήγαινε στην εν λόγω περιοχή;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Λέτε ότι ο Πρωθυπουργός μας ανακοίνωσε, και όντως ανακοίνωσε. Ξέρετε πότε το ανακοίνωσε; Κύριε Πρόεδρε, ξέρετε πότε ανακοίνωσε ο κ. Μητσοτάκης ότι θα προχωρήσει με τις σεισμικές έρευνες; Μια μέρα αφού μια κυριακάτικη εφημερίδα ανακοίνωσε τη μαύρη λίστα των υποκλοπών. Την επομένη, στον κ. Χατζηνικολάου βγήκε και είπε για τις σεισμικές έρευνες, οι οποίες γίνονταν δεκαεπτά μέρες, αλλά προφανώς εκείνη τη στιγμή πολιτικά ήθελε να αλλάξει την ατζέντα. Κι έτσι το χρησιμοποίησε. Τέτοια χώρα είμαστε. Το επισημοποίησαν όταν θέλησαν να αλλάξουν την ατζέντα.

Εμείς σας καλούμε να σταματήσετε και τις σεισμικές έρευνες και το εμπόριο ελπίδας. Είναι ένα μεγάλο ψέμα ότι έστω 1 ευρώ θα πάει προς την ανακούφιση της ενεργειακής κρίσης, της ακρίβειας…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κλείστε.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ολοκληρώνω, κύριε Πρόεδρε.

Όπως στο Ηνωμένο Βασίλειο, που έχει αυτάρκεια σε φυσικό αέριο, έχει αυτάρκεια σε ενέργεια και έχουν τις ακριβότερες τιμές μαζί με μας, έτσι και στην Ελλάδα θα μας πουλάει ό,τι βρει, είτε το βρίσκει εδώ είτε στη Νικαράγουα είτε στη Νιγηρία. Το ίδιο θα είναι. Δεν θα επωφεληθεί ούτε 0,1 σεντ. Η μόνη ζημιά θα είναι στον τουρισμό και βέβαια στο περιβάλλον, στο πιο σημαντικό σημείο φύσης στη Μεσόγειο, που είναι η ελληνική τάφρος. Προστατεύστε την αντί να κάνετε σεισμικές έρευνες.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Εδώ είδα μόνο εμπόριο καταστροφής. Κατηγορείτε την Κυβέρνηση για εμπόριο ελπίδας. Γιατί; Διότι ανακοινώνει τα ερευνητικά στοιχεία, που εδώ και αρκετά χρόνια έχουν συγκεντρωθεί στο δυναμικό της χώρας και επιμένετε, ενώ σας το λέω ξεκάθαρα ότι δεν έγινε καμία απολύτως γεωφυσική έρευνα, παρά μόνο μετά τις 10 Νοεμβρίου, αφού εξεδόθη η NAVTEX;

Και εσείς επιμένετε να λέτε ότι έκανε έρευνες το σκάφος; Ποιο είναι το τεκμήριό σας; Ποια είναι η απόδειξη; Πραγματικά δεν μπορώ να το διανοηθώ αυτό. Επιμένετε να λέτε ότι όχι δεκατέσσερις, αλλά δεκαεπτά μέρες πριν έκανε έρευνες. Γιατί; Γιατί κυκλοφορούσε, λέει, στη θαλάσσια περιοχή, εκεί.

Σας το λέω από το Βήμα της Βουλής, από το πιο επίσημο Βήμα αυτής της χώρας, ότι οι γεωφυσικές έρευνες δεν ξεκίνησαν παρά μόνο μετά τις 10 Νοεμβρίου και αφού είχε εκδοθεί η σχετική NAVTEX και επιμένετε να λέτε ότι γίνονταν και πριν. Γιατί το κάνετε αυτό;

Ακούστε τώρα γιατί έχετε κάνει πολλά ερωτήματα. Πρώτα από όλα οι γεωφυσικές έρευνες θα πραγματοποιηθούν σε απόλυτη συμμόρφωση προς τους κανονισμούς και βάσει των διεθνών συμφωνιών, δηλαδή, ACCOBAMS και MARPOL 6, αλλά και τις κατευθύνσεις της μεικτής επιτροπής για τη διατήρηση της φύσης και της προστασίας των κητωδών, GNCC. Η Ελληνική Διαχειριστική Εταιρεία Υδρογονανθράκων φροντίζει να τηρούνται κατά γράμμα όλοι οι περιβαλλοντικοί όροι και δεσμεύσεις και γι’ αυτό τον λόγο τοποθετεί ανεξάρτητο παρατηρητή πάνω στα πλοία.

Να δούμε λίγο την ασπίδα του θαλασσίου περιβάλλοντος και των θαλάσσιων οικοσυστημάτων γι’ αυτές τις έρευνες; Πρέπει να πούμε ότι στο πλαίσιο των συμβάσεων μίσθωσης για την έρευνα και εκμετάλλευση υδρογονανθράκων στη θαλάσσια περιοχή δυτικά της Κρήτης και νοτιοδυτικά της Κρήτης, κύριε Πρόεδρε, υποβλήθηκαν στη Διεύθυνση Περιβαλλοντικής Αδειοδότησης του Υπουργείου Περιβάλλοντος και Ενέργειας το περιβαλλοντικό σχέδιο δράσης δυτικής Κρήτης και το περιβαλλοντικό σχέδιο δράσης νοτιοδυτικής Κρήτης. Για να δούμε ποιες είναι οι απαιτήσεις που πρέπει να πληρούν αυτά τα περιβαλλοντικά σχέδια, πρέπει να προδιαγράψουμε τις φάσεις του προγράμματος. Θα είμαι πάρα πολύ περιεκτικός.

Πρώτα απ’ όλα, η ολοκληρωμένη μέριμνα για την πρόληψη, τον περιορισμό και την αντιμετώπιση των επιπτώσεων στο περιβάλλον θα ανατεθεί, βάσει αυτού του σχεδίου και της έγκρισης που θα υπάρξει, σε διακριτή μονάδα περιβάλλοντος. Η μονάδα αυτή θα οργανωθεί και θα λειτουργεί με αποκλειστική ευθύνη του φορέα στον οποίο έχει παραχωρηθεί το δικαίωμα έρευνας, ενώ θα επιβλέπεται από την Αρχή Σχεδιασμού.

Η Μονάδα Περιβάλλοντος, λοιπόν, θα πρέπει να εξασφαλίζει τα εξής, ότι στελεχώνεται με επαρκές σε πλήθος και κατάρτιση προσωπικό, διαθέτει τις υποδομές και τους πόρους που είναι απαραίτητα για την αποτελεσματική λειτουργία της, προσανατολίζεται σε καθήκοντα περιβάλλοντος, τα οποία πρέπει και μπορούν να συνδυάζονται μόνο με θέματα ασφάλειας και υγιεινής, ενημερώνεται διαρκώς αναφορικά με τις τεχνολογίες αιχμής που αναπτύσσονται και εφαρμόζονται διεθνώς σε θέματα περιβάλλοντος σε αυτό τον τομέα της έρευνας και της ανάπτυξης των υδρογονανθράκων, ενώ οι ηχοβολιστικές διασκοπήσεις του πυθμένα, οι γνωστές σεισμικές έρευνες -οι οποίες σύμφωνα με την ισχύουσα νομοθεσία δεν υπάγονται σε περιβαλλοντική αδειοδότηση- θα διεξάγονται υπό το λεπτομερές πλέγμα μέτρων προστασίας θαλασσίου περιβάλλοντος, σύμφωνα με το περιβαλλοντικό σχέδιο δράσης.

Και ειδικά σε ό,τι αφορά στην αποτροπή επιπτώσεων στα κητώδη, τα μέτρα του περιβαλλοντικού σχεδίου δράσης θα πρέπει κατ’ ελάχιστον να περιλαμβάνουν μέριμνα για τα εξής ζητήματα: Πλήρη ανταπόκριση σε δεσμεύσεις φυσικά των διακρατικών συμβάσεων και των διεθνών συμφωνιών, όπως η ACCOBAMS. Καταγραφή στοιχείων που αφορούν στα θαλάσσια θηλαστικά με έμφαση στις θαλάσσιες εκτάσεις πάνω από την ελληνική τάφρο, η οποία βεβαίως, και έχει τεράστια σημασία και το γνωρίζουμε.

Βεβαίως και ξέρουμε τον πληθυσμό των κητωδών που διαβιούν εκεί. Βεβαίως υπάρχουν οι καταγραφές και γι’ αυτό άλλωστε συνεργαζόμαστε και με τα Ερευνητικά Ινστιτούτα, όπως για παράδειγμα το «Αρχιπέλαγος», που καταγράφει εδώ και είκοσι χρόνια τις κινήσεις κυρίως των φαλαινών φυσητήρων στην τάφρο αυτή.

Έχουμε επίσης και θα πρέπει να ακολουθηθεί -και βεβαίως θα ακολουθηθεί- η οπτική και ακουστική παρατήρηση των θαλάσσιων θηλαστικών στην περιοχή της έρευνας, βαθμιαία αύξηση της ακουστικής ισχύος, ώστε να δίνεται η δυνατότητα και ο χρόνος σε τυχόν θαλάσσια θηλαστικά και κητώδη να μετακινηθούν προσωρινά σε απόσταση ασφαλείας, υπολογιστική ακουστική προσομοίωση -προσέξτε, αυτό έχει σημασία- πηγών και διάδοση του ήχου σύμφωνα με τις τοπικές ωκεανογραφικές συνθήκες για τον υπολογισμό της κατάλληλης ζώνης απομείωσης, δηλαδή, του θορύβου.

Άρα, να το πω πολύ απλά, γνωρίζουμε ποιο είναι το ανάγλυφο του πυθμένα. Γνωρίζουμε ποιες είναι οι δυνατότητες των ηχοβολιστικών. Γνωρίζουμε όμως ότι, βάσει του ανάγλυφου που υπάρχει αποτυπωμένο μπροστά στο ερευνητικό πλοίο, θα πρέπει να γίνει η προσαρμογή στην ένταση του ήχου και όχι μόνο.

Όπως αντιλαμβάνεστε, οι περιβαλλοντικές δεσμεύσεις μας είναι αυστηρές, είναι απόλυτες. Και δεν μπορώ να καταλάβω για ποιο λόγο επικαλείστε αυτά που είπε ο Υπουργός Εξωτερικών κ. Δένδιας, διότι δεν έρχονται σε καμμία αντίθεση με αυτά που σας είπα εγώ. Βεβαίως και δεν θα αφήσουμε τη χώρα, δεν θα αφήσουμε το Αιγαίο, δεν θα αφήσουμε το θαλάσσιο περιβάλλον να βρεθεί σε κίνδυνο ούτε κατά διάνοια.

Άρα, λοιπόν, έχετε εμπιστοσύνη στην ελληνική πολιτεία. Μην έχετε εμπιστοσύνη στα fake news που ήρθατε και μας είπατε σήμερα.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την πρώτη με αριθμό 229/10-10-2022 ερώτηση του κύκλου Αναφορών-Ερωτήσεων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Η Κυβέρνηση ΝΔ εκχωρεί τις Μονάδες Επεξεργασίας Λυμάτων σε ιδιώτες, με οικονομική επιβάρυνση των Δημοτικών Επιχειρήσεων Ύδρευσης και Αποχέτευσης (ΔΕΥΑ), των δήμων και των πολιτών».

Κύριε συνάδελφε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, κύριε Υφυπουργέ, καλή εβδομάδα, καλησπέρα.

Κύριε Αμυρά, η ερώτηση για τις δημοτικές επιχειρήσεις ύδρευσης-αποχέτευσης έχει υποβληθεί δύο φορές. Την πρώτη φορά την υποβάλαμε στις 19 Σεπτεμβρίου, όπου απάντησε μόνο το Υπουργείο Εσωτερικών. Τη δεύτερη φορά την υποβάλαμε στις 10 Οκτωβρίου όπου και πάλι δεν λάβαμε απάντηση, γιατί ήταν από τη γραπτή διαδικασία. Οπότε επανέρχεται σήμερα με την επίκαιρη μορφή.

Προκύπτει ένα ερώτημα από οτιδήποτε αναφέρει η ερώτηση: Ποιο είναι το σχέδιο της Κυβέρνησης για τις ΔΕΥΑ. Έχει κάποιο κρυφό σχέδιο που δεν μας έχει ακόμα ομολογήσει; Γιατί απ’ ότι βλέπουμε και αναφέρεται και στην ερώτηση, είναι ξεκάθαρο ότι η Κυβέρνηση επιδιώκει να παραχωρήσει σε ιδιώτες τις υποδομές αποχέτευσης και ύδρευσης της χώρας μας. Προσπάθησε να το κάνει με το εξωτερικό υδραγωγείο της ΕΥΔΑΠ, απέτυχε. Προσπάθησε να το κάνει με τον ν.4951 που ψηφίστηκε τον Ιούλιο του 2022. Τότε φέρατε μια διάταξη για υποχρεωτική παραχώρηση της λειτουργίας και συντήρησης και των δικτύων αποχέτευσης, αλλά και των μονάδων επεξεργασίας λυμάτων για τρία χρόνια. Υπήρξαν αντιδράσεις από την Ένωση των ΔΕΥΑ, την ΕΥΔΑΠ και αναγκαστήκατε να το πάρετε πίσω. Επανήλθατε στον επόμενο νόμο, που βάλατε σε μια παράγραφο δεκατρείς νομοτεχνικές τροποποιήσεις του προηγούμενου -είναι από αυτές τις διαδικασίες αριστείας που συναγωνίζεστε ποιος θα κάνει το μεγαλύτερο λάθος μεταξύ των Υπουργών- και τελικά περάσατε μία τροπολογία η οποία λέει ότι θα παραχωρείται η λειτουργία και η συντήρηση των νέων μονάδων για τρία χρόνια. Δηλαδή, κύριε Πρόεδρε, αντί να έχουμε τη δοκιμαστική λειτουργία των μονάδων, όπως προβλεπόταν και τεχνικά ήταν κατοχυρωμένο και από την επιστήμη, των βιολογικών καθαρισμών, ας το πούμε έτσι για να γίνει κατανοητό, περνάτε σε μια υποχρεωτική παραχώρηση για τρία χρόνια. Άρα χωρίς να το θέλει η ΔΕΥΑ, ο ιδιοκτήτης, δηλαδή, γίνεται παραχώρηση έργων ακόμα και αυτών που είναι ενταγμένα σε χρηματοδότηση.

Έχουμε, λοιπόν, το εξής περίεργο. Ο ιδιώτης παίρνει από την Κυβέρνηση μία επιπλέον εργασία κατ’ ανάθεση -αποφασίζετε και διατάζετε ανεξαρτήτως αν το θέλει ο κύριος του έργου- και μάλιστα καλείτε τον κύριο του έργου να πληρώσει και το κόστος ακόμα και αν είναι ενταγμένο σε χρηματοδότηση, κύριε Πρόεδρε. Παραδείγματος χάριν μια ΔΕΥΑ στον νόμο σας είναι υποχρεωμένη να πληρώσει τη λειτουργία στον ιδιώτη ακόμα και αν δεν το θέλει.

Αυτό λοιπόν αποφασίστηκε με νόμο. Εδώ, λοιπόν, όπως καταλαβαίνετε έρχεστε ως Κυβέρνηση να επιβαρύνεται τις ΔΕΥΑ και τους πολίτες και να τους φορτώσετε και το κέρδος των αναδόχων. Βρέξει χιονίσει δηλαδή να πληρώνουν έναν ιδιώτη να λειτουργεί τη μονάδα ακόμη και αν η ΔΕΥΑ έχει προσωπικό και τεχνογνωσία και μπορεί να τα βγάλει πέρα με λιγότερο κόστος.

Τα ερωτήματα, λοιπόν, για να μην μακρηγορώ είναι: Γιατί η Κυβέρνηση επιμένει στα τρία χρόνια υποχρεωτική λειτουργία. Δεν αρκούν οι έξι έως δώδεκα μήνες -που σας λέω και ως μηχανικός υπεραρκούν- για τη δοκιμαστική λειτουργία; Γιατί δεν λάβατε υπ’ όψιν σας ότι οι περισσότερες ΔΕΥΑ μπορούν να λειτουργήσουν τα έργα και να έχει χαμηλότερο κόστος ο πολίτης; Και πείτε μου σας παρακαλώ ποιος θα πληρώσει το επιπλέον κόστος; Διότι γι’ αυτά θα επιβαρυνθούν οι πολίτες και οι ΔΕΥΑ. Και θα ήθελα να έχετε και μια γνώμη πόσες ΔΕΥΑ και πόσα έργα επηρεάζει η διάταξη.

Θα επανέλθω στη δευτερολογία, κύριε Πρόεδρε.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ κύριε συνάδελφε, διαβάζω λοιπόν, την ερώτηση που έχετε καταθέσει εσείς και άλλοι σαράντα οκτώ Βουλευτές του ΣΥΡΙΖΑ. Λέτε λοιπόν: «Η επιλογή της Κυβέρνησης Μητσοτάκη για εκχώρηση…», τάχατες –το τάχατες είναι δικό μου- «…όλων των βασικών κοινωνικών αγαθών, ενέργεια, νερό, αποχέτευση σε ιδιώτες, με το πρόσχημα της κακής λειτουργίας των δημόσιων υπηρεσιών...», κ.λπ., «…είναι γνωστή». Είναι να εκπλήσσεται κανείς και να αναρωτιέται: Βρισκόμαστε στο 2014 και δεν το ξέρουμε; Έχουμε κάνει άλμα στο χρόνο προς τα πίσω; Όχι βέβαια. Είμαστε στο 2022. Θέλει πολύ πολιτικό θράσος, θα έλεγα να καταγγέλλει ο ΣΥΡΙΖΑ τις ιδιωτικοποιήσεις. Διότι και οι σαράντα οκτώ Βουλευτές που έχουν υπογράψει την ερώτηση υπερψήφισαν επί των ημερών της διακυβέρνησης του ΣΥΡΙΖΑ την απόλυτη ιδιωτικοποίηση σχεδόν των πάντων, δηλαδή, της δημόσιας περιουσίας με το Υπερταμείο.

**ΣΩΚΡΑΤΗΣ ΦΑΜΕΛΛΟΣ:** Τι λέτε;

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Βεβαίως! Καταψηφίσατε εσείς το Υπερταμείο, κύριε Φάμελλε; Όχι, το υπερψηφίσατε. Εάν αυτό δεν είναι η κορωνίδα των ιδιωτικοποιήσεων, τι είναι;

Και έρχεστε τώρα και λέτε fake news ότι πάμε να ιδιωτικοποιήσουμε τάχατες τις παροχές και τις υπηρεσίες των δημοτικών επιχειρήσεων ύδρευσης-αποχέτευσης. Μα, είναι δυνατόν; Εμείς μιλάμε για ΣΔΙΤ, για σύμπραξη δημοσίου με ιδιωτικό τομέα, την οποία σύμπραξη ο ΣΥΡΙΖΑ ως κυβέρνηση τα προηγούμενα χρόνια εκθείαζε, την ήθελε. Τότε ήταν αναγκαία, τώρα δεν είναι αναγκαία. Α λα καρτ δηλαδή τα ΣΔΙΤ.

Πάμε να δούμε όμως τα στοιχεία. Να προσγειωθούμε λίγο στην πραγματικότητα και να δούμε τι πραγματικά συμβαίνει με τη διαχείριση των αστικών λυμάτων. Η Κυβέρνηση προωθεί έργα κατασκευής και διαχείρισης βιολογικών καθαρισμών και δικτύων αποχέτευσης για να αντιμετωπίσουμε τις παθογένειες πολλών, πολλών δεκαετιών. Για πάρα πολλά χρόνια, όλοι το ξέρουμε δεν είναι και κανένα κοινό μυστικό, οι βιολογικοί καθαρισμοί παραδίδονταν στους εργολάβους στις δημοτικές επιχειρήσεις και στη συνέχεια υπολειτουργούσαν. Έτσι λοιπόν η κατάσταση οδηγεί τη χώρα μας στην πόρτα του Ευρωπαϊκού Δικαστηρίου για παράβαση βεβαίως κοινοτικής νομοθεσίας για την προστασία του περιβάλλοντος. Η Ελλάδα κινδυνεύει με πρόστιμα από την Ευρωπαϊκή Επιτροπή, καθώς απουσιάζουν οι υποδομές αποχέτευσης σε οικισμούς άνω των δύο χιλιάδων κατοίκων. Μέχρι το 2005 έπρεπε να είχαν συμμορφωθεί με τη σχετική ευρωπαϊκή οδηγία τετρακόσιοι ογδόντα δύο οικισμοί, κύριε Πρόεδρε.

Όταν ανέλαβε το καλοκαίρι, τον Ιούλιο του 2019 η σημερινή Κυβέρνηση σε συμμόρφωση από τους τετρακόσιους ογδόντα δύο οικισμούς ήταν μόλις οι εκατόν εβδομήντα. Στο πρώτο εξάμηνο του 2022 φτάσαμε στη συμμόρφωση στους διακόσιους σαράντα οικισμούς, με στόχο να ξεπεράσει τους τριακόσιους πενήντα έως το τέλος του 2023. Εκατόν τριάντα επτά οικισμοί έχουν ήδη πάρει έγκριση χρηματοδότησης από το ΕΣΠΑ ή από εθνικά προγράμματα και στους εκατό ήδη εκτελούνται έργα.

Η σύμπραξη, λοιπόν, δημοσίου με ιδιώτες θα δώσει λύση και σε αυτό το πρόβλημα. Εκτιμάται ότι μέσω αυτών των ΣΔΙΤ θα υπάρξει καλή αντιμετώπιση χρόνιων δυσλειτουργιών και μάλιστα για αρκετές ΔΕΥΑ, κάποιες από τις οποίες είτε μικρές. Διαχειρίζονται όλες κι όλες δέκα έως δεκαπέντε χιλιάδες συνδέσεις πόσιμου νερού.

Αλλά το ζήτημα αφορά και στην αγροτική οικονομία, δεδομένου ότι η γεωργία είναι ο μεγαλύτερος καταναλωτής νερού στη χώρα μας. Υπολογίζεται το 80% έως 85% της κατανάλωσης του νερού στη χώρα μας γίνεται από τον αγροτικό τομέα.

Και τώρα, περί ιδιωτικοποιήσεων. Μα, είναι δυνατόν να μιλάμε για ιδιωτικοποιήσεις, όταν το ίδιο το Συμβούλιο της Επικρατείας έχει γνωμοδοτήσει πως η ύδρευση πρέπει να παραμείνει στον πλειοψηφικό έλεγχο του δημοσίου; Μα, είναι δυνατόν; Είναι δυνατόν; Ποιος θέλει να πιστέψει ότι η Κυβέρνηση τάχα πάει να παραβιάσει και την γνωμοδότηση του Σ.τ.Ε. και βαφτίζει τη σύμπραξη δημοσίου με ιδιωτικό τομέα ως ιδιωτικοποίηση;

Και να δούμε, λοιπόν, τώρα για ποιο λόγο επιλέχθηκε η περίοδος των τριών ετών για την παραχώρηση της κανονικής λειτουργίας των ΔΕΥΑΙ; Αυτό επελέγη δεδομένου ότι πάρα πολλές δημοτικές επιχειρήσεις έχουν την αδυναμία να αντεπεξέλθουν. Και έτσι λοιπόν δεν λειτουργούν σωστά οι εγκαταστάσεις επεξεργασίας λυμάτων. Οι οικισμοί δεν συμμορφώνονται με τις απαιτήσεις της κοινοτικής οδηγίας. Έτσι λοιπόν μπροστά μας να έχουμε και τον κίνδυνο του επαπειλούμενου προστίμου από την Κομισιόν.

Άρα, λοιπόν, η υποχρεωτική παραχώρηση των εργασιών λειτουργίας και συντήρησης στους αναδόχους για το συγκεκριμένο αυτό χρονικό διάστημα δεν έρχεται σε καμμία αντίθεση με τις διατάξεις του ιδρυτικού νόμου των ΔΕΥΑΙ. Δεν καταργεί το έργο στις αρμοδιότητες δημοτικών επιχειρήσεων ύδρευσης- αποχέτευσης. Ίσα-ίσα τους ενισχύει και δεν θίγεται σε καμμία περίπτωση ο ρόλος τους.

Τα υπόλοιπα στη δευτερολογία μου.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, συζητώντας για τη λειτουργία των ΔΕΥΑ και την ιδιωτικοποίηση που προωθεί η Κυβέρνηση, ο κ. Αμυράς προσπάθησε να πετάξει την μπάλα στην εξέδρα και να μιλήσει για θέματα του παρελθόντος, νομίζοντας ότι θα βρει μια σανίδα σωτηρίας.

Το θέμα είναι ότι εκτός από απώλεια μνήμης, φαίνεται ότι πάσχει από το σύνδρομο Μινχάουζεν. Του θυμίζω, λοιπόν, ότι η ιδιωτικοποίηση της ΕΥΑΘ και της ΕΥΔΑΠ ήταν πρωτοβουλίες της κυβέρνησης του κ. Σαμαρά και του κ. Βενιζέλου, την οποία τώρα λόγω της ένταξής του στην Νέα Δημοκρατία την υποστηρίζει, και σταμάτησε και μάλιστα είχα και την τιμή να είμαι μέλος τότε της οργανωτικής επιτροπής του δημοψηφίσματος που σταμάτησε την ιδιωτικοποίηση της ΕΥΑΘ στη Θεσσαλονίκη και της ΕΥΔΑΠ μαζί με αποφάσεις του Συμβουλίου Επικρατείας. Η Νέα Δημοκρατία αντιθέτως, δεν ξέρω γιατί το ξεχνάει, είναι αυτή η οποία δεν συμφώνησε με την πρόταση του ΣΥΡΙΖΑ στη συνταγματική Αναθεώρηση για την προστασία του νερού, ώστε να παραμείνει σε δημόσιο έλεγχο, και την καταψήφισε, αφαιρώντας την από τη συνταγματική Αναθεώρηση. Δηλαδή, μας κατηγορεί ότι εμείς θέλαμε να πουλήσουμε το νερό που περνάγαμε συνταγματική προστασία, ενώ ο ίδιος πλέον και ως Βουλευτής αυτής της Κυβέρνησης δεν την ψήφισε και ουσιαστικά την καταψήφισε. Η Κυβέρνηση της Νέας Δημοκρατίας όμως δεν είναι αυτή που προσπάθησε να ιδιωτικοποιήσει το υδραγωγείο της ΕΥΔΑΠ και απορρίφθηκε από το Συμβούλιο Επικρατείας; Η Κυβέρνηση της Νέας Δημοκρατίας δεν είναι αυτή η οποία προσπάθησε και προσπαθεί να παραπλανήσει και να παρακάμψει την απόφαση του Σ.τ.Ε. σχετικά με την ένταξη της ΕΥΑΘ και της ΕΥΔΑΠ στο Υπερταμείο;

Ας μην κρυβόμαστε, κύριε Αμυρά. Είναι πολύ γνωστά όλα αυτά γιατί έχετε συνεχείς ήττες και παρατράγουδα στο κομμάτι αυτό.

Επανερχόμαστε όμως, στο θέμα της λειτουργίας των βιολογικών καθαρισμών. Η λειτουργία των βιολογικών καθαρισμών ολοκληρώνει το δοκιμαστικό στάδιο σε δώδεκα μήνες. Είτε το πάτε στα τρία χρόνια είτε το πάτε στα δύο χρόνια εξακολουθεί να παραμένει το θέμα της λειτουργίας από την αυτοδιοίκηση.

Εσείς, λοιπόν, τώρα δεν το δίνετε στην αυτοδιοίκηση και το δίνετε στον εργολάβο. Έρχεται, όμως, η Ένωση των ΔΕΥΑ και σας λέει -όχι ο ΣΥΡΙΖΑ, αλλά η Ένωση των ΔΕΥΑ- ότι αυτή η διάταξη που περάσατε είναι αντίθετη με τον ιδρυτικό νόμο των ΔΕΥΑ, με τον ν.1069/80, γιατί την αποκλειστική αρμοδιότητα την έχουν οι ΔΕΥΑ και για τη λειτουργία και για τη διαχείριση, ακόμα και για τα πρόστιμα, κύριε Αμυρά, αν δεν λειτουργεί κάτι σωστά.

Εσείς τώρα έρχεστε και αφαιρείτε αρμοδιότητα από την αυτοδιοίκηση και προσθέτετε επιπλέον κόστος στις ΔΕΥΑ και τους πολίτες και κέρδος στους αναδόχους. Ποιος είναι τελικά ο στόχος; Να γλιτώσουμε τα πρόστιμα και τη λανθασμένη ελλειμματική λειτουργία των βιολογικών καθαρισμών ή να πάρουν τη δουλειά οι εργολάβοι; Με ανάθεση από την Κυβέρνηση βρέξει, χιονίσει, ό,τι και να λέει ο διαγωνισμός, όποιου επιπέδου λειτουργίας κι αν είναι οι ΔΕΥΑ, τη δουλειά θα την πάρει ο εργολάβος που θα πάρει το έργο και το κόστος θα το πληρώσουν οι πολίτες.

Εδώ, λοιπόν, πρέπει να σας πω ότι το Υπουργείο Εσωτερικών στην τελευταία παράγραφο της απάντησής του δεν συμφωνεί με αυτό που λέτε εσείς. Λέει ότι είναι αρμοδιότητα της αυτοδιοίκησης και ότι είναι χώρος δημοσίου και απόφαση της αυτοδιοίκησης να αποφασίσει πώς θα λειτουργήσει τους βιολογικούς.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** …(Δεν ακούστηκε)

**ΣΩΚΡΑΤΗΣ ΦΑΜΕΛΛΟΣ:** Εμείς, όμως, ξέρουμε το σχέδιό σας και μπορώ να καταθέσω συνοδευτικά έγγραφα, κύριε Πρόεδρε, για να μην σας κουράζω και καθυστερώ, που αποδεικνύουν το σχέδιο ιδιωτικοποίησης. Πρώτον, στο Ταμείο Ανάκαμψης έχετε εισάγει αυθαίρετα πρόβλεψη για Ρυθμιστική Αρχή Υδάτων. Θέλετε να φτιάξετε Ρυθμιστική Αρχή Υδάτων για να επιβλέψετε την αγορά που θα αναπτυχθεί στον τομέα της ύδρευσης. Δεν υπάρχει σήμερα αγορά για να επιβλέπει μια ανεξάρτητη ρυθμιστική αρχή, όπως είναι η Ρυθμιστική Αρχή Ενέργειας ή η Επιτροπή Ανταγωνισμού. Με τη Ρυθμιστική Αρχή Υδάτων, την οποία βάλατε εσείς αυτοβούλως με δική σας πρωτοβουλία ως Κυβέρνηση στις υποχρεώσεις της χώρας, είναι σαν να βάζετε μια θηλιά στον λαιμό της χώρας να ιδιωτικοποιήσει το νερό.

Ταυτόχρονα όμως, κύριε Πρόεδρε, βρίσκω μία διακήρυξη στις 23 Μαΐου του 2022 από τον Ειδικό Γραμματέα Διαχείρισης του ΕΤΠΑ και του Ταμείου Συνοχής, του ΕΣΠΑ εν πάση περιπτώσει, που λέει τα εξής: «Θα διερευνήσει η Γενική Γραμματεία Συντονισμού Διαχείρισης Αποβλήτων -ο κ. Γραφάκος που έχετε στο Υπουργείο- τη διερεύνηση δυνατότητας υλοποίησης έργων ΣΔΙΤ στα λύματα». Η Κυβέρνηση, λοιπόν, είτε διά της Ρυθμιστικής Αρχής Υδάτων, είτε με τα ΣΔΙΤ στα λύματα, είτε με την παραχώρηση της λειτουργίας των βιολογικών στους αναδόχους, είτε με όλα τα σχέδια ιδιωτικοποίησης προσπαθεί από όλες τις μεριές να ιδιωτικοποιήσει τη διαχείριση του νερού και της αποχέτευσης.

Και το κορυφαίο το οποίο γίνεται αυτή την περίοδο είναι ότι έχετε φτάσει σε σημείο με τις ρήτρες αναπροσαρμογής και τα υπερκέρδη που δημιουργεί ο κ. Στάσσης που εσείς διορίσατε στη ΔΕΗ να έχουν οι ΔΕΥΑ εξαπλάσιο κόστος ύδρευσης, αποχέτευσης, ενεργειακό τον Σεπτέμβριο μετά τις επιδοτήσεις και οδηγείτε σε χρεοκοπία το ενεργειακό κόστος στις ΔΕΥΑ, για να έρθετε μετά να τις ιδιωτικοποιήσετε, γιατί τάχα δεν μπορούν να τα βγάλουν πέρα. Αυτοί είστε! Από τη μια μεριά χρεοκοπείτε τις ΔΕΥΑ, τις οδηγείτε στα κόκκινα με τεράστιο ενεργειακό κόστος, νομοθετείτε και τους παίρνετε αρμοδιότητες και μετά λέτε «δεν μπορούν οι ΔΕΥΑ, δεν μπορούν οι δήμοι, ας τα πουλήσουμε όλα». Αυτό κάνετε, ξεπουλάτε τα πάντα και τώρα ξεπουλάτε και το νερό! Αυτή είναι η αλήθεια, κύριε Αμυρά. Αφήστε τα παραμύθια για το παρελθόν.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ κύριε Φάμελλε, είπατε δύο λέξεις-κλειδιά που παραπέμπουν κατευθείαν στη διακυβέρνηση της χώρας από τον ΣΥΡΙΖΑ: χρεοκοπία και ιδιωτικοποίηση. Σας θυμίζω ότι στον προϋπολογισμό του 2018 η κυβέρνησή σας είχε εγγράψει έσοδα 100 εκατομμυρίων ευρώ από την πώληση, από την ιδιωτικοποίηση της ΔΕΗ. Τι συζητάμε τώρα; Και χρεοκοπημένη η ΔΕΗ επί των ημερών σας και προς ιδιωτικοποίηση και με τη στάμπα του προϋπολογισμού, όπου είχατε προεγγράψει αυτό το ποσό. Άρα, λοιπόν, ποια είναι τα παραμύθια; Να’ τα τα «παραμύθια της Χαλιμάς»! Να που η ίδια η ζωή τα ξεγυμνώνει και τα φέρνει μπροστά μας!

Εγώ, λοιπόν, επαναλαμβάνω ότι με τη ρύθμιση με τις ΔΕΥΑ πετυχαίνουμε να λειτουργήσουν ορθότερα οι εγκαταστάσεις, δεδομένου ότι αρκετοί δήμοι έχουν πρόβλημα, δεν μπορούν να αντεπεξέλθουν. Τι θα κάνουμε με αυτές τις περιοχές, με αυτούς τους δήμους, με αυτές τις πόλεις; Εκεί δεν έχει δικαίωμα ο κάτοικος; Εκεί δεν έχει δικαίωμα ο πολίτης; Και η δημοτική αρχή δεν έχει υποχρέωση να κάνει μια ορθή διαχείριση; Να τα αφήσουμε έτσι, δηλαδή; Να κλείσουμε τα μάτια σε ένα υπαρκτό πρόβλημα που όλοι ξέρουμε; Δεν πρέπει να συμμορφωθούμε με τις ευρωπαϊκές απαιτήσεις; Δεν πρέπει να αποφύγουμε πρόστιμα από την Ευρωπαϊκή Επιτροπή; Έτσι θα τα αφήσουμε αυτά;

Επαναλαμβάνω, λοιπόν, ότι είναι υποχρεωτική η παραχώρηση των εργασιών λειτουργίας και συντήρησης στους αναδόχους γι’ αυτό το μικρό, το συγκεκριμένο χρονικό διάστημα, τα τρία έτη, αφού σήμερα πάρα πολλές ΔΕΥΑ είναι, δυστυχώς, ένα μπάχαλο. Όταν πολλές από αυτές δεν μπορούν να εκπληρώσουν τον ρόλο τους, κάτι πρέπει να κάνουμε. Εμείς, λοιπόν, δεν ιδιωτικοποιούμε, αλλά φέρνουμε σε συνεννόηση και σύμπραξη το δημόσιο με τον ιδιωτικό τομέα. Έτσι, λοιπόν, δεν πρόκειται να θιγεί ούτε κατ’ ελάχιστον ο δημόσιος χαρακτήρας των υποδομών, όπως φυσικά και της ύδρευσης και της αποχέτευσης.

Η συγκεκριμένη διάταξη αφορά όλες τις εγκαταστάσεις επεξεργασίας λυμάτων που θα δημοπρατηθούν με τη δημοσίευση του νόμου σε ΦΕΚ. Η Κυβέρνηση έχει χρηματοδοτήσει τους δήμους με σημαντικούς πόρους, ώστε να είναι σε θέση να αντεπεξέλθουν στο συνολικά αυξημένο λειτουργικό ενεργειακό κόστος. Επίσης, τα έργα των οποίων η χρηματοδότηση έχει μεν εγκριθεί, αλλά δεν έχει ξεκινήσει η διαδικασία ανάθεσης θα δημοπρατηθούν με νέο νόμο. Λέμε, λοιπόν, και ξεκαθαρίζουμε ότι δεν πρόκειται να υπάρξει καμμία περαιτέρω οικονομική επιβάρυνση των ΔΕΥΑ από την παραχώρηση της λειτουργίας και της συντήρησης των νέων υποδομών στους αναδόχους.

Λέτε για περιορισμό των αρμοδιοτήτων της αυτοδιοίκησης. Πείτε μου, λοιπόν, πού είναι η οικονομική επιβάρυνση των ΔΕΥΑ και των πολιτών. Αποδείξτε μου πού είναι και από πού προκύπτει. Από πουθενά φυσικά. Άρα, λοιπόν, η Κυβέρνηση δεν περιορίζει, το αντίθετο μάλιστα, τις αρμοδιότητες και τα δικαιώματα της αυτοδιοίκησης. Στηρίζει την αυτοδιοίκηση, τη θέλει ισχυρή, έτσι ώστε να παίζει τον διοικητικό, αναπτυξιακό, κοινωνικό και πολιτικό της ρόλο, έτσι όπως θα έπρεπε και βεβαίως, το μέτρο με το οποίο κινούμαστε προχωρά στην ουσία πιο γρήγορα στην υλοποίηση των έργων με το μικρότερο δυνατό κόστος, έτσι ώστε να μην υπάρχει καμμία επιπλέον οικονομική επιβάρυνση τόσο για τις ΔΕΥΑ όσο και για τους πολίτες.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε, λοιπόν, με την τέταρτη με αριθμό 230/14/10-10-2022 ερώτηση και αίτηση κατάθεσης εγγράφων του κύκλου αναφορών-ερωτήσεων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Παραπλάνηση καταναλωτών, πελατειακή σχέση με τον Τύπο και αντιποίηση του ρόλου της πολιτείας, τα νέα κατορθώματα της χρυσοπληρωμένης γαλάζιας διοίκησης της ΔΕΗ».

Ορίστε, κύριε συνάδελφε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Ακόμα και μάντης να ήταν ο κ. Αμυράς, δεν θα άνοιγε κουβέντα για τη ΔΕΗ γνωρίζοντας την επόμενη ερώτηση, την οποία βέβαια γνώριζε.

Κύριε Αμυρά, εδώ έχουμε μία ερώτηση η οποία έχει έρθει με καθυστέρηση ως αναπάντητη από την Κυβέρνηση. Κατατέθηκε για πρώτη φορά, κύριε Πρόεδρε, στις 7 Σεπτεμβρίου, αλλά δεν απαντήθηκε, ενώ κατατέθηκε και για δεύτερη φορά στις 10 Οκτωβρίου και πάλι δεν απαντήθηκε -είναι αυτή η τακτική των «αρίστων»!- και παρέμεινε αναπάντητη. Όμως, σημειώνω, κύριε Πρόεδρε -γιατί πρέπει να το λύσουμε κάπως- ότι αυτή η ερώτηση εκτός από πολλά ανοιχτά ερωτήματα, έχει και αίτηση κατάθεσης εγγράφων. Δεν ξέρω αν ο κ. Αμυράς έχει φέρει τα έγγραφα που ζητούνται. Αυτό είναι κάτι που θα πρέπει να μας το πει εισαγωγικά, γιατί αν δεν έχει φέρει τα έγγραφα, αυτή η ερώτηση δεν μπορεί να συζητηθεί.

Η ερώτηση αφορά τη μεταρρύθμιση της Κυβέρνησης Μητσοτάκη για τη δήθεν κατάργηση της ρήτρας αναπροσαρμογής. Μιλάμε για τότε που όταν αποκαλύφθηκε πλέον σε όλη την ελληνική κοινωνία η ληστρική και καταχρηστική ρήτρα που εφάρμοσε η ΔΕΗ στις 5 Αυγούστου του 2021 με εντολή του κ. Μητσοτάκη -γιατί είναι ο κ. Στάσσης που την εφάρμοσε, στη ΔΕΗ εφαρμόστηκε για πρώτη φορά, ιστορικά, ρήτρα αναπροσαρμογής-, ήρθε στη συνέχεια και κατήργησε τη ρήτρα αναπροσαρμογής και τη βάζει πολλαπλασιαζόμενη πλέον στην τιμή προμήθειας. Έτσι αρχίζουν να δημιουργούνται υπερκέρδη στην προμήθεια. Η Κυβέρνηση τα δέχθηκε και αυτά καθυστερημένα και την προηγούμενη βδομάδα έφερε εκ των υστέρων διάταξη για να τα φορολογήσει. Όμως, κύριε Πρόεδρε, σας λέω ένα παράδειγμα: Μόνο τον Οκτώβριο η «γαλάζια» διοίκηση της ΔΕΗ είχε βάλει «καπέλο» 156% πάνω στη χονδρεμπορική. Μιλάμε για «καπέλο» υπερκερδών 156% πάνω στη χονδρεμπορική τιμή!

Ο ΣΥΡΙΖΑ είχε επισημάνει πρώτος αυτό το ζήτημα και πρέπει να ομολογήσουμε ότι, δυστυχώς, τα λεφτά είναι ήδη στα ταμεία των ενεργειακών εταιρειών και μάλιστα τα υπερκέρδη αυτά χρηματοδοτούνται και από τον προϋπολογισμό. Ο κ. Μητσοτάκης, δηλαδή, παίρνει λεφτά από τη φορολογία και τα δίνει με επιδοτήσεις -τον Σεπτέμβριο ήταν περίπου 800 εκατομμύρια!-, για να χρηματοδοτήσει τα υπερκέρδη των «ημετέρων» του Μαξίμου.

Όμως, στην ερώτηση αναφερόμαστε στο πώς η ΔΕΗ διαχειρίστηκε αυτή την τάχατες κατάργηση της ρήτρας και την ανταλλαγή επιστολών με τη Ρυθμιστική Αρχή Ενέργειας. Μάλιστα, ζητάμε να γίνει κατάθεση επιστολών και εδώ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εδώ, λοιπόν, η ΡΑΕ λέει ότι υπάρχει σοβαρό πρόβλημα διαφάνειας, δημοσιότητας και σοβαρό πρόβλημα αυθαιρεσίας της ΔΕΗ. Πρακτικά το δημοσίευμα λέει ότι η ΔΕΗ κάνει ό,τι θέλει στη διαφημιστική εκστρατεία, έχει παραπλανητικές αναφορές στην κρατική επιδότηση, τα τιμολόγια προκαλούν στρέβλωση του ανταγωνισμού, έχουμε αυθαίρετη συμπεριφορά των «γαλάζιων» στελεχών έναντι των καταναλωτών, προνομιακή σχέση της ΔΕΗ με τον Τύπο, μοίρασμα μεγάλων διαφημιστικών πακέτων και τη ΔΕΗ να αναλαμβάνει τον ρόλο της πολιτείας και της Ρυθμιστικής Αρχής Ενέργειας, άρα και παραποίηση ρόλου.

Το ερώτημα, λοιπόν, είναι τι μέτρα έχουν παρθεί για να υπάρξει συμμόρφωση, τι ποινές έχουν επιβληθεί, αν ισχύουν οι κατηγορίες για παραπληροφόρηση, παραπλανητικές και αθέμιτες πρακτικές και αντιποίηση του ρόλου της πολιτείας, τι στάση δηλαδή κρατάει το ΥΠΕΝ σε σχέση με αυτά που καταγγέλλει η Ρυθμιστική Αρχή Ενέργειας και αν έχει πραγματοποιηθεί έλεγχος για τις διαφημιστικές εκστρατείες Σεπτεμβρίου, Οκτωβρίου και Νοεμβρίου σε όλους τους προμηθευτές, όχι μόνο στη ΔΕΗ.

Αλλά υπάρχει ένα θέμα: Μέσα στην ενεργειακή κρίση και μέσα στην απίστευτη ταλαιπωρία και αισχροκέρδεια έναντι των καταναλωτών, υπόκεινται και σε αυθαιρεσία, η οποία εκπέμπεται διά διαφημιστικών πακέτων των εταιρειών; Δηλαδή, κύριε Αμυρά, δεν φτάνει που χρεώνετε και κλέβετε από τα νοικοκυριά και τους επιχειρηματίες δισεκατομμύρια, τους παραπλανούν οι προμηθευτές και με διαφημιστικές καμπάνιες και μάλιστα τα γαλάζια, χρυσοπληρωμένα, διορισμένα από εσάς παιδιά της ΔΕΗ;

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Λοιπόν, οφείλω να πω ότι γραπτή, βέβαια, ήταν η ερώτηση που έμεινε αναπάντητη. Κακώς που έμεινε αναπάντητη και έγινε επίκαιρη, συμφωνώ μαζί σας. Εν πάση περιπτώσει, έχει μέσα διάφορα πιπεράτα στοιχεία. Έχει μέσα, θα έλεγα, μυθιστορηματικά στοιχεία, έχει καταγγελίες, έχει ίντριγκες, έχει δολοπλοκίες, έχει μπάχαλα, έχει καταστροφές. Λοιπόν, αυτά είναι για το «NETFLIX», δεν είναι για την πραγματικότητα. Είναι για να γράψουμε σενάριο για το «NETFLIX».

Λοιπόν, ρωτάτε -και μου κάνει εντύπωση- και ενδιαφέρεστε για τις επιστολές της ΡΑΕ προς τη ΔΕΗ. Δεν ρωτάτε όμως για το εάν η ΡΑΕ απέστειλε επιστολές και σε άλλους παρόχους.

**ΣΩΚΡΑΤΗΣ ΦΑΜΕΛΛΟΣ:** Για όλους σάς ρωτάω. Το είπα ξεκάθαρα.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Έχετε δώσει έμφαση τώρα όμως, και ειδικά τώρα, μόνο για τη ΔΕΗ. Όλο για τη ΔΕΗ. Η ΔΕΗ είναι ένας πυλώνας της οικονομίας.

Και δεν λέτε πάλι καλά που η ενεργειακή κρίση δεν βρήκε τη ΔΕΗ στην κατάσταση την οποία εσείς την αφήσατε; Ήταν μία έτοιμη προς χρεοκοπία επιχείρηση. Δεν λέτε πάλι καλά που δεν χρειάζεται να γίνει αυτό που επικαλείστε εσείς ως παράδειγμα στο εξωτερικό, ότι έχουμε κρατικοποίηση ιδιωτικών εταιρειών ενέργειας; Αλλά δεν λέτε ότι είναι αναγκαστική, είναι υποχρεωτική, είναι μια εσπευσμένη κρατικοποίηση, για να διασώσουν αυτές τις εταιρείες του ιδιωτικού τομέα.

Ευτυχώς η ΔΕΗ δεν χρειάζεται τέτοιου είδους βοήθεια, δεδομένου ότι στέκεται πάρα πολύ καλά στα πόδια της, μετά βεβαίως από το τιτάνιο έργο που κάναμε ως Κυβέρνηση τα πρώτα δύο χρόνια, αφού είχε έρθει η ΔΕΗ στην κατάσταση να είναι μία εταιρεία τρύπια, μία εταιρεία δυστυχώς σε κατάσταση εκτάκτου ανάγκης. Ας αφήσουμε, λοιπόν, τα παλαιολιθικά τσιτάτα και να δούμε λίγο την πραγματικότητα.

Δεν υφίσταται καμμία κατηγορία από τη ΡΑΕ προς τη ΔΕΗ, καμμία κατηγορία προς τη ΔΕΗ, για να γεννάται ερώτημα αν ισχύει ή όχι, απολύτως καμμία. Η ΡΑΕ παρακολουθεί και ελέγχει τις ενεργειακές αγορές ως προς την τήρηση του νομοθετικού πλαισίου, την τιμολογιακή πολιτική των παρόχων ηλεκτρικής ενέργειας, έτσι ώστε να κρατάει εύρυθμη τη λειτουργία της λιανικής αγοράς. Γι’ αυτό, λοιπόν, στέλνει πλειάδα επιστολών η ΡΑΕ προς όλους τους ενεργούς προμηθευτές ηλεκτρικής ενέργειας, μεταξύ αυτών και προς τη ΔΕΗ.

Τι λένε αυτές οι επιστολές; Δίνουν κάποιες κατευθύνσεις, δίνουν κατευθύνσεις για την ορθή τήρηση της νομοθεσίας σε ζητήματα όπως η συμμόρφωση των προμηθευτών με το νέο πλαίσιο που διέπει την αγορά ηλεκτρικής ενέργειας, το οποίο απαιτεί να υπάρχει σαφήνεια και προβλεψιμότητα του ενεργειακού κόστους και διευκολύνει την αλλαγή προμηθευτή, το switching δηλαδή, την προώθηση της αρχής της διαφάνειας για τους τιμοκαταλόγους και για τους λογαριασμούς κατανάλωσης, την αποφυγή τακτικών παραπλάνησης του καταναλωτή, την αποτροπή αθέμιτων ανταγωνισμών.

Ενδεικτικά μόνο, κύριε Πρόεδρε, θα αναφέρω κάποια από τα θέματα των επιστολών και των ανακοινώσεων της ΡΑΕ προς τους προμηθευτές και όχι εστιασμένα προς τη ΔΕΗ: Διαφάνεια χρέωσης παγίου και ενημέρωση αρχής, άμεση υποβολή διαφημιστικών μηνυμάτων που σχετίζονται με τα νέα τιμολόγια ηλεκτρικής ενέργειας, σύμφωνα με το άρθρο 138 του ν. 4951 δηλαδή, άμεση απόσυρση και τροποποίηση αυτών των διαφημιστικών μηνυμάτων, κατευθυντήριες οδηγίες σχετικά με την αποτύπωση των χρεώσεων προμήθειας και της κρατικής επιδότησης μέσω του Ταμείου Ενεργειακής Μετάβασης κ.λπ..

Επομένως, ρωτάτε αν η ΡΑΕ πραγματοποιεί ελέγχους για τις διαφημιστικές εκστρατείες σε όλους τους προμηθευτές. Με αυτά που σας είπα βεβαίως, ναι, η απάντηση νομίζω ότι είναι ξεκάθαρη.

Βεβαίως πρέπει να πούμε και το εξής, ότι η ΡΑΕ εξέτασε τις πρακτικές επικοινωνίας των νέων τιμολογίων που υιοθετούσαν οι προμηθευτές, πραγματοποίησε έλεγχο επί του συνόλου των διαφημιστικών καταχωρήσεων των προμηθευτών, καθώς και των εμπορικών τους συνεργατών σε έντυπα, ραδιοφωνικά και τηλεοπτικά μέσα και λοιπά, και βεβαίως, όπως παρατηρήθηκε, οι προμηθευτές είχαν υιοθετήσει διαφορετικούς τρόπους αποτύπωσης της απαραίτητης ενημέρωσης για τον τρόπο που προέκυψε η τελική τιμή.

Άρα, λοιπόν, η ΡΑΕ, λαμβάνοντας υπ’ όψιν ότι ο τρόπος παρουσίασης της τελικής τιμής τού καταναλωτή και της επιδότησης μέσω του Ταμείου Ενεργειακής Μετάβασης επιδρά καθοριστικά στη διαμόρφωση της βούλησης του καταναλωτή, προκειμένου να συνάψει σύμβαση προμήθειας ή όχι, έκρινε σκόπιμη και αναγκαία την εναρμόνιση των σχετικών καταχωρήσεων.

Άρα σαφώς και έχει πραγματοποιηθεί έλεγχος, κύριε Φάμελλε, προς όλους τους προμηθευτές -όχι μόνο προς τη ΔΕΗ- ανάλογος με εκείνον, δηλαδή, τον έλεγχο που ασκήθηκε προς τη ΔΕΗ, έτσι ώστε να υπάρχει, όπως σας ανέφερα, όλη αυτή η εναρμόνιση της αγοράς προς τα νέα δεδομένα και σύμφωνα με τον νόμο.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Σε συνέχεια της πρώτης ομιλίας μου, επαναλαμβάνω το ερώτημα αν θα κατατεθούν προς ενημέρωση της Βουλής οι επιστολές ειδοποίησης που αφορούν τη ΡΑΕ.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ναι, θα κατατεθούν, βεβαίως.

**ΣΩΚΡΑΤΗΣ ΦΑΜΕΛΛΟΣ:** Από ό,τι διαβάσατε, κύριε Υπουργέ, διαπιστώνουμε ότι πράγματι υπήρχε αυθαιρεσία των παρόχων προς τους καταναλωτές την κρίσιμη περίοδο μετάβασης στο νέο μοντέλο τιμολόγησης, στο οποίο υπεραυξήθηκαν οι λογαριασμοί. Άρα επιβεβαιώνετε προφορικά -υποθέτω και γραπτά θα γίνει αυτό- ότι υπήρξε αυθαιρεσία εκ των παρόχων έναντι των καταναλωτών. Δεν φτάνει που μπήκαν δύο και τρεις περιπτώσεις προσαρμογής στην τιμή λιανικής, αλλά υπήρξε και λανθασμένο μήνυμα προς τους καταναλωτές. Άρα το ερώτημα είναι ποιες είναι οι ποινές.

Δεύτερο ερώτημα είναι και καλά οι ιδιώτες εναλλακτικοί πάροχοι, που θα κριθούν διά του νόμου ή διά της ΡΑΕ, ακόμα και τα «γαλάζια» παιδιά που διορίσατε στη ΔΕΗ δεν τους φτάνουν τα πριμ και τα μπόνους που παίρνουν, αλλά παραπλανούν τους καταναλωτές; Αυτό είναι ένα πολιτικό ζήτημα που αφορά την Κυβέρνηση, γιατί γι’ αυτό κρίνεστε και θέλουμε απαντήσεις παρακαλώ πολύ. Διότι η Κυβέρνηση προσπαθεί με κάθε τρόπο να δημιουργήσει ένα επικοινωνιακό αφήγημα για μία ΔΕΗ, η οποία απ’ ό,τι φαίνεται τελικά δίνει παχυλά διαφημιστικά πακέτα για να ωραιοποιήσει την εικόνα που δημιουργούν και τα μέσα ενημέρωσης προς τους καταναλωτές και τους παραπλανεί. Αυτό είναι ένα σοβαρό πρόβλημα το οποίο αποκαλύπτεται σήμερα και αφορά και τους υπόλοιπους παρόχους. Αλλά εδώ μιλάμε για τον ενεργειακό πυλώνα της χώρας.

Και έχουμε μια σειρά επιλογών του κ. Μητσοτάκη και του κ. Στάσση, ξεκινώντας από την αύξηση τιμολογίων τον Σεπτέμβριο του 2019, συνεχιζόμενα στα δάνεια με ρήτρα άνθρακα, στη λανθασμένη απολιγνιτοποίηση, στην αδυναμία να επανεκκινήσουν τα λιγνιτωρυχεία, που είπε ψέματα τον Απρίλιο ο κ. Μητσοτάκης ότι θα ξαναπάρουν μπρος τα λιγνιτωρυχεία και ακόμη είμαστε σε πολύ χαμηλό ποσοστό, στην εφαρμογή της ρήτρας Μητσοτάκη τον Αύγουστο του 2021. Όλα αυτά είναι το ιστορικό της «γαλάζιας» διοίκησης της ΔΕΗ. Και έρχεται η Ρυθμιστική Αρχή Ενέργειας και λέει στη Βουλή -τον Μάιο αν δεν κάνω λάθος- ότι η ΔΕΗ για ένα εξάμηνο -η «γαλάζια» διοίκηση- είχε 730 εκατομμύρια υπερκέρδη, κύριε Αμυρά.

Και ερωτώ: Θα κριθούν αυτά τα γαλάζια στελέχη; Πότε; Διότι παραπλανούν, απ’ ό,τι φαίνεται, δημιουργούν ωραιοποιημένη εικόνα, παραπλανούν καταναλωτές, χρεώνουν με υπερκέρδη και έχουν κάνει δεκάδες χιλιάδες λάθη, αλλά με αντίκτυπο σε εκατομμύρια πολίτες, και τώρα έρχονται τον Σεπτέμβριο και δημιουργούν νέα υπερκέρδη από το ψευδές, ψευδεπίγραφο νέο μοντέλο, που είναι απλά κάλυψη των υπερκερδών.

Και επειδή όλα αυτά δεν θέλω να τα χρεώνετε μόνο στον ΣΥΡΙΖΑ, θα διαβάσω, κύριε Πρόεδρε, και θα το καταθέσω στα Πρακτικά δημοσίευμα σημερινό της εφημερίδας «ΚΑΘΗΜΕΡΙΝΗ». Διαβάζω, λοιπόν, ακριβώς από μέσα και θέλω να απαντήσεις.

Λέει, λοιπόν, η «ΚΑΘΗΜΕΡΙΝΗ»: «Ο νέος τύπος τιμολόγησης» για τον οποίο συζητάμε, για τα δημοσιεύματα «οι μηνιαίες τιμές που ανακοινώνονται από τους παρόχους είναι συστηματικά πάνω από το συνολικό κόστος, συμπεριλαμβανομένου του περιθωρίου κέρδους και των λειτουργικών εξόδων. Αυτό συμβαίνει γιατί οι πάροχοι είχαν εκφράσει επιφυλάξεις για το νέο μοντέλο-καζίνο». Ένα μοντέλο καζίνο έχουμε πλέον στην αγορά ρεύματος.

Συνεχίζω: «Το βάρος σηκώνει σε ένα μικρότερο μέρος ο κρατικός προϋπολογισμός για τις επιδοτήσεις, που χρειάστηκε να καταβάλλει μόνο για το δίμηνο Σεπτεμβρίου-Οκτωβρίου αυξημένες επιδοτήσεις άνω του 1 δισεκατομμυρίου από τη φορολογία για να καλύψει το ρίσκο των παροχών, το οποίο δεν θα υπήρχε αν εφαρμοζόταν η ρήτρα αναπροσαρμογής.». Ακόμα και με τη ληστρική και καταχρηστική ρήτρα αναπροσαρμογής εδώ λέει η «ΚΑΘΗΜΕΡΙΝΗ» ότι έχουμε επιπλέον κόστος στον προϋπολογισμό 1 δισεκατομμύριο ευρώ. Ξέρετε τι λέει; «Γιατί με νομοθετική ρύθμιση η Κυβέρνηση υποχρέωσε τους παρόχους να τιμολογούν ανά μήνα, παίζοντας ουσιαστικά «ρουλέτα»». Παίζετε ρουλέτα την οικονομία και την κοινωνία; Διότι όλοι παίρνουμε λογαριασμούς ρεύματος. Αυτό λέει η «ΚΑΘΗΜΕΡΙΝΗ» σήμερα.

Μάλιστα λέει ότι το δίμηνο Σεπτεμβρίου-Οκτωβρίου το συνολικό κόστος ρεύματος για τη χαμηλή τάση ήταν αυξημένο 1,11 δισεκατομμύριο ευρώ περισσότερο απ’ ό,τι εάν εφαρμοζόταν η ληστρική, λέω εγώ, καταχρηστική ρήτρα αναπροσαρμογής. Λέει για υπερέσοδα 567 εκατομμύρια -η «ΚΑΘΗΜΕΡΙΝΗ» τα λέει όλα αυτά- για ένα μήνα, υπερέσοδα με το μοντέλο τιμολόγησης Σκρέκα-Μητσοτάκη. Αυτά είναι τα υπερέσοδα τα οποία λέμε κι εμείς.

Και μάλιστα λέει ότι η Ρυθμιστική Αρχή Ενέργειας στην ενημερωτική της επιστολή προς το Υπουργείο Περιβάλλοντος, τον Οκτώβριο, -που έχει αποκαλυφθεί και σε άλλες εφημερίδες, και η «ΕΦΗΜΕΡΙΔΑ ΤΩΝ ΣΥΝΤΑΚΤΩΝ» το είχε βγάλει, το λέει τώρα και η «ΚΑΘΗΜΕΡΙΝΗ»- είχε πει ότι η μέση τιμή των οικιακών τιμολογίων, αν εφαρμοζόταν η ληστρική, λέμε εμείς, ρήτρα αναπροσαρμογής, θα ήταν χαμηλότερη κατά 57% τον Σεπτέμβριο. Αυτή είναι η κατάσταση. Ήρθαν να καταργήσουν τη ρήτρα αναπροσαρμογής τάχατες, και οι άριστοι για να βάλουν πλάτη στα υπερκέρδη αύξησαν περισσότερο και από τη ρήτρα 57% το κόστος ρεύματος τον Σεπτέμβριο.

Τα καταθέτω στα Πρακτικά.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η λύση είναι μία, κύριε Αμυρά: Για ποιον λόγο δεν βάζετε ταβάνι, κόφτη στον συντελεστή κέρδους όλων αυτών που κερδοσκοπούν εις βάρος των καταναλωτών και ταυτόχρονα έχετε παραπλανητικές εκστρατείες μέσα από τα μέσα ενημέρωσης; Πού είναι οι ποινές για όλα αυτά; Όλα τα πληρώνει ο καταναλωτής. Μονά-ζυγά χαμένοι είναι οι καταναλωτές, από τη μεγαλύτερη βιομηχανία μέχρι τον άνεργο συμπολίτη μας.

Η ευθύνη είναι μία: Κυριάκος Μητσοτάκης, κύριε Αμυρά. Έχει αποκαλυφθεί πλέον το σενάριο.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Επανέρχομαι και λέω ότι κακώς δεν είχε απαντηθεί νωρίτερα η γραπτή αυτή ερώτηση, δεδομένου ότι δεν θα πέφτατε στη δυσχερή θέση να λέτε πράγματα τα οποία δεν ισχύουν. Θα είχατε διαβάσει και θα ξέρατε ποια είναι η πραγματικότητα. Είπατε τώρα για τη ρήτρα αναπροσαρμογής. Μα εσείς δεν τη θεσπίσατε; Εσείς δεν τη νομοθετήσατε; Εσείς την ψηφίσατε! Εσείς και οι υπόλοιποι σαράντα οκτώ!

**ΣΩΚΡΑΤΗΣ ΦΑΜΕΛΛΟΣ:** Είστε απλά ψεύτης!

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Δηλαδή θα τρελαθούμε εδώ; Το άσπρο μαύρο και το κόκκινο πράσινο θα κάνουμε; Δεν γίνεται, πώς να το κάνουμε δηλαδή;

Λοιπόν, πάμε παρακάτω. Καμμία καταχρηστική συμπεριφορά προμηθευτή δεν έγινε αποδεκτή, απολύτως καμμία. Με τον ν.4951/2022 προχωρήσαμε στη θέσπιση ρυθμίσεων μεταβατικού χαρακτήρα στην προμήθεια ηλεκτρικής ενέργειας, έτσι ώστε να αμβλύνουμε τις οικονομικές συνέπειες της διεθνούς, της παγκόσμιας, της εισαγόμενης ενεργειακής κρίσης και διευκολύναμε την ευχερή και αποτελεσματική ενημέρωση του καταναλωτή.

Με το άρθρο 138 του νόμου καθορίστηκε η υποχρέωση προς τους προμηθευτές ηλεκτρικής ενέργειας να παρέχουν ένα συγκεκριμένου τύπου τιμολόγιο, που αποσκοπεί στην ενίσχυση της διαφάνειας των χρεώσεων, την προώθηση της συγκριτικής αξιολόγησης των τιμολογίων και συνακόλουθα την ενδυνάμωση των καταναλωτών. Συγκεκριμένα, λοιπόν, στους λογαριασμούς των καταναλωτών αποτυπώνονται σε ευδιάκριτο σημείο, με τρόπο διακριτό και ευανάγνωστο, όλες οι χρεώσεις προμήθειας που έχουν ανακοινωθεί μέχρι την έκδοση του λογαριασμού, καθώς και η επιδότηση που παρέχεται από πόρους του Ειδικού Λογαριασμού - Ταμείο Ενεργειακής Μετάβασης.

Αυτή η σαφής και διαφανής ενημέρωση του καταναλωτή, τόσο σε προσυμβατικό στάδιο, για παράδειγμα στις εμπορικές επικοινωνίες, όσο και κατά την εκτέλεση της σύμβασης, για παράδειγμα στους λογαριασμούς κατανάλωσης, αποτελεί προϋπόθεση για την άσκηση του θεμελιώδους δικαιώματος επιλογής από την πλευρά του καταναλωτή.

Τώρα, για την «κοστοστρέφεια» των τιμολογίων, που ρωτάτε κιόλας, εδώ θα σας δώσω κάποια στοιχεία που νομίζω ότι θα σας φανούν χρήσιμα. Ακούστε, λοιπόν. Έχει πραγματοποιηθεί βεβαίως στενότατη παρακολούθηση των διακυμάνσεων των τιμών για τα προγράμματα ηλεκτρικής ενέργειας και συνοπτικά τα ευρήματα μέχρι τον Οκτώβριο του 2022, μέχρι τον περασμένο μήνα δηλαδή, ήταν τα εξής: Για τον μήνα Αύγουστο του 2022, η μέση τιμή των οικιακών τιμολογίων που διαμορφώθηκαν σε εφαρμογή των διατάξεων του ν.4951 ήταν 606 ευρώ ανά MWh. Επίσης, το ύψος της κρατικής επιδότησης για τον μήνα Αύγουστο του 2022 κάλυψε κατά μέσο όρο το 57% του ύψους των τιμών.

Για τον μήνα Σεπτέμβριο του 2022 η μέση τιμή των οικιακών τιμολογίων διαμορφώθηκε στα 790 ευρώ τη MWh και η επιβάρυνση των τιμών ήταν 57%. Το ύψος της κρατικής επιδότησης ήταν 82%.

Επομένως, η Κυβέρνηση, παρά τις δυσμενέστατες και πρωτόγνωρες συνθήκες διεθνούς ενεργειακής κρίσης, -ελπίζω αυτό να το αναγνωρίζετε και να πάψετε να χρησιμοποιείτε εκείνο το σαθρό επιχείρημα ότι είναι ακρίβεια Μητσοτάκη, γιατί τότε είναι και ακρίβεια Μακρόν, και ακρίβεια Μπάιντεν, και ακρίβεια Μελόνι, και ακρίβεια όλων των ηγετών του κόσμου. Αλλά να είμαστε λίγο ρεαλιστές, να μιλάμε με τα ίδια δεδομένα. Εγώ σας δίνω συγκεκριμένα στοιχεία.

Η ΔΕΗ, με απόφαση βεβαίως της Κυβέρνησης, και με όλη αυτή την προσπάθεια που έχει κάνει, που καταφέρει να βάλει τάξη σε αυτό το ενεργειακό χάος και να απορροφήσει την αύξηση του ενεργειακού κόστους προς όφελος των καταναλωτών -έτσι λοιπόν και η ΔΕΗ- στέκει αρωγός της προσπάθειας της πολιτείας, για να αμβλυνθούν οι συνέπειες της κρίσης στους καταναλωτές. Έχει στηρίξει η ΔΕΗ τους πελάτες της με εκπτώσεις άνω του 1 δισεκατομμυρίου ευρώ και αποτελεί τον μεγαλύτερο χρηματοδότη του Ταμείου Ενεργειακής Μετάβασης.

Μάλιστα ανταποκρίνεται, πέραν ακόμα θα έλεγα και του στενού ειδικού ρόλου της, δεδομένου ότι εκτός από τις επικοινωνιακές στοχευμένες δράσεις της, ενημερώνει τους πελάτες της για τις αλλαγές στην αγορά της ενέργειας, για τις επιλογές που έχουν για την ενέργεια και την προστασία των πολιτών από τις επιπτώσεις ενεργειακής κρίσης. Γι’ αυτό μάλιστα προέβαλε και μια πρωτοποριακή υπηρεσία, που λέγεται myEnergyCoach, μέσω της οποίας ο κάθε καταναλωτής, ακόμα κι αν δεν είναι πελάτης της ΔΕΗ, μπορεί να βρει λύση εξοικονόμησης ενέργειας και μείωσης του ενεργειακού κόστους του σπιτιού ή της επιχείρησης.

Έτσι, λοιπόν, η ΔΕΗ λειτουργεί με υπευθυνότητα, με αξιοπιστία, με ειλικρίνεια και συνέπεια, απευθυνόμενη στο σύνολο του ελληνικού πληθυσμού και της ελληνικής κοινωνίας.

Εμείς ως πολιτική ηγεσία του Υπουργείου Περιβάλλοντος και Ενέργειας αισθανόμαστε ιδιαίτερα ευτυχείς γι’ αυτό, γνωρίζοντας ότι αυτό ακριβώς θα συνεχίσει να κάνει η ΔΕΗ.

Για τα έγγραφα που ζητάτε φυσικά θα σας δώσουμε, εκτός από εκείνα που σύμφωνα με τη ΡΑΕ εμπίπτουν στην κατηγορία και τις διατάξεις περί εμπορικού απορρήτου.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πριν κλείσουμε, να πούμε στους μαθητές από το 4ο Γενικό Λύκειο, στους τριάντα οκτώ μαθητές και μαθήτριες και δύο συνοδούς εκπαιδευτικούς, ότι η διαδικασία σήμερα είναι μια διαδικασία κοινοβουλευτικού ελέγχου, όπου οι Βουλευτές όλων των κομμάτων ρωτούν τους Υπουργούς για θέματα της περιοχής τους, όπως τα Τρίκαλα ή άλλες περιοχές, και γι’ αυτό σήμερα εδώ βρίσκεται ο Υπουργός και ένας Βουλευτής.

Σάς καλωσορίζουμε.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 17.07΄ λύεται η συνεδρίαση για αύριο, ημέρα Τρίτη 22 Νοεμβρίου 2022 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**