(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΛΑ΄

Πέμπτη, 24 Νοεμβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 4ο Δημοτικό Σχολείο Αγίου Δημητρίου, το 1ο Δημοτικό Σχολείο Μαλίων, το 2ο Δημοτικό Σχολείο Νεάπολης Λασιθίου, το 1ο Γυμνάσιο Δράμας, το Γυμνάσιο Φαιάκων, το 7ο Γενικό Λύκειο Αχαρνών και φιλοξενούμενοι μαθητές Erasmus και από το 1ο Γυμνάσιο Φιλιππιάδας Πρεβέζης, σελ.   
3. Η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτή, σελ.   
4. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεως Διαρκούς Επιτροπής:Η Διαρκής Επιτροπή Κοινωνικών Υποθέσεων καταθέτει την Έκθεσή της στο σχέδιο νόμου του Υπουργείου Εργασίας και Κοινωνικών Υποθέσεων «Εξορθολογισμός ασφαλιστικής και συνταξιοδοτικής νομοθεσίας, ενίσχυση ευάλωτων κοινωνικών ομάδων και άλλες διατάξεις», σελ.   
2. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του Υπουργείου Εργασίας και Κοινωνικών Υποθέσεων: «Εξορθολογισμός ασφαλιστικής και συνταξιοδοτικής νομοθεσίας, ενίσχυση ευάλωτων κοινωνικών ομάδων και άλλες διατάξεις», σελ.   
3. Κατάθεση σχεδίου νόμου:Οι Υπουργοί Υγείας, Οικονομικών, Ανάπτυξης και Επενδύσεων, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Περιβάλλοντος και Ενέργειας, Προστασίας του Πολίτη, Δικαιοσύνης, Εσωτερικών, Μετανάστευσης και Ασύλου, Υποδομών και Μεταφορών, Κλιματικής Κρίσης και Πολιτικής Προστασίας, οι Υπουργοί Επικρατείας καθώς και οι Αναπληρωτές Υπουργοί Οικονομικών, Υγείας και Εσωτερικών κατέθεσαν στις 23 Νοεμβρίου τρέχοντος έτους σχέδιο νόμου με τίτλο «Δευτεροβάθμια περίθαλψη, ιατρική εκπαίδευση, μισθολογικές ρυθμίσεις για τους ιατρούς και οδοντιάτρους του Εθνικού Συστήματος Υγείας και λοιπές διατάξεις αρμοδιότητας του Υπουργείου Υγείας», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΑΘΑΝΑΣΙΟΥ Χ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΛΑΜΠΡΟΥΛΗΣ Γ., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
 ΑΘΑΝΑΣΙΟΥ Χ. , σελ.   
 ΒΙΛΙΑΡΔΟΣ Β. , σελ.   
 ΚΑΦΑΝΤΑΡΗ Χ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΛΑΜΠΡΟΥΛΗΣ Γ. , σελ.   
 ΜΠΟΥΡΑΣ Α. , σελ.   
  
Β. Επί του σχεδίου νόμου του Υπουργείο Εργασίας και Κοινωνικών Υποθέσεων:  
 ΑΒΡΑΜΑΚΗΣ Ε. , σελ.   
 ΑΔΑΜΟΠΟΥΛΟΥ Α. , σελ.   
 ΑΘΑΝΑΣΙΟΥ Μ. , σελ.   
 ΑΚΤΥΠΗΣ Δ. , σελ.   
 ΑΛΕΞΟΠΟΥΛΟΥ Α. , σελ.   
 ΑΛΕΞΟΠΟΥΛΟΥ Χ. , σελ.   
 ΑΝΔΡΙΑΝΟΣ Ι. , σελ.   
 ΑΝΤΩΝΙΟΥ Α. , σελ.   
 ΑΠΑΤΖΙΔΗ Μ. , σελ.   
 ΑΣΗΜΑΚΟΠΟΥΛΟΥ Σ. , σελ.   
 ΑΧΜΕΤ Ι. , σελ.   
 ΒΑΡΔΑΚΗΣ Σ. , σελ.   
 ΒΑΡΟΥΦΑΚΗΣ Ι. , σελ.   
 ΒΑΣΙΛΕΙΑΔΗΣ Β. , σελ.   
 ΒΙΛΙΑΡΔΟΣ Β. , σελ.   
 ΒΡΥΖΙΔΟΥ Π. , σελ.   
 ΓΕΩΡΓΑΝΤΑΣ Γ. , σελ.   
 ΓΙΟΓΙΑΚΑΣ Β. , σελ.   
 ΓΚΙΚΑΣ Σ. , σελ.   
 ΓΡΗΓΟΡΙΑΔΗΣ Κ. , σελ.   
 ΔΑΒΑΚΗΣ Α. , σελ.   
 ΔΕΡΜΕΝΤΖΟΠΟΥΛΟΣ Χ. , σελ.   
 ΔΗΜΟΣΧΑΚΗΣ Α. , σελ.   
 ΔΡΙΤΣΑΣ Θ. , σελ.   
 ΕΛΕΥΘΕΡΙΑΔΟΥ Σ. , σελ.   
 ΕΥΘΥΜΙΟΥ Ά. , σελ.   
 ΗΓΟΥΜΕΝΙΔΗΣ Ν. , σελ.   
 ΘΕΟΧΑΡΗΣ Θ. , σελ.   
 ΘΡΑΨΑΝΙΩΤΗΣ Ε. , σελ.   
 ΚΑΒΒΑΔΑΣ Α. , σελ.   
 ΚΑΛΑΜΑΤΙΑΝΟΣ Δ. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΡΑΣΜΑΝΗΣ Γ. , σελ.   
 ΚΑΤΡΙΝΗΣ Μ. , σελ.   
 ΚΑΤΣΩΤΗΣ Χ. , σελ.   
 ΚΕΓΚΕΡΟΓΛΟΥ Β. , σελ.   
 ΚΕΡΑΜΕΩΣ Ν. , σελ.   
 ΚΕΦΑΛΑ Μ. , σελ.   
 ΚΟΥΒΕΛΑΣ Δ. , σελ.   
 ΚΟΥΡΟΥΜΠΛΗΣ Π. , σελ.   
 ΚΡΗΤΙΚΟΣ Ν. , σελ.   
 ΚΩΝΣΤΑΝΤΟΠΟΥΛΟΣ Δ. , σελ.   
 ΚΩΤΣΟΣ Γ. , σελ.   
 ΛΙΟΥΠΗΣ Α. , σελ.   
 ΜΑΝΤΑΣ Π. , σελ.   
 ΜΑΡΑΒΕΓΙΑΣ Κ. , σελ.   
 ΜΑΡΙΝΟΣ Γ. , σελ.   
 ΜΙΧΑΗΛΙΔΟΥ Δ. , σελ.   
 ΜΟΥΛΚΙΩΤΗΣ Γ. , σελ.   
 ΜΠΑΡΑΝ Μ. , σελ.   
 ΜΠΑΡΤΖΩΚΑΣ Α. , σελ.   
 ΜΠΙΖΙΟΥ Σ. , σελ.   
 ΜΠΟΥΡΝΟΥΣ Ι. , σελ.   
 ΝΙΚΟΛΑΚΟΠΟΥΛΟΣ Α. , σελ.   
 ΞΑΝΘΟΠΟΥΛΟΣ Θ. , σελ.   
 ΞΕΝΟΓΙΑΝΝΑΚΟΠΟΥΛΟΥ Μ. , σελ.   
 ΠΑΠΑΗΛΙΟΥ Γ. , σελ.   
 ΣΚΟΥΡΛΕΤΗΣ Π. , σελ.   
 ΣΚΟΥΦΑ Ε. , σελ.   
 ΣΠΑΝΑΚΗΣ Β. , σελ.   
 ΣΤΑΜΕΝΙΤΗΣ Δ. , σελ.   
 ΤΡΙΑΝΤΑΦΥΛΛΙΔΗΣ Α. , σελ.   
 ΤΣΑΚΑΛΩΤΟΣ Ε. , σελ.   
 ΤΣΑΚΛΟΓΛΟΥ Π. , σελ.   
 ΦΡΑΓΓΙΔΗΣ Γ. , σελ.   
 ΦΩΤΙΟΥ Θ. , σελ.   
 ΧΑΡΙΤΟΥ Δ. , σελ.   
 ΧΑΤΖΗΒΑΣΙΛΕΙΟΥ Α. , σελ.   
 ΧΑΤΖΗΔΑΚΗΣ Κ. , σελ.   
 ΧΡΗΣΤΙΔΟΥ Ρ. , σελ.   
 ΧΡΥΣΟΜΑΛΛΗΣ Μ. , σελ.   
 ΨΥΧΟΓΙΟΣ Γ. , σελ.   
  
Γ. ΠΑΡΕΜΒΑΣΕΙΣ:  
 ΜΠΟΥΡΑΣ Α. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΛΑ΄

Πέμπτη 24 Νοεμβρίου 2022

Αθήνα, σήμερα στις 24 Νοεμβρίου 2022, ημέρα Πέμπτη και ώρα 10.08΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ**.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

Γίνεται γνωστό στο Σώμα ότι η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Εργασίας και Κοινωνικών Υποθέσεων: «Εξορθολογισμός ασφαλιστικής και συνταξιοδοτικής νομοθεσίας, ενίσχυση ευάλωτων κοινωνικών ομάδων και άλλες διατάξεις».

Εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εργασίας και Κοινωνικών Υποθέσεων: «Εξορθολογισμός ασφαλιστικής και συνταξιοδοτικής νομοθεσίας, ενίσχυση ευάλωτων κοινωνικών ομάδων και άλλες διατάξεις».

Η Διάσκεψη των Προέδρων αποφάσισε στη συνεδρίασή της στις 16 Νοεμβρίου 2022 τη συζήτηση του νομοσχεδίου σε μία συνεδρίαση εν συνόλω επί της αρχής και επί των άρθρων. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή, δηλαδή μέχρι το τέλος της ομιλίας της κ. Ξενογιαννακοπούλου.

Το Σώμα συμφωνεί;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** To Σώμα συμφώνησε.

Παρακαλώ να ανοίξει το σύστημα της ηλεκτρονικής εγγραφής των ομιλητών.

Τον λόγο έχει ο εισηγητής της Νέας Δημοκρατίας κ. Διονύσης Ακτύπης για δεκαπέντε λεπτά.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, οφείλω να τονίσω πως αποτελεί μεγάλη τιμή για εμένα να είμαι εισηγητής ενός νομοσχεδίου το οποίο -αν μη τι άλλο- αποτελεί επιστέγασμα του εξαιρετικά επιτυχημένου έργου του Υπουργείου Εργασίας και Κοινωνικών Υποθέσεων. Πρόκειται για ένα νομοθέτημα μεταρρυθμιστικού χαρακτήρα, το οποίο έρχεται προς ψήφιση στο ελληνικό Κοινοβούλιο σε μια πολύ καλή στιγμή για το Υπουργείο Εργασίας και Κοινωνικών Υποθέσεων, τη στιγμή που μέσα από τις καίριες παρεμβάσεις του το Υπουργείο Εργασίας κατάφερε σε τρία μόλις χρόνια να ολοκληρώσει την εκκαθάριση όλων των εκκρεμών κύριων συντάξεων από το 2016 έως το 2021. Εκδόθηκαν τετρακόσιες εβδομήντα χιλιάδες κύριες συντάξεις μέσα σε μόλις είκοσι δύο μήνες. Αυτό με απλά λόγια, κυρίες και κύριοι συνάδελφοι, σημαίνει πως αυτήν τη στιγμή χίλιες διακόσιες πενήντα συντάξεις εκδίδονται την ημέρα, όταν το 2019 εκδίδονταν μόλις πεντακόσιες συντάξεις την ημέρα. Τη στιγμή που για πρώτη φορά μετά από δώδεκα χρόνια «ξεπαγώνουν» οι συντάξεις και έχουμε σημαντικές αυξήσεις στην τσέπη των συνταξιούχων. Μιλάμε για μόνιμη αύξηση η οποία θα είναι της τάξης του 7,75% για τους συνταξιούχους. Με απλά λόγια, ένας στους δύο συνταξιούχους θα πάρει τουλάχιστον μία επιπλέον σύνταξη. Τη στιγμή που σύμφωνα με την έκθεση της Κομισιόν, η συνολική ενίσχυση στην οικονομία για την ενεργειακή κρίση ήταν της τάξης του 5,5% φέτος και θα είναι 5,8% του ΑΕΠ του χρόνου, ενώ όπως χαρακτηριστικά υπογραμμίζεται, η στήριξη από την πλευρά της ελληνικής Κυβέρνησης για την ενεργειακή κρίση είναι από τις υψηλότερες πανευρωπαϊκά για το 2022.

Επιτρέψτε μου να προχωρήσω ευθύς αμέσως στην παρουσίαση του νομοσχεδίου αυτού, το οποίο περιέχει εξαιρετικά θετικές και προς τη σωστή κατεύθυνση ρυθμίσεις. Πρόκειται άλλωστε για ένα νομοθέτημα το οποίο επικεντρώνεται στην ενίσχυση της προστασίας ευάλωτων πληθυσμιακών ομάδων, στη βελτίωση της εξυπηρέτησης των πολιτών, στην προστασία της μητρότητας και την προώθηση της ισότητας, στην κατάργηση των διακρίσεων στο πεδίο των εργασιακών σχέσεων, στον εξορθολογισμό ασφαλιστικών και συνταξιοδοτικών διατάξεων, στη συμμόρφωση της διοίκησης με δικαστικές αποφάσεις.

Ας δούμε, όμως, με μια πιο αναλυτική ματιά τις σημαντικότερες από τις ρυθμίσεις του νομοσχεδίου που έχουμε στα χέρια μας. Αρχικά εξειδικεύονται οι ρυθμίσεις που είναι απαραίτητες για την εφαρμογή μεγάλου μέρους του κοινωνικού πακέτου που εξήγγειλε ο Πρωθυπουργός στη ΔΕΘ. Έτσι προβλέπονται οι όροι και οι προϋποθέσεις για τη χορήγηση της έκτακτης οικονομικής ενίσχυσης των 250 ευρώ στους ευάλωτους συνταξιούχους, τους δικαιούχους αναπηρικού επιδόματος, τους ανασφάλιστους υπερήλικες, τους δικαιούχους ελάχιστου εγγυημένου εισοδήματος και τους δικαιούχους επιδόματος παιδιού. Μάλιστα, η ενίσχυση αυτή πρόκειται να δοθεί εντός του Δεκεμβρίου του 2022. Υπογραμμίζεται δε πως δικαιούχοι του μέτρου είναι πάνω από 2,3 εκατομμύρια ευάλωτοι συμπολίτες μας.

Μάλιστα, το παραπάνω μέτρο σε συνδυασμό με την κατάργηση της εισφοράς αλληλεγγύης, την καταβολή της τέταρτης δόσης επαναϋπολογισμού του νόμου Βρούτση και τη μετά από δώδεκα χρόνια αύξηση των συντάξεων που θα φτάσει και ενδεχομένως να ξεπεράσει το 7,75%, οδηγεί στην ουσιαστική στήριξη ιδιαίτερα του εισοδήματος των χαμηλοσυνταξιούχων.

Σε ό,τι αφορά τώρα τους συνταξιούχους που έχουν προσωπική διαφορά, σημειώνεται πως το 88% θα έχουν μια μικρή έστω αύξηση του εισοδήματός τους.

Υπογραμμίζεται δε πως στο νομοσχέδιο προβλέπεται η επιτάχυνση της καταβολής των ποσών που θα προκύψουν από το «ξεπάγωμα» των συντάξεων την 1η Ιανουαρίου 2023. Ειδικότερα, εισάγεται ρύθμιση που προβλέπει ότι η κοινή υπουργική απόφαση για την αναπροσαρμογή των συντάξεων θα εκδίδεται από εδώ και στο εξής μέχρι το τέλος του έτους, λαμβάνοντας υπ’ όψιν τα στοιχεία της εισηγητικής έκθεσης του κρατικού προϋπολογισμού του έτους που αφορά.

Άλλη μία από τις εξαιρετικά σημαντικές ρυθμίσεις του παρόντος νομοσχεδίου είναι η παραγραφή αξιώσεων του e-ΕΦΚΑ. Μειώνεται σε δέκα χρόνια από είκοσι που ισχύει σήμερα ο χρόνος που έχει στη διάθεσή του ο e-ΕΦΚΑ, προκειμένου να βεβαιώσει και να εισπράξει απαιτήσεις από ασφαλιστικές εισφορές που δεν καταβλήθηκαν.

Με αυτή τη ρύθμιση επιτυγχάνεται η συμμόρφωση με την απόφαση του Σ.τ.Ε., που έκρινε ότι η εικοσαετία για την παραγραφή των απαιτήσεων του e-ΕΦΚΑ, η οποία είχε θεσπιστεί με τον νόμο Κατρούγκαλου, είναι υπερβολικός χρόνος με το Ανώτατο Δικαστήριο να θέτει τη δεκαετία ως εύλογο χρόνο παραγραφής. Με τη σύντμηση του χρόνου παραγραφής διασφαλίζεται ότι ο e-ΕΦΚΑ κινείται εντός αποδεκτών χρονικών πλαισίων, ενώ με τη δυνατότητα διακοπής της παραγραφής διασφαλίζεται ότι οι στρατηγικοί κακοπληρωτές δεν θα αποφεύγουν την εκπλήρωση των υποχρεώσεών τους.

Ακόμη, με τις διατάξεις του παρόντος, μονιμοποιείται από 1ης Ιανουαρίου 2023 η μείωση των ασφαλιστικών εισφορών από τρεις ποσοστιαίες μονάδες που εφαρμόστηκε για πρώτη φορά το 2021, για να αντιμετωπιστούν οι τότε έκτακτες συνθήκες της πανδημίας. Σήμερα η κατάσταση της οικονομίας επιτρέπει την παγίωση της σημαντικής αυτής μείωσης που προστίθεται στη μείωση κατά 0,5 ποσοστιαίες μονάδες των επικουρικών συντάξεων από την 1η Ιουνίου του 2022 και κατά 0,9 ποσοστιαίες μονάδες το 2020, κάτι που σημαίνει ότι η συνολική μείωση του βάρους για ασφαλισμένους και εργοδότες κατά τη διάρκεια της τελευταίας τριετίας ανέρχεται σε 4,4 ποσοστιαίες μονάδες.

Επίσης, το παρόν σχέδιο νόμου προβλέπει, τη ρύθμιση ασφαλιστικών εισφορών σε είκοσι τέσσερις από δώδεκα μηνιαίες δόσεις, με ελάχιστο μηνιαίο ποσό τα 50 ευρώ.

Με την προτεινόμενη διάταξη εξισώνονται οι δόσεις για πάγια ρύθμιση χρεών σε e-ΕΦΚΑ και εφορία και διευκολύνονται οι οφειλέτες ληξιπρόθεσμων ασφαλιστικών οφειλών στην τήρηση της ρύθμισης.

Παράλληλα, στο νομοσχέδιο προβλέπεται η παύση υφ’ όρων της ποινικής δίωξης των οφειλετών ρυθμισμένων ασφαλιστικών οφειλών για όσο διάστημα εξυπηρετείται η ρύθμιση, ενώ μέχρι τώρα είχαμε αναστολή της. Με τον τρόπο αυτό αποφεύγεται η επαναλαμβανόμενη προσέλευση του συνεπή στη ρύθμιση οφειλέτη και των υπαλλήλων του e-ΕΦΚΑ στο δικαστήριο προς επιβεβαίωση ότι η ρύθμιση τηρείται. Επίσης, με τη ρύθμιση αυτή επιτυγχάνεται η ελάφρυνση των πινακίων και του αντίστοιχου φόρτου των δικαστηρίων, παράλληλα με τον σεβασμό της αξιοπρέπειας των πολιτών.

Μία ακόμη τομή του νομοσχεδίου είναι τα κίνητρα που εισάγονται για τη μετατροπή συμβάσεων μερικής απασχόλησης σε πλήρους. Θεσπίζεται πρόγραμμα αίτησης επιδότησης ασφαλιστικών εισφορών σε επιχειρήσεις του ιδιωτικού τομέα, οι οποίες από την 1η Ιανουαρίου του 2023 έως την 31η Δεκεμβρίου 2023 μετατρέπουν συμβάσεις μισθωτών εργαζομένων με μερική απασχόληση σε συμβάσεις εργασίας πλήρους απασχόλησης. Οι ασφαλιστικές εισφορές εργαζόμενου και εργοδότη επιδοτούνται κατά 40% από τον κρατικό προϋπολογισμό για τον εργαζόμενο του οποίου η σύμβαση μετατράπηκε από μερικής απασχόλησης σε πλήρους για έναν χρόνο, αρχής γενομένης από την πρώτη ημέρα της μετατροπής. Το 40% των ασφαλιστικών εισφορών ασφαλισμένου και εργοδότη καλύπτονται κατά την υποβολή της σχετικής αναλυτικής περιοδικής δήλωσης από το Υπουργείο Εργασίας με πόρους του κρατικού προϋπολογισμού για όλο το χρονικό διάστημα ενός έτους.

Από τις σημαντικότερες ρυθμίσεις του νομοσχεδίου είναι και η πρόβλεψη για μείωση του ποσοστού αναπηρίας από το 67% στο 50% για συγκεκριμένες ομάδες ασφαλισμένων που απαιτείται, για να λάβει κανείς παροχές αναπηρίας, με στόχο να υπάρξει εναρμόνιση με όσα ισχύουν για τους ασφαλισμένους των υπόλοιπων πρώην ταμείων.

Ακόμα μία εμβληματική διάταξη αποτελεί η αύξηση της περιόδου της ειδικής άδειας προστασίας μητρότητας, από έξι σε εννέα μήνες, για μητέρες που εργάζονται στον ιδιωτικό τομέα ως μισθωτές με σχέση εργασίας ορισμένου ή αορίστου χρόνου. Πρόκειται για ένα μέτρο δικαιοσύνης, αφού πλέον θα αντιμετωπίσουμε με τον ίδιο τρόπο τις μητέρες που εργάζονται στον ιδιωτικό τομέα και τις μητέρες που εργάζονται στον δημόσιο τομέα.

Καταργείται, επίσης, η ειδική εισφορά 1% των ασφαλισμένων του πρώην Ταμείου Πρόνοιας των Δημοσίων Υπαλλήλων, καθώς και για τις λοιπές κατηγορίες ασφαλισμένων που δεν είναι ασφαλισμένοι στο Ταμείο Πρόνοιας Δημοσίων Υπαλλήλων. Με τη διάταξη αυτή δεν επηρεάζονται τα σχετικά εφάπαξ.

Εξέχουσας σημασίας πρόβλεψη του παρόντος είναι και η επέκταση του δικαιώματος μάχιμης πενταετίας σε όλους τους ένστολους. Αυτό σημαίνει, ουσιαστικά, την αναγνώριση έως και πέντε επιπλέον ετών ασφάλισης σε όσους καταβάλλουν τις αντίστοιχες εισφορές.

Αξίζει να σταθούμε στην απαγόρευση διακρίσεων στην εργασία σε βάρος οροθετικών ατόμων στον ιό AIDS-HIV κατά το στάδιο της πρόσληψης ή της παραμονής στην εργασία που εισάγεται.

Επιπλέον, ιδιαίτερη σημασία έχει και η πρόβλεψη, σύμφωνα με την οποία η περιστασιακή εργασία μπορεί να περιγράφεται ως η πραγματοποίηση εβδομήντα ημερών απασχόλησης και όχι εβδομήντα ημερομισθίων, ώστε να διατηρείται η ιδιότητα του ανέργου σε αναζητούντες εργασία που έχουν απασχοληθεί με οποιοδήποτε τρόπο και όχι μόνο με μισθωτή εργασία έως εβδομήντα ημέρες ανά δωδεκάμηνο.

Επίσης, εισάγονται προστατευτικές διατάξεις για ευάλωτους πολίτες που έλαβαν καλόπιστα προνοιακά επιδόματα του ΟΠΕΚΑ χωρίς να τα δικαιούνται.

Τέλος, με το νομοσχέδιο αυτό, μεταξύ άλλων, προβλέπεται ότι οι ασφαλιστικές εισφορές των ξεναγών εφεξής θα δηλώνονται ηλεκτρονικά μέσω αναλυτικών περιοδικών δηλώσεων.

Θεσπίζεται το πρόγραμμα πρώιμης παρέμβασης για παιδιά ηλικίας μηδέν έως έξι ετών με αναπηρία ή αναπτυξιακή καθυστέρηση ή διαταραχή ή με αυξημένη πιθανότητα εμφάνισης αυτών και στις οικογένειές τους, στο πλαίσιο υλοποίησης της εθνικής στρατηγικής για την αποϊδρυματοποίηση.

Κυρίες και κύριοι συνάδελφοι, οι διατάξεις του παρόντος νομοσχεδίου βελτιώνουν την ασφαλιστική, προνοιακή και εργασιακή νομοθεσία, συμπληρώνουν πολιτικές που εφαρμόσαμε έως σήμερα, παρέχουν νέα δικαιώματα, συμβάλλουν στην κοινωνική συνοχή, βελτιώνουν το επίπεδο εξυπηρέτησης των πολιτών και προωθούν την οικονομική δραστηριότητα στη χώρα μας.

Κλείνοντας, οφείλω να τονίσω πως η άσκηση κοινωνικής πολιτικής με γερά θεμέλια και ουσιαστικά αποτελέσματα, τα οποία πράγματι βελτιώνουν φανερά την καθημερινότητα και τη ζωή των συμπολιτών μας, αποτελεί ξεκάθαρη επιλογή της Κυβέρνησης αυτής. Από την πρώτη στιγμή, η Κυβέρνηση έχει σηκώσει τα μανίκια και δίνει αγώνα, έτσι ώστε όχι μόνο να αντιμετωπίσει τις αλλεπάλληλες κρίσεις, αλλά και να λύσει, πράγματι, προβλήματα των πολιτών και να σταθεί ουσιαστικά δίπλα στους αδύναμους.

Η άσκηση ουσιαστικής κοινωνικής πολιτικής από την πλευρά της Κυβέρνησης είναι ξεκάθαρο πως διαπνέει και το παρόν νομοσχέδιο, το οποίο πιστεύουμε πως όλοι οφείλουμε να στηρίξουμε.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εμείς σας ευχαριστούμε, κύριε Ακτύπη, και για την τήρηση του χρόνου.

Τον λόγο έχει τώρα η εισηγήτρια του ΣΥΡΙΖΑ κ. Μαριλίζα Ξενογιαννακοπούλου.

Ορίστε, κυρία Ξενογιαννακοπούλου, έχετε τον λόγο.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, είναι τουλάχιστον οξύμωρο η Κυβέρνηση να ισχυρίζεται ότι με το παρόν νομοσχέδιο έρχεται να εξορθολογίσει το ασφαλιστικό και συνταξιοδοτικό σύστημα και να στηρίξει -όπως ισχυρίζεται- τους αδύναμους, τους χαμηλοσυνταξιούχους και τους μακροχρόνια ανέργους. Είναι οξύμωρο, γιατί είναι μία κυβέρνηση, η Κυβέρνηση Μητσοτάκη, που αμέσως μετά τις εκλογές κατήργησε τη δέκατη τρίτη σύνταξη, η οποία, κατ’ εξοχήν, ωφελούσε τους χαμηλοσυνταξιούχους με μία επιπλέον σύνταξη. Είναι η Κυβέρνηση που κορόιδεψε τους συνταξιούχους όσον αφορά τα αναδρομικά τους και τους τα στέρησε, όπου και πάλι τα αναδρομικά, όσον αφορά την επικουρική σύνταξη και τα δώρα, αφορούσαν κυρίως τους χαμηλοσυνταξιούχους. Είναι μία Κυβέρνηση, η οποία εκτόξευσε μέσα σε τρία χρόνια τις εκκρεμείς συντάξεις, με δραματικές συνέπειες για τους συνταξιούχους. Προκειμένου ο κ. Χατζηδάκης να αντιμετωπίσει αυτό το δραματικό πρόβλημα, αντί να λύσει τα δομικά προβλήματα του ΕΦΚΑ, όπως την υποστελέχωση, την ανάγκη να ολοκληρωθεί ένα σύγχρονο αποτελεσματικό λογισμικό, είδαμε να απαξιώνει τον ΕΦΚΑ, να λοιδορεί τους υπαλλήλους, να βάζει με αποτυχία μέχρι και ιδιώτες για την απονομή των συντάξεων και τελικά, για να μπορέσει τουλάχιστον για τις κύριες συντάξεις να δείξει ότι υπάρχει κάποια τάση μείωσης των εκκρεμών συντάξεων, έφερε πριν από μερικούς μήνες το περίφημο fast track σύστημα απονομής των συντάξεων, ένα σύστημα που ρίχνει την ευθύνη στον ίδιο τον ασφαλισμένο και το αποτέλεσμα είναι η μία στις δύο συντάξεις να βγαίνει είτε με λάθη είτε με μειωμένα ποσά σύνταξης.

Όσο δε αφορά τις υπόλοιπες εκκρεμότητες, αυτές παραμένουν. Είναι εκατόν είκοσι χιλιάδες στις επικουρικές συντάξεις, πενήντα πέντε χιλιάδες στα εφάπαξ και φυσικά πάνω από εβδομήντα χιλιάδες συντάξεις που ακόμη εκκρεμούν στην παράλληλη σύνταξη.

Η Κυβέρνηση Μητσοτάκη είναι μία κυβέρνηση που επέλεξε, χωρίς καμμία πίεση, με δική της καθαρά επιλογή, να σπάσει την αλληλεγγύη των γενεών και να φέρει το κεφαλαιοποιητικό σύστημα στην επικουρική ασφάλιση, παραδίδοντας στην πραγματικότητα την επικουρική ασφάλιση στα ιδιωτικά συμφέροντα.

Πανηγυρίζει, δε, ο κ. Μητσοτάκης -είδαμε ότι και ανάρτηση έγινε τις προηγούμενες μέρες, προφανώς προσπαθώντας να αλλάξει τη συζήτηση από το ζοφερό κλίμα των υποκλοπών και της αντιδημοκρατικής εκτροπής, αλλά και να διασκεδάσει τις εντυπώσεις της βαθιάς οικονομικής και κοινωνικής κρίσης που βιώνει σήμερα ο ελληνικός λαός- ότι από το νέο έτος θα δοθούν αυξήσεις στις συντάξεις. Κρύβει βέβαια εσκεμμένα ότι αυτές οι αυξήσεις, το μόνο καλό νέο για τους συνταξιούχους, οφείλονται στον νόμο της κυβέρνησης του ΣΥΡΙΖΑ του 2017.

Είναι μια Κυβέρνηση η οποία με τις επιλογές της φτωχοποιεί συστηματικά την κοινωνία. Οι εργαζόμενοι, οι συνταξιούχοι δεν μπορούν να βγάλουν πάνω από το δεκαπενθήμερο με τον μισθό και τη σύνταξή τους. Σύμφωνα με τα στοιχεία των ευρωπαϊκών συνδικάτων πάνω από δύο μισθοί για τον κατώτατο μισθό πλέον πηγαίνουν για να καλύψουν μόνο το κόστος της ενέργειας. Ταυτόχρονα ένα νοικοκυριό, είτε εργαζόμενων είτε συνταξιούχων, που είναι περίπου στο εισόδημα των 750 ευρώ αυτήν τη στιγμή έχει χάσει το 40% της αγοραστικής του δύναμης.

Έρχεται τώρα η Κυβέρνηση να προσπαθήσει με αναποτελεσματικά και αποσπασματικά μέτρα να στηρίξει για τις γιορτές υποτίθεται τους χαμηλοσυνταξιούχους και τις πιο ευάλωτες ομάδες της κοινωνίας μας. Tην ώρα που δεν κάνει τίποτα για να σταματήσει την αισχροκέρδεια στον χώρο της ενέργειας, αλλά αντίθετα την επιδοτεί. Την ώρα που αρκείται -όσον αφορά την εκτόξευση των τιμών στα είδη πρώτης ανάγκης- στο καλάθι του εμπαιγμού, το περίφημο καλάθι του νοικοκυριού, χωρίς να λαμβάνει τα μέτρα που άλλες χώρες έχουν λάβει είτε για τη μείωση του ΦΠΑ στα είδη πρώτης ανάγκης είτε για τη μείωση των ειδικών φόρων κατανάλωσης στα καύσιμα.

Η πραγματικότητα, λοιπόν, είναι ότι αυτήν τη στιγμή η κοινωνία βαδίζει κάθε μέρα σε έναν ολισθηρό δρόμο με μεγάλη επισφάλεια, φόβο και κυρίως χωρίς ελπίδα όσο συνεχίζονται αυτές οι πολιτικές.

Είναι ένα νομοσχέδιο τελικά -για να το χαρακτηρίσουμε- το οποίο είναι ένα συνονθύλευμα από αποσπασματικές διατάξεις. Έχει έναν έντονο προεκλογικό χαρακτήρα και εκεί βασίζονται και οι περισσότερες από αυτές τις διατάξεις. Θα έλεγα, κύριε Υπουργέ, ότι μπορούμε να τις κατατάξουμε σε τρεις κατηγορίες τις διατάξεις αυτού του νομοσχεδίου.

Η πρώτη αφορά μια σειρά από ρυθμίσεις για ειδικές, περιορισμένες κατηγορίες συνταξιούχων. Είναι, όμως, ρυθμίσεις οι οποίες θα μπορούσαν να είχαν γίνει όλα τα προηγούμενα χρόνια. Οι περισσότερες είναι και σε θετική κατεύθυνση. Σε καμμία περίπτωση, όμως, δεν μπορεί να θεωρηθούν αυτές οι αποσπασματικές ρυθμίσεις ότι έρχονται να εξορθολογίσουν ένα ασφαλιστικό σύστημα.

Μετά έχουμε μια κατηγορία η οποία είναι ιδιαίτερη κρίσιμη. Είναι η κατηγορία που αφορά υποτίθεται κατά την Κυβέρνηση τη στήριξη της κοινωνίας και των μικρομεσαίων, καθώς και των πιο ευάλωτων τμημάτων της κοινωνίας, όπως είναι οι χαμηλοσυνταξιούχοι, οι ευάλωτες ομάδες, οι μακροχρόνια άνεργοι και οι μικρομεσαίοι. Ποια είναι, όμως, η πραγματικότητα; Έρχεται και θεσμοθετεί μια έκτακτη οικονομική ενίσχυση 250 ευρώ για τις γιορτές, όταν έχει στερήσει από τους χαμηλοσυνταξιούχους τη δέκατη τρίτη σύνταξη, η οποία σημειωτέον ήταν 980 εκατομμύρια ευρώ. Έχει στερήσει, λοιπόν, 3 δισεκατομμύρια ευρώ αυτά τα τρία χρόνια από τους χαμηλοσυνταξιούχους και συνολικά από τους συνταξιούχους. Τα 250 ευρώ συνολικά που θα δώσει, υπολείπεται του ποσού της δέκατης τρίτης σύνταξης. Για να έχουμε μια τάξη μεγέθους σε μια περίοδο τρομακτικής κρίσης ακρίβειας, ενεργειακής κρίσης και πληθωρισμού, τα οποία δεν υπήρχαν βέβαια το 2019, όταν δόθηκε η δέκατη τρίτη σύνταξη από την κυβέρνηση του ΣΥΡΙΖΑ.

Να σημειώσουμε ότι υπάρχει μάλιστα και μια μεγάλη αδικία, καθώς συνταξιούχοι οι οποίοι περιμένουν ακόμα τη σύνταξή τους και χωρίς δική τους ευθύνη είναι στις εκκρεμείς συντάξεις, στερούνται -ενώ δικαιούνται και είναι κάτι που το έχει επισημάνει ο Συνήγορος του Πολίτη κατά την ακρόαση των φορέων- έστω και αυτού του μικρού επιδόματος των 250 ευρώ, ενώ στερούνται βέβαια και τη σύνταξή τους.

Ταυτόχρονα, όσον αφορά τις ευάλωτες κοινωνικές ομάδες, πρέπει να πούμε ότι η Κυβέρνηση είναι υπόλογη, κύριε Υπουργέ, γιατί στην πραγματικότητα, όπως αναδείχθηκε στη συζήτηση στην επιτροπή, η Κυβέρνηση υποεκτελεί τον κοινωνικό προϋπολογισμό. Ενώ δίνει αυτό το έκτακτο επίδομα τώρα των 250 ευρώ, στην πραγματικότητα με επιλογές της τους προηγούμενους μήνες έχει αποκλείσει από το ελάχιστο εγγυημένο εισόδημα ή από το κοινωνικό οικιακό τιμολόγιο χιλιάδες ανθρώπους που αυτήν τη στιγμή ζουν στη φτώχεια. Δηλαδή, στην ουσία έχει περιορίσει τα τακτικά επιδόματα κοινωνικής αλληλεγγύης και πρόνοιας και έρχεται τώρα να το αντισταθμίσει με ένα εφάπαξ διακοσιοπενηντάρι.

Γι’ αυτόν τον λόγο εμείς έχουμε καταθέσει δύο τροπολογίες, κύριε Υπουργέ και εδώ θα φανεί αν πραγματικά θέλετε έστω και λίγο να στηρίξετε τις πιο ευάλωτες ομάδες. Γιατί έχουν βγει από τα επιδόματα; Για δύο λόγους. Πρώτον, γιατί έχουν αυξηθεί οι αντικειμενικές αξίες και με αυτόν τον τρόπο -που είναι τελείως πλασματικός- οι άνθρωποι συνεχίζουν και ζουν κάτω από συνθήκες ένδειας, έχουν βγει από το ελάχιστο επίδομα αλληλεγγύης, και λόγω των παροχών για το παιδί με το οποίο θεωρείται ότι έχει αυξηθεί το περιουσιακό όριο και πάλι εξαιρούνται.

Άρα, λοιπόν, είναι ένας εμπαιγμός αυτήν τη στιγμή για τις πιο ευάλωτες κοινωνικές ομάδες και η Κυβέρνηση οφείλει να το αντιμετωπίσει και να δεχθεί τις τροπολογίες μας. Το ελάχιστο που οφείλετε να κάνετε.

Όσον αφορά τους μακροχρόνια ανέργους, η πραγματικότητα είναι ότι τα 250 ευρώ θα τα πάρουν μόνο εκατό χιλιάδες από τις πεντακόσιες χιλιάδες μακροχρόνια ανέργους που είναι αυτήν τη στιγμή εγγεγραμμένοι στη ΔΥΠΑ, στον πρώην ΟΑΕΔ. Αυτό δεν είναι τυχαίο και δείχνει ότι τίποτα που κάνει αυτή η Κυβέρνηση δεν είναι τυχαίο με τις αλλαγές που είχε κάνει ο κ. Χατζηδάκης στον τρόπο καταγραφής των μητρώων ανέργων σε σχέση με τον πρώην ΟΑΕΔ. Έτσι αυτήν τη στιγμή, της απόλυτης φτωχοποίησης μπροστά σε έναν δύσκολο χειμώνα, σε δύσκολες γιορτές τετρακόσιες χιλιάδες μακροχρόνια άνεργοι στην ουσία δεν θα έχουν καμμία επιπλέον βοήθεια.

Πάμε τώρα στους μικρομεσαίους, στους επαγγελματίες, στους αυτοαπασχολούμενους που υποτίθεται ότι η Κυβέρνηση Μητσοτάκη δίνει προτεραιότητα. Κατ’ αρχάς μονιμοποιεί τη μείωση κατά 3% των ασφαλιστικών εισφορών που είχε κάνει την περίοδο της πανδημίας. Πρόκειται για εμπαιγμό, όταν την ίδια ώρα από το νέο έτος θα αυξηθούν 8% οι ασφαλιστικές εισφορές. Αυτή είναι η πραγματικότητα για τους μικρομεσαίους και στους επαγγελματίες.

Η θέση μας είναι σαφής: Να παγώσει η αύξηση του νέου έτους, όσο είμαστε σε αυτήν την τρομακτική οικονομική και κοινωνική κρίση, μέχρις ότου να μπορεί πραγματικά να σταθεί η πραγματική οικονομία. Αλλά δεν το κάνετε. Άρα είναι μια κοροϊδία αυτό που φέρνετε εδώ.

Δεύτερο θέμα, η παραγραφή αξιώσεων στον ΕΦΚΑ, από την εικοσαετία στη δεκαετία. Υπάρχει απόφαση του Σ.τ.Ε. και θα πούμε ότι είναι σε θετική κατεύθυνση. Το αναδείξατε όμως ως μια γενική παραγραφή που αφορά όλους. Η αλήθεια ποια είναι; Αφορά μόνο αυτούς που δεν είναι βεβαιωμένη η οφειλή τους από το ΚΕΑ. Όπου υπάρχει ειδοποίηση από το ΚΕΑ δεν ισχύει η παραγραφή.

Τι αφορά στα αλήθεια; Αφορά, λοιπόν, 250 εκατομμύρια ευρώ -προσέξτε τον αριθμό- από αυτές τις οφειλές σε έναν ωκεανό οφειλών στον ΕΦΚΑ 43 δισεκατομμύρια ευρώ. Αυτή είναι η πραγματικότητα. Ο κύριος Υπουργός μας ειρωνεύτηκε στην επιτροπή: «Τι λέτε; Να διαγράψουμε τα χρέη»; Εμείς λέμε ότι χρειάζεται μια γενναία ρύθμιση των χρεών αυτήν την περίοδο για τους μικρομεσαίους και τους επαγγελματίες και βέβαια να επιδιώξετε να εισπραχθούν αυτά που οφείλουν οι μεγαλοκαρχαρίες, οι μεγαλοοφειλέτες, οι μπαταχτσήδες του συστήματος που συνήθως μένουν αλώβητοι από την Κυβέρνηση της Νέας Δημοκρατίας, αλλά κυνηγάτε τον κάθε μικρομεσαίο και επαγγελματία. Έτσι ερχόμαστε στην άλλη διάταξη, τη ρύθμιση των οφειλών.

Μέχρι σήμερα ίσχυαν οι δώδεκα δόσεις. Εμείς μετ’ επιτάσεως όλα αυτά τα χρόνια, από την κρίση της πανδημίας και μετά, λέμε ότι δεν είναι δυνατόν, πρέπει να αυξηθούν οι δόσεις, πρέπει να γίνει ρύθμιση. Να θυμίσουμε ότι η κυβέρνηση του ΣΥΡΙΖΑ τόλμησε και έκανε ρύθμιση εκατόν είκοσι δόσεων το 2019 και έδωσε μια ανάσα εκείνη την περίοδο.

Έρχεστε, λοιπόν, σήμερα με πολύ μεγάλη καθυστέρηση και στην ουσία τι κάνετε; Εναρμονίζετε όπως και με την εφορία, από δώδεκα σε είκοσι τέσσερις δόσεις. Θετικό. Οτιδήποτε γίνεται, έστω και μικρό. Αλλά τελικά είναι αυτό το οποίο θα ανακουφίσει σήμερα τους χιλιάδες μικρομεσαίους επαγγελματίες που κλείνουν τα μαγαζιά τους γιατί δεν μπορούν να πληρώσουν το ρεύμα; Γιατί δεν μπορούν να τα βγάλουν πέρα; Φυσικά και όχι. Μπορεί να ωφελήσει μια μικρή μερίδα που χρωστάει κάτω από 5.000 ευρώ. Για όποιον χρωστάει πάνω από 5.000 ευρώ στην ουσία δεν μπορεί να λειτουργήσει και να εφαρμοστεί γιατί δεν θα έχουν τη δυνατότητα να πληρώνουν και τη ρύθμιση και να είναι ενήμεροι τις μηνιαίες οφειλές τους.

Η θέση του ΣΥΡΙΖΑ - Προοδευτική Συμμαχία είναι καθαρή. Σήμερα χρειάζεται μία γενναία ρύθμιση εκατόν είκοσι δόσεων με μείωση ενός μέρους του ασφαλιστικού κεφαλαίου χωρίς να επηρεαστούν τα συνταξιοδοτικά δικαιώματα. Όλα τα άλλα είναι λύσεις οι οποίες είναι απλώς για να αναδεικνύεται ότι κάτι κάνετε, χωρίς πραγματικό αποτέλεσμα.

Πάμε στην τρίτη κατηγορία, στις απαράδεκτες διατάξεις του νομοσχεδίου όπου εκεί πραγματικά υπάρχει ο δογματισμός και η ιδεοληψία του νεοφιλελευθερισμού, αλλά και βαθιές σκοπιμότητες του «επιτελικού κράτους».

(Στο σημείο αυτό κτυπάει προειδοποιητικά το κουδούνι λήξεως της ομιλίας της κυρίας Βουλευτού)

Δυο λεπτά, κύριε Πρόεδρε παρακαλώ. Η πρώτη διάταξη είναι προκλητική και θα έλεγα και ντροπή. Είναι η αύξηση των ορίων ηλικίας κατά επτά έτη στο δημόσιο για όσους κατοχυρώνουν ή έχουν ήδη κατοχυρώσει μειωμένη σύνταξη στην εικοσιπενταετία μέχρι το 2012. Κάτι που, κυρίες και κύριοι συνάδελφοι, ούτε οι θεσμοί δεν ζήτησαν στην ασφαλιστική μεταρρύθμιση του 2016 να γίνει. Το δέχτηκαν, γιατί αφορά χιλιάδες ανθρώπους με ειδικά προβλήματα υγείας, οικογενειακά, ψυχολογικά, που είχαν αξιοποιήσει αυτή τη δυνατότητα. Μάλιστα ο κ. Τσακλόγλου εδώ από το Βήμα της Βουλής είχε διαβεβαιώσει επανειλημμένως σε ερωτήσεις και συζητήσεις ότι δεν πρόκειται η Κυβέρνηση να πειράξει τα όρια ηλικίας συνταξιοδότησης. Και τι έκανε μετά; Φυσικά όχι μόνος του αλλά με την ευθύνη της Κυβέρνησης.

(Στο σημείο αυτό κτυπάει το κουδούνι λήξεως της ομιλίας της κυρίας Βουλευτού)

Έθεσε ερώτημα στο Νομικό Συμβούλιο του Κράτους, ως μη όφειλε, γιατί δεν είχε πίεση από κανέναν να το κάνει, και πάτησε στη γνωμοδότηση που του έδωσε το Νομικό Συμβούλιο του Κράτους για να φέρει αυτή τη διάταξη. Εκ του μη όντως. Έτσι. Απαράδεκτη διάταξη. Και νομίζουμε ότι υπάρχει και μια βαθιά σκοπιμότητα. Δεν είναι μόνο η ιδεοληψία και ο κοινωνικός αυτοματισμός χωρίς αντικείμενο μεταξύ ιδιωτικού και δημοσίου τομέα. Υποκρύπτεται, κυρίες και κύριοι συνάδελφοι -και θυμηθείτε το- η στόχευση να ανοίξει ξανά η συζήτηση για τα όρια ηλικίας συνταξιοδότησης. Αλλά, κυρίες και κύριοι συνάδελφοι, δεν θα προλάβει αυτή η Κυβέρνηση να ανοίξει μια τέτοια συζήτηση γιατί ο ελληνικός λαός στις εκλογές θα ψηφίσει για πολιτική αλλαγή και για μια νέα προοδευτική διακυβέρνηση η οποία θα αποκαταστήσει πλήρως ένα δίκαιο ασφαλιστικό σύστημα και θα καταργήσει κάθε τέτοιου τύπου αντικοινωνική και αντιασφαλιστική ρύθμιση της Κυβέρνησης της Νέας Δημοκρατίας.

Υπάρχει βέβαια και ένα άλλο τμήμα του νομοσχεδίου απαράδεκτο που έχει να κάνει με το Μετοχικό Ταμείο Πολιτικών Υπαλλήλων. Ένα ταμείο στο οποίο δεν συνεισφέρει ο κρατικός προϋπολογισμός αλλά μόνο οι εισφορές των δημοσίων υπαλλήλων. Είναι ένα υγιές ταμείο. Αξιοποιεί την περιουσία του χωρίς ελλείμματα. Έχει μάλιστα φιλέτα στην ιδιοκτησία του και μεγάλα παραδοσιακά κτήρια στην Αθήνα. Με το νομοσχέδιο γίνεται παρέμβαση στη διοίκηση, στην ουσία κάνει έναν πανίσχυρο διοικητή ο οποίος δεν εκτελεί ό,τι λέει το διοικητικό συμβούλιο, υπαγορεύει στο διοικητικό συμβούλιο με στόχο, κυρίες και κύριοι συνάδελφοι: να βάλουν χέρι στην ακίνητη και κινητή περιουσία του Μετοχικού Ταμείου Πολιτικών Υπαλλήλων, το οποίο αφορά και επιμένω σε αυτό, μόνο τους δημοσίους υπαλλήλους. Δεν είναι ασφαλιστικό ταμείο. Είναι ένα μετοχικό ταμείο που χρηματοδοτείται από τον ιδρώτα των εισφορών των δημοσίων υπαλλήλων και που λειτουργεί έτσι εκατόν πενήντα πέντε έτη. Ούτε οι θεσμοί δεν είχαν θέσει θέμα ποτέ όσον αφορά στα ζητήματα λειτουργίας του ταμείου και της περιουσίας του.

Κλείνω με την τρίτη απαράδεκτη διάταξη που έχει να κάνει με την ΔΥΠΑ τον πρώην ΟΑΕΔ. Εκεί, όπως ξέρετε, είχαν γίνει παρεμβάσεις με προηγούμενο νομοσχέδιο του κ. Χατζηδάκη και τώρα έρχεται να ολοκληρώσει κάνοντας πανίσχυρες τις αρμοδιότητες του διοικητή. Στο πρώτο νομοσχέδιο είχαν βγάλει από το Δ.Σ. τους κοινωνικούς εταίρους. Τώρα γίνεται πανίσχυρος ο διοικητής σε όλες τις αποφάσεις. Η ΔΥΠΑ μην ξεχνάμε ότι πρόκειται να αξιοποιήσει, με τον πακτωλό των χρημάτων που αφορούν τα θέματα κατάρτισης από το Ταμείο Ανάκαμψης και Ανθεκτικότητας και, ενώ κάνουν πανίσχυρο τον διοικητή καταργούν τον κυβερνητικό επίτροπο που συμμετείχε ως τώρα στο διοικητικό συμβούλιο και είχε την ευθύνη του ελέγχου της νομιμότητας των αποφάσεών του. Νομίζω ότι οι προθέσεις είναι σαφείς.

Κυρίες και κύριοι συνάδελφοι, είναι σαφές ότι τέτοιου είδους ρυθμίσεις που φέρνει αυτό το νομοσχέδιο δεν είναι απλώς αναντίστοιχες και αποσπασματικές, είναι ρυθμίσεις καθαρά προεκλογικού χαρακτήρα. Ένα είναι όμως το σίγουρο. Ο ελληνικός λαός δεν ξεγελιέται με τέτοιου είδους πυροτεχνήματα ή με αποσπασματικές ρυθμίσεις χωρίς περιεχόμενο. Ο ελληνικός λαός, οι εργαζόμενοι, οι συνταξιούχοι, τα αδύναμα κομμάτια της κοινωνίας μας, οι επαγγελματίες, οι νέοι άνθρωποι σήμερα θέλουν μια ουσιαστική πολιτική αλλαγή. Θέλουν να υπάρξει ένας άλλος δρόμος και μια ισχυρή προοδευτική διακυβέρνηση.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κυρία Ξενογιαννακοπούλου.

Παρακαλώ να κλείσει το σύστημα της ηλεκτρονικής εγγραφής των ομιλητών.

Τον λόγο έχει τώρα ο ειδικός αγορητής του Κινήματος Αλλαγής, κ. Γεώργιος Μουλκιώτης.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, αν δούμε αυτό το νομοσχέδιο στην πραγματική του διάσταση, αφαιρώντας το επικοινωνιακό λαμπερό περιτύλιγμά του για τα δήθεν κυβερνητικά ρεκόρ και τα επιτεύγματα εξορθολογισμού, διαπιστώνουμε ότι δεν είναι κάτι άλλο από ένα ετερόκλητο μείγμα διατάξεων που όπως ανέφερα και στην πρώτη συνεδρίαση της επιτροπής, κινείται στο πλαίσιο αποκλειστικά ενός εκλογικού κύκλου και στοχεύει αποκλειστικά σ’ αυτόν. Πρόκειται, δηλαδή, για ένα νομοσχέδιο το οποίο αγνοεί τις μεγάλες στρεβλώσεις του ασφαλιστικού συστήματος και μπορεί να χαρακτηριστεί πάρα πολύ καλά σαν ένα νομοσχέδιο παροχών.

Με τις περισσότερες διατάξεις που εισηγείται η Κυβέρνηση φαίνεται ότι πραγματικά αγνοεί -αφού εισηγείται ένα νομοσχέδιο που έχει να κάνει με την κοινωνική ασφάλιση- τις σοβαρότατες στρεβλώσεις που υπάρχουν από τα ασφαλιστικά νομοσχέδια τους ασφαλιστικούς νόμους από το 2015 έως και σήμερα. Αυτές τις στρεβλώσεις των νόμων Κατρούγκαλου και Βρούτση οι οποίοι δεν λύνουν πλέον και με αυτό το νομοσχέδιο τα σοβαρά προβλήματα που υπάρχουν. Δεν μπορεί η Κυβέρνηση να αγνοεί ότι είκοσι, είκοσι πέντε χρόνια ασφαλισμένος στον ΟΓΑ θα παίρνει κατώτερη σύνταξη από τη σύνταξη του ανασφάλιστου. Δεν μπορεί η χήρα ή ο χήρος να απαιτείται να αποποιείται τη δική του σύνταξη για να πάρει σύνταξη χηρείας, διότι η δική του σύνταξη είναι χαμηλότερη. Είναι σημαντικό μέρος οι αποποιήσεις των συντάξεων οι οποίες γίνονται αυτή την περίοδο. Το ξέρετε πάρα πολύ καλά και το αγνοούμε. Η Κυβέρνηση δεν το βλέπει και δεν εισηγείται κάποιο νομοσχέδιο πάνω σε αυτό το ζήτημα, για το πώς θα λυθεί αυτό το ζήτημα.

Είναι κορυφαίο ζήτημα ότι από το 2015 και στη συνέχεια δεν υπάρχει, κυρίες και κύριοι συνάδελφοι, κίνητρο ασφάλισης. Δεν υπάρχει κίνητρο ασφάλισης. Έχει στραγγαλιστεί πλήρως η ανταποδοτική σύνταξη και μένει μόνο η εθνική. Και βεβαίως θα πω ότι κίνητρο ασφάλισης είχε ψηφιστεί το 2010. Διάταξη για την αναλογική σύνταξη. Την έχουμε ξεχάσει. Σήμερα έχουμε και τη σχετική τροπολογία. Αναλογική σύνταξη όπως είναι σε όλες τις χώρες της Ευρώπης. Να το δούμε κάποια στιγμή γιατί δεν γίνεται διαφορετικά. Είναι αναγκαιότητα με τα σημερινά δεδομένα αυτή η διαδικασία.

Πέραν αυτών, η δυσκολία στην οποία βρίσκεται σήμερα η Κυβέρνηση είναι φανερή, δεν χρειάζεται να εξηγήσω οτιδήποτε. Επιχειρείται να δοθεί σήμερα ένα φιλολαϊκό, κάπως, πρόσωπο, να αλλαχθεί η ζοφερή ατζέντα και η εικόνα η οποία υπάρχει, αλλά θεωρούμε ότι δεν μπορεί να γίνει κάτι ιδιαίτερο και να πειστεί ή να παραπειστεί ο πολίτης.

Περιλαμβάνονται, πράγματι, διατάξεις στο νομοσχέδιο για την ταχεία απονομή της σύνταξης και την αύξηση των συντάξεων το 2023 -την αύξηση κατά 7,75%- την έκτακτη οικονομική ενίσχυση κατά 250 ευρώ τα Χριστούγεννα σε χαμηλοσυνταξιούχους με μηνιαία σύνταξη έως 800 ευρώ και σε ευάλωτες κοινωνικές ομάδες, την κατάργηση της ειδικής εισφοράς αλληλεγγύης από τις συντάξεις και την καταβολή της τέταρτης ετήσιας δόσης που προβλέπεται στον νόμο Βρούτση για τους συνταξιούχους που είχαν κάνει την αίτηση ως τον Μάιο του 2016 και έχουν αρνητική προσωπική διαφορά.

Ισχυρίζεται η Κυβέρνηση ότι ενισχύεται το εισόδημα των συνταξιούχων. Υπαινίσσεται με άλλα λόγια την κοινωνική ευαισθησία και χάριν αυτής οι συνταξιούχοι της χώρας βλέπουν αύξηση του εισοδήματός τους μετά από δώδεκα χρόνια. Αυτή είναι προπαγάνδα ξεκάθαρη και απέχει αρκετά από την πραγματικότητα. Και ήρθε η ώρα να πούμε κάποιες αλήθειες.

Πράγματι είναι η πρώτη φορά μετά από χρόνια που προβλέπονται αυξήσεις στις συντάξεις από το 2023. Γιατί συνέβη αυτό; Γιατί οι συνταξιούχοι στερήθηκαν τις συντάξεις; Ο νόμος ΠΑΣΟΚ προέβλεπε οι αυξήσεις στις συντάξεις να δοθούν από 1ης Ιανουαρίου 2016. Το άρθρο 11 του ν.3863/2010 με βάση συντελεστή που διαμορφώνεται κατά 50% από τη μεταβολή του ΑΕΠ και κατά 50% από τη μεταβολή του δείκτη τιμών καταναλωτή του προηγούμενου έτους.

Η κυβερνητική αλλαγή το 2015 δημιούργησε ζητήματα σε σχέση με τους νόμους που ψηφίστηκαν το 2017, τον ν.4472 και τον ν 4475. Οφείλεται ακριβώς σε αυτό, δηλαδή, σε αυτήν τη μεταβολή τη νομοθετική. Αλλά οφείλεται και από τη Νέα Δημοκρατία που, αν και προεκλογικά υποσχόταν ότι θα καταργήσει τους νόμους -τον νόμο Κατρούγκαλου, όπως λέμε- μετεκλογικά όχι μόνο τους ξέχασε αλλά έχει αγκαλιάσει τη νομοθεσία αυτή και εφαρμόζει επουσιώδεις διατάξεις.

Γιατί αν ήθελε η Κυβέρνηση της Νέας Δημοκρατίας, κυρίες και κύριοι συνάδελφοι, θα μπορούσε να δώσει αυξήσεις στους συνταξιούχους από τον πρώτο χρόνο που ξεκίνησε η διακυβέρνησή της, έστω από το 2020. Δεν το έκανε. Δεν ήθελε και δεν το έκανε. Αυτό το λέμε για να αποκαταστήσουμε την αλήθεια.

Στη συνέχεια, τώρα, σύμφωνα με την κυβερνητική λογική, όπως προηγείται, προπαγάνδα θα την πούμε, περίπου στο 95% των συνταξιούχων λέει ότι θα δοθούν αυξήσεις. Επειδή είναι καλοί οι λογαριασμοί, πραγματικά, αλλά οι καλοί λογαριασμοί κάνουν και τους καλούς φίλους, να πούμε κάποιες αλήθειες και να πούμε και κάποιες παραδοχές.

Πρώτη αλήθεια: Μέσος όρος πληθωρισμού 2022: 9,9%, εισηγητική έκθεση προϋπολογισμού που κατέθεσε η Κυβέρνηση.

Δεύτερη αλήθεια: Σύμφωνα με το πρόσφατο δελτίο οικονομικών εξελίξεων του ινστιτούτου εργασίας της ΓΣΕΕ, με τίτλο: «Η κρίση κόστους ζωής στη χώρα», ο συνδυασμός αύξησης των τιμών κυρίως στα βασικά αγαθά, όπως η ενέργεια και τα τρόφιμα, εκτινάσσει την απώλεια αγοραστικής δύναμης των νοικοκυριών με μηνιαίο εισόδημα χαμηλότερο των 750 ευρώ έως και 40%. Υψηλή, από 9% έως 14%, είναι η απώλεια αγοραστικής δύναμης για το αμέσως επόμενο εισοδηματικό κλιμάκιο, 751 ευρώ έως 1.100 ευρώ. Στα υπόλοιπα εισοδηματικά κριτήρια η απώλεια της αγοραστικής δύναμης είναι χαμηλότερη του 11% και μειώνεται όσο αυξάνεται το επίπεδο του εισοδήματος.

Τρίτη αλήθεια: Σύμφωνα με τα στοιχεία του «ΗΛΙΟΣ», μήνας Οκτώβριος, έτος 2022: Κύριες συντάξεις έως 1.000 ευρώ μεικτά παίρνουν σχεδόν έξι στους δέκα συνταξιούχους βιώνοντας και αυτοί τις δραματικές συνέπειες της ακρίβειας στην καθημερινότητά τους. Ακόμα χαμηλότερες είναι οι νέες συντάξεις που βγαίνουν από τον ΕΦΚΑ, αποτέλεσμα των νόμων Κατρούγκαλου - Βρούτση που η Κυβέρνηση της Νέας Δημοκρατίας συνεχίζει να υλοποιεί.

Τέταρτη παραδοχή, θα πω τώρα: Για το 2023 δεν προβλέπεται καμμία αύξηση σε 1,2 εκατομμύρια επικουρικές συντάξεις.

Πέμπτη παραδοχή: Η Κυβέρνηση στέρησε τα 2,5 δισεκατομμύρια αναδρομικά που είχε επιδικάσει το Συμβούλιο Επικρατείας από τις αντισυνταγματικές περικοπές δώρων και επικουρικών του εντεκαμήνου 2015 - 2016.

Έκτη παραδοχή: Στέρησε η Κυβέρνηση από δυόμισι εκατομμύρια συνταξιούχους, ακόμα και για ψηφοθηρικούς λόγους θα πούμε, τη δέκατη τρίτη κουτσουρεμένη σύνταξη με τον δικό της νόμο του 2019. Πριν δηλαδή την πανδημική κρίση -και το σημειώνουμε αυτό.

Έβδομη παραδοχή: Από τα δυόμισι εκατομμύρια των συνταξιούχων δεν θα δουν καμμία από τις αυξήσεις που λέει η Κυβέρνηση ή η αύξηση θα είναι της τάξης του 3 έως 5 ευρώ μηνιαίως, ενώ οι περισσότεροι από τους εννιακόσιους τριάντα έναν χιλιάδες συνταξιούχους με μεγάλη προσωπική διαφορά δεν θα δουν καμμία αύξηση.

Παραδοχή όγδοη: Επικαλείται η Κυβέρνηση τη νομιμότητα αλλά δεν εφαρμόζει ακόμα και σήμερα τις αποφάσεις της Ολομέλειας του Ελεγκτικού Συνεδρίου, την 317/2020 και την 504/2021, με τις οποίες κρίθηκε αντισυνταγματική η επιβολή κράτησης Εισφοράς Αλληλεγγύης στους συνταξιούχους και στους δημοσίους υπαλλήλους το χρονικό διάστημα από τον Φεβρουάριο του 2017 έως τον Δεκέμβριο του 2018 και επομένως το δημόσιο υποχρεούται να επιστρέψει τα αναδρομικά στους συνταξιούχους.

Ένατη παραδοχή: Το κόστος έκτακτης οικονομικής ενίσχυσης τους συνταξιούχους, τα 250 ευρώ, συν το κόστος από την αύξηση των κύριων συντάξεων -7,75%- είναι 252 εκατομμύρια και 909 εκατομμύρια είναι 1,15 δισεκατομμύρια ευρώ. Αυτό είναι.

Όταν, λοιπόν, η ετήσια συνταξιοδοτική δαπάνη του 2023 ανέρχεται περίπου σε 31,7 δισεκατομμύρια μια απλή μαθηματική πράξη μας δίνει αύξηση σε κάθε συνταξιούχο 3,6% και όχι 7,75% που τεχνηέντως αφήνει η Κυβέρνηση να εννοηθεί ότι θα πάρουν όλοι οι συνταξιούχοι.

Και το αυτονόητο συμπέρασμα, κυρίες και κύριοι συνάδελφοι, είναι ότι οι αυξήσεις ουσιαστικά αποτελούν μια μικρή έως ελάχιστη μείωση της χασούρας που έχουν υποστεί από τις πολιτικές αυτής της Κυβέρνησης. Όλα τα υπόλοιπα, ναι, πρέπει να το πούμε, είναι κυβερνητική προπαγάνδα.

Τώρα το νομοσχέδιο –το είπαμε και στις επιτροπές το λέμε και σήμερα στην Ολομέλεια ξεκάθαρα- έχει θετικές διατάξεις τις οποίες θα στηρίξουμε και αναφερόμαστε στην έκτακτη προσαύξηση προνοιακών παροχών σε χρήμα σε άτομα με αναπηρία, σε ανασφάλιστους υπερήλικες και σε δικαιούχους του ελάχιστου εγγυημένου εισοδήματος και του επιδόματος παιδιού.

Επίσης, θετική είναι η ποινική αντιμετώπιση οφειλετών των φορέων κοινωνικής ασφάλισης μετά τη ρύθμιση των οφειλών τους. Επίσης, η αύξηση της βασικής σύνταξης του ΟΓΑ. Η παροχή κινήτρων μετατροπής συμβάσεων μερικής απασχόλησης σε πλήρη απασχόληση αν και είναι λίγο τσεκουρεμένη γιατί μπορούσε να είχε διαφορετικά ποσοστά για να υπάρχουν κίνητρα ένταξης περισσότερων επιχειρήσεων.

Επίσης, το πλαφόν στο ύψος των επικουρικών συντάξεων και η μερικήενιαιοποίηση των προϋποθέσεων συνταξιοδότησης λόγω αναπηρίας, αλλά και η αύξηση της περιόδου Ειδικής Άδειας Μητρότητας από έξι σε εννέα μήνες για τις μητέρες μισθωτές ασφαλισμένες.

Ωστόσο, παρά ταύτα, στρεβλώσεις που υπάρχουν στο ασφαλιστικό μας σύστημα δεν αντιμετωπίζονται και παρά τα «μπαλώματα» θα τα πω -μου επιτρέπετε- ο ΕΦΚΑ παραμένει ένας φορέας που μόνο ενιαίους κανόνες δεν έχει αφού εδώ και τρεισήμισι χρόνια Διακυβέρνησης της Νέας Δημοκρατίας δεν έχει ακόμα φτιαχτεί, δεν έχει ακόμα συνταχθεί, ένας ενιαίος κανονισμός παροχών και ασφάλισης. Και μάλιστα ο ίδιος ο κ. Χατζηδάκης προχθές στην επιτροπή μάς είπε ότι στον ΕΦΚΑ εξακολουθούν να υπάρχουν χίλιοι σαράντα διαφορετικοί τρόποι εισφοροδότησης και παροχών.

Πού είναι, λοιπόν, κυρίες και κύριοι συνάδελφοι, οι ενιαίοι κανονισμοί ασφάλισης και παροχών ΕΦΚΑ και ΕΤΕΑΕΠ; Πού είναι ενιαίος κανονισμός παροχών αναπηρίας; Αυτές είναι οι μεταρρυθμίσεις που χρειάζεται ο ΕΦΚΑ. Αυτές είναι οι μεταρρυθμίσεις, ουσιαστικές, δομικές, θεσμικές.

Η Κυβέρνηση εδώ παίρνει ένα μείον στον έλεγχο των πεπραγμένων της. Παρά, λοιπόν, τα μπαλώματα και τις φιέστες, όλοι οι παροικούντες την Ιερουσαλήμ γνωρίζουν ότι η διοικητική και επιχειρησιακή ανεπάρκεια στην κατάσταση του ΕΦΚΑ δεν ήταν ποτέ χειρότερη. Παρά τη συνεχή αυτοαποθέωση των κυβερνώντων για το success story στην αντιμετώπιση του προβλήματος των εκκρεμών συντάξεων, υπάρχουν -και αναφέρω πέντε- σοβαρές ρωγμές στο αφήγημα αυτό. Και εξηγούμαι:

Πρώτον, εκατόν είκοσι επτά χιλιάδες αιτήσεις επικουρικής σύνταξης εκκρεμούν με μέσο όρο αναμονής δυόμισι χρόνια, περισσότερες ακόμα και από αυτές που η Νέα Δημοκρατία παρέλαβε από τον ΣΥΡΙΖΑ.

Δεύτερον, πενήντα πέντε χιλιάδες έως εξήντα χιλιάδες αιτήσεις εφάπαξ εκκρεμούν ακόμη.

Τρίτον, τριάντα χιλιάδες αιτήσεις διεθνών κύριων συντάξεων εκκρεμούν για χρόνια.

Τέταρτον, εξήντα πέντε χιλιάδες αιτήσεις με παράλληλη ασφάλιση εκκρεμούν, ακόμα αν το 2021 στη Βουλή ο Υφυπουργός κ. Τσακλόγλου δεσμευόταν ότι στο αμέσως επόμενο διάστημα τίθεται σε λειτουργία το σχετικό πρόγραμμα. Μόνο που σε λίγες μέρες, κυρίες και κύριοι συνάδελφοι, μπαίνουμε στο 2023 και ακόμα δεν έχει γίνει τίποτα, με αποτέλεσμα εξήντα πέντε χιλιάδες άνθρωποι, γιατροί, μηχανικοί, εργαζόμενοι με βαρέα και ανθυγιεινά, να παίρνουν μικρότερες συντάξεις από αυτές που δικαιούνται.

Και πέμπτον, επίσης, εκατό χιλιάδες παλαιές συντάξεις δεν έχουν ακόμα επανυπολογιστεί. Βεβαίως, έχει αυξηθεί ο όγκος αποφάσεως της εξουσιοδότησης. Αυτό είναι δεδομένο. Αλλά μεγάλο μέρος από αυτές είναι μη ορθά υπολογισμένες και αναγκάζουν τους συνταξιούχους με προσφυγές και αιτήσεις στον ΕΦΚΑ να κάνει επανυπολογισμούς και έκδοση νέων αποφάσεων.

Ταυτόχρονα, ενώ μέχρι τις 31 Δεκεμβρίου 2016 έπρεπε να νομοθετηθούν οι νέοι ενιαίοι κανόνες παροχών αναπηρίας για όλους τους ασφαλισμένους του ΕΦΚΑ, μετά από τριάμισι χρόνια διακυβέρνησης η Κυβέρνηση φέρνει ένα άρθρο που αφορά τη μερική ενοποίηση προϋποθέσεων συνταξιοδότησης λόγω αναπηρίας, αλλά μόνο από κοινή νόσο. Επομένως, ως προς τις υπόλοιπες παροχές αναπηρίας δεν υπάρχει καμμία πρόβλεψη, με αποτέλεσμα να ισχύουν διαφορετικές προϋποθέσεις και οι Έλληνες να αντιμετωπίζονται άνισα στην αναπηρία ανάλογα με τον πρώην φορέα.

Ειδικότερα, εξακολουθούν να ισχύουν διαφορετικές προϋποθέσεις ανά πρώην φορέα και ανά κατηγορία ασφαλισμένων, παλαιών ή νέων, ως προς συγκεκριμένες κατηγορίες. Και αναφέρομαι στη διαφορετική προϋπόθεση χορήγησης σύνταξης αναπηρίας από εργατικό ατύχημα, διαφορετική προϋπόθεση χορήγησης σύνταξης αναπηρίας από ατύχημα εκτός εργασίας, στην τρίτη περίπτωση μονιμοποίησης σύνταξης λόγω αναπηρίας, τέταρτη περίπτωση συνταξιοδότησης βάσει του ν.612/1977, όπως ισχύει σήμερα. Άλλη περίπτωση: χορήγηση εξωιδρυματικού επιδόματος. Άλλη περίπτωση: χορήγηση επιδόματος απολύτου αναπηρίας και επιδόματος ανικανότητας.

Και τώρα αυξάνετε τα όρια ηλικίας μειωμένης σύνταξης στο δημόσιο κατά τέσσερα έως επτά χρόνια και αρνείστε, κύριοι Υπουργοί, πεισματικά -βασανιστικά θα πούμε για τους πολίτες- την πρότασή μας, πρόταση που υπήρξε και από την κυβερνητική πλειοψηφία, από Βουλευτή της κυβερνητικής πλειοψηφίας, που μάλλον φαίνεται ότι έχει μια άλλη προσέγγιση.

Προτείνουμε πάλι σήμερα -είναι απόγνωση των ανθρώπων!- να παρατείνετε την έναρξη εφαρμογής αυτής της γνωμοδότησης του Νομικού Συμβουλίου του Κράτους, να υπάρχει μία μεταβατική περίοδος. Δεν μπορεί 31-12-2022 να είμαστε όπως είμαστε και 1-1-2023 εφτά χρόνια αύξηση. Δεν μπορεί να γίνει, τινάζεται στον αέρα ο οικογενειακός προγραμματισμός των ανθρώπων που έχουν προσφέρει χρόνια σκληρής δουλειάς στα νοσοκομεία, στα σχολεία, στις δομές πρόνοιας και αλλού. Ούτε και το Διεθνές Νομισματικό Ταμείο δεν διανοήθηκε να αυξήσει επτά χρόνια κάποιο όριο ηλικίας, χωρίς να θέσει ένα σοβαρό μεταβατικό διάστημα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα πάρω λίγο, ελάχιστο ακόμα χρόνο.

Και ζητάμε να το κάνετε και τώρα, σήμερα. Θέλω να πιστεύω αυτή την τελευταία στιγμή να το υιοθετήσετε, κύριοι Υπουργοί.

Επιπλέον, θα πούμε για το Μετοχικό Ταμείο Πολιτικών Υπαλλήλων, όπου γίνονται αλλαγές χωρίς καμμία διαβούλευση. Εδώ θα καταθέσω και στα Πρακτικά, γιατί πράγματι ο κύριος Υπουργός στην επιτροπή είπε «εγώ δεν το είπα» -έτσι είναι-ότι υπήρξε επίσκεψη και υμών, της ηγεσίας του Υπουργείου, στην Έκθεση Θεσσαλονίκης και εκεί το υιοθετήσατε, θεωρώ, γιατί δεν υπήρξε καμμία άλλη άρνηση, καμμία άλλη αντίθεση. Και θα καταθέσω στα Πρακτικά και τα φυλλάδια τα οποία υπήρχαν στα περίπτερα και στο Μετοχικό Ταμείο Πολιτικών Υπαλλήλων, όπου εκεί και ο Πρόεδρος του Διοικητικού Συμβουλίου του Μετοχικού Ταμείου κ. Επαμεινώνδας Ατσαβές, αναφέρει ότι με όλα αυτά, με όπλο το ανθρώπινο δυναμικό, την πιο σύγχρονη λέξη της τεχνολογίας και τις συνετές επενδύσεις τους το παλαιότερο ασφαλιστικό ίδρυμα της χώρας αξιοποιεί πλέον στο έπακρο τη δυναμική του προς όφελος των περίπου εξακοσίων χιλιάδων μελών του. Αυτό δίνει μία άλλη διάσταση. Αυτή τη διάσταση είχατε δώσει και με την επίσκεψή σας, με τις δηλώσεις σας -όποιες έγιναν- ή τις μη αρνήσεις σας ή αμφισβητήσεις σας και αυτό εσείς σήμερα το ανακαλείτε με άλλο τρόπο. Καταθέτω αυτά τα σχετικά έγγραφα στα Πρακτικά.

(Στο σημείο αυτό ο Βουλευτής κ. Γεώργιος Μουλκιώτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Παρά, λοιπόν, τις λαϊκίστικες τυμπανοκρουσίες της Κυβέρνησης, το πρόβλημα της φτώχειας των ασφαλισμένων και των συνταξιούχων μας ολοένα και μεγαλώνει και είναι αποτέλεσμα συγκεκριμένων επιλογών. Και αυτό το πρόβλημα της φτώχειας όσο ο νόμος Κατρούγκαλου ωριμάζει θα μεγαλώνει, καθώς δεν επιλύεται με επιδόματα φτώχειας, έτσι γίνεται και η συνέχεια με τη συνέχεια της ασφαλιστικής νομοθεσίας.

Κύριε Βρούτση, γίνονται δύσκολες οι περιπτώσεις για τους εργαζόμενους.

Έχουμε προτείνει εδώ και καιρό ένα νέο ΕΚΑΣ για τριακόσιες πενήντα χιλιάδες χαμηλοσυνταξιούχους, πρότασή μας μετρημένη, κοστολογημένη και βιώσιμη, δίκαιη κοινωνικά και αποτελεσματική.

Πέραν του νέου ΕΚΑΣ αυτό που απαιτείται είναι μια άλλη προσέγγιση του προβλήματος, μια γνήσια μετάβαση και παρέμβαση σοσιαλδημοκρατικής πολιτικής που μπορεί το ΠΑΣΟΚ να φέρει.

Και εμείς πέραν της κριτικής του νομοσχεδίου, επειδή ασκούμε υπεύθυνη Αντιπολίτευση, τεκμηριωμένη και με προτάσεις, προτείνουμε συγκεκριμένες βελτιώσεις, τις οποίες αναφέρω, κύριε Υπουργέ: Πρώτον, την προσαρμογή των περιουσιακών στοιχείων και κριτηρίων ανάλογα με την αύξηση των αντικειμενικών αξιών, ώστε να μην στερηθούν -γιατί στερούνται σήμερα με τις υπάρχουσες ρυθμίσεις- οι δικαιούχοι προνοιακών επιδομάτων.

Δεύτερον, το πάγωμα των αυξήσεων των επιτοκίων στα ασφαλιστικά χρέη και γενναία ρύθμιση –επιτέλους!- για τις οφειλές στις εκατόν είκοσι δόσεις, με σοβαρή έκπτωση στα πρόστιμα και στις προσαυξήσεις σε όσους ενταχθούν και θα είναι συνεπείς στη ρύθμιση. Γιατί με τη ρύθμιση είκοσι τεσσάρων δόσεων πάνω από πέντε χιλιάδες άτομα δεν θα ωφεληθούν, δεν θα υπάρξει δυνατότητα. Αυτή είναι η πραγματικότητα. Αντιμετωπίστε την όπως είναι! Είναι λανθασμένη η προσέγγιση που έχετε, δεν θα υπάρξει ένταξη, καμμία, μα καμμία! Γιατί; Γιατί πέρα από τις οποιεσδήποτε προϋποθέσεις χρειάζεται για να πληρώσει τη ρύθμιση κάθε ασφαλισμένος, πρέπει να είναι συνεπής και στην τρέχουσα ασφαλιστική εισφορά.

Έχει όμως και τις άλλες υποχρεώσεις, δεν βγαίνει, κύριε Υπουργέ! Kάντε ένα άλλο βήμα! Δεν βγαίνει με αυτές τις δόσεις. Είναι αυτό που είπα και στην επιτροπή και στον εξωδικαστικό μηχανισμό και στην πλατφόρμα ο ΕΦΚΑ είναι αρνητικός. Δεν δέχεται ποτέ τίποτα. Δώστε εσείς πολιτική λύση, δυνατότητα ρύθμισης εκατόν είκοσι δόσεων!

Να καταργηθεί ο αυτόματος μηχανισμός αναπροσαρμογής των συντάξεων βάσει του προσδόκιμου ζωής! Η σωστή μείωση του απαιτούμενου ποσοστού αναπηρίας για θεμελίωση συντάξεως αναπηρίας να ισχύσει για όλους -που δεν ισχύει- και για τους αγρότες να ισχύσει και μάλιστα όχι από το 2025, κύριε Υπουργέ, να ισχύσει από τώρα. Γιατί να μην ισχύσει από τώρα; Γιατί κάνετε αυτή τη διάκριση για τους αγρότες;

Και κάτι τελευταίο: Φέρνετε μια σωστή διάταξη -και το είπαμε- για την άδεια μητρότητος από έξι σε εννιά μήνες, πάρα πολύ σωστή. Όμως, βελτιώστε τη και βάλτε και αυτές που διανύουν τους έξι μήνες τώρα να πάνε στους εννέα, να ενταχθούν και αυτές οι ασφαλισμένες. Αυτό ζητάμε. Διευκρινίστε το!

Και επιπλέον, το λέω τώρα, κύριε Υπουργέ και κύριε Τσακλόγλου, γιατί δεν είναι ΙΚΑ-ΕΤΑΜ, να αλλάξει και η φρασεολογία, για να είμαστε και εμείς εντάξει σε ό,τι παρατηρήσεις κάνουμε στο νομοσχέδιο.

Οι έμμεσες, όμως, υπόλοιπες ασφαλισμένες γιατί εξαιρούνται; Γιατί να εξαιρεθούν οι έμμεσες μηχανικοί; Γιατί εξαιρούνται οι έμμεσες δικηγόροι, οι έμμεσες γιατροί, ακόμη και οι ασφαλισμένες στο ΙΚΑ που, όμως, αμείβονται με εργόσημο; Αυτές εξαιρούνται από τη διαδικασία, δεν εξαιρούνται; Ή κάνω λάθος; Είναι ένα θέμα. Εμείς ζητάμε να το δείτε και αυτό και να βελτιωθεί και αυτή η συγκεκριμένη διάταξη, για να ενταχθούν όλοι στους εννέα μήνες, που είναι ορθό, πάρα πολύ ορθό.

Και καταλήγω, κύριε Πρόεδρε, αν μου επιτρέπετε και ευχαριστώ και για την ανοχή του χρόνου.

Εμείς στη συνεδρίαση των επιτροπών, κύριοι Υπουργοί, κάναμε παρατηρήσεις στο νομοσχέδιο με πολύ καλοπροαίρετη διάθεση, για να το βελτιώσουμε, όπως θεωρούμε ότι χρειάζεται να το βελτιώσουμε και να κάνουμε αυτή την πράξη και αυτός είναι ο ρόλος μας.

Είναι, όμως, λυπηρό ότι σε κάποιες παρατηρήσεις που κάναμε, πολύ συγκεκριμένες και στις επιτροπές και μέχρι σήμερα, δεν ακούσαμε κάποιες απαντήσεις. Θέλουμε να ακούσουμε απαντήσεις, θέλουμε να δικαιολογήσετε και να μας πείτε γιατί δεν κάνετε δεκτές αυτές τις παρατηρήσεις, πού έγκειται η άρνησή σας, γιατί δεν είναι προσωπικές οι παρατηρήσεις ή πολιτικού κόμματος. Είναι παρατηρήσεις, προβλήματα, αιτήματα της κοινωνίας.

Και θα ήθελα, λοιπόν, με δεδομένο ότι υπάρχει και μια πρακτική κυβερνητική οι τροπολογίες που κατατίθενται να μην απαντώνται, η Κυβέρνηση να λέει «απορρίπτονται» -σιωπηρώς πάρα πολλές φορές- ας αρχίσουν κάποια φορά να δίνουν απαντήσεις και στις τροπολογίες, «δεν την κάνω δεκτή για αυτόν τον λόγο», να ξέρουν, όμως και οι πολίτες γιατί η Κυβέρνηση δεν κάνει δεκτές τις τροπολογίες. Τα κόμματα της Αντιπολίτευσης έχουν υποχρεώσεις. Στις υποχρεώσεις αυτές είναι να καταθέτουν και τροπολογίες. Ας πει η Κυβέρνηση, λοιπόν, κάποια στιγμή γιατί δεν κάνει δεκτές τις τροπολογίες.

Εμείς, λοιπόν -και καταλήγω- επειδή οι νόμοι Κατρούγκαλου, Βρούτση έχουν δημιουργήσει τεράστιες στρεβλώσεις και πρέπει να γίνουν αντιληπτές από όλους μας, καταθέσαμε συγκεκριμένο πλέγμα προτάσεων και προτείνουμε, λοιπόν, με τις τροπολογίες τα εξής: Πρώτον, αναστολή για το 2023 της αύξησης εισφορών των αυτοαπασχολούμενων, ελεύθερων επαγγελματιών και αγροτών, δεύτερον, αύξηση του ισχύοντος ορίου οφειλών προς τον πρώην ΟΓΑ από τα 6.000 ευρώ στα 12.000 ευρώ.

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, ολοκληρώστε, κύριε συνάδελφε.

**ΓΕΩΡΓΙΟΣ ΜΟΥΛΚΙΩΤΗΣ:** Ναι, κύριε Πρόεδρε.

Δεν αντέχει ο αγρότης να πληρώνει αυτό το ποσό. Δεν υπάρχει η δυνατότητα. Ο αγρότης σήμερα πένεται, δεν είναι αυτό που βγαίνει δημοσιογραφικά ή επικοινωνιακά, να γίνει αντιληπτό.

Και επίσης, οι ελεύθεροι επαγγελματίες από 20.000 ευρώ να πάνε στα 30.000 ευρώ. Δεν κάνουμε παζάρια, βάζουμε, όμως, ζήτημα, γιατί ο μέσος όρος είναι σε αυτό το πλαίσιο που σας λέμε. Μιλάμε με επιμελητήρια, μιλάμε με φορείς, γνωρίζουμε πώς είναι η κατάσταση, υιοθετήστε τα αυτά επιτέλους, να ξεμπλοκάρουν! Και να πληρώσουν, αλλά να πάρουν και τις συντάξεις που έχουν δουλέψει τόσα χρόνια!

Τρίτον, επαναθεσμοθέτηση της αναλογικής σύνταξης του ν.3863/2010 σε ασφαλισμένους που δεν συμπληρώνουν τα δεκαπέντε έτη ασφάλισης ούτε έχουν τις προϋποθέσεις λήψης επιδόματος ανασφάλιστων.

**ΠΡΟΕΔΡΕΥΩΝ (Χαράλαμπος Αθανασίου):** Κύριε συνάδελφε, δεν θα δευτερολογήσετε, έτσι;

**ΓΕΩΡΓΙΟΣ ΜΟΥΛΚΙΩΤΗΣ:** Τελειώνω, κύριε Πρόεδρε, τελευταίες παρατηρήσεις.

Τέταρτον, βελτίωση του ασφαλιστικού καθεστώτος στους ασκούμενους δικηγόρους και δικαστικούς επιμελητές, το είπαμε και στις επιτροπές.

Πέμπτον, κατάργηση του αυτόματου μηχανισμού αύξησης των ορίων ηλικίας συνταξιοδότησης με βάση το προσδόκιμο ζωής. Να καταργηθεί! Δεν υπάρχει λόγος να υφίσταται, να καταργηθεί.

Έκτον, συνταξιοδότηση χωρίς όριο ηλικίας. Κύριε Υπουργέ, χωρίς όριο ηλικίας, με συμπλήρωση σαράντα ετών υποχρεωτικής ασφάλισης, χωρίς πλασματικούς χρόνους, χωρίς τίποτα. Σαράντα χρόνια! Τι άλλο να γίνει; Πού θα πάει αλλού;

Και έβδομον, ένταξη στον κανονισμό βαρέων και ανθυγιεινών επαγγελμάτων του προσωπικού του Εθνικού Συστήματος Υγείας και του Εθνικού Συστήματος Κοινωνικής Φροντίδας.

Καταλήγοντας, κύριε Πρόεδρε -και σας ευχαριστώ και για την υπερβολική ανοχή σας-, δεν χωρά αμφιβολία ότι σήμερα διανύουμε μια περίοδο κρίσης και σε οικονομικό και κοινωνικό και αξιακό επίπεδο.

Οι κρίσεις του κράτους πρόνοιας και του συστήματος κοινωνικής ασφάλισης είναι έντονα αισθητές και οι πολιτικές της Κυβέρνησης δυστυχώς το επιδεινώνουν και εμείς είμαστε εδώ, αναλαμβάνοντας την ευθύνη μας να ασκήσουμε κριτική και αξιόπιστη αντιπολίτευση και να έχουμε και συγκεκριμένες προτάσεις, τεκμηριωμένες προτάσεις και ζητάμε από την Κυβέρνηση να τις υιοθετήσει ή να μας απαντήσει πώς βλέπει να προχωρά αυτή η διαδικασία στο ασφαλιστικό.

Ευχαριστώ πάρα πολύ, κύριε Πρόεδρε.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Μουλκιώτη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαπέντε μαθήτριες και μαθητές και δύο εκπαιδευτικοί συνοδοί τους από το 4ο Δημοτικό Σχολείο Αγίου Δημητρίου.

Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας ΕΛΕΥΘΕΡΙΟΣ ΒΕΝΙΖΕΛΟΣ και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθήτριες και μαθητές και τέσσερις εκπαιδευτικοί συνοδοί τους από το 1ο Δημοτικό Σχολείο Μαλίων και το 2ο Δημοτικό Σχολείο Νεάπολης Λασιθίου.

Η Βουλή σάς καλωσορίζει παιδιά.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο κ. Χρήστος Κατσώτης, ειδικός αγορητής του Κομμουνιστικού Κόμματος Ελλάδας.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Στο σημερινό νομοσχέδιο με τίτλο: «Εξορθολογισμός ασφαλιστικής και συνταξιοδοτικής νομοθεσίας, ενίσχυση ευάλωτων κοινωνικών ομάδων και άλλες διατάξεις» ως ΚΚΕ έχουμε καταθέσει πέντε τροπολογίες, τις οποίες θέλω από την αρχή να τις παρουσιάσω συνοπτικά και επίσης, θέλω να πω για τη θέση μας στην υπουργική τροπολογία που αφορά τη «ΛΑΡΚΟ».

Οι τροπολογίες που έχουμε καταθέσει δίνουν πραγματική ανάσα στους εργαζόμενους, τους συνταξιούχους, τους αυτοαπασχολούμενους, τους φτωχούς αγρότες, συνολικά στις εργατικές λαϊκές οικογένειες. Η πρώτη τροπολογία αφορά την παύση πλειστηριασμών, πράξεων αναγκαστικής εκτέλεσης σε βάρος της πρώτης κύριας κατοικίας και άλλων περιουσιακών στοιχείων των λαϊκών στρωμάτων. Θα πούμε περισσότερα στη δευτερολογία μας. Είναι θέμα των ημερών και απαντά στη δική σας αγριότητα, τη βαρβαρότητα που έχετε νομοθετήσει.

Η δεύτερη τροπολογία είναι για την επαναφορά και καταβολή του δέκατου τρίτου και δέκατου τέταρτου μισθού και σύνταξης στους εργαζόμενους και τους συνταξιούχους. Μιλάμε για το δώρο Χριστουγέννων και Πάσχα. Η τρίτη τροπολογία προβλέπει ρυθμίσεις για τα χρέη ατομικής ασφάλισης προς τα ασφαλιστικά ταμεία των μη μισθωτών και των ασφαλισμένων στον ΟΓΑ. Η τέταρτη τροπολογία προβλέπει τη μείωση των εισφορών για την αναγνώριση των πλασματικών χρόνων που από 6,67% έχει πάει στο 20% κι επίσης, την απαλλαγή από την καταβολή εισφοράς για την αναγνώριση της στρατιωτικής θητείας. Η πέμπτη αφορά το εφάπαξ των ελεύθερων επαγγελματιών μηχανικών.

Για τη «ΛΑΡΚΟ» η τροπολογία της Κυβέρνησης συνεχίζει στην ίδια εγκληματική πολιτική. Παρατείνει αναδρομικά από τις 7 Οκτωβρίου την ειδική διαχείριση για την ολοκλήρωση της διαγωνιστικής διαδικασίας. Πρόκειται για έγκλημα σε βάρος μιας επιχείρησης στρατηγικής σημασίας την οποία απαξιώσατε για να την παραδώσετε στους επιχειρηματικούς ομίλους.

Η λειτουργία της «ΛΑΡΚΟ» έχει σταματήσει από την 1η Αυγούστου του 2022 σε μια περίοδο που οι τιμές του νικελίου έχουν σταθεροποιηθεί στις 30.000 ευρώ ανά τόνο και η Κυβέρνηση όχι μόνο δεν κάνει προετοιμασία επαναλειτουργίας, αλλά απολύει εργαζόμενους στη συντήρηση υποδομών και μηχανών. Δεν ανακοινώνει το αποτέλεσμα των διαγωνισμών γιατί προφανώς δεν μπορεί να δικαιολογήσουν ότι παραδίδουν τη «ΛΑΡΚΟ» με μοναδικά μεταλλεύματα στην Ευρώπη με δύο εκατομμύρια τόνους νικελίου αξίας 60 δισεκατομμυρίων ευρώ αντί 1,5 εκατομμυρίου στους Ιρλανδούς που έχουν δώσει προσφορά ή 10.000 ευρώ στην «ΤΕΡΝΑ».

Να σταματήσει τώρα αυτό το έγκλημα για την οικονομία της χώρας, τη λαϊκή περιουσία, τους εργαζόμενους, να επαναλειτουργήσει τώρα η «ΛΑΡΚΟ», να εκσυγχρονιστεί και να προχωρήσει η ενιαία λειτουργία με όλους τους εργαζόμενους με πλήρη δικαιώματα και βεβαίως, να ικανοποιηθούν τα αιτήματα που έχουν οι ίδιοι οι εργαζόμενοι.

Αλήθεια, το νομοσχέδιο τι έρχεται να εξορθολογίσει, όπως λέει τίτλος; Μήπως περιλαμβάνει κάποια θετική εξέλιξη για τα ασφαλιστικά και συνταξιοδοτικά δικαιώματα των εργαζομένων και των συνταξιούχων, μισθωτών ή αυτοαπασχολούμενων; Τίποτε από όλα αυτά.

Αντίθετα, οι περικοπές στις συντάξεις, η κατάργηση της δέκατης τρίτης και δέκατης τέταρτης σύνταξης, του ΕΚΑΣ, του εφάπαξ, η μεγάλη μείωση των συντελεστών αναπλήρωσης και άλλες αντιδραστικές διατάξεις που ψηφίστηκαν τα τελευταία χρόνια θεωρούνται δεδομένες. Διατηρεί το σύνολο του βασικού πυρήνα των αντιασφαλιστικών νόμων Κατρούγκαλου, Βρούτση. Ταυτόχρονα συνεχίζεται η φοροαφαίμαξη με το σύνολο των φόρων και των χαρατσιών, όπως αποτυπώνεται και στον κρατικό προϋπολογισμό και το 2023, με τις εργατικές λαϊκές οικογένειες να είναι τα θύματα των 60 δισεκατομμυρίων ευρώ περίπου των φόρων που θα μαζευτούν.

Ο στόχος για επιστροφή στα πρωτογενή πλεονάσματα ανοίγει για τα καλά έναν νέο κύκλο αντιλαϊκής επίθεσης και σε συνδυασμό με τις κυβερνητικές αναφορές για την επιδείνωση της καπιταλιστικής οικονομίας σε Ελλάδα και Ευρωζώνη για τον επίμονα υψηλά πληθωρισμό και τις αυστηρότερες χρηματοπιστωτικές συνθήκες ακόμη και εκείνα τα πενιχρά ποσά που προορίζετε δήθεν για την ανακούφιση του λαού είναι φτερό στον άνεμο και θα βγουν και πάλι από τις τσέπες και τους φόρους των εργαζομένων.

Το νομοσχέδιο αποτελεί συνέχεια όλης αυτής της πολιτικής που ασκείται στο ασφαλιστικό από όλες τις κυβερνήσεις, της Νέας Δημοκρατίας και του ΠΑΣΟΚ που έφερε σήμερα εδώ δεκάδες τροπολογίες -για να αλλάξει φαίνεται τους δικούς του νόμους-, του ΣΥΡΙΖΑ.

Η βάση είναι ο νόμος Κατρούγκαλου. Πάνω σε αυτόν οικοδομείται συνολικά το ξήλωμα του κάθε κοινωνικού χαρακτήρα της ασφάλισης. Το νομοσχέδιο είναι συνέχεια όλων αυτών.

Καμμία λέξη δεν λέει κανείς για κάλυψη των απωλειών των συντάξεων, για τη δέκατη τρίτη και δέκατη τέταρτη σύνταξη που είναι δίκαιο αίτημα των συνταξιούχων. Το απορρίπτει η Κυβέρνηση, όπως βέβαια το έχουν απορρίψει και οι προηγούμενες κυβερνήσεις. Καμμία λέξη για το ΕΚΑΣ, για το οποίο, όταν ήταν η Νέα Δημοκρατία αντιπολίτευση εξαπέλυε μύδρους ενάντια στον ΣΥΡΙΖΑ που ολοκλήρωσε την κατάργηση, γιατί το είχε αρχίσει εκείνη. Λέξη δεν λέτε ούτε για τα εφάπαξ που τα έχετε ήδη καταργήσει στην ουσία από όλους τους εργαζόμενους. Καμμία συζήτηση για τους συντελεστές αναπλήρωσης που η μεγάλη απώλεια των νόμων που ψηφίστηκαν και διατηρούνται βγάζουν συντάξεις πείνας.

Παρουσιάζετε, όπως και στο νομοσχέδιο, αλλά και στα μέσα ενημέρωσης από τους Υπουργούς και την Κυβέρνηση, την καταβολή των 250 ευρώ της έκτακτης οικονομικής ενίσχυσης των χαμηλοσυνταξιούχων για τα Χριστούγεννα του 2022 και κάποιων ελάχιστων κοινωνικών επιδομάτων που περιλαμβάνονται στο νομοσχέδιο ως δήθεν απάντηση στον πληθωρισμό. Τα ψίχουλα αυτά δεν μπορούν να δώσουν ουσιαστική ανακούφιση, γιατί διατηρούνται στο ακέραιο όλοι εκείνοι οι μηχανισμοί που ευθύνονται για τις συντάξεις πείνας, την ακρίβεια, την ενεργειακή φτώχεια, την επίθεση στο εργατικό λαϊκό εισόδημα.

Δίνετε 250 ευρώ στους ευάλωτους και από την άλλη, τους παίρνετε το σπίτι, την πρώτη κατοικία, όπως κάνατε με την χαμηλοσυνταξιούχο με παιδί ΑΜΕΑ στα Ιλίσια που για 15.000 χρέος από κάρτες, όχι από δάνεια, τους πετάτε στον δρόμο με τη συνδρομή των δυνάμεων της αστυνομίας. Είναι ντροπή! Τι άλλο μπορεί να πει κανείς;

Αλλά αυτοί είστε, όπως λέει ο και Γραμματέας του ΚΚΕ. Τρομοκρατείτε τον φτωχό λαό, για να μην αντιδράσει στο άδικο εκμεταλλευτικό σύστημα. Ο λαός πρέπει να προστατεύσει τη ζωή του, το σπίτι του, γι’ αυτό πρέπει να γυρίσει την πλάτη στα κόμματα που υπηρετούν το κεφάλαιο και τα κάθε είδους κοράκια, να συμπορευτεί με το ΚΚΕ, να δυναμώσει την αλληλεγγύη.

Σημειώνουμε ότι αυτή η έκτακτη οικονομική ενίσχυση όσον αφορά τους ανέργους απευθύνεται μόνο στο 1/5 των ανέργων. Είναι, δηλαδή, αυτοί που είναι στην τακτική επιδότηση και λογίζονται ως μακροχρόνια άνεργοι. Οι μακροχρόνια άνεργοι πάνω από δύο χρόνια βρίσκονται εκτός αυτής της ρύθμισης.

Οι μισθοί και οι συντάξεις είναι πείνας. Τελειώνουν τις πρώτες μέρες του μήνα, όπως λέει ο κόσμος. Κοροϊδεύετε, λοιπόν, τον κόσμο όταν μιλάτε περί εξόδου από τα μνημόνια. Ακόμα δεν καταργείτε το πάγωμα των τριετιών, που έχει γίνει από το 2012 με τον ν.4093/2012. Από το 2012 έως σήμερα, υπολογίζεται ότι κάθε έτος ανάλογα με τα χρόνια και τις τριετίες, ο κάθε μισθωτός έχει χάσει από έναν έως τέσσερις μισθούς, γιατί ακριβώς δεν υπολογίζονται οι τριετίες. Αυτή η εξέλιξη, βέβαια, καθορίζει και το ύψος του συντάξιμου μισθού.

Μιλάτε για αύξηση του 7,65% με πληθωρισμό έως και 13%. Αυτό είναι αύξηση; Όχι. Είναι περαιτέρω μείωση της αγοραστικής δυνατότητας που έχει σήμερα ο συνταξιούχος, αφού υπολείπεται του πληθωρισμού. Είναι τεράστιες οι απώλειες που έχουν οι συνταξιούχοι από τις περικοπές διαχρονικά από όλες τις κυβερνήσεις που πέρασαν ιδιαίτερα το 2010 και μετά. Αποτέλεσμα όλων αυτών των ανατροπών είναι οι ενάμισι εκατομμύριο συνταξιούχοι που παίρνουν μόλις 564 ευρώ. Αυτά είναι τα στοιχεία του «ΗΛΙΟΣ», δηλαδή, δικά σας στοιχεία.

Έχετε κάνει τις συντάξεις πενιχρά επιδόματα. Αλήθεια, ποιος μπορεί να ζήσει με αυτά; Ζει κανείς από εσάς με 564 ευρώ το μήνα; Η αύξηση, όπως την ονομάζετε, δεν ισχύει για όσους έχουν προσωπική διαφορά και για όσους το εισόδημά τους υπερβαίνει τα 800 ευρώ. Αυτοί δεν θα λάβουν ούτε αυτό το μέρος του πληθωρισμού του 7,65% που λέτε ότι θα δώσετε. Θέση μας είναι αυτό το 7,65%, έστω που θα αποφασίσετε, να υπολογίζεται στο σύνολο της σύνταξης. Δηλαδή, η προσωπική διαφορά να ενσωματωθεί στη σύνταξη και πάνω εκεί να υπολογίζεται η αύξηση αυτή του 7,65% και να αφορά όλους τους συνταξιούχους.

Όσον αφορά την αύξηση που δίνετε στους αγρότες, είναι μέχρι 20 ευρώ σε συντάξεις παγωμένες για μια δεκαετία, συντάξεις των 300 ευρώ και είναι ντροπή. Ζητάμε να καταργηθεί το άρθρο 99 του ν.4387/2016, του νόμου Κατρούγκαλου δηλαδή, που διατηρείται μέχρι τώρα. Οι νόμοι αυτοί ψαλιδίζουν την εθνική σύνταξη για τους αγρότες έως το 2030.

Σύμφωνα με τα στοιχεία του ΕΦΚΑ τον Οκτώβριο του 2022 τετρακόσιες δεκαέξι χιλιάδες συνταξιούχοι αγρότες δεν παίρνουν ολόκληρο το ποσό της εθνικής σύνταξης, παρά το γεγονός ότι έχουν δεκαπέντε έως είκοσι χρόνια ασφάλισης. Και θα έπρεπε να παίρνουν, αν μη τι άλλο, αυτή τη λεγόμενη εθνική σύνταξη των 345 έως 384 ευρώ. Όσοι, όμως, βγαίνουν στη σύνταξη ως το 2030 δεν παίρνουν και δεν θα παίρνουν ολόκληρη την εθνική σύνταξη, γι’ αυτό και έχουμε συντάξεις των 300 ευρώ.

Εμείς ζητάμε να δοθεί αμέσως και με αναδρομική ισχύ ολόκληρο το ποσό της εθνικής σύνταξης στους συνταξιούχους αγρότες και να υπάρξει νομοθετική ρύθμιση για όσους συνταξιοδοτούνται από εδώ και στο εξής και όχι από το 2031, όπως προβλέπουν οι νόμοι ΣΥΡΙΖΑ και Νέας Δημοκρατίας.

Επίσης, το όριο οφειλών για κατάθεση αιτήσεων συνταξιοδότησης στον ΟΓΑ είναι 6.000 ευρώ. Αν χρωστάει παραπάνω δεν μπορεί να κάνει αίτηση, ενώ για άλλους ασφαλισμένους είναι 20.000 ευρώ. Εμείς ζητάμε να γίνει 20.000 ευρώ, όπως και στους άλλους ασφαλισμένους.

Οι κατώτερες συντάξεις για όλους, το αίτημα που έχει το εργατικό κίνημα και το συνταξιοδοτικό κίνημα είναι να είναι 650 ευρώ.

Επίσης, πρέπει να επανέλθει η συνταξιοδότηση γονέων ΑΜΕΑ με είκοσι πέντε έτη ασφάλισης και επτάμισι χιλιάδες ένσημα και τις προϋποθέσεις που ίσχυαν. Πρέπει να σταματήσει η χορήγηση της εθνικής σύνταξης με κατάταξη των ΑΜΕΑ σε τέσσερις κλίμακες, όπως κάνετε σήμερα και μειώνετε τις συντάξεις τους.

Για τους ανασφάλιστους υπερήλικες, πρέπει να σταματήσει ο εμπαιγμός της χορήγησης του επιδόματος σε ανασφάλιστους υπερήλικες με βάση το τεκμαρτό και όχι το πραγματικό εισόδημα. Εμείς λέμε το αυτονόητο. Η χορήγηση να γίνεται με βάση το πραγματικό τους εισόδημα. Τι θα φάνε, δηλαδή, τα τούβλα;

Για τους συνταξιούχους του ιδιωτικού τομέα με ανήλικα τέκνα, είχαν δικαιωθεί πρωτόδικα και έχουν πάρει ένα ποσό για τα ανήλικα τέκνα. Ο ΕΦΚΑ προσέφυγε σε δευτεροβάθμιο δικαστήριο, δικαιώθηκε και τώρα ζητά πίσω αυτό το ποσό. Αυτοί, όμως, δεν έχουν περιουσιακά στοιχεία. Τη σύνταξη δεν μπορείτε να την πάρετε και έτσι δεν έχετε να πάρετε τίποτε δηλαδή ωςΕΦΚΑ. Το αίτημα αυτό που έχει κατατεθεί είναι να είναι αχρεωστήτως καταβληθέντα και χρειάζεται να σταματήσει αυτή η ομηρία αυτού του κόσμου, τους απασχολούν συνέχεια από τον ΕΦΚΑ. Θα σταματήσει με αυτή τη ρύθμιση.

Αυξάνετε, κύριοι στο νομοσχέδιο, τα όρια ηλικίας κατά επτά χρόνια στους δημόσιους υπαλλήλους για μειωμένη σύνταξη. Και αυτό, βέβαια, το παρουσιάζετε σαν εξορθολογισμό. Έχετε δίκιο εσείς από τη μεριά σας, επειδή η θέση σας είναι η αύξηση του ορίου ηλικίας και μάλιστα η συζήτηση γίνεται για τα εβδομήντα δύο χρόνια.

Μόνιμη μείωση των ασφαλιστικών εισφορών προβλέπει το σχέδιο νόμου. Το παρουσιάζει σαν κάτι πολύ θετικό. Οι ασφαλιστικές εισφορές, κύριοι, είναι μισθός του εργαζομένου και τον μειώνετε μόνιμα. Και έρχεστε και το παρουσιάζετε σαν αύξηση. Προφανώς, η επιλογή σας είναι η στήριξη της κερδοφορίας των μεγάλων επιχειρηματικών ομίλων, τους οποίους υπηρετείτε με την πολιτική σας και όχι τους εργαζόμενους και τους συνταξιούχους.

Παραγραφή χρεών προς τα ασφαλιστικά ταμεία. Την εικοσαετία την κάνετε δεκαετία και στην πορεία πενταετία και θα επιδιώκουν όλο και περισσότεροι να αποφύγουν την καταβολή των εισφορών, αφού οι όποιοι μηχανισμοί ελέγχου είτε έχουν καταργηθεί είτε υπολειτουργούν αφού είναι υποστελεχωμένοι.

Ενισχύετε βήμα-βήμα την επιλογή του κεφαλαίου από την απαλλαγή της συμμετοχής στην κοινωνική ασφάλιση. Αυτό κάνετε στην ουσία. Με βάση τα τελευταία στοιχεία το υπόλοιπο οφειλών του ΕΦΚΑ φτάνει περίπου στα 42,8 δισεκατομμύρια ευρώ με το σύνολο των οφειλών από το 2012 να είναι 32 δισεκατομμύρια ευρώ. Τα 22 δισεκατομμύρια αφορούν το πρώην ΙΚΑ. Το ποσό αποτελείται κατά 2/3 από οφειλές των εργοδοτών 14,74 δισεκατομμύρια και τα υπόλοιπα 7,36 δισεκατομμύρια είναι χρήματα, εισφορές που παρακρατούσαν από τους εργαζόμενους και δεν τις απέδιδαν. Είναι κλοπή, δηλαδή. Δύο χιλιάδες τριακόσιες δεκατρείς επιχειρήσεις χρωστούν πάνω από 1.000.000 ευρώ. Δεν διαχωρίζετε σε αυτές τις ρυθμίσεις που κάνετε τους μικρούς από τους μεγάλους. Είναι ενιαία η ρύθμιση.

Η ρύθμιση των είκοσι τεσσάρων ή των σαράντα οκτώ δόσεων επιβάλλεται με αυξημένο επιτόκιο. Η δήθεν διευκόλυνση - ανάσα που δίνει το παρόν άρθρο σε αυτοαπασχολούμενους επαγγελματίες βιοτέχνες στην ουσία μεταθέτει για το αμέσως επόμενο διάστημα την οικονομική ασφυξία αυτού του μέρους των αυτοαπασχολούμενων και των μικρών ιδιοκτητών. Για να δοθεί πραγματική ανάσα στους μικρούς επαγγελματίες και αυτοαπασχολούμενους πρέπει να ικανοποιηθεί τώρα το αίτημά τους για πάγωμα των ασφαλιστικών εισφορών από 1ης Ιανουαρίου 2023. Αυτή θα αυξηθεί 8% με 9% και δεν έχετε κάνει τίποτα μέχρι σήμερα για να παγώσει αυτή η αύξηση.

Επίσης, έχουμε κάνει τροπολογία για όλα αυτά τα ζητήματα που αφορούν όλους τους μικρούς, τους αυτοαπασχολούμενους, τους ΕΒΕ.

Για την ποινική αντιμετώπιση των οφειλετών, έχει ίδια αντιμετώπιση ο μικρός και ίδια ο μεγάλος που υπεξαιρεί τις εισφορές των εργαζομένων.

Όσον αφορά τη μετατροπή των συμβάσεων μερικής απασχόλησης σε πλήρη, οι ελαστικές μορφές απασχόλησης εφαρμόζονται με βάση τους νόμους όλων των κομμάτων του κεφαλαίου. Ήταν απαίτηση των επιχειρηματικών ομίλων που την νομοθετήσατε. Έρχεστε με κίνητρα να μειώσετε το καθεστώς της ζούγκλας που δημιουργήσατε, έτσι λέτε. Η επιδότηση των ασφαλιστικών εισφορών που δίνετε ως κίνητρο είναι χρήματα των εργαζομένων και αθροίζονται σε ένα συνεχές δώρο που μειώνει και επιδοτεί ασφαλιστικές εισφορές.

Μετοχικό Ταμείο Πολιτικών Υπαλλήλων: έχουμε εκφράσει την πλήρη αντίθεσή μας. Έχουμε ζητήσει να αποσυρθούν τα συγκεκριμένα άρθρα.

Βάζετε χέρι στην κινητή και ακίνητη περιουσία του Μετοχικού Ταμείου Πολιτικών Υπαλλήλων, ταμείο που χρηματοδοτείται μόνο από εισφορές των μετόχων, εισφορές των δημοσίων υπαλλήλων και των συνταξιούχων και η περιουσία του έχει δημιουργηθεί αποκλειστικά από κληροδοτήματα, διαθήκες και από τις καταθέσεις των μετόχων, δηλαδή αυτών των ίδιων. Να αποσυρθεί λοιπόν όλη αυτή η ρύθμιση που προβλέπεται στο σχέδιο νόμου.

Είναι στην επικαιρότητα το θέμα των ΜΚΟ, η «Κιβωτός του Κόσμου», με δραστηριότητα στα παιδιά και όλα όσα έχουν δει το φως της δημοσιότητας για την κάθε είδους κακοποίησή τους.

Με τις ρυθμίσεις του άρθρου 55 συνεχίζετε την εγκληματική πολιτική σε βάρος των παιδιών. Με αυτή την πρόταση για καταβολή αμοιβής επαγγελματιών αναδόχων, είναι κάτι που εμείς έχουμε διαφωνήσει ριζικά γιατί όχι μόνο δεν βελτιώνει τη θέση αυτών των παιδιών, αλλά αντίθετα διαιωνίζει την επιδείνωσή της.

Τέλος, στην πρόταση για 304 ευρώ το τετραγωνικό για τη μεταβίβαση κυριότητας στους δικαιούχους των κατοικιών του πρώην ΟΑΕΚ, να προβλεφθούν ασφαλιστικές δικλείδες ώστε αν κάποια εργατική οικογένεια αδυνατεί να πληρώσει, να μη χάνει το σπίτι.

Επίσης, κύριε Υπουργέ, μιας που είστε εδώ, να αντιμετωπιστεί τώρα το θέμα των κατοίκων του Ηλιακού Χωριού της Πεύκης. Το έχετε επισκεφτεί. Σας έχουν πει ποιο είναι το θέμα για ένα κτήριο το οποίο έχει κατατμηθεί σε διακόσιους ογδόντα ανθρώπους –από μερικά εκατοστά του τετραγωνικού μέτρου για τον καθένα- και σας έχουν υποβάλει αίτημα συγκεκριμένο –δώσαμε χθες το υπόμνημα στον κ. Τσακλόγλου, πιστεύω να σας το δώσει- και χρειάζεται άμεσα ρύθμιση αυτό το ζήτημα από εσάς.

Τελειώνοντας, άποψή μας είναι όσο κουμάντο κάνει το κεφάλαιο, όσο κυριαρχούν οι δυνάμεις όπου τα κόμματα υλοποιούν τα θέλω των επιχειρηματικών ομίλων, τόσο και τα εργασιακά και ασφαλιστικά δικαιώματα, όπως και η ίδια η ζωή των εργατικών λαϊκών οικογενειών, θα επιδεινώνονται για να αυξάνεται η κερδοφορία τους.

Μονόδρομος για την ικανοποίηση των αναγκών των εργαζομένων και του λαού είναι η συμπόρευση με το ΚΚΕ στον αγώνα για την ανατροπή του σάπιου βάρβαρου συστήματος, της δικτατορίας του κεφαλαίου για την οικοδόμηση της νέας κοινωνίας, της σοσιαλιστικής, που σιδερένιο νόμο θα έχει τον κεντρικό σχεδιασμό για την ικανοποίηση των σύγχρονων αναγκών του λαού μας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Κατσώτη.

Πριν δώσω το λόγο στην κ. Αθανασίου, έχω την τιμή να ανακοινώσω στο Σώμα ότι οι Υπουργοί Υγείας, Οικονομικών, Ανάπτυξης και Επενδύσεων, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Περιβάλλοντος και Ενέργειας, Προστασίας του Πολίτη, Δικαιοσύνης, Εσωτερικών, Μετανάστευσης και Ασύλου, Υποδομών και Μεταφορών, Κλιματικής Κρίσης και Πολιτικής Προστασίας, οι Υπουργοί Επικρατείας καθώς και οι Αναπληρωτές Υπουργοί Οικονομικών, Υγείας και Εσωτερικών κατέθεσαν στις 23 Νοεμβρίου του τρέχοντος έτους σχέδιο νόμου με τίτλο: «Δευτεροβάθμια περίθαλψη, ιατρική εκπαίδευση, μισθολογικές ρυθμίσεις για τους ιατρούς και οδοντιάτρους του Εθνικού Συστήματος Υγείας και λοιπές διατάξεις αρμοδιότητας του Υπουργείου Υγείας».

Παραπέμπεται στην αρμόδια Διαρκή Επιτροπή.

Τον λόγο έχει η ειδική αγορήτρια της Ελληνικής Λύσης κ. Μαρία Αθανασίου.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριε Υπουργέ, κύριοι συνάδελφοι, τις τελευταίες μέρες γινόμαστε μάρτυρες πρωτοφανών γεγονότων ασυδοσίας, γεγονότων βίας, καταγγελιών, τα οποία μαρτυρούν την εν γένει κοινωνική κατάπτωση. Πέραν όμως των πρόσφατων καταγγελιών, ας σταθούμε και στα μόλις προχθεσινά γεγονότα στα προσφυγικά με τις δεκάδες συλλήψεις καταληψιών και με τους τραυματισμούς –δύο εξ αυτών σοβαρούς- αστυνομικών οργάνων.

Η Κυβέρνηση της Νέας Δημοκρατίας αντί να συλλαμβάνει τους κάθε λογής εγκληματίες που κυκλοφορούν ελεύθεροι, όπως όσους από τους δήθεν πρόσφυγες δρουν έκνομα, αντί να λαμβάνει αποτελεσματικά μέτρα κατά των επικίνδυνων παιδοβιαστών, εξαντλεί την αυστηρότητά της και μάλιστα μέχρι του σημείου να συλλαμβάνει υγειονομικούς που διαμαρτύρονται για το ψωμί των παιδιών τους. Είναι η ίδια η Κυβέρνηση που έχει αφήσει πραξικοπηματικά χιλιάδες ήρωες υγειονομικούς χωρίς εισόδημα, την ίδια στιγμή που μοιράζει αφειδώς και αδιακρίτως επιδόματα σε μη δικαιούχους.

Το παρόν νομοσχέδιο αποτελείται απλά από διατάξεις ήσσονος σημασίας, με έντονο προεκλογικό άρωμα. Φέρει το βαρύγδουπο τίτλο του εξορθολογισμού, την ώρα που εξακολουθούν να εφαρμόζονται και να παραμένουν άλυτες παράλογες πολιτικές οι οποίες πλήττουν τους ασφαλισμένους, την ώρα που η κοινωνία των ασφαλισμένων και ειδικά των συνταξιούχων υποφέρει από το αίσθημα αβεβαιότητας και ανασφάλειας και που υποφέρει από την ακρίβεια, την ώρα που πρώτο μέλημα οποιασδήποτε κυβέρνησης θα έπρεπε να είναι η στήριξη των μικρομεσαίων και η ενίσχυση του εισοδήματος των συνταξιούχων οι οποίοι ευρισκόμενοι ήδη στο φάσμα της φτώχειας βλέπουν τις συντάξεις τους καθηλωμένες επί μια δωδεκαετία.

Η Κυβέρνηση προχωρά σε διατάξεις για το θεαθήναι.

Ειδικότερα, σχετικά με το άρθρο 2 και την έκτακτη οικονομική ενίσχυση των ευάλωτων συνταξιούχων Χριστουγέννων του 2022 και την έκτακτη προσαύξηση προνοιακών παροχών σε χρήμα σε άτομα με αναπηρία, σε ανασφάλιστους υπερήλικες και σε δικαιούχους του ελάχιστου εγγυημένου εισοδήματος και του επιδόματος παιδιού, θα ζημιωθούν πολλές οικογένειες και δη ζευγάρια τα οποία πέρυσι είχαν λάβει διπλό επίδομα. Και αυτό γιατί το πλαφόν του οικογενειακού εισοδήματος δεν είναι διπλάσιο του ατομικού πλαφόν.

Συγκεκριμένα, δύο συνταξιούχοι που ζουν κάτω από την ίδια στέγη, χωρίς άλλα εισοδήματα πάνω από το όριο των 16.800 ευρώ, θα χάσουν το επίδομα. Με πιο απλά λόγια, για να μη χάσουν το επίδομα, θα πρέπει ο ένας από τους δύο να εισπράττει χαμηλότερη σύνταξη ή η σύνταξη του καθενός να μην είναι πάνω από 700 ευρώ.

Η εφάπαξ καταβολή της επιταγής ακριβείας των 250 ευρώ συνιστά περισσότερο κοροϊδία παρά πραγματική βοήθεια. Εκατό χιλιάδες μόνο από τους πεντακόσιους χιλιάδες μακροχρόνια ανέργους είναι αυτοί που θα δουν τελικά χρήματα στους λογαριασμούς τους.

Στο άρθρο 6 ο περιορισμός της παραγραφής στη δεκαετία δεν αφορά τις βεβαιωμένες οφειλές από το ΚΕΑΟ –Κέντρο Είσπραξης Ασφαλιστικών Οφειλών-, δηλαδή τις οφειλές για τις οποίες ο οφειλέτης ασφαλισμένος έχει ενημερωθεί εγγράφως ή με ηλεκτρονική ειδοποίηση.

Εδώ ακριβώς βρίσκεται η μεγάλη παγίδα για τους οφειλέτες, εργοδότες και ελεύθερους επαγγελματίες, οι οποίοι έχουν ήδη λάβει ενημερώσεις για τα χρωστούμενα στον ΕΦΚΑ. Υπολογίζεται πως κατ’ αρχάς θα παραγραφούν οφειλές μόλις 250 εκατομμυρίων ευρώ σε ένα χαρτοφυλάκιο χρεών 43,5 δισεκατομμυρίων ευρώ, σύμφωνα με στοιχεία του Μαρτίου του 2022 του ΚΕΑΟ, δηλαδή θα παραγραφεί μόλις το 0,58% του συνόλου των χρεών που διαχειρίζεται το ΚΕΑΟ.

Η λύση, προφανώς, δεν είναι να διαγραφούν τα χρέη, αλλά να υπάρξει προσωποποιημένη προσέγγιση με βάση το προφίλ του οφειλέτη, να κυνηγηθούν οι μεγαλοοφειλέτες που είναι γνωστοί και να αναγνωριστεί η αδυναμία εξόφλησης των οφειλών από τους μικρομεσαίους που υποφέρουν.

Άρθρο 39, όργανα διοίκησης του Μετοχικού Ταμείου Πολιτικών Υπαλλήλων. Ο διοικητής είναι με υπερεξουσίες, με σκοπό να κάνει και ό,τι θέλει και όπως το θέλει. Άλλο να έχεις ένα δυναμικό διοικητικό συμβούλιο, το οποίο να απαρτίζεται από μέλη που εκπροσωπούν τις κοινωνικές ομάδες, στις οποίες αφορούν οι αποφάσεις του, και άλλο ένας διοικητής να αποφασίζει και να διατάζει.

Είναι ολοφάνερο ότι το διοικητικό συμβούλιο θα έχει διακοσμητικό ρόλο, αφού εκείνος που θα αποφασίζει για όλα τα θέματα –διοικητικά, οικονομικά, υπαλληλικά, πειθαρχικά- θα είναι ο διοικητής. Απόφαση του διοικητικού συμβουλίου, η συντριπτική πλειοψηφία του οποίου θα ορίζεται από τον Υπουργό, σύμφωνα με το νομοσχέδιο, απαιτείται μόνο για την εκχώρηση της περιουσίας του ταμείου σε συγκεκριμένες ανώνυμες εταιρείες, που σύμφωνα με το καταστατικό τους έχουν το δικαίωμα όχι μόνο της απλής διαχείρισης, αλλά και της εκποίησης και μεταβίβασης ξένης περιουσίας –γιατί είναι ξένη περιουσία, κύριε Υπουργέ. Η απόφαση αυτή απαιτείται, για να μην εκτίθεται το τοποθετημένο κομματικό στέλεχος στη θέση του διοικητή και να φαίνεται ότι δήθεν η πώληση ή η μεταβίβαση της περιουσίας του ταμείου ήταν αποτέλεσμα απόφασης που ελήφθη μέσα από δήθεν δημοκρατικές διαδικασίες.

Άρθρο 41, ιδιαίτερο γραφείο διοικητή του Μετοχικού Ταμείου Πολιτικών Υπαλλήλων. Η αποκλειστική απόσπαση, στο συγκεκριμένο γραφείο που θα συσταθεί, ποιους ακριβώς σκοπούς εξυπηρετεί; Το ταμείο έχει υπαλλήλους που μπορούν να καλύψουν τις εν λόγω θέσεις, υπαλλήλους τους οποίους όλοι οι μέτοχοι εμπιστεύονται.

Άρθρο 43, διαχείριση περιουσίας Μετοχικού Ταμείου Πολιτικών Υπαλλήλων. Το Μετοχικό Ταμείο δεν είναι φορέας κοινωνικής ασφάλισης, όχι. Δεν είναι ασφαλιστικό ταμείο. Είναι ειδικό ταμείο. Άρα, δεν μπορεί να δοθεί η διαχείριση της περιουσίας στις ανώνυμες εταιρείες του e-ΕΦΚΑ.

Η περιουσία των μετόχων - μερισματούχων είναι πλήρως αξιοποιήσιμη. Η προσπάθεια δέσμευσης της περιουσίας του Μετοχικού Ταμείου, η οποία έχει δημιουργηθεί από αποκλειστικές εισφορές των εργαζομένων και από κληροδοτήματα, αποτελεί παραβίαση των περιουσιακών δικαιωμάτων των μετόχων – μερισματούχων. Άλλωστε, το κράτος δεν συνεισφέρει καθόλου στο ταμείο, καθώς οι κρατήσεις επιβαρύνουν μόνο τους μετόχους του.

Το επιχείρημα περί καλύτερης αξιοποίησης και διαχείρισης της περιουσίας του Μετοχικού Ταμείου είναι επίσης έωλο, καθότι όλη η ακίνητη περιουσία του ταμείου ήδη αξιοποιείται και το ταμείο είναι απολύτως βιώσιμο.

Η κινητή και ακίνητη περιουσία του ταμείου δεν είναι δημόσια περιουσία, είναι ιδιωτική. Ανήκει στους υπαλλήλους, που καταβάλλουν κρατήσεις και στους συνταξιούχους, που λαμβάνουν μέρισμα. Εδώ και εκατόν πενήντα πέντε χρόνια συνεχίζει να λειτουργεί επιτελώντας με συνέπεια το έργο του και αξιοποιώντας την περιουσία του, χωρίς να χρειάζεται ανώνυμες εταιρείες για τη διαχείρισή του. Η περιουσία του προέρχεται από εισφορές των μελών του, καθώς και από την εκμετάλλευση των ακινήτων του.

Το ταμείο σήμερα διαθέτει άρτιο στελεχιακό δυναμικό, καθώς και την απαραίτητη τεχνογνωσία και καταβάλλει συνεχή προσπάθεια, προκειμένου να παρέχει υψηλού επιπέδου υπηρεσίες στους μετόχους, τους μερισματούχους και τις οικογένειές τους.

Η ακίνητη περιουσία του αξιοποιείται με τον βέλτιστο τρόπο, τόσο από πλευράς εκτεταμένων και εξειδικευμένων συντηρήσεων και αναπαλαιώσεων όσο και από πλευράς οικονομικής διαχείρισης και απόδοσης, χωρίς να υπάρχει ανάγκη διαχείρισή της από μια Α.Ε..

Το άρθρο 40 περί ορισμού διοικητή του Μετοχικού Ταμείου στο πλαίσιο μιας δήθεν νέας αντίληψης για εκσυγχρονισμό της δημόσιας διοίκησης, που απώτερο σκοπό έχει την υφαρπαγή της δημόσιας περιουσίας και την εκχώρησής της σε ιδιώτες, έρχεται να επιβεβαιώσει αυτήν ακριβώς την πρόθεση της κυβέρνησης.

Η επιβεβαίωση των προθέσεων της σημερινής Κυβέρνησης έρχεται από το καταστατικό της ίδιας της ανώνυμης εταιρείας του δημοσίου που διαχειρίζεται και την ακίνητη περιουσία του e-ΕΦΚΑ και προβλέπει καθαρά στους σκοπούς της ακόμα και την εκποίηση ακινήτων. Όμως, η κινητή και ακίνητη περιουσία του Μετοχικού Ταμείου ανήκει αποκλειστικά και μόνο στους μετόχους του και έχει αποκτηθεί μέσα από τις χρόνιες καταθέσεις τους στο ταμείο.

Σήμερα το Μετοχικό Ταμείο βρίσκεται στην προνομιακή θέση να εκμεταλλεύεται πλήρως τα ακίνητά του και να εισπράττει ικανοποιητικές προσόδους, λαμβάνοντας υπ’ όψιν και τις κρίσεις που πέρασε η χώρα.

Είναι, λοιπόν, φανερό ότι ως εξυγίανση της δημόσιας διοίκησης από την τωρινή Κυβέρνηση εννοείται το μοίρασμα της περιουσίας των δημόσιων οργανισμών σε ημετέρους, με αποκλειστικό σκοπό τη διάλυση αυτών και του κοινωνικού τους χαρακτήρα.

Έτσι κι αλλιώς, έχουμε συνηθίσει, κύριε Χατζηδάκη.

Κύριοι, τα άρθρα αυτού του κεφαλαίου, στο υπό επεξεργασία νομοθέτημα, τα οποία αφορούν στο Μετοχικό Ταμείο Πολιτικών Υπαλλήλων, είναι προκλητικά. Και τούτο, διότι παρεμβαίνετε με προκλητικό, φωτογραφικό και ιδιοτελή τρόπο στη λειτουργία ενός ταμείου με ομαλή λειτουργία ετών, πειράζετε τη λειτουργία ενός εύρωστου ταμείου, το οποίο επί σειρά ετών διασφαλίζει τους μετέχοντες σε αυτό με αποτελεσματικότητα και αξιοπιστία. Πρόκειται για ένα ταμείο το οποίο αυτοχρηματοδοτείται από τις εισφορές των μελών του και τις δωρεές και κληροδοτήματα προσώπων τα οποία εμπιστεύονται τη δομή και τη λειτουργία του.

Ποιος, ακριβώς, είναι ο σκοπός σας για να προχωρήσετε στην αλλαγή του μοντέλου διοίκησής του; Μήπως είναι μια πρώτης τάξεως ευκαιρία να προκύψει ένας καλός μισθός, τετραψήφιος ή πενταψήφιος, σε μια προσωποπαγή νέα θέση χωρίς λόγο δημιουργίας ή ύπαρξης, προκειμένου να τακτοποιηθούν υποσχέσεις προς φίλους; Γιατί βάζετε «χέρι» στο Μετοχικό Ταμείο, κύριοι; Γιατί αποφασίσατε να γίνετε και εσείς μέτοχοι και να λάβετε μερίδιο; Γιατί; Σε τι ακριβώς συμβάλατε;

Η ορθή διαχείριση των πόρων του ταμείου το κατέστησε εύρωστο και η ορθή διαχείριση οφείλεται στο ότι το ταμείο το αυτοδιαχειρίστηκαν όλα αυτά τα χρόνια με αξιοπιστία και διαφάνεια οι μέτοχοί του, απαλλαγμένοι από ενοχλητικές εξωγενείς παρουσίες και πολιτικές εξαρτήσεις, όχι κάποιοι τοποθετημένοι φίλοι κυβερνήσεων και άσχετοι με το ταμείο. Πάτε να χαλάσετε την υποδειγματική σειρά με την οποία επί σειρά ετών λειτουργεί το ταμείο, με σκοπό προφανώς να καρπωθείτε μια επιτυχή πορεία στην οποία εσείς καθόλου δεν συμβάλατε. Ή μάλλον, ήταν επιτυχής η πορεία του, ακριβώς, επειδή εσείς δεν αναμειχθήκατε.

Είμαστε βέβαιοι για το αποτέλεσμα της ανάμειξής σας από εδώ και στο εξής και θα είναι πολύ λυπηρό.

Σχετικά με τα ΑΜΕΑ, η Ελληνική Λύση προτείνει να επανέλθει η συνταξιοδότηση γονέων ΑΜΕΑ με είκοσι πέντε έτη ασφάλισης και τις προϋποθέσεις που ίσχυαν πριν κάποια χρόνια, που κατοχύρωναν δικαίωμα με επτάμισι χιλιάδες ένσημα και εικοσιπενταετία.

Πάω τώρα στο άρθρο 44 «Επέκταση ειδικής παροχής προστασίας μητρότητας». Οι γυναίκες ελεύθεροι επαγγελματίες αναγκάζονται να εργάζονται κυριολεκτικά μέχρι να γεννήσουν και να επανέλθουν στην εργασία τους πριν καν σαραντίσουν τα παιδιά τους. Αξίζει να αναφερθεί ότι οι γυναίκες δικηγόροι με έμμισθη εντολή, ήτοι ασφαλισμένες στο πρώην ΕΤΑΑ –ΤΑΝ, δικαιούνται μόνο άδεια κυήσεως και λοχείας, συνολικής διάρκειας δεκαεπτά εβδομάδων και όχι την εξάμηνη ή την εννεάμηνη άδεια προστασίας της μητρότητας, όπως οι γυναίκες με σύμβαση εξαρτημένης εργασίας.

Πρέπει να ληφθεί πρόνοια και για τις μητέρες οδοντιάτρους με έμμισθη εντολή, όπως και για τις μητέρες δικηγόρους με έμμισθη εντολή και για τις αυτοαπασχολούμενες. Οι μητέρες θα πρέπει να είναι κοντά στο παιδί τους, όπως ισχύει και για το δημόσιο για το ίδιο χρονικό διάστημα.

Αν δεν συμπεριληφθούν στη ρύθμιση, θα υπάρξει μια, κατάφωρα αντισυνταγματική, άνιση μεταχείριση σε σύγκριση με τις γυναίκες με συμβάσεις εξαρτημένης εργασίας, αφού η σύμβαση έμμισθης εντολής έχει τα ίδια ακριβώς χαρακτηριστικά με τη σύμβαση της εξαρτημένης εργασίας, καθώς η εργασία παρέχεται στον ίδιο εργοδότη και για αόριστο χρόνο με πλήρες ωράριο.

Σχετικά με το άρθρο 50 «Μη αναζήτηση αχρεωστήτως καταβληθεισών παροχών», είναι προφανές ότι υπάρχει άνιση αντιμετώπιση των αχρεωστήτως καταβληθέντων ποσών σε δικαιούχους παροχών του ΟΠΕΚΑ που τους καταλογίστηκαν και δεν έχουν εισπραχθεί μέχρι την έναρξη ισχύος του παρόντος και σε όσους καταλογιστούν μετά από την ημερομηνία αυτή.

Απαιτείται δίκαιη λύση για όλους. Είναι απόλυτα αναγκαίο να προσδιοριστεί με σαφήνεια η διαδικασία, τα όργανα και οι περιπτώσεις που συνιστούν ότι η καταβολή της παροχής οφείλεται σε δόλο του δικαιούχου ή του νόμιμου εκπροσώπου του. Αν δεν υπάρξει αυτός ο σαφής προσδιορισμός, θα προκύψουν κίνδυνοι αδικιών ή αυθαιρεσιών με απρόβλεπτα αποτελέσματα.

Κύριοι, κλείνοντας, οι διατάξεις του παρόντος, που ανατρέπουν ξαφνικά τα δεδομένα για τους Έλληνες εργαζόμενους, η στάση της Κυβέρνησης απέναντι στην αντίθετη άποψη με τους ανεμβολίαστους υγειονομικούς, τα γεγονότα της «Κιβωτού», η ανεπάρκεια κρατικής στήριξης και δομών στα θύματα κακοποίησης, εκμετάλλευσης ανθρώπων, οι μειώσεις ποσοστών αναπηρίας ακόμα και σε ανηλίκους εκ γενετής ανάπηρους, στερώντας τους το δικαίωμα συμμετοχής στις πανελλήνιες εξετάσεις, η κατάσχεση οικίας για μόλις 15.000 ευρώ εύλογα έφεραν στο «φως» έναν προβληματισμό.

Άραγε, η έννοια του ανθρωπισμού για όλους τους Έλληνες –προσέξτε, όχι επιλεκτικώς υπέρ των πάσης φύσεως μεταναστών και ΛΟΑΤΚΙ- αποτέλεσε άραγε πραγματική δέσμευση των κυβερνήσεών σας; Μιλώ για ανθρωπισμό με την έννοια της αντιμετώπισης του ανθρώπου ως πολυδιάστατης οντότητας, ανθρωπισμό με την έννοια της ανθρωπιάς. Μια τέτοια κυβερνητική δέσμευση προϋποθέτει, βέβαια, την παροχή ανθρωπιστικής παιδείας αντί δογματισμού, που οπλίζει τους νέους με ευρύτητα πνεύματος, καθαρό μυαλό και στέρεες ηθικές αξίες, που έχει ως μήνυμα το «τόλμα να σκέφτεσαι, να γνωρίζεις, να αντιστέκεσαι».

Και, όμως, ειδικά εσείς, κύριοι της Κυβέρνησης, την ανθρωπιστική παιδεία την πολεμάτε, δεν της αφήνετε χώρο, βυθισμένοι καθώς είστε στη θάλασσα των σύγχρονων τεχνολογικών επιτευγμάτων, έχοντας απολησμονήσει τις βαθύτερες ανάγκες του πνεύματος, όπως έγραψε ο Ι. Μ. Παναγιωτόπουλος.

Αρκεί μια ματιά στα κακογραμμένα βιβλία και τα αναλυτικά προγράμματα σπουδών της μέσης εκπαίδευσης για να γίνει αμέσως αντιληπτό ότι η ανθρωπιστική παιδεία είναι υποβαθμισμένη, καθώς το βάρος δίνεται στην τυπική, στείρα μετάδοση γνώσεων και λιγότερο στην αυτενέργεια των μαθητών και στην πνευματική τους καλλιέργεια που ακρωτηριάζεται, καθώς τα σχολεία τα έχετε μετατρέψει σε εξεταστικά κέντρα και προθάλαμο για τα πανεπιστήμια και εντείνετε την πίεση για προετοιμασία στελεχών, για παραγωγή αγαθών και προαγωγή τεχνολογίας, με στόχο τον πλούτο και όχι την ελευθερία του ατόμου.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτή)

Τελειώνω, κύριε Πρόεδρε.

Άλλωστε, τα νομοθετήματά σας, στην πλειοψηφία τους, κύριοι της Νέας Δημοκρατίας, αποπνέουν δυστυχώς, δογματισμό, αυταρχισμό, ιδεοληψία. Και δείγμα τούτου είναι και το γεγονός ότι έχουν προβληθεί, ανακοινωθεί από τα μέσα μαζικής ενημέρωσης πριν ακόμη έρθουν προς συζήτηση.

Όσο για την αντιμετώπιση των κακοποιητικών και βίαιων συμπεριφορών απέναντι σε γυναίκες και παιδιά, η σιωπή σπάει, τα στόματα ανοίγουν.

Κυρίες και κύριοι, είστε έτοιμοι να τους περιθάλψετε, να τους εξασφαλίσετε, να τους στηρίξετε ή θα ακολουθήσετε τις γοητευτικές σας υποσχέσεις;

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κυρία Αθανασίου.

Τον λόγο έχει τώρα η ειδική αγορήτρια του ΜέΡΑ25 κ. Μαρία Απατζίδη.

**ΜΑΡΙΑ ΑΠΑΤΖΙΔΗ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, το νομοσχέδιο που συζητάμε σήμερα αποτελεί μια κλασική περίπτωση υποκριτικής, δόλιας, νομοθετικής πρακτικής της Κυβέρνησης. Όπως και πάρα πολλές φορές τα τελευταία χρόνια, αναμειγνύετε σε ένα νομοσχέδιο από τη μία ορισμένα ψίχουλα εμπαιγμού που μπορεί να θεωρείτε παροχές, αλλά από την άλλη ορισμένες απολύτως σκανδαλώδεις διατάξεις όπως το Μετοχικό Ταμείο Πολιτικών Υπαλλήλων. Είναι η συνήθης ένοχη τακτική της Κυβέρνησης που ευτελίζει πλήρως την κοινοβουλευτική διαδικασία.

Το νομοσχέδιο, προφανώς, κατατίθεται με το βλέμμα στις προσεχείς βουλευτικές εκλογές. Ο χαρακτήρας του είναι καθαρά προεκλογικός, δίνοντας παροχές-ψίχουλα στις ευάλωτες ομάδες. Στο κεφάλαιο Β΄ τα άρθρα 3 και 4 ορίζουν εφάπαξ έκτακτη οικονομική ενίσχυση των ευάλωτων συνταξιούχων για το 2022, καθώς και έκτακτη εφάπαξ και πάλι προσαύξηση στους δικαιούχους των προνοιακών επιδομάτων, του ελάχιστου εγγυημένου εισοδήματος και του επιδόματος παιδιού για το Δεκέμβριο του 2022.

Τα συγκεκριμένα άρθρα αποτελούν ουσιαστικά τις εξαγγελίες του Πρωθυπουργού στη ΔΕΘ. Τα μέτρα αυτά αποτελούν τον υπέρτατο εμπαιγμό προς τα ευάλωτα στρώματα του πληθυσμού. Μιλάμε για εμπαιγμό γιατί οι έκτακτες αυτές ενισχύσεις αφορούν ποσά της τάξης των 250 ευρώ και μάλιστα εφάπαξ. Στις περιπτώσεις του ελάχιστου εγγυημένου εισοδήματος προβλέπεται απλά η διπλάσια καταβολή του για τον μήνα Δεκέμβριο, δηλαδή στις περιπτώσεις αυτές επιπλέον 250 ευρώ. Οι πολύ μικρές και εφάπαξ καταβολές βαφτίζονται κοινωνική πολιτική από την Κυβέρνηση. Είναι το λιγότερο απαράδεκτο τη στιγμή που τα ποσά αυτά δεν επαρκούν να καλύψουν ούτε κατά το ήμισυ τις αυξήσεις του λογαριασμού ρεύματος ενός μηνός.

Κατά την Κυβέρνηση η ενέργεια, τα τρόφιμα, το ρεύμα και ένας πραγματικός πληθωρισμός για τα λαϊκά στρώματα στο 20% μπορούν να καλυφθούν με 250 ευρώ ετησίως. Σε συνδυασμό, βέβαια, με την κατασπατάληση του δημοσίου χρήματος σε ημέτερους που έχει καταγγελθεί και αποδειχθεί για τα μέτρα αυτά, πρόκειται για μια πραγματική κοροϊδία.

Ως προς το κεφάλαιο Γ΄ που αφορά στις ασφαλιστικές ρυθμίσεις, με το άρθρο 5 πραγματοποιείται ακόμα μία μείωση των ασφαλιστικών εισφορών των εργαζομένων και των εργοδοτών από το 2023. Αντίστοιχα μέτρα μείωσης των ασφαλιστικών εισφορών παρουσιάζονται ως θετικά μέτρα τόσο για τους εργαζόμενους, όσο και για τους εργοδότες.

Στη συζήτηση, όμως, δυστυχώς δεν μπαίνουν οι επιπτώσεις που έχουν οι συνεχείς αυτές μειώσεις στο ασφαλιστικό σύστημα που χάνει συνεχώς πόρους. Θεωρούμε πως πρόκειται για μια κοντόφθαλμη και ιδεοληπτική προσέγγιση της Κυβέρνησης. Αποτελεί, ξεκάθαρα, μέσο απαξίωσης του ασφαλιστικού συστήματος, ώστε αυτό να καταρρεύσει και να παραδοθεί στους ιδιώτες. Έτσι κι αλλιώς η Κυβέρνηση έχει ήδη νομοθετήσει προς αυτή την κατεύθυνση.

Μειώνεται σε δέκα χρόνια από είκοσι, που ισχύει, ο χρόνος που έχει στη διάθεσή του ο e-ΕΦΚΑ προκειμένου να βεβαιώσει απαιτήσεις από ασφαλιστικές εισφορές που δεν καταβλήθηκαν. Αν η απαίτηση του ΕΦΚΑ δεν βεβαιωθεί ή η απαίτηση δεν κοινοποιηθεί στον ασφαλισμένο μέσα σε αυτό το διάστημα, τότε οι οφειλές παραγράφονται. Σύμφωνα, όμως, με τις ρυθμίσεις η παραγραφή δύναται να διακοπεί όταν ο ΕΦΚΑ ή το ΚΕΑΟ ειδοποιήσει με οποιονδήποτε τρόπο τον ασφαλισμένο για την οφειλή, είτε με δικαστικό επιμελητή είτε με κλητήρα είτε με επιστολή, ηλεκτρονική ειδοποίηση ή μέτρο διοικητικής εκτέλεσης για την είσπραξή της, όπως κοινοποίηση ατομικής βεβαίωσης, κατάσχεση πλειστηριασμού κ.λπ..

Σκοπός των ρυθμίσεων είναι, με την επιτάχυνση του χρόνου παραγραφής, να διασφαλίζεται ότι ο ΕΦΚΑ κινείται εντός αποδεκτού χρονικού πλαισίου, ενώ με τη δυνατότητα διακοπής της παραγραφής να διασφαλίζεται ότι οι στρατηγικοί κακοπληρωτές δεν θα αποφεύγουν την εκπλήρωση των υποχρεώσεών τους. Ωστόσο ο περιορισμός της παραγραφής στη δεκαετία δεν αφορά στις βεβαιωμένες οφειλές από το Κέντρο Είσπραξης Ασφαλιστικών Οφειλών, δηλαδή τις οφειλές για τις οποίες ο οφειλέτης ασφαλισμένος έχει ενημερωθεί εγγράφως ή με ηλεκτρονική ειδοποίηση.

Υπολογίζεται πως θα παραγραφούν οφειλές μόλις 250 εκατομμυρίων ευρώ σε ένα χαρτοφυλάκιο χρεών 43,5 δισεκατομμυρίων ευρώ βάσει στοιχείων του Μαρτίου του 2022. Θα παραγραφεί δηλαδή, μόλις το 0 58% του συνόλου των χρεών που διαχειρίζεται το ΚΕΑΟ. Τα χρέη προς παραγραφή είναι λίγα, διότι στις περισσότερες περιπτώσεις έχουν κινηθεί οι υπηρεσίες του ΚΕΑΟ και τα δικαστικά μέτρα έχουν ληφθεί νωρίς, προτού παρέλθει η κρίσιμη δεκαετία.

Επίσης, στην περίπτωση των εργοδοτών ισχύει δεκαετής παραγραφή ήδη πριν από το 2016. Έτσι η Κυβέρνηση χειρίστηκε και αυτό το σοβαρότατο θέμα με όρους επικοινωνιακούς.

Την ίδια στιγμή αφήνει, όμως, τους ολιγάρχες, τους μετόχους στο απυρόβλητο. Αρνείται να εισπράξει τα οφειλόμενα από αυτούς, οι οποίοι εσκεμμένα δημιούργησαν εικονικές εταιρείες. Λάμβαναν δάνειο στον αέρα, θέτοντας σε ομηρία εργαζόμενους και φορτώνοντας τον ΕΦΚΑ και τους ασφαλισμένους συνταξιούχους με οφειλές δεκάδων δισεκατομμυρίων ευρώ. Στη θεωρία ίσως και να μπορούσε να λειτουργήσει με τα σημαντικά προβλήματα που αναφέραμε.

Τα προβλήματα, όμως, που αντιμετωπίζει ο ΕΦΚΑ όσο αφορά στη διεκπεραίωση των υποχρεώσεών του, δεν εντοπίζονται στο νομοθετικό πλαίσιο, κύριε Υπουργέ, αλλά στην πλήρη υποστελέχωσή του, στην έλλειψη υλικοτεχνικών υποδομών και στην εν γένει διάλυση και απαξίωση που έχει συντελεστεί με τις ευλογίες της σημερινής Κυβέρνησης και πάλι με σκοπό την ιδιωτικοποίηση των υπηρεσιών.

Με τα άρθρα 7 και 8 προβλέπεται η αύξηση, σε είκοσι τέσσερις από δώδεκα, των μηνιαίων δόσεων της πάγιας ρύθμισης ασφαλιστικών οφειλών στον ΕΦΚΑ. Πρόκειται για επιβεβαίωση της ρήσης «πολύ λίγο, πολύ αργά». Αντί η Κυβέρνηση να προχωρήσει εγκαίρως σε γενναία ρύθμιση των οφειλών σε μακρά περίοδο αποπληρωμής και η διαγραφή μέρους τους, έρχεται κατόπιν εορτής να μη δώσει καμμία λύση στο πρόβλημα.

Το άρθρο 9 δίνει κίνητρα στις επιχειρήσεις για τη μετατροπή συμβάσεων μερικής απασχόλησης σε συμβάσεις πλήρους απασχόλησης. Τα κίνητρα αφορούν στην επιδότηση των ασφαλιστικών εισφορών κατά 40% από τον κρατικό προϋπολογισμό για τον εργαζόμενο, δηλαδή τον εργαζόμενο του οποίου η σύμβαση μετατράπηκε από μερικής απασχόλησης σε πλήρους για έναν χρόνο, αρχής γενομένης από την πρώτη ημέρα της μετατροπής. Ως ημέρα μετατροπής των συμβάσεων λογίζεται η ημερομηνία υποβολής σχετικής δήλωσης στο πληροφοριακό σύστημα «ΕΡΓΑΝΗ». Αφορά στις επιχειρήσεις που στις 9 Σεπτεμβρίου του 2022 απασχολούσαν εργαζόμενους με συμβάσεις μερικής απασχόλησης σε ποσοστό άνω του 50%.

Το κεφάλαιο Δ΄ αφορά σε συνταξιοδοτικές ρυθμίσεις, με το άρθρο 18 να αφορά στις περιβόητες αυξήσεις συντάξεων. Το ποσοστό αύξησης των κύριων συντάξεων από 1-1-2023 θα ισούται με το ήμισυ του αθροίσματος του ετήσιου ποσοστού μεταβολής του ΑΕΠ και του μέσου ετήσιου γενικού δείκτη τιμών καταναλωτών, δηλαδή του πληθωρισμού του προηγούμενου έτους. Το άρθρο 19 αφορά στη βασική σύνταξη του πρώην ΟΓΑ, η οποία ορίζεται σε 360 ευρώ και από 1-1-2023 αυξάνεται με τον τρόπο που προαναφέρθηκε.

Κατά τη γνώμη μας πρόκειται για ανεπαρκή μέτρα και μάλιστα, εύκολα χειραγωγήσιμα. Η αναπροσαρμογή των συντάξεων θα γίνεται με βάση τα στοιχεία της ΕΛΣΤΑΤ. Ως ΜέΡΑ25 έχουμε εκτενώς αναφερθεί στην υποτίμηση του πληθωρισμού από την ΕΛΣΤΑΤ και το πως αυτή πραγματοποιείται. Με αυτό το δεδομένο είναι σαφές πως η αναπροσαρμογή των συντάξεων ιδιαίτερα σε αυτή τη συγκυρία μόνο επικοινωνιακού τύπου θα είναι, καθώς η όποια αύξηση θα είναι κατά πολύ χαμηλότερη της απώλειας της αγοραστικής δύναμης λόγω του πληθωρισμού.

Εμείς, ως ΜέΡΑ25, θεωρούμε ότι αυτό που απαιτείται είναι η εφαρμογή της αυτόματης τιμαριθμικής αναπροσαρμογής με βάση τον πραγματικό πληθωρισμό, για να ανακουφιστούν συνταξιούχοι και μισθωτοί.

Το κεφάλαιο ΣΤ΄ τροποποιεί διατάξεις του απαράδεκτου ν.4826/2021 που μετέτρεψε την κοινωνική ασφάλιση σε κερδοσκοπικό παιχνίδι για λίγους, μέσω πλουτισμού και τζογαρίσματος χρηματοπιστωτικών αρπακτικών. Αυτό πρέπει οπωσδήποτε, για εμάς, να καταργηθεί και όχι απλά να τροποποιηθεί.

Όμως, οι πλέον σκανδαλώδεις ρυθμίσεις εντοπίζονται στο κεφάλαιο Ζ΄ και στα άρθρα 38 ως 43 που αφορούν στο Μετοχικό Ταμείο Πολιτικών Υπαλλήλων. Για πρώτη φορά από την ίδρυσή του, το 1867, στο Μετοχικό Ταμείο Πολιτικών Υπαλλήλων εμφανίζεται διοικητής ως όργανο διοίκησης, όπου ο διοικητής, μάλιστα, έχει εξουσίες πάνω από αυτές του διοικητικού συμβουλίου. Το διοικητικό συμβούλιο αν και γίνεται εννεαμελές, μπορεί να λειτουργήσει και ως εξαμελές. Διορίζεται πλέον από τον Υπουργό το μεγαλύτερο πλήθος των μελών του ή και όλα, αν δεν απαντήσουν εγκαίρως οι αρμόδιες συλλογικότητες. Ποιες; Η ΑΔΕΔΥ, ο σύλλογος εργαζομένων του Μετοχικού Ταμείου, οι συνταξιούχοι.

Ο διοικητής θα έχει λιγότερα αντικειμενικά προσόντα από τους περισσότερους υφιστάμενούς του. Απαιτείται πτυχίο ΑΕΙ μόνο. Και με λιγότερα κωλύματα από κάθε δημόσιο υπάλληλο. Πειθαρχικό κώλυμα κανένα και από ποινικά μόνο κακουργήματα! Ανεξαρτήτως ικανοτήτων διοίκησης, θα διορίζεται από το δημόσιο είτε από τον ιδιωτικό τομέα με διαδικασία που υπολείπεται της επιλογής, αφού πέρα από το μόνο αντικειμενικό προσόν του πτυχίου ΑΕΙ απαιτείται και εμπειρία συναφής, ακαθόριστης, όμως, διάρκειας και είδους.

Ο διοικητής αυτός θα κάνει τα πάντα. Θα ασκεί τη διοίκηση του Μετοχικού Ταμείου χωρίς περιορισμούς και κανόνες. Θα εκπροσωπεί παντού το Μετοχικό Ταμείο, θα αναθέτει εργασίες σε δικηγόρους αυθαιρέτως, θα δίνει εντολές εκπροσώπησης σε αυτούς. Ο ίδιος θα αποφασίζει για όλες τις υπηρεσιακές μεταβολές των υπαλλήλων χωρίς αντικειμενικές διαδικασίες, ακόμα και για την κατανομή θέσεων εντός του Μετοχικού Ταμείου. Είναι μια αρμοδιότητα που προηγουμένως θα απαιτούσε ορισμό με νόμο, ενώ προΐσταται πειθαρχικά όλων. Ο ίδιος ελέγχεται μόνο από τον Υπουργό που τον διόρισε. Δεν θα ορίζει μόνο τις αρμοδιότητες κάθε υπαλλήλου, αλλά θα είναι και ο διανομέας των πιστώσεων κάθε είδους. Εξίσου αόριστη είναι η διαδικασία πρόσληψης των συνεργατών του, που ρητά δεν προβλέπεται να έχουν κανένα αντικειμενικό προσόν.

Σαν να μην έφτανε αυτό, το πενταμελές διοικητικό συμβούλιο που άλλοτε αποτελούνταν από ανώτατο δικαστικό, δύο υψηλόβαθμα στελέχη Υπουργείων και εκπροσώπους εν ενεργεία και συνταξιούχων μερισματούχων αλλάζει προς το χειρότερο. Οι τρεις πρώτοι γίνονται απλά κάτοχοι πτυχίου ΑΕΙ που επιλέγει ο Υπουργός αυθαίρετα. Εισέρχεται δηλαδή, ο διοικητής ως Πρόεδρος αλλά και εκπρόσωπος της Τράπεζας της Ελλάδας. Πέντε από τους εννέα δηλαδή, επιλέγονται από τον εκάστοτε Υπουργό.

Πλήρης σύνθεση ορίζεται ότι υπάρχει διά νόμου και με έξι μέλη εκ των οποίων μετά υπολογίζεται η απαρτία. Επίσης, αντί για τέσσερις φορές το μήνα συνεδριάζουν τρεις φορές πλέον και από δύο απαιτείται τρία μέλη να το ζητήσουν. Πρέπει να τονιστεί επίσης, ότι το κόστος δεν συνεισφέρει καθόλου στο Μετοχικό Ταμείο καθώς οι κρατήσεις επιβαρύνουν μόνο τους μετόχους του.

Φαίνεται, λοιπόν, πως ο κ. Χατζηδάκης αναζητεί συνένοχους τους οποίους προσπαθεί να βρει με τις συγκεκριμένες ρυθμίσεις που παραβιάζουν κάθε λογική και κάθε αρχή χρηστής διοίκησης και δημοκρατικότητας. Γιατί δεν μπορούσε άμεσα να χαρίσει, στα αρπακτικά που καραδοκούν, την περιουσία του Μετοχικού Ταμείου. Είχε ήδη έτοιμο το παράδειγμα της εκποίησης περιουσίας του ΕΦΚΑ μέσω της εταιρείας ακινήτων e-ΕΦΚΑ. Τώρα το εκμεταλλεύεται δεόντως, υποβαθμίζοντας το διοικητικό συμβούλιο και τη λειτουργία του στο οποίο ο ίδιος διορίζει την πλειοψηφία. Μπορεί πλέον εύκολα να δώσει και με συνοπτικές διαδικασίες τη διαχείριση της περιουσίας του Μετοχικού Ταμείου. Πρόκειται, όμως, για μια περιουσία που το Μετοχικό Ταμείο απέκτησε με το αίμα των δημοσίων υπαλλήλων σε διάρκεια εκατόν πενήντα πέντε χρόνων. Τώρα δίνονται στην ΕΔΕΚΤ και στην εταιρεία ακινήτων e-ΕΦΚΑ για να την ξεπουλήσουν ανεμπόδιστα.

Το Μετοχικό Ταμείο Πολιτικών Υπαλλήλων, λοιπόν, αν περάσει αυτό το νομοσχέδιο, θα μετατραπεί σε πεδίο αυθαιρεσίας, αυταρχισμού, διαφθοράς και κατάχρησης χρήματος.

Όσον αφορά στην πρόνοια και στην κοινωνική ασφάλιση το ΜέΡΑ25 επιμένει στις πέντε ακόλουθες αρχές. Πρώτον, ότι χρειάζεται καταβολή εντόκως των καθυστερούμενων συντάξεων καθώς και κάθε είδους απολαβών ή παροχών λόγω ευθύνης του δημοσίου. Δεύτερον, είναι αναγκαία μια αναπροσαρμογή του συστήματος απονομής συντάξεων με ψηφιοποίηση αρχείων και διαδικασιών, ώστε να απονέμονται άμεσα και όπου χρειάζεται να γίνουν άμεσες και απολύτως επαρκείς προσλήψεις. Και να μην υπάρχει πρόφαση της ανάθεσης κρατικών αρμοδιοτήτων σε ιδιώτες.

Τρίτον, είναι επείγον ο ανασχεδιασμός του συστήματος απονομής συντάξεων ώστε να καταργηθούν προφανείς αδικίες που επήλθαν πριν και μετά από τα μνημόνια, ώστε να υπάρχει, τουλάχιστον, μια ενιαία βασική σύνταξη για κάθε πολίτη η οποία πρέπει να είναι και αξιοπρεπής, με λίγα λόγια, τουλάχιστον, μιάμιση φορά ο κατώτατος μισθός.

Τέταρτον, το επιπλέον πρόσθετο ποσό να είναι ανάλογο με τις εισφορές, αλλά να μην ισχύει αυτό για ανάπηρους και εργαζόμενους που υπέστησαν βλάβες υγείας κατά την εργασία, στους οποίους να αναγνωρίζεται ειδικό καθεστώς συνταξιοδότησης.

Πέμπτον, η αξία μη αξιοποιηθέντων ενσήμων και μη δυνάμενων να αξιοποιηθούν λόγω της νομοθεσίας, λόγου χάριν η διπλή ασφάλιση να επιστρέφεται στον πολίτη εντόκως σε κάθε περίπτωση, ώστε να μη χάνεται κανένα ένσημο.

Για όλους αυτούς τους λόγους είναι σαφές ότι οι θέσεις του ΜέΡΑ25 κινούνται στο πλαίσιο μιας ευρείας στρατηγικής που είναι στους αντίποδες του νομοσχεδίου της Κυβέρνησης και γι’ αυτό θα καταψηφίσουμε.

Κύριε Υπουργέ θα καταθέσω και δύο βουλευτικές τροπολογίες. Θα τις δείτε σε λιγάκι. Και θα τοποθετηθούμε και εγώ αργότερα, στη δευτερολογία μου και ο Κοινοβουλευτικός μας Εκπρόσωπος.

Ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κυρία Απατζίδη.

Εισερχόμαστε τώρα στον κατάλογο των ομιλητών. Εννοείται ότι οι Κοινοβουλευτικοί Εκπρόσωποι μπορούν να ζητούν τον λόγο κάθε τρεις, τέσσερις Βουλευτές. Πρώτος είναι ο κ. Αθανάσιος Λιούπης από τη Νέα Δημοκρατία και αμέσως μετά ο κ. Ηγουμενίδης Νικόλαος από τον ΣΥΡΙΖΑ.

Ορίστε, κύριε Λιούπη, έχετε τον λόγο.

**ΑΘΑΝΑΣΙΟΣ ΛΙΟΥΠΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, το Υπουργείο σας διαχειρίζεται ένα από τα πιο δύσκολα χαρτοφυλάκια. Είναι το Υπουργείο που φέρει το βάρος των εργασιακών, της κοινωνικής ασφάλισης, του συνταξιοδοτικού ζητήματος αλλά και όλης της κοινωνικής μέριμνας. Και, φυσικά, έχει να διαχειριστεί το τεράστιο ζήτημα των εκκρεμών συντάξεων, ένα πρόβλημα διαχρονικό που είχε γιγαντωθεί τα τελευταία χρόνια.

Πρόκειται για μεγάλη προσωπική επιτυχία του κ. Χατζηδάκη το ότι έχουν εκκαθαριστεί όλες οι κύριες συντάξεις από το 2016 έως το 2021 και ότι έχουμε φτάσει σε έναν αριθμό να εκδίδονται κατά μέσο όρο χίλιες διακόσιες πενήντα συντάξεις την ημέρα έναντι πεντακοσίων το 2019. Οι κύριες συντάξεις θα εκδίδονται πλέον κατά μέσο όρο εντός διμήνου. Επομένως, όχι μόνο δεν εκτόξευσε η Νέα Δημοκρατία τον αριθμό των εκκρεμών συντάξεων, όπως ισχυρίστηκε Αντιπολίτευση, αλλά έδωσε λύση σε ένα πρόβλημα που θύμιζε γόρδιο δεσμό.

Μέχρι σήμερα έχουμε ήδη ψηφίσει σημαντικές μεταρρυθμίσεις. Το σημερινό νομοσχέδιο έρχεται ως συνέχεια του μεγάλου μεταρρυθμιστικού και κοινωνικού έργου που παράγει η Κυβέρνηση του Κυριάκου Μητσοτάκη, με σειρά διατάξεων που φέρουν καθαρά κοινωνικό πρόσημο, στηρίζουν τις ευάλωτες ομάδες του πληθυσμού, φέρουν κοινωνική δικαιοσύνη με τη θέσπιση άμεσης και εντός του Δεκεμβρίου έκτακτης οικονομικής ενίσχυσης για δύο εκατομμύρια τριακόσιους χιλιάδες ευάλωτους συμπολίτες μας με επίδομα ύψους 250 ευρώ και με διευρυμένα εισοδηματικά κριτήρια για τους χαμηλοσυνταξιούχους, τους δικαιούχους αναπηρικού επιδόματος, τους ανασφάλιστους υπερήλικες.

Επίσης, διπλή δόση για τους δικαιούχους του ελάχιστου εγγυημένου εισοδήματος, μιάμιση επιπλέον δόση στους δικαιούχους επιδόματος παιδιού, αύξηση των συντάξεων μετά από δώδεκα χρόνια περικοπών και οικονομικής πίεσης για τους συνταξιούχους. Από τον ερχόμενο Ιανουάριο για ένα εκατομμύριο τετρακόσιους χιλιάδες συνταξιούχους θα είναι αυξημένη η σύνταξη κατά 7%.

Μία από τις πρώτες πρωτοβουλίες αυτής της Κυβέρνησης στο ξεκίνημά της ήταν η μείωση των ασφαλιστικών εισφορών. Από τότε μέχρι σήμερα οι ασφαλιστικές εισφορές έχουν μειωθεί τρεις φορές, συνολικά κατά 4,4 μονάδες. Από τις αρχές του επόμενου έτους η μείωση αυτή παύει να είναι έκτακτη και παγιώνεται.

Αποκτούμε ενιαίο πλαίσιο και ενιαίους κανόνες για τις συντάξεις αναπηρίας. Αυτή τη στιγμή οι προϋποθέσεις και οι διατάξεις για τις συντάξεις αναπηρίας είναι κατακερματισμένες και διασκορπισμένες ανάλογα με τον φορέα. Σε συνεργασία με την ΕΣΑΜΕΑ πηγαίνουμε σε ένα καθεστώς μεγαλύτερης ασφάλειας και ίσης μεταχείρισης για όλους τους δικαιούχους. Μία από τις σημαντικές αλλαγές είναι και η μείωση του ποσοστού αναπηρίας από το 67% στο 50% για να είναι κάποιος δικαιούχος παροχών αναπηρίας.

Μία από τις πλέον πολυαναμενόμενες διατάξεις είναι αυτή που ορίζει δεκαετή παραγραφή, αντί είκοσι έτη μέχρι σήμερα, ενώ από το 2027 μειώνεται ακόμα περισσότερο στα πέντε χρόνια. Επίσης πολυαναμενόμενη και ιδιαίτερα σημαντική είναι η αύξηση των δόσεων από δώδεκα σε είκοσι τέσσερις μήνες για όσους αποπληρώνουν οφειλές από ασφαλιστικές εισφορές.

Η πρωτοβουλία αυτή του Υπουργείου Εργασίας είναι μια στήριξη προς τους οφειλέτες που επιθυμούν να αποπληρώσουν, αλλά οι δώδεκα δόσεις ήταν ασφυκτικά πιεστικές για να ανταποκριθούν. Ταυτόχρονα όσοι έχουν ρυθμίσει τις οφειλές τους παύουν να είναι αντιμέτωποι με ποινικές διώξεις και τα εις βάρος τους δικαστήρια.

Είμαι βέβαιος, κύριε Υπουργέ, με την ευαισθησία που σας διακρίνει θα εξετάσετε το ενδεχόμενο ακόμα περισσότερων δόσεων.

Επέρχεται μια ισορροπία δίκαιη και εύλογη σε σχέση με το ανώτατο ύψος των επικουρικών συντάξεων. Μπαίνει πλαφόν στις εξαιρετικά υψηλές επικουρικές συντάξεις, όπως ήδη εφαρμόζεται στις κύριες. Καταργείται η εισφορά 1% του ν.3968/2011, που δεν ήταν ανταποδοτική και ήταν πάγιο αίτημα των δημοσίων υπαλλήλων και υπαλλήλων των ενόπλων δυνάμεων και σωμάτων ασφαλείας. Δίνεται η δυνατότητα σε όλους τους ένστολους, χωρίς διαχωρισμούς πλέον, να αναγνωρίσουν έως και πέντε χρόνια ασφάλισης, πληρώνοντας τις αντίστοιχες εισφορές τους.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Σε μια εποχή που η υπογεννητικότητα είναι από τα μέγιστα προβλήματα της κοινωνίας μας η Κυβέρνηση παίρνει συνεχώς μέτρα για την προστασία της μητρότητας. Σήμερα επεκτείνεται η άδεια μητρότητας από τους έξι στους εννέα μήνες και στον ιδιωτικό τομέα. Είναι ένα δίκαιο μέτρο που βοηθά τη μητέρα και την οικογένεια να ανταπεξέλθει στις ανάγκες ενός νέου μέλους.

Σε αυτό το σημείο θα ήθελα να μεταφέρω, κύριε Υπουργέ, το εύλογο αίτημα των δικηγορικών συλλόγων για τις έμμισθες δικηγόρους να ισχύει και σε αυτές η εννεάμηνη επιδοτούμενη άδεια μητρότητας.

Με δεδομένη τη διαρκή μάχη της Κυβέρνησης για αύξηση της απασχόλησης υλοποιείται σχεδιασμός για να στραφούμε σε περισσότερες συμβάσεις πλήρους απασχόλησης έναντι της μερικής. Από την αρχή του 2023 θεσπίζεται πρόγραμμα επιδότησης κατά 40% των ασφαλιστικών εισφορών για τους εργοδότες που μετατρέπουν τις συμβάσεις από μερικής απασχόλησης σε πλήρους.

Έχουμε ήδη μιλήσει πολλές φορές για την αξία της πρώιμης παρέμβασης και η Υφυπουργός, η κ. Μιχαηλίδου, έχει αναλάβει πρωτοβουλίες, όπως το πρόγραμμα «ΚΥΨΕΛΗ», ώστε στη βρεφική και νηπιακή ηλικία να εντοπίζονται έγκαιρα τα παιδιά που χρήζουν θεραπείας. Σήμερα γίνεται ένα σημαντικό βήμα, αποκτούμε πιλοτικό πρόγραμμα πρώιμης παρέμβασης με συμβουλευτική και θεραπείες για παιδιά έως έξι ετών που έχουν αναπηρία ή αναπτυξιακή καθυστέρηση.

Ξεκίνησα την ομιλία μου με λίγα από τα πολλά που έχει επιτύχει η ηγεσία του Υπουργείου Εργασίας τα τελευταία χρόνια. Θέλω να κλείσω λέγοντας για τις σημερινές διατάξεις του Υπουργείου Εργασίας και Κοινωνικών Υποθέσεων ότι ακόμα και οι εισηγητές της Αντιπολίτευσης είδαν πως πολλές από αυτές είναι σε θετική κατεύθυνση, καταλογίζοντας ωστόσο ότι έχουν προεκλογική στόχευση. Το ζήτημα δεν είναι αν η στόχευση είναι προεκλογική ή όχι. Το ζήτημα είναι ότι με όλες τις φορολογικές και ασφαλιστικές ρυθμίσεις που έχει λάβει η Κυβέρνηση, όπως η μείωση του φορολογικού συντελεστή, μείωση μεσοσταθμικά κατά 35% του ΕΝΦΙΑ, η κατάργηση της έκτακτης εισφοράς αλληλεγγύης, περίπου το 95% των συνταξιούχων θα δει αυξήσεις στο εισόδημά του. Αυτή είναι η πραγματικότητα και σε αυτή την πραγματικότητα κάθε κριτική περί άδικης κατάργησης δέκατης τρίτης σύνταξης δεν αντέχει, αφού πολλοί συνταξιούχοι θα παίρνουν περισσότερα από μια απλώς δέκατη τρίτη σύνταξη. Οι πολίτες γνωρίζουν την αλήθεια, γνωρίζουν ποιος ανταποκρίνεται στις ανάγκες τους και αναγνωρίζουν ποιος δεν χρησιμοποιεί απλά λόγια εντυπωσιασμού, αλλά κάνει πράξεις ουσίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής σαράντα τρεις μαθήτριες και μαθητές και τρεις εκπαιδευτικοί συνοδοί τους από το 1ο Γυμνάσιο Δράμας (πρώτο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Καλείται στο Βήμα ο κ. Νικόλαος Ηγουμενίδης από τον ΣΥΡΙΖΑ-Προοδευτική Συμμαχία.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, οι εργαζόμενοι, οι μικρομεσαίοι, οι συνταξιούχοι, η πλειοψηφία της κοινωνίας βρίσκεται αντιμέτωπη με το μεγάλο κύμα ακρίβειας, την ενεργειακή κρίση και τον πληθωρισμό. Δύο μισθοί όσον αφορά στον κατώτατο μισθό και δύο συντάξεις όσον αφορά στους χαμηλοσυνταξιούχους, μας λένε τα ευρωπαϊκά συνδικάτα ότι, χρειάζονται για να καλύψουν το κόστος της ενέργειας. Δίπλα σε αυτή τη διαπίστωση η ΓΣΕΕ έρχεται να μας πει ότι τα φτωχά νοικοκυριά, αυτά που ζουν με 700 ως 750 ευρώ, έχουν χάσει το 40% της αγοραστικής τους δύναμης.

Πρόκειται για μια κρίση η οποία ουσιαστικά ανατροφοδοτείται από τις ίδιες τις επιλογές της Κυβέρνησης, που στοιχείο αυτών των επιλογών είναι και το σχέδιο νόμου που συζητάμε σήμερα. Είναι ένα σχέδιο νόμου που δεν μας εκπλήσσει. Είναι η εικόνα και ομοίωση της πολιτικής της Δεξιάς. Είναι απολύτως εναρμονισμένο στα έργα και τις ημέρες της Κυβέρνησης της Νέας Δημοκρατίας. Αποτυπώνει τη νεοφιλελεύθερη αντίληψη της Κυβέρνησης και του κ. Μητσοτάκη, τη λογική του κομματικού ελέγχου των ασφαλιστικών ταμείων και των δημόσιων οργανισμών, την επιδίωξη εκποίησης της περιουσίας τους.

Έτσι, κυρίες και κύριοι συνάδελφοι, η Κυβέρνηση της Νέας Δημοκρατίας αφού κατάργησε τη δέκατη τρίτη σύνταξη, που θεσμοθέτησε και έδωσε η κυβέρνηση του ΣΥΡΙΖΑ, αφού στέρησε από ένα εκατομμύριο διακόσιους χιλιάδες συνταξιούχους, κυρίως χαμηλοσυνταξιούχους, τα αναδρομικά που δικαιούνταν, αφού με σύνολο μέτρων αυξάνει τον ζωτικό χώρο του ιδιωτικού τομέα στο ασφαλιστικό σύστημα, αφού έγιναν όλα αυτά, «ηχήστε οι σάλπιγγες», πανηγυρίζει ο κ. Μητσοτάκης, θριαμβολογεί η Νέα Δημοκρατία και στεναγμός ανακούφισης από τα έδρανα των Βουλευτών της κυβερνητικής παράταξης. Η Νέα Δημοκρατία ετοιμάζεται, συνταξιούχοι ετοιμαστείτε, τον Γενάρη του 2023 θα έχετε αύξηση στις συντάξεις σας. Αυτό που δεν λένε είναι ότι ουσιαστικά η Νέα Δημοκρατία θα εφαρμόσει νόμο που ψήφισε το 2017 ο ΣΥΡΙΖΑ. Ήταν ένας νόμος μέσα σε ένα σύνολο και πλέγμα μέτρων του οδικού χάρτη για να βγούμε από τα μνημόνια, όπως κατάφερε η κυβέρνησή μας.

Η αλήθεια είναι ότι οι όποιες θετικές ρυθμίσεις είναι δευτερεύουσας σημασίας, είναι αποσπασματικές, έχουν έντονο άρωμα προεκλογικής στόχευσης. Προπαγανδίζονται, όμως, ιδιαίτερα από τη Νέα Δημοκρατία, ακριβώς, για να μας πείσει ότι έχει κοινωνικό πρόσωπο καλό, ότι έχει κοινωνικές ευαισθησίες κ.λπ.. Είναι. όμως. έτσι; Ένα παράδειγμα: Οκτώμισι χιλιάδες οικογένειες απόρων στην Κρήτη, λόγω μιας δικαστικής διαμάχης, έμειναν εννέα μήνες χωρίς τα στοιχειώδη που δικαιούνται από το ΤΕΒΑ. Η Κυβέρνηση σε αυτούς έδειξε το πραγματικό της πρόσωπο. Παρακολουθεί τη δικαστική διαμάχη ως Πόντιος Πιλάτος, δείχνει δηλαδή, στους πιο αδύναμους από τους αδύναμους, το πρόσωπο της κοινωνικής αναλγησίας.

Και μια που αναφέρομαι στην Κρήτη, επιτρέψτε μου μια αναφορά στη διάταξη του νομοσχεδίου για τις αποζημιώσεις όσων επλήγησαν από την τελευταία κακοκαιρία. Δύο μήνες μετά είναι και καθυστερημένα και ανεπαρκή όσα προβλέπονται. Προφανώς, το να πάρουν κάτι οι άνθρωποι θετικό είναι, αλλά και ανεπαρκώς και καθυστερημένα. Να σημειώσω δε, ότι ακόμη να αποζημιωθούν οι πληγέντες από τις πλημμύρες του 2020 στην Κρήτη, στη Χερσόνησο, στα Μάλια, στις Γούρνες και στην Ανάληψη.

Όσον αφορά στο περίφημο ένα κλικ που χρειάζεται πλέον για την απονομή της σύνταξης, θα ήθελα να πάμε μαζί με τον κ. Χατζηδάκη και να πάμε και με κάμερες, που τον συνοδεύουν σε επιλεγμένες εμφανίσεις του, στον ΕΦΚΑ του Ηρακλείου και να εξηγήσει εκεί στους υπαλλήλους μιας αποψιλωμένης υπηρεσίας, που προσπαθούν να αντιμετωπίσουν, και να επιλύσουν και να εξυπηρετήσουν χιλιάδες εκκρεμείς συντάξεις, αυτό το περιβόητο και περίφημο κλικ.

Και μια που έπιασα τις ιδιαίτερες ρυθμίσεις του νομοσχεδίου θα καταθέσω στα Πρακτικά, κύριε Υπουργέ, από την Ελληνική Εταιρεία Ιατρικής Εργασίας και Περιβάλλοντος παρατήρηση στο άρθρο 47. Θα καταθέσω στα Πρακτικά όλη την επιστολή τους. Αυτοί ζητούν είτε να αποσυρθεί το άρθρο 47 είτε να διευκρινιστεί επακριβώς σημειούμενο επί του άρθρου 47 ότι η προδήλωση αφορά μόνο στους ιατρούς εργασίας που ασχολούνται με σύμβαση εξαρτημένης εργασίας και όχι όσους ασχολούνται με άλλη μορφή σύμβασης.

(Στο σημείο αυτό ο Βουλευτής κ. Νικόλαος Ηγουμενίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κοιτάξτε, κυρίες και κύριοι συνάδελφοι, κατά τη γνώμη μας, η κοινωνική πολιτική δεν είναι κοινωνική ελεημοσύνη. Αυτοί που ισχυρίζονται ή ενστερνίζονται τη σκοταδιστική άποψη του κ. Μητσοτάκη ότι οι ανισότητες των ανθρώπων είναι εγγεγραμμένες στο ανθρώπινο DNA, δεν μπορούν να εφαρμόσουν πολιτικές κοινωνικής αλληλεγγύης. Αυτοί που ισχυρίζονται ή ενστερνίζονται τη σκοταδιστική άποψη του κ. Μητσοτάκη ότι δεν μας χρειάζονται ΜΕΘ, οι μονάδες εντατικής θεραπείας, για βελτίωση της επιβίωσης, διαγράφοντας μέσα σε λίγες λέξεις σημαντικές κατακτήσεις του ανθρώπινου μυαλού που συμβάλλουν στην αύξηση της επιβίωσης του ανθρώπινου είδους, δεν μπορούν να είναι άνθρωποι που χαρακτηρίζονται από κοινωνικές ευαισθησίες.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Αν θέλετε τέλος, ένας πολιτικός φορέας δεν μπορεί να εφαρμόσει πραγματικά κοινωνική πολιτική, αν στις ιδεολογικές του αφετηρίες δεν έχει την πίστη στην ισότητα των ανθρώπων, την εμπιστοσύνη στις δυνάμεις της συλλογικής δράσης, τη θέση για κατάργηση της εκμετάλλευσης ανθρώπου από άνθρωπο.

Κύριε Πρόεδρε, ολοκληρώνω. Ζητώ την ανοχή σας για λίγα δευτερόλεπτα.

Μια εικόνα δείχνει το πραγματικό κοινωνικό πρόσωπο αυτής της Κυβέρνησης. Είναι η εικόνα της πόρτας της εισόδου, που παραβιάστηκε με ηλεκτρικό πριόνι αχάραγα, πριν το ξημέρωμα -δεν είναι τυχαία, κατά τη γνώμη μου, επιλογή στο σκοτάδι- για να κατασχεθεί το σπίτι της κ. Κολοβού. Στην πόρτα του σπιτιού τής συνταξιούχου δημοσιογράφου τσακίστηκε και το τελευταίο ίχνος αξιακού φορτίου που προσπαθούσε να διατηρήσει η συντηρητική παράταξη. Σε αυτή την εικόνα, που προσβάλλει όλη την κοινωνία, συνοψίζεται η εκδικητική μανία, η κοινωνική αναλγησία όλου του οικονομικού συστήματος που διαχρονικά στηρίζει τη Δεξιά και που πλέον χωρίς κανένα πρόσχημα, κανέναν δισταγμό επιχειρεί να εξουδετερώσει κομμάτια της κοινωνίας μας.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, παρακαλώ. Έχετε φτάσει στα εννέα λεπτά.

**ΝΙΚΟΛΑΟΣ ΗΓΟΥΜΕΝΙΔΗΣ:** Ολοκληρώνω, κύριε Πρόεδρε.

Όπως το τάγκο χορεύεται με δύο, δεν φτάνει μόνη της η κοινωνική αναλγησία. Έχουμε το απαραίτητο συμπλήρωμα του αντιδημοκρατικού κατήφορου. Από τη μία την αστυνομική αυθαιρεσία και τον κρατικό αυταρχισμό, που τείνουν να είναι καθημερινά τα δείγματά του, μέχρι τις τελευταίες παρακολουθήσεις, που δεν είναι ένα νομικά σωστό, αλλά ηθικά λανθασμένο συμβάν. Δεν είναι ένα ατύχημα. Η συγκέντρωση κρίσιμων πληροφοριών από φίλους και αντιπάλους είναι μέθοδος διασφάλισης της εξουσίας, είναι μέθοδος διακυβέρνησης από τον κ. Μητσοτάκη. Και οι ευθύνες, βεβαίως, δεν βαραίνουν μόνο τον κ. Μητσοτάκη, βαραίνουν και θα αποδοθούν σε έναν-έναν προσωπικά από όλους τους Βουλευτές που υπερψήφισαν θέματα για τα οποία ψέγει ακόμα και η ΑΔΑΕ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

**ΝΙΚΟΛΑΟΣ ΗΓΟΥΜΕΝΙΔΗΣ:** Με αυτό τελειώνω, κύριε Πρόεδρε.

Το σχέδιο νόμου είναι σε απόλυτη αναντιστοιχία με τις θέσεις της κοινωνίας και γι’ αυτό δεν μπορούμε να το υπερψηφίσουμε. Πιστεύουμε, όμως, ότι εκτός από το να μην υπερψηφιστεί αυτό το σχέδιο νόμου οι προοδευτικές δυνάμεις οφείλουν να υψώσουν ένα τείχος στη νεοσυντηρητική λαίλαπα για μια προοδευτική κυβέρνηση, που θα υπερασπιστεί την αξιοπρέπεια της κοινωνίας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Απλώς, η παρέμβασή μου δεν αφορά εσάς μόνο, αλλά γενικά γιατί είναι εξήντα ομιλητές. Έχουμε λογαριάσει ότι θα πάμε στις δώδεκα η ώρα το βράδυ. Αν ο καθένας παραβιάζει το ωράριο και τα επτά λεπτά γίνονται δέκα, αντιλαμβάνεστε ότι οι τελευταίοι συνάδελφοι και θα κουραστούν πολύ να είναι εδώ, αλλά και –επιπλέον- δυσανασχετούν. Γιατί κανείς από αυτούς που μιλάνε και παραβιάζουν τον χρόνο δεν κάθεται μέχρι τέλους, για να μπορέσει να πει «να, ορίστε, κύριε, συμπάσχω μαζί σας». Γι’ αυτό, παρακαλώ, να τηρείται ο χρόνος.

Τον λόγο έχει τώρα από το Κίνημα Αλλαγής ο κ. Ιλχάν.

**ΑΧΜΕΤ ΙΛΧΑΝ:** Ευχαριστώ, κύριε Πρόεδρε.

Κυρίες και κύριοι συνάδελφοι, το συζητούμενο νομοσχέδιο, δυστυχώς, βρίσκει την ελληνική οικογένεια σε μια κατάσταση ανασφάλειας, φόβου και απελπισίας. Ανασφάλεια για τον δύσκολο χειμώνα, βέβαια, που έρχεται, φόβο για κάθε νέο λογαριασμό ρεύματος, απελπισία μπροστά στα ράφια των σουπερμάρκετ με τις τιμές να απαγορεύουν ακόμα και τα βασικά. Σε αυτό το πλαίσιο σοφά η Κυβέρνηση το διαφημίζει, βεβαία, ως ένα νομοσχέδιο θετικών διατάξεων, βροντοφωνάζοντας πως δίνει αυξήσεις στις συντάξεις μετά από δώδεκα ολόκληρα χρόνια. Δίνει 250 ευρώ για τα Χριστούγεννα στους χαμηλοσυνταξιούχους με μηνιαία σύνταξη έως 800 ευρώ και σε ευάλωτες κοινωνικές ομάδες και καταργεί την ειδική εισφορά αλληλεγγύης από τις συντάξεις.

Εμείς, βέβαια, ως ΠΑΣΟΚ, ως σοβαρή προοδευτική παράταξη, χωρίς ίχνος μιζέριας στηρίζουμε αυτές τις διατάξεις, όπως στηρίζουμε καθετί που έρχεται να αποκαταστήσει αδικίες ή να ανακουφίσει τους πολίτες σε αυτή τη δύσκολη συγκυρία. Δεν είμαστε αρνητές εξ ολοκλήρου όλων των διατάξεων.

Όμως, κυρίες και κύριοι της Κυβέρνησης, όλοι ξέρουμε πως οι λαμπρές διαφημίσεις, σχεδόν πάντα, αποκρύπτουν και κάποια ελαττώματα, αποσιωπούν τα μειονεκτήματα του προϊόντος με τελικό στόχο να παραπλανήσουν το κοινό. Δυστυχώς και στη δική σας περίπτωση και σε αυτό το νομοσχέδιο ισχύει το ίδιο. Γιατί τι σημαίνει η συγκεκριμένη αύξηση των συντάξεων όταν ο μέσος πληθωρισμός για το 2022 φτάνει στο 9,9%; Θα καλύψει αυτή η αύξηση την απώλεια αγοραστικής δύναμης των νοικοκυριών με μηνιαίο εισόδημα χαμηλότερο των 750 ευρώ, που φτάνει έως και 40%; Προφανώς, όχι.

Μήπως το συζητούμενο νομοσχέδιο διορθώνει τις στρεβλώσεις της ασφαλιστικής νομοθεσίας που δημιουργήθηκε με τους νόμους Κατρούγκαλου και Βρούτση; Δυστυχώς, και εδώ η απάντηση είναι όχι.

Η αλήθεια, λοιπόν, είναι πως, πίσω από τη βιτρίνα των παροχών, ο ΕΦΚΑ θα συνεχίσει να δίνει συντάξεις πείνας, ακολουθώντας τον νόμο Κατρούγκαλου, που με τόση ευκολία υιοθετήσατε μετεκλογικά παρά τις προεκλογικές σας δεσμεύσεις για την κατάργησή του. Διότι σε αυτή τη Βουλή, στην προηγούμενη κοινοβουλευτική περίοδο, λέγατε -η Νέα Δημοκρατία- στην προηγούμενη κυβέρνηση ότι αυτός ο νόμος δεν διορθώνεται παρά μόνο καταργείται.

Και, βέβαια, δεν είναι η πρώτη φορά που η Κυβέρνηση διαφημίζει κάποιες επιτυχίες οι οποίες είναι ανύπαρκτες, κατά εμάς. Χαρακτηριστικό παράδειγμα είναι η έκδοση των συνταξιοδοτικών αποφάσεων «με ένα κλικ». Είμαι σίγουρος πως κάθε συνάδελφος στην Αίθουσα έρχεται καθημερινά σε επαφή με πολίτες που ψάχνουν να βρουν κάποια άκρη με τον συνταξιοδοτικό τους φάκελο. Γιατί δεν αρκούν οι φιέστες για να λυθούν τα προβλήματα του ΕΦΚΑ, που βρίσκεται σε κατάσταση χάους.

Σήμερα, όμως, ποια είναι η πραγματική κατάσταση με αριθμούς; εκατόν είκοσι επτά χιλιάδες αιτήσεις επικουρικής σύνταξης εκκρεμούν με μέσο όρο αναμονής δυόμισι χρόνια. Ξέρετε, είναι περισσότερες ακόμα και από αυτές που η Νέα Δημοκρατία παρέλαβε από τον ΣΥΡΙΖΑ. πενήντα πέντε χιλιάδες με εξήντα χιλιάδες αιτήσεις εφάπαξ εκκρεμούν. Τριάντα χιλιάδες αιτήσεις διεθνών συντάξεων εκκρεμούν. Εξήντα πέντε χιλιάδες αιτήσεις με παράλληλη ασφάλιση εκκρεμούν. Εκατό χιλιάδες παλιές συντάξεις δεν έχουν ακόμη επαναϋπολογιστεί, άρα εκκρεμούν. Δεν νομίζω πως αυτοί οι αριθμοί επιτρέπουν κάποιους πανηγυρισμούς όσον αφορά στον ΕΦΚΑ.

Κυρίες και κύριοι συνάδελφοι, το ΠΑΣΟΚ σήμερα είναι εδώ με διάθεση εποικοδομητική και όχι για αντιπολιτευτικές φανφάρες. Το είπα από την αρχή, θα στηρίξουμε κάθε θετική διάταξη. Θα σταθώ ενδεικτικά σε κάποιες, οι οποίες είναι όντως θετικές. Το άρθρο 4 που αφορά στην έκτακτη προσαύξηση προνοιακών παροχών σε χρήμα σε άτομα με αναπηρία, σε ανασφάλιστους υπερήλικες και σε δικαιούχους του ελάχιστου εγγυημένου εισοδήματος και του επιδόματος παιδιού. Προφανώς, θα στηρίξουμε την αύξηση της βασικής σύνταξης του ΟΓΑ, που από τα 360 ευρώ θα φτάσει στα 390 ευρώ στο άρθρο 19. Είναι σαφές πως το συγκεκριμένο άρθρο δεν λύνει, βέβαια, το πρόβλημα των αγροτικών συντάξεων, που παραμένουν εξαιρετικά χαμηλές ακόμη, αλλά βεβαίως, και η διάταξη αυτή έστω έχει ένα θετικό ορόσημο έστω και αυτά τα λίγα που δίνει.

Και, βέβαια, το άρθρο 9 που αφορά στα κίνητρα μετατροπής συμβάσης μερικής απασχόλησης σε πλήρους απασχόλησης καθώς και το άρθρο 44 για την αύξηση της περιόδου άδειας προστασίας μητρότητας από έξι σε εννέα μήνες για τις μητέρες μισθωτές ασφαλισμένες και στον ιδιωτικό τομέα.

Νομίζω, κύριε Υπουργέ, πως είναι μια δειλή ρύθμιση του άρθρου 7 που φέρνετε για την αύξηση τον αριθμό των δόσεων της πάγιας ρύθμισης από δώδεκα σε είκοσι τέσσερις μήνες, διότι ξέρετε ότι η πλειοψηφία των οφειλετών έχει χρέη έως 30.000 ευρώ. Μπορεί κάποιος να εξυπηρετήσει στην παρούσα οικονομική συγκυρία μια μηνιαία δόση της τάξεως των 500 ευρώ ή 1.000 ευρώ; Όχι. Αυτό που κατά τη γνώμη μας χρειάζεται είναι μια γενναία ρύθμιση των οφειλών με μακρά περίοδο αποπληρωμής και διαγραφή όλων ή του μεγαλύτερου μέρους των προσαυξήσεων. Προτείνουμε, λοιπόν, ως ΠΑΣΟΚ-Κίνημα Αλλαγής ρύθμιση εκατόν είκοσι δόσεων με έκπτωση 80% έως 100% στα πρόστιμα και τις προσαυξήσεις, πρόσθετα τέλη και τόκους.

Και βέβαια, δεν είναι το μόνο που σας προτείνουμε. Το ΠΑΣΟΚ - Κίνημα Αλλαγής έχει καταθέσει σωρεία τροπολογιών και σε αυτόν τον νόμο:

Πρέπει να κάνετε δεκτή την τροπολογία μας για την προστασία της κύριας κατοικίας και το δικαίωμα προαίρεσης του δανειολήπτη στην αγορά του δανείου του. Εξάλλου, μόνο το ΠΑΣΟΚ, ξέρετε, έχει προστατεύσει την πρώτη κατοικία, σε αντίθεση με τον ΣΥΡΙΖΑ που ξήλωσε ό,τι είχαμε καταφέρει, στην προηγούμενη διακυβέρνησή τους. Πρέπει να επανέλθουν τα θεμέλια της προστασίας της κύριας κατοικίας. Το είπαμε.

Για την αναστολή για το 2023 της αύξησης των εισφορών αυτοαπασχολούμενων, ελεύθερων επαγγελματιών και αγροτών και για την αύξηση του ισχύοντος ορίου οφειλών προς τον πρώην ΟΓΑ. Αυτή τη στιγμή είναι 6.000 ευρώ, εμείς προτείνουμε να πάει στα 12.000 ευρώ. Και των ελεύθερων επαγγελματιών και αυτοαπασχολούμενων 20.000 ευρώ είναι σήμερα οι οφειλές, να πάνε στα 30.000 ευρώ, προκειμένου οι άνθρωποι σιγά-σιγά να μπορέσουν να τα πληρώσουν και να διευκολυνθούν οι αγρότες μας, καθώς και οι αυτοαπασχολούμενοι.

Για την επαναθεσμοθέτηση της αναλογικής σύνταξης του ν.3863/2010, δηλαδή του νόμου του ΠΑΣΟΚ. Τι έχουμε εδώ πέρα; Δηλαδή, αυτοί που δεν έχουν συμπληρώσει τα δεκαπέντε έτη ασφάλισης και ούτε τις προϋποθέσεις λήψης του επιδόματος ανασφαλίστων, δηλαδή και τα δύο, να έχουν το δικαίωμα με την τροπολογία που καταθέσαμε να πάρουν μια αναλογική σύνταξη.

Για την κατάργηση του αυτόματου μηχανισμού αύξησης των ορίων ηλικίας συνταξιοδότησης με βάση το προσδόκιμο ζωής.

Νομίζω, όλες αυτές οι τροπολογίες είναι απαραίτητες, αλλά είναι και δίκαιες. Αυτές οι τροπολογίες που κατέθεσε το ΠΑΣΟΚ και το Κίνημα Αλλαγής είναι η αληθινή βούληση του λαού. Ο λαός αυτό θέλει, αυτές τις ρυθμίσεις θέλει. Και σας καλούμε για ακόμα μια φορά να ακούσετε αυτό που λέει ο λαός και όχι να προβείτε σε επικοινωνιακές ρυθμίσεις, που κατά την άποψή σας θα σας βοηθήσουν προεκλογικά.

Υιοθετήστε τις τροπολογίες μας, προκειμένου να ανασάνει η κοινωνία και στον ασφαλιστικό τομέα.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Ιλχάν.

Τον λόγο έχει τώρα η κ. Αναστασία Αλεξοπούλου από την Ελληνική Λύση και αμέσως μετά τον λόγο θα πάρει η Ανεξάρτητη Βουλευτής κ. Αγγελική Αδαμοπούλου.

Κυρία Αλεξοπούλου, έχετε τον λόγο.

**ΑΝΑΣΤΑΣΙΑ - ΑΙΚΑΤΕΡΙΝΗ ΑΛΕΞΟΠΟΥΛΟΥ:** Κυρίες και κύριοι συνάδελφοι, θα περίμενε κάποιος πως το νέο αυτό ασφαλιστικό νομοσχέδιο θα ήταν επιτέλους ένα βήμα προς μια θετική εξέλιξη για τα συνταξιοδοτικά δικαιώματα των εργαζομένων και των συνταξιούχων. Δυστυχώς, όμως, δεν είναι καθόλου έτσι και το γιατί θα το δούμε αμέσως μετά. Αυτός είναι και ο λόγος που Ελληνική Λύση χαρακτήρισε ευφάνταστο τον τίτλο του εξορθολογισμού του σχεδίου νόμου, ενώ έκανε λόγο για αποσπασματικές ρυθμίσεις, που μόνο σκοπό ύπαρξης έχουν τον προεκλογικό τους, ουσιαστικά, χαρακτήρα. Αλήθεια, πού είναι οι θετικές τομές του νομοσχεδίου που κάποιος θα ανέμενε;

Στο κεφάλαιο Β΄ το άρθρο 3 αναφέρεται σε έκτακτη οικονομική ενίσχυση των ευάλωτων κοινωνικών ομάδων τα προσεχή Χριστούγεννα. Να μου επιτρέψετε, αλλά είναι ένα ακόμα επικοινωνιακό τρικ αυτής της Κυβέρνησης, που θέλει να μάθει τον λαό να ζει με επιδόματα. Δηλαδή, με πληθωρισμό διψήφιο, με καθημερινές ανατιμήσεις σε όλα τα αγαθά και τις υπηρεσίες, με την αγοραστική δύναμη των Ελλήνων να εξασθενεί διαρκώς, αποτελεί σωτηρία ένα επίδομα της τάξης των 200 και 250 ευρώ; Πού είναι η έγνοια για τους ανέργους αυτής της χώρας, για τις τρίτεκνες οικογένειες και τις πολύτεκνες οικογένειες, για όσους αδυνατούν να πληρώσουν τους λογαριασμούς του ηλεκτρικού ρεύματος;

Πάμε λίγο και στο κεφάλαιο Δ΄ για τις συνταξιοδοτικές ρυθμίσεις. Τι βλέπουμε εκεί; Μια ολόκληρη κατηγορία εργαζομένων, των νοσηλευτών μας, αλλά και όλων γενικά όσων εργάζονται στο σύστημα υγείας, να μη λαμβάνονται για πολλοστή φορά υπ’ όψιν σε τι; Στις τόσο δυσχερείς εργασιακές τους συνθήκες που χρήζουν ιδιαίτερης αντιμετώπισης από τον νομοθέτη. Αυτό, όμως, και πάλι δεν έγινε και πάλι οι άνθρωποι αυτοί -που η Κυβέρνηση αποκάλεσε ήρωες τον καιρό της πανδημίας- αντιμετωπίζονται χωρίς τον οφειλόμενο σεβασμό, όπως εξάλλου συνέβη και με τους υγειονομικούς που βρίσκονται πάνω από ένα χρόνο σε αναστολή.

Τι προβλέπεται για τους εργαζόμενους με βαρέα και ανθυγιεινά ένσημα; Γιατί το νομοσχέδιο προέβλεψε να μην έχουν οι διορισθέντες πριν από το 2011 τα ίδια απολύτως δικαιώματα με τους άλλους συναδέλφους τους στα βαριά και ανθυγιεινά ένσημα, εφόσον εργάζονται υπό τις ίδιες δύσκολες συνθήκες; Πότε θα πάψει πια η εκάστοτε κυβέρνηση να αντιμετωπίζει τους εργαζόμενους ως εργαζόμενους δύο ταχυτήτων; Δεν πρέπει, για παράδειγμα, οι εργαζόμενοι σε ακτινολογικά εργαστήρια και σε διαγνωστικά κέντρα να θεωρείται ότι επιτελούν όντως ανθυγιεινή εργασία;

Και να πούμε και κάτι ακόμα για τους συνταξιούχους μας. Λέτε, κυρίες και κύριοι της Κυβέρνησης, για εξορθολογισμό και για ενίσχυση των ευπαθών ομάδων. Αλλά πόσο αλήθεια είναι όλα αυτά, όταν ήδη έχετε καταργήσει τη δέκατη τρίτη σύνταξη, η οποία δεν ήταν ένα απλό βοήθημα, αλλά μια ουσιαστική ανάσα ζωής γι’ αυτούς τους ανθρώπους ή όταν στέρησαν από τους χαμηλοσυνταξιούχους τα αναδρομικά ή όταν παρά τις υποσχέσεις σας για fast track συντάξεις, εκατοντάδες χιλιάδες επικουρικές συντάξεις και εφάπαξ παραμένουν ακόμη σε εκκρεμότητα μήνες ή και χρόνια ολόκληρα;

Εδώ θα κάνω μια παρέκβαση σχετικά με τις επικουρικές συντάξεις με αφορμή το άρθρο 18. Η προηγούμενη κυβέρνηση του ΣΥΡΙΖΑ με το ν.4387/2016 είχε ως γνωστό καταργήσει το κατώτατο όριο επικουρικής σύνταξης, πράξη βεβαίως, που έρχεται σε αντίθεση με το Σύνταγμα, με την αρχή της ισότητας στην κοινωνική ασφάλεια και ασφαλώς με την αρχή της ανταποδοτικότητας. Γιατί, λοιπόν, να μην επανέλθει αυτό το όριο που κοινωνικά δίκαιο είναι και νομικά ορθό; Φαίνεται πως η Νέα Δημοκρατία και ο ΣΥΡΙΖΑ συμφωνούν στην απαξιωτική αντιμετώπιση των συνταξιούχων της χώρας.

Θα ήθελα, προτού κλείσω, να κάνω μια σύντομη αναφορά στους συνανθρώπους μας με αναπηρίες και ειδικά στα παιδιά ΑΜΕΑ. Υπάρχουν τόσα και τόσα που πρέπει να γίνουν, τα οποία επείγουν, κυρίες και κύριοι συνάδελφοι, αλλά δυστυχώς, ελάχιστα ή και καθόλου δεν γίνονται. Και θα αναφερθώ εν τάχει σε κάτι σημαντικό. Γιατί άραγε οι διαταραχές παιδιών με αυτισμό και σύνδρομο Άσπεργκερ συνεχίζουν να αντιμετωπίζονται ως ψυχιατρικής και όχι νευρολογικής φύσης, όπως κανονικά είναι; Είχαμε φέρει το θέμα στη Βουλή, αλλά τίποτα…

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Συγγνώμη, κύριε Πρόεδρε, έχω επτά λεπτά.

**ΠΡΟΕΔΡΕΥΩΝ (Χαράλαμπος Αθανασίου):** Όχι, ακούστε να σας πω. Απλώς, έγινε κάποιο μπέρδεμα και στα τρεισήμισι λεπτά σταμάτησε το ρολόι και σας έβαλα άλλα τέσσερα. Αλλά δεν σας διακόπτω. Συνεχίστε.

**ΑΝΑΣΤΑΣΙΑ - ΑΙΚΑΤΕΡΙΝΗ ΑΛΕΞΟΠΟΥΛΟΥ:** Χίλια συγγνώμη. Γιατί, λέω, τέσσερα λεπτά…

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, συνεχίστε. Σας εξηγώ.

**ΑΝΑΣΤΑΣΙΑ - ΑΙΚΑΤΕΡΙΝΗ ΑΛΕΞΟΠΟΥΛΟΥ:** Εντάξει, κύριε Πρόεδρε.

Είχαμε φέρει το θέμα πέρυσι στη Βουλή, αλλά τίποτα δεν έγινε επί τούτου. Απάντηση καμμία από την Κυβέρνηση. Τι θα γίνει, λοιπόν; Θα κλείνουμε τα παιδιά μας στα ψυχιατρεία επειδή δεν υπάρχει σωστή προσέγγιση από τους υπεύθυνους; Τι κάνουμε, αλήθεια, για τα παιδιά με αναπηρίες διαφόρων ειδών και βαθμών, κυρίες και κύριοι; Κατά πόσοι νοιάζεται, πραγματικά, η αρμόδια πολιτεία για το μέλλον τους;

Εδώ θα κλείσω με την αναφορά μίας μάνας παιδιού ΑΜΕΑ που προσωπικά με συγκλόνισε. Ξέρετε τι είπε αυτή η μάνα; «Δεν έχω δικαίωμα να πεθάνω». Ξέρετε τι σημαίνει αυτό; Ότι τα παιδιά αυτά, που είναι παιδιά όλων μας, κινδυνεύουν ανά πάσα στιγμή να μείνουν απροστάτευτα, χωρίς τους φυσικούς τους γονείς και το ξέρετε καλά. Βγαίνουν σε πλειστηριασμό σπίτια συμπολιτών μας, ακόμα και γονέων με παιδιά ΑΜΕΑ. Θα αφήσουμε να μείνουν αυτά τα παιδιά, τα παιδιά μας, χωρίς πρώτη κατοικία, χωρίς το ιερό δικαίωμα στη στέγη;

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κυρία Αλεξοπούλου. Έχετε φτάσει στα δέκα λεπτά.

**ΑΝΑΣΤΑΣΙΑ - ΑΙΚΑΤΕΡΙΝΗ ΑΛΕΞΟΠΟΥΛΟΥ:** Θα μου πείτε, βέβαια, ότι εδώ δεν υπάρχουν δομές για τους βίαιους αυτιστικούς εφήβους που στοιχίζουν δύο μισθούς τον μήνα. Γι’ αυτό και η πολιτεία, όλοι μας, οφείλουμε να είμαστε δίπλα τους, οφείλουμε να δείξουμε την απαραίτητη νομική κάλυψη που θα σημάνει την ουσιαστική μέριμνα του κράτους σ’ όλες αυτές τις ευαίσθητες ομάδες.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ κι εγώ.

Η Υπουργός Παιδείας, κ. Κεραμέως, έχει τον λόγο για δύο λεπτά για να υποστηρίξει την τροπολογία 1492.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το Υπουργείο Παιδείας έχει καταθέσει μία τροπολογία η οποία προβλέπει -ανάμεσα σε άλλα- τη δυνατότητα για εκπαιδευτικούς που έχουν διοριστεί πρόσφατα, που είναι μέσα στους περίπου είκοσι πέντε χιλιάδες εκπαιδευτικούς που έχουν διοριστεί, που μπορεί να έχουν πολλά χρόνια προϋπηρεσίας, να μπορούν να είναι υποψήφιοι για τις επερχόμενες κρίσεις διευθυντών σχολείων.

Έχουμε και μια είδηση σχετικά μ’ αυτό. Προχωράει, ακριβώς, η διαδικασία για την προκήρυξη των νέων διευθυντών σχολείων σε όλη τη χώρα. Συνεπώς, δίνεται η δυνατότητα στους εκπαιδευτικούς αυτούς οι οποίοι έχουν διοριστεί πρόσφατα να είναι υποψήφιοι για τις κρίσεις διευθυντών σχολείων.

Επίσης, παρατείνονται οι συμβάσεις των εργαζομένων στην καθαριότητα στο Εθνικό και Καποδιστριακό Πανεπιστήμιο Αθηνών, επικαιροποιείται το προσοντολόγιο υποψηφίων εκπαιδευτικών παλαιού κλάδου ΠΕ, δεκαοκτώ πτυχιούχων κλάδων Τεχνολογικών Εκπαιδευτικών Ιδρυμάτων κ.ο.κ..

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κυρία Υπουργέ, ευχαριστώ πολύ.

Θέλει κάποιος από τους εισηγητές κάποια διευκρίνιση από την κυρία Υπουργό; Όχι.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθήτριες και μαθητές και τρεις συνοδοί εκπαιδευτικοί από το 1ο Γυμνάσιο Δράμας (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει η κ. Αγγελική Αδαμοπούλου, Ανεξάρτητη Βουλευτής.

**ΑΓΓΕΛΙΚΗ ΑΔΑΜΟΠΟΥΛΟΥ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, αγαπητές μαθήτριες και αγαπητοί μαθητές, μετά από μια προσεκτική συγκριτική μελέτη που έκανα τις τελευταίες ημέρες, μπορώ να πω μετά λόγου γνώσεως και μετά βεβαιότητος ότι τα τελευταία τριάντα χρόνια δεν υπάρχει κανένα άλλο ευρωπαϊκό κράτος στο οποίο η συνταξιοδοτική και ασφαλιστική νομοθεσία να έχει ταλαιπωρηθεί τόσο βεβιασμένα και με τόσο μεγάλη συχνότητα όσο έχει ταλαιπωρηθεί το ελληνικό ασφαλιστικό και συνταξιοδοτικό σύστημα με την Κυβέρνηση της Νέας Δημοκρατίας και του κ. Μητσοτάκη.

Δεν θα μείνω, βέβαια, στην παραπλανητική αναφορά περί εξορθολογισμού της ασφαλιστικής και συνταξιοδοτικής νομοθεσίας και περί ενίσχυσης των ευάλωτων κοινωνικών ομάδων. Εκατό φορές να σας αποδείξουν ότι οι εξορθολογισμοί σας είναι κάλπικοι, εκατόν μία φορές εσείς θα επιμένετε στις επικοινωνιακές «φούσκες».

Προσπάθησα, λοιπόν, μελετώντας το νομοσχέδιο, να εντοπίσω κάποια σημεία εξορθολογισμού και τελικά τι εντόπισα; Εντόπισα αποσπασματικές και περιορισμένες ρυθμίσεις οι οποίες αφορούν σε έναν πολύ συγκεκριμένο κύκλο ενδιαφερομένων, με λίγα λόγια «ψίχουλα» με έντονο προεκλογικό «άρωμα», διότι είστε τώρα «με την πλάτη στον τοίχο» και θυμηθήκατε να δώσετε κάποια «αποφάγια» σε συγκεκριμένους συνταξιούχους.

Συνολικά, λοιπόν, το νομοσχέδιό σας δεν διευθετεί ουσιαστικά ζητήματα, ούτε ικανοποιεί πάγια αιτήματα, όπως σας επεσήμαναν σύσσωμοι οι αρμόδιοι εκπρόσωποι κατά την ακρόαση των φορέων.

Υποτίθεται ότι είστε η Κυβέρνηση η οποία εξελέγη με το πρόταγμα της δήθεν αναβάθμισης και προστασίας της μεσαίας τάξης και είστε τελικά η Κυβέρνηση η οποία «στραγγαλίζει» οικονομικά τους εκπροσώπους της μεσαίας τάξης, διότι τι κάνετε; Κατ’ αρχάς έχετε φέρει μια αύξηση των ασφαλιστικών εισφορών των ελεύθερων επαγγελματιών, δηλαδή επιτίθεστε σ’ έναν κλάδο ο οποίος έχει ταλαιπωρηθεί, έχει πληγεί όσο κανένας άλλος από τα μνημόνια, τη δωδεκαετή οικονομική κρίση, την πανδημία και το ακραίο κύμα της ακρίβειας.

Επίσης, νομοθετείτε την υποχρεωτική ασφάλιση των ασκούμενων δικηγόρων για τους οποίους δεν έχετε προσδιορίσει νομοθετικά ποιο θα είναι το καθεστώς άσκησής τους και από τους οποίους το 99% αμείβεται από 0 μέχρι 100 ευρώ μηνιαίως. Αυτό δεν το λέω θεωρητικά. Το λέω και πρακτικά, γιατί κι εγώ ως ασκούμενη -τα καλά χρόνια- με οκτάωρη και δεκάωρη απασχόληση έπαιρνα 200 ευρώ το μήνα και αυτός ήταν ο κανόνας.

Έτσι, λοιπόν, αντιμετωπίζετε το brain drain, αγαπητοί συνάδελφοι της Νέας Δημοκρατίας. Μ’ αυτόν τον τρόπο φέρνετε παιδιά είκοσι δύο και είκοσι τριών ετών και τις οικογένειές τους αντιμέτωπους με το φάσμα της απόγνωσης και της απελπισίας.

Ως προς το νομοσχέδιο, βλέπουμε να πανηγυρίζετε για τη διαγραφή χρεών. Το ερώτημα είναι με ποια λογική πανηγυρίζετε για τη διαγραφή χρεών, όταν αφορούν στο 0,58% περίπου των συνολικών χρεών που διαχειρίζεται το ΚΕΑΟ. Με ποια λογική πανηγυρίζετε για τη ρύθμιση των είκοσι τεσσάρων δόσεων, αφού στη συντριπτική πλειονότητά τους οι οφειλέτες οι οποίοι χρωστούν πάνω από 3.000 και 4.000 ευρώ, δεν θα μπορούν πρακτικά να εξυπηρετήσουν τη ρύθμιση αυτή, χωρίς ταυτόχρονα να δημιουργούνται και να συσσωρεύονται νέα χρέη από τις εισφορές του τρέχοντος έτους που δεν θα μπορούν να τις καταβάλουν, ακριβώς διότι τα καθημερινά πάγια έξοδα έχουν εκτιναχθεί στα ύψη;

Επίσης, κόντρα στις ρητές διαβεβαιώσεις σας, τι κάνετε, εκτός των άλλων; Αυξάνετε τα όρια ηλικίας συνταξιοδότησης μέχρι και επτά έτη και καταργείτε μειωμένες συντάξεις. Αντί για σοβαρές λύσεις, εδώ βλέπουμε ότι φέρνετε ένα έκτακτο επίδομα, το Christmas pass, αξίας 250 ευρώ που μάλιστα αφορά σε μικρό τμήμα δικαιούχων, δηλαδή προσπαθείτε να κοροϊδέψετε και να πείσετε με κοροϊδίες ότι θα λύσετε νομοθετικά την ανέχεια των συνταξιούχων οι οποίοι καθημερινά έρχονται αντιμέτωποι με το άδειο καλάθι του νοικοκυριού, καθώς επίσης και με τα παγωμένα καλοριφέρ.

Μιλάμε, λοιπόν, για τους ίδιους συνταξιούχους που τους στερήσατε τα αναδρομικά με τις αντισυνταγματικές περικοπές των δώρων και των επικουρικών συντάξεων, που τους κόψατε και την ήδη «κουτσουρεμένη» δέκατη τρίτη σύνταξη που τη βαφτίζατε ότι είναι «ψίχουλα», που έχασαν και το ΕΚΑΣ και για τους οποίους αρνείστε να εφαρμόσετε δύο αποφάσεις της ολομέλειας του Ελεγκτικού Συνεδρίου.

Να μη μιλήσω, βέβαια, για την αύξηση-ανέκδοτο κυριολεκτικά των 20 ευρώ που δίνετε στις ήδη συντάξεις πείνας των συνταξιούχων του ΟΓΑ και πάτε τώρα να τους πείσετε ότι τους ενισχύετε, ότι ενισχύετε αυτή την τόσο πληττόμενη τάξη των αγροτών ασφαλισμένων.

Βέβαια, περνάω στο νέο φαγοπότι το οποίο στήνετε στις πλάτες των πολιτικών υπαλλήλων του δημοσίου. Αναφέρομαι στο Μετοχικό Ταμείο το οποίο, όπως γνωρίζουμε, δεν έχει την παραμικρή κρατική ενίσχυση. Χρηματοδοτείται αποκλειστικά από τις εισφορές των μελών του. Δεν έχει παρουσιάσει το παραμικρό έλλειμμα τόσα χρόνια και διαθέτει μια περιουσία από ακίνητα-«φιλέτα» τα οποία εποφθαλμιούν μεγαλοεπιχειρηματίες του τουρισμού κι εσείς επιχειρείτε ως Υπουργείο αυτή τη στιγμή να περιέλθει κάπου αλλού η περιουσία του. Με λίγα λόγια, επιχειρείτε να υφαρπάξετε την περιουσία του. Με ποιον τρόπο το μεθοδεύετε αυτό; Κατ’ αρχάς με το να δίνετε υπερεξουσίες σε έναν πανίσχυρο διοικητή τον οποίον εσείς θα «φυτέψετε» στον φορέα και ο οποίος θα αμείβεται με 8.000 ευρώ το μήνα, αλλά και με την απόφαση του διοικητικού συμβουλίου, του οποίου τα μέλη θα είναι «μαριονέτες», γιατί θα τους έχει ορίσει κατά πλειοψηφία ο αρμόδιος Υπουργός κι έτσι με αυτόν τον τρόπο η περιουσία του Μετοχικού Ταμείου θα περιέλθει σε μια ανώνυμη εταιρεία διαχείρισης ακινήτων real estate. Τα ίδια, δηλαδή, που κάνατε με τον ΕΦΚΑ, τα ίδια καταστροφικά αποτελέσματα θέλετε να επιφέρετε εις βάρος των μελών του, οι οποίοι δεν θα δουν το μέρισμά τους ούτε στον αιώνα τον άπαντα!

Τελειώνω, λοιπόν, λέγοντας ότι καθώς ο καιρός περνάει και οδεύουμε προς τις εκλογές, η οργή του κόσμου βράζει. Ο κόσμος βράζει, όχι μόνο για τις ψεύτικες υποσχέσεις σας, αλλά πάνω απ’ όλα για τα μακριά σας τα χέρια τα οποία τα έχετε απλώσει, τα έχετε χώσει βαθιά στις τσέπες των πολιτών, αλλά και όπου κυκλοφορεί το δημόσιο χρήμα. Είστε η Κυβέρνηση των ελάχιστων γαλάζιων εκλεκτών, της αναξιοπιστίας και της αναξιοκρατίας γι’ αυτό και ο ελληνικός λαός θα σας το ξεπληρώσει σύντομα, με πολύ εμφατικό τρόπο, στις επικείμενες εκλογές.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εμείς σας ευχαριστούμε, κυρία Αδαμοπούλου.

Τον λόγο έχει ο κ. Γιόγιακας Βασίλης από τη Νέα Δημοκρατία.

Έχουν γίνει κάποιες αλλαγές. Αμέσως μετά τον κ. Γιόγιακα, θα μιλήσει ο κ. Ανδριανός Ιωάννης, ο κ. Σκουρλέτης Παναγιώτης στη συνέχεια και μετά η Υφυπουργός, η κ. Δόμνα Μιχαηλίδου.

Κύριε Γιόγιακα, έχετε τον λόγο.

**ΒΑΣΙΛΕΙΟΣ ΓΙΟΓΙΑΚΑΣ:** Κύριοι Υπουργοί, κυρίες και κύριοι συνάδελφοι, έχουμε πει ότι η σημερινή Κυβέρνηση δεν χρησιμοποίησε ως άλλοθι τα συνταρακτικά γεγονότα που έτυχαν στη θητεία της. Συνέχισε να εφαρμόζει αυτά για τα οποία την έχει εμπιστευτεί η ελληνική κοινωνία, με όλες τις πρόσθετες δυσκολίες όταν καταπιάνεται κάποιος με προβλήματα που συσσωρεύονται για ολόκληρα χρόνια.

Το νομοσχέδιο, λοιπόν, που συζητούμε σήμερα δεν είναι τίποτα περισσότερο από τη συνέχεια ενός προγράμματος που γίνεται πράξη με συνέπεια και από την υλοποίηση μέτρων που είχε εξαγγείλει ο Πρωθυπουργός μας από το Βήμα της τελευταίας Διεθνούς Έκθεσης της Θεσσαλονίκης. Είναι η συνέχεια πολιτικών για τη στήριξη των εισοδημάτων, για το νοικοκύρεμα του συστήματος κοινωνικής ασφάλισης και την εξυπηρέτηση των ασφαλισμένων, για την προστασία των εργαζομένων και τη στήριξη των ανέργων. Και για όσους επιμένουν να ξεχνούν όλα αυτά, αξίζει να τους φρεσκάρουμε τη μνήμη για το τι έχει γίνει για την ελάφρυνση των συνταξιούχων, των μισθωτών, των αγροτών, των ελεύθερων επαγγελματιών, με τη μείωση του κατώτερου φορολογικού συντελεστή κατά 13% και κατά 1% για τα άλλα φορολογικά κλιμάκια. Να τους θυμίσουμε τη μείωση του ΕΝΦΙΑ κατά 35% μεσοσταθμικά, την αύξηση του κατώτατου μισθού κατά σχεδόν 10% πέρυσι, την κατάργηση της έκτακτης εισφοράς αλληλεγγύης, τη μείωση της περικοπής της σύνταξης όσων εργάζονται από το 60% στο 30%, τη μείωση των ασφαλιστικών εισφορών κατά 4,4 ποσοστιαίες μονάδες.

Αξίζει, κυρίες και κύριοι συνάδελφοι, να θυμηθούμε, επίσης, μερικά από τα πιο σημαντικά που έχουν γίνει για την κοινωνική ασφάλιση και την απασχόληση με τον εκσυγχρονισμό του ΕΦΚΑ και την εφαρμογή καινοτομιών, με σκοπό την καλύτερη εξυπηρέτηση των ασφαλισμένων και τη μείωση του χρόνου έκδοσης των συντάξεων, με την καθυστέρηση στην έκδοση των συντάξεων να αντιμετωπίζεται για πρώτη φορά με πολύ ικανοποιητικά αποτελέσματα, όπως έδειξαν τα στοιχεία που παρουσιάστηκαν πριν από λίγες ημέρες από την ηγεσία του Υπουργείου Εργασίας και τη διοίκηση του ΕΦΚΑ.

Οι όποιες δυσκολίες, που αναπόφευκτα παρουσιάζονται κάθε φορά που δοκιμάζεται κάτι καινούργιο, αναμένεται να ξεπεραστούν με την αναδιάρθρωση του πρώην ΟΑΕΔ, της δημόσιας υπηρεσίας απασχόλησης, με την οποία δίνονται νέα εργαλεία και νέες δυνατότητες στους ανέργους για να βρουν δουλειά. Το ίδιο, επίσης, με την αναβάθμιση της επιθεώρησης εργασίας, με την ψηφιακή κάρτα εργασίας, με την επέκταση των γονικών αδειών, με το πλαίσιο για την τηλεργασία και τους εργαζόμενους σε πλατφόρμες.

Γίνονται καίριες παρεμβάσεις στο ασφαλιστικό σύστημα, όπως η επικουρική κεφαλαιοποιητική ασφάλιση, ώστε οι σημερινοί νέοι και μελλοντικοί εργαζόμενοι να παίρνουν υψηλότερες επικουρικές συντάξεις. Έχουμε βελτιώσεις στον νόμο Κατρούγκαλου, που αποκατέστησαν αδικίες για ελεύθερους επαγγελματίες, αυτοαπασχολούμενους, αγρότες και ομογενείς από την Αλβανία και την πρώην Σοβιετική Ένωση.

Αυτές τις πολιτικές στην εργασία, την κοινωνική ασφάλιση, την κοινωνική αλληλεγγύη, τη φορολογική πολιτική, έρχονται να συνεχίσουν οι πιο σημαντικές από τις ρυθμίσεις του υπό συζήτηση νομοσχεδίου. Είναι η αύξηση των συντάξεων που γίνεται για πρώτη φορά ύστερα από δώδεκα χρόνια και η οποία εκτιμάται ότι θα ξεπεράσει το 7,5%. Είναι η μονιμοποίηση της μείωσης των ασφαλιστικών εισφορών κατά 3%, μειώνοντας συνολικά τα τελευταία τρία χρόνια κατά 4,4% τα ασφαλιστικά βάρη για εργαζόμενους και εργοδότες. Είναι η μείωση του ποσοστού αναπηρίας για κοινή νόσο από το 67% στο 50%, ώστε να ισχύει για όλους τους ασφαλισμένους. Είναι ο διπλασιασμός από δώδεκα σε είκοσι τέσσερις των ανώτατων δόσεων για την πάγια ρύθμιση των ασφαλιστικών οφειλών. Είναι η μείωση του χρόνου παραγραφής για τη βεβαίωση των ασφαλιστικών οφειλών από τα είκοσι χρόνια στα δέκα και από το 2027 στα πέντε χρόνια. Είναι η επιδότηση ασφαλιστικών εισφορών για ιδιωτικές επιχειρήσεις που θα μετατρέψουν συμβάσεις εργασίας μερικής απασχόλησης σε πλήρους απασχόλησης. Είναι η επέκταση της ειδικής άδειας προστασίας της μητρότητας από έξι σε εννέα μήνες για τις μισθωτές του ιδιωτικού τομέα, όπως ισχύει στο δημόσιο.

Όλα αυτά και πολλά άλλα, κυρίες και κύριοι συνάδελφοι, δεν ήρθαν ξαφνικά, δεν είναι αποσπασματικά, αλλά συμπληρώνουν και επεκτείνουν όλα αυτά που έχουν γίνει μέχρι σήμερα για τη στήριξη των συνταξιούχων, των πιο ευάλωτων, των ανέργων, των εργαζομένων. Και σε αυτά πρέπει να προσθέσουμε τα δεκάδες δισεκατομμύρια ευρώ που έχουν κοστίσει τα τελευταία δυόμισι χρόνια τα έκτακτα μέτρα στήριξης, για να αντιμετωπιστούν οι οικονομικές συνέπειες των διαδοχικών διεθνών κρίσεων. Χρήματα για τις επιπτώσεις της πανδημίας που κάλυψαν μισθούς και ασφαλιστικές εισφορές, επέκτειναν επιδόματα ανεργίας, επιδότησαν ενοίκια, ενίσχυσαν επιχειρήσεις και χρήματα για τις επιπτώσεις της ενεργειακής κρίσης, με τα οποία επιδοτούνται λογαριασμοί ηλεκτρικού ρεύματος και φυσικού αερίου και δίνονται αυξημένα επιδόματα θέρμανσης και υγρών καυσίμων.

Όλα αυτά έγιναν και γίνονται χάρη σε μία προσεκτική διαχείριση των δημόσιων οικονομικών σε ρυθμούς ανάπτυξης, που είναι πολύ υψηλότεροι από τον ευρωπαϊκό μέσο όρο και σε μεγάλες τομές σε όλα τα πεδία της δημόσιας πολιτικής. Κάνουμε ό,τι καλύτερο μπορούμε μέχρι εκεί που μας επιτρέπουν οι αντοχές της οικονομίας. Δεν μπαίνουμε σε ένα παιχνίδι πλειοδοσίας. Δεν υποσχόμαστε τα πάντα στους πάντες σαν να μην υπάρχει αύριο, γιατί δεν επιθυμούμε να βρεθεί ξανά η χώρα εκεί που βρέθηκε στις αρχές της προηγούμενης δεκαετίας και απ’ όπου και βγήκε με πολύ κόπο και πολλές θυσίες. Γνωρίζουμε ότι υπάρχει κόσμος που εξακολουθεί να τα βγάζει πέρα με δυσκολία, αλλά αυτόν τον κόσμο θέλουμε και αύριο να μπορούμε να τον κοιτάζουμε στα μάτια.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ, κύριε Γιόγιακα.

Τον λόγο έχει ο κ. Γιάννης Ανδριανός από τη Νέα Δημοκρατία. Αμέσως μετά, θα ακολουθήσει ο κ. Σκουρλέτης, ο Κοινοβουλευτικός Εκπρόσωπος του ΣΥΡΙΖΑ.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, μέσα σε ένα εξαιρετικά δύσκολο διεθνές περιβάλλον, με αλλεπάλληλες εξωγενείς κρίσεις, η Κυβέρνηση με στρατηγική και στοχευμένες δράσεις αντιμετωπίζει τα έκτακτα ζητήματα και τις ανάγκες της συγκυρίας, αξιοποιώντας, μάλιστα, κάθε διαθέσιμο προς τούτο δημοσιονομικό περιθώριο και ταυτόχρονα υλοποιεί τις απαραίτητες μεταρρυθμίσεις που απαντούν σε βαθιά και ριζωμένα προβλήματα και διασφαλίζουν μια αισιόδοξη προοπτική για τη χώρα και την κοινωνία.

Το νομοσχέδιο που καλούμαστε να συζητήσουμε σήμερα είναι η τέταρτη νομοθετική παρέμβαση που κατέθεσε η σημερινή Κυβέρνηση της Νέας Δημοκρατίας για το ασφαλιστικό σύστημα. Κινείται ταυτόχρονα και στα δύο αυτά επίπεδα, το έκτακτο και το μακροπρόθεσμο.

Βεβαίως, όταν μιλάμε για το ασφαλιστικό, δεν μπορούμε παρά να ξεκινάμε με τον αποτελεσματικό αγώνα για την ουσιαστική μείωση και με στόχο τον μηδενισμό του αριθμού των εκκρεμών κύριων συντάξεων και την ελαχιστοποίηση του χρονικού διαστήματος που πλέον απαιτείται για την έκδοση κύριας σύνταξης στις εξήντα ημέρες, ενώ προχωρούν και οι αντίστοιχες διαδικασίες για τις επικουρικές και τα εφάπαξ. Και μόνο αυτή η μεταρρύθμιση αρκεί ως απόδειξη της αποτελεσματικότητας και της ευαισθησίας της σημερινής Κυβέρνησης.

Σε ό,τι αφορά τώρα στα έκτακτα μέτρα αντιμετώπισης των αναγκών της συγκυρίας, αναφέρομαι, βεβαίως, πρώτα απ’ όλα την έκτακτη οικονομική ενίσχυση προς τους ευάλωτους συνταξιούχους, τους ανασφάλιστους υπερήλικες, δικαιούχους αναπηρικού δικαιώματος, ελάχιστου εγγυημένου εισοδήματος και επιδόματος παιδιού που θα καταβληθεί έως τις 20 Δεκεμβρίου. Πρόκειται για δύο εκατομμύρια τριακόσιους χιλιάδες ευάλωτους συμπολίτες μας, ενώ σημαντικό είναι επίσης το γεγονός ότι τα εισοδηματικά και περιουσιακά κριτήρια διευρύνονται σε σχέση με την προηγούμενη καταβολή.

Επίσης, ιδιαίτερη σημασία έχει και η επίσπευση της αναπροσαρμογής των συντάξεων, της αύξησης των συντάξεων, από 1η Ιανουαρίου 2023, ώστε οι συνταξιούχοι να δουν τις σχετικές σημαντικές αυξήσεις στην τσέπη τους. Αναφέρω, λοιπόν, επίσης το πρόγραμμα επιδότησης των ασφαλιστικών εισφορών κατά 40% και για έναν χρόνο σε επιχειρήσεις του ιδιωτικού τομέα που θα μετατρέψουν τις συμβάσεις μερικής απασχόλησης σε πλήρους απασχόλησης. Είναι ένα σημαντικό κίνητρο για την περαιτέρω εξομάλυνση του εργασιακού περιβάλλοντος της χώρας μας.

Αναφέρω, επίσης, την μονιμοποίηση της μείωσης των ασφαλιστικών εισφορών κατά τρεις ποσοστιαίες μονάδες που είναι η πιο πρόσφατη από μια σειρά κινήσεις που εν μέσω των αλλεπάλληλων διεθνών κρίσεων μείωσαν τη φορολογική επιβάρυνση στην εργασία και ενίσχυσαν την απασχόληση και το εισόδημα των εργαζομένων. Είναι χαρακτηριστικό άλλωστε ότι η συνολική μείωση του βάρους για τους ασφαλισμένους και τους εργοδότες κατά τη θητεία της σημερινής Κυβέρνησης ανέρχεται στις 4,4 ποσοστιαίες μονάδες.

Σημαντική είναι επίσης η επέκταση του επιδόματος μητρότητας για τους νέους γονείς από έξι σε εννέα μήνες, αλλά και η μείωση του χρόνου παραγραφής των οφειλών στον ΕΦΚΑ που υποχρεώνει τους κρατικούς φορείς να κάνουν τη δουλειά τους αποτελεσματικότερα.

Επισημαίνω ακόμα τον θετικό χαρακτήρα των προβλέψεων που αφορούν στην αύξηση των μηνιαίων δόσεων των υπό ρύθμιση ασφαλιστικών οφειλών από δώδεκα σε είκοσι τέσσερις, αλλά και την παύση έναντι της αναστολής που ίσχυε μέχρι σήμερα της ποινικής δίωξης των οφειλετών ρυθμισμένων ασφαλιστικών οφειλών, καθώς και την ενιαιοποίηση των κανόνων για τις συντάξεις αναπηρίας που θα επιφέρει τον εξορθολογισμό και την ενίσχυση της αποτελεσματικότητας του συστήματος απονομής και καταβολής των συντάξεων.

Τέλος, μια ιδιαίτερα σημαντική παρέμβαση είναι η επέκταση του δικαιώματος της μάχιμης πενταετίας σε όλους τους ένστολους, Στρατός Ξηράς, Ναυτικό, Αεροπορία, Αστυνομία, Λιμενικό, Πυροσβεστική που απαντά σε ένα πάγιο και πολύχρονο αίτημα πολλών στελεχών των Ενόπλων Δυνάμεων και των Σωμάτων Ασφαλείας.

Με τις προβλέψεις αυτές, αλλά και με τις συνολικότερα θετικές αλλαγές που έφερε η σημερινή Κυβέρνηση στο ασφαλιστικό σύστημα, εξασφαλίζεται η βιωσιμότητα και η δικαιοσύνη, ενισχύεται το εισόδημα των πολιτών και η απασχόληση, ενώ δίνεται αποτελεσματική απάντηση σε έκτακτες αλλά και πάγιες ανάγκες. Σε μια κρίσιμη συγκυρία για τη χώρα η Κυβέρνηση μιλά με το έργο της με τα θετικά αποτελέσματα που παράγει καθημερινά για τη ζωή των πολιτών, με τη σημαντική βελτίωση των οικονομικών δεικτών ακόμη και εν μέσω εξαιρετικά δυσμενών συνθηκών. Αυτή η αναντίρρητη πραγματικότητα δημιουργεί και το πλαίσιο της πολιτικής αντιπαράθεσης εν όψει των εθνικών εκλογών τη χρονιά που μας έρχεται.

Από τη μια πλευρά είναι η Κυβέρνηση της Νέας Δημοκρατίας και του Κυριάκου Μητσοτάκη που απαντά υπεύθυνα και αποτελεσματικά στις εξωγενείς κρίσεις, διασφαλίζει αποφασιστικά τα δίκαια και τα συμφέροντα της χώρας έναντι στην τουρκική επιθετικότητα, στέκεται αρωγός στον πολίτη που δοκιμάζεται από τη συγκυρία και προετοιμάζει με στρατηγικά βήματα την επόμενη ημέρα για το κράτος, την οικονομία, την παιδεία, την υγεία για κάθε κρίσιμο τομέα της δημόσιας πολιτικής.

Από την άλλη, η Αντιπολίτευση και ιδιαίτερα η μείζων, θα πρέπει όσο ακόμη μπορεί να επιλέξει στρατηγική και τακτική, είτε να συνεχίσει να πλειοδοτεί σε λαϊκισμό και κούφιες υποσχέσεις που γίνονται ακόμα πιο κούφιες -όταν κάποιος συγκρίνει όσα λέγονται σήμερα με όσα έγιναν επί της προηγούμενης κυβέρνησής τους- είτε πραγματικά να επιδιώξει με τεκμηριωμένη κριτική και ουσιαστικές προτάσεις να εμπλουτίσει τον δημόσιο πολιτικό λόγο και τις προοπτικές της χώρας και της κοινωνίας.

Σε κάθε περίπτωση, εμείς θα συνεχίσουμε να μιλάμε με το έργο μας, με τις παρεμβάσεις που δημιουργούν μέρα με τη μέρα μια νέα πραγματικότητα για τη χώρα, για την οικονομία, για την κοινωνία, για τις Ελληνίδες και τους Έλληνες.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Εγώ σας ευχαριστώ, κύριε Ανδριανέ, και για την τήρηση του χρόνου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθητές και μαθήτριες και τέσσερις εκπαιδευτικοί συνοδοί τους από το Γυμνάσιο Φαιάκων.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο κ. Πάνος Σκουρλέτης, Κοινοβουλευτικός Εκπρόσωπος του ΣΥΡΙΖΑ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η τρίτη ελληνική δημοκρατία ζει κάτω από τη βαριά σκιά ενός μεγάλου σκανδάλου που πλήττει ευθέως τον πυρήνα της λειτουργίας της. Όπως αντιλαμβάνεστε, αναφέρομαι στο μεγάλο πολιτικό σκάνδαλο των παρακολουθήσεων που έγινε γνωστό από τον προηγούμενο Αύγουστο και κάθε εβδομάδα που περνάει αντιλαμβανόμαστε ότι οι διαστάσεις του είναι ακόμη μεγαλύτερες, χωρίς να υπάρχει καμμία προσπάθεια από την Κυβέρνηση να δοθούν απαντήσεις. Η δε προσέγγισή της, η τοποθέτησή της να χυθεί άπλετο φως, ουσιαστικά, περισσότερο μοιάζει σαν μια επιχείρηση συσκότισης.

Στο επίκεντρο, ή εν πάση περιπτώσει, ένα από τα πρόσωπα τα οποία έχουν την τιμητική τους σε σχέση με αυτό το σκάνδαλο είναι ο Υπουργός, ο κ. Χατζηδάκης, ο οποίος -όπως λένε τα στοιχεία- ήταν ένα από εκείνα τα κυβερνητικά πρόσωπα που παρακολουθούσε ο ίδιος ο Πρωθυπουργός. Εδώ τίθενται ερωτήματα. Υπάρχει η έννοια της πολιτικής αξιοπρέπειας; Απευθύνομαι στον κ. Χατζηδάκη και παρακαλώ εσείς ως συνάδελφοι του στην Κυβέρνηση να του τα μεταφέρετε. Θα έρθει κάποια στιγμή να τα σχολιάσει. Σκοπεύει να κάνει κάτι; Θεωρεί φυσιολογικό να τον παρακολουθεί ο Πρωθυπουργός; Η πολιτική του παρουσία και αξιοπρέπεια τού επιτρέπει να λέει «δεν είναι αυτό που νομίζετε» και να παρακολουθούμε τις αμήχανες δημόσιες τοποθετήσεις του, όταν αναφέρονται σε αυτόν; Θα κάνει κάτι; Και τι σκοπεύει να κάνει; Γιατί δεν προσφεύγει στη δικαιοσύνη;

Η Κυβέρνηση, λοιπόν, προσπάθησε όλο αυτό το διάστημα κατ’ αρχάς να συγκαλύψει αυτή την υπόθεση. Προσπάθησε να αποσύρει, να προστατέψει, να μην αφήσει να καταθέσουν κρίσιμοι μάρτυρες μπροστά στην Επιτροπή Θεσμών και Διαφάνειας, στην εξεταστική επιτροπή. Μας είπε ότι όλα αυτά είναι μια σκευωρία στημένη από τον ΣΥΡΙΖΑ, αλλά έλα που ξαφνικά η βεντάλια των μέσων μαζικής ενημέρωσης, που συνεχώς καταθέτουν καινούργια στοιχεία, είναι πολύ πλατιά. Δεν είναι «ΤΟ ΒΗΜΑ», «ΤΑ ΝΕΑ» και η «ΚΑΘΗΜΕΡΙΝΗ» της ίδιας κατηγορίας μέσα με το «DOCUMENTO». Δεν έχουμε να κάνουμε με μια νέα σκευωρία, όπως μας είπε. Και τα ερωτήματα μεγαλώνουν, παραμένουν αναπάντητα.

Το γεγονός ότι η χώρα μας έχει γίνει συνώνυμο εκείνων των χωρών που χαρακτηρίζονται από περιορισμένη δημοκρατία, δεν μας τιμά.

Ήταν χαρακτηριστική η επίσκεψη της επιτροπής PEGA της εξεταστικής επιτροπής του Ευρωπαϊκού Κοινοβουλίου εδώ.

Κυρίες και κύριοι συνάδελφοι, απευθύνομαι πρωτίστως στους Βουλευτές της Πλειοψηφίας, διότι δεν θεωρώ ότι όλοι είναι συνένοχοι σε αυτό που γίνεται αλλά μπορεί να γίνουν με τη στάση ανοχής τους. Εάν δεν δοθούν πειστικές απαντήσεις από τον πρωτεργάτη, τον ενορχηστρωτή, τον εμπνευστή αυτής της υπόθεσης που είναι ο Πρωθυπουργός, είναι μονόδρομος η παραίτησή του. Είναι πολύ σημαντικό αυτό το θέμα. Διότι πρόκειται τελικά για μια προσπάθεια, κάτω από τον τίτλο αυτού που ονομάστηκε επιτελικό κράτος, να συγκροτηθεί ένα συγκεντρωτικό καθεστώς αδιαφάνειας που είχε να κάνει με την παρακολούθηση πολιτικών αντιπάλων, με την παρακολούθηση δημοσιογράφων και την ακύρωση με αυτόν τον τρόπο της δουλειάς τους, δηλαδή της δουλειάς της ερευνητικής δημοσιογραφίας. Αλλά δεν μπορεί να υπάρξει λειτουργία δημοκρατική σε μία χώρα, αν δεν μπορούν οι δημοσιογράφοι να κάνουν τη δουλειά τους.

Είπε πολύ σωστά ο συνάδελφός σας και συνάδελφός μας κ. Τζαβάρας σε μία πάρα πολύ καλή συνέντευξη σήμερα στον ραδιοφωνικό σταθμό «Στο Κόκκινο» ότι είναι παράλογο να ζητάμε από τους δημοσιογράφους να αποδείξουν την αλήθεια των στοιχείων που καταθέτουν και να μην είναι αυτό αντικείμενο της ίδιας της δικαιοσύνης. Ο εισαγγελέας, η δικαιοσύνη, λοιπόν, πρέπει να αποδείξει και να ενοποιήσει αυτές τις υποθέσεις, να καλέσει όλα τα εμπλεκόμενα πρόσωπα για να μάθουμε την αλήθεια. Αυτή είναι η μεγάλη πρόκληση για την τρίτη ελληνική δημοκρατία. Ποτέ, λοιπόν, μετά το 1974 δεν ήμασταν αντιμέτωποι με τέτοιες καταστάσεις. Απόπειρες είχαν γίνει πολλές. Εδώ η ευθύνη εκπορεύεται από τον ίδιο τον Πρωθυπουργό.

Ποια πρόσωπα παρακολουθούντο; Πρόσωπα πρωτίστως στελέχη της ίδιας τους της παράταξης και άνθρωποι οι οποίοι χειρίζονταν μεγάλες οικονομικές υποθέσεις. Καταλαβαίνουμε όλοι τους λόγους. Ταμείο Ενεργειακής Μετάβασης, σκουπίδια, άνθρωποι κλειδιά που είχαν να κάνουν με τη διαχείριση δισεκατομμυρίων. Αν αυτό δεν θεωρείτε ότι δεν σας θίγουν, κύριοι συνάδελφοι, τότε αναλαμβάνετε -και αναφέρομαι στους αδελφούς της Νέας Δημοκρατίας- και την πολιτική ευθύνη με τη στάση της συγκάλυψη αυτής της υπόθεσης.

Γιατί κρύβεται ο Πρωθυπουργός για τέταρτη φορά που κατέθεσε ο Αλέξης Τσίπρας την επίκαιρη ερώτηση για να συζητηθούν αυτά τα θέματα; Γιατί φυγομαχεί; Αλλά του αρέσει να προβαίνει σε αστεϊσμούς και σε χωρατά όπως αυτά που είδαμε χτες από την Αχαΐα. Πραγματικά είναι για γέλια ν’ ακούς τον Κυριάκο Μητσοτάκη να μιλάει για χαβιάρια και σαμπάνιες. Τον φαντάζομαι κάθε μεσημέρι στο κολατσιό του να ανοίγει την πετσέτα να βγάζει το κρεμμύδι και την τομάτα, να κάθεται στις βιτρίνες του Κολωνακίου που μένει και να κοιτάει μέσα από τα παράθυρα τα χαβιάρια και τις σαμπάνιες. Αυτός ο λαϊκός ηγέτης ο βγαλμένος από τα σπλάχνα της λαϊκής τάξης στην Ελλάδα. Ας σοβαρευτούμε και ας κοιτάξουμε να δούμε τι γίνεται με τη λειτουργία της δημοκρατίας στον τόπο μας.

Μέσα, λοιπόν, σε αυτό το πλαίσιο κάτω απ’ αυτή τη βαριά σκιά κατατίθεται σήμερα ένα νομοσχέδιο. Για να δούμε ποια είναι η μεγάλη εικόνα, τι βιώνει σήμερα ο συνταξιούχος αυτός που περιμένει τη σύνταξή του αυτός που περιμένει το εφάπαξ, οι χιλιάδες που περιμένουν τα εκκρεμή εφάπαξ, παρά τις υποσχέσεις υποτίθεται την προσπάθειά σας αυτά να βγαίνουν μέσα σε λίγες ώρες. Παρά την προσπάθειά σας να καταλύσετε την ιεραρχία στο δημόσιο και να εισαγάγετε ιδιώτες στον σκληρό πυρήνα της λειτουργίας του δημοσίου με τους διευθυντές των ΕΦΚΑ, παρά την προσπάθεια σας να δημιουργήσετε μια τάξη, ένα στρώμα ημετέρων, δικών σας στελεχών έτσι ώστε να μπορέσετε με αυτόν τον τρόπο να ελέγξετε τα πράγματα.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Ποια είναι, λοιπόν, η εικόνα; Η εικόνα είναι τα αντικλεπτικά στα γάλατα. Χθες μάθαμε ότι είναι και στις κονσέρβες τα αντικλεπτικά. Η εικόνα είναι αυτή που θα σας στοιχειώνει μέχρι τις εκλογές από το σπίτι της κ. Κολοβού που μπήκαν μέσα πεντέμισι ώρα το πρωί. Αλήθεια εκεί στα γραφεία της Νέας Δημοκρατίας, στην οδό Πειραιώς κάνετε βάρδιες τα βράδια μην έρθουν και σας κατασχέσουν τα έπιπλα με τα πάνω από 300 εκατομμύρια που χρωστάτε; Αυτά τα εκατομμύρια τα πήρε κανένα fund; Τα πήρε; Ή αυτά δεν έχουν αξία; Ή ο κ. Πάτσης προσπάθησε να πάρει κι αυτά τα δικά σας τα δάνεια σε τιμή ευκαιρίας. Για κοιτάξτε μη την πατήσετε με αυτόν τον τρόπο.

Ποια είναι, λοιπόν, η εικόνα των ανθρώπων που βλέπουν ότι συμπιέζονται καθημερινά ενώ εσείς αντλείτε δισεκατομμύρια από τον προϋπολογισμό, από τα έσοδα της ακρίβειας που προέρχονται από τον ΦΠΑ, από το Ταμείο Μετάβασης για να συντηρείτε την αισχροκέρδεια στον τομέα της ενέργειας. Και με αυτόν τον τρόπο κατορθώσατε να είστε η πιο ακριβή χώρα το πρώτο εξάμηνο του 2022 σε σχέση με την πρόσβαση των νοικοκυριών στο δημόσιο αγαθό της ενέργειας. Με αυτόν τον τρόπο έχετε σήμερα καταστήσει αυτούς που αμείβονται με τον μισθό των 750 ευρώ και κάτω να έχουν απωλέσει το 40% της αγοραστικής τους δύναμης. Να είμαστε η χώρα με την ακριβότερη βενζίνη. Αυτά όλα κατά τη γνώμη σας συντείνουν στη διεύρυνση των ανισοτήτων; Συντείνουν στη δημιουργία νέων καταστάσεων φτώχειας; Αυτών που αποτυπώνονται από την ίδια την ΕΛΣΤΑΤ και διευρύνονται μετά το 2019 στην Ελλάδα ενώ είχαν κοπεί από το 2015 - 2019.

Αλήθεια, κύριοι, έχετε κάνει ποτέ τον δικό σας απολογισμό, όταν το 2015 παραδώσατε μια χρεοκοπημένη χώρα γιατί είχε αυξηθεί ο αριθμός των κόκκινων δανείων; Γιατί υπήρχε κόσμος ο οποίος κινδύνευε να χάσει την πρώτη του κατοικία; Έχετε ευθύνες γι’ αυτό; Έχετε δώσει απαντήσεις στον ελληνικό λαό; Δεν έχετε προκύψει από παρθενογένεση. Είσαστε συνέχεια μιας παράταξης που ευθύνεται σε πάρα πολύ μεγάλο βαθμό για την οικονομική και κοινωνική χρεοκοπία που γνώρισε ο τόπος από το 2010 και μετά. Γι’ αυτά εμφανίζεστε ως μωρές παρθένες. Και έχει το θράσος ο κ. Σκυλακάκης να λέει ψέματα και να λέει ότι ο πλειστηριασμός που έγινε στην κ. Κολοβού έγινε τον Μάρτιο του 2019, όταν έγινε τον Μάρτιο του 2022. Όταν γνωρίζουν όλοι ότι αν δεν ήταν ο ΣΥΡΙΖΑ αυτή την σκηνή που είδαμε την προηγούμενη εβδομάδα θα την βλέπαμε κατά δεκάδες όλο το προηγούμενο διάστημα με συγκεκριμένες ασφαλιστικές δικλίδες και διατάξεις και με μια λυσσαλέα αντιπαράθεση με τους θεσμούς. Όταν έβγαινε ο κ. Γεωργιάδης και έλεγε «μα οι πλειστηριασμοί βοηθούν την εξυγίανση του τραπεζικού συστήματος». Δεν τα έχετε ακούσει αυτά;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Από τον Τσακαλώτο τα ξέρουμε. Κι από τον Μάρδα.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Λέτε ψέματα! Λέτε ψέματα, επειδή θεωρείτε ότι η αλήθεια είναι αυτό το οποίο λένε τα συστημικά μέσα μαζικής ενημέρωσης που σας στήριζαν θεωρείτε ότι αυτή είναι η πραγματικότητα.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Όχι, δεν είναι η πραγματικότητα αυτή. Η πραγματικότητα είναι ότι ο νόμος Κατσέλη, ο νόμος Κατσέλη - Σταθάκη, όλες οι ασφαλιστικές δικλίδες προστάτευσαν την πρώτη κατοικία ενώ εσείς την απελευθερώσατε. Είναι σαράντα δύο χιλιάδες οι πλειστηριασμοί για το τρέχον έτος. Τα νούμερα μιλάνε από μόνα τους. Αυτή, λοιπόν, είναι η ανάπτυξη που έρχεστε να επιδείξετε σήμερα. Εκμεταλλευτήκατε την ατυχία της χώρας να είναι αντιμέτωπη με την κρίση της πανδημίας. Εσείς εκμεταλλευτήκατε αυτό το γεγονός, με βάση την αναστολή του συμφώνου σταθερότητας, για να δώσετε σχεδόν 50 δισεκατομμύρια. Πού; Πώς το έχει καταλάβει ο κόσμος; Όχι για να μειωθούν οι ανισότητες. Όχι για να σταθούν στα πόδια τους οι μικρομεσαίες επιχειρήσεις αλλά για να κάνετε μια νέου είδους, στις σημερινές συνθήκες, πελατειακή πολιτική. Και γι’ αυτό έχουμε αυτά τα σκάνδαλα των απευθείας αναθέσεων. Γι’ αυτό έχουμε επιχειρήσεις οι οποίες ιδρύονται το μεσημέρι, για να πάρουν στο μιλητό δουλειές το απόγευμα. Αυτή είναι σήμερα η εικόνα σας, η δημόσια εικόνα. Αυτό είναι το επιτελικό κράτος. Μια ανάπτυξη η οποία στηρίχθηκε σε εξωγενείς παράγοντες, όπως αυτών που σας ανέφερα πριν, η οποία παρουσιάζει υποτίθεται νέες επενδύσεις, μόνο που αυτές οι νέες επενδύσεις έχουν να κάνουν με το ξεπούλημα στρατηγικών υποδομών της χώρας και ζημιώνουν το δημόσιο συμφέρον. Δεν διευρύνουν την παραγωγική βάση.

Χαρακτηριστικό παράδειγμα είναι και μια τροπολογία, που απ’ ό,τι έχω ακούσει έχει κατατεθεί και θα παρουσιαστεί στη σημερινή διαδικασία, που αφορά τη ΛΑΡΚΟ. Δεν φτάνει που τη χρεοκοπήσανε τη ΛΑΡΚΟ, τόσα χρόνια, οι διοικήσεις που είχατε βάλει, οι οποίες κλείνανε δεκαετή συμβόλαια όταν η τιμή ήταν χαμηλά και έχαναν το πλεονέκτημα της ανόδου της τιμής του νικελίου διεθνώς. Δεν φτάνει που έγιναν εγκλήματα αλλά ακόμη και τώρα χωρίς να έχετε ένα ολιστικό σχέδιο τη σαλαμοποιείτε, κοροϊδεύετε τους εργαζόμενους ότι δεν θα είχαν απολυθεί -και ήδη έχουν αρχίσει οι απολύσεις- διότι δεν σας ενδιαφέρει αυτό. Θεωρείτε ότι όλα μπορούν αυτόματα να ρυθμιστούν στο πλαίσιο της ελεύθερης αγοράς.

Ετοιμάζεστε να κάνετε και ένα άλλο έγκλημα, με την εθνική τράπεζα, όταν έχει φανεί ότι η παγκόσμια εμπειρία λέει ότι μία απελευθερωμένη αγορά στην οποία υπάρχει ένας ισχυρός παίκτης ένας δημόσιος πυλώνας, όπως η εθνική τράπεζα που στην Ελλάδα το δημόσιο έχει πάνω από 40%, μπορεί να λειτουργήσει προς όφελος του δημοσίου συμφέροντος και ρυθμιστικά. Δεν σας ενδιαφέρει αυτό.

Και, αλήθεια, ποιος είναι αυτός ο όμιλος ο σαουδαραβικός που πάει να την αγοράσει; Ποια είναι η τεχνογνωσία του σε σχέση με αντίστοιχες επιχειρηματικές δραστηριότητες στο τραπεζικό σύστημα; Μόνο και μόνο επειδή έγινε ένα ραντεβού με τον κ. Μητσοτάκη;

Αυτά είναι τα εγκλήματα της πολιτικής σας. Και όσο κι αν προσπαθείτε να τα καλύψετε αποκαλύπτονται καθημερινά.

Εμπαίζετε, λοιπόν, τον κόσμο όταν έχετε διαχειριστεί λόγω της πανδημίας δισεκατομμύρια με τον πιο αδιαφανή τρόπο και μιλάτε για τα επιδόματα των 250 ευρώ, όταν είχατε δεσμευτεί ότι τη δέκατη τρίτη σύνταξη -η οποία δεν ήταν ένα έκτακτο μέτρο, δεν είναι σαν κι αυτά τα οποία εκτάκτως εσείς δίνετε, ήταν μία μόνιμη ψηφισμένη διαδικασία- θα τη διατηρήσετε και την καταργήσατε.

Για να στηρίξετε τι, κύριε Τσακλόγλου; Την ιδιωτικοποίηση της επικουρικής ασφάλισης και του ΤΕΚΑ. Άλλο κοινωνικό κόστος αυτό. Τζογάρετε τα πάντα. Όπως το ίδιο πάτε να κάνετε τώρα με την περιουσία του Μετοχικού Ταμείου των δημοσίων Υπαλλήλων.

Με βάση όλα αυτά συγκροτείται η πολιτική σας. Όταν κοροϊδεύετε τον κόσμο σε σχέση με τα αναδρομικά και κάνετε τα πάντα για να μειώσετε το οφειλόμενο ποσό των αντισυνταγματικών δικών σας διατάξεων και ρυθμίσεων, αυτή η εικόνα, λοιπόν, πλέον γίνεται ορατή στον κόσμο. Και δεν θα μπορέσει να σας σώσει καμμία προσπάθεια από οπουδήποτε να μπορέσετε να τη φτιασιδώσετε.

Απευθυνόμενος, λοιπόν, κυρίες και κύριοι συνάδελφοι, προς τις υπόλοιπες -και ολοκληρώνω, κύριε Πρόεδρε- δυνάμεις της αριστερής και προοδευτικής Αντιπολίτευσης, ο τόπος, η κοινωνία, οι πολίτες, είναι αντιμέτωποι με μια βαθιά δομική, πολλαπλή κρίση τα τελευταία χρόνια σε όλα τα επίπεδα, κρίση διεύρυνσης των ανισοτήτων, κρίση κλιματική, κρίση υγειονομική, κρίση οικονομική. Νομίζω ότι οφείλουμε ο καθένας από τη δική του μεριά να καταθέσει τις προτάσεις του και μπροστά στον ελληνικό λαό, μπροστά στην ελληνική Βουλή, να αναζητήσουμε τον κοινό τόπο. Αυτό μπορεί να δώσει, όπως φαίνεται, μια νέα δυναμική η οποία έχει αρχίσει να δημιουργείται και αναπόδραστα, κύριοι της Νέας Δημοκρατίας, θα οδηγήσει σε μια μεγάλη ήττα στις επόμενες εκλογές -σε αυτές που θα γίνουν με απλή αναλογική- και στην ανάδειξη μιας νέας αριστερής και προοδευτικής πλειοψηφίας στην κυβέρνηση.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει, αφού τακτοποιηθεί το Βήμα, η Υφυπουργός Εργασίας και Κοινωνικών Υποθέσεων, η κ. Δόμνα Μιχαηλίδου, προκειμένου να τοποθετηθεί επί του σχεδίου νόμου, αλλά και επί της τροπολογίας με γενικό αριθμό 1496 και ειδικό 142.

Ορίστε, κυρία Υπουργέ, έχετε το λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Κυρίες και κύριοι Βουλευτές, το προτεινόμενο νομοσχέδιο εισάγει, πραγματικά, σημαντικές διατάξεις για τη θωράκιση της κοινωνικής προστασίας. Χορηγούμε εκ νέου ενίσχυση σε ευάλωτες ομάδες του πληθυσμού για την άμβλυνση των συνεπειών της ενεργειακής κρίσης και της γενικότερης κρίσης τιμών, ώστε να ενισχυθεί τόσο η κοινωνική συνοχή όσο και το διαθέσιμο εισόδημα των νοικοκυριών. Δικαιούχοι αυτής της έκτακτης ενίσχυσης μας, η οποία θα πληρωθεί μέχρι και την 20η του Δεκέμβρη, είναι τα άτομα με αναπηρία, οι ανάδοχοι γονείς των ατόμων με αναπηρία, οι δικαιούχοι σύνταξης ή επιδόματος ανασφάλιστων υπερηλίκων ελάχιστου εγγυημένου εισοδήματος και επιδόματος παιδιού.

Η προτεραιότητα που αποδίδει η Κυβέρνησή μας στη θωράκιση των πλέον ευάλωτων και εντός αυτών των ατόμων με αναπηρία δεν αποδεικνύεται μόνο της έκτακτης ενίσχυσης που περιέγραψα μόλις τώρα, αλλά και, κυρίως, μέσω των νέων υπηρεσιών και προγραμμάτων που έχουν φτιαχτεί και περιγράφονται με τα άρθρα του νομοσχεδίου αυτού.

Υπηρεσίες νέες για πρώιμη παρέμβαση σε άτομα με αναπηρία, για προγράμματα προσβασιμότητας κατοίκων και σε χώρους εργασίας ατόμων με αναπηρία, προγράμματα επαγγελματικής αναδοχής και υποστηριζόμενης απασχόλησης ατόμων που είναι στο φάσμα του αυτισμού. Προγράμματα νέα, προγράμματα για τα οποία έχουμε εξασφαλίσει χρηματοδότηση συνολική ύψους 75 εκατομμυρίων ευρώ.

Με τα άρθρα 52 και 53 του προτεινόμενου σχεδίου εισάγεται το πλαίσιο και καθορίζονται οι προδιαγραφές για το πρόγραμμα μας για την πρώιμη παρέμβαση σε παιδιά ηλικίας μέχρι έξι ετών. Τι μας λέει η επιστήμη; Η επιστήμη μας λέει ότι η νευροπλαστικότητα του εγκεφάλου του παιδιού είναι στο υψηλότερο σημείο της μέχρι την ηλικία των έξι ετών. Άρα, αυτή η ηλικία είναι η ηλικία στην οποία εμείς πρέπει να παρέμβουμε, έτσι ώστε να γίνει και η διάγνωση αλλά ακόμα πιο σημαντικά και η παρέμβαση η εργοθεραπευτική, η λογοθεραπευτική, η ψυχοθεραπευτική, έτσι ώστε τα παιδιά να φτάσουν στην υψηλότερη δυνατή λειτουργικότητά τους. Άρα, με ένα πρόγραμμα 35 εκατομμυρίων ευρώ η πρώιμη παρέμβαση σε παιδιά μέχρι έξι ετών γίνεται την ώρα που χρειάζεται με τους ανθρώπους που χρειάζεται -και εντός αυτών είναι και οι γονείς, η ίδια η οικογένεια του ατόμου με αναπηρία- και στον τόπο όπου χρειάζεται, δηλαδή, στο σπίτι ή στον χώρο τους.

Επιμένοντας στην θωράκιση της πολιτικής για την κοινωνική ένταξη και την ανεξάρτητη διαβίωση των ατόμων με αναπηρία και χτίζοντας πάνω στον Προσωπικό Βοηθό, που ήδη έχουμε θεσπίσει και τρέχει στη χώρα μας, φέρνουμε το πρόγραμμα προσβασιμότητας κατ’ οίκον. Ένα πρόγραμμα για το οποίο έχουμε διασφαλίσει χρηματοδότηση 20 εκατομμυρίων ευρώ και αφορά σε πέντε χιλιάδες άτομα με αναπηρία. Και εδώ τι είναι σημαντικό να καταλάβουμε όλοι -και σας καλώ όλους να το υπερψηφίσετε. Ότι δεν έρχεται το κράτος πατερναλιστικά να υποδείξει στα άτομα με αναπηρία τι παρέμβαση κατ’ οίκον χρειάζονται. Οι ίδιοι το γνωρίζουν πολύ καλύτερα από εμάς. Εμείς τους δίνουμε απλά το πλαίσιο και το χρηματοδοτικό μηχανισμό, έτσι ώστε αν ένας συμπολίτης μας με αναπηρία χρειάζεται ένα αναβατόριο, ένα γερανάκι στο σπίτι του, χρειάζεται να αντικαταστήσει τα ρολά του τα οποία είναι χειροκίνητα με ηλεκτρικά γιατί δεν έχει τη δύναμη να το σηκώσει, το πρόγραμμα αυτό του δίνει τη δυνατότητα.

Κυρίες και κύριοι Βουλευτές, η διαρκής αγωνία μας για οικογενειακή αποκατάσταση παιδιών που στερούνται το οικογενειακό τους περιβάλλον είναι κάτι για το οποίο παλεύουμε τριάμισι χρόνια τώρα και το λέμε και το λέω συνεχώς. Αποϊδρυματοποίηση, αποϊδρυματοποίηση, αποϊδρυματοποίηση.

Στην προσπάθειά μας, λοιπόν, να ενισχύσουμε το κομμάτι της αποϊδρυματοποίησης, αυτό που κάνουμε είναι ότι φέρνουμε την επαγγελματική αναδοχή -δυστυχώς ένα πλαίσιο το οποίο ήταν κενό- και τώρα φέρνουμε και χρηματοδότηση 7 εκατομμυρίων ευρώ, αλλά και εξορθολογίζουμε -αν θέλετε- αυτό που ήδη υπάρχει, καθώς σίγουρα πρώτον, δεν μπορούσε να λειτουργήσει και δεύτερον, δεν ήταν προς το βέλτιστο συμφέρον των παιδιών των ιδρυμάτων.

Άρα, προς τον σκοπό αυτό καταργούμε την προϋπόθεση έκδοσης δικαστικής απόφασης για την τοποθέτηση ανηλίκου σε επαγγελματία ανάδοχο, ενώ διατηρούνται και αυξάνονται τα εχέγγυα της εξυπηρέτησης του βέλτιστου συμφέροντος του παιδιού.

Το θεραπευτικό σχέδιο -ακούστε, υπήρχε στον νόμο «Θεραπευτικό Σχέδιο»- παρέπεμπε, εσφαλμένα, αποκλειστικά σε ιατροφαρμακευτική φροντίδα και θεραπεία. Αυτό, λοιπόν, το ιατρικό θεραπευτικό σχέδιο καταργείται και ενσωματώνεται ως συμπληρωματικό σχέδιο στο ατομικό σχέδιο οικογενειακής αποκατάστασης κάθε παιδιού.

Στο πλαίσιο δε της αποϊδρυματοποίησης επεκτείνουμε υπό πολύ συγκεκριμένες προϋποθέσεις την επαγγελματική αναδοχή και σε παιδιά τα οποία δεν έχουν αναπηρία.

Περαιτέρω, για ενίσχυση αυτών των διατάξεων της αποϊδρυματοποίησης, που στην επιμονή μας αυτή για αποϊδρυματοποίηση εδώ και τριάμισι χρόνια, δυστυχώς, δικαιωθήκαμε με τον πιο οδυνηρό τρόπο, φέρνουμε με το νομοσχέδιο αυτό διατάξεις, έτσι ώστε και τα νοσοκομεία να μπορούν να συμπληρώνουν τα λεγόμενα στη γλώσσα της πρόνοιας ΑΣΟΑ, τα Ατομικά Σχέδια Οικογενειακής Αποκατάστασης, αλλά και να δίνονται αμοιβές στους εκπαιδευτές των υποψήφιων γονέων και αναδόχων, έτσι ώστε το όλο σύστημα υιοθεσίας και αναδοχής να μπορεί να εκτυλίσσεται, να «ρολάρει» –που λέμε- πιο γρήγορα.

Κυρίες και κύριοι Βουλευτές, φέρνουμε επίσης διατάξεις για τη διευκόλυνση πιστοποίησης κοινωνικών φορέων, για τη χρηματοδότηση κοινωνικών δομών, όπως οι βρεφονηπιακοί σταθμοί για την περίοδο που έμειναν κλειστοί λόγω της δύσκολης πανδημίας, αλλά και για τον καλύτερο εσωτερικό έλεγχο του μεγαλύτερου κοινωνικού φορέα του κράτους τουλάχιστον, του Υφυπουργείου Πρόνοιας, του ΟΠΕΚΑ.

Επί της τροπολογίας τώρα, με την τροπολογία που καταθέσαμε εχθές στη Βουλή ρυθμίζουμε καίρια θέματα που σχετίζονται πρωτίστως με την απασχόληση, και άρα την ισότιμη συμμετοχή των ατόμων με αναπηρία στην κοινωνία και πρωτίστως στην αγορά εργασίας. Ίσοι όροι στην αγορά εργασίας, αυτό επιδιώκουμε, αυτό νομοθετούμε, γι’ αυτό έχουμε εξασφαλίσει χρηματοδότηση, αυτό χτίζουμε και αυτό υλοποιούμε.

Με την τροπολογία του Υπουργείου μας, κατ’ αρχάς προβλέπουμε τη χορήγηση του πλήρους επιδόματος οπτικής αναπηρίας στους συνταξιούχους με οπτική αναπηρία που παράλληλα ασκούν την επιστήμη τους. Η ρύθμιση αυτή είναι σύμφωνη με την πρόσφατη δικαστική απόφαση και το πάγιο αίτημα των ωφελουμένων. Το είχαμε προεξαγγείλει άλλωστε, σήμερα το κάνουμε πράξη.

Με την ίδια τροπολογία τώρα εισάγεται για πρώτη φορά στην Ελλάδα ρύθμιση για υποστηριζόμενη απασχόληση ατόμων με αναπηρία, ένα πιλοτικό πρόγραμμα, που φέρνουμε, 10 εκατομμυρίων ευρώ, το οποίο έρχεται και ενισχύει τα άτομα τα οποία είναι στο φάσμα του αυτισμού με τρεις πολύ συγκεκριμένους τρόπους: Πρώτον, τους ενισχύει ψυχοκοινωνικά με στήριξη, έτσι ώστε να μπορέσουν να ενταχθούν στην αγορά εργασίας, ενισχύει συμβουλευτικά τόσο τους ίδιους όσο και τους εργοδότες τους για να διαλέξουν μία βιώσιμη εργασία η οποία δεν θα είναι μόνο για τον χρόνο του προγράμματος αλλά θα μπορέσει και μετά να καταστεί βιώσιμη και τρίτον και πιο σημαντικό, πηγαίνει στο κομμάτι της υποστηριζόμενης απασχόλησης. Δηλαδή, αν χρειάζονται κάποιον άνθρωπο πριν, κατά τη μεταφορά, ή και κατά την ώρα της απασχόλησής τους για να τους βοηθά να υλοποιήσουν τη δουλειά τους, τότε αυτό το πρόγραμμα και αυτά τα άρθρα της τροπολογίας τους το παρέχουν.

Κυρίες και κύριοι Βουλευτές, θα ήθελα να κλείσω με τη θέσπιση του Εθνικού Συντονιστή για την πρόληψη και την αντιμετώπιση της σεξουαλικής κακοποίησης και εκμετάλλευσης των ανηλίκων που προβλέπεται στο Εθνικό Σχέδιο Δράσης για την Προστασία των Παιδιών από τη Σεξουαλική Κακοποίηση και Εκμετάλλευση. Ο Εθνικός Συντονιστής παρακολουθεί την υλοποίηση του Εθνικού Σχεδίου Δράσης και συνεργάζεται και με όλα τα αντίστοιχα ευρωπαϊκά και διεθνή όργανα.

Κλείνοντας και με αφορμή την καταιγιστική επικαιρότητα, θέλω να προσθέσω ότι η πολιτεία δεν παρακολουθεί αμέτοχη τις εξελίξεις αλλά αντιδρά και δίνει δυναμικές λύσεις.

Οι θεσμικές μας παρεμβάσεις για την παιδική προστασία δεν ακολούθησαν αλλά προηγήθηκαν των γεγονότων και μάλιστα, κυρίες και κύριοι Βουλευτές, ούτε καν αυτό το Κοινοβούλιο δεν ήταν συσπειρωμένο σε αυτό. Παρά την έντονη εναντίωση κάποιων αποδείχθηκε ότι αυτές οι παρεμβάσεις μας δεν ήρθαν να παραμείνουν κενό γράμμα, αλλά για να θωρακίσουν την πολιτεία και τα παιδιά της με τα απαραίτητα εργαλεία για την άμεση και γρήγορη αντιμετώπιση όσον αφορά στην προστασία των ευάλωτων παιδιών.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Τον λόγο τώρα έχει ο Βουλευτής της Νέας Δημοκρατίας κ. Κωνσταντίνος Μαραβέγιας.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η δημόσια συζήτηση για το παρόν μικρό ασφαλιστικό νομοσχέδιο έχει εστιάσει -και λογικά, θα έλεγα- σε πολύ σημαντικές διατάξεις, όπως τη χορήγηση επιδόματος 250 ευρώ εν όψει Χριστουγέννων σε πάνω από δύο εκατομμύρια τριακόσιες χιλιάδες ευάλωτους συμπολίτες μας, τη ρύθμιση και παραγραφή ασφαλιστικών εισφορών με χαρακτηριστικότερη την παραγραφή οφειλών στον e-ΕΦΚΑ σε βάθος δεκαετίας και την επέκταση της μάχιμης πενταετίας για την εξαγορά πρόσθετου χρόνου συνταξιοδότησης για όλους τους ενστόλους.

Όμως υπάρχουν και πολλά άλλα θετικά μέτρα που περιλαμβάνει τα οποία δεν έχουν αναδειχθεί επαρκώς, καθώς η επικαιρότητα κατακλύζεται από αρνητικές ειδήσεις ή και fake news που, δυστυχώς, συχνά σκεπάζουν τα πραγματικά σημαντικά και συσκοτίζουν το κυβερνητικό έργο.

Χαρακτηριστικά, όμως, παραδείγματα τέτοιων διατάξεων με ευρύ κοινωνικό αντίκτυπο αποτελούν οι μόνιμες μειώσεις ασφαλιστικών εισφορών για όλους τους μισθωτούς κατά τρεις ποσοστιαίες μονάδες, μια έμμεση αύξηση στο μισθό τους, η καταβολή πρόσθετης ειδικής παροχής μητρότητας, η κατάργηση της κράτησης υπέρ του ΤΠΔΥ στους δημοσίους υπαλλήλους, η αύξηση της βασικής σύνταξης του ΟΓΑ, η πιλοτική εφαρμογή του προγράμματος πρώιμης παρέμβασης για παιδιά ηλικίας έως έξι ετών που έχουν διαγνωστεί με αναπτυξιακές δυσκολίες και η χρηματοδότηση νέων παρεμβάσεων προσβασιμότητας σε χώρους μόνιμης κατοικίας και εργασίας ατόμων με αναπηρία.

Κύριε Υπουργέ, εδώ είναι απαραίτητο να υπογραμμίσουμε πως μόνο οι παραπάνω κοινωνικές παροχές, προγράμματα και οικονομικές ελαφρύνσεις ανέρχονται συνολικά σε κατ’ έτος 1,7 εκατομμύρια ευρώ, δηλαδή η Βουλή σήμερα ψηφίζει ένα τεράστιο κοινωνικό πακέτο που δεν αφορά μόνο τα Χριστούγεννα του 2022, όπως, δυστυχώς, ελέχθη. Είναι ένα νομοσχέδιο μακροπρόθεσμης στήριξης των πλέον ευάλωτων, που καταδεικνύει την κοινωνική ευαισθησία της Κυβέρνησης του Κυριάκου Μητσοτάκη και τη δέσμευση της Νέας Δημοκρατίας να εφαρμόσει ό,τι υποσχέθηκε στους Έλληνες το 2019 μέχρι κεραίας.

Κυρίες και κύριοι συνάδελφοι, είναι σημαντικό να επισημάνουμε πως το αρμόδιο Υπουργείο κάνει βήματα για την επιτάχυνση της πληρωμής των νέων κοινωνικών παροχών. Έτσι, μέχρι τις 20 Δεκεμβρίου θα έχει καταβληθεί το έκτακτο προνοιακό βοήθημα των 250 ευρώ, το οποίο θα λάβουν χαμηλοσυνταξιούχοι, ανασφάλιστοι υπερήλικες, άτομα με αναπηρία και μακροχρόνια άνεργοι, ενώ σε περίπτωση που και οι δύο σύζυγοι είναι δικαιούχοι της ενίσχυσης, τότε η ενίσχυση θα καταβάλλεται και στους δύο με παράλληλη διεύρυνση των εισοδηματικών, περιουσιακών κριτηρίων ευαλωτότητας.

Ταυτόχρονα, οι δικαιούχοι του ελάχιστου εγγυημένου εισοδήματος θα εισπράξουν μία ακόμα μηνιαία δόση και οι δικαιούχοι του επιδόματος παιδιών θα εισπράξουν επιπλέον μιάμιση δόση για τις γιορτές.

Χαίρομαι που συμφωνείτε, κυρία Φωτίου.

Πρόκειται για παροχές με απολύτως μετρήσιμο κοινωνικό αντίκτυπο, χωρίς αυτό να σημαίνει πως έτσι ολοκληρώνουμε το πρόγραμμα στήριξης των πλέον ευάλωτων συμπολιτών μας. Θυμίζω ότι έρχονται από 1ης Ιανουαρίου 2023 αυξήσεις ύψους 7,5% για τους συνταξιούχους εκτός προσωπικής διαφοράς, ενώ για όλους χωρίς εξαίρεση τους μισθωτούς δημοσίους υπαλλήλους και συνταξιούχους έρχεται η οριστική και πλήρης κατάργηση της ειδικής εισφοράς αλληλεγγύης.

Κύριοι Υπουργοί, με την ευκαιρία που μας δίνεται σήμερα να συζητήσουμε πτυχές της κοινωνικής ασφάλισης, θα ήθελα να θέσω και ορισμένα επιμέρους θέματα τα οποία είμαι βέβαιος ότι θα εξετάσετε με ιδιαίτερη προσοχή καθώς αφορούν ευαίσθητες κατηγορίες ασφαλισμένων. Όπως γνωρίζετε, η ΕΣΑΜΕΑ έχει επισημάνει την ανάγκη να ισχύσει οριζόντια το 50% ως ελάχιστο ποσοστό αναπηρίας και για τη συνταξιοδότηση των ασφαλισμένων του πρώην ΟΓΑ.

Σε ό,τι αφορά ειδικά τους τυφλούς συμπολίτες μας, η εθνική ομοσπονδία σας έχει θέσει μια σειρά δίκαιων αιτημάτων, όπως είναι η χορήγηση του επιδόματος απολύτου αναπηρίας και στους τυφλούς συνταξιούχους του πρώην ΝΑΤ, οι συνταξιούχοι του ν. 612/1977 και συναφών νόμων να καταβάλλουν ασφαλιστικές εισφορές για υγειονομική περίθαλψη σε περίπτωση λήψης δύο συντάξεων μόνο από την κύρια και την επικουρική σύνταξη με το μεγαλύτερο ύψος.

Είναι, νομίζω, εύλογα αιτήματα που μπορούν να εξεταστούν σε συνεργασία με τον ΕΟΠΥΥ. Ειδικά για το θέμα των χαμηλών κύριων συντάξεων του πρώην ΤΣΑΥ σίγουρα θα μπορούσαν να συζητηθούν με τα Υπουργεία Υγείας και Οικονομικών δημιουργικοί τρόποι αντιμετώπισης.

Και θα ήθελα εδώ να καταθέσω και μια δική μου πρόταση που αφορά το ζήτημα της χρηματοδότησης και νομίζω πως θα ήταν χρήσιμο να ιδωθεί εντός ενός διπλού πλαισίου αφ’ ενός, αναδιάρθρωσης του ΕΟΠΥΥ από την οποία θα μπορούσε να προκύψει ενίσχυση των συντάξεων και αφ’ ετέρου, μιας συμφωνίας με τους υγειονομικούς για το εύρος εφαρμογής των βαρέων και ανθυγιεινών που σίγουρα θα πρέπει να εξεταστούν σύντομα.

Ειδικά σε ό,τι αφορά το σύνολο των ασφαλιστικών θεμάτων που άπτονται των βαρέων και ανθυγιεινών επαγγελμάτων, είναι πιστεύω απαραίτητο να ξεκινήσει ένας διάλογος με όλους τους επηρεαζόμενους κλάδους. Είναι ένα αίτημα που προέρχεται και από εργαζόμενους στη Μαγνησία, η οποία, όπως γνωρίζετε, έχει σημαντική συμμετοχή στη βιομηχανία τσιμέντου, έναν μεγάλο επαγγελματικό κλάδο που συγκαταλέγεται στα βαρέα και ανθυγιεινά και περιλαμβάνει χιλιάδες ασφαλισμένους.

Κλείνοντας, κύριε Πρόεδρε, θα ήθελα να επισημάνω πως σε συνέχεια των πολύ μεγάλων βελτιώσεων που επέφερε η Νέα Δημοκρατία στον νόμο Κατρούγκαλου, αναιρώντας πολλές από τις καταστροφικές συνέπειές του στους συνταξιούχους λόγω θανάτου, θα πρέπει να ξαναδούμε επιμέρους πτυχές ειδικά των συντάξεων χηρείας, μέσα από έναν ανοικτό κοινωνικό διάλογο όπου όλοι θα έχουν τη δυνατότητα να καταθέσουν προτάσεις, επιβεβαιώνοντας έτσι την προτεραιότητα που δίνει η Νέα Δημοκρατία στην κοινωνική ατζέντα.

Εκεί ακριβώς θα φανεί και η τεράστια διαφορά που έχουμε με την Αντιπολίτευση, όχι μόνο σε συνέπεια και σοβαρότητα αλλά και στο όραμά μας για μια πιο δίκαιη κοινωνία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθητές και μαθήτριες και τρεις εκπαιδευτικοί συνοδοί τους από το Γυμνάσιο Φαιάκων (δεύτερο τμήμα).

Η Βουλή σάς καλωσορίζει και σας εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Να ευχαριστήσω τον επικεφαλής της Κοινοβουλευτικής Ομάδας του ΠΑΣΟΚ - Κίνημα Αλλαγής, τον κ. Κατρίνη, γιατί διευκολύνει τη διαδικασία προκειμένου, κύριε Υπουργέ της Αγροτικής Ανάπτυξης και Τροφίμων, κύριε Γεωργαντά, να πάρετε τον λόγο για δύο λεπτά για να τοποθετηθείτε επί της τροπολογίας με γενικό αριθμό 1495 και ειδικό 41 και συγκεκριμένα για το άρθρο 2 όπως βλέπω στο σημείωμα που έχω μπροστά μου.

Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε. Ζήτησα τον λόγο για μισό λεπτό μόνο. Ευχαριστώ και τους κυρίους συναδέλφους.

Πρόκειται για τους εργάτες γης που, όπως ξέρετε, μας απασχολεί και προσπαθούμε με διάφορους τρόπους να ενισχύσουμε το ανθρώπινο δυναμικό που εργάζεται στον πρωτογενή τομέα. Οπότε με τη σημερινή τροπολογία παρατείνουμε τη χρονική διάρκεια για την προσωρινή απασχόληση στην αγροτική οικονομία εργατών γης οι οποίοι παράτυπα βρίσκονται στη χώρα, μέχρι 30 Ιουνίου του 2023.

Είναι ένα διάστημα επαρκές θεωρούμε και για όλες τις άλλες πρωτοβουλίες της Κυβέρνησης. Όπως ξέρετε, υπογράφηκε μια διακρατική συμφωνία με την Αίγυπτο, γίνονται και άλλες παρεμβάσεις προκειμένου με έναν απόλυτα αποτελεσματικό τρόπο να επιλύσουμε το μεγάλο αυτό ζήτημα.

Αυτό που ζητώ σήμερα από τους συναδέλφους είναι να υπερψηφίσουν την ήδη υφιστάμενη νομοθετική πρόβλεψη για τη δυνατότητα απασχόλησης μέχρι τις 30 Ιουνίου του 2023 της συγκεκριμένης κατηγορίας εργατών γης.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ, κύριε Υπουργέ, γιατί ήσασταν συνεπής στον χρόνο που μου ζητήσατε.

Και τον λόγο τώρα έχει ο επικεφαλής της Κοινοβουλευτικής Ομάδας του ΠΑΣΟΚ - Κίνημα Αλλαγής, ο κ. Μιχάλης Κατρίνης.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η οδυνηρή συνάντηση με την πραγματικότητα είναι κάτι που δεν πρόκειται να αποφύγει η Κυβέρνηση, και αυτό αφορά όλα τα ζητήματα που την ενοχλούν.

Όλα όσα συνέβησαν με την εισβολή στο σπίτι της συνταξιούχου είναι σκηνές που, δυστυχώς, θα δούμε να επαναλαμβάνονται στο εγγύς μέλλον. Γιατί πολύ απλά εδώ και πάρα πολύ καιρό δεν υπάρχει πλαίσιο προστασίας της πρώτης κατοικίας, γιατί πολύ απλά θα πρέπει τόσο η Νέα Δημοκρατία όσο και ο ΣΥΡΙΖΑ να παραδεχτούν ότι μόνο το ΠΑΣΟΚ ήταν η παράταξη που προστάτευσε αποτελεσματικά την πρώτη κατοικία.

Να θυμίσω προς επίρρωσιν αυτών που λέω, ότι η κυβέρνηση ΣΥΡΙΖΑ - ΑΝΕΛ ήταν αυτή που νομοθέτησε και άνοιξε την πόρτα για τα funds, όπως ήταν αυτή που με τον νόμο που ψήφισε στις αρχές του 2019 κατήργησε τον ν.3869, γνωστό και ως νόμο Κατσέλη, θυμίζοντας στους συναδέλφους του ΣΥΡΙΖΑ ότι ο ΣΥΡΙΖΑ δεν ψήφισε τον νόμο Κατσέλη τον οποίο σήμερα υπερασπίζεται.

Παρομοίως, η Κυβέρνηση της Νέας Δημοκρατίας κατήργησε οριστικά τον ν.3869 της κυβέρνησης του ΠΑΣΟΚ του Γιώργου Παπανδρέου και διεύρυνε το πλαίσιο το οποίο υπήρχε από την προηγούμενη κυβέρνηση του ΣΥΡΙΖΑ.

Έτσι σήμερα όχι μόνο δεν υπάρχει πλαίσιο προστασίας για την πρώτη κατοικία, αλλά τα funds δρουν στην κυριολεξία ανεξέλεγκτα και, βέβαια, οι αποκαλύψεις για εμπλοκή σε αυτά κυβερνητικών και νεοδημοκρατών στελεχών δημιουργούν μείζον πολιτικό, αλλά και ηθικό ζήτημα.

Το ΠΑΣΟΚ αναλαμβάνει και πάλι πρωτοβουλία καταθέτοντας σχετική νομοθετική ρύθμιση για την προστασία της πρώτης κατοικίας, το δικαίωμα του δανειολήπτη να αγοράζει το δάνειό του πριν αυτό πουληθεί σε ευτελές τίμημα στα funds και, βεβαίως, την προστασία μέρους της αγροτικής ιδιοκτησίας.

Καταθέτω την τροπολογία, την οποία έχουμε από χτες υποβάλει στην Ολομέλεια προς ψήφιση.

(Στο σημείο αυτό ο Επικεφαλής της Κοινοβουλευτικής Ομάδας του Κινήματος Αλλαγής κ. Μιχαήλ Κατρίνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σύμφωνα, λοιπόν, με το περιεχόμενο της τροπολογίας, ο δανειολήπτης μπορεί να ζητήσει προστασία της πρώτης κατοικίας από το δικαστήριο, αναλαμβάνοντας να αποπληρώσει σε μια ρύθμιση που μπορεί να φτάνει μέχρι και τα τριάντα πέντε χρόνια το ποσό που οι πιστωτές θα εισέπρατταν από τη ρευστοποίηση της κατοικίας του. Ουσιαστικά προστατεύεται με αυτόν τον τρόπο η κύρια κατοικία, γι’ αυτούς που, πραγματικά, έχουν ανάγκη και είναι αδύναμοι και, βεβαίως, η αντικειμενική αξία δεν ξεπερνά τις 200.000 ευρώ για ένα μονοπρόσωπο νοικοκυριό ή τις 300.000 ευρώ για μια τετραμελή οικογένεια.

Βεβαίως η τροπολογία προβλέπει συνεισφορά του δημοσίου ή συνδρομή αντίστοιχη της επιδότησης ενοικίου στους πλέον αδύναμους οφειλέτες. Αντίστοιχη προστασία θα έχει, όπως είπα, και η αγροτική περιουσία, ώστε να μπορεί ο αγρότης του οποίου κατάσχεται η περιουσία να διατηρεί ένα μέρος αυτής, να καλλιεργεί τη γη για να ζει. Και το ξαναλέω, για να μπορέσει να ζήσει, να επιβιώσει ο αγρότης ή ο κτηνοτρόφος ο οποίος κινδυνεύει με απώλεια της περιουσίας του.

Παράλληλα, θεσπίζουμε το δικαίωμα αγοράς του δανείου πριν από την πώλησή του από την τράπεζα στο fund ή πριν από την πώληση από fund σε fund ή πριν από την πώληση –ακούστε, κυρίες και κύριοι συνάδελφοι, το καλύτερο- από τα funds στις τράπεζες για να έχουν έσοδα οι τράπεζες, αφού δεν δίνουν δάνεια, να πάρουν τα έσοδα από τις ρυθμίσεις των δανείων.

Η τροπολογία που κατέθεσε, κυρίες και κύριοι συνάδελφοι, το ΠΑΣΟΚ είναι ξεκάθαρη και έχει στόχευση και καλούμε όλες τις πτέρυγες της Βουλής να τοποθετηθούν και να την υπερψηφίσουν, να ψηφίσει η Βουλή γι’ αυτούς που έχουν πραγματικά ανάγκη, για τους δανειολήπτες που όντως βρίσκονται σε δυσκολία αποπληρωμής σε μια δύσκολη οικονομικά και κοινωνικά συγκυρία, σε μια αβεβαιότητα, που κανείς δεν ξέρει αυτή η κρίση πόσο θα διαρκέσει και τι εύρος θα έχει, να ψηφίσει για την προστασία της πρώτης κατοικίας η Βουλή και όχι να ικανοποιεί τις απαιτήσεις των τραπεζών ή των funds.

Όπως είπα στην αρχή της ομιλίας μου, η Κυβέρνηση βρίσκεται πλέον αντιμέτωπη με την πραγματικότητα που η ίδια προσπαθούσε είτε να κρύψει είτε να συγκαλύψει είτε και να διαστρέψει. Χαρακτηριστικό παράδειγμα είναι ο προϋπολογισμός που κατέθεσε και αποκαλύπτει για ποιον λόγο, τελικά, η Κυβέρνηση δεν μειώνει το φόρο προστιθέμενης αξίας στα είδη πρώτης ανάγκης -όπως ζητάει το ΠΑΣΟΚ από το Γενάρη του 2022- και για ποιον λόγο δεν μειώνει τον ειδικό φόρο κατανάλωσης στα καύσιμα.

Γιατί πολύ απλά, κυρίες και κύριοι συνάδελφοι, η Κυβέρνηση χρησιμοποιεί, ουσιαστικά, την ακρίβεια για να έχει αυξημένα φορολογικά έσοδα από τους έμμεσους φόρους που καλύπτουν σύμφωνα με το σχέδιο προϋπολογισμού πάνω από το 56% των φορολογικών εσόδων. Τα έσοδα μάλιστα από τους έμμεσους φόρους αναμένεται να καλύψουν το 40% της συνολικής αύξησης εσόδων του 2023, ενδεικτικό για το τι περιμένει τους καταναλωτές και τα νοικοκυριά την επόμενη χρονιά.

Τα έσοδα από ΦΠΑ θα είναι 22,2 δισεκατομμύρια και οι φόροι κατανάλωσης 7,1 δισεκατομμύρια ευρώ, ενώ σύμφωνα -όχι με αυτά που λέει το ΠΑΣΟΚ- με αυτά που λέει ο προϋπολογισμός της Κυβέρνησης στο τέλος του 2023 το κόστος ζωής θα έχει ανέβει μέσα σε δύο χρόνια 15,5%, αθροίζοντας τον πληθωρισμό του 2022 και του 2023. Την ίδια στιγμή που η Ελλάδα συνεχίζει, με την Κυβέρνηση του κ. Μητσοτάκη, να είναι μία από τις χώρες που έχει τους υψηλότερους συντελεστές ΦΠΑ ανάμεσα στις χώρες της Ευρώπης και του ΟΟΣΑ.

Προφανώς κάτι διαφεύγει της Κυβέρνησης και αυτό είναι ότι οι πολίτες έχουν φτάσει πλέον στα όρια της αντοχής τους από τις επιπτώσεις της ακρίβειας. Ο ρυθμός μείωσης της κατανάλωσης μπορεί να είναι μεγαλύτερος και μπορεί να εκτροχιάσει και τον ίδιο τον προϋπολογισμό μαζί με ένα σύνολο παθογενειών, όπως η αύξηση του εμπορικού ελλείμματος που σημειώνει το ένα ρεκόρ μετά το άλλο, θυμίζοντας εποχές 2009, αλλά, βεβαίως, και ο πληθωρισμός.

Δεν μπορείτε, κύριοι της Κυβέρνησης, πλέον να συνεχίζετε να κυβερνάτε με ψέματα ή να κατασκευάζετε μία δική σας εικονική πραγματικότητα, όπως για παράδειγμα οι αυξήσεις στις συντάξεις, που διαφημίζετε και διατυμπανίζετε εδώ και πάρα πολύ καιρό, γιατί αποκρύπτετε ότι οι αυξήσεις στις συντάξεις είναι κάτω από τον δείκτη του πληθωρισμού άρα πρακτικά εξανεμίζονται, ενώ δεν αφορούν όλους τους συνταξιούχους όπως επικοινωνιακά προσπαθείτε να προβάλλετε αλλά ένα μέρος μόνο.

Θα σας πω ένα παράδειγμα: Συνταξιούχοι που έχουν προσωπική διαφορά δεν θα πάρουν αύξηση πραγματική ούτε μισό ευρώ. Αυτοί άραγε δεν αντιμετωπίζουν αυξημένο κόστος ζωής, 15,5% πληθωρισμό και ακρίβεια και αυξήσεις στα τρόφιμα, στην ενέργεια, στη θέρμανση, στην κίνηση, σε οτιδήποτε αγοράζεται ή πουλιέται σε αυτή εδώ τη χώρα; Όπως, επίσης, αποκρύπτετε το γεγονός ότι η κατάργηση της εισφοράς αλληλεγγύης έχει αποτέλεσμα για λιγότερους από τους μισούς συνταξιούχους. Οι συνταξιούχοι κάτω από 1.000 ευρώ δεν θα έχουν καμμία θετική επίπτωση.

Και, τελικά, μια και μιλάμε για ένα ασφαλιστικό νομοσχέδιο, τι έκανε η Κυβέρνηση της Νέας Δημοκρατίας για το ασφαλιστικό; Μετέτρεψε σε κεφαλαιοποιητικό το σύστημα επικουρικής ασφάλισης για τους νέους, οδηγώντας τους σε απόλυτο αδιέξοδο στο μέλλον, αλλά οδηγώντας ταυτόχρονα και σε συρρίκνωση των επικουρικών συντάξεων για τους ήδη εργαζόμενους, για τους ήδη συνταξιούχους και, ουσιαστικά, οι διακυμάνσεις και οι επικουρικές συντάξεις θα εξαρτώνται από τις διακυμάνσεις του Χρηματιστηρίου.

Σήμερα η Κυβέρνηση φέρνει ένα νομοσχέδιο που έχει αρκετές θετικές διατάξεις -οφείλουμε να το πούμε αυτό και τοποθετήθηκε αναλυτικά ο εισηγητής μας, -τις οποίες, βεβαίως, θετικές διατάξεις θα υπερψηφίσουμε. Εμείς, όμως, επειδή ασκούμε υπεύθυνη και τεκμηριωμένη αντιπολίτευση με προτάσεις και όχι κραυγές και ιαχές, καταθέσαμε επτά προτάσεις, άμεσες, επιτακτικές που αντιμετωπίζουν τις στρεβλώσεις του ασφαλιστικού συστήματος και ανέλυσε με μεγάλη ακρίβεια ο εισηγητής μας, ο Γιώργος ο Μουλκιώτης.

Πείτε μου, όμως, κύριε Υπουργέ, τι θα πείτε σ’ αυτούς τους υγειονομικούς, τους οποίους αποθεώνατε και χειροκροτούσατε μέσα στην πανδημία, όταν ακόμα δεν τους έχετε εντάξει στα βαρέα και ανθυγιεινά επαγγέλματα, όπως εισηγείται η αρμόδια επιτροπή Μπεχράκη, όπως το ΠΑΣΟΚ δεκαεπτά φορές σας έχει καταθέσει ως πρόταση και άλλη μία σήμερα δεκαοκτώ, και δεν ξέρω πόσες θα φτάσουμε μέχρι τις εκλογές; Εμείς θα καταθέτουμε κάθε φορά που έρχεται νομοσχέδιο. Δεν ξέρω πότε θα γίνουν οι εκλογές. Να είστε σίγουρος, όμως, ότι εμείς θα σας θυμίζουμε όχι το αυτονόητο χρέος της πολιτείας στους υγειονομικούς, όχι αυτό που επιτροπή που εσείς συστήσατε και παρατείνατε την λειτουργία της έχει ήδη συνηγορήσει θετικά, αλλά νομίζω αυτό που το σύνολο της ελληνικής κοινωνίας συνηγορεί, ότι πρέπει αυτοί οι άνθρωποι να επιβραβευθούν όχι με χειροκροτήματα, όχι με λόγια αλλά εμπράκτως.

Τι θα πείτε στους υγειονομικούς όταν οι συντάξεις τους είναι μικρότερες από αυτές των υπολοίπων επιστημόνων; Και μάλιστα διαμαρτύρονται πάρα πολύ καιρό γι’ αυτό, ζήτησαν να έρθουν στην ακρόαση φορέων, ούτε εκεί καν δεν δέχτηκε η Κυβέρνηση να τους ακούσει.

Κυρίες και κύριοι συνάδελφοι, μιλάμε, λοιπόν, για ένα νομοσχέδιο καθαρά προεκλογικού χαρακτήρα που κρατά και πάλι κρυμμένα τα προβλήματα κάτω από το χαλί. Και αναφέρομαι, βεβαίως, στην εκτόξευση του ποσού των ληξιπρόθεσμων οφειλών προς τα ασφαλιστικά ταμεία. Σύμφωνα με την έκθεση -όχι του ΠΑΣΟΚ- του Κέντρου Είσπραξης Ασφαλιστικών Οφειλών το σύνολο των ληξιπρόθεσμων έφτασε τα 45,5 δισεκατομμύρια στο τέλος του Σεπτέμβρη του 2022, 10,5 δισεκατομμύρια περισσότερα από την ημέρα που αναλάβατε. Αυτή είναι η πραγματικότητα. Ο αριθμός των οφειλετών από ένα εκατομμύριο τετρακόσιες χιλιάδες επί Νέας Δημοκρατίας έφθασε πάνω από δύο εκατομμύρια τριακόσιες εξήντα χιλιάδες, δηλαδή εννιακόσες πενήντα πέντε χιλιάδες νέοι οφειλέτες προστέθηκαν επί ημερών της σημερινής Κυβέρνησης αδύναμοι και ανήμποροι να εξυπηρετήσουν ασφαλιστικές υποχρεώσεις.

Αυτό μόνο το στοιχείο ακυρώνει τις επικοινωνιακές στοχεύσεις και μεθοδεύσεις της Κυβέρνησης, αλλά το κυριότερο επιβεβαιώνει τις βάσιμες προειδοποιήσεις μας ότι οι επιλογές της όχι μόνο δεν αμβλύνουν αλλά ενισχύουν τις κοινωνικές ανισότητες, παράγουν νέους φτωχούς συμπολίτες μας και νέα χρέη για τις πιο ευάλωτες ομάδες και σίγουρα η όποια ανάπτυξη που διαφημίζετε δεν διαχέεται στο σύνολο της κοινωνίας.

Η Κυβέρνηση θα πρέπει, επίσης, να δώσει μια απάντηση στο γιατί επέτρεψε επί των ημερών της -επί θητείας του κ. Μητσοτάκη στο τιμόνι αυτής της χώρας- να δημιουργηθούν εξακόσιοι εβδομήντα τρεις νέοι μεγαλοοφειλέτες που χρωστούν στα ασφαλιστικά ταμεία πάνω από ένα εκατομμύριο ευρώ και άλλοι οκτακόσιοι σαράντα πέντε οι οποίοι χρωστούν μεταξύ 500.000 και ενός εκατομμυρίου ευρώ. Επαναλαμβάνω επί θητείας δική σας, της δικής σας Κυβέρνησης. Και αυτά τα χρέη δεν δημιουργούνται, όπως λένε στην τραπεζική ορολογία overnight, αλλά σε βάθος μηνών ή και ετών. Άρα, φέρετε μεγάλη ευθύνη για την ανοχή την οποία έχετε επιδείξει.

Σε ότι αφορά τη ρύθμιση οφειλών αυξάνετε τον αριθμό των δόσεων από δώδεκα σε είκοσι τέσσερις. Εδώ πρέπει να μιλάμε με στοιχεία. Σας θυμίζω, κύριε Υπουργέ, ότι για τα χρέη της πανδημίας φέρατε ρύθμιση σε τριάντα έξι και εβδομήντα δύο δόσεις. Σε αυτή τη ρύθμιση μπήκε το 6% των οφειλετών στα ασφαλιστικά ταμεία. Άρα, και η αύξηση από δώδεκα σε είκοσι τέσσερις νομίζω ότι δεν αποτελεί λύση, δεν ανταποκρίνεται στα οικονομικά δεδομένα της υπερ δεκαετούς οικονομικής κρίσης, της κρίσης της πανδημίας, της πολύμηνης ενεργειακής κρίσης, του διψήφιου πληθωρισμού και, βεβαίως, των συνεχών αυξήσεων των επιτοκίων δανεισμού που πλέον η αγορά και τα νοικοκυριά αρχίζουν και νιώθουν στο πετσί τους.

Εμείς, ως ΠΑΣΟΚ, έχουμε προτείνει και επαναφέρουμε πάγωμα αυξήσεων των επιτοκίων επί ασφαλιστικών χρεών, γενναία ρύθμιση ασφαλιστικών εισφορών, το ζητάει το σύνολο της αγοράς, εκατόν είκοσι δόσεις με κίνητρα για όσους τηρούν τη ρύθμιση και έκπτωση ακόμα και έως 100% για όσους πληρώνουν εφάπαξ το ποσό στις προσαυξήσεις και στα πρόστιμα.

Άρα, με αυτόν τον τρόπο που το προτείνει το ΠΑΣΟΚ και το ζητάει το σύνολο της αγοράς, και οι οφειλέτες θα έχουν μια καλύτερη ευκαιρία να μπουν και να ρυθμίσουν και τα ασφαλιστικά ταμεία να εισπράξουν και, βεβαίως, να μπορέσουν οι επαγγελματίες να διασώσουν και τις επιχειρήσεις τους αλλά και τις θέσεις εργασίας.

Ένα άλλο σοβαρό ζήτημα, κυρίες και κύριοι συνάδελφοι, είναι η έλλειψη προσωπικού και η αδυναμία κάλυψης των απαραίτητων θέσεων εργασίας που αντιμετωπίζουν πολλές επιχειρήσεις, προφανώς, ως αποτέλεσμα και της απαξίωσης αν όχι της διάλυσης του ΟΑΕΔ.

Έτσι, πέρα από τον τουριστικό ή επισιτιστικό κλάδο με παραπάνω από πενήντα χιλιάδες κενές θέσεις εργασίας, το ίδιο πρόβλημα παρουσιάζεται και σε άλλους παραγωγικούς και σημαντικούς κλάδους: μεταποίηση, κατασκευές, επιχειρηματικές υπηρεσίες, υπηρεσίες τεχνολογίας-επικοινωνίας αλλά και υπηρεσίες ανθρώπινης υγείας και κοινωνικής μέριμνας.

Επιπρόσθετα, μεγάλο πρόβλημα υπάρχει και στον πρωτογενή τομέα. Νομίζω ότι και η τροπολογία που έφερε ο Υπουργός, ο κ. Γεωργαντάς, αναδεικνύει και αποδέχεται αυτό το μεγάλο πρόβλημα, όπου αυτή την περίοδο κινδυνεύουν βασικές παραγωγές αγροτικών προϊόντων να μείνουν ασυγκόμιστες. Είναι το μόνιμο πρόβλημα και το μόνιμο παράπονο που όλοι οι συνάδελφοι της επαρχίας αντιμετωπίζουν και ακούν καθημερινά στην επαφή τους με τους παραγωγούς. Και βλέπουμε την Κυβέρνηση γενικά να παρακολουθεί αμέτοχη αυτή την κατάσταση, επειδή μάλλον πιστεύει ότι και αυτά τα προβλήματα θα τα λύσει η αγορά.

Αντιλαμβανόμαστε ότι πολλές από αυτές τις θέσεις απαιτούν τεχνικό και τεχνολογικό υπόβαθρο, ωστόσο η κατάσταση θα μπορούσε να είναι πολύ καλύτερη. Γι’ αυτόν το λόγο υπάρχει ο ΟΑΕΔ, γι’ αυτόν το λόγο υπάρχουν τα προγράμματα ΕΣΠΑ για επανακατάρτιση, γι’ αυτόν το λόγο υπάρχουν εργαλεία και κίνητρα. Όμως, εκείνο που λείπει απ’ ό,τι φαίνεται είναι η κεντρική πολιτική βούληση και το ενδιαφέρον.

Ιδιαίτερα ανησυχητικά είναι τα στοιχεία της εξέλιξης όσον αφορά τα ποσοστά και τα είδη των συμβάσεων, με τις συμβάσεις πλήρους απασχόλησης να υποχωρούν το πρώτο δεκάμηνο του 2022 και αυτό δεν εξηγείται μόνο από την εποχικότητα του τουρισμού. Για το διάστημα, λοιπόν, Ιανουαρίου - Οκτωβρίου μιλάμε για αύξηση 33% στις συμβάσεις μερικής απασχόλησης και 100% στις συμβάσεις εκ περιτροπής απασχόλησης.

Κι αυτό αναδεικνύει και αποδεικνύει για άλλη μια φορά ότι η αγορά -στην οποία τόσο πιστεύει η Νέα Δημοκρατία και στην οποία έχει εναποθέσει πολλές ή τέλος πάντων όσες ελπίδες της έχουν απομείνει- έχει τους δικούς της αμείλικτους κανόνες που συχνά ούτε αναγνωρίζουν συμπάθειες ούτε, βεβαίως, κοινωνικές ευαισθησίες. Και όταν δεν υπάρχουν επαρκείς και συχνοί έλεγχοι, κυριαρχεί ασυδοσία, εργασιακή ζούγκλα, κυριαρχεί η εκμετάλλευση.

Σε ό,τι αφορά την αύξηση των ορίων ηλικίας συνταξιοδότησης των δημοσίων υπαλλήλων, μιλάμε για τον απόλυτο αιφνιδιασμό –αναφέρθηκε και ο εισηγητής μας σε αυτό.

Με το άρθρο 20, επιχειρείται ξαφνικά η αύξηση μέχρι και επτά έτη των ορίων ηλικίας για λήψη μειωμένης σύνταξης στο δημόσιο ανατρέποντας σχεδιασμούς χιλιάδων δημοσίων υπαλλήλων, χωρίς να προβλεφθεί ένα εύλογο μεταβατικό διάστημα μέχρι το τέλος του 2023 όπως σας προτείνουμε εμείς.

Για το Μετοχικό Ταμείο Πολιτικών Υπαλλήλων πέρα από το ότι αφαιρούνται αρμοδιότητες από τους εκπροσώπους των εργαζομένων, πέρα από τον απευθείας διορισμό του διοικητή από τον Υπουργό –συνήθης πρακτική της Κυβέρνησης- πέρα από τις υπερεξουσίες που συγκεντρώνει και τις εξωφρενικές, για τα δεδομένα της οικονομικής κρίσης και συγκυρίας που ζούμε, αμοιβές το απολαμβάνει, ανησυχία υπάρχει όσον αφορά και τις πραγματικές σας προθέσεις για τη διαχείριση της περιουσίας του ταμείου. Πρόκειται για περιουσία μετόχων μερισματούχων, που είναι μη κρατική –και το τονίζω, μη κρατική- από την ίδρυση του ταμείου και ως σήμερα αποκτήθηκε από κληροδοτήματα και από καταθέσεις των μετόχων.

Κλείνω, κυρίες και κύριοι συνάδελφοι, με μία αναφορά στον ΕΦΚΑ και η αναφορά αυτή θα είναι δυσάρεστη για την Κυβέρνηση, αφού καταρρίπτει το πολυδιαφημισμένο αφήγημά της για την ταχύτερη απονομή των συντάξεων και το τέλος της ταλαιπωρίας στην απόδοση των συντάξεων.

Η πραγματικότητα, δυστυχώς, για χιλιάδες συνταξιούχους είναι διαφορετική. Σήμερα που μιλάμε, εκκρεμούν: εκατόν είκοσι επτά χιλιάδες αιτήσεις επικουρικής σύνταξης με μέσο όρο αναμονής τα δυόμισι χρόνια, πενήντα πέντε χιλιάδες αιτήσεις εφάπαξ, τριάντα χιλιάδες αιτήσεις διεθνών συντάξεων με χρόνια αναμονής, εξήντα πέντε χιλιάδες αιτήσεις με παράλληλη ασφάλιση, που έχουν ως αποτέλεσμα γιατροί, μηχανικοί, εργαζόμενοι με βαρέα και ανθυγιεινά να παίρνουν χαμηλότερες συντάξεις από αυτές που δικαιούνται, ενώ εκατό χιλιάδες παλαιές συντάξεις δεν έχουν επαναϋπολογιστεί.

Και την ίδια στιγμή που εσείς πανηγυρίζετε γιατί τελειώνουν οι εκκρεμείς συντάξεις από το παρελθόν, υπάρχουν καταγγελίες, κύριε Υπουργέ –το ξέρετε- από εκπροσώπους συνταξιούχων ότι στις διαδικασίες fast track συντάξεων γίνονται λάθη στον υπολογισμό και στις απονομές, λάθη που φτάνουν ακόμα και το 40% του συνόλου των αιτήσεων που ολοκληρώνονται, και επιπλέον δεν καταβάλλονται αναδρομικά που οφείλονται σε συνταξιούχους, παρά τις τελεσίδικες θετικές δικαστικές αποφάσεις που υποβάλλουν οι συνταξιούχοι στον ΕΦΚΑ.

Κυρίες και κύριοι συνάδελφοι, ο χρόνος της Κυβέρνησης τελειώνει. Η προσπάθειά της να διαμορφώσει μία ατζέντα αντιπαράθεσης με τον ΣΥΡΙΖΑ στο ποιος είναι τελικά περισσότερο αποτυχημένος ως κυβέρνηση, δείχνει το πολιτικό αδιέξοδο αυτού του αδύναμου και ψευδεπίγραφο δικομματισμού.

Αλίμονο για τη χώρα αν η επιλογή των πολιτών είναι ανάμεσα στη Νέα Δημοκρατία και τον ΣΥΡΙΖΑ. Αλίμονο για τη χώρα αν η οικονομική και πολιτική σταθερότητα εξαρτάται από την ισόβια παραμονή του κ. Μητσοτάκη στην εξουσία ή την επαναφορά του κ. Τσίπρα στην πρωθυπουργία.

Το ΠΑΣΟΚ έχει τη δική του πρόταση και την καταθέτει με σεβασμό και με συνέπεια στους Έλληνες πολίτες και δεν ζητά λευκή επιταγή, όπως ζητούν οι άλλοι δύο. Ζητά από τους πολίτες να του δώσουν τη δύναμη να γίνει ο αυτόνομος ισχυρός πόλος που θα εγγυηθεί ένα νέο πρότυπο διακυβέρνησης που σήμερα είναι αναγκαίο όσο ποτέ, ένα πρότυπο διακυβέρνησης που θα αφορά τους πολλούς και όχι τους λίγους, ένα πρότυπο διακυβέρνησης που θα στηρίζεται στη δημοκρατία, στη διαφάνεια, στις μεγάλες αλλαγές που πρέπει να γίνουν προς όφελος των πολλών. Γιατί η Ελλάδα δεν θα περιοριστεί στα στενά όρια που θέλουν να την εγκλωβίσουν τόσο η Νέα Δημοκρατία όσο και ο ΣΥΡΙΖΑ. Και αυτό είναι ένα μήνυμα προς όλους.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Κατρίνη.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Πρόεδρε, μπορώ να έχω τον λόγο για ένα λεπτό;

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Σκουρλέτη, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ, κύριε Πρόεδρε.

Για ένα λεπτό θέλω να σχολιάσω κάτι σε σχέση με αυτό που είπε ο κ. Κατρίνης. Ο κ. Κατρίνης αναφέρθηκε στη στάση του ΣΥΡΙΖΑ τότε, σε σχέση με την ψήφιση του νόμου Κατσέλη.

Όμως, νομίζω ότι η πραγματικότητα είναι να βλέπει κανείς αυτή η στάση από ποια πλευρά ήταν. Ναι, δεν είχε ψηφιστεί ζητώντας ισχυρότερη τότε προστασία και το γνωρίζετε καλά. Διότι άλλωστε ο νόμος Κατσέλη έγινε αναγκαίος λόγω των ακραίων πολιτικών λιτότητας, στις οποίες και εσείς έχετε μερίδιο ευθύνης, που είχαν εφαρμοστεί τότε. Η φτωχοποίηση του κόσμου που οδήγησε στην απειλή για την πρώτη κατοικία και την ανάγκη του νόμου Κατσέλη δεν ήρθε εξ ουρανού. Ήταν αποτέλεσμα συγκεκριμένων πολιτικών.

Και θέλω επίσης να σας πω ότι δεν είναι αληθές ότι ο ΣΥΡΙΖΑ δεν έκανε συγκεκριμένες προσπάθειες. Γι’ αυτό και ο νόμος Κατσέλη διατηρήθηκε μετά έγινε. Έγινε «Κατσέλη - Σταθάκη» και ο τελευταίος νόμος, ο ν.4605/2019, στο άρθρο 68 προβλέπει συγκεκριμένα όρια προστασίας της πρώτης κατοικίας –μπορείτε να το δείτε στο νόμο- και μάλιστα διευρύνει τις περιπτώσεις και για εκείνα τα επιχειρηματικά δάνεια που είχαν ως υποθήκη την πρώτη κατοικία.

Άρα νομίζω ότι πρέπει να είμαστε ακριβείς «τα του Καίσαρος τω Καίσαρι» και εγώ το λέω καλοπροαίρετα θεωρώντας ότι, πράγματι, η τροπολογία που έχετε καταθέσει τώρα είναι σε θετική κατεύθυνση και πρέπει να αξιοποιηθεί και εύχομαι, ακριβώς, να είναι αποτέλεσμα κατανόησης των ευθυνών που είχατε και εσείς για το πρόβλημα που δημιουργήθηκε.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Κατρίνη, έχετε τον λόγο για ένα λεπτό. Παράκληση θερμή να μη δημιουργήσουμε διάλογο.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Ευχαριστώ, κύριε Πρόεδρε.

Εδώ επειδή πρέπει να είμαστε ακριβείς, κύριε συνάδελφε, ο ν.4869, γνωστός και ως νόμος Κατσέλη ήρθε από την κυβέρνηση του ΠΑΣΟΚ απέναντι στην πιο σκληρή τρόικα και στη δίνη της οικονομικής κρίσης που τότε σάρωσε τα πάντα. Αυτό τον νόμο ο ΣΥΡΙΖΑ δεν τον ψήφισε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Αυτό σας λέω.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Μάλιστα, ο κ. Χατζηδάκης τροποποίησε το νόμο Κατσέλη με τον ν.4161/2013, όπου η πρόβλεψη του ΠΑΣΟΚ να παίρνουν δικαστική προστασία όσοι είχαν ανάγκη απόφαση δικαστηρίου, μετατράπηκε με προστασία της πρώτης κατοικίας με μία απλή αίτηση, όπως θυμάστε, κύριε Υπουργέ.

Ο ΣΥΡΙΖΑ, λοιπόν, ο οποίος δεν ψήφισε τον νόμο Κατσέλη επειδή ήθελε αποτελεσματικότερη προστασία –προσέξτε-, επί δικών του ημερών όχι μόνο δεν τον διατήρησε αλλά τον άλλαξε με τον νόμο όπως είπατε, του κ. Σταθάκη, και τον αντικατέστησε με τον νόμο του 2019 σε συνθήκες οι οποίες ήταν σαφώς καλύτερες από αυτές του 2010 και το κάνατε, λοιπόν, με ένα εντελώς αποτυχημένο πλαίσιο προστασίας.

Σας θυμίζω, κύριε Σκουρλέτη, ότι ο δικός σας νόμος είχε ως αποτέλεσμα δύο χιλιάδες τριακόσιες ρυθμίσεις οφειλών μέσα σε δυόμισι χρόνια, όπως και ο νόμος της Νέας Δημοκρατίας έχει ως αποτέλεσμα δύο χιλιάδες ρυθμίσεις σε ενάμιση χρόνο.

Ο δικός μας νόμος, του ΠΑΣΟΚ, είχε ως αποτέλεσμα πάνω από εκατό χιλιάδες νοικοκυριά μέσα στη δίνη της κρίσης να προστατεύσουν την κύρια κατοικία τους που για εμάς ήταν και παραμένει βασική πολιτική στόχευση.

Προσέξτε τώρα για να δείτε την υποκρισία του ΣΥΡΙΖΑ, κύριοι συνάδελφοι.

Όλα αυτά τα χρόνια ενώ δεν ψηφίσατε τον νόμο Κατσέλη, ενώ τον επικαλείστε διαρκώς -σας προκαλώ με την καλή έννοια- απ’ όλες τις νομοθετικές ρυθμίσεις που έχετε καταθέσει στη Βουλή ως σήμερα καμμία μα καμία δεν ζητάει την επαναφορά του νόμου Κατσέλη. Σας προκαλώ. Όποια ρύθμιση έχετε καταθέσει -ο ΣΥΡΙΖΑ- για την προστασία της πρώτης κατοικίας δεν ζητάει την επαναφορά του νόμου Κατσέλη.

Δεν πειράζει, όμως. Τη ζητάει το ΠΑΣΟΚ, την κατέθεσε χθες. Χαιρόμαστε που έστω και τώρα συμφωνείτε ότι το πλαίσιο του ν.3869 της κυβέρνησης του ΠΑΣΟΚ και του Γιώργου Παπανδρέου ήταν το πλέον αποτελεσματικό και δίκαιο πλαίσιο για την προστασία των αδύναμων δανειοληπτών. Και καλούμε τον ΣΥΡΙΖΑ και τα υπόλοιπα κόμματα να τοποθετηθούν και, βεβαίως, την Κυβέρνηση –δράττομαι της παρουσίας του κ. Χατζηδάκη- να εκφράσει την άποψή της για τη συγκεκριμένη νομοθετική ρύθμιση.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, πριν σας δώσω τον λόγο, θα μου επιτρέψετε να κάνω δύο ανακοινώσεις.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι δύο μαθητές και μαθήτριες και εννέα εκπαιδευτικοί συνοδοί τους από το 7ο Γενικό Λύκειο Αχαρνών, φιλοξενούμενοι μαθητές «ERASMUS».

Η Βουλή σάς καλωσορίζει και σας εύχεται καλή πρόοδο και ιδιαίτερα εγώ που υπήρξα Βουλευτής στον Δήμο Αχαρνών για περίπου είκοσι χρόνια.

(Χειροκροτήματα απ’ όλες τις πτέρυγες της Βουλής)

Επίσης, θα ήθελα να ανακοινώσω ότι η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτή.

Πριν δώσω τον λόγο στον Υπουργό, θα πω ότι επειδή είναι πάρα πολλοί οι εγγεγραμμένοι και πρέπει να προστατεύονται και οι Βουλευτές για να μπορούν να ομιλούν, θα υπάρχει μία εναλλαγή η οποία θα έχει μια λογική ελέγχου από το Προεδρείο.

Συνεπώς, θα μιλήσουν μετά τον κύριο Υπουργό τέσσερις συνάδελφοι, τους οποίους και αναφέρω: Η κ. Χρηστίδου Ραλλία, ο κ. Δερμεντζόπουλος Χρήστος, ο κ. Χατζηβασιλείου Αναστάσιος, ο κ. Γκίκας Στέφανος, για τους οποίους δεσμεύτηκα προσωπικά με την καλή έννοια του όρου. Στη συνέχεια, τον λόγο θα πάρει ο Κοινοβουλευτικός Εκπρόσωπος της Νέας Δημοκρατίας κ. Θεοχάρης.

Εν τω μεταξύ, έχει ζητήσει για τις 3 η ώρα περίπου τον λόγο ο κ. Βαρουφάκης. Προφανώς, ο κάθε Πρόεδρος Κοινοβουλευτικής Ομάδας προηγείται, οπότε αν υπάρξει προσέλευση του κ. Βαρουφάκη, η σειρά αυτή μπορεί και να αλλάξει.

Τον λόγο, λοιπόν, έχει ο Υπουργός Εργασίας και Κοινωνικών Υποθέσεων κ. Κωστής Χατζηδάκης.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Κύριε Πρόεδρε, κυρίες και κύριοι συνάδελφοι, εννοείται ότι βασικά θα μιλήσω για το νομοσχέδιο. Όμως, ετέθησαν και άλλα θέματα πέραν του νομοσχεδίου και νομίζω ότι θα έπρεπε να μιλήσω και γι’ αυτά.

Ο κ. Σκουρλέτης, για παράδειγμα, έθιξε το ζήτημα των παρακολουθήσεων, κάνοντας και μια προσωπική αναφορά σε μένα. Και παρ’ ότι έχω, κατ’ επανάληψη μάλιστα, τοποθετηθεί δημόσια για το συγκεκριμένο ζήτημα, δίνω εκ νέου την ίδια ουσιαστικά απάντηση.

Πρώτα απ’ όλα λάμβανα όλα τα προστατευτικά μέτρα όπως και κάθε Υπουργός ιδιαίτερα όταν είναι σε οικονομικό Υπουργείο. Εγώ ήμουν στο Υπουργείο Περιβάλλοντος και Ενέργειας, όπου ήμουν υπεύθυνος και για τη διεθνή ενεργειακή διπλωματία της χώρας.

Δεύτερον, δεν πιστεύω το δημοσίευμα, διότι θεωρώ ότι είναι σενάριο επιστημονικής φαντασίας και ακόμη παραπάνω το να με παρακολουθεί, όπως διατείνονται τα δημοσιεύματα, ο Πρωθυπουργός και μάλιστα ένας Πρωθυπουργός με τον οποίον συνδέομαι και έχω συμπορευτεί από τότε που ήμασταν στη δεκαετία των είκοσι και οι δύο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Γιατί δεν πάτε…

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Τρίτον, έχω σημειώσει ότι και με τους τρεις Πρωθυπουργούς που συνεργάστηκα δεν είχα κάτι να κρύψω και όλες οι μείζονες επιλογές συναποφασίστηκαν και είχαν την έγκρισή τους.

Τέταρτον, -το υπογραμμίζω-, δεν υπάρχει καμμία απολύτως απόδειξη. Καμμία απολύτως απόδειξη! Υπάρχουν επανειλημμένα δημοσιεύματα με αναφορές ονομάτων, τίποτε, όμως, περαιτέρω.

Τούτων λεχθέντων, εγώ δεν μπορώ να νομιμοποιήσω με τη στάση μου όλες αυτές τις καταγγελίες που είναι σενάρια επιστημονικής φαντασίας. Πολύ περισσότερο που το τελευταίο δημοσίευμα σε σχέση με εμένα συνέπεσε το ίδιο Σαββατοκύριακο με ένα άλλο δημοσίευμα, ότι οι κατάσκοποι παρακολουθούσαν και διέσωσαν τελικά τη σύζυγο, τα παιδιά και την πεθερά του κ. Πιερρακάκη και με ένα άλλο δημοσίευμα που έλεγε ότι δεν έφταιγε ο κ. Τσίπρας για το ότι πήγε στο κότερο της κ. Παναγοπούλου αλλά έφταιγαν εκείνοι οι οποίοι τον φωτογράφισαν. Δεν θα ήθελα να είμαι μέρος αυτής της πολιτικής ιλαροτραγωδίας.

Σε κάθε περίπτωση, η δικαιοσύνη ερευνά το θέμα και μάλιστα στο υψηλότερο δυνατό επίπεδο με τον εισαγγελέα του Αρείου Πάγου. Όποιος έχει στοιχεία θα τα προσκομίσει και η δικαιοσύνη θα κάνει ούτως ή άλλως τη δουλειά της. Τόσο απλά.

Έρχομαι στο ζήτημα των πλειστηριασμών, όπου είδα ότι τα κόμματα της Αντιπολίτευσης και ιδιαίτερα τον ΣΥΡΙΖΑ να τα διακατέχει μία «ιερή» οργή.

Θέλω, λοιπόν, να θυμίσω για λόγους τάξεως ότι ο νόμος του ΣΥΡΙΖΑ στα τέλη του 2015 -θυμάμαι ότι έτυχε να ήμουν εισηγητής εκ μέρους της Νέας Δημοκρατίας- ήταν ο πρώτος νόμος ο οποίος ήρε, πράγματι, κύριε Κατρίνη, την οριζόντια προστασία. Το θυμάμαι. Είχαμε προσκομίσει στοιχεία ότι από το 100% κάλυψη είχαμε πέσει στο 40% κάλυψη. Υπάρχουν τα Πρακτικά της Βουλής για να τα δείτε και δεν νομίζω ότι αυτά μπορεί να το αρνηθεί κανείς.

Στη συνέχεια ήρθε ο νόμος του 2017 για τους ηλεκτρονικούς πλειστηριασμούς ο οποίος είχε προκαλέσει συζητήσεις. Ήταν ο νόμος ο οποίος οδήγησε τον κ. Λαφαζάνη να ανέβει στη σκάλα και δίπλα ήταν τα ΜΑΤ. Θυμάστε τις φωτογραφίες. Είχαν γίνει ευρύτερες συζητήσεις.

Και τότε, το καλοκαίρι του 2017, υπήρξε δήλωση του κ. Τσακαλώτου, την οποία του την διάβασα χτες όταν ήμασταν στην τηλεόραση μαζί και δεν την διέψευσε, η οποία έλεγε ότι οι ηλεκτρονικοί πλειστηριασμοί -έλεγε ο κ. Τσακαλώτος- είναι θετικοί, όχι μόνο για τις τράπεζες αλλά και για την οικονομία και την κοινωνία συνολικότερα. Αυτές ήταν δηλώσεις του Υπουργού σας των Οικονομικών.

Επιπλέον αυτών, εάν δεν σας φτάνουν, θέλω να σας πω ότι στη διετία 2018 - 2019 επί ΣΥΡΙΖΑ δεν έγιναν ένας και δύο πλειστηριασμοί, για τους οποίους τώρα συζητάμε, αλλά έγιναν τριάντα χιλιάδες πλειστηριασμοί, κυρίες και κύριοι συνάδελφοι. Τριάντα χιλιάδες!

Επιπλέον, θέλω να σας πω ότι με εμάς τους «τρισκατάρατους» από το 2019 και μετά στο πλαίσιο των ρυθμίσεων που έχουν γίνει, είτε σε συνεννόηση με τις τράπεζες είτε στο πλαίσιο της νομοθεσίας - αναφέρομαι σε ρυθμίσεις που έκαναν απευθείας οι τράπεζες- έχουν γίνει επτακόσιες σαράντα τρεις χιλιάδες ρυθμίσεις δανείων, προφανώς για να αποφευχθούν τέτοιου είδους φαινόμενα, με συμφωνίες μεταξύ των τραπεζών και των δανειοληπτών.

Επίσης, υπάρχει ένα προστατευτικό πλαίσιο το οποίο είναι ανάλογο του προστατευτικού πλαισίου των άλλων ευρωπαϊκών κρατών που προσπαθούν να ισορροπήσουν ανάμεσα στην προστασία των ευάλωτων και την υιοθέτηση κάποιων κανόνων κοινής λογικής. Γιατί αν δεν υπάρχει κάποιο προστατευτικό μέτρο και για την απέναντι πλευρά στο τέλος δεν θα υπάρχουν τράπεζες, δεν θα υπάρχουν δάνεια και δεν θα υπάρχει και εξυπηρέτηση τελικά των αναγκών των πολιτών οι οποίοι θέλουν μέσω ενός στεγαστικού δανείου να αποκτήσουν ένα σπίτι. Είναι κανόνες κοινής λογικής που υπάρχουν σε όλη την Ευρώπη. Παράλληλα, θέλω να υπενθυμίσω ότι πέραν του προστατευτικού πλαισίου υπάρχουν και κονδύλια στην άκρη, αρκετά εκατομμύρια ευρώ, προκειμένου να καλύπτονται οι ανάγκες των ανθρώπων που πλήττονται από τους πλειστηριασμούς ενώ είναι ευάλωτοι.

Για δε τον πλειστηριασμό για τον οποίο συζητάμε, το επανέλαβε και σήμερα από ότι είδα στην επιτροπή της Βουλής ο κ. Σκυλακάκης, το επαναλαμβάνω και εδώ. Ναι, εκκίνησε επί ΣΥΡΙΖΑ η διαδικασία, τον Μάρτιο του 2019, μαζί με άλλους είκοσι εννέα χιλιάδες ενιακόσιους ενενήντα εννιά πλειστηριασμούς που έγιναν επί των ημερών σας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Έγινε πλειστηριασμός την 1η του 2019;

**ΘΕΑΝΩ ΦΩΤΙΟΥ:** Έγινε;

(Θόρυβος από την πτέρυγα του ΣΥΡΙΖΑ)

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Σας αρέσει-δεν σας αρέσει, αυτή είναι η πραγματικότητα.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε. Μπορεί να διαφωνείτε, αλλά μη διακόπτετε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Αυτή είναι η πραγματικότητα και λυπάμαι που καταρρέει ακόμα ένας μύθος σας.

Έχετε κυβερνήσει, κυρίες και κύριοι. Δεν είστε πια το κόμμα το οποίο θα τα καταργούσε όλα με ένα νόμο και με ένα άρθρο, όπως λέγατε το 2014 και στις αρχές του 2015. Υπάρχει κυβερνητικό παρελθόν και ακριβώς γι’ αυτόν το λόγο, παρ’ όλα όσα επικαλείστε κάθε μέρα, είστε κολλημένοι στις δημοσκοπήσεις. Ας σας προβληματίσει αυτό το γεγονός, για να δείτε πόσο αξιόπιστη και σοβαρή αντιπολίτευση κάνετε. Σκεφτείτε το, αν θέλετε. Αν δεν θέλετε να το σκεφτείτε και συνεχίσετε τον ίδιο δρόμο, ειλικρινά σας λέω, εμένα καθόλου δεν με πειράζει. Εμείς κερδισμένοι βγαίνουμε από αυτή σας τη στάση.

Τώρα έρχομαι στο νομοσχέδιο. Όπως είπα και στην επιτροπή, είμαι περίεργος να δω τι θα κάνετε. Άκουσα εισηγητές των κομμάτων, άκουσα Βουλευτές της Αντιπολίτευσης. Είμαι περίεργος να δω τι θα κάνετε στην ψηφοφορία. Διότι θα γίνουν ψηφοφορίες στο τέλος, θα καταγραφεί η στάση των κομμάτων και επί της αρχής και επί των άρθρων. Αν υπερψηφίσετε το βράδυ επί της αρχής και επί των άρθρων -και είναι πολλά άρθρα, ξέρετε- θα είστε προφανώς ανακόλουθοι με αυτά τα οποία λέτε. Εάν καταψηφίσετε, θα υπενθυμίσουμε αύριο το πρωί σε μια σειρά κοινωνικές ομάδες, στους ανάπηρους, στους οροθετικούς, στους χαμηλοσυνταξιούχους, στους στρατιωτικούς, στους ένστολους γενικότερα, στους δημοσίους υπαλλήλους κ.λπ., ότι στρέφεστε εναντίον τους. Θα έχετε ένα σκληρό δίλημμα να αντιμετωπίσετε το βράδυ στο οποίο βρεθήκατε μόνοι σας, επειδή καμμιά φορά «προτρέχει η γλώττα της διανοίας», όπως λέμε.

Εν πάση περιπτώσει, το νομοσχέδιο αυτό είναι ξεκάθαρο ότι έχει πολύ συγκεκριμένες ρυθμίσεις εξορθολογισμού της ασφαλιστικής νομοθεσίας:

Πρώτον, πάμε από είκοσι χρόνια σε δέκα χρόνια παραγραφή των μη βεβαιωμένων απαιτήσεων του ΕΦΚΑ. Και πάμε, γιατί αυτό μας λέει το Συμβούλιο της Επικρατείας. Υποθέτω -γιατί άκουσα και ενστάσεις τις οποίες δεν κατάλαβα- πως η κοινή λογική λέει ότι όλοι οι Βουλευτές της Βουλής το βράδυ θα συμφωνήσουν ότι πηγαίνοντας από τα είκοσι στα δέκα χρόνια είναι μια ρύθμιση δίκαια.

Δεύτερον, πάμε από τις δώδεκα δόσεις στον ΕΦΚΑ στις είκοσι τέσσερις δόσεις, όπως υπάρχουν και στην εφορία. Κι αυτό νομίζω, επίσης, ότι είναι ρύθμιση εξορθολογισμού. Το ίδιο κράτος είμαστε, ίδιοι κανόνες θα έπρεπε να ισχύουν.

Τρίτον, πάμε στην επέκταση της μάχιμης πενταετίας για όλους τους ενστόλους, διότι ίσχυε για την μεγάλη πλειονότητα των ενστόλων, αλλά δεν ίσχυε για κάποιους από αυτούς και νομίζω ότι δεν θα έπρεπε να ισχύουν δύο μέτρα και δύο σταθμά.

Και, επίσης, θέτουμε ένα πλαφόν στις υψηλές επικουρικές συντάξεις, διότι λόγω διαφόρων κοινωνικών πόρων υπήρχαν ορισμένες κοινωνικές ομάδες που αν δεν κάναμε αυτή την παρέμβαση, θα μπορούσαν να παίρνουν το μήνα 15.000, 20.000, 25.000 ευρώ επικουρική σύνταξη, το οποίο θα ήταν τελείως απαράδεκτο. Άλλωστε, ένα τέτοιο πλαφόν υπάρχει και για τις κύριες συντάξεις.

Υποθέτω ότι σε όλες αυτές τις ρυθμίσεις συμφωνούμε, όπως φαντάζομαι ότι θα έπρεπε, ήλπιζα ότι θα συμφωνούσαμε και με τις ρυθμίσεις για το Μετοχικό Ταμείο Πολιτικών Υπαλλήλων, στο οποίο η βασική παρέμβαση που κάνουμε είναι ότι δίνουμε τη δυνατότητα στις εταιρείες που διαχειρίζονται τα κεφάλαια του ΕΦΚΑ και μάλιστα από το 2000, εδώ και είκοσι χρόνια, όπως η ΕΔΕΚΤ, δίνουμε το δικαίωμα να διαχειρίζονται τα μετοχικά και τα κεφάλαια του ΜΤΠΥ, που σας είπα ότι τις τελευταίες πολλές δεκαετίες έχουν περιοριστεί δραματικά. Έχει μείνει το 37%. Άρα, η κριτική που θα μπορούσε να ασκήσει κανείς είναι η ανάποδη και σε εμάς και σε εσάς και σε όλους τους προηγούμενους, ότι μια τέτοια ρύθμιση θα έπρεπε να έχει γίνει πολύ, πολύ νωρίτερα. Όχι να αρνείστε μια ρύθμιση η οποία είναι στα όρια του αυτονόητου.

Τώρα, πέραν των μέτρων εξορθολογισμού έχουμε και μια σειρά από κοινωνικά μέτρα. Οι ανάπηροι, ας πούμε, ανάλογα με το σε ποιο πρώην ταμείο ήταν μέχρι τώρα, έπαιρναν αναπηρική σύνταξη ή επιδόματα με διαφορετικά ποσοστά. Εμείς τώρα από το 67% που ήταν σε κάποια πρώην ταμεία, πηγαίνουμε παντού στο 50%, όπως ήταν και είναι στο πρώην ΙΚΑ. Επίσης, φέρνουμε μια ρύθμιση θετική που την ήθελε ο σύλλογος τους, για τους οροθετικούς συμπολίτες μας, που ελπίζω στο πλαίσιο της εξάλειψης των διακρίσεων να βρει τη συναίνεση όλων των πτερύγων της Βουλής. Επίσης, στο πλαίσιο της εξάλειψης των διακρίσεων επεκτείνουμε το επίδομα μητρότητας και στον ιδιωτικό τομέα από τους έξι μήνες στους εννέα, εναρμονίζοντας ουσιαστικά αυτά που συμβαίνουν στον ιδιωτικό τομέα με αυτά που συμβαίνουν και στον δημόσιο τομέα. Όλα αυτά, πραγματικά, διερωτώμαι γιατί μπορούν να βρουν μια υπεύθυνη αντιπολίτευση απέναντι, αλλά θα φανεί με την ψήφο σας.

Πέραν αυτών, πέραν των ρυθμίσεων εξορθολογισμού και πέραν μιας σειράς μέτρων με κοινωνικό πρόσημο, φέρνουμε και ρυθμίσεις οι οποίες στηρίζουν το εισόδημα των ευάλωτων συμπολιτών μας και ιδιαίτερα των συνταξιούχων. Ποιες είναι αυτές οι ρυθμίσεις; Είναι το έκτακτο επίδομα το οποίο αφορά χαμηλοσυνταξιούχους, αφορά αναπήρους, αφορά μακροχρόνια ανέργους και τους δικαιούχους του ελάχιστου εγγυημένου εισοδήματος. Με αυτόν τον τρόπο, με αυτό το επίδομα καλύπτουμε 2,3 εκατομμύρια ωφελούμενους Έλληνες.

Παράλληλα, καθορίζουμε τη διαδικασία, έτσι ώστε από τον Ιανουάριο με τις συντάξεις του Φεβρουαρίου, τέλη Ιανουαρίου, δηλαδή, να δοθεί μετά από πολλά χρόνια οριζόντια αύξηση στους συνταξιούχους της τάξεως του 7,75%. Η αύξηση αυτή θα αφορά σε ένα εκατομμύριο επτακόσιους είκοσι τέσσερις χιλιάδες επτακόσιους δεκατρείς συμπολίτες μας επί συνόλου δύο εκατομμυρίων εξακοσίων τριάντα τεσσάρων χιλιάδων συνταξιούχων, αλλά είναι μία μόνο από τις τέσσερις αυξήσεις που θα δοθούν στους συνταξιούχους.

Παράλληλα, από 1ης Ιανουαρίου καταργείται η εισφορά αλληλεγγύης και αυτό θα έχει θετική επίδραση σε εννιακόσιες δώδεκα χιλιάδες εξακόσιους σαράντα τέσσερις συμπολίτες μας συνταξιούχους.

Εκτός αυτού, το έκτακτο επίδομα των 250 ευρώ θα δοθεί πριν από τα Χριστούγεννα σε ένα εκατομμύριο διακόσιες έξι χιλιάδες εξακόσιους είκοσι τέσσερις χαμηλοσυνταξιούχους.

Και τέταρτον, έχουμε τη λεγόμενη τέταρτη δόση επανυπολογισμού του νόμου Βρούτση που αφορά ασφαλισμένους με πάνω από τριάντα χρόνια ασφαλιστικό βίο που τους είχε τιμωρήσει ο νόμος Κατρούγκαλου και υπήρξε αυτή η παρέμβαση για να διορθωθεί η αδικία. Αυτή η αύξηση αφορά διακόσιες τριάντα μία χιλιάδες εξακόσιους πενήντα πέντε συμπολίτες μας.

Συμπερασματικά και επειδή μιλάμε για τέσσερις αυξήσεις που συνδυάζονται μεταξύ τους, θέλω να πω στη Βουλή και στους Έλληνες πολίτες ότι διπλή αύξηση, δηλαδή αύξηση που συνδυάζει δύο από τις τέσσερις παραπάνω αυξήσεις, θα έχουν 1,3 εκατομμύρια συνταξιούχοι, σχεδόν οι μισοί. Τριπλή αύξηση, δηλαδή συνδυασμός των τριών παραπάνω αυξήσεων, θα υπάρξει για εκατόν ογδόντα πέντε χιλιάδες συνταξιούχους. Τουλάχιστον –το υπογραμμίζω- μία επιπλέον σύνταξη του χρόνου θα δοθεί σε έναν στους δύο συνταξιούχους. Σε ορισμένους θα δοθεί και επιπλέον από μία παραπάνω σύνταξη.

Επίσης, θέλω να σημειώσω ότι το 83% όσων έχουν προσωπική διαφορά και δεν καλύπτεται από την αύξηση, θα έχουν και αυτοί μια θετική επίδραση στο εισόδημά τους είτε λόγω του έκτακτου επιδόματος είτε λόγω της κατάργησης της εισφοράς αλληλεγγύης που σε ορισμένους είναι σημαντική και μπορεί να φτάσει ακόμα και τα 400, τα 500, τα 600 ευρώ τον χρόνο.

Συμπερασματικά, το 94% των συνταξιούχων θα δουν αύξηση στις τσέπες τους και κάποιοι απ’ αυτούς αρκετά σημαντική. Αυτά είναι που σήμερα νομοθετούμε και θα ήθελα να ευχηθώ να τα ψηφίσετε.

Θέλω να κλείσω με μια τελευταία παρατήρηση για τις εκκρεμείς συντάξεις για τις οποίες και πάλι έγιναν παρατηρήσεις. Ακόμη περισσότερο έγιναν παρατηρήσεις από τον ΣΥΡΙΖΑ ο οποίος μας έδωσε ένα εκατομμύριο πενήντα εννέα χιλιάδες διαφορετικές ασφαλιστικές εκκρεμότητες. Έγιναν παρατηρήσεις από τον ΣΥΡΙΖΑ, ο οποίος μας έδωσε ληξιπρόθεσμη δαπάνη βεβαιωμένη στην Ευρωπαϊκή Ένωση που ήταν 487.000.000 ευρώ, ενώ σήμερα αυτή η δαπάνη έχει περιοριστεί περίπου στα 10.000.000 ευρώ.

Θέλω να σας αναφέρω και πάλι τα επίσημα στοιχεία. Οι κύριες συντάξεις οι οποίες εκδόθηκαν το 2019, ήταν εκατόν είκοσι τρεις χιλιάδες . Οι συντάξεις που εκδόθηκαν το 2020, ήταν εκατόν εξήντα χιλιάδες . Το 2021, ήταν διακόσιες είκοσι τέσσερις χιλιάδες Η πρόβλεψη για το τέλος του 2022, θα είναι διακόσιες ογδόντα χιλιάδες . Από τις εκατόν είκοσι τρεις χιλιάδες φτάσαμε στις διακόσιες ογδόντα χιλιάδες και γίνεται κριτική. Από τα 487.000.000 ευρώ ληξιπρόθεσμες δαπάνες φτάσαμε στα 10.000.000 ευρώ και γίνεται κριτική και συνεχίζετε την κριτική. Μπράβο σας, είστε χορηγοί μας! Συνεχίστε!

Βγήκαν τετρακόσιες εβδομήντα χιλιάδες συντάξεις σε είκοσι δύο μήνες και, πραγματικά, με πολύ μεγάλη αγωνία προχώρησε αυτό το εγχείρημα σ’ όλα τα επίπεδα. Έκλεισε, ουσιαστικά, το θέμα των εκκρεμών συντάξεων και έχουν μείνει οκτώμισι χιλιάδες πολύ δύσκολες περιπτώσεις που μια ομάδα κρούσης τις αντιμετωπίζει αυτή την ώρα, άνθρωποι που χρωστάνε πάνω από τα όρια, που δεν έχουν γνωμάτευση από γιατρό αν είναι για αναπηρική σύνταξη και που φαίνεται ότι δεν θεμελιώνουν σύνταξη, τέτοιες περιπτώσεις.

Ακόμα πιο σημαντικό: Από τις αιτήσεις που υποβλήθηκαν το 2022, το 85% έχει πάρει σύνταξη, που σημαίνει ότι ο ΕΦΚΑ μπήκε σε ρυθμούς κανονικότητας. Επίσης, οι καινούργιες συντάξεις εκδίδονται σε εξήντα μέρες, όταν στη Γερμανία εκδίδονται σε εβδομήντα τέσσερις μέρες.

Εγώ και απ’ αυτό το Βήμα θέλω να ευχαριστήσω τον Υφυπουργό Πάνο Τσακλόγλου, τη Γενική Γραμματέα Παυλίνα Καρασιώτου, τη διοίκηση του ΕΦΚΑ, τα στελέχη του ΕΦΚΑ, όλους αυτούς που συνετέλεσαν ώστε αυτό για το οποίο σας μίλησα και το οποίο θεωρώ πολύ μεγάλη πρόοδο, να γίνει πραγματικότητα.

Επίσης, θέλω να πω κάτι άλλο, γιατί αναφέρθηκαν διάφορα στοιχεία τα οποία είναι ανακριβή. Είπε κάποιος: «Έχετε εξήντα πέντε χιλιάδες παράλληλες συντάξεις που περιμένουν». Από πού προκύπτει αυτό; Βρείτε μου από πού προκύπτει. Μόνο από τις εκτιμήσεις διαφόρων ειδικών και μη ειδικών.

Οι αιτήσεις που εκκρεμούν για παράλληλες συντάξεις και τυγχάνουν επεξεργασίας αυτή την ώρα είναι έξι χιλιάδες. Τα εκκρεμή εφάπαξ, για τα οποία μίλησε και ο κ. Κατρίνης δεν είναι πενήντα πέντε χιλιάδες . Είναι ακριβώς εννέα χιλιάδες τριακόσια εβδομήντα δύο. Μιλάμε στη Βουλή των Ελλήνων. Καλό είναι όταν μιλάμε σ’ αυτή την Αίθουσα να επικαλούμαστε στοιχεία –αν μη τι άλλο- που έχουν αντανάκλαση στην πραγματικότητα. Οι ιδεολογικές και πολιτικές διαφορές είναι παραπάνω από αυτονόητες στο πλαίσιο μιας δημοκρατίας, αλλά αν δεν μπορούμε να συνεννοηθούμε επί τη βάσει των ίδιων στοιχείων τότε δεν μπορεί να γίνει και διάλογος ο οποίος να έχει κάποιο νόημα.

Εν πάση περιπτώσει, κυρίες και κύριοι συνάδελφοι, εμείς δεν θα ακολουθήσουμε τον δρόμο των συνθημάτων, του ψεύδους και του αρνητισμού. Είναι δικαίωμά σας, αν έχετε επιλέξει να βαδίσετε αυτόν τον δρόμο, να τον βαδίσετε μόνοι σας. Εμείς και στην Κυβέρνηση και ειδικά στο Υπουργείο Εργασίας και Κοινωνικών Υποθέσεων έχουμε αποφασίσει να προχωρήσουμε στον δρόμο των ευρωπαϊκών μεταρρυθμίσεων, εφαρμόζοντας μια κοινωνική πολιτική όχι στα λόγια αλλά με αποτέλεσμα.

Κλείνοντας, επειδή υπάρχει πολύ συγκεκριμένη πρόοδος και στα θέματα της μείωσης της ανεργίας και στα θέματα της τεράστιας αύξησης των προγραμμάτων της Δημόσιας Υπηρεσίας Απασχόλησης και στον εκσυγχρονισμό της πολιτικής για την κοινωνική προστασία και την ισότητα, αλλά και στις παρεμβάσεις που έχουμε κάνει στο ασφαλιστικό σύστημα, θα ήθελα και πάλι να ευχαριστήσω όλη την ομάδα του Υπουργείου Εργασίας και Κοινωνικών Υποθέσεων και ειδικά εδώ, μιας και σήμερα μιλάμε για ένα νομοσχέδιο που είναι βασικά ασφαλιστικού χαρακτήρα, τον αρμόδιο Υφυπουργό που έχει σηκώσει το μεγάλο βάρος του νομοσχεδίου αυτού, τον Πάνο Τσακλόγλου, την αρμόδια Γενική Γραμματέα Παυλίνα Καρασιώτου και όλους όσοι εργάστηκαν το τελευταίο διάστημα για να γίνει αυτό το νομοσχέδιο πράξη. Είναι ένα νομοσχέδιο το οποίο έχει έντονο κοινωνικό αποτύπωμα, ένα νομοσχέδιο εξορθολογισμού, ένα νομοσχέδιο ουσιαστικής κοινωνικής πολιτικής.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς, κύριε Υπουργέ.

Έχει ζητήσει τον λόγο επί προσωπικού θέματος ο κ. Τσακαλώτος. Εγώ προσωπικά δεν τον διέκρινα, αλλά για να μη θεωρηθεί ότι δεν του δίνω τον λόγο, ορίστε, κύριε Τσακαλώτε, εξηγήστε σε τι έγκειται το προσωπικό σας θέμα.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε.

Επί τέσσερις μέρες Υπουργοί της Κυβέρνησης, ο κ. Σταϊκούρας, ο κ. Σκυλακάκης και τώρα ο κ. Χατζηδάκης, διαστρεβλώνουν συνειδητά τα λόγια μου και το νόημά τους. Μου κάνει εντύπωση μόνο ο κ. Χατζηδάκης, γιατί δεν τον έχουμε στη λίστα των Υπουργών που έχουν αποκτήσει το ήθος και τη συμπεριφορά της «Ομάδας Αλήθειας». Με τον κ. Χατζηδάκη ήμασταν χθες μαζί στο «MEGA» και σήμερα το πρωί έκανα ανάρτηση που εξηγούσε τι κάναμε εμείς και τι κάνατε εσείς για την προστασία της πρώτης κατοικίας.

Είπε ο κ. Χατζηδάκης ότι είπα εγώ σ’ ένα απόσπασμα «τι καλοί είναι οι πλειστηριασμοί και πώς βοηθάνε την οικονομία και την κοινωνία», μόνο που ξέχασε να πει μια φράση που ήταν σ’ αυτό το απόσπασμα: «Σε κανονικές συνθήκες». Αν δείτε την ομιλία μου πριν και μετά απ’ αυτό, λέει πολύ ξεκάθαρα, όπως εξηγεί και η ανάρτησή μου, ότι σε κανονικές συνθήκες μπορεί να υπάρχουν πλειστηριασμοί, αλλά όταν δεν υπάρχουν κανονικές συνθήκες, όπως μάθαμε από την κρίση του 1929 και όλες τις επόμενες κρίσεις, μια σοβαρή κυβέρνηση παρεμβαίνει και μοιράζονται το κόστος της κρίσης και οι δανειολήπτες και οι τράπεζες και η κυβέρνηση. Έτσι αντιμετωπίζουμε τις κρίσεις.

Τώρα θέλετε να μας πείτε ότι είμαστε σε κανονικές εποχές και μας λέτε τι είπα εγώ το 2017; Είναι ή δεν είναι αλήθεια, κύριε Χατζηδάκη, ότι η προστασία της πρώτης κατοικίας τελείωνε στο τέλος του 2019, έξι μήνες μετά από τις εκλογές; Είναι ή δεν είναι αλήθεια ότι στο Eurogroup τον Απρίλη του 2019 η ανακοίνωση λέει ότι αναμένουμε την ολική αντιμετώπιση της Κυβέρνησης, που θα συμπεριλάμβανε και την προστασία της πρώτης κατοικίας; Είναι ή δεν είναι αλήθεια ότι στην πρώτη έκθεση μεταμνημονιακής παρακολούθησης, της δική σας Κυβέρνησης, λίγο μετά από το καλοκαίρι του 2019, ευχαριστούν οι θεσμοί τη δική σας Κυβέρνηση, που βγάλατε την προστασία της πρώτης κατοικίας; Και είναι ή δεν είναι αλήθεια ότι εσείς φέρατε τον πτωχευτικό νόμο, ότι εσείς δεν προστατεύετε την πρώτη κατοικία και ότι έχετε την αποκλειστική ευθύνη για τις σκηνές που είδαμε για την κ. Κολοβού την προηγούμενη εβδομάδα;

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο, για να απαντήσετε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Για τις τελευταίες παρατηρήσεις του κ. Τσακαλώτου ο οποίος αναφέρθηκε στο σύνολο του θέματος δεν θα απαντήσω, γιατί μίλησα μόλις προηγουμένως και θα ξαναπώ αναγκαστικά τα ίδια, όσα είπα προηγουμένως, τα οποία ισχύουν. Έκανα παρατηρήσεις τι έγινε το 2015, το 2017, πόσοι πλειστηριασμοί έγιναν επί ΣΥΡΙΖΑ, ποιο προστατευτικό πλαίσιο υπάρχει επί Νέας Δημοκρατίας, ποιες ρυθμίσεις έχουν γίνει. Τα είπα προηγουμένως.

Χθες, πράγματι, ήμασταν μαζί -στον «ΑΝΤ1», κύριε Τσακαλώτο, όχι στο «MEGA»- όπου σας έδειξα κάτι και σας είπα επί λέξει: Έχει βγει και αυτό από τη Νέα Δημοκρατία...

(Θόρυβος από την πτέρυγα του ΣΥΡΙΖΑ)

Σας το διάβασα και μας έβλεπαν όλοι οι τηλεθεατές. Έλεγε αυτό το οποίο είπα στη Βουλή και εσείς είπατε να μη βλέπουμε μόνο τη συγκεκριμένη δήλωση, αλλά να δούμε και το ευρύτερο πλαίσιο. Ωραία. Εγώ επικαλέστηκα πάλι αυτή τη δήλωση, πράγμα το οποίο -σας εξομολογούμαι- δεν επρόκειτο να κάνω. Δεν είναι ζήτημα του δικού μου Υπουργείου, ούτε έχω κάτι εναντίον σας, για να το αναφέρω. Ο κ. Σκουρλέτης το είχε θίξει προηγουμένως εκπροσωπώντας τον ΣΥΡΙΖΑ και εν πάση περιπτώσει…

**ΕΥΚΛΕΙΔΗΣ ΤΣΑΚΑΛΩΤΟΣ:** Και σας είπα να διαβάσετε πριν και μετά…

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κύριε Τσακαλώτε, μιλήσατε με άνεση χρόνου.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων): …**εγώ, εκπροσωπώντας την Κυβέρνηση, δεν μπορώ να δεχθώ, ενώ συμβαίνουν όλα αυτά, τον ΣΥΡΙΖΑ να είναι συνεχώς σε ρόλο κατηγόρου και Ροβεσπιέρου και το δικό μας κόμμα να απολογείται για πράγματα τα οποία δεν ισχύουν, όταν ο ΣΥΡΙΖΑ έχει «λερωμένη τη φωλιά του».

Αυτό, όμως, δεν σημαίνει καθόλου ότι δεν έχω εκτίμηση για τον κ. Τσακαλώτο, προφανώς. Βεβαίως έχουμε χαώδη διαφορά σε σχέση με τις πολιτικές και ιδεολογικές μας θέσεις. Δεν είπα όσα είπα. για να θίξω την προσωπικότητα του κ. Τσακαλώτου, ο οποίος έχει τη δική του προσωπική πολιτική διαδρομή, την οποία σέβομαι. Τα σημείωσα όσα σημείωσα, για να υπογραμμίσω την πολιτική υποκρισία του ΣΥΡΙΖΑ και της ηγετικής του ομάδος.

**ΕΥΚΛΕΙΔΗΣ ΤΣΑΚΑΛΩΤΟΣ:** Υπάρχει και το «συγγνώμη», κύριε Χατζηδάκη.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Γι’ αυτό τα είπα.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει η Βουλευτής του ΣΥΡΙΖΑ - Προοδευτική Συμμαχία κ. Ραλλία Χρηστίδου.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητάμε σήμερα ένα νομοσχέδιο που επιχειρεί να στρέψει την προσοχή της κοινής γνώμης σε άλλα θέματα, μήπως και ξεχαστούν λίγο οι πρωθυπουργικές υποκλοπές που έχουν «δηλητηριάσει» τόσο άσχημα το πολιτικό κλίμα.

Το σχέδιο νόμου τιτλοφορείται «Εξορθολογισμός της συνταξιοδοτικής νομοθεσίας», αλλά δεν περιέχει ούτε μία λέξη για επαναφορά της 13ης σύνταξης, που είχε δώσει η κυβέρνηση του ΣΥΡΙΖΑ και κατήργησε φυσικά η Νέα Δημοκρατία. Δεν έχετε, λέτε, τα χρήματα. Μάλιστα. Η αλήθεια είναι ότι η 13η σύνταξη, όταν αποδόθηκε τον Μάιο του 2019, ήταν 980 εκατομμύρια ευρώ και ήταν εγγεγραμμένη στον προϋπολογισμό για την επόμενη χρονιά. Η Κυβέρνηση Μητσοτάκη την κατήργησε και τα χρήματα πήγαν στην ιδιωτικοποίηση της επικουρικής ασφάλισης.

Το νομοσχέδιο, βέβαια, δεν περιέχει ούτε μία λέξη για τα αναδρομικά που δικαιούνται ένα εκατομμύριο διακόσιες χιλιάδες συνταξιούχοι. Η σχετική δικαστική απόφαση έγινε από την Κυβέρνηση σκουπιδόχαρτο, η ίδια η Κυβέρνηση που έλεγε στους συνταξιούχους να μην καταφύγουν στη δικαιοσύνη γιατί θα έλυνε το θέμα. Το θυμάστε; Δεν περιέχει, επίσης, ούτε μία λέξη για τις εκκρεμείς συντάξεις, για τις οποίες θέσπισε τη fast track απονομή, με αποτέλεσμα τα πάρα πολύ σοβαρά λάθη. Δεν περιέχει ούτε μία λέξη για ενίσχυση του ΕΦΚΑ, που παραμένει χωρίς προσωπικό να εξυπηρετεί τους πολίτες, με τεράστιες δυσκολίες. Όμως, χάρις στο νόμο που πέρασε το Υπουργείο πριν από μερικούς μήνες, ο ΕΦΚΑ πλέον είναι γεμάτος με γενικούς διευθυντές και με διευθυντές με μισθούς 8.000 ευρώ και τέσσερις χιλιάδες θέσεις, όλες τους στελεχωμένες με «γαλάζια παιδιά».

Δεν περιέχει ούτε μία λέξη, που να αναιρεί την ιδιωτικοποίηση της επικουρικής ασφάλισης μέσα από την εισαγωγή του κεφαλαιοποιητικού συστήματος. Είναι μία καταστροφική ιδέα, που νομοθέτησε με ιδεοληπτική εμμονή η Κυβέρνηση και θα επιφέρει τη διάλυση του Επικουρικού Ταμείου.

Παρά τις όποιες θετικές ρυθμίσεις, το σχέδιο νόμου που συζητάμε σήμερα είναι αναντίστοιχο με τις πραγματικές ανάγκες των πολιτών. Αντίθετα μάλιστα, περιέχει και εντελώς απαράδεκτα άρθρα.

Πρώτα-πρώτα, η αύξηση των ορίων ηλικίας για συνταξιοδότηση κατά επτά έτη. Ο Υφυπουργός Κοινωνικής Ασφάλισης διαβεβαίωνε πως η Κυβέρνηση δεν θα προβεί σε αυτή την αύξηση. Πράγματι, δεν υπάρχουν πλέον τα μνημόνια ούτε οι εκβιασμοί των δανειστών, για να απαιτούν κάτι τέτοιο, χάρις στην πολιτική του ΣΥΡΙΖΑ και τις θυσίες του ελληνικού λαού, πρωτίστως.

Χωρίς, λοιπόν, πίεση από τους ξένους τι κάνετε; Ο κ. Tσακλόγλου ζήτησε, χωρίς να τον υποχρεώνει φυσικά κανείς, τη γνωμοδότηση του Νομικού Συμβουλίου, για να βρει πολύ απλά τη δικαιολογία που χρειαζόταν. Και υποχρεώνει χιλιάδες δημόσιους υπαλλήλους που δικαιούνται μειωμένη σύνταξη, να συνεχίσουν να εργάζονται, ενώ έχουν προβλήματα υγείας, ενώ έχουν υποχρεώσεις να τους πνίγουν, ενώ έχουν κερδίσει το δικαίωμά τους να ζουν με αξιοπρέπεια. Μειωμένη σύνταξη θα έπαιρναν, δηλαδή ψίχουλα, όχι παχυλές απευθείας αναθέσεις, όπως κάνετε με τους «ημέτερους». και τους το αρνείστε αιφνιδιαστικά.

Παρόμοια απαράδεκτες είναι και οι διατάξεις για το Μετοχικό Ταμείο των Πολιτικών Υπαλλήλων. Προχωράτε στις συγκεκριμένες αλλαγές στη διοίκηση και στον τρόπο λήψης των αποφάσεων, ώστε να επιτρέψετε στα «αρπακτικά» να λεηλατήσουν την περιουσία του ταμείου. Τα «αρπακτικά», με τα οποία σας συνδέουν -να το πω κομψά- δεσμοί αίματος και ίσως και δεσμοί χρήματος, κυρίως, διότι δεν υπάρχει κακοδιοίκηση στο ταμείο, δεν υπάρχουν ελλείμματα, δεν υπάρχουν αναξιοποίητα ακίνητα στην κυριότητά του.

Στις δύσκολες μνημονιακές εποχές και διαπραγματεύσεις, όταν ξεδιάντροπα φωνάζατε «Βάστα γερά, Γερούν», οι ξένοι δανειστές δεν ζήτησαν να ιδιωτικοποιηθεί η περιουσία του Μετοχικού Ταμείου, αλλά έρχεστε εσείς να το δρομολογήσετε αυτό. Αλίμονο!

Πρόκειται για ένα νομοσχέδιο βγαλμένο από τα «σπλάχνα» του σχεδίου που υπηρετείτε πράγματι με συνέπεια, σε αυτό είσαστε απόλυτα συνεπείς: Από τη μία κομματικός έλεγχος, ώστε να ευνοούνται οι κρατικοδίαιτοι «ημέτεροι» σε ένα κράτο ς - λάφυρο και από την άλλη ρυθμίσεις σε βάρος των εργαζομένων, των συνταξιούχων, των μικρομεσαίων, ώστε οι μισθοί τους και οι όποιες οικονομίες τους σιγά-σιγά να εξαερώνονται σε όφελος είτε των καρτέλ ενέργειας είτε των ολιγοπωλίων που έχουν σχηματιστεί στην αγορά σε μία σειρά από αγαθά και υπηρεσίες. Στη συνέχεια, επιδόματα - ασπιρίνες, που δεν μπορούν να αντισταθμίσουν την τεράστια απώλεια εισοδήματος που υφίσταται η κοινωνική πλειοψηφία, που την εκπαιδεύετε στον λήθαργο και την οδηγείτε στην κατάθλιψη. Και τώρα ανακοινώνετε ως σπουδαίο μέτρο την αύξηση των δόσεων στις οφειλές από δώδεκα σε είκοσι τέσσερις, αντί για εκατόν είκοσι δόσεις που σας έχουμε προτείνει εμείς, ο ΣΥΡΙΖΑ, ώστε πραγματικά να στηριχθούν όσοι προσπαθούν να τα βγάλουν πέρα.

Οι μικρομεσαίοι επαγγελματίες εργάζονται από το πρωί μέχρι το βράδυ, για να καλύψουν τις ανεπανόρθωτες ζημιές που προκάλεσαν τα lockdown - ακορντεόν στην πανδημία. Έξοδα, ΦΠΑ, μισθοδοσίες, νοίκια και πάλι αυτό δεν αρκεί! Οι οικογένειες με δύο εργαζόμενους δεν μπορούν να αντιμετωπίσουν τα μηνιαία έξοδα. Δεν το γνωρίζετε αυτό; Οι συνταξιούχοι οδηγούνται σε μια ζωή χωρίς αξιοπρέπεια. Δεν το γνωρίζετε αυτό;

Οι νέοι όταν δεν φεύγουν στο εξωτερικό και όταν δεν είναι άνεργοι και εργάζονται, αν τους μιλήσεις για σύνταξη μετά από σαράντα χρόνια το πιθανότερο είναι να βάλουν τα γέλια, γιατί με τις ρυθμίσεις σας δεν θα βγουν ποτέ σε σύνταξη. Κι αν υποθέσουμε ότι βγουν, τα χρήματα δεν θα φτάνουν ούτε για τις στοιχειώδεις ανάγκες. Όσο για το να νοικιάσουν σπίτι και να φτιάξουν τη δική τους ζωή, όσο περίεργο κι αν ακούγεται στα αυτιά σας, πιστέψτε με δεν τους νοιάζει καθόλου μα καθόλου ρεαλιστικό σαν σχέδιο. Όλα αυτά δεν τα γνωρίζετε;

Το κατά κεφαλήν ΑΕΠ της Ελλάδας είναι το δεύτερο χαμηλότερο στην Ευρωπαϊκή Ένωση. Η χώρα είναι πέμπτη από το τέλος στην Ευρωπαϊκή Ένωση στην αγοραστική δύναμη των πολιτών. Φέτος τα νοικοκυριά έχασαν έως και το 40% της αγοραστικής τους δύναμης. Από το 2019 και μετά, τα κόκκινα δάνεια και τα χρέη της ελληνικής κοινωνίας προς την εφορία και τα ασφαλιστικά ταμεία αυξάνονται διαρκώς. Σε τρεισήμισι χρόνια έχουμε 38 δισεκατομμύρια συνολική αύξηση ιδιωτικού χρέους. Αυτά με τα στοιχεία σας δεν τα γνωρίζετε;

Αυτά είναι τα αποτελέσματα της πολιτικής σας και αποτυπώνονται ανάγλυφα στους αριθμούς, πλειστηριασμούς πρώτης κατοικίας. Έγιναν εικόνα στη σκηνή με το δικαστικό επιμελητή να σπάει την πόρτα μιας φτωχής οφειλέτριας, μια θλιβερή εικόνα, βγαλμένη θαρρείς από ένα αποτυχημένο θεατρικό έργο με συγγραφέα και σκηνοθέτη την Κυβέρνηση Μητσοτάκη.

΄Ομως, όλες οι παραστάσεις κάποτε τελειώνουν, κυρίες και κύριοι συνάδελφοι, και τότε ξέρετε, το κοινό είτε χειροκροτεί είτε γιουχάρει. Το δικό σας θεατρικό κράτησε πάρα πολύ και το τέλος θα ακουστεί και θα ακουστεί με πάταγο. Θα φροντίσει γι’ αυτό ο κυρίαρχος ελληνικός λαός.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής της Νέας Δημοκρατίας, ο κ. Χρήστος Δερμεντζόπουλος.

Κύριε Δερμεντζόπουλε, έχετε τον λόγο.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, το σημερινό νομοσχέδιο αποτελεί το επιστέγασμα της επιτυχημένης πολιτικής του Υπουργείου Εργασίας. Τα τελευταία τρία χρόνια με μια σειρά πυκνής νομοθετικής εργασίας καταφέραμε να ανατρέψουμε ένα κλίμα, αλλά και μια κατάσταση αρνητική στην εργασιακή, ασφαλιστική και συνταξιοδοτική πολιτική του κράτους.

Παραλάβαμε μια πολιτική με όρους κοπτοραπτικής, με αποσπασματικές νομοθετήσεις, με ανολοκλήρωτες πολιτικές. Παραλάβαμε και έναν νόμο Κατρούγκαλου που ήταν πολιτικές ατάκτως ειρημένες που αντί οι διατάξεις να ρυθμίζουν, ουσιαστικά απορύθμιζαν το σύνολο της εργασιακής και ασφαλιστικής νομοθεσίας.

Αφήσαμε, όμως, πίσω ό,τι πλήγωσε την ελληνική κοινωνία, τον ασφαλισμένο, τον συνταξιούχο, τον εργαζόμενο. Και δεν είναι εύκολο να λειτουργείς ή να ψάχνεις να βρεις λύσεις όταν γνωρίζεις ότι ο χρόνος δεν ήταν και δεν είναι με το μέρος. Ήταν, όμως, γνωστό πως δεν υπήρχε χρόνος για καθυστερήσεις και κωλυσιεργίες.

Τη δέσμευση, λοιπόν, που είχαμε στον πολίτη που κάθε μέρα μετουσιώνουμε σε πράξη είναι πως είμαστε εδώ. Γίνονται λάθη; Ναι, γίνονται. Όμως, είμαστε εδώ καθημερινά να διορθώνουμε λάθη, να αποδείξουμε πως μπορούμε να σπάσουμε το απόστημα της παλαιοκομματικής λογικής και φυσικά να ανοίξουμε νέους ορίζοντες.

Νέοι ορίζοντες, λοιπόν, ρυθμίζονται ουσιαστικά και οριστικά με την ασφαλιστική και συνταξιοδοτική νομοθεσία και επικεντρώνονται στο σημερινό σχέδιο νόμου, στην ενίσχυση της νομοθεσίας για τις ευάλωτες κοινωνικές ομάδες, στη βελτίωση της εξυπηρέτησης των πολιτών, στην προστασία της μητρότητας, όπως και στην άρση όλων των κοινωνικών ανισοτήτων που είχαν δημιουργηθεί στο πεδίο των εργασιακών σχέσεων.

Προς όλους, λοιπόν, αυτούς που μιλάνε για νομοθετήματα πανίσχυρα και αναποτελεσματικά το νομοσχέδιο αυτό είναι μια εξαιρετική απάντηση. Γι’ αυτούς που επί τρία χρόνια λένε «όχι» σε όλα, εμείς απαντάμε με συγκεκριμένες πολιτικές. Επιταχύνεται ο χρόνος καταβολής των ποσών που θα προκύψουν από το ξεπάγωμα των συντάξεων την 1η Ιανουαρίου, μονιμοποιείται η μείωση των ασφαλιστικών εισφορών κατά τρεις μονάδες, ενίσχυση 250 ευρώ σε χαμηλοσυνταξιούχους, ανασφάλιστους, υπερήλικες, άτομα με αναπηρία και μακροχρόνια ανέργους, καταργείται η ειδική εισφορά αλληλεγγύης και επέκταση της άδειας μητρότητας σε εννέα μήνες. Διορθώνουμε, λοιπόν, αδικίες. Απλοποιούμε, επιταχύνουμε τις διαδικασίες με στόχο την καλύτερη εξυπηρέτηση των πολιτών.

Επιπλέον μειώνονται σε δέκα χρόνια από τα είκοσι που ισχύει σήμερα ο χρόνος που έχει ο e-ΕΦΚΑ, προκειμένου να βεβαιώσει απαιτήσεις από τις ασφαλιστικές εισφορές που δεν καταβλήθηκαν.

Ένα, όμως, από τα μεγαλύτερα προβλήματα που έχει αναφερθεί και σήμερα και απασχολεί την ελληνική κοινωνία ήταν η βραδυφλεγής βόμβα του συστήματος απονομής των συντάξεων. Κοινή διαπίστωση όλων ήταν ότι το τεράστιο πρόβλημα αυτό δεν είχε ιδεολογικό πρόσημο. Το 2019 παραλάβαμε μια κατάσταση δύσκολη και ως προς τον χειρισμό λόγω της εξέλιξής της, αλλά κυρίως και λόγω της συνεχούς ανατροφοδότησης του συστήματος με νέες αιτήσεις. Έπρεπε, λοιπόν, να επιλέξουμε να ασχοληθούμε με τις νέες ή να ξεκινήσουμε τις παλιές. Και αποφασίσαμε να το κάνουμε ταυτόχρονα με έναν νέο e-ΕΦΚΑ.

Παραλάβαμε από την προηγούμενη κυβέρνηση πάνω από ένα εκατομμύριο ασφαλιστικές και συνταξιοδοτικές εκκρεμότητες. Σήμερα μπορούμε να πούμε περήφανα πως εμείς επενδύουμε πραγματικά στον άνθρωπο. Σε είκοσι δύο μήνες, όπως ανέφερε και ο Υπουργός, εκδόθηκαν τετρακόσιες εβδομήντα χιλιάδες συντάξεις. Αν δεν είναι αυτό μία πραγματική επανάσταση στον συνταξιοδοτικό χώρο, τότε ποια είναι; Έχουμε πλέον την τεχνογνωσία, τους ανθρώπους στο έμψυχο δυναμικό να καταφέρουμε τους στόχους που έχουμε βάλει, να εκδίδουν κύριες συντάξεις μέσα σε δύο μήνες, ανταγωνιζόμενοι πια τις πιο σύγχρονες ευρωπαϊκές χώρες. Πρωτοβουλίες όπως αυτές είναι που χτίζουν τις σχέσεις εμπιστοσύνης μεταξύ του κράτους και των πολιτών και οι πολίτες να γνωρίζουν ότι το κράτος τους σέβεται και τους αντιμετωπίζει με αξιοπρέπεια.

Κυρίες και κύριοι συνάδελφοι, βρισκόμαστε σε ένα περιβάλλον συνεχών και εξελισσόμενων καταστάσεων. Από τη μια είναι η υγειονομική πανδημική κρίση που δεν μας έχει αφήσει ακόμα και βάζει εμπόδια στην εξελικτική πορεία της χώρας και από την άλλη η οικονομική κρίση που συνεχίζει να χτίζει κλίμα αβεβαιότητας σε διεθνές επίπεδο. Σε αυτό το πλαίσιο, λοιπόν, καλούμαστε να σχεδιάσουμε και να υλοποιήσουμε μεταρρυθμίσεις, αλλά και να λάβουμε μέτρα οικονομικής ενίσχυσης, όπως προκύπτουν από τις άμεσες ανάγκες της καθημερινότητας και των εξελίξεων. Απέναντι σε αυτόν τον διαρκή αγώνα κάποιοι προσπαθούν να βάλουν τρικλοποδιές.

Ας αναρωτηθούν οι Έλληνες πολίτες αν επιθυμούν μια ακατάσχετη θεωρητικολογία, κραυγές, ψέματα και συκοφαντίες. Ας αναλογιστούν οι Έλληνες πολίτες αν επιθυμούν πολιτικές που απαντούν με συγκεκριμένο και μετρήσιμο αποτέλεσμα, με συγκεκριμένο και μετρήσιμο τρόπο στις ανάγκες και τις προσδοκίες της ελληνικής κοινωνίας. Εμείς έχουμε επιλέξει να κριθούμε για τα έργα και τις δράσεις μας. Εξάλλου κανείς δεν κατέχει το μονοπώλιο της κοινωνικής ευαισθησίας.

Κυρίες και κύριοι συνάδελφοι, πρέπει να απομονώσουμε τις φωνές που στην ουσία δεν λένε τίποτα και να ρίξουμε όλο το βάρος στους πολίτες. Αυτοί γνωρίζουν ποιοι είναι πραγματικά δίπλα τους και εμείς πρέπει να είμαστε περήφανοι για το έργο μας και να συνεχίσουμε με σεμνότητα μεν, δυναμικά δε δίπλα στους πολίτες.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Πριν σας δώσω τον λόγο, κύριε Χατζηβασιλείου, δράττομαι και εγώ της ευκαιρίας να αναφερθώ -και πιστεύω ότι θα το στηρίξουν όλοι οι συνάδελφοι- τόσο στο άρθρο 62, όσο και στο άρθρο 63. Θέλω να ευχαριστήσω τον Υπουργό, γιατί πραγματικά είχε ευήκοον ους, πάνω και στη δική μου πίεση, αλλά και άλλων συναδέλφων από όλη την Ελλάδα. Αναφέρεται σε θέματα εργατικών κατοικιών στη δυτική Αττική, την οποία εγώ υπηρετώ με την ψήφο των συμπολιτών μου. Είναι γεμάτη από εργατικές κατοικίες.

Υπήρχε μια εκκρεμότητα δεκαετιών, όσον αφορά τη σύσταση διηρημένων ιδιοκτησιών σε οικισμούς του πρώην Οργανισμού Εργατικής Κατοικίας. Με τη ρύθμιση του άρθρου 62 επιλύεται.

Μόνο που ήθελα να παρακαλέσω, να καταθέσω κάποια πρόταση, προκειμένου εάν μπορεί να υπάρξει από την πλευρά του Υπουργείου κάποια νομοτεχνική βελτίωση. Παρακαλώ έναν εκ των γραμματέων να έρθει να το παραλάβει.

Δεύτερον, όσον αφορά το άρθρο 63 πάλι θέλω να ευχαριστήσω, καθώς αναφέρεται στην παραχώρηση ρυμοτομούμενων τμημάτων στη δημοτική ενότητα Ελευσίνας του Δήμου Ελευσίνας, παραχωρούμενων από την πρώην Εργατική Κατοικία για χρήση των συμπολιτών. Πού; Στην Ελευσίνα, δηλαδή στη δυτική Αττική που είναι τόσο πολύ επιβαρυμένη.

Ευχαριστώ θερμά και καταθέτω και την πρόταση κάποιων ανθρώπων που κατοικούν για χρόνια εκεί, βρίσκονται σε εκκρεμότητα και λύνεται η εκκρεμότητα τους. Αν είναι δυνατόν να βελτιωθεί με μια νομοτεχνική παρατήρηση την οποία σας καταθέτω.

(Στο σημείο αυτό ο Γ΄ Αντιπρόεδρος της Βουλής, κ. Αθανάσιος Μπούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καλώ στο Βήμα τον Βουλευτή της Νέας Δημοκρατίας, τον κ. Χατζηβασιλείου.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, ακούστηκαν πολλά από το πρωί στην Αίθουσα αυτή. Κανείς μας δεν χαίρεται προφανώς με εικόνες πλειστηριασμών, αλλά και κανείς μας δεν πρέπει να ανέχεται λαϊκισμό και υποκρισία. Κανείς δεν είναι λωτοφάγος. Επί ημερών ΣΥΡΙΖΑ έγιναν πάνω από είκοσι πέντε χιλιάδες πλειστηριασμοί. Και θα θυμίσω και άλλη μια δήλωση του τότε Υπουργού Οικονομικών, του κ. Τσακαλώτου, τον Μάρτη του 2019 σε αυτό εδώ το Βήμα ο οποίος μας είχε πει ότι η στέγαση έχει ρίσκο. Παίρνεις ένα δάνειο, αγοράζεις ένα σπίτι και το ξεπληρώνεις. Κι αν δεν τα καταφέρεις και δεν σου βγει τότε το χάνεις. Άρα, λοιπόν, ας είμαστε ειλικρινείς πρώτα με τον εαυτό μας και μετά με τους πολίτες.

Κυρίες και κύριοι συνάδελφοι, το παρόν νομοσχέδιο αποτελεί στην ουσία την απόδειξη του αληθινού κοινωνικού προσώπου που δείχνει η Κυβέρνηση της Νέας Δημοκρατίας. Είναι η τέταρτη ασφαλιστική παρέμβαση που έρχεται να διορθώσει αδικίες, αστοχίες και λάθη του παρελθόντος. Ασκούμε, λοιπόν, κοινωνική πολιτική στην πράξη και όχι στα λόγια. Σήμερα, λοιπόν, το Υπουργείο Εργασίας με μέτρα κοστολογημένα και στοχευμένα απλοποιεί και επιταχύνει διαδικασίες που για χρόνια ταλαιπωρούσαν χιλιάδες ασφαλισμένους πολίτες. Ουσιαστικά στηρίζει εκείνους που πραγματικά έχουν περισσότερη ανάγκη. Τους συνταξιούχους, τους ανασφάλιστους ηλικιωμένους, τους ένστολους, τους έχοντες μερική απασχόληση, τις νέες μητέρες, τις οικογένειες που έχουν άτομα με αναπηρίες, τους οροθετικούς και άλλους τόσους οι οποίοι χρειάζονται στήριξη για την αξιοπρεπή διαβίωση τους.

Ναι, λοιπόν, σήμερα έχουμε ένα νομοσχέδιο που επεκτείνει για παράδειγμα το δικαίωμα της μάχιμης πενταετίας σε όλους τους ενστόλους μας. Ναι, έχουμε ένα νομοσχέδιο το οποίο επιταχύνει επιτέλους τις διαδικασίες όπως την απόφαση αναπροσαρμογής των συντάξεων η οποία θα βγαίνει έως το τέλος του έτους. Όμως, πρωτίστως σήμερα έχουμε ένα νομοσχέδιο που υλοποιεί με συνέπεια τις υποσχέσεις της Κυβέρνησης και εξειδικεύει πάρα πολλά από τα μέτρα του κοινωνικού πακέτου που παρουσίασε πρόσφατα στη ΔΕΘ ο Κυριάκος Μητσοτάκης.

Δυο εκατομμύρια τριακόσιες χιλιάδες ευάλωτων συμπολιτών μας θα επωφεληθούν από τη χορήγηση της έκτακτης ενίσχυσης η οποία αυξάνεται στα 250 ευρώ αλλά και διευρύνεται ώστε να αφορά περισσότερους δικαιούχους. Ακόμα το νομοσχέδιο αυτό καταργεί την εικοσαετή παραγραφή των οφειλών προς τον ΕΦΚΑ, όπως όριζε ο νόμος Κατρούγκαλου. Πλέον, λοιπόν, η οφειλή θα παραγράφεται στα δέκα έτη ενώ οι οφειλές που θα δημιουργούνται μετά το 2026 θα παραγράφονται μόλις στα πέντε χρόνια. Έτσι, λοιπόν, ο χρόνος παραγραφής των ασφαλιστικών οφειλών προσεγγίζει επιτέλους εκείνον των φορολογικών. Παράλληλα προβλέπεται διπλασιασμός των δόσεων στις οφειλές στον e-ΕΦΚΑ από δώδεκα σε είκοσι τέσσερις. Έτσι ελαφρύνονται ουσιαστικά χιλιάδες πολίτες από μεγάλα βάρη.

Το κοινωνικό πρόσημο της κυβέρνησης αναδεικνύεται επίσης και με την επέκταση της άδειας μητρότητας κατά 50% στις μητέρες που εργάζονται στον ιδιωτικό τομέα. Η αύξηση, λοιπόν, από έξι μήνες σε εννέα αποτελεί ουσιαστική στήριξη προς τις γυναίκες και ταυτόχρονα δίδεται η δυνατότητα μεταβίβασης αδείας έως και επτά μήνες προς τον κάθε πατέρα. Έτσι, λοιπόν ,προωθείται η ισότητα στην πράξη και μειώνονται επιτέλους τα αντικίνητρα στην πρόσληψη γυναικών στον ιδιωτικό τομέα. Είναι ένα πολύ σημαντικό πρόβλημα το οποίο επιτέλους κάποιος αντιμετωπίζει σήμερα.

Κυρίες και κύριοι συνάδελφοι, οι συνταξιούχοι μας μετά από πολλά χρόνια θα δουν αυξήσεις που με τα σημερινά δεδομένα θα ξεπερνούν το 7%. Ένας στους δύο συνταξιούχους θα πάρει τουλάχιστον μία επιπλέον σύνταξη. Και αυτή είναι η πραγματική στήριξη που κάνει η Κυβέρνηση αυτή στα εισοδήματα. Παράλληλα προβλέπεται ένα πλαφόν στις προκλητικά υψηλές επικουρικές συντάξεις και επέρχεται ισορροπία μεταξύ παλαιών και νέων ασφαλισμένων. Κανείς βέβαια δεν ξέχασε το επικοινωνιακό τρικ με τη δέκατη τρίτη σύνταξη του ΣΥΡΙΖΑ. Ήταν ένας προεκλογικός μποναμάς ο οποίος είχε γίνει εφάπαξ και δόθηκε σε εκείνους τους συνταξιούχους που τους είχαν ρημάξει νωρίτερα με υψηλή φορολόγηση και με περικοπές στο ΕΚΑΣ.

Όσον αφορά στις συντάξεις αναπηρίας η μείωση του ποσοστού αναπηρίας από 67% στο 50% για συγκεκριμένες ομάδες ασφαλισμένων αποτελεί καίριο βήμα για την εναρμόνιση μεταξύ των διαφόρων ταμείων. Η θέσπιση ενός ενιαίου πλαισίου για τα άτομα με αναπηρία οδηγεί επιτέλους σε κατάργηση της διάκρισης σε παλιούς και νέους ασφαλισμένους. Είναι και αυτό άλλο ένα παράδειγμα διορθωτικής κίνησης με ιδιαίτερη μέριμνα για τους συμπολίτες μας που έχουν αναπηρίες.

Ακούω επίσης από το πρωί ορισμένους να υποστηρίζουν ότι αυξάνονται τα όρια ηλικίας συνταξιοδότησης στο δημόσιο. Πρόκειται προφανώς για ένα κατάφωρο ψέμα. Αυτό που ισχύει είναι ότι ταυτίζονται πια οι κανόνες των ορίων ηλικίας για μειωμένη σύνταξη μεταξύ ιδιωτικών και δημοσίων υπαλλήλων. Η Κυβέρνηση αυτή εμμένει στη δικαιοσύνη χωρίς βέβαια να θίγονται υφιστάμενα δικαιώματα.

Κυρίες και κύριοι συνάδελφοι, το παρόν νομοσχέδιο με μέτρα που προέρχονται από την κοινή λογική απλώνει ένα μεγάλο δίχτυ κοινωνικής προστασίας στους πιο ευάλωτους συμπολίτες μας. Η συνετή διακυβέρνηση των τελευταίων ετών, παρά την ιστορικά δύσκολη συγκυρία, επιτρέπει την παγίωση της μείωσης ασφαλιστικών εισφορών και μειώνει το φορολογικό βάρος κατά 4,4% προσφέροντας έτσι ανάσα στους πολίτες και στηρίζοντας πραγματικά την αγορά εργασίας.

Η Κυβέρνηση αυτή δεν λαμβάνει αποφάσεις στο φτερό. Δεν υπόσχεται πολιτικές εκτός των δυνατοτήτων της οικονομίας, ούτε πολιτικές που θα θέσουν τη χώρα μακροπρόθεσμα σε κίνδυνο. Με πνεύμα, λοιπόν, δικαιοσύνης, αλληλεγγύης αλλά κοινής λογικής πάνω απ’ όλα η Κυβέρνηση αυτή θεσμοθετεί μέτρα κοινωνικής προστασίας και διορθώνει πολλές από τις στρεβλώσεις του χθες. Ναι, η ενεργειακή κρίση προκαλεί δικαίως ανασφάλεια στην κοινωνία. Όμως, το σημερινό νομοσχέδιο έρχεται για να προσθέσει νέα όπλα στην ήδη μεγάλη φαρέτρα που έχουμε για να γίνει καλύτερη η καθημερινότητα εκατομμυρίων πολιτών. Και αυτό δεν αποτελεί απλώς επιλογή της Νέας Δημοκρατίας. Είναι επιλογή ευθύνης για το μέλλον.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο θα πάρει τώρα ο Βουλευτής της Νέας Δημοκρατίας, ο κ. Στέφανος Γκίκας.

Θα ακολουθήσει ο Κοινοβουλευτικός Εκπρόσωπος της Νέας Δημοκρατίας, ο κ. Θεοχάρης. Μετά ζήτησε τον λόγο ο Κοινοβουλευτικός Εκπρόσωπος του ΜέΡΑ25. Εγώ δεν μπορώ να κάνω αλλιώς, γιατί έχει το δικαίωμα. Στις 17.30΄ έχει ζητήσει να μιλήσει ο κ. Καραθανασόπουλος ως Κοινοβουλευτικός Εκπρόσωπος του ΚΚΕ. Στη συνέχεια, θα πάμε στον κατάλογο των συναδέλφων Βουλευτών, απ’ ό,τι φαίνεται. Δεν θα υπάρχει κάποια άλλη διακοπή.

Κύριε Γκίκα, έχετε τον λόγο.

**ΣΤΕΦΑΝΟΣ ΓΚΙΚΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, τα τελευταία τρία χρόνια στα ασφαλιστικά, συνταξιοδοτικά και προνοιακά ζητήματα έχουν διορθωθεί σημαντικές αδικίες προηγούμενων νόμων. Έγιναν σημαντικές μεταρρυθμίσεις, ενώ εκσυγχρονίστηκε η εργατική και η ασφαλιστική μας νομοθεσία, πάντοτε λαμβάνοντας υπ’ όψιν τα χαρακτηριστικά και τις ανάγκες της εποχής μας, ενώ έχει βελτιωθεί πάρα πολύ ο ΕΦΚΑ ο οποίος έχει γίνει πιο αποδοτικός και αποτελεσματικός.

Η απονομή των συντάξεων ήταν μια διαδικασία που διαρκούσε χρόνια. Μόλις προ ολίγου, ο Υπουργός μας είπε ότι τα τελευταία δύο χρόνια περίπου πεντακόσιες χιλιάδες συντάξεις έχουν απονεμηθεί. Έχει βελτιωθεί όλη η διαδικασία και βεβαίως το σκοτεινό αυτό κεφάλαιο των εκκρεμών συντάξεων βαίνει προς το τέλος του.

Το νομοσχέδιο, λοιπόν, περιλαμβάνει σημαντικές ασφαλιστικές συνταξιοδοτικές αλλά και προνοιακές ρυθμίσεις, ενώ υλοποιεί τις δεσμεύσεις του Πρωθυπουργού, που ανακοινώθηκαν από το βήμα της ΔΕΘ τον Σεπτέμβριο. Κατ’ αρχάς, να πούμε ότι 2,3 εκατομμύρια πολίτες που ανήκουν σε ευάλωτες κοινωνικές ομάδες θα λάβουν τον Δεκέμβριο μια έκτακτη οικονομική ενίσχυση. Χάρις στα διευρυμένα εισοδηματικά και περιουσιακά κριτήρια οι δικαιούχοι είναι φέτος περισσότεροι, οι χαμηλοσυνταξιούχοι, οι δικαιούχοι του αναπηρικού επιδόματος του ΟΠΕΚΑ και της μηνιαίας σύνταξης ανασφάλιστου υπερήλικα θα λάβουν 250 ευρώ, αντί των 200 ευρώ που υπήρχε μέχρι τώρα. Επιπλέον, για τη στήριξη των νοικοκυριών που ζουν σε συνθήκες φτώχειας προβλέπεται ο διπλασιασμός του ελάχιστου εγγυημένου εισοδήματος. Οι οικογένειες που λαμβάνουν επίδομα τέκνου προβλέπεται να λάβουν μιάμιση δόση αυτού του επιδόματος.

Πάρα πολύ, λοιπόν, σημαντικά μέτρα που ενισχύουν τους οικονομικά ασθενέστερους συμπολίτες μας.

Στις ασφαλιστικές ρυθμίσεις, τώρα, κάνω μνεία στη μονιμοποίηση της μείωσης των ασφαλιστικών εισφορών κατά τρεις ποσοστιαίες μονάδες. Αυτό βασικά σημαίνει αύξηση του διαθέσιμου εισοδήματος. Μειώνεται επιπλέον -το είπαν και άλλοι συνάδελφοι- από τα είκοσι χρόνια στα δέκα χρόνια ο χρόνος παραγραφής των ασφαλιστικών οφειλών που δεν έχουν βεβαιωθεί από τον ΕΦΚΑ. Παράλληλα, για τη διευκόλυνση όσων έχουν ληξιπρόθεσμες οφειλές προς τον ΕΦΚΑ, διπλασιάζονται οι μηνιαίες δόσεις από δώδεκα σε είκοσι τέσσερις.

Εδώ ίσως, κύριε Υπουργέ, θα μπορούσαμε να δούμε για ένα σύντομο χρονικό διάστημα να ανοίξει, πάλι, αυτή η ρύθμιση κάποιων περισσότερων δόσεων, εάν υπάρχει ένα πλαφόν οφειλών και πάνω. Αν δηλαδή κάποιος χρωστάει ένα υπέρογκο ποσό, να μπορεί να το ρυθμίσει σε περισσότερες δόσεις, υπό την αίρεση βεβαίως ότι ο χρόνος που θα ανοίξει το σύστημα θα είναι συγκεκριμένος και περιορισμένος.

Το Υπουργείο Εργασίας βάζει επιπλέον τέρμα -και αυτό ενδιαφέρει πάρα πολύ τις τουριστικές περιοχές- στην ταλαιπωρία των ξεναγών, οι οποίοι εντάσσονται επιτέλους στον ΕΦΚΑ και στον θεσμό της Αναλυτικής Περιοδικής Δήλωσης. Οι ξεναγοί μας δεν θα ταλαιπωρούνται πλέον από την καθυστέρηση στην καταμέτρηση των χειρόγραφων ενσήμων τους.

Μετά από δώδεκα ολόκληρα χρόνια, σε ό,τι αφορά το συνταξιοδοτικό θέμα, αυξάνονται οι συντάξεις και περίπου δύο εκατομμύρια συνταξιούχοι θα ωφεληθούν.

Εδώ, βεβαίως, να πούμε ρυθμίζεται ότι η ΚΥΑ που θα ορίζει το ποσοστό της αυξησης, θα εκδίδεται μέχρι το τέλος του προηγούμενου χρόνου, ώστε οι αυξήσεις να αποδίδονται. από τον Ιανουάριο του επόμενου έτους.

Είναι, επίσης, σημαντικό το γεγονός ότι η βασική σύνταξη του ΟΓΑ πηγαίνει στα 360 ευρώ και από 1-1-2023, θα αυξάνεται με τον ίδιο τρόπο, όπως και οι υπόλοιπες συντάξεις του ΕΦΚΑ.

Δημιουργείται, επιπλέον, ένα ενιαίο πλαίσιο για τη χορήγηση των αναπηρικών συντάξεων από κοινή νόσο για τους ασφαλισμένους όλων των πρώην ταμείων που έχουν ενταχθεί στον ΕΦΚΑ. Και εδώ υπάρχει σαφώς η μείωση του ποσοστού αναπηρίας για συγκεκριμένες ομάδες ασφαλισμένων από 67% στο 50%.

Αξίζει ειδικής αναφοράς και πραγματικά να ευχαριστήσουμε γι’ αυτό το θέμα τον Υπουργό και τον Υφυπουργό, για την υλοποίηση ενός χρόνιου αιτήματος των στελεχών των Ενόπλων Δυνάμεων και των Σωμάτων Ασφαλείας. Δίδεται πλέον η δυνατότητα σε όλα τα στελέχη να αναγνωρίσουν έως και πέντε επιπλέον χρόνια -η λεγόμενη μάχιμη πενταετία- καταβάλλοντας τις αντίστοιχες εισφορές, ανεξαρτήτως της σχέσεως εργασίας, της μονάδας που υπηρετούν και του χρόνου της πρώτης ασφάλισης. Ήταν ένα δίκαιο αίτημα το οποίο, βεβαίως, υλοποιείται.

Σε αυτό το σημείο επιθυμώ, κύριε Υπουργέ -σας το είπα και προηγουμένως- να θέσω υπ’ όψιν σας την επιστολή του συντονιστικού συμβουλίου των τριών Ενώσεων Αποστράτων Αξιωματικών των Ενόπλων Δυνάμεων με την οποία, ουσιαστικά, ζητούν τη διατήρηση της εισφοράς του 1% επί των αμοιβών των εν ενεργεία στελεχών, επ’ ωφελεία των Μετοχικών Ταμείων των ΕΔ. Με το άρθρο 72 η εισφορά καταργείται. Θεωρώ ότι είναι ένα μέτρο το οποίο είναι ανταποδοτικού χαρακτήρα και θα πρέπει να διατηρηθεί εάν όχι τώρα σε μεταγενέστερο χρόνο.

Παρακαλώ να κατατεθεί στα Πρακτικά.

(Στο σημείο αυτό ο Βουλευτής κ. Στέφανος Γκίκας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δύο κουβέντες θα πω για τις προνοιακές ρυθμίσεις: Χαιρετίζουμε την αύξηση της περιόδου Ειδικής Άδειας Προστασίας Μητρότητας για τις μητέρες που εργάζονται στον ιδιωτικό τομέα, από τους έξι σε εννέα μήνες. Παύει έτσι αυτή η διάκριση που υπήρχε μεταξύ των μητέρων του ιδιωτικού και του δημοσίου τομέα.

Όμως, κύριε Υπουργέ, απομένει κάτι εξίσου σημαντικό. Η νομοθέτηση της προστασίας της μητρότητας και για τις γυναίκες που εργάζονται ως ελεύθεροι επαγγελματίες. Η απουσία κάθε προστασίας τις αναγκάζει να εργάζονται μέχρι λίγο πριν τη γέννηση του παιδιού τους και αμέσως μετά. Θεωρώ ότι πρέπει να το δούμε αυτό το θέμα, ώστε να υπάρχει πρόνοια και για αυτές τις εργαζόμενες μητέρες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Στο σχέδιο νόμου -και τελειώνω, κύριε Πρόεδρε- ρυθμίζεται επιπλέον η μεταβίβαση της κυριότητας των κατοικιών προς τους δικαιούχους των κοινών στεγαστικών προγραμμάτων του πρώην ΟΕΚ και του πρώην Υπουργείου Υγείας και Πρόνοιας. Προβλέπεται, βέβαια, η καταβολή ενός ποσού της τάξεως των 304 ευρώ ανά τετραγωνικό μέτρο.

Θεωρώ, κύριε Υπουργέ, ότι είναι ένα δυσβάσταχτο ποσό -βέβαια, το προβλέπει ο νόμος- για σπίτια τα οποία είναι σαράντα, πενήντα ετών και ίσως θα έπρεπε να εξετάσουμε την προσθήκη ή ένταξη των δικαιούχων σε ευνοϊκότερους τρόπους αποπληρωμής.

Κυρίες και κύριοι συνάδελφοι, το σχέδιο νόμου περιλαμβάνει πληθώρα διατάξεων που είναι προς όφελος των ασφαλισμένων, των συνταξιούχων, των δικαιούχων προνοιακών επιδομάτων, αλλά και των πιο ευάλωτων συμπολιτών μας. Σίγουρα προσθέτει, δεν αφαιρεί και γι’ αυτό θα πρέπει όλες οι πτέρυγες της Βουλής να το στηρίξουν.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Κοινοβουλευτικός Εκπρόσωπος της Νέας Δημοκρατίας, ο κ. Θεοχάρης.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ο κ. Σκουρλέτης στην ομιλία του συνέδεσε τα θέματα των κόκκινων δανείων με τα δάνεια της Νέας Δημοκρατίας.

Ο ΣΥΡΙΖΑ είναι το μόνο κόμμα το οποίο είχε διαγραφή χρεών. Είναι το μόνο κόμμα «μπαταχτσής» σε αυτό το ελληνικό Κοινοβούλιο και δεν δέχεται η Νέα Δημοκρατία μαθήματα από τον ΣΥΡΙΖΑ...

(Γέλωτες - διαμαρτυρίες από την πτέρυγα του ΣΥΡΙΖΑ)

Δεν δεχόμαστε μαθήματα από τον ΣΥΡΙΖΑ περί χρεών.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Μηδέν χρέος!

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Μηδέν γιατί σας το «κούρεψαν», κύριε Σκουρλέτη. Πήρατε το κτήριο στην Κουμουνδούρου με «κούρεμα» δανείου…

**ΘΕΑΝΩ ΦΩΤΙΟΥ:** Πού φτάσατε;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Εσείς είστε το μόνο κόμμα το οποίο δεν πλήρωσε χρέη. Δεν δεχόμαστε, λοιπόν, μαθήματα.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Εκλέγεστε με ένα κόμμα χρεοκοπημένο…

**ΘΕΑΝΩ ΦΩΤΙΟΥ:** Τι λέτε; Προσέξτε τι λέτε μην υποστείτε μηνύσεις με αυτά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ξέρω ότι δεν σας αρέσει να ακούγεται η αλήθεια στον ελληνικό λαό. Δεν σας αρέσει. Τι να κάνουμε; Θα την ακούσετε.

**ΘΕΑΝΩ ΦΩΤΙΟΥ:** Θα σε πάμε και μέσα άμα συνεχίσεις…

**ΠΡΟΕΔΡΕΥΩΝ (Αθανάσιος Μπούρας):** Γιατί διακόπτετε;

**ΘΕΑΝΩ ΦΩΤΙΟΥ:** Εγώ διακόπτω;

**ΠΡΟΕΔΡΕΥΩΝ (Αθανάσιος Μπούρας):** Κι εσείς και οι υπόλοιποι. Μη διακόπτετε!

Ποτέ δεν συμφωνούν όλοι με όλους…

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ειδικά όταν λέει τις αλήθειες…

Θα μου επιτρέψετε, κύριε Πρόεδρε, να ξεκινήσω με το θέμα των δήθεν υποκλοπών.

(Θόρυβος στην Αίθουσα)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ, ησυχία. Παρακαλώ!

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ο κ. Σκουρλέτης στο ζήτημα αυτό αφιέρωσε επτά από τα δεκαπέντε λεπτά του.

Θα είμαι σύντομος, γιατί κυρίως θέλω να μιλήσω για το σημαντικότατο αυτό νομοσχέδιο που φέρνει η Κυβέρνηση προς ψήφιση. Και είναι ολοφάνερο ότι οι συνάδελφοι του ΣΥΡΙΖΑ -και η ηγεσία του- δεν έχουν απολύτως τίποτε να πουν για τα μεγάλα προβλήματα που αντιμετωπίζει η χώρα. Δεν έχουν να καταθέσουν καμμία εναλλακτική πρόταση, σε αντίθεση με το έργο που υλοποιούμε καθημερινά ως Κυβέρνηση.

Συνεπώς, τι καταλήγουν να κάνουν; Αυτό που ξέρουν πάρα πολύ καλά: Να δηλητηριάζουν την πολιτική ζωή της χώρας. Και εξάλλου δεν είναι η πρώτη φορά που στήνουν σκευωρίες και διακινούν ανυπόστατες φήμες. Δεν χρειάζεται να τα θυμίσουμε, τα ζήσαμε μέσα εδώ στο Κοινοβούλιο. Το κάνατε με την υπόθεση των μεταναστευτικών εισβολών στον Έβρο, το κάνατε με την υπόθεση «NOVARTIS», το κάνατε στην πανδημία.

Σε αυτή την υπόθεση, όμως, η χυδαιότητα ξεπερνάει κάθε όριο. Συνειδητά συγχέετε τις νόμιμες επισυνδέσεις των κρατικών αρχών με κακόβουλα λογισμικά που, δυστυχώς, είναι ένα πανευρωπαϊκό ζήτημα.

Η Κυβέρνηση της Νέας Δημοκρατίας από την αρχή της υπόθεσης αυτής με θάρρος αναγνώρισε μια υπηρεσιακή αστοχία και ενεργοποιήθηκε η δικαιοσύνη και η Βουλή για τη διαλεύκανση της υπόθεσης. Ήδη βρίσκεται σε διαβούλευση ένα ολοκληρωμένο πλαίσιο λειτουργίας της ΕΥΠ και της ασφάλειας των επικοινωνιών. Η Ελλάδα θα είναι η πρώτη χώρα η οποία θα απαγορεύσει την εμπορία, χρήση και διακίνηση κακόβουλων λογισμικών και θα επαναφέρει την αυστηρότητα των ποινών, σε αντίθεση με αυτό που έκανε ο ΣΥΡΙΖΑ πέντε μέρες πριν τις εκλογές του 2019.

Γιατί μετατρέψατε, κυρίες και κύριοι του ΣΥΡΙΖΑ, το κακούργημα των υποκλοπών σε απλό πλημμέλημα. Και αναρωτιέμαι γιατί, άραγε, το έκανε αυτό ο ΣΥΡΙΖΑ, ο οποίος σήμερα είναι ο τιμητής των πάντων;

Το χθες, λοιπόν, ίσως να απαντάει στο σήμερα. Σύντομα θα πάρετε και πάλι το μάθημά σας ότι δεν μπορείτε να στήνετε σκευωρίες, διαστρεβλώνοντας την αλήθεια.

Ας έρθουμε τώρα, κυρίες και κύριοι συνάδελφοι, στο σημερινό νομοσχέδιο που είναι ένα πολύ σημαντικό νομοσχέδιο. Είναι σημαντικό νομοσχέδιο, γιατί θεσπίζει σημαντικές ασφαλιστικές παρεμβάσεις. Είναι σημαντικό γιατί ενισχύει την έννοια ύπαρξης, την ουσία του e-ΕΦΚΑ, αφού καταργεί πολυνομία και εξαιρέσεις. Τι να τον κάνουμε τον e-ΕΦΚΑ, όταν έχουμε ογδόντα οκτώ διαφορετικές βάσεις και ελπίζουμε στις αλλαγές που έρχονται, ώστε να υπάρχει ένα ενιαίο σύστημα και να αρχίσει να δίνει καλύτερες υπηρεσίες; Και εδώ βοηθάμε σε αυτό τον τομέα.

Είναι σημαντικό γιατί υλοποιεί μέρος των μέτρων στήριξης που υποσχέθηκε από το βήμα της ΔΕΘ ο Πρωθυπουργός. Εξηγούμαι: Είναι σημαντική ασφαλιστική παρέμβαση η μείωση σε δέκα χρόνια -και αργότερα σε πέντε- της παραγραφής των αβεβαίωτων οφειλών. Είχαμε το φαινόμενο να βγάζει οφειλές ο e-ΕΦΚΑ σαν μάγος λαγούς από το καπέλο, ιδιαίτερα τη στιγμή που ο συνταξιούχος ή ο υποψήφιος συνταξιούχος έκανε την αίτησή του για να πάρει τη σύνταξη. Τότε θυμόταν οφειλές εικοσαετίας, δεκαπενταετίας και ούτω καθεξής. Τώρα μπαίνει τέλος σε αυτή την πρακτική.

Είναι σημαντική ασφαλιστική παρέμβαση η μείωση των ασφαλιστικών εισφορών κατά τρεις ποσοστιαίες μονάδες μόνιμα με προφανή ανταποδοτικά αναπτυξιακά αποτελέσματα.

Είναι σημαντική ασφαλιστική παρέμβαση η επιδότηση 40% των ασφαλιστικών εισφορών για μετατροπή της μερικής σε πλήρη απασχόληση και θα είναι αποτελεσματική, γιατί είναι προκυκλική. Στις υφέσεις η μερική απασχόληση είναι ανάχωμα στις απολύσεις και στην ανάπτυξη, όπως έχουμε σήμερα, η κρατική παρέμβαση μπορεί να μετατρέψει τις συμβάσεις μερικής σε ολική απασχόληση, σπάζοντας τον φαύλο κύκλο δυνητικής εκμετάλλευσης.

Είναι σημαντική ασφαλιστική παρέμβαση η θέσπιση προγράμματος πρώιμης παρέμβασης για παιδιά μηδέν έως έξι ετών με αναπηρία ή αναπτυξιακές δυσκολίες και αποδεικνύει έμπρακτα το ενδιαφέρον μας για τα άτομα με αναπηρία.

Είναι στήριξη των ενιαίων κανόνων, της ουσίας δηλαδή του e-ΕΦΚΑ, η αύξηση της πάγιας ρύθμισης από δώδεκα σε είκοσι τέσσερις δόσεις, ώστε να έχουμε ενιαίους κανόνες με την εφορία.

Είναι στήριξη της ουσίας του e-ΕΦΚΑ η επέκταση της άδειας μητρότητας σε εννιά μήνες στον ιδιωτικό τομέα, όπως ισχύει και στο δημόσιο. Ενιαίοι κανόνες!

Είναι στήριξη του ενιαίου κανόνα η επέκταση της μάχιμης πενταετίας σε όλους τους ενστόλους χωρίς εξαιρέσεις.

Είναι στήριξη της ουσίας του e-ΕΦΚΑ και στήριξη των ατόμων με αναπηρία η μείωση του ποσοστού αναπηρίας από 67% σε 50% για τη λήψη σύνταξης και παροχών αναπηρίας, ανεξαρτήτως της κατηγορίας του ασφαλισμένου. Άλλοι κανόνες στον ΟΓΑ, άλλοι κανόνες στο ΙΚΑ, άλλοι κανόνες στα άλλα ταμεία. Ερχόμαστε να τα ομαλοποιήσουμε και να τα ομογενοποιήσουμε.

Είναι στήριξη των εισοδημάτων η χορήγηση της έκτακτης οικονομικής ενίσχυσης ως τις 20 Δεκεμβρίου του 2022 στους ευάλωτους συνταξιούχους, στους δικαιούχους του αναπηρικού επιδόματος, στους ανασφάλιστους υπερήλικες, στους δικαιούχους επιδόματος παιδιού.

Είναι στήριξη των εισοδημάτων ο διπλασιασμός του ελάχιστου εγγυημένου εισοδήματος για τον μήνα Δεκέμβριο.

Είναι στήριξη των εισοδημάτων η κατάργηση της ειδικής εισφοράς 1% των ασφαλισμένων του πρώην ΤΠΔΥ.

Είναι στήριξη των εισοδημάτων η βελτίωση του τρόπου υπολογισμού της τιμαριθμικής αύξησης των συντάξεων, ώστε να ισχύει άμεσα, χωρίς να περιμένουμε τα επίσημα στοιχεία για το ΑΕΠ που εκδίδει η ΕΛΣΤΑΤ. Θυμίζω πως αυτή την εποχή οριστικοποιούνται τα στοιχεία του 2021 και συνεπώς, θα έπρεπε να περιμένουμε πάρα πολύ. Θα ήταν πολύ καθυστερημένη αυτή η επικαιροποίηση.

Η αύξηση, λοιπόν, αυτή, η οποία έρχεται μετά από δώδεκα έτη μειώσεων ή στασιμότητας, σηματοδοτεί, κυρίες και κύριοι συνάδελφοι, συμβολικά το τέλος των μνημονίων. Το μέρισμα της ανάπτυξης περνάει στους απόμαχους της απασχόλησης. Θα το δουν αυτό το μέρισμα, καθώς και την κατάργηση της εισφοράς αλληλεγγύης, το έκτακτο επίδομα, την τέταρτη δόση της «αύξησης Βρούτση» για τους ασφαλισμένους με άνω των τριάντα ετών ασφάλιση. Άνω των 95% των συνταξιούχων θα δει κάποια από αυτές τις αυξήσεις.

Κυρίες και κύριοι συνάδελφοι της Αντιπολίτευσης, σε όλα αυτά τι απαντάτε; Πρώτον, πως το νομοσχέδιο είναι προεκλογικό, δεύτερον, πως δίνει λίγα και θα έπρεπε να δώσει περισσότερα, όχι είκοσι τέσσερις δόσεις, εκατόν είκοσι δόσεις. Δεν δίνεις εκατόν είκοσι δόσεις μέσα σε μια συνεχιζόμενη κρίση. Περιμένεις να ολοκληρωθεί και κοιτάς να δεις όταν τελειώσει αν πράγματι πρέπει να κάνεις μια ρύθμιση η οποία να καλύψει το παρελθόν, αλλιώς σε τρεις μήνες πάλι εδώ θα είμαστε να συζητάμε για τις νέες εκατόν είκοσι δόσεις. Όχι 250 ευρώ, αλλά μια ολόκληρη σύνταξη να δώσουμε! Μα, πολλοί συνταξιούχοι -άνω του 50% μας είπε εδώ ο κ. Χατζηδάκης- θα δουν ακόμη και πάνω από μία πρόσθετη σύνταξη. Πολλοί από αυτούς παραπάνω από μία πρόσθετη σύνταξη!

Και τέλος, πάρτε μια απόφαση! Εδώ κυρίως αναφέρομαι στο ΠΑΣΟΚ. Ο κ. Κατρίνης ήταν χαρακτηριστικός σε αυτή την κριτική. Τι είδους κριτική θέλετε να κάνετε; Ή είναι προεκλογικό και χαρίζει λεφτά, ή είναι μίζερο και δεν δίνει αρκετά. Δεν γίνεται να είναι και τα δύο, και προεκλογικό και μίζερο, δεν γίνεται «και με τον αστυφύλαξ και με τον χωροφύλαξ». Με τέτοια ιδεολογική θολούρα δεν σας εμπιστεύεται κανείς και πάντως ο ελληνικός λαός μάς το λέει σε κάθε δημοσκόπηση πως δεν σας εμπιστεύεται, γιατί με αυτή την ιδεολογική θολούρα, αλλά και με την υποκρισία σας δεν πρόκειται να σας εμπιστευτεί.

Και μιλάω για υποκρισία φυσικά, πολιτική υποκρισία, γιατί ακούω όλη μέρα σήμερα από αυτό εδώ το Βήμα διαπρύσιους κήρυκες υπέρ του λαού και κατά των πλειστηριασμών. Αλήθεια, πώς τολμάτε και σηκώνεστε και μιλάτε για τους πλειστηριασμούς εσείς που ψηφίσατε τους ηλεκτρονικούς πλειστηριασμούς; Εγώ δεν θα σας πω «λαμόγια» -έβγαλε μια ανάρτηση ο σύντροφός σας, ο Πάνος Καμμένος- αλλά θα σας πω «πολιτικούς υποκριτές». Είστε υποκριτές! Πώς τολμάτε και μιλάτε για τους πλειστηριασμούς όσοι ψηφίσατε την αυστηροποίηση του αδικήματος παρακώλυσης των πλειστηριασμών, για να αντιμετωπίσετε τον πρώην σύντροφο Λαφαζάνη και την κ. Κωνσταντοπούλου; Όχι μόνο δηλαδή περάσατε τους ηλεκτρονικούς πλειστηριασμούς, μετά επειδή τους σταματούσαν περάσατε και διάταξη να αυστηροποιηθούν οι ποινές. Υποκρισία!

Και πώς τολμάει ο κ. Τσίπρας να επισκέπτεται την κ. Κολοβού, όταν με δικό του νόμο εκπλειστηριάστηκε το 2019 το σπίτι της; Δεν γίνεται τώρα ο πλειστηριασμός. Το σπίτι δεν ανήκει στην κ. Κολοβού. Έγινε τότε με νόμο του ΣΥΡΙΖΑ. Με νόμο του ΣΥΡΙΖΑ!

(Θόρυβος - διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε!

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Εάν ο νόμος σας την προστάτευε, δεν θα είχαμε πλειστηριασμό τον Μάρτιο του 2019. Τον Μάρτιο του 2019 δεν θα υπήρχε πλειστηριασμός, αν την προστάτευε ο νόμος. Ο κ. Τσίπρας πήρε το σπίτι της κ. Κολοβού.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Τι λέει;

**ΘΕΑΝΩ ΦΩΤΙΟΥ:** Έλα ντε!

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Η πολιτική υποκρισία σε όλο της το μεγαλείο!

Η Κυβέρνηση είναι η μόνη που έχει υλοποιήσει ένα συνεκτικό σχέδιο για το μεγάλο αυτό πρόβλημα που βασανίζει πολλούς συμπολίτες μας. Και σε τι συνίσταται αυτό το σχέδιο; Πρώτον, στήριξη της κοινωνίας με την υψηλή ανάπτυξη και τη μείωση της ανεργίας. Αυτονόητη και διπλή η θετική επίπτωση, διότι και νέα κόκκινα δάνεια δεν δημιουργούνται, αλλά και φυσικά ένας άνεργος ο οποίος βρίσκει δουλειά έχει τη δυνατότητα να ρυθμίσει, να διακανονίσει και να επιστρέψει το δάνειό του από μη εξυπηρετούμενο ξανά σε εξυπηρετούμενο.

Δεύτερον, στήριξη των νοικοκυριών με το μεγαλύτερο κεϋνσιανό πρόγραμμα ενίσχυσης από συστάσεως του ελληνικού κράτους και φυσικά, σε απόλυτους αριθμούς 55 δισεκατομμύρια ευρώ, αλλά και ως ποσοστό του ΑΕΠ. Θυμίζω ότι τα ετήσια έσοδα του κράτους είναι 60 δισεκατομμύρια ευρώ και έχει δοθεί στήριξη όλα αυτά τα χρόνια της Νέας Δημοκρατίας με Πρωθυπουργό τον Κυριάκο Μητσοτάκη 55 δισεκατομμύρια ευρώ και επί τριάμισι χρόνια ακούμε ότι δεν είναι αρκετά.

Τρίτον, ενίσχυση και ενθάρρυνση των τραπεζών και των εταιρειών διαχείρισης να διακανονίζουν. Εκεί είναι οι λύσεις για να αποφύγουμε τους πλειστηριασμούς, επτακόσιες σαράντα έξι χιλιάδες δάνεια, 43 δισεκατομμύρια ευρώ ρυθμίσεων ολοκληρώθηκαν. Όλοι αυτοί οι άνθρωποι απέφυγαν τους πλειστηριασμούς, δεν τους πήραν τα σπίτια τους. Τετρακόσιες χιλιάδες δάνεια επιπλέον, 29 δισεκατομμύρια ευρώ, πάγωσαν οι δόσεις. Όλοι αυτοί οι άνθρωποι απέφυγαν τον πλειστηριασμό.

Τέταρτον, ενισχύουμε τον εξωδικαστικό συμβιβασμό: δύο χιλιάδες εβδομήντα δύο ρυθμίσεις, 373 εκατομμύρια ευρώ. Λίγες αλλά επιταχυνόμενες. Εδώ οι τράπεζες δεν κάνουν όλα όσα έπρεπε να κάνουν. Πρέπει να ανοίξουν βηματισμό και πρέπει να το δούμε. Το πρόβλημα αυτό για να λυθεί πρέπει όλοι να χορέψουν το ταγκό. Δύο χρειάζεται για να υπάρχει χορός.

Με όλα αυτά, αλλά και άλλες ρυθμίσεις, τα μη εξυπηρετούμενα δάνεια έχουν μειωθεί σημαντικότατα: 10% των δανείων, με στοιχεία της Τράπεζας της Ελλάδος Ιουνίου του 2022. Φτάσαμε σε μονοψήφιο ποσοστό, είμαστε 10% ακριβώς. Κι εσείς τι λέτε;

Ήταν εδώ προηγουμένως ο κ. Τσακαλώτος, περιμένω να τον ακούσω αν θα κάνει ομιλία, γιατί είναι σοβαρός και είμαι σίγουρος πως όταν και αν μιλήσει, θα πει όλα όσα έλεγε ως Υπουργός Οικονομικών, πως το πλαίσιο είναι αναγκαίο για να βοηθάει όσους έχουν ανάγκη και να μην επιτρέπει στους στρατηγικούς κακοπληρωτές να κρύβονται. Και οι πολύ προηγούμενοι νόμοι είχαν αυτό το πρόβλημα. Αυτό κάνει σήμερα το πλαίσιο της Νέας Δημοκρατίας και με σημαντικά αποτελέσματα.

Κυρίες και κύριοι συνάδελφοι, δυο λόγια και για το θέμα της ακίνητης περιουσίας του ΜΤΠΥ. Όταν δίνεται η δυνατότητα συνεργασίας με εξειδικευμένη εταιρεία του δημοσίου, εταιρεία με πολύ σημαντική τεχνογνωσία και αποτελεσματικότητα, εταιρεία εικοσαετίας με εμπειρία, τότε στηρίζεις το ταμείο, δεν το αδυνατίζεις. Το στηρίζεις, του δίνεις δυνατότητες.

Αυτό που βλέπουμε συνεχώς από την Αντιπολίτευση ιδιαίτερα του ΣΥΡΙΖΑ, είναι στα λόγια υπέρ του δημοσίου και στην πράξη κατά του δημοσίου. Οτιδήποτε αδυνατίζει τις υπηρεσίες του δημοσίου, κάθε δημόσια υπηρεσία, είναι υπέρ, οτιδήποτε τη στηρίζει είναι κατά.

Κυρίες και κύριοι συνάδελφοι, σήμερα είμαστε εδώ για να στηρίξουμε τους συνταξιούχους, όπως τους στηρίξαμε με την εξάλειψη των εκκρεμών συντάξεων και την έκδοση των νέων κύριων συντάξεων σε εξήντα ημέρες, εξάλειψη που παλέψατε με νύχια και με δόντια. Πέρασαν τέσσερις - πέντε -δεν θυμάμαι- διατάξεις εδώ του Υπουργείου Εργασίας, κάθε φορά να βελτιώσει τις διαδικασίες ώστε να εξαλειφθούν και σε καθεμία είπατε όχι.

Αλλά κάθε συνταξιούχος σήμερα που μας ακούει και έχει πάρει τη σύνταξή του στην ώρα του ή μετά από καθυστέρηση, αλλά με σημαντική επιτάχυνση, ξέρει ότι εσείς ήσασταν αντίθετοι να πάρει τη σύνταξή του. Ο Υπουργός, λοιπόν, και το Υπουργείο Εργασίας το πέτυχε αυτό κόντρα στις προσπάθειές σας.

Όπως τους στηρίξαμε με τη μείωση του εισαγωγικού φορολογικού συντελεστή στο 9% από το 22%, όπως τους στηρίξαμε με τη μείωση του ΕΝΦΙΑ κατά 35%, όπως τους στηρίξαμε με την αύξηση του αφορολόγητου, αυτό που δεν θα κατεβάζατε και τελικά το κατεβάσατε, όπως τους στηρίζουμε τώρα με τη νέα έμφαση στην εξάλειψη και των εκκρεμών επικουρικών συντάξεων.

Και να είστε σίγουρος, κύριε Σκουρλέτη, δεν βρήκατε εκκρεμότητες στις κύριες συντάξεις, οπότε ήρθατε και μας μιλήσατε για τις επικουρικές. Και αυτές τους επόμενους μήνες θα εξαλειφθούν και δεν θα υπάρχουν εκκρεμότητες.

Όπως τους στηρίζουμε με όλες τις διατάξεις που ψηφίζουμε σήμερα. Γιατί ο Έλληνας συνταξιούχος το ξέρει πάρα πολύ καλά ότι όποιος δεν ψηφίζει το σημερινό νομοσχέδιο δεν τον στηρίζει.

Αυτός είναι άλλος ένας λόγος που στις εθνικές κάλπες του 2023 οι συνταξιούχοι δεν θα στηρίξουν εσάς, αλλά την Κυβέρνηση του Κυριάκου Μητσοτάκη, αυτούς που τον στήριξαν στην πράξη και θα γυρίσουν οριστικά την πλάτη στην κυβέρνηση Τσίπρα- Κατρούγκαλου που κυριολεκτικά τους έκαψε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα μαθητές και μαθήτριες και τέσσερις εκπαιδευτικοί συνοδοί τους από το 1ο Γυμνάσιο Φιλιππιάδας Πρεβέζης.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο Κοινοβουλευτικός Εκπρόσωπος του ΜέΡΑ25, ο κ. Κλέων Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ, αγαπητέ κύριε Πρόεδρε, που μου δώσατε μόλις τον λόγο.

Κυρίες και κύριοι Βουλευτές, το ΜέΡΑ25 ανησυχεί πολύ σοβαρά για το πόσο τηρούνται οι θεσμοί στην Ελλάδα, γεγονός -η τήρηση δηλαδή των θεσμών- που, κατά τη γνώμη μας, είναι κεφαλαιώδες για τη λειτουργία στην πραγματικότητα της Ελληνικής Δημοκρατίας.

Το ΜέΡΑ25, δηλαδή, για να το λέμε ανοικτά και να το καταλαβαίνουν και όσοι ακούν από εκεί έξω, αλλά και εσείς, οι συνάδελφοί μας, ανησυχεί πάρα πολύ για τη δημοκρατία πια που έχουμε στη χώρα και εννοώ πολύ συγκεκριμένα πράγματα.

Εννοώ την περίπτωση της σύλληψης προχθές στα προσφυγικά γνωστότατου ρεπόρτερ, βραβευμένου παγκοσμίως κατ’ επανάληψη ρεπόρτερ, του κ. Πηλού, ο οποίος συνελήφθη απλώς γιατί ήταν εκεί για να κάνει τη δουλειά του.

Αυτό το θέμα, ξέρετε, δεν αφορά μόνο τους ρεπόρτερ και τους φωτορεπόρτερ. Εγώ ως εκπρόσωπος και Βουλευτής του με ΜέΡΑ25 θίγω συνολικά το θέμα των ελευθεριών ομάδων πολιτών, συντεχνιών και ειδικών επαγγελματιών, των ελευθεριών και των δικαιωμάτων τους.

Τα δικαιώματα αυτά δεν έχουν πέσει τυχαία έτσι επειδή είναι ένα σύμπαν που τυχαία τα έσπειρε. Έχουν κατακτηθεί και έχουμε συνομολογήσει πολιτεία και κοινωνία ότι είναι απαραίτητα να τους παρέχονται σε συγκεκριμένους κλάδους επαγγελματιών αυτά τα δικαιώματα και αυτές οι ελευθερίες, γιατί αλλιώς πλημμελώς λειτουργεί η δημοκρατία μας.

Έτσι λοιπόν, η Ένωση Ανταποκριτών Ξένου Τύπου, που δεν είναι καθόλου ελληνική, καταδικάζει απερίφραστα την προσαγωγή και την κράτηση για πάνω από επτά ώρες -στην πραγματικότητα κρατήθηκε σχεδόν για δέκα ώρες- του μέλους και συναδέλφου της ενώσεώς τους -διαβάζω από την ανακοίνωσή τους- Νίκου Πηλού.

Ο φωτορεπόρτερ, λέει η ανακοίνωση, βρισκόταν στα προσφυγικά στη λεωφόρο Αλεξάνδρας για ρεπορτάζ, όταν έγινε επιχείρηση της Αστυνομίας και προσήχθη παρ’ ότι έκανε αμέσως, επιδεικνύοντας τη δημοσιογραφική ταυτότητα, γνωστή την ιδιότητά του στους αστυνομικούς που τον συνέλαβαν, που τον προσήγαγαν, για να είμαι κι εγώ ακριβής.

Θέτουμε, λέει η Ένωση Ξένων Ανταποκριτών στην Ελλάδα, τις αρχές -η Κυβέρνησή σας είναι οι αρχές, την Ελληνική Αστυνομία την εποπτεύει πολιτικά ο Υπουργός Προστασίας του Πολίτη και συνεπώς, η «Κυριάκος Μητσοτάκης Α.Ε.»- σε όλους τους υπεύθυνους πολιτικά και μη προ των ευθυνών τους. Και καλούσαν χθες να αφεθεί αμέσως ο συνάδελφός τους ελεύθερος. Αφέθηκε τελικά, δόξα τω Θεώ.

Η ένωση θα επιδιώξει, καταλήγει η καταγγελία τους, άμεσα συναντήσεις με φορείς για να ληφθούν μέτρα -εδώ έρχονται στα λόγια του ΜέΡΑ25, κυρίες και κύριοι Βουλευτές- τα οποία θα διασφαλίζουν την ασφάλεια των δημοσιογράφων, ανταποκριτών και μη, κατά την εκτέλεση του έργου τους και χωρίς κανέναν περιορισμό.

Θα πρέπει κάποια στιγμή να δεχθούμε, να δεχθεί η «Κυριάκος Μητσοτάκης Α.Ε.», ότι ακόμα και αν δημοσιογραφικά ρεπορτάζ εκθέτουν την Κυβέρνηση και την ανώνυμη εταιρεία που προσποιείται την Κυβέρνηση, ακόμη και αν είναι ο κ. Κουκάκης, δεν πρέπει, επειδή είναι κόντρα στα πολιτικά μας θέλω, να τον παρακολουθεί ολόκληρη η ΕΥΠ, ολόκληρη η NSM, ολόκληρες οι μυστικές υπηρεσίες όλης της γης, επειδή απλώς κάνει ένα ρεπορτάζ που αντιβαίνει στα μικροκομματικά συμφέροντα.

Είναι ντροπή, αλλά κυρίως είναι εξωφρενικά επικίνδυνο για τη δημοκρατία. Γι’ αυτό η Ένωση Ξένων Συντακτών στη χώρα ανησυχεί σφόδρα.

Επίσης, το Διεθνές Ινστιτούτο Τύπου, το IPI, το οποίο εδρεύει στη Γερμανία για κάθε ενδιαφερόμενο, απαιτούσε την άμεση απελευθέρωση του βραβευμένου φωτορεπόρτερ Νίκου Πηλού, ο οποίος κρατήθηκε από την Αστυνομία στην Αθήνα για περισσότερες από επτά ώρες. Θα έπρεπε, λέει το IPI, να έχει αφεθεί ελεύθερος, ελληνικέ λαέ, αμέσως από τη στιγμή που έδειξε τη δημοσιογραφική του ταυτότητά και γνωστοποίησε στους αστυνομικούς που τον συνέλαβαν τη δημοσιογραφική του ιδιότητά του.

Σχολιάζουν το γεγονός και οι «Ρεπόρτερ Χωρίς Σύνορα», μια παγκόσμια επίσης οργάνωση. Και διαβάζω τις ανακοινώσεις, γιατί ανησυχούμε θεσμικά για τη δημοκρατία που έχετε φέρει στην Ελλάδα εδώ και τριάμισι χρόνια, όχι μόνο εσείς. Η μνημονιακή παρακμή κατρακυλάει τη δημοκρατία μας σε όλο και πιο αυταρχικό σύστημα, με στόχο -δεν ξέρω τι- να φτάσει κάποτε να γίνει ορμπανικό, να κυβερνάτε εδώ οι διάφοροι μνημονιακοί με κυβερνητικά διατάγματα, με κλειστό κοινοβούλιο; Γιατί έχουν γίνει σε άλλες χώρες, γι’ αυτό τα λέμε.

Λένε, λοιπόν, οι «Ρεπόρτερ Χωρίς Σύνορα» ότι κρατήθηκε για δέκα ώρες χωρίς κανένα στοιχείο και παράλληλα καλούν επίσης τις ελληνικές αρχές να δώσουν εξηγήσεις για τους συστηματικούς περιορισμούς που θέτουν -διαβάζω την ανακοίνωσή τους- στην ελευθερία του Τύπου στη χώρα μας και να αποσύρουν βεβαίως αμέσως τις κατηγορίες.

Γιατί; Ω του θαύματος, ο κ. Πηλός, ο οποίος ασχολείται με την περιοχή και με τους ανθρώπους που μένουν σε αυτή την κατάληψη πάρα πολλά χρόνια, έχει κάνει ντοκιμαντέρ για αυτό, το οποίο μπορείτε να το δείτε όλοι στο YouTube και να το χαρείτε, το οποίο έχει βραβευθεί διεθνώς, όχι απλώς έπρεπε να είναι εκεί για να κάνει τη δουλειά του, είχε ειδικό ενδιαφέρον. Όχι μόνο δεν τον άφησαν, αφού δήλωσε την ιδιότητά του και μας περιέγραψε δημόσια κιόλας ότι δεν ήταν μέσα σε μια αναμπουμπούλα, όπως συνήθως, ότι είχε ανέβει στην ταράτσα για να σωθεί από τα χημικά, τα γνωστά, τα 311 που σκοτώνουν σε επτά λεπτά σε κλειστό χώρο.

Ανέβηκε, λοιπόν, ο κ. Πηλός στην ταράτσα μπας και πεθάνει σε επτά λεπτά, αφού του έριξαν τέτοια χημικά προφανώς -είχαν πέσει και οι πυροσβεστήρες, να τα λέμε όλα, είχαν αδειαστεί και οι πυροσβεστήρες- και βέβαια εκεί ήταν μόνος του. Όταν βγήκαν, λοιπόν, αυτοί που τον συνέλαβαν, δεν ξέρω αν ήταν ΕΚΑΜ ή ΜΑΤ, συνάντησαν έναν άνθρωπο σε απόσταση δεκάδων μέτρων. Μπροστά του είχε τις φωτογραφικές μηχανές του και τα εργαλεία της δουλειάς του. Ταυτοχρόνως από μακριά άρχισε να τους λέει: «Είμαι δημοσιογράφος» και να επιδεικνύει την ταυτότητά του.

Το αποτέλεσμα; Συνελήφθη, κατελήφθη. Κρατήθηκε παρανόμως δέκα ώρες και του απαγγέλθηκαν εφιαλτικές κατηγορίες, σημαντικότατες κατηγορίες που επισύρουν ποινές καθείρξεως πάρα πολύ μεγάλες. Γιατί; Για να του κλείσουν το στόμα. Δεν μπορείτε, όμως, να κλείσετε το στόμα σε έναν φωτορεπόρτερ όταν έχει την Ένωση Συντακτών μαζί του, όταν έχει πάρει τον διεθνή Τύπο μαζί του. Δεν θα τα καταφέρετε να κλείσετε έτσι το στόμα.

Ας δούμε κιόλας τι ακριβώς συνέβη εκεί στα προσφυγικά. Εκεί στα προσφυγικά σας ενημερώνω δώδεκα χρόνια τώρα είναι μια κατάληψη πρότυπο, γιατί υπάρχουν άνθρωποι από όλα τα έθνη του κόσμου εκεί, άνθρωποι που είναι δεξιάς ιδεολογίας κατά το παλιά λεγόμενο ή αριστερής ιδεολογίας, άνθρωποι που είναι χριστιανοί ή μουσουλμάνοι ή ινδουιστές και συνυπάρχουν δώδεκα χρόνια, έχοντας το δικαίωμα της ψήφου του ο καθένας, που είναι ισότιμη για καθέναν από αυτούς τους ανθρώπους όλα αυτά τα χρόνια και συνυπάρχουν χωρίς κανένα πρόβλημα. Έχουν καταφέρει να φέρουν ρεύμα. Έχουν καταφέρει να φέρουν νερό. Έχουν καταφέρει αξιοζήλευτα πράγματα, αλλά κυρίως έχουν καταφέρει να ανέχονται ο ένας τον άλλον. Και το γεγονός ότι λειτουργεί αυτό το μοντέλο δώδεκα χρόνια και ότι δώδεκα χρόνια δεν έχει γίνει ούτε καβγάς εκεί μέσα δείχνει ότι αυτή τη συλλογικότητα πρέπει να τη φυλάξουμε σαν μια μικρή φωτίτσα που σιγοκαίει στις χούφτες μας και όχι να στέλνουμε την Αστυνομία.

Γιατί τα λέω αυτά; Γιατί αφού έπιασαν οι εντεταλμένοι σας τον ρεπόρτερ χωρίς κανένα δικαίωμα, τον κ. Πηλό, θα σας πω τι έγινε στη συνέχεια για να βάλουμε τα πράγματα στη θέση τους έτσι. Έκανε μια αστυνομική επιχείρηση η Αστυνομία για να συλλάβει κάποιον εν δυνάμει τρομοκράτη. Ως εκεί καλά, με γεια της, με χαρά της, πήγε να συλλάβει τον τρομοκράτη. Τον συνέλαβε. Συνέλαβε τρεις. Απεφάνθη ότι ο ένας είναι ο εν δυνάμει τρομοκράτης, γιατί φυσικά δεν έχει δικαστεί άνθρωπος, τον κρατάει. Έληξαν όλα στις 12.00. Ο κ. Πηλός αναφέρει δημοσίως ότι πήγε εκεί στις 16.00΄, για να κάνει τη δουλειά του. Και τι βρήκε, όταν πήγε να κάνει τη δουλειά του; Βρήκε συνέλευση σε έναν όροφο ενός από τα οικήματα που ήταν, όπως πάντα, οι διαμένοντες μαζί με τη γειτονιά. Γιατί η γειτονιά επιχαίρει που έχει αυτή την κατάληψη, καμαρώνει για αυτό το διεθνές στολίδι της. Είναι παρεμπιπτόντως η μακροβιότερη και η μεγαλύτερη κατάληψη σε όλη την ευρωπαϊκή ήπειρο. Έτσι, λοιπόν, βρήκε μια συνέλευση που συζητάγανε τι θα κάνουν τώρα μετά από τις μικρές ζημιές που έκανε Αστυνομία καθώς μπήκε, συζητάγανε για να λύσουν τεχνικά θέματα. Και ξαφνικά όλη αυτή η συνέλευση δέχτηκε την αναίτια, απρόκλητη και φασιστική, με συγχωρείτε, εντελώς επίθεση της Ελληνικής Αστυνομίας. Δεν φταίει η Ελληνική Αστυνομία. Κάποιος τη διέταξε. Κάποιος Κυριάκος Μητσοτάκης διέταξε κάποιον Θεοδωρικάκο και κάποιος Θεοδωρικάκος διέταξε την ΕΛ.ΑΣ. μας. Έτσι, μαζί με τον κ. Πηλό, συνελήφθησαν και βαρύνονται και τους απήγγειλαν τις εξαιρετικά βαριές και άδικες κατηγορίες οι εβδομήντα οκτώ, αν δεν κάνω λάθος, άνθρωποι που συμμετείχαν στη συνέλευση εκείνη την ώρα μαζί με τους γείτονες. Όλοι αυτοί συνελήφθησαν πακέτο χωρίς καμμία νομιμότητα. Δεν έκαναν κανένα αδίκημα αυτοί οι άνθρωποι, συνέλευση κάνανε, όπως κάνουν δώδεκα χρόνια τώρα και τους πήγατε στη ΓΑΔΑ ή στην Ασφάλεια, δεν ξέρω πού, και τους απαγγείλατε κατηγορίες για να τους έχετε δεμένους να μη σας μηνύσουν για τις παρανομίες σας. Περί αυτού ακριβώς πρόκειται.

Και σας λέω, λοιπόν, πως δεν θα ξεμπερδέψετε έτσι εύκολα με αυτό. Μη σας πω ότι υπάρχει το παράδειγμα που, αν δεν με απατά η μνήμη μου, είναι ο ίδιος κύριος που τρία χρόνια πριν τον έδειραν τα ΜΑΤ εδώ κάτω στο περιστύλιο της Βουλής μας, στον Άγνωστο Στρατιώτη, επειδή φωτογράφιζε διαδηλωτή τον οποίο συνελάμβαναν βίαια. Το θυμήθηκαν. Ακριβώς αυτό είναι. Είναι το ίδιο πρόσωπο. Δεν θα σας αφήσει το ΜέΡΑ25 να καταπατάτε παγκόσμια δικαιώματα δημοσιογραφίας. Δεν θα σας αφήσει να καταπατάτε δικαιώματα πολιτών. Θα κάνουμε τα πάντα, για να σας αποτρέψουμε.

Ο αγαπητός κ. Χατζηδάκης δεν είναι τώρα εδώ, είστε εσείς, όμως, αγαπητέ κύριε Υφυπουργέ. Βασικά, όμως, η μομφή απευθύνεται στην Κυβέρνηση του Κυριάκου Μητσοτάκη Ανώνυμη Εταιρεία και θα σας διαβάσω μια δήλωση του συναδέλφου σας, του Υπουργού για όλο τον ελληνικό λαό. Έχει πολύ ενδιαφέρον. Ελληνικέ λαέ, άκουσε τη δήλωση επί λέξει. Είναι μια δήλωση που έχει πολύ ενδιαφέρον, πολίτες που μας ακούτε από εκεί έξω, την έχει κάνει ο κ. Χατζηδάκης την 1η Σεπτεμβρίου του 2021, ο Υπουργός Εργασίας που είναι εδώ σήμερα, στον ραδιοφωνικό σταθμό «ΘΕΜΑ» και λέει επί λέξει: «Δεν θα υπάρξει καμμία απολύτως αύξηση στις τιμές της ΔΕΗ ούτε και στις τιμές των ιδιωτικών εταιρειών ενέργειας που θα προκύψουν από τη διάλυση της ΔΕΗ. Δεν υπάρχει ούτε μία στο τρισεκατομμύριο να ανεχθούμε τέτοια παιχνιδάκια». Το ακούσατε; Δεν υπήρχε τον Σεπτέμβρη του ’21 ούτε μία στο εκατομμύριο η «Κυριάκος Μητσοτάκης Α.Ε.» να ανεχθεί τέτοια παιχνιδάκια από τις παρασιτικές εταιρείες των παρόχων και των παραγωγών ενέργειας στην Ελλάδα.

Ξέρω τι απαντάτε, κύριε Υπουργέ. Σας προλαβαίνω. Απαντάτε, βεβαίως: Δεν φταίμε εμείς, ελληνικέ λαέ, ο επάρατος, ο οξαποδώ Ρωσοουκρανικόςπόλεμος. Αμ, δε! Με συγχωρείτε, κύριε Υπουργέ, για την αγοραία έκφραση, αλλά αμ, δε! Δεν φταίει, πολίτες, που μας ακούτε από εκεί έξω, κυρίες και κύριοι που εκπροσωπείτε την Κυβέρνηση, ο Ρωσοουκρανικόςπόλεμος που η κυβέρνηση η μνημονιακή του ΣΥΡΙΖΑ συμφώνησε να μπει η χώρα στο Χρηματιστήριο Ενέργειας και που η δική σας Κυβέρνηση ενεργοποίησε τη λειτουργία της συμφωνίας που δεν είχε τολμήσει η προηγούμενη μνημονιακή. Γι’ αυτό λέμε ότι συνεταιρίζονται οι μνημονιακοί, όταν χρειάζεται. Δεν φταίει ο Ρωσοουκρανικός πόλεμος σε καμμία περίπτωση που εσείς εδώ και τρεις συναπτούς μήνες δίνετε 2,1 δισεκατομμύρια του ελληνικού λαού επιδότηση σε μία παρασιτική πολυεθνική της Αμερικής και τέσσερις παρασιτικότατους Έλληνες ολιγάρχες, όταν μπροστά τους παίρνετε 1,3 δισεκατομμύριο το μήνα από τους δήθεν παραγωγούς, για να τα δώσετε στους παρόχους. Και αυτό το κάνετε, ενώ την ίδια στιγμή κρύβετε από τον ελληνικό λαό ότι οι παραγωγοί και οι πάροχοι στην Ελλάδα είναι τα ίδια τέσσερα πρόσωπα. Είναι σκανδαλιστικά, εξωφρενικά απατηλό αυτό που λέτε.

Δεν φταίει, λοιπόν, αγαπητοί που εκπροσωπείτε την Κυβέρνηση, κανένας Ρωσοουκρανικόςπόλεμος. Φταίνε οι πολιτικές επιλογές σας, το Χρηματιστήριο Ενέργειας και τα 2,1 δισεκατομμύρια με τα οποία επιδοτείτε τον Λάτση, τον Περιστέρη, τον Μυτιληναίο και την αμερικανική πολυεθνική, αντί να βγάλετε τη χώρα από το Χρηματιστήριο Ενέργειας και να ανακουφίσετε τον ελληνικό λαό.

Θα ολοκληρώσω, κύριε Πρόεδρε, με τη «ΛΑΡΚΟ». Ποιος θυμάται, άραγε, σήμερα τη «ΛΑΡΚΟ»; Η «ΛΑΡΚΟ», λοιπόν, υπάρχει και υπάρχουν και οι χίλιοι ογδόντα τέσσερις συνάνθρωποί μας, οι οποίοι ζουν μεταξύ φθοράς και αφθαρσίας με τα καμώματά σας. Ποια είναι τα αποτελέσματα από την εξέλιξη των διαγωνισμών για τη «ΛΑΡΚΟ»; Ελληνικέ λαέ, άκουσε τα να σου ξεσηκωθούν όλες οι τρίχες και να φρίξεις για να ανατρέψεις αυτή τη Κυβέρνηση και όλους τους μνημονιακούς ανεξαιρέτως. Ξέρετε τι κάνουν τόσο καιρό; Εξετάζουν με τι επιχειρηματολογία θα σας σερβίρουν το κρέας για ψάρι. Εξετάζουν τι ψέμα θα σας πουν. Κοιτάξτε. Τα αποθέματα σιδηρονικελίου αποτιμώνται σε 60 δισεκατομμύρια ευρώ. Είναι δύο εκατομμύρια τόνοι που έχει η χώρα μας και είναι το 80% των αποθεμάτων της ευρωπαϊκής ηπείρου. Το κυβερνητικό δίλημμα είναι μεγάλο. Τι θα κάνουν με όλο αυτό τον πακτωλό, αυτόν τον θησαυρό; Θα δώσουν αυτά τα μοναδικά κοιτάσματα έναντι του γελοίου ποσού του ενός εκατομμυρίου ευρώ που πρόσφεραν κάποιοι Ιρλανδοί, ένα fund αγνώστων λοιπών στοιχείων ή έναντι ενός απολύτως εξευτελιστικού ποσού, το οποίο προσέφερε ποιος άλλος; Η πανταχού παρούσα και τα πάντα πληρούσα στην Ελλάδα κοινοπραξία της «ΓΕΚ ΤΕΡΝΑ» με τον γνωστό, γνωστότατο δικό σας πολιτικό πεθερό.

Αυτό είναι το δίλημμα που περνάτε αυτή τη στιγμή, σε ποιον θα δώσετε όλη αυτήν την αξία. Προσέξτε. Το μοναδικό εργοστάσιο παραγωγής σιδηρονικελίου στη χώρα μας έχει δυνατότητες παραγωγής εξήντα τόνους την ημέρα. Τι σημαίνει αυτό; Σημαίνει 1.800.000.000 ανά ημέρα, δηλαδή με δυνατότητα αποπληρωμής της επένδυσης σε μόλις τρεις μέρες, ελληνικέ λαέ. Σε τρεις μέρες θα το δώσουν αυτό όλο έναντι 5 εκατομμυρίων ευρώ. Γιατί -προσέξτε- αν το κόβαμε σίδερα και το στέλναμε σε διαλυτήριο σιδήρων θα ξεπερνούσε η αξία του τα 100 εκατομμύρια ευρώ. Γιατί; Γιατί ειδικά αδειοδοτημένα οικόπεδα και λιμάνι έχουν τεράστια αξία.

Γιατί μόνο η αποθήκη, τα ανταλλακτικά και ο εξοπλισμός που είναι διαθέσιμα, αν και απογράφηκαν με αξία λεπτών του ευρώ, ξεπερνούν -ακούστε το να φρίξετε- τα 30 εκατομμύρια ευρώ!

Οι θέσεις των εργαζομένων εδώ και τρία χρόνια, που είναι στο δρόμο για να τις αναδεικνύουν, επιβεβαιώθηκαν τελικά, κύριε Υπουργέ -που εκπροσωπείτε την Κυβέρνηση- με τον πιο τραγελαφικό τρόπο! Εν τω μεταξύ, εισπράχθηκαν από την πώληση των προϊόντων της «ΛΑΡΚΟ» -ακούστε να φρίξετε όλοι σας- ακόμα 300 εκατομμύρια ευρώ. Χάθηκαν τουλάχιστον άλλα 700 εκατομμύρια ευρώ από τη συρρίκνωση και το σταμάτημα της παραγωγής. Βαθμιαία εξαφανίζεται, είναι κλινικά νεκρή η «ΛΑΡΚΟ», κάθε μέρα. Τώρα πια στα μεταλλεία δεν εξορύσσεται κανένα μετάλλευμα, καθόλου σίδηρο, νικέλιο.

Αυτά τα χρήματα για να μην κοροϊδευόμαστε έφταναν και περίσσευαν για τη «ΛΑΡΚΟ» να εκσυγχρονιστεί και να αναπτυχθεί παραπέρα ανοίγοντας και νέες θέσεις εργασίας. Αντί αυτού, σήμερα απαξιώθηκε εντελώς, για να δοθεί έναντι πινακίου φακής.

Όμως, το μεγαλύτερο δίλημμα που φαίνεται να αντιμετωπίζετε είναι πώς θα σερβίρετε όλα αυτά τα οποία προσφέρετε απλόχερα στους δήθεν ενδιαφερόμενους επενδυτές. Τους ακούσατε; Πέντε εκατομμύρια, η γελοία, η επαίσχυντη «ΤΕΡΝΑ» του γνωστού πεθερού και ενάμισι εκατομμύριο το ανύπαρκτο ιρλανδικό fund -που ένας θεός ξέρει από πού κρατάει η σκούφια του- για πράγμα που κοστίζει αυτή τη στιγμή, που έχει αξία αυτή τη στιγμή καμμιά επτακοσαριά εκατομμύρια και που εύκολα μπορεί να έχει προσόδους ακόμα εξήντα δισεκατομμυρίων για το ελληνικό δημόσιο! Αυτό, λοιπόν, είναι το μεγαλύτερο δίλημμα, το πώς θα φάτε τα δικαιώματα των εργαζομένων και πώς θα δώσετε κι άλλα προνόμια σε αυτούς τους εν δυνάμει αγοραστές.

Η λειτουργία να σημειώσουμε ότι έχει σταματήσει από την 1η Αυγούστου. Ξέρετε πώς; Για να καταλάβετε τι ασόβαροι είστε. Συγνώμη για την αδόκιμη έκφραση, λυπάμαι, αλλά θα την πω. Στις 7 του περασμένου Οκτωβρίου έληγε η σύμβαση του εκκαθαριστή που εσείς διορίσατε. Σας κοιτάζω, μην το παίρνετε προσωπικά, εκπροσωπείτε την Κυβέρνηση. Εσείς τον διορίσατε τον εκκαθαριστή. Στις 7 του τρέχοντος Οκτωβρίου έληξε η σύμβασή του.

Ξέρετε τι κάνατε; Ξεχάσατε -για όνομα του θεού, ελληνικέ λαέ!- να την ανανεώσετε. Δεν υπάρχει εκκαθαριστής πια στη «ΛΑΡΚΟ» και επομένως τα λίγα χρήματα έναντι που έπαιρναν οι εργαζόμενοι, δεν παίρνουν πλέον ούτε και αυτά! Το καταλάβαμε; Αυτό συμβαίνει.

Λέει λοιπόν η ανακοίνωση των εργαζομένων -και με αυτή θα κλείσω, κύριε Πρόεδρε- να πει η Κυβέρνηση και να μας πει οποιοσδήποτε την εκπροσωπεί εδώ πώς ακριβώς έχει διασφαλίσει την έννοια επαναλειτουργία της «ΛΑΡΚΟ» η Κυβέρνηση, πότε θα απεγκλωβιστεί από την εξυπηρέτηση των ημετέρων και θα κάνει έναρξη της διαδικασίας που θα πετάξει έξω τους δουλέμπορους που έχουν βάλει εκεί με την εργολαβική εργασία, πότε και πώς θα επιστρέψετε τις περικοπές των εργαζομένων την τελευταία τριετία, πότε θα επαναφέρει τα δώρα εορτών και επίδομα αδείας, πότε επιτέλους θα καταβάλλετε τη διαφορά που προκύπτει στις αποζημιώσεις -σύμφωνα με το Συμβούλιο της Επικρατείας της Ελλάδας, δεν το λέμε εμείς, το Συμβούλιο της Επικρατείας της χώρας το λέει- και πότε θα καταβάλλετε τα προβλεπόμενα από το ασφαλιστήριο ζωής.

Λένε λοιπόν οι εργαζόμενοι -και είμαστε μαζί τους για να το ξέρετε και να το καταλάβετε και με αυτό θα φύγω, κύριε Πρόεδρε, θα σας αφήσω όλους στην ησυχία σας- για το ποιο είναι το επίδικο, το επίμαχο, το κεντρικό ζήτημα γι’ αυτούς τους χίλιους ογδόντα τέσσερις; Και θυμίζω, ειρήσθω εν παρόδω, ότι τριακόσιοι πενήντα από αυτούς έχασαν και το σπίτι τους μαζί με τη δουλειά τους, γιατί αυτή ήταν η συμφωνία η επαγγελματική τους, να είναι και το σπίτι μέσα στο μισθό τους και γι’ αυτό υποαμείβονταν τόσα χρόνια για να έχουν ένα σπιτάκι και δεν το έχουν πια.

Γι’ αυτούς λοιπόν, τους χίλιους ογδόντα τέσσερις συνειδητοποιεί κανείς από την Κυβέρνηση ότι το ρεύμα κάνει τα ίδια με εμάς, ότι το πετρέλαιο κάνει τα ίδια με εμάς, ότι ο πληθωρισμός έχει πάει δήθεν στο 20, αλλά είναι στο 47% ο πραγματικός, αν βγάλουμε τις lamborghini, τα learjet και τις θαλαμηγού; Έχει καταλάβει κανείς ότι αυτοί με τα έναντί τους, με τον εκκαθαριστή που δεν επαναδιορίσατε -γιατί ξεχάσατε να ανανεώσατε τη σύμβαση- ζουν πια κάτω από το όριο της φτώχειας; Χίλιοι ογδόντα τέσσερις άνθρωποι, πολλοί χωρίς τα σπίτια τους, σε συγγενείς και φίλους; Συνειδητοποιεί κανείς από αυτή την Κυβέρνηση ότι αυτοί οι άνθρωποι είναι κανονικοί άνθρωποι, δεν είναι αναλώσιμοι;

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Εμείς στο ΜέΡΑ25 -και δεν είμαστε μόνο εμείς, νιώθουμε και πάλι ότι εκφράζουμε το σύνολο του ελληνικού λαού- πιστεύουμε το εξής: Οι εργαζόμενοι στη «ΛΑΡΚΟ», καθώς είναι τίμιοι και συκοφαντημένοι από όλους τους μνημονιακούς, έχουν στην πλάτη τους όχι μόνο το ΜέΡΑ25 ή το Κομμουνιστικό Κόμμα αλλά και όλο τον ελληνικό λαό και θα σας νικήσουν γιατί η ανακοίνωσή τους καταλήγει: «Με αυτή την κατάσταση που επικρατεί σήμερα στη «ΛΑΡΚΟ», οι εργαζόμενοι μετά από τρία χρόνια αγώνα δηλώνουμε παρόντες» -άκουσε, ελληνικέ λαέ, δεν φοβήθηκαν, δεν πεινάσαν, δεν κρυώσαν, είναι ακόμα όρθιοι!- «και έτοιμοι να συνεχίσουμε μέχρι την τελική νίκη, να υπερασπιστούμε την εργασία μας, τα δικαιώματα και τη συνέχιση της λειτουργίας της «ΛΑΡΚΟ». Με το αίσθημα του «ένας για όλους και όλοι για έναν» συνεχίζουμε μέχρι τη νίκη».

Και θα σας νικήσουν, αγαπητέ Υπουργέ, που εκπροσωπείτε την Κυβέρνηση.

Ευχαριστώ για την ανοχή.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με τον Πρόεδρο της Κοινοβουλευτικής Ομάδας του ΜέΡΑ25 κ. Βαρουφάκη.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Κύριε Πρόεδρε, ευχαριστώ.

Κύριε Υπουργέ, κυρίες και κύριοι συνάδελφοι, φέρνετε ένα νομοσχέδιο που άπτεται του ασφαλιστικού. Ο κόσμος εκεί έξω καίγεται αυτή τη στιγμή με την ακρίβεια, καίγεται με τις τιμές της ενέργειας, αλλά όντως το ασφαλιστικό είναι η πραγματική βραδυφλεγής βόμβα, βαθιά χωμένη στα θεμέλια αυτής της κοινωνικής οικονομίας. Είναι ένα ασφαλιστικό που καθημερινά γίνεται όλο και περισσότερο πηγή αυξανόμενης ανασφάλειας, αλλά και ένας καθρέφτης της αργόσυρτης βύθισης της χώρας στη μη βιωσιμότητα.

Θριαμβολογείτε εσείς της Κυβέρνησης, της Συμπολίτευσης, για την πρώτη μεγάλη αύξηση στις συντάξεις, γι’ αυτό το 8%. Βαφτίζετε δηλαδή τις μειώσεις της ήδη απελπιστικά χαμηλής αγοραστικής δύναμης της μέσης σύνταξης αύξηση. Το 8% τι σχέση έχει με τον πληθωρισμό, ακόμα και τον επίσημο; Αν βάλουμε μάλιστα τον ανεπίσημο, τον πραγματικό πληθωρισμό που αντιμετωπίζει ένας χαμηλοσυνταξιούχους, που δεν είναι λιγότερο από 25%, κύριε Υπουργέ -εσείς συγκεκριμένα γνωρίζετε πολύ καλά ότι τα χαμηλότερα εισοδήματα σε περιόδους πληθωρισμού έχουν υψηλότερο πληθωρισμό από τον μέσο πληθωρισμό-, μιλάμε για μια πραγματική καθίζηση της αγοραστικής αξίας των συντάξεων αυτή τη στιγμή στη χώρα.

Αυτόματη τιμαριθμική αναπροσαρμογή -ΑΤΑ- για τις χαμηλές συντάξεις είναι η θέση του ΜέΡΑ25 εδώ και δύο χρόνια. Εσείς εφαρμόζετε την ΑΤΑ, αλλά όχι για το επίπεδο των συντάξεων, αλλά για το επίπεδο των ασφαλιστικών εισφορών 1,2 εκατομμύριο συνανθρώπων μας, συμπολιτών μας από την 1η Ιανουαρίου του 2023.

(Χειροκροτήματα από την πτέρυγα του ΜέΡΑ25)

Ας δούμε, όμως, το ασφαλιστικό σφαιρικότερα. Γιατί έχει σημασία να μη χάνουμε το δάσος για το δέντρο. Δεν είναι βιώσιμο, το γνωρίζετε. Σύντομα, πολύ σύντομα σε αυτή τη χώρα, τρεις συνταξιούχοι θα αντιστοιχούν σε πέντε εργαζόμενους, εκ των οποίων πέντε εργαζομένων οι δύο θα καταβάλλουν τη χαμηλότερη ασφαλιστική εισφορά στον ΕΦΚΑ. Με άλλα λόγια, δεν έχουν λαμβάνειν σοβαρή σύνταξη για το μέλλον. Θα καταλήξουν δηλαδή με συντάξεις άγριας πείνας. Έτσι το κράτος είτε θα αναγκαστεί πάλι να δανείζεται για να αποτρέψει κοινωνικές εξεγέρσεις είτε θα ρίξει τους συνταξιούχους σε νέα φάλαγγα μιζέριας και αναξιοπρέπειας.

Η δική σας λύση, κρίνοντας από τα πεπραγμένα σας των τελευταίων τριών ετών, είναι να μεταφέρετε σιγά-σιγά ολόκληρο το ασφαλιστικό σύστημα στον ιδιωτικό τομέα. Με άλλα λόγια, οι εισφορές να δίνονται σε χρηματιστές για να τζογάρουν στο Χρηματιστήριο, μπας και αυγατέψουν. Υπάρχει πιθανότητα για κάποια χρονικά διαστήματα όντως να αυγατέψουν. Όταν χάνουν όμως, κύριε Υπουργέ, τι θα γίνει;

Αλήθεια, από τότε που εισάγατε τον τζόγο στις επικουρικές, αν είχαν -για απαντήστε σε αυτό το ερώτημα- όντως περάσει οι επικουρικές τον τελευταίο χρόνο, τους τελευταίους δεκαοκτώ μήνες στο Χρηματιστήριο, δεν θα είχαμε μία μείωση αυτή τη στιγμή 30% της δυνατότητας των επικουρικών ταμείων να πληρώνουν, να καταβάλλουν επικουρικές συντάξεις; Θα το είχαμε. Κοιτάξτε τα χρηματιστήρια. Γνωρίζετε πολύ καλά ότι αυτό που σας λέω είναι η πραγματικότητα. Οπότε όταν κερδίζουν τα χρηματιστήρια, ίσως να υπάρξει μια αύξηση στα επικουρικά ταμεία. Όμως, όταν θα χάνουν, είτε θα αφήσετε τους ηλικιωμένους να πεθάνουν είτε θα δανείζεστε από την τρόικα.

Μια ερώτηση στους κυβερνητικούς Υπουργούς και Βουλευτές και Βουλεύτριες. Από το κάζο της Λιζ Τρανς στη Βρετανία μάθατε κάποιο μάθημα; Συνειδητοποιείτε τι συνέβη εκεί, σε μια χώρα όπου ουσιαστικά το ασφαλιστικό σύστημα έχει περάσει στον ιδιωτικό τομέα και έχει δεσμευτεί με την πορεία του χρηματιστηρίου; Είδατε τι συνέβη σ’ αυτή την ανάδραση μεταξύ της κρίσης των ασφαλιστικών, ιδιωτικών βεβαίως, εταιρειών στη Βρετανία και την κρίση του δημόσιου χρέους; Έριξε μια κυβέρνηση. Μάθατε κάποιο μάθημα από αυτό;

Ξέρετε πως ακόμα και η «JP MORGAN» προχθές έκρουσε τον κώδωνα του κινδύνου για κυβερνήσεις σαν τη δική σας, που παραδίδουν όλο και περισσότερο κομμάτι φιλέτο του ασφαλιστικού στις αγορές χρήματος; Υπάρχει κάποιος, κάποια στο Υπουργείο του κ. Χατζηδάκη που να μπορεί να καταλάβει καν αυτό το ερώτημα, όχι να το απαντήσει;

Σκεφτείτε τον γενικότερο παραλογισμό στον οποίο οδηγεί η σταδιακή ιδιωτικοποίηση του ασφαλιστικού. Σε περίοδο κρίσης που ανεβαίνουν τα επιτόκια και έτσι συμπιέζονται και οι αποδόσεις στα χρηματιστήρια και ο κρατικός προϋπολογισμός ενός κράτους που έχει να αποπληρώνει όλο και διογκούμενο δημόσιο χρέος, αν το κράτος δεν δανειστεί και άλλα χρήματα, θα μειώνονται οι συντάξεις.

Αυτό το σύστημα το οποίο αυτή τη στιγμή δημιουργείτε λειτουργεί, όχι σαν ένα αμορτισέρ που αποσβένει τους κραδασμούς των κρίσεων, αλλά σαν έναν επιταχυντή των κραδασμών για τα επόμενα δέκα - δεκαπέντε χρόνια. Βαδίζετε με αυτοπεποίθηση στον δρόμο νέων πτωχεύσεων, που γεννούν νέες ευκαιρίες όμως αυτή τη φορά, αντίθετα με το 2010, για τους «ημέτερους», για τα fund, για τα νέα fund, τα οποία θα αναλάβουν τις ιδιωτικοποιημένες συντάξεις.

Όλα δένουν, όλα έρχονται και «κουμπώνουν» μεταξύ τους. Η ακρίβεια οδηγεί σε υπερκέρδη για τους πολύ λίγους, είτε είναι στον χώρο της ενέργειας είτε είναι στα σουπερμάρκετ. Κάθε ευρώ υπερκέρδους των βαρόνων του ρεύματος, των «σουπερμαρκετάδων», ουσιαστικά μεταναστεύει από την ελληνική οικονομία. Αυτά τα κέρδη φεύγουν από την κυκλική ελληνική οικονομία, πηγαίνουν στους Νήσους Κέιμαν ή το Λουξεμβούργο, σε κάποιον φορολογικό παράδεισο. Ταυτόχρονα, αυξάνουν την ανάγκη δανεισμού για επιδοτήσεις και για φιλοδωρήματα, έτσι ώστε να συγκρατείται η λαϊκή οργή και να στρώνετε τον δρόμο προς τη διπλή εκλογική αναμέτρηση που θα έχουμε την επόμενη χρονιά.

Αυτή η νέα λιτότητα, όχι μόνο βαραίνει ακόμα περισσότερο το δημόσιο χρέος διαχρονικά, αλλά δημιουργεί, κύριε Υπουργέ, κυρίες και κύριοι της Κυβέρνησης, νέα κόκκινα δάνεια. Όμως, αντίθετα με τα κόκκινα δάνεια της περιόδου 2010-2016, τα τελευταία χρόνια λόγω του «ΗΡΑΚΛΗ» τα νέα κόκκινα δάνεια από τη μια μεριά θα είναι πηγή μιζέριας για τους πολλούς, αλλά θα είναι και πηγή προσόδων για τους πολύ λίγους.

Θα μου επιτρέψετε να παραθέσω verbatim κάτι που είχα πει στην πλατεία Σανταρόζα στην προεκλογική τελική μας συγκέντρωση πριν τις εκλογές του Ιουλίου του 2019: «Η κυβέρνηση του κ. Μητσοτάκη που θα εκλεγεί θα οικοδομήσει στα θεμέλια του τέταρτου μνημονίου του κ. Τσίπρα ένα νέο ολιγαρχικό φαγοπότι, κάτι που θα απαιτήσει μεγάλες δόσεις αυταρχισμού και καταστολής». Αυτά τον Ιούλιο του 2019.

Πριν αλέκτορα φωνήσαι τρις, τέσσερις, πέντε φορές, να που θέσατε τους άνδρες και τις γυναίκες της ΕΛΑΣ στην υπηρεσία των «κορακιών», των «αρπακτικών», που νέμονται αυτή την ψευτο-αγορά του «ΗΡΑΚΛΗ», που το «Μένουμε Σπίτι» της πανδημίας τι το έκαναν; «Έξω από το σπίτι», για πάρτη ούτε καν του τραπεζίτη, αλλά για πάρτη του fund που το πήρε από τον τραπεζίτη.

Στη χθεσινή «ΝΑΥΤΕΜΠΟΡΙΚΗ», που δεν νομίζω ότι είναι καμμία ιδιαίτερα αριστερή, ανατρεπτική, επαναστατική εφημερίδα, γράφει ότι πιέζουν οι θεσμοί -η τρόικα- για επανεκκίνηση των πλειστηριασμών. Παράλληλα, στο άλλο «επαναστατικό», «κομμουνιστικό» έντυπο, το «CAPITAL», λέει ότι πιέζουν οι θεσμοί για την παγιοποίηση του επιτυχημένου προγράμματος «ΗΡΑΚΛΗΣ», προκειμένου -λέει- να δημιουργηθεί ένα μόνιμο δίχτυ ασφαλείας απέναντι στον εντεινόμενο κίνδυνο δημιουργίας νέων κόκκινων δανείων. Δεν το λέμε εμείς ότι δημιουργείται ένας νέος οχετός κόκκινων δανείων. Οι εκπρόσωποι των funds το λένε.

Δίχτυ ασφαλείας για ποιους, κυρίες και κύριοι της Κυβέρνησης; Για τα «αρπακτικά», για τα στελέχη της «Μητσοτάκης Α.Ε.» που έχουν και «τρέχουν» τα αρπακτικά ταμεία. Δίχτυ ασφαλείας για τους δικούς σας, αλλά ταυτόχρονα ένα μπουντρούμι ανασφάλειας για τους μικρομεσαίους, για τους συνταξιούχους, για τη νεολαία, για το μέλλον αυτής της χώρας.

Αλήθεια, εκείνη η τρόικα τελικά δεν έφυγε; Γιατί τώρα ακούμε από τα μέσα τα οποία στηρίζουν και την Κυβέρνησή σας ότι πιέζει -λέει- για την παγιοποίηση του «ΗΡΑΚΛΗ» και για την επανεκκίνηση των πλειστηριασμών.

Και βέβαια, δεν έφυγε. Όλο φεύγει και όλο μένει. Πώς να μην μείνει όταν είμαστε σε καθεστώς χρεοδουλοπαροικίας για τα επόμενα σαράντα-πενήντα χρόνια; Ήταν δυνατόν να φύγει η τρόικα απ’ αυτή τη χώρα, αφού εσείς οι τρεις, ΠΑΣΟΚ, Νέα Δημοκρατία και ΣΥΡΙΖΑ, της παραδώσατε τα «κλειδιά» αυτής της χώρας το 2010, το 2012, το 2015 και ξανά τον Αύγουστο του 2018, κάτι το οποίο βεβαίως το παρουσιάσατε ως μεταμνημόνιο;

Έχω ένα ερώτημα για τους φίλους και τις φίλες του ΣΥΡΙΖΑ. Προοδευτική διακυβέρνηση, ωραία, έστω ότι σας πιστεύω. Σε αυτές τις νέες απαιτήσεις της τρόικας, στην οποία αναφέρθηκε χθες η «ΝΑΥΤΕΜΠΟΡΙΚΗ» και η «EUROCAPITAL» για επανεκκίνηση πλειστηριασμών, για παγίωση του «ΗΡΑΚΛΗ», μια τέτοια σαν αυτήν που ευαγγελίζεστε προοδευτική διακυβέρνηση τι θα κάνει; Θα πει ναι σε όλα πάλι; Θα ζητάτε οι εξώσεις να γίνονται, αλλά με περισσότερο τακτ και περισσότερο ανθρωπισμό ή θα απαιτήσετε από την δική σας ηγεσία να κάνει την ρήξη, την οποία η δική σας ηγεσία αποκάλεσε αυταπάτη και έκανε τα πάντα για να την δαιμονοποιήσει; Είναι ένα μεγάλο ερώτημα για εσάς. Θα καταργήσουμε τον «ΗΡΑΚΛΗ»; Είναι πολύ απλό. Διότι η προστασία της πρώτης κατοικίας και του μικρομάγαζου, την ώρα που υπάρχει ο «ΗΡΑΚΛΗΣ» δεν γίνεται. Νόμος Κατσέλη δεν μπορεί να συνυπάρξει με τον «ΗΡΑΚΛΗ». Είτε θα υπάρξει προστασία είτε θα υπάρξει «ΗΡΑΚΛΗΣ». Και τα δύο δεν γίνεται.

Πρέπει να πάρετε μια θέση γι’ αυτό, γιατί προεκλογικά θα έρθετε αντιμέτωποι με τους Έλληνες και τις Ελληνίδες ψηφοφόρους που πάρα πολύ σωστά απαιτούν από εσάς μία απάντηση. Εμείς την δίνουμε. Ρήξη. Ρήξη με αυτό το καθεστώς της παραγωγής προσόδων μέσα από την πτώχευση των πολλών.

(Χειροκροτήματα από την πτέρυγα του ΜέΡΑ25)

Γιατί η προοδευτική διακυβέρνηση, κυρίες και κύριοι, τόσο της Συμπολίτευσης όσο και της Αντιπολίτευσης, δεν συνιστά ένα χτύπημα παρηγοριάς, ένα πατ πατ στην πλάτη εκείνου ή εκείνης, που εκδιώχνετε από το σπίτι τους. Η προοδευτική λύση απαιτεί ρήξη με όλα εκείνα που συνεχίζουν να παράγουν προσόδους μέσα από τη φτωχοποίηση των πολλών.

Τώρα εσείς, της Κυβέρνησης, θα κατέβετε στις εκλογές με δύο παντιέρες, με δύο μαγικές λύσεις συνταγές για το τέλος των προβλημάτων της χώρας. Είναι το αφήγημα σας, γιατί σύμφωνα με εσάς δεν υπάρχει χρεοδουλοπαροικία και αυτό είναι ένα κύημα της δικής μου φαντασίας, της δικής μας φαντασίας. Η πρώτη μαγική σας λύση, η πρώτη παντιέρα είναι ότι βαυκαλίζεστε πως το χρέος μειώνεται ως ποσοστό του ΑΕΠ, του ονομαστικού ΑΕΠ. Προφανώς μειώνεται.

Όμως, κυρίες και κύριοι, η δυνατότητα του κράτους να αποπληρώσει τα δάνειά του, δεν αυξάνεται κατά 10% όταν οι τιμές αυξάνονται κατά 10% κι έτσι αυξάνεται το ονομαστικό ΑΕΠ κατά 10%. Είναι στοιχειώδες λάθος. Το ερώτημα είναι το κάνετε από ανοησία ή το κάνετε για να ρίξετε στάχτη στα μάτια του κόσμου; Εγώ πάντοτε όταν έχω αυτό το δίλημμα, ποτέ δεν σας θεωρώ ανόητους.

(Χειροκροτήματα από την πτέρυγα του ΜέΡΑ25)

Η δεύτερη παντιέρα, ο δεύτερος πυλώνας του αφηγήματος σας, είναι οι επενδύσεις. Μιλάτε για επενδύσεις. Ναι πράγματι, ο τρόπος με τον οποίο μετρούνται οι ακαθάριστες επενδύσεις φυσικού κεφαλαίου, εξασφαλίζει ότι σε αυτή την περίοδο που έχουμε εδώ και ενάμιση χρόνο μια σημαντική εισροή κεφαλαίων στη χώρα για αγορά ακινήτων ουσιαστικά, αυξάνουν αυτό που θεωρεί η ΕΛΣΤΑΤ επενδύσεις.

Για πείτε μου, πώς βοηθάει το ασφαλιστικό μας -μιας και φέρνετε ένα νομοσχέδιο σε σχέση με το ασφαλιστικό- αλλά και γενικότερα το ταμείο το δημόσιο; Πώς βοηθιέται η χώρα από την αγορά μιας πολυκατοικίας από κάποιον ξένο ή κάποια ξένη που έρχεται, αγοράζει μια πολυκατοικία, την κάνει Airbnb; Έρχονται ξένοι τουρίστες στην πολυκατοικία αυτή, τα χρήματα τους πηγαίνουν από τον λογαριασμό τους στην Αμερική, στη Γερμανία, στο λογαριασμό του ξένου στο εξωτερικό. Αφήνει ένα πολύ μικρό ποσοστό φόρων, αυτό το 11%, πόσο είναι; Πως βοηθιέται η χώρα από αυτή την επένδυση; Είναι ο ορισμός της μη παραγωγικής επένδυσης; Η απάντηση είναι ότι καθόλου δεν βοηθιέται.

Ένα άλλο ερώτημα. Έρχεται μία εταιρεία από το Ισραήλ, από την Σιγκαπούρη -δεν έχει σημασία από πού- και αγοράζει αγροτική γη, κάτι που ξέρετε ότι γίνεται κατά κόρον τώρα. Εισροή κεφαλαίων. Παύει να καλλιεργείται αυτή η γη, τοποθετούνται φωτοβολταϊκά με επιδότηση από το Ταμείο Ανάκαμψης, από το ΕΣΠΑ κ.λπ., αλλά το ρεύμα το οποίο βγαίνει με μηδενικό, οριακό κόστος από αυτά τα φωτοβολταϊκά, ο κόσμος μάς το αγοράζει σαν να παρήχθη από το πιο ακριβό τεξανικό, υγροποιημένο φυσικό αέριο. Και τα κέρδη πηγαίνουν στα Νησιά Κέιμαν.

Σε ποιο βαθμό θεωρείτε -πραγματικά βάλτε το χέρι στην καρδιά και απαντήστε- ότι αυτή η επένδυση ωφελεί την ελληνική κοινωνική οικονομία; Τζίφος οι επενδύσεις για τις οποίες θριαμβολογείτε. Οι σοβαροί υπομονετικοί επενδυτές δεν έρχονται στην Ελλάδα για δύο λόγους, κυρίες και κύριοι συνάδελφοι.

Πρώτον, γιατί ξέρουν ότι με ένα τηλεφώνημα του κ. Περιστέρη, του κ. Μελισσανίδη, του κ. Βαρδινογιάννη και των υπολοίπων, εσείς ή οι γενικοί γραμματείς σας ή κάποιος μέσα στα Υπουργεία σας ή κάποιος στο Μαξίμου θα μπλοκάρει την επένδυση.

Ο δεύτερος λόγος, γιατί ξέρουν ότι σε μερικά χρόνια, τουλάχιστον το 2030, 2031, 2032 -και αυτό έχει σημασία για έναν υπομονετικό επενδυτή, γιατί κοιτάει μπροστά δέκα χρόνια, όχι δέκα μήνες- το δημόσιο ταμείο θα βογκά από τις αποπληρωμές στην τρόικα, το ασφαλιστικό θα απαιτεί περισσότερο δημόσιο χρήμα. Ο συνδυασμός του δημόσιου χρέους, του νέου οχετού κόκκινων δανείων και του ασφαλιστικού κενού εγγυώνται -και το ξέρει αυτό ο υπομονετικός εν δυνάμει επενδυτής που δεν θα γίνει ποτέ επενδυτής στην Ελλάδα- το βάθεμα της μονιμοποιημένης ελληνικής χρεοκοπίας, την υπερφορολόγηση, την αποεπένδυση, το συνεχιζόμενο φευγιό των νέων μας ανθρώπων που, κυρίες και κύριοι της Κυβέρνησης, δεν αντισταθμίζονται οι νέοι και οι νέες, που φεύγουν από τους καλοδεχούμενους νέους και νέες του εξωτερικού, ξένους πολίτες που έρχονται στην Ελλάδα ως ψηφιακοί νομάδες. Έρχονται στην όμορφη χώρα μας γιατί είναι ωραίο να ζεις στην χώρα μας, εφόσον δεν δουλεύεις εδώ. Έρχονται και δουλεύουν εξ αποστάσεως για ξένες εταιρείες, σοβαρές ξένες εταιρείες που δεν έχουν όμως καμμία όρεξη να έρθουν στην Ελλάδα και να επενδύσουν σε αυτή τη χώρα.

Κλείνοντας, κύριε Πρόεδρε, στο ΜέΡΑ25 δεν μιλάμε ελαφρά τη καρδία για τη ρήξη, δεν θέλουμε. Θα θέλαμε να μην υπάρχει λόγος για ρήξη. Όμως κάθε μέρα που περνάει αυτός ο πραγματικός οχετός των κόκκινων δανείων, αλλά και η διόγκωση του δημόσιου χρέους, αυτή η συρρίκνωση των πραγματικών μισθών και συντάξεων που συρρικνώνει εν δυνάμει την ενεργό ζήτηση στη χώρα, η διαφθορά ενός πολιτικού και μιντιακού συστήματος, το οποίο αποτρέπει τις υπομονετικές, μακροπρόθεσμες, σοβαρές, παραγωγικές επενδύσεις ενός μιντιακού συστήματος και πολιτικού συστήματος κομμένου και ραμμένου στα μέτρα δέκα Ελλήνων ολιγαρχών, κάποιων ξένων κοράκων και της τρόικας που όλο φεύγει και όλο αρνείται να φύγει.

Όλα αυτά φέρνουν την ερημοποίηση της χώρας. Μοιράζετε εξευτελιστικά φιλοδωρήματα, αλλά ταυτόχρονα και άγρια καταστολή σε όσους δεν εξαγοράζονται με τα εξευτελιστικά φιλοδωρήματα και το κάνετε αυτό, ώστε οι πολλοί να ανέχονται την λεηλασία της πατρίδας μας από τους πολύ λίγους που σας κρατάνε εσάς στα πράγματα. Είναι πατριωτικό μας καθήκον η ρήξη, είναι ευρωπαϊκό μας καθήκον η ρήξη.

(Χειροκροτήματα από την πτέρυγα του ΜέΡΑ25)

Είναι ένα καθήκον που το κάνετε εσείς πιο επιτακτικό με κάθε νομοσχέδιο σαν το σημερινό, το οποίο το φέρνετε σε αυτό το απαξιωμένο από τα μνημονιακά κόμματα και τις μνημονιακές διαδικασίες, σε αυτό το καχεκτικό Κοινοβούλιο.

Σας ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Οδυσσέας Κωνσταντινόπουλος):**  Τον λόγο τώρα έχει η κ. Άννα Ευθυμίου από την Νέα Δημοκρατία.

**ΑΝΝΑ ΕΥΘΥΜΙΟΥ:** Κύριε Υφυπουργέ, κυρίες και κύριοι συνάδελφοι, είναι ένα νομοσχέδιο με σαφώς θετικό πρόσημο, επειδή νομοθετεί μέτρα στήριξης είτε ευάλωτων κατηγοριών, όπως οι συνταξιούχοι είτε μεγάλων κατηγοριών επαγγελματιών, όπως οι μικρομεσαίοι επιχειρηματίες.

Για τις θετικές διατάξεις έχω αναφερθεί στην Επιτροπή Κοινωνικών Υποθέσεων στην κατ’ άρθρο ανάλυσή τους και αναφέρθηκε και πολύ αναλυτικά ο εισηγητής μας.

Στο σημείο αυτό θεωρώ κρίσιμο να καταθέσω τις προτάσεις μου ως κυβερνητική Βουλευτής που στηρίζω το κυβερνητικό έργο και το κάνω, αλλά και να μεταφέρω τους προβληματισμούς της κοινωνίας, τους προβληματισμούς των παραγωγικών φορέων και των φορέων που αναφέρονται στο νομοσχέδιο αυτό, παράλληλα με τις δικές μου προσωπικές εμπειρίες ως πάνω από είκοσι χρόνια ασχολούμενη με το αντικείμενο αυτό, με σκοπό να συμβάλλω στο κυβερνητικό έργο, στο πλαίσιο των προγραμματικών μας θέσεων και των προεκλογικών μας δεσμεύσεων, σε μία ιδιαιτέρως δυσχερή συγκυρία για ευάλωτους κυρίως συμπολίτες μας, ώστε αυτά τα θετικά μέτρα να αποτελέσουν ένα ανάχωμα σε αυτή τη δύσκολη οικονομική συγκυρία.

Ως προς τους συνταξιούχους, τα επίσημα στοιχεία του Υπουργείου δείχνουν ότι το 88% των συνταξιούχων θα έχουν έστω και μια μικρή αύξηση και μάλιστα, σημαντικό ποσοστό όσων έχουν προσωπική διαφορά, θα λάβουν και αυτοί μια αύξηση.

Βέβαια, εδώ ο ΣΥΡΙΖΑ κρύβει εσκεμμένα και επιμελώς ότι όσοι δεν θα δουν την πραγματική αύξηση -το 7,75%- από τους συνταξιούχους ή θα δουν μια μικρότερη αύξηση, είναι εξαιτίας του νόμου Κατρούγκαλου, αυτού του νόμου που πραγματικά, στην ουσία, έκανε λογιστικά τους συνταξιούχους να χρωστάνε και κάποιοι μπορεί να μην δουν αυξήσεις στις συντάξεις ούτε και το 2030.

Για αυτό τον νόμο θεωρώ ότι στο πλαίσιο της αναμόρφωσης του ασφαλιστικού θα πρέπει να δούμε πώς θα μπορέσουμε να αποκαταστήσουμε αυτή την αδικία, με όποιον τρόπο, ακόμα και σταδιακά.

Επίσης, η Κυβέρνηση σε όλη την περίοδο της ενεργειακής κρίσης έχει στηρίξει με τρεις επιταγές ακρίβειας τους χαμηλοσυνταξιούχους. Αυτή είναι η τρίτη επιταγή ακρίβειας που ψηφίζουμε. Και είναι σωστή αυτή η επιλογή για προτεραιοποίηση της στήριξης των χαμηλοσυνταξιούχων.

Σύμφωνα με τα στοιχεία του «ΗΛΙΟΥ» και της ΗΔΙΚΑ, το 44,86% του συνόλου των συνταξιούχων, παίρνουν κύρια σύνταξη έως 658 ευρώ καθαρά -δηλαδή 700 ευρώ μεικτά- και μόλις το 1/3 των συνταξιούχων λαμβάνει σύνταξη άνω των 1.000 ευρώ. Αυτό τι σημαίνει; Σημαίνει ότι δημιουργήθηκε μέσα από τα μνημόνια μια συνταξιοδοτική πενία και θεωρώ και θέτω και τη νομική μου άποψη ότι θα μπορούσαμε να δούμε, μόλις θα υπάρχει μια κανονικοποίηση της κατάστασης, έναν μόνιμο μηχανισμό στήριξης των χαμηλοσυνταξιούχων.

Τώρα, ως προς τις άλλες κοινωνικές ομάδες, την ομάδα των αυτοαπασχολούμενων και των μικρομεσαίων επιχειρηματιών, υπάρχουν δύο διατάξεις με θετικό πρόσημο. Η παραγραφή των αξιώσεων από είκοσι σε δέκα χρόνια, που εισήγαγε ο νόμος Κατρούγκαλου και η αύξηση των δόσεων από δώδεκα σε είκοσι τέσσερις μήνες.

Εδώ θα μεταφέρω το αίτημα των μικρομεσαίων επιχειρήσεων, για το οποίο έχω καταθέσει από το καλοκαίρι και κοινοβουλευτική ερώτηση, για επαναφορά της ρύθμισης των εκατόν είκοσι δόσεων με αντίστοιχο κούρεμα σε πρόστιμα και προσαυξήσεις.

Είναι θετική η εξαγγελία της τροπολογίας του κ. Τσακλόγλου για πάγωμα στα επιτόκια για τα ληξιπρόθεσμα χρέη στα ασφαλιστικά ταμεία. Όμως, σύμφωνα με τα στοιχεία, που προκύπτουν από την τριμηνιαία έκθεση προόδου του 2022 για το ΚΕΑΟ, τα χρέη αυξήθηκαν από τον Ιούνιο μέχρι και τον Σεπτέμβριο 2 δισεκατομμύρια ευρώ. Μάλιστα, το 78,05% των οφειλετών οφείλει μέχρι 15.000 ευρώ. Τα καταθέτω για τα Πρακτικά.

(Στο σημείο αυτό η Βουλευτής κ. Άννα Ευθυμίου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό σημαίνει ότι αν θεσμοθετήσουμε αυτή τη ρύθμιση, τότε θα δοθεί η δυνατότητα, τουλάχιστον σε αυτούς τους πολλούς οφειλέτες που είναι στο ποσοστό της τάξης του 78% να έρθουν και να ρυθμίσουν, άρα, να είναι φορολογικά, ασφαλιστικά ενήμεροι και να εισρεύσουν χρήματα και στα δημόσια ταμεία.

Επειδή μιλάμε για χρέη, ως προς το θέμα των πλειστηριασμών είναι ένα θέμα με μεγάλη κοινωνική απήχηση. Θεωρώ ότι πρέπει να εξαντληθούν όλα τα περιθώρια ελέγχου της ορθής λειτουργίας των services και των funds, να λειτουργήσουν όλοι οι ελεγκτικοί μηχανισμοί και να εξεταστεί αν υπάρχει το ενδεχόμενο για μια λήψη πρόσθετης νομοθετικής ρύθμισης.

Συνεχίζοντας, θεωρώ ότι είναι πολύ σημαντική και θετική η μείωση των ασφαλιστικών εισφορών κατά 4,4 ποσοστιαίες μονάδες κάτι που ο ΣΥΡΙΖΑ δεν υποστήριξε.

Ιδιαίτερα με ικανοποιεί το γεγονός ότι θεσμοθετείται, νομοθετείται σήμερα η περαιτέρω μείωση των ασφαλιστικών εισφορών σε επιχειρήσεις που θα μετατρέψουν τις συμβάσεις εργασίας από μερική σε πλήρη απασχόληση, κάτι που αποτέλεσε και δική μου πρόταση. Την έχω καταθέσει από τον Μάρτιο του 2022.

Υπάρχει, όμως, ένα κρίσιμο σημείο, όπως μεταφέρεται από εκπροσώπους των ελευθέρων επαγγελματιών και των αυτοαπασχολούμενων, όπως είναι οι δικηγόροι -ο κλάδος μου, δηλαδή-, οι μηχανικοί, οι λογιστές, όπου είναι η επερχόμενη αύξηση των ασφαλιστικών εισφορών, λόγω αύξησης του πληθωρισμού.

Ο προϋπολογισμός του 2023 θα έχει αναπτυξιακό πρόσημο -περίπου στο 1,8%- και όπως προκύπτει από την εισηγητική έκθεση του προϋπολογισμού -πίνακας 323, που αφορά τα ασφαλιστικά ταμεία-, ο προϋπολογισμός των ασφαλιστικών ταμείων για το 2022 είναι πλεονασματικός κατά 905 εκατομμύρια ευρώ. Για το 2023 θα είναι επίσης πλεονασματικός κατά 758 εκατομμύρια ευρώ και έχει ήδη συμπεριληφθεί η δαπάνη 1,4 δισεκατομμύριο ευρώ για την αύξηση των κύριων συντάξεων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Λίγο την ανοχή σας, κύριε Πρόεδρε, θα παρακαλούσα. Για ένα λεπτό.

Επομένως αυτό τι σημαίνει; Θεωρώ ότι θα έπρεπε, θα ήταν επωφελές να εξαντληθεί κάθε περιθώριο για το πάγωμα των ασφαλιστικών εισφορών, έστω για ένα χρονικό διάστημα, μέχρι να δούμε πώς θα εξελιχθεί και αυτή η ενεργειακή κρίση.

Καταλήγω με δύο διατάξεις. Την ειδική προστασία παροχής μητρότητας, που πλέον το εννεάμηνο επεκτείνεται και στον ιδιωτικό τομέα. Εδώ θα ήθελα να ζητήσω να μπορέσουν οι ήδη μητέρες που είναι τώρα στο εξάμηνο, να ενταχθούν και αυτές στην ευνοϊκή ρύθμιση των εννέα μηνών. Και φυσικά, επειδή είναι κάτι βιωματικό -ως ελεύθερη επαγγελματίας, δικηγόρος, είκοσι χρόνια τώρα-, αυτή η ειδική παροχή πραγματικά να δοθεί και στις αυτοαπασχολούμενες και στις ελεύθερες επαγγελματίες μητέρες, διότι είναι πάρα πολύ δύσκολο έγκυος να φεύγεις για τη δουλειά και να ξαναγυρίζεις αμέσως μετά τη γέννα στις υποχρεώσεις σου.

Τέλος, σε ό,τι αφορά το άρθρο για τις μειωμένες συντάξεις στο δημόσιο, εδώ η Κυβέρνηση έρχεται να καλύψει ένα κενό στη νομοθέτηση του ΣΥΡΙΖΑ, του νόμου του 2015, η οποία δεν έκανε πρόβλεψη για το μεταβατικό στάδιο των αυξήσεων του ορίου ηλικίας στις μειωμένες συντάξεις του δημοσίου. Ωστόσο, επειδή υφίσταται αναγκαστικά μια ανατροπή του οικογενειακού προϋπολογισμού και ήδη όποιος εν δυνάμει συνταξιούχος έχει επιλέξει να βγει με μειωμένη σύνταξη, γνωρίζει ότι και η σύνταξή του θα είναι πιο μειωμένη, θα μπορούσε να εξεταστεί το ενδεχόμενο για ένα μεγαλύτερο μεταβατικό στάδιο.

Με αυτές τις σκέψεις υπερψηφίζω το νομοσχέδιο.

Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο κ. Σταμενίτης Διονύσιος από τη Νέα Δημοκρατία. Ακολουθεί ο κ. Αβραμάκης από τον ΣΥΡΙΖΑ, ο κ. Κωνσταντόπουλος από το Κίνημα Αλλαγής και ο κ. Κωτσός από τη Νέα Δημοκρατία.

**ΔΙΟΝΥΣΙΟΣ ΣΤΑΜΕΝΙΤΗΣ:** Ευχαριστώ πολύ, κύριε Πρόεδρε.

Αγαπητές, αγαπητοί συνάδελφοι, συζητάμε σήμερα στην Ολομέλεια της Βουλής το νομοσχέδιο του Υπουργείου Εργασίας και Κοινωνικών Υποθέσεων για τον εξορθολογισμό της ασφαλιστικής νομοθεσίας, για την ενίσχυση των ευάλωτων κοινωνικών ομάδων. Παράλληλα, στο παρόν σχέδιο νόμου περιλαμβάνονται μια σειρά από διατάξεις για ρύθμιση θεμάτων σχετικά με την αγορά εργασίας, την ισότητα και κατάργηση των διακρίσεων στο πεδίο των εργασιακών σχέσεων, καθώς επίσης και για προνοιακά ζητήματα.

Κυρίες και κύριοι συνάδελφοι, η Νέα Δημοκρατία όταν αναλαμβάνει τη διακυβέρνηση της χώρας το 2019, είχε ένα μεγάλο χρέος απέναντι στους Έλληνες ασφαλισμένους. Να αποκαταστήσει τις τεράστιες αδικίες που δημιούργησαν οι πολιτικές της κυβέρνησης ΣΥΡΙΖΑ, με αποκορύφωμα τον εξοντωτικό νόμο Κατρούγκαλου, ο οποίος μετέτρεψε το ασφαλιστικό σε ένα φοροεισπρακτικό σύστημα. Επίσης, είχε χρέος να διορθώσει τα χρόνια προβλήματα και τις στρεβλώσεις του ασφαλιστικού συστήματος, οικοδομώντας ένα σύγχρονο, αποδοτικό νομοθετικό πλαίσιο, που θα εξυπηρετεί τους εργαζόμενους, θα υποστηρίζει τους εργοδότες και θα αποδίδει δίκαια και στον σωστό χρόνο όσα οφείλει στους συνταξιούχους.

Παράλληλα με αυτά, η Κυβέρνηση της Νέας Δημοκρατίας και του Κυριάκου Μητσοτάκη έπρεπε να απαντήσει στις μεγάλες προκλήσεις, όπως η άμβλυνση των ανισοτήτων στον εργασιακό χώρο, η ενδυνάμωση της θέσης των πιο αδικημένων κατηγοριών, όπως οι γυναίκες εργαζόμενοι στον ιδιωτικό τομέα, η ενίσχυση των πιο ευάλωτων συμπολιτών μας, αλλά και η λύση της εξαιρετικά δύσκολης εξίσωσης, αυτής της καλύτερης και αμεσότερης εξυπηρέτησης των πολιτών από τις δημόσιες υπηρεσίες.

Δεν αμφιβάλλει κανείς ότι το έργο που έπρεπε να γίνει στο ασφαλιστικό πεδίο ήταν τεράστιο και σε πολλά επίπεδα. Τρεις νομοθετικές πρωτοβουλίες του Υπουργείου Εργασίας και Κοινωνικών Υποθέσεων έχουν αναληφθεί ήδη για την εξυπηρέτηση των παραπάνω σκοπών και έχουν αλλάξει όχι μόνο την εικόνα, αλλά και την ουσία. Η διόρθωση του νόμου Κατρούγκαλου, η μεταρρύθμιση των επικουρικών συντάξεων και η υιοθέτηση του ατομικού κουμπαρά για τους νέους ασφαλιζόμενους, ο εκσυγχρονισμός του ΕΦΚΑ και η πάταξη του φαινομένου των εκκρεμών συντάξεων είναι μόνο κάποιες από τις μεγάλες πρωτοβουλίες αυτής της Κυβέρνησης.

Και σήμερα, οι μέχρι τώρα παρεμβάσεις και αλλαγές συμπληρώνονται με τις νομοθετικές ρυθμίσεις του παρόντος που προβλέπουν: Πρώτον, την παγίωση της μείωσης των ασφαλιστικών εισφορών κατά τρεις μονάδες, αλλά και την επιδότηση της μετατροπής των θέσεων μερικής απασχόλησης σε πλήρους απασχόλησης. Δεύτερον, την ειδική μέριμνα για τους συμπολίτες μας με αναπηρία, μια ιδιαίτερα σημαντική ρύθμιση ενοποίησης των κανόνων αναπηρίας. Εδώ αξίζει να πούμε ότι μειώνεται το ποσοστό αναπηρίας από 67% σε 50% για συγκεκριμένες ομάδες ασφαλισμένων, ως προϋπόθεση λήψης παροχών αναπηρίας. Τρίτον, την επέκταση του επιδόματος μητρότητας. Τέταρτον, την παραγραφή των αξιώσεων του ΕΦΚΑ μετά την παρέλευση δεκαετίας, με την προϋπόθεση της μη βεβαίωσης απαίτησης από τον ΕΦΚΑ στο συγκεκριμένο χρονικό διάστημα. Πέμπτον, την αύξηση των δόσεων των οφειλών προς τα ασφαλιστικά ταμεία από δώδεκα σε είκοσι τέσσερις, προκειμένου να υπάρχει διευκόλυνση αποπληρωμής των οφειλών σε μια ομολογουμένως δύσκολη συγκυρία τόσο λόγω της πανδημίας, αλλά και της επαπειλούμενης ενεργειακής και πληθωριστικής κρίσης. Έκτον, την επιβολή πλαφόν στις επικουρικές συντάξεις, ώστε να μπει επιτέλους ένα τέλος στο φαινόμενο των προκλητικά υψηλών επικουρικών συντάξεων. Έβδομον, την επέκταση της μάχιμης πενταετίας σε όλους τους ένστολους. Ικανοποιείται έτσι ένα πάγιο αίτημα του κόσμου των Ενόπλων Δυνάμεων και των Σωμάτων Ασφαλείας, αφού επεκτείνεται σε όλους τους ένστολους το δικαίωμα της μάχιμης πενταετίας, δηλαδή της αναγνώρισης ως και επιπλέον πέντε ετών ασφάλισης, καταβάλλοντας τις αντίστοιχες εισφορές. Όγδοον, τη ρύθμιση του ζητήματος των αχρεωστήτως καταβληθέντων με προστατευτικές διατάξεις για τους ευάλωτους πολίτες, που έλαβαν καλόπιστα προνοιακά επιδόματα του ΟΠΕΚΑ χωρίς να τα δικαιούνται. Τέλος, την κατάργηση ειδικής εισφοράς του 1% των ασφαλισμένων του πρώην Ταμείου Προνοίας Δημοσίων Υπαλλήλων, την απαγόρευση διακρίσεων στην εργασία σε βάρος οροθετικών και τη μεταβίβαση ακινήτων με αντιπαροχή, βάσει των παλιών εργολαβικών προσυμφώνων, χωρίς υποχρέωση προσκόμισης ασφαλιστικής ενημερότητας.

Κυρίες και κύριοι συνάδελφοι, απαντώντας και στα μεγάλα προβλήματα των καιρών μας και στις δυσκολίες, που έχουν φέρει εξωγενείς κρίσεις, οι διατάξεις του συγκεκριμένου σχεδίου νόμου ενσωματώνουν και τις πολιτικές έκτακτης οικονομικής ενίσχυσης των πιο ευάλωτων συμπολιτών μας, το κοινωνικό πακέτο παροχών, τους βασικούς άξονες του οποίου είχε παρουσιάσει ο Πρωθυπουργός Κυριάκος Μητσοτάκης από το βήμα της Διεθνούς Έκθεσης Θεσσαλονίκης, αλλά και επισπεύδουν την απόφαση για το ύψος της αναπροσαρμογής των συντάξεων από 1η Ιανουαρίου του 2023. Οι συνταξιούχοι θα δουν τις αυξήσεις στον τραπεζικό τους λογαριασμό εντός του Ιανουαρίου, μετά από δώδεκα ολόκληρα χρόνια.

Τέλος, θα αναφερθώ και στην τροπολογία με την οποία παρατείνεται η μετάκληση των εργατών γης μέχρι 30 Ιουνίου του 2023, μια πολύ σημαντική ρύθμιση, που διευκολύνει αρκετά την κατάσταση που επικρατεί στην αγροτική οικονομία με την έλλειψη εργατικού δυναμικού. Έχουμε αποδείξει ήδη από την περίοδο της πανδημίας, οπότε και προέκυψε το ζήτημα των εργατών γης, ότι με τις κατάλληλες παρεμβάσεις δίνουμε λύσεις με γνώμονα τη διευκόλυνση των παραγωγών.

Βλέπουμε, επομένως, ότι το σχέδιο νόμου περιέχει διατάξεις που ικανοποιούν μεγάλο μέρος των αιτημάτων των πολιτών και είμαστε βέβαιοι ότι με τις προηγούμενες νομοθετικές παρεμβάσεις τα αποτελέσματα θα δικαιώσουν τις στρατηγικές επιλογές της Κυβέρνησης και του Υπουργείου Εργασίας και Κοινωνικών Υποθέσεων.

Ολοκληρώνοντας την τοποθέτησή μου, κύριε Πρόεδρε, θα ήθελα να επαναλάβω ότι το νομοσχέδιο που καλούμαστε σήμερα να ψηφίσουμε είναι το τέταρτο κατά σειρά νομοσχέδιο με σαφές κοινωνικό πρόσημο, που αποκαθιστά ανισότητες και διορθώνει αστοχίες στον τομέα των εργασιακών και συνταξιοδοτικών θεμάτων, έναν τομέα που τα περασμένα χρόνια παρουσίασε πολλές στρεβλώσεις, με αποτέλεσμα να ταλαιπωρεί τους πολίτες.

Ταυτόχρονα, σηματοδοτεί το οριστικό τέλος της εποχής των περικοπών και την αρχή μιας νέας περιόδου ανάπτυξης και παροχής από το κράτος προς τους πολίτες, πάντοτε με βάση τις δημοσιονομικές δυνατότητες της χώρας. Η Κυβέρνηση της Νέας Δημοκρατίας κάνει την κοινωνική πολιτική στην πράξη και όχι στα λόγια. Και αυτό πρώτοι το αντιλαμβάνονται οι Έλληνες πολίτες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με τον κ. Κούβελα.

**ΔΗΜΗΤΡΙΟΣ ΚΟΥΒΕΛΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, συζητούμε σήμερα άλλη μια εξαιρετικά κρίσιμη νομοθετική πρωτοβουλία της Κυβέρνησης Μητσοτάκη και αξίζουν συγχαρητήρια στην πολιτική ηγεσία του Υπουργείου Εργασίας, γιατί οι ρυθμίσεις, που συζητούμε έρχονται να προστεθούν στις πολύ σημαντικές πολιτικές στήριξης που εφαρμόζονται ήδη.

Μάλιστα, ο τελευταίος νόμος για τον εκσυγχρονισμό του e-ΕΦΚΑ οδήγησε στην εξάλειψη του στοκ των εκκρεμών κύριων συντάξεων και έχουν ήδη εκκαθαριστεί το 85% των αιτήσεων που υπεβλήθησαν το έτος 2022. Θα χαρακτήριζα το σημερινό νομοσχέδιο με δύο λέξεις: Κοινής λογικής.

Κάθε πρωτοβουλία για ασφαλιστικά ζητήματα πρέπει να απαντά με ειλικρίνεια σε δύο βασικά ερωτήματα. Το πρώτο: Τι είδους ασφαλιστικό σύστημα θέλουμε; Και εδώ η απάντηση βρίσκεται σε δύο λέξεις: Κοινωνικά δίκαιο, ένα ασφαλιστικό σύστημα που θα παράγει αποτελέσματα για όλους, πάνω στις αρχές της δικαιοσύνης και της αναλογικότητας.

Το δεύτερο ερώτημα που κυριαρχεί πάντα είναι: Σε ποιους απευθύνεται μια ασφαλιστική μεταρρύθμιση; Η απάντηση στην προκειμένη περίπτωση είναι: Σε όλους. Μα, οφείλει να προστατεύει κυρίως τους πιο ευάλωτους πολίτες και οπωσδήποτε τους νέους ανθρώπους, που μας ρωτούν συχνά: Τι σύνταξη θα πάρω, άραγε και πότε;

Παρακολουθώντας τις τοποθετήσεις αρκετών συναδέλφων της Αξιωματικής Αντιπολίτευσης, μπορώ να πω πως για άλλη μια φορά δεν με εκπλήξατε. Η ίδια κομματική γκρίνια, η ίδια μικροκομματική και μικροπολιτική μιζέρια τού «όχι σε όλα». Άκουσα, μάλιστα, ορισμένους να λένε ότι εισάγονται νομοθετικές ρυθμίσεις ήσσονος σημασίας με το παρόν σχέδιο νόμου.

Πάμε, λοιπόν, να πούμε στους πολίτες ποιες είναι οι ρυθμίσεις που χαρακτηρίζει ήσσονος σημασίας ιδίως η πλευρά της Αξιωματικής Αντιπολίτευσης. Στους πολίτες, θυμίζω, που έχουν άμεση ανάγκη από εκσυγχρονισμό του συστήματος. Είναι ήσσονος σημασίας οι πρώτες αυξήσεις στις συντάξεις που θα δουν μετά από πολλά χρόνια; Θα φτάσει το 8%, δηλαδή μια σύνταξη που είναι σήμερα στα 750 ευρώ, από την 1η Ιανουαρίου θα ανεβεί στα 810 ευρώ. Είναι ήσσονος σημασίας η απλοποίηση και η επιτάχυνση διαδικασιών του ΕΦΚΑ, με στόχο την καλύτερη εξυπηρέτηση των πολιτών; Είναι ήσσονος σημασίας η οριστική μείωση των ασφαλιστικών εισφορών κατά τρεις ποσοστιαίες μονάδες για κάθε ελεύθερο επαγγελματία και εργαζόμενο; Είναι ήσσονος σημασίας η άμεση στήριξη δύο εκατομμυρίων τριακοσίων χιλιάδων ευάλωτων συμπολιτών μας, με την καταβολή έκτακτης οικονομικής ενίσχυσης σε λίγες μέρες, πριν τα Χριστούγεννα πάντως; Είναι ήσσονος σημασίας η λύση, που δίνεται ως προς την απαλλαγή από την υποχρέωση προσκόμισης ασφαλιστικής και φορολογικής ενημερότητας από τους πωλητές κατά την υπογραφή οριστικών συμβολαίων σε εκτέλεση παλιών προσυμφώνων;

Εδώ θέλω να ευχαριστήσω τις ηγεσίες των Υπουργείων Εργασίας και Οικονομικών για την ανταπόκριση που επέδειξαν στην αναγκαιότητα που ανέδειξα κοινοβουλευτικά και λύνει τα χέρια πολλών πολιτών.

Έτσι λοιπόν μέχρι τις 30 Ιουνίου του 2023 δίνεται αυτή η δυνατότητα. Είναι άραγε ήσσονος σημασίας η εφαρμογή ενιαίου συστήματος για τη χορήγηση αναπηρικής σύνταξης από κοινή νόσο σε όλους τους φορείς που έχουν ενταχθεί στον ΕΦΚΑ; Είναι ήσσονος σημασίας η δημιουργία ενός ενιαίου ασφαλιστικού πλαισίου για τα άτομα με αναπηρία, με άρση της διάκρισης σε παλιούς και νέους ασφαλισμένους που προβλέπονταν μέχρι τώρα; Είναι ήσσονος σημασίας η θέσπιση του προγράμματος της πρώιμης παρέμβασης για τα παιδιά έως έξι ετών, που έχουν διαγνωστεί με ζητήματα αναπτυξιακής διαταραχής ή με αναπηρία;

Είστε τελικά προοδευτικοί μόνο στα λόγια. Η επιτομή της συντήρησης, της ανεύθυνης αντιπολίτευσης και της οπισθοδρόμησης θα μπορούσε να τιτλοφορείται «πολιτικές ΣΥΡΙΖΑ». Αντιθέτως, οι δικές μας πολιτικές έχουν αγκαλιαστεί από την πλειοψηφία των πολιτών. Και αυτό φαίνεται σε κάθε μέτρηση της κοινής γνώμης.

Στο πλαίσιο της ενίσχυσης των ευάλωτων κοινωνικά ομάδων και εξειδικεύοντας το κοινωνικό πακέτο το οποίο παρουσίασε ο Πρωθυπουργός Κυριάκος Μητσοτάκης στη Διεθνή Έκθεση Θεσσαλονίκης πριν από δύο μήνες, περιλαμβάνονται σειρά πρακτικών ρυθμίσεων στο υπό συζήτηση σχέδιο νόμου, όπως η μείωση του χρόνου παραγραφής μη βεβαιωμένων οφειλών στον ΕΦΚΑ σε δέκα χρόνια από είκοσι που ισχύει σήμερα, ο διπλασιασμός των δόσεων για την πάγια ρύθμιση ασφαλιστικών οφειλών σε είκοσι τέσσερις από δώδεκα που είναι σήμερα.

Σε αυτό το σημείο βέβαια θα προσθέσω και εγώ, κύριε Υπουργέ, τη φωνή μου, μεταφέροντας τον προβληματισμό του επιχειρηματικού κόσμου της Θεσσαλονίκης, των συναδέλφων δικηγόρων, των ελεύθερων επαγγελματιών, ιδίως των μικρομεσαίων, σχετικά με τις είκοσι τέσσερις δόσεις. Είμαι βέβαιος ότι μπορούμε να εξετάσουμε το ενδεχόμενο να αυξηθεί ο αριθμός των δόσεων για τη ρύθμιση ασφαλιστικών εισφορών. Ξέρετε, κάθε επιπλέον τονωτική ένεση στο διαθέσιμο εισόδημα του επαγγελματία είναι σωτήρια.

Προβλέπεται ακόμη η επέκταση της μάχιμης πενταετίας σε όλους τους ενστόλους. Θεσπίζεται η επιπλέον επέκταση της άδειας μητρότητας στον ιδιωτικό τομέα σε εννέα μήνες από έξι που ισχύει σήμερα. Και για άλλη μία φορά επιβεβαιώνεται το ανθρώπινο και κοινωνικό πρόσωπο αυτής της Κυβέρνησης, καθώς για πρώτη φορά αντιμετωπίζεται το ζήτημα της ίσης μεταχείρισης οροθετικών συμπολιτών μας στους χώρους εργασίας. Η ανθρώπινη αξιοπρέπεια είναι πάνω από όλα, πάνω από όλους, κυρίες και κύριοι συνάδελφοι. Αυτό είναι αδιαπραγμάτευτο για την Κυβέρνηση της Νέας Δημοκρατίας.

Κυρίες και κύριοι Βουλευτές, στο νοσηρό σύνθημα έμπνευσης Πολάκη, «Μας τελειώνουν ή τους τελειώνουμε», απαντάμε με γενναίες πρωτοβουλίες για τον πολίτη. Στην τοξικότητα των τελευταίων εβδομάδων που σπείρατε στην κοινωνία, απαντάμε με έργα ανάπτυξης για την οικονομία και με στήριξη στην κοινωνία. Εσείς περιγράφετε ακόμη την αγορά εργασίας και την ασφάλιση με όρους του περασμένου αιώνα. Και είναι ιδιαίτερα λυπηρό ότι απευθύνεστε με αυτή τη ρητορική στους νέους ανθρώπους. Είναι ντροπή να λέτε ότι οι ρυθμίσεις που συζητάμε, εισάγονται σήμερα για αντιπερισπασμό στο ζήτημα των υποκλοπών από παράνομα λογισμικά, τα οποία ήδη εξετάζονται και ερευνώνται από τη δικαιοσύνη.

Εμείς όμως συντονιζόμαστε με το παρόν. Τις σύγχρονες κοινωνικές ανάγκες θέλουμε να αναδείξουμε και να αντιμετωπίσουμε. Και βέβαια θέλουμε τους νέους μας σε μια αναβαθμισμένη και δίκαιη αγορά εργασίας ισχυρών δικαιωμάτων και υποχρεώσεων. Γιατί, όπως είχε πει κάποιος νεότερος κοινωνικός φιλόσοφος: Αν θέλεις να φτιάξεις ένα βιώσιμο ασφαλιστικό σύστημα, άνοιξε την πόρτα του δωματίου την ώρα που κοιμούνται τα παιδιά σου. Κοίταξέ τα και σκέψου το μέλλον τους. Τότε πάρε ένα μολύβι και άρχισε να γράφεις. Μόνο έτσι θα θωρακίσεις την αρχή της αλληλεγγύης των γενεών.

Σας καλώ να υπερψηφίσετε το παρόν σχέδιο νόμου. Και σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο κ. Ελευθέριος Αβραμάκης από τον ΣΥΡΙΖΑ.

**ΕΛΕΥΘΕΡΙΟΣ ΑΒΡΑΜΑΚΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, μέσα στον ζόφο των ημερών που ζούμε, μέσα στη σήψη και τη διαφθορά μιας Κυβέρνησης που κλονίζεται από τα σκάνδαλα των υποκλοπών, των «Πάτσηδων», των απευθείας αναθέσεων και των «γαλάζιων ακρίδων» που λυμαίνονται το δημόσιο χρήμα και τον δημόσιο πλούτο, μέσα στην ανασφάλεια μιας κοινωνίας που μαστίζεται από την ενεργειακή κρίση με τους υπέρογκους λογαριασμούς ρεύματος και την ακρίβεια Μητσοτάκη στα ράφια των σουπερμάρκετ και στις αντλίες των πρατηρίων, μέσα στην απόγνωση των απλών πολιτών που βλέπουν ότι μπορούν να χάσουν το σπίτι τους και την πρώτη κατοικία τους για οφειλές μερικών χιλιάδων ευρώ σε πιστωτικές κάρτες -όπως έγινε μόλις προχθές με την κ. Ιωάννα Κολοβού, όπου δικαστικός επιμελητής με τη συνδρομή της Ελληνικής Αστυνομίας, έσπασαν βίαια την πόρτα του σπιτιού της χαράματα και την εξώθησαν βιαίως εκτός της οικίας της- μέσα σε αυτό το κλίμα, σήμερα συζητάμε ένα νομοσχέδιο το οποίο αναμφίβολα εντάσσεται στο προεκλογικό πρόγραμμα της Νέας Δημοκρατίας.

Η κυβέρνηση, για μία ακόμη φορά, προσπαθεί να διασκεδάσει τις πλείστες αντικοινωνικές και αντεργατικές πολιτικές που έχει εφαρμόσει τριάμισι χρόνια τώρα με τον νόμου Βρούτση και τον νόμο Χατζηδάκη, και έρχεται σήμερα να μοιράσει καθρεφτάκια και να δώσει ψίχουλα στα πιο ευάλωτα οικονομικά στρώματα της κοινωνίας.

Πώς αλλιώς μπορεί να χαρακτηριστεί η έκτακτη επιχορήγηση των 250 ευρώ σε συνταξιούχους, και όχι σε όλους, τη στιγμή που χωρίς μνημόνια και χωρίς ανωτέρα βία η Κυβέρνηση κατήργησε εδώ και τρία χρόνια τη δέκατη τρίτη σύνταξη που είχε θεσμοθετήσει και είχε αποδώσει η κυβέρνηση του ΣΥΡΙΖΑ; Η δέκατη τρίτη σύνταξη αποδόθηκε τον Μάιο του 2019, ήταν 980 εκατομμύρια ευρώ και ήταν εγγεγραμμένη στον προϋπολογισμό για την επόμενη χρονιά. Η Κυβέρνηση Μητσοτάκη την κατήργησε και τα χρήματα πήγαν στην ιδιωτικοποίηση της επικουρικής ασφάλισης.

Πώς αλλιώς θα μπορούσε να χαρακτηριστεί η επιχορήγηση έκτακτης οικονομικής ενίσχυσης στο ένα πέμπτο των μακροχρόνια ανέργων, αφού μάλιστα προηγουμένως η Κυβέρνηση άλλαξε τους όρους χαρακτηρισμού ενός προσώπου ως μακροχρόνια άνεργο, προκειμένου να μειώσει τεχνητά και όχι πραγματικά τον αριθμό των μακροχρόνιων ανέργων; Με τα ποσά αυτά που θα εισπράξουν οι δικαιούχοι, το μόνο που θα πετύχουν είναι να κλείσουν κάποιες τρύπες τα φτωχά νοικοκυριά, που είναι αναγκασμένα περισσότερο από έναν χρόνο τώρα να καλύπτουν τις ανάγκες τους με δανεικά και να περικόπτουν ακόμη και από τη διατροφή τους για να επιβιώσουν.

Η Κυβέρνηση βέβαια με τη στοχευμένη ανάδειξη όλες τις προηγούμενες ημέρες συγκεκριμένων πτυχών του νομοσχεδίου, επιμένει να επικεντρώνεται περισσότερο στην επικοινωνία και όλο και λιγότερο στην ουσία, στην αντιμετώπιση δηλαδή των όλο και μεγαλύτερων προβλημάτων που αντιμετωπίζει η ελληνική κοινωνία και η πραγματική οικονομία. Χαρακτηριστικό παράδειγμα αποτελούν οι διατάξεις για τα κίνητρα μετατροπής συμβάσεων μερικής απασχόλησης σε πλήρους απασχόλησης, αλλά και οι διατάξεις που αφορούν τα χρέη προς τα ασφαλιστικά ταμεία, τη διαγραφή και την υπαγωγή σε ρυθμίσεις.

Σ' ό,τι αφορά τις συμβάσεις εργασίας και την μετατροπή τους σε πλήρους απασχόλησης, η Κυβέρνηση που πρακτικά προώθησε την εκ περιτροπής εργασία, τις απλήρωτες υπερωρίες, τη μερική απασχόληση και τη σπαστή μερική απασχόληση, έρχεται σήμερα να θεσπίσει οικονομικά κίνητρα για τη μετατροπή θέσεων μερικής απασχόλησης σε πλήρους απασχόληση.

Αρχικά οφείλουμε να πούμε ότι η κατάσταση στην αγορά εργασίας σήμερα είναι απογοητευτική, καθώς τα νούμερα της υποαπασχόλησης τρομάζουν. Οι επιχειρήσεις πλέον απολύουν τους εργαζόμενους πλήρους απασχόλησης και στρέφονται όλο και περισσότερο στην ημιαπασχόληση υπαλλήλων, φαινόμενο που εντείνεται τον τελευταίο χρόνο, λόγω της τρομακτικής αύξησης του λειτουργικού κόστους των επιχειρήσεων και της μείωσης ταυτόχρονα του όγκου των πωλήσεων. Η Κυβέρνηση λοιπόν έρχεται σήμερα και υποστηρίζει ότι παρέχει κίνητρα μετατροπής της ημιαπασχόλησης σε πλήρους απασχόληση. Τα κριτήρια όμως που βάζει, προκειμένου μια επιχείρηση να κάνει χρήση αυτών των κινήτρων, αποδεικνύουν ότι πρόκειται για μια παρελκυστική πολιτική που αφορά ελάχιστες επιχειρήσεις.

Η πρόβλεψη επίσης επιστροφής του εκατό τοις εκατό των επιδοτήσεων σε όσους μπουν στο πρόγραμμα, σε περίπτωση που για οποιονδήποτε λόγο χάσουν την ασφαλιστική ή τη φορολογική τους ενημερότητα σε αυτό το διάστημα, λειτουργεί αποτρεπτικά από την ένταξη σε τέτοιου είδους προγράμματα, λαμβάνοντας υπ’ όψιν μάλιστα τις μεγάλες αβεβαιότητες που κυριαρχούν αυτή την εποχή στην κοινωνία. Κατά συνέπεια, πρόκειται για μια ρύθμιση, που αφορά ελάχιστες επιχειρήσεις, όπως ελάχιστους στην πραγματικότητα αφορά και η περιβόητη διαγραφή χρεών προς τον ΕΦΚΑ. Στην πραγματικότητα μόνο 250 εκατομμύρια ευρώ θα μπορούν να ρυθμιστούν, μέσα σε έναν κυκεώνα χρεών, που κυρίως αφορά τις μικρομεσαίες επιχειρήσεις, τα οποία ξεπερνούν τα 43 δισεκατομμύρια ευρώ.

Η καθυστέρηση ενός έτους στο να έρθει αυτή η προσαρμογή της νομοθεσίας στις αποφάσεις της δικαιοσύνης και η, με συνοπτικές διαδικασίες, μεταφορά της πλειοψηφίας των χρεών από τα ασφαλιστικά ταμεία στο ΚΕΑΟ, το οποίο εξαιρείται πρακτικά αυτής της ρύθμισης, είναι σαφές ότι δεν θα ωφελήσει, παρά ελάχιστους τελικά οφειλέτες. Δεδομένου μάλιστα ότι αυτή η Κυβέρνηση έχει αποδείξει όλα αυτά τα χρόνια ότι τέτοιου είδους παρεμβάσεις καταλήγουν τελικά να ωφελούν πολύ συγκεκριμένα πρόσωπα, θα έχει ενδιαφέρον να δούμε ποιες συγκεκριμένες επιχειρήσεις θα δουν διαγραφή χρεών.

Αντίστοιχα, η αύξηση των δόσεων της πάγιας ρύθμισης από δώδεκα δόσεις σε είκοσι τέσσερις δόσεις, με τα επιτόκια, που προβλέπει την υποχρέωση έγκαιρης εξόφλησης τρεχουσών ασφαλιστικών εισφορών και την πρόβλεψη απώλειας ρύθμισης σε περίπτωση μη καταβολής δύο δόσεων, σε συνδυασμό με τον αποκλεισμό από τη δυνατότητα ένταξης σε νέα ρύθμιση, πρακτικά θα είναι δώρο άδωρο για τη συντριπτική πλειοψηφία των επιχειρήσεων που έχουν ταυτόχρονα να αντιμετωπίσουν συσσωρευμένα χρέη από την πανδημία, εκτίναξη του λειτουργικού τους κόστους, τεράστια αύξηση των ασφαλιστικών εισφορών από 1-1-2023 και ραγδαία πτώση της κερδοφορίας λόγω της πτώσης του τζίρου τους.

Οι μικρομεσαίοι και οι επαγγελματίες δεν μπορούν να σωθούν με την αύξηση των δόσεων από δώδεκα σε είκοσι τέσσερις. Εμείς προτείνουμε εκατόν είκοσι δόσεις με διαγραφή μέρους του χρέους και ρύθμιση του υπολοίπου. Οι παρεμβάσεις αυτές της Κυβέρνησης, στη πραγματικότητα δεν απευθύνονται στην αγορά παρά για ελάχιστους. Προσπαθούν απλώς να χτίσουν το προεκλογικό αφήγημα της Κυβέρνησης ότι δήθεν βρίσκεται στο πλευρό της κοινωνίας και κάνει ό,τι της επιτρέπουν τα δημοσιονομικά της χώρας. Στην πραγματικότητα, όμως, η Κυβέρνηση συνειδητά οδηγεί την πλειοψηφία, ιδίως των μικρομεσαίων επιχειρήσεων, στην πτώχευση.

Σε ό,τι αφορά τώρα την αύξηση των ορίων ηλικίας για συνταξιοδότηση κατά επτά έτη στο δημόσιο, πραγματικά η Κυβέρνηση οφείλει να απολογηθεί. Ο κ. Τσακλόγλου είχε διαβεβαιώσει προσωπικά, όπως η Κυβέρνηση συνολικά, ότι δεν θα γίνει κάτι τέτοιο. Πρόκειται για μια ανατροπή στον προγραμματισμό όσων εργαζομένων στο δημόσιο είχαν θεμελιώσει δικαίωμα να βγουν στη σύνταξη με μειωμένες αποδοχές, έχοντας συμπληρώσει είκοσι πέντε έτη υπηρεσίας το 2010, το 2011 και το 2012. Γι’ αυτούς τους εργαζόμενους η Κυβέρνηση μεθόδευσε ουσιαστικά την αύξηση των ορίων ηλικίας κατά επτά έτη ζητώντας και αποδεχόμενη μια γνωμοδότηση του Νομικού Συμβουλίου του Κράτους, που θα μπορούσε να μην την αποδεχτεί επιχειρηματολογώντας ανάλογα.

Σε ό,τι αφορά τώρα τη μονιμοποίηση της μείωσης των ασφαλιστικών εισφορών στο 3%, οφείλουμε για ακόμη μια φορά να τονίσουμε ότι αυτές οι εισφορές διοχετεύονταν προς τον κατηργημένο ΟΑΕΔ, πλέον ΔΥΠΑ. Όπως καταγράφεται όμως και στον προϋπολογισμό που κατέθεσε η Κυβέρνηση, οι πόροι αυτοί δεν καλύπτονται από αύξηση της κρατικής επιχορήγησης προς τη ΔΥΠΑ, προκειμένου να διασφαλιστεί η απρόσκοπτη στήριξη των ανέργων.

Αντίθετα, σε μια περίοδο ύφεσης, που καθημερινά ανακοινώνονται χιλιάδες απολύσεις σε όλη την Ευρώπη -φαινόμενο που θα επηρεάσει και επηρεάζει τη χώρα μας, αφού πέφτει για κατανάλωση-, η Κυβέρνηση όχι μόνο δεν αυξάνει τα κονδύλια για την αντιμετώπιση της ανεργίας, αλλά τα περικόπτει και από τον προϋπολογισμό.

Κλείνω με το ζήτημα του Μετοχικού Ταμείου Υπαλλήλων. Η προσπάθεια της Κυβέρνησης να τοποθετήσει στελέχη, μάλιστα μειωμένων τυπικών προσόντων, σε οποιονδήποτε φορέα, είναι τουλάχιστον προκλητική. Η επιμονή της μάλιστα να παρέχει σ’ αυτά τα πρόσωπα πλήρη έλεγχο που θα ελέγχει αποκλειστικά και μόνο ο ίδιος αρμόδιος Υπουργός -που θα διορίζει και το συγκεκριμένο πρόσωπο- είναι εξοργιστική. Ο διοικητής δεν θα ελέγχεται πρακτικά, αλλά θα έχει υπερεξουσίες. Οι μέτοχοι του ταμείου χάνουν έτσι κάθε δικαίωμα ελέγχου σε ένα ταμείο, μάλιστα υγιές και βιώσιμο, με πλήρη αξιοποίηση της περιουσίας του.

Το δήθεν επιχείρημα βέλτιστης πρακτικής είναι έωλο. Είναι ξεκάθαρο πως η μεθόδευση της Κυβέρνησης σε αυτή η διαδικασία να πάρει τη διοίκηση και την πλειοψηφία των αποφάσεων, γίνεται για να βάλει χέρι στην ουσία στην κινητή και ακίνητη περιουσία.

Κλείνοντας, θέλω να πω ότι και αυτό το νομοσχέδιο εντάσσεται μέσα στο προεκλογικό σας πρόγραμμα, όπως είπαμε, στο πλαίσιο να πείσετε τον κόσμο ότι μπορείτε να δώσετε λύσεις στα προβλήματά τους. Ο κόσμος ξέρει τα αδιέξοδα που έχει δημιουργηθεί από την πολιτική σας και θα σας δώσει την απάντησή του στην κάλπη.

Αυτό που σας ζητάμε είναι να φύγετε όσο γίνεται νωρίτερα, για να σώσετε όποιο ψήγμα αξιοπιστίας σας έχει μείνει. Να φύγετε για να σωθεί ό,τι σώζεται. Να φύγετε για να σωθεί η χώρα και ο λαός.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο κ. Δημήτριος Κωνσταντόπουλος.

Θα γίνει μια αλλαγή. Στη σειρά του κ. Κωτσού θα μιλήσει η κ. Κεφάλα και αμέσως μετά ο κ. Κωτσός.

Κυρίες και κύριοι συνάδελφοι, είναι πάρα πολλοί οι ομιλητές. Γίνεται μια προσπάθεια να ολοκληρωθεί η διαδικασία μέχρι το βράδυ και θα πάει πολύ αργά.

Ελάτε, κύριε συνάδελφε. Να είστε εντός του χρόνου, παρακαλώ.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το σημερινό νομοσχέδιο εισάγεται στην Ολομέλεια της Βουλής σε μια εποχή που η κοινωνία και οι πολίτες σημαδεύονται από την ακρίβεια και όταν οι τιμές σε όλα τα βασικά αγαθά είναι τόσο αυξημένες που δύσκολα μπορούν να ανταποκριθούν οι πολίτες με μεσαία και χαμηλά εισοδήματα.

Έρχεται, λοιπόν, η Κυβέρνηση, αγαπητοί συνάδελφοι, και επιμένει στο αφήγημα της εισαγόμενης ακρίβειας, στην ακρίβεια, δηλαδή, που οφείλεται στην ενεργειακή κρίση και τον πληθωρισμό. Αυτή, όμως, είναι η μισή αλήθεια, γιατί η άλλη μισή είναι ότι οι τιμές στην Ελλάδα αυξάνονται περισσότερο και για μεγαλύτερο διάστημα από ότι στις περισσότερες χώρες της Ευρώπης.

Ναι, πράγματι, η εξάρτηση από το φυσικό αέριο, όπως και οι στρεβλώσεις του ανταγωνισμού και οι κερδοσκοπικές τάσεις στο χρηματιστήριο ενέργειας, είναι ορισμένοι από τους παράγοντες των αυξήσεων στους λογαριασμούς ρεύματος. Αυξήσεις που αγγίζουν το 90% των νοικοκυριών, ενώ το ξεπερνούν πολλές φορές αυτές οι αυξήσεις κατά πολύ για τις επιχειρήσεις.

Η ακρίβεια, λοιπόν, είναι στο κόκκινο την ίδια στιγμή που παρουσιάζει η Κυβέρνηση το «καλάθι της νοικοκυράς» με προσφορές σε βασικά είδη προϊόντων. Τα περισσότερα, όμως, από αυτά τα προϊόντα τα πληρώνουμε ακριβότερα απ’ ότι οι πολίτες της υπόλοιπης Ευρώπης με καλύτερους μισθούς και καλύτερες απολαβές. Ωστόσο, θα έλεγα μία είναι η διαπίστωση και το αποτέλεσμα: Η ακρίβεια μειώνει κάθετα την αγοραστική δύναμη των πολιτών, ενώ ταυτόχρονα κουρεύει και μειώνει εισοδήματα των πολιτών.

Αγαπητοί συνάδελφοι, πανηγυρίζει σήμερα η Κυβέρνηση για το νομοσχέδιο αυτό με τις αυξήσεις για τις συντάξεις μετά τα δώδεκα χρόνια. Να θυμίσω εδώ σε όλους εσάς ότι οι αυξήσεις στις συντάξεις επρόκειτο να δοθούν 1-12016 με τον νόμο του ΠΑΣΟΚ. Να σας θυμίσω ήταν νόμος επί υπουργίας Λοβέρδου - Κουτρουμάνη, άρθρο 11 του ν.3863/2010, και μάλιστα με βάση συντελεστή που διαμορφωνόταν -όπως θα θυμάται η φίλη μας που ήταν και τότε στην Κοινοβουλευτική Ομάδα- κατά 50% από τη μεταβολή του ΑΕΠ και κατά 50% από τη μεταβολή του δείκτη τιμών καταναλωτή του προηγούμενου έτους. Σκόνταψαν, όμως, οι συνταξιούχοι πάνω στον νόμο του Κατρούγκαλου, έναν νόμο που μετέθεσε τις μεταβολές αυτές χρονικά αρχικώς για το 2017 και στη συνέχεια για το 2023. Τα λέω αυτά, λοιπόν, γιατί θα πρέπει να αποκαθιστούμε πάντα τη ιστορική αλήθεια.

Εν κατακλείδι, μέσα σε αυτές τις συνθήκες, θέλω να σταθώ σε κάποιες θετικές διατάξεις του νομοσχεδίου, όπως το άρθρο 4 με την έκτακτη προσαύξηση προνοιακών παροχών σε ευάλωτες κοινωνικές ομάδες.

Ωστόσο, κύριε Υπουργέ, δεν μπορούμε να μην αναφέρουμε ότι πρόκειται για επιδόματα φτώχειας. Γι’ αυτό χρειάζεται μια προσαρμογή ενός θεσμικού πλαισίου για το ελάχιστο εγγυημένο εισόδημα, ώστε να ακολουθεί και αναπροσαρμογές στον κατώτατο μισθό. Χρειάζεται, κύριε Υπουργέ, προσαρμογή των περιουσιακών κριτηρίων για τη λήψη των κοινωνικών επιδομάτων και παροχών. Μάλιστα με την αύξηση των αντικειμενικών αξιών πολλοί συμπολίτες μας, ακόμη και αν πληρούν τα εισοδηματικά κριτήρια, χάνουν τελικά τα όποια δικαιώματά τους.

Σημαντικό, επίσης, είναι το άρθρο 8 που αναφέρεται στην ποινική αντιμετώπιση των οφειλετών των ασφαλιστικών ταμείων και μάλιστα μετά τη ρύθμιση των οφειλών τους.

Κύριε Υπουργέ, εδώ πρόκειται για μια ρύθμιση που δεν είναι ολοκληρωμένη, όταν δεν δίνεται στους οφειλέτες δυνατότητα ρύθμισης σε εκατόν είκοσι δόσεις, παρά μόνο σε είκοσι τέσσερις δόσεις. Άρα θα βοηθήσετε τους λίγους και το πρόβλημα για τους πολλούς θα αποτελεί γολγοθά.

Έρχομαι στο άρθρο 9 και στα κίνητρα μετατροπής συμβάσεων μερικής απασχόλησης σε πλήρους απασχόλησης. Αυτό, κύριε Υπουργέ, αν και μας προβληματίζει η λογική των ποσοστών, θα το στηρίξουμε γιατί στηρίζει την πλήρη απασχόληση.

Επίσης, στηρίζουμε το άρθρο 19 με την αύξηση της βασικής σύνταξης του ΟΓΑ που βάσει των υπολογισμών μας θα φτάσει από τα 360 ευρώ στα 390 ευρώ.

Αγαπητοί συνάδελφοι, εδώ εμείς καταθέσαμε σήμερα μια τροπολογία για την αύξηση του ορίου οφειλών προς ΟΓΑ από τις 6.000 στις 12.000 ευρώ και των μισθωτών από τις 20.000 στις 30.000 ευρώ. Και τούτο ώστε να υπάρξει θεμελίωση και καταβολή της σύνταξης στους αγρότες.

Έρχομαι στο άρθρο 26 για τις προϋποθέσεις συνταξιοδότησης λόγω αναπηρίας. Παρ’ ότι είναι σε θετική κατεύθυνση, δημιουργούνται ερωτήματα, διότι εξαιρούνται από την ενοποίηση σε πρώτη φάση οι ασφαλισμένοι στον ΟΓΑ -εδώ, κύριε Υπουργέ, δεν καταλαβαίνω τον λόγο και θα ήθελα μια απάντηση-, αλλά και κυρίως διότι η διάταξη αφορά τις προϋποθέσεις για τη συνταξιοδότηση λόγω αναπηρίας μόνο από κοινή νόσο. Δηλαδή για τις υπόλοιπες παροχές αναπηρίας εξακολουθούν να ισχύουν διαφορετικές προϋποθέσεις. Επομένως, κύριε Υπουργέ, εδώ έχουμε ανισότητα και στην αναπηρία;

Τέλος, φυσικά και στηρίζουμε τις εργαζόμενες μητέρες με την αύξηση της περιόδου ειδικής άδειας προστασίας μητρότητας από τους έξι στους εννέα μήνες που προβλέπει το άρθρο 44. Εδώ μάλιστα προτείνουμε το εννεάμηνο να ισχύσει και για όσες μητέρες αυτή τη στιγμή τρέχει η εξάμηνη άδεια τους. Έτσι απαντάμε και πραγματικά στο δημογραφικό.

Ολοκληρώνοντας το ΠΑΣΟΚ, το Κίνημα Αλλαγής, έχει καταθέσει τροπολογίες με στόχο την άρση και τη θεραπεία αδικιών, τροπολογία που αφορά την αναστολή αυξήσεως στις εισφορές των αυτοαπασχολούμενων, ελευθέρων επαγγελματιών, αγροτών για το 2023, τροπολογία για την αύξηση του ορίου οφειλών προς τον πρώην ΟΓΑ για να διευκολυνθεί η θεμελίωση και η καταβολή συντάξεων των αγροτών, τροπολογία για επαναθεσμοθέτηση της αναλογικής σύνταξης του ν.3863/2010 σε ασφαλισμένους που δεν συμπληρώνουν τα δεκαπέντε έτη ασφάλισης ούτε τις προϋποθέσεις λήψης του επιδόματος ανασφαλίστων, τροπολογία που αφορά τη βελτίωση του ασφαλιστικού καθεστώτος ασκούμενων δικηγόρων και δικαστικών επιμελητών. Επίσης, έχει καταθέσει μια τροπολογία για τη συνταξιοδότηση χωρίς όριο ηλικίας με τη συμπλήρωση σαράντα ετών υποχρεωτικής ασφάλισης, όπως και τροπολογία για την ένταξη στα βαρέα και ανθυγιεινά του προσωπικού του Εθνικού Συστήματος Υγείας και του Εθνικού Συστήματος Κοινωνικής Φροντίδας, μια διαρκής πρότασή μας, την οποία περιμέναμε να την κάνετε, επιτέλους, αποδεκτή.

Άφησα στο τέλος ως καθ’ ύλην αρμόδιος του ΠΑΣΟΚ στον τομέα πολιτισμού την τροπολογία για αναγνώριση και εξαγορά πρόσθετου εργάσιμου χρόνου των αρχαιοφυλάκων ως χρόνο πραγματικής υπηρεσίας. Την εισηγούμαστε και σας καλούμε να την κάνετε αποδεκτή γιατί έτσι θα αποκατασταθεί μια τεράστια αδικία. Οι αρχαιοφύλακες είναι οι άνθρωποι που ουσιαστικά κρατούν ανοιχτούς τους αρχαιολογικούς χώρους, εργάζονται σε μόνιμη βάση πέραν του πενθημέρου πενήντα με εξήντα ημέρες το έτος και, μάλιστα, μέσα από αντίξοες συνθήκες.

Κύριε Υπουργέ, η εργασία τους αυτή δεν προσμετράται μέχρι σήμερα συνταξιοδοτικά. Είναι καιρός η πολιτεία να δώσει πραγματικά μια οριστική λύση σε ένα πρόβλημα πραγματικό δικαιώνοντάς τους.

Τέλος, ως προς το νομοσχέδιο το ψηφίζουμε γιατί αφορά τους πολλούς και φυσικά το μέλλον τους.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με την κ. Κεφαλά.

Ορίστε, κυρία Κεφάλα, έχετε τον λόγο.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σε συνέχεια των μεταρρυθμιστικών νομοθετημάτων του Υπουργείου Εργασίας που έχουν γίνει πλέον νόμοι του κράτους τα τελευταία τρία χρόνια και μετά από μια αποτελεσματική προσπάθεια εξορθολογισμού και εκσυγχρονισμού του ασφαλιστικού συστήματος του e-ΕΦΚΑ, μετά από μια ουσιαστική προσπάθεια για τη νέα γενιά και τους νέους ασφαλισμένους, όπως η μεταρρύθμιση του «ατομικού κουμπαρά», μετά από μια προσπάθεια να φέρουμε το ασφαλιστικό κομμάτι στις ανάγκες του σήμερα και να μαζέψουμε τα απόνερα του νόμου Κατρούγκαλου, ερχόμαστε σήμερα να συζητήσουμε και να ψηφίσουμε το σχέδιο νόμου: «Εξορθολογισμός ασφαλιστικής και συνταξιοδοτικής νομοθεσίας, ενίσχυση ευάλωτων ομάδων και άλλες διατάξεις».

Με το παρόν νομοσχέδιο, λοιπόν, βελτιώνουμε την ασφαλιστική, εργασιακή και προνοιακή νομοθεσία, βελτιώνουμε το επίπεδο εξυπηρέτησης των πολιτών, απλοποιούμε διαδικασίες, βάζουμε ενιαίους κανόνες για όλους, προωθούμε την ίση μεταχείριση των ασφαλισμένων συμπολιτών μας, συμβάλλουμε στην κοινωνική συνοχή.

Είναι ένα νομοθέτημα που κινείται, θα μπορούσα να πω, σε δύο βασικούς άξονες.

Ο πρώτος άξονας είναι η στήριξη και ενίσχυση εισοδήματος. Χορηγούμε έκτακτη ενίσχυση 250 ευρώ υπέρ ευάλωτων ομάδων τον Δεκέμβριο. Για ποιους, δηλαδή, είναι αυτή η ενίσχυση; Για τους χαμηλοσυνταξιούχους, τους ανασφάλιστους υπερήλικες, τα άτομα με αναπηρία. Διευρύνουμε τον κύκλο των δικαιούχων σε σχέση με πέρσι, αφού αυξήθηκαν τα όρια του ατομικού και οικογενειακού εισοδήματος. Έτσι 2,3 εκατομμύρια συμπολίτες μας θα είναι φέτος οι δικαιούχοι της έκτακτης ενίσχυσης. Χορηγούμε διπλό επίδομα στους δικαιούχους του ελάχιστου εγγυημένου εισοδήματος. Ανάμεσα στους δικαιούχους να υπενθυμίσω, μιας και αύριο είναι και η Διεθνής Ημέρα για την Εξάλειψη της Βίας κατά των Γυναικών, ότι είναι και γυναίκες που έχουν υποστεί βία και κακοποίηση. Χορηγούμε ακόμη μια επιπλέον δόση του επιδόματος τέκνων προσαυξημένη κατά το ήμισυ στους δικαιούχους του. Καταργούμε την έκτακτη εισφορά αλληλεγγύης για τους συνταξιούχους. Αυξάνουμε οριζόντια τις συντάξεις από τον Ιανουάριο του 2023 πάνω από 7,5% σε περίπου 2 εκατομμύρια από τους 2,7 εκατομμύρια συνταξιούχους της χώρας. Γίνεται αύξηση συντάξεων μετά από δώδεκα ολόκληρα χρόνια. Και, φυσικά, όλα αυτά προστίθενται στη μείωση του συντελεστή του πρώτου φορολογικού κλιμακίου κατά δεκατρείς ποσοστιαίες μονάδες από 22% σε 9%, που συνεπάγεται ένα ετήσιο όφελος γύρω στα 175 ευρώ, στη μείωση του ΕΝΦΙΑ 35% μεσοσταθμικά, στην αύξηση στους εργαζόμενους συνταξιούχους από 30% στο 60% της σύνταξής τους, στην αύξηση του επιδόματος θέρμανσης, στην επιδότηση στα καύσιμα, στην επιδότηση για ρεύμα και φυσικό αέριο που και αυτά αφορούν συνταξιούχους, στην επιστροφή αναδρομικών ύψους 1,4 δισεκατομμυρίου ευρώ μετά από την απόφαση του Συμβουλίου της Επικρατείας.

Αποτέλεσμα της πολιτικής μας είναι ένας στους δύο συνταξιούχους θα δει μια επιπλέον σύνταξη και αυτό φέρνει σε αμηχανία ιδίως την Αξιωματική Αντιπολίτευση, η οποία μείωσε γύρω στις δεκαπέντε φορές τις συντάξεις την περίοδο 2015-2019.

Κυρίες και κύριοι συνάδελφοι, με προσοχή, με σύνεση, με ψυχραιμία, με αποφασιστικότητα και φυσικά χωρίς να θέσουμε σε κίνδυνο τα δημόσια οικονομικά, στηρίζουμε εν μέσω ενεργειακής κρίσης και εν μέσω υψηλού σε επίπεδα ρεκόρ πληθωρισμού όσους το έχουν περισσότερο ανάγκη και με μέτρα μόνιμα, όχι προεκλογικό χριστουγεννιάτικο δώρο τον Μάιο.

Ο δεύτερος άξονας είναι η κοινωνική προστασία. Επεκτείνουμε την άδεια μητρότητας για εργαζόμενες γυναίκες και στον ιδιωτικό τομέα από έξι σε εννιά μήνες, αντίστοιχα δηλαδή με ότι ισχύει και στο δημόσιο, μια σημαντική διάταξη που την οφείλαμε στις οικογένειες και στις μητέρες και ελπίζω να στηριχθεί και από τους τριακόσιους εδώ μέσα. Αυξάνουμε από δώδεκα σε είκοσι τέσσερις δόσεις τις υπό ρύθμιση ασφαλιστικές οφειλές δημιουργώντας ισχυρό πλέγμα προστασίας για τους ασφαλισμένους, αλλά και συμβάλλοντας στη βελτίωση της εισπραξιμότητας ληξιπρόθεσμων οφειλών από τον ΕΦΚΑ. Μονιμοποιούμε τη μείωση ασφαλιστικών εισφορών κατά τρεις ποσοστιαίες μονάδες. Μειώνουμε σε δέκα χρόνια τον χρόνο παραγραφής ασφαλιστικών εισφορών, που δεν έχουν βεβαιωθεί από είκοσι που ήταν μέχρι σήμερα. Επιδοτούμε με 40% τις ασφαλιστικές εισφορές, προκειμένου οι συμβάσεις μερικής απασχόλησης να μετατραπούν σε συμβάσεις πλήρους απασχόλησης. Μειώνουμε το ποσοστό που απαιτείται για λήψη σύνταξης λόγω αναπηρίας από 67% σε 50%. Θέτουμε ενιαίους κανόνες για αναπηρικές συντάξεις και σαφώς διευκολύνουμε και βελτιώνουμε την ποιότητα ζωής των ατόμων με αναπηρία με τα ψηφιακά ΚΕΠΑ και την ψηφιακή κάρτα αναπηρίας, ένα μόνιμο αίτημα των αναπήρων που υλοποιείται από την Κυβέρνηση της Νέας Δημοκρατίας. Ακόμη επεκτείνουμε τη μάχη με πενταετία σε όλους τους ένστολους με το άρθρο 23 διασφαλίζοντας την ίση μεταχείριση στους υπηρετούντες στα Σώματα Ασφαλείας ανεξαρτήτως μονάδας υπηρεσίας και έτος ασφάλισης.

Κυρίες και κύριοι συνάδελφοι, στη δύσκολη συγκυρία, που βιώνουμε ως κοινωνία, ως ήπειρος και ως κόσμος ολόκληρος οι πολιτικοί έχουμε μόνο δύο επιλογές: Είτε να δίνουμε λύσεις στις προκλήσεις της καθημερινότητας, να στηρίζουμε τους ευάλωτους συμπολίτες μας και να ωθούμε την κοινωνία εμπρός είτε να παίζουμε με τις λάσπες και να επικαλούμαστε μεταξύ μας δήθεν κοινωνική ευαισθησία.

Εμείς στη Νέα Δημοκρατία, στο μεγάλο λαϊκό φιλελεύθερο κόμμα, επιλέγουμε συνειδητά το πρώτο. Κάνουμε κοινωνική πολιτική στην πράξη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο κ. Κωτσός από τη Νέα Δημοκρατία έχει τον λόγο και ακολουθεί ο Κοινοβουλευτικός Εκπρόσωπος του Κομμουνιστικού Κόμματος Ελλάδας και μετά ο Υπουργός.

**ΓΕΩΡΓΙΟΣ ΚΩΤΣΟΣ**: Ευχαριστώ πολύ, κύριε Πρόεδρε.

Αγαπητές και αγαπητοί συνάδελφοι, νομίζω ότι και εσείς αναγνωρίζετε ότι βρισκόμαστε σε μια εξαιρετικά δύσκολη συγκυρία με πάρα πολλές κρίσεις να έχουν πλήξει όχι μόνο τη χώρα μας, αλλά το σύνολο του κόσμου. Ουσιαστικά, η μια κρίση διαδέχεται την άλλη ξεκινώντας από το καλοκαίρι του 2020 με την εργαλειοποίηση μεταναστών από τον Ερντογάν στον Έβρο. Ήλθε η υγειονομική κρίση στη συνέχεια, η κλιματική κρίση που δημιούργησε πλείστα όσα προβλήματα και αναγκάστηκε η Κυβέρνηση να δαπανήσει αρκετά δισεκατομμύρια, προκειμένου να σταθούν όρθιες οι κοινωνίες, που βρέθηκαν στο μάτι του κυκλώνα. Στη συνέχεια ήρθε η ενεργειακή κρίση, η γεωπολιτική κρίση, ο πόλεμος στα ανατολικά της Ευρώπης και ένα τεράστιο κύμα ακρίβειας.

Κι, όμως, μέσα σε αυτό το κλίμα, μέσα σε αυτό το πλαίσιο, η Κυβέρνησή μας καλείται να σχεδιάσει και να υλοποιήσει μεταρρυθμίσεις με μακροπρόθεσμο ορίζοντα, αλλά και παράλληλα να λάβει μέτρα οικονομικής ενίσχυσης και στήριξης των πολιτών και κυρίως των ευάλωτων πολιτών, προκειμένου να τους ελαφρύνουμε από τα βάρη τους και να βελτιώσουμε την καθημερινότητά τους.

Η κατεύθυνσή μας είναι καθαρή και σταθερή σε κατευθύνσεις, όπως η μείωση των ασφαλιστικών εισφορών, η μείωση του ΕΝΦΙΑ που ξεπερνά το 33%, η μείωση της περικοπής των συντάξεων των εργαζομένων και των συνταξιούχων και η αύξηση του κατώτατου μισθού.

Βασική προτεραιότητα της Κυβέρνησής μας είναι τα τελευταία τρία χρόνια να αναταχθεί όσο το δυνατόν γρηγορότερα και ουσιαστικότερα η εθνική οικονομία, με διαρθρωτικές μεταρρυθμίσεις, με επενδύσεις που θα φέρουν δουλειές και φυσικά ανάπτυξη, θα αυξήσουν την παραγωγικότητα, θα οδηγήσουν σε υψηλότερους και καλύτερους μισθούς.

Αυτό συμβαίνει σε αντίθεση με την Αξιωματική Αντιπολίτευση, που κατά τη διάρκεια της διακυβέρνησής της έφερε δεκαπέντε διαφορετικές περικοπές συντάξεων και άφησε περίπου πάνω από ένα εκατομμύριο εκκρεμείς συντάξεις. Μάλιστα ο κύριος όγκος και τα προβλήματα που υπήρχαν στα συνταξιοδοτικά ζητήματα και στην έκδοση των συντάξεων ήταν τεράστιος και πάνω από εκατό χιλιάδες συνταξιούχοι σε αναμονή, ενώ φυσικά δεν κατήργησε και τον ΕΝΦΙΑ που, όπως έλεγε, θα τον καταργούσε από την πρώτη μέρα που θα αναλάμβανε τη διακυβέρνηση τότε.

Ερχόμαστε λοιπόν εμείς, η Νέα Δημοκρατία, η Κυβέρνηση του Κυριάκου Μητσοτάκη με ένα ακόμα νομοσχέδιο, το οποίο στοχεύει στον εκσυγχρονισμό της εργατικής και ασφαλιστικής νομοθεσίας, την εναρμόνιση της φορολογικής και ασφαλιστικής διοίκησης, αλλά κυρίως στην προστασία των ευάλωτων ομάδων.

Πιο συγκεκριμένα, προβλέπονται οι όροι και οι προϋποθέσεις -για την ενίσχυση με 250 ευρώ- της έκτακτης οικονομικής ενίσχυσης στους ευάλωτους συνταξιούχους, στους δικαιούχους αναπηρικού εισοδήματος, στους ανασφάλιστους υπερήλικες κ.λπ., μία ρύθμιση που αφορά πάνω από δύο εκατομμύρια τριακόσιες χιλιάδες συμπολίτες μας. Προβλέπεται παραγραφή αξιώσεων του e-ΕΦΚΑ σε δέκα χρόνια αντί για είκοσι χρόνια, που ισχύει μέχρι σήμερα και που ήταν μια ρύθμιση που έφερε ο νόμος Κατρούγκαλου. Επίσης, ρύθμιση ασφαλιστικών εισφορών σε είκοσι τέσσερις δόσεις αντί για δώδεκα, με ελάχιστο μηνιαίο ποσό τα 50 ευρώ. Κατάργηση της ειδικής εισφοράς αλληλεγγύης στο 1% προς όφελος των δημοσίων υπαλλήλων, αλλά και του προσωπικού των Ενόπλων Δυνάμεων.

Θεσπίζεται πρόγραμμα επιδότησης των ασφαλιστικών εισφορών σε επιχειρήσεις του ιδιωτικού τομέα, οι οποίες από 1η Ιανουαρίου του 2023 έως 31 Δεκεμβρίου του 2023 μπορούν να μετατρέψουν τις συμβάσεις μερικής απασχόλησης, που έχουν με τους εργαζόμενούς τους, σε συμβάσεις πλήρους απασχόλησης.

Η μείωση του ποσοστού αναπηρίας από το 67% στο 50% για συγκεκριμένες ομάδες ασφαλισμένων, ούτως ώστε να μπορεί κάποιος να λάβει επίδομα αναπηρίας είναι επίσης μια ρύθμιση που δείχνει το φιλοκοινωνικό, αλλά και το ευαίσθητο πρόσωπο της Κυβέρνησής μας. Αύξηση της άδειας μητρότητας από τους έξι σε εννέα μήνες και στις εργαζόμενες μητέρες του ιδιωτικού τομέα, επέκταση του δικαιώματος μάχιμης πενταετίας σε όλους τους ένστολους, προκειμένου να διασφαλίσουμε την ίση μεταχείριση όλων και βεβαίως αύξηση κατά 7% στις συντάξεις, γεγονός που αγγίζει περίπου ένα εκατομμύριο επτακόσιες χιλιάδες συμπολίτες μας.

Εδώ, κύριε Υπουργέ, θα ήθελα να σας επισημάνω ένα πρόβλημα που παρατηρείται αναφορικά με τους αγρότες που ήταν ασφαλισμένοι στον κλάδο της πρόσθετης ασφάλισης, οι οποίοι, όταν έληξε ο κλάδος αυτός, θα έπρεπε υποχρεωτικά να μεταφερθούν στον κλάδο της κύριας ασφάλισης αγροτών. Κάποιοι εξ αυτών μεταφέρθηκαν σε άλλους κλάδους, πιθανότατα στο ΤΕΒΕ.

Για κάποιους άλλους, που ήταν επιχειρηματίες επί της ουσίας, σε κοινότητες κάτω των δύο χιλιάδων κατοίκων και δεν είχαν υποχρέωση να είναι ασφαλισμένοι στο ΤΕΒΕ, αλλά στον ΟΓΑ στην πρόσθετη ασφάλιση, δεν προσμετρώνται τα χρόνια της πρόσθετης ασφάλισης που είχαν πρότερα, διότι δεν έχουν μεταφερθεί στον τομέα της κύριας ασφάλισης των αγροτών.

Νομίζω ότι πρέπει να το δούμε, είναι ορθό και δίκαιο. Θα σας το καταθέσω και εγγράφως ούτως ώστε να δώσουμε τη δυνατότητα και σε αυτούς τους συμπολίτες μας, τα χρόνια που ήταν ασφαλισμένοι στην πρόσθετη ασφάλιση να προσμετρηθούν στα συντάξιμα χρόνια τους.

Με τον πολίτη να είναι πάντα στο επίκεντρο της πολιτικής μας προσπάθειας, με συστηματικό σχεδιασμό και συγκεκριμένα μέτρα, αποδεικνύουμε καθημερινά και στην πράξη ποιος τελικά είναι ο κοινωνικά ευαίσθητος και ο προοδευτικά κοινωνικός σε αυτή εδώ τη χώρα.

Καταλαβαίνω, βεβαίως, τη φιλότιμη προσπάθεια που καταβάλλουν οι συνάδελφοι, κυρίως της Αξιωματικής Αντιπολίτευσης, να μηδενίσουν ή να απαξιώσουν όλες αυτές τις ρυθμίσεις. Θα ήθελα όμως να κοιτάξουν κατάματα τους συνταξιούχους και να απαντήσουν: Θα τους στηρίξουν σε αυτή τη διαδικασία ή θα μείνουν πίσω για λόγους μικροπολιτικής και μικροκομματικής σκοπιμότητας;

Σας καλώ εν τέλει, όλες και όλους σας, πραγματικά να δείξουμε το κοινωνικό μας πρόσωπο και να στηρίξουμε αυτή τη μεταρρυθμιστική προσπάθεια της Κυβέρνησης, που έχει ως στόχο να δημιουργήσει νέα δεδομένα στον ασφαλιστικό τομέα και κυρίως να ευνοήσει τους συνταξιούχους και τους ασφαλισμένους.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τώρα τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Καραθανασόπουλος. Αμέσως μετά θα μιλήσει ο κ. Υπουργός και αμέσως μετά ο Κοινοβουλευτικός Εκπρόσωπος της Ελληνικής Λύσης, κ. Βιλιάρδος.

Εγώ με χαρά, κύριοι συνάδελφοι, θέλω να μιλάνε οι Βουλευτές όμως τα κόμματα βάζουν τους Κοινοβουλευτικούς Εκπροσώπους. Πάρτε αποφάσεις στην Κοινοβουλευτικές σας Ομάδες και δεν υπάρχει κανένα πρόβλημα.

Κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Μια ακόμη συζήτηση για το ασφαλιστικό. Δεν είμαστε όμως λωτοφάγοι ούτε έχουμε μνήμη χρυσόψαρου. Το ασφαλιστικό ποιοι το έστησαν; Οι ίδιοι οι εργαζόμενοι με την πάλη τους. Γιατί; Για να μπορούν, όταν σταματήσουν πλέον να δουλεύουν, να ζουν με αξιοπρέπεια, να έχουν μια αξιοπρεπή σύνταξη για να μπορούν να ζήσουν τα υπόλοιπα χρόνια της ζωής τους. Άρα, λοιπόν είναι χρήματα των εργαζομένων, τα οποία τα συγκέντρωσαν τα ασφαλιστικά ταμεία για να παρέχουν συντάξεις.

Το θέμα είναι το εξής: Ποιος έκανε τη διαχρονική ληστεία του αιώνα στα ασφαλιστικά ταμεία; Αυτό δεν πρέπει να το ξεχνάνε ούτε οι ίδιοι οι συνταξιούχοι ούτε οι εργαζόμενοι. Τη διαχρονική ληστεία την έκανε το αστικό κράτος και οι μεγαλοεργοδότες που το αστικό κράτος υπηρετεί. Γιατί πρώτα, σε συνθήκες υψηλού πληθωρισμού, τα είχαν καταθέσει τα ασφαλιστικά ταμεία στην Τράπεζα της Ελλάδος.

Άρα, λοιπόν υπήρχαν απώλειες πολλών εκατομμυρίων δραχμών τότε, δισεκατομμυρίων δραχμών από τον υψηλό πληθωρισμό. Αξιοποιήθηκαν αυτές οι άτοκες καταθέσεις για θαλασσοδάνεια προς τους μεγάλους επιχειρηματικούς ομίλους. Αλήθεια αυτές οι τεράστιες απώλειες επιστράφηκαν ποτέ στους δικαιούχους; Όχι. Ποιοι κέρδισαν από αυτή τη διαδικασία; Οι επιχειρηματικοί όμιλοι και το αστικό τους κράτος. Ποιοι έχασαν; Οι εργαζόμενοι και οι συνταξιούχοι.

Δεύτερον, τοποθετήθηκαν τα αποθεματικά τους στο Χρηματιστήριο Αθηνών την εποχή των «παχιών αγελάδων». Γιατί τι λέγατε τότε; Ότι βρήκαμε την «κότα με τα χρυσά αυγά». Μόνο που τα αυγά αποδείχτηκαν κλούβια. Ποιο κόμμα είχε αντιταχθεί τότε στην τοποθέτηση των αποθεματικών στο Χρηματιστήριο; Μόνο το Κομμουνιστικό Κόμμα Ελλάδας. Όλοι οι άλλοι χειροκροτούσαν και λέγανε για δικλείδες ασφαλείας υποτίθεται. Ποιο ήταν το αποτέλεσμα; Τεράστιες απώλειες από τη φούσκα του Χρηματιστηρίου. Επιστράφηκαν ποτέ αυτά τα χρήματα στους δικαιούχους; Όχι. Ποιοι κέρδισαν από αυτά; Οι μεγαλομέτοχοι των επιχειρήσεων που βάρεσαν καμπανάκι.

Τρίτον, τοποθετήθηκαν μετά στα κρατικά και δομημένα ομόλογα. Κουρεύτηκαν και τα κρατικά ομόλογα, χρεοκόπησαν τα δομημένα. Τεράστιες απώλειες και από αυτό. Επεστράφησαν τα χρήματα αυτά στους δικαιούχους; Όχι. Ποιος τα αξιοποίησε; Το αστικό κράτος τα αξιοποίησε προς όφελός του.

Έτσι λοιπόν είναι φανερό ποιοι ευθύνονται για τη χρεοκοπία του ασφαλιστικού συστήματος. Για τη χρεοκοπία του ασφαλιστικού συστήματος ευθύνεται το αστικό κράτος και οι κυβερνήσεις, ευθύνονται οι μεγαλοεργοδότες, οι οποίοι αφ’ ενός μεν επωφελήθηκαν από το φτηνό χρήμα και αφ’ ετέρου άφησαν και τεράστια χρέη στα ασφαλιστικά ταμεία, τα οποία είναι δεδουλευμένα των εργατών, χρέη τα οποία δεν πρόκειται να αποπληρώσουν ό,τι και να κάνετε.

Και ερχόμαστε μετά από τη ληστεία του αιώνα νούμερο ένα στη ληστεία του αιώνα νούμερο δύο, που έχει τον τίτλο «βιωσιμότητα των ασφαλιστικών ταμείων». Βρήκαμε και ένα επιστημονικό όρο για να δικαιολογήσουμε τι; Το βαρέλι δίχως πάτο, γιατί είναι βαρέλι δίχως πάτο, γιατί από τη μια μεριά έχουμε τη μείωση των ασφαλιστικών εισφορών στο όνομα της μείωσης του λεγόμενου «μη μισθολογικού κόστους», με το οποίο συμφωνείτε όλα τα κόμματα, Νέα Δημοκρατία, ΣΥΡΙΖΑ, ΠΑΣΟΚ.

Γιατί αυτό το μη μισθολογικό κόστος να μειωθεί; Για να θωρακιστεί -λέει- η ανταγωνιστικότητα των επιχειρήσεων, για να έχουν μεγαλύτερα κέρδη οι επιχειρηματικοί όμιλοι. Ποιος επωφελείται από αυτό; Μα, βεβαίως οι επιχειρηματικοί όμιλοι ωφελούνται. Και πανηγυρίζετε ότι μειώνετε κατά τρεις μονάδες πάγια τις ασφαλιστικές εισφορές; Μα δεν είναι μείωση του μισθού συνολικά του εργαζομένου; Μειώνετε συνολικά το μισθό του εργαζομένου και αυξάνετε τα κέρδη των επιχειρηματικών ομίλων. Το κάνετε πιο φτηνό. Αυξάνετε τον βαθμό εκμετάλλευσης. Και βεβαίως, η αγορά εργασίας στην οποία έχετε διαμορφώσει αυτή τη ζούγκλα της βαρβαρότητας με τη μερική απασχόληση, με την επισφαλή εργασία, με τη μαύρη εργασία ωφελούνται μήπως τα ασφαλιστικά ταμεία και οι εργαζόμενοι; Όχι. Οι εργοδότες, οι οποίοι βεβαίως εκμεταλλεύονται παραπάνω και αξιοποιούν όλα αυτά για να οδηγήσουν σε ακόμη μεγαλύτερη χρεοκοπία τα ασφαλιστικά ταμεία.

Και μετά είναι οι διάφοροι νόμοι. Να απαντήσω σε αυτά. Αντιασφαλιστικό: Το τριαξονικό σύστημα Λοβέρδου: ασφαλιστικά ταμεία, επαγγελματικά ταμεία και ιδιωτική ασφάλιση. Δηλαδή, δύο μορφές ιδιωτικής ασφάλισης, επαγγελματικά ταμεία και τα ασφαλιστικά ταμεία. Όλοι οι νόμοι, αύξηση των ορίων συνταξιοδότησης, μείωση των συντάξεων, κατάργηση της δέκατης τρίτης και δέκατης τέταρτης σύνταξης. Αλήθεια, δεν είναι κλοπή η κατάργηση της δέκατης τρίτης και δέκατης τέταρτης σύνταξης; Δεν είσαστε ληστές όλες οι κυβερνήσεις; Είναι χρήματα τα οποία είχαν καταβάλει οι εργαζόμενοι και τους τα κλέψατε! Και τολμάτε να μιλάτε ότι το κάνατε προς όφελος των ασφαλιστικών ταμείων; Άλλη μία ληστεία πατενταρισμένη σε βάρος των συνταξιούχων και σε βάρος των εργαζομένων που έχουν πληρώσει τις ασφαλιστικές τους εισφορές. Μείωση των ασφαλιστικών εισφορών, ακόμη περισσότερο προς όφελος των επιχειρηματικών ομίλων. Και βεβαίως αποκορύφωμα αυτών των ανατροπών ήταν ο νόμος Κατρούγκαλου, ο οποίος δεν φτάνει ότι μειώνει τις συντάξεις, ότι αυξάνει τα όρια συνταξιοδότησης, αλλά κάνει και τη σύνταξη φτώχειας, το επίδομα φτώχειας για τη συντριπτική πλειοψηφία των εργαζομένων, τη λεγόμενη εθνική σύνταξη. Και από κει και πέρα δεν θα είναι ανάλογα και με την βιωσιμότητα των ταμείων.

Να λοιπόν, τα έργα και οι ημέρες όλων των κυβερνήσεων της Νέας Δημοκρατίας, του ΣΥΡΙΖΑ και του ΠΑΣΟΚ απέναντι στα ασφαλιστικά ταμεία. Και πάνω σε αυτό έρχονται και οι υπόλοιποι νόμοι της Νέας Δημοκρατίας με τον νόμο Τσακλόγλου για τα επικουρικά ταμεία, τα οποία τα μετατρέπει σε μορφή ενίσχυσης των χρηματαγορών. Επενδυτικό εργαλείο, λες και δίνουν τα χρηματιστήρια συντάξεις. Πουθενά και ποτέ στον κόσμο τα χρηματιστήρια δεν έδωσαν συντάξεις, αλλά αντίθετα τα αξιοποιούν για σκοπούς εξυπηρέτησης των αναγκών.

Και τώρα έρχεται και λέει η Κυβέρνηση με το νομοσχέδιο σκούπα το οποίο φέρνει, θα δώσουμε 250 ευρώ επίδομα στους χαμηλοσυνταξιούχους -σε ένα κομμάτι μικρό-, θα δώσουμε σε αυτούς που παίρνουν το ελάχιστο κοινωνικό εισόδημα, στους ανέργους -μόνο στο 1/5, αυτοί που παίρνουν επίδομα ανεργίας, οι υπόλοιποι, το 85% που δεν παίρνει επίδομα ανεργίας δεν πρόκειται να πάρει τίποτε- και τους δίνουμε -λέει- και μια αύξηση μετά από δώδεκα χρόνια 7,5% και μάλιστα σε ένα πολύ μικρό κομμάτι, σε αυτούς που δεν έχουν προσωπική διαφορά. Αλήθεια; Να σας πουν και ευχαριστώ; Τολμάτε;

Όταν ο πληθωρισμός τρέχει με 9,5%, 10%; Τις απώλειες των δώδεκα χρόνων που δεν πήραν καμμία αύξηση εξαιτίας του νόμου Κατρούγκαλου τον οποίο εφαρμόζετε ποιος θα τις δώσει; Τολμάτε να τους ζητάτε και ευγνωμοσύνη όταν τους έχετε μετατρέψει σε επαίτες, όταν τους κλέψατε κυριολεκτικά τον κόπο μιας ζωής, τον ιδρώτα και το αίμα τους πολλές φορές για να κερδίσουν τα αρπακτικά; Να λέτε τώρα «εντάξει, φτάνει, αρκετά είστε με αυτά, βολευτείτε με αυτά». Τους τσακίζετε δηλαδή για δεύτερη φορά, για τρίτη, για πολλοστή φορά την αξιοπρέπειά τους. Και έρχεται ο ΣΥΡΙΖΑ και το ΠΑΣΟΚ και κάνει κριτική, λέει, στην Κυβέρνηση. Το ΠΑΣΟΚ βέβαια το ψηφίζει. Τι κριτική κάνει; Λέει «να δώσουμε μεγαλύτερο επίδομα», μεγαλύτερη ελεημοσύνη, να είμαστε πιο φιλεύσπλαχνοι σε αυτούς που ληστέψαμε!

Το ΠΑΣΟΚ τι λέει; Να δώσετε το ΕΚΑΣ. Μα, εσείς δεν το ψηφίσατε στο τρίτο μνημόνιο; Το ΠΑΣΟΚ. Υπήρχε μέσα όρος να καταργηθεί το τρίτο μνημόνιο; Βεβαίως. Και τώρα σαν τον δολοφόνο επιστρέφετε στον τόπο του εγκλήματος. Νομίζετε ότι έτσι θα απαλλαγείτε από τις τύψεις σας; Κάνετε πολύ μεγάλο λάθος. Μιλάτε και τσακώνεστε για την καθυστέρηση, λέει, που υπάρχει στις συντάξεις. Μα είναι πρωτοφανές αυτό; Όχι. Δεν είναι συνειδητή επιλογή, να υπάρχει μεγάλη καθυστέρηση στην απονομή των συντάξεων; Και μάλιστα σε μία εποχή ψηφιακής μετάβασης, τεχνητής νοημοσύνης που όλα αυτά γίνονται με το πάτημα ενός κουμπιού. Γιατί το κάνετε αυτό; Γιατί το αστικό κράτος μέσα από αυτή την μεγάλη καθυστέρηση κερδίζει. Κερδίζει τα χρήματα που έπρεπε να δώσει στους συνταξιούχους, που δικαιούνται σύνταξη και δεν τους δίνει για να μπορεί να καλύπτει άλλες τρύπες, να καλύπτει τα πρωτογενή πλεονάσματα, τα ματωμένα, να καλύπτει την εξυπηρέτηση του κρατικού χρέους που είναι σε βάρος των εργαζομένων και του λαού.

Να, λοιπόν ποια είναι η αντιπαράθεση για να συγκαλύψετε ότι είσαστε συνυπεύθυνοι. Και δεν είναι που θα σώσουν τους εργαζόμενους και τους αυτοαπασχολούμενους οι δόσεις. Και εκατόν είκοσι να γίνουν οι δόσεις και λοιπόν; Εδώ ο άλλος δεν μπορεί να πληρώσει τα τρέχοντα, γιατί τον έχετε τσακίσει στη φορολογία και στις ασφαλιστικές εισφορές. Τι να τις κάνει τις δόσεις; Για να πληρώνει τους τόκους των δόσεων; Κούρεμα! Βεβαίως πρέπει να πληρώσει το αστικό κράτος και η εφορία και τα ασφαλιστικά ταμεία για τις υπέρογκες χρεώσεις που βάζουν στους εργαζόμενους, στους αυτοαπασχολούμενους και να μειωθούν οι φόροι και ασφαλιστικές εισφορές. Αλήθεια, γιατί δεν πρέπει το κράτος και ο εργοδότης να πληρώνει; Ο εργαζόμενος δεν πρέπει να πληρώνει τίποτα. Όχι μόνο για την υγεία του δεν πρέπει να φορολογείται, αλλά ούτε για τα ασφαλιστικά ταμεία. Γιατί είναι χρήματα του εργαζόμενου και οι φόροι που πληρώνει και οι εργοδοτικές εισφορές. Και δεν πρέπει να βάζει δεκάρα τσακιστή στα ασφαλιστικά ταμεία ο εργαζόμενος. Διμερή χρηματοδότηση από το κράτος και τους εργοδότες. Και για τους αυτοαπασχολούμενους, από τους ήδη αυτοαπασχολούμενους σε ένα ποσοστό και από το κράτος το υπόλοιπο και όχι να αποσύρεται το κράτος και να πετάει το μπαλάκι στους εργαζόμενους.

Αυτή είναι η διέξοδος του Κομμουνιστικού Κόμματος Ελλάδας; Λοιπόν να πληρώσουν το αστικό κράτος, η εφορία και τα ασφαλιστικά ταμεία και όχι να μπουν περισσότερες δόσεις. Να κουρευτούν! Αυτή την πρόταση νόμου είχαμε κάνει και στη συγκυβέρνηση Νέας Δημοκρατίας - ΠΑΣΟΚ και στη συγκυβέρνηση ΣΥΡΙΖΑ - ΑΝΕΛ και στη σημερινή Κυβέρνηση της Νέας Δημοκρατίας. Το απορρίψατε όλα τα κόμματα το κούρεμα.

Από αυτή την άποψη εμείς λέμε καθαρά ότι πρέπει να παλέψουν οι συνταξιούχοι και οι εργαζόμενοι για την πλήρη αποκατάσταση του συνόλου των απωλειών που είχαν όλα αυτά τα χρόνια, για τη δέκατη τρίτη και δέκατη τέταρτη σύνταξη, γιατί τους την κλέψατε.

Η ίδια ακριβώς εικόνα υπάρχει και με τα ζητήματα των υπερχρεωμένων νοικοκυριών και των κατασχέσεων. Απύθμενο το θράσος και της Κυβέρνησης και του ΣΥΡΙΖΑ και του ΠΑΣΟΚ. Έχετε καταστρέψει ζωές των ανθρώπων με τους νόμους που ψηφίσατε, που μειώσατε συντάξεις, μειώσαμε μισθούς, καταργήσατε στο δημόσιο δέκατο τρίτο και δέκατο τέταρτο μισθό, 40% οι απώλειες των μνημονιακών νόμων για τους εργαζόμενους στο δημόσιο και στον ιδιωτικό τομέα, μεγαλύτερες για τους συνταξιούχους, τσάκισμα των αυτοαπασχολουμένων και της ζωής τους. Αλλά τα χρέη να τρέχουν, να πληρώνουν έξτρα ασφαλιστικές εισφορές, έξτρα φορολόγηση. Και τώρα λέτε ότι θέλετε να τους προστατεύσετε; Αυτό το λένε «Να σε κάψω Γιάννη, να σε αλείψω λάδι». Διαμορφώσατε ένα τέτοιο νομικό πλαίσιο, που ουσιαστικά δεν προστατεύει την πρώτη κατοικία, δεν προστατεύει τα εργαλεία του επαγγελματία και τον αυτοαπασχολούμενο από τον πλειστηριασμό.

Ο νόμος του ΣΥΡΙΖΑ έδωσε τα κόκκινα δάνεια στα funds και ταυτόχρονα ψήφισε και το ιδιώνυμο. Και εδώ είναι ευκαιρία, κύριε Πρόεδρε, να διαβάσω την τροπολογία, που είχε καταθέσει ο ΣΥΡΙΖΑ λίγο πριν τα Χριστούγεννα, στις 21 Δεκεμβρίου του 2017, τελευταία ημέρα, για την μετατροπή σε ιδιώνυμο. Τι έλεγε τότε ο κύριος Υπουργός της Δικαιοσύνης που έφερε την τροπολογία αυτή; Έλεγε τα εξής στην αιτιολογική έκθεση: «Οι ανωτέρω νομοθετικές ρυθμίσεις υπαγορεύονται από λόγους υπέρτερου δημοσιονομικού και δημόσιου συμφέροντος, που αποσκοπούν στη στήριξη και στην προστασία της εθνικής οικονομίας, μέσα της ακώλυτης διενέργειας του πλειστηριασμού ως μέσο ενίσχυσης της ρευστότητας του χρηματοπιστωτικού συστήματος και αποφυγή ανάγκης νέας ανακεφαλαιοποίησης των τραπεζών».

Γιατί τον έφερε αυτόν τον νόμο ο ΣΥΡΙΖΑ; Για να προστατεύσει τις τράπεζες. Και τώρα μιλάτε; Για το σπίτι που πήγαν να κάνουν έξωση;

Ο ΣΥΡΙΖΑ τον Μάρτη έκανε τον πλειστηριασμό του 2019 και η Νέα Δημοκρατία την έξωση. Είστε συμπληρωματικές δυνάμεις, το ένα χέρι νίβει το άλλο. Μιλάμε για όλες τις προτάσεις οι οποίες ακούγονται εδώ για την υπερχρέωση.

Εμείς λέμε καθαρά ότι πρέπει να «κουρευτούν» αυτά τα δάνεια των λαϊκών στρωμάτων και να πληρώσουν οι μεγαλομέτοχοι των τραπεζών. Έτσι είναι! Διότι αυτοί κέρδισαν όλα αυτά τα χρόνια με τα υπερβολικά επιτόκια, με τις υποθήκες οι οποίες ήταν πάνω από την αξία αυτών που δανείστηκαν. Κι όλα αυτά, για να υπάρχει η κερδοφορία των τραπεζών. Γι’ αυτό ενδιαφέρεστε όλοι σας, πλην του ΚΚΕ.

Θα ολοκληρώσω, κύριε Πρόεδρε, γιατί μίλησε αναλυτικά ο εισηγητής μας για το νομοσχέδιο και τις επιπτώσεις που θα έχει. Θα μιλήσει και ο Γιώργος Μαρίνος για την απαράδεκτη τροπολογία για τη «ΛΑΡΚΟ».

Ολοκληρώνω, λοιπόν, λέγοντας ότι τόσο ο Κοινοβουλευτικός Εκπρόσωπος του ΣΥΡΙΖΑ, όσο και ο κ. Βαρουφάκης από το ΜέΡΑ25, μίλησαν για την προοδευτική διακυβέρνηση. Αλήθεια; Τη γνωρίσαμε την προοδευτική διακυβέρνηση το 2015 με ΣΥΡΙΖΑ, Βαρουφάκη, Καμμένο. Νομιμοποίησαν και τα δύο μνημόνια, το πρώτο και το δεύτερο του ΠΑΣΟΚ και της Νέας Δημοκρατίας και έφεραν το τρίτο μνημόνιο. Αν είναι δυνατόν να περιμένει ο κόσμος σωτηρία από αυτούς, που τον καταδίκαζαν στη φτώχεια και στην εξαθλίωση!

Δεν υπάρχουν πλέον σωτήρες. Είναι ψευδεπίγραφοι αυτοί οι σωτήρες. Προσπαθούν ακριβώς να αθωώσουν μια πολιτική η οποία είναι υπεύθυνη για την κατάντια του λαού και ένα σύστημα το οποίο βασίζεται στη βαρβαρότητα και στην εκμετάλλευση ανθρώπου από άνθρωπο, που γεννάει φτώχεια, εξαθλίωση, πολέμους και ταυτόχρονα τεράστια κερδοφορία. Αυτό το σύστημα υπηρετείτε.

Γι’ αυτό ακριβώς λέει το ΚΚΕ στον λαό «πάρε την υπόθεση στα χέρια σου. Μην περιμένεις κανένα σωτήρα». Αν κάποιος μπορεί να σώσει τον λαό είναι ο ίδιος ο λαός με την πάλη του, με τη σύγκρουση με τις αιτίες και τους υπεύθυνους αυτής της πολιτικής και να ανατρέψει αυτή τη βαρβαρότητα. Έτσι όχι μόνο θα πάρει ανάσες, αλλά θα μπορεί να δει τον κόπο του να πραγματώνεται. Θα μπορεί να ικανοποιεί το σύνολο των αναγκών, γιατί έτσι μπορεί να γίνει διότι υπάρχουν όλες οι δυνατότητες, και οι επιστημονικές και οι τεχνολογικές και οι πηγές για να μπορέσει να ζήσει πολύ καλύτερα, αντί να καταδικάζεται στη φτώχεια και στην εξαθλίωση όπως τον καταδικάζει το σύστημά σας.

Και αυτό μπορεί να το κάνει με ένα πολύ ισχυρό Κομμουνιστικό Κόμμα Ελλάδας.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο Υπουργός και αμέσως μετά ο κ. Βιλιάρδος από την Ελληνική Λύση.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, το χαρτοφυλάκιο του Υπουργείου Εργασίας και Κοινωνικών Υποθέσεων είναι επιφορτισμένο με τη διαμόρφωση πολιτικών που επηρεάζουν το σύνολο των πολιτών της χώρας. Σε αυτό το πλαίσιο, όλες οι πρωτοβουλίες που έχουν αναληφθεί τα τρία τελευταία χρόνια στα πεδία δράσης του Υπουργείου υπηρετούν ένα συγκεκριμένο προοδευτικό πρόταγμα, την οικονομική ανάπτυξη με κοινωνικό πρόσημο. Την οικονομική ανάπτυξη μέσω αυξημένων επενδύσεων που οδηγούν σε περισσότερες θέσεις εργασίας και υψηλότερες απολαβές, διεύρυνση εργασιακών και ασφαλιστικών δικαιωμάτων και στήριξη των ευάλωτων συμπολιτών μας κατά τον βέλτιστο δυνατό τρόπο εντός των δημοσιονομικών ορίων.

Τέσσερα είναι τα μεγάλα πεδία εφαρμογής της κοινωνικής μας πολιτικής. Το πρώτο είναι η εργασία, η φροντίδα δηλαδή, για την αύξηση της παραγωγικότητας που οδηγεί σε υψηλότερες αμοιβές, αλλά και η φροντίδα για τη βελτίωση των συνθηκών απασχόλησης των εργαζομένων.

Το δεύτερο είναι η ανεργία που είναι πολύ υψηλή στη χώρα μας για μεγάλο χρονικό διάστημα. Στόχος μας η καταπολέμησή της, αλλά και η φροντίδα για τους ανέργους, τόσο ως προς το βιοτικό τους επίπεδο όσο και ως προς την απόκτηση εφοδίων ώστε να βρουν κατάλληλες δουλειές το συντομότερο δυνατό.

Το τρίτο είναι οι συντάξεις, δηλαδή, η μέριμνα για τη διασφάλιση της βιωσιμότητας του ασφαλιστικού μας συστήματος, η στήριξη των εισοδημάτων των νυν συνταξιούχων, αλλά και η εξασφάλιση αξιοπρεπών συντάξεων για τους μελλοντικούς συνταξιούχους.

Το τέταρτο είναι η πρόνοια και η ισότητα, δηλαδή η προσπάθεια για την καταπολέμηση της φτώχειας, των ποικιλόμορφων ανισοτήτων και των διακρίσεων και η φροντίδα για τους πλέον ευάλωτους συμπολίτες μας.

Σε αυτά τα πεδία, κατά την τελευταία τριετία αναλήφθηκαν νομοθετικές πρωτοβουλίες που αναπτύχθηκαν σε δύο άξονες, έναν μεταρρυθμιστικό μακροπρόθεσμου χαρακτήρα και έναν διαχειριστικό που ήταν περισσότερο άμεσου χαρακτήρα.

Να θυμίσω πέντε μεγάλες νομοθετικές πρωτοβουλίες του Υπουργείου Εργασίας. Πρώτον, με τον ν.4670/2020 αυξήσαμε το ποσοστό αναπλήρωσης του ανταποδοτικού τμήματος της κύριας σύνταξης όλων όσοι είχαν πάνω από τριάντα έτη ασφάλισης. Θεσπίσαμε κατηγορίες ασφαλιστικών κλάσεων για ελεύθερους επαγγελματίες, αυτοαπασχολούμενους και αγρότες και θεσπίσαμε διατάξεις για την ψηφιοποίηση του ΕΦΚΑ.

Με τον ν.4826/2021 συστήσαμε το νέο Ταμείο Επικουρικής Κεφαλαιοποιητικής Ασφάλισης. Τι στόχους έχει αυτό το Ταμείο; Ο πρώτος είναι η παροχή στους σημερινούς νέους εργαζόμενους και μελλοντικούς συνταξιούχους επικουρικών συντάξεων υψηλότερων από αυτές του σημερινού συστήματος.

Άκουσα από πολλούς ομιλητές να λένε ότι αυτό είναι αδύνατο, δεν συμβαίνει, δεν έχει συμβεί πουθενά. Υπάρχει πάρα πολύ μεγάλη διεθνής βιβλιογραφία σε αυτό το πεδίο και αυτό που δείχνει είναι ότι τα συστήματα αυτά, παρ’ ότι έχουν μεγάλες διακυμάνσεις, δίνουν πολύ καλύτερες αποδόσεις από αυτές που δίνουν τα διανεμητικά συστήματα και ιδίως, διανεμητικά συστήματα γερασμένων κοινωνιών όπως είναι η ελληνική.

Το δεύτερο είναι η δημιουργία κεφαλαίου εθνικής αποταμίευσης που θα επενδυθεί μεταξύ άλλων και στην εγχώρια οικονομία, δίνοντας τεράστια ώθηση στην ανάπτυξη. Έχουμε δει παλαιότερα κάτι αντίστοιχο. Η χώρα, αν αναπτύχθηκε, αναπτύχθηκε σε πολύ μεγάλο βαθμό και με τα κεφάλαια του συστήματος κοινωνικής ασφάλισης όταν αυτό χτιζόταν.

Το τρίτο είναι η ενίσχυση της βιωσιμότητας του ασφαλιστικού μας συστήματος με τη διασπορά κινδύνου και τη μείωση της έκθεσής του σε αυτή τη δημογραφική γήρανση την οποία ανέφερα προηγουμένως.

Και το τέταρτο είναι η μείωση των κινήτρων για ανασφάλιστη εργασία –μια μεγάλη μάστιγα στη χώρα μας- και η αποκατάσταση της εμπιστοσύνης των νέων μας στο ασφαλιστικό σύστημα με τη δημιουργία των λεγόμενων «ατομικών κουμπαράδων».

Η τρίτη νομοθετική πρωτοβουλία ήταν ο ν.4808/2021, με τον οποίο ενισχύσαμε την προστασία της εργασίας, αυξήσαμε τις γονικές άδειες και τις άδειες εργαζομένων που φροντίζουν ευάλωτα άτομα της οικογένειάς τους, θεσπίσαμε την ψηφιακή κάρτα εργασίας και το πλαίσιο για την τηλεργασία, αναβαθμίσαμε το Σώμα Επιθεώρησης Εργασίας σε ανεξάρτητη αρχή, θεσπίσαμε για πρώτη φορά πλαίσιο για τα δικαιώματα των εργαζομένων σε πλατφόρμες, καθώς και πλαίσιο για την αντιμετώπιση της παρενόχλησης και κακοποίησης στους εργασιακούς χώρους.

Το τέταρτο νομοθέτημα ήταν ο ν.4892/2022 ,με τον οποίο προχωρήσαμε σε διατάξεις σχετικές με τον εκσυγχρονισμό και περαιτέρω ενίσχυση της ψηφιοποίησης του ΕΦΚΑ με στόχο τη βελτίωση της εξυπηρέτησης των πολιτών.

Τέλος, το πέμπτο, το τελευταίο πριν από το συγκεκριμένο, ήταν με τον ν.4921/2022 που αναδιοργανώσαμε ριζικά τον πρώην ΟΑΕΔ σε μια σύγχρονη δημόσια υπηρεσία απασχόλησης με στόχο την επιδοτούμενη κατάρτιση των ανέργων για την απόκτηση σύγχρονων δεξιοτήτων και τη διασύνδεσή τους με την αγορά εργασίας.

Ταυτόχρονα αναλάβαμε μια τιτάνια, κυριολεκτικά, προσπάθεια για να γίνει ο ΕΦΚΑ λειτουργικός, ψηφιακός και αποτελεσματικός. Ο ΕΦΚΑ δεν είναι ο φορέας που ήταν τρία χρόνια πριν. Παραλάβαμε κυριολεκτικά ένα χάος, μια γιγαντιαία αργοκίνητη δημόσια υπηρεσία που δεν μπορούσε να αντεπεξέλθει στον ρόλο της. Ήταν προδιαγεγραμμένη βέβαια αυτή η πορεία –και απευθύνομαι κυρίως στον ΣΥΡΙΖΑ σε αυτήν την περίπτωση- γιατί με την προχειρότητα που ενοποιήθηκαν τα ασφαλιστικά ταμεία, αυτό ήταν σχεδόν αναπόφευκτο. Ο ΕΦΚΑ του 2019 δεν μπορούσε να αντιμετωπίσει το ζήτημα των εκκρεμών συντάξεων. Δεν είχε ούτε την τεχνογνωσία ούτε τα μέσα ούτε τους πόρους ούτε την απαιτούμενη ευελιξία. Ευτυχώς, τα πράγματα έχουν πια αλλάξει. Εκσυγχρονίστηκε και ψηφιοποιείται καθημερινά.

Το πρόβλημα των εκκρεμών συντάξεων ήταν μία πραγματικά οδυνηρή δοκιμασία για όλους μας και κυρίως για τους πολίτες. Εμείς καταφέραμε τη δοκιμασία αυτή να τη μετατρέψουμε σε ευκαιρία για τη συνολική αναβάθμιση των υπηρεσιών του ΕΦΚΑ. Ο εθνικός ασφαλιστικός φορέας εξοπλίστηκε με μία ευρεία γκάμα εργαλείων. Ειδικά για την επίλυση του προβλήματος των εκκρεμών συντάξεων αξιοποιήσαμε κάθε διαθέσιμο και πρόσφορο μέσο άσκησης πολιτικής. Σαν αποτέλεσμα, οι ληξιπρόθεσμες εκκρεμείς κύριες συντάξεις, εκτός των διεθνών και ανελαστικών, έχουν σχεδόν μηδενιστεί, ενώ κατά μέσο όρο το χρονικό διάστημα που απαιτείται πλέον για την έκδοση μιας κύριας σύνταξης είναι εξήντα ημέρες. Είναι ένα νούμερο το οποίο είναι πολύ χαμηλότερο από ό,τι είναι τα αντίστοιχα νούμερα για χώρες όπως η Γαλλία και η Γερμανία.

Ολοκληρώθηκε η δουλειά; Η απάντηση είναι «όχι ακόμα». Προχωρούμε τώρα στις επικουρικές, στις διεθνείς και στα εφάπαξ. Έχω πει –και θα το επαναλάβω ειδικά εντός του Κοινοβουλίου- ότι η έγκαιρη και έγκυρη έκδοση συντάξεων δεν είναι φιλανθρωπική δράση. Αποτελεί υποχρέωση ενός σύγχρονου ευρωπαϊκού κράτους δικαίου. Κατά την άποψή μου δεν έχει ιδεολογικό πρόσημο και δεν θα έπρεπε να είναι πεδίο μικροπολιτικής.

Η επίλυση του προβλήματος των εκκρεμών συντάξεων πέτυχε για πολύ συγκεκριμένους λόγους: Υπήρχε ισχυρή πολιτική βούληση, ευρηματική διοικητική αναδιοργάνωση και βεβαίως υπήρχε και επιχειρησιακή επιμονή.

Το νομοσχέδιο το οποίο συζητάμε σήμερα είναι η έκτη μεγάλη παρέμβαση του Υπουργείου Εργασίας και Κοινωνικών Υποθέσεων από τον Ιούλιο του 2019. Έχει στόχο τον εξορθολογισμό του ασφαλιστικού μας συστήματος και την ενίσχυση των πιο ευάλωτων κοινωνικών ομάδων. Αποτελεί μία ακόμη ψηφίδα στο μωσαϊκό των νομοθετικών πρωτοβουλιών του Υπουργείου Εργασίας.

Επιτρέψτε μου να αναφέρω τα βασικά σημεία του νομοσχεδίου, αν και ειπώθηκαν από πολλούς ομιλητές προηγουμένως. Θα είμαι μάλλον επιγραμματικός.

Νομοθετούμε έκτακτη οικονομική ενίσχυση σε χαμηλοσυνταξιούχους, δικαιούχους αναπηρικού επιδόματος, ανασφάλιστους υπερήλικες, δικαιούχους ελάχιστου εγγυημένου εισοδήματος και δικαιούχους οικογενειακών επιδομάτων.

Εναρμονίζουμε το ποσοστό αναπηρίας που απαιτείται για τη λήψη αναπηρικής σύνταξης από κοινή νόσο για όλους τους ασφαλισμένους.

Μονιμοποιούμε τη μείωση των ασφαλιστικών εισφορών κατά τρεις ποσοστιαίες μονάδες, γεγονός που μειώνει τη φορολογική «σφήνα» –όπως τη λένε οι οικονομολόγοι- και βελτιώνει τις προοπτικές απασχόλησης στην αγορά εργασίας. Μάλιστα συνολικά επί των ημερών μας η «σφήνα» αυτή έχει μειωθεί κατά 4,4 ποσοστιαίες μονάδες. Άκουσα διάφορους ομιλητές να αναφέρονται περίπου ειρωνικά στη μείωση αυτή. Υπάρχει τεράστια βιβλιογραφία διεθνώς, η οποία αυτό που δείχνει είναι ότι αυτό είναι ένα από τα περισσότερο αποτελεσματικά μέτρα για την καταπολέμηση της ανεργίας και την αύξηση της απασχόλησης, κάτι ακριβώς που είδαμε αυτή την τριετία και στη χώρα μας.

Παραπέρα, μειώνουμε τον χρόνο παραγραφής των μη βεβαιωμένων απαιτήσεων του e-ΕΦΚΑ για τις μη καταβληθείσες ασφαλιστικές εισφορές αρχικά στα δέκα και κατόπιν στα πέντε έτη, εναρμονιζόμενοι με τα κρατούντα στη φορολογική διοίκηση και αυξάνουμε τις μηνιαίες δόσεις των υπό ρύθμιση ασφαλιστικών εισφορών από δώδεκα σε είκοσι τέσσερις, επίσης σε συμμετρία με τα ισχύοντα στη φορολογική διοίκηση. Με τις δύο αυτές ρυθμίσεις ενισχύουμε την ασφάλεια δικαίου και συμβάλλουμε στη βελτίωση της εισπραξιμότητας των ληξιπρόθεσμων οφειλών από τον ΕΦΚΑ με τρόπο δίκαιο και χωρίς να υποθάλπουμε νοοτροπίες ασυνέπειας και αποφυγής των πληρωμών.

Παρεμπιπτόντως, θα ήθελα να αναφερθώ σε κάτι στο οποίο αναφέρθηκαν ορισμένοι από τους κυρίους και τις κυρίες Βουλευτές οι οποίοι μίλησαν. Είναι λάθος αυτό το νούμερο που είπατε για τα 240 εκατομμύρια, που είναι η μόνη μείωση την οποία θα έχουμε. Τα 240 εκατομμύρια αφορούν μη βεβαιωμένες οφειλές επιχειρήσεων. Το αντίστοιχο κομμάτι το οποίο αφορά τους μισθωτούς δεν θίγεται καθόλου. Εφόσον υπάρχει βεβαιωμένος χρόνος αυτοί θα πάρουν τη σύνταξή τους κανονικά. Όμως για τους αυτοαπασχολούμενους το αντίστοιχο νούμερο είναι μεγάλο. Είναι ένα νούμερο -αν και ουπολογισμός είναι προσεγγιστικός διότι ο ΕΦΚΑ από το 2009 τα έχει μαζεμένα όλα τα νούμερα σε ένα- που φαίνεται να είναι γύρω στα 4 δισεκατομμύρια. Και τα 4 αυτά δισεκατομμύρια ουσιαστικά δεν αντιστοιχούν στα 39 δισεκατομμύρια τα οποία αναφέρατε προηγουμένως. Πραγματικά αυτό είναι το λογιστικό νούμερο του ΕΦΚΑ, αλλά μην ξεχνάτε ότι το συντριπτικά μεγαλύτερο ποσοστό από αυτά είναι οφειλές πριν από το 2009. Άρα μιλάμε για σημαντικά νούμερα παραγραφών, αλλά θα ήθελα απευθυνόμενος στους ελεύθερους επαγγελματίες να τους επισημάνω ότι ο παραγραφείς χρόνος δεν μετράει σαν ασφαλιστικός χρόνος. Το οποίο σημαίνει ότι αν υπάρχει η δυνατότητα κάλυψης κάποιου μέρους αυτού του χρόνου να το κάνουν. Αυτό θα τους οδηγήσει και σε υψηλότερες συντάξεις.

Επανέρχομαι στο νομοσχέδιο και λέω ότι επεκτείνουμε σε όλους τους ενστόλους το δικαίωμα της μάχιμης πενταετίας, δηλαδή, της αναγνώρισης έως και πέντε επιπλέον ετών ασφάλισης για την καταβολή των αντίστοιχων εισφορών.

Επεκτείνουμε την άδεια μητρότητας σε μισθωτές του ιδιωτικού τομέα από έξι σε εννέα μήνες εξισώνοντας τα αντίστοιχα χρονικά διαστήματα δημόσιου και ιδιωτικού τομέα.

Θεσπίζουμε το πρόγραμμα της πρώιμης παρέμβασης για παιδιά έως έξι ετών που έχουν διαγνωστεί με αναπηρίες ή αναπτυξιακές δυσκολίες.

Δίνουμε κίνητρα για την ενίσχυση της πλήρους απασχόλησης θεσπίζοντας κρατική επιδότηση ίση με το 40% των ασφαλιστικών εισφορών για μετατροπή συμβάσεων μερικής απασχόλησης του ιδιωτικού τομέα σε συμβάσεις πλήρους απασχόλησης.

Απαγορεύουμε κάθε διάκριση σε βάρος των οροθετικών ατόμων από τον ιό του HIV κατά το στάδιο της πρόσληψης ή και κατά το στάδιο της παραμονής στην εργασία.

Θα ήθελα να κάνω ειδική μνεία στο άρθρο 18. Αυτό αφορά στη διαδικασία εφαρμογής της αύξησης των συντάξεων κατά 7,75% για πρώτη φορά εδώ και δώδεκα χρόνια, η οποία αναμένεται να οδηγήσει σε αύξηση του εισοδήματος περίπου 1,7 εκατομμυρίου συνταξιούχων. Αυτό είναι ένα νούμερο που πλησιάζει σχεδόν το 65% των συνταξιούχων.

Στο νομοσχέδιο περιλαμβάνεται επίσης σειρά διατάξεων και διευκολύνσεων που εξορθολογίζουν, συστηματοποιούν και απλοποιούν κανόνες που διέπουν επιμέρους κατηγορίες ασφαλισμένων, όπως οι ξεναγοί, οι αναβάτες ιπποδρόμου, τα ταξιδιωτικά πρακτορεία και γραφεία που έχουν πληγεί από τον πόλεμο στην Ουκρανία, οι ρητινεργάτες της Εύβοιας που επλήγησαν από τις περυσινές πυρκαγιές και ούτω καθεξής.

Σημειώνω επίσης την αύξηση του διαθέσιμου εισοδήματος των δημοσίων υπαλλήλων και λοιπών κατηγοριών μισθοδοτούμενων του δημόσιου τομέα λόγω της πρόβλεψης στο νομοσχέδιο για την κατάργηση της μη ανταποδοτικής ειδικής εισφοράς 1%, η οποία είχε στόχο στην περίπτωση των δημοσίων υπαλλήλων την ανακεφαλαιοποίηση του πρώην Ταμείου Πρόνοιας των Δημοσίων Υπαλλήλων, του ΤΠΔΥ, κάτι που έχει επιτευχθεί, όπως αποδεικνύει και η μελέτη της Εθνικής Αναλογιστικής Αρχής, την οποία θα ήθελα να καταθέσω.

(Στο σημείο αυτό ο Υφυπουργός Εργασίας και Κοινωνικών Υποθέσεων κ. Παναγιώτης Τσακλόγλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τέλος, θα ήθελα να αναφερθώ σε δύο διατάξεις για τις οποίες καταγράφηκαν αντιδράσεις κατά τη συζήτηση στις επιτροπές.

Η πρώτη είναι αυτή που ρυθμίζει την πρόωρη συνταξιοδότηση στο δημόσιο. Από την πρώτη στιγμή που κλήθηκα να διαχειριστώ το πρόβλημα που ο ΣΥΡΙΖΑ δημιούργησε νομοθετώντας δι’ εγκυκλίων, είχα δηλώσει πως στόχος μας είναι να ενιαιοποιήσουμε τους κανόνες και να μη θιγούν γεγενημένα δικαιώματα. Με την προτεινόμενη ρύθμιση ικανοποιούνται και οι δύο αυτές παράμετροι και αυτό διότι αφ’ ενός μεν δεν αλλάζουν τα πρόσωπα που δικαιούνται την πρόωρη συνταξιοδότηση -το Νομικό Συμβούλιο του Κράτους είναι απολύτως κατηγορηματικό πάνω σε αυτό- αφ’ ετέρου δε η μεταβατική περίοδος επιμηκύνεται για έναν χρόνο για όσα άτομα καλόπιστα ήταν σε αβεβαιότητα για τον χρόνο αυτό. Και μάλιστα όχι μόνο αυτό. Δίνουμε το δικαίωμα και σε όσα άτομα έχουν κατοχυρώσει δικαίωμα μέχρι το τέλος της φετινής χρονιάς και θέλουν να το ασκήσουν αργότερα, να μπορέσουν να το κάνουν. Κατ’ αυτόν τον τρόπο διορθώνουμε μια εκκρεμότητα που άφησε πίσω του ο ΣΥΡΙΖΑ, όχι μόνο χωρίς αιφνιδιασμό των ενδιαφερομένων υπαλλήλων αυτής της ειδικής κατηγορίας δημοσίων υπαλλήλων, αλλά και με εξάλειψη ανισοτήτων μεταξύ των ασφαλισμένων που οδηγούν σε διαφορετική μεταχείριση ακριβώς όμοιων καταστάσεων είτε εντός του δημόσιου τομέα είτε μεταξύ δημόσιου και ιδιωτικού τομέα.

Η δεύτερη διάταξη η οποία έχει προκαλέσει αντιδράσεις έχει σχέση με τις διατάξεις που αφορούν το Μετοχικό Ταμείο Πολιτικών Υπαλλήλων. Επιτρέψτε μου να παρατηρήσω ότι οι διοικητικές αλλαγές που προτείνονται με τη θέσπιση της θέσης διοικητή στο ταμείο έχουν δοκιμαστεί με επιτυχία σε σειρά άλλων φορέων. Όσο για τα 8 χιλιάρικα για μισθό, που άκουσα, θέλω να σας ρωτήσω πού ακριβώς τα είδατε αυτά. Δεν υπάρχει καμμία τέτοια διάταξη.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Πόσο είναι το ύψος του μισθού;

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Δεν είναι πολύ υψηλό, δεν ξέρω πόσο ακριβώς είναι.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Να μας πείτε, για να μην λέμε κι εμείς πράγματα που δεν στέκουν.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Κύριε Σκουρλέτη, μόλις καθίσω θα ενημερωθώ και θα σας πω το ακριβές νούμερο.

Οι περισσότερες αντιδράσεις υπήρξαν για το ζήτημα της διαχείρισης της περιουσίας του ταμείου. Θεωρώ ως οικονομολόγος και ως ακαδημαϊκός ότι είναι αναγκαία η θέσπιση της δυνατότητας -προσοχή, όχι υποχρέωσης- επαγγελματικής διαχείρισης της κινητής και ακίνητης περιουσίας του ταμείου, γιατί αυτό συνιστά όρο εκ των ων ουκ άνευ για τη διασφάλιση των συμφερόντων των μετόχων και μερισματούχων του ταμείου. Και για να μην αερολογούμε, θα ήθελα να καταθέσω μερικά πράγματα για τη διαχείριση της κινητής και της ακίνητης περιουσίας του ταμείου. Αν αφήσουμε έξω τις καταθέσεις του ταμείου οι οποίες παίρνουν κάτι αστρονομικά επιτόκια -καταλαβαίνετε πόσο-, οι υπόλοιπες κινητές αξίες που κατέχει αυτή τη στιγμή το ταμείο είναι στο 37,5% της αξίας κτήσης τους πριν από είκοσι χρόνια. Τι τους λέω σε αυτό εδώ το νομοσχέδιο; Αν θέλετε μπορείτε να πάρετε βοήθεια από την ΕΔΕΚΤ, κρατική εταιρεία που διαχειρίζεται –δεν είναι ιδιοκτήτης, το ίδιο ακριβώς λέμε και για το συγκεκριμένο ταμείο, το ΜΤΠΥ- τους πόρους του ΕΦΚΑ και στην ίδια ακριβώς περίοδο τα 100 τα έκανε 213. Επειδή κι εγώ περιμένω να πάρω κάποιο μέρισμα από αυτό το συγκεκριμένο ταμείο, πιστέψτε με το 213 το προτιμώ από το 37,5.

Παρακαλώ αυτό θα ήθελα να το καταθέσω στα Πρακτικά.

(Στο σημείο αυτό ο Υφυπουργός Εργασίας και Κοινωνικών Υποθέσεων κ. Παναγιώτης Τσακλόγλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το δεύτερο αφορά είναι για την ακίνητη περιουσία του ταμείου. Η ακίνητη περιουσία του ταμείου πράγματι είναι μισθωμένη και πράγματι δίνει αυτά τα ποσά τα οποία αναφέρθηκαν, 5,2 εκατομμύρια, όπως ανέφερε ο εκπρόσωπος των εργαζομένων του ΜΤΠΥ στην επιτροπή μας. Αν αφαιρέσουμε και τον ΕΦΚΑ, μένει ένα νούμερο το οποίο είναι, αν δεν κάνω λάθος, κάτω κι από 4 εκατομμύρια. Αυτό πάνω στην αντικειμενική, όχι στην αγοραία αξία των ακινήτων του ταμείου, είναι ένα ποσοστό απόδοσης που είναι κάτω από 3%. Αρκετοί από τους παριστάμενους έχουν γνώση της αγοράς ακινήτων. Πείτε μου ποιος είναι ο διαχειριστής ο οποίος θα ήταν ικανοποιημένος με ένα τέτοιο ποσοστό. Αυτό το οποίο τους λέω είναι ότι δεν τους υποχρεώνω, αλλά τους δίνω τη δυνατότητα να πάρουν κάποια εξειδικευμένη γνώση για να διαχειριστούν καλύτερα αυτά τα αποθεματικά προς όφελος των δημοσίων υπαλλήλων οι οποίοι είναι οι μέτοχοι και μετά οι μερισματούχοι του συγκεκριμένου ταμείου.

Τέλος, θα ήθελα να σταθώ στην απόσυρση του άρθρου 32 αναφορικά με την παραχώρηση του ακινήτου του ΕΦΚΑ στην «Κιβωτό του Κόσμου», ενέργεια η οποία εντάσσεται στο πλαίσιο της άμεσης και αποφασιστικής αντίδρασης της Κυβέρνησης στην καταγγελία που διατυπώθηκε σε βάρος της συγκεκριμένης μη κυβερνητικής οργάνωσης.

Κυρίες και κύριοι, όλες αυτές οι παρεμβάσεις έρχονται να προστεθούν σε μια σειρά μόνιμων και έκτακτων μέτρων που έχουμε ήδη λάβει, είτε ειδικά για τους συνταξιούχους είτε για ολόκληρο τον πληθυσμό, τα οποία συντελούν στη βελτίωση του βιοτικού επιπέδου των συνταξιούχων.

Να αναφέρω επιγραμματικά: Τη μόνιμη αύξηση των ποσοστών αναπλήρωσης των συνταξιούχων με πάνω από τριάντα έτη ασφάλισης. Τη μείωση του συντελεστή του πρώτου φορολογικού κλιμακίου για εισοδήματα έως 10.000 κατά δεκατρείς ποσοστιαίες μονάδες. Τη μείωση κατά μία ποσοστιαία μονάδα για όλα τα υπόλοιπα φορολογικά κλιμάκια. Τη μείωση του ΕΝΦΙΑ κατά 35% μεσοσταθμικά. Τις επιλεκτικές μειώσεις στην έμμεση φορολογία. Την ακύρωση της περικοπής των επικουρικών συντάξεων των συνταξιούχων με άθροισμα κύριας και επικουρικής άνω των 1.300 ευρώ. Την αύξηση των εθνικών συντάξεων για ομογενείς από Αλβανία και πρώην Σοβιετική Ένωση. Τις αυξήσεις στους εργαζόμενους συνταξιούχους, καθώς μειώσαμε την περικοπή σύνταξης του συνταξιούχου που απασχολείται από το 60% στο 30%. Την αύξηση των συντάξεων που καταβάλλονται στα ορφανά τέκνα, καθώς πλέον δικαιούνται σύνταξη και από τους δύο γονείς σε ποσοστό 50%. Και κοντά σε αυτά και τα τωρινά, δηλαδή, την αύξηση των συντάξεων κατά 7,75%, αλλά και την κατάργηση της έκτακτης εισφοράς αλληλεγγύης. Αυτά είναι μέτρα μόνιμου χαρακτήρα.

Αυτά στα οποία αναφερόταν ο ΣΥΡΙΖΑ στις ομιλίες των αγορητών του, ήταν μόνο τα έκτακτα μέτρα. Εκείνο το οποίο μας ενδιαφέρει εμάς το συνολικό βιοτικό επίπεδο των συνταξιούχων. Εάν τα βάλεις όλα αυτά τα μέτρα μαζί, η στήριξη την οποία παίρνουν οι συνταξιούχοι είναι απείρως υψηλότερη από αυτά τα οποία λαμβάνουν επί κυβερνήσεων ΣΥΡΙΖΑ-ΑΝΕΛ.

Καταλαβαίνω βέβαια ότι ο ΣΥΡΙΖΑ δεν θέλει να βάλει στη συζήτηση φορολογικές ελαφρύνσεις για έναν πολύ απλό λόγο. Επί ΣΥΡΙΖΑ ήταν μονόδρομος το τι γινόταν με τους φόρους, πήγαιναν μόνο προς τα πάνω. Όμως, όταν ένας φόρος πηγαίνει προς τα πάνω, μειώνει την πραγματική αξία αυτών των εξτρά επιδομάτων τα οποία δίνονταν. Σκοπός μας είναι να πάμε στην κανονικότητα με μόνιμες αυξήσεις στα εισοδήματα των συνταξιούχων και όχι με έκτακτα επιδόματα.

Παρεμπιπτόντως, σχετικά με τα έκτακτα επιδόματα θα ήθελα να αναφερθώ επίσης και στην επιστροφή των αναδρομικών, του 1,4 δισεκατομμυρίου ευρώ μετά την απόφαση του Σ.τ.Ε., όπως επίσης και σε δύο έκτακτα επιδόματα τα οποία έδωσε Κυβέρνηση πέρυσι, δηλαδή τα 250 ευρώ τον Δεκέμβριο του 2021 και τα 200 ευρώ τον Απρίλιο του 2022 και βεβαίως την οριζόντια στήριξη που αφορά και συνταξιούχους με επιδότηση στον λογαριασμό ηλεκτρικού ρεύματος, φυσικού αερίου και φυσικά το επίδομα θέρμανσης.

Κι εδώ θα ήθελα να παρατηρήσω κάτι ακόμα. Άκουσα ότι δεν είναι σημαντική αυτή η στήριξη κ.λπ.. Σοβαρά μιλάμε; Χθες δημοσιεύτηκε η έκθεση της Ευρωπαϊκής Επιτροπής για τη μεταμνημονιακή εποχή, η τελευταία που είχαμε. Τι φαίνεται εκεί; Εκεί λέει ρητά ότι το ποσό το οποίο αφιερώθηκε για τη στήριξη των νοικοκυριών, για την ενεργειακή κρίση στη φετινή περίοδο, είναι 5,5% του ΑΕΠ –μιλάμε για τεράστιο νούμερο- και την επόμενη χρονιά θα είναι 5,8% του ΑΕΠ. Γιατί το νούμερο αυτό είναι πολύ μικρότερο στον προϋπολογισμό; Το γράφει η ίδια η έκθεση. Είναι για τον λόγο τον οποίο υπαινισσόσαστε, ότι είναι αυτό που δεν κάνει η Κυβέρνηση. Είναι γιατί τα παρακρατεί απευθείας από τις εταιρείες. Ο μηχανισμός τον οποίο έχουμε ήταν αυτός στον οποίο αναφέρθηκε και προηγουμένως ένας από τους ομιλητές. Έτσι όλο αυτό το εξτρά το οποίο δημιουργείται, πηγαίνει στο Ταμείο Ενεργειακής Στήριξης και τελικά στηρίζει επιχειρήσεις και νοικοκυριά στην οικονομία μας. Αυτό γίνεται. Νομίζω ότι καλά κάνουμε. Και προς αυτήν την κατεύθυνση πάνε και τα ποσά που κάθε άλλο παρά μικρά είναι.

Κυρίες και κύριοι Βουλευτές, και πρέπει να κλείνω σιγά-σιγά, άκουσα την Αντιπολίτευση πραγματικά πολύ προσεκτικά όλες αυτές τις ημέρες στη συζήτηση του νομοσχεδίου να προσπαθεί σε πολλές περιπτώσεις να αλλοιώσει -ανεπιτυχώς κατ’ εμέ- τον ευεργετικό χαρακτήρα αυτού του νομοσχεδίου. Προσέξτε, δεν ισχυρίζομαι ότι έχουμε λύσεις σε όλα τα προβλήματα ή ότι οι συνθήκες μέσα στις οποίες καλούμαστε να λειτουργήσουμε είναι ιδανικές, κάθε άλλο. Ζούμε σε εποχή πραγματικά περίπλοκων ισορροπιών και πρωτόγνωρων προκλήσεων. Προσπαθούμε, όμως, να απαντάμε σε αυτές τις προκλήσεις με αποφασιστικότητα και με στρατηγική. Δεν κάνουμε σπασμωδικές κινήσεις. Υλοποιούμε πολιτικές που είχαμε σχεδιάσει με ταχύτητα και αποτελεσματικότητα και μέσα σε ένα ασφυκτικό πλαίσιο που δημιούργησαν οι αλλεπάλληλες εξωγενείς κρίσεις. Όμως, σταδιακά από παρίες γινόμαστε πρωταγωνιστές. Είναι πάρα πολύ σημαντικό αυτό.

Η χώρα μας πια δεν είναι βυθισμένη στην ύφεση. Η οικονομία μας επιδεικνύει σημαντικές αντοχές και προοπτικές που λίγα χρόνια πριν θα αποτελούσαν κυριολεκτικά άπιαστο όνειρο. Η ανάκαμψη της οικονομίας μας –αφήνω την πρώτη μεταπανδημική χρονιά, γιατί μπορεί κανείς να τη χαρακτηρίσει φυσιολογική επαναφορά να πεις ότι ήταν απλά το υπόλοιπο που είχες- την επόμενη χρονιά είναι κυριολεκτικά θεαματική. Κανένας διεθνής οργανισμός ή διεθνής οίκος δεν προέβλεπε τέτοιο επίπεδο ανάπτυξης που πέτυχε η ελληνική οικονομία φέτος. Η ανεργία μας εξακολουθεί να παραμένει υψηλή, αλλά είναι πεντέμισι μονάδες χαμηλότερη απ’ ό,τι ήταν το καλοκαίρι του 2019. Δεν είναι μικρά πράγματα αυτά. Οι ξένες άμεσες επενδύσεις στη χώρα πέρυσι ήταν λίγο λιγότερο από 6 δισεκατομμύρια ευρώ, νούμερο που δεν το είχαμε δει ποτέ μας τις τελευταίες δεκαετίες. Φέτος αναμένεται να είναι ακόμη ψηλότερα. Μέσα σε έναν μόλις χρόνο, τον τελευταίο, η χώρα μας ανέβηκε δεκαέξι θέσεις, είχε δηλαδή τη μεγαλύτερη βελτίωση, σε σύνολο ογδόντα δύο χωρών στην κατάταξη για το επιχειρηματικό περιβάλλον. Σύμφωνα με τις επίσημες προβλέψεις της Κομισιόν, η Ελλάδα αναμένεται να έχει τη μεγαλύτερη απομείωση χρέους ως ποσοστό του ΑΕΠ από οποιαδήποτε χώρα της Ευρωπαϊκής Ένωσης τη φετινή χρονιά, πορεία που προβλέπεται να συνεχιστεί και την επόμενη χρονιά.

Γιατί τα αναφέρω όλα αυτά; Γιατί δεν πρέπει να ξεχνάμε πως η υγεία του ασφαλιστικού συστήματος πηγαίνει χέρι-χέρι με την υγεία της οικονομίας. Σήμερα, μετά από όλες αυτές τις μεταρρυθμιστικές μας παρεμβάσεις, το ασφαλιστικό μας σύστημα, παρ’ ότι εξακολουθεί να παράγει σημαντικά ελλείμματα, είναι σίγουρα περισσότερο ανθεκτικό και θα παραμείνει βιώσιμο όσο απαντάμε στις κρίσεις με αναπτυξιακές πολιτικές που μεγεθύνουν την οικονομία.

Κλείνοντας την τοποθέτησή μου, θα ήθελα να τονίσω ξανά ότι η Κυβέρνηση ασκεί ουσιαστική κοινωνική πολιτική κοστολογημένη και στοχευμένη και πιστεύει ακράδαντα ότι η ανάπτυξη της χώρας πρέπει να είναι συμπεριληπτική.

Το παρόν νομοσχέδιο είναι προϊόν συνεκτικού και συστηματικού σχεδιασμού με πολύ συγκεκριμένα μέτρα που έχουν στο επίκεντρό τους τον πολίτη και αποδεικνύουν στην πράξη ποιος είναι αληθινά προοδευτικός στην κοινωνική πολιτική και ποιος απλά δηλώνει στα λόγια κοινωνικά ευαίσθητος.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Πρόεδρε, μπορώ να έχω τον λόγο για ένα λεπτό;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Σκουρλέτη, είναι δύο συνάδελφοι ομιλητές, ο κ. Καλαματιανός και ο κ. Φραγγίδης. Έδωσα το ΟΚ για τον κ. Καλαματιανό...

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Για ένα λεπτό θα μιλήσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα ανοίξει διάλογος. Θέλετε αμέσως μετά από τους δύο να μιλήσετε;

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Να μιλήσει ο συνάδελφος.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Είδατε; Τώρα δίνει το ένα λεπτό ο κ. Καλαματιανός, αλλά ο κ. Βιλιάρδος... Δεν γίνεται δουλειά έτσι.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ για την κατανόηση, κύριε Πρόεδρε. Άλλωστε, εντός των πλαισίων του Κανονισμού είναι. Κατ’ αρχάς θέλω να αναφερθώ σε ένα θετικό γεγονός το οποίο πρέπει να το αναφέρουμε σήμερα στην Ολομέλεια, την απόφαση του Συμβουλίου της Επικρατείας η οποία ανοίγει τον δρόμο για την επιστροφή των υγειονομικών σε αναστολή στη δουλειά τους. Δεν ξέρω αν το έχετε μάθει. Είναι κάτι πολύ θετικό.

(Χειροκροτήματα από την πτέρυγα του ΣΥΡΙΖΑ)

Το δεύτερο που θέλω να πω, επειδή έγινε πάρα πολύς λόγος και επανέρχονται πάρα πολλοί συνάδελφοι και υπέπεσε στο ίδιο λάθος και ο συνάδελφος από το ΚΚΕ, ο συγκεκριμένος πλειστηριασμός, που αφορά την κ. Κολοβού, έγινε τον Μάρτιο του 2022. Μην το μπερδεύετε με αυτό που έκανε ο κ. Σκυλακάκης, ο οποίος παρουσίασε χθες μια ημερομηνία που αφορούσε την κατασχετήρια έκθεση. Είναι άλλο η κατασχετήρια έκθεση που είναι μια απαίτηση της τράπεζας απέναντι σε ένα κόκκινο δάνειο, που υπήρχε πάντοτε και θα υπάρχει, και άλλο οι διαδικασίες που διευκολύνουν, εμποδίζουν ή βάζουν δικλίδες για τον πλειστηριασμό. Εμείς μιλάμε, λοιπόν, για το δεύτερο και εκεί νομίζω ότι κάναμε πολλά.

Το τελευταίο που θέλω να πω και τελειώνω, για να είμαι συνεπής στον χρόνο, είναι το εξής. Στους υπολογισμούς σας, κύριε Υπουργέ, κάνετε μια αφαίρεση. Κατ’ αρχάς αντιλαμβάνομαι ότι είστε ένας τεχνοκράτης Υπουργός, άρα, δεν αισθάνεστε την ανάγκη να απολογείστε για προηγούμενες πολιτικές που οδήγησαν εκεί που οδήγησαν τους συνταξιούχους και τα ταμεία. Διότι, προφανώς θα έπρεπε όταν αναφέρεστε στην αγοραστική δύναμη των συνταξιούχων και το ύψος των συντάξεων, να μην βγάζετε έξω από τη συζήτηση την απώλεια του 40% και 45% που είχαν στις κύριες συντάξεις στα πρώτα μνημονιακά χρόνια από το 2010 ως το 2015. Και δεύτερον, είπατε για φορολογικές ελαφρύνσεις όπου ο κόσμος το βλέπει σε σχέση με άλλα εισοδήματά του. Ξέρετε, υπάρχει κόσμος, όπως το είχε πει ο κ. Μητσοτάκης, που εξαρτάται από τον μισθό του ή από τη σύνταξή του. Σε αυτούς, ξέρετε, αν μειώσετε τα έσοδα από τα ενοίκια και αν μειώσετε τους φορολογικούς συντελεστές τους είναι παντελώς αδιάφορο. Αυτοί θα πάνε να πάρουν το γάλα και τα τρόφιμα με βάση το 14,5% πληθωρισμό που υπάρχει σήμερα στα τρόφιμα, που δεν είναι στο 9,2%. Αυτούς λοιπόν τους έχετε τσακίσει, διότι έχουν απωλέσει την αγοραστική τους δύναμη, διότι είναι βαθύτατα ταξική η πολιτική σας.

Αυτά, λοιπόν, πρέπει να λαμβάνετε υπ’ όψιν σας, κύριε Υπουργέ. Καλά είναι τα υπόλοιπα, αλλά για τους φοιτητές, όχι για εδώ μέσα.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Κύριε Σκουρλέτη, σοβαρά μιλάτε ότι οι άνθρωποι οι οποίοι έχουν μόνο τον μισθό ή μόνο τη σύνταξη δεν πληρώνουν φόρο εισοδήματος, δεν πληρώνουν ΕΝΦΙΑ, δεν έχουν όλα τα υπόλοιπα που ανέφερα προηγουμένως;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Βάλτε τα νούμερα κάτω να δούμε.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Επειδή τα βάζω κάτω τα νούμερα, είναι πολύ πολύ υψηλότερα από τα αντίστοιχα νούμερα, ακόμα και στην καλύτερη χρονιά των ΣΥΡΙΖΑ-ΑΝΕΛ.

Και κάτι ακόμα για τον μισθό: Ο μισθός του Προέδρου του ΜΤΠΥ είναι ίσος με τον μισθό του γενικού γραμματέα. Πρέπει να ‘ναι λίγο κάτω από 4.000 ευρώ ακαθάριστα, αν δεν κάνω λάθος.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Α, τον πήγατε τόσο, ε;

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ο ίδιος ήταν και επί ΣΥΡΙΖΑ, δεν έχει αυξηθεί καθόλου!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο θα πάρει τώρα ο κ. Καλαματιανός. Αμέσως μετά ο κ. Φραγγίδης και αμέσως μετά ο κ. Βιλιάρδος.

Κύριε Καλαματιανέ, έχετε τον λόγο.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε, ευχαριστώ και τον κύριο συνάδελφο που μου δίνει τη δυνατότητα να μιλήσω πιο νωρίς.

Το νομοσχέδιό σας, κύριε Υφυπουργέ, ισχυρίζεται ότι προσπαθεί να κάνει μια νέα απόπειρα, ώστε να υπάρξει δήθεν εξορθολογισμός του ασφαλιστικού συστήματος και δήθεν ενίσχυση των συνταξιούχων και των ευάλωτων κοινωνικών ομάδων.

Πάμε να δούμε όμως τι έχει κάνει μέχρι σήμερα η Κυβέρνησή σας για τους συνταξιούχους, τους ασφαλισμένους και τη δημόσια κοινωνική ασφάλιση. Κατ’ αρχάς καταργήσατε τη δέκατη τρίτη σύνταξη. Είχε θεσπιστεί το 2019, ν.4611/2019, που ορίζει ότι δίνεται η δέκατη τρίτη σύνταξη από το έτος 2019 και για κάθε επόμενο έτος. Δεν υπάρχει αμφιβολία λοιπόν. Ο νόμος το ορίζει, ότι είναι για κάθε επόμενο έτος. Άρα ήταν μια μόνιμη παροχή μέσα στον χρόνο.

Τι κάνατε εσείς; Την ψηφίσατε τότε. Λέγατε μάλιστα ότι είναι ψίχουλα το 1 δισεκατομμύριο που έδινε στους συνταξιούχους. Δεσμευόσασταν ότι θα τη διατηρήσετε και την καταργήσατε όταν ήρθατε. Και πού δώσατε το 1 δισεκατομμύριο που προβλεπόταν γι’ αυτήν τη δέκατη τρίτη σύνταξη στους συνταξιούχους; Τη δώσατε για να καλύψετε την τρύπα της ιδιωτικοποίησης της επικουρικής ασφάλισης, η οποία παίζει κιόλας τα χρήματα των ασφαλισμένων, τις εισφορές στα χρηματιστήρια. Στερήσατε επιπλέον από 1,2 εκατομμύριο συμπολίτες μας συνταξιούχους τα αναδρομικά, φορολογώντας τα υπέρμετρα. Ποια αναδρομικά; Τα αναδρομικά που είχαν κρίνει τα δικαστήρια ότι τους οφείλονται, λόγω των αντισυνταγματικών νόμων του 2012, που ψηφίσατε εσείς.

Εκτοξεύσατε τις εκκρεμείς συντάξεις. Και τι κάνατε στη συνέχεια; Προβλέψατε τη διαδικασία “fast track” συντάξεων, που εκατοντάδες χιλιάδες άνθρωποι μάς λένε ότι βγαίνουν λάθος. Και υπάρχει μεγάλος κίνδυνος αυτή η λάθος σύνταξη να μην διορθωθεί ποτέ. Αυτό κάνει η “fast track” σύνταξη, μειωμένες συντάξεις σε σχέση με αυτά που δικαιούνται οι άνθρωποι.

Παραμένει επίσης το μεγάλο πρόβλημα των εβδομήντα χιλιάδων παράλληλων συντάξεων, που δεν έχουν δοθεί, των εκατόν είκοσι πέντε χιλιάδων επικουρικών, που δεν έχουν δοθεί, των πενήντα πέντε χιλιάδων εφάπαξ, που επίσης δεν έχουν δοθεί.

Περαιτέρω, λοιδορήσατε και απαξιώσατε τον ΕΦΚΑ και τους εργαζομένους του. Βάλατε ιδιώτες στην απονομή συντάξεων και αποτύχατε.

Πράγματι, κύριε Υφυπουργέ, -το είπατε-, μετατρέψατε την κρίση σε ευκαιρία. Αλλά για ποιους; Προβλέψατε μισθούς έως 8.000 ευρώ για τους γενικούς διευθυντές και τους διευθυντές από τον ιδιωτικό τομέα στον ΕΦΚΑ. Εδώ ξεσπιτώνονται λοιπόν οι οικογένειες για 10.000-15.000 ευρώ και μοιράζονται χρήματα σε γενικούς διευθυντές και διευθυντές στον ΕΦΚΑ από τον ιδιωτικό τομέα.

Τώρα πανηγυρίζετε που δίνετε αύξηση στις συντάξεις από τον Γενάρη του 2023. Ομολογείτε όμως -δεν μπορείτε να κάνετε αλλιώς- ότι αυτή η αύξηση έχει προβλεφθεί ήδη από το 2017 με τον ν.4475/2017. Είναι μια βοήθεια βέβαια, είναι σημαντικό σε τέτοιες δύσκολες συνθήκες, αλλά πρέπει να τονίζουμε ότι οι χαμηλοσυνταξιούχοι και οι χαμηλά αμειβόμενοι εργαζόμενοι έχουν χάσει το 40% του εισοδήματός τους λόγω της τεράστιας ακρίβειας στα καύσιμα, στο ρεύμα, στα τρόφιμα, στα είδη πρώτης ανάγκης.

Εδώ, λοιπόν, χρειάζεται μια πολύ πιο ισχυρή παρέμβαση. Χρειάζεται μια παρέμβαση στον πυρήνα του προβλήματος, που είναι η αισχροκέρδεια και τα υπερκέρδη στους παρόχους ενέργειας, για παράδειγμα, που επιτρέπει η Κυβέρνηση να συσσωρεύουν αυτά τα υπερκέρδη.

Εσείς όμως είστε γαλαντόμοι σε αυτά τα συμφέροντα και στις οικονομικές ελίτ. Τους επιτρέπετε να θησαυρίζουν σε συνθήκες φτωχοποίησης και διεύρυνσης των ανισοτήτων, τους μεταβιβάζετε και δημόσιους πόρους. Έχετε δώσει 9,5 δισεκατομμύρια για επιδόματα, που πάνε κατευθείαν στις τσέπες όλων αυτών. Είστε ανοιχτοχέρηδες, λοιπόν, όταν πρόκειται για τους λίγους, τους ισχυρούς, τους δικούς σας, αλλά όταν πρόκειται για τους συνταξιούχους, τους χαμηλόμισθους και τους αδύναμους, που πραγματικά έχουν ανάγκη για επιβίωση, είστε πολύ σφιχτοί και περιορισμένοι.

Αυτό προκύπτει και από το νομοσχέδιο που ψηφίζετε. Δεν μπορεί να καλύψει τις πραγματικές ανάγκες των ασφαλισμένων, των εργαζομένων, των μικρομεσαίων, των συνταξιούχων, που έχουν γιγαντωθεί με τη συμβολή της δικής σας διακυβέρνησης.

Πάμε να δούμε τι προβλέπει στα βασικά σημεία. Ενίσχυση 250 ευρώ. Θα την ψηφίσουμε, το έχουμε πει. Κάθε ευρώ που συνεισφέρει κάτι σε αυτήν την πολύ δύσκολη κατάσταση το στηρίζουμε. Όμως δεν μπορούμε να μην τονίσουμε ότι είναι εξαιρετικά μικρή και παντελώς αναντίστοιχη με τις πραγματικές ανάγκες. Είναι πολύ μικρότερη από όσα έδινε η κυβέρνηση του ΣΥΡΙΖΑ, για παράδειγμα, ως ενίσχυση, παρά τις συνθήκες ασφυξίας, τα μνημόνια, τον δημοσιονομικό περιορισμό και χωρίς να υπάρχει βεβαίως τότε τέτοια ακρίβεια και τέτοιος πληθωρισμός. Ελάχιστα λοιπόν τα ποσά αυτά, αλλά και ταυτόχρονα πετάτε εκτός της ρύθμισης εκατοντάδες χιλιάδες που θα έπρεπε να τα λαμβάνουν, όπως για παράδειγμα οι τετρακόσιες χιλιάδες μακροχρόνια άνεργοι που μένουν εκτός από αυτά τα 250 ευρώ.

Περαιτέρω, από τη μία φέρνετε τη μείωση των ασφαλιστικών εισφορών κατά 3%, όπως είπατε προηγουμένως, αλλά ταυτόχρονα έχετε ψηφίσει ήδη με τον ν.4670 την αύξηση των ασφαλιστικών εισφορών στους μικρομεσαίους, στους επαγγελματίες, στους αγρότες από 1-1-2023. Εδώ υπάρχει μια αντίφαση, μείωση 3% και από την άλλη 8% αύξηση για του χρόνου. Τόσο πολύ λοιπόν ενδιαφέρεστε για όλους αυτούς σε συνθήκες ασφυξίας.

Δεν σταματάτε όμως εκεί, αλλά προσπαθείτε να τους καλλιεργήσετε και φρούδες ελπίδες, αβάσιμες ελπίδες ότι θα διαγραφούν και τα χρέη τους.

Κύριε Υπουργέ, ξέρουμε πάρα πολύ καλά ότι το ΚΕΑΟ έχει στείλει πάρα πολλές ηλεκτρονικές και έγγραφες βεβαιώσεις οφειλών και τελικά θα ωφεληθούν ελάχιστοι από τη διαγραφή των ασφαλιστικών εισφορών πέραν της δεκαετίας. Άρα λοιπόν δεν μπορείτε να λέτε εδώ ότι θα είναι δισεκατομμύρια αυτά που θα ωφεληθούν. Το ΚΕΑΟ έχει στείλει χιλιάδες ειδοποιήσεις ηλεκτρονικές και βεβαιώσεις για τις οφειλές. Άρα, λοιπόν, ελάχιστοι θα ωφεληθούν.

Τα χρέη προς τον ΕΦΚΑ λόγω της ανέχειας έχουν ξεπεράσει κάθε προηγούμενο. Τα χρέη προς τον ΕΦΚΑ έχουν αυξηθεί 9 δισεκατομμύρια κατά τη διακυβέρνησή σας και εσείς θεσπίζετε εικοσιτέσσερις δόσεις. Φτάνουν αυτές; Σε καμμία περίπτωση. Εδώ χρειάζονται εκατόν είκοσι δόσεις, όπως είχε γίνει το 2019, για να μπορέσουν να ανταποκριθούν οι επιχειρήσεις και να στηρίξουν τη βιωσιμότητά τους.

Έρχομαι, κύριε Πρόεδρε, στην τροπολογία για να ενταχθούν τα νοσοκομεία της Ηλείας στην άγονη και προβληματική ζώνη Α. Πραγματικά τα νοσοκομεία της Ηλείας είναι ένα χαρακτηριστικό παράδειγμα υγειονομικής ερημοποίησης. Έχουν φύγει δεκάδες γιατροί τα τελευταία τρία χρόνια και λειτουργούν πραγματικά με έναν παθολόγο. Προχθές έγινε εφημερία -υπάρχει καταγγελία σχετική- με έναν παθολόγο ο οποίος δεν υπήρχε κιόλας για δέκα ώρες. Εφημερία χωρίς παθολόγο στο Νοσοκομείο του Πύργου.

Άρα λοιπόν εμείς ζητάμε να ενταχθεί η Ηλεία στην άγονη και προβληματική περιοχή ζώνης Α, ώστε να υπάρχει μια έκτακτη λύση σε αυτό το τεράστιο πρόβλημα, γιατί αφορά τις ζωές των κατοίκων του τόπου μου.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Φραγγίδη, έχετε τον λόγο παρακαλώ.

**ΓΕΩΡΓΙΟΣ ΦΡΑΓΓΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το νομοσχέδιο που συζητάμε σήμερα αναδίδει έντονα προεκλογικό άρωμα, καθώς περιέχει αρκετές θετικές διατάξεις, με κορωνίδα την αύξηση των συντάξεων, οι οποίες έχουν τύχει αρκετής επικοινωνιακής προώθησης και τις οποίες θα στηρίξουμε, στο πλαίσιο της άσκησης αντικειμενικής και εποικοδομητικής Αντιπολίτευσης.

Τέτοιες διατάξεις ενδεικτικά, είναι η έκτακτη προσαύξηση προνομιακών χρηματικών παροχών σε ευάλωτους συμπολίτες μας, η αύξηση της βασικής σύνταξης του ΟΓΑ, η θέσπιση κινήτρων μετατροπής συμβάσεων μερικής απασχόλησης σε πλήρους απασχόλησης, η επέκταση της περιόδου της ειδικής άδειας προστασίας μητρότητας από έξι σε εννιά μήνες για τις μητέρες μισθωτές, ασφαλισμένες και άλλα. Εδώ, όμως, θα πω για μια ακόμη φορά -εκτός από τον εισηγητή μας που το έχει πει- ότι θα ήταν σωστό να ενσωματωθούν και όσες διανύουν ήδη το εξάμηνο που ίσχυε μέχρι τώρα.

Κάποιες διατάξεις, αν και με θετικό πρόσημο, θα μπορούσαν να χαρακτηριστούν άτολμες. Τέτοια για παράδειγμα είναι η αύξηση του αριθμού των δόσεων της πάγιας ρύθμισης από δώδεκα σε είκοσι τέσσερις δόσεις που θα διευκολύνει στην ουσία μόνο τους οφειλέτες μικρών ποσών μέχρι 5.000 ευρώ. Οι δόσεις καλό θα ήταν να γίνουν εκατόν είκοσι. Εξάλλου και η Βουλευτής της Νέας Δημοκρατίας κ. Ευθυμίου το ζήτησε αυτό.

Όμως, κάποιες άλλες ρυθμίσεις, όπως είναι η αύξηση των ορίων ηλικίας μειωμένη σύνταξη στο δημόσιο κατά τέσσερα με επτά χρόνια, οι ρυθμίσεις για το Μετοχικό Ταμείο Πολιτικών Υπαλλήλων και τα άρθρα για την ΔΥΠΑ και την διοίκησή της, μας βρίσκουν εντελώς αντίθετους και ζητούμε την απόσυρσή τους.

Ο εισηγητής μας έχει ήδη αναφερθεί αναλυτικά στις προτάσεις του ΠΑΣΟΚ για τη βελτίωση των άρθρων που πιστεύουμε ότι επιδέχονται βελτίωση. Τρεις γενικές παρατηρήσεις θα μου επιτρέψετε να κάνω και είναι οι εξής:

Πρώτον, η όποια αύξηση στις συντάξεις αποτελεί μικρό μόνο αντιστάθμισμα της απώλειας που έχουν υποστεί οι συνταξιούχοι από τις πολιτικές επιλογές της Κυβέρνησης.

Δεύτερον, σε σχέση με τις εκκρεμείς συντάξεις -που σημειωτέον είναι περισσότερες απ’ όσες παρέδωσε ο ΣΥΡΙΖΑ- στην προσπάθεια για εμφάνιση προεκλογικού έργου της Κυβέρνησης, ο αριθμός των αποφάσεων συνταξιοδότησής τους αυξήθηκε.

Ωστόσο, υπολογίζεται ότι πάνω από τις μισές συντάξεις έχουν υπολογιστεί λανθασμένα. Αυτό έχει σαν αποτέλεσμα οι συνταξιούχοι να σύρονται σε μια αχρείαστη και δαπανηρή διαδικασία προσφυγών και δικαστικών εξόδων και οι υπηρεσίες του ΕΦΚΑ επιφορτίζονται με τον επαναπροϋπολογισμό των συντάξεων και την έκδοση νέων αποφάσεων.

Τρίτον, σαν τρίτη παρατήρηση, θα ήθελα να αναφερθώ σε σχέση με το άρθρο 47 και τους γιατρούς εργασίας. Θα πρέπει εδώ να διευκρινιστεί ότι το άρθρο 47 δεν αφορά περιπτώσεις ιατρών εργασίας με συμβάσεις ανεξάρτητων υπηρεσιών, αλλά μόνο όσους ιατρούς εργασίας απασχολούνται με σύμβαση εξαρτημένης εργασίας.

Ως κόμμα έχουμε καταθέσει έναν αρκετά μεγάλο αριθμό τροπολογιών. Όμως, θα ήθελα να σχολιάσω κάποιες από αυτές.

Η πρώτη τροπολογία που θα ήθελα να σχολιάσω αφορά το θέμα προστασίας της κύριας κατοικίας και το δικαίωμα προαίρεσης του δανειολήπτη στην αγορά του δανείου του. Ζούμε σε μια συγκυρία που ο πληθωρισμός, η ενεργειακή κρίση και η ακρίβεια υπονομεύουν την υγεία και την ευημερία των πολιτών και θέτουν σοβαρά εμπόδια για την επιβίωση με ανθρώπινους όρους. Ακόμα και για μικρά ποσά οι χρεωμένοι ιδιοκτήτες με αδυναμία πληρωμής μπορούν να ζήσουν δυστυχώς, τραγικές στιγμές βίαιης κατάσχεσης της περιουσίας τους και της ίδιας της κατοικίας τους.

Ήρθαν πρόσφατα στη δημοσιότητα τέτοια περιστατικά κατάσχεσης όπου τα χρέη αντιστοιχούσαν σε ένα μόνο ποσοστιαίο κλάσμα της πραγματικής αξίας του ακινήτου. Το ΠΑΣΟΚ, όπως στάθηκε δίπλα στον πολίτη τα πέτρινα χρόνια της κρίσης και των μνημονίων, νομοθετώντας την προστασία της πρώτης κατοικίας των δανειοληπτών με το ν.3869/ 2010 για τα υπερχρεωμένα νοικοκυριά, έτσι και τώρα αναλαμβάνει νομοθετική πρωτοβουλία που προτείνει τα εξής:

Πρώτον την προστασία της πρώτης κατοικίας με αναστολή των πλειστηριασμών για τα ευάλωτα νοικοκυριά, με πραγματικά κριτήρια χαμηλού εισοδήματος και αξίας της κατοικίας βάσει του ν.3869/2010.

Δεύτερον οι αγρότες και οι κτηνοτρόφοι να διατηρούν ποσοστό της αγροτικής γης που έχει κατασχεθεί, ώστε να μπορούν να βιοποριστούν.

Τρίτον, την υπό προϋποθέσεις δυνατότητα του οφειλέτη να εξαγοράσει το δάνειό του πριν πωληθεί στα funds. Είναι αυταπόδεικτο ότι η Νέα Δημοκρατία και ο ΣΥΡΙΖΑ αδυνατούν να παράσχουν την κοινωνική προστασία που απαιτούν οι καιροί.

Ο ΣΥΡΙΖΑ δεν ψήφισε τον ν.3869/2010, τον αντικατέστησε το 2019 με έναν αποτυχημένο μηχανισμό. Οι ρυθμίσεις έγιναν σε δυόμισι χιλιάδες περιπτώσεις. Η Νέα Δημοκρατία τον κατήργησε οριστικά το 2020, φέρνοντας έναν Πτωχευτικό Κώδικα που έδωσε μεγαλύτερη έμφαση στην επιτάχυνση της πτωχευτικής διαδικασίας και δεν απέδωσε σημαντικές ρυθμίσεις οφειλών, μόνο δύο χιλιάδες.

Άλλη τροπολογία για την ένταξη στον κανονισμό βαρέων και ανθυγιεινών επαγγελμάτων του προσωπικού του Εθνικού Συστήματος Υγείας και του Εθνικού Συστήματος Κοινωνικής Φροντίδας κι εν γένει των ανθρώπων της πρώτης γραμμής για την αντιμετώπιση της πανδημίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Ως κόμμα έχουμε καταθέσει δεκαεπτά φορές αυτή τη συγκεκριμένη τροπολογία και δεν έχουμε εισακουστεί. Τα λόγια, λοιπόν, είναι περιττά. Είναι το ελάχιστο που πρέπει να γίνει για να υπάρξει μια έμπρακτη αναγνώριση των ανθρώπων της πρώτης γραμμής στην υγεία, που λόγω της εργασίας τους θέτουν σε κίνδυνο την υγεία τη δική τους, των οικογενειών τους και ιδιαίτερα όλη αυτή την περίοδο της πανδημίας.

Είναι η ελάχιστη επιβράβευση που τους οφείλουμε για όλα αυτά που προσέφεραν και προσφέρουν καθημερινά. Πρέπει να εξαλειφθούν τα φαινόμενα άνισης μεταχείρισης των εργαζομένων στην υγεία.

Δεν μπορεί να έχουμε νοσηλευτές με ασφάλιση που είχαν ΙΚΑ-ΕΤΑΜ που υπάγονται στο καθεστώς των βαρέων και ανθυγιεινών επαγγελμάτων, νοσηλευτές με ασφάλιση δε που είναι στο δημόσιο, που δουλεύουν στο ίδιο νοσοκομείο στο ίδιο τμήμα και να μην είναι στα βαρέα και ανθυγιεινά. Θα σας πω ένα παράδειγμα το νοσοκομείο «Παπαγεωργίου».

Και τέλος για την τροπολογία με θέμα «Ανταποδοτική σύνταξη ασφαλισμένων του τέως ΤΣΑΥ». Τα τελευταία χρόνια οι υγειονομικοί υφίστανται μια δυσμενή μεταχείριση, όσον αφορά τον τρόπο υπολογισμού των συντάξεων τους. Οι συντάξεις τους μετά από τον ν.4387/2016 έχουν μειωθεί πάνω από 50% και είναι πολύ λιγότερο από τους μηχανικούς και τους νομικούς. Ο βασικός κοινωνικός πόρος του ΤΣΑΥ, το ιατρόσημο, έχει καταργηθεί νομοθετικά, ενώ το κράτος δεν συμμετέχει στη δημιουργία ασφαλιστικού κεφαλαίου, παρά τη σχετική πρόβλεψη του ν.2084/92.

Ως αποτέλεσμα οι υγειονομικοί λαμβάνουν συντάξεις 800 ευρώ μεικτά με σαράντα έτη ασφάλισης. Εμείς προτείνουμε την κάλυψη της απώλειας των κοινωνικών πόρων του ΤΣΑΥ από τον κρατικό προϋπολογισμό, ώστε να υπάρξει ίση αντιμετώπιση των υγειονομικών με τους λοιπούς επιστήμονες.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, ξαναλέω για τα θέματα του χρόνου. Να πούμε για τον κ. Βιλιάρδο, ο οποίος ήταν ευγενής μαζί μας και αποδέχτηκε να μπουν οι δύο συνάδελφοι.

**ΒΑΣΙΛΕΙΟΣ ΒΙΛΙΑΡΔΟΣ:** Ο ένας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εντάξει, για τον έναν.

**ΒΑΣΙΛΕΙΟΣ ΒΙΛΙΑΡΔΟΣ:** Κύριε Πρόεδρε, αυτό που κάνατε με ενόχλησε πάρα πολύ. Αυτό που με ενοχλεί πάρα πολύ δεν είναι να περιμένω λίγο παραπάνω, αλλά η αγένεια. Ο ένας συνάδελφος με ρώτησε και του έδωσα ευχαρίστως την θέση μου, αφού είχε κάποια δουλειά, ο άλλος δεν ρώτησε καθόλου, ήρθε σε εσάς. Αν επρόκειτο ο κάθε Πρόεδρος εδώ πέρα να προωθεί το δικό του κόμμα, δεν είναι σωστό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Νόμιζα ότι ήρθε και σε εσάς ο κύριος συνάδελφος.

**ΒΑΣΙΛΕΙΟΣ ΒΙΛΙΑΡΔΟΣ:** Όχι, δεν ήρθε. Με ρώτησε μετά, αφού είχε πάρει την άδεια από εσάς και του είπα όχι. Παρ’ όλα αυτά ήρθε και μίλησε.

Δεν είναι σωστό αν ο κάθε Προεδρεύων προωθεί το δικό του κόμμα ή στηρίζει το δικό του κόμμα. Δεν πάμε καλά έτσι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μπορείτε να το πείτε αυτό τώρα, γιατί νομίζω ότι έγινε παρεξήγηση. Αλλά ο κ. Φραγγίδης ήρθε σε εσάς.

**ΒΑΣΙΛΕΙΟΣ ΒΙΛΙΑΡΔΟΣ:** Όχι, κύριε Πρόεδρε, με ενοχλεί, ειλικρινά, με ενοχλεί. Εκτός από την αγένεια με ενοχλεί και αυτή η συμπεριφορά μας. Όταν λέω «όχι» σημαίνει «όχι». Ρωτήστε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν ήρθε ο κ. Φραγγίδης σε εσάς;

**ΒΑΣΙΛΕΙΟΣ ΒΙΛΙΑΡΔΟΣ:** Ήρθε, αφού είχε πάρει την άδεια από εσάς και του είπα «όχι».

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι, από εμένα δεν πήρε άδεια. Του είπα να μιλήσει μαζί σας.

**ΒΑΣΙΛΕΙΟΣ ΒΙΛΙΑΡΔΟΣ:** Παρ’ όλα αυτά, ήρθε και μίλησε. Αυτή η αγένεια είναι εξαιρετικά ενοχλητική.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία, ωραία.

**ΒΑΣΙΛΕΙΟΣ ΒΙΛΙΑΡΔΟΣ:** Δεν με πειράζει να καθίσω μέχρι το βράδυ, γιατί κάθομαι μέχρι το βράδυ, αλλά όχι έτσι. Όχι έτσι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έγινε παρεξήγηση, κύριε Βιλιάρδο. Είπα ότι συνεννοηθήκατε να είναι η αλλαγή και με τον Βουλευτή μας.

**ΒΑΣΙΛΕΙΟΣ ΒΙΛΙΑΡΔΟΣ:** Κύριε Πρόεδρε, δεν μπορούσα να μην το πω, γιατί σας είπα από την αρχή ότι η αγένεια με ενοχλεί. Αυτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Είναι θέμα συνεννόησης.

**ΒΑΣΙΛΕΙΟΣ ΒΙΛΙΑΡΔΟΣ:** Δεν είναι θέμα συνεννόησης, κύριε Πρόεδρε. Εντάξει, ας το αφήσουμε. Δεν είναι θέμα συνεννόησης. Είναι καθαρή η συνεννόηση.

Κυρίες και κύριοι συνάδελφοι, επιγραμματικά στο νομοσχέδιο, αφού η εισηγήτριά μας έχει αναφερθεί αναλυτικά και με προτάσεις, ο βασικός σκοπός του φαίνεται να είναι η παροχή έκτακτης οικονομικής ενίσχυσης στους χαμηλοσυνταξιούχους, καθώς επίσης, στους δικαιούχους του ελαχίστου εγγυημένου εισοδήματος, του επιδόματος ανασφάλιστων υπερηλίκων και του επιδόματος τέκνου. Ψίχουλα, ουσιαστικά, λόγω και έναντι του πληθωρισμού που καλπάζει.

Περιλαμβάνει, όμως, επιπλέον διάφορες τροπολογίες, όπως για τις εισφορές και τις οφειλές ασφαλισμένων στον e-ΕΦΚΑ, για την ρύθμιση συνταξιοδοτικών ζητημάτων, για την επέκταση της ειδικής παροχής μητρότητας, καθώς επίσης, για τη ρύθμιση προνοιακών και ασφαλιστικών ζητημάτων.

Ειδικά, όσον αφορά στις συντάξεις, αυξάνονται με το άρθρο 18, προφανώς, λόγω της ανόδου των τιμών, η οποία δεν είναι συνώνυμη με τον πληθωρισμό, όπως ακούμε συνεχώς, αφού ο τελευταίος προκαλείται από τη λειτουργία του σπιράλ μισθών-τιμών. Από το ότι, δηλαδή, αυξάνονται οι τιμές από τις επιχειρήσεις, στη συνέχεια οι μισθοί των εργαζομένων, αμέσως μετά, ξανά, οι τιμές από τις επιχειρήσεις, για να καλύψουν την άνοδο των μισθών και ούτω καθεξής. Ενώ, σήμερα αυξάνονται οι τιμές με τους μισθούς να μειώνονται, σύμφωνα με την έκθεση Εκτέλεσης του Προϋπολογισμού του Γραφείου της Βουλής, παρά την αύξηση του κατώτατου μισθού.

Σε κάθε περίπτωση, η άνοδος των τιμών που υπολογίζεται σήμερα, από την έκθεση του προϋπολογισμού, σε ετήσια βάση στο 9,9% το 2002, για τον εθνικό δείκτη τιμών καταναλωτή, ενώ προβλέπεται στο 5% το 2023, δεν αντανακλά την αύξηση του κόστους διαβίωσης των συνταξιούχων και των ευάλωτων ομάδων, αφού βασίζεται σε ένα ευρύτερο καλάθι προϊόντων και όχι σε αυτά που χρησιμοποιούν, συνήθως, οι ασθενέστεροι, στα βασικά τους είδη. Με βάση την Γενική Συνομοσπονδία, δε, η άνοδος των τιμών των προϊόντων για όσους αμείβονται με λιγότερα από 750 ευρώ, φτάνει έως και το 40%, οπότε, είναι προφανώς θανατηφόρα.

Η τιμαριθμική, πάντως, αναπροσαρμογή των συντάξεων προβλέπεται από τη νομοθεσία, όπως στις Ηνωμένες Πολιτείες, όπου είναι αυτόματη, ενώ φέτος δόθηκαν αυξήσεις 8,7%, όπως θα καταθέσουμε στα Πρακτικά.

Με το σημερινό νομοσχέδιο τώρα, αλλάζει ο τρόπος υπολογισμού της τιμαριθμικής αναπροσαρμογής, αν και όχι σημαντικά.

Συγκεκριμένα, η αναπροσαρμογή γίνεται με βάση τα στοιχεία που περιλαμβάνονται στην εισηγητική έκθεση του κρατικού προϋπολογισμού του 2023, μαζί με τις προβλέψεις για την πορεία αυτών των μεγεθών για το επόμενο έτος. Τυχόν διαφορές, δε, με τα απολογιστικά της ΕΛΣΤΑΤ, θα λαμβάνονται υπ’ όψιν για την αναπροσαρμογή της επόμενης χρονιάς. Για παράδειγμα, το 2023 η αναπροσαρμογή, με βάση τον προϋπολογισμό του 2023, θα πρέπει να είναι 5,6% συν 9,6% δια δύο, δηλαδή 7,75%. Αυτή θα είναι, αλήθεια, η αύξηση; Εάν ναι, ασφαλώς, δεν είναι αρκετή για να καλύψει τις τεράστιες απώλειες των συνταξιούχων, πόσω μάλλον όταν έχουν επιβαρυνθεί με το σύνολο της ανόδου των τιμών του 2022, όπου δεν πήραν καμμία αύξηση, καθώς επίσης, των πρώτων μηνών το 2023. Είναι κάτι που θεωρούμε εντελώς απαράδεκτο και απίστευτη κοροϊδία των συγκεκριμένων συμπολιτών μας, πολύ περισσότερο λόγω της μείωσης των συντάξεων, κατά περίπου 50%, από την πολιτική των μνημονίων, ενώ μπορεί μεν να παρέμεινε περίπου στα ίδια πλαίσια η συνταξιοδοτική δαπάνη, αλλά μόνον επειδή αυξήθηκαν οι συνταξιούχοι, κατά περίπου 25%.

Εκτός αυτού, με το παρόν διενεργείται ένα ακόμα κούρεμα, αφού με το άρθρο 22 τοποθετείται άνω όριο στις επικουρικές συντάξεις, στα έξι εικοστά του ανώτατου ορίου κύριας σύνταξης για το συνολικό ακαθάριστο ποσόν της, το οποίο είχε τεθεί ξανά μεταγενέστερα με το άρθρο 120 του ν.4623/2019.

Περαιτέρω, νομοθετείται η αύξηση της σύνταξης του ΟΓΑ με κόστος 115,5 εκατομμύρια το 2023, καθώς επίσης, η χορήγηση μιας οικονομικής ενίσχυσης σε ευάλωτους ύψους 250 ευρώ και κόστους συνολικά 252 εκατομμυρίων, σύμφωνα με το Γενικό Λογιστήριο του Κράτους.

Εκτός των άλλων πάντως, μπορεί να δοθεί επίσης στους πρόσφυγες και στους αιτούντες άσυλο, σύμφωνα με τον ορισμό της παραγράφου 8 του άρθρου 2 του ν.4430/2016. Δεν θα πει «η κυβέρνηση ΣΥΡΙΖΑ», γιατί αν δεν ήταν σωστός, θα τον είχε αλλάξει. Δεν πρόκειται για υπερβολή, με δεδομένο ότι οι δαπάνες του Υπουργείου Μεταναστευτικής Πολιτικής από το Πρόγραμμα Δημοσίων Επενδύσεων θα φθάσουν στα 670 εκατομμύρια το 2023; 670 εκατομμύρια.

Σε κάθε περίπτωση, υπάρχουν πολλές αποσπασματικές τροπολογίες στο σχέδιο νόμου, οι οποίες δίνουν την εντύπωση πελατειακών εξυπηρετήσεων προεκλογικής περιόδου, όπως άλλωστε είπε και η εισηγήτριά μας.

Νομιμοποιείται, επιπλέον, η περικοπή των ασφαλιστικών εισφορών του εργοδότη και του μισθωτού εργαζόμενου με το άρθρο 5, με κόστος, σύμφωνα με το Γενικό Λογιστήριο, ύψους 1 δισεκατομμυρίου ευρώ. Εν προκειμένω, τα 270 εκατομμύρια για το δημόσιο και τα 630 εκατομμύρια για την ΔΥΠΑ, ενώ με δεδομένο το ότι το κράτος παράγει μόνο ελλείμματα και χρέη, προφανώς θα τα πληρώσουμε όλοι εμείς με τους φόρους, είτε σήμερα είτε αργότερα.

Τέλος, παρέχεται, μεταξύ άλλων, η δυνατότητα ρύθμισης ασφαλιστικών εισφορών, ενώ υπάρχουν κάποιες φιλικές, μικρές φιλικές προς την οικογένεια, ρυθμίσεις που όμως δεν πρόκειται να επιλύσουν το τεράστιο δημογραφικό πρόβλημα της χώρας μας, το οποίο επιδεινώθηκε ακόμα περισσότερο, από τα μνημόνια, αποτελώντας μία επιπλέον καταστροφική τους συνέπεια, εάν όχι την καταστροφικότερη.

Γενικότερα, στην οικονομία τώρα, θεωρούμε μεγάλο λάθος τον τρόπο με τον οποίο η Κυβέρνηση χειρίζεται τον πληθωρισμό, με την διατήρηση των βασικών φορολογικών συντελεστών, όπως του ΦΠΑ, στα ίδια ύψη, παρά την κατακόρυφη άνοδο των τιμών. Πρέπει να είμαστε η μοναδική χώρα που διατηρεί τον ΦΠΑ σε αυτά τα ύψη.

Σημειώνουμε, δε, πως η Ελλάδα έχει έναν από τους υψηλότερους ειδικούς φόρους κατανάλωσης. Ήταν στο 2,9% του ΑΕΠ το 2020, όταν ο μέσος όρος της Ευρωπαϊκής Ένωσης ήταν στο 1,9% και αν θυμάμαι σωστά στο 1,4% της Πορτογαλίας. Τεράστια διαφορά. Έτσι τροφοδοτείται, περαιτέρω, ο πληθωρισμός, που είναι συνώνυμος με τους φόρους, με την Κυβέρνηση να προσπαθεί μέσω αυτού να αυξήσει τα φορολογικά έσοδα, να μειώσει τα ελλείμματα και να περιορίσει τη σχέση του δημοσίου χρέους προς το ονομαστικό ΑΕΠ.

Παράλληλα, εφαρμόζει μια πολιτική χορήγησης επιδομάτων στις πιο αδύναμες εισοδηματικές τάξεις, με προφανή στόχο να βελτιώσει την εκλογική της εικόνα. Αυτός ο τρόπος, όμως, θα έχει ως αποτέλεσμα, την δημιουργία ενός καταστροφικού κύκλου ανόδου των τιμών και επιδοματικής πολιτικής, που θα τροφοδοτείται από τα πληθωριστικά έσοδα, κάτι που θα οδηγήσει σταδιακά στη μείωση της καταναλωτικής δαπάνης, στον περιορισμό των επενδύσεων και τελικά, στην πτώση του πραγματικού ρυθμού ανάπτυξης. Όλα αυτά τεκμηριώνονται, άλλωστε, από την πρόβλεψη της Κυβέρνησης για τον πληθωρισμό του 2023, όπου από 3% στο προσχέδιο, τον αύξησε στο 5%, παρά το ότι οι τιμές της ενέργειας έχουν αρχίσει να υποχωρούν, όσον αφορά στο μέρος τους που προερχόταν από την κερδοσκοπική φούσκα και προφανώς, από την αισχροκέρδεια.

Με δεδομένο, δε, ότι ο πληθωρισμός υπολογίζεται επί των τιμών του αντίστοιχου μήνα του προηγούμενου έτους, αυτό το 5% θα είναι επιπλέον της ανόδου του 2022. Υπολογίζεται 9,9% η μέση άνοδος το 2022. Αυτό σημαίνει πως οι πολίτες θα χάσουν ένα ακόμη μεγάλο μέρος της αγοραστικής αξίας των εισοδημάτων τους, το οποίο, ειδικά για τη μεσαία τάξη, δεν θα καλυφθεί από επιδόματα.

Έτσι, η κρίση χρέους που βιώνει η Ελλάδα, εδώ και πάνω από μια δεκαετία, λόγω της καταστροφικής πολιτικής των μνημονίων, αλλά και της κακοδιαχείρισης των κυβερνήσεών της, θα εξελιχθεί σε μια κρίση επιβίωσης για τους Έλληνες, η οποία θα εξαθλιώσει τους φτωχότερους και θα εξαϋλώσει, δυστυχώς, ένα μεγάλο μέρος της μεσαίας τάξης.

Σε τελική ανάλυση, πάντως, αντί η Κυβέρνηση να αλλάξει το αποτυχημένο οικονομικό μοντέλο της χώρας μας, αλλάζει ήδη το ιδιοκτησιακό τους καθεστώς, με το ξεπούλημα της δημόσιας περιουσίας και με τους πλειστηριασμούς της ιδιωτικής, εξαιτίας της αδυναμίας των Ελλήνων να αντεπεξέλθουν με τις υποχρεώσεις τους, όχι με δική τους ευθύνη, αλλά με ευθύνη της κυβερνητικής οικονομικής πολιτικής, μιας αδυναμίας που αυξάνεται πλέον, και από τον πληθωρισμό, με κριτήριο την άνοδο του ληξιπρόθεσμου ιδιωτικού χρέους, όπως απέναντι στο δημόσιο, στους ασφαλιστικούς οργανισμούς και στις τράπεζες, όπου έχουν ήδη εμφανιστεί «πορτοκαλί», όπως ονομάζονται τώρα, δάνεια, δηλαδή στα όρια των κόκκινων, ύψους περί των 5 δισεκατομμυρίων ευρώ.

Εν προκειμένω, το ιδιωτικό χρέος στα τέλη Ιουνίου του 2022 είχε εκτοξευτεί στα 406 δισεκατομμύρια ευρώ. Χρωστάει 406 δισεκατομμύρια ο ιδιωτικός τομέας της Ελλάδας σήμερα, εκ των οποίων τα 258 δισεκατομμύρια κόκκινο, αποτελώντας το νούμερο ένα πρόβλημα των Ελλήνων.

Περαιτέρω, το άλλο μεγάλο πρόβλημα της οικονομίας μας, που επίσης κρύβεται κάτω από το χαλί, είναι το κλιμακούμενο εμπορικό μας έλλειμμα, με τις εισαγωγές να έχουν αυξηθεί πολύ περισσότερο από τις εξαγωγές, κάτι που τεκμηριώνει την πτώση της ανταγωνιστικότητας της χώρας μας και τον αδύναμο παραγωγικό της ιστό.

Ακόμη χειρότερα έχει εξελιχθεί το έλλειμμα του ισοζυγίου τρεχουσών συναλλαγών μας, το οποίο από μόλις 2,73 δισεκατομμύρια το 2019 αυξήθηκε στα 10,96 δισεκατομμύρια το 2020 και στα 12,27 δισεκατομμύρια το 2021 και συνεχίζει να αυξάνεται. Η χρηματοδότησή του στηρίχτηκε, δε, από τις άμεσες μεν ξένες επενδύσεις, ύψους 2,9 δισεκατομμυρίων το 2020 και 5,6 δισεκατομμυρίων το 2021, αλλά ασφαλώς δεν ήταν αρκετές, με αποτέλεσμα το εξωτερικό μας χρέος να έχει φτάσει στα 560,8 δισεκατομμύρια. Το εξωτερικό μας χρέος είναι 560,8 δισεκατομμύρια. Από αυτά τα 282 δισεκατομμύρια ήταν δημόσιο εξωτερικό και τα 278 δισεκατομμύρια ιδιωτικό εξωτερικό, στην ουσία δηλαδή, των εμπορικών τραπεζών που είναι οι ενδιάμεσες και τελικά, της Τράπεζας της Ελλάδος.

Συνεχίζοντας, το άλλο μεγάλο πρόβλημα της Ελλάδας είναι το δημοσιονομικό μας έλλειμμα, κυρίως λόγω του κρατικού προϋπολογισμού, όπου μόλις μέσα σε τρία χρόνια, το 2020, το 2021 και το 2022, η Κυβέρνηση παρήγαγε ζημίες ύψους 50 δισεκατομμυρίων ευρώ, κάτι που δεν έχει συμβεί ποτέ μέχρι σήμερα. Μέσα σε τρία μόλις χρόνια 50 δισεκατομμύρια ελλείμματα, 50 δισεκατομμύρια ζημίες. Το άκρον άωτον, δηλαδή, της κακοδιαχείρισης κυριολεκτικά!

Τα ελλείμματα αυτά, φυσικά, αυξάνουν ήδη το μη βιώσιμο δημόσιο χρέος μας, ενώ θα καλύπτονται με δανεικά που θα πληρώσουμε πανάκριβα με φόρους και με ξεπουλήματα εμείς και τα παιδιά μας.

Μπορεί το χρέος να προβλέπεται στο 168,9% του ΑΕΠ το 2022 για την γενική κυβέρνηση από 180,5% το 2019, αλλά οφείλεται, καθαρά, στην άνοδο του ονομαστικού ΑΕΠ από τον πληθωρισμό, αφού χωρίς αυτόν το ΑΕΠ δεν θα υπερέβαινε τα 194 εκατομμύρια, οπότε, το χρέος θα ήταν στα 183% του ΑΕΠ και άρα, ψηλότερο από το 2019.

Σε ποια μείωση, λοιπόν, του χρέους αναφέρεται η Κυβέρνηση; Στην πληθωριστική, που θα ληστεύει και θα εξαθλιώνει τους Έλληνες. Θα ήταν, αλήθεια, η Κυβέρνηση ευχαριστημένη, εάν η άνοδος των τιμών ήταν 30%, οπότε το ΑΕΠ περί τα 245 δισεκατομμύρια και το χρέος τότε στο 145%, πολύ χαμηλότερο, δηλαδή; Θα της άρεσε;

Στο δημόσιο χρέος μας, πάντως, των 392,3 δισεκατομμυρίων του 2022 θα πρέπει να προστεθούν οι κρατικές εγγυήσεις, συνολικού ύψους 30 δισεκατομμυρίων ευρώ, εκ των οποίων, τα 18,7 δισεκατομμύρια από το πρόγραμμα «ΗΡΑΚΛΗΣ» ξανά για τις τράπεζες.

Με ποια λογική, αλήθεια, δόθηκαν οι εγγυήσεις των 18,7 δισεκατομμυρίων στις τράπεζες, για να πουλήσουν τα κόκκινα δάνεια στους ξένους κερδοσκόπους και να πλειστηριάσουν τα σπίτια των Ελλήνων; Γιατί δεν υιοθετήθηκε η δική μας πρόταση, από την αρχή, για την ίδρυση μιας κρατικής εταιρείας, κατά το παράδειγμα των Ηνωμένων Πολιτειών, του 1933 -δεν βρήκαμε εμείς τον τροχό, υπάρχει η λύση- η οποία θα αγόραζε τα κόκκινα δάνεια αντί των κερδοσκόπων;

Εν προκειμένω, εάν υποθέσουμε, πως τα αγόρασαν οι κερδοσκόποι στο 10% της αξίας τους, θα χρειάζονταν μόλις 10 δισεκατομμύρια και δεν θα χανόταν κανένα σπίτι, όχι τα 18,7 δισεκατομμύρια των εγγυήσεων που δόθηκαν στις τράπεζες, αλλά τα μισά.

Με δεδομένο το ότι η ύφεση του 2020 ήταν 9%, η ανάκαμψη του 2021 8,4% και η ανάπτυξη του 2022, κατά τις προβλέψεις του προϋπολογισμού, στο 5,6%, η σωρευτική πραγματική ανάπτυξη, σε σταθερές τιμές της Ελλάδας μέσα σε τρία χρόνια, με τη σπατάλη όμως άνω των 50 δισεκατομμυρίων, ήταν μόλις 5% σε σχέση με το 2019, δηλαδή μόλις περί το 1,67% ετήσια, οπότε χαμηλότερη του 2019, που ήταν 1,9%, χωρίς επιπλέον δαπάνες τότε.

Για ποια ανάπτυξη, λοιπόν, μιλάει η Κυβέρνηση; Προφανώς, κοροϊδεύει τους Έλληνες, θεωρώντας τους εντελώς ανόητους. Ασφαλώς δεν είναι, όμως και θα της το αποδείξουν ξεκάθαρα στις εκλογές.

Κλείνοντας, κατά την συζήτηση του προϋπολογισμού ζητήσαμε να καταργηθεί επιτέλους, η απαράδεκτη φορολόγηση με τεκμήρια, που αυξάνεται με τις νέες αντικειμενικές αξίες των ακινήτων, αφού είναι απαράδεκτο να παραμένει η Ελλάδα η μοναδική χώρα στην Ευρωπαϊκή Ένωση, εάν όχι στον πλανήτη, που φορολογείται με τεκμήρια διαβίωσης.

Με απλά λόγια, περί τα δύο εκατομμύρια Έλληνες -διόλου μικρός αριθμός, δύο εκατομμύρια Έλληνες- η μοναδική εξαίρεση στον πλανήτη, φορολογούνται για εισοδήματα της τάξης των 6,35 δισεκατομμυρίων που δεν έχουν, οπότε πρόκειται για μια ακόμη ληστεία τους, μια τρομακτική ληστεία τους.

Εν προκειμένω, ο Αναπληρωτής Υπουργός Οικονομικών ισχυρίστηκε πως η αιτία είναι το ότι οι Έλληνες είναι φοροφυγάδες. Έτσι ακριβώς είπε, ότι οι Έλληνες είναι φοροφυγάδες, όπως ο Γιώργος Παπανδρέου το 2009, οδηγώντας την Ελλάδα χωρίς κανέναν λόγο στα μνημόνια. Φοροφυγάδες! Αν είναι δυνατόν!

Πώς είναι δυνατόν, λοιπόν, να περιμένουν κάτι θετικό οι Έλληνες από μια ακόμη Κυβέρνηση που τους θεωρεί ως τους μοναδικούς φοροφυγάδες στον πλανήτη; Δεν μπορούν, δυστυχώς, να περιμένουν τίποτα. Επομένως, όσο πιο γρήγορα φύγει η Κυβέρνηση τόσο καλύτερα για τους Έλληνες.

Ευχαριστώ πολύ.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με την κ. Καφαντάρη από τον ΣΥΡΙΖΑ, ακολουθεί ο κ. Δημοσχάκης και έχει ζητήσει μετά τον λόγο ο Κοινοβουλευτικός Εκπρόσωπος, ο κ. Κεγκέρογλου. Θα δούμε. Αν είναι εδώ, θα μιλήσει, αλλιώς θα προχωρήσουμε στον επόμενο.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κύριε Πρόεδρε, δεν είναι εδώ ο κύριος Υπουργός. Θα περιμένω, γιατί έχω να του απευθύνω ερωτήσεις.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Βεβαίως, περιμένουμε.

Ας κάνουμε μια μικρή διακοπή ολίγων λεπτών.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζεται η συνεδρίαση.

Κυρία Καφαντάρη, έχετε τον λόγο.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κύριε Πρόεδρε, υπάρχουν οι συνεργάτες να μεταφέρουν τα ερωτήματά μου στον κύριο Υπουργό.

Απλώς σέβομαι και το ότι είναι πολλοί οι ομιλητές και καλό είναι να μην χάνουμε χρόνο.

Δεν θα συμμεριστούμε τις θριαμβολογίες του κυρίου Υπουργού που ακούσαμε στην τοποθέτησή του πριν από λίγο. Διότι, ξέρετε, πίσω από τους αριθμούς υπάρχουν πάντα και ανθρώπινες ζωές, και αυτό είναι το πολύ σημαντικό. Δεν μπορεί να θριαμβολογεί για ανάπτυξη -και μας έδωσε και κάποιους δείκτες και κάποια ποσοστά- όταν αυτή τη στιγμή η χώρα μας είναι δεύτερη από το τέλος στο κατά κεφαλήν ΑΕΠ, όταν αυτή την στιγμή -μιλάει για ανάπτυξη!- τα έσοδα από το ΦΠΑ είναι επτά φορές περισσότερα από τα έσοδα της φορολόγησης των επιχειρήσεων, όταν είμαστε στην πρώτη και στη δεύτερη θέση στη βενζίνη και βέβαια στην τρίτη με τέταρτη θέση στην τιμή της ηλεκτρικής ενέργειας, όταν έχουν χάσει τα νοικοκυριά, με έσοδα μέχρι 750 ευρώ περίπου, το 40% της αγοραστικής τους δύναμης. Όλα αυτά τα στοιχεία -και βέβαια είναι στοιχεία επίσημα και είναι στοιχεία της EUROSTAT- τα οποία ανέφερα, δείχνουν ποια είναι η κατάσταση της ελληνικής κοινωνίας. Και εκεί πρέπει να κρινόμαστε, στο πώς προχωρεί η κοινωνία και πώς επιβιώνει.

Επίσης, θα ήθελα να πω στον κύριο Υπουργό ότι ο στόχος του Ταμείου Ενεργειακής Μετάβασης -στο οποίο αναφέρθηκε- δεν είναι οι επιδοτήσεις, ο στόχος του είναι τα κονδύλια να διοχετεύονται σε τομείς για ενεργειακή μετάβαση, δηλαδή σε επενδύσεις, σε ανανεώσιμες πηγές ενέργειας και λοιπά. Επίσης, για τις συντάξεις θα αναφερθώ λίγο πιο κάτω στην τοποθέτησή μου πάνω στο νομοσχέδιο. Αυτά για αρχή.

Ένα όμως είναι γεγονός, κυρίες και κύριοι Βουλευτές, ότι δεν πάει άλλο! Από κάθε γωνιά της πατρίδας μας αυτό ακούγεται. Η φτωχοποίηση του λαού μας επιταχύνεται. Ο δείκτης φτωχοποίησης της κοινωνίας μάς κατατάσσει στις πρώτες θέσεις της Ευρωπαϊκής Ένωσης, όπως επίσης το ενεργειακό κόστος και η αύξηση των τιμών στα είδη πρώτης ανάγκης. Ακούγονται κραυγές αγωνίας σε όλη την Ελλάδα και από φυσικά πρόσωπα, εργαζόμενους και λοιπά, αλλά και από επιχειρήσεις, και ειδικά από τη μικρομεσαία επιχειρηματικότητα, στην οποία όλοι ομνύουμε και φυσικά και η Κυβέρνηση, ως προστάτης των μικρομεσαίων. Αναφέρομαι στα μικρομεσαία και μεσαία στρώματα τα οποία φτωχοποιούνται, που τα όργανά τους που τους εκπροσωπούν -είτε αυτό έχει να κάνει με τη ΓΣΕΒΕΕ είτε με την ΕΣΕΕ είτε με επιμελητήρια είτε με εμπορικούς συλλόγους- βγάζουν μια κραυγή αγωνίας για την πολιτική που ακολουθείτε, μια κραυγή που φτάνει μέχρι το Μαξίμου. Το θέμα είναι: ακούει το Μαξίμου ή ζείτε πραγματικά σε έναν άλλο κόσμο, σε μια άλλη -θα έλεγα- εικονική πραγματικότητα;

Κατ’ αρχάς, δεν είναι μικρό πράγμα ότι έχουμε έναν Πρωθυπουργό φοβισμένο, ένα Πρωθυπουργό ο οποίος δεν τολμά -τολμώ να πω- να έρθει στη Βουλή να απαντήσει σε σοβαρά ζητήματα που θέτει ο Αρχηγός της Αξιωματικής Αντιπολίτευσης, ένας κατ’ εξοχήν θεσμικός παράγων του πολιτειακού μας συστήματος, σχετικά με αυτά τα οποία βιώνουμε τον τελευταίο καιρό και μαθαίνουμε, για τα ζητήματα των υποκλοπών και λοιπά. Τρεις φορές δεν ήρθε. Ας ελπίσουμε –λέω!- ότι την τέταρτη φορά θα έχει το πολιτικό θάρρος να έρθει εδώ να τοποθετηθεί.

Λέει η Κυβέρνηση ότι τον κόσμο τον ενδιαφέρει μόνο η ακρίβεια και ότι τα θέματα των υποκλοπών και όλα αυτά είναι δευτερεύοντα. Προσπαθεί να τα υποβαθμίσει, αν και το κουβάρι άρχισε πλέον να ξετυλίγεται. Όμως, αν ρίξουμε μια ματιά στα δημοσιεύματα που έχουν έρθει στη δημοσιότητα -και όχι από φίλια μέσα προς τον ΣΥΡΙΖΑ - Προοδευτική Συμμαχία- θα δούμε ότι λένε και για τα θέματα των εξοπλιστικών και λένε για τα δισεκατομμύρια που έχουμε δώσει τριάμισι χρόνια τώρα για εξοπλισμούς και ότι δεν είναι τυχαίο, πιθανόν, μέσα σε αυτούς που παρακολουθούνται, να είναι και ο γενικός διευθυντής εξοπλιστικών προγραμμάτων στο Υπουργείο Άμυνας. Βλέπουμε λοιπόν ότι όλα πραγματικά συνδέονται, την ίδια στιγμή που ο ελληνικός λαός υποφέρει και δεν μπορεί να βγάλει τον μήνα και ο μισθός τελειώνουν στις δέκα, άντε στις δεκαπέντε πρώτες ημέρες.

Φέρνετε λοιπόν ένα νομοσχέδιο, το οποίο είναι ένα «νομοσχέδιο-σκούπα», στο κομμάτι του ΕΦΚΑ και της κοινωνικής ασφάλισης, με έντονα επικοινωνιακά χαρακτηριστικά. Άλλωστε η επικοινωνία είναι εκείνη η οποία χαρακτηρίζει την πολιτική σας, γιατί πάρα πολλά που είπε ο κύριος Υπουργός που έχουν ψηφιστεί, δεν έχουν υλοποιηθεί στην πράξη, όμως επικοινωνιακά λέμε ότι λύσαμε ζητήματα και στην κοινωνική ασφάλιση!

Αναφέρω ένα παράδειγμα: επανυπολογισμός συντάξεων. Επανυπολογισμός συντάξεων δεν έχει ολοκληρωθεί. Και θα αναφερθώ συγκεκριμένα παρακάτω. Λέτε για αυτούς που εργάζονται ότι έχει μειωθεί το ποσοστό παρακράτησης από τη σύνταξη. Δεν έχει υλοποιηθεί αυτό το πράγμα παντού. Μάλιστα, το λέτε και σαν επιτυχία! Θα λέω το προσωπικό μου παράδειγμα, παραδείγματος χάριν. Έτσι;

Επικοινωνιακά έχουμε το «καλάθι του νοικοκυριού», το οποίο όπου και να γυρίσεις -και στις λαϊκές γειτονιές και στην Αθήνα και στην επαρχία και λοιπά- ο κόσμος το αντιμετωπίζει περισσότερο ειρωνικά. Ενώ, από την άλλη μεριά, επικοινωνιακά χρησιμοποιείτε και τις επιδοτήσεις στο ηλεκτρικό ρεύμα, και με τα δικά μας λεφτά μετά μάς επιδοτείτε.

Αυτοί, όμως, που παράγουν κέρδη είναι αυτοί τους οποίους δεν τολμάτε να ακουμπήσετε. Δεν τολμάτε ούτε τον ειδικό φόρο κατανάλωσης να μειώσετε, όπως κάνει η πλειοψηφία των χωρών στην Ευρωπαϊκή Ένωση, ούτε φυσικά τον ΦΠΑ στα είδη πρώτης ανάγκης. Την ίδια στιγμή που από Νοέμβρη μέχρι τέλος του χρόνου θα γίνουν περίπου σαράντα τέσσερις χιλιάδες πλειστηριασμοί. Αυτά είναι τα επίσημα στοιχεία. Έχουμε καταθέσει και ερωτήσεις για το πόσοι από αυτούς τους πλειστηριασμούς είναι πρώτες κατοικίες, όμως απαντήσεις –αν και το προβλεπόμενο χρονικό διάστημα έχει περάσει- δεν έχουμε πάρει από την πλευρά σας.

Μπορεί αυτό το νομοσχέδιο να περιλαμβάνει μέσα και κάποιες θετικές διατάξεις. Παραδείγματος χάριν, ακούγεται πάρα πολύ ωραίο «η διαγραφή οφειλών σε ασφαλιστικά ταμεία πέραν της δεκαετίας». Όμως, αυτό -αναλύθηκε και από άλλους συναδέλφους του ΣΥΡΙΖΑ - Προοδευτική Συμμαχία- αφορά μόνο αυτές τις οφειλές οι οποίες δεν έχουν βεβαιωθεί. Εδώ πέρα, λοιπόν, από τα 43,5 δισεκατομμύρια ευρώ σε οφειλές σήμερα, ένα μικρό ποσοστό είναι αυτό το οποίο ουσιαστικά αφορά ελαφρύνσεις πραγματικές. Αναφερθήκατε σε ένα συγκεκριμένο νούμερο, αλλά δεν θα το χρησιμοποιήσω, αφού το διαψεύσατε. Αλλά η πραγματικότητα είναι ότι και αυτή η ρύθμιση αφορά λίγους. Ξέρετε, όταν λέμε μισή αλήθεια -επιτρέψτε μου να πω- είναι σαν να λέμε ψέμα.

Στο νομοσχέδιο για τον ΕΦΚΑ που έχουμε σήμερα πρέπει να πούμε μερικά πράγματα. Πρέπει να πούμε πρώτα από όλα τι προσωπικό έχει ο ΕΦΚΑ. Το 2012 είχε γύρω στους δωδεκάμισι χιλιάδες υπαλλήλους, σήμερα είναι κάτι παραπάνω από έξι χιλιάδες. Ο ΣΥΡΙΖΑ, μέσα δηλαδή στα μνημόνια και στις δυσκολίες που είχε, προσπάθησε, έστω και μέσω του ΟΑΕΔ, να προσλάβει χίλιους επιστήμονες, μέσα από ένα πρόγραμμα συγκεκριμένο, για να βγάζουν τις συντάξεις. Βγήκατε εσείς, δεν ανανεώθηκαν οι συμβάσεις, φύγαν αυτοί και έχουμε την κατάσταση που έχουμε. Και όλα αυτά γιατί; Επειδή θέλετε να ιδιωτικοποιήσετε την κοινωνική ασφάλιση.

Ξεκινήσατε με τους ιδιώτες στον ΕΦΚΑ -με όποιο μισθό, μεγάλο πάντως, δεν θα πω πάλι νούμερο- με την ιδιωτικοποίηση της επικουρικής ασφάλισης -η οποία, σημειωτέον, είναι δημόσια κοινωνική ασφάλιση, τα επικουρικά- και την επαναφορά του κεφαλαιοποιητικού συστήματος. Πάλι επικοινωνιακά: «fast track» συντάξεις που βγαίνουν όλες με το πάτημα ενός κουμπιού και τις βγάζουμε γρήγορα! Πόσες από αυτές όμως είναι σωστές; Υπάρχουν ατελείωτες καταγγελίες. Περιμένουν εκατόν είκοσι πέντε χιλιάδες επικουρικές, εβδομήντα χιλιάδες παράλληλες συντάξεις και πενήντα πέντε χιλιάδες εφάπαξ. Και τώρα έρχεστε και μας λέτε ότι πετύχατε πολλά!

Εδώ θα αναφερθώ στην Εθνική Τράπεζα και στους συνταξιούχους της που είναι περίπου δωδεκάμισι χιλιάδες. Δεν έχουν γίνει επανυπολογισμοί συντάξεων, ατελής ή μηδενικός επανυπολογισμός, του ν.4670/2020 του κ. Βρούτση, στις κύριες συντάξεις. Ένα ακόμη ζήτημα είναι η μη δυνατότητα έκδοσης εκκαθαριστικών στις επικουρικές από το 2019. Εδώ είναι πολλές οι περιπτώσεις. Είναι πολυετής η αναμονή συντάξεων για όσους δούλεψαν, δηλαδή, αναγνώριση χρόνου, μετά τη συνταξιοδότησή τους. Και πάρα πολλά άλλα ζητήματα τα οποία σας τα έχουμε καταθέσει πρόσφατα και σε αναφορά, και περιμένουμε μια απάντηση από εσάς.

Θέλω να κλείσω με μία τροπολογία την οποία καταθέσαμε με τη συνάδελφο την κ. Ξενογιαννακοπούλου που αφορά το άρθρο 23 του παρόντος σχεδίου νόμου. Αφορά τους πενταετούς υποχρέωσης πυροσβέστες, οι οποίοι μπορεί να προσλαμβάνονται σε πολύ μεγάλη ηλικία και καλό είναι να υπάρξει εξαίρεση όταν η έξοδός τους από την υπηρεσία γίνεται με αίτηση του ενδιαφερόμενου, να μην απαιτείται η συμπλήρωση είκοσι πέντε ετών πραγματικής υπηρεσίας, για να ισχύσει ο παραπάνω διπλασιασμός στη σύνταξη. Θα θέλαμε να την κάνετε δεκτή.

Όπως καταλαβαίνετε, δεν μπορούμε να το υπερψηφίσουμε. Δεν ψηφίζουμε το εν λόγω σχέδιο νόμου.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο κ. Δημοσχάκης.

Κύριε Υπουργέ, απευθυνόμενος στην Κυβέρνηση, όχι σε εσάς, θέλω να σας πω ότι κατανοώ ότι είστε από το πρωί εδώ, αλλά η Κυβέρνηση πρέπει να εξασφαλίζει να υπάρχει πάντα Υπουργός στη θέση του.

Δυστυχώς, είναι θέμα για το οποίο οι συνάδελφοι Βουλευτές έχουν το δικαίωμα να σταματήσουν, να μην μιλήσουν αν δεν υπάρχει Υπουργός στη θέση του.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Δύο λεπτά έλλειψα, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Γι’ αυτό θέλω να σας το πω και θέλω να το πω και στην Κυβέρνηση, αφού νομοθετεί ας είναι και κάποιος άλλος εδώ.

Τον λόγο τώρα έχει ο κ. Δημοσχάκης.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Κύριε Πρόεδρε, ευχαριστώ πολύ.

Κυρίες και κύριοι συνάδελφοι, το παρόν σχέδιο νόμου συνιστά συνέχεια του ουσιαστικού μεταρρυθμιστικού έργου που εφαρμόζει με συνέπεια η Κυβέρνηση, παρά τις σύγχρονες προκλήσεις και κρίσεις, αποδεικνύοντας εμπράκτως την ανθεκτικότητα και τις αντοχές της ελληνικής οικονομίας σε ένα ασταθές περιβάλλον.

Διέπεται από πνεύμα δικαιοσύνης και κοινωνικής ευαισθησίας, εξασφαλίζοντας για όλους τους πολίτες και κυρίως για τους κοινωνικά ευάλωτους, ένα αξιοπρεπές επίπεδο διαβίωσης, διαμορφώνοντας απόλυτα ένα σύγχρονο κράτος το οποίο θα παρέχει χωρίς γραφειοκρατικές καθυστερήσεις ποιοτικές υπηρεσίες στα πεδία της εργασίας, της κοινωνικής ασφάλισης και της κοινωνικής πρόνοιας.

Το παρόν σχέδιο νόμου διορθώνει αδικίες και στρεβλώσεις του παρελθόντος προς όφελος χιλιάδων ασφαλισμένων. Στηρίζει πάνω από 2,3 εκατομμύρια ευάλωτους συμπολίτες μας με τη χορήγηση της έκτακτης οικονομικής ενίσχυσης, η οποία αναμένεται να καταβληθεί εντός του Δεκεμβρίου του τρέχοντος έτους.

Σε ό,τι αφορά τους συνταξιούχους που έχουν προσωπική διαφορά, σημειώνεται πως το 88% θα έχουν μία μικρή έστω αύξηση του εισοδήματός τους.

Επίσης, προβλέπεται η επιτάχυνση καταβολής των ποσών που θα προκύψουν από το ξεπάγωμα των συντάξεων την 1η Ιανουαρίου του 2023. Εξαιρετικά σημαντική είναι και η ρύθμιση που αφορά την παραγραφή αξιώσεων του e-ΕΦΚΑ, καθώς μειώνεται σε δέκα χρόνια, από είκοσι που ισχύει σήμερα, ο χρόνος που έχει στη διάθεσή του ο οργανισμός προκειμένου να βεβαιώσει και να εισπράξει απαιτήσεις από ασφαλιστικές εισφορές που δεν καταβλήθηκαν.

Επιπρόσθετα, δίνεται ανάσα στους οφειλέτες, καθώς προβλέπεται ρύθμιση ασφαλιστικών εισφορών σε είκοσι τέσσερις από δώδεκα μηνιαίες δόσεις, με ελάχιστο μηνιαίο ποσό τα 50 ευρώ. Επιπλέον, υπάρχει ιδιαίτερη μέριμνα για τους συμπολίτες μας με αναπηρία, καθώς προβλέπεται η μείωση του ποσοστού αναπηρίας από το 67% που ισχύει τώρα στο 50% για συγκεκριμένες ομάδες ασφαλισμένων, το οποίο απαιτείται για να λάβει κανείς παροχές αναπηρίας, ώστε να υπάρξει εναρμόνιση με όσα ισχύουν για τους ασφαλισμένους των υπόλοιπων πρώην ταμείων.

Παράλληλα, ρυθμίζονται ζητήματα αγοράς εργασίας, ισότητας και κατάργησης των διακρίσεων στο πεδίο των εργασιακών σχέσεων, στηρίζοντας τον θεσμό της οικογένειας, καθώς υλοποιείται η εξαγγελία του Πρωθυπουργού στη ΔΕΘ που αφορά την αύξηση της περιόδου της ειδικής άδειας προστασίας μητρότητας από έξι σε εννιά μήνες για μητέρες που εργάζονται στον ιδιωτικό τομέα.

Μία ακόμη τομή είναι και αυτή που αφορά την επέκταση του δικαιώματος μάχιμης πενταετίας σε όλα τα στελέχη των Ενόπλων Δυνάμεων και Σωμάτων Ασφαλείας διασφαλίζοντας την ίση μεταχείριση αυτών ως προς το δικαίωμά τους να αναγνωρίσουν ως και επιπλέον πέντε έτη ασφάλισης καταβάλλοντας τις αντίστοιχες εισφορές.

Κύριε Υπουργέ, είμαστε ικανοποιημένοι για την ευαισθησία που δείξατε εξαρχής για το ζήτημα των πενήντα εργαζομένων της αλλαντοβιομηχανίας «ΘΡΑΚΗ Α.Ε.», καθώς διασφαλίστηκε η αναγκαία χρονική παράταση έως τις 31-12-2022 του ειδικού προγράμματος επανειδίκευσης, κατάρτισης και απόκτησης επαγγελματικής εμπειρίας στο οποίο μετέχουν. Ωστόσο, όπως σας γνωστοποίησα και με σχετική μου γραπτή ερώτηση στις 22 τρέχοντος μηνός, λαμβάνοντας υπ’ όψιν ότι η παράταση αυτή λήγει στο τέλος του τρέχοντος έτους, είναι αναγκαίο να δοθεί νέα χρονική παράταση, αγκαλιάζοντας πενήντα οικογένειες της εθνικά ευαίσθητης περιοχής του Νομού Έβρου και της Θράκης.

Επιπλέον, κύριε Υπουργέ, επαναφέρω την προσεκτική εξέταση του ζητήματος αναγνώρισης της υπηρεσιακής και ασφαλιστικής κατάστασης των εκατόν πενήντα συνολικά υπηρετούντων αστυνομικών όλων των βαθμών σε διεθνείς οργανισμούς και φορείς της Ευρωπαϊκής Ένωσης, οι οποίοι υπάγονται οργανικά στις εθνικές υπηρεσίες της Ελληνικής Αστυνομίας και επιθυμούν να γίνονται οι προβλεπόμενες ασφαλιστικές κρατήσεις ωσεί παρόντες, ώστε θα πρέπει να είναι ως μέτοχοι συνεπείς εν όψει των μελλοντικών συνταξιοδοτικών δικαιωμάτων μετά την αφυπηρέτησης τους.

Κλείνοντας, θα ήθελα να θέσω ένα αίτημα που φτάνει σε όλα μου τα πολιτικά γραφεία από έναν μεγάλο αριθμό επαγγελματιών και ανέργων του Νομού Έβρου που άπτεται στον τρόπο λειτουργίας της ΔΥΠΑ, πρώην ΟΑΕΔ, κυρίως λόγω της έλλειψης του στελεχιακού δυναμικού. Είμαι βέβαιος ότι η Κυβέρνηση στο πλαίσιο του εκσυγχρονισμού των δομών και υπηρεσιών προς τους πολίτες, θα εξετάσει και το εν λόγω αίτημα.

Κυρίες και κύριοι συνάδελφοι, πρόκειται για ένα μείζον νομοθέτημα το οποίο επικεντρώνεται στην ενίσχυση της προστασίας ευάλωτων πληθυσμιακών ομάδων, όπως οι χαμηλοσυνταξιούχοι και τα άτομα με αναπηρία, στη βελτίωση της εξυπηρέτησης των πολιτών χωρίς αγκυλώσεις, στην προστασία της μητρότητας και στον εξορθολογισμό ασφαλιστικών και συνταξιοδοτικών διατάξεων. Και για τον λόγο αυτό καλώ όλα τα πολιτικά κόμματα να το υπερψηφίσουν, υπηρετώντας το εθνικό και κοινωνικό συμφέρον.

Με αυτή την αιτιολογία υπερψηφίζω τον παρόντα νόμο και σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Βαρδάκη, έχετε τον λόγο.

**ΣΩΚΡΑΤΗΣ ΒΑΡΔΑΚΗΣ:** Σας ευχαριστώ, κύριε Πρόεδρε.

Κύριε Υπουργέ, θέλω μέχρι το τέλος της τοποθέτησής μου να μου απαντήσετε ποιο νόμο χρησιμοποιήσατε για να κόψατε τη μισή σύνταξη από τους επαγγελματίες δημοσίους υπαλλήλους. Από τα 1.100 ευρώ τους πήγατε της συντάξεις στα 480 ευρώ. Πέστε μου ποιο νόμο εφαρμόσατε, μέχρι το τέλος τοποθέτησής μου. Για να δείτε, δηλαδή, αυτά που είπε ο κ. Χατζηδάκης.

Δεν θα σας πω τώρα ότι η Κρήτη αυτή τη στιγμή έχει πάνω από δώδεκα χιλιάδες εκκρεμείς συντάξεις. Τώρα για την υπόλοιπη Ελλάδα δείτε τα εσείς.

Θέλω να σας πω ,όμως, ότι δεν δικαιούστε, κύριοι Υπουργοί, από αυτό το Βήμα σήμερα να μιλάτε για κράτος δικαίου και κοινωνικό κράτος, όταν το κόμμα σας αυτή τη στιγμή είναι καταχρεωμένο με εκατοντάδες χιλιάδες ευρώ, οι Υπουργοί σας χρωστούν δάνεια στις τράπεζες πάνω από 12 εκατομμύρια και πήγατε προχθές να πάρετε το σπίτι της κ. Κολοβού για ένα χρέος των 15.000 ευρώ.

Πιστεύω να πήρατε το μήνυμα, γιατί το επόμενο χαστούκι θα είναι πολύ πιο δυνατό, εάν συνεχίσετε να εφαρμόζετε τον Πτωχευτικό Κώδικα του κ. Μητσοτάκη. Αφήστε τώρα τα παραμύθια ότι οι νόμοι του ΣΥΡΙΖΑ ευνοούν τους πλειστηριασμούς. Ξέρετε πολύ καλά ότι η προστασία της πρώτης κατοικίας άρθηκε με τον Πτωχευτικό Κώδικα τον δικό σας, του κ. Μητσοτάκη, του Πρωθυπουργού της χώρας, όπως, επίσης, δεν μπορεί να μην ξέρετε ότι για πρώτη φορά με τον Πτωχευτικό Κώδικα πτωχεύουν τα φυσικά πρόσωπα.

Άλλαξα την τοποθέτησή μου τρεις φορές. Είπε ο εισηγητής σας, ο κ. Ακτύπης, ότι είναι καλό να θυμόμαστε. Συμφωνώ απόλυτα μαζί του με μια διαφορά ότι ίσως δεν έχετε συνειδητοποιήσει ακόμα ότι κυβερνάτε αυτή τη χώρα τριάμισι χρόνια. Θα σας κάνω, όμως, τη χάρη και ειδικά στον κ. Ακτύπη να θυμηθούμε ορισμένα πράγματα, γιατί αναλώθηκε στην τοποθέτησή του για όλα -λέει- εκείνα υπέρ των συνταξιούχων, των ευάλωτων, την ανάπτυξη και την ευημερία της οικονομίας.

Εσείς, κύριε Τσακλόγλου, τα μπερδέψατε λίγο. Ξέρετε ότι σας εκτιμώ, αλλά βάζετε στην κοινωνική πολιτική τα 46 δισεκατομμύρια -υποτίθεται- της πανδημίας, τις απ’ ευθείας αναθέσεις και τα προσθέτετε κιόλας, όταν ξέρετε ειδικά ότι από τα 45 δισεκατομμύρια τα 25 είναι ήδη παρκαρισμένα στις τράπεζες από μεγαλοεπιχειρηματίες. Μάλιστα, βάλατε και την επιστρεπτέα προκαταβολή που πήραν οι μεγαλοξενοδόχοι ή την κοροϊδία των συνταξιούχων για τα αναδρομικά. Αυτή δεν είναι κοινωνική πολιτική. Τα μπερδεύετε λίγο.

Θα σας δώσω, λοιπόν, την πραγματική εικόνα. Και επειδή η περίοδος της προπαγάνδας τελειώνει, θέλω να σας θυμίσω -και σημειώστε τα για να τελειώνει αυτό το παραμύθι μια και καλή- τους νόμους 3845, 3863, 3865, 3869, 3986, 4042, 4046, 4093, 4254. Ήταν οι εννιά νόμοι των κυβερνήσεών σας 2010-2014 που κατακρεούργησαν τις συντάξεις, έκοψαν δώρα, επιδόματα και τη δέκατη τρίτη σύνταξη. Η κυβέρνηση ΣΥΡΙΖΑ δεν έκοψε ούτε 1 ευρώ από τις κύριες συντάξεις. Και θα σταματήσω εδώ να μου πείτε ένα νόμο της κυβέρνησης ΣΥΡΙΖΑ που έκοψε έστω και 1 ευρώ από τις κύριες συντάξεις. Έτσι θα απαντάτε από εδώ και στο εξής.

Φέρνετε ένα νομοσχέδιο με τίτλο: «Ενίσχυση ευάλωτων κοινωνικών ομάδων» και ακούγεται πράγματι πολύ όμορφο και ωραίο.

Κύριοι συνάδελφοι, ας μην κοροϊδευόμαστε πλέον. Πρόκειται πραγματικά για ένα επικοινωνιακό νομοσχέδιο που εμπεριέχει ένα συνονθύλευμα διατάξεων, το οποίο επί της ουσίας δεν λύνει κανένα πρόβλημα και κυρίως δεν ανταποκρίνεται στις ανάγκες των ημερών μας. Αλήθεια, πείτε μας: Πιστεύετε ότι η ρύθμιση από δώδεκα σε είκοσι τέσσερις δόσεις θα σώσει την κατάσταση; Γιατί δεν αποφασίζετε να επαναφέρετε τις εκατόν είκοσι δόσεις, ρύθμιση που ο ΣΥΡΙΖΑ προώθησε ακόμη και το 2019, δίνοντας ανάσα σε νοικοκυριά και προσφέροντας μία δεύτερη ευκαιρία; Η ενίσχυση που θα δώσετε της τάξεως των 250 ευρώ πρόκειται για ένα δυσανάλογο ποσό μπροστά στο τεράστιο και τρομακτικό κύμα ακρίβειας που έχει κατακλύσει την κοινωνία, την ενεργειακή κρίση, τον πληθωρισμό και, εν γένει, την κρίση που ανατροφοδοτείται από τις ίδιες τις επιλογές της δικής σας Κυβέρνησης.

Είμαι υποχρεωμένος να σας θυμίσω νούμερα μήπως συνειδητοποιήσετε τι έχει συμβεί τα τριάμισι χρόνια ως προς το κοινωνικό μέρισμα -και ακούστε τα προσεκτικά- και τη στήριξη χαμηλών λαϊκών στρωμάτων από την κυβέρνηση ΣΥΡΙΖΑ. Θέλω να πω και στα υπόλοιπα κόμματα ότι δεν πρέπει να μας βάζουν στο ίδιο τσουβάλι γιατί δεν είμαστε όλοι το ίδιο και αποδεικνύεται από τα στοιχεία. Δεκέμβριος του 2016: 629 εκατομμύρια κοινωνικό μέρισμα, 17.750 εκατομμύρια, 18.780 εκατομμύρια. Δέκατη τρίτη σύνταξη 2019: 980 εκατομμύρια, που είναι μόνιμο μέτρο.

Σας θυμίζω ξανά, κύριε Τσακλόγλου, τον ν.4611 άρθρο 120 που ψηφίσατε και μετά καταργήσατε. Είναι το πρώτο νομοσχέδιο που καταργήσατε. Τότε από αυτό το Βήμα -έτυχε να το εισηγούμαι, για αυτό σας το λέω- μας λέγατε για ψίχουλα. Το τεράστιο έργο του ΣΥΡΙΖΑ πάνω στην κοινωνική πολιτική, που εν μέσω μνημονίου συμμάζεψε, νοικοκύρεψε, δημιουργώντας ένα κράτος δικαίου, καταφέρατε σε τριάμισι χρόνια να κατεδαφίσετε η Νέα Δημοκρατία εκτός μνημονίων, με αναστολή του Συμφώνου Σταθερότητας, με επιχορήγηση και μέτρα στήριξης λόγω της πανδημίας από την Ευρωπαϊκή Ένωση. Δεκέμβριος του 2019: 175 εκατομμύρια, 2020 54 εκατομμύρια, 2021 330 εκατομμύρια. Βάλτε και τα 250 εκατομμύρια που θα δώσετε τα Χριστούγεννα φέτος.

Αυτή είναι η κοινωνική σας πολιτική: 809 εκατομμύρια τα τριάμισι χρόνια. Τα 3,139 δισεκατομμύρια κοινωνική πολιτική του ΣΥΡΙΖΑ ήταν ψίχουλα και δεν είναι τα 809 εκατομμύρια. Πραγματικά έπρεπε να ντρέπεστε. Μέχρι πότε θα εμπαίζετε ένα λαό που χρεοκοπήσατε, που του κόψατε μισθούς, συντάξεις, δέκατη τρίτη σύνταξη, δώρα, επιδόματα και συνεχίζετε σήμερα με ψευτοεπιδόματα προσωρινά, αγνοώντας ότι αυτή τη στιγμή 4,3 εκατομμύρια Έλληνες είναι καταχρεωμένοι και από αυτούς τα δύο εκατομμύρια κινδυνεύουν με πλειστηριασμούς και κατασχέσεις. Και αυτό δικό σας έργο είναι. Σας το είπα και προηγουμένως. Ο πτωχευτικός νόμος Μητσοτάκη πτωχεύει τα φυσικά πρόσωπα.

Τι σας εμποδίζει να δώσετε τα παραχωρητήρια; Έτσι έπρεπε να νομοθετήσετε, κύριε Τσακλόγλου, με τα παραχωρητήρια στους δικαιούχους εργατικών κατοικιών για να τερματιστεί η ομηρία των δικαιούχων. Τέσσερις απαντήσεις έχουμε στα συρτάρια μας για τη ρύθμιση των δανείων του πρώην ΟΕΚ που πήραν δάνεια από τις τράπεζες. Καμμία ρύθμιση δεν κάνατε και κινδυνεύουν οι άνθρωποι να χάσουν τα σπίτια τους. Γιατί τριάμισι χρόνια δεν τα ρυθμίζετε; Κάτι αντίστοιχο είχε κάνει ο ΣΥΡΙΖΑ για τα δάνεια του πρώην ΟΕΚ, αλλά δεν μπορείτε -να σας πω- γιατί είστε δέσμιοι των συμφωνιών του κεφαλαίου, των τραπεζών, που με χρήματα του ελληνικού λαού ανακεφαλαιοποιήθηκαν και τώρα κοιτάνε να τους πάρουν τα σπίτια. Ένα είναι σίγουρο: Δεν θα σας το επιτρέψουμε.

Δεν είναι θέμα, κύριε Υπουργέ, αντιπολιτευτικής τακτικής, είναι ζήτημα ότι δεν μάθατε, δεν παραδειγματιστήκατε από τα εγκληματικά πραγματικά λάθη των 2010-2015 και επαναλαμβάνεται καταργώντας κάθε έννοια δικαίου.

Να σας θυμίσω: Οκτάωρο, απλήρωτες υπερωρίες, συλλογικές συμβάσεις, Επιθεώρηση Εργασίας, ν.1264 βάσιμος λόγος απόλυσης. Τίποτα δεν έχετε αφήσει όρθιο. Σας είπα ότι το νομοσχέδιο έχει ελάχιστες θετικές διατάξεις. Όμως, είναι ο φερετζές των καταστροφικών πολιτικών σας και των εφαρμοζόμενων πολιτικών που έχουν φέρει σε δεινή κατάσταση τον ελληνικό λαό. Θυμόμαστε τον κ. Μητσοτάκη τι έλεγε το 2019 για καλύτερες αμειβόμενες θέσεις εργασίας. Εμείς ξέραμε εξ αρχής τι εννοούσε. Ο ελληνικός λαός μαθαίνει τώρα. Πάνω από 300.000 ευρώ παίρνει ο διευθύνων σύμβουλος της ΔΕΗ.

Ειλικρινά, κύριε Τσακλόγλου, πείτε μου πώς πήρατε αυτή την απόφαση για τα golden boys του ΕΦΚΑ που διορίσατε από το παράθυρο με μισθό του Αρείου Πάγου, δηλαδή 8.000 ευρώ, όταν εσείς αυτούς που επαναφέρατε για να σας βγάλουν υποτίθεται από το αδιέξοδο, να βγάλουν συντάξεις, τους δίνετε 450 ευρώ. Δεν ντρέπεστε για τα τετράωρα των 360 ευρώ, που γίνεται πάρτι σήμερα εις βάρος των εργαζομένων; Και ήρθαν οι γαλάζιες ακρίδες, οι Πάτσηδες, οι Κώτσοι, δεν ξέρω ποιοι άλλοι και πώς τους λένε, να απομυζήσουν το δημόσιο, ελέω κουμπάρων, κολλητών, πολιτικών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Και ακούστε τώρα αυτό το τελευταίο, κύριε Τσακλόγλου, και λάβετέ το υπ’ όψιν σας. Τη στιγμή που οι Πάτσηδες έπαιρναν 1 εκατομμύριο από τα Ελληνικά Ταχυδρομεία για νομικές παροχές -ακούστε για νομικές παροχές- οι άθλιοι -συγχωρέστε με, κύριε Πρόεδρε, αλλά έτσι είναι- διοικούντες τα Ελληνικά Ταχυδρομεία έκοψαν τη μισή αποζημίωση από τους προς συνταξιοδότηση εργαζόμενους των Ελληνικών Ταχυδρομείων για οικονομικούς λόγους. Επαναλαμβάνω αυτό έγινε την ώρα που οι Πάτσηδες έπαιρναν 1 εκατομμύριο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, κύριε Βαρδάκη.

**ΣΩΚΡΑΤΗΣ ΒΑΡΔΑΚΗΣ:** Ακούστε τώρα το τελευταίο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το ακούσαμε.

**ΣΩΚΡΑΤΗΣ ΒΑΡΔΑΚΗΣ:** Κύριε Πρόεδρε, τελειώνω. Θα είχα τελειώσει τώρα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πώς θα είχατε τελειώσει; Στα δέκα λεπτά έχετε φτάσει.

**ΣΩΚΡΑΤΗΣ ΒΑΡΔΑΚΗΣ:** Η Νομική Υπηρεσία των Ελληνικών Ταχυδρομείων απαρτίζεται από στελέχη δικά σας της κεντρικής επιτροπής, εκλεγμένα στελέχη, με μισθό 6.000 ευρώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Βαρδάκη, τα υπόλοιπα στοιχεία από την Κρήτη θα τα πει ο κ. Κεγκέρογλου.

**ΣΩΚΡΑΤΗΣ ΒΑΡΔΑΚΗΣ:** Κύριε Πρόεδρε, επιτρέψτε μου τον επίλογο. Φύγετε όσο είναι νωρίς γιατί όσο μένετε πραγματικά οδηγείτε για άλλη μια φορά τον ελληνικό λαό σε πλήρη φτωχοποίηση.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τα στοιχεία είναι μόνο από την Κρήτη, από ότι κατάλαβα, κύριε Βαρδάκη.

Τώρα τον λόγο έχει ο κ. Κεγκέρογλου Βασίλης, Κοινοβουλευτικός Εκπρόσωπος του Κινήματος Αλλαγής.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κυρίες και κύριοι συνάδελφοι, το δημόσιο κοινωνικοασφαλιστικό σύστημα και το Εθνικό Σύστημα Υγείας είναι για το ΠΑΣΟΚ οι βασικοί πυλώνες του κοινωνικού κράτους που πρέπει να έχουν τη συνεχή μέριμνα της πολιτείας για να μπορούν να ανταποκρίνονται στις ανάγκες της κοινωνίας και των δέκα και πλέον εκατομμυρίων πολιτών που είναι έμμεσα και άμεσα ασφαλισμένοι, αλλά και για να έχουν ανθεκτικότητα στις αλλεπάλληλες κρίσεις.

Η Ελλάδα ως μέλος της Ευρωπαϊκής Ένωσης και της Ευρωζώνης οφείλει να συγκλίνει με το ευρωπαϊκό κοινωνικό μοντέλο, αλλά η Κυβέρνηση με το τέταρτο κατά σειρά νομοθέτημα της για το ασφαλιστικό σύστημα, όχι μόνο διατηρεί τις μεγάλες στρεβλώσεις και των μνημονίων και του νόμου Κατρούγκαλου που αποτελούν τον ορισμό της απόκλισης από το ευρωπαϊκό κοινωνικό μοντέλο, αλλά τις ενισχύει και τις διευρύνει.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Παρά τις επιμέρους θετικές διατάξεις του νομοσχεδίου, η Κυβέρνηση, όπως τεκμηρίωσε ο εισηγητής μας, αδυνατεί ή δεν θέλει να κατανοήσει και να λύσει τα μεγάλα προβλήματα του ασφαλιστικού συστήματος. Και εξηγούμαι. Έξι χρόνια μετά την ίδρυση του ΕΦΚΑ το 2016 και τριάμισι χρόνια κυβέρνησης Νέας Δημοκρατίας, όχι μόνο δεν έχει ολοκληρωθεί η ενοποίηση του ΕΦΚΑ, που συνεχίζει να μην διαθέτει ενιαίο κανονισμό ασφάλισης και παροχών, αλλά ούτε ενιαίο κανονισμό παροχών αναπηρίας. Δεν έχετε καν ξεκινήσει τη σχετική διαδικασία. Παρά τις υπεράνθρωπες προσπάθειες του ανθρώπινου δυναμικού του ΕΦΚΑ που έχουν αποδώσει σε έναν βαθμό, εκκρεμούν ακόμα εκατόν είκοσι επτά χιλιάδες αιτήσεις επικουρικής ασφάλισης με αναμονή έκδοσης δυόμισι έως επτά χρόνια, πενήντα πέντε χιλιάδες με εξήντα χιλιάδες εφάπαξ, τριάντα χιλιάδες διεθνείς συντάξεις, εξήντα πέντε χιλιάδες συντάξεις παράλληλης ασφάλισης και χιλιάδες αποφάσεις συνταξιοδότησης που είναι λανθασμένες και χρήζουν διόρθωσης.

Πάμε τώρα στο θέμα των αυξήσεων των συντάξεων που έχετε πολυδιαφημίσει. Οι αυξήσεις αυτές στην πραγματικότητα αποτελούν μια μικρή μείωση της χασούρας που έχουν υποστεί οι συνταξιούχοι από τις πολιτικές των τελευταίων ετών. Εάν συνυπολογίσουμε την καθίζηση της αγοραστικής δύναμης των νοικοκυριών λόγω της εκτίναξης της ακρίβειας, καθίζηση που για τους χαμηλοσυνταξιούχους φτάνει και το 40% και το 50%, όλοι αντιλαμβανόμαστε ότι πρόκειται για ψίχουλα.

Κυρίες και κύριοι συνάδελφοι, εμείς στηρίζουμε τις θετικές διατάξεις του νομοσχεδίου, όπως άλλωστε κάνουμε πάντα με την υπεύθυνη και τεκμηριωμένη αντιπολίτευση που ασκούμε, αλλά αντιδρούμε στις δυσμενείς ρυθμίσεις που πλήττουν τους πολίτες και τους χαμηλοσυνταξιούχους. Και ως προς το παράδειγμα απαράδεκτων ρυθμίσεων, είναι αυτές που αφορούν το Μετοχικό Ταμείο Πολιτικών Υπαλλήλων και προτείνουμε την άμεση απόσυρσή τους.

Παντελώς άδικη και ανάλγητη είναι και η αύξηση των ορίων ηλικίας μειωμένης σύνταξης στο δημόσιο κατά τέσσερα έως επτά χρόνια χωρίς τουλάχιστον ένα σοβαρό μεταβατικό διάστημα. Ανατρέπετε με αυτόν τον τρόπο τον προγραμματισμό χιλιάδων οικογενειών χωρίς να σέβεστε ούτε αυτά για τα οποία είχατε δεσμευτεί. Εμείς προτείνουμε την παράταση για ένα μεταβατικό διάστημα τουλάχιστον μέχρι 31/12/23 και θέλω να πιστεύω ότι θα το εξετάσετε.

Η θολή ρύθμιση για την παραγραφή μη βεβαιωμένων οφειλών που δεν έχουν αναζητηθεί είναι στρέβλωση της δικαστικής απόφασης και κανείς δεν θα μπορεί να αποδείξει ότι δεν είναι ελέφαντας. Θα αποδειχθεί κοροϊδία.

Το ΠΑΣΟΚ έχει διατυπώσει συγκεκριμένες προτάσεις για την ανακούφιση των χαμηλοσυνταξιούχων, όπως τη θεσμοθέτηση του νέου ΕΚΑΣ, για να σταματήσει η πελατειακή αντίληψη που εδώ και έξι-επτά χρόνια κυριαρχεί. Καλά είναι τα έκτακτα επιδόματα, αλλά όχι να υποκαταστήσουν τον μόνιμο μηχανισμό στήριξης των χαμηλοσυνταξιούχων, το ΕΚΑΣ. Έτσι, λοιπόν, καταθέσαμε τροπολογία και ζητάμε τη θεσμοθέτηση ενός νέου τύπου ΕΚΑΣ. Και να θυμίσουμε ότι το ΕΚΑΣ καταργήθηκε με συγκεκριμένο άρθρο, το 92 του ν.4387, για το οποίο έγινε ονομαστική ψηφοφορία και το ΠΑΣΟΚ ψήφισε «όχι».

Προτείνουμε επίσης την ενίσχυση των ποσοστών αναπλήρωσης του ανταποδοτικού τμήματος της σύνταξης και η αύξηση για την οποία εσείς σήμερα νομοθετείτε να αφορά όλες τις συντάξεις ανεξαρτήτως εάν έχουν προσωπική διαφορά ή όχι. Ζητάμε την πλήρη εφαρμογή των αποφάσεων της ολομέλειας του Ελεγκτικού Συνεδρίου με τις οποίες -θυμίζω- πρώτον κρίθηκε ότι για λόγους ισότητας εξισώνονται τα ηλικιακά όρια ανδρών με ανήλικα παιδιά με αυτά των γυναικών και δεύτερον ότι η εισφορά αλληλεγγύης των συνταξιούχων του δημοσίου αντίκειται στο Σύνταγμα και τα παρακρατηθέντα ποσά για το διάστημα 2017-18 πρέπει να επιστραφούν στους συνταξιούχους. Καταθέσαμε, λοιπόν, τροπολογίες για σοβαρά ζητήματα των πολιτών και των ασφαλισμένων.

Στο σημείο αυτό, κύριε Υπουργέ, θέλω να στηλιτεύσω τη συνεχιζόμενη αντιθεσμική συμπεριφορά Υπουργών -και πιστεύω σήμερα να μη γίνει- να απαξιώνουν να τοποθετηθούν επί των τροπολογιών που καταθέτουμε, μια συμπεριφορά που πλήττει τον πυρήνα του κοινοβουλευτισμού. Θα περιμένουμε μέχρι να λήξει και η σημερινή συνεδρίαση για να δούμε αν θα το συνεχίσετε και εσείς αυτό.

Παρουσιάζω μερικές από τις προτάσεις μας. Προστασία της πρώτης κατοικίας και το δικαίωμα προαίρεσης του δανειολήπτη στην αγορά του δανείου του. Η συνταξιοδότηση χωρίς όριο γι’ αυτούς που έχουν εργαστεί σαράντα χρόνια. Υπάρχουν άνθρωποι που έχουν πιάσει δουλειά σε πολύ μικρή ηλικία και εργάζονται σαράντα χρόνια. Αναφέρομαι στο όριο που είναι ούτως ή άλλως ισχύει σήμερα για τα εξήντα δύο ή και λιγότερα χρόνια για τα βαρέα και ανθυγιεινά. Πρέπει επιτέλους να κάνουμε αυτή τη ρύθμιση. Και βέβαια την τροπολογία που έχουμε καταθέσει πάνω από δεκαπέντε φορές -έχουμε χάσει το λογαριασμό- για την ένταξη στα βαρέα και ανθυγιεινά των νοσηλευτών και των εργαζομένων στο ΕΣΥ, τα στρατιωτικά νοσοκομεία, το ΕΚΑΒ και την κοινωνική φροντίδα.

Θα αναφερθώ και στις τέσσερις τροπολογίες που αφορούν το Υπουργείο Άμυνας, αφού η άμυνα για εμάς δεν είναι μόνο τα εξοπλιστικά προγράμματα και τα όπλα, αλλά είναι και οι άνθρωποι, τα στελέχη των Ενόπλων Δυνάμεων. Είναι επιβεβλημένος ο διπλασιασμός του χρόνου υπηρεσίας του προσωπικού των Ενόπλων Δυνάμεων που υπηρετεί σε μονάδες εκστρατείας. Θέλει, δηλαδή, συμπλήρωση η ρύθμιση την οποία εισάγετε. Επίσης, είναι επιβεβλημένη η κάλυψη του συνόλου των ασφαλιστικών εισφορών ασφαλισμένου και εργοδότη από τον κρατικό προϋπολογισμό στελεχών των Ενόπλων Δυνάμεων για πρόωρη αποστρατεία ή συνταξιοδότηση με ευθύνη της υπηρεσίας. Ο εξορθολογισμός της μισθολογικής κατάταξης των σπουδαστών των στρατιωτικών σχολών. Είναι ένα αλαλούμ. Η κατάργηση των μειώσεων του ν.4093 για τα Μετοχικά Ταμεία Στρατού, Ναυτικού, Αεροπορίας, αλλά και τους οικείους ειδικούς κλάδους οικονομικής ενίσχυσης. Και τέλος, η εξαγορά της θεσμοθετημένης τριετίας του ν.3665/2010 να πραγματοποιείται με ποσοστό 6,67% αντί του 20%.

Σχετικά με το άρθρο 49 του νομοσχεδίου που προβλέπει έκτακτα και επείγοντα μέτρα για την προστασία θέσεων εργασίας στις πληγείσες περιοχές από τις πλημμύρες στην Περιφέρεια Κρήτης, είναι στη σωστή κατεύθυνση, αλλά δεν ήρθε ένα συνολικό και ολοκληρωμένο σχέδιο που να αφορά το σύνολο των προβλημάτων που έχουν προκύψει από αυτές τις πλημμύρες. Όπως ακριβώς δεν υπήρξε και ολοκληρωμένο σχέδιο για την αντιμετώπιση των επιπτώσεων από το καταστροφικό σεισμό που έγινε τον Σεπτέμβρη του 2021 στον Δήμο Μινώα Πεδιάδας, με αποτέλεσμα σήμερα να βιώνουμε πάρα πολύ έντονα τα προβλήματα από αυτές τις επιπτώσεις δεκαπέντε μήνες μετά.

Κυρίες και κύριοι συνάδελφοι, στην τρέχουσα οικονομική συγκυρία, που οι πολίτες και ιδιαίτερα οι χαμηλοεισοδηματίες και οι χαμηλοσυνταξιούχοι πλήττονται βαριά από τον υψηλό και ανεξέλεγκτο πληθωρισμό και την ακρίβεια της κυβερνητικής αναποτελεσματικότητας, χρειάζεται ουσιαστική παρέμβαση στην αγορά και ουσιαστική ενίσχυση του συστήματος κοινωνικής προστασίας με ενεργητικές πολιτικές απασχόλησης και δράσης για διασφάλιση ενός αξιοπρεπούς επιπέδου διαβίωσης. Αυτά, όμως, προϋποθέτουν πολιτική βούληση και αλλαγή πολιτικής από την εφαρμοζόμενη και εμείς την επιδιώκουμε με αλλαγή των πολιτικών συσχετισμών στις ερχόμενες εκλογές και υπερψήφιση του σύγχρονου σοσιαλδημοκρατικού μας προγράμματος για τη βιώσιμη ανάπτυξη και την κοινωνική δικαιοσύνη.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε εκ του καταλόγου. Καλούμε στο Βήμα την κ. Παρασκευή Βρυζίδου από τη Νέα Δημοκρατία.

Ακολουθεί ο Γιώργος Μαρίνος από το Κομμουνιστικό Κόμμα Ελλάδας, ο κ. Αλέξανδρος Τριανταφυλλίδης από τον ΣΥΡΙΖΑ, ο κ. Εμμανουήλ Θραψανιώτης από τον ΣΥΡΙΖΑ και η κ. Σοφία - Χάιδω Ασημακοπούλου από την Ελληνική Λύση.

Κυρία Βρυζίδου, έχετε τον λόγο.

**ΠΑΡΑΣΚΕΥΗ ΒΡΥΖΙΔΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, είναι σημαντικό σε μια περίοδο επαναλαμβανόμενων παγκόσμιων κρίσεων να μπορεί η οικονομία να βρίσκεται σε μια σταθερή πορεία. Και αναφέρομαι στην υγειονομική κρίση, στην ενεργειακή κρίση, απόρροια του πολέμου της Ρωσίας ενάντια στην Ουκρανία και κατ’ επέκταση της οικονομικής κρίσης. Και είναι σημαντικό μέσα σ’ αυτό το περιβάλλον να μπορούμε να έχουμε ανάπτυξη, να μπορούμε να καταπολεμούμε την ανεργία και βέβαια, να υπάρχουν δυνατότητες και προοπτικές.

Η Νέα Δημοκρατία ως Κυβέρνηση απέδειξε αυτά τα τρία χρόνια ότι μπορεί με συγκεκριμένους νόμους που ψηφίστηκαν και μεταρρυθμίσεις να αντιμετωπίσει αυτή την κατάσταση, όχι στο πλαίσιο θεωρητικής επιχειρηματολογίας, αλλά με πραγματικά νούμερα και δεδομένα, τα οποία δίνουν τις απαντήσεις και είναι το 6% της ανάπτυξης, είναι η συνεχώς μειούμενη ανεργία, η οποία φτάνει σήμερα στα 11,7% και κυρίως είναι τα 6 δισεκατομμύρια κεφάλαια που έχουν έρθει και επενδυθεί στη χώρα μας και είναι ένα δεδομένο με πολλαπλασιαστικό χαρακτήρα, γιατί υπάρχει κλίμα ασφάλειας και εμπιστοσύνης.

Στο πλαίσιο, λοιπόν, μιας σειράς νόμων οι οποίοι αναφέρθηκαν αναλυτικά από τον Υπουργό τόσο από το σύνολο των Υπουργείων και κυρίως από το Υπουργείο που σήμερα εισάγει το συγκεκριμένο νομοσχέδιο, έχουμε ελαφρύνσεις φορολογικές για όλους τους πολίτες, έχουμε οικονομική στήριξη σε όλους τους πολίτες ανάλογα με την περίπτωση που υπάρχει κάθε φορά και βέβαια δίνουμε πολλαπλές δυνατότητες. Δεν μπορώ να καταλάβω γιατί σε ένα νομοσχέδιο που έχει μόνον παροχές, κυρίως στις ευάλωτες οικονομικά και κοινωνικά ομάδες να υπάρχει αντίδραση. Διότι, αυτοί οι οποίοι θεωρούν ότι είναι ασήμαντοι αυτή η οικονομική ενίσχυση, βρίσκονται μακριά από τα προβλήματα των πολιτών και δεν αντιλαμβάνονται πόσο σημαντικές είναι αυτές οι οικονομικές ενισχύσεις. Και αναφέρομαι στα 250 ευρώ οικονομικής ενίσχυσης στους χαμηλοσυνταξιούχους, στους δικαιούχους του ελάχιστου εγγυημένου εισοδήματος, σε αναπήρους καθώς επίσης και στους μακροχρόνια άνεργους που μέχρι πέρσι ήταν μέχρι δώδεκα μήνες οι άνεργοι και δικαιούνταν αυτή την ενίσχυση και τώρα φτάνουμε στους είκοσι τέσσερις μήνες. Όπως επίσης, γίνεται και μια διεύρυνση των δικαιούχων χαμηλοσυνταξιούχων όπου το εισοδηματικό κριτήριο ήταν το ατομικό λίγο πάνω από τα 7.000 ευρώ και τώρα φτάνει τις 9.600 ευρώ και το οικογενειακό τις 16.800 ευρώ. Έτσι, λοιπόν, πολλοί περισσότεροι συμπολίτες μας και στο σύνολο δύο εκατομμύρια τριακόσιοι πολίτες θα είναι δικαιούχοι αυτής της ενίσχυσης, κάτι σημαντικό που δείχνει τη φροντίδα, τη μέριμνα και το ενδιαφέρον, σε συνδυασμό με όλα τα υπόλοιπα μέτρα, με το αντιστάθμισμα της ρήτρας αναπροσαρμογής, με το επίδομα της θέρμανσης, όπου πολύπλευρα όλες οι πλευρές και όπου υπάρχει ανάγκη παρεμβαίνει η Κυβέρνηση, ενισχύει και βοηθά.

Και βέβαια, θα πρέπει να κάνουμε αναφορά και σε ένα άλλο μεγάλο κεφάλαιο που έχει να κάνει με τις οφειλές στα ασφαλιστικά ταμεία, όπου δίνεται η δυνατότητα σε αυτούς που οφείλουν από δώδεκα δόσεις να φτάσουν στις είκοσι τέσσερις και να μπορέσουν με ένα πρόγραμμα να πληρώσουν τις οφειλές τους. Και παράλληλα, ένα χρόνιο πρόβλημα λύνεται με την εξής έννοια: σαφέστατα δεν μπορούν να παραγραφούν όλες οι οφειλές. Υπάρχουν όμως οφειλές μη βεβαιωμένες, οι οποίες ξεπέρασαν τα δέκα χρόνια και αυτές παραγράφονται. Έτσι έχουμε διπλό όφελος. Κάποιοι πολίτες δεν θα χρειαστεί να αντιμετωπίσουν αυτή την οφειλή και από την άλλη διαδικασίες οι οποίες απασχολούν εργαζόμενους του ΕΦΚΑ, δικαστικές διαδικασίες, θα μπουν στο συρτάρι και θα υπάρχει χρόνος και δυνατότητα με γρήγορους ρυθμούς να προχωρήσουν όλες οι υπόλοιπες διαδικασίες.

Επίσης, θέλω να αναφερθώ στην προστασία της μητρότητας στον ιδιωτικό τομέα, κάτι επίσης πολύ σημαντικό και οι μάνες οι οποίες βρίσκονται σε αυτή τη θέση καταλαβαίνουν πόσο σημαντικό είναι οι έξι μήνες να γίνουν εννέα. Πρέπει να δώσουμε τους επαίνους σ’ αυτήν εδώ την προσπάθεια. Έχω συζητήσει με πάρα πολλές μάνες. Θέλω να ευχαριστήσω το Υπουργείο προς αυτή την κατεύθυνση, διότι δίνει τη δυνατότητα στη μάνα εκτός από την άδεια λοχείας να πάρει αυτή την άδεια, να πληρώνεται από τον ΟΑΕΔ με τον κατώτατο μισθό όλο αυτό το διάστημα και βέβαια μετά, όταν θα επιστρέψει μπορεί να επιλέξει το μειωμένο ωράριο. Έτσι λοιπόν θα μπορεί και να εργάζεται, να στηρίζει την οικογένειά της, αλλά έτσι προστατεύεται και η μητρότητα.

Είναι λυπηρό μέσα από αυτές τις διαδικασίες να μην κοιτάζουμε να συμπληρώσουμε τέτοιες πολιτικές και τέτοιες επιλογές, παρά να επικαλούμαστε επιχειρήματα που έχουν να κάνουν με την παγκόσμια κρίση ή με το δυσάρεστο φαινόμενο των πλειστηριασμών, το οποίο έχει αναφερθεί πολλές φορές κυρίως από Βουλευτές της Αξιωματικής Αντιπολίτευσης, λες και στη δική τους θητεία πριν από τρία χρόνια κατά τη διάρκεια των πέντε ετών δεν εισήχθησαν, δεν εδραιώθηκαν ή δεν υλοποιήθηκαν προς αυτή την κατεύθυνση αντίστοιχες κινήσεις. Καλό είναι να μην αποπροσανατολίζονται οι πολίτες και για ένα νομοσχέδιο τόσο κοινωνικό και ανθρώπινο να φροντίζουμε να συμπληρώσουμε με προτάσεις να γίνει ακόμη καλύτερο και όχι να επικαλούμαστε επιχειρήματα, τα οποία δεν έχουν καμμία σχέση με το όλο θέμα.

Μια άλλη επίσης σημαντική μέριμνα στην οποία θέλω να αναφερθώ είναι η μερική απασχόληση. Είναι μια δουλειά, είναι ασφαλισμένος ο εργαζόμενος αλλά οπωσδήποτε είναι πολύ καλύτερη η δουλειά της πλήρους απασχόλησης. Έχουμε πει πολλές φορές ότι θέλουμε οι εργαζόμενοι να είναι σε πλήρες ωράριο. Δίνει κίνητρα η Κυβέρνηση και δίνει τη δυνατότητα στις επιχειρήσεις που έχουν πάνω από το 50% εργαζόμενους με μερική απασχόληση, το 40% των ασφαλιστικών εισφορών να πληρώνεται από τον ΟΑΕΔ, έτσι ώστε να μπορούν να τους έχουν τους εργαζόμενους με πλήρη απασχόληση. Και σίγουρα θεωρούμε ότι μέσα από αυτή τη διαδικασία πολλοί θα φροντίσουν να το επιλέξουμε και θα έχουμε ένα θετικό πρόσημο.

Επίσης, θέλω να αναφερθώ στην πενταετία η οποία θα αναγνωρίζεται και στους αστυνομικούς και στους πυροσβέστες, σε ανθρώπους οι οποίοι πολλές ώρες προσφέρουν τις υπηρεσίες τους και όλοι έχουμε αναγνωρίσει και την προσφορά τους και ότι έπρεπε σε αυτόν τον τομέα και αυτοί να δικαιωθούν όπως οι στρατιωτικοί και να προστίθενται τα πέντε χρόνια στο σύνολο των χρόνων ασφάλισης για τη συνταξιοδότησή τους. Τώρα γίνεται πράξη. Πρέπει να το επαινέσουμε και πρέπει να πούμε ότι ήταν κάτι σημαντικό το οποίο οφείλαμε να το πράξουμε και το έκανε αυτή η Κυβέρνηση, να δικαιώσει τους ανθρώπους τους οποίους όλοι αναγνωρίζουμε. Η αναγνώριση όμως, δεν πρέπει να γίνεται στα λόγια, αλλά πρέπει να γίνεται με θετικές ρυθμίσεις και πρακτικά.

Και τέλος, θέλω να αναφερθώ στο πιλοτικό πρόγραμμα για τα μικρά παιδιά με ειδικές ανάγκες, με μαθησιακές δυσκολίες, όπου γίνεται μια πρόβλεψη να προετοιμαστούν πριν φτάσουν στην κανονική τους εκπαίδευση, να γίνουν κάποια βήματα, γιατί υπάρχουν δυσκολίες σε αυτά τα παιδιά και όσο νωρίτερα και όσο καλύτερα προετοιμαστούμε τόσο πιο καλά και αυτά θα μπορέσουν να εκπαιδευτούν, τόσο καλύτερα θα διευκολυνθούν οι γονείς και θα μπορέσουν να μπουν στην κοινωνία με περισσότερα προσόντα και να είναι σε πολύ καλύτερη κατάσταση.

Με όλα αυτά τα οποία ανέφερα, θεωρώντας ότι είναι τα πιο, κατά την άποψή μου, σημαντικά και μέσα στον χρόνο τον οποίο βέβαια έχω στη διάθεσή μου, κλείνοντας θέλω να πω ότι η Κυβέρνηση με την αύξηση των συντάξεων για πρώτη φορά μετά από δώδεκα χρόνια αγγίζει όλους τους πολίτες και ιδίως τους συνταξιούχους, που είναι οι πιο χαμηλόμισθοι συγκριτικά με όλους τους υπόλοιπους και αυξήσεις θα δούμε ακόμη και σε αυτούς που έχουν την προσωπική διαφορά. Άρα, λοιπόν, κάνουμε βήματα, αφουγκραζόμαστε την κοινωνία, είμαστε δίπλα στους πολίτες, έχουμε κοινωνικό πρόσωπο και βέβαια συνεχίζουμε γιατί καταλαβαίνουμε ότι υπάρχουν ανάγκες και συνεχίζουμε προς αυτή την κατεύθυνση για να διευκολύνουμε όσο το δυνατόν περισσότερο τον Έλληνα πολίτη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο Γιώργος Μαρίνος από το Κομμουνιστικό Κόμμα Ελλάδας.

**ΓΕΩΡΓΙΟΣ ΜΑΡΙΝΟΣ:** Ευχαριστώ, κύριε Πρόεδρε.

Κύριε Υπουργέ, η ανάλυση που αναπτύξατε πριν λίγο στην ομιλία σας νομίζουμε ότι τεκμηριωμένα μπορούμε να ισχυριστούμε ότι είναι εντελώς εξωπραγματική. Ο λαός στενάζει. Και αυτό το παραγράφετε. Και μοιάζει σαν αυτό το αμίμητο: «Αφού δεν έχετε ψωμί, να φάτε παντεσπάνι». Και ξέρετε ότι αυτά δεν περνούν απαρατήρητα από τον ελληνικό λαό, του οποίου προσπαθείτε να υποτιμήσετε τη σκέψη. Ό,τι και να ισχυριστείτε δεν μπορείτε να αποκρύψετε ότι κάθε νομοσχέδιο που καταθέτει η Κυβέρνηση στη Βουλή πλήττει εργατικά λαϊκά δικαιώματα και τα πλήττει βάναυσα, γιατί η πολιτική σας είναι κομμένη και ραμμένη στο πατρόν της αντιλαϊκής στρατηγικής της Ευρωπαϊκής Ένωσης, στις ανάγκες του μεγάλου κεφαλαίου και στην αύξηση της κερδοφορίας του, όπως έκαναν και οι προηγούμενες κυβερνήσεις.

Αυτό είναι το κριτήριο και για το σημερινό ασφαλιστικό νομοσχέδιο, του οποίου το στίγμα δίνει η διαιώνιση της οδυνηρής κατάστασης που έχει προκαλέσει στους συνταξιούχους το βάρβαρο νομοθετικό πλαίσιο της Κυβέρνησης της Νέας Δημοκρατίας, του ΠΑΣΟΚ και του ΣΥΡΙΖΑ, με πρωταγωνιστικό τον ρόλο του «νόμου Κατρούγκαλου» με τον διαχωρισμό σε εθνική σύνταξη πείνας και ελάχιστη ανταποδοτική, την προσωπική διαφορά, την τραγική μείωση του συντελεστή αναπλήρωσης, την αύξηση των ορίων ηλικίας συνταξιοδότησης, την κατάργηση του ΕΚΑΣ, της δέκατης τρίτης και δέκατης τέταρτης σύνταξης.

Αυτό το τερατούργημα εφαρμόζει και η Νέα Δημοκρατία και προσπαθεί να χρυσώσει το χάπι με ρυθμίσεις που προβάλλει, αλλά στην πράξη διαιωνίζουν τη φτώχεια και την εξαθλίωση, με επιδόματα ψίχουλα που τα πληρώνουν ακριβά τα λαϊκά στρώματα μέσα από τη ληστρική φορολογία. Οι κυβερνητικοί Βουλευτές διαφημίζουν την αύξηση του 7% μόνο για τις κύριες συντάξεις που ανακοίνωσε η Κυβέρνηση, αλλά βιάζουν την πραγματικότητα. Τι κρύβουν; Κρύβουν τις μεγάλες μειώσεις και το πάγωμα των συντάξεων για πάνω από μία δεκαετία, το γεγονός ότι ο πληθωρισμός ξεπερνά το 10% και η τρομακτική ακρίβεια εξανεμίζει κάθε αύξηση.

Η πρόσφατη επιτυχημένη πανελλαδική απεργία στις 9 Νοεμβρίου και οι μεγαλειώδεις απεργιακές διαδηλώσεις έδωσαν αποφασιστική απάντηση στην αντιλαϊκή πολιτική και το μεγάλο κεφάλαιο. Ο αγώνας θα κλιμακωθεί για ικανοποιητικές συλλογικές συμβάσεις, για την αύξηση των μισθών και των συντάξεων πάνω από τον πληθωρισμό, την κατάργηση των αντιλαϊκών νόμων, την προστασία της υγείας και της ζωής του λαού, την κατάργηση των «χαρατσιών» του ΦΠΑ, των Ειδικών Φόρων Κατανάλωσης.

Η Κοινοβουλευτική Ομάδα του Κομμουνιστικού Κόμματος Ελλάδας βρίσκεται στο πλευρό των εργατοϋπαλλήλων, των βιοπαλαιστών αγροτών και επαγγελματιών, εν ενεργεία και συνταξιούχων. Τα συμφέροντά τους υπηρετούν οι πέντε σημαντικές τροπολογίες που κατέθεσε στο σημερινό νομοσχέδιο, για να πάρουν πραγματική ανάσα οι εργατικές λαϊκές οικογένειες, για να σταματήσουν οι πλειστηριασμοί σε βάρος της πρώτης κύριας κατοικίας και άλλων περιουσιακών στοιχείων των λαϊκών νοικοκυριών, ώστε να μη μπορούν οι γύπες των funds να αρπάξουν τα σπίτια των θυμάτων της πολιτικής σας, όπως συνέβη στη χαμηλοσυνταξιούχο δημοσιογράφο προχθές.

Οι τροπολογίες θέτουν συγκεκριμένα ζητήματα για την καταβολή του δέκατου τρίτου και δέκατου τέταρτου μισθού και σύνταξης, για να γίνουν αναγκαίες ρυθμίσεις για τα χρέη ατομικής ασφάλισης προς τα ασφαλιστικά ταμεία των μη μισθωτών και των ασφαλισμένων στον ΟΓΑ, για τη μείωση των εισφορών, για την αναγνώριση πλασματικών χρόνων και την απαλλαγή από την καταβολή εισφοράς για την αναγνώριση της στρατιωτικής θητείας, για τη ρύθμιση του εφάπαξ των ελεύθερων επαγγελματιών μηχανικών.

Ιδού η Ρόδος! Το λέμε σε όλους. Η απόρριψη των τροπολογιών του ΚΚΕ είναι πράξη εχθρική και έτσι θα την αντιμετωπίσουν οι λαϊκές δυνάμεις.

Κυρίες και κύριοι, χθες αργά το βράδυ κατατέθηκε τροπολογία της Κυβέρνησης που προβλέπει παράταση της ειδικής διαχείρισης της «ΛΑΡΚΟ» μέχρι 7.2.2023 με στόχο να ολοκληρωθεί το ξεπούλημα της επιχείρησης, να ολοκληρωθούν οι διαγωνισμοί της ντροπής, με αδίστακτη απειλή πτώχευσης της επιχείρησης, αν δεν ολοκληρωθεί η μετάβαση εντός κάποιων μηνών. Τι θα κάνετε; Ποιος μπορεί να αναλάβει αυτή την ευθύνη αυτού του εγκλήματος που προετοίμασαν από κοινού Ευρωπαϊκή Ένωση και όλες οι κυβερνήσεις με τη σχεδιασμένη απαξίωση της «ΛΑΡΚΟ» και ολοκληρώνει σήμερα η Κυβέρνηση της Νέας Δημοκρατίας σε βάρος των χιλίων -και πάνω- εργαζόμενων και των οικογενειών τους, του λαού της Στερεάς και άλλων περιοχών;

(Στο σημείο αυτό κτυπά το κουδούνι λήξεως του χρόνου ομιλίας του κυρίου Βουλευτή)

Η λειτουργία της «ΛΑΡΚΟ» έχει σταματήσει από την 1η Αυγούστου 2022 και σε μια περίοδο που οι τιμές του νικελίου που είναι σε ανοδική πορεία έχουν σταθεροποιηθεί στις 30.000 ευρώ τον τόνο. Μέσα στα τρία χρόνια που πραγματοποιείται η εκκαθάριση, η «ΛΑΡΚΟ» έχει εγκαταλειφθεί. Στο εργοστάσιο και τα μεταλλεία δεν υλοποιείται κανένα σχέδιο συντήρησης και προετοιμασίας επαναλειτουργίας. Εάν δεν υπάρξει νέα νομοθετική ρύθμιση που θα αναιρεί το προηγούμενο βάρβαρο καθεστώς, την 1η του Γενάρη όλοι οι εργαζόμενοι θα βρεθούν στο Ταμείο Ανεργίας και θα πληρώσετε πολιτικά γι’ αυτό το έγκλημα.

Σπαταλήθηκε κρατικό χρήμα, το οποίο αν είχε δοθεί τον Φλεβάρη του 2020 για τον εκσυγχρονισμό της «ΛΑΡΚΟ», σήμερα θα μιλούσαμε για μια κρατική επιχείρηση που θα πρόσφερε εκατομμύρια ευρώ σε μηνιαία βάση. Έγινε κλοπή του μόχθου των εργαζομένων, των μικρών αυτοαπασχολούμενων. Κατακρεουργήθηκαν τα δικαιώματά τους. Με βάση τα δημοσιεύματα, εργοστάσιο, εγκαταστάσεις εξοπλισμός, πάνω από ένα εκατομμύριο στρέμματα γης που περιέχουν νικέλιο και κοβάλτιο, δύο λιμάνια, δύο εργατικοί οικισμοί χιλίων περίπου διαμερισμάτων και άλλα δίνονται με 5 ευρώ το στρέμμα, ποσό που αντιστοιχεί σε μια εβδομάδα παραγωγής της «ΛΑΡΚΟ».

Η Κυβέρνηση θα δώσει τα μοναδικά κοιτάσματα εντός Ευρωπαϊκής Ένωσης με αποθέματα δύο εκατομμυρίων τόνων νικελίου, δηλαδή 60 δισεκατομμυρίων ευρώ έναντι του γελοίου ποσού του 1,5 εκατομμυρίου ευρώ που πρόσφεραν οι Ιρλανδοί ή έναντι του εξευτελιστικού ποσού που πρόσφερε η κοινοπραξία «ΓΕΚ-ΤΕΡΝΑ» στον διαγωνισμό του ειδικού διαχειριστή. Το μοναδικό εργοστάσιο παραγωγής σιδηρονικελίου στην Ευρωπαϊκή Ένωση που έχει δυνατότητες παραγωγής εξήντα τόνους ανά ημέρα, δηλαδή 1.800.000.000 ευρώ την ημέρα, επιχειρείτε να το χαρίσετε έναντι 5 εκατομμυρίων ευρώ. Μιλάμε για σκάνδαλο μεγατόνων που τονίζει τον ταξικό χαρακτήρα της πολιτικής σας!

Οι εργαζόμενοι δίνουν τρία χρόνια ηρωικό αγώνα. Υπερασπίζονται και θα υπερασπιστούν μέχρι το τέλος την εργασία τους, τα δικαιώματα και τη συνέχιση της λειτουργίας της «ΛΑΡΚΟ». Αυτόν τον αγώνα στηρίζει το Κομμουνιστικό Κόμμα της Ελλάδας, για να ανοίξει η «ΛΑΡΚΟ» και να διασφαλιστεί η ενιαία επαναλειτουργία της επιχείρησης, να εξασφαλιστούν όλες οι θέσεις εργασίας και τα δικαιώματα των εργαζομένων, να τους επιστραφούν οι περικοπές που έγιναν την τελευταία τριετία.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Τριανταφυλλίδης Αλέξανδρος από τον ΣΥΡΙΖΑ.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, τριάμισι έτη «γαλάζιας» διακυβέρνησης είναι ένα κρεσέντο πολιτικής ανορθογραφίας και ανορθολογισμού όταν εσείς μιλάτε ψευδώνυμα για εξορθολογισμό στην ασφαλιστική νομοθεσία. Το «γαλάζιο» πλιάτσικο και η ρεμούλα των «γαλάζιων» ακρίδων από το «Σκοιλ Ελικικού» μέχρι και σήμερα απομυζούν τον δημόσιο πλούτο. Η επιδρομή των εισπρακτικών των «Πάτση»-Απάτσι από ψευδώνυμους τίτλους θρέφονται: «εξορθολογισμός», έτσι όπως τις υποκλοπές τις είπατε «νόμιμες επισυνδέσεις», έτσι όπως τα σκάνδαλα τα βαφτίσατε «σκευωρίες», έτσι όπως την τεκμηριωμένη κριτική της Αντιπολίτευσης την βαφτίσατε «τοξικότητα».

Έτσι συμβουλεύει ο Αμερικανός σύμβουλος του κ. Μητσοτάκη: «Γυρίστε ανάποδα τη σημασία των λέξεων». Ψυχολογικές επιχειρήσεις από τον αρχισυντάκτη του Μαξίμου, η επιτομή του επικοινωνιακού εμπαιγμού και της κοροϊδίας και της εξαπάτησης των συνταξιούχων! Όταν όμως επισκέπτονται τα σούπερ μάρκετ και τα βενζινάδικα αντιλαμβάνονται τις πέτσινες ακάλυπτες τηλεοπτικές επιταγές των ατελείωτων υπουργικών μονολόγων που υπόσχονται αυξήσεις 8% όταν ήδη έχουν απολέσει, με βάση τα επίσημα στοιχεία του Ινστιτούτου Εργασίας της ΓΣΕΕ, το 40% της αγοραστικής τους δύναμης. Βγάλτε τον πληθωρισμό 9%, βγάλτε τα ουρανοκατέβατα υπερ-αισχροκέρδη των ολιγαρχών, το 170%, βγάλτε τη διαφορά τιμών από το χωράφι στο ράφι, τι μένει; Μένει η Κυβέρνηση με σήμα το κουταλοπήρουνο, όπως λέει ο Μιθριδάτης ή με σήμα τη σπασμένη πόρτα της οικίας της Ιωάννας Κολοβού για 15.000 ευρώ, όταν το κόμμα σας χρωστάει 390 εκατομμύρια στις τράπεζες. Και δεν ορρωδείτε, δεν ντρέπεστε να ζητάτε και να επιδιώκετε αυτό που δεν κάνετε εσείς στον εαυτό σας!

Η πόρτα εξόδου σάς περιμένει, γιατί οι συμπολίτες μας καταλαβαίνουν. Για τον Κοντολέοντα αλλάξατε τον νόμο εν ριπή οφθαλμού, για τους τραπεζίτες εξασφαλίσατε ασυλία σε χρόνο μηδέν, για το απόρρητο σκαρώσατε τροπολογία εν τω μέσω της νυκτός. Το σπίτι της Ιωάννας Κολοβού, αλλά και τα σπίτια χιλιάδων αδύναμων και ευάλωτων συμπολιτών μας άνεργων και άπορων, τα εγκαταλείπετε στην προκρούστεια κλίνη των «γαλάζιων» εισπρακτικών των «Πάτσηδων». Όλη η χώρα μια τεράστια «γαλάζια» εισπρακτική και μπίζνα, σαπίλα και παρακμή! Όλη η Αντιπολίτευση ζητάει εδώ και τώρα στήριξη της πρώτης κατοικίας.

Είστε συνεπείς στην επικοινωνιακή διαχείριση της εξαπάτησης, παρά την προσπάθεια μέσω των γνωστών ΜΜΕ, μέσω του συμψηφισμού ευθυνών, να ξεπλύνετε τις ευθύνες και δεν κάνετε τίποτε άλλο παρά να στέλνετε τον κόσμο στην ακροδεξιά, με τη φράση «όλοι το ίδιο είστε».

Όχι, δεν είμαστε όλοι το ίδιο. Με τον νόμο 4611/2019, το άρθρο 120, ψηφίσαμε την δέκατη τρίτη σύνταξη για το 2019 και για κάθε επόμενο έτος. Το ψηφίσαμε, το ψηφίσατε πριν τις εκλογές, το καταργήσατε μετά τις εκλογές αφού υφαρπάξατε την ψήφο του ελληνικού λαού. Γι’ αυτό δεν είμαστε ίδιοι. Δέκατη τρίτη σύνταξη 1,1 δισ. επί τρία χρόνια 3,3 δισ. Το αφαιρέσατε από τις τσέπες των συνταξιούχων. Γι’ αυτό δεν είμαστε το ίδιο.

Με τον ίδιο νόμο του 2019, τον ν.4611 και το άρθρο 98, εμείς δώσαμε τη δυνατότητα σε όσους ελεύθερους επαγγελματίες και αγρότες αδυνατούν να λάβουν σύνταξη λόγω ασφαλιστικών οφειλών, ουσιαστικά στους εν αναμονή συνταξιούχους, να έχουν μία δεύτερη ευκαιρία. Σας ζητήσαμε, κύριε Τσακλόγλου και εγώ προσωπικά -γι’ αυτό και δεν το προτείνω τώρα- σας το πρότεινα με επίκαιρη ερώτηση. Το συζητήσαμε εδώ τον Γενάρη και σας ζήτησα αν δεν ακούτε εμένα να ακούσετε την ελληνική Δικαιοσύνη. Μιλώ για την απόφαση του Διοικητικού Πρωτοδικείου Αθηνών, την υπ’ αριθμόν 16015 του 2020, Τμήμα 30ό, που υποχρεώνει τον ΕΦΚΑ να χορηγήσει σύνταξη σε ασφαλισμένη γυναίκα παρά το γεγονός ότι οφείλει εισφορές 86.211 ευρώ. Το δικαστήριο αποφάνθηκε ότι ΕΦΚΑ και ΕΤΑΑ όφειλαν να ενημερώσουν έγκαιρα την ασφαλισμένη για το πραγματικό ύψος της οφειλής της στα ταμεία.

Και δεύτερον, σας ζήτησα να λάβετε υπ’ όψιν σας την υπ’ αριθμόν 1833 του 2021 απόφαση της Ολομέλειας του Συμβουλίου της Επικρατείας με την οποία παύει η απαίτηση εισφορών από ασφαλισμένους και εργοδότες πριν το 2010. Η παραγραφή μάλιστα των ασφαλιστικών οφειλών προ του 2010 αφορά, βάσει πάντοτε της απόφασης του Σ.τ.Ε., όλες τις οφειλές ανεξαρτήτως αν αυτές έχουν βεβαιωθεί ή έχουν υπαχθεί σε κάποια ρύθμιση.

Τι κάνατε εσείς; Καθυστερήσατε δραματικά να εφαρμόσετε την απόφαση του Σ.τ.Ε. που εκδόθηκε στις αρχές του Νοεμβρίου του 2021, όπως κάνατε άλλωστε και με την απάτη των αναδρομικών. Ο Πέτσας δηλώνει «μην κάνετε αγωγές, θα τα πάρετε όλοι» κι όταν βγήκε η απόφαση του Σ.τ.Ε. «θα τα πάρουν μόνο όσοι έκαναν αγωγή». Είναι η γνωστή σας απάτη, η επιτομή της πολιτικής απάτης. Όχι μόνο δεν προχωρήσατε έγκαιρα σε μια γενναία ρύθμιση των ασφαλιστικών οφειλών, όχι μόνο δεν λάβατε υπ’ όψιν σας τη δεινή οικονομική θέση των ασφαλισμένων λόγω της πρωτοφανούς κρίσης -οικονομικής, ενεργειακής-, αλλά επιλέξατε να κοροϊδέψετε εν ψυχρώ, να παίξετε με χιλιάδες ανθρώπους που ζουν με την αγωνία να βγάλουν μια σύνταξη, αγνοώντας πλήρως ότι το ζήτημα αυτό είναι γι’ αυτούς τους ανθρώπους ζήτημα επιβίωσης.

Το αποτέλεσμα της ρύθμισής σας; Από το σύνολο των 43,5 δισεκατομμυρίων ευρώ χρεών, σύμφωνα με τα στοιχεία του Μαρτίου του 2022 του Κέντρου Είσπραξης Ασφαλιστικών Οφειλών, θα παραγραφούν οφειλές ύψους μόλις 250 εκατομμυρίων ευρώ, δηλαδή πρόκειται να παραγραφεί μόλις το 0,58% του συνόλου των χρεών που διαχειρίζεται το ΚΕΑΟ. Γι’ αυτό και μίλησα προηγουμένως για πολιτική απάτη σε βάρος των πολιτών.

Αυτά δεν τα καταλαβαίνετε. Αλλά απευθύνομαι όχι σε εσάς -εσείς έχετε τελειώσει-, απευθύνομαι στον κόσμο θέλοντας να χρησιμοποιήσω ένα απόσπασμα από το βιβλίο του Εδουάρδο Γκαλεάνο «Ένας κόσμος ανάποδα». Είναι αυτό που σας ζητάει ο Αμερικανός σύμβουλος: «γυρίστε τις λέξεις ανάποδα, ό,τι σας λένε γυρίστε το εναντίον τους».

Γράφει ο Εδουάρδο Γκαλεάνο: «Αν σε γεμίζει φόβο δημοκρατία δεν είναι. Όσοι δουλεύουν φοβούνται μη χάσουν τη δουλειά τους. Όσοι δεν δουλεύουν φοβούνται ότι δεν θα βρουν ποτέ δουλειά. Η δημοκρατία φοβάται να θυμηθεί και η γλώσσα φοβάται να μιλήσει. Είναι τα χρόνια του φόβου: φόβος του πλήθους, φόβος της μοναξιάς, φόβος για όσα έγιναν και όσα μπορεί να γίνουν, φόβος του θανάτου, φόβος για την αντιμετώπιση της ζωής».

Ευθύνη μας, όλων των δημοκρατικών προοδευτικών δυνάμεων, είναι να μετασχηματίσουμε τον φόβο και την ανασφάλεια σε πίστη και ελπίδα. Μπορούμε. Από αυτό θα κριθούμε.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε και καλούμε στο Βήμα τον κ. Μανώλη Θραψανιώτη από τον ΣΥΡΙΖΑ.

Έχετε τον λόγο, κύριε Θραψανιώτη.

**ΕΜΜΑΝΟΥΗΛ ΘΡΑΨΑΝΙΩΤΗΣ:** Ευχαριστώ, κύριε Πρόεδρε.

Κύριε Υπουργέ, αν σας άκουσα καλά, είπατε ότι η ανεργία έπεσε το 2019 κατά πεντέμισι μονάδες. Θα σας κάνω το ίδιο ερώτημα που έκανα και στον Υπουργό κ. Χατζηδάκη. Ποιο νούμερο είναι μεγαλύτερο, το 10,8 ή το 5,5; Διότι ο ΣΥΡΙΖΑ παρέλαβε την ανεργία στο 27,8% και την παρέδωσε στο 17%. Έτσι, για να θυμόμαστε ποιος χρεοκόπησε τη χώρα.

Πριν αναφερθώ στο σχέδιο νόμου επιτρέψτε μου μια αναφορά για τις συγκλονιστικές σκηνές που παρακολουθήσαμε και παρακολούθησε ο ελληνικός λαός στις οθόνες των τηλεοράσεων, τη βίαιη εκδίωξη άγρια χαράματα της συνταξιούχου δημοσιογράφου κ. Κολοβού που για χρέος 15.000 ευρώ έχασε το σπίτι της από αρπακτικά funds. Απαράδεκτες εικόνες, απαράδεκτες πρακτικές, απαράδεκτες πολιτικές, με τις ευθύνες να βαρύνουν αποκλειστικά την Κυβέρνησή σας!

Αντί άλλης επιχειρηματολογίας, όπως επιχείρησε ο εισηγητής σας, αποδεικνύοντας τον πανικό της Κυβέρνησης λόγω και της αλληλεγγύης και της συμπαράστασης στην κ. Κολοβού, καταθέτω στα Πρακτικά, συνέντευξη του Βουλευτή κ. Κώστα Τζαβάρα, έγκριτου νομικού, το γνωρίζετε πιστεύω. Ανάμεσα στα άλλα αναφέρει: «Αλλά και από πλευράς εφαρμοστέου δικαίου στη μεταβίβαση των ληξιπρόθεσμων απαιτήσεων από κόκκινα δάνεια, διαπιστώνεται ένας νομικός ανορθολογισμός. Αντί να εφαρμόζεται ο ειδικός ν. 4354/2015, που για πρώτη φορά αναγνώρισε και ρύθμισε τη διαχείριση μη εξυπηρετούμενων δανείων από τις εταιρείες διαχείρισης απαιτήσεων δανείων και πιστώσεων, εφαρμόζεται ο ν.3156/2003 περί τιτλοποίησης απαιτήσεων, που ψηφίστηκε για να βελτιώσει τη ρευστότητα στις επιχειρήσεις και όχι για να ρυθμίσει τη δευτερογενή αγορά των κόκκινων δανείων. Ως γνωστόν ο ειδικός νόμος υπερισχύει του γενικού.».

Το καταθέτω στα Πρακτικά.

(Στο σημείο αυτό ο Βουλευτής κ. Εμμανουήλ Θραψανιώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στο παρόν σχέδιο νόμου, για τον εξορθολογισμό υποτίθεται της ασφαλιστικής νομοθεσίας και την ενίσχυση ευάλωτων ομάδων, καλλιεργήθηκε και δημιουργήθηκε προσωρινά η ελπίδα στα αδύναμα κοινωνικά στρώματα, τους συνταξιούχους και τους οφειλέτες ασφαλιστικών εισφορών ότι θα ωφεληθούν.

Μάταια, όμως, γιατί «πριν αλέκτορα φωνήσαι», το αφήγημά σας κατέρρευσε, καθώς όλοι καταλαβαίνουν ότι, παρά τις όποιες επιμέρους θετικές διατάξεις, το νομοσχέδιο έχει σαφώς προεκλογική σκοπιμότητα.

Στη δεύτερη συνεδρίαση της Επιτροπής Κοινωνικών Υποθέσεων, κατά την ακρόαση εκπροσώπων των φορέων, οι τοποθετήσεις της συντριπτικής πλειοψηφίας αποδόμησαν πλήρως το αφήγημα περί μεταρρυθμίσεων έντονου κοινωνικού πρόσημου. Δεν θα μπορούσε να ήταν διαφορετικά από τη στιγμή που στερήσατε τα αναδρομικά από ένα εκατομμύριο διακόσιες χιλιάδες συνταξιούχους, κυρίως χαμηλοσυνταξιούχους, αφού πρώτα τους εξαπατήσατε λέγοντάς τους να μην κάνουν προσφυγή γιατί -τάχα μου- θα εφαρμοζόταν η απόφαση του Σ.τ.Ε..

Να υπενθυμίσω, επίσης, πως καταργήσατε τη δέκατη τρίτη σύνταξη, την οποία είχε θεσπίσει κυβέρνηση του ΣΥΡΙΖΑ και ψήφισε υποκριτικά το κόμμα σας για να την κάνετε δώρο στους ιδιώτες της επικουρικής ασφάλισης.

Νομοθετήσατε το σύστημα fast track απονομής των συντάξεων, τις συντάξεις εμπιστοσύνης, με πληθώρα καταγγελιών, καθώς διαπιστώνονται όχι μόνο τα λάθη στις συντάξεις, αλλά και μειωμένες αποδοχές 30% και 50%, λάθη στον υπολογισμό των διαδοχικών ταμείων ασφάλισης κ.λπ..

Το ταξικό, κοινωνικό και αναπτυξιακό πρόσημο αποδεικνύεται και από τη σύγκριση μεγεθών, σε σχέση με το κοινωνικό μέρισμα μεταξύ δύο περιόδων, αυτής της κυβέρνησης ΣΥΡΙΖΑ - Προοδευτική Συμμαχία 2016-2019 και της Νέας Δημοκρατίας 2019-2022.

Σε περίοδο μνημονίων, ο ΣΥΡΙΖΑ - Προοδευτική Συμμαχία διέθεσε την περίοδο 2016-2018, 2.159.000.000 χρήματα τα οποία δεν γίνονται καταθέσεις, αλλά επιστρέφουν στην αγορά.

Το αντίστοιχο διάστημα, το κοινωνικό μέρισμα της Κυβέρνησής σας ανέρχεται σε μόλις 559 εκατομμύρια και 250 εκατομμύρια, που υπολογίζετε να δοθούν τώρα, γύρω στα 800 εκατομμύρια.

Το διάστημα Δεκέμβριος 2019 - Δεκέμβριος 2021 η δέκατη τρίτη σύνταξη ήταν μια πραγματικότητα, όπως επεσήμανε η εισηγήτριά μας, κ. Ξενογιαννακοπούλου. Η κατάργησή της στέρησε στους συνταξιούχους κατά το διάστημα της διακυβέρνησή σας 3 δισεκατομμύρια ευρώ. Αν στοχεύετε να αποφύγετε την κοινωνική δυσαρέσκεια διαστρεβλώνοντας την πραγματικότητα είναι δικό σας πρόβλημα. Τη δυσαρέσκεια, όμως, να είστε σίγουροι, δεν θα την αποφύγετε.

Καταργείτε το αυτοδιοίκητο του Μετοχικού Ταμείου Πολιτικών Υπαλλήλων, ένα ταμείο εύρωστο με τεράστια κινητή και ακίνητη περιουσία που του αποφέρουν έσοδα ετησίως πάνω από 5 εκατομμύρια ευρώ, χωρίς να επιβαρύνει τον κρατικό προϋπολογισμό. Την περιουσία αυτού του ταμείου τη μεταβιβάζετε σε δύο εταιρείες διαχείρισης. Στόχος είναι ο έλεγχος και η εκποίηση των περιουσιακών τους στοιχείων σε βάρος των μετόχων και των υπαλλήλων του.

Όσον αφορά τη βαρύγδουπη διάταξη που προβλέπει δεκαετή παραγραφή μη βεβαιωμένων οφειλών στον ΕΦΚΑ ελάχιστα βοηθά τους συμπολίτες μας γιατί είναι πίσω από τις ανάγκες τους. Χαρακτηριστικό είναι το γεγονός πως σύμφωνα με στοιχεία του Μαρτίου 2022 υπολογίζεται να παραγραφούν οφειλές μόλις 250 εκατομμύρια.

Όμως, κύριε Υπουργέ, το διορθώσατε κατά την τοποθέτησή σας. Δεν αλλάζει όμως στην πραγματικότητα τη στιγμή που το ΚΕΑΟ έχει στείλει χιλιάδες ειδοποιητήρια για τους οφειλέτες στον οργανισμό, οπότε «άνθρακες ο θησαυρός».

Εάν θέλετε πραγματικά να ρυθμίσετε τις οφειλές, να βοηθήσετε τους οφειλέτες που αδυνατούν να ανταποκριθούν στις υποχρεώσεις τους, επαγγελματίες, μικρομεσαίες επιχειρήσεις κ.λπ., πραγματική στήριξη αποτελεί η διαγραφή μέρους των προσαυξήσεων, η επαναφορά των εκατόν είκοσι δόσεων, ο αυστηρός έλεγχος των οφειλετών και των ρυθμίσεών τους. Δεν πρέπει να διαφεύγει το γεγονός ότι η συνεχιζόμενη δεκαετή κρίση άφησε πίσω της συντρίμμια, καθώς και την αδυναμία μικρομεσαίων να πληρώσουν εισφορές που δημιουργήθηκαν τα τελευταία δύσκολα χρόνια της πανδημίας. Απαράδεκτη επίσης είναι η αύξηση των ορίων ηλικίας στο δημόσιο κατά επτά χρόνια γιατί ανοίγει την κερκόπορτα για μελλοντικές αυξήσεις των ορίων ηλικίας.

Θα ήθελα να κάνω μια αναφορά στο άρθρο 49 για την προστασία των θέσεων εργασίας της περιοχής της Περιφέρειας Κρήτης που επλήγησαν από τις πλημμύρες της 15ης Οκτωβρίου 2022, μεταξύ των οποίων και η πόλη της Σητείας στο Λασίθι. Ασφαλώς είναι προς τη σωστή κατεύθυνση οι διατάξεις που προασπίζουν τα δικαιώματα των εργαζομένων. Άλλωστε, με πρόσφατη κοινοβουλευτική μας ερώτηση, μεταξύ άλλων, ζητούσαμε να ενεργοποιηθεί ο μηχανισμός στήριξης παρόμοιος με την αντιμετώπιση της πανδημίας για την όσο το δυνατόν καλύτερη στήριξή τους.

Με το άρθρο 49 γίνεται προσπάθεια ανακούφισης των πληγέντων εργαζομένων και επιχειρήσεων, που είναι ωστόσο χαμηλότερη των προσδοκιών συγκρίνοντάς την με το μέγεθος της καταστροφής και την τρέχουσα οικονομική συγκυρία.

Επιτρέψτε μου, κύριε Πρόεδρε, κλείνοντας να κάνω μια αναφορά σε αίτημα της Ελληνικής Οδοντιατρικής Ομοσπονδίας σχετικά με την εξίσωση των συντάξεων υγειονομικών με τους υπόλοιπους επιστήμονες του ΕΤΑΑ. Η κατάργηση του κοινωνικού πόρου έχει ως αποτέλεσμα τη μείωση των συντάξεων στα 800 ευρώ. Πρόκειται για μια αδικία που πρέπει να αποκατασταθεί. Ζητούν επίσης την αύξηση του επιδόματος μητρότητας στους ελεύθερους επαγγελματίες, καθώς και να παγώσουν οι ασφαλιστικές εισφορές όσο διάστημα διαρκεί η κρίση.

Ευχαριστώ πολύ.

(Χειροκροτήματα από την πτέρυγα ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Επόμενη ομιλήτρια είναι η κ. Ασημακοπούλου.

Κυρία Ασημακοπούλου, όμως, αν μπορείτε, να περιμένετε μισό λεπτό, γιατί έχει ζητήσει τον λόγο ο κ. Τσακλόγλου για να παρέμβει για ένα λεπτό για μια τροπολογία.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Θα ήθελα να εισάγω την τροπολογία με αριθμό 1495/141 που αποτελείται από τρία άρθρα. Το ένα το παρουσίασε προηγουμένως ο Υπουργός Αγροτικής Ανάπτυξης κ. Γεωργαντάς. Τα άλλα δύο αφορούν: Πρώτον, τη μίσθωση εγκαταστάσεων του Σταδίου Ειρήνης και Φιλίας για τη στέγαση του Κέντρου Πιστοποίησης Αναπηρίας, ΚΕΠΑ, και, δεύτερον, την παράταση της ειδικής διαχείρισης της «ΛΑΡΚΟ» για την ολοκλήρωση της διαγωνιστικής διαδικασίας.

Ειδικότερα, με το άρθρο 1 της ανωτέρω τροπολογίας αντιμετωπίζεται το ζήτημα της μεταστέγασης του Κέντρου Πιστοποίησης Αναπηρίας του Πειραιά στο Στάδιο Ειρήνης και Φιλίας. Προβλέπεται ότι η μίσθωση χώρων, εγκαταστάσεων και υποδομών του Σταδίου Ειρήνης και Φιλίας από τον ΕΦΚΑ για τη στέγαση και λειτουργία του ΚΕΠΑ διενεργείται κατά παρέκκλιση των διατάξεων του προεδρικού διατάγματος 715/1979 με σύμβαση που καταρτίζεται κατόπιν απόφασης των αρμοδίων οργάνων των προαναφερόμενων φορέων προκειμένου να υπάρχει δυνατότητα διαμόρφωσης των χώρων κατά τρόπο που να είναι κατάλληλος για τη στέγαση των ΚΕΠΑ.

Με το άρθρο 3 παρατείνεται κατά τέσσερις μήνες, δηλαδή έως τις 7-2-2023, η καταληκτική ημερομηνία της διαδικασίας ειδικής διαχείρισης της «ΛΑΡΚΟ» προκειμένου να ολοκληρωθεί η εκκρεμής διαγωνιστική διαδικασία που διενεργείται από την ειδική διαχείριση και να αναδειχθεί πλειοδότης ώστε να γίνει η ανάκτηση των παράνομων κρατικών ενισχύσεων που έχει λάβει η «ΛΑΡΚΟ» και να ικανοποιηθούν οι πιστωτές της μέσω του οριστικού πίνακα κατάταξης.

Σημειώνεται ότι έχουν ήδη υποβληθεί δεσμευτικές προσφορές των υποψήφιων επενδυτών και πρόκειται στο αμέσως προσεχές διάστημα να διενεργηθεί η διαδικασία της λεγόμενης εκατέρωθεν πλειοδοσίας, σύμφωνα με τα οριζόμενα στην απόφαση 1805/2014 της Γενικής Διεύθυνσης Ανταγωνισμού της Ευρωπαϊκής Επιτροπής με την οποία ρυθμίστηκε ο τρόπος ανάκτησης των παράνομων κρατικών ενισχύσεων που έχει λάβει η «ΛΑΡΚΟ».

Επίσης, να σημειώσω κάτι το οποίο παρέλειψα προηγουμένως. Αυτό το οποίο ζητήθηκε από αρκετά μέλη του Κοινοβουλίου για την επέκταση της διάταξης που προβλέπει την αύξηση από έξι σε εννέα μήνες του επιδόματος μητρότητας των μισθωτών του ιδιωτικού τομέα και σε όσες μισθωτές αυτής της κατηγορίας βρίσκονται ήδη σε άδεια μητρότητας, περιλαμβάνεται στις μεταβατικές διατάξεις του νομοσχεδίου.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, ευχαριστούμε τον κύριο Υπουργό.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Κύριε Πρόεδρε, για την τροπολογία θα ήθελα να πω.

**ΠΡΟΕΔΡΕΥΩΝ (Γεώργιος Λαμπρούλης):** Τόσες ώρες είναι ο Υπουργός εδώ.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Τώρα τη διάβασε.

**ΠΡΟΕΔΡΕΥΩΝ (Γεώργιος Λαμπρούλης):** Δεν είχατε αναφερθεί καθόλου; Καλώς, θέλετε κάτι να ρωτήσετε;

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Όχι, μια παρατήρηση να κάνω.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, κυρία Ασημακοπούλου, δείξτε επιείκεια σας παρακαλώ. Θα μιλήσετε αμέσως μετά. Θα είναι σύντομη η κ. Ξενογιαννακοπούλου.

Κυρία Ξενογιαννακοπούλου, έχετε τον λόγο.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Ευχαριστώ, κύριε Πρόεδρε.

Τώρα παρουσιάστηκε η τροπολογία από τον κύριο Υπουργό. Θα ήθελα να πω ότι εμείς καταψηφίζουμε φυσικά την τροπολογία που αφορά τη «ΛΑΡΚΟ».

Κύριε Υπουργέ, η Κυβέρνηση οδηγεί στην απαξίωση, στον κατακερματισμό τη «ΛΑΡΚΟ». Είχαμε την ευκαιρία να την επισκεφτούμε την Τρίτη, είδαμε την εγκατάλειψη και τη διάλυση των εγκαταστάσεών, την απελπισία και την αγωνία των εργαζομένων.

Εμείς θα συνεχίσουμε να στηρίζουμε τον αγώνα των εργαζομένων και της τοπικής κοινωνίας για μια βιώσιμη, ενιαία, παραγωγική εταιρεία, με πλήρη κατοχύρωση των εργασιακών δικαιωμάτων και των θέσεων εργασίας.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Ασημακοπούλου, έχετε τον λόγο.

**ΓΕΩΡΓΙΟΣ ΜΟΥΛΚΙΩΤΗΣ:** Κύριε Πρόεδρε, κι εγώ θα ήθελα να τοποθετηθώ για την τροπολογία.

**ΠΡΟΕΔΡΕΥΩΝ (Γεώργιος Λαμπρούλης):** Ακούστε. Συνήθως δίνουμε τον λόγο στους εισηγητές, στους Κοινοβουλευτικούς Εκπροσώπους όταν κάποιος Υπουργός υποστηρίζει μια τροπολογία προκειμένου να τεθούν κάποια ερωτήματα, να γίνουν διευκρινίσεις.

Λοιπόν, έχω δώσει ήδη τον λόγο. Σεβαστείτε το αυτό. Ας μιλήσει η κ. Ασημακοπούλου και θα σας δώσω τον λόγο αμέσως μετά.

Κυρία Ασημακοπούλου, έχετε τον λόγο.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με τις πολιτικές σας φτάσατε τους Έλληνες συνταξιούχους αλλά και εργαζόμενους στο εξής δίλημμα: Θα σιτίζονται ή θα θερμαίνονται τον χειμώνα; Διότι και τα δύο δυστυχώς δεν θα μπορέσουν να τα κάνουν. Καθημερινά διαπιστώνουν ότι τελικά ο μήνας δεν βγαίνει. Τους υποχρεώνετε να πληρώνουν τα ίδια ή και μεγαλύτερα ποσά σε σύγκριση με τους πολίτες της Ευρωπαϊκής Ένωσης για παρόμοια προϊόντα πρώτης ανάγκης, με τη διαφορά φυσικά ότι οι μισθοί και οι συντάξεις στην Ευρώπη είναι πολλαπλάσιες από εκείνες των Ελλήνων.

Σύμφωνα με στοιχεία του συστήματος «ΗΛΙΟΣ» του Υπουργείου Εργασίας και Κοινωνικών Υποθέσεων, που θα καταθέσουμε στα Πρακτικά, σχεδόν ένας στους δύο συνταξιούχους λάμβανε κύρια σύνταξη 658 ευρώ καθαρές αποδοχές και συγκεκριμένα ένα εκατομμύριο εκατό χιλιάδες συνταξιούχοι, δηλαδή το 45% επί του συνόλου.

Σε ό,τι αφορά τις αναπηρικές συντάξεις, τα στοιχεία του συστήματος «ΗΛΙΟΣ» δείχνουν ότι οι περισσότερες από αυτές σε ποσοστό 23,16% κυμαίνονται στα επίπεδα των 300 - 400 ευρώ τον μήνα. Η μέση κύρια σύνταξη δεν ξεπερνά τα 738,76 ευρώ και σύμφωνα με ειδικούς στην κοινωνική ασφάλιση είναι η χαμηλότερη σε όλες τις χώρες της ΟΝΕ. Η μέση επικουρική σύνταξη περιορίζεται στα 194,73 ευρώ τον μήνα.

Μιλάμε επί της ουσίας για συνταξιοδοτική φτώχεια. Βάζουν τα πράγματα στο καλάθι και μετά τα βγάζουν, γιατί δεν φτάνουν τα λεφτά. Τρέχουν όταν έρχονται οι λογαριασμοί, κόβουν τα φάρμακα στη μέση, έρχεται το εγγόνι τους και δεν μπορούν να του δώσουν, γιατί δεν φτάνει η σύνταξή. Τους κάνατε να χάσουν την αξιοπρέπειά τους.

Αυτά πονάνε τον Έλληνα και την Ελληνίδα, αλλά η ανάλγητη Κυβέρνηση κλείνει τα μάτια και τα αυτιά της. Έχουν καταντήσει οι συντάξεις να είναι προνοιακά επιδόματα. Πετάτε κι ένα τυράκι των 250 ευρώ, λες και θα σωθούν από όλα αυτά. Και φυσικά όλες οι ανατιμήσεις στα προϊόντα που έχουν γίνει είναι ακόμα ένα πετσόκομμα της σύνταξης.

Στη χώρα μας το ποσοστό συμμετοχής στο εργατικό δυναμικό κατά την περίοδο 2011 - 2021 διατηρείται σταθερά κάτω από 60% με τον μέσο όρο της συγκεκριμένης περιόδου να είναι 59%. Αυτό σημαίνει ότι από τον πληθυσμό που είναι σε ηλικία εργασίας μόλις το 59% συμμετέχει στο εργατικό δυναμικό.

Είναι επομένως περισσότερο αναγκαία από ποτέ η αποτροπή της σταδιακής μείωσης του ποσοστού συμμετοχής του πληθυσμού σε ηλικία εργασίας στο εργατικό δυναμικό. Απαιτείται και επιβάλλεται ο σχεδιασμός και η χρηματοδότηση μιας ολοκληρωμένης δημογραφικής πολιτικής, η οποία θα εστιάζει στην αύξηση τόσο των γεννήσεων όσο και του εργατικού δυναμικού κατ’ επέκταση.

Βεβαίως για να δούμε αποτελέσματα χρειάζεται να δημιουργηθεί ένα βέλτιστο επίπεδο δημοκρατικού εργασιακού περιβάλλοντος με αξιοπρεπείς και ανάλογες του κόστους ζωής αμοιβές και συνθήκες εργασίας.

Η αύξηση των ασφαλιστικών εισφορών το 2023 για τους ελεύθερους επαγγελματίες υπό τις παρούσες συνθήκες, η οποία θα συνδέεται με το ύψος του πληθωρισμού, είναι ένα ακόμη αγκάθι. Εφόσον οι εισφορές αυξηθούν κατά το ύψος που θα κλείσει ο προϋπολογισμός του 2022, είναι πολύ πιθανό το ποσοστό που θα κλειδώσει να είναι διψήφιο. Συνεπώς, οι εισφορές των ελεύθερων επαγγελματιών, αυτοαπασχολουμένων και αγροτών, που είναι ασφαλισμένοι στον ΕΦΚΑ, θα αυξηθούν κατά 10%, καθώς σύμφωνα με τον Υπουργό Οικονομικών ο πληθωρισμός είναι πολύ πιθανόν να κλείσει κοντά στο 10% προκαλώντας υπέρμετρη επιβάρυνση και μάλιστα σε μια χρονιά που η ακρίβεια και το αυξημένο ενεργειακό κόστος έχουν πλήξει έντονα τους μη μισθωτούς. Κόβετε και ράβετε κατά το δοκούν.

Αναφορικά με την επέκταση της ειδικής παροχής προστασίας μητρότητας, δυστυχώς δεν λαμβάνετε μέριμνα για ένα χρόνιο ζήτημα που οδηγεί σε άνιση αντιμετώπιση των μητέρων. Η κοινωνική πολιτική γίνεται επιλεκτικά, εξαιρώντας τις γυναίκες που είναι ελεύθεροι επαγγελματίες που γίνονται μητέρες από προνόμια όπως είναι τα επιδόματα μητρότητας, πέρα από τα ψίχουλα που δίνονται, που δεν επαρκούν για τα έξοδα ενός μήνα, όπως είναι το δικαίωμα στο να λείπει από την εργασία της κάποιες συγκεκριμένες εβδομάδες της εγκυμοσύνης και της γαλουχίας.

Η μητρότητα είναι εργαλείο εθνικής επιβίωσης. Πρόκειται για αναφαίρετο δικαίωμα αυτής της ομάδας εργαζόμενων γυναικών και τα προνόμια που χρειάζεται η Ελληνίδα ελεύθερη επαγγελματίας για να υποστηρίξει τη μητρότητα και την οικογένεια, ταυτόχρονα με την εργασία της, θα πρέπει να συμβαδίζουν με την υποστήριξη που παρέχεται από την πολιτεία στα θέματα της μητρότητας εν συνόλω.

Θα θέλαμε να κάνουμε ειδική αναφορά σε ό,τι έχει να κάνει με τον υπολογισμό του χρόνου υπηρεσίας του προσωπικού των Ενόπλων Δυνάμεων και των Σωμάτων Ασφαλείας στο διπλάσιο. Σύμφωνα με σχετικό αίτημα της Ένωσης Αποστράτων Αξιωματικών του στρατού επισημαίνεται ότι για λόγους ισότιμης αντιμετώπισης θα πρέπει να υπάρξει τροποποίηση της σχετικής διάταξης, με την πρόβλεψη αναδρομικής ισχύος για τους ήδη συνταξιούχους πέραν του εν ενεργεία προσωπικού των Ενόπλων Δυνάμεων.

Η συμπερίληψη επίσης του συνόλου των κατηγοριών των υπηρετούντων στις Ένοπλες Δυνάμεις δεν καθιστά διακριτή πριν την από μέρους της πολιτείας αναγνώριση ως προς τις ιδιαιτερότητες και τη φύση του επαγγέλματος των στελεχών των Ενόπλων Δυνάμεων. Ζητούν να διορθωθεί και να συμπληρωθεί το εν λόγω άρθρο 23 του παρόντος, ώστε να δοθεί η πενταετία από προερχόμενα από τις ένοπλες δυνάμεις στελέχη, χωρίς καμμία οικονομική επιβάρυνση, άνευ καταβολών, και επιπλέον τρία ακόμα έτη στα οποία οι καταβολές να είναι αντίστοιχες με αυτές των λοιπών Σωμάτων Ασφαλείας.

Με κάθε ευκαιρία οφείλουμε να αναφέρουμε την ανάγκη παροχής κινήτρων στους εξακόσιους πενήντα χιλιάδες Έλληνες που κατά τη διάρκεια των μνημονίων έφυγαν από την πατρίδα τους. Ζητάμε κίνητρα για να γυρίσουν πίσω.

Εμείς στην Ελληνική Λύση το λέμε ξεκάθαρα, αν δεν μειωθεί ο ΦΠΑ στα βασικά προϊόντα και την ενέργεια, αν δεν επιβληθεί πλαφόν στις τιμές του ρεύματος και των καυσίμων, εάν δεν αξιοποιηθεί ο ορυκτός πλούτος της Ελλάδας, οι συνέπειες για την Ελλάδα και τους Έλληνες θα είναι ολέθριες.

Καταψηφίζουμε την τροπολογία, κύριε Πρόεδρε.

Σας ευχαριστώ.

(Στο σημείο αυτό η Βουλευτής κ. Σοφία - Χάιδω Ασημακοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την Ελληνική Λύση)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Μουλκιώτης.

**ΓΕΩΡΓΙΟΣ ΜΟΥΛΚΙΩΤΗΣ:** Ναι, κύριε Πρόεδρε, για την τροπολογία θέλω τον λόγο και απευθύνομαι στον κύριο Υπουργό. Η τροπολογία αυτή που αναφέρθηκε είναι τρία άρθρα. Το ένα άρθρο είναι η μίσθωση εγκαταστάσεων του Σταδίου Ειρήνης και Φιλίας για τα ΚΕΠΑ, το άλλο είναι για μετάκληση αγροτών εργατών από ξένες χώρες και τέλος για τη «ΛΑΡΚΟ».

Ειδικά το δεύτερο άρθρο είναι άσχετο με την τροπολογία τη συγκεκριμένη. Βεβαίως για τη «ΛΑΡΚΟ» είναι πάγια αρχή και άποψη της κόμματος, του ΠΑΣΟΚ, ότι την καταψηφίζουμε. Όμως στο άρθρο 1 είναι ευνόητο ότι λέμε «ναι». Πώς θα πούμε «ναι», όταν μας υποχρεώνει με τον τρόπο που η Κυβέρνηση εισηγείται αυτή τη διαδικασία να πούμε «ναι» σε αυτό ή «όχι» στο άλλο; Και το λέμε για να καταχωρηθεί στα Πρακτικά, γιατί έχει ο καθένας την ευθύνη του, για να ξέρουμε ότι δεν μπορεί αυτός ο αχταρμάς ο νομοθετικός να γίνεται.

Δεν συναινούμε και δεν μπορούμε να είμαστε συνένοχοι.

**ΠΡΟΕΔΡΕΥΩΝ (Γεώργιος Λαμπρούλης):** Γι’ αυτό που λέτε τώρα -συγγνώμη που σας διακόπτω, χίλια συγγνώμη- θα μπορούσατε να τοποθετηθείτε στη δευτερολογία σας. Σας έδωσα τον λόγο καταλαβαίνοντας -αυτό τουλάχιστον εγώ κατάλαβα- ότι θα θέλετε να παρέμβετε, να ρωτήσετε ή να τοποθετείται σε κάποιο θέμα που αφορά την τροπολογία.

**ΓΕΩΡΓΙΟΣ ΜΟΥΛΚΙΩΤΗΣ:** Έρχεται τώρα η «ΛΑΡΚΟ» άσχετα…

**ΠΡΟΕΔΡΕΥΩΝ (Γεώργιος Λαμπρούλης):** Αφήστε με λίγο να σας εξηγήσω. Αυτό που λέτε είναι σωστό. Δεν διαφωνεί κανένας, όλοι συμφωνούμε. Είναι ένα πρόβλημα που ταλανίζει -να το πω έτσι- τη διαδικασία του Κοινοβουλίου εδώ και πάρα πολλά χρόνια. Λύση δεν βρίσκετε. Τώρα από κει και πέρα το πώς θα ψηφίζει το κάθε κόμμα, αυτό μένει να ειπωθεί, όπως ειπώθηκε ήδη από εσάς. Ολοκληρώστε. Σας διέκοψα.

**ΓΕΩΡΓΙΟΣ ΜΟΥΛΚΙΩΤΗΣ:** Απλώς το λέω γιατί τα εύκολα μηνύματα που διαχέονται με τα μέσα ενημέρωσης, είναι ότι δεν ψηφίζετε να πάει το ΚΕΠΑ στο Ολυμπιακό Χωριό. Μα δεν μπορώ να το ψηφίσω, γιατί έχει άλλα θέματα. Δεν θα ψηφίσω το ΚΕΠΑ να πάει στο Ολυμπιακό Χωριό. Για τη «ΛΑΡΚΟ» λέω όχι. Όμως, για το ΚΕΠΑ ήθελα να πω ναι. Και με αναγκάζεις να ψηφίσω διαφορετικά με τη συνείδησή μου. Ο κόσμος πρέπει να ξέρει τι ψηφίζω.

Ευχαριστώ πολύ. Αυτό ήθελα να πω, κύριε Πρόεδρε.

Θα συνεχίσω στην δευτερολογία μου.

**ΠΡΟΕΔΡΕΥΩΝ (Γεώργιος Λαμπρούλης):** Ο καθένας μας το αντιμετωπίζει αυτό σε αντίστοιχα νομοσχέδια με τροπολογίες. Είμαστε αναγκασμένοι, καλώς η κακώς, επειδή υπάρχει αυτή η διαδικασία, να τοποθετούμαστε, όπως θα ψηφίζαμε για κάθε άρθρο ξεχωριστά.

**ΓΕΩΡΓΙΟΣ ΜΟΥΛΚΙΩΤΗΣ:** Εξ όσων ολίγον γνωρίζω…

**ΠΡΟΕΔΡΕΥΩΝ (Γεώργιος Λαμπρούλης):** Αυτό είναι θέμα της Διάσκεψης. Εδώ είναι μια άλλη διαδικασία. Ας μην επεκταθούμε. Ας συνεχίσουμε.

**ΓΕΩΡΓΙΟΣ ΜΟΥΛΚΙΩΤΗΣ:** Απλώς εξ όσων πολύ ολίγον γνωρίζω κι έχω διαβάσει από τον Κανονισμό, δεν επιτρέπει τέτοια ο Κανονισμός, παρά ταύτα γίνεται η εισήγηση και γίνονται οι ψηφοφορίες και συνεχίζουμε. Βγαίνει μετά η Κυβέρνηση στην τηλεόραση και λέει «μα, δεν τα ψηφίσαμε».

**ΠΡΟΕΔΡΕΥΩΝ (Γεώργιος Λαμπρούλης):** Κατανοητό.

Συνεχίζουμε με τον κατάλογο ομιλητών και καλούμε στο Βήμα τον κ. Γεώργιο Καρασμάνη. Ακολουθεί ο κ. Δαβάκης. Θα ανακοινώσω την επόμενη πεντάδα. Μετά είναι ο κ. Παπαηλιού, ο κ. Καββαδάς και η κ. Φωτίου.

Ελάτε, κύριε Καρασμάνη.

**ΓΕΩΡΓΙΟΣ ΚΑΡΑΣΜΑΝΗΣ:** Κυρίες και κύριοι συνάδελφοι, το συζητούμενο νομοσχέδιο και καινοτόμο είναι και με κοινωνικό πρόσημο και αυτό είναι το σημαντικότερο. Αποκαθιστά αδικίες, διορθώνει παλιές στρεβλώσεις, απλοποιεί και επιταχύνει διαδικασίες, με δύο λόγια κάνει ευκολότερη την ζωή του Έλληνα πολίτη και κυρίως χιλιάδων ασφαλισμένων. Νομοθετεί την εξαγγελία του Πρωθυπουργού για την έκτακτη οικονομική ενίσχυση μέσα στον Δεκέμβριο για τους ευάλωτους συμπολίτες μας, ενώ επισπεύδεται και η απόφαση για την αύξηση στις συντάξεις από 1η  Ιανουαρίου του 2023.

Σημαντικό είναι το γεγονός ότι αυξάνονται από δώδεκα σε είκοσι τέσσερις οι μηνιαίες δόσεις των υπό ρύθμιση ασφαλιστικών οφειλών.

Σε αυτό το σημείο πάντως θέλω να επισημάνω ότι πρέπει να δούμε και κάποιες ιδιαίτερες περιπτώσεις ασφαλισμένων, δηλαδή να επανέλθει η ρύθμιση των εκατόν είκοσι δόσεων όσων είχαν ενταχθεί και πλήρωναν κανονικά, αλλά βρέθηκαν σε αιφνίδια αδυναμία χωρίς δική τους υπαιτιότητα, όπως για παράδειγμα συμπολίτες μας που νόσησαν από κορωνοϊό με μακροχρόνιες επιπτώσεις και έχασαν τη ρύθμιση. Δεν είναι κακοπληρωτές και μπαταχτσήδες και πρέπει να γίνει δεκτό το αίτημά τους να επανενταχθούν.

Σημαντικό είναι ασφαλώς ότι με το νομοσχέδιο ενοποιούνται οι κανόνες για τις συντάξεις αναπηρίας, επέρχεται μείωση του ποσοστού αναπηρίας από 67% σε 50% για συγκεκριμένες ομάδες ασφαλισμένων. Έτσι, με αυτόν τον τρόπο, αποκαθίσταται μια κραυγαλέα αδικία σε βάρος αγροτών ασφαλισμένων του ΟΓΑ για τους οποίους το ποσοστό αναπηρίας μειώνεται σταδιακά από 67% στο 59% το 2024 και το 2025 στο 50%.

Αυξάνεται η περίοδος της ειδικής άδειας προστασίας της μητρότητας από έξι σε εννέα μήνες για μητέρες που εργάζονται στον ιδιωτικό τομέα. Οι ασφαλιστικές εισφορές εργαζομένου και εργοδότη επιδοτούνται κατά 40% από τον κρατικό προϋπολογισμό για τον εργαζόμενο του οποίου η σύμβαση μετατρέπεται από μερικής απασχόλησης σε πλήρους για έναν χρόνο, αρχής γενομένης από την 1η Ιανουαρίου του 2023.

Καταργείται η ειδική εισφορά 1% των ασφαλισμένων του πρώην Ταμείου Πρόνοιας των δημοσίων υπαλλήλων, καθώς και για τις λοιπές κατηγορίες ασφαλισμένων που δεν είναι ασφαλισμένοι στο ταμείο αυτό. Είναι μια κατάργηση εισφοράς που ασφαλώς αυξάνει το διαθέσιμο εισόδημα των δημοσίων υπαλλήλων, καθώς επίσης και το προσωπικό των Ενστόλων Δυνάμεων και των Σωμάτων Ασφαλείας.

Επεκτείνεται σε όλους τους ενστόλους το δικαίωμα της μάχιμης πενταετίας. Θεσπίζεται πρόγραμμα πρώιμης παρέμβασης για παιδιά ηλικίας έως έξι ετών με αναπηρίες και αναπτυξιακές δυσκολίες. Δεν καταλογίζονται ή αν έχουν καταβληθεί δεν ζητείται η επιστροφή προνοιακών αναπηρικών παροχών σε άτομα με αναπηρία, κ.λπ..

Παράλληλα, το νομοσχέδιο επιταχύνει τις διαδικασίες απονομής αναπηρικών συντάξεων σε όλους τους δικαιούχους. Κυρίες και κύριοι συνάδελφοι, με την ευκαιρία των ευνοϊκών ρυθμίσεων του συζητούμενου νομοσχεδίου, επανέρχομαι για μια ακόμη φορά στις αδικίες που έχει προκαλέσει ο ν.4336/2015 με τα νέα όρια ηλικίας που θέσπισε για την θεμελίωση δικαιώματος σύνταξης μελών οικογένειας με αναπηρία. Να ισχύσει λοιπόν και στον ιδιωτικό τομέα ό,τι ισχύει στο δημόσιο, δηλαδή τα ίδια κριτήρια συνταξιοδότησης και ειδικότερα για τους ασφαλισμένους που έχουν στη φροντίδα τους άτομα με αναπηρία πάνω από 80%.

Άλλωστε, δεν πρόκειται να υπάρξει σοβαρή δημοσιονομική επιβάρυνση, δεδομένου ότι στην κατηγορία αυτή τα άτομα είναι πολύ λίγα. Τόσο ο Υπουργός όσο και ο Υφυπουργός αλλά και η Γενική Γραμματέας, η Πρόεδρος της Επιτροπής που ασχολείται με αυτά τα θέματα έχουν αναγνωρίσει την αδικία. Μέχρι στιγμής δεν έχει αποκατασταθεί. Πιστεύω ότι επέστη ο χρόνος.

Επίσης, το νομοσχέδιο διευκολύνει την απονομή σύνταξης σε περιπτώσεις διαδοχικής ασφάλισης. Υφίσταται όμως και μια αδικία που πρέπει να αποκατασταθεί. Από 8-12-2020 έχει καταργηθεί η δυνατότητα αίτησης προσμέτρησης χρόνου διαδοχικής ασφάλισης μετά από τη συνταξιοδότηση. Δηλαδή, αν κάποιος δεν υπέβαλε το χρόνο διαδοχικής ασφάλισης όταν υπέβαλε το αίτημα συνταξιοδότησης, το χάνει. Υπάρχουν άνθρωποι που βρήκαν μετά την συνταξιοδότηση τις καρτέλες ή τα βιβλιάρια ενσήμων. Δεν είναι άδικο να χάνουν το δικαίωμα αύξησης στο ποσό της σύνταξης που λαμβάνουν, καθώς η παράλειψη δήλωσης του χρόνου αυτού δεν έγινε με δόλο; Θα τους τιμωρήσουμε, αντί να τους προστατεύσουμε;

Κυρίες και κύριοι συνάδελφοι, το νομοσχέδιο αυτό σε συνδυασμό με τον ν.4808/2021 ξεκλειδώνει τη μεταβίβαση ακινήτων με αντιπαροχή σε παλιά εργολαβικά προσύμφωνα που συντάχθηκαν πριν τις 31-12-2000 χωρίς την υποχρέωση προσκόμισης ασφαλιστικής και φορολογικής ενημερότητας. Στις ευνοϊκές αυτές διατάξεις θα πρέπει ταυτόχρονα να συμπληρωθεί ότι δεν απαιτείται η προσκόμιση πιστοποιητικών ΕΝΦΙΑ από τους πωλητές αλλά μόνο από τους αγοραστές.

Αυτή, λοιπόν, τη συμπληρωματική διάταξη την έχει δει θετικά ο αρμόδιος Υφυπουργός και περιμένουμε να την νομοθετήσει. Σε ένα άλλο θέμα τώρα το οποίο έχουμε επανειλημμένα θέσει και το επαναφέρω. Αφορά τους απασχολούμενους που έχουν θεμελιώσει δικαίωμα σύνταξης, αλλά δεν μπορούν να την πάρουν γιατί χρωστάνε στον ΟΓΑ και στον ΕΦΚΑ. Συνεπώς είναι αδήριτη η ανάγκη να αυξηθεί το όριο των ασφαλιστικών εισφορών για τους αγρότες από τις 6.000 στις 10.000 και για τους ελεύθερους επαγγελματίες από 20.000 στις 30.000.

Κι επειδή ακούω να λέγεται ότι αυτή η διευκόλυνση δημιουργεί στρατηγικούς αναπληρωτές, μάλλον οφείλεται σε λανθασμένη ενημέρωση γιατί αυτοί που ισχυρίζονται, προφανώς αγνοούν πως η αδυναμία του αγρότη να πληρώσει τις εισφορές του οφείλεται σε αλλεπάλληλες καταστροφές που υφίστανται τα τελευταία χρόνια από τα ακραία καιρικά φαινόμενα της κλιματικής κρίσης, της υγειονομικής αλλά και της ενεργειακής κρίσης, όπως άλλωστε και ο επαγγελματίας που βιώνει τις ίδιες συνέπειες από αυτές τις αλλεπάλληλες κρίσεις που ανέφερα.

Δηλαδή έχει αλλάξει ο προγραμματισμός αυτών των ανθρώπων και αυτοί οι ασφαλισμένοι, καθ’ όλο τον ασφαλιστικό τους βίο ήταν συνεπείς, πλήρωναν είκοσι, είκοσι πέντε, τριάντα χρόνια τις ασφαλιστικές εισφορές. Αδυνατούν αυτά τα έξι χρόνια που είναι 9.000, με τους τόκους 10.000. Θα τους αφήσουμε δηλαδή χωρίς σύνταξη; Θα πρέπει να το δούμε αυτό το θέμα.

Έρχομαι στις τροπολογίες. Θεωρώ πάρα πολύ σημαντική την τροπολογία που για πρώτη φορά εισάγεται ρύθμιση για την υποστηριζόμενη απασχόληση ατόμων με αναπηρία με ένα πιλοτικό πρόγραμμα 10 εκατομμυρίων που ενισχύει τα άτομα που είναι στο φάσμα του αυτισμού και χρειάζονται κάποιον άνθρωπο πριν ή κατά τη μεταφορά τους ή κατά την ώρα της απασχόλησής τους για να τους βοηθά να μπορούν να υλοποιήσουν την δουλειά τους και τότε το πρόγραμμα παρέχει αυτή τη δυνατότητα, όπως διευκολύνει και τους εργοδότες.

Με την τελευταία τροπολογία, που παρατείνει την προθεσμία μέχρι 30-6-2020 για τη μετάκληση εργατών γης από τρίτη χώρα, οφείλω να πω ότι η Κυβέρνηση έχει πολλά κάνει και έχει διευκολύνει τους αγρότες στη μετάκληση εργατών γης. Γιατί, μαζί με την κλιματική αλλαγή, η έλλειψη εργατικών χεριών αποτελεί το υπ’ αριθμόν ένα πρόβλημα που αντιμετωπίζει ο πρωτογενής τομέας.

Εν κατακλείδι, το μεταρρυθμιστικό έργο της Κυβέρνησης είναι αναμφισβήτητα σημαντικό και αυτό το συγκεκριμένο νομοσχέδιο πιστώνεται, ασφαλώς, θετικά στην ηγεσία του Υπουργείου, γιατί ξέρει να ακούει, να κατανοεί και να υλοποιεί.

Σας ευχαριστώ, κύριε Πρόεδρε, για την ανοχή του χρόνου.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε και καλούμε στο Βήμα τον κ. Δαβάκη Αθανάσιο από τη Νέα Δημοκρατία.

Έχετε τον λόγο, κύριε Δαβάκη.

**ΑΘΑΝΑΣΙΟΣ ΔΑΒΑΚΗΣ:** Κυρίες και κύριοι συνάδελφοι, πριν αναφερθώ στη βάση, στον πυρήνα του νομοσχεδίου το οποίο συζητούμε, θέλω να ευχαριστήσω από καρδιάς τον παριστάμενο Υπουργό Εργασίας κ. Κωστή Χατζηδάκη, τον Υπουργό Αγροτικής Ανάπτυξης κ. Γιώργο Γεωργαντά αλλά και τον Γενικό Γραμματέα της Κυβέρνησης κ. Κουτνατζή, για την αποδοχή της πρότασής μου να προστεθεί στη σχετική τροπολογία με το γενικό αριθμό 1495 και τον ειδικό 141 η κατάργηση του αριθμητικού περιορισμού στη μετάκληση εργατών γης ανά περιφερειακή ενότητα μέχρι τις 31 Δεκεμβρίου του 2022.

Η ρύθμιση αυτή, όπως είπαμε και το πρωί, κύριε Υπουργέ, λύνει τα χέρια των παραγωγών, όπως οι Λάκωνες ελαιοκαλλιεργητές, που αυτή την εποχή -ξέρετε και εσείς και από την ιδιαιτέρα σας πατρίδα- αντιμετωπίζουν το τεράστιο, το οξύτατο πρόβλημα της έλλειψης εργατών γης, εργατικών χεριών, λόγω του γεγονότος ότι έχει ξεπεραστεί το αριθμητικό όριο που η σχετική ισχύουσα υπουργική απόφαση προέβλεπε για την περιφέρειά τους.

Δίνουμε έτσι μία σημαντική λύση, όσο και να φαίνεται λίγο λεπτομέρεια στην πληθώρα των σωστών διατάξεων του νομοσχεδίου σας, αλλά αυτό αφορά χιλιάδες ελαιοκαλλιεργητές, χιλιάδες ανθρώπους που παράγουν ένα εθνικό προϊόν, όπως το λάδι και οι ελιές.

Με άλλα λόγια, ανοίγει πλέον ο δρόμος για να γίνουν δεκτές όλες οι αιτήσεις που έχουν υποβάλλει οι ελαιοκαλλιεργητές στις αρμόδιες Υπηρεσίες Αλλοδαπών και Μετανάστευσης των αποκεντρωμένων υπηρεσιών και διοικήσεων και που μέχρι σήμερα δεν προχωρούσαν, επειδή είχε ολοκληρωθεί ο αναγραφόμενος, κατά περιφέρεια, αριθμός και είχε συμπληρωθεί ο ανώτατος αριθμός εργατών για την περιοχή τους.

Επίσης, μπορούν να καταθέσουν και νέες αιτήσεις, όσοι αγρότες επιθυμούν για την απασχόληση πολιτών τρίτων χωρών. Και επίσης, με την τροπολογία, η οποία εισήχθη το πρωί, δίνεται η δυνατότητα απασχόλησης σε αγροτικές εργασίες, των ήδη διαμενόντων στην Ελλάδα αλλοδαπών, των οποίων το καθεστώς διαμονής τους δεν έχει ακόμη ρυθμιστεί.

Κυρίες και κύριοι συνάδελφοι, το νομοσχέδιο που συζητούμε σήμερα χαρακτηρίζεται από στοχευμένες παρεμβάσεις, που έχουν να κάνουν με την άρση στρεβλώσεων και αδικιών, προς όφελος κυρίως των εργαζομένων και των συνταξιούχων.

Επιλύει σημαντικά προβλήματα της κοινωνικής ασφάλισης, θεσπίζει ευνοϊκά μέτρα για εργαζόμενους και επιχειρήσεις και βάζει τη βάση πάνω στην οποία θα κινηθεί η πολιτική αυτής της Κυβέρνησης για τα εργασιακά και τις συντάξεις.

Αποτελεί το μέρος πολλών νομοθετικών πρωτοβουλιών αυτού του Υπουργείου, οι οποίες στοχεύουν στον Έλληνα πολίτη, στον αδύναμο Έλληνα πολίτη, στον Έλληνα πολίτη που επί μία δεκαετία και πλέον χειμάζεται, κυρίως από οικονομικούς λόγους.

Για μία ακόμα φορά αυτή η Κυβέρνηση και αυτός ο Υπουργός αποδεικνύουν ότι αφουγκράζονται τις ανάγκες της κοινωνίας και προσπαθούν να βοηθήσουν στο μέτρο του δυνατού, εφόσον και οι δημοσιονομικές περιστάσεις το επιτρέπουν.

Στο πνεύμα αυτό εντάσσεται, πρώτα απ’ όλα, η χορήγηση νέας έκτακτης οικονομικής ενίσχυσης στους ευάλωτους συνταξιούχους, στους δικαιούχους αναπηρικού επιδόματος, στους ανασφάλιστους υπερήλικες, στους δικαιούχους του ελάχιστου εγγυημένου εισοδήματος και στους δικαιούχους επιδόματος παιδιού έως τις 20 Δεκεμβρίου 2022.

Με το βλέμμα στο μέλλον πιστεύω, κύριε Υπουργέ, και όταν οι συνθήκες το επιτρέψουν, ότι πρέπει να στηριχθούν και όλοι εκείνοι που μέχρι σήμερα δεν είναι δικαιούχοι αυτών των ενισχύσεων.

Σημαντική παρέμβαση είναι και η επέκταση της άδειας μητρότητας από έξι σε εννέα μήνες στον ιδιωτικό τομέα. Όλοι γνωρίζουμε το καυτό ζήτημα του δημογραφικού, θα έλεγα το πρωτεύον ζήτημα του δημογραφικού προβλήματος και αυτή η νομοθετική σας πρωτοβουλία είναι μία τονωτική ένεση προς την κατεύθυνση αυτή.

Το νομοσχέδιο αυτό εισάγει δύο σημαντικές, επίσης, διατάξεις που αφορούν στους ασφαλισμένους του ΕΦΚΑ, δύο διατάξεις που οι ασφαλισμένοι περίμεναν με ανυπομονησία εδώ και αρκετό καιρό. Πρώτον, αυξάνει από δώδεκα σε είκοσι τέσσερις τις δόσεις της πάγιας ρύθμισης για τις ασφαλιστικές οφειλές και δεύτερον, μειώνει τον χρόνο παραγραφής μη βεβαιωμένων οφειλών στον ΕΦΚΑ από είκοσι σε δέκα χρόνια, δύο ρυθμίσεις που ακουμπούν ένα μεγάλο μέρος των ασφαλισμένων του ΕΦΚΑ.

Παράλληλα, το νομοσχέδιο που συζητούμε απόψε δίνει κίνητρα σε επιχειρήσεις για να μετατρέψουν τις συμβάσεις εργασίας ορισμένου χρόνου σε αορίστου. Για την επίτευξη αυτού του στόχου θεσπίζεται πρόγραμμα επιδότησης ασφαλιστικών εισφορών σε επιχειρήσεις του ιδιωτικού τομέα, οι οποίες μέσα στο 2023 θα μετατρέψουν συμβάσεις μισθωτών εργαζομένων με μερική απασχόληση σε συμβάσεις εργασίας πλήρους απασχόλησης. Στη σωστή κατεύθυνση είναι και η μείωση των ασφαλιστικών εισφορών για τους εργαζόμενους μισθωτούς.

Όσον αφορά στους συνταξιούχους, οφείλουμε να υπηρετήσουμε για μία ακόμα φορά την αύξηση που θα δοθεί μετά από αρκετά χρόνια, από πολλά χρόνια, και μάλιστα, πολύ σύντομα στις συντάξεις.

Δεν ξεχνάμε, βέβαια και όσους έχουν την προσωπική διαφορά, την οποία δημιούργησε, όπως είναι γνωστό τοις πάσι, ο νόμος Κατρούγκαλου και πρέπει κάποια στιγμή να υπάρξει μέριμνα και γι’ αυτή την κατηγορία των συνταξιούχων που ουδόλως πρέπει να θεωρούνται προνομιούχοι.

Όπως ανέφερα και στην αρχή το νομοσχέδιο αυτό περιλαμβάνει πολλές διατάξεις που λόγω του χρόνου δεν μπορούν να αναλυθούν διεξοδικά, όπως η ενοποίηση των κανόνων για τις συντάξεις αναπηρίας, η επέκταση της μάχιμης πενταετίας σε όλα τα στελέχη των Ενόπλων Δυνάμεων και των Σωμάτων Ασφαλείας, οι ρυθμίσεις για το Μετοχικό Ταμείο Πολιτικών Υπαλλήλων.

Πιστεύω ότι αυτό το οποίο γίνεται, όσον αφορά στα στελέχη των Ενόπλων Δυνάμεων και των Σωμάτων Ασφαλείας, είναι μια σημαντική ενίσχυση σε αυτό το οποίο λέμε πολλές φορές στα ζητήματα της εθνικής ασφάλειας και της εθνικής άμυνας «τον πολλαπλασιαστή ισχύος» των Ενόπλων μας Δυνάμεων. Καλά είναι τα Ραφάλ καλά είναι τα Μπελαρά, καλές είναι οι φρεγάτες και οι κορβέτες, αλλά πάνω απ’ όλα ο πολλαπλασιαστής ισχύος, κύριε Υπουργέ, των Ενόπλων μας Δυνάμεων είναι οι γυναίκες και οι άντρες, οι οποίοι αποτελούν την αιχμή του δόρατος τους.

Τέλος και με την ευκαιρία που μου δίνεται, θέλω να κάνω μια ειδική αναφορά στους αγρότες μας.

Οι αγροτικές συντάξεις είναι πάρα πολύ χαμηλές. Πρέπει να επανεξεταστεί το συντομότερο δυνατό ο τρόπος υπολογισμού της σύνταξης του αγρότη. Είναι λυπηρό το φαινόμενο ασφαλισμένος αγρότης που πληρώνει ασφαλιστικές εισφορές για περίπου είκοσι πέντε με τριάντα χρόνια, να λαμβάνει τα ίδια χρήματα ως σύνταξη με κάποιον που λαμβάνει το επίδομα του ανασφάλιστου υπερήλικα, που δεν έχει καταβάλει καθόλου ασφαλιστικές εισφορές.

Επίσης πολλοί αγρότες μας που φθάνουν στην ηλικία των εξήντα επτά ετών δεν μπορούν να πάρουν σύνταξη -αναφέρθηκε προηγουμένως από τον συνάδελφό κ. Καρασμάνη-, διότι έχουν οφειλές πάνω από 6.000 ευρώ. Θα τα ξέρετε. Ζητώ την αύξηση του ποσού αυτού, ώστε να αποκτήσουν πρόσβαση στη σύνταξη όσο το δυνατόν περισσότεροι αγρότες μας.

Κυρίες και κύριοι συνάδελφοι, το νομοσχέδιο που σε λίγο θα ψηφίσουμε είναι η τέταρτη παρέμβαση αυτής της Κυβέρνησης στο ασφαλιστικό σύστημα. Από τα μέτρα που συνοπτικά σας παρουσίασα προηγουμένως και που καλύπτουν μόνο ένα τμήμα των στοχευμένων παρεμβάσεων αυτού του νομοθετήματος αναδεικνύεται το βαθιά κοινωνικό πρόσωπο της παράταξης που κυβερνά με την εντολή του ελληνικού λαού τον τόπο, μιας παράταξης με λαϊκό πυρήνα, η οποία στηρίζει τον θεσμό της οικογένειας ενισχύει τους ευάλωτους και παρεμβαίνει να διορθώσει τις αδικίες και να εξορθολογίσει τη λειτουργία της αγοράς εργασίας και του ασφαλιστικού συστήματος.

Γι’ αυτούς τους λόγους, όλοι εμείς, αλλά και άλλοι συνάδελφοι τους οποίους καλούμε, πρέπει να στηρίξουμε με την ψήφο μας το συγκεκριμένο νομοσχέδιο και πιστεύω ότι, κατά τούτο, θα υπάρξει και μια αίσθηση ομοψυχίας και ενότητας αυτής της Αίθουσας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε και καλούμε στο Βήμα τον κ. Γεώργιο Παπαηλιού από τον ΣΥΡΙΖΑ.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, το υπό κρίση νομοσχέδιο, αφ’ ενός, δεν ανταποκρίνεται στον τίτλο του: «Εξορθολογισμός ασφαλιστικής και συνταξιοδοτικής νομοθεσίας και ενίσχυση ευάλωτων κοινωνικών ομάδων» και αφ’ ετέρου, είναι κατώτερο των περιστάσεων, αφού σε αυτό αποτυπώνεται η απόσταση που χωρίζει την Κυβέρνηση από τη ζώσα πραγματικότητα την οποία βιώνει η μεγάλη κοινωνική πλειοψηφία, οι συνταξιούχοι, οι εργαζόμενοι και οι μικρομεσαίοι.

Αποτελείται από αποσπασματικές ρυθμίσεις, που αφορούν έναν μικρό κύκλο ενδιαφερομένων, ορισμένες από τις οποίες κινούνται προς θετική κατεύθυνση, αλλά βέβαια έχουν έντονο προεκλογικό άρωμα. Ας είναι!

Στη χώρα όπου ο πληθωρισμός τον Οκτώβριο έχει διαμορφωθεί στο 9,2% και θα διαμορφωθεί, όπως φαίνεται, περί το 10% στο τέλος του χρόνου, η καθημερινότητα όλων αυτών των πολιτών που προανέφερα είναι ένας Γολγοθάς, ένας αγώνας επιβίωσης.

Συγκεκριμένα, για τα νοικοκυριά των λαϊκών και μεσαίων στρωμάτων, η κατάσταση είναι πολύ χειρότερη από ό,τι δείχνει ο σταθερά επί μήνες υψηλός γενικός δείκτης πληθωρισμού, καθώς οι αυξήσεις σε τρόφιμα, ενέργεια, καύσιμα, βασικά είδη διατροφής και υπηρεσίες είναι σημαντικά υψηλότερες, ακόμη και υπερδιπλάσιες του μέσου πληθωρισμού. Έτσι τα νοικοκυριά, με το μέσο μηνιαίο εισόδημα να είναι χαμηλότερο των 700 ευρώ, έχουν χάσει ακόμη και το 40% της αγοραστικής δύναμής τους.

Πρέπει να υπομνησθεί ότι η Κυβέρνηση της Νέας Δημοκρατίας κατήργησε αμέσως μόλις ανέλαβε τη διακυβέρνηση της χώρας τη δέκατη τρίτη σύνταξη, που το 2019 είχε επαναφέρει η Κυβέρνηση του ΣΥΡΙΖΑ και επιπλέον, αρνήθηκε να χορηγήσει σε ένα εκατομμύριο διακόσιες χιλιάδες συνταξιούχους, κυρίως με χαμηλές συντάξεις, τα αναδρομικά που εδικαιούντο.

Διαφημίζετε, κύριοι της Κυβέρνησης, τη fast track διαδικασία έκδοσης των συντάξεων, που αποδείχθηκε όμως στην πράξη φιάσκο. Και μάλιστα, αυτό συνέβη, διότι σε πολλές περιπτώσεις εκδόθηκαν συντάξεις με λάθη, ακόμα και μειωμένες. Παραμένει το πρόβλημα των εκκρεμών συντάξεων, o αριθμός μάλιστα των οποίων αυξήθηκε. Ειδικότερα ο αριθμός των επικουρικών συντάξεων, ανέρχεται πλέον σε εκατόν είκοσι πέντε χιλιάδες, των εφάπαξ σε πενήντα πέντε χιλιάδες και των παράλληλων συντάξεων, σε εβδομήντα χιλιάδες.

Αυτή η αποτυχία οφείλεται και στη συστηματική απαξίωση του ΕΦΚΑ, που δεν στελεχώθηκε, δεν στελεχώνεται. Αντιθέτως μάλιστα εισάγετε τους ιδιώτες στο πεδίο απονομής των συντάξεων με αποτέλεσμα η αποτυχία να είναι πλήρης.

Επιβάλατε την ιδιωτικοποίηση της επικουρικής ασφάλισης, με την εισαγωγή του κεφαλαιοποιητικού συστήματος και τη δημιουργία του ΤΕΚΑ. Σε αυτό το πλαίσιο, το νομοσχέδιο απέχει από τις πραγματικές ανάγκες των ασφαλισμένων, των συνταξιούχων, των εργαζομένων, των μικρομεσαίων, αφού στις βασικές διατάξεις του αποτυπώνεται η νεοφιλελεύθερη αντίληψη της Κυβέρνησης Μητσοτάκη, η λογική του κομματικού ελέγχου επί των ασφαλιστικών ταμείων στο πλαίσιο ελέγχου του ευρύτερου δημοσίου και των δημοσίων οργανισμών, με σκοπό την εκποίηση της περιουσίας τους.

Στον αντίποδα, στην κυβερνητική πρόταση του ΣΥΡΙΖΑ, ημών, εντάσσονται η επιστροφή των αναδρομικών στους συνταξιούχους σε τρεις ετήσιες δόσεις, μέτρο που θα έχει συνολική δημοσιονομική επίπτωση 2,3 δισεκατομμύρια, δηλαδή 830 εκατομμύρια ευρώ για το 2023, η επαναφορά της δέκατης τρίτης σύνταξης, που είχε θεσπιστεί επί των ημερών μας το 2019, αλλά καταργήθηκε από την Κυβέρνηση Μητσοτάκη, μέτρο που απαιτεί δημοσιονομικό χώρο επίσης 830 εκατομμυρίων ευρώ κάθε έτος. Η επαναφορά της δέκατης τρίτης σύνταξης θα είναι πλήρης για συντάξεις έως 500 ευρώ και ποσοστιαία για τα ανώτερα κλιμάκια.

Ενδεικτικά, κάποιες από τις επιμέρους ρυθμίσεις που προβλέπονται στο νομοσχέδιο: Θεσπίζεται μια έκτακτη οικονομική ενίσχυση ύψους 250 ευρώ για τις ευάλωτες κοινωνικές ομάδες και μια έκτακτη προσαύξηση προνοιακών παροχών σε χρήμα για τα άτομα με αναπηρία και άλλα. Αυτή η ρύθμιση είναι εντελώς ανεπαρκής και αναντίστοιχη των κοινωνικών αναγκών που υπάρχουν σήμερα, με τον πληθωρισμό να καλπάζει.

Αν προστεθεί η ενίσχυση που χορηγήθηκε φέτος το Πάσχα σε αυτή που ψηφίζεται σήμερα, το άθροισμα υπολείπεται του ποσού της δέκατης τρίτης σύνταξης που καθιερώθηκε, επαναφέρθηκε από την κυβέρνηση ΣΥΡΙΖΑ και που καταργήθηκε από την Κυβέρνηση της Νέας Δημοκρατίας. Η θετική ψήφος μας στη συγκεκριμένη περίπτωση έχει την έννοια της ψήφου στήριξης για κάθε ευρώ ενίσχυσης των συνταξιούχων και κοινωνικά αδύναμων.

Βασικό πρόβλημα αυτής της έκτακτης ενίσχυσης είναι ότι είναι χαμηλή και οριζόντια για όλους, χωρίς να διαφοροποιείται ανάλογα με την ευαλωτότητα του δικαιούχου, όπως παραδείγματος χάριν, τις μονογονεϊκές οικογένειες ή ανάλογα με τα μέλη του νοικοκυριού.

Συνολικά, παρ’ ότι είχε εξαγγελθεί από την Κυβέρνηση η αύξηση του προϋπολογισμού για την ενίσχυση των ευάλωτων, εντούτοις σημειώνεται μείωση για φέτος, αφού περικόπτονται 66 εκατομμύρια ευρώ που προορίζονταν για τους ευάλωτους μέσω του ΟΠΕΚΑ.

Από πλευράς μας ζητείται να αυξηθούν τα επιδόματα μέσω του μηχανισμού τιμαριθμικής αναπροσαρμογής, όπως προβλέπεται για τις συντάξεις.

Σε σχέση με τη μονιμοποίηση της μείωσης των ασφαλιστικών εισφορών κατά 3% που προβλέπεται στο νομοσχέδιο, αυτή είναι εντελώς υποκριτική, αφού στην πραγματικότητα συνοδεύεται από μια αύξηση 8%, που έχει προβλεφθεί για το νέο έτος για ελεύθερους επαγγελματίες και αγρότες. Ζητείται η επερχόμενη αύξηση να παγώσει λόγω της κρίσης και η προβλεπόμενη από το νομοσχέδιο μονιμοποίηση της μείωσης να συνοδευτεί από αύξηση της χρηματοδότησης του ΟΑΕΔ, για να μην επηρεαστούν οι παροχές προς τους ανέργους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Γίνεται προσπάθεια μέσω των διατάξεων του νομοσχεδίου να δοθεί η δυνατότητα ρύθμισης των οφειλών. Σήμερα έχετε τη δημοσιονομική ευχέρεια και επομένως τη δυνατότητα να αυξήσετε τις δόσεις στον μέγιστο βαθμό. Εντούτοις κάνετε το ελάχιστο, από δώδεκα σε είκοσι τέσσερις δόσεις, που είναι και ανεπαρκέστατο και δεν πρόκειται να βοηθήσει τους οφειλέτες. Η ρύθμιση με την κατάσταση που έχει δημιουργηθεί δηλαδή με τη συσσώρευση χρεών που προέκυψαν και λόγω της πανδημίας, δεν πρόκειται να βοηθήσει. Η Κυβέρνηση πρέπει να προχωρήσει σε άμεση και γενναία ρύθμιση των οφειλών, με μακρά περίοδο αποπληρωμής -εκατόν είκοσι δόσεις- και διαγραφή μέρους του ασφαλιστικού κεφαλαίου και παράλληλα, με προστασία των συνταξιοδοτικών δικαιωμάτων.

Τέλος, προβλέπεται αύξηση των ορίων ηλικίας συνταξιοδότησης για κάποιες κατηγορίες ασφαλισμένων για επτά έτη. Ας υπομνησθεί ότι πριν από λίγο χρονικό διάστημα, διά στόματος Υφυπουργού Εργασίας ειπώθηκε ότι δεν πρόκειται να αυξηθούν τα όρια ηλικίας. Λίγες μέρες μετά, ο ίδιος Υφυπουργός ζήτησε τη γνωμοδότηση του Νομικού Συμβουλίου του Κράτους για το ζήτημα της κατάργησης των μειωμένων συντάξεων στο δημόσιο, χωρίς να είναι υποχρεωμένος να το πράξει. Το Νομικό Συμβούλιο του Κράτους γνωμοδότησε υπέρ της κατάργησης, χωρίς ο Υπουργός να είναι υποχρεωμένος να τη δεχτεί.

Η συγκεκριμένη ρύθμιση συνιστά ξεκάθαρη πολιτική επιλογή και σε αυτήν αποτυπώνεται η πρόθεσή σας, ή μάλλον ο προάγγελος να ανοίξει το θέμα για την αύξηση των ορίων ηλικίας και για άλλες κατηγορίες συνταξιούχων.

Κυρίες και κύριοι συνάδελφοι, είναι, όπως είπα, ένα νομοσχέδιο αποσπασματικό, ένα νομοσχέδιο που δεν επιλύει το πρόβλημα της ζωής της, επιβίωσης των μισθωτών, των συνταξιούχων και βέβαια, των μικρομεσαίων επιχειρηματιών, που ταλανίζονται από την πολλαπλή κρίση, με τις πολλές εκφάνσεις που έχει όλο αυτό το χρονικό διάστημα. Δυστυχώς, δεν λαμβάνετε μέτρα για να ενισχύσετε τη μεγάλη κοινωνική πλειοψηφία. Και η μεγάλη αυτή κοινωνική πλειοψηφία θα σας δώσει την απάντησή της στις εκλογές, όποτε και αν αυτές γίνουν.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Αθανάσιος Καββαδάς από τη Νέα Δημοκρατία.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, είναι η τέταρτη φορά που καλούμαστε να συζητήσουμε μια βαθιά ουσιαστική μεταρρύθμιση στον χώρο της εργασίας, της ασφάλισης και της κοινωνικής πρόνοιας. Και πρέπει να πω ότι είναι δύσκολο να επιλέξει κανείς τι θα αναφέρει και τι θα παραλείψει από τις πολλές και σημαντικές θετικές διατάξεις που θα ωφελήσουν εκατομμύρια πολίτες, όχι μόνο άμεσα, αλλά και μακροπρόθεσμα, αφού αφορούν, τόσο έκτακτες ρυθμίσεις, όσο και πάγιες, βαθιές και θετικές μεταρρυθμίσεις.

Δύο εκατομμύρια τριακόσιες χιλιάδες ευάλωτοι συνάνθρωποί μας θα ενισχυθούν μέχρι τις 20 Δεκεμβρίου με 250 ευρώ, αντί για 200 ευρώ που ίσχυαν. Συγκεκριμένα: εκατόν εβδομήντα τέσσερις χιλιάδες δικαιούχοι αναπηρικού επιδόματος, τριάντα έξι χιλιάδες ανασφάλιστοι υπερήλικες, διακόσιες είκοσι πέντε χιλιάδες ωφελούμενοι του ελάχιστου εγγυημένου εισοδήματος, μακροχρόνια άνεργοι, χαμηλοσυνταξιούχοι, και μάλιστα με διευρυμένα εισοδηματικά κριτήρια ατομικού και οικογενειακού εισοδήματος και αξία ακίνητης περιουσίας, ώστε να αυξάνονται σημαντικά οι δυνητικά δικαιούχοι.

Αυξάνονται οι συντάξεις. Η αναπροσαρμογή θα αρχίσει από 1 Ιανουαρίου του 2023 και η αύξηση θα ισούται περίπου με το μισό του αθροίσματος του ετήσιου ποσοστού μεταβολής του ΑΕΠ και του πληθωρισμού του προηγούμενου έτους. Αυτό πρακτικά σημαίνει ότι περίπου ένα εκατομμύριο τετρακόσιες χιλιάδες συνταξιούχοι θα δουν αύξηση άνω του 7%, ενώ μεσοπρόθεσμα θα ωφεληθούν χιλιάδες ακόμα από τη σταδιακή μείωση της προσωπικής διαφοράς. Μειώνονται εκ νέου οι ασφαλιστικές εισφορές. Το μέτρο εφαρμόστηκε για πρώτη φορά το 2020 με μείωση 0,9%, συνεχίστηκε με μείωση 0,5% τον περασμένο Ιούνιο και τώρα ολοκληρώνεται με μια γενναία μείωση 3%. Παράλληλα, καταργείται η ειδική εισφορά 1% των ασφαλισμένων του πρώην ταμείου πρόνοιας δημοσίων υπαλλήλων.

Αυτές είναι μερικές από τις θετικές ρυθμίσεις που έχουν άμεσο αντίκτυπο στην τσέπη των πολιτών. Υπάρχουν όμως και άλλες οι οποίες με έμμεσο τρόπο θα συμβάλλουν πολλαπλά στην πραγματική οικονομία, στην κοινωνική δικαιοσύνη και κατ’ επέκταση στην ευημερία. Για παράδειγμα, μειώνεται από 67% σε 50% το ποσοστό αναπηρίας, άνω του οποίου συγκεκριμένες κατηγορίες ασφαλισμένων θα δικαιούνται να λάβουν παροχές αναπηρίας. Επίσης, δίνονται σημαντικά κίνητρα στις επιχειρήσεις του ιδιωτικού τομέα για να μετατρέψουν συμβάσεις μερικής απασχόλησης σε συμβάσεις πλήρους απασχόλησης. Το πρόγραμμα φιλοδοξεί να ενισχύσει την πλήρη απασχόληση. Για τον σκοπό αυτό από 1η Ιανουαρίου του 2023 έως 31 Δεκεμβρίου του 2023 οι ασφαλιστικές εισφορές εργαζομένων και εργοδοτών θα επιδοτούνται κατά 40%. Βεβαίως, υπάρχουν συγκεκριμένες προϋποθέσεις για τη συμμετοχή μιας επιχείρησης στο πρόγραμμα, σημαντικότερη από τις οποίες είναι να διατηρήσει κατά μέσο όρο τον ίδιο αριθμό εργαζομένων για την περίοδο της επιδότησης.

Πολύ σημαντική είναι επίσης η επέκταση της ειδικής άδειας μητρότητας από έξι σε εννέα μήνες και στον ιδιωτικό τομέα. Σε μια χώρα που λέμε διαρκώς ότι απειλείται από την υπογεννητικότητα, η πολιτεία πρέπει έμπρακτα να συνδράμει τους γονείς. Αυτό ακριβώς κάνουμε με την επέκταση της ειδικής άδειας μητρότητας. Κατά τη διάρκεια αυτής της ειδικής άδειας μητρότητας, η δημόσια υπηρεσία απασχόλησης καταβάλλει κάθε μήνα τον κατώτατο μισθό, καθώς και αναλογία δώρων και επιδόματος αδείας. Μάλιστα, η μητέρα μπορεί να μεταβιβάσει στον σύζυγο έως και επτά μήνες της ειδικής άδειας, με την προϋπόθεση και αυτός να εργάζεται στον ιδιωτικό τομέα.

Προβλέπεται επίσης αύξηση των μηνιαίων δόσεων των υπό ρύθμιση ασφαλιστικών οφειλών από δώδεκα σε είκοσι τέσσερις μηνιαίες δόσεις, με ελάχιστο μηνιαίο ποσό δόσης τουλάχιστον 50 ευρώ. Επιπλέον, ο χρόνος παραγραφής μη βεβαιωμένων απαιτήσεων ασφαλιστικών εισφορών από τον ΕΦΚΑ μειώνεται από είκοσι χρόνια σε δέκα με προοπτική περαιτέρω μείωσης, ενώ από το 2026 θα μειωθεί στα πέντε χρόνια.

Κυρίες και κύριοι συνάδελφοι, το νομοσχέδιο, πέρα από το έντονο κοινωνικό πρόσημο, έχει διατάξεις που αποσκοπούν στην απλοποίηση της νομοθεσίας, μέσα από την συστηματοποίησή της. Για παράδειγμα, διευκολύνει την απονομή σύνταξης σε πολίτες που έχουν διαδοχική ασφάλιση. Είναι ένα πρόβλημα ιδιαίτερα γνωστό, δυστυχώς, κυρίες και κύριοι συνάδελφοι, και στα βουλευτικά μας γραφεία. Βέβαια, η γραφειοκρατία έχει μειωθεί τα τελευταία χρόνια, όμως τώρα έχουμε μια ακόμα καλή ρύθμιση, διότι είναι θέμα και ηθικής τάξης οι πολίτες να εξυπηρετούνται και να παίρνουν γρήγορα τις συντάξεις τους -που πλήρωναν χρόνια- για να μπορούν να ζήσουν.

Επίσης, το νομοσχέδιο φέρνει μια προς το δικαιότερο αλλαγή στη νομοθεσία για τους άνεργους, αφού προβλέπει ότι πλέον ως περιστασιακή εργασία λογίζεται η πραγματοποίηση εβδομήντα ημερών απασχόλησης μέσα σε δώδεκα μήνες, αντί για εβδομήντα ημερομίσθια. Έτσι δεν χάνουν την ιδιότητα του ανέργου άνθρωποι που μπόρεσαν να κερδίσουν λίγα χρήματα, εργαζόμενοι σε κάποια δουλειά part time.

Κλείνοντας, να πω ότι υπάρχουν πολλές ακόμα θετικές διατάξεις που αξίζει να αναφερθούν: Το πρόγραμμα πρώιμης παρέμβασης για παιδιά έως έξι ετών με αναπηρία ή διαταραχή, για την καλύτερη ένταξή τους και την αποφυγή της ιδρυματοποίησης. Η προστασία ευάλωτων πολιτών που έλαβαν καλόπιστα προνοιακά επιδόματα, χωρίς να το δικαιούνται, και βρέθηκαν άθελά τους να χρωστούν. Και η απαγόρευση διακρίσεων στην εργασία σε βάρος οροθετικών, μια απαράδεκτη πρακτική και επιστημονικά και κοινωνικά.

Υπάρχει ωστόσο και μια διάταξη στην οποία ως μέλος της μεγάλης οικογένειας της Πολεμικής Αεροπορίας θέλω να σταθώ. Αφορά την επέκταση του δικαιώματος αναγνώρισης της λεγόμενης «μάχιμης πενταετίας» για όλους τους ένστολους. Μέχρι σήμερα κάποιες κατηγορίες ένστολων μπορούσαν, καταβάλλοντας την προβλεπόμενη εισφορά, να αναγνωρίσουν έως και πέντε επιπλέον έτη ασφάλισης. Η πρόβλεψη τώρα επεκτείνεται, ώστε να διασφαλίζεται η ίση μεταχείριση όλων των ένστολων του Στρατού, του Ναυτικού, της Αεροπορίας, της Αστυνομίας, του Λιμενικού και της Πυροσβεστικής, ανεξαρτήτως της μονάδα υπηρεσίας, ανεξαρτήτως από το αν είναι παλιοί ή νέοι ασφαλισμένοι και ανεξαρτήτως του αν είναι μόνιμοι ή μη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Κυρίες και κύριοι συνάδελφοι, η Κυβέρνηση μέσα στο 2022, μια χρονιά δύσκολη σε διεθνές επίπεδο, απέδειξε ότι αξιοποιεί όλο το διαθέσιμο δημοσιονομικό χώρο για να στηρίξει και να διασφαλίσει την κοινωνική συνοχή. Διέθεσε 4,8 δισεκατομμύρια ευρώ για την ενεργειακή κρίση. Διέθεσε 4,4 δισεκατομμύρια ευρώ για την οικονομική κρίση. Αύξησε δύο φορές τον κατώτατο μισθό, σε συνολικό ποσοστό 9,7%. Οι παρεμβάσεις θα συνεχιστούν. Η Κυβέρνηση θα συνεχίσει να ασχολείται με τα πραγματικά προβλήματα των πολιτών και της χώρας, θα συνεχίσει να προχωρά σε αλλαγές και να δίνει λύσεις.

Το νομοσχέδιο αυτό είναι δεδομένο ότι έχει την καθολική και ομόθυμη στήριξη, όχι μόνο της Κοινοβουλευτικής Ομάδας της Νέας Δημοκρατίας, αλλά και της μεγάλης πλειοψηφίας του ελληνικού λαού.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο τώρα έχει η κ. Θεανώ Φωτίου από τον ΣΥΡΙΖΑ.

**ΘΕΑΝΩ ΦΩΤΙΟΥ:** Κυρίες και κύριοι Βουλευτές, τον Σεπτέμβρη στη ΔΕΘ ο Πρωθυπουργός υποσχέθηκε στους ευάλωτους και φτωχούς πολίτες αυτής της χώρας ότι δεν πρόκειται τον δύσκολο αυτό χειμώνα να τους αφήσει μόνους και τους διαβεβαίωσε ότι θα τους στηρίξει.

Φαντάστηκε κανείς τότε και έκτοτε ότι εννοούσε την επιταγή ακριβείας των 250 ευρώ; Κι όμως, με 224.000.000 αποφάσισε ο Πρωθυπουργός να αντιμετωπίσει την απόλυτη απόγνωση ενός εκατομμυρίου διακοσίων τριάντα χιλιάδων ευάλωτων συμπολιτών μας, εκ των οποίων οι διακόσιες πέντε χιλιάδες ανάπηροι και ανασφάλιστοι υπερήλικες θα πάρουν πράγματι την επιταγή εμπαιγμό των 250 ευρώ. Πράγματι! Οι υπόλοιποι, πάνω από ένα εκατομμύριο δικαιούχοι του ΚΕΑ, δηλαδή και οκτακόσιες χιλιάδες γονείς παιδιών, θα πάρουν κατά μέσο όρο 170 ευρώ.

Κάντε λοιπόν, κύριε Χατζηδάκη, τις πράξεις, μιας και σας αρέσουν και τα αστεία, και πείτε μου στο τέλος αν από τον εμπαιγμό έχετε φτάσει στην εξαπάτηση. Δηλαδή, στην τράπεζα της Κυβέρνησής σας, οι φτωχοί και ευάλωτοι θα εξαργυρώσουν την επιταγή των 250 ευρώ με 170 ευρώ. Αυτό καταφέρατε. Αυτή είναι η μία όψη του κυνισμού της Κυβέρνησης.

Η άλλη όψη, κρύβεται στους προϋπολογισμούς του 2022 και 2023. Υποσχεθήκατε 414.000.000 για το 2022 επιπλέον στα προνοιακά επιδόματα και καταλήξατε να «ξοδεύετε» 480.000.000 λιγότερα. Δηλαδή, 414 βάλατε παραπάνω και θα ξοδέψετε 480 λιγότερα. Πώς το κατάφερε ο «νοικοκύρης» κ. Σταϊκούρας αυτό το θαύμα;

Ενώ η φτώχεια και η παιδική φτώχεια αυξάνονται με την Κυβέρνηση Μητσοτάκη για πρώτη φορά μετά από τεσσεράμισι χρόνια που εμείς τη μειώναμε -κατά πέντε μονάδες την παιδική φτώχεια την μειώσαμε- καταφέρατε, λοιπόν, να πλαγιοκοπείτε τα επιδόματα και με κάθε τρόπο να μειώνετε τους χιλιάδες δικαιούχους του ελάχιστου εγγυημένου εισοδήματος, του επιδόματος στέγης, του επιδόματος παιδιών και του επιδόματος αλληλεγγύης υπερηλίκων και στέγης.

Αυτοί όλοι έχασαν τα επιδόματά τους. Έχασαν, δηλαδή, τη δυνατότητα να πάρουν το ΚΕΑ -το λέτε ελάχιστο και εγγυημένο εισόδημα, έλεος!- λόγω αύξησης αντικειμενικών αξιών ή γιατί ένα παιδί της οικογένειας έχασε την τάξη λόγω απουσιών ή διότι με το επιπλέον επίδομα παιδιού το Πάσχα που συνυπολογίστηκε στο εισόδημα, αποκλείστηκαν οι γονείς του από το ελάχιστο εγγυημένο εισόδημα. Για τα φτωχά παιδιά μιλάμε!

Για να αρθούν αυτές οι αδικίες, καταθέσαμε δύο τροπολογίες. Σας ζητάμε να τις ψηφίσετε τουλάχιστον για να μην αποκλείονται χιλιάδες συμπολίτες μας ευάλωτοι από το ελάχιστο εγγυημένο εισόδημα και τα άλλα προνοιακά επιδόματα και τα δύο ΚΟΤ Α και Β λόγω της αύξησης των αντικειμενικών αξιών, είτε επειδή προσμετράται το επίδομα παιδιού στο εισόδημα.

Η τροπολογία λέει ότι για τις αντικειμενικές αξίες αφορά όσους υποβάλλουν αίτηση για ΚΟΤ Α και Β και ελάχιστο εγγυημένο εισόδημα και τα προνοιακά επιδόματα. Επίσης, ορίζει η τροπολογία να λαμβάνονται υπ’ όψιν οι αξίες των περιουσιακών στοιχείων που εμφανίζονται στον ΕΦΚΑ του 2021. Στις ελάχιστες περιπτώσεις μείωσης των αντικειμενικών αξιών -αυτές είναι ελάχιστες-, θα λαμβάνεται κανονικά υπ’ όψιν η αξία περιουσιακών στοιχείων που εμφανίζεται το 2022. Είναι τεκμηριωμένη τροπολογία, είναι εφαρμόσιμη και σας προσφέρει μία ευκαιρία να δείξετε ότι πραγματικά δεν είστε υπέρ όλων αυτών των διακρίσεων.

Στη δεύτερη τροπολογία ζητάμε την αποσύνδεση του επιδόματος παιδιού από το εισόδημα. Πολύ απλό αυτό. Επίσης, ζητάμε να περιλάβετε τους δικαιούχους όλων των προνοιακών επιδομάτων στην παραγραφή των αχρεωστήτως καταβληθέντων. Γιατί δεν περιλαμβάνονται αυτοί και περιλαμβάνονται μόνο οι ανάπηροι; Επίσης ζητάμε να εκπαιδεύσετε στο ΕΚΔΔΑ τους επιθεωρητές παροχών του ΟΠΕΚΑ για τη βέλτιστη επιστημονική τους επάρκεια και απόδοση.

Κυρίες και κύριοι Βουλευτές, το νομοσχέδιο εμφανίζει διατάξεις υποτίθεται ευνοϊκές για τους ανάπηρους. Όμως η πενιχρή ενίσχυση των 250 ευρώ δίνεται οριζόντια στον ανάπηρο είτε είναι μόνος του είτε έχει οικογένεια. Δεν προβλέπεται πουθενά καμμιά αύξηση αναπηρικών επιδομάτων που έχουν μείνει καθηλωμένα για πάνω από δέκα χρόνια. Εμείς σας προτείνουμε αύξηση στα αναπηρικά επιδόματα την οποία έχουμε περιλάβει στο κυβερνητικό μας πρόγραμμα και την εξήγγειλε ο Αλέξης Τσίπρας στη ΔΕΘ.

Δεν επεκτείνετε σε αναπηρίες, όπως έχει δεσμευτεί ο ΣΥΡΙΖΑ - Προοδευτική Συμμαχία, τη διατήρηση της σύνταξης και του επιδόματος αναπηρίας όταν κάποιος βρει εργασία. Δεν δίνετε μεγαλύτερη άδεια μητρότητας στη μητέρα με πιστοποιημένη αναπηρία άνω του 50%. Το ανάπηρο παιδί χάνει την έκτακτη ενίσχυση των 250 ευρώ αν ο ανάδοχος χαμηλοσυνταξιούχος γονιός του την πάρει εκείνος. Όλες αυτές οι αδικίες προς τι;

Θεσμοθετείτε δύο πιλοτικά προγράμματα πολύ σημαντικά για τους αναπήρους: Την πρώιμη παρέμβαση για παιδιά με αναπηρίες, αλλά και την επιχορήγηση παρεμβάσεων προσβασιμότητας. Όμως είναι δύο απλά επικοινωνιακά, νομοθετικά κελύφη. Παραπέμπουν τα πάντα -πόσοι άνθρωποι θα μπουν, πόσα χρήματα θα διατεθούν στον καθένα, σε ποιες περιοχές θα γίνει το πιλοτικό, με τι κριτήρια, ποια είναι τα επιστημονικά δεδομένα και τα λοιπά- σε ΚΥΑ. Το ξανακάνατε για τον προσωπικό βοηθό ανάπηρου. Τι έγινε τότε; Από το 2021 τον κάνατε τον βοηθό ανάπηρου για χίλια άτομα και μέχρι τώρα δεν έχει υπάρξει κανείς προσωπικός και δεν υπάρχουν ούτε επιτροπές τήρησης των αιτήσεων.

Τέλος, συμπεριλάβετε στον νόμο άρθρο για την επαγγελματική αναδοχή η οποία περιλαμβάνεται στον εμβληματικό ν.4538/2018 του ΣΥΡΙΖΑ για την αναδοχή και υιοθεσία. Εδώ πρόκειται για κάτι το οποίο εκκρεμεί τρεισήμισι χρόνια τώρα και είναι κατεπείγον. Ήταν κατεπείγουσα η έκδοση εφαρμοστικής της ΚΥΑ και τώρα κάνετε ανούσιες μικροαλλαγές στην επαγγελματική αναδοχή και παραπέμπετε πάλι σε ΚΥΑ την επαγγελματική αναδοχή. Δηλαδή, όποιος δεν θέλει να ζυμώσει, δέκα χρόνια κοσκινίζει.

Σήμερα, όμως, μετά τα πρόσφατα γεγονότα της «Κιβωτού του Κόσμου», αποδεικνύεται πόσο πολύτιμο ήταν το οπλοστάσιο που σας αφήσαμε για την αποϊδρυματοποίηση, για να βγουν όλα τα παιδιά σε ιδρύματα και να μην έχουμε ιδρύματα της φιλανθρωπίας. Ο νόμος της αναδοχής και της υιοθεσίας εφαρμόζεται με την ψηφιακή πλατφόρμα «ANYNET» από τον Απρίλιο του 2019 και ας τον ξαναεγκαινίασε δύο φορές ο κ. Μητσοτάκης από τότε.

Σας αφήσαμε εκατόν εξήντα εγκεκριμένες ΣΥΔ, δηλαδή σπίτια για τέσσερα έως έξι παιδιά, στα ΠΕΠ του ΕΣΠΑ, με κόστος περίπου 52 εκατομμύρια, την «Πρώτη Αγκαλιά», την κατεπείγουσα επαγγελματική αναδοχή. Τι έγινε; Τίποτα! Καθυστερήσατε τα πάντα. Ευτυχώς θα κληθούμε σύντομα από τον ελληνικό λαό να τα εφαρμόσουμε εμείς ως νέα κυβέρνηση.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Δρίτσας Θεόδωρος από τον ΣΥΡΙΖΑ.

Ακολουθεί η κ. Ελευθεριάδου, η κ. Αντωνίου, ο κ. Κουρουμπλής και ο κ. Χαρίτου.

Ορίστε, κύριε Δρίτσα.

**ΘΕΟΔΩΡΟΣ ΔΡΙΤΣΑΣ:** Ευχαριστώ πάρα πολύ, κύριε Πρόεδρε.

Κυρίες και κύριοι Βουλευτές, στην συνεδρίαση σήμερα από το πρωί η εισηγήτρια του ΣΥΡΙΖΑ - Προοδευτική Συμμαχία, η συντρόφισσα Μαριλίζα Ξενογιαννακοπούλου, σε μια πλήρη και τεκμηριωμένη κριτική εισήγηση στο συγκεκριμένο νομοσχέδιο, αλλά στη συνέχεια και οι άλλες Βουλεύτριες και οι άλλοι Βουλευτές και ο Κοινοβουλευτικός Εκπρόσωπος, Πάνος Σκουρλέτης έχουν αναδείξει όλη την ουσία των διατάξεων και των ορίων των διατάξεων αυτού του νομοσχεδίου.

Η κ. Ξενογιαννακοπούλου το χαρακτήρισε εύστοχα: συνονθύλευμα αποσπασματικών και ήσσονος σημασίας διατάξεων, θετικών σε κάποιες από αυτές, αρνητικών σε κάποιες άλλες. Όμως, σε καμμία περίπτωση δεν ταιριάζει ο τίτλος του νομοσχεδίου, όπως ο Υπουργός το εισάγει, «Εξορθολογισμός…» -άκου λέξη!- «…ασφαλιστικής και συνταξιοδοτικής νομοθεσίας κ.λπ.».

Εγώ θα προσέθετα ότι είναι μεν συνονθύλευμα αποσπασματικών διατάξεων θετικών ή αρνητικών, αλλά πάντως πρόχειρων και συχνά ατελέσφορων διατάξεων.

Και σε ό,τι με αφορά με την ιδιότητά μου ως Τομεάρχης Άμυνας δεν θα προσθέσω κάτι περισσότερο στα όσα οι συνάδελφοι έχουν ήδη με πληρότητα τοποθετηθεί. Θα σταθώ μόνο σε δύο άρθρα, που αναφέρονται σε θέματα στελεχών των Ενόπλων Δυνάμεων και των Σωμάτων Ασφαλείας, στο άρθρο 23 και στο άρθρο 72.

Κύριε Υπουργέ, επειδή είναι βέβαιο ότι δεν θα τα έχετε μελετήσει πολύ, τι αντινομίες και αντιφάσεις κάνει αυτή η μη εξορθολογιστική νομοθετική ρύθμιση. Το άρθρο 23 επεκτείνει μια προϋπάρχουσα πρόβλεψη που ισχύει εδώ και χρόνια, από το 2007 και από το 2010, για στελέχη των Ενόπλων Δυνάμεων και των Σωμάτων Ασφαλείας που υπηρετούν σε παραμεθόριες περιοχές να έχουν τη δυνατότητα να υπολογιστεί ως χρόνος υπηρεσίας το διπλάσιο του χρόνου που υπηρέτησαν εκεί μέχρι μια πενταετία και αυτό πράγματι για πολλούς και διάφορους λόγους -δεν έχει νόημα τώρα να μπω σε λεπτομέρειες- είναι σωστό και σωστά έχει ρυθμιστεί. Και έρχεται τώρα η Κυβέρνηση και το επεκτείνει σε όλους, το οποίο, βέβαια, και αυτό είναι κάτι που το συζητά κανείς. Δηλαδή, λίγο πολύ ιδιαίτερα στις Ένοπλες Δυνάμεις δεν υπάρχει κανένα στέλεχος που να μην περνά και από παραμεθόριες περιοχές και, ως εκ τούτου, πράγματι δεν χρειάζεται αυτή η διάκριση και για λόγους και συνοχής μπορεί να προχωρήσει.

Όμως, τι γίνεται; Είναι πολύ ελλιπές. Είπε ο κ. Δαβάκης πριν για τη μεγάλη σημασία του πολλαπλασιαστού ισχύος των στελεχών των Ενόπλων Δυνάμεων. Ξέρετε πόσο είναι ο απλήρωτος, σύμφωνα με τεκμηριωμένη μελέτη της Πανελλήνιας Ομοσπονδίας Στρατιωτικών, χρόνος υπηρέτησης πραγματικών τριάντα πέντε ετών, τριαντακονταπενταετίας των στελεχών, τα επιπλέον οκτάωρα απασχόλησης εργασίας μη αμειβόμενα; Είναι δώδεκα εργασιακά έτη και τρεις μήνες.

Καταλαβαίνετε, κύριοι Υπουργοί, τι τεράστια ζητήματα υπάρχουν; Στην αρχή, μάλιστα, η ρύθμιση αυτή ήταν χωρίς καταβολή ασφαλιστικών εισφορών και, εν συνεχεία, προσετέθη. Ας πούμε ότι αυτό έχει μια λογική ισότητας έναντι όλων των πολιτών. Τι γίνεται, όμως; Λόγω των πολλαπλών επιπέδων της ελληνικής νομοθεσίας που διαιωνίζονται με τέτοιου είδους νομοθετήματα, τα στελέχη των Σωμάτων Ασφαλείας συμβάλλουν με ασφαλιστικές εισφορές σε αυτή την κατεύθυνση, αλλά, εν πάση περιπτώσει, -συζητήσιμο είναι αν είναι υψηλές ή πρέπει να μειωθούν- τα στελέχη των Ενόπλων Δυνάμεων φτάνουν στην πενταπλάσια επιβάρυνση σε σχέση με τα Σώματα Ασφαλείας. Επιπλέον δε τα εν αποστρατεία στελέχη των Ενόπλων Δυνάμεων, τα οποία συνεχίζουν να στελεχώνουν οργανικά την εφεδρεία των Ενόπλων Δυνάμεων, δεν προβλέπεται να συμπεριλαμβάνονται σε τέτοιου είδους ρυθμίσεις. Αυτό είναι κάτι που μια σωστή νομοθεσία δεν πρέπει να το συμπεριλάβει; Είναι συντεχνιακό ή είναι ολιστικό για μια σωστή ρύθμιση;

Επομένως, χρειάζεται επανεξέταση αυτού του άρθρου με όλα τα συναρμόδια Υπουργεία για μια ορθή νομοθέτηση, διότι διαφορετικά προωθούμε κάποια αιτήματα από εδώ και από εκεί που έχουν τη σκοπιμότητά τους τη θετική, εν πάση περιπτώσει, αλλά περιπλέκουν πολύ περισσότερο τα πράγματα και κυρίως δημιουργούν νέες αδικίες, που άντε μετά να βρεις τρόπους να τις καλύψεις. Άρα μόνο εξορθολογισμός δεν είναι τουλάχιστον ως προς το άρθρο αυτό η νομοθετική σας ρύθμιση.

Το δεύτερο είναι το άρθρο 72, το οποίο, μάλιστα, δεν το καταλαβαίνει και κανείς, εάν δεν το ψάξει πολύ σχολαστικά Είναι στις μεταβατικές, στις καταργούμενες διατάξεις. Υπάρχει μια κράτηση στα στελέχη των Ενόπλων Δυνάμεων και των Σωμάτων Ασφαλείας, όπως υπάρχει και στο Ταμείο Δημοσίων Υπαλλήλων, 1%, το οποίο, όμως, είναι ρυθμισμένο για τις συγκεκριμένες κατηγορίες υπέρ των Μετοχικών Ταμείων Στρατού. Έρχεστε τώρα και λέτε: «Εγώ το σβήνω αυτό το 1%, αυτή την κράτηση». Άρα ενισχύετε έστω και κατάτι το εισόδημα και μπορούμε και να το «πουλήσουμε». Όμως, αυτό σημαίνει αυτομάτως μείωση του μερίσματος του Μετοχικού Ταμείου Στρατού. Ένας που είναι τώρα στην αρχή ανθυπολοχαγός μπορεί να ωφεληθεί. Αυτοί που τελειώνουν τώρα και έχουν πληρώσει όλα τα χρόνια και έχει κρατηθεί το 1% γιατί να το χάσουν μετά;

Τι εξορθολογισμός είναι αυτός, κύριε Χατζηδάκη και κύριε Τσακλόγλου; Έχει καμμία σχέση με τον εξορθολογισμό; Από αυτή την άποψη, θα μπορούσα να πω πολλά, γιατί υπάρχουν και λεπτομέρειες σε όλα αυτά, αλλά τελείωσε ο χρόνος μου. Και αυτό πρέπει να επανεξετάσετε.

Ήδη, η Πανελλήνια Ομοσπονδία Στρατιωτικών σας προτείνει να δείτε την εισφορά αλληλεγγύης, το 2%, ως ένα πόρο από όπου μπορεί να αντληθεί η δυνατότητα της μικρής έστω ανακούφισης και ενίσχυσης των στελεχών των Ενόπλων Δυνάμεων και των Σωμάτων Ασφαλείας χωρίς να τα πάρετε πίσω από την άλλη μεριά.

Είχα να πω και κάτι πολύ σημαντικό. Νομίζω ότι ο κ. Υπουργός από τη στιγμή που τρεις εφημερίδες και μια ιστοσελίδα αναφέρουν το όνομά του σε δημοσιογραφική έρευνα ότι ήταν υπό παρακολούθηση από την ΕΥΠ -αφήστε το «Predator»- είναι ηθικό, αλλά και θεσμικό ζήτημα, κύριε Πρόεδρε, κατά πόσο μπορεί να συνεχίσει να ασκεί τα καθήκοντά του. Δεν είναι ο μόνος. Και εδώ ο κύριος Υπουργός απαντά: «Εγώ δεν το πιστεύω». Είναι δικαίωμά του. Δεν ζητά διερεύνηση. Είναι δικαίωμά του. Ο Πρωθυπουργός, όμως, οφείλει να καλύψει τον Υπουργό του και να απαντήσει στον κ. Τσίπρα, στον Πρόεδρο της Αξιωματικής Αντιπολίτευσης, που τον καλεί τέταρτη φορά μεταξύ των άλλων και γι’ αυτό. Πάρε πληροφόρηση από τον κ. Δεμίρη, ζήτα διαβεβαίωση ότι δεν επαρακολουθείτο ο κ. Χατζηδάκης και πες το στο πανελλήνιο μετά λόγου γνώσεως και με την ευθύνη που έχεις ως Πρωθυπουργός. Δεν το κάνει ο κύριος Πρωθυπουργός. Σας αφήνει έκθετο.

Άρα υπάρχει ζήτημα, κύριε Πρόεδρε, κατά πόσο ένας Υπουργός που δεν τον καλύπτει ο Πρωθυπουργός μπορεί να συνεχίσει να νομοθετεί και να ασκεί τα καθήκοντά του.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο τώρα έχει η κ. Σουλτάνα Ελευθεριάδου από τον ΣΥΡΙΖΑ.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές, πρώτα απ’ όλα θέλω να αναφερθώ στο θέμα των πλειστηριασμών και της προστασίας της πρώτης κατοικίας. Από το πρωί ακούστηκαν εδώ συνάδελφοι από τη Νέα Δημοκρατία, αλλά και από το ΠΑΣΟΚ, που ισχυρίζονται ότι ο ΣΥΡΙΖΑ κατήργησε την προστασία της πρώτης κατοικίας το 2019. Δεν αναφέρουν, βέβαια, τίποτα για τον νόμο Σταθάκη. Τον ξεχνάνε. Πηγαίνουν από τον νόμο Κατσέλη κατευθείαν στην πλατφόρμα προστασίας της πρώτης κατοικίας με τον νόμο 4605/19.

Να τα βάλουμε, λοιπόν, σε μια σειρά, για να μην μπερδευόμαστε και ειδικά οι συνάδελφοι που είμαστε δικηγόροι και έχουμε καταθέσει δικόγραφα με βάση τον νόμο 4354/15, τον νόμο Σταθάκη, έχουμε καταθέσει δικόγραφα για να προστατεύσουμε τις πρώτες κατοικίες των πελατών μας. Και έχουμε πολλά δικόγραφα στελεχών του ΠΑΣΟΚ που έχουν χρησιμοποιήσει τον νόμο Σταθάκη, ο οποίος σε τρία σημεία ήταν ευνοϊκότερους από τον νόμο Κατσέλη.

Πρώτον, ο ν.1354/15, ο οποίος ίσχυσε μετά από παράταση μέχρι 30 Απριλίου 2019, δεν αφορούσε μόνο τους μισθωτούς και συνταξιούχους που αφορούσε ο νόμος Κατσέλη, αλλά είχε μέσα και τους ελεύθερους επαγγελματίες και τους πρώην εμπόρους που είχαν χάσει την πτωχευτική ιδιότητά τους. Δεύτερον, ο νόμος Σταθάκη προστάτευε, όχι μόνο από οφειλές προς τράπεζες και ιδιώτες, αλλά και από οφειλές σε εφορία και ασφαλιστικούς οργανισμούς. Και τρίτον, παρείχε πλήρη και καθολική προστασία για τα νοικοκυριά που είχαν εισόδημα έως 40.350 ευρώ και ακίνητο έως 280 χιλιάδες ευρώ.

Όσο διήρκησε ο νόμος Σταθάκη κανένας πλειστηριασμός πρώτης κατοικίας δεν έγινε, δηλαδή μέχρι και 304/2019 μηδέν πλειστηριασμοί πρώτης κατοικίας. Το ίδιο συνεχίστηκε και μετά. Γιατί με τον ν.4605/19 που έφερε και πάλι ο ΣΥΡΙΖΑ, ο οποίος διήρκησε έως και την ψήφισή του κατάπτυστου Πτωχευτικού Κώδικα από τη Νέα Δημοκρατία, και πάλι δεν έγινε κανένας πλειστηριασμός πρώτης κατοικίας.

(Χειροκροτήματα από την πτέρυγα του ΣΥΡΙΖΑ)

Και αυτή η πλατφόρμα αφορούσε τους πάντες, ακόμα και εν ενεργεία εμπόρους και επιχειρηματίες και προέβλεπε και κρατική επιδότηση 50% για τα στεγαστικά δάνεια και έως 30% για τα επιχειρηματικά δάνεια.

Αυτό δεν ήταν σύμπτωση, ούτε τυχαίο, κυρίες και κύριοι συνάδελφοι. Ήταν πολιτική επιλογή του ΣΥΡΙΖΑ - Προοδευτική Συμμαχία να μην πλειστηριαστεί καμμία πρώτη κατοικία όσο ήμασταν εμείς στη διακυβέρνηση της χώρας. Και ήταν πολιτική επιλογή της Νέας Δημοκρατίας, του κ. Μητσοτάκη και των υπεύθυνων Υπουργών να ξεκινήσουν οι πλειστηριασμοί πρώτης κατοικίας ακόμα και των ευάλωτων νοικοκυριών. Και φυσικά ουδεμία πρώτη κατοικία μεγαλοεπιχειρηματία δεν έχουμε μάθει να έχει βγει σε πλειστηριασμό.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Η Νέα Δημοκρατία, λοιπόν, πλειστηριάζει τα ακίνητα των πολιτών. Η Νέα Δημοκρατία κατήργησε τη δέκατη τρίτη σύνταξη. Η Νέα Δημοκρατία κορόιδεψε τους συνταξιούχους για τα αναδρομικά. Εκτόξευσε τις εκκρεμείς συντάξεις. Τα νούμερα που λέτε, κύριε Υπουργέ, δεν ισχύουν. Εκατόν είκοσι χιλιάδες εκκρεμείς επικουρικές συντάξεις, πενήντα πέντε χιλιάδες εκκρεμείς αποφάσεις για εφάπαξ, εβδομήντα χιλιάδες περίπου εκκρεμείς αποφάσεις για παράλληλη ασφάλιση.

Παραδώσατε εσείς πάλι, η Νέα Δημοκρατία, την επικουρική σύνταξη στα ιδιωτικά συμφέροντα και το μόνο που είπατε σήμερα το οποίο είναι αλήθεια είναι ότι μετά από δώδεκα χρόνια θα δούμε αυξήσεις στις συντάξεις. Η διαφορά μας είναι ότι αυτό δεν το κάνει η Νέα Δημοκρατία όπως τα υπόλοιπα. Αυτό το κάνει ο ΣΥΡΙΖΑ με νόμο που ψήφισε ο ΣΥΡΙΖΑ το 2017, νόμο τον οποίο εσείς τώρα προσπαθείτε να οικειοποιηθείτε και προσπαθείτε να παραπλανήσετε και πάλι τους συνταξιούχους. Όλοι όμως ξέρουν ότι το 2017 προβλέφθηκαν οι συντάξεις που θα δοθούν από το νέο έτος.

Ρωτάτε γιατί σε ένα τέτοιο νομοσχέδιο που έχει τόσες πολλές παροχές εμείς αντιδρούμε. Τι πραγματικά προβλέπει το νομοσχέδιο σας; Να το δούμε. Πρώτον, κοινωνικό μέρισμα 250 ευρώ για ευάλωτους, για συνταξιούχους. Αυτό το μέρισμα θα δοθεί σε συνταξιούχους που το συνολικό εισόδημά τους δεν ξεπερνά τα 800 ευρώ μηνιαίως και θα δοθεί και στο ένα πέμπτο των μακροχρόνια ανέργων. Θα το πάρουν εκατό χιλιάδες μακροχρόνια άνεργοι, ενώ στον ΟΑΕΔ υπάρχουν πεντακόσιες χιλιάδες μακροχρόνια άνεργοι.

Τι άλλο προβλέπετε; Δεκαετή παραγραφή οφειλών στον ΕΦΚΑ. Να πούμε στον κόσμο ότι αυτό είναι απόφαση του Συμβουλίου της Επικρατείας, πρώτον. Εντάξει; Και δεύτερον, ότι δεν αφορά όλες τις οφειλές όπως εσείς θέλετε να πιστεύει ο κόσμος και να απογοητευτεί στην πράξη. Αφορά τις οφειλές που δεν έχουν βεβαιωθεί έως σήμερα. Και αυτές οι οφειλές είναι περίπου διακόσια εκατομμύρια μέσα σε έναν ωκεανό χρεών, όπως είπε και η εισηγήτριά μας, η κ. Ξενογιαννακοπούλου, 43 δισεκατομμυρίων.

Τι άλλο προβλέπετε με αυτό το νομοσχέδιο; Αύξηση ορίων ηλικίας έως επτά έτη στο δημόσιο για όσους είχαν κατοχυρώσει μειωμένη σύνταξη το 2012 με είκοσι πέντε έτη. Τι κάνετε δηλαδή; Αυξάνετε τα όρια ηλικίας από δύο έως επτά έτη σε περίπου πενήντα χιλιάδες συμπολίτες μας οι οποίοι είχαν κάνει τον οικογενειακό τους προγραμματισμό γιατί πίστεψαν τον κ. Μητσοτάκη ότι δεν θα αυξηθούν τα όρια ηλικίας.

Τι άλλο κάνετε; Κάνετε πανίσχυρο το διοικητή της ΔΥΠΑ, πρώην ΟΑΕΔ. Γιατί; Προφανώς γιατί αυτός θα έχει στα χέρια του και θα αξιοποιήσει όπως θέλει από το Ταμείο Ανάκαμψης τα χρήματα για τα προγράμματα κατάρτισης.

Δεν μειώνετε τις ασφαλιστικές εισφορές. Μονιμοποιείτε το μέτρο που είχατε πάρει την περίοδο του COVID και λέτε θα μειωθούν 3% οι ασφαλιστικές εισφορές. Εγώ σήμερα έλαβα από τον δικηγορικό σύλλογο ψήφισμα διαμαρτυρίας για αύξηση ασφαλιστικών εισφορών 10% το νέο έτος. Ψέματα λένε οι δικηγόροι;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, κύριε Πρόεδρε, ακόμα.

Για το Μετοχικό Ταμείο Πολιτικών Υπαλλήλων μεγάλο σκάνδαλο. Αυξάνονται από επτά σε εννέα τα μέλη του διοικητικού συμβουλίου ώστε να αποκτήσετε κυβερνητική πλειοψηφία και βάζετε θέση διοικητή, ο οποίος όμως δεν θα είναι εκπρόσωπος των εργαζομένων, θα τον διαλέγει ο Υπουργός Εργασίας, και ο οποίος θα διαχειριστεί όλη την κινητή και ακίνητη περιουσία του Ταμείου. Είναι 440 εκατομμύρια κινητή περιουσία και ακίνητη περιουσία, που αποφέρουν 5.200.000 ευρώ στο ταμείο κάθε έτος.

Αν εσείς αυτά τα θεωρείτε αρκετά και ζητάτε να σας χειροκροτήσουμε, εμείς δεν τα θεωρούμε αρκετά. Δεν τα θεωρούμε αρκετά για μια χώρα που έχει την πιο ακριβή βενζίνη, που έχει το πιο ακριβό ρεύμα, που έχουν χάσει οι πολίτες της το 40% της αγοραστικής τους δύναμης, που τον Οκτώβριο έχουν χαθεί εκατόν δεκαέξι χιλιάδες θέσεις εργασίας, που έχουμε το υψηλότερο ποσοστό ανεργίας, που έχουμε αύξηση των ανισοτήτων, αύξηση του πληθυσμού που βρίσκεται σε κίνδυνο φτώχειας, αύξηση της παιδικής φτώχειας, αύξηση των χρεών προς εφορία, προς ΔΕΚΟ, ΔΕΗ, ΟΤΕ, νερό, φτωχοποίηση γενικά του ελληνικού λαού.

Και κλείνω. Δεν έχετε κάνει καμμία παρέμβαση. Νομιμοποιείτε και επιδοτείτε την αισχροκέρδεια. Υπάρχει, ξέρετε, το κανονικό «καλάθι του νοικοκυριού» που πρέπει να περιέχει όλα τα είδη για την αξιοπρεπή διαβίωση των πολιτών και των οικογενειών τους. Και αντί γι’ αυτό, φέρνετε το «καλάθι Μητσοτάκη» που περιέχει μόνο ό,τι είναι απαραίτητο για την επιβίωση. Και αν δεν καταλαβαίνετε τη διαφορά, βγείτε έξω και στην κοινωνία για να τη μάθετε και ζήστε με 800 ευρώ, όπως δεν μπορεί να ζήσει ο Πρωθυπουργός σας, όπως είπε.

Αγώνας, λοιπόν, για απαλλαγή από το καθεστώς Μητσοτάκη, αγώνας για πολιτική αλλαγή.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εγώ ευχαριστώ.

Τον λόγο έχει ο κύριος Υπουργός για κάποιες νομοτεχνικές βελτιώσεις. Λίγη ησυχία, σας παρακαλώ, να ακούσουμε τον Υπουργό και θα σας πω κι εγώ μετά τα δικά μου, θα κάνω μία υπενθύμιση.

Ορίστε, κύριε Υπουργέ.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Κυρίες και κύριοι συνάδελφοι, παίρνω τον λόγο για να πω ότι καταθέτω τις νομοτεχνικές βελτιώσεις για το νομοσχέδιο. Θα δείτε ότι είναι δεκαέξι νομοτεχνικές βελτιώσεις. Δεν νομίζω -υποκειμενική κρίση- ότι κάποια από αυτές είναι μείζονος πολιτικής σημασίας, εν πάση περιπτώσει ώστε να προκαλέσει αντιδράσεις.

Αν διάλεγα τρεις από αυτές, θα σας έλεγα ότι είναι η δεύτερη που αφορά στις αυτοσυμβάσεις παλιών εργολαβικών συμφώνων. Υπήρχε ένα όριο μέχρι το τέλος Δεκεμβρίου και επειδή είναι στενό το περιθώριο το πάμε μέχρι το τέλος Ιουνίου για να μπορέσει να εφαρμοστεί καλύτερα η διάταξη.

Η δεύτερη είναι η ένατη σε σχέση με την άδεια μητρότητος όπου διευκρινίζουμε, παρ’ ότι αυτή ήταν η πρόθεσή μας από την αρχή, ότι περιλαμβάνονται και όσες μητέρες κάνουν ήδη χρήση μέχρι και την ημερομηνία λήξεως.

Και η τρίτη νομοτεχνική είναι η τελευταία, η δέκατη έκτη που αφορά στην τροπολογία σε σχέση με τη μετάκληση των εργατών γης, το ειδικό καθεστώς το οποίο χορηγείται μέχρι το τέλος Δεκεμβρίου. Έγινε συζήτηση άλλωστε προηγουμένως.

Θέλω επίσης, να πω ότι έχουν κατατεθεί τριάντα δύο τροπολογίες από συναδέλφους. Η Κυβέρνηση δεν μπορεί να τις δεχθεί είτε διότι θεωρεί κάποιες από αυτές ότι είναι μαξιμαλιστικές και δεν υπάρχουν οι αντοχές της οικονομίας, στην παρούσα τουλάχιστον φάση είτε διότι άλλες τροπολογίες χρειάζονται περαιτέρω επεξεργασία.

Επομένως, αυτή είναι η θέση μας και επί των τροπολογιών.

Καταθέτω τις νομοτεχνικές βελτιώσεις.

Ευχαριστώ πολύ.

(Στο σημείο αυτό ο Υπουργός Εργασίας και Κοινωνικών Υποθέσεων κ. Κωνσταντίνος Χατζηδάκης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ.456-457)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ.

Καλησπέρα σας και από μένα. Εύχομαι να πούμε καληνύχτα και όχι καλημέρα. Για να μην πούμε όμως καλημέρα, θα κάνω μία υπενθύμιση. Μπορεί, κ. Αντωνίου, να με πείτε και γραφικό. Εγώ να μείνω μέχρι το πρωί δεν έχω κανένα πρόβλημα. Ξέρετε ότι έχω πολύ καλή θέληση και θέλω να δείξετε και τη δική σας θέληση, να τηρήσετε το επτάλεπτο, να σεβαστείτε κυρίως τους συναδέλφους οι οποίοι περιμένουν να μιλήσουν, περιμένουν να ταξιδέψουν, να σεβαστείτε τη φρουρά που είναι από τις 9.00΄ το πρωί όρθιοι, να σεβαστείτε τους πρακτικογράφους, να σεβαστείτε τα παιδιά που το πρωί θα μας φέρουν τους φακέλους στο γραφείο, όλους αυτούς. Σας παρακαλώ πάρα πολύ. Οι περισσότεροι με πιάσατε έξω και είπατε να το τρέξω. Μην αρχίσετε τα δεκάλεπτα και τα εννιάλεπτα.

Σας παρακαλώ πάρα πολύ.

Η κ. Αντωνίου από το ΠΑΣΟΚ - Κίνημα Αλλαγής έχει τον λόγο.

Να ετοιμάζεται και ο κ. Κουρουμπλής από τον ΣΥΡΙΖΑ - Προοδευτική Συμμαχία.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, πραγματικά δεν μπορώ να καταλάβω τις διθυραμβικές ομιλίες που άκουσα σήμερα από κάποιους. Τη στιγμή που ο πληθωρισμός μέσα στο έτος έτρεξε με 12% σε σχέση με το προηγούμενο έτος και οι τιμές συνεχίζουν να αυξάνονται, τη στιγμή που σύμφωνα με τη μελέτη του ΙΝΕ της ΓΣΕΕ το 2022 οι απώλειες αγοραστικής δύναμης φτάνουν στο 40% για νοικοκυριά με μηνιαίο εισόδημα έως 750 ευρώ. Εσείς πανηγυρίζετε που θα δώσετε αύξηση 7,75% εκ των υστέρων, δηλαδή ένα κλάσμα από τις απώλειες των χαμηλοσυνταξιούχων και μάλιστα, με καθυστέρηση επτά ετών.

Ακούστε, κυρίες και κύριοι συνάδελφοι, να βάλουμε τα πράγματα στη θέση τους. Η αύξηση των συντάξεων, βασισμένη στη μεταβολή του ΑΕΠ και τη μεταβολή του πληθωρισμού έπρεπε να είχε ξεκινήσει την 1η Ιανουαρίου του 2016, βάσει του ν.3863/2010 του ΠΑΣΟΚ. Για την καθυστερημένη εφαρμογή του μέτρου μετά από επτά χρόνια υπάρχουν υπεύθυνοι και υπεύθυνοι είναι οι συγγραφείς των προγραμμάτων του Ζαππείου της Νέας Δημοκρατίας και του προγράμματος της Θεσσαλονίκης του ΣΥΡΙΖΑ. Όσοι από αυτούς βρίσκονται σήμερα ανάμεσά μας θα έπρεπε να είναι πιο συγκρατημένοι, γιατί φανταστείτε σε πόσο καλύτερη κατάσταση θα ήταν σήμερα οι συνταξιούχοι αν η Νέα Δημοκρατία και ο ΣΥΡΙΖΑ δεν σφιχταγκαλιάζονταν με τον λαϊκισμό και με τις αυταπάτες τους την προηγούμενη δεκαετία.

Βαθιά υποκριτική είναι η στάση όσων πανηγυρίζουν για την έκτακτη οικονομική ενίσχυση των 250 ευρώ τα Χριστούγεννα στους χαμηλοσυνταξιούχους. Η Νέα Δημοκρατία κατακεραύνωνε τα επιδόματα ως Αξιωματική Αντιπολίτευση και τώρα προεκλογικά τα εργαλειοποιεί και αυτή. Πλανάται οικτρά όμως η Κυβέρνηση αν νομίζει ότι το επίδομα αυτό θα εξαγοράσει την ανοχή των συμπολιτών μας απέναντι σε μια οικονομική πολιτική που επί τρία χρόνια ευνοεί με σκανδαλώδη τρόπο τους λίγους και αγνοεί τους πολλούς.

Το ΠΑΣΟΚ - Κίνημα Αλλαγής έχει δεσμευτεί ρητά και έχει θέσει στο δικό του πρόγραμμα τη θεσμοθέτηση του νέου ΕΚΑΣ για τριακόσιες πενήντα χιλιάδες χαμηλοσυνταξιούχους. Ο εμπαιγμός των συνταξιούχων θα πάψει μόνο από μια κυβέρνηση στην οποία το ΠΑΣΟΚ - Κίνημα Αλλαγής θα έχει πρωταγωνιστικό ρόλο.

Δείγμα της ενυπόγραφης δέσμευσή μας για το μέλλον είναι οι επτά παρεμβάσεις μας, κύριε Υπουργέ, για την αντιμετώπιση των στρεβλώσεων των ασφαλιστικών νόμων Κατρούγκαλου - Βρούτση που καταθέσαμε με τροπολογίες.

Με τις τροπολογίες αυτές το ΠΑΣΟΚ προτείνει: Πρώτον, αναστολή για το 2023 της αύξησης των εισφορών των αυτοαπασχολούμενων, των ελεύθερων επαγγελματιών και των αγροτών. Δεύτερον, αύξηση του ισχύοντος ορίου οφειλών προς τους πρώην ΟΓΑ από 6.000 ευρώ στα 12.000 ευρώ και των ελεύθερων επαγγελματιών και αυτοαπασχολούμενων από τα 20.000 ευρώ στα 30.000 ευρώ για θεμελίωση και καταβολή της σύνταξής τους. Τρίτον, επαναθεσμοθέτηση της αναλογικής σύνταξης του ν.3863/2010 σε ασφαλισμένους που δεν συμπληρώνουν δεκαπενταετή ασφάλιση ούτε τις προϋποθέσεις λήψης του επιδόματος ανασφαλίστων. Τέταρτον, βελτίωση ασφαλιστικού καθεστώτος ασκούμενων δικηγόρων και δικαστικών επιμελητών. Πέμπτον, κατάργηση του μηχανισμού αυτόματης αύξησης των ορίων ηλικίας συνταξιοδότησης, με βάση το προσδόκιμο ζωής. Δεν θα τιμωρούνται οι άνθρωποι επειδή θα ζουν ένα ή δύο χρόνια παραπάνω. Έκτον, συνταξιοδότηση χωρίς όριο ηλικίας με τη συμπλήρωση σαράντα ετών υποχρεωτικής ασφάλισης, χωρίς πλασματικός χρόνους. Έβδομον, ένταξη στον κανονισμό βαρέων και ανθυγιεινών επαγγελμάτων του προσωπικού του Εθνικού Συστήματος Υγείας και του Εθνικού Συστήματος Κοινωνικής Φροντίδας.

Κυρίες και κύριοι συνάδελφοι, αυτές είναι οι ελάχιστες άμεσες αλλαγές που προτείνουμε για να θεραπεύσουμε το τέρας του Φρανκενστάιν που έχουν συνθέσει η Νέα Δημοκρατία και ΣΥΡΙΖΑ στο ασφαλιστικό σύστημα. Αλλά πέρα από αυτό αναλάβαμε για μια ακόμη φορά την πρωτοβουλία με τροπολογία μας να επανέλθουν τα θεμέλια της προστασίας της κύριας κατοικίας στη βάση του ν.3869/2010 του ΠΑΣΟΚ, ώστε ο οφειλέτης που έχει περιέλθει χωρίς δόλο σε μόνιμη αδυναμία πληρωμής να μπορεί να ζητήσει στο πλαίσιο της πτωχευτικής διαδικασίας την προστασία της κύριας κατοικίας του, αλλά και της αγροτικής περιουσίας αναλαμβάνοντας να αποπληρώσει την οφειλή του με μια ρύθμιση που μπορεί να φτάνει μέχρι τα τριάντα πέντε έτη. Και αυτό είναι αναγκαίο σε μια πολύ δύσκολη συγκυρία για τα πιο ευάλωτα νοικοκυριά που εκτός από τον πληθωρισμό βιώνουν πλέον σήμερα και την αύξηση της μηνιαίας δόσης κατά 25% σε σχέση με αυτή του Ιουλίου, σύμφωνα τουλάχιστον με τα στοιχεία που δημοσίευσε η «ΚΑΘΗΜΕΡΙΝΗ» την Κυριακή.

Σε αυτό το πλαίσιο πρέπει να ληφθούν άμεσα μέτρα ανακούφισης των μικρομεσαίων και ευάλωτων νοικοκυριών, με στεγαστικά δάνεια τόσο αυτών που είναι συνεπείς όσο και εκείνων που βρίσκονται σε πραγματική αδυναμία.

Αγαπητοί συνάδελφοι, η Ισπανία το έκανε ήδη και το έκανε πιέζοντας τις τράπεζες και μάλιστα φορολογώντας παράλληλα τα υπερκέρδη τους.

Κύριοι της Κυβέρνησης, αυτές είναι οι διαφορές μεταξύ μιας σοσιαλιστικής και μιας συντηρητικής κυβέρνησης και γι’ αυτό σύντομα ο ελληνικός λαός θα ξαναδώσει και πάλι πρωταγωνιστικό ρόλο στο ΠΑΣΟΚ -Κίνημα Αλλαγής.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε, κ. Αντωνίου. Ακριβής στο χρόνο σας, να είστε καλά. Ελπίζω να στοιχηθούν και οι υπόλοιποι.

Ο κ. Παναγιώτης Κουρουμπλής από τον ΣΥΡΙΖΑ - Προοδευτική Συμμαχία έχει τον λόγο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κύριε Πρόεδρε, η σημερινή συζήτηση για ένα εξαιρετικά ευαίσθητο ζήτημα που έχει να κάνει με το ασφαλιστικό, το λεγόμενο μίνι ασφαλιστικό, γίνεται μετά από πέντε χρόνια που βγήκε η χώρα από τα μνημόνια και αρκετά χρόνια διακυβέρνησης της Νέας Δημοκρατίας, όπου οι περιορισμοί που είχαν οριστεί στη χώρα έχουν σε ένα μεγάλο βαθμό περιοριστεί. Άρα υπάρχει χώρος η Κυβέρνηση να προχωρήσει σε μία σειρά ζητήματα αποκαθιστώντας αδικίες που κατά καιρούς έχουν γίνει.

Κύριε Πρόεδρε, κύριε Υπουργέ, όταν το πολιτικό σύστημα, ο πολιτικός κόσμος -και έχει να κάνει με την αξιοπιστία όλων μας- δημόσια διά στόματος Υπουργών καλεί τους συνταξιούχους να μην καταθέσουν αγωγές γιατί όλοι θα πάρουν τα αναδρομικά, πείτε μου αν αυτό τιτρώσκει την αξιοπιστία της Κυβέρνησης και γενικά θίγει τον αξιόπιστο λόγο που υποτίθεται πρέπει να έχουμε όλοι σε αυτή τη χώρα και σε αυτή την Αίθουσα.

Άρα υπάρχει ένα ζήτημα και περίμενα σήμερα να ανακοινωθεί ότι αποκαθίσταται αυτή η αδικία. Λέτε, λοιπόν, ότι υπάρχει μία προοπτική αύξησης των συντάξεων. Εγώ θεωρώ ότι είναι γενναιότητα -και έχει να κερδίσει κανείς όταν αναγνωρίζει επιτέλους και κάποια πράγματα στους αντιπάλους του- να πείτε ότι υλοποιούμε έναν νόμο που ψηφίστηκε το 2017. Δεν το λέτε. Εντάξει.

Θέλετε όμως και όλη την αλήθεια, κύριε Υπουργέ. Άκουσα από το πρωί όλους τους τους ομιλητές της Νέας Δημοκρατίας να μιλάνε για αύξηση όλων των συντάξεων. Είναι έτσι; Υπάρχουν περίπου ένα εκατομμύριο συντάξεις με την προσωπική διαφορά που δεν θα λάβουν αυτήν την αύξηση. Δεν είναι και αυτοί συνταξιούχοι; Ή είναι τόσο μεγάλες οι συντάξεις τους που δεν δικαιούνται να λάβουν αυτή την αύξηση;

Είναι, λοιπόν, ένα ζήτημα το οποίο πρέπει να εξεταστεί ή να το εξετάσετε τουλάχιστον προσεχώς γιατί, όπως λέτε, η ανάπτυξη φέτος θα είναι 6%, αλλά το 6% δεν φαίνεται να αναδιανέμεται με δίκαιο τρόπο. Δηλαδή, για να το δώσω παραστατικά, αν έχουμε πέντε ανθρώπους και πρέπει να τους μοιράσουμε 1.000 ευρώ, οι τρεις θα πάρουν από 50 ευρώ, ο ένας θα πάρει ίσως 100 ευρώ και ο τέταρτος -τα ολιγοπώλια δηλαδή και τα καρτέλ- θα πάρουν τα 750 ευρώ.

Κύριε Πρόεδρε, χειροκροτούσαμε τους υγειονομικούς στην περίοδο της πανδημίας.

Η πανδημία, κύριε Υπουργέ, όπως ξέρετε και εσείς και εγώ και όλοι μας, δεν έχει φύγει, δεν έχει εκλείψει. Είναι μπροστά μας. Μπορεί να έχουμε εξάρσεις. Και αυτοί οι άνθρωποι έχουν εξαντληθεί. Θα μπορούσαμε εδώ -και με τη στήριξη όλης της Βουλής πιστεύω- να δώσουμε αυτό το περίφημο «ανθυγιεινό» στους εργαζόμενους των νοσοκομείων και στους εργαζομένους των μονάδων κοινωνικής φροντίδας. Είναι και αυτό ένα ζήτημα το οποίο πρέπει να αντιμετωπίσουμε με αποφασιστικότητα.

Παρεμπιπτόντως θα πω ότι έχει εκδηλωθεί -και αυτό αφορά και εσάς, κύριε Υπουργέ, γιατί αφορά τους ασφαλισμένους- ένα μεγάλο πρόβλημα έλλειψης φαρμάκων, το οποίο έχει επισημανθεί από πολλούς, ακόμη και από κυβερνητικούς Βουλευτές. Όμως, δεν έχει ακόμα αποκατασταθεί αυτή η έλλειψη φαρμάκων από την αγορά.

Αναφορικά με το νομοσχέδιο, και εδώ πάλι δεν λέτε όλη την αλήθεια. Ακούω να λένε ότι έχουμε δεκαετή παραγραφή στις υποχρεώσεις των ασφαλισμένων.

Κύριε Υπουργέ, λέμε ότι υπάρχει παραγραφή, αλλά δεν λέμε ότι αφορά και εκείνους που έχουν βεβαιωθεί οι οφειλές τους. Ό,τι τι γίνεται καλό είναι, έστω και λίγο. Όμως, εγώ θα σας πω μία ενδιάμεση πρόταση. Αν λέγατε ότι παραγράφονται υπό τον όρο ότι θα ασκήσει το δικαίωμα και θα τηρήσει τις υποχρεώσεις του για εκατόν είκοσι δόσεις, πιστεύω ότι τα ταμεία του ΕΦΚΑ θα είχαν εισπράξει πολύ περισσότερα, εάν δίναμε τη δυνατότητα σε όλο αυτόν τον κόσμο, γιατί ξέρουμε πάρα πολύ καλά ότι μέσα σε αυτούς ενδεχομένως να υπάρχουν και μερικοί οι οποίοι πράγματι δεν συμπεριφέρθηκαν έτσι.

Όμως, κύριε Υπουργέ, δεν ξέρουμε τι έγινε στη συντριπτική πλειοψηφία με τα ζητήματα αυτά; Δεν ξέρουμε ότι η κρίση της χώρας και ο πολιτικός κόσμος έχει ευθύνες για το πώς μπήκε η χώρα στη χρεοκοπία; Δεν ξέρουμε ότι δεν είναι υπαίτιοι στη συντριπτική τους πλειοψηφία οι άνθρωποι αυτοί; Δεν πρέπει δηλαδή και γι’ αυτούς τους ανθρώπους να κάνουμε κάτι, όπως χαρίσαμε στο αδηφάγο τραπεζικό σύστημα τρεις ανακεφαλαιοποιήσεις που ήταν υπεύθυνοι στις περισσότερες των περιπτώσεων με τις αποφάσεις που έλαβαν κατά καιρούς οι κύριοι αυτοί; Σήμερα δεν μπορούμε να διευκολύνουμε αυτόν τον κόσμο και να του δώσουμε τη δυνατότητα να πληρώσει, αλλά να του δώσουμε και τη δυνατότητα εφ’ όσον υλοποιήσει αυτή τη ρύθμιση που θα πάρει, να προχωρήσει;

Πάμε τώρα στα 250 ευρώ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Υπουργέ, βγαίνουν πάρα πολλοί άνθρωποι που έχουν τα τεκμήρια λόγω της αύξησης των αντικειμενικών αξιών και της συμπερίληψης στον φόρο εισοδήματος, ακόμα και των επιδομάτων του παιδιού. Οι άνθρωποι, αν υπήρχε η δέκατη τρίτη σύνταξη, σήμερα θα είχαν πάρει πάνω από 3 δισεκατομμύρια ευρώ. Και τους δίνουμε ένα επίδομα και από αυτό αφαιρούμε πολλές χιλιάδες.

Θα κλείσω, κύριε Πρόεδρε.

Μιλάμε συνεχώς για τον νόμο Κατρούγκαλου.

Εγώ πιστεύω, κύριε Υπουργέ -και το λέω μετά λόγου γνώσεως- ότι η μεγαλύτερη μεταρρύθμιση της Μεταπολίτευσης είναι ο νόμος Κατρούγκαλου, διότι κατόρθωσε ο νόμος Κατρούγκαλου και η Κυβέρνηση τότε να ενοποιήσει τα ταμεία, όλα τα ταμεία. Δεν τόλμησε καμμία κυβέρνηση να το κάνει. Έχει λάθη; Να το δεχτώ. Έχει αδυναμίες; Και αυτό να το δεχτώ. Πέρασαν, όμως, πέντε χρόνια.

Είστε τέσσερα χρόνια στην Κυβέρνηση, κύριε Υπουργέ και δεν φέρατε κανονισμό ο οποίος θα υλοποιεί τις παροχές. Ξέρετε, ένας τυφλός αγρότης -και ξέρετε τι σημαίνει να είναι ένας αγρότης τυφλός- δεν μπορεί να πάρει τη σύνταξη που παίρνει ένας ανάπηρος του ΙΚΑ ο οποίος με 80% παίρνει την αναπηρική σύνταξη. Ο τυφλός του ΟΓΑ -και αυτό είναι και μια ανισότητα- δεν την παίρνει τη σύνταξη, κύριε Υπουργέ. Πρέπει να είναι 100%. Προχθές ήρθε στο γραφείο μου ένα παιδί ενός αγρότη και μου λέει ότι του έβγαλαν 95%, δηλαδή πρακτικά τυφλός και δεν την παίρνει.

(Στο σημείο αυτό κτυπάει επαναληπτικά το κουδούνι λήξεως του χρόνου ομιλίας του κυρίου Βουλευτή)

Το ίδιο συμβαίνει, κύριε Υπουργέ -μπορεί να μην το γνωρίζετε, αλλά πρέπει να το δείτε- και με τους τυφλούς. Ήμουν Υπουργός Ναυτιλίας. Τώρα έρχονται λοιπόν και μου λένε ότι οι τυφλοί ασφαλισμένοι στο ΝΑΤ που βγαίνουν σε σύνταξη δεν λαμβάνουν το επίδομα απολύτου αναπηρίας. Και αυτό είναι μια ανισότητα, από τη στιγμή που έχει προχωρήσει η ενοποίηση των ταμείων.

Κλείνω, κύριε Πρόεδρε -και ευχαριστώ για την ανοχή- λέγοντας το εξής: Κύριε Υπουργέ, πρέπει να αντιμετωπιστούν αυτού του είδους οι ανισότητες που γεννούν αδικία εις βάρος ιδιαίτερα ανθρώπων που πραγματικά η πολιτεία πρέπει να τους σταθεί με έναν πολύ γενναίο και αποφασιστικό τρόπο.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Τον λόγο έχει τώρα ο κ. Δημήτριος Χαρίτου από τον ΣΥΡΙΖΑ - Προοδευτική Συμμαχία και να ετοιμάζεται ο κ. Μιλτιάδης Χρυσομάλλης από τη Νέα Δημοκρατία.

Ορίστε, κύριε Χαρίτου, έχετε τον λόγο.

**ΔΗΜΗΤΡΙΟΣ (ΤΑΚΗΣ) ΧΑΡΙΤΟΥ:** Ευχαριστώ πολύ, κύριε Πρόεδρε.

Κύριε Υπουργέ, η συνολικότερη πολιτική σας αλλά και οι πιο ουσιώδεις ρυθμίσεις του νομοσχεδίου βρίσκονται κατά τη γνώμη μας μακριά από τις ανάγκες της πλειοψηφίας της κοινωνίας που βλέπει να εξαερώνονται οι μισθοί και οι συντάξεις από την ανεξέλεγκτη ακρίβεια, ακόμη και για όσους αναμένουν την έκδοση ή λαμβάνουν μέρος των συντάξεών τους και βιώνουν μια πραγματική οδύσσεια. Όπως επίσης και οι ρυθμίσεις σας για τις οφειλές της επιχειρηματικότητας στον ΕΦΚΑ, που είναι εκτός πραγματικότητας.

Ακούγοντας τον Υπουργό πριν λίγο περίπου να θριαμβολογεί για τις αυξήσεις των συντάξεων από την 1-1-2023 αναρωτήθηκα για ποιο πράγμα θριαμβολογεί. Για τις αυξήσεις που είστε υποχρεωμένοι, δεσμευμένοι να δώσετε με βάση τον νόμο του 2017 της κυβέρνησης του ΣΥΡΙΖΑ; Εσείς είστε ικανοί με ξένα κόλλυβα να κάνετε μνημόσυνο! Αν ήταν στο χέρι σας και δεν βρισκόμασταν σε προεκλογική περίοδο είναι αμφίβολο ποιο θα ήταν το ύψος των αυξήσεων. Μη μας πείτε ότι υπερβάλλουμε. Εσείς, κύριοι, με το καλημέρα, με το που ήρθατε στην κυβέρνηση καταργήσατε τη δέκατη τρίτη σύνταξη που για τη μεγάλη πλειοψηφία των συνταξιούχων ήταν μία ολόκληρη σύνταξη. Μήπως δεν καθυστερείτε τα αναδρομικά σε σχεδόν ένα εκατομμύριο διακόσιους χιλιάδες δικαιούχους; Εξαπατήσατε μάλιστα κάποιες κατηγορίες λέγοντας να μην κάνουν προσφυγές και τώρα είναι ξεκρέμαστοι.

Για ποια γενναία κοινωνική πολιτική πανηγυρίζετε, κύριοι; Η «επιταγή της ακρίβειας» των 250 ευρώ έχει ήδη εξαερωθεί από την ακρίβεια που σαρώνει τα όποια εισοδήματα. Είναι πέτσινη επιταγή και προεξοφλημένες οι όποιες άμεσες ή έμμεσες αυξήσεις στις συντάξεις, όταν σήμερα χρειάζονται δύο συντάξεις μόνο για το κόστος της ενέργειας, όταν τα νοικοκυριά έχουν χάσει το 40% της αγοραστικής τους δύναμης, όταν αρνείστε να πατάξετε την αισχροκέρδεια βάζοντας πλαφόν στα κέρδη των ηλεκτροπαραγωγών και να μειώσετε τον ειδικό φόρο κατανάλωσης στα καύσιμα. Κυρίως όμως δεν στηρίζετε τα εισοδήματα, δεν ανοίγουν δουλειές, που είναι αυτά που περιμένει σήμερα η κοινωνία. Αυτό που κάνετε σήμερα με τα επιδόματα θυμίζει αυτό που λέει ο σοφός λαός μας «θα σε κάψω Γιάννη, θα σε αλείψω για να γιάνει».

Κυρίες και κύριοι της Πλειοψηφίας, το αν έχετε ή όχι κοινωνική πολιτική δεν κρύβεται. Φαίνεται στον καθρέφτη του νέου προϋπολογισμού όπου αφαιρείτε δικαιώματα του ΚΕΑ, μειώνετε τα επιδόματα όταν στηρίζετε μόνο τους εκατό από τις πεντακόσιες χιλιάδες μακροχρόνιους ανέργους. Σκεφτήκατε πώς θα ζήσουν όλοι αυτοί; Δεν σας νοιάζει φαίνεται.

Για ποια ταχύτερη και δικαιότερη απονομή των συντάξεων κάνετε λόγο; Να τα πείτε αυτά στους συνταξιούχους. Τις αφήσατε να εκτοξευθούν στα ύψη και όταν ξεχείλισε η οργή των συνταξιούχων αρχίσατε με τις ιδεοληψίες σας να πειραματίζεστε στου κασίδη το κεφάλι, των συνταξιούχων δηλαδή. Τι fast track διαδικασίες δεν αναγγείλατε, τι λογιστές και δικηγόρους δεν βάλατε για να κρύψετε κάτω από το χαλί το πρόβλημα! Οι μισές συντάξεις είναι με σοβαρά λάθη, που για να διορθωθούν, πιο εύκολα, κύριε Υπουργέ, τερματίζεις πρώτος στον μαραθώνιο παρά τις διορθώνεις, ενώ χορηγείτε μόνο μειωμένες κατ’ αποκοπή συντάξεις και όποιος αντέξει. Δημιουργήσατε ένα πραγματικό αλαλούμ οδηγώντας στην αβεβαιότητα και την απόγνωση τους ανθρώπους, ανατρέποντας τους προγραμματισμούς της ζωής τους.

Οι υπάλληλοι του ΕΦΚΑ σάς έφταιγαν και όχι η πλήρης απαξίωση και υποστελέχωση του φορέα! Επισκέφθηκα τον ΕΦΚΑ στην Κομοτηνή. Δεν διακρίνονται οι υπάλληλοι από το ύψος των εκκρεμών φακέλων που υπάρχουν γύρω τους. Το ψηφιακό οργανόγραμμα προβλέπει σαράντα έξι θέσεις, μόνο είκοσι έξι είναι καλυμμένες, και αυτή η υπηρεσία καλύπτει τις ανάγκες όλης της Περιφέρειας Ανατολικής Μακεδονίας και Θράκης για τους κλάδους του πρώην ΟΑΕΕ και του ΟΓΑ.

Κύριε Υπουργέ, ακόμα και την αποκέντρωση των φακέλων, τη μεταφορά τους δηλαδή σε κάθε νομό που προβλέπει το οργανόγραμμα που το βρήκατε έτοιμο, ψηφισμένο, ούτε αυτό δεν κάνατε. Περιμένει ο αγρότης από το Ορμένιο ή από το Νευροκόπι ο φάκελός του να κάνει υπηρεσιακές διαδρομές από την Κομοτηνή για να φτάσει τελικά να ελεγχθεί και να εγκριθεί.

Για να διασκεδάσετε, κύριοι, τις εντυπώσεις στον επαγγελματικό κόσμο που πνίγεται σήμερα μέσα στα μεγάλα κύματα της ακρίβειας σκόπιμα καλλιεργείτε την εικόνα ότι παραγράφονται όλες οι οφειλές τους προς τον ΕΦΚΑ μετά το πέρας της δεκαετίας, αποσιωπώντας ότι η παραγραφή δεν αφορά τις βεβαιωμένες οφειλές στο Κέντρο Εισφορών Ασφαλιστικών Οφειλών, το γνωστό ΚΕΑΟ. Γιατί δεν λέτε ότι η παραγραφή δεν αφορά το 99% των επαγγελματιών που έχουν ήδη λάβει είτε έγγραφη είτε ηλεκτρονική ειδοποίηση των οφειλών τους; Αν ενδιαφερόσασταν για την είσπραξη χρεών, οφειλών και τη βιωσιμότητα του ΕΦΚΑ, θα στρέφατε πρώτα την προσοχή σας για να εισπράξετε τα χρέη από τους μεγάλους οφειλέτες. Εσείς αυτούς τους χαϊδεύετε, τους κρατάτε ανοιχτές τις πόρτες των τραπεζών. Έχουν μόνιμα πράσινο φως στους πόρους του Ταμείου Ανάκαμψης, εις υγείαν των κορόιδων, των μικροεπαγγελματιών. Αλλά τι να εισπράξετε αφού κρατάτε αποδεκατισμένους τους ελεγκτικούς μηχανισμούς;

Επισκέφθηκα το ΚΕΑΟ, μια υπηρεσία για όλη την ανατολική Μακεδονία και Θράκη. Ούτε στο 50% δεν είναι οι καλυμμένες οργανικές θέσεις αυτής της Υπηρεσίας. Οι εργαζόμενοι πνιγμένοι και αυτοί μέσα στους φακέλους, στοιβαγμένοι στην κυριολεξία σε έναν χώρο που μόνο εργασιακό καθεστώς δεν θυμίζει!

Αν ενδιαφέρεστε πραγματικά, κύριοι, για τη ρύθμιση των οφειλών που συσσωρεύτηκαν όλα αυτά τα χρόνια και μέσα στην πανδημία, η μετατροπή των δόσεων από δώδεκα σε είκοσι τέσσερις που εισηγείστε στις σημερινές συνθήκες δεν αποτελεί λύση ούτε θα δώσει βιωσιμότητα στον ΕΦΚΑ. Είναι αναγκαία η θέσπιση ανάλογης ρύθμισης με αυτή του 2019 του ΣΥΡΙΖΑ για εκατόν είκοσι δόσεις, ενώ ειδικά για τους μικρομεσαίους οφειλέτες η διαγραφή μέρους των χρεών από τις γνωστές προσαυξήσεις θα διευκολύνει την αποπληρωμή, χωρίς όμως βέβαια να επηρεαστούν τα συνταξιοδοτικά τους δικαιώματα.

Κλείνω, κύριε Πρόεδρε.

Ενώ ο κύριος Υπουργός είχε δεσμευτεί δημόσια ότι δεν θα αλλάξει τα όρια ηλικίας για τη χορήγηση μειωμένης σύνταξης σε ασφαλισμένους του δημοσίου, έρχεστε σήμερα αθετώντας τη δέσμευση αυτή και αυξάνετε τα όρια ηλικίας για τη συνταξιοδότησή τους κατά επτά έτη, για όσους έχουν ήδη κατοχυρώσει ή πρόκειται να κατοχυρώσουν μειωμένη σύνταξη στην εικοσιπενταετία μέχρι το 2012. Μπορείτε να αντιληφθείτε τις ανατροπές που προκαλείτε στη ζωή των ανθρώπων;

Είναι προφανές, κύριε Πρόεδρε, μετά από όσα κατέθεσα, ότι η ψήφος μου θα είναι αρνητική στο νομοσχέδιο.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Χαρίτου.

Βοηθήστε και τον Πανθρακικό να ανέβει, γιατί η περιοχή πρέπει να έχει ομάδα στην Α΄ Εθνική. Η Θράκη πρέπει να έχει ομάδα εκεί.

Καλείται στο Βήμα ο κ. Μιλτιάδης Χρυσομάλλης από τη Νέα Δημοκρατία και να ετοιμάζεται ο Δραμινός, ο κ. Ξανθόπουλος.

Ορίστε, έχετε τον λόγο κύριε Χρυσομάλλη.

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, το να δώσουμε έναν ορισμό για το κράτος πρόνοιας ίσως δεν είναι εύκολη υπόθεση, ειδικά μέσα στο πλαίσιο της συζήτησης της εξισορρόπησης των κοινωνικών δαπανών και της ανταγωνιστικότητας της οικονομίας. Είναι άλλωστε γνωστό πως οι μαρξιστικές και νεομαρξιστικές προσεγγίσεις, στις οποίες πολλοί από εσάς της Αριστεράς αναφέρεστε, θέτουν το κράτος πρόνοιας ως εργαλείο του καπιταλισμού που χειραγωγεί την εργατική τάξη με σκοπό τη νομιμοποίηση και τη συνέχιση της κερδοφορίας του κεφαλαίου.

Για εμάς στη Νέα Δημοκρατία είναι η ισότητα που αποτελεί το βασικό χαρακτηριστικό του κράτους πρόνοιας καθώς, όπως σημειώνει κι ο Δανός κοινωνιολόγος Esping - Andersen, το κράτος πρόνοιας συνιστά την ίδια την ισότητα αφού προσφέρει τη δυνατότητα στους πολίτες να απολαμβάνουν ίσα δικαιώματα, που συγκροτούν ένα δίχτυ ασφαλείας για τη διασφάλιση της ανθρώπινης αξιοπρέπειας. Αυτό είναι το «κλειδί». Η διασφάλιση της αξιοπρέπειας των συμπολιτών μας είναι το πρωταρχικό μέλημα αυτής της Κυβέρνησης από το 2019 και βασικός όρος στη συμφωνία αλήθειας που έκανε με τον ελληνικό λαό, μια συμφωνία που την τιμά στο ακέραιο εδώ και τριάμισι χρόνια και με όρους κοινωνικής δικαιοσύνης, που αποτελεί κρίσιμο μέτρο σύγκρισης. Διότι δεν υφίσταται κοινωνική δικαιοσύνη όταν κόβεις τη σύνταξη και απομυζάς με εκατό διαφορετικούς τρόπους τα εισοδήματα συνταξιούχων ή τα κοινωνικά επιδόματα ή το εισόδημα των μισθωτών για να δώσεις στο τέλος προεκλογικά, κοροϊδεύοντας, μια κατ’ όνομα δέκατη τρίτη σύνταξη η οποία ήταν κοροϊδία και όχι σύνταξη.

Κοινωνική δικαιοσύνη δεν είναι να θυσιάζεις οικονομικές πολιτικές ή κοινωνικές τάξεις για χάρη κάποιας άλλης. Είναι η τόνωση της οικονομίας συνολικά, η βέλτιστη διαχείριση των πόρων και ο σχεδιασμός βιώσιμων κοινωνικών πολιτικών για όλους ανεξαιρέτως.

Η Κυβέρνηση της Νέας Δημοκρατίας αποδεικνύει σταθερά από το 2019, με μειώσεις στη φορολογία και στις ασφαλιστικές εισφορές, με αυξήσεις στις συντάξεις και στον κατώτερο μισθό, με νουνεχή προνοιακή πολιτική για όλους ότι λειτουργεί με κοινωνική δικαιοσύνη και ισότητα, σεβόμενη τον μόχθο, τις ανάγκες και κυρίως την αξιοπρέπεια των Ελλήνων πολιτών.

Είναι θέμα αξιοπρέπειας που βάλαμε οριστικό τέλος στις εκκρεμείς συντάξεις. Κι αν εσείς πιστεύετε ότι δεν έχει μπει, καλώς κάνετε και το λέτε να σας ακούν οι συμπολίτες μας. Ή αν πιστεύετε ότι δεν θα έπρεπε να δοθεί μια σύνταξη για χρόνια, παρά να δοθεί και να έχει ένα λάθος που θα διορθωθεί σε μερικούς μήνες, ωραίο επιχείρημα, τέτοια να λέτε, να σας ακούνε οι συμπολίτες μας.

Η νομοθετική παρέμβαση του Υπουργείου Εργασίας και Κοινωνικών Υποθέσεων που συζητούμε σήμερα, η τέταρτη κατά σειρά, περιλαμβάνει δεκαεπτά κύριες παρεμβάσεις σε κάθε πεδίο του κράτους πρόνοιας, αυξάνοντας το διαθέσιμο πραγματικά εισόδημα εκατομμυρίων δικαιούχων. Αυτό δεν το λέμε εμείς, το λέει το Γενικό Λογιστήριο του Κράτους που υπολογίζει σε 1,7 δισεκατομμύριο ευρώ την κρατική δαπάνη για τους άξονες παρέμβασης του συγκεκριμένου νομοσχεδίου.

Είναι ήσσονος σημασίας οι παρεμβάσεις, λέει η Αξιωματική Αντιπολίτευση, που αφορούν μικρές ομάδες ή είναι αποκομμένες από την πραγματικότητα. Επομένως, είναι ήσσονος σημασίας για τον ΣΥΡΙΖΑ οι παρεμβάσεις που στηρίζουν τα εισοδήματα εκατομμυρίων συμπολιτών μας και ενισχύουν την κοινωνική δικαιοσύνη.

Πείτε, λοιπόν, στους Έλληνες πολίτες ότι η καταβολή 250 ευρώ επιδόματος ως κοινωνικό μέρισμα σε δύο εκατομμύρια τριακόσιες χιλιάδες ευάλωτους συμπολίτες μας, συνταξιούχους, αναπήρους, ανασφάλιστους, υπερήλικες και μακροχρόνια ανέργους δεν είναι σημαντική. Πείτε το δυνατά, να σας ακούνε. Πείτε ότι το ίδιο και η εξειδίκευση της διαδικασίας εφαρμογής για την πρώτη, μετά από δώδεκα χρόνια, αύξηση στις συντάξεις, αλλά και η αύξηση στις συντάξεις του ΟΓΑ, δεν είναι σημαντική.

Δεν είναι καθόλου σημαντική, λέει ο ΣΥΡΙΖΑ, η παγίωση των ασφαλιστικών εισφορών στο 3%, με μειώσεις συνολικά 4,4% σε τρία χρόνια. Το ίδιο και η παραγραφή των αξιώσεων του ΕΦΚΑ, που δεν έχουν βεβαιωθεί στη δεκαετία, η αύξηση των δόσεων ρύθμισης των ασφαλιστικών οφειλών από δώδεκα σε είκοσι τέσσερις, αλλά και η διαχείριση αχρεωστήτως καταβληθέντων επιδομάτων ΟΠΕΚΑ, που ελήφθησαν καλόπιστα και χωρίς δόλο.

Όλα αυτά για τον ΣΥΡΙΖΑ δεν είναι σημαντικά. Για εσάς στον ΣΥΡΙΖΑ δεν είναι σημαντική ούτε η κατάργηση της μη ανταποδοτικής κράτησης 1% για το Ταμείο Πρόνοιας Δημοσίων Υπαλλήλων, ούτε η επέκταση του δικαιώματος μάχιμης πενταετίας σε όλους τους ένστολους, μόνιμους και μη.

Δεν βρίσκετε σημαντική ούτε την έναρξη της ενοποίησης των κανόνων για τη χορήγηση αναπηρικής σύνταξης, διαδικασία που οφείλουμε να προχωρήσουμε, όμως, με ακόμα πιο γρήγορους ρυθμούς, κύριε Υπουργέ, προκειμένου να βάλουμε ένα τέλος στις παράλογες διαδικασίες, που ταλαιπωρούν τους συμπολίτες μας με αναπηρία, στην προσπάθειά τους να λάβουν τη στήριξη, σε χρήμα ή σε είδος, που τους οφείλει η πολιτεία.

Επίσης, διόλου σημαντική για τον ΣΥΡΙΖΑ και η επέκταση της ειδικής άδειας μητρότητας στον ιδιωτικό τομέα από τους έξι στους εννέα μήνες, αλλά και τα κίνητρα που δίνονται στις επιχειρήσεις για τη μετατροπή των συμβάσεων μερικής απασχόλησης σε πλήρους ή η καταπολέμηση των διακρίσεων σε βάρος των οροθετικών συμπολιτών μας.

Είναι ήσσονος σημασίας για τον ΣΥΡΙΖΑ και το πιλοτικό πρόγραμμα πρώιμης παρέμβασης για τα παιδιά έως έξι ετών με αναπηρία ή αναπτυξιακή καθυστέρηση.

Και αφού θεωρήσατε, κυρίες και κύριοι του ΣΥΡΙΖΑ, ήσσονος σημασίας όλο τον πυρήνα των προνοιακών, ασφαλιστικών και συνταξιοδοτικών παρεμβάσεων του νομοσχεδίου, στρέψατε την οργή σας στις διατάξεις για τη διαχείριση της κινητής και ακίνητης περιουσίας του Μετοχικού Ταμείου Πολιτικών Υπαλλήλων από την ΕΤΕΠ και την Εταιρεία Αξιοποίησης Ακίνητης Περιουσίας του ΕΦΚΑ. Λες και οι δύο αυτές εταιρείες δεν είναι δημόσιες και δεν θα έχουν σαν στόχο την αύξηση της περιουσίας του ταμείου, μια περιουσία που εσείς οι ίδιοι είχατε αφήσει στην τύχη της με αποτέλεσμα σήμερα να είναι απομειωμένη κατά 63%.

Την ίδια ιερή οργή επιδεικνύετε και για τη διάταξη που ρυθμίζει την πρόωρη συνταξιοδότηση στο δημόσιο. Φτάσατε μάλιστα να πείτε ότι υλοποιεί το Υπουργείο μια γνωμοδότηση του Νομικού Συμβουλίου του Κράτους την οποία το ίδιο δρομολόγησε ως άλλοθι. Τι άλλο θα ακούσουμε! Λες και δεν γνωρίζουμε την υποχρέωση του Υπουργείου να απευθύνει ερωτήματα στο Νομικό Συμβούλιο του Κράτους για ζητήματα που χρήζουν ερμηνείας. Και εν τέλει, δεν χάνεται κανένα δικαίωμα από όσα είχαν ήδη οι δημόσιοι υπάλληλοι εξασφαλίσει στην πρόωρη συνταξιοδότηση, αλλά αντίθετα ενοποιούνται οι κανόνες και δίνεται το δικαίωμα σε όσους πληρούν τις προϋποθέσεις πρόωρης συνταξιοδότησης εντός του 2022 να ασκήσουν το δικαίωμά τους χωρίς χρονικό περιορισμό. Πού είδατε εσείς την αύξηση των ορίων ηλικίας συνταξιοδότησης και τους κοινωνικούς αυτοματισμούς; Στο μυαλό του ΣΥΡΙΖΑ είναι όλα αυτά.

Είναι πραγματικά εντυπωσιακό, κυρίες και κύριοι Βουλευτές, πως κάθε νομοθετική πρωτοβουλία της Κυβέρνησης της Νέας Δημοκρατίας στο πεδίο της κοινωνικής πολιτικής καταλήγει πάντα σε διαγωνισμό επίδειξης ευαισθησίας από την πλευρά της Αντιπολίτευσης.

Και όταν βέβαια τα θετικά μέτρα που εισάγει προς ψήφιση η Κυβέρνηση είναι αδιαμφισβήτητα, καταλήγετε στην αγαπημένη σας πλειοδοσία, χαρακτηρίζοντας ως ψίχουλα όλα αυτά τα μέτρα ή λέτε ότι εσείς, αν είχατε προλάβει, στα τεσσεράμισι χρόνια, θα τα είχατε κάνει. Ό,τι παρέχει αυτή η Κυβέρνηση στους πολίτες τα τριάμισι τελευταία χρόνια, τα παρέχει, όπως βέβαια οφείλει, στο πλαίσιο του κράτους πρόνοιας και εν μέσω σοβαρών κρίσεων. Είναι όλα ψίχουλα για τον ΣΥΡΙΖΑ και κοροϊδία. Μας κρίνουν οι συμπολίτες μας.

Οι δικές σας δεκαεπτά ώρες διαπραγμάτευσης, τα «όχι» που έγιναν «ναι», το τρίτο αχρείαστο μνημόνιο, οι δεκαεπτά περικοπές σε συνταξιούχους, ο περιβόητος νόμος Κατρούγκαλου, η υπερφορολόγηση όλων και ειδικά της μεσαίας τάξης, που τόσο πολύ τσακίσατε, αν δεν ήταν αυτά κοροϊδία, τότε ποια είναι κοροϊδία; Δεν είναι ψίχουλα η περιβόητη για σας δέκατη τρίτη σύνταξη που είχατε δώσει, που σύνταξη δεν υπήρξε ποτέ, καθώς ήταν ένα ποσοστιαίο επίδομα που εσείς βαφτίσατε έτσι και χορηγήσατε ψηφοθηρικά πριν από τις εκλογές του 2019;

Σας απάντησε ο ίδιος ο ελληνικός λαός. Μυαλό δεν βάζετε. Εσείς συνεχίζετε να κωφεύετε γιατί έτσι σας βολεύει. Διαλύσατε επί τέσσερα χρόνια το εισόδημα των συνταξιούχων και την κοινωνική πολιτική και τώρα έρχεστε να μας πείτε ότι εμείς δίνουμε ψίχουλα και εσείς θα δίνατε περισσότερα; Γελάνε και οι πέτρες. Σας ακούει η κοινωνία. Πάντα τέτοια να λέτε, εγώ θα σας πω, και θα βαρεθούμε να κυβερνάμε. Δεν έχετε κουραστεί πια από αυτή την ανούσια αντιπολίτευση;

Σας διαβεβαιώ πάντως ότι ο ελληνικός λαός που σας ακούει έχει ήδη κουραστεί και σίγουρα δεν βλέπει ως ψίχουλα την προσπάθεια της Κυβέρνησης να στηρίζει το εισόδημα των συνταξιούχων, να στηρίζει την κοινωνική πολιτική και την πρόνοια για τους συμπολίτες μας που βρίσκονται σε δεινή θέση, γι’ αυτό σταθερά οι συμπολίτες μας στηρίζουν αυτή την Κυβέρνηση με όποια λάθη έχει κάνει και δεν θέλουν σε καμμία περίπτωση να έχουν μια λάθος κυβέρνηση όπως αυτή που υπήρξε επί της εποχής σας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Καλείται στο Βήμα ο κ. Θεόφιλος Ξανθόπουλος από τον ΣΥΡΙΖΑ - Προοδευτική Συμμαχία και να ετοιμάζεται η κ. Ελισσάβετ Σκούφα από τον ΣΥΡΙΖΑ - Προοδευτική Συμμαχία.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ, κύριε Πρόεδρε.

Κυρίες και κύριοι Βουλευτές, έχει ενδιαφέρον η συζήτηση σήμερα γιατί ουσιαστικά εκδηλώνονται ενώπιον της Εθνικής Αντιπροσωπείας και του ελληνικού λαού, βεβαίως, δύο πολύ ξεχωριστά σχέδια για την κοινωνική ασφάλιση στη χώρα. Πριν μπω όμως στην ουσία της συζήτησης, θα ήθελα να επισημάνω δύο γεγονότα τα οποία συνέβησαν κατά την ολοήμερη διαδικασία, τα οποία δείχνουν και μια εικόνα που έχει η κυβερνητική πλειοψηφία για τα πράγματα στην κοινωνία.

Είπε ο Κοινοβουλευτικός Εκπρόσωπος της Πλειοψηφίας πριν από το μεσημέρι, όταν έγινε θέμα για τις οφειλές της Νέας Δημοκρατίας, «δεν δεχόμαστε μαθήματα εμείς από τον ΣΥΡΙΖΑ». Πρόκειται για ένα κόμμα του οποίου οι οφειλές έχουν φτάσει τα 390 εκατομμύρια. Οι χρήσεις από 2016 έως το 2021 έχουν 200 εκατομμύρια τόκους αθροιστικά. Πρακτικά αυτό σημαίνει ότι δεν εξυπηρετείται το δάνειο. Και μέχρι το τέλος του 2022, με τους ρυθμούς αύξησης, οι οφειλές της Νέας Δημοκρατίας θα φθάσουν περίπου τα 430 εκατομμύρια, τα δε μέλη του Υπουργικού Συμβουλίου έχουν οφειλές σε δάνεια γύρω στα 12 εκατομμύρια ευρώ. Και λέει ο Κοινοβουλευτικός Εκπρόσωπος στον ΣΥΡΙΖΑ, που δεν οφείλει μια δραχμή σε δάνεια και δεν έχει καμμία οφειλή, ότι δεν δέχονται μαθήματα. Καλά κάνετε και δεν δέχεστε, διότι τελικώς είστε ανεπίδεκτοι μαθήσεως.

Αλλά τι να περιμένει κανείς από τον Κοινοβουλευτικό Εκπρόσωπο, όταν ο ίδιος ο κ. Μητσοτάκης είπε στη Βουλή προ καιρού ότι ο Τσίπρας έφερε στη χώρα τα μνημόνια και γίνεται ουσιαστικά μια άμιλλα μεταξύ των μελών και των στελεχών της Νέας Δημοκρατίας για το ποιος θα πει το μεγαλύτερο τερατούργημα για τον Τσίπρα και τον ΣΥΡΙΖΑ, γιατί αυτός είναι ο τρόπος που έχετε μάθει να ασκείτε κριτική στην τετραετή διακυβέρνηση του ΣΥΡΙΖΑ;

Δεύτερον, θα πρέπει να το πούμε σε όλους τους τόνους, αν και νομίζω ότι ήταν τόσο καταλυτική η τοποθέτηση της συναδέλφου κ. Ελευθεριάδου: Πραγματικά, κανείς πια δεν μπορεί να πει κουβέντα για την περίοδο ΣΥΡΙΖΑ και το θέμα των πλειστηριασμών. Grosso modo επαναλαμβάνω το συμπέρασμα της κ. Ελευθεριάδου: Τις εποχές του ΣΥΡΙΖΑ δεν έγινε κανένας πλειστηριασμός για πρώτη κατοικία πολίτη. Εδώ πρέπει να είμαστε πάρα πολύ καθαροί και αυτό να αποτελεί το επαναλαμβανόμενο μότο, μπας και το αντιληφθείτε. Διότι οι πολίτες, που το βιώνουν, ξέρουν ότι τουλάχιστον επί ΣΥΡΙΖΑ η πρώτη κατοικία με δυσκολίες, με πλημμέλειες, με ανεπάρκειες, με αδυναμίες, ήταν προστατευμένη και δεν υπήρχαν αυτά τα φαινόμενα, που έκπληκτη η ελληνική κοινωνία παρακολουθεί.

(Χειροκροτήματα από την πτέρυγα του ΣΥΡΙΖΑ)

Έχετε μια πολύ μεγάλη ευθύνη, γιατί για πρώτη φορά στη λειτουργία, στην ύπαρξη του ελληνικού κράτους με τον νέο πτωχευτικό κώδικα θεσμοθετήσατε την πτώχευση του φυσικού προσώπου. Η πτώχευση ήταν συνυφασμένη πάντα με το ρίσκο, με την επενδυτική προσπάθεια. Και αυτός που είχε την εμπορική ιδιότητα, όταν δεν τα κατάφερνε, δήλωνε πτώχευση και υπήρχε πτωχευτική περιουσία για να ικανοποιήσει, στον βαθμό που μπορούσε, τους πιστωτές του.

Για να υφαρπάξετε ουσιαστικά την οποία περιούσια είχε ο πολίτης τον καθιστάτε υποκείμενο πτώχευσης και ένας άνθρωπος που χρωστάει στα ασφαλιστικά ταμεία, ένας άνθρωπος που χρωστάει στη ΔΟΥ λόγω αδυναμίας μπαίνει στη διαδικασία την πτωχευτική και χάνει το σπίτι του. Και αυτό το διάστημα στη χώρα παρατηρείται μια τεράστια μεταφορά ατομικής ιδιοκτησίας από τους πολίτες, οι οποίοι επί σειρά ετών κάνανε ένα κεραμίδι να βάλουν το κεφάλι τους, και αυτά μεταφέρονται στα αδηφάγα funds, με την Κυβέρνηση να παρακολουθεί σύμφωνα με τη λογική της την αγορά, η οποία θα λύσει τα προβλήματα.

Κι έρχομαι στο κυρίως θέμα που είναι το συζητούμενο νομοσχέδιο και γι’ αυτόν τον λόγο μίλησα στην αρχή για δύο διαφορετικές αντιλήψεις και σχολές σκέψης. Για σας το ασφαλιστικό σύστημα αποτελεί μια ατομική υπόθεση του ασφαλισμένου. Για εμάς αποτελεί εκδήλωση διαγενεακής αλληλεγγύης. Αυτή είναι η κριτική που σας κάνουμε και από αυτή τη σκοπιά κρίνουμε όλες τις προσπάθειές σας.

Δίνετε πραγματικά κάποιες αυξήσεις, 250 ευρώ, τις οποίες κατατρώει η ακρίβεια και ο πληθωρισμός. Έρχεστε στους επαγγελματίες και επαίρεστε ότι μειώνετε τις ασφαλιστικές εισφορές κατά 3%, ενώ κυοφορείται η αύξηση των ασφαλιστικών εισφορών.

Έχω στα χέρια μου το υπ’ αριθμ. πρωτοκόλλου 181/23-11-2022 έγγραφο της ολομέλειας των Προέδρων, το οποίο κάνει προτεινόμενη διάταξη και λέει «Αναστέλλεται για το 2023 η αύξηση των ασφαλιστικών εισφορών κατά το ποσοστό μεταβολής του μέσου ετήσιου γενική δείκτη τιμών καταναλωτή». Εδώ είναι η πρόκληση. Το υιοθετείτε ή όχι; Διότι αν το υιοθετήσετε, λέτε πραγματικά ότι περιφρουρείτε την αύξηση των ασφαλιστικών εισφορών. Εάν δεν το υιοθετείτε, τι κάνετε; Από τη μια μεριά μειώνετε κατά 3%, και από την άλλη αυξάνετε κατά το 8%. Αυτή είναι η πολιτική σας και γι’ αυτό είμαστε απέναντι.

Μιλάτε για την παραγραφή των οφειλών του ΕΦΚΑ. Σταγόνα στον ωκεανό. Να πάρουμε μια απόφαση που και να πούμε με ποιον τρόπο θα παραγραφούν κάποιες οφειλές με βάση την απόφαση του Συμβουλίου Επικρατείας; Να το κάνουμε. Αλλά αφορά μόνο για όσες οι υπόχρεοι δεν έχουν λάβει ατομική ειδοποίηση και έχοντας υπ’ όψιν ότι ο κρατικός μηχανισμός το προηγούμενο διάστημα την απόφαση του Συμβουλίου της Επικρατείας έκανε έναν αγώνα δρόμου να αποστείλει, για να διακόψει την παραγραφή και έτσι αυτή η εκδήλωση κοινωνικής ευαισθησίας είναι δώρον άδωρον. Βεβαίως έχετε μάθει να κάνετε επικοινωνιακή πολιτική και το ανάγετε σε μείζον θέμα, αλλά τα γεγονότα, τα στοιχεία, μιλούν από μόνα τους.

Τέλος, οι οφειλές προς τον ΕΦΚΑ, οι είκοσι τέσσερις δόσεις, και αυτό είναι ένα επικοινωνιακό στοιχείο. Το ξέρετε καλά, δεν μπορεί να ανταποκριθεί ο πολίτης. Το έχουμε κάνει, το έχουμε πει, έχουμε την εμπειρία των εκατόν είκοσι δόσεων, σε απείρως χειρότερες, δυσχείμερες περιόδους, που λειτούργησε και γέμισε τόσο τα ασφαλιστικά ταμεία με χρήματα. Επαναφέρετέ τις, τις εκατόν είκοσι δόσεις, είναι ένας παράγων που μπορεί να τροφοδοτήσει και την ευμάρεια και την εισπραξιμότητα των οφειλών αλλά και τη δυνατότητα των πολιτών να πληρώσουν.

Και κάνω μια τελική παρατήρηση, γιατί βλέπω ότι ο χρόνος πέρασε: Εισάγετε εκ πλαγίου τη συζήτηση για την αύξηση των ορίων ηλικίας και αυτό είναι μια ντροπή για όλους σας. Το «έως επτά χρόνια» ξαναθέτει ένα θέμα το οποίο ήταν κλειστό. Και σε ό,τι αφορά και τη γνωμοδότηση του Νομικού Συμβουλίου του Κράτους, βεβαίως υπάρχει γνωμοδότηση, η οποία όμως δεν είναι υποχρεωτική. Μην κρύβεστε πίσω από τις ευθύνες άλλων. Το Νομικό Συμβούλιο αποφάσισε, αλλά η πολιτική ευθύνη ανήκει αμιγώς στην Κυβέρνηση.

Κλείνω το Μετοχικό Ταμείο Πολιτικών Υπαλλήλων. Ένα ερώτημα έχω, για το οποίο ζητώ την απάντηση: Το άρθρο 42 μιλάει για τον αιρετό εκπρόσωπο των εργαζομένων και μέσα στη διάταξη λέτε «μετά από εκλογή από το σύνολο των εργαζομένων του Μετοχικού Ταμείου Πολιτικών Υπαλλήλων». Δηλαδή όχι από το σωματείο των εργαζομένων, όχι από το συνδικάτο; Καταστρατηγείτε τη συνδικαλιστική έκφραση των εργαζομένων; Και πρέπει να ψηφίσουν οι πάντες, είναι δεν είναι μέλη του σωματείου, και έτσι θα επιλεγεί; Είναι παρατήρηση της Επιστημονικής Υπηρεσίας της Βουλής.

Με αυτές τις σκέψεις, λοιπόν, θεωρώ ότι αυτή η προσπάθεια που κάνετε δεν ανταποκρίνεται και στις απαιτήσεις της κοινωνίας και κυρίως στα δικαιώματα των πολιτών, και πρέπει να έρθει μια προοδευτική κυβέρνηση, η οποία θα βάλει πλάτη για τα δικαιώματά της μεγάλης πλειοψηφίας των Ελλήνων πολιτών και θα χαράξει την επόμενη μέρα για την ταλαίπωρη ελληνική κοινωνία.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Καλείται στο Βήμα η κ. Ελισσάβετ Σκούφα από τον ΣΥΡΙΖΑ - Προοδευτική Συμμαχία και μετά θα πάμε σε νησί, στη Λέσβο, στον κ. Ιωάννη Μπουρνού, επίσης από τον ΣΥΡΙΖΑ - Προοδευτική Συμμαχία.

Κυρία Σκούφα, έχετε τον λόγο.

**ΕΛΙΣΣΑΒΕΤ ΣΚΟΥΦΑ:** Ευχαριστώ, κύριε Πρόεδρε.

Αγαπητοί και αγαπητές συνάδελφοι, στο επάγγελμα είμαι εκπαιδευτικός. Δεν είμαι νομικός. Δεν είμαι οικονομολόγος. Είμαι όμως Βουλευτής εδώ και οκτώ χρόνια. Εκλέγομαι στην Πιερία, έναν νομό που έχει υποφέρει κατά τα οκτώ χρόνια των μνημονίων, έναν νομό που στηρίζεται στον αγροτικό και τον τουριστικό τομέα.

Έχοντας, λοιπόν, συνεχή επικοινωνία με τους συμπολίτες μου και ακούγοντας φυσικά, παρακολουθώντας ανελλιπώς, τις συζητήσεις εδώ στη Βουλή, δημιουργείται μέσα μου το εξής ερώτημα, το οποίο μου θέτουν και οι συμπολίτες μου, τουλάχιστον στην Πιερία.

Ποιο είναι αυτό; Πώς είναι δυνατόν μια Κυβέρνηση, η οποία παραλαμβάνει μια χώρα εκτός μνημονίων, η οποία παραλαμβάνει από την προηγούμενη κυβέρνηση του ΣΥΡΙΖΑ ένα ρυθμισμένο χρέος, η οποία παραλαμβάνει μια χώρα στην οποία δεν ισχύει για συγκεκριμένα χρόνια μέχρι και σήμερα το Σύμφωνο Δημοσιονομικής Σταθερότητας, η οποία παραλαμβάνει μια χώρα η οποία σε αντίθεση με την εποχή των μνημονίων δεν είναι δεσμευμένη για υψηλά πλεονάσματα και η οποία παραλαμβάνει ή κυβερνά μια χώρα στην οποία της έχει δοθεί, για πρώτη φορά ενδεχομένως στην ιστορία της ευρωπαϊκής οικονομικής πολιτικής, ένα Ταμείο Ανάκαμψης και Ανθεκτικότητας ύψους αρκετών δισεκατομμυρίων ευρώ, πάνω από 30, πώς είναι δυνατόν αυτή η Κυβέρνηση, η Κυβέρνηση του κ. Μητσοτάκη, να ακολουθεί ισχνότατη τουλάχιστον κοινωνική πολιτική;

Εξηγήστε μου και εξηγήστε μας, κύριε Υπουργέ, πώς είναι δυνατόν επί μνημονίων το κοινωνικό μέρισμα με την κυβέρνηση του ΣΥΡΙΖΑ το 2016 να ανέρχεται στα 629 εκατομμύρια ευρώ, το 2017 στα 750 εκατομμύρια ευρώ, το 2018 στα 780 εκατομμύρια ευρώ και τον Μάιο του 2019 να δίνονται 980 εκατομμύρια ευρώ για τη δέκατη τρίτη σύνταξη, ενώ με όλες τις προϋποθέσεις και με ακόμη περισσότερες που δεν ανέφερα, επί Νέας Δημοκρατίας το 2019 175 εκατομμύρια το κοινωνικό μέρισμα, το 2020 54 εκατομμύρια και το 2021 330 εκατομμύρια ευρώ.

Που είναι τα λεφτά; Θα αντιστρέψουμε το ερώτημα του κοινωνικού μερίσματος που έδινε ο ΣΥΡΙΖΑ με τον ιδρώτα του ελληνικού λαού, αλλά μέσα στα μνημόνια, με σύμφωνο σταθερότητας, με δεσμεύσεις για πλεονάσματα χωρίς το Ταμείο Ανάκαμψης; Πού είναι η σύγκριση, κύριε Υπουργέ;

Τι κάνετε στο παρόν νομοσχέδιο. Κατ’ αρχάς να διευκρινίσουμε κάτι το οποίο αντιβαίνει ξεκάθαρα την κοινή λογική, ότι το να δίνετε βάσει του νομοσχεδίου ένα έκτακτο επίδομα των 250 ευρώ, σε καμμία των περιπτώσεων δεν συγκρίνεται με τη μόνιμη και σταθερή δέκατη τρίτη σύνταξη, την οποία θέσπισε ο ΣΥΡΙΖΑ, την οποία ψήφισε σχεδόν όλη η Βουλή, ψηφίσατε τουλάχιστον εσείς, ως Νέα Δημοκρατία. Και πού να συγκρίνετε τώρα τη δέκατη τρίτη σύνταξη που επαναλαμβάνω είναι μόνιμη, την περιμένει ο πολίτης, την περίμενε από το 2019 και γιατί τις συντάξεις των 500 ευρώ ήταν μία ολόκληρη σύνταξη, ενώ για τις συντάξεις τις υψηλότερες πήγαινε αναλογικά το έξτρα ποσό; Πού συγκρίνονται τα 500 σε μόνιμη βάση για τον οικογενειακό προγραμματισμό και προϋπολογισμό με το έκτακτο επίδομα των 250 ευρώ, από το οποίο εξαιρείτε τουλάχιστον τετρακόσιες χιλιάδες μακροχρόνια ανέργους;

Και πείτε μας, κύριε Υπουργέ, είναι δυνατόν ο άνεργος ή η άνεργη άνω των είκοσι τεσσάρων μηνών -δηλαδή να έχει να βγει στην αγορά εργασίας δύο χρόνια ο άνθρωπος, ο οικογενειάρχης ή ο μεμονωμένος πολίτης- να μην πάρει ούτε αυτά τα ψίχουλα των 250 ευρώ; Με ποια λογική τον ή την αποκλείετε;

Από εκεί και πέρα, κύριοι Υπουργοί, γενικώς θα πω ότι το να ακολουθείτε μια επικοινωνιακή πολιτική με φανφάρες του τύπου fuel pass και να πηγαίνει ο πολίτης να βλέπει 60 ευρώ επιδότηση τον μήνα, τα οποία δεν φτάνουν για να γεμίζει το ντεπόζιτό του και να ακολουθείτε ακριβώς την ίδια επικοινωνιακή, ωραιοποιητική, πολιτική του κοινωνικού χαντακώματος και στο συγκεκριμένο νομοσχέδιο κι ενώ έχετε εξαπολύσει όλα τα μέσα μαζικής ενημέρωσης, τα φιλοκυβερνητικά τουλάχιστον, να μιλάνε για παραγραφή αξιώσεων από τον e-ΕΦΚΑ και να περιμένουν οι πολίτες οι βουτηγμένοι μέσα στο υπερεκτοξευμένο ιδιωτικό χρέος ότι θα τους παραγραφούν οι οφειλές που έχουν προς τον ΕΦΚΑ στη δεκαετία και να ισχύει τελικά αυτό για το 0,58% του ιδιωτικού χρέους, δεν είναι ντροπή; Σαφώς και είναι θετική η διάταξη, αλλά με τον περιορισμό να μην τους έχει κοινοποιηθεί από το ΚΕΑΟ η οφειλή την οποία χρωστάνε στον ΕΦΚΑ;

Δηλαδή είτε ισχύει αυτό που είπε η εισηγήτρια μας για τα 250 εκατομμύρια είτε αυτό που είπατε εσείς για τα 4 δισεκατομμύρια από τις συνολικές οφειλές, 43,5 δισεκατομμύρια ευρώ προς το ΚΕΑΟ, αυτό περιμένετε να το χειροκροτήσουμε, να πούμε μπράβο για τη σταγόνα στον ωκεανό του υπερεκτοξευμένου ιδιωτικού χρέους;

Περιμένετε να χειροκροτήσουμε πανηγυρικά το γεγονός ότι δεν ντρέπεστε, ειλικρινά δεν ντρέπεστε να λέτε ότι η αύξηση των δόσεων των οφειλών από δώδεκα σε είκοσι τέσσερις είναι ένα εξαιρετικό μέτρο κοινωνικής και οικονομικής πολιτικής, την στιγμή που όλη η αγορά βοά ότι πως είναι δυνατόν ο ΣΥΡΙΖΑ το 2019 να φέρνει τη ρύθμιση των εκατόν είκοσι δόσεων και σήμερα εσείς, με όλα τα εργαλεία που προείπα στα χέρια σας, να μην προχωράτε σε αυτό το μέτρο των εκατόν είκοσι δόσεων με διαγραφή του βασικού μέρους της οφειλής;

Δεν έχετε πει καμμία κουβέντα, για ποιον λόγο δεν φέρνετε αυτό το μέτρο. Τώρα που σας το ζητάνε όλοι, οι εμπορικοί σύλλογοι, επιμελητήρια και ΓΣΕΒΕΕ. Το θεωρείτε μαξιμαλιστικό το να μπει σε μία πραγματική και λειτουργική ρύθμιση ο μαγαζάτορας της γειτονιάς; Αυξάνετε τα όρια ηλικίας, κύριε Υπουργέ. Ξέρετε επειδή διαβάσαμε και την αιτιολογική έκθεση δεν βρήκαμε πουθενά κάποια σοβαρή αιτία για ποιον λόγο αυξάνετε τα όρια ηλικίας συνταξιοδότησης για τουλάχιστον πενήντα χιλιάδες δημοσίους υπαλλήλους, που -αν καταλαβαίνω, κυρία Ξενογιαννακοπούλου και λοιποί νομικοί της Αίθουσας,- αφορά ανθρώπους και συμπολίτες μας που έχουν κατοχυρώσει συνταξιοδοτικό δικαίωμα. Αυτό το πράγμα δεν ξέρω είναι σύμφωνο με την έννομη τάξη, να έχουν κατοχυρώσει συνταξιοδοτικό δικαίωμα και να έρχεται ο κ. Τσακλόγλου με τη διάταξή του μέσα και να λέει από 1-1-2023 σου κόβω αυτό το θεμελιωμένο συνταξιοδοτικό δικαίωμα; Πέρα από το ότι αφορά μειωμένη σύνταξη αλλά θεμελιωμένα συνταξιοδοτικά δικαιώματα εν μια νυκτί; Χωρίς να σας το έχει ζητήσει κανείς κι ενώ εσείς ο ίδιος είχατε πει ότι δεν πρόκειται να αλλάξετε τα όρια συνταξιοδότησης;

Αυξήσεις συντάξεων.

**ΠΡΟΕΔΡΕΥΩΝ (Απόστολος Αβδελάς):** Κλείστε με αυτό, παρακαλώ.

**ΕΛΙΣΣΑΒΕΤ ΣΚΟΥΦΑ:** Κλείνω, κύριε Πρόεδρε.

Κυρίες και κύριοι της Νέας Δημοκρατίας, και στα κανάλια και στον δημόσιο λόγο κι όταν αρθρογραφείτε και πολύ περισσότερο μέσα στη Βουλή, τουλάχιστον αναγνωρίστε ότι υπάρχει μία συνέχεια κράτους σε αυτή τη διάταξη. Αν δεν θέλετε να αναγνωρίσετε αυτό που γνωρίζει όλη η ελληνική κοινωνία, ότι οι αυξήσεις στις συντάξεις που θα δοθούν από 1ης Ιανουαρίου του 2023 είναι μέσα στον νόμο του ΣΥΡΙΖΑ του 2017, τουλάχιστον αναγνωρίστε ότι υπακούοντας τη συνέχεια του κράτους θα σεβαστείτε αυτή τη ρύθμιση που είχε θεσπιστεί σε προηγούμενη γενικά κυβέρνηση, αν δεν θέλετε να αναφέρετε το ΣΥΡΙΖΑ.

Κυρίες και κύριοι της Νέας Δημοκρατίας, ο ελληνικός λαός, η μικρομεσαία επιχειρηματικότητα, οι άνεργοι, οι εργαζόμενοι, η μεσαία τάξη έχει ειλικρινά κουραστεί πάρα πολύ από τις επικοινωνιακού τύπου εξαγγελίες σας, οι οποίες ολοένα και περισσότερο μας βυθίζουν δυστυχώς στη φτωχοποίηση.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Η κ. Σκούφα είναι και με υποτροφία φιλόλογος. Ξέρει ότι τρεις χιλιάδες λέξεις είναι το επτάλεπτο. Με πήγε στο δεκάλεπτο. Έτσι είναι.

Καλείται στο Βήμα ο κ. Ιωάννης Μπουρνούς από τον ΣΥΡΙΖΑ - Προοδευτική Συμμαχία και να ετοιμάζεται ο κ. Ανδρέας Νικολακόπουλος από τη Νέα Δημοκρατία.

**ΙΩΑΝΝΗΣ ΜΠΟΥΡΝΟΥΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, για εξορθολογισμό και για ενίσχυση ευάλωτων μας λέει η Κυβέρνηση στον τίτλο του νομοσχεδίου. Τριάμισι χρόνια τώρα έχουμε καταλάβει όμως τι εννοεί η Κυβέρνηση με τους εξορθολογισμούς και τους εκσυγχρονισμούς. Εννοεί ότι κάποιοι φίλοι της αδημονούν να αναλάβουν φιλέτα του κράτους και των δημόσιων πόρων, να γίνουν μετακλητοί διευθυντές με προκλητικές αμοιβές, να τακτοποιηθούν με χρυσά συμβόλαια. Κυρίως σημαίνει ασφυκτικότερο πελατειακό και παλαιοκομματικό έλεγχο στο κράτος και την οικονομία των γνωστών παλαιόθεν κομματικών μηχανισμών της Νέας Δημοκρατίας. Όταν δεν είναι και οι κυβερνητικοί Βουλευτές μάλιστα αυτοί που κάνουν τις χρυσές δουλειές, γιατί όπως απεδείχθη ενίοτε είναι και οι κυβερνητικοί Βουλευτές.

Εκτοξεύσατε, κυρίες και κύριοι της Κυβέρνησης, τις εκκρεμείς συντάξεις αλλά τις εξορθολογήσατε -λέει- με τη fast track απονομή που καταλήγει απλώς σε λάθη και μειωμένες συντάξεις.

Εκατόν εικοσιπέντε χιλιάδες επικουρικές συντάξεις, πενήντα πέντε εφάπαξ και εβδομήντα χιλιάδες παράλληλες συντάξεις ακόμα δεν έχουν εκδοθεί. Συγγνώμη, αλλά ο οποιοσδήποτε εξορθολογισμός της κοινωνικής ασφάλισης από εκεί πρέπει να ξεκινήσει. Ξέρουμε όλοι ότι πίσω από κάθε εκκρεμή σύνταξη είναι σχεδόν πάντα ένας ευάλωτος συμπολίτης μας, που υποχρεώνεται σε άλλους για να επιζήσει και αυτός ο άνθρωπος δεν μας φταίει σε τίποτα.

Νομοθετηθείτε για έκτακτη ενίσχυση, που μάλιστα αφήνει απ’ έξω τους περισσότερους μακροχρόνια ανέργους. Εσείς που μας χλευάζατε για επιδοματική πολιτική και για τη δήθεν προεκλογική δέκατη τρίτη σύνταξη, τώρα ξαφνικά αγαπήσατε τα επιδόματα, με ποσά βέβαια και ωφελούμενους εντελώς αναντίστοιχα της δραματικής συγκυρίας, συγκυρίας που, ενώ αφορά όλη την Ευρώπη, εσείς με τη σκανδαλώδη εύνοια που δείξατε στα καρτέλ της ενέργειας και του μεγαλεμπορίου, την κάνατε τρις χειρότερη. Έχουν χάσει 40% της αγοραστικής τους δύναμης τα νοικοκυριά των 700 ευρώ. Μόνο η δέκατη τρίτη σύνταξη που κόψατε αφορούσε ετησίως μεγαλύτερο ποσό από τα φετινά επιδόματα Πάσχα και Χριστουγέννων και τη στερήθηκαν τρία χρόνια ήδη οι χαμηλοσυνταξιούχοι, όπως τους στερήσατε και τα αναδρομικά που τους είχαν τάξει το 2019 για να σας ψηφίσουν και να βγείτε Κυβέρνηση.

Οι συσσωρευμένες οφειλές κοινωνικής ασφάλισης ανέρχονταν τον Μάρτη σε 43,5 δισεκατομμύρια. Κατά 9 δισεκατομμύρια αυξήθηκαν επί των ημερών σας οι οφειλές στο ΚΕΑΟ. Η παραγραφή, όμως, που προβλέπει το σχέδιο νόμου στο άρθρο 6 θα αφορά μόλις 250 εκατομμύρια ευρώ, ενώ η δεκαετία παραγραφής διακόπτεται με μια επιστολή του ΕΦΚΑ. Είναι χαρακτηριστικό πως επιδόθηκαν τετρακόσιες πενήντα χιλιάδες ατομικές ειδοποιήσεις στους οφειλέτες μόνο το δεύτερο τρίμηνο του 2022. Με άλλα λόγια, μια τρύπα στο νερό!

Οφείλουμε να λάβουμε υπ’ όψιν τις συνθήκες σήμερα που προκαλούν γενική αδυναμία πληρωμής -όποιος κυκλοφορεί εκεί έξω το ξέρει- ώστε να γίνει και γενναία ρύθμιση οφειλών και να επιμηκυνθεί η περίοδος αποπληρωμής, να εξυπηρετηθούν εκείνοι που, όντως, ζορίζονται και να κυνηγηθούν οι μεγαλομπαταξήδες με τις εικονικές εταιρείες, οι κρατικοδίαιτοι με τις άκρες και τα εύκολα δάνεια, που εσείς τους γνωρίζετε και όλος ο κόσμος καταλαβαίνει πλέον γιατί αρνείστε να το κάνετε. Διότι είστε η Κυβέρνηση που για χρέη 15.000 η πόρτα σπάει με το αλυσοπρίονο, αλλά για χρέη εκατομμυρίων στην υγειά των κορόιδων, δεν «τρέχει κάστανο». Και πώς να «τρέξει κάστανο», όταν εσείς πρώτοι, οι αρχιμπαταξήδες, χρωστάτε 390 εκατομμύρια ευρώ;

Οι συνθήκες που επικρατούν σπρώχνουν όλο και περισσότερους επαγγελματίες και μικροεπιχειρηματίες να μην μπορούν να είναι συνεπείς ούτε στην καταβολή των εισφορών τους ούτε στις ρυθμίσεις τους. Φέρνετε ρύθμιση οφειλών σε είκοσι τέσσερις ή σαράντα οκτώ δόσεις. Εμείς που, υποτίθεται -έτσι λέγατε το 2019, εξαπατήσατε και τη μεσαία τάξη- δεν σκεφτόμασταν τη μεσαία τάξη, ήμασταν εχθροί της, είχαμε νομοθετήσει εκατόν είκοσι δόσεις και εκατοντάδες χιλιάδες άνθρωποι πήραν ανάσα, κράτησαν τις επιχειρήσεις τους ή μπόρεσαν να βγουν στη σύνταξη. Και με την ψήφο του λαού -επειδή έρχεται η ώρα για τον λογαριασμό- θα τις ξαναφέρουμε τις εκατόν είκοσι δόσεις και να δούμε τότε τι θα ψηφίσετε.

Τι να πει κανείς για τις ανακοινώσεις του κ. Μητσοτάκη και του κ. Χατζηδάκη για αυξήσεις συντάξεων τον Γενάρη του 2023 με βάση τον τιμάριθμο; Είναι ντροπή και θράσος να παρουσιάζετε έναν νόμο πέντε ετών της κυβέρνησης του ΣΥΡΙΖΑ και του Αλέξη Τσίπρα σαν δική σας γενναιόδωρη πρωτοβουλία, επειδή έχετε υιοθετήσει την κουτοπονηριά για πολιτική σας πυξίδα, όπως θα είναι κουτοπονηριά και η μόνιμη μείωση των ασφαλιστικών εισφορών κατά 3%, όταν θέλετε να τις αυξήσετε του χρόνου κατά 8%.

Αυτό που θα μπορούσατε εσείς να κάνετε σε αυτές τις έκτακτες συνθήκες πληθωριστικής κρίσης είναι να νομοθετήσετε να ισχύσει επειγόντως η ίδια τιμαριθμική αναπροσαρμογή για τις συντάξεις, για τα επιδόματα αναπηρίας και για τα επιδόματα ανασφάλιστων υπερηλίκων, παιδιών και στέγασης ή να προστατευτούν τα επιδόματα και το κοινωνικό τιμολόγιο από την αύξηση των αντικειμενικών αξιών.

Προφανώς καταψηφίζουμε τις ρυθμίσεις για το Ταμείο Επικουρικής Κεφαλαιοποιητικής Ασφάλισης, τη δήθεν μεταρρύθμιση που κάνατε στην επικουρική ασφάλιση, για να επωφεληθούν -πολύ πρωτότυπο!- τα golden boys, την οποία και θα καταργήσουμε εδώ μέσα και θα είναι μέρα μεσημέρι.

Η παρέμβασή σας για τη διοίκηση του Μετοχικού Ταμείου Πολιτικών Υπαλλήλων ήρθε μάλλον αργά. Πώς σας είχε ξεφύγει μέχρι τώρα; Δεν είχατε αφήσει κανέναν θεσμό, κανέναν οργανισμό που να μη μεθοδεύσετε πλήρη έλεγχο για να κάνετε τα νταλαβέρια και τις εξυπηρετήσεις σας.

Ανάλογης υφής είναι και η ρύθμιση για την ενίσχυση των αρμοδιοτήτων του διοικητή της Δημόσιας Υπηρεσίας Απασχόλησης σε βάρος του Διοικητικού Συμβουλίου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Πελατειακός, λοιπόν, έλεγχος των πάντων, ιδιωτικοποιήσεις στην κοινωνική ασφάλιση, προκλητικές αμοιβές, αναθέσεις και συμβολαιάκια παντού για τους κολλητούς σας, παρακολουθήσεις και εκβιασμοί για φίλους, συνεργάτες και αντιπάλους και μικροπαροχές εκτός τόπου και χρόνου, φυσικά, για να φιλοτεχνείτε το δήθεν κοινωνικό προφίλ του κ. Μητσοτάκη, μήπως και τουμπάρετε πάλι παρέα με τους καναλάρχες και κοροϊδέψετε το εκλογικό σώμα. Μόνο που ο κόσμος σάς έχει καταλάβει πολύ καλά πλέον και θα σας το δείξει τη μέρα που πρέπει και η οποία, δυστυχώς για εσάς, ολοένα και πλησιάζει.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Καλείται στο Βήμα ο κ. Ανδρέας Νικολακόπουλος από τη Νέα Δημοκρατία και να ετοιμάζεται ο κ. Μπαράν Μπουρχάν από το ΠΑΣΟΚ - Κίνημα Αλλαγής.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, το υπό συζήτηση νομοσχέδιο είναι από τα πιο σημαντικά της φετινής κοινοβουλευτικής περιόδου. Είναι ένα νομοσχέδιο που ρυθμίζει βασικά ζητήματα που παρέμεναν άλυτα επί δεκαετίες, που αφορά τους συνταξιούχους μας και τους πιο ευάλωτους συμπολίτες μας, με συγκεκριμένες ρυθμίσεις, που εστιάζουν στην οικονομική στήριξη των πιο αδυνάτων, στον εξορθολογισμό ασφαλιστικών και συνταξιοδοτικών διατάξεων, στη ρύθμιση ζητημάτων αγοράς εργασίας, ισότητας και κατάργηση των διακρίσεων στο πεδίο των εργασιακών σχέσεων, καθώς και σε σημαντικά προνοιακά ζητήματα.

Επειδή, όμως και σε αυτό το νομοσχέδιο ο ΣΥΡΙΖΑ είναι απέναντι και επειδή έχει μάθει να ασκεί μόνο κριτική, επιχειρώντας πάντα να διαστρεβλώνει την πραγματικότητα, πριν περάσω στις ρυθμίσεις του νομοσχεδίου, θα ήθελα να σταθώ σε μια δήλωση της Βουλευτού και Τομεάρχη Εργασίας και Κοινωνικών Υποθέσεων του ΣΥΡΙΖΑ, της κ. Ξενογιαννακοπούλου, η οποία συμπυκνώνει και όλα τα επιχειρήματα του ΣΥΡΙΖΑ, ότι, αφού ο κ. Μητσοτάκης έκοψε τη δέκατη τρίτη σύνταξη και στέρησε τα αναδρομικά, τώρα εμπαίζει τους συνταξιούχους με αυξήσεις που είναι από τον νόμο του ΣΥΡΙΖΑ του 2017.

Ας θυμηθούμε, λοιπόν, τις λεγόμενες «αυξήσεις» του ΣΥΡΙΖΑ του 2017. Είχαμε συνολικά είκοσι μία περικοπές -όχι αυξήσεις- ύψους 10 δισεκατομμυρίων ευρώ, που είχαν καταγραφεί το 2017 στη δημοσιονομική προσαρμογή του ασφαλιστικού επί ΣΥΡΙΖΑ-ΑΝΕΛ, στην επέτειο του ενός έτους από το ασφαλιστικό μόρφωμα Κατρούγκαλου-ΣΥΡΙΖΑ-ΑΝΕΛ.

Κυρίες και κύριοι συνάδελφοι, ότι ο ΣΥΡΙΖΑ δεν είναι υπεύθυνη Αξιωματική Αντιπολίτευση το ξέρουμε εδώ και τρία χρόνια. Ότι θα έλεγε, όμως, ψέματα και θα έκανε μικροπολιτική, ειδικά απέναντι σε κοινωνικές ομάδες που έχουν ταλαιπωρηθεί πολύ τα τελευταία χρόνια, δεν το περίμενα.

Η Νέα Δημοκρατία προσπαθεί όχι μόνο να διορθώσει τα τραγικά λάθη αλλά και να κάνει τολμηρά βήματα. Και θα σταθώ σε ορισμένα μέτρα, τα οποία είναι μόνιμα και αποτελούν πραγματικότητα. Είναι η μείωση του ΕΝΦΙΑ κατά 35%, η αύξηση των ποσοστών αναπλήρωσης των συνταξιούχων με πάνω από τριάντα έτη ασφάλισης, η μείωση του συντελεστή του πρώτου φορολογικού κλιμακίου για εισοδήματα έως 10.000 ευρώ κατά δεκατρείς ποσοστιαίες μονάδες, από 22% σε 9%, η ακύρωση της περικοπής των επικουρικών συντάξεων για συνταξιούχους με άθροισμα κύριας και επικουρικής σύνταξης άνω των 1.300 ευρώ μηνιαίως, η μείωση της περικοπής της σύνταξης στο 30% σε όσους συνταξιούχους εργάζονται, η αύξηση των συντάξεων σε ορφανά τέκνα, καθώς πλέον δικαιούνται σύνταξη και από τους δύο γονείς σε ποσοστό 50% και, βέβαια, η επερχόμενη αύξηση στο 7,5% περίπου από 1-1-2023, μετά από δώδεκα ολόκληρα χρόνια, αλλά και η κατάργηση της έκτακτης εισφοράς αλληλεγγύης για εισοδήματα από συντάξεις και όχι μόνο.

Επιπλέον, είναι η επιστροφή των αναδρομικών, ύψους 1,4 δισεκατομμυρίου ευρώ, αλλά και η ενίσχυση των 250 ευρώ τον Δεκέμβρη του 2021, όπως και η ενίσχυση των 200 ευρώ τον Απρίλιο του 2022 σε χαμηλοσυνταξιούχους και σε ανασφάλιστους υπερήλικες. Βεβαίως, είναι και η επιδότηση σε λογαριασμούς ηλεκτρικού ρεύματος και φυσικού αερίου, αλλά και το επίδομα θέρμανσης.

Δεν θα μπορούσα σε καμμία περίπτωση όμως, να παραλείψω την εκκαθάριση των κύριων συντάξεων που εκκρεμούσαν από την περίοδο 2016 έως 2021. Ενώ έχει ήδη εκκαθαριστεί το 85% των εκκρεμών συντάξεων για το 2022. Μάλιστα, τους τελευταίους είκοσι δύο μήνες εκδόθηκαν περισσότερες από τετρακόσιες εβδομήντα χιλιάδες συντάξεις, αριθμός που αντιστοιχεί στο ένα έκτο των σημερινών συνταξιούχων. Ήδη ο ΕΦΚΑ εκδίδει περισσότερες από χίλιες διακόσιες πενήντα συντάξεις ανά ημέρα, ενώ το 2019 δεν ξεπερνούσε τις πεντακόσιες απονομές. Πλέον οι νέες συντάξεις εκδίδονται σε λιγότερο από δύο μήνες, όπως γίνεται και σε άλλες ευρωπαϊκές χώρες. Ενώ το 2019 απαιτούνταν, κατά μέσο όρο, περισσότεροι από δεκαοκτώ μήνες για κάθε φάκελο.

Κυρίες και κύριοι συνάδελφοι, όπως γνωρίζετε, το ασφαλιστικό συνταξιοδοτικό σύστημα της χώρας μας αποτελούσε για χρόνια, για δεκαετίες ολόκληρες ένα μεγάλο αγκάθι για την κοινωνία μας. Με το νέο νομοσχέδιο γίνεται ένα ακόμα βήμα για τον εξορθολογισμό και τον εκσυγχρονισμό του ασφαλιστικού συστήματος. Πιο συγκεκριμένα, προβλέπεται οικονομική ενίσχυση σε δύο εκατομμύρια και τριακόσιες χιλιάδες ευάλωτους συμπολίτες μας, με καταβολή 250 ευρώ σε ευάλωτους συνταξιούχους με χαμηλά εισοδηματικά κριτήρια, σε δικαιούχους αναπηρικού επιδόματος του ΟΠΕΚΑ και σε ανασφάλιστους υπερήλικες. Παράλληλα, προβλέπεται διπλή δόση των ωφελούμενων του ελάχιστου εγγυημένου εισοδήματος εντός Δεκεμβρίου και μια άμεση επιπλέον μηνιαία δόση επιδόματος παιδιού στις οικογένειες που το λαμβάνουν.

Επιπλέον οι συνταξιούχοι θα δουν αυξήσεις στον τραπεζικό τους λογαριασμό μετά από δώδεκα χρόνια. Πρόκειται για αύξηση που ισούται με το ήμισυ του αθροίσματος του ετήσιου ποσοστού μεταβολής του ΑΕΠ και του μέσου ετήσιου πληθωρισμού του προηγούμενου έτους, και αναμένεται να ξεπεράσει, όπως είπα, το 7%, αναπροσαρμογή όμως που θα υπολογίζεται κάθε χρόνο με τον ίδιο τρόπο. Επιπλέον θεσπίζεται όριο επικουρικής, ίσο με τα έξι εικοστά του ορίου της κύριας σύνταξης. Γίνεται μονιμοποίηση της μείωσης των ασφαλιστικών εισφορών κατά τρεις ποσοστιαίες μονάδες για όλους τους μισθωτούς. Επέρχεται μείωση του ποσοστού αναπηρίας από 67% σε 50% για συγκεκριμένες ομάδες ασφαλισμένων, ως προϋπόθεση λήψης παροχών αναπηρίας, ώστε να δημιουργηθεί ένα ενιαίο πλαίσιο για παλαιούς και νέους ασφαλισμένους.

Κυρίες και κύριοι συνάδελφοι, θα αναφερθώ ακόμη και σε κάποια από τα σημαντικότερα μέρη του παρόντος νομοσχεδίου: Στη μείωση του χρόνου βεβαίωσης οφειλών ασφαλιστικών εισφορών από τον e-ΕΦΚΑ από είκοσι σε δέκα έτη και στην παραγραφή οφειλών στην περίπτωση βεβαίωσης της απαίτησης από τον e-ΕΦΚΑ για το συγκεκριμένο χρονικό διάστημα. Στην αύξηση από δώδεκα σε είκοσι τέσσερις μηνιαίες δόσεις της ρύθμισης των ασφαλιστικών οφειλών, με ελάχιστο μηνιαίο ποσό των 50 ευρώ. Ενώ επέρχεται και παύση της ποινικής δίωξης του οφειλέτη ρυθμισμένων ασφαλιστικών οφειλών για όσο διάστημα εξυπηρετείται η ρύθμιση. Πρόκειται για ζητήματα τα οποία είχα θέσει κατ’ επανάληψη τόσο στον Υπουργό και στον αρμόδιο Υφυπουργό όσο και στον πρόεδρο του ΕΦΚΑ, και έρχονται να ωφελήσουν σημαντικά τους συμπολίτες μας.

Να αναφέρω ακόμα ότι γίνεται κατάργηση του 1% του ν.3986/2011, που υπολογιζόταν στο σύνολο των αποδοχών κατηγοριών ασφαλισμένων. Γίνεται επέκταση του δικαιώματος της «μάχιμης πενταετίας» σε όλους τους ένστολους, ανεξαρτήτως μονάδας, υπηρεσίας και σχέσης εργασίας. Οι ένστολοι έχουν δικαίωμα αναγνώρισης ως και επιπλέον πέντε έτη ασφάλισης, καταβάλλοντας αντίστοιχες εισφορές. Δημόσιοι υπάλληλοι με εικοσιπενταετή υπηρεσία έχουν δικαίωμα να λάβουν μειωμένη σύνταξη με τα παλιά όρια ηλικίας. Γίνεται αύξηση της περιόδου της ειδικής άδειας προστασίας μητρότητας, που παρέχεται από τη ΔΥΠΑ, από έξι σε εννέα μήνες. Επιδοτούνται οι ασφαλιστικές εισφορές σε επιχειρήσεις από 1ης Ιανουαρίου του 2023 και για ένα ολόκληρο έτος, όταν μετατρέπουν συμβάσεις μερικής απασχόλησης σε συμβάσεις πλήρους απασχόλησης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Κυρίες και κύριοι συνάδελφοι, τα περισσότερα από τα ζητήματα που ρυθμίζονται με το παρόν νομοσχέδιο έπρεπε να έχουν υλοποιηθεί εδώ και πολλά χρόνια. Όπως τόνισε ο Πρωθυπουργός Κυριάκος Μητσοτάκης, το τεράστιο πρόβλημα των εκκρεμών συντάξεων δεν έχει ιδεολογικό πρόσημο, αποτελεί υποχρέωση της πολιτείας. Αυτό ακριβώς κάνει και η σημερινή Κυβέρνηση, υλοποιεί όλα όσα οφείλει να παρέχει η πολιτεία, προωθώντας την ισότιμη μεταχείριση των ασφαλισμένων, απλοποιώντας τις διαδικασίες και στηρίζοντας οικονομικά τους χαμηλοσυνταξιούχους και τους πιο ευάλωτους συμπολίτες μας. Η πολιτική της Κυβέρνησης της Νέας Δημοκρατίας έχει κοινωνικό πρόσημο, όχι μόνο στα λόγια αλλά με συγκεκριμένες νομοθετικές πρωτοβουλίες, όπως η υπό συζήτηση, την οποία σας καλώ να υπερψηφίσουν.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Τον λόγο έχει τώρα ο κ. Μπουρχάν Μπαράν από το ΠΑΣΟΚ - Κίνημα Αλλαγής. Και να ετοιμάζεται ο κ. Νεοκλής Κρητικός.

**ΜΠΟΥΡΧΑΝ ΜΠΑΡΑΝ:** Κύριε Υπουργέ, κύριε Πρόεδρε, κυρίες και κύριοι συνάδελφοι, σε μια περίοδο εξαιρετικά απροσδόκητων συνθηκών και επιπτώσεων, μέσα σε ένα ομολογουμένως απαιτητικό δημοσιονομικό πλαίσιο για τη χώρα μας -η ενεργειακή και κλιματική κρίση, οι γεωπολιτικές προκλήσεις, οι μεταναστευτικές πιέσεις και οι συνέπειες όλων αυτών, όπως ο πληθωρισμός, η ακρίβεια, η ενεργειακή φτώχεια, η υγειονομική κρίση- συζητούμε σήμερα ένα νομοσχέδιο το οποίο ξεκάθαρα έχει άρωμα προεκλογικού χαρακτήρα. Οι ρυθμίσεις που περιλαμβάνονται σε αυτό εστιάζουν σε τέσσερις άξονες: Στην οικονομική στήριξη των ευάλωτων ομάδων, στον εξορθολογισμό ασφαλιστικών και συνταξιοδοτικών διατάξεων, στη ρύθμιση ζητημάτων αγοράς, εργασίας, ισότητας και κατάργησης των διακρίσεων στο πεδίο των εργασιακών σχέσεων και σε προνοιακά ζητήματα.

Η αλήθεια είναι πως θεσμοθετούνται αρκετές θετικές διατάξεις, οι οποίες βέβαια θα έπρεπε ήδη να έχουν τεθεί σε εφαρμογή εδώ και καιρό. Παραδειγματικά, θα αναφερθώ στις εξής: Στην επέκταση του χρονικού διαστήματος της ειδικής άδειας προστασίας της μητρότητας από έξι σε εννέα μήνες, που αφορά τις μητέρες ασφαλισμένες στο e-ΕΦΚΑ, οι οποίες εργάζονται με σχέση εργασίας ορισμένου ή αορίστου χρόνου σε επιχείρηση του ιδιωτικού τομέα. Στη μείωση του χρόνου παραγραφής των αξιώσεων του ΕΦΚΑ από τα είκοσι χρόνια σταδιακά. Στην αύξηση της βασικής σύνταξης του ΟΓΑ. Στη μερική ενοποίηση των προϋποθέσεων συνταξιοδότησης λόγω αναπηρίας. Στην αξιοποίηση ασφαλιστικού χρόνου από άτομα με ψυχική αναπηρία.

Σε αυτό το σημείο θα ήθελα να αναφερθώ με την ιδιότητά μου ως ψυχίατρος σε ένα ζήτημα που πραγματικά ταλαιπωρεί χιλιάδες ανθρώπους με ψυχική αναπηρία και στο οποίο θα πρέπει να δοθεί μια λύση. Όταν κάποιος διαγιγνώσκεται με μια μη αναστρέψιμη ψυχική πάθηση, γιατί θα πρέπει να επανεκτιμάται κάθε τόσο από υγειονομική επιτροπή το ποσοστό αναπηρίας του, όταν αυτό μένει αμετάβλητο; Ερώτηση που αποτελεί τροφή για σκέψη στο κυβερνητικό επιτελείο, με την ελπίδα να εισακουστεί αυτός ο προβληματισμός.

Πέραν όμως αυτών, για άλλη μια φορά φανερώνεται πως η Κυβέρνηση δεν έχει αίσθηση του θυμού του μέσου Έλληνα, της μέσης Ελληνίδας. Θα σταθώ στον τίτλο του παρόντος σχεδίου νόμου που είναι «Εξορθολογισμός ασφαλιστικής και συνταξιοδοτικής νομοθεσίας, ενίσχυση ευάλωτων κοινωνικών ομάδων και άλλες διατάξεις». Και ειλικρινά αναρωτιέμαι: τι είναι αυτό που προσπαθεί να κάνει με πιο ορθολογικό τρόπο η Κυβέρνηση; Είναι κάπως αντιφατική όλη αυτή η κατάσταση, καθώς η ίδια στέρησε από τους συνταξιούχους τα αναδρομικά 2,5 δισεκατομμυρίων ευρώ που δικαιούνταν, με τις αντισυνταγματικές περικοπές δώρων και επικουρικών του ενδεκαμήνου 2015-2016. Είναι η ίδια που στέρησε τη δέκατη τρίτη σύνταξη. Είναι η ίδια που, ενώ διατεινόταν πως θα καταργήσει τον νόμο Κατρούγκαλου -με τον οποίο η κυβέρνηση των ΣΥΡΙΖΑ-ΑΝΕΛ κατήργησε επί της ουσίας το ΕΚΑΣ, το οποίο ήταν θεσμοθετημένο από την κυβέρνηση του ΠΑΣΟΚ το 1996-, έδωσε το τελικό χτύπημα και παρέπεμψε στις καλένδες τις υποσχέσεις της.

Την ώρα που η κοινωνική πλειονότητα βρίσκεται αντιμέτωπη με μια ανυπολόγιστη κρίση ακρίβειας σε όλες τις πτυχές της ζωής της, με τη μεσαία τάξη να βλέπει το βιοτικό της επίπεδο να πέφτει ραγδαία, δίνεται μια έκτακτη οικονομική ενίσχυση, ύψους 250 ευρώ, στους συνταξιούχους με οικονομικά και περιουσιακά κριτήρια. Ενώ η συνεχιζόμενη φοροαφαίμαξη καλά κρατεί και θεωρείται και αυτή η παγιωμένη.

Σαφώς, η όποια οικονομική ενίσχυση γίνεται δεκτή με ευχαρίστηση, αλλά στα τόσο σοβαρά θέματα που αντιμετωπίζει η κοινωνία μας δεν παρέχεται ουσιαστική ανακούφιση με επιδόματα πενίας τα οποία υποτιμούν τη νοημοσύνη του λαού και εξαντλούν την κοινωνική σας πολιτική σε επικοινωνιακά παιχνίδια, χωρίς να βάζει το μαχαίρι στο κόκκαλο και το χέρι στην τσέπη.

Ο μεγάλος αριθμός των εκκρεμών συντάξεων και η πολυετής αναμονή έκδοσης της απόφασης συνταξιοδότησης είναι ένα γεγονός αυταπόδεικτο. Σύμφωνα με στοιχεία του ΕΦΚΑ, το σύνολο των εκκρεμών κύριων και επικουρικών συντάξεων το καλοκαίρι του 2019 ήταν περίπου διακόσιες χιλιάδες και τον Σεπτέμβριο του 2021 ήταν διακόσιες εβδομήντα έξι χιλιάδες εννιακόσιες σαράντα.

Η κυβέρνηση με κάθε ευκαιρία διαφημίζει την αποτελεσματικότητά της στη διευθέτηση του μεγάλου ζητήματος των εκκρεμών κύριων συντάξεων και την πρόθεσή της να συμμαζέψει το ίδιο γρήγορα το τοπίο των εκκρεμών επικουρικών συντάξεων, οι οποίες τον Ιούνιο που μας πέρασε ανέρχονταν σε εκατόν είκοσι έξι χιλιάδες.

Η αλήθεια, όμως, για την οποία η Κυβέρνηση δεν λέει κουβέντα, είναι ότι η αποτελεσματικότητα των fast track επιλογών του κ. Χατζηδάκη δεν μπορεί να αξιολογηθεί στο σήμερα, γιατί η ταχύτητα και η αποτελεσματικότητα δεν πάνε πάντα χέρι-χέρι. Θα χρειαστεί να περάσουν πέντε και δέκα χρόνια για να μάθουμε εάν οι επιλογές της Νέας Δημοκρατίας τελικά λειτούργησαν προς όφελος των ασφαλισμένων και του e-ΕΦΚΑ. Παρ’ όλα αυτά, o κ. Χατζηδάκης έδινε υποσχέσεις στους ασφαλισμένους ότι το πρόβλημα των εκκρεμών συντάξεων θα είχε επιλυθεί οριστικά μέχρι τον Ιούνιο του 2022. Εμείς ως ΠΑΣΟΚ, δεν είδαμε μέχρι στιγμής καμμία απολύτως επίλυση, παρά μόνο συντηρείται η παθογένεια των κομματικών σας επιλογών.

Εσείς είστε που τους λέτε ότι δεν υπάρχουν λεφτόδεντρα, αλλά εισάγετε ιδιώτες χωρίς καμμία διαφάνεια και αξιοκρατία στην ίδια τη διοικητική ιεραρχία του ΕΦΚΑ, ανταμείβοντάς τους μάλιστα αδρά. Είναι κάτι εντελώς πρωτόγνωρο και εκκωφαντικά προκλητικό για νομικό πρόσωπο δημοσίου δικαίου και ιδίως στον χώρο της δημόσιας κοινωνικής ασφάλισης. Όλα αυτά τα προβλήματα έχουν πλέον οδηγήσει τη χώρα μας σε μία κατηφορική πορεία που φαίνεται να είναι μη αναστρέψιμη.

Το ΠΑΣΟΚ - Κίνημα Αλλαγής δεν θα διαπραγματευτεί την ευθύνη του κράτους να διασφαλίσει ένα δημόσιο ασφαλιστικό σύστημα που εγγυάται την αξιοπρέπεια σε όλους τους πολίτες. Η παράταξή μας ήταν, είναι και θα είναι εκείνη που μάχεται για τους εργαζόμενους, για τις ευάλωτες κοινωνικές ομάδες, με σεβασμό στον πολίτη. Για όλους αυτούς που επιζητούν κοινωνική δικαιοσύνη με αξιοπρέπεια και ψηλά το κεφάλι ως κοινωνία, συνεχίζουμε τους αγώνες και πάμε μπροστά.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε και για την τήρηση του χρόνου.

Καλείται στο Βήμα ο κ. Νεοκλής Κρητικός από τη Νέα Δημοκρατία.

**ΝΕΟΚΛΗΣ ΚΡΗΤΙΚΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα λύνεται ένα πολύ σοβαρό πρόβλημα για την ελληνική περιφέρεια και ειδικά για την Λακωνία. Το ζήτημα της έλλειψης εργατών γης απασχολεί καθημερινά τους συμπολίτες μας. Αποτελεί το κύριο πρόβλημα κατά την ελαιοκομική περίοδο που έχει ήδη ξεκινήσει.

Η έλλειψη εργατών πρέπει να πούμε ότι έχει δύο πτυχές. Η πρώτη είναι ο περιορισμένος αριθμός θέσεων ανά περιφερειακή ενότητα και η δεύτερη είναι ο περιορισμένος αριθμός εργατών για να εργαστούν. Σήμερα, λοιπόν, λύνουμε την πρώτη με την άρση του περιορισμού μέχρι το τέλος του χρόνου. Πρακτικά αυτό για τη Λακωνία σημαίνει ότι πάνω από διακόσιες πενήντα εκκρεμείς αιτήσεις θα προχωρήσουν και όσες αιτήσεις γίνουν από δω και πέρα θα γίνουν δεκτές. Θα υπερκαλυφθεί, δηλαδή, το αίτημα της Περιφέρειας Πελοποννήσου για αύξηση των θέσεων. Είναι αίτημα το οποίο είχε τεθεί στο τέλος Οκτωβρίου.

Η δεύτερη θα λυθεί με τις διακρατικές συμφωνίες που προωθούμε, όπως έγινε και αυτή με την Αίγυπτο, και μιλάμε για πέντε χιλιάδες εργάτες. Σήμερα έθεσα από κοινού -και ευχαριστώ τον συνάδελφό μου Βουλευτή κ. Ακτύπη- προς τους αρμόδιους Υπουργούς αίτημα να γίνει αντίστοιχη συμφωνία και με την Ινδία, μια χώρα με καλούς και έμπειρους εργάτες γης. Είναι καιρός, κύριοι συνάδελφοι, να λύσουμε το ζήτημα των εργατών γης και οριζόντια και κάθετα.

Μιλώντας, λοιπόν, τώρα κυρίες και κύριοι συνάδελφοι, στις επιτροπές προηγήθηκαν και αναλύθηκε διεξοδικά αυτό το σχέδιο νόμου, τόσο από την ηγεσία του Υπουργείου Εργασίας και Κοινωνικών Υποθέσεων όσο και από τον εισηγητή της Συμπολίτευσης Βουλευτή Ζακύνθου κ. Διονύσιο Άτυπη, και αναδείχτηκαν τα επιμέρους σημαντικά νομοθετήματα που περιέχει.

Καλούμαστε, λοιπόν, σήμερα να νομοθετήσουμε μια σειρά μέτρων οικονομικής ενίσχυσης κοινωνικών ομάδων όπως είναι οι χαμηλοσυνταξιούχοι, τα άτομα με αναπηρία και οι ανασφάλιστοι υπερήλικες. Θεσπίζουμε για τον Δεκέμβριο του 2022 έκτακτη οικονομική ενίσχυση ύψους 250 ευρώ υπέρ αυτών των συμπολιτών μας που έχουν ανάγκη να λάβουν μια επιπλέον στήριξη, ιδίως αυτή την περίοδο από την πολιτεία. Μάλιστα ο κύκλος των δικαιούχων είναι διευρυμένος σε σχέση με την αντίστοιχη οικονομική ενίσχυση που χορηγήθηκε τον Δεκέμβριο του 2021.

Επιπλέον, χορηγείται διπλό επίδομα στους δικαιούχους του ελάχιστου εγγυημένου εισοδήματος. Θα επωφεληθούν 2,3 εκατομμύρια συμπολίτες μας. Ενώ στο πλαίσιο της υποστήριξης των νέων οικογενειών προβλέπεται ότι στους δικαιούχους επιδόματος τέκνων θα καταβληθεί μία επιπλέον δόση του επιδόματος προσαυξημένο κατά το ήμισυ.

Στο ίδιο πνεύμα βρίσκεται και η αύξηση της άδειας μητρότητας στους εννέα μήνες από τους έξι. Το δημογραφικό είναι ένα πρόβλημα που η παρούσα Κυβέρνηση λαμβάνει σοβαρά υπ’ όψιν και υιοθετεί πολιτικές που δίνουν κίνητρα για τη δημιουργία οικογένειας.

Όσον αφορά την πολύπαθη -για την οποία μιλάμε συνέχεια- ομάδα των συνταξιούχων, τα τελευταία χρόνια έχουμε άρει αδικίες του νόμου Κατρούγκαλου καθώς δόθηκαν οι αυξήσεις για τους ασφαλισμένους με ασφαλιστικό βίο πάνω από τριάντα χρόνια, ενώ έχουμε λάβει μια σειρά μέτρων ενίσχυσης του εισοδήματός τους, όπως είναι η μείωση της παρακράτησης στους εργαζόμενους συνταξιούχους, αλλά και ο κατώτατος φορολογικός συντελεστής, ο οποίος μειώθηκε από το 22% στο 9%. Παράλληλα, σε εφαρμογή της απόφασης του Συμβουλίου της Επικρατείας που έκρινε αντισυνταγματικό τον νόμο, επιστρέψαμε στους συνταξιούχους αναδρομικά ύψους 1,4 δισεκατομμυρίου ευρώ.

Με το σημερινό σχέδιο νόμου θεσπίζεται η καταβολή των αυξημένων αυξήσεων ύψους 765 σε συνταξιούχους τον Ιανουάριο του 2023. Οι αυξήσεις θα καλύψουν σχεδόν δύο εκατομμύρια συνταξιούχους από το σύνολο των δύο εκατομμυρίων επτακοσίων χιλιάδων, ενώ παράλληλα καταργείται για αυτούς η έκτακτη εισφορά αλληλεγγύης.

Στόχος μας δεν είναι η παροχολογία, αλλά η εφαρμογή κοστολογημένης κοινωνικής και ασφαλιστικής πολιτικής, ώστε το σύστημα να παραμείνει βιώσιμο και οι ασφαλισμένοι να λαμβάνουν αξιοπρεπή σύνταξη. Η πλειοψηφία των μέτρων έχει εξαγγελθεί ήδη από τον Πρωθυπουργό στη ΔΕΘ και με τρόπο συνεπή και στοχευμένο γίνεται πράξη. Έρχονται ρυθμίσεις που ευθυγραμμίζονται με την πολιτική που έχουμε εφαρμόσει μέσα σε μια τριετία διακυβέρνησης, λαμβάνοντας μέτρα που ενισχύουν το εισόδημα των πολιτών και βελτιώνουν την καθημερινότητά τους. Το μείζον, όμως, είναι ότι τα μέτρα αυτά λαμβάνονται με τρόπο που δεν θέτει σε κίνδυνο τη δημοσιονομική ισορροπία της χώρας, αλλά και σε μια περίοδο που, παρά την ενεργειακή κρίση και τις πληθωριστικές πιέσεις, η οικονομία αναπτύσσεται με ρυθμό 6%.

Μέσα σε μια τριετία διαδοχικών κρίσεων τις οποίες κλήθηκε να αντιμετωπίσει η ελληνική Κυβέρνηση και μάλιστα με επιτυχία, όπως καταδεικνύει η πορεία της ελληνικής οικονομίας, η χώρα όχι μόνο επιβίωσε των κρίσεων, αλλά βγήκε από αυτές με την οικονομία της πιο ανθεκτική και την κοινωνία όρθια παρά το αφήγημα καταστροφής της Αντιπολίτευσης. Ταυτόχρονα, δεν υπήρχε καμμία έκπτωση ως προς την υλοποίηση κοινωνικών και μεταρρυθμιστικών πολιτικών για τις οποίες είχαμε δεσμευτεί.

Θεσπίσαμε μια σειρά φορολογικών ρυθμίσεων με πολιτικές κινήτρων, διατήρησης των θέσεων απασχόλησης, το πρώτο ένσημο και φυσικά τη μείωση των ασφαλιστικών εισφορών. Μειώσαμε την ανεργία, παρότι είχε προηγηθεί ένα μεγάλο χρονικό διάστημα με την οικονομία κλειστή λόγω πανδημίας.

Προς αυτή τη κατεύθυνση πρέπει να συνεχίσει να κινείται η πολιτεία, να δίνει κίνητρα στις επιχειρήσεις να προσλαμβάνουν ανθρώπους, οι οποίοι θα αμείβονται καλά, ενώ από τις πιο σημαντικές ρυθμίσεις στην κατεύθυνση της επιβράβευσης και στήριξης του κόσμου της εργασίας είναι η μονιμοποίηση της μείωσης των ασφαλιστικών εισφορών κατά τρεις ποσοστιαίες μονάδες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, τελειώνω με ένα τελευταίο πολιτικό σχόλιο που σχετίζεται με την επικαιρότητα.

Για να υπάρχει πρόοδος στην κοινωνία, αλληλεγγύη και συνοχή πρέπει να υπάρχει ειλικρίνεια μεταξύ μας. Κάθε πολιτικός και κάθε πολίτης πρέπει να αποκτήσουν συνάφειες στον κώδικα επικοινωνίας και συνεργασίας. Δεν μπορεί μια διαδικασία που θεσμοθετήθηκε από την προηγούμενη κυβέρνηση και ο πολίτης γνώριζε ακριβώς τις υποχρεώσεις του να γίνεται αντικείμενο αντιπολιτευτικής εκμετάλλευσης δημιουργώντας τοξικό κλίμα στην κοινωνία έστω και για λίγο. Ούτως ή άλλως το ψέμα, όπως ξέρετε, έχει πολύ κοντά ποδάρια και τελικά η θιγμένη πάντα είναι η λογική και η εμπιστοσύνη των Ελλήνων στο πολιτικό σύστημα. Ας είμαστε πιο σοβαροί σε όλα αυτά.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε. Πάντα μέσα στον χρόνο ο κ. Κρητικός.

Καλείται στο Βήμα ο κ. Βασίλειος - Πέτρος Σπανάκης από τη Νέα Δημοκρατία και να ετοιμάζεται η κ. Στεργιανή Μπίζιου, επίσης από τη Νέα Δημοκρατία.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η οικονομική και κοινωνική συγκυρία επιβάλλει να είμαστε όλοι προσεκτικοί και οι κινήσεις μας να έχουν τέτοιον χαρακτήρα που να ανταποκρίνονται στις πραγματικές ανάγκες των πολιτών. Και τι κάνει η Κυβέρνηση του Κυριάκου Μητσοτάκη, η Κυβέρνηση της Νέας Δημοκρατίας; Φέρνει άλλο ένα νομοσχέδιο σήμερα και υλοποιεί εξαγγελίες, εξορθολογίζει διατάξεις και φυσικά επιλύει προβλήματα.

Όμως, κυρίες και κύριοι συνάδελφοι, και κυρίως συνάδελφοι της Αντιπολίτευσης, αυτές τις κινήσεις εξορθολογισμού, αυτές τις κινήσεις με κοινωνικά πακέτα, πραγματικά και όχι που να αγγίζουν τα όρια του λαϊκισμού τις βλέπουν οι πολίτες και πρέπει πραγματικά, επειδή βρισκόμαστε μήνες, εβδομάδες -πείτε το όπως θέλετε- πριν από τις επόμενες εθνικές εκλογές, πρέπει να σας προβληματίσουν, όπως και όλοι πρέπει να προβληματιστούμε στο τι πρέπει να κάνουμε για το μέλλον των πολιτών, διότι οι πολίτες θα μας κρίνουν στις επόμενες εκλογές γι’ αυτά τα οποία θα κάνουμε στο μέλλον.

Η Κυβέρνηση της Νέας Δημοκρατίας έχει δείξει ένα πράγμα, ότι έχει αξιοπιστία, ότι αυτό που λέει το κάνει και το υλοποιεί. Αυτό δεν το λέω εγώ, που αν θέλετε είμαι ένας κυβερνητικός Βουλευτής, αλλά το λένε οι πολίτες, το λένε οι δημοσκοπήσεις που έστω ότι είναι μια φωτογραφία της στιγμής, να το δεχτώ.

Ας δούμε λίγο ποια είναι τα πραγματικά θέματα. Τα πραγματικά θέματα είναι ότι φέρνουμε νομοσχέδια, όπως το σημερινό, που φέρνει οικονομική στήριξη των ευάλωτων ομάδων, εξορθολογίζει ασφαλιστικές και συνταξιοδοτικές διατάξεις, ρυθμίζει ζητήματα στην αγορά εργασίας ισότητας και κατάργησης των διακρίσεων στο πεδίο των εργασιακών σχέσεων και κυρίως σε προνοιακά ζητήματα. Δεν πιστεύω να αμφισβητεί κανείς όλα αυτά τα οποία φέρνει αυτό το νομοσχέδιο με αυτή την πολιτική ηγεσία του Υπουργείου Εργασίας.

Το νομοσχέδιο, όμως, αυτό περιλαμβάνει και ρυθμίσεις για την εφαρμογή ενός μεγάλου μέρους του κοινωνικού πακέτου. Τι λέμε εμείς στον Έλληνα πολίτη; Ότι εμείς έχουμε μια βεντάλια κοινωνικών μέτρων. Γιατί; Διότι η κρίση η ενεργειακή όσο συνεχίζεται συνεχίζονται και τα μέτρα. Διότι η κρίση η ενεργειακή, η εισαγόμενη, η προσωρινή δεν αντιμετωπίζεται με ένα μέτρο. Λέμε την αλήθεια στον ελληνικό λαό. Και αυτά τα οποία παρουσίασε ο Πρωθυπουργός στο βήμα της Έκθεσης της Θεσσαλονίκης σήμερα με το νομοσχέδιο αυτό γίνονται πράξη.

Έχουμε, λοιπόν, όρους, προϋποθέσεις για χορήγηση μιας έκτακτης οικονομικής ενίσχυσης στους ευάλωτους συνταξιούχους, στους δικαιούχους του αναπηρικού επιδόματος, στους ανασφάλιστους υπερήλικες, στους δικαιούχους του ελάχιστου εγγυημένου εισοδήματος και φυσικά στους δικαιούχους του επιδόματος παιδιού. Αυτά τα ορίζουν τα σχετικά άρθρα 3 και 4, αν δεν κάνω λάθος.

Δικαιούχοι έκτακτης οικονομικής ενίσχυσης, η οποία αυξάνεται στα 250 ευρώ, είναι 2,3 εκατομμύρια ευάλωτοι συμπολίτες μας. Δεν θα ήθελα να θυμίσω στο Σώμα τι έλεγε η Αντιπολίτευση για το πόσοι τελικά είναι οι δικαιούχοι.

Έχουμε, επίσης, διεύρυνση εισοδηματικών, αλλά και περιουσιακών κριτηρίων για τους ευάλωτους συνταξιούχους. Έχουμε, επίσης, σημαντικές ρυθμίσεις, όπως τη μόνιμη μείωση ασφαλιστικών εισφορών στο άρθρο 5 του σημερινού νομοσχεδίου.

Όμως, να πούμε και κάτι σημαντικό, ότι το 65% των μέτρων που έχουμε εξαγγείλει έχουν μόνιμο χαρακτήρα και δεν έχουν έκτακτο χαρακτήρα και αυτό, αν θέλετε, δείχνει και την ποιότητα των κοινωνικών μέτρων που φέρνει η Κυβέρνηση του Κυριάκου Μητσοτάκη. Έχουμε, επίσης, τη μείωση του χρόνου παραγραφής μη βεβαιωμένων οφειλών στον ΕΦΚΑ σε δέκα χρόνια από τα είκοσι χρόνια που ήταν σύμφωνα με το άρθρο 6, τον διπλασιασμό των δόσεων για πάγια ρύθμιση ασφαλιστικών οφειλών σε είκοσι τέσσερις δόσεις από τις δώδεκα.

Θα μου πείτε τώρα, γιατί άκουσα συναδέλφους της Αντιπολίτευσης, κύριε Πρόεδρε, να λένε: «Φέρτε τις εκατόν είκοσι δόσεις». Το λέτε σε ποια κυβέρνηση; Στην Κυβέρνηση αυτή που το πρώτο νομοθέτημα που έφερε ήταν οι εκατόν είκοσι δόσεις; Και το λέτε ποιοι; Εσείς που για τρία ολόκληρα χρόνια είχατε αφήσει τους οφειλέτες χωρίς μια γενναία ρύθμιση; Εμείς εδώ είμαστε και θα φέρουμε και ρυθμίσεις ευνοϊκές, γιατί το έχει πραγματικά ανάγκη η κοινωνία, αλλά γίνονται με μια συγκεκριμένη διαδικασία.

Έχουμε, επίσης, την κατάργηση της ειδικής εισφοράς, το 1%, για τους ασφαλισμένους στο πρώην Ταμείο Προνοίας Δημοσίων Υπαλλήλων, καθώς και για τις λοιπές κατηγορίες ασφαλισμένων που δεν είναι ασφαλισμένοι στο Ταμείο Προνοίας Δημοσίων Υπαλλήλων. Και, φυσικά, έχουμε την επέκταση της μάχιμης πενταετίας σε όλους τους ένστολους, με την οποία διασφαλίζεται η ίση μεταχείριση των ενστόλων και εξασφαλίζεται η καλύτερη λειτουργία των Ενόπλων μας Δυνάμεων.

Θεσπίζεται, επίσης, η επέκταση της άδειας μητρότητας σε εννέα μήνες από τους έξι που ήταν, σύμφωνα με το άρθρο 44. Και φυσικά έρχονται τα κίνητρα μετατροπής συμβάσεων μερικής απασχόλησης σε συμβάσεις πλήρους απασχόλησης, σύμφωνα με το άρθρο 9.

Έχουμε, επίσης, συνταξιοδοτικές ρυθμίσεις. Με το άρθρο 18 έχουμε τη διαδικασία αναπροσαρμογής των συντάξεων από την 1η Ιανουαρίου 2023 με βάση τον τιμάριθμο και την αύξηση του Ακαθάριστου Εγχώριου Προϊόντος, ούτως ώστε οι συνταξιούχοι να δουν τις αυξήσεις πιο γρήγορα.

Έχουμε, επίσης, την αύξηση της βασικής σύνταξης του πρώην Οργανισμού Γεωργικών Ασφαλίσεων, ενώ περιλαμβάνονται και άλλες θετικές ρυθμίσεις για τη συστηματοποίηση και απλοποίηση κατακερματισμένων κανόνων με στόχο την ενιαία και ισότιμη μεταχείριση των ασφαλισμένων.

Κυρίες και κύριοι συνάδελφοι, από τα όσα ανέφερα και από τα όσα ακούσαμε από τον εισηγητή και την ηγεσία του Υπουργείου Εργασίας και Κοινωνικών Υποθέσεων και τη συζήτηση που έγινε στην αρμόδια επιτροπή της Βουλής το συμπέρασμα είναι ότι πρόκειται για ένα νομοσχέδιο με ξεκάθαρα θετικό κοινωνικό πρόσημο.

Πώς θα χαρακτηρίζατε, κυρίες και κύριοι συνάδελφοι, ένα νομοσχέδιο που φέρνει στήριξη χαμηλοσυνταξιούχων, παγίωση της μείωσης των ασφαλιστικών εισφορών, επιδότηση της μετατροπής θέσεων μερικής σε πλήρους απασχόλησης, επέκταση του επιδόματος μητρότητας και παραγραφή των αξιώσεων του ΕΦΚΑ μετά την παρέλευση δεκαετίας; Και κυρίως με ποιο σκεπτικό θα το καταψηφίζατε;

Γι’ αυτό, λοιπόν, σας καλώ έστω και αυτή την ώρα να ψηφίσετε αυτό το νομοσχέδιο που έχει ένα γενναίο κοινωνικό πρόσημο και σίγουρα δεν είναι το τελευταίο νομοσχέδιο αυτής της Κυβέρνησης με κοινωνικά μέτρα, διότι αυτή η Κυβέρνηση, η Κυβέρνηση της Νέας Δημοκρατίας, είναι μια φιλολαϊκή κυβέρνηση στην πράξη και το αποδεικνύουμε εδώ με τις διατάξεις που φέρνουμε. Αν πείτε «όχι», αυτό πρέπει και οφείλετε να το εξηγήσετε, όχι σε εμάς αλλά στον ελληνικό λαό. Αλλά είμαι βέβαιος ότι δεν θα πείτε στο τέλος «όχι» και θα συμφωνήσουμε.

Και κάτι τελευταίο και κλείνω, κύριε Πρόεδρε, και ευχαριστώ για την ανοχή σας. Για τις αυξήσεις στις συντάξεις από 1-1-2023 θα είναι η πρώτη φορά που αυξάνονται μετά από πολλά χρόνια και αυτό οφείλεται στο ότι ασκούμε μια σοβαρή, συστηματική, εύστοχη οικονομική και κοινωνική πολιτική. Το μεγάλο αυτό ποσοστό της αύξησης δεν έρχεται τυχαία. Οφείλεται στον ρυθμό ανάπτυξης που, παρά την πρωτοφανούς μεγέθους κρίση, πέτυχε η Κυβέρνηση του Κυριάκου Μητσοτάκη.

Έχουμε, λοιπόν, για το ’22 -για να ενημερώνονται οι Έλληνες πολίτες- ρυθμό ανάπτυξης 5,5%, ενώ -παρά την τεράστια ύφεση του ’20- είχαμε το διάστημα 2019 - 2022 μέσο όρο ανάπτυξης 1,5%, με την Ευρώπη να είναι την ίδια περίοδο στο 1%. Αυτή είναι η επιτυχία αυτής της Κυβέρνησης. Τι είχαμε επί ΣΥΡΙΖΑ την περίοδο 2015 - 2018 που η ανάπτυξη στην Ευρώπη έτρεχε με μέσο όρο 2,15; Στην Ελλάδα είχαμε για την περίοδο αυτή μηδέν. Να το ξαναπούμε; Μηδέν ανάπτυξη. Και για να είμαστε πιο ξεκάθαροι, για να τα λέμε με το όνομά τους, είχαμε ύφεση μείον 0,1%. Αυτή είναι η αλήθεια.

**ΠΡΟΕΔΡΕΥΩΝ (Απόστολος Αβδελάς):** Και κλείστε.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ας σκεφτούμε, λοιπόν, τι αυξήσεις θα έπαιρναν οι συνταξιούχοι αν ήταν ο ΣΥΡΙΖΑ στην κυβέρνηση και πόσα ακόμα, που σήμερα θεωρούμε αυτονόητα, όπως οι αυξήσεις φόρων, δεν θα είχαν συμβεί ποτέ. Διότι στο DNA αυτής της Κυβέρνησης είναι η μείωση της φορολογίας, αλλά με έναν σκοπό: η μείωση των άμεσων φόρων να φτάσει στον τελικό καταναλωτή. Η μείωση της άμεσης φορολογίας να αγγίξει αυτούς που το έχουν ανάγκη. Γι’ αυτό φέραμε και τη μείωση για τα χαμηλά εισοδήματα από το 22% στο 9%.

Σας ευχαριστώ θερμά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Καλείται στο Βήμα η κ. Στεργιανή Μπίζιου από τη Νέα Δημοκρατία.

Να ετοιμάζεται ο κ. Ψυχογιός από τον ΣΥΡΙΖΑ-Προοδευτική Συμμαχία.

**ΣΤΕΡΓΙΑΝΗ (ΣΤΕΛΛΑ) ΜΠΙΖΙΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε σήμερα την τέταρτη κατά σειρά νομοθετική παρέμβαση του Υπουργείου Εργασίας και Κοινωνικών Υποθέσεων που αφορά στο ασφαλιστικό μας σύστημα. Μέσα σε τριάμισι χρόνια το Υπουργείο Εργασίας έχει υλοποιήσει τέσσερις παρεμβάσεις που διόρθωσαν μακροχρόνιες αδικίες και στρεβλώσεις, εκσυγχρόνισαν το ασφαλιστικό μας σύστημα, επιτάχυναν τη λειτουργία των ασφαλιστικών φορέων και εξάλειψαν παθογένειες χρόνων με πλέον χαρακτηριστική αυτή των καθυστερούμενων συντάξεων.

Με τις παρεμβάσεις του το Υπουργείο Εργασίας προσπάθησε και πέτυχε να απεγκλωβίσει χιλιάδες συμπολίτες μας από αδιέξοδες επιταγές του παρελθόντος. Κατάφερε να αναβαθμίσει τον ρόλο και την αποστολή των κοινωνικών υπηρεσιών, ώστε να μπορούν να ανταποκρίνονται στις κοινωνικές εξελίξεις, να εξυπηρετούν αποτελεσματικότερα τον πολίτη και ιδιαίτερα τα ευάλωτα άτομα και εν τέλει να συμβάλλουν στην πραγματοποίηση του μεγάλου στόχου που έχουμε θέσει, αυτού της κοινωνικής ευημερίας.

Τρανό παράδειγμα της αποτελεσματικής δουλειάς που γίνεται στο Υπουργείο η ολοκλήρωση της έκδοσης των εκκρεμών συντάξεων. Το όραμα του Υπουργείου και της Κυβέρνησης συνολικά είναι ο εκσυγχρονισμός των υπηρεσιών για την παροχή προσβάσιμων, προσιτών, φιλικών και εξατομικευμένων κοινωνικών υπηρεσιών, για ολιστική στήριξη του ατόμου και της οικογένειας με τρόπο ανθρωποκεντρικό και αποτελεσματικό. Ένας από τους κυριότερους στόχους αποτελεί η ενδυνάμωση και η διασφάλιση των δικαιωμάτων ευάλωτων ατόμων του πληθυσμού, η βελτίωση του επιπέδου ζωής τους και η ανάπτυξή τους στο μέγιστο των δυνατοτήτων τους.

Κοινωνική δικαιοσύνη, αλληλεγγύη, ισότητα, προστασία και στήριξη των ευάλωτων συμπολιτών μας. Αυτή είναι με δυο λόγια η καρδιά του νομοσχεδίου, το οποίο εστιάζει σε τέσσερις τομείς κομβικούς για την κοινωνία, στην οικονομική στήριξη των ευάλωτων ομάδων, στον εξορθολογισμό ασφαλιστικών και συνταξιοδοτικών διατάξεων, στη ρύθμιση ζητημάτων αγοράς εργασίας, ισότητας και κατάργησης των διακρίσεων στο πεδίο των εργασιακών σχέσεων και τέλος σε προνοιακά ζητήματα. Δύο εκατομμύρια τριακόσιες χιλιάδες συμπολίτες μας θα ωφεληθούν φέτος από την οικονομική ενίσχυση των 250 ευρώ. Ευάλωτοι συνταξιούχοι, δικαιούχοι αναπηρικού επιδόματος, ανασφάλιστοι υπερήλικες, δικαιούχοι του ελάχιστου εγγυημένου εισοδήματος, μακροχρόνια άνεργοι και δικαιούχοι του επιδόματος παιδιού.

Στα τρία χρόνια της διακυβέρνησής της η Νέα Δημοκρατία έχει δείξει έμπρακτα τη στήριξή της στο σύνολο των συμπολιτών μας με έμφαση στις πληθυσμιακές ομάδες που χρήζουν ιδιαίτερης προστασίας. Μέσα σε μία τριετία είχαμε μείωση των ασφαλιστικών εισφορών κατά 4,4 ποσοστιαίες μονάδες και μείωση των φορολογικών συντελεστών. Ιδιαίτερα στην πρώτη κλίμακα είχαμε μείωση κατά 13 ποσοστιαίες μονάδες από 22% σε 9%. Είχαμε επίσης μείωση του ΕΝΦΙΑ, αύξηση του κατώτατου μισθού, ενώ προχωράμε στο ξεπάγωμα των συντάξεων μετά από δώδεκα χρόνια. Ένας στους δύο συνταξιούχους θα δει αύξηση στη σύνταξή του που θα ισοδυναμεί περίπου με τηνδέκατη τρίτη σύνταξη.

Μία ρύθμιση που εισάγει το σημερινό νομοσχέδιο και που έρχεται να ανακουφίσει πολλούς ασφαλισμένους είναι η μείωση του χρόνου παραγραφής μη βεβαιωμένων οφειλών στον ΕΦΚΑ σε δέκα χρόνια από είκοσι. Η εικοσαετής παραγραφή των απαιτήσεων του e-ΕΦΚΑ που είχε θεσπιστεί με τον περιβόητο νόμο Κατρούγκαλου κρίθηκε από το Συμβούλιο της Επικρατείας ως χρόνος υπερβολικός που αντίκειται στις συνταγματικές αρχές της αναλογικότητας και της ασφάλειας δικαίου. Η συγκεκριμένη ρύθμιση απελευθερώνει και τους υποψήφιους συνταξιούχους που ενώ πληρούσαν τα κριτήρια να βγουν στη σύνταξη, δεν μπορούσαν λόγω των οφειλών τους. Βέβαια, στον νόμο περιλαμβάνεται και ρητή πρόβλεψη των γεγονότων που διακόπτουν και αναστέλλουν την παραγραφή, κάτι που διασφαλίζει ότι ο e-ΕΦΚΑ θα κινείται εντός αποδεκτών χρονικών πλαισίων και ότι οι στρατηγικοί κακοπληρωτές δεν θα αποφεύγουν την εκπλήρωση των υποχρεώσεών τους. Αυξάνονται από δώδεκα σε είκοσι τέσσερις οι μηνιαίες δόσεις των υπό ρύθμιση ασφαλιστικών οφειλών. Διευκολύνονται με αυτόν τον τρόπο οι οφειλέτες ληξιπρόθεσμων ασφαλιστικών οφειλών στην τήρηση της ρύθμισης.

Στήριξη της οικογένειας και της εργαζόμενης μητέρας. Είναι πολυάριθμες οι πρωτοβουλίες και οι παρεμβάσεις της Κυβέρνησης που έμπρακτα αποδεικνύουν πως η ισότητα των φύλων, η ενίσχυση της θέσης της γυναίκας στην αγορά εργασίας και η ενδυνάμωση του θεσμού της οικογένειας είναι προτεραιότητά μας. Σε αυτή την κατεύθυνση στο σημερινό νομοσχέδιο ξεχωρίζει η διάταξη που αφορά τις μητέρες και αυξάνει την ειδική άδεια μητρότητας από έξι σε εννιά μήνες για τις γυναίκες που εργάζονται στον ιδιωτικό τομέα, εξισώνοντάς τες με αυτόν τον τρόπο με αυτές που εργάζονται στον δημόσιο τομέα.

Κυρίες και κύριοι συνάδελφοι, η ελληνική κοινωνία βιώνει μια διεθνή εισαγόμενη ενεργειακή κρίση και μία από τις αγωνίες του συμπολιτών μας είναι πώς αυτό θα επηρεάσει τις θέσεις εργασίας. Είναι χρήσιμο και να συνεχίσουμε να δημιουργούμε νέες θέσεις εργασίας, αλλά και να διατηρήσουμε τις ήδη υφιστάμενες. Είναι θετικό ότι, παρά τις αρνητικές συνέπειες της ενεργειακής κρίσης, οι συμβάσεις πλήρους απασχόλησης υπερτερούν μεταξύ των νέων συμβάσεων στην αγορά εργασίας. Την τάση αυτή ενισχύουμε σήμερα δίνοντας κίνητρα μετατροπής συμβάσεων μερικής απασχόλησης σε πλήρους, με την επιδότηση ασφαλιστικών εισφορών κατά 40% σε επιχειρήσεις οι οποίες από την 1η Ιανουαρίου του 2023 ως τις 31 Δεκεμβρίου 2023 μετατρέπουν τις συμβάσεις μισθωτών μερικής απασχόλησης σε συμβάσεις πλήρους απασχόλησης.

Και, τέλος, θέλω να σταθώ σε κάτι που μας αγγίζει όλους, ένα κεφάλαιο εξαιρετικά ευαίσθητο, όχι μόνο για το νομοσχέδιο αλλά για όλους μας, για την κοινωνία συνολικά και για τον καθένα μας ξεχωριστά, τα παιδιά. Δυστυχώς τις τελευταίες εβδομάδες η επικαιρότητα υπήρξε συγκλονιστική. Μέσα σε αυτή τη ζοφερή πραγματικότητα το παρήγορο είναι ότι το Υπουργείο μας ήταν εκεί. Είχαμε προνοήσει να υπάρχει δίχτυ ασφαλείας για τα παιδιά των δομών. Η μέριμνα για τα παιδιά δεν ολοκληρώνεται ποτέ, είναι μια διαρκής επαγρύπνηση. Και όταν μιλάμε για παιδιά με αναπηρία, ο στόχος μας δεν είναι μόνο η ανακούφισή τους και η διευκόλυνση της καθημερινότητάς τους. Ο στόχος μας είναι κάτι πιο βαθύ, οι ίσες ευκαιρίες και η ίση μεταχείριση σε όλους τους τομείς.

Με τις διατάξεις του νομοσχεδίου θεσπίζεται πρόγραμμα πρώιμης παρέμβασης για παιδιά ηλικίας έως έξι ετών με αναπηρία ή αναπτυξιακή καθυστέρηση ή διαταραχή. Σκοπός είναι η διασφάλιση της ανάπτυξης του παιδιού, η προετοιμασία του για την ομαλή ένταξη στην εκπαιδευτική διαδικασία, η προώθηση της κοινωνικής ένταξής του, αλλά και της οικογένειάς του και η αποφυγή της περιθωριοποίησής τους. Δεν πρόκειται να επιτρέψουμε σε κανένα παιδί να μείνει πίσω. Είμαι βέβαιη, βλέποντας και τη δουλειά και τις ευαισθησίες της Υφυπουργού, ότι αυτόν τον στόχο θα τον πετύχουμε.

Το σχέδιο νόμου που σήμερα συζητάμε αποτελεί μια ακόμα παρέμβαση με ισχυρό κοινωνικό πρόσημο που ρυθμίζει ασφαλιστικά, εργασιακά και προνοιακά θέματα. Ένα ακόμη βήμα προς τον στόχο της παροχής ποιοτικών υπηρεσιών στους συμπολίτες μας στα πεδία της εργασίας, της κοινωνικής ασφάλισης και της κοινωνικής πρόνοιας. Και πάνω όλα μια ασπίδα προστασίας ενός αξιοπρεπούς επιπέδου διαβίωσης για όλους.

Ας το ψηφίσουμε όλοι.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε για την τήρηση του χρόνου.

Και από τη Λάρισα, στην Κόρινθο, στον κ. Γεώργιο Ψυχογιό από τον ΣΥΡΙΖΑ - Προοδευτική Συμμαχία.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ κύριε Πρόεδρε.

Κύριε Υπουργέ, κυρίες και κύριοι συνάδελφοι, θα μου επιτρέψετε να ξεκινήσω την ομιλία μου για τη μέρα που ξημερώνει, την ημέρα της εξάλειψης της βίας κατά των γυναικών, που αποτελεί ένα κρίσιμο και δυστυχώς ακόμα επίκαιρο τον 21ο αιώνα ζήτημα, καθότι συνεχίζονται οι ανισότητες και οι διακρίσεις. Και να πω ότι τέτοια ζητήματα, προβλήματα και εγκλήματα δεν αντιμετωπίζονται με λόγια ή με ευχολόγια ούτε με δηλώσεις ότι έχουμε λιγότερες γυναικοκτονίες από κάποιες χώρες της Λατινικής Αμερικής. Αντιμετωπίζονται με χτύπημα θεσμικό και κοινωνικό, στην πατριαρχία και τα κάθε λογής στερεότυπα. Αντιμετωπίζεται με τη νομοθέτηση του όρου γυναικοκτονία, με ενίσχυση των δομών προστασίας και αντιμετώπισης έμφυλης και ενδοοικογενειακής βίας, αλλά και με πλήρη εφαρμογή της Σύμβασης της Κωνσταντινούπολης που κυρώσαμε το 2018 και μέριμνα για τις πιο ευάλωτες γυναίκες που δεν μπορεί να είναι ορατές.

Έχουμε μπροστά μας ένα νομοσχέδιο το οποίο είναι κατώτερο των περιστάσεων. Τι να περιμένει όμως, κανείς από μια κυβέρνηση, η οποία κάνει εξώσεις σε νοικοκυριά για πρώτη κατοικία και για 15.000 οφειλές από κάρτες. Άκουσον - άκουσον! Μια κυβέρνηση των καρτέλ, των μεγάλων συμφερόντων, μια κυβέρνηση των funds χωρίς έλεος, χωρίς δικαστική προστασία, χωρίς καμμία προστασία στην ουσία για πολίτες και επαγγελματίες, μια κυβέρνηση φτωχοποίησης και εξαθλίωσης της κοινωνικής πλειοψηφίας, μια κυβέρνηση που διαλύει τη δημόσια υγεία με απαράδεκτες εικόνες σαν αυτή χθες το βράδυ καρκινοπαθών να περιμένουν έξω για να κάνουν τις χημειοθεραπείες τους, μια κυβέρνηση που έχει πολλαπλασιάσει τις ανισότητες, ακόμα και τα θανατηφόρα εργατικά ατυχήματα, που διώχνει τους αγρότες από τα χωράφια τους και που δημιουργεί διαρκώς εξιλαστήρια θύματα, αποδιοπομπαίους τράγους και μεταθέτει την ευθύνη της στους πρόσφυγες, στους νέους, στους μικρομεσαίους που τους θεωρεί ζόμπι, στους υπαλλήλους του ΕΦΚΑ, ακόμα και στους ανθρώπους που αγωνίζονται για τα δικαιώματά τους. Μια κυβέρνηση καταστολής και υποκλοπών.

Το νομοσχέδιο, λοιπόν, κατά τη γνώμη μας είναι εξαιρετικά δειλό και αναποτελεσματικό, όπως τόνισε σύσσωμη η Αντιπολίτευση, αλλά και κάποιοι Βουλευτές σας. Είναι ένα νομοσχέδιο που πραγματικά πολύς κόσμος ρωτούσε και στην περιφέρεια μου, το ανέμενε, το περίμενε για να βγει από τον καθημερινό εφιάλτη, άνθρωποι που θέλουν να πληρώσουν, που θέλουν να είναι συνεπείς, που θέλουν να έχουν σχέδια και όνειρα να μην είναι όμηροι και εγκλωβισμένοι.

Αυτό, όμως, γίνεται με ρυθμίσεις, κύριε Υπουργέ σαν τις εκατόν είκοσι δόσεις του 2019 και όχι με αυτή την κοροϊδία από δώδεκα έως είκοσι τέσσερις δόσεις αυτή τη στιγμή σε αυτή τη συγκυρία. Ρύθμιση εκατόν είκοσι δόσεων, όπου εκατοντάδες χιλιάδες άνθρωποι μπήκαν, διέγραψαν μέρος των οφειλών τους, πήραν σύνταξη αρκετοί που ήταν σε ομηρία για χρόνια και έζησαν με αξιοπρέπεια.

Αντ’ αυτού έχουμε ένα νομοσχέδιο αναντίστοιχο με τις πραγματικές ανάγκες των ασφαλισμένων, των εργαζόμενων, των μικρομεσαίων, των συνταξιούχων, των αγροτών, των ελεύθερων επαγγελματιών, όπως και ο κλάδος μου, οι δικηγόροι που πολλάκις έχετε κατηγορήσει, λοιδορήσει και απαξιώσει μέσα στην κρίση και οι περισσότεροι φεύγουν από το επάγγελμα αυτή τη στιγμή. Και σε μια θετική διάταξη που όντως υπάρχει πράγματι, πρέπει να κάνετε επέκταση της προστασίας και της άδειας μητρότητας και στους ελεύθερους επαγγελματίες δικηγόρους και τους υπόλοιπους κλάδους, αλλά και στήριξη των ελεύθερων επαγγελματιών συνολικά.

Καταργήσατε τηδέκατη τρίτη σύνταξη που είχε θεσπίσει η κυβέρνηση του ΣΥΡΙΖΑ και είχε δρομολογήσει και τα αναγκαία κονδύλια. Στερήσατε σε ένα εκατομμύριο και πάνω συνταξιούχους και κυρίως σε χαμηλοσυνταξιούχους τα αναδρομικά που δικαιούνταν. Εκτοξεύσατε τις εκκρεμείς συντάξεις στην αρχή και μετά εφαρμόσατε ένα fast track σύστημα, το οποίο έχει πάρα πολλά προβλήματα, το δώσατε και σε ιδιώτες, έχει πολλά λάθη, έχει μειωμένες συντάξεις και υπάρχουν ακόμη εκατόν είκοσι πέντε χιλιάδες εκκρεμείς επικουρικές, πενήντα πέντε χιλιάδες εφάπαξ και εβδομήντα χιλιάδες παράλληλες συντάξεις. Απαξιώσατε τον ΕΦΚΑ, λοιδορήσατε όπως είπα τους υπαλλήλους, ιδιωτικοποιήσατε τη διοίκηση του ΕΦΚΑ και πουλήσατε την επικουρική ασφάλιση. Και έρχεστε σήμερα και πανηγυρίζετε λες και ο κόσμος δεν ξέρει ή αν δεν το ξέρει και του το κρύβουν ας το ακούσει, ότι αυτές οι σημερινές αυξήσεις προέρχονται από τον νόμο του ΣΥΡΙΖΑ το 2017 και επαίρεστε και επικαλείστε αυτές τις αυξήσεις, οι οποίες ήταν ψηφισμένες, ήταν ρυθμισμένες και ήταν και αποφασισμένες μέσα σε πολύ δύσκολες εποχές.

Δίνετε μια έκτακτη οικονομική ενίσχυση 250 ευρώ. Πραγματικά ψίχουλα, που αν αθροίσει κανείς το ποσό το οποίο θα δοθεί φέτος το Πάσχα και αυτό που δίνετε τώρα είναι λιγότερο από το ποσό που δόθηκε το 2019, 980 εκατομμύρια για τηδέκατη τρίτη σύνταξη μία φορά. Όπως επίσης, με την ακρίβεια και τον πληθωρισμό να καλπάζει πραγματικά, αυτή η χαμηλή και οριζόντια ενίσχυση των 250 ευρώ, η οποία αποκλείει και αρκετές κοινωνικές κατηγορίες αλλά και ευαλωτότητες, όπως μονογονεϊκές οικογένειες, όταν υπάρχει αναπηρία μέλους σε οικογένεια κ.λπ., δεν μπορεί σε καμμία περίπτωση να ανταποκριθεί στις ανάγκες που υπάρχουν. Εκατό χιλιάδες μόνο από τους μακροχρόνια ανέργους, από τους πεντακόσιες χιλιάδες θα δουν χρήματα στον λογαριασμό τους.

Και, βέβαια, ερχόμαστε στη μείωση των ασφαλιστικών εισφορών κατά 3% που πραγματικά είναι αστείο και μόνο να λέγεται όταν στην ουσία «καταπίνεται» από την αύξηση 8%, η οποία έχει δρομολογηθεί και έχει αποφασιστεί από εσάς για τις ασφαλιστικές εισφορές. Εμείς προτείνουμε να παγώσει αυτή η αύξηση και να δοθούν και να αναπληρωθούν τα κονδύλια που χρειάζεται ο ΟΑΕΔ-ΔΥΠΑ για να καλύψει τις ανάγκες των ανέργων, που όταν τα παίρνετε από τη μια τσέπη δεν τα βάζετε στην άλλη και έτσι έχει μειωθεί και η προστασία και η πρόνοια για τους ανέργους από τον πρώην ΟΑΕΔ.

Έρχομαι και στην παραγραφή, αυτή την περιβόητη παραγραφή που τόσο τη διαφημίσατε και διαφημίζετε λες και ο κόσμος δεν θα καταλάβει τι συμβαίνει και την αφήνετε να αιωρείται. Είναι ένα μεγάλο φιάσκο, μια απόλυτη κοροϊδία, διότι οι περισσότερες εισφορές έχουν βεβαιωθεί εντός δεκαετίας, άρα δεν υπάγονται σε αυτό το πλαίσιο της παραγραφής. Ο κόσμος πράγματι το περίμενε, αλλά δεν έχει καμμία σχέση με αυτό που προπαγανδίζετε ή διαφημίζετε. Είναι εντελώς αστήρικτο, είναι εντελώς αβάσιμο και αν δούμε πάλι τους αριθμούς μόνο το 0,58% του συνόλου των χρεών παραγράφεται, ένα ποσό της τάξης των 250 εκατομμυρίων ευρώ στα 43 δισεκατομμύρια του συνόλου που υπάρχουν ως οφειλές.

Εμείς δεν λέμε να διαγραφούν όλα τα χρέη. Εμείς λέμε να υπάρχει μία προσωποποιημένη προσέγγιση με βάση το προφίλ του κάθε οφειλέτη, να κυνηγηθούν βέβαια οι μεγαλοοφειλέτες που είναι γνωστοί και τους ξέρετε και μπορούν να τους πιάσουν ανά πάσα στιγμή και να ληφθεί υπ’ όψιν η πραγματική αδυναμία, χωρίς υπαιτιότητα των μικρομεσαίων, οι οποίοι αυτή τη στιγμή στενάζουν.

Όλα αυτά, λοιπόν, τα οποία φέρνετε δεν είναι ούτε καν ασπιρίνες σε αυτή τη φάση. Πολλά περισσότερα περιμένει ο κόσμος, πολλά περισσότερα έχει ανάγκη ο κόσμος, η αγορά, η κοινωνία, η αγορά εργασίας για να σταθεί όρθια μετά από δεκαπέντε χρόνια επάλληλων κρίσεων. Ο κόσμος το ξέρει, το βλέπει, το καταλαβαίνει και γνωρίζει ότι αυτά δεν αξίζουν στον ελληνικό λαό που έχει περάσει διά πυρός και σιδήρου.

Η κοινωνία, λοιπόν, σας έχει καταλάβει. Ό, τι και να κάνετε, το βλέπετε, καταλαβαίνουμε ότι το κλίμα αλλάζει και εμείς έχουμε υποχρέωση -και αυτό θα κάνουμε-, να αγωνιστούμε με αυτόν τον κόσμο, να αγωνιστούμε δίπλα τους για δικαιοσύνη παντού και την πολιτική αλλαγή που έχει ανάγκη ο τόπος. Να είστε σίγουροι ότι πολύ σύντομα αυτό θα γίνει πράξη.

Να είστε καλά.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Ιππότης όπως είναι ο κ. Μπαρτζώκας, παραχωρεί τη θέση του στην κ. Χριστίνα Αλεξοπούλου από τη Νέα Δημοκρατία. Άλλωστε, στη βόρεια Ελλάδα και ιδιαίτερα στη Βέροια όλοι ιππότες είμαστε, έτσι δεν είναι;

Ορίστε, κυρία Αλεξοπούλου, έχετε τον λόγο.

**ΧΡΙΣΤΙΝΑ ΑΛΕΞΟΠΟΥΛΟΥ:** Ευχαριστώ πολύ, κύριε Πρόεδρε.

Θα ήθελα κι εγώ να ευχαριστήσω με τη σειρά μου τον καλό συνάδελφο από την Ημαθία κ. Μπαρτζώκα.

Κυρίες και κύριοι συνάδελφοι, κύριε Υπουργέ, απόψε το βράδυ, αν και αρκετά αργά, θεώρησα υποχρέωσή μου να βρίσκομαι εδώ και να απευθυνθώ στην Εθνική Αντιπροσωπεία όχι μόνο ως Βουλευτής αλλά κυρίως ως γυναίκα, ως μητέρα, ως επαγγελματίας, ως Ελληνίδα πολίτης.

Με το σημερινό νομοσχέδιο οι εργαζόμενες γυναίκες γινόμαστε πιο δυνατές. Οι μητέρες των παιδιών με αναπηρία ή μια κάποια αναπτυξιακή καθυστέρηση ή κάποια διαταραχή αποκτούν μια επιπλέον βοήθεια. Οι οροθετικοί συμπολίτες μας προστατεύονται από το στίγμα στον χώρο της εργασίας τους.

Κυρίες και κύριοι συνάδελφοι, στο αξιακό σύστημα της Νέας Δημοκρατίας όλοι οι πολίτες είναι ίσοι. Δεν υπάρχουν αποκλεισμοί για κανέναν. Αντιθέτως, είμαστε δίπλα στον καθέναν που βάλλεται. Είμαστε δίπλα στις γυναίκες, στις νέες μητέρες, στα άτομα με αναπηρία, στους κοινωνικά ίσως περιθωριοποιημένους συμπολίτες μας.

Αυτόν ακριβώς τον σκοπό εξυπηρετεί και το βαθιά κοινωνικό νομοσχέδιο που συζητούμε σήμερα. Ήρθε, λοιπόν, προς ψήφιση στη Βουλή η τέταρτη νομοθετική παρέμβαση για το ασφαλιστικό σύστημα. Το παρόν σχέδιο νόμου διέπεται από ένα πνεύμα δικαιοσύνης και κοινής λογικής. Διορθώνει αδικίες και στρεβλώσεις του παρελθόντος επ’ ωφελεία χιλιάδων ασφαλισμένων. Απλοποιεί και επιταχύνει διαδικασίες με στόχο την καλύτερη εξυπηρέτηση των πολιτών, με ιδιαίτερη μέριμνα για τους συνανθρώπους μας με αναπηρία. Μονιμοποιεί τη μείωση των ασφαλιστικών εισφορών κατά τρεις ποσοστιαίες μονάδες. Στηρίζουμε δύο εκατομμύρια τριακόσιες χιλιάδες ευάλωτους συμπολίτες μας με την καταβολή έκτακτης οικονομικής ενίσχυσης αυτόν τον Δεκέμβριο. Επισπεύδουμε την απόφασή μας για το ύψος της αναπροσαρμογής των συντάξεων από 1-1-2023, ώστε οι συνταξιούχοι να δουν τις αυξήσεις ακόμα πιο γρήγορα. Μετά από δώδεκα χρόνια θα έχουμε επιτέλους την πρώτη αύξηση των συντάξεων.

Αποδεικνύουμε στην πράξη, κυρίες και κύριοι, ότι στόχος μας είναι μια κοινωνική πολιτική με αποτέλεσμα. Δεν τάζουμε εμείς. Εμείς πράττουμε. Δεν υποσχόμαστε. Εμείς υλοποιούμε. Απέναντι στα ψέματα των δήθεν φιλολαϊκών βάζουμε την αλήθεια του μόνου αληθινού λαϊκού κόμματος, της Νέας Δημοκρατίας. Γι’ αυτό έχουμε την ευαισθησία και το θάρρος να προχωρήσουμε σε αύξηση της περιόδου της ειδικής άδειας προστασίας μητρότητας από έξι σε εννέα μήνες για μητέρες που εργάζονται στον ιδιωτικό τομέα ως μισθωτές. Πηγαίνουμε, όμως, και ένα βήμα ακόμα πιο πέρα. Την ειδική παροχή προστασίας μητρότητας δικαιούνται και οι γυναίκες που αποκτούν παιδιά με τη διαδικασία της παρένθετης μητρότητας, όπως -και εδώ θα πω και κάτι ακόμα πολύ σημαντικό- και οι εργαζόμενες που υιοθετούν από την ένταξη του παιδιού στην οικογένεια έως την ηλικία των οκτώ ετών.

Η μητέρα δικαιούται να μεταβιβάσει ως επτά μήνες από την ειδική άδεια προστασίας μητρότητας προς τον πατέρα, αν αυτός εργάζεται με σχέση εξαρτημένης εργασίας στον ιδιωτικό τομέα. Με τον τρόπο αυτόν προωθείται η ισότιμη κατανομή των οικογενειακών βαρών και αμβλύνεται επιτέλους ένα ακόμη αντικίνητρο στις προσλήψεις που λειτουργεί πάντοτε εις βάρος των γυναικών.

Εμείς, κυρίες και κύριοι συνάδελφοι, δεν θέλουμε να υπάρχουν διλήμματα. Δεν θέλουμε να υπάρχει το δίλημμα σε καμμία Ελληνίδα «οικογένεια ή καριέρα».

Επίσης, θεσπίζεται πρόγραμμα πρώιμης παρέμβασης για παιδιά ηλικίας έως έξι ετών με αναπηρία ή μια κάποια αναπτυξιακή καθυστέρηση ή μια διαταραχή ή με αυξημένη πιθανότητα εμφάνισης αυτών στις οικογένειές τους στο πλαίσιο υλοποίησης της εθνικής στρατηγικής για την αποϊδρυματοποίηση. Σκοπός μας είναι η διασφάλιση και ενίσχυση της ανάπτυξης του παιδιού, η προετοιμασία της απρόσκοπτης και ομαλής ένταξής του στην εκπαιδευτική διαδικασία, η προώθηση της κοινωνικής ένταξης της οικογένειας και του παιδιού και, προφανώς, η αποφυγή της περιθωριοποίησής του.

Η Κυβέρνηση και προσωπικά ο Πρωθυπουργός Κυριάκος Μητσοτάκης με μια σειρά πρωτοβουλιών έχουν συμβάλει πάρα πολύ σημαντικά στην εξάλειψη του στίγματος των συνανθρώπων μας που είναι οροθετικοί. Σε αυτό το πλαίσιο, με το παρόν σχέδιο νόμου απαγορεύεται κάθε διάκριση σε βάρος οροθετικών ατόμων στον ιό του HIV κατά το στάδιο της πρόσληψης ή της παραμονής στην εργασία. Απαγορεύεται ιδίως η διερεύνηση της ιδιότητας του οροθετικού με σχετικό ερώτημα κατά τη διαδικασία της πρόσληψης. Η απαγόρευση διάκρισης καλύπτει και τους όρους της συνθήκης απασχόλησης και εργασίας, τις προαγωγές, καθώς και τον σχεδιασμό και την εφαρμογή συστημάτων αξιολόγησης προσωπικού. Εξαιρούνται, βεβαίως, τα επαγγέλματα όπου η διερεύνηση της ιδιότητας του οροθετικού επιβάλλεται νομοθετικά για κάποιους ιατρικούς λόγους.

Σε ένα καθαρά λαϊκό νομοσχέδιο έρχεται η στείρα αντιπολίτευση του ΣΥΡΙΖΑ να προσπαθήσει για ακόμα μια φορά να επιβάλει τη μιζέρια της Αριστεράς στους πολίτες. Μιλούν για τις συντάξεις εκείνοι που τις μείωσαν δεκαπέντε φορές από το 2015 ως το 2019. Θα σας θυμίσω μερικές μόνο από αυτές τις μειώσεις, γιατί μάλλον εσείς θεωρείτε ότι έχουμε πάθει συλλογική αμνησία.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Οι περικοπές, λοιπόν, του ΣΥΡΙΖΑ και των ΑΝΕΛ ξεκίνησαν με την πρώτη εγκύκλιο του τότε Υφυπουργού Εργασίας που μείωνε το ύψος των κατώτατων συντάξεων. Το καλοκαίρι του 2016, με τον επαναϋπολογισμό του νόμου Κατρούγκαλου μειώθηκαν σε διακόσιες πενήντα χιλιάδες συνταξιούχους μέχρι 40% οι επικουρικές συντάξεις. Την ίδια χρονιά, οι μειώσεις άγγιξαν πια και τους χαμηλοσυνταξιούχους. Όπως προέβλεπε το τρίτο μνημόνιο, το ΕΚΑΣ μειώθηκε σε εκατόν εξήντα χιλιάδες αρχικά χαμηλοσυνταξιούχους, ενώ ταυτόχρονα ψηφίστηκε η σταδιακή πλήρης κατάργησή του. Το 2016 έγινε επίσης δραματική μείωση των νέων αναπηρικών συντάξεων όσων έβγαιναν μετά την εφαρμογή του νόμου Κατρούγκαλου.

Κάποιες φορές μπορεί να αποτελεί εύστοχη επικοινωνιακή τακτική να προτάσσεις τα μειονεκτήματά σου. Δυστυχώς, όμως, όχι στις περιπτώσεις που κάποιος μπορεί να ανασύρει και ημερομηνίες και αριθμούς.

Κύριε Πρόεδρε, κύριοι συνάδελφοι, κλείνω ως εξής: Οι πολίτες γνωρίζουν ότι η Κυβέρνηση της Νέας Δημοκρατίας είναι εκείνη που αύξησε τον κατώτατο μισθό δύο φορές. Και θα το ξανακάνει. Είναι αυτή η Κυβέρνηση που αυξάνει τις συντάξεις μετά από χρόνια. Κάποιοι απλά μιλούν. Ευτυχώς, όμως, υπάρχουν κι αυτοί που πράττουμε για τον λαό.

Όση λάσπη και αν πετάτε, όσα ψέματα και αν λέτε, συνάδελφοι της Αντιπολίτευσης, οι Έλληνες πλέον γνωρίζουν καλά ότι η Νέα Δημοκρατία είναι εκείνη που στάθηκε δίπλα στους Έλληνες στα δύσκολα και έφερε τη χώρα στην τροχιά της ανάπτυξης και των επενδύσεων.

Ψηφίζουμε, λοιπόν, αυτό το εξαιρετικό νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Καλείται στο Βήμα ο κ. Αναστάσιος Μπαρτζώκας από τη Νέα Δημοκρατία και να ετοιμάζεται ο κ. Περικλής Μαντάς από τη Νέα Δημοκρατία.

Ορίστε, κύριε Μπαρτζώκα, έχετε τον λόγο.

**ΑΝΑΣΤΑΣΙΟΣ ΜΠΑΡΤΖΩΚΑΣ:** Ευχαριστώ, κύριε Πρόεδρε.

Είναι αμοιβαία η συμπάθεια στο πρόσωπό σας και νομίζω και το σύνολο των συναδέλφων το ίδιο πιστεύει. Για όλους μας είστε ιδιαίτερα συμπαθής.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ.

**ΑΝΑΣΤΑΣΙΟΣ ΜΠΑΡΤΖΩΚΑΣ:** Αξιότιμε κύριε Υπουργέ, αξιότιμες και αξιότιμοι συνάδελφοι, πριν εισέλθουμε στο νομοσχέδιο, θα ήθελα να σχολιάσω αυτό που ακούω από το πρωί, κυρίως από τα έδρανα του ΣΥΡΙΖΑ, ότι δήθεν εμείς της Νέας Δημοκρατίας πανηγυρίζουμε.

Εμείς δεν πανηγυρίσαμε ποτέ, κύριοι συνάδελφοι. Δώστε μας, όμως, το δικαίωμα -φαντάζομαι ότι το έχουμε σε μια δημοκρατία- να αναφέρουμε όλα αυτά που τρία χρόνια πετύχαμε. Καλώς ή κακώς, ό,τι και αν πιστεύετε, εμείς εκτιμούμε ότι αυτά τα οποία εμείς πετύχαμε ήταν καλύτερα από αυτά που πετύχατε εσείς. Σε κάθε περίπτωση, όμως, τελικός κριτής είναι ο λαός και σύντομα θα έρθει η ώρα της κρίσης.

Ερχόμενος τώρα στο νομοσχέδιο, θα πω ότι κάθε νομοθετική πρωτοβουλία προσφέρεται και για έναν μικρό απολογισμό, γιατί εκ των πραγμάτων οι νέες νομοθετικές ρυθμίσεις σηματοδοτούν μια νέα αρχή. Στην περίπτωση μάλιστα που το νομοσχέδιο προέρχεται από ένα τόσο νευραλγικό Υπουργείο, όπως το Υπουργείο Εργασίας και Κοινωνικών Υποθέσεων, ο εκάστοτε μίνι απολογισμός είναι επιβεβλημένος όχι μόνο λόγω των πολλών και σημαντικών αρμοδιοτήτων του, αλλά κυρίως λόγω των πολλών εκκρεμοτήτων που διαχρονικά έχει το Υπουργείο απέναντι στους ασφαλισμένους, εκκρεμότητες ντροπής, που έρχονται από το παρελθόν, όπως η καθυστέρηση στην απονομή σύνταξης, εκκρεμότητες παραλογισμού και εκκρεμότητες κοινωνικής υφής. Και το αίτημα των πολιτών προς τη Νέα Δημοκρατία, το αίτημα του να φτιάξουμε κράτος, είχε σε μεγάλο βαθμό αποδέκτη το Υπουργείο Εργασίας.

Προς αυτή την κατεύθυνση τα τελευταία τρία χρόνια κάναμε πολλά. Διορθώσαμε και προχωρήσαμε μπροστά στο νέο ασφαλιστικό μέλλον και διαμορφώσαμε μια νέα κουλτούρα, η οποία έβαλε ξανά στο επίκεντρο τον ασφαλισμένο.

Αν θέλουμε να συμπυκνώσουμε όλα αυτά τα βήματα σε μερικές προτάσεις, θα ξεκινήσουμε πρώτα από το ξήλωμα των αδικιών του νόμου Κατρούγκαλου, που ξετίναξε τη μικρομεσαία τάξη και δημιούργησε απεγνωσμένους συνταξιούχους και ασφαλισμένους. Θα συνεχίζαμε τον απολογισμό μας με την ασφαλιστική μεταρρύθμιση που εισήγαγε τον θεσμό της επικουρικής ασφάλισης για τους νέους εργαζόμενους και τον εκσυγχρονισμό του ηλεκτρονικού ΕΦΚΑ και βέβαια θα εστιάζαμε σε όλες τις τομές που αφορούν την ταχύτερη έκδοση συντάξεων και την καλύτερη εξυπηρέτηση του ασφαλισμένου.

Αυτές οι τομές μάς επιτρέπουν σήμερα να μιλάμε για πλήρη εκκαθάριση των κύριων συντάξεων από το 2016 ως το 2021, αλλά και για έκδοση των νέων συντάξεων σε δύο μόλις μήνες από την κατάθεση του αιτήματος. Εννοείται ότι δεν κομπάζουμε για την αποτελεσματικότητα όλων αυτών τα οποία πετύχαμε και των αποφάσεών μας, επειδή κάναμε το αυτονόητο. Όμως εμείς κοιτάμε τους πολίτες στα μάτια και τους λέμε «κάναμε επιτέλους αυτό που οφείλαμε, αυτό που σας οφείλαμε» και επειδή οι πολίτες δικαιούνται συνέπεια, συνέχεια, σταθερότητα και αποτελεσματικότητα, ερχόμαστε και σήμερα με το παρόν νομοσχέδιο να αποκαταστήσουμε αδικίες, να λειτουργήσουμε ορθολογικά, να προστατέψουμε τους ευάλωτους συμπολίτες μας, τις μητέρες και να εναρμονίσουμε την ασφαλιστική μας νομοθεσία τόσο με τη φορολογική όσο και με τις δικαστικές αποφάσεις.

Το νομοσχέδιο, λοιπόν, θεσμοθετεί πολλές από τις εξαγγελίες του Πρωθυπουργού στη ΔΕΘ για την οικονομική ενίσχυση των ευάλωτων. Προβλέπει την καταβολή 250 ευρώ σε χαμηλοσυνταξιούχους, σε δικαιούχους του αναπηρικού επιδόματος και σε ανασφάλιστους υπερήλικες, προκειμένου να λάβουν ένα έκτακτο βοήθημα εν όψει της δύσκολης συγκυρίας. Την ίδια στιγμή τον Δεκέμβριο οι δικαιούχοι του ελάχιστου εγγυημένου εισοδήματος θα λάβουν διπλή δόση του επιδόματος, ενώ οι οικογένειες που λαμβάνουν επίδομα παιδιού θα λάβουν επιπλέον μιάμιση μηνιαία δόση. Αυτή την ενίσχυση που θα λάβουν περίπου 2,3 εκατομμύρια συμπολίτες μας κάποιοι είχαν το θράσος να την αποκαλούν «ψίχουλα», απαξιώνοντας με αυτόν τον τρόπο όχι μόνο αυτούς που τη λαμβάνουν, αλλά και όλους τους Έλληνες πολίτες οι οποίοι στηρίζουν την πρόοδο της ελληνικής οικονομίας, από την οποία και προέρχεται αυτή η ενίσχυση.

Επιπλέον, κάνοντας πράξη τη δέσμευσή μας απέναντι στους συνταξιούχους μας, θεσμοθετούμε την αύξηση των συντάξεων για πρώτη φορά μετά από δώδεκα χρόνια. Οι περισσότεροι συνταξιούχοι θα λάβουν αύξηση της τάξεως του 7%. Σε συνδυασμό, λοιπόν, με την κατάργηση της εισφοράς αλληλεγγύης αλλά και τις γενικότερες φορολογικές ελαφρύνσεις που έχουμε θεσμοθετήσει, όλοι οι συνταξιούχοι έχουν βελτιώσει την οικονομική τους κατάσταση.

Θεσμοθετούμε παράλληλα την παγίωση της μείωσης των ασφαλιστικών εισφορών για όλους τους μισθωτούς από 1-1-2023 και την ενιαιοποίηση των κανόνων σύνταξης αναπηρίας.

Στο νομοσχέδιο προβλέπεται επίσης η μείωση του ποσοστού αναπηρίας από 67% σε 50% για συγκεκριμένες ομάδες ασφαλισμένων, προκειμένου να μην υπάρχουν δύο μέτρα και δύο σταθμά.

Υπό την ίδια οπτική της αποκατάστασης αδικιών, θέτουμε ανώτατο πλαφόν και στις επικουρικές συντάξεις, ακριβώς όπως συμβαίνει και με τις κύριες. Παράλληλα, με απόλυτο σεβασμό στη δικαστική εξουσία, προχωράμε σε συμμόρφωση με την πρόσφατη απόφαση του Σ.τ.Ε. και ορίζουμε ότι οι μη βεβαιωμένες απαιτήσεις του ΕΦΚΑ για οφειλές ασφαλιστικών εισφορών παραγράφονται στα δέκα έτη, αντί για είκοσι, όπως ισχύει μέχρι σήμερα. Αυτή η ρύθμιση δεν επιφέρει καμμία δυσμενή συνέπεια για τον μισθωτό εργαζόμενο και τον ασφαλιστικό χρόνο του.

Περαιτέρω, ικανοποιούμε ένα πάγιο αίτημα του επαγγελματικού κόσμου για δυνατότητα αύξησης των υπό ρύθμιση ασφαλιστικών οφειλών σε είκοσι τέσσερις δόσεις, αντί για δώδεκα, και την ίδια στιγμή προβλέπουμε παύση της ποινικής δίωξης για τους οφειλέτες ρυθμισμένων ασφαλιστικών οφειλών. Δείχνουμε, λοιπόν, έμπρακτα ότι εμπιστευόμαστε και αντιμετωπίζουμε με επιείκεια τους διοικούμενους.

Στο νομοσχέδιο προβλέπεται επίσης η τριετής παραγραφή οφειλών, η δυνατότητα εξόφλησής τους σε δόσεις και η μη αναζήτηση για πολύ χαμηλές οφειλές για αχρεωστήτως καταβληθέντα ποσά που δόθηκαν από τον ΟΠΕΚΑ και αφορούσαν επιδόματα που τα έλαβαν πολίτες καλόπιστα, ενώ δεν τα δικαιούνταν.

Ιδιαίτερα σημαντικές είναι οι ρυθμίσεις για την επέκταση του δικαιώματος μάχιμης πενταετίας σε όλους τους ένστολους. Πρακτικά δηλαδή αναγνωρίζουμε ως και πέντε επιπλέον έτη σε όσους καταβάλλουν τις αντίστοιχες εισφορές.

Εξίσου σημαντική είναι η πρόβλεψη για επέκταση του χρονικού διαστήματος επιδοτούμενης από τη ΔΥΠΑ άδειας μητρότητας από έξι σε εννέα μήνες, όπως ισχύει και στο δημόσιο, και μάλιστα η άδεια μπορεί να εφαρμοστεί εναλλακτικά και για τον πατέρα, προκειμένου να υπάρχει ουσιαστική εναρμόνιση της οικογενειακής με την επαγγελματική ζωή.

Στο σημείο αυτό θέλω να κάνω δύο προτάσεις επί συγκεκριμένων ρυθμίσεων του νομοσχεδίου. Προβλέπεται στο άρθρο 20 του νομοσχεδίου η προσαρμογή των ηλικιακών προϋποθέσεων για χορήγηση μειωμένης σύνταξης σε ασφαλισμένους του δημοσίου που έχουν θεμελιώσει συνταξιοδοτικό δικαίωμα μέχρι και τις 31-12-2012. Θεωρώ ότι για λόγους ασφάλειας δικαίου πρέπει να θεσπιστεί ένα μεγαλύτερο μεταβατικό διάστημα, προκειμένου να επωφεληθούν δημόσιοι υπάλληλοι που έχουν προσφέρει στον δημόσιο τομέα κρίσιμες υπηρεσίες και να μην υποστούν αιφνιδιασμό και αλλαγή του συνταξιοδοτικού τους πλάνου.

Το άλλο ζήτημα που θέλω να σχολιάσω έχει να κάνει με τις γυναίκες που απασχολούνται σε ελεύθερα επαγγέλματα. Είναι πολύ σωστή η ρύθμιση για επέκταση της άδειας μητρότητας από έξι σε εννέα μήνες για τις μισθωτές εργαζόμενες, όμως έχει έρθει η στιγμή να ασχοληθούμε και με τις γυναίκες ελεύθερες επαγγελματίες και να μεριμνήσουμε περισσότερο και για αυτές. Έχω κάνει και στο παρελθόν προτάσεις, που εστιάζουν είτε στη χρονική επέκταση της μη καταβολής ασφαλιστικών εισφορών είτε στην ποσοστιαία μείωσή τους για το πρώτο διάστημα της μητρότητας, και νομίζω ότι είναι η ώρα να κάνουμε το τολμηρό βήμα.

Εμείς στη Νέα Δημοκρατία περιγράφουμε ένα δικαιότερο αύριο, ένα μέλλον στο οποίο οι πολίτες είναι στο κέντρο, ένα μέλλον που η πρόοδος είναι ο στόχος και με συνέπεια, με συνέχεια και αποτελεσματικότητα κάνουμε όλα τα βήματα, για να πετύχουμε αυτόν τον στόχο. Γι’ αυτόν τον λόγο υπερψηφίζουμε και αυτό το νομοσχέδιο που αποτελεί ένα βήμα κοινής λογικής και δικαιοσύνης για όλη την ελληνική κοινωνία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Καλείται στο Βήμα ο κ. Περικλής Μαντάς από τη Νέα Δημοκρατία και θα κλείσουμε με τον κ. Βασίλειο Βασιλειάδη, επίσης από τη Νέα Δημοκρατία.

Έχετε τον λόγο, κύριε Μαντά.

**ΠΕΡΙΚΛΗΣ ΜΑΝΤΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η Κυβέρνηση τα τελευταία τριάμισι χρόνια με αποτελεσματικότητα και ολοκληρωμένο σχεδιασμό αντιμετωπίζει τον ευαίσθητο και πολύ σημαντικό για τη χώρα μας τομέα της κοινωνικής ασφάλισης. Το σημερινό νομοσχέδιο αποτελεί την τέταρτη νομοθετική πρωτοβουλία, μια τέταρτη νομοθετική παρέμβαση, προκειμένου να διορθωθούν δομικές αδυναμίες και κοινωνικές αδικίες του ασφαλιστικού και συνταξιοδοτικού συστήματος της χώρας μας.

Ξεκινήσαμε αυτή την πορεία πριν από περίπου τριάμισι χρόνια, όταν με την πρώτη μεταρρύθμιση επί της ουσίας καταργήσαμε τον νόμο Κατρούγκαλου. Και επειδή άκουσα πάρα πολλά σήμερα εδώ στην Αίθουσα και θα πρέπει να ξέρουν οι πολίτες και να θυμούνται, να υπενθυμίσω τι ακριβώς καταργήσαμε. Καταργήσαμε το χαράτσι του 27% στις ασφαλιστικές εισφορές, τη σύνδεση δηλαδή του εισοδήματος με τις ασφαλιστικές εισφορές στον ελεύθερο επαγγελματία. Καταργήσαμε αυτό το χαράτσι, το οποίο επί της ουσίας ήταν ένας νόμος άδικος, στρεβλός, ποινικοποιούσε την επιχειρηματικότητα και δημιουργούσε ζητήματα αντιαναπτυξιακά στο πιο παραγωγικό και στο πιο δυναμικό κομμάτι της ελληνικής κοινωνίας, τους ελεύθερους επαγγελματίες.

Αναρωτιέμαι εκείνη την περίοδο, όταν πήγατε και τους φορολογήσατε με 27% για ασφαλιστικές εισφορές από το πρώτο ευρώ, τι έλεγαν οι φίλοι σας οι δικηγόροι, τους οποίους ακούμε σήμερα εδώ να τους επικαλείστε, οι σύλλογοι, οι μηχανικοί και όλοι οι ελεύθεροι επαγγελματίες, οι οποίοι βεβαίως δυσανασχετούν για την αύξηση που θα έρθει με τις ασφαλιστικές εισφορές από 1η Ιανουαρίου; Τι έλεγαν τότε οι φίλοι σας οι δικηγόροι, που τους επικαλείστε τώρα; Ήταν χαρούμενοι; Ξέρουμε όλοι ότι, όταν η χώρα κινείται με πληθωρισμό 7%, 8% και 9%, θα πρέπει να υπάρξει μια αύξηση, για να μπορούμε να έχουμε ασφαλιστικό σύστημα.

Συνεχίσαμε, λοιπόν, την πορεία των μεταρρυθμίσεων και καινοτομώντας επί της ουσίας εισαγάγαμε μια μεγάλη μεταρρύθμιση στη χώρα, θεσμοθετώντας το πρώτο ταμείο επικουρικής ασφάλισης για τους νέους ανθρώπους. Σε όλους αυτούς τους νέους, οι οποίοι από 1-1-2022 μπαίνουν στην αγορά εργασίας, τους δίνουμε τη δυνατότητα να επιλέγουν οι ίδιοι τον τρόπο που θα επενδύονται τα χρήματα που δίνουν κάθε μήνα για την κοινωνική τους ασφάλιση. Τους δίνουμε τη δυνατότητα να επιλέγουν οι ίδιοι τις δυνατότητες επένδυσης αυτών των χρημάτων και να μπορούν να έχουν μια πραγματικά βελτιωμένη σύνταξη όταν συμπληρώσουν τα χρόνια ασφάλισης.

Βέβαια, προχωρήσαμε και στην τρίτη μεγάλη μεταρρύθμιση, που αφορούσε τον εκσυγχρονισμό της λειτουργίας του ΕΦΚΑ. Αν είμαστε σε θέση σήμερα να μιλάμε για συντάξεις εξήντα ημερών, για εκκαθάριση όλων των εκκρεμών συντάξεων και όλων των εκκρεμοτήτων που είχαν συσσωρευτεί τα προηγούμενα χρόνια, είναι ακριβώς γιατί αυτή η Κυβέρνηση βρήκε τον τρόπο, νομοθέτησε και έκανε πράξη λύσεις σε αυτά τα ζητήματα.

Κι ερχόμαστε σήμερα, μετά από όλα αυτά, να ψηφίσουμε ένα νομοσχέδιο το οποίο έχει στο επίκεντρο τα εργασιακά δικαιώματα, έχει στο επίκεντρο την περαιτέρω μείωση της ανεργίας, έχει στο επίκεντρο την κανονικοποίηση του εργασιακού βίου και έχει στο επίκεντρο, επί της ουσίας, τον Έλληνα ασφαλισμένο, χωρίς προκαταλήψεις, χωρίς εμμονές, χωρίς ιδεολογικές αγκυλώσεις.

Και επειδή γνωρίζουμε πάρα πολύ καλά όλοι ότι κανείς από εσάς της Αντιπολίτευσης δεν μπορεί να διαφωνήσει με το επίδομα των 250 ευρώ στους ευάλωτους συμπολίτες μας, κανείς δεν μπορεί να διαφωνήσει με την αύξηση από δώδεκα σε είκοσι τέσσερις μήνες της πάγιας ρύθμισης για τις οφειλές στα ασφαλιστικά ταμεία, κανείς δεν μπορεί να διαφωνήσει για τη μονιμοποίηση της μείωσης των ασφαλιστικών εισφορών κατά 3%, που ήδη έχουμε θεσπίσει, κανείς δεν μπορεί να διαφωνήσει για την επέκταση σε εννέα μήνες της άδειας μητρότητας, κανείς δεν μπορεί να διαφωνήσει με την αποκατάσταση των αδικιών στα Σώματα Ασφαλείας, κανείς δεν μπορεί να διαφωνήσει για όλες τις διατάξεις, μία-μία, τις οποίες ψηφίζουμε σήμερα.

Και επειδή ακριβώς δεν μπορείτε να διαφωνήσετε, έχετε έρθει εδώ -και το τελευταίο διάστημα και στον δημόσιο διάλογο στα μέσα μαζικής ενημέρωσης- και έχετε αναδείξει το θέμα των πλειστηριασμών. Πραγματικά, περισσότερη υποκρισία δεν θα μπορούσε να υπάρξει από αυτή την περίοδο.

Μάλιστα, έφτασε στο σημείο ο κ. Τσίπρας να πάει στο σπίτι της κ. Κολοβού, για να δείξει πόσο κοντά είναι στην όλη διαδικασία. Επειδή αυτή η αντιπαράθεση για το πότε ξεκίνησαν οι πλειστηριασμοί, αν δηλαδή ξεκίνησαν επί ΣΥΡΙΖΑ ή επί Νέας Δημοκρατίας, είναι κάτι για το οποίο εμείς θα λέμε το ένα κι εσείς θα λέτε το άλλο και επειδή πιθανόν να μη μας πιστεύετε, γιατί εμείς μπορεί να λέμε αυτό που θέλουμε ως Κυβέρνηση, αναρωτιέμαι ο πρώην σύντροφός σας κ. Λαφαζάνης στη σκάλα, πάνω από τα αυτοκίνητα των ΜΑΤ, ποιον πλειστηριασμό ακριβώς ήθελε να αποφύγει; Ήθελε να αποφύγει τον πλειστηριασμό κανενός βιομήχανου; Είχε βγει σε πλειστηριασμό το σπίτι κάποιου βιομήχανου ή κάποιου εφοπλιστή και πήγε να τον εμποδίσει ο κ. Λαφαζάνης;

Φτάσατε στο σημείο να νομοθετήσετε τους ηλεκτρονικούς πλειστηριασμούς, για να αποφεύγετε τον κ. Λαφαζάνη που παρουσιαζόταν στους συμβολαιογράφους και εμπόδιζε τους πλειστηριασμούς. Μέχρι σε αυτό το σημείο φτάσατε το 2018 και έχετε τώρα το θράσος να πηγαίνετε στους ανήμπορους πολίτες και να πουλάτε λαγούς με πετραχήλια; Ο κ. Λαφαζάνης συνέχισε, δεν σταμάτησε εκεί. Ήταν πρώην σύντροφός σας. Τον είχατε Υπουργό, όπως λεγόταν τότε, Παραγωγικής Ανασυγκρότησης της χώρας. Το 2021 δημοσίευσε άρθρο, απευθυνόμενος στον κ. Τσίπρα, που έδινε τρία συγκεκριμένα παραδείγματα πλειστηριασμών πρώτης κατοικίας: 25-10-2017, 18-10-2017, 20-12-2018. Πότε έγιναν αυτά; Λέει ψέματα ο Λαφαζάνης; Απάντησε κάποιος σε αυτόν;

Αντί, λοιπόν, να καθόμαστε να τσακωνόμαστε μεταξύ μας για το πότε ξεκίνησαν οι πλειστηριασμοί στη χώρα και αν φταίμε εμείς και αν φταίτε εσείς, ας αποδεχτούμε ότι αυτό είναι μια πραγματικότητα και ας έρθουμε να κουβεντιάσουμε όλοι μαζί για το πώς θα φτιάξουμε τη χώρα μας, την οικονομία μας, πώς θα στηρίξουμε τους πολίτες, πώς θα διορθώσουμε όλα αυτά τα κακώς κείμενα, για να μη χρειάζεται ο πολίτης να χάνει το σπίτι του, για να μη χρειάζεται ο πολίτης να φτάνει σ’ αυτή την κατάντια.

Και αν είχατε βάλει κι εσείς την πλάτη που θα έπρεπε αυτά τα τριάμισι χρόνια, να στηρίξετε όλα αυτά τα οποία έχουμε θεσπίσει, με τη μείωση της φορολογίας, με τις αναπτυξιακές πολιτικές που έχουμε φέρει και τώρα πλέον η χώρα μπορεί να σταθεί στα πόδια της, τα πράγματα θα ήταν τελείως διαφορετικά. Ο δημόσιος διάλογος θα ήταν τελείως διαφορετικός και δεν θα δυναμιτίζαμε το κλίμα ούτε θα σπέρναμε τη διχόνοια και τον διχασμό στους πολίτες.

Κλείνοντας, επιτρέψτε μου, κύριε Υπουργέ, να κάνω τρεις βασικές επισημάνσεις και προτάσεις ταυτόχρονα, τις οποίες πρέπει να τις δείτε με πάρα πολλή προσοχή:

Η μικρομεσαία επιχειρηματικότητα δοκιμάζεται τα τελευταία δεκατέσσερα χρόνια στη χώρα μας, εποχή μνημονίων, εποχή πανδημίας και τώρα ενεργειακής κρίσης. Προφανώς η πάγια ρύθμιση των είκοσι τεσσάρων δόσεων είναι μια σωστή κίνηση, όμως δεν είναι αρκετή αυτή την περίοδο που μιλάμε. Πρέπει οπωσδήποτε να δείτε πολύ σοβαρά το αίτημα των φορέων, όλων των φορέων της επιχειρηματικότητας στη χώρα μας, για μια νέα ρύθμιση εκατόν είκοσι δόσεων, στα πρότυπα της ρύθμισης του 2019, προκειμένου να μπορεί ο κόσμος να ξεμπλοκάρει από αυτή τη δύσκολη κατάσταση στην οποία έχει περιέλθει. Αυτό είναι ένα ζήτημα το οποίο είναι πάρα πολύ σοβαρό και πρέπει να το δείτε μαζί με το συναρμόδιο Υπουργείο, μια συνολική ρύθμιση και για χρέη και οφειλές προς τη ΔΟΥ, αλλά και για χρέη και οφειλές προς τον ΕΦΚΑ.

Το δεύτερο ζήτημα που επίσης πρέπει να δείτε αφορά τον αγροτικό κόσμο της χώρας μας και τη δυνατότητα που έχει προκειμένου να βγει στη σύνταξη. Το συζητήσαμε και μαζί. Υπάρχει το όριο των έξι χιλιάδων ευρώ οφειλών προκειμένου ένας αγρότης να μπορεί να βγει στη σύνταξη. Ακριβώς για όλους τους λόγους που περιέγραψα πριν, αυτό το όριο αυτή τη στιγμή είναι μικρό. Πρέπει να δείτε λίγο τις δυνατότητες αύξησης αυτού του ορίου, για να μπορέσει ο κόσμος, ο οποίος πραγματικά αγωνιά αυτή τη στιγμή και έχει περάσει δύσκολα αυτά τα χρόνια, στα τελευταία χρόνια της ηλικίας του να βγει σε σύνταξη. Μιλάμε για αγρότες, για ανθρώπους δηλαδή που έχουν μοχθήσει όλα αυτά τα χρόνια, διότι δεν μπορεί από τη μια να μην έχουμε γενναίες ρυθμίσεις και από την άλλη να έχουμε και περιορισμό σε αυτά τα ζητήματα.

Το τρίτο θέμα -και κλείνω και σας ευχαριστώ πολύ για τον χρόνο που μου δώσατε- αφορά, κύριε Υπουργέ, ζητήματα που προκύπτουν και που νομίζω ότι τα βλέπουμε όλοι μας, τουλάχιστον όσοι είμαστε Βουλευτές επαρχίας και ζούμε καθημερινά την αγωνία των πολιτών στα χωριά.

Η πρόσφατη απογραφή έδειξε ότι υπάρχει μια ερημοποίηση της υπαίθρου. Στα χωριά μας μένουν όλο και λιγότεροι. Και αυτά τα γεροντάκια που μένουν εκεί, που έχουν παραμείνει, έχουν ανάγκη να βγουν το απόγευμα στο καφενείο, να συζητήσουν, να συνομιλήσουν με τον συγχωριανό τους, έχουν την ανάγκη, που λέει ο λόγος, να πιουν έναν καφέ την Κυριακή μετά την εκκλησία.

Κύριε Υπουργέ, κλείνουν όλα τα καφενεία στα χωριά. Δεν υπάρχει καφενείο. Είναι πολύ σημαντικό για την ύπαρξη και τη ζωή των πολιτών εκεί. Προσπαθήστε να βρείτε τον τρόπο για το πώς θα δώσουμε ένα κίνητρο να παραμείνουν τα καφενεία ανοιχτά. Παλαιότερα για μικρές περιοχές της υπαίθρου υπήρχε δυνατότητα απαλλαγής ασφαλιστικών εισφορών. Ένα καφενείο σε ένα χωριό δουλεύει για να βγάλει 300 ευρώ τον μήνα, δεν μπορεί να δίνει 220 ευρώ για ασφαλιστικές εισφορές.

Πρέπει να τα δείτε αυτά τα ζητήματα. Νομίζω ότι είναι καίρια. Κι από εκεί και μετά βεβαίως η Κυβέρνησή μας να δει τι μπορεί να κάνει σε αυτά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Νομίζω ότι όλο το Σώμα συμφωνεί για τις δύο τελευταίες προτάσεις σας. Το ζούμε κάθε μέρα.

Θα κλείσουμε με βόρεια Ελλάδα, με τον κ. Βασίλειο Βασιλειάδη από τη Νέα Δημοκρατία, από την Έδεσσα.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, τον Ιούλιο του 2019 ο ελληνικός λαός έδωσε σαφή εντολή στη Νέα Δημοκρατία και τον Κυριάκο Μητσοτάκη να εφαρμόσει ένα αρκετά μεταρρυθμιστικό προεκλογικό πρόγραμμα. Στους βασικούς άξονες του προγράμματος αυτού ήταν και οι παρεμβάσεις στο ασφαλιστικό σύστημα, το οποίο φαινόταν, πέρα από δυσλειτουργικό, και ξεπερασμένο για την εποχή μας.

Πράγματι τα τρία αυτά χρόνια της διακυβέρνησης της Νέας Δημοκρατίας η Βουλή έχει ψηφίσει μια σειρά από νομοθετικές πρωτοβουλίες του Υπουργείου Εργασίας και Κοινωνικών Υποθέσεων, με σημαντικότερες τον εκσυγχρονισμό του e-ΕΦΚΑ και την επικουρική ασφάλιση για τη νέα γενιά, πραγματικές, ουσιαστικές μεταρρυθμίσεις. Έχει όμως ολοκληρωθεί το έργο; Φυσικά και όχι.

Σήμερα, λοιπόν, συζητάμε ένα ακόμα καλοδουλεμένο σχέδιο νόμου, που στόχο έχει τον εξορθολογισμό της ασφαλιστικής νομοθεσίας οριζόντια. Οι προτεινόμενες ρυθμίσεις κινούνται γύρω από τέσσερις άξονες, την οικονομική στήριξη των ευάλωτων ομάδων, τον εξορθολογισμό ασφαλιστικών και συνταξιοδοτικών διατάξεων, τη ρύθμιση ζητημάτων αγοράς εργασίας, ισότητας και κατάργησης των διακρίσεων στο πεδίο των εργασιακών σχέσεων, καθώς και προνοιακά ζητήματα.

Στο σύνολό του το σχέδιο νόμου αποτελεί το πρώτο βήμα για την εφαρμογή του κοινωνικού πακέτου στήριξης που είχε παρουσιάσει ο Πρωθυπουργός στη Θεσσαλονίκη. Προβλέπονται οι όροι για την έκτακτη οικονομική ενίσχυση προς ευάλωτους συνταξιούχους και ανασφάλιστους, καθώς και τους δικαιούχους αναπηρικού επιδόματος, ελάχιστου εγγυημένου εισοδήματος και επιδόματος παιδιού, που θα καταβληθεί έως τις 20 Δεκεμβρίου, τέλος του έτους.

Περιλαμβάνεται σειρά ρυθμίσεων, όπως η μείωση του χρόνου παραγραφής μη βεβαιωμένων οφειλών στον ΕΦΚΑ από είκοσι σε δέκα χρόνια, ο διπλασιασμός των δόσεων για πάγια ρύθμιση ασφαλιστικών οφειλών από δώδεκα σε είκοσι τέσσερις δόσεις, η κατάργηση της ειδικής εισφοράς του 1% για τους ασφαλισμένους του τέως Ταμείου Πρόνοιας Δημοσίων Υπαλλήλων και η επέκταση της μάχιμης πενταετίας σε όλους τους ένστολους.

Θεσπίζονται η επέκταση της άδειας μητρότητας από έξι σε εννιά μήνες και τα κίνητρα μετατροπής συμβάσεων μερικής απασχόλησης σε συμβάσεις πλήρους απασχόλησης.

Αντιμετωπίζονται ζητήματα ίσης μεταχείρισης, όπως σχετικά με τις διακρίσεις σε βάρος οροθετικών στον χώρο εργασίας.

Αυτές, λοιπόν, είναι μόνο μερικές από τις προτεινόμενες ρυθμίσεις ενός σχεδίου νόμου, το οποίο συμβάλλει στη συστηματοποίηση και ενοποίηση κανόνων, μειώνει τη γραφειοκρατία, διευκολύνει την ψηφιοποίηση διαδικασιών, αντιμετωπίζει διοικητικές δυσχέρειες και τελικά ενισχύει το κλίμα εμπιστοσύνης των Ελλήνων προς το ασφαλιστικό σύστημα.

Ξεχωρίζω τις προβλέψεις του άρθρου 14, αναφορικά με τα προσύμφωνα αγοραπωλησίας ακινήτων, ένα θέμα το οποίο έχω θέσει αρκετές φορές και από αυτό το Βήμα και το οποίο βλέπω πως λύνεται. Έτσι, λοιπόν, έχουμε την απαλλαγή από την υποχρέωση προσκόμισης και της ασφαλιστικής ενημερότητας των πολιτών κατά τη σύνταξη με αυτοσύμβαση οριστικών συμβολαίων μεταβίβασης ακινήτων με επαχθή αιτία σε εκτέλεση προσυμφώνου, που έχουν συνταχθεί μέχρι και την 31η Δεκεμβρίου του 2000.

Η ρύθμιση αυτή έρχεται να συμπληρώσει και ουσιαστικά να ενεργοποιήσει την ευνοϊκή διάταξη του άρθρου 152 του ν.4808/2021, με την οποία απαλλάσσεται από την υποχρέωση προσκόμισης φορολογικής ενημερότητας των πολιτών. Ξεκλειδώνει, λοιπόν, η διαδικασία για την οριστική μεταβίβαση χιλιάδων ακινήτων, κυρίως στη Μακεδονία και στη βόρεια Ελλάδα. Περιμένουμε σύντομα αντίστοιχη επίλυση και για τις περιπτώσεις όπου ζητείται πιστοποιητικό ΕΝΦΙΑ από τον εργολάβο.

Όπως ήδη ανέφερα, το έργο που έχει γίνει τα τρία αυτά χρόνια από το Υπουργείο Εργασίας και Κοινωνικών Υποθέσεων είναι πραγματικά αξιοθαύμαστο. Επιτρέψτε μου όμως, κύριε Υπουργέ, να αναφερθώ σε μια σειρά ζητήματα που νομίζω ότι πρέπει να γίνουν οι επόμενες προτεραιότητες του νομοθετικού μας έργου. Το ενιαίο σύστημα κοινωνικής ασφάλισης, πολύ περισσότερο μετά και τον εκσυγχρονισμό του e-ΕΦΚΑ, αποτελεί ένα σημαντικό κεκτημένο για την ελληνική κοινωνία.

Ωστόσο, ακόμα και σήμερα πολλοί ασφαλισμένοι έρχονται αντιμέτωποι με κάποιες, θα έλεγα, «παιδικές ασθένειες» του συστήματος, παρ’ ότι έχουν περάσει πάνω από έξι χρόνια εφαρμογής του. Συγκεκριμένα θα ήθελα να αναφερθώ στις συντάξεις των αγροτών.

Σύμφωνα με τη μεταβατική διάταξη του άρθρου 99 του ν.4387/2016, η έκδοση σύνταξης του πρώην ΟΓΑ γίνεται σύμφωνα αφ’ ενός με τις κανονιστικές διατάξεις του ΟΓΑ και αφ’ ετέρου με τον συνήθη τρόπο απονομής συντάξεων. Έτσι είναι πιθανόν -εγώ γνωρίζω πάρα πολλές περιπτώσεις- να εκδίδονται αποφάσεις απονομής σύνταξης ασφαλισμένων στον πρώην ΟΓΑ με ποσό μικρότερο κατά πολύ από το αναμενόμενο, συχνά δε ακόμα και κατώτερο της εθνικής σύνταξης. Πρόκειται πραγματικά για μια κατάφωρη αδικία, την οποία πρέπει αρχικώς να διαλευκάνουμε και βεβαίως να διορθώσουμε.

Επίσης ένα θέμα που θα ήθελα να δείτε έχει να κάνει με την αύξηση του ορίου των οφειλών ασφαλιστικών εισφορών, όπως είπε και ο προηγούμενος συνάδελφός μου, για την απονομή σύνταξης σε αγρότες, ελεύθερους επαγγελματίες και λοιπούς. Τα ισχύοντα σήμερα όρια των 6.000 για τους αγρότες και των 20.000 για τους ελεύθερους επαγγελματίες είναι αρκετά μικρά, με δεδομένο ότι οι συνεχιζόμενες κρίσεις έχουν προκαλέσει ζημιά στη συσσώρευση χρεών και υποχρεώσεων.

Ένα άλλο ζήτημα -που αφορά κυρίως τους αγρότες του πρώην ΟΓΑ -αλλά όχι αποκλειστικά, καθώς έχουμε και πολλές περιπτώσεις ασφαλιστικών ασφαλισμένων στο πρώην ΤΕΒΕ- είναι αυτό της νομιμοποίησης του χρόνου ασφάλισης πριν από το 2016. Είναι πολλές οι περιπτώσεις, κύριε Υπουργέ, στις οποίες στον ασφαλισμένο ή την ασφαλισμένη γίνεται διαγραφή πληρωμένου χρόνου επειδή σταμάτησε τη δραστηριότητα -είτε αυτή είναι αγροτική είτε εμπορική είτε άλλη- και μένουν οι άνθρωποι χωρίς σύνταξη, ενώ πιστεύουν ότι έχουν συμπληρώσει τον απαιτούμενο χρόνο ασφάλισης.

Ένα τελευταίο ζήτημα είναι αυτό της αποκατάστασης αδικιών του ν.4336/2015, σχετικά με τις συνταξιοδοτικές διατάξεις για τα μέλη των οικογενειών που αναλαμβάνουν φροντίδα ατόμων με βαριές αναπηρίες και είναι εργαζόμενοι στον ιδιωτικό τομέα. Ορθώς στο σχέδιο νόμου μεταβάλλονται οι ηλικιακές προϋποθέσεις για χορήγηση μειωμένης σύνταξης σε δημοσίους υπαλλήλους που έχουν θεμελιώσει συνταξιοδοτικό δικαίωμα έως 31 Δεκεμβρίου 2012, με βάση τα ευμενέστερα όρια ηλικίας που ίσχυαν πριν από τον εν λόγω νόμο.

Ωστόσο, με την εφαρμογή του συγκεκριμένου νόμου, καταργήθηκαν και οι ευνοϊκοί όροι για τους γονείς ΑΜΕΑ μόνο του ιδιωτικού τομέα, ενώ διατηρούνται για του δημοσίου. Γνωρίζετε την αδικία αυτή, την έχουμε συζητήσει και μαζί, κύριε Υπουργέ, και νομίζω πως πρέπει να προχωρήσουμε στην αποκατάστασή της.

Σας ζητώ να δείτε αυτά τα σημεία, επειδή γνωρίζω και την ευαισθησία της πολιτικής ηγεσίας του Υπουργείου αλλά και την αποτελεσματικότητα των νομοθετικών σας παρεμβάσεων. Είναι πραγματικός άθλος αυτός που καταφέρατε με τη μείωση του χρόνου απονομής συντάξεων, όταν μάλιστα ο ΣΥΡΙΖΑ μάς κληροδότησε πάνω από ένα εκατομμύριο ασφαλιστικές εκκρεμότητες.

Αφού, λοιπόν, ψηφίσουμε και το σημερινό σχέδιο νόμου, το οποίο, κύριε Πρόεδρε, καλώ όλες και όλους τους συναδέλφους να το στηρίξουν, σας ζητώ, κύριε Υπουργέ, να δείτε αυτά τα ζητήματα με τη συνέπεια και τη μεθοδικότητα που σας διακρίνει.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Πάμε στους εισηγητές. Έχω ενημερωθεί ότι όλοι θέλουν να μιλήσουν και θα ξεκινήσουμε από την κ. Μαρία Απατζίδη από το ΜέΡΑ25 για τρία λεπτά. Είναι ήδη αργά, έχουμε ξεφύγει, αλλά πήγαμε καλά βέβαια στις ομιλίες.

**ΜΑΡΙΑ ΑΠΑΤΖΙΔΗ:** Ευχαριστώ πολύ, κύριε Πρόεδρε.

Θα ήθελα κατ’ αρχάς να σημειώσω ότι καταθέσαμε δύο τροπολογίες. Η πρώτη αφορά στην αναγνώριση χρόνου για παιδιά και σπουδές με βάση τον μισθό του ανειδίκευτου εργάτη. Με την τροπολογία αυτή θέλουμε να λυθεί μια σημαντική αδικία, η πρόβλεψη δηλαδή του ν.4387/2016 και του μετέπειτα ν.4670/2020 για την αναγνώριση πλασματικών ετών ασφάλισης και αναγνώριση χρόνου σπουδών και τα λοιπά, με καταβολή εισφοράς ίσης με τις εισφορές εργοδότη και εργαζόμενου στις αποδοχές του τελευταίου μήνα πριν από την υποβολή της σχετικής αίτησης για αναγνώριση από τον εργαζόμενο.

Είναι μια καταβολή εξοντωτική οικονομικά καθώς και άδικη κοινωνικά για τους υποψήφιους συνταξιούχους. Επιπλέον, συνιστά ληστρική εισφορά, αλλά και αποτελεί αντικίνητρο για την αύξηση των γεννήσεων και την αντιμετώπιση του δημογραφικού προβλήματος. Για τους λόγους αυτούς προτείνεται ο υπολογισμός της εισφοράς με βάση τις αποδοχές του ανειδίκευτου εργάτη.

Η δεύτερη τροπολογία αφορά στον χρόνο στρατιωτικής υπηρεσίας ως χρόνο ασφάλισης. Σύμφωνα με το άρθρο 4 παράγραφος 6 του Συντάγματος, κάθε Έλληνας πολίτης που μπορεί να φέρει όπλα είναι υποχρεωμένος να συντελεί στην άμυνα της πατρίδας σύμφωνα με τους ορισμούς των νόμων.

Ωστόσο, η συνεισφορά του αυτή τον φέρνει σε ισόχρονη με τη στρατιωτική θητεία μειονεκτική θέση στην επαγγελματική του ανέλιξη, αλλά και τη συναρτώμενη με αυτή ασφαλιστική του κάλυψη και προϋπηρεσία σε σύγκριση με τους πολίτες που απαλλάσσονται από αυτή την υποχρέωση. Για τον λόγο αυτό ανακύπτουν ζητήματα συνταγματικής ισότητας, όχι μόνο με βάση το άρθρο 4 παράγραφος 2, αλλά και με όσους συμπολίτες απαλλάσσονται για τον οποιονδήποτε λόγο από τις στρατιωτικές υποχρεώσεις.

Για τους παραπάνω λόγους προτείνεται μια τροπολογία ως ελάχιστη ανταπόδοση της πολιτείας προς εκείνους πολίτες που υπερασπίζονται την ακεραιότητά της με προσωπικό, επαγγελματικό και ασφαλιστικό κόστος.

Θα ήθελα επίσης να θίξω το εντελώς απαράδεκτο άρθρο 62, ένα δωράκι ακόμα στα κοράκια του real estate, στα οποία ειδικεύεται η «Μητσοτάκης Α.Ε.», άλλωστε, με τις προβλέψεις του άρθρου να τροποποιούνται ήδη οι υπάρχουσες οικοδομές του πρώην Οργανισμού Εργατικής Κατοικίας, δίνοντας δικαίωμα περαιτέρω οικοδόμησης σε εργολάβους. Τα κριτήρια είναι παντελώς αδιαφανή.

Παράλληλα, με τις προβλέψεις αυτές μειώνονται και τα χιλιοστά ιδιοκτησίας αυτών που είναι ιδιόκτητοι δικαιούχοι στα ακίνητα που έχουν ήδη παραχωρηθεί. Πρόκειται για ακόμη μια σκανδαλώδη χαριστική διάταξη προς τα εργολαβικά συμφέροντα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, την ανοχή σας. Οι εργολάβοι λαμβάνουν δικαίωμα σε χρήση γης και κάθετης οικοδόμησης από το πουθενά, με τη χυδαία ρητορική της δήθεν κοινωνικής αντιπαροχής που είχε εξαγγείλει ο κ. Μητσοτάκης στην ΔΕΘ.

Θα ολοκληρώσω τη δευτερολογία με το πώς αντιλαμβανόμαστε εμείς ως ΜέΡΑ25 την κοινωνική πολιτική. Εμείς ως ΜέΡΑ25 θυμίζουμε τα εξής: Όσον αφορά στις συντάξεις, θεωρούμε ότι αυτές αποτελούν ένα σημαντικό τμήμα, τόσο της κοινωνικής όσο και της δημοσιονομικής πολιτικής. Η πολιτική αυτή δεν μπορεί να βασίζεται μόνο στα οικονομικά δεδομένα, αλλά να έχει κυρίως κοινωνικό πρόσωπο. Η παροχή των συντάξεων στην ώρα τους αποτελεί εδώ και πάρα πολλά χρόνια όνειρο θερινής νυκτός για τους συνταξιούχους, γιατί οι συνταξιούχοι ενίοτε καλούνται να περιμένουν ακόμη και πάνω από τρία χρόνια για να λάβουν τη σύνταξη που τους αναλογεί. Τα λάθη που γίνονται αποτελούν μια ζοφερή πραγματικότητα για τους συνταξιούχους, είτε από την πιστή τήρηση των νόμων όλων ανεξαιρέτως των μνημονιακών κυβερνήσεων είτε από τη μη τήρηση ή τη σωστή εφαρμογή τους, ακόμη και αν αυτή είναι δίκαιη.

Πρόκειται για μια πραγματικότητα που οφείλεται σε χρόνια κακοδιοίκησης, λόγω αναξιοκρατικής κατοχής αξιωμάτων σε κρίσιμες θέσεις του κρατικού μηχανισμού, αλλά και στην πραγματική ή προσχηματική πίεση που δέχτηκε το ελληνικό δημόσιο λόγω των μνημονίων. Σε σχέση με τα επιδόματα, δεν ξεχνάμε ότι αυτά αφορούν σε πολλούς μη προνομιούχους πολίτες, που βασίζονται σε αυτά για την επιβίωσή τους. Οι ανισότητες μεταξύ πλουσίων και φτωχών πολιτών στην Ελλάδα είναι συγκριτικά μεγαλύτερες από σχεδόν όλες τις υπόλοιπες Ευρωπαϊκές χώρες, όπως και τα εισοδήματα και η αγοραστική αξία τους.

Σε καμμία περίπτωση δεν θεωρεί ικανοποιητικό το ΜέΡΑ25 το επίπεδο των επιδομάτων στην Ελλάδα. Το επίπεδο είναι πάρα πολύ χαμηλό και κάτω από τον ευρωπαϊκό μέσο όρο, αλλά ακόμη και κάτω από το ευρωπαϊκό εθνικό όριο φτώχειας.

Η ανάληψη της υποχρέωσης καταβολής από τον ΟΠΕΚΑ του μεγαλύτερου πλήθους των επιδομάτων δεν επέφερε ταχύτερη διεκπεραίωσή τους, με αποτέλεσμα να ταλαιπωρείται άσκοπα και άδικα το μεγαλύτερο μέρος των πολιτών, όχι μόνο των αιτούντων, αλλά και των πραγματικών δικαιούχων, λόγω ενός απαρχαιωμένου συστήματος απονομής, που βασίζεται, παρά την όποια μερική ψηφιοποίηση, στα έντυπα δικαιολογητικά.

Χρειαζόμαστε αύξηση των ήδη υφιστάμενων επιδομάτων σε επίπεδο αξιοπρεπούς διαβίωσης και τη θέσπιση ενιαίου κοινωνικού επιδόματος αξιοπρεπούς επιπέδου και την απονομή του επιδόματος, των επιδομάτων, άμεσα στον δικαιούχο μέσω των ηλεκτρονικών μεθόδων ταυτοποίησης, ελέγχου και των προϋποθέσεων και της έγκρισης των αιτήσεων για την αναπροσαρμογή της διαδικασίας απονομής επιδομάτων μέσω προτάσεων και τροπολογιών, ώστε να αξιοποιείται η τεχνολογία και να μην επιβαρύνεται ο πολίτης με άσκοπες μετακινήσεις και καθυστέρηση, ειδικά οι ευάλωτες ομάδες του πληθυσμού.

Για να αντιμετωπιστούν όμως τα παραπάνω φαινόμενα, εμείς ως ΜέΡΑ25 προτείνουμε ολοκληρωμένο σχέδιο, που κινείται στους εξής άξονες: Εξασφάλιση εργασίας για όλους, στήριξη και αύξηση του πραγματικού εισοδήματος όλων των εργαζομένων με την πιο δίκαιη διανομή του παραγόμενου πλούτου, μετάβαση σε ένα μοντέλο εργασίας και κοινωνίας που θα διαχωρίζει την επιβίωση και το εισόδημα από την εργασία, ενσωματώνοντας τις εξελίξεις στην τεχνολογία. Ειδικά στις εποχές του πέμπτου μνημονίου είναι επιτακτική αυτή η ανάγκη να προστατευτεί η μισθωτή εργασία από τον ανελέητο ταξικό πόλεμο που εξαπολύουν εναντίον της όλη, σύσσωμη, η ολιγαρχία και η τρόικα.

Χρειάζεται να ενισχύσουμε τη δημιουργική επιχειρηματικότητα απέναντι στη αρπακτική προσοδοφορία του ολιγαρχικού κατεστημένου, προστατεύοντας τους μη έχοντες, ενισχύοντας έμμεσα την οικονομική δραστηριότητα. Αυτή είναι η λογική μας η οποία ανατίθεται σε αυτή και στο νομοσχέδιο.

Γι’ αυτόν τον λόγο καταψηφίζουμε.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):**  Ευχαριστούμε και περαστικά. Από τον κ. Κατσώτη περιμέναμε το επτάλεπτο, από την κ. Απατζίδη μάς ήρθε.

Τον λόγο έχει η κ. Μαρία Αθανασίου από την Ελληνική Λύση.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Πριν προχωρήσω στην αξιολόγηση των τριών τροπολογιών που καταθέσατε, κύριε Υπουργέ, θα μου επιτρέψετε να αναφερθώ στην άρτι εκδοθείσα υπ’ αριθμόν 2332 του 2022 απόφαση του Συμβουλίου Επικρατείας, με την οποία το ανώτατο διοικητικό δικαστήριο έκρινε αντισυνταγματική την παράταση της υποχρεωτικότητας του εμβολιασμού σε δομές υγείας, λόγω ελλείψεως επαναξιολόγησης του μέτρου.

Με άλλα λόγια, το Συμβούλιο Επικρατείας απέδωσε δικαιοσύνη και αποκατέστησε την αδικία την οποία είχε προκαλέσει η από Απριλίου 22 υπουργική απόφαση του Υπουργού Υγείας κ Πλεύρη, η οποία παρέτεινε αδίκως το χρονικό διάστημα της αναστολής έως και τις 31 Δεκεμβρίου 2022.

Επιτέλους επικράτησε εν προκειμένω η λογική, το υγιές επιστημονικό πνεύμα, το πνεύμα ελευθερίας λόγου και σκέψης. Η εν λόγω απόφαση αποτελεί πολύ σοβαρό αντίλογο, με τη σφραγίδα του ανώτατου διοικητικού δικαστηρίου, στον αυταρχισμό της Κυβέρνησης και την πολιτική φίμωσης κάθε αντίθετης φωνής. Συμμορφωθείτε με την απόφαση και εναποθέστε τους υγειονομικούς στις θέσεις τους.

Όσον αφορά στις τρεις τροπολογίες που κατατέθηκαν, ως προς την υπ’ αριθμόν 1492 τροπολογία του Υπουργείου Εθνικής Παιδείας και Θρησκευμάτων, αντιτιθέμεθα στο ότι δίνει τη δυνατότητα σε νεοδιόριστους εκπαιδευτικούς, οι οποίοι δεν έχουν καν προλάβει να αξιολογηθούν εντός της προβλεπόμενης διετίας, όπως ορίζει η σχετική νομοθεσία, προκειμένου να μονιμοποιηθούν. Ωστόσο τους παρέχεται, όπως είπα, η δυνατότητα να θέσουν υποψηφιότητα για διευθυντές σχολικών μονάδων. Δηλαδή, με άλλα λόγια, η πολιτεία μπορεί να κρίνει ότι δύνανται να γίνουν διευθυντές πριν καν τους αξιολογήσει και αποφανθεί για το εάν θα τους επιτραπεί να γίνουν μόνιμοι εκπαιδευτικοί.

Τούτο, εκτός από επικίνδυνη για την εκπαίδευση συνθήκη, επιπροσθέτως συνιστά και απαξίωση των έμπειρων στελεχών εκπαίδευσης σχολικών μονάδων και, προφανώς, πρόκειται περί φωτογραφικής διάταξης, προορισμένης να εξυπηρετήσει συγκεκριμένες υποσχέσεις προς φίλους.

Αντ’ αυτού, θα περιμέναμε από το Υπουργείο να εξαιρέσει όσους, όσες εκπαιδευτικούς πρωτοβάθμιας και δευτεροβάθμιας εκπαίδευσης, γενικής και ειδικής, που διορίστηκαν κατά τη διάρκεια των σχολικών ετών 2020-2021, 2021-2022 που είχαν παρακολουθήσει το πρόγραμμα εισαγωγικής επιμόρφωσης κατά την υπηρέτησή τους ως αναπληρωτές ή αναπληρώτριες τα προηγούμενα χρόνια και έχουν λάβει τη σχετική βεβαίωση και εσφαλμένα τούς έχει το Υπουργείο εντάξει ως υπόχρεους παρακολούθησης. Αυτοί πρέπει να εξαιρεθούν.

Ως προς την υπ’ αριθμόν 1495 τροπολογία περί «ΛΑΡΚΟ», περί μίσθωσης χώρων του ΣΕΦ για μονάδα αξιολόγησης ΚΕΠΑ, καθώς και περί απασχόλησης πολιτών τρίτων χωρών ως εργατών στην αγροτική οικονομία, αντιτιθέμεθα σθεναρά.

Ως προς το άρθρο 1, το οποίο προβλέπει ότι η μίσθωση εγκαταστάσεων και υποδομών του Σταδίου Ειρήνης και Φιλίας από τον Ηλεκτρονικό Εθνικό Φορέα Κοινωνικής Ασφάλισης ΕΦΚΑ για τη στέγαση και λειτουργία κέντρου πιστοποίησης αναπηρίας, ΚΕΠΑ, διενεργείται κατά παρέκκλιση των διατάξεων του π.δ.715 του 1979, με σύμβαση που καταρτίζεται κατόπιν απόφασης των αρμοδίων οργάνων τους, διάρκειας έως είκοσι πέντε έτη, αντιτιθέμεθα. Πρώτον, ως προς το ότι προβλέπεται η παρέκκλιση της εφαρμογής της οικείας νομοθεσίας, προφανώς με σκοπό την εξυπηρέτηση ιδίων συμφερόντων, αλλά και δεύτερον αντιτιθέμεθα στη δυνατότητα σύναψης ιδιαιτέρως μακράς περιόδου μίσθωσης με μόνη την απόφαση μετακλητών οργάνων του ΕΦΚΑ.

Δηλαδή, όργανα του e-ΕΦΚΑ θα μπορούν να δεσμεύουν ακόμη και για είκοσι πέντε χρόνια χώρους του Σταδίου Ειρήνης και Φιλίας, συνάπτοντας ιδιωτικές συμβάσεις μίσθωσης, κατά παρέκκλιση των οικείων διατάξεων. Πόση αδιαφάνεια πια;

Ως προς το άρθρο 2, το οποίο προβλέπει παράταση προθεσμίας υποβολής αίτησης πολίτη τρίτης χώρας για προσωρινή απασχόληση στην αγροτική οικονομία, τροποποιώντας την παράγραφο 1 του άρθρου 16 του ν.4783/2021, αντιτιθέμεθα στην εν γένει λογική του άρθρου, εκτός από την αντίθεσή μας στην προτεινόμενη παράταση. Η διάταξη μπορεί να αποτελέσει όχημα για νομιμοποίηση παρανόμως εισελθόντων, ακόμα και αν για τη σύναψη της σύμβασης απαιτείται ΑΦΜ και ΑΜΚΑ εργαζόμενου και εργοδότου.

Απαιτείται πολύ αυστηρή εφαρμογή των ελεγκτικών μηχανισμών της πολιτείας. Το παρελθόν, ωστόσο, μας έχει διδάξει ότι λείπει η πολιτική βούληση για σοβαρό και εις βάθος έλεγχο των προσώπων, εργαζομένων και εργοδοτών, με εμφάνιση και ανοχή φαινομένων τύπου Μανωλάδας και Τριφυλίας.

Όσον αφορά στη «ΛΑΡΚΟ», δεν υπάρχει περιθώριο συναίνεσης σε διάταξη που δίνει παράταση στην εκκαθάριση και εκποίησή της.

Τέλος, ως προς την υπ’ αριθμόν 1496 τροπολογία, ειδικότερα στο άρθρο 6, με τίτλο «Εθνικός Συντονιστής για την Πρόληψη και την Αντιμετώπιση της Σεξουαλικής Κακοποίησης και Εκμετάλλευσης Ανηλίκων», ορίζεται ότι καθήκοντα εθνικού συντονιστή για την πρόληψη και την αντιμετώπιση της σεξουαλικής κακοποίησης και εκμετάλλευσης ανηλίκων ανατίθενται σε πρόσωπα εγνωσμένου κύρους ή ιδιαίτερης εμπειρίας σε δράσεις αντιμετώπισης της σεξουαλικής κακοποίησης και εκμετάλλευσης ανηλίκων, με απόφαση του Πρωθυπουργού, που δημοσιεύεται στην Εφημερίδα της Κυβερνήσεως.

Τούτο μάς βρίσκει αντίθετους ως προς το ότι μόνο ο Πρωθυπουργός θα διορίζει σε αυτή τη λίαν ευαίσθητη θέση πρόσωπα της αποκλειστικής του επιλογής. Σαφώς και πρόκειται για επικίνδυνη φωτογραφική διάταξη, η οποία θα πρέπει να αποσυρθεί. Πρόσωπο τέτοιας ευαίσθητης αρμοδιότητας απαιτείται από τις περιστάσεις να ορίζεται συλλογικά και κατόπιν πολύ μεγάλης περίσκεψης και δεν μπορεί να αποτελεί προτίμηση ενός και μόνο προσώπου.

Τέλος, τα άρθρα που δίνουν την οποιαδήποτε παροχή που βοηθά τους δοκιμαζόμενους από την οικονομική κρίση Έλληνες πολίτες δεν μπορεί παρά να μας βρίσκουν σύμφωνους και θα τα υπερψηφίσουμε.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Ο κ. Χρήστος Κατσώτης από το Κομμουνιστικό Κόμμα Ελλάδας έχει τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Αρκετοί Βουλευτές της Νέας Δημοκρατίας ήρθαν στο Βήμα και είπαν ότι κοιτούν τους πολίτες στα μάτια.

Αλήθεια, τι τους λέτε; Τους λέτε ότι δεν θα προστατεύεται η πρώτη κατοικία, τα εργαλεία της δουλειάς τους, ότι «δεν κάνατε καλό κουμάντο, γι’ αυτό θα βρεθείτε στον δρόμο»; Αυτό τούς λέτε; Ότι δεν θα καλύψετε τις απώλειες που είχατε ποτέ σε όλα αυτά τα χρόνια της κρίσης, ότι «ό,τι χάσατε, χάσατε, ξεχάστε τα»; Ότι θα δουλεύετε όποτε και όπως θέλει η επιχείρηση, με ελαστικά ωράρια, μισθό και ζωή; Ότι ο μισθός και η σύνταξη μέσα από τον μηχανισμό αναπροσαρμογής, που έχετε εφεύρει εσείς αλλά και οι προηγούμενοι, θα είναι πάντα στα επίπεδα των δημοσιονομικών αντοχών, δηλαδή έως εκεί που δεν κινδυνεύουν τα κέρδη των επιχειρηματικών ομίλων; Αυτό τούς λέτε;

Λέτε στους αυτοαπασχολούμενους ότι η θηλιά των χρεών θα σφίγγει συνέχεια και θα τους πνίγει, γιατί δεν είστε διατεθειμένοι να τους ανακουφίσετε; Ότι η δέκατη τρίτη και η δέκατη τέταρτη σύνταξη και ο δέκατος τρίτος και ο δέκατος τέταρτος μισθός δεν θα επανέλθουν, γιατί αυξάνουν το κόστος, μειώνουν τα κέρδη και υπονομεύεται η ανταγωνιστικότητα; Αυτό τούς λέτε; Ότι τα όρια ηλικίας θα ανεβαίνουν και θα δουλεύετε ως τον θάνατο, γιατί έχουμε δημογραφικό πρόβλημα;

Αλήθεια, το δημογραφικό πρόβλημα δεν είναι απότοκο της πολιτικής σας;

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Όχι.

**ΧΡΗΣΤΟΣ ΚΑΤΣΩΤΗΣ:** Δεν είναι, κύριε Υπουργέ; Όχι; Μάλιστα.

Τα νέα ζευγάρια δεν ζουν τις συνέπειες της άγριας επίθεσης στο εισόδημά τους, στα υπόλοιπα δικαιώματα; Δεν βάζετε κλειδαριές στο γάλα των παιδιών στα σουπερμάρκετ και το δικαιολογείτε, όταν δεν μπορεί να πάρει ούτε γάλα στο παιδί του; Δεν είναι αποτέλεσμα αυτής της άγριας πολιτικής σας;

Και βάζετε και χίλιες προϋποθέσεις για τη στήριξη, για αυτό το επίδομα του παιδιού, γιατί η πολιτική για την παιδεία, την υγεία δεν είναι δίκαιη. Οδηγεί σε γενικευμένη εμπορευματοποίηση, με αποτέλεσμα να στερείτε τη μόρφωση και την υγεία στον λαό.

Η πολιτική σας, κύριοι, δεν είναι ουδέτερη. Είναι βαθιά ταξική, όπως και των άλλων κομμάτων, που κυβέρνησαν πριν από εσάς. Όποια πλευρά της ζωής του λαού και αν πάρουμε, θα δούμε ανατροπές που έγιναν από όλες τις κυβερνήσεις, για να υλοποιηθούν οι επιλογές του κεφαλαίου.

Το κύριο ζήτημα που υλοποιήθηκε όλη την περίοδο της κρίσης και συνεχίζει, αφού μονιμοποιήθηκαν από εσάς, είναι ο μισθός, οι συντάξεις, τα εργασιακά δικαιώματα, είτε αφορούν στον ημερήσιο χρόνο εργασίας είτε στην πλήρη και σταθερή εργασία, στις συλλογικές συμβάσεις και άλλες κατακτήσεις. Χρέος και κρίση φορτώθηκαν στις πλάτες της πλειοψηφίας του λαού, για να βγει όχι μόνο αλώβητη, αλλά και κερδισμένη η αστική τάξη που υπηρετείτε.

Η ανεργία, η φτώχεια και η εξαθλίωση διευρύνθηκε. Ο μισθός των εργαζομένων σήμερα είναι μικρότερος από το 2009. Είναι δικό σας κατόρθωμα, όλων σας, και όπως συνάγεται από την πολιτική σας, αν δεν την ανατρέψει η εργατική τάξη με τους αγώνες της, θα συνεχίσει ο μισθός να είναι τόσος, ώστε να διασφαλίζεται η κερδοφορία.

Το ίδιο γίνεται με τις συντάξεις. Η κρίση για την αστική τάξη αποδείχτηκε ευκαιρία και το πολιτικό της προσωπικό έβαλε στο χέρι τα αποθεματικά, ό,τι είχε απομείνει δηλαδή από το πλιάτσικο που έκαναν τόσα χρόνια. Προχώρησε, ταυτόχρονα, η απαλλαγή των επιχειρηματικών ομίλων από τη συμμετοχή τους στην ασφάλιση, όπως και του κράτους.

Οι συνταξιούχοι για την αστική τάξη και τα κόμματά της είναι κόστος, φύρα. Δεν πεθαίνουν κιόλας, λένε! Και το έχουν πει αρκετοί. Να μην πω τώρα ονόματά τους εδώ, ποιοι το είπαν. Είναι άνθρωποι οι οποίοι χειρίστηκαν το ασφαλιστικό νομοσχέδιο.

Από τη Συνθήκη του Μάαστριχτ και μετά έχουν περάσει δεκάδες ασφαλιστικοί νόμοι. Κύριος στόχος είναι η αύξηση των ορίων ηλικίας για τη σύνταξη, η μείωση των συντάξεων, η μείωση της συμμετοχής εργοδοτών και κράτους στην ασφάλιση, η εφαρμογή του κεφαλαιοποιητικού συστήματος, με πρωτοπόρο τον κ. Τσακλόγλου και την Κυβέρνηση της Νέας Δημοκρατίας, αλλά και τον εισηγητή της.

Οι εισφορές των εργαζομένων θα επενδύονται σε υψηλό, μεσαίο και χαμηλό ρίσκο στα διάφορα χρηματιστηριακά προϊόντα. Αυτή η πολιτική είναι εχθρική για τους εργαζόμενους, τους συνταξιούχους, τους αυτοαπασχολούμενους. Τη βιώνουν, οργίζονται και αγανακτούν.

Αυτή η οργή χρειάζεται να γίνει συμμετοχή στον αγώνα για την ανατροπή αυτής της πολιτικής, όπως και για τον παραμερισμό όλων των πολιτικών δυνάμεων που υπονομεύουν τη ζωή τους, για να θωρακίζουν τα κέρδη και την εξουσία του κεφαλαίου.

Αυτή η πολιτική αρπάζει τα σπίτια των ανθρώπων, οδηγεί στην καταστροφή μεγάλο μέρος του λαού. Αυτή η πολιτική δεν «μερεμετίζεται», δεν διορθώνεται. Χρειάζεται να ανατραπεί από τον ανυποχώρητο αγώνα του λαού, που υποφέρει.

Να ξέρετε ότι ο λαός δεν έχει προσδοκίες από κανέναν σας. Έχει πείρα από την πολιτική σας. Ούτε ανοχή ούτε πολύ περισσότερο στήριξη δίνει στην πολιτική που τον καταστρέφει. Δεν τον ξεγελάτε με τα καθρεφτάκια, με τα ψίχουλα που πέφτουν από το τραπέζι των επιχειρηματικών ομίλων.

Ο πήχης των απαιτήσεων ανέβηκε, κύριε Υπουργέ. Απαιτεί ο λαός τις ανάγκες. Φαίνεται από τους αγώνες των εργαζομένων, από την απεργία στις 9 του μηνός Νοέμβρη, από τις κινητοποιήσεις που γίνονται στους κλάδους, από τον αγώνα της «COSCO», της «EFOOD», των «Λιπασμάτων», των «Πετρελαίων». Απαιτεί, λοιπόν, τις ανάγκες του, διεκδικεί όσα τού στερείτε για λογαριασμό του κεφαλαίου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τις τροπολογίες που καταθέσαμε ως ΚΚΕ, τις οποίες απορρίψατε, τις θέτουμε στο εργατικό και συνταξιουχικό κίνημα, στο κίνημα των αυτοαπασχολουμένων και των βιοπαλαιστών αγροτών, να γίνουν δική τους υπόθεση, να γίνουν διεκδικήσεις. Ο λαός έχει τη δύναμη να επιβάλει λύσεις για τη ζωή του και τη ζωή των παιδιών. Έχει τη δύναμη να γκρεμίσει αυτό το σάπιο σύστημα, που του στερεί τη ζωή που δικαιούται. Έχει τη δύναμη, τη γνώση, να οικοδομήσει την κοινωνία και την οικονομία που θα ικανοποιεί τις ανάγκες και όχι τα κέρδη.

Για αυτή την κοινωνία, τη σοσιαλιστική, παλεύει το ΚΚΕ και απλώνει το χέρι σε όποιον θέλει να συμπορευτεί. Καταψηφίζουμε, λοιπόν, επί της αρχής, γιατί, όπως αναδείξαμε, μονιμοποιεί τις μεγάλες ανατροπές και συνεχίζει τη λογική του εξορθολογισμού.

**ΠΡΟΕΔΡΕΥΩΝ (Απόστολος Αβδελάς):** Και με αυτό κλείστε, σας παρακαλώ.

**ΧΡΗΣΤΟΣ ΚΑΤΣΩΤΗΣ:** Τελειώνω, κύριε Πρόεδρε.

Ό,τι έμεινε έξω από τις προηγούμενες ρυθμίσεις να ενταχθεί στο αντιδραστικό πλαίσιο που έχετε επιλέξει των τριών πυλώνων της ασφάλισης, του μοντέλου Πινοσέτ δηλαδή.

Υπάρχουν κάποια άρθρα στα οποία θα ψηφίσουμε «ναι», σε όσα βελτιώνουν έστω και λίγο τη θέση των εργαζομένων και των ασφαλισμένων. Υπάρχουν και άρθρα που δεν θα καταψηφίσουμε, αλλά θα είμαστε με το «παρών».

Αναφερθήκαμε στην τροπολογία για τη «ΛΑΡΚΟ». Είναι έγκλημα αυτό που συντελείται σε αυτή την επιχείρηση στρατηγικής σημασίας. Είναι έγκλημα σε βάρος των εργαζομένων της «ΛΑΡΚΟ». Για τους εργάτες γης, που έχει η τροπολογία, είναι πολύ σοβαρό το ζήτημα. Κάνουμε τα εξής ερωτήματα: Ποιος είναι ο αριθμός των εργαζομένων που έχουν ενταχθεί στο καθεστώς της κατά παρέκκλισης διαδικασίας της μετακίνησης; Μπορείτε να μας πείτε; Πόσες αιτήσεις έχουν κατατεθεί; Πόσες έχουν γίνει δεκτές; Πόσες εκκρεμούν; Πόσες αιτήσεις αφορούν εργαζόμενους, χωρίς χαρτιά, αυτοί που στον νόμο περιγράφονται ως εργαζόμενοι που δεν έχει ρυθμιστεί το καθεστώς παραμονής τους; Όλοι αυτοί οι άνθρωποι τόσα χρόνια ζουν και εργάζονται στη χώρα. Τι θα κάνετε όταν λήξει αυτή η παράταση;

Κύριοι, δεν είναι λύση αυτή που προτείνετε. Η μοναδική λύση είναι η νομιμοποίηση των μεταναστών που ζουν και εργάζονται στη χώρα μας και δουλειά με πλήρη δικαιώματα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Τον λόγο έχει ο κ. Γεώργιος Μουλκιώτης από το ΠΑΣΟΚ - Κίνημα Αλλαγής.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε. Έφερα τις τροπολογίες απλώς για να τις δείξω, γιατί σε λίγο θα ψηφίσουμε.

Κυρίες και κύριοι συνάδελφοι, επειδή πρέπει να είμαστε σε αυτή τη φάση που σε λίγο ψηφίζουμε, με μια ιδιαίτερη ευθύνη απέναντι στο τι κάνουμε, εγώ θα σας πω για τις τροπολογίες.

Θα κάνω αυτή την αναφορά, κύριε Πρόεδρε, γιατί εσείς εκπροσωπείτε το Προεδρείο της Βουλής και θεωρώ ότι οι τροπολογίες μη νόμιμα έρχονται για ψήφιση. Είναι τροπολογίες που είναι άσχετες με το κύριο αντικείμενο. Θα επικαλεστώ και το άρθρο 88 του Κανονισμού. Το λέω. Κάποτε πρέπει να είμαστε ξεκάθαροι. Δεν είναι μια τυχαία κίνηση αυτή που κάνω. Δεν μπορώ, όμως, να ανεχθώ να παραβιάζεται έμμεσα η αρχή της λαϊκής κυριαρχίας και να πλήττεται ο πυρήνας της δημοκρατίας. Γιατί το λέω αυτό; Διότι, όταν είσαι Βουλευτής, ο πολίτης πρέπει να ξέρει τι ψηφίζεις. Και όταν αναγκάζεσαι από την Κυβέρνηση σήμερα με τις τροπολογίες, όπως τις φέρνει, να ψηφίσεις όπως θέλει η Κυβέρνηση ή να μην ψηφίσεις όπως θέλεις εσύ, αυτό είναι ένα θέμα. Και καταλήγω απευθείας, κύριε Πρόεδρε, και θα σας πω γιατί το λέω αυτό και γιατί έφερα τις τροπολογίες.

Η τροπολογία με αριθμό 1495/141 αναφέρεται στη μίσθωση του Σταδίου Ειρήνης και Φιλίας στο ΚΕΠΑ, αναφέρεται στους εργάτες γης και αναφέρεται και στη «ΛΑΡΚΟ». Αυτή την τροπολογία, λοιπόν, το ΠΑΣΟΚ για το ένα και δεύτερο άρθρο, που αφορά τα ΚΕΠΑ και τους εργάτες γης, δεν έχει κανένα θέμα και θέλει να τα ψηφίσει. Και το λέμε στον λαό για να ξέρει ότι θα ψηφίζαμε και τα ΚΕΠΑ και τους εργάτες γης. Για τη «ΛΑΡΚΟ» έχουμε πάρει θέση εξαρχής, δεν χρειάζεται να το φιλολογούμε, καταψηφίζουμε. Γιατί μας αναγκάζει η Κυβέρνηση να καταψηφίσουμε, ενώ εμείς θέλουμε να ψηφίσουμε «ναι» σε κάποια άρθρα;

Κύριε Πρόεδρε, η υποκρισία ξεπερνάει τα όρια. Γιατί; Διότι μας διανεμήθηκε πριν από λίγο το κείμενο που θα γίνει νόμος. Κύριε Υπουργέ, θέλω να το δείτε. Δεν μιλάω έτσι. Μιλάω γιατί εδώ είναι υποκριτικό αυτό το οποίο κάνουμε εμείς σήμερα. Διανεμήθηκε σε όλους μας το κείμενο και το πώς θα είναι ο νόμος. Ξέρετε ποιο άρθρο είναι για τη «ΛΑΡΚΟ»; Είναι αυτοτελές άρθρο. Θα σας το πω αμέσως. Για τη «ΛΑΡΚΟ», κύριε Υπουργέ, το αυτοτελές άρθρο -το οποίο εμείς δεν ψηφίζουμε αυτοτελές, εμείς θα ψηφίσουμε ολόκληρη την τροπολογία με τρία άρθρα- είναι το άρθρο 81. Πείτε μου, υπάρχει πουθενά αυτοτελές άρθρο για να καταψηφίσω εγώ; Όχι!

Πώς λοιπόν, κύριε Πρόεδρε, θα ψηφίσουμε; Αντιλαμβάνεστε ποιο είναι το πρόβλημα. Και λέω ότι είναι σύμφωνο με τη διαδικασία και τα έγγραφα. Και παρακαλώ πολύ δώστε μου λίγο χρόνο, γιατί θέλω να τοποθετηθώ για τα άλλα. Όμως, εγώ οφείλω να εξηγηθώ. Μας αναγκάζει η Κυβέρνηση με τον τρόπο που νομοθετεί να κινούμαστε έτσι. Και είναι γνωστό αυτό και το έχουμε πει κατ’ επανάληψη, αλλά συνεχίζει. Κάποτε πρέπει να τα πούμε, πρέπει να καταχωρισθούν στα Πρακτικά και έκαστος να έχει την ευθύνη του, γιατί πρέπει ο κόσμος να ξέρει τι ψηφίζει ο κάθε Βουλευτής εδώ. Έχουμε ευθύνη και εμείς να του υποδείξουμε και να του πούμε τι ψηφίζουμε.

**ΠΡΟΕΔΡΕΥΩΝ (Απόστολος Αβδελάς):** Έχει γίνει πολλές φορές θέμα αυτό από τα περισσότερα κόμματα και στη Διάσκεψη των Προέδρων.

**ΓΕΩΡΓΙΟΣ ΜΟΥΛΚΙΩΤΗΣ:** Κύριε Πρόεδρε, το ότι επαναλαμβάνονται τα λάθη, γίνονται περισσότερο λάθη και πολλαπλασιάζονται και εκτιθέμεθα. Και ξέρετε γιατί το κάνω αυτό; Διότι έρχονται οι Υπουργοί και βγαίνουν στις τηλεοράσεις και στα φιλικά μέσα ενημέρωσης και λένε: «Μα, το ΠΑΣΟΚ δεν το ψήφισε!». Πώς θα ψηφίσω, λοιπόν, εγώ, κύριε Πρόεδρε, για τους εργάτες γης και για το ΠΕΚΑ, όταν μου βάζετε τη «ΛΑΡΚΟ» στη μέση; Αφού θέλω να πω «όχι» στη «ΛΑΡΚΟ». Και με αναγκάζει, επειδή λέω «όχι» στη «ΛΑΡΚΟ», να πω και «όχι» στα άλλα, ενώ δεν πρέπει. Εγώ λέω «ναι» στα άλλα. Για αυτό μιλάω και λέω αυτά που λέω, γιατί πρέπει να ξέρει ο ελληνικός λαός τι ψηφίζουμε. Και το ξεκαθάρισα αυτό και τελείωσα όσον αφορά τη «ΛΑΡΚΟ».

Πάμε στο δεύτερο θέμα. Η τροπολογία 1496/142 αναφέρεται σε αναπηρίες, σε συνταξιούχους και σε διάφορα θέματα. Εμείς, αν ψηφίζαμε κατ’ άρθρο, θα ψηφίζαμε «όχι» στο άρθρο 5 και στο άρθρο 6 αυτής της τροπολογίας. Και τι αναφέρουμε; Αναφέρουμε -αυτό που ειπώθηκε και προηγουμένως και ακούστηκε- ότι το 5 άρθρο είναι για περιορισμούς στις μετατάξεις του Υπουργείου Εργασίας. Εμείς θα λέγαμε «όχι». Επίσης θα λέγαμε «όχι» και στον εθνικό συντονιστή για την πρόληψη και την αντιμετώπιση της σεξουαλικής κακοποίησης. Γιατί με αναγκάζετε να πω εδώ «ναι»; Δεν κατάλαβα, η Κυβέρνηση τι ρόλο παίζει; Διότι και εδώ στο διανεμηθέν σχέδιο στο πώς θα ψηφιστεί ο νόμος, είναι διαφορετικά άρθρα, κύριε Πρόεδρε. Είναι διαφορετικά άρθρα. Το λέω για να ξεκαθαρίζουμε και να ξέρει ο κόσμος τι ψηφίζουμε. Βεβαίως, θα πω και για την τροπολογία του Υπουργείου Παιδείας. Είναι «ράβε-ξήλωνε». Ψηφίζουμε εχθές και σήμερα το τροποποιούμε. Έλεος!

Τελειώσαμε για τις τροπολογίες, κύριε Πρόεδρε, και φτάνουμε στο νομοσχέδιο για το οποίο μιλάμε σήμερα. Εγώ επαναλαμβάνω ότι πρέπει -και κάνω αίτημα- να τηρηθεί ο Κανονισμός της Βουλής σε σχέση με τις τροπολογίες.

Τώρα, φτάνοντας στο τέλος της διαδικασίας, θα ήθελα να πω ότι είναι θλιβερός ο τρόπος που η Κυβέρνηση σήμερα αντιμετωπίζει τις προτάσεις της Αντιπολίτευσης σε αυτό το νομοσχέδιο. Είναι θλιβερός και απαράδεκτος ο τρόπος. Δεν αφορά προσωπικά εσάς, κύριε Υφυπουργέ, και σας το λέω ευθέως. Είναι απαράδεκτος ο τρόπος και για τους Βουλευτές και για τα κόμματα και για το πώς τα αντιμετωπίζουν, αλλά και για τους κοινωνικούς φορείς.

Τι μας είπε ο Υπουργός Εργασίας, ο οποίος είναι απών; Με απλά λόγια λέει αυτό που συνεχώς λέει: Αν δεν συμφωνείς μαζί του, ή είσαι εχθρός ή δεν ξέρεις τι σου γίνεται ή είσαι μαξιμαλιστής ή είσαι μηδενιστής ή είσαι χορηγός της Κυβέρνησης.

Το είπε αυτό, κύριοι συνάδελφοι; Το είπε. Δεν κατάλαβα. Τι ήθελε ο κύριος Υπουργός; Θέλει να φιμώσει την Αντιπολίτευση και να μην κάνει κριτική η Αντιπολίτευση στο νομοσχέδιο; Να μην πει την άποψή της η Αντιπολίτευση; Να μην πει τις προτάσεις της; Είπαμε προτάσεις. Ακούσατε καμμία αποδοχή από την Κυβέρνηση και από το στόμα του κυρίου Υπουργού; Όχι. Καταθέσαμε τροπολογίες. Ακούσατε κάποια απάντηση σε μία τροπολογία; Δεν ακούστηκε ίχνος απάντησης, καμμία απάντηση. Τι είπε ο κύριος Υπουργός; Είπε: «Κάποιες από τις τροπολογίες δεν γίνονται δεκτές από την Κυβέρνηση και κάποιες θα τις μελετήσουμε.». Αλήθεια; Είναι σοβαρή απάντηση αυτή Υπουργού στη Βουλή των Ελλήνων, όταν κατατίθενται σωρεία τροπολογιών και αναφέρονται σε συγκεκριμένες διατάξεις; Κυρίες και κύριοι συνάδελφοι, λυπούμαι ειλικρινά για τη λουδοβίκεια έπαρση του κυρίου Υπουργού. Δεν θέλω να πω τίποτε άλλο. Το λέω ξεκάθαρα, όμως, και εύχομαι να αλλάξουν κάποιες τακτικές.

Είναι ξεκάθαρο ότι η Κυβέρνηση, κύριε Πρόεδρε, είναι αποκομμένη από την πραγματικότητα. Και γιατί το λέω; Είναι ξεκάθαρο ότι δεν έχει καμμία διάθεση να παρέμβει και να διορθώσει τις σοβαρές στρεβλώσεις του ασφαλιστικού συστήματος. Είναι ξεκάθαρο ότι δεν ακούει την κοινωνία. Χάρηκα που άκουσα τους δύο συναδέλφους τώρα στο τέλος -και το πρωί που ακούσαμε- που είπαν αυτά που είπαμε και εμείς, που συμφώνησαν, αγαπητοί συνάδελφοι, ως ζήτημα που ανακύπτει στην κοινωνία. Συμφώνησαν όμως με τι; Με τις τροπολογίες που έχουμε καταθέσει εμείς για θέματα των αγροτών, των δόσεων και λοιπά και λοιπά.

Με τη στάση, λοιπόν, αυτή είναι υπόλογη η Κυβέρνηση στον ελληνικό λαό για τη μη αποδοχή των προτάσεών μας, που κατατέθηκαν και στις τροπολογίες. Και λέω ότι είναι υπεύθυνη και υπόλογη για την άρνηση της αναστολής και τη μη αποδοχή για το 2023 της αύξησης των εισφορών των αυτοαπασχολούμενων, των αγροτών, των ελεύθερων επαγγελματιών και των δικηγόρων. Είναι υπόλογη, που αρνείται την αύξηση του ισχύοντος των δύο οφειλών στον πρώην ΟΓΑ, στις 12.000 ευρώ και στους ελεύθερους επαγγελματίες στις 30.000 ευρώ, για να θεμελιώσουν δικαίωμα επιτέλους αυτοί οι άνθρωποι, που, επειδή χρωστάνε, δεν μπορούν να πάρουν τη σύνταξη. Τόσα χρόνια δούλευαν. Τι άλλο θέλει αυτή η Κυβέρνηση, για να πάρουν τη σύνταξη; Πόσα να δώσουν με τόσα άλλα που ζητάει;

Τρίτον, επαναθεσμοθέτηση -δεν το δέχτηκε- της αναλογικής σύνταξης του ν.3863/2010 σε ασφαλισμένους που δεν συμπληρώνουν δεκαπέντε έτη ασφάλισης ούτε προϋποθέσεις λήψης του επιδόματος ανασφάλιστων.

Τέταρτον, δεν δέχτηκε τη βελτίωση του ασφαλιστικού καθεστώτος των ασκούμενων δικηγόρων και των δικαστικών επιμελητών. Είναι υπόλογη η Κυβέρνηση, που δεν δέχτηκε την κατάργηση του αυτόματου μηδενισμού αύξησης των ορίων ηλικίας συνταξιοδότησης με βάση το προσδόκιμο ζωής. Είναι υπόλογη η Κυβέρνηση, γιατί δεν δέχτηκε τη συνταξιοδότηση χωρίς όριο ηλικίας, με συμπλήρωση σαράντα ετών υποχρεωτικής ασφάλισης. Πόσα χρόνια πρέπει να δουλέψει κάποιος πέρα των σαράντα, για να δεχτεί αυτή η Κυβέρνηση ότι πρέπει να πάρει σύνταξη; Πόσα χρόνια; Είναι υπόλογη για αυτή τη σοβαρή άρνησή της.

Επίσης υπόλογη για τη μη ένταξη στον κανονισμό βαρέων και ανθυγιεινών επαγγελμάτων του προσωπικού του Εθνικού Συστήματος Υγείας και του συστήματος κοινωνικής φροντίδας. Και βεβαίως είναι υπόλογη για τους συναδέλφους και τους συμπολίτες μας που έχουν θέμα στο να επιβιώσουν. Είναι γι’ αυτούς τους δημόσιους υπαλλήλους υπόλογη, που θα επιβαρυνθούν εφτά χρόνια εργασίας χωρίς κανένα σοβαρό μεταβατικό διάστημα.

Είναι υπόλογη στους αγρότες και στους ελεύθερους επαγγελματίες, δικηγόρους και μηχανικούς, που θα επιβαρυνθούν σε αυτούς τους χαλεπούς καιρούς με 700, 800 και 900 ευρώ τον χρόνο. Είναι υπόλογη, γιατί τους υπαλλήλους του ΕΚΑΒ και τους λοιπούς δεν τους εντάσσει στα ανθυγιεινά. Και είναι υπόλογη επίσης στους εργαζόμενους με σαράντα χρόνια, που τους τιμωρεί να μείνουν μέχρι τα εξήντα δύο χρόνια. Αν είναι μέσα από τα δεκαοκτώ χρόνια, πρέπει να πάει στα εξήντα δύο για να πάρει σύνταξη. Δεν φτάνουν σαράντα χρόνια ασφαλιστικής εισφοράς! Και βεβαίως οι δικηγόροι ας μείνουν εκεί που είναι. Είναι άξιοι της μοίρας τους κατά την Κυβέρνηση! Να μην τους δεχτούμε και να μην κάνουμε τίποτα γι’ αυτό το ασφαλιστικό καθεστώς που υπάρχει.

Και τέλος, κύριε Πρόεδρε, είναι υπόλογοι έναντι των συνταξιούχων, τους οποίους έχει εξαπατήσει πριν και μετά τις εκλογές, και τώρα με αυτό το επίδομα το οποίο δίνει επιχειρεί για μία ακόμα φορά να τους «εξαγοράσει». Αλλά δεν θα ξεγελαστούν πάλι και δεν μπορούν να εξαγοραστούν, διότι οι συνταξιούχοι θυμούνται ότι τους είχε υποσχεθεί η Κυβέρνηση την κατάργηση του νόμου Κατρούγκαλου και επομένως την κατάργηση των δεκατεσσάρων μειώσεων και της προσωπικής διαφοράς.

Και θυμούνται ότι ποτέ δεν είχε πει η Κυβέρνηση ότι θα καταργήσει την, έστω κουτσουρεμένη, δέκατη τρίτη σύνταξη κι όμως την κατάργησε. Θυμούνται ότι το ΕΚΑΣ αρνούνται να το επαναφέρουν, μολονότι είχαν πει άλλα. Θυμούνται ότι, αν εφαρμοστεί ο ν.3863 του ΠΑΣΟΚ, η σύνταξη θα είναι υψηλότερη και θα είχαν πάρει αυξήσεις από το 2016, δηλαδή εδώ και επτά χρόνια.

Κύριε Πρόεδρε, κυρίες και κύριοι συνάδελφοι, αρκετά από τα άρθρα του νομοσχεδίου είναι θετικά -το είπαμε- και θα τα στηρίξουμε με παρρησία και τόλμη. Ο κύριος Υπουργός αρνήθηκε να το δεχτεί. Έχει άλλους λόγους να πει γιατί έπρεπε να το κάνει η Αντιπολίτευση. Στον εαυτό του κάνει αντιπολίτευση, γιατί εμείς ως ΠΑΣΟΚ θεωρούμε ότι αυτό σημαίνει υπεύθυνη αντιπολίτευση και η χώρα, ούτως η άλλως, αποδεικνύεται περίτρανα ότι χρειάζεται ένα άλλο πολιτικό σχέδιο, ένα συνεκτικό πλέγμα μέτρων στήριξης του κοινωνικού κράτους και της κοινωνικής ασφάλισης.

Ένα τέτοιο σχέδιο είναι αυτό που προτείνουμε εμείς και στην ελληνική κοινωνία. Ένα πρόγραμμα καθαρά σοσιαλδημοκρατικό. Ένα πρόγραμμα διακυβέρνησης που θα εγγυάται τη δίκαιη ανάπτυξη.

Ευχαριστώ πάρα πολύ, κύριε Πρόεδρε, και για την ανοχή σας.

**ΠΡΟΕΔΡΕΥΩΝ (Απόστολος Αβδελάς):** Να είστε καλά. Στους προηγούμενους έδειξα περισσότερη ανοχή, επειδή είχαν μιλήσει λιγότερο. Εσείς είχατε μιλήσει στην πρωτολογία είκοσι τρία λεπτά. Κανονικά για δύο λεπτά θα είχατε τον λόγο.

Η κ. Μαριλίζα Ξενογιαννακοπούλου από τον ΣΥΡΙΖΑ - Προοδευτική Συμμαχία έχει τον λόγο.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, μετά από δεκατέσσερις ώρες συζήτησης, αναδείχθηκε -νομίζω- καθαρά πόσο αναντίστοιχη και πόσο αποκομμένη από την κοινωνική πραγματικότητα είναι η Κυβέρνηση Μητσοτάκη. Μας έφερε ένα νομοσχέδιο το οποίο έχει μια σειρά από αποσπασματικές διατάξεις. Ορισμένες είναι θετικές, γιατί λύνουν προβλήματα επιμέρους κοινωνικών ομάδων και θα τα στηρίξουμε. Αλλά στην ουσία του δεν αντιμετωπίζει τα πραγματικά προβλήματα, που είναι σήμερα η ανάγκη στήριξης των εργαζομένων, των συνταξιούχων, των ευάλωτων και αδύναμων συμπολιτών μας και η αντιμετώπιση της κρίσης της ακρίβειας, της ενεργειακής κρίσης και της δραματικής μείωσης των εισοδημάτων. Τίποτα από όλα αυτά δεν γίνεται.

Αντίθετα, έρχεται ένα νομοσχέδιο το οποίο φαινομενικά φέρνει κάποιες διατάξεις στήριξης των χαμηλοσυνταξιούχων, των ευάλωτων, των μακροχρόνια ανέργων. Όπως αποδείξαμε και αναδείξαμε, κύριε Υπουργέ, στην πραγματικότητα είναι μία ελάχιστη στήριξη, ενώ τα σοβαρά δεν τα αντιμετωπίζετε. Την ουσιαστική στήριξη των συνταξιούχων, που τους έχετε καταργήσει τη δέκατη τρίτη σύνταξη, τους κόψατε τα αναδρομικά. Δεν τους στηρίζετε στον βαθμό που έχουν ανάγκη σήμερα, με τη συνεχή μείωση της αγοραστικής τους δύναμης.

Σας αποδείξαμε τη μεγάλη μείωση των μόνιμων κοινωνικών επιδομάτων και σας καταθέσαμε τροπολογίες. Χιλιάδες συμπολίτες μας, οι οποίοι πραγματικά ζουν σε κατάσταση φτωχοποίησης, τα πιο ευάλωτα νοικοκυριά αυτή τη στιγμή έχουν αποκλειστεί από το ελάχιστο εγγυημένο εισόδημα, λόγω της αύξησης των αντικειμενικών αξιών και λόγω του ότι συμπεριλαμβάνεται, όσον αφορά το περιουσιακό όριο, και το επίδομα για τα παιδιά. Είναι στοιχειώδη πράγματα, που, αν πραγματικά ήσασταν ειλικρινής ως Κυβέρνηση, θα ερχόσασταν να δώσετε λύσεις στις μόνιμες ρυθμίσεις του κοινωνικού κράτους, που το έχετε αποδυναμώσει. Εσείς επιμένετε σε αυτά τα περιορισμένα μέτρα στήριξης, που επιπλέον αποκλείουν οποιαδήποτε στήριξη για τετρακόσιες χιλιάδες μακροχρόνια ανέργους.

Όσον αφορά τους μικρομεσαίους, άκουσα με πολύ μεγάλο ενδιαφέρον όχι μόνο τους συναδέλφους και τις συναδέλφισσες της Αντιπολίτευσης, αλλά και συναδέλφους από τη Συμπολίτευση οι οποίοι άσκησαν κριτική, με τον τρόπο βέβαια τον εύσχημο ενός Βουλευτή της Συμπολίτευσης, λέγοντάς σας τα αυτονόητα, ότι οι είκοσι τέσσερις δόσεις δεν αρκούν αυτή τη στιγμή. Σας είπαν, επίσης, το αυτονόητο, ότι είναι αναγκαίο να αντιμετωπιστεί η ντροπή της διάταξης που φέρνετε με την αιφνιδιαστική αύξηση των ορίων ηλικίας στο δημόσιο.

Κύριε Υπουργέ, εμείς είμαστε σαφείς. Ακόμα και με την αποδόμηση που έχουμε κάνει για όλα αυτά τα ανεπαρκή μέτρα, έχουμε πει ότι, ακόμη και ένα ευρώ αυτή τη στιγμή της δυσκολίας αν πηγαίνει σε έναν συμπολίτη μας, εμείς το στηρίζουμε, αλλά αποκαλύπτουμε πόσο ατελέσφορα θα είναι αυτά τα μέτρα, και το αποκαλύπτουμε μπροστά στον ελληνικό λαό.

Ταυτόχρονα, όμως, θα είμαστε απόλυτα κάθετοι σε μια σειρά διατάξεις που είναι απαράδεκτες, όπως είναι το θέμα της αύξησης των ορίων ηλικίας στο δημόσιο, όπως είναι το έγκλημα που πάτε να διαπράξετε με το Μετοχικό Ταμείο των Πολιτικών Υπαλλήλων, όπως είναι οι νέες ρυθμίσεις για τη ΔΥΠΑ, πρώην ΟΑΕΔ.

Και φυσικά εδώ θα συνυπογράψω αυτά που είπε ο συνάδελφος, ο κ. Μουλκιώτης, ότι μας φέρνετε τρεις τροπολογίες ως Κυβέρνηση που είναι ένας αχταρμάς. Υπάρχουν κάποιες διατάξεις θετικές, υπάρχουν κάποιες διατάξεις απαράδεκτες και είναι και άσχετες μεταξύ τους. Εμείς, λοιπόν, με σαφήνεια λέμε ότι κάποιες από τις διατάξεις θα μπορούσαμε να τις ψηφίσουμε, μας αναγκάζετε όμως να τις καταψηφίσουμε.

Προφανώς καταψηφίζουμε την τροπολογία που έχει μέσα το ζήτημα της «ΛΑΡΚΟ». Θεωρούμε ότι εδώ είναι μια εγκληματική μεθόδευση από τη μεριά της Κυβέρνησης. Προφανώς καταψηφίζουμε την τροπολογία του Υπουργείου Παιδείας, γιατί πάλι έχει μια σειρά πολύ αρνητικά θέματα, με ελάχιστες θετικές διατάξεις. Και όσον αφορά την τροπολογία του Υπουργείου Εργασίας, μας αναγκάζετε να ψηφίσουμε «παρών», γιατί υπάρχει η διάταξη για τον εθνικό συντονιστή και κάποιες άλλες διατάξεις, που δεν μας επιτρέπουν να κάνουμε διαφοροποίηση στην ψηφοφορία.

Σε κάθε περίπτωση, εμείς λέμε: Είστε μία ανεπαρκής Κυβέρνηση, που ανατροφοδοτεί την κρίση με συγκεκριμένες επιλογές ιδεοληψίας, νεοφιλελευθερισμού, αλλά και του συγκεκριμένου «επιτελικού κράτους», που στηρίζει τα μεγάλα οικονομικά συμφέροντα και πλήττει τελικά την ίδια τη δημοκρατική λειτουργία.

Στο συγκεκριμένο νομοσχέδιο ό,τι θεωρούμε ότι είναι έστω και λίγο θετικό θα το στηρίξουμε. Στο σύνολο, επί της αρχής του νομοσχεδίου ψηφίζουμε «παρών», γιατί δεν μπορούμε να υπερψηφίσουμε ένα νομοσχέδιο το οποίο είναι τόσο αποσπασματικό και αποκομμένο από την πραγματικότητα και με τόσες αρνητικές διατάξεις.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Θα κλείσουμε με τον εισηγητή της Νέας Δημοκρατίας, τον κ. Διονύσιο Ακτύπη.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κύριε Πρόεδρε.

Σήμερα συζητήσαμε ένα νομοσχέδιο με το οποίο πιστεύω ότι κανένας μέσα σε αυτή την Αίθουσα δεν πιστεύει ότι λύσαμε όλα τα προβλήματα των εργαζομένων ή ότι λύσαμε όλα τα προβλήματα της κοινωνίας. Είπαμε ότι είναι ένα νομοσχέδιο το οποίο έρχεται να λύσει αρκετά ζητήματα τα οποία αντιμετώπιζαν οι εργαζόμενοι, ένα νομοσχέδιο με το οποίο σε αυτή τη φάση που βρισκόμαστε -εν μέσω μιας πράγματι κρίσης την οποία περνάμε και συνεχόμενες κρίσεις, που δεν ήταν με ευθύνη της Κυβέρνησης της Νέας Δημοκρατίας, αλλά τις βρήκαμε, οι περισσότερες είναι εξωγενείς, κυρίως όλες είναι εξωγενείς κρίσεις- γίνεται μια προσπάθεια πράγματι να στηρίξουμε τους ευάλωτους, τους χαμηλοσυνταξιούχους και όλους αυτούς τους ανθρώπους με αναπηρία, οι οποίοι έχουν τεράστια προβλήματα.

Προσπάθησε η Αντιπολίτευση να μας πει ότι όλα αυτά τα οποία φέρνουμε σήμερα είναι ψίχουλα. Νομίζω ότι μας αναγκάσατε αρκετές φορές εμένα και τους συναδέλφους μου να γίνει μια σύγκριση των μέτρων τα οποία εσείς τότε είχατε πάρει με τα μέτρα τα οποία πήρε η σημερινή Κυβέρνηση και παίρνει.

Θέλατε να λέτε ότι στηρίξατε με τη δέκατη τρίτη σύνταξη, ενώ γνωρίζατε και γνωρίζετε πάρα πολύ καλά ότι ήταν ένα προεκλογικό σας πυροτέχνημα, μόνο και μόνο για να πάτε στις εκλογές, στις ευρωεκλογές, και το δώσατε τον Μάρτιο. Ήταν το ένα τρίτο της σύνταξης αυτό το οποίο δίνατε, ενώ είχατε κάνει δεκαεπτά διαφορετικές περικοπές με τον νόμο Κατρούγκαλου, ενώ είχατε αφήσει ένα εκατομμύριο πενήντα εννιά χιλιάδες εκκρεμείς συντάξεις, ενώ είχατε πει ότι θα κάνετε αφορολόγητο τις 12.000 ευρώ και δεν το κάνατε ποτέ. Φτιάξατε τη μεσαία τάξη 15.000 μέχρι 25.000 και πάνω από 25.000 είπατε ότι είναι οι εύποροι και οι πλούσιοι στην Ελλάδα.

Από την άλλη μεριά, είπατε ότι θα καταργούσατε τον ΕΝΦΙΑ. Δεν τον καταργήσατε ποτέ. Από την άλλη μεριά, είπατε ότι θα φτάνατε τον κατώτατο μισθό στα 751. Ακόμη δεν έχουμε πάει. Όπως καταλαβαίνετε, όλα αυτά ήταν επί των ημερών σας. Από το 2015 θα είχατε τελειώσει με τα κόκκινα δάνεια. Είμαστε στο 2022 και μας κατηγορείτε ότι δεν το έχουμε κάνει εμείς, ενώ θα έπρεπε να έχει λήξει. Γιατί να έχουμε κόκκινα δάνεια, αφού το 2015 θα τα είχατε τελειώσει;

Όμως, είναι απαράδεκτο να λέμε ότι τίποτα δεν έχουμε κάνει, όταν θα σας αναφέρω επί τροχάδην το τι ακριβώς έχουμε δώσει εμείς σε αυτή τη φάση που συζητάμε.

Έχουμε δώσει 900 εκατομμύρια ευρώ το έτος μόνιμες ελαφρύνσεις ασφαλιστικών εισφορών για όλους τους μισθωτούς, 59 εκατομμύρια ανά έτος για την καταβολή πρόσθετης ειδικής παροχής μητρότητας, 80 εκατομμύρια ευρώ από την κατάργηση της κράτησης υπέρ του Ταμείου Πρόνοιας Δημοσίων Υπαλλήλων, ετήσια δαπάνη από την αύξηση του ποσού της βασικής σύνταξης του ΟΓΑ, που μόνο για το 2023 ανέρχεται σε άλλα 116 εκατομμύρια ευρώ, δαπάνη για το επιπλέον επίδομα Χριστουγέννων ύψους 476 εκατομμυρίων ευρώ σε 2,3 εκατομμύρια χαμηλοσυνταξιούχους, άτομα με αναπηρία, ανασφάλιστους, υπερήλικες, δικαιούχους του ελάχιστου εγγυημένου εισοδήματος και του επιδόματος παιδιού, 35 εκατομμύρια ευρώ περίπου από την πιλοτική εφαρμογή του προγράμματος πρώιμης παρέμβασης, 24 εκατομμύρια ευρώ για το πιλοτικό πρόγραμμα παρεμβάσεων προσβασιμότητας των χώρων μόνιμης κατοικίας και εργασίας ατόμων με αναπηρία.

Πρόκειται, δηλαδή, για κοινωνικές παροχές και ουσιαστικές ελαφρύνσεις, που ανέρχονται συνολικά μόνο για έναν χρόνο σε 1,7 δισεκατομμύριο ευρώ και μιλάμε για χρήματα που όντως πραγματικά πάνε στην κοινωνία.

Ταυτόχρονα, θα είδατε και την έκθεση του Γενικού Λογιστηρίου του Κράτους, η οποία δημοσιοποιήθηκε, αλλά και την έκθεση που είδαμε τις προηγούμενες ημέρες, που αναφέρει ότι η συνολική ενίσχυση στην οικονομία για την ενεργειακή κρίση ήταν της τάξης του 5,5% φέτος και θα είναι 5,8% του ΑΕΠ του χρόνου. Στηρίξαμε την πανδημία την περίοδο εκείνη με 43 δισεκατομμύρια, τα οποία δόθηκαν στην κοινωνία για στήριξη.

Και, βέβαια, εκείνο το οποίο ακούμε -και με αυτό θα κλείσω- είναι όλο αυτό το περίφημο «μαξιλάρι», ενώ γνωρίζατε πολύ καλά ότι αυτό το περίφημο «μαξιλάρι» το κάνατε από την υπερφορολόγηση της μεσαίας τάξης, που πραγματικά ήταν αίμα της μεσαίας τάξης από την υπερφορολόγηση, ενώ σήμερα εμείς αυτά τα οποία δίνουμε προέρχονται από έναν διαφορετικό τρόπο, που αυτός είναι η ανάπτυξη, είναι η αύξηση των εξαγωγών, είναι όλα αυτά. Είναι ένα άλλο μείγμα της οικονομίας το οποίο εφαρμόζουμε.

Επομένως θεωρώ ότι ήταν άδικο το να λέμε σήμερα ότι ψίχουλα δίνουμε, όταν δεν βλέπετε και τη μείωση του ΕΝΦΙΑ στο 35% και μια σειρά άλλα μέτρα, που μαζί κάνουν ένα πακέτο στήριξης της κοινωνίας.

Όσο δε για τις τροπολογίες, κύριε Μουλκιώτη, που αναφέρατε προηγουμένως για τον Υπουργό ότι δεν έδωσε απάντηση, νομίζω ότι σας το είπε και ήταν σαφής, ότι ο δημοσιονομικός χώρος της χώρας δεν μας επιτρέπει να δώσουμε περισσότερες παροχές αυτή τη στιγμή. Μπορούμε να το δούμε στην πορεία και, από την άλλη μεριά, για πολλές από τις τροπολογίες τις οποίες καταθέσατε ίσως πρέπει να γίνει μια περαιτέρω επεξεργασία, για να τις δούμε σε μια επόμενη φάση. Νομίζω ότι αυτή ήταν μια απάντηση που πιθανόν έπρεπε να σας καλύψει.

Το νομοσχέδιο νομίζω ότι βρίσκεται στη σωστή κατεύθυνση. Το είπαμε προηγουμένως. Θεωρώ ότι θα πρέπει να το στηρίξουμε, γιατί με αυτόν τον τρόπο στηρίζουμε πάνω από όλα την κοινωνία και τους ευάλωτους συνανθρώπους μας.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Κηρύσσεται περαιωμένη η συζήτηση επί της αρχής και επί των άρθρων του σχεδίου νόμου του Υπουργείου Εργασίας και Κοινωνικών Υποθέσεων: «Εξορθολογισμός ασφαλιστικής και συνταξιοδοτικής νομοθεσίας, ενίσχυση ευάλωτων κοινωνικών ομάδων και άλλες διατάξεις»**.**

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, εβδομήντα ένα άρθρα, τρεις τροπολογίες, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Απόστολος Αβδελάς):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Απόστολος Αβδελάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Εξορθολογισμός ασφαλιστικής και συνταξιοδοτικής νομοθεσίας, ενίσχυση ευάλωτων κοινωνικών ομάδων και άλλες διατάξεις |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 9 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 14 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 26 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 27 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 31 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 33 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 38 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 40 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 42 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 44 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 46 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 47 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 48 ως έχει ΟΜΟΦΩΝΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο 49 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 50 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 51 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 52 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 53 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 54 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 55 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 56 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 57 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 58 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 59 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 60 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 61 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 62 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 63 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 64 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 65 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 66 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 67 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 68 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 69 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 70 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 71 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 72 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Υπ. Τροπ. 1492/138 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. Τροπ. 1495/141 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. Τροπ. 1496/142 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Ακροτελεύτιο άρθρο όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Συνεπώς το σχέδιο νόμου του Υπουργείου Εργασίας και Κοινωνικών Υποθέσεων:«Εξορθολογισμός ασφαλιστικής και συνταξιοδοτικής νομοθεσίας, ενίσχυση ευάλωτων κοινωνικών ομάδων και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελίδα 611α )

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 0.52΄ λύεται η συνεδρίαση για σήμερα, Παρασκευή 25 Νοεμβρίου 2022 και ώρα 10.00΄, με αντικείμενο εργασιών του Σώματος: επετειακή αναφορά α) στη Διεθνή Ημέρα για την Εξάλειψη της Βίας κατά των Γυναικών και β) στην Ημέρα Εορτασμού της Εθνικής Αντίστασης.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**