(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΛΔ΄

Τρίτη, 29 Νοεμβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν εκπαιδευτικοί από το 5ο Γενικό Λύκειο Πετρούπολης, το Αναξαγόρειο Γενικό Λύκειο Νέας Ερυθραίας και από το 3ο Γυμνάσιο Ωραιοκάστρου Θεσσαλονίκης, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Ανακοίνωση του δελτίου επικαίρων ερωτήσεων της Τετάρτης 30 Νοεμβρίου 2022, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Εξωτερικών: «Οργάνωση και λειτουργία Εθνικής Μονάδας ETIAS και άλλες διατάξεις του Υπουργείου Εξωτερικών», σελ.

2. Κατάθεση σχεδίου νόμου:

Οι Υπουργοί Δικαιοσύνης, Οικονομικών, Ανάπτυξης και Επενδύσεων, Παιδείας και Θρησκευμάτων, Εργασίας και Κοινωνικών Υποθέσεων, Εσωτερικών και Επικρατείας, καθώς και ο Αναπληρωτής Υπουργός Οικονομικών κατέθεσαν την 28.11.2022 σχέδιο νόμου: «Επιλογή, κατάρτιση και επιμόρφωση των δικαστικών υπαλλήλων στην Εθνική Σχολή Δικαστικών Λειτουργών - Τροποποιήσεις στον ν. 4871/2021 και λοιπές ρυθμίσεις του Υπουργείου Δικαιοσύνης», σελ.

ΠΡΟΕΔΡΕΥΟΝΤΕΣ

ΛΑΜΠΡΟΥΛΗΣ Γ., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:  
 ΛΑΜΠΡΟΥΛΗΣ Γ. , σελ.   
 ΜΠΟΥΡΑΣ Α. , σελ.   
  
Β. Επί του σχεδίου νόμου του Υπουργείου Εξωτερικών:  
 ΑΜΑΝΑΤΙΔΗΣ Ι. , σελ.   
 ΒΑΡΒΙΤΣΙΩΤΗΣ Μ. , σελ.   
 ΒΡΟΥΤΣΗΣ Ι. , σελ.   
 ΓΡΗΓΟΡΙΑΔΗΣ Κ. , σελ.   
 ΔΕΛΗΣ Ι. , σελ.   
 ΔΗΜΟΣΧΑΚΗΣ Α. , σελ.   
 ΚΕΛΛΑΣ Χ. , σελ.   
 ΚΩΝΣΤΑΝΤΟΠΟΥΛΟΣ Δ. , σελ.   
 ΚΩΤΣΗΡΑΣ Γ. , σελ.   
 ΛΑΖΑΡΙΔΗΣ Μ. , σελ.   
 ΛΙΟΥΠΗΣ Α. , σελ.   
 ΛΟΒΕΡΔΟΣ Α. , σελ.   
 ΜΥΛΩΝΑΚΗΣ Α. , σελ.   
 ΣΑΚΟΡΑΦΑ Σ. , σελ.   
 ΣΤΥΛΙΑΝΙΔΗΣ Χ. , σελ.   
  
Γ. ΠΑΡΕΜΒΑΣΕΙΣ:  
 ΜΠΟΥΡΑΣ Α. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΛΔ΄

Τρίτη 29 Νοεμβρίου 2022

Αθήνα, σήμερα στις 29 Νοεμβρίου 2022, ημέρα Τρίτη και ώρα 10.19΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Οργάνωση και λειτουργία Εθνικής Μονάδας ETIAS και άλλες διατάξεις του Υπουργείου Εξωτερικών».

Η Διάσκεψη των Προέδρων αποφάσισε στη συνεδρίαση της στις 24 Νοεμβρίου 2022 τη συζήτηση του νομοσχεδίου σε μία συνεδρίαση εν συνόλω επί της αρχής, επί των άρθρων και της τροπολογίας. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Το Σώμα συμφωνεί;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα συνεφώνησε ομοφώνως.

Πριν δώσω τον λόγο στον εισηγητή της Νέας Δημοκρατίας, τον κ. Ευριπίδη Στυλιανίδη, έχω να κάνω δύο ανακοινώσεις προς το Σώμα.

Οι Υπουργοί Δικαιοσύνης, Οικονομικών, Ανάπτυξης και Επενδύσεων, Παιδείας και Θρησκευμάτων, Εργασίας και Κοινωνικών Υποθέσεων, Εσωτερικών και Επικρατείας, καθώς και ο Αναπληρωτής Υπουργός Οικονομικών κατέθεσαν την 28-11-2022 σχέδιο νόμου: «Επιλογή, κατάρτιση και επιμόρφωση των δικαστικών υπαλλήλων στην Εθνική Σχολή Δικαστικών Λειτουργών - Τροποποιήσεις στον ν.4871/2021 και λοιπές ρυθμίσεις του Υπουργείου Δικαιοσύνης».

Παραπέμπεται στην αρμόδια Διαρκή Επιτροπή.

Επίσης, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα δύο μαθήτριες και μαθητές και τρεις συνοδοί εκπαιδευτικοί από το 5ο Γενικό Λύκειο Πετρούπολης.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Παρακαλώ να ανοίξει το σύστημα της ηλεκτρονικής εγγραφής των Βουλευτών.

Τον λόγο τώρα έχει ο εισηγητής της Νέας Δημοκρατίας κ. Ευριπίδης Στυλιανίδης για δεκαπέντε λεπτά.

**ΕΥΡΙΠΙΔΗΣ ΣΤΥΛΙΑΝΙΔΗΣ:** Κυρίες και κύριοι συνάδελφοι, το κοινό όραμα οικοδόμησης της ευρωπαϊκής κοινοπολιτείας απειλήθηκε αναπόφευκτα, όχι μόνο από την υποκατάσταση σε πολλά θέματα μιας οραματικής πολιτικής ηγεσίας από μια διεθνή γραφειοκρατική δημοσιοϋπαλληλία, αλλά και από κινδύνους και απειλές που γέννησε η παγκοσμιοποίηση, όπως η μαζική και συχνά ανεξέλεγκτη μετακίνηση ανθρώπων.

Για να προστατευτεί αποτελεσματικά ο ενιαίος ευρωπαϊκός χώρος Σένγκεν, να αντιμετωπιστεί η παράτυπη μετανάστευση, να ενισχυθεί η εσωτερική ασφάλεια, να προστατευθεί η δημόσια υγεία, βασικό προαπαιτούμενο, τόσο για τις ευρωπαϊκές, όσο και για εθνικές αρχές είναι η αποτελεσματική διαχείριση των εξωτερικών συνόρων της Ένωσης.

Η Ευρώπη είναι ένας ιδανικός διεθνής προορισμός. Πάνω από 1,4 δισεκατομμύριο πολίτες από εξήντα χώρες -που συνεχώς αυξάνονται- μπορούν ήδη να την επισκέπτονται χωρίς την υποχρέωση θεώρησης εισόδου. Γι’ αυτούς δεν υπάρχουν εκ των προτέρων διαθέσιμες πληροφορίες με αποτέλεσμα το βάρος των ελέγχων να πέφτει απόλυτα πάνω στους συνοριοφύλακες, οι οποίοι από μόνοι τους αδυνατούν να αξιολογήσουν αποτελεσματικά περιπτώσεις παράτυπης μετανάστευσης, τις διαστάσεις της ασφάλειας ή της τρομοκρατίας και ζητήματα δημόσιας υγείας.

Το γεγονός αυτό δημιούργησε την ανάγκη να θεσπιστούν δύο πυλώνες:

Ένα κεντρικό σύστημα εισόδου - εξόδου για την αυτοματοποίηση των συνοριακών ελέγχων σε υπηκόους των χωρών που εισέρχονται στην Ευρώπη για βραχεία παραμονή ή αντίστοιχα για αυτούς που απαλλάσσονται από υποχρέωση θεώρησης σύμφωνα με τον κανονισμό 2226/2017 του Ευρωπαϊκού Κοινοβουλίου και του Συμβουλίου της Ευρώπης επίσης του 2017.

Δεύτερος πυλώνας είναι ένα σύστημα πληροφοριών και αδειοδότησης ταξιδιού της Ευρωπαϊκής Ένωσης, το λεγόμενο ETIAS, με τον κανονισμό 1240/2018 του Ευρωπαϊκού Κοινοβουλίου και του Συμβουλίου, με στόχο να διενεργείται εκ των προτέρων έλεγχος ασφαλείας σε ταξιδιώτες που απαλλάσσονται από την υποχρέωση θεώρησης και να μην τους επιτρέπεται η είσοδος, όπου αυτό κρίνεται αναγκαίο.

Το σύστημα εισόδου - εξόδου θα αντικαταστήσει το παρόν σύστημα σφράγισης των διαβατηρίων με χειροκίνητο τρόπο, καθώς είναι χρονοβόρο, δεν παρέχει αξιόπιστα δεδομένα στα συνοριακά σημεία διέλευσης και δεν επιτρέπει την αποδοτική ανίχνευση παράνομης παράτασης της επιτρεπόμενης διαμονής με ηλεκτρονική καταγραφή σε κεντρική βάση δεδομένων των βιομετρικών και βιογραφικών δεδομένων των ταξιδιωτών, καθώς και της ημερομηνίας και του τόπου εισόδου ή εξόδου για βραχείας διάρκειας παραμονή στον χώρο Σένγκεν.

Το σύστημα θα συμβάλλει, επίσης, στην καταπολέμηση της τρομοκρατίας και των σοβαρών εγκλημάτων. Το ETIAS θα διευκολύνει τη διέλευση από τα εξωτερικά σύνορα Σένγκεν των υπηκόων τρίτων χωρών που απαλλάσσονται από την υποχρέωση θεώρησης, καθώς θα λαμβάνουν την άδεια ETIAS μέσω μιας διαδικασίας υποβολής σχετικής αίτησης, η οποία είναι απλή, οικονομική και γρήγορη και στη συντριπτική πλειοψηφία των περιπτώσεων δεν απαιτούνται περαιτέρω ενέργειες.

Η έγκυρη άδεια ταξιδιού θα αποτελεί αξιόπιστη ένδειξη για τον επισκέπτη ότι οι εκτιμήσεις κινδύνου που διενεργήθηκαν πριν από την άφιξή του σε οποιοδήποτε σημείο συνοριακής διέλευσης Σένγκεν τον καθιστούν εκ των προτέρων επιλέξιμο για την είσοδο στον χώρο Σένγκεν. Επίσης, θα διευκολυνθεί το έργο των συνοριοφυλάκων, οι οποίοι θα εξακολουθήσουν να διενεργούν τους συνοριακούς ελέγχους που προβλέπονται βάσει του κώδικα συνόρων του Σένγκεν και να λαμβάνουν την τελική απόφαση περί έγκρισης ή απαγόρευσης εισόδου.

Η συγκεκριμένη μεταρρύθμιση εντάσσεται σε μία ευρύτερη δέσμη μέτρων με τον διακριτικό τίτλο «ευφυή σύνορα», «smart borders», η οποία αποσκοπεί στον εκσυγχρονισμό των διαδικασιών διαχείρισης των εξωτερικών συνόρων της Ευρωπαϊκής Ένωσης μέσα από την αξιοποίηση των τρεχουσών τεχνολογικών δυνατοτήτων και αναμένεται, μεταξύ άλλων, να καταστήσει την Ευρώπη ως τον πλέον ελκυστικό προορισμό για επιχειρηματική δραστηριότητα, τουρισμό και φυσικά σε ένα πλαίσιο πάντοτε ελευθερίας, ασφάλειας και δικαιοσύνης.

Η παρούσα νομοθετική πρωτοβουλία του Υπουργείου Εξωτερικών εδράζεται στην ευρωπαϊκή πολιτική «smart borders» και καθιστά το Υπουργείο Εξωτερικών κεντρικό συντονιστή για τη διαμόρφωση μιας σύγχρονης και αποτελεσματικής εθνικής στρατηγικής εκσυγχρονισμού των διαδικασιών διαχείρισης των διελεύσεων από και προς την ελληνική επικράτεια με γνώμονα πάντοτε την πρόληψη της παράτυπης μετανάστευσης και την ενίσχυση της εσωτερικής ασφάλειας. Παράλληλα, διευκολύνεται και απλουστεύεται το ταξίδι των ξένων πολιτών προς την Ευρωπαϊκή Ένωση.

Στο άρθρο 1 περιγράφεται ο σκοπός του σχεδίου νόμου και η νομική βάση στην οποία αυτό θεμελιώνεται από άποψη Κοινοτικού Δικαίου. Το άρθρο 1 λέει πως σκοπός του παρόντος είναι η ρύθμιση των θεμάτων που αφορούν στην οργάνωση και τη λειτουργία της εθνικής μονάδος κατά τα οριζόμενα στην παράγραφο 1 του άρθρου 8 του κανονισμού 1240/2018 για θέσπιση ευρωπαϊκού συστήματος πληροφοριών, αδειοδότησης ETIAS, καθώς και για την τροποποίηση των κανονισμών 1077/2011, 515/2014, 399/2016, 1624/2016, 2226/2017 για την αποτελεσματική εφαρμογή του εν λόγω κανονισμού στην ελληνική εθνική έννομη τάξη.

Στο άρθρο 2 περιγράφονται ως αντικείμενο της νομοθετικής πρωτοβουλίας η ρύθμιση θεμάτων που αφορούν στη σύσταση, διάρθρωση, στελέχωση και οι αρμοδιότητες της Εθνικής Μονάδας ETIAS, καθώς και η διαδικασία απόσπασης υπαλλήλων για ζητήματα κάλυψης λειτουργικών αναγκών.

Στο άρθρο 3 αποσαφηνίζονται οι ορισμοί της Εθνικής Μονάδας ETIAS, αρμόδιας για το Ευρωπαϊκό Σύστημα Πληροφοριών και αδειοδότησης ταξιδίου σε εθνικό επίπεδο και δεύτερον, του κανονισμού ETIAS, ώστε να βελτιωθεί η αρχιτεκτονική των δεδομένων και η ανταλλαγή πληροφοριών στον τομέα διαχείρισης συνόρων, επιβολής του νόμου και καταπολέμησης της τρομοκρατίας.

Τα άρθρα 4 και επόμενα, προβλέπουν ότι συστήνεται στη Γ4 Διεύθυνση Δικαιοσύνης, Εσωτερικών Υποθέσεων, Μετανάστευσης και Σένγκεν του Υπουργείου των Εξωτερικών, μονάδα ευρωπαϊκού συστήματος πληροφοριών και αδειοδότησης επιπέδου τμήματος, η οποία αποτελεί την ελληνική Εθνική Μονάδα ETIAS κατά τα οριζόμενα στην παράγραφο 1 του άρθρου 8 του κανονισμού ETIAS. Επελέγη το «τμήμα» και όχι η «διεύθυνση» για καθαρά αντιγραφειοκρατικούς λόγους.

Η Εθνική Μονάδα ETIAS θα είναι κατά κύριο λόγο υπεύθυνη για την εξέταση αιτήσεων και τη λήψη αποφάσεων σχετικά με την έκδοση ή όχι, την ακύρωση ή την ανάκληση αδειών ταξιδιού, καθώς και για την έκδοση αδειών ταξιδιού περιορισμένης εδαφικής ισχύος, όταν εμφανίζεται ένδειξη για χειροκίνητη επεξεργασία της αίτησης από το κεντρικό σύστημα ETIAS. Επίσης, θα είναι υπεύθυνη για την επεξεργασία, διαγραφή και ενημέρωση δεδομένων προσωπικού χαρακτήρα στο κεντρικό σύστημα ETIAS από την πλευρά της Ελλάδος. Και για τον σκοπό της αξιολόγησης των αιτήσεων της ETIAS, θα συνεργάζεται με τις εθνικές ομάδες ETIAS των άλλων κρατών-μελών, καθώς και με τη EUROPOL.

Η σύσταση και λειτουργία της Εθνικής Μονάδας ETIAS έχει τους παρακάτω στόχους: Πρώτον, να ενισχύσει την αποτελεσματικότητα των συνοριακών ελέγχων διασφαλίζοντας την ελεύθερη διακίνηση των ανθρώπων. Να περιορίσει τη γραφειοκρατία, να συμβάλλει στην επίτευξη υψηλού επιπέδου ασφάλειας, στην πρόληψη της παράνομης μετανάστευσης και στην προστασία της δημόσιας υγείας, χάρη στην προβλεπόμενη εμπεριστατωμένη αξιολόγηση κινδύνου που διενεργείται πριν την άφιξη των αιτούντων στα σημεία διέλευσης των εξωτερικών συνόρων. Να στηρίξει τους στόχους του συστήματος πληροφοριών Σένγκεν SIS, σχετικά με τις καταχωρήσεις για υπηκόους τρίτων χωρών για τους οποίους έχει καταχωρηθεί άρνηση εισόδου και παραμονής, για πρόσωπα που καταζητούνται με σκοπό τη σύλληψη, την παράδοση ή την έκδοση, για εξαφανισθέντα πρόσωπα, για πρόσωπα που αναζητούνται για συνδρομή στη δικαστική διαδικασία, καθώς και σχετικά με τις καταχωρήσεις για διακριτική παρακολούθηση ή ειδικούς ελέγχους και τις καταχωρήσεις για υπηκόους τρίτων χωρών, για τους οποίους έχει εκδοθεί απόφαση επιστροφής.

Επίσης, στοχεύει να συμβάλλει στην πρόληψη, εξακρίβωση και διερεύνηση τρομοκρατικών εγκλημάτων ή άλλων σοβαρών αξιόποινων πράξεων. Να ενισχύσει τις εταιρικές σχέσεις με τρίτες χώρες. Να βελτιώσει την ελκυστικότητα της χώρας μας ως μέλος Σένγκεν για επενδύσεις και τουρισμό και τέλος να συμβάλλει σημαντικά στην εν γένει μεταρρυθμιστική προσπάθεια της Κυβέρνησης για τον ψηφιακό μετασχηματισμό της δημόσιας διοίκησης και την παροχή υψηλού επιπέδου υπηρεσιών προς τους πολίτες, όπως αυτή ακριβώς εξαγγέλλεται στη «Βίβλο του Ψηφιακού Μετασχηματισμού 2020 - 2025».

Για την επιτυχή λειτουργία της Εθνικής Μονάδας ETIAS το Υπουργείο Εσωτερικών έχει προκηρύξει ήδη ανοιχτό διαγωνισμό για την ανάπτυξη πληροφοριακού συστήματος, το οποίο θα διασυνδέεται με το κεντρικό σύστημα ETIAS της Ευρωπαϊκής Ένωσης και μέσω του οποίου θα καλύπτονται οι λειτουργικές και τεχνικές ανάγκες της Εθνικής Μονάδας ETIAS.

Το εν λόγω σύστημα θα υποστηρίζει τη λήψη απόφασης και εκτίμησης κινδύνων μέσω ειδικών εργαλείων όπως είναι το risk assessment tool, εργαλεία τεχνητής νοημοσύνης και άλλα, για την Εθνική Μονάδα ETIAS και θα υλοποιεί μέσω του National Uniform Interface όλες τις λειτουργίες και αυτοματοποιημένες διαδικασίες της Εθνικής Μονάδας ETIAS για την πρόσβαση, αναζήτηση και επεξεργασία των δεδομένων στο κεντρικό σύστημα ETIAS της Ένωσης με χρήση στοιχείων διαλειτουργικότητας, τη διαχείριση, αξιολόγηση και ενημέρωση της λίστας επιτήρησης της ETIAS, τις διεπαφές για την πρόσβαση των συνοριακών αρχών μετανάστευσης και εντεταλμένων εθνικών αρχών στα δεδομένα του συστήματος ETIAS, καθώς και τη διαλειτουργικότητα ETIAS με άλλα συστήματα ελέγχου εθνικά και ευρωπαϊκά και ιδίως με το επίσης νεοσύστατο σύστημα εισόδου - εξόδου που θα διευκολύνει την πραγματοποίηση των καθηκόντων της Εθνικής Μονάδας ETIAS έγκαιρα και με ασφάλεια.

Η ψήφιση του ανωτέρω σχεδίου νόμου δεν αναμένεται να προκαλέσει πλέον δαπάνη για το τρέχον, αλλά και τα επόμενα έτη στον προϋπολογισμό του Υπουργείου Εξωτερικών. Αντίθετα, αναμένεται να προκαλέσει ελαφρά μείωση δαπάνης η οποία δεν είναι δυνατόν να προσδιοριστεί εκ των προτέρων, γιατί εξαρτάται από τα πραγματικά περιστατικά.

Σε κάθε περίπτωση, η συγκεκριμένη νομοθετική πρωτοβουλία εναρμονίζει το εθνικό θεσμικό πλαίσιο με το ευρωπαϊκό, εκσυγχρονίζει τον έλεγχο των εξωτερικών συνόρων προστατεύοντας τον ενιαίο ευρωπαϊκό χώρο και διευκολύνει την προσέλκυση ξένων τουριστών και νόμιμων επισκεπτών, χωρίς να απειλεί ή να αλλοιώνει την προοπτική του ευρωπαϊκού οράματος.

Στο Β΄ Μέρος του σχεδίου νόμου, στα άρθρα 10 έως 21, εναρμονίζονται, διορθώνονται ή συμπληρώνονται διατάξεις του προηγούμενου νόμου, του ν.4781/2021, με στόχο την αποτελεσματικότερη λειτουργία του Υπουργείου Εξωτερικών. Επειδή ασκήθηκε μια κριτική για τις γρήγορες προσαρμογές και συμπληρώσεις, έχω να πω ότι πάντοτε τα νομοσχέδια εκείνα τα οποία αφορούν στη λειτουργικότητα, στην οργάνωση και στην αποτελεσματικότητα του συστήματος εμφανίζουν στην πράξη κάποια κενά τα οποία άμεσα η Κυβέρνηση έσπευσε να συμπληρώσει και να διορθώσει για να έχουμε ακόμα καλύτερες επιδόσεις.

Σε αυτή τη δέσμη των άρθρων ουσιαστικά αναβαθμίζεται η Διπλωματική Ακαδημία προβλέπεται στο άρθρο 11 εξουσιοδοτημένη ρύθμιση για την δοκιμασία προαγωγής στελεχώνεται το γραφείο του υπεύθυνου προστασίας δεδομένων, ορίζεται ο πρόεδρος του τεχνικού συμβουλίου, ορίζεται η διαδικασία διορισμού και παύσης επιτίμων προξένων. Ουσιαστικά ρυθμίζονται ζητήματα απόσπασης υπαλλήλων του Υπουργείου Εξωτερικών για συνυπηρέτηση. Δίδεται μία εξουσιοδότηση διάταξη για τη διαδικασία αξιολόγησης. Γίνεται αναφορά στις προαγωγές των γραμματέων επικοινωνίας Α. Γίνεται αναφορά στο άρθρο 19 για τους συμβασιούχους αορίστου χρόνου αρχών εξωτερικής υπηρεσίας. Καθορίζεται η αποζημίωση υπηρεσίας αλλοδαπής και η μηνιαία αποζημίωση υπηρεσίας αλλοδαπής του προϊστάμενου πρέσβη της Πρεσβείας στην Ουκρανία, διότι εκεί ακριβώς μετά τον πόλεμο έχουν δημιουργηθεί νέα δεδομένα που πρέπει να ληφθούν αυτονοήτως υπ’ όψιν.

Τέλος, τα άρθρα 22 και 23 ρυθμίζονται θέματα προξενικών αρχών, ενώ το άρθρο 24 αφορά στην ημερομηνία έναρξης ισχύος του νόμου.

Θεωρούμε, μετά από αυτά τα επιχειρήματα που σας ανέλυσα, ότι είναι μια θετική νομοθετική παρέμβαση η οποία συνιστά και μεταρρύθμιση, όχι απλά εναρμονιστεί στο ευρωπαϊκό περιβάλλον, αλλά και ουσιαστική μεταρρύθμιση για την ασφάλεια και την προστασία του ενιαίου εσωτερικού χώρου Σένγκεν. Γι’ αυτό ψηφίζουμε το νομοσχέδιο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε και για την οικονομία του χρόνου.

Παρακαλώ να τακτοποιηθεί το Βήμα, προκειμένου τον λόγο να πάρει ο εισηγητής του ΣΥΡΙΖΑ - Προοδευτική Συμμαχία κ. Ιωάννης Αμανατίδης.

Κύριε Αμανατίδη, έχετε τον λόγο.

**ΙΩΑΝΝΗΣ ΑΜΑΝΑΤΙΔΗΣ:** Ευχαριστώ πολύ, κύριε Πρόεδρε.

Δεν θα χρειαστώ όλον τον χρόνο, γιατί δεν θα πω όλες τις διατάξεις με ανάλυση, οι οποίες ουσιαστικά είναι αυτές που αναφέρονται στον κανονισμό 1240 του 2018 του Ευρωπαϊκού Κοινοβουλίου και του Συμβουλίου της Ευρώπης και ουσιαστικά είναι κανονισμός υποχρεωτικός για τη χώρα μας.

Άρα, λοιπόν, δύο λόγια μόνο για το ETIAS. Τι είναι; Είναι εκείνο το ευρωπαϊκό σύστημα πληροφοριών και αδειοδότησης ταξιδιού. Κάθε κράτος-μέλος θα πρέπει να συστήσει Εθνική Μονάδα ETIAS, η οποία θα είναι κατά κύριο λόγο υπεύθυνη για την εξέταση αιτήσεων και τη λήψη αποφάσεων σχετικά με την έκδοση ή όχι, την ακύρωση ή την ανάκληση αδειών ταξιδιού.

Από τα είκοσι τρία άρθρα του παρόντος νομοσχεδίου, το οποίο χωρίζεται σε δύο μέρη, αυτό που αφορά το ETIAS είναι τα εννέα άρθρα και τα υπόλοιπα αφορούν άλλες διατάξεις του Υπουργείου Εξωτερικών. Όσο αφορά το ETIAS, λοιπόν, περί σύστασης και αρμοδιότητας εθνικής μονάδας, θεωρούμε ότι αυτή θα έπρεπε να γίνει σε επίπεδο διεύθυνσης και όχι τμήματος, παρά τα όσα άκουσα από τον Υπουργό σε σχέση με τη διάσπαση της Γ4 ή ότι θα υπάρχει διαρχία κ.λπ.. Εν πάση περιπτώσει, εμείς έχουμε αυτή την εκτίμηση, ότι θα πρέπει να είναι σε επίπεδο διεύθυνσης.

Όσον αφορά τώρα, όμως, τα ζητήματα των άλλων διατάξεων, που νομίζω υποβαθμίζονται και με τον τίτλο, κατ’ αρχάς και ο Υπουργός και ο εισηγητής της Πλειοψηφίας ουσιαστικά δικαιολόγησε τις διατάξεις αυτές ως διατάξεις απαραίτητες. Μάλιστα, είπε ότι είναι άμεση διόρθωση της εφαρμογής του ν.4781/2021. Δεν θα το έλεγα και «άμεση» μετά από δύο χρόνια περίπου αυτό, αλλά, εν πάση περιπτώσει, το προσπερνάμε. Ουσιαστικά πρόκειται για διατάξεις οι οποίες είναι ήσσονος, κατά την άποψή μας, σημασίας. Είναι νομοτεχνικές κυρίως αλλαγές. Δηλαδή, αυτά που βλέπετε για τη Διπλωματική Ακαδημία και τα άλλα, θα δείτε ότι οι διορθώσεις είναι σε επιμέρους λέξεις ή από τους επίτιμους προξένους κ.λπ.. Είναι ουσιαστικά νομοτεχνικές αλλαγές, οι οποίες θα έπρεπε να είχαν γίνει αρκετά πιο μπροστά.

Θεωρούμε, λοιπόν, ότι η Κυβέρνηση θα έπρεπε στα περίπου δύο χρόνια εφαρμογής του ν.4781 να δει με διάλογο με τις ενώσεις των υπαλλήλων του Υπουργείου Εξωτερικών τις καίριες αλλαγές εκείνες, οι οποίες θα έπρεπε να γίνουν, έτσι ώστε να αντιμετωπιστούν, πέρα από αυτά εδώ, τα σοβαρά προβλήματα του ΥΠΕΞ. Αυτή τη στιγμή σοβαρότατο πρόβλημα είναι η υποστελέχωση όλων των υπηρεσιών του ΥΠΕΞ.

Και εδώ θα ήθελα να σας ρωτήσω, κύριε Υπουργέ, αν μπορείτε να τοποθετηθείτε, αν ετοιμάζετε όντως προεδρικό διάταγμα, σύμφωνα με το οποίο τα γραφεία των ΟΕΥ θα μειωθούν. Είναι ερώτηση συγκεκριμένη: Θα υπάρξει προεδρικό διάταγμα με μείωση των θέσεων των ΟΕΥ σε μια περίοδο που υποτίθεται ότι χρειάζονται, έτσι ώστε να έρθουν και επενδύσεις και να γίνει ανάπτυξη των οικονομικών σχέσεων και των οικονομικών δραστηριοτήτων της χώρας. Είναι ερώτηση συγκεκριμένη.

Δεύτερον, η ιατροφαρμακευτική περίθαλψη και τα νοσήλια των υπηρεσιών του εξωτερικού είναι σε πλήρη αδράνεια εδώ και δύο χρόνια. Ουσιαστικά έχουν καλυφθεί πλήρως με συμβάσεις δύο χώρες, οι Ηνωμένες Πολιτείες και η Αυστραλία. Είναι σωστό αυτό που κάνατε για την αλλαγή της λέξης από χώρα σε πόλη και θα τοποθετηθούμε και για τα άρθρα. Ωστόσο, οι υπόλοιπες χώρες και, μάλιστα, εκείνες που έχουν ειδικές συνθήκες είναι τελείως ακάλυπτες. Και εδώ υπάρχει ένα SOS από τους υπαλλήλους του Υπουργείου Εξωτερικών που βρίσκονται στις αρχές του εξωτερικού.

Δεύτερο ζήτημα είναι το ζήτημα των οικοσκευών, το οποίο θα πρέπει να λυθεί, γιατί δεν λαμβάνεται υπ’ όψιν η χιλιομετρική απόσταση. Υπάρχει η περικοπή του 20% και, βέβαια, η υποχρηματοδότηση.

Θα τα πούμε και στον προϋπολογισμό, κύριε Υπουργέ. Δεν βρισκόμαστε σε μνημόνια, δεν βρισκόμαστε σε επιτροπεία, έχουμε βγει και από την εποπτεία και το Υπουργείο Εξωτερικών, αν θέλουμε μέσα σε αυτόν τον πολύπλοκο κόσμο, τον πολυπολικό κόσμο να προωθήσουμε τα συμφέροντα της χώρας μας, θα πρέπει να ενισχυθεί. Δεν μπορεί να αντιμετωπίζεται σαν ο φτωχός συγγενής του προϋπολογισμού.

Εμείς, κύριε Υπουργέ, θεωρούμε ότι αυτό που χρειάζεται το ΥΠΕΞ είναι ένα ΥΠΕΞ που να βλέπει στο μέλλον, να προωθεί τις διεθνείς σχέσεις της χώρας και τις προτεραιότητες της εξωτερικής μας πολιτικής στο σύγχρονο, απαιτητικό και ορισμένες φορές δυσχερές περιβάλλον και στις προκλήσεις της παγκοσμιοποίησης, να αναδεικνύεται και να είναι σύγχρονο, επιτελικό και αποτελεσματικό απέναντι στην πολυπλοκότητα της ψηφιακής εποχής, στην τέταρτη βιομηχανική επανάσταση, στις μεγάλες ενεργειακές μεταβάσεις και στην αύξηση των παγκόσμιων εμπορικών συναλλαγών, στις δυνατότητες συμμετοχής της Ελλάδας στις παγκόσμιες πολιτικές, που αφορούν στην κλιματική κρίση, στη δίκαιη ισόρροπη ανάπτυξη, στην καταπολέμηση της παγκόσμιας φτώχειας, στον διεθνή διάλογο για τον αφοπλισμό που αποκτά εκ νέου ενδιαφέρον, στην αντιμετώπιση των μεταναστευτικών και προσφυγικών ροών, στην καταπολέμηση της εμπορίας και εκμετάλλευσης ανθρώπων και γενικότερα στην προώθηση της παγκόσμιας ειρήνης.

Χρειάζεται, δηλαδή, κατ’ εμάς ένας πλήρης επανασχεδιασμός με διαβούλευση, διαφάνεια, με στόχο και κατεύθυνση ενός οργανισμού επικαιροποιημένου, σύγχρονου, λιτού, με διαλειτουργικότητα των υπηρεσιών, ικανού να ανταποκριθεί στις ανάγκες εξυπηρέτησης των εθνικών συμφερόντων της πατρίδας μας σε μια συνεκτική εθνική στρατηγική στην εξωτερική της πολιτική, με ενίσχυση υλικά και ηθικά των υπηρετούντων στο ΥΠΕΞ.

Εδώ προκύπτουν και δύο άλλα ζητήματα. Ένα εγγενές πρόβλημα του νομοσχεδίου είναι ότι δεν αντιμετωπίζει τα σοβαρά προβλήματα τα οποία υπάρχουν από την εφαρμογή του ν.4781, τον οποίο καταψηφίσαμε και είχαμε μια άλλη φιλοσοφία για έναν άλλο οργανισμό.

Το δεύτερο, όμως, είναι ότι αυτό το νομοσχέδιο ήρθε χωρίς καμμία μα καμμία διαβούλευση, άσχετα με αυτά που έλεγε ο Υπουργός στην επιτροπή: «Μα, εγώ είχα το γραφείο μου ανοιχτό κ.λπ.», με καμμία από τις οργανώσεις και των διπλωματικών υπαλλήλων και των άλλων υπαλλήλων. Είναι χαρακτηριστικό το υπόμνημα της Ένωσης Διπλωματικών Υπαλλήλων που μιλάει για αυτά τα προβλήματα, τα οποία δεν έχουν τεθεί ποτέ σε διαβούλευση, σε συζήτηση με την πολιτική ηγεσία του Υπουργείου Εξωτερικών.

Υπάρχουν, κύριε Υπουργέ, ορισμένα άρθρα, τα οποία πρέπει να αλλάξετε και νομίζω έχουν δίκιο οι ΟΕΥ που ζητούν να απαλειφθεί το «κατά περίπτωση». Γιατί, πρώτα απ’ όλα; Γιατί εδώ την κύρια ευθύνη την έχει το Υπουργείο Εξωτερικών. Έχει καθυστερήσει τη διαδικασία όλη αυτή των ΟΕΥ αδικαιολόγητα για την αξιολόγησή τους και την προαγωγή τους. Την έχει καθυστερήσει το ίδιο το Υπουργείο. Για αυτό και κάναμε και συγκεκριμένη ερώτηση νομίζω τον Αύγουστο του 2022.

Άρα ενώ έχει την ίδια ευθύνη το Υπουργείο που καθυστέρησε σε όλα αυτά, τώρα βάζει ότι μόνο κατά την πρώτη εφαρμογή εξαιρούνται αυτοί που είχαν τις προϋποθέσεις για να πάρουν την προαγωγή.

Ουσιαστικά, κύριε Υπουργέ, μένουν δεκαπέντε άλλα άτομα και ελπίζω να το ακούσετε αυτό, να έχετε τη δυνατότητα και να μιλάτε και να ακούτε.

Κύριε Στυλιανίδη, αφήστε να με ακούσει λίγο ο Υπουργός, γιατί μπορεί να κάνει τις αλλαγές.

Δηλαδή, στους ΟΕΥ μένουν δεκαπέντε άτομα. Από τους πενήντα οκτώ θα πάνε οι τριάντα οκτώ ή τριάντα πέντε. Να το κλείσετε αυτό το θέμα. Νομίζω ότι πρέπει να κλείσει. Πρέπει να αναγνωρίσετε ότι την κύρια ευθύνη για τη μη ουσιαστικά προαγωγή τους και με το παλιό σύστημα φταίει η καθυστέρηση την οποία είχε το ίδιο το Υπουργείο. Δεν είναι κάτι ιδιαίτερο. Αναγνωρίζοντάς το αυτό το ξεπερνάμε. Και θα ψηφίσουμε «ναι», εφόσον το κάνετε με αυτό τον τρόπο.

Για το άρθρο 4 έχουμε την αντίθεσή μας και είμαστε στο κατά. Για τη συνυπηρέτηση δεν ξέρω αν θα λάβετε εκεί, στο άρθρο 16, υπ’ όψιν -και θα σας ακούσουμε- την πρόταση της ΕΔΥ. Εκεί θα σας ακούσουμε και θα τοποθετηθούμε. Είμαστε κατά εκείνου του άρθρου που μιλάτε για τους συμβασιούχους αορίστου χρόνου των Αρχών Εξωτερικής Υπηρεσίας που τις κάνετε μετά ορισμένου χρόνου.

Για την τροπολογία του Υπουργείου Οικονομικών η άποψή μας κατατέθηκε και ελπίζω να έλθει ο Υπουργός ή ο Υφυπουργός να την υποστηρίξει. Απ’ ότι βλέπω δεν υπάρχει κάποια αντίρρηση.

Άρα, κυρίες και κύριοι συνάδελφοι, ψηφίζουμε κατά στο νομοσχέδιο και στα επιμέρους άρθρα θα τοποθετηθούμε με «ναι» και «όχι» και σας είπα ειδικά τις αντιρρήσεις, τις οποίες έχουμε. Όμως, η ουσία του δικού μας κατά στο νομοσχέδιο είναι, πρώτον, γιατί θεωρούμε ότι η διεύθυνση είναι ένας κανονισμός ο οποίος θα έπρεπε να εφαρμοστεί σαν εθνικός βραχίονας. Είναι η τοποθέτηση τμήματος με διεύθυνση, αλλά στις διατάξεις από εκεί και μετά είναι ήσσονος σημασίας. Θα έπρεπε, δηλαδή, το Υπουργείο Εξωτερικών να φέρει μετά από διαβούλευση με τους εργαζόμενους υπαλλήλους του Υπουργείου Εξωτερικών διατάξεις τέτοιες οι οποίες, πραγματικά, να λύνουν τα προβλήματα του οργανισμού. Βεβαίως, η δική μας άποψη είναι ότι χρειάζεται ένας νέος οργανισμός με τον τρόπο με τον οποίο σας περιέγραψα και τις κατευθύνσεις.

Είναι αόρατα, λοιπόν, τα προβλήματα. Για αυτό και η συνολική μας τοποθέτηση απέναντι στο νομοσχέδιο είναι κατά, γιατί πραγματικά είναι νομοτεχνικές βελτιώσεις. Δεν έχουμε κανένα θέμα να μην ψηφίσουμε αυτά τα άρθρα με τις επιφυλάξεις τις συγκεκριμένες, όπως αυτό που σας είπα για τους ΟΕΥ.

Επίσης, νομίζω ότι έχει γίνει και μια «συμβιβαστική» πρόταση από τους εμπειρογνώμονες. Να τη δείτε. Και, βεβαίως, λείπουν πολλά πράγματα, τα οποία έπρεπε το Υπουργείο -δεν είναι άμεσα εδώ και ενάμιση χρόνο, φτάνουμε προεκλογικά- ήδη από την πρώτη χρονιά εφαρμογής να μπορούσαν να γίνουν όλες εκείνες οι αλλαγές. Δεν είναι στο επίκεντρο, στο focus, στην εστίαση της Κυβέρνησης για τη λύση των προβλημάτων. Τώρα προεκλογικά ίσως κάνει και κάποια άλλα πράγματα. Όμως, νομίζω ότι πλέον ο καιρός έχει παρέλθει για αυτή την Κυβέρνηση. Χρειάζεται μια νέα κυβέρνηση με ατζέντα και πολιτική, η οποία θα δημιουργήσει ένα νέο ΥΠΕΞ, έναν νέο οργανισμό, ο οποίος θα κάνει το ΥΠΕΞ να βλέπει στο μέλλον και να ανταποκρίνεται στις ανάγκες μιας εθνικής στρατηγικής στην εξωτερική πολιτική, η οποία, κατά την άποψή μας, λείπει αυτή τη στιγμή.

Με αυτά τα λόγια θα ήθελα να σας ευχαριστήσω που με ακούσατε και νομίζω ότι και ο Υπουργός θα έχει να τοποθετηθεί στις παρατηρήσεις αυτές, έτσι ώστε, κύριε Υπουργέ, να μπορέσουμε να πάμε θετικά και στις άλλες διατάξεις στις οποίες υπάρχουν προβληματισμοί και ερωτήματα.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Το έχει τώρα -αφού τακτοποιηθεί υγειονομικά το Βήμα- ο ειδικός αγορητής του ΠΑΣΟΚ - Κινήματος Αλλαγής κ. Ανδρέας Λοβέρδος.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Κυρίες και κύριοι Βουλευτές, συζητήσαμε αρκετά στη Διαρκή Επιτροπή Εξωτερικών και Άμυνας για το παρόν σχέδιο νόμου. Κάποιοι συνάδελφοι που είμαστε και σήμερα στην Αίθουσα ήταν σε όλες τις συνεδριάσεις παρόντες και κάποιες κυρίες παρούσες. Συνεπώς, θα ακούσουν πράγματα από εμένα που έχουν ξανακούσει τις προηγούμενες μέρες και εγώ παρομοίως, αλλά τώρα απευθυνόμαστε όλοι στην Εθνική Αντιπροσωπεία και πρέπει και οι πολίτες, αλλά κυρίως η Εθνική Αντιπροσωπεία να έχουν την απόλυτη ενημέρωση για όσα έχουμε στο μυαλό μας. Και ζητώ συγγνώμη αν κάποιοι συνάδελφοι ακούσουν και για τρίτη ή τέταρτη φορά αυτά που είπα στην επιτροπή.

**ΙΩΑΝΝΗΣ ΑΜΑΝΑΤΙΔΗΣ:** Η επανάληψη είναι μήτηρ της μαθήσεως.

**ΙΩΑΝΝΗΣ ΔΕΛΗΣ:** Και αδελφή της ανοίας.

**ΑΝΔΡΕΑΣ ΛΟΒΕΡΔΟΣ:** Ξεκινώ από το ζήτημα της προκοινοβουλευτικής νομοθετικής διαδικασίας, κυρίες και κύριοι. Η προκοινοβουλευτική λοιπόν νομοθετική διαδικασία δεν τηρήθηκε, διάλογος δεν έγινε και το σχέδιο νόμου αυτό εμπεριέχει αφ’ ενός τις διατάξεις από το άρθρο 1 έως το άρθρο 9 που αφορούν τον εθνικό ETIAS, την εθνική μονάδα δηλαδή που θα συντονίζεται με την ευρωπαϊκή -μεγάλο θέμα, σοβαρό θέμα-, αλλά και άλλες έντεκα και πλέον διατάξεις, οι οποίες σχετίζονται με εσωτερικά θέματα του Υπουργείου. Άρα εξ ορισμού για πολιτικούς και υπηρεσιακούς λόγους το θέμα αυτό έπρεπε να έχει συζητηθεί με τους αρμόδιους φορείς εκτεταμένα. Η συζήτηση ήταν την τελευταία στιγμή ή δεν υπήρξε και καθόλου.

Αυτό είναι λάθος γιατί αναλαμβάνει η Διαρκής Επιτροπή Εξωτερικών και Άμυνας προκοινοβουλευτικά χρέη, που δεν της ταιριάζουν και μπορώ να το πω αυτό. Το Υπουργείο ξέρει πόσο στέκομαι στα θέματα της χώρας μας αλληλέγγυος και δεν κάνω φτηνή αντιπολίτευση. Το Υπουργείο ξέρει ότι αν πω κάτι το οποίο είναι κριτικό, ισχύει. Και απορώ γιατί το κάνετε, δεν σεβαστήκατε κάτι που είναι τοποθετημένο χρόνια και το ακολουθούν όλοι, όλες οι κυβερνήσεις. Ψωνιστήκατε; Δεν χρειάζεστε γνώμη άλλων ανθρώπων; Λάθος, αν το πάθατε.

Αποτέλεσμα, κυρίες και κύριοι Βουλευτές, ήταν να έχουμε λίγες, ελάχιστες -μια, δυο μέρες- πριν την έναρξη των συζητήσεων στη Διαρκή Επιτροπή και να μην έχουμε κανένα μήνυμα από κάποιο συνδικαλιστικό φορέα που να θέλει να μας δει. Και η πορεία ήταν αντίστροφη αυτή τη φορά. Έψαξα εγώ να δω τι λένε οι άνθρωποι. Και επειδή όσες φορές στην πορεία μου στην πολιτική δεν ήμουν Υπουργός -είμαι αρμόδιος εξωτερικών του κόμματός μου-, παραξενεύτηκα για το γεγονός. Πάντα οι συνδικαλιστικοί σύλλογοι του Υπουργείου -εντός εισαγωγικών- «ενοχλούν», δηλαδή παίρνουν πρώτοι τηλέφωνο και ζητούν συναντήσεις. Τώρα αιφνιδιάστηκαν από τα τηλέφωνα των συνεργατών και οι περισσότεροι εκφράστηκαν, το πρώτον, στη Διαρκή Επιτροπή.

Επειδή θέλω να είμαι δίκαιος, είχαμε τρεις παρεμβάσεις στη Διαρκή Επιτροπή, οι διπλωμάτες, οι οικονομικοί σύμβουλοι και ακόλουθοι και οι εμπειρογνώμονες, και είχαμε και μια εκτεταμένη γραπτή ενημέρωσή μας από τους ακόλουθους, όπως λέγαμε παλιά, Τύπου. Άρα τέσσερις σύλλογοι έλαβαν μέρος. Οι υπόλοιποι δεν ήρθαν, δεν συμμετείχαν στη συζήτηση. Δεν είναι ωραία πράγματα αυτά.

(Θόρυβος στην Αίθουσα)

Κύριε Βρούτση, μήπως μπορείτε να μην ψιθυρίζετε με τον κύριο Υπουργό;

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να μη μιλάτε.

**ΑΝΔΡΕΑΣ ΛΟΒΕΡΔΟΣ:** Και ερχόμαστε, λοιπόν, στη Διαρκή Επιτροπή. Η συζήτηση έγινε με τον τρόπο που σας είπα εκεί, ήταν σε βάθος και οφείλω να πω -για να είμαι δίκαιος- ότι οι σύλλογοι που συμμετείχαν στη συζήτηση ήταν θετικοί για τις διατάξεις του σχεδίου νόμου, εκτός από δύο ή τρεις περιπτώσεις, για τις οποίες πήραμε και εμείς ως κόμμα θέση και θα κάνω συγκεκριμένη αναφορά σε λίγο.

Πάμε, λοιπόν, τώρα στο βασικό θέμα του σχεδίου νόμου: ο εθνικός ETIAS, αυτή η μονάδα που θα παρακολουθεί, θα διεκπεραιώνει και θα συνεργάζεται με την ευρωπαϊκή για τους πολίτες χωρών που δεν έχουν ανάγκη να πάρουν βίζα. Είναι εξήντα χώρες αυτές, εκατομμύρια άνθρωποι, οι οποίοι ζητούν να μπουν στην Ευρωπαϊκή Ένωση και στην Ελλάδα και ενημερώνουν, πληρώνοντας 7 ευρώ, τον εθνικό ETIAS και αυτομάτως τον ευρωπαϊκό.

Κατά τη στατιστική και την εμπειρία, σε 95% των περιπτώσεων η απάντηση είναι αμέσως άμεση, γρήγορη δηλαδή, αστραπιαία και είναι θετική. Στο 5% των υπόλοιπων περιπτώσεων δεν είναι έτσι τα πράγματα. Διότι όταν ο Λοβέρδος, ο χ, ο ψ έχει κάποιο θέμα, τότε ζητούνται πρόσθετα στοιχεία και αν τα στοιχεία αυτά δεν είναι ικανοποιητικά, ενδεχομένως να υπάρχει και άρνηση.

Αντιλαμβάνεστε ότι σε εποχές παράτυπης, παράνομης μετανάστευσης, προσφυγικών ροών, αλλά και τρομοκρατίας αυτή η υπηρεσία είναι πάρα πολύ χρήσιμη. Υπάρχει ευρωπαϊκός κανονισμός για όλα αυτά. Η Ελλάδα δεν ενσωματώνει, εφαρμόζει. Έχει διαφορά. Δεν είναι οδηγία, είναι κανονισμός. Άρα δεν μπορείς εδώ να έχεις αντίρρηση επί της αρχής. Δεν μπορεί να καταψηφίσεις αυτή τη μονάδα.

Όμως, επειδή έχω την εμπειρία του Υπουργείου, υπογράμμισα το πόσο σοβαρό είναι το θέμα των υπηρεσιακών παραγόντων που θα στελεχώσουν αυτή τη μονάδα. Μπορεί να είναι σε βάρος μας τελικά, αν δεν προσεχθεί η ιστορία του ETIAS.

Η κ. Γαϊτάνη, εκ μέρους των εμπειρογνωμόνων που πήρε τον λόγο και το υπογράμμισε αυτό, έχει απόλυτο δίκιο και αυτό είναι επιχείρημά μου. Και είναι επιχείρημά μου, κύριε Βαρβιτσιώτη, γιατί μιλώ μετά λόγου γνώσεως. Θυμάμαι όταν μετέφερα ως Υφυπουργός του Κώστα Σημίτη τη σχετική αρμοδιότητα της οικονομικής διπλωματίας από το Υπουργείο Οικονομικών στο Υπουργείο Εξωτερικών, όλοι οι διπλωμάτες και ο Υπουργός σας μετά, ο κ. Μολυβιάτης, δήλωναν ενθουσιασμό. Μάλιστα, ο κ. Μολυβιάτης, όταν του παραδίδαμε το Υπουργείο, έλεγε ότι ο κάθε πρέσβης πρέπει να είναι ένας διεκπεραιωτής των ελληνικών οικονομικών συμφερόντων. Άλλο να το λες και άλλο να γίνεται.

Οι αγκυλώσεις του παρελθόντος κράτησαν χρόνια. Όταν παρουσίαζα στη Βουλή εκείνο το σχέδιο νόμου, μου έλεγε ο αγαπημένος και αείμνηστος Καψής, πρώην Αναπληρωτής Υπουργός Εξωτερικών και Υφυπουργός, ότι θα πάμε φυλακή όσοι προϊστάμεθα αυτών των υπηρεσιών, διότι δεν έχει καμμία δουλειά η διπλωματία με την οικονομία. Από εδώ μας τα έλεγε.

Αυτό όχι με αυτή την εκδοχή, τη βάρβαρη, αλλά ως απροθυμία να ασχολούμαστε με θέματα πέραν του Κυπριακού και των της Τουρκίας, κρατάει σχεδόν ακόμη. Σχεδόν κρατάει ακόμη. Ξεπερνιέται βέβαια, ενσωματώθηκαν οι υπηρεσίες των οικονομικών συμβούλων και των διπλωματών και σε πολλές πρεσβείες που έχω συναντήσει τώρα στις διεθνείς αποστολές που συμμετέχω, βλέπω την ώσμωση, αλλά πέρασαν είκοσι χρόνια.

Λέει ο κ. Στυλιανίδης -τον καταλαβαίνω, κατά το 50%- ότι επιτέλους το Υπουργείο Εξωτερικών θα είναι ο συντονιστής μιας τόσο σοβαρής αρμοδιότητας. Αυτό είναι που φοβάμαι. Αυτό που επαινείτε -κατά το 50%, σωστά- ένας φορέας, όχι μπλέξιμο, αυτό είναι που φοβάμαι. Θα είναι η στελέχωση από ανθρώπους, οι οποίοι ξέρουν τι ακριβώς πρέπει να κάνουν;

Και έλεγα πως σε ό,τι αφορά τον κυβερνοπόλεμο -γιατί αυτός είναι κυβερνοχώρος πια- και τις κυβερνοεπιθέσεις, οι παράγοντες επιτυχίας δεν είναι πάρα πολλοί. Πέντε είναι. Ένας από αυτούς τους παράγοντες επιτυχίας, για να αντιμετωπίζεις την κυβερνοεπίθεση, είναι το προσωπικό που πρέπει να είναι αφ’ ενός μορφωμένο και αφ’ ετέρου να δύναται να εξοικειώνεται διαρκώς με τις νέες τεχνολογίες.

Για να καταλάβουμε γιατί συζητάμε, θα χρησιμοποιήσω τα λόγια ενός αντιπάλου. Ο αρχηγός του γενικού επιτελείου των ενόπλων δυνάμεων της Ρωσίας τώρα προ ολίγου καιρού δήλωνε ότι αν κρίνει κανείς την κρισιμότητα των όπλων, τέσσερα βάζεις για τα όπλα των κυβερνοεπιθέσεων και ένα για τα κανόνια, γιατί μπορεί το σύστημα να στο ακυρώσει ένας χάκερ τελείως, να στο κλέψει, να μην μπορείς να απαντήσεις, αν δεν μπορείς να αμυνθείς.

Υπάρχει ένα εθνικό σχέδιο, μια εθνική στρατηγική από το Υπουργείο Ψηφιακής Πολιτικής για τις κυβερνοεπιθέσεις, για τον κυβερνοχώρο, αλλά και από κάθε μονάδα από κάτω, από την Υπηρεσία Δίωξης Οργανωμένου Εγκλήματος, τη σχετική διεύθυνση του Υπουργείου Άμυνας και όποιο άλλο Υπουργείο έχει. Τώρα θα αποκτήσει το Υπουργείο Εξωτερικών.

Αυτό, λοιπόν, το θέμα είναι πάρα πολύ σοβαρό, η οργάνωση της άμυνάς μας. Θα είναι το προσωπικό αυτό; Ένας παράγοντας επιτυχίας -ξαναλέω- είναι το προσωπικό. Αυτά που λέω είναι διεθνώς αναγνωρισμένα, δεν είναι ιδέες μου. Αν διαβάσετε το εθνικό σχέδιο του Υπουργείου Ψηφιακής Διακυβέρνησης, θα τα δείτε αυτά, δεν είναι της πλάκας αυτά τα θέματα. Έχεις έναν στρατό δομημένο στην ψηφιακή τεχνολογία και σου την ακυρώνουν. Έχεις τα καλύτερα ραντάρ και δεν δουλεύουν. Θα έχεις μια υπηρεσία ελέγχου σε δευτερόλεπτα των προβλημάτων, που έχει μια αίτηση εισόδου στη χώρα -επαναλαμβάνω, από κράτος που δεν εκδίδει βίζες, δεν είναι υποχρεωμένο και αυτά είναι εξήντα κράτη- και πρέπει να έχεις οργανωμένη την απάντησή σου για τη διεκπεραίωση και την άμυνα.

Άρα, λοιπόν, εδώ τα θέματα είναι πολύ σοβαρά και στις πλάτες σας, κύριε Υπουργέ, πέφτει πολύ μεγάλο βάρος, πάρα πολύ μεγάλο βάρος. Εύχομαι να το πάτε με τον καλύτερο δυνατό τρόπο, γιατί εγώ πιστεύω ότι είναι λάθος να καταψηφίσει κανείς μια μονάδα, που πρέπει η Ελλάδα να την έχει, γιατί είναι μια απόφαση της Ευρωπαϊκής Ένωσης σε κανονισμό αποτυπωμένη και τι θα πει η Ελλάδα; «Δεν το κάνω»; Δηλαδή, ένα κόμμα που λέει «όχι» τι θα έκανε, αν ήταν κυβέρνηση; Δεν θα το έκανε; Να είμαστε πιο κοντά στην πραγματικότητα, χωρίς να επικρίνω κανενός συναδέλφου την πολιτική τοποθέτηση.

Τώρα πάμε στα υπόλοιπα θέματα.

Ήμουν, κύριε Βαρβιτσιώτη, πριν από λίγο στην Επιτροπή Εξωτερικών, όπου ο νέος πρέσβης, ο κ. Παπανικολάου, που πηγαίνει στο Κάιρο θα αναλάβει τα καθήκοντά του σε λίγες μέρες και παρουσίασε, άκουσε τη Βουλή και είπε και πέντε πράγματα, λέει και πέντε πράγματα. Εγώ διάλεξα να του πω αυτό που συζητήσαμε στη Διαρκή Επιτροπή με δική μου πρωτοβουλία, αλλά από τις πιο ενδιαφέρουσες παρεμβάσεις έκανε ο κ. Βούτσης, ο πρώην Πρόεδρος της Βουλής και άκουσα και τι είπατε και εσείς μετά και θέλω να τα επαναλάβετε στην Εθνική Αντιπροσωπεία.

Σε περιοδείες μου πέρυσι σε πολλούς νομούς της χώρας μού παραπονούντο οι σύνδεσμοι, οι συνεταιρισμοί ότι δεν έχουν αγροτικά χέρια να μαζέψουν τον καρπό στην Αργολίδα, τα ροδάκινα στην Ημαθία και ούτω καθεξής, γιατί από τους ελέγχους που γίνονταν σε ό,τι αφορά τα θέματα της νόμιμης εργασίας που παρέχουν οι ξένοι προέκυψε φόβος, από αυτό τον έλεγχο προέκυπτε φόβος, έφευγαν οι άνθρωποι, πήγαιναν προς την Ιταλία, όπου τα μεροκάματα είναι καλύτερα.

Συνάψατε, λοιπόν, μια συμφωνία με την Αίγυπτο για πέντε χιλιάδες εργαζομένους Αιγυπτίους στη γη, που θα είναι εδώ νόμιμοι μετανάστες, ούτε παράνομοι ούτε παράτυποι. Θα έρχονται για εννιά μήνες με πλήρη ασφαλιστικά δικαιώματα. Αυτό είναι καλό. Και εγώ ζήτησα ενημέρωση από εσάς. Παρενέβη, όμως, ο κ. Βούτσης και είπε ότι διακρίνονται αντιφάσεις ανάμεσα στην κυβερνητική πολιτική και υπογράμμισε πολιτικές του Υπουργείου Αγροτικής Ανάπτυξης. Απαντήσατε πως «όχι». Αυτή η συζήτηση ήταν πολύ ενδιαφέρουσα και εμείς που ασχολούμαστε με το Υπουργείο Εξωτερικών δεν είμαστε και συνηθισμένοι. Η κίνηση ήταν πολύ καλή, υπογράψατε εσείς, αλλά οι παρατηρήσεις του κ. Βούτση επίσης ήταν καλές και θέλω η Εθνική Αντιπροσωπεία σήμερα ακούγοντάς σας να καταλάβει πώς ακριβώς το έχετε σκεφτεί. Υπογραμμίζω ότι επαινούμε μία ροή νομίμων μεταναστών, που καλύπτουν κενά και που δεν παραμερίζουν τα ελληνικά εργατικά χέρια που θέλουν να βρουν δουλειά και δεν βρίσκουν, επειδή τους την κλέβουν κάποιοι ξένοι. Εδώ δεν έχουν οι παραγωγοί αγροτικά χέρια να δουλέψουν και η συμφωνία αυτή θα καλύψει ένα μέρος. Πρέπει να πολλαπλασιαστούν οι προσπάθειες και με άλλες χώρες, από τις οποίες φεύγουν άνθρωποι να δουλέψουν στην Ευρώπη και στην Ελλάδα.

Δύο παρατηρήσεις έχω να κάνω ακόμα, με τη δική σας άδεια, κύριε Πρόεδρε και κλείνω.

Οι φορείς συμφώνησαν με τις διατάξεις του σχεδίου νόμου. Αποφεύγω να γίνομαι συνδικαλιστής των συνδικαλιστών. Ακούω, αλέθω και θα πάρω θέση εκεί που συμφωνώ. Δεν είμαι στη Βουλή για να μεταφέρω τα αιτήματά τους. Τα μεταφέρουν οι ίδιοι καλύτερα από μένα. Ο συνδικαλιστής των συνδικαλιστών δεν μου είναι προσφιλής κοινοβουλευτική προσπάθεια και την αντιπαθώ, μπορώ να πω, γιατί τη θεωρώ πονηρή. Λέω, όμως, ότι σου λένε οι νομικοί σύμβουλοι του Υπουργείου «στη συνυπηρέτηση γιατί δεν με αφήνεις απ’ έξω και μου προκαλείς μια σειρά από προβλήματα; Επειδή είμαι με έμμισθη εντολή στο Υπουργείο και δεν είμαι υπάλληλος του Υπουργείου;». «Ναι». Είναι απάντηση αυτό; Είναι απάντηση η οποία στηρίζεται σε νομικές αμφιβολίες; «Λάθος», είπα στην επιτροπή. Όταν ο νόμος ρυθμίζει για μία συγκεκριμένη κατηγορία ανθρώπων που παρέχουν υπηρεσίες στο δημόσιο το άλφα, το βήτα, ή το γάμα, δεν γενικεύει για να ρυθμίσει το επαγγελματικό και εργασιακό τους καθεστώς, ρυθμίζει ένα θέμα. Είναι απαράδεκτο να σας λένε κάποιοι ότι επειδή έχουν σύμβαση έμμισθης εντολής δεν μπορούν να παρακολουθήσουν τη συνυπηρέτηση έτσι όπως την παρακολουθούν όλοι οι άλλοι που εργάζονται στο Υπουργείο Εξωτερικών. Φεύγει ο σύζυγος ή η σύζυγος και πάει -ξέρω και εγώ- στα Τίρανα. Να μην έχει και αυτός τη δυνατότητα να πάει εκεί, αφού για όλους δεν προβλέπεται άλλος μισθός, διπλός, τριπλός; Ο ίδιος μισθός είναι, άρα, δεν συνεπάγεται οικονομικό βάρος, αλλά βοήθεια σε μια οικογένεια συνεπάγεται.

Είπατε ότι θα το σκεφτείτε και ότι έχετε θετική προδιάθεση και θα μας λέγατε σήμερα στην Ολομέλεια εάν τελικά υιοθετείτε την παρέμβαση αυτή. Εάν δεν το κάνετε, εμείς δεν θα ψηφίσουμε το άρθρο 16.

Το ίδιο επίσης ισχύει και για το άρθρο 11, για το οποίο σας έχουν πει οι φορείς να αποφύγετε την πρώτη εφαρμογή, όπως την έχετε ορίσει. Άκουσα την απάντησή σας, ότι δεν μπορούμε στο διηνεκές να αναβάλουμε. Γιατί δεν μπορείς να αναβάλεις για μία φορά; Αφού πρόκειται για ανθρώπους που είχαν όλα τα προσόντα για μια εξέλιξη και δεν εξελίχθηκαν επειδή μεσολάβησε η διάταξή σας για τις εξετάσεις, την εκτίμηση της προόδου του εργαζομένου. Σας το λένε για τη μία και πρώτη φορά και νομίζω ότι πρέπει να το δεχτείτε. Δεν ισχύει, δηλαδή, η απάντησή σας, διότι δεν είναι αναβολή. Είναι μη εφαρμογή για μία περίπτωση. Ούτε το άρθρο 11 θα ψηφίσουμε, παρ’ ότι συμφωνούμε -και συμφωνούν και οι φορείς δηλαδή, ότι είναι αναγκαίο- αλλά είναι αδικαιολόγητο να μην υιοθετείτε κάτι που δεν είναι συντεχνιακό, είναι λογικό και όποιος σέβεται τη λογική τελικά κερδισμένος είναι.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Λοβέρδο.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα οκτώ μαθήτριες και μαθητές και πέντε συνοδοί εκπαιδευτικοί από το Αναξαγόρειο Γενικό Λύκειο Νέας Ερυθραίας.

Η Βουλή σάς καλωσορίζει και σας εύχεται καλή πρόοδο!

(Χειροκροτήματα από όλες τις πτέρυγες της Βουλής)

Τον λόγο τώρα έχει ο ειδικός αγορητής του Κομμουνιστικού Κόμματος Ελλάδας κ. Ιωάννης Δελής.

Ορίστε, κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Το βασικό στοιχείο του σημερινού νομοσχεδίου, κυρίες και κύριοι του Υπουργείου Εξωτερικών, το στοιχείο εκείνο το οποίο καθορίζει εν τέλει και τον αντιδραστικό και τον αντιλαϊκό του χαρακτήρα είναι, βέβαια, οι διατάξεις του για την οργάνωση και λειτουργία της Εθνικής Μονάδας ETIAS.

Πρόκειται για τα πρώτα εννέα άρθρα από τα συνολικά είκοσι τρία που έχει το νομοσχέδιο με τα οποία ενσωματώνεται στο δίκαιο της χώρας μας ο Κανονισμός της Ευρωπαϊκής Ένωσης 2018/1240 που έχει την ονομασία «Ευρωπαϊκό Σύστημα Πληροφοριών και Αδειοδότησης Ταξιδιού - ETIAS». Έτσι, με τα άρθρα αυτά έχουμε τη δημιουργία και λειτουργία στη χώρα μας και της ελληνικής βάσης αυτού του ευρωπαϊκού συστήματος πληροφοριών και αδειοδότησης ταξιδιού, του ETIAS δηλαδή, το οποίο συστάθηκε, όπως είπαμε, το 2018.

Πρόκειται, βέβαια, για έναν κανονισμό της Ευρωπαϊκής Ένωσης ο οποίος καθιερώνει και θεσμοθετεί ένα ακόμη σύστημα παρακολούθησης και ηλεκτρονικού φακελώματος για τους υπηκόους τρίτων χωρών οι οποίοι θέλουν να ταξιδέψουν σε χώρες της Ευρωπαϊκής Ένωσης και οι οποίοι δεν έχουν υποχρέωση έκδοσης βίζας, καθώς με το σύστημα ETIAS θα συγκεντρώνονται τα προσωπικά δεδομένα υπηκόων τρίτων χωρών που θέλουν να ταξιδέψουν, όπως είπαμε στην Ευρωπαϊκή Ένωση και δεν έχουν υποχρέωση έκδοσης βίζας, προκειμένου να εκδίδεται ή να μην εκδίδεται άδεια ταξιδιού σε αυτούς. Όμως, ακόμη κι αν εξασφαλίσουν άδεια, ακόμα κι αν υπάρξει άδεια, η στρατιωτικοαστυνομική συνοριοφυλακή της Ευρωπαϊκής Ένωσης, η γνωστή και αμαρτωλή FRONTEX, μπορεί τελικά, έχει τη δυνατότητα να τους αρνηθεί την είσοδο.

Με το σύστημα ETIAS δημιουργείται μία νέα κεντρική βάση δεδομένων, η οποία θα συνδέεται φυσικά με όλες τις βάσεις του ηλεκτρονικού φακελώματος που διαθέτει σήμερα η Ευρωπαϊκή Ένωση. Συγκεκριμένα, διασυνδέεται με τη Eurodac, τη βάση δεδομένων δακτυλικών αποτυπωμάτων, τις βάσεις VIS, SIS II, τη βάση δεδομένων της EUROPOL, ακόμα και της ΙNTERPOL, το σύστημα ποινικού μητρώου της Ευρωπαϊκής Ένωσης, καθώς και με το σύστημα εισόδου και εξόδου της Ευρωπαϊκής Ένωσης. Η βάση ETIAS χρησιμοποιείται φυσικά και από τη συνοριοφυλακή - ακτοφυλακή της Ευρωπαϊκής Ένωσης, τη FRONTEX και τη EUROPOL και γενικά από όλους, μα όλους τους κεντρικούς κατασταλτικούς μηχανισμούς της Ευρωπαϊκής Ένωσης, αλλά και από αυτούς των κρατών-μελών της.

Τώρα έρχεται εδώ ο ΣΥΡΙΖΑ -το επανέλαβε και σήμερα- και λέει «όχι» επί της αρχής αυτού του νομοσχεδίου για το σύστημα ETIAS…

**ΙΩΑΝΝΗΣ ΑΜΑΝΑΤΙΔΗΣ:** Δεν είναι μόνο αυτό. Είναι κι άλλα.

**ΙΩΑΝΝΗΣ ΔΕΛΗΣ:** …ξεχνώντας ότι ο κανονισμός γι’ αυτό το σύστημα παρακολούθησης και ηλεκτρονικού φακελώματος εκδόθηκε από την Ευρωπαϊκή Ένωση τον Σεπτέμβριο του 2018, όταν στη χώρα μας κυβέρνηση ήταν ο ΣΥΡΙΖΑ, ο οποίος προφανώς και συμφώνησε τότε με αυτόν τον κανονισμό σε όλα τα επίπεδα της Ευρωπαϊκής Ένωσης.

Βέβαια, η επιχειρηματολογία του -αυτή που ακούστηκε κυρίως στις επιτροπές, γιατί σήμερα απέφυγε να μιλήσει για το ETIAS- για το ότι η ελληνική μονάδα ETIAS ιδρύεται ως τμήμα και όχι ως διεύθυνση, όπως θέλει ο ΣΥΡΙΖΑ, μπορεί βέβαια να μην αντέχει να κρατήσει αυτό το «όχι» του -και εννοείται ότι δεν αντέχει-, αλλά τελικά αποδεικνύει και σε ένα ακόμη ζήτημα εδώ με το σύστημα ETIAS ότι ο ΣΥΡΙΖΑ επί της ουσίας συμφωνεί με αυτό και διαφωνεί μονάχα με τον τρόπο που αυτό εφαρμόζεται στη χώρα μας.

Τώρα τα προσχήματα για τέτοιου είδους συστήματα και μηχανισμούς παρακολούθησης και ηλεκτρονικού φακελώματος, όπως είναι το ETIAS, είναι γνωστά και πολυμεταχειρισμένα: τρομοκρατία, κίνδυνος για τη δημόσια υγεία και άλλα, ανάλογα πάντα με τις γεωπολιτικές επιλογές της Ευρωπαϊκής Ένωσης οι οποίες αλλάζουν, δεν παραμένουν ίδιες, και των κρατών-μελών μέσα σε αυτό το πλέγμα των διαρκώς οξυνόμενων ιμπεριαλιστικών ανταγωνισμών.

Δείτε, για παράδειγμα, τι γράφεται στην αιτιολογική έκθεση του σημερινού νομοσχεδίου ως προς τους βραχυπρόθεσμους στόχους του νομοσχεδίου. Αναφέρεται ότι εξυπηρετείται η ανάγκη της Ευρωπαϊκής Ένωσης να ενισχύσει και να βελτιώσει την αρχιτεκτονική των δεδομένων -των προσωπικών δεδομένων εννοείται και βέβαια εδώ η κομψότητα των εκφράσεων είναι βασική ειδικότητα της Ευρωπαϊκής Ένωσης- και την ανταλλαγή πληροφοριών στον τομέα της διαχείρισης των συνόρων, της επιβολής του νόμου και της καταπολέμησης της τρομοκρατίας των συνόρων, των «έξυπνων συνόρων», των smart border. Πρόκειται για μία έννοια η οποία ως γνωστόν -για την τρομοκρατία μιλώ- για την Ευρωπαϊκή Ένωση είναι κυριολεκτικά λάστιχο, καθώς μέσα σε αυτήν μπορούν να συμπεριληφθούν και συμπεριλαμβάνονται τα πάντα ως δυνητική τρομοκρατία. Και από εδώ ακριβώς βεβαίως απορρέουν και οι κίνδυνοι για τα πιο βασικά από τα ανθρώπινα δικαιώματα.

Ως προς τους μακροπρόθεσμους στόχους της ETIAS, αναφέρεται στην αιτιολογική έκθεση η αύξηση του επιπέδου ασφάλειας και πρόληψης της παράνομης μετανάστευσης. Φυσικά εδώ πρόκειται για μια επίσημη ομολογία ότι η μετανάστευση αποτελεί έναν από τους κεντρικούς λόγους ύπαρξης αυτού του κανονισμού, καθώς και των γνωστών περί βελτίωσης της προστασίας της δημόσιας υγείας -κάτι επίσης πολύ βολικό που το επικαλείται συχνά, πυκνά η Ευρωπαϊκή Ένωση-, καθώς και της ενίσχυσης της αποτελεσματικότητας των συνοριακών ελέγχων και το ότι με την ETIAS θα βελτιωθεί η ασφάλεια στο επίπεδο της προστασίας των εξωτερικών συνόρων. Όμως, αυτού του κανονισμού αναμένονται και θα είναι βαρύτατες.

Πρώτα-πρώτα, με αυτό το σύστημα ETIAS, το οποίο ενισχύει όλο εκείνο το δρακόντειο πραγματικά αντιμεταναστευτικό νομοθετικό πλαίσιο της Ευρωπαϊκής Ένωσης, αγριεύει ακόμη περισσότερο η καταστολή ενάντια σε πρόσφυγες και μετανάστες. Άρα, οι ανθρώπινες τραγωδίες στα νερά της Μεσογείου δυστυχώς θα συνεχιστούν, για να μην πούμε ότι στην ουσία με το νομοσχέδιο αυτές οι τραγωδίες προαναγγέλλονται.

Δεύτερον, στην πράξη μέσα από αυτούς τους πολυδαίδαλους μηχανισμούς, αποδυναμώνονται και εκμηδενίζονται σε πάρα πολλές περιπτώσεις, οι περιπτώσεις απόδοσης πολιτικού ασύλου. Και εδώ μιλάμε για το πολιτικό άσυλο, μιλάμε δηλαδή για κυνηγημένους ανθρώπους, ενώ την ίδια στιγμή γιγαντώνονται και θωρακίζονται οι φράχτες που υψώνουν στα σύνορα οι αστικές κυβερνήσεις για να τα ανοίγουν και να τα κλείνουν ανάλογα με τις ανάγκες κάθε φορά των επιχειρηματικών τους ομίλων, όταν αυτές χρειάζονται φθηνό εργατικό δυναμικό.

Επαναλαμβάνουμε ότι ο μηχανισμός ETIAS, το σύστημα ETIAS αποτελεί ένα ακόμη μέσο ενίσχυσης του ηλεκτρονικού φακελώματος των λαών. Αυτόν τον μηχανισμό προωθεί και υπηρετεί το νομοσχέδιο δημιουργώντας σχετική βάση στο Υπουργείο Εξωτερικών στη διαδικασία ενίσχυσης της αλληλοδιαπλοκής και της διασύνδεσης των μηχανισμών καταστολής των κρατών-μελών τόσο μεταξύ τους όσο και κεντρικά σε επίπεδο Ευρωπαϊκής Ένωσης.

Πρόκειται φυσικά για ένα ακόμη εργαλείο της αντιδραστικής νομοθεσίας της Ευρωπαϊκής Ένωσης και των αστικών κυβερνήσεων, το οποίο έχει ως τελικό στόχο να θωρακίσει το σύστημα της εκμετάλλευσης -αυτός είναι ο τελικός στόχος-, την εξουσία δηλαδή των μονοπωλίων ενισχύοντας το σκοτεινό και επικίνδυνο νομοθετικό πλαίσιο που δημιουργήθηκε με ευθύνη της Ευρωπαϊκής Ένωσης χρόνια τώρα και εξακολουθεί να δημιουργείται με ευθύνη της Κυβέρνησης της Νέας Δημοκρατίας, αλλά και όλων των προηγούμενων κυβερνήσεων και το οποίο βλέπουμε να χρησιμοποιείται ιδιαίτερα τα τελευταία χρόνια και για τις παρακολουθήσεις και για τις υποκλοπές υλοποιώντας εκείνο το δόγμα τού «όλοι είναι υπό παρακολούθηση».

Το κόμμα μας, το ΚΚΕ, έχει καταψηφίσει φυσικά το σύστημα παρακολούθησης ETIAS στην Ευρωβουλή, όπως άλλωστε έχει καταψηφίσει και το σύνολο του επικίνδυνου νομοθετικού πλαισίου και στην Ευρωβουλή, αλλά και στην ελληνική Βουλή. Καταψηφίζουμε φυσικά και σήμερα αυτό το σύστημα ETIAS και στην ελληνική Βουλή. Όμως, δεν μένουμε μονάχα σε αυτό. Καλούμε ταυτόχρονα την εργατική τάξη και τα λαϊκά στρώματα να αγωνιστούν οργανωμένα για την κατάργηση αυτού του νομοθετικού πλαισίου της καταστολής, του φακελώματος και των παρακολουθήσεων και να δυναμώσουν την πάλη τους και να συγκρουστούν με τη στρατηγική της Ευρωπαϊκής Ένωσης, με τις αντιλαϊκές πολιτικές των κυβερνήσεων, εν προκειμένω της σημερινής και κάθε κυβέρνησης που εκφράζει τα συμφέροντα του κεφαλαίου, για να διεκδικήσουν αποτελεσματικά τα δικαιώματά τους.

Για το Β΄ Μέρος του νομοσχεδίου, αυτό που αφορά την τροποποίηση του Οργανισμού Λειτουργίας του Υπουργείου Εξωτερικών, θέλουμε να ξεκινήσουμε με μία ερώτηση, επειδή αναφέρεται εδώ στο άρθρο 21 ότι η μηνιαία αποζημίωση υπηρεσίας αλλοδαπής σε ευρώ του προϊστάμενου πρέσβη της Πρεσβείας του Κιέβου στην Ουκρανία αυξάνεται κατά 20% για ευνόητους λόγους, εξαιτίας του πολέμου. Με τον τρόπο όμως που είναι αυτό το άρθρο διατυπωμένο δεν υπάρχει αναφορά και για το υπόλοιπο προσωπικό της Πρεσβείας. Υπάρχει, βεβαίως, η αναφορά στην αιτιολογική έκθεση, όπου γράφεται «κατ’ επέκταση και των λοιπών υπαλλήλων», αλλά στο συγκεκριμένο άρθρο δεν υπάρχει η παραμικρή αναφορά για τους εργαζόμενους της χώρας μας στην Πρεσβεία και τα Προξενεία της Ουκρανίας.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** Αν μου επιτρέπετε, να πω μόνο σ’ αυτό γιατί είναι μία εύστοχη παρατήρηση, ότι καλύπτεται από το γεγονός ότι όταν αυξάνεται ο μισθός, η αποζημίωση του επικεφαλής, κατ’ αναλογία αυξάνεται και όλων των υπολοίπων. Γι’ αυτό και δεν γράφεται, αλλά καλύπτονται και όλοι οι υπόλοιποι υπάλληλοι.

**ΙΩΑΝΝΗΣ ΔΕΛΗΣ:** Μάλιστα. Αναφέρεται στην αιτιολογική έκθεση «κατ’ επέκταση», αλλά αυτή τη λεπτομέρεια δεν τη γνωρίζαμε. Οπότε, σύμφωνοι.

Τώρα, ως προς την ουσία του δεύτερου μέρους του νομοσχεδίου με το οποίο επέρχονται ορισμένες τροποποιήσεις στον ν.4781/2021 με το οποίο όπως είπαμε καθορίζεται το πλαίσιο οργάνωσης και λειτουργίας του Υπουργείου Εξωτερικών, έχουμε ήδη τοποθετηθεί ως ΚΚΕ κατά τη διάρκεια της συζήτησης αυτού του νόμου πέρυσι στη Βουλή. Το βασικό για μας ζήτημα είναι ότι το Υπουργείο Εξωτερικών διαχρονικά και με όλες τις κυβερνήσεις φυσικά είναι ένας βασικός φορέας υλοποίησης της κεντρικής πολιτικής, της αντιλαϊκής πολιτικής, αφού προωθεί αντικειμενικά τα συμφέροντα των μεγάλων οικονομικών και επιχειρηματικών ομίλων στον διεθνή τους ανταγωνισμό και γι’ αυτόν τον λόγο ακριβώς εμπλέκει συνεχώς όλο και πιο βαθιά τη χώρα μας στον επικίνδυνο σχεδιασμό των Ηνωμένων Πολιτειών, του ΝΑΤΟ, της Ευρωπαϊκής Ένωσης. Εμπλέκει τη χώρα μας σε ιμπεριαλιστικές επεμβάσεις και πολέμους. Ένας τέτοιος είναι βέβαια και ο σημερινός πόλεμος του ΝΑΤΟ, των Ηνωμένων Πολιτειών και της Ευρωπαϊκής Ένωσης με τη Ρωσία, ένας πόλεμος που διεξάγεται στο έδαφος της Ουκρανίας.

Όμως, αυτή η πολιτική βάζει σε περιπέτειες και μεγάλους κινδύνους τον λαό μας και αυτό είναι πολύ βασικό. Είναι το πιο βασικό κριτήριο για το κόμμα μας, για το ΚΚΕ. Φυσικά, στο ΚΚΕ συγκεντρώνουμε την προσοχή μας στα προβλήματα των εργαζομένων, των υπαλλήλων του Υπουργείου Εξωτερικών εν προκειμένω, στα ζητήματα που αφορούν τους μισθούς τους, τις συντάξεις τους, τα εργασιακά τους δικαιώματα και προσπαθούμε να συμβάλλουμε στην ικανοποίηση των αιτημάτων τους.

Ωστόσο, η υποστελέχωση –και αυτό πρέπει να το πούμε- της κεντρικής υπηρεσίας του Υπουργείου είναι εδώ. Για χρόνια είναι εδώ, με ό,τι αυτό μπορεί να σημαίνει για την εντατικοποίηση της εργασίας των υπαλλήλων του. Βεβαίως είναι εδώ επίσης και η υποστελέχωση των Πρεσβειών και των Προξενείων μας σε πάρα πολλές χώρες και μάλιστα ειδικά εκεί όπου υπάρχουν πάρα πολλοί απόδημοι συμπατριώτες μας, οι οποίοι ταλαιπωρούνται συχνά από αυτές τις ελλείψεις του προσωπικού στις ελληνικές Πρεσβείες και τα Προξενεία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Καταλήγοντας λέμε, κύριε Πρόεδρε, ότι καταψηφίζουμε επί της αρχής το νομοσχέδιο, όπως και όλα τα άρθρα για το σύστημα ETIAS.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Τον λόγο τώρα έχει ο ειδικός αγορητής της Ελληνικής Λύσης κ. Αντώνιος Μυλωνάκης.

Ορίστε, κύριε Μυλωνάκη, έχετε τον λόγο.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, έχουμε ένα ακόμα νομοσχέδιο του Υπουργείου Εξωτερικών, μία ενσωμάτωση ουσιαστικά της οδηγίας 1240/2018, η οποία έπρεπε –εν πολλοίς το είπαν και οι συνάδελφοι οι οποίοι μίλησαν πριν από εμένα- να έχει τελειώσει. Έπρεπε να έχει τελειώσει το θέμα για την οργάνωση και τη λειτουργία του ETIAS. Τι είναι το ETIAS; Είναι ένα ευρωπαϊκό σύστημα πληροφοριών και αδειοδότησης ταξιδιού. Είναι ένα σύστημα το οποίο σαν γενική κατεύθυνση είναι προς τη σωστή κατεύθυνση. Αυτό το είπαν όλοι. Νομίζω ότι και αυτοί οι οποίοι δεν ψηφίζουν αυτό το νομοσχέδιο λένε ότι πράγματι χρειάζεται ένα τέτοιο σύστημα.

Όμως, κύριε Υπουργέ, για πολλοστή φορά σας λέμε ως Ελληνική Λύση ότι φέρνετε νομοσχέδια με προχειρότητα, χωρίς διαβούλευση. Είναι νομοσχέδια με τα οποία θα έπρεπε να ασχοληθούμε πολύ περισσότερο, διότι είναι για την ασφάλεια της πατρίδας μας. Ξέρετε, από το 2019 –και το λέω με πολλή περηφάνια- όταν μπήκε στη Βουλή η Ελληνική Λύση, ο Πρόεδρος Κυριάκος Βελόπουλος έδωσε ένα στίγμα της πολιτικής και των πολιτικών κινήσεων που θα κάνουμε και θα ακολουθήσουμε. Είπαμε ότι δεν θα κάνουμε αντιπολίτευση για την αντιπολίτευση, δεν θα κάνουμε πράγματα τα οποία δεν αρμόζουν στο Κοινοβούλιο και, το κυριότερο, θα δίνουμε προτάσεις προς την Κυβέρνηση, προκειμένου τα νομοσχέδια τα οποία φέρει να πηγαίνουν προς τη σωστή κατεύθυνση.

Κυρίως όμως, ξέρετε πολύ καλά –και το έχουμε αποδείξει τριάμισι χρόνια- ότι σε επίπεδο Υπουργείου Εξωτερικών και Άμυνας Αντιπολίτευση κάνουμε μόνο για σοβαρά θέματα και με μέτρο.

Κοιτάξτε τώρα τι έγινε χθες και είμαι πολύ στεναχωρημένος. Το ξέρει βέβαια και ο προεδρεύων αυτή τη στιγμή, ο κ. Μπούρας. Χθες ήταν Πρόεδρος της Επιτροπής Θεσμών και Διαφάνειας. Μιλούσαμε επί τέσσερις ώρες για ένα θέμα που αφορά την Εθνική Υπηρεσία Πληροφοριών και αυτό το παράνομο λογισμικό το «Predator». Τέσσερις ώρες μέσα!

Κυρίες και κύριοι συνάδελφοι, για να καταλάβετε την προχειρότητα με την οποία αντιμετωπίζουν τα δύο μεγάλα κόμματα, η Νέα Δημοκρατία και ο ΣΥΡΙΖΑ, τις σοβαρές υποθέσεις για την ασφάλεια της πατρίδας μας, κύριε Υπουργέ, μιλούσαμε δυόμισι ώρες επί της διαδικασίας! Έχουμε πει πολλές φορές –και το είπε και στην πρώτη του ομιλία εδώ στην Ολομέλεια ο Κυριάκος Βελόπουλος- ότι την Εθνική Υπηρεσία Πληροφοριών πρέπει να την πλησιάζουμε με σοβαρότητα, με πολλή υπευθυνότητα. Εδώ τσακώνεται ο ένας με τον άλλον και κοντεύουν να πιαστούν στα χέρια για θέματα τα οποία είναι επουσιώδη!

Τελικά, κύριε Πρόεδρε –το είδατε και εχθές- δεν βγήκε τίποτα! Τίποτα! Όπως ήταν προγραμματισμένο να μη βγει τίποτα. Λες και τα δύο κόμματα, η Νέα Δημοκρατία και ο ΣΥΡΙΖΑ, παλεύουν γι’ αυτόν τον σκοπό! Είναι απίστευτο!

Πάμε τώρα στο Εθνικό Σύστημα, το ETIAS, το οποίο προφανώς είναι προς τη σωστή κατεύθυνση. Το είπαν όλοι αυτό, το είπαν και οι φορείς. Αυτό όμως που έχουμε πει πολλές φορές είναι ότι τα νομοσχέδια, εκτός του ότι έρχονται καθυστερημένα, ετεροχρονισμένα, έρχονται με πολλή προχειρότητα. Και εξηγούμαστε. Δεν έγινε δημόσια διαβούλευση. Ποιος ο λόγος να μη γνωρίζουν οι ενώσεις, διπλωματικές και λοιπές του Υπουργείου Εξωτερικών, τι θα φέρει το Υπουργείο για ένα εθνικό σύστημα πληροφοριών το οποίο χρειάζεται οπωσδήποτε για να γνωρίζουμε τι συμβαίνει εντός των κρατών της Ευρωπαϊκής Ένωσης και τις μετακινήσεις και τα ταξίδια πολιτών κυρίως τρίτων χωρών; Τα υπόλοιπα άρθρα, από το άρθρο 10 μέχρι το άρθρο 23 –διότι τα πρώτα εννέα αναφέρονται πάνω σε αυτό, κύριε Υπουργέ και σας το είπαμε και χθες- έχουν πράγματα τα οποία θα μπορούσαν να είχαν λυθεί με μία σοβαρότητα με τους φορείς. Εδώ βλέπω και την κ. Γαϊτάνη, η οποία είναι από τους εμπειρογνώμονες.

Δηλαδή, όταν λέμε ότι η ψηφιακή εποχή άργησε να έρθει στην Ελλάδα, ότι η κυβερνοασφάλεια η οποία έπρεπε χρόνια να μας απασχολεί άρχισε τώρα να μας απασχολεί με τον κυβερνοχώρο ή ότι απουσιάζει η εθνική στρατηγική, έχουμε λάθος; Όχι. Λέμε το σωστό. Προσέξτε τι είπαν οι άνθρωποι οι οποίοι είναι ειδικοί, οι οποίοι εργάζονται πάνω σε αυτό το αντικείμενο: Δεν έχουμε προσωπικό.

Κύριε Υπουργέ, παίρνετε στις πλάτες του Υπουργείου Εξωτερικών ένα πρόβλημα το οποίο απασχολεί όλη την ελληνική κοινωνία, την ασφάλεια για το ποιος μπαίνει και ποιος βγαίνει από την πατρίδα μας, από πού έρχεται αυτός, τι ήταν πριν, τι έχει κάνει, αν ήταν τρομοκράτης, αν ήταν έμπορος ναρκωτικών, αν είναι οτιδήποτε.

Επίσης, δεν πλαισιώνουμε την υπηρεσία αυτή, κύριε Υπουργέ, με κατάλληλο προσωπικό, με τις απαραίτητες ειδικότητες. Μας είπαν ξεκάθαρα οι άνθρωποι ότι «δεν έχουμε προσωπικό να επανδρώσουμε αυτό το ETIAS». Πώς θα το επανδρώσετε; Και αν αύριο πείτε ότι: «Ξέρετε, δεν έχω προσωπικό, δεν έχω ανθρώπους οι οποίοι να δουλεύουν την τεχνητή νοημοσύνη, δεν έχω ανθρώπους οι οποίοι να ξέρουν πώς να χειρίζονται τις πληροφορίες, οι οποίες θα μας έρχονται από την Ευρωπαϊκή Ένωση»; Να, λοιπόν, ένα θέμα στο οποίο αποτύχατε. Δηλαδή ως ιδέα σωστή, η υλοποίησή της όμως πρόχειρη. Το είπαμε όλοι αυτό.

Ένα άλλο θέμα το οποίο θα πρέπει να μας απασχολεί -γενικά το λέω αυτό και για το θέμα και του ETIAS, αλλά και τα υπόλοιπα θέματα του Υπουργείου Εξωτερικών- είναι η αύξηση πόρων. Είπαμε ότι το μνημόνιο τελείωσε. Εσείς δεν λέτε ότι βγήκαμε από τη σκληρή επιτροπεία και από τη σκληρή δημοσιονομική προσαρμογή, ότι είμαστε στην κανονικότητα; Ποια κανονικότητα; Οι άνθρωποι δεν έχουν χρήματα, επαίτες έχουν κάνει τους διπλωματικούς υπαλλήλους και τους διπλωμάτες μας γενικότερα; Το λένε οι ίδιοι, δεν το λέμε εμείς. Είναι πολύ χαμηλός ο προϋπολογισμός. Θα το συζητήσουμε, πιστεύω, στον προϋπολογισμό του Υπουργείου Εξωτερικών.

Υπάρχουν επίσης και άλλα θέματα τα οποία θα μας απασχολήσουν. Ένα θέμα που πρέπει να δούμε πάρα πολύ σοβαρά είναι οι τομείς δράσης σύμφωνα με τις εισηγήσεις του Οργανισμού Ευρωπαϊκής Συνοριοφυλακής και Ακτοφυλακής, του FRONTEX. Είναι ένα θέμα το οποίο πρέπει να μας απασχολεί γιατί διασφαλίζει την επιχειρησιακή ικανότητα και ικανότητα πλήρους εξυπηρέτησης των σκοπών του κανονισμού του ETIAS.

Αυτό το οποίο δεν έχετε κάνει, κύριε Υπουργέ, είναι να κάνετε τη στελέχωση που σας είπα προηγουμένως. Λέτε: Θα συμπληρώσω και με αποσπασμένους ένστολους ή υπαλλήλους του Υπουργείου Προστασίας του Πολίτη, του Υπουργείου Μετανάστευσης και Ασύλου, του Υπουργείου Ναυτιλίας και Νησιωτικής Πολιτικής. Άλλα λένε οι φορείς. Αυτοί έχουν τις κρίσιμες ειδικότητες που ζήτησαν για να πλαισιώσουν το εγχείρημα; Όχι, δεν τις έχουν.

Άλλο ένα θέμα για το οποίο θα σας αναφέρω μια περίπτωση για να καταλάβετε πως λειτουργούμε: Συστήματα πληροφοριών δεν έχει μόνο η ΕΥΠ, έχουν κι άλλες υπηρεσίες. Έχει η Ε΄ Διεύθυνση του ΓΕΕΘΑ. Είναι οι πληροφορίες, οι αντιπληροφορίες και η προπαγάνδα. Μου έλεγαν στελέχη του ότι είναι υποστελεχωμένη και αυτή.

Αυτό, κυρίες και κύριοι συνάδελφοι, είναι ένα σοβαρό θέμα. Βομβαρδίζουν οι Τούρκοι δίπλα καθημερινώς με fake news, τα οποία πηγαίνουν προς όλες τις κατευθύνσεις ανά τον κόσμο και μαθαίνει, για παράδειγμα, ο Νεοζηλανδός ότι εμείς εδώ δεν φερόμαστε καλά στους μουσουλμάνους της Θράκης, στους Έλληνες, κύριε Υπουργέ. Και βγαίνει ο Ερντογάν χθες και τι λέει; Καλεί όλους τους ηγέτες των μουσουλμανικών κρατών σε εγρήγορση για την κακοποίηση που υφίστανται οι Έλληνες μουσουλμάνοι της Θράκης από την ελληνική Κυβέρνηση και από την ελληνική πολιτεία. Ναι ή όχι; Ναι.

Και εμείς τι κάνουμε, εμείς πώς αντιδρούμε; Ο Νεοζηλανδός που τα ακούει, δεν ξέρει τι συμβαίνει εδώ πέρα. Μπορεί να μην έχει έρθει και ποτέ, μπορεί να μην έχει δει και στον χάρτη πού είναι η Θράκη. Ακούει, όμως, μέσω των ηλεκτρονικών μέσων. Πού είναι οι υπηρεσίες οι δικές μας; Αυτά άκουσα εγώ από την κ. Γαϊτάνη, την πρόεδρο της Επιτροπής Εμπειρογνωμόνων χθες στην επιτροπή, η οποία είναι παρούσα σήμερα.

Έχετε δίκιο, κυρία Γαϊτάνη. Τα αντιμετωπίζουμε αυτά τα θέματα όχι μόνο στο Υπουργείο Εξωτερικών, αλλά και σε άλλα Υπουργεία, διότι και άλλα Υπουργεία υπάρχουν τέτοιοι φορείς και τέτοιες θέσεις. Δεν κάνουμε τίποτα.

Ένα άλλο θέμα, το οποίο είναι πάρα πολύ σοβαρό, είναι το άρθρο 16. Το ζητάνε όλοι, κύριε Υπουργέ, όλοι οι φορείς και νομίζω ότι πρέπει να το κάνετε. Πρέπει να απαλειφθεί το άρθρο 16 και κυρίως να ρυθμιστεί το εξής: Πηγαίνουν οι δύο σύζυγοι στο εξωτερικό, ο σύζυγος είναι διπλωμάτης, η σύζυγος ακολουθεί και έχει μια άλλη δουλειά σε μια άλλη υπηρεσία, σε ένα άλλο Υπουργείο και δεν θα παίρνει τα εκτός έδρας. Για ποιον λόγο; Πόσοι είναι αυτοί; Αυτά τα άδικα στους υπαλλήλους, οι οποίοι εργάζονται για την πατρίδα μας, πρέπει να τελειώσουν.

Άλλο θέμα: Πηγαίνουν οι εμπειρογνώμονες στο εξωτερικό για τρεις μήνες. Αυτό σας το ζητήσαμε και είπατε ότι θα το εξετάσετε. Τι έγινε με αυτό; Το είδαμε; Γιατί πρέπει κάθε τρεις μήνες να αλλάζουμε δηλαδή; Είναι θέματα τα οποία τα κοιτάει η Αντιπολίτευση, τα ζητάει η Αντιπολίτευση με σοβαρότητα και υπευθυνότητα. Πρέπει να τα αλλάξετε αυτά. Είναι πρόχειρα φτιαγμένο το νομοσχέδιο. Πολλές φορές ακούω…

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** Κύριε Μυλωνάκη, μου επιτρέπετε;

**ΑΝΤΩΝΙΟΣ ΜΥΛΩΝΑΚΗΣ:** Ναι.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** Επειδή και εσείς και άλλοι συνάδελφοι το έχουν φέρει το θέμα και τώρα το αναδεικνύετε και εσείς με την ομιλία σας, να σας ενημερώσω ότι στις νομοτεχνικές βελτιώσεις, τις οποίες προτίθεμαι να καταθέσω, το θέμα της μη εξαίρεσης των εμπειρογνωμόνων από τον χρονικό περιορισμό θα ρυθμιστεί.

**ΑΝΤΩΝΙΟΣ ΜΥΛΩΝΑΚΗΣ:** Μπράβο! Είναι ένα θέμα που το έχουμε ζητήσει από την πρώτη στιγμή. Δεν είναι, ξέρετε, κάτι που το ζητάει η Αντιπολίτευση ή το ζητάει κάποιος εισηγητής ή αγορητής. Όχι. Αν είναι δίκαιο, να γίνει. Εγώ, ξέρετε, δεν είμαι κομιστής συνδικαλιστικών απόψεων. Τους ακούω όλους. Αυτά που είναι σωστά, πρέπει να το πράττουμε αμέσως.

Κύριε Υπουργέ, η διαβούλευση -από την πρώτη στιγμή το είπαμε- θα έλυνε αυτά τα προβλήματα. Και μου έκανε εντύπωση ότι από τους φορείς του Υπουργείου Εξωτερικών μόνο τρεις ανταποκρίθηκαν. Πού είναι οι υπόλοιποι φορείς;

**ΙΩΑΝΝΗΣ ΑΜΑΝΑΤΙΔΗΣ:** Κύριε Μυλωνάκη, δεν είναι πολλοί. Ήρθαν τέσσερις. Οι άλλοι είναι διοικητικοί.

**ΑΝΤΩΝΙΟΣ ΜΥΛΩΝΑΚΗΣ:** Είναι έξι.

**ΙΩΑΝΝΗΣ ΑΜΑΝΑΤΙΔΗΣ:** Παραπάνω είναι.

**ΑΝΤΩΝΙΟΣ ΜΥΛΩΝΑΚΗΣ:** Εγώ ξέρω ότι είναι έξι.

Την προηγούμενη φορά, κύριε Αμανατίδη, κύριε Υπουργέ, είχαν έρθει στο γραφείο, είχαν στείλει υπομνήματα κ.λπ., Τώρα τίποτα.

**ΙΩΑΝΝΗΣ ΑΜΑΝΑΤΙΔΗΣ:** Το έμαθαν τελευταία στιγμή.

**ΑΝΤΩΝΙΟΣ ΜΥΛΩΝΑΚΗΣ:** Δεν γνώριζαν και αυτοί προφανώς. Αφού, όμως, το έμαθαν εκ των υστέρων, γιατί δεν ανταποκρίθηκαν; Και μου κάνει εντύπωση. Μου κάνει εντύπωση αυτό το «yes men», ό,τι θέλει το Υπουργείο, ό,τι θέλει ο Υπουργός. Αυτό με απασχολεί.

Αντέδρασαν ορισμένοι φορείς και αυτά τα οποία ζήτησαν βλέπετε ότι ένα ένα θα τα κάνει το Υπουργείο γιατί είναι σωστά. Όλοι μαζί πρέπει να συμβάλλουμε. Πρόκειται για θέματα εξωτερικής πολιτικής και άμυνας και δεν μπορούμε να μην είμαστε όλοι μαζί σε ορισμένα θέματα τα οποία πρέπει να τα προωθήσουμε.

Μου έλεγαν διπλωματικοί υπάλληλοι την προηγούμενη φορά, κύριε Υπουργέ, που και εσείς χρηματίσατε στο Υπουργείο Εξωτερικών, ότι έχουν καταντήσει επαίτες. Δεν έχουν χαρτί για το φωτοτυπικό. Δεν έχουν τίποτα. Δεν έχουν για την 25η Μαρτίου να βάλουν μία σημαία.

Ποιος φταίει άραγε; Φταίει ο Ερντογάν γι’ αυτό; Φταίει ο Πούτιν; Φταίει ο Μπάιντεν; Ποιος φταίει για να τον τιμωρήσουμε; Εμείς φταίμε, γιατί δεν τα βλέπουμε τα πράγματα σοβαρά.

Τα ίδια γίνονται και με την ΕΥΠ, κύριε Υπουργέ. Τα ίδια ακριβώς. Έχουμε καταντήσει περίγελος. Όλος ο κόσμος ασχολείται με την Εθνική Υπηρεσία Πληροφοριών την ελληνική. Οργιάζουν οι Τούρκοι και το προξενείο στη Θράκη και εμείς μιλάμε για την ΕΥΠ. Ο Τούρκος ο άλλος στην πρεσβεία τόσα χρόνια παρακολουθούσε γκιουλενιστές και δεν ξέρω τι άλλο παρακολουθούσε εδώ στην Ελλάδα -προφανώς και Έλληνες- και δεν πήραμε χαμπάρι!

Οι υπηρεσίες αυτές είναι ευαίσθητες. Βεβαίως και πρέπει να φτιάξουμε το θεσμικό πλαίσιο -δεν διαφωνεί κανείς-, ούτως ώστε να μην υπάρχουν παράκεντρα. Τώρα υπάρχουν παράκεντρα εξουσίας. Ό,τι και να θέλετε να μου πείτε -και από την πρώτη στιγμή η Ελληνική Λύση είχε πάρει θέση- παράκεντρα εξουσίας είναι και το «Predator», το «Pegasus» και όλα αυτά και πρέπει να δούμε από πού προέρχονται τα παράκεντρα εξουσίας.

Δεν είναι δυνατόν να παρακολουθούνται εκατόν πενήντα, εκατόν δέκα, εκατόν είκοσι Έλληνες, δημόσια πρόσωπα, και να μην ξέρουμε ποιος έδωσε την εντολή και από πού έφυγε αυτή η εντολή και να ψάχνεις τους τρεις ιδιοκτήτες και να σου λέει το Υπουργείο Εξωτερικών του Ισραήλ ότι ο ένας είναι εξαφανισμένος. Λέει: «Δεν ξέρουμε ανά την υφήλιο πού είναι αυτός». Πού είναι, ρε παιδιά; Μήπως πήγε στον Άρη; Ο δε άλλος είναι στο Λονδίνο και λέει: «Κάθομαι εκεί πέρα, άμα θέλετε στείλτε μου στο Προξενείο ερωτήσεις να απαντήσω». Τι να κάνει και ο πρόεδρος της επιτροπής, ο κ. Μπούρας;

Μία λύση υπήρχε, από την πρώτη στιγμή σάς το είχε πει η Ελληνική Λύση, σταματήστε να λέτε για εξεταστικές και πράσινα άλογα. Σας είχαμε πει: δώδεκα εξεταστικές να κάνετε, δεν πρόκειται να βγάλετε τίποτα. Η Επιτροπή Θεσμών και Διαφάνειας, η πρώτη τη τάξει επιτροπή, να μεταβληθεί -όπως πρέπει και μπορεί- σε προανακριτική και να πάρει τη δύναμη στα χέρια που της αξίζει. Δεν το κάνατε. Το φωνάζαμε από εδώ, αλλά εμείς είμαστε μια χούφτα, βλέπετε, εννιά και με τον Βελόπουλο δέκα. Λέμε τις σωστές κατευθύνσεις και μετά που έρχονται τα αποτελέσματα λέτε, από μέσα σας βέβαια: «ναι, βρε παιδί μου, είχαν δίκιο αυτοί οι δέκα άνθρωποι». Έτσι είναι, τι να κάνουμε;

Και να τελειώσω με το εξής, κύριε Πρόεδρε.

Θέλω, κύριε Υπουργέ, θέλουμε ως Ελληνική Λύση και νομίζω ως σοβαροί, νοήμονες άνθρωποι αυτά τα οποία ζητήσαμε στις επιτροπές να τα υλοποιήσετε όλα. Είναι προς τη σωστή κατεύθυνση το νομοσχέδιο, όμως έχει πολύ μεγάλη προχειρότητα. Πρώτον, δεν υπήρχε διαβούλευση και επίσης, υπήρξε μεγάλη προχειρότητα στη συγγραφή του. Θα έπρεπε να το ξαναβλέπατε αυτό το θέμα, διότι θα αναγκαστείτε μετά από λίγο καιρό, σε δυο, τρεις, πέντε μήνες, όταν θα πάει να υλοποιηθεί το ETIAS, θα δείτε ότι είχαμε απόλυτο δίκιο για τις κρίσιμες ειδικότητες και τους ανθρώπους, οι οποίοι θα απαρτίζουν αυτό το εθνικό σύστημα.

Τώρα, όσον αφορά το υπόλοιπο που είπατε, κύριε Αμανατίδη, ότι δηλαδή δεν είναι μονάδα αλλά είναι διεύθυνση, είναι για μικρά παιδιά. Σιγά μην κάνουμε γενικές διευθύνσεις παντού και βάλουμε γενικούς διευθυντές παραγενικούς διευθυντές, να προσωπικό, να προσωπικό. Μια μονάδα είναι, η οποία θα είναι με δέκα ανθρώπους, δέκα νοματαίους σοβαρούς, έτοιμους- ειδικευμένους, οι οποίοι θα πατάνε ένα κουμπί και θα παίρνουν τα αποτελέσματα. Απλά πράγματα. Έτσι έχουμε μάθει εμείς στη ζωή μας, απλά. Και μην ξεχνάτε ότι και εσείς το είχατε υπερψηφίσει, το θέλατε το ETIAS. Τον Σεπτέμβρη του 2018 έγινε το ETIAS. Σας τα είπε κι ο κ. Λοβέρδος. Αφήστε τώρα αυτά τα αντιπολιτευτικά κόλπα. Αυτά είναι τρικ.

Ψηφίζουμε «παρών» στο παρόν νομοσχέδιο, κυρίες και κύριοι συνάδελφοι, κύριε Υπουργέ, γιατί πρέπει να ολοκληρωθούν οι βελτιώσεις αυτές. Είναι προς τη σωστή κατεύθυνση -επαναλαμβάνω- αλλά με προχειρότητα μεγάλη στη συγγραφή του.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Τον λόγο τώρα έχει ως ειδική αγορήτρια του ΜέΡΑ25 η Αντιπρόεδρος της Βουλής κ. Σοφία Σακοράφα.

Ορίστε, κυρία Σακοράφα, έχετε τον λόγο.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η Εθνική Μονάδα του Ευρωπαϊκού Συστήματος Πληροφοριών και Αδειοδότησης Ταξιδιού (ETIAS) που θεσμοθετείται με το σημερινό νομοσχέδιο αποσκοπεί, όπως επί λέξει αναφέρεται, στην αύξηση του επιπέδου ασφάλειας και πρόληψης της παράνομης μετανάστευσης, τη βελτίωση της προστασίας της δημόσιας υγείας και την ενίσχυση της αποτελεσματικότητας των συνοριακών ελέγχων. Όμως η λύση του όλου προβλήματος δεν εξαρτάται από τέτοιου είδους μεθόδους. Εξαρτάται από το αν η ίδια η Ευρωπαϊκή Ένωση θα σταματήσει να ενισχύει με τις πολιτικές της τις αιτίες που δημιουργούν αυτές τις πρωτοφανείς ροές προσφυγιάς και μετανάστευσης όλο και περισσότερων και όλο και πιο απελπισμένων πληθυσμών.

Η υπόσταση της σημερινής Ευρωπαϊκής Ένωσης είναι συνυφασμένη με την προστασία των συμφερόντων και των ισχυρών, εκείνων που κερδοσκοπούν με την αύξηση των οικονομικών ανισοτήτων στον κόσμο, με την υποβάθμιση και καταστροφή του περιβάλλοντος στον πλανήτη, με τις διάσπαρτες παντού πολεμικές συρράξεις ακόμα πλέον και μέσα στην ίδια την Ευρώπη και δεν μπορεί κανείς στα αλήθεια να επιδιώκει και μάλιστα με πιθανότητα επιτυχίας ότι τις συνέπειες της πολιτικής του θα τις υφίστανται όλοι οι άλλοι αλλά όχι αυτός. Τέτοιο κέλυφος προστασίας δεν είναι δυνατόν να υπάρξει ποτέ, όσο και αν το θέλει ο γεωπολιτικός εγωισμός της Ευρωπαϊκής Ένωσης.

Το γεγονός ότι τόσοι άνθρωποι επιδιώκουν να έρθουν στις χώρες μας δεν σημαίνει ότι θα πρέπει να μένουν απροστάτευτοι από το πλέγμα του νομικού μας πολιτισμού. Αν αποδεχθούμε κάτι τέτοιο, απλώς θεωρώ ότι η Ευρώπη οπισθοδρομεί. Μετά από αιώνες πάλης για το αυτονόητο υποτίθεται ότι καταφέραμε να μην υπάρχουν στην Ευρώπη άνθρωποι δεύτερης κατηγορίας. Δεν θα πρέπει, δεν θα έπρεπε, λοιπόν, να αποδεχόμαστε την οπισθοδρόμηση.

Το σύστημα ETIAS θα συλλέγει και θα επεξεργάζεται προσωπικά δεδομένα των υπηκόων τρίτων χωρών που δεν χρειάζονται βίζα για να εισέλθουν στον χώρο της Συνθήκης του Σένγκεν. Η τελική κρίση για την είσοδο αλλά και για τη διαμονή ανήκει στους συνοριοφύλακες. Οι ρυθμίσεις για τη λειτουργία του συστήματος ETIAS δημιουργούν σοβαρά προβλήματα σε σχέση με την προστασία θεμελιωδών δικαιωμάτων, κυρίες και κύριοι συνάδελφοι, ιδίως για τα δικαιώματα σεβασμού της ιδιωτικής ζωής και την προστασία των προσωπικών δεδομένων. Κράτη-μέλη και EUROPOL θα τοποθετούν σε ένα μαύρο κουτί τα δεδομένα αυτών των ανθρώπων, μαζί και άλλα τυχαία, όπως προβλέπεται, στοιχεία. Όλα αυτά τα στοιχεία θα συγκροτούν έναν αλγόριθμο που θα επιτρέπει κατά περίπτωση την αποτύπωση ενός προφίλ, το οποίο θα βοηθήσει υποτίθεται το σύστημα και τους συνοριοφύλακες για την αξιολόγηση των κινδύνων παράτυπης μετανάστευσης.

Θα επαναλάβω ένα χαρακτηριστικό παράδειγμα από τις σχετικές διαβουλεύσεις στο Ευρωπαϊκό Κοινοβούλιο. Ας υποθέσουμε ότι υπερβαίνουν τη διαμονή τους στην Ευρωπαϊκή Ένωση άτομα με τα ακόλουθα χαρακτηριστικά: γυναίκες μεσαίας και ανώτερης εκπαίδευσης χωρίς τρέχουσα απασχόληση μεταξύ είκοσι πέντε και τριάντα πέντε ετών από ένα συγκεκριμένο κράτος. Όταν εμφανιστεί το επόμενο άτομο με αυτά τα χαρακτηριστικά, αυτό είναι ήδη μέσα στο δείκτη του αλγορίθμου, θα ενεργοποιηθεί γι’ αυτό μια μη αυτόματη αξιολόγηση, θα χτυπήσει δηλαδή το καμπανάκι. Τελικά κάποιος συνοριοφύλακας θα πρέπει να λάβει την απόφαση και την ευθύνη να αξιολογήσει το καμπανάκι, με τρεις εναλλακτικές: ή να κρίνει ότι δεν υπάρχει κίνδυνος ή να ζητήσει συμπληρωματικές πληροφορίες ή να απορρίψει την αίτηση. Όλοι καταλαβαίνουμε ποια θα είναι η πιθανή κατάληξη. Εν τω μεταξύ όλοι ξέρουμε ότι τόσο η νομική επιστήμη όσο και η νομολογία των δικαστηρίων και του δικού μας ανώτατου δικαστηρίου, του Σ.τ.Ε., έχουν πολύ αυστηρή θέση για την αποφυγή εισαγωγής του τυχαίου στις κρίσεις της διοίκησης.

Στις ρυθμίσεις βλέπουμε επίσης ότι μεταξύ άλλων συλλέγονται και συνυπολογίζονται και δεδομένα για το επίπεδο εκπαίδευσης των ατόμων. Είναι ακατανόητη η θέσπιση αυτού του κριτηρίου. Πέρα από την αποτύπωση ενός ιδιότυπου ρατσισμού είναι με βεβαιότητα και ανασφαλές και άχρηστο. Αναρωτιέμαι, λοιπόν, για ποιο λόγο και με ποιον τρόπο θα αξιολογήσει το επίπεδο εκπαίδευσης το σύστημα ή οι συνοριοφύλακες υπηρεσίας για να κριθεί το δικαίωμα εισόδου και διαμονής στον χώρο της Σένγκεν.

Τώρα, για την περιβόητη προστασία από την τρομοκρατία θα επαναλάβω το παράδειγμα που είπα και στην επιτροπή. Οι Ουκρανοί πολίτες εμπίπτουν στο συγκεκριμένο σύστημα. Για την άδεια ETIAS θα λαμβάνονται υπ’ όψιν και καταδίκες τους για τρομοκρατία σε βάθος εικοσαετίας. Ποια ασφάλεια δικαίου και κρίσης υπάρχει στην Ουκρανία από το 2014 και μετά απέναντι στους ρωσόφωνους πολίτες της για τις καταδίκες τους για την τρομοκρατία; Κι όμως, με αυτό το σύστημα αυτοί οι άνθρωποι δεν θα πάρουν ποτέ άδεια.

Μας προβληματίζει και η συμμετοχή της EUROPOL στο σύστημα ETIAS και κυρίως λόγω των πιθανών συμφωνιών της με χώρες με ανασφαλή κριτήρια και επικίνδυνα χαρακτηριστικά, όπως ενδεικτικά είναι το Ισραήλ ή και η Ουκρανία.

Επίσης προβλήματα θέλω να πω ότι προκαλούν στην προστασία των δεδομένων προσωπικού χαρακτήρα, και μάλιστα ευαίσθητων, οι προϋποθέσεις απαλλαγής από το επιβαλλόμενο τέλος, το αντίτιμο της άδειας ETIAS. Προβλέπεται παραδείγματος χάριν ότι απαλλάσσονται από το τέλος -ενδεικτικά- μέλη μη κυβερνητικών οργανώσεων. Αυτή η ενασχόλησή τους όμως μπορεί να συνδέεται με προσωπικές, πολιτικές, φιλοσοφικές, αλλά και κοινωνικές απόψεις και αυτές αποτελούν ευαίσθητα προσωπικά δεδομένα που προστατεύονται.

Με αυτό το προβληματικό πλαίσιο θα ήταν απαραίτητο ένα συμβούλιο δεοντολογίας, για να παρακολουθεί την επεξεργασία προσωπικών δεδομένων και τις πιθανές συνέπειες του συστήματος στα δικαιώματα των αντίστοιχων υποκειμένων. Κι όμως, ενώ αυτό προβλεπόταν αρχικά, τελικά αντικαταστάθηκε από την Ευρωπαϊκή Ένωση, από μια ανίσχυρη δομή με μόνο συμβουλευτικό ρόλο και χωρίς δικαίωμα παρακολούθησης ή ελέγχου. Τα συμπεράσματα και εδώ είναι προφανή.

Αυτό το σύστημα συνεπάγεται ανεπαρκή προστασία, αν όχι και υπονόμευση και ευθεία παραβίαση θεμελιωδών δικαιωμάτων ιδίως ως προς τον σεβασμό της ιδιωτικής ζωής και την προστασία των προσωπικών δεδομένων των ανθρώπων από τρίτες χώρες που δικαιούνται να εισέλθουν στον χώρο Σένγκεν χωρίς βίζα.

Επίσης, με δεδομένη τη σύγκρουση μεταξύ Δύσης και Ρωσίας και την παγκόσμια αναταραχή που αυτή έχει προκαλέσει, είναι άμεσος ο κίνδυνος αυτό το ανεπαρκές, για την προστασία των θεμελιωδών δικαιωμάτων, σύστημα να χρησιμοποιηθεί και επιλεκτικά με ρατσιστικά κριτήρια.

Επειδή αυτές οι ρυθμίσεις, τα άρθρα 1 έως 9, αποτελούν βασικό μέρος του νομοσχεδίου, δεν μπορούμε παρά να το καταψηφίσουμε και επί της αρχής, πέρα από την αυτονόητη αρνητική ψήφο μας στα συγκεκριμένα άρθρα.

Τα υπόλοιπα άρθρα του νομοσχεδίου φέρνουν αλλαγές και τροποποιήσεις στον οργανισμό του Υπουργείου Εξωτερικών. Κύριε Υπουργέ, μόλις πριν από είκοσι έναν μήνες είχατε φέρει και ψηφίσατε τον νόμο γι’ αυτόν τον οργανισμό. Σας είχαμε επισημάνει τις ελλειμματικές ρυθμίσεις και ότι παραμένατε δέσμιοι του παρελθόντος, χωρίς καμμία τόλμη για τις αναγκαίες υπερβάσεις. Αναπόφευκτο ήταν να επανέλθετε με τροποποιήσεις πάρα πολύ σύντομα. Και πάλι όμως απλώς διεκπεραιωτικοί. Επιλεκτικά, αποσπασματικά και άτολμα διεκπεραιωτικοί.

Είχαμε πει επίσης και τότε ότι τα βασικά προβλήματα του Υπουργείου είναι η υποστελέχωση και η υποχρηματοδότηση, και αυτά αρνείστε και τώρα να τα αντιμετωπίσετε. Και αυτό στην επιτροπή επιβεβαιώθηκε και από τους ίδιους τους φορείς.

Έρχεστε και πάλι να νομοθετήσετε, κατά την πάγια πια τακτική σας, χωρίς καμμία προηγούμενη διαβούλευση και συνεννόηση. Άλλοι, όπως ο πρόεδρος των διπλωματικών υπαλλήλων, μας είπαν ότι ενημερώθηκαν κυριολεκτικά την τελευταία στιγμή. Άλλοι, όπως οι ακόλουθοι Τύπου, λένε ότι δεν πρόλαβαν καν να έχουν συμμετοχή στη διαδικασία.

Στην ουσία, κύριε Υπουργέ, αποφεύγετε τον διάλογο, επειδή ξέρετε ότι αυτός, αν γίνει, θα αναδείξει το πλήθος των προβλημάτων και των ελλειμμάτων της πολιτικής σας στον συγκεκριμένο τομέα.

Κύριε Υπουργέ, στη συνεδρίαση της Πέμπτης έθεσα συγκεκριμένα ερωτήματα για τη συγκρότηση της εθνικής ομάδας, για τον αριθμό των θέσεων προσωπικού και λοιπά. Μου απαντήσατε, επιτιμώντας με κιόλας κατά κάποιον τρόπο, ότι μάλλον δεν πρόσεξα πως στο άρθρο 9 υπάρχει εξουσιοδοτική διάταξη που αναθέτει στον αρμόδιο Υπουργό να εκδώσει υπουργική απόφαση που θα ορίζει τον τρόπο οργάνωσης αυτής της μονάδας στο εσωτερικό επίπεδο και ότι δεν χρειάζεται να ρυθμίζεται αυτή από τον νόμο.

Πράγματι, το άρθρο 9 παράγραφος 3 του νομοσχεδίου προβλέπει ότι με απόφαση του Υπουργού Εξωτερικών ρυθμίζονται τα ειδικότερα θέματα οργάνωσης και λειτουργίας της Εθνικής Μονάδας ETIAS, ο αριθμός των υπηρετούντων, η εκπαίδευση των υπαλλήλων, καθώς και κάθε άλλο θέμα σχετικό με την υπηρεσιακή τους κατάσταση.

Για να το δούμε το θέμα λοιπόν, κύριε Υπουργέ. Να θυμηθούμε ότι υπάρχει το άρθρο 43 παράγραφος 2 εδάφιο β΄ του Συντάγματος. Αυτό τι μας λέει; Λέει λοιπόν: «Εξουσιοδότηση για έκδοση κανονιστικών πράξεων από άλλα όργανα της διοίκησης επιτρέπεται, προκειμένου να ρυθμιστούν ειδικότερα θέματα ή θέματα με τοπικό ενδιαφέρον ή με χαρακτήρα τεχνικό ή λεπτομερειακό». Ποια μπορεί να είναι τα ειδικότερα θέματα ή τα θέματα με τοπικό ενδιαφέρον ή με χαρακτήρα τεχνικό ή λεπτομερειακό;

Την πλήρη απάντηση εδώ, κύριε Υπουργέ, τη δίνει η νομολογία των δικαστηρίων. Κι έχω εδώ ενδεικτικά μια απόφαση του τμήματος Ε΄ του Συμβουλίου της Επικρατείας, την 2286/1998. Αυτή αφορά σε διάταξη νόμου που προέβλεπε ότι οι κλάδοι των προϊσταμένων συγκεκριμένων οργανικών μονάδων θα προσδιορίζονταν με κοινές υπουργικές αποφάσεις. Το Σ.τ.Ε. έκρινε ότι αυτό αντίκειται στο άρθρο 43 παράγραφος 2 του Συντάγματος, διότι δεν πρόκειται για ειδικό, απλώς τεχνικό ή λεπτομερειακό θέμα, αλλά είναι κρίσιμο θέμα οργανώσεως της δημόσιας διοίκησης, για το οποίο απαιτείται η έκδοση προεδρικού διατάγματος. Καταθέτω στα Πρακτικά αυτή την απόφαση, η οποία μάλιστα συγκριτικά με την σημερινή περίπτωση αφορά σε μάλλον έλασσον ζήτημα.

(Στο σημείο αυτό η Η΄ Αντιπρόεδρος της Βουλής κ. Σοφία Σακοράφα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το Σύνταγμα λοιπόν, κύριε Υπουργέ, δεν επιτρέπει να αποτελούν αυτά τα θέματα αντικείμενο υπουργικής απόφασης. Δεν ανήκουν στην υπουργική κανονιστική αρμοδιότητα και δεν μπορούν να ανατίθενται σε κανέναν Υπουργό. Δεν επιτρέπεται από το ίδιο το Σύνταγμα να ρυθμίζει ο Υπουργός τέτοια θέματα, που δεν είναι ούτε ειδικά ούτε απλώς τεχνικά ή λεπτομερειακά. Δεν είναι τέτοιο θέμα ούτε ο συνολικός τρόπος συγκρότησης μιας υπηρεσίας ούτε ο αριθμός του προσωπικού της.

Όπως φαίνεται δεν βρισκόμαστε μόνο σε πολιτικά διαφορετικούς κόσμους, αλλά βρισκόμαστε και σε διαφορετικούς νομικούς. Αυτός ο τρόπος διαχείρισης, κύριε Υπουργέ, στον νομικό κόσμο χαρακτηρίζεται σαν το φαινόμενο της «υφέρπουσας κανονιστικής δραστηριότητας της διοίκησης».

Και κάτι ακόμα, κύριε Υπουργέ: Η παρούσα Κυβέρνηση εξέδωσε το 2020 ένα, όπως το ονομάζει, εγχειρίδιο νομοπαρασκευαστικής μεθοδολογίας. Διαβάζω λοιπόν από αυτό: «Η σύσταση νέων υπηρεσιών, ή μονάδων, ή συλλογικών οργάνων αποτελεί επιλογή μόνο αν ο σκοπός του νόμου δεν μπορεί να επιτευχθεί με υφιστάμενα όργανα.». Επομένως, έσχατη λύση του νομοτέχνη είναι να δημιουργήσει νέο όργανο. Αυτό ακριβώς γίνεται όμως με το προτεινόμενο τμήμα στη Διεύθυνση Γ4.

Και συνεχίζει το εγχειρίδιο των κυβερνητικών οδηγιών, λέγοντας λοιπόν ότι στην περίπτωση αυτή πρέπει να αιτιολογηθεί επαρκώς η ανάγκη αυτή, καθώς και η διαθεσιμότητα των απαραίτητων ανθρώπινων και οικονομικών πόρων. Σε περίπτωση σύστασης νέου οργάνου πρέπει να ορίζονται με σαφήνεια οι αρμοδιότητες, η φύση του οργάνου, αποφασιστικού ή γνωμοδοτικού, ο αριθμός, η ιδιότητα και ο τρόπος ορισμού των μελών του.

Φαντάζομαι ότι δεν σας μένει καμμία αμφιβολία, κύριε Υπουργέ. Και αυτό το νομοσχέδιο όχι μόνο έχει αντισυνταγματικές προβλέψεις, αλλά παραβαίνει ακόμα και τις ίδιες τις δικές σας κυβερνητικές οδηγίες, που εκδόθηκαν για την τήρηση του Συντάγματος και για την εύρυθμη νομοθέτηση. Δεν έχω άδικο, λοιπόν, που μου έρχεται στον νου το «Δάσκαλε, που δίδασκες και νόμο δεν εκράτεις».

Θα τελειώσω με λίγες παρατηρήσεις για τις ρυθμίσεις. Τα ζητήματα με τους ακολούθους Τύπου, με τους πρώην υπαλλήλους του Υπουργείου Οικονομίας και Ανάπτυξης, παραμένουν πάντα ανοιχτά. Στην επιτροπή εκθέσαμε και συγκεκριμένες προτάσεις. Δυστυχώς, όμως, το Υπουργείο δηλώνει ότι δεν έχει καμμία πρόθεση να τα λύσει. Επιμένοντας στην υποστελέχωση προσπαθείτε να αντιμετωπίσετε λειτουργικά προβλήματα με την εκ των ενόντων και κατά κόρον χρησιμοποιούμενη μέθοδο των αποσπάσεων. Αυτή όμως δημιουργεί εξ ορισμού προβλήματα στη λειτουργία των υπηρεσιών προέλευσης.

Στο άρθρο 16 είναι θετική κατ’ αρχάς η θέσπιση της δυνατότητας απόσπασης υπαλλήλων του Υπουργείου Εξωτερικών ή για συνυπηρέτηση. Προφανώς όμως δεν είναι δυνατόν να αποδεχθούμε τη ρύθμιση της παραγράφου 2, σύμφωνα με την οποία οι αποσπώμενοι θα λαμβάνουν μόνο τις αποδοχές εσωτερικού και δεν δικαιούνται αποζημίωση υπηρεσίας αλλοδαπής.

Με ανάλογο τρόπο δεν μπορούμε να αποδεχθούμε και την ασαφή και ανασφαλή διατύπωση του άρθρου 18, που προβλέπει απλώς συνεκτίμηση των εκθέσεων αξιολόγησης. Θα έπρεπε να θέτει συγκεκριμένα κριτήρια ή να παρέχει νόμιμη εξουσιοδότηση για τον ορισμό τους.

Κλείνοντας, κύριε Πρόεδρε, να κάνω και μια τελευταία παρατήρηση για το κόστος των υπαλλήλων στο εξωτερικό. Σωστά προβλέπεται η διαφοροποίηση με βάση και τη διαφορά κόστους ανά πόλη. Εδώ όμως υπάρχει ειδικό ζήτημα: Το κόστος διαβίωσης, παραδείγματος χάριν στο Τελ Αβίβ είναι πολύ υψηλότερο από το αντίστοιχο στα κατεχόμενα του Ισραήλ. Όμως δεν θα θέλαμε ποτέ να δούμε Έλληνες διπλωματικούς υπαλλήλους εγκατεστημένους στα κατεχόμενα στο Ισραήλ, όπως δεν το διανοείται κανείς και για τα Κατεχόμενα στην Κύπρο.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κ. Σακοράφα.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Αθανάσιος Μπούρας):** Ναι, κύριε Υπουργέ.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** Για ένα θέμα μόνο θα ήθελα να τοποθετηθώ, σε σχέση με όσα είπε η αγαπητή συνάδελφος για τη στελέχωση της Εθνικής Μονάδας ETIAS. Όντως προέταξε μια απόφαση του Συμβουλίου της Επικρατείας, η οποία αφορά την επιλογή του προϊσταμένου της μονάδας. Αυτό το λύνουμε με την παράγραφο 1 του άρθρου 6, γιατί λέμε: «Στην Εθνική Μονάδα ETIAS προΐσταται υπάλληλος του διπλωματικού κλάδου με βαθμό τουλάχιστον συμβούλου πρεσβείας Α΄ ή υπάλληλος του κλάδου εμπειρογνωμόνων με βαθμό τουλάχιστον εμπειρογνώμονα συμβούλου Α΄». Αυτό είναι προϋπόθεση από τον νόμο και το Σύνταγμα. Αλλιώς θα έπρεπε να πάμε στη λογική του προεδρικού διατάγματος, όπως σωστά είπατε, του κανονιστικού.

Η υπόλοιπη στελέχωση, που περιγράφεται από πού μπορεί να προέλθει μέσω της διαδικασίας αποσπάσεων ή μεταθέσεων, δεν αποτελεί συστατικό στοιχείο το οποίο να απαιτεί την έκδοση προεδρικού διατάγματος. Θεωρήθηκε δε ότι ακριβώς συζητάμε για την εισαγωγή μιας καινούργιας μονάδας, που θα απασχοληθεί με ένα καινούργιο αντικείμενο. Η χρονοβόρα, δεσμευτική και απόλυτα στενή στην εφαρμογή της λειτουργία μέσα από ένα προεδρικό διάταγμα θα μας περιόριζε στο να κάνουμε τις απαραίτητες ρυθμίσεις, να βρούμε το απαραίτητο προσωπικό γρήγορα, ώστε να λειτουργήσει με τον καλύτερο δυνατό τρόπο. Αυτή ήταν η διάθεσή μας και όχι να προσκρούσουμε προς διάταξη του Συντάγματος ή αποφάσεις του Συμβουλίου της Επικρατείας.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Πριν δώσω τον λόγο στον Κοινοβουλευτικό Εκπρόσωπο της Νέας Δημοκρατίας κ. Βρούτσης έχω την τιμή να ανακοινώσω στο Σώμα το δελτίο επίκαιρων ερωτήσεων της Τετάρτης 30 Νοεμβρίου 2022.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 201/22-11-2022 επίκαιρη ερώτηση της Βουλευτού Α΄ Αθηνών της Νέας Δημοκρατίας κ. Φωτεινής Πιπιλή προς τον Υπουργό Υποδομών και Μεταφορών, με θέμα: «Αυστηροποίηση διατάξεων του Κώδικα Οδικής Κυκλοφορίας για τους παραβάτες που παρκάρουν σε διόδους ΑΜΕΑ και άλλες διατάξεις».

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** Κύριε Πρόεδρε, θα ήθελα τον λόγο για να καταθέσω νομοτεχνικές βελτιώσεις.

**ΠΡΟΕΔΡΕΥΩΝ (Αθανάσιος Μπούρας):** Ναι, κύριε Υπουργέ.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** Τη μία ήδη την ανήγγειλα και αφορά την εξαίρεση από τους χρονικούς περιορισμούς των εμπειρογνωμόνων στη διαδικασία των αποσπάσεων.

Η δεύτερη αφορά τον τρόπο με τον οποίο θα επιλέγονται τα στελέχη του Λιμενικού Σώματος που θα υπηρετούν στη μονάδα και βεβαίως εισάγεται κι ένα τρίτο κεφάλαιο, που αφορά την τροπολογία που έχει καταθέσει το Υπουργείο Δικαιοσύνης. Δεν νομίζω ότι είναι σκόπιμο να σας τις διαβάσω. Αν μου επιτρέπετε να τις καταθέσω απλώς.

**ΠΡΟΕΔΡΕΥΩΝ (Αθανάσιος Μπούρας):** Εννοείτε για την παράταση της προθεσμίας υποβολής;

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** Ναι, βεβαίως. Έχουμε πέντε νομοτεχνικές βελτιώσεις. Αντικαθίσταται ο τίτλος του νομοσχεδίου. Εξαιρούμε τους χρονικούς περιορισμούς. Εισάγουμε τη διάταξη που μας ζήτησε το Λιμενικό Σώμα για το πώς θα επιλέγονται αυτοί που υπηρετούν και προστίθεται ένα καινούργιο κεφάλαιο με αναφορά στην τροπολογία του Υπουργείου Δικαιοσύνης.

(Στο σημείο αυτό ο Αναπληρωτής Υπουργός Εξωτερικών κ. Μιλτιάδης Βαρβιτσιώτης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελ.68)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Επομένως, για να καταλάβω κι εγώ, κύριε Υπουργέ, επειδή έχω και την ευθύνη για το θέμα των δηλώσεων περιουσιακής κατάστασης, όχι μόνο βουλευτών, δικαστών, αλλά και γενικότερα, κάνετε δεκτή την τροπολογία του Υπουργείου Δικαιοσύνης, με την οποία παρατείνεται η υποβολή των δηλώσεων περιουσιακής κατάστασης, το λεγόμενο «πόθεν έσχες», για όλους τους υπόχρεους -το διευκρινίζω- όλων των κατηγοριών, όχι μόνο εδώ, αυτών που ασκεί τον έλεγχο η Βουλή των Ελλήνων, δηλαδή πολιτικών, δικαστών και αιρετών της τοπικής αυτοδιοίκησης, αλλά και της μονάδας Γ΄ και όλων των άλλων που είναι υπόχρεοι. Παρατείνεται η ημερομηνία υποβολής μέχρι 15 Ιανουαρίου. Το τονίζω αυτό, για να μην έχουμε εκ νέου προβλήματα παρατάσεων.

Και με την ευκαιρία αυτή να πω για όσους το ακούνε ότι ο κάθε υπόχρεος μέχρι τις 15 Ιανουαρίου έχει υποχρέωση να καταθέσει τη δήλωσή του, αλλιώς πληρώνει σχετικό παράβολο. Αλλά και κάτι να λείπει έχει και το δικαίωμα μετά τις 15 Ιανουαρίου, εφόσον την υποβάλλει, για ένα μήνα να προβεί σε όποια βελτίωση, διόρθωση ή συμπλήρωση θέλει, μέσα σε ένα μήνα από τη λήξη. Από εκεί και πέρα θεωρείται ότι ο χρόνος έληξε.

**ΙΩΑΝΝΗΣ ΑΜΑΝΑΤΙΔΗΣ:** Αυτή η παράταση γιατί γίνεται τελικά; Δεν προλαβαίνουν;

**ΠΡΟΕΔΡΕΥΩΝ (Αθανάσιος Μπούρας):** Αυτό τώρα να μην το πω εγώ. Δέχτηκα πάρα πολλές πιέσεις τον τελευταίο καιρό από όλους τους φορείς, προκειμένου να δοθεί. Τα στατιστικά στοιχεία τα οποία έχουν ήταν πάρα πολύ λίγα, εννοώ ήταν λίγοι αυτοί που είχαν ήδη καταθέσει ή εν πάση περιπτώσει άνοιξαν το σύστημα για να συμπληρώσουν. Φαίνεται αυτό στο πληροφοριακό σύστημα. Πάντως, εν πάση περιπτώσει, δόθηκε και η προθεσμία μέχρι 15 Ιανουαρίου και όχι μέχρι 31 Δεκεμβρίου, γιατί θα πέφταμε και σε γιορτές. Άρα είναι για τελευταία φορά αυτή η παράταση, οριστική και αμετάκλητη, γιατί δεν μπορεί να πάει παραπέρα.

Τον λόγο τώρα έχει ο Κοινοβουλευτικός Εκπρόσωπος της Νέας Δημοκρατίας κ. Ιωάννης Βρούτσης.

**ΙΩΑΝΝΗΣ ΒΡΟΥΤΣΗΣ:** Ευχαριστώ, κύριε Πρόεδρε.

Με αφορμή και την πριν από λίγο ψήφιση της τροπολογίας για την παράταση του «πόθεν έσχες», οριζόντια σε όλη την επικράτεια, για όλους τους υπαγόμενους στο «πόθεν έσχες», αυτό που έχω να πω είναι ότι αυτό το οποίο μπορούμε να δούμε σε έναν πολύ σύντομο ορίζοντα χρόνου, με βάση την ηλεκτρονική διακυβέρνηση και τα στοιχεία πλέον που διαθέτει και η ΑΑΔΕ, και το Υπουργείο Εργασίας, και οι τράπεζες, νομίζω ότι δεν θα αργήσει ο χρόνος μέσα από τον οποίο το «πόθεν έσχες» θα γίνεται αυτοματοποιημένο με την κάθε δήλωση φυσικού προσώπου. Διότι αυτό ουσιαστικά θα λύσει και το πρόβλημα αυτών των αξιολογήσεων των δηλώσεων του «πόθεν έσχες», καθότι πλέον σιγά-σιγά μέσα από την πληροφορία την ηλεκτρονική η οποία υπάρχει σε όλα τα επίπεδα του κράτους μπορεί αυτοματοποιημένα να γίνονται διασταυρώσεις και να καταχωρούνται τα «πόθεν έσχες» αυτόματα, σε ετήσια βάση για όλους τους υπαγόμενους. Αυτός ο χρόνος μπορεί να έρθει πολύ γρήγορα, κύριε Πρόεδρε, και αυτό θα είναι πολύ ωφέλιμο για όλους και για μια συντεταγμένη και με διαφάνεια λειτουργούσα πολιτεία.

Κυρίες και κύριοι συνάδελφοι, η διαχείριση μετακινήσεων πολιτών σε συνθήκες παγκοσμιοποίησης αποτελεί αναμφίβολα ένα κρίσιμο, ευαίσθητο και πολύ σημαντικό στοιχείο πολιτικής, τόσο για τις ευρωπαϊκές όσο και για τις εθνικές αρχές. Σε αυτό το πλαίσιο η αποτελεσματική διαχείριση των εξωτερικών συνόρων του χώρου Σένγκεν, με γνώμονα την πρόληψη της παράτυπης μετανάστευσης και την ενίσχυση της εσωτερικής ασφάλειας και την προστασία δημόσιας υγείας, όχι μόνο αποτελεί βασικό προαπαιτούμενο, αλλά έχει αποκτήσει και επείγοντα χαρακτήρα.

Σήμερα σχεδόν 1 δισεκατομμύριο τετρακόσια εκατομμύρια πολίτες από περίπου εξήντα χώρες σε όλο τον κόσμο μπορούν να ταξιδεύουν χωρίς θεώρηση στην Ευρωπαϊκή Ένωση, γεγονός που καθιστά την Ευρωπαϊκή Ένωση τον πλέον φιλόξενο προορισμό του εκβιομηχανισμένου κόσμου. Ο αριθμός των υπηκόων τρίτων χωρών που απαλλάσσονται από την υποχρέωση θεώρησης εισόδου στις χώρες Σένγκεν αυξάνεται με ταχύτατους ρυθμούς. Αυτό είναι ένα πραγματικό γεγονός.

Ωστόσο, επί του παρόντος δεν υπάρχουν εκ των προτέρων διαθέσιμες πληροφορίες για τους απαλλασσόμενους από την υποχρέωση θεώρησης επισκέπτες που φτάνουν στα εξωτερικά σύνορα Σένγκεν, ιδίως σε επίπεδα παράτυπης μετανάστευσης, ασφάλειας, δημόσιας υγείας και ως εκ τούτου οι συνοριοφύλακες καλούνται να αποφασίζουν εάν θα επιτρέψουν ή όχι την είσοδο σε αυτούς χωρίς να έχουν στη διάθεσή τους προηγούμενη σχετική εκτίμηση, χωρίς να διαθέτουν δηλαδή τα απαραίτητα στοιχεία.

Το γεγονός αυτό δημιούργησε την ανάγκη να θεσπιστεί ένα κεντρικό σύστημα εισόδου-εξόδου, το οποίο με αυτοματοποίηση των συνοριακών ελέγχων σε υπηκόους τρίτων χωρών που διέρχονται τα εξωτερικά σύνορα της Ευρωπαϊκής Ένωσης για βραχεία παραμονή όσο και σε υπηκόους τρίτων χωρών που απαλλάσσονται από την υποχρέωση θεώρησης στο πλαίσιο του Κανονισμού της Ευρωπαϊκής Ένωσης 2017/2226 του Ευρωπαϊκού Κοινοβουλίου και του Συμβουλίου της 30ης Νοεμβρίου 2017, καθώς και ενός Συστήματος Πληροφοριών και Αδειοδότησης Ταξιδίου της Ευρωπαϊκής Ένωσης -ETIAS, όπως θα ονομάζεται από δω και πέρα- στο πλαίσιο του Κανονισμού της Ευρωπαϊκής Ένωσης 2018/1240 του Ευρωπαϊκού Κοινοβουλίου και του Συμβουλίου της Ευρώπης της 12ης Σεπτεμβρίου 2018, προκειμένου να καταστεί δυνατή η διενέργεια εκ των προτέρων ελέγχων ασφαλείας σε ταξιδιώτες που απαλλάσσονται από την υποχρέωση θεώρησης και να μην τους επιτρέπεται η είσοδος όπου αυτό κρίνεται αναγκαίο.

Το σύστημα εισόδου - εξόδου θα αντικαταστήσει το παρόν σύστημα σφράγισης διαβατηρίων με χειροκίνητο τρόπο, καθώς είναι και χρονοβόρο αλλά και δεν παρέχει αξιόπιστα δεδομένα στα συνοριακά σημεία διέλευσης και δεν επιτρέπει την αποδοτική ανίχνευση παράνομης παράτασης στις επιτρεπόμενες διαμονές με ηλεκτρονική καταγραφή σε κεντρική βάση δεδομένων των βιομετρικών και βιογραφικών δεδομένων των ταξιδιωτών, καθώς και της ημερομηνίας και του τόπου εισόδου - εξόδου για βραχείας διάρκειας παραμονή, έως ενενήντα μέρες, στον χώρο Σένγκεν.

Το σύστημα θα συμβάλει επίσης στην καταπολέμηση της τρομοκρατίας και των σοβαρών μορφών εγκλημάτων, που αποκτούν τη μορφή μάστιγας πλέον στην Ευρωπαϊκή Ένωση.

Το ETIAS αναμένεται να διευκολύνει τη διέλευση από τα εξωτερικά σύνορα Σένγκεν των υπηκόων τρίτων χωρών που απαλλάσσονται από την υποχρέωση θεώρησης, καθώς θα λαμβάνουν άδεια ETIAS μέσω μιας διαδικασίας υποβολής σχετικής αίτησης, η οποία θα είναι απλή, οικονομική και γρήγορη και δεν θα απαιτεί στη συντριπτική πλειοψηφία των περιπτώσεων περαιτέρω ενέργειες. Η έγκυρη άδεια ταξιδίου θα αποτελεί αξιόπιστη ένδειξη για τον επισκέπτη ότι οι εκτιμήσεις κινδύνου που διενεργήθηκαν πριν από την άφιξή του, σε οποιοδήποτε σημείο συνοριακής διέλευσης Σένγκεν, τον καθιστούν εκ των προτέρων επιλέξιμο για είσοδο στον χώρο Σένγκεν.

Επίσης αναμένεται να διευκολύνει το έργο των συνοριοφυλάκων, οι οποίοι θα εξακολουθήσουν να διενεργούν τους συνοριακούς ελέγχους που προβλέπονται βάσει του κώδικα συνόρων του Σένγκεν και να λαμβάνουν την τελική απόφαση περί έγκρισης ή απαγόρευσης εισόδου.

Η συγκεκριμένη μεταρρύθμιση εντάσσεται σε μια ευρύτερη δέσμη μέτρων με τον διακριτικό τίτλο «ευφυή σύνορα» ή «smart borders», η οποία αποσκοπεί στον εκσυγχρονισμό των διαδικασιών διαχείρισης των εξωτερικών συνόρων της Ευρωπαϊκής Ένωσης μέσα από την αξιοποίηση των τρεχουσών τεχνολογικών δυνατοτήτων και αναμένεται, μεταξύ άλλων, να καταστήσει την Ευρωπαϊκή Ένωση ως προς τον πλέον ελκυστικό προορισμό για επιχειρηματική δραστηριότητα και τουρισμό σε ένα πλαίσιο ελευθερίας, ασφάλειας και δικαιοσύνης.

Η νομοθετική πρωτοβουλία, με γνώμονα την ευρωπαϊκή πρωτοβουλία για τον εκσυγχρονισμό της διαχείρισης εξωτερικών συνόρων της Ευρωπαϊκής Ένωσης, smart borders, το Υπουργείο Εξωτερικών αναδεικνύεται σε κεντρικό συντονιστή για την διαμόρφωση μιας σύγχρονης και αποτελεσματικής εθνικής στρατηγικής εκσυγχρονισμού των διαδικασιών διαχείρισης των διελεύσεων από και προς την ελληνική επικράτεια με γνώμονα την πρόληψη της παράτυπης μετανάστευσης και την ενίσχυση της εσωτερικής ασφάλειας. Η ως άνω στρατηγική εξυπηρετεί το διττό στόχο, της ενίσχυσης της ασφάλειας αφ’ ενός και της διευκόλυνσης του ταξιδιού αφ’ ετέρου.

Σε αυτό το πλαίσιο με πρωτοβουλία του Αναπληρωτή Υπουργού Εξωτερικών κ. Μιλτιάδη Βαρβιτσιώτη, που είναι παρών, εισάγεται προς ψήφιση στη Βουλή το σχέδιο νόμου με τίτλο «οργάνωση και λειτουργία Εθνικής Μονάδας ETIAS», μια πολύ σημαντική μεταρρύθμιση, μια πολύ θετική εξέλιξη ειδικά για τη χώρα μας.

Σκοπός της προτεινόμενης νομοθετικής ρύθμισης είναι η ρύθμιση των θεμάτων που αφορούν στην οργάνωση και τη λειτουργία της Εθνικής Μονάδας ETIAS, κατά τα οριζόμενα στην παράγραφο 1 του άρθρου 8 του Κανονισμού της Ευρωπαϊκής Ένωσης 1240/2018 του Ευρωπαϊκού Κοινοβουλίου και του Συμβουλίου της 12ης Σεπτεμβρίου 2018 για τη θέσπιση Ευρωπαϊκού Συστήματος Πληροφοριών και Αδειοδότησης Ταξιδιού ETIAS, καθώς και σε μια άλλη σειρά τροποποιήσεων κανονισμών της Ευρωπαϊκής Ένωσης σχετικών με το υπάρχον θέμα.

Μέσω της ρύθμισης των θεμάτων που αφορούν στην οργάνωση και τη λειτουργία της Εθνικής Μονάδας ETIAS, εξυπηρετείται η ανάγκη της ένωσης να ενισχύσει και να βελτιώσει την αρχιτεκτονική των δεδομένων και την ανταλλαγή πληροφοριών στον τομέα της διαχείρισης συνόρων, της επιβολής του νόμου και της καταπολέμησης της τρομοκρατίας.

Με το παρόν σχέδιο νόμου συστήνεται στην Γ4 Διεύθυνση Δικαιοσύνης και Εσωτερικών Υποθέσεων Μετανάστευσης και Σένγκεν του Υπουργείου Εξωτερικών ειδική μονάδα Ευρωπαϊκού Συστήματος Πληροφοριών και Αδειοδότησης Ταξιδιού με την επωνυμία «Μονάδα ETIAS» επιπέδου τμήματος η οποία αποτελεί την ελληνική Εθνική Μονάδα ETIAS κατά τα οριζόμενα στην παράγραφο 1 του άρθρου 8 του κανονισμού ETIAS.

Η Εθνική Μονάδα ETIAS θα είναι κατά κύριο λόγο υπεύθυνη για την εξέταση αιτήσεων και τη λήψη αποφάσεων σχετικά με την έκδοση ή όχι, την ακύρωση ή την ανάκληση αδειών ταξιδιού, καθώς και για την έκδοση αδειών ταξιδιού περιορισμένης εδαφικής ισχύος, όταν εμφανίζεται ένδειξη για χειροκίνητη επεξεργασία της αίτησης από το κεντρικό σύστημα ETIAS.

Επίσης, θα είναι υπεύθυνη για την επεξεργασία, διαγραφή και ενημέρωση δεδομένων προσωπικού χαρακτήρα στο κεντρικό σύστημα ETIAS από την πλευρά της Ελλάδας. Για τον σκοπό της αξιολόγησης των αιτήσεων η Εθνική Μονάδα ETIAS θα συνεργάζεται με τις εθνικές μονάδες ETIAS των κρατών-μελών καθώς και με την EUROPOL.

Οι στόχοι του εγχειρήματος και της μεταρρύθμισης είναι η σύσταση και λειτουργία Εθνικής Μονάδας ETIAS που: Πρώτον, θα ενισχύσει την αποτελεσματικότητα των συνοριακών ελέγχων, διασφαλίζοντας την ελεύθερη διακίνηση των ατόμων. Δεύτερον, θα περιορίσει πολύ σημαντικά την γραφειοκρατία. Τρίτον, θα συμβάλει στην επίτευξη υψηλού επιπέδου ασφάλειας, στην πρόληψη της παράνομης μετανάστευσης και στην προστασία της δημόσιας υγείας χάρη στην προβλεπόμενη εμπεριστατωμένη αξιολόγηση κινδύνου που θα ενεργείται πριν την άφιξη των αιτούντων στα σημεία διέλευσης των εξωτερικών συνόρων. Τέταρτον, θα στηρίξει τους στόχους του συστήματος πληροφοριών Σένγκεν σχετικά με τις καταχωρίσεις για υπηκόους τρίτων χωρών, για τους οποίους έχει καταχωριστεί άρνηση εισόδου και παραμονής για πρόσωπα που καταζητούνται με σκοπό τη σύλληψη, την παράδοση ή την έκδοση για εξαφανισθέντα πρόσωπα, για πρόσωπα που αναζητούνται για συνδρομή σε δικαστική διαδικασία, καθώς και σχετικά με τις καταχωρίσεις για διακριτική παρακολούθηση ή ειδικούς ελέγχους για τις καταχωρίσεις για υπηκόους τρίτων χωρών για τους οποίους έχει εκδοθεί απόφαση επιστροφής.

Επιπλέον, θα συμβάλει στην πρόληψη, εξακρίβωση και διερεύνηση τρομοκρατικών εγκλημάτων ή άλλων σοβαρών αξιόποινων πράξεων. Θα ενισχύσει τις εταιρικές σχέσεις με τρίτες χώρες, θα βελτιώσει την ελκυστικότητα της χώρας μας ως μέλος Σένγκεν για επενδύσεις, τουρισμό και αναψυχή, καθώς θα διασφαλίζεται περισσότερο αίσθημα ασφάλειας και επιπλέον θα συμβάλει σημαντικά στην εν γένει μεταρρυθμιστική προσπάθεια της Κυβέρνησης για τον ψηφιακό μετασχηματισμό της δημόσιας διοίκησης και της παροχής υψηλού επιπέδου υπηρεσιών προς τους πολίτες, όπως αυτή εξαγγέλλεται στο βιβλίο ψηφιακού μετασχηματισμού 2020 - 2025.

Για την επιτυχή λειτουργία της Εθνικής Μονάδας ETIAS, παράλληλα, το Υπουργείο Εξωτερικών έχει προκηρύξει ανοιχτό διαγωνισμό για την ανάπτυξη πληροφοριακού συστήματος, το οποίο θα συνδέεται με το κεντρικό σύστημα ETIAS της Ευρωπαϊκής Ένωσης και μέσω του οποίου θα καλύπτονται οι λειτουργικές και τεχνικές ανάγκες και προδιαγραφές της Εθνικής Μονάδας ETIAS.

Το εν λόγω σύστημα θα υποστηρίξει τη λήψη απόφασης και εκτίμησης κινδύνων μέσω ειδικών εργαλείων, risk assessment tools, εργαλεία τεχνητής νοημοσύνης για την Εθνική Μονάδα ETIAS που θα υλοποιεί μέσω της National Uniform Interface όλες τις λειτουργίες και αυτοματοποιημένες διαδικασίες της Εθνικής Μονάδας ETIAS για πρόσβαση, αναζήτηση, επεξεργασία δεδομένων στο κεντρικό σύστημα της Ευρωπαϊκής Ένωσης, στην κεντρική πλατφόρμα της Ευρωπαϊκής Ένωσης ETIAS με χρήση στοιχείων διαλειτουργικότητας, στη διαχείριση, αξιολόγηση και ενημέρωση της λίστας επιτήρησης επιπλέον, στις διεπαφές για την πρόσβαση των συνοριακών αρχών μετανάστευσης και εντεταλμένων εθνικών αρχών στα δεδομένα του συστήματος ETIAS.

Και, επιπλέον, οι δημοσιονομικές επιπτώσεις, σύμφωνα με το με το Λογιστήριο του Κράτους, φαίνεται ότι δεν υπάρχουν. Μάλλον έσοδα θα υπάρξουν στο μέλλον μέσα από τη διαφάνεια και την καλύτερη λειτουργικότητα και τη μείωση της γραφειοκρατίας.

Αυτό που έχω να προσθέσω κλείνοντας είναι ότι ανεξάρτητα από τις επιπλέον τοποθετήσεις των άλλων κομμάτων, όσον αφορά την κριτική που άσκησαν, πριν από λίγο, πριν ανέβω στο Βήμα, ο Αναπληρωτής Υπουργός Εξωτερικών κ. Βαρβιτσιώτης έκανε αποδεκτές μια σειρά από παρατηρήσεις, έκανε νομοτεχνικές βελτιώσεις και έκανε αποδεκτά πολλά από τα ζητήματα τα οποία συζητήθηκαν και στην επιτροπή, αλλά και τώρα κατά τη διάρκεια του διαλόγου.

Εκτιμώ και κρίνω ότι είναι νομοσχέδιο το οποίο ευθυγραμμίζεται με την Ευρωπαϊκή Ένωση, το οποίο είναι πολύ θετικό, ειδικά για την πατρίδα μας, για τους λόγους που όλοι γνωρίζουμε. Θα διευκολύνει πάρα πολύ τη χώρα μας σε επίπεδο εθνικής ασφάλειας, στην αντιμετώπιση της τρομοκρατίας και την αντιμετώπιση της μετανάστευσης.

Γι’ αυτό εκτιμώ και πιστεύω ότι μετά και την παρέμβαση του Αναπληρωτή Υπουργού κ. Βαρβιτσιώτη αυτό το νομοσχέδιο, κυρίες και κύριοι συνάδελφοι, πρέπει να ψηφιστεί από όλες τις παρατάξεις που τουλάχιστον αντιλαμβάνονται την Ευρωπαϊκή Ένωση ως ένα τόξο προστασίας που ανήκει η χώρα μας εδώ και πολλά χρόνια και στο οποίο ελπίζουμε να ανήκει και θα ανήκει για τα επόμενα επίσης πολλά και πρέπει να ευθυγραμμιζόμαστε με την Ευρωπαϊκή Ένωση.

Είναι κάτι ιδιαίτερα θετικό για την πατρίδα μας και δεν βλέπω πλέον τους λόγους που ακόμα κάποια κόμματα διατηρούν επιφυλάξεις για την ψήφισή του.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Βρούτση.

Θα δώσω τον λόγο τώρα για μια μικρή παρέμβαση στον κ. Στυλιανίδη, όπως μου εξήγησε, προκειμένου να προβεί σε κάποια δήλωση.

Ορίστε, κύριε Στυλιανίδη.

**ΕΥΡΥΠΙΔΗΣ ΣΤΥΛΙΑΝΙΔΗΣ:** Κύριε Πρόεδρε, επειδή έγινε αναφορά προηγουμένως από κάποιους συναδέλφους στις πρόσφατες δηλώσεις του Προέδρου Ερντογάν, νιώθω την ανάγκη να κάνω αυτή την παρέμβαση ως Βουλευτής Θράκης και ιδιαίτερα του Νομού Ροδόπης που ψηφίζεται και από χριστιανούς αλλά και από μουσουλμάνους συμπολίτες του και να αποκαταστήσω την αλήθεια.

Κύριε πρόεδρε, θυμίζω στον Πρόεδρο της γείτονος Τουρκίας ότι το 2008 η κυβέρνηση της Νέας Δημοκρατίας χάρισε τα χρέη των βακουφίων, τα οποία σε αξία ήταν τριπλάσια από την ακίνητη περιουσία τους.

Επίσης, αυτή τη στιγμή, κύριε Πρόεδρε, λειτουργούν στη Θράκη διακόσια ογδόντα τέσσερα τεμένη -δεν ξέρω πόσες είναι οι εκκλησίες που λειτουργούν στη γείτονα, οι ορθόδοξες- τετρακόσιοι τριάντα ένας θρησκευτικοί λειτουργοί και τριάντα θεολόγοι. Και με νόμο που ψηφίσαμε μαζί και με την κ. Μπακογιάννη, όταν ήμουν Υπουργός Παιδείας και αυτή Υπουργός των Εξωτερικών, διορίζονται πλέον πάρα πολλοί εκπαιδευτικοί ιεροδιδάσκαλοι από τη μουσουλμανική μειονότητα για να προστατευτούν από το μαύρο χρήμα που στο παρελθόν εκινείτο στην περιοχή.

Κύριε Πρόεδρε, με απόφασή μας, με απόφαση της παράταξής μας, διδάχτηκαν πιλοτικά τα τουρκικά, δηλαδή η μητρική γλώσσα ενός μέρους της μειονότητας, ενός τμήματος της μειονότητας και στα ελληνικά δημόσια σχολεία, όπως βεβαίως αυτονοήτως διδάσκονται και στα μειονοτικά σχολεία της περιοχής της Θράκης, βάσει της Συνθήκης της Λωζάννης.

Και, επίσης, λειτουργεί ελεύθερα μέσα σε ένα σύγχρονο θεσμικό πλαίσιο ο νόμιμος μουφτής, ο οποίος είναι δημόσια αρχή με, βεβαίως, πνευματικές, δικαιοδοτικές αλλά και διοικητικές αρμοδιότητες. Αυτό το οποίο δεν δέχεται στη Θράκη, κύριε Πρόεδρε, η Ελλάδα είναι να επιδιώκεται η δημιουργία αιρετών πολιτικοθρησκευτικών ηγετών που δεν προσιδιάζουν στο ευρωπαϊκό δημοκρατικό πλαίσιο.

Έχουμε χτίσει με επιτυχία μια ανοιχτή δημοκρατική κοινωνία στη Θράκη, για την οποία είμαστε υπερήφανοι. Αυτή αποτελεί δε πρότυπο δημοκρατίας, όχι μόνο για την Ανατολή αλλά και για τη Δύση. Αυτό το διαπίστωσε ο ίδιος ο Πρόεδρος Ερντογάν όταν ως Πρωθυπουργός επισκέφθηκε το 2004 την περιοχή και πολύ αργότερα ξανά και διαπίστωσε ρητά απευθυνόμενος στους συνεργάτες του ότι οι λόγοι για τους οποίους ο ίδιος πήγε φυλακή είναι βιωματικές ελευθερίες στη Θράκη. Επομένως για τα ζητήματα ελευθεριών και δικαιωμάτων θεωρώ ότι αυτό το οποίο ειπώθηκε από τον ίδιο είναι ψευδές ή λάθος τον ενημερώνουν.

**ΠΡΟΕΔΡΕΥΩΝ (Αθανάσιος Μπούρας):** Και εις επίρρωσιν κάποιων στοιχείων που είπατε, να πω ότι την περασμένη εβδομάδα, κύριε Στυλιανίδη, είχαμε τη χαρά να υποδεχθούμε εδώ στη Βουλή, να καλωσορίσουμε από τα θεωρεία, να φιλοξενηθούν, και να συναντήσουν συνάδελφοι από την περιοχή της Θράκης, σχολεία μειονοτικά τα οποία επισκέφτηκαν και φιλοξενήθηκαν. Και εγώ ο ίδιος μάλιστα χαιρέτισα και τους δασκάλους, οι οποίοι εκφράστηκαν με τον καλύτερο τρόπο, όσον αφορά τη συμπεριφορά, την όλη λειτουργεία τους και όλα όσα πολύ γλαφυρά αναφέρατε.

Σας ευχαριστώ θερμά γι’ αυτή την παρέμβαση.

Προχωρούμε τώρα στον κύκλο των συναδέλφων ομιλητών.

Καλώ στο Βήμα τον Βουλευτή της Νέας Δημοκρατίας κ. Αθανάσιο Λιούπη.

Κύριε Λιούπη, έχετε τον λόγο.

**ΑΘΑΝΑΣΙΟΣ ΛΙΟΥΠΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το σημερινό είναι νομοσχέδιο συμμόρφωσης με την υποχρέωση που έχουμε από τον κανονισμό του Ευρωπαϊκού Κοινοβουλίου, τον 1240/2018 για τη δημιουργία Εθνικής Μονάδας ETIAS, για την έκδοση ή την ακύρωση αδειοδότησης ταξιδίου εντός της Ευρωπαϊκής Ένωσης.

Στην πραγματικότητα πρόκειται για ένα ενιαίο σύστημα εντός της Ευρώπης που επιτρέπει να ελέγχονται για λόγους ασφαλείας, όσοι δεν έχουν υποχρέωση θεώρησης εισόδου. Αυτό γίνεται για πρώτη φορά στη χώρα μας με τη νέα Μονάδα ETIAS που ιδρύεται.

Μέχρι σήμερα δεν ήταν εφικτός ένας τέτοιος προληπτικός έλεγχος ασφαλείας. Υπολογίζεται πως περίπου 1,4 δισεκατομμύριο πολίτες παγκοσμίως, -και αφορά περίπου εξήντα χώρες- έχει τη δυνατότητα να ταξιδεύει στην Ευρωπαϊκή Ένωση χωρίς θεώρηση, χωρίς βίζα.

Το γεγονός αυτό έχει δύο αναγνώσεις. Αφ’ ενός αποδεικνύει ότι οι χώρες της Ευρώπης είναι σε μεγάλο βαθμό ανοιχτές στον κόσμο αλλά, αφ’ ετέρου, ίσως να είμαστε εκτεθειμένοι σε περισσότερους κινδύνους, οι οποίοι σχετίζονται με τη δημόσια ασφάλεια, τη δημόσια υγεία, την παράνομη ή παράτυπη μετανάστευση.

Επομένως το ζητούμενο με τις νέες διατάξεις είναι η αποτελεσματική προστασία των εξωτερικών συνόρων της Ευρωπαϊκής Ένωσης. Μέχρι σήμερα η Συνοριοφυλακή είναι αυτή που επιφορτίζεται με την αξιολόγηση των εισερχομένων προσώπων. Όμως ο έλεγχος που γίνεται από τη Συνοριοφυλακή δεν μπορεί να συγκριθεί με ένα ψηφιακό, ευρύ και ενημερωμένο πληροφοριακό σύστημα. Βεβαίως, ο ρόλος των συνοριοφυλάκων δεν παύει να είναι τόσο σημαντικός, απλώς ενισχύεται με ένα σύγχρονο ψηφιακό σύστημα που αξιοποιεί ακόμα και εργαλεία τεχνητής νοημοσύνης.

Η νέα εθνική μονάδα θα βρίσκεται σε διασύνδεση με τις αντίστοιχες από τα υπόλοιπα κράτη-μέλη, αφού θα είναι σε επικοινωνία με το Κεντρικό Σύστημα ETIAS της Ευρωπαϊκής Ένωσης αλλά και με την EUROPOL. Δημιουργείται έτσι μια νέα, ευρεία ομπρέλα ασφαλείας πάνω από την Ευρωπαϊκή Ένωση.

Χάρη στο νέο σύστημα ETIAS αλλάζει και εκσυγχρονίζεται η διαδικασία των συνοριακών ελέγχων, αποκομίζοντας και οφέλη για τη χώρα μας σε επίπεδο ασφάλειας και ιδιαίτερα καταπολέμησης της τρομοκρατίας, αλλά και εντοπισμού καταζητούμενων προσώπων.

Και, δεύτερον, μια άλλη διάσταση, η νέα αυτή μονάδα και η συνολική ευρωπαϊκή πρακτική προληπτικού ελέγχου, καθιστά τη χώρα μας πιο ασφαλή και, επομένως, μεγαλύτερο πόλο έλξης για επενδυτές και για ταξιδιώτες.

Ταυτόχρονα η όλη διαδικασία θα είναι ιδιαιτέρως απλή και φιλική προς τους μελλοντικούς επισκέπτες. Όσοι επιθυμούν να εισέλθουν στην Ευρωπαϊκή Ένωση, από τρίτες χώρες που δεν έχουν υποχρέωση θεώρησης, θα υποβάλλουν απλώς μια ηλεκτρονική αίτηση και δεν θα χρειάζονται χρονοβόρες γραφειοκρατικές διαδικασίες.

Το υπόλοιπο νομοσχέδιο περιλαμβάνει διάφορες ρυθμίσεις που άπτονται της αρμοδιότητας του Υπουργείου Εξωτερικών. Υπάρχουν διατάξεις που αφορούν τους υπαλλήλους του Υπουργείου Εξωτερικών και διευκρινίζεται τι ισχύει σε περίπτωση που έχουμε συνυπηρέτηση συζύγων. Οι αποσπώμενοι σύζυγοι ή αυτοί που έχουν συμβληθεί με σύμφωνο συμβίωσης, δεν λαμβάνουν αποζημίωση υπηρεσίας αλλοδαπής.

Σημαντική αλλαγή γίνεται και για την αποζημίωση υπηρεσίας αλλοδαπής, ώστε το καθορισμός της να γίνεται με πιο αποτελεσματικό και δίκαιο τρόπο, ανά πόλη κι όχι οπωσδήποτε ανά χώρα. Κι αυτό γιατί υπάρχουν και χώρες, όπως οι Ηνωμένες Πολιτείες, στις οποίες καταγράφονται μεγάλες διαφορές στο κόστος διαβίωσης από περιοχή σε περιοχή και, επομένως, δεν νοείται να έχουμε κοστολόγηση των εξόδων με ενιαίο τρόπο παντού.

Στο σημερινό νομοσχέδιο έχουμε και μια διάταξη που αφορά τον πρέσβη μας και το προσωπικό σε διπλωματικές και προξενικές αρχές στην Ουκρανία. Αυξάνεται η μηνιαία αποζημίωση κατά 20%. Μια εύλογη αύξηση που σχετίζεται, προφανώς, με τις ιδιαίτερες συνθήκες που επικρατούν στην εμπόλεμη Ουκρανία, από πλευράς ακρίβειας αλλά και κινδύνου.

Το έργο, που επιτελεί το Υπουργείο Εξωτερικών και ειδικά σε αυτή τη δύσκολη χρονική συγκυρία, είναι απαιτητικό αλλά και πολύτιμο. Έχουμε όλοι αντιληφθεί πως είναι ιδιαίτερα προσεχτικές οι κινήσεις που γίνονται από την ηγεσία του Υπουργείου σε επίπεδο πράξεων, αλλά και σε επίπεδο λόγων. Ακόμα και η επιλογή λέξεων έχει μεγάλη σημασία στη διπλωματία και μπορεί να κάνει όλη τη διαφορά.

Η ηγεσία του Υπουργείου Εξωτερικών αποδεικνύει καθημερινά ότι εργάζεται μεθοδικά για όλα τα θέματα που αφορούν την εξωτερική πολιτική μας. Είναι όλα ζωτικά θέματα που αφορούν το παρόν αλλά και το μέλλον της πατρίδας μας. Η πρόσφατη μάλιστα, διπλωματική πρωτοβουλία, επίσκεψη στην Αίγυπτο, έφερε πολλά θετικά και απτά αποτελέσματα για την Ελλάδα.

Πρώτον, τη συμφωνία Ελλάδας - Αιγύπτου για συνεργασία στους τομείς αεροναυτικής αλλά και ναυτικής έρευνας και διάσωσης. Δεύτερον, τη διμερή συμφωνία που αφορά σε πέντε χιλιάδες εποχικούς εργάτες γης από την Αίγυπτο, που πρόκειται να έρθουν στην Ελλάδα για να ασχοληθούν με αγροτικές εργασίες με ειδική άδεια εισόδου για εννέα μήνες. Με αυτόν τον τρόπο έγινε ένα σημαντικό βήμα για να καλύψουμε τις ανάγκες που έχει η χώρα μας σε εργάτες γης. Και μην ξεχνάμε ότι η πρώτη συνεργασία με την Αίγυπτο για εργαζόμενους αφορά τους ελαιοργάτες, με συμφωνίες που κρατούν εδώ και εξήντα περίπου χρόνια και συνέβαλαν στις σχέσεις φιλίας μεταξύ των λαών και των κρατών μας.

Ταυτόχρονα, όμως, κάνουμε καίριες κινήσεις για να έχουμε έλεγχο σε αυτούς που εισέρχονται στη χώρα μας, σε μια προσπάθεια να καταπολεμήσουμε την παράνομη μετανάστευση.

Στην ίδια κατεύθυνση είναι και η παράταση που δόθηκε, πριν από λίγες μέρες, με πρωτοβουλία του Υπουργείου Αγροτικής Ανάπτυξης, σε σχέση με τους εργάτες γης που είναι πολίτες τρίτης χώρας και θα μπορούν να παραμείνουν στην Ελλάδα για συνολικά έξι μήνες.

Είναι στοχευμένες κινήσεις της Κυβέρνησης για την επίλυση του μεγάλου προβλήματος με τους εργάτες γης, που προέκυψε τα τελευταία χρόνια, κυρίως κατά και μετά την πανδημία.

Όλα αυτά αλλά και πολλές ακόμα πρωτοβουλίες του Υπουργού, του Αναπληρωτή Υπουργού, των Υφυπουργών του Υπουργείου Εξωτερικών είναι η καλύτερη απόδειξη της συστηματικής προσπάθειας που γίνεται να οχυρωθεί και να προστατευτεί η χώρα μας από κάθε κίνδυνο.

Σε αυτή την κατεύθυνση είναι και η σημερινή νομοθετική πρωτοβουλία που εντάσσεται σε ένα πανευρωπαϊκό σύστημα ελέγχου των εισερχομένων πολιτών τρίτων χωρών. Η τεχνολογία και η ψηφιακή εποχή τάσσεται με το μέρος μας στον διαρκή αγώνα για να έχουμε ασφαλέστερη Ελλάδα και ασφαλέστερη Ευρώπη.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Τον λόγο τώρα έχει, αφού τακτοποιηθεί το Βήμα, ο Βουλευτής του ΠΑΣΟΚ - Κινήματος Αλλαγής κ. Δημήτριος Κωνσταντόπουλος και αμέσως μετά τον λόγο θα πάρει ο Κοινοβουλευτικός Εκπρόσωπος του ΜέΡΑ25 κ. Κλέων Γρηγοριάδης.

Όπως καταλαβαίνετε, οι Κοινοβουλευτικοί Εκπρόσωποι μπορούν να πάρουν τον λόγο όποτε το ζητήσουν και άρα δεν μπορώ να πω κάτι.

Μετά θα πάμε πάλι στον κατάλογο, κύριε Κέλλα, κανονικά και θα είστε εσείς, φαντάζομαι και προφανώς και ο Υπουργός όποτε ζητήσει τον λόγο θα τον έχει.

Κύριε Κωνσταντόπουλε, έχετε τον λόγο.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το σημερινό νομοσχέδιο του Υπουργείου Εξωτερικών εισάγει στη νομοθεσία μας κρίσιμες ευρωπαϊκές ρυθμίσεις. Και τούτο, για την κίνηση εντός του ευρωπαϊκού χώρου προσώπων που προέρχονται από τρίτες χώρες.

Ταυτόχρονα, φέρνει αλλαγές στον υφιστάμενο οργανισμό του Υπουργείου, ο οποίος ψηφίστηκε μόλις το 2021. Να θυμίσω το Ευρωπαϊκό Σύστημα Πληροφοριών και Αδειοδότησης Ταξιδιού ETIAS, που θεσπίστηκε με τον κανονισμό 2018/1240 και θα τεθεί σε ισχύ στις 15 Νοεμβρίου του 2023.

Το ETIAS, λοιπόν, αγαπητοί συνάδελφοι, είναι το σύστημα που θα ρυθμίζει πλέον την είσοδο και παραμονή στο έδαφος της χώρας μας και γενικότερα στις χώρες Σένγκεν υπηκόων τρίτων χωρών, που δεν υποχρεούνται φυσικά να εκδώσουν βίζα.

Ο στόχος, αγαπητοί συνάδελφοι, είναι η ενίσχυση της ασφάλειας των ευρωπαϊκών κρατών, είναι η καταπολέμηση της τρομοκρατίας, είναι ο εκσυγχρονισμός της διαδικασίας για την κίνηση εντός του ευρωπαϊκού χώρου με τη χρήση των νέων τεχνολογιών, καθώς επίσης και την καταπολέμηση της γραφειοκρατίας.

Έτσι, λοιπόν, αγαπητοί συνάδελφοι, η Ευρώπη θα διαθέτει πλέον αυτόματη πληροφόρηση για όσους εισέρχονται στον ευρωπαϊκό χώρο από τρίτες χώρες και αυτό πιστεύω ότι για όλους μας είναι κάτι σημαντικό.

Με το Μέρος Α΄, λοιπόν, του νομοσχεδίου δημιουργείται Εθνική Μονάδα ETIAS εντός της Γ4΄ Διεύθυνσης του ΥΠΕΞ.

Μάλιστα, αγαπητοί συνάδελφοι, το Υπουργείο Εξωτερικών, σε συνεργασία με τη FRONTEX και την EUROPOL, θα ελέγχει τους πολίτες των τρίτων χωρών που επιθυμούν να εισέλθουν τα σύνορα των χωρών του Σένγκεν.

Μάλιστα, εδώ, αγαπητοί συνάδελφοι, θα πραγματοποιηθεί δευτερογενής έλεγχος σε περιπτώσεις που, βάσει συστήματος, απορρίπτεται η είσοδος.

Πρόκειται, λοιπόν, για μια ιδιαίτερα σοβαρή διαδικασία, την ευθύνη της οποίας πρέπει να έχει μια ικανή διοικητική μονάδα, μια μονάδα που θα λειτουργεί με συγκεκριμένο πλαίσιο, στελεχωμένη με κατάλληλο δυναμικό, ιεραρχία και πόρους. Ιδίως, βέβαια, δε η κατάλληλη στελέχωσή της αποτελεί για όλους μας εγγύηση για την επιτυχημένη λειτουργία της.

Ακούσαμε και από τους φορείς ότι είναι μια υπηρεσία η οποία απαιτεί τουλάχιστον δεκαπέντε με δεκαοκτώ εργαζόμενους, με συγκεκριμένη επιστημονική κατάρτιση, ώστε να μπορούν δηλαδή να ανταποκρίνονται στις απαιτήσεις της υπηρεσίας.

Ενδεικτικά εδώ θα αναφέρω ότι απαιτούνται ειδικές γνώσεις στον χώρο τόσο της κυβερνοασφάλειας όσο και της τεχνητής νοημοσύνης, της προστασίας δεδομένων και των νέων τεχνολογιών.

Στο νομοσχέδιο αυτό, κύριε Υπουργέ, ωστόσο, δεν περιλαμβάνονται με τρόπο ολοκληρωμένο ρυθμίσεις για τη στελέχωση της υπηρεσίας η οποία ουσιαστικά επαφίεται στην έκδοση υπουργικών αποφάσεων. Την ίδια στιγμή, βέβαια, βλέπουμε ότι για την αρχική λειτουργία της υπηρεσίας πρέπει να προβλέπονται αποσπάσεις υπαλλήλων και άλλων Υπουργείων.

Και τούτο, φυσικά, κύριε Υπουργέ, με ειδικές διατάξεις. Πρόκειται, μάλιστα, για ειδικές ρυθμίσεις αποσπάσεων που διαφοροποιούνται από τις ρυθμίσεις που ισχύουν για τον υπόλοιπο δημόσιο τομέα.

Άρα, κύριε Υπουργέ, όπου θέλετε -ad hoc, θα έλεγα εδώ πέρα- τέτοιες διατάξεις τις κάνετε δεκτές. Άρα, δηλαδή, εδώ έχουμε δει δύο μέτρα και δύο σταθμά.

Αντίστοιχο -σοβαρό είναι, θα έλεγα, επίσης- και το ζήτημα της επιμόρφωσης του προσωπικού. Διότι μιλάμε για τομείς σύγχρονους, άμεσα συνδεδεμένους με τις νέες τεχνολογίες, η γνώση των οποίων θεωρείται αυτονόητη για τους υπαλλήλους και ιδιαίτερα, για τους υπαλλήλους του Υπουργείου Εξωτερικών.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Θα περιμέναμε, λοιπόν, εδώ, κύριε Υπουργέ, να υπάρχουν συγκεκριμένες ρυθμίσεις στο νομοσχέδιο και για την επιμόρφωση του προσωπικού, κάτι το οποίο δεν είδαμε.

Τώρα έρχομαι στις ρυθμίσεις για τον οργανισμό του Υπουργείου Εξωτερικών.

Αγαπητοί συνάδελφοι, ο οργανισμός του ΥΠΕΞ κυρώθηκε πριν ακριβώς έναν χρόνο με τον ν.4781/2021. Και εδώ, λοιπόν, εξαρχής θα έλεγα ότι ανακύπτουν ανάγκες τροποποίησης. Διερωτάται κανείς: Σε έναν νόμο, μάλιστα τόσο πρόσφατο, τροποποιήσεις και τόσες πολλές διατάξεις, όπως δείχνει δηλαδή ο σχεδιασμός του οργανισμού; Άρα, δηλαδή, τι; Δεν ήταν ο ενδεδειγμένος; Δηλαδή, ένας νόμος που ψηφίστηκε το 2021 έρχεται να τροποποιηθεί τι; Μέσα σε δώδεκα μήνες ξανά.

Περαιτέρω, αυτό που μας προβληματίζει, κύριε Υπουργέ, είναι ότι δεν υπήρξε η απαιτούμενη διαβούλευση πριν την εισαγωγή του νομοσχεδίου στη Βουλή. Και τούτο, φυσικά, με τους αρμόδιους φορείς και των εργαζομένων του ΥΠΕΞ, κάτι στο οποίο αναφέρθηκαν και οι φορείς. Δηλαδή, εδώ τι βλέπουμε; Ότι η διαβούλευση και ο διάλογος, που για όλους μας είναι κατανοητό ότι μπορεί να λύσουν προβλήματα, δεν υπήρξαν και μάλιστα, πριν ακόμη ένα νομοσχέδιο εισαχθεί προς ψήφιση. Όπως ακούσαμε, δηλαδή και από την ακρόαση των φορέων, αν είχε μεσολαβήσει έγκαιρα η ενημέρωσή τους, θα μπορούσαν να έχουν προταθεί πολλές ακόμη τροποποιήσεις του οργανισμού προς ωφέλεια όλων. Και τούτο, φυσικά, για να είναι αυτός ο νέος οργανισμός πιο αποτελεσματικός.

Όσον αφορά στις ειδικότερες αλλαγές που έρχονται, στο άρθρο 11 του νομοσχεδίου και στην πρόβλεψη για τη μη εφαρμογή της διαγωνιστικής διαδικασίας στις προαγωγές των υπαλλήλων, κύριε Υπουργέ, κατά την πρώτη εφαρμογή του νόμου, εδώ η εξαίρεση για τον διαγωνισμό μόνο κατά την πρώτη εφαρμογή του νόμου δημιουργεί πολλά ερωτηματικά και μάλιστα, πολλά ερωτηματικά για την τήρηση της αρχής της ισότητας μεταξύ των υπαλλήλων.

Αναφέρθηκε ο εισηγητής μας, ο κ. Λοβέρδος, διεξοδικά. Ορθότερο, λοιπόν, εδώ είναι να απαλειφθεί η φράση και η διαδικασία να είναι τι; Ενιαία για όλους.

Έρχομαι στο άρθρο 16, για τη δυνατότητα αποσπάσεων για τη συνυπηρέτηση μεταξύ συζύγων.

Κύριε Υπουργέ, η στήριξη στον θεσμό της οικογένειας θεωρώ για όλους μας ότι είναι αυτονόητη και πρέπει να μας αφορά όλους, χωρίς εξαιρέσεις και χωρίς ad hoc διατάξεις και ουσιαστικά, για όλους τους εργαζόμενους στο ΥΠΕΞ, όπως και όλους τους εργαζόμενους του δημόσιου τομέα. Για τον λόγο αυτόν, θα πρέπει εδώ να μορφοποιηθεί η διάταξη, που είναι μια ad hoc ρύθμιση, όπως αυτή που ζητήσαμε, όπως και άλλες σχετικές που είναι εν ισχύ στο δημόσιο. Υπάρχουν, δηλαδή, αρκετές διατάξεις με τις οποίες δίνεται και στους δικηγόρους με έμμισθη εντολή η δυνατότητα απόσπασης σε ειδικές θέσεις, όπως σε γραφεία Υπουργών, Γενικών Γραμματέων, Βουλευτών, Ευρωβουλευτών και μάλιστα, για λόγους διοικητικής και γραμματειακής υποστήριξης.

Κύριε Υπουργέ, είναι γνωστό ότι οι πρεσβείες μας είναι υποστελεχωμένες και σας ενοχλεί για οικογενειακούς λόγους -και μόνο για οικογενειακούς λόγους- να δίνεται η δυνατότητα να αποσπαστεί και σε μία από αυτές τις θέσεις ένας νομικός με έμμισθη εντολή, προκειμένου να μη διαλυθεί η οικογένειά του; Αυτό είναι τραγικό, δηλαδή! Είναι τραγικό! Μόνο ένας νοσηρός νους θα μπορούσε να διαφωνήσει.

Προσωπικά, θεωρώ ότι θα είναι τύχη για την πρεσβεία να διαθέτει έναν νομικό που να προσφέρει διοικητική και γραμματειακή υποστήριξη.

Κύριε Υπουργέ, επίσης, το ζήτημα της προστασίας της οικογένειας δεν υπόκειται σε όρους και αυτό πρέπει να γίνει κατανοητό προς όλες τις πλευρές. Εδώ δεν υφίσταται πλέον καμμία, μα καμμία οικονομική επιβάρυνση, θα έλεγα. Συνεπώς δεν υφίσταται ουδεμία αντένδειξη, όπως είπε και ο εισηγητής μας, ο κ. Λοβέρδος, ο οποίος τυγχάνει να είναι και πανεπιστημιακός και φυσικά, συνταγματολόγος.

Είναι μια άδικη δυστροπία, την οποία σας ζητάμε ουσιαστικά να μην την ακολουθήσετε. Αναμένουμε την απάντησή σας και θεωρώ ότι στο κρίσιμο αυτό θέμα οποιοσδήποτε και αν φύγει από τον δρόμο του λάθους είναι ωφέλεια. Δεν μπορώ να καταλάβω, δηλαδή, για ποιον λόγο δεν δέχεστε την πρότασή μας.

Ολοκληρώνοντας, αγαπητοί συνάδελφοι, η δημιουργία της Εθνικής Μονάδας ETIAS είναι αυτονόητη υποχρέωση της χώρας μας, εφαρμόζοντας την ευρωπαϊκή νομοθεσία. Μην ξεχνάμε, άλλωστε, ότι η οικονομία της χώρας μας βασίζεται στον τουρισμό και μάλιστα, πολύ συχνά από τρίτες χώρες. Για τον λόγο αυτό, ψηφίζουμε θετικά επί της αρχής το νομοσχέδιο.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε και καλούμε στο Βήμα τον κ. Χρήστο Κέλλα από τη Νέα Δημοκρατία.

**ΚΛΕΩΝ ΓΡΗΓΟΡΙΑΔΗΣ:** Κύριε Πρόεδρε, έχω ζητήσει να προηγηθώ.

**ΠΡΟΕΔΡΕΥΩΝ (Γεώργιος Λαμπρούλης):** Ναι, έχετε δίκιο. Συγγνώμη, κύριε Κέλλα. Θα μιλήσει ο Κοινοβουλευτικός Εκπρόσωπος του ΜέΡΑ25 ο κ. Κλέων Γρηγοριάδης.

Έχετε τον λόγο, κύριε Γρηγοριάδη.

**ΚΛΕΩΝ ΓΡΗΓΟΡΙΑΔΗΣ:** Κύριε Κέλλα, ξέρετε πόσο σας συμπαθώ, απλώς έχω επιτροπή στις 13.00΄ και ξεκινάει σε ακριβώς δεκαεννέα λεπτά από τώρα. Τα μικρά κόμματα τρέχουν και δεν προλαβαίνουν.

Κυρίες και κύριοι Βουλευτές, αγαπητέ κύριε Πρόεδρε, αγαπητέ κύριε Υπουργέ, δεν θα αναφερθώ εκτενώς στο παρόν σχέδιο νόμου για το οποίο συζητάμε σήμερα, καθώς το έπραξε η κ. Σακοράφα με μεγάλη ενδελέχεια και ακρίβεια. Εξήγησε τους σαφής λόγους για τους οποίους οφείλουμε να καταψηφίσουμε και επί της αρχής και επί των άρθρων το σχέδιο νόμου σας.

Εγώ θα σταθώ μόνο και θα πω ότι, όπως είπε και η εισηγήτρια του ΜέΡΑ25, το βασικό μας πρόβλημα είναι πρόβλημα δημοκρατίας, κύριε Υπουργέ. Οι αιτιάσεις -επιτρέψτε μου να πω, «λογοπαιγνιάζοντας», κατά κάποιον τρόπο- του κόμματός μας, του ΜέΡΑ25, όσον αφορά το ETIAS, έχουν να κάνουν βέβαια με το ηλεκτρονικό φακέλωμα συνανθρώπων μας, οι οποίοι προέρχονται από τρίτες χώρες και με τη δυνατότητα να χρησιμοποιούν προσωπικά δεδομένα και πληροφορίες για την προσωπική τους ζωή. Τον 21ο αιώνα αυτά, κατά τη γνώμη του ΜέΡΑ25, είναι απαράδεκτα, κύριε Υπουργέ, και μας γυρνούν σε σκοτεινότερες εποχές.

Τώρα, επιτρέψτε μου ως Κοινοβουλευτικός Εκπρόσωπος του ΜέΡΑ25 να αναφερθώ σε δύο θέματα που είναι κεφαλαιώδους σημασίας και, κατά τη γνώμη μας, έχουν κάποια συνάφεια, όσο και αν αυτή δεν φαίνεται εκ πρώτης όψεως. Όπως ξέρετε, την Πέμπτη, σε δύο ημέρες από σήμερα δηλαδή, εδώ ακριβώς μέσα θα ψηφιστεί -γιατί συνήθως έτσι κάνετε, ψηφίζετε ό,τι σας φέρνει η «Κυριάκος Μητσοτάκης Α.Ε.»- το ολοκληρωτικό και διά παντός τέλος του Εθνικού Συστήματος Υγείας στη χώρα μας. Την Πέμπτη, πολίτες που μας ακούτε από εκεί έξω, σε δύο ημέρες από τώρα, δεν θα υπάρχει πια δημόσια υγεία στην Ελλάδα. Και δεν θα υπάρχει πια δημόσια υγεία στην Ελλάδα γιατί έρχεται ένα σχέδιο νόμου του Υπουργείου Υγείας, το οποίο, όπως θα εξηγήσουμε αναλυτικά αργότερα, προτρέπει-επιτρέπει στους γιατρούς που συμμετέχουν και που υπηρετούν στο Εθνικό Σύστημα Υγείας -και που μας έσωσαν και που περιόρισαν τους νεκρούς και περιόρισαν τα απόνερα της φοβερής πανδημίας που περάσαμε- από την επόμενη μέρα, από την Παρασκευή που θα είναι νόμος του κράτους αυτό το κατάπτυστο για εμάς σχέδιο νόμου, να εργάζονται οπουδήποτε στον ιδιωτικό τομέα. Θα εξηγήσουμε λίγο αργότερα τι θα σημάνει αυτό για τον μέσο ασθενή, για εμένα και για εσάς που μας ακούτε από εκεί έξω, άνθρωποι, ελληνικέ λαέ.

Επιτρέψτε μου να το συνδέσω με το πιο φλέγον ζήτημα αυτής της εποχής στην ελληνική κοινωνία που δεν είναι άλλο βέβαια από την «κιβωτό του τρόμου», κύριε Πρόεδρε, κυρίες και κύριοι Βουλευτές, πολίτες που μας ακούτε έξω από αυτή την Αίθουσα. Πρόκειται, όπως απεδείχθη, για μια «κιβωτό του extreme, του εξωφρενικού, του ακραίου τρόμου». Πρόκειται για μια κακοποιητική κιβωτό, για μια κιβωτό που κάθε άλλο παρά χριστιανική υπήρξε, για μια σαδιστική κιβωτό, για μια διαστροφική κιβωτό, για μια κιβωτό που, αν δεν βίαζε, τουλάχιστον παρενοχλούσε τα νέα παιδιά που εκεί αναζητούσαν καταφύγιο.

Θα μου πείτε πώς το λες αυτό εφόσον η δικαιοσύνη δεν έχει αποφανθεί; Το λέω γιατί η μικρή πολιτική μου πείρα με έχει διδάξει ότι είκοσι νέα παιδιά αμόλυντα δεν τρελαίνονται ξαφνικά για να κάνουν την ίδια ακριβώς καταγγελία. Και όταν την κάνουν είκοσι νέα παιδιά ή τριάντα, όπως προκύπτει από τις τελευταίες πληροφορίες, τότε είναι προφανές ότι δεν υπάρχει καπνός χωρίς φωτιά. Κάπου υπάρχει φωτιά. Η φωτιά είναι στη γούνα μας, και θα καούμε όλοι μας με τη γούνα μας, αν δεν κάνουμε κάτι για να την πυροσβέσουμε τη φωτιά.

Κοιτάξτε πώς συνδέεται με το κατάπτυστο νομοσχέδιο που θα ψηφίσει η Βουλή των Ελλήνων μεθαύριο -και που θα καταργεί τη δημόσια υγεία για τους Έλληνες πολίτες- όλη αυτή η φοβερά σκανδαλώδης ιστορία του πατέρα Αντωνίου και της «κιβωτού του τρόμου» του. Όπως ξέρετε, πέσαμε όλοι από τα σύννεφα, έπεσε η Κυβέρνηση, έπεσαν οι πολιτικές δυνάμεις, έπεσα εγώ ο ίδιος, έπεσαν οι γείτονές μου, οι γονείς μου, η κόρη μου. Γιατί ελληνικέ λαέ; Γιατί άραγε, Έλληνες και Ελληνίδες, και, Έλληνες Βουλευτές, πέσαμε όλοι από τα σύννεφα; Γιατί; Επειδή ο πατέρας Αντώνιος ήταν τόσα χρόνια, είκοσι συναπτά χρόνια, υπεράνω πάσης υποψίας. Πώς έγινε, όμως, άραγε ο πατέρας Αντώνιος να είναι εδώ και είκοσι χρόνια υπεράνω πάσης υποψίας, ενώ εγώ –ας πούμε- δεν ήμουν ποτέ υπεράνω πάσης υποψίας, εσείς κύριε Υπουργέ, δεν ήσασταν ποτέ υπεράνω πάσης υποψίας, εσείς κύριε Πρόεδρε, δεν ήσασταν ποτέ υπεράνω πάσης υποψίας; Πώς ο πατήρ Αντώνιος βρέθηκε να είναι υπεράνω πάσης υποψίας, πριν κάνει ό,τι έκανε, πριν διαχειριστεί με τον τρόπο που διαχειρίστηκε δημόσιο χρήμα και ιδιωτικό χρήμα από δωρεές, και πριν φερθεί με τον απάνθρωπο τρόπο που φέρθηκε σε νέους ανθρώπους που ήθελαν βοήθεια;

Βρέθηκε γιατί τα γνωστά κανάλια της διαπλοκής, οι γνωστοί τηλεοπτικοί σταθμοί, τα μέσα μαζικής εξαπάτησης τον λιβανίζουν και τον καθαρίζουν και τον καθιστούν υπεράνω πάσης υποψίας εδώ και είκοσι συναπτά χρόνια, συμπολίτες μας, που μας ακούτε από εκεί έξω. Αυτοί οι πέντε σταθμοί, αυτά τα πέντε καμάρια του πολιτικού συστήματος της Ελλάδας είκοσι χρόνια τώρα φτιάχνουν, φιλοτεχνούν με αγαστή καλλιτεχνία και με τρομακτικό μεράκι το πορτρέτο του «αγίου» αυτού πατέρα, ο οποίος -ειρήσθω εν παρόδω- αν δεν ακολουθούσε τη διαδρομή προς τη φυλακή -που ελπίζουμε να ακολουθήσει τις επόμενες μέρες, τους επόμενους μήνες- θα πήγαινε προς αγιοποίηση, θα τον είχαμε άγιο. Τα λέω αυτά για να ξέρουμε τι συμβαίνει όταν αποσύρεται το κράτος από τις συνταγματικές του πρόνοιες και τις αναλαμβάνουν ιδιώτες.

Κυρίες και κύριοι Βουλευτές, κύριε Υπουργέ που εκπροσωπείτε την Κυβέρνηση, κύριε Πρόεδρε, κυρίως, όμως, πολίτες που μας ακούτε από εκεί έξω, όταν το κράτος αρνείται να κάνει το χρέος του και αποσύρεται από πρόνοιες που είναι συνταγματικά κατοχυρωμένες, τότε το χρέος του κράτους αναλαμβάνουν να το κάνουν οι ιδιώτες. Ξέρετε τι είναι, εννιακόσιες ενενήντα εννέα φορές στις χίλιες, οι ιδιώτες που μπαίνουν σε αυτή τη διαδικασία; Είναι τα λαμόγια, κατά το κοινώς λεγόμενο, και δεν έχουν καμμία διάθεση φιλανθρωπίας, δεν έχουν καμμία διάθεση αγάπης προς τους συνανθρώπους τους, αλλά έχουν διάθεση να γίνουν πλούσιοι και να έχουν εξουσία. Αυτό ακριβώς γίνεται όταν το κράτος αποσύρεται.

Αυτά λοιπόν τα κανάλια που φιλοτέχνησαν επί είκοσι χρόνια το προφίλ του συγκεκριμένου πατέρα Αντώνιου -και του κάθε πατέρα Αντωνίου- ώστε να είναι υπεράνω πάσης υποψίας, θυμίζω στο Σώμα, αλλά κυρίως θυμίζω στον ελληνικό λαό ότι είναι βεβαίως τα ίδια αυτά κανάλια τα τηλεοπτικά, οι ίδιοι οι σταθμοί των Ελλήνων εφοπλιστών -των εθνικών μας αυτών καμαρίων- που τολμούν να μηνύουν και Βουλευτές, όταν οι Βουλευτές αποκαλύπτουν απλώς τη δράση τους. Αυτά λοιπόν τα κανάλια που φιλοτέχνησαν περίπου ως άγιο επί της γης τον πατέρα Αντώνιο, είναι τα ίδια κανάλια τα οποία οκτώ μήνες τώρα λένε «Πουτινάκι» ή εθνικό μειοδότη εμένα ή τον Γιάνη Βαρουφάκη κάθε φορά που απλώς λέμε ότι στην εξίσωση του προβλήματος αυτού του απάνθρωπου ρωσοουκρανικού πολέμου, εκτός από τον Πούτιν -που έχει βεβαίως τη κεφαλαιώδη ευθύνη με τη φασιστική εισβολή του, χωρίς καμμιά αμφιβολία- μπαίνουν και άλλοι παράγοντες.

Ένας παράγοντας είναι το ΝΑΤΟ, το οποίο κάνει τα πάντα για να μη σταματήσει αυτός ο πόλεμος και το οποίο εμπλέκει την Ευρωπαϊκή Ένωση και μας έχει φέρει στο σημείο που μας έχει φέρει. Διότι είμαστε ουσιαστικά το τσιράκι του ΝΑΤΟ στην περιοχή. Είμαστε τοποτηρητής. Ό,τι κάνουν οι Βρυξέλλες στην Ελλάδα -ό,τι κάνει ακριβώς, προτεκτοράτο την έχουν κάνει- ακριβώς το ίδιο κάνει η Αμερική σε όλη την Ευρωπαϊκή Ένωση. Προτεκτοράτο την έχει κάνει την Ένωσή μας η Αμερική.

Έτσι, λοιπόν, τα ίδια αυτά κανάλια, τα οποία λένε εμένα ή τον Γιάνη Βαρουφάκη, «Πουτινάκι» ή εθνικό μειοδότη κάθε φορά που τολμώ να πω από αυτό το Βήμα ότι φταίει και το ΝΑΤΟ, ότι φταίει και η Ευρωπαϊκή Ένωση για τη συνέχιση του ρωσοουκρανικού πολέμου, τα ίδια αυτά κανάλια φιλοτεχνούν τόσο καιρό το πορτρέτο του «αγίου» αυτού συνανθρώπου μας, του πατέρα Αντωνίου.

Τι γίνεται λοιπόν; Τα κανάλια αυτά, όπως ξέρετε, εκτός του θράσους να μας αποκαλούν «Πουτινάκια», έχουν και το θράσος οι ιδιοκτήτες τους το πρωί -το βράδυ είναι που αποκαλούν εθνικούς μειοδότες και «Πουτινάκια» όσους λένε την αλήθεια- να μεταφέρουν το πετρέλαιο του κ. Πούτιν. Και όταν το πεις αυτό από τη Βουλή, σου κάνουν και μήνυση!

Ξέρετε γιατί έχουν το θράσος να σου κάνουν μήνυση επειδή απλώς λες την ανακολουθία και την τεράστια υποκρισία τους; Το κάνουν διότι αισθάνονται ότι το πολιτικό προσωπικό της χώρας είναι υπηρέτες τους, αισθάνονται ότι είναι υπάλληλοί τους. Αυτά λοιπόν τα κανάλια, τα οποία μας έπρηξαν -δεν μπορώ να βρω άλλο ρήμα από το ρήμα πρήζω- οκτώ μήνες τώρα για το πόσο εθνικοί μειοδότες είμαστε εμείς που λέμε την αλήθεια σε σχέση με τον ρωσοουκρανικό πόλεμο, αυτά τα κανάλια που φιλοτέχνησαν το προφίλ του πατέρα Αντώνιου περίπου στα υψίπεδα ενός αγίου, είναι τα κανάλια τα ίδια των εφοπλιστών. Να πω και τα ονόματά τους; Τα ξέρετε έτσι; Ο κ. Μαρινάκης είναι που έχει το «MEGA». Ο κ. Βαρδινογιάννης έχει το «ALPHA» και το «STAR». Ο κ. Αλαφούζος έχει το «ΣΚΑΪ», τον πιο δημοκρατικό σταθμό της Ελλάδας και τα λοιπά και τα λοιπά.

Αυτοί, λοιπόν, οι ίδιοι ξέρετε τι κάνουν τώρα; Τώρα πουλάνε την αποκαθήλωση του ινδάλματος που οι ίδιοι δημιούργησαν. Τώρα σε «τηλεδίκες» κάθε μέρα δικάζουν τον πατέρα Αντώνιο, την παπαδιά, δικάζουν όλο τον συρφετό αυτόν, ο οποίος έκανε την ανθρώπινη αγωνία και την ανθρώπινη αδυναμία εμπόριο και σαδισμό. Τους δικάζουν γιατί; Γιατί ξαφνικά ευαισθητοποιήθηκαν τα καμάρια αυτά τα εθνικά, ο κ. Αλαφούζος, ο κ. Μαρινάκης, ο κ. Βαρδινογιάννης και το υπόλοιπο συναπάντημα;

Γι’ αυτό δικάζουν ξαφνικά; Διότι είπαν: «Α, τόσα χρόνια φιλοτεχνήσαμε ένα προφίλ αγίου. Τώρα καταλάβαμε ότι δεν άξιζε να είναι και άγιος ο άνθρωπος. Μήπως να τον δικάσουμε;». Όχι. Αμ δε, ελληνικέ λαέ, δεν τον δικάζουν γι’ αυτό. Δεν βομβαρδίζεσαι είκοσι τέσσερις ώρες το εικοσιτετράωρο με τις κτηνώδεις δράσεις των ανθρώπων της «κιβωτού του τρόμου» για αυτό. Βομβαρδίζεσαι για να μην προσέξεις ότι από μεθαύριο δεν θα έχεις δημόσια υγεία.

Το ΜέΡΑ25 είναι εδώ, για να το προσέξεις. Είμαι εδώ και έχω ήδη συγχυστεί, γιατί έχω εθνικό χρέος να το προσέξεις. Το πρόβλημά σου δεν είναι τι ακριβώς έκαναν διάφοροι επαίσχυντοι άνθρωποι στο όνομα της φιλανθρωπίας στην «κιβωτό του τρόμου». Αυτό θα το λύσει η ελληνική δικαιοσύνη, της έχουμε εμπιστοσύνη και θα το λύσει θαυμάσια.

Το πρόβλημα σου, λαέ της Ελλάδας, πολίτη που μας ακούς από εκεί έξω, είναι ένα και είναι κομβικό, είναι κεφαλαιώδες, είναι τεράστιο. Από μεθαύριο -για την ακρίβεια από μεθαύριο το βράδυ- μόλις το επαίσχυντο νομοσχέδιο για την υγεία του κ. Πλεύρη και της «Κυριάκος Μητσοτάκης Α.Ε.» γίνει νόμος του κράτους, δεν θα έχεις πλέον δημόσια υγεία.

Και ξέρετε πώς το ξέρω αυτό; Είναι γιατροί ο πατέρας μου, η μητέρα μου και η αδερφή μου. Ανήκω σε μια ιατρική οικογένεια. Ξέρετε τι σημαίνει αυτό που κάνει το σχέδιο νόμου σας, το ότι επιτρέπει, δηλαδή, σε κάθε χειρουργό δημόσιου νοσοκομείου να βρίσκεται ταυτοχρόνως –θα πω τυχαία ονόματα- στο «Μετροπόλιταν» ή στο «ΥΓΕΙΑ»; Δημιουργεί τις προϋποθέσεις προς άγραν πελατών για τον ιδιωτικό τομέα.

Ξέρετε τι θα γίνει; Σας το λέω με απόλυτη βεβαιότητα και το δηλώνω δημόσια από αυτό το Βήμα, μετά λόγου γνώσεως το κάνω. Θα γίνει το εξής: Είμαι Βουλευτής και, όταν ζήτησα πέρυσι τέτοια εποχή μια μαγνητική τομογραφία στο πόδι μου, μου είπαν ότι θα γίνει σε τρεις μήνες. Είπα, αν έχω καρκίνο, τι θα γίνει; Μου είπαν, αν έχετε καρκίνο και δεν μπορείτε να πάτε στον ιδιωτικό τομέα, μάλλον θα καταλήξετε πριν διαγνωστείτε με τον καρκίνο, έτσι όπως θα αργήσει να γίνει η μαγνητική τομογραφία σας. Αυτό το είπαν σε Βουλευτή στο Γενικό Νοσοκομείο της Αεροπορίας, επειδή ήταν επιβαρυμένο ως COVID νοσοκομείο εκείνη την εποχή.

Όταν ο Έλληνας πηγαίνει τώρα –τώρα, αυτή τη στιγμή- για μια μαγνητική ή για μία αξονική, του λένε ότι θα γίνει σε τρεις μήνες. Όταν πηγαίνει για ένα χειρουργείο του λένε: «Συγγνώμη, δεν έχουμε αναισθησιολόγους. Έφυγαν στην Ιταλία, γιατί εμείς δεν τους θέλαμε στο ΕΣΥ και δεν έχουμε. Θα περιμένεις έξι μήνες για το παιδί σου.».

Ξέρετε τι θα λέει ο γιατρός που είναι και στο ΕΣΥ και στο «Μετροπόλιταν» και στο «ΥΓΕΙΑ»; Θα λέει: «Εδώ πέρα τα βλέπεις, πολίτη φίλε. Χαμός γίνεται. Δεν θα τα καταφέρουμε. Θα ρισκάρεις τη ζωή τη δική σου, της γυναίκας ή του παιδιού σου ή του συζύγου σου. Δεν τον φέρνεις από το ιδιωτικό το μαγαζί που είναι πιο άνετα, έχει και καλύτερο περιβάλλον, είναι και πιο φωτισμένο, έχει και καλύτερης ποιότητας κρεβάτια. Θα έχεις και καμμία ασφαλειούλα. Αν δεν έχεις, δεν πειράζει, υποθήκευσε το μέλλον σου και το μέλλον των παιδιών σου. Δεν τον φέρνεις στον ιδιωτικό τομέα να τα βρούμε;».

Στην πραγματικότητα το σχέδιο νόμου που έρχεται μεθαύριο τελειώνει μια για πάντα τη δημόσια υγεία στην Ελλάδα μετατρέποντας κυριολεκτικά σε πραιτοριανούς τους ίδιους τους γιατρούς του συστήματος. Ποιους; Αυτούς τους γιατρούς που έχουν αντέξει τόσες δεκαετίες, που από σαράντα χιλιάδες έφτασαν να είναι δεκαπέντε, δεκαοκτώ χιλιάδες –πάντως, τουλάχιστον οι μισοί- και που άντεξαν τόσο καιρό να αμείβονται με τρεις και εξήντα, ελληνικέ λαέ. Τόσα έπαιρναν και με τόσα μας έσωσαν από την τρίχρονη πανδημία. Αυτούς τους ανθρώπους θέλετε να τους αλλοτριώσετε. Θέλετε να τους αλώσετε την ψυχή και το ήθος. Θέλετε να τους σύρετε να γίνουν οι πραγματευτές της πραγματείας των μεγάλων ιδιωτικών δομών.

Και μη γελιέστε, δεν θα παραμείνουν οι σημερινοί ιδιοκτήτες σε αυτές τις μεγάλες δομές. Μόλις κάνει τη βρώμικη δουλειά η «Κυριάκος Μητσοτάκης Α.Ε.», δηλαδή όλοι εσείς, αμέσως, σε χρόνο ντε τε -όπως γίνεται πάντα- θα δείτε, ω του θαύματος, οι μεγάλες δομές να περνούν στα χέρια των πέντε διάσημων Ελλήνων που προανέφερα, των εφοπλιστών και άλλων τόσων δήθεν επιχειρηματιών -άεργοι είναι, επιτηδευματίες με δικά μας λεφτά, με δημόσια χρήματα είναι. Είτε, λοιπόν, θα αγοράσουν τις ήδη υπάρχουσες μεγάλες δομές ιδιωτικής υγείας αυτές οι γνωστές δέκα οικογένειες -ξέρετε ποιοι, έτσι; Να τους ξαναπώ; Θα τους ξαναπώ: Βαρδινογιάννης, Λάτσης, Μυτιληναίος, Περιστέρης και ούτω καθεξής. Δεν ξέρω αν και η «ΤΕΡΝΑ» θα στραφεί στην υγεία- και βεβαίως, θα φτιάξουν, κύριε Πρόεδρε, και τις καινούργιες, τις νέες μεγάλες ιδιωτικές μονάδες.

Όλο αυτό το σχέδιο έχει έναν τρόπο να ανατραπεί. Κυρίες και κύριοι Βουλευτές, αγαπητέ κύριε Πρόεδρε, κύριε Υπουργέ, αλλά κυρίως, πολίτες που μας ακούτε από εκεί έξω, από αυτήν τη στιγμή να μη μείνετε άλλο σπίτι σας. Χάνετε τη δημόσια υγεία σας. Έγινε συγκέντρωση χθες, γίνονται συγκεντρώσεις σήμερα και θα γίνουν αύριο και μεθαύριο. Δεν έχουμε δικαίωμα να είμαστε άλλο στα σπίτια μας, να μας κλέψουν τη δημόσια υγεία μας και να ξυπνήσουμε, αφού την έχουμε χάσει, αφού θα την έχουν τα γνωστά αυτά καμάρια των δεκαπέντε ελληνικών οικογενειών.

Θα κλείσω, κύριε Πρόεδρε, λέγοντας τα εξής: Οι χασούρες τους είναι η μόνιμη χασούρα μας -ξέρετε ποιων, των δεκαπέντε μεγάλων οικογενειών- αλλά τα κέρδη τους είναι κέρδη τους, ολόδικά τους.

Η μόνιμη επωδός σας είναι πως για την υγεία, την παιδεία και την πρόνοια δεν υπάρχουν χρήματα. Σωστά; Το ακούμε τριάμισι χρόνια που έχετε εκλεγεί. Δυστυχώς, να είμαστε μέσα στα όρια του προϋπολογισμού, για να μην εκτροχιαστούμε από τις Βρυξέλλες. Μεγάλη αγωνία αυτή! Βλέπουμε στον οικονομικό Τύπο, όμως, να ανακοινώνουν οι εταιρείες τα αποτελέσματα εννεάμηνου. Θέλετε να τα ακούσετε; Ακούστε τα, να γελάσετε ή να κλάψετε, ό,τι προτιμάτε.

Η «AEGEAN», ελληνικέ λαέ, ανακοίνωσε κέρδη εννεάμηνου υψηλότερα ακόμη και από το αντίστοιχο του 2009 με τα κέρδη προ φόρων του τρίτου τριμήνου -ένα τρίμηνο!- να φτάνουν τα 152 εκατομμύρια ευρώ. Παρόμοιες είναι οι επιδόσεις για τη «FRAPORT» που, εκτός από το αεροδρόμιο «Ελευθέριος Βενιζέλος» της Αθήνας, έχει και τα δεκαεπτά φιλέτα περιφερειακά αεροδρόμια, όπως της Μυκόνου, της Σαντορίνης και λοιπά και που τα έχει νοικιάσει έναντι πινακίου φακής. Επίσης, η «ENERGEAN OIL» στην Καβάλα, τους παραχωρησιούχους των εθνικών δρόμων -Μπόμπολας και ούτω καθεξής- τους γνωστούς κατασκευαστές που εισπράττουν διόδια, για να μένουμε εγκλωβισμένοι στα χιόνια, όλοι τους ανακοίνωσαν κέρδη με ουρά για το εννεάμηνο.

Τι άλλο, όμως, κοινό έχουν; Ότι σε όλες ανεξαιρέτως αυτές τις επιχειρήσεις, ελληνικέ λαέ, να θυμίσω ότι μοιράστηκε στις συγκεκριμένες εταιρείες -υπήρχε γι’ αυτές λεφτόδεντρο- 1,1 δισεκατομμύριο ευρώ ζεστού δημοσίου χρήματος μόνο στα προηγούμενα δύο χρόνια. Ξέρετε πώς; Με το πρόσχημα της ενίσχυσης, γιατί λόγω πανδημίας θα πήγαιναν –λέει- κακά οι δουλειές. Φάε εσύ, μικρέ, μικρομεσαίε Έλληνα, επιστρεπτέα προκαταβολή 2.000 ευρώ, την οποία θα επιστρέψεις. Αυτοί πήραν 1,1 δισεκατομμύριο δανεικά και αγύριστα. Θαλασσοδάνεια τα λέγανε παλιά και με αυτά τα θαλασσοδάνεια δημιουργήθηκαν οι οικογένειες των εθνικών καμαριών που υφιστάμεθα σήμερα να κλέβουν εμάς.

Για τον μικρομεσαίο, λοιπόν, η επιστρεπτέα προκαταβολή, δηλαδή δάνειο και αυτό με το σταγονόμετρο και για την ολιγαρχία το λεφτόδεντρο στην υγειά μας! Στην υγειά μας, των κορόιδων, ελληνικέ λαέ, που πληρώνουν φόρους για να έχουν υγεία, παιδεία και πρόνοια για τα παιδιά τους, όταν αυτά εγκαταλειφθούν στους δρόμους. Και εσείς όλοι οι μνημονιακοί το μετατρέπετε σε αλά καρτ ενισχύσεις της «FRAPORT» και τα δεκατέσσερα αεροδρόμια, τα οποία να θυμίσω ότι, παρεμπιπτόντως -και δείχνει και την αρραγή συνεργασία των μνημονιακών- είναι του κ. Τσίπρα έργο έτσι; Αυτός είναι που έδωσε τα δεκατέσσερα φιλέτα σε Γερμανούς. Αυτός είναι που στην κ. Μέρκελ είπε: «Λυπάμαι, φοβάμαι πάρα πολύ τις διαπραγματεύσεις και θα πρέπει να παραδοθώ αμαχητί», έτσι;

Λοιπόν, κλείνω, κύριε Πρόεδρε, με μία φράση. Το ΜέΡΑ25 βρίσκεται εδώ και θα βρίσκεται εδώ για πολύ καιρό, για να αποκαλύψει στην ελληνική κοινωνία ότι όλοι ανεξαιρέτως οι μνημονιακοί υπάρχουν στο πολιτικό μας σύστημα -και εδώ μέσα- ως μεσάζοντες, ως διαχειριστές της υποταγής και της σκλαβιάς μας, που μας έχει καταστρέψει και έχει στείλει τον ανθό μας, εφτακόσιες συν χιλιάδες των νέων πιο πλούσιων σε εγκεφαλική ποιότητα συνανθρώπων μας στο εξωτερικό για πάντα. Γιατί εκεί βρήκαν αξιοκρατία και δεν θα επιστρέψουν παρά ελάχιστοι.

Το ΜέΡΑ25, λοιπόν, αποκαλύπτει ότι είστε μεσάζοντες και διαχειριστές της μιζέριας, της εθνικής μας υποταγής και ουσιαστικά της εθνικής μας αυτοκτονίας, ελληνικέ λαέ. Και ταυτοχρόνως, ενημερώνει τον ελληνικό λαό ότι η μόνη λύση βρίσκεται στην αληθινή, στην ευθύτατη ρήξη χωρίς κανένα φόβο για κλειστές τράπεζες, χωρίς κανένα φόβο για οποιονδήποτε εκβιασμό. Αγκαλιά με τον ελληνικό λαό, δεν φοβόμαστε κανέναν και τίποτα.

Η μόνη λύση, λοιπόν, για το ΜέΡΑ25 -και τη δηλώνει ευθαρσώς και ανοιχτά με ό,τι κόστος κι αν έχει αυτό για εμάς και εσάς πολίτες της Ελλάδας- είναι η απόλυτη ρήξη, η ρήξη εδώ και τώρα, με τους προστάτες, τόσο της Ευρωπαϊκής Ένωσης, όσο και των Ηνωμένων Πολιτειών της Αμερικής. Είμαστε εδώ ως πολιτικό προσωπικό για να εκφράσουμε μέσα εδώ, αλλά κυρίως εκεί, στους δρόμους και τις πλατείες αγκαλιά με τους συμπολίτες μας, αυτή τη ρήξη. Από αυτή τη ρήξη δεν θα γλιτώσει ούτε το πολιτικό προσωπικό -διακομματικά τα τρία μνημονιακά κόμματα- που δεχόταν τόσο καιρό να παίζει τον ρόλο του διαχειριστή της καταστροφής μας.

Ευχαριστώ πολύ, κύριε Πρόεδρε, για την ανοχή.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τον κατάλογο των ομιλητών και καλούμε στο Βήμα τον κ. Κέλλα Χρήστο από τη Νέα Δημοκρατία.

**ΧΡΗΣΤΟΣ ΚΕΛΛΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, με τη θέσπιση του Ευρωπαϊκού Συστήματος Πληροφοριών και Αδειοδότησης Ταξιδιού ETIAS, η Ευρωπαϊκή Ένωση διαμορφώνει ένα επιπλέον πλέγμα προστασίας των συνόρων της, ενισχύοντας την ασφάλεια των Ευρωπαίων πολιτών.

Πρόκειται για ένα σύγχρονο σύστημα ελέγχου των προσώπων τα οποία επιθυμούν να εισέλθουν στην ευρωπαϊκή επικράτεια, το οποίο αποτελεί συστατικό στοιχείο της έξυπνης διαχείρισης των συνόρων. Οι αρχές των κρατών-μελών θα μπορούν μέσω βάσης δεδομένων να ελέγχουν τους πολίτες τρίτων κρατών, τα οποία εξαιρούνται από την υποχρέωση θεώρησης βίζα και επιθυμούν να εισέλθουν στην Ευρωπαϊκή Ένωση ώστε να προλαμβάνονται αξιόποινες πράξεις, να αντιμετωπίζονται υγειονομικές απειλές και να καταπολεμούνται το οργανωμένο έγκλημα και η τρομοκρατία.

Η συγκεκριμένη στρατηγική εξαγγέλθηκε από τον τέως Πρόεδρο της Ευρωπαϊκής Επιτροπής, τον Ζαν Κλοντ Γιούνκερ, το 2016 σε μια περίοδο που η Ευρωπαϊκή Ένωση κλήθηκε να αντιμετωπίσει πρωτοφανείς μεταναστευτικές ροές προς την επικράτειά της. Όπως είχε επισημάνει χαρακτηριστικά τότε ο κ. Γιούνκερ, οφείλουμε να ξέρουμε ποιοι διασχίζουν τα σύνορά μας, μέσω αυτοματοποιημένου συστήματος θα γνωρίζουμε ποιος ταξιδεύει προς την Ευρώπη πριν ακόμα έρθει εδώ. Αυτό το σύστημα γίνεται πράξη πανευρωπαϊκά και υλοποιείται στη χώρα μας κατ’ εφαρμογή του κανονισμού 2018/1240 για τη θέσπιση του ETIAS, αλλά και του κανονισμού 2017/2226 σχετικά με τη θέσπιση συστήματος εισόδου-εξόδου καταχώρισης δεδομένων και άρνησης εισόδου υπηκόων τρίτων χωρών, που διέρχονται τα εξωτερικά σύνορα των κρατών-μελών.

Ως εκ τούτου, αγαπητοί συνάδελφοι, η υπερψήφισή του επί της αρχής συνιστά υποχρέωση της χώρας παρ’ ότι ο ΣΥΡΙΖΑ επιλέγει να το καταψηφίσει. Ξεχνάει βεβαίως ότι την εν λόγω περίοδο που λήφθηκαν τα συγκεκριμένα νομοθετικά μέτρα ήταν στη διακυβέρνηση της χώρας, αλλά τώρα ως Αντιπολίτευση στέκεται απέναντι. Δεν ευθύνεται βέβαια ο εισηγητής κ. Αμανατίδης για τη συγκεκριμένη στάση. Είναι γνωστό ότι ως Υφυπουργός Εξωτερικών άσκησε τα καθήκοντά του με εξαιρετική συνέπεια. Αναφέρομαι βέβαια στην ηγεσία του ΣΥΡΙΖΑ, η οποία ακόμη και σήμερα αδυνατεί να σταθεροποιηθεί στις επιλογές της και ενώ φθάνουν και οι εκλογές.

Όσον αφορά το περιεχόμενο του νομοσχεδίου, σε σχέση με τη συγκρότηση της Εθνικής Μονάδας Σχεδιασμού ETIAS, διαπιστώνεται ότι πρόκειται για μια υπηρεσιακή δομή η οποία οργανώνεται άρτια και θα λειτουργεί αποτελεσματικά. Κατ’ αρχάς το γεγονός ότι συστήνεται εντός του Υπουργείου Εξωτερικών ως τμήμα της Γ4 Διεύθυνσης Δικαιοσύνης, Εσωτερικών Υποθέσεων, Μετανάστευσης και Σένγκεν συνιστά την κατάλληλη επιλογή.

Το Υπουργείο Εξωτερικών είναι το πλέον αρμόδιο τόσο για τις εξωτερικές σχέσεις της Ευρωπαϊκής Ένωσης, όσο και για τις θεσμικές συμφωνίες με τρίτες χώρες. Με τη γνώση και την εμπειρία που διαθέτει το έμψυχο δυναμικό του Υπουργείου δεν υπάρχει αμφιβολία ότι η νέα μονάδα, όχι μόνο θα δουλέψει υποδειγματικά, αλλά θα διασφαλίσει την απαραίτητη αλληλεπίδραση με τις αντίστοιχες εθνικές μονάδες των εταίρων μας.

Η στελέχωσή της από διπλωμάτες, εμπειρογνώμονες, υπαλλήλους προξενείου, επικοινωνίας και πληροφορικής του Υπουργείου Εξωτερικών, καθώς και από αποσπασμένους υπαλλήλους των Υπουργείων Προστασίας του Πολίτη και Μετανάστευσης και Ασύλου, θα διασφαλίσει την εναρμόνιση της διοικητικής δράσης και τον καλύτερο δυνατό συντονισμό των εμπλεκόμενων φορέων.

Αυτή είναι η πραγματικότητα παρ’ όλο που ο ΣΥΡΙΖΑ έχει άλλη άποψη και ισχυρίζεται ότι για να λειτουργήσει η μονάδα θα πρέπει να συσταθεί ως γενική διεύθυνση. Όπως όμως είπε και ο εξαίρετος συνάδελφος και εξαίρετος νομικός ο καθηγητής Ανδρέας Λοβέρδος, δεν έχει σημασία ο τίτλος της μονάδας, αλλά η διάρθρωση και η λειτουργία της.

Και επειδή είναι απαραίτητο να εστιάζουμε πάντα στην ουσία της πολιτικής και να αποφεύγουμε τα προσχήματα, θα ήθελα να σταθώ και στο επιχείρημα το οποίο ακούστηκε από την πλευρά του ΣΥΡΙΖΑ σε σχέση με το έργο της Κυβέρνησης στην πλευρά των εξωτερικών σχέσεων. Αναφέρομαι στις αμφιβολίες που διατυπώθηκαν σχετικά με το αν η Ελλάδα ανταποκρίνεται στις σύγχρονες παγκόσμιες προκλήσεις, στις ανάγκες ψηφιακής εποχής και στο μεταναστευτικό ζήτημα. Αλήθεια, συνάδελφοι, τα πιστεύετε αυτά που λέτε στην Αντιπολίτευση;

Από το 2019 και μετά η πατρίδα μας, όχι μόνο αντιμετωπίζει τις παγκόσμιες προκλήσεις με αποτελεσματικότητα, αλλά έχει αναδειχθεί σε πυλώνα διεθνούς σταθερότητας και διαπεριφερειακής οικονομικής συνεργασίας. Η ηγεσία του Υπουργείου Εξωτερικών έχει υπογράψει πολυάριθμες συμβάσεις και τις αξιοποιεί υποδειγματικά σύμφωνα με τις δυνατότητες της ελληνικής διπλωματίας.

Εδώ θα πρέπει να σταθώ σε μια συμφωνία την οποία υπέγραψε τώρα τελευταία ο Αναπληρωτής Υπουργός Εξωτερικών, ο παριστάμενος εδώ κ. Βαρβιτσιώτης, τον οποίον βεβαίως οφείλω να συγχαρώ για τη συμφωνία που υπέγραψε με την Αίγυπτο.

Είναι γνωστό στην αγροτική Ελλάδα σε όλη την επικράτεια το τεράστιο θέμα που υφίσταται με τους εργάτες γης. Η συμφωνία, λοιπόν, που υπέγραψε ο κ. Βαρβιτσιώτης για την είσοδο και διαμονή στην Ελλάδα πέντε χιλιάδων εργατών γης με διάρκεια εννιά μήνες ανά έτος, προκειμένου να καλυφθούν οι ανάγκες της αγροτικής οικονομίας σε εργατικό δυναμικό, θα δώσει μια ανακούφιση στους αγρότες μας. Η συμφωνία αυτή συνιστά μεγάλη επιτυχία. Συγχαρητήρια, κύριε Υπουργέ!

Σημαντική ήταν, επίσης, μια άλλη συμφωνία την οποία και υπέγραψε προσφάτως ο Υπουργός Άμυνας κ. Πάνος Παναγιωτόπουλος με τον Αιγύπτιο ομόλογό του για την έρευνα και διάσωση στην ανατολική Μεσόγειο μαζί με την Αίγυπτο. Αντιμετωπίζουμε εν τοις πράγμασι τις τουρκικές προκλήσεις και τις παράνομες ενέργειες που προωθούν εκμεταλλευόμενοι την αστάθεια στη Λιβύη.

Παράλληλα, μέσα σε σύντομο χρονικό διάστημα και εν μέσω πανδημίας, κατάφερε η Κυβέρνηση αυτή του Κυριάκου Μητσοτάκη να χτίσει το ψηφιακό κράτος το οποίο προσφέρει στη δημόσια διοίκηση σημαντική εμπειρία, ώστε να αξιοποιήσει τις λειτουργίες του ETIAS και άλλων αντίστοιχων συστημάτων.

Σε ό,τι αφορά δε τη μετανάστευση δεν χρειάζεται να κάνουμε σύγκριση. Θυμόσαστε τι γινόταν το 2019 και τι γίνεται σήμερα. Το 2021 καταγράφηκαν οι χαμηλότερες μεταναστευτικές ροές της τελευταίας δεκαετίας, όταν στην Ευρώπη οι μεταναστευτικές ροές αυξήθηκαν κατά 50%. Η Ελλάδα έπαψε να αποτελεί πύλη εισόδου και οι δομές φιλοξενίας έχουν μειωθεί σε τριάντα τέσσερις από εκατόν είκοσι εννιά που λειτουργούσαν επί διακυβέρνησης ΣΥΡΙΖΑ.

Τα σύνορά μας σε θάλασσα, αέρα και στεριά φυλάσσονται με επάρκεια και έχουμε βάλει τέλος στην εκμετάλλευση δυστυχισμένων ανθρώπων θέτοντας κανόνες στη χορήγηση ασύλου και χαρακτηρίζοντας βεβαίως την Τουρκία ως ασφαλή χώρα για τους αιτούντες άσυλο από Αφγανιστάν, Μπαγκλαντές, Πακιστάν, Σομαλία και Συρία. Βέβαια οι προσπάθειες δεν σταματάνε εδώ. Είμαστε σε διαρκή εγρήγορση και θα πετύχουμε ακόμα περισσότερα στο μέλλον.

Με το παρόν σχέδιο νόμου, κυρίες και κύριοι συνάδελφοι, η ελληνική έννομη τάξη αποκτά μια σύγχρονη δομή η οποία θα συμβάλει στην ενίσχυση της ευρωπαϊκής ασφάλειας και στην περαιτέρω ανάδειξη της χώρας μας σε παράγοντα διεθνούς σταθερότητας και σημείο αναφοράς της διεθνούς συνεργασίας.

Υπερψηφίζουμε το παρόν νομοσχέδιο και εύχομαι καλή επιτυχία στους ανθρώπους που θα στελεχώσουν τη μονάδα του ETIAS.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθητές και μαθήτριες και δύο εκπαιδευτικοί συνοδοί τους από το 5ο Γενικό Λύκειο Πετρούπολης (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες)

Τον λόγο έχει τώρα ο κ. Αναστάσιος Δημοσχάκης από τη Νέα Δημοκρατία.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η αποτελεσματική διαχείριση των εξωτερικών συνόρων της Ευρωπαϊκής Ένωσης συνιστά βασικό προαπαιτούμενο για την προστασία του Ενιαίου Ευρωπαϊκού Χώρου Σένγκεν και την ενίσχυση της εσωτερικής ασφάλειας σε ένα ασταθές διεθνές περιβάλλον, με πολλαπλές προκλήσεις και κρίσεις στην περιοχή μας.

Στην κοινή αυτή ευρωπαϊκή προσπάθεια συμβάλλει και το παρόν σχέδιο νόμου με το οποίο επιτυγχάνεται ο εκσυγχρονισμός του ελέγχου στα σημεία εισόδου-εξόδου των συνόρων μας, περιλαμβάνοντας καινοτόμες διατάξεις αναφορικά με την οργάνωση και τη λειτουργία της Εθνικής Μονάδας ETIAS, η οποία αποτελεί ένα αποτελεσματικό σύστημα πληροφοριών και αδειοδότησης ταξιδιού, προκειμένου να διευκολύνεται η διέλευση από τα εξωτερικά σύνορα Σένγκεν, δηλαδή της εξωτερικής περιμέτρου της Ευρωπαϊκής Ένωσης, υπηκόων τρίτων χωρών που είτε γειτνιάζουν είτε προέρχονται από τα βάθη.

Επίσης, να διενεργείται εκ των προτέρων έλεγχος ασφαλείας στους εν λόγω ταξιδιώτες, οι οποίοι απαλλάσσονται από υποχρέωση θεώρησης, καθώς θα αναλαμβάνουν την άδεια του ETIAS μέσω μιας διαδικασίας υποβολής σχετικής αίτησης, η οποία είναι απλή, οικονομική και γρήγορη καθ’ όσον είναι ψηφιακή ή δεν θα τους επιτρέπεται η είσοδος, εφόσον αυτό κριθεί αναγκαίο κατόπιν σχετικού ελέγχου.

Κατ’ αυτόν τον τρόπο εναρμονίζεται το ελληνικό θεσμικό πλαίσιο με το ευρωπαϊκό ανοίγοντας ένα παράθυρο σε αυτό το πανευρωπαϊκό σύστημα ελέγχου, στο οποίο το ΥΠΕΞ θα αποτελέσει τον εθνικό συντονιστή.

Κύριε Υπουργέ, η συγκεκριμένη μεταρρύθμιση εντάσσεται σε μια ευρύτερη δέσμη μέτρων με τον διακριτό τίτλο «smart borders», ήτοι «ευφυή σύνορα», αποσκοπώντας στον εκσυγχρονισμό των διαδικασιών διαχείρισης των εξωτερικών συνόρων της Ένωσης μέσα από την αξιοποίηση των τεχνολογικών δυνατοτήτων και αναμένεται μεταξύ άλλων να καταστήσει την Ευρώπη ως τον πλέον ελκυστικό προορισμό για επιχειρηματική δραστηριότητα, τουρισμό, σπουδές και όχι μόνον πάντοτε σε ένα πλαίσιο ελευθερίας και ασφάλειας. Τα ευφυή σύνορα της Ευρώπης αποτελούν ένα αναβαθμισμένο θεσμό με πλαίσιο λειτουργίας των συνοριακών σημείων εντός της Συνθήκης Σένγκεν, προβλέποντας αναβαθμισμένο εξοπλισμό και εκπαιδευμένο στελεχιακό δυναμικό.

Τα σημεία εισόδου-εξόδου κυρίως σε ό,τι αφορά τα χερσαία σύνορα του Νομού Έβρου, όπως και στη λοιπή χώρα, αξιολογούνται ήδη ως προς την επάρκεια και τις δυνατότητες προσαρμογής στις απαιτήσεις των νέων συστημάτων και ελέγχου και απαιτείται να δημιουργήσουμε τις επιπλέον υποδομές προσαρμογής στις νέες απαιτήσεις.

Η κατάσταση σήμερα των Κήπων και των Καστανιών είναι παρακμιακή και δεν τιμά ούτε την Ελλάδα ούτε την Ευρώπη. Για τον λόγο αυτόν διεκδικώ και αναδεικνύω την άμεση μελέτη και κατασκευή νέων σύγχρονων υποδομών στα δύο συνοριακά σημεία του Έβρου, δηλαδή στις Καστανιές και στους Κήπους, μέσω ΣΔΙΤ με ικανό στελεχιακό δυναμικό και με εκχώρηση αρμοδιοτήτων στον ιδιωτικό τομέα. Θα πρέπει να καταστούν και τα δύο σημεία προορισμός όλων αυτών που προέρχονται από τις υπερκαυκάσιες χώρες, που προέρχονται από τις ασιατικές και τις μεσανατολικές χώρες.

Πιστεύω ότι στο πλαίσιο της μεταναστευτικής πολιτικής της Ευρωπαϊκής Ένωσης, αλλά και της εθνικής μεταναστευτικής πολιτικής που εφαρμόζει η σημερινή Κυβέρνηση εντάσσεται και η προσφάτως γνωστοποιηθείσα συμφωνία της Ελλάδας με την Αίγυπτο, προσβλέποντας στην εξασφάλιση της ελεγχόμενης μετανάστευσης εργατών γης και όχι μόνο, προσβλέποντας στην απασχόληση πέντε χιλιάδων εργατών από την Αίγυπτο με διάρκεια παραμονής έως εννέα μήνες ανά περίοδο ενός έτους, καλύπτοντας κατ’ αυτόν τον τρόπο τις ανάγκες σε εργατικά χέρια στον αγροτικό τομέα που παρατηρούνται κυρίως στην περιφέρεια.

Ωστόσο θα ήθελα να καταθέσω την εμπειρία μου και τη γνώση μου ότι η βάση για την εν λόγω διμερή συμφωνία είναι η υπογραφείσα συμφωνία του 1967 μεταξύ Ελλάδος και Αιγύπτου και όπως επικαιροποιήθηκε μέχρι σήμερα δύο φορές, με την οποία τα ελληνικά αλιευτικά ποντοπόρα καράβια μας της Μεσογείου και των πελάγων μας ναυτολογούνται από αλιείς και αλιεργάτες εξ Αιγύπτου.

Οφείλω να υπογραμμίσω ως γνήσιος μάρτυρας ότι η ίδια η Αίγυπτος υπήρξε συνεπής συνεργάτης με την Ελλάδα και τις ελληνικές αρχές σε περιπτώσεις διακίνησης οικονομικών μεταναστών μέσω θαλάσσης, αναλαμβάνοντας πλήρως την ευθύνη που της αντιστοιχεί σε διαδικασίες και κόστος, αλλά και επαναπατρισμού όλων των υπηκόων αυτών, οι οποίοι παραβίασαν τα θαλάσσια σύνορά μας. Η συνεργασία μας συνεπώς αποτελεί υπόδειγμα για τις διακρατικές συμφωνίες που πρέπει να διασφαλίσουμε με κράτη που διαχρονικά επιδεικνύουν συναντίληψη και κοινό τόπο συνεννόησης.

Επίσης, επίκαιρη και απαραίτητη είναι η σύναψη συμφωνιών δικαστικής, σωφρονιστικής και αστυνομικής συνεργασίας με τρίτες χώρες απ’ ευθείας μέσω της Ελλάδας και κυρίως, όμως, μέσω της Ευρωπαϊκής Ένωσης για να πετύχουμε τον σκοπό μας. Αν ληφθεί υπ’ όψιν ότι το 70% των κρατουμένων μας σήμερα είναι αλλοδαποί στις φυλακές, με αποτέλεσμα να μην είναι εφικτό να εφαρμοστεί η ποινική διαδικασία σε αξιόποινες πράξεις, οι οποίες πραγματικά δεν μπορεί κανείς να τις αναβάλει, προκειμένου σε περιπτώσεις υποθέσεις αλλοδαπών που τελεσιδικήσουν στην ελληνική δικαιοσύνη να εκτίουν την ποινή τους στις χώρες προέλευσης με έξοδα της Ευρωπαϊκής Ένωσης και των κρατών-μελών αυτής.

Κύριε Υπουργέ, στο πλαίσιο της επίτευξης της ελεγχόμενης οικονομικής μετανάστευσης μέσω των κρατών υψηλού ενδιαφέροντος, εφόσον καταστεί εφικτή η συμφωνία αστυνομικής και σωφρονιστικής και δικαστικής συνεργασίας, θα επιτευχθεί και η αποδοχή και η αναγνώριση. Ήδη έχω αναδείξει διαχρονικά και την αναγκαιότητα επέκτασης της επιτυχημένης συμφωνίας της Ευρωπαϊκής Ένωσης με το Αφγανιστάν σε ό,τι αφορά την αποδοχή του προσωρινού ταξιδιωτικού εγγράφου, του laissez-passer, και με τις λοιπές χώρες υψηλού ενδιαφέροντος. Πρόκειται για ένα χρήσιμο εργαλείο σε ό,τι αφορά τη διαδικασία γρήγορων και ασφαλών επιστροφών, επαναπροωθήσεων οικονομικών μεταναστών στις χώρες προέλευσης, αυτών οι οποίοι παραβίασαν τα σύνορά μας.

Κυρίες και κύριοι, το νέο ψηφιοποιημένο σύστημα ελέγχου συμβάλλει στην πρόληψη, εξακρίβωση και διερεύνηση τρομοκρατικών εγκλημάτων, αλλά και άλλων σοβαρών αξιόποινων πράξεων, καθώς και στην επίτευξη υψηλού επιπέδου ασφάλειας και στην πρόληψη παράνομης οικονομικής μετανάστευσης, ενισχύοντας ταυτόχρονα τις εταιρικές σχέσεις με τρίτες χώρες, βελτιώνοντας την ελκυστικότητα της χώρας μας ως μέλος Σένγκεν και αυξάνοντας την επισκεψιμότητα.

Είναι εμφανές, λοιπόν, ότι τα εθνικά οφέλη που απορρέουν από την παρούσα νομοθετική ρύθμιση είναι πολλαπλά και αποτελεί καλή είδηση και για τη χώρα μας αλλά και για τον λαό αυτής. Για τον λόγο αυτό υπερψηφίζω το παρόν σχέδιο νόμου.

Ευχαριστώ πολύ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο τώρα στον Υφυπουργό Δικαιοσύνης, τον κ. Κώτσηρα, για να υποστηρίξει μια τροπολογία και θα συνεχίσουμε με τους ομιλητές.

Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Ευχαριστώ, κύριε Πρόεδρε.

Ενημερώνω το Σώμα ότι με την τροπολογία - προσθήκη του Υπουργείου Δικαιοσύνης παρατείνεται μέχρι και τη 15η Ιανουαρίου 2023 η προθεσμία υποβολής δηλώσεων περιουσιακής κατάστασης και οικονομικών συμφερόντων σε σχέση με την απόκτηση ιδιότητας υπόχρεου από την 1η Ιανουαρίου 2022 έως και τη 15η Οκτωβρίου 2022 και ετησίων του έτους 2022, δηλαδή για τη χρήση του 2021.

Η ρύθμιση αυτή κρίνεται αναγκαία εν όψει των αντικειμενικών δυσχερειών κατά τη συγκέντρωση των συνυποβαλλομένων δικαιολογητικών.

Νομίζω ότι είναι σαφές.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Υφυπουργέ. Είναι κατανοητό.

Θα δώσουμε τώρα τον λόγο στον τελευταίο ομιλητή του καταλόγου, τον κ. Λαζαρίδη Μακάριο από τη Νέα Δημοκρατία.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, μπορεί να φαίνεται τεχνικής σημασίας το εν λόγω σχέδιο νόμου, ωστόσο οι προεκτάσεις που έχει για την ασφάλεια της χώρας είναι πολλαπλές και πολυεπίπεδες.

Η χώρα μας αποτελεί μία από τις πύλες εισόδου της ευρωπαϊκής ηπείρου και ως τέτοια είναι προνομιακής γεωγραφικής σημασίας και προβολής. Εξαιτίας αυτής της θέσης έχει γίνει, ιστορικά, πολλές φορές αντικείμενο επιβουλής. Όμως, και στις μέρες μας οι απειλές που δέχεται από τον εξ ανατολών γείτονα είναι γνωστές. Δεν νομίζω ότι χρειάζεται να τις περιγράψω και να τις απαριθμήσω.

Σήμερα, όμως, η Ελλάδα δεν είναι όπως πριν από λίγα χρόνια. Σήμερα μας δίνεται η δυνατότητα να αξιοποιήσουμε τη θέση μας, να προβάλλουμε την ισχύ μας και να απολαύσουμε των προνομίων που απορρέουν από αυτή, γιατί σήμερα η ελληνική Κυβέρνηση και ο Πρωθυπουργός Κυριάκος Μητσοτάκης δεν φείδονται τρόπων να ενισχύσουμε το εθνικό μας όραμα, την εθνική μας άμυνα, την εθνική μας ομοψυχία αλλά και τα μέσα με τα οποία θα τα υπηρετήσουμε όλα αυτά.

Τι κάνουμε, λοιπόν, σήμερα με το παρόν σχέδιο νόμου; Το ETIAS, το ευρωπαϊκό σύστημα πληροφοριών και αδειοδότησης ταξιδιού, προέκυψε από την ανάγκη προληπτικού ελέγχου του τεράστιου αριθμού ατόμων –ένα δισεκατομμύριο τετρακόσιες χιλιάδες υπολογίζονται- που έχουν δικαίωμα να ταξιδέψουν προς την Ευρώπη χωρίς την υποχρέωση θεώρησης βίζας.

Αποσκοπεί δε στη βελτίωση της εσωτερικής ασφάλειας, στην πρόληψη της παράνομης μετανάστευσης, στην προστασία της δημόσιας υγείας και στη μείωση των καθυστερήσεων στα σύνορα, καθώς θα εντοπίζει τα πρόσωπα που ενδέχεται να συνιστούν κίνδυνο σε έναν από τους προαναφερόμενους τομείς προτού φτάσουν στα εξωτερικά σύνορα.

Για τους λόγους αυτούς το ETIAS πραγματοποιεί ελέγχους με αντιπαραβολή με το σύστημα πληροφοριών Σένγκεν, το σύστημα πληροφοριών για τις θεωρήσεις, το σύστημα εισόδου - εξόδου, το Eurodac και τη βάση δεδομένων ποινικού μητρώου υπηκόων τρίτων χωρών, καθώς και με τα δεδομένα της EUROPOL και της INTERPOL.

Σε τι, λοιπόν, ωφελείται η χώρα μας από τη σύσταση της μονάδας ETIAS και μάλιστα με τρόπο που δεν αναμένεται να προκαλέσει επιπλέον δαπάνη στη Γ4 Διεύθυνση Δικαιοσύνης, Εσωτερικών Υποθέσεων, Μετανάστευσης και Σένγκεν του Υπουργείου Εξωτερικών;

Η χώρα ωφελείται σε πολλά επίπεδα. Σε τεχνικό επίπεδο ενισχύει την αποτρεπτική ικανότητα, αλλά και την προληπτική ασφάλεια των συνόρων της Ελλάδας και της Ευρώπης, καθώς οι έλεγχοι για δυνητικούς κινδύνους λαμβάνουν χώρα πριν το ταξίδι. Συμβάλλει στην ενίσχυση του Σένγκεν σχετικά με τις καταχωρήσεις για υπηκόους τρίτων χωρών, για τους οποίους έχει υπάρξει άρνηση εισόδου και παραμονής, για πρόσωπα που καταζητούνται με σκοπό τη σύλληψη.

Σε πολιτικό επίπεδο εναρμονίζεται το ελληνικό πλαίσιο με το ευρωπαϊκό, προστατεύει ζητήματα εθνικής κυριαρχίας, αλλά και εμπεδώνει την αντίληψη των συνόρων της χώρας ως ενιαίου ευρωπαϊκού χώρου. Συμβάλλει στη διασφάλιση της ελεύθερης μετακίνησης ατόμων και, ταυτόχρονα, στην πρόληψη της παράνομης μετανάστευσης και της τρομοκρατίας. Ενισχύει τις εταιρικές σχέσεις με τρίτες χώρες, βελτιώνει την ελκυστικότητα της χώρας ως μέλος Σένγκεν για επενδύσεις, τουρισμό και αναψυχή και ασφαλώς ενισχύει σημαντικά την εν γένει μεταρρυθμιστική προσπάθεια της Κυβέρνησης για τον ψηφιακό μετασχηματισμό της δημόσιας διοίκησης και την παροχή υψηλού επιπέδου υπηρεσιών προς τους πολίτες, όπως αυτή καταγράφεται στη Βίβλο Ψηφιακού Μετασχηματισμού 2020 - 2025.

Κυρίες και κύριοι συνάδελφοι, επιτρέψτε μου να πω ότι το παρόν σχέδιο νόμου είναι μία ακόμα απόδειξη των οξυμένων αντανακλαστικών της ελληνικής Κυβέρνησης. Η κίνησή της αυτή προσθέτει ακόμα μία ψηφίδα θωράκισης στη συνολική προστασία της χώρας και δένει, περαιτέρω, στη συνολική προσπάθειά μας να ενισχύσουμε τη χώρα. Συνδέει και ενισχύει τις υπόλοιπες δομικές πολιτικές της χώρας στην εξωτερική μας πολιτική, όπως είναι η επίμονη επένδυση στη διπλωματία, που από την πρώτη ημέρα έχει επιλέξει η Κυβέρνηση, και η οποία έχει αποδώσει καρπούς, μιας επιλογής που μαζί με την αμυντική θωράκιση της χώρας έχει δημιουργήσει νέα δεδομένα στο πολιτικό, στρατιωτικό, διπλωματικό γίγνεσθαι και έχει εμπεδώσει ισχυρά την αντίληψη της χώρας ως μιας δυνατής και απρόσβλητης χώρας σε περιφερειακό επίπεδο.

Αυτή η επιλογή αποτελεί απόδειξη της ενεργητικής στάσης και δυναμικής διεκδίκησης των συμφερόντων της χώρας που αποκρυσταλλώνεται στις συμφωνίες με την Αίγυπτο, οι οποίες διασφαλίζουν τα ελληνικά κυριαρχικά δικαιώματα όπως ορίζονται από το Διεθνές Δίκαιο της Θάλασσας και ακυρώνουν στην πράξη το παράνομο τουρκολιβυκό μνημόνιο, στις αμυντικές συμφωνίες με τις Ηνωμένες Πολιτείες της Αμερικής, το Ισραήλ, τα Ηνωμένα Αραβικά Εμιράτα και, κυρίως, με τη Γαλλία.

Και πάνω απ’ όλα, η συμφωνία με την Ιταλία, για το δικαίωμα επέκτασης της αιγιαλίτιδας ζώνης στα δώδεκα ναυτικά μίλια, γίνεται απτή πολιτική που μεγαλώνει την Ελλάδα, σύμφωνα με την ιστορικής σημασίας απόφαση του Πρωθυπουργού Κυριάκου Μητσοτάκη.

Κυρίες και κύριοι συνάδελφοι, όπως είπα στην αρχή, μπορεί το παρόν σχέδιο νόμου να φαίνεται τεχνικής σημασίας μόνο. Ωστόσο, εάν κάποιος έχει την ικανότητα της στρατηγικής θεώρησης, τότε θα διαπιστώσει ότι εντάσσεται στο ευρύτερο πλαίσιο πολυεπίπεδης ενίσχυσης της πατρίδας μας. Γιατί με αυτό το πλαίσιο η Κυβέρνηση του Κυριάκου Μητσοτάκη δημιουργεί μία Ελλάδα που ενισχύεται συνεχώς, μία Ελλάδα σύγχρονη και τεχνολογικά άρτια, μία Ελλάδα θωρακισμένη και ασφαλή, μία Ελλάδα που, σε πείσμα των προκλήσεων της μεταβλητότητας και των παγκόσμιων ανατροπών, μεγαλώνει και δυναμώνει.

Προφανώς, υπερψηφίζουμε το σχέδιο νόμου και συγχαίρω τον Υπουργό για την εξαιρετική δουλειά.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώθηκε ο κατάλογος των ομιλητών.

Θα δώσουμε τώρα τον λόγο στον Υπουργό κ. Βαρβιτσιώτη, για να ολοκληρώσουμε τη σημερινή συνεδρίαση.

Κύριε Υπουργέ, έχετε τον λόγο.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** Κυρίες και κύριοι συνάδελφοι, νομίζω ότι αυτές οι τέσσερις συνεδριάσεις –τρεις στην επιτροπή και μία στην Ολομέλεια- που συνολικά αφιερώσαμε, έδειξαν ξεκάθαρα ότι αυτό το οποίο προτείνει η Κυβέρνηση σήμερα να υλοποιηθεί, δηλαδή το να συσταθεί η Εθνική Μονάδα ETIAS, είναι μία κίνηση επιβεβλημένη, μία κίνηση η οποία προάγει τη δυνατότητα του ελληνικού κράτους να διευκολύνει και να διευρύνει τα όρια ελέγχου που έχει πάνω στους ταξιδιώτες που εισέρχονται στη χώρα μας και, βέβαια, μία κίνηση, η οποία δίνει στο Υπουργείο Εξωτερικών μία επιπλέον αρμοδιότητα την οποία δεν είχε μέχρι τώρα, δεν την ασκούσε πλήρως, που αφορά στους ταξιδιώτες που προέρχονται από τις χώρες που δεν απαιτείται η βίζα, η ευρωπαϊκή βίζα, για να μας επισκεφθούν.

Κάνουμε με αυτό το νομοσχέδιο τρία πράγματα.

Πρώτα απ’ όλα, εισάγουμε τις νέες τεχνολογίες της πληροφορικής στον έλεγχο των ευρωπαϊκών συνόρων. Καθιστούμε, δηλαδή, τα σύνορά μας smart, «έξυπνα». Διασυνδέουμε τις πληροφορίες. Αντιμετωπίζουμε τις προκλήσεις. Ασκούμε εθνικό έλεγχο.

Δεύτερον, αυτοματοποιούμε τη διαδικασία εισόδου αλλά και ελέγχου –βάζουμε το στοιχείο του ελέγχου- στους πολίτες οι οποίοι μπορούν να ταξιδέψουν ελεύθερα στην Ευρωπαϊκή Ένωση.

Και, τρίτον, ανοίγουμε ένα καινούργιο παράθυρο στο να διευρύνει η Ευρώπη τις δυνατότητές της να απονείμει και σε πολίτες άλλων χωρών το δικαίωμα να καταργηθεί η βίζα εισόδου για την Ευρωπαϊκή Ένωση και έτσι να καταστεί η Ευρώπη, πραγματικά, ένας χώρος ελεύθερης διακίνησης ανθρώπων, έτσι όπως φιλοδοξούμε να τον φτιάξουμε, παράλληλα, όμως, με τη διασφάλιση του κορυφαίου εθνικού αγαθού που είναι η ασφάλεια των πολιτών.

Κατηγορούμαστε, λοιπόν, γι’ αυτό το πράγμα, το ότι ενδεχομένως κάνουμε ένα σύγχρονο ηλεκτρονικό φακέλωμα. Κάνουμε το εντελώς αντίθετο. Αξιοποιούμε τις πληροφορίες που έχουμε στο να ελέγχουμε και σε εθνικό επίπεδο αυτούς τους οποίους το ηλεκτρονικό ευρωπαϊκό σύστημα ελέγχου θα απορρίπτει. Πώς θα λειτουργεί αυτή η ιστορία; Εκατομμύρια άνθρωποι, κατ’ εκτίμηση πάνω από πενήντα εκατομμύρια άνθρωποι, θα αξιοποιήσουν το σύστημα ETIAS από τη στιγμή που θα λειτουργήσει, τον πρώτο χρόνο εφαρμογής. Από αυτούς, το 5% ενδεχομένως να αντιμετωπίσει ένα πρόβλημα που να χτυπήσει στο κεντρικό σύστημα ελέγχου του ETIAS, που θα εδρεύει στην κεντρική υπηρεσία του FRONTEX στη Βαρσοβία. Από αυτούς, κάποιοι θα γίνουν δεκτοί. Ένα μεγάλο ποσοστό υπολογίζουν οι υπηρεσίες του FRONTEX ότι θα γίνουν δεκτοί, δηλαδή από το 5% για τους οποίους θα χτυπάει το κόκκινο, περίπου το 3% θα γίνεται δεκτό και το υπόλοιπο 2% θα απευθύνεται στην ελληνική μονάδα ETIAS για να εξετάσει το ελληνικό κράτος κατά πόσον κάποιοι από αυτούς μπορούν και πρέπει να γίνουν αποδεκτοί από την Ελλάδα.

Αναφέρω, επί παραδείγματι, περίπτωση ομογενούς εναντίον του οποίου μπορεί να εκκρεμούν δικαστικές αποφάσεις ή οτιδήποτε άλλο και θέλει να έρθει στη χώρα μας, να μπορεί να έρθει στη χώρα μας. Άρα, διευρύνουμε –και όχι περιορίζουμε- τον αριθμό των ανθρώπων που έρχονται στην Ελλάδα.

Το δεύτερο είναι ότι όπως έχουμε δει από τις μεταναστευτικές κρίσεις που έχουμε διαχειριστεί είναι πολύ σημαντικό να υπάρχει ένας προκαταρκτικός έλεγχος για το ποιος έχει τις προϋποθέσεις ή τη φιλοδοξία να παραβιάσει το σύστημα ελεύθερου ταξιδιού και να μετατρέψει το ελεύθερο ταξίδι σε μία διαδικασία παράνομης μετανάστευσης, πράγμα το οποίο είναι επίσης σημαντικό. Και η εντολή την οποία έχουμε λάβει από τον ελληνικό λαό είναι να περιορίσουμε όσο μπορούμε την παράνομη μετανάστευση, παράλληλα ανοίγοντας τους τρόπους για τη νόμιμη μετανάστευση.

Θα ήθελα να πω ότι συστήματα όπως το ETIAS σήμερα λειτουργούν σε άλλες χώρες, στις Ηνωμένες Πολιτείες, στον Καναδά, στην Αυστραλία και έχει αργήσει η Ευρωπαϊκή Ένωση να βάλει αυτό το σύστημα, το ηλεκτρονικό σύστημα παροχής πληροφοριών, γύρω από τους ταξιδιώτες.

Αυτό το οποίο πολλοί λένε ότι παραβιάζει τα θεμελιώδη ανθρώπινα δικαιώματα προσκρούει στην ίδια τη λειτουργία του συστήματος που προβλέπει το συμβουλευτικό Συμβούλιο Θεμελιωδών Δικαιωμάτων, ώστε να αντιμετωπίζονται μέσα στο πλαίσιο του εξαιρετικά στιβαρού -ίσως του καλύτερου- νομικού οπλοστασίου προστασίας ανθρωπίνων δικαιωμάτων που ισχύει στην Ευρωπαϊκή Ένωση, να επιβλέπει την όλη διαδικασία, ακριβώς για να μην υπάρχουν όλοι αυτοί οι περιορισμοί.

Άρα, θεωρώ ότι οι οποιεσδήποτε αντιρρήσεις απέναντι στην κεντρική επιλογή έχουν να κάνουν μόνο με την αντίρρηση της συμμετοχής της χώρας στο πρόγραμμα της ευρωπαϊκής ολοκλήρωσης. Άλλη επιμέρους δικαιολογία για την καταψήφιση των ρυθμίσεων που αφορούν την ETIAS δεν νομίζω ότι μπορεί να γίνει δεκτή. Όσοι δέχονται την Ευρωπαϊκή Ένωση ως ένα σύστημα αξιών και διαδικασιών που εφαρμόζεται στο σύνολο των είκοσι επτά χωρών-μελών, προχωρώντας σε μία ευρωπαϊκή ενοποίηση, δεν μπορούν να αρνηθούν την εισαγωγή αυτών των διατάξεων. Όσοι αρνούνται αυτή την πορεία της χώρας, την ευρωπαϊκή, δηλαδή, προοπτική της χώρας, μπορούν κάλλιστα να το καταψηφίσουν, βασιζόμενοι σε προσχηματικές δικαιολογίες.

Ένα θέμα ετέθη οργανωτικό και αυτό νομίζω ότι το έχω απαντήσει πολλάκις μέχρι τώρα και αφορά στον τρόπο με τον οποίο η μονάδα, η Εθνική Μονάδα ETIAS, θα ενταχθεί στο Υπουργείο Εξωτερικών. Κατ’ αρχάς, η στρατηγική επιλογή είναι να ενταχθεί στο Υπουργείο Εξωτερικών και να μην πάει στο Υπουργείο Προστασίας του Πολίτη. Ήταν μία κεντρική απόφαση της Κυβέρνησης στο Υπουργείο Μετανάστευσης, ακριβώς γιατί θεωρήσαμε λόγω της ιδιαιτερότητας των θεμάτων με τα οποία θα ασχοληθεί ότι δεν θα έπρεπε να υπάρχει μόνο μία αστυνομικού χαρακτήρα αντιμετώπιση αυτών των περιπτώσεων που θα εξετάζει η Εθνική Μονάδα ETIAS, αλλά θα έπρεπε να υπάρχει ένας πιο διευρυμένος τρόπος αντίληψης αυτών των περιπτώσεων και αυτό θα μπορεί να το εγγυηθεί μόνο η λειτουργία και ο τρόπος με τον οποίο αντιλαμβάνεται το Υπουργείο Εξωτερικών τα πράγματα και όχι το Υπουργείο Προστασίας του Πολίτη.

Το δεύτερο για το οποίο έχουμε κατηγορηθεί είναι γιατί δεν είναι αυτόνομη και αυτοτελής αυτή η μονάδα, δεν είναι σε επίπεδο διεύθυνσης, αλλά είναι τμήμα όλου του συστήματος που ασχολείται με τα θέματα διαχείρισης Σένγκεν. Νομίζω ότι είναι προφανές, έχει απαντηθεί και από πολλούς συναδέλφους και από τον κ. Μυλωνάκη πριν από λίγο ότι δεν υπάρχει κανένας λόγος, όταν έχεις μία ολόκληρη διεύθυνση που ασχολείται με τα θέματα Σένγκεν και αυτό αποτελεί μία υποκατηγορία των θεμάτων Σένγκεν, να το φέρεις και αυτό σε επίπεδο διεύθυνσης, δημιουργώντας μόνο θέσεις διευθυντών, μόνο και μόνο για να πεις «φτιάχνω περισσότερους διευθυντές». Αντιθέτως, θα δημιουργούσε ενδεχομένως έλλειψη πληροφόρησης, συντονισμού και άλλα προβλήματα τα οποία δεν θέλαμε να αντιμετωπίσουμε.

Τώρα έρχομαι στο Β΄ Μέρος του νομοσχεδίου για το οποίο έγινε πολύς λόγος, χωρίς, όμως, να υπάρχει ουσιαστική κεντρική αντίρρηση. Τι κάνουμε στο Β΄ Μέρος του νομοσχεδίου; Φέρνουμε κάποιες ρυθμίσεις –εννιά τον αριθμό ρυθμίσεις- οι οποίες αφορούν σε τροποποιήσεις του νέου οργανισμού λειτουργίας του Υπουργείου, τον οποίο ψηφίσαμε πριν από έναν χρόνο και τον οποίο προσπαθούμε να υλοποιήσουμε. Ξέρετε, σε κάθε καινούργιο οργανισμό -αυτό δεν είναι η πρώτη φορά που συμβαίνει- πάντοτε υπάρχουν οι παιδικές ασθένειες τις οποίες προσπαθείς να καλύψεις και υπάρχουν και ενδεχομένως κάποιες περιπτώσεις στις οποίες δεν είχε αρχικά προβλεφθεί από τη νομοθέτηση η υποπερίπτωση στην οποία κάποια θέματα προσκρούουν στη σωστή και ορθή λειτουργία του Υπουργείου. Γι’ αυτό και σήμερα προχωράμε σε αυτές τις ρυθμίσεις.

Ενώ έχουμε κατηγορηθεί ότι δεν κάναμε ενδελεχή και ουσιαστικό διάλογο με όλους τους εμπλεκόμενους φορείς και βασικά με τις συνδικαλιστικές οργανώσεις του Υπουργείου Εξωτερικών, μην ξεχνάτε ότι οι μισές από αυτές δεν εμφανίστηκαν καν στον κοινοβουλευτικό διάλογο, δεν ήρθαν να μας υποβάλουν τις απόψεις τους και όσες εμφανίστηκαν όλες δήλωσαν θετικές προς το σύνολο των ρυθμίσεων τις οποίες προτείνουμε. Δεν είμαστε αποκομμένοι από τους ανθρώπους που υπηρετούν στο Υπουργείο Εξωτερικών.

Προσωπικά, δε, δέχομαι τακτικά όλες τις ενώσεις των υπαλλήλων, ακούω με σεβασμό τον προβληματισμό τους και πάνω από όλα σέβομαι πάρα πολύ το έργο το οποίο παράγουν μέσα σε δύσκολες και αντίξοες συνθήκες. Και γι’ αυτό έχουμε έναν τακτικό διάλογο, γιατί θεωρούμε ότι πρέπει και εμείς να βελτιώνουμε -με τον τρόπο μας, με την παρουσία μας- τις συνθήκες γύρω από τις οποίες λειτουργούν και προσφέρουν και πάνω από όλα παράγουν, αυτό για το οποίο θέλουμε στο Υπουργείο Εξωτερικών να είμαστε περήφανοι, μία σύγχρονη, δυναμική εξωτερική πολιτική.

Παράλληλα, έγινε αντικείμενο κριτικής το γεγονός ότι υπάρχει υποστελέχωση. Θα ήθελα μόνο να αναφερθώ στις προσλήψεις τις οποίες έχουμε κάνει την περίοδο 2019 - 2022, γιατί νομίζω ότι είναι αποστομωτικές. Από το 2019 έως το 2022 έχουν γίνει ογδόντα εννέα προσλήψεις που αφορούν σε: σαράντα έξι διπλωμάτες, πέντε στη νομική υπηρεσία, δεκαεννέα ΟΕΥ και δεκαεννέα διοικητικούς. Παράλληλα, εκκρεμούν να οριστικοποιηθούν οι προσλήψεις άλλων εβδομήντα επτά υπαλλήλων που αφορούν σε είκοσι τρεις διοικητικούς. Παίρνουμε διοικητικούς μετά από δεκαετίες που είχε μείνει το Υπουργείο Εξωτερικών χωρίς νέους διοικητικούς υπαλλήλους, πέντε εμπειρογνώμονες -επίσης και εδώ πάνω από μία δεκαετία έχουμε να προσλάβουμε εμπειρογνώμονες- είκοσι έναν διπλωμάτες, πέντε στη νομική υπηρεσία και είκοσι τρεις μηχανικούς πληροφορικής, ακριβώς για να αντιμετωπίσουμε την επόμενη φάση της ψηφιοποίησης του Υπουργείου, το οποίο ψηφιοποιείται ιδιαίτερα στα θέματα προξενικών θεωρήσεων, βίζα και βεβαίως, ETIAS. Αυτά θα υλοποιηθούν σχεδόν άμεσα και υπάρχει και ένας προγραμματισμός για το 2023 τριάντα εννέα καινούργιων προσλήψεων, δεκαπέντε διπλωματών, τριών εμπειρογνωμόνων, δέκα ΟΕΥ, πέντε επιμελητών και έξι διοικητικών, ώστε να υπάρχει και να μπούμε σε μία ροή προσλήψεων, να αποκαταστήσουμε τα ελλείμματα που υπάρχουν και σταδιακά να φέρουμε καινούργιο προσωπικό στο Υπουργείο.

Τώρα, σε ορισμένα θέματα θα κάνω και ορισμένες παρατηρήσεις. Ξέρετε, εγώ είμαι πάρα πολύ ανοιχτός και δεκτικός στον κοινοβουλευτικό διάλογο. Γι’ αυτό και πάρα πολλές από τις παρατηρήσεις που έγιναν τις μελετήσαμε, τις παλέψαμε, τις ακούσαμε και κάποιες από αυτές τις κάναμε δεκτές, γιατί θεωρώ ότι ο κοινοβουλευτικός διάλογος πρέπει να είναι σε ζωντανή διαδικασία και κάποιος που έχει δίκιο πρέπει να εισακούεται, όταν κάνει θετικές προτάσεις. Και αυτό έγινε στην περίπτωση του άρθρου που αφορά στη δυνατότητα απόσπασης στο εξωτερικό των εμπειρογνωμόνων του Υπουργείου Εξωτερικών.

Σε ό,τι αφορά τώρα το άρθρο 11, για το οποίο έγινε πολύ μεγάλη κουβέντα για το κατά πόσον θα μπορέσουμε να εξαιρέσουμε κατά την πρώτη εφαρμογή εις το διηνεκές ορισμένες κατηγορίες υπαλλήλων του Υπουργείου Εξωτερικών από τη διαδικασία αξιολόγησης, λέμε «την πρώτη φορά» ακριβώς λόγω του ότι δεν θέλουμε να διαταράξουμε την πυραμίδα λειτουργίας του Υπουργείου, ενώ δεν υπάρχει και ο χρόνος για να διεξαχθεί αυτή η διαγωνιστική διαδικασία περί την προαγωγή. Αυτό, όμως, σημαίνει ότι θα προαχθούν με βάση την αρχαιότητα αυτοί που ήδη βρίσκονται. Στη συνέχεια, όμως, θέλουμε να προάγονται με βάση τη διαγωνιστική διαδικασία και όχι μόνο βάσει της αρχαιότητας οι υπάλληλοι του Υπουργείου Εξωτερικών και γι’ αυτό λέμε «κατά την πρώτη φορά εφαρμογής» και αφορά τη συγκεκριμένη κατηγορία των υπαλλήλων.

Σε ό,τι αφορά τώρα τις αποσπάσεις στο εξωτερικό για συνυπηρέτηση ανάμεσα στους υπαλλήλους, το εξήγησα και ίσως δεν έχει γίνει κατανοητό. Η συνυπηρέτηση στο εξωτερικό προβλέπεται από τις γενικές διατάξεις του Δημοσιοϋπαλληλικού Κώδικα και όπου υπάρχει η δυνατότητα συνυπηρέτησης στο εξωτερικό, αυτή γίνεται, εφαρμόζεται για τα ζευγάρια των υπαλλήλων. Σήμερα διευρύνεται η δυνατότητα, γιατί είχε εξαιρεθεί το Υπουργείο Εξωτερικών, στους υπαλλήλους εκεί στους οποίους δεν υπάρχει η δυνατότητα της μετάθεσης με συνυπηρέτηση της απόσπασης, για συνυπηρέτηση μη καλύπτοντας οργανικές ανάγκες, έτσι όπως είναι διαρθρωμένες. Και για να δώσουμε αυτό το προνόμιο, λέμε ότι ο αποσπώμενος υπάλληλος που θα πάει να συνυπηρετήσει με τον ή τη σύζυγό του ή τον ή τη σύντροφό του, αυτός θα προσφέρει τις υπηρεσίες του. Όμως, επειδή δεν πρόκειται περί μετάθεσης, δεν μπορεί να παίρνει το επίδομα της υπηρεσίας εν τη αλλοδαπή.

Σε ό,τι αφορά τώρα τους νομικούς συμβούλους με σχέση έμμισθης εντολής που υπηρετούν στο Υπουργείο Εξωτερικών, αυτοί είναι τέσσερις και ξέρω ότι υπάρχει ιδιαίτερο ενδιαφέρον. Ισχύει αυτό που σας είπα και την προηγούμενη εβδομάδα, ότι είχα όλη την καλή διάθεση να εξετάσω όλες τις πτυχές του θέματος και, βεβαίως, να βρεθώ σε αρμονία με τις γενικές διατάξεις του δικαίου, με τις προϋποθέσεις που θέτει το Υπουργείο Εσωτερικών και, βέβαια, με τη συνολική αντίληψη της Κυβέρνησης γύρω από αυτό το θέμα. Οφείλω να σας πω ότι έκανα όλη την έρευνα σε βάθος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Επιτρέψτε μου, κύριε Πρόεδρε, να καταχραστώ δύο λεπτά από τον χρόνο σας.

Σας ενημερώνω ότι βρέθηκα μπροστά ακόμη και σε γνωμοδότηση του Νομικού Συμβουλίου του Κράτους, η οποία απορρίπτει τη συγκεκριμένη δυνατότητα απόσπασης στο εξωτερικό των δικηγόρων που βρίσκονται με έμμισθη σχέση και οι οποίοι έχουν το ιδιαίτερο χαρακτηριστικό να μπορούν να υπηρετούν και στο Υπουργείο Εξωτερικών αλλά παράλληλα να ασκούν και το επάγγελμα του δικηγόρου με τις προϋποθέσεις που ο νόμος ορίζει και, βεβαίως, εντός της ελληνικής επικράτειας, γιατί δεν μπορούν να το κάνουν στο εξωτερικό χωρίς να υποβληθούν στις αντίστοιχες περί ισότητας διατάξεις, τουλάχιστον στις χώρες της Ευρωπαϊκής Ένωσης. Για τις τρίτες χώρες δεν ισχύει καν.

Άρα επειδή το θέμα έχει απασχολήσει και το Νομικό Συμβούλιο του Κράτους, εγώ θα καταθέσω τη συγκεκριμένη γνωμοδότηση η οποία λέει ότι νομικοί σύμβουλοι με σχέση έμμισθης εντολής που προσελήφθησαν στο Υπουργείο Εξωτερικών κατά την εφαρμογή του άρθρου 16Α του οργανισμού του Υπουργείου, όπως ισχύει, δεν εξομοιώνονται με τους υπαλλήλους που υπηρετούν με σύμβαση εργασίας ιδιωτικού δικαίου αορίστου χρόνου και δεν υπάγονται στις διατάξεις περί αποσπάσεων και ειδικών αποστολών του νόμου αυτού.

(Στο σημείο αυτό ο Αναπληρωτής Υπουργός Εξωτερικών κ. Μιλτιάδης Βαρβιτσιώτης καταθέτει για τα Πρακτικά την προαναφερθείσα γνωμοδότηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΑΝΔΡΕΑΣ ΛΟΒΕΡΔΟΣ:** Ναι, γιατί έτσι ήταν ο νόμος πριν έρθει ο δικός σας. Εμείς λέμε να αλλάξουμε τον νόμο. Εσείς λέτε για τη γνωμοδότηση…

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** Η γνωμοδότηση, κύριε Λοβέρδο, αφορά τον τρόπο και το καθεστώς. Αν είναι να αλλάξουμε το καθεστώς, να το κάνουμε. Όταν θα έχετε την ευκαιρία να νομοθετήσετε πλήρως, είμαι βέβαιος ότι θα το κάνετε και θα καλύψετε αυτή την κατ’ εσάς αδικία. Όμως, προσκρούει σε μία συνολική θεώρηση των διατάξεων για τους δημοσίους υπαλλήλους και με τον τρόπο με τον οποίο προσελήφθησαν οι συγκεκριμένοι υπάλληλοι.

Κλείνω, κύριε Πρόεδρε, κυρίες και κύριοι συνάδελφοι, με μία αναφορά σε σχέση με τη σύμβαση την οποία υπογράψαμε την προηγούμενη εβδομάδα με την Αίγυπτο, γιατί τρεις, τέσσερις συνάδελφοι αναφέρθηκαν σε αυτή. Αυτή η σύμβαση, λοιπόν, θα έρθει στη Βουλή για να κυρωθεί. Προετοιμάζονται οι αντίστοιχες εισηγήσεις και θα έχουμε την ευκαιρία να κάνουμε μια πολύ ενδελεχή συζήτηση.

Όμως, για εμάς αυτή η συμφωνία την οποία κατακτήσαμε με την Δημοκρατία της Αιγύπτου είναι μια συμφωνία πρότυπο, γιατί για πρώτη φορά φέρνουμε εργάτες γης στη χώρα σε συμφωνία με το κράτος από το οποίο προέρχονται, με ευθύνη του κράτους από το οποίο προέρχονται ως προς την επιλογή και την υποβολή των σχετικών καταλόγων για τις προξενικές θεωρήσεις για εννέα μήνες, προκειμένου να καλύψουν ανάγκες του αγροτικού κόσμου. Βέβαια λέμε κατ’ αρχάς για έναν συγκεκριμένο αριθμό, αυτό των πέντε χιλιάδων, και αν δούμε ότι, πραγματικά, λειτουργεί αυτή η συμφωνία, θα διευρύνουμε και τον αριθμό τους.

Στόχος μας είναι με χώρες με τις οποίες έχουμε πολιτιστικούς δεσμούς, γειτνιάζουμε και έχουμε τακτικές επαφές -ήδη με τους Αιγυπτίους, όπως σωστά αναφέρθηκε, έχουμε και την πολύ πετυχημένη εφαρμογή της σύμβασης για τους αλιεργάτες, η οποία βρίσκεται εν ισχύι εδώ και πενήντα χρόνια- να μπορέσουμε να φέρουμε κόσμο στη χώρα που θα δουλεύει σε συνθήκες διαφάνειας, με σωστές αμοιβές, με σωστή υγειονομική περίθαλψη και με σωστή αντιμετώπιση από τους εργοδότες, προκειμένου να σπάσουμε αυτόν τον φαύλο κύκλο της παράνομης εργασίας, της υποαμειβόμενης εργασίας και των άθλιων συνθηκών διαβίωσης και του καθεστώτος ανομίας και παρανομίας των ανθρώπων οι οποίοι δουλεύουν και οι οποίοι γίνονται βορά σε συμφέροντα και εξαρτώνται από διάφορες τοπικές μαφίες για να επιβιώσουν στη χώρα μας. Δεν θέλουμε να συνεχίσουμε τις «Μανωλάδες». Θέλουμε να φτιάξουμε συνθήκες για αξιοπρεπή διαβίωση και αξιοπρεπή αμοιβή εργαζομένων που προέρχονται από τρίτες χώρες οι οποίοι με νόμιμο τρόπο θα βρίσκονται στη χώρα, με νόμιμο τρόπο θα επιστρέφουν πίσω και, βέβαια, με γρήγορες διαδικασίες στην περίπτωση που παραβιάζουν τους κεντρικούς όρους φιλοξενίας που παρέχει η Ελλάδα προς αυτούς. Διότι σε καμμία περίπτωση δεν θέλουμε να δημιουργήσουμε μία νέα γενιά παράνομων μεταναστών οι οποίοι θα βρίσκονται και αυτοί σε προσωπικά αδιέξοδα, αλλά θα προκαλούν και με την παρουσία τους τους νομοταγείς Έλληνες πολίτες.

Κυρίες και κύριοι συνάδελφοι, σας ευχαριστώ πολύ γι’ αυτή την ενδελεχή συζήτηση. Θεωρώ ότι μετά την ψήφιση αυτού του νόμου το Υπουργείο Εξωτερικών έχει να κάνει πολλά. Θα οργανώσουμε με τον ταχύτερο δυνατό τρόπο τη μονάδα ETIAS, ώστε τη στιγμή που θα κληθούμε να την ενεργοποιήσουμε να είμαστε απολύτως έτοιμοι, για να περάσουμε σε μία καινούργια εποχή, στην εποχή της ψηφιακής αντιμετώπισης των ταξιδιωτικών ροών και των επισκεπτών που έρχονται από τρίτες χώρες.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, μου επιτρέπετε για ένα λεπτό;

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Λοβέρδο, έχετε τον λόγο για ένα λεπτό.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Αυτό το σχέδιο νόμου, κύριε Πρόεδρε, δεν είναι τόσο πολύ εκτεταμένο ώστε να μας κρατήσει όλη τη μέρα εδώ, οπότε μπορείτε να μου δώσετε το μισό λεπτό και σας ευχαριστώ πολύ.

Κύριε Υπουργέ, καταθέσατε μία γνωμοδότηση στη Βουλή, η οποία δεν έχει καμμία σχέση με το θέμα που συζητάμε. Το Νομικό Συμβούλιο του Κράτους ερμηνεύει προϋφιστάμενο μέχρι σήμερα καθεστώς και το ερμηνεύει σωστά. Η αλλαγή την οποία σας προτείνω σε καμμία περίπτωση δεν έχει να κάνει με το στάτους εν ευρεία εννοία και συνολικά των νομικών συμβούλων.

Έχει να κάνει με ένα θέμα τελείως ανθρώπινο που σχετίζεται με τη συνυπηρέτηση, και έτσι όπως το προτείνουμε, γιατί έτσι είναι η διάταξή σας –και σωστά- δεν συνεπάγεται ούτε μισό ευρώ κόστος. Εσείς μου απαντάτε τι ισχύει μέχρι σήμερα, αφού ο νόμος αυτός θα ψηφιστεί όπως τον φέρνετε εδώ. Άρα, μου απαντάτε σε άλλο θέμα το οποίο εγώ δεν έθεσα. Ούτε ζήτησα εξομοίωση ούτε θα μπορούσα να ζητήσω.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κακώς σας ενημερώνουν δικηγόροι που δεν ξέρουν νομικά. Κακώς σας ενημερώνουν και σας δίνουν μια γνωμοδότηση που –σας το ξαναλέω τρίτη φορά- δεν αφορά το θέμα. Εάν προτείναμε εξομοίωση, πραγματικά, θα είχε πολύ μεγάλη σημασία η γνωμοδότηση που καταθέτετε. Προτείνουμε μια «ad hoc» ρύθμιση για ένα θέμα αυτό της συνυπηρέτησης και τίποτε περισσότερο. Να είναι τουλάχιστον καθαρό σε αυτούς που μας ακούν.

Τώρα, για το χιούμορ, όταν θα έρθουμε εμείς να το κάνουμε, επειδή όσο κοιτάω το μέλλον δεν το πολυβλέπω, κάντε το τώρα εσείς που είστε στα πράγματα.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κύριε Υπουργέ, θέλετε να απαντήσετε σε κάτι;

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** Όχι, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ωραία.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθήτριες και μαθητές και δύο εκπαιδευτικοί συνοδοί τους από το 3ο Γυμνάσιο Ωραιοκάστρου Θεσσαλονίκης.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Κηρύσσεται περαιωμένη η συζήτηση επί της αρχής και των άρθρων, του σχεδίου νόμου του Υπουργείου Εξωτερικών: «Οργάνωση και λειτουργία Εθνικής Μονάδας ETIAS και λοιπές επείγουσες ρυθμίσεις .

Προχωρούμε στην ψήφιση επί της αρχής, των άρθρων, της τροπολογίας και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, είκοσι τρία άρθρα, μία τροπολογία, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Λαμπρούλης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Οργάνωση και λειτουργία Εθνικής Μονάδας ETIAS και λοιπές επείγουσες ρυθμίσεις . |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 6 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 7 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Υπ. Τροπ. 1502/15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το σχέδιο νόμου του Υπουργείου Εξωτερικών:«Οργάνωση και λειτουργία Εθνικής Μονάδας ETIAS και λοιπές επείγουσες ρυθμίσεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 151α**)**

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 13.58΄ λύεται η συνεδρίαση για αύριο, ημέρα Τετάρτη 30 Νοεμβρίου 2022και ώρα 9.00΄,με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**

)