(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΛΕ΄

Τετάρτη, 30 Νοεμβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 2ο Δημοτικό Σχολείο Κουνουπιδιανών Χανίων, σελ.   
3. Ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν. 3126/2003 «Ποινική Ευθύνη των Υπουργών», όπως ισχύουν, την 25.11.2022 ποινική δικογραφία που αφορά στον πρώην Υπουργό Υγείας Ανδρέα Ξανθό, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επίκαιρης ερώτησης προς τον Υπουργό Υποδομών και Μεταφορών, με θέμα: «Αυστηροποίηση διατάξεων του Κώδικα Οδικής Κυκλοφορίας για τους παραβάτες που παρκάρουν σε διόδους ΑμεΑ και άλλες διατάξεις», σελ.

ΠΡΟΕΔΡΕΥΟΥΣΑ

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΣΑΚΟΡΑΦΑ Σ. , σελ.   
  
Β. Επί των επικαίρων ερωτήσεων:  
 ΚΑΡΑΜΑΝΛΗΣ Κ. , σελ.   
 ΠΙΠΙΛΗ Φ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΛΕ΄

Τετάρτη 30 Νοεμβρίου 2022

Αθήνα, σήμερα στις 30 Νοεμβρίου 2022, ημέρα Τετάρτη και ώρα 9.01΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Η΄ Αντιπροέδρου αυτής κ. **ΣΟΦΙΑΣ ΣΑΚΟΡΑΦΑ**.

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 29-11-2022 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΛΔ΄ συνεδριάσεώς του, της Τρίτης 29 Νοεμβρίου 2022, σε ό,τι αφορά την ψήφιση στο σύνολο του σχεδίου νόμου: «Οργάνωση και λειτουργία Εθνικής Μονάδας ETIAS και λοιπές επείγουσες ρυθμίσεις».)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Β3΄ Νοτίου Τομέα Αθηνών, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπουν οι αναφορές από το σχετικό e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπουν οι απαντήσεις ερωτήσεων από το σχετικό e-mail)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι σήμερα θα συζητηθεί η μοναδική επίκαιρη ερώτηση του προγραμματισμένου για σήμερα δελτίου επικαίρων ερωτήσεων, δηλαδή η με αριθμό 201/22-11-2022 επίκαιρη ερώτηση πρώτου κύκλου της Βουλευτού Α΄ Αθηνών της Νέας Δημοκρατίας κ. Φωτεινής Πιπιλή προς τον Υπουργό Υποδομών και Μεταφορών, με θέμα: «Αυστηροποίηση διατάξεων του Κώδικα Οδικής Κυκλοφορίας για τους παραβάτες, που παρκάρουν σε διόδους ΑΜΕΑ και άλλες διατάξεις» θα απαντηθεί από τον Υπουργό Υποδομών και Μεταφορών κ. Κωνσταντίνο Καραμανλή.

Προχωρούμε, λοιπόν, στη συζήτηση της επίκαιρης ερώτησης.

Κυρία συνάδελφε, έχετε τον λόγο για δύο λεπτά.

**ΦΩΤΕΙΝΗ ΠΙΠΙΛΗ:** Ευχαριστώ, κυρία Πρόεδρε.

Κύριε Υπουργέ, γνωρίζετε τον πολύχρονο αγώνα μου με δημόσιες και κυρίως κοινοβουλευτικές παρεμβάσεις, για την απαράδεκτη χαοτική κατάσταση που επικρατεί στα πεζοδρόμια γενικότερα της Ελλάδας και ειδικότερα στα όρια του Δήμου Αθηναίων. Άλλωστε, εσείς ο ίδιος είναι γνωστό ότι τα γνωρίζετε ως πολίτης, διότι κατοικείτε σε μία πολύ προβληματική περιοχή στον τομέα αυτό του Δήμου Αθηναίων. Οπότε, νομίζω ότι θα με καταλάβετε αμέσως.

Προσπαθώντας να βάλω μία τάξη ως Βουλευτής, ξεκινώ από το δικό σας Υπουργείο, το οποίο είναι ανεύθυνο για όλα τα άλλα, αλλά θα σας εξηγήσω γιατί προσέτρεξα στη δική σας βοήθεια. Ήρθα σε επαφή με εκπροσώπους τυφλών και επίσης ανθρώπων ΑΜΕΑ με αμαξίδιο και συζητήσαμε πολύ ποια είναι τα άμεσα προβλήματα που αντιμετωπίζουν ειδικά με το δικό σας Υπουργείο.

Το πρώτο που μου ζήτησαν οι συνάνθρωποί μας -και συμφωνώ απολύτως- είναι το γεγονός ότι πάρα πολλοί πολίτες ανάγωγοι παρκάρουν, παρεμποδίζοντας την οποιαδήποτε κίνηση ΑΜΕΑ, πάνω στους οδηγούς των τυφλών στα πεζοδρόμια ή στους χώρους πρόσβασης προς τον δρόμο. Μου είπαν, λοιπόν, το χαρακτηριστικό, που δεν το ήξερα, ότι είναι το πρόστιμο μόνο 20 ευρώ.

Ξεκινάμε, λοιπόν. Πρώτον, αυστηροποίηση αυτού του είδους των μέτρων από τον ΚΟΚ, που είναι αρμοδιότητά σας.

Πάμε τώρα και στο δεύτερο. Δεν το είχα συνειδητοποιήσει, μου το υπέδειξαν και το φωτογράφισα. Θα πρέπει να κάνετε έναν έλεγχο ως Υπουργείο και να προχωρήσετε δε σε διοικητικά και άλλα μέτρα προς τους δήμους που κατασκευάζουν τα πεζοδρόμια, διότι όλες σχεδόν οι προσβάσεις με αμαξίδιο προσκρούουν στο εξής: Το ρείθρο του πεζοδρομίου παραμένει στους οκτώ, πέντε, δέκα πόντους και μπροστά είναι η άσφαλτος τρυπημένη ή οτιδήποτε άλλο, με αποτέλεσμα κανένα αμαξίδιο στην Αθήνα να μην μπορεί να ασκήσει το ελεύθερο δικαίωμα που έχουμε υποχρέωση να το επιβάλλουμε ως πολιτεία και ως Κυβέρνηση.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Κυρία Πρόεδρε, σας ευχαριστώ πολύ.

Κυρία Πιπιλή, γνωρίζω με πόση σοβαρότητα και ευαισθησία στέκεστε πάνω στα προβλήματα των ΑΜΕΑ, ειδικά στον ευρύτερο Δήμο Αθηναίων και στην εκλογική σας περιφέρεια. Αυτό είναι κάτι που σας τιμά, αλλά θα μου επιτρέψετε να πω ότι τιμά -νομίζω- και την Κυβέρνηση, διότι για πρώτη φορά υπάρχει ένα συνολικό σχέδιο για τους ΑΜΕΑ, το οποίο έχει επιμεληθεί ο κ. Γεραπετρίτης και κάθε Υπουργείο σκύβει πλέον με σοβαρότητα, θα έλεγα, πάνω από τα προβλήματά τους.

Πάμε τώρα στα του δικού μου Υπουργείου. Κατ’ αρχάς, να σας πω ότι έχετε απόλυτο δίκιο. Εμείς αυτή τη στιγμή βρισκόμαστε σε μια διαδικασία ολοκλήρωσης του Κώδικα Οδικής Κυκλοφορίας από τις αρμόδιες υπηρεσίες του Υπουργείου και πολύ σύντομα θα τις καταθέσουμε προς διαβούλευση. Θα κάνουμε μια σοβαρή διαβούλευση, διότι αυτό που θα ήθελα να αποφύγω ως Υπουργός είναι να νομοθετήσουμε κάτι το οποίο να μην εφαρμοστεί, γιατί πολλές φορές τον Κώδικα Οδικής Κυκλοφορίας τον ανανεώνουμε, τον εκσυγχρονίζουμε -υποτίθεται- και κανένας δεν τον εφαρμόζει. Επομένως, αυτό είναι κάτι το οποίο θα ήθελα να αποφύγουμε και νομίζω ότι πρέπει να βοηθήσουμε όλοι σε αυτή την κατάσταση.

Πάμε τώρα στην επίκαιρη ερώτηση σας, η οποία νομίζω ότι έχει έρθει την κατάλληλη στιγμή, διότι εμείς με χαρά και ενδιαφέρον θα ακούσουμε με πολύ μεγάλη προσοχή και τις δικές σας προτάσεις, αλλά και τις προτάσεις των ατόμων με αναπηρία. Θα σας πω -αν μπορώ εν συντομία- τι έχουμε κάνει μέχρι στιγμής για αυτή τη συγκεκριμένη ομάδα.

Πρώτον, έχουμε θεσμοθετήσει τη χορήγηση δελτίων στάθμευσης σε Ι.Χ. αυτοκίνητα γονέων ή παιδιών αλλά και συζύγων ΑΜΕΑ. Δεύτερον, έχουμε βελτιώσει την προσβασιμότητα στο μετρό και στο τραμ. Υπάρχουν προβλήματα, ειδικά στη Γραμμή 1 και στο τραμ, αλλά εκεί κάνουμε παρεμβάσεις. Επίσης, κάτι το οποίο δεν είχε γίνει εδώ και πάρα πολλά χρόνια, είναι ότι τα καινούργια λεωφορεία που έχουμε πάρει είτε με leasing είτε μέσω των ΚΤΕΛ, που είναι ο ιδιώτης πάροχος, αυτή τη στιγμή έχουν τη δυνατότητα πολύ καλύτερης πρόσβασης από αυτά τα παλιά λεωφορεία τα οποία είχε η ΟΣΥ.

Το τελευταίο που θα ήθελα να πω είναι ότι έχουμε συστήσει ειδική επιτροπή στο Υπουργείο, η οποία ασχολείται καθημερινά με τα ζητήματα προσβασιμότητας στους ΑΜΕΑ.

Έχουμε προσαρμόσει τα δεδομένα στις ανάγκες των συμπολιτών μας με αναπηρία. Στο πλαίσιο αυτό έχουμε προβλέψει την ίδρυση ιδιωτικών κέντρων αξιολόγησης και προετοιμασίας οδήγησης για άτομα με κινητικά προβλήματα, τύπου ΗΝΙΟΧΟΣ, έτσι ώστε να μπορούμε να διευκολύνουμε όλους αυτούς τους συμπολίτες μας που μπορούν να πάρουν άδεια οδήγησης, αλλά το κράτος δεν τους διευκολύνει.

Κλείνοντας και γιατί δεν θέλω να πάρω τον χρόνο, κυρία Πρόεδρε, θέλω να πω απλά ότι αυτή τη στιγμή αυτό το οποίο πρέπει το Υπουργείο να κάνει είναι να τιμωρεί τον οδηγό και όχι το αυτοκίνητο. Αυτή είναι η βασική φιλοσοφία του Κώδικα Οδικής Κυκλοφορίας και σε αυτό εγώ δεσμεύομαι, κυρία Πιπιλή, ότι και το πρόστιμο για παράνομη στάθμευση σε ράμπα ΑΜΕΑ θα αυξηθεί κατά πολύ και ότι από δω και πέρα δυστυχώς η Κυβέρνηση και το Υπουργείο θα δει και την περίπτωση διοικητικών προστίμων όχι μόνο στους δήμους, αλλά και στις περιφέρειες που δυστυχώς δεν συνεργάζονται όπως πρέπει.

Τα φαινόμενα διαφθοράς, που αποκαλύφθηκαν στη διαδικασία εξέτασης για τα διπλώματα οδήγησης, έχουν να κάνουν με την ανικανότητα -λυπάμαι που το λέω- των διευθύνσεων μεταφορών των περιφερειών στην ουσία να εφαρμόσουν τον νόμο. Αυτό, λοιπόν, είναι κάτι το οποίο -λυπάμαι που το λέω- έχει καταντήσει προβληματικό και από τη στιγμή που δύο, εάν θέλετε, φορείς του ελληνικού δημοσίου δεν μπορούν να συνεργαστούν, πρέπει να έρθει η Κυβέρνηση και να δει αν πρέπει να επιβάλει διοικητικά πρόστιμα για τη μη επιβολή.

Κλείνοντας, κυρία Πρόεδρε, όσον αφορά στα πεζοδρόμια, όπως ξέρετε αυτό είναι μία αρμοδιότητα του Δήμου Αθηναίων. Έχετε και φωτογραφίες να καταθέσετε, μου τις έχετε δείξει και σε άλλες περιπτώσεις. Έχω την εντύπωση ότι ο δήμος πρέπει να σκύψει πάνω από αυτά τα προβλήματα. Η κατάσταση που αυτή τη στιγμή επικρατεί στους δρόμους του Δήμου Αθηναίων θα σας έλεγα ότι είναι τριτοκοσμική για τους ΑΜΕΑ. Όχι απλώς δεν τους διευκολύνουμε, αλλά τους δημιουργούμε και εμπόδια και αυτό είναι κάτι στο οποίο νομίζω πως όλοι πρέπει να σκύψουμε πάνω και να βρούμε λύσεις στα προβλήματα.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Κυρία συνάδελφε, έχετε τον λόγο.

**ΦΩΤΕΙΝΗ ΠΙΠΙΛΗ:** Κύριε Υπουργέ, δεν είμαι κρατίστρια, αλλά από την άλλη πιστεύω ότι το κράτος είναι αυτό, που θα πρέπει έως την τελευταία στιγμή να είναι πολύ αυστηρό αναφορικά με τους από κάτω φορείς. Διότι συμφωνώ απολύτως μαζί σας, νομοθετούμε στη Βουλή και μετά οι ελεγκτικοί μηχανισμοί του κάθε φορέα, η διοίκηση, αδυνατεί όχι μόνο να εφαρμόσει τον νόμο, αλλά πολλές φορές μετέχει σε ένα μικρό ή μεγαλύτερο βαθμό και στο πάρτι της διαφθοράς. Άλλο θέμα αυτό.

Υπάρχει μια τραγελαφική ανευθυνότητα. Κυρία Πρόεδρε, θα μου επιτρέψετε να καταθέσω και στα Πρακτικά κάποιες φωτογραφίες. Εδώ βλέπουμε την αγωνιώδη προσπάθεια ενός τυφλού να περάσει από το διάδρομο που δικαιούται να έχει, γιατί έχουν παρκάρει. Είναι μία από τις χιλιάδες φωτογραφίες. Καλώς ή κακώς, δεν μπορούμε να έχουμε έναν αστυνομικό πίσω από κάθε πολίτη. Άρα, συμφωνώ και επαυξάνω και χαίρομαι που θα αυστηροποιήσετε κατά πολύ τέτοιου είδους παραβατικότητα οδηγών.

Εδώ, λοιπόν, προσέξτε, κύριε Υπουργέ -τα ξέρετε, κυρία Πρόεδρε- ο Δήμος Αθηναίων το τελευταίο χρονικό διάστημα, δύο-τρία χρόνια, έχει βάλει κάτι ανάγλυφες ενδείξεις οι οποίες είναι για τα αμαξίδια, για να κατεβαίνουν από τον διάδρομο που δικαιούνται. Προσέξτε τώρα, μπροστά στο «ΠΛΑΙΣΙΟ», στην οδό Νίκης, είναι δέκα εκατοστά το ρείθρο του πεζοδρομίου. Στην Ηρώδου Αττικού και Βασιλίσσης Σοφίας είναι επτά εκατοστά. Έχω πάρα πολλές φωτογραφίες. Μου το επεσήμαιναν δε οι τυφλοί και οι άνθρωποι με τα αμαξίδια, με τους οποίους συναντήθηκα. Εγώ δεν το είχα συνειδητοποιήσει. Μού είπαν: «Κυρία Πιπιλή, γι’ αυτές τις διόδους όδευσης των τυφλών, γιατί σπαταλάνε λεφτά το κράτος και οι δήμοι, από τη στιγμή που με το μπαστούνι θα πέσει ή σε περίπτερο ή σε τραπεζοκάθισμα ή σε άλλο κάθισμα ή σε καφάσια ή σε οτιδήποτε άλλο;». Και μου ζήτησαν, κύριε Υπουργέ -δεν είναι δική σας βέβαια αρμοδιότητα, μπορείτε να πιέσετε τον κ. Βορίδη-, να μπουν δύο δίοδοι όδευσης τυφλών στις πλατείες που δεν υπάρχουν. Διότι μου εξήγησαν ότι στο πεζοδρόμιο με το μπαστούνι μπορούν να βρουν στήριγμα για το πού τελειώνει. Στις πλατείες δεν μπορούν να πάνε γιατί δεν ξέρουν πού είναι το παγκάκι. Πρέπει να υπάρξουν υποχρεωτικά -αυτό μάλλον είναι αρμοδιότητα του Υπουργείου Υποδομών, βάλτε και αυτή την παράμετρο- σε όλες τις πλατείες της χώρας οδηγοί όδευσης τυφλών.

Και για να καταλήξουμε, μόλις επέστρεψα από Βίλνιους της Λιθουανίας, είναι μικρή χώρα δυόμισι εκατομμυρίων και από το Ρέικιαβικ της Ισλανδίας με διακόσιες πενήντα χιλιάδες κατοίκους σύνολο. Κοιτάξτε πώς είναι οι διαβάσεις για αμαξίδια και τους τυφλούς. Υπάρχει επικλινές στο πεζοδρόμιο, σε αυτή την άριστη κατάσταση και δεν κινδυνεύει να τουμπάρει το αμαξίδιο.

Και το τελευταίο είναι ότι μου επισήμαναν οι τυφλοί -και δώστε εντολή σε υπηρεσίες σας- να γίνει ένας ενδελεχής έλεγχος σε όλες τις γραμμές του μετρό, γιατί δεν υπάρχουν παντού οδηγοί όδευσης τυφλών και ιδίως να προσέξουν τις αποβάθρες.

Νομίζω ότι κάναμε μια συζήτηση εποικοδομητική.

Χαίρομαι που το έχετε αντιληφθεί και ευελπιστώ στα καλύτερα.

Καταθέτω τις φωτογραφίες στα Πρακτικά.

Ευχαριστώ.

(Στο σημείο αυτό η Βουλευτής κ. Φωτεινή Πιπιλή καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κυρία συνάδελφε.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Ευχαριστώ, κυρία Πρόεδρε.

Νομίζω ότι ένα από τα ουσιαστικά και θεμελιώδη προβλήματα, τα οποία αντιμετωπίζουμε σαν πολιτικό σύστημα σε αυτή τη χώρα, κυρία Πιπιλή, δεν είναι αυτό της νομοθέτησης και της πρόβλεψης αλλά, δυστυχώς, της εφαρμογής των νόμων. Και έχετε δίκιο ότι πρέπει να αυξηθεί το πρόστιμο -και θα αυξηθεί το πρόστιμο- για την παράνομη στάθμευση σε όδευση τυφλών ή σε ράμπα ΑΜΕΑ.

Μάλιστα, έχω να σας πω και ένα περιστατικό που είδα το βράδυ της Κυριακής έξω από Μοναστηράκι. Ένας ταξιτζής είχε παρκάρει πάνω σε ράμπα ΑΜΕΑ σε πολύ κεντρικό δρόμο και εγώ ο ίδιος κατέβηκα και του επισήμανα ότι αυτό που κάνει είναι απαράδεκτο. Η απάντηση του επαγγελματία οδηγού -και προς Θεού, δεν λέω ότι όλοι οι ταξιτζήδες λειτουργούν με αυτόν τον τρόπο- ήταν ότι αν έρθει κάποιος ανάπηρος, τότε θα μετακινήσω το όχημα μου.

Αυτά τα φαινόμενα είναι, νομίζω, φαινόμενα τα οποία δεν τιμούν ούτε την πόλη μας ούτε τη χώρα μας. Δυστυχώς, όμως, όσο και αν έρθει ο νομοθέτης και αυστηροποιήσει τους κανόνες, υπάρχει ένα ζήτημα. Το ζήτημα είναι ποιος θα τον εφαρμόσει αυτόν τον κανόνα. Και εδώ πέρα βλέπουμε ότι τόσο η Δημοτική Αστυνομία όσο και η Τροχαία πρέπει να αρχίσουν να συνεργάζονται ειδικά στα ζητήματα των ΑΜΕΑ, διότι αυτήν τη στιγμή, όπως πολύ σωστά λέτε, το ζήτημα δεν είναι μόνο να θεσμοθετήσουμε και να νομοθετήσουμε αυστηροποίηση, που και θα το κάνουμε, το ζήτημα είναι να εφαρμοστούν.

Πάμε τώρα και σε δύο άλλα πράγματα, τα οποία μου έχετε αναφέρει στο παρελθόν και θεωρώ ότι και αυτά είναι κάποια ζητήματα, τα οποία θα τα βάλουμε μέσα στην αναμόρφωση, στην αναδιάταξη του Κώδικα Οδικής Κυκλοφορίας. Τα ζητήματα αυτά έχουν να κάνουν και με τα ηχητικά σήματα που είχαμε στα φανάρια. Αυτό, όπως ξέρετε, είναι κάτι το οποίο βοηθάει τους τυφλούς ειδικά πάρα πολύ. Δεν υπάρχουν πλέον στην Αθήνα, αλλά σε ελάχιστα σημεία. Και πάλι εδώ θα χρειαστούμε την βοήθεια της περιφέρειας, διότι εμείς θα νομοθετήσουμε, αλλά στην περιφέρεια ανήκει η αρμοδιότητα για να τα επιβάλλουν αυτά.

Επίσης, όσον αφορά τις αρμοδιότητες τις δικές μας, θέλω να σας πω ότι τόσο στο μετρό, στις Γραμμές 2 και 3 νομίζω ότι η προσβασιμότητα που έχουμε για τους ΑΜΕΑ, απ’ ό,τι μου έχουν πει και οι ίδιοι, είναι αρκετά ικανοποιητική. Βέβαια, υπάρχουν ζητήματα. Η Γραμμή 1 γενικά είναι μια προβληματική γραμμή, όχι μόνο για τους ΑΜΕΑ, αλλά γενικότερα για όλους τους επιβάτες. Τον τελευταίο καιρό έχουμε κάνει μια τεράστια προσπάθεια τόσο για να αντιμετωπίσουμε την εισιτηριοδιαφυγή όσο και για να ανανεώσουμε ένα πραγματικά πεπαλαιωμένο τροχαίο υλικό. Ήδη, ο διαγωνισμός είναι στον αέρα για την ανακαίνιση συρμών και την αγορά νέων.

Ακούω αυτό που λέτε με πολύ μεγάλη προσοχή -δεν το γνώριζα- ότι στο μετρό υπάρχει πρόβλημα σε μερικά σημεία με τον οδηγό όδευσης τυφλών. Είναι κάτι το οποίο με την ΣΤΑΣΥ και με τον κ. Κοτταρά θα το δούμε αμέσως, έτσι ώστε να μπορέσουμε να αντιμετωπίσουμε και αυτό το πρόβλημα.

Κλείνοντας, θα ήθελα να πω κάτι, το οποίο νομίζω ότι δεν θα έπρεπε καν να το αναφέρουμε. Το να αντιμετωπίσουμε στην πράξη τα προβλήματα αυτά, που συζητάμε σήμερα για τους ΑΜΕΑ και να διαμορφώσουμε πραγματικά ανθρώπινες συνθήκες, ώστε να μην είναι οι άνθρωποι αυτοί αποκλεισμένοι μέσα στις ίδιες τους τις πόλεις αποτελεί καθήκον όλων μας. Και θα σας έλεγα ότι αυτό είναι και δείκτης πολιτισμού για όλους μας.

Επομένως, θα ήθελα να σας ευχαριστήσω για αυτή την όχι και τόσο επίκαιρη -διότι είναι ζητήματα που απασχολούν τους ΑΜΕΑ εδώ και πολλά χρόνια- ερώτησή σας, διότι μας δίνεται η ευκαιρία και εμείς εκεί που μπορούμε να κάνουμε τις όποιες παρεμβάσεις να τις κάνουμε, ώστε να γίνει η ζωή αυτής της κοινωνικής ομάδας λίγο καλύτερη και να μπορέσουμε κάποτε να ζηλεύουμε το Ρέικιαβικ και να ζηλεύουμε τις χώρες της Βόρειας Ευρώπης, που πραγματικά αντιμετωπίζουν αυτά τα ζητήματα με μία μεγαλύτερη σοβαρότητα και με μεγαλύτερη ευαισθησία.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθήτριες και μαθητές και τέσσερις εκπαιδευτικοί συνοδοί τους από το 2ο Δημοτικό Σχολείο Κουνουπιδιανών Χανίων.

Η Βουλή σάς καλωσορίζει, παιδιά.

(Χειροκροτήματα απ’ όλες τις πτέρυγες της Βουλής)

Επίσης, έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 ποινική ευθύνη των υπουργών, όπως ισχύουν, την 25-11-2022 ποινική δικογραφία που αφορά στον πρώην Υπουργό Υγείας Ανδρέα Ξανθό.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Με τη συναίνεση του Σώματος και ώρα 9.26΄ λύεται η συνεδρίαση για αύριο, ημέρα Πέμπτη 1η Δεκεμβρίου 2022 και ώρα 9.00΄, με αντικείμενο εργασιών του Σώματος: νομοθετική εργασία, σύμφωνα με τη συμπληρωματική ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**