ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΜΓ΄

Δευτέρα 12 Δεκεμβρίου 2022

Αθήνα, σήμερα στις 12 Δεκεμβρίου 2022, ημέρα Δευτέρα και ώρα 08.44΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. ΑΘΑΝΑΣΙΟΥ ΜΠΟΥΡΑ.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, καλημέρα σας και καλή εβδομάδα. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 9/12/2022 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΜΒ΄ συνεδριάσεώς του, της Παρασκευής 9 Δεκεμβρίου 2022, σε ό,τι αφορά την ψήφιση στο σύνολο του σχεδίου νόμου: «Διαδικασία άρσης του απορρήτου των επικοινωνιών, κυβερνοασφάλεια και προστασία προσωπικών δεδομένων πολιτών»)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Β3΄ Νοτίου Τομέα Αθηνών, τα ακόλουθα:

Ο Βουλευτής Μαγνησίας της Νέας Δημοκρατίας κ. Αθανάσιος Λιούπης κατέθεσε αναφορά προς το Υπουργείο Προστασίας του Πολίτη με την οποία η Πανελλήνια Ομοσπονδία Υπαλλήλων Εξωτερικής Φρούρησης και το Σωματείο Υπαλλήλων Εξωτερικής Φρούρησης Ειδικού Αγροτικού Καταστήματος Κράτησης Νέων Κασσαβέτειας του Νομού Μαγνησίας ζητούν την επέκταση της καταβολής του εξαγγελθέντος επιδόματος ύψους 600 ευρώ στην υπηρεσία Εξωτερικής Φρούρησης Καταστημάτων Κράτησης και αιτείται απάντησης.

Ο Βουλευτής Ηλείας της Νέας Δημοκρατίας κ. Ανδρέας Νικολακόπουλος κατέθεσε αναφορά προς το Υπουργείο Αγροτικής Ανάπτυξης και Τροφίμων με την οποία o Πρόεδρος του Αγροτικού Συνεταιρισμού φρούτων, λαχανικών, ελαιόλαδου και σιτηρών Αμαλιάδας και η Ομάδα Παραγωγών Αμαλιάδας η «EΥΦΟΡΗ ΓΗ» του Νομού Ηλείας, με επιστολή τους, ενημερώνουν για τα προβλήματα που αντιμετωπίζουν οι αγρότες σχετικά με την κτηριακή υποδομή, καθώς και την διακίνηση των προϊόντων.

Ο Βουλευτής Κυκλάδων της Νέας Δημοκρατίας κ. Ιωάννης Βρούτσης κατέθεσε αναφορά προς το Υπουργείο Ψηφιακής Διακυβέρνησης με την οποία ο Δήμος Σίφνου, με επιστολή του, ζητεί την άμεση ενίσχυση με επιπλέον προσωπικό του καταστήματος των ΕΛΤΑ Σίφνου, καθώς το κατάστημα με το υπάρχον ανθρώπινο δυναμικό αδυνατεί να εξυπηρετήσει τις αυξημένες ανάγκες του νησιού.

Ο Βουλευτής Β΄ Δυτικής Αττικής της Νέας Δημοκρατίας κ. Αθανάσιος Μπούρας κατέθεσε αναφορά προς το Υπουργείο Εργασίας και Κοινωνικών Υποθέσεων με την οποία ο Εμπορικός Σύλλογος Μεγάρων και ο Σύλλογος Προστασίας και Αρωγής Παιδιών με Εγκεφαλικές Κακώσεις & Ατόμων με Ειδικές Ανάγκες, με επιστολές τους, θέτουν το ζήτημα της ρύθμισης χρεών στα ασφαλιστικά ταμεία με ευνοϊκότερους όρους για τους οφειλέτες και αιτούνται απάντησης.

Ο Βουλευτής Κορινθίας του Συνασπισμού Ριζοσπαστικής Αριστεράς κ. Γεώργιος Ψυχογιός κατέθεσε αναφορά προς το Υπουργείο Εργασίας και Κοινωνικών Υποθέσεων με την οποία το Σωματείο Καθαριστών και Καθαριστριών Κιάτου, με επιστολή του, ζητεί την παράταση του προγράμματος κοινωφελούς εργασίας 2022 για ένα ακόμα οκτάμηνο, όπως έχει ήδη συμβεί στο παρελθόν, ώστε να μην μείνουν κενές οι θέσεις που καλύπτουν σε μια περίοδο που υπάρχει έλλειψη προσωπικού στους δήμους.

Η Βουλευτής Χαλκιδικής του Συνασπισμού Ριζοσπαστικής Αριστεράς κυρία Κυριακή Μάλαμα κατέθεσε αναφορά προς το Υπουργείο Περιβάλλοντος και Ενέργειας με την οποία το Σωματείο Δασεργατών Μακεδονίας, Θράκης και Θεσσαλίας, με επιστολή του, επισημαίνει την ανάγκη άμεσων διευκρινίσεων σε σχέση με την εξαίρεση της υλοτομημένης ξυλείας Πεύκης, η οποία προορίζεται για βιομηχανική χρήση και συγκεκριμένα για την κατασκευή παλετών, από την απαγόρευση εξαγωγών και αιτείται απάντησης.

Οι Βουλευτές του Συνασπισμού Ριζοσπαστικής Αριστεράς, Ηρακλείου, κ. Σωκράτης Βαρδάκης, Λασιθίου κ. Εμμανουήλ Θραψανιώτης και Χανίων κ. Παύλος Πολάκης, κατέθεσαν αναφορά προς το Υπουργείο Αγροτικής Ανάπτυξης και Τροφίμων με την οποία ο Περιφερειάρχης Κρήτης αιτείται την ένταξη όλων των υποψηφίων που πληρούν τις προϋποθέσεις στο πρόγραμμα "Εγκατάσταση Νέων Γεωργών", η οποία μπορεί να υλοποιηθεί με την ανάλογη αύξηση των πιστώσεων και την εκχώρηση επιπλέον πίστωσης, για την ένταξη των υποψηφίων της Περιφέρειας.

Ο Βουλευτής Βοιωτίας του Κινήματος Αλλαγής κ. Γεώργιος Μουλκιώτης κατέθεσε αναφορά προς τα Υπουργεία Προστασίας του Πολίτη, Εργασίας και Κοινωνικών Υποθέσεων και Οικονομικών με την οποία ο Σύλλογος Υπαλλήλων Κέντρου Απεξάρτησης Τοξικομανών Κρατουμένων Ελαιώνα – Θηβών, με έγγραφό του, εκφράζει την έντονη διαμαρτυρία του για τον τρόπο που η Κυβέρνηση αντιμετωπίζει τον κλάδο των εργαζομένων καταστημάτων κράτησης και ζητεί μόνιμα μέτρα στήριξης, αντί εφάπαξ επιδομάτων για προσωρινή ανακούφιση, όπως επαναφορά των δώρων Χριστουγέννων, Πάσχα κ.λπ., σε όλο τον δημόσιο τομέα, πλήρωση των κενών οργανικών θέσεων άμεσα, χωρίς μετακινήσεις υπαλλήλων.

Οι Βουλευτές του Κομμουνιστικού Κόμματος Ελλάδας, Α΄ Θεσσαλονίκης κ. Ιωάννης Δελής και Β΄ Θεσσαλονίκης κ. Λεωνίδας Στολτίδης, κατέθεσαν αναφορά προς το Υπουργείο Εργασίας και Κοινωνικών Υποθέσεων με την οποία το Συνδικάτο Μετάλλου Κεντρικής Μακεδονίας, με ψήφισμά του, ζητεί να ανακληθούν οι απολύσεις που πραγματοποιήθηκαν στις επιχειρήσεις ΑΛΟΥΜΙΛ, ΠΥΡΑΜΙΣ και ΚΛΕΜΑΝ στον Νομό Κιλκίς, καθώς και να αυξηθούν οι μισθοί με υπογραφή συλλογικής σύμβασης εργασίας.

Οι Βουλευτές του Κομμουνιστικού Κόμματος Ελλάδας, Ηρακλείου κ. Εμμανουήλ Συντυχάκης, Λέσβου κυρία Μαρία Κομνηνάκα, Λαρίσης κ. Γεώργιος Λαμπρούλης και Β΄ Πειραιώς κυρία Διαμάντω Μανωλάκου, κατέθεσαν αναφορά προς το Υπουργείο Υγείας με την οποία ο Σύλλογος Εργαζομένων Γενικού Νοσοκομείου Αγίου Νικολάου, με επιστολή του, ζητά την άμεση εφαρμογή της απόφασης του ΣτΕ για τις αναστολές εργασίας, δηλαδή να επαναπροσληφθούν οι επικουρικοί και συμβασιούχοι, να επιστραφούν στους εργαζόμενους που είχαν τεθεί σε αναστολή οι μισθοί τους, καθώς και να μην απολυθεί κανένας από τους συμβασιούχους επικουρικούς που είχαν προσληφθεί προς αναπλήρωση όσων ήταν σε αναστολή.

Η Βουλευτής Β΄ Πειραιώς της Ελληνικής Λύσης κυρία Σοφία - Χάιδω Ασημακοπούλου κατέθεσε αναφορά προς το Υπουργείο Παιδείας και Θρησκευμάτων με την οποία ο Πανελλήνιος Σύλλογος Αναπληρωτών Δασκάλων καταθέτει μία εκτενή σειρά από αιτήματα που αφορούν κατά κύριο λόγο την προκήρυξη μόνιμων θέσεων για δασκάλους και εκπαιδευτικούς σε όλους τους τομείς της εκπαιδευτικής κοινότητας.)

Κυρίες και κύριοι συνάδελφοι, ολοκληρώθηκε η ανακοίνωση των αναφορών.

Εισερχόμαστε τώρα στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι στα πλαίσια του κοινοβουλευτικού ελέγχου τη Δευτέρα 12 Δεκεμβρίου 2022 οι επίκαιρες ερωτήσεις που θα συζητηθούν είναι οι εξής:

Η υπ’ αριθμόν 243/2-12-2022 επίκαιρη ερώτηση θα απαντηθεί από τον Υπουργό Εθνικής Άμυνας κ. Νικόλαο Παναγιωτόπουλο.

Οι υπ’ αριθμόν 253/5-12-2022, 258/5-2-2022 και 260/5-12-2022 επίκαιρες ερωτήσεις θα απαντηθούν από την Υπουργό Παιδείας και Θρησκευμάτων κυρία Νίκη Κεραμέως.

Οι υπ’ αριθμόν 234/1-2-2022, 239/2-12-2022 και 248/2-12-2022 επίκαιρες ερωτήσεις θα απαντηθούν από τον Υπουργό Υγείας κ. Αθανάσιο Πλεύρη.

Οι υπ’ αριθμόν 233/1-12-2022, 246/2-12-2022, 247/2-12-2022 και 254/5-12-2022 επίκαιρες ερωτήσεις θα απαντηθούν από την Αναπληρώτρια Υπουργό Υγείας κυρία Ασημίνα Γκάγκα.

Η υπ’ αριθμόν 263/5-12-2022 επίκαιρη ερώτηση θα απαντηθεί από τον Αναπληρωτή Υπουργό Εσωτερικών κ. Στυλιανό Πέτσα.

Η υπ’ αριθμόν 259/5-12-2022 επίκαιρη ερώτηση και η υπ’ αριθμόν 88/14-10-2022 ερώτηση, κατ’ άρθρο 130 παράγραφος 5 του Κανονισμού της Βουλής, θα απαντηθούν από τον Υφυπουργό Εργασίας και Κοινωνικών Υποθέσεων κ. Παναγιώτη Τσακλόγλου.

Η υπ’ αριθμόν 249/2-12-2022 επίκαιρη ερώτηση θα απαντηθεί από την Υφυπουργό Υγείας κυρία Ζωή Ράπτη.

Οι υπ’ αριθμόν 240/2-12-2022 και 250/2-12-2022 επίκαιρες ερωτήσεις θα απαντηθούν από τον Υφυπουργό Περιβάλλοντος και Ενέργειας κ. Νικόλαο Ταγαρά.

Η υπ’ αριθμόν 236/2-12-2022 και 242/2012-2022 επίκαιρες ερωτήσεις θα απαντηθούν από τον Υφυπουργό Περιβάλλοντος και Ενέργειας κ. Γεώργιο Αμυρά.

Η υπ’ αριθμόν 237/2-12-2022 και 252/5-12-2022 επίκαιρες ερωτήσεις θα απαντηθούν από τον Υφυπουργό Υποδομών και Μεταφορών κ. Γεώργιο Καραγιάννη.

Η υπ’ αριθμόν 238/2-12-2022 και 262/5-12-2022 επίκαιρες ερωτήσεις θα απαντηθούν από τον Υφυπουργό Αγροτικής Ανάπτυξης και Τροφίμων κ. Συμεών Κεδίκογλου.

Η υπ’ αριθμόν 241/2-12-2022 επίκαιρη ερώτηση θα απαντηθεί από τον Υφυπουργό Κλιματικής Κρίσης και Πολιτικής Προστασίας κ. Ευάγγελο Τουρνά.

Δεν θα συζητηθούν κατόπιν συνεννόησης, η υπ’ αριθμόν 257/5-12-2022 επίκαιρη ερώτηση του Βουλευτή Ηρακλείου του ΠΑΣΟΚ - Κινήματος Αλλαγής κ. Βασιλείου Κεγκέρογλου προς τον Υπουργό Περιβάλλοντος και Ενέργειας με θέμα: «Να κατασκευαστεί σήραγγα στο τμήμα Άγνος - Ξηροκαμάρα αντί της καταστροφής του φυσικού περιβάλλοντος και των αρχαιοτήτων».

Η υπ’ αριθμόν 261/5-12-2022 επίκαιρη ερώτηση του Βουλευτή Ηρακλείου του ΠΑΣΟΚ - Κινήματος Αλλαγής κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων με θέμα: «Να δοθεί παράταση δύο μηνών, προκειμένου να διασφαλιστεί η ομαλή λειτουργία των εκμεταλλεύσεων των δικαιούχων σχεδίων βελτίωσης και να μην απενταχθούν από το πρόγραμμα».

Δεν θα συζητηθεί η με αριθμό 210/10-10-2022 του Βουλευτή Ηρακλείου του ΠΑΣΟΚ - Κινήματος Αλλαγής κ. Βασιλείου Κεγκέρογλου προς τον Υπουργό Περιβάλλοντος και Ενέργειας με θέμα: «Ντροπή η απειλή διακοπής ρεύματος στους σεισμόπληκτους που μένουν στους οικίσκους εξαιτίας της σεισμικής δραστηριότητας της 27ης Σεπτεμβρίου 2021».

Δεν θα συζητηθεί η με αριθμό 524/26-10-2022 ερώτηση του Βουλευτή Ηρακλείου του ΠΑΣΟΚ - Κινήματος Αλλαγής κ. Βασιλείου Κεγκέρογλου προς τον Υπουργό Οικονομικών με θέμα: «Πάγωμα δόσεων και τόκων δανείων και ρυθμίσεων στο δημόσιο και τον Εθνικό Φορέα Κοινωνικής Ασφάλισης (ΕΦΚΑ)».

Δεν θα συζητηθεί η με αριθμό 40/7-10-2022 αναφορά του Βουλευτή Ηρακλείου του ΠΑΣΟΚ - Κινήματος Αλλαγής κ. Βασιλείου Κεγκέρογλου προς τον Υπουργό Υποδομών και Μεταφορών με θέμα: «Να προχωρήσει η ανέγερση του νέου δικαστικού μεγάρου Ηρακλείου».

Επίσης, δεν θα συζητηθούν λόγω κωλύματος των Βουλευτών, η με αριθμό 262/11-10-2022 ερώτηση του βουλευτή Β΄ Θεσσαλονίκης του ΣΥΡΙΖΑ Σωκράτη Φάμελλου προς τον Υπουργό Αγροτικής Ανάπτυξης και Τροφίμων με θέμα: «Βραβείο αναλγησίας και υποκρισίας διεκδικεί η κυβέρνηση Μητσοτάκη με τη στάση της προς τους μυδοκαλλιεργητές του Θερμαϊκού».

Επίσης, η με αριθμό 245/2-12-2022 επίκαιρη ερώτηση της Βουλευτού Β΄ Θεσσαλονίκης του ΣΥΡΙΖΑ κ. Θεοδώρας Αυγέρη προς τον Υπουργό Υγείας με θέμα: «Πότε θα επαναλειτουργήσει η καμένη πνευμονολογική κλινική του Γενικού Νοσοκομείου Θεσσαλονίκης Γ. Παπανικολάου η οποία μένει κλειστή εδώ και επτά μήνες».

Και ξεκινάμε με τη δέκατη τέταρτη, με αριθμό 243/2-12-2022 επίκαιρη ερώτηση δεύτερου κύκλου, του Βουλευτή Β΄ Πειραιώς του Συνασπισμού Ριζοσπαστικής Αριστεράς κ. Ιωάννη Ραγκούσηπρος τον Υπουργό Εθνικής Άμυνας, με θέμα: «Υπόθαλψη παρανόμων διώξεων Αξιωματικών εκτός Οργανικών Θέσεων, του Πολεμικού Ναυτικού και της Πολεμικής Αεροπορίας». Θα απαντήσει ο Υπουργός Εθνικής Άμυνας κ. Νικόλαος Παναγιωτόπουλος.

Θα ήθελα να παρακαλέσω θερμά, επειδή σήμερα έχουμε είκοσι τέσσερις ερωτήσεις -και γι’ αυτό και η ώρα που ξεκίνησε η συνεδρίαση είναι άκρως πρωινή-, κατά το δυνατόν να τηρούνται οι χρόνοι, τόσο από τους συναδέλφους Βουλευτές, όσο και από τους κυρίους Υπουργούς. Οι χρόνοι θυμίζω ότι είναι για την πρωτολογία του Βουλευτή δύο λεπτά και για τη δευτερολογία του τρία και για τον Υπουργό η πρωτολογία τρία λεπτά και η δευτερολογία τρία λεπτά.

Κύριε, Ραγκούση, έχετε τον λόγο για την πρωτολογία σας.

**ΙΩΑΝΝΗΣ ΡΑΓΚΟΥΣΗΣ:** Πρέπει, όμως, να μας αποζημιώσετε, κύριε Πρόεδρε, εμάς που μας φέρατε εδώ από τις 8.30΄.

Κατ’ αρχάς, κύριε Παναγιωτόπουλε, κύριε Υπουργέ, πρέπει να ξεκινήσω με ένα σχόλιο για το απαράδεκτο γεγονός σε ό,τι αφορά τη λειτουργία της πολιτικής ηγεσίας του Υπουργείου Εθνικής Άμυνας απέναντι στο Κοινοβούλιο, να σας έχουμε υποβάλει αυτή τη συγκεκριμένη ερώτηση δύο φορές γραπτώς και να μην έχετε απαντήσει ούτε μία φορά. Αυτό από μόνο του είναι ένα αυτοτελές γεγονός το οποίο μας επιτρέπει να μιλούμε για απαράδεκτη συμπεριφορά του Υπουργείου Εθνικής Άμυνας απέναντι στο Κοινοβούλιο.

Θα μπω τώρα στην ουσία της ερώτησης, κατευθείαν στα ερωτήματα, γιατί την υπόθεση την ξέρετε πολύ καλά, την έχετε χειριστεί. Ενώ στις εφετινές τακτικές κρίσεις όλοι οι αξιωματικοί εκτός οργανικών θέσεων, οι λεγόμενοι ΕΟΘ, κρίθηκαν διατηρητέοι, στη συνέχεια το 50% αυτών υπέστη μία απαράδεκτη κομματικού χαρακτήρα δίωξη.

Τα ερωτήματα, λοιπόν, που προκύπτουν είναι τα εξής:

Πώς επιστρατεύτηκαν στελέχη τα οποία με υπουργικές αποφάσεις είχε αποφασιστεί να υπηρετήσουν για πέντε συναπτά έτη, ενώ η απόδοσή τους ήταν εξαιρετική;

Πώς αποστρατεύσατε άριστα στελέχη με μεγάλη εμπειρία, γνωρίζοντας ότι οι υπηρεσίες που προσέφεραν δεν θα μπορούσαν να καλυφθούν από άλλους και σίγουρα όχι άμεσα;

Έχοντας ως δεδομένο ότι η χώρα εν τω μεταξύ διανύει μια περίοδο δύσκολη σε όλα τα μέτωπα, ιδίως με την όξυνση της επιθετικότητας της Τουρκίας, όπου οι αναταραχές πέριξ των συνόρων μας απαιτούν οι Ένοπλες Δυνάμεις να είναι σε διαρκή ετοιμότητα, αλλά και ενότητα -το υπογραμμίζω αυτό- είναι απορίας άξιον ποιος ήταν ο λόγος που αυτή την περίοδο έπρεπε το στράτευμα να στερηθεί τις υπηρεσίες αυτών των εμπειρότατων και αξιολογότατων αυτών στελεχών;

Εν τω μεταξύ το γνωρίζετε καλά ότι ο χαρακτηρισμός «μη διατηρητέος» επιφυλάσσεται σύμφωνα με τον νόμο μόνο σε όσους δεν συγκεντρώνουν άπαντα τα ουσιαστικά τους προσόντα σε βαθμό τουλάχιστον «λίαν καλώς» και για όσους δεν θεωρούνται κατάλληλοι για την αποτελεσματική ενάσκηση των καθηκόντων του βαθμού τους. Από ποιο στοιχείο, λοιπόν, του φακέλου τους κρίθηκε η ακαταλληλότητα σε σχέση με τον βαθμό τους; Και σε κάθε περίπτωση ποια ήταν η αιτιολογία αυτών των διώξεων οι οποίες πραγματοποιήθηκαν παράνομα, εκτός συμβατικών προθεσμιών, που ο ίδιος νόμος ορίζει και με ένα παρασκήνιο -θα δω τι θα απαντήσετε, κύριε Υπουργέ- το οποίο πραγματικά βρίθει στοιχείων παρανομίας, αλλά και βεβαίως και ανηθικότητας. Αναφέρομαι στους χειρισμούς που έγιναν. Επαναλαμβάνω, όμως, ότι θα περιμένω τις απαντήσεις σας για να επανέλθω σε αυτό.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ, κύριε Ραγκούση.

Τον λόγο έχει ο Υπουργός Εθνικής Άμυνας ο κ. Παναγιωτόπουλος για την πρωτολογία του.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Ευχαριστώ, κύριε Πρόεδρε.

Νομίζω ότι είναι πάντα λίγο υπερβολικές οι διατυπώσεις, οι εκφράσεις που χρησιμοποιούνται. Στο πλαίσιο του κοινοβουλευτικού ελέγχου ποτέ δεν αρνήθηκε το Υπουργείο Εθνικής Άμυνας, πάντα εδώ είναι το Υπουργείο Εθνικής Άμυνας διά της πολιτικής ηγεσίας του, για να απαντάει σε ερωτήσεις και νομίζω ότι καλύτερη είναι και η διά ζώσης αυτή διαδικασία απάντησης στην ερώτηση από του Βήματος. Άκουσα για κομματικές διώξεις, άκουσα για παρασκήνιο, για ανηθικότητα κλπ. Νομίζω ότι θα διαφωτιστούμε όλοι όταν αναλυθεί η διαδικασία. Όλα στην ουσία τα επιλύει και τα απαντάει η διαδικασία.

Κατά την ισχύουσα νομοθεσία, λοιπόν, οι αξιωματικοί που συμπληρώνουν μέχρι την 31η Δεκεμβρίου του έτους όπου γίνονται οι κρίσεις 35 έτη πραγματικής υπηρεσίας και τουλάχιστον ένα έτος στον κατεχόμενο βαθμό, κρίνονται υποχρεωτικά κατά τις τακτικές κρίσεις ως ευδοκίμως τερματίσαντες τη σταδιοδρομία τους ή αποστρατευτέοι.

Επίσης, σύμφωνα με το άρθρο 1 του νόμου 4494/2017 δίνεται η δυνατότητα να τεθούν εκτός οργανικών θέσεων, ΕΟΘ δηλαδή, αξιωματικοί μέχρι και τον βαθμό του συνταγματάρχη. Αυτοί οι αξιωματικοί έχουν κριθεί ευδοκίμως τερματίσαντες τη σταδιοδρομία τους, δηλαδή όχι προακτέοι, εκτός βέβαια από εκείνους που αποστρατεύονται για λόγους υγείας. Με τη ρύθμιση αυτή καθορίζεται λεπτομερώς το πλαίσιο της οικειοθελούς παραμονής, η διαδικασία για την ένταξή τους ως αξιωματικοί ΕΟΘ, οι θέσεις που δύνανται να καλύψουν, αλλά και το μέγιστο χρονικό διάστημα παραμονής τους ως αξιωματικοί ΕΟΘ. Εκ των προτέρων, λοιπόν, είναι γνωστές οι προϋποθέσεις για την παραμονή τους στο εν λόγω θεσμό.

Σύμφωνα μάλιστα με την αιτιολογική έκθεση του νόμου που ψηφίσατε το 2017, σκοπός της εν λόγω διάταξης είναι να δοθεί η δυνατότητα οικειοθελούς αλλά βραχείας παραμονής στις τάξεις των Ενόπλων Δυνάμεων για αξιωματικούς που έχουν θεμελιώσει συνταξιοδοτικό δικαίωμα και επιθυμούν να παρατείνουν τον εργασιακό τους βίο και συνεπώς την παραμονή τους συνεχίζοντας να προσφέρουν τις υπηρεσίες τους. Κανείς βέβαια δεν αμφισβητεί τη συνολική προσφορά αυτών των αξιωματικών στις Ένοπλες Δυνάμεις. Κρίθηκαν όμως –θυμίζω- κατά τη διαδικασία των κρίσεων ευδοκίμως τερματίσαντες και από εκεί και πέρα κρίνονται διατηρητέοι ή μη.

Οι αξιωματικοί λοιπόν που έχουν τεθεί με τις πρόνοιες του νόμου του 2017 ως αξιωματικοί ΕΟΘ κρίνονται σε ετήσιες τακτικές κρίσεις από τα αρμόδια συμβούλια κρίσεων. Πριν από τις τακτικές ετήσιες κρίσεις τα ανώτατα κατά κλάδο συμβούλια συνέρχονται και καθορίζουν τα ποσοστά των αξιωματικών εκτός οργανικών θέσεων με βάση τις υπάρχουσες κατά τον χρόνο των κρίσεων υπηρεσιακές ανάγκες. Επαναλαμβάνω: ποσοστά για λόγους κάλυψης υπηρεσιακών αναγκών.

Κατά τις προαναφερθείσες διατάξεις στις τακτικές κρίσεις τρέχοντος έτους κρίθηκαν κατ’ αυτόν τον τρόπο οι εν λόγω αξιωματικοί από τα ανώτατα συμβούλια κρίσεων και τα συμβούλια προαγωγών των κλάδων των Ενόπλων Δυνάμεων, αφού αυτά συγκροτήθηκαν βέβαια με διαταγή των Αρχηγών των Γενικών Επιτελείων. Οι αξιωματικοί ΕΟΘ, όπως είπα, κρίνονται κάθε χρόνο από αυτά τα συμβούλια κρίσεων των Γενικών Επιτελείων, με δυνατές κρίσεις «διατηρητέοι» ή «μη διατηρητέοι».

Οι σχετικοί πίνακες τακτικών κρίσεων αφού συντάχθηκαν από τους προέδρους των ανωτέρω συμβουλίων υποβλήθηκαν αρμοδίως προς κύρωση προκειμένου να οριστικοποιηθούν. Στη διαδικασία αυτή οριστικοποίησης των πινάκων αξιολογήθηκαν ενδελεχώς οι πίνακες διατηρητέων και μη διατηρητέων, σύμφωνα με τις προτάσεις πάντα των Γενικών Επιτελείων σε συνδυασμό, όπως είπα, με τις επιχειρησιακές ανάγκες -δεν γίνεται να μη ληφθούν υπόψη οι υπηρεσιακές ανάγκες- αλλά και τη διασφάλιση των συνταξιοδοτικών προϋποθέσεων ενός εκάστου αξιωματικού από τους πίνακες των μη διατηρητέων. Επομένως δεν διώκονται για να βρεθούν στον δρόμο, αλλά αποστρατεύονται για να βγουν στη σύνταξη.

Σε αυτό το σημείο να κάνω μία υπόμνηση την οποία θεωρώ πολύ σημαντική -και θα πάρω χρόνο και από τη δευτερολογία μου, κύριε Πρόεδρε, νομίζω ότι έχει σημασία εδώ να δοθεί μια συνεκτική απάντηση- ότι σύμφωνα με την υπ’ αριθμόν 85 της 27-2-2004 γνωμοδότηση του Νομικού Συμβουλίου του Κράτους, αλλά και τη σχετική νομολογία του Συμβουλίου της Επικρατείας, η προθεσμία που τάσσεται στη διοίκηση προς ενέργεια είναι ενδεικτική παρά τον χαρακτηρισμό της από τον νομοθέτη ως αποκλειστικής ή ρητής υποχρεωτικής. Ο χαρακτηρισμός αυτός υποδηλώνει από πλευράς του νομοθέτη την έννοια της υπόδειξης προς τη διοίκηση για εκδήλωση όλων αυτών των προβλεπομένων και απαραίτητων ενεργειών εντός εύλογου χρόνου. Σε κάθε περίπτωση η όποια χρονική καθυστέρηση ήταν θεωρώ επιβεβλημένη για να εξετασθεί σε αυτό το διάστημα από την πολιτική ηγεσία ότι πράγματι τηρήθηκαν οι προβλεπόμενες διαδικασίες από το υφιστάμενο θεσμικό πλαίσιο, ότι έγινε δηλαδή αυτή η αξιολόγηση, η κάλυψη των υπηρεσιακών αναγκών και η εξέταση καθενός από τους φακέλους των μη διατηρητέων αξιωματικών, για λόγους, όπως είπα, συνταξιοδοτικής κάλυψης.

Το Υπουργείο Εθνικής Άμυνας διερεύνησε διεξοδικά και εξατομικευμένα τις συνταξιοδοτικές προϋποθέσεις ενός εκάστου αξιωματικού από τους μη διατηρητέους, ώστε να εξασφαλίσει για αυτούς αξιοπρεπές ποσό συντάξεως και λοιπών βοηθημάτων, μερισμάτων.

Και κάτι ακόμα, για να κλείσω. Η μείωση των ποσοστών των αξιωματικών ΕΟΘ αποβλέπει, μεταξύ άλλων, και στη δυνατότητα να ζητήσουμε από τα συναρμόδια Υπουργεία μεγαλύτερο αριθμό εισακτέων στα ανώτατα στρατιωτικά εκπαιδευτικά ιδρύματα και στις ανώτερες στρατιωτικές σχολές υπαξιωματικών, να διεκδικήσουμε δηλαδή περισσότερους σπουδαστές υποψήφιους αξιωματικούς και υπαξιωματικούς, δεδομένου ότι μία από τις στοχεύσεις του Υπουργείου και φυσικά της πολιτικής και στρατιωτικής ηγεσίας είναι η μείωση του μέσου όρου ηλικίας του προσωπικού των Ενόπλων Δυνάμεων. Αυτές οι παρεμβάσεις έχουν προγραμματιστεί σε βάθος πενταετίας και προφανώς η απομείωση αυτή έχει να κάνει και με τους περιορισμούς που ανακύπτουν από την προαναφερόμενη Πράξη Υπουργικού Συμβουλίου που προβλέπει αυτή την αύξηση των εισακτέων στις στρατιωτικές και τις παραγωγικές σχολές, καθώς και με τα δημοσιονομικά περιθώρια που ορίζει το Υπουργείο Οικονομικών. Επομένως, θέλουμε ως Υπουργείο Εθνικής Άμυνας περισσότερους νέους υποψήφιους αξιωματικούς, υπαξιωματικούς, περισσότερους ΕΠΟΠ και αυτό ασφαλώς επηρεάζει και το τελικό ποσοστό των διατηρητέων και αντιστοίχως μη διατηρητέων ΕΟΘ.

Τέλος, μια τέτοια διαδικασία επιλογής έχει εξ αντικειμένου δυσχέρειες καθώς μπορεί τα στελέχη αυτά να χαρακτηρίζονται εξ αντικειμένου εξαίρετα -πρέπει άλλωστε να πληρούν το κριτήριο αυτό ώστε να ενταχθούν στον θεσμό των ΕΟΘ- πλην όμως η διατήρηση αυτών στην υπηρεσία συνδέεται όπως και να το κάνουμε με επικαιροποιημένες υπηρεσιακές ανάγκες όπως αυτές διαπιστώνεται ή πρέπει να διαπιστωθεί ότι συντρέχουν στο πρόσωπο του καθενός από αυτούς ώστε να παραμείνει στην υπηρεσία.

Ελάχιστα θα συμπληρώσω στη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ήδη έχετε υπερκαλύψει, κύριε Υπουργέ.

Κύριε Ραγκούση, έχετε τον λόγο για τη δευτερολογία σας.

**ΙΩΑΝΝΗΣ ΡΑΓΚΟΥΣΗΣ:** Κύριε Υπουργέ, κύριε Παναγιωτόπουλε, κατ’ αρχάς τους νόμους τους γνωρίζουμε και η ανάγνωση της κείμενης νομοθεσίας γι’ αυτή την υπόθεση δεν ξέρω γιατί κατά τη γνώμη σας είναι τόσο σημαντική ως απάντηση σε μία ερώτηση που ουσιαστικά θέτει μείζονα πολιτικά ερωτήματα για τον τρόπο με τον οποίο κυβερνάται σήμερα το Υπουργείο Εθνικής Άμυνας από την Κυβέρνηση Μητσοτάκη.

Ποιος άλλαξε την αρχική απόφαση που προέβλεπε όλοι να παραμείνουν στη θέση τους; Δεν απαντήσατε. Μιλήσατε για ενδεικτικές ημερομηνίες, όμως δεν εξηγήσατε ποιος ήταν ο λόγος που δεν κατατέθηκαν αυτές οι απόψεις των συμβουλίων κρίσης που προέβλεπαν την παραμονή όλων. Όχι μόνο δεν κατατέθηκαν έγκαιρα, όχι μόνο δεν δικαιολογήθηκε γιατί κατατέθηκαν τον Ιούνιο, αλλά επίσης -και μη νομίζετε ότι αυτό θα το αποφύγουν όλοι όσοι πρωταγωνίστησαν σε αυτή την μηχανορραφία- δεν εξηγείτε και πώς παραποιήθηκαν Πρακτικά, κατασκευάστηκαν συνεδριάσεις εκ των υστέρων, για να τροποποιηθεί η αρχική απόφαση του συμβουλίου κρίσεως που προέβλεπε την παραμονή όλων των εκτός οργανικών θέσεων αξιωματικών των Ενόπλων Δυνάμεων.

Και τέλος, με ποια κριτήρια, κύριε Παναγιωτόπουλε, έγιναν αυτές οι επιλογές; Γι’ αυτό μιλάμε για διώξεις στη συγκεκριμένη ερώτηση. Ορίστε, κύριε Πρόεδρε, έχω εδώ -θα το καταθέσω και στα Πρακτικά- έγγραφο «Γενικό Επιτελείο Εθνικής Άμυνας. Να φύγουν ο Δροσόπουλος και ο Καλαθάκης». Και αυτό εν έτει 2022, με την Τουρκία απέναντι, σε αυτή την κατάσταση την επιθετική απέναντι στη χώρα μας. Αυτός είναι ο τρόπος με τον οποίο λειτουργεί το Υπουργείο Εθνικής Άμυνας: «να φύγουν», χαρτάκια.

(Στο σημείο αυτό ο Βουλευτής κ. Ιωάννης Ραγκούσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και επειδή μιλήσατε για υπηρεσιακές ανάγκες ειλικρινά, κύριε Παναγιωτόπουλε, -αφήστε όλα τα άλλα, κρατήστε αν θέλετε αυτό και το επόμενο που θα σας πω- πώς μιλάτε για υπηρεσιακές ανάγκες για να τεκμηριώσετε την ανάγκη να φύγουν εξαίρετοι, όπως είπατε, και έμπειροι αξιωματικοί των Ενόπλων Δυνάμεων σε αυτή τη συγκυρία, με την Τουρκία απέναντί μας –επαναλαμβάνω- να εκφράζει και να εκδηλώνει αυτή την επιθετικότητα; Απεναντίας, ακριβώς οι υπηρεσιακές ανάγκες που υπάρχουν σήμερα στο Υπουργείο Εθνικής Άμυνας, στις Ένοπλες Δυνάμεις, επέβαλε αυτοί -στο τέλος τέλος, λίγες δεκάδες είναι- οι αξιωματικοί να παραμείνουν στη θέση τους και όχι να έρχεστε εδώ να προσπαθείτε να καλύψετε αυτή την ανομία που πραγματοποιήθηκε και ήρθε στην επιφάνεια, με δικαιολογίες ότι «θα τους διώξουμε, γιατί θα φέρουμε καινούργιους ΕΠΟΠ» κλπ, με την Τουρκία που δεν ξέρουμε πότε μπορεί να προκαλέσει το οποιοδήποτε θερμό επεισόδιο.

Μιλάτε εσείς, ο αρμόδιος Υπουργός, για υπηρεσιακές ανάγκες που επέβαλαν την αποστρατεία σήμερα δεκάδων έμπειρων αξιωματικών; Μα, οι υπηρεσιακές ανάγκες που υπάρχουν σήμερα επέβαλαν την παραμονή τους, πόσω μάλλον που εσείς οι ίδιοι τούς χαρακτηρίζετε εξαίρετους.

Κάτι τελευταίο, κύριε Παναγιωτόπουλε, μιας που είμαστε σήμερα εδώ: Γνωρίζατε ή δεν γνωρίζατε ότι η Εθνική Υπηρεσία Πληροφοριών παρακολουθούσε τον Αρχηγό των Ενόπλων Δυνάμεων; Οφείλετε να πάρετε θέση. Είναι μείζον ζήτημα και για τις Ένοπλες Δυνάμεις και για την εθνική ασφάλεια και για τη δημοκρατία στη χώρα. Να παρακολουθεί η Εθνική Υπηρεσία Πληροφοριών τον Αρχηγό ΓΕΕΘΑ; Το γνωρίζατε και αν ναι, τι κάνατε για να το αποτρέψετε ή χρησιμοποιήσατε μήπως και το υλικό των παρακολουθήσεων; Εύλογη ερώτηση και αυτή.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Κύριε Ραγκούση, κατά την προσφιλή σας τακτική επιδιώκετε λίγο να στρέψετε αλλού τη συζήτηση μ’ αυτό το τελευταίο σκέλος για την παρακολούθηση του Αρχηγού ΓΕΕΘΑ από την ΕΥΠ. Ασφαλώς, το Υπουργείο Εθνικής Άμυνας δεν έχει να κάνει τίποτα μ’ αυτήν την υπόθεση, γιατί η ΕΥΠ δεν έχει να κάνει τίποτα με το Υπουργείο Εθνικής Άμυνας. Το ξέρετε αυτό.

Θέλετε μια απάντηση από εμένα. Μπορεί αύριο να υπάρχει μια λίστα ακόμα. Δεν ξέρω. Στο τέλος, όπως είπαμε, όλοι θα μπούμε σ’ αυτήν τη λίστα. Μπορεί να είναι και άλλα πρόσωπα και η πολιτική ηγεσία του Υπουργείου Εθνικής Άμυνας σε παρακολούθηση όχι από την ΕΥΠ, αλλά γενικώς. Τι να κάνουμε; Περιμένουμε το επόμενο τεύχος για να δούμε, όπως κάποτε με τις κυριακάτικες προσφορές των εφημερίδων, το επόμενο κομμάτι της λίστας για να σχολιάσουμε και επ’ αυτού.

**ΙΩΑΝΝΗΣ ΡΑΓΚΟΥΣΗΣ:** Άρα δεν διαψεύδετε.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Τι να διαψεύσω; Αφού δεν γνωρίζω. Και τι σχέση έχω εγώ με τις παρακολουθήσεις; Καμία απολύτως.

**ΙΩΑΝΝΗΣ ΡΑΓΚΟΥΣΗΣ:** Ως Υπουργός Εθνικής Άμυνας δεν οφείλατε να ενημερωθείτε, όταν καταγγέλετε …

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κύριε Ραγκούση.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Είπαμε για την υπόθεση των παρακολουθήσεων. Τι να γνωρίζουμε;

**ΙΩΑΝΝΗΣ ΡΑΓΚΟΥΣΗΣ:** Εσείς δεν θα έπρεπε να γνωρίζετε …

**ΠΡΟΕΔΡΕΥΩΝ (Αθανάσιος Μπούρας):** Δεν καταγράφεται τίποτα από τις διακοπές. Δεν είναι αυτό το θέμα μας. Μη διακόπτετε.

**ΙΩΑΝΝΗΣ ΡΑΓΚΟΥΣΗΣ:** …

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Αν εσείς καταλαβαίνετε ότι επιβεβαιώνω όταν λέω ότι δεν γνωρίζω, αυτό είναι η δική σας ιδιότυπη λογική και η δική σας ιδιότυπη σκέψη.

**ΙΩΑΝΝΗΣ ΡΑΓΚΟΥΣΗΣ:** …

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Από εκεί και πέρα, κοιτάξτε. Συναρτάτε τον αριθμό των ΕΟΘ με τη δυνατότητα της εθνικής άμυνας της χώρας να αντιμετωπίσει την Τουρκία.

Να σας πω κάτι; Θα προτιμούσα λίγη περισσότερη συστολή όταν μιλάτε για την προσπάθεια του Υπουργείου Εθνικής Άμυνας είτε αφορά την πολιτική είτε τη στρατιωτική ηγεσία, ώστε να αναβαθμιστούν οι συνολικές δυνατότητες των Ενόπλων Δυνάμεων. Τώρα γίνεται αυτή η προσπάθεια. Πριν δεν γινόταν. Πριν υπήρχε αδιαφορία και αδράνεια, επί των ημερών σας δηλαδή. Τώρα ενισχύουμε τις Ένοπλες Δυνάμεις για να αντιμετωπίσουμε την αναθεωρητική, προκλητική και περισσότερο απειλητική στάση της Τουρκίας και αυτό είναι πασιφανές. Όλος ο κόσμος το γνωρίζει, όλη η κοινωνία το αποδέχεται. Πριν, δεν ξέρω, έχω αμφιβολίες. Τώρα, ναι, και σε προσωπικό και σε μέσα. Δεν θέλω να πω τίποτα για τα μέσα. Έχω ήδη πει πολλά και θα πω και άλλα. Σε προσωπικό, όμως, εκτιμάμε ότι και εκεί χρειάζονται παρεμβάσεις. Μια από τις παρεμβάσεις που χρειάζονται για να αναβαθμιστούν συνολικά οι Ένοπλες Δυνάμεις της χώρας είναι να μπει νέο αίμα και να μειωθεί ο μέσος όρος ηλικίας του προσωπικού, ιδίως σε κάποιες ειδικότητες άκρως απαραίτητες, όπως για παράδειγμα στις Ειδικές Δυνάμεις.

Εσείς φέρατε νόμο, δεν ξέρω με τι ακριβώς κατά νου, όμως δεν είμαι σίγουρος ότι είχατε κατά νου να διατηρήσετε την ισορροπία του συστήματος όσον αφορά τις προαγωγές και τις κρίσεις, διότι υποτίθεται ότι όσο ανεβαίνουμε βαθμίδα στις κρίσεις, τόσο απομειώνεται ο αριθμός των αξιωματικών που παραμένουν εν ενεργεία στην υπηρεσία και τόσο περισσότεροι αξιωματικοί, ενδεχομένως κάποιοι απ’ αυτούς καλοί στα καθήκοντά τους, χρήσιμοι στην υπηρεσία τους, αναγκάζονται ή μάλλον ωθούνται σε αποστράτευση. Έτσι λειτουργεί η πυραμίδα.

Τι αντίκτυπο είχε στη στελεχιακή πυραμίδα ο νόμος του 2017 με τους ΕΟΘ; Προς τις ανώτερες βαθμίδες των αξιωματικών υπήρχε μια, αν θέλετε, στρέβλωση. Πάρα πολλοί αξιωματικοί στον βαθμό του συνταγματάρχη που διατηρούνταν στην υπηρεσία, πολλοί απ’ αυτούς και ΕΟΘ, μετά είχαμε μείωση και μετά ξανά διαπλάτυνση της πυραμίδας, που είναι λογικό όσο πηγαίνουμε προς τη βάση. Αυτήν τη στρέβλωση προσπαθήσαμε να διορθώσουμε.

Όπως σας είπα, δεν υπήρξε καμία διαδικασία πέρα από την προβλεπόμενη από τον νόμο. Τον νόμο τον ανέγνωσα για να σας πω ότι τηρήθηκαν όλα τα προβλεπόμενα. Σας εξήγησα ότι οι προθεσμίες είναι ενδεικτικές, αλλά όχι υποχρεωτικές μάλλον υπό την έννοια διαταγής, εντολής προς την υπηρεσία να ενεργήσει. Παρασχέθηκε το εύλογο χρονικό διάστημα προκειμένου να ληφθούν υπόψη οι υπηρεσιακές ανάγκες.

Κατ’ αυτόν τον τρόπο το Υπουργείο Εθνικής Άμυνας, η πολιτική και η στρατιωτική ηγεσία σε συνεργασία μεταξύ τους, θα μπορέσουν να διεκδικήσουν περισσότερους στρατιώτες, περισσότερους ΕΠΟΠ, περισσότερους σπουδαστές από τις Σχολές Αξιωματικών και Υπαξιωματικών για να στελεχωθούν οι Ένοπλες Δυνάμεις στη νέα τους εποχή.

Από εκεί και πέρα, αυτοί που κρίθηκαν μη διατηρητέοι, όπως σας είπα, εξωθούνται στην αποστρατεία και στη συνταξιοδότηση και επομένως δεν διώκονται από την υπηρεσία με αποτέλεσμα να μείνουν στον δρόμο. Απλά προχωράνε στο επόμενο στάδιο. Η τήρηση των προθεσμιών αυτών που σε κάθε περίπτωση σας είπα ότι παραμένουν ενδεικτικές, θα δήλωνε υπερεξασφάλιση προς απομείωση της υπηρεσιακής ωφέλειας και κατ’ επέκταση προς εξυπηρέτηση του δημοσίου συμφέροντος.

Επομένως, θα έλεγα να μη δραματοποιείτε αυτήν την κατάσταση, κύριε συνάδελφε. Αυτή η παρέμβαση έγινε προς όφελος και όχι εναντίον του συμφέροντος των Ενόπλων Δυνάμεων συνολικά.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Θα συζητηθεί η δέκατη ένατη με αριθμό 263/5-12-2022 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Ιωάννη Αμανατίδη προς τον Υπουργό Εσωτερικών, με θέμα: «Αναγκαιότητα άμεσης χρηματοδότησης για την υλοποίηση των αναγκαίων εργασιών για την ανάπτυξη, βελτίωση, αντικατάσταση του δικτύου ύδρευσης, αποχέτευσης ακαθάρτων, αποχέτευσης όμβριων και οδοστρωσίας, του οικισμού Αγία Σοφία του Δήμου Δέλτα του Νομού Θεσσαλονίκης».

Κύριε Αμανατίδη, έχετε τον λόγο για την πρωτολογία σας.

**ΙΩΑΝΝΗΣ ΑΜΑΝΑΤΙΔΗΣ:** Ευχαριστώ, κύριε Πρόεδρε.

Κύριε Υπουργέ, η σημερινή συζήτηση της επίκαιρης ερώτησής μου γνωρίζετε ότι γίνεται υπό το βάρος του σοβαρότατου τραυματισμού του δεκαεξάχρονου Κώστα Φραγκούλη, κατοίκου του αναφερόμενου οικισμού, και ω της σύμπτωσης, η επίκαιρη ερώτηση κατατέθηκε μία ημέρα πριν από τον βαρύτατο τραυματισμό του. Ωστόσο, δύο λόγια θέλω να πω γι’ αυτό.

Κύριε Πρόεδρε, η δικαιοσύνη είναι το ζητούμενο πάντοτε -αυτό άλλωστε είναι που ζητούν και οι συγγενείς του δεκαεξάχρονου, αλλά και η κοινότητα των ρομά- όπως και η απόλυτη καταδίκη της βίας.

Κύριε Υπουργέ, φυσικά όταν μιλάμε για δημόσιες υπηρεσίες, όπως είναι και η Αστυνομία, πάντοτε υπάρχουν πολιτικές ευθύνες. Τα γεγονότα αυθαιρεσίας και βίας πολλαπλασιάζονται και δεν μπορούν να αποτελέσουν κανονικότητα και δεν μπορεί να ευλογούνται από κανέναν, πολύ περισσότερο φυσικά να είναι πολιτική επιλογή.

Η αντιμετώπιση των αιτιών –ελλιπής εκπαίδευση, υποστελέχωση από ειδικό επιστημονικό προσωπικό, τρόπος πρόσληψης, μη ανοχή από την υπηρεσία- θα πρέπει να είναι η αυτονόητη επιλογή μιας ευνομούμενης πολιτείας.

Κύριε Υπουργέ, η κοινωνική ενσωμάτωση των ρομά παραμένει ζητούμενο στην Ελλάδα, καθώς χιλιάδες απ’ αυτούς ζουν ακόμα σε συνθήκες περιθωρίου, κοινωνικής, οικονομικής και χωροταξικής απομόνωσης. Η οικονομική κρίση, η επέλαση της πανδημίας και εν συνεχεία η ενεργειακή κρίση επέφεραν ακόμα μεγαλύτερο πλήγμα περιθωριοποίησης, έξαρσης ρατσιστικών συμπεριφορών και οικονομικής ανέχειας.

Όπως γνωρίζετε, ο οικισμός «Αγία Σοφία» της δημοτικής κοινότητας Διαβατών και Εχεδώρου του Δήμου Δέλτα του νομού Θεσσαλονίκης κατατάσσεται στην κατηγορία Τύπου 2, «Μικτός Καταυλισμός». Από το 2000 που ήταν 267 κατοικίες, η πυκνότητα των καταλυμάτων και η μορφή τους έχουν μεταβληθεί, με αποτέλεσμα να υπάρχουν σήμερα περίπου 400 κατοικίες, ενώ πολλές οικογένειες διαβούν σε παραπήγματα που δεν καλύπτουν τις ανάγκες ύδρευσης, αποχέτευσης και ηλεκτροδότησης.

Στο σημείο αυτό δεν θα διαβάσω, αλλά θα καταθέσω στα Πρακτικά, κύριε Υπουργέ, την επιστολή των εργαζομένων σε δομές οι οποίες υπάρχουν στον οικισμό και την τεχνική έκθεση όπου αναφέρεται από τη δημοτική επιχείρηση ύδρευσης-αποχέτευσης του Δήμου Δέλτα ακριβώς η κατάσταση η οποία υπάρχει.

Έχουν στείλει χθες και μια επιστολή οι εργαζόμενοι στον οικισμό εκεί της Αγίας Σοφίας, όπου με μελανά χρώματα αναφέρονται στο ποια είναι η κατάσταση εκεί. Στο τι έχουμε κάνει εμείς ή τι έγινε μετά μπορώ να αναφερθώ και θα αναφερθώ στη δευτερολογία μου, ανάλογα βέβαια και με αυτά τα οποία θα μας έχετε πει. Δεδομένου, κύριε Υπουργέ, ότι πραγματικά μιλάμε για μια κατάσταση υγειονομικά και περιβαλλοντικά πέραν των ορίων –έχουν ξεπεραστεί τα όρια στον οικισμό- κι επειδή υπάρχει η τεχνική έκθεση που χαρακτηρίζει τις υποδομές ύδρευσης και δικτύου ως προβληματικές και ανεπαρκείς, η συντήρηση πλέον και η επισκευή των υφιστάμενων δομών είναι αποτελεσματική και δαπανηρή και η οριστική λύση των προβλημάτων –βεβαίως μιλάμε για τη μετεγκατάσταση του οικισμού αργότερα- μπορεί να γίνει κατορθωτή με την κατασκευή νέων δικτύων ύδρευσης, αποχέτευσης ακαθάρτων, δικτύου αποχέτευσης όμβριων και έργων οδοστρωσίας και ασφαλτικών.

Έχετε την τεχνική έκθεση της 21ης Μαρτίου 2022 και τον προϋπολογισμό μελέτης 5.785.000 ευρώ. Έχετε τη σύμφωνη γνώμη της Γενικής Γραμματείας Κοινωνικής Αλληλεγγύης και Καταπολέμησης της Φτώχειας του κ. Σταμάτη, ο οποίος συνηγόρησε με σύμφωνη γνώμη στις 19 Μαΐου 2022. Υπάρχει η αναγκαιότητα –και γνωρίζω ότι το ξέρετε- της άμεσης και επείγουσας εκτέλεσης του έργου, που φαίνεται άλλωστε και από το έγγραφο που σας έστειλε ξανά η Γενική Γραμματεία Κοινωνικής Αλληλεγγύης στις 8 Αυγούστου, στο οποίο σας ζητάει ενημέρωση για το πού βρίσκεται η διαδικασία της απόφασης ένταξης του έργου στο Πρόγραμμα Δημοσίων Επενδύσεων.

Η ερώτησή μου λοιπόν, κύριε Υπουργέ, είναι σαφής και καθαρή και περιμένω και από εσάς και από το Υπουργείο μια ξεκάθαρη απάντηση, έτσι ώστε να αναδειχθεί και να λυθεί μάλλον το πρόβλημα -όχι να αναδειχθεί, γιατί η ανάδειξη γίνεται με διάφορους άλλους τρόπους- αλλά να λυθεί το πρόβλημα . Σε ποιο λοιπόν στάδιο βρίσκεται αυτή η διαδικασία και σε ποιες ενέργειες θα προβείτε, έτσι ώστε να γίνει άμεσα η εκτέλεση του εν λόγω έργου;

Ευχαριστώ πολύ.

(Στο σημείο αυτό ο Βουλευτής κ. Ιωάννης Αμανατίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την πρωτολογία σας.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε.

Ευχαριστώ και τον κ. Αμανατίδη, με τον οποίο είμαστε σε επικοινωνία για αυτό το ζήτημα, που είναι σοβαρό ζήτημα. Μας δίνεται έτσι η ευκαιρία να σχολιάσουμε γενικά τα ζητήματα που αφορούν τη στέγαση και τις συνθήκες διαβίωσης των Ρομά στη χώρα μας. Έχω να πω ότι για μας, για την Κυβέρνηση του Κυριάκου Μητσοτάκη, δεν υπάρχουν πολίτες πρώτης και δεύτερης κατηγορίας.

Γι’ αυτό, για πρώτη φορά μετά την υιοθέτηση της Εθνικής Στρατηγικής για τους Ρομά, σκοπεύουμε να ξεδιπλώσουμε μέσα στο επόμενο χρονικό διάστημα, τουλάχιστον για το κομμάτι της στέγασης και των συνθηκών διαβίωσης, τον τέταρτο πυλώνα αυτής της στρατηγικής, σε συνεργασία με το Υπουργείο Εργασίας και τον Γενικό Γραμματέα κ. Σταμάτη.

Για το συγκεκριμένο έργο έχω να πω ότι έχει υποβληθεί ένα τεχνικό δελτίο. Αφορά τη χρηματοδότηση του έργου της κατασκευής νέων δικτύων αποχέτευσης ακαθάρτων και διαχείρισης των όμβριων υδάτων στην περιοχή, ύψους 5,8 εκατομμύρια ευρώ περίπου. Είναι ένα έργο σημαντικό, αλλά συνδέεται -θα έλεγα πολύ στενά και χωρίς καμία διάθεση να υπεκφύγω της συζήτησης- με τον υπερπληθυσμό στον οικισμό αυτόν στην περιοχή του Δήμου Δέλτα. Αντί για χίλια πεντακόσια περίπου άτομα που θα μπορούσε να στεγάσει, όπως πολύ σωστά επισημάνατε κι εσείς και εργαζόμενοι αλλά και όλοι οι άνθρωποι που διαβιούν στην περιοχή, μιλούν για έναν υπερπληθυσμό, περίπου τριπλάσιο δηλαδή από τον αριθμό που θα μπορούσε να στεγάσει, περίπου τεσσεράμισι χιλιάδες.

Επομένως, εμείς αυτό που θα κάνουμε είναι να αντιμετωπίσουμε και τα δύο θέματα ταυτόχρονα. Σχεδιάζουμε μαζί με το Υπουργείο Εργασίας μια πρόσκληση από το Πρόγραμμα Δημοσίων Επενδύσεων ύψους 15 εκατομμυρίων ευρώ αρχικά. Σε αυτήν τη διαδικασία των συνθηκών στέγασης και εξυπηρέτησης φυσικά των νέων οικισμών θα μπορεί να υποβάλει ο δήμος ο οποίος επιθυμεί την πρότασή του.

Για την περίπτωση του Δήμου Δέλτα θα δούμε ταυτόχρονα, μαζί με τις συνθήκες στέγασης του πληθυσμού, και το θέμα της κατασκευής του δικτύου το οποίο έχει υποβάλει. Έχουμε ένα επαρκές φάκελο χρηματοδότησης. Πιστεύω την επόμενη εβδομάδα, σύμφωνα με τις υπηρεσίες του Υπουργείου Εσωτερικών, θα είμαστε σε θέση να αναρτήσουμε την πρόσκληση, γιατί ξέρετε ότι έχουμε μια μετάπτωση από το Πρόγραμμα Δημοσίων Επενδύσεων στο ΕΠΑ. Θα αναρτήσουμε την πρόσκληση, ώστε οι δήμοι που επιθυμούν να υποβάλουν την πρότασή τους. Μεταξύ αυτών φυσικά θα έρθουμε σε συνεννόηση και με τον Δήμο Δέλτα και με τη ΔΕΥΑ, η οποία έχει υποβάλει το τεχνικό δελτίο.

Άρα, για να συνοψίσω την απάντησή μου, στέγαση και συνθήκες διαβίωσης, όπως φυσικά είναι τα συστήματα διαχείρισης των ακαθάρτων αλλά και των όμβριων υδάτων και της ύδρευσης, θα πάνε μαζί και έχουμε τη διάθεση να λύσουμε το θέμα οριστικά, κύριε Αμανατίδη.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο κ. Αμανατίδης για τη δευτερολογία του.

**ΙΩΑΝΝΗΣ ΑΜΑΝΑΤΙΔΗΣ:** Κύριε Υπουργέ, ο συνδυασμός των δύο πολύ φοβάμαι ότι θα πάει πίσω αυτό που είναι απαραίτητο τώρα. Και το έργο αυτό είναι απαραίτητο. Εάν πάτε -και δεν ξέρω πώς θα το συνδυάσετε- για τη μετεγκατάσταση όπως λέτε ή οτιδήποτε, θεωρώ ότι πιθανόν να χαθεί κρίσιμος χρόνος. Αυτό το έργο έπρεπε να είχε γίνει χθες. Το 2018 υπήρξαν τα χρήματα και προς τη δημοτική αρχή, έτσι ώστε να γίνουν τα έργα. Δυστυχώς δεν υπήρχαν οι μελέτες. Και υπήρχαν τα χρήματα. Με την αλλαγή που έγινε σταμάτησαν όλα αυτά και θα σας αναφέρουμε τα στοιχεία. Αυτό το έργο έπρεπε να είχε γίνει χθες.

Από τη στιγμή τώρα που έχετε την τεχνική έκθεση, έχετε τον προϋπολογισμό, έχετε νομίζω και για τα όμβρια και κάποιες μελέτες υδατογραφικές κ.λπ, έχετε τη σύμφωνη γνώμη και της Γενικής Γραμματείας, αλλά και βλέπετε και την επίταση -και γνωρίζω τη γνώμη και του Γενικού Γραμματέα Κοινωνικής Αλληλεγγύης- περιμένω στη δευτερολογία σας μια πιο ξεκάθαρη τοποθέτηση ακριβώς γι’ αυτό.

Το να το τσουβαλιάσετε στα γενικά έργα του δήμου, τα οποία κάνουν και λοιπά, εκεί νομίζω ότι αδικείτε τη συγκεκριμένη αναγκαιότητα επίλυσης του θέματος. Θα πρέπει να το δείτε ξεχωριστά. Δεν μπορεί να απαντήσει με το γενικό «Θα βγάλω 15-20 εκατομμύρια την άλλη βδομάδα και άρα όλοι οι δήμοι, άρα και ο Δήμος Δέλτα, θα βάλει εκεί τις προτάσεις του και εκεί θα κάνουμε». Εδώ νομίζω ότι τώρα πρέπει να δεσμευτείτε ότι αυτό το έργο θα γίνει. Μπορεί να μπουν και άλλα έργα μέσα και να κριθεί απαραίτητο ότι θα πάρει ένας άλλος δήμος κάποια άλλα έργα. Αυτό πρέπει να το δείτε ξεχωριστά. Δεν μπορεί να το τσουβαλιάσετε με όλα τα άλλα.

Αυτή είναι η εκτίμησή μου και εύχομαι στη δευτερολογία σας να ικανοποιηθώ από την απάντησή σας.

Θέλω να σας πω όμως τι κάναμε εμείς. Διότι το 2019, κύριε Υπουργέ, παγώσαν όλα τα προγράμματα εργασίας και μικρής επιχειρηματικότητας. Ήταν 27,6 εκατομμύρια. Ακυρώθηκαν οι άδειες μικρεμπορίου, το πρόγραμμα επιδότησης ενοικίου 9,9 εκατομμύρια και βελτίωση των υποδομών σε άλλους 15 οικισμούς Ρομά περίπου 25,25 εκατομμύρια, όπως και η δημιουργία των πολυκέντρων, όπου υπήρχαν εγκαταστάσεις υγιεινής για να πλένονται τα παιδιά πριν πάνε σχολείο και να φορούν καθαρά ρούχα και να ενημερώνονται οι μάνες και οι νέοι Ρόμα για θέματα υγιεινής και ιατρικής συνδρομής, περίπου 11,54 εκατομμύρια.

Βεβαίως και για τον νόμο υπάρχουν πολλά ζητήματα. Δεν είναι πρόθεσή μου να ανοίξω το ζήτημα όλο αυτό. Αλλά η απάντησή σας θα περιμένω στη δευτερολογία σας να είναι ξεκάθαρη, δηλαδή αν θα πάει με όλα τα έργα μαζί, κύριε Υπουργέ, το γνωρίζετε από την εμπειρία σας ότι δεν αντιμετωπίζεται. Αυτή είναι η εκτίμησή μου και μακάρι στη δευτερολογία σας να με διαψεύσετε και να πείτε κάτι διαφορετικό.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε.

Είναι ένα θέμα δύσκολο. Δεν είναι θέμα εύκολο και καμία διάθεση τσουβαλιάσματος δεν υπάρχει. Είναι θέμα δύσκολο, γιατί για να προχωρήσει η διαδικασία στέγασης σε συνθήκες που να τιμούν τη χώρα μας και τον πολιτισμό της θα πρέπει να υπάρχει ταυτόχρονα η βούληση των ίδιων των Ρομά, της τοπικής κοινωνίας, του Δήμου και φυσικά των δύο Υπουργείων που εμπλέκονται, του Εργασίας και του Εσωτερικών.

Εμείς, ακριβώς γι’ αυτόν τον λόγο, έχουμε κάνει αυτή τη συνεννόηση με τον κ. Σταμάτη και το Υπουργείο Εργασίας, ώστε να ανοίξουμε την πρόσκληση, να υποβάλουν οι δήμοι οι οποίοι το επιθυμούν να προχωρήσουν σε αυτήν την κατάσταση, μετά από όλη τη συνεννόηση που έχει προηγηθεί. Δυστυχώς δεν είναι πάρα πολλοί αυτοί οι δήμοι. Έχουμε κάνει αυτήν την προεργασία, κύριε Αμανατίδη. Είναι σχετικά λίγοι οι δήμοι που είναι στον βαθμό ωριμότητας να υποβάλουν την πρότασή τους στην πρόσκληση που θα ανοίξουμε και έχουμε φροντίσει με αυτά τα χρήματα να μπορέσουμε να ικανοποιήσουμε τους δήμους που είναι, ας το πούμε, πιο έτοιμοι να αντιμετωπίσουν αυτό το πρόβλημα.

Επομένως, αυτό που εγώ έχω να πω είναι ότι ναι, εφόσον ο Δήμος Δέλτα το επιθυμεί, εφόσον έχει ετοιμάσει το τεχνικό δελτίο, το οποίο όπως αντιλαμβανόμαστε βασίζεται σε μια μελέτη η οποία δεν υπήρχε στο παρελθόν όπως επικαλεστήκατε, και επειδή ξέρουμε ότι υπάρχει η σύμφωνη γνώμη του Υπουργείου Εργασίας, το οποίο θα αποτελεί και τον φορέα ο οποίος θα ελέγχει αυτές τις προτάσεις για να τις προχωρήσουμε εμείς στο Υπουργείο Εσωτερικών για χρηματοδότηση, νομίζω ότι η απάντησή μου είναι καταφατική, ότι θα προχωρήσουμε στην αντιμετώπιση του προβλήματος, ειδικά για έναν τέτοιο οικισμό με τόσο υπερπληθυσμό.

Φυσικά αυτό δεν πρόκειται να είναι ένα θέμα το οποίο θα πάει για πολύ μακριά. Η πρόσκληση σάς λέω ότι αναμένεται να βγει την επόμενη εβδομάδα ή τις επόμενες τελοσπάντων μέρες εντός του έτους και η περίπτωση υιοθέτησης αυτών των προτάσεων δεν θα είναι μακριά, αλλά θα είναι μέσα στο σύντομο χρονικό διάστημα του πρώτου τριμήνου του 2023, προκειμένου να προχωρήσουμε σε αυτήν την κατασκευή. Νομίζω ότι είναι για πρώτη φορά μια σοβαρή προσπάθεια από τα δύο Υπουργεία, από τον Δήμο και από τον τοπικό πληθυσμό να αντιμετωπιστεί ένα σοβαρό πρόβλημα.

Και θα ήθελα να πω ότι νομίζω ότι έτσι βάζουμε ένα λιθαράκι για την λύση ενός γενικότερου προβλήματος. Δυστυχώς, φαίνεται να είναι περίπου εβδομήντα δύο οικισμοί στη χώρα που ζουν σε καταστάσεις που δεν τιμά την χώρα μας σε μια πολιτισμένη προοδευτική χώρα στην Ευρωπαϊκή Ένωση και είναι το πρώτο βήμα για να λύσουμε αυτό το πολύ μεγάλο πρόβλημα.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε κύριε Υπουργέ.

Και προχωράμε στην έβδομη με αριθμό 241/2-12-2022 επίκαιρη ερώτηση δεύτερου κύκλου του Βουλευτή Αχαΐας του Συνασπισμού Ριζοσπαστικής Αριστεράς,κ**.** Κωνσταντίνου Μάρκουπρος τον Υπουργό Κλιματικής Κρίσης και Πολιτικής Προστασίας,με θέμα: «Εποχικοί Πυροσβέστες».

Κύριε Μάρκου, έχετε τον λόγο για την πρωτολογία σας.

**ΚΩΝΣΤΑΝΤΙΝΟΣ ΜΑΡΚΟΥ:** Ευχαριστώ πολύ, κύριε Πρόεδρε.

Κύριε Υπουργέ, στο Πυροσβεστικό Σώμα υπηρετούν δυόμισι χιλιάδες περίπου εποχικοί πυροσβέστες, οι οποίοι επί της ουσίας καλύπτουν εν μέρει τα τρεισήμισι χιλιάδες οργανικά κενά του Σώματος. Είναι κατά γενική ομολογία αποτελεσματικοί έμπειροι εκπαιδευμένοι. Μετρούν ήδη πολλά χρόνια ευδόκιμης υπηρεσίας και γνωρίζουν σε άριστο βαθμό την γεωγραφία των περιοχών που επιχειρούν. Είναι σαφές ότι η επιλογή τους για ένταξη στο Πυροσβεστικό Σώμα είναι επιλογή ζωής κι όχι περιστασιακή ευκαιρία εργασίας που απλά καλύπτει βιοτικές ανάγκες σε συγκεκριμένη χρονική περίοδο της ζωής τους.

Τον Οκτώβριο του 2022 με τη λήξη της αντιπυρικής περιόδου έληξε και η σύμβασή τους. Πρόσφατα σε ΦΕΚ δημοσιεύτηκε η σύσταση ενός αριθμού περίπου τριών χιλιάδων πεντακοσίων θέσεων για κάλυψη των μόνιμων οργανικών κενών. Ωστόσο, για πολλούς εποχικούς πυροσβέστες σημαντικό εμπόδιο για τη συμμετοχή τους σε όποια προκήρυξη, αποτελούν οι ηλικιακοί περιορισμοί που τίθενται στις προκηρύξεις θέσεων μόνιμου προσωπικού, με αποτέλεσμα οι περισσότερες περιπτώσεις να αποκλείονται αυτόματα από τις διαδικασίες.

Με τον τρόπο αυτό το Πυροσβεστικό Σώμα αποβάλλει έμπειρο, αξιόμαχο και ικανό ανθρώπινο δυναμικό, το οποίο μπορεί να καλύψει άμεσα πλήρως και με απόλυτη επάρκεια τις ανάγκες του. Επίσης, ειδικά για τους εποχικούς πυροσβέστες θα πρέπει να προβλεφθεί ειδική κατηγορία μοριοδότησης ανάλογα με την εμπειρία τους, κάτι πολύ λογικό, προκειμένου να καλυφθούν τα κενά.

Κατόπιν αυτών σας ερωτώ, κύριε Υπουργέ: Είναι στις άμεσες προθέσεις σας να προχωρήσετε στην προκήρυξη για την αύξηση της οργανικής δύναμης του Πυροσβεστικού Σώματος Ελλάδος, εννοώ προκήρυξη βέβαια.

Πως θα υλοποιηθεί -εφόσον είναι στις προθέσεις σας αυτή η διαδικασία- και ποια μέριμνα πρόκειται να λάβετε για τους εποχικούς πυροσβέστες, ειδικά για το θέμα της άρσης του εμποδίου των ηλικιακών περιορισμών.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Υφυπουργός Κλιματικής Κρίσης και Πολιτικής Προστασίας, κ. Ευάγγελος Τουρνάς για την πρωτολογία του.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Κυρίες και κύριοι Βουλευτές τα τελευταία χρόνια βιώνουμε την κλιματική αλλαγή, η οποία αποτελεί ένα παγκόσμιο φαινόμενο που επηρέασε σημαντικά τη λεκάνη της Μεσογείου, βεβαίως και τη χώρα μας και εκδηλώνεται με υψηλές θερμοκρασίες, ξηρασία και καταστροφικές πυρκαγιές το καλοκαίρι, καθώς και ακραία φαινόμενα το χειμώνα.

Τα φαινόμενα αυτά εμφανίζονται ολοένα και πιο συχνά, ολοένα και πιο έντονα, ξεπερνώντας τις ανθρώπινες δυνατότητες και προκαλώντας τεράστιες καταστροφές, ώστε δικαιολογημένα να μιλάμε πλέον όχι για κλιματική αλλαγή αλλά για κλιματική κρίση. Στο πλαίσιο αυτό ο Πρωθυπουργός μας, ο Κυριάκος Μητσοτάκης αποφάσισε πέρυσι και δημιούργησε το Υπουργείο Κλιματικής Κρίσης και Πολιτικής Προστασίας, με σκοπό να αντιμετωπίσει αποτελεσματικά τις επιπτώσεις αυτής της κλιματικής κρίσης. Ήδη η πρωτοβουλία αυτή έχει καταγράψει τα θετικά αποτελέσματα της φετινής αντιπυρικής περιόδου. Με εντολή, λοιπόν, του Πρωθυπουργού ξεκινήσαμε, από την πρώτη ημέρα λειτουργίας του Υπουργείου, μια σειρά ενεργειών για την ενίσχυση του Πυροσβεστικού Σώματος, καθόσον αυτό αποτελεί τον βασικό επιχειρησιακό πυλώνα της πολιτικής προστασίας της χώρας μας.

Απαντώντας, λοιπόν, στο πρώτο σας ερώτημα σας ενημερώνω ότι μεταξύ αυτών των ενεργειών ήταν και η αύξηση της οργανικής δύναμης του Πυροσβεστικού Σώματος. Για τον σκοπό αυτό συγκροτήθηκε ομάδα εργασίας η οποία ανέλαβε πρώτον την ανάπτυξη μεθοδολογίας και κριτηρίων για τον προσδιορισμό του αριθμού προσωπικού της κάθε υπηρεσίας του Πυροσβεστικού Σώματος και δεύτερον την κατάθεση εμπεριστατωμένης μελέτης για το ύψος της απαιτούμενης οργανικής δύναμης του Πυροσβεστικού Σώματος. Η εν λόγω μελέτη εγκρίθηκε από το Συμβούλιο Επιτελικού Σχεδιασμού του Πυροσβεστικού Σώματος τον Ιανουάριο του 2022 και ακολούθως τον Νοέμβριο του 2022 δημοσιεύτηκε στην Εφημερίδα της Κυβερνήσεως το Προεδρικό Διάταγμα 79 του 2022, σύμφωνα με το οποίο συστήνονται πλέον των υφιστάμενων θέσεων τρεις χιλιάδες εξακόσιες τριάντα οργανικές θέσεις πυροσβεστικού προσωπικού. Επομένως, θεσμοθετήθηκε η αύξηση των μέχρι σήμερα υφιστάμενων οργανικών θέσεων.

Επιπρόσθετα και πάλι όσον αφορά την ενίσχυση του Πυροσβεστικού Σώματος, ενεργώντας έγκαιρα και προκαταβολικά, λαμβάνοντας υπόψη και την προαναφερθείσα μελέτη, προχωρήσαμε στην ίδρυση των ειδικών μονάδων δασικών επιχειρήσεων, των ΕΜΟΔΕ με το άρθρο 38 του ν. 4892 του 2022.

Ακολούθως, με το Προεδρικό Διάταγμα 18 του 2022 προκηρύχθηκε πανελλήνιος διαγωνισμός και προσλήφθηκαν πεντακόσιοι δασοκομάντο, οι οποίοι εκπαιδεύτηκαν στα εξειδικευμένα καθήκοντά τους και συμμετείχαν στις επιχειρήσεις δασοπυρόσβεσης από τις αρχές Ιουνίου. Χρησιμοποιήθηκαν κατά κόρον σε όλα τα σημαντικά συμβάντα της φετινής αντιπυρικής περιόδου και απετέλεσαν την πρώτη ομάδα κρούσης, ιδιαίτερα σε δυσπρόσιτες περιοχές.

Στο σημείο αυτό θέλω να επισημάνω το γεγονός ότι η προϋπηρεσία, η εκπαίδευση που έχουν λάβει, η αποκτηθείσα εμπειρία και η συνεισφορά των πυροσβεστών εποχικής απασχόλησης που αναφέρατε, αναγνωρίζεται έμπρακτα, όπως έγινε και με την προκήρυξη διαγωνισμού και την πρόσληψη των πεντακοσίων ΕΜΟΔΕ.

Συγκεκριμένα μοριοδοτήθηκε η προϋπηρεσία και η πρότερη εμπειρία, με αποτέλεσμα το σύνολο των πεντακοσίων δασοκομάντο να προέλθουν από τη δεξαμενή των εποχικών πυροσβεστών. Με τον ίδιο τρόπο πρόκειται να προχωρήσουμε και το 2023 αλλά και τα επόμενα χρόνια, με σκοπό τη σταδιακή ενίσχυση του Πυροσβεστικού Σώματος στο πλαίσιο των δυνατοτήτων του κρατικού προϋπολογισμού αλλά και των δυνατοτήτων του Πυροσβεστικού Σώματος για απορρόφηση, εκπαίδευση και αξιοποίηση του προς ένταξη προσωπικού.

Όσον αφορά στη διαδικασία προκήρυξης διαγωνισμού, αυτή δεν έχει ξεκινήσει ακόμα για το 2023, συνεπώς δεν έχουμε φτάσει στην φάση καθορισμού κριτηρίων, κωλυμάτων και προϋποθέσεων για την προκήρυξη του εν λόγω διαγωνισμού.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):**  Το λόγο έχει ο κ. Μάρκου για την δευτερολογία του.

**ΚΩΝΣΤΑΝΤΙΝΟΣ ΜΑΡΚΟΥ:** Κύριε Υπουργέ, αναλώσατε το σύνολο σχεδόν της απάντησής σας να μου αναπτύξετε για την κλιματική κρίση, να μου αναπτύξετε τι σημαίνει για την κοινωνία μας. Σας ευχαριστώ πολύ γι’ αυτήν την ενημέρωση. Αναπτύξετε αυτό που σας είπα ο ίδιος στην πρωτολογία μου, στο ΦΕΚ που δημοσιεύθηκε πριν από λίγο καιρό για τη σύσταση θέσεων, το Προεδρικό Διάταγμα. Σας ευχαριστώ πάρα πολύ. Ήδη σας είχα πει ότι είναι εις γνώση μας και αυτό το θέμα.

Όμως εγώ ρωτώ κάτι άλλο. Είδα και την προκήρυξη του Μαρτίου που προσελήφθησαν οι πεντακόσιοι. Μπράβο σας. Όπως και για τη σύσταση των καινούργιων θέσεων μπράβο σας. Το μόνο που είδα να αφορά στους εποχικούς είναι ότι δεν μπορούν να συμμετάσχουν στο διαγωνισμό αν έχουν απολυθεί για πειθαρχικούς λόγους ή ψευδή πλαστά δικαιολογητικά, αν μου επιτρέπετε. Αυτό είδα.

Έρχομαι, λοιπόν, ξανά στην ουσία του ερωτήματός μου. Σχετικά με τους εποχικούς -και μάλιστα πρόσφατα σας υποβάλαμε ερώτηση Βουλευτές του ΣΥΡΙΖΑ που ζητάμε και επέκταση της αντιπυρικής περιόδου, γιατί προκύπτει από τα δεδομένα- έχουμε το εξής δεδομένο, ότι οι άνθρωποι αυτοί δουλεύουν έξι μήνες. Και τους άλλους έξι μήνες μπαίνουν στο ταμείο ανεργίας. Αυτό σημαίνει ότι το δημόσιο ταμείο, το οποίο είναι ένα, πληρώνει γι’ αυτούς τους ανθρώπους, άρα η δαπάνη δεν είναι υπερβάλλουσα και δραματική. Ένα είναι αυτό.

Δεύτερον η Κυβέρνηση του ΣΥΡΙΖΑ επί Υπουργίας Γεροβασίλη εφάρμοσε τον νόμο του 2011 και προσέλαβε περίπου πέντε χιλιάδες εποχικούς πυροσβέστες κατευθείαν στο Πυροσβεστικό Σώμα. Και αυτό είναι νόμος του 2011, τον οποίο αν θα θέλατε, θα μπορούσατε να εφαρμόσετε.

Θέλω να πω το εξής: Πρώτον, σύμφωνα με την ενημέρωση που έχουμε, η ηγεσία του Πυροσβεστικού Σώματος συμφωνεί με αυτό που προτείνουμε για το όριο ηλικίας, κύριε Υπουργέ και σας παρακαλώ πολύ σε αυτό στη δευτερολογία σας να απαντήσετε. Γιατί αυτοί οι άνθρωποι περιορίζονται έως τα τριάντα ένα έτη να έχουν δικαίωμα αίτησης, ενώ οι μόνιμες θέσεις πηγαίνουν έως τα σαράντα δύο; Αυτό είναι το ζητούμενο.

Και δεν ξέρω πόσο θα προλάβετε να προχωρήσετε. Αν το έβλεπα στενά μόνο από την πλευρά των εποχικών, θα σας έλεγα να μείνετε. Πολύ φοβούμαι ότι δεν θα προλάβετε να κάνετε τίποτα από όλα αυτά και προφανώς θα μείνει στην επόμενη διακυβέρνηση της Προοδευτικής Συμμαχίας που θα τα υλοποιήσει.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):**  Τον λόγο τώρα έχει ο κύριος Υφυπουργός για τη δευτερολογία του.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Πρώτα απ’ όλα, κύριε Βουλευτά, γνωρίζετε ότι οι προσλήψεις στο Πυροσβεστικό Σώμα γίνονται με δύο τρόπους. Ο ένας είναι με τις πανελλήνιες εξετάσεις, με τις οποίες μπαίνουν στις παραγωγικές σχολές, στις Σχολές Αξιωματικών και στη Σχολή Πυροσβεστών στην Πτολεμαΐδα. Αυτός είναι ο ένας τρόπος, όπου προσλαμβάνονται απόφοιτοι του Λυκείου.

Ο δεύτερος τρόπος. Προβλέπεται η πρόσληψη των εποχικών με σύμβαση Ιδιωτικού Δικαίου Ορισμένου Χρόνου, για να καλύψουν τις εποχικές ανάγκες του πυροσβεστικού που προκύπτουν και είναι κυρίως, κατά την αντιμετώπιση των πυρκαγιών στην αντιπυρική περίοδο.

Είπατε, όμως, ότι δεν κάναμε τίποτα, ενώ εσείς κάνατε. Πρώτα-πρώτα, δεν προσλήφθηκαν πέντε χιλιάδες, προσλήφθηκαν δυόμισι χιλιάδες εποχικοί επί εποχής ΣΥΡΙΖΑ, οι οποίοι έγιναν μόνιμοι και οι οποίοι ήταν ένα σοκ για το Πυροσβεστικό Σώμα, γιατί δεν είναι εύκολο να προσλαμβάνεις δυόμισι χιλιάδες και να αξιοποιείς δυόμισι χιλιάδες ή τρεις ή και τέσσερις χιλιάδες ανθρώπους σε έναν χρόνο. Αυτό -επιτρέψτε μου να πω, πώς το βλέπω εγώ- πιστεύω ότι είναι πελατειακή σχέση. Καλύπτουμε μία ανάγκη αυτή τη στιγμή, χωρίς να βλέπουμε ότι στο μέλλον θα συνταξιοδοτηθούν ταυτόχρονα δυόμισι, τρεις χιλιάδες άτομα και θα δημιουργήσουν αντίστοιχα κενό.

Εμείς πήγαμε συντεταγμένα, με μεθοδολογία, όπως σας είπαμε, δώσαμε την εντολή να γίνει μελέτη και προχωρήσαμε στις προσλήψεις, σύμφωνα με τις δυνατότητες που έχει και η εθνική οικονομία, αλλά και το Πυροσβεστικό Σώμα να απορροφά το προσωπικό. Εμείς, λοιπόν, που δεν κάναμε τίποτα, φτιάξαμε τη μελέτη, προσλάβαμε τους πεντακόσιους δασοκομάντο, αλλά δεν μείναμε εκεί. Προχωρήσαμε και στην πρόσληψη επιπλέον εκατόν πενήντα πτυχιούχων ειδικοτήτων πληροφορικής, οικονομικών, νομικών, μετεωρολόγων έτσι ώστε να καλύψουμε και αυτές τις ανάγκες του Πυροσβεστικού Σώματος -άρα, λοιπόν, έρχονται να προστεθούν και αυτοί- και επιπλέον αυξήσαμε το προσωπικό που μπαίνει στην Ακαδημία και στις παραγωγικές σχολές και τους φθάσαμε στους διακόσιους.

Παρ’ όλα αυτά, επειδή δεν φτάνουν, ναι, είναι στις προθέσεις μας να προχωρήσουμε συντεταγμένα και με μια συγκεκριμένη μεθοδολογία και τα επόμενα χρόνια και το 2023. Να προστεθούν, δηλαδή, στους περίπου εξακόσιους πενήντα που προσλάβαμε πέρυσι, άλλοι πεντακόσιοι το 2023 κι αντίστοιχα το 2024, μέχρις ότου να φτάσουμε να συμπληρώσουμε την οροφή του προσωπικού που χρειαζόμαστε στο Πυροσβεστικό Σώμα, έτσι ώστε να μπορούμε να αντιμετωπίσουμε τα φαινόμενα που έχουμε, αυτά τα οποία δημιουργούν κρίσεις εξαιτίας της κλιματικής κρίσης.

Με αυτό τον τρόπο δουλεύουμε. Και όσον αφορά στην απάντησή σας, ήδη σας απάντησα, ότι ναι, έχουμε σκοπό αυτούς τους πεντακόσιους που θα προσλαμβάνουμε κάθε χρόνο, να τους προσλαμβάνουμε από τη δεξαμενή των εποχικών πυροσβεστών. Γιατί αναγνωρίζουμε ότι αυτοί, ήδη έχουν μια προϋπηρεσία, μια εμπειρία, η οποία είναι αξιόλογη και την οποία θέλουμε να αξιοποιήσουμε και εμείς.

Από κει και πέρα, λοιπόν, πράγματι αυτό σας είπα στην πρωτολογία μου ότι και οι ΕΜΟΔΕ μοριοδοτήθηκαν αντίστοιχα και γι’ αυτό και οι πεντακόσιοι ΕΜΟΔΕ προέρχονται από τους εποχικούς. Το ίδιο σκοπεύουμε να κάνουμε και για τις επόμενες προσλήψεις που θα γίνουν το 2023 και τα επόμενα χρόνια.

Όσον αφορά το ηλικιακό. Προσέξτε να δείτε, ακόμα δεν έχουμε φτάσει στη φάση στη διαδικασία της προκήρυξης. Ακόμα, δεν έχουμε πάρει τη σύμφωνη γνώμη του Υπουργείου Εσωτερικών και του Υπουργείου Οικονομικών, με το οποίο θα πρέπει να διαβουλευθούμε έτσι ώστε να καταλήξουμε να φτάσουμε στην προκήρυξη. Τότε, λοιπόν, θα τεθούν όλα αυτά τα κριτήρια, οι μοριοδοτήσεις και βέβαια και το ηλικιακό. Και να σας πω κάτι, κύριε Βουλευτά μου; Δεν είναι δουλειά του πολιτικού να καθορίσει το ηλικιακό. Αφού μου είπατε ότι το Πυροσβεστικό Σώμα έχετε μιλήσει και συμφωνεί, όσον αφορά το ηλικιακό, δεν θα διαφωνήσει η πολιτική ηγεσία. Η ηγεσία του Πυροσβεστικού Σώματος είναι εκείνη που θα αξιολογήσει, θα κρίνει και θα αποφασίσει ποιο είναι το όριο ηλικίας που μπορεί να προσλάβει τους πεντακόσιους και να είναι αξιοποιήσιμοι και να είναι αποδοτικοί και να είναι για το συμφέρον και του Σώματος και το δικό τους.

Άρα, λοιπόν, είναι πρωθύστερο το θέμα που τίθεται σε εμένα και σε καμία περίπτωση εγώ δεν θα επιβάλω ως πολιτικός τις επιχειρησιακές ανάγκες και τις επιχειρησιακές απαιτήσεις, είτε σε υλικό είτε σε προσωπικό, του Πυροσβεστικού Σώματος. Αυτά γινόταν παλιά, όχι επί των ημερών μας.

Αυτά, κύριε Πρόεδρε, σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθήτριες και μαθητές και δύο συνοδοί-εκπαιδευτικοί από το 1ο Γυμνάσιο Ιεράπετρας Λασιθίου.

Η Βουλή τούς καλωσορίζει και τους εύχεται καλή πρόοδο και καλά Χριστούγεννα!

(Χειροκροτήματα απ’ όλες τις πτέρυγες της Βουλής)

Σήμερα παρακολουθείτε μια ειδική διαδικασία που γίνεται και ονομάζεται Κοινοβουλευτικός Έλεγχος. Δηλαδή, ένας Βουλευτής ρωτά και ένας Υπουργός απαντά, γιατί θα δείτε στην Αίθουσα να είναι ένας Βουλευτής ή δύο και έναν Υπουργό να απαντά. Δεν έχει, λοιπόν, νομοθετική εργασία στην οποία μετέχουν πολλοί βουλευτές και παίρνουν τον λόγο.

Στις επόμενες δύο επίκαιρες ερωτήσεις θα απαντήσει ο Υφυπουργός Υποδομών και Μεταφορών ο κ. Γεώργιος Καραγιάννης.

Ξεκινάμε με την τέταρτη με αριθμό 252/5-12-22 επίκαιρη ερώτηση πρώτου κύκλου του Βουλευτή Α΄ Ανατολικής Αττικής του Κομμουνιστικού Κόμματος Ελλάδος κ. Ιωάννη Γκιόκα προς τον Υπουργό Υποδομών και Μεταφορών με θέμα: «Για την επέκταση του 2ου Γενικού Λυκείου Ελευσίνας».

Κύριε Γκιόκα, έχετε τον λόγο για την πρωτολογία σας.

**ΙΩΑΝΝΗΣ ΓΚΙΟΚΑΣ:** Ευχαριστώ, κύριε Πρόεδρε.

Κύριε Υπουργέ, η ερώτηση αφορά ένα ζήτημα που θα μπορούσα να το χαρακτηρίσω πρωτοφανές. Τουλάχιστον, εγώ δεν έχω ξανασυναντήσει κάτι αντίστοιχο. Αφορά, όπως ειπώθηκε, το 2ο Γενικό Λύκειο Ελευσίνας γνωστό και ως Πυρουνάκειο Λύκειο.

Σε τι συνίσταται το πρωτοφανές. Ενώ υπάρχει η ανάγκη εδώ και πάρα πολλά χρόνια για την κτιριακή επέκταση και αρτίωση του συγκεκριμένου χώρου του σχολείου –μάλιστα, για όποιον επισκεφτεί το συγκεκριμένο σχολείο αυτή η ανάγκη είναι καταφανέστατη, θα το δει ακόμη και από το σχήμα του προαυλίου χώρου του σχολείου- ενώ υπάρχει αντίστοιχο αίτημα της σχολικής και εκπαιδευτικής κοινότητας εδώ και πάρα πολλά χρόνια -τόσο του συλλόγου γονέων όσο και του συλλόγου διδασκόντων- ενώ υπάρχει διαθέσιμος χώρος για να γίνει αυτή η επέκταση -πρόκειται για ένα γειτονικό, ένα όμορο οικόπεδο το οποίο μάλιστα έχει απαλλοτριωθεί για το συγκεκριμένο σκοπό- ενώ υπάρχουν όλα αυτά και θα περίμενε κανείς ότι αυτή η ανάγκη γρήγορα θα ικανοποιηθεί και θα δικαιωθεί ένα αίτημα χρόνων, αντί γι’ αυτό ο Δήμαρχος Ελευσίνας μαζί με την ΚΤΥΠ εμφανίζονται να προχωρούν ή σχεδιάζουν να προχωρήσουν στην αξιοποίηση του οικοπέδου για άλλο σκοπό και συγκεκριμένα, για την κατασκευή ενός κλειστού γηπέδου 650 τετραγωνικών μέτρων, το οποίο φυσικά θα αφορά άλλου είδους χρήσεις και όχι τις σχολικές ανάγκες.

Ο δήμαρχος, μάλιστα, ισχυρίζεται ότι υπάρχει και αντίστοιχη πρόταση της ΚΤΥΠ για τον σκοπό αυτό -για την κατασκευή, δηλαδή, γηπέδου- η οποία μάλιστα κατασκευή χαρακτηρίζεται και ορίζεται ως αίθουσα πολλαπλών χρήσεων, προφανώς, για να ξεπεραστεί και ο νομικός σκόπελος της απαλλοτρίωσης. Γιατί, ως γνωστόν, ο σκοπός της απαλλοτρίωσης δεσμεύει ως προς τη χρήση, προβλέπεται και η δημιουργία κάποιων βοηθητικών δήθεν χώρων του σχολείου, αλλά σε αντίθεση με τις υπαρκτές ανάγκες που έχει το σχολείο. Την ίδια στιγμή η πρόταση αυτή κατακερματίζει την αίθουσα πολλαπλών χρήσεων, τη σκηνή και άλλους χώρους της υφιστάμενης πτέρυγας του σχολείου για την κατασκευή αιθουσών διδασκαλίας.

Με απλά λόγια, αντί να δημιουργηθούν νέες αίθουσες διδασκαλίας, με βάση τις ανάγκες του σχολείου, κατακερματίζονται και οι ήδη υπάρχουσες, ορίζονται, δηλαδή, ως αίθουσες διδασκαλίας η αίθουσα πολλαπλών χρήσεων κοκ. Μιλάμε στην ουσία, δηλαδή, για ένα τραγέλαφο. Γι’ αυτό το χαρακτήρισα και αρχικά ως ένα πρωτοφανές περιστατικό. Ποιο είναι το ερώτημα και θα επανέλθω και με νέα στοιχεία στη δευτερολογία μου.

Το ερώτημα είναι: Ποια μέτρα θα πάρει η κυβέρνηση, έτσι ώστε να σταματήσει αυτή η παράτυπη παράκαμψη που γίνεται στον σκοπό της απαλλοτρίωσης μέσω της πρότασης για κατασκευή κλειστού γυμναστηρίου και να προχωρήσει άμεσα η αρτίωση και κτιριακή επέκταση του 2ου Γενικού Λυκείου Ελευσίνας, σύμφωνα με τον πραγματικό και νομικό σκοπό της απαλλοτρίωσης, σύμφωνα με την βούληση της σχολικής κοινότητας στο συγκεκριμένο σχολείο, αλλά και σύμφωνα με την πρόσφατη απόφαση του Δημοτικού Συμβουλίου Ελευσίνας για το συγκεκριμένο σχολείο.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την πρωτολογία σας.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Κύριε Γκιόκα, το θέμα της σχολικής στέγης, όπως πολύ καλά γνωρίζετε, αποτελεί ένα ευαίσθητο -θα έλεγα- κοινωνικό θέμα, το οποίο θα πρέπει να αντιμετωπίζουμε όλοι με πολύ μεγάλη προσοχή, αλλά και τη σωστή γνώση των διαδικασιών που απαιτούνται από όλους τους συναρμόδιους φορείς.

Η χωροθέτηση και η κατασκευή ενός σχολείου μπορεί να αποτελέσει για χρόνια αντικείμενο διαβούλευσης των τοπικών κοινωνιών, συμπεριλαμβανομένων των διοικήσεων των σχολικών συγκροτημάτων, αλλά και των Συλλόγων Γονέων και Κηδεμόνων. Όμως, σε κάθε περίπτωση, ο αυθεντικός εκφραστής της συνισταμένης όλων αυτών των απόψεων είναι ο εκάστοτε δήμος, ο οποίος εκ του νόμου έχει την αρμοδιότητα για την κατασκευή των σχολικών συγκροτημάτων εντός των διοικητικών του ορίων.

Τι θέλω να σας πω με τα παραπάνω που ανέφερα; Ότι επ’ ουδενί η εποπτευόμενη από το Υπουργείο Υποδομών και Μεταφορών εταιρεία Κτιριακές Υποδομές δεν μπορεί να αποφασίσει για τη χωροθέτηση, τον τύπο, το μέγεθος του σχολείου που καλείται πολλές φορές να υλοποιήσει, εάν πρώτα ο εκάστοτε δήμος δεν έχει εξασφαλίσει εγκεκριμένο κτηριολογικό πρόγραμμα από το Υπουργείο Παιδείας, αλλά και τις αντίστοιχες πιστώσεις.

Συνεπώς, θεωρώ ότι το ερώτημά σας μπορεί να χαρακτηριστεί και ως ρητορικό, αφού σαφώς η ΚΤΥΠ δεν υλοποιεί κατά δική της βούληση δημόσιες υποδομές παιδείας ούτε υγείας ούτε δικαιοσύνης, αλλά αποτελεί τον κατασκευαστικό βραχίονα του Δημοσίου για έργα κτηριακών υποδομών, των οποίων οι αναθέτουσες αρχές δεν έχουν είτε την τεχνική είτε τη διαχειριστική επάρκεια για να τα υλοποιήσουν.

Στη συγκεκριμένη, λοιπόν, περίπτωση το αίτημα που έχει υποβληθεί στην ΚΤΥΠ τον Φεβρουάριο του 2022 ήταν από την Διεύθυνση του σχολείου και όχι από την αρμόδια Διεύθυνση Εκπαίδευσης του Δήμου Ελευσίνας. Μάλιστα, η Εταιρεία απάντησε στη Διεύθυνση του σχολείου ότι, για να εξετάσει το αίτημα για την αρτίωση του σχολικού συγκροτήματος, θα έπρεπε να υποβληθεί μέσω του δήμου.

Νομίζω, λοιπόν, ότι αντιλαμβάνεστε ότι το θέμα ξεκάθαρα δεν άπτεται των αρμοδιοτήτων της Εταιρείας «Κτιριακές Υποδομές», αλλά του δήμου, που θα πρέπει σε συνεργασία με το Υπουργείο Παιδείας, να συγκροτήσει κτηριολογικό πρόγραμμα βάσει του μαθητικού δυναμικού του σχολείου και ακολούθως, αφού αυτό εγκριθεί και εξασφαλιστεί και η χρηματοδότηση, τότε μόνο μπορεί να απευθυνθεί στην ΚΤΥΠ, για να αναλάβει την υλοποίηση του έργου.

Για περισσότερα, κύριε Γκιόκα, στη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο κ. Γκιόκας για τη δευτερολογία του.

**ΙΩΑΝΝΗΣ ΓΚΙΟΚΑΣ:** Κύριε Υπουργέ, επειδή ξεκινήσατε με μια γενική παρατήρηση, θα κάνω και εγώ μια γενική παρατήρηση. Πολλές φορές καταθέτουμε στη Βουλή ερωτήσεις για ζητήματα είτε σχολικής στέγης είτε σχολικών υποδομών σε διάφορους Υπουργούς και όλοι, μα όλοι δηλώνουν αναρμόδιοι και πετάνε το μπαλάκι είτε στους δήμους είτε σε άλλου είδους υπηρεσίες.

Ρωτάμε το Υπουργείο Παιδείας για ένα ζήτημα, είναι αρμόδιο το Υπουργείο Εσωτερικών. Ρωτάμε το Υπουργείο Εσωτερικών για ένα πρόβλημα ενός σχολείου, μας λένε ότι είναι αρμόδιος ο δήμος. Ρωτάμε το Υπουργείο Μεταφορών και Υποδομών, μας λένε ότι ο ΚΤΥΠ έχει μεν την αρμοδιότητα, αλλά πρέπει να πάρει εντολή από τον δήμο κ.λπ.

Λοιπόν, αυτό το πολυπλόκαμο θεσμικό πλαίσιο, όπου όλοι είναι ανεύθυνοι-υπεύθυνοι οφείλεται επιπλέον για τα προβλήματα στα οποία έχουν οδηγηθεί σήμερα και οι σχολικές υποδομές και η σχολική στέγη. Αυτό είναι το πρόβλημα. Είναι το αποτέλεσμα μιας διαχρονικής πολιτικής, η οποία μετέθεσε την ευθύνη των σχολικών κτηρίων και των υποδομών στους δήμους. Οι κυβερνήσεις εμφανίζονται ανεύθυνες. Και την ίδια στιγμή, λοιπόν, με τους γνωστούς νόμους καταργήθηκε και Οργανισμός Σχολικών Κτιρίων, με ό,τι αυτός διασφάλιζε και έχουμε φτάσει στη σημερινή κατάσταση.

Και μετά αναρωτιόμαστε γιατί γίνονται ατυχήματα σαν και αυτά που έγιναν στον Δήμο Σερρών, αυτό το τραγικό περιστατικό. Να γιατί γίνονται. Διότι εδώ υπάρχει ένα πολυπλόκαμο πλαίσιο, όπου όλοι δηλώνουν ανευθυνοϋπεύθυνοι. Και είναι αποτέλεσμα μιας διαχρονικής πολιτικής όλων των κυβερνήσεων.

Παρακάτω: Λέτε αν έχουν κατατεθεί τέτοιου είδους αιτήματα κ.λπ.

Εγώ θα καταθέσω στα Πρακτικά, κύριε Πρόεδρε, για να μην υπάρχει η παραμικρή αμφιβολία για το τι ζητείται εκεί και από τον Δήμο Ελευσίνας -γιατί ο Δήμος δεν είναι μόνο ο δήμαρχος- και από τη σχολική κοινότητα και να λάβουν γνώση όλοι οι εμπλεκόμενοι φορείς και όλες οι εμπλεκόμενες υπηρεσίες.

Θα καταθέσω, δηλαδή, στα Πρακτικά και το αίτημα του Συλλόγου Διδασκόντων. Θα καταθέσω στα Πρακτικά και την επιστολή του Διευθυντή του σχολείου προς τη Διεύθυνση Δευτεροβάθμιας Εκπαίδευσης αναλυτικά, με όλα τα στοιχεία που αφορούν και την ανάγκη του σχολείου και την υφιστάμενη κατάσταση και θα καταθέσω και στα Πρακτικά και την πρόσφατη απόφαση του Δημοτικού Συμβουλίου Ελευσίνας, η οποία ζητάει από την ΚΤΥΠ -άρα, λοιπόν, έχει το αίτημα πλέον η ΚΤΥΠ- να προχωρήσει γρήγορα στον σκοπό για τον οποίο απαλλοτριώθηκε το γειτονικό οικόπεδο του σχολείου. Εκεί υπάρχει ένα οικόπεδο. Όποιος πάει θα δει πόσο παράξενος είναι ακόμη και ο σχεδιασμός του σχολείου. Είναι ένα «Π». Ξεκινάει ο προαύλειος χώρος, μεσολαβεί ένα οικόπεδο και συνεχίζει ο προαύλειος χώρος.

Το οικόπεδο αυτό απαλλοτριώθηκε για να γίνει σχολείο, για να επεκταθεί το συγκεκριμένο σχολείο και υπάρχει και η απόφαση του Δημοτικού Συμβουλίου που ζητάει από την ΚΤΥΠ -μπορείτε να λάβετε γνώση- να προχωρήσει στην κτηριακή επέκταση του σχολείου και στην αρτίωση του προαύλειου χώρου. Αυτό για να μην υπάρχει η οποιαδήποτε παρανόηση ή για να μη χάνονται έγγραφα ή για να μη δηλώνουν κάποιοι άγνοια αν υπάρχει ή δεν υπάρχει τέτοιο αίτημα.

Το ερώτημα, όμως, παραμένει: Υπάρχουν όλες οι προϋποθέσεις, κύριε Υπουργέ. Υπάρχει ο χώρος, υπάρχει η ανάγκη, υπάρχει το αίτημα και του Δήμου πλέον. Συνεπώς, τι μέτρα θα πάρει το Υπουργείο, έτσι ώστε να μην παρακαμφθεί ο σκοπός της απαλλοτρίωσης, που ήταν η δημιουργία σχολείου, αλλά να γίνει το σχολείο, όπως προβλέπεται από όλες τις διαδικασίες και όπως ζητούν όλοι οι ενδιαφερόμενοι φορείς, είτε αφορά αυτό τη σχολική κοινότητα είτε τον Δήμο κ.ο.κ.

Ευχαριστώ.

(Στο σημείο αυτό ο Βουλευτής κ. Ιωάννης Γκιόκας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Κύριε Πρόεδρε, κύριε Γκιόκα, μου κάνει εντύπωση, οφείλω να πω, η τοποθέτησή σας. Ως προς το κομμάτι περί αρμοδιοτήτων και το πολυπλόκαμο πλαίσιο, αντιλαμβάνομαι την κριτική σας. Δεν σημαίνει ότι συμφωνώ. Αντιλαμβάνομαι ότι πολλές φορές, για κάποιον που δεν έχει καθίσει να ασχοληθεί υπάρχει μια δυσχέρεια στο να αντιληφθεί σε ποιον ανήκει ποια αρμοδιότητα.

Σε ό,τι αφορά, όμως, το θέμα των σχολικών αιθουσών και των σχολείων, είναι ξεκάθαρο το νομικό μας πλαίσιο. Δεν θα έλεγα ότι είναι από αυτά που χαρακτηρίζονται με πολυπλοκότητα. Θα έλεγα ότι είναι ξεκάθαρο και νομίζω ότι και εσείς, ως Κομμουνιστικό Κόμμα, θα έπρεπε να το χαιρετίσετε αυτό, γιατί στην πραγματικότητα, τι συμβαίνει; Κατεβαίνει ουσιαστικά όλη αυτή η αρμοδιότητα στους άμεσα ενδιαφερόμενους. Δηλαδή, αν δεν είναι οι σχολικές κοινότητες, οι Σύλλογοι Γονέων, οι αρμόδιες επιτροπές των δήμων, που γνωρίζουν καλύτερα από τον καθένα -επιτρέψτε μου να σας πω- καλύτερα από την ΚΤΥΠ, καλύτερα από τους γενικούς γραμματείς, καλύτερα από τους Υπουργούς και τους Υφυπουργούς, ποιοι είναι; Αυτοί γνωρίζουν καλύτερα τις ανάγκες της κάθε τοπικής κοινωνίας και αυτοί θα πρέπει να έχουν την αρμοδιότητα. Το κράτος, η πολιτεία θα πρέπει να έρχεται να συμπληρώνει πολλές φορές αυτό, όταν βλέπουμε ότι υπάρχουν προβλήματα. Και αυτό κάνουμε.

Στη συγκεκριμένη, λοιπόν, περίπτωση εμείς τι βλέπουμε; Βλέπουμε ότι αυτό το ζήτημα λύνεται σε επίπεδο αυτοδιοικητικό. Η τοπική κοινωνία έχει κάποιες ανάγκες, αυτές οι ανάγκες εκφράζονται. Εφόσον εγκρίνονται από το Υπουργείο Παιδείας, το Υπουργείο Παιδείας προχωρά. Αν ο δήμος δηλώσει αδυναμία στο να κατασκευάσει ένα σχολείο, ένα γυμναστήριο, το οτιδήποτε δηλώσει, τότε έρχεται η Εταιρεία «Κτιριακές Υποδομές» και εφόσον βρεθούν οι πιστώσεις, προχωρά.

Διότι εμείς δεν εξαγγέλλουμε έργα χωρίς να έχουμε πιστώσεις, χωρίς να έχουμε χρονοδιαγράμματα, χωρίς να ξέρουμε τι ακριβώς κάνουμε. Είμαστε πάρα πολύ συνεπείς, πολύ προσεκτικοί στο πώς χειριζόμαστε όλα αυτά τα ζητήματα, γιατί ξέρουμε ότι αφορούν πολύ κόσμο. Ο κόσμος έχει βαρεθεί να ακούει μεγάλα λόγια. Θέλει πράξεις και σε αυτές τις πράξεις είμαστε πάρα πολύ προσεκτικοί.

Άρα, για μία ακόμη φορά επαναλαμβάνω ότι η αρμοδιότητα ανήκει στον αρμόδιο Δήμο. Και η έγκρισή του αφορά το κτιριολογικό πρόγραμμα, που είναι αρμοδιότητα του Υπουργείου Παιδείας. Εμείς ως «ΚΤΙΡΙΑΚΕΣ ΥΠΟΔΟΜΕΣ» είμαστε πάντα στη διάθεση να προχωρήσουμε ό,τι χρειάζεται, σε οποιαδήποτε περιοχή, εφόσον εξασφαλιστούν οι απαραίτητες σηματοδοτήσεις.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Συνεχίζουμε με την έβδομη με αριθμό 237/2-12-2022 επίκαιρη ερώτηση πρώτου κύκλου της Ανεξάρτητης Βουλευτού A’ Αθηνών κυρίας Αγγελικής Αδαμοπούλου προς τον Υπουργό Υποδομών και Μεταφορών, με θέμα: «Η κατασκευή σταθμού μετρό επί της πλατείας των Εξαρχείων».

Κυρία Αδαμοπούλου, έχετε τον λόγο για την πρωτολογία σας.

**ΑΓΓΕΛΙΚΗ ΑΔΑΜΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υπουργέ, όπως ήδη γνωρίζετε, από το καλοκαίρι, συγκεκριμένα από τον Αύγουστο, και υπό τη διαρκή παρουσία αστυνομικών δυνάμεων, έχουν ξεκινήσει οι εργασίες για την υλοποίηση του σχεδιασμού του Υπουργείου σας να κατασκευαστεί σταθμός μετρό στην περιοχή της Πλατεία των Εξαρχείων.

Είναι ένα έργο στο οποίο έχουν αντιδράσει έντονα οι κάτοικοι, συλλογικότητες, κινήματα, αλλά και ολόκληρη η επιστημονική κοινότητα. Ειδικότερα οι κάτοικοι έχουν στραφεί με αίτηση ακύρωσης ενώπιον του Συμβουλίου της Επικρατείας. Συζητήθηκε πρόσφατα και η προσωρινή διαταγή. Στην αίτηση επισημαίνουν τις πλημμέλειες του έργου. Γιατί; Καταρχάς, διότι πρόκειται να αφήσει ένα ανυπολόγιστο και μη αναστρέψιμο περιβαλλοντικό αποτύπωμα, καθώς προβλέπεται η κοπή όλου του φυτικού κεφαλαίου στην περιοχή, η οποία αποτελεί τον μοναδικό δημόσιο χώρο πρασίνου. Μιλάμε για εβδομήντα πολυετή δέντρα τα οποία προβλέπεται να κοπούν, χωρίς να προβλέπεται αντίστοιχα ένα περιβαλλοντικό αντιστάθμισμα, δηλαδή μεταφύτευση, στην περιοχή. Άρα, καταλαβαίνουμε ότι θα καταστραφεί το οικοσύστημα της περιοχής και θα είναι ανυπολόγιστες οι περιβαλλοντικές επιπτώσεις, επηρεάζοντας δυσμενώς και την ποιότητα της ζωής των κατοίκων. Ενώ, επιπλέον, έχει ήδη αρχίσει να δρομολογείται με αυτό το έργο το σχέδιο του αποκαλούμενου «εξευγενισμού» της περιοχής, το οποίο εντάσσεται σε έναν ευρύτερο σχεδιασμό τουριστικοποίησής της, που θέλει την περιοχή των Εξαρχείων να αλλοιώνεται, όχι μόνο αρχιτεκτονικά, περιβαλλοντικά και η πολιτιστική φυσιογνωμία της, αλλά να μετατρέπεται σε ένα τεράστιο ξενοδοχείο, καθώς εδώ και χρόνια έχουν αρχίσει οι μαζικές αγορές ακινήτων κατοικιών σε χαμηλές τιμές.

Οπότε, περιμένουν να ολοκληρωθεί το έργο για να αυξηθεί κατακόρυφα η τιμή του ενοικίου των κατοικιών και των επαγγελματικών στεγών. Αυτό είναι κάτι το οποίο θα προκαλέσει εκδίωξη των κατοίκων και εκδίωξη των μικρομεσαίων επιχειρήσεων, οι οποίες θα αντικατασταθούν από αλυσίδες, διαρρηγνύοντας τον κοινωνικό ιστό και την κοινωνική σύνθεση της περιοχής. Με αυτό τον τρόπο θέλετε ουσιαστικά να ικανοποιήσετε και να εξυπηρετήσετε τα επενδυτικά και επιχειρηματικά συμφέροντα της περιοχής.

Υπάρχει μια εναλλακτική μελέτη, η οποία προβλέπει να δημιουργηθεί το σταθμός μετρό πολύ κοντά στην πλατεία, στη συμβολή των Οδών Τοσίτσα με Μπουμπουλίνας. Είναι μια μελέτη κοστολογημένη, ορθολογική, στην οποία θα αναφερθώ στη δευτερολογία μου.

Τα ερωτήματα, λοιπόν, τα οποία θέτω είναι τα εξής. Πρώτον, το Υπουργείο πριν εγκαταστήσει το εργοτάξιο -λαμαρίνες και συρματοπλέγματα παντού- το οποίο περιφρουρούν ολημερίς οι αστυνομικές δυνάμεις με περιπολίες, γιατί δεν ήρθε σε διαδικασία δημόσιας διαβούλευσης με τους κατοίκους, ώστε να ακούσει τις ενστάσεις τους, τις προτάσεις τους και τις αντιρρήσεις τους, σε ένα πλαίσιο δημόσιου διαλόγου; Δεύτερον, γιατί δεν έχετε επεξεργαστεί -και πείτε μας αν σκοπεύετε να το κάνετε- αυτή την πρόταση για την αλλαγή χωροθέτησης του σταθμού στη συμβολή των Οδών Μπουμπουλίνας και Τοσίτσα, δηλαδή στο Αρχαιολογικό Μουσείο; Είναι μια λειτουργική πρόταση η οποία δεν θα προκαλέσει τις ανυπολόγιστες επιπτώσεις που προκαλεί ο σχεδιασμός σας.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την πρωτολογία σας.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Κυρία Αδαμοπούλου, κυρίες και κύριοι, η ερώτηση αφορά ένα πολυσυζητημένο θέμα, το Μετρό στην Πλατεία Εξαρχείων. Θα ήθελα να ξεκινήσω λέγοντάς σας ότι σε ολόκληρο τον κόσμο για την αντιμετώπιση του κυκλοφοριακού προβλήματος, αλλά και για τη μέγιστη προστασία του περιβάλλοντος, κατασκευάζονται έργα μετρό, μιας και η υπόγεια συγκοινωνία αποτελεί την πλέον φιλοπεριβαλλοντική, ασφαλή και γρήγορη μετακίνηση στις μεγαλουπόλεις. Στα Εξάρχεια, που συγκεντρώνουν τόσο πολύ κόσμο, αλλά και για διάφορους λόγους, το μετρό αποτελεί τη μοναδική λύση για την περιοχή και για τους κατοίκους και για τους επισκέπτες.

Μου προκαλεί εντύπωση πως το μετρό ως το πιο αξιοπρεπές, ως το πιο φθηνό μέσο μεταφοράς, ως ένα κατεξοχήν φιλολαϊκό και κοινωνικό αγαθό σάς ενοχλεί. Αντιλαμβάνομαι -διάβασα προσεκτικά και την ερώτησή σας- ότι στη σκέψη σας κυριαρχεί μια ιδιότυπη ιδιοκτησιακή αντίληψη της περιοχής, για την οποία φιλοδοξείτε να επιβάλλετε και μια ιδιαίτερη αισθητική και οικονομική και αναπτυξιακή προσέγγιση. Την προσεγγίζετε μάλιστα ως ένα «γαλατικό χωριό», ως μια περιοχή που πρέπει να αναπτυχθεί με τους δικούς της κανόνες. Τα κράτη, όμως, επιτρέψτε μου να σας πω, έχουν θεσμούς και ακολουθούν συγκεκριμένες διαδικασίες. Στο κράτος υπάρχει συνέχεια. Και, τρίτον, δεν μπορούμε να αλλάζουμε συνεχώς αποφάσεις και να επιβαρύνουμε το ελληνικό Δημόσιο, καθώς αυτό δημιουργεί ένα πολύ μεγάλο κόστος.

Θέλω να επαναλάβω και εγώ από την πλευρά μου, από αυτό εδώ το βήμα, κάτι που έχει πει και ο Υπουργός Υποδομών και Μεταφορών ο Κώστας ο Καραμανλής πολλές φορές, ότι να είστε σίγουροι ότι το μετρό θα γίνει στην Πλατεία Εξαρχείων και θα το χαρεί και ο κόσμος και οι κάτοικοι της περιοχής.

Τώρα θα απαντήσω τα ερωτήματά σας. Με ρωτάτε γιατί δεν έγινε ο σταθμός στην Οδό Τοσίτσα ή στο Μουσείο. Η πρώτη απάντηση είναι ότι θα πρέπει να απευθυνθείτε στον ΣΥΡΙΖΑ, γιατί κατά την περίοδο 2016-2017 ξεκίνησε η δημοπράτηση του έργου. Το 2017 εκδόθηκε και τέθηκε σε διαβούλευση η Στρατηγική Μελέτη Περιβαλλοντικών Επιπτώσεων -και τότε αδειοδοτήθηκε- με την οποία ξεκάθαρα φαινόταν στα σχέδια που εγκρίθηκαν ότι ο σταθμός βρίσκεται εντός της πλατείας.

Άλλωστε, κυρία Αδαμοπούλου, η χωροθέτηση των σταθμών του Μετρό προκύπτει βάσει κριτηρίων και προϋποθέσεων που συνεξετάζονται για την επιλογή της βέλτιστης θέσης, η οποία και χρηματοδοτείται. Ξέρετε, δεν μπορούμε να εξασφαλίζουμε πόρους χωρίς να έχουμε την απαραίτητη τεκμηρίωση της συγκοινωνιακής σκοπιμότητας ή την ορθολογική κατανομή των αποστάσεων μεταξύ των σταθμών, του προηγούμενου και του επόμενου, ή τη μεγιστοποίηση των εξυπηρετούμενων κατοίκων και εργαζομένων ανά περιοχή και ανά σταθμό. Και πρέπει να εξετάζουμε πάνω και πρώτα από όλα τη δυνατότητα εύρεσης ικανού σε έκταση εργοταξιακού χώρου, ώστε να είναι εφικτή η κατασκευή του σταθμού.

Μάλιστα, κατά την περίοδο 2016-2017 οφείλω να σας ενημερώσω ότι έγινε προσπάθεια να ελεγχθούν και οι θέσεις του Μουσείου και της Οδού Τοσίτσα. Και τι απεδείχθη; Απεδείχθη ότι οι εναλλακτικές αυτές θέσεις που είχαν προταθεί, ας πούμε, στην Οδό Τοσίτσα και Μπουμπουλίνας, είναι σημαντικά μικρότερες σε έκταση, σε σχέση με την Πλατεία Εξαρχείων, η οποία να σημειωθεί είναι ότι είναι η ελάχιστη απαιτούμενη για την κατασκευή σταθμού του Μετρό. Επίσης, κάθε άλλη θέση, πλην της πλατείας, είναι δυσχερής από άποψη κατασκευασιμότητας του σταθμού, λόγω περιορισμένου διαθέσιμου χώρου για τις κατασκευαστικές εργασίες.

Ακόμη ένα επιχείρημα που είναι πάρα πολύ βασικό και θα ήθελα να το λάβετε υπόψη σας είναι ότι οποιαδήποτε αλλαγή χάραξης του έργου θα επέφερε ζητήματα και από τον Σταθμό Δικαστήρια μέχρι τον Σταθμό Ακαδημία, όπως και επαναχωροτοποθέτηση και εκ νέου σχεδίαση του Σταθμού Αλεξάνδρας, καθώς αυτός ο σταθμός θα έπρεπε να μετακινηθεί περίπου τριακόσια μέτρα, στο όριο του Πεδίου του Άρεως, με κίνδυνο να κοπούν πολύ περισσότερα δέντρα για την κατασκευή του. Συνεπώς, η πρόταση της μεταφοράς του σταθμού Εξαρχείων από την πλατεία στην Οδό Τοσίτσα τέθηκε για πρώτη φορά το 2016 και εξετάστηκε από την προηγούμενη κυβέρνηση και αποκλείστηκε τόσο για ουσιαστικούς και συγκοινωνιακούς, αλλά και κατασκευαστικούς λόγους.

Διαβάζω ακόμη στην ερώτησή σας ότι η πλατεία θα γίνει χώρος διέλευσης επιβατών του μετρό και θα απολέσει την ιστορικότητά της και το μέχρι σήμερα διαδραστικό κοινωνικό χαρακτήρα της. Θα ήθελα να σας ενημερώσω επίσης ότι οι χώροι οι οποίοι θα καταλαμβάνει ο σταθμός των Εξαρχείων αποτελούν μόνο το 10% της πλατείας. Και πρέπει να γνωρίζετε ότι για το έργο αυτό έγινε δημόσια διαβούλευση, όπως προβλέπεται και είναι υποχρεωτική και από την ελληνική και από την εθνική και από την κοινοτική νομοθεσία, στο πλαίσιο της περιβαλλοντικής αδειοδότησης.

Οφείλω να σας ενημερώσω επίσης και κάτι τελευταίο, ότι η διοίκηση της ΑΤΤΙΚΟ ΜΕΤΡΟ, καθώς και οι αρμόδιοι διευθυντές, ήρθαν σε επαφή με όλες αυτές τις συλλογικότητες και συζήτησαν μαζί τους. Και μάλιστα, κατά τη διάρκεια της διαβούλευσης, δεν υποβλήθηκε καμία, μα, καμία, αντίρρηση για την κατασκευή και τη χωροθέτηση του σταθμού των Εξαρχείων. Για τα υπόλοιπα θα επανέλθω στη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα μαθήτριες και μαθητές και τρεις συνοδοί εκπαιδευτικοί από το 1ο Γυμνάσιο Ιεράπετρας Λασιθίου (Β΄ Τμήμα).

Η Βουλή σάς καλωσορίζει, σας εύχεται καλή πρόοδο και καλά Χριστούγεννα!

(Χειροκροτήματα από όλες τις πτέρυγες της Βουλής)

Σήμερα παρακολουθείτε μια ιδιαίτερη διαδικασία που λέγεται κοινοβουλευτικός έλεγχος, ο Βουλευτής ερωτά και ο Υπουργός απαντά.

Ορίστε, κυρία Αδαμοπούλου, έχετε τον λόγο για τη δευτερολογία σας.

**ΑΓΓΕΛΙΚΗ ΑΔΑΜΟΠΟΥΛΟΥ:** Κύριε Υπουργέ, μας είπατε ότι αυτός ο σχεδιασμός αποσκοπεί στην αντιμετώπιση του κυκλοφοριακού προβλήματος. Κατ’ αρχήν, δεν είπαμε να μην γίνει το Μετρό στην περιοχή των Εξαρχείων. Συντασσόμαστε με αυτή την πρόταση -που έγινε επί ΣΥΡΙΖΑ, θα πρέπει να σας υπενθυμίσω- να γίνει στη συμβολή των οδών Τοσίτσα-Μπουμπουλίνας.

Μιλάτε για μία ιδιοκτησιακή και ιδιότυπη λογική, όταν εσείς ως Υπουργείο δεν ήρθατε σε διαδικασία δημόσιας διαβούλευσης, όπως ακριβώς έπρεπε να γίνει η διαβούλευση; Μιλάτε για μία διαβούλευση δύο μηνών, από τον Μάρτιο μέχρι τον Μάιο του 2017 και αυτό το αποκαλείτε διαβούλευση; Πώς θα μπορούσαν οι κάτοικοι μέσα σε δύο μήνες –και αυτό γίνεται ηλεκτρονικά πάντα- να ενημερωθούν για όλο αυτό τον σχεδιασμό και να υποβάλουν τις προτάσεις τους; Ούτε καν εγώ έχω ενημερωθεί ότι ήρθατε σε συζήτηση μαζί τους. Στην περιοχή των Εξαρχείων κινούμαι, είναι εκεί κοντά το γραφείο μου, έρχομαι σε επαφή με αυτές τις ομάδες, ουδέποτε μου έχουν πει εμένα ότι ήρθατε σε επαφή και σε διάλογο μαζί τους. Δεν επικοινώνησαν οι Αρχές όπως έπρεπε, δεν οργάνωσαν ούτε μία εκδήλωση για να συζητήσουν μαζί τους, δεν άνοιξε καμία δημόσια συζήτηση, ούτε καν εκ μέρους του Δήμου.

Άρα, λοιπόν, είναι δική σας ιδιοκτησιακή λογική και θέλετε να τα κάνετε όλα εν συντομία με συνοπτικές διαδικασίες και εν κρυπτώ.

Από εκεί και πέρα, θέλω να αναδείξω τις πλημμέλειες, όπως αυτές αναφέρονται στο δικόγραφο της αίτησης ακύρωσης. Έχει εκδοθεί μία Απόφαση Έγκρισης Περιβαλλοντικών Όρων και μία Μελέτη Περιβαλλοντικών Επιπτώσεων του 2017, η οποία, όμως, πριν ακριβώς γίνει το εργοτάξιο, πριν εκκινήσουν οι εργασίες, έπρεπε να συνοδευτεί από δύο εξειδικευμένες μελέτες, που είναι η Μελέτη Βλαστικής Αποκατάστασης και η Μελέτη Φυτοτεχνικών Εργασιών. Τις κάνατε αυτές τις μελέτες; Όχι! Και τι θα προέβλεπαν αυτές οι μελέτες; Θα προέβλεπαν το περιβαλλοντικό αντιστάθμισμα που σας ανέφερα, δηλαδή «κόβουμε εβδομήντα δέντρα, πόσα δέντρα θα μεταφυτεύσουμε ακριβώς στην περιοχή;». Δεν έχετε προβλέψει τίποτα. Το μόνο που έχει προβλεφθεί είναι μία μεταφύτευση στου Γουδή. Και το ερώτημα είναι: Τι σχέση έχει η περιοχή Γουδή με την περιοχή των Εξαρχείων; Άρα, θα καταστρέψετε το οικοσύστημα, το οποίο δεν πρόκειται να το αποκαταστήσετε.

Επιλέξατε -μας είπατε- την ηπιότερη λύση, όταν η ηπιότερη λύση πραγματικά είναι η πρόταση που σας λέμε, η οποία δεν θα συνεπάγεται καμία κοπή δέντρου, μία λύση η οποία θα έχει σαν αποτέλεσμα να ανακτηθεί η λειτουργικότητα του Πεζόδρομου Τοσίτσα, να διασυνδεθεί το Αρχαιολογικό Μουσείο, το Πολυτεχνείο με το Μουσείο της Ακρόπολης, άρα, δηλαδή, να έχει και τουριστικό ενδιαφέρον αυτή η διασύνδεση, να ζωντανέψει ο Πεζόδρομος της Τοσίτσα, όπου αυτή τη στιγμή είναι και κέντρο διακίνησης ναρκωτικών, να ανοιχθούν οι προσβάσεις του Αρχαιολογικού Μουσείου και του Πολυτεχνείου, να συντηρηθεί γενικότερα η περιοχή, να αναβαθμιστεί, να αναπτυχθούν διάφορες δραστηριότητες; Και μας λέτε ότι είναι η ηπιότερη λύση, όταν θα συνεπάγεται συρρίκνωση και όχι ανάπτυξη του δημόσιου χώρου και του φυτικού κεφαλαίου;

Και βέβαια, θέλω να καταγγείλω και κάτι άλλο και να το καταθέσω στα Πρακτικά: Όταν συζητήθηκε η προσωρινή διαταγή, παρενέβη το Υπουργείο Πολιτισμού. Γιατί πρέπει εδώ να αναφέρω και να επισημάνω ότι στο δικόγραφο της αίτησης ακύρωσης επισημαίνεται και το ότι έχει παραληφθεί η χορήγηση αδείας εκ μέρους του Υπουργείου Πολιτισμού, δεδομένου ότι οι εργασίες που θα εκτελεστούν εκτελούνται εντός αρχαιολογικού χώρου και πλησίον μνημείων πολιτιστικής κληρονομιάς, τα οποία είναι προστατευτέα. Και έρχεται η Υπουργός Πολιτισμού ως παρεμβαίνουσα στη δίκη -και τι κάνει;- και προσκομίζει μόνο τα έγγραφα των αρμοδίων Υπηρεσιών του Υπουργείου Πολιτισμού, τα οποία γνωμοδοτούν θετικά υπέρ της συνέχισης του έργου. Και τι δεν κάνει; Δεν προσκομίζει ένα έγγραφο της Γενικής Διεύθυνσης Αρχαιοτήτων και Πολιτιστικής Κληρονομιάς που -τι λέει;- λέει το εξής: «Στην Υπηρεσία μας δεν έχει περιέλθει καμία μελέτη και τα απαιτούμενα στοιχεία, προκειμένου να δώσουμε την απαραίτητη έγκριση. Άρα, λοιπόν για να δώσουμε αυτή την έγκριση με όσα ορίζει ο αρχαιολογικός νόμος πρέπει πρώτα να κατατεθούν τα απαιτούμενα στοιχεία και μέχρι τότε το έργο θεωρείται αδειοδοτικά ανώριμο από πλευράς αρχαιολογικού νόμου. Συνεπώς, η Υπηρεσία μας δεν έχει έννομο συμφέρον, ώστε να ταχθεί υπέρ της διατήρησης των προσβαλλόμενων πράξεων, καθώς ουδόλως συντελούν στην προστασία των αρχαιοτήτων και της πολιτιστικής κληρονομιάς».

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, έχουμε είκοσι τέσσερις επίκαιρες ερωτήσεις σήμερα.

**ΑΓΓΕΛΙΚΗ ΑΔΑΜΟΠΟΥΛΟΥ:** Συγγνώμη, κύριε Πρόεδρε, ζητάω λίγο την ανοχή σας. Έχετε δίκιο.

**ΠΡΟΕΔΡΕΥΩΝ (Αθανάσιος Μπούρας):** Ναι, ολοκληρώστε. Απευθύνομαι και σε εσάς και στους Υπουργούς να τηρούν τον χρόνο, γιατί έχουμε είκοσι τέσσερις επίκαιρες ερωτήσεις. Το είπα και στην αρχή, αλλά πρέπει να το επισημαίνω γιατί ήδη έχετε φτάσει στα πέντε λεπτά. Κλείστε, όμως!

**ΑΓΓΕΛΙΚΗ ΑΔΑΜΟΠΟΥΛΟΥ:** Ναι, έχετε δίκιο. Ευχαριστώ πολύ για τη μέχρι τώρα ανοχή σας, λίγο ακόμη, δεν θα αργήσω.

Και μας λέτε ότι έχουμε εμείς ιδιοκτησιακή λογική, όταν εσείς δεν κοιτάτε ούτε καν να προστατεύσετε τις αρχαιότητες και τα μνημεία της πολιτιστικής κληρονομιάς, που είναι ακριβώς πάνω στην Πλατεία; Όχι, είναι καθαρά ιδεοληπτικός ο σκοπός σας -τελειώνω με αυτό, κύριε Πρόεδρε- που σκοπός σας είναι να καταστρέψετε την ιστορικότητα της Πλατείας, η οποία είναι ένα σύμβολο κοινωνικών αγώνων, είναι συνδεδεμένη με την εξέγερση των φοιτητών του Πολυτεχνείου, με το ότι εκεί συναθροίζονται φοιτητές, εργαζόμενοι, συνταξιούχοι, κινήματα, συλλογικότητες ακηδεμόνευτες, για να διεκδικήσουν ένα καλύτερο μέλλον. Είναι ένα φυτώριο ιδεών και δεν σας αρέσει αυτό, γι’ αυτό θέλετε να κάνετε εκεί το Μετρό, το οποίο θα καταλάβει όλο τον δημόσιο χώρο και δεν θα αφήσει ίχνος πρασίνου.

Τελειώνω λέγοντας ότι όλα αυτά γίνονται υπό τη διαρκή περιφρούρηση και τον τραμπουκισμό, την απρόκλητη βία των αστυνομικών δυνάμεων, τις οποίες έχετε βάλει εκεί σαν στρατό κατοχής να περιπολούν, να τραμπουκίζουν κόσμο.

Και θα καταθέσω και την ανακοίνωση της Ελληνικής Ένωσης για τα Δικαιώματα του Ανθρώπου, που λέει ότι αποτελεί όργανο εκφοβισμού, άσκησης βίας σε βάρος των κατοίκων, σε βάρος διαπιστευμένων δημοσιογράφων, διαμαρτυρόμενων πατεράδων που τους ξυλοκοπούν μπροστά στα παιδιά τους. Και μας λέτε εμάς για ιδεοληψία; Όχι!

**ΠΡΟΕΔΡΕΥΩΝ (Αθανάσιος Μπούρας):** Κλείστε, όμως!

**ΑΓΓΕΛΙΚΗ ΑΔΑΜΟΠΟΥΛΟΥ:** Είναι δική σας η εμμονή, οι αντιδημοκρατικές και αυταρχικές μεθοδεύσεις.

Ευχαριστώ πολύ.

(Στο σημείο αυτό η Βουλευτής κ. Αγγελική Αδαμοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Κοιτάξτε, το ευχαριστώ δεν λέει τίποτα, δεν καλύπτει τα υπόλοιπα. Παράκληση θερμή δηλαδή, έχετε υπερβεί τον χρόνο σας, πάτε στα επτά λεπτά. Εάν και οι Υπουργοί κάνουν το ίδιο, είναι είκοσι τέσσερις οι ερωτήσεις, είναι σήμερα μια πάρα πολύ σφιχτή μέρα που εκτός του κοινοβουλευτικού ελέγχου υπάρχει και νομοθετικό έργο.

Κύριε Υπουργέ, ο λόγος σε σας για τη δευτερολογία σας.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Κύριε Πρόεδρε, κυρία Αδαμοπούλου, δεν πίστευα ότι θα θέλατε να με επιβεβαιώσετε τόσο πολύ στη δευτερομιλία σας περί ιδεοληψιών και περί ιδιοκτησιακής αντίληψης της περιοχής, γιατί εγώ προσπάθησα να σας μιλήσω επιστημονικά…

**ΑΓΓΕΛΙΚΗ ΑΔΑΜΟΠΟΥΛΟΥ:** Δική σας είναι η ιδεολογική αντίληψη…

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε!

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** …ενώ εσείς από την πλευρά σας προσπαθήσατε να μιλήσετε χωρίς να καταθέσετε κανένα στοιχείο παρά μόνο να μου πείτε κάποια διαδικαστικά ζητήματα που υπάρχουν.

Επαναλαμβάνω, λοιπόν, για να το γνωρίζουν όλοι: Ο Σταθμός έχει χωροθετηθεί σε εκείνη την περιοχή βάσει συγκοινωνιακών μελετών. Δεν ξέρω πώς αντιλαμβάνεστε τη χωροθέτηση των σταθμών του Μετρό και αν οι σταθμοί του Μετρό αποτελούν εμπόδιο για το φυτώριο ιδεών. Κατά την άποψή μας, δεν αποτελούν κανένα εμπόδιο για κανένα φυτώριο ιδεών, το οποίο σε οποιονδήποτε σταθμό θα μπορεί να υπάρχει. Ξέρετε, οι σταθμοί του Μετρό δεν παίζουν αυτό τον ρόλο, να εμποδίζουν τις ιδέες. Άλλοι παίζουν αυτό τον ρόλο, οι οποίοι προσπαθούν με αυτές τις αντιλήψεις που έχουν να μην είναι ελεύθεροι πολίτες, να πηγαίνουν σε όλες τις περιοχές της Αττικής και της Αθήνας. Άλλοι το επιτρέπουν αυτό με τις συμπεριφορές τους και σίγουρα όχι εμείς.

Σας είπα, λοιπόν, εξ αρχής ότι η θέση του Σταθμού από το 2006, από τη μεγάλη συγκοινωνιακή μελέτη της ΑΤΤΙΚΟ ΜΕΤΡΟ, ήταν χωροθετημένη εκεί πέρα.

Μιλήσατε για ιστορικότητα. Δηλαδή, ιστορικότητα έχει μόνο η Πλατεία Εξαρχείων; Δεν έχει η Τοσίτσα; Δεν έχει η Μπουμπουλίνας; Δεν έχουν όλοι οι άλλοι χώροι; Βάσει ποιου επιχειρήματος μας το λέτε αυτό; Μπορείτε να μου το εξηγήσετε;

Μιλήσατε για το περιβαλλοντικό αποτύπωμα. Μα, εμείς κάναμε -πρώτη φορά έχει συμβεί αυτό, δεν έχει ξανασυμβεί- μνημόνιο συνεργασίας με τον Δήμο της Αθήνας, με την «ΑΝΑΠΛΑΣΗ ΑΕ», για να προσθέσουμε δύο χιλιάδες δέντρα επιπλέον.

Δεύτερον, αποτελεί υποχρέωσή μας ό,τι δέντρα βγουν από την πλατεία τα ίδια να επανατοποθετηθούν. Και το γνωρίζετε πάρα πολύ καλά αυτό. Και παρ’ όλα αυτά, το παραβλέπετε. Και αυτό είναι μια υποχρέωση της πολιτείας και εμείς δεν πρόκειται να την παραβλέψουμε. Και θα συνεχίσουμε.

Αντιλαμβάνεστε και εσείς τι σημαίνει να κάνουμε τη Γραμμή 4 για την Αθήνα. Αντιλαμβάνεστε πόσες χιλιάδες -τριακόσιες σαράντα χιλιάδες- πολίτες καθημερινά θα χρησιμοποιούν το μετρό. Πενήντα τρεις χιλιάδες οχήματα θα αφαιρεθούν από τους δρόμους της Αθήνας.

Και εσείς με αυτό που ουσιαστικά προτείνετε αυτή τη στιγμή θέλετε και να πάτε το έργο πίσω και να το καταστρέψετε, να βάλετε μια «βόμβα» στα θεμέλια αυτού του έργου, χωρίς να έχετε καταθέσει κανένα μα κανένα στοιχείο.

Ξέρετε πόση είναι η πυκνότητα των σταθμών στο Παρίσι; Τέσσερις σταθμοί ανά ένα τετραγωνικό χιλιόμετρο. Στην Αθήνα αυτή τη στιγμή, μετά το τέλος Γραμμής 4, θα έχουμε μόλις ένα.

Ξέρετε πόσο σημαντικό είναι να ολοκληρώσουμε τη Γραμμή 4 και να χωροθετήσουμε τους σταθμούς σε αυτές τις πυκνοκατοικημένες περιοχές; Έχετε μιλήσει με τους κατοίκους σε αυτή την περιοχή για το αν θέλουν τον σταθμό ή δεν τον θέλουν;

**ΑΓΓΕΛΙΚΗ ΑΔΑΜΟΠΟΥΛΟΥ:** Δεν είπαμε να μην γίνει.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Επιτρέψτε μου να σας πω ότι όλοι οι κάτοικοι της περιοχής, που δεν εξυπηρετούν άλλου είδους συμφέροντα, θέλουν τον σταθμό εκεί πέρα, θέλουν να γίνει το μετρό.

Το μετρό σημαίνει «φως», σημαίνει διαφάνεια, σημαίνει ότι οι οργανωμένες μειοψηφίες δεν θα κρατούν μια περιοχή και δεν θα τη μετατρέψουν σε γκέτο. Εμείς αυτό δεν θα το επιτρέψουμε. Ούτε τα άβατα θα επιτρέψουμε, ούτε το «σκοτάδι». Αν κάποιοι άλλοι θέλουν να το υπηρετήσουν, ας το κάνουν. Όσο ο ελληνικός λαός μας δίνει τη δυνατότητα να είμαστε στην Κυβέρνηση, εμείς θα πούμε «όλα στο φως». Όλες οι περιοχές θα πρέπει να αναπτυχθούν.

Αντιλαμβάνομαι και την ιστορικότητα της πλατείας Εξαρχείων. Και αυτή θέλουμε να αναδείξουμε. Και τις διαφορετικές ιδέες να αναδείξουμε. Αλλά, όλα υπό καθεστώς διαφάνειας και «φωτός».

Δεν πρόκειται να υποχωρήσουμε. Δεν πρόκειται να εξυπηρετήσουμε μικροπολιτικά συμφέροντα και μικρο-ιδιοκτησιακές αντιλήψεις σε αυτήν την περιοχή. Γιατί εγώ δεν θα ήθελα να πιστέψω ποτέ αυτό που λένε κάποιοι και στα Εξάρχεια, ότι πίσω από αυτές τις αντιδράσεις υπάρχουν κάποια επιχειρηματικά συμφέροντα. Επιτρέψτε μου, δεν το πιστεύω αυτό. Πιστεύω ότι κάποιοι άνθρωποι πιστεύουν ότι αυτή η περιοχή είναι ιδιοκτησία τους.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς σας ευχαριστούμε, κύριε Υπουργέ.

Συνεχίζουμε με τις επόμενες επίκαιρες ερωτήσεις, οι οποίες είναι τέσσερις και στις οποίες –όχι σε όλες- θα απαντήσει η Αναπληρώτρια Υπουργός Υγείας κυρία Γκάγκα.

Ξεκινάμε με την πέμπτη με αριθμό 233/1-12-2022 επίκαιρη ερώτηση πρώτου κύκλου της Βουλευτού Β2΄ Δυτικού Τομέα Αθηνών της Ελληνικής Λύσης κυρίας Μαρίας Αθανασίου προς τον Υπουργό Υγείας, με θέμα: «Τραγική η έλλειψη κλινών στις χειρουργικές κλινικές του Εθνικού Συστήματος Υγείας».

Κυρία Αθανασίου, έχετε τον λόγο για την πρωτολογία σας.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριε Υπουργέ, εξαιτίας της πρόσφατης πανδημίας του κορωνοϊού, μεγάλος αριθμός κλινών σε νοσοκομειακές δομές του Εθνικού Συστήματος Υγείας παραχωρήθηκε προς φιλοξενία νοσηλευόμενων ασθενών με κορωνοϊό. Το γεγονός αυτό προκάλεσε πολλά προβλήματα, κατ’ εξοχήν στις χειρουργικές κλινικές των δημόσιων νοσοκομείων, όπου κάθε χειρουργούμενος ασθενής πολύ συχνά πρέπει να παραμείνει προς αποκατάσταση για μεγάλο χρονικό διάστημα.

Οι γιατροί των τελευταίων κλινικών, αφού οι κλινικές τους δεν εξαιρέθηκαν από τη σχετική παραχώρηση, αναγκάστηκαν να αναβάλουν ή να ακυρώσουν πολλά χειρουργεία, φέρνοντας σε δύσκολη θέση πολλούς ασθενείς, η πλειοψηφία των οποίων προστρέχει στα εντός των πόλεων δημόσια νοσοκομεία από την επαρχία.

Αφού πλέον η πανδημία βρίσκεται σε μια ύφεση, αποτελεί παράδοξο και αδιέξοδο για το ΕΣΥ η παράταση της παραχώρησης κλινών από τις χειρουργικές κλινικές υπέρ των νοσηλευόμενων για κορωνοϊό στην ίδια ευρύτερη νοσοκομειακή δομή. Η κοινή λογική και η ανάγκη να ανταπεξέλθει το ΕΣΥ επαρκώς στη φροντίδα της υγείας των μη εύπορων πολιτών που χρειάζονται επειγόντως χειρουργείο επιτάσσει την άμεση επιστροφή των ως άνω παραχωρημένων κλινών στις χειρουργικές κλινικές του.

Συνεπώς, προτίθεστε να λάβετε τις απαραίτητες πρωτοβουλίες προκειμένου να επιστραφούν, ειδικά στις χειρουργικές κλινικές των νοσοκομείων του ΕΣΥ, όσες κλίνες παραχωρήθηκαν υπέρ της νοσηλείας εντός του ίδιου νοσοκομείου προς ιατρική φροντίδα των ασθενών που πάσχουν από κορωνοϊό κατά την περίοδο έξαρσης της σχετικής πανδημίας, αφού η τελευταία βρίσκεται εξακριβωμένα πλέον σε ύφεση;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, έχετε τον λόγο για την πρωτολογία σας.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ευχαριστώ, κύριε Πρόεδρε.

Καλημέρα σε όλους, καλή εβδομάδα.

Καλημέρα, κυρία Αθανασίου.

Πράγματι, στην περίοδο της πανδημίας έγινε μετατροπή ορισμένων κλινών χειρουργικών για να αντιμετωπιστεί η πανδημία. Σήμερα, όμως, οι περισσότερες χειρουργικές κλίνες λειτουργούν κανονικά.

Και αν θέλετε να σας δώσω στοιχεία για την πληρότητα, μπορώ να σας δώσω για τον Οκτώβριο, παραδείγματος χάρη, στην Αθήνα: «ΚΩΝΣΤΑΝΤΟΠΟΥΛΕΙΟ» 93%. «ΚΑΤ» 87%. Το «ΣΙΣΜΑΝΟΓΛΕΙΟ» έχει μεγαλύτερη από την αναμενόμενη. Μαιευτήριο «ΕΛΕΝΑ ΒΕΝΙΖΕΛΟΥ» 38%. «ΦΛΕΜΙΝΓΚ» 43%. «ΣΩΤΗΡΙΑ» 46%. «ΑΓΙΑ ΣΟΦΙΑ» 28%. «ΑΓΛΑΪΑ ΚΥΡΙΑΚΟΥ» 36%.

Τέλος πάντων, η μέση πληρότητα στα περισσότερα νοσοκομεία δεν είναι μεγάλη. Άρα, αυτή τη στιγμή τα χειρουργεία μας λειτουργούν λίγο - πολύ σε όλα τα νοσοκομεία χωρίς να εμποδίζεται η αντιμετώπιση των ανθρώπων που πρέπει να χειρουργηθούν από την έλλειψη χειρουργικών κλινών.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** ΚυρίαΑθανασίου, έχετε τον λόγο για τη δευτερολογία σας.

**ΜΑΡΙΑ ΑΘΑΝΑΣΙΟΥ:** Ευχαριστώ, κυρία Υπουργέ, όμως, θα επισημάνω μερικές παρατηρήσεις όσον αφορά την πληρότητα. Ξέρετε πολύ καλά ότι οι χειρουργικές κλίνες είναι οι κρισιμότερες στο ΕΣΥ. Όσον αφορά στη φροντίδα της υγείας των Ελλήνων πολιτών, η έλλειψή τους στις χειρουργικές κλινικές στην ουσία αφήνει ακάλυπτους στους ασθενείς που χρειάζονται χειρουργείο και δεν έχουν την οικονομική επιφάνεια να στραφούν σε ιδιωτικά. Κάθε παράταση της παραχώρησης κλινών των χειρουργικών κλινικών στα τμήματα covid στην ουσία «γονατίζει» αυτούς τους πολίτες.

Επιπρόσθετα, το πρόβλημα της ακύρωσης ή αναβολής σε εγχείρηση ταλαιπωρεί και εκείνους τους ασθενείς που έρχονται από την επαρχία και των οποίων οι συγγενείς δαπανούν για τη διαμονή τους εντός της πόλης μη ευκαταφρόνητα ποσά εν μέσω μάλιστα οικονομικής κρίσης, ποσά που θα έπρεπε το κράτος, που λαμβάνει απρόσκοπτα εισφορές για παροχή ιατροφαρμακευτικής περίθαλψης από τους πολίτες, να αναλαμβάνει. Διότι είναι υπαιτιότητα του κράτους η ελλιπής στελέχωση της περιφέρειας, ώστε ακόμα και υπερσύγχρονες υποδομές να μην μπορούν να λειτουργήσουν λόγω έλλειψης ειδικευμένου ιατρικού προσωπικού και ο κόσμος να εξαναγκάζεται να μεταβεί κυρίως στην πρωτεύουσα για ολοκληρωμένη περίθαλψη. Το έχουμε ξαναπεί σε επιτροπές.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής, κ. ΧΑΡΑΛΑΜΠΟΣ ΑΘΑΝΑΣΙΟΥ)

Δέον, λοιπόν, να επισημάνουμε ότι η μη δρομολόγηση ενός κρίσιμου χειρουργείου επισπεύδει ακόμη και το θάνατο σε κρίσιμες περιπτώσεις ασθενών, όπως οι καρκινοπαθείς, ενώ η νόσηση από covid πλέον είναι πολύ πιο διαχειρίσιμη νοσοκομειακά, αν υπάρχει σχετική πολιτική βούληση.

Τέλος, δεν είναι σαφείς από ιατρικής άποψης οι λόγοι που προέκρινε την κατανομή στις κλίνες προς παραχώρηση μεταξύ των νοσοκομειακών κλινικών, και εξακολουθούν ως και σήμερα, αφού αν η σχετική απόφαση λαμβανόταν με απόλυτο κριτήριο την κάλυψη των αναγκών των ασθενέστερων οικονομικά πολιτών, οι χειρουργικές όφειλε εξαρχής να εξαιρεθούν. Εκτός εάν αυτό συμβαίνει διότι δεν έχει αντιμετωπιστεί με τη δέουσα σοβαρότητα η έλλειψη αναισθησιολόγων. Διότι χωρίς αναισθησιολόγο και χειρουργό -το ξέρετε πολύ καλά, κυρία συνάδελφε- χειρουργείο δεν γίνεται. Είναι απορίας άξιο πώς απολογείται για το θέμα αυτό ο κύριος Υπουργός.

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ κι εγώ.

Κυρία Υπουργέ, έχετε τον λόγο για τη δευτερολογία σας.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ευχαριστώ πολύ, κύριε Πρόεδρε.

Κυρία Αθανασίου, κάνατε δύο ερωτήσεις σε μία και θα σας απαντήσω για τους αναισθησιολόγους στην αμέσως επόμενη, που είναι μάλλον δική σας και πάλι.

Θα πω και πάλι ότι θέμα περιορισμού στις χειρουργικές κλίνες δεν υπάρχει. Στις περιοχές που είχαμε τεράστια προβλήματα από τη μεγάλη προσέλευση των ασθενών με covid και χρειάστηκε να νοσηλευτούν ασθενείς με covid σε χειρουργικές κλίνες δώσαμε τη δυνατότητα στους ασθενείς που χρειαζόντουσαν χειρουργείο να χειρουργηθούν από τους γιατρούς τους σε κλινικές του ιδιωτικού τομέα χωρίς να πληρώσουν ένα ευρώ οι ίδιοι.

Άρα, χωρίς κόστος προχώρησαν και έγιναν πάρα πολλά χειρουργεία στη Λάρισα, τη Θεσσαλονίκη, χωρίς κόστος για τους ασθενείς, εκεί που είχαμε πράγματι θέμα κλινών. Γιατί σε κλινικές που ο παθολογικός τομέας είχε τριάντα ασθενείς χρειάστηκε να νοσηλευτούν, γιατί το είχαν ανάγκη, εκατό τέσσερις ή εκατό σαράντα ασθενείς. Άρα, σκοπός της πολιτείας ήταν να αντιμετωπιστούν καλά όλοι οι ασθενείς όσο πιο γρήγορα γίνεται κατά τον καλύτερο δυνατό τρόπο.

Θα σας πω, λοιπόν, και πάλι ότι ακόμη και στις περιοχές εκείνες και στα νοσοκομεία που χρειάστηκε να μετατραπούν οι χειρουργικές κλίνες σε κλίνες για covid τα θέματα των ασθενών προχώρησαν και λύθηκαν στον ιδιωτικό τομέα, χωρίς κόστος για τους ίδιους. Σήμερα πια δεν έχουμε κανένα τέτοιο θέμα σε κανένα νοσοκομείο. Δηλαδή, οι χειρουργικές μας κλίνες είναι ελεύθερες και μπορούμε να προχωρήσουμε στα χειρουργεία.

Για τους αναισθησιολόγους θα σας απαντήσω σε λίγο.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κυρία Υπουργέ.

Η επόμενη επίκαιρη ερώτηση είναι η ένατη, με αριθμό 254/5-12-2022 δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Μανώλη Συντυχάκη προς τον Υπουργό Υγείας με θέμα: «Για τα σοβαρά προβλήματα που προκαλεί η υποστελέχωση στο Γενικό Νοσοκομείο Ιεράπετρας». Και σε αυτήν την ερώτηση θα απαντήσει η Αναπληρώτρια Υπουργός Υγείας, η κ. Γκάγκα.

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε. Καλημέρα σας.

Κυρία Υπουργέ, η κατάσταση στο νοσοκομείο της Ιεράπετρας είναι λίαν επιεικώς τραγική, με ευθύνη και της τωρινής, αλλά και των προηγούμενων κυβερνήσεων. Σταθερά, διαχρονικά παραμένει υποστελεχωμένο, με σοβαρές ελλείψεις σε όλους τους τομείς, που καθιστούν τη λειτουργία του ανεπαρκή, αν όχι επικίνδυνη.

Από τις σαράντα δύο οργανικές θέσεις της ιατρικής υπηρεσίας είναι κενές παραπάνω από τις μισές. Στη νοσηλευτική υπηρεσία από τις εκατόν μία οι τριάντα επτά, στο διοικητικό - οικονομικό προσωπικό από τις πενήντα έξι οι είκοσι πέντε, στο προσωπικό καθαριότητας από τις δέκα θέσεις κενές είναι οι μισές. Δηλαδή στο σύνολο του νοσοκομείου από τις εκατόν ενενήντα εννέα προβλεπόμενες οργανικές θέσεις, κενές είναι οι ογδόντα τέσσερις, δηλαδή το 42,2% των θέσεων.

Οι ελλείψεις προσωπικού δημιουργούν σοβαρά εμπόδια για την πλήρωση της βάρδιας, βάζοντας σε κίνδυνο την υγεία των ασθενών και οδηγώντας τους σε πραγματική εξόντωση. Πολύ χαρακτηριστικό είναι το γεγονός ότι υπάρχουν μόνο δύο αναισθησιολόγοι και σύντομα θα μείνει ο ένας μόνο. Αυτό σημαίνει διακοπή των τακτικών χειρουργείων, άμεσος κίνδυνος για τη ζωή των κατοίκων σε περίπτωση ανάγκης για άμεση διασωλήνωση ενός επείγοντος περιστατικού.

Ποιος θα έχει την ευθύνη σε περίπτωση απώλειας ανθρώπινης ζωής αν χρειαστεί άμεση διασωλήνωση από αναισθησιολόγο ο οποίος δεν θα εφημερεύει και δεν θα βρίσκεται στο νοσοκομείο; Προφανώς όχι ο Υπουργός, όχι ο ΥΠΕάρχης ή ο διοικητής. Θα φταίει ο ανυπεράσπιστος γιατρός που, παρά τις άθλιες συνθήκες και τις σοβαρές ελλείψεις, θα έχει την ατυχία να εφημερεύει εκείνη την ημέρα.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. ΑΘΑΝΑΣΙΟΣ ΜΠΟΥΡΑΣ)

Ταυτόχρονα, υπάρχουν και προβλήματα κτηριακών υποδομών, που οδήγησαν στην απαράδεκτη λειτουργία στον ίδιο χώρο της καρδιολογικής, της μαιευτικής και της παιδιατρικής κλινικής.

Τα στοιχεία είναι αποκαλυπτικά, φωνάζουν πραγματικά για την αναγκαιότητα άμεσων προσλήψεων μόνιμου προσωπικού για την πλήρη κάλυψη των αναγκών του πληθυσμού. Είναι θέμα επιβίωσης για τους κατοίκους της Ιεράπετρας η ενίσχυση του νοσοκομείου σε μια περιοχή που εκτός του ντόπιου πληθυσμού συγκεντρώνει μεγάλο αριθμό εργατών γης, εξυπηρετεί μεγάλο αριθμό τουριστών, εργαζόμενους από όλη την Ελλάδα που δουλεύουν σε τουριστικές επιχειρήσεις, ενώ υπάρχει πρόβλημα λόγω της δυσκολίας μετακίνησης στην πρωτεύουσα του νομού εξαιτίας του κακού οδικού δικτύου.

Οι μεγαλειώδεις κινητοποιήσεις του λαού της Ιεράπετρας στα τέλη του περασμένου Σεπτέμβρη έδειξαν ότι αυτός ο λαός εκεί δεν υποχωρεί στην περαιτέρω υποβάθμιση του νοσοκομείου και πολύ περισσότερο στον όποιο σχεδιασμό για μετατροπή του σε κέντρο υγείας. Δεν υπάρχει καμία δικαιολογία για την επιχειρούμενη προσπάθεια απαξίωσης του νοσοκομείου.

Σας ρωτάμε, λοιπόν, κυρία Υπουργέ, τι μέτρα θα πάρει η Κυβέρνηση για να καλυφθούν όλες οι ανάγκες του νοσοκομείου της Ιεράπετρας με το απαιτούμενο μόνιμο επιστημονικό, νοσηλευτικό και λοιπό προσωπικό, την πλήρη και επαρκή χρηματοδότησή του από τον κρατικό προϋπολογισμό, για να αντιμετωπιστούν τα προβλήματα στις κτηριακές υποδομές και στον εξοπλισμό, ώστε να παρέχει δωρεάν και απρόσκοπτα όλες τις απαιτούμενες υπηρεσίες νοσοκομειακής φροντίδας για τον λαό της περιοχής.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, έχετε τον λόγο για την πρωτολογία σας.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Κύριε Συντυχάκη, ευχαριστώ πολύ για την ερώτηση.

Το νοσοκομείο της Ιεράπετρας είναι ένα σχετικά σύγχρονο νοσοκομείο. Το επισκέφτηκα πριν ένα χρόνο και είχα τελευταία συνάντηση και με τον δήμαρχο και τους ανθρώπους του νοσοκομείου, με τον μητροπολίτη, με τον σύλλογο εργαζομένων, με όλους.

Λέτε ότι οι μισές θέσεις είναι ακάλυπτες και ότι οι θέσεις της ιατρικής υπηρεσίας είναι σαράντα δύο. Είναι κέντρο υγείας - νοσοκομείο. Να σας διαβάσω ποιους γιατρούς έχουμε. Έχουμε εννέα γενικούς γιατρούς και οι συνολικοί μόνιμοι γιατροί ΕΣΥ που υπηρετούν στο κέντρο υγείας - νοσοκομείο Ιεράπετρας είναι τριάντα επτά. Άρα δεν λείπουν οι μισές θέσεις, λείπουν πέντε θέσεις. Έχει, επίσης, επτά επικουρικούς και έξι ειδικευόμενους. Δεν είναι, λοιπόν, τα πράγματα έτσι ακριβώς όπως τα λέτε. Αυτά τα στοιχεία που σας δίνω, είναι χθεσινά. Τριάντα επτά μόνιμοι γιατροί, επτά επικουρικοί, έξι ειδικευόμενοι.

Υπάρχουν συγκεκριμένα θέματα σε συγκεκριμένες ειδικότητες, παραδείγματος χάρη στους αναισθησιολόγους. Δώσαμε τρεις θέσεις επικουρικών πρόσφατα των οποίων η πρόσληψη γίνεται πολύ εύκολα, άρα λύνουν τα άμεσα προβλήματα και προκηρύσσουμε και πάλι θέσεις που βγαίνουν άγονες. Η προκήρυξη θα βγει σύντομα.

Να σας πω και για το υπόλοιπο προσωπικό. Γενικά υπάρχει πολύ επικουρικό προσωπικό που δουλεύει στο νοσοκομείο. Το νοσηλευτικό προσωπικό είναι είκοσι πέντε άτομα και το λοιπό προσωπικό είναι δεκαεννέα άτομα. Άρα η αλήθεια είναι ότι η Ιεράπετρα δεν είναι τόσο υποστελεχωμένη και φυσικά θέλουμε να είναι εκεί το προσωπικό που χρειάζεται και να γίνεται η φροντίδα των αρρώστων, όπως χρειάζεται, όπως το θέλουμε για κάθε πόλη της Ελλάδας, για κάθε νοσοκομείο της Ελλάδας.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κυρία Υπουργέ, και για την οικονομία του χρόνου.

Κύριε Συντυχάκη, έχετε τον λόγο για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κυρία Υπουργέ, ως Κομμουνιστικό Κόμμα Ελλάδας συνηθίζουμε μετά από αυτά που συζητάμε με τον λαό, αυτά που κουβεντιάζουμε με το σωματείο, με τη διοίκηση του νοσοκομείου, να καταθέτουμε και τα στοιχεία που μας προσκομίζουν. Και δεν είναι χθεσινά, είναι της στιγμής, τώρα, αυτά τα στοιχεία τα οποία σας έδωσα. Το αν είναι κέντρο υγείας ή νοσοκομείο πρώτη φορά το ακούω, πρώτη φορά το ακούμε. Θα χρειαστεί να μας δώσετε εξηγήσεις. Το νοσοκομείο της Ιεράπετρας είναι νοσοκομείο ή κέντρο υγείας; Ή μήπως θέλετε από νοσοκομείο να το κάνετε κέντρο υγείας;

Το νοσοκομείο, λοιπόν, της Ιεράπετρας είναι στα όρια λειτουργίας του. Ποια είναι η αιτία της υπολειτουργίας; Δεν είναι η χρόνια υποστελέχωση και η απαξίωση του νοσοκομείου; Εάν δεν είναι αυτό, τότε ποια είναι;

Οι αιτίες κατά τη γνώμη μας δεν βρίσκονται απλά σε έναν κακό διοικητή που ο λαός με τον αγώνα του δικαιολογημένα τον απομάκρυνε από το νοσοκομείο της Ιεράπετρας. Μάλιστα το λέγαμε ως ΚΚΕ ότι ο λαός της Ιεράπετρας δεν πρέπει να δείξει καμία ανοχή στην αυταρχική συμπεριφορά της διοίκησης. Ούτε οι κύριες αιτίες βρίσκονται στην ενιαία διοίκηση διασυνδεόμενων νοσοκομείων που όντως βάζει σοβαρά εμπόδια, λειτουργεί με υποκειμενισμό, αποτελείται από στελέχη απολύτως ελεγχόμενα από την εκάστοτε κυβέρνηση και οι όποιες αποφάσεις που παίρνονται είναι με γνώμονα τις ανθυγιεινές πολιτικές των κυβερνήσεων και της τωρινής. Είναι γνωστές οι καταγγελίες που έχουν δει το φως της δημοσιότητας και έχουν κάνει εργαζόμενοι, όπως βέβαια και της προηγούμενης κυβέρνησης του ΣΥΡΙΖΑ, όπως και ότι υπήρχε σχετικό αίτημα -αναφέρομαι στο Νοσοκομείο της Ιεράπετρας- για προκήρυξη δέκα θέσεων γιατρών ειδικοτήτων αναισθησιολόγου, καρδιολόγου, ακτινολόγου. Τελικά από τις πέντε που αρχικά είχαν εγκριθεί, εγκρίθηκε μόνο μία. Θα σας καταθέσω και τα σχετικά έγγραφα.

Κατά τη γνώμη μας το πρόβλημα και η υποστελέχωση δεν θα λυθεί ούτε με το επιχείρημα του αυτοδιοίκητου που μας λέει ο ΣΥΡΙΖΑ -είπατε και εσείς βέβαια, κυρία Γκάγκα, ότι είναι πολύ πιθανή η επαναφορά του αυτοδιοίκητου του νοσοκομείου της Ιεράπετρας-, ότι τάχα μου έτσι θα λύνει προβλήματα το ίδιο το νοσοκομείο από μόνο του.

Αλήθεια; Τι αντίκρισμα έχουν οι όποιες προτάσεις και αιτήματα είτε των εργαζομένων είτε του διοικητικού συμβουλίου του νοσοκομείου στο πλαίσιο ενός κατ’ επίφαση αυτοδιοίκητου, όταν συναντούν τη συστηματική άρνηση από την Κυβέρνηση που ακυρώνει την ικανοποίησή τους;

Στην πραγματικότητα μέσω του αυτοδιοίκητου και της δήθεν αυτοτέλειας επιδιώκετε την απεμπλοκή του κράτους από τη χρηματοδότηση, τη δομή και λειτουργία των δημοσίων δομών. Και το λέμε αυτό διότι, για παράδειγμα, το νοσοκομείο στο Ρέθυμνο, που είναι εξίσου υποστελεχωμένο, δεν είναι διασυνδεόμενο με άλλα. Γιατί δεν εισακούγονται οι προτάσεις και οι θέσεις των εργαζομένων, του σωματείου κ.λπ.; Και επί ΣΥΡΙΖΑ μπαλώματα και τώρα επί Νέας Δημοκρατίας επίσης υποστελεχωμένο. Είναι γνωστή η τακτική όλων των κυβερνήσεων και της δικής σας να απαξιώνονται πρώτα οι δημόσιες δομές και μετά να τις κλείνετε ή να τις συγχωνεύετε.

Πολλά προβλήματα προκύπτουν. Από τις διακόσιες σαράντα επτά θέσεις νοσηλευτών που εγκρίθηκαν για όλη την Κρήτη από την προκήρυξη 7Κ/2022, εγκρίθηκαν για το νοσοκομείο της Ιεράπετρας δύο. Δηλαδή αν αυτό δεν είναι «θέλω να κλείσω το νοσοκομείο της Ιεράπετρας ή να το εξαθλιώσω και να το αφήσω να κλείσει από μόνο του», τότε τι είναι;

Η καρδιολογική κλινική υπολειτουργεί μόνο με δύο καρδιολόγους. Όχι μόνο δεν διορίσατε, αλλά βάζετε εμπόδια στην επιστροφή του αποσπασμένου καρδιολόγου, που είναι τώρα στο νοσοκομείο του Αγίου Νικολάου, παρόλο που έχει κάνει αίτηση επιστροφής δύο φορές για το νοσοκομείο Ιεράπετρας.

Και να μην μιλήσουμε για την κοροϊδία των επικουρικών γιατρών. Τα τελευταία χρόνια δεν έχει δηλωθεί κανένας γιατρός ειδικότητας καρδιολόγου, ακτινολόγου, παθολόγου και αναισθησιολόγου στη λίστα των επικουρικών της Υγειονομικής Περιφέρειας της Κρήτης. Θα καταθέσω και τα σχετικά έγγραφα. Είναι πραγματικά εμπαιγμός να υπόσχεσαι όχι μία, όχι δύο, αλλά τρεις θέσεις επικουρικών, όταν δεν υπάρχει καμία τέτοια ειδικότητα. Και ξέρετε πότε το κάνατε; Πρόσφατα στη συνάντηση την οποία αναφέρατε στην πρωτολογία σας, όπου ήταν ποιοι; Ήταν η επιλεγμένη ομάδα που ήρθε και σας συνάντησε, εν κρυπτώ επί της ουσίας, διότι δεν ειδοποιήθηκε κανένας άλλος Βουλευτής, δεν ειδοποιήθηκε κανένας άλλος φορέας στην περιοχή της Ιεράπετρας, παρά μόνο αυτοί που πραγματικά εσείς θέλατε να συναντήσετε.

Αντί, λοιπόν, για κατανόηση του προβλήματος υποστελέχωσης του νοσοκομείου τούς κατηγορήσατε για τα νούμερα που γράφει το νοσοκομείο, δηλαδή επισκέψεις στα εξωτερικά, νοσηλείες και τα λοιπά, κι ότι δεν έχουν το δικαίωμα να ζητούν παραπάνω προσωπικό. Μα, είναι δυνατόν; Πώς γίνεται να το λέτε αυτό για ένα νοσοκομείο το οποίο έχει χάσει πάνω από το μισό ιατρικό προσωπικό του τα τελευταία χρόνια, με συνταξιοδοτήσεις, ασθένειες, θανάτους και δεν έχει αντικατασταθεί βάσει σχεδίου; Με βάση το σχέδιο που υπάρχει, ποιος θα εξετάζει τους ασθενείς και ποιος θα τους νοσηλεύει αφού οι περισσότερες κλινικές εφημερεύουν λιγότερες από τις μισές μέρες του μήνα; Άρα λοιπόν τι φταίει; Το κακό το ριζικό; Όχι. Έχει γίνει κανονικότητα η υποβάθμιση των δημόσιων νοσοκομείων, ο ανεπαρκής εξοπλισμός, οι τραγικές ελλείψεις προσωπικού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Συντυχάκη. Έχετε υπερβεί κατά πολύ τον χρόνο.

**ΕΜΜΑΝΟΥΗΛ ΣΥΝΤΥΧΑΚΗΣ:** Η αιτία λοιπόν -και κλείνω με αυτό- βρίσκεται στην αυτή καθαυτή ανθυγιεινή αντιλαϊκή πολιτική που βλέπει την υγεία και τον λαό ως εμπόρευμα, κλείνοντας ή συγχωνεύοντας δημόσιες δομές για να τα ρίξετε στα νύχια των εμπόρων. Άλλωστε είναι γνωστό ότι ετοιμάζεται στην περιοχή της Ιεράπετρας να αναπτυχθεί επιχειρηματική μονάδα ιατρικής.

Άρα λοιπόν σας καλούμε να απαντήσετε επί του συγκεκριμένου, δηλαδή θα γίνει άμεση στελέχωση και αναβάθμιση του Νοσοκομείου και όχι του Κέντρου Υγείας Ιεράπετρας για να καλυφθούν όλες οι ανάγκες; Θα γίνουν μαζικές προσλήψεις, θα μονιμοποιηθούν οι συμβασιούχοι, θα ενταχθούν στα βαρέα και ανθυγιεινά, θα αυξήσετε τα κρατικά κονδύλια για την υγεία και θα προχωρήσετε στην κατάργηση όλου του νομοθετικού πλαισίου που μετατρέπει τα δημόσια νοσοκομεία σε επιχειρήσεις;

Ευχαριστώ πολύ, κύριε Πρόεδρε.

(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Υπενθυμίζω και πάλι σε όλους τους συναδέλφους ότι είναι να συζητηθούν είκοσι τέσσερις επίκαιρες ερωτήσεις. Είμαστε στην αρχή και καταλαβαίνετε ότι όταν υπερβαίνετε τον χρόνο τόσο πολύ -υπάρχει μια ανοχή, εντάξει, την καταλαβαίνω- ο διπλασιασμός του δικαιούμενου χρόνου δεν είναι ανοχή, είναι κατάχρηση κατά την άποψή μου.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» τριάντα μαθήτριες και μαθητές και δύο συνοδοί εκπαιδευτικοί από το 1ο Πειραματικό Γενικό Λύκειο Αμαρουσίου.

Η Βουλή σάς καλωσορίζει και σας εύχεται καλή πρόοδο και καλές γιορτές.

(Χειροκροτήματα απ’ όλες τις πτέρυγες της Βουλής)

Σήμερα παρακολουθείτε -πιστεύω ότι θα σας το είπαν- μία ειδική συνεδρίαση που ονομάζεται κοινοβουλευτικός έλεγχος, όπου ο Βουλευτής ερωτά και ο ή η Υπουργός απαντά.

Κυρία Υπουργέ, έχετε τον λόγο για να απαντήσετε στον κ. Συντυχάκη.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ευχαριστώ πολύ, κύριε Πρόεδρε.

Κύριε Συντυχάκη, σας ακούω και ξέρω ότι είστε κοινωνιολόγος -δεν κάνω λάθος-, δεν είστε γιατρός. Η Ιατρική έχει προχωρήσει αρκετά τα τελευταία χρόνια.

**ΕΜΜΑΝΟΥΗΛ ΣΥΝΤΥΧΑΚΗΣ:** Δύο φορές μου το έχετε πει αυτό σήμερα. Απαγορεύεται να κάνω ερώτηση;

**ΠΡΟΕΔΡΕΥΩΝ (Αθανάσιος Μπούρας):** Παράκληση θερμή, μη διακόπτετε, κύριε Συντυχάκη. Ακουστήκατε με άνεση.

**ΕΜΜΑΝΟΥΗΛ ΣΥΝΤΥΧΑΚΗΣ:** Μα είναι η δεύτερη φορά που μου το λέει, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, συνεχίστε.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Μου μιλάτε και νομίζω ότι μου μιλάτε για τις πόλεις - φέουδα που ήταν στον Μεσαίωνα, που η κάθε πόλη έπρεπε να έχει τα δικά της πράγματα. Σήμερα πια έχουμε προχωρήσει από εκεί. Έχουμε κρατική, εθνική αν θέλετε, στελέχωση.

Να σας πω λοιπόν λίγο τα στοιχεία για να τα θυμηθείτε. Ο Νομός Ηρακλείου έχει εκατόν πενήντα χιλιάδες ανθρώπους, έχει ένα νοσοκομείο και έχει διακόσιους περίπου γιατρούς σε αυτό το νοσοκομείο. Το Λασίθι που έχει ακριβώς τον μισό πληθυσμό, εβδομήντα πέντε χιλιάδες κατοίκους -και μη μου πείτε ότι αυξάνεται το καλοκαίρι, γιατί και ο πληθυσμός στα Χανιά αυξάνεται το καλοκαίρι- έχει τέσσερα νοσοκομεία και αυτά έχουν ακριβώς τον ίδιο αριθμό γιατρών που έχει το Ηράκλειο με τους διπλάσιους κατοίκους. Άρα κάτι κάνουμε στον τρόπο που σχεδιάζουμε την υγεία και πρέπει να την δούμε.

Αν δεν ξέρετε ότι το Νοσοκομείο Ιεράπετρας είναι κέντρο υγείας – νοσοκομείο κάνετε κάτι λάθος, γιατί κέντρο υγείας - νοσοκομείο είναι, είναι και τα δύο δηλαδή, δύο σε ένα. Λειτουργεί αφενός για τα επείγοντα με τους γενικούς γιατρούς και αφετέρου για τη δουλειά στην κλινική, με τους γιατρούς των ειδικοτήτων. Θα μου πείτε: πόσοι άρρωστοι νοσηλεύονται στο Νοσοκομείο της Ιεράπετρας; Έχει κάλυψη 37% και η στελέχωση που πρέπει να έχει το Νοσοκομείο δεν είναι αντίστοιχη με τα θεωρητικά κρεβάτια του, είναι αντίστοιχη με την πραγματική δουλειά του, η οποία είναι στο 30% των κρεβατιών. Άρα η στελέχωσή του σε νοσηλευτικό προσωπικό είναι υπεραρκετή.

Ένα πράγμα που πρέπει να μάθουμε είναι ότι στην Ιατρική σήμερα τρεις είναι οι βασικές αρχές.

Το ένα είναι σεβασμός προς τον άρρωστο και το να είμαστε εκεί για τον άρρωστο, να δείχνουμε συμπάθεια, να δείχνουμε αυτό που λένε οι Άγγλοι «empathy». Αυτό είναι το ένα πράγμα στην Ιατρική, που είναι πολύ σημαντικό.

Το δεύτερο πράγμα είναι να είμαστε συνεργατικοί. Στην Ελλάδα έχουμε πάρα πολλές ειδικότητες που δουλεύουν η κάθε μία ξεχωριστά. Κάποια στιγμή πρέπει να δουλέψουμε συνεργατικά, για το καλό των αρρώστων μας, γιατί όλη η Ιατρική σήμερα είναι αυτό που λέγεται «multi - disciplinary», δηλαδή πρέπει να είμαστε εκεί και να δούμε τον άρρωστο όλοι μαζί. Τι κάνουμε, λοιπόν; Κάνουμε τα Επείγοντα καλύτερα. Μιλήσατε και για διασωληνώσεις και για όλα αυτά. Όλοι οι γιατροί, με ΦΕΚ από το 2007, πρέπει να μπορούμε να αντιμετωπίσουμε την ανακοπή και ναι, να διασωληνώσουμε. Είναι μέσα στα κομμάτια που πρέπει να κάνουμε, γιατί δεν νοείται να χάσουμε έναν άρρωστο. Κάνουμε ΚΑΡΠΑ ομάδες μέσα στα νοσοκομεία –πρέπει να κάνουμε- για να μπορούμε να αντιμετωπίζουμε οτιδήποτε συμβεί, που μπορεί να συμβεί μακριά από το Αναισθησιολογικό, μακριά από κάποιο άλλο Τμήμα, και πρέπει να είμαστε εκεί όλοι εκπαιδευμένοι, νοσηλευτές, ιατρικό και διοικητικό προσωπικό, για να αντιμετωπίσουμε τον άρρωστο. Αυτά, λοιπόν, είναι καιρός να τα ξαναθυμηθούμε και να τα βάλουμε μπρος.

Η Ιεράπετρα, λοιπόν, έχει αυτές τις θέσεις, έχει 37% πληρότητα. Βεβαίως θέλουμε να κρατήσουμε το Νοσοκομείο, δεν τίθεται θέμα. Είναι μια πόλη που αναπτύσσεται, έχει τον μόνιμό της πληθυσμό, έχει τουρίστες το καλοκαίρι. Το τι θα πει στελέχωση είναι κάτι που το βλέπουμε με βάση τα διεθνή πρότυπα. Κάναμε κουβέντα όχι μόνο με τον δήμαρχο και τους επιλεγμένους όπως λέτε. Αυτοί ήταν το ραντεβού στο γραφείο μου. Και την επομένη ζήτησε να με δει ο σύλλογος των εργαζομένων και είδα και τον σύλλογο των εργαζομένων και το γραφείο μου είναι ανοιχτό για κάθε σύλλογο εργαζομένων, για κάθε ομάδα που θέλει να συζητήσει για τα νοσοκομεία. Ακούμε τους πάντες και κάνουμε τις καλύτερες λύσεις για όλους.

Να ξαναπώ, λοιπόν, από αυτό το Βήμα ότι η Ιεράπετρα είναι ένα νοσοκομείο που θα στηρίξουμε, που στηρίζουμε, που θα έχει τη στελέχωση που πρέπει, που θα αισθάνονται οι κάτοικοί της ασφαλείς και θα έχουν και τη χρόνια φροντίδα και την επείγουσα φροντίδα και αν θέλετε, και ειδικά χειρουργεία. Άρα για όλα αυτά υπάρχει σχεδιασμός. Ήδη δόθηκαν τρεις θέσεις που έλειπαν από το Νοσοκομείο -είναι ο πιο γρήγορος τρόπος- και θα δούμε και τις προκηρύξεις και σας διαβεβαιώ ότι όλοι οι κάτοικοι θα είναι ευχαριστημένοι.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κυρία Υπουργέ.

Προχωράμε τώρα στην δέκατη με αριθμό 247/2-12-2022 επίκαιρη ερώτηση δεύτερου κύκλου της Βουλευτού Β2΄ Δυτικού Τομέα Αθηνών της Ελληνικής Λύσης κυρίας Μαρίας Αθανασίου προς τον Υπουργό Υγείας, με θέμα: «Ανάγκη για επαρκή μισθολογική στήριξη των αναισθησιολόγων προκειμένου να συνεχίσουν να παραμένουν ενεργοί στις νοσοκομειακές δομές του Εθνικού Συστήματος Υγείας».

Κυρία Αθανασίου, έχετε τον λόγο για την πρωτολογία σας.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κυρία Υπουργέ, οι δομές ιατρικής φροντίδας του Εθνικού Συστήματος Υγείας προκειμένου για τη διενέργεια των χειρουργείων κάθε ιατρικής ειδικότητας χρειάζονται την αδιάλειπτη και συνεχή παρουσία εντός τους ιατρού με ειδίκευση αναισθησιολογίας. Ο βαθμός ευθύνης του γιατρού αυτής της ειδικότητας είναι πολύ υψηλός, καθώς από ενδεχόμενη ανεπαρκή δράση της αναισθησίας που θα χορηγηθεί φαρμακευτικά διακυβεύονται τόσο η επιτυχία της κάθε εγχείρησης, όσο και η ίδια η ζωή του ασθενή, καθαυτή, ο οποίος αντιμετωπίζει πάντα τον κίνδυνο της μη ανάκαμψής του, κατόπιν του τέλους μιας εγχείρησης. Όμως, τόσο οι τρέχουσες συνθήκες πενιχρές αμοιβής των εν λόγω γιατρών όσο και ο εργασιακός εγκλωβισμός τους στο ΕΣΥ και μόνο, τους οδηγούν στο να εγκαταλείπουν μαζικά την υπηρεσία στο ΕΣΥ και καταφεύγουν έτσι στην ιδιώτευση είτε στη φυγή στο εξωτερικό.

Αποτέλεσμα αυτού είναι να υπολειτουργούν τραγικά τα δημόσια νοσοκομεία, εις βάρος των ασθενών και του ιατρικού προσωπικού που ήδη υπηρετεί εκεί. Το ΕΣΥ ασφυκτιά από τη μη έγκαιρη διενέργεια των χειρουργείων, με τους μη εύπορους πολίτες να αναγκάζονται να στραφούν σε ιδιωτικά νοσοκομεία με πανάκριβα νοσήλια, ενώ κατακρατούνται από τη μισθοδοσία τους ασφαλιστικές εισφορές για τη στήριξη του κλάδου της δημόσιας υγείας.

Ερωτάσθε: Προτίθεσθε να διαμορφώσετε βραχυπρόθεσμα αξιοπρεπείς αμοιβές για τους αναισθησιολόγους γιατρούς που υπηρετούν στο ΕΣΥ σε ύψος που να αντιστοιχεί στη μεγάλη ευθύνη που οι εν λόγω αναλαμβάνουν για τη ζωή των ασθενών που χειρουργούνται στα δημόσια νοσοκομεία και στη μεγάλη χρονική διάρκεια των επίπονων σπουδών τους, ώστε να μην αναγκάζονται οι τελευταίοι όντας υποαμειβόμενοι να εγκαταλείπουν τις νοσοκομειακές δομές του ΕΣΥ;

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Κυρία Υπουργέ, πριν σας δώσω τον λόγο να κάνω μια ανακοίνωση.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής των Ελλήνων, είκοσι δύο μαθήτριες και μαθητές και ένας συνοδός εκπαιδευτικός από το Δημοτικό Σχολείο «Εκπαιδευτήρια Δούκα»

Η Βουλή σάς καλωσορίζει και σας εύχεται καλή πρόοδο και καλές γιορτές.

(Χειροκροτήματα απ’ όλες τις πτέρυγες της Βουλής)

Κυρία Υπουργέ, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ευχαριστώ, κύριε Πρόεδρε.

Κυρία Αθανασίου, είστε γιατρός που έχετε υπηρετήσει το Εθνικό Σύστημα Υγείας και θεωρώ –όπως θεωρείτε κι εσείς- ότι όλοι οι γιατροί έχουμε πολύ μεγάλη ευθύνη απέναντι τους αρρώστους μας. Εσείς όταν φέρνετε στον κόσμο ένα παιδί που έχει περίδεση ομφάλιου λώρου ή που έχει πρόδρομο πλακούντα ή πρόωρη αποκόλληση, δεν το σκέφτεστε πολύ σοβαρά; Ο καρδιολόγος ή ο επεμβατικός ακτινολόγος που βάζει το stent στο κεφάλι ή που κάνει τη θρομβεκτομή δεν έχει πολύ μεγάλη ευθύνη; Άρα όλοι οι γιατροί έχουμε πολύ μεγάλη ευθύνη και βέβαια πρέπει να πληρωνόμαστε ανάλογα.

Φέτος για πρώτη φορά μετά από δέκα χρόνια δώσαμε κάποιες πολύ μικρές αυξήσεις, πράγματι. Θα θέλαμε να δώσουμε μεγαλύτερες και θα το κάνουμε μόλις η χώρα βγει απ’ αυτήν την ενεργειακή κρίση που κάνει υποχρέωση όλων μας το να στηρίξουμε κάθε νοικοκυριό και κάθε επιχείρηση.

Να σας πω τώρα για τους μισθούς των αναισθησιολόγων, τους οποίους ήδη φροντίσαμε με το νομοσχέδιο που ψηφίσαμε την προηγούμενη εβδομάδα. Ο εισαγωγικός μισθός για τον ειδικευόμενο είναι 1.658 ευρώ με το καινούργιο μισθολόγιο για τους αναισθησιολόγους, για τον επιμελητή Β είναι 2.358 ευρώ, για τον επιμελητή Α είναι 2.613 ευρώ και για τον διευθυντή είναι 2.758 ευρώ. Αυτό είναι αυτό που μπορούσαμε να κάνουμε. Μπαίνει μόνιμα αυτό σαν επιπλέον αύξηση στον μισθό τους. Μπορεί να μη συγκρίνεται με τη Γερμανία, αλλά ούτε το κόστος ζωής συγκρίνεται με τη Γερμανία ούτε το ΑΕΠ της Γερμανίας συγκρίνεται με το δικό μας. Βεβαίως θέλουμε να κάνουμε ακόμα μεγαλύτερες αυξήσεις, αλλά κάναμε αυτήν τη στιγμή ήδη αυτές. Ήδη πρέπει να σας πω ότι εδώ και δύο χρόνια με διάταξη covid δώσαμε επιπλέον χρήματα στους αναισθησιολόγους.

Το άλλο που είναι πολύ σημαντικό και το οποίο επίσης συζητάμε με το καινούργιο νομοσχέδιο που ψηφίστηκε και που πρέπει να μπει εμπρός άμεσα είναι ο σχεδιασμός για τις ειδικότητες που δεν τον είχαμε ποτέ ως χώρα, δηλαδή να λέμε κάθε χρόνο ότι φέτος πρέπει να ανοίξουν 150 θέσεις αναισθησιολογίας, 30 θέσεις καρδιολογίας, 2 θέσεις θωρακοχειρουργικής, 50 θέσεις παθολογοανατομίας, γιατί δεν είναι μόνο οι αναισθησιολόγοι που μας λείπουν. Και ο παθολογοανατόμος, κυρία Αθανασίου, όταν δίνει τη διάγνωση «καρκίνος ή όχι», «σάρκωμα ή όχι» και απ’ αυτόν εξαρτάται η ζωή του αρρώστου και εξαρτάται η θεραπεία, είναι εξίσου σημαντικός.

Άρα, για όλους τους γιατρούς πρέπει να έχουμε καλές συνθήκες, για όλους τους γιατρούς πρέπει να έχουμε τον σχεδιασμό που πρέπει, ώστε η χώρα μας και οι κάτοικοι της να έχουν τους γιατρούς που πρέπει σε κάθε στιγμή που τους χρειάζονται.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κυρία Αθανασίου, έχετε τον λόγο για τη δευτερολογία σας.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κυρία Υπουργέ, πολύ καλά τα είπατε. Είμαι χειρουργός και ένιωσα πάρα πολλές φορές στο πετσί μου την ανεπάρκεια του ΕΣΥ σε αναισθησιολόγους. Είχαμε έναν στρατιωτικό που πηγαινοερχόταν. Ξέρετε, η κάθε γέννα ή καισαρική σε μια περιοχή όπως η Λήμνος που είναι παραμεθόρια και ήταν δύσκολη και η διακομιδή των ασθενών, με έκανε πολλές φορές να απελπίζομαι.

Αυτό, λοιπόν, είναι που με κάνει σήμερα να έρχομαι εδώ και να λέω ότι ένας αναισθησιολόγος που υπηρετεί στο νοσοκομείο πρέπει να έχει τη δυνατότητα να διορθώσει το χαμηλό εισόδημά του. Όσο για τους μισθούς που μας είπατε, εγώ δεν κατάλαβα αν είναι «καθαρός» ο μισθός ή αν είναι αυτός που πρέπει να φορολογηθεί, γιατί αν φορολογηθούν αυτά τα ποσά, πάλι είμαστε σε πάρα πολύ χαμηλά επίπεδα. Έχω ακούσει ότι θα δώσετε και 400 ευρώ, αλλά και αυτά δεν είναι αρκετά για να επανδρωθούν τα δημόσια νοσοκομεία μας, ακόμα και για τους νέους μας πτυχιούχους ιατρικής για να επιλέξουν ως ειδικότητα την αναισθησιολογία.

Το ξέρω ότι όλοι οι γιατροί έχουμε πάρα πολύ μεγάλη ευθύνη για ό,τι κάνουμε, όμως πρέπει να δώσουμε κίνητρα σε μια ειδικότητα που είναι άκρως συνδεδεμένη με τους χειρουργούς. Ο αναισθησιολόγος είναι από τη μια ειδικότητα στην άλλη και τρέχει. Πρέπει, λοιπόν, να του δώσουμε κίνητρα. Δεν ξέρω τι κίνητρα. Να είναι κάτι παραπάνω το χρηματικό ποσό, να είναι κάτι παραπάνω η άδεια; Πρέπει, όμως, να λυθεί αυτό.

Κάθε έμπειρος αναισθησιολόγος δημόσιου νοσοκομείου έχει αναπτύξει σχέσεις εξοικείωσης με το πώς δρα ο κάθε χειρουργός στις εγχειρήσεις του και το γεγονός αυτό οδηγεί στη βέλτιστη έκβαση της διαδικασίας. Η εξώθησή του από το νοσοκομείο λόγω μη επαρκούς αμοιβής του πλήττει το επίπεδο των επιδόσεων μιας χειρουργικής κλινικής. Ο ίδιος υπηρετών επί χρόνια σε νοσοκομείο αναισθησιολόγος, υπό όχι πάντα εύκολες συνθήκες, έχει συμβάλει στη δημόσια υγεία και στην καλή φήμη του εκάστοτε δημόσιου νοσοκομείου, γεγονός που θα έπρεπε να εκτιμήσει η πολιτεία, θέτοντας τις αποδοχές του σ’ ένα αξιοπρεπές επίπεδο.

Η αποψίλωση των νοσοκομείων του ΕΣΥ από αναισθησιολόγους λόγω κακών μισθολογικών συνθηκών στερεί το ΕΣΥ από την ακμή των νέων γιατρών οι οποίοι θα μπορούσαν να ενταχθούν στην εκεί υγειονομική ομάδα ως πολλά υποσχόμενοι συνεργάτες, ανεβάζοντας τις επιδόσεις ιατρικής φροντίδας στο κάθε δημόσιο νοσοκομείο. Μόνο οι νοσοκομειακές δομές των ιδιωτικών νοσοκομείων ωφελούνται από την τρέχουσα κατάσταση άθλιων αμοιβών των αναισθησιολόγων, γεγονός που αποκαλύπτει τις προθέσεις για μαζική ώθηση των Ελλήνων στην ιδιωτική υγεία. Έτσι, όμως, η φροντίδα της υγείας καταντά πολυτέλεια για λίγους και προνομιούχους και όχι για τους δοκιμαζόμενους Έλληνες, η πλειοψηφία των οποίων είναι οι χαμηλοσυνταξιούχοι.

Δεν έχει γίνει σαφές το γιατί αποφεύγεται συστηματικά η αντιστοίχιση των κόπων των σπουδών και της μεγάλης ευθύνης όλων των γιατρών, όπως είπατε, με μισθολογικές αποδοχές αντάξιες των δύο προηγουμένων. Η αναλογικότητα την οποία προβάλλει το Σύνταγμα οφείλει να διέπει τη μεταχείριση της πολιτείας απέναντι σ’ αυτούς που έχουν δαπανήσει χρόνο και κόπο για να αποκτήσουν προσόντα που θα υπηρετήσουν τελικά τους Έλληνες πρωτίστως.

Αν ο στόχος σας εν τέλει είναι η απαξίωση και η εξαθλίωσή τους, τότε γιατί δαπανώνται πόροι δεκάδων χιλιάδων ευρώ από το Υπουργείο Παιδείας και Θρησκευμάτων για κάθε γιατρό που εξειδικεύεται, για να ωθηθεί τελικά το πολύτιμο αυτό δυναμικό να στηρίξει νοσοκομειακές δομές εκτός Ελλάδος;

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, έχετε τον λόγο για τη δευτερολογία σας.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Θα είμαι πολύ σύντομη.

Οι αυξήσεις που δώσαμε φέτος στους αναισθησιολόγους είναι 430 ευρώ για τους ειδικευόμενους και από 580 ως 660 για τους ειδικευμένους. Να ξαναπώ ότι δεν είναι αυξήσεις επιπέδου Γερμανίας ή Κύπρου. Η Ευρώπη είναι μεγάλη, οι μισθοί είναι παντού μεγαλύτεροι. Η Ελλάδα έχει μικρότερο ΑΕΠ. Αυτή είναι η αύξηση που μπορούσαμε να δώσουμε φέτος εν μέσω κρίσης. Βεβαίως θέλουμε να δώσουμε περισσότερα χρήματα και θα το κάνουμε μόλις μπορέσουμε. Πάντως, δεν είναι ευκαταφρόνητο το ποσό των 660 ευρώ στη σημερινή κατάσταση.

Το δεύτερο είναι ότι για πρώτη φορά στη χώρα -και εκεί θεωρώ ότι πρέπει να υπάρχει στήριξη απ’ όλους τους γιατρούς- βάζουμε πραγματικά ένα σχέδιο για το πόσους ειδικευμένους θέλουμε και πόσους γενικούς γιατρούς θέλουμε, ώστε να υπάρχει ένα τρόπος να επιλέγουν και οι απόφοιτοι των σχολών και τα νοσοκομεία, όπως γίνεται σ’ όλες τις χώρες του κόσμου, για να μπορέσουμε να είμαστε πολύ πιο συνεργατικοί, γιατί η ιατρική πια σήμερα είναι συνεργατική.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κυρία Υπουργέ.

Θα συζητηθεί η δέκατη έκτη με αριθμό 246/2-12-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του Συνασπισμού Ριζοσπαστικής Αριστεράς κ. Παναγιώτη Κουρουμπλή προς τον Υπουργό Υγείας, με θέμα: «Μόνιμα με ράντζα λειτουργούν οι εφημερίες στο Αττικόν Νοσοκομείο».

Κύριε Κουρουμπλή, έχετε τον λόγο για την πρωτολογία σας.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Ευχαριστώ, κύριε Πρόεδρε. Χρόνια πολλά σε όλους τους εορτάζοντες για τη σημερινή μέρα.

Κύριε Πρόεδρε, ειλικρινά είμαι συναισθηματικά επηρεασμένος σε σχέση με το νοσοκομείο για το οποίο γίνεται η επίκαιρη ερώτηση. Πρόκειται για το Αττικόν Νοσοκομείο. Το 1993 ήμουν Αντιπρόεδρος της Επιτροπής του Β΄ Κοινοτικού Πλαισίου Στήριξης που αφορούσε την υγεία μαζί με τον αείμνηστο Δημήτρη Κρεμαστινό. Σχεδιάστηκε και θεμελιώθηκε από το Υπουργείο αυτό το νοσοκομείο. Πρέπει να υπενθυμίσω ότι το τότε πρόγραμμα, το Β΄ Κοινοτικό Πλαίσιο Στήριξης, απαγόρευε στην Αθήνα νοσοκομείο. Είχαν ενταχθεί 16 νοσοκομεία στην περιφέρεια. Στην Αττική απαγορευόταν. Υπήρξε προσωπική παρέμβαση του τότε Πρωθυπουργού, του Ανδρέα Παπανδρέου, για να γίνει αυτό το νοσοκομείο. Η ίδια η ζωή επιβεβαίωσε την ανάγκη αυτής της επιλογής, διότι διαχρονικά το νοσοκομείο αυτό, λόγω του υψηλού επιπέδου των υπηρεσιών του και λόγω του υψηλού επιπέδου αφοσίωσης του προσωπικού του προς τον ασθενή, συγκεντρώνει υπερβολικό ενδιαφέρον από την ευρύτερη περιοχή της δυτικής Αττικής και όχι μόνο.

Το νοσοκομείο αυτό, όμως, κύριε Πρόεδρε, και στην περίοδο της πανδημίας σήκωσε πολύ μεγάλο βάρος και καθημερινά σηκώνει ένα μαρτυρικό, θα έλεγα, βάρος, με την έννοια ότι σε κάθε εφημερία έχουμε σταθερά 90 με 100 ράντζα.

Αντιλαμβάνεται κανείς, λόγω και της συνταξιοδότησης, που συνεχώς φθίνει η στελέχωσή του, ότι το νοσοκομείο έχει ανάγκη από αιμοδότηση νέου προσωπικού, έχει ανάγκη να αισθανθούν όλοι οι εργαζόμενοι που είναι με διάφορες συμβάσεις ότι ζουν σε ένα σταθερό εργασιακό περιβάλλον. Άρα και για αυτούς τους ανθρώπους πρέπει, κυρία Υπουργέ, να μας πείτε αν υπάρχει κάτι στον σχεδιασμό του Υπουργείου για τη μετατροπή αυτών των συμβάσεων σε ένα καθεστώς σταθερότητας, αν υπάρχει στο άμεσο μέλλον προοπτική στελέχωσης του νοσοκομείου, αλλά και αν έχει ενταχθεί το νοσοκομείο σε κάποιο πρόγραμμα εξοπλιστικό. Διότι όλη αυτή η συνθήκη, όλη αυτή η ισχυρή καθημερινή ροή του ασθενούς, που είναι αναγκασμένος να προσφύγει για να βρει ίαση στο πρόβλημά του σ’ αυτό το νοσοκομείο, δημιουργεί και φθορές, και στις υποδομές, και δημιουργεί και ανάλογες ψυχολογικές πιέσεις και στο προσωπικό. Διότι δεν μιλάμε για ένα νοσοκομείο μικρό, μιλάμε για μια ναυαρχίδα πραγματικά.

Κλείνοντας, κύριε Πρόεδρε, θα ήθελα επίσης στις απαντήσεις σας, κυρία Υπουργέ, να μας πείτε αν υπάρχει κάτι καινούργιο σε ό,τι αφορά στους ανεμβολίαστους, οι οποίοι, όπως είπαμε, για να μην γίνει κάποια παρεξήγηση, έχουν το ΟΚ πλέον του Συμβουλίου Επικρατείας. Άκουσα και τον κύριο Υπουργό να λέει κάτι το παράλογο δηλαδή, γιατί ένας Υπουργός που λέει «αυτό θα το υλοποιήσω, αλλά είναι καταστροφικό», μάλλον θα έπρεπε να επιλέξει την παραίτηση ή την οποιαδήποτε άλλη επιλογή. Αλλά οι άνθρωποι αυτοί θα έρθουν με όρους, μπορούν να έρθουν με όρους, να έχουν έναν έλεγχο κάθε εβδομάδα με rapid test και έτσι να λυθεί το ζήτημα των ενδοιασμών που υπήρχαν.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, ο λόγος σε εσάς για την πρωτολογία σας.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ευχαριστώ, κύριε Πρόεδρε.

Κύριε Κουρουμπλή, έχετε δίκιο, παρατηρούνται ράντζα στο «Αττικό». Και να σας διαβάσω «Οι εικόνες που μεταφέρουν οι εργαζόμενοι για τις συνθήκες νοσηλείας των ασθενών, ακόμη και των καρκινοπαθών, είναι τουλάχιστον τριτοκοσμικές. Υπερπληρούται έως και 130% συνεχώς το νοσοκομείο. Νοσηλευτικές πτέρυγες των τριάντα πέντε και σαράντα κλινών δέχονται εξήντα ασθενείς με τους ίδιους νοσηλευτές που είναι σε όλες τις κλινικές κάτω από τα όρια ασφαλείας. Πάνω από χίλιες εξακόσιες εισαγωγές ετησίως για κάθε παθολογική πτέρυγα του νοσοκομείου, δηλαδή 120% πληρότητα καθημερινά.».

Να σας πω πότε είναι αυτή η ημερομηνία; Είναι στις 26 Μαρτίου 2015, ήσασταν δύο μήνες Υπουργός Υγείας εκείνη την εποχή, κύριε Κουρουμπλή, και θα μου πείτε «Δεν προλάβαινα να τα φτιάξω εγώ τότε τα ράντζα». Θα σας διαβάσω του 2018, που πάλι είχε ράντζα, πάλι ήταν η ίδια κατάσταση. Ο ΣΥΡΙΖΑ ήταν τρίτο χρόνο στην εξουσία.

Τι κάνουμε εμείς για τα ράντζα, που πράγματι υπάρχουν; Στην περίοδο της πανδημίας δώσαμε σαν παράρτημα του «Αττικόν» την «Αγία Βαρβάρα» για να μπορούν εκεί να νοσηλεύονται ασθενείς με covid. Τώρα το ξανακάνουμε, γιατί το «Αττικόν» έχει και πολλούς γιατρούς και πολλούς ειδικευόμενους και άρα μπορούν να αντιμετωπίζουν τους ασθενείς που δεν χρειάζονται το τριτοβάθμιο νοσοκομείο -και που πράγματι είναι αρκετοί στις εφημερίες- να μπορούν να νοσηλεύονται σε καλές συνθήκες, σε δίκλινα δωμάτια, με τους γιατρούς του νοσοκομείου και να μην έχουμε τα ράντζα.

Αυτή είναι λοιπόν η λύση που δίνουμε εμείς μέχρι το «Αττικό» να κάνει τα πενήντα επιπλέον κρεβάτια, που αυτή τη στιγμή δεν έχει γιατί είναι δεσμευμένα από τους κοιτώνες των γιατρών. Γίνονται λοιπόν οι κοιτώνες των γιατρών, το «Αττικό» θα έχει σύντομα πενήντα επιπλέον κρεβάτια και δεν θα έχει πια ράντζα.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κυρία Υπουργέ.

Κύριε Κουρουμπλή, έχετε τον λόγο για τη δευτερολογία σας.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κύριε Πρόεδρε, «Λαγός τη φτέρη κούναγε, κακό της κεφαλής του». Ειλικρινά ήθελα να κάνω έναν διάλογο, αλλά αυτή η αρρωστημένη αντίληψη να συγκρίνετε δύο περιόδους εντελώς διαφορετικές…Κυρία Γκάγκα, είστε Καθηγήτρια πανεπιστημίου, αφού θέλετε να μιλήσω προσωπικά. Είναι ντροπή σας να μιλάτε για την περίοδο εκείνη. Είναι η ίδια περίοδος σήμερα της χώρας, που είναι εκτός μνημονίων, με αυτήν που παραλάβαμε εμείς το 2015, κυρία μου;

Σας προκαλώ λοιπόν, και αν δεν μπορείτε σήμερα για να μου πείτε «Δεν είμαι έτοιμη», θα σας κάνω επίκαιρη ερώτηση και θα έρθετε να πείτε εδώ ποιος ήταν ο προϋπολογισμός του 2014 του Υπουργείου Υγείας για τα νοσοκομεία και ποιος ήταν του 2015 που παραλάβαμε εμείς! Μέχρι τον Σεπτέμβριο ο κ. Κοματάς, όταν ήρθε να με ρωτήσει, μου είπε ότι τα λεφτά που έχω στον προϋπολογισμό είναι μέχρι τον Σεπτέμβριο! Είχατε να πληρώσετε τέσσερα χρόνια εφημερίες! Χρώσταγαν τα νοσοκομεία 750 εκατομμύρια! Μπορείτε να μου πείτε, κυρία μου, Καθηγήτρια πανεπιστημίου, πόσα χρώσταγαν τα νοσοκομεία όταν παρέδωσε ο ΣΥΡΙΖΑ σε περίοδο μνημονίων;

Κι επειδή θέλετε, να σας πω για τη στελέχωση, και τα στοιχεία αυτά υπάρχουν στο Υπουργείο: Πήγα προσωπικά, κυρία Γκάγκα, στις Βρυξέλλες και συνάντησα τέσσερις Επιτρόπους. Ξέρετε τι τους ζήτησα; Ξέρετε; Δεκατέσσερις χιλιάδες προσωπικό, τρίχρονο, όχι μόνιμο. Και δεν μου το εγκρίνανε, οι Ευρωπαίοι, οι πολιτισμένοι, για τους οποίους μας κατηγορούσατε ότι βάλαμε σε ταλαιπωρία τη χώρα, εσείς οι πολύ Ευρωπαίοι! Αφού θέλετε λοιπόν αυτή την απάντηση.

Εγώ σας είπα συγκεκριμένα πράγματα. Και, κύριε Πρόεδρε, επιτέλους το Προεδρείο της Βουλής πρέπει να παρακολουθεί τις συζητήσεις. Τι ρώτησα την κυρία; Ρώτησα αν σκέφτονται τον κόσμο αυτόν που είναι με διάφορες συμβάσεις, αν πρόκειται να μετατρέψουν το καθεστώς τους. Τη ρώτησα για τους εργαζόμενους και τους γιατρούς που αρνήθηκαν να εμβολιαστούν. Τη ρώτησα αν έχουν στον σχεδιασμό πρόσληψη προσωπικού καινούργιου. Σε ένα νοσοκομείο πώς θα αντιμετωπίσετε, κυρία μου, το ότι έχει σε κάθε εφημερία ενενήντα ασθενείς σε ράντζα; Αυτά να μου απαντήσετε! Και όταν απαντάτε, τουλάχιστον σε μένα, θα είστε προσεκτική και θα είστε και διαβασμένη! Γιατί ήρθατε αδιάβαστη σήμερα!

Αυτά, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, ο λόγος σε εσάς για τη δευτερολογία σας.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ευχαριστώ πολύ.

Και προσεκτική είμαι, και διαβασμένη και δεν φωνάζω. Εσείς φωνάζετε, προφανώς γιατί δεν έχετε δίκιο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** …

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε, κύριε Κουρουμπλή. Μην διακόπτετε και μην φωνάζετε δηλαδή, ακούμε. Μην διακόπτετε. Κύριε Κουρουμπλή, δεν καταγράφεται τίποτα από αυτά που λέτε και δεν είναι και τόσο ορθό κοινοβουλευτικά, με συγχωρείτε πάρα πολύ. Υπήρξατε και Υπουργός, πρέπει να υπάρχει και σεβασμός, και ιδιαίτερα όταν υπάρχει Υπουργός, γυναίκα μάλιστα, η οποία είναι πολύ ευπρεπής και απαντάει με στοιχεία. Σας παρακαλώ, καθίστε κάτω. Μην δημιουργείτε εντυπώσεις.

Κυρία Υπουργέ, έχετε τον λόγο να απαντήσετε.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Λοιπόν, θα σας ξαναπώ ότι το να φωνάζετε δεν σας δίνει δίκιο. Τα στοιχεία μπορούν να σας δώσουν δίκιο. Να σας απαντήσω λοιπόν με στοιχεία, κύριε Κουρουμπλή.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Να απαντήσετε σε αυτά που σας ρώτησα!

**ΠΡΟΕΔΡΕΥΩΝ (Αθανάσιος Μπούρας):** Κύριε Κουρουμπλή, δεν είναι διαγωγή αυτή, κοινοβουλευτική εννοώ.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Λοιπόν το «Αττικό» έχει -διαβάζω από μέσα- «ογδόντα θέσεις ΠΕ Νοσηλευτικής -πραγματικά υπηρετούντες αυτήν τη στιγμή είναι εκατόν τρεις-, τριακόσιες ενενήντα τρεις ΤΕ Νοσηλευτικής -υπηρετούντες είναι τριακόσιες είκοσι τρεις-, διακόσιες ογδόντα τέσσερις θέσεις ΔΕ Νοσηλευτικής -πραγματικά υπηρετούντες διακόσιοι είκοσι-, έχει ΤΕ Μαιευτικής σαράντα και υπηρετούν τριάντα δύο και επισκέπτριες υγείας δεκατρείς και υπηρετούν δεκαπέντε. Άρα έχουμε σαράντα περισσότερες ΠΕ, λίγο λιγότερες ΤΕ, ΔΕ έχουμε περίπου τον ίδιο αριθμό. Άρα το νοσοκομείο δεν έχει λιγότερο νοσηλευτικό από αυτό που θα έπρεπε να έχει.

Τι δίνουμε σε καινούργιες θέσεις στο νοσηλευτικό; Ογδόντα ένα άτομα δίνουμε μόνιμες θέσεις για το νοσηλευτικό. Οι θέσεις των γιατρών μάς έρχονται από τις ΥΠΕ τώρα, γιατί η προκήρυξη θα βγει, περιμέναμε να ψηφιστεί το νομοσχέδιο που αλλάζει τις κρίσεις των γιατρών. Και φυσικά θα έχει θέσεις και το «Αττικό».

Άρα εγώ αυτό που μπορώ να σας πω είναι ότι παραλάβατε ίσως δύσκολα το 2015, παρ’ όλο που δεν το είπατε, αλλά στα capital controls εσείς μπήκατε, από δικές σας λάθος κινήσεις. Άρα τα οικονομικά μας γίνανε πολύ χειρότερα με εσάς και βεβαίως δεν είχατε λεφτά ούτε για τα νοσοκομεία. Η αλήθεια είναι αυτή, σας αρέσει, δεν σας αρέσει.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Είστε αδιάβαστη!

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Καθόλου.

Η αλήθεια λοιπόν είναι ότι το «Αττικό» έχει τη στήριξή μας και τη βοήθειά μας, θα έχει σαράντα με πενήντα επικουρικές κλίνες στην «Αγία Βαρβάρα» με το προσωπικό του, που είναι αρκετό, και νοσηλευτικό από την «Αγία Βαρβάρα», που μπορεί να το βοηθήσει, θα έχει καινούργιες προσλήψεις, και νοσηλευτών και γιατρών, και θα συνεχίσει να κάνει την εξαιρετική δουλειά που κάνει.

Πέραν αυτού, επειδή πράγματι μαζεύονται πάρα πολλά περιστατικά στις εφημερίες του, να πω ότι το «Αττικόν» δεν έχει τις περισσότερες προσελεύσεις στις εφημερίες, η Νίκαια είναι πρώτη, με δεύτερο τον Ευαγγελισμό και τρίτο το Αττικόν. Η Νίκαια δηλαδή ξεπερνάει τις χίλιες διακόσιες προσελεύσεις σε κάθε εφημερία. Κάνει περίπου τις ίδιες εισαγωγές με το Αττικό κάθε φορά, απλώς για να έχουμε τα στοιχεία. Δηλαδή η Νίκαια είναι γύρω στις χίλιες διακόσιες κάτι προσελεύσεις, το Αττικό είναι επτακόσιες, οχτακόσιες, εννιακόσες. Και περίπου εκεί είναι και ο Ευαγγελισμός, ανάλογα με τις εφημερίες του.

Παρακολουθούμε όλα τα νοσοκομεία και τις εφημερίες τους και την πληρότητα τους. Προσπαθούμε μαζί με το ΚΕΠΥ με το ΕΚΑΒ να έχουμε τον καλύτερο τρόπο για την ασφαλή εφημέρευση του νοσοκομείου. Μας ενδιαφέρει ο κάθε άρρωστος να αντιμετωπίζεται καλά και γρήγορα, γι’ αυτό αλλάζουμε όλη τη δομή των ΤΕΠ σε όλα τα νοσοκομεία της χώρας και κάνουμε την εξειδίκευση στο ΤΕΠ, δίνοντας επιπλέον οικονομικά κίνητρα για να μπορούν οι ασθενείς να έχουν αφενός δύο γραμμές για την γρήγορη εξυπηρέτηση, δηλαδή στη μία να είναι οι περιπατητικοί ασθενείς που πιθανότατα θα πάρουν οδηγίες και θα φύγουν, που θα έπρεπε να πηγαίνουν στην πρωτοβάθμια που δεν την προτιμούν, δηλαδή προτιμούν πράγματι να πάνε σε ένα πανεπιστημιακό νοσοκομείο και από την άλλη να αντιμετωπίζονται γρήγορα οι άνθρωποι που έχουν τα σοβαρά προβλήματα που πρέπει να τους δουν άμεσα και να τους δοθούν πρώτες βοήθειες.

Άρα, ο σχεδιασμός μας έχει ήδη ξεκινήσει, είναι εδώ, τα πράγματα θα είναι πολύ καλύτερα για όλα τα νοσοκομεία της χώρας και θα το δείτε. Εδώ θα είμαστε.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε κυρία Υπουργέ.

Στις επόμενες τρεις επίκαιρες ερωτήσεις θα απαντήσει ο Υπουργός Υγείας, κ. Αθανάσιος Πλεύρης.

Προχωράμε με την πρώτη με αριθμό 248/2-12-2022 επίκαιρη ερώτηση δεύτερου κύκλου του Βουλευτή Β1΄ Βόρειου Τομέα Αθηνών της Νέας Δημοκρατίας κ. Γεωργίου Κουμουτσάκου προς τον Υπουργό Υγείας, με θέμα: «Κέντρο Υγείας Αστικού Τύπου στον Δήμο Λυκόβρυσης Πεύκης».

Κύριε Κουμουτσάκο, έχετε τον λόγο για την πρωτολογία σας.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Σας ευχαριστώ, κύριε Πρόεδρε.

Κύριε Υπουργέ, σας τιμά πολύ το γεγονός ότι έρχεστε στη Βουλή να απαντήσετε ο ίδιος, στη διαδικασία των επίκαιρων ερωτήσεων.

Είναι γνωστό ότι τα περιφερειακά επιχειρησιακά προγράμματα του ΕΣΠΑ, το λεγόμενο ΠΕΠ, έχουν ως στόχο την αναβάθμιση των περιφερειών, με στόχο την κοινωνική συνοχή, την ένταξη και την ευημερία για όλους.

Η ανάγκη δημιουργίας τέτοιων υποδομών εκτινάχθηκε κατά τη διάρκεια της πανδημίας. Χρειαζόμαστε υποδομές πρωτοβάθμιας και δευτεροβάθμιας υγείας και γι’ αυτό είναι στόχος η ταχεία υλοποίηση των περιφερειακών προγραμμάτων για την εξυπηρέτηση και το όφελος των πολιτών και της δημόσιας υγείας.

Σε αυτό το πλαίσιο, κύριε Υπουργέ, έχει ξεχωριστή σημασία και βαρύτητα το γεγονός ότι ο ιδιόκτητος χώρος σε ένα οικόπεδο επιφανείας χιλίων πεντακοσίων τετραγωνικών μέτρων στο οικοδομικό τετράγωνο εξήντα τέσσερα της Δημοτικής Κοινότητας Λυκόβρυσης, έχει σύμφωνα με το ΦΕΚ 680 του Μαρτίου 2012 γίνει χώρος στον οποίον αποφασίστηκε η σύσταση κέντρου υγείας στην αστική περιοχή του Δήμου Πεύκης Λυκόβρυσης της περιφέρειας Αττικής ως μία αποκεντρωμένη οργανική μονάδα του Γενικού Ογκολογικού Νοσοκομείου Κηφισιάς οι Άγιοι Ανάργυροι.

Είναι προφανές, λοιπόν, ότι η υλοποίηση αυτού του έργου θα εξυπηρετήσει όχι μόνο το Δήμο Λυκόβρυσης Πεύκης αλλά την ευρύτερη περιοχή, καθώς θα συμβάλλει ουσιαστικά στην αποσυμφόρηση, στη μείωση του μεγάλου όγκου επισκεψιμότητας στα νοσοκομεία όμορων δήμων, όπως το «ΚΑΤ», το «Σισμανόγλειο», το «Αγία Όλγα» και οι «Άγιοι Ανάργυροι».

Με αυτά ως δεδομένα, κύριε Υπουργέ, είναι χρήσιμο να γνωρίζουμε σε ποια φάση ωρίμανσης βρίσκεται το έργο, τι μπορεί να γίνει ώστε να επισπευσθεί και δεύτερον εάν υπάρχει εξασφαλισμένη χρηματοδότηση για αυτό το έργο και από ποιο χρηματοδοτικό πρόγραμμα.

Και βεβαίως, είναι πολύ ενδιαφέρον για το μέλλον, για την προοπτική, να μας πείτε αν υπάρχει σκέψη ή σχεδιασμός υλοποίησης παρεμφερών έργων και σε άλλες περιοχές του βόρειου τομέα της Αθήνας.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Τον λόγο τώρα έχει για την πρωτολογία του ο Υπουργός Υγείας, κ. Πλεύρης.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ευχαριστώ πολύ, κύριε Κουμουτσάκο και για την ερώτηση και πραγματικά θίγετε ένα κρίσιμο θέμα και ευρύτερο που έχει να κάνει με την πρωτοβάθμια και τα κέντρα υγείας, αλλά και ειδικό, στο οποίο αναφέρεστε.

Στο γενικό πλαίσιο και στον προγραμματισμό της Κυβέρνησης είναι η ενδυνάμωση της πρωτοβάθμιας φροντίδας υγείας και γι’ αυτόν τον λόγο, αφενός με τη θεσμοθέτηση του προσωπικού γιατρού και αφετέρου με την ενδυνάμωση των κέντρων υγείας, ήδη εκατόν πενήντα επτά κέντρα υγείας έχουν μπει στο πρόγραμμα για την ενίσχυση από το Ταμείο Ανάκαμψης, μεταξύ των οποίων και κέντρα υγείας του βόρειου τομέα για τον οποίο κάνετε την συγκεκριμένη ερώτηση.

Πραγματικά οφείλω να πω ότι και χάρη στην ερώτησή σας, ασχοληθήκαμε ιδιαιτέρως με ένα θέμα που δυστυχώς φαίνεται ότι διαχρονικά χρονίζει και η κριτική λοιπόν, που γίνεται στην ερώτησή σας ευσταθεί.

Θα σας πω συγκεκριμένα. Ενώ όπως πολύ σωστά είπατε από τον Μάρτιο του 2012 υπήρξε Υπουργική Απόφαση για σύσταση κέντρου υγείας και τον Απρίλιο του 2013 έγινε ουσιαστικά η διαβίβαση για να μπει στο ακτινολογικό πρόγραμμα, έκτοτε -με μια εξαίρεση το 2014, όπου έγινε μια διασύνδεση για τα κέντρα υγείας- δεν έχει γίνει τίποτα. Δηλαδή και όλα τα επόμενα οκτώ χρόνια δεν υπήρξε ενασχόληση με το συγκεκριμένο αίτημα, το οποίο ήταν τότε ώριμο και είχε τεθεί από την πολιτική ηγεσία, με αποτέλεσμα αυτή τη στιγμή στην πραγματικότητα που συζητούμε, να έχει καταστεί σε μεγάλο βαθμό τοις πράγμασι ανενεργό.

Ο βόρειος τομέας εξυπηρετείται βέβαια από άλλα κέντρα υγείας, τα οποία υπάρχουν, το Κέντρο Υγείας Ιωνίας, Νέου Ηρακλείου, Περισσού, Πρώτο ΤΟΜΥ Νέας Ιωνίας, Δεύτερο ΤΟΜΥ Νέας Φιλαδέλφειας, Μεταμόρφωσης, Αμαρουσίου και τα ΤΟΜΥ της Νέας Φιλαδέλφειας.

Όμως, υπήρχε η αναγκαιότητα που είχε τότε αποτυπωθεί. Και βρισκόμαστε τώρα στη δύσκολη στιγμή, επειδή ακριβώς δεν υπήρξε πρόοδος όλη αυτή τη διάρκεια, να μην έχει ενταχθεί σε κάποιο χρηματοδοτικό εργαλείο, όπως είναι το ΕΣΠΑ. Προς αυτήν, λοιπόν, την κατεύθυνση και επ’ ευκαιρία της ερώτησής σας που ανακινεί πάλι ένα θέμα, το οποίο είχε απασχολήσει τους συμπολίτες μας στον βόρειο τομέα, στα πλαίσια του νέου χάρτη υγείας, ο οποίος θεωρούμε ότι μέσα στο επόμενο τετράμηνο, πεντάμηνο θα είναι έτοιμος και αφορά και τη δευτεροβάθμια και την πρωτοβάθμια επανατίθεται το συγκεκριμένο θέμα, στο βαθμό που πρέπει να επικαιροποιηθεί για να καλύπτει τις ανάγκες. Και σε περίπτωση που αυτό επικαιροποιηθεί έχουμε τη δυνατότητα -διότι τα χρήματα τα οποία έχουν διατεθεί από το Ταμείο Ανάκαμψης για την κατασκευή κέντρων υγείας, ανακαίνιση κέντρων υγείας μας δημιουργούν ένα περιθώριο- στο βαθμό που θα αποτυπωθεί στις νέες ανάγκες ότι είναι χρήσιμο, χωρίς να υπάρξει μεταφορά από άλλη δομή, να μπορέσουμε να έχουμε και την εξασφάλιση του χρηματοδοτικού εργαλείου.

Η Αναπληρώτρια Υπουργός Υγείας επεξεργάζεται συνολικά τον χάρτη υγείας και το συγκεκριμένο σχέδιο όπως ήταν τότε το 2012 έχει μπει και αυτό στην εξέταση, οπότε εάν κριθεί ότι συντρέχουν οι όροι -που απ’ ό,τι φαίνεται και από την ερώτηση και από το 2012 που είχε τεθεί, συντρέχουν- θα υπάρξει και η δυνατότητα αλλαγής των όρων του Ταμείου Ανάκαμψης ως προς το συγκεκριμένο Κέντρο Υγείας, προκειμένου να υπάρχει και η χρηματοδότησή του.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Τον λόγο τώρα έχει ο κ. Κουμουτσάκος για τη δευτερολογία του.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Ευχαριστώ, κύριε Πρόεδρε.

Θα μου επιτρέψετε, κύριε Υπουργέ, πρώτα απ’ όλα να υπογραμμίσω την παρρησία με την οποία απαντήσατε στην ερώτησή μου. Αναγνωρίσατε καθυστερήσεις της διοίκησης για πολλά χρόνια, αλλά ταυτόχρονα δώσατε και μια προοπτική και αυτό είναι αυτό που συγκρατώ.

Πράγματι ο βόρειος τομέας της Αθήνας έχει αναλογικά μεγάλες υποδομές νοσοκομειακές αρκετές και κέντρα υγείας. Γνωρίζετε όμως ότι αυτές οι μεγάλες νοσοκομειακές μονάδες στις οποίες και εγώ αναφέρθηκα, υποδέχονται πολλά περιστατικά και πολλούς ασθενείς, όχι μόνο από τον τομέα τον βόρειο της Αθήνας αλλά ακριβώς επειδή είναι ισχυρές μονάδες που παρέχουν πολύ καλές υπηρεσίες δημόσιας υγείας, γίνονται πόλος έλξης πολλών ασθενών και πολλών αιτημάτων νοσηλείας.

Αυτό καθιστά αυτές τις μονάδες, μονάδες πίεσης και έντασης εργασίας, όπως έχει προκύψει αν θέλετε και ως συμπέρασμα κι από τις επισκέψεις μου τις συνεχείς σε αυτές τις μονάδες.

Έρχομαι όμως τώρα στο συγκεκριμένο. Αυτό που συγκρατώ από την απάντησή σας, το ελπιδοφόρο και θετικό είναι ότι διαπιστώνετε ότι αυτή τη στιγμή φαίνεται να υπάρχει η δυνατότητα και φαίνεται ότι συντρέχουν λόγοι, προκειμένου αυτό το έργο, δηλαδή το Κέντρο Υγείας στην περιοχή Λυκόβρυσης Πεύκης να προχωρήσει με ρυθμούς πρωτόγνωρους και πάντως πολύ πιο θετικούς απ’ ό,τι στο παρελθόν.

Είναι αυτό που συγκρατώ, είναι αυτό που θα μεταφέρω στους πολίτες και δημότες της περιφέρειάς μου και ειδικά στο Δήμο Λυκόβρυσης. Και αυτό είναι κάτι, κύριε Υπουργέ, το οποίο όσο πιο γρήγορα τρέξει τόσο καλύτερα για τους δημότες και για τη συνολική παροχή υπηρεσιών δημόσιας υγείας στο σύνολο της Αττικής και όχι μόνο στον Βόρειο Τομέα.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Κουμουτσάκο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα ένας μαθήτριες και μαθητές και τρεις συνοδοί-εκπαιδευτικοί συνοδοί από το 4ο Δημοτικό Σχολείο Νέας Φιλαδέλφειας.

Η Βουλή σάς καλωσορίζει και σας εύχεται καλή πρόοδο και καλές γιορτές!

(Χειροκροτήματα από όλες τις πτέρυγες της Βουλής)

Παρακολουθείτε σήμερα μια ειδική συνεδρίαση που ονομάζεται Κοινοβουλευτικός Έλεγχος. Ο Βουλευτής ερωτά και ο Υπουργός απαντά.

Κύριε Υπουργέ, έχετε τον λόγο για τη δευτερολογία σας.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):**  Ναι, κύριε Πρόεδρε, και είναι και σημαντικό ότι έρχονται κιόλας από την περιοχή στην οποία πλησίον ευρύτερα συζητάμε το συγκεκριμένο θέμα, καθώς μιλάμε για τα Κέντρα Υγείας της Αθήνας και του Βόρειου Τομέα.

Κύριε Κουμουτσάκο, θέλω να είμαι απόλυτα ειλικρινής. Είστε ο Βουλευτής ο οποίος ασχολήθηκε με το θέμα. Αναζήτησα ακόμα και στο πλαίσιο του Κοινοβουλευτικού Ελέγχου της Αντιπολίτευσης, δεν υπήρξε ιδιαίτερη ενασχόληση και πραγματικά το θέτετε σε μια βάση, που οφείλω να σας πω, μου έκανε εντύπωση το ότι υπήρξε τόσο μακρόχρονη καθυστέρηση από τη διοίκηση, ενώ για το συγκεκριμένο θέμα ήδη είχαν παρθεί αποφάσεις το ’12, το ’13 και το ’14.

Πλέον, με τα νέα δεδομένα του χάρτη υγείας έχουμε ως στόχευση την ενδυνάμωση όλων αυτών των δομών, διότι ακριβώς δεν αποτελεί δικαιολογία το ότι μπορεί να υπάρχει νοσοκομείο πλησίον, γιατί αντιθέτως η φιλοσοφία μας είναι να αποτρέπουμε τον κόσμο από το να πηγαίνει στα νοσοκομεία και στα επείγοντα, αλλά να λειτουργούμε με το σύστημα των Κέντρων Υγείας και του Προσωπικού Γιατρού.

Με αυτό, λοιπόν, το σκεπτικό στο βαθμό που θα αποτυπωθεί με τα νέα δεδομένα πάλι η ανάγκη που φαίνεται ότι υφίσταται, αλλά εκεί πέρα θα έχουμε τον συνολικό χάρτη, αντίστοιχα έχουμε διασφαλισμένη και τη χρηματοδότηση από το Ταμείο Ανάκαμψης, εάν χρειαστεί και συντρέχουν οι προϋποθέσεις να προχωρήσουμε. Άρα, μπορείτε προφανέστατα να ενημερώσετε ότι επανακινεί το θέμα του συγκεκριμένου Κέντρου Υγείας η διοίκηση, που είχε μείνει στάσιμο όλα αυτά τα οχτώ χρόνια και μέσα στο επόμενο διάστημα με τον χάρτη υγείας, θα υπάρχουν και σαφείς ανακοινώσεις.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Προχωράμε στη δεύτερη με αριθμό 239/2-12-2022 επίκαιρη ερώτηση δεύτερου κύκλου του Βουλευτή Πρέβεζας του ΣΥΡΙΖΑ-Προοδευτική Συμμαχία κ. Κωνσταντίνου Μπάρκα, προς τον Υπουργό Υγείας με θέμα: «Υγειονομικά ακάλυπτες ολόκληρες περιοχές του Νομού Πρέβεζας, λόγω των κυβερνητικών επιλογών».

Κύριε Μπάρκα, έχετε τον λόγο για την πρωτολογία σας.

**ΚΩΝΣΤΑΝΤΙΝΟΣ ΜΠΑΡΚΑΣ:**  Ευχαριστώ πολύ, κύριε Πρόεδρε.

Κύριε Υπουργέ, αφορμή της ερώτησης είναι τα πρόσφατα τραγικά περιστατικά, που είχαν ως αποτέλεσμα τον θάνατο συμπολιτών μου στο Νομό της Πρέβεζας. Και επειδή αναφερθήκατε στον Βόρειο Τομέα, να σας πω ότι η Ελλάδα δεν είναι μόνο η Αθήνα και φαντάζομαι ότι θα ασχοληθείτε και με την επαρχία της χώρας.

Μέσω, λοιπόν, των τραγικών περιστατικών αναδείχθηκε η υποστελέχωση των δομών υγείας και ιδιαίτερα των κέντρων υγείας ως κύρια πολιτική της Νέας Δημοκρατίας στον τομέα αυτό. Ειδικότερα, όπως αποτυπώνεται και σε καταγγελίες όλων των συλλογικών φορέων του Νομού Πρέβεζας και δη, του Δήμου Πάργας, στο χώρο της υγείας η υποστελέχωση των δομών, ειδικά των κέντρων υγείας, για τις μετακινήσεις ιατρών από τα κέντρα υγείας στο νοσοκομείο, είναι μια καθημερινότητα και είναι η εφαρμοζόμενη πολιτική της Νέας Δημοκρατίας.

Στο Νομό της Πρέβεζας, για παράδειγμα, το Κέντρο Υγείας Πάργας εφημερεύει τις μισές ημέρες του μήνα και καθημερινά λειτουργεί ως το μεσημέρι. Παράλληλα, στον Δήμο Πάργας το ΕΚΑΒ Μεσοποτάμου, το οποίο άνοιξε το 2018 ικανοποιώντας ένα αίτημα δεκαετιών για την ευρύτερη περιοχή, το οποίο βρίσκεται στον πολυσύχναστο οδικό άξονα Πρέβεζας-Ηγουμενίτσας, έχει αφεθεί στη μοίρα του, δουλεύει μόνο με μία βάρδια.

Ταυτόχρονα, δημιουργείται σοβαρό πρόβλημα με τη μετακίνηση των γιατρών των κέντρων υγείας προς το Νοσοκομείο της Πρέβεζας, το οποίο, επίσης, έχει έλλειψη ιατρών. Με αυτόν τον τρόπο, όμως, ούτε το νοσοκομείο λύνει τα προβλήματα στελέχωσης τα οποία έχει, αλλά αποδυναμώνει και τα κέντρα υγείας, με αποτέλεσμα την υποβάθμιση της ποιότητας των παρεχόμενων υπηρεσιών υγείας για τους πολίτες του νομού, αλλά και της ευρύτερης περιοχής, καθώς και τα κέντρα υγείας και το Νοσοκομείο της Πρέβεζας καλύπτουν ευρύτερες ανάγκες.

Ερωτάσθε, λοιπόν, κύριε Υπουργέ: Σε ποιες ενέργειες θα προβείτε για τη στελέχωση των Κέντρων Υγείας του Νομού Πρέβεζας, έτσι ώστε να εφημερεύουν όλες τις ημέρες του μήνα; Πώς θα διακόψετε τις μετακινήσεις των γιατρών από τα κέντρα υγείας προς το νοσοκομείο και τι θα κάνετε με τις θέσεις στο Νοσοκομείο της Πρέβεζας; Εάν, δηλαδή, θα προβείτε σε προσλήψεις και επίσης, θα ανοίξετε πάλι τον σταθμό Μεσοποτάμου, κύριε Υπουργέ, για να μην λειτουργεί, δηλαδή, με μία βάρδια το ΕΚΑΒ Μεσοποτάμου, έτσι ώστε να καλύπτει όλες τις ανάγκες του νομού και της ευρύτερης περιοχής;

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ο κύριος Υπουργός έχει τον λόγο για την πρωτολογία του.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Μπάρκα, πρώτα απ’ όλα, Ελλάδα δεν είναι μόνο η Αθήνα, Βουλευτής του Βορείου Τομέα της Αθήνας ρωτούσε για κέντρο υγείας. Να του απαντούσα για άλλα κέντρα υγείας; Αντιθέτως, απάντησα συνολικά ότι εκατόν πενήντα επτά κέντρα υγείας έχουν ενταχθεί στο πρόγραμμα του ταμείου ανάκαμψης για 220 εκατομμύρια ευρώ σε πλήρη αναβάθμιση.

Αναφέρεστε στα συγκεκριμένα κέντρα υγείας και στο πρόγραμμα εφημεριών των κέντρων υγείας περιοχής σας. Να σας ενημερώσω, όπως το γνωρίζετε άλλωστε, ότι στο νομό Πρέβεζας λειτουργούσε τακτικό πρωινό ωράριο σε πέντε κέντρα υγείας, Πρέβεζας, Καναλακίου, Πάργας, Φιλιππιάδας και Θεσπρωτικού. Η παροχή υπηρεσιών σε όλα αυτά τα κέντρα υγείας, εκτός ωραρίου, γίνεται και αλληλοκαλύπτονται μεταξύ τους. Με αυτόν τον τρόπο υπάρχει εξυπηρέτηση των πολιτών στο μέγιστο εφικτό. Ειδικά για το κέντρο Φιλιππιάδας, θα έπρεπε να γνωρίζετε καλά, ότι από τον Απρίλιο του 2018 δεν εφημέρευε.

**ΚΩΝΣΤΑΝΤΙΝΟΣ ΜΠΑΡΚΑΣ:** Δεν το έχω στην ερώτηση, κύριε Υπουργέ, άλλο πράγμα ρωτάω.

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε, κύριε Μπάρκα, πρέπει να ακουστεί και ο Υπουργός.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Τώρα θα ακούτε τις απαντήσεις. Μιλάμε συνολικά για τα κέντρα υγείας της περιοχής σας.

Δεν εφημέρευε από το 2018! Κάποιοι σταμάτησαν την εφημερία τους και κάποιοι βουλευτές δεν ρωτούσαν που είχε σταματήσει η εφημερία. Σήμερα επαναλειτουργεί με τρεις εφημερίες την εβδομάδα αυτό το οποίο αφήσατε. Εκεί δεν σας ενοχλούσε οι πολίτες της περιοχής σας να είναι ακάλυπτοι και να σταματάμε την εφημερία.

Στο Κέντρο Υγείας Πάργας διορίσθηκε τον Αύγουστο του 2020 μόνιμος γιατρός κλάδου ΕΣΥ και από τον Ιούνιο του 2022 στο Κέντρο Υγείας Πρέβεζας διορίστηκε μόνιμος γιατρός ιατρικής βιοπαθολογίας. Παράλληλα, συνεργάζεται και ιδιώτης γιατρός από τον Απρίλιο του 2021, ενώ για το Κέντρο Υγείας Καναλακίου ολοκληρώθηκε η διαδικασία διορισμού με δύο θέσεις Επιμελητή Β Γενικής Οικογενειακής Ιατρικής.

Από το έτος 2020 μέχρι σήμερα ολοκληρώθηκαν οι διαδικασίες διορισμού επτά θέσεις γιατρών κλάδου ΕΣΥ και αναμένεται να ολοκληρωθούν και άλλες τέσσερις. Αυτό το οποίο αναφέρεται με τη μεταφορά, η οποία γίνεται από κέντρο υγείας σε νοσοκομεία που αφορούσε πρωτίστως το σκέλος της έντασης της πανδημίας, γινόταν πάντοτε σε συνεννόηση με τους εμπλεκόμενους φορείς και με τη συναίνεση, ενώ οι γιατροί που εντάσσονταν στο πρόγραμμα εφημεριών του νοσοκομείου, είχαν ταυτόχρονη άσκηση λειτουργίας καθηκόντων με τα κέντρα υγείας και υπό αυτή την έννοια, δεν υπήρξε πρόβλημα ως προς τη λειτουργία των κέντρων υγείας, παρά μόνο όταν υπήρχε η μεγάλη ένταση και η μεγάλη πίεση στα νοσοκομεία, λόγω ακριβώς της πανδημίας covid 19.

Για τις προσλήψεις τις οποίες αναφέρετε, ήδη αυτή τη στιγμή τρέχουν προσλήψεις τεσσάρων χιλιάδων νοσηλευτών, τρέχουν αντιστοίχως προσλήψεις επτακοσίων γιατρών, μετά την ψήφιση του νομοσχεδίου θα υπάρξουν και προσλήψεις για άλλες τριακόσιες πενήντα θέσεις και με βάση τις εισηγήσεις που έχουν γίνει από την αντίστοιχη ΥΠΕ, θα υπάρχουν και οι συγκεκριμένες θέσεις για γιατρούς

Στα συγκεκριμένα κέντρα υγείας, λοιπόν, γίνεται μια μεγάλη προσπάθεια, προκειμένου να υπάρχει κάλυψη των υγειονομικών αναγκών της περιοχής στην οποία αναφέρεστε.

**ΠΡΟΕΔΡΕΥΩΝ (Αθανάσιος Μπούρας):** Ο κ. Μπάρκας έχει τον λόγο για να δευτερολογήσει.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πλεύρη, απαντάτε σε άσχετα πράγματα. Λυπάμαι για αυτό, διότι εμπαίζετε τον κόσμο της Πρέβεζας. Αυτά που σας έχουν γράψει οι συνεργάτες σας δεν έχουν καμία σχέση και έρχεστε να επιτεθείτε προσωπικά σε εμένα.

Τα Κέντρα Υγείας Πάργας και Καναλακίου δεν έχουν καμία σχέση με το Κέντρο Υγείας Φιλιππιάδας.

Στα Κέντρα Υγείας Πάργας και Καναλακίου, κύριε Πλεύρη, ο διαγωνισμός για την πρόσληψη τεσσάρων γιατρών, δύο στο Κέντρο Υγείας Πάργας και δύο στο Κέντρο Υγείας Καναλακίου, ολοκληρώθηκε τον Μάιο του 2019. Οι προσλήψεις έγιναν το 2020, αλλά ο διαγωνισμός έγινε τον Μάιο του 2019. Μην κουνάτε το κεφάλι!

Όμως, για το ΕΚΑΒ, κύριε Πλεύρη, δεν είπατε τίποτα, το οποίο το ανοίξαμε το 2018. Ήταν αίτημα όλων των φορέων επί πολλά χρόνια. Ως Κυβέρνηση, δεν κάνατε τίποτα απολύτως. Ως κυβερνήσεις παλαιότερες -όχι του ΛΑΟΣ, αλλά της Νέας Δημοκρατίας, σας λέω- δεν κάνατε τίποτα και τώρα υπολειτουργεί. Εμείς το ανοίξαμε με κόπο, μέσα σε μνημονιακή περίοδο. Το ΕΚΑΒ λειτουργούσε κανονικά. Καλύπτει ακόμα και τη Θεσπρωτία. Ήρθαν παιδιά, Πρεβεζάνοι, οι οποίοι διεκδικούσαν να έρθουν με αποσπάσεις και μεταθέσεις, για να δώσουν τη μάχη του ΕΚΑΒ στην Πρέβεζα.

Έσωσαν ανθρώπινες ζωές, γιατί λειτουργούσαν, κύριε Πλεύρη και τώρα εσείς το κλείσατε. Δουλεύει η μια βάρδια.

Μία βάρδια, κύριε Πλεύρη, τη στιγμή που το ΕΚΑΒ αυτή τη στιγμή ασφυκτιά στον Νομό της Πρέβεζας. Τίποτα δεν είπατε. Κουβέντα! Και τώρα τρίβετε τα χέρια σας! Πείτε μας: Θα ανοίξει; Εμείς το ανοίξαμε. Εσείς το κλείσατε. Θα ανοίξει; Γελάτε;

Είχαμε απώλειες ζωών, κύριε Πλεύρη! Γελάτε; Γελάτε, αλήθεια;

Η υποστελέχωση του Νοσοκομείου Πρέβεζας, κύριε Πλεύρη, το οποίο εμείς παραλάβαμε τότε, επί Κυβέρνησης Αδώνιδος…

**ΓΕΩΡΓΙΟΣ ΚΟΥΜΟΥΤΣΑΚΟΣ:** Πιο σιγά, κύριε συνάδελφε!

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Κουμουτσάκο, τη δουλειά σας! Δεν τα λέω σε εσάς! Τη δουλειά σας! Βουλευτής είστε.

Όταν το 2015, κύριε Πλεύρη, παραλάβαμε υποστελεχωμένο το Νοσοκομείο της Πρέβεζας, με κόπο το στελεχώσαμε σε γιατρούς, νοσηλευτές. Τώρα καταρρέει πάλι και παίρνετε παθολόγους από τα κέντρα υγείας για να καλύψετε τις βάρδιες του Νοσοκομείου. Όλα αυτά τα λέτε covid. Μην κοιτάτε τις σημειώσεις σας. Δεν λένε τίποτα οι συνεργάτες σας για αυτά. Να έρχεστε εδώ διαβασμένος. Να ξέρετε τι συμβαίνει στη χώρα, στην Ελλάδα, διότι είστε Υπουργός Υγείας.

Δεν είστε Υπουργός Βορείου Τομέα, για να απαντάτε, κύριε Πλεύρη και να αλληλοσυγχαίρεστε για το τι συμβαίνει και τάχα μου έχουμε ένα πρόγραμμα για να φτιάξουμε κέντρα υγείας. Στην επαρχία ζει κόσμος και πεθαίνει κόσμος λόγω της δικής σας αβελτηρίας. Γιατί δεν κάνετε κάτι για το ΕΚΑΒ; Θα ανοίξει; Απαντήστε. Θα το στελεχώσετε; Θα έρθει κόσμος που έχει αιτηθεί να πάει με απόσπαση και να μετακινηθεί μόνιμα στις θέσεις εκεί για να δουλεύει είκοσι τέσσερις ώρες το εικοσιτετράωρο, για να σωθούν ανθρώπινες ζωές; Θα το κάνετε; Δεσμευτείτε στον ελληνικό λαό. Γιατί δεν το κάνετε;

Βεβαίως, δεν σας απασχολεί. Κατηγορείτε εμένα για τι ; Ότι δεν έκανα ερωτήσεις; Έχουν κουραστεί οι Πρεβεζάνοι από τις ερωτήσεις. Αυτό μου λένε. Όμως, εσείς πετάτε την μπάλα στην εξέδρα, να κατηγορήσετε ποιους; Τριάμισι χρόνια Κυβέρνηση, εσείς Υπουργός πανδημίας, έχοντας συσσωρεύσει όλες αυτές τις κατηγορίες στην πλάτη σας και κατηγορείτε εμένα.

Τα ερωτήματα είναι απλά. Θα ανοίξετε το ΕΚΑΒ; Εμείς το ανοίξαμε το 2018 και το κλείσατε εσείς. Θα ανοίξει; Θα δουλέψουν πάλι τα κέντρα υγείας με τους γιατρούς, που εμείς στελεχώσαμε και βρήκαμε θέσεις; Θα στελεχώσετε το Νοσοκομείο της Πρέβεζας; Σε αυτά θα απαντάτε και όχι σε άσχετα πράγματα.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο να δευτερολογήσετε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Μπορώ να αντιληφθώ τη σύγχυση, αλλά θα σας πω κάτι, κύριε Μπάρκα. Ξέρετε γιατί δεν είπα τίποτα για το ΕΚΑΒ στην πρωτολογία μου; Διότι δεν ρωτάτε, διότι εδώ πέρα είναι η διαδικασία των επικαίρων ερωτήσεων.

Το ερώτημα που μου κάνετε είναι το εξής, κύριε Μπάρκα: Σε ποιες ενέργειες πρόκειται να προβείτε για τη στελέχωση των Κέντρων Υγείας του Νομού Πρέβεζας, πρόβλημα που επιδεινώνεται και από τις μετακινήσεις γιατρών από τα Κέντρα Υγείας προς το Νοσοκομείο Πρέβεζας, που επίσης αντιμετωπίζει σοβαρότατες ελλείψεις σε μια σειρά ιατρικών ειδικοτήτων; Δεν ρωτάτε για το ΕΚΑΒ. Ανεβαίνετε εδώ πάνω και ρωτάτε τώρα, το πρώτον, για το ΕΚΑΒ, διότι προφανώς πήρατε στην πρωτολογία τις απαντήσεις που έπρεπε να πάρετε για τις ενέργειες που έχουν γίνει.

Πείτε, λοιπόν, στους συμπολίτες σας ότι εγώ πήγα στη Βουλή και δεν ρώτησα για το ΕΚΑΒ. Δεν ρώτησα τίποτα και σηκώθηκα να προκαλέσω μια ένταση για κάτι το οποίο δεν με έχει απασχολήσει και δεν το έφερα σε ερώτηση.

Άρα, μη μου λέτε για τις σημειώσεις μου και για το διάβασμα. Εσείς έρχεστε αδιάβαστος σε επίκαιρη ερώτηση και αντί να επικεντρωθείτε σε αυτό που ρωτάτε, επειδή παίρνετε τις απαντήσεις σας, έρχεστε να ρωτήσετε κάτι άλλο.

Να σας απαντήσω, όμως και στο άλλο, για να τα κάνουμε όλα ωραία. Πρώτα από όλα, για τις θέσεις, σας είπα ποιες βγήκαν και ποιες βγαίνουν. Και σας λέω ότι υπάρχει και προκήρυξη τεσσάρων χιλιάδων θέσεων. Και σας λέω ότι εκατόν πενήντα επτά κέντρα υγείας, μεταξύ των οποίων και τα συγκεκριμένα Κέντρα Υγείας, μπαίνοντας στο Ταμείο Ανάκαμψης, θα έχουν ανακαίνιση και κτηριακή και στον υλικοτεχνικό εξοπλισμό.

Και στις εννιακόσιες δέκα, λοιπόν, θέσεις που βγαίνουν για το λοιπό προσωπικό, μεταξύ του οποίου και του ΕΚΑΒ, έχουμε πάρει από όλες τις ΥΠΕ τις ανάγκες που υπάρχουν στο ΕΚΑΒ και αυτή τη στιγμή που μιλάμε εκατόν δέκα επικουρικοί διασώστες πηγαίνουν ακριβώς για να ενισχύσουν το ΕΚΑΒ. Επιχειρησιακά θα επιλεγεί πώς θα λειτουργήσει το κάθε σημείο.

Γι’ αυτό, λοιπόν, κύριε Μπάρκα, αφού λάβατε τις απαντήσεις σας, ήρθατε να κάνετε και μια ερώτηση που δεν σας είχε απασχολήσει και δεν την είχατε θέσει στην ερώτησή σας. Το λέτε επιφανειακά στο κείμενο, αλλά στην ερώτησή σας δεν λέτε τίποτα και παίρνετε απάντηση και για το συγκεκριμένο θέμα.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Συνεχίζουμε με τη συζήτηση της τέταρτης με αριθμό 234/1-12-2022 επίκαιρης ερώτησης δεύτερου κύκλου της Βουλευτού Β2΄ Δυτικού Τομέα Αθηνών της Ελληνικής Λύσης κ. Μαρίας Αθανασίου προς τον Υπουργό Υγείας, με θέμα: «Αποκατάσταση των μισθών των ιατρών του Εθνικού Συστήματος Υγείας στο προ των μνημονιακών περικοπών επίπεδο, κατά τα οριζόμενα από σχετική Απόφαση του Συμβουλίου της Επικρατείας (ΣτΕ)».

Κυρία Αθανασίου, έχετε τον λόγο για την πρωτολογία σας.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριε Υπουργέ, με πρόσφατη απόφασή του, το ΣτΕ έκρινε τελεσίδικα αντισυνταγματικές τις μειώσεις στις αποδοχές των γιατρών του ΕΣΥ, όπως τις επέβαλε η μνημονιακή νομοθεσία. Λαμβάνοντας υπ’ όψιν μας ότι, όπως αναφέρεται στο Σύνταγμα, η πατρίδα μας οφείλει να λειτουργεί ως κράτος δικαίου, όλοι ανεξαιρέτως αναμέναμε ότι η αρμόδια επί του θέματος πολιτική ηγεσία θα εφάρμοζε την παραπάνω απόφαση σε άμεσο χρόνο. Παρόλα αυτά, όχι μόνο δεν εφαρμόστηκε η απόφαση του ΣτΕ που δικαιώνει τους γιατρούς, αλλά αντίθετα, παρατηρήσαμε ότι η Κυβέρνηση παρατείνει την αντισυνταγματική μείωση των αποδοχών των γιατρών του ΕΣΥ, καταργώντας κάθε σεβασμό στο Σύνταγμα και εξοβελίζοντας κάθε προοπτική συμμόρφωσή της με τις επιταγές της Δικαιοσύνης στα της διαχείρισης των μισθολογικών θεμάτων των γιατρών που υπηρετούν στο ΕΣΥ.

Η άρνηση αυτή της αρμόδιας πολιτικής ηγεσίας να συμμορφωθεί με την ως άνω απόφαση του ΣτΕ εξελίχθηκε κιόλας στο επίπεδο ενός δημόσιου προκλητικού εμπαιγμού των γιατρών, αφού είναι υπό συζήτηση η αποκατάσταση των αδίκως μειωμένων αμοιβών κατά 10% μόνο σε σύγκριση με την ήδη εφαρμοζόμενη στην καθημερινή πράξη μείωση αυτών κατά 40%.

Με δεδομένα όλα τα παραπάνω, ερωτάσθε, κύριε Υπουργέ, το εξής: Προτίθεσθε να αποκαταστήσετε άμεσα και πλήρως τη μισθοδοσία των γιατρών του ΕΣΥ στα επίπεδα διαμόρφωσης των αμοιβών τους προ των μνημονιακών, παράνομων, όπως αποδείχτηκε, περικοπών κατά 40%, προς συμμόρφωση με την ως άνω απόφαση του ΣτΕ;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την πρωτολογία σας.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κυρία Αθανασίου, πραγματικά, βλέπω την ερώτησή σας και η ερώτησή σας έρχεται μετά από ένα νομοσχέδιο που ήρθε και αύξησε μισθούς στους γιατρούς.

Πάμε, λοιπόν, συγκεκριμένα να καταλάβουμε τι γίνεται. Υπήρξαν κάποιες μειώσεις στους γιατρούς. Υπήρξε το τελευταίο μισθολόγιο του 2017-2018 επί της προηγούμενης κυβέρνησης και έχει έρθει το ΣτΕ και έχει κρίνει κάποια θέματα που σχετίζονται με το συγκεκριμένο μισθολόγιο.

Εμείς όχι για εφαρμογή απόφασης Συμβουλίου της Επικρατείας, αλλά για πολιτική βούληση που έχουμε πάρει συνολικά η Κυβέρνηση και με εντολή του ίδιου του Πρωθυπουργού, που ανακοινώθηκε και από τη Διεθνή Έκθεση Θεσσαλονίκης, έχουμε προβεί στις συγκεκριμένες αυξήσεις.

Σημειωτέον ότι είναι ο μοναδικός κλάδος που λαμβάνει αύξηση στα χρόνια που μεσολάβησαν μετά το μνημόνιο. Είναι ο μοναδικός κλάδος του Δημοσίου που λαμβάνει αύξηση. Η αύξηση αυτή είναι μεσοσταθμικά στο 10%, 5% στον βασικό μισθό και αναλόγως τα επιδόματα που υπάρχουν. Άρα, έχουμε αύξηση 10%.

Ειδικά, υπήρξε συγκεκριμένη παρέμβαση για κατηγορίες που έχουν να κάνουν με τους γιατρούς στα ΤΕΠ, όπου έχουμε αύξηση η οποία φτάνει τα 400 ευρώ, με τις Μονάδες Εντατικής Θεραπείας, όπου μπορεί να αγγίζει τα 690 ευρώ, με τους γιατρούς αναισθησιολόγους, όπου υπάρχει και ιδιαίτερο πρόβλημα, με ύψος πάλι στα 400 ευρώ, ενώ έγινε και παρέμβαση και για τους γιατρούς οι οποίοι είναι στο ΕΚΑΒ, με 250 ευρώ.

Άρα, απευθύνεστε και θέτετε ερώτημα στον Υπουργό μιας Κυβέρνησης που για πρώτη φορά μετά από δεκατρία με δεκατέσσερα χρόνια κάνει αυξήσεις στους γιατρούς. Αυτές οι αυξήσεις, μάλιστα, έρχονται αναδρομικά από το χρονικό πλαίσιο στο οποίο αναφέρεται και η Απόφαση. Και προφανώς αυτές οι αυξήσεις συνδέονται με τη βούληση την οποία έχουμε να παρέμβουμε συνολικά στο μισθολογικό των γιατρών. Διότι σκοπός μας είναι να μπορέσουμε να έχουμε καλούς και πολλούς γιατρούς στο Εθνικό Σύστημα Υγείας. Για αυτό τον λόγο έγιναν και οι παρεμβάσεις στο τελευταίο νομοσχέδιο, όπου δίνουμε τη δυνατότητα και για μερική απασχόληση στο ΕΣΥ, αλλά και για ήπιο ιδιωτικό έργο, ώστε να έχουν κίνητρα οι γιατροί για να παραμείνουν. Αλλά αυτό συνδυάζεται και με την αύξηση των μισθών. Οπότε, εκεί πέρα ερχόμαστε και προσαρμοζόμαστε και στις επιταγές οι οποίες υπήρξαν.

Όμως, σε κάθε περίπτωση, ακόμα και αν η κριτική είναι ότι οι αυξήσεις αυτές δεν είναι αυξήσεις επαρκείς και πρέπει να είναι μεγαλύτερες, με συγχωρείτε αλλά στο συγκεκριμένο σημείο εγώ είμαι στην ευτυχή θέση ως Υπουργός Υγείας να είμαι ο Υπουργός Υγείας που μετά το 2008 δίνει αυξήσεις, με εντολή και κατεύθυνση βέβαια του Πρωθυπουργού Κυριάκου Μητσοτάκη και διασφάλιση αυτών των πόρων και με σαφή βούληση ότι από εδώ και πέρα θα δούμε συνολικά το μισθολογικό των γιατρών, αλλά και των άλλων ανθρώπων που υπηρετούν στο Εθνικό Σύστημα Υγείας και των νοσηλευτών και ανθρώπων λοιπού υγειονομικού προσωπικού.

Υπό αυτήν την έννοια εμείς έχουμε κάνει τις παρεμβάσεις για την καλύτερη μισθολογική αποτύπωση των οικονομικών των γιατρών μας. Έχω μιλήσει και με την ΕΝΓΕ και με την ΕΙΝΑΠ. Γίνεται μια κριτική ότι θέλουν οι αυξήσεις αυτές να είναι στο προηγούμενο πλαίσιο. Αλλά, με βάση και το τι ορίζουν οι αποφάσεις και με το πλαίσιο το οποίο έχει να κάνει με τα δημοσιονομικά του κράτους, ερχόμαστε και έντιμα αναγνωρίζουμε -σε μια κατηγορία που έχει πιεστεί ιδιαιτέρως και κατά τη διάρκεια της πανδημίας, αλλά κυρίως επειδή θεωρούμε και πιστεύουμε ότι οι γυναίκες και άνδρες που υπηρετούν το Εθνικό Σύστημα Υγείας θα πρέπει να στηρίζονται εμπράκτως- με τρεις παρεμβάσεις στο μισθολογικό, στη μερική απασχόληση και στη δυνατότητα ήπιου ιδιωτικού έργου, και τους λέμε ότι εμείς βάζουμε τις βάσεις ώστε το Εθνικό Σύστημα Υγείας να είναι πιο ελκυστικό και να αμείβονται όπως τους αρμόζει, οι γυναίκες και οι άνδρες που υπηρετούν σε αυτό.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εννέα μαθήτριες και μαθητές και δύο εκπαιδευτικοί συνοδοί τους από το 1ο Πειραματικό Γενικό Λύκειο Αμαρουσίου (Β΄ Τμήμα).

Η Βουλή σάς καλωσορίζει και σας εύχεται καλή πρόοδο και καλές γιορτές!

(Χειροκροτήματα από όλες τις πτέρυγες της Βουλής)

Σήμερα παρακολουθείτε μια ιδιαίτερη διαδικασία, η οποία ονομάζεται Κοινοβουλευτικός Έλεγχος. Στον Κοινοβουλευτικό Έλεγχος ένας Βουλευτής ερωτά και ο Υπουργός τού απαντά.

Κυρία Αθανασίου, έχετε τον λόγο για την δευτερολογία σας.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριε Υπουργέ, θα μπορούσα και να χαιρετίσω όλα αυτά που μου είπατε για την προσπάθειά σας για την αύξηση των μισθών, παρότι δεν είμαι οικονομολόγος και είμαι γιατρός. Καταλαβαίνω, όμως, ότι για να μπορέσω να είμαι θετική σε αυτή την προσπάθεια, θα έπρεπε πρώτα να επαναφέρετε τους μισθούς στο επίπεδο του 2012 και πάνω σε εκείνους τους μισθούς να κάνετε μια αύξηση του 10% -να σας πω και κάτι άλλο;- που είναι τίποτα μπροστά στον πληθωρισμό που έχουμε τώρα.

Εμείς σαν Ελληνική Λύση έχουμε πει ότι πρέπει οι εφημερίες να φορολογούνται αυτοτελώς, όπως γινόταν παλαιότερα, διότι πρόκειται για υπερωριακή απασχόληση. Δεν το κάνετε. Ωθείτε τους γιατρούς, λοιπόν, να διεκδικήσουν τη δικαίωσή τους με προσφυγή σε δικαστήρια εκ του μηδενός, όπου θα ζητήσουν έντοκα την αναδρομική τους αποζημίωση, γιατί αυτό είναι το σωστό, και το ξέρετε πολύ καλά ως δικηγόρος. Μετά και την πρόσφατη απόφαση του ΣτΕ, εξαναγκάζονται να προσφύγουν πάλι στα δικαστήρια για να λάβουν τα αναδρομικά από τα έτη 2020-2022. Είναι αυτό θεμιτή μεταχείριση στα πλαίσια ενός κράτους δικαίου;

Στο με αριθμό 5189/2020 σχετικό ερώτημά μας προς το Υπουργείο Οικονομικών, ο κ. Σκυλακάκης ανέφερε ότι περίμενε την κρίση του ΣτΕ για το τι θα ισχύει σχετικά από 1/1/2017 για το μισθολογικό καθεστώς των γιατρών του ΕΣΥ. Η Απόφαση εξεδόθη τελικά τον Ιούνιο του 2022 και δικαιώνει τους γιατρούς, αξιώνοντας τους την επαναφορά των αποδοχών τους στα επίπεδα του 2012, δηλαδή να αυξηθούν οι αποδοχές τους κατά 40%, διότι το νέο μισθολόγιο του 2007 έπρεπε να είχε βασιστεί σε αυτές, στις αρχικές αποδοχές του 2012, και όχι στις ήδη περικομμένες. Πάνω σε αυτό -εκεί σας θέλω, για να σας πω και μπράβο!- να τους κάνετε την αύξηση. Με άλλα λόγια, τους κάνετε περικοπή στην περικοπή. Όπως αναφέρει η Απόφαση του ΣτΕ, η τάξη επιβάλλει να επανέλθουν οι πριν τη μείωση αποδοχές και με βάση αυτές να εφαρμοστεί το νέο μισθολόγιο.

Εν τέλει, ποιος ο σχεδιασμός σας για τα ειδικά μισθολόγια; Θα συμμορφωθείτε με αυτές τις δικαιοτικές αποφάσεις; Οι γιατροί του ΕΣΥ λειτουργούν με συνθήκες που προσομοιάζουν σε καθεστώς επιστράτευσης, αφού η υποχρέωσή τους να εφημερεύουν παραπάνω από μία φορά εντός της ίδιας εβδομάδας δεν τους επιτρέπει να υποστηρίζουν την οικογένειά τους επαρκώς. Η ηθική αναγνώριση για τη συνεχή και υπό δύσκολες συνθήκες μέριμνα της φροντίδας της υγείας των πολιτών λείπει από μέρους της πολιτείας, όταν οι γιατροί υπαμείβονται και απαξιώνονται, οπότε και η ευθύνη του γιατρού για τη ζωή και την υγειονομική ασφάλεια υποβαθμίζεται. Αυτό θέλετε; Η δυνατότητα να ιδιωτευτούν δεν επιλύει το πρόβλημα, αλλά το ενισχύει. Τους αποσπάτε από το αντικείμενο-στόχο των ιατρικών τους υπηρεσιών στο Εθνικό Σύστημα Υγείας, όταν τους ωθείτε να συμπληρώσουν ιδιωτικά το εισόδημά τους, κάτι που είναι υποχρέωση του κράτους απέναντί τους. Και ακριβώς για αυτό δικαιώνονται επανειλημμένως από το ΣτΕ.

Πώς θα γίνει η λειτουργία τμημάτων για εξυπηρέτηση ασθενών; Σημαίνει ότι οι γιατροί που βρίσκονται στην ομάδα του τμήματος ή της κλινικής θα ασχολούνται με τους ασθενείς της κλινικής, τα τακτικά ιατρεία, τις μικτές εφημερίες, τις γενικές εφημερίες και τα απογευματινά ιατρεία; Και επιπλέον θα πρέπει να κάνουν και εξωτερικά ιατρεία, γιατί το κράτος δεν θέλει να τους δώσει τον μισθό που δικαιούνται; Και βέβαια για να καλύψουν, για να βγουν τα ιδιωτικά τους χειρουργεία ή σε ιδιωτικά ιατρεία…

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Ο υπαμειβόμενος γιατρός δεν έχει κίνητρο να ωθήσει τις αντοχές του υπέρ του ασθενή του στο έπακρο, γεγονός που διώχνει πολλούς νέους, ιδίως ικανούς και πολλά υποσχόμενους γιατρούς, στο εξωτερικό, οι οποίοι δεν θα επιστρέψουν στην πατρίδα τους, παρά μόνο για διακοπές. Αυτό είναι μια μη αναστρέψιμη πληγή για το ΕΣΥ και τη δημόσια υγεία. Εγώ τώρα σας ρωτώ το εξής. Πείτε μας, κύριε Υπουργέ, πότε δεσμεύεστε –με ημερομηνία- ότι θα εφαρμοστεί η Απόφαση του Ιουνίου του ΣτΕ που δικαιώνει τους γιατρούς;

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κυρία Αθανασίου, πρώτα από όλα, επειδή είναι ωραίο να τα λέμε απλά τα πράγματα, να σας πω τα εξής. Αυτή τη στιγμή υπάρχουν πολλοί γιατροί που είναι στο εξωτερικό. Λέω σχετικά, επειδή μπήκατε στο θέμα της δυνατότητας είτε μερικής απασχόλησης είτε ιδιωτικού έργου. Ένας γιατρός αυτή τη στιγμή που είναι στη Γερμανία και σκέφτεται να γυρίσει στο Εθνικό Σύστημα Υγείας, μέχρι πριν μία εβδομάδα, πριν ψηφιστεί το νομοσχέδιο, ήξερε ότι θα έρθει και θα μπει στο Εθνικό Σύστημα Υγείας με έναν συγκεκριμένο μισθό. Σήμερα αυτός ο ίδιος γιατρός που σκέφτεται να επιστρέψει, ξέρει ότι έχει 10% παραπάνω στις αποδοχές του, και αυτές είναι πολύ μεγαλύτερες σε περίπτωση που είναι αναισθησιολόγος, που είναι στα ΤΕΠ, που είναι γιατρός του ΕΚΑΒ ή που είναι γιατρός στη ΜΕΘ. Παράλληλα, βλέπει αυτός ο γιατρός ότι έχει τη δυνατότητα να μπει και σε μερική απασχόληση, αλλά να έχει και ιδιωτικό έργο, ή, αν μπει στην πλήρη και αποκλειστική απασχόληση, να μπορεί να έχει τα απογευματινά ιδιωτικά χειρουργεία και να μπορεί και μία ή δυο ημέρες την εβδομάδα να εργάζεται έξω. Αντικειμενικά, πιστέψτε με, αυτός ο άνθρωπος έχει πολύ περισσότερα κίνητρα πλέον για να γυρίσει, διότι ξέρει ότι έχει κάπως καλύτερους μισθούς από αυτούς που είχε και ξέρει ότι έχει και μια δυνατότητα ιδιωτικού έργου.

Και αυτή λοιπόν η παρέμβαση που με τόσο απλό τρόπο σας λέω, δηλαδή πώς θα σκεφτόταν ένας γιατρός που είναι στο εξωτερικό αν θα γυρίσει με καλύτερα λεφτά και με δυνατότητα ιδιωτικού έργου, είναι και ο βασικός μοχλός που θέλουμε να δώσουμε και το βασικό κίνητρο αυτών των ανθρώπων να επιστρέψουν πίσω στην Ελλάδα.

Πάμε, όμως, στους ανθρώπους που είναι εδώ πέρα. Αυτοί, λοιπόν, που είναι εδώ πέρα πάλι, πριν μία εβδομάδα, πριν ψηφιστεί ο νόμος, γνώριζαν ότι δεν έχουν καμία άλλη δυνατότητα πλήρους και αποκλειστικής απασχόλησης, διότι δεν μπορούν να κάνουν τίποτα άλλο, παρά τα απογευματινά ιατρεία που υπάρχουν από το 2001. Τώρα ξέρουν ότι, άμα είναι χειρουργικής ειδικότητας, μπορούν να κάνουν και το απόγευμα τα χειρουργεία. Και ξέρουν ότι με πολύ αυστηρούς όρους και προϋποθέσεις μπορούν…

**ΜΑΡΙΑ ΑΘΑΝΑΣΙΟΥ:** Κύριε Υπουργέ, δεν απαντάτε στην ερώτησή μου.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Θα απαντήσω και στην ερώτησή σας. Μα, εσείς τα θέσατε αυτά.

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε, κυρία Αθανασίου. Όπως ακουστήκατε εσείς, θα ακουστεί και ο Υπουργός.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Θα μπορούν να κάνουν και ήπιο ιδιωτικό έργο. Άρα, αυτοί οι άνθρωποι παραμένουν στο Εθνικό Σύστημα Υγείας. Είναι η πρώτη φορά στα χρονικά που ένας κλάδος διαμαρτύρεται για ένα πλεονέκτημα που παίρνει. Δεν τους στερούμε κάτι. Όποιος θέλει κάνει χρήση τού να μπορεί να έχει το ιδιωτικό έργο. Πάμε, λοιπόν, σε αυτό το οποίο λέτε. Τις αποφάσεις του Συμβουλίου της Επικρατείας δεν θα τις διαβάζετε όπως σας αρέσουν. Η Απόφαση του Συμβουλίου της Επικρατείας έκρινε συγκεκριμένο -ένα και συγκεκριμένο- πλαίσιο μισθολογίου, ότι δεν έχει βγει σύμφωνα με τους κανόνες και τίθεται θέμα συνταγματικότητας.

Εμείς, λοιπόν, έχουμε παρέμβει σε προηγούμενο στάδιο για την αύξηση των μισθών και προφανώς, αν κάποιος θεωρεί ότι τίθεται θέμα συνταγματικότητας με τους νέους μισθούς που υπάρχουν, μπορεί να προσφύγει. Όμως, αυτή τη στιγμή η χώρα και με βάση την απόφαση του Συμβουλίου της Επικρατείας και με βάση τις δημοσιονομικές ικανότητες που υπάρχουν οδηγείται σε μια προσαρμογή.

Και για να το πούμε άλλη μία φορά και να μην το ξεχνάμε: Αυτή τη στιγμή συγκριτικά με την προηγούμενη βδομάδα έχουμε γιατρούς που αναδρομικά από τον Ιούλιο παίρνουν 10% παραπάνω απολαβές, έχουμε αναισθησιολόγους που παίρνουν 400 ευρώ τον μήνα επιπλέον, έχουμε γιατρούς που παίρνουν 400 ευρώ τον μήνα επιπλέον, έχουμε γιατρούς στις ΜΕΘ που παίρνουν ως 690 ευρώ τον μήνα επιπλέον και έχουμε και γιατρούς του ΕΚΑΒ που παίρνουν 250 ευρώ μηνιαίως επιπλέον. Είναι η πρώτη και η μοναδική αύξηση που έχει γίνει τα τελευταία δέκα χρόνια, λελογισμένα με βάση τις δημοσιονομικές αντοχές και λαμβάνοντας υπ’ όψιν και την απόφαση του Συμβουλίου της Επικρατείας.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Στις επόμενες δύο επίκαιρες ερωτήσεις θα απαντήσει ο Υφυπουργός Περιβάλλοντος και Ενέργειας, ο κ. Γεώργιος Αμυράς.

Και ξεκινάμε με την έκτη με αριθμό 236/2-12-2022 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Περιβάλλοντος και Ενέργειας, με θέμα: «Ακραίο περιβαλλοντικό έγκλημα στο Λούρο Ποταμό».

Ορίστε, κύριε Αρσένη, έχετε τον λόγο για την πρωτολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, πρόκειται για ένα γιγάντιο περιβαλλοντικό έγκλημα. Είναι διπλή δική σας αρμοδιότητα και ως καθ’ ύλην αρμόδιος, αλλά και ως Βουλευτής των Ιωαννίνων. Μιλάμε για τον Λούρο, μια περιοχή όπου έχουμε ένα ενδημικό είδος πέστροφας, το μόνο στην Ελλάδα, αλλά και πάρα πολλά άλλα είδη ζωής, όπου μπήκαν μπουλντόζες σε ένα αντιπλημμυρικό έργο που γίνεται σε μια τριετή περίοδο εκτάκτου ανάγκης -αν είναι δυνατόν!- και αντίστοιχα, δυστυχώς, βλέπουμε και στην Ανατολική Αττική και σε άλλες περιοχές.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ)

Βλέπουμε να έχει ισοπεδωθεί όλο το φυσικό περιβάλλον, να έχουν εκριζωθεί δέντρα, να έχει γίνει μια διάνοιξη τριάντα μέτρων ενός ποταμού και να στερεύει κατά τόπους ο ποταμός πλέον με χιλιάδες νεκρά ψάρια στην αναπαραγωγική περίοδο του ενδημικού αυτού είδους πέστροφας. Και βέβαια, η πέστροφα για να αναπαραχθεί χρειάζεται ρίζες, ριζικό σύστημα, αυτό πλέον δεν υπάρχει για ένα μεγάλο κομμάτι του ποταμού.

Οπότε με δεδομένο ότι αυτή τη στιγμή το θέμα μετά από παρέμβαση πολιτών και του Δημάρχου Δωδώνης έχει πάει στον εισαγγελέα, θέλουμε να μας πείτε τι θα κάνει το Υπουργείο σας για να αποκαταστήσει αυτή την τεράστια περιβαλλοντική καταστροφή, αν θα επιτρέψετε να συνεχίζονται αυτές οι παράνομες εργασίες, γιατί παράνομες είναι όταν καταστρέφουν το περιβάλλον.

Και βέβαια, θέλουμε να μας πείτε τι θα κάνετε για να σταματήσει η καταστροφή σε τόσα χιλιόμετρα ποταμών στην Ελλάδα αυτή τη στιγμή, σε μια στιγμή όπου έχουμε ευθύνη μέχρι το 2030 να αποκαταστήσουμε είκοσι πέντε χιλιάδες χιλιόμετρα ποταμού σε όλη την Ευρώπη, ώστε να γίνουν ελεύθερης ροής και εμείς στην Ελλάδα κάνουμε φράγματα, εκριζώσεις, τεχνικά έργα, με κίνδυνο για τα πλατάνια, κίνδυνο για τα ψάρια, κίνδυνο για το περιβάλλον και υποβάθμιση όλων των στόχων, είτε αφορούν την κλιματική αλλαγή είτε αφορούν τη βιοποικιλότητα.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υφυπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Καλημέρα, κύριοι συνάδελφοι!

Αγαπητέ κύριε Αρσένη, καλό είναι, λοιπόν, να αναγνωρίσουμε την πραγματικότητα και να μην διαστρεβλώνουμε κάποια πράγματα. Γιατί το λέω αυτό; Διότι στην επίκαιρη γραπτή ερώτησή σας, στο γραπτό κείμενο, μιλάτε για υποτιθέμενο –σε εισαγωγικά- «εκφοβισμό πολιτών» για πλημμύρες και κατακλυσμούς, ώστε να γίνουν έργα καθαρισμών σε ποταμούς και ιδιαίτερα στον Λούρο. Εδώ αυτό το απορρίπτω κατηγορηματικά. Εάν αύριο συνέβαιναν πλημμύρες στον Λούρο –ο Λούρος συχνά πλημμυρίζει- τότε θα ερχόσασταν και θα λέγατε «για ποιον λόγο δεν έχουν καθαριστεί τα ποτάμια;». Και βεβαίως, αναφερόμαστε στην Περιφέρεια Ηπείρου, η οποία όντως μπήκε και έκανε εργασίες καθαρισμού στον Λούρο Ποταμό.

Πάμε να δούμε, λοιπόν, αμέσως τα αντανακλαστικά της Κεντρικής Διοίκησης, της κεντρικής πολιτείας απέναντι σε αυτό το ζήτημα. Ειδικά τώρα τον Λούρο, τον ξέρω απέξω και ανακατωτά. Είναι ένα ποτάμι που αγαπώ, είναι ένα ποτάμι που, βεβαίως, διασχίζει και τη δική μου ιδιαίτερη πατρίδα, την εκλογική περιφέρεια. Και εγώ ήμουν αυτός που υπέγραψε το σχέδιο δράσης για την προστασία της ενδημικής πέστροφας, όπως αναφέρετε και εσείς. Άρα, το ενδιαφέρον του Υπουργείου Περιβάλλοντος είναι δεδομένο και αυξημένο, θα έλεγα.

Τώρα υπήρχε μία καταγγελία, καταγγελία από τον Δήμαρχο της Δωδώνης, τον κ. Ντακαλέτση, αλλά και από μερικούς πολίτες, οι οποίοι -δεν ξέρω, τις πρώτες μέρες των εργασιών καθαρισμού, τη δεύτερη μέρα, την τρίτη;- αμέσως κατήγγειλαν προς εμάς ότι γίνονται έργα τα οποία δημιουργούν περιβαλλοντική ζημία στο ποτάμι.

Τι κάναμε εμείς, λοιπόν;

Μάλλον να δούμε τι επρόκειτο να κάνει η Περιφέρεια. Η Περιφέρεια επρόκειτο να απομακρύνει φερτά υλικά, να αποψιλώσει δέντρα, τα πλατάνια που είχαν μεταχρωματικό έλκος -δηλαδή τα άρρωστα πλατάνια και έπρεπε να αποψιλωθούν, να φύγουν- και επρόκειτο να κάνει καθαρισμό της κοίτης με αφαίρεση υλικού από τον πυθμένα ή αναμόχλευσή του και εκεί αρχίζει το πρόβλημα.

Τι κάναμε εμείς, λοιπόν; Το πρώτο και βασικό, στείλαμε κλιμάκια για αυτοψίες. Σε διάστημα πέντε ημερών, λοιπόν, πραγματοποιήθηκαν δύο αυτοψίες από τη Μονάδα Διαχείρισης Προστατευόμενων Περιοχών Ηπείρου, που ανήκει στον ΟΦΥΠΕΚΑ, τον Οργανισμό για το Φυσικό Περιβάλλον και την Κλιματική Αλλαγή, δηλαδή στις 10 και στις 12 Νοεμβρίου και αμέσως μετά μία αυτοψία από επιθεωρητές περιβάλλοντος του Υπουργείου Περιβάλλοντος και Ενέργειας. Αυτό έγινε στις 15 Νοεμβρίου. Και τέλος, έγινε ακόμη μία αυτοψία, δηλαδή η τέταρτη, στις 21 Νοεμβρίου. Εκεί είχαμε, λοιπόν, πάλι στελέχη της οικείας Μονάδας Διαχείρισης Προστατευόμενης Περιοχής, σε αυτή την αυτοψία συμμετείχα και εγώ. Πήγαμε σε αρκετά διαφορετικά σημεία του ποταμού και συζητήσαμε για την περιβαλλοντική ζημία που είχε υποστεί το ποτάμι.

Όπως προκύπτει, λοιπόν, από το αποτέλεσμα αυτών των αυτοψιών, των τεσσάρων αυτοψιών –δύο, τρεις, τέσσερις μέσα σε διάστημα πέντε ημερών- σε τμήμα του ποταμού μήκους δέκα χιλιομέτρων διεκόπη η ροή των υδάτων, εξαφανίστηκε η βιοποικιλότητα και είχαμε απώλεια των ενδιαιτημάτων της υδροχαρούς βλάστησης, της πανίδας και της ιχθυοπανίδας του ποταμού με αλλοίωση της φυσικής διατομής της κοίτης του.

Άρα, λοιπόν, άμεσα κινηθήκαμε και βεβαίως, δώσαμε εμπιστοσύνη στους επιστήμονες και στις μονάδες διαχείρισης και στους επιθεωρητές περιβάλλοντος, οι οποίοι έκαναν τις αυτοψίες τους, έβγαλαν τα συμπεράσματά τους, τα πορίσματά τους και από εκεί και πέρα οι επιθεωρητές περιβάλλοντος, σύμφωνα με τον νόμο και κατά τον νόμο, έστειλαν το πόρισμά τους και στην εισαγγελία. Η υπόθεση, λοιπόν, βρίσκεται στη δικαιοσύνη.

Στη δευτερολογία μου θα σας πω τι πρόκειται να κάνουμε για την αποκατάσταση του ποταμού και σε βραχυπρόθεσμο και σε μεσοπρόθεσμο επίπεδο. Αυτά για αρχή.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Κύριε Υπουργέ, θέλετε να πείτε ότι κινηθήκατε άμεσα κατόπιν εορτής. Γιατί αν δεν ήταν οι πολίτες εκεί πέρα να το καταγγείλουν, αυτή τη στιγμή θα είχαμε την ανυπαρξία των Υπηρεσιών. Το ότι σύρθηκαν οι Υπηρεσίες να πάνε να κάνουν αυτοψία μετά από καταγγελία πολιτών είναι ότι κινηθήκατε άμεσα; Το ότι πάει ένας εργολάβος και μπαίνει σε ένα προστατευόμενο οικοσύστημα και το διαλύει και το Υπουργείο δεν είναι εκεί πέρα σημαίνει ότι κινείστε αποτελεσματικά και άμεσα; Τι θα έπρεπε να κάνετε δηλαδή για να μην κινηθείτε άμεσα; Να υπάρχουν καταγγελίες του Δημάρχου και των πολιτών και να μην πάτε καν, αυτό θα ήταν το να μην κινηθείτε άμεσα.

Θέλω να μας απαντήσετε πάρα πολύ ρητά: Έχει γίνει μια τεράστια καταστροφή. Έχω μπροστά τις εκθέσεις των αυτοψιών. Μιλάνε για μεγάλες ποσότητες νεκρών ψαριών στις 10 Νοεμβρίου, στις 12 Νοεμβρίου μιλούν για διακοπή ροής για μήκος δέκα χιλιομέτρων, πολλά νεκρά ψάρια, είτε είναι γριβάδι είτε είναι στροσίδι είτε είναι ποταμοκέφαλος, λιάρα, θεσπρωτικός πελασγός σε πολύ μεγάλες ποσότητες και σε μεγάλα μεγέθη, τεράστια οικολογική καταστροφή. Στην περίοδο αναπαραγωγής των ενδημικών ειδών έχετε καταστρέψει το ενδιαίτημά τους, δηλαδή το μέρος όπου μπορούν να αναπαραχθούν.

Τι θα κάνατε για να αποκατασταθεί αυτό; Τι θα κάνετε για να μην επαναληφθεί;

Εμείς δεν σας λέμε να μην καθαρίζετε τα ποτάμια, σας λέμε να γίνουν με σωστές μελέτες. Το να μπαίνει ο εργολάβος ανεξέλεγκτα σε μέρος που έχει την αρρώστια των πλατάνων, που σημαίνει ότι τα μηχανήματα αυτά δεν ξέρουμε τι μπορεί να διαδώσουν, δηλαδή χωρίς καμία προστασία και μελέτη, αλλά και σε μέρος που υπάρχουν προστατευόμενα είδη, σε πόσες περιπτώσεις γίνεται αυτό, κύριε Υφυπουργέ κατά τη διάρκεια της θητείας σας;

Τι γίνεται αυτή τη στιγμή στον Ερασίνο; Τι σχεδιάζεται στο Μέγα Ρέμα Ραφήνας; Τι γίνεται σε τόσα μέρη στην Ελλάδα; Τι περιβαλλοντική υποβάθμιση έχουμε στο όνομα της αντιπλημμυρικής προστασίας, με έργα τα οποία είναι καθαρά εργολαβικά, ενώ ξέρουμε τι πρέπει να γίνει σε αυτές τις περιπτώσεις;

Τι σας εμποδίζει να κάνετε καθαρισμούς με βάση την περιβαλλοντική νομοθεσία, σύννομους, έγκαιρα, όπως προβλέπεται από το ευρωπαϊκό πλαίσιο, εκεί που χρειάζεται, με βάση μελέτες για την προστασία της φύσης και όχι μελέτες προστασίας της ανεξέλεγκτης εργολαβικής ωφέλειας; Γιατί αυτό βλέπουμε εδώ πέρα να γίνεται.

Θέλουμε να μας πείτε -είναι και γραπτό το ερώτημα και ελπίζω να το απαντήσετε- αν θα σταματήσετε τις τέσσερις απευθείας συμβάσεις στον ποταμό Λούρο για αποκατάσταση, αλλά και αν θα σταματήσετε το «έγκλημα» και ποιες ενέργειες έχετε κάνει για να ευθυγραμμιστείτε με τη στρατηγική της Ευρωπαϊκής Ένωσης που ορίζει είκοσι πέντε χιλιάδες χιλιόμετρα ποταμών να αποκατασταθούν σε ελεύθερη ροή, τη στιγμή που η Ελλάδα βάζει φράγματα, βάζει τεχνικά έργα και διαλύει τα οικοσυστήματα.

Θα ήθελα τις απαντήσεις σας με ρητό και ξεκάθαρο και κατηγορηματικό τρόπο.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ κύριε Αρσένη, μου αρέσει που εγκαλείτε το Υπουργείο Περιβάλλοντος για έλλειψη γρήγορων αντανακλαστικών και την ίδια ώρα βασίζετε τον λόγο σας στα πορίσματα των υπηρεσιών του Υπουργείου Περιβάλλοντος. Αυτά κάπως δεν ταιριάζουν. Ή άργησαν και δεν έκαναν καλά τη δουλειά τους οι υπηρεσίες του Υπουργείου Περιβάλλοντος, όπως ισχυρίζεστε κατά το πρώτο μισό της πρότασής σας, ή καλά έκαναν τη δουλειά τους, και πολύ γρήγορα πήγαμε, και τα πορίσματά τους συνέταξαν και ανακοίνωσαν, αφού κατά το δεύτερο κομμάτι της πρότασής σας αυτά επικαλείστε. Άρα, λοιπόν, δεν γίνεται και το ένα και το άλλο.

Οι υπηρεσίες του Υπουργείου Περιβάλλοντος έκαναν εξαιρετικά καλά και ταχύτατα τη δουλειά τους και η Μονάδα Διαχείρισης Προστατευόμενων Περιοχών Ηπείρου του ΟΦΥΠΕΚΑ και οι επιθεωρητές περιβάλλοντος με το κλιμάκιο της βορείου Ελλάδος. Επομένως, χαίρομαι που αναγνωρίζετε, με το να χρησιμοποιείτε τα πορίσματά τους και τις δικές τους επιστημονικές τοποθετήσεις, τη δουλειά που έχουν κάνει.

Επίσης, θα σας διορθώσω στο εξής. Με ρωτάτε «θα καθαρίσετε και άλλα ποτάμια και άλλα ρέματα, με ή χωρίς μελέτες;». Πρέπει να το γνωρίζετε αυτό. Τα ποτάμια, τα υδατορεύματα ειδικά, δεν τα καθαρίζουν ούτε το Υπουργείο Περιβάλλοντος ούτε η κεντρική διοίκηση. Κατά τον νόμο ανήκει στην ευθύνη των περιφερειών. Εμείς ασχολούμαστε με την ορεινή υδρονομία μόνο.

Και εδώ έρχομαι να απαντήσω τώρα στο ουσιαστικό, τι πρέπει να γίνει έτσι ώστε ο Λούρος να ανακάμψει, η περιβαλλοντική ζημιά που υπέστη να κλείσει.

Πρώτο. Αυτό που άμεσα διερευνούμε είναι η δυνατότητα να υπάρξει ένα ειδικό καθεστώς προστασίας άμεσα για το ποτάμι.

Δεύτερο μέτρο, που ήδη έχει ξεκινήσει. Θα συνεργαστούν οι δασικές μας υπηρεσίες και με τις άλλες υπηρεσίες τις συναρμόδιες, είτε είναι οι δήμοι από τους οποίους διέρχεται το ποτάμι, είτε είναι βεβαίως η Περιφέρεια, είτε η μονάδα διαχείρισης της προστατευόμενης περιοχής, έτσι ώστε να δούμε τα έργα ορεινής υδρονομίας που πρέπει να γίνουν, να τα αναλάβουμε εμείς, προκειμένου να ανακουφίσουμε και να βοηθήσουμε το ποτάμι κατά τον ρου του μέχρι τις εκβολές.

Τρίτο, αυτό που κάνουμε ήδη -αλλωστε, εκεί βασίζεστε, στα στοιχεία που εμείς, οι υπηρεσίες του Υπουργείου Περιβάλλοντος δηλαδή, συνέταξαν- είναι να μελετήσουμε -και μελετάμε- εντατικότατα και αδιαλείπτως την επίπτωση αυτών των έργων στην ιχθυοπανίδα, στα ενδιαιτήματά της και στα μέτρα αποκατάστασης που πρέπει να λάβουμε.

Σε μεσοπρόθεσμο στάδιο -έχει μια σημασία αυτό- θέλουμε να θέσουμε υπό καθεστώς ολοκληρωμένης διαχείρισης το ποτάμι, από την πηγή έως την εκβολή του. Και αυτό θα το κάνουμε λαμβάνοντας υπόψη βεβαίως τη διατήρηση της βιοποικιλότητας, αλλά φυσικά και τις ανάγκες του ντόπιου πληθυσμού και των παραγωγικών φορέων.

Εμείς δεν θέλουμε τα ποτάμια, τη φύση και τα τοπία μας ξεκομμένα από τον άνθρωπο, δεν τα θέλουμε μέσα σε μια «γυάλα». Θέλουμε με μέτρο, με κανόνες, με προϋποθέσεις, με αυστηρό έλεγχο, ειδικά οι τοπικές κοινότητες, οι τοπικές κοινωνίες, να ζουν, να αντλούν πόρους, στη βάση της αειφορίας και της βιώσιμης διαχείρισης.

Και έτσι, λοιπόν, πρόκειται να εκπονήσουμε μελέτη οριοθέτησης του Λούρου ποταμού και βεβαίως να καθορίσουμε την οικολογική στάθμη, όπως προβλέπεται από την οδηγία - πλαίσιο για τα ύδατα.

Θα τελειώσω το δεύτερο σκέλος των ερωτήσεών σας, σχετικά με το τι πρόκειται να κάνουμε εμείς για να ακολουθήσουμε τη στρατηγική της Ευρωπαϊκής Ένωσης ως το 2030, για να αποκατασταθούν συνολικά στην Ευρώπη δυόμισι χιλιάδες χιλιόμετρα ποταμών.

Σας ενημερώνω, λοιπόν, ότι εμείς ήδη ετοιμάζουμε σχέδιο υπουργικής απόφασης για τμήμα από τη λεκάνη απορροής του Αώου ποταμού. Ο Αώος ποταμός είναι ο τελευταίος ποταμός ελεύθερης ροής που έχουμε την τιμή να πηγάζει από εμάς, από τις πηγές του, από το Μέτσοβο και να χύνεται στην Αδριατική. Είναι ένα ποτάμι λοιπόν που έχει μία διασυνοριακή σημασία. Και ως προς τη βιοποικιλότητά του βεβαίως είναι σημαντικότατο ποτάμι.

Τι βλέπουμε, λοιπόν; Ότι όσον αφορά στο ελλαδικό κομμάτι της περιοχής απ’ όπου διέρχεται ο ποταμός Αώος, υπάρχουν είκοσι χιλιόμετρα από τα συνολικά εβδομήντα που μένουν απροστάτευτα. Τα υπόλοιπα βρίσκονται υπό το Natura 2000, το δίκτυο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Εμείς είμαστε σε επικοινωνία εδώ και μήνες με το αλβανικό κράτος, έτσι ώστε άμεσα, όπως σας είπα, να κηρύξουμε προστατευόμενο φυσικό σχηματισμό το κομμάτι του Αώου που δεν υπόκειται στις στην προστασία του δικτύου Natura 2000, θα καθορίσουμε όρους και περιορισμούς για την προστασία και τη διατήρηση της φύσης του.

Και αυτή είναι μόνο η αρχή. Συνεργαζόμαστε με τους πάντες και με τον ίδιο γρήγορο ρυθμό θα κινηθούμε, όπως ήδη κινούμαστε, και για την αποκατάσταση της ζημιάς που υπέστη ο Λούρος σε εκείνο το σημείο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ ολοκληρώστε.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Τελειώνω, κύριε Πρόεδρε.

Εγώ πηγαίνω εκεί σχεδόν κάθε Σαββατοκύριακο, είμαι στα Γιάννενα.

Ρωτάτε «τι θα κάνετε τώρα, άμεσα;». Τώρα, άμεσα δεν μπορείς να μπεις να κάνεις έργα. Το ποτάμι έχει φουσκώσει από τις βροχές. Άρα, μελετάμε, παρακολουθούμε τη ροή του, παρακολουθούμε τα ενδιαιτήματα, παρακολουθούμε τη φυσική του κατάσταση. Και από εκεί και πέρα, όπως σας είπα, τα επόμενα βήματα είναι αυτά που σας περιέγραψα.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα τρεις μαθήτριες και μαθητές και τρεις συνοδοί εκπαιδευτικοί από το 21ο Δημοτικό Σχολείο Χαλκίδας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Σας ενημερώνω ότι σήμερα παρακολουθείτε τον κοινοβουλευτικό έλεγχο, όπου οι Βουλευτές ρωτούν την Κυβέρνηση και τους Υπουργούς -και εκείνοι απαντούν- για θέματα που αφορούν την εκλογική τους περιφέρεια ή άλλες περιφέρειες της χώρας.

Συνεχίζουμε με τη δωδέκατη με αριθμό 242/2-12-2022 επίκαιρη ερώτηση δεύτερου κύκλου του Βουλευτή Επικρατείας του Συνασπισμού Ριζοσπαστικής Αριστεράς κ. Παναγιώτη Σκουρλέτη προς τον Υπουργό Περιβάλλοντος και Ενέργειας, με θέμα: «Συνεχίζεται η ανησυχία και οι αντιδράσεις για τις δασοτεχνικές εργασίες στο Κτήμα Συγγρού».

Κύριε Σκουρλέτη, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ, κύριε Πρόεδρε.

Κύριε Υπουργέ, τι γίνεται στο Κτήμα Συγγρού, στο δάσος Συγγρού στην κυριολεξία; Γιατί καλό είναι να λέμε τα πράγματα με το όνομά τους, αφού πρόκειται για ένα αστικό δάσος.

Δεν είναι η πρώτη φορά μέσα από αυτή την επίκαιρη ερώτηση που απασχολώ εσάς ως αρμόδιο Υπουργείο, αλλά και το Υπουργείο Αγροτικής Ανάπτυξης για το τι ακριβώς γίνεται από τον προηγούμενο Αύγουστο στο μέρος αυτό.

Είχα καταθέσει μία αναφορά και μία ερώτηση κατόπιν, όπου αποδεικνύεται τελικά ότι ξεκινάνε στις αρχές Αυγούστου εργασίες οι οποίες δεν είχαν την ανάλογη έγκριση της αντιστοιχούσας μελέτης, της προβλεπόμενης μελέτης, και γι’ αυτό διεκόπησαν. Αυτό προκύπτει μέσα από τις απαντήσεις που έχουν δοθεί στις ερωτήσεις που έχουμε καταθέσει.

Το ερώτημα, λοιπόν, είναι το εξής. Υπάρχει προτεραιότητα στο Υπουργείο να κάνει αυτά που πρέπει, τις αναγκαίες τεχνικές εργασίες για τον καθαρισμό, προστατεύοντας όμως και μη αλλοιώνοντας τον δασικό χαρακτήρα του δάσους;

Γνωρίζω ότι πήγατε κι εσείς πρόσφατα στο δάσος Συγγρού. Το έχω επισκεφθεί τουλάχιστον τρεις φορές τους τελευταίους μήνες. Εκεί ακολουθείται η μέθοδος της αποψίλωσης. Καταστρέφεται μια ολόκληρη έκταση, μένουν μόνο τα πεύκα στο όνομα του καθαρισμού.

Επιπλέον, οι κάτοικοι, οι οποίοι τουλάχιστον τρεις φορές έχουν κινητοποιηθεί, -δεν ξέρω αν ήταν παρόντες όταν το επισκεφτήκατε- συνεχώς ανακαλύπτουν νεκρές χελώνες. Οι χελώνες είναι προστατευόμενο είδος, το γνωρίζετε καλά.

Το δάσος, που είναι από τα λίγα που υπάρχουν μέσα στον δασικό ιστό, φιλοξενεί αλεπούδες. Αυτά τα αγνοούμε; Τι γίνεται εκεί πέρα; Ή τελικά προτεραιότητά μας είναι να υπάρξει μία απορροφητικότητα του Ταμείου Ανάκαμψης και έτσι βλέπουμε τελικά να αξιοποιούνται τα χρήματά του για τέτοιους είδους απευθείας αναθέσεις και όχι για άλλους πιο σοβαρούς οικολογικούς σκοπούς θα έλεγα εγώ.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ μου, κύριε Σκουρλέτη, το δάσος Συγγρού -και εγώ δάσος το λέω, δεν το λέω κτήμα- είναι ένα υπέροχο και τελευταίο εναπομείναν φυσικό δάσος της περιοχής.

Ας έχουμε πρώτα όλα τα στοιχεία μπροστά μας: 950 στρέμματα η έκτασή του, τα 650 είναι δάσος, τα υπόλοιπα 250 είναι αγροτικά. Όλη η έκταση βρίσκεται υπό την ευθύνη του Ινστιτούτου Γεωπονικών Ερευνών.

Πριν μπω στην ουσία και σας δείξω και φωτογραφίες να πω ότι με απόφαση του Υπουργού Αγροτικής Ανάπτυξης, του κ. Γεωργαντά, στο Διοικητικό Συμβούλιο του Ινστιτούτου μπήκε και εκπρόσωπος και του Υπουργείου Αγροτικής Ανάπτυξης και βεβαίως του Υπουργείου Περιβάλλοντος και αυτό είναι πάρα πολύ σημαντικό.

Πάμε τώρα στην ουσία.

Αγαπητέ, κύριε Σκουρλέτη, ξέρετε πότε ήταν η τελευταία φορά που το δάσος αυτό καθαρίστηκε, απομακρύνθηκε δηλαδή η συσσωρευμένη καύσιμη ύλη, η βιομάζα του; Τελευταία φορά το δάσος Συγγρού καθαρίστηκε πριν από σαράντα δύο ολόκληρα χρόνια. Για σαράντα δύο χρόνια το δάσος ήταν ακαθάριστο. Αντιλαμβάνεστε τον κίνδυνο της πυρκαγιάς, αντιλαμβάνεστε τον κίνδυνο, που δεν θέλουμε ούτε καν να σκεπτόμαστε, αλλά έπρεπε να προετοιμαστούμε γι’ αυτό.

Εγώ προτιμώ, κύριε Σκουρλέτη, να σας δείξω φωτογραφίες τις οποίες θα καταθέσω, βεβαίως, στα Πρακτικά. Βλέπετε δύο φωτογραφίες από το δάσος. Τα ξερά είναι πεσμένοι κορμοί, πεσμένα δέντρα από τις διαδοχικές κακοκαιρίες των τελευταίων χειμώνων και αδιάβατο.

Τι κάναμε εμείς, το Υπουργείο Περιβάλλοντος, δηλαδή, μέσω των Δασικών του Υπηρεσιών και ιδιαίτερα του Δασαρχείου Πεντέλης; Εντάξαμε αυτό το σπουδαίο τελευταίο περιαστικό δάσος της περιοχής στο «Antinero», στο προληπτικό πρόγραμμα καθαρισμών, ένα πρόγραμμα που χρηματοδοτήθηκε με 50 εκατομμύρια ευρώ από το Ταμείο Ανάκαμψης, 22 εκατομμύρια ευρώ από τον τακτικό προϋπολογισμό και με διαγωνιστικές διαδικασίες, που έτρεξε το ΤΑΙΠΕΔ, είμαστε στην πολύ ευχάριστη θέση να δούμε τα απολογιστικά στοιχεία: Καθαρίσαμε περίπου 12.600 χιλιόμετρα δασικών δρόμων, 25 φορές δηλαδή το Αθήνα-Θεσσαλονίκη σε δασικούς δρόμους ήταν κλειστό από τα νεροφαγώματα, από πεσμένα δέντρα κ.λπ. Διανοίξαμε 2.000 χιλιόμετρα αντιπλημμυρικών ζωνών και βεβαίως μαζέψαμε τη συσσωρευμένη καύσιμη ύλη από τουλάχιστον 120 δασικά οικοσυστήματα, μια έκταση που μπορεί να φτάνει τα 70.000 στρέμματα. Σε αυτό το πρόγραμμα, λοιπόν, εντάχθηκε και το δάσος Συγγρού με εξαιρετικά αποτελέσματα.

Συνεχίζω με τις φωτογραφίες γιατί λέτε ότι γίνεται μια σάρωση του υπορόφου.

Αγαπητέ κύριε Σκουρλέτη, πρώτα απ’ όλα πρέπει να πούμε το εξής: Η ζούγκλα στην οποία είχε μετατραπεί το δάσος, δημιουργούσε τον εξής κίνδυνο: μια έρπουσα φωτιά να γίνει κατακόρυφη, να φτάσει στην κώμη και μετά να γίνει μεικτή φωτιά, να κάψει ό,τι βρει μπροστά της. Τότε είμαι σίγουρος -και καλά θα κάνατε, κύριε Σκουρλέτη- ότι θα καταθέτατε επίκαιρη ερώτηση σε εμάς και θα λέγατε για ποιο λόγο δεν είχαμε προχωρήσει σε μέτρα προληπτικά, όπως καθαρισμούς, όπως αραίωση της βλάστησης στο δάσος Συγγρού.

Δείτε όμως τι κάνουμε, με την εγκεκριμένη μελέτη του Δασαρχείου Πεντέλης και με την εποπτεία των δασολόγων, των υπαλλήλων του Δασαρχείου. Αφήνουν μέσα στο δάσος νησίδες φωλεοποίησης για να διασφαλίσουν ότι τα ζώα εκεί θα διατηρήσουν τις φωλιές τους. Δείτε χαρακτηριστικές φωτογραφίες, που θα τις καταθέσω βεβαίως και αυτές: Υπάρχει ένα ρυάκι που κυλάει, έχουν μαζευτεί τα ξερά, έχει μείνει ο κισσός, όπου υπήρχαν φωλιές κυρίως από κοτσύφια. Έχουν μείνει κάτω από το δέντρο του κισσού οι θάμνοι.

Άρα, ό,τι κάνουμε, το κάνουμε για την προστασία του δάσους και για την προστασία των ανθρώπων που ζουν πέριξ του δάσους -είναι δεκάδες χιλιάδες και το χαίρονται ακόμη περισσότεροι- και ήταν επιτέλους η πρώτη φορά μετά από σαράντα δύο ολόκληρα χρόνια που κάποιος μπήκε και καθάρισε με επιστημονικό τρόπο, με όρους που η δασική επιστήμη βεβαίως καθόρισε.

Τα υπόλοιπα επειδή έχω ξεφύγει λίγο στον χρόνο, για το περιεχόμενο της μελέτης που εγκρίθηκε και τις δασοτεχνικές εργασίες, θα σας τα πω στη δευτερολογία μου.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Σκουρλέτη, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Υπουργέ, η ανάγκη να καθαρίζονται, να προστατεύονται τα δάση όλο το έτος και να μην τα θυμόμαστε μόνον στην έναρξη της αντιπυρικής περιόδου, είναι απολύτως σωστή προσέγγιση. Το ερώτημα είναι αν γίνεται με τον σωστό επιστημονικό τρόπο. Και εδώ αποδεικνύεται από τα ίδια τα γεγονότα ότι δεν γίνεται και ότι έχετε υπερβεί τα όρια.

Αλήθεια, γνωρίζετε αν στο Ινστιτούτο Γεωπονικών Επιστημών και Ερευνών το οποίο έχει την ευθύνη του δάσους, έχει δασολόγο; Δεν έχει.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Δεν χρειάζεται.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Α, δεν χρειάζεται! Ο φορέας δηλαδή ο οποίος έχει την ευθύνη δεν χρειάζεται δασολόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Είναι καθημερινά το δασαρχείο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Μίλησα με τον εργολάβο. Δασολόγος δεν υπήρχε.

Και επειδή μιλάτε για φωτογραφίες, σας παραπέμπω στις δημόσια αναρτημένες φωτογραφίες των συλλόγων της περιοχής που δείχνουν τα νεκρά ζώα. Το γνωρίζετε πάρα πολύ καλά ότι έχει γίνει.

Και αν ήταν έτσι τα πράγματα, γιατί στις 23 Αυγούστου το ίδιο το Δασαρχείο της Πεντέλης λέει προς τον εργολάβο που έχει αναλάβει «διακόψτε διότι αυτή τη στιγμή δεν υπάρχει εγκεκριμένη μελέτη»; Και μετά εσείς διατάσσετε μέσω της Υπηρεσίας Πολιτικής Προστασίας Δασών το Δασαρχείο Πεντέλης να εγκρίνει άρον άρον τη μελέτη

Αυτό λοιπόν δεν είναι οι αναγκαίες δασοτεχνικές εργασίες. Είναι ο βιασμός του δάσους. Και αν θέλετε τελικά να αποφύγετε οποιοδήποτε ατύχημα, ρίξτε και ένα ελαφρύ μπετόν εκεί πέρα, καθαρίστε τα όλα, μετατρέψτε το σε άλσος για να ησυχάσουμε. Αυτό θέλουμε;

Εγώ βλέπω ότι τελικά οι ευαισθησίες οι οικολογικές -και οι προσωπικές σας και της Κυβέρνησης- έχουν πάει περίπατο, τις πήρε ο Λούρος, που λέγατε πριν που έχει φουσκώσει. Ορισμένες δουλειές πρέπει να γίνονται μελετημένα, επιστημονικά, τεκμηριωμένα, με σεβασμό στον χαρακτήρα του δάσους. Γι’ αυτό σας εγκαλούμε. Προτεραιότητα, όμως, τελικά είναι κάτι άλλο, που όπως φαίνεται είναι προτεραιότητα σε όλους τους τομείς όπου ασκεί αυτή η Κυβέρνηση πολιτική: Πώς με απευθείας διαπραγμάτευση και όχι μέσα από διαγωνισμούς όπως προβλέπεται από την Αρχή Δημοσίων Συμβάσεων θα κάνετε μια γρήγορη άντληση από το Ταμείο Ανάκαμψης μέσω του προγράμματος «Antinero» με απευθείας αναθέσεις. Περί αυτού πρόκειται και όλα τα άλλα αφήστε τα στην άκρη: 55 εκατομμύρια συν 22 εκατομμύρια με απευθείας αναθέσεις.

Αυτή η πρακτική σάς βαραίνει παντού, όχι μόνο στο περιβάλλον. Σας βαραίνει στην υγεία, σε κάθε είδους προμήθειες. Είστε κυβέρνηση των απευθείας αναθέσεων στους κολλητούς, στους «ημετέρους». Δεν λέγεται αυτό πολιτική οικολογικής ευαισθησίας. Άλλο πράγμα δείχνει.

Και σας καλώ να πάτε την άλλη βδομάδα να συζητήσετε με τους κατοίκους, να σας δείξουν τι ακριβώς γίνεται, διότι εάν πραγματικά τα πιστεύετε αυτά που είπατε πριν, τότε κάνετε μεγάλο λάθος ή έχετε παραπλανηθεί.

Ας προστατέψουμε, λοιπόν, τον χώρο. Και δεν είναι μόνον αυτός ο χώρος. Είναι και το δάσος Φασίδερη που το έχει αναλάβει η ίδια η εταιρεία παραδόξως με τον ίδιο ακριβώς τρόπο! Τα έχω επισκεφτεί όλα αυτά ο ίδιος, έχω προσωπική αντίληψη. Άρα ας κάνουμε τη δουλειά μας σωστά και ας μην εμείς μιλάμε στο όνομα του περιβάλλοντος και την ίδια ώρα το υπονομεύουμε.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε Σκουρλέτη, τώρα με αναγκάζετε να σας απευθύνω δύο ερωτήματα: Πείτε μου εσείς που καταγγέλλετε την οικολογική ευαισθησία της Κυβέρνησης -αφήστε το προσωπικό- τι κάνατε για το δάσος Συγγρού. Τι κάνατε, κύριε Σκουρλέτη; Πείτε μου τι κάνατε; Αφήνω το προσωπικό, το ότι διατελέσατε και εσείς Υπουργός Περιβάλλοντος και άρα είχατε την απόλυτη ευθύνη. Πείτε μου τι κάνατε; Κουνήσατε ένα ένα ξερό κλαδάκι από το δάσος στην άκρη; Το καθαρίσατε; Κάνατε κάποια δασοτεχνική μελέτη; Τι κάνατε; Δεν κάνατε απολύτως τίποτε.

Και τώρα ξεσηκώνεστε που μετά από σαράντα δύο ολόκληρα χρόνια μπαίνουμε και με τους όρους βεβαίως της δασικής επιστήμης, με την εποπτεία των στελεχών του Δασαρχείου Πεντέλης κάνουμε το έργο που πρέπει, δηλαδή να καθαρίσουμε τον υποόροφο έτσι ώστε να μην κινδυνέψει όλο το δάσος από φωτιά; Σας έδειξα φωτογραφίες ότι έχουν αφήσει μεγάλες περιοχές, συστάδες, που δεν τις πείραξαν έτσι ώστε να παραμείνουν οι αριθμοί φωλεοποίησης εκεί σταθεροί. Γιατί λοιπόν έρχεστε εκ των υστέρων, επί θεωρητικού πλέον και μόνον κλίματος και μας λέτε ότι δεν κάνουμε καλά τη δουλειά μας όταν εσείς δεν είχατε κάνει απολύτως τίποτα για το Δάσος Συγγρού;

Και πρέπει να πω κάτι, ότι όλες οι εργασίες που γίνονται βάσει της συγκεκριμένης μελέτης -και θα σας διαβάσω μετά τα στοιχεία- γίνανε σε συνεργασία επίσης με το Υπουργείο Κλιματικής Κρίσης και Πολιτικής Προστασίας, διότι έγινε αξιολόγηση της επικινδυνότητας και το Δάσος Συγγρού από την Πυροσβεστική ήταν στην κορυφή των οικοσυστημάτων που κινδύνευαν. Δεν κάνατε δυστυχώς τίποτε εσείς η κυβέρνηση ΣΥΡΙΖΑ, δεν έκανε τίποτα το Υπουργείο Περιβάλλοντος επί των ημερών ΣΥΡΙΖΑ και τώρα που εμείς κουνάμε τα πράγματα υπάρχει αντίδραση.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Εσείς απλώς καταστρέψατε την Επιθεώρηση Περιβάλλοντος.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Πώς είπατε;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Εσείς ως Κυβέρνηση καταστρέψατε την Επιθεώρηση Περιβάλλοντος. Το γνωρίζετε αυτό.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Μα, τι λέτε τώρα;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Πηγαίνετε να ρωτήσετε τις Υπηρεσίες…

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Πριν λίγο μου είπατε για τον Λούρο. Ποιοι πήγαν στον Λούρο, κύριε Σκουρλέτη; Οι επιθεωρητές περιβάλλοντος, που λέτε εσείς ότι τους καταστρέψαμε.

Και λίγο πριν ο έτερος συνάδελφος Βουλευτής χρησιμοποιούσε το πόρισμα των επιθεωρητών περιβάλλοντος. Άρα; Δεν γίνεται και έτσι και δεν ξέρω τι.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Στο «ψυγείο» τούς έχετε βάλει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ!

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ακούστε τώρα. Θα σας δείξω φωτογραφίες. Βεβαίως και πηγαίνω στο Δάσος Συγγρού πάρα πολλές φορές, γιατί εκεί ποδηλατούμε. Το αγαπάμε αυτό το μέρος και πάντοτε λέγαμε τόσα χρόνια «Παναγία μου, να μην πιάσει φωτιά». Φέτος έπιασαν τρεις φωτιές στην περίμετρο του δάσους. Ευτυχώς δεν επεκτάθηκαν χάρη στην έγκαιρη παρέμβαση της Πυροσβεστικής. Θέλατε, λοιπόν, κάθε χρόνο να κάνουμε τον σταυρό μας για το αν θα καεί ή όχι το Δάσος Συγγρού; Κάναμε αυτό που έπρεπε και ιδού οι φωτογραφίες. Σε μία από τις πολλές φορές που πήγα, δείτε εδώ έναν κορυδαλλό; Πού; Στις συστάδες που έχουν οι δασολόγοι υποδείξει να μην αραιωθεί η βλάστησή τους.

Και κάτι ακόμα, που ήλπιζα ότι θα το βρίσκετε ελαφρώς τουλάχιστον ενδιαφέρον και θα το δεχόσασταν. Τα ξύλα που μαζεύονται από την εργολαβία, τα ξερά, τα πεσμένα, αυτά που πρέπει, θρυμματίζονται με αυτό το μηχάνημα που σας δείχνω και επιστρέφουν πίσω στο δάσος για εμπλουτισμό του χώματος. Το μοναδικό «βαρύ» μηχάνημα που μπήκε εκεί είναι αυτό εδώ το τρακτέρ και στο οποίο τρακτέρ λυπάμαι να πω ότι κάποιοι πήγαν και έριξαν ζάχαρη και το ακινητοποίησαν, σαν να μην θέλουν να καθαριστεί το δάσος. Και εδώ σε αυτές τις δύο τελευταίες φωτογραφίες θα σας δείξω αυτά τα ξερά κλαδιά κάτω από τα δέντρα. Αυτά ξέρετε τι είναι. Είναι κλαδιά ξερά που δόθηκαν στους περίοικους και πήγαν και τα μαζεύανε και συνεχίζουν να τα μαζεύουν όπου υπάρχουν, για ατομικές ανάγκες ξυλείας.

Άρα το ποιος ενδιαφέρεται για το περιβάλλον το λένε τα πεπραγμένα, όχι η θεωρία και ένα από τα πεπραγμένα που καλό είναι να ξέρετε είναι ότι εκπονούμε σχέδια αντιπυρικής προστασίας για 39 εκατομμύρια στρέμματα ευαίσθητων δασικών οικοσυστημάτων. Αυτά δεν είχαν γίνει ποτέ στην Ελλάδα.

Καταλήγοντας, η μελέτη αντιπυρικής προστασίας για το Δάσος Συγγρού εγκρίθηκε με την απόφαση 348749 του Διευθυντή Δασών Ανατολικής Αττικής. Η ανάδειξη αναδόχου -που κάτι πήγατε να πείτε για την εκτέλεση του έργου- έγινε μετά από πρόσκληση στις 8/7 υποβολής προσφορών από το ΤΑΙΠΕΔ. Στις 5/8 υπεγράφη η σύμβαση εκτέλεσης. Και μάλιστα από τους βασικούς άξονες της εργασίας που έπρεπε να γίνει -και με αυτό τελειώνω, κύριε Πρόεδρε- έχουμε τα εξής: Καθαρισμοί, αραίωση της δασικής βλάστησης, αναγωγή της δασικής βλάστησης από πρεμνοφυή μορφή σε σπερμοφυή, κατακόρυφη διάσπαση της συνέχειας της δασικής βλάστησης. Αυτό που είπα, οι έρπουσες πυρκαγιές να μην καταφέρουν να γίνουν κατακόρυφες ή πυρκαγιές κόμης, κι από εκεί και πέρα μεικτές πυρκαγιές, με ό,τι αυτό σημαίνει.

Σας ευχαριστώ πολύ και ελπίζω να είστε μαζί μας και στις εργασίες που θα κάνουμε και θα συνεχίσουμε να κάνουμε και του χρόνου και τα επόμενα τρία χρόνια, μέσα στο πλαίσιο του «Antinero», που καθαρίζουμε δάση που εσείς δυστυχώς ποτέ δεν τα είχατε ακουμπήσει, μόνο τα κοιτάγατε.

(Στο σημείο αυτό ο Υφυπουργός Περιβάλλοντος και Ενέργειας κ. Γεώργιος Αμυράς καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την πρώτη με αριθμό 240/2-12-2022 επίκαιρη ερώτηση πρώτου κύκλου του Βουλευτή Α΄ Ανατολικής Αττικής της Νέας Δημοκρατίας κ. Γεωργίου Βλάχου προς τον Υπουργό Περιβάλλοντος και Ενέργειας, με θέμα: «Πυρόπληκτοι Οικισμοί Προβάλινθου και Αμπελούπολης».

Κύριε συνάδελφε, έχετε τον λόγο.

**ΓΕΩΡΓΙΟΣ ΒΛΑΧΟΣ:** Ευχαριστώ, κύριε Πρόεδρε.

Κύριε Υπουργέ, ένα από τα πλέον ευαίσθητα ζητήματα που κλήθηκε να αντιμετωπίσει η σημερινή Κυβέρνηση ήταν η αποκατάσταση της μεγάλης καταστροφής που προκάλεσε η φονική πυρκαγιά στο Μάτι το 2018. Στη διαδικασία αυτή καταλυτικό ρόλο διαδραμάτισε ο νόμος 4865/2020 όπου με το άρθρο 102 παράγραφος 6 του νόμου αυτού εισήχθη ο κανόνας ότι θεωρούνται αγροτική γη και δεν επανεξετάζονται ως προς τον δασικό τους χαρακτήρα οι εκτάσεις των οικισμών Μάτι και Κόκκινο Λιμανάκι.

Η Κυβέρνηση, λοιπόν, πέτυχε να προχωρήσει ταχύτερα τον πολεοδομικό σχεδιασμό της πυρόπληκτης έκτασης χωρίς να αναμένει την εξαιρετικά χρονοβόρα διαδικασία της οριστικοποίησης των δασικών χαρτών. Όπως εξηγεί και στην αιτιολογική έκθεσή του ο νόμος, η παραπάνω ρύθμιση δεν αναιρεί τη βαρύτητα που αποδίδει η Κυβέρνηση στην κρίση των δασικών υπηρεσιών, αλλά αντιθέτως ανταποκρίνεται στο υπέρτερο δημόσιο συμφέρον της επίσπευσης της αποκατάστασης των θυμάτων μιας άνευ προηγουμένου φυσικής καταστροφής.

Με βάση, λοιπόν, τη διάταξη του άρθρου 102 ολοκληρώθηκε το ειδικό πολεοδομικό σχέδιο. Εκρίθη θετικά, γνωμοδότησε θετικά το Συμβούλιο Επικρατείας και κατόπιν εκδόθηκε το προεδρικό διάταγμα. Στο ειδικό πολεοδομικό σχέδιο όμως, κύριε Υπουργέ, περιλαμβάνονται και δύο εκτάσεις οι οποίες ναι μεν καταστράφηκαν από την φωτιά, αλλά δεν συμπεριελήφθησαν στις διατάξεις του άρθρου 102. Έτσι ενώ δεν κηρύχθηκαν αναδασωτέες αυτές οι εκτάσεις, εξακολουθούν να αντιμετωπίζονται με τρομερή, θα έλεγα, καχυποψία από τις δασικές υπηρεσίες. Πρόκειται για τους οικισμούς Προβάλινθος και Αμπελούπολη -σας είναι πάρα πολύ γνωστοί- οι οποίοι διαθέτουν ακριβώς τα ίδια χαρακτηριστικά με το Μάτι και το Κόκκινο Λιμανάκι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θέλω ένα λεπτό, κύριε Πρόεδρε, και θα μιλήσω λιγότερο στη δευτερολογία μου.

Οι περιπτώσεις Προβάλινθου και Αμπελούπολης επιβεβαιώνουν την ορθότητα των επιλογών του νόμου 4685/2020, διότι αν δεν είχε προηγηθεί αυτή η ρύθμιση για το Μάτι και το Κόκκινο Λιμανάκι οι οικισμοί αυτοί θα είχαν περιληφθεί στους δασικούς χάρτες και βεβαίως θα εκκρεμούσε ακόμα για πολλά χρόνια η εκδίκαση των αντιρρήσεων των κατοίκων ενώπιον των αρμόδιων επιτροπών. Αυτό ήταν το πνεύμα της ρύθμισης αυτής της Κυβέρνησης που έδωσε λύση.

Τώρα, ποιες είναι αυτές οι δύο περιοχές; Είναι περιοχές οι οποίες καλλιεργούνταν από τις αρχές του 20ού αιώνα. Αγοράστηκαν από τη Μονή Πεντέλης όπως προέβλεπε η γεωργική νομοθεσία. Έγιναν οι απαιτούμενες συμβολαιογραφικές πράξεις. Εγκρίθηκε η ρυμοτόμησή τους από το Υπουργείο Δημοσίων Έργων. Διανεμήθηκαν κλήροι, ξεκίνησε η ανοικοδόμηση. Και βεβαίως οι επιτροπές επίλυσης δασικών αμφισβητήσεων γνωμοδότησαν υπέρ του μη δασικού χαρακτήρα. Μιλάμε για το 1970. Απαλλοτριώθηκαν ως αστική γη όταν έγινε η διαπλάτυνση της Μαραθώνος. Και βεβαίως επιλύθηκε με απόφαση του Συμβουλίου Επικρατείας το ιδιοκτησιακό καθεστώς. Έγινε τακτοποίηση των όποιων αυθαιρέτων υπήρχαν στην περιοχή σύμφωνα με τους νόμους που έφερε η πολιτεία. Και βεβαίως ο Οργανισμός Ρυθμιστικού Σχεδίου Αθήνας εισηγήθηκε όρους ήπιας πολεοδόμησης των εκτάσεων αυτών και ποτέ δεν συμπεριελήφθησαν στους περιορισμούς που έχει το Πεντελικό Όρος.

Άρα μιλάμε για περιοχές που όχι απλά μοιάζουν με εκείνες που ρυθμίστηκαν στο Μάτι, αλλά για περιοχές που δεν έχουν κανέναν λόγο να εξαιρούνται. Δεν υπάρχει λογική σε όλο αυτό. Και βεβαίως ουσιαστικά τους οδηγούμε να πάνε να κάνουν αντιρρήσεις οι οποίες θα εκδικαστούν, θα δικαιωθούν τότε, αλλά όταν θα δικαιωθούν ουσιαστικά θα έχει ολοκληρωθεί ο πολεοδομικός σχεδιασμός και θα έχουμε ένα πολεοδομικό κατεστημένο, δεδικασμένο, επιτρέψτε μου να πω. Άρα θα είναι κατόπιν εορτής αυτή η δικαίωση. Γι’ αυτό τρέχουμε και σήμερα να προλάβουμε μια αδικία. Και το πράγμα είναι πολύ απλό. Στην κατεύθυνση αυτή προτείνουμε την τροποποίηση του άρθρου 102 παράγραφος 6 του νόμου 4685/2020 κατά τρόπον ώστε να ενταχθεί στην υφιστάμενη ρύθμιση για το Μάτι και το Κόκκινο Λιμανάκι και η έκταση των επίσης δύο πυρόπληκτων αυτών περιοχών. Η ρύθμιση αυτή είναι συμβατή με τον νόμο αυτό, δεν χρειάζεται να γίνει απολύτως τίποτε, απλά να προστεθούν και αυτές οι δύο περιοχές.

Όποια άλλη ένσταση έρχεται από υπηρεσίες και δεν ξέρω από ποιον άλλον, δεν έχει καμία βάση. Απλώς δεν θέλουν να ακούσουν την επιχειρηματολογία που τεκμηριωμένα λέμε προς όλες τις κατευθύνσεις. Τη δική σας παρέμβαση, λοιπόν, θέλουμε για να λυθεί αυτό το θέμα.

Εγώ προσωπικά στο πρώτο νομοσχέδιο που θα φέρει το Υπουργείο σας ή στο ερανιστικό θα καταθέσω τη σχετική τροπολογία τεκμηριωμένα και θα περιμένω από την Κυβέρνηση να ανταποκριθεί στην αποκατάσταση του δικαίου σ’ αυτήν την περιοχή.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, σας παρακαλώ να συνεχίσετε στη δευτερολογία σας. Μιλήσατε πέντε λεπτά. Στη δευτερολογία σας να είσαστε εντός του χρόνου σας.

**ΓΕΩΡΓΙΟΣ ΒΛΑΧΟΣ:** Δεσμεύτηκα καταρχήν, δεν θα μιλήσω περισσότερο από δύο λεπτά. Σας το λέω προκαταβολικά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ κύριε συνάδελφε, μιλάμε για μια ευαίσθητη περιοχή που έχει υποστεί πολλά και που προσπαθούμε εκ των υστέρων να βάλουμε τάξη και σε θέματα προστασίας, αλλά και σε θέματα που αφορούν τη νομιμότητα των υπαρχόντων κτισμάτων.

Θέλω να σας πω ότι η περιοχή μελέτης περιελάμβανε και τον Προβάλινθο και την Αμπελούπολη, όμως η περιοχή πολεοδόμησης είναι αυτή η οποία δεν είχε προβλήματα δασικού χαρακτήρα. Θα αναφερθώ και στη συνέχεια. Δηλαδή, όλες οι περιοχές που πολεοδομούνται σήμερα στην περιοχή του Ματίου και στον Δήμο Μαραθώνα και στον Δήμο Ραφήνας-Πικερμίου είναι περιοχές που δεν έχουν πρόβλημα με ιδιοκτησίες δασικού χαρακτήρα. Αυτό θέλω να το τονίσω εξαρχής. Έχει διαφορετική εκκίνηση αυτό το οποίο αναφέρετε για τον Προβάλινθο και την Αμπελούπολη σε σχέση με τις περιοχές που πολεοδομούνται σήμερα.

Ειδικότερα, οι εκτάσεις που αναφέρονται στο άρθρο 102 παράγραφος 6 του ν. 4685 και συγκεκριμένα στα υπ’ αριθμόν συμβόλαια 6165 και 6166 του συμβολαιογράφου Καββαδία, όπως αναφέρονται στα συμβόλαια αυτά όταν παραχωρήθηκαν, ήταν αγροτικού χαρακτήρα εκτάσεις, οι οποίες σύμφωνα με τη διάταξη που έχει περάσει στον νόμο που αναφερθήκατε κι εσείς, πολεοδομούνται. Οι διατάξεις που αναφέρονται και έχουν να κάνουν με τον Προβάλινθο και την Αμπελούπολη έχουν μια διαφορετική εκκίνηση που είναι κρίσιμη και χρήζει πολύ μεγάλης προσοχής και νομιμότητας σε ό,τι αφορά την αλλαγή. Είναι ότι όταν παραχωρήθηκαν, ήταν δασικού χαρακτήρα, δεν ήταν αγροτικού χαρακτήρα.

Σχετικά μ’ αυτά είναι δύο έγγραφα τα οποία θα καταθέσω, το υπ’ αριθμόν 104122/21-1-1959, δίνει το δικαίωμα της κατάτμησης και αναφέρει μέσα συγκεκριμένα –θα το διαβάσω- την υποχρέωση να τηρούνται τρεις προϋποθέσεις. Μία απ’ αυτές είναι «να διατηρηθεί αυστηρώς η δασική μορφή της εκτάσεως απαγορευμένης πάσης υλοτομίας, εκχερσώσεως άνευ ειδικής υμετέρας αδείας, τη προτέρα προσαγωγή αδείας οικοδομής δι’ εκάστην περίπτωσην», καθώς επίσης και για την Αμπελούπολη που αναφερθήκατε, το υπ’ αριθμόν 29366/26-2-1955, το οποίο αναφέρεται στον ΟΔΕ που αναφέρατε, αγαπητέ κύριε συνάδελφε, και που αναφέρει και εδώ στο πρώτο μέρος στην πρώτη παράγραφο την υποχρέωση να διατηρηθεί το δάσος. Θα σας τα δώσω για να τα μοιραστούμε, γιατί σέβομαι την ιδιαιτερότητα του θέματος.

Δεν θα έχω σήμερα οριστική απάντηση σ’ αυτό το ερώτημά σας. Ο λόγος έχει να κάνει με την τήρηση του άρθρου 24 του Συντάγματος που αναφέρει ότι σε τέτοιες περιπτώσεις δεν επιτρέπεται η ένταξη σε σχέδιο πόλης ή σε οικισμό τέτοιων περιοχών.

Όμως, έχουν διαμορφωθεί συνθήκες που χρήζουν περαιτέρω ανάλυσης. Το θέμα είναι κυρίαρχα συνταγματικό και νομικό και γι’ αυτό δεν είμαι έτοιμος αυτήν τη στιγμή στο ερώτημά σας, το οποίο είναι συγκεκριμένο και ευθύ, να σας δώσω απάντηση, σεβόμενος αυτά που έχουν συμβεί και γνωρίζοντας ότι έχουν κατασκευαστεί κτήρια σ’ αυτά που παραχωρήθηκαν στο 5% της όλης έκτασης των τεσσάρων στρεμμάτων που επετράπη η δυνατότητα της κατάτμησης δασικής έκτασης τότε.

Θα συνεχίσω στη δευτερολογία μου, αγαπητέ κύριε Πρόεδρε, αγαπητέ κύριε συνάδελφε, για να συζητήσουμε περαιτέρω, γιατί είναι πολύ κρίσιμο και πολύ σοβαρό το θέμα.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ.

Κύριε Βλάχο, έχετε τον λόγο.

**ΓΕΩΡΓΙΟΣ ΒΛΑΧΟΣ:** Κρατώ ως θετικό, κύριε Υπουργέ, αυτό που είπατε ότι δεν θα απαντήσετε τελικά σήμερα και ότι θα επανεξετάσετε κάποιες παραμέτρους και ότι θα επανέλθετε. Αυτό δίνει τη δυνατότητα σε εσάς να το εξετάσετε περισσότερο. Εγώ δεν περιμένω σήμερα απάντηση και δεν θα καταθέσω σήμερα την τροπολογία. Μέχρι τότε πιστεύω ότι τα πράγματα θα είναι πιο ώριμα.

Όμως, συνεχίζω την επιχειρηματολογία μου, γιατί κάτι δεν πάει καλά. Είπατε για δασικό χαρακτήρα. Μα, ποιος δασικός χαρακτήρας; Αφού η περιοχή θεωρείται ότι είναι ΑΔ, δηλαδή δασωθείσα μετά το ’95. Σας είπα ότι δεν έχει ενταχθεί ως αναδασωτέα περιοχή. Σας είπα ότι δεν ήταν ποτέ στη ζώνη προστασίας Πεντελικού. Πώς ήταν δασική; Ποιος το αποφασίζει αυτό; Από πού προκύπτει;

Εν πάση περιπτώσει, λέτε για διαφοροποίηση με το Μάτι, γιατί με το Μάτι πιστεύω ότι έγιναν καλώς και δεν υπάρχει καμία αμφισβήτηση. Μα, τότε τι χρειαζόταν η ρύθμιση που λέει ότι θεωρούνται αγροτικές περιοχές και δεν επανεξετάζονται; Εάν δεν είχαν πρόβλημα, δεν θα το έλεγε αυτό ο νόμος.

Ο νόμος, λοιπόν, ήθελε να προβλέψει αυτό που σήμερα επιμένουν κάποιες υπηρεσίες για τον Προβάλινθο που να το εξετάσουν. Τι να εξετάσουν ακριβώς; Ούτε εγώ αρνήθηκα ούτε κανείς από εκεί αρνήθηκε ότι σ’ αυτές τις περιοχές, που είναι πολλά στρέμματα, μπορεί να μην υπάρχουν και κομμάτια δασικών εκτάσεων. Μα, δεν μιλάει κανείς γι’ αυτά. Μιλώ για τις οικοδομηθείσες περιοχές, εκεί που υπάρχει ρυμοτομία, εκεί που πήγε μετά τη φωτιά ο δήμαρχος Μαραθώνα, κύριε Υπουργέ, και έχει ασφαλτοστρώσει τους δρόμους. Για εκεί μιλώ. Αν υπάρχουν δασικές εκτάσεις, να παραμείνουν δασικές, αλλά αυτές που έχουν τα ίδια χαρακτηριστικά ως προς τη δόμηση, ως προς τον χαρακτηρισμό τους, ως προς την προέλευση με τις άλλες περιοχές μας και που περιλαμβάνονται όχι τυχαία στον ν. 4685 και αυτές οι δύο περιοχές, πρέπει να έχουν την ίδια αντιμετώπιση. Είναι τόσο απλό.

Δεν καταλαβαίνω πού κολλάμε και γιατί γυρίζουμε γύρω-γύρω και ψάχνουμε να βρούμε τι; Σαν κάτι να μη θέλουμε. Εγώ δεν καταλαβαίνω τι είναι αυτό που δεν θέλουμε. Δεν θέλουμε να λυθεί το πρόβλημα γι’ αυτούς τους ανθρώπους; Δηλαδή αν παραμείνει ως έχει δεν υπάρχει πρόβλημα;

Είναι μεγαλύτερο το πρόβλημα. Η πολιτεία έπρεπε να τρέξει πρώτη και να βάλει τάξη σ’ αυτήν την περιοχή. Αυτό πάμε να λύσουμε μ’ αυτήν την τροπολογία για την οποία μιλώ, να δούμε την πραγματικότητα και να σκύψουμε πάνω στο πρόβλημα και από εκεί και πέρα και σ’ αυτήν την περιοχή να λειτουργήσει η ζωή των κατοίκων με κανόνες τους οποίους θα βάλει η πολιτεία και θα ζητήσει και θα απαιτήσει να τους σεβαστούν όλοι.

Σταματώ εδώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Κύριε συνάδελφε, είπα ότι η διαφοροποίηση μεταξύ των περιοχών του Ματίου και του Προβάλινθου και της Αμπελούπολης από τότε που δημιουργήθηκαν αυτές οι περιοχές έχει μια βασική διαφορά: Όταν παραχωρήθηκαν για το Μάτι για το κομμάτι που πολεοδομείται -γιατί περί πολεοδόμησης είναι ο λόγος όχι απλώς στην περιοχή μελέτης, αλλά για την πολεοδόμηση-, οι περιοχές που πολεοδομούνται στο Μάτι σήμερα είναι περιοχές που παραχωρήθηκαν και τότε που παραχωρήθηκαν ήταν αγροτικού χαρακτήρα, ενώ ο Προβάλινθος και η Αμπελούπολη …

**ΓΕΩΡΓΙΟΣ ΒΛΑΧΟΣ:** Αφού έχουμε τα χαρτιά του Υπουργείου Γεωργίας. Αυτή είναι η απορία.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ακούστε με. Θα σας πω. Όλες τις απορίες θα τις λύσουμε και επίσημα και με τεκμηρίωση.

Κάνω τον διαχωρισμό. Οι περιοχές όταν παραχωρήθηκαν στον Προβάλινθο και στην Αμπελούπολη –διάβασα τα δύο έγγραφα τα οποία θα σας δώσω- αναφέρουν ότι όταν παραχωρήθηκαν ήταν δασικού χαρακτήρα. Ας το κρατήσουμε αυτό ως βάση για να εξελίξουμε τη συζήτηση και την τεκμηρίωση.

Το δεύτερο που θέλω να τονίσω είναι ότι σήμερα –το ξέρετε κι εσείς- έχουν αναρτηθεί οι δασικοί χάρτες. Στους δασικούς χάρτες που έχουν αναρτηθεί, η περιοχή Προβάλινθου και Αμπελούπολης στη συντριπτική πλειοψηφία είναι ΔΔ και κάποια ΔΑ, όχι ΑΔ. Στον Προβάλινθο και την Αμπελούπολη όσο έχουν αναρτηθεί οι δασικοί χάρτες είναι της μορφής ΔΔ, ΔΑ. Το ΑΔ είναι ευνοϊκότερο προς την κατεύθυνση που αναφερθήκατε.

Σε κάθε περίπτωση όμως, επειδή όλα αυτά όπως ξέρετε κι εσείς και το Ειδικό Πολεοδομικό Σχέδιο του Ματίου εγκρίνονται τελικώς με προεδρικό διάταγμα, άρα με έλεγχο από το Συμβούλιο της Επικρατείας και επειδή εκεί είναι το κρίσιμο που πρέπει να στηρίξουμε την τεκμηρίωση, γι’ αυτό ας δούμε αναλυτικότερα τα στοιχεία. Μακάρι να είναι ΑΔ και όχι ΔΔ ή ΔΑ.

Εγώ σας είπα από τα στοιχεία τα οποία έχω και είναι στη διάθεσή μας αυτήν τη στιγμή να καθίσουμε και να εξαντλήσουμε κάθε δυνατότητα. Σέβομαι τις ιδιαιτερότητες. Είναι αλήθεια ότι δεν βάλαμε τάξη στο παρελθόν και ερχόμαστε συνολικά, και για την περιοχή εκείνη, να δώσουμε λύση σε μια πραγματική κατάσταση που έχει διαμορφωθεί. Όμως πρέπει να το κάνουμε με σεβασμό στο περιβάλλον και σε κάθε περίπτωση να είμαστε ασφαλείς ως προς τη νομική τεκμηρίωση του θέματος, για να μην αποφασίζουμε και έρχεται το Συμβούλιο Επικρατείας μετά και λέει ότι είναι αντισυνταγματική η διάταξη. Αυτό για να κατοχυρώσουμε και τους ίδιους τους κατοίκους εκεί που βρίσκονται.

Άρα, εν κατακλείδι, να συνεργαστούμε και να δούμε όλα τα στοιχεία τα οποία υπάρχουν, να δούμε ποια είναι η τεκμηρίωση με ασφάλεια δικαίου και εδώ είμαστε, αν υπάρχουν οι προϋποθέσεις, να δούμε το θέμα περαιτέρω.

Ευχαριστώ, κύριε Πρόεδρε.

(Στο σημείο αυτό ο Υφυπουργός Περιβάλλοντος και Ενέργειας κ. Νικόλαος Ταγαράς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την πέμπτη με αριθμό 250/2-12-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα–Ηλία Αρσένη προς τον Υπουργό Περιβάλλοντος και Ενέργειας, με θέμα: «Αδειοδοτούν παράνομα γιγάντια τουριστική μονάδα στα προστατευόμενα Φαλάσαρνα».

Κύριε Αρσένη, έχετε τον λόγο.

**ΚΡΙΤΩΝ-ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, Φαλάσαρνα, Ελαφονήσι και τι ακολουθεί; Μπάλος; Δηλαδή ό,τι προσελκύει τουρίστες και επισκέπτες στον Νομό Χανίων, που ζει από τον τουρισμό σε μεγάλο βαθμό, τι θα γίνει, θα χτιστεί για χάρη λίγων, για χάρη επιχειρηματικών οικογενειών; Και μάλιστα με τι τρόπο; Ακούστε: τριπλάσιος συντελεστής δόμησης σε αυτό το γιγάντιο ξενοδοχείο στα Φαλάσαρνα από ό,τι προέβλεπε το Ειδικό Χωροταξικό του τουρισμού, που ακυρώθηκε γιατί δεν έβαζε επαρκείς περιορισμούς. Προέβλεπε 0,05 συντελεστή δόμησης, δηλαδή αυτό που ισχύει για όλους τους πολίτες στην εκτός σχεδίου περιοχή, διακόσια τετραγωνικά μέτρα ανά τέσσερα στρέμματα, και εσείς αδειοδοτείτε εδώ πέρα εξακόσια τετραγωνικά μέτρα ανά τέσσερα στρέμματα, και όχι σε τέσσερα στρέμματα, σε εκατόν πενήντα στρέμματα!

Και μετά, το προεδρικό διάταγμα 59/2018 για τις προστατευόμενες περιοχές -κακώς επιτρέπει, αλλά επιτρέπει- λέει εκατόν πενήντα κλίνες στις NATURA μόνο στην περιοχή Γ΄. Αδειοδοτείτε οκτακόσιες πενήντα κλίνες στη NATURA και χωρίς να έχετε ορίσει περιοχές, μέσα στην περιοχή που είναι τα κρινάκια, δηλαδή την απόλυτης προστασίας σίγουρα. Αν έκανε τη μελέτη διαχείρισης οποιοσδήποτε βιολόγος και μελετητής που σέβεται τον εαυτό του, θα ήταν απόλυτης προστασίας η περιοχή. Εσείς όχι μόνο χτίζετε, χτίζετε και εκτός ζώνης Γ΄ και πάλι, με πολλαπλάσια δόμηση, από οκτακόσιες πενήντα κλίνες αντί για εκατόν πενήντα.

Την ίδια στιγμή το Ευρωπαϊκό Δικαστήριο μάς έχει καταδικάσει για οποιαδήποτε δόμηση σε περιοχή που δεν έχει σχέδιο διαχείρισης και που αυτή η περιοχή δεν έχει σχέδιο διαχείρισης, κύριε Υπουργέ. Και έχουμε αρνητικές γνωμοδοτήσεις και των προστατευόμενων περιοχών, του ΟΦΥΠΕΚΑ από το ΥΠΕΝ, και της Επιτροπής Ποιότητας Ζωής του Δήμου Κισσάμου και του Τμήματος Περιβάλλοντος των Χανίων και του Δημοτικού Συμβουλίου Κισσάμου.

Θα επιτρέψετε να προχωρήσει αυτή η καταστροφή, παραβιάζοντας κάθε αρχή που έχει ρυθμιστεί σε αυτό το κράτος, που έχει τόσους λίγους θεσμούς προστασίας περιβάλλοντος, και αυτούς να παραβιαστούν, και το ευρωπαϊκό δίκαιο να παραβιαστεί για ακόμη μια φορά, και οι καταδικαστικές αποφάσεις του Ευρωπαϊκού Δικαστηρίου να μην υπάρχει συμμόρφωση ακόμη μια φορά όταν αφορούν το περιβάλλον; Θέλω ρητές απαντήσεις.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ κύριε συνάδελφε, κατ’ αρχήν όχι, δεν τίθεται θέμα να δημιουργήσουμε συνθήκες προστίμων. Διότι τότε δεν θα έχουμε λάβει το μήνυμα της καταδικαστικής απόφασης, που σωστά αναφερθήκατε, του 2012, την απόφαση C-849/2019 του Ευρωπαϊκού Δικαστηρίου, γιατί ως οφείλαμε, εντός της προθεσμίας που έπρεπε να έχουμε πάρει μέτρα για τη διατήρηση τέτοιων περιοχών, δεν το κάναμε. Σε καμία περίπτωση δεν θέλουμε να προσθέσουμε κι άλλα.

Αντίθετα, για να καλύψουμε αυτό το κενό ερχόμαστε σήμερα, όπως κι εσείς γνωρίζετε, με τις Ειδικές Περιβαλλοντικές Μελέτες στις προστατευόμενες περιοχές, περιοχή προστατευόμενη η συγκεκριμένη, NATURA 2000. Ολόκληρη η περιοχή επέμβασης είναι μέσα στην προστατευόμενη περιοχή NATURA 2000 και άρα πρέπει να είμαστε πολύ προσεκτικοί σε οποιαδήποτε επέμβαση. Μέσα από την Ειδική λοιπόν Περιβαλλοντική Μελέτη, που περιλαμβάνει και την περιοχή προς την οποία υπάρχει η αίτηση γι’ αυτήν την επένδυση, και επειδή στο τέλος θα εγκριθεί αυτός ο σχεδιασμός, η Ειδική Περιβαλλοντική Μελέτη, όπως κι εσείς γνωρίζετε, με προεδρικό διάταγμα, ακριβώς για να υπάρχει ασφάλεια δικαίου και προστασίας, γι’ αυτό δεν πρόκειται να γίνουν πράγματα τα οποία θα δημιουργούν προβλήματα και αφορούν και την προστασία του περιβάλλοντος αλλά και την επιβολή του προστίμου. Αυτά σαν μια πρώτη οριζόντια παρατήρηση και θα έρθω περισσότερο τώρα σε λεπτομέρειες.

Σε ό,τι αφορά το πού βρίσκεται αυτό το αίτημα για την επένδυση αυτή, είναι σε φάση διαβούλευσης. Έχουν απαντήσει πολλοί φορείς, και θεσμικοί, και ο Δήμος Κισσάμου έχει απαντήσει, και η Περιφέρεια Κρήτης έχει απαντήσει, και βεβαίως υπάρχουν σε ό,τι αφορά την όλη περιοχή θετικές για μέρος της επένδυσης απαντήσεις και γνωμοδοτήσεις, αλλά και αρνητικές γνωμοδοτήσεις, ειδικά προς την παραλιακή ζώνη. Διότι όπως ξέρετε κι εσείς αναπτύσσεται σε δύο υψομετρικά επίπεδα. Αυτό που είναι προς την ακτογραμμή είναι πιο χαμηλά. Το επόμενο είναι ψηλότερα. Και σίγουρα θα ληφθούν μέτρα τα οποία θα διασφαλίζουν αυτά στα οποία αναφέρθηκα.

Είναι στη φάση διαβούλευσης, αξιολόγησης όλων των γνωμοδοτήσεων και των παρατηρήσεων, και αυτά θα ληφθούν σοβαρότατα υπόψη στην τελική απόφαση, στη βάση αρχής που είπα, ούτε πρόσθετα πρόστιμα ούτε καταστροφή της ιδιαιτερότητας που υπάρχει στην περιοχή. Διότι πράγματι έχει μια σημαντική ιδιαιτερότητα, που πρέπει να προστατεύσουμε. Αυτές είναι οι πρώτες απαντήσεις. Θα συνεχίσω και στη δευτερολογία μου για να σας πω περισσότερα μέχρι εκεί που μπορώ, γιατί όπως είπα είναι στη διαβούλευση το όλο θέμα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε συνάδελφε.

**ΚΡΙΤΩΝ-ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, κι εγώ έχω συμμετάσχει στη διαβούλευση αυτή με πολύ τεκμηριωμένες θέσεις και η Ελληνική Εταιρεία Περιβάλλοντος και Πολιτισμού -θα τα καταθέσω και στα Πρακτικά- με τις δικές της θέσεις και τόσοι πολλοί φορείς. Και αυτές οι θέσεις λένε κάτι πολύ απλό: Είναι παράνομο. Παραβιάζει τη νομοθεσία. Παραβιάζει τα χωροταξικά πλαίσια, είτε είναι το Περιφερειακό της Κρήτης είτε του τουρισμού, που ακυρώθηκε από το Συμβούλιο Επικρατείας, αλλά ακυρώθηκε επειδή δεν ήταν αρκετά περιοριστικό, δεν προστάτευε. Και εσείς έρχεστε και ξεπερνάτε στο πολλαπλάσιο αυτά που προέβλεπε αυτό που ακυρώθηκε από το Συμβούλιο Επικρατείας και δεν προστάτευε.

Μας λέτε ότι δεν θέλετε τα πρόστιμα από τη μη συμμόρφωση. Μα εσείς, κύριε Υπουργέ, -όχι εσείς προσωπικά, η Κυβέρνηση Μητσοτάκη- έχει κάνει ό,τι περνάει από το χέρι της για να μην συμμορφωθεί. Για την καταδικαστική απόφαση του Δεκεμβρίου του 2020 μιλάμε.

Θέλετε να συζητήσουμε πόσα αιολικά βάλατε σε NATURA, πόσα φωτοβολταϊκά, πόσες τουριστικές επενδύσεις σε NATURA, χωρίς σχέδιο διαχείρισης από τότε; Πόσα υδροηλεκτρικά σε ποτάμια, ενώ έχουμε κι άλλες αποφάσεις που σας λένε «κρατήστε τους ποταμούς ανοιχτούς»; Τα συζητήσαμε με τον κ. Αμυρά πριν έρθετε στην Αίθουσα. Έχετε κάνει οτιδήποτε μπορείτε για να μην συμμορφωθείτε με την απόφαση αυτή.

Μας λέτε «Θα κάνουμε διαχειριστικές μελέτες και έτσι συμμορφωνόμαστε». Μα αυτές τις μελέτες, τις διαχειριστικές, πρώτον, τις έχετε καθυστερήσει. Ακόμα περιμένουμε να θεσμοθετηθούν. Όμως προσπαθείτε να δημιουργήσετε προτετελεσμένα, δηλαδή να έχετε εγκρίνει όλα αυτά τα έργα πριν βγουν οι διαχειριστικές μελέτες. Γιατί αυτό γίνεται αυτήν τη στιγμή εδώ πέρα.

Μας λέτε ότι μην ανησυχείτε. Ειδικό πολεοδομικό ειρήσθω εν παρόδω νοείται στην επιστήμη της χωροταξίας και της πολεοδομίας ένα σχέδιο που έρχεται να βάλει ειδικούς όρους περιοριστικότερους του γενικού πλαισίου. Εσείς εδώ έρχεστε να διαλύσετε το γενικό πλαίσιο, να το αγνοήσετε πλήρως και να δημιουργήσετε ένα άβατο νομοθεσίας, όπου δεν ισχύουν περιβαλλοντικοί κανόνες.

Μας λέτε ότι θα το περάσουμε στην ουσία από τον έλεγχο του ΣΤΕ γιατί είναι Προεδρικό Διάταγμα. Μα, κύριε Υπουργέ, επειδή ακούω αυτό το επιχείρημα διαρκώς, δεν γνωρίζετε με τόσα χρόνια θητείας σε αυτόν τον κυβερνητικό θώκο του Υφυπουργού Περιβάλλοντος ότι δεν εξετάζει το Συμβούλιο Επικρατείας επί της ουσίας τα Προεδρικά Διατάγματα, παρά μόνο τυπικά. Επί της ουσίας εξετάζονται όταν γίνεται μόνο προσφυγή, όπως για παράδειγμα είναι το τουριστικό των ΑΠΕ το οποίο εσείς παραβιάζετε με πολλαπλάσια δόμηση και το Συμβούλιο Επικρατείας είπε ότι δεν είναι επαρκώς περιοριστικό.

Οπότε έχουμε ένα σχέδιο αναπτυξιακό, το οποίο έρχεται να τσιμεντοποιήσει έναν από τους τρεις εμβληματικότερους τόπους του Νομού Χανίων και της Κρήτης -Φαλάσαρνα, υπάρχει το σχέδιο για το Ελαφονήσι, φαντάζομαι θα ακολουθήσει και κάτι για τον Μπάλο, εσείς θα μας πείτε- και την ίδια στιγμή η κοινωνία αντιδρά, οι τοπικοί δήμοι αντιδρούν, οι υπηρεσίες του ΟΦΥΠΕΚΑ αντιδρούν, οι πολίτες της διαβούλευσης αντιδρούν. Όμως, ποιο είναι το αποτέλεσμα; Ποιο θα είναι το αποτέλεσμα, κύριε Υπουργέ; Θα λάβετε υπ’ όψιν αυτές τις αντιδράσεις ή για χάρη κάποιον επιχειρηματικών συμφερόντων, θα περάσει κι αυτό. Εδώ είναι, στο δια ταύτα είναι η στάση του καθενός.

Φοβούμαστε ότι με βάση αυτά που μας είπατε στην απάντησή σας για πράγματα που δεν θα κάνετε κι όμως ήδη κάνατε, όπως τη μη συμμόρφωση με την καταδικαστική απόφαση και τόσα άλλα, φοβούμαστε ότι θα κάνετε αυτό που φοβάται η τοπική κοινωνία, να επιτρέψετε την τσιμεντοποίηση και της Φαλάσαρνας και θα ακολουθήσουν και τα υπόλοιπα. Δεν θα σας το επιτρέψουμε. Είναι μαζικές οι αντιδράσεις. Και να ξέρετε ότι θα υπάρξει μαζική κινητοποίηση της τοπικής κοινωνίας και απέναντι σε αυτήν την καταστροφή.

Δεν είναι μόνο για τους τουρίστες τα Φαλάσαρνα. Είναι για κάθε Χανιώτη, είναι για κάθε επισκέπτη από όλη την Ελλάδα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο Υφυπουργός Περιβάλλοντος και Ενέργειας, κ. Νικόλαος Ταγαράς.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, δεν θέλουμε να καταστρέψουμε. Σέβομαι την ευαισθησία σας, αλλά θέλω να σας πω ότι κι εμείς ευαίσθητοι είμαστε για τις περιοχές που θέλουμε να προστατεύσουμε. Σε κάθε περίπτωση είπαμε ότι γίνεται διαβούλευση και η διαβούλευση έχει ένα λόγο για να γίνεται, για να εκφράσει ο καθένας θεσμικός ή μη, ο κάθε φορέας, κάθε πολίτης την άποψή του, τα επιχειρήματά του. Και η υπηρεσία είναι υποχρεωμένη σε κάθε γνωμοδότηση, σε κάθε θέση να τεκμηριώσει την απάντηση θετική ή αρνητική. Και όλα αυτά ως υλικό αξιολογούνται στο Συμβούλιο Επικρατείας. Δεν πηγαίνει τυπικά στο Συμβούλιο Επικρατείας. Άμα ήταν τυπικά, τότε δεν θα συζητούσαμε. Είναι ουσιαστική η παρέμβαση και η γνωμοδότηση από το Συμβούλιο Επικρατείας όλου του υλικού που θα φτάσει εκεί.

Και επειδή, όπως ξέρετε, είναι ειδικό πολεοδομικό σχέδιο αυτό που αφορά την επένδυση, άρα και αυτό θα εγκριθεί, αν εγκριθεί και αν φτάσει ως εκεί, μετά από γνωμοδότηση του Συμβουλίου Επικρατείας, το οποίο θα λάβει υπόψη όλες τις παρατηρήσεις που αναφερθήκατε πριν. Άρα δεν έχει κανείς να κρύψει τίποτε. Και στο τέλος, δεν είμαστε χρήσιμοι εδώ αν νομοθετούμε ή αποφασίζουμε με τρόπο και με θέσεις που αύριο θα καταπέσουν στο Συμβούλιο Επικρατείας, γιατί τότε δεν θα έχουμε προσφέρει τίποτε. Το αντίθετο θέλουμε. Θέλουμε να έχουν ληφθεί όσο γίνεται ασφαλέστερα τα μέτρα για κάθε επένδυση, σε περιοχές που επιτρέπονται με τους νόμους και με τους κανόνες που επιτρέπονται να γίνουν, για να έχουν διάρκεια και οι επενδύσεις. Δεν είμαστε εδώ για να αποφασίζουμε σήμερα και να καταστρέφονται και οι επενδυτές αύριο. Δεν κάνουμε καλό ούτε σε αυτούς. Αυτά τα αναφέρω γιατί είναι θέση αρχής.

Άρα, η απάντησή μου, λοιπόν, σε ό,τι αφορά το θέμα της τεκμηρίωσης στις αρνητικές περισσότερο γνωμοδοτήσεις ή θέσεις, είναι υποχρέωση των υπηρεσιών η τεκμηρίωση προς όποια κατεύθυνσης να είναι ακόμη πιο υπεύθυνη και σοβαρή και ολοκληρωμένη. Διότι θα ληφθεί υπόψη στην τελική γνωμοδότηση του Συμβουλίου της Επικρατείας.

Σε ό,τι αφορά τα μέτρα, πράγματι το ειδικό για τον τουρισμό κατέπεσε. Αυτά θα ληφθούν υπόψη και ως προς τη θέση και ως προς το μέγεθος της επένδυσης. Είναι αυτά που αξιολογούνται αυτή τη στιγμή. Άρα λαμβάνονται υπόψη και στην τελική απόφαση με την τεκμηρίωση για το τι και το πώς. Δεν είμαι έτοιμος αυτή τη στιγμή να σας δώσω απάντηση οριστική, διότι ο χρόνος δεν είναι ώριμος για να σας απαντήσω. Όμως, εκφράζω από αυτή τη στιγμή τη θέση ότι όλοι οι προβληματισμοί, σε ό,τι αφορά την προστασία και σε ό,τι αφορά την νομιμότητα, αυτά θα ληφθούν υπόψη στην εξέλιξη της διαδικασίας. Είναι σε φάση αξιολόγησης όλων αυτών των παρατηρήσεων που αναφερθήκατε.

Και εμείς θέλουμε αυτό που τελικά θα γίνει, ό,τι γίνει να είναι ασφαλές. Και ασφάλεια σημαίνει ότι και μετά τις προσφυγές που μπορεί να υπάρξουν, αν η επένδυση στο όποιο μέρος προχωρήσει, να μην έχει ατυχή κατάληξη, γιατί τότε δεν θα έχουμε κάνει καλά, αυτό που οφείλαμε σήμερα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι τέσσερις μαθήτριες και μαθητές και δύο συνοδοί εκπαιδευτικοί από το1ο Γυμνάσιο Αίγινας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Να ενημερώσουμε τα παιδιά, σήμερα παρακολουθείτε τον κοινοβουλευτικό έλεγχο και όχι νομοθετική εργασία. Ο κοινοβουλευτικός έλεγχος είναι η διαδικασία όπου οι Βουλευτές όλων των κομμάτων ρωτούν τους Υπουργούς για θέματα που αφορούν την περιφέρειά τους ή για θέματα γενικότερου ενδιαφέροντος. Γι’ αυτό σήμερα βλέπετε στη Βουλή από τη μία πλευρά την Κυβέρνηση και τους Υπουργούς και τους Βουλευτές που ρωτούν τους Υπουργούς.

Συνεχίζουμε τώρα με την πέμπτη με αριθμό 88/14-10-2022 αναφορά του κύκλου αναφορών-ερωτήσεων του Βουλευτή Βοιωτίας του Κινήματος Αλλαγής, κ. Γεώργιου Μουλκιώτη προς τον Υπουργό Εργασίας και Κοινωνικών Υποθέσεων, με θέμα: «Διαμαρτυρία Εργατοϋπαλληλικού Κέντρου Θήβας για την παράδοση εργατικών κατοικιών στην Θήβα».

Τον λόγο έχει ο κ. Γεώργιος Μουλκιώτης.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε.

Κύριε Υπουργέ, ερώτηση λόγω μη απάντησης του Υπουργείου σας σε αναφορά που έχει κατατεθεί και αφορά διαμαρτυρία του Εργατοϋπαλληλικού Κέντρου Θήβας για την παράδοση εργατικών κατοικιών.

Η αναφορά αυτή αναφερόταν σε διαμαρτυρία του Εργατικού Κέντρου Θήβας διότι στις 21 Σεπτεμβρίου του 2021 είχαμε μαζί επισκεφθεί -και με μένα- τον διοικητή του τότε ΟΑΕΔ, νυν ΔΥΠΑ, τον κ. Πρωτοψάλτη και είχαμε αναφερθεί σε πολύ συγκεκριμένα ζητήματα, ένα από τα οποία είναι ότι εννέα εργατικές κατοικίες, οι οποίες είχαν κληρωθεί στις 8 Νοεμβρίου του 2017 δεν έχουν ακόμα παραδοθεί στους δικαιούχους.

Πέραν τούτου αναφέρθηκαν στη συνάντηση αυτή και ζητήματα που αφορούν την στέγαση του Εργατικού Κέντρου Θήβας, το που θα μπορούσε να στεγαστεί και υπηρεσίες του ΟΑΕΔ αλλά και υπηρεσίες της επιθεώρησης εργασίας και να μην πληρώνει μισθώματα το ελληνικό δημόσιο. Αυτό έχει παραμείνει για πολλά χρόνια ανεκμετάλλευτο, έχει παγώσει το ζήτημα. Κι ενώ υπάρχει ιδιόκτητο οικόπεδο, κάθεται το οικόπεδο και περιμένει και πληρώνει ενοίκια το ελληνικό δημόσιο.

 Επί του θέματος του συγκεκριμένου, λοιπόν, και επειδή είναι μείζονος σπουδαιότητας το αναφέρω, κύριε Υπουργέ, για τις εννέα κατοικίες. Είναι τόσα χρόνια και μέχρι σήμερα δεν έχουν παραδοθεί. Τι σκοπεύει να κάνει η αρμόδια υπηρεσία, η νυν Δημόσια Υπηρεσία Απασχόλησης; Θα τις παραδώσει ή δεν θα τις παραδώσει; Γιατί αυτοί οι άνθρωποι μένουν στο ενοίκιο, είναι ευάλωτοι με την έννοια ότι είναι χαμηλής εισοδηματικής τάξεως, έτυχε να κληρωθούν και να πάρουν κάποια σπίτια και μένουν στο ενοίκιο. Πληρώνουν το ενοίκιο, σπίτια που δικαιούνται να πάρουν δεν τους τα δίνει το ελληνικό δημόσιο, μήπως πρέπει να κάνουν και αγωγή στο ελληνικό δημόσιο και να πουν γιατί δεν μας δίνεις τα σπίτια; Φτάνουμε σε τέτοια σημεία.

Παρακαλώ πάρα πολύ, κύριε Υπουργέ, αυτά τα λίγα θέλω να πω. Τι γίνεται με αυτή την περίπτωση, διότι δεν είναι μόνο οι εννέα. Είναι και το Εργατοϋπαλληλικό Κέντρο Θήβας, το Διοικητικό Συμβούλιο του Εργατοϋπαλληλικού Κέντρου Θήβας που πραγματικά αγωνιά και βλέπει μία συμπεριφορά από πλευράς του ΟΑΕΔ και του Υπουργείου, κατά συνέπεια, απαξιωτική, θα έλεγα, διότι δεν υπάρχει καμία, μα καμία ανταπόκριση.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κύριος Υπουργός έχει τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):**  Ευχαριστώ πολύ, κύριε Πρόεδρε.

Αγαπητέ κύριε Μουλκιώτη, σίγουρα απαξιωτική δεν είναι η συμπεριφορά και θα σας εξηγήσω το γιατί.

Όπως αναφέρατε και εσείς στην πρωτολογία σας, η απάντηση στη σχετική αναφορά σας, με την οποία κατατέθηκε στη Βουλή το υπ’ αριθμόν πρωτοκόλλου 8754 έγγραφο του Εργατοϋπαλληλικού Κέντρου Θήβας, αναφορικά με τις εννέα εργατικές κατοικίες στη Θήβα, απαντήθηκε μεν γραπτώς, αλλά όντως, όπως και εσείς αναφέρετε εκπρόθεσμα και προφανώς, ήταν δικαίωμά σας να τη συζητήσουμε σήμερα ως επίκαιρη.

Η Δημόσια Υπηρεσία Απασχόλησης, όπως μετονομάστηκε ο ΟΑΕΔ με το ν. 4921/22, αποτελεί καθολικό διάδοχο του καταργηθέντος Οργανισμού Εργατικής Κατοικίας και έχει ως εκ τούτου υπεισέλθει σε όλα τα δικαιώματα και τις υποχρεώσεις του. Με το άρθρο 25 του ν. 4144/13, αλλά και το άρθρο 3 του ν. 4921/22 προβλέπεται ως σκοπός της ΔΥΠΑ ότι περιλαμβάνονται εκτός των άλλων η εφαρμογή της κυβερνητικής πολιτικής για το εργατικό δυναμικό και τις οικογένειες αυτού, καθώς και για τους νέους της χώρας εν γένει αναφορικά με τη στεγαστική τους συνδρομή και προστασία και τις λοιπές μορφές ενίσχυσης αυτών, όπως η χορήγηση επιδομάτων, επιδοτήσεων, χρηματοδοτήσεων και άλλων παροχών και προγραμμάτων.

Όσον αφορά τώρα στην κλήρωση προς διάθεση των συγκεκριμένων κατοικιών στην πόλη της Θήβας, σημειώνεται ότι με το υπ’ αριθμόν 45158/26.04.2014 απόφαση του Υπουργού Εργασίας Κοινωνικής Ασφάλισης και Πρόνοιας, όπως ήταν τότε ο τίτλος του Υπουργείου, αποφασίστηκε η διενέργεια απογραφής αστέγων δικαιούχων για συμμετοχή στην κλήρωση εννέα κενών και αδιάθετων κατοικιών στο Δήμο Θηβαίων της Περιφερειακής Ενότητας Βοιωτίας, από τις οποίες οχτώ στον Οικισμό Θήβα 3 και μία στον Οικισμό Θήβα 2.

Η κλήρωση των κατοικιών διενεργήθηκε στις 8.11.2017 όπως αναφέρετε και εσείς άλλωστε στη σχετική αναφορά και για την ολοκλήρωση των διαδικασιών παράδοσης των εννέα κατοικιών στους δικαιούχους που προέκυψαν από την κλήρωση, η Τεχνική Υπηρεσία του πρώην ΟΑΕΔ πραγματοποίησε επιτόπιους ελέγχους, προκειμένου να διαπιστωθεί η κατάσταση των κατοικιών. Από τους ελέγχους διαπιστώθηκε ότι δύο από αυτές τελούσαν υπό κατάληψη, ενώ οι κατοικίες βρίσκονται γενικά σε πάρα πολύ κακή κατάσταση. Σαν αποτέλεσμα δρομολογήθηκαν οι διαδικασίες προγραμματισμού προς δημοπράτηση των απαιτούμενων επισκευών από την αρμόδια Διεύθυνση Τεχνικών Υπηρεσιών.

Παράλληλα, δρομολογήθηκαν οι διαδικασίες διοικητικής αποβολής με την από 16.04. 2019 απόφαση του Διοικητικού Συμβουλίου του ΟΑΕΔ, του φερόμενου ως εκμισθωτή, για τις δύο κατοικίες του Οικισμού Θήβα 3 που τελούσαν υπό κατάληψη και για τις οποίες έχουν αναδειχθεί μέσω της κλήρωσης νόμιμοι δικαιούχοι, ένας, δηλαδή, για κάθε μία από αυτές. Παρά τις ενέργειες αυτές ο φερόμενος ως εκμισθωτής απομακρύνθηκε τον Ιούλιο του 2022 από μία μονοκατοικία, ενώ η δεύτερη παραμένει υπό κατάληψη.

Η Τεχνική Υπηρεσία του πρώην ΟΑΕΔ και νυν ΔΥΠΑ, προέβη σε αυτοψία επί των εννέα κατοικιών, προκειμένου να συντάξουν τεχνική έκθεση τιμολόγιο και προϋπολογισμού εργασιών για την επισκευή και αποκατάστασή τους μέσω εργολαβίας. Για την επίσπευση των διαδικασιών η Διοίκηση του φορέα το Σεπτέμβριο του 2021 έδωσε εντολή στην Τεχνική Υπηρεσία για την άμεση επίλυση του θέματος, τη δημοπράτηση και την εκτέλεση του έργου επισκευής και αποκατάστασης αυτών των διαμερισμάτων.

Εκτός από τις εννέα κατοικίες που χρήζουν επισκευών και προέκυψαν από την κλήρωση, δημιουργήθηκε η ανάγκη επισκευών και τριών κατοικιών του Οικισμού Θήβα 3, οι οποίες σήμερα είναι κενές είτε επειδή επέστρεψαν από τους δικαιούχους είτε γιατί εκκενώθηκαν μετά από διοικητική αποβολή καταληψία.

Η Διεύθυνση Τεχνικών Υπηρεσιών ολοκλήρωσε το έργο της σύνταξής τους και των τευχών δημοπράτησης για την επισκευή αυτών των έντεκα κατοικιών, οι οποίες είναι κενές. Το θέμα συζητήθηκε και κατά τη συνεδρίαση της 1ης Νοεμβρίου 2022 στο Διοικητικό Συμβούλιο της ΔΥΠΑ, με τίτλο αποκατάσταση ζημιών σε έντεκα διαμερίσματα στον Οικισμό Θήβα 2 και Θήβα 3 και το Διοικητικό Συμβούλιο της ΔΥΠΑ ενέκρινε τη σκοπιμότητα της εκτέλεσης του συγκεκριμένου έργου για την αποκατάσταση ζημιών συνολικού προϋπολογισμού 936.687 ευρώ, με δέσμευση της σχετικής πίστωσης στον προϋπολογισμό της ΔΥΠΑ.

Με άλλα λόγια έχετε δίκιο, καθυστέρηση υπάρχει και μάλιστα μεγάλη, αλλά για όλα όσα έπρεπε να δρομολογηθούν, έχουμε δει ότι δεν μπορούμε να δώσουμε στους δικαιούχους ένα πράγμα το οποίο να είναι σε μία κακή κατάσταση. Νομίζω ότι το καταλαβαίνετε αυτό.

Σας ευχαριστώ πολύ και θα συνεχίσω στη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο συνάδελφος κ. Μουλκιώτης έχει τον λόγο.

**ΓΕΩΡΓΙΟΣ ΜΟΥΛΚΙΩΤΗΣ:** Κύριε υπουργέ ότι έχουμε δίκιο και ότι έχει το εργατικό κέντρο δίκιο, είναι σωστό, αλλά τι να το κάνουμε το δίκιο; Το θέμα είναι ότι εννέα εργατικές κατοικίες παραμένουν αδιάθετες. Από το 2017 έχουν περάσει δύο κυβερνήσεις και δεν κατάφεραν εννέα σπίτια να τα διαθέσουν σε άστεγους. Τι να πούμε; Δύο κυβερνήσεις δεν κατάφεραν να δώσουν εννέα σπίτια και υπήρχαν προβλήματα. Τι είδους προβλήματα ήταν αυτά; Ανυπέρβλητα προβλήματα; Προφανώς, όχι. Τι προβλήματα ήταν; Ανικανότητας και γραφειοκρατίας των υπηρεσιών. Δυστυχώς και ο κόσμος και οι πολίτες εμπαίζονται έτσι.

Γι’ αυτό λέω απαξιωτικά ότι είναι ντροπή είναι ντροπή αυτό το οποίο συμβαίνει για εννέα σπίτια. Και δεν είναι θέμα παιδείας. Ό,τι αναφέρω, κύριε Υπουργέ, δεν έχει να κάνει με θέμα προσωπικό, γιατί γνωρίζετε πολύ καλά καλύτερα πόσο σας εκτιμώ, αλλά δεν μπορεί να συνεχιστεί αυτό. Δεν είναι μόνο αυτό.

Είναι ντροπή, διότι όταν κατατέθηκε η αναφορά, τότε συνεδρίασε και το διοικητικό συμβούλιο. Όταν πήγε ο Βουλευτής και ζήτησε ραντεβού με τον Διοικητή του ΟΑΕΔ, τότε συνεδρίασε το Διοικητικό Συμβούλιο, την προηγούμενη μέρα. Δεν γίνονται αυτά! Αν δεν πήγαινε ο Βουλευτής τότε με το Διοικητικό Συμβούλιο του Εργατικού Κέντρου Θήβας, ποτέ δεν θα συνεδρίαζε αυτό το διοικητικό συμβούλιο; Αυτά τα σπίτια δεν θα γινόντουσαν ποτέ; Τέτοια κατάντια; Είναι κατάντια, είναι ντροπή! Δεν τιμά κανέναν αυτό, γιατί οι πολίτες γνωρίζουν, μας βλέπουν γενικά όλους. Αυτή είναι μια κατάσταση και δεν μπορώ να καταλάβω γιατί υπάρχει αυτή η καθυστέρηση.

Εντάξει, τα δύο σπίτια είναι υπό κατάληψη, τα άλλα πέντε; Ας τα δώσουν στους ανθρώπους που έχουν τόσο σοβαρά προβλήματα. Και να πω και κάτι κύριε Υπουργέ; Εκατοντάδες εκατομμύρια με απευθείας αναθέσεις γίνονται, εδώ δεν μπορούσε να γίνει απευθείας ανάθεση; Τόσο μεγάλη ευαισθησία για κάποιες δεκάδες χιλιάδες ευρώ για να γίνει μια αποκατάσταση ζημιών; Τόσο μεγάλο πρόβλημα υπάρχει από τον ΟΑΕΔ; Τόσο μεγάλο; Δεν μπορεί να αισθανθεί ότι υπάρχει πρόβλημα ουσιαστικό και σοβαρό, ώστε να δοθούν αυτά τα σπίτια;

Λέω πάλι: απευθείας αναθέσεις. Τα λένε και οι Βουλευτές της Νέας Δημοκρατίας ας γίνει απευθείας ανάθεση. Είναι ξεκάθαρο το θέμα, εννέα κατοικίες να τακτοποιηθούν, να επισκευαστούν και να δοθούν στους δικαιούχους. Δεν αντέχεται άλλο αυτή η κοροϊδία, αυτή η κατάντια κι αυτός εμπαιγμός.

Δεν έχω τίποτα να πω, ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):**

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι έξι μαθήτριες και μαθητές και δύο συνοδοί-εκπαιδευτικοί από το 1ο Γυμνάσιο Αίγινας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Ο κύριος Υφυπουργός έχει τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Αξιότιμε, κύριε Μουλκιώτη, προφανώς, δεν έχω κάνει αυτοψία στα συγκεκριμένα διαμερίσματα, αλλά αν κρίνω από τον προϋπολογισμό, οι ζημιές πρέπει να είναι πάρα πολύ μεγάλες, Δεν μπορούμε να δώσουμε ένα αχούρι στον δικαιούχο. Έχετε δίκιο ότι έχει καθυστέρηση, αλλά αυτό δεν σημαίνει σε καμία περίπτωση ότι πάμε να δώσουμε ό,τι είναι και ό,τι βρούμε μπροστά μας. Και έχετε δίκιο ότι και το τελευταίο διαμέρισμα το οποίο βρίσκεται υπό κατάληψη και αυτό πρέπει προφανώς να τακτοποιηθεί.

Τώρα, όπως ανέφερα και στην πρωτολογία μου, κατά τη συνεδρίαση της 1ης Νοεμβρίου του 2022, το Διοικητικό Συμβούλιο της ΔΥΠΑ ενέκρινε τη σκοπιμότητα της εκτέλεσης της αποκατάστασης ζημιών σε έντεκα διαμερίσματα των οικισμών Θήβα 2 και Θήβα 3 συνολικού προϋπολογισμού 936.687 ευρώ, μια δέσμευση της σχετικής πίστωσης στον προϋπολογισμό της ΔΥΠΑ. Το έργο αφορά στο σύνολο των τεχνικών παρεμβάσεων που απαιτείται να υλοποιηθούν στις συγκεκριμένες κατοικίες, προκειμένου αυτές να είναι στην κατάσταση που απαιτείται, ώστε να παραδοθούν στους δικαιούχους.

Την 1η Νοεμβρίου του 2022, επίσης η αρμόδια επιτροπή του ενιαίου λογαριασμού για την εφαρμογή κοινωνικών πολιτικών ενέκρινε τη σκοπιμότητα εκτέλεσης του ως άνω έργου, οπότε η απόφαση του διοικητικού συμβουλίου της ΔΥΠΑ που ακολούθησε, έχει και χαρακτήρα απόφασης ανάληψης υποχρέωσης. Αδιαμφισβήτητα υπήρξαν καθυστερήσεις που είχαν να κάνουν και με τις ατέλειες του υφιστάμενου θεσμικού πλαισίου, ωστόσο επιδίωξη της ΔΥΠΑ και βεβαίως και του Υπουργείου Εργασίας και Κοινωνικών Υποθέσεων, είναι να αντιμετωπιστεί το ζήτημα άμεσα και ουσιαστικά.

Δεν υπάρχει, όντως, κανένας λόγος να υπάρχον κατοικίες και να μένουν κενές. Κακό μας κάνει, καλό δεν μας κάνει. Καταλαβαίνετε ότι όσο νωρίτερα επιδιορθωθούν τόσο το καλύτερο. Όμως, επαναλαμβάνω αυτό που είπα προηγουμένως: Δεν μπορούμε να τους δίνουμε ό,τι κι ό,τι.

Στόχος της ΔΥΠΑ, στο πλαίσιο του ενισχυμένου ρόλου της στεγαστικής πολιτικής στον σχεδιασμό της ίδιας, αλλά και στον συνολικό εθνικό και κυβερνητικό σχεδιασμό, είναι πλέον να προχωρήσουν οι διαδικασίες πραγματοποίησης των εργασιών το συντομότερο δυνατό, προκειμένου οι κατοικίες να βρίσκονται στην κατάσταση εκείνη που θα επιτρέπει την παράδοσή τους στους δικαιούχους.

Πριν κλείσω, θα ήθελα να αναφέρω ότι αυτή την εβδομάδα, μάλιστα σε λίγες ώρες, ξεκινά εδώ, στη Βουλή, η συζήτηση του νομοσχεδίου για τη στεγαστική πολιτική, με τίτλο «Σπίτι μου - στεγαστική πολιτική»…

**ΓΕΩΡΓΙΟΣ ΜΟΥΛΚΙΩΤΗΣ:** Οποία αντίφασις!

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Κύριε Μουλκιώτη, θα έρθω…

**ΓΕΩΡΓΙΟΣ ΜΟΥΛΚΙΩΤΗΣ:** Οποία αντίφασις, κύριε Υπουργέ! Εννέα σπίτια δεν μπορούμε να δώσουμε και πάμε να κάνουμε στεγαστική πολιτική!

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Μα, κύριε Μουλκιώτη, αν γινόταν αύριο ή μεθαύριο το ίδιο πράγμα, θα ήταν διαφορετικό;

Επαναλαμβάνω ότι ο τίτλος είναι «Σπίτι μου - στεγαστική πολιτική για τους νέους, αξιοποίηση της δημόσιας περιουσίας για κοινωνική κατοικία και άλλες διατάξεις». Το νομοσχέδιο αντιμετωπίζει μακροχρόνια προβλήματα της ελληνικής στεγαστικής αγοράς και διαμορφώνει τους νέους όρους και το απαραίτητο θεσμικό πλαίσιο, ώστε να υλοποιηθούν στην πράξη τα Προγράμματα «ΣΠΙΤΙ ΜΟΥ», «ΚΟΙΝΩΝΙΚΗ ΑΝΤΙΠΑΡΟΧΗ», «ΚΑΛΥΨΗ» και «ΑΝΑΚΑΙΝΙΖΩ-ΕΝΟΙΚΙΑΖΩ».

Το νομοσχέδιο δίνει έμφαση στη στεγαστική αποκατάσταση νέων και νέων οικογενειών, καθώς και ευάλωτων ομάδων πολιτών και στη διεύρυνση της βάσης των ωφελούμενων, πέραν των κοινωνικά ευάλωτων ομάδων, μέσω της παροχής στέγης και σε άλλες κοινωνικές ομάδες, όπως είναι τα νεαρά ζευγάρια και οι νέοι με χαμηλά εισοδήματα στα πρώτα εργασιακά τους βήματα.

Κατ’ αυτόν τον τρόπο, το νομοσχέδιο συμβάλλει στην επίλυση των κρίσιμων κοινωνικών ζητημάτων, όπως η στέγαση των νέων, η αποκέντρωση, αλλά και το δημογραφικό πρόβλημα.

Εν πάση περιπτώσει, το απόγευμα το συζητάμε, οπότε θα τα πούμε και εκεί.

Σας ευχαριστώ πολύ.

**ΓΕΩΡΓΙΟΣ ΜΟΥΛΚΙΩΤΗΣ:** Κύριε Υπουργέ, ελπίζω να μην είμαστε και αύριο εδώ για το ίδιο ζήτημα!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, επειδή μας ακούν και μαθητές, που κάποιοι από αυτούς θα είναι και φοιτητές αύριο ή θα θέλουν να κάνουν τη δική τους οικογένεια, δεν χρειάζεται να ανακαλύψουμε την Αμερική.

**ΧΡΗΣΤΟΣ ΜΠΟΥΚΩΡΟΣ:** Δεν είναι έτσι, κύριε Πρόεδρε!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν θα πω ποιανού είναι η πρόταση, κύριε Μπουκώρο. Μη φοβάστε!

Η κοινωνική στέγη στα νέα ζευγάρια και στους φοιτητές στην Πορτογαλία γίνεται με μεγάλη επιτυχία. Από το Ευρωπαϊκό Ταμείο Ανάπτυξης έχουν πάρει και έχουν φτιάξει τριάντα χιλιάδες στέγες. Άρα, είναι κάτι που πρέπει να ενώνει τον πολιτικό κόσμο, γιατί αφορά τους νέους ανθρώπους, τα νέα ζευγάρια.

Να σας πω κάτι; Βλέπουμε εκπαιδευτικούς και βλέπετε ότι η ευθύνη είναι γενικώς. Σε πλούσια νησιά πάνε άνθρωποι εκπαιδευτικοί, γιατροί και δεν έχουν πού να μείνουν. Είναι ένα γενικότερο πολιτικό ζήτημα το οποίο πρέπει να μας ενώνει, για να αντιμετωπίσουμε το πρόβλημα.

Προχωρούμε στη συζήτηση της έκτης με αριθμό 259/5-12-2022 επίκαιρης ερώτησης δεύτερου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Εργασίας και Κοινωνικών Υποθέσεων, με θέμα: «Ένταξη και των αγροτικών εκμεταλλεύσεων στα επιδοτούμενα προγράμματα Εργασίας», κάτι με το οποίο συμφωνώ 100%.

Κύριε Μπουκώρο, έχετε τον λόγο.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, σας ευχαριστώ.

Θα μου επιτρέψετε για ένα μόνο λεπτό να κάνω χρήση της ιδιότητάς μου, ως Κοινοβουλευτικού Εκπροσώπου της Νέας Δημοκρατίας, πριν περάσω στον πυρήνα του ερωτήματός μου για το εξαιρετικά ενδιαφέρον θέμα που ακούσαμε προηγουμένως.

Πρώτα από όλα, κύριε Πρόεδρε, θέλω να πω ότι είναι τούτη η Κυβέρνηση που την επόμενη εβδομάδα φέρνει το νομοσχέδιο για το πρόγραμμα «ΣΠΙΤΙ ΜΟΥ», που αξιοποιεί λιμνάζοντες πόρους ύψους 1,7 δισεκατομμυρίων ευρώ, που πέρασαν και άλλες κυβερνήσεις και αριστερές κυβερνήσεις πρόσφατα από αυτόν τον τόπο και άφησαν αυτά τα χρήματα, που είναι οι εισφορές των εργαζομένων και κληρονομήθηκαν από τον ΟΑΕΔ, όταν καταργήθηκε ο Οργανισμός Εργατικής Κατοικίας.

Θα ανακοινωθεί, λοιπόν, με την ψήφιση του νομοσχεδίου την επόμενη εβδομάδα ένα γιγαντιαίο πρόγραμμα στέγασης είτε με την παροχή κατοικίας είτε με χαμηλότοκα δάνεια στα νέα ζευγάρια μέχρι τριάντα εννιά ετών, προκειμένου να αποκτήσουν τη δική τους στέγη, κύριε Πρόεδρε. Αυτό είναι το μεγαλύτερο στεγαστικό πρόγραμμα που έχουμε δει τις τελευταίες δεκαετίες. Το κάνει η Κυβέρνηση της Νέας Δημοκρατίας. Γιατί δεν το έκαναν οι ευαίσθητοι της Αριστεράς; Τα χρήματα υπήρχαν. Λιμνάζουν στο ταμείο του ΟΑΕΔ και προέρχονται από εισφορές εργαζομένων, συν τα χρήματα που θα προστεθούν από το Ταμείο Ανθεκτικότητας.

Θα ήθελα να πω και κάτι σε εσάς, κύριε Υπουργέ, για αυτό το εξαιρετικά ενδιαφέρον θέμα της κοινωνικής στέγης. Διότι η αύξηση του τουρισμού που θέλουμε να αυξηθεί κι άλλο, τα Airbnb που εξαπλώνονται έχουν ακριβύνει τη στέγη και ο Έλληνας πραγματικά δαπανά 30% με 40% των αποδοχών του για ανάγκες στέγασης και πρέπει η κοινωνική κατοικία να επανέλθει. Δεν είναι παλιομοδίτικο. Είναι σύγχρονος τρόπος αντιμετώπισης αυτής της έκρηξης τιμών και στην κατοικία.

Εγώ θα σας πρότεινα, κύριε Υπουργέ, μιας και έγινε συζήτηση σήμερα εδώ, στο πλαίσιο των ερωτήσεων, να επιταχύνουμε και τη διαδικασία έκδοσης παραχωρητηρίων στις οικογένειες που μένουν σε εργατικές κατοικίες. Γιατί το λέω αυτό; Δεν θα τους κάνει κανένας έξωση, αλλά έχουν τριάντα-σαράντα χρόνια την κατοικία και δεν μπορούν σήμερα, για παράδειγμα, επειδή δεν τους έχει δοθεί οριστική παραχώρηση, να μπουν σε ένα Πρόγραμμα «ΕΞΟΙΚΟΝΟΜΩ», για να βελτιώσουν τις οικίες τους, να περάσουν κουφώματα, να κάνουν ενεργειακή αναβάθμιση.

Αυτό είναι κάτι πολύ σημαντικό, μαζί με το νομοσχέδιο για το οποίο σας δίνω συγχαρητήρια που το φέρνετε αυτή την επόμενη εβδομάδα, κύριε Υπουργέ και είναι νομοσχέδιο-τομή. Θα είμαι και Κοινοβουλευτικός Εκπρόσωπος σε αυτό το νομοσχέδιο. Στην ολομέλεια, λοιπόν, θα έρθει εντός των ημερών.

Άρα, κατά συνέπεια, κάνουμε ένα πολύ μεγάλο άλμα, ένα πολύ μεγάλο βήμα. Αν κατορθώσουμε να προχωρήσουμε και τα παραχωρητήρια στους κατόχους εργατικής κατοικίας, θα έχουμε κάνει μια ολοκληρωμένη, ολιστική πολιτική για την αντιμετώπιση του προβλήματος στέγασης.

Έρχομαι τώρα, κύριε Υπουργέ, στο αντικείμενο της ερώτησης για το οποίο σήμερα είμαστε εδώ. Ο ΟΑΕΔ, η Δημόσια Υπηρεσία Προώθησης της Απασχόλησης, όπως ονομάζεται πλέον, υλοποιεί αυτή την ώρα επτά προγράμματα επιδοτούμενης εργασίας. Περίπου 2,5 δισεκατομμύρια ευρώ θα δαπανηθούν είτε από το Πρόγραμμα Δημοσίων Επενδύσεων, είτε από το Ευρωπαϊκό Κοινωνικό Ταμείο, είτε από το ΕΣΠΑ, είτε από το Πρόγραμμα «Ελλάδα 2.0». Περίπου 2,5 δισεκατομμύρια πόροι.

Κανένα από αυτά τα προγράμματα δεν αναφέρεται στην απασχόληση στον πρωτογενή τομέα. Ξέρετε ότι είναι ένας τομέας που αντιμετωπίζει μεγάλα προβλήματα. Δύσκολα βρίσκει κανείς εργατικά χέρια.

Παράλληλα, η αγροτική παραγωγή μετασχηματίζεται και αλλάζει, κύριε Υπουργέ. Δεν είναι τώρα η αγροτική παραγωγή να έρθει ο χειμώνας, να πάμε να μαζέψουμε τις ελιές, να έρθει το φθινόπωρο, να πάμε σαράντα μέρες εργασία, να μαζέψουμε τα σταφύλια στον τρύγο.

Σήμερα υπάρχουν αγροτικές εκμεταλλεύσεις που προσανατολίζονται ταυτοχρόνως και στη φυτική παραγωγή και στη ζωική παραγωγή, αλλά και στη μεταποίηση μέσω οικοτεχνιών. Αυτές οι εκμεταλλεύσεις μπορούν να δώσουν μόνιμη εργασία, εξαρτημένη εργασία σε νέους ανθρώπους, Έλληνες και αλλοδαπούς, με ασφάλιση, με κρατήσεις κανονικά και να αποτελέσουν μια επαγγελματική διέξοδο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Λέμε ότι δεν πάνε να μαζέψουν σήμερα οι Έλληνες τον καρπό της γης και υπάρχει έλλειψη χεριών. Μα, ούτε ξέρουν πού είναι ο παραγωγός, ούτε ξέρουν αν ασφαλιστούν, ούτε έχουν μια εργασιακή ασφάλεια, έστω και λίγων μηνών ή λίγων ετών.

Πιστεύω ότι είναι μια καλή ευκαιρία, κύριε Υπουργέ, να εντάξουμε και τον πρωτογενή τομέα, με τις προϋποθέσεις που θα βάλει το Υπουργείο και η Δημόσια Υπηρεσία Απασχόλησης, στις επιδοτούμενες μορφές εργασίας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, σας παρακαλώ.

**ΧΡΗΣΤΟΣ ΜΠΟΥΚΩΡΟΣ:** Ολοκληρώνω, κύριε Πρόεδρε.

Θέλω να σας συγχαρώ για δεύτερη φορά και εσάς και τον κ. Χατζηδάκη και τη ΔΥΠΑ, γιατί πραγματικά, η δική μας Κυβέρνηση στοχεύει στην επιδότηση της εργασίας και όχι στην επιδότηση της ανεργίας. Περιμένω την αρχική σας απάντηση και θα επανέλθω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Μπουκώρο, αυτός ήταν νόμος ΠΑΣΟΚ, η επιδότηση της εργασίας. Ο κ. Τσακλόγλου το ξέρει. Έγινε επί κυβερνήσεων ΠΑΣΟΚ. Το λέω, γιατί έτυχε να το ξέρω.

**ΧΡΗΣΤΟΣ ΜΠΟΥΚΩΡΟΣ:** Τα καλά τα καρπώνεται το ΠΑΣΟΚ. Τις «Καϊλήδες» τις ρίχνουμε στη Νέα Δημοκρατία!

Ό,τι πείτε, κύριε Πρόεδρε! Έτσι είναι, αν έτσι νομίζετε!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Κύριε Πρόεδρε, ένα από τα πράγματα τα οποία έχω μάθει από τα φοιτητικά μου χρόνια είναι ότι το Προεδρείο δεν σχολιάζει!

Πρώτα-πρώτα, κύριε Μπουκώρο, να ξεκινήσω από αυτό το οποίο συζητήσατε. Όντως, το πρόβλημα της στέγης είναι σημαντικό και αυτός ακριβώς είναι ο λόγος που η Κυβέρνηση φέρνει αυτό το νομοσχέδιο, το «Σπίτι μου». Είναι ένα πραγματικά πρωτοποριακό -καθόμουν και το διάβαζα αναλυτικά χθες- νομοσχέδιο και δεν βασίζεται μόνο στην κοινωνική στέγη. Έχει μια ευρεία γκάμα πολιτικών που μπορούν να καλύψουν ανάγκες διαφορετικών τύπων νοικοκυριών, με πολύ διαφορετικούς τρόπους. Νομίζω ότι αξίζει τον κόπο να γίνει μια καλή συζήτηση το απόγευμα και μακάρι να το ψηφίσουν και όλες οι πτέρυγες της Βουλής.

Πάμε τώρα ως προς την ερώτησή σας. Θα ξεκινήσω συμφωνώντας μαζί σας ως προς τη σημασία του αγροτικού τομέα στην ελληνική οικονομία, στους όρους συμμετοχή του στο συνολικό Ακαθάριστο Εθνικό Προϊόν, στη συνολική απασχόληση, αλλά και όχι μόνο. Γνωρίζετε καλά ότι η Κυβέρνηση έχει αποδείξει την έμπρακτη στήριξή της στον αγροτικό κόσμο όλο αυτό το διάστημα που βρισκόμαστε υπό το καθεστώς πίεσης των δύο εξωγενών κρίσεων, της κρίσης της πανδημίας και της ενεργειακής.

Επιτρέψτε μου να παραθέσω ορισμένα επιλεκτικά στοιχεία. Από την αρχή του έτους μέχρι σήμερα έχουν δοθεί συνολικά ενισχύσεις στους αγρότες που ξεπερνούν τα 500 εκατομμύρια ευρώ. Ενώ παράλληλα από τον Ιανουάριο του 2021 μέχρι σήμερα έχουν καταβληθεί σε αποζημιώσεις από τον ΕΛΓΑ περίπου 490 εκατομμύρια ευρώ. Δόθηκαν ενισχύσεις για την αγορά ζωοτροφών και λιπασμάτων. Ενώ ταυτόχρονα επιδοτήθηκε η αγορά πετρελαίου κίνησης. Πέραν αυτών, ας μην ξεχνάμε και την οριζόντια στήριξη που αφορά και τους αγρότες με τις επιδοτήσεις σε λογαριασμούς ηλεκτρικού ρεύματος, φυσικού αερίου και φυσικά το επίδομα θέρμανσης.

Όμως, αναφορικά με το συγκεκριμένο θέμα στο οποίο αναφέρεστε, θα ήθελα να επισημάνω ότι οι ενισχύσεις που προβλέπονται για την υλοποίηση των προγραμμάτων απασχόλησης, χορηγούνται βάσει ενός συγκεκριμένου ευρωπαϊκού κανονισμού. Είναι ο Κανονισμός 1407/2013 της Ευρωπαϊκής Επιτροπής και εφαρμόζεται σε επιχειρήσεις που δραστηριοποιούνται σε όλους τους τομείς, εκτός από τον πρωτογενή τομέα. Αναλυτικότερα δηλαδή, σύμφωνα με το θεσμικό πλαίσιο, οι επιδοτήσεις που δεν μπορούν να επιχορηγηθούν, είναι οι επιχειρήσεις που δραστηριοποιούνται στους τομείς της αλιείας και της υδατοκαλλιέργειας, καθώς επίσης και επιχειρήσεις που δραστηριοποιούνται στην πρωτογενή παραγωγή γεωργικών προϊόντων, δηλαδή αγροτικών και κτηνοτροφικών.

Συνεπώς, για να καταστεί εφικτή η ένταξη των αγροτών ως εργοδοτών σε επιδοτούμενο πρόγραμμα εργασίας που υλοποιεί η ΔΥΠΑ, θα πρέπει να αλλάξει ο ίδιος ο ευρωπαϊκός κανονισμός. Δεν είναι κάτι που μπορεί να γίνει σε εθνικό επίπεδο. Δεν μπορούμε να το κάνουμε μόνοι μας. Σε ένα γενικότερο πλαίσιο πρέπει να επισημανθεί ότι τα προγράμματα αυτά βοηθούν ιδιαιτέρως στη μείωση της ανεργίας και στη σύνδεση των άνεργων με την αγορά εργασίας.

Η μείωση του μη μισθολογικού κόστους των επιχειρήσεων είναι ένα ισχυρό κίνητρο για τους εργοδότες να συμμετέχουν σε αυτά. Η πιο σημαντική όμως συμβολή τους είναι ότι παρέχεται η δυνατότητα στους ανέργους που προσλαμβάνονται να παραμείνουν στη θέση εργασίας και μετά το τέλος του προγράμματος, αφού έχουν πια εκπαιδευτεί στη συγκεκριμένη θέση και είναι πλέον απαραίτητοι για την επιχείρησή τους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Η συνθήκη αυτή σε σημαντικό βαθμό δεν ισχύει για τον πρωτογενή τομέα. Και νομίζω ότι κάτι τέτοιο, αυτή η λογική, πίσω από τα άλλα, συν το ότι ακριβώς επειδή είναι κοινοτική πολιτική, αν γινόταν σε εθνικό επίπεδο, είναι σαν να φαλκιδεύει τον ανταγωνισμό σε ευρωπαϊκό επίπεδο. Αυτή είναι η λογική γενικά αυτών των κοινοτικών προγραμμάτων. Όμως, η εποχικότητα, επιπλέον, εξηγεί σε μεγάλο βαθμό γιατί ο ευρωπαϊκός κανονισμός εξαιρεί αυτές τις εργασίες από τα προγράμματα επιδότησης.

**ΧΡΗΣΤΟΣ ΜΠΟΥΚΩΡΟΣ:** Από πότε είναι ο Κανονισμός;

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Είναι από το 2013.

**ΧΡΗΣΤΟΣ ΜΠΟΥΚΩΡΟΣ:** Θα σας απαντήσω στη δευτερολογία μου.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Αυτό όμως που είναι σημαντικό για τους αγρότες, όπως και για άλλους επαγγελματίες με εποχική απασχόληση, είναι να τους δοθεί η δυνατότητα της επανεκπαίδευσης και της κατάρτισης σε εργασιακά πεδία που μπορούν να τους προσφέρουν απασχόληση το διάστημα που δεν απασχολούνται στον αγροτικό τομέα. Κατά την άποψή μου και ως οικονομολόγου, αλλά και ως Υπουργού, αυτό είναι πάρα πολύ σημαντικό. Είναι πολλοί οι οποίοι κάνουν τη συγκεκριμένη εργασία, αλλά γνωρίζετε πολύ καλά ότι υπάρχει και η ετεροαπασχόληση σε πάρα πολύ μεγάλο βαθμό στον αγροτικό τομέα. Εκεί νομίζω ότι μπορούμε να στραφούμε. Και εκεί πράγματι μπορούν να γίνουν πράγματα. Και πιστεύω ότι οι συζητήσεις με τη ΔΥΠΑ καλό θα είναι να γίνουν στο πλαίσιο αυτό.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Υφυπουργού)

Πέρασε ο χρόνος μου.

Πάμε και στο θέμα για τις Ενεργητικές Πολιτικές Απασχόλησης. Με επιπλέον συστηματικό και ρηξικέλευθο τρόπο η ΔΥΠΑ, προκειμένου να μπορούν οι εργαζόμενοι να ανταπεξέλθουν σε μια όλο και πιο περίπλοκη αγορά εργασίας, έχει ενεργοποιήσει πολλά προγράμματα. Σε αυτά θα επανέλθω στη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε, έχετε τον λόγο.

**ΧΡΗΣΤΟΣ ΜΠΟΥΚΩΡΟΣ:** Κύριε Υπουργέ, αρχικά σε μια Ευρώπη η οποία περνάει μια θεσμική κρίση και η οποία πραγματικά χρειάζεται να αναστοχαστεί και να αναπροσανατολιστεί, δεν πιστεύω ότι υπάρχουν κανονισμοί οι οποίοι είναι γραμμένοι σε πέτρα. Το ότι δεν μπορούμε μόνοι μας να το κάνουμε, είναι γεγονός. Η Ευρώπη λειτουργεί με συναινέσεις, με πλειοψηφίες. Μπορούμε όμως εμείς ως μια καθαρά αγροτική χώρα να ξεκινήσουμε αυτό τον διάλογο.

Γιατί το λέω αυτό; Όχι, κύριε Υπουργέ, για να γίνει το δικό μας. Το λέω γιατί η εποχικότητα των αγροτικών εργασιών, την οποία αναφέρει ο Κανονισμός και στην οποία αναφερθήκατε και εσείς, δεν ισχύει πια. Είναι αναγκασμένες σήμερα οι αγροτικές εκμεταλλεύσεις να έχουν πέντε είδη καλλιεργειών που καλύπτουν όλο το έτος, να έχουν και ζωική παραγωγή, να έχουν, όπως σας είπα και στην πρωτολογία μου, ακόμα και οικοτεχνίες για ένα πρώτο στάδιο μεταποίησης των προϊόντων τους.

Τι σημαίνουν αυτά; Σημαίνουν –με ακούνε και ο πρώην υπουργός γεωργίας και ο πρώην υφυπουργός γεωργίας- ότι υπάρχουν σήμερα πολλές εκατοντάδες χιλιάδες αγροτικές εκμεταλλεύσεις στη χώρα μας που μπορούν να δίνουν σε εργαζόμενους εξαρτημένη εργασία καθ’ όλη τη διάρκεια του χρόνου. Και μαστίζονται αυτές οι επιχειρήσεις από την έλλειψη εργατικών χεριών, κύριε Υπουργέ. Για αυτό πρέπει να το θέσουμε στην Ευρωπαϊκή Ένωση.

Φαντάζομαι ότι και η Ιταλία και η Ισπανία, ενδεχομένως και άλλες χώρες, αντιμετωπίζουν παρόμοια προβλήματα. Είναι ένας Κανονισμός για ολόκληρη την Ευρώπη σε έναν τομέα που, ναι μεν, επιδοτείται για άλλους λόγους, όπως είπατε προηγουμένως και αναφερθήκατε σε μια σειρά μέτρων ενίσχυσης των αγροτών, και αυτό αναφέρεται στο σύνολο των αγροτών, αλλά εδώ μιλάμε για οργανωμένες αγροτικές εκμεταλλεύσεις.

Ένας αγρότης, κύριε Υπουργέ, που ζει την οικογένειά του απλά από την εκμετάλλευσή του, δεν θα προσφέρει μόνιμη δουλειά σε κανέναν. Όταν χρειαστεί, θα πάρει έναν εργαζόμενο με εργόσημο. Μιλάμε για εκείνες τις αγροτικές εκμεταλλεύσεις που αποτελούν το 10% του συνόλου των αγροτικών εκμεταλλεύσεων και παράγουν το 80% του προϊόντος. Για αυτές τις εκμεταλλεύσεις μιλάμε, που αν αυτές οι εκμεταλλεύσεις δεν έχουν εργατικά χέρια, μειώνεται η παραγωγή και το αποτύπωμα στο Ακαθάριστο Εθνικό Προϊόν.

Αυτό το θέμα ζητάω με την ερώτησή μου να αντιμετωπιστεί. Δεν σας λέω ότι θα φέρετε μια διάταξη αύριο και θα λυθεί το πρόβλημα. Πρέπει να τεθεί στα αρμόδια ευρωπαϊκά όργανα. Και να αποφασίσει η Ευρωπαϊκή Ένωση αν θέλει να δώσει μια επαγγελματική διέξοδο σε ανθρώπους προς τον πρωτογενή τομέα ή αν θέλει να βασίζεται σε μετανάστες που παρανόμως εισέρχονται στα ευρωπαϊκά σύνορα και στις ευρωπαϊκές χώρες και γίνονται αντικείμενο εκμετάλλευσης ακόμα και στον πρωτογενή τομέα. Πρέπει να πάρει αποφάσεις επιτέλους η Ευρωπαϊκή Ένωση. Η επαμφοτερίζουσα στάση οδηγεί σε κρίση θεσμών και της ίδιας της Ευρωπαϊκής Ένωσης.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Αγαπητέ, κύριε Μπουκώρε, καταλαβαίνετε ότι πολλά από αυτά τα πράγματα που με ρωτήσατε είναι βασικά του Υπουργείου Γεωργίας. Όμως, θα ήθελα να πω ορισμένα πράγματα.

**ΧΡΗΣΤΟΣ ΜΠΟΥΚΩΡΟΣ:** Όχι. Τα επιδοτούμενα προγράμματα είναι δικά σας.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Να είμαστε λίγο προσεκτικοί στο τι είναι αυτά εδώ τα πράγματα τα οποία συζητάμε. Επί χρόνια έβλεπα διάφορες χώρες οι οποίες ζητούσαν, για παράδειγμα, να δοθούν εθνικές ενισχύσεις σε βιομηχανία. Σε αυτή τη διετία της πανδημίας είδαμε ότι ουσιαστικά ανεστάλησαν οι αντίστοιχοι κανονισμοί, αλλά είδαμε ποιοι μπόρεσαν να ενισχύσουν. Εκείνες οι χώρες οι οποίες μπόρεσαν να ενισχύσουν, ήταν οι οικονομικά ευρωστότερες χώρες, με αποτέλεσμα να έχουμε αυτή τη στιγμή διαμαρτυρία από τις λιγότερο εύρωστες χώρες -μεταξύ των οποίων και εμείς- του τύπου «τι κάνετε εδώ πέρα;». Εδώ πάμε να καταστρέψουμε το κομμάτι το οποίο είναι το διαμάντι του στέμματος στην ευρωπαϊκή ενοποίηση, δηλαδή την κοινή αγορά.

Τι θέλω να πω με αυτό εδώ το πράγμα; Μπορούμε να πάμε να ζητήσουμε αυτό το πράγμα και τελικά να βρεθούμε και σε μειονεκτική θέση για αυτό. Δεν λέω ότι είναι αναγκαστικά μόνο έτσι το πράγμα, ειδικά αν γίνει σε ευρωπαϊκό επίπεδο συνολικά. Αλλά, εν πάση περιπτώσει, αυτό είναι κάτι το οποίο επαναλαμβάνω είναι προς συζήτηση.

Τώρα, όπως ανέφερα στην πρωτολογία μου, κεντρική προτεραιότητα της νέας Δημόσιας Υπηρεσίας Απασχόλησης είναι να παρέχει όλα τα απαραίτητα εφόδια στους ανέργους, προκειμένου να βελτιώνεται η παραγωγικότητά τους και να απασχολούνται σε σταθερές θέσεις εργασίας με όσο το δυνατόν περισσότερο ικανοποιητικούς μισθούς. Για τη διοικητική αναδιοργάνωση του φορέα, γεννιέται μια νέα εποχή με τη διοικητική αναδιοργάνωση στην επαγγελματική κατάρτιση, με προγράμματα που είναι στοχευμένα και καλύπτουν τις νέες τάσεις στην αγορά εργασίας. Ιδιαίτερη βαρύτητα δίνεται στις ψηφιακές και στις πράσινες δεξιότητες. Εκεί είναι κάτι το οποίο πράγματι έχει και ο αγροτικός τομέας.

Τα προγράμματα αναβάθμισης δεξιοτήτων της νέας γενιάς ενσωματώνουν μια σειρά από καινοτομίες σημαντικές για τη χώρα μας. Το πρώτο είναι ότι τα πανεπιστήμια αποκτούν κεντρικό ρόλο στην κατάρτιση. Εισάγονται αυστηρότερα κριτήρια για τη συμμετοχή των κέντρων διά βίου μάθησης στα προγράμματα της ΔΥΠΑ. Δίνεται έμφαση στους ανεξάρτητους είτε ελληνικούς είτε διεθνείς φορείς πιστοποίησης, προκειμένου να αναβαθμιστεί η ποιοτική και η ελκυστικότητα των προγραμμάτων. Διασφαλίζεται η ποιότητα του εκπαιδευτικού υλικού, με βάση τις σύγχρονες προδιαγραφές. Οι ωφελούμενοι έχουν πλέον τη δυνατότητα να επιλέξουν μέσα από μια ευρεία γκάμα προγραμμάτων κατάρτισης, με σύγχρονα αντικείμενα υψηλής ζήτησης. Τα νέα προγράμματα σηματοδοτούν την αναβάθμιση της συνεχιζόμενης επαγγελματικής κατάρτισης του εργατικού δυναμικού της χώρας, με στοχευμένες παρεμβάσεις σε όλη τη διαδικασία και τους εμπλεκόμενους φορείς.

Η ΔΥΠΑ, ανταποκρινόμενη στις απαιτήσεις της εποχής, σχεδιάζει προγράμματα απασχόλησης, επιχειρηματικότητας και απόκτησης εργασιακής και επαγγελματικής εμπειρίας, προκειμένου να καλύψει ένα ευρύ φάσμα αναγκών της αγοράς και της κοινωνίας. Εφαρμόζει τις καλές πρακτικές που αποκομίζει από την υλοποίηση των πιλοτικών προγραμμάτων στα λοιπά προγράμματα απασχόλησης, βελτιώνοντάς τα, ώστε να λειτουργούν με τη μέγιστη αποτελεσματικότητα και πλέον να είναι πιο φιλικά προς το επιχειρείν.

Στόχος των Ενεργητικών Πολιτικών Απασχόλησης είναι η περαιτέρω μείωση της ανεργίας σε περιόδους, κλάδους και ομάδες ανέργων που πλήττονται περισσότερο από τις μεταβαλλόμενες οικονομικές συνθήκες. Υιοθετούνται προγράμματα χωρίς κλειστές προθεσμίες για την υποβολή αίτησης εκδήλωσης ενδιαφέροντος. Ενώ παράλληλα πολλά προγράμματα προκηρύσσονται σε επαναλαμβανόμενους κύκλους. Αυτό βοηθά ιδιαίτερα τις επιχειρήσεις να προγραμματίζουν τις προσλήψεις και να επωφελούνται των σχετικών κινήτρων.

Κλείνοντας, όπως ανέφερα και στην πρωτολογία μου, κύριε Μπουκώρε, επιτρέψτε μου να επαναλάβω για άλλη μία φορά πως το θέμα που θίγετε –το δέχεστε και εσείς άλλωστε- αφορά κανονισμό της Ευρωπαϊκής Ένωσης ο οποίος δεν μπορεί να τροποποιηθεί μονομερώς σε εθνικό επίπεδο. Είναι μια συνολική ευρωπαϊκή πολιτική που ακολουθείται σε αυτά τα προγράμματα, η οποία, όπως είναι αυτή τη στιγμή τουλάχιστον, κρίνει ότι η φύση αυτών των προγραμμάτων δεν είναι συμβατή με τον πρωτογενή τομέα.

Επιτρέψτε μου πάντως να κλείσω τη δευτερολογία μου λέγοντας ότι σε θέματα όπου το νομικό πλαίσιο είναι αποδεδειγμένα ασθενές και ελλειμματικό γνωρίζετε πολύ καλά ότι τα αντανακλαστικά του Υπουργείου Εργασίας είναι άμεσα. Για παράδειγμα, στο θέμα της μετάκλησης των εργατών γης, το οποίο το θίξατε και εσείς στην ομιλία σας, καταβάλλουμε αυτή την περίοδο μαζί με όλα τα συναρμόδια Υπουργεία μια μεγάλη προσπάθεια να επαναπροσδιορίσουμε το πλαίσιο, ώστε να καταστεί πιο λειτουργικό τόσο για τους ίδιους τους εργάτες γης όσο και για τους αγρότες-εργοδότες που δεν βρίσκουν προσωπικό για να καλύψουν τις ανάγκες τους.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ.

Συνεχίζουμε τώρα με τη δεύτερη με αριθμό 238/2-12-2022 επίκαιρη ερώτηση πρώτου κύκλου του Βουλευτή Λακωνίας του Συνασπισμού Ριζοσπαστικής Αριστεράς κ. Σταύρου Αραχωβίτη προς τον Υπουργό Αγροτικής Ανάπτυξης και Τροφίμων, με θέμα: «Επίπεδο Προετοιμασίας για την εφαρμογή της νέας Κοινής Αγροτικής Πολιτικής (ΚΑΠ) και του Εθνικού Στρατηγικού Σχεδίου (ΕΣΣ)».

Ορίστε, κύριε συνάδελφε, έχετε τον λόγο.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ, κύριε Πρόεδρε.

Καλημέρα, καλή εβδομάδα σε όλους!

Κύριε Υπουργέ, βρισκόμαστε μόλις δεκατρείς ημέρες από την έναρξη της νέας Κοινής Αγροτικής Πολιτικής της νέας προγραμματικής περιόδου, δεκατρείς εργάσιμες ημέρες. Μέσα σε αυτές τις δεκατρείς ημέρες θα έπρεπε να υπάρχει ένα επίπεδο προετοιμασίας τόσο σε επίπεδο Υπηρεσιών -Υπηρεσιών του Υπουργείου, Υπηρεσιών του ΟΠΕΚΕΠΕ, τεχνικών συμβούλων, πλατφόρμας- και ταυτόχρονα σε επίπεδο ενημέρωσης των άμεσα εμπλεκόμενων, δηλαδή των αγροτών.

Από ό,τι φαίνεται μέχρι τώρα, το επίπεδο ετοιμότητας είναι εξαιρετικά χαμηλό. Μόλις πριν από λίγες ημέρες είχαμε μία ανασύσταση των Υπηρεσιών του Υπουργείου, στον ΟΠΕΚΕΠΕ βλέπουμε ανησυχητικά φαινόμενα που έχουν να κάνουν και με την τρέχουσα πληρωμή, αλλά που μας ανησυχούν πολύ περισσότερο για τη νέα προγραμματική περίοδο, όσον αφορά τις εθελούσιες αποχωρήσεις ή μετακινήσεις έμπειρου προσωπικού, σε μια στιγμή όπου η προετοιμασία για τη νέα ΚΑΠ έπρεπε να βρίσκεται στο φόρτε και από την άλλη, δεν έχουμε καμία ενημέρωση, οι αγρότες μας έχουν ελλιπέστατη ενημέρωση. Και αυτό δεν το λέω εγώ, το λέει πρόσφατη σχετική έρευνα -που έγινε από την Ευρωπαϊκή Ένωση μάλιστα- ότι το 73% των ερωτηθέντων αγροτών δηλώνει ότι δεν είναι καθόλου ενημερωμένο για το ότι η ψηφιοποίηση αποτελεί οριζόντιο στόχο της νέας προγραμματικής περιόδου. Είναι ένα βασικό σημείο στο οποίο θα πρέπει να προετοιμαστούν οι αγρότες.

Ταυτόχρονα -και αυτό είναι το δεύτερο σκέλος του ερωτήματός μου- μόλις στις 18-11, πριν από λίγες ημέρες δηλαδή, έγινε διενέργεια διεθνούς ηλεκτρονικού διαγωνισμού για την επιλογή αναδόχου τεχνικού συμβούλου για την υποστήριξη της νέας προγραμματικής περιόδου. Όπως καταλαβαίνετε, προγραμματισμός, ανάθεση σε σύμβουλο τελευταίες ημέρες με διεθνή διαγωνισμό δεν πρόκειται να τελεσφορήσει, πόσω μάλλον να αρχίσει η προετοιμασία, σε επίπεδο διαμόρφωσης να πάρει τις τεχνικές προδιαγραφές και να διαμορφώσει τη νέα πλατφόρμα που χρειάζεται τόσο στις άμεσες ενισχύσεις του «Πυλώνα I» όσο και στην προετοιμασία του «Πυλώνα II».

Θεωρούμε, λοιπόν, βλέπουμε ότι είμαστε πάρα πολύ πίσω στην προετοιμασία ολόκληρης της νέας προγραμματικής περιόδου που ξεκινάει σε δεκατρείς, όπως είπαμε, εργάσιμες ημέρες.

Και το ερώτημα, κύριε Υπουργέ, είναι το εξής: Είναι έτοιμες οι Υπηρεσίες; Θεωρείτε ότι είναι έτοιμες οι Υπηρεσίες του Υπουργείου, του ΟΠΕΚΕΠΕ από πλευράς στελέχωσης, από πλευράς πολιτικών οδηγιών, από πλευράς επεξεργασίας του νέου θεσμικού πλαισίου που θα ισχύσει όχι μόνο για μια χρονιά, αλλά από το 2013 θα μας ακολουθεί μέχρι το 2027, έτσι ώστε οι αγρότες να μην έχουν απώλεια ενισχύσεων τον πρώτο χρόνο εφαρμογής; Και τελικά, ποιος είναι αυτός που εργάζεται αυτές τις ημέρες σε αυτή την κατεύθυνση;

Σας ευχαριστώ, τα υπόλοιπα στη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε συνάδελφε, για την ερώτησή σας.

Το Εθνικό Στρατηγικό Σχέδιο της νέας Κοινής Αγροτικής Πολιτικής 2023 -2027 της χώρας μας έχει καταρτιστεί μέσα από εκτεταμένη και ευρεία διαβούλευση του Υπουργείου μας με όλους τους παραγωγικούς φορείς της χώρας, λαμβάνοντας υπ’ όψιν τόσο τις παραγωγικές ανάγκες της ελληνικής γεωργίας όσο και τις επιδιώξεις της νέας Κοινής Αγροτικής Πολιτικής για οικονομική, περιβαλλοντική και κοινωνική βιωσιμότητα. Είναι ένα Σχέδιο το οποίο υποβλήθηκε στην Ευρωπαϊκή Ένωση τον Δεκέμβριο του 2021, δηλαδή έναν χρόνο πριν και είμαστε μεταξύ των πρώτων από τα κράτη-μέλη που υπέβαλαν.

Μετά από έναν εντατικό και απαιτητικό κύκλο διαβουλεύσεων, τεχνικών συναντήσεων, συνεχών επικοινωνιών, αποστολή επικαιροποιημένων κειμένων, αλλά και παρεμβάσεων σε συμβούλια Υπουργών επήλθε οριστική συμφωνία και έγκριση του Στρατηγικού μας Σχεδίου στις 21 Νοεμβρίου του 2022. Είναι σημαντικό να αναφέρουμε εδώ τα εξής: Χρειάστηκαν περισσότερα από τέσσερα χρόνια και οκτώ προεδρίες κρατών-μελών της Ευρωπαϊκής Ένωσης για να φτάσουμε στην έγκριση των Στρατηγικών Σχεδίων, με τη χώρα μας να λαμβάνει την έγκριση μεταξύ των πρώτων δεκαοχτώ κρατών-μελών, ενώ θα ακολουθήσουν στη συνέχεια τα υπόλοιπα. Αυτές οι καθυστερήσεις σε ευρωπαϊκό επίπεδο καταδεικνύουν ακριβώς τις δυσκολίες να υπάρξει η απαραίτητη σύνθεση απόψεων και ο απαιτούμενος συμβιβασμός μεταξύ των διαφορετικών εθνικών συμφερόντων και επιδιώξεων, γεγονός που πιστεύω ότι δίνει ακόμα μεγαλύτερη αξία στην έγκριση του δικού μας Στρατηγικού Σχεδίου μεταξύ των πρώτων.

Η μεταρρύθμιση της νέας ΚΑΠ επιφέρει για πρώτη φορά σημαντικές αλλαγές και διαφοροποιήσεις σε σχέση με την προηγούμενη, για παράδειγμα τα οικολογικά σχήματα, το νέο ενιαίο πλαίσιο επιδόσεων, οι νέες συνδεδεμένες και άλλα.

Όλα τα κράτη-μέλη μοιράζονται την ίδια αγωνία, δηλαδή να είναι έτοιμα το συντομότερο δυνατό να εφαρμόσουν τις παρεμβάσεις της νέας ΚΑΠ και να απορροφήσουν τους πόρους της. Σε κάθε περίπτωση, η Ευρωπαϊκή Επιτροπή έχει επίγνωση των δυσκολιών και των στενών περιθωρίων που υπάρχουν για την ενεργοποίηση της νέας ΚΑΠ, ειδικά για το πρώτο έτος του 2023 και για τον λόγο αυτό έχει δώσει διετή μεταβατική περίοδο εφαρμογής έως το 2025, ενώ και στο επόμενο Συμβούλιο Υπουργών το θέμα βρίσκεται υψηλά στην ατζέντα της Ευρωπαϊκής Ένωσης.

Τώρα, από την πλευρά μας, το Υπουργείο Αγροτικής Ανάπτυξης και Τροφίμων έχει ξεκινήσει ήδη εκστρατεία ενημέρωσης, ώστε να επικοινωνήσουμε τις αλλαγές, να εμπεδωθούν από τους παραγωγούς και να εφαρμοστούν με επιτυχία.

Συγκεκριμένα, έχει ξεκινήσει νέος κύκλος ενημερωτικών εκδηλώσεων. Ήδη στις 2 Δεκεμβρίου πραγματοποιήθηκε εκδήλωση στη Νίκαια της Λάρισας και θα ακολουθήσουν σε όλη την Ελλάδα. Στις 6 Δεκεμβρίου πραγματοποιήθηκε διαδικτυακή συνάντηση με το ΓΕΩΤΕΕ Θεσσαλίας και θα ακολουθήσουν και επόμενες με όλους τους θεσμικούς φορείς της χώρας και κυρίως τον γεωτεχνικό κλάδο που έχει επιφορτιστεί με τη διάχυση της πληροφόρησης σχετικά με τις νέες κυρίως παρεμβάσεις του Στρατηγικού Σχεδίου.

Επίσης, εκτεταμένη ενημέρωση πραγματοποιούμε μέσω του διαδικτύου με ανάρτηση στις ιστοσελίδες του Υπουργείου συνοπτικού κειμένου του Στρατηγικού Σχεδίου με όλες τις παρεμβάσεις του, καθώς και ερωταπαντήσεων για την παροχή διευκρινίσεων.

Τέλος, η προσπάθεια ενημέρωσης συμπληρώνεται με έκδοση εντύπων και φυλλαδίων τα οποία επικεντρώνονται κυρίως στις νέες παρεμβάσεις της ΚΑΠ και στην καλύτερη επικοινωνία των αλλαγών που επιφέρει.

Συμπερασματικά, η νέα πραγματικότητα που έχει διαμορφωθεί απαιτεί μια ολιστική αναπτυξιακή προσέγγιση, όπου γεωργία και περιβάλλον θα λειτουργούν συμπληρωματικά στην επίτευξη βιώσιμων όρων παραγωγής και διασφάλισης της επισιτιστικής επάρκειας.

Θα ήθελα απλώς να προσθέσω ότι το συγκεκριμένο πακέτο που έχει εγκριθεί από την Ευρωπαϊκή Ένωση τον Δεκέμβριο του 2021 και αποτελεί τον οδικό χάρτη για τη νέα ΚΑΠ περιλαμβάνει τα ακόλουθα μέτρα συνοπτικά: Μέτρα για την ενίσχυση της επιχειρηματικότητας και της ανταγωνιστικότητας του πρωτογενή τομέα, μέτρα για την προστασία του περιβάλλοντος, τον μετριασμό και την προσαρμογή στην κλιματική αλλαγή και μέτρα για την τόνωση του γεωργικού εισοδήματος και τη συνολικότερη ανάπτυξη των αγροτικών περιοχών.

Από το συνολικό πακέτο των 2.094.000.000 ευρώ έχουν ήδη ενεργοποιηθεί, προκηρυχθεί, ή προδημοσιευτεί, ή δεσμευτεί σε ετήσιες τακτικές προκηρύξεις μέτρα ύψους άνω του 1.770.000.000 ευρώ, δηλαδή ένα ποσοστό ενεργοποίησης 85% σε ένα πολύ σύντομο χρονικό διάστημα, αν αναλογιστεί κανείς ότι το πακέτο εγκρίθηκε μόλις τον Δεκέμβριο του 2021.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, τα υπόλοιπα θα τα πείτε στη δευτερολογία σας.

Κύριε συνάδελφε, έχετε τον λόγο. Παρακαλώ, όμως, να είμαστε εντός του πλαισίου.

**ΣΤΑΥΡΟΣ ΑΡΑΧΩΒΙΤΗΣ:** Σωστά, κύριε Πρόεδρε.

Κύριε Υπουργέ, η ερώτησή μου ήταν τελείως διαφορετική. Δεν ήταν για το τι έχει γίνει με το Εθνικό Στρατηγικό Σχέδιο, αλλά ποιος εργάζεται πάνω στο καινούργιο Εθνικό Στρατηγικό Σχέδιο. Γιατί, όπως και εσείς είπατε, αλλάζουν πολλά. Αλλάζει ο ορισμός του «ενεργού γεωργού». Δεν υπάρχει πια το «πρασίνισμα» και γίνονται οικολογικά σχήματα. Ποιος έχει ενημερώσει γι’ αυτό το προηγούμενο διάστημα τους παραγωγούς, όταν θα έπρεπε να αποφασίσουν για τις σπορές που πρέπει να επιλέξουν;

Αλλάζει ακόμα ο ορισμός της αναδιανεμητικής ενίσχυσης. Υπάρχει το καινούργιο σύστημα «AKIS», που είναι μια νέα πρωτόγνωρη δράση για την Ελλάδα, που απαιτεί προετοιμασία. Άρα, το ερώτημα ήταν ποιος εργάζεται πάνω σε αυτά. Το ένα.

Το δεύτερο ερώτημα είναι πότε θα γίνει αυτό. Και το λέω αυτό, γιατί αφού ο διεθνής διαγωνισμός ήταν στις 18-11, μέχρι τέλος του χρόνου δεν θα έχουμε τεχνικό σύμβουλο. Άρα, τι θα γίνει; Θα πάμε σε άλλη μία απευθείας ανάθεση, κύριε Υπουργέ, που θα έχει να κάνει με το έτος 2023; Πότε θα βγει έστω η απευθείας ανάθεση, με τι χρήματα; Γιατί εδώ η αγωνία δεν είναι μόνο ο τρόπος που θα δοθούν τα χρήματα, αν θα είναι με απευθείας ανάθεση ή με διεθνή διαγωνισμό. Αλλά, είναι η ουσία αν οι αγρότες θα χάσουν χρήματα στο τέλος.

Θα σας θυμίσω ότι πέρυσι η απευθείας ανάθεση στον τεχνικό σύμβουλο δόθηκε τον Ιούνιο του 2022, αυτή τη χρονιά που περνάμε, για τις πληρωμές που γίνονται τώρα. Αν πάμε σε απευθείας ανάθεση τον Ιούνιο του 2023, καταλαβαίνετε ότι στη νέα ΚΑΠ, στη νέα προγραμματική περίοδο, με όλες αυτές τις αλλαγές που πρόκειται να γίνουν κινδυνεύει ολόκληρος ο σχεδιασμός για τη νέα ΚΑΠ.

Και μια και είπατε για την ενημέρωση, σήμερα στην Ορεστιάδα πραγματοποιεί η νομαρχιακή επιτροπή της Νέας Δημοκρατίας ενημερωτική εκδήλωση με ομιλητή τον συνάδελφό σας, τον Υφυπουργό, τον κύριο Στύλιο. Δεν πραγματοποιεί το Υπουργείο ενημερωτική εκδήλωση. Άρα, εδώ είναι ένα πολιτικό ζήτημα ποιος κάνει ενημερώσεις και για ποιον λόγο.

Έχουμε μπει σε μια άτυπη προεκλογική περίοδο. Ούτως ή άλλως, σε λίγους μήνες, λιγότερο ή περισσότερο, θα έχουμε εκλογές. Αν ενημερώσεις αναλαμβάνει να κάνει η νομαρχιακή του κόμματός σας και να καλεί τους Υπουργούς, εδώ μιλάμε ότι είναι πρωτοφανή πράγματα αυτά που συμβαίνουν. Είναι απόν το Υπουργείο, αλλά οι Υφυπουργοί είναι παρόντες. Δεν γίνονται αυτά. Νομίζω ότι εδώ θα πρέπει να δοθεί και μια πειστική πολιτική απάντηση.

Άρα, τα ερωτήματα είναι δύο. Ποιος εργάζεται αυτή την ώρα και πότε θα έχουμε σύμβουλο και με ποιον τρόπο -αν θα είναι με απευθείας ανάθεση-, για να δουλέψει την καινούργια προγραμματική περίοδο που ξεκινάει σε δεκατρείς εργάσιμες ημέρες.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Είμαι σίγουρος ότι στην εκδήλωση που αναφέρατε η νομαρχιακή της Νέας Δημοκρατίας έχει καλέσει και τους παραγωγικούς φορείς. Είμαστε όλοι εργάτες -έχετε περάσει από αυτό το Υπουργείο, ξέρετε ότι ίσως το μεγαλύτερο έλλειμμα, πέρα από τα οικονομικά ελλείμματα, είναι το έλλειμμα ενημέρωσης-, αγωνιζόμαστε για να το ξεπεράσουμε, γιατί είναι δύσκολο να βρεις τον άλλον στο χωράφι και να του πεις τι έχει αλλάξει, πώς έχει αλλάξει, πώς θα το εκμεταλλευτεί.

Αυτό το κάνουμε με όλες μας τις δυνάμεις, με όλους τους τρόπους, μέσω των ΔΑΟΚ, με απευθείας συναντήσεις. Προσωπικά έχω κάνει δεκάδες συναντήσεις με τα προεδρεία συνεταιρισμών, ενώσεων, για να τους ενημερώνουμε όσο πληρέστερα γίνεται και αυτό γίνεται διαρκώς.

Όσον αφορά τον ΟΠΕΚΕΠΕ, είναι ο αρμόδιος οργανισμός πληρωμών και ελέγχου. Έχει είκοσι χρόνια εμπειρίας στην εφαρμογή της Κοινής Αγροτικής Πολιτικής, είναι πλήρως προετοιμασμένος και έχει άξια στελέχη για την εφαρμογή της νέας ΚΑΠ.

Μάλιστα, στις διμερείς συναντήσεις που προανέφερα με την Ευρωπαϊκή Επιτροπή για την έγκριση του στρατηγικού σχεδίου της Ελλάδας επιβεβαιώθηκε η δυνατότητα υποστήριξης από τις υπηρεσίες του ΟΠΕΚΕΠΕ της αιρεσιμότητας στο πλαίσιο της νέας Κοινής Αγροτικής Πολιτικής.

Ως προς το δεύτερο ερώτημά σας για τον ανοικτό διεθνή ηλεκτρονικό διαγωνισμό για τεχνική υποστήριξη του ΟΠΕΚΕΠΕ να διευκρινίσουμε μερικά πράγματα:

Σχετικά με την ανάδειξη τεχνικού συμβούλου για τα πληροφορικά συστήματα που θα υποστηρίξουν την εφαρμογή στην Ελλάδα της νέας Κοινής Αγροτικής Πολιτικής, ο ΟΠΕΚΕΠΕ έχει ήδη λάβει υπόψη του και έχει επεξεργαστεί τα σχόλια που διατυπώθηκαν στο πλαίσιο της δημόσιας διαβούλευσης με θέμα «Το τεύχος της διακήρυξης για το έργο “Ανάπτυξη και προσαρμογή απαιτούμενων πληροφοριακών συστημάτων και διασυνδέσεων που θα υποστηρίξουν την ΚΑΠ 2023-2027”».

Σε συνέχεια των ανωτέρω σχολίων -γιατί θα ότι συμφωνείτε ότι πρέπει να γίνει με τον καλύτερο δυνατό τρόπο να μην υπάρχουν σκιές- το τεύχος της διακήρυξης έχει τροποποιηθεί και στην επόμενη συνεδρίαση του διοικητικού συμβουλίου θα ζητηθεί η έγκρισή τους για τη διενέργεια ανοικτού διεθνούς ηλεκτρονικού διαγωνισμού για το προαναφερθέν έργο. Τρέχουμε όσο πιο γρήγορα γίνεται, αλλά είναι ένα μεγάλο έργο, είναι πολλά τα λεφτά και πρέπει να γίνει σωστά. Ας μην συγκρίνουμε με καθυστερήσεις του παρελθόντος.

Η απόφαση στην οποία αναφέρεστε στο κείμενο της επίκαιρης ερώτησής σας αφορά άλλο έργο. Αφορά την έγκριση διενέργειας διεθνούς ηλεκτρονικού διαγωνισμού μέσω του Εθνικού Συστήματος Ηλεκτρονικών Δημοσίων Συμβάσεων για την παροχή υπηρεσιών σχετικά με τη συντήρηση υποδομής και την υποστήριξη λειτουργίας των πληροφορικών συστημάτων του ΟΠΕΚΕΠΕ που έχουν αναπτυχθεί το διάστημα 2015-2022. Είναι, λοιπόν, δύο ξεχωριστά έργα, δύο ξεχωριστές προκηρύξεις. Έχω τα έγγραφα. Ευχαρίστως να σας τα δώσω.

Γίνεται μια μεγάλη προσπάθεια προκειμένου οι πληρωμές των αγροτών μας μέσω του ΟΠΕΚΕΠΕ να γίνονται έγκαιρα, δίκαια και με διαφάνεια. Αποτέλεσμα αυτής της προσπάθειας είναι ότι φέτος για πρώτη φορά στην ιστορία του οργανισμού η ενιαία αίτηση ενίσχυσης του έτους 2022 πραγματοποιήθηκε μέσω της ψηφιακής κυβερνητικής πύλης, του γνωστού «gov.gr» και η πληρωμή της προκαταβολής έγινε νωρίτερα από κάθε άλλη φορά.

Γόνιμη η ανησυχία σας. Σας διαβεβαιώνουμε, όμως, ότι η ετοιμότητα των υπηρεσιών του Υπουργείου Αγροτικής Ανάπτυξης και Τροφίμων και του ΟΠΕΚΕΠΕ είναι πλήρης, οπότε η ανησυχία σας είναι αβάσιμη. Εδώ είμαστε για να τα ξαναπούμε.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την δέκατη όγδοη με αριθμό 262/5-12-2022 επίκαιρη ερώτηση δεύτερου κύκλου του Βουλευτή Λάρισας του Συνασπισμού Ριζοσπαστικής Αριστεράς κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «ίδρυση δημοπρατηρίων αγροτικών προϊόντων ως ανάχωμα στην ακρίβεια και στη μείωση του αγροτικού εισοδήματος».

Κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, το αντικείμενο της σημερινής ερώτησης αφορά το σύνολο της ελληνικής κοινωνίας. Αφορά ένα μείζον θέμα, ίσως το μεγαλύτερο στον τομέα της οικονομίας. Ποιο είναι αυτό; Η ακρίβεια των προϊόντων στο ράφι, αλλά και η μείωση του εισοδήματος των παραγωγών είναι ίσως το πιο φλέγον ζήτημα στον τομέα της οικονομίας.

Να αναφέρω χαρακτηριστικά κάποια προϊόντα και τις τιμές αυτών και στο χωράφι, αλλά και στο ράφι:

Ελιές: 0,40 λεπτά ο παραγωγός, 6-7 ευρώ στο ράφι. Μήλα: 0,20-0,25 λεπτά ο παραγωγός, 1,50 στο ράφι. Ρόδια: 0,22-0,23 λεπτά ο παραγωγός, 1,5 ευρώ στο ράφι. Λεμόνια: 0,35 ο παραγωγός, 1,40 στο ράφι. Κάστανα: 1,5 ευρώ ο παραγωγός, 5 στο ράφι. Πορτοκάλια: 0,23-0,25 ο παραγωγός, 1 ευρώ η τελική τιμή στο ράφι. Ενδεικτικές ήταν αυτές οι τιμές.

Δεδομένου ότι δεν έχετε μέχρι σήμερα εφαρμόσει τη νομοθεσία που προβλέπεται για τις αθέμιτες εμπορικές πρακτικές, παρ’ όλο που υπάρχει συγκεκριμένη οδηγία, η οποία ενσωματώθηκε, για τις αθέμιτες εμπορικές πρακτικές, σας ερωτώ: είστε διατεθειμένος να προχωρήσετε στην ίδρυση των δημοπρατηρίων αγροτικών προϊόντων; Τα δημοπρατήρια αφενός θα ενισχύουν το εισόδημα των παραγωγών, δεν θα υπάρχουν οι αθέμιτες εμπορικές πρακτικές, το φαινόμενο των ανοιχτών τιμών που συμβαίνει σήμερα στους παραγωγούς μας, αφετέρου θα μειωθεί η «ψαλίδα» στην τελική τιμή για τον καταναλωτή. Πρόκειται για έναν πρωτοποριακό θεσμό, ο οποίος λειτουργεί -ενδεικτικά σας λέω- στην Ιταλία, στο Βέλγιο, στην Ολλανδία, στη Γερμανία και στην Τουρκία με δέκα δημοπρατήρια. Σε πολλές χώρες λέγεται ανταλλακτήριο εμπορευμάτων.

Ρωτώ, λοιπόν, εάν είστε διατεθειμένος να προχωρήσετε στην ίδρυση αυτών των χρήσιμων εργαλείων. Με τον τρόπο αυτό θα υπάρχει πάνω απ’ όλα διαφάνεια αφού καταπολεμιέται το «μαύρο» χρήμα και θα μειωθεί η «ψαλίδα» -επαναλαμβάνω- των τιμών από το χωράφι στο ράφι.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, όλοι σε αυτή την Αίθουσα συμμεριζόμαστε την αγωνία για την ακρίβεια. Είναι ένα φαινόμενο δυστυχώς πανευρωπαϊκό, παγκόσμιο. Βλέπετε πώς καλπάζει ο πληθωρισμός σε άλλες χώρες, σε χώρες που ήταν αδιανόητο, ήταν σχεδόν συνταγματικώς απαγορευμένο, όπως η Γερμανία. Είναι, λοιπόν, ένα πρόβλημα που μας απασχολεί όλους, αλλά ειλικρινά χαμογέλασα διαβάζοντας την ερώτησή σας. Είναι μια απόδειξη ότι έχετε μία επιλεκτικά κοντή μνήμη απ’ ό,τι διαπιστώνεται. Έρχεστε όψιμα και μας κουνάτε το δάχτυλο γιατί δήθεν δεν εφαρμόζουμε τι; Αυτό που βρήκατε να ισχύει από το 2011 -για τα δημοπρατήρια μιλάω- και τα θυμάστε τώρα ενώ τα καταργήσατε το 2016 εσείς, η κυβέρνησή σας, με νόμο σας.

Γνωρίζετε τον αγώνα δρόμου που κάνει η Κυβέρνηση για την ανάκτηση της ανταγωνιστικότητας του αγροτικού τομέα με μοναδικό μέλημά μας αφενός τη μείωση των τιμών των τροφίμων για τον καταναλωτή, αλλά με ταυτόχρονη στήριξη των αγροτών. Πώς; Με την ενθάρρυνση με φορολογικά κίνητρα, τη σύσταση συμμετοχής σε ομάδες και οργανώσεις παραγωγών σε γεωργία και αλιεία, τη δυνατότητα συμμετοχής σε προγράμματα για να μπορούν να διαθέτουν οι ίδιοι τα προϊόντα τους. Γιατί «κλειδί» σε αυτή την «ψαλίδα» που λέτε μεταξύ της τιμής στο χωράφι και της τιμής στο ράφι είναι η συσκευασία, είναι η μεταποίηση, είναι η τυποποίηση. Κι αν θέλετε -επειδή είναι εδώ κι ο κ. Αραχωβίτης κι έχει ασχοληθεί με το ζήτημα- θέλω να σας πω ότι για μένα η μεγάλη πρόκληση είναι να αντιγράψουμε το ολλανδικό μοντέλο. Πού να το αντιγράψουμε; Στο ότι η Ελλάδα -αυτά είναι στοιχεία προ τριετίας, τετραετίας, αλλά δυστυχώς είναι διαχρονικά- παράγει προϊόντα στον πρωτογενή τομέα αξίας 12 δισεκατομμυρίων ευρώ και εξάγει μόλις 5 δισεκατομμύρια ευρώ, ενώ η Ολλανδία παράγει πρωτογενώς 9 δισεκατομμύρια και εξάγει 25 δισεκατομμύρια. Πώς; Με τη μεταποίηση, την τυποποίηση.

Επειδή αυτή είναι η αγωνία μας, από τα πρώτα νομοθετήματά μας ήταν ο νόμος 4673/2020 «Αγροτικοί Συνεταιρισμοί και άλλες διατάξεις». Τα δημοπρατήρια αγροτικών προϊόντων δεν είναι ένας καινούργιος ούτε ένας άγνωστος θεσμός στη χώρα μας, αλλά από την εποχή του Παπαναστασίου, έναν αιώνα πριν. Υπήρχε νομοθετική πρόβλεψη. Ο αγαπητός Προεδρεύων θα μας πει πάλι ότι είναι της εποχής ΠΑΣΟΚ, γιατί είναι ο νόμος 4015/2011, ο οποίος όμως καταργήθηκε με την παράγραφο 1 του άρθρου 50 του νόμου 4384/2016. Ποιος ήταν τότε κυβέρνηση; Ο ΣΥΡΙΖΑ. Αυτός ο νόμος όριζε την οργάνωση δημοπρατηρίων με τη μορφή ανωνύμων εταιρειών και μετόχους τις συλλογικές αγροτικές οργανώσεις, τις περιφερειακές και τοπικές αυτοδιοικήσεις, ιδιώτες και το Υπουργείο Αγροτικής Ανάπτυξης και Τροφίμων, καθώς και τον τρόπο λειτουργίας τους. Αυτή η διάταξη καταργήθηκε το 2016.

Τι κάναμε εμείς; Ουσιαστικά την επαναφέραμε με τον ν. 4673/2020 που ξαναδίνει τη δυνατότητα να διαθέτουν απευθείας τα αγροτικά προϊόντα τους με πρωτοβουλία τους οι αγροτικοί συνεταιρισμοί.

Συγκεκριμένα, η παράγραφος 3 του άρθρου 1 του ν. 4673 λέει: «Για την εκπλήρωση των σκοπών τους οι αγροτικοί συνεταιρισμοί μπορούν ενδεικτικά να ιδρύουν υποκαταστήματα, παραρτήματα ή γραφεία στο εσωτερικό και το εξωτερικό, να συνιστούν νομικά πρόσωπα, να συμπράττουν σε κοινές επιχειρήσεις με καταναλωτικούς ή άλλους συνεταιρισμούς, νομικά πρόσωπα του δημόσιου και ιδιωτικού τομέα, με κοινωφελείς οργανισμούς, με επιχειρήσεις Οργανισμών Τοπικής Αυτοδιοίκησης, με συνεταιριστικές οργανώσεις άλλων χωρών και με φυσικά ή νομικά πρόσωπα μέσα στο πλαίσιο της διακρατικής ή και της διεπαγγελματικής συνεργασίας».

Να επισημάνω εδώ ότι στην Ευρώπη μέσω των συνεργατικών σχημάτων διακινείται το 65% των προϊόντων, ενώ στην Ελλάδα μόνο το 18%. Αυτό πρέπει να το αλλάξουμε. Αυτό προσπαθούμε με την Κυβέρνηση, δίνοντας κίνητρα για την ένταξη των αγροτών σε ομάδες παραγωγών σε συνεταιρισμούς και στη συμβολαιακή γεωργία, άλλο ένα όπλο που υπάρχει. Είναι σταθερές οι προτεραιότητες του Υπουργείου μας, γιατί όλα αυτά συμβάλλουν στην επίτευξη καλύτερων τιμών με τη συγκέντρωση των προϊόντων των αγροτών και την άρτια έρευνα της αγοράς.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, κύριε Υπουργέ.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Ολοκληρώνω αμέσως, κύριε Πρόεδρε.

Τα ουσιαστικά κίνητρα που δίνουμε, μεταξύ αυτών, είναι πολύ σημαντικά. Είναι η μείωση του φόρου των μετεχόντων σ’ αυτά κατά 50%, αλλά και η ένταξη των οργανώσεων των παραγωγών στους δικαιούχους του νέου αναπτυξιακού νόμου, καθώς και η ένταξή τους στη χαμηλή φορολογική κλίμακα του 10%.

Θα συνεχίσω στη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, σας ερωτώ όχι να μας πείτε τι έκανε ο ΣΥΡΙΖΑ, αλλά τι σκέφτεται να κάνει η Κυβέρνηση. Ο Υφυπουργός ή ο Υπουργός, όταν απαντά, εκφράζει την Κυβέρνηση. Εσείς πιστεύετε ότι υπάρχει πλαίσιο σήμερα για την ίδρυση των δημοπρατηρίων; Δεν υπάρχει. Σας ερωτώ ευθέως κι εσείς πετάτε το μπαλάκι πριν πέντε χρόνια. Έχετε σκοπό να το βελτιώσετε; Έχετε σκοπό να το εξειδικεύσετε; Έχετε σκοπό να το κάνετε μια συγκεκριμένη νομική μορφή που να βοηθά και τους καταναλωτές και τους αγρότες, ναι ή όχι; Μια λογική απάντηση αυτή είναι, κύριε Υπουργέ, εκτός αν θέλετε να ξεφύγετε και δεν μπορείτε να δώσετε μια ξεκάθαρη απάντηση. Αυτό είναι το πρώτο.

Δεύτερον, οι αγορές χωρίς μεσάζοντες πότε καταργήθηκαν; Απ’ αυτήν την Κυβέρνηση καταργήθηκαν.

Τρίτον: Γιατί δεν εφαρμόζετε τον νόμο για τις αθέμιτες εμπορικές πρακτικές; Σας το είπαν οι υπηρεσίες σας που διαβάζετε τα χαρτιά σας; Ξέρετε ότι υπάρχει οδηγία η οποία κάνει λόγο για αθέμιτη εμπορική πρακτική ότι όταν ο παραγωγός πουλά το προϊόν, πρέπει να υπάρχει και τιμή;

Σήμερα ξέρετε τι γίνεται, ποια είναι η πραγματικότητα; Ανοικτές τιμές. Δεν υπάρχουν γνωστοποιημένες τιμές. Γι’ αυτό τι έχετε κάνει; Ποιοι είναι οι έλεγχοι; Πείτε μας «διενεργήσαμε αυτούς τους ελέγχους σ’ αυτές τις περιοχές για το φαινόμενο των ανοικτών τιμών».

Είστε υπερήφανοι για το άνοιγμα της ψαλίδας μεταξύ της τιμής στο χωράφι και της τιμής στο ράφι; Συγκεκριμένα μέτρα, τι έχετε πάρει και τι σκοπεύετε να πάρετε γι’ αυτό το άνοιγμα της ψαλίδας μεταξύ της τιμής στο χωράφι και της τιμής στο ράφι. Άμεσα μέτρα, όπως είναι το δημοπρατήριο ή άλλου είδους ενέργειες. Έρχεστε εδώ και λέτε τι έγινε πριν πέντε χρόνια. Πείτε ευθέως στην Αντιπροσωπεία τι σκοπεύετε να κάνετε γι’ αυτό το οποίο απασχολεί όχι μόνο τους αγρότες, αλλά και όλη την κοινωνία σήμερα.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, μάλλον -θέλω να ελπίζω- δεν είσαστε ακουστικός τύπος, είστε οπτικός τύπος, οπότε θα σας συνιστούσα να διαβάσετε από τα Πρακτικά την πρωτολογία μου. Θα δείτε ότι έχω απαντήσει επαρκέστατα και ότι μπορούν να λειτουργήσουν τώρα. Σας είπα τον νόμο του 2020, τον ν. 4673. Σας διάβασα και την παράγραφο που λέει πώς ακριβώς μπορούν να λειτουργήσουν. Μπορούν και αυτήν τη στιγμή ουσιαστικά δημοπρατούνται σε εξήντα εννέα περιπτώσεις, στην Κρήτη οι περισσότερες από αυτές, όπου δημοπρατούνται από συνεταιρισμούς αλλά και από ιδιώτες τα αγροτικά τους προϊόντα.

Τώρα, για το θέμα της αισχροκέρδειας και των αθέμιτων εμπορικών πρακτικών, εκδώσαμε τον ν. 4792/2021, που ενσωματώνει στην ελληνική νομοθεσία την Ευρωπαϊκή Οδηγία 2019/633 για τις αθέμιτες εμπορικές πρακτικές στις σχέσεις μεταξύ επιχειρήσεων στην αλυσίδα εφοδιασμού γεωργικών προϊόντων και τροφίμων. Τα άρθρα 3 και 4 του ανωτέρω νόμου περιγράφουν αναλυτικά τις πρακτικές οι οποίες είναι εξ αντικειμένου αθέμιτες και απαγορεύονται, ενώ στο άρθρο 5 ορίζονται οι αρμόδιες για την επιβολή των απαγορεύσεων αρχές ή αλλιώς «οι αρχές επιβολής», οι οποίες είναι: η Επιτροπή Καταπολέμησης Εμπορικών Πρακτικών του Υπουργείου Αγροτικής Ανάπτυξης και Τροφίμων και η Επιτροπή Ανταγωνισμού.

Το Υπουργείο μας έχει προχωρήσει στη συγκρότηση της Επιτροπής Καταπολέμησης Αθέμιτων Εμπορικών Πρακτικών, της οποίας προΐσταται πάρεδρος του Νομικού Συμβουλίου του Κράτους. Επίσης έχουμε αποστείλει επιστολή στην Εθνική Ένωση Αγροτικών Συνεταιρισμών για την αποστολή στοιχείων σε σχέση με τη διαπίστωση τέτοιων αθέμιτων πρακτικών.

Στις περιπτώσεις που διαπιστωθούν παραβάσεις και κατά το πεδίο αρμοδιότητας του Υπουργείου μας θα προχωρήσουμε σε αντίστοιχες κυρώσεις, όπως αυτές προβλέπονται στην υπ’ αριθμόν 1686/2021 απόφαση. Στη συγκεκριμένη υπουργική απόφαση καθορίζεται η διαδικασία και ο τρόπος υποβολής καταγγελιών ενώπιον της Επιτροπής Καταπολέμησης Αθέμιτων Εμπορικών Πρακτικών. Οι άλλες περιπτώσεις προωθούνται στην Επιτροπή Ανταγωνισμού. Είναι ένα πληρέστατο πλαίσιο.

Καταθέτω στα Πρακτικά την απόφαση του Υπουργείου Αγροτικής Ανάπτυξης για τον ορισμό των μελών της πενταμελούς Επιτροπής Καταπολέμησης Αθέμιτων Εμπορικών Πρακτικών και της επιστολής της κυρίας Προέδρου της Επιτροπής προς την Εθνική Ένωση Αγροτικών Συνεταιρισμών.

(Στο σημείο αυτό ο Υφυπουργός Αγροτικής Ανάπτυξης και Τροφίμων κ. Σίμος Κεδίκογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και επίσης να σας θυμίσω, όπως προείπα, ότι παρά τους καταστροφικούς, θα έλεγα, χειρισμούς που είχατε, γιατί σε όλα αυτά που λέτε, λέτε «Α, τώρα τι έγινε; Πέντε χρόνια πριν καταργήσαμε τα δημοπρατήρια, ξεχάστε τα και πέστε μας εσείς γιατί δεν τα κάνετε». Τα κάναμε! Τα κάναμε! Εσείς γιατί τα καταργήσατε; Όμως κάποια στιγμή θα πρέπει να δώσετε εξήγηση. Δεν σβήνονται όλα επειδή είσαστε στην αντιπολίτευση. Υπάρχει μνήμη της διακυβέρνησής σας.

Λοιπόν, στην Κυβέρνηση της Νέας Δημοκρατίας δεν θεωρούμε τους παραγωγούς κομματικούς πελάτες ούτε επιχειρούμε να κερδοσκοπήσουμε εκλογικά, όπως εσείς μονίμως προεκλογικά κάνετε και μετά τους ξεχνάτε. Εμείς πιστεύουμε στον πρωτογενή τομέα, στη δύναμή του, στη σπουδαιότητά του. Δυνατός πρωτογενής τομέας σημαίνει δυνατή Ελλάδα. Διαχρονικά το υπηρετούμε, γιατί είναι θεμέλιο της οικονομίας μας και της κοινωνίας μας.

Και για να μην ξεχνιόμαστε, τα δημοσιεύματα του 2016, όταν καταργούσατε τα δημοπρατήρια, από σύσσωμο τον αγροτικό τύπο τα έχετε ξεχάσει;

Ευχαριστώ για την προσοχή σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα έξι μαθήτριες και μαθητές και τρεις συνοδοί εκπαιδευτικοί από το Γυμνάσιο Ματαράγκας Καρδίτσας.

Σας καλωσορίζουμε.

(Χειροκροτήματα από όλες τις πτέρυγες της Βουλής)

Να ενημερώσουμε τους μαθητές ότι σήμερα πραγματοποιείται Κοινοβουλευτικός Έλεγχος, στον οποίο οι Βουλευτές όλων των κομμάτων ρωτούν τους Υπουργούς της Κυβέρνησης για θέματα που αφορούν είτε την εκλογική τους περιφέρεια είτε γενικότερα ζητήματα και ο αρμόδιος Υπουργός είναι εδώ για να απαντήσει.

Συνεχίζουμε τώρα με την δέκατη έβδομη ερώτηση με αριθμό 260/5-12-2022 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς, κ. Αλεξάνδρου (Αλέκου) Τριανταφυλλίδη προς την Υπουργό Παιδείας και Θρησκευμάτων με θέμα: «Συνεχίζεται ο εμπαιγμός και η αδιαφορία για τους εκπαιδευτικούς Θεατρικής Αγωγής ΠΕ91».

Τον λόγο έχει ο κ. Αλέξανδρος Τριανταφυλλίδης.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ευχαριστώ, κύριε Πρόεδρε.

Κυρία Υπουργέ, θα σας διαβάσω το εξής: «Όπως γίνεται αντιληπτό οι εκπαιδευτικοί θεατρικής αγωγής και εν γένει καλλιτεχνικών μαθημάτων είναι απαραίτητοι και γι’ αυτό το λόγο προβήκαμε και σε αυτή τη σύσταση». Με αυτόν τον τρόπο έκλεινε τη δευτερολογία της η Υφυπουργός Παιδείας, κ. Μακρή στη συζήτηση της επίκαιρης ερώτησής μου για το ίδιο θέμα στις 18 Ιουνίου του 2021.

Δυστυχώς, κυρία Υπουργέ, ένα χρόνο μετά, φαίνεται από τις πράξεις που δεν έγιναν, γυρίσατε την πλάτη στον κλάδο των θεατρολόγων. Γίνομαι συγκεκριμένος. Στη γενική αγωγή διορίστηκαν εκατόν εβδομήντα ένας θεατρολόγοι το 2021, μετά και τις δικές μας ερωτήσεις, τρεις κοινοβουλευτικές παρεμβάσεις μόνο από τη δική μου πλευρά, δεκάδες ακόμη από Βουλευτές όλης της αντιπολίτευσης. Μόνο αφού συστάθηκαν τελευταία στιγμή οι αντίστοιχες οργανικές θέσεις, καλύπτοντας σχεδόν το 20% των αναγκών για μόνιμους θεατρολόγους στα σχολεία.

Το καλοκαίρι του 2022, επειδή η αντίστοιχη διαδικασία σύστασης οργανικών δεν πραγματοποιήθηκε, είχαμε μηδέν διορισμούς και οι θεατρολόγοι αποκλείστηκαν στη γενική αγωγή παρά τις τεράστιες ανάγκες. Κρίνοντας από το μέσο όρο του αριθμού των αναπληρωτών ΠΕ91.01 θεατρολόγοι που προσλαμβάνονται κάθε χρόνο, οι συνολικές οργανικές θέσεις στην πρωτοβάθμια εκπαίδευση θα έπρεπε να είναι τουλάχιστον εννιακόσιες θέσεις. Υπάρχουν θεατρολόγοι, για παράδειγμα, που είναι διορισμένοι από το 2009 και παραμένουν ακόμη χωρίς οργανική θέση.

Να σας πω, κυρία Υπουργέ, ότι πρόσφατα συνταξιοδοτήθηκε θεατρολόγος, η οποία δεν μονιμοποιήθηκε ποτέ. Συνταξιοδοτήθηκε ως αναπληρώτρια.

Σημείωση δεύτερη, για τον ίδιο λόγο της μη ύπαρξης οργανικών στην πρωτοβάθμια, πολλοί από τους παλιούς διορισμένους που επιθυμούν να μετατεθούν ή να μεταταχθούν στην πρωτοβάθμια, δεν μπορούν, παρόλο που σύμφωνα με το νόμο θα έπρεπε να έχουν το δικαίωμα αυτό.

Τρίτη σημείωση πολλοί από τους εκατόν εβδομήντα έναν νεοδιόριστους έχουν χωριστεί δύο χρόνια από τις οικογένειές τους και φέτος δεν θα μπορέσουν και πάλι να πάρουν μετάθεση στον τόπο τους αν δεν συσταθούν οι οργανικές θέσεις, παρόλο που στα σχολεία τους υπάρχουν μεγάλες ανάγκες.

Θα καταθέσω στα Πρακτικά, γιατί ο χρόνος με περιορίζει, την από 16/10/2022 επιστολή του Πανελλήνιου Επιστημονικού Συλλόγου Θεατρολόγων, με θέμα «Ο αποκλεισμός των θεατρολόγων από τους διορισμούς του 2022 - Κατεπείγουσα ανάγκη για σύσταση. Εδώ υπάρχουν εξακόσιες εξήντα υπογραφές. Καταθέτω, έστω συμβολικά, αυτές τις εξακόσιες εξήντα υπογραφές για την αναγκαιότητα του μαθήματος της θεατρικής παιδείας για την οποία θα μιλήσω στη δευτερολογία μου.

Το καταθέτω στα Πρακτικά.

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κλείνοντας, δυστυχώς, την αδιαφορία της Κυβέρνησης πέρα από τον κλάδο των θεατρολόγων, βιώνουν και άλλοι κλάδοι, όπως λέω στην ερώτησή μου, όπως οι εκπαιδευτικοί μουσικής, πληροφορικής, φυσικής αγωγής, εικαστικών, αγγλικής, γερμανικής και γαλλικής γλώσσας.

Μόνο η Υπουργός μπορεί να συστήσει οργανικές θέσεις, περιλαμβάνεται αυτό με σαφήνεια. Δεν ισχύει το εντεκάωρο, η ολοκλήρωση του κλπ. Στην περίπτωση αυτή των ειδικοτήτων, της δεύτερης γραμμής ειδικοτήτων, όπως έχετε κατατάξει την θεατρική παιδεία, μόνο με απόφαση της Υπουργού μπορεί να γίνει, όπως έγινε το ‘21 και είχαμε τις μηδέν οργανικές θέσεις του ‘22.

Ρωτώ λοιπόν το εξής: Προτίθεστε ως ηγεσία του Υπουργείου να προχωρήσετε άμεσα στη σύσταση των αναγκαίων οργανικών θέσεων που ανταποκρίνονται στα πραγματικά κενά όλων των σχολικών μονάδων της επικράτειας;

Και το δεύτερο. Προτίθεται η ηγεσία του Υπουργείου να προβεί σε συμπληρωματικούς διορισμούς αμέσως μετά τη σύσταση των οργανικών κενών σε όλους κλάδους που αδικήθηκαν, λόγω της μη έγκυρης σύστασης οργανικών θέσεων;

Και κλείνω, κύριε Πρόεδρε, με μια σημείωση. Σας παρακαλώ θερμά, κυρία Κεραμέως, κοιτάξτε με σας παρακαλώ, μη μου πείτε πάλι γιατί δεν τους μονιμοποιήσατε εσείς τα τεσσεράμισι χρόνια του ΣΥΡΙΖΑ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, ολοκληρώστε, κύριε συνάδελφε.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κλείνω με αυτό. Θέλω να είναι σαφές για να προλάβω την κυρία Υπουργό. Γιατί επί ΣΥΡΙΖΑ των μνημονίων και της χρεοκοπίας που εσείς μας στείλατε, υπήρχε ο κανόνας πέντε συνταξιοδοτούνται δημόσιοι υπάλληλοι, ένας προσλαμβάνεται, που κάτι τέτοιο τώρα δεν υπάρχει.

**ΠΡΟΕΔΡΕΥΩΝ (Οδυσσέας Κωνσταντινόπουλος):**  Ελάτε, κυρία Υπουργέ.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Πρώτα απ’ όλα θέλω να καλωσορίσω τους μαθητές μας. Καλωσορίσατε παιδιά. Να καλωσορίσω και τους εκπαιδευτικούς μας που έρχονται και επισκέπτονται τη Βουλή των Ελλήνων.

 Κύριε συνάδελφε, ευχαριστώ πολύ για την ερώτησή σας. Και ευχαριστώ πολύ, γιατί μας δίνει την ευκαιρία να συζητήσουμε εκ νέου το μείζον ζήτημα για την εκπαιδευτική κοινότητα των μόνιμων διορισμών και των οργανικών θέσεων. Και μου κάνει ιδιαίτερη εντύπωση που θέτετε εσείς το ζήτημα -όχι προσωπικά ασφαλώς, δεν αναφέρομαι σε σας προσωπικά- επειδή είστε μέλος της Αξιωματικής Αντιπολίτευσης του ΣΥΡΙΖΑ, ενός κόμματος που πέρασε από τη διακυβέρνηση της χώρας για τεσσεράμισι χρόνια.

Και θυμάμαι σαν χτες, κύριε Τριανταφυλλίδη, σαν χτες τον κ. Φίλη να λέει εδώ πέρα «θα κάνω είκοσι χιλιάδες διορισμούς». Το έλεγε, το υποσχόταν. Πόσους έκανε; Μηδέν! Πόσους έκανε ο ΣΥΡΙΖΑ τεσσεράμισι χρόνια; Μηδέν! Πόσους έκανε η Κυβέρνηση του Κυριάκου Μητσοτάκη σε δύο χρόνια, εν μέσω πανδημίας; Είκοσι τέσσερις χιλιάδες εφτακόσιους μόνιμους διορισμούς στην εκπαίδευση. Και το λέω, γιατί ξέρετε προκαλεί πραγματικά αλγεινή εντύπωση. Ένα ζήτημα, χρόνιο ζήτημα. Η πραγματικότητα είναι ότι δεν είχαν γίνει μόνιμοι διορισμοί. Και ποιοι υπέφεραν; Η εκπαιδευτική κοινότητα.

Ήρθαμε, λοιπόν, και παρά την πανδημία, παρά τις τεράστιες ανάγκες και σε άλλους τομείς, ναι, βάλαμε προτεραιότητα στα σχολεία μας. Βάλαμε προτεραιότητα τους εκπαιδευτικούς μας και ναι, διορίστηκαν σχεδόν είκοσι πέντε χιλιάδες μόνιμοι εκπαιδευτικοί, μετά από δώδεκα χρόνια που δεν είχε διοριστεί ούτε ένας.

Θέλω, όμως, να σας απαντήσω, κύριε Τριανταφυλλίδη, και με επιμέρους στοιχεία. Φέτος, έγιναν εκατόν ογδόντα εφτά μόνιμοι διορισμοί κλάδου ΠΕ 91 θεατρικής αγωγής και εφτακόσιες εβδομήντα τρεις προσλήψεις θεατρικής αγωγής, εφτακόσιες πενήντα μία στην πρωτοβάθμια, είκοσι δυο στη δευτεροβάθμια εκπαίδευση.

Στις ειδικότητες της μουσικής, της πληροφορικής, φυσικής αγωγής, εικαστικών, αγγλικής, γερμανικής και γαλλικής -για τις οποίες, επίσης, κάνετε λόγο- την τελευταία διετία, κύριε Τριανταφυλλίδη, γιατί πριν ήταν μηδέν. Μηδέν για δώδεκα χρόνια. Την τελευταία διετία μόνο εκατόν δέκα οχτώ εκπαιδευτικοί ΠΕ 5 γαλλικών μόνιμοι διορισμοί, εξακόσιοι ογδόντα οχτώ εκπαιδευτικοί κλάδοι ΠΕ 6 αγγλικών, εξήντα εννέα ΠΕ 7 γερμανικών, τετρακόσιοι τριάντα δυο ΠΕ 08 καλλιτεχνικών, διακόσιοι εξήντα εννέα φυσικής αγωγής, τριακόσιοι σαράντα πέντε πληροφορικής, χίλιοι διακόσιοι σαράντα τέσσερις μουσικής.

Συνολικά, κύριε Τριανταφυλλίδη, επί ΣΥΡΙΖΑ μηδέν! Επί Νέας Δημοκρατίας για αυτές τις ειδικότητες, τρεις χιλιάδες τριακόσιοι πενήντα δυο εκπαιδευτικοί σε αυτές τις ειδικότητες διορίστηκαν μόνιμα από την Κυβέρνηση Νέας Δημοκρατίας και του Κυριάκου Μητσοτάκη και αποτελούν μέρος των εικοσιπέντε χιλιάδων μόνιμων διορισμών στην εκπαίδευση, των πρώτων διορισμών που γίνονται στη χώρα μας από το 2008.

(Στο σημείο αυτό χτυπάει το κουδούνι του χρόνου ομιλίας της κυρίας Υπουργού)

Και θέλω να σας πω και κάτι άλλο, κύριε Τριανταφυλλίδη και ολοκληρώνω, κύριε Πρόεδρε. Ο στόχος μας και το ακούνε και οι εκπαιδευτικοί. Ο στόχος μας είναι να φύγουμε επιτέλους από τη στρεβλή εφαρμογή του θεσμού του αναπληρωτή. Τι εννοώ; Πλέον ο αναπληρωτής να καλύπτει αυτό που λέει η λέξη. Να αναπληρώνει σε περίπτωση έκτακτης ανάγκης. Αυτό κάνουμε και γι’ αυτό και σιγά-σιγά έχει επέλθει μια πιο υγιής ισορροπία.

Έχουμε δρόμο ακόμη, αλλά με είκοσι πέντε χιλιάδες μόνιμους διορισμούς, αυτός είναι ο στόχος μας, να επέλθει μια πιο υγιής ισορροπία, μεταξύ των μόνιμων εκπαιδευτικών που είναι η ραχοκοκαλιά και εκπαιδευτικών, οι οποίοι καλούνται να αναπληρώσουν σε κατάσταση έκτακτης ανάγκης. Με μία διαφορά. Ότι για μας, κύριε Τριανταφυλλίδη, μιλούν οι πράξεις μας, όχι τα λόγια του κ. Φίλη για είκοσι χιλιάδες διορισμούς και μηδέν διορισμοί στην πράξη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο συνάδελφος κ. Τριανταφυλλίδης έχει τον λόγο.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** «Ούτοι συνέχθειν, αλλά συμφιλείν έφυν» λέει η Αντιγόνη στο στίχο 523 του ομώνυμου έργου του Σοφοκλή. Δηλαδή, κυρία Υπουργέ, «γεννήθηκα για να αγαπώ και να αγαπιέμαι, όχι για να μισώ και να μισιέμαι», όπως λέει η Αντιγόνη που εκφράζει τη συνεννόηση, τη συμφιλίωση και την αγάπη απέναντι στο μοντέλο του Κρέοντα, που είναι το μοντέλο της στεγνής και στυγνής εξουσίας.

Σε καμία περίπτωση δεν θέλω να χαρακτηρίσω για προπέτεια και να πω ότι προσωποποιείτε το μοντέλο του Κρέοντα. Μακράν εμού! Άλλωστε, θα κριθείτε από αυτό και από τους εκπαιδευτικούς για αυτά που είπατε, που τα τεσσεράμισι χρόνια του ΣΥΡΙΖΑ έγιναν τα δέκα χρόνια που έχουν να γίνουν μόνιμοι διορισμοί. Φαίνεται ότι κυβερνήσαμε δέκα χρόνια αντί τεσσεράμισι χρόνια. Σαν να το ήξερα, στο τέλος ομιλίας μου είπα ότι πέντε συνταξιοδοτούνταν, ένας προσλαμβάνονταν, εξαιτίας των μνημονίων που εσείς μας βάλατε, λόγω της χρεοκοπίας, γιατί χρεοκοπήσατε αυτή τη χώρα.

Και θέλω να το πω αυτό, γιατί θέλω να φύγουμε από την τρέχουσα αντιπαράθεση. Κοιτάξτε με, κυρία Κεραμέως. Το μάθημα αυτό δεν είναι για τακτοποίηση θεατρολόγων, επειδή έχουμε ανάγκες για άλλους οκτακόσιους μόνιμους διορισμούς, για να έχουμε χίλιες μόνιμες και να μην τρέχουν ως περιπλανώμενο γκρουπούσκουλα από σχολείο σε σχολείο για να συμπληρώσουν τις ώρες τους, αλλά πρέπει εσείς να κατανοήσετε και να συμφωνήσετε σχετικά με το μάθημα της θεατρικής παιδείας -και καταθέτω και στα Πρακτικά τον ορισμό την Ημέρα της Έμφυλης Βίας του θεατρικού έργου που έπαιξε το θεατρικό σχήμα Μικρός Βορράς στο Θέατρο Αμαλία, όπου λειτούργησε το συμμετοχικό θέατρο, έφερε τους θεατές επάνω και άρχισαν μαθητές με παρόντα το Πανελλήνιο Δίκτυο για την Θεατρική Παιδεία στη μέση εκπαίδευση- και ελάτε να συμφωνήσουμε σε αυτό, να γίνουμε Αντιγόνες και να μην γίνουμε Κρέοντες σε βάρος των παιδιών που προηγουμένως καλωσορίσατε στο εθνικό Κοινοβούλιο με πράξεις και όχι με λόγια.

Η θεατρική παιδεία στη χώρα που γέννησε το θέατρο δεν μπορεί να κατατρύχεται από 80% μη μόνιμους διορισθέντες θεατρολόγους. Πρέπει να τεθεί στην προμετωπίδα της εκπαιδευτικής μεταρρύθμισης. Γιατί το θέατρο είναι που μπορεί, κυρία Κεραμέως -και το πιστεύω και το υπερασπίζομαι-, να αντιμετωπίσει την αλήθεια, να αντιμετωπίσει το μπούλινγκ, να αντιμετωπίσει τις συμμορίες. Διότι ο μαθητής μέσα από το συμμετοχικό θέατρο, όταν δηλαδή καταλάβει ότι είναι τμήμα μιας συλλογικότητας, βιώνει από κοινού και την προσωπικότητά του και την ανάγκη της υπευθυνότητάς του απέναντι στο κοινωνικό σύνολο.

Ελάτε λοιπόν, κυρία Κεραμέως. Αυτά που είπατε ούτε εσείς δεν τα πιστεύετε για τα νούμερα και τους αριθμούς κ.λπ. Σας είπα μόνο έναν αριθμό. Διορισμοί θεατρολόγων φέτος 2022 μηδέν. Έχετε κάτι να πείτε γι’ αυτό; Μηδέν μόνιμες οργανικές θέσεις καθηγητών θεατρικής παιδείας. Μηδέν. Αυτό είναι αναντίρρητο. Αλλά εγώ δεν μένω σε αυτό.

Σας ζητώ έστω και τους τελευταίους μήνες –έναν, δυο, τρεις- της θητείας σας το εξής. Βάλτε προμετωπίδα τη θεατρική παιδεία. Το θέατρο είναι ζωή. Το θέατρο είναι ψυχή. Δώστε αυτήν την ψυχή στη μέση εκπαίδευση. Φέρτε τη θεατρική παιδεία και στο Λύκειο, που βγήκε από την Α΄ Λυκείου και από το Γυμνάσιο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Τριανταφυλλίδη.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Δώστε αυτή τη δυνατότητα όχι μόνο για αποκατάσταση των εργαζομένων, αλλά για να δώσετε ψυχή και ζωή στην ίδια την εκπαιδευτική διαδικασία.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε τον λόγο, κυρία Υπουργέ.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Κύριε Τριανταφυλλίδη, σας παρακολούθησα με πάρα πολύ μεγάλη προσοχή. Μου έκανε εντύπωση. Ανήκετε σε άλλο κόμμα από τον ΣΥΡΙΖΑ; Ξέρετε γιατί σας ρωτώ; Μπορεί να μην το ξέρετε. Ξέρετε ότι επί των ημερών σας μειώσατε τις ώρες θεατρικής αγωγής; Το ξέρετε; Το ξέρετε ή όχι;

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Θέλετε να κάνουμε διάλογο; Είναι ρητορικό το ερώτημα;

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Το ξέρετε; Το γνωρίζετε; Γιατί σας άκουσα και συμφωνούμε ότι κι εμείς πιστεύουμε πάρα πολύ στη θεατρική αγωγή με μόνη διαφορά…

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Μα, κρίθηκε ο ΣΥΡΙΖΑ....

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Να σας πω ποια είναι τα πραγματικά περιστατικά. Εσείς μειώσατε τις ώρες της θεατρικής αγωγής στο δημοτικό…

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Τελείωσε το 2019 ο ΣΥΡΙΖΑ. Εσείς είστε Κυβέρνηση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Τριανταφυλλίδη, ρητορικά σας ρωτάει.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Κύριε Τριανταφυλλίδη, εγώ θέλω να μιλώ με στοιχεία. Τα στοιχεία έχουν ως εξής.

Επί κυβερνήσεως ΣΥΡΙΖΑ μειώθηκαν οι ώρες θεατρικής αγωγής, μηδέν διορισμοί στη θεατρική αγωγή. Επί Κυβερνήσεως Νέας Δημοκρατίας γίνανε όλοι αυτοί οι διορισμοί που σας είπα στη θεατρική αγωγή. Τα δεδομένα μιλούν από μόνα τους. Μάλλον δεν το ξέρατε. Κοιτάξτε το λίγο. Κοιτάξτε λίγο τις ώρες του ωρολογίου προγράμματος.

Αλλά θέλω να πω και κάτι άλλο. Τον Ιούνη του 2021 συστήσαμε επτακόσιες είκοσι μία νέες οργανικές θέσεις στους κλάδους ακριβώς που αναφερθήκατε πριν: γαλλική, γερμανική, καλλιτεχνικά, μουσική, πληροφορική, θεατρική αγωγή. Ήταν στην ερώτησή σας. Εκατόν ογδόντα έξι από αυτές ήταν του κλάδου ΠΕ90 Θεατρικής Αγωγής και ειδικότερα θεατρικών σπουδών και δραματικής τέχνης. Άλλες εβδομήντα έξι θέσεις για τη θεατρική αγωγή συστάθηκαν στη δευτεροβάθμια εκπαίδευση.

Υπάρχουν δύο αλλαγές, κύριε Τριανταφυλλίδη, με την Κυβέρνηση αυτή, σε ό,τι αφορά το ζήτημα αυτό. Το πρώτο είναι ότι γίνονται μόνιμοι διορισμοί. Δεν σταματά όμως εκεί. Επειδή πράγματι οι οργανικές θέσεις δεν έχουν ενημερωθεί για δεκαετίες ολόκληρες, εμείς κάνουμε και αυτό, κάνουμε και νέα χαρτογράφηση προκειμένου ακριβώς να ενσωματώσουμε στο ανθρώπινο δυναμικό τις σύγχρονες ανάγκες του σχολείου. Αυτή είναι μια διεργασία που γίνεται, έχει ξεκινήσει και συνεχίζεται στο Υπουργείο, προκειμένου μετά από δεκαετίες και μετά από τους είκοσι πέντε χιλιάδες διορισμούς να μπορέσουμε να προχωρήσουμε και σε άλλους στη βάση των νέων οργανικών θέσεων που χρειάζεται το σχολείο.

Μήπως και γι’ αυτό δεν μπορούσατε να το κάνετε όσο ήταν το μνημόνιο, κύριε Τριανταφυλλίδη; Γιατί δεν συστήσατε νέες οργανικές θέσεις; Γιατί; Ούτε αυτό μπορούσατε να το κάνετε; Ένα προεδρικό διάταγμα, κύριε Τριανταφυλλίδη; Τίποτα δεν μπορούσατε να κάνετε; Χέρια δεμένα; Τίποτα; Και τη θεατρική αγωγή την αφαιρέσατε επειδή ήταν η τρόικα; Γι’ αυτό την αφαιρέσατε, κύριε Τριανταφυλλίδη; Μιλάνε τα στοιχεία από μόνα τους.

Και θέλω να κλείσω με ένα τελευταίο. Επειδή μιλήσατε για ειδικότητες που έχουν μια ιδιαίτερη σημασία για εμάς και αγγίζουν και τα λεγόμενα ειδικά μαθήματα στο Λύκειο. Για πρώτη φορά, κύριε Τριανταφυλλίδη, στην ιστορία του δημόσιου σχολείου όλα τα μαθήματα που εξετάζονται ως ειδικά στις πανελλαδικές εξετάσεις και αναφέρομαι στα μουσικά μαθήματα, στα γερμανικά, στα ισπανικά, στα ιταλικά, στα γαλλικά, στο ελεύθερο και γραμμικό σχέδιο, όλα αυτά τα μαθήματα προσφέρονται στο δημόσιο σχολείο, εφόσον το επιθυμούν οι μαθητές. Αυτό έγινε επί ημερών Κυριάκου Μητσοτάκη.

Ενισχύουμε το δημόσιο σχολείο, δίνουμε μια δυνατότητα που δεν υπήρχε πριν το δημόσιο σχολείο, σκεπτόμενοι τα παιδιά μας και πώς θα πάρουν περισσότερα εφόδια μέσα από το δημόσιο σχολείο.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την  τέταρτη με αριθμό 253/5-12-2022 επίκαιρη ερώτηση του δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδος κ. Ιωάννη Δελήπρος την Υπουργό Παιδείας και Θρησκευμάτων, με θέμα: «Προβλήματα στη λειτουργία του Μουσικού Σχολείου Θεσσαλονίκης».

Παρακαλώ, κύριε συνάδελφε.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Κυρία Υπουργέ, η ερώτησή μας αφορά σήμερα βέβαια το Μουσικό Σχολείο της Θεσσαλονίκης εκεί στην Πυλαία, αλλά θα μπορούσε να αφορά χιλιάδες σχολεία τα οποία έχουν υπαχθεί σε αυτήν τη λογική, την απαράδεκτη λογική και διαδικασία των συγχωνεύσεων και καταργήσεων τμημάτων με ό,τι αυτό σημαίνει.

Πέρα λοιπόν από τα ιδιαίτερα προβλήματα που έχουν τα μουσικά σχολεία και για τα οποία έχουμε αναφερθεί σε παλαιότερες ερωτήσεις που έχουν συζητηθεί μάλιστα εδώ, σε σχέση με τα πτυχία τους, σε σχέση με τη μη ταξινόμησή τους ως μουσικές σπουδές, στο Μουσικό Σχολείο λοιπόν της Θεσσαλονίκης, για να περάσω στην ερώτηση αυτή καθαυτή, συνέβη ένα γεγονός παιδαγωγικά και όχι μόνο απαράδεκτο. Με απόφαση της Διεύθυνσης Δευτεροβάθμιας Εκπαίδευσης Ανατολικής Θεσσαλονίκης συμπτύχθηκαν τρία τμήματα της Γ΄ Λυκείου, της τελευταίας τάξης του λυκείου, και τα τρία συμπτύχθηκαν και έγιναν δύο.

Αυτό το χαρακτήρισα εξαρχής απαράδεκτο πρώτον για παιδαγωγικούς λόγους, νομίζω όλοι καταλαβαίνουμε ότι είναι διαφορετικό πράγμα σε ένα τμήμα το μάθημα να αφορά είκοσι τέσσερις ή είκοσι πέντε μαθητές και διαφορετικό βεβαίως και πολύ καλύτερο από το να αφορά δεκαπέντε μαθητές και μάλιστα, σε μια χρονιά όπως είναι η Γ΄ Λυκείου που έχει τις ιδιαίτερες απαιτήσεις της εξαιτίας της προετοιμασίας αυτών των παιδιών στις πανελλαδικές.

Υπάρχουν κι άλλοι λόγοι όμως. Υπάρχουν λόγοι οργανωτικοί του ίδιου του σχολείου το οποίο έχει κάνει τον προγραμματισμό του και με αυτήν την απόφαση της διεύθυνσης Ανατολικής Θεσσαλονίκης ανατρέπεται αυτός ο προγραμματισμός και δεν υπάρχει ένα ζήτημα γενικότερα της λειτουργίας του προγράμματος του σχολείου.

Υπάρχουν επιπλέον φυσικά λόγοι, όπως είναι οι υγειονομικοί λόγοι, γιατί όλοι καταλαβαίνουμε ότι μέσα στην πανδημία, από την οποία ακόμα δεν έχουμε βγει, εδώ και τρία χρόνια είμαστε μέσα σε αυτήν, είναι προτιμότερο να αραιώνεις τον πληθυσμό ιδιαίτερα τον χειμώνα παρά να τον συγκεντρώνεις. Είναι λοιπόν καλύτερο να υπάρχουν δεκαπέντε μαθητές, παρά να είναι είκοσι τέσσερις ή είκοσι πέντε.

Και φυσικά υπάρχει και ένας ακόμα λόγος, ένας λόγος ο οποίος έρχεται στην επικαιρότητα δυστυχώς με πολύ τραγικό τρόπο το τελευταίο διάστημα, με τα συνεχόμενα ατυχήματα και δυστυχήματα που έχουμε στα σχολεία σε σχέση με την κατάσταση των σχολικών υποδομών της χώρας, οι οποίες χρειάζονται άμεσα βελτίωση.

Για όλους αυτούς λοιπόν τους λόγους, σας καλούμε και σας ρωτάμε τι θα κάνετε για να μεριμνήστε έτσι ώστε να ανακληθεί, να ακυρωθεί, να αρθεί η σχετική απόφαση της Διεύθυνσης Δευτεροβάθμιας Εκπαίδευσης Ανατολικής Θεσσαλονίκης.

Ελπίζουμε το ερώτημά μας να μην αποδειχθεί ρητορικό και να μπορέσουμε να συνεχίσουμε τη συζήτηση επί του ζητήματος αυτού.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία Υπουργέ.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Ευχαριστώ πολύ, κύριε συνάδελφε, για την ερώτηση. Σε ό,τι έχει να κάνει, κύριε Δελή, με το ανθρώπινο δυναμικό, ξέρετε ότι επέρχεται μια δύσκολη ισορροπία προκειμένου να αξιοποιήσουμε στο έπακρο το πολύτιμο ανθρώπινο δυναμικό μας, έχοντας κατά νου όλη τη χώρα κι όχι μόνο ένα σχολείο ή μια περιοχή, συνολικά τη χώρα, τη βέλτιστη αξιοποίηση του ανθρώπινου δυναμικού σε όλη την επικράτεια.

Ξέρετε ότι υπάρχει υπουργική απόφαση η οποία προβλέπει κατά ανώτατο όριο είκοσι τέσσερις μαθητές σε αυτά τα σχολεία για κάθε τμήμα. Στην αρχή της χρονιάς φοιτούσαν πενήντα δύο μαθητές και έχει αποφασιστεί οριακά η λειτουργία τριών τμημάτων. Όταν όμως, εν συνεχεία, ο αριθμός μειώθηκε στους σαράντα οκτώ, η διευθύντρια δευτεροβάθμιας εκπαίδευσης έκρινε -με βάση τα νέα στοιχεία και σύμφωνα με το ισχύον πλαίσιο- πως δύο τμήματα εξυπηρετούν τις ανάγκες των μαθητών. Διαφορετικά τι θα είχαμε; Θα είχαμε τρία τμήματα με δεκαέξι μαθητές το καθένα, πολύ κάτω από το προβλεπόμενο όριο και πόσο μάλλον όταν έχουμε πάρα πολλές ανάγκες σε άλλα μουσικά σχολεία, σε άλλες περιοχές της χώρας. Μάλιστα, η ενημέρωση που έχω είναι ότι το κτίριο είναι ειδικά σχεδιασμένο για να φιλοξενήσει μουσικό σχολείο και οι αίθουσες είναι αρκούντως ευρύχωρες.

Όπως ξέρετε αυτές οι αποφάσεις δεν λαμβάνονται σε κεντρικό επίπεδο. Λαμβάνονται σύμφωνα από τα στελέχη εκπαίδευσης, στο πλαίσιο της ισχύουσας νομοθεσίας. Το τονίζω αυτό. Πιστεύω ότι θα συμφωνήσετε ότι δεν είναι η βέλτιστη πρακτική να έχουμε πολύ μικρά τμήματα στα αστικά κέντρα και μετά να μην έχουμε ανθρώπινο δυναμικό για τις νησιωτικές, για τις παραμεθόριες περιοχές, όταν ο νόμος είναι σαφής και όταν ο αριθμός των μαθητών δικαιολογούσε δύο και όχι τρία τμήματα.

Επίσης, να πω για ό,τι έχει σχέση με την πανδημία, γιατί και αυτή τη θίξατε. Όπως ξέρετε, από την αρχή της πανδημίας το Υπουργείο Παιδείας είναι σε διαρκή συνεννόηση με την Επιτροπή των ειδικών και το Υπουργείο Υγείας. Νομίζω, επίσης, ότι η εκπαιδευτική κοινότητα απέδειξε σε όλους σε τι βαθμό ανταποκρίθηκαν, με άριστο τρόπο, όλα τα μέλη της εκπαιδευτικής κοινότητας απέναντι σε αυτή την πολύ μεγάλη πρόκληση.

Ξέρετε, παρομοίως, ότι το Υπουργείο Παιδείας έχει εκδώσει εγκυκλίους σχετικά με τους τρόπους λειτουργίας των σχολείων. Φέτος δεν έχουμε λάβει κάποια εισήγηση από την Επιτροπή των ειδικών για οποιοδήποτε μέτρο πρόληψης στα σχολεία μας. Εξακολουθούν και λειτουργούν στο πλαίσιο ακριβώς που λειτουργεί και η υπόλοιπη κοινωνία.

Θα επανέλθω με περαιτέρω στοιχεία για τα μουσικά σχολεία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:**  Η απάντησή σας, κυρία Υπουργέ, είναι αν μη τι άλλο ειλικρινής όσο και αποκαλυπτική. Μιλήσατε για την αξιοποίηση του ανθρώπινου δυναμικού. Μιλήσατε για το ότι η συγκεκριμένη τάξη ξεκίνησε με πενήντα δύο μαθητές οι οποίοι έγιναν σαράντα οκτώ και ξαφνικά στη μέση της χρονιάς τα τρία τμήματα συγχωνεύονται, ενώνονται και γίνονται δύο.

Ομολογείτε, δηλαδή, και εσείς την αναστάτωση που προήλθε -γιατί αναστάτωση προέρχεται σε ένα σχολείο, όταν ξαφνικά μαθητές πρέπει να αλλάξουν τμήματα, πρέπει να αλλάξει ένα ολόκληρο πρόγραμμα- για να αξιοποιήσετε έναν εκπαιδευτικό ή όσους εκπαιδευτικούς, εν πάση περιπτώσει, εργάζονται σε αυτό το σχολείο και να εξοικονομήσετε.

Έτσι, με τη λογική τη δική σας, με τη λογική την κυβερνητική -με τη λογική, μάλλον, της κυρίαρχης πολιτικής, γιατί δεν είστε αυτοί που εφηύραν αυτή την πολιτική, την εφαρμόζετε και εσείς όπως και οι προηγούμενοι υπουργοί, παρακολούθησα και την προηγούμενη ερώτηση- χτίζετε επάνω σε αυτά που σας άφησαν οι προηγούμενοι Υπουργοί Παιδείας.

Εκτός όμως από την αξιοποίηση του ανθρώπινου δυναμικού -αυτού που εργάζεται, κυρία Υπουργέ- υπάρχει και το αναξιοποίητο ανθρώπινο δυναμικό, υπάρχουν δεκάδες χιλιάδες αδιόριστοι εκπαιδευτικοί οι οποίοι πρέπει να διοριστούν. Και, εντάξει, διορίσαμε είκοσι πέντε χιλιάδες, αλλά ταυτόχρονα έχουμε προσλάβει μέχρι τώρα άλλες τριάντα με τριάντα πέντε χιλιάδες αναπληρωτές. Γιατί, λοιπόν, να μην συνεχιστούν οι διορισμοί; Άμεσα να γίνουν αυτοί.

Θα έρθω όμως στις συγχωνεύσεις και στις καταργήσεις, γιατί πράγματι η απάντησή σας ήταν αποκαλυπτική, αποδεικνύοντας ότι το ζήτημα αυτό των συγχωνεύσεων, των καταργήσεων, των συμπτύξεων τμημάτων, το οποίο ξεκίνησε με έντονο τρόπο από την εποχή της κυρίας Διαμαντοπούλου, όταν εκείνη ήταν Υπουργός Παιδείας –δηλαδή, έχει αρκετό παρελθόν- συγχωνεύθηκαν χιλιάδες σχολικές αίθουσες και σχολικά κτίρια, ακριβώς με την ίδια λογική τη λογική της εξοικονόμησης του ανθρώπινου δυναμικού και της αξιοποίησης.

Γι’ αυτό και έχουμε φτάσει αυτή τη στιγμή να έχουμε μεγάλα τμήματα. Υπάρχουν μεγάλα τμήματα και δεν μπορεί το Υπουργείο Παιδείας να οχυρώνεται πίσω από τον μέσο όρο διαιρώντας αριθμό μαθητών με τμήματα, γιατί γνωρίζετε ότι είναι διαφορετική η κατάσταση δεν είναι ίδια αυτά τα ζητήματα σε όλη τη χώρα. Και η λογική των συγχωνεύσεων και των καταργήσεων είναι ο περιορισμός του λεγόμενου κόστους.

Εδώ, λοιπόν, μία κυβέρνηση -μία πολιτική- αντιμετωπίζει την εκπαίδευση ως κόστος και προσπαθεί να περικόψει από εδώ και από εκεί, να περικόψει από τα λειτουργικά έξοδα των σχολείων.

Ναι, έχουμε περικοπές από τα λειτουργικά έξοδα, δεν φτάνουν τα χρήματα, κυρία Υπουργέ, τα οποία δίνουν οι κυβερνήσεις στα σχολεία, δεν φτάνουν για τη συντήρηση. Όταν δεν έχει προκύψει ένα συνεκτικό πρόγραμμα ανέγερσης σχολικών κτιρίων, όταν εξακολουθούν οι αναπληρωτές να είναι ένα πολύ μεγάλο τμήμα του εκπαιδευτικού προσωπικού, είναι ακριβώς αποτελέσματα αυτής της αντίληψης της εκπαίδευσης ως κόστος και ως σπατάλης.

Εν πάση περιπτώσει, αυτό που ξέρουμε εμείς και αυτό που γνωρίζουν και οι εκπαιδευτικοί είναι -και το έχουν καταλάβει από την εναλλαγή διαφόρων κυβερνήσεων- ότι η ίδια η κυβερνητική πολιτική, στη βασική της κατεύθυνση συνεχίζεται. Είναι μια πολιτική η οποία, βεβαίως, αντιμάχεται τα συμφέροντα και των μαθητών, αλλά και των εκπαιδευτικών και είναι χαρακτηριστικό ότι η εκπαίδευση και οι ανάγκες της -που μόλις πριν από λίγο περιέγραψα- δεν υπάγονται, απ’ όσο γνωρίζουμε, σε καμία χρηματοδότηση, ακόμη και από αυτό το περιβόητο και το πολυδιαφημισμένο Ταμείο Ανάκαμψης.

Ευχαριστώ πάρα πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία Υπουργέ, έχετε τον λόγο.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κύριε Δελή, νομίζω εξήγησα ακριβώς ότι έχουμε ένα νομοθετικό πλαίσιο. Εάν προτείνετε να μην εφαρμόζουμε τους νόμους που ψηφίζουμε τότε πείτε το ευθαρσώς…

**ΙΩΑΝΝΗΣ ΔΕΛΗΣ:** Να τον αλλάξετε. Οι νόμοι αλλάζουν.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** …έχουμε ένα ισχυρό νομοθετικό πλαίσιο στο οποίο προβλέπονται είκοσι τέσσερις μαθητές, ενώ άλλες χώρες έχουν πάρα πολλούς περισσότερους μαθητές απ’ ότι εμείς. Δείτε τα συγκριτικά στοιχεία που βγαίνουν από τις διάφορες χώρες. Δείτε πόσο πιο χαμηλά είναι η χώρα μας σε σχέση με πάρα πολλές άλλες χώρες.

Αλλά, επειδή μιλήσατε για τη στελέχωση και έχετε δίκιο, διότι όλοι εδώ μέσα σε αυτή την Αίθουσα νομίζω εννοούμε στο ότι η εκπαίδευση είχε ανάγκη από μόνιμο εκπαιδευτικό προσωπικό. Γι’ αυτόν ακριβώς τον λόγο τα τελευταία δύο χρόνια διορίσαμε σχεδόν είκοσι πέντε χιλιάδες μόνιμους εκπαιδευτικούς. Μόνο στον κλάδο μουσικής έχουμε προβεί σε οκτακώσιους σαράντα δύο μόνιμους διορισμούς κλάδου μουσικής εκπαίδευσης στο πλαίσιο ακριβώς αυτών των είκοσι πέντε χιλιάδων μόνιμων διορισμών.

Αλλά, δεν σταματάμε εκεί. Μου δίνετε την ευκαιρία να μιλήσω και για περαιτέρω πρωτοβουλίες που έχουν να κάνουν με την ουσιαστική αναβάθμιση των μουσικών σχολείων και της μουσικής παιδείας.

Κύριε Δελή, όπως ίσως θα ξέρετε, έχουμε συγκροτήσει επιστημονική επιτροπή μουσικής παιδείας που εισηγείται στο ΙΕΠ για θέματα αρμοδιότητάς του, που αφορούν στην μουσική παιδεία και στα μουσικά μαθήματα τα οποία διδάσκονται και στα μουσικά σχολεία και στα σχολεία γενικής παιδείας. Είναι σε εξέλιξη νέα προγράμματα σπουδών μουσικών σχολείων. Και το ΙΕΠ θα προχωρήσει άμεσα σε προκήρυξη για συγγραφή νέων μουσικών εγχειριδίων.

Επίσης, ειδική πράξη ΕΣΠΑ για την αναβάθμιση της μουσικής εκπαίδευσης των μουσικών σχολείων είναι σε εξέλιξη. Για πρώτη φορά έγινε γόνιμος διεθνής διαγωνισμός. Ο ανάδοχος θα αποστείλει σε κάθε μουσικό σχολείο ένα ολοκληρωμένο στούντιο, σύγχρονο τεχνολογικό εξοπλισμό -hardware και software-για την αξιοποίηση της τεχνολογίας και της πληροφορικής στα μαθήματα μουσικής παιδείας. Αυτά τώρα έγιναν, κύριε Δελή. Όπως τώρα και ο διαγωνισμός προχώρησε ακριβώς στο πλαίσιο αυτό.

Επίσης, συγκροτήθηκε επιστημονική επιτροπή επιμόρφωσης, η οποία επιμορφώνει εκπαιδευτικούς μουσικής παιδείας σε κάθε μουσικό σχολείο και τους συντονιστές εκπαιδευτικού έργου. Η επιμόρφωση αυτή θα πραγματοποιηθεί σε τρεις φάσεις: Η πρώτη φάση ξεκίνησε μόλις τώρα, στις 29 Νοεμβρίου, και θα ολοκληρωθεί τον Μάρτιο. Η δεύτερη φάση θα γίνει δια ζώσης τέλος Μαρτίου και Απρίλιο και η τρίτη φάση ενδοσχολικά σε όλους τους εκπαιδευτικούς κλάδου μουσικής, οι οποίοι θα λειτουργήσουν ως πολλαπλασιαστές. Ο καθένας στο δικό του μουσικό σχολείο.

Θα κλείσω με αυτό που ανέφερα και προηγουμένως. Επιτέλους τα μουσικά μαθήματα που εξετάζονται στις πανελλαδικές για τα τμήματα μουσικής στο πανεπιστήμιο, διδάσκονται πλέον -αυτά τα μαθήματα- στο δημόσιο σχολείο, σε όσους επιθυμούν να τα παρακολουθήσουν. Είναι όμως πλέον μία παροχή που δίνει το δημόσιο σχολείο σε εκείνους τους υποψήφιους που επιθυμούν να εισαχθούν σε μουσικές σχολές και θα εξεταστούν στα μουσικά μαθήματα.

Αυτή είναι η πραγματική αναβάθμιση, κύριε Δελή, των μουσικών σχολείων και της μουσικής παιδείας στη χώρα μας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με την ενδέκατη με αριθμό 258/5-12-2022 επίκαιρη ερώτηση του δεύτερου κύκλου του Βουλευτή Β2’ Δυτικού Τομέα Αθηνών του ΜέΡΑ25 κ.Κρίτωνα – Ηλία Αρσένη προς την Υπουργό Παιδείας και Θρησκευμάτων με θέμα: «Με ευθύνη της κυβέρνησης χιλιάδες νεοδιόριστοι εκπαιδευτικοί δεν μονιμοποιούνται παρά το πέρας της διετίας».

Παρακαλώ κύριε συνάδελφε, έχετε τον λόγο.

**ΚΡΙΤΩΝ-ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, ρωτήσατε μόλις τον κ. Δελή και είπατε: Αν προτείνετε να μην εφαρμόζουμε τους νόμους που ψηφίζουμε, πείτε το ευθαρσώς.

Κυρία Υπουργέ, έχετε το θράσος να ρωτάτε αυτό το πράγμα όταν εσείς δεν εφαρμόζετε τους νόμους που ψηφίζονται, τον νόμο 4823/2021 και τον προηγούμενο νόμο τον ν. 4389. Οι άνθρωποι που διορίζονται μετά το πέρας διετίας συν δύο μήνες μονιμοποιούνται. Το λέει και ο δημοσιοϋπαλληλικός κώδικας. Υπάρχει προϋπόθεση; Ναι, να μην υπάρχει αρνητική αξιολόγηση. Κι εσείς έχετε αφήσει αυτούς τους ανθρώπους ομήρους χωρίς να τους μονιμοποιήσετε. Στις διευθύνσεις που προχώρησαν στις μονιμοποιήσεις γιατί δεν είχαν αρνητική αξιολόγηση τους δίνετε προφορικές εντολές να τις πάρουν πίσω. Προφορικές γιατί είναι παράνομο αυτό που ζητάτε. Επειδή ξέρετε ότι είναι παράνομο προχωρήσατε στον 4997 στο να επιτρέπεται χωρίς να έχουν μονιμοποιηθεί οι νεοδιόριστοι να μπορούν να πάρουν και επιτελικές θέσεις. Ακριβώς γιατί φοβάστε τις μηνύσεις. Επειδή ξέρετε ότι παρανομείτε.

Κυρία Υπουργέ, συνιστά παράβαση καθήκοντος η μη εφαρμογή της νομοθεσίας ή όχι; Παραβαίνετε το καθήκον σας στη συγκεκριμένη περίπτωση, ναι ή όχι; Θα έπρεπε να είχατε εκδώσει σήμερα την νομιμοποιητική πράξη για όλους αντί να τρέχετε να τα καλύψετε με τροπολογίες τρελές ότι όποιος δεν έχει μονιμοποιηθεί μπορεί να γίνει και διευθυντής στο τέλος της ημέρας. Τέτοια είναι η αναγνώριση της παρανομίας σας.

Χρειαζόμαστε αυτή τη στιγμή να σταματήσετε την ομηρία αυτών των ανθρώπων. Δεν σας φταίνε αυτοί οι άνθρωποι που τέσσερα χρόνια τώρα έχετε σταθεί ανίκανοι να περάσετε την εγκληματική κατά εμάς αξιολόγηση. Δεν πρέπει να είναι το εκδικητικό σας καψώνι αυτοί οι άνθρωποι κατά παράβαση του νόμου που ορίζει ότι είναι δύο χρόνια και δύο μήνες και ούτε μέρα παραπάνω. Αυτοί οι άνθρωποι θα έπρεπε να είναι μονιμοποιημένοι αυτή στιγμή και ζητάτε από τους διευθυντές εκπαίδευσης να άρουν για μονιμοποιήσεις. Για πρώτη φορά μετά το 1954 να έχουμε ανθρώπους που ήταν μόνιμοι και δεν είναι πλέον στο δημόσιο. Αν θέλετε να δώσετε τη μάχη της απαξιολόγησης, όπως λέει το ΜέΡΑ25, δώστε την αλλού. Όχι με ομήρους ή εργαζόμενους.

Ξέρετε κύριε Πρόεδρε, ποιοι είναι αυτοί οι εργαζόμενοι; Ολοκληρώνω. Είναι αυτοί που για 20 χρόνια ο καθένας, η κάθε μια τους ήταν με μια βαλίτσα από χωριό σε χωριό ως αναπληρωτές. Αυτούς τους εργαζόμενους έχει η κ. Κεραμέως σε ομηρία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίασή μας, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», 31 μαθήτριες και μαθητές και 4 συνοδοί εκπαιδευτικοί από το 8ο Γυμνάσιο Λαμίας.

Σας καλωσορίζουμε.

Κυρία Υπουργέ, να τους ενημερώσουμε να ξέρουν τι γίνεται ακριβώς γιατί βλέπουν μια Αίθουσα άδεια. Σήμερα είναι μια διαδικασία κοινοβουλευτικού ελέγχου. Όπως είδατε ο Βουλευτής του ΜέΡΑ25, όπως και οι υπόλοιποι συνάδελφοι Βουλευτές, κάνουν ερωτήσεις προς την Κυβέρνηση για διάφορα θέματα. Τώρα το θέμα αυτό αφορούσε την εκπαίδευση και είναι εδώ η Υπουργός Παιδείας. Κάνουν ερωτήσεις είτε για την περιφέρειά τους, είτε για ειδικά θέματα και η Κυβέρνηση και οι αρμόδιοι Υπουργοί έρχονται και απαντούν.

Κυρία Υπουργέ, έχετε τον λόγο.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε. Πρώτα απ’ όλα επιτρέψτε μου να καλωσορίσουμε τους μαθητές και τους εκπαιδευτικούς. Καλωσορίσατε στη Βουλή των Ελλήνων.

Κύριε Αρσένη, γιατί κάνουμε αυτή τη συζήτηση σήμερα; Την κάνουμε διότι μετά από 12 χρόνια που δεν είχε γίνει ούτε ένας διορισμός στην εκπαίδευση έγιναν 25.000 μόνιμοι διορισμοί στην εκπαίδευση. Δεν ξέρω αν θα συμφωνήσετε σε αυτό ή όχι. Πάντως αυτή η Κυβέρνηση έβαλε τέλος σε μια παθογένεια. Επενδύουμε πρώτα απ’ όλα στο ανθρώπινο δυναμικό. Ο λόγος που κάνουμε αυτή τη συζήτηση σήμερα είναι γιατί ήδη έχει προηγηθεί ένα γεγονός. Το γεγονός του διορισμού 24.700 μόνιμων εκπαιδευτικών στην εκπαίδευση.

Έρχομαι στο επιμέρους ζήτημα που είναι η αξιολόγηση. Νομίζω ότι θα μπορούσαμε με εντιμότητα να ξεκινήσουμε από κοινού με μια παραδοχή. Μας χωρίζει ιδεολογικό χάος σε ό,τι αφορά στην αξιολόγηση εν προκειμένω στον τομέα της παιδείας. Εμείς, κύριε Αρσένη, τη θεωρούμε απαραίτητη. Τη θεωρούμε απαραίτητη και δεν πάμε να εφεύρουμε τον τροχό. Η αξιολόγηση εφαρμόζεται όπως ξέρετε στα περισσότερα εκπαιδευτικά συστήματα παντού ως μια βελτιωτική διαδικασία. Αξιολόγηση σχολικής μονάδας, αξιολόγηση εκπαιδευτικών, αξιολόγηση εκπαιδευτικού συστήματος. Πόσο καλό ή όχι είναι ένα εκπαιδευτικό σύστημα για να το βελτιώσουμε. Στόχος είναι μόνο ένας. Πώς θα βελτιώσουμε συνολικά την εκπαιδευτική διαδικασία. Εσείς αρνείστε την αξιολόγηση. Θέλετε στασιμότητα. Δεν θέλετε καμία αξιολόγηση κανενός και για τίποτα. Αυτή είναι σίγουρα μια ειδοποιός διαφορά μεταξύ ημών και μεταξύ προφανώς και των παρατάξεων που εκπροσωπούμε.

Αναφερθήκατε σε έναν νόμο, κύριε Αρσένη. Ο νόμος αυτός προβλέπει ρητά την αξιολόγηση. Και επειδή ακριβώς εμείς εφαρμόζουμε τους νόμους που ψηφίζουμε, γι’ αυτόν ακριβώς το λόγο προβλέπεται ρητά η προηγούμενη αξιολόγηση αυτών των εκπαιδευτικών. Θα αναφερθώ εν συνέχεια στο πού βρίσκεται ακριβώς η αξιολόγηση, πώς προχωρούμε στην αξιολόγηση. Να πω όμως επίσης ότι όπως ξέρετε η αξιολόγηση έχει τρία στάδια. Το πρώτο είναι η αξιολόγηση της σχολικής μονάδας. Το δεύτερο είναι η αξιολόγηση του εκπαιδευτικού συστήματος και το τρίτο είναι η ατομική αξιολόγηση των εκπαιδευτικών. Τα δύο πρώτα έχουν ήδη γίνει. Το τρίτο ξεκινάει τη φετινή σχολική χρονιά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε. Έχετε τον λόγο.

**ΚΡΙΤΩΝ-ΗΛΙΑΣ ΑΡΣΕΝΗΣ:** Πολύ ωραία, κυρία Υπουργέ. Να επανέλθουμε στο θέμα μας.

Το θέμα μας είναι ότι υπάρχει παραπάνω από ένας νόμος, σας τους ανέφερα, καθώς και ο δημοσιοϋπαλληλικός κώδικας που ορίζει ότι όταν υπάρχει ένας νεοδιόριστος εκπαιδευτικός, δημόσιος υπάλληλος, οποιοσδήποτε στο δημόσιο εργαζόμενος, μετά από δύο χρόνια μονιμοποιείται και μπορεί να περάσουν και άλλοι δύο μήνες. Άρα, για 26 μήνες μιλάει ο νόμος. Οι 26 αυτοί μήνες έληξαν τον Οκτώβριο.

Υπάρχει προϋπόθεση για τη μονιμοποίηση εντός αυστηρά της ορισμένης περιόδου χωρίς να δίνουν όμως καμία δυνατότητα παρέκκλισης στη διοίκηση, των 26 μηνών; Ναι. Υπάρχει μία προϋπόθεση να μην υπάρχει αρνητική αξιολόγηση. Υπήρξε οποιαδήποτε αρνητική αξιολόγηση για οποιονδήποτε από αυτούς τους νεοδιορισμένους εκπαιδευτικούς; Καμία. Καμία απολύτως. Οπότε πώς τολμάτε σε αυτή την Αίθουσα να μιλάτε για την εφαρμογή των νόμων όταν εσείς η ίδια τους παραβιάζετε; Πώς μπορείτε να μιλάτε και να χρησιμοποιείτε σαν επιχείρημα το αν εφαρμόζονται οι νόμοι. Εσείς παραβιάζετε τους νόμους από το 1954. Από το 1954 ως τώρα, κυρία Υπουργέ, είναι η πρώτη φορά που θα έχουμε δημοσίους υπαλλήλους να χάνουν τη μονιμοποίησή τους. ζητάτε, ναι ή όχι, από τους διευθυντές να άρουν τις μονιμοποιήσεις; Αρνηθείτε το. Γιατί οι διευθυντές εκπαίδευσης ως όφειλαν με βάση τον νόμο όταν πέρασαν 26 μήνες, εφόσον δεν είχαν αρνητική αξιολόγηση προχώρησαν στη μονιμοποίηση. Ζητάτε, ναι ή όχι, από αυτούς να άρουν αυτές τις μονιμοποιήσεις, να άρουν τις πράξεις που οδήγησαν στη μονιμοποίηση; Είναι αυτό παράνομο, ναι ή όχ;. Γιατί αν δεν ήταν παράνομο θα το κάνατε και επίσημα. Πείτε μας όμως τι γίνεται. Πείτε μας για ποιο λόγο επιτρέψατε, γνωρίζοντας ότι είναι παράνομο, στους εκπαιδευτικούς που έχουν περάσει τη διετία να μπορούν να διεκδικήσουν επιτελικές θέσεις στη διοίκηση, στην εκπαίδευση, διευθυντές, σύμβουλοι κλπ. Γιατί ξέρετε ότι αυτό που κάνετε είναι παράνομο. Γιατί ξέρετε ότι μπορεί να δεχθείτε μηνύσεις.

Εγώ καταλαβαίνω ότι είστε σε μια δύσκολη θέση. Η αξιολόγηση είναι μια σημαία για σας. Δεν είναι ο νόμος. Άλλους νόμους βλέπουμε ότι δεν τους εφαρμόζετε. Είναι σημαία. Είναι ο τρόπος που θέλετε να επιβληθείτε, να οδηγήσετε στη διάλυση της δημόσιας παιδείας. Δεν περνάει. Βρίσκετε απέναντί σας όλη την εκπαιδευτική κοινότητα. Έχετε αποτύχει. Είναι εκδικητικό αυτό που κάνετε.

Βάζετε σε ομηρία τους ανθρώπους που για είκοσι χρόνια με μια τσάντα πήγαιναν από χωριό σε χωριό ως αναπληρωτές, κυρία Υπουργέ.

Όλα αυτά θα τελειώσουν. Θα βρεθούμε όλοι στους δρόμους μαζί με τους εκπαιδευτικούς. Το ραντεβού είναι στις 13 Δεκέμβρη και ελπίζω πραγματικά να είναι ένα πάρτι του τέλους της διάλυσης που έχετε φέρει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε.

Κυρία Υπουργέ, έχετε τον λόγο.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** ΚύριεΑρσένη, μάλλον δεν συνεννοούμαστε. Ο νόμος προβλέπει ρητά αξιολόγηση. Αυτό ακριβώς είναι αυτό το οποίο εφαρμόζεται. Κι αν αυτοί οι άνθρωποι, οι οποίοι κακώς ήταν με μια βαλίτσα είκοσι χρόνια, γιατί η πολιτεία δεν είχε μεριμνήσει, μία Κυβέρνηση μερίμνησε όμως και πλέον δεν είναι με μία βαλίτσα στο χέρι. Γιατί μετά από τόσα χρόνια -το είπατε μόνος σας- ήρθε μια κυβέρνηση. Ποια; Του Κυριάκου Μητσοτάκη. Ήρθε και διόρισε είκοσι πέντε χιλιάδες μόνιμους εκπαιδευτικούς.

Και ναι, είχαμε αναπληρωτές για πάρα πολλά χρόνια και γι’ αυτό μπήκε ένα τέλος, κύριε Αρσένη. Πότε μπήκε ένα τέλος; Ακόμη και εν μέσω πανδημίας, με τεράστιες ανάγκες σε πάρα πολλά άλλα πεδία, η Κυβέρνηση αυτή επένδυσε στο ανθρώπινο δυναμικό της εκπαίδευσης. Και αυτοί οι άνθρωποι πλέον δεν είναι με μια βαλίτσα, άνθρωποι που ήταν με μια βαλίτσα πράγματι για πάρα πολλά χρόνια. Αυτοί οι άνθρωποι πλέον διορίστηκαν, διορίστηκαν είκοσι πέντε χιλιάδες άνθρωποι.

Και ναι, υπάρχει μια συγκεκριμένη διαδικασία για την αξιολόγησή τους, η οποία μάλιστα προχωράει. Η αξιολόγηση θα γίνει πρώτα από τους συμβούλους εκπαίδευσης. Είμαστε στα τελικά στάδια της επιλογής των συμβούλων, έχει βγει η μοριοδότηση, αυτήν τη στιγμή που μιλάμε γίνονται συνεντεύξεις και ξεκινάει η αξιολόγηση.

Κανένα δικαίωμα δεν χάνεται, καμία μονιμοποίηση, όπως λέτε. Τα λέτε μόνο για δημιουργία εντυπώσεων. Κύριε Αρσένη, όμως, ο κόσμος διαβάζει, βλέπει, δεν ακούει απλά ό,τι του προπαγανδίζουν. Γιατί εσείς ήρθατε εδώ και μας είπατε -ούτε λίγο ούτε πολύ- ότι χάνουν τα πάντα. Τι χάνουν; Ποια δικαιώματα χάνουν ακριβώς; Ό,τι ακριβώς λέει ο νόμος, αυτό ακριβώς θα γίνεται: Προβλέπει αξιολόγηση προ της μονιμοποίησης. Αυτό προβλέπει ο νόμος και αυτό ακριβώς θα γίνει.

Αυτή η Κυβέρνηση είναι που διόρισε και θα συνεχίσει την προσπάθεια για τον εξορθολογισμό του ανθρώπινου δυναμικού της εκπαίδευσης, για να φύγουμε επιτέλους από τη στρεβλή εφαρμογή του αναπληρωτή εκπαιδευτικού και να πάμε σε ένα καθεστώς όπου ο αναπληρωτής θα κάνει αυτό που λέει η λέξη, θα αναπληρώνει σε περίπτωση έκτακτης ανάγκης μιας ασθένειας, ενός ατυχήματος, μιας εγκυμοσύνης κ.ο.κ. Αυτός είναι ο στόχος μας και πιστεύω ότι είμαστε σε πάρα πολύ καλό δρόμο για να επιφέρουμε μια ακόμη πιο υγιή ισορροπία στα σχολεία της χώρας μας.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τη δέκατη τρίτη με αριθμό 249/2-12-2022 επίκαιρη ερώτηση του δεύτερου κύκλου της Βουλευτού Β2΄ Δυτικού Τομέα Αθηνών της Ελληνικής Λύσης κυρίας Μαρίας Αθανασίου προς τον Υπουργό Υγείας, με θέμα: «Ανάγκη για την σύσταση δομών διαχείρισης βίαιων αυτιστικών εφήβων».

Κυρία συνάδελφε, έχετε τον λόγο.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κυρία Υπουργέ, πολλοί γονείς αυτιστικών παιδιών αδυνατούν να τα διαχειριστούν όταν εκείνα όντας στην εφηβεία προβαίνουν σε βίαιες και κακοποιητικές συμπεριφορές είτε στο σχολικό τους περιβάλλον είτε προς τους ίδιους. Η έλλειψη δημόσιων θεραπευτικών δομών για τη θεραπευτική ή και κατασταλτική διαχείριση αυτών των εφήβων είναι σχεδόν ολοκληρωτική, ενώ αντίστοιχου αντικειμένου ιδιωτικές θεραπευτικές δομές έχουν πολύ υψηλά κόστη φιλοξενίας απαγορευτικά για τον μέσο ή άπορο οικογενειάρχη.

Σε εξαιρετικές περιπτώσεις όπου κάποιοι γονείς επιθυμούν να λάβουν επειγόντως τη βοήθεια τέτοιων ιδρυμάτων πολύ συχνά λαμβάνουν απάντησε ότι δεν υπάρχουν επαρκείς κλίνες, ενώ δεχτήκαμε και τη θλιβερή πληροφόρηση περί του ότι συνήθως μόλις ακούει το ιστορικό των προβλημάτων ενώ θυμώδη αυτιστικού εφήβου, ο εκάστοτε υπεύθυνος μιας ιδιωτικής κλινικής-θεραπευτηρίου που φιλοξενεί προς διαχείριση ΑμεΑ αυτιστικά παιδιά αποφεύγει κατηγορηματικά να συζητήσει το ενδεχόμενο ένταξης του εφήβου αυτού στο δυναμικό των νοσηλευόμενων αυτής της κλινικής για τους προφανείς λόγους της απροθυμίας να χειριστεί η κλινική ένα τόσο δύσκολο περιστατικό.

Με δεδομένα, λοιπόν, αυτά, προτίθεστε να μεθοδεύσετε την ίδρυση και να λάβετε την αναγκαία πρόνοια, ώστε να λειτουργήσουν εύρυθμα ανά την επικράτεια επαρκή σε αριθμό δομές διαχείρισης και θεραπευτικής υποστήριξης εκείνων των αυτιστικών ατόμων που λόγω της αναπηρίας τους επιδίδονται σε βίαιες και κακοποιητικές συμπεριφορές, προκειμένου να αποφευχθεί η κλιμάκωση των κινδύνων πρόκλησης σωματικών βλαβών τόσο στα ίδια τα ως άνω ΑμεΑ παιδιά, εφήβους -αφού κατά τη νοσηλεία τους σε ακατάλληλα για την πάθησή τους ιδρύματα υφίσταται συνήθως περίδεση-, όσο και στους γονείς τους ή στους μαθητές και καθηγητές τους στα όποια σχολικά τους περιβάλλοντα, όπου οι εν λόγω έφηβοι έχουν ξεσπάσματα βίαιης και θυμώδους συμπεριφοράς;

Προτίθεστε πάλι να λάβετε την αναγκαία πρόνοια για την προσωρινή σύσταση κλιμακίων διαχείρισης περιπτώσεων των δύο αυτιστικών εφήβων στα δημόσια ήδη λειτουργούντα ψυχιατρικά ή άλλα θεραπευτικά ιδρύματα, ανά την επικράτεια, στελεχώνοντας τα κατεπειγόντως, με το επαρκές σε αριθμό, κατάλληλα εξειδικευμένο προσωπικό προς κατασταλτική και θεραπευτική διαχείριση των αυτιστικών ατόμων, ανηλίκων και ενηλίκων, που λόγω της αναπηρίας τους επιδίδονται άθελά τους σε βίαιες και κακοποιητικές συμπεριφορές στον οικογενειακό ή σχολικό τους περίγυρο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, έχετε τον λόγο.

**ΖΩΗ ΡΑΠΤΗ (Υφυπουργός Υγείας):** ΚυρίαΑθανασίου, πράγματι ο αυτισμός αποτελεί μια βαριά αναπτυξιακή διαταραχή, με μειωμένη κοινωνική αλληλεπίδραση ως συμπτωματολογία, με ελλείμματα στην επικοινωνία, καθώς και περιορισμένη και στερεότυπη συμπεριφορά.

Είναι αλήθεια ότι ο Παγκόσμιος Οργανισμός Υγείας κατηγοριοποιεί τον αυτισμό στις διαταραχές του κεντρικού νευρικού συστήματος και συχνά περιγράφεται ως διαταραχή φάσματος, γιατί παρουσιάζει μεγάλη ποικιλία συμπτωμάτων.

Στην Ελλάδα μια πρόσφατη μελέτη από το ΕΚΠΑ έχει δείξει ότι το ποσοστό των παιδιών δέκα ως έντεκα ετών ανέρχεται στη χώρα μας περίπου σε 1,15 παιδιά ανά 100 άτομα, που σημαίνει ότι έχουμε περίπου 150.000 άτομα τα οποία πάσχουν από αυτισμό. Πράγματι, όπως είπατε, είναι δυνατόν πρόσωπα με αυτισμό να εμφανίζουν επιθετικές και βίαιες συμπεριφορές, καθώς έχουν αυτή τη δυσκολία στην επικοινωνία να επικοινωνήσουν, δηλαδή τις ανάγκες τους με έναν άλλο τρόπο.

Εκείνο που έχει σημασία για την Κυβέρνηση -και αυτό το υλοποίησε και ο Πρωθυπουργός Κυριάκος Μητσοτάκης, δημιουργώντας ένα ειδικό χαρτοφυλάκιο για την ψυχική υγεία και τις εξαρτήσεις το καλοκαίρι του 2020- ήταν ακριβώς η ενίσχυση των δομών. Όμως δεν είναι αληθές αυτό που αναφέρεται στην ερώτησή σας, ότι δηλαδή υπάρχει σχεδόν παντελής έλλειψη τέτοιων δομών. Γιατί σήμερα από τον ψηφιακό χάρτη που δημιουργήσαμε στο Υπουργείο Υγείας όταν αναλάβαμε -και τον οποίο μπορεί κανείς να βρει στη διαδικτυακή εφαρμογή «www.moh.gov.gr»- μπορεί να δει ότι υπάρχουν τέτοιες δομές τόσο στο πλαίσιο των νοσοκομείων όσο και εξωνοσοκομειακές δομές, οι οποίες χρηματοδοτούνται από το Υπουργείο Υγείας.

Αναφέρω συγκεκριμένα ότι σε ό,τι αφορά τις νοσοκομειακές δομές και υπηρεσίες τέτοιες λειτουργούν στο Νοσοκομείο «Παίδων Πεντέλης», στο Νοσοκομείο «Σισμανόγλειο», το οποίο μάλιστα διαθέτει και δύο ξενώνες, δηλαδή δύο ανοιχτές δομές ψυχοκοινωνικής αποκατάστασης, τον ξενώνα «Σπίτι», το Νοσοκομείο «Παίδων Παναγιώτη και Αγλαΐας Κυριακού», αλλά και το Ψυχιατρικό Νοσοκομείο Αττικής, αλλά και το Νοσοκομείο «Παπανικολάου» μέσω του ψυχιατρικού τμήματος παιδιών και εφήβων στη Θεσσαλονίκη.

Επίσης, σε σχέση με τις εκτός πλαισίου των νοσοκομείων, τις δομές δηλαδή που έχει το Εθνικό Σύστημα Υγείας και οι οποίες λειτουργούν σε συνεργασία με τον ιδιωτικό τομέα από νομικά πρόσωπα μη κερδοσκοπικού χαρακτήρα έχουμε συγκεκριμένα οικοτροφεία και αυτά είναι δύο εκτός Αττικής, στα Ιωάννινα και στη Θεσσαλονίκη, ο ξενώνας «Ελένη Γύρα» και «Αριάδνη» αντίστοιχα, ενώ στην Αττική λειτουργούν τρία τέτοια οικοτροφεία, το οικοτροφείο «Όστρια», το οικοτροφείο «Άγιος Νικόλαος» και το οικοτροφείο «Έπακμος».

Επίσης, υπάρχουν οικοτροφεία για πάσχοντες με διεγερτική συμπεριφορά και αυτά είναι το οικοτροφείο «Ελευθερία» στη Λάρισα, αλλά και το οικοτροφείο «Ανάσα» στην Αττική. Δεν είναι προφανώς αρκετά, αλλά θα μιλήσω στη συνέχεια γι’ αυτά που πρόκειται να δημιουργήσουμε.

Ακόμα υπάρχουν δέκα κέντρα ημέρας, δηλαδή κοινοτικές δομές ημερήσιας περίθαλψης για παιδιά και εφήβους με αυτισμό τόσο στην Αττική, στο Περιστέρι και στο Φάληρο αντίστοιχα, όσο και εκτός Αττικής, στην Καστοριά, αλλά και στη Μεσσηνία.

Εκείνο το οποίο διαπιστώσαμε από την πρώτη μέρα στο Υπουργείο Υγείας ήταν την ανάγκη για δημιουργία νέων δομών. Πράγματι με πόρους από το Ταμείο Ανάκαμψης δίνεται η δυνατότητα να υλοποιήσουμε νέες τέτοιες δομές. Τον καινούργιο χρόνο πρόκειται να γίνουν διαγωνισμοί για την ίδρυση εννέα τέτοιων δομών, τις οποίες θα αναφέρω αναλυτικά στη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, έχετε τον λόγο.

**ΜΑΡΙΑ ΑΘΑΝΑΣΙΟΥ:** ΚυρίαΥπουργέ, το σύστημα δημόσιων δομών υποστήριξης και διαχείρισης αυτής της υπερβολικά διαδεδομένης αναπηρίας στον πληθυσμό της χώρας, στην οποία η βία κατά την εφηβεία σε πολλά αγόρια αποτελεί έναν απρόσκλητο επισκέπτη, είναι ουσιαστικά ανύπαρκτο. Η απουσία πρόβλεψης για τη σύσταση και λειτουργία δημόσιων δομών διαχείρισης των αυτιστικών ανηλίκων παιδιών εφήβων με ροπή στη βία είναι τραγική και στον φετινό προϋπολογισμό του 2023.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. ΣΟΦΙΑ ΣΑΚΟΡΑΦΑ)

Οι μοναδικοί πόροι χρηματοδότησης κάποιων σχετικών φορέων που καλύπτουν ελάχιστες σε αριθμό περιπτώσεις δικαιούχων ΑμεΑ εφήβων προέρχονται μέχρι τώρα αποκλειστικά από το ΕΣΠΑ ως μη όφειλε. Όλα αυτά συμβαίνουν την ώρα που το Σύνταγμα της χώρας στην παράγραφο 6 του άρθρου 21 κάνει λόγο για την υποχρέωση της δημόσιας διοίκησης να λαμβάνει μέτρα που εξασφαλίζουν την αυτονομία, την επαγγελματική ένταξη και τη συμμετοχή των ΑμεΑ στην κοινωνική, τουλάχιστον, ζωή.

Στην ίδια εσφαλμένη λογική της χρηματοδότησης των υποδομών για την αναπηρία από εκτός δημοσίου προϋπολογισμού πηγές κινούνται, όπως μας είπατε, για την επικείμενη χρηματοδότηση κάποιων δομών για την αναπηρία με άντληση ποσών από το Ταμείο Ανάκαμψης. Το άκουσμα και μόνο μιας τέτοιας προοπτικής, πόσω μάλλον η υλοποίησή της, θεωρούμε ότι από μόνο του είναι ένα μέγα σκάνδαλο κακοδιαχείρισης του ελληνικού δημοσίου.

Πιο τραγική ακούγεται ακόμα η συζητούμενη προοπτική της ανάθεσης ενός καθήκοντος όπως ως άνω σε κάποιες Μη Κερδοσκοπικές Οργανώσεις υπό κρατική επίβλεψη και εντέλει η προβλεπόμενη από το Σύνταγμα φροντίδα της πολιτείας για αυτά τα παιδιά θα είναι εκ των πραγμάτων ανύπαρκτη. Πράγμα που διαπιστώνουμε κιόλας πρόσφατα, υπό συνθήκες δυσάρεστης έκπληξης, από τις συνεχείς αναδυόμενες πληροφορίες στα μέσα μαζικής ενημέρωσης για ό,τι συμβαίνει στην Κιβωτό.

Οι διάφορες ΜΚΟ δεν θα λύσουν το πρόβλημα διότι εισρέει πακτωλός χρημάτων σε αυτές χωρίς όμως να υπάρχει κανένας έλεγχος από το κράτος το οποίο συναινεί και αποποιείται των ευθυνών του, μένοντας αμέτοχο ως προς την ορθή διαχείριση των κεφαλαίων που δωρίζονται ή και χορηγούνται.

Κυρία Υπουργέ, ας μην ψάχνουμε να ανακαλύψουμε την Αμερική. Η κατάλληλη δομή που ακούει στο όνομα Κέντρο Ημερήσιας Φροντίδας Για Άτομα Με Αυτισμό είναι ο ενδεδειγμένος πιλότος διαχείρισης για τη συγκεκριμένη αναπηρία, με ανάλογη κλιμάκωση στις μεθόδους διαχείρισης των παιδιών φορέων της αναπηρίας που λέγεται αυτισμός. Από το ήπιο ως το πιο νευρώδες επίπεδο. Όμως, πέραν της δικαιοδοσίας του Υπουργείου Υγείας για τα παραπάνω, οι σχετικές με την παραπάνω αναπτυξιακή αναπηρία σχολικές δομές του Υπουργείου Παιδείας σε επίπεδο δευτεροβάθμιας εκπαίδευσης είναι, επίσης, ανύπαρκτες αφού τα λεγόμενα ΕΕΕΕΚ, Εργαστήρια Ειδικής Επαγγελματικής Εκπαίδευσης, τα μόνα ειδικά σχολικά περιβάλλοντα που μπορούν θεσμικά να δεχτούν ως μαθητές, μεταξύ πολλών άλλων, έφηβους με αυτισμό, είναι εξ ορισμού ακατάλληλα για τη διαχείριση των παιδιών με τη συγκεκριμένη αναπηρία και ας απασχολούν ειδικότητες του τομέα υγείας. Απέχουν πολύ από τη λογική που διέπει τα κέντρα ημερήσιας φροντίδας για άτομα με αυτισμό.

Παράλληλα, επιμελημένα έχει εμποδιστεί από την πολιτεία, άνευ σοβαρού λόγου, η εναλλακτική της λειτουργίας ιδιωτικών σχολικών δομών ειδικής αγωγής. Το όλο ζήτημα αφορά ξεκάθαρα σε ρατσισμό και σε κοινωνικό αποκλεισμό αφού, εκτός των παραπάνω, λείπουν απολύτως και οι δημόσιες δομές για τη στοιχειώδη επαγγελματική κατάρτιση και κοινωνικοποίηση των αποφοίτων των ΙΕΚ προς διευκόλυνση της ένταξής τους στην επαγγελματική ζωή.

Η εκμάθηση μιας πολύ απλής εργασιακής ασχολίας αποτελεί την ιδανικότερη μορφή της από το Σύνταγμα προβλεπόμενης κοινωνικής ένταξης αυτών των παιδιών πέραν του ότι λειτουργεί θεραπευτικά για τον ψυχισμό τους. Αν υπήρχαν τέτοιες ευκαιρίες για τα παιδιά που αποφοιτούν από τα ΙΕΚ ή τα γυμνασιακά ιδρύματα ειδικής αγωγής της δευτεροβάθμιας εκπαίδευσης θα αποφεύγαμε την οπισθοδρόμηση που με μαθηματική ακρίβεια προκαλεί ο ορισμός, πλέον, εγκλεισμός στο οικογενειακό σπίτι μετά τη λήξη της περιόδου της όποιας επιτυχημένης ή όχι ειδικής εκπαίδευσης των νέων με αυτισμό.

Η ανθρωπιστική βλάβη που προκαλεί γενίκευση μιας τέτοιας προοπτικής στις οικογένειες παιδιών με αυτισμό είναι οφθαλμοφανής. Είναι στατιστικά παρατηρημένο πως στην πλειοψηφία των περιπτώσεων η ανυπαρξία κατάλληλων δομών για τη διαχείριση του αυτισμού –παιδιού, εφήβου- συμβάλλουν στο να εγκαταλείψει ένας εκ των γονέων την οικογενειακή εστία, δυστυχώς, συνήθως ο σύζυγος και πατέρας, δημιουργώντας το κοινωνικό δράμα μιας παραπαίουσας οικονομικά και ψυχολογικά μονογονεϊκής οικογένειας, την οποία υποστηρίζει μια ταλαίπωρη, εγκαταλελειμμένη από όλους ανεξαιρέτως, μητέρα.

Τελειώνοντας τα λεγόμενά μας για την παραπάνω τραγική έλλειψη δομών διαχείρισης βίαιων αυτιστικών εφήβων έχει αντιληφθεί και μέλος της πολιτικής ηγεσίας του Υπουργείου Εργασίας και Κοινωνικών Υποθέσεων όταν επισκέφτηκε εντός του περασμένου Νοεμβρίου τη σχολική δομή ΕΕΕΕΚ Πειραιά, ενώ είμαστε σε θέση να τεκμηριώσουμε τα λεγόμενά μας με ονόματα και διευθύνσεις όποτε μας το ζητήσετε.

Έτσι πληροφοριακά σας αναφέρουμε ότι είναι εις γνώση μας, αλλά και του ως άνω υπουργικού στελέχους, περίπτωση βίαιου εφήβου του ανωτέρω σχολείου που κατέληξε απλά να δεθεί σε κάποιο κρεβάτι οδηγούμενος στο Δαφνί και όχι σε όλα αυτά τα ιδρύματα που μας είπατε, ελλείψει άλλης διεξόδου καταφυγής, κατόπιν εντολής εισαγγελέα για απομάκρυνσή του από την οικογενειακή εστία, την οποία δρομολόγησε η ενοχλημένη γειτονιά, όχι η μητέρα του. Άλλος έφηβος του ίδιου σχολείου είχε αποβληθεί επί τρίμηνο από το σχολικό του περιβάλλον περιοριζόμενος απλά στο σπίτι του, ενώ θύματα της βίας και των δύο αυτών εφήβων ήταν οι μητέρες τους. Η μία εκ των προηγουμένων αναγκάστηκε να λείψει από τη δουλειά της πολλούς μήνες, ενώ η άλλη χρειάστηκε ακόμα και να νοσηλευτεί λόγω υγειονομικών προβλημάτων που προέκυψαν εις βάρος της από την κακοποιητική συμπεριφορά του παιδιού της.

Εδώ είναι απορίας άξιον το γιατί η χώρα μας, ενόψει τόσο εξόφθαλμων κοινωνικών αναγκών, συστηματικά απεμπολεί επί έτη την αξιοποίηση εκείνων των πόρων που μπορούν να προκαλέσουν την εισροή χρηματικής ρευστότητας προς κάλυψη των δαπανών σύστασης και λειτουργίας των κατάλληλων κοινωνικών δομών προς αντιμετώπιση αυτών των κοινωνικών αναγκών στα πλαίσια μιας υγιούς κοινωνικής πολιτικής.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία συνάδελφε.

Κυρία Υπουργέ, έχετε το λόγο.

**ΖΩΗ ΡΑΠΤΗ (Υφυπουργός Υγείας):** Ευχαριστώ, κυρία Πρόεδρε.

Κυρία Αθανασίου, μάλλον δεν είστε ενημερωμένη για τον τρόπο με τον οποίο λειτουργεί στο ελληνικό κράτος η διαχείριση της ψυχικής υγείας των ασθενών και ειδικότερα για το ζήτημα που μας αφορά, που είναι το ζήτημα της υποστήριξης των ατόμων με αυτισμό.

Εδώ και είκοσι χρόνια κυρία Αθανασίου, οφείλω να σας ενημερώσω ότι, στα πλαίσια της λεγόμενης ψυχιατρικής μεταρρύθμισης, το πρόγραμμα «Ψυχαργώς», η παροχή υπηρεσιών ψυχικής υγείας στη χώρα μας γίνεται τόσο από το Εθνικό Σύστημα Υγείας, όπως δομείται αυτό από τις υπηρεσίες των ψυχιατρικών νοσοκομείων και των κέντρων ψυχικής υγείας τα οποία αυτά λειτουργούν όσο και από κοινοτικές δομές ψυχικής υγείας στις οποίες λειτουργούν αστικές μη κερδοσκοπικές εταιρείες που είναι ακριβώς εταιρίες του ιδιωτικού τομέα, συνεπικουρώντας κατά τούτο το Υπουργείο Υγείας όχι μόνο αμειβόμενες, αλλά και εποπτευόμενες από το Υπουργείο Υγείας.

Για ποιο λόγο; Διότι παγκοσμίως έχει καταδειχθεί ότι η ένταξη εφήβων και νέων με βαριές διαταραχές και ειδικά βαριές διαταραχές αυτισμού σε κοινοτικές στεγαστικές δομές επέφερε σημαντική βελτίωση της λειτουργικότητάς τους και δραματική μείωση αυτών των συμπεριφορών. Άρα, το ζητούμενο παγκοσμίως στην ψυχιατρική υποστήριξη και στην υποστήριξη των ασθενών με αυτισμό είναι οι κοινοτικές δομές.

Εδώ, λοιπόν, με πόρους του Ταμείου Ανάκαμψης -και παρά τα όσα ισχυριστήκατε περί διαπλοκής και σκανδάλων- η πραγματικότητα είναι ότι με δημόσιους διαγωνισμούς, οι οποίοι διενεργήθηκαν από το Υπουργείο Υγείας, από τον Ιούλιο του 2022 και μέχρι σήμερα έχουμε ήδη εξήντα έξι αναδόχους για νέες δομές ψυχικής υγείας της χώρας και βεβαίως από τον καινούργιο χρόνο, αρχές του 2023, θα εκδοθούν προσκλήσεις για τη δημιουργία νέων δομών ψυχικής υγείας για τον αυτισμό.

Συγκεκριμένα, πρόκειται όπως έγιναν ήδη οι εξήντα έξι δομές να γίνουν άλλες είκοσι οκτώ, ούτως ώστε να έχουμε συνολικά εκατόν τέσσερις δομές ψυχικής υγείας και σε ό,τι αφορά τον αυτισμό, θα έχουμε τέσσερα νέα οικοτροφεία Α4 για διαταραχές αυτιστικού τύπου, δύο στην Αττική, ένα στη Θεσσαλονίκη και ένα στην Πελοπόννησο, δύο οικοτροφεία για αυτό το οποίο αναφέρατε για διαταραχές και διεγερτικούς ασθενείς, που έχουν τέτοια δηλαδή συμπεριφορά, ένα στην Αττική και ένα στην Πελοπόννησο και τρία κέντρα ημέρας για άτομα με αυτισμό, γιατί παίρνουν υποστήριξη μέσα στην ημέρα οι ίδιοι όσο και οι άνθρωποι οι οποίοι τους περιθάλπουν, ένα στην Αττική, ένα στην Ηλεία και ένα στην Πάτρα.

Εκτός, όμως, αυτών υπάρχει και ένας σχεδιασμός από το Υπουργείο Υγείας ούτως ώστε να χρηματοδοτηθούν νέες δομές από το νέο ΕΣΠΑ για τη νέα προγραμματική περίοδο και είναι ακόμα πέντε τέτοιες δομές, που πρόκειται με πόρους από το ΕΣΠΑ να δημιουργηθούν και αυτές είναι: οικοτροφεία τύπου Α8 για διαταραχές αυτιστικού τύπου με διεγερτική συμπεριφορά στην ανατολική Μακεδονία και Θράκη -εκεί είναι περιοχές που δεν έχουν καθόλου τέτοιες δομές- και ξενώνα βραχείας νοσηλείας για αυτισμό στην Αττική. Αλλά, τέλος -και κλείνω με αυτό- και τρία κέντρα ημέρας με πόρους από το ΕΣΠΑ, ένα στην Αττική, ένα στα Ιωάννινα και ένα, επίσης, στην ανατολική Μακεδονία και Θράκη, όπου μετά την δημιουργία του ψηφιακού χάρτη τον οποίο αναρτήσαμε στο site του Υπουργείου Υγείας, είδαμε ότι δεν υπάρχουν δομές.

Στοχεύουμε, δηλαδή, ακριβώς στην ανάπτυξη εξειδικευμένων κοινοτικών δομών για να βοηθήσουμε τόσο παιδιά και εφήβους όσο και ενηλίκους.

Άρα, προφανώς, ούτε σκάνδαλο υπάρχει, αντιθέτως, υπάρχει ταχεία απορρόφηση κονδυλίων από το Ταμείο Ανάκαμψης, που είναι το μόνο χρηματοδοτικό εργαλείο που υπάρχει αυτήν τη στιγμή διαθέσιμο στη χώρα μας για να υλοποιήσουμε καινούργιες δομές και υπηρεσίες.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Θα γίνει ολιγόλεπτη διακοπή και ύστερα θα εισέλθουμε στην ημερήσια διάταξη της νομοθετικής εργασίας.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Δημοτική Αστυνομία, Φορείς Λαϊκών Αγορών, απλούστευση διαδικασιών μεταξύ Ο.Τ.Α. και Αποκεντρωμένων Διοικήσεων, ρυθμίσεις εξομάλυνσης της εκλογικής διαδικασίας κατοίκων εξωτερικού και λοιπές ρυθμίσεις του Υπουργείου Εσωτερικών».

Η Διάσκεψη των Προέδρων αποφάσισε στη συνεδρίασή της, της 7ης Δεκεμβρίου 2022 τη συζήτηση του νομοσχεδίου σε μία συνεδρίαση, ενιαία, επί της αρχής, επί των άρθρων και των τροπολογιών.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου Εισηγητή.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Το Σώμα συμφώνησε.

Τον λόγο έχει τώρα ο Εισηγητής της Νέας Δημοκρατίας, κ. Κοτρωνιάς για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής.

**ΓΕΩΡΓΙΟΣ ΚΟΤΡΩΝΙΑΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, η Δημοτική Αστυνομία προέκυψε ως αναγκαιότητα για τα αστικά κέντρα. Αλλά, η αλήθεια είναι ότι στην πράξη κανένας δεν ασχολήθηκε ποτέ μαζί της σοβαρά. Κανένας δεν νοιάστηκε για τη θέση της μέσα στο σύστημα, για το κύρος της και για την αποτελεσματικότητά της.

Θα αναφέρω μια προσωπική εμπειρία. Πριν από δεκαπέντε μέρες, στη Λαμία, ένας δημοτικός αστυνομικός έκανε μια παρατήρηση σε κάποιον για παράνομη στάθμευση. Εκείνος, μαζί με άλλα δεκαπέντε άτομα, που ήρθαν προς ενίσχυση του –προσέξτε, για παράνομη στάθμευση-, τον χτύπησαν τόσο άσχημα που τον έστειλαν στο νοσοκομείο. Τον δημοτικό αστυνομικό τον είδα και πράγματι γλίτωσε από τύχη. Για να σταματήσουν λοιπόν τα περιστατικά βίας ή απείθειας απέναντι στο προσωπικό της Δημοτικής Αστυνομίας είναι απαραίτητο αυτή να αποκτήσει το κύρος που της αρμόζει. Και αυτό ακριβώς επιδιώκει το Υπουργείο Εσωτερικών με το παρόν νομοθέτημα.

Αξιοποιώντας την εμπειρία τη γνώση, αλλά και τα λάθη του παρελθόντος βάζει τη δημοτική αστυνομία σε στέρεες βάσεις, της δίνει ιεραρχική δομή, της δίνει τα μέσα ώστε να επιτελέσει αποτελεσματικά τον κοινωνικό της ρόλο. Για τον λόγο αυτό δημιουργείται πλέον ένα συνεκτικό και ολοκληρωμένο θεσμικό πλαίσιο, που θα αντικαταστήσει τις μέχρι σήμερα επιμέρους ρυθμίσεις όλων των θεμάτων της Δημοτικής Αστυνομίας και συγκεκριμένα αντικαθίστανται μέχρι σήμερα αρμοδιότητές της, αλλά και η διαχείριση του ανθρώπινου δυναμικού της σε ό,τι αφορά τα προσόντα κατά την πρόσληψη, την εκπαίδευση, την επιμόρφωση, την ιεραρχία, τη βαθμολογική εξέλιξη, αλλά και τη νομική υποστήριξη και την κινητικότητα βέβαια των δημοτικών αστυνομικών.

Μέχρι σήμερα το ισχύον νομικό πλαίσιο, δηλαδή ο νόμος 3731/2008 ο οποίος ουσιαστικά ενσωματώνει προγενέστερα νομοθετικά κείμενα, όπως το Προεδρικό Διάταγμα 23/2002 δεν ανταποκρίνεται πλέον στη σύγχρονη πραγματικότητα και τις ανάγκης των πόλεων και ως εκ τούτου ούτως η άλλως χρειαζόταν προσαρμογές, τροποποιήσεις, βελτιώσεις και προσθήκες.

Με το νομοσχέδιο διευρύνονται οι αρμοδιότητες της Δημοτικής Αστυνομίας και διακρίνονται σε τρεις επιμέρους κατηγορίες, ανάλογα με τον πληθυσμό του κάθε δήμου και τον αριθμό του προσωπικού της Δημοτικής Αστυνομίας, ενώ παλιά τους είχαν δώσει ένα σωρό αρμοδιότητες χωρίς να προσαρμόζεται στον αριθμό των υπηρετούντων αστυνομικών.

Στην πρώτη κατηγορία περιλαμβάνονται απλές αρμοδιότητες, όπως ο έλεγχος της παράνομης στάθμευσης, η απομάκρυνση εγκαταλελειμμένων οχημάτων, η επιβολή διοικητικών κυρώσεων σε καταστήματα ή επιχειρήσεις, η επίδοση εγγράφων κ.λπ.. Η δεύτερη κατηγορία αφορά την τήρηση των διατάξεων για την υπαίθρια διαφήμιση, τα ζώα συντροφιάς και το υπαίθριο εμπόριο. Η τρίτη κατηγορία περιλαμβάνει αρμοδιότητες όπως ο έλεγχος νομιμότητας στην αδειοδότηση καταστημάτων, η ηχορύπανση, η κοινή ησυχία και η λειτουργία μουσικής στα καταστήματα υγειονομικού ενδιαφέροντος, το ωράριο λειτουργίας των καταστημάτων, η λειτουργία των εμποροπανηγύρεων, των εποχικών υπαίθριων αγορών και των λοιπών ψυχαγωγικών δραστηριοτήτων και η τήρηση της αντικαπνιστικής νομοθεσίας.

Οι διευρυμένες αρμοδιότητες οι οποίες, όπως είναι κατανοητό, σχετίζονται με ζητήματα που αφορούν τις πόλεις -και ας το τονίσουμε αυτό- δεν αφορούν τη βαριά εγκληματικότητα. Αυτή είναι αντικείμενο της Ελληνικής Αστυνομίας. Αυτές οι αρμοδιότητες εφαρμόζονται σε συνάρτηση με την πληθυσμιακή δυναμική κάθε δήμου, δεδομένου ότι όλες οι πόλεις δεν έχουν τις ίδιες ανάγκες και απαιτήσεις.

Έτσι, λοιπόν, δήμοι με πληθυσμό μέχρι 3.500 κατοίκους εφαρμόζουν τις αρμοδιότητες της πρώτης κατηγορίας, δήμοι με πληθυσμό από 3.500 μέχρι 100.000 κατοίκους εφαρμόζουν την πρώτη και τη δεύτερη κατηγορία και δήμοι με πληθυσμό πάνω από 100.000 κατοίκους εφαρμόζουν και τις τρεις κατηγορίες.

Ωστόσο, παρέχεται η ευελιξία κάθε δήμος να επιλέξει τις αρμοδιότητες που θα ανατεθούν στη Δημοτική Αστυνομία, με απόφαση βέβαια των Δημοτικών τους Συμβουλίων. Για όσους δήμους δεν έχουν συστήσει υπηρεσία Δημοτικής Αστυνομίας δίδεται με το νομοσχέδιο η δυνατότητα της σύναψης συμβάσεων διαδημοτικής συνεργασίας για το σκοπό αυτό με όμορους ΟΤΑ.

Στο πλαίσιο ενδυνάμωσης του ισχύοντος μοντέλου αστυνόμευσης, προβλέπεται ότι η Δημοτική Αστυνομία ενεργεί καθήκοντα ειδικού ανακριτικού υπαλλήλου για παραπτώματα που διώκονται ποινικά, ότι μπορεί να προβαίνει σε συλλήψεις στο πλαίσιο άσκησης των αρμοδιοτήτων της, ότι οποιαδήποτε αντίσταση ή απείθεια απέναντί της επισύρει τις κυρώσεις που προβλέπονται από την ποινική νομοθεσία και ότι η Ελληνική Αστυνομία μπορεί να συνδράμει το έργο της, όπου αυτό προβλέπεται.

Στην ίδια κατεύθυνση κινείται και η πρόβλεψη για υπαγωγή της διαδικασίας προσλήψεων στο νόμο περί εκσυγχρονισμού του ΑΣΕΠ, προς διασφάλιση της διαφάνειας στη διαδικασία διεξαγωγής τους. Οι υποψήφιοι πρέπει να έχουν συμπληρώσει το 21ο έτος της ηλικίας τους, να μην έχουν υπερβεί το 35ο για τους κλάδους ΠΕ και ΤΕ και το 28ο για τον κλάδο ΔΕ της Δημοτικής Αστυνομίας. Θα πρέπει να έχουν ανάστημα 1.63 οι γυναίκες και 1.70 οι άνδρες, ενώ, όπως προβλεπόταν και παλιά, θα υποβάλλονται σε αθλητικές και ψυχοτεχνικές δοκιμασίες και συνέντευξη.

Παράλληλα, προσδιορίζονται τα κωλύματα διορισμού των υποψηφίων. Προσδιορίζεται η εισαγωγική εκπαίδευση που παρέχεται από την ΕΛ.ΑΣ. και το Εθνικό Κέντρο Δημόσιας Διοίκησης και Αυτοδιοίκησης, καθώς και η δυνατότητα συμμετοχής των δημοτικών αστυνομικών στα προγράμματα επιμόρφωσης των Σχολών των Ενόπλων Δυνάμεων, της Ελληνικής Αστυνομίας και των υπηρεσιών Πολιτικής Προστασίας.

Προκειμένου να σταματήσει η αποσπασματική αντιμετώπιση των θεμάτων της Δημοτικής Αστυνομίας, το νομοσχέδιο προβλέπει τη λειτουργία οργανικών μονάδων στο Υπουργείο Εσωτερικών ως εξής: Πρώτον, ένα Τμήμα Εποπτείας Ανθρωπίνου Δυναμικού Δημοτικής Αστυνομίας και δεύτερον, ένα Τμήμα Οργάνωσης και Λειτουργίας Δημοτικής Αστυνομίας. Όλα αυτά, προφανώς, μετά από έκδοση του αντίστοιχου προεδρικού διατάγματος.

Επιπλέον, εκσυγχρονίζεται το πλαίσιο της σύστασης των υπηρεσιών της Δημοτικής Αστυνομίας, αφού η σύσταση της υπηρεσίας της Δημοτικής Αστυνομίας γίνεται μέσω του οργανισμού εσωτερικής υπηρεσίας του κάθε δήμου και ορίζεται ότι η Δημοτική Αστυνομία θα λειτουργεί ως διακριτή υπηρεσία του Δήμου σε επίπεδο διεύθυνσης ή τμήματος ή αυτοτελούς τμήματος, ενώ στους δήμους που έχουν περισσότερα διαμερίσματα μπορεί να συστήνονται και περισσότερες διευθύνσεις.

Στο νομοσχέδιο, επίσης, ορίζονται ως κριτήρια επιλογής των προϊσταμένων, πρώτον, τα τυπικά προσόντα, η πραγματική υπηρεσία στο δημόσιο και η άσκηση καθηκόντων ευθύνης σε οργανικές μονάδες Δημοτικής Αστυνομίας, καθώς και η δομημένη συνέντευξη και περιγράφεται αναλυτικά στο νομοσχέδιο η διαδικασία επιλογής των προϊσταμένων.

Επιπλέον, θεσμοθετείται η σύσταση ειδικού πειθαρχικού συμβουλίου στο Υπουργείο Εσωτερικών για την άσκηση πειθαρχικής εξουσίας επί των δημοτικών αστυνομικών, αλλά συγχρόνως προβλέπεται και η υποχρεωτική νομική υποστήριξή τους από την πλευρά των δήμων για αδικήματα που φέρεται να διέπραξαν κατά την άσκηση των καθηκόντων τους, με συγκεκριμένες, προφανώς, κάποιες εξαιρέσεις.

Τέλος, αναλυτικά ορίζονται οι περιπτώσεις απόσπασης και μετάταξης των δημοτικών αστυνομικών και εισάγεται η ρύθμιση για την υποχρέωσή τους να καταβάλλουν αποζημίωση στον οικείο δήμο σε περίπτωση που παραιτηθούν μέσα στην πρώτη δεκαετία, προκειμένου να διασφαλιστεί η τουλάχιστον δεκαετής παραμονή στη θέση διορισμού τους.

Συνοψίζοντας, με το παραπάνω νομοσχέδιο για τη Δημοτική Αστυνομία δίνουμε πλέον μία διακριτή και λειτουργική θέση μέσα στον κρατικό μηχανισμό, με ξεκάθαρη ιεραρχική δομή και ξεκαθαρισμένες πλέον αρμοδιότητες. Ποιες; Αυτές, που κυρίως έχουν ανάγκη οι δήμοι της χώρας και οι πολίτες των πόλεων.

Στο δεύτερο μέρος του νομοσχεδίου οργανώνονται κατά τα ευρωπαϊκά και διεθνή πρότυπα οι λαϊκές αγορές της Περιφέρειας Αττικής και της Περιφερειακής Ενότητας Θεσσαλονίκης και από τμήματα της Περιφέρειας αποκτούν μορφή νομικού προσώπου αποκλειστικά, με σχετικές αρμοδιότητες μέσω ευέλικτων τρόπων οργάνωσης και διοίκησης, αλλά και ταχείας λήψης αποφάσεων.

Νομίζω ότι αξίζει να σημειώσουμε ότι σε αυτά τα νομικά πρόσωπα συμμετέχουν πλέον εκείνοι που νοιάζονται άμεσα για την καλή λειτουργία τους, οι ίδιοι οι άνθρωποι της αγοράς, χωρίς βέβαια –και τονίζω αυτό- να θίγονται οι υπαλληλικές θέσεις, οι οργανικές θέσεις, αλλά και η περαιτέρω εξέλιξη των υπαλλήλων της Περιφέρειας, οι οποίοι συνεχίζουν να προσφέρουν τις ίδιες υπηρεσίες. Αυτό που επιτυγχάνεται, όμως, είναι η ορθότερη διαχείριση των συγκεκριμένων λαϊκών αγορών και η διασφάλιση της απαραίτητης ευελιξίας, δεδομένου του μεγάλου αριθμού των λαϊκών αγορών που λειτουργούν μέσα στους οικείους δήμους του συγκροτήματος της Θεσσαλονίκης και της Αττικής.

Με τις διατάξεις του τρίτου μέρους το νομοσχέδιο παρεμβαίνει, ώστε να επιλυθούν τα προβλήματα στελέχωσης και λειτουργικότητας που αντιμετωπίζουν οι αποκεντρωμένες διοικήσεις. Αυτά τα προβλήματα είναι γνωστό ότι τα αντιμετωπίζουν λόγω του μεγάλου όγκου εργασίας τους, με στόχο ασφαλώς πάντα την προστασία του δημοσίου συμφέροντος.

Συγκεκριμένα, απαλλάσσει τις περιφερειακές διοικήσεις από περιττές εγκρίσεις, οι οποίες σε κάθε περίπτωση δεν είναι κρίσιμες για τη διαφάνεια και την εξασφάλιση της νομιμότητας στο δημόσιο. Παρεμβαίνει, δηλαδή, σε θέματα δευτερεύοντα που δεν είναι κρίσιμα για τη διαφάνεια στη λειτουργία του κράτους. Έτσι, απλουστεύεται η λειτουργία, γιατί καταργούνται χρονοβόρες διαδικασίες, όπως για παράδειγμα για τον διαγωνισμό ληξιάρχου, σταματά ο έλεγχος από την αποκεντρωμένη των τροποποιήσεων των συμβάσεων ιδιωτικού δικαίου ορισμένου χρόνου των ΟΤΑ και υποχρεώνει πλέον τους ΟΤΑ μόνο να κάνουν ανάρτηση στη «ΔΙΑΥΓΕΙΑ». Καταργείται η υποχρεωτική έγκριση της αποκεντρωμένης για την κίνηση των αυτοκινήτων των ΟΤΑ εκτός των ορίων της περιφέρειας και γενικά ελαφρύνεται ο όγκος εργασίας των αποκεντρωμένων διοικήσεων, με κατάργηση της υποχρεωτικής διαμεσολάβησής τους σε υποθέσεις των Οργανισμών Τοπικής Αυτοδιοίκησης.

Στο τέταρτο μέρος του παρόντος νομοσχεδίου αντιμετωπίζονται ζητήματα των εργαζομένων στο δημόσιο τομέα. Παρέχονται διευκολύνσεις σε αυτόν και επιλύονται ανισότητες.

Συγκεκριμένα, σε περιπτώσεις που οι Οργανισμοί Τοπικής Αυτοδιοίκησης κηρύσσονται σε κατάσταση έκτακτης ανάγκης διασφαλίζεται η στελέχωση με το απαραίτητο προσωπικό, ενώ αντιμετωπίζονται τα θέματα της κινητικότητας των υπαλλήλων με αυστηρά αντικειμενικά κριτήρια. Επιπλέον, τακτοποιούνται ζητήματα επιλογής των υπηρεσιακών γραμματέων των Υπουργείων, ενώ στο τέταρτο επίσης μέρος ο νομοθέτης ασχολείται και με τους υπαλλήλους της Προεδρίας της Κυβέρνησης, σε ό,τι αφορά την κινητικότητα και την επιλογή των προϊσταμένων, γιατί αυτός ο φορέας, ο οποίος ασκεί ένα ειδικό έργο, θα πρέπει να στελεχωθεί με ικανό προσωπικό, που ήδη έχει εξειδικευθεί σε αρμοδιότητες των οργανικών μονάδων που περιέχει και να ρυθμιστούν ζητήματα της κινητικότητάς του, ώστε να ανταπεξέρχονται στα διαφοροποιημένα καθήκοντά τους, σε σχέση με αυτά που έχουν οι υπόλοιποι δημόσιοι υπάλληλοι του γενικότερου δημόσιου τομέα.

Προβλέπεται, επίσης, στο τέταρτο μέρος η αύξηση του ανωτάτου ορίου ηλικίας για την πρόσληψη προσωπικού με σχέση εργασίας ιδιωτικού δικαίου ορισμένου χρόνου. Από τα 65 έτη πηγαίνει στα 67 έτη και μάλιστα σε εξαιρετικές περιπτώσεις μέχρι το 70ό έτος, δεδομένου ότι σήμερα με τις συνθήκες που υπάρχουν, υπάρχουν εργαζόμενοι που δεν διαθέτουν τις απαιτούμενες ημέρες ασφάλισης για το δικαίωμα συνταξιοδότησης.

Επίσης, στο τέταρτο μέρος ρυθμίζονται ζητήματα που αφορούν τον κλάδο των επιτελικών στελεχών, τους δικηγόρους ΑμεΑ, αλλά και τη γενικότερη εύρυθμη λειτουργία της δημόσιας διοίκησης. Καταργείται η υπαγωγή του προσωπικού της Ελληνικής Αναπτυξιακής Τράπεζας στις διατάξεις της κινητικότητας, ρυθμίζονται θέματα για τα περιφερειακά συμβούλια, για τα δάνεια και τα χρεωστικά ανοίγματα των Οργανισμών Τοπικής Αυτοδιοίκησης σε σχέση με το Ταμείο Παρακαταθηκών και Δανείων.

Σημαντική, επίσης, θεωρώ και την πρόβλεψη για ενιαίο πλέον ωράριο εισόδου των πολιτών για όλες τις υπηρεσίες του δημοσίου.

Επιπλέον, επεκτείνεται και στους αναπληρωτές εκπαιδευτικούς, που εργάζονται σε ορεινούς νησιωτικούς δήμους, η παροχή δωρεάν σίτισης και καταλύματος διαμονής, όπως και στους μόνιμους υπαλλήλους, στους υγειονομικούς, τους ένστολους και τους υπαλλήλους των Περιφερειών.

Παράλληλα, εισάγονται τροποποιήσεις εκλογικών διατάξεων, οι οποίες σχετίζονται με τους εκλογικούς καταλόγους για την ψήφο των αποδήμων, το δικαίωμα μεταδημότευσης για συμμετοχή στις εκλογές δημοτικών αρχών, τα ασυμβίβαστα υπαλλήλων του δήμου και των νομικών προσώπων του, τα κωλύματα εκλογιμότητας των δικαστικών λειτουργών, των αξιωματικών των Ενόπλων Δυνάμεων και των Σωμάτων Ασφαλείας στις εκλογές για περιφερειακές αρχές.

Τέλος, για εξοικονόμηση δαπανών αλλά και προσωπικού επεκτείνεται η κατ’ εξαίρεση δυνατότητα οδήγησης οχημάτων του δημοσίου και από Υπουργούς, Αναπληρωτές Υπουργούς, Υφυπουργούς και Γενικούς Γραμματείς των Υπουργείων και της Προεδρίας της Κυβέρνησης, όταν φυσικά –εννοείται- μετακινούνται για υπηρεσιακούς λόγους. (PS)

Συνοψίζοντας, θα έλεγα ότι με το νομοσχέδιο σταματούν οι άσκοπες μετατάξεις δημοσίων υπαλλήλων και γίνονται πλέον με αντικειμενικά αυστηρά κριτήρια. Διευκολύνονται οι κινήσεις των κρατικών οχημάτων σε όλες τις βαθμίδες Κυβέρνηση και αυτοδιοίκηση, απεμπλέκεται η αποκεντρωμένη διοίκηση από περιττές και χρονοβόρες εγκρίσεις.

Κυρίες και κύριοι συνάδελφοι, όπως φάνηκε και από τις συζητήσεις στις Επιτροπές, όσο και από τις τοποθετήσεις των φορέων τόσο του Οργάνου των Δημοτικών Αστυνομικών όσο και των φορέων των λαϊκών αγορών και της ΚΕΔΕ, οι βασικοί στόχοι του νομοσχεδίου επιτυγχάνονται, καθώς είναι σχεδιασμένο με γνώμονα τη δημόσια ασφάλεια και το κοινωνικό όφελος. Είναι ένα νομοσχέδιο για τους πολίτες. Αυτούς θέλει να εξυπηρετήσει και γι’ αυτό καλώ τους συναδέλφους μου να δώσουν τη θετική τους ψήφο.

Σας ευχαριστώ πολύ, κυρία Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ πολύ, κύριε συνάδελφε.

Τον λόγο τώρα έχει η κ. Πούλου, εκ του ΣΥΡΙΖΑ.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, κάθε μέρα και ένα νέο σκάνδαλο, κάθε μέρα και μια νέα αποκάλυψη, κάθε μέρα και μια νέα ξεκάθαρη απόδειξη ότι η Κυβέρνηση Μητσοτάκη είναι η Κυβέρνηση της καταστροφικής διαχείρισης της πανδημίας, με τριάντα τέσσερις χιλιάδες τετρακόσιες ογδόντα δύο απώλειες, οι περισσότερες εκτός ΜΕΘ.

Είναι η Κυβέρνηση της ακρίβειας και της φτωχοποίησης, με την αγοραστική δύναμη των νοικοκυριών να έχει «πετσοκοφτεί» μέχρι και 40%. Είναι η Κυβέρνηση των «κόκκινων δανείων» και των πλειστηριασμών με επτακόσιες χιλιάδες ακίνητα στα χέρια των funds και των «γαλάζιων αρπακτικών», τύπου Πάτση, αλλά και με αναγκαστικούς πλειστηριασμούς, σχεδόν σαράντα χιλιάδων ακινήτων.

Και βέβαια είναι η Κυβέρνηση των παρακολουθήσεων, της εκτροπής, της απαξίωσης του κράτους-δικαίου, του Συντάγματος και της Δημοκρατίας με το ενιαίο παράκεντρο παρακολουθήσεων ΕΥΠ-PREDATOR, που στήθηκε μέσα στο Μαξίμου για τον έλεγχο πολιτικών, δημοσιογράφων, επιχειρηματιών, αλλά και στρατιωτικών, όπως του Αρχηγού ΓΕΕΘΑ, κ. Φλώρου και βέβαια κορυφαίων Υπουργών, συναδέλφων σας, κύριε Βορίδη, όπως του κ. Χατζηδάκη ή μήπως πρέπει να πω του «στόχου 5046C», αφού αυτός ήταν ο κωδικός παρακολούθησης, που του είχε δώσει, σύμφωνα με τις αποκαλύψεις, η ΕΥΠ-Μητσοτάκη;

Κάνοντας αυτό που σύσσωμη η Αντιπολίτευση, αλλά και ο κ. Σαμαράς και ο κ. Καραμανλής χαρακτήρισαν αδιανόητο και δημοκρατική εκτροπή, παρακολουθούσε, δηλαδή, μεταξύ άλλων και για τουλάχιστον ένα χρόνο, τον τότε Υπουργό Περιβάλλοντος και Ενέργειας και Αντιπρόεδρο της Νέας Δημοκρατίας, ο οποίος βρισκόταν υπό παρακολούθηση και από το PREDATOR, όπως και οι κύριοι Ανδρουλάκης και Κουκάκης. Και ο κ. Χατζηδάκης, για λόγους εθνικής ασφαλείας, κύριοι της Κυβέρνησης, ή μήπως για άλλους λόγους;

Γιατί, σύμφωνα με το δημοσίευμα, η Έκθεση Παρακολούθησης αναφέρει συνομιλία του κ. Χατζηδάκη, με καναλάρχες στις 27-11-20, όπου εμφανίζεται και ιδιαίτερα βοηθητικός, σε θέμα το οποίο αφορά σε φωτοβολταϊκά, ενώ ο καναλάρχης ζητά από τον Υπουργό να τον συστήσει στην ΕΥΔΑΠ και στις ανανεώσιμες της ΔΕΗ και ο Υπουργός υπόσχεται ότι θα το κάνει άμεσα. Και βέβαια ο Υπουργός «5046C», ο κ. Χατζηδάκης δηλαδή, δεν διαψεύδει την παρακολούθηση ούτε τις συνομιλίες ούτε τις συνεννοήσεις ούτε τις μείζονες αποφάσεις του, για τις οποίες μάλιστα υπογραμμίζει ότι ο Πρωθυπουργός ήταν ενήμερος. Δηλώνει μόνο ότι δεν μπορεί να πιστέψει στην εμπλοκή του κ. Μητσοτάκη.

Ωστόσο, οι αποκαλύψεις των τελευταίων ημερών δεν αφορούν μόνο την Κυβέρνηση Μητσοτάκη και τους Υπουργούς των πενταψήφιων κωδικών παρακολούθησης, αλλά και κάποιους συνοδοιπόρους και «Δούρειους Ίππους» του «Μητσοτακισμού και από άλλους πολιτικούς χώρους, ολόκληρο το λεγόμενο «αντιΣΥΡΙΖΑ» μέτωπο δηλαδή, εξέχον μέλος του οποίου είναι και η κ. Καϊλή, η πρώην Ευρωβουλευτής του ΚΙΝΑΛ-ΠΑΣΟΚ, που αποκαλούσε «τεμπέληδες» τους συμπολίτες μας, που λαμβάνουν κάποιο επίδομα και που τώρα συνελήφθη στο Βέλγιο, για δωροδοκία και δωροληψία και που προσπαθούσε, όπως δήλωσε ο ίδιος ο κ. Ανδρουλάκης, να υποβαθμίσει στην Επιτροπή PEGA του Ευρωπαϊκού Κοινοβουλίου την υπόθεση των υποκλοπών και επεδίωκε να μην συζητηθεί το θέμα αυτό στην Ολομέλεια της Ευρωβουλής.

Τα ερωτήματα, λοιπόν, που πρέπει να απαντήσει ο Πρωθυπουργός είναι πολλά και κρίσιμα. Το έβαλε στα πόδια την περασμένη Πέμπτη για να μην απαντήσει στον Αλέξη Τσίπρα, αλλά δεν θα μπορέσει να κρυφτεί από την ετυμηγορία του ελληνικού λαού.

Κυρίες και κύριοι συνάδελφοι, ο κύριος Υπουργός πολλές φορές στις συνεδριάσεις της Επιτροπής ανέφερε ότι το παρόν νομοσχέδιο είναι σημαντικό και μεταρρυθμιστικό. Μιλάει, όμως, η Νέα Δημοκρατία για μεταρρυθμίσεις; Μιλάει η παράταξη που όχι μόνο δεν εισηγήθηκε, αλλά ούτε καν στήριξε καμία μείζονα μεταρρύθμιση στο πεδίο της αυτοδιοίκησης και της δημόσιας διοίκησης;

Αυτή είναι η αλήθεια, κύριοι της Νέας Δημοκρατίας. Η παράταξή σας δεν στήριξε τη μεταρρύθμιση της νομαρχιακής αυτοδιοίκησης, τον ν.2218/94 ούτε τη δημιουργία του Ανωτάτου Συμβουλίου Επιλογής Προσωπικού του ΑΣΕΠ, τον ν.2190/94 ούτε τη μεταρρύθμιση του «Καποδίστρια» στην αυτοδιοίκηση, τον ν.2539/97 ούτε τη μεταρρύθμιση του «Καλλικράτη», τον ν.3852/2010 ούτε βέβαια την μεταρρύθμιση του «Κλεισθένη», τον ν.4555/2018.

Εσείς ειδικεύεστε μόνο στις καταστροφικές απορρυθμίσεις και τις ληστρικές ιδιωτικοποιήσεις και έρχεστε τώρα να μας διδάξετε πώς γίνονται οι μεταρρυθμίσεις. Ο ΣΥΡΙΖΑ, κύριε Βορίδη και γνωρίζει πώς γίνονται οι μεταρρυθμίσεις και είχε την τόλμη και το σχέδιο να τις πραγματοποιήσει. Και για να σας φέρω ένα παράδειγμα, κύριε Υπουργέ, αλλά και για να σηκώσω το γάντι που μας πετάξατε για την ψήφο των αποδήμων στη δεύτερη ανάγνωση του νομοσχεδίου, θα αναφερθώ συνοπτικά σ’ αυτήν την σημαντική θεσμική τομή και θα σας πω ότι εδώ η παράταξή σας ήρθε δεύτερη και καταϊδρωμένη, γιατί ήταν η κυβέρνηση του ΣΥΡΙΖΑ που σύστησε το ’18 τη νομοπαρασκευαστική επιτροπή για τη διευκόλυνση της ψήφου των αποδήμων και κατέθεσε συγκεκριμένη πρόταση στην αναθεώρηση του άρθρου 54, παράγραφος 4 του Συντάγματος, η οποία προέβλεπε την εκλογή έως πέντε Βουλευτών σε ευρύτερες εκλογικές περιφέρειες εγκατάστασης απόδημου ελληνισμού με ενιαίο ψηφοδέλτιο σε κάθε μία από αυτές και χωρίς περιορισμούς άλλους πλην της ιδιότητας του Έλληνα πολίτη. Η πρόταση αυτή συγκέντρωσε εκατόν εξήντα ψήφους στην προτείνουσα αναθεωρητική Βουλή, αλλά δεν έγινε δεκτή από τη Νέα Δημοκρατία μετά τις εκλογές και ο ΣΥΡΙΖΑ μολονότι θεωρούσε ορθότερη τη χωρίς διακρίσεις και περιορισμούς δική του πρόταση υπερψήφισε πριν δύο χρόνια ακριβώς το ν.4648/19 για τη διευκόλυνση της ψήφου των αποδήμων, ο οποίος ήταν αποτέλεσμα ιστορικής συναίνεσης και στηρίχτηκε συνολικά από διακόσιους ογδόντα οκτώ Βουλευτές. Και τον στηρίξαμε παρά τις αδυναμίες του, γιατί εμείς ξεκινήσαμε αυτή την μεταρρύθμιση και θέλουμε να έχουν φωνή και ψήφο οι Έλληνες του εξωτερικού.

Βέβαια ο άτυχος αιφνιδιασμός που επιχειρήσατε, κύριε Βορίδη, με το νομοσχέδιο σας τον Απρίλιο του ’21, ενώ γνωρίζατε ότι δεν θα μπορούσε να ψηφιστεί, μόνο θετική συνεισφορά δεν μπορεί να θεωρηθεί. Σκοπός σας ήταν να διχάσετε την κοινότητα των αποδήμων συμπατριωτών μας σε όλο τον κόσμο και να φέρετε πρόσκαιρα, επικοινωνιακά κέρδη στην Κυβέρνησή σας. Ήταν ακόμα μια προσπάθεια σας για εργαλειοποίηση ενός μεγάλου θέματος που η κυβέρνηση του ΣΥΡΙΖΑ άνοιξε και προετοίμασε.

Ας περάσουμε, όμως και στο παρόν νομοσχέδιο. Το πρώτο μέρος του αφορά στον θεσμό της δημοτικής αστυνομίας, τον τόσο ταλαιπωρημένο επί κυβερνήσεων Νέας Δημοκρατίας, γιατί ουδείς λησμονεί ούτε η αυτοδιοίκηση ούτε οι τοπικές κοινωνίες, αλλά ούτε και οι ίδιοι οι δημοτικοί αστυνομικοί ότι ήταν το κόμμα σας, κύριε Βορίδη, που διέλυσε το ’13 τη δημοτική αστυνομία, αφήνοντας χωρίς δουλειά τέσσερις χιλιάδες εργαζόμενους. Και έπρεπε να έρθει η κυβέρνηση του ΣΥΡΙΖΑ για να τη συστήσει εκ νέου το 2015 ως φορέα που υπηρετεί ουσιαστικά τις τοπικές κοινωνίες και διευκολύνει το έργο της αυτοδιοίκησης.

Εσείς, όμως, σχεδιάζετε τώρα ακόμη ένα σώμα ασφαλείας ειδικών κατασταλτικών καθηκόντων στελεχωμένο με μια υβριδική κατηγορία εργαζομένων, με ειδικές αρμοδιότητες καταστολής και εφοδιασμένο με αντίστοιχο κατασταλτικό εξοπλισμό, όπως είναι οι αστυνομικές ράβδοι. Συνεχίζετε, δυστυχώς, την αποτυχημένη και επικίνδυνη πολιτική σας στον τομέα της προστασίας των πολιτών που έχει οδηγήσει σε ραγδαία αύξηση της παραβατικότητας σε όλη τη χώρα, αλλά και των περιστατικών υπέρμετρης κατασταλτικής βίας.

Το τραγικό συμβάν στη Θεσσαλονίκη με θύμα τον έφηβο δεκαεξάχρονο είναι το τελευταίο μιας σειράς περιστατικών για τα οποία η Κυβέρνησή σας είναι ηθικός αυτουργός. Απαξιώνετε, μάλιστα και το Σώμα των Ελλήνων Αστυνομικών που εργάζονται με ευσυνειδησία και τιμούν το ρόλο τους.

Και τέλος, αναθέτετε τον έλεγχο της νέας αυτής δημοτικής αστυνομίας σε ειδικό πειθαρχικό συμβούλιο. Το αποτέλεσμα είναι ο δήμαρχος να μην έχει κανέναν λόγο στο πειθαρχικό της έλεγχο και βέβαια δεν έχετε σε αυτό τη συναίνεσή της ΚΕΔΕ.

Αλλά ας περάσουμε στο δεύτερο μέρος του νομοσχεδίου που αφορά την κατάργηση των Διευθύνσεων Λαϊκών Αγορών της Περιφέρειας Αττικής και της Περιφερειακής Ενότητας Θεσσαλονίκης και στη σύσταση αντίστοιχων νομικών προσώπων δημοσίου δικαίου.

Τι γνωρίζει η μεγάλη πλειοψηφία των παραγωγών και των καταναλωτών για τις μέχρι τώρα αλλαγές της Κυβέρνησής σας στις λαϊκές αγορές; Γνωρίζει ότι διαλύσατε με το ν. 4849/2021 του Υπουργού Αναπτύξεως έναν θεσμό που εδώ και ενενήντα τέσσερα χρόνια στηρίζει διατροφικά την ελληνική οικογένεια με φθηνά και ποιοτικά προϊόντα, αφού αποκλείσατε σχεδόν από τις λαϊκές αγορές τους μικρούς και μεσαίους παραγωγούς που είναι υποχρεωμένοι να απευθύνονται στους μεσάζοντες, ενώ αποκλείσατε και το 20% των νέων παραγωγών που προέβλεπε το άρθρο 32 του ν. 4497/2017 του ΣΥΡΙΖΑ, αλλά και προβλέψατε αδειοδότηση μόνο κατόπιν προκηρύξεων, οι οποίες δεν έχουν προχωρήσει πουθενά όμως από το 2021. Και τώρα αφαιρείτε και πάλι αρμοδιότητες από την περιφερειακή αυτοδιοίκηση αλλά και από τη δημοτική, αφού η εκπροσώπησή της στα διοικητικά συμβούλια –μία θέση στις δεκαπέντε-είναι περιορισμένη, αν και οι λαϊκές αγορές αποτελούν καθαρά τοπική υπόθεση, όπως σας επεσήμανε και η ΚΕΔΕ.

Επιπλέον, προβληματική είναι η στελέχωση των φορέων αποκλειστικά μέσω της αυτοδίκαιης απόσπασης του προσωπικού που υπηρετεί ήδη στις Διευθύνσεις Λαϊκών Αγορών των δύο Περιφερειών, αν και όλοι οι φορείς ανέφεραν επίσης την έλλειψη ελεγκτών εποπτών. Μάλιστα, οι εργαζόμενοι αυτοί είναι σήμερα σε απεργιακή κινητοποίηση και έξω από τη Βουλή και διεκδικούν τα εργασιακά τους δικαιώματα.

Θεωρούμε ωστόσο απαραίτητη δέσμευσή σας, κύριε Υπουργέ, ότι οι εργαζόμενοι των περιφερειών δεν θα χάσουν τις οργανικές και προσωποπαγείς θέσεις τους και μετά το πέρας της απόσπασης θα επιστρέψουν αυτοδίκαια σε κενές οργανικές θέσεις ή σε συνιστώμενες αυτοδίκαια προσωποπαγείς.

Και τώρα ας περάσουμε στο τρίτο μέρος του νομοσχεδίου που περιλαμβάνει μόνο δέκα άρθρα, αν και αφορά στο κρίσιμο ζήτημα της μεταφοράς αρμοδιοτήτων από την αποκεντρωμένη διοίκηση στην αυτοδιοίκηση. Πόρους και αρμοδιότητες υπόσχεστε διαρκώς στην αυτοδιοίκηση, αλλά τελικά μόνο αφαίρεση αρμοδιοτήτων, οικονομική αφαίμαξη, συγκεντρωτισμό και χειραγώγηση της προσφέρετε. Τρία χρόνια πέρασαν από τη σύσταση της Επιτροπής Κοντιάδη, δυόμισι χρόνια από το υπόμνημα της ΚΕΔΕ για ενίσχυση της αυτοδιοίκησης και σχεδόν ένας χρόνος μετά από τις κούφιες υποσχέσεις σας, κύριε Υπουργέ, στην Επιτροπή Περιφερειών της Βουλής για το ξεκαθάρισμα και τη μεταφορά αρμοδιοτήτων των αποκεντρωμένων διοικήσεων.

Και τι παρουσιάζετε τώρα; Μόλις δέκα άρθρα, όπου ελάχιστες προτάσεις της ΚΕΔΕ υιοθετούνται, ενώ ο ρόλος των αποκεντρωμένων διοικήσεων ενισχύεται αντί να αποδυναμώνεται. Όσο για το αναμενόμενο νομοσχέδιο για την πολυεπίπεδη διακυβέρνηση που από το 2019 είχατε υποσχεθεί και τώρα βρίσκεται σε διαβούλευση, αν και θα το συζητήσουμε αργότερα, εκτιμούμε ότι πρόκειται για ένα περίπλοκο τεχνικό εγχειρίδιο που μάλλον δεν πρόκειται να εφαρμοστεί.

Τέλος, κλείνω με το τέταρτο μέρος του νομοσχεδίου που αποτελεί ένα συνονθύλευμα ετερόκλητων διατάξεων του Υπουργείου Εσωτερικών. Και εδώ αντί για λύσεις, συνεχίζετε ακάθεκτοι τις αντισυνταγματικές ρυθμίσεις, με νέες μεταφορές αρμοδιοτήτων από τα δημοτικά και περιφερειακά συμβούλια στις οικονομικές επιτροπές, όπως αυτή για την απόφαση της Οικονομικής Επιτροπής για τους Οργανισμούς Διαχείρισης και Προώθησης Προορισμού, με πλήρη αγνόηση της απόφασης 2377/22 του Συμβουλίου της Επικρατείας που κατεδαφίζει το νομοθετικό πλαίσιο του κ. Θεοδωρικάκου περί δήθεν κυβερνησιμότητας της αυτοδιοίκησης, αφού αποδείχθηκε πως παραβιάζει το Σύνταγμα.

Προσπαθείτε λοιπόν να μοιράσετε προεκλογικά σε συγκεκριμένα συμφέροντα ζεστό χρήμα, με το πρόσχημα του τουρισμού αυτή τη φορά και με όχημα τους αναπτυξιακούς οργανισμούς. Και βέβαια υπάρχουν εδώ κάποια διάσπαρτα θετικά άρθρα, όπως μεταξύ άλλων το άρθρο 65 και 66 για την άδεια προγενετικού ελέγχου, αλλά και το άρθρο 67 για τη διευκόλυνση υπαλλήλων με οικογενειακές υποχρεώσεις, τα οποία θα υπερψηφίσουμε.

Κυρίες και κύριοι συνάδελφοι, στη συνέχεια θέλω να αναφερθώ συνοπτικά στις τροπολογίες και ζητώ, κυρία Πρόεδρε, την ανοχή σας για το χρόνο.

Ξεκινώ με την τροπολογία που εμείς καταθέσαμε, με θέμα ρυθμίσεις εκσυγχρονισμού και απλοποίηση της νομοθεσίας που διέπει τα Κέντρα Αποτέφρωσης Νεκρών (ΚΑΝ) και τα Κέντρα Αποτέφρωσης Οστών Νεκρών (ΚΑΟΝ), την αποτέφρωση νεκρών και οστών νεκρών, καθώς και την τέφρα. Θεωρούμε κάποιες βελτιώσεις απαραίτητες μετά το ν. 4277/2019 και τη ρυθμιστική ΚΥΑ 4932/2017, αφού κατά την εφαρμογή του στην πράξη προέκυψαν κάποια προβλήματα που πρέπει να επιλυθούν.

Γι’ αυτό προτείνουμε την αύξηση του χρονικού περιθωρίου σύνταξης ληξιαρχικής πράξης θανάτου, τη διεύρυνση του κύκλου προσώπων που δύνανται σύννομα να δηλώσουν την επιθυμία του θανόντος για την αποτέφρωση, την αποσαφήνιση του πλαισίου στις περιπτώσεις που για την αποτέφρωση της σορού στην Ελλάδα εκδίδεται ληξιαρχική πράξη θανάτου από αλλοδαπή αρχή, την αποσαφήνιση επίσης του πλαισίου για τη μεταφορά τέφρας ανθρώπου ή ζώου συντροφιάς από εταιρείες παροχής υπηρεσιών μεταφοράς και, τέλος, την καθιέρωση μοναδικού αριθμού αποτέφρωσης, αφού οι πενταψήφιοι κωδικοί που δίνονται τώρα πρόκειται να εξαντληθούν σύντομα.

Αν, κύριε Υπουργέ, δεν αποδεχτείτε σήμερα την τροπολογία μας, προχωρήστε τουλάχιστον εσείς άμεσα σε δική σας νομοθετική ρύθμιση.

Και συνεχίζω με τις τέσσερις τροπολογίες που κατατέθηκαν στο παρόν νομοσχέδιο.

Η τροπολογία 1516/139, στο άρθρο 1, χορηγεί έκτακτη οικονομική ενίσχυση 600 ευρώ στο ένστολο προσωπικό του Υπουργείου Προστασίας του Πολίτη και του Λιμενικού Σώματος. Θα την υπερψηφίσουμε, αν και έχουμε καταθέσει σχετικές τροπολογίες για αντίστοιχη ενίσχυση και των υγειονομικών και των ένστολων των Ενόπλων Δυνάμεων, τις οποίες παρακάμπτετε πάλι.

Για τα υπόλοιπα τρία άρθρα που αφορούν παρατάσεις συμβάσεων υπαλλήλων ΙΔΟΧ της Γενικής Γραμματείας Πολιτικής Προστασίας αλλά και διαφόρων ΑΕΙ υπερψηφίζουμε, αν και η πάγια θέση μας είναι η κάλυψη των πάγιων και διαρκών αναγκών με μόνιμο προσωπικό και με προκηρύξεις, που εσείς όμως αποφεύγετε συστηματικά για να κρατάτε σε ιδιότυπη ομηρία τους εν λόγω υπαλλήλους.

Αναφορικά με την τροπολογία 1517/140 του Υπουργείου Ανάπτυξης και Επενδύσεων θα σταθώ στο άρθρο 6 για τη σύσταση θέσης Γενικού Διευθυντή στο Ελληνικό Κτηματολόγιο, ο οποίος επιλέγεται και διορίζεται με απόφαση του Υπουργού Ψηφιακής Διακυβέρνησης, ενώ καταργείται η αρμοδιότητα του Ειδικού Συμβουλίου Επιλογής Διοικήσεων (ΕΣΕΔ).

Ο νόμος για το επιτελικό κράτος φρόντισε να καταργήσει και το ΕΣΕΔ όπως και το Μητρώο Επιτελικών Στελεχών εισάγοντας όρους αδιαφάνειας στην επιλογή ανώτερων στελεχών της διοίκησης. Εν προκειμένω, η προεπιλογή του Γενικού Διευθυντή του Κτηματολογίου δηλαδή θα γίνεται πλέον από πενταμελή επιτροπή επιλογής στελεχών του Δημοσίου, όπου την πλειοψηφία την έχουν κυβερνητικά στελέχη και στελέχη προσκείμενα σε εσάς. Γι’ αυτό και την καταψηφίζουμε.

Στην τροπολογία 1519 του Υπουργείου Μετανάστευσης και Ασύλου, του Υπουργείου που αποτελεί ενός ανδρός και μίας γυναικός αρχή, προβλέπεται η παράταση έως 31/12/2023 της διάρκειας ισχύος των θέσεων των υπαλλήλων στην Τεχνική Υπηρεσία στη Διεύθυνση Νομικής Υποστήριξης Ασύλου και Υποδοχής και στη Διεύθυνση Ευρωπαϊκής και Διεθνούς Συνεργασίας.

Διαπιστώνουμε λοιπόν ότι επιδιώκετε την πλήρη παγίωση των μετακλητών σε θέσεις που πρέπει να καλύπτονται από υπαλλήλους βάσει του Δημοσιοϋπαλληλικού Κώδικα, όπως προβλέπεται και από το Σύνταγμα. Η αδιαφάνεια στις προσλήψεις μετακλητών ημετέρων και στη δημιουργία νέων διευθύνσεων στο ΙΜΕΑ είναι χαρακτηριστική της λειτουργίας του από την επανίδρυσή του μέχρι σήμερα.

Και κλείνω με την τροπολογία 1520/143 του Υπουργείου Εσωτερικών. Στο άρθρο 5 προβλέπεται αύξηση της αποζημίωσης των δημοτικών συμβούλων καθώς και αποζημίωση για κάποιες κατηγορίες δημοτικών συμβούλων που δεν την λάμβαναν μέχρι τώρα. Θεωρούμε ότι είναι μια θετική διάταξη που ικανοποιεί πάγιο αίτημα των αιρετών και που είχατε εξαγγείλει και στο πρόσφατο συνέδριο, κύριε Υπουργέ, της ΚΕΔΕ, αν και δεν ικανοποιείται το συνολικό αίτημά της για την αύξηση της αντιμισθίας δημάρχων και περιφερειαρχών.

Όμως, μας αναγκάζετε να καταψηφίσουμε την τροπολογία λόγω των υπόλοιπων άρθρων, όπως το άρθρο 7 που μεταθέτει μέχρι τις 31 Μαΐου του 2023 το χρόνο παραίτησης λόγω κωλύματος εκλογιμότητας στις αυτοδιοικητικές εκλογές για τα μέλη των ανεξάρτητων ρυθμιστικών αρχών, με το πρόσχημα διοικητικών αναγκών. Προφανώς, φωτογραφική είναι η διάταξη προς ικανοποίηση κάποιων ημετέρων σας που επιθυμούν να θέσουν υποψηφιότητα, ώστε να συνεχίσουν να λαμβάνουν αποδοχές. Γιατί και πάλι θα υπάρξει κενό στη διοίκηση γύρω στους πέντε μήνες, αφού οι αυτοδιοικητικές εκλογές θα διεξαχθούν τον Οκτώβριο του 2023.

Σας ευχαριστώ πολύ, κυρία Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):**  Κι εγώ σας ευχαριστώ, κυρία συνάδελφε.

Το λόγο τώρα έχει εκ μέρους του Κινήματος Αλλαγής κ. Ευαγγελία Λιακούλη.

Παρακαλώ πολύ να κλείσει το σύστημα της ηλεκτρονικής εγγραφής.

Ορίστε, κυρία Λιακούλη, έχετε το λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, βρισκόμαστε σήμερα στην Ολομέλεια του ελληνικού Κοινοβουλίου, για να εξετάσουμε το νομοσχέδιο του Υπουργείου Εσωτερικών με κύριο κορμό τις αλλαγές που επιφέρει στη Δημοτική Αστυνομία και στις λαϊκές αγορές και κάποιες άλλες διατάξεις που έχουν τη σημασία τους και την αξία τους.

Την ίδια στιγμή δεν αγνοούμε ότι στο Ευρωπαϊκό Κοινοβούλιο ερευνάται ένα σκάνδαλο διαφθοράς και θεωρούμε και από αυτό το Βήμα χρέος μας να εκφράσουμε την απόλυτη και αταλάντευτη θέση, στάση και αρχή του ΠΑΣΟΚ ότι δεν έχει καμία ανοχή στη διαφθορά, στην αδιαφάνεια και καλούμε και τα άλλα πολιτικά κόμματα να συνταχθούμε όλοι στον αγώνα «όλα στο φως και όλοι στο φως σε κάθε περίπτωση».

Κυρίες και κύριοι Βουλευτές, η διαφορετικότητα, σύμφωνα με την αντίληψη της παράταξής μας, είναι πλούτος στα κόμματα. Μιλάμε για διαφορετικότητα ιδεολογική, διαφορετικότητα στην προσέγγιση πολλές φορές ενός θέματος. Όλα αυτά είναι αποδεκτά στη δημοκρατία, αρκεί να μην τίθενται βέβαια αμφισβητήσεις σε ταυτοτικά θέματα. Διαφορετικός, όμως, ηθικός και αξιακός κώδικας είναι «κόκκινη γραμμή» για όλους, όπου κι αν είναι, όσο ψηλά κι αν βρίσκονται, ό,τι σχέσεις κι αν διατηρούν, με όποιους κι αν τις έχουν αυτές, είτε είναι σταθερά κάπου, είτε βρίσκονται υπό μεταγραφή.

Αυτές τις ημέρες και τις ώρες ακολουθούμε και παρακολουθούμε μια ρητορική και μία συζήτηση σχετικά με το θέμα αυτό που απασχολεί την επικαιρότητα και που συνδέεται με τις υποκλοπές. Θα μου επιτρέψετε για λίγα δευτερόλεπτα να κάνω μια αναφορά. Νοιώθω την ανάγκη να το κάνω αυτό και ως μέλος και εισηγήτρια της Εξεταστικής Επιτροπής που σύστησε το Κοινοβούλιό μας για να εξετάσει το ζήτημα των υποκλοπών.

Παρακολουθούμε, λοιπόν, μία ρητορική η οποία συνδέει αυτήν την υπόθεση διαφθοράς –ή φερόμενης διαφθοράς, γιατί η δικαιοσύνη δεν έχει αποφανθεί ακόμη, άρα θα πρέπει όλοι να είμαστε συγκρατημένοι, για να είμαστε και δίκαιοι- και με την παρακολούθηση και με τις υποκλοπές που γίνονταν στην εγχώρια παραγωγή, με τη σφραγίδα της Κυβέρνησης.

Αξίζει, λοιπόν, να αναφέρουμε κατ’ αρχήν δύο δεδομένα που κατά την αντίληψή μας είναι πολύ σημαντικά. Η έρευνα για την κ. Καϊλή ξεκίνησε το 2022. Οι παρακολουθήσεις του Νίκου Ανδρουλάκη έγιναν με τις ευλογίες της Κυβερνήσεως Σεπτέμβρη μέχρι Δεκέμβρη του 2021. Μετά την μηνυτήρια αναφορά του Νίκου Ανδρουλάκη ελέγχθηκαν όλοι οι Ευρωβουλευτές. Ήταν τότε που η συγκεκριμένη Ευρωβουλευτής αναφέρονταν στο ότι δεν υπάρχει κανένας λόγος να παραπεμφθεί το θέμα στην Επιτροπή PEGA του Ευρωπαϊκού Κοινοβουλίου, γιατί όλοι εν πάση περιπτώσει οι Ευρωβουλευτές παρακολουθούμεθα. Όταν έγινε, όμως, η έρευνα, ευρέθη να μην παρακολουθείται τότε από το PREDATOR.

Και τρίτον –και το κρισιμότερο- για να τα ξεδιαλύνουμε τα πράγματα καθαρά, ανοιχτά και ωραία, άλλο οι ποινικές υποθέσεις, κυρίες και κύριοι συνάδελφοι και άλλο οι υποθέσεις παρακολουθήσεως για λόγους εθνικής ασφάλειας, όπως εν προκειμένω συζητάμε αυτές τις μέρες. Πρόσωπα υπάρχουν σε όλα τα κόμματα και τα πρόσωπα δεν είναι ίδια. Όπως ο κ. Πάτσης, για παράδειγμα, δεν ήταν ίδιος, όπως κατά καιρούς και πολλοί άλλοι που δεν χρειάζεται να αναφερθώ. Πολιτικές, όμως, επίσης ακολούθησαν όλα τα κόμματα που δεν ήταν ίδιες. Θυμίζω σήμερα, λοιπόν, ότι το κόμμα της ΔΙΑΥΓΕΙΑΣ, της Ηλεκτρονικής Συνταγογράφησης, της νομοθεσίας για τη διαφθορά των πολιτικών αξιωματούχων, το κόμμα που έχει αφήσει μεταρρυθμιστική σφραγίδα σε όλα αυτά, για τη λογοδοσία κυρίαρχα στον τόπο μας, είναι το ΠΑΣΟΚ και είμαστε περήφανοι για το αποτύπωμα αυτό. Γι’ αυτό και επαναλαμβάνουμε λοιπόν «όλα στο φως και όλα ανεξαιρέτως πού βρίσκονται και σε ποιο επίπεδο είναι».

Σήμερα συζητάμε ένα ζήτημα που αφορά άμεσα την Τοπική Αυτοδιοίκηση. Όμως, το συζητάμε κάτω από μια βαριά σκιά που έχει σχέση με την ίδια την Τοπική Αυτοδιοίκηση, ένα τσουνάμι στην πραγματικότητα λόγω ενός αντισυνταγματικού σεισμού που προκαλέσατε τον Αύγουστο του 2019, όταν πατήσατε πάνω στις πληγές που είχε ανοίξει η Κυβέρνηση των ΣΥΡΙΖΑ-ΑΝΕΛ με το νομοσχέδιο του ΚΛΕΙΣΘΕΝΗ και όχι μόνο δεν τις επουλώσατε αυτές τις πληγές, αλλά προσθέσατε και καινούργιες.

Έτσι, λοιπόν, το τσουνάμι έχει σχέση με την ολομέλεια του Συμβουλίου της Επικρατείας και την έκδοση της 2377/2022 –πρόσφατη ήταν- απόφασης, η οποία στην πραγματικότητα σας ξεμπρόστιασε. Τι είπε; Είπε ότι είναι αντισυνταγματικές για την τρέχουσα αυτοδιοικητική θητεία οι αλλαγές που η δική σας Κυβέρνηση επέβαλε τον Αύγουστο του 2019, ενώ είχαν προηγηθεί οι δημοτικές εκλογές. Τι λέει λοιπόν; Λέει ότι η σύνθεση της Οικονομικής Επιτροπής την οποία μετά το εκλογικό αποτέλεσμα αλλάξατε, είναι παράνομη και αντισυνταγματική. Και τι άλλο λέει; Λέει ότι οι αρμοδιότητες των επιτροπών που γιγαντώθηκαν με αποψίλωση των αρμοδιοτήτων των Δημοτικών Συμβουλίων είναι κάτι παράνομο και αντισυνταγματικό.

Αυτό είπε, λοιπόν, για την Τοπική Αυτοδιοίκηση. Βεβαίως για εμάς προσωπικά είναι μια δικαίωση γιατί σας τα λέγαμε από τότε και είχα την τιμή να είμαι και εισηγήτρια στο συγκεκριμένο νομοσχέδιο ως Τομεάρχης Εσωτερικών. Επίσης, σας είπα ότι συνταγματικά το ζήτημα πάσχει διότι είναι μετά την απόφαση την εκλογική, παρότι μπάλωνε –επαναλαμβάνω- πληγές που είχε αφήσει ο ΚΛΕΙΣΘΕΝΗΣ. Δεν γίνονται, όμως, έτσι τα πράγματα. Δεν γίνεται με μία μεγαλύτερη πληγή να κλείσεις μια μικρότερη.

Και τώρα τι; Η έκθεση της Επιστημονικής Υπηρεσίας της Βουλής έρχεται να επιβεβαιώσει το ίδιο, παρ’ ότι εσείς είστε αμετανόητοι. Και τι λέει; Λέει, λοιπόν, ότι έχετε τον ελέφαντα μέσα στο δωμάτιο και κάνετε ότι δήθεν δεν υπάρχει κανένας ούτε καν μυρμήγκι, ενώ τον έχετε τον ελέφαντα.

Σας λέει, λοιπόν, το Επιστημονικό Συμβούλιο της Βουλής ότι πρέπει να λάβετε υπ’ όψιν τη νομολογία που διαμορφώνει η απόφαση.

Και σας το λέει στις σελίδες 18 και 19, κύριοι συνάδελφοι που είστε και εισηγητές και ομιλητές, κλπ. Τι θα κάνετε τώρα; Τι θα κάνετε λοιπόν; Θα αποσύρετε το άρθρο 90 που φέρνει στους αναπτυξιακούς Οργανισμούς διαφορές ή θα το αφήσετε και θα ψηφίσετε και θα βάλετε και τους ανθρώπους σας, τους Βουλευτές της παράταξής σας, να ψηφίσουν και άλλες αντισυνταγματικές διατάξεις;

Οφείλετε, λοιπόν, απαντήσεις για το μείζον ζήτημα της αντισυνταγματικότητας, κύριε Υπουργέ, τις οποίες δεν τις δώσατε στην Επιτροπή, απαντήσεις που δεν δεχτήκατε να δώσετε συγκεκριμένα για το ζήτημα αυτό, τη στιγμή που δήμοι βυθίζονται στην ανασφάλεια.

Και να πούμε και ποια είναι η περιρρέουσα ατμόσφαιρα, γιατί όλοι αυτές τις ημέρες συνομιλούμε με τους δήμους.

Λέτε εσείς από το Υπουργείο σας, κύριε Πέτσα, ότι δεν έχει αναδρομική ισχύ η απόφαση αυτή. Αυτό είναι το επιχείρημα που λένε οι αυτοδιοικητικοί, ότι έτσι κι αλλιώς, αν η απόφαση αυτή ισχύσει, δεν θα ισχύσει για τα προηγούμενα. Δεν τους λέτε, όμως, δύο πράγματα. Δεν τους λέτε κατ’ αρχήν τι ισχύει για τις αποφάσεις των συλλογικών αυτών οργάνων που έχουν ήδη προσβληθεί στη δικαιοσύνη με προσφυγές και είναι στον αέρα. Αυτό το θέμα τι ακριβώς θα απογίνει; Δεν έχετε εσείς άποψη επί του συγκεκριμένου ζητήματος, γιατί η νομική επιστήμη φροντίζει και έχει άποψη πριν από εσάς. Δεν μπορούμε να λέμε ό,τι θέλουμε. Θα πούμε αυτό που λέει ο νόμος, ότι δηλαδή είναι στον αέρα οι αποφάσεις αυτές. Δεν μπορείτε να πείτε κάτι διαφορετικό. Αυτό είναι το ένα.

Το δεύτερο για το οποίο ερωτάσθε είναι το εξής: Θα συνεχίσουν αυτές οι επιτροπές να παίρνουν τις αποφάσεις όπως τις έπαιρναν μέχρι τώρα, χωρίς να προσποιούνται ότι δεν τρέχει τίποτα, χωρίς καμία απολύτως αυτοσυγκράτηση; Τι συστήνετε, λοιπόν, στους δήμους να κάνουν; Στις Επιτροπές, παρ’ ότι θέσαμε το ερώτημα αυτό στον κύριο Υπουργό, δεν απάντησε και θα πρέπει να δώσετε μία απάντηση από το Βήμα σήμερα της Ολομέλειας, προκειμένου και οι δήμοι να μη βρίσκονται σε ανασφάλεια. Οι άνθρωποι που συμμετέχουν αυτή τη στιγμή στις επιτροπές αυτές έχουν πολύ συγκεκριμένα προβλήματα και βεβαίως έχουν να αντιμετωπίσουν πολύ συγκεκριμένα θέματα.

Εσείς λοιπόν, η Νέα Δημοκρατία και ο ΣΥΡΙΖΑ, αναλίσκεστε και σε κάποιες στιχομυθία χωρίς να πάτε στο προκείμενο ζήτημα που απασχολεί τον πολύ κόσμο της αυτοδιοίκησης με την καθημερινότητά του και με τα σημαντικά θέματα που έχει να αντιμετωπίσει.

Κυρίες και κύριοι συνάδελφοι, με αυτό το νομοσχέδιο δεν έχουμε κανένα παράπονο ότι η επιτελική Κυβέρνηση τίμησε πιστά την παράδοση που έχει δημιουργήσει. Μας φέρατε έναν νόμο «σκούπα», δεν διαβουλευτήκατε πάλι το 30% της νομοθεσίας, θέλετε να τα έχετε κρυφά όλα τα χαρτιά και τα ντοκουμέντα και βεβαίως, δεν σας ενδιέφερε ποτέ και καμία άποψη των αυτοδιοικητικών ή να πάρετε την άποψή τους για συγκεκριμένα κρίσιμα άρθρα τα οποία συμπεριλαμβάνονται στο συγκεκριμένο νομοσχέδιο.

Για παράδειγμα, για τη Δημοτική Αστυνομία τι να πρωτοπώ; Ο κ. Μητσοτάκης στη δύση της θητείας του επιλέγει να επιστρέψει στον τόπο του εγκλήματος που διέπραξε το 2013 με την κατάργηση της Δημοτικής Αστυνομίας κατά τη θητεία του τότε στο Υπουργείο, θυμίζω, της Διοικητικής Μεταρρύθμισης, μόνο που επιστρέφει αυτή τη φορά όχι σκέτος, αλλά με γκλομπς και χειροπέδες.

Έτσι καταλαβαίνετε την έννοια της μεταρρύθμισης, κυρίες και κύριοι συνάδελφοι της Νέας Δημοκρατίας. Εμείς εκφράζουμε βαθύτατο προβληματισμό για το έντονα κατασταλτικό πρόσημο που αποκτά η Δημοτική Αστυνομία και που κατά την αντίληψη της δικής μας παράταξης, έχει ρόλο ρυθμιστικό στην καθημερινότητα της πόλης και όχι ρόλο ενόπλου σώματος.

Τι κάνετε, με απλά λόγια; Φέρνετε ξανά τη χωροφυλακή, τη μεγάλη αστυνομία και τη μικρή χωροφυλακή. Έτσι εντυπώνεται στο μυαλό του κάθε πολίτη που θα δει τον δημοτικό αστυνομικό που για εμάς είναι ο ρυθμιστής της καθημερινότητας στην πλατεία, στον δρόμο, στο πεζοδρόμιο, στην κυκλοφορία στο «μια συντροφιά νέων ανθρώπων που βγαίνουν έξω» και ούτω καθεξής και δυστυχώς εσείς διαφορετικά το αντιλαμβάνεστε το συγκεκριμένο πράγμα.

Διαφωνούμε πλήρως με τον τρόπο με τον οποίο βάζετε το θέμα της σύστασης ή ανασύστασης ή συγκρότησης του συγκεκριμένου σώματος, διότι το υφιστάμενο προσωπικό που δεν έχει εκπαιδευτεί στη χρήση αυτών των νέων μέσων και αρμοδιοτήτων πώς θα μπορέσει να τις ασκήσει από την επόμενη εβδομάδα που θα κυρωθεί το συγκεκριμένο νομοσχέδιο;

Διότι στο μεταξύ έχετε προκηρύξει χίλιες διακόσιες περίπου θέσεις για τριακόσιους τριάντα δύο δήμους, τους οποίους εντάσσετε στο ΑΣΕΠ και θα γίνουν όταν και όποτε -είμαστε σε προεκλογική περίοδο, δηλαδή δεν θα γίνουν τώρα, θα γίνουν κάποτε, αν γίνουν- και στην πραγματικότητα νιώθουμε ότι πουλάτε φύκια για μεταξωτές κορδέλες. Αυτό είναι το δεύτερο ζήτημα που πρέπει να εντοπίσουμε.

Στο μεταξύ όμως τους ήδη δημοτικούς αστυνόμους τους αφήνετε ανεκπαίδευτους, τους δίνετε γκλομπς και χειροπέδες, τους λέτε ότι πρέπει να συμπεριφέρονται διαφορετικά ως Δημοτική Αστυνομία, γιατί προσλαμβάνει άλλο χαρακτήρα πλέον το συγκεκριμένο ένστολο σώμα καταστολής, χωρίς να τους έχετε εκπαιδεύσει. Αυτό σε ποια λογική πραγματικά προσιδιάζει;

Διαφωνούμε με τον ορισμό του επόπτη χωρίς κανένα αντικειμενικό κριτήριο επιλογής του από τον δήμαρχο, με δεδομένο άλλωστε ότι ο υποκειμενικά επιλεγμένος επόπτης θα είναι αυτός που θα αναπληρώνει τον τμηματάρχη που απουσιάζει.

Θεωρούμε εμπαιγμό επίσης ότι δεν ορίζετε συγκεκριμένο χρονικό όριο διεξαγωγής κρίσεων προϊσταμένων. Διαφωνούμε με το γεγονός πως το νομοσχέδιο δεν περιλαμβάνεται τίποτα για την αξιολόγηση της Δημοτικής Αστυνομίας, ενώ για μας ξέρετε ότι η αξιολόγηση των στελεχών όπου κι αν βρίσκονται είναι πολύ σημαντικό. Διαφωνούμε με το νέο πειθαρχικό πλαίσιο που διαφοροποιείται από το πειθαρχικό δίκαιο για τους δημοτικούς υπαλλήλους και η μεταρρύθμισή σας είναι στην πραγματικότητα μια μεταρρύθμιση «μαϊμού». Τη συνοδεύετε επικοινωνιακά με έναν πολλάκις εξαγγελθέντα διαγωνισμό, όπως προείπα, ο όποιος δεν γνωρίζει κανείς πότε και αν θα ξεκινήσει και κυρίως, πότε θα περατωθεί και πότε θα στελεχώσει τις αρμόδιες υπηρεσίες.

Εσείς όμως έχετε το πεπόνι και το μαχαίρι, εσείς κόβετε και μοιράζετε, παίζετε εν ου παικτοίς. Αυτό είναι το θέμα το οποίο όμως ο κόσμος καταλαβαίνει.

Τώρα σε ό,τι αφορά την αποτελεσματικότητα της Δημοτικής Αστυνομίας για την οποία δείχνετε ότι κόπτεστε κι εγώ να πιστέψω ότι κόπτεστε πραγματικά, πάρτε ανθρώπινο δυναμικό, στελεχώστε τις συγκεκριμένες υπηρεσίες, βγάλτε προς τα έξω στην τοπική αυτοδιοίκηση το πρόγραμμά σας για την χρηματοδότηση της μιας που οι δήμοι βρίσκονται σε οικονομική ασφυξία και προχθές ο κύριος Υπουργός, ο κ. Βορίδης, μας έδωσε και το τελεσίγραφο στη β΄ ανάγνωση στην επιτροπή, λέγοντας ότι όλα όσα χρωστάμε στην αυτοδιοίκηση δεν πρόκειται να τα δώσουμε ποτέ.

Άρα λοιπόν καθαρές κουβέντες σε όλα τα επίπεδα: τώρα προσωπικό, τώρα ενισχύστε τους δήμους με οικονομικές ενισχύσεις και αφήστε αυτές του τύπου μεταρρυθμίσεις που στην πραγματικότητα δεν έχουν απολύτως κανένα έρεισμα.

Τέλος, κυρία Πρόεδρε -και ευχαριστώ για την ανοχή σας-, για το τρίτο μέρος του νομοσχεδίου που πομπωδώς τιτλοφορήσατε «Απλούστευση διαδικασιών», περιττεύουν οι δικές μου περιγραφές, έχετε οκτώ αποσπασματικά μπαλώματα στις σχέσεις ΟΤΑ-Αποκεντρωμένων και έχετε και το πολιτικό θράσος να τις ονομάζετε «Απλούστευση διαδικασιών και μείωση της γραφειοκρατίας», τη στιγμή που δεν τολμήσατε την προεκλογική σας εξαγγελία να την κάνετε πράξη και να έρθετε και να καταργήσετε στην πραγματικότητα όλες τις αρμοδιότητες και να τις μεταφέρετε στην τοπική αυτοδιοίκηση, γιατί πραγματικά δεν θέλετε.

Σε ό,τι αφορά τα νομικά πρόσωπα τα οποία συστήνετε για άλλη μια φορά για τις λαϊκές αγορές στην Αττική και τη Θεσσαλονίκη, δεν πρόκειται παρά για μια επιστροφή στο παρελθόν. Νομικά πρόσωπα υπήρχαν επί μακρόν μέχρι που καταργήθηκαν το 2014. Είναι οξύμωρο να επιστρέφετε και πάλι πίσω, ενώ αποτελεί πρόκληση σε μια περίοδο βαθιάς οικονομικής κρίσης για την κοινωνία η επαναδημιουργία καταργημένων νομικών προσώπων που θα απολαμβάνουν σημαντικά προνόμια.

Και τι εννοώ εδώ; Δυο κουβέντες. Ο πρόεδρος, ο αντιπρόεδρος και τα μέλη του ΔΣ λαμβάνουν αποζημίωση για κάθε συνεδρίαση μέχρι και τρεις συνεδριάσεις τον μήνα μέχρι το 50% της αντιμισθίας του περιφερειάρχη. Τα δύο νέα νομικά πρόσωπα δημοσίου δικαίου θα μπορούν να κάνουν προσλήψεις, αποσπάσεις, μετατάξεις, να απασχολούν συμβασιούχους, να παίρνουν υπαλλήλους της περιφέρειας και να αναθέτουν συμβάσεις. Και προβληματισμός βεβαίως εγείρεται και ως προς τη σύνθεση των διοικητικών συμβούλων, όσον αφορά την επιλογή του προέδρου, δηλαδή τον πρόεδρο θα τον διαλέγει ο κ. Πατούλης, ο κ. Τζιτζικώστας και όσον αφορά επίσης την υποεκπροσώπηση της πρωτοβάθμιας αυτοδιοίκησης -ένας μόνο-, ενώ στις συνεδριάσεις της επιτροπής σας υπογράμμισα το ζήτημα της ταύτισης της ελεγκτή και ελεγχόμενου, μιας που εδώ θα συμμετέχουν και εκπρόσωποι των πολιτών.

Και σε αυτό το σημείο έρχεται η έκθεση της Επιστημονικής Υπηρεσίας της Βουλής να μας δικαιώσει στη σελίδα 12, για να διευκολύνω, κύριε Υπουργέ. «Δημιουργείται προβληματισμός», λέει η έκθεση της επιτροπής «ως προς την απουσία διατάξεων προς αποφυγή περιπτώσεων ταύτισης ελέγχοντος και ελεγχόμενου». Σας το είπαμε ήδη. Τραγελαφικά πράγματα θα συμβούν.

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, κλείστε σας παρακαλώ.

**ΕΥΑΓΓΕΛΙΑ ΛΙΑΚΟΥΛΗ:** Ολοκληρώνω, κυρία Πρόεδρε ειλικρινά.

Το μόνο που έχουμε να σας πούμε είναι ότι βρίσκονται και στον αέρα οι υπάλληλοι που συνάντησα πριν από λίγη ώρα, οι υπάλληλοι των περιφερειών που υπηρετούν στα συγκεκριμένα τμήματα των περιφερειών, όπου το μεταβατικό καθεστώς δεν είναι ορισμένο και νομική κάλυψη γι’ αυτούς δεν υπάρχει.

Και κλείνω τις διατάξεις για την ψήφο των Ελλήνων του εξωτερικού με μια κουβέντα. Επαναλαμβάνω και σε εσάς, στην Κυβέρνησή σας, και στον ΣΥΡΙΖΑ όμως ότι ο νόμος του 2019 απέτυχε, κυρίες και κύριοι συνάδελφοι. Ας συμφωνήσουμε στα δεδομένα. Δύο χιλιάδες τετρακόσιες μόνο οι εγκεκριμένες αιτήσεις που αποδεικνύουν ότι ο νόμος έχει αποτύχει. Έχετε ευθύνες, εσείς βάλατε τους κόφτες, δεν δέχτηκε η Αξιωματική αντιπολίτευση, σας θυμίζω, την επιστολική ψήφο και αυτό μας φέρνει πολύ πίσω.

Για τις τροπολογίες θα μιλήσω μετά. Το μόνο που θέλω να πω στον Υπουργό είναι το εξής.

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, σας παρακαλώ.

**ΕΥΑΓΓΕΛΙΑ ΛΙΑΚΟΥΛΗ:** Ναι, κυρία Πρόεδρε. Τελείωσα.

Τα 600 ευρώ έκτακτης οικονομικής ενίσχυσης στο ένστολο προσωπικό, Προστασίας του Πολίτη, λιμενικού και ακτοφυλακής θετικά θα μπορούσαμε να το δούμε σε κάθε περίπτωση, αλλά να συμπεριλάβετε και τους σωφρονιστικούς και τους στρατιωτικούς που τους αφήνετε απέξω χωρίς καμία απολύτως αιτιολογία.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ.

Οι Υπουργοί Εργασίας και Κοινωνικών Υποθέσεων, Οικονομικών, Ανάπτυξης και Επενδύσεων, Εθνικής Άμυνας, Παιδείας και Θρησκευμάτων, Υγείας, Περιβάλλοντος και Ενέργειας, Προστασίας του Πολίτη, Δικαιοσύνης Εσωτερικών, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Κλιματικής Κρίσης και Πολιτικής Προστασίας, οι Υπουργοί Επικρατείας και οι Αναπληρωτές Υπουργοί Οικονομικών και Εσωτερικών, καθώς και οι Υφυπουργοί στον Πρωθυπουργό και Πολιτισμού και Αθλητισμού κατέθεσαν την 9-12-2022 σχέδιο νόμου: «Σπίτι μου - στεγαστική πολιτική για τους νέους, αξιοποίηση της δημόσιας περιουσίας για την κοινωνική κατοικία, στεγαστική αποκατάστασης πυρόπληκτων στην περιοχή «Μάτι» και άλλες διατάξεις».

Ο Βουλευτής κ. Πάνας Απόστολος ζητεί άδεια ολιγοήμερης απουσίας από 12/12/2022 έως 14/12/2022. Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:**  Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Η Βουλή ενέκρινε τη ζητηθείσα άδεια.

Τον λόγο έχει εκ μέρους του Κομμουνιστικού Κόμματος Ελλάδος κ. Κατσώτης.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κυρία Πρόεδρε.

Οι Υπουργοί παρακολουθούνται και ο Πρωθυπουργός παριστάνει τον ανήξερο. Ευρωβουλευτές τα τσεπώνουν για να διαφημίζουν εργασιακά κάτεργα στο Κατάρ με πάνω από έξι χιλιάδες νεκρούς εργάτες. Βουλευτές φτιάχνουν εταιρείες για να αρπάζουν τα σπίτια του λαού. Αυτή είναι η εικόνα ενός σάπιου και διεφθαρμένου πολιτικού συστήματος, ενός αντιδραστικού κράτους, ενός εκμεταλλευτικού συστήματος που στηρίζει, πάνω απ’ όλα, την εξουσία των λίγων σε βάρος των πολλών και που εναλλάξ υπηρετούν νεοφιλελεύθεροι και σοσιαλδημοκράτες.

Το νομοσχέδιο συζητείται την ίδια περίοδο που εκδόθηκε η απόφαση του ΣτΕ η οποία κρίνει αντισυνταγματικές τις ρυθμίσεις των ν.4623/2019 και ν.4625/2019 για τη μεταφορά αρμοδιοτήτων από το δημοτικό συμβούλιο στην Οικονομική Επιτροπή και στην Επιτροπή Ποιότητας Ζωής, οι οποίες με τον τρόπο συγκρότησής τους εξασφαλίζουν την πλειοψηφία στην παράταξη με την οποία εξελέγη ο δήμαρχος.

Οι αποφάσεις από τις πλασματικές πλειοψηφίες των επιτροπών ενισχύουν την αδιαφάνεια στη διαχείριση των οικονομικών των δήμων, λειτουργούν στα πλαίσια των πολιτικών ενίσχυσης της επιχειρηματικότητας, των ιδιωτικοποιήσεων, της ανταποδοτικότητας και των προτεραιοτήτων των τεχνικών προγραμμάτων με τη λογική της επιλεξιμότητας, η οποία αποκλείει αναγκαία αντιπλημμυρικά έργα, για την αντισεισμική προστασία, για την ασφάλεια της ζωής του λαού.

Ως εκ τούτου, το άρθρο 90 δεν μπορεί, κύριε Υπουργέ, παρά να αποσυρθεί από το σημερινό νομοσχέδιο, που έτσι κι αλλιώς και η Έκθεση της Επιστημονικής Επιτροπής της Βουλής λέει ότι είναι αντισυνταγματικό.

Στο νομοσχέδιο, λοιπόν, με τα 118 άρθρα, βαρύνουν πέντε θέματα. Πρώτον, η Δημοτική Αστυνομία, δεύτερον, οι λαϊκές αγορές των Περιφερειών Αττικής και Θεσσαλονίκης -τα νομικά πρόσωπα δημοσίου δικαίου- τρίτον, ρυθμίζει την παλλαϊκή άμυνα, τέταρτον η παραγραφή των παρακρατηθέντων των ΚΑΠ στους δήμους, με μόνιμη μείωση θεσμοθετημένων πόρων και πέμπτον οι ρυθμίσεις για την εκλογική διαδικασία.

Με τις διατάξεις του νομοσχεδίου η Δημοτική Αστυνομία με τα 50 άρθρα δεν μετατρέπεται απλά σε ένα Σώμα επιβολής διοικητικών προστίμων, αλλά αποκτά και τον κατασταλτικό και τον νομικό εξοπλισμό, που θα επιβάλει ακόμη και με συλλήψεις και με την εφαρμογή ποινικών διατάξεων το δόγμα: νόμος και τάξη, ενώ θα προωθεί τα συμφέροντα της αστικής τάξης και στο επίπεδο των τοπικών κοινωνιών.

Η ουσία της αναμόρφωσής της είναι να μετατραπεί σε ένα ισχυρό κατασταλτικό Σώμα του αστικού κράτους, εξειδικευμένο για δράση, στον χώρο της τοπικής αυτοδιοίκησης. Πανεπιστημιακή Αστυνομία, δικαστική Αστυνομία, τώρα Δημοτική Αστυνομία, με αναβαθμισμένες κατασταλτικές αρμοδιότητες. Το ένα κατασταλτικό Σώμα μετά το άλλο. Αστυνομοκρατία, καταστολή και αυταρχισμός παντού.

Συζητάμε το συγκεκριμένο ζήτημα μέσα σε ένα κλίμα όπου οι κρατικές δυνάμεις καταστολής αποθρασύνονται. Τα περιστατικά κρατικής βίας και καταστολής πυκνώνουν και γίνονται όλο και πιο σοβαρά. Είχαμε τον σοβαρό τραυματισμό του 16χρονου στη Θεσσαλονίκη. Και αυτό, βέβαια, δεν είναι τυχαίο. Εκδηλώνονται στο έδαφος της υπεράσπισης μιας οικονομικής και κοινωνικής πολιτικής που γίνεται όλο και πιο εχθρική και βάρβαρη για τον λαό και τη νεολαία.

Η Δημοτική Αστυνομία, με τις ρυθμίσεις γίνεται ένα χωριστό, ένστολο Σώμα, με αυτονομία αποστολής και κατασταλτική κατεύθυνση μέσα στους ίδιους τους δήμους, ανεξάρτητα από τη λαϊκή βούληση.

Προβλέπεται ότι θα φοράει αλεξίσφαιρο γιλέκο, γκλομπς, χειροπέδες. Θα κάνει συλλήψεις και ανακρίσεις. Σχετικά με την έκταση των αστυνομικών αρμοδιοτήτων της Δημοτικής Αστυνομίας -από τη γενικότητα της διατύπωσης άλλων διατάξεων- προκύπτει ότι η Δημοτική Αστυνομία έχει εξουσία παρακολούθησης υπόπτων, ελέγχου ταυτοτήτων, επέμβασης εάν κατά την περιπολία αντιληφθεί το όργανο ότι τελείται κάποιο αδίκημα, χωρίς όμως γι’ αυτές τις αστυνομικές δραστηριότητές της να υπάρχει περιορισμός.

Οι δημοτικοί αστυνομικοί αποβάλλουν εντελώς τα χαρακτηριστικά των δημοτικών υπαλλήλων και υπάγονται σε ένα ιδιαίτερο καθεστώς που προσομοιάζει με αυτό των στρατικοποιημένων αστυνομικών μηχανισμών καταστολής. Έρχεται να εξυπηρετήσει τις αντιλήψεις για αστυνομοκρατία στην καθημερινότητα των πολιτών και γενικότερα στην οικονομική και κοινωνική ζωή, που επιδιώκουν η Κυβέρνηση, αλλά και οι δήμαρχοι που στηρίζουν την καπιταλιστική ανάπτυξη.

Η Δημοτική Αστυνομία γίνεται ένα ακόμα όργανο προώθησης της πολιτικής των αστικών κυβερνήσεων και της στρατηγικής της Ευρωπαϊκής Ένωσης, για τον έλεγχο, την ενσωμάτωση και την καταστολή του λαού.

Το νομοσχέδιο αποτελεί συνέχεια στην κατεύθυνση της συμμετοχής των τοπικών διοικήσεων στους ευρύτερους σχεδιασμούς ενάντια στη ριζοσπαστικοποίηση.

Να θυμίσουμε εδώ, πως και η Κυβέρνηση του ΣΥΡΙΖΑ, με εκπροσώπους της τοπικής και περιφερειακής διοίκησης και τους συντονιστές προγραμμάτων της Ευρωπαϊκής Ένωσης, υπέγραψε τη διακήρυξη της Αθήνας για την πρόληψη της ριζοσπαστικοποίησης και τις τοπικές στρατηγικές και πρωτοβουλίες για τον έλεγχο της νεολαίας και των εργαζομένων.

Το Κ.Κ.Ε., διαχρονικά, έχει σταθεί απέναντι σε κάθε προσπάθεια που έγινε για τη δημιουργία και λειτουργία της Δημοτικής Αστυνομίας. Θέση μας είναι όλες οι αρμοδιότητες που σχετίζονται με την εύρυθμη λειτουργία της πόλης να ανήκουν στις διοικητικές υπηρεσίες των δήμων και τους εργαζόμενους.

Οι εργαζόμενοι και ο λαός δεν έχουν ανάγκη από ένα ακόμα κατασταλτικό Σώμα -όπως αυτό διαμορφώνεται με το νομοσχέδιο- για να τους επιβάλει την αντιλαϊκή πολιτική και τα βάρβαρα μέτρα των κυβερνήσεων, αλλά και των δημοτικών αρχών. Ψηφίζουμε, λοιπόν «ΚΑΤΑ» σε όλα αυτά τα άρθρα που αφορούν τη Δημοτική Αστυνομία.

Η κεντρική λογική που διαπνέει και αυτό το νομοσχέδιο για τις λαϊκές αγορές, όπως και ο νόμος του 2021, είναι η διαμόρφωση προϋποθέσεων που θα οδηγήσουν στη σταδιακή αλλαγή του χαρακτήρα των λαϊκών αγορών ως ένα θεσμό που εξασφάλιζε ένα εισόδημα σε πιο φτωχά και αδύναμα κοινωνικά στρώματα, αλλά και ως ένα θεσμό που εξασφάλιζε φθηνά και καλής ποιότητας προϊόντα για τη μεγάλη πλειοψηφία της εργατικής τάξης και των λαϊκών στρωμάτων που καλύπτουν τις καθημερινές ανάγκες διατροφής τους μέσα από τις λαϊκές αγορές.

Οι αλλαγές θα οδηγήσουν σταδιακά χιλιάδες επαγγελματίες εκτός λαϊκής αγοράς. Περιορίζει και τα τελευταία ψήγματα προστασίας των πιο ευάλωτων ομάδων παραγωγών και επαγγελματιών. Ταυτόχρονα, ανοίγει ο δρόμος και για την αύξηση του κόστους διατροφής, για την πλειοψηφία των εργαζομένων, μιας και η αύξηση του κόστους λειτουργίας αργά ή γρήγορα θα μετακυλιστεί και στα ίδια τα προϊόντα.

Η σημερινή διεύθυνση λαϊκών αγορών είναι ένας αμιγώς κρατικός, ελεγκτικός και ιδιωτικός μηχανισμός. Με τη μετατροπή σε νομικό πρόσωπο δημοσίου δικαίου αυτός ο ελεγκτικός μηχανισμός θα μετατραπεί σε εργαλείο του διοικητικού συμβουλίου και θα λογοδοτεί σε αυτό. Με λίγα λόγια ο ελεγχόμενος θα είναι ταυτόχρονα και ελεγκτής και ο ελεγκτής θα ελέγχεται από τον ελεγχόμενο.

Ενισχύεται το καθεστώς των παρεμβάσεων, της αυθαιρεσίας, της ανυπαρξίας λογοδοσίας. Το Δ.Σ. θα είναι υπεύθυνο για όλα τα υπηρεσιακά θέματα και όλες τις διοικητικές πράξεις: άδειες, εντολές ελέγχου, επιβολή προστίμων, προκήρυξη θέσεων ευθύνης, προσοντολόγιο, καθηκοντολόγιο, μεταβολής υπηρεσιακής κατάστασης, κλπ. Η εξέλιξη αυτή, αντικειμενικά, χτυπάει και τους μικρούς εμπόρους και πωλητές, οι οποίοι θα συρρικνωθούν και έτσι θα κυριαρχήσουν οι πιο ισχυροί, μαζί με την αυθαιρεσία.

Η θέση που παίρνουμε λαμβάνει υπόψη το κριτήριο του ποιος ωφελείται και ποιος ζημιώνεται. Με βάση τις παραπάνω παρατηρήσεις, ψηφίζουμε «ΚΑΤΑ» σε όλα τα άρθρα που αφορούν την ίδρυση φορέων λειτουργίας λαϊκών αγορών, καθώς τις συνέπειες αυτών των αλλαγών θα τις πληρώσουν τόσο οι επαγγελματίες όσο και οι εργαζόμενοι, αλλά και ο λαός ο ίδιος με την ακρίβεια στην διατροφή του.

Στηρίζουμε την ύπαρξη Φορέα Διαχείρισης των Λαϊκών Αγορών, με την ευθύνη του Υπουργείου. Σε αυτά τα πλαίσια μπορούν να υπάρχουν αντίστοιχα και εξειδικευμένες υπηρεσίες στις περιφέρειες και όπου αλλού χρειάζεται, ώστε να διαχειρίζονται την έκδοση και την ανανέωση των αδειών και να στηρίζουν τη λειτουργία των λαϊκών αγορών με κάθε απαραίτητη υπηρεσία. Ωστόσο, απαραίτητη προϋπόθεση είναι να απορριφθούν τα κάθε είδους ιδιωτικοοικονομικά κριτήρια και να διευρυνθεί η χρηματοδότηση από τον κρατικό προϋπολογισμό. Στην ίδια κατεύθυνση να γίνουν και οι αντίστοιχες προσλήψεις που απαιτούνται με μόνιμο προσωπικό και χωρίς απώλεια δικαιωμάτων.

Επειδή, κύριε Yπουργέ, είστε αποφασισμένοι να προχωρήσετε σε αυτό το ζήτημα, ζητάμε έστω και τώρα με νομοτεχνική βελτίωση να εξασφαλιστεί ότι παραμένουν οι οργανικές θέσεις των εργαζομένων στην Περιφέρεια και ότι θα συνεχίζουν για όσο χρόνο είναι αποσπασμένοι να αμείβονται από την Περιφέρεια. Είναι το λιγότερο που μπορεί να κάνετε για τους εργαζόμενους για να μην τους πάτε πίσω.

Για το άρθρο 84, παλλαϊκή άμυνα, το τρίτο ζήτημα, το κόμμα μας στη συζήτηση για την παλλαϊκή άμυνα στη Βουλή τη δεκαετία του ΄80 τάχθηκε κατά. Επίσης καταψήφισε τον νόμο του 1998. Ως κόμμα πιστεύουμε ότι είναι υποκριτικός ο ισχυρισμός ότι ο νόμος για την παλλαϊκή άμυνα είναι για την υπεράσπιση των συνόρων από τον εξ ανατολών κίνδυνο. Ουσιαστικά και με βάση την παρούσα συγκυρία οργανώνεται παλλαϊκή άμυνα για να αντιμετωπιστούν τυχόν επιθέσεις αντιποίνων αντίπαλων ιμπεριαλιστικών δυνάμεων στις αμερικανοΝΑΤΟικές βάσεις, πολεμικά πλοία, αεροσκάφη και πολιτικές υποδομές φιλοξενίας τους στην Ελλάδα. Η τοποθέτηση αποστράτων ως προϊσταμένων αυτοτελών τμημάτων παλλαϊκής άμυνας, πολιτικής σχεδίασης εκτάκτου ανάγκης, περιφερειών συμπληρώνει τη γενικότερη ευρείας ιδιωτικοποίηση του λαού που επιδιώκεται στα πλαίσια της παλλαϊκής άμυνας.

Η τοποθέτησή αποστράτων σε θέσεις που κάλλιστα θα μπορούσε να ανταποκριθεί πολιτικό προσωπικό κουμπώνει ακριβώς με όλα όσα ισχυρίζεται το κόμμα μας για την εμπλοκή της χώρας μας στους ιμπεριαλιστικούς σχεδιασμούς των ΗΠΑ, του ΝΑΤΟ, της Ευρωπαϊκής Ένωσης με ευθύνη των αστικών κυβερνήσεων και κομμάτων.

Εκτιμούμε σαν ΚΚΕ ότι δεν πρέπει οι περιφέρειες και οι δήμοι να φέρουν την ευθύνη και να συμμετέχουν στην παλλαϊκή άμυνα. Μπορεί μόνο σε συνθήκες πολέμου να βοηθούν τον λαό, όπως να συνεργάζονται με κοινωνικούς, επαγγελματικούς φορείς και σωματεία εργαζομένων στο πλαίσιο της εθελοντικής προσφοράς υπηρεσιών, ανάλογα με τις ανάγκες, να μεριμνούν για επισκευή και καθαριότητα καταφυγίων που έχουν οριστεί από το κράτος, να παρέχουν στοιχεία και να συντονίζουν την αποκατάσταση κατεστραμμένων δικτύων όπως για παράδειγμα της ύδρευσης.

Για το άρθρο 90 είπαμε ότι πρέπει να απορριφθεί. Και η Επιστημονική Επιτροπή λέει ότι είναι αντισυνταγματικό. Δεν μπορεί να επιμένετε στη μεταφορά αρμοδιοτήτων στις οικονομικές επιτροπές.

Με το άρθρο 93, κύριε Υπουργέ, παραγράφονται παρακρατημένοι πόροι των ΟΤΑ από τους κεντρικούς αυτοτελείς πόρους, όπως αυτοί έχουν οριστεί με βάση το άρθρο 259 και 260 του νόμου Καλλικράτη που όριζε ότι η απόδοση των ανωτέρω εσόδων από τον τακτικό προϋπολογισμό γίνεται με ισόποσες μηνιαίες προκαταβολές βάσει των προεκτιμώμενων εσόδων του και η τελική εκκαθάριση γίνεται με βάση τα απολογιστικά στοιχεία εσόδων του αντίστοιχου οικονομικού έτους.

Με τη διάταξη, λοιπόν, που φέρνετε σήμερα ορίζεται ότι η παραπάνω διάταξη δεν εφαρμόζεται για τα έτη 2016 και εφεξής και για όσο χρόνο ισχύει το μεσοπρόθεσμο, μνημονιακός νόμος 3986/2011. Στο μεσοπρόθεσμο πλαίσιο δημοσιονομικής στρατηγικής όσον αφορά τους οργανισμούς των ΟΤΑ ορίζει ότι το συνολικό ποσό που μεταβιβάζεται κατ’ έτος δεν μπορεί να υπερβαίνει τα 3.400.000.000 ευρώ, κάτι που είχε οριοθετηθεί και από την κυβέρνηση ΣΥΡΙΖΑ μέσα από τους στόχους του μεσοπρόθεσμου και που αυτή είχε ψηφίσει.

Σύμφωνα με τα στοιχεία που παρέθεσε η ΚΕΔΕ -και πιστεύω ότι έχετε το υπόμνημά της- την περίοδο 2016-2022 τα απολογιστικά έσοδα μόνο για τον φόρο εισοδήματος και του ΦΠΑ είναι επιπλέον 9.911.000.000 ευρώ. Μόνο από αυτήν τη διαφορά θα έπρεπε να αποδοθούν 1,4 δισεκατομμύρια ευρώ στους δήμους. Αν υπολογίσουμε και τον φόρο ακίνητης περιουσίας τότε καταλαβαίνετε ποιο είναι το μέγεθος της παραγραφής πόρων προς τους δήμους και τι έργα αναγκαία στερείτε από τον λαό.

Η Κυβέρνηση, λοιπόν, έρχεται για να κλείσει κάθε συζήτηση στο αίτημα για την απόδοση των λεγόμενων παρακρατηθέντων πόρων με αυτήν τη διάταξη. Η σιωπή των άλλων κομμάτων και η χλιαρή αντίδραση μετά τις πιέσεις από τη συζήτηση στις επιτροπές της ΚΕΔΕ είναι χαρακτηριστική της κοινής στρατηγικής της συμφωνίας τους ότι ο λαός θα πληρώνει τα σπασμένα της αστικής τάξης και την κρίση τους και την ανάπτυξή τους.

Στο άρθρο 94 θέση μας είναι να μην υπάρχει κανένας καταλογισμός στους μουσικούς. Αφορά αμοιβή για παροχή εργασίας. Προτείνουμε, λοιπόν, να απαλειφθεί η δεύτερη παράγραφος που καταλογίζει το 10% των αμοιβών που έλαβαν οι μουσικοί του Οργανισμού Πολιτισμού Αθλητισμού και Νεολαίας του Δήμου Αθηναίων.

Κύριε Υπουργέ, απ’ ό,τι ξέρω έχουν γίνει συνάντηση με τον κ. Σκυλακάκη και δεν ξέρω αν έχετε κάποια νομοτεχνική βελτίωση πάνω σε αυτό, αλλά θα πρέπει εν πάση περιπτώσει να πάρετε την απόφαση η δεύτερη παράγραφος να απαλειφθεί από το άρθρο 94.

Όσον αφορά τα άρθρα 101 έως 108 που αφορούν την εκλογική διαδικασία, έχουμε προτείνει για το άρθρο 102 σε σχέση με τις ημερομηνίες που ορίζει, οι πέντε μέρες που θα πρέπει να παραδοθούν τα ψηφοδέλτια για τους Έλληνες του εξωτερικού είναι πολύ λίγος χρόνος. Νομίζουμε ότι θα μπορούσε να είναι έστω σε αυτό που ορίζει ο προηγούμενος νόμος, που κι αυτός βέβαια ήταν λίγο. Ο προηγούμενος νόμος μίλαγε για δέκα ημέρες, αν δεν κάνω λάθος και νομίζω ότι θα πρέπει να επανέλθει εκεί. Βέβαια η ρύθμιση αυτή που προβλέπει ότι στις ευρωεκλογές οι δαπάνες είναι των κομμάτων, νομίζω ότι θα πρέπει και εδώ να επανέλθει και να είναι και αυτό όπως οι βουλευτικές εκλογές με δαπάνες του Υπουργείου Εσωτερικών και η ευθύνη για τη μεταφορά των ψηφοδελτίων.

Το άρθρο 105 καταργεί ουσιαστικά το ασυμβίβαστο υπαλλήλων των δήμων και νομικών προσώπων με τη θέση εκλεγμένου δημάρχου, δημοτικού συμβούλου ή προέδρου κοινοτήτων. Δεν συμφωνούμε, κύριε Υπουργέ, όπως δεν συμφωνούμε και με τις τροπολογίες που αναφέρονται πάλι στην κατάργηση ασυμβίβαστων άλλων ρυθμίσεων.

Το άρθρο 107 σε σχέση με τις περιφερειακές εκλογές προωθεί επίσης τις ίδιες ρυθμίσεις όπως το άρθρο 105 και πιστεύουμε ότι δεν πρέπει να γίνουν αποδεκτές.

Πιστεύουμε ότι ο λαός μπροστά του έχει δύο επιλογές, ή να συνεχίσει και να βλέπει αυτήν την εικόνα, αυτού του σάπιου συστήματος και η ζωή του να γίνεται χαμοζωή ή να συμπορευτεί με το ΚΚΕ, να σταθεί απέναντι σε αυτήν την πολιτική που τσακίζει κάθε πτυχή της ζωής του, απέναντι στην κοροϊδία του καλαθιού του νοικοκυριού, στους πλειστηριασμούς, στην καταστολή, στην κρατική και εργοδοτική τρομοκρατία, στις υποκλοπές και παρακολουθήσεις, να σταθεί απέναντι στη βαρβαρότητα και τη σαπίλα σε κάθε Πάτση και Καϊλή που του τσακίζει τη ζωή. Με τον ανυποχώρητο αγώνα του να γίνει πρωταγωνιστής των εξελίξεων και της αναγκαιότητας των ριζικών αλλαγών για μια άλλη οικονομία και κοινωνία που σιδερένιο νόμο θα έχει την ικανοποίηση όλων των αναγκών του λαού που δημιουργεί η αξία της επιστήμης και της τεχνολογίας.

Έχουμε καταθέσει τέλος μια τροπολογία ως ΚΚΕ για τον διορισμό των επιτυχόντων εκπαιδευτικών του ΑΣΕΠ του 2008. Θα θέλαμε να πείτε ποια είναι η θέση του Υπουργείου σας για αυτήν την τροπολογία. Είναι αρκετοί που περιμένουν από τότε. Είναι άδικο αυτό που έχει γίνει σ’ αυτούς τους επιτυχόντες στον διαγωνισμό και ακόμα δεν έχουν διοριστεί.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Πριν δώσω τον λόγο στον επόμενο ομιλητή, έχει ζητήσει τον λόγο ο κύριος Υπουργός και δύο λεπτά.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κυρία Πρόεδρε.

Δύο διευκρινήσεις σε αυτά που είπε ο κ. Κατσιώτης, για να μην υπάρχει κάποια αμφισβήτηση.

Όσον αφορά το άρθρο 93 -ξέρετε- με τον ν.3986/2011 είχε θεσπιστεί ονομαστικό όριο σε σχέση με τις αποδόσεις από τους κεντρικούς αυτοτελείς πόρους προς τους ΟΤΑ α΄ και β΄ βαθμού. Επομένως, με την κατάργηση που κάνουμε τώρα των απολογιστικών στοιχείων οι δήμοι δεν θα χρειαστεί να επιστρέψουν πίσω χρήματα, γιατί εμείς κάθε χρόνο με τους ΚΑΠ είχαμε δώσει τη δυνατότητα να υπερβαίνουμε αυτό το ονομαστικό όριο. Αν το εφαρμόζαμε την επόμενη χρονιά αυτό, θα έπρεπε να επιστρέψουν οι δήμοι ή να μειωθούν οι ΚΑΠ για τους δήμους για το 2023 κατά περίπου 100 εκατομμύρια ευρώ σύμφωνα με την εισήγηση της υπηρεσίας του Υπουργείου Εσωτερικών. Αντιθέτως, εμείς όχι μόνο δεν περιορίζουμε το ποσό αυτό για το 2023, αλλά αυξάνουμε τους ΚΑΠ κατά περίπου 120 εκατομμύρια ευρώ για τους δήμους και 128 εκατομμύρια συνολικά, γιατί τα 8 εκατομμύρια επιπλέον αφορούν τις περιφέρειες.

Όσον αφορά το άρθρο 94 ζητήσατε διευκρίνιση για το 10% του ποσού. Πράγματι έγινε συνεννόηση με το Υπουργείο Οικονομικών και θα γίνει νομοτεχνική βελτίωση αργότερα, ώστε να γίνεται διαγραφή ολόκληρου του ποσού του καταλογισμού.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

**ΧΡΗΣΤΟΣ ΚΑΤΣΩΤΗΣ:** Κύριε Πρόεδρε, θα μπορούσα να έχω τον λόγο για ένα λεπτό;

**ΠΡΟΕΔΡΕΥΟΥΣΑ (Σοφία Σακοράφα):** Ναι, κύριε συνάδελφε.

**ΧΡΗΣΤΟΣ ΚΑΤΣΩΤΗΣ:** Επειδή η ΚΕΔΕ έχει καταθέσει συγκεκριμένο υπόμνημα αναλυτικά με το πόσο είναι τα προεκτιμώμενα, πόσο τα απολογιστικά έσοδα και πόσο θα έπρεπε να ήταν η απόδοση στους δήμους. Το καταθέτω στα Πρακτικά, γιατί ο κύριος Υπουργός λέει άλλα στοιχεία από ό,τι λέει η ΚΕΔΕ, που φαντάζομαι ότι έχει.

(Στο σημείο αυτό ο Βουλευτής κ. Χρήστος Κατσώτης καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Εντάξει, κύριε συνάδελφε.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Κυρία Πρόεδρε, μπορώ να πάρω τον λόγο;

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ, κύριε Υπουργέ.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Κύριε Κατσώτη, πράγματι οι ΚΑΠ υπολογίζονται ως ποσοστό εσόδων όπως είναι ο ΦΠΑ και ο φόρος εισοδήματος. Άλλο αυτό όμως. Υπήρχε ειδική διάταξη τα χρόνια που η χώρα φλέρταρε με τη χρεοκοπία -ο ν. 3986/2011- ώστε να τεθεί ένα όριο. Αυτό το όριο δεν μπορούσε να το υπερβεί το Γενικό Λογιστήριο και το Υπουργείο Εσωτερικών στην κατανομή των πόρων. Αν εφαρμοζόταν, σας λέω, λοιπόν, αυτό το ονομαστικό όριο και όχι με βάση πόσο θα έπρεπε να ήταν ως ποσοστό των εσόδων του φόρου εισοδήματος ή του Φ.Π.Α. θα έπρεπε να μειωθούν οι ΚΑΠ κατά 100 εκατομμύρια. Δεν το θέλουμε αυτό. Άρα είμαστε σε συνεννόηση με την ΚΕΔΕ. Η ΚΕΔΕ επικροτεί αυτό που κάνουμε. Είναι διαφορετικό πράγμα αυτό που λέτε και γι’ αυτό ακριβώς το κάνουμε.

**ΧΡΗΣΤΟΣ ΚΑΤΣΩΤΗΣ:** Σε αντίθεση είναι. Λέει ότι δεν συμφωνεί.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ, κύριε Υπουργέ.

Τον λόγο εκ μέρους της Ελληνικής Λύσης έχει ο κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, κύριε Υπουργέ, ένα νομοσχέδιο του Υπουργείου Εσωτερικών όπως και όλα τα νομοσχέδια τα οποία φέρνει η Κυβέρνηση το τελευταίο τετράμηνο, γίνεται μέσα σε ένα κλίμα τοξικότητας. Πολιτική αναλγησία. Παρακολουθεί ο ελληνικός λαός, κύριε Υπουργέ, αυτά τα σκάνδαλα τα οποία έρχονται καθημερινά στο φως. Το πρόβλημα του δεν το λύνει η Κυβέρνηση, δεν το λύνει το πολιτικό σύστημα. Ποιο είναι το πρόβλημα; Η ακρίβεια. Δεν μπορεί να πληρώσει το ρεύμα του. Δεν μπορεί να πάει στο σούπερ μάρκετ, δεν μπορεί να στείλει τα παιδιά του στο φροντιστήριο. Και από πάνω ακούει ορισμένους οι οποίοι έχουν μαύρες σακούλες με χιλιάδες ευρώ. Βαλιτσούλες με χιλιάδες ευρώ.

Κύριε Υπουργέ, η Κυβέρνησή σας και το επιτελικό κράτος των αρίστων το οποίο σκαρφιστήκατε πήγε περίπατο. Άλλα περίμενε ο ελληνικός λαός από μια Κυβέρνηση της Νέας Δημοκρατίας και άλλα βλέπει. Η Ελληνική Λύση από την πρώτη στιγμή σωστά τοποθετημένη, έντιμα τοποθετημένη, με πολιτικό λόγο σαφή έχει πει ότι όταν θα έρθει στην εξουσία, όταν με το καλό ο ελληνικός λαός τη φέρει στην εξουσία, αυτό το απόστημα της διαφθοράς θα το σπάσει. Είναι αδιανόητο να επαναλαμβάνονται τα ίδια και τα ίδια πράγματα. Τι στο καλό; Δεν μην έφταναν την κ. Καϊλή; Αυτό το πουλέν του ΠΑΣΟΚ, Το άτομο το οποίο από μικρό παιδί μπήκε στην πολιτική χωρίς να έχει δουλέψει, χωρίς να έχει ιδρώσει να βγάλει ένα ευρώ. Μπήκε στην πολιτική για να γίνει εκατομμυριούχος; Τι ποσά είναι αυτά τα οποία ακούγονται, κύριοι του ΠΑΣΟΚ; «Δεν γνωρίζατε τίποτα, κύριε Ανδρουλάκη;» θα ρωτήσω εγώ. Θα ρωτήσει ο Έλληνας πολίτης. Είσαστε μαζί τόσα χρόνια με την κ. Καϊλή. Δεν γνωρίζατε τίποτα; Δεν τη βλέπατε τι έκανε; Εδώ μιλάμε για εκατομμύρια. Βγαίνουν τώρα τα ποσά. Τριάντα πέντε εκατομμύρια σε offshore εταιρεία, εμβάσματα, 600.000 σε μια βαλίτσα, σε μαύρη σακούλα, δεν ξέρω πού ήταν στο σπίτι της ή στο σπίτι του συντρόφου της, του συζύγου της, 150.000 από δω από εκεί, να φτιάχνει εταιρείες. Πού τα βρίσκει αυτά τα λεφτά; Πού τα βρήκε αυτά τα λεφτά; Και πώς αυτό το πολιτικό σύστημα τελικά την είχε τόσο στον αφρό την κ. Καϊλή. Και δεν το λέω μόνο για το ΠΑΣΟΚ. Στο κάτω-κάτω δικιά του Βουλευτής ήταν. Η Νέα Δημοκρατία, κύριε Υπουργέ, που την εκθείαζε από πάνω μέχρι κάτω; Ο κύριος Πρωθυπουργός, ο κ. Γεωργιάδης, όλοι οι πρωτοκλασάτοι Υπουργοί λέγανε «μπράβο στην κ. Καϊλή που πήρε αυτή τη θέση» και «μπράβο σε αυτή την Ευρωβουλευτή», «δικαιολογημένα πρέπει να την ψηφίζει ο ελληνικός λαός». Και ξαφνικά καταρρέει το σύμπαν. Νομίζουμε.

Και ακούστε τώρα το παράδοξο. Όλα αυτά που έπαθε η κ. Καϊλή, πώς τα έπαθε, κυρίες και κύριοι συνάδελφοι; Μια μέρα η βελγική αστυνομία ξύπνησε και πήγε να ψάξει την κ. Καϊλή; Ή να ψάξει τον σύζυγό της αν έχει χρήματα ή αν έχει κάνει κάτι; Όχι. Όλα γίνονται από τις μυστικές υπηρεσίες. Όταν έλεγε εδώ η Ελληνική Λύση «προσοχή στις μυστικές υπηρεσίες, στις υπηρεσίες πληροφοριών του κράτους» είχε απόλυτο δίκιο. Γιατί είχε απόλυτο δίκιο; Διότι τι θα γινόταν αν δεν υπήρχαν οι μυστικές υπηρεσίες, οι υπηρεσίες πληροφοριών να δώσουν στους εισαγγελείς του Βελγίου την πραγματική εικόνα ή οι χώρες οι οποίες μπήκαν στο παιχνίδι, όπως η Ιταλία για να συλλάβουν αυτόν τον περίφημο πρώην Ευρωβουλευτή; Κι αυτός σοσιαλιστής. Τι στο καλό; Το έχουν οι σοσιαλιστές; Και η εποχή του 2000; Πάλι σοσιαλιστές βλέπαμε μπροστά μας. Αυτούς τους δημοκράτες, αυτούς τους ανθρώπους τους άμεμπτους. Τον Τσοχατζόπουλο, τον Παπαντωνίου, τον Σμπώκο και όλους αυτούς τους ανθρώπους οι οποίοι μπήκαν φυλακή ή έπρεπε να μπουν και δεν έχουν μπει άλλοι. Τι έγινε τελικά; Είδατε, λοιπόν, πως οι μυστικές υπηρεσίες εργάζονται. Στην πατρίδα μας έχουν μάθει να καταργούμε εύκολα. Δύσκολα φτιάχνουμε, εύκολα καταργούμε. Για σκεφτείτε, λοιπόν. Θα ήταν πολύ σωστό και σοβαρό να σκεφτεί ο καθένας λογικά.

Όλοι οι Ευρωβουλευτές της σοσιαλιστικής ομάδας του Ευρωκοινοβουλίου παρακολουθούντο. Σε 16 άτομα έκαναν έρευνες στο σπίτι τους. Άρα, λοιπόν, γιατί εδώ σκοτωνόμαστε και λέμε ότι έγιναν παρακολουθήσεις; Έγιναν, κύριοι της Κυβέρνησης παρακολουθήσεις. Αυτό ήταν το λάθος σας. Δεν είπατε αλήθειες από την αρχή. Λέτε ψέματα μονίμως. Είστε πολιτικοί ψεύτες τελικά. «Ναι, κύριοι, παρακολουθούσαμε αυτόν γι’ αυτόν και γι’ αυτόν και γι’ αυτόν τον λόγο». Δεν το καταλαβαίνουμε αυτό. Αυτό το οποίο βλέπουμε από τη Νέα Δημοκρατία είναι κάτι Πάτσηδες οι οποίοι κάνουν τις αρπαχτές κατά το δοκούν και επιτίθενται στον Έλληνα πολίτη, ο οποίος δεν έχει να φάει, δεν έχει να πληρώσει το ενοίκιό του, δεν έχει να πληρώσει το δάνειό του. Θα του πάρουν το σπίτι. Ό,τι έχουν να του το πάρουν τελικά.

Η διαφθορά, το ξέπλυμα μαύρου χρήματος και η εγκληματική οργάνωση θα στοιχίσει στην κ. Καϊλή και πρέπει να γίνει παράδειγμα προς όλο το πολιτικό σύστημα. Κανένας δεν πρέπει να μπαίνει στη Βουλή για να βάζει το χέρι στο μέλι, για να γίνεται πλούσιος. Πρέπει να μπαίνει για να αγωνίζεται γι’ αυτούς οι οποίοι τον βάζουν μέσα στη Βουλή. Αυτό είναι που πρέπει να σκεφτόμαστε όλοι αν θέλουμε να φτιάξουμε μια χώρα και για τα παιδιά και για τα εγγόνια μας.

Κυρίες και κύριοι συνάδελφοι, συζητάμε ένα νομοσχέδιο το οποίο αποτελείται ουσιαστικά από τέσσερα τμήματα. Το πρώτο είναι η δημοτική αστυνομία. Το δεύτερο είναι οι φορείς λαϊκών αγορών, εξομάλυνση της εκλογικής διαδικασίας κατοίκων του εξωτερικού και παλλαϊκή άμυνα.

Πάω από το τέλος προς τα εμπρός: παλλαϊκή άμυνα, η πολιτοφυλακή, ένα από τα πρώτα σοβαρά θέματα τα οποία είχαμε ζητήσει σαν Ελληνική Λύση εδώ στη Βουλή. Πολιτοφυλακή και εθνοφυλακή. Είναι δύο πράγματα τα οποία μπορεί να μην τα καταλαβαίνουν πολλοί. Όμως ας δούμε τι μπορεί να προσφέρει η παλλαϊκή άμυνα όχι μόνο σε περιπτώσεις εμπόλεμης κατάστασης αλλά και σε περιπτώσεις ακραίων καιρικών φαινομένων στα οποία πάρα πολλές φορές χρειαζόμαστε να έχουμε οργανωμένα τμήματα για να μπορούμε να βοηθήσουμε συνανθρώπους μας.

Η παλλαϊκή άμυνα, κύριε Υπουργέ, πρέπει να πούμε ότι είναι προς τη σωστή κατεύθυνση, απλά θέλει πάρα πολλή οργάνωση. Και δεν το βλέπω αυτό στο νομοσχέδιό σας το οποίο είναι πολύ πρόχειρο. Λέτε ότι εντάξει ο διοικητής και υποδιοικητής θα πρέπει να είναι απόστρατοι στρατιωτικοί. Λογικό είναι αυτό. Ποιοι άλλοι θα μπορούν να οργανώσουν τμήματα για να μπορούν να ξεπεράσουν εμπόδια και στην ειρήνη και στον πόλεμο; Διότι στον πόλεμο θα χρειαστεί η πολιτοφυλακή, όπως θα χρειαστεί και η εθνοφυλακή. Διότι θα γίνονται ενέργειες μέσα στο εσωτερικό της χώρας που θα πρέπει άμεσα να λαμβάνονται μέτρα και αυτά τα μέτρα. Κι αυτά τα μέτρα μπορούν να τα αναλάβουν μόνο οργανωμένα τμήματα. Άρα, λοιπόν, σωστή πολιτοφυλακή, παλλαϊκή άμυνα για να μπορέσουμε να έχουμε στα έμπεδα, δηλαδή στα σημεία τα οποία πρέπει να οργανωνόμαστε για δολιοφθορές, για οτιδήποτε άλλο θέλει συμβεί σε εμπόλεμες καταστάσεις και για τα ακραία καιρικά φαινόμενα για βοήθεια στους συνανθρώπους μας.

Πάμε τώρα στην εξομάλυνση της εκλογικής διαδικασίας των κατοίκων του εξωτερικού. Κύριε Υπουργέ νομίζω αυτό πρέπει να το έχετε δει, αν δεν το έχετε δει, πρέπει να το δείτε. Εμείς είχαμε ψηφίσει σαν Ελληνική Λύση, αλλά και αρκετά κόμματα, την επιστολική ψήφο. Τελικά δεν πέρασε αυτή η επιστολική ψήφο. Τώρα φαίνεται πόσο αναγκαία είναι αυτή η επιστολική ψήφος και ζητούν όλα τα κόμματα -λίγο ή πολύ- ότι πρέπει να το εξετάσουμε ξανά.

Ο συσχετισμός δυνάμεων, επειδή θέλει διακόσιους Βουλευτές να ψηφίσουν «Υπέρ», δεν το επιτρέπει αυτήν τη στιγμή για έναν Βουλευτή. Η διαφορά μας είναι ένας Βουλευτής μέσα στη Βουλή. Πρέπει να το δούμε, διότι είναι πάρα πολύ σημαντικό να μπορούν όλοι οι ομογενείς μας, όλοι οι Έλληνες κάτοικοι του εξωτερικού, να ψηφίσουν. Με τον τρόπο που έχει ψηφιστεί, δεν θα μπορέσουν παρά ελάχιστοι -και θα το δείτε στις εκλογές. Μέχρι τώρα γύρω στις τέσσερις με τεσσερισήμισι χιλιάδες έχουν δηλώσει συμμετοχή. Θα έχουμε πρόβλημα τεράστιο με αυτό.

Ένα άλλο θέμα το οποίο πρέπει να δείτε -και σας το επισημάναμε, όπως και άλλα κόμματα- είναι η χρονική διάρκεια αποστολής των ψηφοδελτίων στα προξενεία και στις πρεσβείες. Οι πέντε μέρες δεν είναι αρκετές, κυρίως, κύριε Υπουργέ, για τα μικρά κόμματα. Θα είναι πολύ δύσκολο να μπορέσουμε να στείλουμε όλα τα ψηφοδέλτια σε όλα τα μέρη τα οποία πρέπει να αποσταλούν.

Πάμε τώρα για τη δημοτική αστυνομία. Υπάρχει το ΚΚΕ, εκ μέρους του οποίου ευθαρσώς ο Κατσώτης είπε «δεν θέλουμε δημοτική αστυνομία»…

**ΧΡΗΣΤΟΣ ΚΑΤΣΩΤΗΣ:** Θέλουμε υπηρεσία ξεχωριστή.

**ΑΝΤΩΝΙΟΣ ΜΥΛΩΝΑΚΗΣ:** Θέλετε κάτι άλλο. Θέλετε ανθρώπους οι οποίοι με πολιτικά θα πάνε να κάνουν ελέγχους.

Όμως, κύριε Κατσώτη, πρέπει να σας πω το εξής: Σήμερα δέχτηκα την πανελλαδική ομοσπονδία των εργαζομένων στις δημοτικές αστυνομίες. Υπάρχει ένα τεράστιο πρόβλημα, ξέρετε: Στην Πάτρα -επειδή το θέσαμε το θέμα αυτό στην επιτροπή- που δεν υπάρχει δημοτική αστυνομία, ξέρετε ποιοι γράφουν τις κλήσεις; Οι δημοτικοί υπάλληλοι. Απαγορεύεται αυτό. Γι’ αυτό πολλές φορές αναρωτιόμαστε γιατί δεν βλέπουμε ποτέ δημοτικό αστυνομικό να μας γράφει μια κλήση και βλέπουμε την κλήση ξαφνικά μπροστά μας; Διότι απαγορεύεται, κυρίες και κύριοι συνάδελφοι, να το κάνουν αυτό άλλοι. Μόνο εξουσιοδοτημένος ένστολος δημοτικός αστυνομικός μπορεί να γράψει και να βάλει κλήση.

Σε παράνομο παρκάρισμα, κύριε Κατσώτη.

**ΧΡΗΣΤΟΣ ΚΑΤΣΩΤΗΣ:** (…Δεν ακούστηκε)

**ΑΝΤΩΝΙΟΣ ΜΥΛΩΝΑΚΗΣ:** Αυτό να το δούμε. Εάν κάνω λάθος, θα το δούμε, αλλά δεν κάνω λάθος.

Προσέξτε τώρα το λεπτό σημείο.

Για να το κλείσω το θέμα, κύριε Υπουργέ: Θέλουμε δημοτική αστυνομία; Θέλουμε δημοτική αστυνομία στο σύνολο των κομμάτων. Έτσι, τουλάχιστον, φάνηκε. Πρέπει να είναι υποχρεωτικά οργανωμένη σε κάθε δήμο η δημοτική αστυνομία; Όχι, λέει ο νόμος. «Δύναται», λέει. «Δύναται».

Γιατί «δύναται», κύριε Υπουργέ; Δηλαδή, αυτός ο οποίος φτιάχνει ένα Σώμα, το οποίο θα είναι αστυνομικό Σώμα, καθαρά, με δυνατότητες και διοικητικών πράξεων αλλά και καταστολής, δύναται; Δηλαδή ο δήμος Πατρέων ή οι άλλοι δήμοι οι οποίοι δεν έχουν δημοτική αστυνομία είναι οι καλοί δήμαρχοι και οι κακοί δήμαρχοι είναι αυτοί οι οποίοι θέλουν δημοτική αστυνομία;

Όχι, κύριε Υπουργέ. Αυτά είναι τα εγκλήματα που κάνετε, γι’ αυτό τα φωνάζουμε συνέχεια. Γι’ αυτό θα καταψηφίσουμε και αυτό το νομοσχέδιο, διότι γίνονται όλα στο γόνατο, στο πόδι, με μία ιδεοληψία φόβου. Τρέμουμε την Αριστερά. Τι θα πει η Αριστερά!

Όχι! «Δημοτική αστυνομία πρέπει να υπάρχει» αυτό έπρεπε να λέει το νομοσχέδιο.

Η Ελληνική Λύση είχε προτείνει και στις επιτροπές η δημοτική αστυνομία να είναι στα πρότυπα της δημοτικής αστυνομίας της Νέας Υόρκης. Άλλο η ομοσπονδιακή αστυνομία. Η δημοτική αστυνομία πρέπει να αναλάβει καθήκοντα για μικροεγκλήματα και πλημμελήματα, τα οποία θα τα φέρνει σε πέρας μόνη της.

Δεν μπορεί να βάζουμε δίπλα σε δύο δημοτικούς αστυνομικούς και έναν αστυνομικό της Ελληνικής Αστυνομίας. Δεν μπορεί να μην υπάρχει αστυνομικός των δημοτών. Πού είναι ο αστυνομικός της γειτονιάς; Υπάρχει αστυνομικός της γειτονιάς σήμερα; Όχι, αφού δεν επαρκούν οι Έλληνες αστυνομικοί, είναι σε άλλες δουλειές.

Άρα, λοιπόν, πώς θα μπορέσουμε να καλύψουμε εμείς τον αστυνομικό;

(Στο σημείο αυτό χτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, παρακαλώ, κυρία Πρόεδρε.

Πώς θα μπορέσουμε εμείς να καλύψουμε τον αστυνομικό της γειτονιάς; Πώς ο Δήμος, ο δημότης, θα είναι ασφαλής; Πώς η γιαγιούλα θα είναι ασφαλής και δεν θα περάσει ο άλλος, ο παλιάνθρωπος, ο εγκληματίας, ο μικροκλέφτης να της τραβήξει την αλυσίδα από το λαιμό και να της την κλέψει;

Ποιος θα τα βρει αυτά; Όλα η Ελληνική Αστυνομία; Όλα; Δεν φτάνει ο Έλληνας αστυνομικός.

Βλέπουμε κάτι, κύριε Κατσώτη…

**ΧΡΗΣΤΟΣ ΚΑΤΣΩΤΗΣ:** (…Δεν ακούστηκε)

**ΑΝΤΩΝΙΟΣ ΜΥΛΩΝΑΚΗΣ:** Ξέρω ότι καλοπροαίρετα τα λέτε. Κι εγώ καλοπροαίρετα τα λέω.

Δεν είναι θέμα καταστολής. Είναι θέμα προστασίας του πολίτη, του δημότη. Γιατί να μην είσαστε ασφαλής στο σπίτι σας, να βλέπετε απέξω δύο αστυνομικούς, δημοτικούς αστυνομικούς, με τη στολή τους να περνούν; Δεν καταλαβαίνω αυτό το πράγμα. Για ποιον λόγο δεν θέλετε; Θέλετε την αναρχία; Δεν νομίζω ότι το ΚΚΕ θέλει ποτέ αναρχία. Ποτέ.

(Στο σημείο αυτό χτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Άρα, λοιπόν; Η καταστολή πρέπει να υπάρχει. Εάν βλέπουμε παραπτώματα, τα οποία πρέπει να κατασταλούν εκείνη την ώρα, πρέπει να υπάρχει ο δημοτικός αστυνόμος.

Γι’ αυτό σας λέμε, κύριε Υπουργέ. Λάθη, λάθη, λάθη, «τσαπατσοδουλειές». Στο γόνατο δουλειές κάνετε, γρήγορα-γρήγορα, να βγάλουμε την υποχρέωση. Δεν γίνονται αυτά τα πράγματα.

Αυτό το οποίο εμείς θέλουμε να σας πούμε: Δημοτική αστυνομία, οργανωμένη. Οργανωμένη, με στόχους, με προσωπικό. Άλλο θέμα, πάλι. Δεν φτιάχνει δημοτική αστυνομία ο Δήμος Καλλιθέας, παράδειγμα, αλλά θέλει δημοτική αστυνομία να πάρει από έναν άλλο δήμο. Γιατί; Γιατί δεν φτιάχνετε, κύριοι, δημοτική αστυνομία; Δεν μπορείτε; Δεν έχετε τη δυνατότητα; Όλοι την έχουν τη δυνατότητα. Αλλά, φοβάστε μην σας πουν ότι είστε κατασταλτικός μηχανισμός και δεν ξαναψηφιστείτε σαν δήμαρχοι; Αυτό γίνεται.

Άμα δεν σπάσουμε αυτά τα ταμπού, άμε δεν σπάσουμε αυγά, δεν κάνουμε δουλειά. Το ίδιο γίνεται παντού. Όλα τα νομοσχέδια είναι έτσι, «εξ απαλών ονύχων». Όχι. Θα μπούμε στο πρόβλημα, θα βρούμε την αιτία και θα το λύσουμε.

Αυτό λέει η Ελληνική Λύση. Έλεγε, λέει και θα λέει. Το κάθε πρόβλημα πρέπει να λύνεται, όχι να έρχεται ένα νομοσχέδιο τώρα, «τσαπατσοδουλειά», λίγο «πασπαλίσματα» από πάνω, και μετά πάμε, μετά από έξι μήνες, ξανά νομοσχέδιο. Πόσα νομοσχέδια του Υπουργείου Προστασίας του Πολίτη, ήρθαν εδώ πέρα; Τέσσερις φορές ήρθαν νομοσχέδια του Υπουργείου Προστασίας του Πολίτη. Τι είναι αυτό το πράγμα; Δεν μπορούμε να κάνουμε τίποτα.

Τέλος, αυτό το οποίο έχουμε να πούμε είναι για τα όρια ηλικίας. Όταν λέμε «όρια ηλικίας των δημοτικών αστυνομικών», δεν μπορεί οι ΠΕ να έχουν τριάντα πέντε χρονών όριο ηλικίας, το ανώτατο από είκοσι ένα έως τριάντα πέντε και οι ΔΕ να έχουν μόνο είκοσι οκτώ.

Δεν καταλαβαίνω. Για ποιο λόγο, δηλαδή, δεν μπορούν και οι ΔΕ να κάνουν τη δουλειά που κάνουν οι ΠΕ; Ή τους ΠΕ τους θέλουμε για τα γραφεία και τους άλλους για το δρόμο; Όλοι θα είναι στο δρόμο. Χορτάσαμε από καθήμενους. Θέλουμε περπατώντες. Θέλουμε ανθρώπους να βγαίνουν έξω και να προστατεύουν τον πολίτη. Ας αφήσουμε αυτά, λοιπόν, τα γραφεία. Άντε, για να μην πω ότι πρέπει να σταματήσουν να υπάρχουν και καρέκλες στα γραφεία.

**ΠΡΟΕΔΡΕΥΟΥΣΑ (Σοφία Σακοράφα):** Πρέπει να κλείσετε, παρακαλώ.

**ΑΝΤΩΝΙΟΣ ΜΥΛΩΝΑΚΗΣ:** Τέλος, θέλω να πω το εξής, για τις τροπολογίες. Αυτό το οποίο συνέβη με την τροπολογία -και το βλέπουμε, κύριε Υπουργέ- και νομίζω πρέπει να το δείτε άμεσα: Η τροπολογία 1516 που αποφάσισε η Κυβέρνηση να δώσει ένα δώρο -και καλώς το έδωσε- 600 ευρώ για το Υπουργείο Προστασίας του Πολίτη και για το Υπουργείο Εμπορικής Ναυτιλίας, τους λιμενικούς.

Εδώ θα τα χαλάσουμε, κύριε Υπουργέ. Έχετε τίποτα με τους πυροσβέστες; Έχετε τίποτα με τα στελέχη των Ενόπλων Δυνάμεων; Γιατί, δηλαδή, οι αξιωματικοί, οι υπαξιωματικοί και το ένστολο προσωπικό και στελέχη των Ενόπλων Δυνάμεων, να μην πάρουν τα εξακόσια ευρώ; Δεν βοήθησαν στη μάχη κατά του κορωνοϊού; Δεν βγαίνουν έξω, όταν οι καιρικές συνθήκες δεν είναι καλές;

Αυτοί δεν πάνε πρώτοι στα χιόνια; Πρώτοι στις πλημμύρες; Αυτοί δεν βοηθούν τον Έλληνα πολίτη; Δεν κάνουν κοινωνικό έργο; Γιατί, κύριε Υπουργέ; Μπορείτε να μας απαντήσετε σε αυτό; Γιατί τα στελέχη των Ενόπλων Δυνάμεων δεν παίρνουν τα 600 ευρώ;

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, πρέπει να κλείσετε, σας παρακαλώ.

**ΑΝΤΩΝΙΟΣ ΜΥΛΩΝΑΚΗΣ:** Ολοκληρώνω, κυρία Πρόεδρε, και σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Μου το είπατε εδώ και αρκετή ώρα αυτό.

**ΑΝΤΩΝΙΟΣ ΜΥΛΩΝΑΚΗΣ:** Κύριε Παναγιωτόπουλε, έχετε πολύ μεγάλη ευθύνη, τεράστια ευθύνη. Δεν απαιτήσατε από τη δική σας Κυβέρνηση τίποτα για τα στελέχη σας. Τα αφήσατε όπως ακριβώς τα παραλάβατε και ακόμη χειρότερα. Μπορεί να αγοράζουμε εξοπλιστικά, να δίνουμε δισεκατομμύρια, αλλά τα εξοπλιστικά να ξέρετε ότι τα χειρίζονται άνθρωποι. Και πρέπει και αυτούς τους ανθρώπους που βοηθούν και κοινωνικά εν καιρώ ειρήνης και βέβαια κρυβόμαστε πάνω τους εν καιρώ πολέμου, να τους έχουμε τουλάχιστον στην ίδια ευθεία με όλους τους άλλους εργαζόμενους, ένστολους, όπως την Ελληνική Αστυνομία και το Λιμενικό.

Η Ελληνική Λύση καταψηφίζει το νομοσχέδιο για όλους τους λόγους τους οποίους ανέφερα.

Ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κύριοι συνάδελφοι, θα σας παρακαλέσω να κρατάτε το χρόνο σας, διότι έτσι στερείτε τον εαυτό σας από τη δευτερολογία. Ελπίζω να το καταλαβαίνετε αυτό.

Τον λόγο έχει η κ. Απατζίδη εκ μέρους του ΜέΡΑ25.

**ΜΑΡΙΑ ΑΠΑΤΖΙΔΗ:** Σας ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, συζητάμε σήμερα ένα νομοσχέδιο στο οποίο μεταφέρει την αστυνομοκρατία της καταστολής και της βίας ακόμη και στους δήμους. Έρχεται να κατατεθεί όμως σε μια στιγμή όπου ο πλανήτης όλος βοά για τη διαφθορά και τη σήψη του επιτελικού παρακράτους ΜΗΤΣΟΤΑΚΗΣ ΑΕ αλλά και άλλων μνημονιακών δυνάμεων.

Η περίπτωση της Εύας Καϊλή δείχνει ακριβώς αυτή τη συστημική διαφθορά των δυνάμεων του μνημονιακού τόξου, αλλά και αποτελεί την κορυφή του παγόβουνου, μιας θεσμοθετημένης διαφθοράς στην ηγεσία της Ευρωπαϊκής Ένωσης και στην ευρωγραφειοκρατία, όπου οι λομπίστες συμφερόντων δίνουν και παίρνουν. Μετά τη σύλληψη για διαφθορά και ξέπλυμα βρώμικου χρήματος, το ΠΑΣΟΚ-ΚΙΝΑΛ έσπευσε όψιμα να αποποιηθεί την Ευρωβουλεύτρια του και Αντιπρόεδρο της Ευρωβουλής, με τις σχετικές τυμπανοκρουσίες των μνημονιακών ευρωλαγνικών κομμάτων. Αυτή η κίνηση είναι ένα πάρα πολύ μικρό φύλλο συκής για μια πάρα πολύ μεγάλη και άβολη πραγματικά αλήθεια, ότι πίσω από το «Ναι σε όλα» και τα «Μένουμε Ευρώπη», τα οποία υποστήριζε ως σφοδρή μνημονιακή πολιτικός η κ. Καϊλή, υπάρχει πολύ χρήμα. Χρήμα που μπορεί να προέρχεται ακόμα και από το Κατάρ «της πρωτοπορίας των εργασιακών δικαιωμάτων», όπως έλεγε η κ. Καϊλή. Τότε όμως, δεν την είχε διαγράψει κανείς αν θυμάμαι από την παράταξή της που την αποποιείται σήμερα. Όπως την αποποιούνται και οι νεοδημοκράτες Υπουργοί που την εκθείαζαν σε κάθε ευκαιρία.

Αυτή η Ευρωπαϊκή Ένωση με τη διεφθαρμένη, σαθρή ηγεσία της δεν μεταρρυθμίζεται, μόνο μετασχηματίζεται μέσα από τη ρήξη και τη σύγκρουση. Εμείς ως ΜέΡΑ25 είμαστε ένα πανευρωπαϊκό κόμμα, έχουμε το DiEM25, επιμένουμε σταθερά στο «όχι» σε αυτή την Ευρωπαϊκή Ένωση και σε αυτό το διεφθαρμένο καθεστώς. Μια Ευρώπη στην οποία η κ. Καϊλή νόμιζε πως δεν θα συνέβαινε τίποτα ακόμη και αν έκρυβε σακούλες μαύρου χρήματος μέσα στο σπίτι της. Δεν περνάνε όμως παντού τα αδιευκρίνιστα ποσά. Αυτό δεν έχει μάθει η κυρία Ευρωβουλεύτρια ότι μπορεί να της συμβεί.

Εν τέλει, αυτά τα ζητήματα είναι συγκοινωνούντα δοχεία. Διεφθαρμένες μνημονιακές δυνάμεις τις οποίες εκπροσωπεί η ΜΗΤΣΟΤΑΚΗΣ ΑΕ, καταφεύγουν στο αστυνομοκρατικό κράτος για να καταστέλλονται οι πολλοί του λαού, ενώ οι λίγοι αυτοί της ολιγαρχίας θεωρούν ότι έχουν ασυλία.

Ως προς το νομοσχέδιο τώρα. Περιέχει απολύτως ετερόκλητες διατάξεις κατά τη συνήθεια της Κυβέρνησης. Πέντε μέρη και 118 άρθρα. Δεν μας δημιουργεί καμία εντύπωση το ότι η Κυβέρνηση επιδιώκει την επέκταση της καταστολής, τη μετατροπή της όμως σε κανονικότητα.

Στο πρώτο μέρος περιγράφεται η δομή και η οργάνωση της Δημοτικής Αστυνομίας. Ενώ έως τώρα η Δημοτική Αστυνομία ήταν όργανο των δήμων και η μεταξύ άλλων τήρηση του Κώδικα Οδικής Κυκλοφορίας, καθώς και για την επιβολή διοικητικών κυρώσεων, τώρα από εδώ και στο εξής η Δημοτική Αστυνομία θα μετατρέπεται σε ένα αναπόσπαστο κομμάτι της ΕΛΑΣ. Εντάσσεται δηλαδή στο πλαίσιο ενός ευρύτερου αστυνομικού κράτους που συντηρεί και συνεχώς εξοπλίζει η Κυβέρνηση.

Χαρακτηριστικά το άρθρο 5 παράγραφος 1 ορίζει ότι κάθε δημοτικός αστυνόμος θα φέρει με δημοτικές τις δαπάνες χειροπέδες και αστυνομικούς ράβδους, υποτίθεται για περιπτώσεις άμυνας. Το πώς όμως αντιλαμβάνεται αυτή η Κυβέρνηση και η ΕΛΑΣ την περίπτωση άμυνας, νομίζω ότι μας έγινε πλήρως κατανοητό με τη δολοφονία του Νίκου Σαμπάνη, με τη δολοφονική επίθεση εναντίον του δεκαεξάχρονου Ρομ στη Θεσσαλονίκη.

Συμπληρωματικά η παρ. 3 του ιδίου άρθρου ορίζει την υποχρέωση κάθε πολίτη να παρέχει τα αιτούμενα γραπτά ή προφορικά στοιχεία ή την οφειλόμενη συνδρομή, καθώς και να επιτρέπει την είσοδο στους χώρους, στους οποίους διεξάγεται έλεγχος άλλως εμπίπτει στο αδίκημα της απείθειας. Αυτό σημαίνει ότι στο εξής η Δημοτική Αστυνομία μετατρέπεται σε όργανο καταστολής, ανάκρισης και σύλληψης. Όμως, η αστυνομία εξακολουθεί να απαρτίζεται από προσωπικό δίχως ουσιαστική εκπαίδευση.

Σύμφωνα με το άρθρο 12 ο νέος δημοτικός αστυνόμος θα εκπαιδεύεται μόνο έξι μήνες από την ΕΛΑΣ και το Εθνικό Κέντρο Δημόσιας Διοίκησης και Αυτοδιοίκησης πριν ακολουθήσει ο διορισμός στους ΟΤΑ πρώτου βαθμού, ενώ είθισται η βασική εκπαίδευση που τουλάχιστον παρέχεται στα σώματα καταστολής να είναι τουλάχιστον δύο έτη. Ας μην παραλείψουμε ότι η συγκεκριμένη εκπαίδευση επαφίεται στα νέα καθήκοντα της Δημοτικής Αστυνομίας. Άρα συγκαταλέγονται δημοτικοί αστυνομικοί που ήδη υπηρετούν στις τάξεις της.

Σαν να μην έφταναν όμως όλα αυτά, με το άρθρο 25 του νομοσχεδίου η Δημοτική Αστυνομία απαγκιστρώνεται εξ ολοκλήρου από την ευθύνη των δήμων, μετατρέπεται σε ένα ανεξάρτητο σώμα εντός των ΟΤΑ. Πιο συγκεκριμένα, προβλέπεται η σύσταση ειδικού πειθαρχικού συμβουλίου αρμόδιο για την άσκηση πειθαρχικής εξουσίας σε πρώτο βαθμό, στο ειδικό ένστολο προσωπικό της Δημοτικής Αστυνομίας. Το συμβούλιο αυτό συστήνεται με απόφαση του Υπουργού Εσωτερικών και του Υπουργείου Εσωτερικών, ενώ για πειθαρχικά ζητήματα των δημοτικών υπαλλήλων, ο δήμαρχος και η εκτελεστική επιτροπή του δήμου έχουν την ευθύνη της εξέτασής τους. Στην περίπτωση της Δημοτικής Αστυνομίας, η ευθύνη μετακυλίεται σε μια επιτροπή που συστήνεται από τον Υπουργό Εσωτερικών.

Με απλά λόγια αναβαθμίζεται ο κατασταλτικός χαρακτήρας της Δημοτικής Αστυνομίας. η οποία δεν θα ελέγχεται από τους δήμους και τις αρμόδιες επιτροπές, αλλά από τον Υπουργό Εσωτερικών που έχει προωθήσει και αναβαθμίσει την καταστολή.

Άρα εμείς αναρωτιόμαστε: η εξέταση των παραπτωμάτων από τους δημοτικούς αστυνομικούς θα έχει τη μορφή νουθεσίας, με λίγο «Δεν πειράζει, την επόμενη φορά να είσαι καλύτερος»; Μιλάμε δηλαδή για την πλήρη ελευθερία κινήσεων της Δημοτικής Αστυνομίας, μη δίνοντας λογαριασμό σε αυτούς που θα καταστέλλουν, καθώς και στους δημότες και τις δημοτικές αρχές που τους εκπροσωπούν.

Αυτήν τη στιγμή συμπερασματικά η Κυβέρνηση επεκτείνεται στον κατασταλτικό πυρήνα της πολιτικής της και στον τομέα της αυτοδιοίκησης. Αδιαφορεί για την παντελή έλλειψη αποτελεσματικής εκπαίδευσης δημοτικών αστυνόμων σε ζητήματα χρήσης βίας κατά των δημοτών και πολιτών. Τα φαινόμενα αστυνομικής αυθαιρεσίας επί της συγκυβέρνησης της Νέας Δημοκρατίας δεν είναι μεμονωμένα περιστατικά, αλλά μια κανονικότητα. Το ζήτημα της ελλιπούς εκπαίδευσης των δημοτικών αστυνόμων δεν είναι κάτι ελαφρύ, πολλώ δε μάλλον όταν υπεύθυνη για την εκπαίδευσή της θα είναι κυρίως η ΕΛΑΣ. Ο φορέας της αυθαιρεσίας και της ακραίας καταστολής θα εκπαιδεύει και τη δημοτική αστυνομία.

Πρέπει να γίνει αντιληπτό ότι ο κίνδυνος επέκτασης της αυθαιρεσίας και στις νέες αρμοδιότητες της Δημοτικής Αστυνομίας είναι κάτι αισχρό για μας και από εδώ και στο εξής αποτελείται και από χίλιους διακόσιους εξήντα τέσσερις νεοπροσληφθέντες που μετά από έξι μήνες θα έχουν τη δυνατότητα και την υπηρεσιακή κάλυψη θα δρουν δίχως λογοδοσία. Και αυτό συμβαίνει γιατί η ηγεσία του Υπουργείου Προστασίας του Πολίτη και η Κυβέρνηση επιθυμούν οι πολίτες να είναι πειθήνια όντα και κάθε αντίδραση στην αυθαιρεσία απλά δεν τιμωρείται.

Τα τελευταία τρεισήμισι χρόνια η κοινωνία βιώνει μια αστυνομοκρατία, με την πλήρη στήριξη της Κυβέρνησης. Ενώ ευνοεί την καταστολή που εφαρμόζεται από ανεκπαίδευτους ειδικούς φρουρούς, δημιουργώντας έτσι ένα κλίμα φόβου στην κοινωνία.

Η νέα Δημοτική Αστυνομία δεν είναι παρά μια ακόμη ενίσχυση του αστυνομικού κράτους, ενόψει εκλογών ενός ακροδεξιού ακροατηρίου, ενός κοινού που συντάσσεται με την ακραία καταστολή φοιτητών και οποιουδήποτε άλλου πολίτη βρεθεί απλώς στη λάθος ώρα ,στη λάθος στιγμή, στο λάθος μέρος.

Η καταστολή και η επιβολή του ισχυρού είναι τα δομικά στοιχεία της Ελλάδας του 2022, μία χώρα που όχι μόνο εξαιρετική ποιότητα ζωής δεν έχει, έτσι όπως θέλει να καυχιέται ο Πρωθυπουργός, αλλά μαστίζεται από πολυάριθμα ζητήματα της καθημερινότητας. Σε αυτά, δυστυχώς, θα προστεθεί και το παρακλάδι πλέον της ΕΛ.ΑΣ., η Δημοτική Αστυνομία.

Σχετικά με το Μέρος Β΄ του νομοσχεδίου και τα άρθρα 38 έως 50, προωθείται η σύσταση νομικού προσώπου δημοσίου δικαίου με τίτλο «Φορέας Λειτουργίας Λαϊκών Αγορών στην Περιφέρειας Αττικής και στην Περιφερειακή Ενότητα Θεσσαλονίκης». Σύμφωνα με το άρθρο 41 για τη στελέχωση του δεκαπενταμελούς Διοικητικού Συμβουλίου του φορέα, η πρώτη παρατήρηση που προκαλεί ανησυχία είναι η πλήρης ευελιξία της οργάνωσης και της συγκρότησης των μελών του Διοικητικού Συμβουλίου. Η συντριπτική πλειοψηφία ουδεμία σχέση έχει με τη λειτουργία των λαϊκών αγορών, σύμφωνα με την Ομοσπονδία Συλλόγων Υπαλλήλων Αιρετών Περιφερειών Ελλάδας. Μία ακόμα αρμοδιότητα των περιφερειών η Κυβέρνηση και οι περιφερειάρχες την εκχωρούν σε φορέα με τη συμμετοχή ιδιωτών.

Δεύτερον, τα εκάστοτε διοικητικά συμβούλια επωμίζονται το σύνολο της υπηρεσιακής και οργανωτικής λειτουργίας των λαϊκών αγορών, καθώς και διοικητικών πράξεων, όπως η μεταβίβαση των αδειών και των θέσεων δραστηριοποίησης του πωλητή ή η επιβολή προστίμων. Οι εν λόγω φορείς γίνονται έτσι, όπως αναφέρεται και στο άρθρο 47, καθολικοί διάδοχοι της Περιφέρειας Αττικής και της Περιφέρειας Κεντρικής Μακεδονίας, όπως σημειώνουν και οι υπάλληλοι Διεύθυνσης Λαϊκών Αγορών της Περιφέρειας Αττικής.

Για τη μορφή των φορέων ως νομικών προσώπων δημοσίου δικαίου, λένε ότι όχι απλώς δεν είναι μία σύγχρονη πρόταση, αλλά αντιθέτως αποτελεί μία αναχρονιστική πρακτική, ένα πισωγύρισμα σε εποχές πελατειακού κράτους, δημοσιονομικής σπατάλης και μνημονίων.

Κανείς εμπλεκόμενος σε αυτή τη μεταρρύθμιση δεν βρίσκει θετική την κατεύθυνση του Υπουργείου. Αυτό δεν σας το λέμε μόνο εμείς, αλλά οι ίδιοι οι φορείς που έχουν μέχρι σήμερα επωμιστεί το έργο της διεύθυνσης και λειτουργίας των λαϊκών αγορών.

Το συνολικό συμπέρασμα από τα άρθρα 38 έως 50 είναι ότι τίθεται ως βασικό κριτήριο λειτουργίας των λαϊκών αγορών η ιδιωτική οικονομία. Ο οικονομικά ισχυρός, εν προκειμένω οι αλυσίδες σούπερ-μάρκετ και οι μεγαλέμποροι δύνανται να εκδιώξουν τους μικρομεσαίους παραγωγούς, αφού θα έχουν την οικονομική δυνατότητα να λάβουν το μέγιστο μερίδιο που θα τους παραχωρείται από τους φορείς.

Οι μικρομεσαίοι παραγωγοί θα αναγκαστούν, προκειμένου να επιβιώσουν, να πωλούν τα προϊόντα τους όχι απευθείας στον πολίτη, αλλά στους μεγαλέμπορους. Οι λαϊκές αγορές θα οδηγηθούν έτσι μεθοδευμένα σε ιδιωτικοποίηση, με αποτέλεσμα τη ραγδαία αύξηση των τιμών, με παράλληλη μείωση της ποιότητας των παρεχόμενων προϊόντων, όπως δηλαδή συμβαίνει σε κάθε περίπτωση ιδιωτικοποίησης δημοσίων φορέων και αγαθών.

Στη συνέχεια, στο πολυνομοσχέδιο υπάρχουν διατάξεις με σκοπό την απλούστευση των διαδικασιών στους ΟΤΑ α΄ και β΄ βαθμού. Διατάξεις, όπως αυτές των άρθρων 54, 55 και 56, αναφορικά με τις συμβάσεις εργαζομένων ιδιωτικού δικαίου ορισμένου χρόνου και την κίνηση οχημάτων ΟΤΑ εκτός της οικείας περιφερειακής ενότητας, για την επιχορήγηση συλλόγων με πανελλήνια δράση, περιφρονούν παντελώς την απόφαση του Συμβουλίου της Επικρατείας.

Το Συμβούλιο της Επικρατείας έκρινε αντισυνταγματικές τις σχετικές προβλέψεις του νόμου Θεοδωρικάκου, καθώς και το ότι τη σχετική αρμοδιότητα των προβλέψεων των ως άνω διατάξεων αναλαμβάνουν οι οικονομικές επιτροπές των δήμων. Το επιτελικό κράτος για ακόμη μία φορά παρακάμπτει αποφάσεις αντισυνταγματικότητας του Συμβουλίου της Επικρατείας, για να συνεχίσει την απρόσκοπτη λειτουργία του προς την απόλυτη διάλυση της αυτοδιοίκησης.

Συμπληρωματικά, με το άρθρο 57 τίθεται προθεσμία είκοσι ημερών στην αποκεντρωμένη διοίκηση, προκειμένου να εγκρίνει αγορά, μίσθωση, θέση σε κυκλοφορία ή παύση κυκλοφορίας οχημάτων ΟΤΑ, νομικών προσώπων δημοσίου δικαίου, νομικών προσώπων ιδιωτικού δικαίου κ.ο.κ.

Αντίστοιχα, προθεσμία είκοσι ημερών τίθεται στην αποκεντρωμένη διοίκηση για αποδοχή δωρεάς αυτοκινήτων προς νομικά πρόσωπα δημοσίου δικαίου και υπηρεσίες αρμοδιότητας του Υπουργείου Παιδείας και Θρησκευμάτων. Ειλικρινά, μπορείτε να μας εξηγήσετε, γιατί αυτή η ρύθμιση αφορά μόνο το συγκεκριμένο Υπουργείο;

Ολοκληρώνω με το Μέρος Δ΄ του πολυνομοσχεδίου για τις λοιπές ρυθμίσεις του Υπουργείου Εσωτερικών. Όπως φαίνεται ξεκάθαρα στο άρθρο 71 για τα αιτήματα μετακίνησης υπαλλήλου και επίκλησης λόγων υγείας, το Υπουργείο και η Κυβέρνηση εν συνόλω δείχνουν τον τιμωρητικό τους χαρακτήρα. Και αυτή τη φορά το κάνουν σε βάρος δημοσίων υπαλλήλων, που είχαν σοβαρά προβλήματα υγείας πριν διοριστούν στο δημόσιο. Ένας υπάλληλος, δηλαδή, που επιθυμεί απόσπαση ή μετάταξη για πολύ σοβαρούς λόγους υγείας, θα λάβει απάντηση πως η αίτησή του απορρίπτεται ως απαράδεκτη. Ωστόσο, απαράδεκτη είναι η διάταξή σας και όχι η αίτηση των υπαλλήλων.

Τέλος, πρέπει να γίνει αναφορά και στο άρθρο 84 του Μέρους Δ΄, στην προσθήκη του άρθρου 245Α του ν.3852/2010. Ανώτεροι ή ανώτατοι εν αποστρατεία αξιωματικοί τοποθετούνται στις θέσεις των προϊσταμένων αυτοτελών τμημάτων Παλλαϊκής Άμυνας-Πολιτικής Σχεδίασης Εκτάκτου Ανάγκης Περιφερειών. Μετά την πλήρη αστυνομοκρατία σε κεντρικό κράτος και τοπική αυτοδιοίκηση, παρατηρούμε την πλήρη στρατιωτικοποίηση των περιφερειών. Δεν μπορεί να μας το κάνει πιο σαφές η Κυβέρνηση ότι η εμμονή της στον πλήρη έλεγχο, σύμφωνα με τις τακτικές του Μεγάρου Μαξίμου, επεκτείνεται στους ΟΤΑ πρώτου βαθμού, με τη Δημοτική Αστυνομία και με την είσοδο αποστράτων αξιωματικών σε θέσεις προϊσταμένων στους ΟΤΑ δευτέρου βαθμού. Όμως, η πολιτική σχεδίαση, που αποτελεί τον κεντρικό σκοπό των συγκεκριμένων υπηρεσιών των περιφερειών, δεν έχει σχέση με το στρατιωτικό αντικείμενο, που είναι αρμοδιότητα των Ενόπλων Δυνάμεων. Αυτό που τα συνδέει, προφανώς, είναι η εμμονή της Κυβέρνησης για απόλυτο έλεγχο και στρατιωτικοποίηση του κράτους και της αυτοδιοίκησης.

Εμείς, ως ΜέΡΑ25, όπως άλλωστε είπαμε και στις Επιτροπές, θα καταψηφίσουμε το νομοσχέδιο ηχηρά, γιατί ως κεντρικό στόχο έχει την ολική αποδιοργάνωση της αυτοδιοίκησης και επίσης την καταστολή του αστυνομικού κράτους, της «Μητσοτάκης Α.Ε.», που αποτελούν το κεντρικό πρόσταγμα της Κυβέρνησης.

Ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κυρία συνάδελφε.

Θα δώσω τώρα το λόγο στον Υπουργό Ανάπτυξης, τον κ. Λιβάνιο, για να τοποθετηθεί επί της τροπολογίας.

**ΘΕΟΔΩΡΟΣ ΛΙΒΑΝΙΟΣ (Υφυπουργός Ψηφιακής Διακυβέρνησης):** Εκ μέρους του Υπουργείου Ψηφιακής Διακυβέρνησης, ελπίζω…

**ΠΡΟΕΔΡΕΥΟΥΣΑ (Σοφία Σακοράφα):** Συγγνώμη!

**ΘΕΟΔΩΡΟΣ ΛΙΒΑΝΙΟΣ (Υφυπουργός Ψηφιακής Διακυβέρνησης):** …μην έχουν εξελίξεις και δεν τις έχω προλάβει!

**ΠΡΟΕΔΡΕΥΟΥΣΑ (Σοφία Σακοράφα):** Ο Υφυπουργός Ψηφιακής Διακυβέρνησης κ. Λιβάνιος έχει τον λόγο.

**ΘΕΟΔΩΡΟΣ ΛΙΒΑΝΙΟΣ (Υφυπουργός Ψηφιακής Διακυβέρνησης):** Σας

ευχαριστώ πολύ, κυρία Πρόεδρε.

Δύο λόγια, κυρίες και κύριοι Βουλευτές, για τα άρθρα 6 και 7 της τροπολογίας του Υπουργείου Ανάπτυξης -οπότε δικαιολογημένο και το μπέρδεμα- σχετικά με το Κτηματολόγιο. Το πρώτο άρθρο έχει προκύψει, προκειμένου να αποσαφηνιστεί η διαδικασία επιλογής του Γενικού Διευθυντή. Αυτό που κάνουμε είναι ότι ευθυγραμμίζουμε τη διαδικασία επιλογής του σύμφωνα με όσα ισχύουν για τον υπόλοιπο δημόσιο τομέα, για όλους τους Προέδρους και λοιπά εκτελεστικά όργανα ή μάλλον όργανα διοίκησης των φορέων του δημοσίου. Πάμε στη διαδικασία: Δημόσια προκήρυξη, επιτροπή που υπάρχει, μοριοδότηση, συνεντεύξεις και όλο αυτό το οποίο εφαρμόζεται ήδη από το 2020.

Το δεύτερο άρθρο, που είναι το άρθρο 7, είναι το πιο ενδιαφέρον, το οποίο αφορά πάρα πολύ κόσμο. Αφορά μια απόπειρα να επιλυθούν δύο παράλληλα σημαντικά προβλήματα που έχουν παρατηρηθεί τα τελευταία χρόνια στο Κτηματολόγιο και έχουν να κάνουν κυρίως με τις εκκρεμότητες καταχώρησης των πράξεων. Αυτή τη στιγμή που μιλάμε, βρίσκεται σε πλήρη εξέλιξη η προσπάθεια, σε συνεργασία και με το Υπουργείο Εσωτερικών, σχετικά με τη στελέχωση του φορέα με το ν.4512, που δημιουργήθηκε το νομικό πρόσωπο δημοσίου δικαίου, το Κτηματολόγιο. Βγήκε προχθές, εάν δεν κάνω λάθος, ή την προηγούμενη εβδομάδα το ΦΕΚ με τους πρώτους 72 επιτυχόντες πανεπιστημιακής και τεχνολογικής εκπαίδευσης που θα απασχοληθούν στον φορέα και ιδίως στα περιφερειακά καταστήματα. Αφορά άτομα πανεπιστημιακής και τεχνολογικής εκπαίδευσης.

Παρατηρήθηκε όμως το εξής, ότι υπάρχουν κτηματολογικά γραφεία τα οποία μπορούν να διεκπεραιώσουν ένα συγκεκριμένο αριθμό μετεγγραφών, πλην όμως αυτός ο αριθμός είναι μικρότερος από τον αριθμό των νέων πράξεων που εισάγονται καθημερινά, οπότε σταδιακά αυξάνεται ο αριθμός των εκκρεμοτήτων. Αυτό το ζήτημα έπρεπε να αντιμετωπιστεί. Αυτό, για να αντιμετωπιστεί ,κάνουμε το εξής: Συστήνουμε μια οριζόντια διεύθυνση, κεντρική υπηρεσία, χωρίς να θίγεται η αρμοδιότητα των κτηματολογικών γραφείων και η οποία τί θα κάνει; Θα έχει 25 άτομα, τα οποία θα προσληφθούν από τους επιλαχόντες του διαγωνισμού για προϊσταμένους κτηματολογικών γραφείων. Πρόκειται για υποψηφίους, οι οποίοι έχουν αυξημένη εμπειρία, δέκα χρόνια εμπειρία, πτυχίο Νομικής, είναι αυξημένων προσόντων και εκεί που ήταν να πάρουμε 27 για τις θέσεις που έχουν προκηρυχθεί, θα πάρουμε άλλους 25, οι οποίοι θα εγκατασταθούν στην κεντρική υπηρεσία για θητεία πέντε ετών. Η διαδικασία είναι σε εξέλιξη και ολοκληρώνεται η φάση μοριοδότησης, οι οποίοι τί θα κάνουν; Με απόφαση του Γενικού Διευθυντή και κατόπιν σύμφωνης γνώμης, για την οποία θα έρθει μια νομοτεχνική βελτίωση -δηλαδή θα απαιτείται και σύμφωνη γνώμη του προϊσταμένου του κτηματολογικού γραφείου-, θα αναλάβουν τη διεκπεραίωση εκκρεμοτήτων. Ουσιαστικά, πρόκειται για μια task force, η οποία θα αναλάβει να κλείσει τις εκκρεμότητες που υπάρχουν. Επιλέξαμε να είναι στελέχη δημόσιου τομέα, δημόσιοι υπάλληλοι. Δεν θέλαμε στον τομέα αυτό, επειδή είναι πολύ σημαντικός ο τομέας ασφάλειας των συναλλαγών, να υπάρχει άλλη λύση, εκτός από υπαλλήλους με πενταετή θητεία, ουσιαστικά με καθεστώς δημοσίου δικαίου, για να μπορέσουν να επιλύσουν τις εκκρεμότητες.

Ταυτόχρονα, θα μπορέσουν να κάνουν και άλλη μία σημαντική εργασία, προκειμένου να έχουμε μετάπτωση ενός υποθηκοφυλακείου από το σημερινό καθεστώς στο νέο φορέα, αυτό δεν πρέπει να έχει εκκρεμότητες.

Υπάρχουν φαινόμενα, όπως είναι το υποθηκοφυλάκειο Αθηνών, όπως είναι το υποθηκοφυλάκειο Ζωγράφου, Θεσσαλονίκης, Κατερίνης, τα οποία έχουν μεγάλο αριθμό εκκρεμοτήτων, όπου αυτή η task force, αυτοί οι είκοσι πέντε άνθρωποι θα μπορέσουν να ασχοληθούν με την επίλυση των εκκρεμοτήτων. Είναι ουσιαστικά μια ομάδα, η οποία θα ασχοληθεί αποκλειστικά σχεδόν με τις εκκρεμότητες είτε των κτηματολογικών γραφείων είτε των υποθηκοφυλακείων.

Επαναλαμβάνω είναι λύση, η οποία έγινε σε συνεργασία και με τους φορείς και με την ιεραρχία του Κτηματολογίου. Και είναι μια λύση, η οποία νομίζω ότι βρίσκει σύμφωνους πλέον και τους εργαζόμενους με τη νομοτεχνική που σας ανέφερα προηγουμένως, αφού τονίσουμε ότι προφανώς στηρίζουμε την αποκεντρωμένη διάρθρωση του ελληνικού Κτηματολογίου.

Είμαι στη διάθεσή σας εάν υπάρχει κάποια ερώτηση.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Από ότι βλέπω δεν υπάρχει κάποια ερώτηση, οπότε εισερχόμαστε στον κατάλογο των ομιλητών.

Τον λόγο έχει ο κ. Κωτσός εκ μέρους της Νέας Δημοκρατίας.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κυρία Πρόεδρε.

Κύριοι Υπουργοί, αγαπητές και αγαπητοί συνάδελφοι, το σκάνδαλο που έχει ξεσπάσει στις Βρυξέλλες τις τελευταίες ημέρες είναι μια ισχυρή γροθιά στο στομάχι του πολιτικού συστήματος και της Ευρώπης και της χώρας μας. Και βεβαίως, κατανοώ τη δυσχερή θέση που έχει βρεθεί το ΠΑΣΟΚ, μέλος του οποίου είναι η φερόμενη δράστης. Το να φτάνει, όμως, ο αρχηγός του ΠΑΣΟΚ να προσπαθεί να μετακυλήσει τις ευθύνες αλλού, νομίζω ότι αυτό ξεπερνά κάθε λογική και ιδιαίτερα εκ των υστέρων να μιλάει για Δούρειο Ίππο, για υπό μεταγραφή στέλεχος που ουδέποτε διεγράφη από το ΠΑΣΟΚ και βεβαίως παραμένει και ως την ημέρα που ανακοινώθηκε το σκάνδαλο μέλος του.

Δείτε λίγο και τη διαφορά. Η Πρόεδρος του Ευρωκοινοβουλίου, Αντιπρόεδρος του οποίου υπήρξε η φερόμενη δράστης, σύμφωνα με τα δημοσιεύματα δεν γνώριζε τίποτα για την όλη υπόθεση. Και κάντε μια αναγωγή στο τι συμβαίνει στην Ελλάδα και το τι ζητά η Αντιπολίτευση από τον Πρωθυπουργό, να είναι γνώστης των πάντων όσων συμβαίνουν κυρίως σε τέτοιου είδους ζητήματα. Και βεβαίως στην Ευρώπη κανείς δεν μιλά για «Μετσόλα gate», ότι φταίει δηλαδή η Πρόεδρος του Ευρωκοινοβουλίου γι’ αυτό που διέπραξε η συγκεκριμένη Ευρωβουλευτής ούτε βεβαίως επιρρίπτει τις ευθύνες στον Πρόεδρο των Σοσιαλδημοκρατών, μιλώντας για «Λεβέν gate», ενώ στην Ελλάδα αντιστοίχως έχουμε ξεφύγει προσπαθώντας να προσωποποιήσουμε οτιδήποτε κινείται στην πολιτική σκηνή στο πρόσωπο του Πρωθυπουργού: Μητσοτάκης gate, Μητσοτάκης AE, βία Μητσοτάκης, διαφθορά Μητσοτάκης.

Κατανοώ ιδιαίτερα την Αξιωματική Αντιπολίτευση να προσπαθεί να απαξιώσει ή να στηλιτεύει διαρκώς τον Κυριάκο Μητσοτάκη, διότι αποτελεί το ισχυρό χαρτί της πολιτικής σκηνής και βεβαίως προηγείται κατά πολύ σε όλα τα ποιοτικά χαρακτηριστικά όλων των υπόλοιπων πολιτικών αρχηγών.

Θα συμφωνήσω με κάτι που είπε η εισηγήτρια του ΠΑΣΟΚ, η κυρία Λιακούλη. Όλα στο φως, όλοι στο φως. Γιατί τι αποδεικνύεται; Αποδεικνύεται ότι και πολιτικά πρόσωπα μπορούν να υποπέσουν σε τέτοιου είδους σφάλματα, γιατί τις προηγούμενες ημέρες όταν συζητούνταν το θέμα της νόμιμης επισύνδεσης του κ. Ανδρουλάκη υπήρξε ξεσηκωμός, γιατί παρακολουθήθηκε ένα πολιτικό πρόσωπο. Κάτι αντίστοιχο, όμως, δεν συμβαίνει στην Ευρώπη, που βλέπετε τι εξέλιξη είχε. Προφανώς η υπηρεσία που είχε την ευθύνη αυτής της επισύνδεσης είχε τους λόγους της. Καλό θα είναι ο κ. Ανδρουλάκης να την επισκεφθεί και να ενημερωθεί για τους συγκεκριμένους λόγους.

Και βέβαια, εάν θέλουμε να προστατέψουμε το κύρος…

**ΧΡΗΣΤΟΣ ΓΙΑΝΝΟΥΛΗΣ:** Μπορεί;

**ΓΕΩΡΓΙΟΣ ΚΩΤΣΟΣ:** Ζητήθηκε, εάν θέλει μπορεί να ενημερωθεί.

**ΧΡΗΣΤΟΣ ΓΙΑΝΝΟΥΛΗΣ:** Από ποιον;

**ΓΕΩΡΓΙΟΣ ΚΩΤΣΟΣ:** Από την αρμόδια Υπηρεσία.

Εάν θέλουμε να προστατεύσουμε το κύρος του πολιτικού συστήματος της χώρας μας, αλλά και της Ευρώπης τέτοιου είδους φαινόμενα, που αυτήν τη στιγμή συνταράσσουν το ευρωπαϊκό πολιτικό σκηνικό, θα πρέπει να απομονωθούν.

Διότι, ξέρετε ότι όταν απαξιώνεται το πολιτικό σύστημα, ανδρώνονται τα άκρα. Και σε καμία περίπτωση δεν πρέπει να επιτρέψουμε σε κανέναν να αμφισβητήσει την ακεραιότητα, την εντιμότητα, την αμεροληψία των ανθρώπων που υπηρετούν την πολιτική σκηνή.

Θα έρθω τώρα και στο νομοσχέδιο. Είναι ένα νομοσχέδιο που αφορά την αυτοδιοίκηση, που αφορά τη δημοτική αστυνομία, που προσπαθεί εν τοις πράγμασι να της δώσει ουσιαστικό ρόλο, γιατί όσοι από εμάς υπηρετήσαμε την τοπική αυτοδιοίκηση, γνωρίζουμε την απαξίωση που υπήρχε στη συγκεκριμένη λειτουργία.

Και επί της ουσίας, τι προσπαθεί το νομοσχέδιο; Να δώσει χαρακτήρα που προσιδιάζει επί της ουσίας, αυτό που λέγεται, να είναι δημοτική αστυνομία. Προφανώς, και δεν θα ελέγχει το σύνολο της εγκληματικότητας, αλλά δεν θα παραμένει και σε έναν υποβαθμισμένο ρόλο προστίμων για την ελεγχόμενη στάθμευση ή του να μοιράζει έντυπα και έγγραφα ή να ασχολείται με τα ζώα συντροφιάς ή με παραβάσεις υγειονομικού ενδιαφέροντος.

Δημοτική αστυνομία, λοιπόν, που θα είναι διακριτή η υπηρεσία μέσα στη δημοτική αρχή, δίνοντας μάλιστα τη δυνατότητα στους δήμους να συνάψουν μεταξύ τους συνεργασίες, ενδυναμώνοντας έτσι τη ζητούμενη διαδημοτική συνεργασία και βεβαίως διαμορφώνεται ένα ευέλικτο σχέδιο ανάπτυξης της δημοτικής αστυνομίας, δίνοντας τη δυνατότητα στην τοπική αυτοδιοίκηση, επί της ουσίας αναγάγονταςτον ρόλο τους ως αυτοδιοίκηση, στο τι είδους δημοτική αστυνομία επιθυμεί, ανάλογα με τις ανάγκες που έχει.

Είναι αλήθεια ότι δύναται, λέει ο νόμος, στους δήμους να συγκροτούν δημοτική αστυνομία. Μα, και φυσικά, πρέπει να δύναται, αν θέλουμε να τιμήσουμε τον αυτοδιοικητικό ρόλο, να τιμήσουμε τη δυνατότητα της αυτοδιοίκησης να λαμβάνει αποφάσεις που την αφορούν. Εκτός και αν δεν εννοούμε την αυτοδιοίκηση έτσι όπως την θέλουμε, αλλά την θέλουμε κεντρικά ελεγχόμενη, κρατικοδίαιτη -το άκουσα από συνάδελφο πιο πριν- αν την θέλουμε την αυτοδιοίκηση να είναι εκτελεστικό κομμάτι της κεντρικής διοίκησης. Για όλους εμάς -ξαναλέω- που υπηρετήσαμε την αυτοδιοίκηση, αλλά και για την Κυβέρνησή μας, η αυτοδιοίκηση πρέπει να έχει κανόνες λειτουργίας, αυθυπαρξίας και ελευθερίας.

Βεβαίως, σε καμία περίπτωση δεν συμφωνώ με τους συναδέλφους που μίλησαν για επέκταση της καταστολής, για αστυνομοκρατία ή για αυθαιρεσίες. Από πού συνάγονται όλα αυτά, συνάδελφοι; Κοινωνικό λειτούργημα είναι και η ελληνική Αστυνομία, αλλά και η δημοτική αστυνομία, επιτελούν κοινωνικό λειτούργημα, προσπαθώντας να διασφαλίσουν το υπέρτατο αγαθό της ασφάλειας των συμπολιτών μας. Και αυτό προσπαθούμε να προσδώσουμε και στη δημοτική αστυνομία, να συνδράμει την τοπική αυτοδιοίκηση, αλλά και την κοινωνία μας συνολικότερα σε αυτό το επίπεδο.

Θα ήθελα να κάνω και μια αναφορά, σχετικά με την κινητικότητα των υπαλλήλων, που ορθά προστατεύει εδώ το νομοσχέδιο τους μικρούς και απομακρυσμένους δήμους, που πολλές φορές βρίσκονται στο φάσμα της απαξίωσης ανθρώπινου δυναμικού…

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ, κύριε συνάδελφε, πρέπει να κλείσετε.

**ΓΕΩΡΓΙΟΣ ΚΩΤΣΟΣ:** Τελειώνω, κυρία Πρόεδρε.

… λόγω της δυνατότητας που έχουν οι υπάλληλοι να φεύγουν σωρηδόν από εκεί. Και πρέπει να τους προστατεύσουμε. Ή, όπως τη δυνατότητα που δίνει πάλι στην αυτοδιοίκηση το ελάχιστο, να μετακινείται ο δήμαρχος χωρίς να παίρνει έγκριση από το μακρύ χέρι του κράτους, που είναι στην περιφέρεια ο συντονιστής αποκεντρωμένης διοίκησης.

Δεν είναι προς την σωστή κατεύθυνση αυτά; Κυρίως η Αριστερή πτέρυγα τι λέει γι’ αυτά; Δεν θέλουμε την αυτοδιοίκηση να έχει βαθμό ελευθερίας;

Δεν θέλουμε την αυτοδιοίκηση να είναι αυτόνομη, να έχει τουλάχιστον τη δυνατότητα για κάποια ζητήματα να παίρνει τις αποφάσεις μόνη της; Ε, αυτό κάνει το νομοσχέδιο, το οποίο συζητάμε σήμερα και προς αυτή την κατεύθυνση λειτουργούμε προσπαθώντας και την αυτοδιοίκηση να την κάνουμε πιο λειτουργική, πιο αποτελεσματική, αλλά συνολικά να βρίσκεται σε μία συνέργεια με τις υπόλοιπες δημόσιες υπηρεσίες είτε κρατικές είτε περιφερειακές, ούτως ώστε να έχουμε ένα συνολικό αποτέλεσμα.

Επί της ουσίας, τι μας ενδιαφέρει; Μια κοινωνία που θα εξυπηρετείται σε όλα τα επίπεδα από όλους τους θεσμούς της πολιτείας, είτε αυτό λέγεται τοπική αυτοδιοίκηση, είτε περιφερειακή αυτοδιοίκηση, είτε κεντρικό κράτος. Και νομίζω ότι προς αυτή την κατεύθυνση πράττουμε το καλύτερο δυνατό.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ πολύ, κύριε συνάδελφε.

Το λόγο τώρα εκ μέρους του ΣΥΡΙΖΑ έχει ο κ. Γιαννούλης.

Κύριε συνάδελφε, έχετε 7 λεπτά. Μην αφιερώσετε το χρόνο σας σε διαφορετικό πράγμα εκτός από το νομοσχέδιο, σας παρακαλώ.

**ΧΡΗΣΤΟΣ ΓΙΑΝΝΟΥΛΗΣ:** Αυτό σε απλά ελληνικά, κυρία Πρόεδρε, σημαίνει ότι μάλλον φαίνεται ότι με έχετε υποψιαστεί και με έχετε καταλάβει.

**ΠΡΟΕΔΡΕΥΟΥΣΑ (Σοφία Σακοράφα):** Όπως πάντα, κύριε συνάδελφε, το ξέρετε, σας παρακαλώ όμως, γιατί είναι αρκετοί οι συνάδελφοι που θέλουν να μιλήσουν, είναι και οι Κοινοβουλευτικοί Εκπρόσωποι.

**ΧΡΗΣΤΟΣ ΓΙΑΝΝΟΥΛΗΣ:** Βεβαίως, βεβαίως. Δεν θα καταχραστώ του χρόνου κανενός.

**ΠΡΟΕΔΡΕΥΟΥΣΑ (Σοφία Σακοράφα):**  Ευχαριστώ.

**ΧΡΗΣΤΟΣ ΓΙΑΝΝΟΥΛΗΣ:** Θέλω απλά να ρωτήσω τον συνάδελφο που προηγήθηκε από εμένα στο Βήμα –επειδή πολλές φορές έχετε αποδείξει ότι έχετε βρει έναν αθωωτικό καθρέφτη, ο οποίος σας έχει απαλλάξει από την προηγούμενη πολιτική σας πρακτική, κύριε συνάδελφε- το εξής: Πού ακριβώς θα βάζει χειροπέδες ο δημοτικός αστυνομικός; Σε ένα σκυλάκι που παγιδεύτηκε σε ένα δέντρο; Σε ποιον θα χρησιμοποιήσει το ρόπαλο ή το γκλοπ που θα χρησιμοποιεί ένας δημοτικός αστυνομικός; Σε μια ομάδα νέων παιδιών που θα κάθονται σε μία πλατεία; Πόσες στολές θέλετε ακόμα; Πόσους ροπαλοφόρους χρειάζεστε ακόμα για να εμπεδώσετε την απόλυτη και επαρκή εξουσία για να νιώσετε αυτάρκεις και με αυτοπεποίθηση στην εξουσία;

Και εν πάση περιπτώσει, θυμηθείτε ότι ο χρόνος δεν παγώνει προ του 2015. Υπουργός Διοικητικής Μεταρρύθμισης Κυριάκος Μητσοτάκης –κυρία Λιακούλη, συγνώμη που θα σας στεναχωρέσω-, Υφυπουργός Εύη Χριστοφιλοπούλου. Στο δρόμο τρεις χιλιάδες δημοτικοί αστυνομικοί, στο δρόμο τρεις χιλιάδες καθηγητές των ΕΠΑΛ. Επαγγελματική εκπαίδευση, η προοπτική του μέλλοντος! Στο δρόμο σχολικοί φύλακες.

Αυτά ποιος τα έκανε; Ήταν άλλη Νέα Δημοκρατία, επειδή ήταν του Σαμαρά; Ο Υπουργός Διοικητικής Μεταρρύθμισης και η αρμόδιος Υφυπουργός κ. Χριστοφιλοπούλου ήταν άλλης πολιτικής κοπής; Θέλω πραγματικά να αναρωτηθούμε μεγαλόφωνα…

**ΕΥΑΓΓΕΛΙΑ ΛΙΑΚΟΥΛΗ:** Όχι, ήταν φίλοι με τον κ. Ραγκούση.

**ΧΡΗΣΤΟΣ ΓΙΑΝΝΟΥΛΗΣ:** Αφήστε τον κ. Ραγκούση. Έχει ακούσει πολλά, αλλά μην ξεχνάμε και την κ. Χριστοφιλοπούλου. Άνηκε και ανήκει στο ΠΑΣΟΚ, κυρία Λιακούλη. Ήταν Υφυπουργός του κ. Μητσοτάκη. Ήταν Υφυπουργός του 1984 Α΄. Αυτός είναι ο κωδικός του Κυριάκου Μητσοτάκη: 1984 –από τον Όργουελ- Α΄. Και φτάσαμε στο σημείο σήμερα –ειλικρινά, συνάδελφοι της Συμπολίτευσης- ο 1984 Α΄ να αδιαφορεί που ο 4056 C αυτή τη στιγμή εκθέτει το κοινοβουλευτικό πολίτευμα!

Μα είναι δυνατόν να αποδέχεστε στα σοβαρά ότι ο Υπουργός κ. Χατζηδάκης παρακολουθείτο από την ΕΥΠ με έξι συνεχόμενες εντολές και σε αυτή τη χώρα δεν τρέχει τίποτε; Είναι όλα καλά;

Κύριε συνάδελφε, προκαλέσατε για μία ακόμη φορά τον κ. Ανδρουλάκη να πάει να ενημερωθεί για τον λόγο της νόμιμης σύνδεσης, αλλά πολιτικά άστοχης. Πού να πάει; Με ποιο νόμο; Να πηδήξει τα κάγκελα της ΑΔΑΕ να μπει μέσα και να πιάσει από το λαιμό τον επικεφαλής της ΑΔΑΕ ή τον επικεφαλής της ΕΥΠ για να μάθει το λόγο;

Κάτι τελευταίο για να μπω στο νομοσχέδιο. Κύριε Πέτσα, επειδή έχετε πολύ καλές σχέσεις με ορισμένα τοπικά μέσα ενημέρωσης, με ιστοσελίδες, σας θεωρούν ευεργέτη, είναι ευγνώμονες για τον τρόπο που διαχειριστήκατε τα δημόσια οικονομικά, θέλω να σας ρωτήσω κάτι με πολύ σεμνότητα: Ισχύει ακόμη η δήλωση του Υπουργού Αναπτύξεως, του κ. Γεωργιάδη, ότι η Εύα Καϊλή αξίζει μία ψήφο για την Ευρωβουλή; Ισχύει; Είναι ενεργή πολιτικά αυτή η δήλωση; Είναι όσο ενεργή είναι και η στήριξη στον Ανδρέα Πάτση, το πρότυπο, το αστέρι που δείχνει το δρόμο πώς μπορείς να ζήσεις για να δουλέψεις και να πολιτευτείς ίσως και κλαίγοντας για να ζήσεις; Ο Άδωνις Γεωργιάδης, το άθλιο νομοσχέδιο του οποίου θεραπεύει η άλλη συνιστώσα του Λαϊκού Ορθόδοξου Συναγερμού, ο κ. Βορίδης, εμμένει στην άποψη ότι η κ. Καϊλή αξίζει την ψήφο μας;

Θυμίζετε πολλές φορές τον Ιανό με τα δύο πρόσωπα. Ρίχνετε κροκοδείλια δάκρυα για μία τοπική αυτοδιοίκηση, για την οποία η μόνη υψηλή αξιακή προσδοκία που είχατε ήταν να την έχετε υποχείριο και να κομπορρημονείτε ότι όλη η Ελλάδα είναι μπλε. Όλη η Ελλάδα είναι μπλε αυτοδιοικητικά και γίνεται μαύρη, είτε σε σχέση με ζητήματα διαφάνειας, είτε σε σχέση με ζητήματα αλληλεγγύης, είτε σε σχέση με ζητήματα αναπτυξιακά.

Έρχομαι σε ένα ζήτημα που εμείς θα στηρίξουμε, εμείς θα βάλουμε πλάτη για τις λαϊκές αγορές. Είναι η διασταύρωση, το σταυροδρόμι που ενώνεται η λαϊκή αγωνία του μικροπωλητή, του παραγωγού και του πολίτη και του εργαζόμενου, του μισθωτού. Σας θυμίζω ότι υπάρχουν ακόμα σ’ αυτή τη χώρα άνθρωποι που είναι εξαρτημένοι, βαθιά εξαρτημένοι από το μισθό τους. Δεν έχουν τη δυνατότητα να κάνουν δημόσιες σχέσεις με το Κατάρ. Δεν έχουν τη δυνατότητα να παίρνουν δάνεια από την Πειραιώς και να μην τα πληρώνουν ποτέ για να βγάζουν εφημερίδες. Δεν έχουν τη δυνατότητα να παίρνουν δάνεια για να εξαγοράζουν «κόκκινα» δάνεια και να βγάζουν τρελά λεφτά. Υπάρχουν άνθρωποι που είναι εξαρτημένοι από το μισθό τους και αυτοί οι άνθρωποι αναζητούν στις λαϊκές αγορές φτηνά ποιοτικά προϊόντα, αναζητούν καλή εξυπηρέτηση, αναζητούν τον τρόπο να ισορροπήσουν στην εξίσωση ότι πλέον μετά από τριάμισι χρόνια Νέας Δημοκρατίας το εισόδημα όχι μόνο δεν έχει ενισχυθεί όπως λέτε, αλλά η εξίσωση ότι το εισόδημα δεν αρκεί να καλύψει τις ανάγκες των πολιτών είναι ισχυρό, είναι σκληρό, είναι αδυσώπητο.

Θα στηρίξουμε λοιπόν ό,τι αφορά τις λαϊκές αγορές, για να μην σας δώσουμε το δικαίωμα να κάνετε αυτό που κάνατε πάντα: Να χρησιμοποιείτε τον πολίτη, τις λαϊκές γειτονιές, τα λαϊκά σημεία συνάντησης μόνο για πεδίο άσκησης ψηφοθηρικών τακτικών. Να πηγαίνετε παραμονές των εκλογών να σφίγγετε τα χέρια, να μοιράζετε χαμόγελα και να υπόσχεστε, όπως για παράδειγμα το ’19 που λέγατε ότι αυτοί πούλησαν τη Μακεδονία για τις συντάξεις κι εμείς θα ακυρώσουμε τη συμφωνία και μια σειρά ακόμη ζητήματα.

Άρα οι λαϊκές αγορές, επειδή είναι κομμάτι της βιωματικής παρουσίας μας στη ζωή, την κοινωνία και την πολιτική, είναι ένα σημείο στο οποίο εμείς θα βάλουμε πλάτη, αλλά θα δοκιμαστεί και η αξιοπιστία σας.

(Στο σημείο αυτό χτυπά το κουδούνι λήξεως του χρόνου ομιλίας του κυρίου Βουλευτή)

Κύριε Πέτσα, χθες στη Θεσσαλονίκη είμαι αυτήκοος και αυτόπτης μάρτυρας μιας πομπώδους και με κομπορρημοσύνη δήλωσης του κ. Βορίδη για την προστασία των εργαζομένων στις Περιφέρειες Αττικής και Κεντρικής Μακεδονίας. Είπε –έτσι μεγαλόθυμα, με «λαρτζιλίκι»- ότι «και αν χρειάζεται, θα το κάνω να φέρω σήμερα, απόψε που μιλάμε στη Βουλή νομοτεχνική παρέμβαση, έτσι ώστε να αρθούν όλες οι αμφιβολίες και οι φοβίες των εργαζομένων».

Θα το κάνετε; Ή είναι ακόμα μία πομφόλυγα Νέας Δημοκρατίας «όχι, δεν γίνονται παρακολουθήσεις στην Ελλάδα»; Είναι δέσμευση Βορίδη χθες το βράδυ από τη Θεσσαλονίκη. Τι θα κάνετε;

**ΠΡΟΕΔΡΕΥΟΥΣΑ (Σοφία Σακοράφα):** Πρέπει να κλείσετε, κύριε συνάδελφε.

**ΧΡΗΣΤΟΣ ΓΙΑΝΝΟΥΛΗΣ:** Κλείνω, κυρία Πρόεδρε.

Δεν ξέρω ποια θα είναι η τύχη του Πρωθυπουργού «1984 Α΄». Δεν ξέρω αν ο 4056 C θα βρει το σθένος και τη δύναμη να απαλλάξει τον πολιτικό κόσμο από το άγος ότι είναι κανονικότητα να παρακολουθεί ο Πρωθυπουργός τους Υπουργούς του. Αυτό που ξέρω είναι ότι η επόμενη συνάντησή μας δεν θα είναι ούτε δημοσκοπική, ούτε ψηφοθηρική, ούτε με λίστες, ούτε με την ανοχή στην αισχροκέρδεια και την ακρίβεια, ούτε με την ανοχή στα 1,8 δισεκατομμύρια των ενεργειακών εταιρειών.

Η επόμενη αναμέτρησή μας θα είναι στον λαό και στην κάλπη.

Κι εκεί, κύριε Πέτσα, πραγματικά, όποιος δεν προσαρμοστεί στην πραγματικότητα, πεθαίνει πολιτικά.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα έχει ο Κοινοβουλευτικός Εκπρόσωπος του ΜέΡΑ 25 κ. Κλέων Γρηγοριάδης.

Ορίστε, έχετε δώδεκα λεπτά, κύριε συνάδελφε.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ, κυρία Πρόεδρε, που μόλις μου δώσατε τον λόγο.

Ευχαριστώ πολύ και τον αγαπητό φίλο, τον κύριο που καθάρισε εδώ πέρα υγειονομικά, ενώ δεν όφειλε, καθώς δεν είναι υγειονομικός αλλά είναι κλητήρας της Βουλής μας.

Και προχωράω στο προκείμενο.

Καμία έκπληξη, κυρίες και κύριοι Βουλευτές, κυρία Πρόεδρε, κύριε Υπουργέ! Για μας στο ΜέΡΑ25 και στο DiEM25, η παραμικρή έκπληξη για τη βρομιά που αναδύεται και ζέχνει στην Ευρωπαϊκή μας Ένωση! Την ξέρουμε πολύ καλά αυτή τη βρωμιά. Είναι η βρωμιά που εκβιάζει τόσα χρόνια τον Νότο. Και τον εκβιάζει ο Βορράς. Είναι η βρωμιά που εκβιάζει την Ισπανία, την Ιταλία, την Πορτογαλία, την Ελλάδα. Είναι η ίδια αυτή ακριβώς βρωμιά. Δεν είναι, ξέρετε, ένα καρκίνωμα που έπεσε από τον ουρανό το σκάνδαλο του χρηματισμού ανώτατων στελεχών, ανώτατων αξιωματούχων της Ευρωπαϊκής Ένωσης από τον δικτάτορα, από το φασιστικό καθεστώς του Κατάρ. Δεν είναι. Δεν είναι εξαίρεση, είναι κανόνας. Η Ευρωπαϊκή Ένωση έχει μετατραπεί σε ένα κονκλάβιο, το οποίο είναι μια συρραφή από άτυπα όργανα, όπως είναι η Κομισιόν, το Eurogroup, το Euroworking Group όργανα που δεν προβλέπονται από μια σύμβαση-συνθήκη δημιουργίας της Ευρωπαϊκής Ένωσης.

Είναι όργανα επίκτητα, ελληνικέ λαέ, που φορέθηκαν μετά στην Ευρωπαϊκή μας Ένωση για να μπορούν να κλέβουν αυτά τα «gondel boys» και αυτά τα «golden girls» σαν την κ. Καϊλή τους Ευρωπαίους συμπολίτες μας και τους λαούς μας. Αυτό ακριβώς είναι. Καμία έκπληξη, λοιπόν, για τις κλοπές. Είναι κανόνας. Το κονκλάβιο αυτό έτσι λειτουργεί.

Δεν σας κάνει εντύπωση κάτι, κυρίες και κύριοι Βουλευτές; Τρελάθηκαν οι Ευρωπαίοι πολίτες; Τρελάθηκαν; Τι έγιναν, νεοναζί; Έγιναν νεοφασίστες οι Ιταλοί γείτονές μας; Γιατί έχουν φασιστική κυβέρνηση εδώ και μερικούς μήνες; Γιατί έχουν φασιστική κυβέρνηση οι λίγο παραπέρα γείτονές μας, οι Ούγγροι του κ. Όρμπαν; Γιατί είχαν φασιστική κυβέρνηση οι Αυστριακοί; Διότι για πρώτη φορά υπάρχει νεοναζιστικό κόμμα στη Γερμανία, το οποίο λέει ότι είναι ναζιστικό κόμμα. Έχει τα σύμβολα του Χίτλερ. Ξέρετε ότι υπάρχει μεταπολεμικό τραύμα στη Γερμανία και αποφεύγουν τον ναζισμό γιατί έχουν καεί και τον αποφεύγουν όπως ο διάβολος το λιβάνι. Γιατί ο φασισμός κερδίζει έδαφος; Γιατί η κυρία Λεπέν είναι το πρώτο φαβορί για να συντρίψει τον κ. Μακρόν; Διότι χρηματιζόμενα αμαρτωλά πρόσωπα αμαρτωλών οργάνων που έχετε συστήσει, τα οποία συνεπικουρούνται από αμαρτωλές ΜΚΟ, κλέβουν τον δημόσιο πλούτο των Ευρωπαίων πολιτών και τον έχουν για πάρτη τους. Γι’ αυτό! Είναι τόσο απλό.

Επίσης, αγαπητέ συνάδελφε που προηγηθήκατε από τη Νέα Δημοκρατία, τα άκρα είναι επικίνδυνα. Όχι όλα τα άκρα. Τα άκρα που είναι εκτός νομιμότητας είναι επικίνδυνα. Τα άκρα, δηλαδή, που είναι ακροδεξιά, διότι εγώ δεν ξέρω κανένα άκρο στην Ελλάδα που να είναι Χρυσή Αυγή αριστερό. Ξέρω μόνο δεξιό. Καταλάβατε; Επομένως, τα άκρα είναι επικίνδυνα και καλό είναι να μη γίνει φασιστική η χώρα μας. Καλό είναι να μην έχουμε ναζισμό σε λίγο στην Ελλάδα.

Όμως, ποιος θα έχει δημιουργήσει προϋποθέσεις αν κινδυνέψει να γίνει νεοφασιστική η χώρα μας; Ποιος άλλος από όλους εσάς που υποταγμένοι τώρα δεκατρία χρόνια δέχεστε να στριμώχνεται όλο και πιο πολύ στη γωνία πεινασμένος, κρυωμένος, με αδίστακτο τρόπο ο ελληνικός λαός, προκειμένου όλα αυτά τα «gondel boys» και τα «golden girls» να παίρνουν τις μίζες τους! Περί αυτού πρόκειται. Μιλάμε για τους διάφορους Κοστέλο αυτού του κόσμου. Δεν είναι η κ. Καϊλή εξαίρεση. Είναι κανόνας στην Ευρωπαϊκή Ένωση και όποιος δεν το παραδέχεται λέει ψέματα στον ελληνικό λαό.

Ο κ. Σόιμπλε, παρεμπιπτόντως, ο οποίος ήταν ο «νούμερο 1» άνθρωπος μετά την κ. Μέρκελ στην ιστορική διαπραγμάτευση του 2015, τόλμησε να πει κυνικότατα στον κ. Βαρουφάκη –και είναι καταγεγραμμένο γιατί ευτυχώς το ηχογράφησε ο κ. Βαρουφάκης- όταν του ζήτησε ευλόγως τα κέρδη από τα ελληνικά ομόλογα που είχαν αισχροκερδίσει πάνω στην καταστροφή και την πτώχευσή μας, κάποια δισεκατομμύρια, «Ναι, είναι δικά σας, αλλά θα τα κρατήσω για τον προϋπολογισμό μου».

Τα ακούς, ελληνικές λαέ; Για τον γερμανικό προϋπολογισμό έκλεψε ο κ. Σόιμπλε και είχε το θράσος να το λέει σε επήκοον είκοσι οκτώ Υπουργών Οικονομίας! Τόσο κλέφτες είναι στην Ευρωπαϊκή Ένωση!

Δεν πέφτουμε καθόλου από τα σύννεφα. Το καρκίνωμα υπάρχει. Η βρώμα είναι πολύ πιο βρωμερή, ελληνικέ λαέ, από αυτήν που μόλις έχει αρχίσει να αναδύεται. Θα σκάσουμε από την μπόχα, μόλις βγει όλη στην επιφάνεια.

Το πολιτικό σύστημά σας, λοιπόν, φταίει που οι φασίστες ερωτοτροπούν με θέσεις εξουσίας και πάλι στην Ευρώπη και που ενδυναμώνονται και στην Ελλάδα. Μετά τη δολοφονία του Παύλου Φύσσα θα είχαν εξαφανιστεί οι φασίστες, αν δεν τους νεκρανάσταινε ο τρόπος που κυβερνάτε. Διότι περί αυτού ακριβώς πρόκειται. Όταν πιέζεις τον λαό στην άκρη και δεν έχει να φάει, θα στραφεί στα άκρα. Και το μη νόμιμο άκρο στην Ελλάδα, είπαμε, είναι ένα. Είναι το ακροδεξιό.

Βασίλειος Μάγγος, Νίκος Σαμπάνης, Κώστας Φραγκούλης: Τρεις νέοι συνάνθρωποί μας δολοφονημένοι σε λιγότερο από τρία χρόνια, σε δύο χρόνια και έναν μήνα, για την ακρίβεια. Τρεις νέοι συνάνθρωποί μας δολοφονημένοι χωρίς τον παραμικρό λόγο, χωρίς κανένα λόγο, από κρατικούς λειτουργούς. σε λιγότερο –επαναλαμβάνω- από δυόμισι χρόνια! Είναι ένας τον χρόνο και ακόμα περισσότεροι.

Ο αυταρχισμός και η αστυνομοκρατία απλώνονται πια στην επικράτεια σαν ένα μαύρο πέπλο και την καλύπτουν όλη απ’ άκρη σε άκρη. Αυτό το πέπλο που έχει καλύψει την επικράτεια με τον αυταρχισμό και τη αστυνομοκρατία σας είναι φασιστικό πέπλο. Δεν είναι ένα τυχαίο πέπλο. Και είναι φασιστικό πέπλο, γιατί όταν τελειώσει η διακυβέρνησή σας, δηλαδή όταν κάνετε τη χάρη στον ελληνικό λαό και του αδειάσετε τη γωνιά, το μόνο που θα έχει μείνει να θυμίζει την ύπαρξη της «Κυριάκος Μητσοτάκης Α.Ε.» θα είναι το μοίρασμα του εθνικού μας πλούτου σε δεκαπέντε παρασιτικούς Έλληνες ολιγάρχες. Και βέβαια θα είναι και η απαραίτητη καταστολή για την επίτευξη αυτού του στόχου, του μοιράσματος δηλαδή του εθνικού μας πλούτου στους δεκαπέντε παρασιτικούς και ο αυταρχισμός.

Ο αυταρχισμός βεβαίως και η καταστολή είναι απολύτως σύμφυτα, ελληνικέ λαέ, με την «Κυριάκος Μητσοτάκης Α.Ε.», η οποία ξεκίνησε τη διακυβέρνησή της μετά από δέκα χρόνια –θυμίζω- μνημονιακής φτώχειας και περικοπών στις οικονομίες του λαού, στους μισθούς και στις συντάξεις, καταργώντας το πανεπιστημιακό άσυλο. Αυτό είναι το μεγάλο πρόβλημα! Περίμενε τεσερσήμισι χρόνια στην Αντιπολίτευση ο κ. Μητσοτάκης, έχοντας ένα πράγμα στον νου του, το υπ’ αριθμόν «1» πρόβλημα της πατρίδας μας, ότι υπήρχε άσυλο στα πανεπιστήμια. Όχι ότι δεν είχαμε να φάμε, όχι ότι εκατοντάδες χιλιάδες άνθρωποι έφυγαν στο εξωτερικό, όλοι νέοι άνθρωποι, όχι ότι κρυώνουμε, όχι ότι οι μισθοί και οι συντάξεις μας είναι οι μισές! Όχι! Ήταν το άσυλο και το καταργήσατε! Από τότε σας είχαμε προειδοποιήσει ότι θα κάνει έκρυθμη την κατάσταση στα πανεπιστήμια. Την έχει κάνει εκρυθμότατη!

Όμως, δεν σταματήσατε εκεί. Με αφορμή τον COVID, τι κάνατε; Κάνατε τις απαγορεύσεις, την αστυνομοκρατία και την καταστολή, δημοκρατική κανονικότητα στη χώρα. Όλα όσα εκφράζουν τη δυσαρέσκεια των πολιτών έχουν ουσιαστικά απαγορευτεί. Απαγορεύεται να εκφράζεται δημόσια η δυσαρέσκεια.

Αναρωτιέται κανείς αν ο στρουθοκαμηλισμός της Κυβέρνησης του Κυριάκου Μητσοτάκη έχει κάποιο όριο, αφού η απαγόρευση της δημοσιοποίησης της διαμαρτυρίας δεν σημαίνει σε καμία περίπτωση αυτομάτως την εξαφάνιση της διαμαρτυρίας. Να το πω απλά, για να το καταλάβετε. Επειδή ρημάζετε στο ξύλο αμέσως όποιον τολμήσει να σηκωθεί να πει «Βρε παιδιά, καθίστε, εδώ πέρα δεν είναι σωστό αυτό, είναι άδικο, είναι παράλογο», δεν σημαίνει ότι η ελληνική κοινωνία δέχεται την κυβερνητική πολιτική σας, τον αυταρχισμό και την καταστολή σας αδιαμαρτύρητα. Συνεχίζει να διαμαρτύρεται. Απλώς, τους δέρνετε που διαμαρτύρονται.

Σας τα λέω όλα αυτά γιατί φαίνεται πως κάποιοι από εσάς έχουν πιστέψει στο ψέμα σας και φαίνεται καθαρά από το σημερινό σχέδιο νόμου, κυρία Πρόεδρε, το οποίο στα άρθρα 3 έως 37 αφορά τη δομή και τη λειτουργία της Δημοτικής Αστυνομίας. Υπενθυμίζουμε εδώ για το κωμικοτραγικό του πράγματος ότι με αρμόδιο Υπουργό τον Κυριάκο Μητσοτάκη στη Δημόσια Διοίκηση η Κυβέρνηση είχε τότε προχωρήσει στην κατάργηση της Δημοτικής Αστυνομίας. Το λέω, για να μη μιλάμε για ανακολουθίες, τρέλα, και παράνοια που συνοδεύει την τρικυμία εν κρανίω του Πρωθυπουργού σας εδώ.

Παρά το γεγονός, λοιπόν, ότι η συγκεκριμένη Δημοτική Αστυνομία παραμένει ένα Σώμα με βασική αρμοδιότητά της την αντιμετώπιση της παράνομης στάθμευσης, τον έλεγχο τήρησης διατάξεων του Κώδικα Οδικής Κυκλοφορίας, καθώς και την επιβολή, ελληνικέ λαέ, διοικητικών προστίμων και κυρώσεων σε καταστήματα και επιχειρήσεις, με τις προβλέψεις του νομοσχεδίου σας που θα ψηφιστεί σήμερα, η Δημοτική Αστυνομία αποκτά και αυτή χαρακτηριστικά Σώματος καταστολής.

Συνεπής προς τον αυταρχισμό της, η «Κυριάκος Μητσοτάκης Α.Ε.» μετατρέπει τη Δημοτική Αστυνομία σε μια πιο «light» εκδοχή της Ελληνικής Αστυνομίας, με κατασταλτικό ρόλο, χωρίς όμως την απαραίτητη φυσικά για τέτοιες δουλειές εκπαίδευση.

Σύμφωνα με το άρθρο 5 του σχεδίου νόμου σας, ο κάθε Δημοτικός Αστυνομικός θα φέρει ειδικό εξοπλισμό, κυρία Πρόεδρε, που θα περιλαμβάνει χειροπέδες και γκλοπ. Μπορεί να μας εξηγήσει κάποιος γιατί; Χρειάζονται χειροπέδες και γκλοπ για κάποιο λόγο, όταν κόβουν κλήσεις σε σταθμευμένα παρανόμως οχήματα ή όταν πάμε να επιβάλουμε κυρώσεις για αγορανομικές διατάξεις όταν έχει ξεφύγει κάποιος μαγαζάτορας; Εγώ δεν το καταλαβαίνω. Θα μας το πείτε εσείς μετά.

Επίσης μπορεί να προβαίνει σε συλλήψεις ο υπάλληλος ο δημοτικός, όταν του αντιμιλάει κάποιος που πάρκαρε παράνομα, φαντάζομαι. Επίσης, στους χώρους όπου διεξάγεται ο έλεγχος, πρέπει αμέσως να δείχνει ταυτότητα από δω και πέρα στον αστυνομικό. Διαφορετικά, θα θεωρείται απείθεια.

Ο πολίτης δηλαδή που θα του λέει «δεν είσαι αστυνομία, είσαι δημοτικός υπάλληλος» θα θεωρείται ότι διαπράττει το αδίκημα της απείθειας.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΝΙΚΗΤΑΣ ΚΑΚΛΑΜΑΝΗΣ)

Μεγάλα ερωτήματα δημιουργούνται βέβαια και για την επάρκεια της εκπαίδευσης που σας είπα. Έξι μήνες δήθεν εκπαίδευση, όταν οι υπόλοιποι αστυνομικοί που βγαίνουν έξω έχουν εκπαιδευτεί δύο χρόνια σε κανονική εκπαίδευση. Βεβαίως στους τόσες χιλιάδες που προσλαμβάνετε με ρυθμό κακουργήματος δεν προλαβαίνετε να τους εκπαιδεύσετε. Και αυτοί οι ειδικοί φρουροί που κυκλοφορούν τώρα έξω είναι και αυτοί, όπως και αυτοί οι δημοτικοί θα γίνουν σε λίγο, Ανεκπαίδευτοι με άλφα κεφαλαίο.

Την προηγούμενη μόλις εβδομάδα εξαιτίας αυτής της έλλειψης εκπαίδευσης χάσαμε ακόμα ένα παιδί δεκαέξι χρονών, το οποίο πυροβολήθηκε στο κεφάλι από την ομάδα ΔΙΑΣ του κ. Χρυσοχοΐδη. Δεν ξέρω αν το αγνοείτε. Να σας ενημερώσω, αν δεν το ξέρετε. Η ομάδα ΔΙΑΣ ως επί το πλείστον επανδρώνεται από ειδικούς φόρους. Για τους ειδικούς φρουρούς έχουμε «γκανιάσει» να ουρλιάζουμε τρία χρόνια ότι τους στέλνετε ανεκπαίδευτους. Αυτοί είναι που πυροβολούν χωρίς λόγο, αυτοί είναι που πυροβολούν όταν τρομοκρατηθούν, όταν χάσουν την ψυχραιμία τους.

Στα υπόλοιπα ανδραγαθήματα του σώματος των ανεκπαίδευτων ειδικών φρουρών να προσθέσουμε βεβαίως τη δολοφονία Γρηγορόπουλου, τη δολοφονία Σαμπάνη, κ.λπ, κ.λπ. Στο ίδιο πλαίσιο προφανώς αναμένονται αντίστοιχα αποτελέσματα και έτσι κινείται και πάλι η Κυβέρνησή σας.

Επειδή βλέπω τον χρόνο να με καταδιώκει, θα περάσω σε κάτι πιο κρίσιμο. Πριν από μερικές μέρες αντιπροσωπεία των οδηγών ταξί, το σωματείο τους που λέγεται ΣΟΤΑ, ήρθε εδώ στη Βουλή και συναντήθηκε με Βουλευτές και ομάδα του ΜέΡΑ25.

Οι οδηγοί, κύριε Πρόεδρε, μας ενημέρωσαν για τις συνθήκες εργασίας τους και με συγχωρείτε που κυβερνάτε, αλλά πραγματικά μείναμε άφωνοι με τις μεσαιωνικές συνθήκες στις οποίες αναγκάζονται να εργαστούν- ακούστε, πολίτες, να φρίξετε- παραπάνω από αντίξοες.

Αυτοί οι οδηγοί αναγκάζονται να καταβάλλουν ενοίκιο το οποίο αποφασίζεται παράτυπα –είστε υπεύθυνοι, είναι παράνομο- από συγκεκριμένους ανθρώπους -μαντράδες τους λένε, αν δεν τους ξέρετε- είναι αναγκασμένοι να πληρώνουν οι ίδιοι, ελληνικέ λαέ, τις ασφαλιστικές τους εισφορές, ακόμα και τη συμμετοχή του εργοδότη, κύριε Πρόεδρε. Υποχρεώνονται από την εργοδοσία να εργάζονται κάθε μέρα χωρίς ρεπό, συνεχόμενα πολλές φορές για τρεις ή ακόμα για έξι συνεχόμενους μήνες –το ακούσατε;- χωρίς ρεπό επί δώδεκα και δεκαοκτώ ώρες την ημέρα. Δεν αστειεύομαι.

Πολίτες που μας ακούτε από εκεί έξω, μοιάζει βέβαια σαν κακόγουστο αστείο, αλλά αν αυτοί οι άνθρωποι διεκδικήσουν ένα ρεπό, κύριε Πρόεδρε, μέσα σε έξι μήνες ή σε τρεις μήνες συνεχόμενης εργασίας, απλά απολύονται.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα τελειώσω σε ένα λεπτό, αν μου επιτρέψετε.

Την ίδια στιγμή υπάρχουν χιλιάδες άλλοι συνάνθρωποί μας που τους έχετε φέρει με τις μνημονιακές κυβερνήσεις σας σε τέτοια κατάσταση ένδειας που παρακαλάνε να πηδήξουν πάνω σε αυτήν τη μεσαιωνική εργασιακή γαλέρα που λέγεται «οδηγός ταξί».

Βεβαίως όσοι οδηγοί ταξί εργάζονται σε αυτές τις απάνθρωπες αποικιοκρατικές συνθήκες, εκτός από τη σωματική και ψυχική καταπόνησή τους, γίνονται επικίνδυνοι για εμάς, για τους συνανθρώπους τους, για την ασφαλή μεταφορά του επιβατικού κοινού.

Τελειώνω με τις διεκδικήσεις τους. Οι εργαζόμενοι οδηγοί ταξί διεκδικούν τα εξής: Πρώτον, εκπαίδευση και πιστοποίηση του επαγγέλματος, να μην είναι ξέφραγο αμπέλι. Δεύτερον, εφαρμογή της συλλογικής σύμβασης η οποία υπάρχει, αλλά είναι σαν να μην υπάρχει. Τρίτον, κατάργηση του ΤΕΒΕ για τον οδηγό. Τέταρτον, κατάργηση της σύμβασης προσοδοφόρου πράγματος. Πέμπτον, δημιουργία επιτέλους σε αυτήν τη χώρα μητρώου οδηγών ταξί, έτσι ώστε να ξέρουμε ποιοι οδηγούν τα ταξί στην Ελλάδα. Έκτον, επανεξέταση όλων των ειδικών καρτών και αντικατάσταση με νέες ηλεκτρονικού τύπου. Έβδομο, υποχρεωτική ψυχιατρική γνωμάτευση των οδηγών από δημόσιο φορέα. Όγδοον, υποχρεωτικές τοξικολογικές εξετάσεις από δημόσιο νοσοκομείο τουλάχιστον μία φορά τον χρόνο. Ένατον, αυστηροποίηση των ποινών στα βαριά αδικήματα του κανονισμού λειτουργίας ταξί ακόμα και αφαίρεση της κάρτας για έναν μήνα, χρηματικό πρόστιμο 1.000 ευρώ και καταβολή του προστίμου ώστε να πάρει την κάρτα πίσω ο οδηγός που έχει υποπέσει στο παράπτωμα. Δέκατον, αυτοπρόσωπη εργασία. Ενδέκατο, 300 ευρώ ονομαστικό voucher για κάθε οδηγό και θα τα πούμε και στη συνέχεια.

Κλείνω λέγοντάς σας τα εξής. Το ΜέΡΑ25 δεν ξέχασε τους διανομείς της efood και της Wolt. Το ΜέΡΑ25 δεν ξέχασε τη γαλέρα στη ΣΤΑΣΥ, στον ηλεκτρικό και το μετρό. Το ΜέΡΑ25 να είστε σίγουροι δεν πρόκειται από δω και πέρα να ξεχάσει τους οδηγούς ταξί. Ντρεπόμαστε που είμαστε μέλη της εθνικής αντιπροσωπείας και δεν ξέραμε το μέγεθος της γαλέρας που τραβάνε, το μέγεθος της απελπισίας που ζουν. Από δω και πέρα το ΜέΡΑ25 και οι οδηγοί ταξί είναι ένα πράγμα. Θα σας κυνηγήσουμε μέχρι να ζήσουν σαν άνθρωποι.

Ευχαριστώ πολύ για την ανοχή, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Πριν φωνάξω τον συνάδελφο κ. Ιλχάν Αχμέτ, να δώσουμε τον λόγο για τρία λεπτά στον Υπουργό κ. Παπαθανάση για μια τροπολογία.

Κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε.

Πρόκειται για την τροπολογία με γενικό αριθμό 1517 και ειδικό αριθμό 140. Με το άρθρο 1 εισάγεται το καλάθι του Άη Βασίλη με τα δέκα είδη, τις δέκα κατηγορίες παιχνιδιών προκειμένου να πετύχουμε τις καλύτερες τιμές για εταιρείες-αλυσίδες που έχουν τουλάχιστον άνω του 1.000.000 ευρώ τζίρο. Βεβαίως και άλλες αλυσίδες που επιθυμούν ή άλλα καταστήματα-εταιρείες που επιθυμούν να συμπεριληφθούν, μπορεί να το κάνουν προαιρετικά.

Με το άρθρο 2 διευκρινίζεται το ζήτημα της συγκρότησης των επιτροπών της Γενικής Γραμματείας Βιομηχανίας για τα έργα του Ταμείου Ανάκαμψης. Συγκεκριμένα διευρύνεται η δυνατότητα συγκρότησης επιτροπών από τα μητρώα του ΕΜΠΑ και του ΕΜΠΕ, είναι των αξιολογητών και των ελεγκτών του Υπουργείου Ανάπτυξης και Επενδύσεων.

Με τα άρθρα 3, 4, 5, 6 και 7 ρυθμίζονται ζητήματα σχετικά με την ειδική υπηρεσία δίκαιης αναπτυξιακής μετάβασης. Συγκεκριμένα με το άρθρο 3 διευκρινίζεται ότι όσον αφορά τις θέσεις προσωπικού της ειδικής υπηρεσίας, μπορούν να καλυφθούν και με προσλήψεις προσωπικού, οι σχετικές πιστώσεις όμως θα βαρύνουν τον τακτικό προϋπολογισμό του Υπουργείου Ανάπτυξης και Επενδύσεων. Στο άρθρο 4 η ειδική υπηρεσία μπορεί να υποστηρίζεται από τις αρμόδιες γενικές διευθύνσεις του Υπουργείου Ανάπτυξης και Επενδύσεων. Στο άρθρο 5 της τροπολογίας διευκρινίζεται ρητά ότι η διάθεση των πιστώσεων του κρατικού προϋπολογισμού γίνεται με απόφαση του αρμόδιου για θέματα ΔΑΜ Υπουργού και η διενέργεια των δαπανών του τακτικού προϋπολογισμού γίνεται από το διοικητή της ΔΑΜ ως κύριο διατάκτη. Ομοίως, στα άρθρα 6 και 7 ορίζεται ότι η αμοιβή των μελών των επιτροπών αξιολόγησης έργων ΔΑΜ καταβάλλεται από τον τακτικό προϋπολογισμό.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε ως εξής. Ο συνάδελφος κ. Ιλχάν Αχμέτ έχει τον λόγο, μετά ο κ. Ακτύπης από τη Νέα Δημοκρατία και μετά ο κ. Βιλιάρδος ως κοινοβουλευτικός εκπρόσωπος.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Κυρίες και κύριοι συνάδελφοι, το συζητούμενο νομοσχέδιο «σκούπα», όπως μπορούμε να το χαρακτηρίσουμε, θα μπορούσε πραγματικά να έχει τον τίτλο «Λοιπές διατάξεις του Υπουργείου Εσωτερικών». Ασύνδετες διατάξεις χωρίς καμία συνοχή σε μια προσπάθεια να διευθετηθούν ζητήματα και εκκρεμότητες που σε πολλές περιπτώσεις έχουν δημιουργηθεί εξαιτίας του νομοθετικού αλαλούμ που σας χαρακτηρίζει.

Από το άρθρο 51 έως το 118 ρυθμίζεται κάθε πιθανό και απίθανο θέμα. Τι έχουμε λοιπόν σήμερα; Τροποποιήσεις, διορθώσεις διατάξεων που εσείς φέρνετε και εισάγετε ενώπιον της εθνικής αντιπροσωπείας. «Ράβε, ξήλωνε» σε μια προσπάθεια αντιμετώπισης γνωστών προβλημάτων που εσείς οι ίδιοι όμως δημιουργήσατε.

Στο πρώτο θέμα που θα σταθώ είναι το αυτοδιοικητικό πολιτικό πλαίσιο στο οποίο εντάσσεται το νομοσχέδιο. Αλήθεια, πώς θα εφαρμοστούν πρακτικά όλες αυτές οι αυτοδιοικητικές μικροδιατάξεις στους δήμους, όταν έχει τιναχτεί στην κυριολεξία στον αέρα το μείζον που είναι το σύστημα διακυβέρνησής τους; Αναρωτιέμαι αν γνωρίζετε ποια είναι σήμερα η κατάσταση στους δήμους της χώρας.

Αυτήν τη στιγμή στους δήμους επικρατεί μια τεράστια ανασφάλεια. Έχουν έρθει τα πάνω κάτω στη διακυβέρνηση και εσείς κάνετε πως δεν το βλέπετε. Έχουμε δύο πανίσχυρες επιτροπές ελεγχόμενες από τους δημάρχους που μετά την απόφαση του ΣτΕ, ανεξαρτήτως της νομικής διάστασης, υπάρχει μείζον θέμα πολιτικής νομιμοποίησης των αποφάσεων που αυτές θα λαμβάνουν στο εξής.

Κι εδώ δυστυχώς θα πρέπει να πω το εκνευριστικό «Εμείς σας είχαμε προειδοποιήσει και μάλιστα από τον Αύγουστο του 2019». Ήρθε λοιπόν η ολομέλεια του Συμβουλίου της Επικρατείας και έκρινε αντισυνταγματικές για την τρέχουσα αυτοδιοικητική θητεία τις γαλάζιες διατάξεις που ανέτρεψαν οριστικά τις ριζικές παραμέτρους στο σύστημα διακυβέρνησης των δήμων, ενώ ήδη είχαν προηγηθεί οι αυτοδιοικητικές εκλογές του 2019.

Δικαιωνόμαστε, αλλά αυτό φυσικά δεν λύνει το πρόβλημα των δήμων. Δικαιωνόμαστε, γιατί σταθήκαμε απέναντι σε κάθε νομοσχέδιο, σε κάθε τροπολογία που ήθελε τα δημοτικά συμβούλια σε έναν απαράδεκτο διακοσμητικό ρόλο.

Σας υπενθυμίζουμε πως το Σύνταγμα με αυτές τις ρυθμίσεις γίνεται «κουρελόχαρτο», αλλά εσείς αλαζονικά επιμένετε ακόμη και σήμερα. Προφανώς, δεν είναι μια δικαίωση αυτή που μας χαροποιεί, αλλά θα επιμείνουμε να στηρίζουμε υπεύθυνα την τοπική αυτοδιοίκηση και τους αιρετούς που βλέπουν μια ολόκληρη θητεία να τινάζεται στον αέρα και δεν έχουν ιδέα τι μέλλει γενέσθαι ως προς τη νομιμότητα στη λειτουργία των δήμων.

Κυρίες και κύριοι συνάδελφοι, έρχομαι και στο θέμα της Δημοτικής Αστυνομίας. Επιμένετε και πάλι επικοινωνιακά να διαφημίζετε πως πρόκειται να προσλάβετε με διαγωνισμό χίλιους διακόσιους εξήντα τέσσερις δημοτικούς αστυνομικούς. Όμως, γνωρίζουμε διαίρεση; Ας τα διαιρέσουμε. Γιατί, εάν διαιρέσουμε το 1264 με τους 332 δήμους της χώρας, ισοδυναμεί περίπου με τέσσερα άτομα. Βέβαια, θα πάει αναλογικά, αλλά ο αριθμός αυτός είναι αστείος. Και αν προσθέσουμε σε αυτό πως ο εν λόγω διαγωνισμός δεν έχει ούτε καν ξεκινήσει -και μάλλον θα τον προλάβουν οι εθνικές και οι δημοτικές εκλογές- τότε βλέπουμε ότι είναι καθαρά προεκλογική κίνηση.

Επομένως, δεν κατανοώ τις μεταρρυθμιστικές κορώνες που συνοδεύουν την υπό ψήφιση: αλλαγές ως προς τις προσλήψεις.

Βέβαια, θα ήμουν άδικος αν έλεγα πως δεν αναγνωρίζω και τη συντηρητική λογική στις αλλαγές που φέρνετε. Γιατί, τελικά, η Δημοτική Αστυνομία μετατρέπεται και αυτή σε έναν κατασταλτικό ένοπλο Σώμα. Το είπαν όλοι οι συνάδελφοι που μίλησαν πριν από εμένα. Αποκτά χειροπέδες και γκλοπ και το δικαίωμα να κάνει συλλήψεις. Ξέρετε, οι συλλήψεις μπορούν να γίνουν μόνο με το άρθρο 417 του Κώδικα Ποινικής Δικονομίας. Επίσης, πρέπει να είναι οπωσδήποτε το έγκλημα, πλημμέλημα. Πρέπει να έχει να τελεστεί κατά την αυτόφωρη διαδικασία.

Με άλλα λόγια αυτοί οι δημοτικοί αστυνομικοί με ποια εκπαίδευση, με ποιες γνώσεις, θα κληθούν και θα κρίνουν εάν θα υπάρχει πλημμέλημα ή αν ισχύουν οι διατάξεις στο αυτόφωρο; Κινδυνεύει ο πολίτης να ταλαιπωρηθεί, να προσάγεται στην Αστυνομία και μετά να αποφασίζει ο εκάστοτε εισαγγελέας ότι τελικά αυτό δεν ήταν πλημμέλημα, ήταν πταίσμα.

Επίσης, εάν ρίξουμε μια ματιά στον νόμο των δήμων και κοινοτήτων, θα δούμε ότι οι αρμοδιότητες της Δημοτικής Αστυνομίας κατά 95% αφορούν πταίσματα. Δεν αφορούν καν πλημμελήματα. Εκτός εάν στο μυαλό σας έχετε να φέρετε κάτι άλλο το επόμενο διάστημα, μετά τις γιορτές, με το οποίο θα εξοπλιστούν και με άλλες ανακριτικές ιδιότητες –ανακριτικούς όρους- και βέβαια τότε θα μιλάμε για παραβίαση ακόμα και των διατάξεων του Συντάγματος.

Για παράδειγμα, δεν ορίζεται στον υπό συζήτηση νόμο κάποια εξουσιοδοτική διάταξη ή παραπομπή η οποία θα λέει τι θα κάνει ο Δημοτικός Αστυνομικός που θα συλλάβει τον πολίτη, ο οποίος πιθανόν τέλεσε αυτόφωρο έγκλημα. Πού θα τον προσάγει; Πώς θα συντάξει την έκθεση; Θα έχει γνώσεις για όλα αυτά;

Σας το λέμε εγκαίρως ότι κατασκευάζετε μία νέα, κατά εμάς, Χωροφυλακή - αυτή τη λέξη την είπαν και άλλοι συνάδελφοι και νομίζω ότι αυτή είναι η αλήθεια- που θα εμπλακεί σε παράλληλες αρμοδιότητες με την ΕΛΑΣ και την ίδια στιγμή θα συνεχίζει να ζητά την ενίσχυση της Αστυνομίας -όπου απαιτείται- χωρίς να διευκολύνει, βέβαια, το έργο της Αστυνομίας.

Κλείνοντας, θα γίνω λίγο μονότονος, αλλά η διαφάνεια και η αξιοκρατία, κυρίες και κύριοι της Κυβέρνησης, δεν είναι κενές λέξεις στα προεκλογικά φυλλάδια. Το νόημα που έχουν για τον καθένα από εμάς επιβεβαιώνεται θεσμικά, με συγκεκριμένες νομοθετικές ρυθμίσεις και συγκεκριμένες επιλογές.

Η ΔΙΑΥΓΕΙΑ και ο ΑΣΕΠ αποδεικνύουν το πώς το ΠΑΣΟΚ κάνει πράξη τη διαφάνεια -για τη διαφάνεια που τόσο μιλάμε αυτές τις μέρες- και την αξιοκρατία. Αντίθετα, εσείς ψάχνετε διαρκώς τρόπους να παρακάμπτετε αυτές τις διαδικασίες: Απευθείας αναθέσεις, που έγιναν θεσμός στα τρεισήμισι χρόνια της διακυβέρνησής σας. Προσλήψεις ή κρίσεις με συνεντεύξεις -που αξίζουν περισσότερο από τα όποια άλλο προσόντα- και τόσα άλλα.

Διαφωνούμε με αυτές τις πρακτικές και στεκόμαστε απέναντι. Γι’ αυτό και διαφωνώ με τις διατάξεις περί επιλογής προϊσταμένων, ιδίως με τον καθοριστικό ρόλο που διαδραματίζει η συνέντευξη, συνδυαστικά με τα μόρια που λαμβάνουν όσοι ασκούν με ανάθεση καθήκοντα προϊσταμένου.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κίνημα Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Καλείται στο Βήμα ο συνάδελφος από τη Νέα Δημοκρατία, κ. Διονύσιος Ακτύπης.

Ορίστε, κύριε Ακτύπη, έχετε τον λόγο.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κύριε Πρόεδρε.

Αν έμπαινε κάποιος μέσα στην Αίθουσα και μας έβλεπε κάπως έτσι, δεν θα καταλάβαινε ακριβώς τι γίνεται. Το μόνο που δεν έχουμε ακούσει εδώ μέσα είναι ότι έπρεπε τη διαγραφή της κ. Καϊλή να την κάνουμε εμείς. Αυτό δεν έχει ειπωθεί ακόμα στην Αίθουσα. Όλα τα άλλα τα έχουμε ακούσει.

Αυτό το γεγονός, αγαπητοί συνάδελφοι, είναι ένα πολύ λυπηρό γεγονός, το οποίο -αν θέλετε- δημιουργεί και τεράστιο πρόβλημα στη χώρα μας. Νομίζω ότι θα πρέπει όλοι να σκεφτούμε λίγο καλύτερα και να μην προσπαθεί ο καθένας να βγάλει από πάνω του αυτό το οποίο έχει συμβεί. Η κ. Καϊλή είναι μέλος του ΠΑΣΟΚ. Δεν θα μιλήσουμε για συλλογικές ευθύνες. Θα πρέπει να αποφασίσουμε ότι κάποτε δεν θα πρέπει να λέμε ότι ο τάδε ανήκει στη Νέα Δημοκρατία και χαρακτηρίζει ολόκληρη την Παράταξη της Νέας Δημοκρατίας, όπως αυτός ανήκει στο ΠΑΣΟΚ και χαρακτηρίζει την Παράταξη του ΠΑΣΟΚ.

Θα πρέπει, λοιπόν, να αποφασίσουμε ότι όταν θα έχουμε ένα σκάνδαλο που θα προέρχεται από κάποιο πρόσωπο το οποίο ανήκει σε μια Παράταξη, ότι αυτό θα χαρακτηρίζει το πρόσωπο και δεν θα χαρακτηρίζει την Παράταξη. Όχι όπως μας βολεύει κάθε φορά. Όταν σας βόλευε κάτι εναντίον μας, το χρησιμοποιούσατε. Σήμερα θέλετε να το αποποιηθείτε, θέλετε να το βγάλετε από πάνω σας.

Ένα άλλο ερώτημα το οποίο τίθεται είναι όταν λέτε να σας αδειάσουμε τη γωνιά και το ακούμε κυρίως από τα μικρά κόμματα της Βουλής. Δηλαδή, αν όχι εμείς ποιοι; Γιατί δεν το λέτε; Τι θέλετε, δηλαδή; Θα φύγουμε εμείς. Ποιοι θέλετε να είναι οι επόμενοι; Πέστε το ξεκάθαρα, να το ακούσει και ο ελληνικός λαός, να ξέρει τι ακριβώς θα κάνει. Αυτό είναι κάτι το οποίο το ακούμε συνέχεια, αλλά δεν μας δίνετε και καμία απάντηση.

Κυρίες και κύριοι συνάδελφοι, συζητούμε σήμερα ένα σημαντικό νομοσχέδιο του Υπουργείου Εσωτερικών το οποίο έρχεται να προσαρμόσει το ισχύον νομοθετικό πλαίσιο στις απαιτήσεις, τις κατευθύνσεις και τις ανάγκες της σύγχρονης εποχής, διορθώνοντας, παράλληλα, παραλείψεις, αδικίες και ασάφειες που παρέμειναν για πολλά χρόνια ανέγγιχτες.

Άλλωστε, για πολλά χρόνια, και παρότι είχε πράγματι προκύψει αναγκαιότητα για τα αστικά κέντρα, κανείς δεν είχε ασχοληθεί σοβαρά με τη Δημοτική Αστυνομία. Γι’ αυτό σήμερα το Υπουργείο Εσωτερικών της Κυβέρνησης της Νέας Δημοκρατίας φέρνει για συζήτηση και ψήφιση στη Βουλή ένα σχέδιο νόμου το οποίο θέτει στέρεες βάσεις για τη Δημοτική Αστυνομία. Αναβαθμίζει σημαντικά το κύρος της, ως κρατική οντότητα, ενώ παράλληλα ενισχύει σημαντικά -και μάλιστα με στοχευμένες παρεμβάσεις- την αποτελεσματικότητά της.

Ακόμη, πλέον, καθορίζεται ο τρόπος εισαγωγής στη Δημοτική Αστυνομία με διεξαγωγή εξετάσεων και με υποχρεωτική εκπαίδευση τουλάχιστον έξι μηνών παρεχόμενη από την ΕΛΑΣ, με τα τυπικά και εκπαιδευτικά προσόντα, αλλά και ο τρόπος άσκησης των αρμοδιοτήτων με τον απαραίτητο εξοπλισμό.

Επειδή έχουμε διατελέσει κατά τα προηγούμενα χρόνια ορισμένοι από εμάς και δήμαρχοι στην τοπική αυτοδιοίκηση και έχουμε ασχοληθεί, βλέπαμε τη Δημοτική Αστυνομία να παραπαίει. Ήταν ένα Σώμα το οποίο τις αρμοδιότητες που είχε δεν μπορούσε να τις φέρει καν εις πέρας. Θεωρούμε, λοιπόν, ότι έπρεπε να γίνει αυτή η αλλαγή και να αναβαθμιστεί ο ρόλος του Δημοτικού Αστυνομικού, για να μπορέσει τελικά να επιτελέσει τον ρόλο τον οποίο του δίνει η πολιτεία.

Θεωρούμε ότι τα προηγούμενα χρόνια που πέρασαν η προσπάθεια που έκανε η Αξιωματική Αντιπολίτευση, τότε που κυβέρνησε, ήταν το πώς θα καταστρέψει την τοπική αυτοδιοίκηση. Αυτό το είδαμε με τον νόμο που έφερε περί απλής αναλογικής, που καμία απόφαση δεν μπορούσε να ληφθεί μέσα από τα δημοτικά συμβούλια με δέκα διαφορετικές παρατάξεις.

Εμείς ήρθαμε για να μπορέσουμε να λειτουργήσουμε. Αυτό δεν το κάναμε για να δώσουμε τη δυνατότητα σε δήμους που ανήκουν στη Νέα δημοκρατία όπου οι δήμαρχοι είναι νεοδημοκράτες, αλλά το κάναμε για να μπορέσουν όλοι οι δήμοι να λειτουργήσουν, γιατί δε θα μπορούσε ποτέ κανένας να πάρει καμία απόφαση. Όπως δεν θα μπορούσαν ποτέ να περάσουν τον προϋπολογισμό, για να μπορέσουν να λειτουργήσουν οι δήμοι. Έγιναν, λοιπόν, κάποιες παρεμβάσεις, για να μπορέσουμε να λειτουργήσουμε τους δήμους.

Όπως και όλο το προηγούμενο διάστημα κατά το οποίο κυβερνήσατε, οι προσλήψεις τις οποίες κάνατε ήταν μόνο προσλήψεις Υ.Ε. και Δ.Ε. Όχι ότι δεν χρειάζονται όλοι αυτοί για να μπουν στην τοπική αυτοδιοίκηση, βεβαίως και χρειάζονται. Αλλά δεν κάνατε επιλεγμένες κινήσεις για να μπορέσετε να πάρετε ανθρώπους για να στελεχωθούν τεχνικές υπηρεσίες, διοικητικές υπηρεσίες, υπηρεσίες δόμησης. Δεν μπορέσατε να τα κάνετε όλα αυτά για να μπορούν να λειτουργήσουν οι δήμοι. Τους αποψιλώσατε γενικά από τέτοιες υπηρεσίες, με αποτέλεσμα ούτε έργο αναπτυξιακό να μπορούν να κάνουν ούτε να απορροφήσουν κονδύλια από τα ΕΣΠΑ. Δεν μπορούσαν να λειτουργήσουν. Ήταν μόνο οι διαχειριστές της φτώχειας και της κρίσης.

Αντίθετα, αυτή η Κυβέρνηση πέρασε πάρα πολλούς νόμους που έδινε τη δυνατότητα -εφόσον βλέπαμε το πρόβλημα το οποίο υπήρχε με τις τεχνικές υπηρεσίες- να μπορέσουν να πάνε σε τεχνικά γραφεία για να κάνουν μελέτες, για να μπορέσουμε να τα απορροφήσουμε όλα αυτά τα κονδύλια τα οποία υπήρχαν.

Με το σχέδιο νόμου που έχουμε στα χέρια μας εισάγονται διατάξεις απλούστευσης διαδικασιών μεταξύ αποκεντρωμένων διοικήσεων και ΟΤΑ. Είναι γνωστό πως ο θεσμός της αποκεντρωμένης διοίκησης αντιμετωπίζει ζητήματα λειτουργικότητας εξαιτίας των ευρύτατων αρμοδιοτήτων του και του τεράστιου φόρτου εργασίας που συνεπάγονται αυτές. Αποτέλεσμα των ανωτέρω είναι η χρονοτριβή, η δυσκολία συντονισμού και η αδυναμία διεκπεραίωσης οφειλόμενων ενεργειών. Έτσι μέσω των διατάξεων του παρόντος επιδιώκεται η ελάφρυνση του όγκου εργασίας των αποκεντρωμένων διοικήσεων με κατάργηση της υποχρεωτικής διαμεσολάβησης τους σε υποθέσεις των ΟΤΑ.

Εισάγονται ακόμα διατάξεις που αφορούν το ανθρώπινο δυναμικό του δημοσίου τομέα. Η δημόσια διοίκηση οφείλει να εκσυγχρονιστεί και να εναρμονιστεί με τις ψηφιακές εξελίξεις, αλλά και να ανταποκριθεί στην κοινωνική ευθύνη που υπέχει στηρίζοντας ευάλωτες κοινωνικές ομάδες και καθιερώνοντας ένα ενιαίο πλαίσιο συστήματος κινητικότητας και προσλήψεων τα οποία θα λειτουργούν με αυστηρά κριτήρια, έχοντας ως βασικό γνώμονα την αντικειμενικότητα, τη διαφάνεια και τη δικαιοσύνη.

Προτείνονται επίσης διατάξεις που αφορούν τη λειτουργία των ΟΤΑ με στόχο την αποτελεσματικότερη άσκηση των αρμοδιοτήτων τους, καθώς και τροποποιήσεις εκλογικών διατάξεων οι οποίες σχετίζονται με τους εκλογικούς καταλόγους. Παράλληλα μέσω των διατάξεων του παρόντος επιδιώκεται ο εκσυγχρονισμός του νομοθετικού πλαισίου με σκοπό την αποτελεσματικότερη λειτουργία των λαϊκών αγορών της Περιφέρειας Αττικής και της περιφερειακής ενότητας Θεσσαλονίκης κατά τα ευρωπαϊκά και διεθνή πρότυπα και σύμφωνα με σύγχρονους τρόπους οργάνωσης, διοίκησης και προώθησης των δραστηριοτήτων τους.

Κλείνοντας, κυρίες και κύριοι συνάδελφοι, με το σχέδιο νόμου που έχουμε στα χέρια μας πράγματι περιέχει διατάξεις με εξαιρετικά θετικό πρόσημο οι οποίες είναι προς το συμφέρον της ελληνικής κοινωνίας. Πιστεύω βαθιά πως θα φέρουν πράγματι σημαντικές αλλαγές στην καθημερινότητα των συμπολιτών μας. Άλλωστε όπως η Κυβέρνηση αυτή έχει πολλάκις αποδείξει δεν έχει μόνο την πρόθεση, έχει και τον τρόπο να δώσει λύσεις στους Έλληνες πολίτες για να βελτιώσει ουσιωδώς την καθημερινότητά τους.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο κοινοβουλευτικός εκπρόσωπος από την Ελληνική Λύση, ο συνάδελφος κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Σας ευχαριστώ πολύ, κύριε Πρόεδρε.

Κυρίες και κύριοι Βουλευτές, κύριε Υπουργέ, ξεκινώντας από το νομοσχέδιο, έχει παρουσιαστεί απλά ως ανασύσταση της Δημοτικής Αστυνομίας, ενώ οι συγκεκριμένες διατάξεις του έχουν συγκεντρώσει το μεγαλύτερο ενδιαφέρον της δημοσιότητας.

Εντούτοις το νομοσχέδιο αφορά πολλά άλλα σημαντικά θέματα, όπως για τις λαϊκές αγορές, για τη δήθεν απλούστευση των διαδικασιών στους ΟΤΑ και στις αποκεντρωμένες διοικήσεις, ζητήματα του Υπουργείου Εσωτερικών, εκλογικές διατάξεις κ.ο.κ., πολλά από τα οποία καθορίζονται δυστυχώς με αποφάσεις Υπουργών και κατά παρέκκλιση διατάξεων, όπου πάγια εμείς ως Ελληνική Λύση δεν συμφωνούμε με αυτές τις μεθοδεύσεις.

Ειδικά όσον αφορά τη Δημοτική Αστυνομία, όπου σύμφωνα με τη δική μας θέση είναι αναγκαία η ύπαρξη της στα πρότυπα της δημοτικής αστυνομίας της Νέας Υόρκης, οφείλουμε να υπενθυμίσουμε πως υπήρχε στο παρελθόν. Αλλά ο κ. Μητσοτάκης το 2013, ως Υπουργός τότε Διοικητικής Μεταρρύθμισης, την κατάργηση. Θα μπορούσε βέβαια να ισχυριστεί κανείς πως έκανε λάθος και σήμερα το κατάλαβε, ενώ ασφαλώς είναι σωστό να αποδέχεται και να διορθώνει κανείς τα λάθη του. Εναλλακτικά πως ήταν ένας απλός Υπουργός και δεν έκανε αυτά που ο ίδιος πίστευε ότι είναι σωστά, αλλά ακολουθούσε τις εντολές του τότε πρωθυπουργού, όπως άλλωστε όλοι οι σημερινοί Υπουργοί της Νέας Δημοκρατίας, οι οποίοι φαίνεται επιπλέον πως παρακολουθούνται πάρα πολύ στενά.

Σε κάθε περίπτωση είναι θετικό να διορθώνονται τα λάθη, όπως θα ήταν η ιδιωτικοποίηση του Λιμανιού της Αλεξανδρούπολης που αναιρέθηκε, ενώ θα πρέπει να συμβεί το ίδιο με τις υπόλοιπες στρατηγικές και τις κοινωφελείς επιχειρήσεις της χώρας μας.

Για παράδειγμα, με τα Ελληνικά Πετρέλαια, αφενός μεν δεν πρέπει να ξεπουληθεί το 35,48% που έχει μεταφερθεί στο ΤΑΙΠΕΔ με εντολή βέβαια των ξένων, αφετέρου οφείλει να επιστραφεί στο δημόσιο. Γιατί; Απλούστατα επειδή η Ελλάδα σχεδιάζει σήμερα την εξόρυξη των ενεργειακών της αποθεμάτων, τα ΕΛΠΕ συμμετέχουν σε όλες σχεδόν τις έρευνες και είναι απαραίτητη μια κρατική πετρελαϊκή εταιρεία, κατά το παράδειγμα άλλων χωρών πλούσιων σε ενέργεια.

Όσον αφορά δε τις προσπάθειες της Κυβέρνησης να παρακάμψει τις αποφάσεις του ΣΤΕ, όπως στο θέμα του νερού, της αντισυνταγματικής ιδιωτικοποίησης των ΕΥΔΑΠ και ΕΥΑΘ δηλαδή με την πρόσφατη τροπολογία είναι καλύτερα να τη σταματήσει, πόσο μάλλον όταν έχει υπογράψει μεν το τρίτο μνημόνιο αλλά όχι τον εφαρμοστικό, οπότε μπορεί και πρέπει να εμποδίσει το ξεπούλημα. Δυστυχώς, όμως, δεν το κάνει αφού σύμφωνα με τον προϋπολογισμό βγάζει τα πάντα στο σφυρί, με την έννοια των αποκρατικοποιήσεων κάθε ακινήτου του δημοσίου. Γιατί το κάνει; Για να καλύψει τα ελλείμματα, τις ζημίες δηλαδή των 50 δισεκατομμυρίων που προκάλεσε στο κράτος μέσα σε τρία μόλις χρόνια. Οφείλουμε να τονίσουμε πως το ξεπούλημα είναι το μεγάλο κόστος του συνεχούς δανεισμού και όχι μόνο τα επιτόκια.

Συνεχίζοντας με τη Δημοτική Αστυνομία οι αρμοδιότητες που της παρέχει το νομοσχέδιο είναι απογοητευτικές, με την έννοια πως εξακολουθεί να έχει έναν ρόλο εν μέρει εισπρακτικού μηχανισμού, τροχονόμου και εφοριακού, επιβάλλοντας πρόστιμα σε καταστήματα εστίασης που δεν εφαρμόζουν τον αντικαπνιστικό νόμο. Αλήθεια, αρκετά δεν έχει υποφέρει ο κλάδος της μαζικής εστίασης από τα κυβερνητικά μέτρα, ιδίως στην εποχή τον lockdowns και όχι μόνο; Έχει κάτι η Κυβέρνηση εναντίον των εστιατόρων; Θέλει να κλείσει όλες τις μικρές επιχειρήσεις, όπως με το καλάθι της νοικοκυράς, με το καλάθι της ντροπής καλύτερα, από το οποίο ωφελούνται μόνο τα μεγάλα σούπερ μάρκετ, αυτά που επιπλέον διαφημίζονται από τον Υπουργό Ανάπτυξης με τις τηλεοπτικές επισκέψεις του εις βάρος των υπολοίπων καταστημάτων λιανικής;

Σε κάθε περίπτωση η χώρα μας δεν χρειάζεται άλλους ελεγκτές στα καταστήματα ή για την παράνομη στάθμευση, αλλά ανθρώπους που θα εργάζονται για την ασφάλεια των πολιτών.

Ειδικά όσον αφορά την Αστυνομία η Ελλάδα χρειάζεται εκπαιδευμένα άτομα που δεν θα πυροβολούν χωρίς λόγο, δολοφονώντας ή τραυματίζοντας ανθρώπους με αποτέλεσμα να προκαλούνται μεγάλες κοινωνικές αναταραχές, όπως πρόσφατα.

Περαιτέρω για τις λαϊκές αγορές δεν έχουμε κάτι να προσθέσουμε.

Όσον αφορά τις διατάξεις του τρίτου μέρους, παρατηρείται ένας απαράδεκτος περιορισμός του συνταγματικά προβλεπόμενου ελέγχου νομιμότητας των Οργανισμών Τοπικής Αυτοδιοίκησης, δηλαδή με τις μετακινήσεις εκτός έδρας, τις αγορές, τις μισθώσεις οχημάτων, καθώς επίσης τις επιχορηγήσεις μη κυβερνητικών οργανώσεων. Μάλλον προς εξυπηρέτηση των διοικήσεων των δήμων και των περιφερειών κυρίως με προβλέψεις περί σιωπηρής έγκρισης μετά την παρέλευση συγκεκριμένων προθεσμιών. Εντούτοις δεν νοείται σιωπηρή έγκριση σε έλεγχο νομιμότητας, ενώ το σωστό θα ήταν και το αυτονόητο να προβλέπονται αυστηρές πειθαρχικές κυρώσεις στα αρμόδια όργανα που κωλυσιεργούν.

Όσον αφορά τώρα τις διατάξεις του τέταρτου μέρους για διάφορα ζητήματα του Υπουργείου Εσωτερικών οι περισσότερες είναι τυπικού χαρακτήρα. Όμως θεωρούμε πως οι ανώτερες στελεχιακά θέσεις του δημοσίου πρέπει να καλύπτονται αποκλειστικά από αποφοίτους της Εθνικής Σχολής Δημόσιας Διοίκησης και Αυτοδιοίκησης, στην οποία εισάγονται με πολύ αυστηρές διαγωνιστικές διαδικασίες, εκπαιδεύονται ειδικά για την κάλυψη των ανωτάτων θέσεων και πρέπει να εργαστούν πολύ για να αποφοιτήσουν σε ένα απαιτητικό πρόγραμμα σπουδών. Αυτό επιτάσσει η διαφάνεια και αυτό ακριβώς πρέπει να κάνουμε εάν επιθυμούμε πραγματικά μια ακομμάτιστη δημόσια διοίκηση, η οποία είναι το θεμέλιο ενός ευνομούμενου και λειτουργικού κράτους. Θυμίζω εδώ πως το Βέλγιο, όταν είχε ένα χρόνο περίπου χωρίς κυβέρνηση -δεν είχε εκλεγεί κυβέρνηση-, το δημόσιο λειτουργούσε μια χαρά, χωρίς κανένα απολύτως πρόβλημα.

Παρακάμπτοντας τώρα τις φωτογραφικές διατάξεις για τους υπηρεσιακούς γραμματείς των Υπουργείων, είναι αδύνατο να καταλάβουμε γιατί οι δόκιμοι δικαστικοί υπάλληλοι, που κρίνονται ανεπαρκείς για μονιμοποίηση, δεν πηγαίνουν στα σπίτια τους.

Γιατί διορίζονται αυτόματα σε άλλες υπηρεσίες και φορείς του δημοσίου, όπως συμβαίνει επίσης με τους ανεπαρκείς δικαστές; Τι θα προσφέρουν αφού δεν κρίθηκαν ικανοί να εκπληρώσουν τον σκοπό για τον οποίο προσλήφθηκαν; Ιερές αγελάδες είναι και πρέπει να διασφαλίσει η Κυβέρνηση πως θα συνταξιοδοτηθούν από το δημόσιο; Δεν είναι εύλογη απορία; Από την άλλη πλευρά με ποια λογική περιορίζονται οι παροχές προς τους δημοτικούς υπαλλήλους γονείς τριδύμων. Πόσο τρίδυμα θα γεννηθούν στη χώρα μας; Από εδώ θα περιορίσει η Κυβέρνηση τις δημόσιες δαπάνες; Δεν είναι αστείο;

Τέλος, όσον αφορά στις εκλογικές διατάξεις και κυρίως αυτές που μας αφορούν για τις βουλευτικές και ευρωβουλευτικές εκλογές είναι πραγματικά δυσνόητες τουλάχιστον για μας οι ρυθμίσεις του άρθρου 102, για την αποστολή ψηφοδελτίων στις διπλωματικές και προξενικές αρχές, μεταξύ άλλων, σε ένα πραγματικά ελάχιστο χρονικό διάστημα. Είναι ανεπίτρεπτος δε ο περιορισμός του εκλογικού δικαιώματος των Ελλήνων του εξωτερικού ο οποίος συνάγεται από το άρθρο 101, με την τροποποίηση που εισάγεται στην παράγραφο 4 του άρθρου 5 του νόμου σε 4448/2019 περί εγγραφών, μεταβολών, αναστολών ή διαγραφών αιτήσεων των ειδικών καταλόγων του εξωτερικού.

Ειδικότερα, προβλεπόταν ότι οι εγγραφές, μεταβολές, αναστολές ή διαγραφές αιτήσεων που λαμβάνουν χώρα μετά την τρίτη ημέρα από την έναρξη της προεκλογικής περιόδου ενημερώνονται μετά το πέρας των εκλογών οπότε όσες γίνονταν μέχρι τότε είχαν άμεση ισχύ στις εκλογές και οι ενδιαφερόμενοι μπορούσαν να ψηφίσουν. Πλέον, για να έχουν δικαίωμα ψήφου, οι εγγραφές, μεταβολές, αναστολές ή διαγραφές αιτήσεων πρέπει να λάβουν χώρα σε χρονικό διάστημα το αργότερο ένα μήνα πριν από την προκήρυξη των εκλογών κάτι που δεν θεωρούμε σωστό.

Αντίστοιχη πρόβλεψη υπήρχε και για τους ετεροδημότες, ίσως πιο σημαντικό ακόμα, όπου πλέον με το άρθρο 103 για να μπορούν να ψηφίσουν ως ετεροδημότες θα πρέπει να έχουν εγγραφεί το αργότερο μέχρι την τελευταία αναθεώρηση των εκλογικών καταλόγων. Η αναθεώρηση αυτή κατά τον νόμο διενεργείται μεν ανά δίμηνο αλλά πολλές φορές παραλείπεται από τους αρμόδιους κάτι που φαίνεται από το ότι υπάρχουν πολλοί εγγεγραμμένοι που έχουν αποβιώσει προ πολλού. Το έχουμε συναντήσει πάρα πολλές φορές και θα έπρεπε να διορθωθεί. Εύλογα, λοιπόν, είμαστε αντίθετοι με αυτές τις ρυθμίσεις οι οποίες δημιουργούν προβλήματα στην άσκηση του δικαιώματος του εκλέγειν των συμπολιτών μας.

Συνεχίζοντας με ορισμένα θέματα της επικαιρότητας προξενούν οργή στους περισσότερους Έλληνες οι αλληλοκατηγορίες των κομμάτων της τρόικα εσωτερικού, της Νέας Δημοκρατίας, του ΣΥΡΙΖΑ και του ΠΑΣΟΚ. Αυτών που έχουν δυστυχώς απασχολήσει πολύ συχνά τους Έλληνες με τη διαπλοκή και με την διαφθορά τους ενώ έχουν καταστρέψει κυριολεκτικά την πατρίδα μας με τις πολιτικές τους. Αλληλοκατηγορίες όσον αφορά το σκάνδαλο των τηλεφωνικών υποκλοπών για τις οποίες δεν αίρεται απαράδεκτα το καθεστώς του απορρήτου. Για εμάς είναι απαράδεκτο να μην αίρεται το καθεστώς του απορρήτου. Οπότε προφανώς δεν αίρεται για εμάς τουλάχιστον, σύμφωνα με τις δικές μας απόψεις, επειδή έχει κάτι να κρύψει η Κυβέρνηση. Άλλος λόγος δεν μπορεί να υπάρχει. Επίσης, για την υπόθεση διαφθοράς των Βρυξελλών η οποία φαίνεται δυστυχώς πως είναι η κορυφή του παγόβουνου, αν και πρέπει να σεβόμαστε το τεκμήριο της αθωότητας. Πριν αποφασίσει το δικαστήριο είναι νωρίς να πούμε κάτι.

Υποθέσεις πάντως όπως οι παραπάνω ή η επαίσχυντη του κ. Πάτση εξευτελίζουν διεθνώς στην Ελλάδα ενώ δημιουργούν την εντύπωση στους πολίτες πως όλοι οι Βουλευτές είναι ανάλογα διεφθαρμένοι. Έτσι όμως εκτός από το ότι βάλλονται οι απλοί Βουλευτές που δεν έχουν διανοηθεί ποτέ να συμπεριφερθούν με αυτόν τον τρόπο, με αποτέλεσμα να μην μπορούν να επισκεφτούν τις εκλογικές τους περιφέρειες, χάνεται εντελώς η εμπιστοσύνη των πολιτών προς την πολιτεία χωρίς την οποία είναι αδύνατον να κυβερνηθεί σωστά ένα κράτος. Το ίδιο συμβαίνει με τα δανεικά και αγύριστα των κομμάτων, όπως είναι τα περίπου 350 εκατομμύρια που χρωστά η Νέα Δημοκρατία και τα 300 εκατομμύρια που χρωστάει το ΠΑΣΟΚ όπου είναι δυνατό να απαιτεί η πολιτεία μια διαφορετική συμπεριφορά των πολιτών της από ό,τι συμπεριφέρονται τα ίδια τα κόμματα. Πόσο μάλλον να πλειστηριάζει τα σπίτια τους για χρέη που τους προκάλεσε η κυβερνητική κακοδιαχείριση και η πολιτική των μνημονίων ενώ υπάρχουν λύσεις στις οποίες έχουμε αναφερθεί πολλές φορές. Λύσεις με τις οποίες θα μπορούσε να αποφευχθεί ο πλειστηριασμός των 170.000 σπιτιών των Ελλήνων που στην ουσία ένα μεγάλο μέρος του αναβλήθηκε για μετά τις εκλογές με την απόφαση του Αρείου Πάγου για τις εισπρακτικές, όσον αφορά τη μεταφορά των ακινήτων με τον νόμο του 2003 αντί με τον νόμο ως όφειλε του 2015.

Κλείνοντας μπορεί να κρύβεται η ανεργία στις διαφορές μεταξύ της ΕΛΣΤΑΤ και του πρώην ΟΑΕΔ ή στον αριθμό των 750 χιλιάδων Ελλήνων που μετανάστευσαν και συνεχίζουν να μεταναστεύουν, καθώς επίσης των χιλιάδων μικρομεσαίων επιχειρήσεων που κατέφυγαν στις πρώην κομμουνιστικές χώρες αλλά δεν κρύβεται καθόλου η φτωχοποίηση των Ελλήνων την οποία προσπαθεί να αντιμετωπίσει η Κυβέρνηση με επιδόματα και με καλάθια της ντροπής δαπανώντας χρήματα που δεν έχει αλλά δανείζεται. Οικονομική πολιτική με επιδόματα και με καλάθια δεν γίνεται. Δεν πρόκειται να οδηγήσει τη χώρα μας πουθενά. Αυτό που χρειάζεται όμως η Ελλάδα δεν είναι τα επιδόματα με δανεικά με τα οποία επιβιώνουν οι σημερινές γενιές εις βάρος των επόμενων. Στην κυριολεξία επιβιώνουν οι σημερινές γενιές εις βάρος των επόμενων, ενώ την ίδια στιγμή ξεπουλιέται έναντι η δημόσια περιουσία αλλά η παραγωγή πλούτου με τη στήριξη του πρωτογενούς τομέα της μεταποίησης και γενικότερα της παραγωγής. Η πατρίδα μας η Ελλάδα είναι μια πάμπλουτη χώρα πολλαπλά προικισμένη από πάρα πολλές διαφορετικές πλευρές οπότε μπορεί να επιτύχει θαύματα όχι όμως όσο συνεχίζεται η κακοδιαχείριση, η κομματική διαφθορά και η διαπλοκή των Κυβερνήσεών της.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Θα μιλήσουν τρεις συνάδελφοι. Η κ. Χρηστίδου, ο κ. Σκουρλέτης και η κ. Καφαντάρη. Μετά τον λόγο έχει ζητήσει ο κοινοβουλευτικός εκπρόσωπος της Νέας Δημοκρατίας, κ. Θεοχάρης.

Κυρία Χρηστίδου, έχετε τον λόγο.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητάμε σήμερα ένα νομοσχέδιο για την τοπική αυτοδιοίκηση που κάλλιστα θα μπορούσε να ονομάζεται νομοσχέδιο αμνησίας. Νομοσχέδιο για λωτοφάγους. Πώς αλλιώς να ονοματίσεις ένα σχέδιο νόμου που καταρχάς ζητάει από την κοινωνία να ξεχάσει ποιος διέλυσε τη δημοτική αστυνομία που σήμερα δήθεν έρχεστε εσείς να αναβαθμίσετε. Δεν ήταν ο σημερινός Πρωθυπουργός προσωπικά τότε ως Υπουργός Διοικητικής Μεταρρύθμισης που την κατήργησε το 2013; Τέσσερις χιλιάδες δημοτικοί αστυνομικοί έχασαν τότε τη δουλειά τους με υπογραφή Κυριάκος Μητσοτάκης. Αυτό είναι το πρώτο που θέλετε να ξεχαστεί.

Το δεύτερο που θέλετε να ξεχαστεί και να μείνει εκτός συζήτησης είναι ότι δεν πληρούνται οι προϋποθέσεις για να εφαρμοστεί το παρόν νομοσχέδιο λόγω των ελλείψεων σε προσωπικό. Σε όλη την Ελλάδα αυτή τη στιγμή υπάρχουν περίπου 1100 δημοτικοί αστυνομικοί, δηλαδή αντιστοιχούν περίπου 3,3 αστυνομικοί σε κάθε δήμο, αριθμός που προφανώς δεν μπορεί να ανταποκριθεί στις αρμοδιότητες που τα άρθρα προβλέπουν. Τι ψελλίζετε για αυτές τις τεράστιες ελλείψεις; Εξαγγέλλετε 1264 προσλήψεις μέσα στο 2023 που φυσικά είναι χρονιά εκλογών. Όχι μόνο πρόκειται για ανεπαρκές νούμερο αλλά επί της ουσίας αποτελεί μια άδεια υπόσχεση αφού οι όποιες προσλήψεις θα γίνουν από την επόμενη κυβέρνηση και όχι από αυτή που είναι τώρα. Υπόσχεστε, λοιπόν, προσλήψεις για να ψαρέψετε ψήφους. Μια παραδοσιακή τακτική της δεξιάς παράταξης. Προσπαθείτε, δηλαδή, για άλλη μια φορά να εκμεταλλευτείτε την ανάγκη για δουλειά νέων κυρίως ανθρώπων. Είχατε τρεισήμισι χρόνια τη δυνατότητα αυτή, να προσλάβετε δημοτικούς αστυνομικούς και δεν το κάνατε. Κι αν δεν ήταν οι εκλογές, κακά τα ψέματα, δεν θα το εξαγγέλλατε καν.

Το τρίτο που θέλατε να ξεχαστεί και να μείνει εκτός συζήτησης είναι οι δηλώσεις του προηγούμενου Υπουργού των Εσωτερικών, της δικής σας Κυβέρνησης, όχι κάποιας άλλης, ο οποίος δήλωνε το 2020 ότι ο βασικός στόχος είναι να ενισχυθεί με νέες αρμοδιότητες και ο δήμος και η περιφέρεια. Αρμοδιότητες τις οποίες θα τις πάρουμε από το κεντρικό κράτος και τις λεγόμενες αποκεντρωμένες διοικήσεις του. Αλλά και ο νυν Υπουργός Εσωτερικών ο κ. Βορίδης φέτος συγκεκριμένα στις 19 Ιανουαρίου 2022 εξήγγειλε σε συνεδρίαση της Ειδικής Μόνιμης Επιτροπής Περιφερειών την δήθεν άμεση κατάθεση στη Βουλή νομοσχεδίου για το ξεκαθάρισμα και τη μεταφορά αρμοδιοτήτων των αποκεντρωμένων διοικήσεων. Μάλιστα.

Ο Υπουργός, τότε, δήλωνε κιόλας ότι το όποιο νομοθετικό κείμενο θα αποτελούσε προϊόν επεξεργασίας των σχετικών προτάσεων της ΚΕΔΕ. Και τι έμεινε τελικά από αυτή την υπόσχεση, που θέλετε να ξεχαστεί έντεκα μήνες μετά; Από τα εκτατόν δεκαοκτώ άρθρα του νομοσχεδίου, επτά, μόλις, άρθρα αναφέρονται στην απλούστευση της λειτουργίας των αποκεντρωμένων διοικήσεων. Και σημαντικές αρμοδιότητες που ζητούσαν οι δήμοι, μέσω του υπομνήματος της ΚΕΔΕ, δεν αγγίζονται καν. Αυτή είναι η πραγματικότητα.

Το τέταρτο που θέλετε να ξεχαστεί και να μείνει εκτός συζήτησης είναι ότι, ενώ στην Ολομέλεια σήμερα συζητάμε ένα νομοσχέδιο για την Τοπική Αυτοδιοίκηση, ταυτόχρονα, είναι κατατεθειμένο σε δημόσια διαβούλευση ένα άλλο νομοσχέδιο για την πολυεπίπεδη διακυβέρνηση, το οποίο περιμένουμε τρεισήμισι χρόνια φυσικά και το οποίο, υποτίθεται, ότι καθορίζει τις αρμοδιότητες μεταξύ κεντρικού κράτους, της περιφέρειας και της Τοπικής Αυτοδιοίκησης. Πρόκειται για ακόμα μία επίδειξη –δήθεν- αριστείας, ενώ στην πραγματικότητα είναι επίδειξη ερασιτεχνισμού από το δήθεν επιτελικό σας κράτος, των δήθεν αρίστων που, βέβαια, θέλετε να αποσιωπηθεί.

Αυτό όμως, κυρίες και κύριοι συνάδελφοι, που δυστυχώς δεν μπορεί να αποσιωπηθεί και να κρατηθεί μυστικό, είναι η αγάπη σας προς την καταστολή. Έχουμε δει τα αποτελέσματα της πολιτικής σας στον τομέα της προστασίας και ασφάλειας των πολιτών τα τελευταία τρεισήμισι χρόνια. Η βαριά παραβατικότητα αυξήθηκε. Τα εγκλήματα των λευκών κολάρων, των μεγάλων συμφερόντων, μένουν συστηματικά στο απυρόβλητο. Έχουμε, όμως, πυροβολισμούς από αστυνομικά όργανα σε βάρος ρομά συμπολιτών, ξυλοδαρμούς ανθρώπων μέσα στο σπίτι τους όπως η περίπτωση Ινδαρέ, προπηλακισμούς άλλων πολιτών μετά από πορείες και πολλά ακόμα άλλα που δεν προλαβαίνω να αναφέρω.

Τι κάνετε, λοιπόν, εσείς στο παρόν νομοσχέδιο; Το άρθρο 5 προβλέπει ότι οι δημοτικοί αστυνομικοί θα φέρουν ειδικό εξοπλισμό και μέσα δέσμευσης, όπως ενδεικτικά χειροπέδες και αστυνομικές ράβδους -δηλαδή μέσα καταστολής- ενώ επανέρχεται η δυνατότητα ελέγχου και συλλήψεων στο πεδίο των αρμοδιοτήτων τους.

Είναι προφανές ότι διαφωνούμε με τέτοιες αρμοδιότητες της δημοτικής αστυνομίας και διαφωνούν και οι ίδιοι. Είναι αρμοδιότητες που, όπως αναφέρετε στο άρθρο 25, δεν θα ελέγχονται πειθαρχικά από το δήμαρχο, όπως ισχύει για όλους τους υπόλοιπους δημοτικούς υπαλλήλους, αλλά από ένα ειδικό πειθαρχικό συμβούλιο στο οποίο ο δήμαρχος ούτε καν θα συμμετέχει.

Οι ρυθμίσεις αυτές θεωρούμε ότι είναι εξαιρετικά επικίνδυνες. Τα κλομπ και οι συλλήψεις δεν είναι δουλειά των δημοτικών αστυνομικών. Με τέτοιες διατάξεις δημιουργείτε νέες εστίες σύγκρουσης και αναταραχής. Και επειδή δεν σας θεωρούμε καθόλου, μα καθόλου, ανόητους ώστε να μην το αντιλαμβάνεστε αυτό, καταλήγουμε στο συμπέρασμα ότι εσκεμμένα υποδαυλίζετε την πιθανότητα εμπλοκής πολιτών και δημοτικών αστυνομικών. Η επαναφορά από το ένδοξο δεξιό παρελθόν του χωροφύλακα αποτελεί ένα απωθημένο, επενδύετε στο χάος.

Όμως, η ελληνική κοινωνία δεν είναι διατεθειμένη να επιστρέψει στο 1950. Δεν θέλει τον ένστολο με το κλομπ στη γωνία να παραφυλάει. Δεν δέχεται να παρακολουθεί η ΕΥΠ για ανύπαρκτους λόγους εθνικής ασφάλειας. Δεν ανέχεται άλλο τη διαφθορά και τη διαπλοκή που, με δική σας ευθύνη και εν γνώσει σας, απλώνεται σε όλες τις πτυχές της πολιτικής και οικονομικής ζωής.

Κυκλοφορούν δημοσιεύματα που αποδεικνύουν, πρώτον, την παρακολούθηση κορυφαίου Υπουργού από μυστικές υπηρεσίες, δεύτερον, ότι ο Υπουργός συζητούσε για διευκολύνσεις σε επιχειρηματίες και ο Υπουργός δεν αισθάνεται καμία απολύτως ευθιξία να παραιτηθεί ή να ζητήσει εξηγήσεις ή να κάνει μηνύσεις. Τίποτα. Πόσο αξιολύπητη εικόνα!

Και παράλληλα η σύλληψη της κυρίας Καϊλή που, παρότι ανήκε στους ευρωσοσιαλιστές, απολάμβανε το θαυμασμό και τη φιλία του κυρίου Δημητριάδη, του ανιψιού του Πρωθυπουργού, του δεξιού χεριού του, του ανθρώπου που συντόνιζε το δίκτυο των εγχώριων υποκλοπών, η Νέα Δημοκρατία προσποιείται την αγανακτισμένη και την εκπληκτική.

Κλείνω, κύριε Πρόεδρε, με το εξής:

Αποτύχατε, κυρίες και κύριοι συνάδελφοι. Αποτύχατε στη διαχείριση της υγειονομικής κρίσης, αφήσατε ανεξέλεγκτη την κερδοσκοπία σε βάρος των πολιτών από τους παραγωγούς και εμπόρους ηλεκτρικής ενέργειας, απογειώσατε τον πληθωρισμό, λεηλατείτε τη δημόσια περιουσία και σε όποιο σκάνδαλο αποκαλύπτεται, τα ίχνη του οδηγούν στα ίδια κέντρα και παράκεντρα εξουσίας.

Σταματήστε, λοιπόν, να τσαλακώνετε το παρόν και να υπονομεύετε το μέλλον της χώρας. Ήρθε η ώρα να φύγετε.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Το λόγο τώρα έχει ο κ. Παναγιώτης Σκουρλέτης, Βουλευτής ΣΥΡΙΖΑ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ, κύριε Πρόεδρε.

Κύριε Πέτσα, το σκάνδαλο των παρακολουθήσεων και ιδιαίτερα σε σχέση με την τελευταία αποκάλυψη που αφορά τον κ. Χατζηδάκη, αφορά και αρμοδιότητα που καλύπτει το Υπουργείο σας, τα ζητήματα της ανακύκλωσης. Ο κ. Χατζηδάκης, από ό,τι είδαμε, συζητούσε και γι’ αυτά τα ζητήματα.

Είναι μεγάλος, λοιπόν, ο ζόφος. Πριν από λίγο, αναρτήθηκε ένα άρθρο του πρώην Προέδρου της Δημοκρατίας, του κ. Παυλόπουλου, ο οποίος επικρίνει τις τελευταίες νομοθετικές διατάξεις, που έγιναν στο όνομα της προστασίας των πολιτών, σε σχέση με τις παρακολουθήσεις. Και μιλάει για ένα μεγάλο άγος, ένα άγος που έχει υπογραφή, ονοματεπώνυμο και που, δυστυχώς, κύριοι της πλειοψηφίας, τελικά με τη στάση σας, το κουβαλάτε όλοι σας.

Μπορεί, λοιπόν, κανείς να καταλάβει πώς μία κυβέρνηση, η οποία παρακολουθεί τους πάντες, υπονομεύοντας και πλήττοντας ευθέως την καρδιά της δημοκρατικής λειτουργίας του πολιτεύματός μας, μπορεί εξίσου εύκολα να κάνει κάποια άλλα πράγματα, τα οποία κινούνται στην ίδια λογική. Ποια είναι αυτά τα άλλα πράγματα; Να φέρνει, για παράδειγμα -όσο και αν δεν έχει την ίδια σημασία- εδώ πέρα μια διάταξη για τη δημοτική αστυνομία, όπου να προβλέπει τελικά, να περιβάλλεται από μια αντίληψη ενός νέου Σώματος, κατασταλτικού. Μιας νέας ειδικής κατηγορίας εργαζομένων στο δήμο, οι οποίοι δεν θα απολογούνται στον δήμαρχο, αλλά σε κάποιο πειθαρχικό συμβούλιο, άκουσον-άκουσον -αυτό, δηλαδή είναι αδιανόητο, αυτός ο κατακερματισμός πια των εργαζομένων μέσα στην ίδια την αυτοδιοίκηση- η οποία, όμως, θα είναι επιφορτισμένη με κατασταλτικό έργο.

Δεν είναι αυτή η αντίληψη, που διέπει τη λογική της συγκρότησης της δημοτικής αστυνομίας. Είναι τελείως διαφορετική. Και φαίνεται, λοιπόν, ότι δεν μαθαίνετε από τα λάθη σας, γιατί το πρώτο λάθος το κάνατε το ’13, όταν ο σημερινός Πρωθυπουργός τούς έστειλε στην ανεργία, σε αναστολή, αλλού γι’ αλλού, σε διαθεσιμότητα.

Τώρα, λοιπόν, αντί να επανορθώσετε, έρχεστε με μία αντίληψη βαθύτατα αυταρχική. Μια αυταρχική αντίληψη, που την βλέπουμε σε πάρα πολλά πράγματα –αφορά και εσάς προσωπικά, τη λίστα Πέτσα- γιατί είναι αυταρχισμός και υπονόμευση της δημοκρατίας, όταν πας να χειραγωγήσεις μέσα από τον χρηματισμό την πληροφόρηση, όταν πας να πλήξεις ευθέως την ελευθεροτυπία. Διότι, αυταρχισμός είναι όταν βγάζεις παράνομες τις όποιες διαδηλώσεις γίνονται ή τις όποιες απεργίες, προληπτικά. Το κάνατε προ ημερών. Αυταρχισμός είναι να παρακολουθείς, τελικά, τους πάντες ακόμη και τους ίδιους τους Υπουργούς σου. Και να έχεις το θράσος να εμφανίζεσαι εντός του Κοινοβουλίου να λες «πώς είναι δυνατόν να γίνεται αυτό;», να χάνεις την ψυχραιμία σου και να το βάζεις στα πόδια.

Αυτός, λοιπόν, είναι ο ζόφος των υποκλοπών, αλλά υπάρχει και ο ζόφος της διαφθοράς. Και φοβάμαι, πάρα πολύ, ότι η περίπτωση της κυρίας Καϊλή δεν είναι κάτι μεμονωμένο. Άλλωστε, σε προηγούμενες εποχές, όχι πολύ μακρινές, υπήρξαν φαινόμενα διαφθοράς στην Ελλάδα -και εύχομαι να μην έχει καμία σχέση- αλλά προκαλεί εντύπωση, πως τα ίδια επιχειρήματα με τα οποία η κυρία Καϊλή υπερασπίστηκε την ανάθεση των αγώνων στο Κατάρ, χρησιμοποίησε και ο κ. Σχοινάς.

ο δε κ. Αβραμόπουλος ήταν επίτιμο μέλος του Διοικητικού Συμβουλίου που παραιτήθηκε από μία ΜΚΟ που εμπλέκεται σε αυτήν την υπόθεση. Και ο κ. Πάτσης ήταν αυτός που ήταν επικεφαλής της Κοινοβουλευτικής Ομάδας Φιλίας ανάμεσα στην Ελλάδα και στο Κατάρ. Έχει πια σημασία μέσα σε ποιο περιβάλλον αναφύονται τέτοιες πρακτικές διαφθοράς.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Τι σχέση έχει αυτό;

**ΔΙΟΝΥΣΙΟΣ ΣΤΑΜΕΝΙΤΗΣ:** Δώδεκα Βουλευτές ήταν.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Έχει μεγάλη σημασία μέσα σε ποιο πολιτικό περιβάλλον και ποιες πολιτικές οικογένειες έχουν εκτρέψει.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ντροπή να λέτε τέτοιο επιχείρημα.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ντροπή; Ντροπή δεν είναι να συμβαίνουν αυτά;

**ΠΡΟΕΔΡΕΥΩΝ (Νικήτας Κακλαμάνης):** Κύριε Θεοχάρη, θα απαντήσετε όταν ανέβετε στο Βήμα.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ελπίζω να απαντήσετε και να μην κάνετε τους συναδέλφους σας να ντρέπονται, κύριε Κοινοβουλευτικέ Εκπρόσωπε της Νέας Δημοκρατίας.

Η πολιτική σας στον χώρο της αυτοδιοίκησης είναι η επιτομή της αντιμεταρρυθμιστικής, αντισυνταγματικής δράσης. Και αναφέρομαι βέβαια στο κορυφαίο ζήτημα, αυτό για το οποίο σας είχαμε προειδοποιήσει την επομένη των εκλογών που κουρελιάσατε τη δημοκρατία και τη λαϊκή εντολή στους δήμους, παρεμβαίνοντας στις αρμοδιότητες των δημοτικών συμβουλίων και κατά έναν τρόπο αδιανόητο υποβαθμίζοντας τα δημοτικά συμβούλια δίνοντας αρμοδιότητες στις οικονομικές επιτροπές και στις επιτροπές ποιότητας ζωής.

Τι έχετε να πείτε τώρα σε αυτές όλες τις αποφάσεις, που μπορεί κάποιος να τις προσβάλει, διότι είναι έωλες συνταγματικά; Και συνεχίζετε τώρα στον ίδιο δρόμο και λέτε «προγραμματικές συμβάσεις ανάμεσα στις οικονομικές επιτροπές και στους αναπτυξιακούς οργανισμούς». Αυτές τις επιτροπές που πρέπει να ανασυσταθούν με βάση τους πραγματικούς λαϊκούς συσχετισμούς, όπως αναδείχθηκαν από την κάλπη. Σας είπε το Συμβούλιο της Επικρατείας «αφήστε τις αναφορές περί κυβερνησιμότητας», γιατί δεν δοκιμάστηκε αυτός ο νόμος. Δεν δοκιμάστηκε. Έχετε αλλεργία στη δημοκρατία και το γνωρίζετε πολύ καλά. Έρχεστε λοιπόν και λέτε «προγραμματικές συμβάσεις ανάμεσα στις οικονομικές επιτροπές και στους αναπτυξιακούς οργανισμούς». Μα και οι αναπτυξιακοί οργανισμοί είναι αμφίβολο κατά πόσο έχουν το δικαίωμα τελικά να υπογράφουν προγραμματικές συμβάσεις. Σας το είπε η μείζονα Ολομέλεια του Ελεγκτικού Συμβουλίου. Και εδώ πιάνεστε να δράττε κατά αντισυνταγματικό τρόπο και σε αυτό το πεδίο. Έρχεται αυτός ο ψευδεπίγραφος τίτλος αυτού του νομοσχεδίου που συζητάμε σήμερα και μιλάει για διευθέτηση αρμοδιοτήτων. Ποια διευθέτηση αρμοδιοτήτων; Σας δόθηκε δρόμος ανοιχτός, στρωμένος σε σχέση με τα θέματα των αρμοδιοτήτων. Υπήρχε διάταξη στον ΚΛΕΙΣΘΕΝΗ Ι που ακριβώς εκινείτο σε αυτή τη λογική μιας νέας μεταρρυθμιστικής προσπάθειας και έλεγε οποιοσδήποτε νέος νόμος εισάγεται, να υπάρχει η επιτροπή ανάμεσα στα συναρμόδια υπουργεία και να κοιτάει το θέμα της κατανομής των αρμοδιοτήτων ανάμεσα στα διάφορα επίπεδα της αυτοδιοίκησης. Τον ενεργοποιήσατε; Ενεργοποιήσατε την ψηφισμένη διάταξη -ισχύει τώρα- για τον επόπτη νομιμότητας; Ή διατηρείτε το καθεστώς της αποκεντρωμένης που παρεμβαίνει μέσα στην ίδια τη σκοπιμότητα των αποφάσεων αντί να στέκεται μόνο στον έλεγχο της νομιμότητας; Τα ακούτε για πρώτη φορά αυτά;

Είχατε όλες τις προϋποθέσεις. Πρόγραμμα ΑΞΙΑ, το οποίο είχε καλύψει πολλές μαύρες τρύπες, προγράμματα αναπτυξιακά που περπατούσαν, το «ΦΙΛΟΔΗΜΟΣ» και το «ΦΙΛΟΔΗΜΟΣ Ι», είχατε αποτελέσματα εξασφαλίσει με ανθρώπους που είχαν συναίνεση απέναντι στην Κυβέρνηση και τους πουλήσατε. Κλείνουν ΔΕΥΑ. Τους πουλήσατε, τους έχετε αδειάσει.

**ΠΡΟΕΔΡΕΥΩΝ (Νικήτας Κακλαμάνης):** Κύριε Σκουρλέτη, ρίξτε μια ματιά και στο ρολόι, παρακαλώ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ολοκληρώνω, κύριε Πρόεδρε, λέγοντας ακριβώς ότι κινείστε σε έναν δρόμο που τελικά σε όλα τα πεδία άσκησης της κυβερνητικής πολιτικής έχει έναν κοινό παρονομαστή: Είστε επικίνδυνοι για τη δημοκρατία. Εφαρμόζετε μια βαθιά αντικοινωνική πολιτική. Γι’ αυτό πρέπει να τελειώνει ο λαός μαζί σας. Ο μόνος δρόμος λοιπόν, είναι οι εκλογές. Θα έπρεπε ο Πρωθυπουργός ήδη να έχει παραιτηθεί, μετά τα όσα αποκαλύφθηκαν σε σχέση με τον κ. Χατζηδάκη, την παρακολούθηση εκ μέρους της ΕΥΠ, η οποία δεν έχει διαψευσθεί, αλλά επιβεβαιώνεται.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Θέλει να κάνει μια μικρή παρέμβαση ο Υπουργός για τρία λεπτά, προφανώς πάνω σε αυτά που είπε ο κ. Σκουρλέτης.

Ορίστε, κύριε Υπουργέ.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ακριβώς, πολύ σύντομα, κύριε Πρόεδρε, για δύο πράγματα που είπε ο κ. Σκουρλέτης.

Στο συνέδριο της ΚΕΔΕ που έγινε πριν από λίγες εβδομάδες, κύριε Σκουρλέτη, αναφέρθηκε και ο εκπρόσωπός σας ο κ. Ζαχαριάδης σε ένα σχήμα το οποίο δεν ήταν πολύ καθαρό σε σχέση με το τι θέλει να κάνει για τον εκλογικό νόμο των ΟΤΑ. Εμείς φέραμε έναν καινούργιο εκλογικό νόμο των ΟΤΑ, που θα εφαρμοστεί στις εκλογές της 8ης Οκτωβρίου του 2023, που επαναφέρει την κυβερνησιμότητα στους δήμους. Από την αναφορά που κάνετε τώρα, πριν από λίγο, που μας καταγγείλαμε για τις αλλαγές που κάναμε, προκειμένου να κυβερνηθούν οι δήμοι για τις επιτροπές ποιότητας ζωής και για την οικονομική επιτροπή…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Το ΣτΕ τι είπε;

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Το Συμβούλιο της Επικρατείας θα δούμε τι θα πει και εμείς θα τοποθετηθούμε.

Εμείς έχουμε ξεκάθαρη θέση υπέρ της οικονομικής και της διοικητικής αποτελεσματικότητας των δήμων και των περιφερειών και θα κάνουμε ό,τι μπορούμε να προσφέρουμε τις υπηρεσίες που πρέπει στους πολίτες.

Σας ρωτάω, λοιπόν: Εσείς είστε υπέρ της επαναφοράς της απλής αναλογικής;

Δεύτερον, είπατε για αλλεργία στη δημοκρατία αυτής της Κυβέρνησης; Εσείς δεν ήσασταν που θέλατε να ελέγξετε τους αρμούς της εξουσίας; Τι είναι αυτά που λέτε;

Ευχαριστώ, κύριε Πρόεδρε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ένα λεπτό να διευκρινίσω κάτι.

Κύριε Θεοδωρικάκο, είπατε θέλετε να καταθέσετε τροπολογία ή να μιλήσετε επί της κατατεθειμένης.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Να υπερασπιστώ την τροπολογία για το επίδομα των 600 ευρώ στους Έλληνες αστυνομικούς και λιμενικούς.

**ΠΡΟΕΔΡΕΥΩΝ (Νικήτας Κακλαμάνης):** Επομένως, βλέπω είναι η ίδια τροπολογία, με προφανώς δύο κομμάτια. Εσείς και ο κ. Στουρνάρας για το δικό του μετά.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Ο κ. Στουρνάρας δεν ξέρω αν έχει σχέση με αυτήν την τροπολογία. Είναι άλλο θέμα.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Μετά την κ. Καφαντάρη και πριν τον Κοινοβουλευτικό Εκπρόσωπο της Νέας Δημοκρατίας, τον κ. Θεοχάρη, θα σας δώσω τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Πρόεδρε, για ένα λεπτό θα ήθελα τον λόγο!

**ΠΡΟΕΔΡΕΥΩΝ (Νικήτας Κακλαμάνης):** Να τελειώσει η κ. Καφαντάρη. Την ανεβάσαμε στο Βήμα.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Πρόεδρε, ειλικρινά θα είχα ήδη τελειώσει.

**ΠΡΟΕΔΡΕΥΩΝ (Νικήτας Κακλαμάνης):** Συνάδελφός σας είναι. Θα σας δώσω τον λόγο για ένα λεπτό μετά.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Για να μην χαλάμε τη συνέχεια της συζήτησης.

**ΠΡΟΕΔΡΕΥΩΝ (Νικήτας Κακλαμάνης):** Εδώ θα είναι ο Υπουργός, δεν θα λείψει.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Έχετε πρόβλημα εσείς, κυρία Καφαντάρη, να μιλήσω για ένα λεπτό;

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Εγώ δεν έχω, αλλά ο Πρόεδρος δίνει τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Μας επανέφερε στην τάξη και τους δύο η κ. Καφαντάρη.

Ορίστε, κυρία Καφαντάρη, έχετε τον λόγο.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι Βουλευτές, ένα δυσώδες τοπίο πραγματικά αναδύεται στην πατρίδα μας το τελευταίο χρονικό διάστημα. Άλλη μια φορά η χώρα μας, η χώρα της δημοκρατίας, η Ελλάδα διασύρεται σε διεθνές επίπεδο.

Αυτή η υπόθεση της κ. Καϊλή που προέκυψε στο Ευρωκοινοβούλιο δεν είναι κάτι απλό. Βγάζει κανείς όμως, πολλά συμπεράσματα για το πώς λειτουργούν οι θεσμοί και τη διαφορά που υπάρχει εμείς που λέμε Ευρωπαίοι, από τον πυρήνα της Ευρωπαϊκής Ένωσης, η Ελλάδα, πώς λειτουργούν οι θεσμοί στο Βέλγιο εν προκειμένω και πώς λειτουργούν εδώ στην Ελλάδα και οι αντίστοιχες εξουσίες. Διότι εκεί δεν ακούμε για αδιευκρίνιστα ποσά, όπως έχουμε ακούσει πάρα πολλές φορές το τελευταίο διάστημα για μεγάλα σκάνδαλα και βέβαια και για ζητήματα που άπτονται καθαρά της δημοκρατίας, θέματα που έχουν να κάνουν με τις παρακολουθήσεις κ.λπ..

Η εικόνα ενός Πρωθυπουργού ο οποίος σηκώνεται να φύγει και το βάζει στα πόδια, θα το έλεγα απλά και λαϊκά, την προηγούμενη εβδομάδα, χωρίς να απαντήσει στον Αλέξη Τσίπρα που εκπροσωπεί ένα θεσμικό φορέα, την Αξιωματική Αντιπολίτευση, είναι πραγματικά κάτι που δεν μας τιμά σαν χώρα.

Επίσης, δεν μας τιμά και τέλος πάντων και αυτή η επικοινωνιακή κίνηση χθες το πρωί στο Χαϊδάρι του κ. Μητσοτάκη με τον κ. Χατζηδάκη -επιτρέψτε μου, κύριε Πρόεδρε, να πω τον «δυστυχή» κ. Χατζηδάκη- δίπλα του για να πείσει ότι δεν υπάρχει θέμα παρακολουθήσεων να μην αναφερθεί στο συγκεκριμένο ζήτημα, μετά από καταγγελίες οι οποίες έχουν γίνει και οι οποίες πρέπει να διερευνηθούν, ώστε να μην μένουν έτσι να αιωρούνται. Πρέπει να διερευνηθούν. Όλα αυτά τα πράγματα δεν πείθουν τον ελληνικό λαό και βέβαια δεν βοηθούν και την εικόνα της πατρίδας μας.

Επίσης, ό,τι και να κάνετε, κύριοι της Κυβέρνησης, και τα 250 ευρώ στους συνταξιούχους να δώσετε, στους χαμηλόμισθους ή τέλος πάντων, ό,τι βοήθημα δώσετε στις γιορτές και τα 600 ευρώ -είναι εδώ και ο κύριος Υπουργός και θα ακούσουμε στη συνέχεια- στους ένστολους, πλην των πυροσβεστών και χαίρομαι που είναι εδώ ο κ. Τουρνάς, ο Υφυπουργός Πολιτικής Προστασίας, να μας πει τι προβλέπει συγκεκριμένα για τους εργαζόμενους στο Πυροσβεστικό Σώμα, και αυτά, αν και θα τα ψηφίσουμε, γιατί και ένα ευρώ είναι θετικό να δίνεται σε έναν σκληρά εργαζόμενο, σε έναν εργαζόμενο γενικότερα, όπου εργάζεται, δεν είναι αυτά όμως που λύνουν το πρόβλημα.

Οι παρατάσεις στο Υπουργείο Κλιματικής Κρίσης, οι παρατάσεις των εργαζομένων στην Πολιτική Προστασία, σε αυτούς που δουλεύουν με συμβάσεις είναι κάτι θετικό, αλλά προσλήψεις ουσιαστικά θα γίνουν;

Αυτά είναι τα ερωτήματα και περιμένουμε συγκεκριμένες απαντήσεις.

Έρχεστε, λοιπόν, σήμερα, βλέποντας ότι πνέει τα λοίσθια η Κυβέρνησή σας, και περνάτε μια σειρά νομοσχέδια. Είδαμε την προηγούμενη εβδομάδα το νομοσχέδιο, που είναι νόμος πλέον, για το ΕΣΥ. Προσπαθείτε να κλείσετε τρύπες, εκκρεμότητες, που θα ολοκληρώσουν την πρακτική εφαρμογή της νεοφιλελεύθερης ιδεολογίας και πολιτικής σας.

Θέλετε μορφωμένους πολίτες; Ας πληρώσουν κολέγια και ας έχετε διασυνδέσεις. Θέλετε υγιείς πολίτες; Ας πληρώσουν ιδιώτες γιατρούς και ιδιωτικά ιατρεία. Θέλετε ασφάλεια; Ας πληρώσουμε τους αστυνομικούς, τους πανεπιστημιακούς αστυνόμους να φυλάνε τα παιδιά μας και τους δημοτικούς αστυνόμους με όπλα να προσέχουν τις κινήσεις μας. Θέλετε υγιεινή διατροφή με φτηνότερα τρόφιμα στις λαϊκές; Ας δυσκολέψουμε ακόμα περισσότερο τον πάνω από ενενήντα χρονών καταξιωμένο στην ελληνική συνείδηση θεσμό των λαϊκών αγορών. Εμποδίζετε δε, τους νέους παραγωγούς. Θέλετε αρμοδιότητες διακεκριμένες στους βαθμούς τοπικής αυτοδιοίκησης α΄ και β΄; Δεν χρειάζεται να ακούμε τις προτάσεις της ΚΕΔΕ.

Ερχόμαστε τώρα στο νομοσχέδιο, στο πρώτο κομμάτι που αφορά τη Δημοτική Αστυνομία. Μας μιλάτε εσείς, κύριοι της Κυβέρνησης, για Δημοτική Αστυνομία, που το ’13 τη διαλύσατε και έμειναν άνεργοι άνθρωποι και μάλιστα ο νυν Πρωθυπουργός ήταν και επικεφαλής στο Υπουργείο Διοικητικής Μεταρρύθμισης; Εμείς το ’15 επαναφέραμε τους δημοτικούς αστυνομικούς. Και τώρα τι μας λέτε; Ότι οι δημοτικοί αστυνομικοί θα έχουν αρμοδιότητες καταστολής, μέσα καταστολής που θα χρησιμοποιούν σε περίπτωση άμυνας, ενώ επανέρχεται η δυνατότητα συλλήψεων στο πεδίο των αρμοδιοτήτων τους. Αυτός είναι ο ρόλος τους; Άσκηση βίας και μάλιστα με γκλομπς, όπως προβλέπεται, λες και είναι της ΕΛ.ΑΣ; Και βέβαια, όλα αυτά χωρίς να έχουν το ενιαίο μισθολόγιο, το οποίο έχουν οι εργαζόμενοι στα Σώματα Ασφαλείας και στην ΕΛ.ΑΣ.. Μην σας στοιχίσουν και πολλά!

Από την άλλη μεριά, πού θα υπάγονται; Όχι στον δήμαρχο της πόλης, εκπρόσωπο του Δ.Σ., αλλά θα ελέγχονται από ξεχωριστό όργανο, ένα ειδικό πειθαρχικό συμβούλιο, το οποίο υπάρχει μόνο στα Σώματα Ασφαλείας και όχι σε δημοτικές υπηρεσίες. Γι’ αυτό και οι ίδιοι οι αστυνομικοί διαφωνούν και η ΚΕΔΕ τάσσεται ενάντια στη συγκεκριμένη διάταξη.

Καλό είναι να αναβαθμιστεί η Δημοτική Αστυνομία, να υπάρχει εκπαίδευση περαιτέρω των δημοτικών αστυνομικών, να γίνει και σχολή μετεκπαίδευσης για τους ήδη υπηρετούντες στη Δημοτική Αστυνομία, ούτως ώστε να μπορούν πραγματικά να συμβάλλουν στη λειτουργικότητα της πόλης και στη γενική ασφάλεια του πολίτη.

Πάμε τώρα στο δεύτερο μέρος, που είναι οι λαϊκές αγορές. Με το ν.4849/2021 αλλοιώσατε αυτόν το θεσμό, που πάνω από ενενήντα τέσσερα χρόνια στηρίζει διατροφικά την ελληνική οικογένεια με ποιοτικά οικονομικά προϊόντα, αποκλείοντας σχεδόν από τις λαϊκές αγορές τους παραγωγούς, τους μικρούς και μεσαίους αγρότες, που είναι υποχρεωμένοι να απευθύνονται στους μεσάζοντες, αναγκάζοντας τους καταναλωτές να ψωνίζουν στη λαϊκή της γειτονιάς τους, όχι από παραγωγούς, αλλά από αλυσίδες μεσαζόντων. Τώρα συστήνετε φορείς, στη διοίκηση των οποίων υποεκπροσωπείται ο πρώτος βαθμός αυτοδιοίκησης, ενώ οι λαϊκές αγορές είναι μία καθαρά τοπική υπόθεση.

(Στο σημείο αυτό χτυπάει το κουδούνι λήξεως του χρόνου ομιλίας της κυρίας Βουλευτού)

Επίσης, πολλά ζητήματα μένουν αρρύθμιστα. Εάν θέλατε πραγματικά να ενισχύσετε το νέο παραγωγό, σύμφωνα με τις προτάσεις που έχουν κατατεθεί και από την Πανελλήνια Ομοσπονδία Συλλόγων Παραγωγών Αγροτικών Προϊόντων-Πωλητών Λαϊκών Αγορών, θα παίρνετε κάποια άλλα μέτρα.

Δεχόμαστε καθημερινά αιτήματα δεκάδων παραγωγών από όλη τη χώρα, οι οποίοι ενδιαφέρονται να συμμετέχουν στις λαϊκές αγορές, αλλά αυτό δεν είναι δυνατόν να γίνει λόγω των διατάξεων του ν. 4849/2021 που επιτρέπει αδειοδότηση μόνο κατόπιν προκήρυξης.

Από την άλλη μεριά, πρέπει να πούμε ότι με βάση τους δύο νόμους που έχετε ψηφίσει και συγκεκριμένα το ν. 4849/2021, από την 1-2-2022 μέχρι σήμερα, δέκα και περισσότερους μήνες, δεν έχει εκδοθεί σε όλη τη χώρα ούτε μια παραγωγική άδεια, λόγω του ότι πλέον η δραστηριοποίηση παραγωγών και η αδειοδότησή τους απαιτεί προκήρυξη αδειών και θέσεων, αφού πρώτα ολοκληρωθεί το Ολοκληρωμένο Πληροφοριακό Σύστημα «Ανοιχτή Αγορά». Όμως, αυτή τη στιγμή υπάρχει γραφειοκρατική καθυστέρηση ολοκλήρωσης του συστήματος και οι λαϊκές αγορές αντιμετωπίζουν την έλλειψη παραγωγών.

Από την άλλη μεριά, δεν μπορώ να μην πω ότι υπάρχει έλλειψη ελεγκτών, εποπτών και είναι κάτι το οποίο έχει τεθεί, εάν θέλετε, από όλους τους φορείς.

(Στο σημείο αυτό χτυπάει το κουδούνι λήξεως του χρόνου ομιλίας της κυρίας Βουλευτού)

Το τρίτο και τελευταίο μέρος αφορά μια αποσπασματική αντιμετώπιση του ζητήματος της ενίσχυσης της διοικητικής αυτοτέλειας των δήμων και της αποκέντρωσης αρμοδιοτήτων από την αποκεντρωμένη διοίκηση και δείχνει όχι μόνο τη συνήθη πρακτική της κακής νομοθέτησης, κάτι που σας χαρακτηρίζει, αλλά και την απουσία βούλησης εκ μέρους σας σχετικά με τη μεταφορά αρμοδιοτήτων που ασκεί το κεντρικό κράτος και θα μπορούσαν να περάσουν στην τοπική αυτοδιοίκηση.

Στο τρίτο μέλος μέρος μάλλον κοροϊδεύετε την τοπική αυτοδιοίκηση με άρθρα, από τα οποία λίγα εναρμονίζονται με προτάσεις της ΚΕΔΕ.

(Στο σημείο αυτό χτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Νικήτας Κακλαμάνης):** Ελάτε, κυρία Καφαντάρη, κλείστε.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Τελειώνω, κύριε Πρόεδρε.

Στο τέταρτο μέρος του νομοσχεδίου υπάρχει συνονθύλευμα ετερόκλητων διατάξεων του Υπουργείου Εσωτερικών, χωρίς συνοχή. Υπάρχουν, όμως, και κάποιες διατάξεις σε θετική κατεύθυνση. Όμως, βλέπουμε απαράδεκτες διατάξεις μεταφοράς αρμοδιοτήτων από τα δημοτικά και περιφερειακά συμβούλια στις οικονομικές επιτροπές, όπως αυτή η απόφαση της Οικονομικής Επιτροπής για τους Οργανισμούς Διαχείρισης και Προώθησης Προορισμού. Και ενώ την ίδια στιγμή έχουν κριθεί με απόφαση, την 2377/2022 του Συμβουλίου Επικρατείας, ως αντισυνταγματικοί οι νόμοι 4623/2019 και 4625/2019...

(Στο σημείο αυτό χτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Νικήτας Κακλαμάνης):** Κυρία Καφαντάρη, δεν μπορώ να σας αφήσω άλλο, έχετε περάσει τον χρόνο. Κλείστε.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Τελειώνω, κύριε Πρόεδρε.

Όλα αυτά τα οποία κάνετε η κοινωνία τα καταλαβαίνει και σύντομα θα δώσει μία απάντηση, με άμεση πολιτική αλλαγή, η οποία θα προκύψει μέσω εκλογικής διαδικασίας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Θα δώσω ένα λεπτό στον κ. Σκουρλέτη.

Κύριε Σκουρλέτη, έχετε τον λόγο για ένα λεπτό. Δεν σας βάζω χρόνο, αλλά μη νομίζετε ότι δεν μπορώ να μετράω από μέσα μου.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ, κύριε Πρόεδρε.

Ειλικρινά, δεν κατάλαβα τον κ. Πέτσα πριν στην παρέμβασή του, όταν είπε: «Σε σχέση με το Συμβούλιο της Επικρατείας, θα δούμε». Τί θα δούμε; Εδώ υπήρξε απόφαση της ολομέλειας. Έκρινε τις διατάξεις αντισυνταγματικές και το ερώτημα είναι: Τί σκοπεύετε να κάνετε εσείς στο πλαίσιο αυτών των αποφάσεων;

**ΠΡΟΕΔΡΕΥΩΝ (Νικήτας Κακλαμάνης):** Ωραία. Θα σας απαντήσει…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Πρόεδρε, επιτρέψτε μου. Δεν έχει περάσει το ένα λεπτό. Μακάρι, να το είχατε βάλει!

**ΠΡΟΕΔΡΕΥΩΝ (Νικήτας Κακλαμάνης):** Κι άλλο ερώτημα θα βάλετε; Επερώτηση θα κάνετε;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Λέω ότι και το ίδιο ερώτημα έθεσα και σε σχέση με τους αναπτυξιακούς οργανισμούς και τις αποφάσεις του Ελεγκτικού Συνεδρίου. Δηλαδή, τα έχετε διαλύσει όλα!

Όσον αφορά δε την απλή αναλογική, παγίως εμείς την υπερασπιζόμαστε και στην κεντρική πολιτική σκηνή, προφανώς και στην αυτοδιοίκηση. Είναι γνωστά πράγματα αυτά.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Επειδή παρευρίσκεται, όταν έρθει η ώρα, θα απαντήσει ο νομομαθής Υπουργός κ. Βορίδης. Ο Αναπληρωτής μπορεί να έφυγε, αλλά…

**ΜΑΥΡΟΥΔΗΣ ΒΟΡΙΔΗΣ:** Όταν έρθει η ώρα…

**ΠΡΟΕΔΡΕΥΩΝ (Νικήτας Κακλαμάνης):** Ναι, αυτό εννοώ.

Να πω κάτι άλλο. Παρά τα 75 μου, ορθώς λειτουργεί το μυαλό μου, η ίδια τροπολογία είναι, κύριε Θεοδωρικάκο. Απλώς, στο α΄ είναι η έκτακτη οικονομική ενίσχυση, για την οποία θέλετε να μιλήσετε εσείς, και στο β΄ είναι η παράταση συμβάσεων της Γενικής Γραμματείας Πολιτικής Προστασίας. Είναι, όμως, η ίδια τροπολογία, κατά το γνωστό, με 6 παραγράφους.

Ο κ. Θεοδωρικάκος έχει τον λόγο για τρία λεπτά εκ της θέσεώς του και μετά ο κ. Τουρνάς και ο κ. Θεοχάρης.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Έχω πει κατ’ επανάληψη, κύριε Πρόεδρε, κυρίες και κύριοι συνάδελφοι, ότι η ελληνική κοινωνία και η ελληνική πολιτεία χρωστάει στους Έλληνες αστυνομικούς, χρωστάει στην Ελληνική Αστυνομία, η οποία έχει παίξει πάρα πολύ σημαντικό και κρίσιμο ρόλο το προηγούμενο διάστημα, ιδιαιτέρως τα προηγούμενα τρία χρόνια, για τη διατήρηση της κοινωνικής συνοχής έναντι των σοβαρών κινδύνων που υπήρξαν από την πανδημία του κορωνοϊού και την ανάγκη εφαρμογής των γνωστών μέτρων.

Το βάρος του ελέγχου έπεσε σχεδόν αποκλειστικά στην ελληνική Αστυνομία, ενώ ο ρόλος των αστυνομικών μας ήταν καθοριστικός στην αντιμετώπιση της ασύμμετρης απειλής στον Έβρο και τον Φεβρουάριο - Μάρτιο του 2020, αλλά και όλη αυτή την χρονική περίοδο έχω βιώσει τέτοιου είδους γεγονότα, τους δεκαέξι μήνες που υπηρετώ ως Υπουργός Προστασίας του Πολίτη. Μόνο το 2022, οι αστυνομικοί μας έχουν αποτρέψει την είσοδο από τον Έβρο στην πατρίδα μας, διακοσίων πενήντα χιλιάδων παράνομων μεταναστών.

Με βάση αυτό το σκεπτικό, ο Πρωθυπουργός έχει ήδη ανακοινώσει το έκτακτο βοήθημα 600 ευρώ οριζόντια προς όλους τους Έλληνες αστυνομικούς, προς όλο το ένστολο προσωπικό του Υπουργείου Προστασίας του Πολίτη, καθώς και του Λιμενικού Σώματος.

Διευκρινίζουμε ότι πρόκειται για ένα επίδομα, το οποίο είναι ανεκχώρητο και ακατάσχετο στα χέρια του δημοσίου ή τρίτων, κατά παρέκκλιση κάθε άλλης αντίθετης διάταξης. Δεν δεσμεύεται και δεν συμψηφίζεται με βεβαιωμένα χρέη προς τη φορολογική διοίκηση και το δημόσιο εν γένει, τους δήμους, τις περιφέρειες και δεν υπόκειται σε κάθε είδους ασφαλιστικές εισφορές, ούτε την ειδική εισφορά αλληλεγγύης του άρθρου 43α του Κώδικα Φορολογίας Εισοδήματος.

Επίσης, κατά την καταβολή της έκτακτης οικονομικής ενίσχυσης του παρόντος άρθρου, δεν διενεργείται παρακράτηση φόρου εισοδήματος, σύμφωνα με το άρθρο 60 του Κώδικα Φορολογίας Εισοδήματος.

Με την ευκαιρία και καθώς έχουν ειπωθεί διάφορα τραγικά αυτές τις ημέρες λόγω των γνωστών γεγονότων πρέπει να θυμίσω σε όλους και να ξεκαθαρίσω για αυτήν την Κυβέρνηση, για το Υπουργείο Προστασίας του Πολίτη και την Ελληνική Αστυνομία, η ζωή αποτελεί υπέρτατη αξία, χωρίς διακρίσεις, χωρίς εξαιρέσεις, σε καμία απολύτως περίπτωση, με οποιοδήποτε κριτήριο. Η κοινωνική τάξη και ηρεμία είναι η προϋπόθεση της ελευθερίας και της κανονικότητας.

Ελπίζω, το σύνολο των παρόντων Βουλευτών να είναι ικανοποιημένοι που, παρά τις προσπάθειες ορισμένων, δεν επετεύχθη να επαναληφθούν τα γεγονότα του 2008. Ούτε επιτράπηκε, ούτε πρόκειται να επιτραπεί σε καμία περίπτωση. Έχουμε καλέσει τους πάντες να σεβαστούν τις αποφάσεις της δικαιοσύνης.

Με την ευκαιρία, θέλω να καλέσω και την Αξιωματική Αντιπολίτευση, ιδιαιτέρως, να σταματήσει να επιτίθεται συλλήβδην σε βάρος της Ελληνικής Αστυνομίας, των αστυνομικών μας, αλλά και της Κυβέρνησης, με αφορμή το γνωστό τραγικό περιστατικό στη Θεσσαλονίκη, για το οποίο ο μόνος αρμόδιος να αποδώσει ευθύνες -και το πράττει άλλωστε, αυτές τις ημέρες- είναι η ίδια η δικαιοσύνη με τις αποφάσεις της.

Ξεκαθαρίζω, επίσης, ότι μετά το γνωστό περσινό περιστατικό στο Πέραμα, το σύνολο των ανδρών και γυναικών της ομάδας ΔΙΑΣ, έχει επανεκπαιδευτεί, έχει δημιουργηθεί καινούργιος κανονισμός λειτουργίας σε ό,τι αφορά τις καταδιώξεις, με βάση τις βέλτιστες ευρωπαϊκές πρακτικές, το οποίο είναι απολύτως γνωστό στους αστυνομικούς μας. Και για τις κάμερες, για τις οποίες είχαμε δεσμευτεί, έχει ολοκληρωθεί η διαδικασία του διαγωνισμού και βρίσκεται υπό έγκριση στο Ελεγκτικό Συνέδριο.

Δεν έχω την παραμικρή αμφιβολία, προσωπικά, ότι δεν υπάρχει Έλληνας αστυνομικός, που να θέλει να αφαιρέσει ζωή από συμπολίτη μας. Δεν έχω αμφιβολία ως προς αυτό. Επαναλαμβάνω, ζητώ από όλους να σεβαστούν τη δικαιοσύνη και να συμβάλουν στην κοινωνική γαλήνη.

Κατά τα λοιπά, οι επιχειρήσεις της Ελληνικής Αστυνομίας, για την κατάργηση άβατων, και για τους ελέγχους σε καταυλισμούς για ενδεχόμενους παράνομους για αδικήματα που έχουν σχέση με όπλα και ναρκωτικά, δεν πρόκειται να σταματήσουν. Θα συνεχιστούν και θα ολοκληρωθούν ανεξάρτητα από το συγκεκριμένο περιστατικό.

Τέλος, κύριε Πρόεδρε, μια και έχω πάρει το λόγο…

**ΠΡΟΕΔΡΕΥΩΝ (Νικήτας Κακλαμάνης):** Ναι, τον πήρατε αυθαιρέτως -το έχετε καταλάβει- ως προς το χρόνο. Διότι, μου ζητήσατε τον λόγο επί της τροπολογίας.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Ναι, επί της τροπολογίας.

**ΠΡΟΕΔΡΕΥΩΝ (Νικήτας Κακλαμάνης):** Τα υπόλοιπα δεν ήταν επί της τροπολογίας.

Ολοκληρώστε, αλλά θα παραμείνετε για λίγο στην Αίθουσα.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):**  Κύριε Πρόεδρε, επ’ αυτής της τροπολογίας υπάρχουν άνθρωποι σ’ αυτήν της Αίθουσα, οι οποίοι έχουν πει πρωτοφανείς αθλιότητες σε βάρος του Πρωθυπουργού, του Υπουργού Προστασίας του Πολίτη και της Κυβέρνησης. Εάν νομίζετε ότι δεν έχουμε τη δυνατότητα να συζητάμε ουσιαστικά στο Κοινοβούλιο, εντάξει.

Σας ευχαριστώ, πάρα πολύ.

**ΠΡΟΕΔΡΕΥΩΝ (Νικήτας Κακλαμάνης):** Όταν υπάρχει ο υπογράφων Υπουργός στο νομοσχέδιο, μπορεί να δώσει απαντήσεις επί των θεμάτων που είπατε.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):**  Μα, έχει σχέση, κύριε Πρόεδρε,…

**ΠΡΟΕΔΡΕΥΩΝ (Νικήτας Κακλαμάνης):** Μιλάω για την τελευταία σας παρατήρηση, κύριε Θεοδωρικάκο. Και όταν εγώ προεδρεύω, ξέρω πολύ καλά τι λέω.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):**  Μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Ξέρω, πολύ καλά, τι λέω.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Συγχαρητήρια!

Τα 600 ευρώ είναι που κατηγόρησαν οι κύριοι της Αξιωματικής Αντιπολίτευσης τον Πρωθυπουργό, τον Υπουργό Προστασίας του Πολίτη και την Κυβέρνηση συλλήβδην ότι το συσχετίσαμε και με το γνωστό τραγικό περιστατικό και υποχρεώθηκα εξ αυτού του λόγου για στοιχειώδεις λόγους ηθικής και πολιτικής τάξης να πω αυτά που είπα. Ήταν στοιχειώδης υποχρέωσή μου, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Και που είδατε τη διαφωνία; Επ’ αυτού μιλήσατε.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Άρα, ήμουν εντός πλαισίου.

**ΠΡΟΕΔΡΕΥΩΝ (Νικήτας Κακλαμάνης):** Όχι,το δεύτερο τελευταίο κομμάτι για τις υποκλοπές που πήγατε να πείτε.

Περιμένετε, όμως, λίγο, γιατί θέλουν τώρα οι ειδικοί αγορητές να σας κάνουν ερωτήσεις επί της τροπολογίας για τα 600 ευρώ.

Πρώτος είχε ζητήσει τον λόγο ο κ. Μυλωνάκης. Ορίστε, κύριε συνάδελφε, έχετε τον λόγο για ένα λεπτό για να κάνετε την ερώτησή σας.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ, κύριε Πρόεδρε.

Κύριε Υπουργέ, καλώς δίδονται τα 600 ευρώ στα στελέχη του Υπουργείου Προστασίας του Πολίτη και στο Υπουργείο Εμπορικής Ναυτιλίας.

Θέλω δύο ερωτήσεις να υποβάλω. Πρώτον, είναι αφορολόγητα αυτά τα ποσά δηλαδή είναι 600, 600 ή θα φορολογηθούν; Και δεύτερον, γιατί δεν δίνονται στα στελέχη των Ενόπλων Δυνάμεων και του Πυροσβεστικού Σώματος; Κάνω την ερώτηση, γιατί είναι δίπλα σας ο Υφυπουργός, ο οποίος προέρχεται από το Πυροσβεστικό Σώμα. Αυτό είναι μία διάκριση της Κυβέρνησης προς τους στρατιωτικούς, προς τα στελέχη των Ενόπλων Δυνάμεων και του Πυροσβεστικού Σώματος;

Ευχαριστώ πολύ.

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κυρία Λιακούλη, έχετε τον λόγο. Θα απαντήσει συνολικά ο κύριος Υπουργός.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κύριε Υπουργέ, στα υπόλοιπα δεν θα σχολιάσω, δεν ήταν εντός της τροπολογίας. Είπατε άλλα και πάρα πολλά για την αστυνομία, θα βρούμε έναν τρόπο να σας απαντήσουμε σε αυτά.

Πάντως το μόνο που με τρεις λέξεις θέλω να πω είναι ότι τουλάχιστον η δική μας η παράταξη ποτέ δεν ισχυρίστηκε ότι κάποιος αστυνομικός θέλει να σκοτώσει έναν πολίτη, όπως γλαφυρά είπατε. Το είπατε κατά λέξη. Ανατρέξτε στα Πρακτικά να δείτε τι είπατε.

**ΠΡΟΕΔΡΕΥΩΝ (Νικήτας Κακλαμάνης):** Δεν έκανε αναφορά σε εσάς. Μίλησε γενικά και γενικά δικαιολογημένα.

**ΕΥΑΓΓΕΛΙΑ ΛΙΑΚΟΥΛΗ:** Διαχωρίζω τη θέση μας αν ακούστηκε τέτοιο πράγμα, που δεν νομίζω ότι ακούστηκε πάντως από κάποιο συνάδελφο μέσα στο Κοινοβούλιο. Άλλο πράγμα είναι να φεύγει η σφαίρα και να φυτεύεται σε κεφάλι. Εκεί είναι άλλο. Πρέπει να σας απασχολήσει αν επαρκώς είναι εκπαιδευμένη η ελληνική αστυνομία. Αυτό πρέπει να μας απασχολήσει όλους και εσάς και εμάς.

Τώρα επί της συγκεκριμένης τροπολογίας για την έκτακτη οικονομική ενίσχυση στο ένστολο προσωπικό. Κατ’ αρχήν να πω ότι στηρίζουμε τη χορήγηση αυτής της έκτακτης οικονομικής ενίσχυσης, παρά τον κραυγαλέο προεκλογικό και επιδοματικό χαρακτήρα της παρέμβασής σας, αυτό το καταλαβαίνει και ένα παιδί του δημοτικού.

Θέλουμε, όμως, να υπογραμμίσουμε ότι αυτό δίνεται στο πλαίσιο μιας πολυεπίπεδης κρίσης, στην οποία, κύριε Υπουργέ, θέλω να σας ρωτήσω πώς δεν βλέπετε την ανάγκη το μέτρο αυτό να επεκταθεί και στις Ένοπλες Δυνάμεις, αλλά και στους σωφρονιστικούς υπαλλήλους;

**ΠΡΟΕΔΡΕΥΩΝ (Νικήτας Κακλαμάνης):** Το ίδιο ερώτημα με τον κ. Μυλωνάκη επαναλαμβάνετε.

**ΕΥΑΓΓΕΛΙΑ ΛΙΑΚΟΥΛΗ:** Εγώ εκπροσωπώ, κύριε Πρόεδρε, την παράταξή μου.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Πείτε: Εγώ συμφωνώ με το ερώτημα του προλαλήσαντος.Μην χάνουμε τον χρόνο μας τώρα.

**ΕΥΑΓΓΕΛΙΑ ΛΙΑΚΟΥΛΗ:** Σας παρακαλώ, αφήστε με ένα λεπτό. Είναι η θέση η δική μου.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, συνεχίστε.

**ΕΥΑΓΓΕΛΙΑ ΛΙΑΚΟΥΛΗ:** Θα το επαναλάβω, γιατί δεν ακούστηκε. Εμείς λέμε ότι είναι αναγκαίο το μέτρο αυτό να επεκταθεί και στις Ένοπλες Δυνάμεις και στους σωφρονιστικούς υπαλλήλους.

Θέλω να μας εξηγήσετε γιατί δεν το προβλέψατε για αυτούς και γιατί δεν το δίνετε σε αυτούς. Και βεβαίως να τοποθετηθείτε, κύριε Υπουργέ, για το πώς πραγματικά δεν το φέρνετε αυτό μαζί με ένα σχέδιο συνολικής αντιμετώπισης των απωλειών λόγω πληθωρισμού των συγκεκριμένων Σωμάτων. Αυτό θέλουμε να ακούσουμε από εσάς και αν έχετε φροντίσει και αν έχετε προνοήσει να το κάνετε αυτό.

Ευχαριστώ.

**ΧΡΗΣΤΟΣ ΚΑΤΣΩΤΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Σε σχέση με την τροπολογία αυτή, επειδή ο Υπουργός είπε πολλά για τον ρόλο της ελληνικής αστυνομίας για το πώς στάθηκε όλη αυτή την περίοδο, εμείς ξέρετε πολύ καλά ότι διαφωνούμε ριζικά με αυτόν τον προσανατολισμό που έχει, γιατί συνήθως…

**ΠΡΟΕΔΡΕΥΩΝ (Νικήτας Κακλαμάνης):** Όχι με τα 600, με άλλο διαφωνείτε.

**ΧΡΗΣΤΟΣ ΚΑΤΣΩΤΗΣ:** Όχι, διαφωνώ με όσα είπε ο κύριος Υπουργός. Ο κύριος Υπουργός στάθηκε στον ρόλο της αστυνομίας.

Βεβαίως, δεν θέλουν να σκοτώσει κανείς κανέναν, αλλά οι εντολές που έχουν είναι η καταστολή του λαϊκού κινήματος. Τους βρίσκουμε έξω από κάθε εργοστάσιο σε μια απεργία των εργατών, σε κάθε διαδήλωση είναι εκεί για να καταστείλουν το κίνημα. Αυτός ο ρόλος της αστυνομίας δεν είναι αποδεκτός από την εργατική τάξη και τον λαό.

Εν πάση περιπτώσει, όσον αφορά τα 600 ευρώ, εμείς λέμε ότι όπως παλεύουν οι εργαζόμενοι, οι συνταξιούχοι για την επαναφορά του 13ου και του 14ου μισθού, αυτό θα πρέπει να ισχύσει για όλους τους εργαζόμενους του Δημοσίου και για το προσωπικό του Προστασίας του Πολίτη και για το υπόλοιπο προσωπικό της Πυροσβεστικής και τα λοιπά, δηλαδή ο 13ος και ο 14ος μισθός.

Με τα 600 ευρώ –για τα οποία δεν θα πούμε όχι- δεν μπορείτε να ξεμπλέξετε, κύριε Υπουργέ, ούτε με τα 250 ευρώ που δίνετε στους συνταξιούχους. Το κύριο αίτημα όλων, καθολικό αίτημα, είναι η επαναφορά της 13ης και 14ης σύνταξης, 13ου και 14ου μισθού. Και αυτό πρέπει να γίνει.

**ΠΡΟΕΔΡΕΥΩΝ (Νικήτας Κακλαμάνης):**  Ωραία.

Κύριε Θεοδωρικάκο, έχετε 5 λεπτά για να απαντήσετε στο πρώτο ερώτημα αν είναι αφορολόγητα ή όχι και το δεύτερο το ακούσατε. Εφόσον έχετε την αρμοδιότητα, απαντάτε και στο δεύτερο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Κατ’ αρχήν, όπως είπα και νωρίτερα, αυτή η Κυβέρνηση διά στόματος του Πρωθυπουργού και του Υπουργού Προστασίας του Πολίτη έχει μιλήσει για την ανάγκη στήριξης των αστυνομικών μας εδώ και πάρα πολύ καιρό.

Θα πρέπει όλοι να αναγνωρίσουμε ότι αυτή τη στιγμή ολοκληρώνεται μια ολόκληρη περίοδος, η οποία αφορά τη συνεισφορά της Ελληνικής Αστυνομίας και στην αντιμετώπιση και εφαρμογή των μέτρων ελέγχου για την πανδημία του κορωνοϊού –γνωστά σε όλους-, αλλά και ένας κύκλος ο οποίος αφορούσε την πολύ εντατική αντιμετώπιση του προβλήματος στα σύνορά μας.

Το γεγονός ότι το 2023 έχουμε εκλογές δεν μπορώ να αποδεχτώ ότι θα αποτελούσε αιτία για να μη δοθεί αυτό το επίδομα, που με πολύ σκληρή προσπάθεια εξασφαλίσαμε.

**ΑΝΤΩΝΙΟΣ ΜΥΛΩΝΑΚΗΣ:** Μα δεν είπαμε όχι σε αυτό. Όλοι είμαστε σύμφωνοι.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Όχι, κύριε συνάδελφε. Μερικοί συνάδελφοι είπαν ότι αυτό είναι μία προεκλογική κίνηση.

**ΠΡΟΕΔΡΕΥΩΝ (Νικήτας Κακλαμάνης):** Απαντάει συνολικά, κύριε Μυλωνάκη. Δεν σας απαντάει προσωπικά. Στο προσωπικό ερώτημα θα απαντήσει.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Σας απαντώ, λοιπόν, ότι έγινε στο πλαίσιο μιας συγκεκριμένης αντίληψης που έχουμε για την ανάγκη στήριξης των αστυνομικών μας, η οποία στήριξη δεν εκφράζεται μόνο με αυτό το οικονομικό μέτρο, αλλά και με ικανοποίηση μιας σειράς σοβαρών αιτημάτων που έχουν διατυπώσει.

Επιγραμματικά σας τα αναφέρω, αφού ερωτώμαι γι’ αυτά: Είναι το νέο βαθμολόγιο το οποίο το κάναμε πράξη αυτούς τους δεκαέξι μήνες, είναι οι 64 ώρες νυχτερινή απασχόληση, είναι το επίδομα για τις διημερεύσεις κατά τις μεταγωγές κρατουμένων, είναι η ενίσχυση του Ταμείου, του ΤΕΑΠΑΣΑ, και η καθιέρωση κριτηρίων για τη στήριξη των πιο αδύναμων οικονομικά αστυνομικών ή ανθρώπων που για λόγους υγείας το έχουν ανάγκη και μια σειρά άλλα μέτρα.

Άρα, δεν είναι προεκλογικό. Είναι μια σχέση εμπιστοσύνης με την Ελληνική Αστυνομία, την οποία οφείλουμε να την υλοποιούμε εκ μέρους του συνόλου της κοινωνίας. Δεν έχει θέση με κομματικές ιδιοτέλειες. Θεωρώ ότι το σύνολο της ελληνικής κοινωνίας το ζητά αυτό και πράττουμε πάρα πολύ σωστά.

Διευκρίνισα πριν, κύριε Πρόεδρε, και γι’ αυτό το διάβασα συνειδητά για να μη γίνει κάποιο λάθος σε αυτά τα πράγματα…

**ΠΡΟΕΔΡΕΥΩΝ (Νικήτας Κακλαμάνης):** Και είναι καθαρό τελείως.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** …ότι δεν υπόκειται σε ασφαλιστικές εισφορές, δεν υπόκειται στην εισφορά αλληλεγγύης και δεν διενεργείται παρακράτηση φόρου εισοδήματος.

**ΠΡΟΕΔΡΕΥΩΝ (Νικήτας Κακλαμάνης):**  Απολύτως καθαρό, επομένως.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Δηλαδή για να γίνω συγκεκριμένος, οι άνθρωποι θα πάρουν 600 ευρώ τώρα, μία δύο ημέρες πριν από τα Χριστούγεννα. Προφανώς, αυτό είναι τμήμα του εισοδήματός τους όταν έρθει στο τέλος, αλλά αυτό…

**ΑΝΤΩΝΙΟΣ ΜΥΛΩΝΑΚΗΣ:** Για να μην υπάρχουν παρεξηγήσεις, θα φορολογηθεί;

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Μισό λεπτό αφήστε να ολοκληρώσω και θα το καταλάβετε.

**ΑΝΤΩΝΙΟΣ ΜΥΛΩΝΑΚΗΣ:** Για να μην γίνουν παρεξηγήσεις.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Δεν πληρώνουν το γνωστό 20% τώρα. Όταν θα περάσει ο χρόνος και θα κάνουν του χρόνου τη φορολογική δήλωση γι’ αυτή τη χρονιά, αυτό είναι εισόδημα όπως ισχύει για τον καθένα. Για μεγάλο μέρος των αστυνομικών μας λόγω των απολαβών τους, αυτό υπόκειται –τότε όμως, όχι τώρα, το επαναλαμβάνω- σε απειροελάχιστη φορολογία. Μπαίνει στην κλίμακα. Το λέω πάρα πολύ απλά. Οι άνθρωποι θα πάρουν 600 ευρώ τώρα και όταν περάσει όλος ο χρόνος και κάνουν τη φορολογική τους δήλωση, θα υπάρχει αυτό.

**ΠΡΟΕΔΡΕΥΩΝ (Νικήτας Κακλαμάνης):**  Κατανοητό. Πάμε στο δεύτερο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Επίσης, να διευκρινίσω, κύριε Πρόεδρε, το εξής. Η τροπολογία είναι σαφής, μιλάει για το ένστολο προσωπικό του Υπουργείου Προστασίας του Πολίτη καθώς και του Λιμενικού Σώματος.

Σε αυτό, κυρία συνάδελφε, είναι μέσα και οι ένστολοι σωφρονιστικοί. Δηλαδή ένας πολύ μεγάλος αριθμός, ο οποίος υπηρετεί ως ένστολο προσωπικό στις φυλακές είναι μέσα στην τροπολογία και θα πάρουν το επίδομα των 600 ευρώ. Θα πάρουν το επίδομα των 600 ευρώ.

Τέλος, κύριε συνάδελφε, η Ελληνική Αστυνομία δρα για την εφαρμογή του νόμου. Δεν δρα για να καταστείλει τίποτε άλλο. Εφαρμόζει τους νόμους με αυστηρότητα και μεθοδικότητα και αυτό είναι υπέρ του συνόλου της κοινωνίας.

Ευχαριστώ.

**ΑΝΤΩΝΙΟΣ ΜΥΛΩΝΑΚΗΣ:** Κύριε Υπουργέ, για τις Ένοπλες Δυνάμεις σας ρώτησα.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Περιέγραψα το σκεπτικό του ποιοι και γιατί παίρνουν αυτή τη στιγμή…

**ΠΡΟΕΔΡΕΥΩΝ (Νικήτας Κακλαμάνης):** Κύριε Μυλωνάκη, ο κ. Θεοδωρικάκος είναι ο Υπουργός Προστασίας του Πολίτη. Δεν είναι ο κ. Σταϊκούρας που είναι ο Υπουργός επί των Οικονομικών. Επί του συγκεκριμένου περιεχομένου σας έδωσε πλήρεις απαντήσεις.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Γνωρίζετε ότι αυτή η Κυβέρνηση…

**ΠΡΟΕΔΡΕΥΩΝ (Νικήτας Κακλαμάνης):** Τώρα δεν είναι ο αρμόδιος Υπουργός.

**ΑΝΤΩΝΙΟΣ ΜΥΛΩΝΑΚΗΣ:** Δεν είναι ο συγκεκριμένος Υπουργός που έφερε την τροπολογία για τα 600 ευρώ;

**ΠΡΟΕΔΡΕΥΩΝ (Νικήτας Κακλαμάνης):**  Δεν είναι ο αρμόδιος για τις Ένοπλες Δυνάμεις! Ρωτήστε τον κ. Παναγιωτόπουλο. Κάντε του μία επίκαιρη ερώτηση και ρωτήστε τον. Τι να κάνουμε τώρα;

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Γνωρίζετε ότι η Κυβέρνηση τιμά εμπράκτως τα στελέχη των Ενόπλων Δυνάμεων και αν παρακολουθήσατε το σκεπτικό μου, θα μπορούσατε στην ουσία να έχετε πάρει και την απάντηση για αυτό που ρωτάτε.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):**  Ωραία.

Κύριε Θεοχάρη, σας έχω ταλαιπωρήσει.

Ο κ. Τουρνάς έχει το λόγο για 3 λεπτά και μετά ο κ. Θεοχάρης. Θα ακολουθήσει ο κ. Μηταράκης για να κλείσουμε με τους Υπουργούς. Και ζητώ εγώ συγγνώμη. Άμα ανοίγουμε την κουβέντα…

Ορίστε, κύριε Τουρνά.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Σας ευχαριστώ, κύριε Πρόεδρε.

Πριν προχωρήσω και εγώ στη διάταξη που αφορά στο Υπουργείο Κλιματικής Κρίσης και Πολιτικής Προστασίας, να απαντήσω στο ερώτημα που τέθηκε, όσον αφορά σε αυτό το επίδομα που παίρνουν τα Σώματα Ασφαλείας και γιατί δεν το παίρνει το Πυροσβεστικό Σώμα.

Εμείς λοιπόν φροντίσαμε με τη λήξη της αντιπυρικής περιόδου να εξασφαλίσουμε τα συγκεκριμένα κονδύλια, έτσι ώστε να αμείψουμε τους άνδρες και τις γυναίκες του Πυροσβεστικού Σώματος για την τεράστια προσπάθεια που κατέβαλαν κατά τη διάρκεια της αντιπυρικής περιόδου και για τα εξαιρετικά αποτελέσματα που είχαν κατ’ αυτήν την αντιπυρική περίοδο.

Επομένως, σας απαντώ ότι, ναι, έχουμε φροντίσει να αμειφθούν οι άνδρες και οι γυναίκες του Πυροσβεστικού Σώματος ήδη. Σας ευχαριστώ γι’ αυτό το θέμα που θέσατε και μου δώσατε την ευκαιρία να σας απαντήσω.

Από εκεί και πέρα, αξιότιμε κύριε Πρόεδρε και κυρίες και κύριοι Βουλευτές, θα ήθελα να ενημερώσω το Σώμα –χωρίς να καταχραστώ το χρόνο από τη συζήτηση επί του νομοσχεδίου του Υπουργείου Εσωτερικών- σχετικά με την προώθηση διάταξης εκ μέρους του Υπουργείου Κλιματικής Κρίσης και Πολιτικής Προστασίας, η οποία αφορά στην παράταση των συμβάσεων του προσωπικού της Γενικής Γραμματείας Πολιτικής Προστασίας με σχέση εργασίας ιδιωτικού δικαίου ορισμένου χρόνου μέχρι το Σεπτέμβριο του 2023, καθ’ όσον -δεδομένης της ήδη αποκτηθείσης εμπειρίας τους στη διαχείριση κρίσεων- καθίσταται εκτός από δίκαιη απέναντί τους απολύτως αναγκαία για την ανταπόκριση των υπηρεσιών μας στις ανάγκες αντιμετώπισης υγειονομικών και πάσης φύσεως κινδύνων και λοιπών επιχειρησιακών αναγκών της Γενικής Γραμματείας Πολιτικής Προστασίας.

Ως εκ τούτου εισηγούμαι την ψήφιση της προωθούμενης διάταξης καλώντας σε ομόθυμη στήριξή της από τα κοινοβουλευτικά Κόμματα και τους Βουλευτές.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Μέχρι να έρθει ο κ. Θεοχάρης στο Βήμα, να σας ενημερώσω ότι απομένουν οι συνάδελφοι –βεβαίως είναι να μιλήσουν ο κ. Ραγκούσης και η κ. Γιαννακοπούλου όποτε θέλουν- κ. Σταμενίτης, ο οποίος έχει κάνει αμοιβαία αλλαγή με τον κ. Χιονίδη, ο κ. Σπανάκης, ο κ. Ζαχαριάδης, ο κ. Χιονίδης και ο κ. Μπουτσικάκης.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Κύριε Πρόεδρε, μπορώ να κάνω μια ερώτηση;

**ΠΡΟΕΔΡΕΥΩΝ (Νικήτας Κακλαμάνης):**  Για τι πράγμα και σε ποιον;

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Στον κ. Τουρνά.

**ΠΡΟΕΔΡΕΥΩΝ (Νικήτας Κακλαμάνης):**  Ορίστε, έχετε το λόγο.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Κύριε Τουρνά, είπατε ότι έχετε φροντίσει και «θα». Πότε και πώς; Γιατί το «θα» δεν προσδιορίζει κάτι.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):**  Ορίστε, κύριε Υφυπουργέ, έχετε το λόγο για να απαντήσετε.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Κύριε Πρόεδρε, δεν είπα «θα». Είπα ότι έχουν εξασφαλιστεί τα κονδύλια σε συνεργασία με το Υπουργείο Οικονομικών. Είναι 8 εκατομμύρια για να αμειφθούν άμεσα με την επόμενη…

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Πότε και πώς; Γιατί δεν το φέρατε ήδη;

**ΑΝΤΩΝΙΟΣ ΜΥΛΩΝΑΚΗΣ:** Πότε «άμεσα»;

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Το εξασφαλίσαμε –επαναλαμβάνω- σε συνεργασία…

**ΑΝΤΩΝΙΟΣ ΜΥΛΩΝΑΚΗΣ:** Γιατί δεν το φέρατε ως τροπολογία;

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Δεν χρειάζεται τροπολογία διότι εξασφαλίσαμε να αμειφθούν για την εκτός έδρας απασχόλησή τους κατά τη διάρκεια της αντιπυρικής περιόδου, πέραν…

**ΑΝΤΩΝΙΟΣ ΜΥΛΩΝΑΚΗΣ:** Πώς θα γίνει αυτό; Πότε;

**ΔΙΟΝΥΣΙΟΣ ΣΤΑΜΕΝΙΤΗΣ:** Διάλογο θα κάνουμε τώρα;

**ΑΝΤΩΝΙΟΣ ΜΥΛΩΝΑΚΗΣ:** Σοβαρά μιλάτε τώρα;

(Θόρυβος στην Αίθουσα)

**ΠΡΟΕΔΡΕΥΩΝ (Νικήτας Κακλαμάνης):**  Λοιπόν, εκείνο που καταγράφεται στα Πρακτικά, για να διευκολύνω τη διαδικασία και να πάρει επιτέλους το λόγο ο κ. Θεοχάρης, είναι το εξής: Ο κύριος Υφυπουργός λέει όχι «θα», αλλά ότι έχει εξασφαλιστεί και ανέφερε το ποσόν των 8 εκατομμυρίων ευρώ. Το πρακτικό μέρος της ιστορίας αυτής θα το δούμε, δηλαδή αν χρειάζεται κάτι αντίστοιχο με αυτό που έφερε ο κ. Θεοδωρακόπουλος ή μέσα στα πλαίσια του μισθολογίου με εκτός έδρας αμοιβή, δεν χρειάζεται τροπολογία και μπορούν να πάρουν τα επιπλέον λεφτά. Το κατάλαβα καλά;

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ακριβώς, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Σημασία έχει ότι εξασφαλίστηκαν τα 8 εκατομμύρια ευρώ. Αυτό είναι το σημαντικό και όχι η διαδικασία.

Τον λόγο έχει ο κ. Θεοχάρης Θεοχάρης.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κύριε Πρόεδρε, ευχαριστώ πολύ.

Βλέπετε εδώ ένα παράδειγμα της αντιπολίτευσης χάριν της αντιπολίτευσης. Οι πυροσβέστες δεν διαμαρτύρονται. Ξέρουν οι ίδιοι πολύ καλά αν θα αμειφθούν ή όχι, αν τα κονδύλια έχουν εξασφαλιστεί. Άρα, κάνετε αντιπολίτευση στο όνομα κανενός, χωρίς να υπάρχει καν διαμαρτυρία. Εδώ βλέπετε την ουσία της χρεωκοπίας της αντιπολιτευτικής κριτικής.

Μάλιστα, ακούγοντας ιδιαίτερα από την πλευρά του ΣΥΡΙΖΑ την κριτική, θυμήθηκα το παλιό ανέκδοτο με τις δύο κυρίες οι οποίες τρώνε στο εστιατόριο και παραπονιούνται πως το φαγητό είναι χάλια και οι μερίδες είναι πάρα πολύ μικρές. Κάνουμε προεκλογικές παρεμβάσεις και συγχρόνως είναι πολύ λίγες. Έπρεπε να δώσουμε περισσότερα. Αυτή είναι η κριτική που ακούμε μέσα στα άλλα. Ο πανικός της κριτικής σας είναι κάτι παραπάνω από διαφανής και φανερός.

Συγχρόνως, ακούμε πως ο κόσμος έχει καταστραφεί οικονομικά, υγειονομικά, από κάθε σκοπιά της ζωής του και συνεπώς θα χάσουμε με πάταγο στις επερχόμενες εθνικές εκλογές του 2023 και συγχρόνως προετοιμάζεται ο αφήγημα με τη «λίστα Πέτσα», με το ένα και με το άλλο. Μάλλον θα νικήσετε και θα αμφισβητήσετε την εγκυρότητα της νίκης της Νέας Δημοκρατίας.

Αυτά τα λαϊκίστικα κόλπα με τα οποία ενδεχομένως κατάφερε ο Τραμπ στην Αμερική να πείσει κάποιους ανθρώπους, στον ελληνικό λαό να ξέρετε, κυρίες και κύριοι συνάδελφοι, ότι δεν θα περάσουν.

Το πρόβλημα είναι ότι σήμερα συζητάμε ένα πολύ σημαντικό νομοσχέδιο και πάνω σε αυτό το νομοσχέδιο άκουσα πάρα πολύ λίγα. Είναι σημαντικό αυτό το νομοσχέδιο, πρώτον διότι είναι ένα νομοσχέδιο επανίδρυσης της Δημοτικής Αστυνομίας. Είναι μια Υπηρεσία των ΟΤΑ που πέρασε πολλά και που πάντως δεν είχε ποτέ στέρεες βάσεις, αρμοδιότητες, πλαίσιο διαχείρισης ανθρώπινου δυναμικού σε σχέση με τα προσόντα, τη διαδικασία πρόσληψης, την εισαγωγική εκπαίδευση αλλά και την επιμόρφωσή τους, την ιεραρχία, τους βαθμούς, τη βαθμολογική εξέλιξη, την επιλογή, την αναπλήρωση προϊσταμένων. Υπάρχουν και άλλες διατάξεις οι οποίες δικαιολογούν τον όρο «επανίδρυση». Επιτέλους, μιλάμε για μια Δημοτική Αστυνομία που θα έχει κύρος, σκοπό ύπαρξης και θα προσφέρει αξιόπιστες υπηρεσίες προς τους δημότες.

Και ποια είναι η κριτική που ακούμε; Καμία! «Την καταργήσατε επί μνημονίων», αυτό μας λέτε. Μάλιστα. Και αυτό σας εμποδίζει να την ψηφίσετε σήμερα; Αυτό σας εμποδίζει να την ενισχύσετε; Όχι.

Κάνετε κι άλλη κριτική, ότι δηλαδή είναι δυνάμεις καταστολής επειδή θα έχουν ράβδους αστυνομικές. Οι τελωνειακοί που έχουν όπλα και οπλοφορούν είναι δυνάμεις καταστολής; Ο Δημοτικός Αστυνομικός ο οποίος μπορεί να βρεθεί πράγματι σε μια κατάσταση στην οποία να έχει αντίσταση και αντίδραση δεν θα μπορεί να επιβάλλει με το κύρος του τις αποφάσεις και με τα υλικά μέσα; Δεν πρέπει να έχει τη δυνατότητα να επιβάλλει τις αποφάσεις του; Αλλιώς, τι νόημα έχει; Ποιος είναι ο όρος «Δημοτική Αστυνομία» που μπορεί να υποστηριχθεί;

Είτε κάνετε, λοιπόν, κριτική χωρίς καμία ουσία, είτε καταφεύγετε σε ανακρίβειες, όπως πως υπάρχει τάχα αύξηση της παραβατικότητας, ενώ τα στοιχεία δείχνουν το αντίθετο.

Όποιος πιστεύει, κυρίες και κύριοι συνάδελφοι, στον θεσμό αποδεικνύεται στην πράξη. Όποιος δεν ψηφίσει σήμερα δεν πιστεύει στη Δημοτική Αστυνομία, αλλά σε έναν μηχανισμό προσλήψεων έτσι, χωρίς σκοπό, απλώς να έχουμε κάποιες οργανικές θέσεις να προσλαμβάνουμε.

Κύριε Υπουργέ, με την ευκαιρία –σας παρακαλώ, ακούστε με- θα ήθελα να καταθέσω μία πρόταση για τη Δημοτική Αστυνομία. Επιτρέψτε στη Δημοτική Αστυνομία, κύριε Υπουργέ, να υπογράφει προγραμματικές συμφωνίες και με άλλους φορείς του Δημοσίου, όπως για παράδειγμα, με την ΑΑΔΕ για τον προληπτικό έλεγχο ή με τους Οργανισμούς των Λαϊκών Αγορών που ιδρύουμε τώρα, ώστε να μπορούν να συνδράμουν στο ελεγκτικό τους έργο ενδεχομένως σε κάποιες περιόδους που είναι αυξημένες οι ανάγκες και γενικότερα να παρέχουν ευελιξία, συνδράμοντας και άλλους φορείς στο έργο τους. Θεωρώ ότι θα είναι μία κίνηση προς τη θετική κατεύθυνση και θα αυξήσει και τη χρησιμότητα της Δημοτικής Αστυνομίας.

Δεύτερον, συζητάμε σήμερα ένα νομοσχέδιο ενίσχυσης της εποπτείας των λαϊκών αγορών και για την Αθήνα και για τη Θεσσαλονίκη. Συζητάμε για ευελιξία, οργάνωση, συμμετοχικότητα των ανθρώπων των αγορών, ταχύτητα στις αποφάσεις, βελτίωση της εποπτείας, αλλά και της διαχείρισης των λαϊκών αγορών. Είναι μία μεταρρύθμιση ουσιαστική, η οποία συμπληρώνει τις πρωτοβουλίες του Υπουργείου Ανάπτυξης και Επενδύσεων και έχει τύχει καθολικής αποδοχής των ανθρώπων των λαϊκών αγορών.

Έχω βρεθεί προσωπικά αυτό το διάστημα σε πάρα πολλές αγορές και στην Αργυρούπολη και στην Καλλιθέα και στου Ζωγράφου, σε μεγάλες λαϊκές αγορές και μίλησα και με το Προεδρείο αλλά και με μεμονωμένους ανθρώπους πωλητές, είτε παραγωγούς, είτε εμπόρους. Όλοι νοιώθουν πως ο θεσμός των λαϊκών αγορών έχει στηριχθεί από αυτήν την Κυβέρνηση και αυτές οι αλλαγές θα τον στηρίξουν ακόμα περαιτέρω. Σήμερα, με τη σειρά του αυτός ο θεσμός στηρίζει τη μέση ελληνική οικογένεια και με την αφθονία των προϊόντων, αλλά και με την προσιτότητα των τιμών. Καταλαβαίνουμε όλοι πως υπήρχαν πολύ δυσοίωνες προβλέψεις και για την επάρκεια και για τις τιμές. Υπάρχουν δυσκολίες, αλλά νομίζω ότι τα πράγματα δεν έχουν ξεφύγει.

Τέλος, είναι ένα νομοσχέδιο απελευθέρωσης των ΟΤΑ μέσω της απλοποίησης των διαδικασιών για προσωπικό, οχήματα και πλείστα τόσα άλλα θέματα. Έχω πάρα πολλές φορές προσωπικά συναντήσει όλους τους δημάρχους του Νότιου Τομέα, από τον Γιώργο Παπανικολάου στη Γλυφάδα, μέχρι τον Δημήτρη Κάρναβο στην Καλλιθέα, μέχρι τον Χρήστο Βοσκόπουλο στην Καισαριανή και ακούω τα ίδια προβλήματα. Και αναφέρω τρία ονόματα ακριβώς για να δείξω και την ποικιλομορφία των δήμων, αλλά και να πω ότι δεν έχει σχέση με τις κομματικές καταβολές των δημάρχων.

Ακούω, λοιπόν, τα ίδια προβλήματα, όπως «Κόψτε τη γραφειοκρατία με τις αποκεντρωμένες διοικήσεις. Οι ίδιοι έλεγχοι από πολλαπλές μεριές». Και η αποκεντρωμένη, για παράδειγμα, να τους κάνει και το ελεγκτικό και άμα συμβεί να έχουν μεταξύ τους διχογνωμία, τότε κανένας δεν μπορεί να την επιλύσει και όλα μπλοκάρουν.

Όποιος νοιάζεται, λοιπόν, σήμερα για τους πολίτες πρέπει να ψηφίσει και το τρίτο και τέταρτο μέρος του νομοσχεδίου που απελευθερώνουν τους Δημάρχους και τα Δημοτικά Συμβούλια να επικεντρωθούν στις υπηρεσίες προς τους πολίτες, αντί στην επίλυση άσκοπων γραφειοκρατικών προβλημάτων.

Κυρίες και κύριοι συνάδελφοι, δεν μπορώ φυσικά να μη σχολιάσω και τα τελευταία συνταρακτικά γεγονότα. Εξάλλου, το ακούσαμε και από συναδέλφους να συζητιέται.

Θέλω να επικεντρωθώ σε δυο-τρία σημεία. Πρώτον, χρειάζεται ψυχραιμία. Κατανοώ τον πανικό του ΠΑΣΟΚ, αλλά οι ανακοινώσεις που βγάζει και που προσβάλλουν τον κοινό νου δεν θα τον βοηθήσουν. Κατανοώ την αρπακτική διάθεση του ΣΥΡΙΖΑ που ίσως νομίζει πως έχει την ευκαιρία να διαμελίσει το ΠΑΣΟΚ θυμίζοντας το παρελθόν ή οτιδήποτε άλλο. Όμως, ας κοιτάξει καλύτερα τα δικά του προβλήματα με τα ειδικά δικαστήρια, πριν κουνήσει το δάχτυλο σε άλλες δυνάμεις.

Δεύτερον, όσοι συνδέουν τις πολιτικές πεποιθήσεις με θέματα διαφθοράς διαπράττουν ένα σφάλμα, καθώς η συσχέτιση δεν στέκει ούτε σε λογικό ούτε σε αντικειμενικό επίπεδο. Το χειρότερο είναι ότι διαπράττουν ένα λάθος, καθώς οδηγούν τους πολίτες στο συμπέρασμα πως όλο το πολιτικό σύστημα είναι συνένοχο, πλήττοντας στην ουσία τη δημοκρατία.

Τρίτον, μην μπερδεύετε την ευγένειά μας για αδυναμία. Σας ακούμε επί μήνες να ηθικολογείτε και δεν ακολουθούμε τον κατήφορό σας. Δεν λέμε πως μία Ευρωβουλευτής του ΠΑΣΟΚ που κατηγορείται για διαφθορά σημαίνει πως όλο το ΠΑΣΟΚ είναι διεφθαρμένο.

Δεν λέμε πως αφού δύο πρώην υπουργοί του ΣΥΡΙΖΑ είναι στο Ειδικό Δικαστήριο, όλοι οι υπουργοί πρέπει να ελεγχθούν.

Από κει και πέρα, να ακούμε τις αστειότητες περί δούρειων ίππων και να συσχετίζεται η Νέα Δημοκρατία με τα προβλήματα άλλων κομμάτων του ΠΑΣΟΚ και του ΣΥΡΙΖΑ πάει πολύ. Σταματήστε πριν είναι αργά.

Τέλος, όσον αφορά στα μαθήματα που πρέπει να πάρουμε, κάθε ένα τέτοιο γεγονός είναι χρήσιμο μόνο αν δίνει μαθήματα. Κάθε θεσμική επιλογή της Νέας Δημοκρατίας για την ΕΥΠ δικαιώθηκε και για το γεγονός πως κανείς a priori δεν είναι στο απυρόβλητο.

(Θόρυβος στην Αίθουσα)

Κανείς a priori δεν είναι στο απυρόβλητο, όπως εσείς ανιστόρητα μας λέγατε και μας λέγατε πως όλοι οι συνταγματολόγοι σε αυτό ομονοούν, ότι δεν πρέπει ποτέ βουλευτής και ευρωβουλευτής να παρακολουθείται, όπως και για την τριετία πριν την ενημέρωση, καθώς οι έρευνες πολύ συχνά είναι και πολύχρονες και ευαίσθητες.

Συνεπώς, κυρίες και κύριοι συνάδελφοι, κλείνω με αυτό. Θα ήλπιζα πως ΠΑΣΟΚ και ΣΥΡΙΖΑ θα έπαιρναν αυτά τα μαθήματα άμεσα. Ειλικρινά σας το λέω, αυτή είναι η ελπίδα μου ακόμη και τώρα.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Από τον Πάτση εσείς τα πήρατε τα μαθήματα, κύριε Θεοχάρη;

**ΠΡΟΕΔΡΕΥΩΝ (Νικήτας Κακλαμάνης):** Θα απαντήσετε, κυρία Γιαννακοπούλου, σε λίγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Όμως να είστε σίγουροι πως το μάθημα αυτό ή θα το πάρετε μόνοι σας, κυρία Γιαννακοπούλου…

**ΠΡΟΕΔΡΕΥΩΝ (Νικήτας Κακλαμάνης):** Μην κάνετε προσωπικές αναφορές.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Δεν είναι προσωπικές αναφορές. Απαντάω γιατί μου μιλάει.

**ΠΡΟΕΔΡΕΥΩΝ (Νικήτας Κακλαμάνης):** Όταν ανέβει στο Βήμα η κ. Γιαννακοπούλου, θα απαντήσει.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Το μάθημα αυτό ή θα το πάρετε μόνοι σας ή θα σας το δώσει ο ελληνικός λαός στις εθνικές εκλογές, επιλέγοντας συνέπεια, συνέχεια, σταθερότητα, επιλέγοντας τη Νέα Δημοκρατία.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Θα μιλήσουν δύο συνάδελφοι, ο κ. Σταμενίτης και ο κ. Σπανάκης, και μετά έχει ζητήσει τον λόγο η κ. Γιαννακοπούλου ως κοινοβουλευτική εκπρόσωπος. Και μένουν άλλοι τρεις συνάδελφοι, ένας κοινοβουλευτικός ο κ. Ραγκούσης και ο Υπουργός.

Ορίστε, κύριε συνάδελφε.

**ΔΙΟΝΥΣΙΟΣ ΣΤΑΜΕΝΙΤΗΣ:** Ευχαριστώ πολύ, κύριε Πρόεδρε.

Ας πάμε λίγο από τα μυθιστορήματα επιστημονικής φαντασίας που επιλέγουν οι συνάδελφοι της αντιπολίτευσης να μας διαβάζουν, προφανώς λόγω ένδειας προτάσεων, επιχειρημάτων και γιατί δυστυχώς δεν τους ακούει κανένας ούτε η κοινωνία και οι πολίτες, στο νομοσχέδιο του Υπουργείου Εσωτερικών που συζητάμε σήμερα, στο οποίο δεσπόζουν διατάξεις που αφορούν το εγχείρημα της Κυβέρνησης να αναδιοργανώσει πλήρως τη Δημοτική Αστυνομία, με στόχο να την καταστήσει πιο αποτελεσματική μέσα από την αποσαφήνιση των αρμοδιοτήτων της, αλλά και την πρόσθεση νέων.

Στο θέμα της Δημοτικής Αστυνομίας υπάρχουν δύο παραδοχές: πρώτον, ότι το σύνολο της κοινωνίας και η πλειοψηφία των ΟΤΑ συμφωνούν για τη μεγάλη σημασία της ύπαρξής της και δεύτερον, ότι απαιτούνται παρεμβάσεις ώστε να βελτιώσουμε τη λειτουργία της και να λύσουμε ζητήματα που η εμπειρία έχει αναδείξει.

Στη βάση λοιπόν αυτών των δύο παραδοχών αναπτύσσονται και οι παρεμβάσεις του συγκεκριμένου σχεδίου νόμου οι οποίες συνοψίζονται στη διεύρυνση των αρμοδιοτήτων της Δημοτικής Αστυνομίας και στη διάκριση σε τρεις επιμέρους κατηγορίες που σχετίζονται με τον πληθυσμό του κάθε δήμου και τον αριθμό του προσωπικού της, στην περιγραφή του ειδικού εξοπλισμού που θα φέρει κάθε δημοτικός αστυνόμος και η δυνατότητα να ενεργεί καθήκοντα ειδικού ανακριτικού υπαλλήλου για παραπτώματα που διώκονται ποινικά, στην παροχή δυνατότητας σύναψης συμβάσεων διαδημοτικής συνεργασίας με όμορους δήμους σε αυτούς τους δήμους που δεν έχουν συστήσει υπηρεσία δημοτικής αστυνομίας, στην πρόβλεψη προσλήψεων θέσεων του ειδικού ένστολου προσωπικού της Δημοτικής Αστυνομίας που υπάγονται στον νόμο του ΑΣΕΠ, διασφαλίζοντας έτσι τη διαφάνεια στη διεξαγωγή των προσλήψεων, στην παροχή δυνατότητας συμμετοχής των δημοτικών αστυνομικών σε προγράμματα επιμόρφωσης των σχολών των Ενόπλων Δυνάμεων, της ΕΛΑΣ και των υπηρεσιών πολιτικής προστασίας, στον καθορισμό των βαθμών ιεραρχίας του προσωπικού και της διαδικασίας βαθμολογικών προαγωγών, καθώς και στον καθορισμό του τρόπου και των κριτηρίων επιλογής προϊσταμένων, αλλά και της διαδικασίας και τις προϋποθέσεις απόσπασης για τους δημοτικούς αστυνομικούς και τέλος, στη σύσταση Ειδικού Πειθαρχικού Συμβουλίου στο Υπουργείο Εσωτερικών με απόφαση του Υπουργού και με αποκλειστική αρμοδιότητα την άσκηση πειθαρχικής εξουσίας επί των δημοτικών αστυνομικών.

Διαπιστώνουμε, επομένως, ότι έχουμε μία ολοκληρωμένη νομοθετική πρόταση που καλύπτει τα μέχρι πρότινος κενά. Εξορθολογίζει τη λειτουργία της Δημοτικής Αστυνομίας, ρυθμίζει ζητήματα υπηρεσιακής φύσεως, αντιμετωπίζει το πρόβλημα του αποσπασματικού χαρακτήρα της και τελικά εκσυγχρονίζει έναν ιδιαίτερα σημαντικό θεσμό, αναγκαίο για τις τοπικές κοινωνίες.

Όλοι παραδεχόμαστε ότι η Δημοτική Αστυνομία είναι ένας πολύ χρήσιμος φορέας της αστυνόμευσης των πόλεων και των κοινοτήτων και καλύπτει ένα μέρος της τήρησης της τάξης και της ασφάλειας, στο οποίο η Αστυνομία, ευλόγως, δεν δίνει προτεραιότητα, αφού είναι επιφορτισμένη με σοβαρότερα ζητήματα τήρησης του νόμου. Η καλύτερη λειτουργία της θα εξασφαλίζει, χωρίς αμφιβολία, την αρμονική λειτουργία των τοπικών μας κοινωνιών, προσφέροντας οφέλη και αναβαθμίζοντας την ποιότητα ζωής των πολιτών.

Αγαπητές και αγαπητοί συνάδελφοι, συνεχίζοντας την τοποθέτησή μου θα ήθελα να σταθώ και στο μέρος των διατάξεων εκείνων που προβλέπουν τη σύσταση φορέων λειτουργίας ως νομικών προσώπων δημοσίου δικαίου των λαϊκών αγορών, των Περιφερειών Αττικής και Θεσσαλονίκης.

Εδώ έχουμε μια προσπάθεια ώστε να δημιουργήσουμε φορείς λαϊκών αγορών που θα λειτουργήσουν στα ευρωπαϊκά και διεθνή πρότυπα και θα είναι περισσότερο λειτουργικοί. Είναι ένα θέμα που απασχόλησε έντονα και είχε αντιδράσεις, κυρίως ως προς το σκέλος του καθεστώτος του ανθρώπινου δυναμικού που μεταφέρεται από τις περιφέρειες στους νέους φορείς. Πιστεύω ότι και με τις δικλείδες που περιλαμβάνονται στο νομοσχέδιο, καθώς και με τις διαβεβαιώσεις του Υπουργού κ. Βορίδη, αλλά και μέσα από τη λειτουργία των φορέων, αυτές οι επιδράσεις στο πέρασμα του χρόνου θα αμβλυνθούν.

Σε κάθε περίπτωση, όπου και όποτε προκύψει ζήτημα, είναι βέβαιο ότι η ηγεσία του Υπουργείου Εσωτερικών θα παρέμβει διασφαλίζοντας τα συμφέροντα των υπαλλήλων και την εύρυθμη λειτουργία των λαϊκών αγορών. Ο μεγάλος αριθμός των λαϊκών που λειτουργούν σε Αθήνα και Θεσσαλονίκη χρειάζεται καλύτερη οργάνωση και εποπτεία. Μέσα από τη λειτουργία των νέων φορέων στοχεύουμε στον εκσυγχρονισμό, στη διαρκή αναβάθμισή τους, στη συμμετοχή όλων των εμπλεκόμενων μερών στη διοίκηση και εποπτεία τους, στην ορθολογική και άμεση λήψη αποφάσεων, στη βελτίωση της ποιότητας των παρεχόμενων υπηρεσιών, στην καλύτερη εξυπηρέτηση των πολιτών και στη διασφάλιση του δημοσίου συμφέροντος μέσω της συνεχής αύξησης της κρατικής εποπτείας από τις περιφέρειες.

Πριν κλείσω, θα ήθελα να αναφερθώ και σε ένα ζήτημα που αφορά την ορεινότητα των δήμων, το οποίο ρυθμίζεται με το άρθρο 96 και τροποποιεί το άρθρο 28 2β του ν.3852/2010.

Κύριε Υπουργέ, ορθώς τροποποιείται η διάταξη για την ορεινότητα των δήμων. Όμως, όπως φαίνεται, δεν καλύπτει την περίπτωση της Αλμωπίας, του Δήμου Αλμωπίας, του Νομού Πέλλας. Μιας ορεινής περιοχής, που όμως ξεπερνά κατά πολύ τους δεκαπέντε χιλιάδες κατοίκους.

Το ζήτημα της Αλμωπίας -παρόλο που είναι μια κατεξοχήν ορεινή περιοχή- αυτό δε μεταφράζεται και σε αποκόμιση των ευεργετημάτων που διέπουν τους δήμους των ορεινών περιοχών, καθώς η νομοθεσία δεν έχει φροντίσει να μεριμνήσει για τέτοιες περιπτώσεις. Είμαι βέβαιος ότι θα εξετάσετε το ζήτημα και θα έχουμε σύντομα μια πρόταση και για τον δήμο Αλμωπίας.

Τέλος, δεν μπορώ να μην αναφερθώ και στην απόφαση της Κυβέρνησης για χορήγηση εφάπαξ ενίσχυσης 600 ευρώ στους πενήντα τρεις χιλιάδες ένστολους της ΕΛΑΣ και σε οκτώ χιλιάδες λιμενικούς. Πρόκειται για μία αναγνώριση για τις υπηρεσίες ασφάλειας που προσφέρουν σε όλες τις ημέρες του χρόνου, ανεξαρτήτως εορτών και αργιών.

Κύριε Πρόεδρε, ολοκληρώνω ανακεφαλαιώνοντας ότι με το σημερινό σχέδιο νόμου του Υπουργείου Εσωτερικών που καλούμαστε να ψηφίσουμε, επιδιώκεται ο ορθολογικός σχεδιασμός της Δημοτικής Αστυνομίας και η ενίσχυση της ασφάλειας δικαίου, μέσω της αντικατάστασης των υφισταμένων αρμοδιοτήτων της Δημοτικής Αστυνομίας και της αναδιοργάνωσης του πλαισίου διαχείρισης του ανθρώπινου δυναμικού της.

Επιδιώκονται ο εκσυγχρονισμός και η αποτελεσματικότερη λειτουργία των λαϊκών αγορών των Περιφερειών Αττικής και Θεσσαλονίκης κατά τα ευρωπαϊκά και διεθνή πρότυπα. Επιδιώκεται η απλούστευση της λειτουργίας των αποκεντρωμένων διοικήσεων, με σκοπό την αποτελεσματικότερη λειτουργία τους.

Επιδιώκεται η ελάφρυνση του όγκου εργασίας των αποκεντρωμένων διοικήσεων, με κατάργηση της υποχρεωτικής διαμεσολάβησης σε υποθέσεις των ΟΤΑ. Τέλος, αντιμετωπίζονται μια σειρά από καίρια ζητήματα του προσωπικού του δημοσίου τομέα, που χρήζουν παρεμβάσεων, ενώ παρέχονται διευκολύνσεις σε αυτό και επιλύονται ανισότητες.

Και στα πέντε μέρη του νομοσχεδίου έχουμε παρεμβάσεις αναγκαίες και χρήσιμες για την ορθότερη και αποτελεσματικότερη λειτουργία των τομέων του δημοσίου. Γι’ αυτό κι εμείς, ως Νέα Δημοκρατία, υποστηρίζουμε το συγκεκριμένο σχέδιο νόμου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Τον λόγο έχει ο Υπουργός κ. Μηταράκης, για τρία λεπτά, για να υποστηρίξει την τροπολογία του Υπουργείου του.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Ευχαριστώ πολύ, κύριε Πρόεδρε.

Θέλω να υποστηρίξω την τροπολογία με γενικό αριθμό 1519 και ειδικό 142. Στο πρώτο άρθρο δίνεται η αναγκαία παράταση σε εργαζόμενους σε νευραλγικές υπηρεσίες του Υπουργείου καθώς προχωράνε οι διαδικασίες μέσω ΑΣΕΠ για την πλήρωση αυτών των θέσεων με μόνιμους υπαλλήλους και είναι σημαντικό να υπάρχει μια ομαλή μετάβαση.

Με το άρθρο 2 παρατείνεται εκ νέου συμβάσεις εργασίας ιδιωτικού δικαίου ορισμένου χρόνου προσωπικού που υπηρετεί στις δομές μέχρι να πληρωθούν και εδώ οι θέσεις με τον διαγωνισμό του ΑΣΕΠ που είναι σε εξέλιξη.

Με το άρθρο 3 ρυθμίζεται η παράταση πράξεων παραχώρησης ακινήτων που ανήκουν στο δημόσιο και στους οργανισμούς τοπικής αυτοδιοίκησης μέχρι 31 Δεκεμβρίου του 2023 για τη λειτουργία των δομών.

Με το άρθρο 4 δίνουμε κίνητρα για την παράταση του συστήματος υπερωριών για το προσωπικό μας.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΑΠΟΣΤΟΛΟΣ ΑΒΔΕΛΑΣ)

Με το άρθρο 5 παρατείνεται η θητεία των διοικητών των δομών μέχρι την πλήρωση αυτών των θέσεων με τη διαδικασία που προβλέπονται στην κείμενη νομοθεσία.

Με το άρθρο 6, λόγω της αύξησης που έχουμε και στον αριθμό των ασυνόδευτων ανηλίκων, δίνεται μια μικρή παράταση στη διαδικασία για το πρόγραμμα με τους κηδεμόνες των ασυνόδευτων ανηλίκων.

Με το άρθρο 7 ρυθμίζεται η καταβολή οικονομικής συνεισφοράς σε διεθνείς οργανισμούς στους οποίους είναι μέλος η Ελλάδα για την προώθηση των θέσεων μας στο μεταναστευτικό.

Τέλος, με το άρθρο 8 μειώνεται από τρία έτη σε έξι μήνες η δυνατότητα επίταξης σε περίπτωση μιας έκτακτης κατάστασης, όπως παραδείγματος χάρη είχαμε με τα ναυάγια που χρειάζεται για λίγες εβδομάδες να βρεθεί μια λύση για τους ανθρώπους που έχουν φτάσει μέχρι να μεταφερθούν σε λειτουργούσες δομές.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Πρώτα από όλα να πούμε μια καλησπέρα και χρόνια πολλά στον Σπύρο και στη Σπυριδούλα που γιορτάζουν σήμερα.

Καλείται στο Βήμα ο κ. Σάββας Χιονίδης από τη Νέα Δημοκρατία.

**ΣΑΒΒΑΣ ΧΙΟΝΙΔΗΣ:** Ευχαριστώ πολύ, κύριε Πρόεδρε.

Κύριε Υπουργοί, κυρίες και κύριοι συνάδελφοι, σήμερα συζητούμε ένα νομοσχέδιο το οποίο είναι σημαντικό, διότι ακολουθεί αυτά τα οποία δεσμεύτηκε η Νέα Δημοκρατία από την πρώτη στιγμή και στα πλαίσια της συνέπειας της για εφαρμογή και σε λεπτομέρειες των πολιτικών της σήμερα κατατίθεται το συγκεκριμένο νομοσχέδιο, το οποίο αποτελείται από τέσσερα μέρη, με κύριο ζήτημα το κομμάτι της Δημοτικής Αστυνομίας.

Είναι γεγονός ότι τομές στους νόμους είναι και αυτονόητες αλλαγές για τη λειτουργία του δημοσίου και για την καλύτερη εξυπηρέτηση των πολιτών. Δηλαδή αυτά τα οποία θεωρούν αυτονόητα οι πολίτες και πολλές φορές φαίνεται παράξενο γιατί δεν λειτουργεί με την κοινή λογική το δημόσιο, οφείλουμε να τα λύνουμε και αυτά αποτελούν τομές για την ορθή λειτουργία του κράτους.

Για τη Δημοτική Αστυνομία ακούστηκε και λέγεται ότι την κατήργησαν, ότι την κατήργησε ο τότε Υπουργός Εσωτερικών, ο Κυριάκος Μητσοτάκης, σε μια εποχή όπου ήταν υποχρεωτική το να υπάρξει μείωση του προσωπικού με τον ασφυκτικό έλεγχο της τότε τρόικας ή αργότερα των θεσμών. Πραγματικά έτσι είναι, μας εξανάγκασαν να έχουμε μειώσεις ή τέλος πάντων να μεταφέρουμε προσωπικό σε άλλες υπηρεσίες.

Γιατί, όμως, σήμερα έρχεται; Διότι πρόσφατα -όπως ξέρουμε όλοι- φύγαμε από την ενισχυμένη εποπτεία, έχουμε τη δυνατότητα να λειτουργήσουμε πάλι θεσμούς, όπως της Δημοτικής Αστυνομίας και αυτό ακριβώς κάνει το Υπουργείο σε έναν πολύ εύλογο χρόνο.

Η Δημοτική Αστυνομία είναι κάτι το οποίο είναι πολύ χρήσιμο και το θέλει η τοπική κοινωνία; Αυτό είναι γεγονός αδιαμφισβήτητο. Αναδιοργανώνεται, λοιπόν, η Δημοτική Αστυνομία τόσο σε επίπεδο στελέχωσης και άσκησης αρμοδιοτήτων όσο και σε επίπεδο διαχείρισης του ανθρώπινου δυναμικού της με στόχο την αναβάθμιση, ώστε να λειτουργεί αποτελεσματικά απέναντι στις σύγχρονες ανάγκες της πόλης

Οι βασικές μεταρρυθμίσεις οι οποίες γίνονται είναι τριών κατηγοριών, από απλές αρμοδιότητες όπως πάντοτε ίσχυε για τη στάθμευση, για την απομάκρυνση εγκαταλελειμμένων οχημάτων, για διοικητικές κυρώσεις σε επιχειρήσεις. Η δεύτερη κατηγορία είναι η υπαίθρια διαφήμιση. Αυτό το οποίο ψήφισε πάλι η Κυβέρνησή μας και πρέπει να το υπενθυμίζουμε, το νομικό πλαίσιο γύρω από τα ζώα συντροφιάς αλλά και το υπαίθριο εμπόριο για το οποίο οφείλει να είναι υπεύθυνη. H τρίτη κατηγορία αφορά ηχορύπανση καταστήματα υγειονομικού ενδιαφέροντος ωράρια λειτουργίας και λοιπά. Γίνεται και μια εύλογη κατανομή ανάλογα με τον πληθυσμό των δήμων. Αυτό το γεγονός θα δώσει τη δυνατότητα σε αυτούς που θέλουν να αναλάβουν το βάρος της δημοτικής αστυνομίας. Εδώ έχω κάποιες επιφυλάξεις, κύριε Υπουργέ. Δεν ξέρω πόσοι δήμοι θα θέλουν τελικά να αναλάβουν το βάρος της δημοτικής αστυνομίας υπό την έννοια ότι πάρα πολλοί θεωρούν ότι είναι καλύτερα να λειτουργούν διαφορετικά για να αποφύγουν την ευθύνη να εφαρμόσουν τον νόμο οι ίδιοι οι δήμαρχοι γιατί πιθανόν να τους ενοχλεί εκλογικά. Υπό αυτήν την έννοια είναι ένα δυνατό ξεκίνημα και πιστεύουμε ότι οι περισσότεροι δήμοι θα το δεχθούν. Ήδη αρκετοί δήμοι και από την περιοχή μου όπως ο δήμος Δίου-Ολύμπου είναι από τους πρώτους οι οποίοι θέλουν να προχωρήσουν σε αυτή την κατεύθυνση.

Βεβαίως το νομικό πλαίσιο για τη δημοτική αστυνομία δεν ήταν και τόσο ξεκάθαρο παλαιότερα όταν υπήρχε. Ήταν κάτι ερμαφρόδιτο. Κάτι μεταξύ διοικητικού υπαλλήλου και αστυνόμου. Σήμερα, λοιπόν, λέμε ότι είναι ξεκάθαρο. Τους δίνεις τη δυνατότητα να κάνουν παρεμβάσεις, τους δίνεις τη δυνατότητα του ανακριτικού υπαλλήλου. Δίνεις τη δυνατότητα στους δήμους -και έτυχε και σ’ εμένα όσο διοικούσα τον δήμο της Κατερίνης για αρκετά χρόνια- να επιτίθενται κατά δημοτικών αστυνομικών και να μην υπάρχει η δυνατότητα υποστήριξης πέραν του δικηγόρου του δήμου, να διορίζεται, δηλαδή, δικηγόρος επιλογής, ώστε να μπορεί να υπερασπιστεί το δίκαιο όταν δέχθηκε, για παράδειγμα, επίθεση ένας δημοτικός αστυνόμος.

Οι προσλήψεις πάντοτε θα γίνονται με τον ΑΣΕΠ. Αυτό είναι πάγια αρχή και μάλιστα προσδιορίζονται για τα έτη ηλικίας. Βέβαια σε αυτή την περίπτωση, κύριε Υπουργέ, πιθανόν να ήταν χρήσιμο πολλοί υπάλληλοι οι οποίοι υπάρχουν στους δήμους και θα ήθελαν να πάνε στη δημοτική αστυνομία να μπορούν να μετατάσσονται και να τύχουν της εξάμηνης εκπαίδευσης η οποία προβλέπεται μέσα από τη διαδικασία της Ελληνικής Αστυνομίας και το Εθνικό Κέντρο Δημόσιας Διοίκησης και Αυτοδιοίκησης. Γιατί παρακάτω δεσμεύονται ότι για μια δεκαετία θα πρέπει να είναι εκεί και αν θέλει κάποιος να παραιτηθεί οφείλει να κάνει αποζημιώσεις, όπως είναι σε όλες τις περιπτώσεις του στρατεύματος ή της αστυνομίας. Άρα, λοιπόν, υπάρχουν αυτές τις δεσμεύσεις. Αν μετατασσόταν προσωπικό από άλλες υπηρεσίες, παραδείγματος χάριν, διοικητικό ή από το κομμάτι της καθαριότητας σίγουρα είναι κάτι που θα επέλεγε όχι για να βρει δουλειά, αλλά γιατί θα του άρεσε αυτή η δουλειά και θα την έκανε με περισσότερη δύναμη. Επομένως, θα υπάρχουν προγράμματα επιμόρφωσης, θα υπάρχουν βαθμολογικές εξελίξεις, όπως ακριβώς προβλέπεται καθώς και πειθαρχικό συμβούλιο το οποίο θα ελέγχεται από το Υπουργείο Εσωτερικών.

Το δεύτερο κομμάτι στο οποίο αναφέρεται ο συγκεκριμένος νόμος αφορά τη λειτουργία των λαϊκών αγορών. Είναι εντυπωσιακό -πρέπει να το πούμε- ότι είναι πάνω από 280 οι λαϊκές αγορές που γίνονται κάθε εβδομάδα στην Αθήνα. Υπ’ αυτή την έννοια ορθώς γίνονται τα νομικά πρόσωπα τα οποία θα μπορούν να διαχειρίζονται όλη αυτή την κατάσταση προς όφελος όλων των πολιτών, όπως προείπα στο ξεκίνημα της εισήγησής μου.

Σημαντικό, επίσης, είναι ότι επιτέλους αυτονόητες διαδικασίες οι οποίες δεν χρειάζονται έλεγχο και δίνουν μόνο βάρος στις αποκεντρωμένες διοικήσεις έρχονται να λυθούν. Δηλαδή, είναι παράδοξο αν θέλει κάποιος δήμαρχος ή κάποιος υπηρεσιακός παράγοντας να πάει στην Κεντρική Μακεδονία, από τη Βέροια στην Κοζάνη ή να πάει από τη Βέροια στην Πέλλα, να χρειάζεται άδεια μετακίνησης. Είναι αυτονόητα πράγματα τα οποία καλώς γίνονται και πρέπει να γίνουμε ακόμη πιο ουσιαστικοί ώστε να μπορέσουμε να δώσουμε…

(Στο σημείο αυτό χτυπάει το κουδούνι λήξης του κυρίου Βουλευτή)

Θα κλείσω, κύριε Πρόεδρε, σε μισό λεπτό.

**ΠΡΟΕΔΡΕΥΩΝ (Απόστολος Αβδελάς):** Παρακαλώ.

**ΣΑΒΒΑΣ ΧΙΟΝΙΔΗΣ:** Όπως επίσης, αν κάποιος υπηρεσιακός παράγοντας θα χρειάζεται οδηγό για να μπορέσει να μετακινείται γιατί δεν έχει την ειδικότητα του οδηγού. Στην εποχή μας αυτά.

Επομένως είναι στη σωστή κατεύθυνση και πιστεύουμε ότι αυτή η απλούστευση των διαδικασιών είναι κάτι πολύ σημαντικό.

Όπως σημαντικό είναι το να υπάρχει ενιαίο ωράριο εισόδου των πολιτών για όλες τις υπηρεσίες, να μην είναι κατά το δοκούν το 07.00 με 09.00 ή το 08.00 με 12.00. Επομένως, αυτό είναι κάτι πάρα πολύ σημαντικό. Όπως, επίσης, είναι σημαντικό, επειδή αυξήθηκε το προσδόκιμο των ηλικιών, η δυνατότητα να μπορούν από το 65ο να πηγαίνουν στο 67ο έτος, ίσως και στο 70ο έτος, για να μπορέσουμε να δώσουμε περισσότερα δικαιώματα συνταξιοδοτικά σε συμπολίτες μας.

Θα στηρίξω επίσης και τις τροπολογίες που κατατέθηκαν, οι οποίες κινούνται στην κοινή λογική, ιδιαίτερα το κομμάτι των 600 ευρώ που δίνει αυτή η Κυβέρνηση -γιατί ό,τι υπόσχεται, το πράττει- προς αστυνομικούς και λιμενικούς, οι οποίοι καταθέσανε ψυχή όλο αυτό το μεγάλο διάστημα. Και είναι αρκετό, πραγματικά, είναι αυτό που μπορεί να δώσει η Κυβέρνηση ως επιβράβευση και ως ένα μικρό βοήθημα -και μάλιστα αφορολόγητο- σε αυτούς τους ανθρώπους οι οποίοι το ήθελαν ως επιβράβευση, κατά κύριο λόγο.

Όπως, επίσης και η διαδικασία την οποία εισηγήθηκε το Υπουργείο Ανάπτυξης σε σχέση με τα κτηματολογικά γραφεία. Ευχαριστούμε τον Αναπληρωτή Υπουργό, τον κ. Παπαθανάση και τον κ. Λιβάνιο για το κτηματολογικό, όπως και τις διατάξεις που έγιναν για να μπορέσει να λειτουργήσει καλύτερα το Ταμείο Ανάκαμψης, και τον κ. Λιβάνιο που περιέλαβε και την Κατερίνη, η οποία έχει σοβαρά προβλήματα στο κτηματολογικό της γραφείο.

Δεν θέλω να πω περισσότερα. Εξάλλου η εισήγηση του εισηγητή μας, του συναδέλφου του κ. Κοτρωνιά, ήταν εξαιρετική και νομίζω ότι όλοι μαζί πρέπει να προχωρήσουμε στην υπερψήφιση του συγκεκριμένου νομοσχεδίου γιατί έρχεται να λύσει χρόνια προβλήματα και να επαναφέρει θεσμούς οι οποίοι καταργήθηκαν για λόγους ανάγκης και πιέσεων και σήμερα επανέρχονται με την πρωτοβουλία του Υπουργού, του Μάκη Βορίδη, ο οποίος είναι αυτός που ακολουθεί τη γραμμή της Κυβέρνησης της Νέας Δημοκρατίας και του Πρωθυπουργού.

Είμαστε υπέρ της κοινής λογικής. Αυτό, λοιπόν, κάνουμε. Αυτό έκανε και ο Υπουργός και προχωρούμε σε αυτήν την κατεύθυνση.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Είχε ζητήσει το λόγο η κυρία Γιαννακοπούλου, αλλά έχω ήδη προαναγγείλει τον κ. Μπουτσικάκη, οπότε να μιλήσει πρώτα ο κ. Μπουτσικάκης...

**ΧΡΙΣΤΟΦΟΡΟΣ-ΕΜΜΑΝΟΥΗΛ ΜΠΟΥΤΣΙΚΑΚΗΣ:** Όχι, κύριε Πρόεδρε. Παρακαλώ.

Οι κυρίες προηγούνται.

**ΠΡΟΕΔΡΕΥΩΝ (Απόστολος Αβδελάς):** Ωραία.

Ορίστε, κυρία Γιαννακοπούλου, έχετε το λόγο.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η κοινή γνώμη στην Ελλάδα και στην Ευρώπη παρακολουθεί σοκαρισμένη το σκάνδαλο Qatar Gate. Αποτελεί ένα μείζον φαινόμενο διαφθοράς και προσπάθειας επηρεασμού των αποφάσεων του Ευρωκοινοβουλίου.

Πρόκειται για ένα πλήγμα, ένα πάρα πολύ σοβαρό πλήγμα, στη λειτουργία των κοινοτικών θεσμών και νομίζω ότι είναι λογικό να έχει φέρει αναστάτωση στις Βρυξέλλες. Δυστυχώς, όμως και για τη χώρα μας πριν και πάνω απ’ όλα, κυρίες και κύριοι συνάδελφοι, εμπλεκόμενη σε αυτό φέρεται να είναι και η Ευρωβουλευτής, η κυρία Καϊλή.

Η άμεση απόφαση του Προέδρου μας, του Νίκου Ανδρουλάκη, να θέσει εκτός κόμματος την κυρία Καϊλή δείχνει ότι είμαστε απολύτως αποφασισμένοι να μην αφήσουμε καμία -μα καμία- σκιά σε θέματα ηθικής τάξης, σε θέματα του κοινού ποινικού δικαίου. Η απόφαση και η ταχύτητα με την οποία ελήφθη αυτή, προστατεύει τη νέα μας προσπάθεια, κάνει σαφείς τις αρχές και τις αξίες μας.

Ξέρετε, κάποιοι έντεχνα προσπαθούν να συνδέσουν φαινόμενα του παρελθόντος με το σκάνδαλο αυτό για να πλήξουν για μία ακόμη φορά το ΠΑΣΟΚ. Το κάνουν με τακτικές οι οποίες θυμίζουν άλλες εποχές.

Όμως, ακούστε, κύριε Υπουργέ, κυρίες και κύριοι συνάδελφοι, ο καθένας και η καθεμία στην πολιτική έχει την προσωπική του ηθική. Το να πηγαίνει κάποιος να ταυτίσει ιδεολογικά τη διαφθορά, είναι μια μορφή αποπροσανατολισμού και εκφασισμού του δημοσίου λόγου.

Εμείς προχωράμε ενωμένοι, προχωράμε αποφασισμένοι να μην επιτρέψουμε σε τίποτα, σε κανέναν και σε καμία, να ανακόψει τη δυναμική, την ανοδική μας πορεία. Το ΠΑΣΟΚ πορεύεται, προχωράει στον δρόμο για τις εκλογές με στόχο να αλλάξει τους πολιτικούς συσχετισμούς και να βάλει τη σφραγίδα του στις μετεκλογικές εξελίξεις και διεργασίες. Πορεύεται μέσα από δύσκολες, από κυριολεκτικά δύσκολες συνθήκες που βιώνουν οι Έλληνες πολίτες, ο ελληνικός λαός μέσα από την ακρίβεια, μέσα από τους εθνικούς κινδύνους λόγω της αυξανόμενης τουρκικής επιθετικότητας, μέσα από το νοσηρό, το νοσηρότατο κλίμα το οποίο δημιουργείται από την έλλειψη απαντήσεων για τις καταγγελίες για τις υποκλοπές και βεβαίως, τα διαρκώς καινούργια στοιχεία για τις υποκλοπές, όπως το τελευταίο με τον κ. Χατζηδάκη, τον Υπουργό της Νέας Δημοκρατίας. Και σε όλα αυτά πορευόμαστε ως η δύναμη που μπορεί να συμβάλει στη νέα πορεία της χώρας.

Τώρα ενόψει του σημερινού νομοσχεδίου, σχετικά με τη Δημοτική Αστυνομία, σχετικά με τους φορείς λαϊκών αγορών, την απλούστευση διαδικασιών μεταξύ ΟΤΑ και αποκεντρωμένων διοικήσεων, τις ρυθμίσεις εξομάλυνσης της εκλογικής διαδικασίας κατοίκων εξωτερικού και λοιπές ρυθμίσεις του Υπουργείου Εσωτερικών κατ’ αρχάς επί της αρχής και μόνο, κύριε Υπουργέ, ο τίτλος του νομοσχεδίου φανερώνει την κριτική που ασκήθηκε από την πλειοψηφία της Αντιπολίτευσης, χαρακτηρίζοντας το εν λόγω νομοσχέδιο ως ένα νομοσχέδιο σκούπα, με κάθε λογής ασύνδετες διατάξεις που κατά κύριο λόγο φαίνεται να αποσκοπούν, να αφορούν διευθετήσεις τρεχόντων και διάσπαρτων ζητημάτων και θεμάτων.

Το σύνολο της κριτικής και η συζήτηση στις επιτροπές επικεντρώθηκε σε δύο μεγάλες ενότητες. Η μία έχει να κάνει με τη Δημοτική Αστυνομία που καταλαμβάνει τα πρώτα 37 άρθρα του νομοσχεδίου και η άλλη έχει να κάνει με την τροποποίηση του πλαισίου των λαϊκών αγορών στην Αττική και στη Θεσσαλονίκη.

Είναι γεγονός ότι στο υπόλοιπο μέρος του νομοσχεδίου με τα άρθρα 51-118 ρυθμίζεται κάθε πιθανό και κυριολεκτικά απίθανο θέμα που θυμήθηκε ο νομοθέτης μετά από τριάμισι χρόνια διακυβέρνησης της Νέας Δημοκρατίας, αγαπημένη άλλωστε συνήθεια της Κυβέρνησης σας, το γνωστό ράβε-ξήλωνε πάνω στα ίδια και στα ίδια θέματα που πολλές φορές η αλήθεια είναι ότι εσείς οι ίδιοι έχετε προκαλέσει.

Νομίζω ότι πριν από όλα και πριν μπούμε στη συγκεκριμένη συζήτηση για τα άρθρα του νομοσχεδίου, πρέπει να δούμε και να έχουμε υπόψη μας ποιο είναι το πολιτικό, νομικό πλαίσιο μέσα στο οποίο εντάσσεται όλη αυτή η κουβέντα για το νομοσχέδιο. Διότι στις 2 Δεκεμβρίου και το γνωρίζουμε όλοι ανακοινώθηκε από το Συμβούλιο της Επικρατείας ότι εκδόθηκε η με αριθμό 2377/2022 απόφαση της ολομέλειας του, η οποία έκρινε αντισυνταγματικές για την τρέχουσα αυτοδιοικητική θητεία τις αλλαγές που επέβαλε η Κυβέρνηση της Νέας Δημοκρατίας, τον Αύγουστο του 2019, ενώ είχαν ήδη προηγηθεί οι δημοτικές εκλογές. Αφενός μεν έκρινε το ΣτΕ αντισυνταγματικές τις αλλαγές στη σύνθεση της Οικονομικής Επιτροπής και Επιτροπής Ποιότητας Ζωής των δήμων, αφετέρου στις αρμοδιότητες των επιτροπών που γιγαντώθηκαν με αντίστοιχη αποψίλωση των αρμοδιοτήτων των Δημοτικών Συμβουλίων.

Οφείλω να ομολογήσω, κύριε Υπουργέ και κυρίες και κύριοι συνάδελφοι, ότι για εμάς στο ΠΑΣΟΚ η εξέλιξη αυτή δυστυχώς ήταν απολύτως αναμενόμενη και αποτελεί πλήρη δικαίωση όσων η Κοινοβουλευτική Ομάδα του ΠΑΣΟΚ τεκμηρίωνε και ψήφιζε όλα αυτά τα χρόνια.

Θέλω να σας θυμίσω, κύριε Υπουργέ, ότι το Μάιο σύσσωμη η Κοινοβουλευτική μας Ομάδα συνυπέγραψε επίκαιρη ερώτηση, η οποία συζητήθηκε στην Ολομέλεια στις 20 Ιουνίου, με την οποία είχαμε ζητήσει από την Κυβέρνηση να μας πει ποια είναι η προετοιμασία της, ώστε η πολιτεία να μπορέσει να επιδείξει άμεσα αντανακλαστικά στην περίπτωση που η ολομέλεια του ΣτΕ κρίνει -όπως ακριβώς έκρινε το Γ΄ Τμήμα- αντισυνταγματικές τις νομοθετικές παρεμβάσεις, που εσείς οι ίδιοι φέρατε στο σύστημα διακυβέρνησης των οργανισμών τοπικής αυτοδιοίκησης, ενώ ήδη είχαν προηγηθεί οι αυτοδιοικητικές εκλογές.

Τώρα, λοιπόν, τη σημασία αυτής της απόφασης και των συνεπειών, που αυτή επιφέρει, μπορούμε εύκολα να τις δούμε, να τις αντιληφθούμε, καθώς το θέμα της αντισυνταγματικότητας δεν είναι απλώς και μόνο κάτι θεωρητικό, αλλά συμπαρασύρει το σύνολο αυτής της συζήτησης αυτού του νομοσχεδίου. Νομίζω ότι πάρα πολύ εύλογα γεννάται το ερώτημα: Πώς θα μπορέσουν να εφαρμοστούν πρακτικά, κύριε Υπουργέ, όλες αυτές οι επιμέρους αλλαγές που φέρνετε στην αυτοδιοίκηση, όταν έχει τιναχθεί στον αέρα το μείζον, το οποίο είναι το σύστημα διακυβέρνησης των δήμων;

Αυτή τη στιγμή, λοιπόν –και το ξέρετε, νομίζω, καλύτερα και από εμάς τους ίδιους- επικρατεί τεράστια ανασφάλεια, αυτή είναι η πραγματικότητα, γιατί πάσχει η σύνθεση των ελεγχόμενων από τον δήμαρχο, πανίσχυρων αποφασιστικών οργάνων, δηλαδή αυτών των δύο επιτροπών. Παρ’ όλα αυτά, και σε αυτό το νομοσχέδιο συνεχίζετε να αφαιρείτε αρμοδιότητες από το δημοτικό περιφερειακό συμβούλιο προς την οικονομική επιτροπή.

Πιο συγκεκριμένα, πάω στα επιμέρους άρθρα του νομοσχεδίου. Κατ’ αρχάς, να μιλήσουμε για το σκέλος το οποίο έχει να κάνει με τη Δημοτική Αστυνομία. Πέραν των τεχνικών ζητημάτων, στα οποία, νομίζω, πολύ επαρκώς και τεκμηριωμένα αναφέρθηκε η ειδική αγορήτριά μας, η κ. Ευαγγελία Λιακούλη, κατά τις συνεδριάσεις των επιτροπών, νομίζω ότι φαίνεται ότι η Κυβέρνηση επικοινωνιακά συνοδεύει τη νομοθετική αυτή κίνηση με έναν πολλάκις εξαγγελθέντα διαγωνισμό πρόσληψης 1.264 δημοτικών αστυνομικών. Τί εννοώ με αυτό; Πέραν του ότι κανένας διαγωνισμός ακόμα δεν έχει ξεκινήσει -ίσως να επιθυμείτε να τον κάνετε με τις νέες διατάξεις που φέρνετε, δεδομένων των εθνικών εκλογών και στη συνέχεια των δημοτικών-, παραμένει απολύτως άγνωστο πού θα φτάσει τελικά χρονικά αυτός ο διορισμός.

Συνεπώς, για να μιλάμε πρακτικά, χωρίς υπαλλήλους, τα μεταρρυθμιστικά λόγια για τις υπό ψήφιση αλλαγές θα παραμείνουν απλώς και μόνο θεωρία, ενώ η πραγματικότητα θα συνεχίσει με την άκρως υποστελεχωμένη Δημοτική Αστυνομία. Και ξέρετε, δεν πρόκειται απλώς και μόνο για μία αντιπολιτευτική πρόταση, αλλά προκύπτει ξεκάθαρα από τη μεταβατική διάταξη της παραγράφου 2 του άρθρου 36, όπου ορίζεται πως οι υφιστάμενες κατά την έναρξη ισχύος του παρόντος υπηρεσίες εξακολουθούν να λειτουργούν με προσωπικό, που υπολείπεται του οριζομένου στο άρθρο 4 μέχρι την πλήρωση των προβλεπόμενων θέσεων.

Το σημαντικότερο, όμως, κύριε Υπουργέ, κυρίες και κύριοι συνάδελφοι, θεωρώ ότι είναι ότι τελικά όλη αυτή η πολυδιαφημιζόμενη μεταρρύθμιση της Δημοτικής Αστυνομίας περιορίζεται σε ένα και μόνο πράγμα. Και αυτό είναι η ενίσχυση του κατασταλτικού ρόλου της, σε συλλήψεις, σε χειροπέδες και σε γκλομπς.

Ειλικρινά, ως ΠΑΣΟΚ, εκφράζουμε τον βαθύτατο προβληματισμό για το κατασταλτικό πρόσημο το οποίο δίνετε στην Δημοτική Αστυνομία, καθώς αλλοιώνετε ουσιωδών η μέχρι στιγμής φύση της και τη μετατρέπετε σε ένα ένοπλο σώμα. Και μας ανησυχεί ιδιαίτερα η άσκηση προανακριτικών πράξεων όσον αφορά ιδιαίτερα στα κακουργήματα, αναφερόμενη ειδικά στα ζώα συντροφιάς, όπου προφανώς απαιτείται εξειδικευμένη εκπαίδευση, εμπειρία, τεχνογνωσία, αλλιώς ελλοχεύει πολύ σοβαρός κίνδυνος για το πώς ακριβώς θα μπορέσουν να λειτουργήσουν όλα αυτά. Υπάρχει κίνδυνος να υπάρξουν σοβαρότατες ακυρότητες.

(Στο σημείο αυτό χτυπάει το κουδούνι λήξεως του χρόνου ομιλίας της κυρίας Βουλευτού)

Θα χρειαστώ λίγο από το χρόνο της δευτερολογία μου, κύριε Πρόεδρε.

Υπάρχει κίνδυνος, λοιπόν, να υπάρχουν σοβαρές ακυρότητες στην προανακριτική διαδικασία και παραλείψεις. Για παράδειγμα, δεν ορίζεται η διαδικασία που θα ακολουθείται μετά τη σύλληψη. Δεν υπάρχει καν έστω μία εξουσιοδοτική ή κάποια παραπομπή για να είναι σαφές τι ακριβώς θα κάνει ο δημοτικός αστυνομικός. Πώς, πότε, με ποια έγγραφα τον παραδίδει, πού ακριβώς και ποιες είναι οι λοιπές πρακτικές, αναγκαίες λεπτομέρειες;

Είναι ακατανόητο, κύριε Υπουργέ, κυρίες και κύριοι συνάδελφοι, πώς είναι δυνατόν το υφιστάμενο προσωπικό, το οποίο δεν έχει εκπαιδευτεί στη χρήση όλων αυτών των νέων μέσων, όλων αυτών των νέων αρμοδιοτήτων, να μπορέσει να τις ασκήσει άμεσα, από την επόμενη κιόλας εβδομάδα; Χωρίς κανένα συγκεκριμένο χρονικό περιθώριο εκπαίδευσης του πώς ακριβώς θα γίνει αυτό πρακτικά; Μπορείτε να μας εξηγήσετε;

Συμπερασματικά, η πραγματικότητα είναι πως ολόκληρο το πρώτο μέρος, το οποίο έχει να κάνει με τη δημοτική αστυνομία, επί της ουσίας, είναι ένας επικοινωνιακός και μόνο εμπαιγμός δεξιάς συντηρητικής ρητορικής. Η ουσία παραμένει. Και η ουσία είναι πως ελλείψει δημοτικών αστυνομικών, οι προτεινόμενες διατάξεις δεν μπορούν, δεν είναι ικανές να επιτύχουν τον σκοπό, ο οποίος περιγράφεται στο άρθρο 1 του νομοσχεδίου, για την ενίσχυση και την ευελιξία -όπως λέτε, όπως γράφετε- και την αποτελεσματικότητα της δημοτικής αστυνομίας.

Γιατί, για να επιτευχθεί αποτελεσματικότητα, κύριε Υπουργέ, χρειάζεται πρωτίστως να καλυφθούν οι ανάγκες των δήμων σε ανθρώπινο δυναμικό και ταυτοχρόνως να υπάρξουν γενναίες πρωτοβουλίες, προκειμένου να λυθεί η θηλιά, η οποία προκαλεί κυριολεκτικά ασφυξία στο λαιμό της τοπικής αυτοδιοίκησης. Μόνο τότε θα μπορέσουν οι δήμοι να πάρουν απόφαση να αποκτήσουν, όσοι δεν έχουν, δημοτική αστυνομία. Και εκείνοι, όμως, οι οποίοι έχουν να μπορέσουν να θωρακίσουν τις υπηρεσίες της δημοτικής αστυνομίας με όλα τα σύγχρονα και τα αναγκαία μέσα, αυτοκίνητα, μηχανές, κλπ., που έχουν ανάγκη για την εκτέλεση των καθηκόντων τους.

Τώρα όσον αφορά το δεύτερο μεγάλο θέμα του νομοσχεδίου τη σύσταση του φορέα λειτουργίας λαϊκών αγορών της Περιφέρειας Αττικής και της Περιφερειακής Ενότητας Θεσσαλονίκης για εμάς -και τα είπε, νομίζω, η κυρία Λιακούλη πολύ ενδελεχώς, δεν θέλω να τα επαναλάβω- αποτελεί επιστροφή στο παρελθόν, καθώς αυτά τα νομικά πρόσωπα υπήρχαν επί μακρόν και καταργήθηκαν το 2014.

Πολύ σημαντικό είναι το ζήτημα της σύνθεσης του διοικητικού συμβουλίου τόσο η επιλογή του Προέδρου, η υποεκπροσώπηση της πρωτοβάθμιας αυτοδιοίκησης, αλλά και το ζήτημα της ταύτισης ελεγκτή και ελεγχόμενου. Επειδή είστε και νομικός, κύριε Βορίδη, νομίζω θα έπρεπε να είχαμε μεγαλύτερη ευαισθησία πάνω σε αυτό το ζήτημα.

Και βεβαίως στις αρμοδιότητες είναι η επιβολή κυρώσεων και προστίμων στους πωλητές λαϊκών αγορών σε περιπτώσεις παραβάσεων και στο διοικητικό συμβούλιο συμμετέχουν εκπρόσωποι των πωλητών.

Τέλος, στο άρθρο 50, όπου ουσιαστικά ορίζεται ότι οι προϊστάμενοι των οργανικών μονάδων των διευθύνσεων λαϊκών αγορών της Περιφέρειας Αττικής και Κεντρικής Μακεδονίας εξακολουθούν να ασκούν τα καθήκοντά τους έως την κατάρτιση του οργανισμού εσωτερικής υπηρεσίας του νομικού προσώπου τι σημαίνει; Τι θέλει να πει αυτό; Αυτό θέλει να πει ότι θα αρχίσει να λειτουργεί το νέο διοικητικό συμβούλιο και θα μείνουν οι υπηρεσίες της Περιφέρειας φορτωμένες -έτσι δεν είναι;- με τα καθήκοντα και με τη διοικητική οικονομική υποστήριξη των νομικών προσώπων, δεδομένου ότι επίκεινται εκλογές κατά τις οποίες παγώνουν οι υπηρεσιακές μεταβολές και ουσιαστικά τα πάντα. Άρα, λοιπόν, είναι άγνωστο κυριολεκτικά πού μπορεί να φτάσει χρονικά αυτό το διφυές, το οποίο δημιουργείται.

Και ξέρετε κάτι, δεν το λέμε εμείς ότι μύρισε εκλογές, κύριε Βορίδη. Ο κ. Μητσοτάκης το λέει. Άρα, εδώ πέρα πρέπει αυτό το πράγμα να είναι πιο σαφές.

Κλείνω με ένα πάρα πολύ σοβαρό θέμα, το οποίο για εμάς αποτελεί προτεραιότητα και το τόνισε και η ειδική αγορήτριά μας, η κ. Λιακούλη και θέλω και εγώ να τονίσω και να επιμείνω σε αυτό. Έχει να κάνει με την τροπολογία για την έκτακτη οικονομική ενίσχυση για το ένστολο προσωπικό του Υπουργείου Προστασίας του Πολίτη και του Λιμενικού Σώματος και της Ελληνικής Ακτοφυλακής.

Είναι ξεκάθαρο, κυρίες και κύριοι συνάδελφοι, ότι στηρίζουμε τη χορήγηση αυτής της έκτακτης ενίσχυσης μέσα σε τόσο δύσκολες περιόδους. Άλλωστε εμείς ως παράταξη και ως χώρος έχουμε στηρίξει το κάθε μέτρο ενίσχυσης που έχει φέρει αυτή η Κυβέρνηση, ακόμα και αν το έχουμε κρίνει ότι είναι ημίμετρα, ότι είναι αναποτελεσματικό κ.λπ.. Γιατί θεωρούμε ότι και 1 ευρώ να δοθεί στους Έλληνες πολίτες, στα ελληνικά νοικοκυριά μέσα σε τόσο σοβαρές συνθήκες κρίσης είναι σημαντικό και είναι προς τη θετική κατεύθυνση. Παρά το προεκλογικό άρωμα του επιδόματος, βεβαίως και το στηρίζουμε και θεωρούμε ότι είναι κάτι θετικό.

Όμως νομίζω ότι γεννάται πάρα πολύ εύλογα ένα ερώτημα. Γιατί καλώς δίνετε αυτή την παροχή, όμως δεν μπορούμε να καταλάβουμε για ποιο λόγο, γιατί να μην επεκταθεί και στα στελέχη των Ενόπλων Δυνάμεων, όταν στην αιτιολογική έκθεση της τροπολογίας ουσιαστικά λέτε ότι το δίνετε λόγω της αυξημένης επιχειρησιακής ετοιμότητας για το προσωπικό, το οποίο λειτουργεί σε 24ωρες κυλιόμενες βάρδιες για την αντιμετώπιση των μεταναστευτικών ροών. Άρα λοιπόν δεν αξίζουν για όλα αυτά τα οποία κάνουν με τον ίδιο τρόπο και ακόμα περισσότερο τα στελέχη των Ενόπλων Δυνάμεων, για ό,τι προσφέρουν στην πατρίδα μέρα και νύχτα, καλοκαίρι και χειμώνα;

Δεν νομίζω ότι χρειάζεται και μεγαλύτερη ανάλυση. Και ακόμα βέβαια πάμε κι ένα βήμα παρακάτω, άμα θέλετε και για λόγους ίσης μεταχείρισης και για λόγους αξιοπιστίας, θα έπρεπε αν θέλετε να δούμε συνολικά αυτό το ζήτημα για το σύνολο του προσωπικού, το οποίο εργάζεται στα σημεία εισόδου. Άρα σας ζητούμε να το λάβετε υπόψιν και να επεκταθεί και στα στελέχη των Ενόπλων Δυνάμεων.

Η κ. Λιακούλη σε όλες τις προηγούμενες συνεδριάσεις έκανε απολύτως συγκεκριμένες και τεκμηριωμένες παρατηρήσεις για το κάθε κεφάλαιο του νομοσχεδίου. Έχοντας ακούσει πολύ σοβαρά και τις παρατηρήσεις των φορέων, αλλά και των συναδέλφων της Αντιπολίτευσης, εμείς θέλουμε να σας ζητήσουμε να ακούσετε σοβαρά και τις προτάσεις και τις θέσεις μας και να τις κάνετε αποδεκτές.

Σας ευχαριστώ θερμά.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κυρία Γιαννακοπούλου.

Καλείται στο Βήμα ο κ. Κωνσταντίνος Ζαχαριάδης από το ΣΥΡΙΖΑ- Προοδευτική Συμμαχία και στη συνέχεια θα δώσω τον λόγο στον Κοινοβουλευτικό Εκπρόσωπο του ΣΥΡΙΖΑ-Προοδευτική Συμμαχία, τον κ. Ραγκούση.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Ευχαριστώ, κύριε Πρόεδρε.

Θέλω να συγχαρώ από το Βήμα της Βουλής των Ελλήνων τις βελγικές αρχές, την αστυνομία και τη δικαιοσύνη. Και θέλω να πω ότι πρέπει να αποτελέσει ένα παράδειγμα για όλες τις χώρες στην Ευρώπη, στον κόσμο και φυσικά για τη χώρα μας, την Ελλάδα.

Θέλουμε όμως να είμαστε απολύτως σαφείς και ξεκάθαροι, ότι δεν είναι όλοι στο ΠΑΣΟΚ σαν την κ. Καϊλή, όπως βεβαίως δεν είναι και όλοι σαν τον κ. Πάτση στη Νέα Δημοκρατία. Υπάρχουν έντιμοι άνθρωποι σαν κι αυτούς που βλέπω εδώ στην Αίθουσα. Σε όλα τα Κόμματα υπάρχουν σοβαροί και έντιμοι άνθρωποι.

Είμαι όμως περήφανος για το Κόμμα μου, για το ΣΥΡΙΖΑ, που κυβέρνησε τεσσεράμισι χρόνια τη χώρα και δεν τόλμησε ποτέ κανείς να μας κατηγορήσει ούτε για μισό σεντ.

Και είναι αυτές οι ώρες που χρειάζεται να μιλάμε για το ηθικό πλεονέκτημα απέναντι στη διαφθορά, στη διαπλοκή, στον βούρκο που μας πνίγει όλους. Και βέβαια βλέπω από το πρωί μια προσπάθεια να μπει στη συζήτηση ότι έχουν πιάσει τους Ευρωπαίους Σοσιαλιστές, κλπ. Εμ, βέβαια! Γίνεται μια προσπάθεια από το συντηρητικό σύστημα να βρωμίσουμε λίγο ευρύτερα, να μπορέσει λίγο η λάσπη και η βρωμιά να πιάσει και τον Τσίπρα!

Πάμε τώρα στο πολιτικό, κύριε Βορίδη και να σας εξηγήσω γιατί το λέω αυτό. Το λαϊκό κόμμα, όπως ξέρετε πολύ καλά, συμφωνεί και στηρίζει τις αθλιότητες στο Κατάρ στα εργασιακά και όχι μόνο. Οι Σοσιαλιστές, οι Πράσινοι, η Αριστερά, πάντα ήταν απέναντι και πήγαν οι λομπίστες να εξαγοράσουν ένα τμήμα των Σοσιαλιστών. Ποιους; Τους Δεξιούς φυσικά, αφού οι άλλοι ήταν απέναντι. Και τους εξαγόρασαν. Και αποδείχθηκε, διότι δυστυχώς στην Ευρώπη υπάρχουν κάποιοι οι οποίοι δίνουν τη μάχη των ιδεών, των αξιών, των οραμάτων, των αγώνων που δεν μπορεί να τους βρωμίσει κανείς και υπάρχουν και κάποιοι Σοσιαλιστές που δεν γράφονται με «ι», αλλά γράφονται με «η». Μεταξύ αυτών είναι και η κ. Καϊλή, η οποία δεν νομίζω ότι κάθε πρωί που ξυπνούσε και το βράδυ πριν κοιμηθεί σκεφτόταν τον σοσιαλισμό, την κοινωνική δικαιοσύνη, την αλληλεγγύη, τη δίκαιη ανάπτυξη, την οικολογική εγρήγορση, την άμβλυνση των ανισοτήτων. Το είχα καταλάβει και από τις πολιτικές τοποθετήσεις που έκανε στο εσωτερικό της χώρας. Όλοι θυμόμαστε ότι ήταν στην αιχμή του αντι-ΣΥΡΙΖΑ μετώπου, στην αιχμή του δόρατος της λεγόμενης «σοσιαλφιλελεύθερης συναίνεσης». Είδαμε κάποιους εδώ πέρα που ανέβηκαν και σαν Κοινοβουλευτικοί Εκπρόσωποι.

Το ότι κάνει κάποιος μια ιδεολογική επιλογή δεν σημαίνει ότι κατ’ ανάγκη είναι κλέφτης, αλλά να ξέρουμε ποιος είναι ποιος και από ποιο σύστημα στηρίζεται ο καθένας. Να μην ξεχνιόμαστε! Και χαίρομαι που άκουσα τον Πρόεδρο του ΠΑΣΟΚ-ΚΙΝΑΛ να λέει ότι βρήκαν Δούρειο Ίππο. Δεν ξέρω αν έχουν και άλλους ούτε ανακατεύομαι στα εσωτερικά άλλων κομμάτων. Αν έχουν και άλλους, να τους βρουν κι αυτούς. Κάλλιο αργά, παρά ποτέ.

Εύχομαι πραγματικά να ευθυγραμμιστούμε και στην Ελλάδα με την ευρωπαϊκή πραγματικότητα στην πολιτική συμμαχιών, έτσι όπως είναι αυτή τη στιγμή στην Ισπανία, έτσι όπως ήταν στην Πορτογαλία, έτσι όπως είναι στις βόρειες ευρωπαϊκές χώρες. Αυτό, όμως, που δεν πρέπει να επιτρέψουμε να επιστρέψει στον δημόσιο λόγο και στον δημόσιο διάλογο είναι ότι είμαστε όλοι ίδιοι, ότι τα φάγαμε όλοι μαζί, ότι τα παίρνουν όλοι λιγότερο ή περισσότερο, ότι μπήκαμε στην πολιτική για να κονομήσουμε. Δεν είναι έτσι. Υπάρχουν σε όλα τα κόμματα άνθρωποι οι οποίοι μπήκαν για να προσφέρουν και προσφέρουν.

Βέβαια, να έρθω λίγο και στην ύλη του νομοσχεδίου, που όπως κάθε νομοσχέδιο στο τέλος της χρονιάς, θυμίζει λίγο μακεδονική σαλάτα. Λίγο από Δημοτική Αστυνομία, κλπ.

Δεν έχετε καταλάβει ακόμα, κύριε Βορίδη. Σας το είπαν οι φορείς, σας το είπε η Αντιπολίτευση. Η Δημοτική Αστυνομία είναι δημοτική Υπηρεσία, δεν είναι αστυνομική Υπηρεσία, παρ’ όλο που τη λένε «Αστυνομία». Εγώ καταλαβαίνω ότι όταν εσείς ακούτε για αστυνομία, κάτι σας πιάνει, σας αρέσει πάρα πολύ, κλπ. Όμως, είναι δημοτική Υπηρεσία. Είναι για να λύνει θέματα του δημότη. Ρωτήστε τον Πρωθυπουργό που την κατήργησε. Δεν κατήργησε αστυνομικό Σώμα το 2014. Ρωτήστε την κ. Χριστοφιλοπούλου. Θέλατε να τη βάλετε και σε μια Ανεξάρτητη Αρχή ως ανεξάρτητη και την κ. Χριστοφιλοπούλου. Δεν κατήργησε η κ. Χριστοφιλοπούλου αστυνομική Υπηρεσία. Δημοτική Υπηρεσία κατήργησε και απέλυσε τότε τους ανθρώπους.

Βλέπω ότι κάνετε και κάποιες πολύ ενδιαφέρουσες ρυθμίσεις για τις λαϊκές αγορές. Ο φίλος σας ο κ. Γεωργιάδης τι λέει γι’ αυτά; Του αρέσουν; Εμείς θα τις υπερψηφίσουμε.

**ΜΑΡΟΥΔΗΣ ΒΟΡΙΔΗΣ (Υπουργός Εσωτερικών):** Το έχει υπογράψει.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Καλά, το τι έχει πει η γλώσσα του και το πού έχει μπει η υπογραφή του αφήστε το καλύτερα, κύριε Βορίδη. Τις ρυθμίσεις είχε φέρει ο κ. Γεωργιάδης; Τι αλλαγές έκανε κάθε μήνα; Ποια είναι αυτή που κάνετε; Εμείς σας κάναμε συγκεκριμένη κριτική για αδυναμίες και ελλείψεις που υπάρχουν. Όμως, θα την υπερψηφίσουμε τη ρύθμιση.

Εσείς κάνετε την κωλοτούμπα, κύριε Βορίδη. Εσείς, το κόμμα το δικό σας! Δείτε τι έφερε και τι έλεγε ο κόσμος των λαϊκών αγορών πριν από ένα χρόνο και δείτε τι κάνετε τώρα!

Κάνετε και τερτίπια προεκλογικά. Ο κόσμος καταλαβαίνει, μην νομίζετε. Ξέρετε πόσοι το έχουν πάθει, κύριε Βορίδη, να δίνουν 500-600 ευρώ, να τα παίρνει ο άλλος –και σωστά κι αυτό θα το υπερψηφίσουμε και μπράβο- και να ψηφίζουν ΣΥΡΙΖΑ, ΠΑΣΟΚ, ΚΚΕ, ό,τι άλλο θέλουν; Όλοι το έχουν πάθει που έχασαν τις εκλογές στο παρελθόν.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κάτι ξέρετε εσείς.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Ναι. Έτσι χάνονται οι εκλογές.

Απλά, ποια είναι η δική μας διαφορά με εσάς; Η διαφορά μας είναι ότι εμείς βάζαμε κάποια γενικά, καθολικά κριτήρια. Είχαμε, για παράδειγμα, υπερεκτέλεση πλεονάσματος γιατί υποχρεωνόμασταν από τους θεσμούς να έχουμε μεγαλύτερο λογαριασμό. Μάλιστα. Δεν είπαμε ότι θα το πάρει η α κατηγορία κι αυτός που δουλεύει στο διπλανό του γραφείο δεν θα το πάρει, όπως λέτε εσείς ή αυτός ο οποίος κάνει ανάλογη δουλειά, που δικαιούται να το πάρει, δεν θα το πάρει. Εμείς είπαμε ενιαία κριτήρια, ενιαίες κατηγορίες.

Άρα, λοιπόν, αυτό το οποίο κάνετε εσείς -και σωστά κάνετε και μπράβο που το κάνετε- πρέπει να το δώσετε και στις άλλες κατηγορίες των εργαζομένων και στους άλλους υπαλλήλους. Διότι με την κρίση που έχετε φέρει λόγω της ιδεοληψίας σας, η οποία είναι πολλαπλασιαστική πάνω στη διεθνή κρίση, βρίσκεται αυτή τη στιγμή ένας κόσμος σε μεγάλο αδιέξοδο. Έχει υποχωρήσει το διαθέσιμο εισόδημα σε σχέση με την ίδια περίοδο πέρσι. Έχει υποχωρήσει η δυνατότητά του να κάνει το χριστουγεννιάτικο τραπέζι.

Είναι κι άλλες ρυθμίσεις. Βλέπω στην Προεδρία της Κυβέρνησης σταματάτε τις αποσπάσεις κλπ. Γιατί το κάνετε αυτό; Τι είναι η Προεδρία; Ξέρω ότι αυτή η ρύθμιση δεν είναι δική σας. Εσείς δεν έχετε τέτοιες ιδεοληψίες. Τι είναι η Προεδρία της Κυβέρνησης και δεν μπορεί να γίνονται αποσπάσεις σε βουλευτικά γραφεία; Το ΕΣΥ είναι; Χειρουργό ανοιχτής καρδιάς πάμε να αποσπάσουμε; Τι είναι; Είναι σχολεία στην παραμεθόριο; Γιατί το κάνετε αυτό; Κάποιον λόγο θα έχετε. Θα απαντηθεί.

Κοιτάξτε και τη διαδικασία εδώ στην Αίθουσα. Σας το είχαμε πει. Έχετε φέρει τέσσερα νομοσχέδια μέσα σε δέκα μέρες. Γιατί; «Πακετάρετε» στο Υπουργείο Εσωτερικών και θέλει να τελειώσετε κάτι; Σας τελείωσε ο χρόνος; Πείτε να σας διευκολύνουμε, να μείνει η Βουλή δυο-τρεις μέρες περισσότερο. Αύριο μεσημέρι ξεκινάμε με προϋπολογισμό, σήμερα γίνεται εδώ ο χαμός και τα κρίσιμα δεν τα φέρνετε.

Πού είναι η διάταξη που θα ρυθμίζει τις αντισυνταγματικές ρυθμίσεις του κ. Θεοδωρικάκου; Έχετε κανένα προσχέδιο να μας πείτε, να συζητήσουμε; Θα αφήσει την αυτοδιοίκηση στον αέρα; Θα πάμε σε μονές, διπλές, τριπλές εκλογές και η αυτοδιοίκηση δεν θα μπορεί να παίρνει αποφάσεις;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Καθίστε να δούμε τη διάταξη πρώτα.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Σκέφτεστε να το φορτώσετε στη δική μας κυβέρνηση; Εμείς θα το λύσουμε. Έχουμε θέση.

Και να κλείσω, κύριε Πρόεδρε, με αυτό. Εντάξει όλα τ’ άλλα. Εν πάση περιπτώσει, όμως, με αυτό το οποίο έχει γίνει τις τελευταίες 48 ώρες μετά τις αποκαλύψεις που έχουν να κάνουν με τη λειτουργία της ΕΥΠ, θα έπρεπε να έχετε πιο χαμηλούς τόνους ιδίως ο Κοινοβουλευτικός σας Εκπρόσωπος, ο κ. Θεοχάρη. Σοκαρίστηκα.

Σε τελευταία του συνέντευξη τηλεοπτική ο κ. Χατζηδάκης σ’ ένα φίλο μου δημοσιογράφο λέει: «Δεν μπορώ να πιστέψω, δεν μπορώ να διανοηθώ ότι με παρακολουθούσε ο Μητσοτάκης». Το λέει αυτό πριν από δέκα μέρες. Ο κ. Μητσοτάκης τι είχε πει στον κ. Χατζηνικολάου; Είπε για «σκευωρία, κανένα απολύτως στοιχείο, καμία απόδειξη γι’ αυτά που γράφονται, ντροπή, αίσχος, να παρακολουθεί ο Πρωθυπουργός τον Υπουργό Εξωτερικών είναι άκρως επικίνδυνο» κλπ.

Τώρα, λοιπόν, έρχονται οι αποδείξεις. Κι αντί να πάτε σεμνά, να παραδεχτείτε τα λάθη σας, να χαμηλώσετε το βλέμμα, να παραιτηθείτε γιατί λέγατε για τον «συκοφάντη», πού είναι ο συκοφάντης; Δεν άκουσα τη λέξη «συκοφάντης» σήμερα στο Κοινοβούλιο. Ποιος είναι ο συκοφάντης; Για κάντε μήνυση στον συκοφάντη. Σας τα έβγαλε ο συκοφάντης. Πραγματικό είναι. Σας εξευτέλισε. Εδώ έχει φθαρεί η μοκέτα από το τρέξιμο του κ. Μητσοτάκη την Παρασκευή.

Συνέθετε! Κυβερνάτε τη χώρα. Έχετε δημιουργήσει θέματα. Έχετε δημιουργήσει απόσταση στην εμπιστοσύνη με τους πολίτες και με το πολιτικό σύστημα. Δεν θα ξεφύγετε από τις απαντήσεις, κύριε Βορίδη. Βλέπω, ευτυχώς, το δικό σας όνομα εξαιρείται.

**ΠΡΟΕΔΡΕΥΩΝ (Απόστολος Αβδελάς):** Κλείστε, σας παρακαλώ.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Μακάρι στο δικό σας πρόσωπο να υπάρχει ένα δημοκρατικό εχέγγυο. Περίεργο!

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Καλείται στο Βήμα ο Κοινοβουλευτικός Εκπρόσωπος του ΣΥΡΙΖΑ Προοδευτική Συμμαχία ο κ. Ιωάννης Ραγκούσης.

**ΙΩΑΝΝΗΣ ΡΑΓΚΟΥΣΗΣ:** Κύριε Μπουτσικάκη, θα είμαι πολύ σύντομος γιατί έχετε δίκιο κι εσείς.

Κυρίες και κύριοι συνάδελφοι, θα πάρω τη σκυτάλη από τον κ. Ζαχαριάδη. Γιατί, κύριε Βορίδη, ειλικρινά δεν ξέρω αν μπορούσε κάποιος από εσάς να φανταστεί όταν αποδεχόταν τη συμμετοχή του στην Κυβέρνηση του Κυριάκου Μητσοτάκη ότι μετά από τρία χρόνια, τρία χρόνια και κάτι θα βρισκόταν αντιμέτωπος με αυτήν την πρωτοφανή σε μέγεθος αντιδημοκρατική εκτροπή που αποδεδειγμένα πια συντελέστηκε στη χώρα, με καθοδηγητή, εμπνευστή και οργανωτή τον ίδιο τον Πρωθυπουργό της χώρας, ο οποίος διέπραξε το μεγαλύτερο πολιτειακό αδίκημα.

Ειλικρινά, περιμένατε όταν μπαίνετε σ’ αυτή την Κυβέρνηση ότι σήμερα θα μας είχατε όλους εμάς απέναντί σας να σας εγκαλούμε για παράνομες υποκλοπές που -αν είναι δυνατόν ποιος- η Εθνική Υπηρεσία Πληροφοριών έκανε εναντίον Υπουργών, συναδέλφων σας, εναντίον πολιτικών αντιπάλων, εναντίον της ηγεσίας των Ενόπλων Δυνάμεων, κύριε Βορίδη; Το πρωί εκεί που κάθεστε καθόταν ο κ. Παναγιωτόπουλος σε επίκαιρη ερώτηση όταν ρωτήθηκε τι έχει να πει για την παρακολούθηση από τη ΕΥΠ του Αρχηγού των Ενόπλων Δυνάμεων της χώρας μας, κύριε Βορίδη.

Εγώ μιλώ σε έναν -δεν θα μιλήσω για το παρελθόν, δεν θέλω- φανατικό εκπρόσωπο της πατριωτικής Δεξιάς στην Ελλάδα, που είσαστε εσείς. Αυτό θα πω. Δεν θα πω τίποτε άλλο για σας. Είναι δυνατόν, κύριε Βορίδη, να είσαστε Υπουργός μιας Κυβέρνησης της οποίας ο Πρωθυπουργός, διοικητικά και πολιτικά μοναδικός ως μέλος της Κυβέρνησης, αρμόδιος για την Εθνική Υπηρεσία Πληροφοριών, είχε θέσει υπό παρακολούθηση τον Αρχηγό των Ενόπλων Δυνάμεων της χώρας; Είναι δυνατόν αυτό να το ανέχεστε κι εσείς και όλοι οι Βουλευτές της Νέας Δημοκρατίας, είτε είσαστε στην Κυβέρνηση είτε δεν είσαστε, είτε είσαστε στο Προεδρείο της Βουλής είτε όχι; Είναι δυνατόν;

Νομίζω ότι εσείς έχετε καταλάβει ότι γενικότερα στην αντιπολίτευση, αλλά και σε εμάς ως Αξιωματική Αντιπολίτευση, δεν μπορούσατε να κάνετε μεγαλύτερο δώρο. Δεν μπορούσατε να κάνετε μεγαλύτερο δώρο από το να έχετε πραγματοποιήσει αυτές τις έκνομες παρακολουθήσεις και στη συνέχεια να έχετε οργανώσει όλη αυτή τη διαδικασία προσπάθειας συγκάλυψής τους. Δεν μιλάμε για μας, όμως, κύριε Βορίδη.

Οι μέρες που περνάμε δεν είναι μια μέρα μιας βδομάδας, δεν είναι μια μέρα ενός μήνα, δεν είναι μια μέρα ενός χρόνου. Είναι μια μέρα στο πλαίσιο του ιστορικού χρόνου που αν τη δει κανείς είναι η πιο μαύρη και άρα αυτές οι μέρες είναι οι πιο μαύρες μέρες στην ιστορία της σύγχρονης ελληνικής δημοκρατίας. Δεν υπήρχε μεγαλύτερο έγκλημα που μπορούσατε να έχετε διαπράξει κατά του δημοκρατικού πολιτεύματος. Δεν μπορούσατε να έχετε διαπράξει μεγαλύτερο έγκλημα κατά της εθνικής ασφάλειας, παρακολουθώντας την ηγεσία των Ενόπλων Δυνάμεων.

Συνεχίστε. Συνεχίστε. Τη μια ο Πρωθυπουργός σας την κοπανάει κακήν κακώς για να μην απαντήσει σε αυτές τις ερωτήσεις, εσείς να σιωπάτε, να λέτε «δεν ξέρουμε». Και τι νομίζετε ότι ο ελληνικός λαός δεν καταλαβαίνει; Σας είπα, κύριε Βορίδη. Χάρη μας κάνετε. Δώρο μας κάνετε. Όσο περισσότερο σιωπάτε, όσο περισσότερο δεν αντιδράτε σε αυτά τα εγκλήματα που αποκαλύπτονται καθημερινά, δεν διαψεύδονται, αλλά και αποδεικνύονται, τόσο μεγαλώνετε το πολιτικό κόστος για μία ιστορική παράταξη που δεν της αντιστοιχεί. Αντικειμενικά δεν της αντιστοιχεί.

Η Νέα Δημοκρατία του Κωνσταντίνου Καραμανλή δεν ιδρύθηκε στη χώρα για να την καταντήσει ο Κυριάκος Μητσοτάκης το 2022 ως απολογούμενη για τη διάπραξη του μεγαλύτερου πολιτειακού εγκλήματος παράνομων υποκλοπών, που ο πιο νοσηρός εγκέφαλος ρε παιδί μου δεν μπορούσε αυτό το πράγμα να το διανοηθεί, ΕΥΠ, Predator υπό τον Πρωθυπουργό και τους συνεργάτες του να παρακολουθούν πολιτικούς αντιπάλους, εσωκομματικούς αντιπάλους, ηγεσία Ενόπλων Δυνάμεων, δικαστικούς, δημοσιογράφους, επιχειρηματίες επί τρία ολόκληρα χρόνια.

Και πραγματικά μετά όλα σχετικοποιούνται. Τι αξία τώρα να έχει να σας πει κανείς για το νομοσχέδιο αυτό και τη Δημοτική Αστυνομίαq Προφανώς όλα όσα ειπώθηκαν έχουν βάση και είναι και σοβαρά επιχειρήματα. Θα σας πω και εγώ δυο τρία. Αλλά πραγματικά όλα αυτά έχουν πια πολύ σχετική σημασία. Διότι αυτά τα εικοσιτετράωρα που περνάμε, είναι συγκλονιστικά, κυρίες και κύριοι συνάδελφοι. Είναι κρίσιμες οι ώρες και οι στιγμές για την Τρίτη Ελληνική Δημοκρατία. Και το κόστος θα είναι τεράστιο και όχι μόνο το κόστος το κομματικό, γιατί ούτε εσείς ούτε ο κ. Μητσοτάκης δεν θα το γλιτώσει. Δεν γλιτώνει. Έχει τελειώσει αυτή η προσπάθεια. Αλλά το κόστος είναι τεράστιο και για το κομματικό σύστημα, για το πολιτικό σύστημα, για τη δημοκρατία στο σύνολό της. Είναι ανυπολόγιστο. Ενδεχομένως.

Βεβαίως όμως και δεν θα μας πάρετε μαζί σας στο βούρκο. Βεβαίως δεν θα μας πάρετε μέσα στο βούρκο! Στη χώρα υπάρχει εναλλακτική λύση η οποία θα στηρίξει τη δημοκρατία, θα στηρίξει τους θεσμούς, θα στηρίξει το Σύνταγμα. Θα βγάλει τη χώρα από αυτή την πολιτειακή και πολιτική κρίση στην οποία την έβαλε ο Κυριάκος Μητσοτάκης. Για αυτό δεν υπάρχει καμία αμφιβολία και αυτό θα γίνει με καθαρό, ελεύθερο, δημοκρατικό τρόπο στις επόμενες εκλογές. Δεν υπάρχει καμία αμφιβολία για αυτό.

Όμως μια χώρα που βασανίζεται τόσα χρόνια από οικονομικά προβλήματα, από κοινωνικά προβλήματα με τόσες διεθνείς απειλές τόσο ενισχυμένες το τελευταίο διάστημα, δεν χρωστούσε τίποτα στον Κυριάκο Μητσοτάκη και στη Νέα Δημοκρατία να υφίσταται αυτό τον ορυμαγδό των σκανδάλων πολιτειακών, όχι μόνο ποινικών, σκανδάλων που τεκμηριώνονται καθημερινά. Όχι απλώς ανακοινώνονται, όχι απλώς αποκαλύπτονται, αλλά τεκμηριώνονται και προφανώς θα τεκμηριωθούν και τις επόμενες ημέρες. Εγώ είχα βγει σήμερα σε μια συνέντευξη και μου έλεγε ο δημοσιογράφος, κ. Δελατόλας, -να το πω- στο ραδιόφωνο του κ. Χατζηνικολάου ότι τις επόμενες ημέρες θα βγουν οι διάλογοι του κ. Φλώρου. Εγώ λέω ότι δεν το ξέρω αυτό, κυρίες και κύριοι συνάδελφοι, και πραγματικά δεν το ξέρω. Πρώτη φορά το άκουσα.

Συνειδητοποιούμε τι σημαίνει να επιβεβαιωθεί ο κ. Δελατόλας και να βγουν τέτοιοι διάλογοι του Αρχηγού των Ενόπλων Δυνάμεων; Λείπει και ο κ. Κακλαμάνης. Είχαμε συζητήσει στην τηλεόραση του OPEN πάνω σε αυτό το θέμα και προς τιμήν του είχε σπεύσει να πει ότι αν τεκμηριωθεί ότι ο Χατζηδάκης είχε τεθεί υπό παρακολούθηση ότι αφήστε κύριε Ραγκούση, εμείς θα φροντίσουμε τι θα γίνει με την παράταξή μας, εννοώντας ότι εσείς θα πάρετε μέτρα, εσείς θα αντιδράσετε. Για να δούμε.

Γιατί αλήθεια είναι ότι μέχρι τώρα δεν έχετε κάνει τίποτα. Έχετε ταυτιστεί πλήρως με τον κύριο Μητσοτάκη. Σας παίρνει μαζί του στο βούρκο. Σας παίρνει μαζί του στην καταστροφή, αλλά βεβαίως από την άλλη η ελπίδα πεθαίνει τελευταία. Ποτέ δεν είναι αργά. Δεν αξίζει στη χώρα να πάει αύτανδρη η Νέα Δημοκρατία σε αυτό το πολιτειακό σκάνδαλο. Η χώρα πρέπει να έχει μία συντηρητική παράταξη υγιή, δημοκρατική, έγκυρη, έμπιστη, έντιμη, δεξιά και όποιος θέλει να την επιλέγει. Δεν μπορεί να καταρρεύσει αύτανδρη η Νέα Δημοκρατία γιατί ο κ. Μητσοτάκης αποφάσισε να την κυλήσει στα έγκατα του βούρκου, που μπορούσε ποτέ να διανοηθεί ανθρώπινος νους ότι ένας ηγέτης, ένας πρόεδρος και ένας Πρωθυπουργός θα έβαζε μια ολόκληρη ιστορική παράταξη.

Για αυτό σας είπα κύριε Βορίδη. Είναι αδιανόητο. Εγώ είμαι βέβαιος ότι δεν μπορούσε κανείς σας να το διανοηθεί όσοι είσαστε εκτός αυτής ιστορίας όσον αφορά τη διάπραξη. Γιατί όσον αφορά τη συγκάλυψη όλοι αυτή τη στιγμή που μιλάμε είσαστε βουτηγμένοι στο ίδιο σκάνδαλο. Κανείς σας δεν έχει διαφοροποιηθεί μέχρι στιγμής έμπρακτα, με εξαίρεση βεβαίως εκείνες τις δηλώσεις που έχουν γίνει από τους δύο πρώην Πρωθυπουργούς -να μην είμαστε άδικοι- από συναδέλφους σας και συναδέλφους μας Βουλευτές, όπως είπα προηγουμένως, ο κ. Κακλαμάνης, ο κ. Τζαβάρας, η κυρία Κεφαλογιάννη και άλλοι συνάδελφοι. Όμως έμπρακτα είσαστε όλοι αυτή τη στιγμή στο άρμα του Μητσοτάκη, ο οποίος ήδη είναι στο κενό. Ήδη έχει φύγει, έχει ήδη πέσει στο γκρεμό.

Κύριε Μπουτσικάκη, συγγνώμη σας είχα υποσχεθεί ότι θα είμαι πιο σύντομος. Θα το κάνω τώρα για τα θέματα του νομοσχεδίου.

Πρώτον, κύριε Βορίδη, σας το είπαν πάρα πολλοί συνάδελφοι ότι είναι μεγάλη υπόθεση και ιστορία και κόλαφος για τον κ. Θεοδωρικάκο. Κύριε Ζαχαριάδη είπατε προηγουμένως για τον κ. Θεοχάρη. Δεν είχατε ακούσει φαίνεται τον κ. Θεοδωρικάκο, που είχε το θράσος να έρθει εδώ μέσα να κομπορρημονεί και να ξιφουλκεί, -ποιος τώρα;- ο ιθύνων νους αυτής της απίστευτης θεσμικής και συνταγματικής ταλαιπωρίας που μπήκε η Αυτοδιοίκηση με τους νόμους του, οι οποίοι πρόσφατα κρίθηκαν αντισυνταγματικοί.

Και ενώ, λοιπόν, το κάνει αυτό η Κυβέρνηση επί Θεοδωρικάκου, ενώ αυτό κρίνεται από το Συμβούλιο της Επικρατείας αντισυνταγματικό, ενώ το ξέρουμε, στην ιστοσελίδα του Συμβουλίου της Επικρατείας έχει αναρτηθεί περίληψη -αν δεν κάνω λάθος- των ίδιων αποφάσεων, έχουμε σήμερα εσάς με το άρθρο 90 να κινείστε στη λογική Θεοδωρικάκου στην κατεύθυνση Θεοδωρικάκου, να πράττετε ως άλλος Θεοδωρικάκος.

Και έχετε διαβάσει τι σας γράφει η Επιστημονική Υπηρεσία της Βουλής, κύριε Βορίδη; Το στοιχειώδες, λοιπόν, που θα οφείλατε να κάνετε μετά από αυτό που σας γράφει η επιστημονική υπηρεσία, είναι να αποσύρετε το άρθρο 90. Διότι σας λέω ότι υπό το φως των ανωτέρω θα ήταν ενδεχομένως σκόπιμο να εξεταστούν οι εν λόγω προτεινόμενες ρυθμίσεις υπό το φως της νομολογίας του Συμβουλίου της Επικρατείας. Τι άλλο να σας πει η Επιστημονική Υπηρεσία της Βουλής για να σας προστατεύσει από το ότι εμμέσως πλην σαφώς να αποσύρετε το άρθρο 90; Πού πάτε; Και καλά να μην ξέρατε νομικά, να μην ξέρατε την απόφαση του Συμβουλίου της Επικρατείας να πω εντάξει, το έκανε έτσι από κεκτημένη ταχύτητα.

Αλλά να τα ξέρετε όλα αυτά, να είσαστε απόφοιτος νομικής σχολής και να φέρνετε το άρθρο 90, είναι από κάθε άποψη απαράδεκτο, κύριε Βορίδη.

Και τελειώνω για τη Δημοτική Αστυνομία με τρεις κουβέντες. Είπαν πάρα πολλοί συνάδελφοι για το άρθρο 5 κλπ. Είπαν επίσης πολλοί συνάδελφοι ότι καταργήθηκε από την κυβέρνηση το 2013 η Δημοτική Αστυνομία. Ένας συνάδελφός σας νομίζω χρησιμοποίησε τον όρο επανίδρυση. Μα εδώ δεν είναι η επανίδρυση. Εδώ η μεγάλη ζημιά που πάτε να κάνετε, κύριε Βορίδη, -προσπαθήστε αν θέλετε να το συνειδητοποιήσετε, που νομίζω ότι δεν θέλετε, το επικοινωνιακό σας ενδιαφέρει εδώ και μόνο για μια ακόμη φορά- λοιπόν είναι το εξής: Ακούστε λίγο σας παρακαλώ πολύ. Θα ψηφίσετε αυτό το νομοσχέδιο, θα το κάνετε νόμο του κράτους. Θα ακούσουν οι πολίτες ότι από αύριο οι Δήμοι έχουν Δημοτική Αστυνομία που μπορεί να κάνει συλλήψεις –προσέξτε- και ανακριτικές πράξεις και μετά θα έχετε προκαλέσει τη μεγαλύτερη βλάβη που μπορούσατε να προκαλέσετε στη σχέση της Αυτοδιοίκησης με τους πολίτες, ακριβώς γιατί οι πολίτες θα πιάνουν για κάθε θέμα που τους απασχολεί τον δήμαρχο και θα του λένε «έλα εδώ, έκανε αυτός σε εμένα αυτό, ήρθε στο χωράφι μου, μου πέταξε σκουπίδια εκεί, μπορείς να τον συλλάβεις, γιατί δεν τον συλλαμβάνεις;». Εκεί θα πάτε την Αυτοδιοίκηση, σε αυτό τον γκρεμό, σε αυτό το αδιέξοδο. Αυτή τη βλάβη θα προκαλέσετε.

Και βεβαίως ως συνεπείς Μαυρογιαλούροι εν έτει 2022 -γιατί δεν είναι μόνο αυτό, το μεγάλο το μείζον που υπάρχει αγαπητέ κύριε εισηγητή και πρώην Δήμαρχε της Νέας Δημοκρατίας- τι κάνετε; Πρώτον προβλέπετε ότι αυτοί που θα στελεχώσουν τη Δημοτική Αστυνομία -«Τι είχες Μάκη, τι είχα πάντα; Τι είχες Τάκη, τι είχα πάντα;»- θα έχουν πρόγραμμα θεωρητικής και πρακτικής εκπαίδευσης διάρκειας έξι τουλάχιστον μηνών. Τα ίδια και τα ίδια! Ειδικοί φρουροί με έξι μήνες εκπαίδευση, Δημοτικοί Αστυνόμοι με έξι μήνες εκπαίδευση! Τα ίδια και τα ίδια.

Και να μην είχατε δει τα αποτελέσματα των επιλογών που ξεκίνησε πρώτα ο κ. Χρυσοχοΐδης και συνέχισε ο κ. Θεοδωρικάκος με αυτή την κατάντια για το Αστυνομικό Σώμα των ειδικών ανεκπαίδευτων φρουρών, να πει κανείς δεν το έχετε δει. Αλλά αφού το έχετε δει! Πάλι τα ίδια, πάλι έξι μήνες εκπαίδευση! Και βεβαίως ως γνωστοί Μαυρογιαλούροι, πώς θα τους πάρετε; Πάλι από τα κομματικά σας γραφεία, πάλι, αδιόρθωτοι! Πάλι πάτε να στελεχώσετε αυτό το Σώμα με ρουσφετολογικές, κομματικές προσλήψεις.

Γιατί και πώς αποδεικνύεται αυτό που λέω, κύριε Βορίδη; Όταν διαστασολογείτε τη συνέντευξη στο ύψος των 800 μορίων, όσων μορίων περίπου παίρνει ο υποψήφιος από όλα τα υπόλοιπα, δοκιμασίες, προσόντα κ.λπ., τι είναι αυτό; Είναι η απόλυτη δυνατότητά σας φροντίζοντας το αποτέλεσμα της συνέντευξης που έχει τέτοιο ειδικό βάρος, τόσο μεγάλο ειδικό βάρος και που θα διεξάγεται με τέτοιο τρόπο και με γνωστό τρόπο, να μπορείτε να πάρετε αυτούς που θέλετε. Άρα φτιάχνετε μια Δημοτική Αστυνομία που θα κάνει ζημιά στους δήμους. Θα κάνει τεράστια ζημιά στους Δήμους. Και απορώ πραγματικά με τους Δημάρχους που ακόμη δεν το έχουν καταλάβει. Θα έπρεπε να το δουν στην πράξη όμως για να το καταλάβουν; Θα το δουν όμως. Διότι ο πολίτης τώρα πια θα λέει, «έχεις δημοτική αστυνομία, έλα εδώ να τους συλλάβεις».

Αλλά δεν φτάνει που το κάνετε αυτό, το κάνετε με ρουσφετολογικό τρόπο και τους πάτε και ανεκπαίδευτους κλπ.

Αλλά είπα, κύριε Βορίδη, και εγώ -νομίζω συνάγεται και από τις τοποθετήσεις όλων των συναδέλφων- μικρή σημασία έχουν όλα αυτά. Αυτά εμείς μπορούμε να τα διορθώσουμε και, αν ελληνικός λαός και όταν ελληνικός λαός είτε στην περίπτωσή του «αν» είτε του «όταν» αποφασίσει να μας δώσει την πλειοψηφία και σχηματίσουμε κυβέρνηση, θα τα διορθώσουμε και θα τα διορθώσουμε πολύ εύκολα. Αυτό όμως που μέχρι τότε δεν μπορεί να συνεχίζεται είναι άλλο. Είναι αυτό το μεγάλο πρόβλημα με την τεράστια βλάβη που προκαλεί η παραμονή της Κυβέρνησης του Κυριάκου Μητσοτάκη στην εξουσία, μια Κυβέρνηση και ένας Πρωθυπουργός που έπρεπε ήδη να έχει παραιτηθεί, ήδη να έχει αναλάβει την ευθύνη όλων αυτών των έκνομων υποκλοπών που έχουν πραγματοποιηθεί και ήδη θα έπρεπε να έχει γυρίσει σελίδα και η ίδια η Νέα Δημοκρατία, ανοίγοντας ίσως μια άλλη διαφορετική και πιο ελπιδοφόρα για αυτήν σελίδα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Τον λόγο έχει ο Χριστόφορος Μπουτσικάκης από τη Νέα Δημοκρατία.

Στη συνέχεια θα πάμε στους εισηγητές και ειδικούς αγρότες με χρόνο τρία λεπτά. Για τον κ. Κατσιώτη θα κάνω μια παραχώρηση γιατί δεν έχουν κοινοβουλευτικό εκπρόσωπο.

**ΧΡΙΣΤΟΦΟΡΟΣ-ΕΜΜΑΝΟΥΗΛ ΜΠΟΥΤΣΙΚΑΚΗΣ:** Κύριε Πρόεδρε, ακούσαμε τόσα ωραία πράγματα πριν από λίγο από το Βήμα της Βουλής από τους συναδέλφους της Αντιπολίτευσης, που πραγματικά θα είναι κρίμα να μην σχολιαστούν μερικά από αυτά τουλάχιστον πριν ακόμα μιλήσω για το νομοσχέδιο.

Κρίμα που έφυγε ο κ. Ραγκούσης, αλλά είναι εδώ ο κ Ζαχαριάδης να ακούσει. Διότι, όπως ξέρετε κύριε Ζαχαριάδη, μαύρες ημέρες δεν ζούμε επί των ημερών της Νέας Δημοκρατίας και της πρωθυπουργίας του Κυριάκου Μητσοτάκη. Νομίζω ότι ζήσαμε όλοι εκείνο το αμνημόνευτο 2015 με τις κωλοτούμπες και όλα αυτά τα οποία ζήσαμε, που παίζατε –όχι εσείς προσωπικά, αλλά η παράταξή σας- τη χώρα, την οικονομία της χώρας και την ευρωπαϊκή τύχη και πορεία της χώρας στα ζάρια. Ο μοναδικός ο οποίος μέχρι στιγμής έχουμε ακούσει να έχει προβεί σε υποκλοπές και σε παρακολουθήσεις στελεχών του και μελών της κυβέρνησής του και σε γνώση του κιόλας είναι ο κ. Τσίπρας. Προχθές τον άκουσα εδώ, καθόταν εκεί κοντά στα έδρανα που κάθεστε και εσείς, να το παραδέχεται επί της ουσίας.

Όσον αφορά όλα αυτά τα οποία ακούσαμε για τα σκάνδαλα με την κυρία Καϊλή και όλους τους υπόλοιπους στην Ευρωπαϊκή Ένωση, ξέρετε, τα κόμματα είναι μικρές κοινωνίες, έχουν τους καλούς, τους κακούς, τους συνεπείς, τους ασυνεπείς, τους ηθικούς, τους ανήθικους. Η δουλειά τους όμως είναι να τους βρίσκουν και να τους αποβάλλουν από το σύστημα στο οποίο έχουν παρεισφρήσει και όχι να ρίχνουμε τις ευθύνες αλλού. Τώρα ξαφνικά ακούσαμε και το αμίμητο ότι ο Μητσοτάκης, λέει, είναι υπεύθυνος για την Καϊλή. Πού τα έχετε δει αυτά; Πραγματικά εγώ απορώ και για την παράταξη του ΣΥΡΙΖΑ και για το ΠΑΣΟΚ-ΚΙΝΑΛ.

Δηλαδή για μια γυναίκα η οποία έχει πορεία σε ένα κόμμα από το 1992 ξαφνικά το 2022, τριάντα χρόνια μετά, να είναι υπεύθυνος ο Κυριάκος Μητσοτάκης και η Νέα Δημοκρατία για το πώς έχει συμπεριφερθεί εκείνη και τι έχει κάνει! Αλλά και αυτό είναι ένα πάρα πολύ καλό μάθημα για τους πολίτες να ξέρουν και ποιους ανθρώπους ψηφίζουν και ποιους εμπιστεύονται να έρχονται είτε στα έδρανα εδώ είτε στο Ευρωπαϊκό Κοινοβούλιο ή όπου αλλού.

Σχετικά με το σημερινό νομοσχέδιο πραγματικά αποτελεί νομίζω μια πολύ σημαντική τομή στην Τοπική Αυτοδιοίκηση γιατί ως σκοπό έχει την ακόμα πιο εύρυθμη και αρμονική λειτουργία των ΟΤΑ. Διότι παραλάβαμε ένα χάος στους ΟΤΑ που δεν μπορούσαν να κυβερνηθούν. Διορθώσαμε κάποια πράγματα και τώρα φέρνουμε και την αποτελεσματικότητα και την ταχύτητα που χρειάζονται για να μπορούν να λειτουργήσουν και να καλύψουμε μια σειρά διαχρονικών παθογενειών, οι οποίες κολλούν το σύστημα στο να μπορεί να λειτουργεί εύρυθμα.

Η δημοτική αστυνομία είναι μια πολύ μεγάλη τομή. Η οργάνωση και η λειτουργία των λαϊκών αγορών, οι αποκεντρωμένες διοικήσεις, οι οποίες σε πολλές περιπτώσεις έχουν δημιουργήσει πολλά προβλήματα, αλλά και τα ζητήματα στελέχωσης των ΟΤΑ.

Όσον αφορά λοιπόν την δημοτική αστυνομία νομίζω ότι γυρίζουμε σελίδα αυτή τη στιγμή και μπαίνουμε σε μια νέα περίοδο αφού επικαιροποιούμε και αναμορφώνουμε ριζικά το θεσμικό πλαίσιο το οποίο τη διέπει με το νέο ορθολογικό και θεσμικό ανασχεδιασμό που προβλέπει νέες αρμοδιότητες και νέο ρόλο για τη δημοτική αστυνομία και τους δημοτικούς αστυνομικούς με στόχο να βρίσκονται πάντα κοντά στους πολίτες και στις τοπικές κοινωνίες, να προασπίζουν πάντα την ασφάλεια του δικαίου, να διασφαλίζουν και να συμβάλλουν στην άσκηση και στην εφαρμογή της πολιτικής των τοπικών αρχών. Αυτή ήταν και είναι η πρωταρχική τους αποστολή. Αποστολή η οποία δυστυχώς με το πέρασμα των χρόνων αλλοιώθηκε και αποδυναμώθηκε. Είναι σαφές ότι το νομικό πλαίσιο που εφαρμόζεται σήμερα δεν ανταποκρίνεται στις σύγχρονες λειτουργίες και τις ανάγκες της πόλης. Αυτό όμως σήμερα αλλάζει. Η δημοτική αστυνομία αξίζει να υποστηριχθεί και πρέπει να αναπτυχθεί ακόμη περισσότερο.

Ιδιαίτερης βαρύτητας είναι και οι διατάξεις σχετικά με το πλαίσιο λειτουργίας και τον εκσυγχρονισμό του νομοθετικού πλαισίου των λαϊκών αγορών. Σήμερα στηρίζουμε τις λαϊκές αγορές, τους χιλιάδες παραγωγούς που δραστηριοποιούνται σε αυτές και σε τελική ανάλυση τους ίδιους τους καταναλωτές.

Η Κυβέρνηση αυτή τολμά και προχωρά και σε άλλη μια μεγάλη μεταρρύθμιση. Σε αυτό το πλαίσιο εντάσσεται λοιπόν και η λειτουργία της χωριστής δομής ως νομικό πρόσωπο δημοσίου δικαίου που ανήκει στις Περιφέρειες Αττικής και Θεσσαλονίκης. Χρειαζόμαστε αυτή τη νέα δομή, η οποία ξεκινάει άμεσα τη λειτουργία της. Είναι μια δομή που θα έχει στη διάθεσή της το κατάλληλο ρυθμιστικό πλαίσιο και τα εργαλεία έτσι ώστε να φέρνει γρήγορα και άμεσα αποτελέσματα.

Αντιμετωπίζουμε τη γραφειοκρατία και όλα τα προβλήματα τα οποία υπάρχουν εδώ και πολλά χρόνια στους ΟΤΑ. Πιστοί στις δεσμεύσεις μας αποδεικνύουμε την ευκολία στην προσαρμογή και τη διορατικότητα. Διαμορφώνουμε ένα κράτος με το βλέμμα στο μέλλον, ένα κράτος που υπηρετεί τον πολίτη και προάγει το δημόσιο συμφέρον. Ακριβώς σε αυτή τη λογική εντάσσεται και το σημερινό νομοσχέδιο, αφού αντιμετωπίζει όλες τις δυσλειτουργίες και τις στρεβλώσεις, αναβαθμίζει την ποιότητα των παρεχόμενων υπηρεσιών προς τους πολίτες και υπηρετεί απόλυτα τον σκοπό για τον οποίο θεσπίζεται.

Για τους λόγους αυτούς, κύριε Ζαχαριάδη, σας καλώ να το υπερψηφίσετε και εσείς.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Έχουμε αλλαγή σχεδίου, έτσι θα έχετε την ευκαιρία να απαντήσετε ή εάν έχετε απορίες.

Το λόγο έχει ο Υπουργός Εσωτερικών κ. Μάκης Βορίδης.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ, κύριε Πρόεδρε.

Θα ξεκινήσω, κυρίες και κύριοι συνάδελφοι, με ένα από τα αγαπημένα μου, γιατί πάντα μου προκύπτει από τη διαδικασία της κοινοβουλευτικής συζήτησης. Ο κ. Ραγκούσης συστηματικά μας κατηγορεί για ρουσφετολογικές προσλήψεις. Το είπε και τώρα. Καλά δεν άκουσα;

Τι είπε, λοιπόν; Ότι κάνουμε τις προσλήψεις των δημοτικών αστυνομικών με τους κολλητούς μας και ο μηχανισμός είναι ότι μοριοδοτούμε και μάλιστα υπερβολικά, τη συνέντευξη. Σωστά; Σωστά.

Κοιτάξτε, θα πούμε για τα άλλα, αυτά που θεωρεί μεγάλα, αλλά το να έχεις κάπως στοιχειωδώς διαβάσει το νομοσχέδιο, το οποίο επεξεργάζεται κανείς, είναι μία από τις αρετές του Βουλευτή και δη του Κοινοβουλευτικού Εκπροσώπου.

Διαβάζω: Άρθρο 9 «Για την πρόσληψη του ειδικού ενστόλου προσωπικού δημοτικής αστυνομίας εφαρμόζεται ο ν. 4765/2021, με την επιφύλαξη των παρ. 5 και 6 του παρόντος». Ποιος είναι ο ν. 4765/2021; Είναι ο νόμος του ΑΣΕΠ και εφαρμόζεται σε όλα. Στην πρόσληψη, στη διαδικασία, στην προκήρυξη, στον τρόπο με τον οποίο γίνεται μοριοδότηση. Υπάρχει μήπως καμιά εξαίρεση; Όχι, δεν υπάρχει καμία εξαίρεση, πλην των παρ. 5 και 6. Και για να μην νομίζετε ότι είναι κάτι πονηρό, αφορά στους εφέδρους αξιωματικούς των Ειδικών Δυνάμεων που πρέπει να τους δώσει εκεί ο νόμος μια ειδική μοριοδότηση για τη δημοτική αστυνομία.

Το λέω, γιατί κάποια στιγμή η συζήτηση -επαναλαμβάνω- πρέπει να γειώνεται, να πακτώνεται στην πραγματικότητα, για να έχει και ένα νόημα.

Έτσι ειδικά επιτιμητικώς, θέλω να μιλήσω για το νομοσχέδιο. Δεν θέλω να μιλήσω για τα γύρω-γύρω, γιατί μιλήσατε πάρα πολύ όλοι για τα διάφορα λοιπά. Προφανώς, πάλι το νομοσχέδιο δεν είναι βολικό πεδίο αντιπαράθεσης, γιατί φαίνεται ότι αντικειμενικά είναι ένα θετικό νομοσχέδιο. Οπότε, σας αρέσει να μιλάτε περιφερειακά και να μην μιλάμε για τη δουλειά μας. Θυμίζω ότι εδώ έχουμε μια συγκεκριμένη επεξεργασία. Αφού τα θέτετε, όμως, να πω και εγώ δύο κουβέντες.

Άκουσα από τον κ. Ζαχαριάδη για το ηθικό πλεονέκτημα της αριστεράς, διότι δεν έχουν βρεθεί κατηγορούμενοι στελέχη του ΣΥΡΙΖΑ. Σωστά;

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Σωστά.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Σας έχει διαφύγει ότι έχετε δύο ειδικά δικαστήρια; Έχετε δύο ειδικά δικαστήρια!

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Για πλημμέλημα.

**ΠΡΟΕΔΡΕΥΩΝ (Απόστολος Αβδελάς):** Μην τον διακόπτετε. Δεν σας διέκοψε. Είπατε τόσα και δεν σας διέκοψε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Με συγχωρείτε, στον κ. Παπαγγελόπουλο νομίζετε ότι έχει αποδοθεί πλημμέλημα; Είναι κακουργηματική πράξη που του έχει αποδοθεί. Εγώ δεν θέλω να τα ξέρετε αυτά, διότι δεν είστε νομικός. Δεν έχετε υποχρέωση να γνωρίζετε αυτές τις διακρίσεις, αλλά τουλάχιστον μην τα λέτε. Λοιπόν, έχετε δύο στελέχη σας στο ειδικό δικαστήριο.

Εδώ πρέπει να πω το εξής, κύριε Ζαχαριάδη, για το ηθικό πλεονέκτημα. Εγώ δεν πιστεύω ότι η διαφθορά είναι ενδημική σε κάποιο συγκεκριμένο κόμμα. Δεν το πιστεύω αυτό. Σε αυτό συμφωνούμε. Το είπατε. Δεν πιστεύω, επίσης, ότι αν κάποιος είναι δεξιός, έχει περισσότερες πιθανότητες να είναι διεφθαρμένος, από το αν είναι αριστερός ή τούμπαλιν. Δεν το πιστεύω αυτό.

Προσέξτε, όμως, να εντοπίσω κάτι. Τα άλλα κόμματα όταν βλέπουν οποιαδήποτε συμπεριφορά η οποία είναι ηθικώς επιλήψιμη αντιδρούν. Είπατε για τον κ. Πάτση. Έφυγε από την Κοινοβουλευτική Ομάδα της Νέας Δημοκρατίας και από τη Νέα Δημοκρατία αυθωρεί και παραχρήμα, χωρίς να περιμένει κανείς καμία σκέψη, καμία απόφαση δικαστηρίου. Κρίθηκε η συμπεριφορά του. Το ίδιο, με άλλο σκεπτικό -θα πω-, έκανε το ΠΑΣΟΚ.

Εσείς τον κ. Παππά και τον κ. Παπαγγελόπουλο τους έχετε καμάρι και τιμή και κορώνα στο κεφάλι σας! Δεν είναι κατηγορούμενοι οι συγκεκριμένοι; Από ποιον είναι κατηγορούμενοι; Δεν είναι κατηγορούμενοι από τη δικαιοσύνη; Και μου λέτε -η ανάλυση είναι η εξής εδώ- «Ε, πλημμεληματάκι είναι του Παππά». Το «πλημμεληματάκι» τι είναι, δηλαδή; Επειδή η πράξη που του αποδόθηκε είναι πλημμέλημα, αυτό σημαίνει ότι δεν πήγε να κάνει αυτό που πήγε να κάνει, δηλαδή, να επηρεάσει τη διαδικασία του διαγωνισμού για τις τηλεοπτικές άδειες;

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Υπάρχει το τεκμήριο αθωότητας.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Σωστά. Όμως, με συγχωρείτε, το τεκμήριο αθωότητας όχι αλά καρτ. Γιατί το τεκμήριο αθωότητας ισχύει και για την κυρία Καϊλή, το τεκμήριο αθωότητας ισχύει και για τον κ. Πάτση.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** …(Δεν ακούστηκε)

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ακούστε.

**ΠΡΟΕΔΡΕΥΩΝ (Απόστολος Αβδελάς):** Κύριε Ζαχαριάδη, σας παρακαλώ.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Εδώ κρίνουμε τις συμπεριφορές και τη στάση των κομμάτων απέναντι σε αυτούς που -προσέξτε- κατηγορήθηκαν. Κατηγορείται σήμερα η κυρία Καϊλή. Απεπέμφθη. Ο κ. Πάτσης δεν ξέρω καν αν κατηγορήθηκε. Απεδόθησαν, όμως, συγκεκριμένες μορφές. Απεπέμφθη.

Οι δικοί σας είναι στο ειδικό δικαστήριο και καμαρώνετε για το ηθικό σας πλεονέκτημα, αλλά είναι μέλη του κόμματός σας και μέλη της Κοινοβουλευτικής σας Ομάδος. Άρα εδώ έχετε να εξηγήσετε εσείς, όχι εμείς.

Το δεύτερο το οποίο θέλω να πω και το οποίο -μιας και άνοιξε η συζήτηση- θα το πω παρενθετικώς, είναι ότι αυτόν τον ισχυρισμό του ΠΑΣΟΚ ότι η κυρία Καϊλή είναι Νέα Δημοκρατία, δεν τον καταλαβαίνω. Δεν κατάλαβα καθόλου πώς. Η κυρία Καϊλή εγώ νόμιζα ότι εξελέγη Ευρωβουλευτής με το ΠΑΣΟΚ και την πρώτη φορά και τη δεύτερη φορά. Για να εκλεγεί Ευρωβουλευτής με το ΠΑΣΟΚ, κάποιος την επέλεξε και την έβαλε στο ψηφοδέλτιο. Έτσι εξελέγη η κυρία Καϊλή. Νομίζω ότι ήταν οι Αρχηγοί του ΠΑΣΟΚ.

Εγώ δεν λέω ότι γνώριζαν κάτι και το παρέβλεψαν. Αλλά τι σχέση έχει τώρα, με κρατουμένη την κυρία Καϊλή, με συλληφθείσα την κυρία Καϊλή, με το να βοά ο πλανήτης ή τουλάχιστον η Ευρώπη για τη σύλληψή της, να βγαίνει ανακοίνωση του Αρχηγού του ΠΑΣΟΚ, όπου λέει: «Εγώ τη διαγράφω, γιατί είναι Δούρειος Ίππος της Νέας Δημοκρατίας». Αυτό ήταν το πρόβλημα; Η πολιτική διαφωνία;

Και αν είχε πολιτική διαφωνία, γιατί δεν τη διέγραψε τότε και τη διέγραψε την ημέρα της συλλήψεως της; Για ποιον λόγο; Αν ήταν πολιτικό το ζήτημα. Το πολιτικό ζήτημα, όταν το εντοπίζεις -γιατί δεν έκανε, γιατί δεν εξετελέσε εντολές του κόμματος ή γιατί είχαν διαφωνίες, έκανε παρέα με τον Μητσοτάκη, ή δεν ξέρω τι ήταν τα θέματα αυτά που υπήρχαν-, γιατί δεν απετέλεσε σημείο αποπομπής της τότε;

Αλλά, αντί η θέση να είναι καθαρή, δηλαδή «Συνελήφθη, ελέγχεται με πάρα πολύ σοβαρές κατηγορίες, θα δούμε τι θα πει η δικαιοσύνη για τις κατηγορίες αυτές, αλλά εν πάση περιπτώσει, φεύγει, διαγράφεται, προσωρινώς διαγράφεται -δικό σας θέμα τι απόφαση θα παίρνατε-, αλλά πάντως για αυτόν τον λόγο». Και ξαφνικά γίνεται αντικείμενο το αν η Καϊλή έχει σχέση με τη Νέα Δημοκρατία. Αυτά, επιτρέψτε μου, δεν αντέχουν στην κοινή λογική.

Κλείνω αυτόν τον εισαγωγικό κύκλο με τα διάφορα, με τα περίφημα θέματα των υποκλοπών.

Εδώ εξακολουθεί ο ΣΥΡΙΖΑ τη λήψη του ζητουμένου. Δηλαδή τι; Διαπιστώνετε, εγώ θα το δεχτώ -μπορεί όχι πέραν πάσης αμφιβολίας, αλλά μην πάμε δικονομικά, μην πάμε δηλαδή στο τεχνικό αποδεικτικό μέρος, πάμε στο ότι διαπιστώνετε- ότι πράγματι έχουν υποκλαπεί συνομιλίες Υπουργού. Από πού ξέρουμε τον φορέα της υποκλοπής; Από πού προκύπτει ποιος έχει κάνει την υποκλοπή; Γιατί άκουσα ότι τις έχει κάνει η ΕΥΠ. Εγώ δεν ξέρω αν τις έχει κάνει η ΕΥΠ. Αλλά εσείς που το λέτε, πού το ξέρετε; Ποιος σας το είπε αυτό;

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Έχει και κωδικό που χρησιμοποιήθηκε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ο κωδικός; Και επειδή βγαίνει ένα χαρτί και λέει ότι είναι ο FY ή ο FG ή δεν ξέρω ποιος, αυτό σημαίνει ότι ο φορέας της υποκλοπής είναι Υπηρεσία Πληροφοριών; Από πού το ξέρετε αυτό; Εγώ δεν ξέρω αν είναι ή αν δεν είναι. Λέω, όμως: Πού το ξέρετε αυτό;

Πάμε και περαιτέρω και εξακολουθείτε να στοχοποιείτε τον Πρωθυπουργό. Από πού;

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Πολιτικός προϊστάμενος.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ακούστε, έχουν γίνει όλες οι δέουσες ενέργειες αυτού.

Κανονικά -ακούστε κάτι τώρα-, η σοβαρή αντιπολίτευση τι θα έπρεπε να ζητήσει; Την επίσπευση της διαδικασίας διερεύνησης της υποθέσεως από τη δικαιοσύνη.

Γιατί; Ακριβώς, για να μην υπάρχει οποιαδήποτε εμπλοκή. Ειδικώς επειδή εσείς κατηγορείτε τον Πρωθυπουργό για αυτό, ο Πρωθυπουργός έπρεπε να μείνει έξω από αυτή την ειδική διαδικασία, όπως και πολύ σωστά κάνει. Τι θα έπρεπε να κάνει ο Πρωθυπουργός; Να πει «Η δικαιοσύνη να παρέμβει». Υπάρχουν, δόξα τω Θεώ, πολλά εργαλεία για να διαπιστωθεί από πού έχει γίνει αυτή η υποκλοπή.

Δηλαδή, αυτό που θα έπρεπε να λέτε και να παρακινείτε εσείς, έρχεται και το λέει ο ίδιος ο Πρωθυπουργός. Ο Πρωθυπουργός ζητά τη δικαστική διερεύνηση. Η Κυβέρνηση λέει ότι «Εμείς περιμένουμε τη δικαστική διερεύνηση». Η Κυβέρνηση είναι που έχει πάρει μέτρα θεσμικά, έχει αλλάξει το θεσμικό πλαίσιο, έχει αλλάξει τα πρόσωπα, έχει βάλει δικλίδες ασφαλείας.

Και εσείς τι κάνετε;

Λέτε κάτι στερεοτυπικά ασήμαντα που φανερώνουν την ένδεια κριτικής. Και αφού σηκώνετε τους τόνους, έρχεστε και τα ψηφίζετε από πάνω. Φασαρία για τη φασαρία.

Πάμε τώρα στα συγκεκριμένα. Έχει αξία η συγκεκριμένη νομοθετική πρωτοβουλία της Κυβέρνησης; Έχει προστιθέμενη αξία; Για να δούμε. Άκουσα τα γνωστά νομοτεχνικά. Εντάξει, θα συμφωνήσω μαζί σας στο εξής. Σ’ έναν ιδανικό κόσμο θα έπρεπε να έχουμε φέρει τρία ξεχωριστά νομοσχέδια. Θα έπρεπε να φέρουμε ένα νομοσχέδιο για τις λαϊκές αγορές, να φέρουμε ένα νομοσχέδιο για τη Δημοτική Αστυνομία και να φέρουμε ένα νομοσχέδιο με τις διάφορες διατάξεις. Παραπονείται για την πυκνότητα του νομοθετικού φόρτου ο κ. Ζαχαριάδης και λέει: «Δεν προφταίνει η Βουλή. Πώς νομοθετείτε τέτοια πράγματα και τι όγκος είναι αυτός;». Φανταστείτε να σας τα τριπλασίαζα. Άρα, στην πραγματικότητα παραπονείστε πάλι για να παραπονείστε, ενώ ξέρετε ποια είναι η νομοθετική πραγματικότητα και οι ανάγκες της νομοθεσίας που έχουμε.

Έχει, λοιπόν, προστιθέμενη αξία το νομοσχέδιο για τη Δημοτική Αστυνομία; Ο νόμος για τη Δημοτική Αστυνομία, η προηγούμενη ρύθμιση, είναι από το 2008. Χρειαζόταν να το φτιάξουμε; Χρειαζόταν να το βελτιώσουμε; Έπρεπε να αλλάξει το θεσμικό πλαίσιο; Όχι γιατί είναι του 2008, αλλά αν κάνουμε κάτι πρόσθετο εδώ. Κάνουμε κάτι πρόσθετο; Το λέτε εσείς στην κριτική σας. Λέτε: «Αλλάζετε τον χαρακτήρα, φτιάχνετε ένα κατασταλτικό σώμα». Άρα, θα δούμε αν συμφωνούμε στην κατεύθυνση, αλλά προστιθέμενη αξία προφανώς έχει γιατί κάτι γίνεται.

Ωραία, πάμε λοιπόν σε αυτό το οποίο γίνεται. Διαρθρώνονται οι αρμοδιότητες και μέσα στα πλαίσια των αρμοδιοτήτων γίνεται κάτι εξαιρετικά σημαντικό και το οποίο ενδιαφέρει τη φιλοζωική κοινότητα και το δέχτηκα σαν παρατήρηση και το αλλάζουμε. Είναι μέσα στις νομοτεχνικές τις οποίες θα καταθέσω. Βάζουμε, λοιπόν, τα ζώα συντροφιάς -και νομίζω πως ήταν και δική σας παρατήρηση, κυρία Πούλου- στην κατηγορία ένα. Άρα, μπορεί να καλυφθεί από το σύνολο των δήμων.

Να καταθέσω στο σημείο αυτό τις νομοτεχνικές βελτιώσεις.

Ευχαριστώ πολύ.

(Στο σημείο αυτό ο Υπουργός Εσωτερικών κ. Μαυρουδής Βορίδης καταθέτει για τα Πρακτικά τις προαναφερθείσες νομοτεχνικές βελτιώσεις , οι οποίες έχουν ως εξής:

Κάνουμε, λοιπόν, μια διαφορετική διάρθρωση των αρμοδιοτήτων. Τι άλλο κάνουμε; Φτιάχνουμε τον τόπο πρόσληψης με απολύτως εκσυγχρονισμένο τρόπο χρησιμοποιώντας ψυχοτεχνικά αθλητικές δοκιμασίες, φυσικά πάντα μέσα στο πλαίσιο του ΑΣΕΠ. Βάζουμε την εκπαίδευση. Και η εκπαίδευση συνδέεται, βεβαίως και με το Εθνικό Κέντρο Δημόσιας Διοίκησης και Αυτοδιοίκησης, αλλά για πρώτη φορά συνδέεται και με την Ελληνική Αστυνομία, ακριβώς για τον αστυνομικό χαρακτήρα για τον οποίο μιλάμε. Αλλάζουμε την ιεραρχία. Αλλάζει και αποκτά ιεραρχική δομή ο τρόπος εξέλιξης των προϊσταμένων και ο τρόπος διοίκησης της Δημοτικής Αστυνομίας. Τι σημαίνει αυτό; Κάποιος βαθμολογικά κατώτερος δεν μπορεί να διοικεί, να είναι δηλαδή προϊστάμενος βαθμολογικά ανώτερου. Ιδρύουμε Ειδικό Πειθαρχικό Συμβούλιο και επ’ αυτού επιτρέψτε μου γιατί έχει υπάρξει μια παρανόηση. Διαβάστε σωστά τη διάταξη, διότι η διάταξη παραπέμπει στον Δημοσιοϋπαλληλικό Κώδικα και στην εφαρμογή των όσων ισχύουν για τα μονοπρόσωπα όργανα διοίκησης. Είναι κάτι που ενδεχομένως και η ΚΕΔΕ στην παρατήρησή της δεν το είχε αντιληφθεί. Δηλαδή τι κάνουμε; Όπου έχει αρμοδιότητα το μονοπρόσωπο διοικητικό όργανο, ο δήμαρχος εν προκειμένω, αυτή διατηρείται. Όμως, όπως ασφαλώς θα ξέρετε, στον Δημοσιοϋπαλληλικό Κώδικα στον πρωτοβάθμιο πειθαρχικό έλεγχο αυτός χωρίζεται ανάλογα με τα αδικήματα και την επαπειλούμενη βαρύτητα των πειθαρχικών ποινών. Για τα ελαφρότερα, λοιπόν, αδικήματα διατηρείται η εξουσία του δημάρχου. Τι αλλάζει; Αλλάζει το ότι ενώ στα βαρύτερα πήγαινε στο Πρωτοβάθμιο Πειθαρχικό, το υπηρεσιακό, τώρα υπάρχει το Ειδικό Πειθαρχικό. Η πειθαρχική αρμοδιότητα του δημάρχου δεν θίγεται πουθενά, αντί, όμως, για τα βαρύτερα να πηγαίνει στο Πρωτοβάθμιο Υπαλληλικό Πειθαρχικό, πηγαίνει στο Ειδικό Πειθαρχικό. Αν θυμάμαι καλά είναι το άρθρο 8 που το μνημονεύει, αλλά θα σας διευκολύνω με συγκεκριμένη αναφορά μετά. Θα σας πω πού βρίσκεται για να το δείτε. Άρα, διευκρινίζω ότι εδώ δεν υπάρχει κανένα πρόβλημα.

Ρυθμίζουν οι διατάξεις τα ζητήματα των μετατάξεων, ρυθμίζουν βεβαίως τα ζητήματα του οπλισμού -θα μιλήσω περισσότερο γι’ αυτό-, είπα για τα θέματα των προσλήψεων και το σύστημα επιλογής των προϊσταμένων, όπου είναι ένα σύστημα επιλογής προϊσταμένων το οποίο πλέον πράγματι προσαρμόζεται στις ανάγκες της αστυνομίας, λαμβάνοντας υπόψη κατά προτεραιότητα κυρίως την υπηρεσιακή διαδρομή.

Άρα, έχουμε ένα καινούργιο θεσμικό πλαίσιο; Η απάντηση είναι «ναι». Γιατί το έχουμε αυτό; Γιατί το κάνουμε; Για να ξεκαθαρίσουμε αν αυτό είναι Δημοτική Αστυνομία ή, όπως ενδεχομένως κάποιοι από εσάς λέτε, μια δημοτική υπηρεσία. Εγώ είπα ότι εάν αυτό είναι η διαφωνία μας, τότε το εντοπίζουμε και, ναι, είναι η διαφωνία μας. Εγώ απλώς έχω να ρωτήσω το εξής: Γιατί τη Δημοτική Αστυνομία δεν την κάνατε υπηρεσία δημοτικών ελεγκτών; Γιατί πρέπει να φοράνε στολές και πρέπει να έχουν διακριτικά και πρέπει να παριστάνουν ότι είναι αστυνομία αν δεν είναι αστυνομία; Αν είναι ένα σώμα ελεγκτών, βγάλτε τους ανθρώπους έξω με το κοστούμι τους, με τη γραβάτα τους, με το πουκάμισό τους να κάνουν τον έλεγχό τους. Τι τα θέλετε τα της αστυνομίας;

Εγώ λέω ότι μας ενδιαφέρει στο συγκεκριμένο σημείο η αποτελεσματική εφαρμογή του νόμου και λέω επίσης ότι αυτό -και το ξαναλέω- είναι κρίσιμο για τους δημότες. Γιατί είναι κρίσιμο για τους δημότες; Διότι, συγχωρέστε με, η βεβαίωση ενός προστίμου, γιατί αυτό κάνει ο ελεγκτής, δεν θα σταματήσει τα μαγαζιά από το να βαράνε στις 5.00΄ το πρωί τα ντεσιμπέλ και να μην κοιμάται άνθρωπος. Ή η βεβαίωση ενός προστίμου δεν θα σταματήσει την αυθαίρετη κατάληψη κοινόχρηστων χώρων από τα μαγαζιά.

Για να απαντήσω, γιατί δεν το είδατε, η κ. Πούλου μου είπε: «Τι θα κάνετε; Θα τους δέρνετε;» Η απάντηση είναι η εξής. Η ενεργοποίηση των ποινικών διατάξεων με ό,τι αυτές προβλέπουν, δηλαδή εφόσον τελείται αυτόφωρο πλημμέλημα -παρεμπιπτόντως αυτά που είπα, δεν είμαι σίγουρος για όλα, αλλά τα περισσότερα είναι πλημμελήματα- βεβαίως πρέπει να έχει τη δυνατότητα να το κρίνει ο αστυνομικός και να έχει θα πω την υποχρέωση, όχι απλώς τη δυνατότητα, να προβεί σε σύλληψη. Και, ναι, αυτό είναι αποτελεσματική επιλογή εφαρμογής του νόμου. Βέβαια και είναι. Εσείς λέτε «όχι» σ’ αυτό; Λέτε «όχι» σε αυτό τα κόμματα της Αριστεράς. Θαυμάσια. Να πάτε να το εξηγήσετε και στους ανθρώπους οι οποίοι αγανακτούν και ξενυχτάνε και φωνάζουν την Ελληνική Αστυνομία και δεν μπορεί η Ελληνική Αστυνομία να ανταπεξέλθει στο βάρος αυτό και τη φωνάζουν δύο και τρεις και πέντε φορές και εξακολουθεί να μην μπορεί να ανταπεξέλθει. Ναι, πράγματι τώρα ενισχύουμε αυτόν τον μηχανισμό.

Ακούω, επίσης, τη συζήτηση για τις προσλήψεις. Μάλιστα, εμείς δώσαμε χίλιες διακόσιες σαράντα προσλήψεις και μας λέτε ότι δεν είναι αρκετές. Σωστά;

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Δεν θα γίνουν.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Δεν θα γίνουν οι προσλήψεις; Τις έχω προβλέψει στον προγραμματισμό προσλήψεων και θα γίνουν μια χαρά. Έχουν προβλεφθεί. Διαβάστε την πράξη του Υπουργικού Συμβουλίου για να τις δείτε εκεί όμορφα γραμμένες. Θα γίνουν μια χαρά.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Δεν θα τις κάνετε εσείς.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Βεβαίως και θα γίνουν οι προσλήψεις.

Ακούστε τώρα, άλλαξε λίγο το σενάριο, δεν είναι ότι δεν είναι αρκετές, είναι ότι δεν θα τις κάνουμε. Μια χαρά θα τις κάνουμε. Όμως, επαναλαμβάνω, το να ακούω «δεν είναι αρκετές» από αυτούς που έκαναν οκτώμισι χιλιάδες, δέκα χιλιάδες, εννιάμισι χιλιάδες προσλήψεις-ΣΥΡΙΖΑ και δεν προσέλαβαν ούτε έναν δημοτικό αστυνομικό, δεν είναι κάπως υπερβολικό; Δεν είναι μια αντινομική κριτική; Δεν είναι υποκρισία αυτή η κριτική; «Δεν παίρνεις αρκετούς. Δεν το κάνεις όπως πρέπει». Μάλιστα, εσείς που το κάνατε όπως πρέπει, πόσους πήρατε; Α, κανέναν. Ναι, άλλα κάνατε προσλήψεις στους δήμους; «Ναι, κάναμε». Πόσες προσλήψεις κάνατε; «Κάναμε οκτώμισι χιλιάδες». Στις οκτώμισι χιλιάδες δεν βρήκατε έναν να πάρετε, έτσι για να τον έχετε και να λέτε ότι πήρατε και έναν δημοτικό αστυνομικό; Όχι, ούτε έναν δεν πήρατε. Όμως, εγώ που παίρνω χίλιους διακόσιους πενήντα, δεν παίρνω αρκετούς. Καταλάβατε τώρα γιατί δεν είναι, επαναλαμβάνω, γειωμένη αυτή η κριτική.

Άκουσα το εξής: Τι χάος θα γίνει επειδή είναι ειδικοί ανακριτικοί υπάλληλοι και δεν θα ξέρουν την ανακριτική διαδικασία. Μα, ειδικοί ανακριτικοί υπάλληλοι ήταν και με το προηγούμενο καθεστώς. Το αν ξέρουν ή δεν ξέρουν είναι ζήτημα της εκπαίδευσής τους, αλλά να το συζητήσουμε αυτό. Όμως, να μου λέτε ότι δεν θα τους κάνουμε ειδικούς ανακριτικούς υπαλλήλους; Και άρα τι θα τους κάνουμε;

Παρεμπιπτόντως, για να ενημερώνεται η Αίθουσα σιγά-σιγά, καθεστώς ειδικού ανακριτικού υπαλλήλου έχουν σήμερα στο Δημόσιο τα περισσότερα σώματα ελεγκτών, μη αστυνομικά, όπως παραδείγματος χάριν σώματα ελεγκτών που βρίσκονται στις περιφέρειες ή σώματα ελεγκτών που βρίσκονται στο Υπουργείο Αγροτικής Ανάπτυξης. Αυτά έχουν καθήκοντα, ιδιότητες, δικαιώματα ειδικού ανακριτικού υπαλλήλου.

Αυτό, λοιπόν, είναι η Δημοτική Αστυνομία. Από τη Δημοτική Αστυνομία τελικώς -να συμπυκνώσω την κριτική σας- δεν θέλετε ένα σώμα αποτελεσματικής εφαρμογής του νόμου. Δεν σας αρέσει. Χρησιμοποιείτε τη λέξη καταστολή, λες και –ξέρετε- η οποιαδήποτε εφαρμογή του νόμου και η εφαρμογή της νομοθεσίας και ο έλεγχος της νομοθεσίας θα γίνεται και γίνεται σήμερα παντού στον κόσμο με μοίρασμα λουλουδιών. Μαζεύονται, βρίσκουν τους παραβάτες και τους δίνουν από ένα τριαντάφυλλο και τους λένε μπράβο. Εσείς, λοιπόν, που είστε 5.00΄ η ώρα το πρωί και δεν συμμορφώνεστε με τίποτε και δεν τηρείτε κανέναν κανόνα, ήρθε ο ελεγκτικός μηχανισμός, όπως θέλετε πείτε τον, η αστυνομία, ο έλεγχος, οτιδήποτε και εκείνο που κάνει είναι να τους μοιράζει ένα τριαντάφυλλο, να τους δίνει και ένα παράσημο και τους λέει «συγχαρητήρια, αλλά μην το ξανακάνετε, δεν είναι σωστό».

Έτσι γίνεται η εφαρμογή του νόμου στον κόσμο, με αυτόν τον τρόπο, δεν γίνεται με κάποια μορφή κυρώσεως! Θέλετε να είναι πρόστιμο; Θέλετε να είναι επαπειλούμενη ποινή φυλάκισης; Θέλετε να είναι χρηματική ποινή; Ναι, αλλά όλα αυτά είναι καταστολή. Όλα αυτά είναι κατασταλτικός μηχανισμός. Άρα, λίγο να το αποφασίσουμε: Θέλουμε να εφαρμόζεται ο νόμος ή τον ψηφίζουμε έτσι; Ψηφίζετε ποινικές διατάξεις εδώ μέσα στο Κοινοβούλιο, ψηφίζουμε όλοι εμείς. Θέλετε μετά να τις εφαρμόζουμε τις ποινές; Να τις επιβάλλουμε ή να μην τις επιβάλλουμε; Ή τις ψηφίζουμε έτσι για να περνάει η ώρα; Διότι εν συνεχεία αυτό πρέπει να εφαρμόζεται.

Άρα, λοιπόν, με όλη αυτή η συζήτηση, ακριβώς επειδή καταλαβαίνετε ότι το νομοθέτημα για τη Δημοτική Αστυνομία έχει γίνει αποδεκτό από το σύνολο των δημάρχων που το θέλουν ιδιαιτέρως, από τους δημοτικούς αστυνομικούς, αλλά πρωτίστως και κυρίως από τους δημότες, ουσιαστικά πού γυρίσαμε; Στην προπατορική διαφωνία με την Αριστερά, η οποία -και καλά- δεν θέλει την καταστολή. Θεωρητικά όλα αυτά. Όπου εφαρμόστηκαν καθεστώτα τα οποία ήταν κομμουνιστικά, ήταν ταυτισμένα με την καταστολή, έτσι; Θεωρία όλο αυτό. Όταν παίρνετε την εξουσία, την καταστολή την εφαρμόζετε μια χαρά. Ο ΣΥΡΙΖΑ δεν είδα να καταργήσει τις ποινικές διατάξεις εδώ και να μην χρησιμοποιεί την Αστυνομία τον καιρό που ήταν στην εξουσία. Μια χαρά τη χρησιμοποιούσε και μια χαρά κατέστειλε και μια χαρά τα έκανε όλα αυτά. Αλλά τώρα γυρνάμε σε αυτήν τη συζήτηση.

Έρχομαι στο ζήτημα των λαϊκών αγορών. Δεν έχω καταλάβει τώρα τελικώς από όλα αυτά. Η κριτική για τον ελεγκτή και ελεγχόμενο είναι ίσως η μόνη ενδιαφέρουσα παρατήρηση -την άκουσα από την κυρία Λιακούλη- η οποία αξίζει να απαντηθεί. Να μπω και μισή κουβέντα για τους εργαζόμενους μετά, γιατί για τα υπόλοιπα υποθέτω ότι υπάρχει πολιτική συμφωνία απ’ ό,τι κατάλαβα. Κρατώ τη διαφωνία του Κ.Κ.Ε. που είναι δομική, «όχι στην ιδιωτικοποίηση». Αυτές είναι γενικώς οι θέσεις του Κ.Κ.Ε.. Η κυρία Λιακούλη, όμως, έκανε μια κριτική η οποία είναι, αν θέλετε, πιο ειδική. Κατάλαβα ότι ο ΣΥΡΙΖΑ θα ψηφίσει τις διατάξεις για τις λαϊκές αγορές, σωστά; Έτσι κατάλαβα. Ωραία. Άρα, λοιπόν, να μην κουραστώ, γιατί έχουμε τώρα μια πολύ πλατιά συμφωνία η Κυβέρνηση με την Αξιωματική Αντιπολίτευση, έχουμε φτιάξει μια μεγάλη πλειοψηφία στο ζήτημα αυτό, άρα δεν θα επεκταθώ πολύ στην επιχειρηματολογία μου ως προς αυτό.

Λέω τώρα για το θέμα ελεγκτής-ελεγχόμενος που θεωρώ ότι αξίζει περισσότερο να απαντηθεί. Δύο λεπτά. Πού ασκείται ο έλεγχος; Ασκείται κατά τον νόμο από τον φορέα. Ποιες αρμοδιότητες έχει το διοικητικό συμβούλιο; Δεν έχει αρμοδιότητες ελεγκτικές. Οι ελεγκτικές αρμοδιότητες στο διοικητικό συμβούλιο δεν υπάρχουν. Πού υπάρχουν; Υπάρχουν στην υπηρεσία. Θα πει κάποιος: «Ναι, αλλά άμα δεν λάβει εντολή η υπηρεσία από το διοικητικό συμβούλιο;». Πρώτον, θα της ανατίθενται αυτοτελώς οι αρμοδιότητες, άρα οφείλει να τις ασκεί.

Επόμενο: «Είναι μειοψηφία οι εκπρόσωποι των λαϊκών αγορών στο διοικητικό συμβούλιο, η πλειοψηφία είναι στους κρατικούς φορείς».

Τρίτο και τελευταίο και οφείλω να το πω αυτό: Οι εκπρόσωποι των λαϊκών αγορών εδώ έχουν κάθε συμφέρον και έχουν δεσμευτεί στον αποτελεσματικό έλεγχο και στην αποτελεσματική λειτουργία των λαϊκών αγορών. Γιατί έχουν συμφέρον; Γιατί ευλόγως καταλαβαίνει κανείς ότι δεν θέλουν οι άνθρωποι αυτοί που έχουν άδειες λαϊκών αγορών να πηγαίνουν στις λαϊκές αγορές άνθρωποι χωρίς άδειες. Κάποιος πρέπει να το εποπτεύσει αυτό. Ευλόγως έχουν ενδιαφέρον αυτά τα εισοδήματα να δηλώνονται. Γιατί; Διότι πάνω σε αυτά τα εισοδήματα υπολογίζεται ένας φόρος ο οποίος εν συνεχεία αποδίδεται στο ίδιο το νομικό πρόσωπο για να κάνει τη δουλειά του.

Άρα, στην πραγματικότητα η αρχιτεκτονική την οποία έχουμε φτιάξει είναι μια αρχιτεκτονική η οποία πρωτίστως και κυρίως -αυτό που σας είπα- κοιτάει τον καταναλωτή. Βεβαίως, εκεί με τη συνεργασία και των εμπόρων και των παραγωγών, των ανθρώπων που δουλεύουν στις λαϊκές αγορές και των δύο περιφερειών που εμπλέκονται -και τους περιφερειάρχες ιδιαιτέρως τους ευχαριστώ για τη συνεργασία τους- αλλά βεβαίως και του Υπουργείου Ανάπτυξης, ήρθε αυτή η ολοκληρωμένη παρέμβαση.

Γι’ αυτό λέω ότι ορισμένες κριτικές μένουν έωλες και αναντίστοιχες σε σχέση με αυτό το οποίο διαμορφώνεται, διότι σήμερα οι καταναλωτές είναι υπέρ της ρυθμίσεως. Οι εργαζόμενοι και οι παραγωγοί είναι υπέρ της ρυθμίσεως στις λαϊκές αγορές. Οι έμποροι είναι υπέρ της ρυθμίσεως. Η Αυτοδιοίκηση είναι υπέρ της ρυθμίσεως. Η Κυβέρνηση είναι υπέρ της ρυθμίσεως. Ανταποκρίνεται σε όλο αυτό, αλλά ορισμένα κόμματα της Αριστεράς -τώρα σας εξαίρεσα από την Αριστερά τον ΣΥΡΙΖΑ για το συγκεκριμένο θέμα- τα άλλα κόμματα της Αριστεράς εξακολουθούν να μη θέλουν τη ρύθμιση αυτή, ευρισκόμενα σε πλήρη αναντιστοιχία από το βασικό κοινωνικό αίτημα.

Μισή κουβέντα για τους εργαζόμενους. Έχουν μια αγωνία για τις οργανικές τους θέσεις. Ωραία. Θέλω να το διευκρινίσω και να το πω από τη Βουλή. Δεν θα την αλλάξω τη διάταξη. Θα σας πω. Αυτό που τους είπα ισχύει. Θα το πω και από τη Βουλή προκειμένου να καταχωρηθεί και να αποτελεί και τη ratio legis του νόμου, να αποτελεί την ιστορική, ας το πω, βούληση του νομοθέτη, όταν τυχόν αυτή αναζητηθεί, αν χρειαστεί να αναζητηθεί. Γιατί δεν κάνω οποιαδήποτε αλλαγή; Γιατί είναι άρτια η διάταξη. Γιατί η διάταξη, έτσι όπως είναι διατυπωμένη, τους καλύπτει πλήρως. Και γιατί το λέω αυτό; Έχω και έγγραφο από την υπηρεσία μου, για να μην θεωρηθεί ότι το λέω εγώ. Εγώ πίστευα στη νομοτεχνική αρτιότητα της διατάξεως.

Είπα: Μπορεί να υπάρξει παρανόηση εδώ και οι άνθρωποι αυτοί, όταν λήξει η απόσπασή τους, να μη βρίσκουν οργανικές θέσεις να πάνε; Άκουσα ένα επιχείρημα το οποίο διακίνησαν κυρίως οι εκπρόσωποι των εργαζομένων προσκείμενοι στο Κομμουνιστικό Κόμμα Ελλάδος το οποίο έλεγε το εξής, ότι όταν καταργείται μία διεύθυνση, καταργείται και η οργανική θέση μαζί της. Η θέση αυτή είναι λάθος. Η οργανική θέση εδώ είναι θέση της περιφέρειας. Για να χάσουν τις οργανικές τους θέσεις, πρέπει να καταργηθούν οι περιφέρειες, όχι η διεύθυνση της περιφέρειας. Άρα, λοιπόν, το διευκρινίζω. Οι οργανικές τους θέσεις είναι απολύτως τακτοποιημένες.

**ΧΡΗΣΤΟΣ ΚΑΤΣΩΤΗΣ:** Βάλτε το μέσα.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Δεν θα γράφω ό,τι να ’ναι στον νόμο, επειδή κάποιος έχει αγωνίες. Θα γράφω αυτά που πρέπει να είναι σωστά να γραφτούν. Η διάταξη είναι ολόσωστη. Και λέει ο Υπουργός, εκφράζοντας τη βούληση της Κυβέρνησης, ότι ναι, όταν λήξει η απόσπασή τους, θα γυρίσουν στις οργανικές τους θέσεις. Αυτό το προβλέπει η διάταξη έτσι όπως είναι διατυπωμένη. Δεν χρειάζεται κάτι περισσότερο. Άρα, λοιπόν, το τελειώνουμε εδώ.

Για τις διατάξεις για την απλούστευση μου λέτε ότι δεν έχετε αντίρρηση, αλλά λέτε: «Δεν έκανες και τίποτα σημαντικό, γιατί σε τελευταία ανάλυση τι θα κάνουμε με τις αποκεντρωμένες διοικήσεις; Τι θα κάνουμε με την πολυεπίπεδη διακυβέρνηση;» και όλα αυτά. Δεν θα επεκταθώ, γιατί είμαι στα είκοσι οκτώ λεπτά και γιατί θα έχουμε χρόνο να μιλήσουμε πολύ γι’ αυτό στο νομοσχέδιο του οποίου η συζήτηση θα ξεκινήσει –ελπίζω- την επόμενη Δευτέρα στις επιτροπές για την πολυεπίπεδη διακυβέρνηση. Άρα, θα έχουμε μια μεγάλη συζήτηση για την πολυεπίπεδη και τις αρμοδιότητες εκεί.

Με αφορμή αυτό, επιτρέψτε μου πάλι δύο κουβέντες, γιατί επιμείνατε πολύ στο ζήτημα της αποφάσεως του Συμβουλίου της Επικρατείας, στο τι είπε το Συμβούλιο της Επικρατείας και στο τι πρέπει να κάνουμε από εδώ και πέρα και στην αναστάτωση που υπάρχει στους ΟΤΑ, αυτά τα οποία είπατε.

Κατ’ αρχάς, έχει μεγάλη σημασία. Άκουσα τον κ. Σκουρλέτη με πάρα πολλή ειλικρίνεια να ξεκαθαρίζει και να αποσαφηνίζει τις δηλώσεις του ΣΥΡΙΖΑ, κάτι το οποίο επιμελέστατα στην ΚΕΔΕ ο κ. Ζαχαριάδης ήθελε να το αφήσει και ολίγον ανοιχτό. Ευτυχώς έχουμε τον κ. Σκουρλέτη και το έκλεισε, για να μην έχει κανείς απορίες. Τι είπε ο κ. Ζαχαριάδης στην ΚΕΔΕ; Η ΚΕΔΕ, ως γνωστόν, και η ΕΝΠΕ ξεσηκωμένη εναντίον της απλής αναλογικής. Γνωστό. Τι είπε, λοιπόν, ο κ. Ζαχαριάδης στην ΚΕΔΕ; Και ο κ. Χατζηγιαννάκης είχε την ίδια γραμμή με τον κ. Ζαχαριάδη. Σωστά. «Θα ανοίξουμε εξαντλητικό διάλογο, θα κάνουμε διάλογο». Ωραία.

Και λέω εγώ τώρα. Αφού κάνετε τον διάλογο, θέλετε να μας πείτε τι θα κάνετε μετά τον διάλογο; Εκεί δεν πήραμε απάντηση ή μάλλον προσπάθησε ο κ. Ζαχαριάδης και ο κ. Χατζηγιαννάκης να αποφύγουν την απάντηση. Ευτυχώς την απάντηση μάς τη δίνει ο κ. Σκουρλέτης. Ο κ. Σκουρλέτης είπε: «Θα κάνουμε την απλή αναλογική». Εγώ λέω ότι είναι σημαντικό να ξέρουμε όλοι πού στεκόμαστε, διότι η θέση των αυτοδιοικητικών στο ζήτημα του εκλογικού συστήματος είναι σαφεστάτη: Στηρίζουν την πρωτοβουλία που έχει ήδη λάβει η Κυβέρνηση. Γιατί τη στηρίζουν; Γιατί ξέρουν τα προβλήματα κυβερνησιμότητας.

Άκουσα, όμως, από την κυρία Λιακούλη να λέει: Μα, είναι απαράδεκτος αυτός ο κ. Βορίδης, διότι αυτός ο άνθρωπος ανεβαίνει πάνω και δεν ταπεινώνεται, γιατί τελικώς κρίθηκαν διατάξεις της Κυβερνήσεώς του αντισυνταγματικές.

**ΕΥΑΓΓΕΛΙΑ ΛΙΑΚΟΥΛΗ:** Σας είπα «απαράδεκτο»;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Όχι, δεν είπατε την ταπείνωση, ούτε απαράδεκτο με είπατε.

**ΕΥΑΓΓΕΛΙΑ ΛΙΑΚΟΥΛΗ:** Νιώθετε απαράδεκτος, κύριε Βορίδη;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Όχι, το λέω εγώ. Βαρύνω τον χαρακτηρισμό εγώ από μόνος μου. Είναι πιο επιτιμητικός. Είμαι πιο αυστηρός από εσάς. Εσείς ήσασταν πιο επιεικής. Το λέω εγώ για μένα.

Πάμε, λοιπόν. Γιατί, όμως, τα κάνει αυτά τα κακά ο Βορίδης; Διότι, δεν έρχεται εδώ να μας πει πόσο άσχημα νιώθει που κρίθηκαν αντισυνταγματικές διατάξεις. Μάλιστα.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Και συνεχίζει να δίνει αρμοδιότητες.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** «Και συνεχίζει να δίνει και αρμοδιότητες». Πολύ σωστά με συμπληρώνετε κι έχετε δίκιο.

Δύο πράγματα να πω εδώ. Εγώ έχω πάντοτε και σταθερά απόλυτο σεβασμό για τις αποφάσεις της δικαιοσύνης στο σύνολό τους και για την απόφαση αυτή του Συμβουλίου της Επικρατείας. Μπορεί να συμφωνώ με ορισμένα πράγματα ή να διαφωνώ, αλλά τον σεβασμό τον διατηρώ και αν θέλετε και λόγω του επαγγέλματος μου. Εμένα η δουλειά μου είναι αυτή, να σέβομαι την κρίση του δικαστηρίου έτσι όπως αυτή κάθε φορά διαμορφώνεται.

Λέω σε όλους και σας παρακαλώ να το ακούσετε και ως νομική συμβουλή αυτό. Θέλετε να μην προτρέχετε, να μην βιάζεστε; Διότι, πράγματι το ότι κρίνονται αντισυνταγματικές κάποιες διατάξεις, μπορεί η σκέψη που περιέχεται στο Συμβούλιο της Επικρατείας, στην απόφαση, να μας λέει σε ποια κατεύθυνση να πρέπει να κινηθούμε. Δεν είναι υποχρεωτικό ότι αποκαθιστά αυτό που λέτε εσείς «απλή αναλογική». Μπορεί να μη λέει αυτό το Συμβούλιο της Επικράτειας, να λέει άλλα, πιο περίπλοκα πράγματα…

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Εμείς… (Δεν ακούστηκε).

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Εσείς έχετε νομοθετήσει την απλή αναλογική. Τι το είπατε; Η αγωνία, θέλω να εξηγήσω κ. Ζαχαριάδη, που έχουν αυτή τη στιγμή οι δήμαρχοι, έχετε καταλάβει γιατί υπάρχει; Διότι, έχουν αγωνία μπας και επαναφερθεί το εκλογικό σύστημα που έχετε ψηφίσει, εξαιτίας της κρίσης αντισυνταγματικότητας αυτών των διατάξεων. Η αγωνία τους είναι μην πάθουν ΣΥΡΙΖΑ οι άνθρωποι. Αυτό είναι η αγωνία τους.

Άρα, λοιπόν, εδώ είναι ξεκάθαρο ότι εμείς πρέπει να βρούμε μία λύση, συμμορφωνόμενοι, όμως, με την απόφαση του Συμβουλίου της Επικρατείας που θα διασφαλίζει την κυβερνησιμότητα στους δήμους. Υπήρξαν εκεί τρεις αποκλίνουσες απόψεις στην απόφαση του Συμβουλίου της Επικρατείας. Όχι μία, τρεις.

Θα σταματήσω τώρα τη διδασκαλία, για να σας αφήσω να διαβάσετε επιμελώς την απόφαση και να τη συζητήσουμε μόλις δημοσιευτεί, για να μην χαθούμε τώρα στην ανάλυση των απόψεων. Γιατί -επαναλαμβάνω- εγώ σας παρακινώ να μην προτρέχετε.

Έχω, όμως, ένα συγκεκριμένο ερώτημα να κάνω προς τις πολιτικές δυνάμεις. Εσείς τι θέλετε να γίνει; Θέλετε να επανέλθουμε στο καθεστώς της απλής αναλογικής, άρα η ρύθμιση συμμόρφωσης -που λέω εγώ- που θα έρθει στην πλευρά της Κυβέρνησης, είναι να επαναφέρω την απλή αναλογική; Κυρία Λιακούλη, αυτό λέτε; Και ο ΣΥΡΙΖΑ αυτό λέει; Αυτά λέτε; Έχει μια σημασία.

Διότι τώρα να επιχαίρετε για μια απόφαση την ώρα που η Κυβέρνηση προσπάθησε να λύσει το πρόβλημα της κυβερνησιμότητας όχι με τρόπο ορθό, όπως μας λέει το Συμβούλιο της Επικρατείας, αλλά αυτή ήταν η προσπάθεια της Κυβέρνησης και -λέω και ξεκαθαρίζω- συνεχίζει να είναι αυτή η προσπάθεια της Κυβέρνησης.

Θέλω να σας ακούσω. Εσείς τι λέτε; Να εφαρμόσουμε την απλή αναλογική για τον επόμενο χρόνο στην τοπική αυτοδιοίκηση. Ποια είναι η άποψη των κομμάτων εδώ; Πώς να βρούμε κάποια λύση σε αυτό; Γιατί είναι προφανές ότι η απλή αναλογική αποτελεί έναν διοικητικό εφιάλτη. Πλέον έχουμε δε και εμπειρία. Μπορεί να μην την είχαμε τη χρονική στιγμή της ψήφισης των διατάξεων, αλλά τώρα την έχουμε. Έχουμε εμπειρία, άρα, λοιπόν, αυτή τη συζήτησή μας θα την κάνουμε.

Εκτός, όμως, από αυτά, το νομοσχέδιο αυτό κάνει και μια σειρά από άλλα σημαντικά πράγματα. Ρυθμίζει και νομοθετεί το ζήτημα των αδειών για εξετάσεις προγεννητικού ελέγχου. Φέρνει διάταξη με την οποία διασφαλίζει και αυξάνει τα ποσοστά απασχόλησης των δικηγόρων που έχουν αυξημένο ποσοστό αναπηρίας. Ρυθμίζει τα ζητήματα της Προεδρίας της Κυβέρνησης. Και επειδή είχε μια ένσταση σε αυτό ο κ. Ζαχαριάδης, το κρατώ για να επανέλθω σε λίγο.

Φυσικά κάνει την πολύ θετική ρύθμιση για τα ΠΣΕΑ και νομίζω ότι η ρύθμιση αυτή θα βελτιώσει τη λειτουργία τους, καθώς αξιοποιεί τη στρατιωτική και αμυντική εμπειρία απόστρατων αξιωματικών.

Για τους δημάρχους καθιερώνει την ιδιάζουσα δωσιδικία, που σημαίνει ότι θα δικάζονται τα πλημμελήματα τους από το Τριμελές Εφετείο Πλημμελημάτων. Αυτό σε μεγάλο βαθμό τους θωρακίζει από την αυτόφωρη διαδικασία. Με την τροπολογία αποκαθίστανται οι δημοτικοί σύμβουλοι οι οποίοι δεν έπαιρναν καμία αποζημίωση και τώρα παίρνουν, αλλά και αυξάνεται η αποζημίωση όλων των δημοτικών συμβούλων.

Θα πω δυο κουβέντες μετά και τις εκλογικές διατάξεις για τους κατοίκους εξωτερικού.

Έρχομαι στην Προεδρία της Κυβέρνησης, γιατί με απασχόλησε το θέμα το οποίο μου θέσατε, κύριε Ζαχαριάδη. Η βασική λογική που θέλουμε να επικρατήσει στην Προεδρία της Κυβέρνησης και στον τρόπο της στελέχωσής της είναι επιτέλους να διαμορφωθεί μια μόνιμη δομή, μια δομή με μόνιμο προσωπικό, να μην έχουμε αυτό το πήγαινε-έλα εργαζομένων ανάλογα με την αλλαγή Κυβέρνησης. Θέλουμε, λοιπόν, να υπάρχουν πια σταθερές θέσεις, μόνιμοι υπάλληλοι, να ανοίξουμε τις μετατάξεις, να έχουν ένα εσωτερικό σύστημα κρίσης των προϊσταμένων, που μέχρι σήμερα δεν το έχουν και το νομοθετούμε τώρα.

Άρα, θέλουμε να διαμορφώσουμε μια μόνιμη δομή η οποία -να το πω διαφορετικά- να χάσει τα πολιτικά της χαρακτηριστικά. Αυτό προϋποθέτει κάποιου είδους δέσμευση, καταρχήν, μέχρι να σταθεροποιηθεί αυτό το σχήμα στο «μπαίνω-βγαίνω», «πάω στον Βουλευτή», «φεύγω από τον Βουλευτή», «έρχομαι» και επομένως λίγο πρέπει να διαμορφωθεί το προσωπικό ώστε να μπορέσουμε να αποκτήσουμε αυτόν τον μόνιμο χαρακτήρα, που σήμερα είναι ζητούμενος για το προσωπικό που στελεχώνει την Προεδρία της Κυβέρνησης.

Τώρα έρχομαι στις τελευταίες παρεμβάσεις για τις διατάξεις των κατοίκων εξωτερικού. Τις συζητήσαμε στην Επιτροπή. Είναι σαφές ότι αυτές είναι διατάξεις οργανωτικού-διαδικαστικού χαρακτήρα -το τονίζω- σύμφωνα και με όσα αναπτύσσει εδώ και η Επιστημονική Επιτροπή της Βουλής. Το λέω αυτό διότι πρέπει να λύσουμε το ζήτημα το οποίο εξήγησα, το ότι δεν θα έχουμε τη δυνατότητα αποτελεσματικά να διαχειριστούμε χιλιάδες αιτήσεις μετά την προκήρυξη εκλογών και θα δημιουργηθεί πρόβλημα λειτουργίας στις υπηρεσίες της Διεύθυνσης Εκλογών. Άρα, λοιπόν, αυτό το προστατεύουμε. Και δεύτερον, πρέπει να εξασφαλίσουμε τον τρόπο με τον οποίο θα γίνεται η παράδοση των ψηφοδελτίων. Άρα έχουμε και μια ειδική ρύθμιση ως προς αυτό.

Απορρίπτω όλες τις τροπολογίες που προέρχονται από την αντιπολίτευση. Γιατί τις απορρίπτω; Του ΠΑΣΟΚ διότι είναι εκπρόθεσμη, αλλά όλες απαιτούν συνυπογραφή περισσότερων Υπουργών και επομένως δεν έχω τη δυνατότητα αντικειμενικά να τις κάνουν δεκτές μόνος μου. Άρα τις κρατώ προκειμένου να δούμε τις προτάσεις επί της ουσίας, αλλά στην πραγματικότητα ο λόγος είναι αυτός και είναι τεχνικός.

Κλείνω την παρέμβασή μου αυτή λέγοντας ότι κατά τη γνώμη μου δεν είναι κακό, όταν ένα νομοσχέδιο έχει καλά πράγματα και έχει και γενικότερη αποδοχή, τα κόμματα της αντιπολίτευσης να κάνουν την καρδιά τους πέτρα και να το ψηφίζουν, να κάνουν ένα κουράγιο. Το κουράγιο εκτιμάται.

Άρα, λοιπόν, θα περίμενα εδώ μια πιο θαρραλέα αντιπολίτευση που να πει: «Ναι, αυτό είναι ένα καλό νομοσχέδιο» και να μην ψάχνουμε τώρα να διυλίσουμε τον κώνωπα, ούτε να ψάχνουμε να βρούμε κούφιες δικαιολογίες για να το καταψηφίσουμε. Θα αναγνωρίζατε ότι αυτό το νομοσχέδιο αξίζει να προχωρήσει και σε αυτό θα είχατε μέρισμα θετικής ευθύνης. Επιλέγετε τη μηδενιστική αντιπολίτευση, τη λαϊκίστικη αντιπολίτευση. Επιλέγετε τα κούφια επιχειρήματα, ούτε καν με ιδεολογικές αφετηρίες, τίποτα.

Αυτό είναι που διατηρεί σήμερα την πολιτική ηγεμονία της Νέας Δημοκρατίας, αλλά κυρίως διαμορφώνει όρους οριστικής ανατροπής της ιδεολογικής ηγεμονίας της Αριστεράς. Είμαστε κοντά σε αυτό. Θα φτάσουμε σε λίγο. Να είστε καλά!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Πάμε στους εισηγητές και ειδικούς αγορητές με πρώτη από το ΜέΡΑ25 την κ. Μαρία Απατζίδη.

Ορίστε, κυρία συνάδελφε, έχετε τον λόγο.

**ΜΑΡΙΑ ΑΠΑΤΖΙΔΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα ήθελα να σταθώ στην τροπολογία του κ. Γεωργιάδη, η οποία αφορά το «καλάθι του Άη Βασίλη» αυτή τη φορά. Είναι λίγο αστείο. Πρόκειται εντελώς για ένα ακόμη επικοινωνιακό πυροτέχνημα της Κυβέρνησης που υποτιμά εντελώς τη νοημοσύνη των ανθρώπων και την αξιοπρέπεια των πολιτών.

Η ακρίβεια αυτή τη στιγμή συνεχίζει να καλπάζει, ο πληθωρισμός σπάει το ένα ρεκόρ μετά το άλλο και ειδικότερα ο ταξικός πληθωρισμός, μιας που σας αρέσουν αυτά να τα ακούτε, κ. Βορίδη, πλήττει ακόμα περισσότερο -ξέρετε ποιους;- τους φτωχότερους.

Η Κυβέρνηση του κ. Μητσοτάκη επιμένει να επιδίδεται σε επικοινωνιακή διαχείριση σε όλα τα ζητήματα, σε τερτίπια που αντί να βάζουν ένα τέλος στην αισχροκέρδεια, επί της ουσίας αβαντάρουν τα κάθε λογής καρτέλ, όπως τα καρτέλ των σούπερ μάρκετ με το «καλάθι του νοικοκυριού» ή το καρτέλ των παιχνιδάδικων με το «καλάθι του Άη Βασίλη» αυτή τη φορά. Τι κάνει η «Μητσοτάκης ΑΕ» και ο Υπουργός του ο κ. Γεωργιάδης για την ακρίβεια και την αισχροκέρδεια; Φτιάχνουν επικοινωνιακά καλάθια με ήδη αυξημένες τιμές, καθορισμένες από τα μεγάλα κεφάλια, από τα καρτέλ, όπως τα λέγαμε αλλιώς. Τις προάλλες το ονόμασαν «καλάθι του νοικοκυριού», σήμερα το ονομάζουν «καλάθι του Άη Βασίλη».

Όμως, το «καλάθι του Άη Βασίλη» είναι στην ουσία μια καρικατούρα του «καλαθιού του νοικοκυριού». Οι επιχειρήσεις πρέπει να στέλνουν στο Υπουργείο Ανάπτυξης έναν κατάλογο –λέει- με παιδικά παιχνίδια περίπου από τις 14 του μήνα –τώρα, αυτού του μήνα- μέχρι 11 Ιανουαρίου, τα οποία πρέπει να διαθέτουν προσιτή τιμή. Σε αυτό το καλάθι –λέει- θα φαίνεται το ειδικό σήμα που έχουν αντίστοιχα και τα προϊόντα που είναι στο «καλάθι του νοικοκυριού». Η ιστορία, δηλαδή, θα επαναληφθεί ακόμη μια φορά.

Όπως μπορεί να πας στα αλλαντικά και στα τυριά και να πάρεις τα φτηνότερα, ενώ τα υπόλοιπα θα είναι απλησίαστα, το ίδιο θα γίνεται και με τα παιδικά παιχνίδια. Όπως είχε δηλώσει, όμως, χαρακτηριστικά ο κ. Γεωργιάδης δεν έχει πλαφόν το καλάθι, αλλά είναι προσπάθεια της κάθε αλυσίδας να δείξει τη χαμηλότερη τιμή συγκεντρωμένη. Το πώς θα φτιάξει το καλάθι, αν θα βάλουν επώνυμα προϊόντα ή όχι είναι δική τους δουλειά. Το είχε πει τον Οκτώβριο όταν είχε κάνει τη συνάντηση με τους ανθρώπους των σούπερ μάρκετ.

Έχουμε, δηλαδή, το αμπαλάρισμα του απολύτως τίποτα σε παρέμβαση του Υπουργού στην αγορά τώρα και για παιχνίδια. Πρόκειται για επικοινωνιακή αντιμετώπιση ενός απόλυτα υπαρκτού προβλήματος. Τα μεγάλα παιχνιδάδικα θα συνεχίσουν, λοιπόν, ακάθεκτα να κερδοσκοπούν και, μάλιστα, με ακόμα μεγαλύτερα περιθώρια κέρδους αυτή τη φορά. Προφανώς οι μεγάλες αλυσίδες θα προωθήσουν τη λεγόμενη ιδιωτική ετικέτα τους, κάτι που οι μικροί του κλάδου δεν έχουν τη δυνατότητα, δηλαδή τα μαγαζιά της γειτονιάς.

Άρα, αυτό είναι άλλο ένα αβαντάζ υπέρ των μεγάλων και της περαιτέρω συγκεντροποίησης του κλάδου με ψευδολίστες προϊόντων στον χώρο του παιχνιδιού και τα ολιγαρχικά Μέσα Μαζικής Ενημέρωσης θα τις προβάλλουν ως τη δήθεν λύση για τις γιορτές. Έτσι δίνεται στα μεγάλα παιχνιδάδικα άλλη μια ευκαιρία κερδοφορίας αυτή τη φορά πουλώντας θέσεις στη λίστα. Θα έρχονται, λοιπόν, οι σεσημασμένες εταιρείες του χώρου και θα έχουν ορισμένες θέσεις στα ράφια και στα καλάθια και στις επικοινωνιακές ψευδολίστες που θα συστήνει ο Υπουργός.

Η λύση, βέβαια, για να σταματήσει ο πληθωρισμός και να σταματήσει η σαρωτική του πορεία, σαρώνοντας κυρίως και πολύ περισσότερο τα ευάλωτα νοικοκυριά, τους φτωχότερους δηλαδή, είναι τα πραγματικά μέτρα στήριξης της κοινωνίας, αυτά που λέει το ΜέΡΑ25: Μείωση του ΦΠΑ, αυτόματη τιμαριθμική αναπροσαρμογή, κατάργηση του Χρηματιστηρίου Ενέργειας και όλα όσα προτείνουμε ως ΜέΡΑ25 στις επτά τομές μας, γιατί όση δημιουργική λογιστική και να επιστρατεύσουν οι κυβερνώντες στα προϊόντα του σούπερ μάρκετ και στα παιχνίδια, οι πολίτες θα συνεχίσουν να βιώνουν στην τσέπη τους τις τιμές του πραγματικού καλαθιού του νοικοκυριού τους και των πανάκριβων πλέον παιχνιδιών.

Αντί, λοιπόν, για επικοινωνιακά τερτίπια του Υπουργού Ανάπτυξης, καλούμε την Κυβέρνηση να πάψει να είναι Άη Βασίλης για τους φίλους της τους ολιγάρχες, τους οποίους σαν καλός Άη Βασίλης παρακολουθεί κιόλας, την ίδια ώρα που είναι ληστρική για την κοινωνία. Γενναιόδωρη πρέπει να είναι η Κυβέρνηση με τις πραγματικές, υπαρκτές και πολύ σοβαρές ανάγκες της κοινωνίας γι’ αυτόν το χειμώνα, σε μια δύσκολη περίοδο εορτών, απέναντι στην οποία είμαστε απροστάτευτοι εντελώς.

Εμείς ως ΜέΡΑ25 ασφαλώς και θα καταψηφίσουμε αυτό το επαίσχυντο νομοσχέδιο και τη συγκεκριμένη τροπολογία, επειδή δεν πρόκειται για μέτρα πραγματικής ουσίας, αλλά, όπως πάντα, επικοινωνιακά τρικ.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κυρία Απατζίδη.

Ο κ. Μυλωνάκης από την Ελληνική Λύση έχει τον λόγο.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, μετά από έξι-εξίμισι ώρες συζήτηση σήμερα στην Ολομέλεια και μετά από τέσσερις συνεδριάσεις και αφού ακούσαμε και τους φορείς, φθάσαμε στο τέλος της συζήτησης του παρόντος νομοσχεδίου.

Ήταν, κύριε Υπουργέ, 23 Σεπτεμβρίου του 2013. Ο σημερινός Πρωθυπουργός, ο οποίος σήμερα θέλει να επανασυστήσει τη Δημοτική Αστυνομία, κατήργησε τη Δημοτική Αστυνομία. Εντάξει. Ακούστε, γιατί κάποτε πρέπει σε αυτή την Αίθουσα επιτέλους να μιλάμε σοβαρά. Είστε ένας σοβαρός έγκριτος νομικός. Έρχεστε εδώ πέρα και μας λέτε ορισμένα πράγματα για τη Δημοτική Αστυνομία την οποία επανασυστήνετε εσείς.

Σας είπα -νομίζω ότι παρακολουθήσατε την ομιλία μου- ότι αυτή τη Δημοτική Αστυνομία, έτσι όπως την επανασυστήνετε -δεν ξέρω αν θέλετε στη σκέψη σας να είναι έτσι ακριβώς- σε λίγο καιρό θα πρέπει να τη διορθώσουμε. Είναι πάρα πολλά και σημαντικά τα σοβαρά θέματα τα οποία δεν περνάνε, δεν μπορούν να κάνουν το μοντέλο αυτό όπως το έχετε στο μυαλό σας, εκτός και αν πλέον θέλετε να κάνετε ένα μείγμα Δημοτικής Αστυνομίας την οποία έχουμε σήμερα με τη Δημοτική Αστυνομία σοβαρή που πρέπει να γίνει.

Ο δε κ. Ζαχαριάδης μας είπε να γίνει δημοτική υπηρεσία. Δεν ξέρω εάν στέκουν αυτά τα πράγματα εδώ μέσα. Μιλάμε για δημοτική υπηρεσία ή Δημοτική Αστυνομία;

Κυρία Πούλου, απευθύνομαι σε εσάς επειδή είστε εδώ εσείς και ήσασταν και δήμαρχος και γνωρίζετε πάρα πολύ καλά τι σημαίνει Δημοτική Αστυνομία και πόσο αναγκαία είναι η Δημοτική Αστυνομία στις μέρες μας. Δεν μιλάω μόνο για τις μέρες του κορωνοϊού που είχαμε τεράστια προβλήματα. Δεν μιλάμε μόνο για τον απροστάτευτο δημότη κυρίως στα μεγάλα αστικά κέντρα. Όμως, το να λέμε ότι δεν θέλουμε Δημοτική Αστυνομία, αλλά θέλουμε δημοτική υπηρεσία τι εννοούμε; Να μην υπάρχει αστυνόμευση; Δηλαδή, να βγαίνει ο άλλος με τα πολιτικά, με το κουστουμάκι του, να πηγαίνει να γράφει μόνο; Και αν περπατάμε μαζί οι δυο μας και ξαφνικά δούμε μια γριούλα που κινδυνεύει, μόνοι μας θα ορμήσουμε πάνω σ’ αυτόν τον κλέφτη, τον ληστή, τον παλιάνθρωπο να την προστατεύσουμε. Δεν θα ήταν καλύτερα, λοιπόν, να έχουμε τη Δημοτική μας Αστυνομία οργανωμένη σοβαρά να εκτελεί καθήκοντα για το καλό του πολίτη, για το καλό του δημότη; Αυτά λέμε συνέχεια. Δεν ξέρω. Ο κ. Ζαχαριάδης με εντυπωσίασε σήμερα.

Πάμε τώρα στις τροπολογίες, κύριε Πρόεδρε, και εδώ θα ήθελα ειλικρινά και ο κ. Υπουργός να με βοηθήσει. Ήταν απάντηση αυτή του κ. Θεοδωρικάκου όσον αφορά την τροπολογία 1516 για τα 600 ευρώ; Είναι ένα μπόνους, το οποίο καλώς δίδεται, πολύ καλώς. Κανείς δεν λέει να μη δίνεται, αλλά δεν καταλαβαίνω. Κατ’ αρχάς, φορολογείται, δεν είναι καθαρό. Αυτό βγήκε από την ερώτηση που έκανα στον κ. Θεοδωρικάκο. Αυτό απάντησε. Στην αρχή μας διάβαζε -και νομίζει ο κ. Θεοδωρικάκος ότι εμείς εδώ πέρα είμαστε βλαμμένοι- ασφαλιστικές εισφορές και άλλα και όταν του είπα αν είναι καθαρό ή είναι φορολογημένο, μας είπε: «Ξέρετε θα το πάρει σήμερα καθαρό 600, αλλά αύριο θα φορολογηθεί».

Άρα, είναι φορολογημένο, δεν είναι καθαρό το ποσόν και είναι περίπου 480-490 ευρώ, ένα 500άρικο. Καλώς δίδεται. Σε ερώτηση γιατί δεν δίδεται στην Πυροσβεστική, απαντάει ο Υφυπουργός Πολιτικής Προστασίας κ. Τουρνάς «Δεν δίνεται στην Πυροσβεστική; Πώς δεν δίνεται;». Πού είναι στην τροπολογία και δεν το βλέπουμε εμείς; «Το έχουμε ήδη βρει το κονδύλι των 8 εκατομμυρίων και θα το δώσουμε». Πώς θα το δώσετε; Πότε θα το δώσετε; Πού θα το δώσετε; Τι είναι αυτά τα πράγματα;

Νομίζω ότι εδώ ή πρέπει να αλλάξετε συμπεριφορά, κύριοι της Κυβέρνησης ή να σηκωθούμε να φύγουμε και να το κλείσουμε το μαγαζί. Δεν γίνεται να κοροϊδεύουμε ο ένας τον άλλον. Δεν δίνετε στους πυροσβέστες το κονδύλι και αφήστε τα παραμύθια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Πάμε και στους στρατιωτικούς. Όλα τα κόμματα νομίζω ότι υποστηρίζουμε το δίκιο. Είστε Υπουργός Εσωτερικών και ρωτώ και εσάς. Το κονδύλι, αυτό το μπόνους, αυτό το πολύ καλό μπόνους που δίνετε, εν πάση περιπτώσει, για τη συνεισφορά των αστυνομικών οργάνων, αυτά τα 600 ευρώ -τα οποία φορολογούνται και είναι λιγότερα, αλλά εν πάση περιπτώσει, τα 600 ευρώ- είναι δίκαιο να το πάρουν και τα στελέχη των Ενόπλων Δυνάμεων, κύριε Υπουργέ;

Αφήστε τα κομματικά, αφήστε την ψήφο. Δεν θέλουμε τίποτα. Είναι δίκαιο ή άδικο; Αν είναι άδικο, να το πούμε εδώ. Κι όχι να λέει ο κύριος Υπουργός «Δεν είναι δικό μου θέμα, ρωτήστε τον Παναγιωτόπουλο»! Κι αν ρωτήσω τον Παναγιωτόπουλο, τι θα μου πει ο Παναγιωτόπουλος; «Δεν μου έδωσε ο Σταϊκούρας». Ναι, αλλά την τροπολογία για τα Σώματα Ασφαλείας –προσέξτε!- και το Υπουργείο Εμπορικής Ναυτιλίας τη φέρνει ο κ. Θεοδωρικάκος, την 1516. Άρα θα μπορούσε να μας απαντήσει.

Υπουργοί της Κυβέρνησης είστε. Δεν ξέρει τίποτα κανένας; Μεταξύ αυτών των δύο ορίων κινείστε. Λίγο παραπέρα δεν βλέπετε, δεν βλέπετε τίποτα; Ξέρω ότι με καταλαβαίνετε, αλλά ξέρετε τι λέτε από μέσα σας; «Τι να σου πω, ρε Μυλωνάκη; Τι να σου πω πού έχεις δίκιο, αλλά πού να το βρεις, άνθρωπέ μου»; Το θέατρο του παραλόγου ειλικρινά.

Δεν μιλάω για τον κ. Τουρνά. Αυτός είναι «τουρνάς» πραγματικός. Όταν εμένα μου λέει ότι «βρήκα 8 εκατομμύρια και θα τα δώσω, ξέρω τον τρόπο», πώς ξέρεις τον τρόπο; Πότε θα τα δώσεις; Πού θα τα δώσεις; Σηκώνω τα χέρια ψηλά!

Κλείνοντας, θα ήθελα να πω ότι όταν φέρνουμε νομοσχέδια πρέπει να έχουμε κατά νου ότι ένα νομοσχέδιο δεν μπορεί να αλλάζει κάθε λίγο και λιγάκι, σε δουλειά να βρισκόμαστε. Πρέπει να φέρνουμε νομοσχέδια τα οποία θα μπορούν να κρατάνε στη διάρκεια του χρόνου.

Άκουσα εδώ τον κ. Μπουτσικάκη να λέει ότι η Νέα Δημοκρατία φτιάχνει ένα κράτος με το βλέμμα στο μέλλον. Καλά, ταινίες επιστημονικής φαντασίας βλέπει ο Μπουτσικάκης; Μας κάνει πλάκα τώρα;

**ΠΡΟΕΔΡΕΥΩΝ (Απόστολος Αβδελάς):** Κλείστε με αυτό, κύριε Μυλωνάκη.

**ΑΝΤΩΝΙΟΣ ΜΥΛΩΝΑΚΗΣ:** Εδώ ολοκληρώνω, κύριε Πρόεδρε.

Όσον αφορά τις υποκλοπές, τον ν.5046 τον είδαμε. Ο ν.7048 άραγε ποιος θα είναι;

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Καλείται στο Βήμα ο κ. Χρήστος Κατσώτης, ο ειδικός αγορητής του Κομμουνιστικού Κόμματος Ελλάδος.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε. Επειδή, όπως σας είπα, σήμερα δεν είχαμε κοινοβουλευτικό εκπρόσωπο, θα μου δώσετε λίγο χρόνο παραπάνω.

Κύριε Υπουργέ, ο λαός ζει την εναλλαγή στην κυβέρνηση των κομμάτων του κεφαλαίου. Ζει την εγκληματική σας πολιτική σε όλες τις πτυχές της ζωής του, πότε από τους νεοφιλελεύθερους και πότε από τους σοσιαλδημοκράτες.

Όχι, κύριε Υπουργέ, η ιδεολογία σας δεν είναι πλειοψηφία στο λαό και χρειάζεται να το δείξει βέβαια και ο ίδιος ο λαός μας. Χρειάζεται λοιπόν νέο αγωνιστικό ξεκίνημα, πολλές εστίες αντίστασης και διεκδίκηση από χώρους δουλειάς, κλάδους. Να είναι σε συντονισμό οι εργαζόμενοι και απασχολούμενοι, οι βιοπαλαιστές αγρότες, για να μπουν στην ημερήσια διάταξη, στην επικαιρότητα οι δικές τους ανάγκες.

Αυτό φοβάστε και προσπαθείτε να εμποδίσετε, να διασπάσετε αυτόν τον αγώνα, τον συντονισμό, το μέτωπο του λαού μας με διάφορα μέτρα. Ωστόσο δεν μπορεί κανείς να συμβιβάζεται με το ρεαλισμό μιας ζωής κόλασης, γεμάτης αγωνία και αβεβαιότητα για το αύριο, να συμβιβάζεται με τους μισθούς και τις συντάξεις πείνας, με το νόμο Χατζηδάκη, τον περιορισμό των σοσιαλιστικών ελευθεριών, την ουσιαστική κατάργηση του δικαιώματος της απεργίας, τους πλειστηριασμούς από τους κάθε λογής «Πάτσηδες», με τη διαφθορά, τις υποκλοπές και τις παρακολουθήσεις. Να μη συμβιβάζεται η γη, οι παραλίες, τα βουνά να παραχωρούνται σε κεφάλαιο και να είναι απαγορευτική η πρόσβαση του λαού.

Αυτή είναι η ιδεολογία σας. Αυτή είναι η ιδεολογία του νεοφιλελευθερισμού, αλλά και της σοσιαλδημοκρατίας. Αυτή είναι η πολιτική που ακολουθείτε. Ακριβώς για να υλοποιήσετε αυτές τις επιλογές, χρησιμοποιείτε εκτεταμένα τον αυταρχισμό και την καταστολή. Δημιουργείτε εκτός από την Ελληνική Αστυνομία, με κύριο προσανατολισμό την καταστολή του κινήματος, την πανεπιστημιακή, τη δικαστική, τώρα τη Δημοτική και αύριο κάποιο άλλο σώμα, ίσως τη μαθητική αστυνομία. Αυτό δείχνει το φόβο σας απέναντι στο λαό.

Προσπαθείτε να θωρακίσετε την κυριαρχία της αστικής τάξης με τη λογική του νόμου και της τάξης. Νομίζετε ότι με τα διάφορα σώματα καταστολής θα κρατήσετε υποταγμένους τους εργαζόμενους, τους αυτοαπασχολούμενους, τους νέους και τις νέες στο βάρβαρο εκμεταλλευτικό σάπιο σύστημα, που κάνει τους πολέμους, σκορπά το θάνατο, την προσφυγιά, τη φτώχεια και τη δυστυχία. Αυτό είναι το σύστημα που στηρίζετε. Αυτή είναι η ιδεολογία σας.

Διευρύνετε τις δυνάμεις καταστολής με τη Δημοτική Αστυνομία την οποία παρουσιάζετε ως αίτημα της κοινωνίας, ότι θέλει δήθεν η κοινωνία να φέρει η Δημοτική Αστυνομία κλομπς, χειροπέδες, να κάνει συλλήψεις και ανακρίσεις. Αυτό το θέλουν οι ίδιοι οι δημότες; Αυτό θέλουν οι δημότες, να αντιμετωπίζουν τα κλομπς και τις χειροπέδες της Δημοτικής Αστυνομίας.

Ε, λοιπόν οι ίδιοι, η μεγάλη πλειοψηφία των δημοτικών αστυνομικών διαφωνούν, εκτός από αυτούς που εσείς μιλάτε. Δεν θέλουν αυτό το ρόλο της Δημοτικής Αστυνομίας που εσείς έχετε μέσα από το νομοσχέδιο, διότι θα εκπαιδευτούν από την ΕΛΑΣ στο κομμάτι της καταστολής. Αυτή ακριβώς η εκπαίδευση καλλιεργεί το μίσος απέναντι στο λαό και εκφράζεται με αυταρχισμό.

Τον ρόλο που θέλετε να έχει η Δημοτική Αστυνομία τον αποκάλυψε πλήρως ο κοινοβουλευτικός εκπρόσωπος της Νέας Δημοκρατίας. Τι είπε ο κ. Θεοχάρης; Τι σας ζήτησε; Σας ζήτησε να υπογράφει συμφωνίες με άλλες υπηρεσίες, όπως της ΑΔΑΕ, για να γίνει πιο αποδοτική η είσπραξη των χρεών από έναν λαό που τον πνίξατε στα χρέη με αυτή την πολιτική σας.

Για τις λαϊκές αγορές, οι ρυθμίσεις, όπως τεκμηριώσαμε, είναι σε βάρος των αδύναμων λαϊκατζήδων, που θα πεταχτούν έξω. Θα είναι σε βάρος των εργαζομένων της διεύθυνσης των λαϊκών αγορών, αφού δεν διασφαλίζετε τις οργανικές τους θέσεις, όπως λέτε σήμερα εδώ. Δεν σας έχουν εμπιστοσύνη οι εργαζόμενοι στη διεύθυνση της Περιφέρειας και αυτό το εξέφρασαν με την αγωνία τους αφού επισκέφθηκαν και σήμερα όλα τα κόμματα.

Η λειτουργία με όρους αγοράς, με ιδιωτικοοικονομικά κριτήρια θα είναι σε βάρος του λαού, γιατί το κόστος λειτουργίας, αφού δεν θα υπάρχει χρηματοδότηση, θα μετακυλιστεί στα προϊόντα της λαϊκής.

Όσον αφορά την παραγραφή των παρακρατηθέντων ο κ. Υπουργός, ο κ. Πέτσας το παρουσίασε πως είναι προς όφελος των δήμων και περιφερειών, γιατί αντιμετωπίζει τον περιορισμό των μνημονίων που προέβλεπαν ανώτερο ποσό για το 2023 τα 3.528 από 3.400 που είναι με βάση τον προηγούμενο νόμο, ενώ με βάση τους θεσμοθετημένους πόρους έπρεπε να είναι η χρηματοδότηση περί τα 6 δις ευρώ προς τους δήμους.

Κατά τα άλλα η Κυβέρνηση της Νέας Δημοκρατίας έβγαλε από τα μνημόνια τη χώρα! Έτσι λέει η Νέα Δημοκρατία. «Όχι, εμείς την βγάλαμε», λέει ο ΣΥΡΙΖΑ. Όμως όλα τα μέτρα των μνημονίων είναι εδώ και εφαρμόζονται. Τα επικαλείστε άλλωστε, για να μην πληρώσουν αυτοί που ευθύνονται, οι μεγάλοι επιχειρηματικοί όμιλοι, αυτά που χρωστάνε και το χρέος το μεταφέρετε στο λαό.

Οι προϋπολογισμοί των δήμων έφτασαν να έχουν τα έσοδα από τους ιδίους πόρους που σημαίνει νέα φορολογία, ανταποδοτικά τέλη και λοιπά και στα λαϊκά νοικοκυριά να έρχεται μεγάλο βάρος από εκεί και όχι από τους ΚΑΔ. Αυτά, βέβαια, τα βλέπουν όλοι στους λογαριασμούς της ΔΕΗ και παθαίνουν σοκ από τα ποσά που βλέπουν.

Στο άρθρο 102, αντί να αυξήσετε τις πέντε μέρες, κύριε Υπουργέ, που σας ζητήσαμε, το κάνατε ακόμα χειρότερο. Βάλατε αποκλειστική των πέντε ημερών, άρα, το κάνατε ακόμη χειρότερο και γι’ αυτό εμείς δεν θα το ψηφίσουμε.

Θα ψηφίσουμε το άρθρο 94 γιατί, όπως σημειώνεται στη νομοτεχνική βελτίωση, δεχθήκατε την κατάργηση της δεύτερης παραγράφου, για να μην υπάρχει καταλογισμός στους εργαζόμενους μουσικούς που θα σήμαινε μείωση των αποδοχών τους.

Για την τροπολογία 1516 με αριθμό 139 θα ψηφίσουμε «ΥΠΕΡ». Θέλουμε όμως να θέσουμε ξανά τη θέση του Κόμματός μας που εκφράζει και το αίτημα των εργαζομένων του δημοσίου και των συνταξιούχων για την επαναφορά του δέκατου τρίτου και του δέκατου τέταρτου και σύνταξης. Σήμερα οι συνταξιούχοι ήταν ξανά στον δρόμο του αγώνα, γιατί δεν συμβιβάζονται με τα 250 ευρώ που δόθηκαν και, όχι σε όλους, αλλά σε μία μερίδα συνταξιούχων.

Καλούμε το προσωπικό της Προστασίας του Πολίτη που δέκα χρόνια τώρα έχουν καταργηθεί τα δώρα, να μην συμβιβαστούν στα 600 ευρώ, να μην αθωώσουν ούτε τη Νέα Δημοκρατία ούτε τους προηγούμενους για την κατάργηση και να μην και να μην στέκονται απέναντι στους αγώνες που αναπτύσσονται από τους συνταξιούχους και τους άλλους εργαζόμενους. Όσον αφορά τις παρατάσεις των συμβάσεων ορισμένου χρόνου, συνεχίζεται η ομηρία, αντί να τις μετατρέψετε σε αορίστου χρόνου, αφού καλύπτουν πάγιες ανάγκες. Και εδώ πάλι επικαλείστε τα μνημόνια που καταργήθηκαν.

Για την τροπολογία 1517 με αριθμό 140, ύστερα από το «Καλάθι του καπαμά» του λαού, τώρα νομοθετηθείτε το «Καλάθι του Άη Βασίλη». Μιλάμε για απογείωση του εμπαιγμού. Προσπαθείτε να χρυσώσετε το χάπι για τις απλησίαστες τιμές που είναι αυξημένες κατά 60-70% σε σχέση με πέρυσι.

Για την τροπολογία 1519 του 142 θα ψηφίσουμε «ΚΑΤΑ», γιατί και εδώ, στο Υπουργείο Μετανάστευσης, επικρατεί και πάλι η ομηρία στους εργαζόμενους με συμβάσεις ορισμένου χρόνου και είναι πάντα με ανανεώσεις. Λέμε, βέβαια, ότι πρέπει να γίνουν προσλήψεις νέου προσωπικού με διαγωνισμό ΑΣΕΠ, αλλά με μόνιμο και σταθερό χαρακτήρα.

Επίσης, για τα άρθρα 3 και 8 της ίδιας τροπολογίας την ίδια ώρα που μιλάτε για τις επιτυχίες στο μεταναστευτικό και την περιβόητη μείωση των ροών, παραδέχεστε το αδιέξοδο της πολιτικής του διπλού εγκλωβισμού των προσφύγων σε μια χώρα που δεν είναι ο πραγματικός τους προορισμός μέσα σε φυλακές που σε καμία περίπτωση δεν εξασφαλίζουν τη δήθεν αξιοπρεπή φιλοξενία τους. Ούτε νέες εγκαταστάσεις, ούτε φυλακές, ούτε επιτάξεις ακινήτων, αλλά γρήγορες διαδικασίες απόδοσης ασύλου σύμφωνες με τη συνθήκη της Γενεύης. Αυτό πρέπει να γίνει. Οι πρόσφυγες να μπορούν να πάνε στις χώρες του πραγματικού τους προορισμού και για όσο καιρό μένουν στη χώρα, να έχουν φιλοξενία σε ανοιχτές δομές, διαμερίσματα και ξενοδοχεία. Για όσους θα μένουν στη χώρα μας, να υπάρξουν προγράμματα ενταξιακά με ευθύνη του κράτους.

Αυτή η τροπολογία έχει και άλλα που δεν έχω τον χρόνο να αναφερθώ, ωστόσο, πρέπει να πω για το άρθρο 6. Είναι κατανοητή η ανάγκη της μεταβατικής περιόδου για την προετοιμασία υλοποίησης ενός συστήματος, όμως το ζητούμενο όμως είναι το περιεχόμενο και η αποστολή αυτού του συστήματος και μάλιστα, σε ένα τόσο ευαίσθητο ζήτημα που είναι η προστασία των ασυνόδευτων ανηλίκων.

Σήμερα, μετά από όλα όσα έχουν δει το φως της δημοσιότητας για τις «Κιβωτούς του τρόμου», αντί να συζητάμε για τη δημιουργία ενός εκτεταμένου κρατικού συστήματος φροντίδας των παιδιών και των ασυνόδευτων προσφυγόπουλων, εσείς επιμένετε στην αδιέξοδη και επικίνδυνη πολιτική των ΜΚΟ και των ιδιωτών επιτρόπων. Δεν ψηφίζουμε, λοιπόν, ούτε την οικονομική συνδρομή σε διεθνή φόρα και σε τούτα που σχεδιάζουν την εχθρική πολιτική σε βάρος των μεταναστών και των προσφύγων.

Τέλος, όσον αφορά την τροπολογία 1520 με αριθμό 143 που αφορά και το Ελληνικό είναι γνωστή η αντίθεση του Κ.Κ.Ε. στην παράδοση από όλους σας του Ελληνικού. Εξάλλου, ο επικεφαλής του ομίλου σας ευχαρίστησε, δεν άφησε κανέναν παραπονεμένο για τις υπηρεσίες που προσφέρατε. Είναι ένας φορέας ο οποίος θα αποτελέσει εργαλείο υλοποίησης του σχεδιασμού για το Ελληνικό, θα αποτελέσει, επίσης, τον φορέα ενσωμάτωσης, ενώ θα δίνει τη δυνατότητα της κρατικής παρέμβασης είτε εκεί που συμφέρει για την παραπέρα ενίσχυση κερδοφορίας των ομίλων είτε εκεί που οι συγκεκριμένες δραστηριότητες δεν είναι κερδοφόρες στο κεφάλαιο.

Ο λαός, κατά την εκτίμησή μας, πρέπει να μαγειρέψει πριν πεινάσει, να παραμερίσει όσους κάνουν τη ζωή του κόλαση για τα κέρδη του κεφαλαίου, όπως δηλαδή, την κάνουν κόλαση με τις όποιες παραλλαγές και τα κόμματα που κυβερνούν ή που θέλουν να κυβερνήσουν και που, όταν χρειάζεται, θα είναι και μαζί και να διαχειριστούν τις ανάγκες τους. Αυτό έγινε, εξάλλου, με τη Νέα Δημοκρατία και το ΠΑΣΟΚ και οι εχθροί κυβερνήσαν μαζί, για να μπορέσουν να αντιμετωπίσουν τις δυσκολίες διαχείρισης του καπιταλιστικού συστήματος.

Ο λαός χρειάζεται να εμπιστευθεί το Κ.Κ.Ε. κι ας μην συμφωνεί σε όλα μαζί του, γιατί δεν έκανε πίσω ποτέ. Ήταν, είναι και θα είναι στην πρώτη γραμμή της οργάνωσης του αγώνα, για να γίνει πρωταγωνιστής ο ίδιος ο λαός και να διεκδικήσει τις δικές του ανάγκες, τη ζωή που δικαιούται και μια άλλη κοινωνία και οικονομία που θα έχει σιδερένιο νόμο τον κεντρικό σχεδιασμό, για να καλύπτει τις όλο και διευρυμένες ανάγκες του.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Να είστε καλά.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριε Πρόεδρε, μπορώ να έχω τον λόγο για μια νομοτεχνική βελτίωση;

**ΠΡΟΕΔΡΕΥΩΝ (Απόστολος Αβδελάς):** Βεβαίως.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Καταθέτουμε μια νομοτεχνική βελτίωση. Δέχομαι την πρόταση που μου έκανε ο συνάδελφός μας κ. Χρυσομάλλης και κάνω μία παράταση μιας προθεσμίας από τρεις μήνες σε δώδεκα μήνες. Αυτή αφορά δημοτικούς υπαλλήλους, οι οποίοι υπηρετούν αυτή τη στιγμή στη Δημοτική Αστυνομία και είχαμε δώσει μια προθεσμία τριών μηνών, για να σταματήσουν να ασκούν τη δραστηριότητα αυτή. Επειδή, ενδεχομένως, δεν θα έχουμε προφτάσει να ολοκληρώσουμε τη στελέχωση μέσα στο τρίμηνο, παρατείνω τη συγκεκριμένη μέχρι δώδεκα μήνες.

(Στο σημείο αυτό ο Υπουργός Εσωτερικών κ. Μαυρουδής Βορίδης καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

**ΠΡΟΕΔΡΕΥΩΝ (Απόστολος Αβδελάς):** Και να προχωρήσουμε με την κ. Λιακούλη από το ΠΑΣΟΚ-Κίνημα Αλλαγής, ειδική αγορήτρια.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι.

Κατ’ αρχήν, κύριε Υπουργέ, να ξεκαθαρίσουμε κάτι μεταξύ μας, για να μην υπάρχουν σκιές και παρανοήσεις. Είπατε ότι δεν καταλαβαίνετε την ανακοίνωση του Προέδρου του ΠΑΣΟΚ του κ. Ανδρουλάκη, ο οποίος αναφερόμενος στο θέμα της κ. Καϊλή είπε ότι τη διέγραψε, γιατί ήταν Δούρειος Ίππος της Νέας Δημοκρατίας και γιατί δεν τη διέγραψε νωρίτερα, αφού η Δούρειος Ίππος της Νέας Δημοκρατίας. Δεν είπε κάτι τέτοιο ο κ. Ανδρουλάκης και σας καλώ να διαβάσετε την ανακοίνωσή του λίγο πιο προσεκτικά.

Ο κ. Ανδρουλάκης διέγραψε την κ. Καϊλή πολύ ορθά για όλα αυτά τα οποία συντρέχουν στο πρόσωπό της και για τις κατηγορίες που φέρεται, τουλάχιστον, αυτή τη στιγμή να την ενοχοποιούν σε μία κατάσταση. Η διαγραφή της κ. Καϊλή είναι πολιτική και ο κ. Ανδρουλάκης κλήθηκε να σχολιάσει τη στάση της κ. Καϊλή.

Το τελευταίο χρονικό διάστημα και ακόμη περισσότερο, τα τελευταία χρόνια στα οποία δεν συμμετέχει σε διαδικασίες είναι αφενός το ένα θέμα και αφετέρου, το τελευταίο χρονικό διάστημα και δη με το ζήτημα των υποκλοπών -που σας θυμίζω για άλλη μια φορά, κύριε Υπουργέ, ότι η στάση ήταν μια δήλωση από την πλευρά της κ. Καϊλή που έλεγε ότι όλους μας παρακολουθούν έτσι κι αλλιώς, πλην όμως κλήθηκε να εξηγήσει τι εννοεί και δεν εξηγήθηκε. Το δεύτερο είναι ότι ενώ τα τηλέφωνα ελέγχθηκαν, δεν βρέθηκε να ελέγχεται. Άρα, λοιπόν, αντιλαμβάνεστε πολύ καλά τι σημαίνει «Δούρειος Ίππος» και τι σημαίνει ότι τουλάχιστον σε ένα συγκεκριμένο θέμα των τελευταίων ημερών, στο θέμα των υποκλοπών, είχε απολύτως ταυτόσημη στάση με τη στάση που είχε το Κόμμα σας, το Κόμμα της Νέας Δημοκρατίας. Αυτό, για να είμαστε σαφείς στις δηλώσεις, στις ανακοινώσεις και ούτω καθεξής.

Το δεύτερο, κύριε Υπουργέ, είναι ότι από τη στιγμή που πήρε τον λόγο ο κ. Θεοδωρικάκος ο Υπουργός Προστασίας του Πολίτη, χτυπάνε τα τηλέφωνα μας για το περιβόητο «εξακοσάρι», την έκτακτη οικονομική ενίσχυση που δίνετε στο ένστολο προσωπικό του Υπουργείου Προστασίας του Πολίτη και του Λιμενικού Σώματος Ελληνικής Ακτοφυλακής.

Κάναμε ένα ερώτημα στον κ. Θεοδωρικάκο. Για ποιον λόγο, αν και είναι προεκλογικό και είναι καθαρά επιδοματικό, αυτό δεν το δίνει στους στρατιωτικούς μας και δεν το δίνει και στους σωφρονιστικούς υπαλλήλους. Όταν πήρε το λόγο ο κύριος Υπουργός είπε ότι δεν διαβάσαμε σωστά τη διάταξη και ότι το δίνει στους σωφρονιστικούς υπαλλήλους, στους ένστολους. Ρωτάνε, λοιπόν, οι σωφρονιστικοί υπάλληλοι τι εννοεί ο κύριος Υπουργός όταν λέει στους ένστολους. Δηλαδή το δίνει στο μη διοικητικό προσωπικό; Τι ακριβώς εννοεί;

Και στους στρατιωτικούς. Το δίνει σε όλους τους ένστολους. Χτυπάνε και θα χτυπήσουν για τα δικά σας τηλέφωνα. Είστε εισηγητής Υπουργός. Ας επικοινωνήσετε με τον κ. Θεοδωρικάκο να μας πει μέχρι το πέρας της συνεδριάσεως τι ακριβώς εννοεί. Διότι η ρύθμιση που έχω μπροστά μου με την συγκεκριμένη τροπολογία με αριθμό 1516, κύριε Υπουργέ, μιλάει μόνο για το ένστολο προσωπικό του Υπουργείου Προστασίας του Πολίτη και του Λιμενικού Σώματος - Ελληνικής Ακτοφυλακής. Αυτό λέει. Δεν λέει αυτά που μας είπε ο κύριος Υπουργός και δεν ήρθε καμία νομοτεχνική.

Ο κόσμος τηλεφωνεί κατά εκατοντάδες. Άρα, μέχρι την ψηφοφορία παρακαλώ ένας συνεργάτης δικός σας ας επικοινωνήσει με τον κ. Θεοδωρικάκο, να μας πει επιτέλους τι εννοεί. Είναι χιλιάδες οι άνθρωποι που δεν γνωρίζουν. Κι εμείς δεν ξέρουμε τι θα ψηφίσουμε. Θα κρατήσουμε τη στάση μας, την επιφύλαξη, μέχρι να μας πείτε επιτέλους τι αφορά.

Κάναμε μια επιφύλαξη σε ό,τι αφορά τα νομικά πρόσωπα που συστήνετε, τις λαϊκές στην Αττική και στη Θεσσαλονίκη. Είναι κι αυτά τα σχήματα λόγου που χρησιμοποιείτε «κάντε την καρδιά σας πέτρα και ψηφίστε το», αυτά που συνηθίζετε να λέτε. Δεν χρειάζεται να κάνουμε την καρδιά μας πέτρα, διότι τουλάχιστον εμείς ξέρετε ότι δεν έχουμε ποτέ μηδενιστική λογική στις τοποθετήσεις μας. Έχουμε υπερψηφίσει εκατοντάδες φορές πράγματα που θεωρούμε θετικά και έχουμε αρνηθεί να ψηφίσουμε πράγματα τα οποία θεωρούμε αρνητικά.

Ο τρόπος με τον οποίο συστήνετε τα συγκεκριμένα νομικά πρόσωπα δημοσίου δικαίου, ειδικά στα διοικητικά συμβούλια είναι, κύριε Υπουργέ μου, απαράδεκτος για δημοκρατικές διαδικασίες. Είναι εξόφθαλμο το να φτάνει το 50%, για παράδειγμα, των παροχών, του μισθού του περιφερειάρχη. Αυτό είναι σαφές. Ή το να τοποθετεί ο κάθε περιφερειάρχης τον πρόεδρο στο συγκεκριμένο διοικητικό συμβούλιο χωρίς κανένα άλλο κριτήριο. Ή ο ελέγχων να συμπίπτει με τον ελεγχόμενο μέσα στη σύνθεση του διοικητικού συμβουλίου. Αυτές είναι βασικές αρχές στο βασικό, το πρώτο εγχειρίδιο το οποίο προμηθεύεται κανείς για να μάθει τι σημαίνει δημοκρατική διαδικασία ή δημοκρατική σύνθεση ενός συλλογικού οργάνου. Έτσι θεωρώ.

Για τη Δημοτική Αστυνομία θέλω να θέσω υπόψη σας το εξής, κύριε Υπουργέ. Φαντάζομαι ότι εσείς με την ευαισθησία που έχετε σε δημοκρατικής φύσεως ζητήματα σίγουρα έχετε διαβάσει την Ελληνική Ένωση για τα Δικαιώματα του Ανθρώπου που συχνά πυκνά έρχεται και αποστέλλει και στη Βουλή -και χαίρομαι που το κάνει αυτό- διάφορα κείμενα και διάφορες προσεγγίσεις. Είμαι σίγουρη ότι και στο γραφείο σας έρχονται αυτά. Για τη Δημοτική Αστυνομία λέει: «Αντί να γίνει μια ουσιαστική προσπάθεια ρεαλιστικής και αποτελεσματικής οργάνωσης και στελέχωσης της υπηρεσίας, η Ελληνική Δημοτική Αστυνομία, μία υπηρεσία που σήμερα δεν διαθέτει ειδικό κώδικα δεοντολογίας και ειδική εκπαίδευση, με το υπό ψήφιση σχέδιο νόμου αποκτά κατασταλτικές αρμοδιότητες καταδίωξης, δέσμευσης, άσκησης σωματικής βίας και σύλληψης, χωρίς να προκύπτει από το εν λόγω σχέδιο νόμου ούτε καν το επόμενο της σύλληψης διαδικαστικό βήμα. Κατ’ αυτόν τον τρόπο, λοιπόν, παραβιάζονται εξ ορισμού και τα δικαιώματα του συλληφθέντος προσώπου. Η Ελληνική Ένωση για τα Δικαιώματα του Ανθρώπου ζητά την απάλειψη από το σχέδιο νόμου των εν λόγω προβλεπόμενων κατασταλτικών αρμοδιοτήτων της Δημοτικής Αστυνομίας».

Σε κάθε περίπτωση –λέει- κύριε Υπουργέ, για να δείτε ότι δεν τα βγάζουμε από το κεφάλι μας…

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ποιος τα λέει αυτά;

**ΕΥΑΓΓΕΛΙΑ ΛΙΑΚΟΥΛΗ:** Η Ελληνική Ένωση για τα Δικαιώματα του ανθρώπου. Να μας τη σχολιάσετε κι αυτή, κύριε Υπουργέ. Αν είναι παρακρατικής φύσεως όργανο και οργάνωση η οποία δεν αναγνωρίζεται, γιατί σας βλέπω θυμώνετε όταν αναφέρεστε σε αυτό…

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Καθόλου παρακρατική. Απλώς δεν διαβάζουν.

**ΕΥΑΓΓΕΛΙΑ ΛΙΑΚΟΥΛΗ:** Α, δεν διαβάζουν αυτοί. Ωραία, λοιπόν, να μας τα εξηγήσετε εσείς. Μας έχει αποσταλεί. Εγώ το καταθέτω και για τα Πρακτικά για να το έχετε εύκολο.

(Στο σημείο αυτό η Βουλευτής κ. Ευαγγελία Λιακούλη καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Κυρία Λιακούλη, ολοκληρώστε.

**ΕΥΑΓΓΕΛΙΑ ΛΙΑΚΟΥΛΗ:** Ναι, κύριε Πρόεδρε. Ένα λεπτό δώστε μου μόνο, όσο και στον ομογάλακτο Εκπρόσωπο της Ελληνικής Λύσης. Το μέτρησα, κύριε Πρόεδρε, μίλησε δύο λεπτά παραπάνω.

**ΠΡΟΕΔΡΕΥΩΝ (Απόστολος Αβδελάς):** Τον διέκοψα στο επτάλεπτο.

**ΕΥΑΓΓΕΛΙΑ ΛΙΑΚΟΥΛΗ:** Εντάξει, να είστε πιο επιεικής μαζί μας.

Με την τροπολογία του Υπουργείου Εσωτερικών για τις αποζημιώσεις των δημοτικών συμβούλων, έτσι κι αλλιώς δεσμευτήκατε στο συνέδριο της ΚΕΔΕ για να πάρετε το χειροκρότημα. Ήμουν εκεί. Υπάρχουν πολλά βήματα ακόμη που πρέπει να κάνουμε στο νομικό μας πλαίσιο και να αναγνωρίζεται έμπρακτα η προσφορά της Τοπικής Αυτοδιοίκησης.

Όσον αφορά τα κωλύματα, φέρνετε τα πάνω κάτω ως προς τον χρόνο παραίτησης ειδικά μόνο για τις εκλογές του Οκτώβρη του 2023. Διατηρούμε σημαντικότατες επιφυλάξεις γι’ αυτό. Είναι σημαντικό να τονίσουμε ότι αλλάζετε τον δικό σας νόμο. Εσείς είχατε ορίσει, κύριε Υπουργέ, ότι έπρεπε αυτοί να παραιτηθούν την πρωτοχρονιά. Έρχεστε τώρα λίγες μέρες πριν εφαρμοστεί η δική σας ρύθμιση και λέτε ότι «επιδιώκεται να μην διαταραχθεί η ομαλή λειτουργία κλπ». Αυτό που λέτε πάντα. Έχετε τρεις σειρές που τις βάζετε παντού. Όταν βάλατε τη δική σας κοινοβουλευτική ομάδα να τα ψηφίσει, δεν σας ένοιαξε η διατάραξη. Εμείς φοβούμαστε ότι η κοινοβουλευτική σας ομάδα θα σας μαλώσει με αυτά τα γυμνάσια που της κάνετε.

Επίσης, σε κάθε περίπτωση η ψήφος μας στη συγκεκριμένη τροπολογία θα είναι «ναι». Κι αυτό όχι γιατί συμφωνούμε με όλες τις ρυθμίσεις. Αυτό το «ναι» προκύπτει από το άρθρο για τους δημοτικούς συμβούλους και αποτελεί ένα σαφές πολιτικό μήνυμα της παράταξης υπέρ της αναβάθμισης της καταστατικής θέσης των αιρετών.

Για την τροπολογία με αριθμό 1516 για την έκτακτη οικονομική ενίσχυση επαναλαμβάνουμε Ένοπλες Δυνάμεις και σωφρονιστικούς υπαλλήλους καθαρά. Θα πρέπει να μας το πείτε μέχρι το τέλος της συνεδρίασης καθαρά, γιατί ο κ. Θεοδωρικάκος είπε ότι ισχύει και γι’ αυτούς. Μας τηλεφωνούν.

**ΠΡΟΕΔΡΕΥΩΝ (Απόστολος Αβδελάς):** Το είπατε αυτό. Σας παρακαλώ ολοκληρώστε.

**ΕΥΑΓΓΕΛΙΑ ΛΙΑΚΟΥΛΗ:** Είναι ένα τεράστιο νομοσχέδιο, κύριε Πρόεδρε. Σας παρακαλώ την ανοχή σας.

Τέλος για την τροπολογία με αριθμό 1517 του Υπουργείο Ανάπτυξης και Επενδύσεων για το «καλάθι του Αι-Βασίλη, είναι ένα ακόμα παιχνίδι επικοινωνιακών εντυπώσεων. Τη στιγμή που συνάνθρωποί μας ετοιμάζονται για μαύρα Χριστούγεννα συνεχίζει να παίζει με τον πόνο τους η Κυβέρνηση. Παρά ταύτα, εάν ερχόταν το άρθρο μόνο του θα ψηφίζαμε θετικά σε αυτό.

Για τα υπόλοιπα, όμως, εμμένουμε στην κριτική για το Ταμείο Ανάκαμψης, στην Υπηρεσία Δίκαιης Αναπτυξιακής Μετάβασης και σε ό,τι αφορά τις διατάξεις του Κτηματολογίου, τα λέει όλα το έγγραφο του Σωματείου Εργαζομένων στο Κτηματολόγιο.

Για την τροπολογία με αριθμό 1519 του Υπουργείου Μετανάστευσης η τροπολογία αποδεικνύει γλαφυρά την απόλυτη ανικανότητα της Κυβέρνησής σας να αντιμετωπίσει τα ζητήματα με ένα παρατεταμένο έλλειμμα αξιοκρατίας, διαφαινόμενη αδυναμία να εφαρμόζεται αποτελεσματικά το σύστημα επιτροπείας ασυνόδευτων και τη διατήρηση της μεθόδου επίταξης ακινήτων επέκταση δυνατότητας σε όλη την Ελλάδα. Επίσης, θα ήθελα να μας απαντήσετε, κύριε Υπουργέ, για τη σκοπιμότητα της αλλαγής στη διάταξη για τις επιτάξεις. Καταψηφίζουμε αυτή την τροπολογία.

Τέλος, κύριε Υπουργέ, σας λέω για άλλη μια φορά ότι για τις τροπολογίες τις οποίες μας φέρνετε και μάλιστα τελευταία στιγμή για πολύ σημαντικά ζητήματα και όχι για τεχνικής φύσεως, απλά ζητήματα όπως λέτε, εμείς διεκδικούμε πάντοτε το δικαίωμα να τα γνωρίζουμε νωρίτερα. Όταν είχατε αναλάβει Υπουργός από αυτή τη θέση μας είχατε πει ότι ποτέ δεν θα αιφνιδιάζετε. Σιγά-σιγά φτάνετε σχεδόν το μισό νομοσχέδιο να μην το βάζετε σε διαβούλευση.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Καλείται στο Βήμα η κ. Παναγιού Πούλου από τον ΣΥΡΙΖΑ - Προοδευτική Συμμαχία.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Σας ευχαριστώ, κύριε Πρόεδρε.

Κύριε Υπουργέ, σχετικά με την απόφαση του Συμβουλίου της Επικρατείας, δεν είναι ότι θέλουμε εμείς μόνο. Σας το ζητάει και η ΚΕΔΕ ότι πρέπει να βρείτε επειγόντως τη λύση. Γιατί; Για ποιον λόγο;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κι εσείς, όμως, θέλετε να βρω τη λύση.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ακούστε, κύριε Υπουργέ. Εγώ διατηρώ τη θέση μου στην Αυτοδιοίκηση ακόμη και κατά συνέπεια σας μιλάω εκ του ασφαλούς θα έλεγα, γιατί γνωρίζω τι συμβαίνει.

Λέω λοιπόν ότι αυτή τη στιγμή υπάρχουν δημοτικοί σύμβουλοι στις οικονομικές επιτροπές και στις επιτροπές ποιότητας ζωής που λαμβάνουν αποφάσεις. Και γνωρίζετε επίσης ότι υπάρχουν και ποινικές ευθύνες για μερικές από αυτές τις αποφάσεις. Άρα προσέξτε το λίγο. Άλλωστε και ο κ. Παπαστεργίου ο Πρόεδρος της ΚΕΔΕ αυτό έχει δηλώσει δημόσια. Και τέλος πάντων αυτό που σας είπα και πριν καθώς μιλούσατε είναι ότι και παρ’ όλα αυτά, παρά την απόφαση του Συμβουλίου της Επικρατείας εσείς συνεχίζετε να εκχωρείτε νέες αρμοδιότητες στην οικονομική επιτροπή.

Κύριε Υπουργέ, για μας ο «Κλεισθένης» έδινε τη δυνατότητα κυβερνησιμότητας αλλά δεν εφαρμόστηκε καν. Και σε αυτό μάλιστα στηρίζεται και η απόφαση του Συμβουλίου της Επικρατείας που λέει ακριβώς ότι δεν δοκιμάστηκε ο «Κλεισθένης» στην πράξη, έτσι ώστε να προκύψουν όλες αυτές οι διατάξεις τις οποίες νομοθετήσατε. Και δεν είναι απλά παράνομες, γιατί έτσι τις χαρακτηρίζετε. Είναι αντισυνταγματικές. Αλλά τέλος πάντων αυτή η κουλτούρα των συναινέσεων και του δημοκρατικού διαλόγου είναι έξω από τη δική σας λογική και τις αντιλήψεις σας.

Τώρα σχετικά με τις προσλήψεις αναφερθήκατε στο σχετικό άρθρο ότι υπάρχει μια μοριοδότηση παρ’ όλα αυτά. Θέλω όμως, κύριε Υπουργέ, επειδή πραγματικά από αυτό το Βήμα μας προκαλείτε πάρα πολύ συχνά διαστρεβλώνοντας και αυτά που λέμε επειδή έχετε μια δυνατότητα του λόγου να πω κάτι. Είπατε ότι οι δικοί μας πρώην Υπουργοί, νυν Βουλευτές είναι στα ειδικά δικαστήρια. Και σας ρωτώ είναι για διαφθορά; Δεν είναι ούτε Καϊλή ούτε Πάτσης! Γνωρίζετε ότι ο κ. Παππάς για εμάς στοχοποιήθηκε από την Κυβέρνησή σας γιατί τόλμησε να τα βάλει με τους καναλάρχες και να προσθέσει 240 εκατομμύρια στα δημόσια ταμεία. Μήπως κατηγορείται για διασπάθιση δημοσίου χρήματος και παράνομο πλουτισμό;

Είπατε για τις υποκλοπές να παρέμβει η δικαιοσύνη, που όμως δεν παρεμβαίνει απ’ ότι βλέπετε. Και απαξιώνετε εσείς ταυτόχρονα και τον ρόλο της ΑΔΑΕ. Και ίδωμεν τι θα συμβεί στη συνέχεια.

Τώρα μας απαξιώνετε συστηματικά λέγοντας -σας έχω παρακολουθήσει σχεδόν σε όλα τα νομοσχέδια- ότι όλα τα κόμματα της Αντιπολίτευσης δεν κάνουν προτάσεις. Προφανώς -δεν ξέρω τι να πω- δεν μας παρακολουθήσατε στην κατ’ άρθρον συζήτηση του νομοσχεδίου; Δεν καταθέσαμε προτάσεις και απόψεις αναλυτικά; Αλλά γιατί το κάνετε αυτό; Έχουμε καταθέσει κατ’ επανάληψη προτάσεις τις οποίες δεν κάνετε αποδεκτές.

Μάλιστα θέλω να σας θυμίσω -γιατί δεν αναφερθήκατε στην πρωτομιλία σας- ότι δεν δεχτήκατε προφανώς την τροπολογία για τα αποτεφρωτήρια που σας καταθέσαμε. Και θα σας παρακαλούσα να μιλήσετε για αυτό αφού θα ξαναμιλήσετε.

Και κύριε Υπουργέ, νομίζω ότι τελικά δραπετεύσατε και εσείς από τις κούφιες μόλις χθεσινές υποσχέσεις σας στους υπαλλήλους των Περιφερειών Αττικής και Θεσσαλονίκης γιατί δεν συμπεριλαμβάνετε την απαίτησή τους, γιατί τη θεωρείτε πλεονασμό και κακή νομοθέτηση. Τι είναι αυτά που ακούγονται;

Θα ήθελα όμως να πω, κύριε Πρόεδρε, σχετικά με την τοποθέτηση και του κ. Θεοδωρικάκου που μας κατηγόρησε ότι είμαστε κατά της Ελληνικής Αστυνομίας. Θα ήθελα να σας πω ότι από αυτό εδώ το Βήμα αλλά και σε αυτό κοινοβούλιο κατ’ επανάληψη έχουμε καταθέσει αιτήματα και ερωτήσεις και αναφορές που αφορούν στα αιτήματα των Ελλήνων Αστυνομικών και αφορούν στην υποστελέχωση όλων των Περιφερειακών Αστυνομικών Τμημάτων και τον εξοπλισμό τους. Απαντήσεις απλά δεν λάβαμε από τους Υπουργούς μέχρι σήμερα. Και άρα κατά την άποψή μου ψεύδεστε γιατί εμπράκτως αποδεικνύουμε τα προβλήματά τους και εδώ.

Και τώρα σχετικά με τον ευγενή Κοινοβουλευτικό Εκπρόσωπο κ. Θεοχάρη που δεν κατάλαβε μάλλον καν ότι ψηφίζουμε υπέρ για την έκτακτη ενίσχυση, προφανώς η αλαζονεία του δεν του επιτρέπει να μας παρακολουθεί.

Τέλος για τις λοιπές τροπολογίες έχουμε τοποθετηθεί αναλυτικά στην εισήγηση. Και θα έλεγα ότι παρά το γεγονός ότι σε όλες τις τροπολογίες υπάρχουν παρατάσεις για τις συμβάσεις των ΙΔΟΧ και θα ήμασταν θετικοί, δεν μπορούμε να είμαστε θετικοί, διότι εμπλέκονται ως συνήθως και άλλα άρθρα για τα οποία είμαστε αντίθετοι και καταψηφίζουμε. Πλην, το ξεκαθαρίζω, της τροπολογίας 1516/139 που αφορά στην έκτακτη ενίσχυση των ενστόλων της ΕΛΑΣ και του Λιμενικού Σώματος, την οποία υπερψηφίζουμε και για την οποία φυσικά σας έχουμε πει ότι θα έπρεπε να επεκταθεί και στους και σε άλλους ένστολους, δηλαδή και στις Ένοπλες Δυνάμεις αλλά και ακόμη και στους υγειονομικούς. Τέτοιες τροπολογίες έχουμε κατ’ επανάληψη καταθέσει αλλά τις αγνοείτε.

Αυτά. Σας ευχαριστώ πάρα πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Καλείται ο κ. Γεώργιος Κοτρωνιάς ο Εισηγητής της Νέας Δημοκρατίας και με αυτό θα κλείσουμε και μετά είναι ο Υπουργός.

Ορίστε, έχετε τον λόγο.

**ΓΕΩΡΓΙΟΣ ΚΟΤΡΩΝΙΑΣ:** Πολύ σύντομα. Κατ’ αρχήν νομίζω ότι πρέπει να πούμε ότι ήταν μια καλή συζήτηση σε όλες τις φάσεις της, εποικοδομητική συζήτηση με επιχειρήματα.

Κοιτάξτε τα νομοσχέδια κρίνονται από το αν διορθώνουν τα κακώς κείμενα, από το αν δίνουν λύσεις στην κοινωνία και στους πολίτες. Δίνει αυτό το νομοσχέδιο λύσεις; Ναι, γιατί δημιουργεί μια λειτουργική Δημοτική Αστυνομία με ιεραρχική δομή χρήσιμη για τους Δήμους και άρα χρήσιμη για τους δημότες. Ναι, γιατί δημιουργεί μια λειτουργική και ευέλικτη δομή για τις περισσότερες και τις μεγαλύτερες λαϊκές αγορές της Ελλάδας. Ναι, γιατί απαλλάσσει τη δημόσια διοίκηση και εν προκειμένω τις αποκεντρωμένες από περιττή γραφειοκρατία προς όφελος των Δήμων και φυσικά των πολιτών. Ναι, γιατί βελτιώνει τον τρόπο των μετατάξεων. Ναι, γιατί ενισχύει τους ορεινούς Δήμους στη λειτουργικότητά τους.

Αυτός είναι και ο λόγος που ουσιαστικά δεν ασκήθηκε κάποια ιδιαίτερη κριτική, εκτός από το ελεγχόμενοι και ελέγχοντες για τα διοικητικά συμβούλια των φορέων λειτουργίας των λαϊκών αγορών. Αυτό θυμάμαι ότι ακούστηκε πάρα πολύ. Δεν ακούστηκε λοιπόν μια ιδιαίτερη κριτική και όλοι εστίασαν στο θέμα των υποκλοπών.

Τώρα επιτρέψτε μου δύο κουβέντες χωρίς να κάνω κατάχρηση του χρόνου. Θέλετε γιατί ήμουνα πολλά χρόνια Δήμαρχος, θέλετε γιατί το επάγγελμά μου είναι μηχανικός, θεωρώ ότι κάποιες παρατάξεις δεν έχουν επαφή με την κοινωνία. Όταν ακούω από τη συνάδελφο το «Μητσοτάκης ΑΕ» δεν είναι ότι το βρίσκω απλώς αφελές έως φτηνό και σίγουρα πολιτικά αναποτελεσματικό, αλλά θεωρώ ότι τέτοιοι λαϊκισμοί δεν γινόταν ούτε στις παρατάξεις που είχαμε στα πανεπιστήμια.

Τώρα, η ιστορία των υποκλοπών δεν είχε -σας διαβεβαιώνω επειδή είμαστε μέσα στην κοινωνία- ποτέ ιδιαίτερη απήχηση. Και ειδικά μετά τα γεγονότα του Βελγίου έπρεπε όλα τα πολιτικά κόμματα να καταλάβουν ότι δεν έχει πλέον πολιτικό ζουμί. Γιατί ξέρετε τι λέει η κοινή γνώμη; Α, στο Βέλγιο πώς τους πιάσανε; Τους πιάσανε γιατί τους παρακολουθούσαν. Αυτή είναι η πραγματικότητα. Αλλά τα κόμματα δεν θέλουν να το δουν αυτό. Και βλέπετε ότι ο ΣΥΡΙΖΑ αντί να ζητάει μια γρήγορη δικαστική διερεύνηση την οποία ζητά ο ίδιος ο Πρωθυπουργός, συνεχίζει τη γνωστή από το παρελθόν τακτική της συστηματικής διαστρέβλωση της πραγματικότητας. Και το είδαμε και απόψε.

Δεν μπορώ να καταλάβω ποιος είναι αυτός που είπε ότι αυτοί οι κωδικοί που ακούγονται είναι κωδικοί ντε και καλά της ΕΥΠ και δεν είναι από κάποιον ιδιώτη που παρακολουθεί με τους δικούς του μηχανισμούς; Γιατί όπως ξέρετε με τα συστήματα αυτά τα Predator –πώς τα λένε;- ο οποιοσδήποτε μπορεί να παρακολουθεί οποιονδήποτε.

Εν πάση περιπτώσει γιατί δεν ζητάτε να γίνει σύντομα δικαστική διερεύνηση, ώστε να ξεκαθαριστεί αυτό το πράγμα;

Και τώρα έρχομαι και στο ΠΑΣΟΚ-ΚΙΝΑΛ. Κάποτε ήμουν εδώ, μέσα στην Αίθουσα όταν είπε ο κ. Γεραπετρίτης «καλέσαμε τον Αρχηγό του ΠΑΣΟΚ να έρθει να του πει η ΕΥΠ γιατί τον παρακολουθούσαν». Ο κ. Ανδρουλάκης αντί να το δει έτσι και να κλείσει το θέμα εκεί, θεώρησε ότι από αυτό θα έχει πολιτικό όφελος. Και έρχονται τώρα τα γεγονότα του Βελγίου και τον φέρνουν σε τόσο δύσκολη θέση. Και όχι μόνο τον φέρουν σε δύσκολη θέση, αλλά κάνει και το λάθος και μπερδεύει τα πράγματα ακόμη περισσότερο με αυτή την ανακοίνωση, η οποία νομίζω ότι πολιτικά το καταβαραθρώνει. Αυτή είναι η άποψή μου.

Το νομοσχέδιο λοιπόν, για να κλείσω με αυτό, προφανώς είναι ένα χρήσιμο νομοσχέδιο. Η συζήτηση ήταν μια χρήσιμη συζήτηση. Θέλω από αυτό το Βήμα ως εισηγητής να ευχαριστήσω τον Υπουργό γιατί πραγματικά εγώ χαίρομαι να σας ακούω, Υπουργέ μου, για τον τρόπο με τον οποίο αναπτύσσετε τα επιχειρήματά σας και για τα επιχειρήματά σας.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Κοτρωνιά.

Κλείνουμε με τον Υπουργό Εσωτερικών, τον κ. Βορίδη.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ πολύ, κύριε Πρόεδρε.

Δεν ξέρω αν εγώ διάβασα κάτι λάθος σε αυτά τα οποία είπε ο κ. Ανδρουλάκης, αλλά τα διαβάζω τώρα, έχουν αναρτηθεί, απ’ ό,τι κατάλαβα μίλησε στον ΑΝΤ1 για αυτό. Αν τα γράφουν λάθος, τι να σας πω; Καταλαβαίνω ότι είναι απομαγνητοφώνηση, καταγράφουν τον λόγο του. Λέει «Δεν είμαι δικαστής. Από την προηγούμενη εβδομάδα με ξένισε η αναφορά στο Κατάρ και πήρα δημοσίως αποστάσεις από τις θέσεις της. Επί της ουσίας δεν ξέρω πού θα πάει αυτή η υπόθεση. Χθες βράδυ πήρα την απόφαση αυτή της διαγραφής για να προστατεύσω την παράταξη. Η διαγραφή έγινε για πολιτικούς λόγους».

Οι πολιτικοί λόγοι ποιοι είναι; Η διαφθορά; Γιατί εν συνεχεία κάνει μία ανάλυση στην οποία λέει «γιατί δεν ακολούθησε τη γραμμή του ΠΑΣΟΚ, γιατί δεν ακολούθησε τη γραμμή στις υποκλοπές, γιατί δεν ήταν καλή η ομιλία που έκανε για το θέμα των εργασιακών δικαιωμάτων στο Κατάρ» και η άλλη είναι κρατούμενη. Όταν ο άλλος είναι κρατούμενος και τον έχουν πιάσει με τις σακούλες, τι πολιτικοί λόγοι; Λες τον διαγράφω γιατί τον πιάσανε με σακούλες. Κάνει μια ολόκληρη επιχειρηματολογία για να «μεταφέρει» την ευθύνη για την κυρία Καϊλή που; Στον Μητσοτάκη! Με συγχωρείτε τώρα, είναι κανονικό πράγμα αυτό;

Τα πράγματα είναι απλά. Εγώ δεν λέω ποιος φταίει και ποιος δεν φταίει, σας το είπα από την αρχή. Εγώ δεν λέω ότι φταίει η συλλήβδην το ΠΑΣΟΚ, επειδή μία Βουλευτής του κάνει μία κακή πράξη, αν κριθεί τελικώς ότι την έκανε. Αλλά η στάση ενός κόμματος δεν μπορεί να είναι -δεν είναι σοβαρό αυτό- «ξέρετε, δεν είναι δικιά μου, είναι δικιά σας και εγώ δεν τη διέγραψα, επειδή την πιάσανε με τις σακούλες, αλλά επειδή είχα πολιτική διαφωνία μαζί της». Άμα έχεις πολιτική διαφωνία γιατί δεν τη διέγραψες όταν ανέκυψε;

Άρα λοιπόν όλη η προσπάθεια αυτή ήταν μία προσπάθεια η οποία πέφτει στο κενό και προξενεί θυμηδία. Το αντιλαμβάνεστε όταν να λες για έναν Βουλευτή σου που τον πιάσανε ότι δεν είναι δικός σου, αλλά είναι ενός άλλου, γιατί είναι δούρειος ίππος του άλλου στην πραγματικότητα. Προσπαθώντας τι; Να αποσείσεις τις ευθύνες για την πράξη της; Μα, οι ευθύνες για την πράξη της εγώ λέω ότι το ΠΑΣΟΚ θα είχε, αν δεν την διέγραφε με καθαρό τρόπο.

Εγώ δεν λέω ότι τα κόμματα είναι όλα διεφθαρμένα, επειδή κάποιος θα κάνει μια κακή πράξη. Ποτέ δεν το έχω ισχυριστεί αυτό και το πιστεύω αυτό. Λέω όμως ότι τα κόμματα καθαρίζουν όταν έχουμε καθαρές τοποθετήσεις απέναντι σε τέτοιες συμπεριφορές και δεν προσπαθούν να πουν ότι «όχι, δεν είναι δικός μου, είναι ενός άλλου».

Έπειτα διαβάσατε κάτι για την Ένωση για τα Δικαιώματα του Ανθρώπου. Εγώ, όπως ξέρετε, πάντα θέλω να ακούω τις κριτικές. Απ’ ό,τι καταλαβαίνω εστιάζουν στο ότι δεν είναι εκπαιδευμένη η αστυνομία και εστιάζουν στο ότι δεν υπάρχει και κανονισμός λειτουργίας της αστυνομίας αυτή τη στιγμή και σου λέει αυτό είναι πάρα πολύ επικίνδυνο και μας ανησυχεί ο κατασταλτικός χαρακτήρας.

Άρθρο 12: «Εισαγωγική εκπαίδευση και επιμόρφωση». Δεν θυμάμαι σε κανένα προηγούμενο νομοθέτημα για δημοτική αστυνομία σε όλες τις παρεμβάσεις που έχουν γίνει να υπάρχει τόσο εκτενής ανάλυση στον τρόπο με τον οποίο θα εκπαιδευτούν οι δημοτικοί αστυνομικοί. Θα διέφυγε στην Επιτροπή η ανάγνωση του συγκεκριμένου άρθρου. Δεν το είδα, παρέπεσε.

Όπως επίσης στο άρθρο 34 παράγραφος 5 «Με απόφαση του Υπουργού Εσωτερικών η οποία εκδίδεται κατόπιν γνώμης της ΚΕΔΕ εκδίδεται ο κανονισμός λειτουργίας της δημοτικής αστυνομίας». Μήπως θα έπρεπε να μην νομοθετήσουμε και να περιμένουμε να εκδώσουμε τον κανονισμό λειτουργίας προτού νομοθετήσουμε; Δίνεται νομοθετική εξουσιοδότηση, προκειμένου να υπάρξει ο κανονισμός λειτουργίας.

Γιατί αισθάνεται την ανάγκη λοιπόν το συγκεκριμένο όργανο να βγάλει αυτή την ανακοίνωση; Γιατί έτσι θέλει να διατυπώσει προφανώς τη δική του κατεύθυνση απέναντι στα ζητήματα της αστυνόμευσης. Σεβαστό, αλλά τουλάχιστον να λέμε ακριβή πράγματα. Εγώ δεν έχω πρόβλημα με το τι διατυπώνει η Αριστερά. Δεν της αρέσει η καταστολή. Να ‘χαμε να λέγαμε. Όπου και να βρέθηκε η Αριστερά στην εξουσία συνοδεύτηκε από τη σκληρότερη δυνατή καταστολή, αλλά δεν της αρέσει η καταστολή. Εντάξει, τώρα τα λέμε αυτά.

Αλλά πάμε τώρα παρακάτω.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Δικό σας είναι το δόγμα «νόμος και τάξη».

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ναι, ναι. Εγώ το πιστεύω πάρα πολύ. Τον πιστεύω και τον νόμο, και την τάξη, και την ευνομία. Θεωρώ μάλιστα ότι προστατεύει τα δικαιώματα των πολιτών το να έχεις ένα ευνομούμενο κράτος, το οποίο μπορεί αποτελεσματικά να εφαρμόζει τους νόμους που έχει ψηφίσει ένα δημοκρατικά εκλεγμένο κοινοβούλιο.

Να ξεκαθαρίσουμε και κάτι, για να τελειώσουμε τα θέματα μας.

Κυρία Πούλιου, την είδα την τοποθέτησή σας. Εσείς θεωρείτε, έτσι όμορφα κι άνετα, ότι αυτό που έχουμε βάλει στο νομοσχέδιο για τις προσλήψεις της δημοτικής αστυνομίας είναι ρουσφετολογικό και θα τους διορίσει η Νέα Δημοκρατία; Θέλω να μου το εξηγήσετε αυτό. Γιατί αυτό είπε ο Ραγκούσης.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Εσείς δεν είπατε για την ενισχυμένη μοριοδότηση;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Εγώ είπα ότι υπάρχουν -και το ξαναδιαβάζω- δύο εξαιρέσεις συγκεκριμένες, οι όποιες εξαιρέσεις αφορούν -τα λέω τώρα πιο αναλυτικά μιας και το θέσατε- τους εφέδρους αξιωματικούς σε ειδικές δυνάμεις, τους εθελοντές πενταετούς υποχρέωσης και τους επαγγελματίες οπλίτες στις Ένοπλες Δυνάμεις στην Προεδρική Φρουρά που τους δίνουμε μια συγκεκριμένη μοριοδότηση. Το ρουσφέτι της Νέας Δημοκρατίας λοιπόν είναι ότι λέει άνθρωποι οι οποίοι έχουν αυτές τις ειδικές κατηγορίες εκπαίδευσης, άρα έχουν κατά τεκμήριο μία μεγαλύτερη γνώση στα ζητήματα, ας το πω, της εκπαίδευσης αστυνομικού χαρακτήρα, αυτά τα σώματα, σε αυτούς λοιπόν εμείς τους δίνουμε κάποιο πρόσθετο μόριο. Αυτό εσείς το καταλάβατε ότι θα βάλω εγώ όποιους θέλω;

Γιατί έχετε την ανάγκη να λέτε τέτοια πράγματα; Δεν υπάρχει λόγος. Μπορείτε να κάνετε κριτική σε άλλα σημεία. Αλλά να μου λέτε εγώ, που εγκαθιδρύω το ΑΣΕΠ, εγώ, που βάζω την πρόσληψη με το ΑΣΕΠ, εγώ, που παραπέμπω ευθέως στο ΑΣΕΠ, που καθορίζω ένα αυστηρότατο και συγκεκριμένο σύστημα προσλήψεων να μου λέει ο κοινοβουλευτικός εκπρόσωπος του ΣΥΡΙΖΑ –δεν μου το λέει και ένας τυχαίος τώρα δεν είναι κάποιος στον δρόμο, διάβασε το νομοθέτημα, το είδε, το εξέτασε, το πρόσεξε μελετηρά, εμπεριστατωμένη κριτική, όλο αυτό- ότι αυτό είναι το ρουσφετολογικό; Δεν το επαναλάβατε και σας τιμά. Είναι απίστευτο να ακούγεται τέτοιου τύπου κριτική.

Και τελειώνω με το ΣτΕ. Ευχαριστώ θερμά για την παρακίνηση νομοθέτησης για αυτήν την απόφαση. Θέλετε να προσδιορίσετε και την κατεύθυνση της νομοθέτησης; Με δυο λόγια, καταλαβαίνω ότι δημιουργείται πρόβλημα, βεβαίως. Καταλαβαίνω ότι δημιουργείται αναστάτωση, σωστά. Καταλαβαίνω ότι πρέπει να νομοθετήσουμε. Ευχαριστώ που με παρακινείτε. Θα το κάνω. Θέλετε να μου πείτε, για να είναι πλήρης η τοποθέτησή σας, και σε ποια κατεύθυνση θέλετε να νομοθετήσω; Επαναφέροντας την απλή αναλογική που έχετε ψηφίσει;

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Εσείς είστε νομικός.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Εγώ είμαι, βεβαία, είμαι όλα αυτά που λέτε. Αλλά λέω τώρα εσείς ως πολιτική δύναμη θέλετε να μου πείτε σε ποια κατεύθυνση να νομοθετήσω;

Εγώ λέω ότι θα συμμορφωθώ με την απόφαση του ΣτΕ, αλλά ξεκαθαρίζω ότι θέλω να διασφαλίσω την κυβερνησιμότητα στους δήμους και ότι το σύστημα της απλής αναλογικής είναι ένα σύστημα το οποίο υπονομεύει την κυβερνησιμότητα στους δήμους.

Μπορώ να ακούσω από τον ΣΥΡΙΖΑ τι θα ήθελε να κάνω; Δεν λέω ότι θα το κάνω, αλλά μόνο για να έχουμε καλή κουβέντα. Άρα λοιπόν το λέω γιατί όλοι πρέπει να είμαστε ξεκάθαροι. Δεν είναι σωστό για ένα κόμμα, όπως η Αξιωματική Αντιπολίτευση, να πηγαίνει στους δημάρχους να τους λέει κάτι, να έρχεται στη Βουλή να λέει κάτι άλλο, να πηγαίνει στους Περιφερειάρχες να λέει ένα τρίτο και να ξανάρχεται στη Βουλή να λέει ένα τέταρτο.

Λοιπόν, να σταθεροποιηθείτε, να πείτε καθαρά τι θέλετε και εδώ είμαστε μετά να ακούσουμε πολύ εποικοδομητικά και παραγωγικά όλες σας τις προτάσεις.

Ευχαριστώ πάρα πολύ, κύριε Πρόεδρε για την ανοχή σας, πρωτίστως και κυρίως τον συνάδελφο της Νέας Δημοκρατίας που στήριξε όλη αυτή την προσπάθεια της Κυβέρνησης, αλλά και τους συναδέλφους για την κριτική τους και για τα σχόλια τους.

Ευχαριστώ πάρα πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε. Ήταν πολλά, ήταν ενδιαφέροντα, απασχολούσαν πολύ κόσμο και γι’ αυτό και ήμασταν και λίγο ελαστικοί.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Για την τροπολογία δεν μας είπατε, για τα αποτεφρωτήρια.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Τοποθετήθηκα για τις τροπολογίες. Απορρίπτω όλες τις τροπολογίες της αντιπολίτευσης, όχι γιατί δεν είμαι συναινετικός -βεβαίως και γι’ αυτό ενδεχομένως-, άλλα κυρίως για το εξής: Η μία, η οποία προέρχεται από το ΠΑΣΟΚ, είναι εκπρόθεσμη. Όλες, όμως, απαιτούν συναποδοχή από διαφορετικά Υπουργεία. Είναι συναρμοδιότητα διαφόρων Υπουργείων, άρα δεν είμαι μόνος μου σε αυτό.

Κρατώ, όμως, την τροπολογία σας, προκειμένου να τη δούμε, να την εξετάσω με τους συναδέλφους στην Κυβέρνηση και να δούμε τι είναι αυτό που μπορεί να αξιοποιηθεί.

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, των τροπολογιών και το σύνολο του σχεδίου νόμου του Υπουργείου Εσωτερικών «Δημοτική αστυνομία, φορείς λαϊκών αγορών, απλούστευση διαδικασιών μεταξύ ΟΤΑ και αποκεντρωμένων διοικήσεων, ρυθμίσεις εξομάλυνσης της εκλογικής διαδικασίας κατοίκων εξωτερικού και λοιπές ρυθμίσεις του Υπουργείου Εσωτερικών».

Εισερχόμαστε στην ψήφιση επί της αρχής, των άρθρων και των τροπολογιών. Η ψήφισή τους θα γίνει χωριστά.

Επισημαίνουμε ότι η ψηφοφορία περιλαμβάνει την αρχή του νομοσχεδίου, εκατόν δεκαεπτά άρθρα, τέσσερις τροπολογίες, το τελευταίο άρθρο καθώς και το σύνολο του νομοσχεδίου.

Παρακαλώ πολύ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Απόστολος Αβδελάς):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Απόστολος Αβδελάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

|  |
| --- |
| «Δημοτική αστυνομία, φορείς λαϊκών αγορών, απλούστευση διαδικασιών μεταξύ ΟΤΑ και αποκεντρωμένων διοικήσεων, ρυθμίσεις εξομάλυνσης της εκλογικής διαδικασίας κατοίκων εξωτερικού και λοιπές ρυθμίσεις του Υπουργείου Εσωτερικών» |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 3 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 5 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 9 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 12 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 22 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 25 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 31 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 33 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 34 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 36 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 37 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 38 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 40 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 41 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 42 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 44 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 46 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 47 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 48 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 49 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 50 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 51 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 52 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 53 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 54 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 55 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 56 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 57 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 58 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 59 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 60 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 61 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 62 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 63 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 64 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 65 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 66 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 67 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 68 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 69 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 70 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 71 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 72 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 73 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 74 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 75 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 76 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 77 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 78 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 79 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 80 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 81 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 82 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 83 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 84 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 85 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 86 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 87 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 88 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 89 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 90 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 91 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 92 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 93 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 94 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 95 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 96 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 97 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 98 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 99 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 100 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 101 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 102 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 103 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 104 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 105 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 106 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 107 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 108 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 109 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 110 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 111 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 112 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 113 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 114 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 115 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 116 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 117 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. τροπ. 1516/139 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Υπ. τροπ. 1517/140 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Υπ. τροπ. 1519/142 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. Τροπ. 1520/143 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

**ΠΡΟΕΔΡΕΥΩΝ (Απόστολος Αβδελάς):** Συνεπώς, το σχέδιο νόμου του Υπουργείου Εσωτερικών: «Δημοτική Αστυνομία, Φορείς Λαϊκών Αγορών, απλούστευση διαδικασιών μεταξύ ΟΤΑ και Αποκεντρωμένων Διοικήσεων, ρυθμίσεις εξομάλυνσης της εκλογικής διαδικασίας κατοίκων εξωτερικού και λοιπές ρυθμίσεις του Υπουργείου Εσωτερικών» έγινε δεκτό κατά πλειοψηφία σε μόνη συζήτηση επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 22.34΄ λύεται η συνεδρίαση για αύριο, ημέρα Τρίτη 13 Δεκεμβρίου 2022 και ώρα 18.00΄, με αντικείμενο εργασιών του Σώματος: νομοθετική εργασία, μόνη συζήτηση και ψήφιση επί του σχεδίου νόμου του Υπουργείου οικονομικών «Κύρωση του Κρατικού Προϋπολογισμού οικονομικού έτους 2023».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**