(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΠΗ΄

Παρασκευή 10 Σεπτεμβρίου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Ανακοίνωση του δελτίου επίκαιρων ερωτήσεων της Δευτέρας 13 Σεπτεμβρίου 2021, σελ.   
3. Συζήτηση επίκαιρης ερώτησης προς την Υπουργό Παιδείας και Θρησκευμάτων, με θέμα: «Χωρίς εκπροσώπηση το Πανεπιστημιακό Ίδρυμα των Σερρών στην Διοίκηση του «Διεθνούς Πανεπιστημίου Ελλάδας» (ΔΙΠΑΕ)», σελ.

ΠΡΟΕΔΡΕΥΩΝ

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:  
ΜΠΟΥΡΑΣ Α. , σελ.  
  
Β. Επί της επίκαιρης ερώτησης:  
ΜΠΟΥΜΠΑΣ Κ. , σελ.  
ΣΥΡΙΓΟΣ Ά. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΠΗ΄

Παρασκευή 10 Σεπτεμβρίου 2021

Αθήνα, σήμερα στις 10 Σεπτεμβρίου 2021, ημέρα Παρασκευή και ώρα 9.02΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ.**

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, καλημέρα σας. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 8-9-2021 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΠΖ΄ συνεδριάσεώς του, της Τετάρτης 8 Σεπτεμβρίου 2021, σε ό,τι αφορά την ψήφιση στο σύνολο των σχεδίων νόμου:

α) «Κύρωση του Πρωτοκόλλου Τροποποίησης της Συμφωνίας για το Πρόγραμμα Συνεργασίας Διμερούς Αναπτυξιακής Βοήθειας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Αλβανίας, που υπογράφηκε στην Αθήνα, στις 20 Δεκεμβρίου 2001».

β) «Κύρωση της Συμφωνίας για τη λήξη ισχύος των Διμερών Επενδυτικών Συμφωνιών μεταξύ των κρατών μελών της Ευρωπαϊκής Ένωσης»)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από την κ. Σοφία - Χάιδω Ασημακοπούλου, Βουλευτή Β΄ Πειραιώς, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 2α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελίδα 2β)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν εισέλθουμε στη συζήτηση του σημερινού δελτίου των επικαίρων ερωτήσεων επιτρέψτε μου να ανακοινώσω στο Σώμα το δελτίο επικαίρων ερωτήσεων της Δευτέρας 13 Σεπτεμβρίου 2021.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1012/30-8-2021 επίκαιρη ερώτηση του Βουλευτή Ρεθύμνου του ΣΥΡΙΖΑ - Προοδευτική Συμμαχία κ. Ανδρέα Ξανθού προς τον Υπουργό Υγείας, με θέμα: «Το ΕΣΥ θα καταρρεύσει αν η κυβέρνηση θέσει σε αργία ανεμβολίαστο προσωπικό - άμεση αναστολή εφαρμογής του ν. 4820/2021».

2. Η με αριθμό 1017/6-9-2021 επίκαιρη ερώτηση του Βουλευτή Βοιωτίας του Κινήματος Αλλαγής κ. Γεώργιου Μουλκιώτη προς τον Υπουργό Υγείας, με θέμα: «Η κοινωνία της Βοιωτίας απαιτεί ξεκάθαρες απαντήσεις για το τι μέλλει γενέσθαι με το Γ.Ν. Θήβας».

3. Η με αριθμό 1019/6-9-2021 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εργασίας και Κοινωνικών Υποθέσεων, με θέμα: «Τα αναγκαία μέτρα για την καθολική στήριξη της επιβίωσης των μουσικών στην Κρήτη».

4. Η με αριθμό 1015/1-9-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Υγείας, με θέμα: «Αναστολή εργασίας του εμβολιασμένου συνδικαλιστή γιατρού Κ. Καταραχιά».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1 Η με αριθμό 1016/3-9-2021 επίκαιρη ερώτηση του Βουλευτή Λάρισας του ΣΥΡΙΖΑ - Προοδευτική Συμμαχία κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων, με θέμα: «Στήριξη της βαμβακοκαλλιέργειας».

2. Η με αριθμό 1018/6-9-2021 επίκαιρη ερώτηση του Βουλευτή Βοιωτίας του Κινήματος Αλλαγής κ. Γεώργιου Μουλκιώτη προς τον Υπουργό Εργασίας και Κοινωνικών Υποθέσεων, με θέμα: «Η Κυβέρνηση οφείλει να διασφαλίσει τη διατήρηση της εργατικής νομιμότητας και να αποτρέψει τις ομαδικές απολύσεις στη Βιομηχανία Φωσφορικών Λιπασμάτων Καβάλας».

3. Η με αριθμό 1020/6-9-2021 επίκαιρη ερώτηση του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Αγροτικής Ανάπτυξης και Τροφίμων, με θέμα: «Διάθεση κορινθιακής (μαύρης) σταφίδας».

4. Η με αριθμό 1022/6-9-2021 επίκαιρη ερώτηση του Βουλευτή Α΄ Ανατολικής Αττικής του ΣΥΡΙΖΑ - Προοδευτική Συμμαχία κ. Παναγιώτη (Πάνου) Σκουρολιάκου προς τον Υπουργό Υγείας, με θέμα: «Σε τραγική κατάσταση το Κέντρο Υγείας Λαυρίου».

5. Η με αριθμό 1023/6-9-2021 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Να αρθεί η δυσμενής μεταχείριση των αγροτεμαχίων που προέρχονται από κληροτεμάχια αγροτικής αποκατάστασης προσφύγων Μικρασιατών».

6. Η με αριθμό 1021/6-9-2021 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Εσωτερικών, με θέμα: «Να αποζημιωθούν όλοι οι πληγέντες για το 100% της ζημιάς που υπέστησαν από το σεισμό της 3ης Μαρτίου 2021 στους Νομούς Λάρισας και Τρικάλων».

7. Η με αριθμό 1025/6-9-2021 επίκαιρη ερώτηση του Βουλευτή Χίου του ΣΥΡΙΖΑ - Προοδευτική Συμμαχία κ. Ανδρέα Μιχαηλίδη προς τον Υπουργό Υγείας με θέμα: «Ελλείψεις και απουσία ειδικού σχεδίου για τα νησιωτικά νοσοκομεία».

8. Η με αριθμό 1024/6-9-2021 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Ψηφιακής Διακυβέρνησης με θέμα: «Να αρθεί η δυσμενής μεταχείριση των αγροτεμαχίων που προέρχονται από κληροτεμάχια αγροτικής αποκατάστασης προσφύγων Μικρασιατών».

9. Η με αριθμό 1026/6-9-2021 επίκαιρη ερώτηση της Βουλευτού Πέλλας του ΣΥΡΙΖΑ - Προοδευτική Συμμαχία κ. Θεοδώρας Τζάκρη προς τον Υπουργό Αγροτικής Ανάπτυξης και Τροφίμων, με θέμα: «Κατασκευή του φράγματος Αλμωπαίου (Καλής)».

10. Η με αριθμό 1028/6-9-2021 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υποδομών και Μεταφορών, με θέμα: «Ερωτήματα για τον Βόρειο Οδικό Άξονα Κρήτης».

11. Η με αριθμό 1027/6-9-2021 επίκαιρη ερώτηση του Βουλευτή Α΄ Θεσσαλονίκης του ΣΥΡΙΖΑ - Προοδευτική Συμμαχία κ. Αλέξανδρου (Αλέκου) Τριανταφυλλίδη προς τον Υπουργό Υγείας, με θέμα: «Εδώ και τώρα μονιμοποίηση των τεσσάρων χιλιάδων εργαζομένων του ΟΑΕΔ καθώς και του συνόλου των συμβασιούχων και των επικουρικών όλων των ειδικοτήτων στο ΕΣΥ - Θωράκιση του ΕΣΥ πριν να είναι αργά».

12. Η με αριθμό 1029/6-9-2021 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς την Υπουργό Πολιτισμού και Αθλητισμού, με θέμα: «Συμμετοχή της ΠΑΕ Α.Ο. Καβάλας 1965 στο πρωτάθλημα της Super League 2».

13. Η με αριθμό 1030/6-9-2021 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Περιβάλλοντος και Ενέργειας, με θέμα: «Αντιμετώπιση των αυξήσεων στο ρεύμα και ενίσχυση της διαφάνειας των τιμολογίων».

14. Η με αριθμό 1031/6-9-2021 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Ανάπτυξης και Επενδύσεων, με θέμα: «Προστασία και στήριξη των νοικοκυριών και ιδιαίτερα των ευάλωτων, ύστερα από το κύμα ανατιμήσεων σε βασικά καταναλωτικά αγαθά».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 7208/11-6-2021 ερώτηση του Βουλευτή Αχαΐας του ΣΥΡΙΖΑ - Προοδευτική Συμμαχία κ. Κωνσταντίνου Μάρκου προς τον Υπουργό Υγείας, με θέμα: «Η Κυβέρνηση οφείλει να δημοσιοποιήσει τα ποσοστά θνητότητας σε όλες τις μονάδες εντατικής θεραπείας της χώρας».

2. Η με αριθμό 8108/19-7-2021 ερώτηση του Βουλευτή Δράμας του ΣΥΡΙΖΑ - Προοδευτική Συμμαχία κ. Θεόφιλου Ξανθόπουλου προς τον Υπουργό Υγείας, με θέμα: «Συνεχιζόμενη υποβάθμιση και υποστελέχωση του νοσοκομείου Δράμας σε ιατρικό και νοσηλευτικό προσωπικό - Κυβερνητική απροθυμία για ουσιαστική ενίσχυσή του - Ανάθεση καθαριότητας σε εργολάβους - Σχέδια συγχώνευσης και κατάργησης μονάδων και κλινικών του νοσοκομείου».

3. Η με αριθμό 7067/4-6-2021 ερώτηση του Βουλευτή Ηρακλείου του ΣΥΡΙΖΑ - Προοδευτική Συμμαχία κ. Χαράλαμπου (Χάρη) Μαμουλάκη κ. προς τον Υπουργό Υποδομών και Μεταφορών, με θέμα: «Ερωτηματικά για την χρηματοδότηση και το κόστος των διοδίων του ΒΟΑΚ».

Επίσης, με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής:

«Με την παρούσα σάς ενημερώνουμε σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου της Παρασκευής 10 Σεπτεμβρίου 2021 ότι η υπ’ αριθμόν 1614/1-9-2021 επίκαιρη ερώτηση θα απαντηθεί από τον Υφυπουργό Παιδείας και Θρησκευμάτων κ. Ευάγγελο Συρίγο.

Ο Γενικός Γραμματέας Νομικών και Κοινοβουλευτικών Θεμάτων Στυλιανός - Ιωάννης Κουτνατζής».

Θα συζητηθεί η δεύτερη επίκαιρη ερώτηση του πρώτου κύκλου με αριθμό 1014/1-9-2021 του Βουλευτή Σερρών της Ελληνικής Λύσης κ. Κωνσταντίνου Μπούμπα προς την Υπουργό Παιδείας και Θρησκευμάτων, με θέμα: «Χωρίς εκπροσώπηση το Πανεπιστημιακό Ίδρυμα των Σερρών στην Διοίκηση του Διεθνούς Πανεπιστημίου Ελλάδας (ΔΙΠΑΕ)».

Κύριε Μπούμπα, έχετε τον λόγο για την πρωτολογία σας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ πολύ, κύριε Πρόεδρε.

Κύριε Υπουργέ, καλημέρα σας.

Κυρίες και κύριοι, είναι ένα μεγάλο ζήτημα το οποίο έχει να κάνει με έναν αποκλεισμό στον νέο θεσμό της τριτοβάθμιας εκπαίδευσης που τον υπηρετείτε, το Διεθνές Πανεπιστήμιο Ελλάδος. Εδώ γεννάται το ερώτημα στην κεντρική Μακεδονία ο Νομός Σερρών από την αρχή της νέας σύνθεσης του διοικητικού συμβουλίου έχει αποκλειστεί από εκπροσώπηση με αποτέλεσμα να αισθάνεται παραγκωνισμένος, περιθωριοποιημένος και να μην μπορεί να λειτουργήσει, να υπάρχει μια εύρυθμη λειτουργία, μία ευταξία σε ό,τι αφορά το Πανεπιστήμιο των Σερρών, το campus των Σερρών, όπως χαρακτηριστικά λέγεται στην περιφερειακή ενότητα.

Στο νέο δεκαπενταμελές διοικητικό συμβούλιο δεν υπάρχει εκπρόσωπος με αποτέλεσμα βασικές λειτουργικές ανάγκες, αλλά και προβλήματα που έχει το Διεθνές Πανεπιστήμιο -το παράρτημα των Σερρών- να μην μπορεί να τα εξωτερικεύσει.

Μιλάμε για ένα πρώην ΤΕΙ και για ένα παράρτημα στις Σέρρες με μεγάλη ιστορία και εκπαιδευτική δράση. Και καθότι υπηρετείτε και εκπροσωπείτε την τριτοβάθμια εκπαίδευση ξέρετε ότι αν αισθάνεται αποκλεισμένο ένα πανεπιστημιακό τμήμα δημιουργούνται τα χίλια μύρια προβλήματα. Μιλάμε για ένα Διεθνές Πανεπιστήμιο πλέον που έχει θεσπιστεί με πάρα πολλές αδυναμίες, για να πούμε την αλήθεια, αλλά το οξύμωρο είναι ότι οι δύο όμοροι νόμοι, δηλαδή ο Νομός Θεσσαλονίκης και ο Νομός Καβάλας εκπροσωπούνται.

Ο Νομός Καβάλας, μάλιστα διοικητικά ανήκει –και το ξέρετε- στην ανατολική Μακεδονία και Θράκη. Τουναντίον, εκπροσωπείται.

Οι Σέρρες, λοιπόν, με δεκαπέντε χιλιάδες εννιακόσιους είκοσι τέσσερις φοιτητές, με ογδόντα έξι καθηγητές μόνιμους, αναπληρωτές και επικουρικούς, με επτά τμήματα που μπορούμε να τα αναφέρουμε, με πενήντα διοικητικούς υπαλλήλους, με είκοσι έξι ειδικούς συμβούλους, τεχνικούς και διοικητικούς, με εκατόν πενήντα περίπου άλλους υπαλλήλους και πέρα από τους δεκαπέντε χιλιάδες εννιακόσιους είκοσι τέσσερις προπτυχιακούς φοιτητές και με άλλους πεντακόσιους μεταπτυχιακούς, αντιλαμβάνεστε ότι ο νομός αυτός που είναι και η γενέτειρα του ιδρυτή του κόμματός σας και συμπλέετε και πρεσβεύετε ιδεολογικά, του Κωνσταντίνου Καραμανλή από την ίδρυση του κόμματός σας το 1974, αισθάνεται παραμελημένος. Αισθάνεται παραγκωνισμένος και δεν μπορεί να λειτουργήσει.

Σύμφωνα τώρα με τα στοιχεία που έχουμε, έπρεπε τουλάχιστον να υπάρχουν τρεις εκπρόσωποι μέσα στο νέο διοικητικό συμβούλιο σε ό,τι αφορά τα συστατικά μέρη που το απαρτίζουν, για να λειτουργήσει με βάση τους φοιτητές, τις σχολές και τους καθηγητές. Παρά ταύτα, λοιπόν, υπάρχει αυτή η στεναχώρια, αυτή η απόγνωση, αυτό το παράπονο, αλλά και η δυσλειτουργία του τμήματος που βλέπουν να μαραζώνει και δεν μπορεί να εξωτερικεύσει τα προβλήματα. Και εδώ ερωτάστε: Γιατί ενώ έχουμε καταθέσει εδώ και ένα χρόνο –την έχω μπροστά μου- ως Ελληνική Λύση ερώτηση προς την Υπουργό Παιδείας την κ. Νίκη Κεραμέως και συγκεκριμένα στις 14 Σεπτεμβρίου με αριθμό πρωτοκόλλου 9528 δεν πήραμε ούτε μια απάντηση; Με συγχωρείτε πολύ κύριε Υπουργέ, αλλά έτσι δεν μπορεί να λειτουργήσει ο κοινοβουλευτισμός. Επιτάσσει, λοιπόν, το δημοκρατικό πολίτευμα και η εύρυθμη λειτουργία του κοινοβουλευτικού μας συστήματος να έχουμε απάντηση. Πείτε μου, λοιπόν, ως αρμόδιος Υπουργός στην τριτοβάθμια εκπαίδευση με μεγάλη πανεπιστημιακή εμπειρία και στα ξένα πανεπιστήμια και κυρίως στην Αγγλία, εάν υπάρχει μια ισόρροπη αντιμετώπιση, ισονομία ισοπολιτείας να χρήζει η λειτουργία του «ΔΙΠΑΕ» σε ό,τι αφορά το campus των Σερρών.

Σας ευχαριστώ θερμά.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Μπούμπα.

Ο Υπουργός κ. Συρίγος έχει τον λόγο για την πρωτολογία του.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Καλημέρα σας αγαπητέ συνάδελφε κύριε Μπούμπα και ευχαριστώ πολύ για την ερώτησή σας.

Θα μου επιτρέψετε να αναφερθώ λίγο στην ιστορία του Διεθνούς Πανεπιστημίου Ελλάδος. Δημιουργείται στα τέλη της πρώτης δεκαετίας του 2000 και ο στόχος του είναι να τραβήξει φοιτητές από την ευρύτερη περιοχή, την ευρύτερη γεωγραφική περιοχή που βρίσκεται η χώρα μας, εξ ου και ο όρος Διεθνές Πανεπιστήμιο, μέσω ξενόγλωσσων προγραμμάτων, τα οποία απευθύνονται είτε σε Έλληνες είτε σε ξένους φοιτητές και να βοηθήσει τη Θεσσαλονίκη να αποκτήσει μια θέση στην ευρωπαϊκή πανεπιστημιακή σκηνή.

Για αρκετά χρόνια λειτούργησε με μεταπτυχιακά προγράμματα αγγλόφωνα, μέχρι που το 2019 η τότε κυβέρνηση αποφάσισε κάτω από την ομπρέλα του Διεθνές Πανεπιστημίου να κολλήσει μια σειρά από τμήματα πρώην ΤΕΙ, τα οποία μετεξελίχθηκαν μέσα σε μια νύχτα σε ΑΕΙ, με απόφαση της Βουλής. Έτσι έχουμε ένα πανεπιστήμιο που εκτείνεται σε επτά πόλεις, στη Θεσσαλονίκη, στην Κατερίνη, στις Σέρρες, στο Κιλκίς, στην Καβάλα, στη Δράμα. Μέχρι και στο Διδυμότειχο υπάρχει παράρτημα του Διεθνούς Πανεπιστημίου Ελλάδος. Στο Διδυμότειχο, τριακόσια πενήντα χιλιόμετρα μακριά από την έδρα του «ΔΙΠΑΕ».

Σύμφωνα, λοιπόν, με τους τρόπους που ιδρύθηκε όλο αυτό το περίεργο πανεπιστήμιο υπό την έννοια της τεράστιας εκτάσεως, μεταβατικά αποφασίστηκε να διοικείται από μια διοικούσα επιτροπή η οποία έχει τις αρμοδιότητες της συγκλήτου. Η διοικούσα επιτροπή θα είναι σε ισχύ μέχρι τις 31-8-2022. Και στη συγκεκριμένη διοικούσα επιτροπή συμμετέχουν οι εκλεγμένοι κοσμήτορες έξι διαφορετικών σχολών οι οποίες είναι στο Διεθνές Πανεπιστήμιο. Είναι Οικονομίας και Διοίκησης με έδρα τη Θεσσαλονίκη, Κοινωνικών Επιστημών και Επιστημών Υγείας -δύο διαφορετικές σχολές- πάλι με έδρα τη Θεσσαλονίκη, Θετικών Επιστημών με έδρα την Καβάλα, Γεωτεχνικών Επιστημών με έδρα τη Δράμα και Μηχανικών με έδρα τις Σέρρες.

Στην προκειμένη περίπτωση, λοιπόν, συμμετέχει κοσμήτορας από τη Σχολή Μηχανικών, που έχει έδρα τις Σέρρες. Θα μου πείτε: Και πού μένει ο συγκεκριμένος κοσμήτορας; Η απάντηση είναι ότι προέρχεται από σχολή, από τμήμα, το οποίο είναι στη Θεσσαλονίκη. Είναι γεγονός, αλλά η Σχολή Μηχανικών έχει έδρα τις Σέρρες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Στη δευτερολογία μου θα εξηγήσω λίγα περισσότερα γι’ αυτό το πράγμα.

**ΠΡΟΕΔΡΕΥΩΝ (Αθανάσιος Μπούρας):** Εάν θέλετε, κύριε Υπουργέ, συνεχίστε.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Το θέμα είναι ότι από τις έξι σχολές που έχουμε στο Διεθνές Πανεπιστήμιο, στην πραγματικότητα σε μία μόνο, στη Σχολή Θετικών Επιστημών, που έχει έδρα την Καβάλα, ο κοσμήτορας μένει πραγματικά στην Καβάλα. Στη διοικούσα επιτροπή υπάρχει πρόσωπο το οποίο συμμετέχει και είναι από τις Σέρρες και μένει στις Σέρρες, αλλά είναι γεγονός ότι υπηρετεί σε σχολή, σε τμήμα της Καβάλας.

Αυτά είναι τα αποτελέσματα αυτών των σχεδιασμών οι οποίοι έγιναν το 2019 στο πόδι και οι οποίες θα διαρκέσουν μέχρι να προχωρήσουμε σε κανονική εκλογή νέων μελών πρυτανικού συμβουλίου, όπως ορίζει ο νόμος, που θα αρχίσει τη λειτουργία του μετά την 31η Αυγούστου του 2022.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστούμε, κύριε Υπουργέ.

Τον λόγο έχει ο κ. Μπούμπας για τη δευτερολογία του.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Εγώ, κύριε Υπουργέ, να συμφωνήσω ότι αυτό το σχήμα, όπου εν μία νυκτί τα τεχνολογικά εκπαιδευτικά ιδρύματα έγιναν Διεθνές Πανεπιστήμιο, ενώ η χώρα μας έπρεπε να δώσει μια βαρύτητα στην τεχνολογική εκπαίδευση, έγινε στο πόδι. Συζητάμε, όμως, για τον παραγωγικό κάμπο των Σερρών, όπου θα μπορούσαν να λειτουργούν καινοτόμες σχολές με μελλοντικές προοπτικές, όπως ο αγροτουρισμός, όπως η βουβαλοτροφία, όπως η ιχθυοκαλλιέργεια στη λίμνη της Κερκίνης, δηλαδή επί του πρακτέου, όπως μια σχολή τυροκομίας, όπως διάφορες άλλες σχολές και όπως η γεωθερμία, που είναι πάρα πολύ βασική σχολή και δυστυχώς τη γεωθερμία δεν την έχουμε αναπτύξει. Αυτή είναι μια συζήτηση που μπορεί να γίνει, διότι θα μπορούσαν να πρωταγωνιστήσουν οι Σέρρες σε τέτοιου είδους σχολές με μελλοντική προοπτική και τροχιά.

Το ξέρετε πολύ καλά ότι σ’ ένα πανεπιστήμιο, χωρίς τους δορυφόρους, ο πυρήνας δεν λειτουργεί. Αυτός είναι ο νόμος της φυσικής. Τώρα, το εάν γεμίσαμε δορυφόρους σε μια ακτίνα τριακοσίων πενήντα χιλιομέτρων σίγουρα αυτό είναι μία δυσλειτουργία.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Τριακοσίων πενήντα.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ναι, τόσα είπα, τριακοσίων πενήντα χιλιομέτρων. Σίγουρα υπάρχει μία δυσλειτουργία. Αυτό είναι γεγονός. Όμως, το να περιμένουν οι Σέρρες τις εκλογές, που έπρεπε να γίνουν χθες, για να λειτουργήσει επί του πρακτέου και επί της ουσίας, για να είναι γόνιμο και εποικοδομητικό το διοικητικό συμβούλιο, αυτό δεν γίνεται.

Απλές, λειτουργικές, καθημερινές ανάγκες δεν μπορεί το παράρτημα των Σερρών να εξυπηρετήσει, όπως το να φροντίσουμε το πράσινο, το να έχουμε κυλικείο που δεν υπάρχει, το να έχουμε σίτιση. Δηλαδή, αντιλαμβάνεστε ότι υπάρχουν καθημερινά προβλήματα και οι φοιτητές αισθάνονται παραγκωνισμένοι και παραμελημένοι σε ένα campus των Σερρών, δηλαδή σε ένα παράρτημα, που έχει Σχολή Διοίκησης, Σχολή Οικονομικών Σπουδών και Λογιστικής, Σχολή Δομικών Έργων, Σχολή Μηχανολόγων-Μηχανικών, Σχολή Πληροφορικής και Τοπογραφίας, Σχολή Πληροφορικής, Σχολή Εσωτερικής Αρχιτεκτονικής. Μιλάμε, δηλαδή, για σχολές, οι οποίες είναι καίριες σχολές για να δώσουν επαγγελματική προοπτική και τροχιά στους φοιτητές.

Ο Νομός Σερρών, που στην κεντρική Μακεδονία αυτή τη στιγμή είναι ο μεγαλύτερος γεωγραφικά νομός, που καταλαμβάνει έκταση σε όλη την κεντρική Μακεδονία γεωγραφικά, από τα Κερδύλια μέχρι το Κιλκίς, που είναι ο δεύτερος πληθυσμιακά στην κεντρική Μακεδονία, επί της ουσίας είναι αποκλεισμένος από αυτό το όργανο και δεν υπάρχει αυτή η ισόρροπη λειτουργία, δεν υπάρχει εύρυθμη λειτουργία. Το εάν το 2019, με την προηγούμενη κυβέρνηση, περάσαμε σε μία αλλαγή της τριτοβάθμιας εκπαίδευσης αυτό είναι μια ιστορία που πρέπει να σας απασχολήσει.

Για να το πω έτσι απλά, εδώ οργανόγραμμα επί της ουσίας δεν υπάρχει. Πρέπει να αποκατασταθεί αυτή η εκπροσώπηση και για τους δεκαέξι χιλιάδες φοιτητές, ασχέτως αν η έδρα, όπως είπατε, της σχολής είναι στη Θεσσαλονίκη. Επί της ουσίας δεν διοικείται από τις Σέρρες. Ο πρόεδρος του διοικητικού συμβουλίου είναι ομότιμος καθηγητής Νομικής, δηλαδή συνάδελφός σας. Εδώ έπρεπε το ένα τέταρτο να εκπροσωπείται από το Νομό Σερρών. Δηλαδή, τρία μέλη στο διοικητικό συμβούλιο έπρεπε να είναι Σερραίοι. Οπότε, αντιλαμβάνεστε και το παράπονο ενός νομού που ανέδειξε τον ηγήτορα και ιδρυτή του Κόμματός σας, τον Κωνσταντίνο Καραμανλή, αλλά που για μία ακόμη φορά είναι αποκλεισμένος.

Το συγκεκριμένο πανεπιστήμιο και συνδράμει και συμβάλλει στην τοπική οικονομία και σχολές με εκπαιδευτική παράδοση έχει και με μία προοπτική τροχιά, όπως τα επτά τμήματα που σας ανέφερα. Ενδεχομένως, μελλοντικά πρέπει να κάνετε μία συζήτηση για να αναπτύξετε και τον πρωτογενή τομέα, που εμείς ως κόμμα, ως Ελληνική Λύση δίνουμε μεγάλη βαρύτητα, για να μην αισθάνονται αποκλεισμένοι.

Εν τοιαύτη περιπτώσει, κύριε Υπουργέ, μέχρι να γίνουν εκλογές κάτι πρέπει να γίνει. Πρέπει να γίνει μία τοποθέτηση ενός Σερραίου εκεί, για να μεταλαμπαδεύει, να εξωτερικεύει, να λέει και να γνωστοποιεί τα προβλήματα λειτουργίας του παραρτήματος στο Διεθνές Πανεπιστήμιο που είναι η πόλη των Σερρών και ο Νομός Σερρών.

Δείτε το, διότι υπάρχει ένα μεγάλο παράπονο των Σερραίων. Υπάρχει μία στενοχώρια από την εκπαιδευτική κοινότητα, από τους πανεπιστημιακούς, τους φοιτητές, τους ανθρώπους που έρχονται από άλλες πόλεις, αλλά και την τοπική οικονομία και τις τοπικές αρχές. Δείτε το, λίγο με ευαισθησία απέναντι σε έναν Νομό Σερρών που χρήζει μιας καλύτερης αντιμετώπισης εν Ελλάδι απέναντι σε αυτό το ζήτημα, διότι το συγκεκριμένο τμήμα του Πανεπιστημίου και πρώην ΤΕΙ έχει δείξει μεγάλη δράση, και στις σχολές αποφοίτησης και σε κάποιες έξτρα δράσεις που έχει κάνει με σεμινάρια, με κάποιες ημερίδες, με τη σχολή επιχειρηματία σε συνεργασία με το τοπικό επιμελητήριο που φοίτησα και εγώ, με κάποιες άλλες εξωτερικές δράσεις πολιτιστικού, πολιτισμικού χαρακτήρα. Είναι κρίμα, ειλικρινά, -και υπάρχει μεγάλο παράπονο- να μην εκπροσωπείται. Πρόκειται για τη βιωσιμότητά του και για τη μελλοντική του πορεία απέναντι σε έναν νομό που πρέπει και χρήζει καλύτερης αντιμετώπισης.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Μπούμπα.

Κύριε Υπουργέ, έχετε τον λόγο για τη δική σας δευτερολογία.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Κύριε Μπούμπα, όπως σας είπα, έχουμε να κάνουμε με μια προσωρινή κατάσταση, η οποία σε λιγότερο από έναν χρόνο θα λήξει, διότι θα έχουμε εκλογές. Στις εκλογές τα τμήματα Σερρών έχουν τη δυνατότητα να εκλέξουν ανθρώπους οι οποίοι, ίσως, είναι πιο κοντά τους απ’ ό,τι είναι οι σημερινοί.

Όμως, όπως σας είπα, ήδη μέσα στη διοικούσα επιτροπή υπάρχει μέλος το οποίο είναι από τις Σέρρες. Διδάσκει στην Καβάλα, αλλά διαμένει στις Σέρρες. Επομένως υπάρχει εκπρόσωπος Σερρών. Δυστυχώς τύποις η Σχολή Μηχανικών με έδρα τις Σέρρες εκπροσωπείται. Θα μου πείτε, βέβαια, ότι δεν μένει στις Σέρρες, μένει στη Θεσσαλονίκη. Αυτό είναι γεγονός. Η πραγματικότητα, όμως, είναι ότι τυπικά υπάρχει εκπρόσωπος των Σερρών.

Έχω διαβάσει τον τοπικό Τύπο. Αναφερθήκατε στο θέμα του πρασίνου και στο θέμα των κυλικείων. Ορθώς τοποθετηθήκατε για το θέμα των κυλικείων, αλλά αυτό είναι ένα ευρύτερο θέμα που σχετίζεται με την κρίση που περάσαμε τον τελευταίο ενάμιση χρόνο λόγω κορωνοϊού. Οι δυνατότητες, δηλαδή, να κρατηθούν κυλικεία ανοικτά την ώρα που δεν υπάρχουν φοιτητές ήταν για ένα μεγάλο χρονικό διάστημα μηδενικές. Από τον Οκτώβριο και μετά, από την 1η Οκτωβρίου και μετά, που αρχίζει το χειμερινό εξάμηνο διά ζώσης θα δούμε πώς θα μπορέσουν να λειτουργήσουν όλα αυτά κανονικά.

Τα άλλα προβλήματα έχουν επισημανθεί στις αρχές του πανεπιστημίου, οι οποίες εξ όσων βλέπω παρακολουθούν το θέμα. Ο κ. Καΐσης είναι γεγονός ότι είναι καθηγητής της Νομικής, είναι ο άνθρωπος εκείνος ο οποίος απετέλεσε την ψυχή του Διεθνούς Πανεπιστημίου για πάρα πολλά χρόνια, όταν είχε πραγματικά σκοπό τη διεθνοποίηση. Είναι ένας άνθρωπος, ο όποιος πονάει το θέμα και το παρακολουθεί στενά.

Σε αυτό το πλαίσιο λοιπόν, βλέπω εδώ μία σειρά συμβάσεων, και για τη θέρμανση και για την καθαριότητα και για τη συντήρηση του χώρου πρασίνου, η οποία ανατέθηκε στις 17 Ιουλίου 2020 σε συγκεκριμένη εταιρεία για να τα παρακολουθήσει. Έχουμε και την τεχνική υπηρεσία του ΔΙΠΑΕ που προχωράει σε εκ νέου δημοπράτηση του έργου. Έχουμε και υπηρεσία φύλαξης. Έχουμε και προμήθεια αναλώσιμων. Οι κινήσεις, δηλαδή, που έχουν γίνει όλο αυτό τον καιρό δεν δείχνουν αδιαφορία της διοικούσας επιτροπής.

Δράττομαι, όμως, της ευκαιρίας και ζητώ την άδεια του Προέδρου…

**ΠΡΟΕΔΡΕΥΩΝ (Αθανάσιος Μπούρας):** Έχετε απεριόριστο χρόνο, κύριε Υπουργέ.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πάρα πολύ.

Μας δίνει το περιθώριο ότι οι περισσότεροι συνάδελφοι λείπουν στη Διεθνή Έκθεση Θεσσαλονίκης και έτσι έχουμε λίγο χρόνο παραπάνω.

Θα μου επιτρέψετε να αναφέρω λίγα πράγματα για τις Σέρρες να τα έχουμε κατά νου. Με ιδιαίτερη χαρά διαπίστωσα ότι τα περισσότερα τμήματα των Σερρών πήγαν πολύ καλά στην παρούσα φάση και αντεπεξήλθαν στη βάσανο της ελάχιστης βάσεως εισαγωγής η οποία, όμως, είναι προαπαιτούμενο για να έχεις σοβαρή πανεπιστημιακή εκπαίδευση. Υπήρχαν προβλήματα επί παραδείγματι στο Τμήμα Μηχανικών Τοπογραφίας και Γεωπληροφορικής. Είναι ένα πρόβλημα που παρατηρούμε σε όλη την Ελλάδα και είναι ένα θέμα το οποίο πρέπει να δούμε συνολικά. Δηλαδή οι τοπογράφοι μηχανικοί γενικώς δεν πηγαίνουν καλά, όχι μόνο στις Σέρρες. Αυτό είναι ένα θέμα το οποίο πρέπει να δούμε.

Από εκεί και πέρα είχαμε κάποια προβλήματα από ό,τι βλέπω στο Τμήμα Οργάνωσης και Διοίκησης Επιχειρήσεων. Σε γενικές γραμμές, όμως, το τμήμα του πανεπιστημίου που είναι στην Σέρρες αντεπεξήλθε καλά.

Θα περίμενα από τη διοικούσα επιτροπή να έρθει με προτάσεις για να δούμε τι μπορούμε να κάνουμε στην επόμενη μέρα με ολόκληρο το ΔΙΠΑΕ και με τις Σέρρες ειδικότερα που είναι γερός, ισχυρός πυρήνας ο οποίος μπορεί να διατηρηθεί την επόμενη μέρα. Η λύση δεν είναι μόνο η ανάπτυξη. Η λύση είναι και η μετεξέλιξη τμημάτων και οι συγχωνεύσεις τμημάτων άμα χρειαστεί σε κάποιες περιπτώσεις και οι αλλαγές αντικειμένου. Όλα αυτά είναι πάνω στο τραπέζι και όλα αυτά πρέπει να τα έχουμε κατά νου στις προτάσεις.

Η ηγεσία του Υπουργείου Παιδείας έχει ζητήσει από τις πρυτανικές αρχές και τις διοικούσες επιτροπές να καταθέσουν τις προτάσεις τους μέχρι τις 30 Σεπτεμβρίου. Περιμένουμε να δούμε τις προτάσεις με σκοπό να δούμε ποιος θα είναι ο πανεπιστημιακός χάρτης της χώρας τους επόμενους μήνες.

Σας ευχαριστώ πάρα πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υπουργέ, γιατί αυτό το θέμα ήταν σημαντικό και ανέδειξε πολλά θέματα στα οποία δώσατε τις κατάλληλες απαντήσεις προκειμένου να ενημερώνεται ο ελληνικός λαός και γι’ αυτό σας ευχαριστούμε ιδιαίτερα.

Κυρίες και κύριοι συνάδελφοι, σας ενημερώνω ότι δεν θα συζητηθεί, κατόπιν συνεννόησης, η με αριθμό 1013/31-8-2021 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελήπρος την Υπουργό Παιδείας και Θρησκευμάτων, με θέμα: «Μέτρα στήριξης των αναπληρωτών εκπαιδευτικών για τη διανομή τους στις περιοχές τοποθέτησης».

Κύριοι συνάδελφοι, ολοκληρώθηκε η συζήτηση των επικαίρων. Δέχεστε στο σημείο αυτό να λύσουμε τη συνεδρίαση.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 9.33΄ λύεται η συνεδρίαση για τη Δευτέρα 13 Σεπτεμβρίου 2021 και ώρα 15.00΄, με αντικείμενο εργασιών του Σώματος, κοινοβουλευτικό έλεγχο: α) επετειακή αναφορά από τον Προεδρεύοντα της συνεδρίασης στην Ημέρα Εθνικής Μνήμης της γενοκτονίας των Ελλήνων της Μικράς Ασίας από το τουρκικό κράτος και τήρηση ενός λεπτού σιγής και β) συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**