(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΞΘ΄

Τετάρτη 21 Ιουλίου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
3. Η Ειδική Μόνιμη Επιτροπή Κοινοβουλευτικής Δεοντολογίας καταθέτει την Έκθεσή της στην αίτηση της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτού, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Ανακοίνωση του δελτίου επίκαιρων ερωτήσεων της Παρασκευής 23 Ιουλίου 2021, σελ.   
3. Συζήτηση επικαίρων ερωτήσεων:   
 α) Προς τον Υπουργό Υποδομών και Μεταφορών, με θέμα: «Ποια θα είναι η μορφή αξιοποίησης της έκτασης του αεροδρομίου Νίκος Καζαντζάκης στο Ηράκλειο Κρήτης;», σελ.   
 β) Προς τον Υπουργό Υγείας:   
 i. με θέμα: « Άρση της απόφασης διακοπής των εφημεριών των ορθοπεδικών κλινικών του νοσοκομείου Ασκληπιείο Βούλας», σελ.   
 ii. με θέμα: «Η ανεπαρκής στελέχωση του Γενικού Νοσοκομείου (Γ.Ν) Λιβαδειάς προκαλεί άμεσα προβλήματα δυσλειτουργίας του και εγκυμονεί κινδύνους για την υγεία και τη ζωή των πολιτών», σελ.   
 iii. με θέμα: «Την επικίνδυνη λειτουργία της Πνευμονολογικής Κλινικής του Θριάσιου Νοσοκομείου», σελ.   
 iv. με θέμα: «Προβλήματα εργαζομένων στο Γενικό Νοσοκομείο Θεσσαλονίκης (ΓΝΘ) «Γ. Παπανικολάου» στην Περιφερειακή Ενότητα (ΠΕ) Θεσσαλονίκης», σελ.   
 v. με θέμα: «Διαρκής υποβάθμιση του Γενικού Νοσοκομείου - Κέντρου Υγείας (Γ.Ν.-Κ.Υ.) Κύμης», σελ.

ΠΡΟΕΔΡΕΥΟΥΣΑ

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:  
ΣΑΚΟΡΑΦΑ Σ. , σελ.  
  
Β. Επί των επικαίρων ερωτήσεων:  
ΑΠΟΣΤΟΛΟΥ Ε. , σελ.  
ΔΕΛΗΣ Ι. , σελ.  
ΚΑΡΑΜΑΝΛΗΣ Κ. , σελ.  
ΚΟΝΤΟΖΑΜΑΝΗΣ Β. , σελ.  
ΛΑΜΠΡΟΥΛΗΣ Γ. , σελ.  
ΜΑΜΟΥΛΑΚΗΣ Χ. , σελ.  
ΜΟΥΖΑΛΑΣ Γ. , σελ.  
ΜΟΥΛΚΙΩΤΗΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡΞΘ΄

Τετάρτη 21 Ιουλίου 2021

Αθήνα, σήμερα στις 21 Ιουλίου 2021, ημέρα Τετάρτη και ώρα 9.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Η΄ Αντιπροέδρου αυτής κ. **ΣΟΦΙΑΣ ΣΑΚΟΡΑΦΑ**.

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 20-7-2021 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΞΗ΄ συνεδριάσεώς του, της Τρίτης 20 Ιουλίου σε ό,τι αφορά την ψήφιση στο σύνολο του σχεδίου νόμου του Υπουργείου Περιβάλλοντος και Ενέργειας:

«Ολοκληρωμένο πλαίσιο για τη διαχείριση των αποβλήτων - Ενσωμάτωση των Οδηγιών 2018/851 και 2018/852 του Ευρωπαϊκού Κοινοβουλίου και του Συμβουλίου της 30ής Μαΐου 2018 για την τροποποίηση της Οδηγίας 2008/98/ΕΚ περί αποβλήτων και της Οδηγίας 94/62/ΕΚ περί συσκευασιών και απορριμμάτων συσκευασιών, πλαίσιο οργάνωσης του Ελληνικού Οργανισμού Ανακύκλωσης, διατάξεις για τα πλαστικά προϊόντα, και την προστασία του φυσικού περιβάλλοντος, χωροταξικές - πολεοδομικές, ενεργειακές και συναφείς επείγουσες ρυθμίσεις».)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Β3΄ Νότιου Τομέα Αθηνών, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 1α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελίδα 1β)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν εισέλθουμε στη συζήτηση του σημερινού δελτίου των επικαίρων ερωτήσεων επιτρέψτε μου να ανακοινώσω στο Σώμα το δελτiο των επικαίρων ερωτήσεων της Παρασκευής 23 Ιουλίου 2021.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 947/14-7-2021 επίκαιρη ερώτηση του Βουλευτή Β1΄ Βόρειου Τομέα Αθηνών της Νέας Δημοκρατίας κ. Γεώργιου Κουμουτσάκουπρος τον Υπουργό Ανάπτυξης και Επενδύσεων**,** με θέμα: «Παρεμβάσεις ανάπτυξης στον Βόρειο Τομέα της Περιφέρειας Αττικής».

2. Η με αριθμό 961/19-7-2021 επίκαιρη ερώτηση του Βουλευτή Αχαΐας του ΣΥΡΙΖΑ - Προοδευτική Συμμαχία κ**.** Κωνσταντίνου Μάρκουπρος τον Υπουργό Ψηφιακής Διακυβέρνησης,με θέμα: «Εύλογες ανησυχίες μετά την κατάργηση του Υποθηκοφυλακείου Καλαβρύτων».

3. Η με αριθμό 963/19-7-2021 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλουπρος τον Υπουργό Προστασίας του Πολίτη**,** με θέμα: «Άμεση αντιμετώπιση προβλημάτων στις φυλακές Αλικαρνασσού».

4. Η με αριθμό 953/19-7-2021 επίκαιρη ερώτηση του Βουλευτή Β3΄ Νότιου Τομέα Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εσωτερικών, με θέμα: «Λήψη μέτρων για τα οξυμένα προβλήματα που αντιμετωπίζουν οι Ρομά στην περιοχή Νέας Ζωής Ασπροπύργου».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 962/19-7-2021 επίκαιρη ερώτηση του Βουλευτή Α΄ Θεσσαλονίκης του ΣΥΡΙΖΑ - Προοδευτική Συμμαχία κ. Αλέξανδρου (Αλέκου) Τριανταφυλλίδηπρος τον Υπουργό Εργασίας και Κοινωνικών Υποθέσεων, με θέμα: «Να υπογραφούν άμεσα οι κλαδικές συμβάσεις των ηλεκτρολόγων».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 7019/2-6-2021 ερώτηση του Βουλευτή Ηρακλείου του ΣΥΡΙΖΑ - Προοδευτική Συμμαχία κ. Σωκράτη Βαρδάκηπρος τον Υπουργό Εργασίας και Κοινωνικών Υποθέσεων, με θέμα: «Κήρυξη της Νέας Τοπικής Συλλογικής Σύμβασης Εργασίας των οδηγών τουριστικών λεωφορείων Κρήτης ως γενικώς υποχρεωτικής».

2. Η με αριθμό 6698/19-5-2021 ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλουπρος τον Υπουργό Εργασίαςκαι Κοινωνικών Υποθέσεων, με θέμα: «Η αδιαφορία της Κυβέρνησης διαιωνίζει τα συνταξιοδοτικά προβλήματα των συνταξιούχων λόγω θανάτου».

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι οι επίκαιρες ερωτήσεις που θα συζητηθούν είναι οι εξής:

Η με αριθμό 965/19-7-2021 επίκαιρη ερώτηση θα απαντηθεί από τον Υπουργό Υποδομών και Μεταφορών κ. Κωνσταντίνο Καραμανλή.

Οι με αριθμό 949/19-7-2021, 952/19-7-2021, 954/19-7-2021 και 959/19-7-2021 επίκαιρες ερωτήσεις και η με αριθμό 6177/21-4-2021 ερώτηση κατ’ άρθρον 130 παράγραφος 5 του Κανονισμού της Βουλής θα απαντηθούν από τον Αναπληρωτή Υπουργό Υγείας κ. Βασίλειο Κοντοζαμάνη.

Θα συζητηθεί η πρώτη με αριθμό 965/19-7-2021 επίκαιρη ερώτηση δεύτερου κύκλου του Βουλευτή Ηρακλείου του ΣΥΡΙΖΑ - Προοδευτική Συμμαχία κ. Χαράλαμπου (Χάρη) Μαμουλάκη προς τον Υπουργό Υποδομών και Μεταφορών, με θέμα: «Ποια θα είναι η μορφή αξιοποίησης της έκτασης του αεροδρομίου «ΝΙΚΟΣ ΚΑΖΑΝΤΖΑΚΗΣ» στο Ηράκλειο Κρήτης;».

Κύριε συνάδελφε, έχετε τον λόγο για δύο λεπτά.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κυρία Πρόεδρε.

Κύριε Υπουργέ, στις 23 Ιανουαρίου του 2020 υπογράψατε με τον Αντιπρόεδρο της Ευρωπαϊκής Τράπεζας Επενδύσεων δανειακή σύμβαση με σκοπό την ανέγερση του νέου αεροδρομίου Ηρακλείου στην περιοχή Καστελλίου ύψους 180 εκατομμυρίων ευρώ. Η Ευρωπαϊκή Τράπεζα Επενδύσεων με την υπογραφή της σύμβασης έδωσε στη δημοσιότητα σημεία και εδάφη αυτής και ένα συνοδευτικό κείμενο της σύμβασης, στο οποίο αναφερόταν ότι η ελληνική πολιτεία δεσμευόταν να προωθήσει την αξιοποίηση της έκτασης του αεροδρομίου «ΚΑΖΑΝΤΖΑΚΗΣ», ώστε να καταστεί εφικτή η εκταμίευση των πόρων για το νέο αεροδρόμιο.

Η μορφή και το μοντέλο της αξιοποίησης της αστικής ανάπλασης που θα προωθούνταν στην περιοχή επαφίονταν στις ελληνικές αρχές. Ωστόσο, το έγγραφο προσδιόριζε ότι τα βήματα με τη μελετητική ωρίμανση του έργου της ανάπλασης αποτελούσαν αναβλητική αίρεση για την εκταμίευση των δόσεων του δανείου και άρα για την υλοποίηση του αεροδρομίου Καστελλίου.

Από τότε, κύριε Υπουργέ, έχουμε επανειλημμένα ζητήσει την κατάθεση του συνόλου μαζί με τα συνοδευτικά κείμενα της δανειακής σύμβασης εις τρόπον ώστε να μπορέσουμε να δούμε τις θεατές και αθέατες πτυχές που τη διέπουν και το κυριότερο, βέβαια, για να αντιληφθούμε και τον τρόπο με τον οποίο η ελληνική Κυβέρνηση, η Κυβέρνησή σας, επιθυμεί να αξιοποιήσει την εν λόγω περιοχή, που αναμφίβολα είναι ένα πολύ μεγάλο στοίχημα για όλους και μια μεγάλη πρόκληση και φυσικά για την τοπική αυτοδιοίκηση.

Στην πορεία έχετε δηλώσει επανειλημμένως ότι θεωρείτε μια καλή πρακτική τις περίφημες «προτάσεις καινοτομίας», «unsolicited proposals», μια πρακτική η οποία βέβαια δεν είναι και τόσο οικεία στο Ενωσιακό Δίκαιο, δεδομένης και της ευρωπαϊκής οδηγίας για τις συμβάσεις παραχώρησης. Γιατί ουσιαστικά αποτελεί έναν δημόσιο διαγωνισμό για την κατάθεση προτάσεων του ιδιωτικού τομέα για μια αξιοποίηση μέσω ΣΔΙΤ δημόσιας περιουσίας.

Σε αυτό το σημείο έρχεται ο Δήμος Ηρακλείου, ο οποίος τον Φεβρουάριο του 2021 έθεσε στη δημοσιότητα συγκεκριμένη μελέτη, με τίτλο: «Εκτίμηση και αντιμετώπιση κοινωνικοοικονομικών, αναπτυξιακών, περιβαλλοντικών επιπτώσεων από την απομάκρυνση του αεροδρομίου «ΝΙΚΟΣ ΚΑΖΑΝΤΖΑΚΗΣ». Και, μάλιστα, αυτή η μελέτη διακρινόταν από μια συγκεκριμένη φιλοσοφία, από πέντε βασικούς άξονες, πέντε διακριτές χωρικές ενότητες: 34% αποτελούσε και αποτελεί τον χώρο του ενιαίου πράσινου, 15% θεματικό πάρκο, 15% επιχειρηματικό πάρκο, το 20% περιοχή ήπιας τουριστικής ανάπτυξης και το 16% για τη μεταφορά διοικητικών λειτουργιών, που πράγματι επιφορτίζουν τον αστικό ιστό της πόλεως και θα ήταν πραγματικά εξαιρετική ευκαιρία να μεταφερθούν εκεί, ώστε να επιτευχθεί στην πράξη η διπλή ανάπλαση.

Κλείνοντας, λοιπόν, θέτω δύο διακριτά ερωτήματα, κύριε Υπουργέ.

Πρώτον, προτίθεται το Υπουργείο και εσείς να αποδεχθείτε την πρόταση του Δήμου Ηρακλείου για την ανάπλαση της έκτασης στο αεροδρόμιο «ΝΙΚΟΣ ΚΑΖΑΝΤΖΑΚΗΣ», ώστε πραγματικά να πραγματοποιηθεί ένα ανοικτό στην τοπική κοινωνία πάρκο και να υλοποιηθεί επιτέλους η διπλή ανάπλαση της πόλης του Ηρακλείου;

Δεύτερον, αποτελεί πράγματι η μελετητική ωρίμανση στο αεροδρόμιο «ΝΙΚΟΣ ΚΑΖΑΝΤΖΑΚΗΣ» αναβλητική αίρεση για την ολοκλήρωση του αεροδρομίου Καστελλίου;

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ, κύριε συνάδελφε. Σας θυμίζω ότι είναι δύο λεπτά ο χρόνος ομιλίας στις ερωτήσεις.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Ευχαριστώ, κυρία Πρόεδρε.

Κύριε συνάδελφε, νομίζω ότι αν κάτι πρέπει να αναγνωρίσετε στην παρούσα Κυβέρνηση είναι πως αυτά τα δύο χρόνια που έχουν περάσει έχουμε θέσει την Κρήτη στο επίκεντρο των έργων υποδομής.

Θέλετε να μιλήσουμε για τον ΒΟΑΚ, για τον οποίο για πρώτη φορά έχουμε χρηματοδότηση, χάραξη και χρονοδιάγραμμα; Θέλετε να μιλήσουμε για το αεροδρόμιο του Καστελλίου; Θέλετε να μιλήσουμε για τα έργα αντιπλημμυρικής προστασίας που κάνουμε στον Νομό Λασιθίου, στον Νομό Ρεθύμνου με το φράγμα Πλατύ, για τα έργα του Ταυρωνίτη ποταμού στον Νομό Χανίων; Όλα αυτά τα έργα νομίζω ότι πλέον όλοι αποδεχόμαστε ότι πραγματικά αλλάζουν την Κρήτη και δίνουν μία πολύ μεγάλη αναπτυξιακή πνοή σε ένα νησί το οποίο έχει πολύ μεγάλες δυνατότητες.

Πάμε τώρα στο Καστέλλι. Θα ξεκινήσω λέγοντας το εξής. Εμείς είχαμε κάνει, κύριε Μαμουλάκη, μια προεκλογική δέσμευση. Αυτά που είπαμε προεκλογικά, σε αντίθεση με τον ΣΥΡΙΖΑ, τα κάναμε και τα κάνουμε μετεκλογικά. Τι είχαμε πει; Είχαμε πει ότι δεν θα επιτρέψουμε ποτέ το αεροδρόμιο του Ηρακλείου να μετατραπεί σε ένα νέο «Ελληνικό» και είπαμε ότι θα χρησιμοποιήσουμε και τον ιδιωτικό τομέα, έτσι ώστε να μας δώσει προτάσεις για να δούμε πώς μπορούμε να αξιοποιήσουμε αυτό το πραγματικά εξαιρετικό ακίνητο, του οποίου τη μελέτη -γιατί μου είπατε για τον Δήμο Ηρακλείου- δεν μας την έχουν παρουσιάσει ούτε μας την έχουν καταθέσει.

Συνήθως, ξέρετε, δεν κάνουμε μια μελέτη και απλά τη δημοσιεύουμε. Η μελέτη αυτή πρέπει να έχει κάποιες παραδοχές. Αυτές τις παραδοχές εμείς δεν τις έχουμε δει. Και θα θέλαμε, επίσης, να ξέρετε ότι αυτή τη στιγμή δεν έχει λυθεί ένα πολύ σημαντικό πρόβλημα, που είναι το ιδιοκτησιακό, διότι υπάρχει ένα ζήτημα εθνικής ασφαλείας με το Υπουργείο Άμυνας, με οποίο βρισκόμαστε σε διαπραγματεύσεις, για να δούμε τελικά ποιοι χώροι θα είναι αυτοί οι οποίοι θα αποδεσμευθούν για αξιοποίηση και ποιοι όχι.

Επομένως πώς είναι δυνατόν να υπάρχει μια μελέτη σε αυτή τη φάση, που δεν έχει στην ουσία έχει λάβει υπ’ όψιν της αυτό το πολύ σοβαρό πρόβλημα; Διότι άλλο είναι να πάρεις το 50% του χώρου, άλλο το 30% και άλλο το 10%. Οπότε, καταλαβαίνετε ότι αυτό είναι ένα ζήτημα.

Εμείς τι είπαμε, λοιπόν; Είπαμε ότι αυτή την έκταση των δύο χιλιάδων οκτακοσίων στρεμμάτων δεν θα την αφήσουμε να γίνει ένα «Ελληνικό» και νομίζω ότι με αυτό θα συμφωνήσουν όσοι μάς ακούν. Δηλαδή, έχουμε μια πολύ κακή εμπειρία σ’ αυτή τη χώρα. Μην πάμε στο γιατί έγινε αυτό που έγινε. Υπήρξε μια απίστευτη αντίδραση μεταξύ τοπικής αυτοδιοίκησης, μεταξύ φορέων, μεταξύ των πολιτικών κομμάτων και επί είκοσι χρόνια αυτό το ακίνητο παρέμεινε εκεί και το οποίο ήταν, αν θέλετε, μια απίστευτη ντροπή για όλη την Ελληνική Δημοκρατία.

Τι λέμε, λοιπόν, εμείς; Το προφανές, ότι πρέπει να δούμε πώς θα αξιοποιήσουμε αυτόν τον χώρο. Δεν υπάρχει -και θέλω να είμαι σαφής σ’ αυτό- περίπτωση να αγνοήσουμε τις προτάσεις της τοπικής αυτοδιοίκησης. Όμως, είναι ένα τόσο σημαντικό έργο για την περιοχή, που θα πρέπει να ακούσουμε και άλλες προτάσεις και θα πρέπει και τα κόμματα και η Κυβέρνηση να πάρουν συγκεκριμένες θέσεις.

Στη δευτερολογία μου θα έχω την ευκαιρία να σας πω πώς λειτουργούν οι «προτάσεις καινοτομίας». Μία μικρή διόρθωση, όμως. Κάνετε λάθος ότι είναι εναντίον των ευρωπαϊκών οδηγιών. Πρόκειται για εργαλείο αντίστοιχο του ανταγωνιστικού διαλόγου, που προβλέπεται στην οδηγία 2014/24.

Να σας πω απλούστατα ότι σε καμμία περίπτωση εμείς δεν είμαστε δογματικοί στο τι πρέπει να γίνει στο πρώην αεροδρόμιο Ηρακλείου. Το Καστέλλι προχωράει κανονικά. Όλα τα ορόσημα τα οποία έχουμε συμφωνήσει με τη μία EIB, την Ευρωπαϊκή Τράπεζα Επενδύσεων, αυτή τη στιγμή ακολουθούνται και δεν υπάρχει καμμία ανησυχία για το κατά πόσο χρηματοδοτικά το Καστέλλι μπορεί να προχωρήσει.

Στη δευτερολογία μου, κυρία Πρόεδρε, θα απαντήσω στον κ. Μαμουλάκη για το πώς θα χρησιμοποιήσουμε, εάν επιθυμούμε, αυτό το εργαλείο. Θα το νομοθετήσουμε πολύ γρήγορα.

Επίσης, θέλω να πω στους πολίτες του Ηρακλείου ότι αυτή η διαδικασία της αξιοποίησης του αεροδρομίου είναι μια διαδικασία που θέλει διάλογο και εμείς είμαστε ανοικτοί στον διάλογο και ανοικτοί στις προτάσεις του Δήμου Ηρακλείου και καλό είναι να μας την καταθέσει στο Υπουργείο Υποδομών αυτή την πρόταση, να συναντηθούμε μαζί τους και να δούμε ποιες είναι οι προτάσεις τους.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κύριε Υπουργέ, να σας θυμίσω ότι ο Δήμος Ηρακλείου είναι νομέας και κάτοχος του 1/3 περίπου της περιοχής για την οποία συζητάμε. Δεν είναι, λοιπόν, απλά ένας περιφερειακός παίκτης ο οποίος διεκδικεί να τοποθετηθεί στην περιοχή. Έχει αναφαίρετο δικαίωμα και πολιτικό και κοινωνικό και ιδιοκτησιακό. Ένα το κρατούμενο.

Δεύτερον, έχουν παρέλθει δύο και πλέον χρόνια από την υπογραφή της σύμβασης επί κυβέρνησης ΣΥΡΙΖΑ για την ανέγερση του αεροδρομίου Καστελλίου και παραπάνω από ένας και πλέον χρόνος από τη δική σας υπογραφή για τη δανειακή σύμβαση με την ΕΤΕΠ. Είπατε ότι τα ορόσημα εκπληρούνται.

Σας ενημερώνω, λοιπόν, βάσει αυτού του κειμένου που η ίδια η ΕΤΕΠ έδωσε στη δημοσιότητα, ότι το πρώτο και το δεύτερο ορόσημο, που αφορά την αποκρυστάλλωση του ιδιοκτησιακού καθεστώτος στην ευρύτερη περιοχή, δεν έχει αποσαφηνιστεί. Άλλωστε, το παραδεχθήκατε εσείς, λέγοντας ότι ακόμα είστε σε συζητήσεις με το Υπουργείο Εθνικής Άμυνας για την περιοχή, η οποία πράγματι βρίσκεται εν επαφή και γειτνιάζει με την εν λόγω περιοχή για την οποία συζητάμε.

Άρα, λοιπόν, εδώ έχουμε μια δομική αβελτηρία κατ’ εμέ, με δεδομένο ότι υπάρχει μεν η πρόθεση σε επίπεδο προφορικό και βερμπαλιστικό, αλλά δεν υπάρχει στην πράξη, δεν βλέπουμε πρόοδο.

Όπως, δυστυχώς, δεν είδαμε πρόοδο όλα τα προηγούμενα χρόνια, για δεκαετίες, σε πολλά κομβικά και σημαντικά έργα που αφορούν τον αναπτυξιακό προσανατολισμό της Κρήτης. Σύντομα, επειδή μου δώσατε μια πάσα αναφορικά με τα πεπραγμένα του καθενός κόμματος που αφορούν το νησί, θα σας πω ότι έργα βαλτωμένα επί χρόνια ξεκόλλησαν επί ΣΥΡΙΖΑ, δημοπρατήθηκαν, συμβασιοποιήθηκαν, εκτελέστηκαν. Εξέχουσα περίπτωση είναι ο κάθετος δρόμος Ηρακλείου - Μεσσαράς, με έργα υποδομών, έργα ανανεώσιμων πηγών ενέργειας, η ηλεκτρική διασύνδεση της Κρήτης, ο ΒΟΑΚ με δημόσιο διαγωνισμό. που μετά την καθυστέρηση δύο ετών φαίνεται ότι ενστερνίζεστε καθολικά και τον ακολουθείτε, απλά χάθηκαν δύο χρόνια για την Κρήτη και οι περίφημες επιβαρύνσεις των πολιτών μέσω διοδίων και πολλά-πολλά άλλα. Για το αεροδρόμιο του Καστελλίου, που αναφέρετε, να σας θυμίσω ότι η υπογραφή της σύμβασης έλαβε χώρα το 2019 επί κυβέρνησης ΣΥΡΙΖΑ. Η δανειακή σύμβαση υπεγράφη από σας.

Αλλά εν πάση περιπτώσει πάμε στην ουσία, γιατί νομίζω ότι αυτό που είπατε μας βρίσκει σύμφωνους. Δηλαδή τι; Κανείς δεν επιθυμεί να γίνει το «Ελληνικό» της Κρήτης αυτή η σημαντική περιοχή. Θεωρώ, λοιπόν, ότι πρώτα απ’ όλα είναι κομβική υποχρέωσή σας, κύριε Υπουργέ, να καταθέσετε, και περιμένω με αγωνία στη δευτερολογία σας, να το αποδεχθείτε και να καταθέσετε στο ελληνικό Κοινοβούλιο, στην Εθνική Αντιπροσωπεία, στο σύνολο των κομμάτων που ασχολούνται, αλλά και στον Δήμο Ηρακλείου τη δανειακή σύμβαση.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Τι σχέση έχει αυτή;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Σας έθεσα και ερώτημα: Υπάρχει αναβλητική αίρεση ή δεν υπάρχει στη δανειακή σύμβαση για την εκταμίευση των πόρων του Καστελλίου; Τίθεται εν αμφιβόλω ή όχι;

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Φωνάζετε.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Φωνάζω, κύριε Υπουργέ, διότι ενάμιση χρόνο υποτιμάτε την κοινοβουλευτική διαδικασία. Με αίτημα κατάθεσης εγγράφων επανειλημμένα έχω ζητήσει και σε σας και στο Υπουργείο Οικονομικών και πραγματικά και ως νέος κοινοβουλευτικός μού προκαλεί εξαιρετική εντύπωση, αλγεινή θα έλεγα, ο τρόπος με τον οποίο διαχειρίζεστε το εν λόγω ζήτημα.

Και επειδή θέλω να σεβαστώ τον χρόνο, κυρία Πρόεδρε, κλείνω λέγοντας δύο πράγματα. Πρώτον, αναμένω πραγματικά διακαώς την κατάθεση της δανειακής σύμβασης από εσάς, κύριε Υπουργέ, σήμερα στο ελληνικό Κοινοβούλιο. Και δεύτερον, το βασικό ερώτημα είναι, γιατί αυτό μάς ενδιαφέρει, αν πράγματι ενδιαφέρεστε να ενστερνιστείτε, ενσωματώσετε και να συζητήσετε με τον Δήμο Ηρακλείου για την πρότασή του, η οποία ειρήσθω εν παρόδω να σας αναφέρω ότι έχει τεθεί εις γνώσιν του Υπουργείου Περιβάλλοντος ως όφειλε, γιατί διέπεται από μελέτη περιβαλλοντικών επιπτώσεων και από εκεί ξεκίνησε ο Δήμος Ηρακλείου τη συζήτηση με την ελληνική Κυβέρνηση, άρα φαντάζομαι νομοτελειακά θα καταλήξει και στο Υπουργείο Υποδομών.

Άρα, λοιπόν, τίθενται αυτά τα δύο ερωτήματα: κατάθεση δανειακής σύμβασης και αν πραγματικά υπάρχει πρόθεση εκ μέρους του Υπουργού να συζητήσει και να προχωρήσει από κοινού με τον Δήμο Ηρακλείου.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο έχει ο κύριος Υπουργός.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Κύριε Μαμουλάκη, εκπλήσσομαι με τον τρόπο με τον οποίο μιλάτε και εκφέρετε τον πολιτικό σας λόγο. Θα έπρεπε να είστε πιο προσεκτικός.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Πολύ προσεκτικός είμαι.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Για κοινοβουλευτικές διαδικασίες μιλάει ο ΣΥΡΙΖΑ; Έχω έρθει στη Βουλή και έχω απαντήσει σε πέντε επίκαιρες ερωτήσεις. Θέλετε να σας θυμίσω πώς λειτουργούσατε όταν ήσασταν εσείς σε αυτά εδώ τα έδρανα; Εσείς δεν είχατε το πολιτικό θάρρος να έρχεστε να απαντάτε στις ερωτήσεις των συναδέλφων. Εμείς δεν περνάει μια βδομάδα και ερχόμαστε. Αυτό για να αντιληφθείτε πώς λειτουργεί η δημοκρατία και πώς αντιλαμβανόμαστε εμείς, η παράταξη που φέραμε τη δημοκρατία, και πώς θα την αντιλαμβανόσαστε εσείς, οι δήθεν ριζοσπαστικοί αριστεροί.

Τώρα πάμε στα θέματα, ένα-ένα. Έχετε πλήρη άγνοια. Η σύμβαση η δανειακή δεν έχει καμμία μα, καμμία σχέση με το τι θα κάνουμε στο Καζαντζάκης. Κατ’ αρχάς δεν ξέρετε τι λέτε. Πρώτον, τα ορόσημα είναι καλά διότι η δανειακή σύμβαση ξεκίνησε στις 7 Φεβρουαρίου. Στο Καστέλι -τόσο ξέρετε τις ευρωπαϊκές πρακτικές- είχατε πάει να υπογράψετε μια σύμβαση και τελικά κάναμε δεκατέσσερις μήνες να ξεμπλοκάρουμε το Καστέλι από τα ευρωπαϊκά και ελληνικά γρανάζια της γραφειοκρατίας. Διότι δεν μπορούσατε να συνεννοηθείτε το Υπουργείο Υποδομών με το Υπουργείο Οικονομικών με τη «DIGICOM». Τόσο ξέρετε να διαπραγματεύεστε με την Ευρώπη.

Μας κουνάτε δε και το δάχτυλο και μας λέτε ότι αυτό, τα unsolicited proposals, είναι εναντίον της ευρωπαϊκής πρακτικής. Να σας θυμίσω πόσο καλά διαπραγματευτήκαμε το 2015; Συγκρίνετε τον τρόπο με τον οποίο διαπραγματευτήκατε με το τι έχουμε κάνει εμείς αυτά τα δύο χρόνια, που όλα τα ζητήματα που έχουν να κάνουν με τις γενικές διευθύνσεις τα αντιμετωπίζουμε με έναν τρόπο ορθολογικό, και σοβαρό, και οριζόντιο έτσι ώστε να ξεμπλοκάρουν έργα και να χρηματοδοτούνται.

Πάμε λοιπόν τώρα να δούμε για το θέμα του Καστελλίου. Αυτή τη στιγμή, διότι προφανώς αυτό είναι κάτι το οποίο αγνοείτε, κύριε Μαμουλάκη, έχουμε θέσει ως οφείλουμε μία επιτροπή μεταξύ του Υπουργείου Άμυνας και του Υπουργείου Υποδομών για να λύσουμε το ιδιοκτησιακό καθεστώς και να δούμε ποιος χώρος θα παραχωρηθεί και σε ποιον. Αυτό είναι μέσα στη σύμβαση της EIB, η οποία έλεγε ότι είκοσι τέσσερις μήνες μετά, δηλαδή μετά τις 7 Φεβρουαρίου, θα έχουμε το δεύτερο ορόσημο. Το δεύτερο ορόσημο είναι το 2022. Το πρώτο ορόσημο, που έχει περάσει, το έχουμε εκπληρώσει. Άρα σας απαντάω ξεκάθαρα ότι δεν υπάρχει το παραμικρό ζήτημα με τη συμφωνία που έχουμε κάνει με την EIB.

Το δεύτερο το οποίο με ρωτάτε είναι πότε θα καταθέσουμε τη σύμβαση στη Βουλή. Αυτό είναι το ζήτημα; Είναι μια δανειακή σύμβαση. Όλοι έχουμε κάνει δανειακές συμβάσεις ως ελληνικό Δημόσιο. Όταν και εφόσον προχωρήσει η διαδικασία της αξιοποίησης του αεροδρομίου εννοείται ότι θα καταθέσουμε όλα τα έγγραφα. Έχουμε πει εμείς ποτέ ως Κυβέρνηση ότι δεν καταθέτουμε έγγραφα;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Μετά θα την καταθέσετε;

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Θα την καταθέσουμε όταν κρίνει η ελληνική Κυβέρνηση ότι πρέπει να την καταθέσουμε μαζί με την EIB, όταν θα προχωρήσει το έργο.

Κοιτάξτε, κλείνω με αυτό για να μην τρώω και τον χρόνο του αγαπητού συναδέλφου. Η ένδεια επιχειρημάτων που έχετε, η αμηχανία για όλα αυτά που γίνονται στην Κρήτη σας έχουν οδηγήσει σε μια κριτική η οποία δεν έχει αρχή, μέση και τέλος. Στην Κρήτη επί πέντε χρόνια δεν είχατε κάνει απολύτως, τίποτα απολύτως. Κοροϊδεύετε τον κόσμο για τον ΒΟΑΚ. Στο Καστέλι, ενώ είχατε προχωρήσει τη σύμβαση, και το έχω αναγνωρίσει εγώ αυτό, τελικά δεν είχε εκκινήσει το έργο διότι δεν μπορούσατε να συνεννοηθείτε με την ΚΕΜΚΕ και την «DIGICOM». Εμείς ξεκινήσαμε το έργο στο Καστέλλι.

Αυτή τη στιγμή καταλαβαίνω την αμηχανία σας, καταλαβαίνω τη μιζέρια σας, αλλά η αλήθεια είναι μία ότι εμείς είμαστε ανοιχτοί να κάνουμε διάλογο όχι μόνο με τον Δήμο Ηρακλείου και με την Περιφέρεια Κρήτης, αλλά και με όλους τους φορείς έτσι ώστε να αξιοποιήσουμε αυτό το αεροδρόμιο. Και αυτό είναι κάτι το οποίο, όπως σας εξήγησα αγαπητέ συνάδελφε, το είχαμε πει ως Αντιπολίτευση και το κάνουμε πράξη ως Κυβέρνηση. Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Θα συζητηθεί τώρα η πρώτη με αριθμό 959/19-7-2021 επίκαιρη ερώτηση πρώτου κύκλου του Βουλευτή Β3΄ Νότιου Τομέα Αθηνών του ΣΥΡΙΖΑ - Προοδευτική Συμμαχία κ. Ιωάννη Μουζάλα προς τον Υπουργό Υγείας, με θέμα: «Άρση της απόφασης διακοπής των εφημεριών των ορθοπεδικών κλινικών του νοσοκομείου Ασκληπιείο Βούλας». Στην επίκαιρη ερώτηση θα απαντήσει ο Αναπληρωτής Υπουργός Υγείας κ. Βασίλειος Κοντοζαμάνης.

Τον λόγο έχει ο κ. Μουζάλας.

**ΙΩΑΝΝΗΣ ΜΟΥΖΑΛΑΣ:** Κυρία Πρόεδρε, κύριε Υπουργέ, το ερώτημά μου είναι σαφές και απλό. Δεν θέλω να το ντύσω με φωνές και με απαντήσεις οι οποίες είναι χρήσιμες στο Facebook, αλλά δεν είναι καθόλου χρήσιμες στην πρακτική της πραγματικότητας που αντιμετωπίζει ο λαός εκεί πέρα και ο κόσμος στη νοτιοανατολική Αττική.

Το ερώτημα, κύριε Υπουργέ, είναι το εξής: Τον Απρίλιο ξαφνικά κλείσατε την καθημερινή εφημερία του Ορθοπεδικού Τμήματος στο Νοσοκομείο Βούλας. Είναι μία εφημερία η οποία ισχύει πενήντα χρόνια τώρα και η οποία εξυπηρετούσε περίπου εκατό περιστατικά την ημέρα, Αυτή τη στιγμή, λόγω και της ατυχέστατης και κακής πολιτικής που έχουν μετατραπεί τα άλλα νοσοκομεία αποκλειστικά σε COVID πρακτικά νοσοκομεία, όταν δεν εφημερεύει η Βούλα η μόνη λύση για τους κατοίκους της νοτιοανατολικής Αττικής είναι το ΚΑΤ.

Το ερώτημά μου λοιπόν είναι εάν σκοπεύετε να άρετε αυτή την άδικη απόφαση και να ξαναρχίσει να λειτουργεί η καθημερινή εφημερία, η οποία είναι απαραίτητη γιατί λύνει προβλήματα των κατοίκων, λύνει προβλήματα ειδικά τώρα το καλοκαίρι μέσα από την υπερφόρτωση της παραλιακής και μέσα από την αύξηση των αθλητικών δραστηριοτήτων. Είναι μία έλλειψη για την περιοχή.

Επισκεφθήκαμε δημάρχους, όλοι οι δήμαρχοι ανεξάρτητα από πολιτική τοποθέτηση συμφωνούν, οι γιατροί του νοσοκομείου συμφωνούν, οι εργαζόμενοι του νοσοκομείου συμφωνούν, η ΕΙΝΑΠ, η Ένωση Νοσοκομειακών Γιατρών συμφωνεί, θα θέλαμε, λοιπόν, να μάθουμε αν σκοπεύετε να ανοίξετε την ορθοπεδική καθημερινή εφημερία.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Ο κύριος Υπουργός έχει τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ, κυρία Πρόεδρε.

Κύριε Μουζάλα, θα είμαι σαφής ως προς την απάντηση, λέγοντας κατ’ αρχάς ότι δεν διεκόπη η εφημερία στο «Ασκληπιείο» της Βούλας σε ό,τι αφορά τα ορθοπεδικά περιστατικά, έγινε περιστολή της εφημερίας. Το νοσοκομείο δεν σταμάτησε ποτέ να δέχεται ορθοπεδικά περιστατικά. Ποτέ! Και το τονίζω αυτό. Και θα επανέλθει η κανονική εφημερία σε ό,τι αφορά τα ορθοπεδικά περιστατικά.

Επιτρέψτε μου, όμως, να κάνω μερικές επισημάνσεις που έχω την ευκαιρία με την ερώτηση την οποία κάνετε. Είπατε και εσείς πενήντα χρόνια το «Ασκληπιείο» της Βούλας αντιμετωπίζει ορθοπεδικά περιστατικά. Ήταν το 1985, ήταν ορθοπεδικό κέντρο όταν εντάχθηκε στο Εθνικό Σύστημα Υγείας.

Το «Ασκληπιείο» της Βούλας πραγματικά εξυπηρετεί μια μεγάλη περιοχή και δεν είναι μόνο για να εξυπηρετεί ορθοπεδικά περιστατικά. Πρέπει να δούμε συνολικά το πλέγμα των υπηρεσιών που προσφέρει αυτό το νοσοκομείο που είναι ένα νοσοκομείο πυλώνας για το Εθνικό Σύστημα Υγείας και πώς εξυπηρετούνται όλοι οι κάτοικοι της περιοχής. Και αυτό θα περίμενα να ακούσω στην ερώτησή σας. Και μια πρόταση. Γιατί εμείς έχουμε πρόταση, πώς βλέπουμε το «Ασκληπιείο» της Βούλας και θα αναφερθώ σε αυτό.

Η πανδημία μας δίδαξε πολλά. Μπορέσαμε, γνωρίζοντας τα χρόνια προβλήματα του Εθνικού Συστήματος Υγείας και τις στρεβλώσεις που έχει το σύστημα, να εντοπίσουμε τόσο τα αδύναμα όσο και τα δυνατά σημεία του Εθνικού Συστήματος Υγείας, για να μπορέσουμε έτσι από δω και πέρα να χτίσουμε το νέο Εθνικό Σύστημα Υγείας που έχει ανάγκη η χώρα και να εξυπηρετήσουμε τις ανάγκες όλων των πολιτών και το λέω αυτό, γιατί ναι, εξυπηρετεί μια μεγάλη περιοχή, πολλούς κατοίκους, μιλήσατε με τους κατοίκους και τους φορείς, γνωρίζετε ότι το «Ασκληπιείο» της Βούλας δεν έχει μια πνευμονολογική κλινική να εξυπηρετήσει μια τέτοια περιοχή;

Πρέπει, λοιπόν, -αυτό θα περίμενα- να ακούσω από εσάς προτάσεις, γιατί εμείς έχουμε πρόταση για το πώς βλέπουμε το νοσοκομείο την επόμενη ημέρα. Το «Ασκληπιείο» της Βούλας δεν μετατράπηκε, όπως και όλα τα νοσοκομεία του Εθνικού Συστήματος Υγείας σε νοσοκομεία μόνο για COVID την περίοδο του κορωνοϊού. Κλήθηκε να διαχειριστεί και το έκανε με επιτυχία και περιστατικά κορωνοϊού, τόσο σε απλές κλίνες όσο και σε κλίνες εντατικής θεραπείας. Και ουδέποτε χρειάστηκε η μετατροπή της καρδιολογικής κλινικής σε κλινική COVID, όπως αναφέρεται στην ερώτησή σας και η λειτουργία της, όπως και η μονάδα αυξημένης φροντίδας εμφραγμάτων συνεχίστηκε, χωρίς καμμία διακοπή ή αλλαγή στη λειτουργία της.

Επαναλαμβάνω ότι το «Ασκληπιείο» της Βούλας δεν έπαψε ποτέ να δέχεται περιστατικά ορθοπεδικά. Υπήρχε μια περιστολή και αυτό στην εφημέρευση. Γιατί έγινε; Γιατί είχαμε κατά μέσο όρο, ειδικά την περίοδο της πανδημίας δυο περιστατικά την ημέρα και έπρεπε να απασχολήσουμε πολύ περισσότερο προσωπικό για να αντιμετωπίζουν αυτά τα περιστατικά.

Άρα έγινε μια αναδιάταξη δυνάμεων να έχουμε μια κατανομή του προσωπικού για να αντιμετωπίσουμε και τα περιστατικά COVID και βεβαίως οποτεδήποτε χρειάστηκε δεν έμεινε κανένας συμπολίτης μας χωρίς ορθοπεδική κάλυψη. Ορθώς κρίθηκε, λοιπόν, ότι δεν απαιτείται για δυο κατά μέσο όρο περιστατικά μετά τις τρεις το μεσημέρι να εφημερεύουν όλο το εικοσιτετράωρο οι κλινικές. Απλοί κανόνες ορθής διαχείρισης του ανθρώπινου δυναμικού και των κλινικών των νοσοκομείων και των πόρων των νοσοκομείων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Επιτρέψτε μου, κυρία Πρόεδρε, θα πάρω λίγο χρόνο από τη δευτερολογία μου.

Άρα μας δίνεται η ευκαιρία από την εμπειρία και την επιπλέον γνώση που έχουμε αποκομίσει από τη διαχείριση της πανδημίας να μπορέσουμε να δούμε και για το «Ασκληπιείο» της Βούλας, συγκεκριμένα, πώς θα αναβαθμίσουμε τις παρεχόμενες υπηρεσίες υγείας, πώς θα προσφέρουμε νέες, για να καλύψουμε τις ανάγκες των συμπολιτών μας στην ευρύτερη περιοχή. Υπηρεσίες αιχμής θα συνεχίσουν να προσφέρονται, όπως οι ορθοπεδικές υπηρεσίες και –επαναλαμβάνω- ότι θα επανέλθει σε καθεστώς πλήρους εφημέρευσης.

Θα σας πω ένα χαρακτηριστικό παράδειγμα που έχει να κάνει με την κατάσταση στις ορθοπεδικές κλινικές. Σήμερα λειτουργούν έξι ορθοπεδικές κλινικές με δεκαπέντε γιατρούς, εννέα επικουρικούς και είκοσι ένα ειδικευόμενους και η δύναμη των ανεπτυγμένων κλινών είναι εκατόν έντεκα, με κάλυψη των κλινών αυτών, η οποία δεν έχει ξεπεράσει το 54% και υπάρχουν και ορθοπεδικές κλινικές με μικρότερη κάλυψη 40%.

Άρα δεκαπέντε γιατροί και εννέα επικουρικοί, σε έξι κλινικές με μέση πληρότητα 50%. Εάν αυτό δεν είναι κατασπατάληση πόρων και δυνάμεων, τότε αναρωτιέμαι τι είναι. Και το ΕΣΥ δεν μπορεί να αντέξει άλλον κατακερματισμό δυνάμεων ούτε, βεβαίως, και οι πολίτες που απαιτούν καλύτερη παροχή υπηρεσιών από ένα σύγχρονο σύστημα υγείας, να μην την έχουν. Προς την κατεύθυνση αυτή, λοιπόν, και επανερχόμενο το νοσοκομείο σε καθεστώς πλήρους εφημέρευσης, σε ό,τι αφορά τις ορθοπεδικές κλινικές, θα προχωρήσουμε στη συγχώνευση των κλινικών αυτών και στη δημιουργία νέων ορθοπεδικών τμημάτων, τα οποία, προφανώς, θα είναι καλύτερα στελεχωμένα με το αναγκαίο προσωπικό, τόσο ιατρικό όσο και νοσηλευτικό και ταυτόχρονα, θα δημιουργήσουμε και υπηρεσίες αποκατάστασης και αποθεραπείας που τόσο έχουν ανάγκη οι ασθενείς με ορθοπεδικά προβλήματα και υπάρχει και ένα σχέδιο συνολικής αντιμετώπισης του τραύματος, γιατί δεν είναι μόνο απλά ορθοπεδικά περιστατικά τα οποία καλείται να καλύψει το «Ασκληπιείο» της Βούλας. Πρέπει να καλύπτει περιστατικά τραύματος στο σύνολο, γιατί τα στοιχεία είναι αμείλικτα. Ποσοστό μεγαλύτερο του 90% πολυτραυματιών αναγκάζονται και διακομίζονται σε άλλα νοσοκομεία, προκειμένου να έχουν την πληρότητα των υπηρεσιών υγείας.

Άρα συνενώνουμε δυνάμεις, έτσι ώστε να έχουμε πληρότητα υπηρεσιών σε ό,τι αφορά τις ορθοπεδικές κλινικές και αναπτύσσουμε και νέες υπηρεσίες. Και θέλω να πω και κάτι στο σημείο αυτό και τελειώνω, κυρία Πρόεδρε, και ευχαριστώ για την ανοχή σας, ότι στις νέες αυτές κλινικές οι οποίες θα φτιαχτούν και στις κλινικές του Εθνικού Συστήματος Υγείας θα πρέπει, επιτέλους, να προκηρύξουμε τις θέσεις των συντονιστών διευθυντών, με ανοικτές διαδικασίες, έτσι ώστε να δώσουμε τη δυνατότητα σε γιατρούς, κατόπιν αξιολόγησης, να μπορέσουν να λάβουν μέρος σε αυτές τις προκηρύξεις. Με αξιολόγηση. Θέλουμε τους καλύτερους γιατρούς στο Εθνικό Σύστημα Υγείας και με αυτή τη διαδικασία θα το πετύχουμε. Και το ίδιο θα κάνουμε και στην περίπτωση αναθέσεων θέσης ευθύνης, αναθέσεων προϊσταμένων τμημάτων σε διάφορες κλινικές, οι οποίες και αυτές θα γίνονται κατόπιν κρίσης και αξιολόγησης με τους καλύτερους γιατρούς. Θέλουμε το καλύτερο σύστημα υγείας, τους καλύτερους γιατρούς, έτσι ώστε ο πολίτης να ξέρει ότι πάει στα καλύτερα νοσοκομεία για να λάβει υπηρεσίες υγείας.

Άρα και οι αναθέσεις σε προϊσταμένους τμημάτων θα γίνονται κατόπιν αξιολόγησης και βάσει κριτηρίων.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΙΩΑΝΝΗΣ ΜΟΥΖΑΛΑΣ:** Επιτρέψτε μου, κυρία Πρόεδρε, να πω ότι πάρα πολλές φορές αυτός ο κοινοβουλευτικός διάλογος μέσα από βερμπαλισμούς, μέσα από λαγούς που βγαίνουν ξαφνικά από το καπέλο καθίσταται μη αποτελεσματικός.

Η ερώτηση ήταν πάρα πολύ απλή. Αυτή τη στιγμή λείπει από την νοτιοανατολική Αττική η καθημερινή εφημερία που είχε επί πενήντα χρόνια το ΚΑΤ, η ορθοπεδική. Δεν σας είπαμε ότι δεν δέχονται ορθοπεδικά περιστατικά κάθε τέσσερις μέρες. Σας είπαμε ότι ενενήντα περιστατικά κάθε μέρα δεν έχουν πού να πάνε. Μας φέρατε ένα σχέδιο, το οποίο δεν το ξέρει κανείς, το οποίο το λέτε σήμερα μόνο. Δεν υπάρχει γραμμένο. Δεν έχει δοθεί σε φορείς. Δεν έχει δοθεί στη διοίκηση, που είχαμε συνάντηση μαζί της. Δεν έχει δοθεί στην ΕΙΝΑΠ. Δεν έχει δοθεί στους δημάρχους που εκλέγονται με τη δική σας παράταξη.

Μου λέτε να σας πιστέψουμε. Έχω όλη τη διάθεση να σας πιστέψω, αλλά δεν γίνεται έτσι ο κοινοβουλευτικός διάλογος, στη λογική του «πιστέψτε μας». Πετάτε την μπάλα στην εξέδρα.

Εγώ θα κλείσω, γιατί δεν έχει νόημα. Ειλικρινά, δεν μπορώ να καταλάβω αυτή τη διαδικασία. Τι θα πείτε στη Βούλα; Τι θα πείτε στη Γλυφάδα; Τι θα πείτε στον Άλιμο; Τι θα πείτε στη Νέα Σμύρνη; Θα πείτε ότι θα εκλέγονται και θα γίνονται με αξιολόγηση προϊστάμενου; Αυτό σας ρωτήσαμε; Σας ρωτήσαμε, γιατί πέσανε τα χειρουργεία κατά επτακόσια και γιατί δεν έχει καθημερινή εφημερία. Για ποιον λόγο το παιδί που έσπασε το πόδι του πρέπει να πάει στο ΚΑΤ, γιατί δεν έχει να πάει πουθενά; Σας ρωτήσαμε αυτά τα πράγματα. Εσείς μας απαντήσατε με μία θεωρητικότητα, η οποία δεν υπάρχει γραμμένη, κύριε Υπουργέ. Δεν έχει δοθεί τίποτε μέχρι τώρα.

Στο ερώτημα, δε, τι θα γίνει με την καθημερινή εφημερία, πήραμε την απάντησή ότι θ’ ανοίξει. Δεν σας είπαμε ότι στη Βούλα λόγω COVID δεν λειτουργεί η καθημερινή εφημερία. Αντίθετα, είπαμε κάτι βαρύτερο, ότι χρησιμοποιήσατε σαν πρόσχημα τον COVID για να κλείσετε την καθημερινή ορθοπεδική εφημερία. Διότι η χωροταξία της Βούλας επιτρέπει και για τον COVID να αναπτύξετε και η ορθοπεδική κλινική να μπορέσει να λειτουργήσει σε καθημερινή εφημερία.

Τελειώνοντας, μην απαντήσετε σ’ εμένα. Απαντήστε στους δημάρχους. Απαντήστε στην ΕΙΝΑΠ. Θα διατηρήσετε τον δημόσιο χαρακτήρα του νοσοκομείου; Αυτή είναι ερώτηση δημάρχων, οι οποίοι εκλέγονται με τη Νέα Δημοκρατία κάποιοι από αυτούς. Θα διατηρηθεί το σύνολο του σημερινού χώρου; Θα υπάρξει ο εκσυγχρονισμός υποδομών και εξοπλισμού; Θα στελεχωθεί με μόνιμο προσωπικό; Αυτό στο οποίο συμφωνούν όλοι: Θα ξανανοίξει άμεσα η καθημερινή εφημερία των ορθοπεδικών;

Όλα τ’ άλλα, είναι κείμενα που μπορούν να γραφτούν σ’ εφημερίδα και να θαυμάσουμε τη λογοτεχνική και την επιστημονική ακρίβεια του λόγου μας. Στην πράξη, το περιστατικό που σπάει το χέρι του την ώρα που κάνει μπάνιο, που γίνεται ένα τροχαίο, θα μπορεί να πάει στη Βούλα ή θα πρέπει να πάει στο ΚΑΤ;

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ, κυρία Πρόεδρε.

Θα είμαι σύντομος.

Κύριε Μουζάλα, θα ξεκινήσω την απάντησή μου απαντώντας στα ερωτήματα τα οποία σας έθεσαν οι δήμαρχοι και οι φορείς της περιοχής και οι κάτοικοι.

Βεβαίως και στηρίζουμε τον δημόσιο χαρακτήρα του Εθνικού Συστήματος Υγείας. Το έχουμε αποδείξει. Το αποδεικνύουμε κάθε μέρα. Φάνηκε στην περίοδο της πανδημίας. Ενισχύσαμε το Εθνικό Σύστημα Υγείας και το «Ασκληπιείο» Βούλας τόσο σε εξοπλισμό, όσο και σε ανθρώπινο δυναμικό. Κάναμε δυόμισι χιλιάδες προσλήψεις μόνιμου ιατρικού προσωπικού στο σύστημα υγείας και επιπλέον προσλήψεις επικουρικού προσωπικού, επιπλέον προσλήψεις μόνιμου λοιπού προσωπικού. Και αυτό το κάνουμε συνέχεια.

Στηρίζουμε το δημόσιο σύστημα υγείας. Βεβαίως, το «Ασκληπιείο» Βούλας και τις υποδομές του εκσυγχρονίζει -και αυτό χάρη στη συμβολή μεγάλων δωρητών ιδιωτών, προεξάρχοντος της οικογένειας Μαρτίνου- και αναβαθμίζονται οι υπηρεσίες και θέλουμε να προσφέρουμε κι άλλες υπηρεσίες.

Σας είπα τι θα απαντήσουμε στον κάτοικο της Γλυφάδας. Το «Ασκληπιείο» Βούλας θα μπορεί ν’ αντιμετωπίσει ένα πνευμονολογικό περιστατικό, το οποίο δεν μπορούσε μέχρι σήμερα, γιατί δεν είχε πνευμονολογική κλινική. Υπάρχουν υπηρεσίες, οι οποίες δεν προσφέρονται και αναγκάζεται ο κάτοικος της γύρω περιοχής να πάει σε άλλα νοσοκομεία.

**ΙΩΑΝΝΗΣ ΜΟΥΖΑΛΑΣ:** Αυτό οδήγησε στο να κλείσει…

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Μου λέτε τι θα κάνουμε. Είχα την ευκαιρία μέσω της ερώτησής σας να πω τι σκεφτόμαστε να κάνουμε με το «Ασκληπιείο» Βούλας. Σας είπα ότι η εφημερία δεν έκλεισε ποτέ. Είχαμε εξήντα οκτώ περιστατικά, εισαγωγές τους τρεις πρώτους μήνες του έτους στις ορθοπεδικές κλινικές. Και σας είπα ότι λόγω COVID, επειδή έγινε μία ορθολογική κατανομή των δυνάμεων, για να αντιμετωπίσουμε τον COVID, η εφημερία σταματάει στις τρεις το μεσημέρι. Κανένας δεν μένει αβοήθητος. Διακομίζεται σε άλλα νοσοκομεία. Και βεβαίως, γνωρίζετε πολύ καλά ότι αυτό δεν συμβαίνει τώρα. Συμβαίνει όλα τα χρόνια. Εάν κάποιος βρεθεί έξω από ένα νοσοκομείο και έχει ανάγκη, έχει σπάσει το χέρι του ή υπάρχει ένα ατύχημα, βεβαίως και το νοσοκομείο προσφέρει τις υπηρεσίες του. Δεν έχει αρνηθεί ποτέ δημόσιο νοσοκομείο να παρέχει υπηρεσίες υγείας στους συμπολίτες μας.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Συνεχίζουμε με τη δεύτερη με αριθμό 949/19-7-2021 επίκαιρη ερώτηση πρώτου κύκλου του Βουλευτή Βοιωτίας του Κινήματος Αλλαγής κ. Γεώργιου Μουλκιώτη προς τον Υπουργό Υγείας, με θέμα: «Η ανεπαρκής στελέχωση του Γενικού Νοσοκομείου (Γ.Ν) Λιβαδειάς προκαλεί άμεσα προβλήματα δυσλειτουργίας του και εγκυμονεί κινδύνους για την υγεία και τη ζωή των πολιτών».

Στην επίκαιρη ερώτηση θα απαντήσει, επίσης, ο Αναπληρωτής Υπουργός Υγείας, ο κ. Κοντοζαμάνης.

Κύριε συνάδελφε, έχετε τον λόγο για δύο λεπτά.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κυρία Πρόεδρε.

Κύριε Υπουργέ, η κατάσταση που υφίσταται σήμερα στο Νοσοκομείο της Λιβαδειάς αποδεικνύει ότι δεκαεπτά μήνες μετά την έναρξη της πανδημίας του κορωνοϊού και εν μέσω του τέταρτου κύματος τα νοσοκομεία της χώρας υστερούν κατά πολύ σε σχέση με τις ανάγκες των πολιτών. Σοβαρά περιστατικά βλέπουν το φως της δημοσιότητας. Εξ αυτού του λόγου σας κάνω και την ερώτηση, την οποία καταθέτω σήμερα.

Καταθέτω και στα Πρακτικά σχετικό έγγραφο.

(Στο σημείο αυτό ο Βουλευτής κ. Γεώργιος Μουλκιώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αναδεικνύεται, λοιπόν, ότι παρά τις διακηρύξεις της Κυβέρνησης για ενίσχυση των δομών της υγείας στον Νομό Βοιωτίας, παραμένουν σοβαρές ελλείψεις και κενά σε ιατρικό προσωπικό που καθιστούν δύσκολη την εξυπηρέτηση των πολιτών σε έναν δήμο τριάντα χιλιάδων κατοίκων, αλλά και σε κατοίκους των όμορων δήμων, αλλά και όμορων νομών, οι οποίοι έρχονται προς την περιοχή της Λιβαδειάς για εξυπηρέτηση.

Το πιο πρόσφατο, λοιπόν, περιστατικό το οποίο είναι κρίσιμο και δημοσιοποιήθηκε, κύριε Υπουργέ, ήταν η περίπτωση ενός δεκαοκτάχρονου, όπου μετά από τροχαίο ατύχημα με μηχανάκι μεταφέρθηκε από το ΕΚΑΒ σε κωματώδη κατάσταση στο Νοσοκομείο της Λιβαδειάς. Ο νεαρός ήταν σε βαριά κατάσταση, αλλά λόγω μη εφημέρευσης ακτινολόγου και αναισθησιολόγου δεν κατέστη δυνατή η διενέργεια ολοκληρωμένων ιατρικών πράξεων. Μάλιστα, φαίνεται ότι η διερεύνηση πιθανής ενδοκοιλιακής κάκωσης έγινε με τη μέθοδο της περιτοναϊκής έκπλυσης που χρησιμοποιούνταν τη δεκαετία ’80 -έτσι αναφέρουν οι γιατροί- και το περιστατικό εν τέλει διεκομίσθη συνοδεία γιατρού χωρίς να διασωληνωθεί στο Νοσοκομείο του ΚΑΤ. Αυτό ήταν το περιστατικό και επ’ αυτού είναι και η ερώτησή μας σήμερα.

Κύριε Υπουργέ, γνωρίζετε πολύ καλά ότι στη Βοιωτία δεν λειτουργεί ούτε μία κλινική ΜΕΘ. Το Νοσοκομείο της Λιβαδειάς βρίσκεται σε διαρκή εφημερία λόγω της πανδημίας και καλείται να εξυπηρετήσει τις εισαγωγές ασθενών COVID, αλλά και τυχόν άλλες διακομιδές διασωληνωμένων ασθενών προς τα νοσοκομεία Αθήνας και όμορων νομών, για τις οποίες είναι απαραίτητο να διενεργηθούν οπωσδήποτε οι διασωληνώσεις από γιατρό αναισθησιολόγο.

Τα προβλήματα υποστελέχωσης του νοσοκομείου θέτουν σε κίνδυνο την επαρκή και ποιοτική φροντίδα των ασθενών που πρέπει να παρακολουθούνται συστηματικά ή που συλλέγονται σε εφημερία. Είναι, λοιπόν, υποχρέωση της πολιτείας τουλάχιστον αυτά να τα λάβει υπ’ όψιν.

Ερωτάσθε, κύριε Υπουργέ: Υπάρχει στο Νοσοκομείο της Λιβαδειάς επάρκεια σε ιατρικό και νοσηλευτικό προσωπικό για συνολική αντιμετώπιση περιστατικών COVID και μη COVID;

Και αν ναι, πώς ήταν δυνατόν να έχουμε αυτό το περιστατικό το οποίο καταγγέλλεται και αναφέρθηκε και δημοσιοποιήθηκε, δηλαδή να μην υπάρχει εφημερία για δύο βασικές ειδικότητες για την αντιμετώπιση έκτακτου περιστατικού -ακτινολόγου και αναισθησιολόγου- το Σάββατο 17 Ιουλίου; Και επίσης πώς σκοπεύετε, κύριε Υπουργέ, αυτές τις ελλείψεις -εγώ είμαι βέβαιος ότι τις γνωρίζετε- να τις καλύψετε ειδικά με ειδικό ιατρικό και νοσηλευτικό προσωπικό, που είναι εκ των ων ουκ άνευ προκειμένου να υπάρχουν επαρκείς ιατρικές γνωματεύσεις και πράξεις συγκεκριμένες για τους ασθενείς;

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε συνάδελφε.

Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ πολύ, κυρία Πρόεδρε.

Κύριε Μουλκιώτη, το Γενικό Νοσοκομείο Λιβαδειάς είναι επαρκώς στελεχωμένο με προσωπικό, για να μπορεί να καλύπτει τις ανάγκες των κατοίκων της περιοχής. Και, βεβαίως, ας είμαστε ειλικρινείς, κάθε νοσοκομείο καλύπτει συγκεκριμένες ανάγκες και πρέπει να καλύπτει και όταν χρειάζεται αυξημένη ή περισσότερη φροντίδα γίνονται διακομιδές, όπως έγινε και στην περίπτωση του συμβάντος το οποίο αναφέρετε, όπου χρειαζόταν η άμεση επέμβαση συγκεκριμένης ειδικότητας όπως αυτή του νευροχειρουργού. Το νοσοκομείο σταθεροποίησε τον ασθενή και, βεβαίως, τον διακόμισε στο πλησιέστερο μεγάλο νοσοκομείο, όπως και έγινε, που είναι το ΚΑΤ.

Είναι χρήσιμη, όμως, αυτή η τοποθέτησή σας και η ερώτησή σας, γιατί αναδεικνύεται και ο ρόλος των νοσοκομείων της περιφέρειας με υπηρεσίες αιχμής όπως είναι η επείγουσα ιατρική μέσα από ένα επαρκώς στελεχωμένο τμήμα επειγόντων περιστατικών με πλήρη στελέχωση στις βασικές ειδικότητες, όπως παθολόγοι και αναισθησιολόγου. Και, βεβαίως, κι εκεί χρειάζεται ένα πολύ καλά οργανωμένο σύστημα για την διακομιδή τέτοιων βαρέων περιστατικών σε μεγαλύτερα νοσοκομεία ή τριτοβάθμια τα οποία αντιμετωπίζουν βαριές καταστάσεις.

Επιτρέψτε μου να πω ότι τα κενά δεν καλύπτονται από τη μία μέρα στην άλλη, αλλά έχουμε διαβεί μεγάλο μέρος της διαδρομής και έχουμε καλύψει κενά σε ειδικότητες όπως η παθολογία με πέντε υπηρετούντες σε έξι οργανικές θέσεις και έναν ακόμα παθολόγο που αναμένεται να αναλάβει υπηρεσία πολύ σύντομα, στην αναισθησιολογία και παιδιατρική από τέσσερις υπηρετούντες γιατρούς με πλήρη κάλυψη οργανικών θέσεων, στη γενική χειρουργική με τέσσερις υπηρετούντες και μία κενή θέση δεσμευμένη η οποία θα καλυφθεί σύντομα με την ανάληψη υπηρεσίας του νέου γιατρού από πρόσφατη προκήρυξη και στην ειδικότητα της ακτινοδιαγνωστικής, βεβαίως εκεί υπάρχει περιθώριο ενίσχυσης αφού αυτή τη στιγμή υπηρετούν δύο μόνιμοι γιατροί.

Άρα έχει ενισχυθεί το νοσοκομείο. Γίνονται προσπάθειες περαιτέρω ενίσχυσης και αναβάθμισής του. Επαναλαμβάνω το νοσοκομείο είναι άρτια στελεχωμένο και εξοπλισμένο. Σίγουρα υπάρχουν σημεία βελτίωσης. Δεν χρειάζεται, όμως, να καλλιεργούμε την ανασφάλεια στον κόσμο και να δημιουργούμε λάθος εντυπώσεις. Η προσπάθειά μας για την ενίσχυση του νοσοκομείου είναι διαρκής με αποτελέσματα συγκεκριμένα.

Κλείνοντας, θα ήθελα να σας πω, κύριε Μουλκιώτη, ότι το περιστατικό στο οποίο αναφέρεστε στην ερώτησή σας αντιμετωπίστηκε στα ΤΕΠ του Νοσοκομείου Λειβαδιάς και ορθώς διακομίστηκε στο ΚΑΤ όπως θα συνέβαινε σε αντίστοιχο σοβαρό τροχαίο ατύχημα ή άλλο βαρύ περιστατικό πολυτραυματία.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κυρία Πρόεδρε.

Κύριε Υπουργέ, κατ’ αρχάς, κρατώ ότι αναγνωρίζετε πράγματι ότι υπάρχουν ελλείψεις και πρέπει αυτές οι ελλείψεις να καλυφθούν. Είναι σημαντικό ότι το αναγνωρίζετε αυτό. Δεύτερον, μακριά από εμάς η δημιουργία εντυπώσεων, όμως, είμαστε υποχρεωμένοι το οποιοδήποτε περιστατικό συμβαίνει και θίγει τα δεδομένα τα οποία πρέπει να σεβόμαστε και να καλύπτουμε, εμείς θα το αναδεικνύουμε. Οφείλει η Κυβέρνηση να έρχεται στη Βουλή και να παίρνει τον λόγο και να αναφέρει συγκεκριμένα τι κάνει. Πράγματι υπάρχουν ελλείψεις ειδικών όπως κι εσείς αναφέρετε, κι εγώ εύχομαι αυτές οι ελλείψεις να καλυφθούν. Είναι μεγάλο το ζήτημα και το ξέρετε πολύ καλύτερα από εμάς, αν όχι όπως το ξέρουμε, του ρόλου των περιφερειακών νοσοκομείων.

Έρχεστε να απαντήσετε επανειλημμένως στις ερωτήσεις μας για το πόσο έχουν καλυφθεί πράγματι τα κενά στο Νοσοκομείο της Λιβαδειάς, δεν θα αμφισβητήσω κάτι τέτοιο, όμως, οι συγκεκριμένες ειδικότητες που είναι κρίσιμες και μείζονος σπουδαιότητας, καίριας σημασίας, δεν έχουν καλυφθεί. Φτάσαμε στο οριακό σημείο ενός νέου ανθρώπου δεκαοκτώ ετών που είχε σοβαρό τραυματισμό και δεν υπήρχε ακτινολόγος και αναισθησιολόγος προκειμένου να αντιμετωπιστεί όπως θα έπρεπε να αντιμετωπιστεί με τον καλύτερο δυνατό τρόπο. Αντιμετωπίστηκε βέβαια. Οι γιατροί «έβαλαν πλάτη» και ασχολήθηκαν όχι απλώς με επαγγελματισμό, αλλά με αυτοθυσία και μεταχειρίστηκαν μεθόδους οι οποίες δεν είναι σύγχρονες, αλλά του παρελθόντος προκειμένου να σώσουν μια κατάσταση.

Αυτό, όμως, είναι αρκετό για να πούμε ότι αντιμετωπίζονται τα πράγματα έτσι σε ένα περιφερειακό νοσοκομείο; Θεωρώ, κύριε Υπουργέ, ότι δεν είναι αρκετό. Πιστεύω ότι είναι υποχρέωση και ευθύνη της πολιτείας. Η Κυβέρνηση πρέπει να το δει. Πρέπει καίριας σημασίας ειδικότητες να καλύπτονται και αυτές οι δύο βασικές ειδικότητες, του αναισθησιολόγου και του ακτινολόγου, πρέπει να καλυφθούν και πρέπει να υπάρξουν μόνιμες καταστάσεις και να είναι στελεχωμένο με αυτές τις ειδικότητες.

Και οφείλει να απαντήσει η ηγεσία του Υπουργείου, κύριε Υπουργέ, πώς σκοπεύει αυτά τα κενά να τα καλύψει και πώς βλέπει ότι πρέπει να καλυφθούν τα κενά. Γιατί δεν μπορώ να διανοηθώ ότι υιοθετείτε κάποια λογική ότι «θα τα καλύψουμε με κάποιον τρόπο, ενδεχομένως μελλοντικά και ό,τι γίνει». Όχι! Εδώ είμαστε υποχρεωμένοι να βρούμε τον τρόπο της αμεσότητας κάλυψης αυτών των δύο καίριας σημασίας θέσεων. Δεν είναι μια οποιαδήποτε θέση. Βεβαίως έχουν καλυφθεί κενά, όμως, αυτά τα κενά τα οποία επισημαίνουμε σήμερα με την ερώτηση είναι προβλήματα τα οποία οφείλετε και πρέπει να αντιμετωπίσετε.

Κύριε Υπουργέ, μεταφέρουμε την αγωνία των πολιτών, μεταφέρουμε την αγωνία των ανθρώπων της πρώτης γραμμής, των γιατρών και νοσηλευτικού προσωπικού. Αυτά μεταφέρουμε και για αυτόν τον λόγο σας βάζουμε τα ζητήματα, διότι δεν μπορεί να είμαστε ανεχτοί σε μια εικόνα ενός δεκαοκτάχρονου να κινδυνεύει και να τρέχουν να δουν πώς μπορούν να αντιμετωπίσουν μια κατάσταση και να ψάχνουν να βρουν αναισθησιολόγο και ακτινολόγο και να μην μπορεί αυτό το ζήτημα να αντιμετωπιστεί και αντιμετωπίστηκε όπως ακριβώς σας είπα.

Θα καταλήξω, κυρία Πρόεδρε, και θα πω ότι η προτεραιότητα σε αυτές τις δύο ειδικότητες είναι μείζονος σπουδαιότητας. Και, κύριε Υπουργέ, θα ήθελα να το πείτε, να πάρετε μια θέση και να δεσμευτείτε ότι θα καλυφθούν για να υπάρχει πληρότητα της ουσιαστικής συμμετοχής αυτής της διαδικασίας που πρέπει να έχει η υγεία και το δημόσιο σύστημα υγείας στα περιφερειακά νοσοκομεία. Είναι δείγμα γραφής και έχετε υποχρέωση και θα ήθελα σήμερα εδώ να δεσμευτείτε.

Βεβαίως, δεν είναι στην ερώτηση, αλλά θέλω απλώς να σας ενημερώσω ότι υπάρχει και μια σύγχυση επειδή το Νοσοκομείο Λιβαδειάς είναι διασυνδεόμενο και υπήρξαν κάποιες εξαγγελίες από τα χείλη του Πρωθυπουργού περί συγχωνεύσεων και λοιπών θεμάτων. Δημιουργήθηκε πλήρης αναστάτωση και έχετε ενημερωθεί πιστεύω. Πρέπει αυτά να τα ξεκαθαρίσουμε με σαφείς θέσεις, καθαρές κουβέντες και όχι ασάφειες. Και συνεδριάζει σήμερα το απόγευμα το Δημοτικό Συμβούλιο του Δήμου της Θήβας πάνω σε αυτό το ζήτημα. Θέλω να δείτε, δηλαδή, πώς είναι η περιφέρεια και πόσο αγωνία έχει η περιφέρεια στο να μεταφερθεί οποιοδήποτε περιστατικό στην Αθήνα και αν μπορεί να μεταφερθεί.

Και ξέρετε κάτι καλύτερα από μένα, ότι δεν είναι και τόσο εύκολη η μεταφορά ούτε είναι τόσο εύκολη και η πρόσβαση του ΕΚΑΒ, η ταχύτητα, η αμεσότητα και ίσως χάνουμε και περιστατικά.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ.

Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ, κυρία Πρόεδρε.

Κύριε Μουλκιώτη, έχουμε καταδείξει με τις αποφάσεις μας και με τις ενέργειές μας στα δύο χρόνια ότι στόχος μας είναι να ενισχύουμε τις δομές σε κάθε περιοχή. Αυτό γίνεται και στη Λιβαδειά. Γνωρίζετε ότι υπάρχει έτοιμη μονάδα αυξημένης φροντίδας και θέλουμε να λειτουργήσει για να εξυπηρετήσει τους κατοίκους της περιοχής.

Η Λιβαδειά βρίσκεται σε ένα σημείο που είναι και κοντά στην Αθήνα. Έχει δίπλα της και το νέο μεγάλο Νοσοκομείο της Χαλκίδας. Επομένως θα πρέπει να βλέπουμε πώς μπορούμε να δημιουργήσουμε τις συνέργειες και τη συνένωση δυνάμεων, έτσι ώστε να έχουμε το καλύτερο αποτέλεσμα.

Σε ό,τι αφορά τις ειδικότητες που αναφέρατε, η αναισθησιολογία είναι η ειδικότητα που ίσως αυτήν τη στιγμή είναι η πιο προβληματική στο Εθνικό Σύστημα Υγείας. Γι’ αυτό και προχωρήσαμε πρόσφατα και σε συγκεκριμένη νομοθετική πρωτοβουλία, έτσι ώστε να μπορέσουμε να στηρίξουμε αυτήν την ειδικότητα.

Εφόσον υπάρχουν κενές θέσεις, ειδικά στον τομέα της αναισθησιολογίας, τις προκηρύσσουμε και θα τις προκηρύξουμε, αλλά το θέμα είναι να βρεθούν γιατροί να πάνε και να μην βγει άγονη η ειδικότητα αυτή, να μη βγει άγονη η προκήρυξη αυτή και να μπορέσουμε να ενισχύσουμε όσο γίνεται πιο πολύ τις δομές της υγείας.

Σε κάθε περίπτωση, επειδή αναφερθήκατε και στο παράδειγμα των δύο νοσοκομείων, ο στόχος είναι τα νοσοκομεία, οι δομές –μην το βλέπουμε κτιριακά- να λειτουργούν συμπληρωματικά και μέσα σε ένα πλαίσιο συνέργειας. Γι’ αυτό μιλήσαμε για νοσοκομεία κόμβους και νοσοκομεία ακτίνας όπου θα διασυνδέονται, θα έχουν πληρότητα υπηρεσιών, επάρκεια προσωπικού και αποτελεσματική παροχή υπηρεσιών υγείας.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Θα συζητηθεί τώρα η τρίτη με αριθμό 952/19-7-2021 επίκαιρη ερώτηση πρώτου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, με θέμα: «Την επικίνδυνη λειτουργία της Πνευμονολογικής Κλινικής του Θριάσιου Νοσοκομείου».

Στην επίκαιρη ερώτηση θα απαντήσει, επίσης, ο Αναπληρωτής Υπουργός Υγείας κ. Κοντοζαμάνης.

Κύριε συνάδελφε, έχετε τον λόγο για δύο λεπτά.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κυρία Πρόεδρε, και όπως είπατε και εσείς, η ερώτηση αφορά την επικίνδυνη λειτουργία της πνευμονολογικής κλινικής του «Θριάσιου» Νοσοκομείου.

Εμείς ως Κοινοβουλευτική Ομάδα μεταφέρουμε το αίτημα, την αγωνία, αλλά και τις καταγγελίες του σωματείου των εργαζομένων, που επιβεβαιώνονται και με έγγραφα των γιατρών της αντίστοιχης πνευμονολογικής κλινικής αλλά και του διευθυντή της ιατρικής υπηρεσίας του νοσοκομείου για την επικίνδυνη λειτουργία της πνευμονολογικής κλινικής και φυσικά για τους νοσηλευόμενους ασθενείς.

Η πνευμονολογική κλινική του «Θριάσιου» -κατανοητό αυτό- εκτός από περιστατικά COVID, εφημερεύει και νοσηλεύει παράλληλα και αμιγώς πνευμονολογικά περιστατικά, χωρίς βέβαια να επικουρείται η λειτουργία της από άλλη πνευμονολογική κλινική σε όλη την Αττική.

Στη συγκεκριμένη κλινική εργάζονται δύο μόνιμοι πνευμονολόγοι γιατροί με το βαθμό του διευθυντή και δύο επικουρικοί που –ειρήσθω εν παρόδω- οι συμβάσεις τους λήγουν 31 Οκτώβρη του τρέχοντος έτους, του 2021 δηλαδή. Και καταλαβαίνετε ότι τέσσερις ειδικοί –συν τους ειδικευόμενους που έχουν- που έχουν την ευθύνη σε ένα τμήμα, σε μία κλινική, όπως συμβαίνει παντού, όλο το προηγούμενο διάστημα και μέσα στην περίοδο της πανδημίας, κλήθηκαν να αντιμετωπίσουν εκατοντάδες περιστατικά φτάνοντας και στα όρια ή μάλλον ξεπερνώντας τα όρια της ψυχικής και σωματικής τους εξάντλησης.

Και ένα δείγμα των τεράστιων ελλείψεων στη συγκεκριμένη κλινική σε ιατρικό προσωπικό, ειδικευμένο προσωπικό σε πνευμονολόγους, είναι ότι στις εσωτερικές εφημερίες που εφημερεύει ένας ειδικός, φυσικά έχει την ευθύνη των πενήντα και πλέον ασθενών, οι οποίοι είναι διασπαρμένοι σε διάφορα σημεία του νοσοκομείου, σε διάφορα τμήματα, ενώ –όπως άφησα να εννοηθεί και στην αρχή- στη γενική εφημερία της κλινικής, η συγκεκριμένη κλινική του «Θριάσιου» Νοσοκομείου καλύπτει όχι μόνο τα πνευμονολογικά περιστατικά της Αττικής, αλλά και των νήσων του Αιγαίου, με δύο πνευμονολόγους -ειδικούς δηλαδή- από τους τέσσερις που έχουν την ευθύνη και για τα επείγοντα περιστατικά αλλά και για την νοσηλεία των ασθενών, για τις εισαγωγές και πάει λέγοντας.

Δεν έχει προχωρήσει ως τώρα, παρ’ όλο που έχουν διατυπωθεί αιτήματα, η προκήρυξη των δύο κενών οργανικών θέσεων πνευμονολόγων που υπάρχουν αυτήν τη στιγμή στο οργανόγραμμα, αν και για την ασφαλή συνέχιση της λειτουργίας της κλινικής -όπως οι ίδιοι το λένε- απαιτείται άμεση κάλυψη όχι μόνο των κενών οργανικών θέσεων, αλλά και δημιουργία τριών επιπλέον οργανικών θέσεων πνευμονολόγων.

Και φυσικά αντίστοιχες ελλείψεις υπάρχουν στο νοσηλευτικό προσωπικό, δεδομένου ότι είναι οι ίδιοι εργαζόμενοι που έδωσαν και συνεχίζουν να δίνουν τη μάχη με την πανδημία αδιάκοπα για όλους αυτούς τους μήνες, μέσα σε πολύ δύσκολες συνθήκες.

Τα ερωτήματα προς τον Υπουργό, κυρία Πρόεδρε, είναι εάν θα ανασταλεί ή όχι η συμμετοχή της πνευμονολογικής κλινικής στη γενική εφημερία του νοσοκομείου μέχρι να καλυφθούν άμεσα οι δύο κενές οργανικές θέσεις με επιμελητές β΄ και φυσικά να δημιουργηθούν τρεις επιπλέον οργανικές θέσεις ειδικευμένων πνευμονολόγων.

Δεύτερον, σας ζητάμε να ενισχυθεί η πνευμονολογική κλινική με νοσηλευτικό προσωπικό, ούτως ώστε να εξασφαλισθεί η λειτουργία με όρους και συνθήκες για τους ίδιους τους εργαζόμενους, αλλά κυρίως για τους ασθενείς και παράλληλα το υφιστάμενο προσωπικό -όχι μόνο το νοσηλευτικό προσωπικό, αλλά και το υπόλοιπο προσωπικό φυσικά- να μπορεί να κάνει χρήση της άδειάς του, των τριών εβδομάδων, όπως δικαιούνται.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε το λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ, κυρία Πρόεδρε.

Κύριε Λαμπρούλη, τις δυσκολίες στη λειτουργία της πνευμονολογικής κλινικής του Νοσοκομείου «Θριασίου» τις γνωρίζουμε καλά και καταβάλλουμε κάθε προσπάθεια –θα αναφερθώ σε αυτή την προσπάθεια-, προκειμένου να διασφαλίσουμε τη συνέχιση της λειτουργίας της. Η κατάσταση είναι όντως προβληματική.

Όμως, σε καμμία περίπτωση, δεν θα χρησιμοποιούσα τον χαρακτηρισμό «επικίνδυνη» και δεν τίθεται θέμα αναστολής της εφημερίας της κλινικής και βεβαίως όποτε χρειαστεί το ΕΚΑΒ προστατεύει την κλινική και διακομίζονται τα περιστατικά σε άλλες κλινικές.

Αυτήν τη στιγμή υπηρετούν πέντε γιατροί στην κλινική και σύντομα θα βγει η προκήρυξη δύο επιπλέον θέσεων γιατρών, προκειμένου αυτοί να ενταχθούν στη δύναμη της κλινικής. Επίσης, υπάρχει έγκριση σε ισχύ για πρόσληψη επικουρικού γιατρού. Επομένως, εφόσον υπάρξει εκδήλωση ενδιαφέροντος από κάποιον πνευμονολόγο, θα είναι δυνατή η άμεση πρόσληψη του ως επικουρικού ιατρικού προσωπικού στο Νοσοκομείο «Θριάσιο».

Και επιτρέψτε μου να πω ότι θα πρέπει να δούμε τη λειτουργία της πνευμονολογικής κλινικής σε ένα ευρύτερο πλαίσιο, που άπτεται της διαχείρισης πνευμονολογικών περιστατικών στην ευρύτερη περιοχή και βεβαίως πώς η πνευμονολογική κλινική και οι γιατροί θα μπορούσαν να συνεργαστούν με τον παθολογικό τομέα του νοσοκομείου, έτσι ώστε να μπορέσουν να αντιμετωπίσουν τα περιστατικά αυτά.

Βρισκόμαστε και σε συνεργασία με την Ελληνική Πνευμονολογική Εταιρεία. Είχα μία χρήσιμη, εποικοδομητική συνάντηση με τον Πρόεδρο της εταιρείας, τον κ. Λουκίδη, όπου ανταλλάξαμε απόψεις και είχαμε κάποιες καλές ιδέες για το πώς θα μπορέσουμε να αντιμετωπίσουμε το πρόβλημα της κλινικής.

Επίσης, να πω ότι το Νοσοκομείο «Θριάσιο» έχει ενισχυθεί σε προσωπικό. Αναφέρω χαρακτηριστικά τους εξήντα πέντε επικουρικούς νοσηλευτές, που προσελήφθησαν στο νοσοκομείο τους τελευταίους είκοσι μήνες και θέλουμε να αναβαθμίσουμε τις παρεχόμενες υπηρεσίες στην πνευμονολογική κλινική και προχωράμε άμεσα στην προμήθεια ενός βρογχοσκοπίου, έτσι ώστε να εξυπηρετήσουμε τις ανάγκες των συμπολιτών μας που προσέρχονται γι’ αυτή την υπηρεσία στο Νοσοκομείο «Θριάσιο».

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ, κύριε Υπουργέ.

Κύριε συνάδελφε, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, θα μείνω στο συγκεκριμένο. Η ερώτηση αφορά την πνευμονολογική κλινική. Άκουσα με προσοχή αυτά που είπατε.

Πρώτον, λέτε ότι θα προκηρυχθούν ή προγραμματίζεται να προκηρυχθούν δύο θέσεις από τις κενές που υπάρχουν, αυτές που είναι αποτυπωμένες στο ερώτημα, αλλά και στο αίτημα των γιατρών της κλινικής, του νοσοκομείου κατ’ επέκταση. Πότε; Απαιτούνται άμεσες ενέργειες, όχι ένα αόριστο «θα».

Δεύτερον, μιλάτε για έναν επιπλέον πνευμονολόγο επικουρικό, που μπορεί στο επόμενο διάστημα να στελεχώσει την κλινική. Στην πρωτολογία μου, αλλά και στην ερώτηση αναφέρεται ότι οι δύο επικουρικοί πνευμονολόγοι, που εργάζονται στη συγκεκριμένη κλινική στις 31 του Οκτώβρη απολύονται, εντός ή εκτός εισαγωγικών, βάλτε το όπως θέλετε εσείς. Άρα μιλάμε για μείωση του προσωπικού κατά δύο. Πότε θα έρθουν οι καινούργιες προσλήψεις; Πότε θα έρθει ο επικουρικός που λέτε; Δηλαδή εκεί που ήταν τέσσερις και είναι επικίνδυνη η κατάσταση όπως οι ίδιοι το λένε -δεν το λέμε εμείς, οι ίδιοι οι γιατροί λένε ότι είναι επικίνδυνη η κατάσταση για τη λειτουργία της κλινικής, με όλο αυτόν τον φόρτο αφ’ ενός εργασίας που υπάρχει και λόγω της πανδημίας προφανώς και του τρόπου εφημέρευσης της κλινικής, αλλά από την άλλη μεριά και των τεράστιων ελλείψεων σε προσωπικό, σε γιατρούς σε ειδικούς.

Άρα από τον Οκτώβρη και μετά τι θα γίνει; Η κατάσταση δεν θα είναι απλώς επικίνδυνη. Δεν θέλω να τη χαρακτηρίσω. Άρα δεν φτάνουν αυτοί. Και μάλιστα αναφέρουν συγκεκριμένα ότι, πέραν των δύο κενών οργανικών θέσεων που υπάρχουν, που είπατε ότι θα προκηρυχθούν, χρειάζονται, άλλοι τρεις. Και δεν λένε αυθαίρετα τον αριθμό αυτόν. Το λένε με βάση συγκεκριμένα επιστημονικά δεδομένα και πώς πρέπει να λειτουργούν κλινικές, όπως και η συγκεκριμένη κλινική με βάση τη δυναμικότητα που έχει. Άρα οι ενέργειες θα πρέπει να είναι άμεσες.

Ωραία όλα αυτά για συνεργασία με την παθολογική. Ποιος σας είπε ότι δεν συνεργάζονται οι πνευμονολόγοι με τους παθολόγους; Τόσα χρόνια πνευμονολόγος ήμουν στο Γενικό Νοσοκομείο της Λάρισας. Δεν τα ξέρουμε αυτά; Ότι υπάρχει αγαστή συνεργασία των ειδικοτήτων αυτών, γιατί και η πνευμονολογία, επιτρέψτε μου, κυρία Πρόεδρε, είναι κλάδος της παθολογίας, πέραν του ότι είναι ξεχωριστή ειδικότητα. Δεν υπάρχει συνεργασία; Η έλλειψη συνεργασίας μέσα σε ένα νοσοκομείο είναι το πρόβλημα και σε ό,τι αφορά τα περιστατικά και τη διαχείρισή τους;

Άρα απαιτούνται άμεσες λύσεις και χρειάζονται αύριο, για να μην πω για χθες, γιατροί, στελέχωση του νοσοκομείου, ούτως ώστε να ανταποκρίνεται στις αυξημένες ανάγκες, που γνωρίζετε, πολύ καλά, ότι υπάρχουν και λόγω των περιστατικών COVID, που ενδεχομένως με το τέταρτο κύμα να πολλαπλασιαστούν, αλλά και τα τρέχοντα πνευμονολογικά περιστατικά.

Κοιτάξτε, εμείς δεν έχουμε καμμία αυταπάτη. Σας έχουμε πει πολλές φορές ότι η πολιτική, που ακολουθεί και η παρούσα Κυβέρνηση, σε συνέχεια όλων των προηγούμενων κυβερνήσεων και στον χώρο της υγείας, είναι μια πολιτική, που έχει ως στόχο τη συρρίκνωση του δημόσιου τομέα, τη συνεχή εμπορευματοποίησή του, την ενίσχυση της επιχειρηματικής του λειτουργίας, τη συρρίκνωση των υπηρεσιών του.

Μιλάτε για θωρακισμένο ΕΣΥ, την ώρα που δεν έχετε πάρει ούτε ένα μέτρο ενίσχυσης των δημόσιων μονάδων υγείας και δεν έχετε προχωρήσει. Και το συγκεκριμένο παράδειγμα της ερώτησής μας για την πνευμονολογική κλινική του «Θριάσιου» είναι ένα μικρό παράδειγμα από τα χιλιάδες που υπάρχουν σε όλη τη χώρα και σε όλα τα νοσοκομεία και όχι μόνο. Δεν έχετε προχωρήσει σε ουσιαστικές προσλήψεις, με τις συνέπειες που όλοι ζούμε και όλοι ζούνε στα νοσοκομεία είτε υγειονομικό προσωπικό είτε ασθενείς. Έχετε μετατρέψει το δημόσιο σύστημα υγείας σε σύστημα μιας νόσου. Εκατοντάδες νοσηλευόμενοι γιατί το ζήσαμε και αυτό και το ξέρω, πολύ καλά, και εγώ και από ίδια πείρα, νοσηλεύονται εκτός ΜΕΘ, το προσωπικό εξουθενωμένο και ασθενείς non-COVID, χρόνιοι ασθενείς, είτε να εξαναγκάζονται να πάνε στον ιδιωτικό τομέα και να βάζουν το χέρι τους βαθιά στην τσέπη όσοι έχουν και όσοι δεν έχουν να περιμένουν στις τεράστιες λίστες, που έχουν δημιουργηθεί και να είναι σε αναμονή για μια εξέταση, για έναν έλεγχο στα δημόσια νοσοκομεία.

Και εδώ πρόκειται για μια συνειδητή επιλογή, κυρία Πρόεδρε, της παρούσας Κυβέρνησης, όπως και των προηγούμενων φυσικά, το ότι δεν ενισχύεται το Εθνικό Σύστημα Υγείας, που παραμένει γυμνό, με τις τεράστιες ελλείψεις στο προσωπικό και υποδομές, αφού εξάλλου το κυβερνητικό σας σχέδιο και αφήγημα είναι για παραπέρα εμπορευματοποίηση, ζητήματα που τρέχουν, όπως και η προσαρμογή της λειτουργίας των νοσοκομείων και κέντρων υγείας στη λογική του κόστους - οφέλους δείχνοντας και την αποφασιστικότητά σας να ολοκληρώσετε το έγκλημα του κλεισίματος κρίσιμων μονάδων, που ξεκίνησε τα προηγούμενα χρόνια και από τις προηγούμενες κυβερνήσεις.

Εμείς λέμε ότι απέναντι σε αυτή την κατάσταση ο λαός μας έχει συσσωρευμένη πείρα. Οι εργαζόμενοι, οι υγειονομικοί, οι μάχιμοι γιατροί, το εργατικό λαϊκό κίνημα έδωσε μία απάντηση και χθες, όπως και όλο το προηγούμενο διάστημα, διεκδικώντας άμεσα μέτρα αφ’ ενός προστασίας της υγείας και της ζωής τους από την πανδημία, αλλά και παράλληλα την ενίσχυση του δημόσιου συστήματος υγείας. Αυτός ο αγώνας και αυτές οι διεκδικήσεις θα συνεχιστούν και το επόμενο διάστημα και θα ενταθούν.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ, κυρία Πρόεδρε.

Κύριε Λαμπρούλη, δέχομαι -έτσι λειτουργεί άλλωστε η δημοκρατία στο Κοινοβούλιο- να υπάρχει διαφωνία, κριτική σε θέματα πολιτικής όχι μόνο στην υγεία, παντού. Αν χρησιμοποιήσουμε, όμως, τη γλώσσα της τεκμηρίωσης, νομίζω ότι θα μπορέσουμε να συνεννοηθούμε. Η γλώσσα της τεκμηρίωσης είναι αλάνθαστη.

Δείτε τα νούμερα γιατί μας κατηγορείτε συνέχεια ότι δεν κάνουμε τίποτα για το Εθνικό Σύστημα Υγείας, ότι επιχειρηματικά συμφέροντα λυμαίνονται το δημόσιο σύστημα υγείας, ότι δεν υπάρχουν προσλήψεις. Σας παρακαλώ ξαναδείτε τα νούμερα. Τα τελευταία δύο χρόνια της διακυβέρνησης της χώρας έγιναν δυόμισι χιλιάδες προσλήψεις μόνιμων γιατρών. Και ναι, η προκήρυξη…

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ούτε μία δεν έχει γίνει.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Κάνετε λάθος. Θα σας καταθέσω τα στοιχεία. Οι άνθρωποι είναι στις θέσεις τους, στα νοσοκομεία. Δείτε τα ΦΕΚ και τους διορισμούς τους. Ας δούμε τα νούμερα και θα συμφωνήσουμε. Ναι, να υπάρχει διαφωνία γιατί μπορεί να πει κάποιος ότι δεν χρειαζόταν αυτή η πρόσληψη εκεί, αλλά έπρεπε να γίνει κάπου αλλού.

Όσον αφορά το επικουρικό προσωπικό έγιναν προσλήψεις μόνιμου προσωπικού μέσω ΑΣΕΠ. Τέσσερις χιλιάδες μόνιμες προσλήψεις νοσηλευτικού προσωπικού θα προκηρυχτούν τον Σεπτέμβρη, παραμένοντας πιστοί στη δέσμευσή μας ότι οι άνθρωποι αυτοί χρειάζονται στο σύστημα υγείας και πρέπει να παραμείνουν. Το ενισχύσαμε το σύστημα υγείας, κατά τη διάρκεια της πανδημίας, περισσότερο από τον αρχικό μας προγραμματισμό και συνεχίζουμε να το κάνουμε. Και ναι, η προκήρυξη θα βγει, θα είναι και αυτοί οι δύο πνευμονολόγοι μέσα γιατί συγκεντρώνουμε τα αιτήματα από όλες τις υγειονομικές περιφέρειες. Είναι θέμα ολίγων ημερών. Και νομίζω ότι κάνετε και λάθος στα μαθηματικά σας γιατί λέτε για τους δύο επικουρικούς ότι θα τελειώσει η σύμβασή τους τον Οκτώβριο και άρα είναι μείον δύο. Να δούμε. Υπάρχει έγκριση επικουρικού προσωπικού…

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Λήγει ή δεν λήγει η σύμβασή τους στις 31 Οκτωβρίου; Ναι ή όχι; Δεν χωράνε μεσοβέζικα πράγματα.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Κύριε Λαμπρούλη, να σας πω ένα παράδειγμα. Οι επικουρικοί αυτοί γιατροί μπορεί να λάβουν μέρος στην κρίση των δύο θέσεων πνευμονολόγων στο Θριάσιο και να μονιμοποιηθούν.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κάντε το. Προκηρύξτε τις.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Αυτό κάνουμε.

**ΠΡΟΕΔΡΕΥΟΥΣΑ (Σοφία Σακοράφα):** Κύριε Λαμπρούλη, σας παρακαλώ.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Όχι, να λένε για τα μαθηματικά μας, ότι δεν τα ξέρουμε.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Αφήστε με, να ολοκληρώσω.

Προκηρύσσουμε θέσεις μόνιμου ιατρικού προσωπικού και βλέπετε ότι το πλήθος του επικουρικού ιατρικού προσωπικού φθίνει, γιατί οι άνθρωποι αυτοί καταλαμβάνουν μόνιμες θέσεις στο Εθνικό Σύστημα Υγείας. Και μακάρι να υπήρχαν πνευμονολόγοι στη λίστα των επικουρικών στη 2η Υγειονομική Περιφέρεια. Θα παίρναμε όχι έναν, αλλά και δύο και τρεις.

Για να ολοκληρώσω, κυρία Πρόεδρε, δεν είπα ποτέ ότι δεν συνεργάζονται οι παθολόγοι με τους πνευμονολόγους, αλλά επειδή είστε γιατρός, κύριε Λαμπρούλη, πνευμονολόγος και τα γνωρίζετε, θα πρέπει να δούμε επιτέλους πώς πρέπει και διάφορες ειδικότητες και δομές να συνεργάζονται στο πλαίσιο του παθολογικού τομέα. Αναφέρομαι στον παθολογικό τομέα επειδή μιλάμε για την πνευμονολογική κλινική στο «Θριάσιο» Νοσοκομείο. Και πρέπει να δούμε και το μέλλον. Δεν έχει νόημα να μπαλώσουμε καταστάσεις και να έχουμε μία προσωρινή λύση. Στο «Θριάσιο» η πνευμονολογική κλινική δεν έχει ειδικευόμενους. Δεν πρέπει να υπάρχουν ειδικευόμενοι γιατροί να εκπαιδευτούν, να βοηθήσουν και βεβαίως να πάρουν την ειδικότητα που πρέπει;

Άρα, πρέπει να βλέπουμε λίγο πιο πέρα και όχι στο σήμερα. Σας είπα ότι αναγνωρίζουμε την κατάσταση και παρεμβαίνουμε με συγκεκριμένες λύσεις έτσι ώστε να διασφαλίσουμε την ομαλή λειτουργία της κλινικής.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε Υπουργέ.

Ο Αναπληρωτής Υπουργός Υγείας κ. Κοντοζαμάνης θα απαντήσει και στην δεύτερη με αριθμό 954/19-7-2021 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Υγείας, με θέμα: «Προβλήματα εργαζομένων στο Γενικό Νοσοκομείο Θεσσαλονίκης «Γ. Παπανικολάου» στην Περιφερειακή Ενότητα Θεσσαλονίκης».

Κύριε συνάδελφε, έχετε τον λόγο για δύο λεπτά.

**ΙΩΑΝΝΗΣ ΔΕΛΗΣ:** Ευχαριστώ πολύ, κυρία Πρόεδρε.

Θα πάμε, κύριε Υπουργέ, στο Νοσοκομείο «Παπανικολάου» στη Θεσσαλονίκη λίγο πιο πάνω από το Ασβεστοχώρι, εκεί όπου συμβαίνουν ορισμένα περίεργα και απαράδεκτα πράγματα. Έχουμε, λοιπόν, πάρα πολλές καταγγελίες εργαζομένων του νοσοκομείου στο σωματείο τους για μετακινήσεις υγειονομικού προσωπικού σε τμήματα στα οποία για λόγους υγείας δεν μπορούν να ανταποκριθούν ή είναι επικίνδυνο να εργάζονται, έχουμε καταγγελίες για παραβιάσεις ωραρίων και προγραμμάτων των νοσηλευτικών βαρδιών. Είναι χαρακτηριστικό ότι το νοσηλευτικό προσωπικό πολλές φορές καλείται τηλεφωνικά και σε οποιαδήποτε χρονική στιγμή να τροποποιήσει τα ωράριά του, ανακαλούνται ρεπό την τελευταία στιγμή. Πολλές φορές λίγες ώρες πριν ενημερώνονται για τις αλλαγές των ωραρίων τους, δηλαδή δεν υφίσταται καμμία έννοια προγράμματος στο συγκεκριμένο νοσοκομείο. Και έχουμε, βεβαίως, καταγγελίες και για αυθαίρετες προφορικές εντολές και ένα σωρό τέτοια πράγματα.

Το πιο χαρακτηριστικό από όλα είναι αυτό που συμβαίνει σε μία εργαζόμενη του νοσοκομείου, μια νοσηλεύτρια, η οποία πάσχει από πολύ σοβαρά προβλήματα υγείας και συγκεκριμένα είναι νεφροπαθής τετάρτου βαθμού -όσοι γνωρίζουν από ιατρική καταλαβαίνουν τι εννοώ- με βάση την πάθηση της κανονικά δεν θα έπρεπε να εργάζεται, ενώ μετά από τον εμβολιασμό της θα έπρεπε να εργάζεται σε ένα προστατευμένο περιβάλλον. Τι έγινε, λοιπόν, με τη συγκεκριμένη νοσηλεύτρια; Η διοίκηση την πήρε και την τοποθέτησε ξέρετε πού; Σε ένα από τα πιο επιβαρυμένα τμήματα κάθε νοσοκομείου, στα τακτικά εξωτερικά ιατρεία. Καταλαβαίνετε, λοιπόν, το μέγεθος του προβλήματος και τι σημαίνει να είναι εκτεθειμένη η συγκεκριμένη εργαζόμενη σε μεγάλο φόρτο εργασίας και σε ένα σωρό άλλους υγειονομικούς κινδύνους, έξι μήνες μάλιστα πριν από τη συνταξιοδότησή της. Διαμαρτυρήθηκε η συγκεκριμένη αλλά εις ώτα μη ακουόντων!

Εν πάση περιπτώσει, αυτό που θέλουμε εμείς να σας μεταφέρουμε και αυτό που θέλουμε να σας ζητήσουμε και να σας ρωτήσουμε είναι τι θα κάνει η δική σας Κυβέρνηση, η οποία έχει βεβαίως και την τελική ευθύνη, ώστε να σταματήσει αυτή η αυταρχική συμπεριφορά της διοίκησης απέναντι στους εργαζόμενους του νοσοκομείου, οι οποίοι εργαζόμενοι του νοσοκομείου βεβαίως, όπως γνωρίζετε και όπως γνωρίζει κι όλος ο ελληνικός λαός, και όλων των νοσοκομείων της χώρας σήκωσαν πάρα πολύ μεγάλο βάρος και εξακολουθούν να σηκώνουν για την αντιμετώπιση της πανδημίας. Και, βεβαίως, τι θα κάνετε για τη συγκεκριμένη νοσηλεύτρια, έτσι ώστε να αποκατασταθεί εργασιακά σε ένα ασφαλές περιβάλλον, λίγους μήνες πριν από τη συνταξιοδότησή της.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε συνάδελφε.

Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ, κυρία Πρόεδρε.

Κύριε Δελή, ξεκινάτε την ερώτησή σας με αναφορά σε καταγγελίες εργαζομένων στο νοσοκομείο σχετικά με μετακινήσεις τους σε τμήματα στα οποία για λόγους υγείας δεν μπορούν να ανταποκριθούν ή είναι επικίνδυνο να εργάζονται, καθώς και για παραβιάσεις ωραρίων των νοσηλευτικών βαρδιών, αυθαίρετες προφορικές εντολές και πολλά άλλα. Στη συνέχεια εστιάζετε στο παράδειγμα μιας νοσηλεύτριας που, σύμφωνα με τα λεγόμενά σας, έχει σοβαρά προβλήματα υγείας βάσει των οποίων θα έπρεπε να απέχει από την εργασία της και μετά τον εμβολιασμό της θα έπρεπε να εργάζεται σε προστατευμένο περιβάλλον και ολοκληρώνετε την ερώτησή σας με την προσφιλή τακτική σας να μιλάτε για αυταρχισμό, εργασιακό μεσαίωνα και αντιδραστικές αλλαγές.

Επιτρέψτε μου να σας πω, κύριε Δελή, ότι σε ένα ευνομούμενο κράτος δικαίου οι καταγγελίες αυτές διερευνώνται. Και αυτό έκανε η διοίκηση διεξάγοντας ένορκη διοικητική εξέταση, η οποία στηρίχθηκε σε δημοσιεύματα. Να σας υπενθυμίσω ότι η εξέταση αυτή ενεργείται κάθε φορά που η υπηρεσία έχει υπόνοιες ή σαφείς ενδείξεις για τη διάπραξη πειθαρχικού παραπτώματος και αποσκοπεί στη συλλογή στοιχείων για τη διαπίστωση της τέλεσης πειθαρχικού παραπτώματος και τον προσδιορισμό των προσώπων που τυχόν ευθύνονται, καθώς και στη διερεύνηση των συνθηκών κάτω από τις οποίες αυτό έχει τελεστεί. Και μάλιστα αυτή η ένορκη διοικητική εξέταση διεξήχθη και δεν προέκυψαν αποδεικτικά στοιχεία σχετικά με την τέλεση πειθαρχικών παραπτωμάτων και την ευθύνη εμπλεκόμενων προσώπων. Το νοσοκομείο, η διοίκησή του επέδειξε γρήγορα αντανακλαστικά και με υψηλό αίσθημα ευθύνης έπραξε ό,τι ήταν δυνατό και προβλεπόμενο για να διερευνηθεί το περιστατικό και να εντοπιστούν ενδείξεις για τη διάπραξη τυχόν πειθαρχικών παραπτωμάτων.

Αναφορικά με τη διαλαμβανόμενη μετακίνηση προσωπικού στα εξωτερικά ιατρεία, χωρίς να αναφερθώ σε συγκεκριμένο περιστατικό -γενικά το λέω- επί τη ευκαιρία θα ήθελα να σας πληροφορήσω ότι πρόκειται για ένα μέτρο που αποσκοπεί στην προστασία των εργαζομένων που πρέπει να αποφορτιστούν ή να προστατευτούν. Και συγκεκριμένα γνωρίζουμε όλοι ότι η υπηρεσία στα εξωτερικά ιατρεία θεωρείται ήπιας μορφής απασχόληση, λιγότερο επιβαρυντική από την υπηρεσία στις κλινικές. Αφ’ ενός οι ασθενείς που προσέρχονται με ραντεβού είναι κατά κύριο λόγο περιπατητικοί, αφ’ ετέρου δεν περιλαμβάνει νοσηλεία, ούτε το ωράριο είναι κυκλικό, παρά μόνο πρωινό.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε Υπουργέ.

Κύριε συνάδελφε, έχετε τον λόγο.

**ΙΩΑΝΝΗΣ ΔΕΛΗΣ:** Βγαίνουν ειδήσεις από την απάντησή σας, κύριε Υπουργέ. Πριν, όμως, από αυτές πρέπει να απαντήσω σε αυτό που είπατε, ότι σύμφωνα με τα λεγόμενά μας, η συγκεκριμένη εργαζόμενη που έχει τη νεφρική ανεπάρκεια… Σύμφωνα με τα λεγόμενά μας; Τι λέτε, κύριε Υπουργέ; Σύμφωνα με τις ιατρικές γνωματεύσεις που έχουν κατατεθεί και στην υπηρεσία της διοίκησης του νοσοκομείου. Δεν είναι μια δική μας εικασία η πάθηση της συγκεκριμένης. Εν πάση περιπτώσει, νομίζουμε ότι αυτό πρέπει να αντιμετωπιστεί άμεσα. Εκτός των άλλων, εκτός από εργασιακό ζήτημα είναι και ανθρωπιστικό στο κάτω κάτω και να το δούμε έτσι.

Η είδηση που λέτε είναι ότι τελικά ολοκληρώθηκε η ένορκη διοικητική εξέταση μετά από τις καταγγελίες των εργαζομένων στο σωματείο. Θα καταθέσω εγώ την ανακοίνωση του σωματείου με τον χαρακτηριστικό τίτλο «Κάναμε υπομονή!», μια ανακοίνωση από τις 24 Ιουνίου, όπου αναφέρεται σε αυτές τις καταγγελίες. Ξέρετε, εμείς δεν έχουμε κανένα λόγο να αμφισβητούμε τα σωματεία στα οποία συμμετέχουν οι εργαζόμενοι και, βεβαίως, συμμετέχουν προκειμένου να υπερασπίζονται τα εργασιακά τους δικαιώματα, αλλά και τα δικαιώματα των συμπολιτών τους στην υγεία και όπου αλλού.

Εν πάση περιπτώσει, λοιπόν, σύμφωνα με αυτήν την ολοκλήρωση της ένορκης διοικητικής εξέτασης, όλα βρέθηκαν -λέει- μέλι γάλα. Δεν έγινε τίποτα, αυτό μας είπατε πριν από λίγο.

Θα καταθέσω σε λίγο την ανακοίνωση του σωματείου.

Το πρώτο που μπορεί να πει κάποιος είναι ότι τελικά, την ευθύνη -το είπα εγώ και στην αρχική τοποθέτηση- γι’ αυτού του είδους τις αυταρχικές συμπεριφορές, τον αέρα, αλλά και το νομοθετικό πλαίσιο το δίνει η ίδια η Κυβέρνηση με αλλεπάλληλες τροπολογίες που ψηφίστηκαν και συνεχίζουν, δυστυχώς, να ψηφίζονται όλο το τελευταίο διάστημα.

Συνεπώς, στο κάδρο των ευθυνών, στο κάδρο αυτής της αυταρχικής συμπεριφοράς δεν είναι μόνο η διοίκηση των νοσοκομείων. Είναι και το Υπουργείο Υγείας, είναι και η Κυβέρνηση, η οποία άλλωστε επιλέγει στο κάτω-κάτω και αυτές τις διοικήσεις.

Βεβαίως, η συγκεκριμένη συμπεριφορά έρχεται να απαντήσει -και αυτό είναι η κύρια αιτία- στις τεράστιες ελλείψεις που, δυστυχώς, συνεχίζουν να υπάρχουν σε όλο το εύρος της δημόσιας υγείας και στα νοσοκομεία. Προκειμένου, λοιπόν, να καλυφθούν κενά και ελλείψεις και να μπαλωθούν άμεσες ανάγκες, έχουμε κατεπείγουσες μετακινήσεις προσωπικού από τμήμα σε τμήμα, από νοσοκομείο σε νοσοκομείο.

Μέχρι και υποδομές και εξοπλισμός, μετακινείται, κύριε Υπουργέ! Θυμάστε τον μοριακό αναλυτή που ταξίδευε από την Ξάνθη στη Θεσσαλονίκη και το αντίθετο πέρυσι τέτοιον καιρό.

Όταν, λοιπόν, δεν κάνεις προσλήψεις στην υγεία μόνιμου προσωπικού για να αντιμετωπίσεις τα προβλήματα, όταν βασίζεσαι στο επικουρικό προσωπικό, το οποίο στο κάτω-κάτω δεν κοστίζει και τίποτα για το κράτος -και το ξέρετε- γιατί όλοι αυτοί οι επικουρικοί πληρώνονται από τα ήδη έσοδα των νοσοκομείων, όταν βασίζεσαι σε δίμηνες, τρίμηνες, τετράμηνες, πεντάμηνες συμβάσεις υγειονομικού προσωπικού που πληρώνεται από διάφορα προγράμματα, όταν δηλαδή στο κράτος δεν κοστίζει τίποτα όλο αυτό, γι’ αυτό έχετε μειώσει και τον προϋπολογισμό της υγείας κατά 0,5 δισεκατομμύριο ευρώ μέσα στην πανδημία. Για το 2021 προβλέψατε 572 εκατομμύρια παρακάτω. Προβλέψατε 90 εκατομμύρια για την πρωτοβάθμια φροντίδα υγείας, για τα κέντρα υγείας στα χωριά, στις κωμοπόλεις, για τα περιφερειακά ιατρεία. Τα περισσότερα από αυτά είναι κλειστά, γι’ αυτό και δεν μπορεί να αναπτυχθεί και το εμβολιαστικό πρόγραμμα, γι’ αυτό και καθυστερεί τόσο πολύ.

Είναι γνωστά τα ξέρετε, αλλά εσείς μέσα σε αυτό το περιβάλλον βγαίνετε και λέτε -ο ίδιος ο Πρωθυπουργός, μάλιστα- ότι έχουμε πολλά νοσοκομεία το ένα δίπλα στο άλλο και θα πρέπει να τα κλείσουμε, να λιγοστέψουν, να γίνουν ακόμα λιγότερα. Αν είναι δυνατόν!

Εν πάση περιπτώσει, επανέρχομαι, για να μη θυμηθούμε τώρα εδώ, βεβαίως, και αυτό που γίνεται και στις Σέρρες. Έχει και μια επικαιρότητα. Έβγαλε ανακοίνωση το ίδιο το νοσοκομείο και λέει ότι όποιος χρειάζεται να εγχειριστεί στο Νοσοκομείο των Σερρών, δυστυχώς αυτές τις μέρες δεν θα μπορέσει, γιατί δεν έχουμε αναισθησιολόγο, να πάει κάπου αλλού.

Δεν μπορούν να γίνουν δεκτά αυτά, κύριε Υπουργέ! Μας ξεπερνούν και βεβαίως, ξεπερνούν και τις ανάγκες του λαού μας για την υγεία. Γι’ αυτό επιστρατεύετε τον αυταρχισμό, γι’ αυτό επιστρατεύετε και την τρομοκρατία πολλές φορές σε εκείνους τους υγειονομικούς που αγωνίζονται.

Θα επιστρέψω στην ερώτηση και θα πω ότι, έστω και τώρα, έστω και την τελευταία στιγμή και παρά το πόρισμα της ΕΔΕ, νομίζουμε ότι καλό θα κάνει στο Υπουργείο να «τραβήξει κανένα αυτάκι» εκεί στη διοίκηση του Νοσοκομείου «Παπανικολάου» γι’ αυτή την απαράδεκτη συμπεριφορά.

Ευχαριστώ.

(Στο σημείο αυτό ο Βουλευτής κ. Ιωάννης Δελής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ.

Ορίστε, κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ, κυρία Πρόεδρε.

Κύριε Δελή, θέλω να πω για μια ακόμη φορά ότι η ΕΔΕ που έπρεπε να γίνει στηρίχθηκε σε δημοσιεύματα. Γραπτές καταγγελίες και συγκεκριμένα περιστατικά δεν αναφέρθηκαν. Πώς μπορείς να φτάσεις σε ένα πόρισμα, όταν χρησιμοποιείς στο πλαίσιο της διοικητικής αυτής διαδικασίας «σου είπα, μου είπες, μου είπε»; Υπάρχουν καταθέσεις, στοιχεία και βεβαίως, η ένορκη διοικητική εξέταση, όπως σας είπα, ολοκληρώθηκε και δεν προκύπτουν στοιχεία και ευθύνες.

Η διοίκηση του νοσοκομείου, το Υπουργείο Υγείας, όλοι μας οφείλουμε να περιβάλλουμε με σεβασμό και εκτίμηση όλους τους εργαζόμενους, καθώς είναι καθοριστική η συμβολή τους -το είπατε και εσείς, το λέμε όλοι- στην εκπλήρωση της αποστολής του νοσοκομείου και υπό τις παρούσες εξαιρετικές υγειονομικές συνθήκες που επικρατούν, λόγω της διαχείρισης του COVID. Λογικό είναι σε τέτοιες έκτακτες συνθήκες -μιλάμε για έναν πόλεμο, το γνωρίζουμε όλοι- ναι, να γίνουν μετακινήσεις προσωπικού, προκειμένου να καλυφθούν οι αυξημένες ανάγκες.

Θα επανέλθω, επειδή το είπε και ο συνάδελφός σας, ο κ. Λαμπρούλης -ακούγεται και πολλές φορές στην Αίθουσα αυτή- ότι δεν έχουν γίνει προσλήψεις, είναι γυμνό το Σύστημα Υγείας.

Σας παρακαλώ να δείτε τις αποφάσεις των προσλήψεων, να δείτε το προσωπικό που υπηρετεί στο Εθνικό Σύστημα Υγείας, να δείτε το προσωπικό που ενίσχυσε το Εθνικό Σύστημα Υγείας την περίοδο της πανδημίας και όπως είπα, να μπορέσουμε τουλάχιστον να συνεννοηθούμε με βάση την τεκμηρίωση.

Κλείνοντας, θέλω να πω ότι το Υπουργείο Υγείας προσεγγίζει τα θέματα της ατομικής υπηρεσιακής κατάστασης κάθε υπαλλήλου χωριστά. Αυτή είναι η εντολή προς όλες τις διοικήσεις και αυτό οφείλει να κάνει κάθε διοίκηση νοσοκομείου, ενεργώντας με βάση τις αρχές της αξιοκρατίας, της αμεροληψίας, της ίσης μεταχείρισης και της αποφυγής οποιασδήποτε μορφής διάκρισης.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Προχωρούμε στη συζήτηση της τελευταίας σημερινής ερώτησης, της πρώτης με αριθμό 6177/21-4-2021 ερώτησης του κύκλου αναφορών - ερωτήσεων του Βουλευτή Εύβοιας του ΣΥΡΙΖΑ - Προοδευτική Συμμαχία κ. Ευάγγελου Αποστόλου προς τον Υπουργό Υγείας, με θέμα: «Διαρκής υποβάθμιση του Γενικού Νοσοκομείου - Κέντρου Υγείας (ΓΝ - ΚΥ) Κύμης».

Στην ερώτηση θα απαντήσει, επίσης, ο Αναπληρωτής Υπουργός Υγείας κ. Βασίλειος Κοντοζαμάνης.

Κύριε συνάδελφε, έχετε τον λόγο για δύο λεπτά.

**ΕΥΑΓΓΕΛΟΣ ΑΠΟΣΤΟΛΟΥ:** Θα ξεκινήσω, κύριε Υπουργέ, την τοποθέτησή μου με ένα ζήτημα που αναδείχθηκε μεν πρόσφατα, αλλά το αναφέρω στην ερώτησή μου που έχει κατατεθεί πριν τρεις μήνες και αφορά στον σχεδιασμό σας για το κλείσιμο ή τις συγχωνεύσεις περιφερειακών νοσοκομείων.

Με ενδιαφέρει πρωτίστως το Νοσοκομείο Κύμης, που αντιμετώπισε και το 2014 τον κίνδυνο της κατάργησης και μετατροπής του σε απλό κέντρο υγείας, απόφαση που δεν υπηρετήθηκε από τη δική μας κυβέρνηση το 2015. Αντίθετα, για μας, αποτέλεσε εφαλτήριο για την ουσιαστική αναβάθμιση κατά την περίοδο 2015 - 2019, παρά το αυστηρό δημοσιονομικό πλαίσιο, όπως και εσείς γνωρίζετε.

Το Νοσοκομείο Κύμης όχι μόνο αναβαθμίστηκε υλικοτεχνικά, αλλά ενισχύθηκε και με ιατρικό και άλλο προσωπικό, βελτιώνοντας αισθητά το επίπεδο και το εύρος των παρεχομένων υπηρεσιών στους κατοίκους και τους επισκέπτες της ευρύτερης περιοχής.

Σήμερα, δύο περίπου χρόνια μετά την κυβερνητική αλλαγή του 2019, η παροχή των υπηρεσιών υγείας στο Νοσοκομείο Κύμης έχει σαφέστατα υποβαθμιστεί. Επιπλέον, οι αποχωρήσεις ιατρικού κυρίως προσωπικού δεν αναπληρώνονται, αλλά και το προσωπικό του νοσοκομείου χρησιμοποιείται συχνά για να καλύψει λειτουργικά κενά σε άλλες υγειονομικές δομές του ΕΣΥ.

Τελευταία και ιδιαίτερα δυσάρεστη εξέλιξη αποτελεί η λειτουργική κατάρρευση του παθολογικού τομέα, ο οποίος αδυνατεί να καλύψει το εφημεριακό του πρόγραμμα, που σημαίνει ότι δεν μπορεί να λειτουργήσει το νοσοκομείο.

Απαντήστε μας, λοιπόν, κύριε Υπουργέ, στα εξής: Ισχύουν οι προθέσεις σας για την υποβάθμιση του Κέντρου Υγείας - Νοσοκομείου Κύμης σε κέντρο υγείας; Και δεύτερον, τι προτίθεστε να κάνετε για την άμεση ενίσχυση του Νοσοκομείου Κύμης, ιδίως σε τμήματα και κλινικές αιχμής;

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κύριε συνάδελφε.

Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ πολύ, κυρία Πρόεδρε.

Κύριοι Βουλευτές -μιας και καταθέτετε αρκετοί την ερώτηση αυτή- θα είμαι σαφής: Ο στόχος της Κυβέρνησης είναι να αναβαθμίσει το Εθνικό Σύστημα Υγείας, τις δομές και τις υποδομές. Δεν μιλήσαμε ποτέ για υποβάθμιση υπηρεσιών και τώρα είναι η στιγμή, τώρα είναι η ευκαιρία να μπορέσουμε να το κάνουμε αυτό. Θα αναφερθώ αναλυτικότερα στις ενέργειες στις οποίες έχουμε προβεί και στο τι έχουμε παραλάβει από τη δική σας διακυβέρνηση. Δεν νομίζω ότι είναι υποβάθμιση του Γενικού Νοσοκομείου Κύμης η έναρξη λειτουργίας, πρόσφατα, του αξονικού τομογράφου, ένα πάγιο αίτημα το οποίο καλύπτει ανάγκες. Και βεβαίως δεν είναι υποβάθμιση η βούλησή μας να συστήσουμε παιδιατρική κλινική, η οποία θα έχει να διασυνδεθεί και με τη Σκύρο, γιατί κι εκεί αντιμετωπίσαμε ένα χρόνιο πρόβλημα. Καλύψαμε θέση παιδιάτρου στο νησί. Και η Σκύρος πρέπει να διασυνδεθεί με την Κύμη και βρισκόμαστε στη διαδικασία αυτή.

Σε ό,τι αφορά το πρώτο σκέλος της ερώτησής σας, το οξύ πρόβλημα της μη εφημερίας του παθολογικού τομέα, όπως λέτε, να σας πω ότι ποτέ δεν διεκόπη η εφημερία του παθολογικού τομέα και τα όποια κενά ενδεχομένως προκύπτουν καλύπτονται άμεσα με τη μετακίνηση γενικών γιατρών από τα υπαγόμενα σε αυτό περιφερειακά ιατρεία.

Γνωρίζουμε όλοι τα προβλήματα που υπάρχουν και τις ελλείψεις σε συγκεκριμένες ειδικότητες. Αναφέρθηκα πριν στην ειδικότητα της αναισθησιολογίας. Η παθολογία είναι άλλη μια ειδικότητα όπου το πρόβλημα είναι οξύ.

Με το δεύτερο ερώτημά σας ζητάτε να σας ενημερώσουμε τι πρόκειται να κάνουμε για την ενίσχυση του νοσοκομείου σε τμήματα και κλινικές. Για τη στελέχωση σε ιατρικό προσωπικό έχουν γίνει οι ακόλουθες ενέργειες. Με τρεις αποφάσεις κατά τα έτη 2020 και 2021 προκηρύχθηκαν επτά θέσεις ειδικευμένων ιατρών. Εξ αυτών δύο γιατροί ειδικότητας χειρουργικής και ιατρικής βιοπαθολογίας έχουν αναλάβει υπηρεσία, τρεις γιατροί ειδικότητας ακτινολογίας, ορθοπεδικής και παιδιατρικής αναμένεται να αναλάβουν σύντομα υπηρεσία, γιατί εκκρεμεί η δημοσίευση του διορισμού τους στην Εφημερίδα της Κυβερνήσεως, και δύο θέσεις ειδικότητας εσωτερικής παθολογίας κατέστησαν άγονες. Αναφορικά με την πρόσληψη επικουρικών γιατρών στην τηρούμενη από την 5η Υγειονομική Περιφέρεια λίστα επικουρικών γιατρών δεν υπήρξε ενδιαφέρον από γιατρούς ειδικότητας παιδιατρικής και ψυχιατρικής. Και σε συνέχεια άλλης έγκρισης από το Υπουργείο Υγείας πραγματοποιήθηκε η πρόσληψη ενός επικουρικού γιατρού ειδικότητας ορθοπεδικής. Στο πλαίσιο προγραμματισμού προσλήψεων για το έτος 2021 είναι οι προσλήψεις τις οποίες έχουμε ανακοινώσει, που θα προχωρήσουμε σύντομα. Από τη διοίκηση της 5ης Υγειονομικής Περιφέρειας έχει ζητηθεί για το Κέντρο Υγείας Κύμης μία θέση κλάδου εσωτερικής παθολογίας, μία θέση εσωτερικής παθολογίας ή γενικής ιατρικής και μία θέση οφθαλμολογίας.

Τώρα, σε ό,τι αφορά το νοσηλευτικό και λοιπό προσωπικό έχει αναλάβει υπηρεσία ένας υπάλληλος κλάδου ΔΕ Ιατρικών και Βιολογικών Εργαστηρίων με την προκήρυξη 2Κ, ενώ με την προκήρυξη 6Κ, η οποία βρίσκεται σε στάδιο ολοκλήρωσης από το ΑΣΕΠ, έχουν προκηρυχθεί μία θέση ΤΕ Νοσηλευτικής, μία θέση ΤΕ Ραδιολογίας - Ακτινολογίας και μία θέση ΤΕ Μηχανικών. Έχουν προσληφθεί είκοσι άτομα διαφόρων ειδικοτήτων από τη λίστα του επικουρικού προσωπικού.

Επίσης, επειδή είπατε ότι κατά την περίοδο διακυβέρνησης του ΣΥΡΙΖΑ το νοσοκομείο αναβαθμίστηκε και ενισχύθηκε με ιατρικό και άλλο προσωπικό, ενώ τα δύο τελευταία χρόνια υποβαθμίστηκε, θα πω το εξής. Τον Ιούλιο του 2019, όταν αναλάβαμε τη διακυβέρνηση της χώρας, το ιατρικό προσωπικό που υπηρετούσε στο Νοσοκομείο Κύμης αριθμούσε είκοσι επτά άτομα και σήμερα υπηρετούν είκοσι πέντε, ενώ με την ανάληψη υπηρεσίας και από τους τρεις που έχουν επιλεγεί, το ιατρικό προσωπικό θα φτάσει τους είκοσι οκτώ. Επίσης, το νοσηλευτικό και λοιπό προσωπικό τον Ιούλιο του 2019 αριθμούσε εκατόν επτά άτομα, ενώ σήμερα αριθμεί εκατόν είκοσι ένα άτομα.

Καταλήγοντας, θα ήθελα να αναφέρω -το γνωρίζετε- ότι στο Κέντρο Υγείας - Νοσοκομείο Κύμης υπάγονται έξι περιφερειακά ιατρεία, στα οποία υπηρετούν πέντε γενικοί γιατροί και ένας αγροτικός γιατρός, καθώς και ένα πολυδύναμο περιφερειακό ιατρείο στη Σκύρο, στο οποίο υπηρετούν πέντε γιατροί και επτά άτομα νοσηλευτικού και λοιπού προσωπικού. Τονίζω για μία ακόμη φορά την επιτυχή έκβαση της κάλυψης της θέσης παιδιάτρου και το σχέδιό μας να διασυνδέσουμε τη Σκύρο με παιδιατρική κλινική στο Νοσοκομείο της Κύμης.

Είναι σημαντικό να τονίσουμε τη συμβολή του Νοσοκομείου Κύμης και των αποκεντρωμένων δομών του στην εθνική προσπάθεια για την αντιμετώπιση της πανδημίας, τόσο με τη λειτουργία εμβολιαστικών γραμμών όσο και με την διενέργεια μοριακών και άλλων διαγνωστικών ελέγχων.

Τέλος, απαντώντας στο τρίτο ερώτημά σας θα ήθελα να ενημερώσω ότι με πρωτοβουλία της Κυβέρνησης, της διοίκησης της 5ης Υγειονομικής Περιφέρειας, του διοικητή του Γενικού Νοσοκομείου Χαλκίδας και της διοίκησης του νοσοκομείου συντάχθηκε και προωθήθηκε πρόταση τροποποίησης του υπάρχοντος οργανισμού του νοσοκομείου, τα σημαντικότερα σημεία της οποίας είναι τα ακόλουθα: σύσταση και δημιουργία διατομεακών τμημάτων με ταυτόχρονη ένταξη ενός τμήματος ημερήσιας νοσηλείας, σύσταση αυτοτελούς τμήματος οργάνωσης και πληροφορικής, σύσταση πέντε οργανικών θέσεων ειδικευμένων ιατρών ΕΣΥ, προκειμένου να διασφαλιστεί η ομαλή και εύρυθμη λειτουργία των νοσοκομείων με τις συγκεκριμένες ειδικότητες, λόγω των αυξημένων αναγκών που έχουν προκύψει. Όπως είπα, είναι ο αξονικός τομογράφος, που ήδη βρίσκεται σε λειτουργία, ο ψηφιακός μαστογράφος και ούτω καθεξής. Συνεχίζω: τέταρτον, ανακατανομή οργανικών θέσεων λοιπού προσωπικού, που αφορά καταργήσεις και συστάσεις οργανικών θέσεων και πέμπτον, ανακατανομή τμημάτων στη νοσηλευτική υπηρεσία.

Νομίζω ότι είναι σαφές ότι κάθε άλλο παρά ευσταθεί ο ισχυρισμός σας περί υποβάθμισης του Γενικού Νοσοκομείου Κύμης. Έχουμε διαφυλάξει και έχουμε αναδείξει περαιτέρω αυτό που παραλάβαμε από την κυβέρνησή σας, ενώ στον σχεδιασμό μας εντάσσεται, όπως είπα και στην αρχή, ο εκσυγχρονισμός των παρεχόμενων από αυτό υπηρεσιών υγείας.

Ολοκληρώνοντας την απάντησή μου, θεωρώ -το είπα και πριν, το λέμε συνέχεια- ότι μετά την εμπειρία της πανδημίας έχουν ωριμάσει οι συνθήκες για να δούμε τη σημασία κάθε υγειονομικής δομής, όχι μεμονωμένα, αλλά ενταγμένη στο ευρύτερο πλαίσιο δομών που απαρτίζουν τον υγειονομικό χάρτη της περιοχής και τον υγειονομικό χάρτη όλης της χώρας. Σε καμμία λοιπόν περίπτωση υποβάθμιση. Αναβάθμιση των υπηρεσιών υγείας σε όλη την επικράτεια. Σε ένα τέτοιο πλαίσιο, η κάθε δομή αποκτάει προστιθέμενη αξία και σημασία, καλούμενη να λειτουργήσει συμπληρωματικά σε σχέση με τις υπόλοιπες δομές μιας ευρύτερης περιοχής, ώστε οι παρεχόμενες υπηρεσίες υγείας να καλύπτουν το σύνολο των αναγκών των κατοίκων της περιοχής.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε Υπουργέ.

Κύριε συνάδελφε, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ:** Κύριε Υπουργέ, ανέδειξα στην πρωτολογία μου το ζήτημα της πρόθεσής σας για κατάργηση του Περιφερειακού Νοσοκομείου Κύμης και για έναν άλλο λόγο. Δημιουργείται άμεσα κίνδυνος για την Εύβοια, διότι υπάρχει άλλο ένα, ανάλογο Κέντρο Υγείας - Νοσοκομείο, αυτό της Καρύστου, και βεβαίως ως προοπτική για μας άμεση η ανάγκη το Κέντρο Υγείας Ιστιαίας να μετατραπεί κι αυτό σε Κέντρο Υγείας - Νοσοκομείο, γιατί είναι εντελώς απαραίτητο για μια απομονωμένη, όχι μόνο οδικά, αλλά και υγειονομικά Εύβοια να υπάρξει μια στοιχειώδης εξυπηρέτηση πρωτοβάθμιας περίθαλψης.

Είναι γεγονός ότι στην Κύμη το ιατρικό προσωπικό, το νοσηλευτικό προσωπικό, το διοικητικό προσωπικό, όλοι καταβάλλουν μια μεγάλη προσπάθεια για να ανταποκριθούν στο βαρύ φορτίο που έχουν. Σήμερα μάλιστα στο ζήτημα των εμβολιασμών πραγματικά προσπαθούν όχι μόνο να ανταποκριθούν σε τοπικές ανάγκες, αλλά και ευρύτερα σε περιοχές που έχουν ανάγκη για εμβολιασμό, αλλά και προσπαθούν μέσα σ’ αυτό το κλίμα που υπάρχει να επιταχυνθούν οι συγκεκριμένες διαδικασίες.

Χρειάζεται, όμως, κύριε Υπουργέ, μόνιμο προσωπικό. Ιδιαίτερα σ’ αυτές τις περιοχές βρείτε έναν τρόπο. Θεσπίστε κίνητρα ώστε να παραμένουν οι γιατροί, διότι μετά από ένα διάστημα πέντε - έξι μηνών τούς χάσαμε, φεύγουν και καταλαβαίνετε ότι υπάρχει ένα μεγάλο πρόβλημα. Σας είπα για το παθολογικό διότι δεν μπορεί το νοσοκομείο πλέον να κάνει εφημερίες από την ώρα που δεν έχει τους απαραίτητους γιατρούς.

Εγώ πάντως κρατάω, κύριε Υπουργέ, τη δέσμευσή σας ότι οι ανάγκες σε προσωπικό θα καλυφθούν άμεσα και βεβαίως κρατάω τη δέσμευσή σας ότι δεν υπάρχει καμμιά περίπτωση κατάργησης ή υποβάθμισης του νοσοκομείου Κύμης.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ, κυρία Πρόεδρε.

Κύριε Αποστόλου, τα γνωρίζετε εσείς καλύτερα και ως Βουλευτής της περιοχής. Είναι γνωστό ότι η Εύβοια έχει ιδιαιτερότητες λόγω της γεωγραφίας της. Βεβαίως υπάρχουν ανάγκες οι οποίες πρέπει να καλυφθούν. Αναφερθήκατε στο Κέντρο Υγείας Ιστιαίας. Είναι σε μια περιοχή που σαφώς απέχει αρκετά από το Νοσοκομείο της Χαλκίδας και πρέπει να καλύψουμε ανάγκες. Γι’ αυτόν τον λόγο προχωρήσαμε στη δημιουργία -αποτυπώθηκε στον οργανισμό- μονάδα τεχνητού νεφρού, έτσι ώστε να εξυπηρετήσουμε εκεί τους συμπολίτες μας για να μην ταλαιπωρούνται και μετακινούνται είτε προς τη Χαλκίδα είτε απέναντι στη Στερεά Ελλάδα για να μπορέσουν να προβούν σε αιμοκάθαρση.

Σας είπα ότι στη Σκύρο έχουμε παιδίατρο πλέον. Η Σκύρος είναι απέναντι από την Κύμη. Θα προχωρήσουμε στη δημιουργία παιδιατρικής κλινικής στην Κύμη, για να είναι διασυνδεμένη κιόλας με τη Σκύρο, για να μπορεί να καλύψει τις ανάγκες όχι μόνο της Σκύρου, αλλά και της ευρύτερης περιοχής. Όλα αυτά γίνονται στη βάση ενός σχεδιασμού, γιατί είπα -και νομίζω ότι το αναγνωρίζουμε όλοι αυτό- ότι δεν είναι εποχή για να σπαταλάμε δυνάμεις. Πρέπει να υπάρχουν συνέργειες και συνεργασίες, η μία δομή να συμπληρώνει την άλλη, έτσι ώστε να καλύπτουμε όλο το φάσμα παροχής υπηρεσιών υγείας και να εξυπηρετούμε τους συμπολίτες μας. Αυτό κάνουμε, τίποτα λιγότερο, τίποτα περισσότερο.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ κι εγώ, κύριε Υπουργέ.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Γίνεται γνωστό στο Σώμα ότι η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτού.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Με τη συναίνεση του Σώματος και ώρα 10.59΄ λύεται η συνεδρίαση για αύριο, ημέρα Πέμπτη 22 Ιουλίου 2021 και ώρα 10.00,΄ με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**