(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΛΕ΄

Τετάρτη 2 Ιουνίου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
3. Επί προσωπικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Ανακοίνωση του δελτίου επικαίρων ερωτήσεων της Παρασκευής 4 Ιουνίου 2021, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Συνέχιση της συζήτησης και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εσωτερικών: «Εκλογή Δημοτικών και Περιφερειακών Αρχών», σελ.   
2. Κατάθεση σχεδίου νόμου:

Οι Υπουργοί Επικρατείας, Οικονομικών, Ανάπτυξης και Επενδύσεων, Εξωτερικών, Εργασίας και Κοινωνικών Υποθέσεων, Υγείας, Δικαιοσύνης, Εσωτερικών, καθώς και οι Αναπληρωτές Υπουργοί Οικονομικών, Εξωτερικών και Υγείας κατέθεσαν στις 2-6-2021 σχέδιο νόμου του Υπουργείου Ψηφιακής Διακυβέρνησης: Κύρωση της από 30-5-2021 Πράξης Νομοθετικού Περιεχομένου «Θέσπιση, περιεχόμενο και διαδικασία έκδοσης Ψηφιακού Πιστοποιητικού COVID 19 (Α’ 87) και ειδικότερες εγγυήσεις για την προστασία των δεδομένων προσωπικού χαρακτήρα», σελ.   
   
ΠΡΟΕΔΡΕΥΟΝΤΕΣ

ΑΒΔΕΛΑΣ Α.

ΑΘΑΝΑΣΙΟΥ Χ.

ΛΑΜΠΡΟΥΛΗΣ Γ.

ΜΠΟΥΡΑΣ Α.

ΟΜΙΛΗΤΕΣ

Α. Επί διαδικαστικού θέματος:  
ΑΒΔΕΛΑΣ Α. , σελ.  
ΑΘΑΝΑΣΙΟΥ Χ. , σελ.  
ΒΟΡΙΔΗΣ Μ. , σελ.  
ΓΙΑΝΝΑΚΟΠΟΥΛΟΥ Κ. , σελ.  
ΖΑΧΑΡΙΑΔΗΣ Κ. , σελ.  
ΚΑΛΑΜΑΤΙΑΝΟΣ Δ. , σελ.  
ΛΑΜΠΡΟΥΛΗΣ Γ. , σελ.  
ΛΙΑΚΟΥΛΗ Ε. , σελ.  
ΜΠΑΡΚΑΣ Κ. , σελ.  
ΜΠΟΥΡΑΣ Α. , σελ.  
ΠΟΛΑΚΗΣ Π. , σελ.  
ΡΑΓΚΟΥΣΗΣ Ι. , σελ.  
ΣΑΝΤΟΡΙΝΙΟΣ Ν. , σελ.  
ΣΚΑΝΔΑΛΙΔΗΣ Κ. , σελ.  
ΧΑΤΖΗΓΙΑΝΝΑΚΗΣ Μ. , σελ.  
ΧΑΤΖΗΔΑΚΗΣ Δ. , σελ.  
  
Β. Επί προσωπικού θέματος:  
ΧΑΤΖΗΔΑΚΗΣ Δ. , σελ.  
  
Γ. Επί του σχεδίου νόμου του Υπουργείου Εσωτερικών:  
ΑΒΡΑΜΑΚΗΣ Ε. , σελ.  
ΑΥΓΕΡΗ Θ. , σελ.  
ΒΑΓΕΝΑ - ΚΗΛΑΗΔΟΝΗ Ά. , σελ.  
ΒΑΡΔΑΚΗΣ Σ. , σελ.  
ΒΑΡΕΜΕΝΟΣ Γ. , σελ.  
ΒΑΣΙΛΕΙΑΔΗΣ Β. , σελ.  
ΒΟΡΙΔΗΣ Μ. , σελ.  
ΒΡΥΖΙΔΟΥ Π. , σελ.  
ΓΕΝΝΗΜΑΤΑ Φ. , σελ.  
ΓΕΩΡΓΑΝΤΑΣ Γ. , σελ.  
ΓΙΑΝΝΑΚΟΠΟΥΛΟΥ Κ. , σελ.  
ΓΚΟΚΑΣ Χ. , σελ.  
ΔΑΒΑΚΗΣ Α. , σελ.  
ΔΕΛΗΣ Ι. , σελ.  
ΔΡΙΤΣΑΣ Θ. , σελ.  
ΚΑΒΒΑΔΑΣ Α. , σελ.  
ΚΑΛΑΜΑΤΙΑΝΟΣ Δ. , σελ.  
ΚΑΠΠΑΤΟΣ Π. , σελ.  
ΚΑΡΑΘΑΝΑΣΟΠΟΥΛΟΣ Ν. , σελ.  
ΚΑΡΑΟΓΛΟΥ Θ. , σελ.  
ΚΑΡΑΣΜΑΝΗΣ Γ. , σελ.  
ΚΩΝΣΤΑΝΤΙΝΟΠΟΥΛΟΣ Ο. , σελ.  
ΚΩΝΣΤΑΝΤΟΠΟΥΛΟΣ Δ. , σελ.  
ΛΑΠΠΑΣ Σ. , σελ.  
ΛΙΑΚΟΥΛΗ Ε. , σελ.  
ΛΟΓΙΑΔΗΣ Γ. , σελ.  
ΜΑΝΩΛΑΚΟΣ Ν. , σελ.  
ΜΑΡΑΒΕΓΙΑΣ Κ. , σελ.  
ΜΙΧΑΗΛΙΔΗΣ Α. , σελ.  
ΜΠΑΡΤΖΩΚΑΣ Α. , σελ.  
ΜΠΙΑΓΚΗΣ Δ. , σελ.  
ΜΠΛΟΥΧΟΣ Κ. , σελ.  
ΜΠΟΥΜΠΑΣ Κ. , σελ.  
ΜΠΟΥΡΝΟΥΣ Ι. , σελ.  
ΝΙΚΟΛΑΚΟΠΟΥΛΟΣ Α. , σελ.  
ΠΑΠΑΔΗΜΗΤΡΙΟΥ Χ. , σελ.  
ΠΑΠΑΝΑΤΣΙΟΥ Α. , σελ.  
ΠΟΛΑΚΗΣ Π. , σελ.  
ΡΑΓΚΟΥΣΗΣ Ι. , σελ.  
ΣΑΝΤΟΡΙΝΙΟΣ Ν. , σελ.  
ΣΚΑΝΔΑΛΙΔΗΣ Κ. , σελ.  
ΣΚΟΝΔΡΑ Α. , σελ.  
ΣΚΟΥΡΟΛΙΑΚΟΣ Π. , σελ.  
ΣΠΑΝΑΚΗΣ Β. , σελ.  
ΣΥΝΤΥΧΑΚΗΣ Ε. , σελ.  
ΣΥΡΜΑΛΕΝΙΟΣ Ν. , σελ.  
ΤΖΟΥΦΗ Μ. , σελ.  
ΤΡΙΑΝΤΑΦΥΛΛΙΔΗΣ Α. , σελ.  
ΦΟΡΤΩΜΑΣ Φ. , σελ.  
ΦΩΤΗΛΑΣ Ι. , σελ.  
ΦΩΤΙΟΥ Θ. , σελ.  
ΧΑΡΙΤΟΥ Δ. , σελ.  
ΧΑΤΖΗΓΙΑΝΝΑΚΗΣ Μ. , σελ.  
ΧΑΤΖΗΔΑΚΗΣ Δ. , σελ.  
ΧΕΙΜΑΡΑΣ Θ. , σελ.  
ΧΡΗΣΤΙΔΟΥ Ρ. , σελ.  
ΨΥΧΟΓΙΟΣ Γ. , σελ.  
  
ΠΑΡΕΜΒΑΣΕΙΣ:  
ΜΠΟΥΡΑΣ Α. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΛE΄

Τετάρτη 2 Ιουνίου 2021

Αθήνα, σήμερα στις 2 Ιουνίου 2021, ημέρα Τετάρτη και ώρα 9.11΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 4 Ιουνίου 2021.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 828/31-5-2021 επίκαιρη ερώτηση του Βουλευτή Ηρακλείου του ΣΥΡΙΖΑ-Προοδευτική Συμμαχία κ. Νικόλαου Ηγουμενίδη προς τον Υπουργό Εργασίας και Κοινωνικών Υποθέσεων, με θέμα: «Ανανέωση συμβάσεων εργαζομένων στις κοινωνικές δομές της Περιφέρειας Κρήτης».

2. Η με αριθμό 829/31-5-2021 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Άρση αδικίας σε βάρος των τυφλών συνταξιούχων».

3. Η με αριθμό 815/31-5-2021 επίκαιρη ερώτηση της Βουλευτού Β΄ Θεσσαλονίκης του ΜέΡΑ25 κ. Κωνσταντίνας Αδάμου προς την Υπουργό Παιδείας και Θρησκευμάτων, με θέμα: «Πίνακες αναπληρωτών εκπαιδευτικών».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 823/31-5-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα-Ηλία Αρσένηπρος τον Υπουργό Περιβάλλοντος και Ενέργειας, με θέμα: «Εν κρυπτώ και πάνω σε απορριφθέν έργο η εγκατάσταση ανεμογεννητριών δίπλα στους οικισμούς Αετός και Νυμφαίο στη Φλώρινα εντός δασικής έκτασης».

2. Η με αριθμό 827/31-5-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα-Ηλία Αρσένηπρος τον Υπουργό Περιβάλλοντος και Ενέργειας,με θέμα: «Ιωάννινα, ο υγρότοπος Τσαμαρά αποκρύπτεται στα χαρτιά για να τσιμεντωθεί».

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 4512/24-2-2021 ερώτηση του Βουλευτή Ηρακλείου του Βουλευτή Ηρακλείου του ΣΥΡΙΖΑ-Προοδευτική Συμμαχία κ. Χαράλαμπου (Χάρη) Μαμουλάκη προς τον Υπουργό Οικονομικών, με θέμα: «Ποιοι είναι οι όροι της ιδιωτικοποίησης της πρώην αμερικανικής βάσης στις Γούρνες Ηρακλείου Κρήτης;».

2. Η με αριθμό 2112/24-3-2021 αναφορά του Βουλευτή Ηρακλείου του Κινήματος Αλλαγής κ. Βασίλειου Κεγκέρογλουπρος τον Υπουργό Εργασίας και Κοινωνικών Υποθέσεων, με θέμα: «Τη δυσμενή κατάσταση που επικρατεί στο Παράρτημα Ατόμων με Αναπηρία (ΑΜΕΑ) Λασιθίου λόγω ελλείψεων σε ιατρικό και νοσηλευτικό προσωπικό και τις δύσκολες συνθήκες που καλούνται οι εργαζόμενοι να αντιμετωπίσουν εν μέσω πανδημίας COVID -19».

Κυρίες και κύριοι συνάδελφοι, εισερχόμεθα στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εσωτερικών: «Εκλογή Δημοτικών και Περιφερειακών Αρχών».

Τον λόγο έχει η κ. Ασημίνα Σκόνδρα, Βουλευτής της Νέας Δημοκρατίας, για επτά λεπτά.

Ορίστε, κυρία Σκόνδρα, έχετε τον λόγο.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε σήμερα για τον θεσμό που αποτελεί βασικό κύτταρο της δημοκρατίας, τον δήμο, την κοινότητα, την περιφέρεια. Το θέμα μας αναφέρεται στους ανθρώπους που υπηρετούν καθημερινά και εκ του σύνεγγυς τον πολίτη από το μικρότερο χωριό της Ελλάδας μέχρι και το Σύνταγμα της Αθήνας, τους δημάρχους, τους προέδρους, τους δημοτικούς και περιφερειακούς συμβούλους, τους περιφερειάρχες.

Είναι ένα πολύ σημαντικό νομοσχέδιο του Υπουργείου Εσωτερικών -συγχαρητήρια, Υπουργέ μου!- το οποίο θα απεγκλωβίσει την τοπική αυτοδιοίκηση από το αδιέξοδο που την οδήγησε ο νόμος του ΣΥΡΙΖΑ, δημιουργώντας σωρεία προβλημάτων και δυσχεραίνοντας αυτή καθαυτή τη λειτουργία και τον σκοπό των δημοτικών και τοπικών αρχών.

Το εκλογικό μοντέλο του ΣΥΡΙΖΑ, η απλή αναλογική, δημιούργησε αναντιστοιχίες μεταξύ της επιλογής των πολιτών στο πρόσωπο ενός δημάρχου ή ενός περιφερειάρχη και τις πλειοψηφίες στα δημοτικά και περιφερειακά τους συμβούλια. Αυτό εξελίχθηκε σε τροχοπέδη για τη λήψη των αποφάσεων, αφού δήμαρχοι και περιφερειάρχες, εκλεγμένες δημοτικές και περιφερειακές αρχές σε πολλές περιπτώσεις βρίσκονται σε ένα καθεστώς ιδιότυπης ομηρίας. Αδυνατούν να υλοποιήσουν τις πολιτικές για τις οποίες δεσμεύτηκαν και τελικά ψηφίστηκαν από το εκλογικό σώμα, στερώντας παράλληλα από τους πολίτες έργα και υπηρεσίες που έπρεπε να απολαμβάνουν.

Γνωρίζοντας ο κ. Τσίπρας ότι το κόμμα του δεν έχει έρεισμα στις τοπικές κοινωνίες και στερείται αυτοδιοικητικά στελέχη, συνειδητά επέλεξε να καθιερώσει την απλή αναλογική που ευνοεί την ακυβερνησία, τη σύγκρουση, τα παζάρια και τις συναλλαγές, που θέτει εμπόδιο στον εκλεγμένο δήμαρχο ή περιφερειάρχη, έτσι ώστε να υποβαθμίσει τους ίδιους τους τοπικούς άρχοντες, αλλά και αυτόν καθαυτόν τον θεσμό της αυτοδιοίκησης. Με άλλα λόγια, το γνώριμο του ΣΥΡΙΖΑ, «όποιον αρμό της εξουσίας δεν ελέγχω τον διαλύω».

Κυρίες και κύριοι συνάδελφοι, η Κυβέρνηση Μητσοτάκη, πιστή στην προεκλογική της δέσμευση, εισάγει μια ριζική τομή στη λειτουργία της αυτοδιοίκησης, μια ολοκληρωμένη μεταρρύθμιση που συνδυάζει το όραμα με τον ρεαλισμό, τη διαφάνεια με τη λειτουργικότητα, την εξυπηρέτηση του πολίτη με τη χρηστή διοίκηση.

Έχοντας αφουγκραστεί τους προβληματισμούς και τις προτάσεις των εκπροσώπων της τοπικής αυτοδιοίκησης, αποκαθιστούμε την κανονικότητα, τον ορθολογισμό και την κυβερνησιμότητα στους δήμους και τις περιφέρειες. Οι αλλαγές αυτές καλωσορίζονται από τους αυτοδιοικητικούς και θεσπίζοντας έναν σταθερό εκλογικό κύκλο πενταετίας, διασφαλίζουμε την υλοποίηση του προεκλογικού τους προγράμματος.

Κυρίες και κύριοι συνάδελφοι, η αυτοδιοίκηση, μέσα από μια σχέση εμπιστοσύνης και συνεργασίας με την κεντρική κυβέρνηση, οφείλει να προσφέρει στους πολίτες ποιοτικές υπηρεσίες και ολοκληρωμένες λύσεις που θα υλοποιούνται ταχύτατα. Η κοινότητα και ο δήμος είναι οι δημοκρατικοί θεσμοί που βρίσκονται πιο κοντά στον πολίτη και αποτελούν βασικό σημείο καθημερινής επαφής. Υπάρχει η αμεσότητα και η προσβασιμότητα για όλα τα ζητήματα που ανακύπτουν εκεί που ζούμε και δραστηριοποιούμαστε, η ανάγκη να αποφασίσεις και να δράσεις σχεδόν αυτόματα.

Και επιτρέψτε μου να το γνωρίζω πολύ καλά, αφού υπηρέτησα τον κομβικό αυτό θεσμό για οκτώ χρόνια.

Για τις μετακινήσεις, την καθαριότητα, τον φωτισμό, τις υποδομές, τις πλατείες, τις παιδικές χαρές, τις υπηρεσίες, τον πολιτισμό, την ύδρευση -και όχι μόνο- άμεσος φορέας δημιουργίας, φροντίδας, αποκατάστασης και σε ό,τι άλλο προκύπτει είναι η τοπική αυτοδιοίκηση. Αυτά σε φυσιολογικές συνθήκες, διότι έχουμε καταστροφές, χιονοπτώσεις, πλημμύρες, σεισμούς, στα οποία πάλι η αυτοδιοίκηση βρίσκεται στην πρώτη γραμμή. Και αυτό το είδαμε πρόσφατα στην Καρδίτσα, όταν κατά τη διάρκεια του «Ιανού», αλλά και μετά έως και σήμερα και για πολύ καιρό ακόμη η Κυβέρνηση παρέχει τα κονδύλια, όμως, οι δημοτικές αρχές και η περιφέρεια βρίσκονται επί τόπου για την ανόρθωση της περιοχής και την επίλυση του προβλήματος κάθε πολίτη ξεχωριστά.

Χρειαζόμαστε, λοιπόν, μια ισχυρή και αποτελεσματική αυτοδιοίκηση, η οποία γνωρίζει από πρώτο χέρι τα τοπικά ζητήματα και διαθέτει τη δυνατότητα επίλυσής τους.

Εμείς οφείλουμε -και αυτό κάνουμε- να τους παρέχουμε ένα ολοκληρωμένο και ρεαλιστικό πλαίσιο λειτουργίας.

Στη διαμόρφωση των ρυθμίσεων που εισάγονται οι εκπρόσωποι της τοπικής αυτοδιοίκησης είχαν τον πρώτο λόγο. Οι βασικές διατάξεις προέκυψαν μέσα από γόνιμο διάλογο με τους θεσμικούς εκπροσώπους των ΟΤΑ, την ΚΕΔΕ και την ΕΝΠΕ, αλλά και αιρετούς που προέρχονται από την Αξιωματική Αντιπολίτευση και στηρίζουν τις αλλαγές που προωθούμε σήμερα, σε αντίθεση, αγαπητοί συνάδελφοι του ΣΥΡΙΖΑ, με όσα είχαν διαδραματιστεί κατά την ψήφιση του δικού σας νόμου, της απλής αναλογικής, όπου η αντίδραση υπήρξε καθολική και υπερκομματική, αλλά φυσικά σας άφησε αδιάφορους.

Κυρίες και κύριοι συνάδελφοι, προσαρμόζουμε το όριο εκλογής από τον πρώτο γύρο σε ποσοστό 43%. Θέτουμε τον όρο 3% για το δικαίωμα εκλογής συμβούλου, ευθυγραμμισμένο με τον όρο των εθνικών εκλογών. Εξορθολογίζουμε τον αριθμό των μελών στα δημοτικά συμβούλια δήμων και περιφερειών με βάση συγκεκριμένες πληθυσμιακές κλίμακες. Εξορθολογίζεται το πλαίσιο κωλυμάτων εκλογιμότητας και ασυμβίβαστου των υποψηφίων. Εξασφαλίζουμε την εκλογή των 3/5 των μελών των συμβουλίων στον νικητή των εκλογών.

Στις κοινότητες με πληθυσμό μέχρι τριακόσιους κατοίκους πρόεδρος εκλέγεται ο πρώτος σε σταυρούς, ανεξαρτήτου συνδυασμού, από τον πρώτο γύρο.

Και εδώ, κύριε Υπουργέ, θα ήθελα να σας καταθέσω την άποψή μου, αυτό να ισχύσει για τους προέδρους όλων των τοπικών κοινοτήτων. Πρόκειται για μικρές κλειστές κοινωνίες, όπου ο ρόλος του προέδρου έχει άλλες διαστάσεις και η επιλογή του ξεπερνά τα πολιτικά χαρακτηριστικά, αφού υπηρετεί άμεσα το χωριό και τους συγχωριανούς του, ξεπερνώντας τα στενά καθήκοντα του προέδρου.

Ο νέος νόμος με την κατάργηση της απλής αναλογικής δίνει τη δυνατότητα στις δημοτικές αρχές να διοικήσουν αποτελεσματικά και στους πολίτες να τις αξιολογούν αντικειμενικά, αφού εξαλείφεται το πρόσχημα κωλυσιεργίας λόγω πλειοψηφίας.

Η Νέα Δημοκρατία από τη στιγμή που ανέλαβε τη διακυβέρνηση της χώρας, παρά τις κρίσεις και τις προκλήσεις που αντιμετώπισε, αποδεικνύει σταθερά ότι υλοποιεί υπεύθυνες, σοβαρές και ρεαλιστικές πολιτικές.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Διαμορφώνουμε ένα κράτος που προσφέρει αξιόπιστες, γρήγορες, διαφανείς και φιλικές υπηρεσίες στις Ελληνίδες και τους Έλληνες. Χτίζουμε μία σύγχρονη τοπική αυτοδιοίκηση με αποκεντρωμένες και ουσιαστικές αρμοδιότητες που θα αποτελέσει όχημα ανάπτυξης και πυλώνα κοινωνικής συνοχής. Με πόρους από το πρόγραμμα «ΑΝΤΩΝΗΣ ΤΡΙΤΣΗΣ» και τοΕθνικό Σχέδιο Ανάκαμψης που αθροίζουν πάνω από 5,5 δισεκατομμύρια ευρώ, πρωτοφανή ποσά για την αυτοδιοίκηση, ακολουθούμε ένα ολοκληρωμένο και σύγχρονο σχέδιο που επιτρέπει στους δήμους και τις περιφέρειες να συμβάλλουν δυναμικά στην επανεκκίνηση της εθνικής οικονομίας, να επιταχύνουν την περιφερειακή ανάπτυξη και να αναβαθμίσουν σημαντικά το βιοτικό επίπεδο των τοπικών κοινωνιών.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κυρία Σκόνδρα και για τη συνέπεια στον χρόνο.

Και τώρα τον λόγο έχει για επτά λεπτά ο Βουλευτής του ΣΥΡΙΖΑ-Προοδευτική Συμμαχία κ. Νικόλαος Συρμαλένιος.

Ορίστε, κύριε Συρμαλένιε, έχετε τον λόγο.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα φέρνετε στη Βουλή ένα νομοσχέδιο, το νομοσχέδιο για την αλλαγή του εκλογικού νόμου για την εκλογή των δημοτικών και περιφερειακών συμβούλων, ενώ σε λίγο καιρό, σύντομα απ’ ό,τι φαίνεται, θα φέρετε και το νομοσχέδιο για τα θέματα της εργασίας. Αυτά τα δύο νομοσχέδια, λοιπόν, το νομοσχέδιο για την αυτοδιοίκηση και το νομοσχέδιο για την εργασία, αποτελούν ένα μεγάλο πλήγμα στη δημοκρατία και στην κοινωνία των πολιτών. «Χτυπάτε» και την αυτοδιοίκηση και την εργασία, «χτυπάτε», δηλαδή, τους δύο βασικούς πυλώνες της δημοκρατίας.

Θέλω να πω ότι αυτό το νομοσχέδιο αποτελεί πραγματικά την «ταφόπλακα» της κοινωνίας των πολιτών, διότι εξαπολύετε μια πρωτοφανή επίθεση ενάντια στις τοπικές κοινωνίες και με τις διατάξεις που φέρνετε, ιδιαίτερα για τις δημοτικές ή τοπικές κοινότητες, αποθαρρύνετε τη συμμετοχή των πολιτών και ιδιαίτερα των νέων.

Εν πάση περιπτώσει, επαναφέρετε ένα «δημαρχοκεντρικό» και «περιφερειακοκεντρικό» σύστημα διοίκησης της τοπικής αυτοδιοίκησης που δοκιμάστηκε τα παλαιότερα χρόνια και έχει αποτύχει. Κι εγώ πραγματικά διερωτώμαι: Τι τα θέλετε τα δημοτικά συμβούλια; Άλλωστε, με τις νομοτεχνικές έχετε θεσπίσει και μείωση, πολύ μικρές διαφοροποιήσεις. Αντί για 30% σε κάποιους δήμους, ιδιαίτερα στους μεγάλους δήμους, το μειώσατε στο 15%.

Τι θέλετε, λοιπόν, τους δημοτικούς και περιφερειακούς συμβούλους, αφού ουσιαστικά η τοπική αυτοδιοίκηση διοικείται μονοπρόσωπα και η απόφαση που βγαίνει είναι «ενός ανδρός αρχή» ή «μιας γυναικός αρχή»; Δεν χρειάζονται οι δημοτικοί σύμβουλοι, δεν χρειάζονται οι περιφερειακοί σύμβουλοι, αφού ισχύει ό,τι πει η πλειοψηφία. Και η πλειοψηφία εκλέγει με «καλπονοθευτικό» τρόπο, το 43% του εκλογικού σώματος εκλέγει το 60% των εδρών. Κατά συνέπεια, δεν χρειάζονται πλέον ουσιαστικά τα δημοτικά και τα περιφερειακά συμβούλια.

Μας λέγατε ότι με την «απλή αναλογική» διαλύσαμε ουσιαστικά τη δυνατότητα των δημοτικών και περιφερειακών συμβουλίων να διοικούνται, κάτι που είναι πολύ μεγάλο ψέμα, διότι για πρώτη φορά με την απλή αναλογική, πρώτον, μπορούσαμε να έχουμε αυθεντική έκφραση της λαϊκής βούλησης, να βγαίνουν τόσοι σύμβουλοι όσο ήταν και το ποσοστό που έπαιρνε ο κάθε συνδυασμός και, δεύτερον, έδινε τη δυνατότητα στους δημοτικούς και τους περιφερειακούς συμβούλους, στον καθένα και την καθεμία ξεχωριστά, να έχουν ρόλο και βάρος και όχι να περιμένουν τι θα πει ο εκάστοτε δήμαρχος και ο εκάστοτε περιφερειάρχης. Το κάθε μέλος του δημοτικού και περιφερειακού συμβουλίου θα είχε καθοριστικό ρόλο στη λήψη των αποφάσεων και εκεί βεβαίως θα αναμετρούνταν με τους ψηφοφόρους του και με τις τοπικές κοινωνίες.

Και διερωτώμαι: Ποια σχέση μπορεί να έχει αυτή η τοπική αυτοδιοίκηση που εσείς θεσμοθετείτε με την έννοια της τοπικής αυτοδιοίκησης που είναι «κύτταρο» λαϊκής εξουσίας και «κύτταρο» δημοκρατικής συμμετοχής; Αυτή είναι η τοπική αυτοδιοίκηση, όπως ξεκίνησε. Δεν είναι το «μακρύ χέρι» της κεντρικής διοίκησης. Όταν μιλάμε για τοπική αυτοδιοίκηση, αυτό που εννοούμε ακριβώς είναι ότι οι άνθρωποι αυτοδιοικούνται στις τοπικές κοινωνίες, αυτοί εκλέγουν αυτοί αποφασίζουν. Δεν αποφασίζει κανένα «επιτελικό» κράτος και κανένας δήμαρχος ως μονοπρόσωπη αρχή στο όνομα των τοπικών κοινωνιών.

Έτσι, λοιπόν, εσείς διαστρεβλώνετε πλήρως την έννοια της τοπικής αυτοδιοίκησης και οδηγείτε στην απενεργοποίηση των δημοτικών και περιφερειακών συμβουλίων. Οδηγείτε στην απενεργοποίηση κάθε τοπικής πρωτοβουλίας, κάθε πολιτιστικού συλλόγου, κάθε κινηματογραφικής λέσχης, κάθε πρωτοβουλίας ενεργών πολιτών στη γειτονιά, στο χωριό και παντού να μπορέσουν να εκλέξουν τον αντιπρόσωπό τους, έστω στο τοπικό συμβούλιο. Αυτό το κάνετε με την κατάργηση της τρίτης κάλπης, αλλά και με την κατάργηση ουσιαστικά της οντότητας των δημοτικών ή τοπικών κοινοτήτων. Διότι πέρα από τις αρμοδιότητες των τοπικών κοινωνιών, τις οποίες κάνετε καθαρά συμβουλευτικές και τελείως δευτερεύουσες, η μη δυνατότητά τους να συγκροτήσουν ξεχωριστό ψηφοδέλτιο από το ψηφοδέλτιο που «κρέμεται» στα δημοτικά ψηφοδέλτια ακυρώνει κάθε δυνατότητά τους να συμμετέχουν στα τοπικά πράγματα. Και αυτό αφορά ιδιαίτερα στους νέους ανθρώπους. Μάλιστα, σε συνδυασμό με το γεγονός ότι οι νέοι άνθρωποι «χτυπιούνται» από την ανεργία, τις απλήρωτες υπερωρίες και την κατάργηση του οκτάωρου, οι νέοι άνθρωποι «χτυπιούνται» και στις τοπικές κοινωνίες που δεν βλέπουν κανένα μέλλον όσον αφορά στη δυνατότητά τους να έχουν ρόλο στα τοπικά πράγματα.

Και οι μικρότεροι συνδυασμοί στον «Καιάδα», διότι εκτός από το καλπονοθευτικό σύστημα, βάσει του οποίου ο δήμαρχος με 43% παίρνει το 60% των εδρών, έχουμε ταυτόχρονα και τον «κόφτη» του 3%, ενώ έχουμε επίσης και το γεγονός του αριθμού των υποψηφιοτήτων 150%. Εκεί, λοιπόν, αυτοί που έχουν τη δυνατότητα να μοιράσουν υποσχέσεις και να έχουν «πελατεία», βάζουν έναν τεράστιο αριθμό υποψηφίων και οι άλλοι συνδυασμοί που δεν έχουν τέτοιες δυνατότητες να μοιράσουν ρουσφέτι δεν μπορούν καλά καλά να φτιάξουν ψηφοδέλτιο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επομένως, στην κοινωνία εμφανίζεται ένα πολυπληθές ψηφοδέλτιο, το οποίο μπορεί να διοικήσει ενώ τα άλλα ψηφοδέλτια είναι δευτερεύουσας σημασίας και πρέπει να φύγουν από τη μέση.

Κλείνοντας, για να μην καταχραστώ άλλο τον χρόνο, θα ήθελα να πω το εξής: Κύριε Βορίδη, για σας και για τη Νέα Δημοκρατία η δημοκρατία είναι ζημιά, δεν είναι κέρδος. Αυτό εκπέμπετε με αυτό το νομοσχέδιο, ακυρώνοντας κάθε λαϊκή και τοπική πρωτοβουλία.

Και επιτρέψτε μου, κύριε Πρόεδρε, να έρθω και σε κάτι τελευταίο. Θεσπίζετε με τροπολογία το περίφημο «ψηφιακό διαβατήριο». Μάλιστα, η Κυβέρνηση πανηγύρισε για το ότι πρώτη σε όλη την Ευρωπαϊκή Ένωση έφερε το ψηφιακό διαβατήριο. Ξέρετε, τι λέει η αιτιολογική έκθεση; Λέει ότι δεν αποτελεί προϋπόθεση για τη μετακίνηση των πολιτών.

Δηλαδή, ακόμα και να έχεις εμβολιαστεί ή να έχεις ταυτόχρονα, όπως λέμε εμείς, και τεστ εβδομήντα δύο ωρών –γιατί και ο εμβολιασμένος μπορεί να είναι ασυμπτωματικός φορέας, όπως λένε οι ειδικοί- όταν δεν είναι προϋπόθεση για να μετακινηθείς, δεν στο ζητάει και κανείς, δεν χρειάζεται. Εγώ κάνω ταξίδια στα νησιά και με πλοία και με αεροπλάνα και δεν μου ζητάει ποτέ κανείς τίποτα, όχι επειδή με ξέρουν, αλλά έτσι γίνεται και σε όλους τους άλλους πολίτες και επιβάτες. Σου δίνει ένα χαρτί η εταιρεία και γράφεις ό,τι θέλεις. Ρωτούν αν έχεις κάνει τεστ και εγώ γράφω «αρνητικό» και τελείωσε.

Ένα ακόμα ανέμελο καλοκαίρι φοβάμαι ότι θα περάσουμε, αγαπητές κυρίες και αγαπητοί κύριοι συνάδελφοι.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Τον λόγο έχει τώρα ο Βουλευτής της Νέας Δημοκρατίας κ. Αθανάσιος Καββαδάς για επτά λεπτά.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το νομοσχέδιο που έρχεται σήμερα προς ψήφιση στη Βουλή διασφαλίζει τη βιωσιμότητα των δήμων. Ο ν.4555/2018 σχεδιάστηκε και επιβλήθηκε με σαφείς και συγκεκριμένες σκοπιμότητες από την τότε κυβέρνηση ΣΥΡΙΖΑ που είχε ήδη καταρρεύσει ηθικά, αλλά και πολιτικά. Ο στόχος ήταν να κυριαρχήσουν διαλυτικές καταστάσεις στην αυτοδιοίκηση, να καταστεί αδύνατη η κυβερνησιμότητα των δήμων και, μάλιστα, με μία δήθεν απλή αναλογική, αφού στην πραγματικότητα δεν υπήρχε η απλή αναλογική με δύο γύρους εκλογών. Γιατί; Γιατί η τότε κυβέρνηση ήξερε ότι δεν είχε ερείσματα στην αυτοδιοίκηση. Τα σχήματα που υποστηρίζονταν από τον ΣΥΡΙΖΑ είχαν από χαμηλή έως ανύπαρκτη επιρροή. Θέλησε, λοιπόν, να τους προσδώσει ρόλο ρυθμιστή, ώστε με το 10% να μπορούν να εκβιάζουν την πλειοψηφία, να μπλοκάρουν αποφάσεις, να μετατρέψουν τη διακυβέρνηση των δήμων σε μία διαρκή συναλλαγή.

Το αποτέλεσμα ήταν το εξής: Σε δήμους όπως η Λευκάδα, ο δήμαρχος που κέρδισε τις εκλογές έχει μόλις έξι έδρες από τις τριάντα τρεις στο δημοτικό συμβούλιο και έχει έντεκα έδρες ο ανεξάρτητος υποψήφιος που υποστηρίχθηκε από τη Νέα Δημοκρατία και ο οποίος βγήκε πρώτος στον πρώτο γύρο. Έτσι, ο δήμαρχος συνεργάζεται αναγκαστικά με άλλες δύο παρατάξεις για να παρθούν οι αποφάσεις και να υλοποιήσει το πρόγραμμά του.

Η τότε κυβέρνηση ΣΥΡΙΖΑ υπέστη συντριβή σε τρεις διαδοχικές εκλογικές αναμετρήσεις και έτσι φτάσαμε στην πολιτική αλλαγή και σε μία νέα κυβέρνηση που είχε άμεση προτεραιότητα να διασφαλίσει την κυβερνησιμότητα των δήμων, πριν οι νέες δημοτικές αρχές αναλάβουν τα καθήκοντά τους. Και αυτό έκανε με την πρώτη θεσμική παρέμβαση και τη σχετική νομοθετική πρωτοβουλία του Υπουργείου Εσωτερικών, δίνοντας αρμοδιότητες στις Οικονομικές Επιτροπές των δήμων. Τώρα, η Κυβέρνηση φέρνει αυτόν τον εκλογικό νόμο σε πολιτικά ουδέτερο χρόνο, σε αντίθεση με τον ΣΥΡΙΖΑ που είχε αλλάξει το σύστημα δέκα μήνες πριν τις δημοτικές εκλογές, φέρνοντας μάλιστα και τροπολογία για το «σπάσιμο» συγκεκριμένων δήμων τρεις μήνες πριν τις εκλογές.

Ο νέος αυτός εκλογικός νόμος που διασφαλίζει τη κυβερνησιμότητα και τη λειτουργία των δήμων αποτέλεσε προεκλογική δέσμευση της Κυβέρνησης που ενέκριναν με την ψήφο τους οι πολίτες. Έρχεται ως συνέχεια του μεγαλύτερου χρηματοδοτικού προγράμματος που έχει ποτέ σχεδιαστεί και υλοποιηθεί για την αυτοδιοίκηση συνολικού ύψους 5,5 δισεκατομμυρίων ευρώ. Ο νέος εκλογικός νόμος δίνει τη δυνατότητα εκλογής δημάρχου και δημοτικής αρχής ακόμα και από τον πρώτο γύρο με ποσοστό 43% συν μία ψήφο και διασφαλίζει ότι ο πρώτος θα έχει και την πλειοψηφία των 3/5 στο δημοτικό συμβούλιο.

Όσοι υποστηρίζουν ότι αυτά είναι αντισυνταγματικά προφανώς αγνοούν δύο αποφάσεις του Συμβουλίου της Επικρατείας που εκδόθηκαν το 2009 και έχουν αποφανθεί ξεκάθαρα υπέρ της συνταγματικότητας.

Επανέρχεται η πενταετής θητεία των δημοτικών αρχών ώστε να τους δοθεί επαρκές χρονικό διάστημα για να εκτελέσουν έργο. Καταληκτική ημερομηνία για την κατάρτιση και υποβολή των συνδυασμών και των υποψηφιοτήτων ορίζεται η 31η Αυγούστου του έτους των εκλογών. Η 10η Σεπτεμβρίου του ίδιου έτους είναι η καταληκτική ημερομηνία για την ανακήρυξη των συνδυασμών και των υποψηφίων. Γιατί γίνεται αυτό; Γίνεται για να υπάρχει η δυνατότητα πλήρους ελέγχου των εκλογικών δαπανών και οι υποψήφιοι να είναι εγκαίρως γνωστοί στο εκλογικό Σώμα.

Επικαιροποιείται, επίσης, το θεσμικό πλαίσιο για τα κωλύματα εκλογιμότητας και τα ασυμβίβαστα, σύμφωνα και με τις παρατηρήσεις που έγιναν στο στάδιο της διαβούλευσης.

Αυτές, λοιπόν, είναι οι θεσμικές μεταρρυθμίσεις. Βεβαίως, έχουν προηγηθεί και παρεμβάσεις της Κυβέρνησης που ενίσχυσαν και οικονομικά τους δήμους –και, μάλιστα, εν μέσω πανδημίας- με εκατοντάδες εκατομμύρια ευρώ.

Κυρίες και κύριοι συνάδελφοι, το πείραμα της απλής αναλογικής στην τοπική αυτοδιοίκηση απέτυχε και θεωρώ ότι αυτή ήταν μία πολύ καλή πρόβα τζενεράλε για το τι θα συνέβαινε στη χώρα αν δεν αλλάζαμε τον εκλογικό νόμο και για τις εθνικές εκλογές. Η προοπτική μακροπρόθεσμης ακυβερνησίας από την αδυναμία σχηματισμού κυβέρνησης είναι μόνο η μία αρνητική εκδοχή. Η άλλη αρνητική εκδοχή θα ήταν μία συγκυβέρνηση όχι στη βάση προγραμματικών συμφωνιών που θα είχαν εγκρίνει οι πολίτες, αλλά στη βάση της ανάγκης να αποφευχθεί το χάος και η αναρχία. Σ’ αυτήν την περίπτωση κανένα κόμμα δεν θα μπορούσε να εφαρμόσει το προεκλογικό του πρόγραμμα και να τηρήσει τις προεκλογικές του δεσμεύσεις. Ολόκληρο το πολιτικό σύστημα θα πρόδιδε τις εκλογές του λαού, το ίδιο το πολίτευμα και η ίδια η δημοκρατία θα κατέρρεε.

Η Κυβέρνηση της Νέας Δημοκρατίας φρόντισε έγκαιρα να απομακρύνει αυτά τα σενάρια, αλλάζοντας τον εκλογικό νόμο και επαναφέροντας ένα σύστημα που διασφαλίζει την κυβερνησιμότητα και σήμερα κάνει το ίδιο για τους ΟΤΑ.

Κυρίες και κύριοι συνάδελφοι, η διαμόρφωση και υλοποίηση του μεγαλύτερου χρηματοδοτικού προγράμματος για την αυτοδιοίκηση, η αλλαγή του εκλογικού νόμου, αλλά και η επικείμενη θεσμική μεταρρύθμιση με την ανακατανομή αρμοδιοτήτων στο τρίγωνο «κεντρική εξουσία-αυτοδιοίκηση-αποκεντρωμένη διοίκηση» δημιουργούν μία νέα πραγματικότητα. Η αρμονική συνεργασία της κεντρικής κυβέρνησης με την τοπική αυτοδιοίκηση είναι κρίσιμη για τα μεγάλα έργα που έχει ανάγκη ο τόπος, εν όψει μάλιστα και της πρωτοφανούς χρηματοδότησης που θα εισρεύσει τα προσεχή χρόνια στη χώρα. Αυτό προϋποθέτει τοπική αυτοδιοίκηση με ισχυρά ερείσματα στους πολίτες, με αποτελεσματικότητα και αμεσότητα στη διοίκηση.

Δημιουργούμε μία ισχυρή, οικονομικά αυτοδύναμη αυτοδιοίκηση, που θα μπορεί να προσφέρει νέες αναβαθμισμένες και ποιοτικότερες υπηρεσίες στον πολίτη. Αυτή η θετική εξέλιξη για τον θεσμό της τοπικής αυτοδιοίκησης ήταν προεκλογική δέσμευση και έχει τη σφραγίδα της Κυβέρνησης της Νέας Δημοκρατίας και του Κυριάκου Μητσοτάκη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Καββαδά και για τη συνέπεια στον χρόνο.

Το λόγο έχει, αφού τακτοποιηθεί το Βήμα, η Βουλευτής του Κινήματος Αλλαγής κ. Νάντια Γιαννακοπούλου.

Ορίστε, κυρία Γιαννακοπούλου, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με αφορμή τη συζήτηση του υπό ψήφιση σχεδίου νόμου θα πρέπει όλοι μας για μία ακόμη φορά να έχουμε κατά νου τον κρίσιμο ρόλο τον οποίο διαδραματίζουν οι ΟΤΑ στη λειτουργία του κράτους σε πολλαπλά επίπεδα. Αποτελεί αδιαμφισβήτητο γεγονός ότι ιδιαίτερα στα δύσκολα χρόνια της κρίσης οι ΟΤΑ κράτησαν όρθια τη χώρα, όχι μόνο με το κοινωνικό τους έργο, αλλά εξασφαλίζοντας επιπλέον μία στοιχειώδη κανονικότητα στη ζωή του Έλληνα πολίτη. Με μία σειρά θεσμούς όπως τα κοινωνικά φαρμακεία, τα κοινωνικά παντοπωλεία, τα οργανωμένα συσσίτια μπόρεσαν και διαδραμάτισαν τον ρόλο ενός αναχώματος απέναντι στην εξαθλίωση. Και αυτό, μάλιστα –και το ξέρετε πολύ καλά, κύριε Υπουργέ- το κατάφεραν χωρίς να διαθέτουν ούτε την άριστη θεσμική θωράκιση ούτε την οικονομική αυτοτέλεια ούτε τα διοικητικά μέσα που θα έπρεπε να τους παρείχε η κεντρική κυβέρνηση.

Εξίσου σημαντική ήταν και η συμβολή τους στην κρίση του κορωνοϊού στην περίοδο της πανδημίας, όπου με ειδικά μέτρα που έλαβαν για την καθαριότητα, για τη στήριξη των αδύναμων πολιτών, για την καλύτερη λειτουργία του προγράμματος «Βοήθεια στο Σπίτι» μπόρεσαν και έβαλαν πλάτη στην αντιμετώπιση της πανδημίας.

Στη νέα εποχή, λοιπόν, το μεγάλο ζητούμενο είναι η θεσμική και οικονομική ενίσχυση της αυτοδιοίκησης, προκειμένου να μπορέσει να διαδραματίσει τον αναπτυξιακό της ρόλο στο πλαίσιο ενός δημοκρατικού προγραμματισμού.

Στη χώρα μας οι μόνες ριζοσπαστικές προσπάθειες, ιδιαίτερα στον τομέα της τοπικής αυτοδιοίκησης, έχουν πραγματοποιηθεί από τις κυβερνήσεις του ΠΑΣΟΚ και είμαστε περήφανοι γι’ αυτό. Αναφέρομαι σε πρωτοβουλίες από τη δεκαετία του ’80 μέχρι και τις τελευταίες δεκαετίες, με την αναβάθμιση ενός θεσμού ο οποίος, όπως θα θυμάστε σίγουρα πολλοί σε αυτήν την Αίθουσα, υπήρχε ουσιαστικά για να μαζεύει τα σκουπίδια ή για να εκδίδει πιστοποιητικά και μπορέσαμε και του δώσαμε φωνή, του δώσαμε κύρος, του δώσαμε οικονομική στήριξη και περιθώρια συμμετοχής, ακόμα και στον εθνικό σχεδιασμό. Και στη συνέχεια η αιρετή νομαρχιακή αυτοδιοίκηση, ο «ΚΑΠΟΔΙΣΤΡΙΑΣ» και ο «ΚΑΛΛΙΚΡΑΤΗΣ» υπήρξαν αποφασιστικά βήματα εκσυγχρονισμού της τοπικής αυτοδιοίκησης.

Τι έγινε στην πορεία; Στην πορεία η κυβέρνηση ΣΥΡΙΖΑ-ΑΝΕΛ, αντί να προβεί σε μια αξιολόγηση του ισχύοντος μέχρι τότε συστήματος και να προτείνει βελτιώσεις -βεβαίως και ήταν απαραίτητες- όπου ήταν αναγκαίο, εισήγαγε με τον «ΚΛΕΙΣΘΕΝΗ» επικίνδυνες πρωτοτυπίες. Και αυτό, γιατί ο στόχος της δεν ήταν μία αυθεντική εκσυγχρονιστική προσπάθεια, αλλά μία απόπειρα μικροπολιτικής εργαλειοποίησης του θεσμικού πλαισίου, ώστε να εκβιάσει -για να πούμε τα πράγματα ξεκάθαρα και ωμά- την παρουσία του ΣΥΡΙΖΑ στην αυτοδιοίκηση πρώτου και δεύτερου βαθμού.

Ο ν.4555/2018 όπως ισχύει, δεν έδωσε λύση στα βασικά προβλήματα λειτουργίας των δήμων, δεν προώθησε την αποκέντρωση, δεν ενίσχυσε την οικονομική ανεξαρτησία και τη λειτουργική αυτοτέλεια της αυτοδιοίκησης. Αντίθετα, ενίσχυσε κι άλλο τον ασφυκτικό έλεγχο του κεντρικού κράτους, καθώς απουσίαζε οποιαδήποτε μεταρρυθμιστική τομή που να αγγίζει το κομβικό θέμα των αρμοδιοτήτων και οδήγησε, αποδεδειγμένα πλέον για μικροκομματικούς λόγους, σε αδυναμία λειτουργίας των θεσμών. Με το δημοκρατικό πρόσχημα της εκλογής με απλή αναλογική η τοπική αυτοδιοίκηση αποδυναμώθηκε περαιτέρω, ενώ ο δήμαρχος ή ο περιφερειάρχης για την όποια απόφαση υποχρεώθηκε να μπαίνει σε διαδικασίες συναλλαγών και εκβιασμών. Αυτή είναι η πραγματικότητα, κυρίες και κύριοι του ΣΥΡΙΖΑ, και δυστυχώς σήμερα ζούμε -ως απότοκο αυτής της επιλογής σας- μια κατάσταση παθογενειών, η οποία μας έχει οδηγήσει σε μια ακόμα μεγαλύτερη απαξίωση όλου του μοντέλου που κυριάρχησε ειδικά στις τελευταίες αυτοδιοικητικές εκλογές του 2019.

Και ερχόμαστε στο σήμερα, κύριε Υπουργέ, και στο τι κάνει η Κυβέρνησή σας, για να αντιμετωπίσει την παθογένεια την οποία δημιούργησε ο ΣΥΡΙΖΑ με τον ν.4555. Κατ’ αρχάς, έρχεστε και προτάσσετε το εκλογικό σύστημα από όλα τα άλλα ζητήματα της αυτοδιοίκησης τα οποία εκκρεμούν σαν αυτό να είναι το μοναδικό, το σημαντικότερο. Βεβαίως και πρέπει να ξεκινήσουμε από εκεί, αλλά εδώ πέρα δεν μπορεί να μιλούμε μόνο γι’ αυτό ή σαν αυτό να δίνει λύση σε όλα τα άλλα προβλήματα. Αντί, λοιπόν, κύριε Υπουργέ, να προηγηθεί η πολλαπλώς εξαγγελθείσα από την Κυβέρνησή σας μεταρρύθμιση των αρμοδιοτήτων -αυτά δεν μας λέγατε;- η λεγόμενη πολυεπίπεδη διακυβέρνηση, δυστυχώς φαίνεται τελικά ότι όλα αυτά είναι ελάσσονος σημασίας.

Θεωρώ πως όλοι μέσα σε αυτήν την Αίθουσα συμφωνούμε ότι το εκλογικό σύστημα, ναι, χρειάζεται αλλαγή, ναι, χρειάζεται μεταρρυθμίσεις που θα υπηρετούν και θα διευκολύνουν βεβαίως την έκφραση της λαϊκής ετυμηγορίας, αλλά ταυτόχρονα θα οδηγούν και στην κυβερνησιμότητα των ΟΤΑ, κάτι που δυστυχώς δεν συμβαίνει αυτήν τη στιγμή. Όμως, δυστυχώς οι στρεβλώσεις, οι εξαρτήσεις, τα αδιέξοδα διακυβέρνησης τα οποία προκάλεσε ο «ΚΛΕΙΣΘΕΝΗΣ», τα οποία όχι απλά πρέπει να αρθούν, αλλά πρέπει να διατηρηθούν και στην κοινοβουλευτική μας μνήμη για να μην ξανακάνουμε τέτοια λάθη, δεν λύνονται μόνο με τις διατάξεις τις οποίες φέρνετε, κύριε Υπουργέ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα χρειαστώ λίγο χρόνο, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κοιτάξτε, μία μικρή ανοχή, αλλά όχι λίγο χρόνο. Ένα λεπτό παρακαλώ.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ναι, όσο μίλησαν και οι προηγούμενοι. Σας ευχαριστώ.

**ΔΙΟΝΥΣΙΟΣ ΧΑΤΖΗΔΑΚΗΣ:** Ας είμαστε λίγο επιεικείς, κύριε Πρόεδρε.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Σας ευχαριστώ θερμά!

Είναι, λοιπόν, ανεπίτρεπτο η Κυβέρνηση να εκμεταλλεύεται το μπάχαλο το οποίο συνειδητά προκάλεσε ο ΣΥΡΙΖΑ, για να περάσετε στο άλλο άκρο. Ο ΣΥΡΙΖΑ έκανε το παν για να αναδείξει τις μειοψηφίες σε εκβιαστικούς ρυθμιστές της πολιτικής ζωής και εσείς έρχεστε με τη διάταξή σας για το 43% να μας οδηγήσετε σε διοικήσεις, σε εκτελεστικές εξουσίες μειοψηφίας.

Προϋπόθεση, λοιπόν, κάθε ειλικρινούς διαλόγου είναι να μην έχετε τα αυτιά σας και τα μάτια σας ανοιχτά, αλλά να μπορείτε να συνθέσετε και να μπορέσουμε, κύριε Υπουργέ, να δώσουμε ουσιαστικές λύσεις. Εμείς πιστεύουμε στην ανάγκη μιας μεγάλης μεταρρύθμισης, με ένα μεγάλο κύμα αλλαγών στο κράτος και στην αυτοδιοίκηση για μια τοπική αυτοδιοίκηση που θα στέκεται στέρεα στα πόδια της. Τα όσα, λοιπόν, προβλέπονται στις διατάξεις που εισάγετε με το 43%, με τη μείωση θέσεων αιρετών συμβούλων, με την υπέρμετρη αύξηση των υποψηφίων έως 150% και άλλα ζητήματα τα οποία έχουν τεθεί με ακρίβεια από την ειδική αγορήτρια μας κατά τη συζήτηση στις επιτροπές, δεν μπορούν -πώς να το κάνουμε!- να αποτελέσουν βήματα προς τα εμπρός ούτε βεβαίως μέτρα για μια τοπική αυτοδιοίκηση που θα βρίσκεται δίπλα στον δημότη και ιδίως στον πιο αδύναμο.

Εμείς θέλουμε αποκεντρωμένο κράτος, θέλουμε έναν νέο ισχυρό ρόλο της τοπικής αυτοδιοίκησης, θέλουμε ένα πλαίσιο σαφών αρμοδιοτήτων σε όλα τα επίπεδα της διοίκησης, για να μην ξαναδούμε ούτε το μπάχαλο της «Μήδειας», κύριε Υπουργέ, ούτε το μπάχαλο με τις πυρκαγιές τις προάλλες. Τα είδατε όλα αυτά; Προτίθεστε να τα κάνετε ή κάθε φορά που θα έρχεται μία τέτοια δυσκολία, μία φυσική καταστροφή θα δίνετε συνεντεύξεις Τύπου για να λέτε ότι «στο μέλλον θα ξεκαθαρίσουμε τις αρμοδιότητες»;

Αντί, λοιπόν, να έχουμε επικοινωνιακή διαχείριση των ζητημάτων, κάντε αυτά πρώτα που είναι τα βασικά, για να μην έχουμε ξανά τέτοια μπάχαλα. Δυστυχώς, δεν το βλέπουμε αυτό πιθανό, δυστυχώς όλο σας ακούμε να ετοιμάζεστε, δυστυχώς, από το 2019 ακούμε να ετοιμάζετε αυτό το νέο πλαίσιο και δυστυχώς, η Κυβέρνηση -και κλείνω με αυτό- μοιάζει να συνεχίζει την τακτική του ΣΥΡΙΖΑ ως προς την ουσία, δηλαδή να χρησιμοποιείτε την αυτοδιοίκηση για μικροκομματικούς σκοπούς. Εμείς αυτό δεν μπορούμε και δεν πρόκειται να το επιτρέψουμε.

Ευχαριστώ θερμά.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Γιαννακοπούλου.

Τον λόγο τώρα έχει ο Βουλευτής της Νέας Δημοκρατίας κ. Κωνσταντίνος Μαραβέγιας.

Μέχρι να ετοιμαστεί το Βήμα να πω, κυρία Γιαννακοπούλου, ότι η τελευταία πυρκαγιά συνέβη στη δική μου εκλογική περιφέρεια. Δεν ξέρω πού είδατε εσείς το μπάχαλο γιατί εγώ ήμουν μέρα-νύχτα εκεί, πού το διαβάσατε ή που το ζήσατε. Κοιτάξτε, ναι μεν προεδρεύω τώρα, αλλά μερικά πράγματα πρέπει να τα σχολιάσω. Υπήρξε πολύ μεγάλος συντονισμός και πολύ μεγάλη προσπάθεια όλων των κρατικών φορέων από την πρώτη μέχρι την τελευταία στιγμή που θα ολοκληρωθούν οι διαδικασίες. Για να μην αφήνουμε πομφόλυγες.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Σας παραπέμπω στις θέσεις του κόμματός μου.

**ΘΕΑΝΩ ΦΩΤΙΟΥ:** Εσείς γιατί απαντάτε, κύριε Πρόεδρε;

**ΠΡΟΕΔΡΕΥΩΝ (Αθανάσιος Μπούρας):** Απαντάω γιατί είμαι Βουλευτής στην περιφέρεια η οποία επλήγη και η οποία από την πρώτη στιγμή αντιμετωπίστηκε σοβαρά. Μην μου κάνετε παρατήρηση.

(Θόρυβος από την πτέρυγα του ΣΥΡΙΖΑ)

Για να αποκαταστήσω την αλήθεια, γιατί το Κοινοβούλιο πρέπει να εκπέμπει αλήθεια και η αλήθεια αποκαθίσταται όταν υπάρχει …

**ΘΕΟΔΩΡΟΣ ΔΡΙΤΣΑΣ:** …(Δεν ακούστηκε)

**ΠΡΟΕΔΡΕΥΩΝ (Αθανάσιος Μπούρας):** Θέλετε να κατέβω από την Έδρα να πάρω τον λόγο να τα πω;

(Θόρυβος από την πτέρυγα του ΣΥΡΙΖΑ)

Ωραία.

Ορίστε, κύριε Μαραβέγια, έχετε τον λόγο.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Ευχαριστώ πολύ, κύριε Πρόεδρε.

Κύριε Υπουργέ, σας άκουσα με αρκετή προσοχή στην τοποθέτησή σας στις εργασίες της επιτροπής. Να σας πω την αλήθεια, εσείς είστε εξαιρετικός νομικός. Εγώ νομικός δεν είμαι. Γιατρός είμαι. Είμαι πρακτικός άνθρωπος και έχω και τον συνεργάτη μου, τον αναισθησιολόγο, ο οποίος εδώ και χρόνια είναι πρώην της Αριστεράς. Εκείνος τους κατάλαβε έγκαιρα και μάλιστα, επαναλαμβάνει διαρκώς τη φράση: «όταν η πραγματικότητα συγκρούεται με την Αριστερά, τόσο το χειρότερο για την πραγματικότητα» και μου την έχει εμφυσήσει.

Γιατί έχει σημασία αυτή η φράση; Διότι σήμερα τι συζητάμε; Συζητάμε για τη νομοθετική πρωτοβουλία της Κυβέρνησης που έρχεται να διορθώσει μια ακόμα ζημιά που προκάλεσε στη λειτουργία των θεσμών ο ΣΥΡΙΖΑ. Μεταξύ πολλών ναρκοθετημένων περιοχών που άφησε πίσω του ο κ. Τσίπρας, αποχωρώντας πριν από δύο χρόνια από την εξουσία, ήταν και ο χώρος της τοπικής αυτοδιοίκησης.

Θυμίζω τα αποτελέσματα των περιφερειακών και δημοτικών εκλογών τον Μάιο του 2019, όπου υπήρξε ολοκληρωτική κατάρρευση του ΣΥΡΙΖΑ και μεγάλη αποτυχία. Και για να μην παρεξηγούμαστε, φυσικά και δεν υπάρχουν μόνο κομματικοί υποψήφιοι στις δημοτικές εκλογές. Επίσης, για να είμαστε ακριβοδίκαιοι, όλα τα κόμματα μπορεί να έκαναν και κομματικές επιλογές οι οποίες δεν πήγαν καλά. Όμως, φοβούμενοι στον ΣΥΡΙΖΑ ακριβώς αυτό το εκλογικό φιάσκο, είχαν ήδη ετοιμάσει τη δική τους απάντηση. Ναρκοθετώντας με την απλή αναλογική τα δημοτικά και περιφερειακά συμβούλια, ο ΣΥΡΙΖΑ έβαλε τρικλοποδιά στις νέες αυτοδιοικητικές αρχές, που, ενώ ουσιαστικά εξελέγησαν από τους πολίτες, δεν μπορούσαν να διοικήσουν όχι μόνο κατακερματισμένα τοπικά συμβούλια, αλλά και αδύναμες κρίσιμες επιτροπές, οι οποίες κανονικά είχαν τη δυνατότητα να παράγουν το μεγαλύτερο μέρος του διοικητικού έργου.

Είχαμε, λοιπόν, πλήθος τέτοιων δυσλειτουργιών τόσο στις Οικονομικές Επιτροπές όσο και στις Επιτροπές Ποιότητας Ζωής πολλών ΟΤΑ. Συλλογικά όργανα, δηλαδή, αρμόδια για την αντιμετώπιση καθημερινών προβλημάτων των πολιτών δεν μπορούσαν να δουλέψουν λόγω της μειοψηφικής σύνθεσης που τους είχε επιβάλει ο ΣΥΡΙΖΑ.

Και φυσικά, τον ΣΥΡΙΖΑ δεν τον ενοχλούσε καθόλου αυτή η παράλυση σε δήμους και περιφέρειες και αυτό, γιατί ποτέ δεν είδε τους ΟΤΑ ως φορείς δημοσίου συμφέροντος, αλλά ως εργαλεία κομματικής αξιοποίησης και αφού ο ίδιος καταψηφίστηκε, δεν τον ένοιαζε αν αυτά τα εργαλεία θα μπορούσαν να λειτουργήσουν ή όχι.

Αυτή, δυστυχώς, είναι μέχρι σήμερα η λογική του ΣΥΡΙΖΑ για τη χώρα, γιατί συνεχίζει να ποντάρει στην αποτυχία της Ελλάδας, πιστεύοντας ότι έτσι θα ωφεληθεί κομματικά.

Η λογική αυτή, δυστυχώς, σας οδήγησε, κύριοι συνάδελφοι, στην τριπλή εκλογική ήττα πριν από δύο χρόνια και γι’ αυτό το πρόβλημα καλείται σήμερα η Κυβέρνηση της Νέας Δημοκρατίας να βρει λύση.

Σήμερα, λοιπόν, το Υπουργείο Εσωτερικών καθαρίζει οριστικά αυτό το ναρκοπέδιο που άφησε πίσω η κυβέρνηση του ΣΥΡΙΖΑ και αποκαθιστά το εκλογικό σύστημα που ίσχυε για τους ΟΤΑ πριν το 2019. Όριο εκλογής από τον πρώτο γύρο στο 43%, όριο 3% για το δικαίωμα εκλογής δημοτικού ή περιφερειακού συμβούλου, εκλογή των τριών πέμπτων των μελών του δημοτικού ή περιφερειακού συμβουλίου στον πρώτο συνδυασμό και τέλος, εκλογή συμβουλίων ή προέδρων δημοτικών κοινοτήτων σε όλη την επικράτεια χωρίς εξαιρέσεις.

Επειδή, μάλιστα, πρόκειται για διατάξεις που αντιμετωπίστηκαν θετικά τόσο από την Ένωση Περιφερειών Ελλάδας όσο και από την ΚΕΔΕ, θεωρώ ότι αυτό μπορεί να αποτελέσει μια έμμεση απάντηση στον προηγούμενο συνάδελφο που τοποθετήθηκε, τον κ. Συρμαλένιο, που μιλούσε για το όριο του 3%.

Αφού επιδιώκετε, κύριε συνάδελφε του ΣΥΡΙΖΑ, συναινέσεις και συμπράξεις, γιατί να μην ενωθούν μικρότεροι σχηματισμοί και να κατέβουν με κοινό ψηφοδέλτιο στις εκλογές -αφού θέλετε αυτές τις συνεργασίες- και να πετύχουν την είσοδό τους μέσα στα δημοτικά συμβούλια; Θα σας πω εγώ γιατί. Διότι στο πολιτικό σας DNA και στην ιστορία σας υπάρχει ότι αντέχετε στον ίδιο πολιτικό χώρο μέχρι δέκα άτομα. Μόλις γίνετε έντεκα, κάνετε διάσπαση.

Αυτά που δεν αντιμετώπισαν, λοιπόν, θετικά το νομοσχέδιο επί της αρχής ήταν μόνο τα κόμματα της Αντιπολίτευσης και έχουμε μια ακόμα απόδειξη πάνω σ’ αυτό, ανάμεσα στο χάσμα που υπάρχει στην Αριστερά και στις τοπικές κοινωνίες -αυτό που ανέφερα από την αρχή της τοποθέτησής μου- ακόμα, δηλαδή, και σε πολίτες που βρίσκονται κοντά σας ιδεολογικά.

Κυρίες και κύριοι συνάδελφοι, ακόμα και στις εκλογές του 2015, στο αποκορύφωμα της λαϊκιστικής του πορείας, ο ΣΥΡΙΖΑ παρέμεινε ένα κόμμα που δεν μπορούσε να σταθεί αυτόνομα, πέφτοντας στην ανάγκη του Πάνου Καμμένου. Το φαινόμενο αυτό είναι διαχρονικό και όπως αποδείχθηκε και το 2019, αποτελεί σύμπτωμα της μειοψηφικής αντίληψης του ΣΥΡΙΖΑ για το πώς λειτουργεί το κράτος και η κοινωνία. Και όπως είπε και ο Αρχηγός σας, πρέπει να ελέγχετε τους αρμούς της εξουσίας, αλλιώς οι θεσμοί δεν έχουν κανένα πολιτικό νόημα για σας. Οι θεσμοί δεν έχουν αυτοτελή αξία παρά μόνον όταν εργαλειοποιούνται από το κόμμα που τους ελέγχει. Αυτό ακούμε και σήμερα από την Αξιωματική Αντιπολίτευση.

Άκουσα, για παράδειγμα, τον κ. Ζαχαριάδη, που χαρακτήρισε το νομοσχέδιο ως προσπάθεια της Νέας Δημοκρατίας να αποτρέψει τις προοδευτικές δυνάμεις και να στρώσει «γαλάζιο» διάδρομο στην αυτοδιοίκηση. Άκουσα τον άλλο εκλεκτό συνάδελφο και φίλο, τον κ. Χατζηγιαννάκη, να λέει ότι αυτό που μας τρομάζει είναι ότι οι προοδευτικοί άνθρωποι και οι προοδευτικές δυνάμεις μπορούν να συσπειρωθούν στους ΟΤΑ.

Όχι μόνο κάτι τέτοιο δεν μας τρομάζει, κύριοι συνάδελφοι, αλλά αντίθετα, επιδιώκουμε τη συσπείρωση των προοδευτικών ανθρώπων. Αυτή η συσπείρωση, άλλωστε, ήταν που έφερε τη μεγάλη αλλαγή στους ΟΤΑ το 2019 και εν συνεχεία, την πολιτική κυριαρχία του Κυριάκου Μητσοτάκη.

Άκουσα, επίσης και την κ. Λιακούλη να απαριθμεί τα καλά του «ΚΑΛΛΙΚΡΑΤΗ». Βέβαια, το θέμα είναι ότι στο συγκεκριμένο νομοσχέδιο δεν συζητούμε τον «ΚΑΛΛΙΚΡΑΤΗ», αλλά αποκλειστικά το εκλογικό σύστημα των ΟΤΑ και δεν είναι γενικά οι αρμοδιότητες και η οργανωτική τους δομή. Άρα, σήμερα δεν εξετάζουμε ξανά τον νόμο Ραγκούση και τις απραγματοποίητες προβλέψεις του 2010, γιατί βέβαια, αν συζητούσαμε τέτοια θέματα, θα είχαμε πολλά να πούμε και για τα προβλήματα που προκάλεσε αυτή η εφαρμογή του νόμου. Και -μεταξύ μας- δεν θα άρεσε ούτε στο Κίνημα Αλλαγής, που κάποτε φιλοξενούσε, ως ΠΑΣΟΚ, τον κ. Ραγκούση, αλλά ούτε και σήμερα, στον ΣΥΡΙΖΑ, που καλύπτει εξάλλου όλες τις μετεγγραφές του, όχι μόνο τον κ. Ραγκούση. Και μπορεί να μην τον καλύψει τελικά, αν θυμηθεί ότι το 2010, ο ΣΥΡΙΖΑ είχε αντιταχθεί στον «ΚΑΛΛΙΚΡΑΤΗ» και είχε καταγγείλει δημόσια τον κ. Ραγκούση.

Θα μου πείτε, βέβαια, ότι ΣΥΡΙΖΑ είμαστε, ό,τι θέλουμε λέμε και μπορεί τότε να λέγαμε άλλα και σήμερα να φιλοξενούμε άλλους ανθρώπους που επέκριναν τον ΣΥΡΙΖΑ. Είστε ρεβιζιονιστές και οι θέσεις σας υπάρχουν για να τις αναιρείτε. Το γνωρίζουμε.

Ακούσαμε, επίσης, στην επιτροπή και τον κ. Ζαχαριάδη ότι ποτέ δεν ήταν τόσο μεγάλη η απόσταση του Συνασπισμού από τον κ. Ραγκούση. Μια παρεξήγηση ήταν, λοιπόν. Πάντα υπήρχε, όπως είπε χαρακτηριστικά, συμφωνία στον πυρήνα των πολιτικών. Όμως, να το δεχτούμε και αυτό. Βέβαια, έπρεπε να το είχατε πει προ δεκαετίας στον κ. Ραγκούση, για να μην εκτίθεται ο άνθρωπος τόσα χρόνια πριν τη μετεγγραφή του και να συνεχίζει να βγαίνει δημόσια, εξευτελίζοντας τον ΣΥΡΙΖΑ και προσωπικά, τον κ. Τσίπρα. Ας του είχατε πει έγκαιρα ότι παρεξήγηση ήταν, διαφωνούσατε μαζί του και βεβαίως, θα είχε λιγότερες εμφανίσεις και εκείνος την τετραετία 2015-2019, για να σας διασύρει πολιτικά.

Κύριε Πρόεδρε, είναι δύσκολο να βρεθεί κοινός τόπος τελικά με την Αντιπολίτευση, όταν κυριαρχεί ο τυχοδιωκτισμός -αυτό είναι το νόημα όσων είπα προηγουμένως- και ο κομματικός κυνισμός. Γι’ αυτόν τον λόγο, η Νέα Δημοκρατία είναι υπερήφανη που σήμερα πιστώνεται μόνη της την υπερψήφιση ενός νομοσχεδίου που είμαστε σίγουροι ότι θα λειτουργήσει υπέρ της τοπικής αυτοδιοίκησης και της ενδυνάμωσής της.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε και για τη συνέπεια στον χρόνο.

Τον λόγο έχει η Βουλευτής του ΣΥΡΙΖΑ-Προοδευτική Συμμαχία, η κ. Ραλλία Χρηστίδου.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Πριν μπω στην ουσία της συζήτησης σήμερα, θα ήθελα να απευθυνθώ προς τους Βουλευτές του κυβερνόντος κόμματος, τους Βουλευτές της Νέας Δημοκρατίας, κυρίως προς εκείνες και εκείνους που εκλέχθηκαν πρώτη φορά στις εκλογές του 2019 και να τους κάνω απλώς μια επισήμανση: Ως νέοι Βουλευτές, μας δίνουν δύο πάρα πολύ σημαντικά συγγράμματα. Το ένα είναι ο Κανονισμός της Βουλής και το άλλο είναι το Σύνταγμα.

Ο Κανονισμός της Βουλής, λοιπόν, στο άρθρο 66 παράγραφος 5 αναφέρει ρητά ότι οι Βουλευτές δεν επιτρέπεται να αναφέρονται προσωπικά σε συνάδελφο Βουλευτή, δεν επιτρέπεται να αναφέρονται κατά την αγόρευσή τους ούτε στο Προεδρείο της Βουλής, παρά μόνο στο Σώμα. Κι αυτό πολύ σωστά το αναφέρει ο Κανονισμός, για τον πολύ απλό λόγο ότι αν αναφερθείς προσωπικά σε έναν συνάδελφο Βουλευτή ή Βουλευτίνα έχει το δικαίωμα αντίστοιχα εκείνος ή εκείνη να λάβει τον λόγο επί προσωπικού. Έτσι δεν είναι; Έτσι είναι. Εσείς, λοιπόν, παρατηρώ -γιατί είμαι πολύ συχνά εδώ- ότι για κάποιον λόγο, παρ’ ότι ενδιαφέρεστε τόσο πολύ για τους θεσμούς και για τους τύπους και για τους κανόνες, αυτόν τον κανόνα που είναι τόσο σημαντικός δεν τον λαμβάνετε ποτέ σχεδόν υπ’ όψιν σας. Ποτέ! Και δεν φτάνει το ότι δεν τον λαμβάνετε υπ’ όψιν σας, γιατί προφανώς μπορεί απλά να μην τον γνωρίζετε –καλό είναι να τον διαβάσετε όμως, κακό δεν κάνει λίγο διάβασμα παραπάνω- το πρόβλημα δεν είναι μόνο αυτό, αλλά το πρόβλημα είναι ότι επιλέγετε να αναφέρεστε σε συναδέλφους και συναδέλφισσες της Αντιπολίτευσης, όταν δεν είναι και μέσα στην Αίθουσα.

Αυτό, κυρίες και κύριοι συνάδελφοι της Νέας Δημοκρατίας, δεν είναι εξυπνάδα, δεν είναι και ανοησία. Είναι δειλία, για μένα, πολιτική δειλία. Επειδή ακριβώς δεν έχετε επιχειρήματα να αναφέρετε, αρέσκεστε στο να κάνετε προσωπικές επιθέσεις. Πρώτο αυτό. Και τελειώνω με το εξής, γιατί έχω φάει πολύ χρόνο. Με συγχωρείτε, κύριε Πρόεδρε, αλλά όφειλα να δώσω μια εξήγηση. Αν δεν ξέρει ο καθένας από εμάς την προσωπική πορεία και διαδρομή κάθε ανθρώπου, δεν μας επιτρέπεται, βάσει του ήθους μας, να αναφερόμαστε προσωπικά σε κάποιο συνάδελφο. Είναι ντροπή και είναι δειλία.

Έρχομαι τώρα στο θέμα που πρέπει να συζητήσουμε. Συζητάμε, λοιπόν, ένα σχέδιο νόμου που αποπειράται να μεταφέρει το επιτελικό όραμα της κυβερνησιμότητας -σε απλά ελληνικά της έλλειψης της αντίθετης φωνής, και κυρίως ελέγχου από το κεντρικό κράτος-, τώρα στην τοπική αυτοδιοίκηση. Η αρχή βέβαια είχε γίνει με τα νομοθετήματα επί Υπουργίας του κ. Θεοδωρικάκου το 2019, αλλά έρχεστε τώρα στην εκπνοή των περιοριστικών μέτρων της πανδημίας στη Βουλή, όχι τυχαία, αλλά για να αποτελειώσετε το όραμά σας και μαζί και την τοπική αυτοδιοίκηση.

Η πολλή δημοκρατία βλάπτει κατά τους κυρίους συναδέλφους της Νέας Δημοκρατίας, δεν είναι αποτελεσματική, δεν επιτρέπεται να λαμβάνονται γρήγορα οι αποφάσεις και να έχουμε αποτελέσματα, ενώ όταν αποφασίζουν λιγότεροι είναι καλύτερα, δεν υπάρχει αντίλογος, δεν υπάρχει έλεγχος, δεν υπάρχει η μεγάλη συμμετοχή και άρα, δεν υπάρχει και ενημέρωση, τι αποφασίστηκε, πότε αποφασίστηκε και από ποιους. Αυτό είναι προς το συμφέρον κάποιων βέβαια, αλλά για ποιους; Διότι για όλων το συμφέρον είναι σαφές ότι δεν μιλάτε. Μήπως, τουλάχιστον, αναφέρεστε στο συμφέρον της πλειοψηφίας;

Εισάγετε ένα υπερπλειοψηφικό εκλογικό σύστημα, όπου ο δήμαρχος και ο περιφερειάρχης θα εκλέγονται με 43% μόλις και με μπόνους των εξήντα εδρών, αντί για την πλειοψηφία του 50%+1 που ισχύει ως τώρα. Αυτό, κυρίες και κύριοι της Νέας Δημοκρατίας, δεν είναι πλειοψηφία, όπως και να το δει κάποιος. Η εκλογή αυτή δεν θα έχει λαϊκή νομιμοποίηση. Ουσιαστικά, με το έτσι θέλω, κάνετε τη μειοψηφία να παίρνει τη μερίδα του λέοντος σε έδρες, για να κυβερνήσει η σχετική πλειοψηφία σε βάρος της πραγματικής. Και μια τέτοια λογική δεν είναι δυνατόν να μακροημερεύσει, καθώς δεν θα την ανεχθούν οι ίδιοι οι δημότες, αφού δεν θα τους αντιπροσωπεύει. Αντικειμενικά δεν μπορεί να κάνει καλή δουλειά, γιατί μια μειοψηφία δεν ενδιαφέρεται να θεραπεύσει πλειοψηφικές ανάγκες, πολύ απλά γιατί δεν ταυτίζεται μαζί τους.

Το συγκεκριμένο, λοιπόν, μέτρο είναι σαφές ότι αφορά μόνο στη διαιώνιση της εξουσίας ημέτερων σε βάρος των πολλών. Η δε σύλληψη αυτού του καινοφανούς συστήματος μάλλον σας ανήκει, αφού δεν τη συναντάμε πουθενά στην Ευρώπη, εκεί όπου υπάρχουν αναλογικά εκλογικά συστήματα, παρεμφερή με αυτό που δεν σας άρεσε του ΣΥΡΙΖΑ, αυτό που είχε ψηφίσει και θέλετε να το αλλάξετε.

Ισχυρίζεστε, μέσα σε όλα, ότι είστε μια φιλοευρωπαϊκή πολιτική δύναμη, αλλά αποδεικνύεται ότι είσαστε ένα κόμμα με απέχθεια προς τη δυτικοευρωπαϊκή δημοκρατική παράδοση και οι πραγματικές σας ρίζες μάλλον είναι στον κοτζαμπασισμό. Γι’ αυτό στη νομοθέτησή σας ο νικητής τα παίρνει όλα, μαζί με τα τρία πέμπτα των μελών των δημοτικών και περιφερειακών συμβουλίων, ενώ παράλληλα αποφασίσατε και μείωση των δημοτικών συμβουλίων. Τέρμα, λοιπόν, ο αντίλογος, τέρμα ο απαραίτητος διάλογος, δεν υπάρχει κανένας λόγος για συναινέσεις. Το θέμα είναι να περάσει αυτό που θέλει η δημοτική και η περιφερειακή, ενίοτε επί της ουσίας, μονοπρόσωπη αρχή. Δεν έχει σημασία αν μειώνοντας τον αντίλογο μειώνετε την κοινωνική συμμετοχή, μειώνετε τον δημόσιο λόγο και τη δημόσια παρουσία κοινωνικών μειοψηφιών και σπρώχνετε κι άλλο συγκεκριμένες κοινωνικές ομάδες στο περιθώριο. Έτσι πρέπει για σας να λαμβάνονται οι αποφάσεις. Έτσι πρέπει να γίνονται οι δουλειές. Δεν είμαστε όλοι ίσοι άλλωστε. Στη λογική σας δεν χωρά η αντίληψη ότι σε μια δημοκρατία και δη, σε τοπικό, αυτοδιοικητικό επίπεδο είμαστε όλοι ίσοι ή έχουμε όλοι δικαίωμα συμμετοχής στα κοινά. Όχι βέβαια, δεν είμαστε όλοι ίσοι άλλωστε. Οι ανισότητες υπάρχουν για να διευρύνονται και να χειροτερεύουν επί της Νέας Δημοκρατίας. Σε αυτή τη λογική το 3% που τίθεται ως όριο για την εκλογή δημοτικού και περιφερειακού συμβούλου, ουσιαστικά εξοβελίζει οποιαδήποτε πολιτική διαφοροποίηση, οποιαδήποτε μειοψηφία έχει το θράσος να θέλει να ασχοληθεί με τα κοινά και μάλιστα σε επίπεδο αυτοδιοίκησης. Το ίδιο ισχύει και για τη μείωση των μελών των δημοτικών και περιφερειακών συμβουλίων.

Ακόμη και για τις τοπικές κοινότητες έχετε λάβει μέτρα ποδηγέτησης. Καταργείται μεταξύ άλλων η τρίτη, ξεχωριστή κάλπη, περιορίζονται οι τοπικοί σύμβουλοι, ώστε κάποιος που να θέλει να ασχοληθεί με την τοπική αυτοδιοίκηση και δεν είναι κομματικά προσκείμενος, να μη διανοηθεί να δοκιμάσει. Αυτό ειδικά το μέτρο θα δώσει ακόμα ένα χτύπημα στις μικρές κοινότητες, αφού τους στερεί την αυτονομία τους και τις κάνει παρεπόμενα μεγάλων δήμων, μεγαλύτερων δήμων και των επιλογών των δημάρχων για το ποιος τελικά θα εκπροσωπεί την κοινότητα, ενώ εδώ πέρα οι μειοψηφίες εξαφανίζονται. Λέτε ότι δήθεν σας ενδιαφέρει να μην υποβαθμιστεί κι άλλο η ζωή στην περιφέρεια. Θέλετε, δηλαδή, δήθεν να κρατήσετε εκεί τη νεολαία και να της δώσετε ερεθίσματα. Πώς ακριβώς θα το κάνετε αυτό, όταν αποκλείετε τις τοπικές κοινότητες από αυτόνομη εκπροσώπηση, ώστε να έχουν κι αυτοί λόγο για τον τόπο τους, ιδίως οι νέοι; Πώς θα αποφασίσουν να ασχοληθούν με τα κοινά, αφού τους αποθαρρύνετε από το να πλησιάσουν την αυτοδιοίκηση, που είναι ο πρώτος βαθμός εμπλοκής και ενίοτε ο πιο χρήσιμος για μια τοπική κοινωνία, μια και οι άνθρωποι εκεί γνωρίζονται και τείνουν να διαλέγουν τους αξιότερους, όχι απαραίτητα με βάση το κόμμα, αλλά με βάση το άτομο; Τώρα τους στερείτε αυτή τη δυνατότητα για να μην υπάρχουν διαρροές, να μην υπάρχουν διαφοροποιήσεις, αντιδράσεις. Τίποτε από τα κάτω.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κυρίες και κύριοι συνάδελφοι –και κλείνω, κύριε Πρόεδρε, και ευχαριστώ για την ανοχή σας- η τοπική αυτοδιοίκηση είναι ό,τι πιο κοντινό στην άμεση, δημοκρατική εκπροσώπηση. Οφείλει να λειτουργεί με τρόπο που να δίνει βήμα και να δίνει λόγο και ενεργό ρόλο στον πολίτη για όσα τον αφορούν τοπικά, διαχέοντας και γειώνοντας έτσι την κεντρική εξουσία. Και αυτό με το συγκεκριμένο νομοσχέδιο το ακυρώνετε. Οδηγείτε την τοπική αυτοδιοίκηση σε συγκεντρωτικές δομές και την προσφέρετε νομή και λάφυρο σε μια ολιγαρχία συμφερόντων και τοπικών παραγόντων, που είναι ταυτόχρονα κοινωνική μειοψηφία. Παράλληλα, διώχνετε και αποκλείετε τον πολύ και τον πιο αξιόλογο κόσμο από τη συμμετοχή στα κοινά, πιέζοντάς τον να μείνει απαθής, αμέτοχος και «στον πάγκο».

Την απάντηση και σ’ αυτές τις αντιδημοκρατικές μεθοδεύσεις, κυρίες και κύριοι συνάδελφοι, παρά τα μιντιακά σας φίλτρα, τη λαμβάνετε ήδη και θα τη λάβετε και στο μέλλον, τη λαμβάνετε ήδη από τους εργαζόμενους υπαλλήλους, τη λαμβάνετε από τους εργαζόμενους μικρομεσαίους, από τους εργαζόμενους αυτοαπασχολούμενους, τη λαμβάνετε από εργαζόμενους γιατρούς, τη λαμβάνετε από εργαζόμενους δικηγόρους, τη λαμβάνετε από εργαζόμενους καλλιτέχνες, τη λαμβάνετε από τους φοιτητές στα πανεπιστήμια, που τα έχετε κλειστά έναν ολόκληρο χρόνο. Δεν είστε μόνοι σας στη χώρα. Δεν θα τα μικρύνετε όλα για να χωρέσουν στα κομματικά σας μέτρα και γι’ αυτό δεν θα σας αφήσουμε ούτε εμείς ούτε και ο κόσμος, που πια σας έχει καταλάβει.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς την κ. Ραλλία Χρηστίδου.

Τον λόγο τώρα έχει ο Βουλευτής της Νέας Δημοκρατίας κ. Βασίλειος Βασιλειάδης.

**ΔΙΟΝΥΣΙΟΣ ΧΑΤΖΗΔΑΚΗΣ:** Κύριε Πρόεδρε, κι εγώ θα χρειαστώ δέκα λεπτά. Ό,τι χρόνο δώσατε στους άλλους, θα ήθελα να δώσετε και σε μένα. Έχω διατελέσει άλλωστε και 17 χρόνια ως αυτοδιοικητικός!

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, αγαπητές και αγαπητοί συνάδελφοι, η σχέση των Ελλήνων με την τοπική κοινότητα είναι σφυρηλατημένη ανά τους αιώνες, είτε λόγω της ιδιαίτερης γεωγραφίας της χώρας μας είτε για λόγους ιστορίας και παράδοσης. Από τις πόλεις-κράτη της αρχαιότητας μέχρι τις τοπικές κοινότητες, που οργάνωσαν διακόσια χρόνια πριν την επανάσταση του 1821, και από τα νησιά μας μέχρι τους κρητικούς ορεινούς δήμους, η αξία της τοπικής διοίκησης, της αυτοδιοίκησης έχει αποδειχθεί διαχρονικά. Ακόμα και εδώ, στο Κοινοβούλιο, οι περισσότεροι από εμάς έχουμε περάσει από έναν ή και τους δύο βαθμούς της τοπικής αυτοδιοίκησης και γνωρίζουμε καλά τον ξεχωριστό ρόλο που έχει στη διακυβέρνηση της χώρας, αλλά και στην καθημερινότητα των πολιτών. Επιπλέον, έχει ιδιαίτερη αξία να αναφέρω ότι, στην εποχή της πληροφορίας και της αλληλεξάρτησης που ζούμε, η αρχή που διέπει τα μεγάλα παγκόσμια προβλήματα, όπως αυτό της αλλαγής του κλίματος για παράδειγμα, είναι το «σχεδιάζουμε παγκόσμια και ενεργούμε τοπικά», αναδεικνύοντας το σημαντικό ρόλο των τοπικών κοινοτήτων και στον 21ο αιώνα.

Γνωρίζοντας, λοιπόν, την πραγματικότητα των θεμάτων, των αρμοδιοτήτων, των διαδικασιών, των ισορροπιών και της τριβής με την τοπική αυτοδιοίκηση μπορούμε να αντιληφθούμε το αδιέξοδο που δημιούργησε η άκαιρη και άγαρμπη εισαγωγή του συστήματος της απλής αναλογικής στην εκλογή δημοτικών και περιφερειακών συμβουλίων. Ο ν.4555/2018 δημιούργησε περισσότερα προβλήματα από όσα, υποτίθεται, θα έλυνε. Έβαλε εμπόδια στην αποτελεσματική άσκηση διοίκησης και στέρησε τη δυνατότητα από τους εκλεγμένους δημάρχους και περιφερειάρχες να εφαρμόσουν τα προγράμματα με τα οποία εξελέγησαν από τον λαό. Την ίδια στιγμή αντί για την πολυπόθητη συναίνεση, που κατά την επιχειρηματολογία του ΣΥΡΙΖΑ θα ερχόταν νομοτελειακά, σε πολλές περιπτώσεις παρατηρήσαμε τάσεις για συνεχείς συναλλαγές μεταξύ των παρατάξεων, με δήμους παραδομένους στο έλεος των μειοψηφιών και τα προβλήματα της καθημερινότητας των πολιτών να τρέχουν.

Η Νέα Δημοκρατία από την πρώτη στιγμή, πριν ακόμα αναλάβει την διακυβέρνηση της χώρας, είχε δεσμευτεί ότι θα διορθώσει τα λάθη, θα καταργήσει τις τερατώδεις διατάξεις του ν.4555 και θα επαναφέρει το πλειοψηφικό σύστημα στην εκλογή δημοτικών και περιφερειακών συμβουλίων. Το πρώτο βήμα έγινε με το ν.4623/2019 με τον οποίο εξασφαλίστηκε η κυβερνησιμότητα των φορέων της τοπικής αυτοδιοίκησης. Να θυμίσω ότι, όπως και τώρα, έτσι και τότε, το 2019 οι δήμοι και οι περιφέρειες όχι απλά στήριξαν τη νομοθετική πρωτοβουλία της Κυβέρνησης, αλλά σε ένα βαθμό παραπονέθηκαν για καθυστέρηση.

Και ερχόμαστε σήμερα, όπου καλούμαστε να ψηφίσουμε το σχέδιο νόμου του Υπουργείου Εσωτερικών, με το οποίο εισάγεται νέος τρόπος εκλογής δημοτικών και περιφερειακών αρχών. Γιατί τώρα; Επειδή βρισκόμαστε σε μια ουδέτερη πολιτικά περίοδο, σε μία χρονική στιγμή που απέχει αρκετά από την εφαρμογή του ν.4555, ώστε να γνωρίζουμε τις αδυναμίες του, αλλά ταυτόχρονα, αρκετά μακριά και από τις επόμενες εκλογές της τοπικής αυτοδιοίκησης, ώστε να υπάρξει απαιτούμενος χρόνος για την αφομοίωση των διατάξεων και την προετοιμασία των υπηρεσιών και των υποψηφίων.

Με το υπό συζήτηση σχέδιο νόμου επανέρχεται η θητεία πενταετούς διάρκειας, η οποία θα ξεκινά την 1η Ιανουαρίου με τις εκλογές να έχουν πραγματοποιηθεί τον προηγούμενο Οκτώβριο. Σε άλλες διατάξεις προβλέπεται ως οριστική ημερομηνία κατάρτισης συνδυασμών η 31η Αυγούστου. Αυτό είναι πολύ σημαντικό για τον σχεδιασμό και την προετοιμασία των υποψηφίων και των συνδυασμών, ειδικότερα, θα έλεγα, όσων αποφασίζουν την κάθοδό τους για πρώτη φορά. Δεν θα υπάρξουν ούτε αιφνιδιασμοί ούτε αποφάσεις της τελευταίας στιγμής. Εξασφαλίζεται η κυβερνησιμότητα και αποτελεσματική διοίκηση δήμων και περιφερειών με την προσαρμογή του ορίου εκλογής σε ποσοστό 43% και την εκλογή τριών πέμπτων (3/5) των μελών από τον πρώτο συνδυασμό. Επιπλέον, τίθεται όριο 3% για το δικαίωμα εκλογής. Επανέρχεται ένα όριο το οποίο εξασφαλίζει ένα ελάχιστο επίπεδο κοινωνικής και πολιτικής αποδοχής ενός συνδυασμού, όπως ακριβώς ισχύει και στις εθνικές εκλογές. Ο αριθμός των μελών του συμβουλίου καθορίζεται με βάση τον αριθμό των μόνιμων κατοίκων, όπως αυτός αποτυπώνεται στην πιο πρόσφατη απογραφή.

Κι ερχόμαστε στο πολύ σημαντικό για την ελληνική περιφέρεια θεσμό, των τοπικών κοινοτήτων. Οι τοπικές κοινότητες, τα χωριά μας, είναι οι σπόνδυλοι του σκελετού που ονομάζεται τοπική αυτοδιοίκηση. Εδώ πρέπει να συγκεράσουμε δύο αντίρροπες δυναμικές. Από τη μία, το σύστημα αναγνωρίζει ως ανεξάρτητη αυτοδιοικητική μονάδα το δήμο. Από την άλλη, οι δήμοι μας πλέον καλύπτουν μεγάλες περιοχές που συχνά συμπεριλαμβάνουν μεγάλο αριθμό τοπικών κοινοτήτων.

Η άποψη, η γνώμη της τοπικής κοινότητας πρέπει να εισακούεται τόσο την ημέρα των εκλογών όσο και σε καθημερινή βάση. Νομίζω ότι από τη νομοθετική πρωτοβουλία του Υπουργείου, αλλά και από τις ομιλίες των κυρίων Υπουργών στην αρμόδια επιτροπή, αλλά και στην Ολομέλεια, καθίσταται σαφές ότι το αίτημα των τοπικών κοινωνιών για την εκλογή προέδρων και τοπικών συμβουλίων εισακούστηκε. Οι διατάξεις που εισάγει το σχέδιο νόμου διατηρούν την εκτελεστική εξουσία στον δήμο, όπως είναι φυσιολογικό και πρέπον, από τη στιγμή που αυτός είναι ο οικονομικός διαχειριστής. Από την άλλη, δίνεται αυξημένη γνωμοδοτική αρμοδιότητα στους προέδρους και στα τοπικά συμβούλια επί των θεμάτων που αφορούν στην τοπική τους κοινότητα.

Συνοψίζοντας, κύριε Πρόεδρε, το καλύτερο επιχείρημα υπέρ της ψήφισης του σχεδίου νόμου είναι η ευρεία στήριξη που απολαμβάνει από τους φορείς της τοπικής αυτοδιοίκησης, την ΚΕΔΕ, την Ένωση Περιφερειών Ελλάδας, τους δήμους και τις περιφέρειες τις ίδιες, όπως φάνηκε και από τις παρεμβάσεις τους στη σχετική συνεδρίαση της αρμόδιας επιτροπής. Οι άνθρωποι που βρίσκονται σήμερα στην τοπική αυτοδιοίκηση γνωρίζουν τα προβλήματα που προκάλεσε για μία ακόμη φορά η προχειρότητα και η νομοθέτηση με σκοπιμότητες που κυριάρχησαν την περίοδο της διακυβέρνησης με κορμό τον ΣΥΡΙΖΑ. Όσες και όσοι έχουμε περάσει από την τοπική αυτοδιοίκηση δεν μπορούμε παρά να στηρίξουμε αυτό το σχέδιο νόμου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Βασιλειάδη και για τη συνέπεια στον χρόνο.

Το λόγο τώρα έχει ο Βουλευτής του ΣΥΡΙΖΑ-Προοδευτική Συμμαχία, ο κ. Δημήτρης Χαρίτου.

**ΔΗΜΗΤΡΙΟΣ ΧΑΡΙΤΟΥ:** Ευχαριστώ πολύ, κύριε Πρόεδρε. Καλημέρα, κυρίες και κύριοι συνάδελφοι.

Κύριε Υπουργέ, αυτές είναι οι αλλαγές που έχει ανάγκη ως προτεραιότητα η αυτοδιοίκηση σήμερα; Τέτοιες αλλαγές νομίζετε ότι χρειάζονται οι δημοτικές αρχές που σήκωσαν το βάρος μέσα στην πανδημία και σήμερα είναι αντιμέτωποι με τις ανησυχίες, τις αγωνίες των δημοτών, του επαγγελματικού κόσμου για την επόμενη μέρα, όταν είναι ανοιχτές οι τρύπες στους προϋπολογισμούς τους λόγω της οικονομικής καχεξίας όπου τους έχετε οδηγήσει;

Κύριοι, έχει γίνει αντιληπτό το επικοινωνιακό σας παιχνίδι. Κάθε φορά που εισάγεται ένα αντιδημοκρατικό, ένα αντιλαϊκό νομοθέτημα, έχετε έτοιμο το πρόσχημα, το άλλοθι, για να το εμφανίζετε στην κοινωνία. Με πρόσχημα τη δήθεν ανομία στα πανεπιστήμια νομοθετήσατε την εγκατάσταση της Αστυνομίας μέσα σ’ αυτά. Με πρόσχημα τη δήθεν ευελιξία που χρειάζονται οι εργασιακές σχέσεις, ετοιμάζεστε να νομοθετήσετε την κατάργησή του οκτάωρου. Με πρόσχημα αυτήν τη φορά την κυβερνησιμότητα των δήμων και των περιφερειών, επαναφέρετε το παλαιό καλπονοθευτικό σύστημα της εκλογής τους και κατ’ επέκταση της λειτουργίας τους, λες και δεν γνωρίζουμε εμείς και οι πολίτες το πώς κυβερνήθηκαν, πώς διοικήθηκαν και ποια ήταν τα αποτελέσματα στη ζωή των πολιτών.

Είσαστε, κύριοι, μια Κυβέρνηση που νομοθετεί διαρκώς προσχηματικά, όχι κοιτάζοντας στο μέλλον, αλλά κατεδαφίζοντας κάθε δημοκρατικό βήμα που έγινε σε αυτόν τον τόπο, με σκοπό να μας γυρίσετε πίσω στο γνωστό συγκεντρωτικό πελατειακό κράτος της Δεξιάς. Σε κάθε αλλαγή, σε κάθε δημοκρατική τομή που έγινε στην αυτοδιοίκηση, από τον «ΚΑΛΛΙΚΡΑΤΗ» ως τον «ΚΛΕΙΣΘΕΝΗ Ι», ήσασταν από την απέναντι πλευρά.

Με το καλημέρα, ως Κυβέρνηση, με διαδοχικές παρεμβάσεις σας αλλοιώσατε τη νωπή εκλογική βούληση των δημοτών του 2019, «αφυδατώνοντας» ουσιαστικά από αρμοδιότητες τα δημοτικά και περιφερειακά συμβούλια, αναγορεύοντας τις Οικονομικές Επιτροπές σε κυρίαρχα όργανα στη λήψη των αποφάσεων με σοβαρότητα προβλήματα διαφάνειας και ελέγχου.

Δεν αφήσατε καν να δοκιμαστούν στη ζωή ο «ΚΛΕΙΣΘΕΝΗΣ» και η απλή αναλογική, να δοκιμαστούν, να αξιολογηθούν και να κριθούν συμπεριφορές, πολιτικές στάσεις, νοοτροπίες και παθογένειες δεκαετιών.

Έρχεστε, λοιπόν, σήμερα να ολοκληρώσετε το έργο της κατεδάφισης. Με τη ρύθμιση της εκλογής με το ποσοστό του 43% από την πρώτη Κυριακή του δημάρχου ή του περιφερειάρχη, με το μπόνους του 60% των συμβούλων νοθεύετε τη βούληση των πολιτών, μιας και τους δίνετε 50% παραπάνω δύναμη απ’ αυτήν που τους αναλογεί.

Δεν επαναφέρετε, κύριοι, την κυβερνησιμότητα, επαναφέρετε στην πραγματικότητα το παλαιό καθεστώς του δημαρχοκεντρικού συστήματος εξουσίας, του ενός ανδρός αρχή, του «one man show», που τα ζήσαμε. Δεν εξασφαλίζετε τον διάλογο και τις αναγκαίες κοινωνικές συναινέσεις στα τοπικά πράγματα, αλλά οδηγείτε σε συγκεντρωτικές αντιλήψεις διαχείρισης της τοπικής εξουσίας και στα γνωστά φαινόμενα της αλαζονείας και της αυταρχικής συμπεριφοράς.

Ξεχάσατε, κύριοι, που υπονομεύατε στο πρόσφατο παρελθόν την αυτοδιοίκηση, ότι ανθούν η διαπλοκή, η διαφθορά, με τις έρευνες που έρχονταν στο φως της δημοσιότητας ότι οι δήμοι ξεπέρασαν σε φαινόμενα διαφθοράς την κεντρική εξουσία;

Να σας θυμίσω με ποιο εκλογικό σύστημα γίνονταν τότε οι εκλογές; Όχι, βέβαια, με την απλή αναλογική που θέλετε σήμερα να καταργήσετε, αλλά με το σύστημα που έδινε κυβερνησιμότητα, όπως λέτε. Δεν θέλετε τις συναινέσεις, αλλά να «πολώνετε» και να διχάζετε την κοινωνία, νομίζοντας ότι θα γίνονται πιο εύπεπτες οι πολιτικές σας που πλήττουν την πλειοψηφία της κοινωνίας.

Κύριοι της Πλειοψηφίας, ούτε στην αυτοδιοίκηση και την αποκέντρωση πιστεύετε, αλλά ούτε και στην τοπικότητά της, στην ανάγκη δηλαδή οι πιο άξιοι, οι πιο ικανοί να εκλέγονται στις τοπικές κοινωνίες.

Σας ρώτησε το Επιστημονικό Συμβούλιο της Βουλής, γιατί το ψηφοδέλτιο των τοπικών συμβουλίων να είναι ενιαίο με αυτό του δημάρχου; Τι απαντάτε; Θα σας πω εγώ τι απαντάτε με ένα ζωντανό παράδειγμα, κύριε Υπουργέ. Τοπικό συμβούλιο περιφερειακού δήμου στην Περιφερειακή Ενότητα Ροδόπης πήρε την πρωτοβουλία να υλοποιήσει μικρά έργα, αναγκαία για τους δημότες του οικισμού. Έλα, όμως, που το τοπικό συμβούλιο δεν ήταν της αρεσκείας του δημάρχου, με αποτέλεσμα να παρέμβει και να ζητήσει να σταματήσουν τα έργα και ό,τι γινόταν εκεί.

Οι ρυθμίσεις σας, κύριοι, ποιους επιβραβεύουν; Τους άξιους του οικισμού που επέλεξαν οι κάτοικοι ή τον δήμαρχο; Είναι προφανές, κύριοι, ποιον επιβραβεύουν. Αντί, λοιπόν, να ενισχύσετε το ρόλο των τοπικών συμβουλίων, το δικαίωμά τους να επιλέγουν τους ικανούς, όταν μάλιστα πολλοί οικισμοί βρίσκονται σε κατάσταση εγκατάλειψης, εσείς ενισχύετε την εξάρτηση των μικρών τοπικών κοινωνιών από τη βούληση του κάθε δημάρχου.

Οι εκλογικές ρυθμίσεις που εισάγετε σήμερα για ψήφιση δεν αφορούν στην κοινωνία, αφορούν μόνο στις δικές σας στενά κομματικές ιδιοτέλειες. Υπηρετούν τους δικούς σας ευτελείς σχεδιασμούς να μετατρέψετε τους δήμους και τις περιφέρειες ως τα αμορτισέρ που νομίζετε ότι θα απορροφούν τους κραδασμούς από τη δυσαρέσκεια που γεννούν οι ασκούμενες πολιτικές σας. Δεν το κρύψατε, άλλωστε, όταν ζητήσατε ιδιαίτερα στις περιφέρειες να εκλεγούν οι εκλεκτοί σας. Να γνωρίζετε, όμως, ότι και εσείς αναλαμβάνετε τις ευθύνες για τα αποτελέσματα των πράξεων και των πολιτικών που αυτοί ασκούν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εμείς, κύριοι της Πλειοψηφίας, έχουμε μια άλλη θεώρηση για τον θεσμό, μια άλλη αντίληψη για τον ρόλο της αυτοδιοίκησης ως το πιο δημοκρατικό κύτταρο της κοινωνίας μας, για τη συμμετοχή και την ενεργοποίηση των ίδιων των πολιτών στη διαμόρφωση των αποφάσεων που τους αφορούν, μακριά από τη λογική της ανάθεσης και την επανάπαυση της ψήφου κάθε πέντε χρόνια. Έχουμε μια άλλη αντίληψη για τη διαμόρφωση συλλογικής συνείδησης αντιμετώπισης των προβλημάτων και τον σχεδιασμό του μέλλοντος των τοπικών κοινωνιών από τους ίδιους τους πολίτες. Γι’ αυτό, κύριε Πρόεδρε, καταψηφίζουμε τις ρυθμίσεις που εισάγει για ψήφιση η Κυβέρνηση.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Χαρίτου.

Παρακαλώ να ετοιμαστεί το Βήμα, προκειμένου να πάρει τον λόγο ο Βουλευτής της Νέας Δημοκρατίας, ο κ. Διονύσιος Χατζηδάκης, που εκτός από ναύαρχος, είναι και μέντορας της τοπικής αυτοδιοίκησης. Όπως και εγώ γνωρίζω από τη διαδρομή του καθενός μας, το πρώτο βήμα πολλών συναδέλφων υπήρξε η τοπική αυτοδιοίκηση.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Να στολιστεί το Βήμα, θα πρότεινα εγώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Χατζηδάκη, έχετε τον λόγο.

**ΔΙΟΝΥΣΙΟΣ ΧΑΤΖΗΔΑΚΗΣ:** Ευχαριστώ, κύριε Πρόεδρε, και για τα καλά σας λόγια.

Κύριε Υπουργέ, κύριοι συνάδελφοι, πριν αρχίσω την ομιλία μου, θέλω να πω κάτι στον κ. Χατζηγιαννάκη. Υπήρξε ένας πολύ καλός δήμαρχος. Πώς απέδειξε την επιμέλεια και την ικανότητά του; Όταν βγήκε την πρώτη φορά δήμαρχος, βγήκε από τη δεύτερη Κυριακή, διότι είχε πλειοψηφία, ανέπτυξε το πρόγραμμά του και καθιερώθηκε και καταξιώθηκε. Εάν υπήρχε αυτό το σημερινό σύστημα, ακόμη εκεί στον δήμο θα ήσουν.

Κύριε Υπουργέ, ο πρώην Υπουργός Εσωτερικών, ο κ. Σκουρλέτης, και ο Γενικός Γραμματέας του Υπουργείου, ο κ. Κώστας Πουλάκης, κατέθεσαν τέσσερις μήνες προ των εκλογών στην τοπική αυτοδιοίκηση πρώτου και δεύτερου βαθμού τον νόμο της απλής αναλογικής. Ένα νόμο, που εκτιμώ ότι δεν θα πρέπει να κάνει υπερήφανο τον κ. Σκουρλέτη, γιατί μόνο βάσανα έφερε αυτός ο νόμος και πολλά ευτράπελα επέφερε κατά την εφαρμογή του, καθώς δημιούργησε αποσυντονισμό και διέλυσε την τοπική αυτοδιοίκηση.

Εκείνο, όμως, που πέτυχε, είναι να γιγαντώσει, κύριε Πρόεδρε, τη λεγόμενη πολιτική διαπλοκή. Νομίζω ότι δεν χρειάζεται να σας αναπτύξω εκτενώς τι είναι πολιτική διαπλοκή. Θα σας πω μόνο ότι υπήρξαν κομματικές συμφωνίες κάτω από το τραπέζι, down of the table όπως έλεγε ο πρώην Πρωθυπουργός στην Αμερική. Υπήρχαν συμφωνίες κάτω από το τραπέζι υποστήριξης σε δήμους τη δεύτερη Κυριακή, ώστε να μεταβιβάζονται κομματικοί ψήφοι σε άλλους δήμους, προκειμένου να εξασφαλίσουν την εκλογή συγκεκριμένων δημάρχων και περιφερειαρχών.

Κύριοι συνάδελφοι της Αντιπολίτευσης, προς εσάς απευθύνομαι. Την έχετε αυτή την τακτική και την έχω δει να την εφαρμόζετε δεκαεπτά χρόνια όταν ήμουν δήμαρχος, όχι στο δικό μου δήμο, αλλά σε πολλούς άλλους. Επίσης, έχετε και μία σταθερή φιλοσοφία, ό,τι δεν μπορούμε να κατακτήσουμε να το υπονομεύσουμε και να το διαλύσουμε. Πράγματι, πετύχατε δήμοι να χάνουν χρήματα από προγράμματα που δεν ψηφίζονται, ενώ σε πολλά δημοτικά συμβούλια να επικρατεί κλίμα πολεμικό με την πλειοψηφία των δημοτικών συμβούλων να είναι εναντίον του εκλεγμένου δημάρχου, που δεν έχει την πλειοψηφία του, διότι πιστεύετε, διότι πίστευαν και πιστεύουν ότι αν αποτύχει ο δήμαρχος, θα καταλάβουν τον δήμο στις επόμενες εκλογές, δηλαδή ο θάνατός σου είναι η πολιτική μου επιβίωση, με αποτέλεσμα να περνά μία τετραετία με ανύπαρκτο έργο. Έτσι επιβιώνουν πολιτικά οι συνδυασμοί που έλαβαν οκτακόσιες, χίλιες, χίλιες διακόσιες ψήφους και κατάφεραν να παρουσιάζουν τον δήμαρχο ως ανίκανο.

Κυρίες και κύριοι συνάδελφοι, θα σας αναφέρω μερικά ευτράπελα του νόμου της απλής αναλογικής που εφαρμόσατε.

Στον Δήμο Θεσσαλονίκης, κέρδισε τις εκλογές ο κ. Κωνσταντίνος Ζέρβας, τη δεύτερη Κυριακή, με ποσοστό 67% και διαθέτει μόνο επτά δημοτικούς συμβούλους από τους σαράντα εννιά.

Στις νέες εκλογές, κύριε Υπουργέ της Θεσσαλονίκης, κατέβηκαν δεκαέξι δημοτικές παρατάξεις και εξελέγησαν οι επικεφαλής των δεκατριών συνδυασμών, συνδυασμοί που είχαν οκτακόσιες, εννιακόσιες και χίλιες διακόσιους ψήφους. Οι περισσότερες από αυτές τις παρατάξεις ήταν μορφώματα που μόνο στόχο είχαν να βάλουν κάποιον στο συμβούλιο, για να έρθει μετά να παζαρεύει, να κωλυσιεργεί και να μην προχωρεί καμμία εργασία στον δήμο.

Θα σας πω ένα δεύτερο παράδειγμα: Ο Δήμαρχος Καβάλας εξελέγη, αγαπητέ πρώην συνάδελφε, με 63% τη δεύτερη Κυριακή και η παράταξή του έχει εννέα από σαράντα ένα δημοτικούς συμβούλους. Υποστηρίχθηκε από το Κίνημα Αλλαγής και τον ΣΥΡΙΖΑ. Ήταν θιασώτης, κύριε Υπουργέ, της απλής αναλογικής, γιατί θεωρούσε -φιλοσοφικά και αυτός, όπως και εσείς- ότι αυτό το σύστημα μπορούσε να φέρει νέους ανθρώπους και νέες ιδέες στον δήμο του.

Σε επικοινωνία που είχα -γιατί εγώ επικοινωνώ με όλους τους δημάρχους- από θιασώτης της απλής αναλογικής μετατράπηκε σε πολέμιο, λέγοντάς μου: «Όλοι θέλουν να εκλεγούν, όχι για να κάνουν κάτι, αλλά για να εμποδίσουν τον άλλον να κάνει κάτι». Μου είπε: «Με αυτά τα μυαλά δεν μπορεί να προχωρήσει ο δήμος».

Πάμε και σε μια άλλη περίπτωση. Έχω επιλέξει τρεις, αλλά θα σας πω και κάτι άλλα.

Ο Δήμαρχος Ορεστιάδας -προσέξτε, κύριε συνάδελφε, κύριε Μπάμπη- είχε την ατυχία να αποτελεί το πλέον παράδοξο και παράλογο απότοκο της εφαρμογής τους συστήματος της απλής αναλογικής. Είναι ο μοναδικός Δήμαρχος στην Ελλάδα που εξελέγη με ποσοστό 50,26% από την πρώτη Κυριακή. Διαθέτει μόνο δεκαέξι δημοτικούς συμβούλους από τους τριάντα τρεις, δηλαδή δεν έχει πλειοψηφία με το ποσοστό αυτό, με αποτέλεσμα ο δήμαρχος να φέρνει θέματα μία, δύο, τρεις και τέσσερις φορές, να κάνει συναλλαγές για να περάσει ένα θέμα.

Αγαπητοί συνάδελφοι, έχω καταγράψει ενενήντα τέσσερα ευτράπελα του νόμου. Τα έχω καταγράψει, τα γράφω και αυτό το βιβλίο που θα γράψω θα το αφιερώσω με μεγάλο σεβασμό και αγάπη στον κ. Σκουρλέτη.

Ερώτηση: Κυρίες και κύριοι συνάδελφοι, δεν πρέπει να μπει ένα τέλος σε αυτή την ακυβερνησία των δήμων, την μπαχαλοποίηση των δημοτικών συμβουλίων και της ομηρίας των δημάρχων; Η απάντηση είναι: ναι. Και πώς θα γίνει αυτή η αποκατάσταση της αρρυθμίας, της μπαχαλοποίησης και της ομηρίας των δημάρχων; Η απάντηση είναι: με το παρόν νομοσχέδιο. Έρχεται, δε, αυτό το νομοσχέδιο σ’ ένα εντελώς πολιτικά ουδέτερο χρόνο και όχι τέσσερις μήνες πριν από τις εκλογές, όπως κάνατε εσείς.

Το παρόν νομοσχέδιο είναι ένα νομοσχέδιο που προωθεί θεσμικές τομές. Είναι ένα νομοσχέδιο καθαρά αναπτυξιακής μορφής. Αν δεν το καταλάβατε, μπορώ να σας το αναπτύξω αυτό. Νομίζω, όμως, ότι το καταλάβατε πολύ καλά. Πρόκειται για ένα νομοσχέδιο που δίνει δυνατότητα στη δημοτική αρχή να παίρνει γρήγορες αποφάσεις και να υλοποιεί το πρόγραμμά της. Είναι ένα νομοσχέδιο που δίνει τη δυνατότητα να κρίνεται η δημοτική αρχή από τα πεπραγμένα της και μόνο. Πρέπει να το καταλάβουμε. Είναι ένα νομοσχέδιο που δεν θα πρέπει να επικαλείται η δημοτική αρχή ότι -δήθεν- δεν πρόκαμα, όπως έλεγε ένας παλιός, όχι εν ζωή, πολιτικός σ’ αυτήν την Αίθουσα. Είναι ένα νομοσχέδιο που αποτελούσε βασική προεκλογική δέσμευση του Πρωθυπουργού Κυριάκου Μητσοτάκη, όταν ήταν Αρχηγός της αξιωματικής αντιπολίτευσης.

Και επειδή, κύριε Υπουργέ, άκουσα όλες αυτές τις μέρες να λένε ότι αυτό το νομοσχέδιο δεν έχει την κουλτούρα των συνεργασιών και της δημοκρατίας. Έχετε πάθει λίγο αμνησία; Να σας φρεσκάρω λίγο τη μνήμη σας; Έχετε υποστεί γενοκτονία της μνήμης; Για να πάμε στα τελευταία δέκα χρόνια. Πού κατέληξαν οι συνεργασίες; Να σας θυμίσω, κύριοι συνάδελφοι, τη συνεργασία ΠΑΣΟΚ- Νέα Δημοκρατία- ΔΗΜΑΡ πού κατέληξε και τι επέφερε; Να σας θυμίσω τη συνεργασία, την πρόσφατη τη δική σας με τους Ανεξάρτητους Έλληνες; Να σας θυμίσω ότι έγιναν Υπουργοί από τους δώδεκα οι δέκα και ορισμένοι είχαν πάρει δυόμιση και τρεις και τέσσερις χιλιάδες ψήφους και ξεφτίλισαν και τον θεσμό του Υπουργού και ξεφτίλισαν και τη δημοκρατία και την πολιτική με τα καμώματά τους; Τέτοιες συνεργασίες θέλετε και στα δημοτικά συμβούλια; Θέλετε να αυτοξεφτιλιζόμαστε μ’ ενέργειες και πράξεις μας;

Εγώ, κατ’ αρχάς, θέλω να ευχαριστήσω τον κ. Θεοδωρικάκο, με τον οποίο είχα ατέλειωτες ώρες συνεργασίας, τον κ. Βορίδη και τον κ. Πέτσα που αντελήφθησαν αυτό που πάντοτε πίστευα, όχι για τον εαυτό μου, γιατί δεν το έζησα, διότι εγώ έπαιρνα ποσοστά πολύ υψηλά, αλλά γι’ αυτούς τους δημάρχους, οι οποίοι κάθε μέρα φτύνουν αίμα, για να κάνουν το απλό και το αυτονόητο.

Τελειώνοντας, κύριε Πρόεδρε, από την πείρα που απέκτησα στην τοπική αυτοδιοίκηση, επιτρέψτε μου, να σας πω ότι τελικά δεν κρινόμαστε από τις φιλοσοφικές μας αντιλήψεις και τα πολιτικά μας βιώματα, αλλά από τον ρεαλισμό, την ωμή πραγματικότητα, η οποία δεν είναι άλλη από τα πεπραγμένα εκείνου που διοικεί. Διότι αν μπορείς να διοικείς και να παίρνεις αποφάσεις, τότε κερδίζει ο τόπος και κατ’ επέκταση η χώρα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Χατζηδάκη.

Τον λόγο έχει ο Βουλευτής του ΣΥΡΙΖΑ-Προοδευτική Συμμαχία, ο κ. Διονύσιος Καλαματιανός.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κύριε Πρόεδρε, θα ήθελα, όχι ακριβώς την ίδια, αλλά περίπου την ίδια ανοχή.

**ΠΡΟΕΔΡΕΥΩΝ (Αθανάσιος Μπούρας):** Έχετε δίκιο, αλλά δεν είδα ούτε από τη μία πλευρά ούτε από την άλλη αντίδραση. Εάν θέλετε, να σας διαβάσω και τους χρόνους, κύριε Καλαματιανέ. Εν πάση περιπτώσει, σε όλους δείχνω κάποια ανοχή, όταν πρέπει και χρειάζεται. Εξάλλου, έπρεπε -και πρέπει- να τιμούμε και μερικούς ανθρώπους. Εγώ τώρα τον τίμησα και δέχομαι επικρίσεις.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Καμμία επίκριση.

**ΠΡΟΕΔΡΕΥΩΝ (Αθανάσιος Μπούρας):** Δέχομαι και την επίκριση.

Κύριε Καλαματιανέ, έχετε τον λόγο.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Ξεκινώ με τα κατορθώματά σας στην αντιμετώπιση του εγκλήματος. Τι λέγατε προεκλογικά; «Ψηφίστε μας, Έλληνες πολίτες, και με ένα μαγικό τρόπο θα νιώσετε ασφαλείς». Έτσι λέγατε. Θα εφαρμοστεί το δόγμα «νόμος και τάξη». Τάζατε ότι το έγκλημα θα παταχθεί και θα κοιμόμαστε με ανοικτά παράθυρα.

Μετεκλογικά και μετά από δύο χρόνια διακυβέρνησής σας, οι πολίτες διαπιστώνουν ότι όχι μόνο δεν τηρήσατε την υπόσχεσή σας, αλλά αντίθετα το αφήγημά σας έχει καταρρεύσει με πάταγο. Η εγκληματικότητα έχει «χτυπήσει κόκκινο» και απειλεί ανυποψίαστους πολίτες.

Την Κυριακή υπήρξε συμβόλαιο θανάτου και δολοφονία τριανταδυάχρονου στα Σεπόλια και μέσα σε δώδεκα ώρες ξανά είχαμε συμβόλαιο θανάτου και εκτέλεση και δολοφονία τριανταεννιάχρονου πυγμάχου στη Βάρη. Αυτά ήταν τα τελευταία δύο μόνο περιστατικά σε σειρά άλλων. Μέσα σε ενάμιση μήνα έχουμε έξι τέτοια στυγερά εγκλήματα.

Αλήθεια, νιώθετε υπερήφανοι που εξαπατήσατε τον ελληνικό λαό με απατηλές υποσχέσεις; Θυμάστε τι λέγατε, όταν επί κυβέρνησης ΣΥΡΙΖΑ συνέβαινε κάποιο έγκλημα ή κάποια δολοφονία; Θυμάστε τι γενικεύσεις κάνατε περί ανομίας γενικευμένης και ανασφάλειας που επικρατούσε δήθεν; Και μαζί με εσάς, βέβαια, ακούμε τη γνωστή ομοβροντία από τα γνωστά μέσα μαζικής ενημέρωσης.

Τώρα με όλα αυτά τα περιστατικά, που δείχνουν ότι το οργανωμένο έγκλημα δρα ανεξέλεγκτο και ο υπόκοσμος δολοφονεί και σκοτώνει σωρηδόν, είναι απλά Τετάρτη για εσάς.

Βεβαία, αποδεικνύεται ότι ο «νόμος και τάξη», το δόγμα το γνωστό, δικό σας, συνδέεται μόνο με την καταστολή και τη βία ιδιαίτερα προς τους νέους ανθρώπους. Ενώ καθημερινά αποδεικνύετε ότι δεν έχετε σχέδιο για την αντιμετώπιση της εγκληματικότητας και δεν μπορείτε να εγγυηθείτε την προστασία και την ασφάλεια των πολιτών, δείχνετε ιδιαίτερο ζήλο καταστολής των διαδηλωτών και των φοιτητών. Ενώ αστυνομικά τμήματα της Αττικής και σημαντικές υπηρεσίες της Ελληνικής Αστυνομίας που αντιμετωπίζουν το έγκλημα είναι υποστελεχωμένες, εσείς προσλαμβάνετε χιλιάδες ειδικούς φρουρούς για τα Σώματα Καταστολής.

Προχθές ο Πρωθυπουργός έδωσε εντολή να προχωρήσει η διαδικασία για την πρόσληψη χιλίων ακόμα αστυνομικών για τα πανεπιστήμια. Βρήκατε την πηγή της εγκληματικότητας! Μάλιστα, αυτές είναι οι προτεραιότητές σας και οι πολίτες ανησυχούν και αγωνιούν με την αποτυχία σας στην αντιμετώπιση της εγκληματικότητας.

Έρχομαι τώρα στο νομοσχέδιο. Αποφασίσατε για άλλη μια φορά να κάνετε άλμα στο παρελθόν, να γυρίσετε στο αποτυχημένο παρελθόν σας. Πραγματικά, απορεί κάποιος με τη στρέβλωση των λέξεων και των εννοιών που επιχειρείτε.

Πείτε μας, κύριε Υπουργέ, πραγματικά πιστεύετε ότι μπορεί να αποτελεί μεταρρύθμιση η οπισθοδρόμηση, το γύρισμα στο παρελθόν; Μπορεί να είναι άλμα στο μέλλον η εφαρμογή παλαιών εκλογικών συστημάτων που απέτυχαν στην πράξη; Μπορεί να προσφέρει πραγματικά στη λειτουργία των Οργανισμών Τοπικής Αυτοδιοίκησης η μεθοδευμένη επίθεσή σας στο υφιστάμενο θεσμικό πλαίσιο στην αυτοδιοίκηση που ταρακούνησε λιμνάζοντα νερά;

Η αλήθεια είναι ότι καθιερώνετε ξανά ένα αναχρονιστικό, απόλυτα πλειοψηφικό σύστημα. Με 43% ο πρώτος συνδυασμός θα εκλέγει το 60% των συμβούλων, τον δήμαρχο και τον περιφερειάρχη.

Καταργείτε, λοιπόν, το μετριοπαθές αναλογικό σύστημα που είχε καθιερώσει ο «ΚΛΕΙΣΘΕΝΗΣ». Καταργείτε το πρώτο βήμα σε μια σειρά ευρύτερων μεταρρυθμίσεων στην αυτοδιοίκηση που θα αφορούσαν τις αρμοδιότητες, τους πόρους βεβαίως, την επιχειρησιακή ενίσχυσή των Οργανισμών Τοπικής Αυτοδιοίκησης. Στην πραγματικότητα, όμως, το μόνο που θα πετύχετε είναι συναλλαγές και παζάρια εντός του ίδιου συνδυασμού.

Κάτι έλεγε προηγουμένως ο δήμαρχος για το αντίθετο. Έλεγε ότι προηγουμένως συνέβαινε αυτό και θα συνεχίσει να συμβαίνει τώρα. Το έχουμε δει, βεβαίως, το έργο. Το έχουμε ζήσει στο παρελθόν πάρα πολύ έντονα.

Απαξιώνετε την ψήφο των πολιτών και ενισχύετε τον συγκεντρωτισμό. Φαλκιδεύετε την πραγματική βούληση του εκλογικού σώματος.

Επίσης, κάτι πολύ σημαντικό είναι ότι καταργείτε ουσιαστικά την τρίτη κάλπη, που επέτρεψε σε χιλιάδες πολίτες να συμμετέχουν ενεργά στις τοπικές υποθέσεις και τους αποκλείετε ουσιαστικά από τις εκλογές. Αποκλείετε ανθρώπους που θέλουν να προσφέρουν στα χωριά τους και στις κωμοπόλεις τους χωρίς να ταυτιστούν με παραταξιακές ή προσωπικές επιδιώξεις των υποψηφίων δημάρχων.

Εξαφανίζετε, ουσιαστικά, την αυτοτελή λειτουργία των τοπικών κοινοτήτων. Υποχρεώνετε τους υποψηφίους να εντάσσονται σε έναν δημοτικό συνδυασμό, να εξαρτώνται από το κεντρικό αποτέλεσμα των εκλογών στους δήμους. Οδηγείτε ουσιαστικά τα χωριά, ιδίως τα ορεινά και τα απομακρυσμένα, σε περαιτέρω ερήμωση και εγκατάλειψη.

Αν απομακρυνθείτε λίγο από τα στενά όρια του αστικού ιστού, θα έλθετε αντιμέτωποι, κύριε Υπουργέ, με μια σκληρή πραγματικότητα: Ερειπωμένα χωριά, κατεστραμμένο οδικό δίκτυο, ανύπαρκτες υπηρεσίες.

Όσοι έθεσαν υποψηφιότητες για τα τοπικά συμβούλια το έκαναν για να προσφέρουν από μεράκι και αγάπη για τον τόπο τους και το χωριό τους. Σε όλους αυτούς τώρα τι λέτε; Δεν σας χρειαζόμαστε, είστε περιττοί. Στην αυτοδιοίκηση, όμως, γνωρίζετε ότι δεν περισσεύει κανένας.

Αλήθεια, κύριε Υπουργέ, γιατί επιλέγετε να αλλοιώσετε τη λαϊκή βούληση επιβάλλοντας να επιλέγει ο δήμαρχος και όχι ο πολίτης ποιος θα τον εκπροσωπήσει στην κοινότητα; Γιατί μετατρέπετε τους κοινοτικούς συμβούλους και τα συμβούλια κοινοτήτων σε παρακολουθήματα του εκάστοτε δημάρχου;

Προφανώς δεν απαντάτε σε εμάς. Δεν έχετε δώσει μια πειστική απάντηση. Δώστε, όμως, μια πειστική απάντηση στην Επιστημονική Υπηρεσία της Βουλής που σας ρωτάει συγκεκριμένα.

Το είδατε, κύριε Υπουργέ. Διαβάζω ακριβώς: «Ποιος είναι ο θεμιτός σκοπός που δικαιολογεί την υποχρεωτική εκλογική συνεργασία του υποψηφίου προέδρου δημοτικής κοινότητας με δημοτικό συνδυασμό και τον αποκλεισμό της δυνατότητας υποβολής ανεξάρτητης υποψηφιότητας;» Αυτό ρωτάει η Επιστημονική Υπηρεσία της Βουλής και μέχρι τώρα δεν έχετε δώσει πειστική απάντηση.

Περαιτέρω, μειώνετε κατά μέσο όρο 20% τον αριθμό των συμβούλων σε όλες τις περιφέρειες, τους μεγάλους δήμους, αλλά και στην πλειοψηφία των κοινοτήτων. Ελάτε και πείτε το καθαρά ότι η στόχευσή σας είναι να ασχολούνται με τα κοινά και ειδικά με την τοπική αυτοδιοίκηση όσο το δυνατόν λιγότεροι. Αυτό στοχεύετε. Αυτό δείχνουν οι επιλογές σας. Προφανώς έχετε αλλεργία σε κάθε ανένταχτη και ανεξάρτητη φωνή ή άποψη και το αποδεικνύετε αυτό σε κάθε ευκαιρία.

Με το νομοσχέδιο επιδιώκετε να περιορίσετε την πολυφωνία στα όργανα της τοπικής αυτοδιοίκησης και να τορπιλίσετε την κουλτούρα συμπράξεων, συνεργασιών και συνεννοήσεων.

Αλήθεια, όταν βάζετε την κυβερνησιμότητα απέναντι στη δημοκρατική εκπροσώπηση-αντιπροσωπευτικότητα, δεν καταλαβαίνετε το ατόπημα που κάνετε; Δεν αντιλαμβάνεστε ότι για να υπάρχει πραγματική δημοκρατία, αυτές οι δύο έννοιες δεν μπορεί να είναι αντιθετικές; Μόνο συμπληρωματικές μπορεί να είναι, σαν συγκοινωνούντα δοχεία.

Κύριε Υπουργέ, θα έπρεπε τόσα χρόνια Βουλευτής να έχετε καταλάβει ότι η κυβερνησιμότητα για να είναι αποτελεσματική οφείλει να έχει δημοκρατικά εχέγγυα και κοινωνικό έλεγχο. Η πραγματική δημοκρατία επιδιώκει τη συμμετοχή των πολλών στην εκλογική διαδικασία, όχι τον αποκλεισμό τους, επιδιώκει την πραγματική αντιπροσώπευση της βούλησης των πολιτών στη διακυβέρνηση, όχι τον περιορισμό της.

Δυστυχώς, εσείς επιλέγετε το άλμα στο παρελθόν. Δεν μπορείτε, όμως, να ξεφύγετε από τη σκληρή κριτική των πολιτών που και ενημερώνονται και αντιδρούν στις μεθοδεύσεις σας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Καλαματιανό.

Τον λόγο τώρα έχει ο Βουλευτής του ΣΥΡΙΖΑ-Προοδευτική Συμμαχία, ο κ. Θεόδωρος Δρίτσας.

**ΘΕΟΔΩΡΟΣ ΔΡΙΤΣΑΣ:** Ευχαριστώ πάρα πολύ, κύριε Πρόεδρε.

Αγαπητέ και σεβαστέ ναύαρχε, αγαπητέ δήμαρχε, αγαπητέ κύριε Χατζηδάκη, πολύ γλαφυρά περιγράψατε την εμπειρία σας και τις απόψεις σας, αλλά είμαι βέβαιος, γιατί κι εγώ την έχω αυτή την εμπειρία, ότι στην υπερδεκαετή, για πολλές δεκαετίες, συγκεντρωτική δημαρχοκεντρική άσκηση των καθηκόντων των δημοτικών αρχών τέτοια φαινόμενα όπως αυτά που περιγράψατε έχουμε συναντήσει όλες και όλοι πάρα πολύ συχνά.

Ιδιαίτερα την εποχή του δικομματισμού στο δημοτικό συμβούλιο Πειραιά, σε άλλα δημοτικά συμβούλια έβλεπα την αντιπολίτευση, πότε ήταν η Δεξιά, πότε ήταν το ΠΑΣΟΚ, να νοιάζεται μόνο για το πώς θα φθείρει τον δήμαρχο.

**ΔΙΟΝΥΣΙΟΣ ΧΑΤΖΗΔΑΚΗΣ:** Αυτό δεν είπα;

**ΘΕΟΔΩΡΟΣ ΔΡΙΤΣΑΣ:** Άρα δεν φταίει η απλή αναλογική, Δήμαρχέ μου. Δεν φταίει η απλή αναλογική. Είναι άλλα τα αίτια.

Και η Αριστερά του 3% που ήμουν εγώ τότε -και μετά πήγαμε πολύ πιο ψηλά σιγά σιγά με «ΤΟ ΛΙΜΑΝΙ ΤΗΣ ΑΓΩΝΙΑΣ» και λοιπά-, προσπαθούσαμε να θέσουμε ουσιαστικά θέματα προγραμματικού χαρακτήρα, για να πάει μπροστά η πόλη, αυτή τη μειοψηφία που ο κ. Βορίδης θέλει να την πετάξει στα άχρηστα και στο περιθώριο και στην αφωνία.

Δεν είναι έτσι τα πράγματα στην αυτοδιοίκηση. Δεκαετίες ολόκληρες έχουμε σύστημα δημαρχοκεντρικό, συγκεντρωτικό και απολύτως αποτυχημένο, αναποτελεσματικό, με μειωμένες προσδοκίες των πολιτών απέναντι στην αυτοδιοίκηση. Δεν θα θέσω θέματα, κατά καιρούς, για το ότι είναι από τους θεσμούς πολύ υψηλά σε διαφθορά, σε διαπλοκή, σε έτσι και αλλιώς.

Τι είναι αυτά τα επιχειρήματα, λοιπόν, ότι δήθεν η απλή αναλογική στερεί τους δήμους από τη δυνατότητα να κυβερνηθούν ή να βρουν τρόπους;

Προφανώς, η απλή αναλογική είναι μια δύσκολη ιστορία, θέλει εκπαίδευση. Η παράδοση του πολιτικού συστήματος στην Ελλάδα δεν είναι αυτή, γιατί ο συγκεντρωτισμός είναι για τους λίγους. Το συγκεντρωτικό κράτος είναι για την αντιλαϊκή πολιτική, είναι για την κοινωνία στο περιθώριο, ώστε να μπορούν ανεξέλεγκτα και αδιαφανώς να γίνονται τα πάντα.

Η απλή αναλογική θέλει εκπαίδευση και των δημοτικών αρχόντων και των πολιτών και όλων! Και δεν θα μπορούσε μέσα σε λίγους μήνες αυτό το πράγμα να γίνει. Μην υποτιμάτε το νόμο του Πάνου Σκουρλέτη, έστω και αν μπορείτε να έχετε τις όποιες κριτικές.

Από αυτή την άποψη, το θέμα τώρα που έρχεται με αυτό τον τρόπο δεν είναι μόνο ότι αυξάνει τα ποσοστά εκλογής και διαμορφώνει αυτό το περίεργο 43% να έχει 60% δημοτικούς συμβούλους, το εντελώς εξωφρενικό, το ανάλογο του μπόνους και το εντελώς αντιδημοκρατικό, είναι ότι μειώνει τον αριθμό των δημοτικών συμβούλων.

Γιατί αυτό;, Ο αριθμός των δημοτικών συμβούλων, εμποδίζει την κυβερνησιμότητα; Διώχνει έξω ζωντανές δυνάμεις της πόλης, με μειοψηφική φωνή, ναι. Μπορεί να μπαίνουν και κάποιοι με σκοπιμότητες. Ε και; Δημοκρατία έχουμε. Η δύναμη της δημοκρατίας είναι ακριβώς αυτό.

Μην παίρνετε το προσωπικό σας παράδειγμα, κύριε Δήμαρχε. Είστε όντως ένας πετυχημένος Δήμαρχος, αλλά είστε από τις εξαιρέσεις. Δεν είστε από τον κανόνα.

Και από αυτή την άποψη, ας δούμε το πρόβλημα διαφορετικά. Χαίρομαι γιατί έγιναν και κάποιες νομοτεχνικές βελτιώσεις αναφορικά με τον αριθμό των δημοτικών συμβούλων. Υπήρξε μια συνεννόηση και προσπάθεια και στον Πειραιά δημοτικών παρατάξεων, Βουλευτών, δημοτικής αρχής, των πάντων. Δεν είναι δυνατόν η τρίτη πόλη στην Ελλάδα και με το πρώτο λιμάνι να μειώνεται ο αριθμός των δημοτικών συμβούλων. Και αποκαταστάθηκε εν μέρει, αλλά εν πάση περιπτώσει, στα θετικά είναι.

Τι είναι αυτοδιοίκηση, κυρίες και κύριοι Βουλευτές; Είναι το μακρύ χέρι του κράτους, όπως είπε ο Νίκος Συρμαλένιος; Είναι η κρατική τοπική διοίκηση; Μα τότε να καταργήσουμε τον πρώτο και το δεύτερο βαθμό αυτοδιοίκησης και να μείνουμε στην αποκεντρωμένη, αν είναι η τοπική κρατική διοίκηση αυτοδιοίκηση. Έχει παράδοση η αυτοδιοίκηση σε όλο τον κόσμο και στην Ελλάδα, με όλα της τα κουσούρια και με όλα της τα προβλήματα.

Ξέρετε, στις αρχές του 20ου αιώνα το Δημοτικό Θέατρο Πειραιά οικοδομήθηκε με σχέδια και επίβλεψη του διευθυντή των τεχνικών υπηρεσιών του Δήμου Πειραιά του αρχιτέκτονα Λαζαρίμου. Διανοείται κάποιος ότι ένας δήμος στην Ελλάδα έχει αυτή τη δυνατότητα σήμερα; Τα πιο σπουδαία οικοδομήματα σύγχρονης μοντέρνας αρχιτεκτονικής σχεδιάστηκαν και οικοδομήθηκαν με την επίβλεψη του αρχιτέκτονα Τσαγρή –όπως και το «Χάι Λάιφ» στον Πειραιά, που είναι τώρα στην επικαιρότητα- διευθυντή των διοικητικών υπηρεσιών του Δήμου Αθηναίων. Ο δε Λαζαρίμος σχεδίασε και την επέκταση του λιμανιού του Πειραιά, που ήταν τότε δημοτικό λιμάνι.

Αυτή η παράδοση υπάρχει! Δημοτικοί σύμβουλοι του επιπέδου και του κύρους του Νικηφόρου Βρεττάκου. Και μετά και τον πόλεμο και τη Μεταπολίτευση η Αριστερά στήριξε την τοπική αυτοδιοίκηση με κάθε τρόπο!

Και δεν έφερε ο Σκουρλέτης τον νόμο της απλής αναλογικής για τις σκοπιμότητες που διάφοροι Βουλευτές της Νέας Δημοκρατίας θέτουν, αλλά γιατί είναι αξιακή αρχή, προγραμματική, διακηρυγμένη της Αριστεράς χρόνια ολόκληρα.

Προς αυτή την κατεύθυνση θα σας πω κάτι. Στην Ευρώπη που θέλετε να λέτε ότι ανήκετε, εκατοντάδες, πάνω από εξακόσιοι, επτακόσιοι δήμοι αλλά και πολλές περιφέρειες αποφασίζουν κάθε χρόνο για τον επόμενο χρόνο, δημοκρατικά, με συμμετοχή της κοινωνίας, για το συμμετοχικό προϋπολογισμό του δήμου και το συμμετοχικό τεχνικό πρόγραμμα. Γιατί η αυτοδιοίκηση δεν είναι κρατική αρχή. Είναι άλλο πράγμα ως θεσμός.

Μόνο ο νεοφιλελεύθερος καπιταλισμός και το συγκεντρωτικό αντιλαϊκό σύστημα θέλει συγκεντρωτική τοπική αυτοδιοίκηση. Και είναι άλλο πράγμα, που δεν έχει σχέση με την αυτοδιοίκηση.

Συμμετοχικός προϋπολογισμός και συμμετοχικό τεχνικό πρόγραμμα, όπου οργανωμένα συμμετέχουν οι πολίτες, συμμετέχουν τα επιμελητήρια, οι σύλλογοι και επιλέγουν μαζί με τη δημοτική αρχή, παραδείγματος χάριν, φέτος αν θα δώσουμε το βάρος στα σχολεία, αν θα δώσουμε στους δρόμους, αν θα δώσουμε στα γιοφύρια, αν θα δώσουμε οπουδήποτε αλλού, με βάση τις ανάγκες της κοινωνίας, αλλά έχουν προϋπολογισμό!

Μετά από τόσες δεκαετίες δημαρχοκεντρικού συστήματος, οι δήμοι δεν έχουν προϋπολογισμό. Πάνω από το 60% των κονδυλίων είναι μηδενικά μπας και βρεθεί ο τρόπος για να εκταμιευτεί ένα ποσό, βάζουν 1 ευρώ. Πώς θα κάνεις συμμετοχικό προϋπολογισμό και συμμετοχικό τεχνικό πρόγραμμα, όταν δεν έχεις την αυτοτέλεια του δήμου να έχει πραγματικό προϋπολογισμό πριν ξεκινήσει το σχεδιασμό της χρονιάς; Αυτό είναι αυτοδιοίκηση. Δεν είναι αυτά τα πράγματα που μας λέτε.

Τελειώνω με την τροπολογία για το Ελληνικό, αυτή την περιβόητη με γενικό αριθμό 908 και ειδικό 89 από 28-5-2021 του κ. Σταϊκούρα, του κ. Γεωργιάδη και πολλών άλλων. Δεν θα σχολιάσω όλη την τροπολογία.

Στο άρθρο 7, κυρίες και κύριοι Βουλευτές, καθιερώνεται κάτι πρωτοφανές και εξωφρενικό. Αναφέρεται, κατ’ αρχάς, σε αποχαρακτηρισμό διατηρητέων, που ήδη είναι χαρακτηρισμένα με υπουργική απόφαση, χωρίς καμμία διαδικασία ούτε από το ΚΑΣ ούτε από συμβούλια ούτε από πουθενά. Με υπουργική απόφαση! Και μετά λέει και χαρακτηρισμός μη διατηρητέων σε διατηρητέα πάλι με υπουργική απόφαση!

Και αυτά δεν είναι έτσι. Είναι κατασκευές στο Ελληνικό τεράστιας σημασίας, που μπόρεσαν και διασώθηκαν από αυτή τη διαδικασία. Και τώρα με ένα κατσαπλιάδικο τρόπο, κυριολεκτικά κατσαπλιάδικο, ενώ είναι και αρχαιολογικοί χώροι αυτοί, έρχεται η Κυβέρνηση με μια τροπολογία να κάνει το εξωφρενικό! Πώς μπορείτε να το δεχτείτε αυτό; Να αποσυρθεί αυτή η τροπολογία απολύτως.

Κι επισημαίνω ότι μεταξύ των αρχαιολογικών χώρων, των κτισμάτων που έχουν χαρακτηριστεί στο Ελληνικό, είναι και οι εγκαταστάσεις του Εθνικού Πειραιά, που παλεύει αυτό το ιστορικό σωματείο του Πειραιά, με κόντρα όλα τα συμφέροντα της πόλης –εγώ Ολυμπιακός είμαι, αλλά δεν είναι δυνατόν να μην τιμούμε την ιστορία του Εθνικού- που έγινε κατορθωτό να περισωθεί και τώρα το καταργούν και αυτό!

Ε, πώς θα γίνει τώρα να νομοθετεί αυτή η Κυβέρνηση με αυτό τον τρόπο, κύριε Υπουργέ, στο όνομα του συγκεντρωτικού κράτους, για να περάσετε ό,τι αντιλαϊκό μπορείτε να ξεκαθαρίζετε;

Γι’ αυτό, το ξεκαθάρισμα των λογαριασμών της νύχτας, κύριε Υπουργέ, αφορά και εσάς και όλα τα Υπουργεία. Δεν είναι ένα ξεκαθάρισμα συμμοριών, δεν είναι οι εκτελεστές μόνο, δεν είναι τα θύματα, είναι αυτοί που τους βάζουν. Και αυτοί που τους βάζουν έχουν εργαζόμενους και αυτοί που τους βάζουν παρεμβαίνουν στο trafficking, παρεμβαίνουν στα ναρκωτικά, παρεμβαίνουν στα αυτοκίνητα, παρεμβαίνουν σε έναν σωρό παράνομες δραστηριότητες ξεπλύματος μαύρου χρήματος.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Δρίτσα.

**ΘΕΟΔΩΡΟΣ ΔΡΙΤΣΑΣ:** Είναι μια γάγγραινα κοινωνική, οικονομική, παντού. Δεν είναι «άσε τη νύχτα να ξεκαθαρίσει τους λογαριασμούς της, κερδισμένοι θα βγούμε, θα πεθάνουν και οι μεν και οι δε και θα κερδίσουμε», όπως δημοσιεύτηκε προ μηνών από έναν έγκυρο ρεπόρτερ που κάνει ρεπορτάζ του Υπουργείου Προστασίας του Πολίτη, ότι είναι σκέψεις στα επιτελεία της ΓΑΔΑ, της Αστυνομικής Διεύθυνσης Αθηνών και του Υπουργείου, «άστους να φαγωθούν μεταξύ τους και να τελειώνουμε». Δεν είναι έτσι. Εδώ, λοιπόν, κινδυνεύει από τη νύχτα και η ελληνική κοινωνία και η ελληνική οικονομία.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστούμε, κύριε Δρίτσα, αλλά δεν βλέπω διαμαρτυρίες τώρα, πρωτύτερα υπήρξαν.

**ΘΕΟΔΩΡΟΣ ΔΡΙΤΣΑΣ:** Τελείωσα, κύριε Πρόεδρε.

Και αφήστε τις σκοπιμότητες με τις οποίες πραγματικά δηλητηριάσατε την ελληνική κοινωνία και κερδίσατε τις εκλογές και δείχνετε τώρα το πραγματικό σας πρόσωπο.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΔΙΟΝΥΣΙΟΣ ΧΑΤΖΗΔΑΚΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Κύριε Χατζηδάκη, μισό λεπτό. Έχετε κάτι προσωπικό;

**ΔΙΟΝΥΣΙΟΣ ΧΑΤΖΗΔΑΚΗΣ:** Κύριε Πρόεδρε, ανέφερε…

**ΠΡΟΕΔΡΕΥΩΝ (Αθανάσιος Μπούρας):** Όχι αναφορά σε εσάς, αναφορά γίνεται σε όλα. Εξηγήστε γιατί.

**ΔΙΟΝΥΣΙΟΣ ΧΑΤΖΗΔΑΚΗΣ:** Θέλω να επιστρέψω στον κ. Δρίτσα τα καλά λόγια που είπε.

Δεν είμαι, κύριε Δρίτσα –πώς το είπατε;- η εξαίρεση του κανόνα. Υπάρχουν και άλλοι δήμαρχοι που ειλικρινά σας λέω ήταν καλύτεροι από εμένα. Μην τους αδικείτε!

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Χατζηδάκη.

**ΚΩΝΣΤΑΝΤΙΝΟΣ ΜΠΑΡΚΑΣ:** Τον Κανονισμό, κύριε Πρόεδρε…

**ΠΡΟΕΔΡΕΥΩΝ (Αθανάσιος Μπούρας):** Τον Κανονισμό, σωστό. Έχετε δίκιο, έχετε δίκιο.

Καλώ την κ. Φωτίου να πάρει τον λόγο για επτά λεπτά.

Μετά την επίκληση του κ. Μπάρκα, θα εφαρμοστεί ο Κανονισμός γιατί έτσι πρέπει. Δεν ξέρω αν θέλετε να διαβάσω τους χρόνους όσων προηγήθηκαν και κανέναν δεν διέκοψα. Τώρα θα διακόπτω, γιατί πράγματι έχετε δίκιο, αναγνωρίζω και το λάθος μου, αλλά και το δίκαιό σας.

Ορίστε, κυρία Φωτίου, έχετε τον λόγο για επτά λεπτά.

**ΘΕΑΝΩ ΦΩΤΙΟΥ:** Κυρίες και κύριοι Βουλευτές, το παρόν νομοσχέδιο φέρνει μια καρικατούρα εκλογικού νόμου για την τοπική αυτοδιοίκηση μοναδική σε ευρωπαϊκό αυτοδιοικητικό επίπεδο, ένα υπερπλειοψηφικό σύστημα που εκλέγει δήμαρχο και περιφερειάρχη με το 43% των ψήφων και τους δίνει λάφυρο το 60% των μειωμένων εδρών των δημοτικών και περιφερειακών συμβουλίων.

Πολλοί αναρωτήθηκαν πού βρήκατε τον μαγικό αριθμό 43 και γιατί το αντιστοιχίσατε με το 60% των μειωμένων εδρών. Θα ισχυριστώ ότι είναι ευθεία προβολή του ισχύοντος εκλογικού νόμου των εθνικών εκλογών, δηλαδή η Νέα Δημοκρατία με 39% και κάτι των ψήφων κατέχει σήμερα το 52,5% των Βουλευτών, εκατόν πενήντα οκτώ έδρες.

Αν είχατε το 43% των ψήφων, θα είχατε εκατόν εβδομήντα οκτώ με εκατόν ογδόντα Βουλευτές, δηλαδή το 60% των εδρών. Τόσο απλό, τόσο δοκιμασμένο μοντέλο! Δεν καθίσατε να το σκεφτείτε, το ξέρουμε πως το κάνατε. Γιατί να μην το επεκτείνετε και στην τοπική αυτοδιοίκηση;

Έχουν επισημανθεί από τους Βουλευτές του ΣΥΡΙΖΑ και του Κινήματος Αλλαγής -θυμάμαι τον κ. Καστανίδη- τα παράλογα εκλογικά αποτελέσματα που θα εμφανιστούν μεταξύ πρώτης και δεύτερης Κυριακής στους δήμους. Θα γελάσει και θα κλάψει, βέβαια, το παρδαλό κατσίκι! Δεν σας νοιάζει!

Αυτό, όμως, το εκλογικό μοντέλο που δεν απαιτεί συναίνεση το πληρώνουμε ακριβά δύο χρόνια τώρα που κυβερνάτε με τη «μέθη» της απόλυτης πλειοψηφίας της Βουλής των Ελλήνων.

Χωρίς συναίνεση, λοιπόν, διαχειριστήκατε το δεύτερο και το τρίτο κύμα της πανδημίας, με αποτέλεσμα δώδεκα χιλιάδες νεκρούς επτά μήνες, με το μεγαλύτερο άχρηστο lockdown της Ευρώπης και την τρίτη χειρότερη ύφεση της Ευρωζώνης.

Χωρίς συναίνεση, διάλογο και διαφάνεια συγκροτήσατε την πρόταση για τα 32 δισεκατομμύρια ευρώ του Ταμείου Ανάκαμψης, δεσμεύοντας το μέλλον του τόπου με προτάσεις από το παρελθόν που μας έριξαν στα βράχια.

Χωρίς συναίνεση ψηφίσατε τον πτωχευτικό νόμο, χωρίς συναίνεση φέρνετε τον αντεργατικό νόμο, χωρίς συναίνεση ψηφίσατε τη λίστα Πέτσα. Αλίμονο δα!

Χωρίς συναίνεση κάνατε παράνομες αναθέσεις στα δικά σας παιδιά!

Χωρίς συναίνεση ψηφίζετε νόμους αντιδημοκρατικούς και αντισυνταγματικούς που εξυπηρετούν τα συμφέροντα μιας παρασιτικής ελίτ, στην οποία ξεπληρώνετε γραμμάτια για την εκλογή σας.

Και χωρίς συναίνεση σιτίζετε το κομματικό-επιτελικό κράτος της πιο αναχρονιστικής, επικίνδυνης Κυβέρνησης της Δεξιάς που γνώρισε ο τόπος!

Τι να την κάνετε τη συναίνεση; Έχετε και το μαχαίρι και το πεπόνι που σας έδωσε ο πλειοψηφικός νόμος της Βουλής. Γι’ αυτό, με σιγουριά απορρίπτετε όλες τις τροπολογίες της Αντιπολίτευσης και μετά ολοφύρεστε με απύθμενη υποκρισία και θράσος ότι ο ΣΥΡΙΖΑ δεν θέλει τις συναινέσεις. Εσείς τη συναίνεση τη θέλετε ως αποδοχή ειλημμένων αποφάσεων.

Σήμερα τορπιλίζετε τις συναινέσεις και στο αυτοδιοικητικό επίπεδο, διότι δεν επιτρέπουν την αναπαραγωγή του ρουσφετιού και την επέκταση του κομματικού στρατού σε τοπικό επίπεδο, για να επαναφέρετε το πρότυπό σας του κομματάρχη-δημάρχου που εξασφαλίζει τη συνεχή επανεκλογή του με διασπάθιση δημοσίου χρήματος σε έργα «βιτρίνας» –και να θυμηθώ και τον «μεγάλο περίπατο»;- που ανατίθενται σε ημέτερους ιδιώτες και ιδιωτικές εταιρείες. Το κοπιάρισμα του νόμου των εθνικών εκλογών στην αυτοδιοίκηση επιβάλλει προφανώς και το 3%, τον αποκλεισμό όσων δεν πιάσουν το 3%.

Γνωρίζετε ότι οι περιφέρειες και οι δήμοι διαπραγματεύονται ευθέως χωρίς κρατική διαμεσολάβηση τα κονδύλια των ΕΣΠΑ και διαχειρίζονται τεράστιους πόρους, όπως τους εθνικούς πόρους του προϋπολογισμού του Υπουργείου Εσωτερικών και τώρα του Ταμείου Ανάκαμψης. Αυτά τα χρήματα και ο εκμαυλισμός των πολιτών μέσω αυτών είναι αυτό που σας ενδιαφέρει.

Το καθεστώς ενός πελατειακού-κομματικού κράτους που διαχέεται από το κεντρικό κράτος στις τοπικές κοινωνίες είναι ο στόχος αυτού του εκλογικού νόμου και σε αυτή τη διαδικασία οι συναινέσεις, ισχυρίζομαι, είναι εμπόδιο μεγάλο.

Μεγάλο εμπόδιο, όμως, είναι και οι τοπικές κοινότητες που εκφράζουν τις διαφορετικές προτεραιότητες περιοχών μέσα στον ίδιο δήμο, που αποτυπώνουν τις μεγάλες ανισότητες που υφίστανται οι πολίτες, που διαμορφώνουν μεγάλες συναινέσεις που τους υπαγορεύει η καθημερινότητά τους. Είναι επικίνδυνη για σας αυτή η τρίτη κάλπη, γι’ αυτό την καταργείτε!

Η υποχρέωση ενός ψηφοδελτίου να καλύπτει το 80% των δημοτικών κοινοτήτων, η αύξηση του παράβολου και τα τεράστια ψηφοδέλτια-σεντόνια επίδειξης κομματικής ισχύος -αλλά όχι μόνο- και συγχρόνως δημιουργίας με το «καλημέρα» κομματικών στρατών και πελατειακών σχέσεων, αυτή είναι όλη η λογική. Παράλληλα, αποκλείετε κάθε μικρότερη παράταξη να συμμετάσχει.

Πιστεύω ότι το νομοσχέδιο είναι εξαιρετικά επικίνδυνο. Εκπέμπει ένα σαφές μήνυμα προς τους πολίτες ότι δεν έχει κανένα νόημα να ασχολούνται με τα κοινά, ότι η πολιτική δεν είναι δουλειά των πολιτών, αλλά των πολιτικών. Αυτός είναι ο στόχος του νομοσχεδίου, η αποξένωση των πολιτών, η παραίτησή τους από τη διεκδίκηση μιας καλής ζωής στον τόπο μας.

Η επίκληση της ακυβερνησίας που δήθεν έφερε ο νόμος του ΣΥΡΙΖΑ είναι ο προπαγανδιστικός φερετζές. Στην κυβερνησιμότητα δεν δώσατε καμμιά ευκαιρία να δοκιμαστεί στη ζωή. Από την πρώτη μέρα που εκλεγήκατε ακυρώσατε τον νόμο του ΣΥΡΙΖΑ, αλλοιώνοντας το αποτέλεσμα των αυτοδιοικητικών εκλογών με τις τροπολογίες Θεοδωρικάκου.

Τις συναινέσεις φοβάστε. Τους ενεργούς και συμμέτοχους πολίτες φοβάστε! Σε αυτούς δεν περνούν οι λίστες Πέτσα. Αυτοί, όμως, οι πολίτες εγείρονται σήμερα και δημιουργούν συμμαχίες όχι μόνο μέσα στον δήμο, αλλά και μέσα σε όμορους δήμους, κάτι που είδατε πρόσφατα, κύριε Χατζηδάκη, για το παραλιακό μέτωπο. Δημιουργούν επικίνδυνες συναινέσεις και με δεξιούς δημοτικούς και περιφερειακούς συμβούλους. Φοβάστε τη συμμετοχή των πολιτών στα κοινά, τις συμμαχίες και τις συναινέσεις που δημιουργεί αυτή η συμμετοχή. Αυτό, όμως, θα σας «ρίξει», ακριβώς αυτοί θα σας «ρίξουν»!

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Κυρίες και κύριοι Βουλευτές, μετά τις εκλογές του Μαΐου του 2019, όλη η Ελλάδα γνωρίζει ότι ο ΣΥΡΙΖΑ δεν ωφελήθηκε από τον εκλογικό νόμο που έφερε. Αντίθετα, ωφελήθηκε η Νέα Δημοκρατία. Ο μείζων, όμως, στόχος του ΣΥΡΙΖΑ, η μεγάλη αξιακή του καταγωγή ήταν να «σπάσει» ο φαύλος κύκλος της «πελατειοκρατίας» και της «δημαρχοκρατίας» και να δημιουργηθεί κουλτούρα συναίνεσης που θα εκφράζει τα συμφέροντα της μεγάλης πλειοψηφίας των δημοτών.

Τη συναίνεση την τρέμετε. Και αυτόν τον εκλογικό νόμο θα τον ψηφίσετε χωρίς συναίνεση. Όμως, να γνωρίζετε ότι αυτό θα εξελιχθεί στο πολιτικό σας μπούμερανγκ.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Φωτίου και για τη συνέπεια στον χρόνο.

Και τώρα θα δώσω τον λόγο για τρία λεπτά στον Υφυπουργό Ψηφιακής Διακυβέρνησης, προκειμένου να τοποθετηθεί σε θέματα αρμοδιότητας του Υπουργείου του και συγκεκριμένα, για την τροπολογία με γενικό αριθμό 907 και ειδικό 88.

Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Ευχαριστώ, κύριε Πρόεδρε.

Κύριοι συνάδελφοι, στο άρθρο 4 της συγκεκριμένης τροπολογίας υπάρχει μια ρύθμιση που αφορά στο Υπουργείο Ψηφιακής Διακυβέρνησης και στους εποπτευόμενους φορείς.

Με αυτή, λοιπόν, τη ρύθμιση δίνεται η δυνατότητα να υπάρξει παράταση σε προηγούμενη διάταξη που έδινε το δικαίωμα στο Υπουργείο Ψηφιακής Διακυβέρνησης και στους εποπτευόμενους φορείς, προκειμένου αυτή την περίοδο του κορωνοϊού να εξυπηρετηθεί ο πληθυσμός και να υπάρχει η δυνατότητα της απομακρυσμένης εξυπηρέτησης και για τους πολίτες και για τις επιχειρήσεις, να δημιουργηθούν, κατά παρέκκλιση των σχετικών διατάξεων, τα έργα εκείνα πληροφορικής τα οποία θα μπορούσαν να παράσχουν τις υπηρεσίες που αυτό το διάστημα ήταν αναγκαίες, χωρίς να απαιτείται η φυσική παρουσία του πολίτη στα διάφορα γκισέ του δημοσίου.

Όπως πολύ καλά ξέρετε, αυτό έχει υλοποιηθεί σε πολύ μεγάλο βαθμό και αυτή τη στιγμή είναι σε εξέλιξη και νέα έργα που αφορούν τόσο στη διαδικασία του εμβολιασμού και στη διαδικασία των self-tests, όσο και τη διαδικασία τώρα των πιστοποιητικών τα οποία εκδίδονται.

Ζητείται, λοιπόν, η παράταση αυτής της δυνατότητας μέχρι 30 Σεπτεμβρίου, οπότε και ευελπιστούμε ότι θα υπάρξει μια πλήρης ομαλοποίηση και δεν θα υπάρχει βεβαίως ο κίνδυνος της πανδημίας. Συνεπώς, αιτούμαι από το Σώμα την έγκριση παράτασης-επέκτασης αυτής της δυνατότητας που υπάρχει προς το Υπουργείο μέχρι 30 Σεπτεμβρίου.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστούμε, κύριε Υπουργέ.

Τον λόγο έχει τώρα για επτά λεπτά ο Βουλευτής της Νέας Δημοκρατίας κ. Νικόλαος Μανωλάκος.

Ορίστε, κύριε Μανωλάκο, έχετε τον λόγο.

**ΝΙΚΟΛΑΟΣ ΜΑΝΩΛΑΚΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, η Κυβέρνησή μας πιστή στις προεκλογικές της δεσμεύσεις φέρνει σήμερα προς ψήφιση το παρόν νομοσχέδιο, το οποίο επαναφέρει την τοπική αυτοδιοίκηση στην τάξη, η οποία είχε διαταραχθεί στις προηγούμενες εκλογές με την αναλογικότητα του ΣΥΡΙΖΑ και σε πολλές περιπτώσεις είχε οδηγήσει σε αδιέξοδο τις δημοτικές αρχές. Δεν χωρεί καμμία αμφιβολία ότι είναι ένα αποτυχημένο σύστημα, αφού οι πλειοψηφίες αντί να εργάζονται προς υλοποίηση του προγράμματος για το οποίο είχαν ψηφιστεί από τους δημότες, χάθηκαν στη μετάφραση της σύγκλισης των απόψεων των μειοψηφιών.

Το νομοσχέδιο αυτό ρητά και καθαρά επαναφέρει τη δυνατότητα της κυβερνησιμότητας στους δήμους και τις περιφέρειες, καταργώντας την απλή αναλογική του ΣΥΡΙΖΑ, η οποία μόνο καθυστερήσεις και προβλήματα δημιούργησε στην τοπική αυτοδιοίκηση.

Και τι έρχεται τώρα και υποστηρίζει ο ΣΥΡΙΖΑ; Ότι η Κυβέρνηση φέρνει το νομοσχέδιο για να αβαντάρει τους «γαλάζιους» δημάρχους στην επανεκλογή τους. Και διερωτάται κάποιος εύλογα: Στην Ελλάδα μόνο δήμαρχοι που πρόσκεινται στη Νέα Δημοκρατία υπάρχουν; Και γιατί να μην ισχύει το ίδιο και για τους υπόλοιπους δημάρχους;

Κυρίες και κύριοι Βουλευτές, θα πρέπει να σας πω ότι ο ΣΥΡΙΖΑ δεν σταματά να με εκπλήσσει. Πέραν της μονίμου επωδού «είχαμε σκοπό να το κάνουμε, αλλά δεν προκάμαμε» -το οποίο έχει καταντήσει ανέκδοτο πλέον, λες και κυβέρνησαν ένα, δύο χρόνια και όχι πέντε-, με εντυπωσιάζει, επίσης, και η ευκολία με την οποία χρησιμοποιεί λέξεις γοητευτικές, θα έλεγα, συνήθους ασαφούς νοήματος, όπως «συλλογικότητα», «δυσανεξία στις δημοκρατικές διαδικασίες», «αναγκαίες συγκλίσεις», «συσπείρωση δημοκρατικών δυνάμεων και προοδευτικών ανθρώπων».

Και αυτό, αγαπητοί συνάδελφοι, το κάνει για να πετύχει δύο στόχους. Ο πρώτος είναι η διαχωριστική γραμμή. Εμείς είμαστε οι δημοκρατικοί, οι προοδευτικοί, οι φιλολαϊκοί και απέναντι είστε εσείς, οι φασίστες, οι συντηρητικοί, οι εχθροί του λαού.

Για μένα, κυρίες και κύριοι συνάδελφοι, τέτοιοι διαχωρισμοί στην εποχή μας, και ειδικά σε μια χώρα που έχει ζήσει έναν καταστρεπτικό και ιδιαίτερα αιματηρό εμφύλιο πόλεμο, είναι και ακατανόητοι και ανεπίτρεπτοι. Η ρητορική αυτή πρέπει επιτέλους να εκλείψει. Μπορεί να έχουμε διαφορετικές ιδεολογίες, αλλά δόξα τω θεώ η δημοκρατία μάς επιτρέπει τις διαφορετικές απόψεις και η πολιτική αντιπαράθεση με σαφείς θέσεις και επιχειρήματα είναι και θεμιτή και χρήσιμη.

Ο δεύτερος στόχος είναι η επιδίωξη της μη κανονικότητας στη διαμόρφωση του πολιτικού γίγνεσθαι, όταν οι περιστάσεις δεν ευνοούν την Αριστερά. Πάρτε παράδειγμα το μοντέλο που νομοθετήσατε. Απαιτεί συνέργεια, συναίνεση και συνεννόηση. Δεν αμφισβητεί κανείς ότι είναι ωραίες λέξεις. Όταν, όμως, δεν υπάρχουν τα στοιχεία αυτά, τι γίνεται; Λησμονείτε ότι στις τοπικές κοινωνίες υπάρχουν ιδιομορφίες, κάποιες φορές και σφοδρά πολιτικά πάθη, αντιδικίες παρελθόντος, πολλές προσωπικές κόντρες και πολλά άλλα, τα οποία όταν ο νόμος το επιτρέπει, οδηγούν σε καθυστερήσεις και μπλοκάρισμα αποφάσεων; Τότε, λοιπόν, η δημοκρατική δεοντολογία και οι συγκλίσεις πάνε περίπατο. Και αναρωτιέμαι: Αυτό θέλετε να πετύχετε με την απλή αναλογική, τη μη κανονικότητα;

Αγαπητοί συνάδελφοι της Αξιωματικής Αντιπολίτευσης, η τακτική σας στον χρόνο που κυβερνήσατε πόρρω απέχει της περίφημης φράσης του Θουκυδίδη «Φιλοκαλούμεν μετ' ευτελείας και φιλοσοφούμεν άνευ μαλακίας», αγαπούμε δηλαδή το ωραίο, αλλά μένουμε απλοί και φιλοσοφούμε χωρίς να είμαστε μαλθακοί, νωθροί. Και είναι γεγονός ότι η νωθρότητα σάς χαρακτήριζε ως Κυβέρνηση. Βλέπετε, η διοίκηση θέλει δουλειά. Δεν είναι μόνο φιλοσοφία. Κι εσείς χρόνια στα έδρανα της ελάσσονος αντιπολίτευσης, είχατε συνηθίσει στη φιλοσοφία.

Και για να μην σας αδικήσω τελείως, μόνο σε μία περίπτωση δεν είχατε επιδείξει νωθρότητα. Στα «βαφτίσια» της «Βόρειας» γείτονος χώρας. Εκεί σπεύσατε δρομαίως!

Τι σας έκανε τόσο βιαστικούς; Ποιοι σας υποχρέωσαν να ενεργήσετε αντίθετα με τους ρυθμούς σας και να γίνετε εσείς οι «νονοί» τη στιγμή που τόσες διαφορετικές κυβερνήσεις το απέφευγαν;

Και το ωραιότερο ξέρετε ποιο είναι; Τώρα μας εγκαλείτε γιατί βραδυπορούμε στις σχέσεις μας με το «βαφτιστήρι» σας! Αφού πρώτα μας αναγκάσετε να δεχτούμε τα απόνερα μιας κάκιστης συμφωνίας, τώρα έχετε το θράσος να κουνάτε και το δάκτυλο!

Κυρίες και κύριοι συνάδελφοι, κλείνω τη μικρή αυτή παρένθεση και επανέρχομαι στο νομοσχέδιο. Καταλήγω ότι είναι μία πράξη απαραίτητη, επιτακτική, για να απελευθερωθούν οι πλειοψηφούσες παρατάξεις από τα δεσμά που επέβαλε η αναλογικότητα του προηγούμενου νόμου.

Ψηφίζω το νομοσχέδιο και το ίδιο ζητώ και από εσάς για να σας μακαρίζουν και πολλοί αυτοδιοικητικοί.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Μανωλάκο και για τη συνέπεια στον χρόνο.

Θα ήθελα να καλέσω στο Βήμα τη Βουλευτή του ΣΥΡΙΖΑ-Προοδευτική Συμμαχία κ. Άννα Βαγενά για επτά λεπτά.

Ορίστε, κυρία Βαγενά, έχετε τον λόγο.

**ΑΝΝΑ ΒΑΓΕΝΑ - ΚΗΛΑΗΔΟΝΗ:** Ευχαριστώ, κύριε Πρόεδρε.

Θα προσπαθήσω να είμαι στον χρόνο. Αν χρειαστεί ένα λεπτό, σας παρακαλώ μη με διακόψετε εκείνη την ώρα, γιατί χάνω τον ειρμό μου.

Προκύπτουν συνεχώς καινούργια πράγματα. Αλλιώς ήθελα να ξεκινήσω. Τώρα θα απευθυνθώ στον συνάδελφο με το «βαφτιστήρι».

Θα το βαφτίσετε εσείς όταν θα έρθουν εδώ οι συμφωνίες; Για τις συμφωνίες δεν θα ψηφίσετε; Να δούμε, γιατί, ξέρω και εγώ, σας αναγκάσαμε να «βαφτίσετε»! Για να δούμε τι θα γίνει με εκείνα τα «βαφτίσια» όταν θα έρθουν εδώ και πόσοι θα ζητήσουν συγγνώμη για τον τρόπο με τον οποίον εκτός όλων των άλλων ξεγελάσατε τον ελληνικό λαό για να πάρετε τη διακυβέρνηση! Εκτός όλων των άλλων!

Θα πω δύο λόγια αναφερόμενη στην ομιλία του συντρόφου Δρίτσα, σχετικά με τους «νονούς» της νύχτας. Είπατε ότι αυτό το νομοσχέδιο ήρθε για να φέρει την τάξη και τον νόμο. Όλο με την τάξη και τον νόμο έχετε να κάνετε. Μόνο τους «νονούς» της νύχτας δεν μπορείτε να αγγίξετε και να τους φέρετε στην τάξη και στον νόμο. Ούτε τους «νονούς» των ναρκωτικών πιάνετε που λυμαίνονται το κέντρο της Αθήνας! Βγείτε να μιλήσετε με τους πολίτες όχι μόνο στο Μεταξουργείο, αλλά και στο Θησείο, στον Άγιο Παντελεήμονα, σε όλο το κέντρο της Αθήνας!

Και αν υπάρχουν φωτογράφοι, ας με φωτογραφίσουν με ανοιχτά τα χέρια, αν αυτό είναι το πρόβλημα, ότι εγώ δηλαδή ανοίγω τα χέρια στη Βουλή, όταν μιλάω! Ξέρετε τι λέει μία παροιμία στον τόπο μου; Λέει ότι ο αετός πεθαίνει λαβωμένος με τα χέρια ανοιχτά, το σκουλήκι σέρνεται στη γη…

**ΔΙΟΝΥΣΙΟΣ ΧΑΤΖΗΔΑΚΗΣ:** Πεθαίνει στον αέρα, λέει.

**ΑΝΝΑ ΒΑΓΕΝΑ-ΚΗΛΑΗΔΟΝΗ:** Στον αέρα, ναι, με τα φτερά ανοιχτά. Το σκουλήκι σέρνεται και το φίδι τσιμπάει με την κοιλιά ύπουλα στη γη.

Η Κυβέρνηση του Κυριάκου Μητσοτάκη –και λέω συνειδητά «του Κυριάκου Μητσοτάκη» και όχι της Νέας Δημοκρατίας- τσιμεντάρει ακόμα και τις τελευταίες χαραμάδες από όπου μπορεί να περάσει λίγος αέρας δημοκρατίας, μετά το κατά κυριολεξία τσιμεντάρισμα της Ακρόπολης, που βέβαια όλοι καταλάβαμε γιατί έγινε. Η πρόσβαση σε αυτή των ΑΜΕΑ ήταν το πρόσχημα. Το ζητούμενο ήταν η πρόσβαση στην Ακρόπολη των φορτηγών για το ξεφόρτωμα όλων των σχετικών για τη φωτογράφηση του οίκου «DIOR»! Ποιος ξέρει τι άλλο θα δούνε τα μάτια μας στο μέλλον!

Καημένε Μανώλη Γλέζο και καημένε Λάκη Σάντα, που αυτές τις μέρες συμπληρώθηκαν ογδόντα χρόνια από την ηρωική σας πράξη να κατεβάσετε τη γερμανική σβάστικα από τον Ιερό Βράχο και να ανεβάσετε την ελληνική σημαία! Σε λίγες μέρες θα κυματίζουν στο ιερό τσιμέντο τα μοντελάκια του «DIOR»! Όμως, τι να κάνουμε; Με υπέρκομψη Κυβέρνηση, υπέρκομψα αποτελέσματα θα έχουμε!

Στη συνέχεια, ήρθε το τσιμεντάρισμα του θεάτρου «ΕΜΠΡΟΣ» και τώρα με το νομοσχέδιο που συζητάμε σήμερα έρχεται το –εντός εισαγωγικών- «τσιμεντάρισμα» της μικρής έστω αυτονομίας των τοπικών κοινοτήτων.

Πολλοί συνάδελφοι που μίλησαν πριν από μένα ανέλυσαν διεξοδικά και τεκμηριωμένα πόσο αντιδημοκρατικό είναι αυτό το νομοσχέδιο. Εγώ θα προτιμήσω να μιλήσω για το νομοσχέδιο με τα λόγια δημάρχων και προέδρων της εκλογικής μου περιφέρειας, της περιφέρειας της Λάρισας. Έχω πει και άλλες φορές ότι είναι τιμή για μένα να μπορώ από αυτό εδώ το Βήμα, που το θεωρώ το ύψιστο όργανο της δημοκρατίας, να δίνω φωνή στους συνεργάτες μου, στους συμπολίτες μου. Αυτές τις μέρες επικοινώνησα με πολλούς δημάρχους και προέδρους της περιοχής μου, με πάρα πολλούς, όσο περισσότερους μπόρεσα. Στη συντριπτική πλειοψηφία τους, ανεξάρτητα από πολιτική τοποθέτηση, ήταν αντίθετοι.

Σας διαβάζω, λοιπόν, μερικά αποσπάσματα. Αρχίζω με τον Δήμαρχο Ελασσόνας κ. Νίκο Γάτσα, ο οποίος είπε: «Το νέο σύστημα οδηγεί σε ένα δημαρχοκεντρικό σύστημα διοίκησης, με μικρότερο αριθμό συμβούλων, χαρίζοντας τη διοίκηση των δήμων σε μία μικρή ομάδα ισχυρών τοπικών παραγόντων που εκλέγονται χάρη στις υπέρογκες εκλογικές δαπάνες, χωρίς κανέναν ουσιαστικό έλεγχο. Ο δήμαρχος θα έχει τον απόλυτο έλεγχο στο συρρικνωμένο δημοτικό συμβούλιο, με ελάχιστους συμβούλους μειοψηφίας και τον απόλυτο έλεγχο στα τοπικά συμβούλια σε κοινότητες άνω των τριακοσίων κατοίκων, εξασφαλίζοντας έτσι την ψήφο του προέδρου στο δημοτικό συμβούλιο για θέματα κοινότητας.

Αντιθέτως, η απλή αναλογική προωθεί τις συγκλίσεις και τις συνεργασίες. Σε πολλούς δήμους, ο εκλεγμένος δήμαρχος προχώρησε σε συνεργασίες για να αποκτήσει πλειοψηφία στο δημοτικό συμβούλιο και αυτό –προσέξτε- είχε ως αποτέλεσμα την ουσιαστική σύμπραξη μεταξύ παρατάξεων και την αποδέσμευση της τοπικής αυτοδιοίκησης από την κομματική εξάρτηση.

Στον Δήμο Ελασσόνας, η συνεργασία δύο παρατάξεων λειτούργησε πολύ επιτυχημένα και πολύ δημιουργικά. Υπάρχει πλειοψηφία στο δημοτικό συμβούλιο και δυνατότητα αξιοποίησης στελεχών από τις δύο παρατάξεις ταυτόχρονα. Κανένα θέμα δεν κόλλησε και καμμία παρενέργεια δεν προκάλεσε η απλή αναλογική. Απεναντίας, συνένωσε τις δυνάμεις στην κοινωνία και προώθησε τη συνεργασία μεταξύ πολιτών που προέρχονταν από διαφορετικούς πολιτικούς χώρους. Η δημοτική αρχή συνεργάζεται με όλους τους προέδρους και τα τοπικά συμβούλια, τα οποία εκλέχτηκαν από ανεξάρτητα ψηφοδέλτια και δεν επηρέασαν την εκλογή του δημάρχου.

Η απόλυτη ταύτιση των κοινοτήτων άνω των τριακοσίων κατοίκων με την παράταξη του δημάρχου οδηγεί σε τοπικά συμβούλια διακοσμητικά που θα παίρνουν εντολές από τον δήμαρχο και δεν θα εκφράζουν τις τοπικές κοινωνίες. Η ξεχωριστή κάλπη έδωσε την ευκαιρία στους κατοίκους να συμμετέχουν σε ανεξάρτητα ψηφοδέλτια και να συμμετέχουν στα τοπικά συμβούλια».

Συνεχίζω με αποσπάσματα της τοποθέτησης στη δημόσια διαβούλευση του Υπουργείου Εσωτερικών για το εκλογικό σύστημα της αυτοδιοίκησης του κ. Στάθη Ψωμιάδη, Προέδρου της μαρτυρικής Κοινότητας Δομένικου: «Ο διορισμός μας ως υποψηφίους από τον υποψήφιο δήμαρχο, όπως προτείνετε, μόνο ψηφαλάκια κουβαλάει άκοπα στον δήμαρχο. Διχάζει σε παρατάξεις τις μικρές κοινωνίες των χωριών μας και δημιουργεί κομματικούς, παραταξιακούς στρατούς.

Τα μέλη του ανεξάρτητου ψηφοδελτίου με το οποίο εκλέχτηκα και Πρόεδρος της κοινότητάς μου, είχαμε το δικαίωμα –και το ασκήσαμε όλοι- να υποστηρίζουμε δημόσια όποιον υποψήφιο δήμαρχο θεωρούμε ο καθένας καταλληλότερο και παράλληλα τη θέληση και τη δέσμευση να συνεργαστούμε με τον καλύτερο τρόπο και να εκλεγεί για το καλό του τόπου μας και της κοινότητάς μας. Αυτός είναι για μένα ο ορισμός της δημοκρατίας».

Και συνεχίζει ο κ. Ψωμιάδης και απευθύνεται σε σας, κύριε Υπουργέ.

Θα απευθυνθώ κι εγώ τώρα σε σας, διαβάζοντάς το.

«Κύριε Υπουργέ και αγαπητοί νομοθέτες Βουλευτές του Κοινοβουλίου μας, ο κάθε μικρός μας τόπος, ο τόπος της καρδιάς μας, όπως πιστεύω για τα δικά σας χωριά από τα οποία κατάγεστε, έχει τον δικό του πολιτισμό και ιστορία. Η μικρή μας μαρτυρική και σήμερα σεισμόπληκτη Κοινότητα Δομένικου, όπως και όλες οι κοινότητες της χώρας, θέλει να συνεχίσει να υπάρχει και όχι, όπως στην πράξη την οδηγεί το νομοσχέδιο αυτό, να καταργηθεί».

Ακόμα ενδιαφέρον έχουν οι τοποθετήσεις των προέδρων των σεισμόπληκτων χωριών Δαμασίου και Μεσοχωρίου κ. Γεωργίου Τσανάκα και Ιωάννη Ζαρλαδάνη, οι οποίοι παρ’ όλο που προέρχονται από διαφορετικούς πολιτικούς χώρους -προσέξτε το αυτό, κύριε Υπουργέ-, από τελείως διαφορετικούς, μου επεσήμαναν το ίδιο πράγμα όμως, ότι κατάφεραν να αντιμετωπίσουν αποτελεσματικά τις καταστροφικές συνέπειες του σεισμού γιατί τα κοινοτικά τους συμβούλια προέρχονταν από συνεργασίες και όλοι οι σύμβουλοι βοήθησαν ενωμένοι.

Θα κλείσω την ομιλία μου επαναλαμβάνοντας μια φράση από την τοποθέτηση του κ. Στάθη Ψωμιάδη: Ο κάθε μικρός μας τόπος, ο τόπος της καρδιάς μας, όπως πιστεύω και για τα δικά σας χωριά από τα οποία κατάγεστε, έχει τον δικό του πολιτισμό και τη δική του ιστορία. Αυτή θέλει να υπερασπιστεί η κάθε κοινότητα μέσα από τα ανεξάρτητα κοινοτικά συμβούλια.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Βαγενά.

Τον λόγο έχει τώρα για επτά λεπτά ο Βουλευτής της Νέας Δημοκρατίας κ. Χαράλαμπος Παπαδημητρίου.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Ευχαριστώ πολύ, κύριε Πρόεδρε.

Είναι καλό να είμαστε ειλικρινείς όποτε έχουμε την ευκαιρία. Αντιλαμβάνομαι ότι στην παράταξη της Αντιπολίτευσης -της Μείζονος τουλάχιστον- η λατρεία της διαδικασίας είναι πάντοτε πιο σοβαρό θέμα και γίνεται σε βάρος της ουσίας, αλλά νομίζω ότι η αίσθηση του τακτικισμού, την οποία επιχειρήσατε όταν καταθέσατε το σχέδιο νόμου με το οποίο αλλάξατε τη διαδικασία εκλογής του δημάρχου και τελικά του δημοτικού συμβουλίου, ήταν μία δεν θα την έλεγα αισχρή για να μην τσακωθούμε, αλλά ήταν μία συναλλαγή, μια πολιτικά άδικη συναλλαγή. Ήταν ένα στοίχημα σε βάρος της τοπικής αυτοδιοίκησης. Τελικά παγιδευτήκατε και εσείς. Το γνωρίζετε τώρα με την εμπειρία των δύο ετών. Ούτε αυξημένη συμμετοχή στα δημοτικά πράγματα έχουν οι μειοψηφίες τις οποίες ενισχύσατε, όπως λέτε, ούτε συνδιαμόρφωση των αποφάσεων, ούτε απήχηση έχει το έργο της δημοτικής αρχής στην κοινή γνώμη, η οποία τελικώς τι κάνει; Βλέπει τις καθυστερήσεις και αν δεν έρθουμε να διορθώσουμε αυτήν την κατάσταση θα συνεχίσει να βλέπει τις διχόνοιες, τις ατέρμονες συζητήσεις και τελικά, κυρίες και κύριοι της Αντιπολίτευσης, θα καταντήσει να μουντζώσει εξίσου όλους όσοι έχουν αυξημένες ευθύνες. Το προλαμβάνουμε και θα πρέπει να μας πείτε ένα «ευχαριστώ» επιτέλους, ότι θα προλάβουμε το χάος που δημιουργήσατε, ώστε να μπορέσετε όταν θα κάνετε τον απολογισμό των εκλεγμένων εκπροσώπων σας στην τοπική αυτοδιοίκηση να έχει κάπως διορθωθεί, να μην καταντήσουν οι πολίτες να μουντζώνουν τις εκλογικές διαδικασίες.

Σας τα είπε ο δήμαρχος, ο κ. Χατζηδάκης. Δεν είναι μόνον η εμπειρία που έχει ο ίδιος. Δεν σας είπε -κακώς, δήμαρχε- την εμπειρία που έχει σε αυτό που εσείς αποκαλείτε συναίνεση, όσο τουλάχιστον εγώ γνωρίζω, καθώς τον παρακολουθούσα από κοντά διότι δούλευα δίπλα, στο Νέο Φάληρο. Αλλά πάντοτε παρακολουθούσα τους καλούς δημάρχους, όπως τον κ. Χαρδαλιά, γιατί οι δήμαρχοι είναι κύτταρο της δημοκρατίας όπως το λέτε πολύ ωραία, αλλά η δημοκρατία κερδίζεται μέσα στο δημοτικό συμβούλιο. Για να την κερδίσει ένας δήμαρχος, πρέπει να έχει ένα ατού. Ας του δώσουμε το ατού. Ας του δώσουμε το ατού που ο λαός θα επιλέξει ότι θέλει να το έχει ο Χατζηδάκης ή οποιοσδήποτε άλλος. Το ατού αυτό είναι που έκανε τους πετυχημένους δήμους να δουλεύουν με συναίνεση, να παίρνουν αποφάσεις οι οποίες είναι αποτελεσματικές και τελικώς να ανταμείβονται οι δημοτικοί σύμβουλοι. Εσείς βλέπετε τον δήμαρχο, βλέπετε την παράταξη, δεν βλέπετε το γεγονός –που το είπε ο κ. Δρίτσας βεβαίως και το επισήμανε, καλώς το επισήμανε, αλλά ξέχασε με ποιο εκλογικό σύστημα όλοι εκείνοι δούλευαν τότε- ότι πρέπει οι δημοτικοί σύμβουλοι, οι άνθρωποι που θα έρθουν να ασχοληθούν με τα κοινά σε αυτήν την καθοριστική πρώτη βαθμίδα, να μπορούν να έχουν μία ανταπόδοση, να μην τους ορίζει η παράταξη, να μην πηγαίνουν να τσακώνονται στην Κουμουνδούρου για το ποιος θα πάει στον δήμο α΄, β΄, γ΄, για να μην έχουμε τα φαινόμενα που έχουμε τώρα σε έναν από τους ωραιότερους δήμους της Αττικής, στο Χαλάνδρι. Αυτά τα ξέρετε. Επαναλαμβάνω: Ο μοναδικός λόγος για τον οποίο επιχειρήσατε την αλλαγή του συστήματος ήταν να δημιουργήσετε χάος με την ελπίδα ότι θα μπορέσετε να αναδυθείτε από τις στάχτες του χάους, στο οποίο θα είχε πέσει η χώρα.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Σκεφτείτε το θέμα της οικονομικής διαχείρισης. Πρέπει -και βλέπω τώρα και τον τέως Υπουργό ο οποίος στα νιάτα του έδωσε παρόμοιες μάχες- να μεταφέρουμε στην τοπική αυτοδιοίκηση, στην περιφερειακή αυτοδιοίκηση, πόρους, αρμοδιότητες, φορολογικές εξουσίες. Το ευρωπαϊκό δεδομένο, μάλιστα, λέει ότι η περιφέρεια είναι αυτή που πρέπει να έχει τον πρώτο λόγο σε πάρα πολλά πράγματα. Μα πώς θα έχει τον πρώτο λόγο αν δεν έχει και τον τελευταίο; Πώς θα της ζητήσουμε ευθύνες; Πώς θα μπορέσουμε να ενισχύσουμε την οικονομική αυτοτέλεια των δήμων, των περιφερειών, να μεταφέρουμε περισσότερες αρμοδιότητες, κάτι που σταμάτησε ακριβώς επειδή τα φαινόμενα κακής διοίκησης είχαν αρχίσει να πληθαίνουν; Γι’ αυτό και σας το είχε επισημάνει εδώ ο Κυριάκος Μητσοτάκης στη συζήτηση που είχε γίνει στο νομοσχέδιό σας. Έλειπε, βεβαίως, τότε ο Πρωθυπουργός, είχε έκτακτα καθήκοντα εκείνη την ημέρα. Δεν πειράζει. Εδώ, όμως, έχουμε φτάσει να συζητάμε να μεταφέρουμε τον ΕΝΦΙΑ, να μεταφέρουμε δηλαδή σημαντικές αρμοδιότητες που συνδέουν τον δήμο, τον δήμαρχο, το δημοτικό συμβούλιο και τους αντιδημάρχους με την κοινότητα, με τους κατοίκους, με τους ανθρώπους που ζουν εκεί. Πώς θα τα κάνουμε αυτά αν δεν έχουμε εμπιστοσύνη στην καλή διοίκηση; Τα πρότυπα υπάρχουν. Δόξα τω θεώ, η Ελλάδα έχει ένα πολύ ανοιχτό, πολύ δημοκρατικό σύστημα και επομένως ως προς αυτό δεν πρόκειται να έχουμε καμμία πρακτικά αλλαγή. Θα συνεχίσουν οι δημοτικές επιτροπές, θα συνεχίσουν οι δημοτικές παρατάξεις να δουλεύουν και θα δουλέψουν και καλύτερα γιατί τώρα θα έχουν απέναντί τους μια εξουσία η οποία θα δουλεύει, άρα θα δουλέψουν καλύτερα, δεν θα πηγαίνουν απλώς σε ένα μικρό κοινοβούλιο, στο οποίο έχουν μετατραπεί πάρα πολλά δημοτικά συμβούλια, στα οποία οι πρωταγωνιστές είναι συχνά αυτοί που ανέφεραν ο κ. Βορίδης και ο κ. Πέτσας.

Άρα, το γεγονός ότι μπαίνει μια τάξη και θα μπορούμε να ζητούμε να ελέγχουμε τους δημάρχους, τους δημοτικούς συμβούλους καλύτερα και δεν θα έχουν πλέον και τη δικαιολογία, η οποία, όμως, δυστυχώς είναι πραγματική, νομίζω ότι είναι αυτό που φέρνει αυτή η αλλαγή και είναι αυτό που ζητάει και που ζήτησε και η πλειοψηφία, όχι στις κοινοβουλευτικές, στους δήμους. Αφού, λοιπόν, αφουγκράζεστε τους δήμους, τότε δεν νομίζω ότι θα έχετε ακούσει τίποτε διαφορετικό. Οι αποκαλύψεις και εδώ ήσαν χαρακτηριστικές.

Όμως η πιο ωραία αποκάλυψη αυτών των ημερών, κυρίες και κύριοι της Αντιπολίτευσης, είναι μία: Ο τρόπος -και δεν θα κρύψω τη χαρά μου γι’ αυτό- με τον οποίο προσέρχεστε στο δόγμα «νόμος και τάξη». Ευτυχώς! Ήταν καιρός. Αντιλαμβάνομαι ότι έπρεπε να πέσουν πιστολιές από το οργανωμένο έγκλημα, για το οποίο κοιτάξτε κάποτε και τους αριθμούς, δεν είναι κακό. Οι απολογισμοί της Αστυνομίας στα χρόνια κατά τα οποία κυβερνήσατε είναι αποκαλυπτικοί. Οι εγκληματικές ομάδες κάθε χρόνο αυξάνονταν. Ο τελευταίος απολογισμός μάς λέει ότι έχουμε τριάντα παραπάνω εγκληματικές οργανώσεις στην Ελλάδα όταν παραδώσατε την πολιτική εξουσία, απ’ ό,τι είχαμε όταν την παραλάβατε. Να κοιτάτε τους αριθμούς. Σε κάθε περίπτωση, όμως, αν συμφωνήσουμε ότι πρέπει να επιβληθεί ο νόμος και η τάξη με την έννοια των νόμων που εδώ ψηφίζονται -και πρώτοι εμείς πρέπει να υπερασπιστούμε αυτή την αρχή- ουδέν πρόβλημα. Συμφωνούμε και πάμε παρακάτω. Να ασκείτε την αντιπολίτευση, να ελέγχετε τον Χρυσοχοΐδη και να του δίνετε περισσότερες, αν θέλετε, δικαιολογίες για να το κάνει. Όχι, όμως, όταν το κάνει να έρχεστε εδώ ή αλλού και να λέτε «κακώς έγινε», γιατί έτσι δεν θα πάμε πουθενά.

Και θέλω ένα πράγμα να πω που δεν είναι θέμα παρατάξεως, δεν είναι θέμα πολιτικών πεποιθήσεων, αλλά προσωπικής πεποίθησης: Αρνείστε, για παράδειγμα, και πολλοί άλλοι -και στη δική μου παράταξη σε συζητήσεις που έχω κάνει υπάρχει άρνηση- τις κάμερες ασφαλείας. Ένα από τα ζητήματα που θα μας διευκολύνουν είναι οι κάμερες ασφαλείας. Πρότυπα καλά υπάρχουν, εμπειρία καλή υπάρχει σε όλα τα ευνομούμενα κράτη. Αν τα πάρουμε αυτά, εφαρμόσουμε ένα καλό σύστημα, ένα αυστηρά ελεγχόμενο σύστημα, θα πάμε μπροστά. Αφού, λοιπόν, ως ευ προσήλθατε στον μόνο νόμο και τάξη που μπορεί κανείς να φανταστεί, τον νόμο που ψηφίζει το Κοινοβούλιο, πάμε παρακάτω, να κάνουμε και ένα βήμα λειτουργικό και οι κριτικές σας θα είναι πάντοτε καλοδεχούμενες.

Ευχαριστώ πολύ, κύριε Πρόεδρε, για την ανοχή.

**ΠΡΟΕΔΡΕΥΩΝ (Γεώργιος Λαμπρούλης)**: Καλώς.

Επόμενος ομιλητής είναι ο Ε΄ Αντιπρόεδρος της Βουλής κ. Οδυσσέας Κωνσταντινόπουλος από το Κίνημα Αλλαγής. Θα ακολουθήσει ο Κοινοβουλευτικός Εκπρόσωπος του ΣΥΡΙΖΑ.

Κύριε Κωνσταντινόπουλε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, παρακολουθώντας τα τελευταία χρόνια τις εξελίξεις στην τοπική αυτοδιοίκηση, θέλω να ξεκινήσω, λέγοντας ότι κανένα εκλογικό σύστημα δεν είναι ευαγγέλιο. Όλα μπορούν μέσα από προτάσεις να βελτιωθούν, να δημιουργήσουν καλύτερες προϋποθέσεις για την τοπική κοινωνία, για τους πολίτες.

Υπάρχουν, όμως, μερικές αντιλήψεις οι οποίες έχουν κατατεθεί και το κάθε κόμμα έχει δείγμα γραφής για το τι πιστεύει για τον τρόπο λειτουργίας της τοπικής αυτοδιοίκησης. Υπάρχει το ΠΑΣΟΚ με τις μεγάλες μεταρρυθμίσεις, το οποίο -ακόμα και τον τελευταίο νόμο τον καταψήφισαν όλα τα κόμματα- είχε σταθερές αρχές, με προβλήματα, με πολύ μεγάλες αλλαγές. Είναι χαρακτηριστικό ότι τον τελευταίο νόμο για τον «ΚΑΛΛΙΚΡΑΤΗ» δεν τον ψήφισε ούτε η Νέα Δημοκρατία ούτε ο ΣΥΡΙΖΑ, αλλά ο άνθρωπος που ήταν εκείνη τη στιγμή Υπουργός είναι τώρα στον ΣΥΡΙΖΑ. Δηλαδή, υπάρχει μια αντίφαση πολιτικών πράξεων. Δεν ξέρω ποιος κάνει τη διαφορά.

Ας πάμε, όμως, τώρα στα τελευταία τρία συστήματα, γιατί έχει μεγάλη αξία να δούμε ποια είναι η διαφορά σας σε αυτά που έχετε καταθέσει τελευταία. Μεταρρυθμίσεις έκανε το ΠΑΣΟΚ. Πάμε τώρα να δούμε τι έκανε ο ΣΥΡΙΖΑ. Είχε θετικά και αρνητικά; Βεβαίως, είχε θετικά και αρνητικά το νομοσχέδιο.

Ο ΣΥΡΙΖΑ τι έκανε τελευταία; Πίστεψε κάτι πολύ απλό. Με το εκλογικό σύστημα της δήθεν απλής αναλογικής, με τον πολυκερματισμό που έκανε και επειδή ήξερε ότι δεν έχει δυνάμεις στην τοπική αυτοδιοίκηση, τι σκέφτηκε πολύ απλά; Όπως έλεγε ο Βουτσάς, να «τρουπώσουμε» στην εξουσία των δήμων. Και πραγματικά, προσπάθησαν μέσα από αυτή τη διαδικασία να διασπάσουν ένα σύστημα. Δηλαδή, είχαμε έναν δήμαρχο με επτά συμβούλους. Τα ξέρετε. Μεγάλο πρόβλημα; Πολύ μεγάλο πρόβλημα.

Είχε θετικά ο νόμος αυτός; Βεβαίως. Να σας πω ένα θετικό το οποίο σήμερα η Κυβέρνηση δεν σέβεται: Ότι έδωσε τη δυνατότητα στις τοπικές κοινωνίες, στις μικρές κοινότητες, με τα ανεξάρτητα ψηφοδέλτια, να μπορεί να μπει μέσα ένας κόσμος να εργαστεί προς όφελος των κοινωνιών τους. Αυτή είναι η αλήθεια.

Τι έρχεται τώρα και κάνει η Νέα Δημοκρατία; Λέει 43%, όχι 50%+1, γιατί; Ποια είναι η σκέψη και της πλειοψηφίας της ΚΕΔΚΕ; Ότι έτσι θα διατηρήσει σε ένα μεγάλο ποσοστό τις δυνάμεις στις επόμενες εκλογές. Τα ίδια που έπαθε ο ΣΥΡΙΖΑ μπορεί να τα πάθει και η Νέα Δημοκρατία. Γιατί; Διότι δεν συμπεριφέρεστε με βάση αρχές. Αυτό είναι το πρόβλημα. Το πρόβλημα είναι και στις δύο περιπτώσεις πώς θα βρεθούμε κοντά στην εξουσία, ενώ η τοπική αυτοδιοίκηση πρέπει να είναι πώς θα βρεθεί ο πολίτης κοντά στην εξουσία.

Είναι χαρακτηριστικό σας σε όλες τις κινήσεις. Είναι τα πρόσωπα, ο τρόπος που σηματοδοτείτε όλοι αυτές τις διευρύνσεις ή οτιδήποτε άλλο, με πιο χαρακτηριστικό το τελευταίο. Αναρωτιέμαι: Οι πολιτικοί είναι τόσο κυνικοί, όπου τα κόμματα υποδέχονται ανθρώπους οι οποίοι απέλυσαν κόσμο. Ήταν στην χειρότερη κυβέρνηση Σαμαρά-Βενιζέλου, που ήταν το πιο αρνητικό σημείο! Ήταν αυτοί οι οποίοι απέλυσαν τον κόσμο, οι οποίοι ήσασταν με τις ομάδες αυτές με τις οποίες στηρίξατε αυτούς τους ανθρώπους τους οποίους απέλυσε ένας Υπουργός και σήμερα, τον αποδέχεστε, τον φέρνετε μαζί σας, τον βλέπει ο Αρχηγός σας; Πόση κυνικότητα μπορεί να υπάρχει σε αυτή την πολιτική για την εξουσία; Τα συνδέω τα προηγούμενα. Πόση; Αναρωτιέμαι. Δηλαδή, είχατε «καραμανλικούς», τώρα πήρατε και «σαμαρικούς»! Τι κόμμα είστε; Τι κυνικότητα υπάρχει στην πολιτική;

Βέβαια, θα γελάει η Νέα Δημοκρατία! Βλέπω τον Υπουργό τώρα και θυμήθηκα το εξής. Ο Υπουργός ήταν στην ίδια περιφέρεια με έναν Βουλευτή ο οποίος έφυγε από το κόμμα μας, γιατί δεν ήθελε τα μνημόνια. Πήγαινε έξω από τη Βουλή με σημαίες και τέτοια για να πέσουν τα μνημόνια και πήγε στη Νέα Δημοκρατία μετά για να βγάλει τη χώρα από το πρόβλημα μέσα από τα μνημόνια.

Αυτή είναι η κυνικότητα της πολιτικής, κυρίες και κύριοι συνάδελφοι, η οποία ουσιαστικά σας βοηθάει τώρα, αλλά δεν δημιουργεί προϋποθέσεις για να μπορέσει να λειτουργήσει με κανόνες και ηθική η πολιτική. Αυτή είναι η διαφορά μας σήμερα με το ΠΑΣΟΚ, με την παράταξη, με τη σοσιαλδημοκρατία, με αυτό που πιστεύουμε όλοι εμείς, ότι μπορούμε να ζήσουμε και χωρίς εξουσία, ότι έχουμε το ηθικό πλεονέκτημα να ζούμε χωρίς να χρειάζεται οπωσδήποτε να πάμε σε κάποιο άλλο κόμμα. Το να μεταφέρεις τα ιμάτιά σου για την εξουσία και μόνο, είτε στην τοπική αυτοδιοίκηση είτε οπουδήποτε αλλού, δεν είναι πολιτική. Είναι μεροκάματο, μικρό ή μεγάλο.

Άρα, κύριε Υπουργέ, νομίζω ότι οι τοπικές κοινότητες ήταν κάτι πολύ σημαντικό και θετικό, που βοήθησε πάρα πολύ τον κόσμο, τους νέους ανθρώπους και βλέπετε ότι σας το είπαν και από τις τοπικές κοινότητες. Παραδείγματος χάριν, στη Θηρασιά -να, είναι εδώ ο Γιάννης Βρούτσης- μπορεί να υπάρχει ένας τοπικός σύμβουλος. Για ποιον λόγο; Τι πρόβλημα δημιουργεί;

Και ολοκληρώνω με την τροπολογία για τη Χρυσή Αυγή. Βίωσα το 2009 τη Χρυσή Αυγή με τις αθλιότητές τους στη Βουλή, τις τζάμπα μαγκιές τους, τους τσαμπουκάδες τους, όλα αυτά και χαίρομαι σήμερα για την πρωτοβουλία αυτή.

Πρέπει, όμως, σε κάθε περίπτωση, αγαπητοί συνάδελφοι, εμείς να απομονώνουμε ανθρώπους που έχουν τις ίδιες συμπεριφορές -και δεν ταυτίζω κανέναν- με αυτούς που έδιωξε ο λαός μέσα από τη Βουλή. Άρα, αν πρέπει κάτι σήμερα να πούμε, είναι ότι όχι ξανά, πάλι Χρυσή Αυγή, όχι πρακτικές μέσα στο Κοινοβούλιο, εκτός Κοινοβουλίου που θυμίζουν Χρυσή Αυγή, που θυμίζουν όλα αυτά που θέλουμε να ξεχάσουμε.

Σας ευχαριστώ πάρα πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Πρόεδρο.

Θα δώσουμε τώρα τον λόγο στον Κοινοβουλευτικό Εκπρόσωπο του ΣΥΡΙΖΑ, τον κ. Ραγκούση. Μετά τον κ. Ραγκούση θα ακολουθήσουν ο κ. Χειμάρας, η κ. Αυγέρη, ο κ. Μπαρτζώκας.

Ορίστε, κύριε Ραγκούση, έχετε τον λόγο.

**ΙΩΑΝΝΗΣ ΡΑΓΚΟΥΣΗΣ:** Σας ευχαριστώ, κύριε Πρόεδρε.

Θα ξεκινήσω, κατ’ αρχάς, με τη διατύπωση δύο αξιωμάτων, θα μπορούσε να πει κάποιος. Πρώτον, η συζήτηση για την τοπική αυτοδιοίκηση πάντοτε είναι στην πραγματικότητα -και αυτό δεν πρέπει να το ξεχνούμε- μια συζήτηση για τη δημοκρατία. Η αυτοδιοίκηση είναι, όπως έχει καθιερωθεί να λέγεται -και σωστά- ένα από τα βάθρα της δημοκρατίας.

Δεύτερον, για να παραφράσω και ένα γνωστό λαϊκό ρητό, που ισχύει και στη συγκεκριμένη περίπτωση του παρόντος νομοσχεδίου, πες μου τον εκλογικό σου νόμο, να σου πω ποιος είσαι.

Λίγο πριν ξεκινήσω, θα ήθελα να πω κάτι το οποίο θεωρώ ως μείζον σε σχέση με αυτό το νομοσχέδιο και στο οποίο θα αναφερθώ εκτενώς.

Δεν μπορώ να προσπεράσω, κύριε Βορίδη και αγαπητές και αγαπητοί συνάδελφοι κυρίως της Νέας Δημοκρατίας, τις αναφορές που κάνετε γενικά στο θέμα «απλή αναλογική». Είναι ίδιον του λαϊκισμού και εκδηλώνεται πολλές φορές ο λαϊκισμός μέσα από αυτό που λέμε και «επαρχιωτισμό». Και στην περίπτωση της απλής αναλογικής αυτού του τύπου ο επαρχιωτισμός νομίζω ότι παίρνει ακραία χαρακτηριστικά.

Τι εννοώ; Πρώτον, η απλή αναλογική είναι συνυφασμένη με την αρχή και την αξία της δικαιοσύνης. Πρέπει να μην ξεχνάει ο πολίτης που μας ακούει -άντρας ή γυναίκα, νέος ή όχι- ότι, καταφερόμενος ουσιαστικά κάποιος εναντίον της απλής αναλογικής, ότι καταφέρεται ουσιαστικά εναντίον ενός δίκαιου εκλογικού συστήματος. Μπορεί να μην το θέλει κάποιος, μπορεί να μην το προτιμά, αλλά έχει ενσωματωμένη η απλή αναλογική την αρχή και την αξία της δικαιοσύνης.

Δεύτερον, δεν μπορεί να μιλάτε έτσι για την απλή αναλογική, υποτιμώντας στην πραγματικότητα τη νοημοσύνη των πολιτών και όλων, όταν μεγάλες δυνάμεις, οικονομικές δυνάμεις, παραγωγικές δυνάμεις, κύριε Βορίδη, σε όλο τον κόσμο, που είναι σε πολλούς τομείς της οικονομικής και της πολιτικής τους ζωής παράδειγμα προς μίμηση. Η Ολλανδία είναι μια ανεπτυγμένη, ακμάζουσα περίπτωση; Είναι. Το Ισραήλ με όλες τις ιδιαιτερότητες είναι; Είναι. Η Κύπρος είναι; Είναι. Τι εκλογικά συστήματα έχουν αυτές οι χώρες, κύριε Βορίδη, ξέρετε; Μάθετε. Απλή, απλούστατη αναλογική. Μην μιλάτε, λοιπόν, για την απλή αναλογική σαν να είναι κάτι το οποίο διαρκώς το φορτίζετε με τον πιο αρνητικό τρόπο. Σταθείτε υπεύθυνα, πείτε τις απόψεις σας, τα επιχειρήματά σας, πείτε γιατί δεν τη θέλετε, αλλά μην μιλάτε με αυτόν τον επαρχιώτικο τρόπο.

Τρίτον, η Ελλάδα από το 1974 και μετά -δεν αναφέρομαι πίσω από τη Μεταπολίτευση, μετά από τη Μεταπολίτευση- ένα βασικό εκλογικό σύστημα έχει, με εξαίρεση ένα πολύ μικρό διάλειμμα. Ποιο ήταν το εκλογικό σύστημα της Ελλάδας; Η ενισχυμένη αναλογική. Κύριε Βορίδη, η Ελλάδα χρεοκόπησε, το κόμμα σας -για να ακριβολογώ- χρεοκόπησε τη χώρα, αλλά και όλη η διαδρομή της χώρας προς τη χρεοκοπία δεν έγινε με απλή αναλογική, με συστήματα ενισχυμένης αναλογικής που ισχύουν από το 1974 πορεύτηκε η Ελλάδα.

Τώρα θέλω να αναφερθώ σε κάτι το οποίο, κατά τη γνώμη μου, είναι το μείζον αναφορικά με αυτό το νομοσχέδιο, παρακαλώντας σας κάποια στιγμή να σταματήσετε να συγκρίνετε μήλα με πορτοκάλια και προσπαθώντας να βάλουμε τα πράγματα στη σωστή τους διάσταση. Ποια είναι η μείζονα αλλαγή αυτού του νομοσχεδίου; Τι είναι αυτό το οποίο αλλάζετε; Μήπως αλλάζετε και καταργείτε την απλή αναλογική με το 43%; Απάντηση: Όχι βέβαια, σε καμμία περίπτωση, δεν αλλάζετε την απλή αναλογική με το 43%. Και λέω, κύριε Βορίδη, και το υπογραμμίζω: Έχετε δολίως και εντελώς παραμορφώσει τη δημόσια συζήτηση σχετικά με αυτό το νομοσχέδιο, έχετε δολίως παραμορφώσει τον κοινοβουλευτικό διάλογο σε σχέση με αυτό το νομοσχέδιο, γιατί αυτό το οποίο αλλάζετε δεν είναι η απλή αναλογική με το 43%.

Για να δούμε τι αλλάζετε, ας δούμε τι ισχύει σήμερα. Κατ’ αρχάς ισχύει ο βασικός κανόνας της δημοκρατίας, ο βασικός κανόνας της δημοκρατίας που θέλει την πλειοψηφία να αποφασίζει και τη μειοψηφία με τον σεβασμό των δικαιωμάτων της να αποδέχεται την απόφαση που κάθε φορά παίρνει η πλειοψηφία. Αυτός είναι ο βασικός, ο στοιχειώδης κανόνας της δημοκρατίας. Πρώτον, λοιπόν, αυτό που ισχύει είναι ο βασικός κανόνας της δημοκρατίας με βάση τον οποίο η πλειοψηφία προχωράει τα πράγματα.

Δεύτερον, τι άλλο ισχύει; Ισχύει ότι μετά από τον «ΚΑΛΛΙΚΡΑΤΗ», αλλά και μετά από τον «ΚΛΕΙΣΘΕΝΗ», ο δήμαρχος κι ο περιφερειάρχης, όπως παραδοσιακά συνέβαινε από το 1974 και μετά, κατά τη διάρκεια όλης της μεταβολής με εξαίρεση το διάλειμμα που ξεκίνησε το 2006, εκλέγεται όχι με απλή αναλογική. Δεν εκλέγεται ο δήμαρχος και ο περιφερειάρχης με απλή αναλογική, ούτε μετά από τον «ΚΑΛΛΙΚΡΑΤΗ» ούτε μετά από τον «ΚΑΛΛΙΚΡΑΤΗ», αλλά εκλέγονται, και ο ένας και ο άλλος, και η μία και η άλλη, με βάση το δημοκρατικό 50%+1, συν μία ψήφο, είτε στον πρώτο είτε στο δεύτερο γύρο. Τι είναι το 50%+1; Είναι ένα πλειοψηφικό εκλογικό σύστημα, και όχι αναλογικό προφανώς, είναι αυτό που λέμε ένα πλειοψηφικό εκλογικό σύστημα και κατά βάση το πλέον δημοκρατικό μετά βεβαίως από την απλή αναλογική.

Επομένως, αυτό που αλλάζετε με αυτό το νομοσχέδιο δεν είναι την απλή αναλογική με το 43%. Αλλάζετε το πλειοψηφικό δημοκρατικό 50%+1, για την εκλογή του δημάρχου και του περιφερειάρχη, με το 43% το μειοψηφικό. Αυτή είναι η μείζονα αλλαγή που κάνετε, κύριε Βορίδη, με το νομοσχέδιο αυτό. Κάνετε κι άλλες, θα αναφερθώ μετά, αλλά αυτή είναι η μείζονα αλλαγή. Δηλαδή, αλλάζετε ένα πλειοψηφικό εκλογικό σύστημα με ένα μειοψηφικό εκλογικό σύστημα. Στην πραγματικότητα, δηλαδή, τι κάνετε πάρα πολύ απλά, αλλά και πάρα πολύ συγκεκριμένα; Ποια είναι η μείζονα αλλαγή του νομοσχεδίου Μητσοτάκη-Βορίδη; Είναι το γεγονός ότι αφαιρείτε τη δύναμη, αφαιρείτε τον λόγο, αφαιρείτε την εξουσία από την πλειοψηφία, από τους πολλούς του κάθε δήμου, κάθε περιφέρειας και πού τη δίνετε; Στους λίγους, στη μειοψηφία, δίνετε τον λόγο, δίνετε τη δύναμη, δίνετε την εξουσία τη δημοτική, την αυτοδιοικητική, της περιφέρειας και του δήμου στους λίγους, στις μειοψηφίες, ενώ την έπαιρναν και την κατείχαν και στη διάρκεια της Μεταπολίτευσης, με εξαίρεση το διάλειμμα του 2006 και μετά, λίγα χρόνια, και μετά από τον «ΚΑΛΛΙΚΡΑΤΗ» και μετά από τον «ΚΛΕΙΣΘΕΝΗ» την είχαν αυτή τη δύναμη και αυτήν την εξουσία οι πλειοψηφίες. Δεν υπήρχε πιο ακραία αντιδημοκρατική, πιο ακραία καλπονοθευτική επιλογή να μπορούσατε να κάνετε από αυτό που κάνετε με αυτό το νομοσχέδιο. Κι έχετε παραποιήσει εντελώς τον κοινοβουλευτικό διάλογο για τη δημόσια συζήτηση, προσπαθώντας να συγκρίνετε και να συμπλέξετε δύο ανόμοια πράγματα, το πώς εκλέγεται ο δήμαρχος και ο περιφερειάρχης με το πώς αναδεικνύονται οι συσχετισμοί μέσα στα δημοτικά και στα περιφερειακά συμβούλια. Αυτά είναι δύο άλλα πράγματα μεταξύ τους, ανεξάρτητα.

Έρχεστε, λοιπόν, στο ελληνικό Κοινοβούλιο το 2021, με επικεφαλής τον κ. Μητσοτάκη, και αλλάζετε τον βασικό κανόνα της δημοκρατίας, δίνετε τη δύναμη στους λίγους και την αφαιρείτε από τους πολλούς σε κάθε δήμο και σε κάθε περιφέρεια. Γιατί το κάνετε αυτό; Προφανώς, διότι είσαστε μια Κυβέρνηση, όπως θα εξηγήσω -το είπαν και πολλοί συνάδελφοι, το είπε κι ο εισηγητής μας ο κ. Χατζηγιαννάκης- των «κολλητών» και όχι μια Κυβέρνηση αρχών, κύριε Βορίδη. Το κάνετε στην πραγματικότητα για τον εξής λόγο. Στις τελευταίες δημοτικές και περιφερειακές εκλογές, όπως είναι πανελληνίως πασίγνωστο, καταφέρατε, στο κλίμα της εποχής εκείνης, να πετύχετε την εκλογή στις περισσότερες περιπτώσεις και των δήμων και των περιφερειών, δημάρχων και περιφερειαρχών, μέσα σε ένα κλίμα, σε ένα ρεύμα που είχε δημιουργηθεί, αυτό το γνωστό αντι-ΣΥΡΙΖΑ κλίμα που είχε δημιουργηθεί εκείνη την εποχή. Οι περισσότεροι από αυτούς, όχι όλοι -γιατί υπάρχουν και εξαιρέσεις, δεν σημαίνει ότι επειδή στηρίχτηκαν από τη Νέα Δημοκρατία ή επειδή ανήκουν στη Νέα Δημοκρατία δεν υπάρχουν αυτή τη στιγμή στη χώρα καλοί δήμαρχοι και καλοί περιφερειάρχες- στη συντριπτική τους πλειοψηφία αυτοί που αναδείχθηκαν ως δήμαρχοι και ως περιφερειάρχες με τη δική σας στήριξη, κύριε Βορίδη, στις τελευταίες εκλογές καταρρέουν. Το λέω μετά λόγου γνώσεως και με βιωματική εμπειρία. Ξέρω πολλές περιπτώσεις περιφερειαρχών, ξέρω πολλές περιπτώσεις δημάρχων και με βάση την εμπειρία που κουβαλάω ως πρώην Υπουργός Εσωτερικών, αλλά κυρίως ως πρώην δήμαρχος, όχι απλώς καταρρέουν, αλλά δε θα βρουν ούτε τη δυνατότητα να συγκροτήσουν σοβαρό ψηφοδέλτιο, αν δοκιμάσουν να ξανακατέβουν στις επόμενες εκλογές. Ποια είναι, λοιπόν, η ιδέα και γιατί τα κάνετε όλα αυτά εσείς; Διότι πάτε με το σκεπτικό «Την επόμενη φορά να τους διασώσουμε με το 43%». Δεν θα διασωθούν και πάλι. Θα σας το εξηγήσω γιατί. Δεν θα καταφέρετε τίποτα. Αλλά η λογική σας είναι αυτή. Είναι οι κολλητοί μας, οι δήμαρχοι κι οι περιφερειάρχες, που καταρρέουν, να παραβιάσουμε το βασικό κανόνα της δημοκρατίας, να παραβιάσουμε τη βασική παράδοση της αυτοδιοίκησης που θέλει οι πλειοψηφίες να αποφασίζουν και όχι οι μειοψηφίες, για να τους δώσουμε μία ύστατη ευκαιρία να μείνουν στο θώκο τον οποίο κατέχουν.

Βεβαίως, θα καταφέρετε μια τρύπα στο νερό, κύριε Βορίδη. Θα καταφέρετε μια τρύπα στο νερό, γιατί κατ’ αρχάς εσείς αν καταφέρνατε να πετύχετε στον στόχο σας ήδη θα είχαμε στη χώρα, με βάση τους εκλογικούς νόμους, τις κυβερνήσεις που είχαν πρωτοφτιάξει και «είχαν κόψει κι είχαν ράψει» εκλογικούς νόμους στα μέτρα τους. Τις κοινωνίες κανένας εκλογικός νόμος δεν τις σταματάει και ειδικά στη συγκεκριμένη περίπτωση -το έχω ξαναπεί νομίζω- κάθε εκλογικός νόμος, πόσω μάλλον και αυτός, έχει αυτό που λέμε τη μηχανική του, έχει τις συνεπαγωγές του. Τι θα συμβεί, λοιπόν, τώρα, πάρα πολύ απλά; Σε κάθε δήμο και σε κάθε περιφέρεια που οι κοινωνίες, οι τοπικές κοινωνίες, τα τοπικά στελέχη, η κοινωνία των πολιτών βλέπει ότι υπάρχει ένας απαράδεκτος δήμαρχος που πρέπει να αλλάξει, ένας απαράδεκτος περιφερειάρχης που πρέπει να αλλάξει, τον εξωθείτε –αυτή είναι η συνεπαγωγή του του εκλογικού νόμου του 43% που φέρνετε- να συγκροτήσει την ευρύτερη προοδευτική και δημοκρατική συσπείρωση που θέλει και πρέπει να συγκροτήσει για να ηττηθεί ο δήμαρχος ή ο περιφερειάρχης που πρέπει να ηττηθεί από τον πρώτο γύρο. Και αυτό θα γίνει. Θα σπρώξετε όλες τις πολιτικές δυνάμεις του προοδευτικού τόξου σε συνεργασίες, που πιθανότατα ή δεν θα γίνονταν ποτέ ή θα έμπαιναν στη λογική του δεύτερου γύρου. Τώρα θα εξωθήσετε εκεί τα πράγματα.

Προσέξτε αυτό που λέω, κύριε Βορίδη, μη βιάζεστε. Δε σημαίνει ότι έχετε το δικαίωμα να βιάζετε τη δημοκρατία, τους δημοκρατικούς κανόνες. Σας εξηγώ, γιατί κι αυτό που κάνετε το μόνο που θα αφήσει στο τέλος είναι αυτήν την παραβίαση των βασικών αρχών με βάση τις οποίες πορεύτηκε η χώρα μας, η πατρίδα μας και η αυτοδιοίκηση δεκαετίες.

Και θα το πω και στη συνέχεια. Μη δοκιμάσετε να συνδέσετε το 43% των αυτοδιοικητικών εκλογών με το 43% των βουλευτικών εκλογών. Μη δοκιμάσετε και λέω «μη δοκιμάσετε» με την εξής έννοια, κύριε Βορίδη: Για τον απλούστατο λόγο ότι στις βουλευτικές εκλογές, αν θέλετε -το ξέρετε, αλλά αν δεν ξέρετε, να το πούμε εκτός χρόνου, να σας το εξηγήσω- δεν υπάρχει ούτε η παράδοση, αλλά ούτε και η δυνατότητα των δύο γύρων, ενώ στην αυτοδιοίκηση υπάρχουν οι δύο γύροι, υπάρχει το 50% +1 που είτε το διεκδικεί στον πρώτο γύρο είτε το διεκδικεί στον δεύτερο γύρο. Άρα, υπάρχει η δυνατότητα έστω αυτό το πλειοψηφικό σύστημα στον δεύτερο γύρο να δώσει το δικαίωμα στους πολλούς να αποφασίσουν.

Έχουν αναφερθεί ένα σωρό αριθμητικά παραδείγματα. Τώρα τα θυμήθηκα. Δεν χρειάζεται να κουράζεται κάποιος με αριθμητικά παραδείγματα. Πάτε και δίνετε την εξουσία τη δημοτική και την περιφερειακή σε κάποιον που θα πάρει 43%, ενώ αν πήγαινε στον δεύτερο γύρο, θα μπορούσε να σχηματιστεί μια πλειοψηφία του 57%. Κι εσείς λέτε: «Όχι, δεν θα κυβερνήσει το δήμο ή την περιφέρεια το 58%. Θα το κρατήσει το 43%.».

Διαλύετε τη δημοκρατία με αυτό το σκεπτικό, κύριε Βορίδη, και το χρεώνεστε και εσείς προσωπικά και ο κ. Μητσοτάκης αυτό το νομοσχέδιο και βεβαίως όλοι οι συνάδελφοι που θα το ψηφίσουν.

Και να πω και κάποιους ακόμη. Εγώ δεν μπορώ να το αφήσω αυτό ούτε να το προσπεράσω. Θα είναι στίγμα. Θα είναι στίγμα πολιτικό και ιστορικό στίγμα για όσους δημάρχους και περιφερειάρχες στηρίζουν αυτό το ακραία αντιδημοκρατικό και ακραία καλπονοθευτικό νομοσχέδιο του 43%. Δεν έχουν κανένα δικαίωμα στο όνομα καμμιάς ιδιοτέλειας και καμμιάς προσωπικής και ατομικής υστεροβουλίας, όποιος από αυτούς θέλει να επανεκλεγεί, να δοκιμάσει να πάρει την πλειοψηφία στον δήμο του και στην περιφέρειά του. Δεν μπορεί η αυτοδιοίκηση που είναι βάθρο της δημοκρατίας, που είναι ταυτισμένη με τη δημοκρατία, να υποστηρίζει εκλογικά καλπονοθευτικά συστήματα τα οποία αφαιρούν το δικαίωμα από την πλειοψηφία να πάρει τις αποφάσεις.

Δεν κάνετε, όμως, μόνο αυτό. Αυτή ήταν η μείζονα αλλαγή. Πολύ σύντομα και τρεις αναφορές σε τρεις όχι αμελητέες αλλαγές που κάνετε.

Πρώτον, καθιερώνετε την πενταετή θητεία στη λογική την προηγούμενη που είπα. Να τους δώσουμε το δικαίωμα του 43%, μπας και μείνουν και να τους δώσουμε και ένα χρόνο μπόνους.

Κύριε Βορίδη, η πενταετία θεσμοθετήθηκε για πρώτη φορά με τον «ΚΑΛΛΙΚΡΑΤΗ». Όμως, δεν ήταν αυτή πενταετία. Σας ενημερώνω ότι η λογική της πενταετίας με τον «ΚΑΛΛΙΚΡΑΤΗ» ήταν να γλιτώνει η χώρα μια εκλογική αναμέτρηση. Ήταν η πενταετία που προέκυπτε από την πρωτογενή επιλογή να γίνονται οι δημοτικές με τις ευρωεκλογές, οι αυτοδιοικητικές με τις ευρωεκλογές. Και επειδή έχουμε πενταετή ανανέωση του Ευρωκοινοβουλίου, έπρεπε αναγκαστικά, άμα θέλαμε να ταυτίζονται αυτές οι εκλογές, για να γλιτώνει μια εκλογική αναμέτρηση και μία προεκλογική περίοδο η χώρα, να πάει στην πενταετία η αυτοδιοίκηση. Από την ώρα που έφυγε η συσχέτιση -και δεν την επαναφέρετε- των δημοτικών και των περιφερειακών εκλογών, η πενταετία το μόνο που εξυπηρετεί είναι αυτό που είπαμε προηγουμένως, το οποίο κι αυτό, όμως, θα λειτουργήσει ανάποδα, γιατί και αυτό παράγει συνεπαγωγές, γιατί κι αυτό θα στείλει τώρα στη βάση κάθε δήμου και κάθε περιφέρειας το μήνυμα ότι πρέπει τώρα να συσπειρωθούμε, να κερδίσουμε, διότι αν δεν συσπειρωθούμε από τον πρώτο γύρο, αν δεν φτιάξουμε αυτό το ευρύ προοδευτικό και δημοκρατικό μέτωπο, όχι μόνο θα μας εκλεγεί ο τάδε ή η τάδε με το 43%, αλλά θα μας μείνει και ένα χρόνο παραπάνω.

Δεύτερον -τρίτο στη σειρά, δεύτερο από αυτά της δεύτερης ενότητας-, είναι δυνατόν να καθιερώνετε στην αυτοδιοίκηση το 3% ως όριο για την είσοδο στα δημοτικά και στα περιφερειακά συμβούλια; Σας παρακαλώ!

Εδώ ειλικρινά, παρακαλώ θερμά, κύριε Βορίδη. Είσαστε Υπουργός Εσωτερικών της χώρας. Δεν μπορεί να σας κάνουν κριτική οι Βουλευτές για το 3% που βάζετε ως κατώφλι και εσείς να κάνετε την αναφορά στο 3% των βουλευτικών εκλογών, όταν είναι πασίγνωστο πού οφείλεται το 3% στις βουλευτικές εκλογές και όταν είναι, επίσης, πασίγνωστο ότι δεν μπορεί καμμία τέτοια λογική να επικρατήσει στην αυτοδιοίκηση για τον απλούστατο λόγο ότι έχουμε σε πάρα πολλές περιοχές της χώρας και με βάση το χωροταξικό –που ό,τι και να λέγεται από διάφορους, που νομίζουν ότι ο εξυπνακισμός είναι πολιτική- δεν έχει αλλάξει.

Δεν θέλω να κάνω ειδικότερη αναφορά πάνω σε αυτό. Θέλω να πω, όμως, ότι το 3% «σκοτώνει» ανθρώπους, «σκοτώνει» ομάδες, «σκοτώνει» πολίτες, «σκοτώνει» τη δυνατότητά τους να υπάρξουν, να εκφραστούν. Γιατί απαγορεύετε και αποτρέπετε αύριο το πρωί να συσταθεί στο Δήμο της Αθήνας μια δημοτική κίνηση με μοναδικό θέμα την προστασία των αδέσποτων ζώων; Δεν θα θελήσει να κυβερνήσει. Θα θελήσει να μπει στο δημοτικό συμβούλιο με μονοθεματική ατζέντα την προστασία των αδέσποτων ζώων. Γιατί τους αφαιρείτε το δικαίωμα να διεκδικήσουν το 3% και να μπουν στο δημοτικό συμβούλιο; Γιατί αφαιρείτε το δικαίωμα από μια άλλη ομάδα πολιτών που θέλει να φτιάξει μια μονοθεματική κίνηση κατά της κακοποίησης των γυναικών, κύριε Βορίδη; Δεν θέλει ούτε να γίνει δήμαρχος ο επικεφαλής ούτε περιφερειάρχης. Θέλουν, όμως, να είναι εκεί, για να παλεύουν γι’ αυτό το θέμα. Γιατί τους το απαγορεύετε αυτό το πράγμα; Για ποιο λόγο; Γιατί δεν αφήνετε όλα τα λουλούδια να ανθίσουν; Για αυτοδιοίκηση μιλάμε, για τοπικές κοινωνίες μιλάμε, για πολίτες που θέλουμε να τους δώσουμε τη διέξοδο, τη συμμετοχή στη δημοκρατία. Τους λέτε: «Όχι, δεν θα σας αφήσουμε εμείς, 3%».

**ΠΡΟΕΔΡΕΥΩΝ (Γεώργιος Λαμπρούλης):** Κύριε Ραγκούση, ήδη να ξέρετε ότι αξιοποιείτε και το χρόνο της τριτολογίας σας.

**ΙΩΑΝΝΗΣ ΡΑΓΚΟΥΣΗΣ:** Εντάξει, τελειώνω. Προηγουμένως, είχαμε ομιλίες δώδεκα λεπτών. Σας παρακαλώ.

**ΠΡΟΕΔΡΕΥΩΝ (Γεώργιος Λαμπρούλης):** Εγώ οφείλω να σας ενημερώσω. Από εκεί και πέρα, αν θέλετε να μιλήσετε μία ώρα, μιλήστε μία ώρα.

**ΙΩΑΝΝΗΣ ΡΑΓΚΟΥΣΗΣ:** Εντάξει, σας λέω, τελειώνω. Έχω κατανόηση και σας λέω «τελειώνω».

Ήθελα, λοιπόν, να πω ένα επιπλέον. Το 43%, σας είπα κατ’ αρχάς ότι είναι νόθα κουβέντα ότι αλλάζει την απλή αναλογική. Δεν αλλάζει την απλή αναλογική. Αλλάζει το 51%. Αλλά το 43% δεν είναι έτσι σκέτο. Είναι σε συνδυασμό με τα τρία πέμπτα (3/5).

Και θα σας συμβούλευα, επίσης, κύριε Βορίδη, μη σκίσετε σε κανένα στοίχημα το πτυχίο σας. Σε τμήμα του Συμβουλίου της Επικρατείας, πριν κριθεί συνταγματική η ρύθμιση του 42%, είχε κριθεί αντισυνταγματική η ρύθμιση του 42%. Και πείτε μου μία κυβέρνηση, μία κυβέρνηση στον τόπο που μπήκε μέσα σε αυτό το Κοινοβούλιο με 43% και είχε 180 Βουλευτές. Υπήρξε ποτέ στην ιστορία την πολιτική της χώρας μας, κύριε Βορίδη, κυβέρνηση που με 43% μπήκε στη Βουλή με 180 Βουλευτές; Αυτό κάνετε τώρα στην αυτοδιοίκηση. Αυτή είναι αναλογία με βάση την οποία νομοθετείτε, με βάση την οποία σχεδιάζετε, με βάση την οποία οργανώνετε. Να υπάρχουν τοπικές κυβερνήσεις, δήμαρχοι και περιφερειάρχες που είναι σαν να μπαίνει στη Βουλή κάποιος με 43% και 180 Βουλευτές.

Τελειώνω, λοιπόν, με μία κουβέντα. Στην πραγματικότητα δεν πρόκειται για νομοθετική πρωτοβουλία αυτό που εισηγείστε. Πρόκειται για νομοθετική ταλαιπωρία, κύριε Βορίδη, νομοθετική ταλαιπωρία για τους θεσμούς και -το χειρότερο από όλα- νομοθετική ταλαιπωρία για την ίδια τη δημοκρατία. Και αυτό θα είναι ένα βαρύ στίγμα για την Κυβέρνηση Μητσοτάκη, από το οποίο δεν θα μπορέσει να φύγει, διότι δεν υπάρχει επίσης καμμιά αμφιβολία ότι δεν πρόκειται να μακροημερεύσει ένα τέτοιο εκλογικό σύστημα από καμμία κυβέρνηση που θα διαδεχθεί την Κυβέρνηση Μητσοτάκη και σέβεται όχι τις αρχές της Αριστεράς, όχι τις αρχές της προοδευτικής παράταξης, αλλά τους βασικούς κανόνες λειτουργίας του δημοκρατικού πολιτεύματος.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριε Πρόεδρε, θα ήθελα το λόγο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, θέλετε το λόγο για ένα-δυο λεπτά; Εντάξει. Έχετε τον λόγο για δύο λεπτά.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ενδεχομένως, κύριε Πρόεδρε, θα χρειαστώ κάποια από τις παρεμβάσεις μου, όχι όλες, αλλά κάποια από τις παρεμβάσεις μου.

**ΠΡΟΕΔΡΕΥΩΝ (Γεώργιος Λαμπρούλης):** Θα μιλήσετε από το Βήμα; Καλώς.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κοιτάξτε, κυρίως θα μιλήσω προς το τέλος της συνεδρίασης. Επομένως, αυτό θα είναι μια μικρή παρέμβαση, γιατί μου προξένησε ιδιαίτερη εντύπωση η παρέμβαση του Κοινοβουλευτικού Εκπροσώπου του ΣΥΡΙΖΑ, του κ. Ραγκούση.

Κοιτάξτε, προς τη στιγμή, μπερδεύτηκα. Νόμισα ότι σήμερα έχουμε ένα εκλογικό σύστημα στους δήμους, το οποίο κανονικά εκλέγει δήμαρχο με 50% συν 1%.

Στους δήμους, αν θυμάμαι καλά και στους Οργανισμούς Τοπικής Αυτοδιοίκησης έχουμε πλειοψηφικό δύο γύρων. Σωστά; Αυτό είναι ένα τελείως διαφορετικό σύστημα. Το πλειοψηφικό δύο γύρων μπορεί να το εφαρμόσει κάποιος, ζητώντας αυτό που αξιώνετε εσείς και νομίζω ότι είναι και η θέση του ΚΙΝΑΛ τώρα. Ή, μάλλον, εσείς δεν το αξιώνετε, γι’ αυτό αυτή η συζήτηση εσάς δεν σας πολυαφορά, υπό την έννοια ότι εσείς είστε στην απλή αναλογική και επομένως, αυτό είναι μία άλλη κουβέντα. Εσείς δεν λέτε αυτό, γιατί εδώ έχετε αποσυνδέσει δύο πράγματα, τα οποία, κακά τα ψέματα, είναι συνδεδεμένα. Γιατί, το ποιος θα εκλεγεί δήμαρχος και το ποια παράταξη θα νικήσει, επειδή συνδέεται με το ποιες έδρες θα πάρει αυτή η παράταξη στο δημοτικό και περιφερειακό συμβούλιο, επομένως, αυτό είναι μία συζήτηση. Είναι μία εκλογή. Δεν έχουμε μία ξεχωριστή κάλπη που βάζουμε τον δήμαρχο, μία ξεχωριστή κάλπη που βάζουμε τις δημοτικές παρατάξεις και μία ξεχωριστή κάλπη -που είχατε κάνει εσείς- όπου βάζουμε τα τοπικά. Έχουμε μία εκλογή. Από το αποτέλεσμα αυτής της εκλογής κρίνονται όλα. Κρίνεται ο δήμαρχος, πράγματι, που ο νόμος τον έχει ως αυτοτελές, μονοπρόσωπο, διοικητικό όργανο –αληθές- κρίνεται, όμως, και ο συσχετισμός των εδρών στα δημοτικά και περιφερειακά συμβούλια.

Αυτά κρίνονται σε μία εκλογή. Το σύστημα, λοιπόν, το οποίο υπάρχει –για να τα ξανακαταλάβουμε, γιατί έτσι όπως τα «σπάσατε» νομίζει κάποιος ότι είναι διαφορετικά πράγματα- λέει το εξής: Είναι εκλογή σε δύο γύρους. Αυτό δεν το αλλάξατε. Εκείνο το οποίο αλλάξατε, είναι η πολιτική επίπτωση του αποτελέσματος στην κατανομή των εδρών. Αυτό αλλάξατε.

Έχει σημασία αυτό και διασυνδέεται με το αποτέλεσμα το διοικητικό; Έ, δεν έχει; Αλλιώς, αν δεν είχε, θα έπρεπε να έχει όλες τις αρμοδιότητες μόνο ο δήμαρχος. Δεν είναι έτσι, έχει αρμοδιότητες και το δημοτικό και το περιφερειακό συμβούλιο.

Άρα, λοιπόν, προφανώς, όλα αυτά είναι συσχετισμένα. Αν, δηλαδή, εκλέξω έναν περιφερειάρχη, ο οποίος δεν έχει πλειοψηφία στο περιφερειακό του συμβούλιο, κάποιες αρμοδιότητες του μονοπρόσωπου διοικητικού οργάνου τις ασκεί, κάποιες άλλες δεν μπορεί να τις ασκήσει, γιατί δεν έχει πλειοψηφία.

Αυτό, λοιπόν, επειδή μου είπατε, ξέρετε, δεν συζητάμε για την απλή αναλογική, συζητάμε για κάτι άλλο. Φυσικά συζητάμε για την απλή αναλογική και φυσικά συζητάμε για τον τρόπο κατανομής των εδρών και φυσικά αυτά είναι συνδεδεμένα και φυσικά είναι απολύτως και άρρηκτα συνδεδεμένα μεταξύ τους.

Ας πάμε και στο επιχείρημα του «50% συν 1 ή 43%;».

Είναι εκλογές δύο γύρων. Σωστά; Εφόσον είναι εκλογές δύο γύρων, έχουμε να απαντήσουμε στο εξής ερώτημα: Η βούληση των πολιτών διαμορφώνεται στο δεύτερο γύρο με τον ίδιο τρόπο που διαμορφώθηκε στον πρώτο; Αυτό να απαντήσετε.

Τι σημαίνει αυτό; Να το κάνω πολύ απλό. Στον πρώτο γύρο, που είναι όλοι οι συνδυασμοί οι οποίοι κατέρχονται στην επιλογή των δημοτών, ο καθένας πηγαίνει και επιλέγει αυτόν που θέλει να εκλέξει δήμαρχο. Το σύστημα δύο γύρων τι λέει; Δεν πήρες το 50% -κατά τη δική σας άποψη- είσαι υποχρεωμένος εσύ που δεν βγήκες μέσα στους πρώτους δύο να προσχωρήσεις σε έναν από τους δύο. Αυτό δεν είναι αυτονόητο, ούτε σημαίνει ότι παράγει….

**ΝΕΚΤΑΡΙΟΣ ΣΑΝΤΟΡΙΝΙΟΣ:** Το δικό σας σύστημα τα λέει αυτά.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Όχι, και στο δικό σας σύστημα είχατε διατηρήσει τους δύο γύρους.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Ο Θεοδωρικάκος.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Όχι, όχι, δεν είναι κανένας Θεοδωρικάκος.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ να μην διακόπτετε.

Συνεχίστε, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ακούστε. Δεν θα ξεχάσουμε και αυτά που ξέρουμε. Τα πράγματα στη ζωή είναι απλά για όσους έχουμε στοιχειώδη εμπειρία. Τι λέω ξανά; Υπάρχουν συνδυασμοί τώρα που μιλάμε, πριν την κατάργηση της απλής αναλογικής. Οι συνδυασμοί συμμετέχουν, με τους δύο αν κάποιος δεν πάρει το 50% συν 1 από τον πρώτο γύρο, έχουμε δεύτερο γύρο για τους δημάρχους. Συμμετέχουν οι δύο πρώτοι.

Άρα, λοιπόν, οι άλλοι πρέπει να προσχωρήσουν, δεν είναι η αρχική τους επιλογή.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Ή να συνεργαστούν.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Πάλι τα μπερδεύετε. Έχετε χάσει το επιχείρημα του κ. Ραγκούση.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, μην διακόπτετε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Χάσατε το επιχείρημα του κ. Ραγκούση. Και εγώ δυσκολεύτηκα να το παρακολουθήσω, αλλά προσπάθησα, εσείς δεν το έχετε κατανοήσει.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ,θερμή παράκληση συντομεύετε. Υπάρχουν Βουλευτές που περιμένουν να μιλήσουν.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Έρχεται ο κ. Ραγκούσης και τι λέει; Είναι καλπονοθευτικό, γιατί μας εξαναγκάζετε και δεν δέχεστε το 50%+1 και βγαίνει με το 43%. Αυτό λέει ο κ. Ραγκούσης. Λέω: Αυτά όλα θα είχαν νόημα, εάν είχαμε εκλογή πρώτου γύρου. Έχουμε δύο γύρους. Το σύστημα των δύο γύρων υποχρεώνει τους ηττηθέντες να προσχωρήσουν σε μια επιλογή που δεν ήταν η αρχική τους.

**ΙΩΑΝΝΗΣ ΔΕΛΗΣ:** Τους εκβιάζει.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Σωστά. Έτσι δεν κάνει; Αυτό είναι το σύστημα των δύο γύρων. Τους πιέζει. Ψήφισαν οι άνθρωποι Λαϊκή Συσπείρωση και τώρα τους λέει: Η Λαϊκή Συσπείρωση δεν πέρασε στο δεύτερο γύρο και θα πας σε έναν από τους δύο. Δεν είναι η αρχική τους επιλογή.

Εδώ, λοιπόν, τώρα ρωτώ εγώ: Δεν καταργούμε το σύστημα των δύο γύρων…

(Θόρυβος από την πτέρυγα του ΣΥΡΙΖΑ)

Περιμένετε. Σε εμένα πάντα είναι πιο πολύπλοκα τα πράγματα, όπως ξέρετε. Η ζωή δεν είναι εύκολη. Η ζωή δεν είναι εύκολη μαζί μου.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, ηρεμήστε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Άρα, λοιπόν, διατηρούμε…

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Θα κάνετε ησυχία;

Κύριε Πολάκη, σας παρακαλώ.

Κύριε Ραγκούση, είστε Κοινοβουλευτικός, να επιβάλλετε την τάξη.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριοι συνάδελφοι, διαμαρτύρεστε για τον χρόνο;

**ΠΑΥΛΟΣ ΠΟΛΑΚΗΣ:** Όχι.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ενημερωθείτε, παρακαλώ, για τις δυνατότητες που δίνει ο Κανονισμός για τις παρεμβάσεις στον Υπουργό, για να δείτε ότι χρησιμοποιώ τον χρόνο με μεγάλη φειδώ.

**ΠΑΥΛΟΣ ΠΟΛΑΚΗΣ:** Δεν λέω γι’ αυτό.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ…

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Εντάξει, κύριε Μπάρκα;

**ΠΑΥΛΟΣ ΠΟΛΑΚΗΣ:** Άλλο λέω.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Αφήστε, κύριε Πολάκη, εσείς λέτε άλλο, ο κ. Μπάρκας παραπονείται για τον χρόνο γιατί κάτι δεν του αρέσει. Δεν θα ακούτε μόνο αυτά που σας αρέσουν, θα ακούτε και αυτά που δεν σας αρέσουν εν ονόματι της δημοκρατίας.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ηρεμήστε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Πάμε τώρα. Όταν, λοιπόν, παίρνεις το 43%, η θέση της Κυβέρνησης είναι ότι έχεις επαρκή νομιμοποίηση, ώστε να μην χρειάζεται να υποχρεώσεις τους υπόλοιπους στο δεύτερο γύρο για να προσχωρήσουν στον νικήσαντα συνδυασμό τελικώς. Αυτή, λοιπόν, είναι η θέση της Κυβέρνησης. Η θέση του 50%+1 δεν είναι μία θέση η οποία αποδέχεται το αρχικό αποτέλεσμα. Είναι μια θέση, η οποία υποχρεώνει τους ψηφοφόρους να κάνουν μια άλλη επιλογή. Να τους υποχρεώσεις όταν είναι κάτω από το 43% γιατί; Γιατί δεν είναι επαρκής η νομιμοποίηση. Όταν όμως έχει πάρει 43%, το οποίο βεβαίως και συνδέεται και με το πώς διαμορφώνονται οι πλειοψηφίες, μου λέει ο κ. Ραγκούσης: «Μην το χρησιμοποιείς το επιχείρημα». Γιατί να μην το χρησιμοποιώ; Εμείς το αποδεχόμαστε σε μείζονα ζητήματα. Στην εκλογή κυβέρνησης αρκεί όχι το 43%, κύριε Ραγκούση, αλλά το 39%, το 38%. Το αποδεχόμαστε για να φτιαχτούν οι κοινοβουλευτικές πλειοψηφίες και μου λέτε ότι το 43% δεν έχει επαρκή νομιμοποίηση, ώστε να αποφύγουμε τον δεύτερο γύρο και να μην οδηγήσουμε τους ψηφοφόρους σε μια επιλογή υποχρεωτική;

(Χειροκροτήματα από την πτέρυγα της Νέας Δημοκρατίας)

Άρα, λοιπόν, δεν θα ξεχάσουμε και αυτά που ξέρουμε και εν πάση περιπτώσει, δικαίωμά σας να έχετε τις απόψεις σας, οι οποίες κατέστρεψαν ουσιαστικά τους δήμους και πρέπει να δώσετε κάποια στιγμή μια απάντηση σε αυτό. Πρέπει να δώσετε μια απάντηση: Πώς είναι δυνατόν όσοι ασχολούνται με τους δήμους να μην επαινούν το λαμπρό σας εκλογικό σύστημα; Αφού ήταν τόσο ωραίο, αφού ήταν τόσο καλό, αφού είχαν τέτοια καταπληκτικά αποτελέσματα, γιατί έρχεται και συμπράττει το σύνολο των εκπροσώπων -το σύνολο, επαναλαμβάνω- των θεσμικών εκπροσώπων, των δημάρχων, των δήμων, των περιφερειαρχών, των περιφερειακών συμβούλων, των δημοτικών συμβούλων και λένε ότι η απλή αναλογική ήταν καταστροφική; Γιατί το λένε;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, ολοκληρώστε, παρακαλώ.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Άρα, λοιπόν, τα πράγματα είναι καθαρά και απολύτως νομιμοποιημένα και ηθικώς και πολιτικώς ορθά.

(Χειροκροτήματα από την πτέρυγα της Νέας Δημοκρατίας)

**ΙΩΑΝΝΗΣ ΡΑΓΚΟΥΣΗΣ:** Κύριε Πρόεδρε, παρακαλώ τον λόγο.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Να βάλουμε μία σειρά. Ζήτησε τον λόγο ο Κοινοβουλευτικός Εκπρόσωπος του ΣΥΡΙΖΑ, ο κ. Ραγκούσης. Μετά θα δώσουμε τον λόγο στον Κοινοβουλευτικό Εκπρόσωπο του Κινήματος Αλλαγής, τον κ. Σκανδαλίδη. Θερμή παράκληση από το Προεδρείο για σύντομες τοποθετήσεις, γιατί περιμένει μεγάλος αριθμός Βουλευτών να μιλήσει.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Για δύο λεπτά μόνο θέλω τον λόγο, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Θα σας δώσω τον λόγο. Δεν αρνήθηκα. Και εάν υπάρχει και άλλος Κοινοβουλευτικός Εκπρόσωπος που θα θελήσει να παρέμβει, θα πάρει τον λόγο.

Κύριε Ραγκούση, έχετε τον λόγο για δύο λεπτά.

**ΙΩΑΝΝΗΣ ΡΑΓΚΟΥΣΗΣ:** Ευχαριστώ, κύριε Πρόεδρε.

Κύριε Βορίδη, θα ήθελα την προσοχή σας, σας παρακαλώ.

Το να διαφωνούμε, προφανώς, δεν είναι πρόβλημα, ούτε για εσάς ούτε για εμάς. Το να διαπιστώνουμε, όμως, ότι δεν μπορείτε να μας καταλάβετε, αυτό, κύριε Βορίδη, είναι ανησυχητικό. Και επειδή παρακολούθησα λέξη προς λέξη όσα είπατε, πείστηκα ότι όντως δεν καταλάβατε.

Για να σας το πω με άλλα λόγια, εάν το πρόβλημά σας ήταν η απλή αναλογική και αν η μείζονα αλλαγή που φέρνετε με αυτήν τη νομοθετική ταλαιπωρία για τη δημοκρατία ήταν η κατάργηση της απλής αναλογικής, θα κάνατε μία επιλογή, κύριε Βορίδη: Θα επαναφέρατε τα τρία πέμπτα και θα αφήνατε το σύστημα των δύο γύρων, που είχε η αυτοδιοίκηση από το ’74 μέχρι το 2006, απέκτησε ξανά μετά το 2010 με τον «ΚΑΛΛΙΚΡΑΤΗ» και διατήρησε με τον «ΚΛΕΙΣΘΕΝΗ».

Εσείς, όμως, δεν κάνετε αυτό, κύριε Βορίδη, που μπορούσατε να κάνετε εάν όντως το θέμα σας ήταν η απλή αναλογική. Εσείς καταργείτε το πενήντα συν ένα, καταργείτε τον κανόνα της πλειοψηφίας και βάζετε 43%. Το καταλάβατε τώρα, κύριε Βορίδη; Αυτό κάνετε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Δεν κάνω μόνο αυτό. Κάνω και αυτό.

**ΙΩΑΝΝΗΣ ΡΑΓΚΟΥΣΗΣ:** Καταλάβατε, γιατί αυτό που κάνετε, κύριε Βορίδη, δεν μπορεί να ξεφύγει από τον χαρακτηρισμό και του ακραία αντιδημοκρατικού και του ακραία καλπονοθευτικού; Διότι εσείς αντικαθιστάτε και υποκαθιστάτε το 50%+1 με το 43%, κύριε Βορίδη.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ευχαριστώ, κύριε Πρόεδρε.

Νομίζω, κύριε Υπουργέ, ότι η συζήτηση γίνεται σε λάθος βάση και τα επιχειρήματα έχουν να κάνουν περισσότερο με τη λειτουργία των παρατάξεων και λιγότερο με τη δημοκρατική νομιμοποίηση της λαϊκής βάσης. Άλλη συζήτηση πρέπει να γίνει για το 43% από αυτήν που γίνεται σε αυτή την Αίθουσα.

Κατ’ αρχάς, είναι γνωστή η θέση μας, είναι διαλυτικό το σύστημα που ψήφισε ο ΣΥΡΙΖΑ με τον «ΚΛΕΙΣΘΕΝΗ» και έπρεπε ν’ αλλάξει.

Έρχομαι στην πρότασή σας. Τα πράγματα είναι πολύ απλά, ο δήμαρχος είναι εκτελεστικό όργανο, μονοπρόσωπο, και πρέπει να έχει -και έχει- άμεσες αρμοδιότητες άσκησης τοπικής εξουσίας, από τη στιγμή που μπορεί να παρεμβαίνει σε καθημερινά προβλήματα των πολιτών αυτοβούλως, και να δίνει απαντήσεις και λύσεις. Χρειάζεται να έχει δημοκρατική νομιμοποίηση. Το 43% δεν του δίνει δημοκρατική νομιμοποίηση. Εγώ δεν μιλάω για τις παρατάξεις. Μιλάω για τον δεύτερο γύρο ανάμεσα σε δύο υποψήφιους που πρέπει οπωσδήποτε κάποιος να πάρει το 51% γιατί επιλέγεται ο δήμαρχος, όχι η παράταξη, στον δεύτερο γύρο. Επιλέγεται ο δήμαρχος, ο οποίος θ’ αποφασίζει και θα ενεργεί για λογαριασμό των πολιτών και πρέπει να έχει δημοκρατική νομιμοποίηση. Εκεί, είναι η αντίθεσή μας στο 43% και είναι -νομίζω- σαφής. Το πενήντα συν ένα του δίνει τη δυνατότητα ν’ ασκήσει αρμοδιότητες.

Το δεύτερο σημείο, όμως, το οποίο πάσχει το νομοσχέδιό σας εξίσου, είναι ότι ακόμα και αν έχει τη δημοκρατική νομιμοποίηση, θα έπρεπε τα συλλογικά όργανα της δημοτικής αρχής να μπορούν στα κρίσιμα ζητήματα που αφορούν στον προγραμματισμό, στα θέματα των αναπτυξιακών επιλογών, στα πάντα, να οπλιστούν με αρμοδιότητες τέτοιες, ώστε να μπορεί ο δήμαρχος ν’ ασκεί την εξουσία του μόνο αποκλειστικά στα θέματα της άμεσης αρμοδιότητάς του που έπρεπε να τα προσδιορίσετε πριν πάρετε αποφάσεις για το εκλογικό σύστημα, για να μπορεί να γίνει μια ουσιαστική αναβάθμιση της αντιπροσωπευτικής λειτουργίας των δήμων. Εσείς ενισχύετε μόνο τον δήμαρχο και αποδυναμώνετε τα συλλογικά όργανα. Αυτό γίνεται στην πράξη.

Κατά τη γνώμη μου, αυτή είναι η μεγάλη αντίφαση και εκεί είναι η μεγάλη μας αντίθεση απέναντι στο 43%. Επαναλαμβάνω, λέμε για τον λαό και την ψήφο του, όχι για τις παρατάξεις.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριε Πρόεδρε, θα ήθελα τον λόγο για ένα λεπτό.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, σας παρακαλώ, όσο μπορείτε πιο σύντομα. Έχετε τον λόγο για ένα λεπτό.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Με συγχωρείτε, αλλά θέλω λίγο να το καταλάβουμε, για να λήξουμε το θέμα της νομιμοποίησης.

Δύο γύροι. Ακούστε το σενάριο: Δήμος Αθηναίων, κατεβαίνουν οι υποψήφιοι και στον δεύτερο γύρο περνούν ένας υποψήφιος του ΣΥΡΙΖΑ και ο υποψήφιος του ΚΚΕ και πρέπει να ψηφίσω εγώ. Καταλάβατε τώρα; Ποια νομιμοποίηση μου λέτε τώρα;

(Θόρυβος - διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Κύριοι συνάδελφοι, ησυχάστε, παρακαλώ.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ειρήνη ημίν.

Δεν είναι δημοκρατική, γιατί λέει ότι εγώ, λοιπόν, που πράγματι θα εξαναγκαστώ να διαλέξω κάτι από τα δυο, προφανώς, αυτό θα πάρει ό,τι κερδίσει 50%, δεν σημαίνει, όμως, ότι αυτή η υποχρεωτική επιλογή παράγει πρόσθετη νομιμοποίηση. Αυτό σας λέω. Θα παραμένει ο δήμαρχος εξίσου ξένος προς εμένα σαν να μην τον είχα ψηφίσει.

Τι λέμε, λοιπόν, εδώ; Το 43%...

(Θόρυβος - διαμαρτυρίες από την πτέρυγα του ΣΥΡΙΖΑ)

Ακούστε με λίγο, σας παρακαλώ. Επαναλαμβάνω, έχουμε δικαίωμα να διαφωνούμε. Σας εξηγώ, όμως, γιατί παράγεται ένα επιχείρημα, ότι παράγεται με αυτό πρόσθετη νομιμοποίηση. Αυτό είναι το επιχείρημά σας.

Λέω εγώ, λοιπόν, ότι για εμένα…

**ΠΑΥΛΟΣ ΠΟΛΑΚΗΣ:** …(Δεν ακούστηκε)

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ελάτε, κύριε Πολάκη, για όνομα του θεού.

**ΠΡΟΕΔΡΕΥΩΝ (Γεώργιος Λαμπρούλης):** Ηρεμήστε.

Κύριε Υπουργέ, ολοκληρώστε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Εγώ θέλω να κάνω σύντομη την παρέμβαση.

(Θόρυβος - διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ηρεμήστε. Δεν καταγράφεται τίποτα.

Είναι ακόμα να μιλήσουν τριάντα τέσσερις περίπου Βουλευτές. Σεβαστείτε τους ομιλητές που περιμένουν καρτερικά.

Συνεχίστε, κύριε Υπουργέ, και ολοκληρώστε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κλείνω.

Άρα, λοιπόν, το 43% εμείς κρίνουμε ότι είναι επαρκής νομιμοποίηση, ώστε να μην χρειάζεται ένας δεύτερος γύρος που οδηγεί ουσιαστικά στο να προστίθενται ψήφοι εκεί που δεν χρειάζεται να προστίθενται, γιατί είναι επαρκής η νομιμοποίηση του πρώτου γύρου. Θα μου πείτε: Γιατί με το 42% να πάμε στον δεύτερο; Γιατί βεβαίως δεν θα μπορούσα να δεχτώ αυτή τη νομιμοποίηση αν ήταν 25%. Το 43%, όμως, είναι επαρκής νομιμοποίηση. Εκεί βάζουμε το όριο και αυτή είναι η θέση μας.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Τον λόγο έχει ο κ. Χειμάρας από τη Νέα Δημοκρατία.

**ΘΕΜΙΣΤΟΚΛΗΣ (ΘΕΜΗΣ) ΧΕΙΜΑΡΑΣ:** Ευχαριστώ, κύριε Πρόεδρε.

Να ηρεμήσουμε τώρα.

Μου κάνει τρομερή εντύπωση, πάντως, που ακούω έναν πρώην Υπουργό του ΠΑΣΟΚ να έρχεται σήμερα να υπερασπίζεται πολιτικές που εφάρμοζε η κυβέρνηση του ΣΥΡΙΖΑ κι εκείνη ακριβώς την περίοδο ο ίδιος περιέγραφε τον τότε Πρωθυπουργό κ. Τσίπρα ως τον πιο ανέντιμο Πρωθυπουργό της Μεταπολίτευσης.

Έρχομαι στο νομοσχέδιο. Το νομοσχέδιο υπηρετεί δύο βασικές προϋποθέσεις: ταχύτητα και αποτελεσματικότητα. Είναι προϋποθέσεις για την επάνοδο της οικονομίας σε θετικούς ρυθμούς ανάπτυξης μετά την πανδημική κρίση. Είναι ένα νομοθέτημα που ενισχύει ακριβώς τις προϋποθέσεις και που αποτελεί παράλληλα απαίτηση της αυτοδιοίκησης. Διότι απαίτηση της αυτοδιοίκησης είναι η αποκατάσταση της κυβερνησιμότητας και η διευκόλυνση της διοίκησης μιας περιφέρειας, ενός δήμου, μιας κοινότητας.

Η Κυβέρνηση των ΣΥΡΙΖΑ-ΑΝΕΛ, το 2018, έκλεισε τ’ αυτιά της σ’ αυτές τις φωνές των φορέων της αυτοδιοίκησης και δυστυχώς οι τοποθετήσεις των συναδέλφων, χθες, αλλά και σήμερα σε αυτήν την Αίθουσα, δείχνουν με σαφή και καθαρό τρόπο πως το ίδιο πιστεύει και σήμερα, όπως τότε που οι εκπρόσωποι των Οργανισμών Τοπικής Αυτοδιοίκησης ζητούσαν αλλαγές στον «ΚΛΕΙΣΘΕΝΗ» στη διάρκεια της διαβούλευσης, αλλά και μετά από την ψήφισή του. Εξακολουθείτε και σήμερα να μην ακούτε. Άλλωστε, το είχε ξεκαθαρίσει και ο τότε Υπουργός Εσωτερικών, ακριβώς από αυτό το Βήμα, ότι παρά τις προσπάθειες ο «ΚΛΕΙΣΘΕΝΗΣ» θα εφαρμοστεί.

Θα αναφέρω και εγώ σε συνέχεια αρκετών τοποθετήσεων συναδέλφων δύο παραδείγματα από τη ζωή των ΟΤΑ ως πρώην αυτοδιοικητικός.

Το πρώτο παράδειγμα είναι «ΚΛΕΙΣΘΕΝΗΣ» και δήμαρχος: Χωρίς πλειοψηφία συμβούλων στη βάση ποιου προγράμματος θα εκτελέσει τα καθήκοντά του, ποια πολιτική θα εφαρμόσει; Αυτήν για την οποία εκλέχτηκε ο ίδιος ή αυτή που επιθυμούν οι πλειοψηφούντες σύμβουλοι και όχι την ίδια στιγμή η πλειοψηφία των δημοτών που τον εξέλεξε τη δεύτερη Κυριακή;

«ΚΛΕΙΣΘΕΝΗΣ» και προϋπολογισμός είναι το δεύτερο παράδειγμα. Η αντιπολίτευση μπορεί να προτείνει πιθανώς να υπερψηφίσει διαφορετικό προϋπολογισμό από αυτόν που εισηγήθηκε η δημοτική αρχή. Πώς θα εφαρμόσει, λοιπόν, η αρχή την πολιτική για την οποία εκλέχθηκε από την πλειοψηφία των δημοτών; Με τον προϋπολογισμό της αντιπολίτευσης;

Και αναρωτιέμαι και πρέπει να μας προβληματίσει αν αυτές και πολλές αντίστοιχες καταστάσεις δεν μπορούν να γεννήσουν συναλλαγές κάτω από το τραπέζι, τότε ποιες μπορούν;

Ο «ΚΛΕΙΣΘΕΝΗΣ», λοιπόν, αντί να λύσει, δημιούργησε προβλήματα στη διοίκηση και τη λειτουργία διακοσίων τριάντα δύο δήμων από τους τριακόσιους τριάντα δύο που έχει συνολικά η χώρα. Σε εξήντα εννιά, μάλιστα, εκ των διακοσίων τριάντα δύο η παράταξη η οποία εξέλεξε τον δήμαρχο ήταν δεύτερη σε δύναμη από τον πρώτο γύρο. Μόνο εκατόν ένας δήμαρχοι εξελέγησαν στον πρώτο γύρο, συγκεντρώνοντας ποσοστό μεγαλύτερο του 50%.

Ερχόμαστε, κυρίες και κύριοι συνάδελφοι, με το παρόν νομοσχέδιο και εισάγουμε εκείνες τις κομβικές και ουσιαστικές αλλαγές για να διορθώσουμε τα λάθη και τις αστοχίες, στις οποίες αναφέρθηκα. Αποκλειστικός μας γνώμονας είναι το συμφέρον των συμπολιτών, οι οποίοι απαιτούν ένα βιώσιμο μοντέλο διακυβέρνησης, ένα μοντέλο που θα ευνοεί την κυβερνησιμότητα και την αποτελεσματικότητα σε επίπεδο περιφερειών και δήμων.

Δεδομένης και της αναλυτικής τοποθέτησης του εισηγητή μας, αλλά και συναδέλφων, θα σταθώ σε μια βασική μεταρρύθμιση, στον καθορισμό της θητείας στα πέντε έτη, όπως προβλέπεται στα άρθρα 5 και 43 του νομοσχεδίου αντίστοιχα. Και θα αναφερθώ σε αυτήν, γιατί σε όλους εμάς που υπηρετήσαμε την αυτοδιοίκηση γνωρίσαμε από πρώτο χέρι τον χρόνο που απαιτείται για να μελετήσεις, να αδειοδοτήσεις, να εντάξεις, να δημοπρατήσεις και τελικά να πεις πως θα υλοποιήσεις ένα συγχρηματοδοτούμενο έργο.

Αρκεί να σας φέρω το παράδειγμα ενός έργου, της επέκτασης του δικτύου φυσικού αερίου στην Περιφέρεια Στερεάς Ελλάδας, το οποίο έτρεξα ο ίδιος ως περιφερειακός σύμβουλος, αντιπεριφερειάρχης, με όλες μου τις δυνάμεις.

Το 2014 αναλάβαμε τη διοίκηση περιφέρειας, το 2015 συμφωνήσαμε με την Κομισιόν και την Κυβέρνηση στην προώθηση της ένταξης του έργου, το 2016 εργαστήκαμε στην ωρίμανση και την αδειοδότησή του, το 2017 το εντάξαμε στο Περιφερειακό Επιχειρησιακό Πρόγραμμα, το 2018 διασφαλίσαμε το «ΟΚ» από την EAB για τη συγχρηματοδότηση και το 2019, έτος που θα ολοκληρώναμε τη θητεία μας, παρέμενε ως εκκρεμότητα η προκήρυξη των αντίστοιχων διαγωνισμών, οι οποίοι ειρήσθω εν παρόδω ταλαιπωρήθηκαν αρκετά από τις ιδεοληψίες της τότε κυβέρνησης.

Δεν θα σταθώ, όμως, σε αυτό. Θα σταθώ στην ουσία και θα απαντήσω στην εύλογη ίσως απορία ορισμένων: Αν η θητεία σας ήταν τέσσερα έτη, τι θα άλλαζε;

Θα σας πω ευθέως, αγαπητοί συνάδελφοι, ,ότι ίσως άλλαζαν πολλά, γιατί όταν τρέχεις τις διαδικασίες ωρίμανσης ενός έργου από το 2014-15 και δεν εκλεγείς στις εκλογές του 2018, δεν μπορείς να είσαι σίγουρος ότι ο επόμενος θα γνωρίζει επαρκώς τη συνθετότητα των διαδικασιών και τις απαιτήσεις που προκύπτουν από το πυκνό γραφειοκρατικό και νομοθετικό πλαίσιο.

Και είναι σίγουρο πως σε αυτήν τη χώρα πολλές φορές έχουμε πληρώσει ακριβά την ημιμάθεια της αυτοδιοίκησης. Έχουμε στερηθεί έργα που αν επέλεγε να υλοποιήσει η αυτοδιοίκηση, θα υπηρετούσαν τις επόμενες γενιές. Την ίδια στιγμή, βέβαια, έχουμε χορτάσει -επιτρέψτε μου την έκφραση- από έργα που υπηρετούσαν αποκλειστικά τις επόμενες εκλογές, την επανεκλογή, δηλαδή, των αυτοδιοικητικών μας, γιατί -να μη γελιόμαστε- ένα έργο, όπως αυτό του φυσικού αερίου, δεν υλοποιείται μέσα σε δύο και τρία έτη, δεν εκλέγει την επόμενη αρχή, ενώ η ανάπλαση μιας πλατείας, η κατασκευή ενός γηπέδου και ενός δρόμου, όμως, όπως και να το κάνουμε, είναι έργα βιτρίνας.

Αν, λοιπόν, λάβουμε υπ’ οψιν και τις υψηλές διαδικασίες, ερχόμενοι στο σήμερα, και την αυξημένη επάρκεια των διαθέσιμων χρηματοδοτικών εργαλείων του ΕΣΠΑ, της επόμενης προγραμματικής περιόδου 2021-2027 και του Ταμείου Ανάκαμψης, θα πρέπει να αντιληφθούμε πως το μέγεθος της ανάγκης της ισχυροποίησης της αυτοδιοίκησης στα χρόνια που έρχονται είναι τεράστιο.

Στο πεδίο αυτό, αγαπητοί συνάδελφοι, και σε πολλές ακόμη μεταρρυθμίσεις που εισάγονται με το σημερινό μας νομοθέτημα βρίσκεται η ουσία. Μέσω ενός πλέγματος διατάξεων εξασφαλίζεται η δυνατότητα των εκλεγέντων να υλοποιούν τον προγραμματικό τους λόγο, να λαμβάνουν σαφή νομιμοποίηση από το εκλογικό αποτέλεσμα, δίχως τα κωλύματα που δημιούργησε η απλή αναλογική, στα οποία αναφέρθηκα.

Η αυτοδιοίκηση είναι σίγουρο πως δεν είναι χώρος για πειραματισμούς. Οι αλχημείες και οι προχειρότητες του ΣΥΡΙΖΑ στέρησαν πολύτιμο χρόνο στους ΟΤΑ. Στέρησαν χρόνο υλοποίησης έργων και πολιτικών.

Έχουμε σήμερα την ευκαιρία όχι μόνο να διορθώσουμε αυτά τα λάθη, αλλά έχουμε και τη δυνατότητα να δώσουμε την απαιτούμενη ισχύ και τα κατάλληλα εργαλεία στις περιφέρειες και τους δήμους για να έχουν και αυτοί τη δυνατότητα να αναλάβουν την ευθύνη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η επόμενη ομιλήτρια, η κ. Θεοδώρα Αυγέρη από τον ΣΥΡΙΖΑ.

**ΘΕΟΔΩΡΑ (ΔΩΡΑ) ΑΥΓΕΡΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η δημοκρατική εκπροσώπηση, η λαϊκή συμμετοχή, η πολιτική αποκέντρωση είναι αρχές που συνιστούν ένα διαχρονικό ζητούμενο στην ιστορία τη νεότερη της χώρας μας στην αγωνιώδη προσπάθεια της ελληνικής δημοκρατίας να ακολουθήσει μια πορεία προόδου, κοινωνικής και θεσμικής.

Δυστυχώς, κύριε Υπουργέ, κύριε Βορίδη, τίποτα από όλα αυτά δεν βλέπουμε στο νομοσχέδιό σας. Και, μάλιστα, πριν από λίγο κυνικά ομολογήσετε γιατί τελικά φέρνετε αυτό το νομοσχέδιο, γιατί κάνετε αυτόν τον νόμο, για να αποφύγετε -είπατε- το δίλημμα της επιλογής, που αυτό είναι η δημοκρατία. Η δημοκρατία είναι να επιλέγεις. Φέρατε, μάλιστα, και ένα παράδειγμα, λέγοντας ότι θα φτάσουν φιναλίστ στον Δήμο της Αθήνας η παράταξη του Κομμουνιστικού Κόμματος και του ΣΥΡΙΖΑ.

Κύριε Υπουργέ, δεν θέλετε επιλογή. Προγραφή θέλετε. Θέλετε να τα έχετε όλα έτοιμα, προκατασκευασμένα. Για πολλοστή φορά νομοθετείτε γυρνώντας το ρόλοι πάρα πολύ πίσω.

Ομολογουμένως, είναι γνωστές οι αρρυθμίες και οι παθογένειες της αυτοδιοίκησης, αλλά κάθε φορά υποτίθεται για να τις αντιμετωπίσουμε, οφείλουμε να κάνουμε βήματα μπροστά και όχι όπισθεν ολοταχώς.

Εν τέλει, οφείλουμε κάθε φορά, αναφορικά με την τοπική αυτοδιοίκηση να πορευόμαστε έχοντας πάντα κατά νου ποια κοινωνία θέλουμε, ποια είναι η ιδανική ισορροπία στη σχέση των πολιτών με την εξουσία, πώς μπορούμε να διευρύνουμε την παραγωγική βάση στο πλαίσιο της περιφερειακής ανάπτυξης, για παράδειγμα, πώς προστατεύουμε τον πολιτισμό και το περιβάλλον, πώς διαφυλάττουμε δημοκρατικές αρχές και αξίες, πώς προάγουμε τη συμμετοχή στα κοινά, πώς καλλιεργούμε στους πολίτες υψηλό δημοκρατικό φρόνημα, συλλογική συνείδηση και αίσθηση κοινής μοίρας.

Δεν νομίζω, κυρίες και κύριοι συνάδελφοι, ότι το λεγόμενο επιτελικό σύστημα Μητσοτάκη διακατέχεται από τέτοιες σκέψεις και από τέτοιες αγωνίες. Αυτό που έχει κατά νου είναι το πώς θα μοιράσει την όποια πίτα, δηλαδή υπερσυγκέντρωση εξουσιών προς τα πάνω και μοίρασμά τους στη συνέχεια προς τα κάτω κατά το δοκούν, ωσάν η δημοκρατία να λειτουργεί με όρους αγορών, διακύμανσης ρίσκου και ατομικού συμφέροντος.

Για τη Νέα Δημοκρατία όλα τα ζητήματα στην άσκηση εξουσίας, μεγαλύτερα και μικρότερα, μεγαλύτερης ή μικρότερης κλίμακας, ανάγονται στο «ενός ανδρός αρχή». Και, δυστυχώς, μέσα από αυτού του είδους τα νομοθετήματα δεν προάγεται και η γυναικεία εκπροσώπηση, αλλά, δυστυχώς, δεν έχω χρόνο για να αναφερθώ εξειδικευμένα σ’ αυτό.

Και έτσι, όπως έχουμε ένα δήθεν επιτελικό κράτος που διαφεντεύει τις τύχες του τόπου, έτσι επιχειρείτε με αυτήν την εκλογή δημοτικών και περιφερειακών αρχών, όπως την προβλέπει το σχέδιο νόμου, να αποκτήσουμε και πολλά μικρά επιτελικά κράτη σε τοπικό επίπεδο. Εκεί που έχουμε έναν Μωυσή να αποκτήσουμε και πολλούς μικρότερους Μωυσήδες. Και αυτή θεωρώ πως είναι η ουσία των όσων συζητάμε.

Η Νέα Δημοκρατία σχεδιάζει και υλοποιεί βαθιά αντιδραστικές πολιτικές, ώστε το αυταρχικό, αντιδημοκρατικό σύστημα της κεντρικής εξουσίας, όπως η ίδια την αντιλαμβάνεται, να αποτυπώνεται κατ’ εικόνα και καθ’ ομοίωση στον αυτοδιοικητικό χάρτη της χώρας, παρά το ότι –και αναφέρθηκαν οι συνάδελφοι και από το κόμμα μου, αλλά και από τα άλλα κόμματα της Αντιπολίτευσης- στην ευρωπαϊκή Δύση έχει εδώ και δεκαετίες προκριθεί ένα μοντέλο αυτοδιοίκησης που βασίζεται στα συμβούλια, ενώ εδώ το κυβερνητικό σύστημα με τα υποσυστήματά του επιμένει στην πολιτική καθυστέρηση ενισχύοντας τον ρόλο του δημάρχου και του περιφερειάρχη εις βάρος των δημοτικών και περιφερειακών συμβουλίων.

Θα εκλέγονται αιρετοί –αποτέλεσε αυτό και το αντικείμενο των διαλόγων πριν από λίγο- με το «43%+1» αποκτώντας τα τρία πέμπτα (3/5) των εδρών στα συμβούλια. Οι δε έδρες θα μειωθούν δραματικά.

Μάλιστα, θα ήθελα λίγο να σταθούμε σε αυτό, γιατί, ξέρετε, η περιφέρειά μου, η Β΄ Περιφέρεια Θεσσαλονίκης έχει εκατόν πενήντα με εκατόν εξήντα χωριά. Οι κοινότητες δεν θα μπορούν να εκλέγουν ανεξάρτητους τοπικούς υποψηφίους βγαλμένους μέσα από τη ζωή, μέσα από την κοινωνία, παρά μόνο υποψηφίους μέσα από τα ψηφοδέλτια των υποψηφίων δημάρχων που κατέρχονται στις εκλογές.

Ακούστε –δεν ακούει ο κύριος Υπουργός γιατί έχει φύγει- τι λέει το δίκτυο των κοινοτήτων, που είναι περίπου έξι χιλιάδες εκατόν τριάντα πέντε, αν δεν κάνω λάθος, και το οποίο αντιδρά σε αυτό το νομοσχέδιο, αλλά ούτε αυτό το ακούσατε. Έχετε επιλεκτική ακοή.

Δεν μπορώ να μην σχολιάσω και να μη σταθώ σε αυτή τη νεοδημοκρατική αντινομία, γιατί προηγήθηκε και ο νόμος που ψηφίσατε πριν από μία βδομάδα για την ψήφο των Ελλήνων πολιτών του εξωτερικού. Διαλύετε των Ελλήνων τις κοινότητες στη χώρα τους, ενώ κατά τα άλλα διαρρηγνύετε τα ιμάτιά σας, κυρίες και κύριοι της Πλειοψηφίας, για την ψήφο των Ελλήνων του εξωτερικού. Υποκρίνεστε ότι νοιάζεστε για την υποεκπροσώπηση των Ελλήνων της Αστόριας, ότι νοιάζεστε για τους Έλληνες που αναγκάζονται να μεταναστεύσουν, όταν με το νόμο αυτό που θα ψηφίσετε οι άνθρωποι αυτοί θα υποεκπροσωπούνται στο χωριό τους και δεν θα έχουν καν λόγο στα του τόπου τους.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κλείνω, κύριε Πρόεδρε, λέγοντας το εξής: Με το σχέδιο νόμου Βορίδη-Μητσοτάκη για την εκλογή δημάρχων και περιφερειαρχών αντί στο πρόσωπο των εκλεγμένων δημάρχων και περιφερειαρχών να συμπυκνώνεται το πολιτικό δυναμικό της τοπικής κοινωνίας, με ευθύνη της Κυβέρνησης, επιβάλλεται μία κουλτούρα προαστών - κοτζαμπάσηδων, οι οποίοι περιβάλλονται από επιτροπές και νομικά πρόσωπα και οι οποίοι δύνανται να κάνουν ό,τι θέλουν και όπως θέλουν, χωρίς να λογοδοτούν, χωρίς να συνθέτουν, παρά μόνο να επιμερίζουν σε μειοψηφικά συμφέροντα και πελατειακά δίκτυα.

Το κυβερνητικό επιχείρημα-αφήγημα είναι ένα ουσιαστικά: Με την απλή αναλογική στους δήμους υπάρχει, λέει, ακυβερνησία. Το ακούσαμε πολλές φορές. Άλλο ένα επικοινωνιακό –δεν σας αρέσει αυτή η λέξη, αλλά έτσι είναι- παβλοφικό σχήμα από τη νεοδημοκρατική νεογλώσσα σας, που αντιλαμβάνεται και παρουσιάζει τη δημοκρατία ως ακυβερνησία.

Ειλικρινά απορώ, κύριε Βορίδη, κυρίες και κύριοι της Πλειοψηφίας. Πιστεύετε πραγματικά στο δημοκρατικό έλεγχο, στην ανάγκη να υπάρχει ισχυρή αντιπολίτευση στους πολιτικούς και διοικητικούς θεσμούς; Πώς ακριβώς αντιλαμβάνεστε τα πολιτικά και δημόσια πράγματα; Πιστεύετε στην εναλλαγή κομμάτων και παρατάξεων στην κεντρική και την αποκεντρωμένη εξουσία;

Γιατί κάθε φορά που ερχόμαστε σε αυτήν την Αίθουσα, τα τελευταία δύο χρόνια να συζητήσουμε ένα σχέδιο νόμου της Κυβέρνησής σας, συνειδητοποιούμε ότι όλα διαπνέονται από την ίδια λογική: πώς να θωρακίσετε ή να αναδείξετε εκείνους τους μηχανισμούς και εκείνα τα συμφέροντα που πιστεύετε ότι είναι ικανά και αναγκαία για να κυβερνάτε διαρκώς! Και αυτό το έχετε πει εσείς, «να μην ξανακυβερνήσουν ιδέες της Αριστεράς»!

Το είχατε πει εσείς, κύριε Υπουργέ! Πείτε το ξεκάθαρα, ότι το μόνο που σας νοιάζει είναι να βρίσκεστε για πάντα στην εξουσία, αναδεικνύοντας τα δικά σας παιδιά στην εκπαιδευτική διαδικασία, αναδεικνύοντας τους δικούς σας παράγοντες στην οικονομική διαδικασία, αναδεικνύοντας τους δικούς σας πολιτευτές στην τοπική αυτοδιοίκηση. Οπότε, ενδεχομένως, γι’ αυτό σήμερα να μιλάτε απλώς για εκλογή δημοτικών και περιφερειακών αρχών, χωρίς να λέτε αναβάθμιση και προστασία και ό,τι άλλο υπαγορεύουν οι επικοινωνιολόγοι σας.

Σας φαίνεται αυτονόητο ότι δημοκρατική επιλογή ίσον νεοδημοκρατική εκλογή. Θα πάρετε απαντήσεις, όμως, και γι’ αυτό στις εκλογές.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Τον λόγο έχει τώρα ο κ. Αναστάσιος Μπαρτζώκας από τη Νέα Δημοκρατία και θα ακολουθήσει ο κ. Σκουρολιάκος, ο κ. Δελής, η κ. Βρυζίδου και ο κ. Αβραμάκης, με τον οποίο ολοκληρώνεται και ο ένατος κύκλος ομιλητών με φυσική παρουσία.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριε Πρόεδρε, μπορώ να έχω το λόγο για να καταθέσω κάποιες νομοτεχνικές βελτιώσεις;

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υπουργέ, έχετε το λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριε Πρόεδρε, δεν είναι κάτι ιδιαίτερο. Είναι απλώς μία συμπληρωματική πρόβλεψη για την περίπτωση που έχουμε μόνο έναν συνδυασμό υποψηφίου. Επειδή εδώ υπάρχει ένα κενό, ενδεχομένως να φαίνεται αυτονόητο, απλώς νομοθετούμε αυτό, αν τυχόν σε κάποιους δήμους δεν υπάρχει άλλη υποψηφιότητα παρά μόνο η υποψηφιότητα ενός συνδυασμού.

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Καταθέστε το για να μοιραστεί στις Κοινοβουλευτικές Ομάδες.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Βεβαίως, κύριε Πρόεδρε.

(Στο σημείο αυτό ο Υπουργός Εσωτερικών κ. Μαυρουδής Βορίδης καταθέτει τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 146)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μπαρτζώκα, έχετε το λόγο.

**ΑΝΑΣΤΑΣΙΟΣ ΜΠΑΡΤΖΩΚΑΣ:** Ευχαριστώ, κύριε Πρόεδρε.

Αξιότιμε κύριε Υπουργέ, αγαπητοί συνάδελφοι, το υπό συζήτηση νομοσχέδιο έρχεται να θεραπεύσει μια θεσμική ανωμαλία που κληροδότησε στη χώρα και τους Έλληνες πολίτες η προηγούμενη κυβέρνηση. Έχοντας στα χέρια της μια κομματική μεζούρα, βαφτίζοντας το νομοθέτημα με το όνομα του σπουδαίου μεταρρυθμιστή της αρχαιότητας Κλεισθένη και φωνάζοντας το φθηνό σύνθημα «ήταν δίκαιο, έγινε πράξη», καθιέρωσε την απλή αναλογική στο σύστημα εκλογής των δήμων και των περιφερειών.

Ο «ΚΛΕΙΣΘΕΝΗΣ» δεν ήταν παρά μόνο ένας βατήρας για την κατοχύρωση της κυριαρχίας του σε μια απέλπιδα προσπάθεια και όταν ήταν ήδη τα προγνωστικά εναντίον του, ένα σωσίβιο σωτηρίας για την εδραίωση εξουσίας, η συγκολλητική ουσία για την παραμονή στην καρέκλα.

Όμως, ας θυμηθούμε κυρίως δύο πράγματα που επί της ουσίας έλεγε και έκανε ο ν.4555/2018: Πρώτον, καθιέρωνε την απλή αναλογική στην κατανομή των εδρών στους δήμους και τις περιφέρειας, με το πρόσχημα της περισσότερης δημοκρατίας και της καλύτερης αντιπροσώπευσης. Δεύτερον, οργάνωνε διαφορετικά το χρόνο ανάδειξης της τοπικής εξουσίας επαναφέροντας την τετραετή θητεία, με επίκληση της μεγαλύτερης λογοδοσίας των τοπικών αρχόντων.

Ωστόσο, επί του πρακτέου, ο «ΚΛΕΙΣΘΕΝΗΣ» το μόνο που κατάφερε ήταν μια θεσμική στρέβλωση και το ανάλογο αδιέξοδο που προκαλούν όλες οι θεσμικές στρεβλώσεις. Γιατί αποδείχθηκε στην πράξη ότι το να έχεις στην πλειονότητα των δήμων εκλεγμένους δημάρχους που δεν διαθέτουν την πλειοψηφία στο δημοτικό συμβούλιο, δηλαδή δημάρχους που κέρδισαν στις εκλογές, αλλά διαθέτουν λιγότερους δημοτικούς συμβούλους, δημιουργεί ένα μείζον πρόβλημα μεταξύ των δύο άμεσα εκλεγμένων οργάνων: του δημάρχου και του δημοτικού συμβουλίου, ένα πρόβλημα, λοιπόν, νομιμοποίησης.

Δεν δημιουργείται, λοιπόν, μόνο ο κίνδυνος ακυβερνησίας, καθώς ο εκάστοτε δήμαρχος καθίσταται εγκλωβισμένος και σε πολλές περιπτώσεις ανίκανος να εφαρμόσει το πρόγραμμα για το οποίο εξελέγη, αλλά επιπλέον ο «ΚΛΕΙΣΘΕΝΗΣ» έθετε επίσης σοβαρά ζητήματα δημοκρατίας, διότι στον πυρήνα της δημοκρατίας βρίσκεται η δυνατότητα της πλειοψηφίας να αποφασίζει και να εφαρμόζει τις πολιτικές για τις οποίες υπερψηφίστηκε.

Επίσης, έθετε σοβαρά ζητήματα λογοδοσίας, η οποία αποτελεί την άλλη πλευρά του νομίσματος της δημοκρατίας. Ο κάθε τοπικός άρχοντας μπορεί να επικαλείται τις νομοθετικές αστοχίες για την αδυναμία εκπλήρωσης του προεκλογικού του προγράμματος, να χρησιμοποιεί δηλαδή ως άλλοθι την αδυναμία να δημιουργεί κανάλια συναίνεσης με άλλες δημοτικές παρατάξεις υπονομεύοντας τελικά το τοπικό συμφέρον.

Για όλους αυτούς τους λόγους, ο «ΚΛΕΙΣΘΕΝΗΣ» δεν είναι τίποτα άλλο παρά η θεσμική υπονόμευση της τοπικής αυτοδιοίκησης, διότι σε τελική ανάλυση το δημοτικό συμβούλιο είναι ένα ενεργό διοικητικό όργανο. Έχει την αρμοδιότητα να λαμβάνει αποφάσεις, οι οποίες αποκτούν υπόσταση μέσω των διοικητικών πράξεων που εκδίδονται. Λαμβάνει αποφάσεις που αφορούν σε όλο το φάσμα της καθημερινότητας του πολίτη τόσο σε βραχυπρόθεσμο όσο και σε μακροπρόθεσμο επίπεδο, αποφάσεις για την καθαριότητα, τον ηλεκτροφωτισμό της γειτονιάς μας, τις παιδικές χαρές που πάμε τα παιδιά μας όλοι μας, έργα υποδομών.

Οι δήμοι έχουν πλείστες αρμοδιότητες κοινωνικής πρόνοιας. Οι δήμοι και οι περιφέρειες διαχειρίζονται πόρους του ΕΣΠΑ και στο Ταμείο Ανάκαμψης θα κληθούν αύριο να διαχειριστούν σημαντικά κονδύλια. Η τοπική αυτοδιοίκηση οργανώνει και διαχειρίζεται το σήμερα και το αύριο των πολιτών.

Και όταν δεν λαμβάνονται αποφάσεις και δεν εκδίδονται οι σχετικές πράξεις των δημοτικών συμβουλίων γιατί κάποιοι θεώρησαν ότι αυτό είναι πιο αντιπροσωπευτικό σύστημα, ο θεσμός της τοπικής αυτοδιοίκησης παραλύει και αντί για εγγύτητα στον πολίτη, έχουμε ακριβώς το αντίθετο. Έχουμε μια πραγματική κρίση δημοκρατίας και μια κατά κυριολεξία, τελμάτωση του θεσμού της τοπικής αυτοδιοίκησης.

Το υπό συζήτηση νομοσχέδιο ξεριζώνει αυτές τις θεσμικές στρεβλώσεις, ακούγοντας τους προβληματισμούς και τις προτάσεις των εκπροσώπων της τοπικής αυτοδιοίκησης.

Βάζουμε τέλος στον κατακερματισμό των δημοτικών δυνάμεων, προσαρμόζοντας το όριο εκλογής από τον πρώτο γύρο σε ποσοστό 43%, εξασφαλίζοντας την εκλογή των τριών πέμπτων των μελών του δημοτικού συμβουλίου στον νικητή των εκλογών.

Προβλέπουμε την εκλογή συμβουλίων ή προέδρων δημοτικών κοινοτήτων σε όλη την επικράτεια. Επαναφέρουμε την πενταετή θητεία, προκειμένου οι δήμαρχοι και οι περιφερειάρχες να έχουν επαρκή χρόνο να υλοποιήσουν τις πολιτικές τους, να μπορούν να εισφέρουν στον τόπο τους και να λογοδοτήσουν για τη συνέπεια ως προς την τήρηση των προεκλογικών τους δεσμεύσεων στους δημότες.

Με τη θέσπιση του υποχρεωτικού ορίου του 3%, προκειμένου να μπορεί ένας συνδυασμός να εκλέξει δημοτικό σύμβουλο, δημιουργείται ένα σημαντικό εμπόδιο στην επέλαση ακραίων στοιχείων -ακροδεξιών και ακροαριστερών- στα δημοτικά συμβούλια, όπως, δυστυχώς, έχει γίνει στο παρελθόν.

Για εμάς στη Νέα Δημοκρατία ο θεσμός της τοπικής αυτοδιοίκησης δεν είναι χώρος πειραματισμού και οι δημότες κάθε δήμου, μικρού ή μεγάλου, δεν είναι πειραματόζωα. Ούτε προσφέρεται η τοπική αυτοδιοίκηση για επικοινωνιακά τερτίπια. Στην τοπική αυτοδιοίκηση πρωταγωνιστούν τα προβλήματα και ο αγώνας για τη βελτίωση της ζωής των πολιτών, όχι τα χρώματα ούτε οι διαχωριστικές γραμμές. Χρειάζονται, όμως, αποφάσεις και δράση και όχι ατολμία και ακυβερνησία.

Θέλουμε και θα δουλέψουμε σκληρά γι’ αυτό, για μια τοπική αυτοδιοίκηση ανοιχτή σε συνεργασίες. Βεβαίως, είμαστε υπέρ των συναινέσεων και το έχουμε αποδείξει, όταν στο σύνθημα «ή τους τελειώνουμε ή μας τελειώνουν» βάλαμε πάνω το συμφέρον της χώρας.

Δεν μπορούμε, όμως, να ανεχθούμε τα πολιτικά παζάρια με τον τρόπο που αντιλαμβάνεται η Αξιωματική Αντιπολίτευση, στη βάση των πολιτικών συναλλαγών, όπως η συναλλαγή ΣΥΡΙΖΑ-ΑΝΕΛ.

Το υπό συζήτηση νομοσχέδιο δεν απαντά, βέβαια, σε όλα τα θέματα της τοπικής αυτοδιοίκησης και σίγουρα τα πολλαπλά ζητήματα της τοπικής αυτοδιοίκησης δεν λύνονται εφάπαξ με την επίτευξη κυβερνησιμότητας. Δεν λύνονται, όμως και χωρίς αυτήν.

Εμείς στη Νέα Δημοκρατία βλέπουμε την παρούσα νομοθετική πρωτοβουλία τόσο ως απαραίτητη επίλυση μιας εκκρεμότητας όσο και ως γέφυρα, μια γέφυρα προς τη μετάβαση της τοπικής αυτοδιοίκησης στη νέα εποχή, αυτή την εποχή που έχουμε οραματιστεί και έχουμε συμπεριλάβει στο πολιτικό μας πρόγραμμα.

Σε αυτή τη νέα σελίδα της τοπικής αυτοδιοίκησης κεντρικοί πυλώνες είναι ο αναπροσδιορισμός των αρμοδιοτήτων, η δημοσιονομική αποκέντρωση, η ενδυνάμωση των υπηρεσιών κοινωνικής πολιτικής μέσω των ΟΤΑ, η αναπτυξιακή αποκέντρωση, η αξιολόγηση από τους πολίτες.

Μπορούμε να τη γράψουμε όλοι μαζί αυτή τη σελίδα, αφήνοντας πίσω τις ιδεολογικές και κομματικές μας καταβολές, γιατί σε τελική ανάλυση η πατρίδα και ο τόπος μας είναι πάνω από αυτές.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Μπαρτζώκα και για τη συνέπεια στον χρόνο.

Τον λόγο έχει τώρα ο κ. Σκουρολιάκος Παναγιώτης από τον ΣΥΡΙΖΑ.

Ορίστε, κύριε Σκουρολιάκο, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κύριε Πρόεδρε.

Κυρίες και κύριοι Βουλευτές, αν η τοπική δημοκρατία είναι το βασικό κύτταρο που θεμελιώνει και διατρανώνει τη δημοκρατία στο ευρύτερο πεδίο ενός κράτους, τότε είναι πολύ σημαντικό θέμα για να το αφήσουμε στα χέρια νομοθετών που χρησιμοποιούν αυτό το κύτταρο για κομματικά ή παραταξιακά οφέλη.

Από τις 27 Δεκεμβρίου 1833 που θεσμοθετήθηκε η τοπική αυτοδιοίκηση στο νέο τότε, στο νεοσύστατο ελληνικό κράτος και οργανώθηκαν οι δήμοι, οι κοινότητες και οι νομοί, η τοπική αυτοδιοίκηση πέρασε από πολλές φουρτούνες και χρησιμοποιήθηκε από πολλές κυβερνήσεις για να κατοχυρωθεί όχι η δημοκρατία, αλλά η μακροημέρευση των κυβερνώντων.

Λειτούργησε η τοπική αυτοδιοίκηση στην κατεύθυνση της εξυπηρέτησης των συμφερόντων της κοινωνίας; Ναι, αλλά όχι πάντα, δυστυχώς. Πάντα, βέβαια, υπήρχαν φωτισμένοι αυτοδιοικητικοί. Παρ’ όλα αυτά, ιστορικά η τοπική αυτοδιοίκηση ήταν από τους πιο λαϊκούς και αντιπροσωπευτικούς θεσμούς, παρ’ όλους τους νόμους και τις στρεβλώσεις που επέβαλαν στους ανθρώπους της αυτοδιοίκησης αδιαφανείς πρακτικές που επέβαλαν δυσκολίες στον έλεγχο, που δεν ευνοούσαν τη λογοδοσία.

Δημιουργώντας οι κυβερνήσεις ένα σύστημα δημαρχοκεντρικό -και είδαμε πολλούς δημάρχους προερχόμενους από τη Νέα Δημοκρατία που ήρθαν και υπερασπίστηκαν αυτόν τον νόμο, γιατί είναι ο κατεξοχήν νόμος που ευνοεί το δημαρχοκεντρικό σύστημα-, ακύρωναν την ίδια τη φύση, όμως, του δημοκρατικού κυττάρου. Ταυτόχρονα, γοήτευαν τους θεράποντες του θεσμού, στους οποίους μετακύλιαν εξουσίες που αφαιρούσαν από κατώτερες δομές εξουσίας και ελέγχου, όπως είναι τα τοπικά συμβούλια.

Αυτό δεν κάνει και αυτό το νομοσχέδιο; Απονευρώνει τη βάση της δημοκρατικής λειτουργίας των δήμων, καθιστώντας τοπικά συμβούλια και προέδρους τοπικών συμβουλίων απλώς διακοσμητικούς ή ανύπαρκτους. Με βίαιο και αντιδημοκρατικό τρόπο αφαιρεί η Κυβέρνηση όλες τις αρμοδιότητες από τις τοπικές κοινότητες και παρεμβαίνει καταστροφικά στον τρόπο εκλογής των προέδρων τους.

Αλήθεια, κυρίες και κύριοι Βουλευτές της Νέας Δημοκρατίας και ιδιαίτερα οι εκλεγόμενοι στην Ανατολική Αττική, γνωρίζετε τη θέση των πολιτών που ψήφισαν Νέα Δημοκρατία και είναι εκλεγμένοι στα συμβούλια κοινότητας; Αν δεν γνωρίζετε, σας ενημερώνω πως δεν τους λες και ευχαριστημένους.

Πώς εξηγούνται, άλλωστε, οι διαμαρτυρίες τους σε Βουλευτές του ΣΥΡΙΖΑ - Προοδευτική Συμμαχία; Γιατί είναι εναντίον του νόμου που εσείς φέρνετε, «γι’ αυτό ζητώ από εσάς και τον ΣΥΡΙΖΑ - Προοδευτική Συμμαχία να δώσετε ιδιαίτερη προσοχή», μας λένε, «στο νομοσχέδιο περί αλλαγών στην τοπική αυτοδιοίκηση, σημειώνοντας ότι θα ήθελα να διαμαρτυρηθώ και ότι με βρίσκει αντίθετο το νομοσχέδιο».

Βέβαια, υπάρχει και το δελτίο Τύπου της συντονιστικής επιτροπής του Δικτύου Κοινοτήτων Ελλάδος, που το παραδίδω για τα Πρακτικά.

(Στο σημείο αυτό ο Βουλευτής κ. Παναγιώτης (Πάνος) Σκουρολιάκος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εκλέγεται, κυρίες και κύριοι Βουλευτές, κάποιος δήμαρχος ή περιφερειάρχης σε αυτόν τον νόμο αν συγκεντρώσει το 43% των ψήφων, δηλαδή οι τέσσερις θα έχουν απόλυτη εξουσία πάνω στους δέκα! Oι τέσσερις που υπερψήφισαν και οι έξι που καταψηφίζουν! Ωραία δημοκρατική αριθμητική!

Έχουμε και χειρότερα, όμως: Ο νικητής των εκλογών -αυτός με το 43%- εξασφαλίζει το 60% των εδρών των δημοτικών ή περιφερειακών συμβουλίων. Άλλη γιορτή της δημοκρατίας αυτή!

Και επειδή η δημοκρατία είναι καλή, αλλά μην το παρακάνουμε κιόλας, μειώνει ο «εξαιρετικός» αυτός νόμος τα μέλη των συμβουλίων σε όλες τις περιφέρειες, στους μεσαίους και μεγάλους δήμους, αλλά και στην πλειοψηφία των κοινοτήτων, δημοτικών συμβουλίων, ιδιαίτερα στους μεγάλους αστικούς δήμους.

Αλήθεια, κυρίες και κύριοι της Κυβέρνησης, μπορείτε να μας απαντήσετε για τους μεγάλους σε έκταση δήμους, όπως είναι αυτοί της Ανατολικής Αττικής, πώς θα διοικηθούν; Για παράδειγμα, ο Ωρωπός αποτελείται από δώδεκα πρώην κοινότητες, ο Διόνυσος από επτά πρώην κοινότητες, ο Σαρωνικός από πέντε πρώην κοινότητες και ούτω καθεξής.

Κυρίες και κύριοι της κυβερνητικής Πλειοψηφίας, φέρατε έναν νόμο για την τοπική αυτοδιοίκηση που κυριολεκτικά της κόβει τα πόδια. Η αλήθεια είναι πως είσαστε ειδικοί σε νόμους που έχουν να κάνουν με ψήφους και εκλογές. Παντού αναζητάτε περιορισμό της δημοκρατίας. Για τις γενικές εκλογές δεν σας άρεσε ο νόμος της απλής αναλογικής, όπου εκφράζονται όλες οι ψήφοι ισότιμα και δίκαια, τον αλλάξατε, αντικαθιστώντας τον με έναν νόμο ενισχυμένης αναλογικής στα μέτρα σας. Στην ψήφο των ομογενών και εδώ τα φέρατε από εδώ, τα φέρατε από εκεί, πάλι το μικροκομματικό συμφέρον σας εξυπηρετήσατε.

Αλήθεια, τι είναι για σας η δημοκρατία; Ουσία ή ταμπέλα που αναρτάται κατά περίσταση; Κυρίες και κύριοι της Νέας Δημοκρατίας, η ταμπέλα που κρύβει την ουσία του παρόντος νόμου είναι η λέξη «κυβερνησιμότητα». Οι Βουλευτές της Νέας Δημοκρατίας χρησιμοποιούν έναν νεοφανή όρο, έναν νεολογισμό και το απολαμβάνουν πλήρως.

Εδώ και τρεις μέρες ανακάλυψαν την «κυβερνησιμότητα», ήρθε στη ζωή τους η «κυβερνησιμότητα». Τι περιγράφει, όμως, αυτός ο όρος; Όπως εύστοχα χθες είπε ο συνάδελφος Γιώργος Παπαηλιού, κυβερνήσιμος δεν είναι αυτός που μπορεί να κυβερνήσει, αλλά αυτός που μπορεί να κυβερνηθεί.

Κυρίες και κύριοι Βουλευτές, η κυβέρνηση κυβερνά, η τοπική αυτοδιοίκηση διοικεί. Λίγη προσοχή, λοιπόν, στις λεκτικές φιγούρες, με τις οποίες μπορεί να αυτογοητεύεστε, αλλά δεν μπορούν να εξαπατήσουν τον ελληνικό λαό.

Με το παρόν νομοσχέδιο αποκαλύπτετε τον αρνητισμό σας στον πλουραλισμό, την αντιπροσωπευτικότητα, τη δημοκρατία.

Όμως, ο ΣΥΡΙΖΑ - Προοδευτική Συμμαχία κοιτώντας το μέλλον και συνεργαζόμενος με πολίτες που ενδιαφέρονται για τη δημοκρατική πορεία αυτού του τόπου, αγωνίζεται ώστε να ενημερώσει τον λαό και να καταργήσει στην πράξη αυτό τον κακοστημένο, μικρόψυχο και επικίνδυνο για την τοπική αυτοδιοίκηση νόμο.

Φυσικά καταψηφίζουμε και τον νόμο.

Και επιτρέψτε μας, την «κυβερνησιμότητά» σας, να τη χαίρεστε!

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Ιωάννης Δελής από το Κομμουνιστικό Κόμμα Ελλάδας.

Ορίστε, κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Είναι, άραγε, σημαντικό ζήτημα ο τρόπος και το σύστημα με τα οποία εκλέγονται οι δήμαρχοι και τα δημοτικά συμβούλια; Ασφαλώς και είναι και μάλιστα πολύ σοβαρό, γιατί δεν είναι καθόλου λίγο -το αντίθετο!- να εξασφαλίζεται η ισοτιμία όλων των ψήφων. Και αυτή η ισοτιμία, όπως όλοι πολύ καλά γνωρίζουμε, επιτυγχάνεται μόνο με την απλή και ανόθευτη αναλογική.

Εδώ, όμως, ακριβώς είναι που εξαντλείται, πάντα από την άποψη των λαϊκών συμφερόντων, και η προσφορά της απλής αναλογικής, στην ισοτιμία της ψήφου, δηλαδή, και τίποτε παραπάνω, παρά τις μεγαλοστομίες του ΣΥΡΙΖΑ που φτάνει να την αναγορεύει ακόμα και σε μοχλό δημοκρατικών, όπως λέει, αλλαγών.

Όσοι τα λένε αυτά κάνουν σαν να μην ξέρουν ότι στις εκλογές η θέληση και η έκφραση του λαού υφίσταται ένα σωρό φανερές ή αθέατες πιέσεις και εκβιασμούς ή ακόμα και απειλές, πράγματα υπαρκτά έτσι κι αλλιώς στο πολιτικό σύστημα μιας εκμεταλλευτικής κοινωνίας, όπως η καπιταλιστική, όπως αυτή που ζούμε δηλαδή.

Συνεπώς και για να εξηγούμαστε, παρά το ότι ως ΚΚΕ είμαστε διαχρονικά και σταθερά υπέρ της γνήσιας απλής αναλογικής, την ίδια στιγμή δεν ξεχνάμε ότι κανένα, μα κανένα εκλογικό σύστημα δεν είναι ποτέ αρκετό από μόνο του, ώστε να απαλλάξει τον λαό από τα προβλήματά του.

Βέβαια, εδώ που τα λέμε το εκλογικό σύστημα του ΣΥΡΙΖΑ του ν.4555/2018, με το οποίο έγιναν και οι δημοτικές, οι τοπικές εκλογές το 2019 και που τώρα έρχεται να το αντικαταστήσει με παλαιού τύπου καλπονοθευτικές διατάξεις η Νέα Δημοκρατία, δεν ήταν ακριβώς η απλή αναλογική, αφού διατήρησε άθικτο και σε πλήρη ισχύ ένα από τα βασικά πολιτικά εργαλεία του δικομματισμού της Μεταπολίτευσης, τον καλπονοθευτικό, δηλαδή, εκλογικό εκβιασμό του δεύτερου γύρου των τοπικών εκλογών.

Και έρχονται εν χορώ και ανεβαίνουν σ’ αυτό το Βήμα Βουλευτές του ΣΥΡΙΖΑ και εμφανίζουν ως δημοκρατικό, λέει, δικαίωμα επιλογής αυτόν τον αισχρό εκλογικό εκβιασμό με τα ψευτοδιλήμματα, που τον έζησαν στο πετσί τους δεκαετίες τώρα αριστεροί και προοδευτικοί άνθρωποι! Έλεος!

Όμως, κύριε Υπουργέ, σε καμμία περίπτωση αυτό, αυτές δηλαδή οι κραυγαλέες αντιφάσεις του ΣΥΡΙΖΑ να έχει τη συνήθεια να πατάει πάντα σε δύο βάρκες, δεν σας δίνει κανένα ηθικό ή πολιτικό δικαίωμα, στη Νέα Δημοκρατία εννοώ, να επιβάλλετε είτε το αυθαίρετο όριο του 3% στην εκλογική εκπροσώπηση ενός δήμου ή μιας περιφέρειας είτε την καλπονοθεία -γιατί τέτοια είναι- του 60% των εδρών με το 43% των ψήφων, δηλαδή με πολύ, πολύ λιγότερα εκλογικά ποσοστά.

Και όλα αυτά στο όνομα, λέει, της κυβερνησιμότητας, ακόμα και της μη διάλυσης των δήμων. Μάλιστα, κάποιος Βουλευτής της Νέας Δημοκρατίας μίλησε και για «βόμβα» στα θεμέλια της τοπικής αυτοδιοίκησης. Φυσικά τέτοιο ζήτημα κυβερνησιμότητας ουδέποτε προέκυψε, όπως έδειξε και η πρόσφατη πείρα.

Και δεν είναι μόνο ότι στη Θεσσαλονίκη, για παράδειγμα τον δεύτερο δήμο της χώρας, όπως και αλλού, μια χαρά και τσάκα τσάκα τα βρήκαν μεταξύ τους τα ψηφοδέλτια του συντηρητικού χώρου και συγκρότησαν τη νέα διοίκηση του δήμου, αυτή που είναι τώρα, αλλά είναι και κάτι άλλο. Όλο αυτό το κλάμα της Νέας Δημοκρατίας για τη δήθεν ακυβερνησία των δήμων, και βάση δεν έχει και είναι υποκριτικό.

Διότι πολύ απλά, όπως γνωρίζετε όλοι σας, σε όλους αυτούς τους μνημονιακούς νόμους που εξακολουθούν να ισχύουν όλοι τους, ακόμα κι αν έληξαν τα μνημόνια, υπάρχουν όλες εκείνες οι δικλείδες ασφαλείας -και είναι πάρα πολλές- με πρώτη και καλύτερη το οικονομικό παρατηρητήριο των δήμων, πράγματα τα οποία εγγυώνται και εξασφαλίζουν την κυβερνησιμότητα των δήμων, δηλαδή την αντιλαϊκή λειτουργία των δήμων με τον πιο ασφυκτικό δημοσιονομικό έλεγχο από το κεντρικό κράτος.

Και όλα αυτά, ξέρετε, εξακολουθούν να γίνονται και να ισχύουν, άσχετα από το εκλογικό σύστημα που ισχύει κάθε φορά στις δημοτικές εκλογές και που μπορεί να αλλάζει. Και μην μας λέτε αυτά τα τετριμμένα, όλοι σας το κάνετε αυτό, για τον ιδιαίτερα δήθεν χαρακτήρα των τοπικών ζητημάτων, ο οποίος τάχα χαρακτήρας υπαγορεύει και τις συνθέσεις σας και τις συνεργασίες σας.

Αλήθεια, σας ρωτάμε, μήπως ξέρετε να υπάρχει έστω και ένα τοπικό ζήτημα το οποίο να μην εξαρτάται από την κεντρική πολιτική που ασκείται; Με συγχωρείτε, δηλαδή, αλλά ποια πολιτική υλοποιείται σε τοπικό επίπεδο; Δεν υλοποιείται η γενική αντιλαϊκή κυβερνητική πολιτική κάθε φορά; Μήπως υλοποιείται κάποια άλλη; Και επειδή ξέρω τι σκέφτεστε, είναι άλλο πράγμα αυτό να το αναγνωρίζω για να το αντιπαλεύω, όπως κάνουν οι κομμουνιστές δήμαρχοι, και είναι άλλο αυτό να το κρύβω και να κοροϊδεύω με τα δήθεν τοπικά ζητήματα.

Όμως, για σταθείτε, για να δούμε, αλήθεια, τι ακριβώς αλλάζετε τώρα από αυτόν τον νόμο του ΣΥΡΙΖΑ του 2018, τον οποίο τόσο κατηγορείτε εσείς της κυβερνητικής Πλειοψηφίας,. Μήπως τον καταργείτε ολόκληρο; Αν είναι δυνατόν! Το κράτος άλλωστε, όπως λέτε και το εννοείτε, έχει συνέχεια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Το μόνο που αλλάζετε από τον ισχύοντα νόμο του ΣΥΡΙΖΑ είναι μόνο εκείνο που αναφέρεται στο εκλογικό σύστημα. Όλος ο υπόλοιπος νομός του ΣΥΡΙΖΑ παραμένει σε πλήρη ισχύ και με τη «βούλα» της Νέας Δημοκρατίας, και ας μην τον ψήφησε τότε. Αυτό δεν επιβεβαιώνει τη στρατηγική συμπόρευση της Νέας Δημοκρατίας με τον ΣΥΡΙΖΑ, τόσο γενικά όσο και ειδικά στην τοπική αυτοδιοίκηση; Διότι, ξέρετε, σημαντικό ζήτημα δεν είναι μόνο το πώς θα εκλέγεται ένας δήμαρχος ή ένα δημοτικό συμβούλιο, αλλά εξίσου σημαντικό, για να μην πω και σημαντικότερο, είναι και το τι θα κάνει αυτός ο δήμαρχος, μέσα σε ποιο πλαίσιο θα μπορεί να ασκεί το έργο του, με ποια μέσα και κυρίως σε όφελος τίνων; Της μεγάλης λαϊκής πλειοψηφίας ή των λίγων μεγάλων επιχειρηματιών;

Και εδώ τα πράγματα είναι πεντακάθαρα. Αν αφήσουμε στην άκρη το εκλογικό σύστημα, το οποίο η κάθε κυβέρνηση το «ράβει», σύμφωνα με τα δικά της γούστα και συμφέροντα, ας ακούσουν λίγο όσοι μας βλέπουν, αλλά και όσοι εδώ μέσα παριστάνουν τους ανήξερους και τους διαφωνούντες, σε τι συμφωνείτε εσείς, κυρίες και κύριοι της Νέας Δημοκρατίας, με εσάς, κυρίες και κύριοι του ΣΥΡΙΖΑ και του ΚΙΝΑΛ. Συμφωνείτε οι δήμοι να λειτουργούν όχι ως δημόσιοι κοινωφελείς οργανισμοί, αλλά σαν επιχειρήσεις, σαν μαγαζιά. Και αυτό είναι που γενίκευσε ο «ΚΛΕΙΣΘΕΝΗΣ» του ΣΥΡΙΖΑ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Δελή, ολοκληρώστε, σας παρακαλώ.

**ΙΩΑΝΝΗΣ ΔΕΛΗΣ:** Τελειώνω σε ένα λεπτό, κύριε Πρόεδρε. Σας ευχαριστώ.

Έτσι, τους δημότες που πληρώνουν εκτός από τους κεντρικούς, και ένα σωρό δημοτικούς φόρους και τέλη, τους μετατρέπετε και σε άμεσους πελάτες των δήμων, υποχρεώνοντάς τους να πληρώνουν τροφεία στους δημοτικούς παιδικούς σταθμούς, εισιτήρια σε κάθε είδους αθλητικές υποδομές, όπως γυμναστήρια και κολυμβητήρια, συνδρομές σε δημοτικές πολιτιστικές σχολές, όπως μουσικής, χορού κ.λπ., κ.λπ..

Συμφωνείτε, λοιπόν, όλοι σας τα κύρια έσοδά τους οι δήμοι να τα αρπάζουν κατευθείαν από τις τσέπες των δημοτών τους στη λογική της ανταποδοτικότητας και η κρατική επιχορήγηση να ξεπέφτει σε μία απλή συμπληρωματική ενίσχυση, τόσο μόνο και όσο χρειάζεται μέχρι να εξισορροπούνται, λέει, οι προϋπολογισμοί των δήμων.

Συμφωνείτε, επίσης, όλοι σας με τις ρυθμίσεις αυτού του νόμου του ΣΥΡΙΖΑ του 2018 που αφορούν στην αξιοποίηση της λεγόμενης «ακίνητης περιουσίας των ΟΤΑ», με τις οποίες ανοίγει ο δρόμος στους λεγόμενους επενδυτές να εκμεταλλευτούν μακροχρόνια και με ληστρικούς όρους την οποιαδήποτε δημοτική περιουσία.

Θέλετε κι άλλα; Όλα αυτά δεν αρκούν για να φανεί ότι όλος αυτός ο κουρνιαχτός της Νέας Δημοκρατίας με τον ΣΥΡΙΖΑ για την ακυβερνησία των δήμων μοιάζει με τρικυμία στο ποτήρι;

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κύριε Δελή.

**ΙΩΑΝΝΗΣ ΔΕΛΗΣ:** Όλα αυτά, βέβαια –και κλείνω, κύριε Πρόεδρε- εξηγούν και το γιατί απορρίψατε όλοι σας την πρόταση του ΚΚΕ στην πρόσφατη αναθεώρηση του Συντάγματος, η οποία κατοχύρωνε συνταγματικά την υποχρέωση του κράτους να εξασφαλίζει τα αναγκαία χρήματα στους δήμους με χρηματοδότηση μόνο μέσα από τον κρατικό προϋπολογισμό.

Όλα αυτά, βεβαίως, είναι που οδηγούν και εμάς να καταψηφίσουμε το σημερινό νομοσχέδιο, από το οποίο δεν έχουν τίποτα καλό να περιμένουν οι λαϊκές οικογένειες.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Παρασκευή Βρυζίδου από τη Νέα Δημοκρατία.

Ορίστε, κυρία συνάδελφε, έχετε τον λόγο.

**ΠΑΡΑΣΚΕΥΗ ΒΡΥΖΙΔΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η αυτοδιοίκηση πρώτου και δευτέρου βαθμού είναι η διοίκηση που βρίσκεται πιο κοντά στον πολίτη, που υπηρετεί την καθημερινότητα και δίνει λύσεις στα ζητήματα που προκύπτουν σε κάθε τοπική κοινωνία. Η αυτοδιοίκηση πρώτου και δευτέρου βαθμού είναι ο τόπος όπου μπορούμε να αναδείξουμε τα πλεονεκτήματα και μπορούμε να χαράξουμε την πορεία της ανάπτυξης και της προόδου ενός τόπου.

Ο πρώτος και δεύτερος βαθμός αυτοδιοίκησης είναι ένας χώρος δύσκολος και σύνθετος. Έχει πολλές ευθύνες. Πρέπει να διασφαλίσει τη δημόσια υγεία, να προστατεύσει τους πολίτες από πυρκαγιές και πλημμύρες, να βελτιώσει την ποιότητα της ζωής τους, να διευκολύνει τις μετακινήσεις με την κατασκευή δρόμων, να στηρίξει τους αγρότες με την κατασκευή αρδευτικών και φραγμάτων, να κατασκευάσει σχολεία και παιδικούς σταθμούς, να συντηρήσει τα υπάρχοντα για τους μαθητές και τα μικρά παιδιά.

Όλα αυτά δεν είναι μία εύκολη διαδικασία ούτε γίνεται με την απλή κατάρτιση ενός σχεδίου δράσης ή με την κατάθεση ενός τεχνικού προγράμματος ή ενός προϋπολογισμού. Χρειάζονται μελέτες να εκπονηθούν, να ωριμάσουν, να διερευνηθούν χρηματοδοτικά προγράμματα, να ενταχθούν τα έργα, να δημοπρατηθούν, να κατασκευαστούν και στη συνέχεια να φροντίσει η δημοτική αρχή για την εύρυθμη λειτουργία του συνόλου των δομών.

Η κυβέρνηση του ΣΥΡΙΖΑ υποτίμησε αυτή τη λειτουργία. Θεώρησε ότι είναι κάτι απλό και μπορεί να γίνει με μία δημοτική αρχή απλά με την αναγκαστική συνεργασία διαφορετικών παρατάξεων. Ποιο, όμως, πρόγραμμα θα εφαρμοστεί; Ποιες προτεραιότητες θα δοθούν; Κάτω από ποιες συνθήκες θα γίνουν αυτές οι συνεργασίες; Πώς, λοιπόν, θα μπορέσει η αυτοδιοίκηση να λειτουργήσει;

Κυρίες και κύριοι συνάδελφοι, σε όλους τους νόμους της αυτοδιοίκησης, την οποία υπηρέτησα περισσότερο από είκοσι χρόνια και διετέλεσα δήμαρχος, εξέφρασα την αντίθεσή μου ως πρόεδρος της ΠΕΔ Δυτικής Μακεδονίας μαζί με τη συντριπτική πλειοψηφία των συναδέλφων μου, πριν από την ψήφιση του νόμου «ΚΛΕΙΣΘΕΝΗ» κι έχω να πω ότι η αυτοδιοίκηση δεν είναι ένας χώρος όπου εκφράζουμε τις ιδέες μας και τις απόψεις μας από όποια οπτική γωνία νομίζουμε ο καθένας, αλλά είναι ένας χώρος άμεσης δράσης και αποτελεσματικότητας. Για να μπορέσει να γίνει αυτό, χρειάζεται να είναι ισχυρή, να έχει αυτοδυναμία, να είναι λειτουργική, για να μπορέσει να είναι και αποτελεσματική.

Κυρίες και κύριοι συνάδελφοι, το παρόν σχέδιο νόμου που έρχεται προς ψήφιση είναι στη σωστή κατεύθυνση, διότι βάζει το 43%. Θεωρείτε ότι είναι μικρό ποσοστό το 43% ενός συνδυασμού που έχει να αντιμετωπίσει και άλλους συνδυασμούς, όχι μόνο δημάρχους, αλλά δημοτικούς συμβούλους, ολόκληρες ομάδες; Είναι ένα πολύ μεγάλο νούμερο και όποιος πάρει 43% πραγματικά εκφράζει τη βούληση της τοπικής κοινωνίας και πρέπει να του δώσουμε το δικαίωμα να λειτουργήσει, προκειμένου να μην ταλαιπωρήσουμε τους πολίτες σε εκλογές μιας δεύτερης Κυριακής, όχι βέβαια όταν αυτό είναι μικρότερο νούμερο. Τα 3/5 που δίνονται στην παράταξη που θα κερδίσει τις εκλογές είναι επίσης ένα αναγκαίο μπόνους για να μπορέσει να λειτουργήσει.

Το γεγονός ότι παρατείνεται για πέντε χρόνια η λειτουργία είναι και αυτό προς τη σωστή κατεύθυνση, γιατί όπως προανέφερα ένας ολοκληρωμένος κύκλος για την παραγωγή έργου προς όφελος των πολιτών θέλει μεγάλο χρονικό διάστημα και όσο μεγαλύτερο είναι αυτό και εύλογο, τόσο περισσότερη θα είναι η παραγωγή του έργου. Και βέβαια, η Κυβέρνηση και το Υπουργείο φέρνει το νομοσχέδιο δύο χρόνια πριν από τις εκλογές, όταν δεν υπάρχει κάποια πρόβλεψη για το πού θα κυμανθούν οι τάσεις, γιατί δεν ενδιαφέρεται για πολιτικές σκοπιμότητες, αλλά την ενδιαφέρει η σωστή λειτουργία της αυτοδιοίκησης.

Πρέπει να ξέρετε, κυρίες και κύριοι συνάδελφοι, ότι δημάρχους δεν εκλέγουν τα εκλογικά συστήματα, αλλά οι πολίτες. Ωστόσο, όταν υπάρχουν δυσλειτουργικά συστήματα, μπορούν να δημιουργήσουν εμπόδια στη λειτουργία. Και αυτό προσπαθεί αυτό το νομοσχέδιο που έρχεται προς ψήφιση να καταργήσει, δηλαδή, τις δυσλειτουργίες που οδήγησαν σε μείωση της αξίας της αυτοδιοίκησης και σε πάρα πολλά εμπόδια.

Η αυτοδιοίκηση βρίσκεται σήμερα σε μία μεγάλη πρόκληση. Ενδιαφέρεται να αλλάξει αυτός ο νόμος. Το έχει εκφράσει πριν από την ψήφισή του. Έχει εκφράσει την αντίθεσή της στην ψήφιση του νόμου «ΚΛΕΙΣΘΕΝΗ» και σχεδόν το σύνολο της αυτοδιοίκησης έχει εκφραστεί προς μία θετική κατεύθυνση γι’ αυτόν τον νόμο. Τον περιμένει, γιατί η επόμενη μέρα θα είναι καλύτερη μέρα για την αυτοδιοίκηση. Θα μπορέσει να υπάρξει λειτουργία, θα μπορέσει να υπάρξει ανάπτυξη.

Τη Νέα Δημοκρατία την ενδιαφέρει η ισχυρή αυτοδιοίκηση και τη στηρίζει. Το απέδειξε από την πρώτη μέρα με τις τροπολογίες που έφερε για να αντιμετωπιστούν τα αδιέξοδα, τις χρηματοδοτήσεις οι οποίες είναι πολλαπλώς περισσότερες από ό,τι με την προηγούμενη κυβέρνηση. Τη Νέα Δημοκρατία την ενδιαφέρει μία δυνατή αυτοδιοίκηση. Πιστεύει ότι δυνατή αυτοδιοίκηση σημαίνει δυνατός πολίτης και δυνατός πολίτης σημαίνει ισχυρή και σύγχρονη Ελλάδα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Βρυζίδου.

Επόμενος ομιλητής είναι ο κ. Ελευθέριος Αβραμάκης από τον ΣΥΡΙΖΑ με τον οποίο ολοκληρώνεται ο ένατος κύκλος ομιλητών.

Θα συνεχίσουμε με τον κ. Φωτήλα και τον κ. Ψυχογιό και έπεται συνέχεια.

Ορίστε, κύριε Αβραμάκη, έχετε τον λόγο.

**ΕΛΕΥΘΕΡΙΟΣ ΑΒΡΑΜΑΚΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι της Κυβέρνησης, τα δείγματα γραφής της Κυβέρνησης σε ό,τι αφορά στον σεβασμό στις δημοκρατικές διαδικασίες είναι σαφή και καταδεικνύουν ότι η Νέα Δημοκρατία ρέπει όλο και περισσότερο σε πρακτικές αδιαφάνειας, περιορισμού του δημόσιου διαλόγου, απόκρυψης κάθε είδους κριτικής, αποφυγής κάθε διαβούλευσης που μπορεί να καταδείξει την πραγματική της απόσταση από την κοινωνία.

Ο περιορισμός της Βουλής και ο τρόπος της κεντρικής ελεγχόμενης ψηφοφορίας με πρόσχημα την πανδημία, οι απίστευτες σε όγκο, αριθμό και αξία απευθείας αναθέσεις, η απουσία κάθε διαλόγου σε ζητήματα που προκαλούν την κοινωνία, η εμμονή στη λογική του «αποφασίζουμε και διατάσσουμε» που θυμίζει ξεπερασμένες πρακτικές κακής διοίκησης εταιρειών, αποτελούν τον κανόνα αυτής της οπισθοδρομικής νεοφιλελεύθερης Κυβέρνησης.

Η Νέα Δημοκρατία με αυτό το νομοσχέδιο έρχεται να καταλύσει ουσιαστικά κάθε δημοκρατικό κεκτημένο σε ό,τι αφορά στον τρόπο ανάδειξης των δημοτικών και περιφερειακών αρχών. Για μία ακόμη φορά η Κυβέρνηση και ειδικά ο κ. Βορίδης φέρνουν ένα νομοσχέδιο για το οποίο πρακτικά δεν έχει γίνει καμμία διαβούλευση. Το νομοσχέδιο αυτό δεν λύνει κανένα από τα ουσιώδη προβλήματα που αντιμετωπίζουν οι δήμοι και οι περιφέρειες. Αποτελεί ένα ολίσθημα προς τον αυταρχισμό, θέλοντας να διαμορφώσει απόλυτες αρχές στην τοπική αυτοδιοίκηση.

Η Νέα Δημοκρατία μετατρέπεται δυστυχώς σε έναν πολιτικό χώρο που δεν μπορεί να ανεχθεί διαφορετικές φωνές, δεν μπορεί να επιδιώξει ευρύτερες συναινέσεις, δεν μπορεί να λειτουργήσει δημοκρατικά.

Η Κυβέρνηση, αφού με πραξικοπηματικό τρόπο αλλοίωσε κατόπιν εκλογών τη λαϊκή βούληση, δίνοντας απόλυτη πλειοψηφία σε εκλεγμένους με απλή αναλογική δημάρχους, αφού στέρησε κάθε πιθανότητα δημιουργικής διαβούλευσης, ακόμα και σε επίπεδο των τοπικών κοινωνιών, και αφού αποστέρησε το κυριαρχικό κατά τα άλλα δημοτικό συμβούλιο έρχεται τώρα να ακυρώσει ακόμα και την πρόβλεψη να εκλέγεται ο δήμαρχος ή ο περιφερειάρχης τουλάχιστον με το 50% + 1. Είναι άλλωστε προτιμότερο για τη Νέα Δημοκρατία να διοικούνται απολυταρχικά οι δήμοι από το να αναδεικνύουν οι πολίτες εκείνες τις παρατάξεις και εκείνους τους πολιτικούς και δημοτικούς συμβούλους που μπορούν να συνεργαστούν, ακόμη και αν προέρχονται από διαφορετικούς πολιτικούς χώρους. Η έλλειψη εμπιστοσύνης που δείχνει η Νέα Δημοκρατία στην κρίση των πολιτών ξεπερνά κάθε προηγούμενο και έρχεται βέβαια σε πλήρη αντίθεση με την πάγια επίκληση της ατομικής ευθύνης των πολιτών που έγινε viral από τα κυβερνητικά στελέχη σε κάθε αποτυχία της τον τελευταίο χρόνο.

H πρόταση της Νέας Δημοκρατίας για τον εκλογικό νόμο συνεχίζει την αντιδημοκρατική εκτροπή που άρχισε με το πρώτο νομοθέτημα του κ. Θεοδωρικάκου τον Αύγουστο του 2019. Από τότε συστηματικά κατεδαφίζει τις θεσμικές δημοκρατικές κατακτήσεις της τοπικής αυτοδιοίκησης από το 1974.

Συνοπτικά, ο νόμος Θεοδωρικάκου είχε καταργήσει ουσιαστικά τα δημοτικά και περιφερειακά συμβούλια, αφαιρώντας τους όλες τις κύριες αρμοδιότητες, εκτός της έγκρισης του προϋπολογισμού, και τις ανέθεσε στον δήμαρχο και στον περιφερειάρχη και την ελεγχόμενη από αυτούς οικονομική επιτροπή. Παραβιάζει έτσι στην πράξη όχι μόνο τον ευρωπαϊκό χάρτη της τοπικής αυτονομίας, αλλά ανατρέπει και το ελληνικό αυτοδιοικητικό κεκτημένο, σύμφωνα με το οποίο βασικά όργανα λήψης αποφάσεων είναι τα συλλογικά όργανα της αυτοδιοίκησης, δηλαδή το δημοτικό και το περιφερειακό συμβούλιο. Επικαλούμενη δε και την πανδημία επιτρέπει στις οικονομικές επιτροπές, με δεδομένη την πλειοψηφία των δημάρχων, να προχωρούν σε αναθέσεις εκατομμυρίων, σε ανεξέλεγκτες προσλήψεις έκτακτου προσωπικού, σε δημιουργία αναπτυξιακών οργανισμών, σε προγραμματικές συμβάσεις κ.ά..

Με αντιθεσμικό και αντισυνταγματικό τρόπο άλλαξε άρδην μετεκλογικά τις ρυθμίσεις για την ενδοδημοτική αποκέντρωση που προέβλεπε ο «ΚΛΕΙΣΘΕΝΗΣ Ι» με την αφαίρεση των αρμοδιοτήτων από τις τοπικές κοινότητες και την αλλαγή του τρόπου εκλογής των προέδρων τους. Συνολικά, απέτρεψε την εφαρμογή στις διοικήσεις των Οργανισμών Τοπικής Αυτοδιοίκησης α΄ και β΄ βαθμού του νέου πλαισίου που προέβλεπε το σύστημα της απλής αναλογικής. Το ανέτρεψε στην πράξη με τον ισχυρισμό ότι θα προκαλούσε ακυβερνησία. Πριν αναλάβουν οι νέες αυτοδιοικητικές αρχές τον Σεπτέμβρη του 2019 το αντικατέστησε με ένα συγκεντρωτικό, απόλυτα δημαρχοκεντρικό, αδιαφανές σύστημα λήψης αποφάσεων.

Τώρα με τον συγκεκριμένο προτεινόμενο νόμο του κ. Βορίδη καθιερώνει ένα απόλυτο πλειοψηφικό σύστημα, όπου με το 43% ο πρώτος συνδυασμός μπορεί να εκλέγει το 60% των συμβούλων, τον δήμαρχο και τον περιφερειάρχη. Είναι μια πρωτοφανής πανευρωπαϊκά εκλογική ρύθμιση που έρχεται να καταργήσει το μετριοπαθές εκλογικό σύστημα που έχει καθορίσει ο «ΚΛΕΙΣΘΕΝΗΣ Ι» που αφορούσε στην απλή αναλογική στην εκλογή των συμβούλων και στο πλειοψηφικό σύστημα στην ανάδειξη των δημάρχων και των περιφερειαρχών ως ένα πρώτο βήμα σε μια σειρά ευρύτερων μεταρρυθμίσεων στην αυτοδιοίκηση που θα αφορούσαν στις αρμοδιότητες, στους πόρους, στην επιχειρησιακή ενίσχυση των ΟΤΑ.

Εξαφανίζει ουσιαστικά την αυτοτελή λειτουργία των τοπικών κοινοτήτων -δημοτικές τις ονομάζει- αφού υποχρεώνει τους υποψηφίους τους να κρέμονται κάτω από έναν δημοτικό συνδυασμό και να εξαρτώνται από το κεντρικό αποτέλεσμα των δήμων. Καταργεί, δηλαδή, την τρίτη κάλπη που επέτρεψε σε χιλιάδες πολίτες να συμμετάσχουν ενεργά στις τοπικές υποθέσεις και τα τοπικά δρώμενα. Ορίζει το 3% ως όριο εισόδου στην κατανομή των εδρών, εμποδίζοντας την εκπροσώπηση μικρών τοπικών δυνάμεων.

Η ρύθμιση είναι εντελώς εξοργιστική, αφού το νομοσχέδιο προβλέπει ο δήμαρχος να έχει εξασφαλισμένα τα τρία πέμπτα του συνόλου των συμβούλων που εκλέγονται. Μειώνει τον αριθμό των συμβούλων σε όλες τις περιφέρειες, στους μεγάλους δήμους, αλλά και στην πλειοψηφία των κοινοτήτων, μεσοσταθμικά και κατά μέσο όρο στο 15% μετά τις νομοτεχνικές βελτιώσεις που καταθέσατε, αναδεικνύοντας έτσι την ολιγαρχική αντίληψη της Δεξιάς για τη δημοκρατία και τη λειτουργία των τοπικών οργάνων. Όσοι λιγότεροι ασχολούνται με τα κοινά τόσο το καλύτερο για σας. Αντίθετα αυξάνει τον αριθμό των υποψηφιοτήτων στο 150% των εδρών κάθε ΟΤΑ. Αυτό συνδυαζόμενο με την υποχρέωση των παρατάξεων να παρουσιάσουν υποψηφίους στο 80% των δημοτικών κοινοτήτων αποσκοπεί στη δημιουργία εμποδίων προκειμένου να αποκλειστούν συνδυασμοί από τις εκλογές.

Είναι προφανές ότι με το προτεινόμενο νομοσχέδιο επιδιώκεται η εγκαθίδρυση και παγίωση ενός αυταρχικού, αδιαφανούς συστήματος διακυβέρνησης των δήμων και των περιφερειών, ελεγχόμενου πλήρως από τη συντηρητική παράταξη. Στόχος ο αποκλεισμός των προοδευτικών δυνάμεων από την πλειοψηφία των ΟΤΑ σύμφωνα με τη ρήση του κ. Βορίδη «λήψη θεσμικών μέτρων στην κατεύθυνση να μην κυβερνήσει ξανά η Αριστερά».

Σχετικά με τις νομοτεχνικές βελτιώσεις που φέρατε ελάχιστα αλλάζουν τη γενική εικόνα του νομοσχεδίου. Αξίζει να σημειωθεί το μένος της Κυβέρνησης ενάντια στην έννοια του κοινοτισμού, καθώς οι αλλαγές που προβλέπονται στις σχετικές διατάξεις και παρά το πλήθος των αντιδράσεων που έχει δημιουργήσει η κατάργηση της τρίτης κάλπης, είναι επί τα χείρω. Οι αλλαγές που φέρνετε συγκριμένα ικανοποιούν κάποιο αίτημα της ΚΕΔΕ όπως είχε διατυπωθεί στην ακρόαση φορέων που έχει γίνει στην ΠΕΔ Αττικής, επαναφέροντας στο άρθρο 4 της κατάργησης των δημοτικών κοινοτήτων στους δήμους της Περιφέρειας Αττικής.

Από ’κει και ύστερα σχετικά από τις μειώσεις στον αριθμό των μελών των δημοτικών και περιφερειακών συμβουλίων η Κυβέρνηση κάνει μια μικρή υποχώρηση όπως είπαμε. Αφ’ ενός ικανοποιεί ένα ακόμη αίτημα της ΚΕΔΕ και προχωρά σε μια μικρή αύξηση σε σχέση με τις προβλέψεις του νομοσχεδίου του αριθμού των δημοτικών συμβούλων στους δήμους με πάνω από εκατόν πενήντα χιλιάδες κατοίκους. Ουσιαστικά αφορά τέσσερις μόνο δήμους με πληθυσμό από εκατόν πενήντα έως διακόσιες χιλιάδες κατοίκους και αφ’ ετέρου με τις σχετικές διορθωτικές κινήσεις η μείωση του αριθμού των μελών των συμβουλίων όπως σας είπαμε κινείται μεσοσταθμικά στο 15%, χωρίς όμως αυτό να αλλάζει σε τίποτα την πολιτική αντίληψη της Κυβέρνησης γύρω από τη συμμετοχή των πολιτών στα κοινά.

Σε ό,τι αφορά στο άρθρο 15, που είναι ουσιαστικό, και στο άρθρο 30, που αφορά πολύ κόσμο, ως προς τα παράβολα η Κυβέρνηση υποχωρεί από την αρχική της πρόθεση να αυξήσει σε 80 ευρώ το απαιτούμενο ποσό για κάθε υποψήφιο δημοτικό σύμβουλο διατηρώντας το στα 50 ευρώ και φυσικά το άρθρο 30 αλλάζει δυστυχώς επί τα χείρω τη δυνατότητα για μικρές κοινότητες με πληθυσμό μέχρι τριακόσιους κατοίκους πρόεδρος να εκλέγεται ο πρώτος σε σταυρούς υποψήφιος του συνδυασμού που πήρε τις περισσότερες ψήφους εντός της κοινότητας και όχι ο υποψήφιος που πήρε τους περισσότερους σταυρούς ανεξαρτήτως συνδυασμού όπως προβλεπόταν μέχρι σήμερα στο σχέδιο νόμου. Πρόκειται για μια ήσσονος σημασίας αλλαγή, ενδεικτική ωστόσο ότι η Κυβέρνηση νομοθετεί με βάση μικροπολιτικές σκοπιμότητες και πιέσεις τοπικών παραγόντων.

Κλείνοντας, δυστυχώς η μεγάλη πλειοψηφία των δημάρχων και περιφερειαρχών των κεντρικών οργάνων της αυτοδιοίκησης ΚΕΔΕ και ΕΝΠΕ τάχθηκαν υπέρ των βασικών διατάξεων του νομοσχεδίου και αυτό εδράζεται στο γεγονός ότι τα αποτελέσματα των δημοτικών και περιφερειακών εκλογών του 2019 δίνουν αυτή τη δυνατότητα στους κατά βάση «γαλάζιους» εκλεγμένους δημάρχους. Βέβαια, υπήρξαν αξιοσημείωτες αντιδράσεις -και οφείλουμε να τις τονίσουμε- σε αρκετά δημοτικά συμβούλια και σε δύο περιφερειακά συμβούλια, αυτά της Πελοποννήσου και της Δυτικής Ελλάδας που πλειοψηφικά διαφώνησαν με τον προτεινόμενο εκλογικό νόμο. Κυρίως όμως καταγράφηκε μια μεγάλη διαπαραταξιακή αντίδραση των τοπικών συμβούλων σε όλη την Ελλάδα.

Παρά τις ασήμαντες βελτιώσεις που φέρατε, όμως, και υποχωρήσεις που κάνατε, το νομοσχέδιο είναι βαθύτατα αντιδημοκρατικό και αντιαυτοδιοικητικό. Η υπόσχεση του ΣΥΡΙΖΑ - Προοδευτική Συμμαχία είναι ότι μέσα από έναν ανοικτό ουσιαστικό διάλογο με όλες τις κοινωνικές αυτοδιοικητικές προοδευτικές δυνάμεις και στο πλαίσιο μιας συνολικής μεταρρύθμισης για μια μεγάλη αποκέντρωση με ισχυρή δημοκρατική αυτοδιοίκηση το εκλογικό σύστημα που καθιερώνει σήμερα η Νέα Δημοκρατία θα αλλάξει. Εκτρωματικά πλειοψηφικά εκλογικά συστήματα δεν μπορούν να μακροημερεύσουν. Η δημοκρατία στο τέλος θα νικήσει.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Τον λόγο έχει η Πρόεδρος της Κοινοβουλευτικής Ομάδας του Κινήματος Αλλαγής, κ. Γεννηματά.

**ΦΩΤΕΙΝΗ (ΦΩΦΗ) ΓΕΝΝΗΜΑΤΑ (Πρόεδρος του Κινήματος Αλλαγής):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, η έξαρση της βαριάς εγκληματικότητας κλονίζει το αίσθημα ασφάλειας του ελληνικού λαού. Αυτή είναι η αλήθεια και καμμία προπαγάνδα και κανένα επικοινωνιακό σόου από την πλευρά της Κυβέρνησης δεν μπορεί να την κρύψει.

Το δόγμα «νόμος και τάξη» καταλάβαμε όλοι αυτό το διάστημα ότι περιορίστηκε στην αντιμετώπιση των φοιτητών και των διαδηλωτών. Χρειάστηκε να έχουμε όλες αυτές τις στυγνές δολοφονίες στους δρόμους της Αθήνας για να βγει, από ό,τι φαίνεται, η Κυβέρνηση από τον λήθαργο. Ακούσαμε τον αρμόδιο Υπουργό να λέει ότι κήρυξε τον πόλεμο στη βαριά εγκληματικότητα και φάνηκε καταπληκτικό νέο.

Αναρωτιέμαι μέχρι τώρα τι έκανε. Είχαν εκεχειρία; Τα είχαν βρει;

Ακούστε, κύριε Υπουργέ, το εξής: Η Κυβέρνησή σας και οι διάφοροι Υπουργοί θα πρέπει να αφήσουν το παιγνίδι «σε ποιον να αφήσω τον μουντζούρη», γιατί τώρα είναι ώρα δράσης, είναι ώρα ανασύνταξης των επιχειρησιακών μηχανισμών και ενίσχυσης της συνεργασίας των διωκτικών αρχών, με προσλήψεις αστυνομικών, με στελέχωση των τμημάτων, με περιπολίες και περιπολικά τις νυχτερινές ώρες, με κινητοποίηση των μηχανισμών για την ιχνηλάτηση του μαύρου χρήματος και όλων των διεφθαρμένων υποστηρικτών του.

Μόνο έτσι, κύριε Υπουργέ, θα μπορέσουμε να νικήσουμε στον πόλεμο με το οργανωμένο έγκλημα και θα μπορέσουν να νιώσουν ξανά οι πολίτες ασφαλείς στην Ελλάδα. Όλα τα άλλα είναι λόγια για κατανάλωση και από λόγια χορτάσαμε! Τώρα κρίνεστε κάθε μέρα και κάθε λεπτό γι’ αυτά που δεν κάνετε.

Χρειάστηκαν δε περίπου οκτώ μήνες για να αποφασίσει η Κυβέρνηση να φέρει την τροπολογία για τη Χρυσή Αυγή και μάλιστα, χωρίς διαβούλευση. Απλώς υπενθυμίζω ότι το είχα προτείνει αμέσως μετά από τη δίκη και καταδίκη της Χρυσής Αυγής και είχα ζητήσει την ενεργοποίηση όλων των πτερύγων της Βουλής.

Ο νόμος είναι αναγκαίος. Δεν υπάρχει καμμιά αμφιβολία και θα ψηφίσουμε τις ρυθμίσεις. Όμως, δεν αρκεί. Για να ξεριζώσουμε κάθε φασιστική παραφυάδα, χρειάζεται δουλειά, για να αντιληφθούν ότι δεν υπάρχει χώρος στην Ελλάδα για τους φασίστες ούτε στην πολιτική ούτε πουθενά.

Έρχομαι σε μια τροπολογία -και θα μιλήσω μετά αναλυτικά για το νομοσχέδιο, όπως καταλαβαίνετε- πραγματικά απαράδεκτη, για το ΤΑΙΠΕΔ, την οποία και καταψηφίζουμε. Η Κυβέρνηση συνεχίζει την πολιτική της να παραδώσει τη δημόσια περιουσία σε ιδιωτικά συμφέροντα, όπως ακριβώς καταγγείλαμε το προηγούμενο διάστημα ότι κάνει με τα ΕΛΠΕ.

Ξεχνάτε, όμως, κύριε Υπουργέ, ότι το ΤΑΙΠΕΔ είναι εταιρεία ειδικού σκοπού που διαχειρίζεται δημόσια περιουσία. Δεν διαχειρίζεται τη δική σας περιουσία. Αυτές, λοιπόν, οι απαράδεκτες παρεμβάσεις πρέπει να σας πω ότι είχαν ζητηθεί εδώ και πάρα πολλά χρόνια, από τη σύσταση του υπερταμείου, αλλά δεν είχαν γίνει αποδεκτές.

Τώρα, βεβαίως, η Κυβέρνηση των «προθύμων» της Νέας Δημοκρατίας σπεύδει να υιοθετήσει και τις πιο προκλητικές απαιτήσεις εις βάρος των συμφερόντων του ελληνικού λαού, επιβεβαιώνοντας για άλλη μια φορά όσα έχουμε πει για τον τρόπο που λειτουργεί και τον ρόλο της «Μαξίμου Α.Ε.».

Για μας, δεν αρκεί η αυτονόητη καταψήφιση αυτής της απαράδεκτης και προκλητικής τροπολογίας. Το μεγάλο σκάνδαλο είναι η ίδια η ύπαρξη και λειτουργία του υπερταμείου με αυτό το σκεπτικό. Έχουμε απαιτήσει την κατάργησή του και την ανάκτηση, επιτέλους, της εθνικής κυριαρχίας στο θέμα της αξιοποίησης της δημόσιας περιουσίας. Όχι ξεπούλημα, αλλά αξιοποίηση της δημόσιας περιουσίας.

(Χειροκροτήματα από την πτέρυγα του Κινήματος Αλλαγής)

Εμείς αυτόν τον αγώνα θα τον συνεχίσουμε και θα τον κλιμακώσουμε.

Κυρίες και κύριοι Βουλευτές, συζητάμε άλλο ένα νομοσχέδιο της Κυβέρνησης που επιβεβαιώνει πόσο συγκεντρωτική είναι. Τι χρειάζεται σήμερα για την αυτοδιοίκηση; Μια πραγματική αλλαγή που θα κάνει πράξη τη μετάβαση από το σημερινό συγκεντρωτικό και αναποτελεσματικό μοντέλο σε ένα πραγματικά σύγχρονο επιτελικό κράτος, σε μια πολυεπίπεδη και ψηφιακή διακυβέρνηση, με το κεντρικό κράτος, όπως είπα, σε στρατηγικό και επιτελικό ρόλο -καμμία σχέση με το επιτελικό κράτος της Νέας Δημοκρατίας- χωρίς κομματικές παρεμβάσεις, με πλήρη διαφάνεια σε όλες τις αποφάσεις του, με μεταφορά στην αυτοδιοίκηση όλων των εκτελεστικών αρμοδιοτήτων και των αντίστοιχων πόρων, βέβαια -γιατί πάντα το πρόβλημα είναι αυτό- με προώθηση της οικονομικής αυτοδυναμίας των ΟΤΑ στο πλαίσιο της φορολογικής αποκέντρωσης, με πρώτο βήμα τη μεταφορά του ΕΝΦΙΑ και βεβαίως, με ενίσχυση της καταστατικής θέσης των αιρετών και ένα εκλογικό σύστημα που να κατοχυρώνει τη δημοκρατική διαδικασία, να ενισχύει τη λαϊκή συμμετοχή και κυρίως να διασφαλίζει ταυτόχρονα την κυβερνησιμότητα.

Έναν τέτοιο νόμο θέλαμε σήμερα. Θέλαμε! Μετά από τις μεγάλες νομοθετικές τομές του «ΚΑΠΟΔΙΣΤΡΙΑ» και του «ΚΑΛΛΙΚΡΑΤΗ», που ενίσχυσαν θεσμικά την αυτοδιοίκηση με νέες αρμοδιότητες, είναι η ώρα του τρίτου κύματος των αλλαγών για μας. Αλλαγές που θα κάνουν πράξη τον νέο κοινωνικό και αναπτυξιακό ρόλο της αυτοδιοίκησης τόσο σε τοπικό όσο και σε περιφερειακό επίπεδο και θα ενισχύουν τη διαφάνεια, τη λειτουργία, την εξυπηρέτηση του πολίτη, την προσφορά υπηρεσιών υγείας και κοινωνικής πρόνοιας, τη δυνατότητα αντιμετώπισης φυσικών καταστροφών.

Η Κυβέρνησή σας, όμως, δεν μπορεί και κυρίως, δεν θέλει. Δεν θέλει να δώσει εξουσίες στους αιρετούς. Θέλει απλώς να τους ελέγχει και να τους υποτάσσει στο βαθύ κομματικό κράτος. Αυτή ήταν πάντα η πολιτική της Δεξιάς. Αυτοί ήσασταν, αυτοί είστε. Δεν έχετε αλλάξει καθόλου από τότε που η παράταξή σας ήθελε τους δημάρχους να ασχολούνται μονάχα με τα σκουπίδια και τα νεκροταφεία. Δεν πιστέψατε ποτέ στην αποκέντρωση και την αυτοδιοίκηση. Πάντα καταψηφίζατε όλες τις μεγάλες τομές και μεγάλες μεταρρυθμίσεις που έφερνε το ΠΑΣΟΚ. Διότι μόνο το ΠΑΣΟΚ έχει κάνει σοβαρές τομές και μεταρρυθμίσεις και στον τομέα αυτόν.

Δεν είναι τυχαίο ότι εξαφανίσατε και το πολυδιαφημισμένο πόρισμα της Επιτροπής Κοντιάδη για την αλλαγή στο κράτος και δεν είναι καθόλου τυχαίο ότι οι περιφέρειες και η έννοια «περιφερειακή ανάπτυξη» απουσιάζει εντελώς από το σχέδιο Σκυλακάκη, από το σχέδιο της Κυβέρνησης για την αξιοποίηση των πόρων του Ταμείου Ανάκαμψης.

Όμως, ας θυμηθούμε λίγο το εξής. Η Νέα Δημοκρατία το 2006 με τον ν.3463 ασχολείται μόνο με την εκλογή των δημοτικών και περιφερειακών αρχών και νομοθετεί το όριο του 42%.

Ο ΣΥΡΙΖΑ, στη συνέχεια, με τον περιβόητο «ΚΛΕΙΣΘΕΝΗ» καθιερώνει την απλή αναλογική και δημιουργεί τις διαλυτικές και τραγελαφικές καταστάσεις που ζήσαμε και κατά τις εκλογές των αυτοδιοικητικών οργάνων, αλλά και μετά. Ο νόμος, φυσικά, δεν έγινε για τη δημοκρατική λειτουργία των δήμων, δεν αποτέλεσε καμμία μεταρρύθμιση, αλλά ουσιαστικά επρόκειτο για την εφαρμογή μιας πολιτικής καμένης γης από μια κυβέρνηση που βρισκόταν σε αποδρομή.

Η Νέα Δημοκρατία, πάλι, νομοθετεί μόνο για το εκλογικό σύστημα, δίνοντας υπερεξουσίες στους εκτελεστικούς της αυτοδιοίκησης, με δεδομένη την πλειοψηφία της σε αυτούς και βεβαίως, υποβαθμίζει και αποδυναμώνει τον ρόλο των δημοτικών συμβουλίων.

Ο κύκλος ολοκληρώνεται με τη Νέα Δημοκρατία να επαναφέρει ουσιαστικά τον νόμο Παυλόπουλου για το εκλογικό σύστημα. Οι πολιτικές της Νέας Δημοκρατίας και του ΣΥΡΙΖΑ αποδεικνύονται οι δύο όψεις του ίδιου νομίσματος. Το ενδιαφέρον τους είναι όχι στον θεσμό και στον ρόλο του, αλλά στον έλεγχό του μέσα από ένα βολικό κάθε φορά εκλογικό σύστημα. ΣΥΡΙΖΑ και «γαλάζιος ΣΥΡΙΖΑ» δεν μπορούν να κάνουν μεταρρυθμίσεις και να ασκήσουν προοδευτικές πολιτικές. Αυτές είναι βαθιά συντηρητικές πολιτικές, είναι πολιτικές του χθες.

Κυρίες και κύριοι Βουλευτές, είχαμε καταψηφίσει τόσο τον νόμο του ΣΥΡΙΖΑ όσο και τον νόμο της Νέας Δημοκρατίας. Κατά τη συζήτηση του «ΚΛΕΙΣΘΕΝΗ» είχαμε αναδείξει τα τρία βασικά κριτήρια για ένα νέο εκλογικό σύστημα ως μέρος μιας μεταρρύθμισης, πως εμείς το βλέπαμε. Το τονίζω, γιατί είναι πολύ μεγάλη η διαφορά τού πως βλέπουμε εμείς τα πράγματα για την αυτοδιοίκηση και πως τα βλέπετε εσείς. Πρώτον, ισχυρές δημοτικές και περιφερειακές αρχές. Δεύτερον, δημοκρατικά νομιμοποιημένες δημοτικές και περιφερειακές αρχές. Και τρίτον, διαδικασίες ενίσχυσης της λαϊκής συμμετοχής.

Με βάση αυτά τα κριτήρια και τις αρχές, ο νόμος που φέρνει η Νέα Δημοκρατία δεν μπορεί να γίνει αποδεκτός και όπως καταλαβαίνετε, τον καταψηφίζουμε. Διότι, πρώτον, η εκλογή δημάρχου ή περιφερειάρχη με ποσοστό 43% στον πρώτο γύρο στερεί την ισχυρή δημοκρατική νομιμοποίηση που δίνει το 50%+1.

Το επιχείρημα πως με 43% ένα κόμμα μπορεί να κυβερνά αυτοδύναμο, είναι εντελώς άσχετο με τη λειτουργία της αυτοδιοίκησης. Τα συστήματα διακυβέρνησης και νομοθέτησης μεταξύ κράτους και δήμων είναι εντελώς διαφορετικά και σε κάθε περίπτωση ο δήμαρχος είναι μονοπρόσωπο όργανο.

Δεύτερον, η ίδια η θέσπιση του 43% για την εκλογή, σε συνδυασμό με τη διάταξη για την υπερενισχυμένη πλειοψηφία των τριών πέμπτων των εδρών του δημοτικού ή περιφερειακού συμβουλίου είναι ανοικτή πρόκληση, κύριε Υπουργέ, και σας εκθέτει ανεπανόρθωτα. Μιλάμε για αυταρχικό υπερσυγκεντρωτισμό. Η πραγματική αντιπροσωπευτικότητα πηγαίνει περίπατο.

Τρίτον, η μείωση των αιρετών στα δημοτικά και περιφερειακά συμβούλια είναι επίσης μια αρνητική επιλογή. Περιορίζει αισθητά τη συμμετοχή και την εκπροσώπηση των πολιτών, αλλά και την αναγκαία ανανέωση των οργάνων. Δυσχεραίνει δε και τη λειτουργία των δημοτικών συμβουλίων, λόγω της ανάγκης στελέχωσης των νομικών προσώπων των δήμων και των δεκάδων επιτροπών που προβλέπονται στη νομοθεσία.

Και μην μας πείτε τώρα εσείς περί οικονομίας που έχετε ξεχυθεί να κάνετε αναθέσεις και διαδικασίες τελείως εκτός διαδικασιών όλο αυτό το διάστημα ως Κυβέρνηση, στο όνομα της πανδημίας πάντα βέβαια.

Τέταρτον, το όριο 3% για την εκπροσώπηση ενός συνδυασμού στα συμβούλια στερεί τη δυνατότητα εκπροσώπησης υπαρκτών σχημάτων που δημιουργούνται από τις τοπικές κοινωνίες.

Και πέμπτον, επισημαίνουμε τον αλλοπρόσαλλο κυβερνητικό χειρισμό στο θέμα των κοινοτήτων. Μετά από αλλεπάλληλα ράβε-ξήλωσε καταλήξατε σε μία νομοτεχνική παρέμβαση που διαλύει κάθε έννοια ενδοδημοτικής αποκέντρωσης και αλλοιώνει την έκφραση των τοπικών κοινωνιών.

Το νομοσχέδιο, τέλος, αγνοεί τα απαραίτητα θεσμικά και δημοκρατικά αντίβαρα που θα πρέπει να υπάρχουν στην αυτοδιοίκηση, όπως οι συμμετοχικές διαδικασίες λογοδοσίας, η διαφάνεια, η λειτουργία του κοινωνικού ελέγχου, έννοιες που αντιστρατεύονται τη βαθιά συντηρητική αντίληψη της Νέας Δημοκρατίας.

Και θέλω, κυρίες και κύριοι Βουλευτές, να ξεκαθαρίσω απόλυτα τη δική μας προσέγγιση για το σύστημα εκλογής των δημοτικών και περιφερειακών συμβουλίων.

Λέμε όχι στην απλή αναλογική που οδηγεί σε παζάρια, σε συναλλαγές και τη δημιουργία μιας τελικά εύθραυστης πλειοψηφίας. Λέμε, όμως, επίσης όχι στην παραποίηση της λαϊκής ψήφου που επιχειρεί σήμερα η Νέα Δημοκρατία. Δεν μπορεί ένας δήμαρχος που στον πρώτο γύρο πήρε 20%-25% των ψήφων να έχει τελικά το 60% του συμβουλίου. Είναι ευθεία αλλοίωση της λαϊκής βούλησης.

Θα είχε λογική μια πρόταση που συνδυάζει τις δύο ανάγκες δημοκρατία και κυβερνησιμότητα. Μια πρόταση που δεν θα στερήσει και τον ενθουσιασμό σε όλους τους ανθρώπους που θέλουν να προσφέρουν πραγματικά στον τόπο τους, αλλά να μπορούν να εκφράζονται, να υπάρχουν μέσα στα δημοτικά συμβούλια.

Ο εκλεγμένος δήμαρχος, λοιπόν, ή ο περιφερειάρχης με 50%+1 των ψήφων στον πρώτο και δεύτερο γύρο να διασφαλίζει κατ’ ελάχιστο το 50%+1 των εδρών και να προστίθενται επιπλέον έδρες κλιμακωτά εφόσον στον πρώτο γύρο ο συνδυασμός του υπερβεί ένα ποσοστό, παραδείγματος χάριν άνω του 35%. Θα μπορούσαμε να συζητήσουμε ποιο είναι αυτό το ποσοστό. Βάζω, όμως, μια άλλη λογική που μπορεί, όπως είπα, να συνδυάσει και τη δημοκρατία και την κυβερνησιμότητα.

Κυρίες και κύριοι Βουλευτές, σήμερα δίνουμε στη Βουλή τη μάχη μας απέναντι στην κυβερνητική προσπάθεια ελέγχου και χειραγώγησης της αυτοδιοίκησης. Στην κοινωνία παλεύουμε, προκειμένου να ενώσουμε τις παραγωγικές δυνάμεις του τόπου σε έναν στόχο για ανάπτυξη παντού, ανάπτυξη για όλους.

Όπως τονίζουμε και στο πρόγραμμά μας, στο «Σχέδιο Ελλάδα», στο νέο πράσινο κοινωνικό συμβόλαιο, το δικό μας αφήγημα, δεν μπορεί να υπάρξει παραγωγική ανασυγκρότηση και αύξηση στον ρυθμό ανάπτυξης της χώρας, αν στην καρδιά των αλλαγών δεν βρεθούν οι περιφέρειες της Ελλάδας με αναπτυξιακή ταυτότητα. Στην περιφέρεια μπορεί να γίνει η αλλαγή του προτύπου του παραγωγικού και αναπτυξιακού. Στον δήμο μπορεί να σχεδιαστεί η κινητοποίηση όλων αυτών των δυνάμεων που είναι σήμερα κατακερματισμένες. Στην αυτοδιοίκηση μπορεί να οργανωθεί αποτελεσματικά και το χρειαζόμαστε το κοινωνικό κράτος καλύτερα από οποιοδήποτε άλλο επίπεδο. Ο ενισχυμένος ρόλος της αυτοδιοίκησης έχει να κάνει με την ίδια την ποιότητα της δημοκρατίας, με την εξυπηρέτηση του πολίτη, με την περιφερειακή ανάπτυξη, αλλά και την κοινωνική αλληλεγγύη.

Είναι ψιλά γράμματα τώρα θα μου πείτε, δεν σας αφορούν όλα αυτά. Εσάς σας ενδιαφέρει το διά ταύτα, να δούμε πώς θα ελέγξουμε όλο και περισσότερους δήμους και περιφέρειες, να κάνουν τη δουλειά που θέλει ο αρμόδιος Υπουργός ή μάλλον, να διορθώσω, ο Πρωθυπουργός. Γιατί ο Πρωθυπουργός αποφασίζει για τα πάντα σε αυτήν την Κυβέρνηση.

**ΙΑΣΟΝΑΣ ΦΩΤΗΛΑΣ:** Κακό είναι;

**ΦΩΤΕΙΝΗ (ΦΩΦΗ) ΓΕΝΝΗΜΑΤΑ (Πρόεδρος του Κινήματος Αλλαγής):** Ναι, είναι λίγο περίεργο να είναι μαριονέτες οι Υπουργοί και για όλα να αποφασίζει το Μαξίμου. Εάν εσάς δεν σας ενοχλεί, είναι δικαίωμά σας. Κρίνεστε για όλα αυτά.

Εμείς, λοιπόν, αυτά πιστεύουμε και γι’ αυτά παλεύουμε και καλούμε τους αιρετούς αυτής της χώρας να υπερασπιστούν και την αυτοδιοίκηση και τους εαυτούς τους και την πορεία του τόπου και να παλέψουμε μαζί για τον στόχο της περιφερειακής ανάπτυξης, που είναι η μοναδική δυνατότητα για να μπορέσουμε να κρατήσουμε στον τόπο μας και τα παιδιά μας.

Να είστε καλά, σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Γεννηματά.

Τον λόγο έχει τώρα ο κ. Φωτήλας Ιάσων από τη Νέα Δημοκρατία. Μετά τον κ. Φωτήλα θα είναι ο κ. Ψυχογιός, ο κ. Νικολακόπουλος, ο κ. Κωνσταντόπουλος και ο κ. Σαντορινιός. Είναι η πρώτη πεντάδα του δέκατου κύκλου ομιλητών.

**ΙΑΣΟΝΑΣ ΦΩΤΗΛΑΣ:** Ευχαριστώ, κύριε Πρόεδρε.

Κυρία Πρόεδρε, αναρωτιέμαι αν θα βγείτε Πρωθυπουργός αύριο κατά πόσο θα διατηρήσετε έναν Υπουργό ο οποίος θα κάνει τα αντίθετα από εκείνα που λέτε εσείς στο όνομα της δημοκρατίας. Θα έχετε πρόβλημα να κυβερνήσετε, σας το λέω από τώρα.

Τώρα, ας ξεκινήσουμε από τα βασικά. Αιφνιδιάζουμε κάποιον σήμερα με το παρόν νομοσχέδιο; Μας καθιστά το νομοσχέδιο, έστω και στο ελάχιστο, ανακόλουθους σε σχέση με τις προεκλογικές μας δεσμεύσεις; Το ακριβώς αντίθετο. Το νομοσχέδιο έρχεται να εφαρμόσει κατά γράμμα τις προεκλογικές εξαγγελίες της Νέας Δημοκρατίας σε σχέση με το ζήτημα. Τουλάχιστον γι’ αυτό είμαστε υπερήφανοι για το γεγονός, δηλαδή, ότι νομοθετούμε αυτά ακριβώς για τα οποία δεσμευτήκαμε προεκλογικά και όχι για άλλα, αυτά για τα οποία ζητήσαμε την ψήφο του ελληνικού λαού και αυτός μας την έδωσε. Γιατί, πώς να το κάνουμε, αυτό είναι το σωστό, το συνεπές, το πολιτικά ορθόδοξο, να κάνεις πράξη αυτά που έλεγες και όχι άλλα.

Επί της ουσίας τώρα, αν και πιο ουσία από την πολιτική συνέπεια δεν υπάρχει, όταν ψηφιζόταν ο νόμος της απλής αναλογικής, σας προειδοποιήσαμε ότι το νομοσχέδιο που φέρνατε θα οδηγούσε με μαθηματική ακρίβεια στην ακυβερνησία δήμων και περιφερειών. Ήταν προφανές, όπως είναι προφανές, ότι ήταν και το ζητούμενο για εσάς. Εσείς από την άλλη λέγατε ότι οι ισχυρισμοί μας είναι ανυπόστατοι, ότι όλα θα πάνε καλά. Ε, σήμερα δεν μιλάμε με εικασίες, δεν πιθανολογούμε. Έχουμε απτά αποτελέσματα, αποτελέσματα που οδηγούν σε συγκεκριμένα συμπεράσματα.

Και το βασικό συμπέρασμα είναι ένα: η εφαρμογή της απλής αναλογικής οδήγησε δήμους και περιφέρειες σε καθεστώς ακυβερνησίας με ολέθριες συνέπειες για τους ίδιους τους δημότες. Στο ένα τρίτο των δήμων της χώρας ο εκλεγμένος δήμαρχος διαθέτει μειοψηφία δημοτικών συμβούλων ως αποτέλεσμα της εφαρμογής της απλής αναλογικής του ΣΥΡΙΖΑ.

Δημιουργεί άραγε αυτό προβλήματα; Η αλήθεια είναι ότι μόνο προβλήματα δημιουργεί. Και έρχονται οι τοπικοί άρχοντες, έρχεται ο ίδιος ο Πρόεδρος της ΚΕΔΕ για να επιβεβαιώσουν όλοι μαζί την αδυναμία άσκησης της πολιτικής για την οποία ψηφίστηκαν από το εκλογικό σώμα. Και τούτο, διότι η απλή αναλογική στην κατανομή των εδρών του δημοτικού και περιφερειακού συμβουλίου ψηφίστηκε με δόλο και σκοπιμότητα. Για την ακρίβεια ψηφίστηκε για να μπλοκάρει αποφάσεις, για να εξαναγκάζονται δήμαρχοι και περιφερειάρχες να υποκύπτουν στους συμβιβασμούς και ενίοτε στους εκβιασμούς αυτών που ηττήθηκαν.

Αλλά η κοντόφθαλμη πολιτική, αυτή της απλής αναλογικής, τόσο κοντόφθαλμη που έβλεπε και ενδιαφερόταν μόνο μέχρι στις επόμενες εκλογές, λειτούργησε με επιπτώσεις, λειτούργησε και λειτουργεί σε βάρος της εύρυθμης και αποτελεσματικής λειτουργίας της τοπικής αυτοδιοίκησης.

Υπονομεύει σημαντικά τα συμφέροντα των δημοτών. Πολλοί δήμοι έχασαν χρήματα από μεγάλα και σημαντικά προγράμματα. Άλλοι κατέληξαν να αδυνατούν να παρουσιάσουν προϋπολογισμούς, ενώ σημαντικές αποφάσεις δεν ελήφθησαν ποτέ. Και όλα αυτά εξαιτίας της ομηρίας που επέφερε η απλή αναλογική. Για να φτάσουμε και να δούμε φαινόμενα και καταστάσεις, τουλάχιστον παράδοξες και σίγουρα πρωτόγνωρες: Δήμαρχος να προσφεύγει ενώπιον της αποκεντρωμένης διοίκησης κατά απόφασης του δικού του δημοτικού συμβουλίου. Το διάβασα πρόσφατα. Συνέβη, λέει, με τον δήμαρχο της Καβάλας, ο οποίος σύμφωνα με τα λεγόμενά του προσέβαλε απόφαση του δημοτικού συμβουλίου του, όταν αυτό ψήφισε την πρόταση της αντιπολίτευσης, ενώ στην πράξη αυτό ήταν δυνατό να εφαρμοστεί.

Ωστόσο, ο ΣΥΡΙΖΑ μας έχει συνηθίσει στα παράδοξα, στα προσκόμματα, στα εμπόδια, στους «κόφτες». Γι’ αυτό, άλλωστε, πρόσφατα -προχθές κιόλας- καταψήφισε και τη διευκόλυνση της ψήφου του απόδημου ελληνισμού αδειάζοντας εύκολα την τομεάρχη.

Εμείς, από την άλλη, καταργώντας το έκτρωμα της απλής αναλογικής δημιουργούμε τις προϋποθέσεις, για να επανέλθει η κυβερνησιμότητα στους δήμους και τις περιφέρειες της χώρας. Μεριμνούμε, ώστε η τοπική αυτοδιοίκηση να λειτουργήσει αποτελεσματικά και υπέρ του συνόλου των δημοτών. Είναι αδιανόητο να μεταβιβάζονται οι αρμοδιότητες του εκάστοτε δημοτικού συμβουλίου στην αντίστοιχη οικονομική επιτροπή, όπου οι εκλεγμένοι δήμαρχοι έχουν την πλειοψηφία, προκειμένου να λαμβάνονται αποφάσεις άμεσα και γρήγορα. Υποβαθμίζει τον ρόλο του δημοτικού συμβουλίου, απαξιώνει την αποφασιστική του αρμοδιότητα.

Γι’ αυτόν το λόγο το παρόν νομοσχέδιο εξασφαλίζει την εκλογή των τριών πέμπτων των μελών του συμβουλίου στον νικητή των εκλογών. Επιπλέον, το όριο εκλογής εφαρμόζεται στο 43% συν μία ψήφο από τον πρώτο γύρο, ενώ τίθεται και το όριο του 3% για το δικαίωμα εκλογής δημοτικού ή περιφερειακού συνδυασμού.

Μας κατηγορήσατε και γι’ αυτό, κυρίες και κύριοι συνάδελφοι της Αξιωματικής Αντιπολίτευσης, ότι τάχα δυσχεραίνουμε τη συμμετοχή άλλων παρατάξεων, ότι το κάνουμε, για να φιμώσουμε εναλλακτικές φωνές. Κατ’ αρχάς, εξ ιδίων κρίνετε τα αλλότρια, γιατί αυτές είναι δικές σας, αποκλειστικά δικές σας τακτικές. Αλλά να σας γνωρίσω ή μάλλον να σας υπενθυμίσω ότι το 3% στις δημοτικές ή περιφερειακές εκλογές τίθεται κατ’ αντιστοιχία με το 3% που εσείς διατηρήσατε στις βουλευτικές εκλογές για εύλογους λόγους.

Σε κάθε περίπτωση, όμως, δεν έχετε λόγο να ανησυχείτε. Εξασφαλίζουμε το ποσοστό που έχετε συνήθως, αυτό του 3%, και στην αυτοδιοίκηση. Οπότε, δεν έχετε λόγο να ανησυχείτε.

Τώρα, πέρα από τα αστεία, τι εξυπηρετεί αυτό το όριο; Η εισαγωγή του 3% συνιστά μια ιδιαιτέρως σημαντική παρέμβαση αυτού του νομοσχεδίου, διότι ουκ ολίγες δημοτικές παρατάξεις συστήνουν μορφώματα τα οποία δεν εκπροσωπούν ούτε εκφράζουν μια ελάχιστη βάση της κοινωνίας. Διότι ορισμένοι θέλουν να εκλεγούν, όχι για να κάνουν κάτι ή να παρουσιάσουν έργο, αλλά απλά και μόνο για να εμποδίσουν τον άλλο από το να το πράξει. Είναι οι συνδυασμοί αυτοί που θέτουν υποψηφιότητα στις αυτοδιοικητικές εκλογές με αποκλειστικό στόχο να αναδειχθεί κάποιος στο συμβούλιο, για να μπορεί απλά και μόνο να παζαρεύει. Ε, λοιπόν, με το νομοσχέδιο αυτό επανέρχεται η κανονικότητα.

Επανέρχεται, επίσης, η θητεία πενταετούς διάρκειας, προκειμένου οι εκλογείς να είναι σε θέση να αξιολογήσουν το έργο του εκλεγμένου δημάρχου ή περιφερειάρχη μέσα σε ένα εύλογο τακτικό χρονικό διάστημα. Για τη δε κατάρτιση και δήλωση των συνδυασμών τίθεται καταληκτική ημερομηνία η 31η Αυγούστου του έτους των εκλογών και η 10η Σεπτεμβρίου για την ανακήρυξη αυτών από το αρμόδιο δικαστήριο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Ο σκοπός είναι διττός: Αφ’ ενός να υπάρχει πλήρης έλεγχος των εκλογικών δαπανών, αφ’ ετέρου οι υποψήφιοι να γνωστοποιούνται εγκαίρως στο εκλογικό σώμα.

Κυρίες και κύριοι συνάδελφοι, κλείνοντας, η κατάργηση της απλής αναλογικής συνιστά πλέον επιτακτική ανάγκη, προκειμένου οι δήμοι και οι περιφέρειες να απεγκλωβιστούν από τη δυσλειτουργικότητα προς όφελος του δημοσίου συμφέροντος. Οφείλουμε να συνδράμουμε τους οργανισμούς τοπικής αυτοδιοίκησης, ώστε να ανταποκρίνονται άμεσα και αποτελεσματικά στις ανάγκες και τα αιτήματα της τοπικής κοινωνίας.

Το νομοσχέδιο κινείται προς τη σωστή κατεύθυνση και είναι προς όφελος όλων μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Γεώργιος Ψυχογιός από τον ΣΥΡΙΖΑ.

Έχετε τον λόγο, κύριε Ψυχογιέ.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, ήδη από τον Αύγουστο του 2019 σπεύσατε να καταργήσατε ένα εκλογικό σύστημα, που δεν πρόλαβε να εφαρμοστεί, αλλά προδιαγράψατε ότι θα αποτύχει. Και θα προτιμούσα και θα ήθελα οι συνάδελφοι της Πλειοψηφίας να είναι πιο ειλικρινείς και να πουν, όπως, για παράδειγμα, ο κ. Χατζηδάκης, ότι θα πληρώνονται οι εργαζόμενοι σε ρεπό αντί για μισθό ή ότι τα νοσοκομεία που τράβηξαν το βάρος και οι εργαζόμενοι στο σύστημα υγείας θα αναγκαστούν να συμπράξουν, όπως είπε ο Πρωθυπουργός, με τους ιδιώτες κλινικάρχες των εκατομμυρίων της πανδημίας ή, όπως είπατε εσείς -σωστά, σύμφωνα με τη δική σας λογική- ευθέως ότι «θα λάβουμε όλα εκείνα τα θεσμικά μέτρα, ούτως ώστε να μην επανέλθει ξανά στην εξουσία η Αριστερά». Αυτό θα μπορούσε να είναι και ο τίτλος του νομοσχεδίου. Όμως, αντ' αυτού, μας λένε για κυβερνησιμότητα. Πού την είδανε αν λειτουργεί ή όχι, αν επεκτάθηκε το σύστημα ή αν υπήρξαν οι συμμαχίες; Πότε πρόλαβε να πάρει σάρκα και οστά η απλή αναλογική; Και ειπώθηκαν και άλλες δικαιολογίες.

Ξηλώσατε τις αρμοδιότητες των δημοτικών και περιφερειακών συμβουλίων, καθιστώντας τα συμβουλευτικά όργανα και μετατρέποντας τους ΟΤΑ σε μονοπρόσωπα όργανα. Υπάρχουν αποφάσεις δημοτικών συμβουλίων, αλλά και του Περιφερειακού Συμβουλίου Πελοποννήσου, που είναι δεξιοί οι επικεφαλής τους, όπου σας καταγγέλλουν γι’ αυτήν την αντιδημοκρατική πρακτική. Δεν τα λάβατε υπ’ όψιν σας.

Πρόκειται για ένα προκλητικά και απαράδεκτα συγκεντρωτικό σύστημα που δεν εφαρμόζεται σε άλλη χώρα της Ευρώπης και παραβιάζει και τις βασικές αρχές του Ευρωπαϊκού Χάρτη Τοπικής Αυτοδιοίκησης του Συμβουλίου της Ευρώπης.

Τρία ερωτήματα για το νέο σύστημα:

Ερώτημα πρώτο: Σε ποια άλλη χώρα όποιος παίρνει το 43% στον πρώτο γύρο λαμβάνει το 60% των εδρών; Δεν υπάρχει περίπτωση να λυθούν προβλήματα κυβερνησιμότητας, αν αυτά υπάρχουν, με ένα τόσο ενισχυμένο πλειοψηφικό σύστημα που θα μεταφέρει την πίεση αλλού. Και εξηγούμαι: Αντί να πάτε σε μια προσπάθεια συναίνεσης, ώστε να έχουμε μια δίκαιη αποτύπωση της λαϊκής βούλησης σε δημοτικό επίπεδο, φεύγουμε από αυτό και μεταφέρετε μια διαδικασία συσχετισμών στο εσωτερικό του πρώτου ψηφοδελτίου πίσω από κλειστές πόρτες, με τον επικεφαλής να είναι όμηρος και πιέσεων και συμφερόντων. Και επειδή κάποιοι μίλησαν για συναλλαγές και συμφέροντα στην απλή αναλογική, μάλλον κρίνουν εξ ιδίων τα αλλότρια γι’ αυτά που έγιναν επί δεκαετίες -όχι από όλους, προφανώς, τους δημάρχους που στήριξε η Νέα Δημοκρατία, αλλά από αρκετούς- και είναι γνωστά.

Η απλή αναλογική εκείνο που προωθεί είναι οι προγραμματικές συγκλίσεις από πριν. Και μόνο έτσι μπορούν να αρθούν οι στρεβλώσεις στις συμμαχίες που ακούστηκαν και όντως υπήρξαν σε πολλά επίπεδα. Μόνο με αυτόν τον τρόπο. Και όσο πήγαινε η απλή αναλογική, θα απέδιδε και περισσότερο, διότι προφανώς είναι ένα σύστημα για το οποίο χρειάζονται εκπαίδευση και οι αυτοδιοικητικοί και η κοινωνία. Αλλά σε αυτό έπρεπε να επενδύσουμε, για να άρουμε όλα αυτά τα φαινόμενα των παθογενειών δεκαετιών, που εσείς καλλιεργήσατε και οδήγησαν εν πολλοίς και στη χρεοκοπία.

Από το 2010 μέχρι το 2019 υπήρξαν πάνω από πενήντα περιπτώσεις στις δύο αυτοδιοικητικές θητείες που κατέρρευσαν οι πλειοψηφίες τους, όχι τόσο για λόγους πολιτικούς όσο για λόγους συμφερόντων. Και μας λέτε ότι θα έρθετε να το λύσετε τώρα επαναφέροντας με τον χειρότερο τρόπο ένα σύστημα που υπήρξε μόνο από το 2006 και μετά.

Ερώτημα δεύτερο: Ποιος είναι ο λόγος που βάζετε το όριο 3% σε εκλογές των ΟΤΑ; Δεν το έχετε απαντήσει αυτό. Φοβάστε μήπως μπορεί στον Δήμο Κορινθίων, για παράδειγμα, να κατέλθει στις εκλογές κάποιο μονοθεματικό ψηφοδέλτιο; Ποιο είναι το διακύβευμα; Για ποιο λόγο δημιουργείτε τέτοια σοβαρά ζητήματα δημοκρατίας, αντιπροσώπευσης και αποτύπωσης της βούλησης των πολιτών; Υπάρχει απάντηση γι’ αυτό. Έχετε αλλεργία σ’ αυτά. Είναι ιδεολογικό και βαθιά στρατηγικό το θέμα και θα αναφερθώ και παρακάτω.

Ερώτημα τρίτο: Γιατί θέλετε να μειώσετε τον αριθμό των δημοτικών και περιφερειακών συμβουλίων; Προφανώς, αυτή είναι η στρατηγική σας. Κι είναι άλλο πράγμα να πει κάποιος, κύριε Υπουργέ, όπως λέει η Αριστερά, «εμείς σκεφτόμαστε παγκόσμια και δρούμε τοπικά» -άρα είναι και πολιτική η διάσταση- και είναι άλλο πράγμα αυτό που κάνετε εσείς εδώ.

Εσείς τι κάνετε εδώ; Μετατρέπετε τους ΟΤΑ σε πεδίο κεντρικής πολιτικής αντιπαράθεσης, αμιγώς κομματικό.

Προφανώς, επαναλαμβάνω, υπάρχουν προγραμματικές διαφωνίες, υπάρχουν θέσεις στα δημοτικά συμβούλια, στα περιφερειακά και επ’ αυτών συζητάμε. Όμως, δεν έχετε καταλάβει, προφανώς, καθόλου πως λειτουργεί ο θεσμός της αυτοδιοίκησης και των κοινοτήτων. Η αυτοδιοίκηση πρέπει να έχει όργανα και θεσμούς εγγύτητας, για να μπορέσει να προσεγγίσει το πρόβλημα το οποίο θα επικοινωνήσει και θα λύσει.

Καταργώντας την κάλπη για εκλογή προέδρων και συμβουλίων κοινοτήτων, το μόνο που θα καταφέρετε είναι να απομακρύνετε ακόμη περισσότερο τους κατοίκους μικρών και απομακρυσμένων περιοχών από την αυτοδιοίκηση. Πολλοί νέοι είχαν ασχοληθεί λόγω αυτού του συστήματος με τα κοινά. Τους αποθαρρύνετε, λοιπόν. Ήδη το κάνατε, αλλοιώνοντας τη λαϊκή βούληση, μόλις αναλάβατε Κυβέρνηση, με αντισυνταγματικότητα ενδεχομένως, καταργώντας την ξεχωριστή κάλπη για τα όργανα των κοινοτήτων και βάζοντάς τους ουρά στο κεντρικό ψηφοδέλτιο.

Έρχομαι στις αρμοδιότητες. Ένα επιτελικό μπάχαλο με τις αρμοδιότητες που σχετίζονται με πολλούς τομείς, αλλά κυρίως και με την Πολιτική Προστασία. Θα μιλήσω γι’ αυτό, γιατί απ’ την αριστεία σας έχει υποφέρει η Κορινθία τα τελευταία δύο χρόνια. Πέρυσι φωτιά στα Αθίκια, φέτος στο Σχίνο, χιλιάδες στρέμματα καμένα με αρμοδιότητες κουβάρι και οι άνθρωποι της πρώτης γραμμής να επιχειρούν χωρίς σχέδιο και μέσα.

Η Κορινθία, όπως και άλλοι δήμοι, θυμούνται τι έγινε επί κυβέρνησης ΣΥΡΙΖΑ με τις χρηματοδοτήσεις και τους πόρους που πήραν, διότι και τα έργα που γίνονται σήμερα είναι από αυτά τα χρήματα, εν μέσω μνημονίων και μετά, που στείλαμε στους δήμους και τις περιφέρειες. «ΦΙΛΟΔΗΜΟΣ Ι, ΙΙ» και πολλά άλλα χρηματοδοτικά εργαλεία. Αυτά τα θυμούνται, προφανώς. Επίσης, θα πω ότι δεν είμαστε και ίδιοι, όπως ακούστηκε. Είμαστε δύο κόσμοι με τη Νέα Δημοκρατία. Δεν μπορεί το ΚΚΕ να λέει ότι κάναμε ακριβώς τα ίδια ή λειτουργήσαμε με τον ίδιο τρόπο ή ότι έχουμε μία πολιτική η οποία ταυτίζεται. Να ρωτήσουν τον κ. Πελετίδη, εάν πήρε έργα, χρηματοδοτήσεις και σε ποια κατεύθυνση ήταν οι παρεμβάσεις της κυβέρνησης του ΣΥΡΙΖΑ τότε.

Ο κύριος Υπουργός, λοιπόν, με το παρόν νομοσχέδιο καταδικάζει τη χώρα με αντιδημοκρατική κατεύθυνση. Πάμε σε προσωποπαγή και όχι σε συλλογικά όργανα, απαξιώνεται ο θεσμός της αυτοδιοίκησης περαιτέρω και πρέπει να κάνουμε τις κινήσεις μας απέναντι σε αυτό. Διεκδίκηση δημοκρατικής λειτουργίας της αυτοδιοίκησης, ενίσχυση της συμμετοχής των πολιτών, αλλά και στρατηγική αναβάθμιση δημοτικών υποδομών, δομών κοινωνικής πολιτικής και προσλήψεις μόνιμων θέσεων, όπως κάναμε εμείς τα προηγούμενα χρόνια, για να μπορέσει να αναπτυχθεί η αυτοδιοίκηση.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος κ. **ΑΠΟΣΤΟΛΟΣ ΑΒΔΕΛΑΣ**)

Κλείνω, κύριε Πρόεδρε, λέγοντας το εξής. Αυτό το σύστημα θα αλλάξει και δεν θα αλλάξει μόνο από εμάς, θα αλλάξει απ’ την ίδια την κοινωνία και την αυτοδιοίκηση. Εσείς, κύριε Βορίδη, φοβάστε τις πρωτοβουλίες και τα κινήματα πολίτων, υποτιμάτε την ωριμότητα της κοινωνίας και τους στοχοποιείτε. Φοβάστε την εκπροσώπηση που θέλετε να ελέγχετε, την ενεργοποίηση των πολιτών. Θέλετε παράγοντες και παραγοντίσκους στην επαρχία. Θέλετε πλήρη έλεγχο από τον τοπικό πρόεδρο μέχρι τον περιφερειάρχη, για να περνάτε τις βαθιά αντιλαϊκές πολιτικές σας και τις ιδιωτικοποιήσεις.

Νομίζετε ότι θα τα καταφέρετε. Όμως, να έχετε υπ’ όψιν σας ότι θα πάρετε απάντηση και θα είναι ηχηρή η απάντηση αυτή απέναντι σε αυτό που μεθοδεύετε, να γυρίσετε την αυτοδιοίκηση και την κοινωνία στο παρελθόν, στην ανάθεση, στη μη άμεση συμμετοχή, στην τακτική που οδήγησε στην χρεοκοπία.

Εμείς με όλα τα μέσα που διαθέτουμε θα παλέψουμε για να το αποτρέψουμε αυτό, βάζοντας τον κόσμο στη λογική της συμμετοχής, με τις προοδευτικές δυνάμεις, τις αριστερές δυνάμεις, τα κινήματα και τους δημοκρατικούς πολίτες. Να έχετε υπ’ όψιν σας ότι και η κοινωνία σε αυτά που πάτε να νομοθετήσετε σας έχει αφήσει πίσω. Θα το δείτε αυτό και να αφήσουν κάποιοι συνάδελφοι τα περί 3%. Το 3% που γίνεται 33% και 43% σαν το όριο που βάζετε, στις κεντρικές εκλογές θα το δείτε σύντομα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε.

Καλείται στο Βήμα ο κ. Ανδρέας Νικολακόπουλος από τη Νέα Δημοκρατία και τον Πύργο Ηλείας.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα καλούμαστε να συζητήσουμε και να ψηφίσουμε ένα σημαντικό νομοσχέδιο με επίκεντρο την αυτοδιοίκηση, έναν από τους βασικούς πυλώνες της δημοκρατίας, αλλά και της διακυβέρνησης της χώρας.

Η συμμετοχή και η παράθεση προτάσεων και ιδεών των τοπικών κοινωνιών σε όλα τα ζητήματα που τους αφορούν αποτελεί βασική αρχή του δημοκρατικού μας πολιτεύματος. Μια σύγχρονη κοινωνία, για να έχει σταθερή εξέλιξη στον χρόνο, οφείλει να πράττει προς όφελος των πολιτών της. Για να συμβεί αυτό, πρέπει να παρέχεται η δυνατότητα στις δημοτικές και περιφερειακές αρχές να λαμβάνουν και να υλοποιούν αποφάσεις, εκφράζοντας τη βούληση της πλειοψηφίας των πολιτών.

Η εφαρμογή του νόμου 4555/2018 που εισήγαγε ο ΣΥΡΙΖΑ στις τελευταίες αυτοδιοικητικές εκλογές επέφερε πολλά προβλήματα, κυρίως όσον αφορά στην εφαρμογή της λεγόμενης απλής αναλογικής στην κατανομή των εδρών του δημοτικού και περιφερειακού συμβουλίου. Είναι ένας νόμος που δημιούργησε πιο πολλά εμπόδια στη διοίκηση των τοπικών αρχών απ’ όσα υποτίθεται ότι θα έλυνε, αλλά και ακόμα περισσότερα εμπόδια στους εκλεγμένους δημάρχους και περιφερειάρχες να ασκήσουν αποτελεσματική πολιτική προς όφελος των συμπολιτών τους. Ένας εκλογικός νόμος που το μόνο που έκανε είναι να ευνοεί τη μειοψηφία και όχι το σύνολο των ατόμων που αποτελούν την κοινωνία, αλλά και να βάζει εμπόδια στη λήψη αποφάσεων.

Κυρίες και κύριοι συνάδελφοι, σε έναν ουδέτερο πολιτικά χρόνο, με την ασφάλεια της χρονικής απόστασης από τις επερχόμενες αυτοδιοικητικές εκλογές και χωρίς καμμία μικροπολιτική σκοπιμότητα επαναφέρουμε με το παρόν σχέδιο νόμου τη λογική κατανομής των εδρών που ίσχυε πριν το 2019, βάζοντας τέλος στην ακυβερνησία που επέβαλε ο ΣΥΡΙΖΑ, με στόχο να επαναφέρουμε την εύρυθμη λειτουργία και ισορροπία τόσο μεταξύ των δημοτικών και περιφερειακών αρχών όσο και του συνόλου των συμβουλίων.

Ο ρόλος των αιρετών σε ένα δήμο είναι σαφής. Σε κάθε δημοκρατική κοινωνία υπάρχει ένας βασικός διαχειριστής των ζητημάτων. Ως κοινοβουλευτικοί που συμμετέχουμε στη λήψη των αποφάσεων προς όφελος της κοινωνίας μέσα από τον πιο δημοκρατικό θεσμό, το Κοινοβούλιο, οφείλουμε να προάγουμε αντίστοιχα την αποτελεσματικότερη διαδικασία λήψης αποφάσεων και στα υπόλοιπα θεσμικά όργανα της κοινωνίας.

Θα μου επιτρέψετε μια σύντομη αναφορά, συγκεκριμένα, στα πιο κρίσιμα σημεία του παρόντος νομοσχεδίου, που αλλάζουν ουσιαστικά το πλάνο της τοπικής αυτοδιοίκησης. Οι δήμαρχοι και οι περιφερειάρχες που θα αναδειχθούν από τις εκλογές του Οκτωβρίου του 2023 θα έχουν έναν πλήρη κύκλο πενταετούς θητείας, που θα ξεκινά από την 1η Ιανουαρίου του 2024. Έτσι, θα γίνει πιο εύκολο να φανεί και να εκτελεστεί το έργο του κάθε δημάρχου και περιφερειάρχη, διότι παρατηρείται πολλές φορές να εκτελούνται τα έργα των προηγούμενων και να μην υπάρχει σαφής εικόνα στους πολίτες για το έργο του καθενός, ενώ παρατηρείται ορισμένες φορές ακόμα και η μη ολοκλήρωση έργων λόγω διαφωνιών.

Το όριο εκλογής από τον πρώτο γύρο προσαρμόζεται στο 43%, ενώ ο πρώτος σε ψήφους συνδυασμός εξασφαλίζει τα τρία πέμπτα των μελών του συμβουλίου. Παράλληλα, τίθεται όριο 3% για το δικαίωμα εκλογής δημοτικού ή περιφερειακού συμβούλου, όριο ανεξάρτητο από τον αριθμό των μελών του οικείου συμβουλίου και εναρμονισμένο με το ισχύον όριο για τις εθνικές εκλογές, διότι δεν μπορούμε να δεχθούμε ότι μπορεί να σχηματιστεί κυβέρνηση και πλειοψηφία στο κοινοβούλιο με 43% και ελάχιστο ποσοστό για εκπροσώπηση στο κοινοβούλιο 3% και αυτό να μην είναι εφικτό στο δημοτικό ή στο περιφερειακό συμβούλιο. Άλλωστε, και η Αξιωματική Αντιπολίτευση αξιοποίησε το πλειοψηφικό σύστημα, για να βρεθεί δύο φορές στην εξουσία και μάλιστα με ποσοστό κάτω από 40% και με κυβερνητικό συνασπισμό. Γιατί, λοιπόν, το πλειοψηφικό σύστημα εμποδίζει τη συνεργασία μεταξύ συνδυασμών; Η προγραμματική σύγκλιση και συνεργασία δεν μπορεί να γίνεται εξ ανάγκης, ευκαιριακά και εξαιτίας του πολιτικού συστήματος, διότι καταλήγει σε επικίνδυνα αποτελέσματα. Επικίνδυνα αποτελέσματα, όπως αυτά της κυβέρνησης ΣΥΡΙΖΑ-ΑΝΕΛ. Πρέπει να είναι αποτέλεσμα ουσιαστικής προγραμματικής σύγκλισης με συγκεκριμένη κατεύθυνση και σκοπό.

Ας θυμηθούμε, όμως, τι προβλήματα προκάλεσε η εφαρμογή του συστήματος που έφερε ο ΣΥΡΙΖΑ στην τοπική αυτοδιοίκηση. Στο Δήμο Θεσσαλονίκης ο δήμαρχος εκλέχθηκε τη δεύτερη Κυριακή με ποσοστό 66,8%, αλλά έχει μόνο 7 από τις 49 έδρες του δήμου. Στο Δήμο Ορεστιάδας ο δήμαρχος εκλέχθηκε την πρώτη Κυριακή με ποσοστό μεγαλύτερο του 50%, αλλά δεν έχει πλειοψηφία στο δημοτικό συμβούλιο.

Θα σας αναφέρω, όμως, άλλο ένα παράδειγμα από το Δήμο Καβάλας, όπου ο δήμαρχος, θιασώτης της απλής αναλογικής, εξελέγη τη δεύτερη Κυριακή με ποσοστό 63% και εξέλεξε εννέα από τους σαράντα έναν δημοτικούς συμβούλους και λόγω της έλλειψης πλειοψηφίας καταψηφίστηκε στο δημοτικό συμβούλιο πρόταση για συμμετοχή σε ευρωπαϊκό πρόγραμμα ύψους 4 εκατομμυρίων ευρώ.

Και γενικότερα, είναι σε όλους γνωστά τα προβλήματα και δεν νομίζω ότι χρειάζεται να παραθέσουμε παραδείγματα από την ιστορία της χώρας μας πριν τη Μεταπολίτευση, αλλά και από τη σύγχρονη ευρωπαϊκή ιστορία σε χώρες όπου εφαρμόστηκε η απλή αναλογική. Με άλλα λόγια, η απλή αναλογική είναι ένας ακόμα μύθος της Αριστεράς, μια ιδεοληψία την οποία χρησιμοποίησε, για να δημιουργήσει ένα χάος στην τοπική αυτοδιοίκηση και με αυτόν τον τρόπο να προσπαθήσει να την ελέγξει, αδιαφορώντας ουσιαστικά για την επίλυση των περιφερειακών προβλημάτων.

Κυρίες και κύριοι συνάδελφοι, μια ακόμα σημαντική ρύθμιση είναι η πρόβλεψη για καταληκτική ημερομηνία κατάρτισης και δήλωση των συνδυασμών μέχρι την 31η Αυγούστου του έτους των εκλογών, ώστε τη 10η Σεπτεμβρίου να πραγματοποιηθεί η ανακήρυξη αυτών από το αρμόδιο δικαστήριο. Με αυτόν τον τρόπο αντιμετωπίζεται ακόμη ένα πρόβλημα της εκλογικής διαδικασίας, δίνεται περισσότερος χρόνος στους υποψηφίους να προετοιμαστούν και να διεξάγουν προεκλογικό αγώνα, γίνεται πιο έγκυρη ενημέρωση των πολιτών για τους υποψήφιους συνδυασμούς και πραγματοποιείται καλύτερος και αποτελεσματικότερος έλεγχος των εκλογικών δαπανών.

Κυρίες και κύριοι συνάδελφοι, οι οργανισμοί της τοπικής αυτοδιοίκησης, ως κατά το Σύνταγμα αποκεντρωμένοι φορείς διοίκησης των δημοσίων υποθέσεων, οφείλουν και πρέπει να λειτουργούν απρόσκοπτα και χωρίς μικροπολιτικά παιχνίδια, να λειτουργούν με γνώμονα το όφελος των συμπολιτών τους, οι οποίοι τους εξέλεξαν, για να μπορούν να έχουν φωνή και η φωνή τους να έχει αξία.

Είμαι βέβαιος ότι με τη μεταρρύθμιση αυτή πολλά από τα προβλήματα που εμφανίζονται μέχρι σήμερα στους Οργανισμούς Τοπικής Αυτοδιοίκησης, με την άστοχη έμπνευση του ΣΥΡΙΖΑ για την απλή αναλογική, θ’ αντιμετωπιστούν. Ο Πρωθυπουργός Κυριάκος Μητσοτάκης είχε δεσμευτεί προεκλογικά γι’ αυτή τη μεταρρύθμιση που σήμερα κάνουμε επιλύοντας πολλά αδιέξοδα των τοπικών αρχών, αλλά και ενισχύοντας την τοπική αυτοδιοίκηση θεσμικά και αναπτυξιακά.

Σας καλώ, λοιπόν, να ψηφίσουμε το παρόν σχέδιο νόμου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς σας ευχαριστούμε, κύριε Νικολακόπουλε και για την τήρηση του χρόνου, γιατί ο επόμενος ομιλητής σίγουρα θα μου ζητήσει ανοχή.

Τον λόγο έχει ο κ. Νεκτάριος Σαντορινιός από τον ΣΥΡΙΖΑ και τα όμορφα Δωδεκάνησα.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Παρακαλώ.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Πάντα προκαταλαμβάνετε.

**ΠΡΟΕΔΡΕΥΩΝ (Απόστολος Αβδελάς):** Σας έχω μάθει, λίγο πολύ, όλους.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κυρίες και κύριοι συνάδελφοι, κύριε Υπουργέ, θα μου επιτρέψετε, να ξεκινήσω από την επίσκεψη του κ. Μητσοτάκη σήμερα στην Αστυπάλαια, στην εκλογική μου περιφέρεια άλλωστε. Θα αξιοποιήσω και την παρουσία σας, κύριε Υπουργέ, για να σας ρωτήσω μερικά πράγματα.

Προφανώς, κανείς δεν μπορεί να είναι αντίθετος στο να γίνει ένα νησί πράσινο και αυτόνομο. Είναι, όμως, πραγματικά έτσι; Σήμερα, ο κ. Μητσοτάκης ουσιαστικά έκανε μια φιέστα επικοινωνιακού χαρακτήρα. Τι κάνει; Παραλαμβάνει πέντε ηλεκτρικά αυτοκίνητα από γνωστή αυτοκινητοβιομηχανία. Αυτό. Πού θα γίνει η υβριδική μονάδα; Δεν ξέρουμε. Τι άλλο εγκαινιάζει; Εγκαινιάζει εννέα φορτιστές, από τους οποίους τους έξι τους έχει αγοράσει ο δήμος. Τους τρεις δίνει η εταιρεία. Θα σας δώσω και τις αποφάσεις. Θα τις καταθέσω στα Πρακτικά.

Λέτε, λοιπόν, ότι θα γίνει ένα πράσινο, αυτόνομο νησί και μάλιστα, το πρώτο. Αυτό είναι ύβρις. Μην τα λέμε αυτά. Βεβαίως και πρέπει να γίνει πράσινο και αυτόνομο νησί η Αστυπάλαια. Έχει γίνει όμως, και η Τήλος και ο Άη Στράτης. Γιατί τα ξεχνάμε αυτά; Επειδή έγιναν επί της δικής μας διακυβέρνησης; Δεν είναι σωστό.

Επίσης, λέτε ότι θα είναι αυτόνομο. Αλήθεια, με 60% κάλυψη ένα νησί είναι αυτόνομο; Δεν μου βγαίνουν τα μαθηματικά εμένα. Διότι τόσο λέει η μελέτη του ΔΕΔΔΗΕ και μάλιστα, σε επίσημη απάντηση του Υπουργείου Περιβάλλοντος και Ενέργειας, όπου εκεί σημειώνεται επιπλέον ότι τα τεύχη δημοπράτησης δεν είναι σε ώριμο στάδιο επεξεργασίας, η εισήγηση του αρμόδιου διαχειριστή βρίσκεται υπό εκπόνηση και ερευνώνται όλες οι εναλλακτικές επιλογές διαχείρισης του έργου. Μέχρι τον Φεβρουάριο, δε, υπήρχε ένα μνημόνιο συνεργασίας, το οποίο δεν ήταν δεσμευτικό. Αλήθεια έχει γίνει η σύμβαση; Τι εγκαινιάζουμε; Εγκαινιάζουμε ένα μνημόνιο συνεργασίας μη δεσμευτικό; Ποιο θα είναι το ύψος χρηματοδότησης από την εταιρεία; Ξέρετε, η Αστυπάλαια θα γίνει ένα ανοιχτό εργαστήρι δοκιμής αυτόνομης οδήγησης και θα πάρει υπεραξία η εταιρεία από αυτό. Τι θα δώσει; Θα δώσει τα πέντε αυτοκίνητα που εγκαινιάζει ο κ. Μητσοτάκης σήμερα;

Εσείς, κύριε Υπουργέ, το Υπουργείο σας απάντησε ότι δεν γνωρίζετε ποια είναι τα έργα που θα γίνουν στο πλαίσιο του πρότζεκτ. Και σας ρωτάω: Σήμερα που γίνεται η φιέστα ποια θα είναι τα έργα που θα γίνουν στο πλαίσιο του πρότζεκτ και θα χρηματοδοτηθούν από το «ΑΝΤΩΝΗΣ ΤΡΙΤΣΗΣ»; Θα σας δώσω για την απάντηση του Υπουργείου. Προσπαθείτε να χτίσετε ένα πράσινο προφίλ με φιέστες και για έργα που δεν έχουν καν πλήρη σχεδιασμό, ενώ εκεί που θα έπρεπε να χρηματοδοτηθεί η πράσινη οικονομία, στο Ταμείο Ανάκαμψης, τους δήμους τους έχετε εκτός νυμφώνος. Έχετε κάποιους λίγους και εκλεκτούς να πάρουν τα χρήματα.

Και λέμε ότι η Αστυπάλαια αξίζει να είναι ένα πράσινο αυτόνομο νησί, να προσελκύει πράσινες επενδύσεις, όμως, με ουσία και προγραμματισμό και όχι με φιέστες. Και αυτό πρέπει να γίνει κατανοητό.

Και επειδή μιλάμε για τα νησιά και τη νησιωτικότητα σχετικότητα, αλήθεια, τι κάνατε στον καιρό της πανδημίας; Κατρακύλησαν τα έσοδά τους, γιατί κυρίως στηρίζονται στον τουρισμό. Ενισχύσατε τους προϋπολογισμούς των δήμων, προκειμένου να κάνουν αναστολές; Τους είπατε: «Έχετε δικαίωμα κάνατε αναστολή στα δημοτικά τέλη». Λεφτά τους δώσατε;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Δώσανε.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Ναι, έδωσαν πολλά.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Τι να κάνω τώρα;

**ΝΕΚΤΑΡΙΟΣ ΣΑΝΤΟΡΙΝΙΟΣ:** Θα σας πω εγώ τι έδωσαν.

Στον Δήμο Καλύμνου, κύριε ναύαρχε -όλοι σας αναφέρουν τώρα τελευταία- χρηματοδοτήθηκαν οι φιάλες οξυγόνου σ ‘αυτή τη δύσκολη κρίση από τον δήμο και όχι από το Υπουργείο Υγείας, γιατί το Υπουργείο Υγείας φρόντισε να μειώσει τον προϋπολογισμό του Νοσοκομείου της Καλύμνου. Αυτή είναι η πραγματικότητα. Ακόμα και στις δύσκολες στιγμές, οι δήμοι υποκαθιστούν το κράτος. Αυτή είναι η πραγματικότητα.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ηρεμήστε, σας παρακαλώ.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κύριε Υπουργέ, η τοπική αυτοδιοίκηση αποτελεί το κύτταρο της δημοκρατίας, ιδιαίτερα οι δημοτικές και τοπικές κοινότητες, οι οποίες εν καιρώ είχαν εγκαταλειφθεί. Οι ΟΤΑ είναι κατ’ εξοχήν πεδίο συνεργασίας και συνεννόησης. Εμείς επειδή πιστεύαμε στην ανάγκη συνεργασιών, προοδευτικών αλλαγών, αντιπροσωπευτικότητας της ψήφου κάναμε τρεις βασικές αλλαγές: Εφαρμόσαμε απλή αναλογική στην εκλογή των συμβούλων. Κάναμε διαχωρισμό των τοπικών κοινοτήτων με την τρίτη κάλπη και αποφυγή του εναγκαλισμού από τον δήμαρχο και δυνατότητα στις δημοτικές κοινότητες να έχουν προϋπολογισμό και τη διαχείριση της καθημερινότητας. Έτσι, μπήκαν νέοι άνθρωποι στα τοπικά συμβούλια. Μπήκαν άνθρωποι με όρεξη, γιατί ήξεραν ότι θα μπορούσαν να διαχειριστούν τα τοπικά τους. Είδαμε συνεργασίες σε επίπεδο κοινότητας. Και μας λέτε τώρα ότι υπάρχει πρόβλημα κυβερνησιμότητας και δείχνετε τον νόμο.

Λοιπόν, όσοι το λέτε αυτό να κοιτάξετε τον καθρέφτη, γιατί εδώ και δύο χρόνια οι δήμοι δεν διοικούνται από τον νόμο του ΣΥΡΙΖΑ. Διοικούνται από το έκτρωμα Θεοδωρικάκου που εσείς ψηφίσατε, γιατί μετατρέψατε τα δημοτικά συμβούλια και τα περιφερειακά συμβούλια σε φιλοσοφικούς ομίλους για προβληματισμούς, καταργήσατε τη δυνατότητα συνεργασίας των παρατάξεων -αυτό σας έλεγα, κύριε Βορίδη προηγουμένως- με την υποχρέωση της συγχώνευσης, καταργήσατε τους προϋπολογισμούς στις τοπικές και στις δημοτικές κοινότητες, φέρατε την απόλυτη εξουσία στον δήμαρχο μέσω των επιτροπών, τις οποίες ελέγχει απόλυτα και μετατρέψατε τα συλλογικά όργανα σε χειροκροτητές. Μας κατηγορείτε, λοιπόν, ότι έχει γίνει ο νόμος. Σας το ξαναείπα, κοιτάτε τι ψηφίσατε. Τον νόμο Θεοδωρικάκου να κατηγορείτε.

Αυτός ο νόμου που φέρνετε είναι αντιδημοκρατικός, αναχρονιστικός και καλπονοθευτικός, κυρίως, όμως, καταργεί τη δημοκρατία και εγκαθιστά αριστοκρατία, γιατί νοθεύεται η λαϊκή βούληση πιο βάναυσα και από τα ακραία πλειοψηφικά συστήματα, αντίθετα με τα μοντέλα εκλογής που υπάρχουν στις ευρωπαϊκές χώρες. Είναι ένα σύστημα υπερσυγκεντρωτικό, χωρίς λαϊκή δεδηλωμένη. Και έχουμε εκλογή του δημάρχου και του περιφερειάρχη με 43% δίνοντας του 60%; Η δυσαναλογία αυτή εκπροσώπησης είναι η χειρότερη που υπήρξε στην ιστορία, πλην του 2006.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ δύο λεπτά, κύριε Πρόεδρε.

Για να το καταλάβουμε απλά, στον πρώτο γύρο, η παράταξη προτείνει δημοτικούς συμβούλους για τη σύνθεση του δημοτικού συμβουλίου και προτείνει και δήμαρχο. Αν πάρει 50%, τότε εκλέγεται ο δήμαρχος. Αλλιώς, πάμε στον δεύτερο γύρο, όπου δεν ψηφίζουμε παρατάξεις, αλλά δήμαρχο. Αυτή είναι η διαφορά. Αυτό πρέπει να καταλάβετε. Αυτό ουσιαστικά νοθεύετε σήμερα με αυτόν το νόμο.

Και, ταυτόχρονα, τι κάνετε; Μειώνετε τη δυνατότητα των νέων να συμμετέχουν στα ψηφοδέλτια. Και γιατί το κάνετε αυτό; Γιατί ουσιαστικά μειώνετε τον αριθμό των συμβούλων και επί της ουσίας αυξάνετε και τον αριθμό των υποψηφίων. Αυτό ποιους ευνοεί; Αυτούς που μπορούν να πληρώσουν, αυτούς που είναι γνωστοί, που είναι φίρμες. Οι νέοι δεν θα μπουν στα δημοτικά και περιφερειακά συμβούλια και αυτό ακριβώς θέλετε, γιατί ξέρετε ότι η τοπική αυτοδιοίκηση αποτελεί πεδίο ανάδειξης νέων ανθρώπων που θέλουν να ασχοληθούν με τα κοινά. Αυτό σας φοβίζει. Δεν θέλετε τους νέους. Δεν θέλετε τις παραγωγικές δυνάμεις στο προνομιακό πεδίο της πολιτικής. Θέλετε πελάτες-πολίτες και όχι ενεργούς πολίτες. Αυτό είναι το πρόβλημά σας.

Και κλείνω με αυτό, κύριε Πρόεδρε, και σας ευχαριστώ πάρα πολύ. Είναι η πρώτη φορά που σε εκλογικό νόμο για την τοπική αυτοδιοίκηση η Περιφέρεια Νοτίου Αιγαίου δεν έχει κατ’ εξαίρεση συγκεκριμένη σύνθεση περιφερειακού συμβουλίου. Γιατί έχει πάντα περισσότερους περιφερειακούς συμβούλους; Γιατί έχει σαράντα οκτώ νησιά και πολλά από αυτά είναι μικρά.

Άρα, υπάρχει πρόβλημα εκπροσώπησής τους. Γι’ αυτό βάζουμε και περισσότερους περιφερειακούς συμβούλους από ότι είναι το μέτρο. Η Περιφέρεια Νοτίου Αιγαίου αυτήν τη στιγμή είναι στις τριακόσιες χιλιάδες, στο όριο. Μπορεί να έχει από τριάντα πέντε έως σαράντα πέντε, ενώ σήμερα έχει πενήντα ένα περιφερειακούς συμβούλους. Αυτό σημαίνει ότι τα νησιά θα υποεκπροσωπηθούν.

Βάλτε την έννοια της νησιωτικότητας. Καταλάβετέ το. Και απορώ: Αυτός ο περιφερειάρχης, αυτό το περιφερειακό συμβούλιο γιατί αποσιωπούν σε αυτήν την καταστρατήγηση που γίνεται για πρώτη φορά στα χρονικά; Είναι ντροπή για τη νησιωτικότητα. Είναι προσβολή για τα νησιά.

Σας ευχαριστώ πολύ, κύριε Πρόεδρε.

(Στο σημείο αυτό ο Βουλευτής κ. Νεκτάριος Σαντορινιός καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε

Καλείται στο Βήμα ο κ. Δημήτριος Κωνσταντόπουλος του Κινήματος Αλλαγής από την όμορφη Αιτωλοακαρνανία. Σας στεναχωρήσαμε, βέβαια, προχθές, αλλά δεν πειράζει.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, μιλάμε για την τοπική αυτοδιοίκηση, ένα προνομιακό πεδίο για εμάς στο ΠΑΣΟΚ. Μην ξεχνάτε ότι εμείς κάναμε τις μεταρρυθμίσεις και τις μεγάλες αλλαγές στην τοπική αυτοδιοίκηση. Άρα, έχουμε έναν λόγο παραπάνω και να μιλήσουμε και να επιμείνουμε και να προτείνουμε και να απαιτήσουμε.

Για εμάς η διοικητική αποκέντρωση με ενίσχυση της τοπικής αυτοδιοίκησης ήταν και παραμένει ένας σταθερός πυρήνας σκέψης όλων των κυβερνήσεων του ΠΑΣΟΚ και σήμερα του Κινήματος Αλλαγής. Και ήταν και παραμένει σταθερή πυξίδα της δημοκρατικής παράταξης.

Αποτυπώθηκε στην ιδρυτική διακήρυξη της 3ης του Σεπτέμβρη και διασφαλίστηκε – θα έλεγα- θεσμικά μέσα από την επιμονή του Ανδρέα Παπανδρέου κατά την εποχή του 1980, ώστε να ενισχυθεί το πολιτικό συμμετοχικό στοιχείο στη διαχείριση των τοπικών υποθέσεων.

Αγαπητοί συνάδελφοι, μην ξεχνάτε ότι στο θεσμικό οπλοστάσιο της τοπικής αυτοδιοίκησης οι κυβερνήσεις του ΠΑΣΟΚ συνεισέφεραν τη δημοτική αποκέντρωση με τα συμβούλια διαμερισμάτων, τα συνοικιακά συμβούλια, τον θεσμό των παρέδρων, τον θεσμό των αντιδημάρχων, τους κεντρικούς αυτοτελείς πόρους που αντικατέστησαν την κρατική επιχορήγηση.

Και όλα αυτά, αγαπητοί συνάδελφοι, πότε έγιναν; Την εποχή του 1980. Άρα, ήμασταν πρωτοπόροι από τότε εμείς, το ΠΑΣΟΚ, το Κίνημα Αλλαγής. Για να συνεχίσουμε το 1997 ως ΠΑΣΟΚ τις μεγάλες μεταρρυθμίσεις με την τομή στην τοπική αυτοδιοίκηση, το πρόγραμμα «ΙΩΑΝΝΗΣ ΚΑΠΟΔΙΣΤΡΙΑΣ», με το οποίο θεσμοθετήθηκε η περιφέρεια ως αποκεντρωμένη μονάδα της κρατικής διοίκησης και, τέλος, το 2010 με το πρόγραμμα «ΚΑΛΛΙΚΡΑΤΗΣ», όπου είχαμε εκ νέου αναμόρφωση της αρχιτεκτονικής δομής του διοικητικού και αυτοδιοικητικού χάρτη της χώρας.

Αγαπητοί συνάδελφοι, όλες οι μεταρρυθμίσεις με προοδευτικό πολιτικό πρόσημο έχουν αναφορά το ΠΑΣΟΚ, τις κυβερνήσεις του Ανδρέα Παπανδρέου, του Κώστα Σημίτη, του Γιώργου Παπανδρέου και, μάλιστα, μεταρρυθμίσεις σε πείσμα όλων αυτών που αντιστέκονταν, κύριε Υπουργέ, στην εξέλιξη του αυτοδιοκητικού συστήματος. Και αναφέρομαι στα τότε κόμματα της αντιπολίτευσης. Για ένα σύγχρονο, δηλαδή, αυτοδιοικητικό χάρτη στη χώρα τότε εκείνα τα κόμματα της αντιπολίτευσης αντιδρούσαν. Μάλιστα, σε πείσμα όλων όσων έβαζαν εμπόδια κοιτώντας μικροεκλογικές σκοπιμότητες.

Σήμερα, λοιπόν, το νομοσχέδιο που συζητάμε αγγίζει βαθιά τη δημοκρατική παράταξη, διότι με αυτό το παρόν νομοσχέδιο καταργείται ο «ΚΛΕΙΣΘΕΝΗΣ», που υπήρξε επί της ουσίας μια ατυχής -ατυχέστατη, θα έλεγα- ανάμιξη στην τοπική αυτοδιοίκηση και, μάλιστα, διαφορετικών εκλογικών συστημάτων ανά αιρετό όργανο των ΟΤΑ, κάτι, βέβαια, που κρίθηκε στη συνέχεια και στις εκλογές του 2019. Και κρίθηκε ουσιαστικά και απέτυχε.

Αγαπητοί συνάδελφοι, η τοπική αυτοδιοίκηση αντιμετωπίστηκε, θα έλεγα και από την προηγούμενη κυβέρνηση ΣΥΡΙΖΑ-ΑΝΕΛ ως ένας πολιτικός βατήρας. Βέβαια, τα πενιχρά μονοψήφια αποτελέσματα του 2019 έδειξαν στην τότε κυβέρνηση ΣΥΡΙΖΑ-ΑΝΕΛ ότι πραγματικά το νομοσχέδιο που πρότειναν για την τοπική αυτοδιοίκηση απέτυχε. Απέτυχε, δηλαδή, μια μεταρρύθμιση που πρόταξε η κυβέρνηση τότε ΣΥΡΙΖΑ-ΑΝΕΛ.

Κύριε Υπουργέ, να έλθουμε σε εσάς. Πολύ φοβάμαι ότι και σήμερα με την παρούσα Κυβέρνηση σέρνεστε πίσω από άλλες προτεραιότητες και κυρίως μέσα από μικροκομματικές σκοπιμότητες, θα έλεγα.

Εμείς, το Κίνημα Αλλαγής του ΠΑΣΟΚ, αντίθετα, πιστεύουμε βαθιά ότι ο θεσμός της τοπικής αυτοδιοίκησης έχει ανάγκη από τον εκσυγχρονισμό και τον εκδημοκρατισμό και τούτο, αγαπητοί συνάδελφοι, με σαφή κατανομή αρμοδιοτήτων, με πραγματική αυτοτέλεια έναντι της κεντρικής εξουσίας, με μελετημένους οικονομικούς πόρους, γιατί αρμοδιότητες, αγαπητοί συνάδελφοι, χωρίς πόρους είναι ανεδαφικές, με μηχανισμούς ελέγχου, για την αντιμετώπιση φαινομένων κακοδιαχείρισης, καθώς και με πνεύμα φορολογικής αποκέντρωσης, όπως είπε και ο εισηγητής μας.

Ναι, ναι, χρειαζόμαστε ένα άλλο διαφορετικό εκλογικό σύστημα που να υπηρετεί την έκφραση της λαϊκής ετυμηγορίας και την κυβερνησιμότητα των ΟΤΑ, όχι φυσικά για να υπηρετεί εφήμερες μικροκομματικές σκοπιμότητες.

Και σε αυτό το νομοσχέδιο αγαπητοί συνάδελφοι, αποτυπώνονται πολλές μα πολλές σκοπιμότητες.

Για εμάς, το Κίνημα Αλλαγής-ΠΑΣΟΚ, είναι θεμελιώδης διαφωνία μας το νέο εκλογικό σύστημα των δημοτικών και περιφερειακών εκλογών με το οποίο θεσμοθετείται η εκλογή του δημάρχου από την πρώτη Κυριακή με ένα ποσοστό 43%, το οποίοι ουσιαστικά κατισχύει του 57%., δηλαδή με την ταυτόχρονη λύση στη συνέχεια των τριών πέμπτων της πλειοψηφίας των συμβουλίων από τον συνδυασμό του 43%.

Η θέση μας, αγαπητοί συνάδελφοι, είναι ξεκάθαρη. Διαφωνούμε όχι για να διαφωνούμε. Διαφωνούμε, όμως, με οποιοδήποτε ποσοστό που είναι κάτω του 50% συν ένα.

Άρα, δεν μπορεί ουδείς δήμαρχος να εκλέγεται με 43% στη μία ψήφο παρά μόνο με το 50% σε μία ψήφο.

Το 43% που βλέπουμε, που εισάγετε εδώ, κύριε Υπουργέ, οδηγεί σε διοικήσεις μειοψηφίας, όπως και σε διοικήσεις μειοψηφίας οδηγούσε το σύστημα που ψηφίστηκε από την κυβέρνηση και πήραν τις απαντήσεις, όπως είπα, στις εκλογές του 2019.

Κύριε Υπουργέ, εμείς περιμέναμε να δούμε τη διόρθωση αυτής της στρέβλωσης. Όμως, διαπιστώνουμε την ίδια συνταγή.

Διαφωνούμε με τη μείωση των αιρετών στα δημοτικά και κοινοτικά και περιφερειακά συμβούλια. Διαφωνούμε και με την υπέρμετρη αύξηση των υποψηφίων έως 150%.

Εδώ έχω μια απορία: Επειδή όλοι γνωρίζουμε από την επαρχία και από την περιφέρεια, πού θα βρεθούν τόσοι πολλοί υποψήφιοι. Τα συμπεράσματα είναι δικά σας.

Διαφωνούμε, επίσης, με την υπέρμετρη αύξηση των παραγόντων και τούτο διότι όλα αυτά μαζί οδηγούν στη δημιουργία ισχυρών παικτών στην εκλογική αρένα, θα έλεγα, της τοπικής αυτοδιοίκησης, η οποία σε καμμία περίπτωση δεν υπηρετεί τη διαφάνεια και τον εκδημοκρατισμό του θεσμού. Αντιθέτως, ίσως μας οδηγήσει και σε καταστάσεις, θα έλεγα, με πολιτικές και οικονομικές εξαρτήσεις και τούτο, φυσικά, θα γίνει διότι δεν διασφαλίζεται η ακηδεμόνευτη και η ανεξάρτητη αυτοδιοίκηση.

Επίσης ένα άλλο ζήτημα αφορά στη σταυροδοσία των δημοτικών συμβουλίων. Διαφωνούμε, πρώτον, με την αλλαγή που εισάγετε για τη σταυροδοσία των δημοτικών συμβούλων. Πού; Στους δήμους που αποτελούνται από περισσότερες εκλογικές περιφέρειες.

Καταργείται εδώ, κύριε Υπουργέ, η υποχρεωτική σταυροδοσία των υποψηφίων συμβούλων, άρα από την εκλογική περιφέρεια στους εκλογικούς καταλόγους, στην οποία είναι εγγεγραμμένος ο δημότης.

Διαφωνούμε, επίσης, και με την πρόβλεψη να αναγράφονται όλα μαζί ανεξαιρέτως εκλογικής περιφέρειας οι δημοτικοί σύμβουλοι.

Και αναρωτιέμαι, λοιπόν, τι πετυχαίνει η Κυβέρνηση. Ακυρώνει την ύπαρξη εκλογικών περιφερειών εντός του δήμου και στρεβλώνει την εκπροσώπηση, ανοίγοντας, λοιπόν, τον δρόμο σε όσους έχουν πρόσβαση στα μέσα μαζικής ενημέρωσης.

Κύριε Υπουργέ, στην εκλογή δημοτικών συμβούλων θα έπρεπε να υπάρξει πρόβλεψη για την εκλογή όσων έχουν διατελέσει –θα έλεγα- δήμαρχοι για πάνω από δύο θητείες είτε σε καλλικρατικό είτε σε καποδιστριακό δήμο. Είναι η έμπρακτη αναγνώριση της εμπειρίας τους στην αυτοδιοίκηση και πρόκειται για μία διάταξη που υπήρχε στο προσχέδιο του νομοσχεδίου και αφαιρέθηκε. Δείτε το. Πρέπει να το ξαναδείτε και να κάνετε πράξη την εισήγησή μας.

Κυρίες και κύριοι συνάδελφοι, θα έλεγα ότι το συμπέρασμα που εξάγουμε όλοι εδώ είναι ότι ενώ είχε η Κυβέρνηση τον χρόνο να επεξεργαστεί μια μακρόπνοη μεταρρύθμιση για την τοπική αυτοδιοίκηση, δεν το πράττει. Τι έπρεπε να κάνει; Να προτάξει μια μεταρρύθμιση που θα διορθώνει τις στρεβλώσεις που έχουν παρατηρηθεί, που θα λύνει προβλήματα που έχουν δημιουργηθεί, που θα θωρακίζει με επαρκείς πόρους την τοπική αυτοδιοίκηση, ώστε να μπορέσει να επιτελέσει η τοπική αυτοδιοίκηση το αναπτυξιακό και κοινωνικό της έργο.

Κατόπιν τούτων, φυσικά, αγαπητοί συνάδελφοι, εμείς το Κίνημα Αλλαγής-ΠΑΣΟΚ δεν μπορούμε παρά να το καταψηφίσουμε.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Κωνσταντόπουλε.

Τον λόγο έχει ο κ. Παύλος Πολάκης, Βουλευτής του ΣΥΡΙΖΑ-Προοδευτική Συμμαχία, από τα όμορφα Χανιά.

Και θέλω ψυχραιμία από δεξιά, ναύαρχε.

**ΠΑΥΛΟΣ ΠΟΛΑΚΗΣ:** Ευχαριστώ, κύριε Πρόεδρε.

Κύριε Υπουργέ, δέκα μέρες μετά που εκλεγήκατε τον Ιούλιο του 2019, στη συζήτηση για τις προγραμματικές δηλώσεις της Κυβέρνησης, είχα κάνει μια τοποθέτηση που είχα πει τα εξής τρία πράγματα:

Βγήκατε καβαλικεύοντας το άρμα του αντιμακεδονικού αγώνα, του θρήνου για το Μάτι, της υπόσχεσης για την ελάφρυνση των μικρομεσαίων και είχα πει τότε ότι θα αποδειχθεί πολύ σύντομα ότι η Κυβέρνηση της νεοδεξιάς του Κυριάκου Μητσοτάκη θα κάνει τρία πράγματα. Τρία!

Το πρώτο θα είναι να κάνει το κόλπο γκρόσο με την επικουρική ασφάλιση που θέλει να τη δώσει στους ιδιώτες. Ένας διακαής πόθος των νεοφιλελεύθερων από τη δεκαετία του ’80, δουλειά 75 δισεκατομμυρίων σε βάθος εικοσιπενταετίας.

Η δεύτερη δουλειά θα ήταν να πουλήσετε όλα «τα ασημικά και τα χρυσαφικά» του δημοσίου πάλι σε φίλους και κολλητούς σας είτε του κόμματός σας είτε της οικογένειας Μητσοτάκη.

Και τρίτη δουλειά –και αυτό το εφαρμόζετε και φαίνεται από τα ΕΛΠΕ μέχρι όλους τους νόμους που πέρασε ο Χατζηδάκης, που απαξιώνουν την ακίνητη περιουσία των μικρομεσαίων και την εκχωρούν- είναι να φάτε τα λεφτά, τα 37 δισεκατομμύρια ευρώ –που δυστυχώς σας αφήσαμε τόσα πολλά- και τα λεφτά του Ταμείου Ανάκαμψης, τα οποία δεν θα διαχυθούν σε όλη την κοινωνία, αλλά θα διαχυθεί ο μεγαλύτερός τους όγκος στο 5%, που είναι το ποσοστό της ελληνικής κοινωνίας που πραγματικά εκπροσωπείτε. Πάτε να ολοκληρώσετε αυτό που ξεκίνησε ο Σαμαράς το 2012-2013 με τα μνημόνια, τη μεταβίβαση και αναδιανομή περιουσίας από τους μικρομεσαίους στα πολύ ανώτερα κοινωνικά στρώματα, που είναι αυτοί οι οποίοι εκπροσωπείτε.

Γι’ αυτό φέρνετε και τους νόμους του εργασιακού νομοσχεδίου, του Χατζηδάκη τώρα, με τη νέα υποτίμηση της αξίας της εργασίας, με την πληρωμή σε ρεπό και υπερωρίες και λοιπά.

Για να γίνουν όλα αυτά, χρειάζεται να ανασυστήσετε –κι αυτό κάνετε και με αυτό το νομοσχέδιο, όπως το ξεκινήσατε με το νόμο του επιτελικού κράτους, δηλαδή της παρακυβέρνησης Μαξίμου- ένα κράτος της ΕΡΕ του ’50. Και ήσασταν ο πρώτος εσείς που το είπατε καθαρά, ότι πρέπει να πάρουμε όλα τα θεσμικά μέτρα για να μην επανέλθει η Αριστερά στην εξουσία.

Είναι αυτό που επανέλαβε με άλλο τρόπο διχαστικό –και λέτε εμένα διχαστικό!- ο κ. Μητσοτάκης ενώπιον των Ευρωπαίων εταίρων ότι ήταν σκοτεινό διάλειμμα το 2015-2019, υποτιμώντας όλο τον ελληνικό λαό που ψήφισε και στήριξε την κυβέρνηση ΣΥΡΙΖΑ-ΑΝΕΛ!

Αυτό κάνετε και με το σημερινό σας νομοσχέδιο. Πήγατε να το κάνετε και με τον νόμο για την ψήφο των αποδήμων, πιστεύοντας ότι εκεί θα πάρετε αυτό που ήδη έχετε χάσει, γιατί κατρακυλάτε. Όποιοι περπατάνε στον δρόμο –όχι στις αίθουσες των εταιρειών γκάλοπ- καταλαβαίνουν πού βρίσκεστε και πού βρισκόμαστε.

Δεν είναι τα πετσωμένα ΜΜΕ η εικόνα της κοινωνικής πραγματικότητας που υπάρχει αυτή τη στιγμή στην ελληνική κοινωνία, γιατί προστέθηκε και η καταστροφική διαχείριση της πανδημίας, την οποία κάνατε, που θα την πω με δύο νούμερα: Ο παγκόσμιος μέσος όρος θανάτων ανά εκατομμύριο πληθυσμού αυτή τη στιγμή –που είναι ο πιο αξιόπιστος- είναι τετρακόσια σαράντα άτομα. Στην Ελλάδα ξεπέρασε το χίλια εκατό.

Στην Ελλάδα είπατε, με τα στοιχεία του ΕΟΔΥ, ότι βγήκαν δυόμισι χιλιάδες άτομα από τις ΜΕΘ από την αρχή της πανδημίας, δηλαδή άλλοι χίλιοι –γιατί 70% η επιβίωση, 30% η θνητότητα, εκεί είναι πάνω κάτω- πέθαναν. Χίλιοι πέθαναν λοιπόν, στις ΜΕΘ. Οι άλλοι έντεκα χιλιάδες πού πέθαναν;

Μόνο από αυτά τα δύο νούμερα καταλαβαίνει κάποιος –και με την επιμονή σας να μη φέρνετε βέβαια τα μονοκλωνικά αντισώματα που τόσο καιρό σας φωνάζουμε, που έχουν εγκριθεί και από τον FDA και από τον EMA- και φαίνεται η καταστροφική διαχείριση της πανδημίας.

Τι κάνετε, λοιπόν, με το νομοσχέδιο, κύριε Βορίδη; Ουσιαστικά δίνετε την απόλυτη μονοκρατορία στον δήμαρχο με μειωμένο ποσοστό.

Ο κ. Χατζηδάκης βγήκε δήμαρχος με 72%. Εγώ βγήκα δήμαρχος με 96,4%.

**ΔΙΟΝΥΣΙΟΣ ΧΑΤΖΗΔΑΚΗΣ:** Με πέρασες.

**ΠΑΥΛΟΣ ΠΟΛΑΚΗΣ:** Φυσικά! Είναι το ιστορικά υψηλότερο ποσοστό εκλογής δημάρχου από το Β΄ Παγκόσμιο Πόλεμο και μετά σε όλη τη χώρα.

Ο δήμαρχος είναι τοπική εξουσία. Πρέπει να έχει κοινωνική και λαϊκή νομιμοποίηση. Δεν γίνεται να μην την έχει. Είναι βαθύ ιδεολογικό πρόβλημα το ότι θέλετε με το 43% να έχει 60%-65% των δημοτικών συμβούλων. Αν είχατε μία στοιχειώδη επαφή με δημοκρατικούς όρους άσκησης του πολιτεύματος, θα λέγατε ότι πρέπει να πάρει το 51% και ας πάρει παραπάνω δημοτικούς συμβούλους για να έχει την πλειοψηφία, που θα το κατοχύρωνε αυτό το πράγμα, αυτό που λέτε για την ακυβερνησία.

Και τι σημαίνει ακυβερνησία; Να το δούμε με ένα παράδειγμα; Θα σας το πω με ένα παράδειγμα για να δείτε πού οδηγείτε τα πράγματα. Είναι άλλη μία λογική και μεταφορά του επιτελικού κράτους και το «κάνουμε ό,τι γουστάρουμε» με τις απευθείας αναθέσεις και τρώμε τα λεφτά με τους κολλητούς, μια τέτοια αντίστοιχη μεταφορά και στο επίπεδο των δήμων και των κοινοτήτων, που είναι κύτταρο της δημοκρατίας στη χώρα μας.

Θα σας πω τι θα κάνετε με ένα παράδειγμα. Λίγο την ανοχή σας. Στο Δήμο Αποκορώνου υπάρχει ένα μεγάλο τοπικό πρόβλημα που λέγεται «σταθμός μεταφόρτωσης απορριμμάτων». Με τις εκλογές που έγιναν πρόσφατα, με το δημοτικό συμβούλιο που εκλέχτηκε από τον πρώτο γύρο, η πρόταση του δημάρχου δεν πέρασε. Δεν πέρασε και με μία-δύο ψήφους και από την παράταξη του δημάρχου.

Τι σημαίνει αυτό, κύριε Βορίδη; Σημαίνει ότι για ένα τόσο σοβαρό πρόβλημα δεν έχει τη λαϊκή νομιμοποίηση να γίνει εκεί που λένε και υπάρχει άλλη πρόταση και τα λοιπά και τα λοιπά. Με το δικό σας το νόμο, με 43%, θα έκανε ό,τι γουστάρει. Αυτό είναι το πρόβλημα. Να δύναται να εκλεγεί με 51% και να έχει την απόλυτη πλειοψηφία του 51%-52% των δημοτικών συμβούλων το δέχομαι, θα μπορούσα να το συζητήσω.

Εσείς τι κάνετε; Με 43% όλα στην παράταξη του δημάρχου, παίρνετε τις αρμοδιότητες από τα δημοτικά συμβούλια, καταστρέφετε τον τρόπο εκλογής στις τοπικές κοινότητες, μειώνετε τον αριθμό των δημοτικών συμβούλων και περιφερειακών, ενώ βάζετε να είναι παραπάνω υποψήφιοι, για να είναι σε πιο συγκεντρωμένα χέρια και αυτή η εξουσία.

Όχι, δεν είναι έτσι. Δεν είναι έτσι. Αυτό το νομοσχέδιο θα καταργηθεί από τα πρώτα όταν θα ξαναγίνουμε κυβέρνηση. Να το ξέρετε. Σας το λέμε από τώρα. Δεν θα γίνουν εκλογές με αυτό το πράγμα. Να είστε σίγουροι γι’ αυτό.

Στους δήμους, λοιπόν και στην αυτοδιοίκηση την επόμενη διακυβέρνηση ΣΥΡΙΖΑ θα μεταφερθούν και πόροι και αρμοδιότητες. Και μια είναι η λέξη των αρμοδιοτήτων, μία είναι, όλα τα άλλα είναι «μπαρμπούτσαλα», το «αδειοδοτικές» αρμοδιότητες, με πόρους και προσωπικό, να μπορεί να αδειοδοτεί έργα μέχρι ενός ύψους ποσού για κάθε δήμο, άλλο ο Δήμος Σφακίων, άλλο ο Δήμος Παλαιού Φαλήρου, άλλο ο Δήμος Αθηναίων. Όμως, να το κάνει εκεί και όχι να χρειάζεται πεντακόσιες υπογραφές εκτός του δήμου ή της τοπικής περιφέρειας σε Υπουργεία και υπηρεσίες για να ξεκινήσει ένα έργο μιας ανάπλασης πλατείας, όπως συμβαίνει σήμερα.

Αυτό είναι το μεγάλο πρόβλημα, αλλά εσείς δεν θέλετε να χτυπήσετε αυτό, θέλετε να δώσετε στον δήμαρχο που πιστεύετε ότι θα είναι δικός σας με το 43%, να δώσει τη δουλειά στον κολλητό σας, σε τοπικό εργολάβο εκεί. Αυτό είναι η ουσία αυτού που κάνετε. Γι’ αυτό και θα το καταστρέψουμε από την πρώτη μέρα.

Δύο πράγματα και τελειώνω.

**ΠΡΟΕΔΡΕΥΩΝ (Απόστολος Αβδελάς):** Ναι, σας παρακαλώ.

**ΠΑΥΛΟΣ ΠΟΛΑΚΗΣ:** Χθες –συγνώμη, ζητώ την ανοχή σας, πρέπει να αναφερθώ σε δύο πράγματα, διότι εδώ έχουμε μία διαστροφή της πραγματικότητας από τα «πετσωμένα» ΜΜΕ- στο Νοσοκομείο «Μεταξά» εγκαινιάστηκε το «Baby-Κυκλοτρόνιο», το μηχάνημα παραγωγής ραδιοφαρμάκου, το οποίο η Ρένα Δούρου, εγώ, η Όλγα Ιορδανίδου και ο Ζαΐμης, ο προηγούμενος διοικητής, χρηματοδοτήσαμε, αποφασίσαμε την ένταξή του, δημοπρατήσαμε και καταλήξαμε. Χτες εγκαινιάστηκε και ήρθε και κορδωνόταν ο Πατούλης, που κατηγορούσε τη Δούρου ότι ξοδεύει τα λεφτά της περιφέρειας για να τα ρίξει στο νοσοκομείο, ο Κοντοζαμάνης που ακύρωσε τα τέσσερα «κυκλοτρόνια» της δωρεάς Νιάρχου, που εκτός από αυτό του «Μεταξά» και το άλλο των «Αγίων Αναργύρων» που χρηματοδοτήσαμε από την περιφέρεια, είχαμε κανονίσει να μπουν. Αυτός που τα ακύρωσε ήρθε και κορδωνόταν χτες μαζί και με τον Μητροπολίτη και τους τοπικούς σας Βουλευτές για το κυκλοτρόνιο παραγωγής ραδιοφαρμάκου, για το PET-CT, στο «Μεταξά».

Και είσαστε τόσο μικροπρεπείς και ο διοικητής σας ο συγκεκριμένος εκεί –πώς τον λένε;- Τουμπέκη, που δεν κάλεσε κανέναν από αυτούς που το έκαναν.

Και τελευταίο: Χτες με το γράμμα που έστειλε ο Στουρνάρας, ο Διοικητής της Τράπεζας της Ελλάδος, για την πορεία των 3 εκατομμυρίων ευρώ του Καλογρίτσα, που φαίνεται ότι ήρθαν από αυτή την αραβική εταιρεία για ένα έργο, για μια σύμβαση, αποδεικνύεται ότι τελικά μετά την ακύρωση του διαγωνισμού και την αποδέσμευση της εγγυητικής για τις άδειες κατέληξαν στην τσέπη του. Το αποδεικνύει με τα χαρτιά που έστειλε.

Και βγαίνει σήμερα η ιστορική εφημερίδα «ΤΑ ΝΕΑ» σαν το μεγαλύτερο Γεωργαλά της χούντας να πει «στο φως η βρώμα των 3 εκατομμυρίων», ναι και βάζει την εικόνα του Παππά και δεν ντρέπονται ο Μαρινάκης και οι άλλοι δημοσιογράφοι που είναι από κάτω. Να στέλνει ο Στουρνάρας χαρτί που να αποδεικνύει ότι τα 3 εκατομμύρια ευρώ μπήκαν στην τσέπη του Καλογρίτσα και εσείς χτίσατε προανακριτική για να πάτε τον Παππά, μπας και γλιτώσετε την κατρακύλα! Να αποδεικνύεται ότι αυτά πήγαν στην τσέπη του και να βγαίνουν σήμερα «ΤΑ ΝΕΑ» να λένε «η βρώμικη διαδρομή» και να βάζουν φωτογραφία τον Παππά. Αυτό θέλει μήνυση και θα γίνει.

**ΠΡΟΕΔΡΕΥΩΝ (Απόστολος Αβδελάς):** Το καταλάβαμε, ολοκληρώστε, σας παρακαλώ.

**ΠΑΥΛΟΣ ΠΟΛΑΚΗΣ:** Απλά δείχνω -και το λέω αυτό και τελειώνω- ότι δεν σας σώζει, όσα γκάλοπ και να κάνετε, όσα «πετσωμένα» ΜΜΕ και να ταΐσετε. Η κατρακύλα σας άρχισε, θα είναι επιταχυνόμενη και ό,τι ψηφίζετε σας το λέμε καθαρά δεν θα προλάβετε να το εφαρμόσετε.

Ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, να είστε καλά!

(Θόρυβος στην Αίθουσα)

Σας παρακαλώ, δεν υπάρχει κανένα θέμα.

Καλείται στο Βήμα ο κ. Κωνσταντίνος Μπλούχος της Νέας Δημοκρατίας.

**ΔΙΟΝΥΣΙΟΣ ΧΑΤΖΗΔΑΚΗΣ:** Κύριε Πρόεδρε…

**ΠΡΟΕΔΡΕΥΩΝ (Απόστολος Αβδελάς):** Κύριε Χατζηδάκη, σας παρακαλώ. Αποτελεί είδηση ότι κρατηθήκατε δέκα λεπτά, σας παρακαλώ! Στο κυλικείο τα υπόλοιπα!

**ΠΑΥΛΟΣ ΠΟΛΑΚΗΣ:** Στον Πειραιά…

**ΠΡΟΕΔΡΕΥΩΝ (Απόστολος Αβδελάς):** Κύριε Πολάκη, σας παρακαλώ, τα είπατε πριν από λίγο!

Ορίστε, κύριε Μπλούχο, έχετε τον λόγο.

**ΚΩΝΣΤΑΝΤΙΝΟΣ ΜΠΛΟΥΧΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι και κύριε Πολάκη, συγκράτησα το «νεοδεξιά» και την ανασύσταση της ΕΡΕ του 1950. Απλώς μαρτυράτε την ιστορική σας καθήλωση και την εμμονή σας στο παρωχημένο συνθηματολογικό πλέον λεξιλογικό οπλοστάσιό σας.

Και ξαναμιλήσατε για την καταστροφική διαχείριση της πανδημίας και αναφερθήκατε πάλι σε θανάτους. Έχει ούτως η άλλως εκπέσει το επιχείρημά σας τόσο στο εσωτερικό όσο και στο εξωτερικό της χώρας με τη θέση στην οποία φιγουράρει αυτή.

Και όσον αφορά στο τελευταίο σχόλιο για την παρουσία του Αναπληρωτή Υπουργού στο «Μεταξά», η παρουσία μάλλον δεν σημαίνει κόρδωμα, κύριε Πολάκη, σημαίνει «αποδίδω τιμή» και εμείς σας αποδίδουμε και την τιμή όταν πρέπει και όπου πρέπει για τα όσα λίγα κάνατε στην πενταετή σας θητεία. Καθήλωση και μοναξιά!

Η συζήτηση του παρόντος τώρα ανακαλεί στη μνήμη μου τη συζήτηση περί του εκλογικού νόμου που κάναμε σε τούτη την Αίθουσα προ δεκαέξι μηνών. Όπως και τότε, έτσι και τώρα, πιστοί στις προεκλογικές μας δεσμεύσεις για τις ανάγκες της δημόσιας διοίκησης και της κυβερνησιμότητας του τόπου σε κάθε θεσμικό επίπεδο, φέραμε ως Κυβέρνηση έναν νόμο που να προσπερνά τις δήθεν αγνές αριστερές προθέσεις περί άνθισης λουλουδιών όλου του κήπου, όπως ειπώθηκε από χείλη αγαπητού μου συναδέλφου της Αντιπολίτευσης στις συνεδριάσεις της επιτροπής.

Πώς θα ανθίσουν τα πραγματικά λουλούδια των τοπικών κοινωνιών, θα ακουστούν οι φωνές τους και θα πάψουν να ανθίζουν τριβόλια και αγριόχορτα; Και για να μην παρεξηγηθώ για την εικόνα με τα τριβόλια και τα ζιζάνια την οποία επικαλούμαι, πρόκειται για τα φυτά που λαμβάνουν μερικώς ή ολικώς τα θρεπτικά συστατικά που χρειάζονται για την ανάπτυξή τους από τα λουλούδια που ανθίζουν και από τα φυτά που καρπίζουν. Απομυζούν τη ζωτικότητά τους. Περί ανεκτικότητας, δηλαδή, ο λόγος και περί της εύλογης πολλαπλότητας.

Αλήθεια, πού βρίσκεται ο ρεαλισμός μας; Στην εικονική σας πραγματικότητα της αστάθειας, της ευθραυστότητας και της υποθήκης του κοινωνικού συμβολαίου;

Πιστεύω ότι η εικόνα του τριβολιού και συνάμα η πλήρης παράθεση της έννοιας του μηδενισμού αποτελούν τις καλύτερες περιγραφές της απλής και άδολης αριστερής αναλογικής και των δικών σας προθέσεων. Γιατί κυρίαρχα η δική σας ανεκτικότητα είναι αυτή που ελέγχεται. Στις κουβέντες και τις προθέσεις σας εξιδανικεύετε τις συνθήκες κατά τις οποίες μια δημόσια διοίκηση ή αυτοδιοίκηση δεν μπορεί να πάρει αποφάσεις. Μαζί σας αναγνωρίζουμε τον γνωσιολογικό μηδενισμό του «όσοι δεν σκέπτονται συσκέπτονται».

Τι άλλο κάνετε; Πρεσβεύετε μια διοίκηση η οποία δεν έχει καμμία αρχή, καμμία βούληση και η οποία κινείται σύμφωνα με τις καιροσκοπικές διαθέσεις κάποιων μελών, τα οποία συναινούν ιδιοτελώς στην τεχνητή δημιουργία πλειοψηφιών. Ο έλλογος πλουραλισμός καταπίνεται, οι διαφοροποιήσεις δεν συνδιαλέγονται εποικοδομητικά, γονιμοποιώντας δυναμική, αλλά εργαλειοποιούνται καιροσκοπικά -εκεί πού τι;- εκεί που απαιτείται μια συμμαχία λογικής, κοινής λογικής.

Κατ’ αυτό τον τρόπο, οδηγείτε τη δημόσια διοίκηση και την αυτοδιοίκηση στον κοινωνικό μηδενισμό, απορρίπτοντας κάθε ουσιαστική αρχή και εξουσία. Το μαρτυρά εξάλλου ο ευρύτερος ιδεολογικός σας χώρος, ειδικά ο εξωκοινοβουλευτικός, στον οποίο ο Πολάκης εργαλειοποιείται. Και καταλήγετε στη θεσμοποίηση της αποδοχής των καταστροφικών αδιεξόδων, στην πολιτική ύβρη του λαϊκισμού της Αριστεράς.

Η άμυνα της αυτοδιοίκησης, η άμυνα του εντολέα-λαού δεν είναι μάλλον η θεσμοθέτηση της δικής σας άδολης και ανόθευτης, δηλαδή –τι;- ενός παρωχημένου σκηνώματος, είναι η διαμόρφωση κατάλληλης παιδείας και άσκησης στη συλλογικότητα, είναι η ενεργότητα και η συμμετοχικότητα στη λογική του κοινού οφέλους, αυτό που απεδείχθη περίτρανα στην πανδημία, κόντρα στον ανθρωπολογικό μηδενισμό της ατομοκεντρικής κατασφάλισης. Δηλαδή, η απάντηση είναι η αντιμηδενιστική παιδεία που ανεβάζει τη σύνολη κατά κεφαλήν καλλιέργεια, αυτά που εσείς μονίμως ναρκοθετείτε και με τεχνάσματα και πυροτεχνήματα αποκρύπτετε το ουσιώδες.

Η αριστερή θεωρητική φενάκη μιας μεταμοχθηρής δημοκρατίας που θα αναδείξει τη λαϊκή βούληση εντέχνως συσκοτίζει το πρόβλημα της αξιακής αρχής, πράγμα, αγαπητοί συνάδελφοι, εξόχως δύσκολο, γιατί η δημοκρατία και το νόημα της συλλογικότητας και η αρχή της συμμετοχικότητας, δυστυχώς, δεν ανακατασκευάζονται και θεσμοθετούνται κατά παραγγελία. Και αν η κυβερνησιμότητα δεν διατάσσεται, όπως μας είπε εκλεκτός συνάδελφος της Αντιπολίτευσης, γιατί η κουλτούρα συναίνεσης θεσμοθετείται;

Η αντίσταση στη φθορά και την παρακμή, η αποσάθρωση των αξιακών μας υποβάθρων δεν είναι μόνο ζήτημα θεσμοθέτησης, αλλά ζήτημα αντιστάσεων της κοινωνίας, είναι ζήτημα αναζήτησης νοήματος. Το πρόβλημα της δημόσιας διοίκησης και δη της αυτοδιοίκησης εσείς το αντιλαμβάνεστε με βάση τα κατά συνθήκη ψεύδη της Αριστεράς, αριθμολογικά. Θεωρείτε, δηλαδή, σεβασμό του συλλογικού υποκειμένου την ακραία πολυφωνία, τη φλύαρη φωνασκία, την αριθμητική αποτύπωση της αντιπροσώπευσης. Για εμάς ήταν και θα είναι αξιακό: Αυτά που εξαγγέλλουμε προεκλογικά, αυτά πράττουμε μετεκλογικά σε μία σχέση αλήθειας και πατριωτικής ευθύνης.

Εσείς σκοπό έχετε να δράσετε διαλυτικά, να «χαώσετε» την τοπική αυτοδιοίκηση και αυτό εν ονόματι της δημοκρατίας. Εμάς στόχος μας είναι να αποκατασταθεί η αυτοδιοίκηση στον πραγματικό της ρόλο. Αυτοκαταστροφικές συμπεριφορές του παρελθόντος ή του μέλλοντος, όπως η δική σας νάρκη με την «άδολη», δεν έχουν θέση. Και δεν είναι επαρχιωτισμός η προσέγγιση, εκτός κι αν ως επαρχιωτισμό εννοείται τον ρεαλισμό μας. Ναι, απαιτούνται εγγυητές της κοινωνικής συνοχής και ασφαλιστικές δικλείδες, αλλά όχι διαλυτικές θεσμοθετήσεις, παράλυση και «εξανδραποδισμός» της δημοκρατικής αρχής.

Αναζητήστε, για αλλαγή, κι εσείς μια φορά το γιατί ελέγχεται η ποιότητα της δημοκρατίας μας και κάντε μια γενναία ενδοσκόπηση και ίσως εκπλαγείτε από τον «αυτογνωρισμό» σας.

Όμως, ξέχασα, κύριε Χατζηδάκη: Εσείς διεκδικείτε φυσικό τω τρόπω αυτόκλητα την προοδευτικότητα, τη δημοκρατικότητα, μιλάτε μόνο για τον λαό και μόνο εξ ονόματος του λαού, οπότε περιττή και η ενδοσκόπηση.

Και ξέρετε γιατί είναι εξανεμισμένη και εξαερωμένη η ποιότητα της δημοκρατίας μας; Διότι επιδεικνύοντας υπερβολική ανοχή, παραμένει ακατεύθυντη και απυξίδωτη. Και μόνο όταν υπάρχει κατεύθυνση, δεν υπάρχει εξανεμισμός.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Λέτε: «Είμαστε υπέρ της απλής και άδολης, η οποία θα δημιουργήσει κουλτούρα συνεργασίας». Πρώτα απ’ όλα, εσείς ως Αριστερά ομιλείτε για πολυφωνία, όταν δεν μπορείτε, τουλάχιστον τα τελευταία πενήντα τρία χρόνια, να συνεννοηθείτε μεταξύ σας, ενώ διασπάστε διαρκώς σε κόμματα και «αποκόμματα». Μιλάτε για συνδιαμόρφωση της πολιτικής σε τοπικό επίπεδο και αναρωτιέται κάποιος: Πώς γίνεται η συνδιαμόρφωση; Μα, ουσιαστικά γίνεται, με την ώσμωση, με την κοινωνία των πολιτών. Θέλετε να μας μιλήσετε για κουλτούρα συνεννοήσεων. Μα, επιβάλλεται αυτή η κουλτούρα;

Κι ας έρθω σε μερικά παραδείγματα παιδείας και καλλιέργειας. Τι παράδειγμα δίνετε, όταν αντιπολιτεύεστε οδηγώντας την αντιπαλότητα στα «δέντρα» και όταν αμφισβητείτε για μικροκομματικούς λόγους κάθε εκπρόσωπο της επιστημονικής κοινότητας, όπως έκανε προ ολίγου ο κ. Πολάκης; «Κακός» ο τάδε λοιμωξιολόγος και η επιτροπή εμπειρογνωμόνων και αδυνατούμε να συνεννοηθούμε πάνω στο τι είναι δικαίωμα για τη ζωή και τι υποχρέωση για τη δημόσια υγεία. «Κακός» και ο Κορρές στον Βράχο της Ακρόπολης! Αδυνατούμε να συνεννοηθούμε για το τι είναι οπλισμένο σκυρόδεμα και τι μεταβυζαντινό κουρασάνι με το οποίο κατασκευάστηκαν χιλιάδες δημόσιες υποδομές εδώ και αιώνες!

Τι κουλτούρα συνεννόησης καλλιεργείτε, όταν επιβάλλετε στην ψήφο των αποδήμων τον ουσιαστικό της ακρωτηριασμό; Η «άδολη» και «ανόθευτη» μάλλον εργαλειοποιείται, για να επιβεβαιώσει την ελληνιστική αρχή «Μεγάλη αναταραχή,…» -για όλο τον κόσμο πονοκέφαλος- «…θαυμάσια κατάσταση για σας».

Και απλά διερωτώμαι: Ποια κατεύθυνση μπορεί να πάρει ένα πολυφωνικό, κατά τις προθέσεις σας, τοπικό, δημοτικό ή περιφερειακό συμβούλιο; Κι εγώ μόνο μια απάντηση βρίσκω: μία ανίερη κατεύθυνση. Και το τελικό ζητούμενό μας πολιτικά είναι αν αυτό εσείς το βιώνετε στην απόλυτη ασυνειδησία σας. Όμως, αυτό μάλλον παραπέμπει στη γνήσια Αριστερά της μονολιθικότητας ή και -που μάλλον αυτό συμβαίνει- εσείς το βιώνετε στην απόλυτη υποκρισία σας, της άκρατης λαο- κολακεία σας, συνεπείς όμως στον αριστερίστικο καριερισμό σας.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε συνάδελφε.

Και τώρα καλείται στο Βήμα η Γιαννιώτισσα κ. Μερόπη Τζούφη, Βουλευτής του ΣΥΡΙΖΑ - Προοδευτική Συμμαχία.

Ορίστε, κυρία Τζούφη, έχετε τον λόγο.

**ΜΕΡΟΠΗ ΤΖΟΥΦΗ:** Ευχαριστώ, κύριε Πρόεδρε.

Ακούσαμε από τον προλαλήσαντα συνάδελφο της Νέας Δημοκρατίας καινοφανή πράγματα, όπως ότι η δημοκρατία είναι μια ανίερη κατεύθυνση.

Κύριε Υπουργέ, αγαπητοί συνάδελφοι και με αυτό το νομοσχέδιο, αλλά και με την τοποθέτηση του συναδέλφου διαφαίνεται ολοκάθαρα ότι η Κυβέρνηση της Νέας Δημοκρατίας στο παρόν νομοσχέδιο και με εργαλείο το εκλογικό σύστημα της τοπικής αυτοδιοίκησης δοκιμάζει προκλητικά την ποιότητα της δημοκρατίας. Έχουν απαριθμηθεί οι λόγοι, αλλά θα τους επαναλάβω κι εγώ.

Με το «43%+1» του νομοσχεδίου δεν υπάρχει καμμία αμφιβολία ότι παραβιάζεται κατάφωρα η αρχή της ισοδυναμίας της ψήφου με το επιχείρημα της διοικητικής αποτελεσματικότητας, η οποία βεβαίως διασφαλιζόταν με το σύστημα του «50%+1». Και βέβαια, το μόνο που επιτυγχάνεται είναι η δραστική μείωση της δημοκρατικής νομιμοποίησης του δημάρχου και του περιφερειάρχη, που απ’ ό,τι φαίνεται για κάποιους δεν είναι το ζητούμενο, αφού επιτρέπουν στην πρώτη παράταξη να καταλαμβάνει το 60% των μελών του δημοτικού συμβουλίου.

Και συνειδητά ακούσαμε πριν ολόκληρη επιχειρηματολογία σχετικά με το ότι οφείλει και πρέπει να αποτρέπεται η συμμετοχή μικρότερων παρατάξεων με πλαφόν εισόδου το 3%, δηλαδή να αποκλείεται η πολυφωνία, ο πλουραλισμός και η δημοκρατία, ενώ δεν υπάρχουν λόγοι δημοσίου συμφέροντος, όπως το κεντρικό πολιτικό σκηνικό, γιατί αυτοί που το κάνουν είναι «φωνασκούντες», «αγριόχορτα» και «τριβόλια». Τι αριστοκρατική αντίληψη!

Η απόφαση ενίσχυσης της πρώτης παράταξης αποδυναμώνοντας τα συμβούλια και ενισχύοντας υπέρμετρα την παρουσία της στην Οικονομική Επιτροπή και στην Επιτροπή Ποιότητας Ζωής συνιστά, κυρίες και κύριοι συνάδελφοι, και παραβίαση του χάρτη της τοπικής αυτονομίας. Έχουμε, δηλαδή, ολοκλήρωση των νομοθετικών παρεμβάσεων Θεοδωρικάκου που σκόπιμα απέτρεψε την υλοποίηση του νομοθετικού πλαισίου του συστήματος της απλής αναλογικής του ΣΥΡΙΖΑ, ώστε μη υλοποιούμενο να θεωρηθεί αποτυχημένο.

Με αυτό το αναχρονιστικό νομοσχέδιο έχουμε οπισθοδρόμηση στην γκρίζα εποχή του πλειοψηφικού νομοθετήματος της Νέας Δημοκρατίας το 2006, μιας αυτοδιοίκησης πλήρως συγχρωτισμένης με την κεντρική διοίκηση της Κυβέρνησης υποταγμένη και εξαρτημένη από αυτή, τη σκιερή εκείνη εποχή που η αρχή της δημοκρατίας υποτιμούνταν συστηματικά στα χέρια μικροκομματικών συμφερόντων.

Το χειρότερο απ’ όλα είναι ότι αποδυναμώνεται συνειδητά η αυτοτελής λειτουργία των τοπικών κοινοτήτων με την κατάργηση των προβλέψεων αυτόνομων ψηφοδελτίων και ξεχωριστής κάλπης, ένα απολύτως πετυχημένο μέτρο της νομοθέτησης του ΣΥΡΙΖΑ δίπλα στον δημότη, ομολογημένο από όλους και απ’ όλες τις παρατάξεις, γιατί ήταν ανάγκη και απαίτηση των τοπικών κοινωνιών. Στελεχώθηκε και υπηρετήθηκε από νέους ανθρώπους που ενεργοποιήθηκαν και ασχολήθηκαν με τα κοινά, χωρίς εξαρτήσεις από το κεντρικό ψηφοδέλτιο. Τους δόθηκαν οι απαραίτητοι πόροι και τώρα τους λέτε «είστε περιττοί, δεν σας χρειαζόμαστε».

Χάνεται, λοιπόν, η κουλτούρα της αποκεντρωμένης διοίκησης και η έννοια της συλλογικότητας, αδιαφορώντας και για τον ευρωπαϊκό χάρτη της τοπικής αυτοδιοίκησης, όπου για πολλά χρόνια και σε πολλές χώρες το εκλογικό σύστημα της απλής αναλογικής είναι αυτό που ισχύει, ένα αποκεντρωμένο σύστημα με την εκλογή των δημάρχων από τα δημοτικά συμβούλια προς την κατεύθυνση μιας δημόσιας διοίκησης πλήρως αποκομματικοποιημένης.

Έτσι, λοιπόν, αντί να συζητάτε το ποιες αρμοδιότητες χρειάζεται αυτή η πολυεπίπεδη διακυβέρνηση, φτιάχνετε ένα πλειοψηφικό σύστημα και νομοθετείτε μείωση συμβούλων, ενώ παράλληλα αυξάνετε τους υποψήφιους, για να δυσκολέψετε την κατάρτιση ανεξάρτητων ψηφοδελτίων.

Εμείς, στην επικοινωνία και στην επαφή μας με τις κοινότητες στις οποίες γεννηθήκαμε ή καταγόμαστε, στους τόπους της εκλογικής μας περιφέρειας βλέπουμε ότι υπάρχει μια ειδική σχέση των αιρετών με τα χωριά τους. Η καθημερινότητα του χωριού, της γειτονιάς, στον ημιαστικό και αστικό ιστό, τα προβλήματα της κοινότητας είναι τα «δικά τους» προβλήματα. Είναι τα προβλήματα αυτών που επιλέγουν να συμμετάσχουν με αυτόν τον τρόπο και γι’ αυτό θα συνεχίσουν να διεκδικούν ξεχωριστή κάλπη και ανεξάρτητη φωνή και έκφραση, αφού θεωρούν ότι μπορεί τα μεγάλα παραταξιακά ψηφοδέλτια να «στραγγαλίσουν» την ανεξαρτησία της τοπικής και ιδιαίτερης φωνής της κοινότητας.

Για παράδειγμα, στο Νομό Ιωαννίνων έχουμε τριακόσιους εβδομήντα Οργανισμούς Τοπικής Αυτοδιοίκησης και οκτώ δήμους. Εκατόν δώδεκα κοινότητες έχουν περισσότερους από τριακόσιους κατοίκους και οι υπόλοιπες έχουν όριο κάτω από τριακόσιους κατοίκους, που τώρα με τους περιορισμούς του νομοσχεδίου είναι ορατός ο κίνδυνος μεγάλες ακριτικές και ιστορικές κοινότητες να εκπροσωπούνται μόνο μονοπρόσωπα στα όργανα της τοπικής αυτοδιοίκησης.

Αναφέρω: Καλαρρύτες στα βόρεια Τζουμέρκα, Ασπράγγελοι στον Δήμο Ζαγορίου, Καρίτσα στον Δήμο Ζίτσας, Λιγκιάδες στον Δήμο Ιωαννιτών, Πυρσόγιαννη στον Δήμο Κόνιτσας, Βοτονόσι στον Δήμο Μετσόβου, Κτίσματα στον Δήμο Πωγωνίου. Προφανώς κάποιοι μπορεί να θυμάστε αυτά τα ονόματα. Όμως, κανείς από τους εμπνευστές του συγκεκριμένου νομοσχεδίου δεν αναγνωρίζει την αναγκαιότητα των ηλικιωμένων στην πλειοψηφία κατοίκων αυτών των χωριών να ζουν αξιοπρεπώς και να έχουν κοντά τους τους ανθρώπους της τοπικής αυτοδιοίκησης που θα παλεύουν για τη λύση των προβλημάτων του τόπου τους που δυσχεραίνουν την καθημερινότητά τους.

Στη διάρκεια της διακυβέρνησης του ΣΥΡΙΖΑ δόθηκαν χρήματα μέσα από ευρωπαϊκούς και όχι μόνο πόρους και υλοποιήθηκαν προγράμματα, όπως το «ΦΙΛΟΔΗΜΟΣ», που έδωσαν τη δυνατότητα σε δήμους και κοινότητες να κάνουν έργα σημαντικά για τη βελτίωση της καθημερινότητας των πολιτών, ενώ έγιναν και οκτώ χιλιάδες πεντακόσιοι μόνιμοι διορισμοί στην τοπική αυτοδιοίκηση. Τώρα, για τις προτεραιότητες θα αποφασίζει το ΤΑΙΠΕΔ αδιαφανώς και προκλητικά.

Κύριε Υπουργέ και αγαπητοί κύριοι της Νέας Δημοκρατίας, η δημοκρατία πάσχει στα χέρια σας και υποφέρει και όχι μόνο στην τοπική αυτοδιοίκηση σας. Η ροπή σας προς τον αυταρχισμό είναι έκδηλη. Μάλιστα, αν ανατρέξει κάποιος σε παλιά εκλογικά υλικά, συνειδητοποιεί τις αντιδημοκρατικές κατασταλτικές μετατοπίσεις στη φυσιογνωμία της Δεξιάς. Το κυρίαρχο πρόταγμα της Μεταπολίτευσης για περισσότερη δημοκρατία και κοινωνική δικαιοσύνη αντικαταστάθηκε εύκολα από διακηρύξεις για περισσότερο αυταρχισμό, αστυνόμευση και πειθαρχία στον νόμο και στην τάξη.

Με συνοδοιπόρους και συνεργάτες τα μέσα μαζικής ενημέρωσης διαχέετε στην κοινωνία την καταστολή και τον απολυταρχισμό προς όλες τις κατευθύνσεις και τους τόνους. Για παράδειγμα, η παλιά εθνικοφροσύνη του εκπαιδευτικού συστήματος επανέρχεται με πολλαπλές ενέργειες και δηλώσεις της αρμόδιας Υπουργού, με πιο χαρακτηριστική τη δήλωση για τη σχολική ιστορία που δεν πρέπει να έχει κοινωνιολογικό, αλλά ελληνοχριστιανικό φρονηματιστικό χαρακτήρα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ακόμη πιο εντυπωσιακή είναι η νεοφιλελεύθερη πολιτική στην οικονομία του κ. Μητσοτάκη, μία οικονομική πολιτική που παραδίδει τα πάντα στους ιδιώτες επενδυτές φροντίζοντας να διαλύσει το εργατικό κίνημα, να πνίξει τα εργασιακά δικαιώματα καθιερώνοντας τις ατομικές συμβάσεις εργασίας που μειώνουν το εισόδημα των εργαζομένων, θεσμοθετούν την πληρωμή σε ρεπό, βγάζουν στο σφυρί τα σπίτια τους και οδηγούν σε κοινωνική καταστροφή. Και ο απολυταρχισμός της Νέας Δημοκρατίας με απανωτά νομοσχέδια συνεχίζει και συνεχίζει χωρίς τελειωμό.

Όμως, τι υλοποιεί η Νέα Δημοκρατία; Ένα από τα βασικά χαρακτηριστικά του νεοφιλελευθερισμού είναι η αντιπάθειά του στις δημοκρατικές διαδικασίες και η προτίμηση για την εγκατάσταση μιας μετα-δημοκρατίας, ουσιαστικά εικονικής δημοκρατίας και εν τέλει ολιγαρχίας των πλουσίων, των κληρονομικώ δικαίω κατεχόντων, των επαϊόντων και των υποτιθέμενων αρίστων.

Η Νέα Δημοκρατία, λοιπόν, υπηρετεί τον νεοφιλελευθερισμό πιστά και με ιδιαίτερο ζήλο και στραγγαλίζει τη δημοκρατία στην αυτοδιοικητική ιστορία της χώρας, φέρνοντας το πιο αντιδημοκρατικό σύστημα σε όλη την Ευρώπη.

Κυρίες και κύριοι συνάδελφοι και κύριε Υπουργέ, η μεγάλη δύναμη της δημοκρατίας είναι η σύνθεση, η δημιουργία και η απεμπλοκή από την ασφάλεια ενός άκαμπτου ιδεολογικού συστήματος που ερμηνεύει τον κόσμο απόλυτα και υποτακτικά. Η αρχή της πλειοψηφίας, μόνο όταν εναγκαλιστεί με τη φωνή της μειοψηφίας, ενισχύει και θρέφει τα θεμέλια της δημοκρατικής διακυβέρνησης. Η υπηρέτηση της δημοκρατίας στο λεπτό νήμα της ελευθερίας της βούλησης που ξεκινά από τη φωνή του ενός που γίνεται φωνή των πολλών, θα πρέπει να είναι πρωταρχικός στόχος κάθε κυβέρνησης που σέβεται το δημοκρατικό πολίτευμα και τον εαυτό της.

Δυστυχώς, οι επιλογές της Νέας Δημοκρατίας είναι ο εξουσιαστικός πλήρης έλεγχος των πάντων, χωρίς σεβασμό στο δημοκρατικό πολίτευμα.

Προφανώς και καταψηφίζουμε το νομοσχέδιο και θα το καταργήσουμε, όταν η μεγάλη κοινωνική πλειοψηφία μάς δώσει αυτή τη δυνατότητα και πεισθεί πως μπορεί να υπάρχει εναλλακτική πρόταση θετικών δημοκρατικών ανατροπών και στην τοπική αυτοδιοίκηση και γενικότερα.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κυρία Τζούφη.

Ο κ. Φίλιππος Φόρτωμας, ο Κυκλαδίτης μας από τη Νέα Δημοκρατία, έχει τον λόγο.

Ορίστε, κύριε συνάδελφε, έχετε τον λόγο να τα πείτε τώρα από το Βήμα, γιατί από εκεί που φωνάζατε δεν σας άκουγε κανείς.

**ΦΙΛΙΠΠΟΣ ΦΟΡΤΩΜΑΣ:** Ευχαριστώ πολύ, κύριε Πρόεδρε.

Κύριε Υπουργέ κυρίες και κύριοι συνάδελφοι, ας πάμε να βάλουμε τα πράγματα σε μία σειρά, γιατί ακούσαμε πολλά και διάφορα όλες αυτές τις ώρες που είμαστε εδώ στην Ολομέλεια.

Σήμερα συζητάμε ένα από τα πιο σημαντικά νομοσχέδια, εμβληματικό θα έλεγα, το οποίο εισάγεται στην Ολομέλεια από την παρούσα Κυβέρνηση της Νέας Δημοκρατίας και του Κυριάκου Μητσοτάκη. Είναι ένα νομοσχέδιο το οποίο έρχεται προς ψήφιση μετά από πολύμηνες διαβουλεύσεις με τους εκπροσώπους της τοπικής αυτοδιοίκησης και το οποίο έρχεται να δώσει λύσεις, να επανορθώσει, θα έλεγα, αστοχίες, αλλά και να διαμορφώσει εξ αρχής την εκλογική διαδικασία για την ανάδειξη δημοτικών και περιφερειακών αρχών.

Το εν λόγω νομοσχέδιο αποτελεί μία από τις πιο σημαντικές μεταρρυθμίσεις στον τομέα των ΟΤΑ, αφού φυσικά καταργεί την απλή αναλογική.

Εσείς, κυρίες και κύριοι συνάδελφοι της Μείζονος Αντιπολίτευσης, είχατε φέρει μία «τραβεστί» αναλογική. Τι σημαίνει αυτό; Είχατε εκλογή δημάρχου με τη λογική πλειοψηφικού, είτε στον πρώτο είτε στον δεύτερο γύρο και, φυσικά, εκλογή δημοτικών συμβούλων με την απλή αναλογική. Αυτό είχατε νομοθετήσει και μόνο προβλήματα είχε επιφέρει στην τοπική διακυβέρνηση.

Επαναφέρουμε, λοιπόν, την κυβερνησιμότητα στους δήμους και φυσικά, επαναφέρουμε και την πενταετή θητεία. Προσαρμόζουμε το όριο εκλογής από τον πρώτο γύρο στο 43% και διασφαλίζουμε την κυβερνησιμότητα στους δήμους με την εκλογή των 3/5 των μελών του δημοτικού συμβουλίου για τον νικητή των εκλογών, πέρα από κόμματα, αλλά και χρώματα.

Εξορθολογίζουμε, φυσικά και το πλαίσιο κωλυμάτων εκλογιμότητας, αλλά και των ασυμβιβάστων.

Φυσικά, προβλέπουμε και την εκλογή συμβούλων ή προέδρων δημοτικών κοινοτήτων σε όλη την επικράτεια, χωρίς εξαιρέσεις.

Ακολουθούν, επίσης, πολλές σημαντικές μεταρρυθμίσεις σχετικά με τον τρόπο, αλλά και τον χρόνο υποβολής των υποψηφιοτήτων, με την εκδίκαση των διαφορών οι οποίες απορρέουν από τις εκλογές των ΟΤΑ.

Στο σημείο αυτό, κύριε Υπουργέ, θα ήθελα να αναφερθώ σε κάποια σημαντικά ζητήματα των ΟΤΑ και της τοπικής αυτοδιοίκησης γενικότερου ενδιαφέροντος, μιας και εγώ ο ίδιος γνωρίζω ότι και εσείς ο ίδιος προσωπικά, αλλά και συνολικά το Υπουργείο Εσωτερικών έχει ευήκοα ώτα και θεωρώ ότι κάποιες απ’ αυτές τις παρατηρήσεις που θα ακολουθήσουν, θα τις ενσωματώσετε σε κάποια από τα ερχόμενα νομοσχέδια. Αυτά θεωρώ ότι χρήζουν αντιμετώπισης για την εύρυθμη λειτουργία και των δήμων, αλλά και των περιφερειών.

Η πρώτη μου παρατήρηση αφορά στην επέκταση του κωλύματος εκλογιμότητας σε όλα τα στελέχη των Ενόπλων Δυνάμεων, αλλά και των Σωμάτων Ασφαλείας, πέραν των αξιωματικών που ήδη έχει θεσπιστεί. Ενώ υπάρχει η απαγόρευση εκλογής των αξιωματικών ακριβώς λόγω θέσης ευθύνης, οι έχοντες θέσεις ευθύνης, οι οποίοι πολλές φορές δεν έχουν τον βαθμό του αξιωματικού, κατέρχονται υποψήφιοι στις δημοτικές εκλογές.

Θεωρώ ότι αυτό έρχεται, φυσικά, σε αντίθεση με το άρθρο 56 του Συντάγματος, το οποίο δεν διαχωρίζει τους αξιωματικούς από τα λοιπά μέλη, αλλά και τους υπηρετούντες στις Ένοπλες Δυνάμεις, αλλά και στα Σώματα Ασφαλείας.

Επιπλέον, θεωρώ ότι η συμμετοχή τους συνολικά στις εκλογές, αλλά και η εκλογή τους, έρχεται σε αντίθεση με την ειδική θέση εξουσίασης που τελεί το σύνολο των ανωτέρω προς την πολιτεία. Προκαλεί, φυσικά, σημαντική μείωση του προσωπικού των ενόπλων δυνάμεων, αλλά και των σωμάτων ασφαλείας, ενώ σε πολλές περιπτώσεις έχουν παρατηρηθεί φαινόμενα διαφθοράς.

Η δεύτερη παρατήρησή μου αφορά στους περιφερειακούς συμβούλους, οι οποίοι ορίζονται έπαρχοι, αλλά και στην επαγγελματική τους δραστηριότητα. Στην ισχύουσα νομοθεσία υπάρχει ρύθμιση για τους αντιδημάρχους –και πολύ ορθά-σύμφωνα με την οποία, κατά τη διάρκεια της θητείας τους, απαλλάσσονται από τα υπαλληλικά τους καθήκοντα, εφ’ όσον δουλεύουν ως δημόσιοι υπάλληλοι.

Θεωρώ, λοιπόν, δίκαιη, αλλά και εύλογη την επέκταση αυτής της ρύθμισης και στους περιφερειακούς συμβούλους, οι οποίοι ορίζονται έπαρχοι από τον οικείο περιφερειάρχη. Και αυτό, κυρίες και κύριοι συνάδελφοι, γιατί ο περιφερειακός έπαρχος κάποιας νησιωτικής περιοχής –ακούσαμε πολλά και θα επανέρθω σ’ αυτό- επιφορτίζεται με ιδιαίτερα καθήκοντα, ευθύνες, αλλά και αρμοδιότητες. Οφείλει, λοιπόν, ανά πάσα στιγμή να είναι διαθέσιμος για τις ανάγκες του νησιού το οποίο υπηρετεί, να συνεργάζεται με τον οικείο δήμο, αλλά και να αφουγκράζεται τα διάφορα προβλήματα των πολιτών και να μεριμνά για την επίλυσή τους.

Θα έλεγα ότι είναι ιδιαίτερα δύσκολο στις παρούσες συνθήκες να αντεπεξέλθει σε όλα αυτά από τη θέση ενός δημοσίου υπαλλήλου, ενώ παράλληλα εκτελεί και τα υπόλοιπα καθήκοντά του από ένα γραφείο. Ο έπαρχος, λοιπόν, θα πρέπει να είναι απαλλαγμένος από κάθε είδους υπαλληλική σχέση ώστε να μπορεί να αφοσιωθεί και στο λειτούργημά του, όπως αυτό θεωρούμε ότι είναι.

Έρχομαι σε κάποια πράγματα τα οποία ακούσαμε από τον αγαπητό συνάδελφο κ. Σαντορινιό.

Ξέρετε, κυρίες και κύριοι συνάδελφοι, εσείς έχετε συνηθίσει στην αντιπολίτευση και στην όλη σπέκουλα και στα ψέματα, αλλά είναι ιδιαίτερα βαρύ και μέσα στην Ολομέλεια να συνεχίζετε αυτό το οποίο κάνετε και μέσα στην κοινωνία. Επειδή υπάρχει απάντηση σε όλο αυτό, στέκομαι στα λόγια του κ. Σαντορινιού, σε αυτά τα οποία είπε για την Περιφέρεια του Νοτίου Αιγαίου, μιας και εγώ εκλέγομαι στις Κυκλάδες. Είπε ότι η Περιφέρεια Νοτίου Αιγαίου δεν αντέδρασε στη μείωση των περιφερειακών συμβούλων. Καταθέτω την επιστολή που είχε σταλεί στις 24 Μαΐου του 2021 -προφανώς ο κ. Σαντορινιός δεν το ξέρει αυτό- για την εξαίρεση της Περιφέρειας Νοτίου Αιγαίου από τη μείωση των περιφερειακών συμβούλων. Είναι μια επιστολή που έχει σταλεί από τον κ. Χατζημάρκου προς τον Υπουργό Εσωτερικών. Την καταθέτω στα Πρακτικά.

(Στο σημείο αυτό ο Βουλευτής κ. Φίλιππος Φόρτωμας καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έτσι, λοιπόν, κύριε Υπουργέ, κυρίες και κύριοι συνάδελφοι, προσωπικά θεωρώντας ότι και λόγω νησιωτικότητας, αλλά και της γεωγραφικής ασυνέχειας και της διπλής περιφερειακότητας, δεδομένου ότι αποτελεί η Περιφέρεια Νοτίου Αιγαίου τη μεγαλύτερη πολυνησιακή περιφέρεια της χώρας με είκοσι τέσσερις νησιωτικούς δήμους και σαράντα οκτώ κατοικημένα νησιά, θεωρώ ότι πρέπει να υπάρχει ίση αντιμετώπιση και λόγω νησιωτικότητας και της Περιφέρειας Νοτίου Αιγαίου. Στέκομαι σε αυτό γιατί η Κυβέρνηση της Νέας Δημοκρατίας έχει κάνει πάρα πολλά, εν αντιθέσει με εσάς που είχατε καταργήσει τους μειωμένους συντελεστές ΦΠΑ το 2015. Μάλιστα πολλοί από τους τότε συναδέλφους σας επαίρονταν γι’ αυτό.

Έτσι, λοιπόν, και εγώ προσωπικά ζητώ την εξαίρεση της Περιφέρειας Νοτίου Αιγαίου από την προβλεπόμενη στο νομοσχέδιο μείωση του αριθμού των μελών του περιφερειακού συμβουλίου.

Μια τέταρτη παρατήρηση αφορά στα νομικά πρόσωπα δημοσίου δικαίου των δήμων και ειδικότερα όσα υπάγονται σε περισσότερους του ενός δήμους. Αυτό είναι ένα πρόβλημα των νησιωτικών δήμων κυρίως και αφορά και στα λιμενικά ταμεία τα οποία επεκτείνονται σε περισσότερους του ενός δήμους. Η ισχύουσα νομοθεσία ορίζει ότι αναθέσεις ανά δημοτική ενότητα γίνονται αποκλειστικά από τις περιφέρειες στους δήμους ή και διάφορα άλλα νομικά πρόσωπα. Αυτή η νομοθετική ρύθμιση δυσχεραίνει το έργο των λοιπών νομικών προσώπων τα οποία υπάγονται σε δήμους και ειδικότερα σε διάφορες περιπτώσεις που ένα νομικό πρόσωπο υπάγεται σε περισσότερους του ενός δήμους και πολλές φορές αυτά είναι λιμενικά ταμεία.

Θα πρέπει, λοιπόν, να υπάρχει ένας διαχωρισμός, κύριε Υπουργέ, ανά δημοτική ενότητα ούτως ώστε αυτά τα νομικά πρόσωπα να διαχειρίζονται πιο ορθά θα έλεγα αυτές τις δαπάνες ανάλογα με τις ανάγκες εκάστου δήμου και φυσικά και των δημοτικών ενοτήτων αυτού, καθώς είναι τελείως διαφορετικές οι οικονομικές ανάγκες της κάθε περιοχής.

Τέλος, να σταθώ στο υφιστάμενο νομοσχέδιο και στην εν λόγω τροπολογία 907/88. Με τη ρύθμιση αυτή η χώρα μας εντάσσεται στο πρώτο κύμα των χωρών που ενεργοποιούν το ευρωπαϊκό πιστοποιητικό COVID, μία ευρωπαϊκή πρωτοβουλία η οποία παίρνει σάρκα και οστά και η οποία διασφαλίζει με τον καλύτερο τρόπο την ασφάλεια ταξιδιωτών, αλλά και προορισμών και φυσικά λύνει τα χέρια όσων επιχειρούν γύρω από τον τουρισμό. Είναι ένα ψηφιακό εργαλείο που αποδεικνύει πως η χώρα μας, η Ελλάδα, και στον τομέα του τουρισμού είναι πρωτεργάτης, αλλά και ρυθμιστής εξελίξεων. Χαράσσουμε πολιτικές και ανοίγουμε κυρίως τον δρόμο της επιστροφής στην κανονικότητα.

Κυρίες και κύριοι συνάδελφοι, δεν μπορούμε να μιλάμε για ανάπτυξη αυτής της χώρας χωρίς τους Οργανισμούς Τοπικής Αυτοδιοίκησης. Η συμβολή των δήμων, αλλά και των περιφερειών είναι καθοριστική. Είναι οι φορείς οι οποίοι βρίσκονται πολύ κοντά στους πολίτες, υπηρετούν τους πολίτες και ελέγχονται από τους πολίτες. Οφείλουμε να ενώσουμε τις δυνάμεις μας για να δημιουργήσουμε ένα πραγματικά αποκεντρωμένο και λειτουργικό κράτος. Η τοπική αυτοδιοίκηση πρέπει να μετατραπεί σε περιφερειακή διακυβέρνηση. Με στρατηγική, λοιπόν, αλλά και σχέδιο, με συμμετοχικές διαδικασίες που θα συμβάλουν στην υλοποίηση του έργου της αυτοδιοίκησης, πάντα προς το συμφέρον και των πολιτών, αλλά και της κοινωνίας.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Για το θέμα που είπατε, «τραβεστί», κύριε Φόρτωμα, να το διαγράψετε από τα Πρακτικά. Είναι ρατσιστικό. Δεν είστε η κ. Λατινοπούλου.

**ΠΡΟΕΔΡΕΥΩΝ (Απόστολος Αβδελάς):** Εάν το θέλει, ναι. Διευκρίνισε όμως μετά τι σημαίνει αυτό.

**ΦΙΛΙΠΠΟΣ ΦΟΡΤΩΜΑΣ:** Δεν είμαι η Λατινοπούλου, κύριε Ζαχαριάδη. Εν είδει τραβεστί εννοώ και έκανα μια ανάλυση. Και άλλοι συνάδελφοι είχαν τοποθετηθεί για άλλα πράγματα με την ίδια λογική.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Θα τα διαβάζουν μετά από χρόνια και θα βλέπουν αυτήν τη λέξη.

**ΠΡΟΕΔΡΕΥΩΝ (Απόστολος Αβδελάς):** Κύριε Ζαχαριάδη, το διευκρίνισε μετά. Αν θέλει να διαγραφεί, να διαγραφεί. Διευκρίνισε όμως τι ακριβώς εννοεί.

Τον λόγο έχει ο κ. Γεώργιος Βαρεμένος από τον ΣΥΡΙΖΑ - Προοδευτική Συμμαχία και την όμορφη Αιτωλοακαρνανία.

**ΓΕΩΡΓΙΟΣ ΒΑΡΕΜΕΝΟΣ:** Ευχαριστώ, κύριε Πρόεδρε.

Τραβεστί και με αξύριστες μασχάλες! Τρομερή εικόνα!

**ΠΡΟΕΔΡΕΥΩΝ (Απόστολος Αβδελάς):** Ελάτε, κύριε συνάδελφε!

**ΓΕΩΡΓΙΟΣ ΒΑΡΕΜΕΝΟΣ:** Κύριοι Βουλευτές, είμαστε ή πρέπει τουλάχιστον να είμαστε σε μια εποχή μεγάλων αποτιμήσεων, μετά από μια μεγάλη κρίση που ενέσκηψε στην Ευρώπη και η οποία κρίση είχε ως αποτέλεσμα να σωρευθεί στην καμπούρα αυτής της χώρας ένα συντριπτικό, δυσανάλογο βάρος και μετά από αυτήν την κρίση μια καραντίνα η οποία ήρθε να επισωρεύσει νέα βάρη στη χώρα και στον ελληνικό λαό και να αποκαλύψει νέες αδυναμίες της Ευρωπαϊκής Ένωσης πλάι σε εκείνες που ήταν γνωστές, όπως για παράδειγμα να μην μπορεί αυτή η Ένωση να εγγυηθεί ούτε τα σύνορα των χωρών-μελών της.

Σε αυτή, λοιπόν, τη στιγμή έρχεται ένας Πρωθυπουργός μιας δύσθυμης χώρας, την οποία υποτίθεται ότι αυτός ο Πρωθυπουργός εκπροσωπεί, σε ένα φόρουμ επετειακό για την Ευρωπαϊκή Ένωση, παθαίνει μια σύγχυση, θεωρεί ότι βρίσκεται σε ένα σεμινάριο για το αντι-ΣΥΡΙΖΑ μέτωπο και διατυπώνει απίστευτα μια αρρωστημένα διχαστική τοποθέτηση ενώπιον των Ευρωπαίων. Και δεν βρέθηκε ένας να το αποτρέψει. Να πει, έστω και την τελευταία στιγμή…

Προφανώς όχι εσείς, κύριε Υπουργέ, κάποιος άλλος λέω.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Εγώ τον συνεχάρην.

**ΓΕΩΡΓΙΟΣ ΒΑΡΕΜΕΝΟΣ:** Να τον αποτρέψει και να πει ότι δεν γίνονται αυτά τα πράγματα σε ένα τέτοιο φόρουμ.

Βρισκόμαστε, λοιπόν, προς μία τάση σε άλλες εποχές και αυτή η λογική την οποία επικαλέστηκα είναι φαίνεται πολυτέλεια, σαν να υπάρχει μια αόρατη δύναμη που σπρώχνει τα πράγματα σε ακραίες καταστάσεις, σε βαθμό που να διατυπώνεται το ερώτημα: Ποια είναι αυτή η αόρατη δύναμη και τελικά ποιος κυβερνά αυτή τη χώρα με αυτήν τη λογική; Θα έλεγα ότι ο Πρωθυπουργός, ο κ. Μητσοτάκης, αντιλαϊκιστής, θα ήταν το πιο σύντομο ανέκδοτο αν δεν περιείχε ταυτοχρόνως κάτι τραγικό.

Σε μια εποχή που η Ευρώπη καλείται να απαντήσει σε υπαρξιακά διλήμματα έρχεται ο Πρωθυπουργός της Ελλάδας να καταθέσει παρακαλώ ποιον προβληματισμό; Την ώρα που κάποιοι λένε ότι η Ευρωπαϊκή Ένωση πρέπει να αναγεννηθεί και αυτό να το πετύχει μέσα από έναν κοινοτισμό, έρχεται η Κυβέρνηση, κύριε Υπουργέ, και δίνει το σύνθημα «πίσω ολοταχώς».

Στις κοινότητες ποια τύχη επιφυλάσσετε με το νομοσχέδιο; Ακόμα και ο κοινοτάρχης να μπει στον κομματικό «Προκρούστη»! Και ο κοινοτάρχης! Τελικά, ποιο όραμα είδατε, εν προκειμένω;

Η ιστορία άρχισε με το επιτελικό κράτος, ας το πούμε και επικοινωνιακό. Δεν πέφτουμε πολύ έξω. Είναι ένα υβρίδιο τριτοκοσμικής κοπής, που η λογική του είναι όλη η ροή του χρήματος να ελέγχεται από μια κορυφή. Το ερώτημα είναι το εξής: Ποιο κράτος ακριβώς έχετε οραματιστεί, έχετε ονειρευτεί; Ένα κράτος στο οποίο θα κυβερνάτε εσείς και κάποιοι δορυφόροι; Ποιος είναι καθηλωμένος ιστορικά;

Εδώ ακούσαμε κάποια φοβερά πράγματα. Κάποιοι εκ των ομιλητών της Νέας Δημοκρατίας στην προσπάθειά τους να αναγνώσουν αυτό που έχουν μπροστά τους, καταφέρνουν να κοροϊδεύουν τον ίδιο τους τον εαυτό. Ακούστηκε, για παράδειγμα, ότι «εμείς δεν δώσαμε χρίσματα για τους αυτοδιοικητικούς». Σοβαρά; Και αφού δεν δώσατε χρίσματα, γιατί κραδαίνετε τον πίνακα και λέτε «βάφτηκε μπλε»;

Και όσο πάει πρέπει να γίνει πιο μπλε, σε βαθμό που το χρώμα να γίνει τόσο βαθύ που να μοιάζει με κάποιο άλλο, κύριε Υπουργέ;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Σκούρο μπλε.

**ΓΕΩΡΓΙΟΣ ΒΑΡΕΜΕΝΟΣ:** Δεν πειράζει, σκούρο μπλε. Λίγο μαύρο; Δεν πειράζει ούτε αυτό.

Σε καλό δρόμο, λοιπόν, τραβάτε ως Κυβέρνηση. Εγώ τι να ευχηθώ; Καλό σας δρόμο; Να το πω και αυτό!

Τι λέτε; Μειώνουμε τα περιφερειακά, τα δημοτικά συμβούλια, φράζουμε τον δρόμο στους νέους και τι θέλουμε να συντηρήσουμε και να αναπαράγουμε; Τον παραγοντισμό. Οι παράγοντες εγγυώνται τη διαιώνιση της σημερινής κυβερνητικής εξουσίας. Ένας νεοφεουδαρχισμός τη στιγμή που κυβερνητικοί σφίγγουν τη γραβάτα και λένε «είμαστε αντιλαϊκιστές». Σοβαρά; Δεν πιστεύετε στον πελατειασμό και ακολουθείτε αυτή την τακτική;

Φαίνεται πως η Κυβέρνηση θεωρεί ότι πέτυχε το πολιτικό τζακπότ, ότι δηλαδή είναι δυνατή μια λοβοτομή του ελληνικού λαού, ο οποίος άνετα μπορεί να βλέπει το μαύρο-άσπρο και την πραγματικότητα αναποδογυρισμένη. Αυτό φαίνεται πως πιστεύει η σημερινή Κυβέρνηση, μέχρι που ήρθε ένας ταπεινός ράπερ, παρακαλώ, για να ταράξει τα ύδατα και να σπείρει φόβο σε ποιους; Σε αυτούς που εργαλειοποίησαν τον φόβο.

Δεν τους φαντάζομαι τόσο φοβισμένους, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Εγώ δεν το είπα, όμως.

**ΓΕΩΡΓΙΟΣ ΒΑΡΕΜΕΝΟΣ:** Δεν το είπατε εσείς, όχι. Η Κυβέρνηση, λέω.

Αρκεί, λοιπόν, ένα βότσαλο στη λίμνη.

Και τι αποδεικνύει η περίπτωση που ανέφερα προηγουμένως; Ότι υπάρχει μια δίψα για την αλήθεια, μια ακόρεστη δίψα να ακουστεί η αλήθεια, μια δίψα να τραβηχτεί το πέπλο της επικοινωνίας και της προπαγάνδας και να μάθει ο ελληνικός λαός τι ακριβώς συμβαίνει και όχι την πραγματικότητα αντεστραμμένη.

Εν προκειμένω, θέλω να πω -και να τελειώσω- ότι πολλοί, αν θέλετε και ιστορικά, ονειρεύτηκαν, οραματίστηκαν να θάψουν την αλήθεια όσο πιο βαθιά γίνεται. Τι συμβαίνει, όμως; Η αλήθεια είναι σπόρος και όσο πιο βαθιά την μπήγει κάποιος, κάποια στιγμή πιστεύω ή, αν θέλετε, ελπίζω ότι αυτή η αλήθεια θα ανθίσει.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε τον κ. Βαρεμένο.

Συνεχίζουμε με ΣΥΡΙΖΑ - Προοδευτική Συμμαχία και καλείται στο Βήμα η κ. Αικατερίνη Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με το νομοσχέδιο που συζητούμε σήμερα, ακόμη εν μέσω υπολειτουργίας της Βουλής, μπαίνει ένα ακόμη λιθαράκι της Κυβέρνησης ως προς τις συντηρητικές μεταρρυθμίσεις.

Το νομοσχέδιο αντικαθιστά τον νόμο του ΣΥΡΙΖΑ που εισήγαγε την απλή αναλογική στην αυτοδιοίκηση, δίνοντας μια ανάσα δημοκρατίας και συμμετοχής. Η απέχθεια της Κυβέρνησης απέναντι στην απλή αναλογική είναι μια βαθιά αντιδημοκρατική αντίληψη, γιατί δεν δέχεται τη βασική αρχή της δημοκρατίας, ότι η ψήφος του καθενός και της καθεμιάς είναι ισότιμη.

Η προσπάθειά σας αυτή δείχνει φόβο απέναντι στον έλεγχο και τη διαφάνεια, που διευκολύνεται από την παρουσία όλων των παρατάξεων στα όργανα της αυτοδιοίκησης. Για να είμαστε απόλυτα ακριβείς, το παρόν νομοθέτημα έρχεται μετά από τις ρυθμίσεις του 2019, πάλι από τη Νέα Δημοκρατία. Τότε, επί της ουσίας, αφαιρέθηκαν όλες οι αρμοδιότητες από τα περιφερειακά και δημοτικά συμβούλια και πέρασαν στους δημάρχους και στους περιφερειάρχες.

Παράλληλα, αφαιρέθηκαν αρμοδιότητες από τις τοπικές κοινότητες, ενώ λίγο πριν αναλάβουν οι νέες διοικήσεις, το 2019, με πρόφαση την κυβερνησιμότητα, αντικαταστήσατε το πλαίσιο λειτουργίας των ΟΤΑ με ένα συγκεντρωτικό, απόλυτα δημαρχοκεντρικό, αδιαφανές σύστημα λήψης αποφάσεων.

Έρχεται, λοιπόν, το τωρινό νομοσχέδιο σαν συμπλήρωμα και τι κάνει; Πρώτον, μειώνει το ποσοστό εκλογής του δημάρχου στο 43% από το «50%+1». Ο πρώτος συνδυασμός εκλέγει το 60% των συμβούλων, τον δήμαρχο και τον περιφερειάρχη. Επί της ουσίας, κλέβετε την ψήφο των πολιτών.

Η παράταξη του δημάρχου και του περιφερειάρχη, όσο ποσοστό και να πάρει στον πρώτο γύρο, θα διαθέτει στο τέλος το 60% των μελών των δημοτικών και περιφερειακών συμβουλίων, των θεσμοθετημένων επιτροπών και των νομικών προσώπων του δήμου και της περιφέρειας.

Δεύτερο ζήτημα για την εκλογή δημοτικού και περιφερειακού συμβούλου από μια παράταξη: Εισάγεται ελάχιστο όριο 3% και ταυτόχρονα, μειώνεται ο αριθμός των δημοτικών και περιφερειακών συμβούλων στα περισσότερα δημοτικά και περιφερειακά συμβούλια. Στην πράξη, δηλαδή, το 3% θα είναι για τους περισσότερους δήμους και περιφέρειες πολύ μεγαλύτερο.

Τρίτον, καταργείτε τον ρόλο και τις αρμοδιότητες των τοπικών κοινοτήτων και την ξεχωριστή κάλπη στα κοινοτικά συμβούλια, υποχρεώνοντας τους ενεργούς πολίτες όπως αυτοί αναδεικνύονται μέσα από την κοινωνική ζύμωση να στοιχηθούν πίσω από τα δημοτικά ψηφοδέλτια.

Ας δούμε, όμως, λίγο και την τροπολογία του Υπουργείου Οικονομικών που ήρθε σε νεκρό χρόνο πάλι. Επιφέρει αλλαγές, από ό,τι μας είπε και ο κύριος Υπουργός Οικονομικών χθες, στον νόμο του ΤΑΙΠΕΔ και τροποποίηση στο πρόγραμμα «ΓΕΦΥΡΑ».

Σχετικά με το ΤΑΙΠΕΔ, σημείο πρώτο: Προσθέτετε αρμοδιότητες στους σκοπούς του ταμείου σχετικά με την ωρίμανση στρατηγικών συμβάσεων του δημοσίου. Τι κάνετε, δηλαδή, επί της ουσίας; Μεταβάλλετε τη φύση και τη διάρκεια του ταμείου. Το μονιμοποιείτε, δηλαδή;

Εδώ να σημειώσουμε ότι με τον ν.4799 είχατε δημιουργήσει ένα συγκεντρωτικό σύστημα παρακολούθησης των δημοσίων συμβάσεων στρατηγικής σημασίας.

Δημιουργήσατε μια κυβερνητική επιτροπή υπό τον Πρωθυπουργό για να ελέγχετε τη ροή των χρημάτων. Οι συμβάσεις που άπτονται της επιτροπής αφορούν και στον ευρωπαϊκό μηχανισμό ανάκαμψης, το Ταμείο Ανάκαμψης, ανεξαρτήτως προϋπολογισμού, τις συμβάσεις άνω των 50 εκατομμυρίων και, αν πρόκειται για ΕΣΠΑ, άνω των 30 εκατομμυρίων.

Τι έγινε το επιτελικό κράτος σας; Δεν τα καταφέρνει; Ή μήπως θέλει και κάλυψη;

Με την τροπολογία τώρα κουμπώνετε την παραπάνω διαδικασία με το ΤΑΙΠΕΔ. Γιατί άραγε; Προηγείστε ακόμα και των δανειστών.

Σημείο δεύτερο, πλέον ο αριθμός των μελών του διοικητικού συμβουλίου του ΤΑΙΠΕΔ καθώς και τα εκτελεστικά μέλη δεν θα ορίζονται από τον νόμο, αλλά με απόφαση της γενικής συνέλευσης. Και αυτό γεννά σημαντικά ζητήματα διαφάνειας για έναν τόσο σοβαρό φορέα με άμεσο δημόσιο ενδιαφέρον.

Επίσης όχι μόνο είναι ελεύθερο το ταμείο να ορίζει όσα μέλη θέλει, αλλά παύει και η ακρόαση του προέδρου και του διευθύνοντος συμβούλου από τη Βουλή. Είναι άλλη μία απόφαση χωρίς τη συμμετοχή του Κοινοβουλίου. Για άλλη μια φορά η δημοκρατία στον πάγο.

Σημείο τρίτο, τίθεται προθεσμία ενός μήνα στον δικαιούχο για την αποδοχή ή απόρριψη της εισήγησης του ταμείου για την ωρίμανση του έργου. Διαφορετικά η εισήγηση θεωρείται ότι έχει αυτοδικαίως εγκριθεί. Η πρόβλεψη αυτή δίνει μια κρίσιμη υπερεξουσία στο ΤΑΙΠΕΔ σχετικά με τις συμβάσεις στρατηγικού χαρακτήρα. Μέσα σε έναν μήνα ποιος φορέας έχει τη δυνατότητα να ελέγξει την ωρίμανση; Σε τι αποσκοπεί αυτή η ρύθμιση;

Στα υπόλοιπα άρθρα της τροπολογίας για το «ΓΕΦΥΡΑ» δεν έχω να σχολιάσω κάτι. Εξάλλου από χθες έχουμε περάσει στη διαδικασία πλήρους λειτουργίας πλέον του νέου πτωχευτικού νόμου. Η διαδικασία της άρσης της προστασίας της πρώτης κατοικίας και της ρευστοποίησης των περιουσιών των πολιτών έχει μπει στην τελική ευθεία. Η Κυβέρνηση επέλεξε εν μέσω πανδημίας να δώσει το τελειωτικό χτύπημα στα νοικοκυριά και τις επιχειρήσεις. Η Νέα Δημοκρατία μετά από την πτώχευση και των φυσικών προσώπων και τη μετατροπή των ιδιοκτητών σε ενοικιαστές αίρει την προστασία της πρώτης κατοικίας ενώ φέρνει ως επιστέγασμα ένα αντεργατικό νομοσχέδιο.

Προχθές, μάλιστα, πληροφορηθήκαμε από τον Υπουργό Εργασίας ότι οι υπερωρίες θα πληρώνονται με άδεια ή με ρεπό. Να υποθέσουμε ότι και οι δόσεις των δανείων θα μπορούν να αντισταθμίζονται με αυτά, δηλαδή θα πληρώνονται ή με την άδεια ή με το ρεπό; Να το ξέρουμε από τώρα.

Κλείνοντας, για να επανέλθω στο υπό συζήτηση νομοσχέδιο, στοχεύει στο να εγκαθιδρύσει ένα ακόμα πιο συγκεντρωτικό και αυταρχικό τρόπο διοίκησης αφού ενισχύει ακόμα περισσότερο την ενός ανδρός αρχή σε βάρος των συλλογικών οργάνων. Στοχεύετε στον απόλυτο έλεγχο της αυτοδιοίκησης. Μετά από το επιτελικά ελεγχόμενο κράτος έρχεται και η επιτελικά ελεγχόμενη αυτοδιοίκηση. Δείχνετε με το νομοθέτημα αυτό την αλλεργία σας στο κύτταρο της δημοκρατίας, που είναι η συμμετοχή και η συνδιαμόρφωση. Αν δεν ήσασταν επικίνδυνοι θα αποτελούσατε ένα κακόγουστο αστείο στην ιστορία του τόπου.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κυρία Παπανάτσιου.

Τον λόγο έχει ο κ. Βασίλειος - Πέτρος Σπανάκης από τη Νέα Δημοκρατία, ο οποίος εκλέγεται στον Β3΄ Νότιο Τομέα Αθηνών και θα κλείσουμε τους ομιλητές με φυσική παρουσία με τον κ. Καρασμάνη από την Πέλλα και τη Νέα Δημοκρατία επίσης, για να πάμε μετά στους από το Webex. Αν με ακούνε από το Webex, να ετοιμάζεται ο κ. Καράογλου.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, μπαίνοντας σε αυτήν την Αίθουσα και αντικρίζοντας στα έδρανα του ΣΥΡΙΖΑ τον πρώην Υπουργό Εσωτερικών, τον κ. Ραγκούση, που έφερε αυτοδιοικητικό νόμο που στην ουσία δημιούργησε και πολλαπλασίασε τα προβλήματα της αυτοδιοίκησης δεν ξέρω πώς να ξεκινήσω αυτήν την τοποθέτηση. Όταν η Κυβέρνηση της Νέας Δημοκρατίας, όταν η Κυβέρνηση του Κυριάκου Μητσοτάκη, όταν ο Υπουργός των Εσωτερικών, ο Μάκης Βορίδης, φέρνει ένα νομοσχέδιο ζυμωμένο, σωστό, μεθοδευμένο για να λύσει προβλήματα τα οποία δημιουργήθηκαν τα τελευταία χρόνια στην αυτοδιοίκηση.

Με λίγα λόγια, για να είμαστε κατανοητοί σε αυτούς που μας ακούνε και που έχουν παλέψει για την αυτοδιοίκηση, που αγωνιούν για το μέλλον της αυτοδιοίκησης και του πρώτου και του δεύτερου βαθμού, αυτό το νομοσχέδιο δίνει στην αυτοδιοίκηση και στην ουσία η αυτοδιοίκηση κερδίζει όσα έχασε με τον ΣΥΡΙΖΑ. Αυτός είναι ο τίτλος του σημερινού νομοσχεδίου, κυρίες και κύριοι συνάδελφοι.

Πριν από μία εβδομάδα, σε αυτήν εδώ την Αίθουσα, η Αξιωματική Αντιπολίτευση, δυστυχώς, καταψήφισε το νομοσχέδιο για την ψήφο των Ελλήνων που ζουν στο εξωτερικό. Δηλαδή, αρνήθηκαν οι κύριοι της Αντιπολίτευσης να δώσουν την ευκαιρία στους Έλληνες που είναι εγγεγραμμένοι στους εκλογικούς καταλόγους και ζουν ήδη ή και μπορεί να βρεθούν στο μέλλον εκτός Ελλάδος να ψηφίζουν από τον τόπο κατοικίας τους.

Σήμερα συζητάμε και θα ψηφίσουμε το σχέδιο νόμου για τις εκλογές της αυτοδιοίκησης. Γιατί σήμερα; Διότι πρέπει σήμερα να διορθώσουμε τα πολύ σοβαρά προβλήματα που προκάλεσε ο ν.4555/2018, ο νόμος της κυβέρνησης ΣΥΡΙΖΑ-ΑΝΕΛ.

Όπως αποδείχθηκε, η λεγόμενη απλή αναλογική που εφαρμόστηκε στους δήμους και στις περιφέρειες της χώρας μόνο εμπόδια έβαλε στις δημοτικές και περιφερειακές αρχές για την επίτευξη του έργου και του σκοπού τους. Σε πλήθος δήμων, στο ένα τρίτο περίπου, σε ολόκληρη την επικράτεια οι εκλεγμένοι δήμαρχοι δεν έχουν πλειοψηφία στο δημοτικό συμβούλιο. Η εμμονή της προηγούμενης κυβέρνησης με την απλή αναλογική στέρησε για τέσσερα ολόκληρα χρόνια από τις δημοτικές και περιφερειακές αρχές τη δυνατότητα να πράξουν αυτό για το οποίο ψηφίστηκαν και στέρησε από τους πολίτες έργα, αναβάθμιση της ποιότητας των περιοχών που ζουν και άλλα πολλά.

Τι φέρνει, όμως, το σημερινό σχέδιο νόμου για την αυτοδιοίκηση; Επανέρχεται η πενταετής διάρκεια της θητείας των δημοτικών και περιφερειακών αρχών. Ως ημέρα εκλογών ορίζεται η δεύτερη Κυριακή του Οκτωβρίου. Έρχεται το ασυμβίβαστο που συνδέει με την ύπαρξη οφειλών στον δήμο, όπου αυστηροποιείται αυτό το πλαίσιο. Προσδιορίζονται τα κωλύματα και τα ασυμβίβαστα εκλογιμότητας για τους υποψηφίους.

Και εδώ επιτρέψτε μου να σταθώ στη ρύθμιση σχετικά με το κώλυμα εκλογιμότητας για τους δικηγόρους που υπηρετούν στους δήμους με έμμισθη εντολή και να ευχαριστήσω τον Υπουργό για τη νομοθετική βελτίωση που έφερε χθες. Διορθώθηκε με αυτόν τον τρόπο ένα πολύ σοβαρό ζήτημα που απασχολούσε τους συγκεκριμένους δικηγόρους και δεν υπήρχε πρόβλεψη αρχικά. Δηλαδή, αν είχε κάποιος παραιτηθεί για να θέσει υποψηφιότητα αν θα μπορούσε να επιστρέψει στη θέση του σε περίπτωση μη εκλογής. Αυτό τώρα έχει διευκρινιστεί με σαφήνεια και είναι πολύ σημαντικό.

Και συνεχίζω με τις κρίσιμες αλλαγές του σημερινού σχεδίου νόμου. Θεσπίζεται με το άρθρο 24 για τους δήμους και με το 57 για τις περιφέρειες όριο εκλογής κατά τον πρώτο γύρο το 43% και μία ψήφος. Με τη ρύθμιση αυτή θα μπει τέλος σε όλα τα προβλήματα που προκάλεσε ο ν.4555. Η κυβερνησιμότητα και η αποτελεσματική λειτουργία στους δήμους θα επιστρέψουν την 1-1-2024.

Τίθεται ως όριο για το δικαίωμα εκλογής δημοτικού και περιφερειακού συμβούλου το 3% και ορίζεται ότι ο συνδυασμός που επικράτησε θα έχει τα τρία πέμπτα των εδρών στο συμβούλιο. Με τον τρόπο αυτόν ρυθμίζεται η κατανομή των εδρών του δημοτικού και περιφερειακού συμβουλίου με τρόπο που να αντικατοπτρίζει την εντολή του εκλογικού σώματος διασφαλίζοντας την απαραίτητη πλειοψηφία του συνδυασμού που κέρδισε και στο συμβούλιο.

Έχουμε επίσης το άρθρο 30 που προβλέπει πως για τις δημοτικές κοινότητες με πληθυσμό μέχρι και τριακόσιους κατοίκους πρόεδρος ανακηρύσσεται ο πρώτος σε σταυρούς από τον συνδυασμό που πήρε την πλειοψηφία κατά τον πρώτο γύρο. Θεσπίζουμε, λοιπόν, την εκλογή συμβουλίων ή προέδρων δημοτικών κοινοτήτων σε όλη την χώρα και στις πολύ μικρές κοινότητες.

Ενώ, τέλος, με το άρθρο 88 ορίζεται πως κατά τη διάρκεια της θητείας του περιφερειάρχη αναστέλλεται η άσκηση της επαγγελματικής του δραστηριότητας.

Στις παραπάνω ρυθμίσεις προστίθενται και αυτές της τροπολογίας του Υπουργείου Εσωτερικών για τα πολιτικά κόμματα, τη χρηματοδότησή τους, την προβολή στα ΜΜΕ κ.λπ., για τις περιπτώσεις εκείνες που ο πρόεδρος ή άλλο επιτελικό στέλεχος έχει καταδικαστεί για διάφορες εγκληματικές δράσεις.

Έχουμε, όμως, σήμερα και άλλες τροπολογίες και θα ήθελα να αναφερθώ ειδικά σε κάποιες διατάξεις πολύ σημαντικές που αφορούν και στην εκλογική μου περιφέρεια.

Πρώτα απ’ όλα, θέλω να αναφερθώ στην τροπολογία του Υπουργείου Περιβάλλοντος για το Ελληνικό, τη χωροθέτηση της μαρίνας του Αγίου Κοσμά και άλλες διατάξεις. Όπως βλέπετε, κυρίες και κύριοι συνάδελφοι, προχωράμε μεθοδευμένα τα θέματα του Ελληνικού. Πριν από λίγες ημέρες ψηφίσαμε την κύρωση της νέας σύμβασης ΤΑΙΠΕΔ-Ελληνικού και σήμερα διευθετούμε και άλλα επιμέρους θέματα. Ενάντια στις Κασσάνδρες η επένδυση του Ελληνικού θα είναι μία πραγματικότητα με τη σφραγίδα της Κυβέρνησης του Κυριάκου Μητσοτάκη.

Όμως, εδώ, επιτρέψτε μου να κάνω ένα σχόλιο για το άρθρο 4, με το οποίο το γραφείο Ελληνικού με το προσωπικό του μεταφέρεται στο Υπουργείο Περιβάλλοντος, στη Γενική Γραμματεία Χωρικού Σχεδιασμού και Αστικού Περιβάλλοντος.

Αγαπητέ Υπουργέ, το προσωπικό του γραφείου Ελληνικού ανήκει σήμερα στη Γενική Γραμματεία Δημόσιας Περιουσίας και Φορολογικής Πολιτικής του Υπουργείου Οικονομικών. Οι υπάλληλοι αυτοί θα ήθελαν να παραμείνουν οι οργανικές τους θέσεις στο Υπουργείο Οικονομικών και να αποσπαστούν στο γραφείο Ελληνικού και κατ’ επέκταση στο Υπουργείο Περιβάλλοντος για τις ανάγκες του γραφείου Ελληνικού για όσο χρονικό διάστημα κρίνεται απαραίτητο και εν συνεχεία, να μπορέσουν να επιστρέψουν στις οργανικές τους θέσεις. Θα ήθελα, κύριε Υπουργέ με την εμπειρία σας και με τις γνώσεις σας ως νομικός, αλλά και με την κοινοβουλευτική σας διαδρομή να δείτε αυτήν τη λεπτομέρεια.

Κλείνοντας, θα ήθελα να θέσω υπ’ όψιν του Υπουργού κάποια σημαντικά θέματα, όπως τα έξοδα αποζημίωσης του δημοτικού συμβούλου, την αμοιβή του συνταξιούχου αντιδημάρχου -έχουμε περιπτώσεις συνταξιούχων αντιδημάρχων που δεν μπορούν να πάρουν την αποζημίωση του αντιδημάρχου-, την αποζημίωση του προέδρου του δημοτικού συμβουλίου και πολλά άλλα θέματα που είναι ανοιχτά για την αυτοδιοίκηση. Όμως, σήμερα μπαίνει μια βάση για την κυβερνησιμότητα της αυτοδιοίκησης.

Και τέλος, θα ήθελα να αναφέρω την επανένταξη του αυτοδιοικητικού χάρτη, την επαναφορά της πρότασης μου να ταυτίζονται –επιτρέψτε μου, κύριε Πρόεδρε, ένα λεπτό, με την ανοχή σας- οι τομείς των εθνικών εκλογών με την Περιφέρεια Αττικής. Για την Περιφέρεια Αττικής μιλάω συγκεκριμένα, κύριε Υπουργέ. Ξέρετε, από τους δεκατρείς δήμους της εκλογικής μου περιφέρειας της Β3’ Νοτίου Τομέα Αθηνών, οι Δήμοι Ζωγράφου, Βύρωνα, Καισαριανής, Δάφνης, Υμηττού και Ηλιούπολης ανήκουν στον Κεντρικό Τομέα της Περιφέρειας Αττικής, ενώ οι Δήμοι Γλυφάδας, Αργυρούπολης, Ελληνικού, Αλίμου, Αγίου Δημητρίου, Νέας Σμύρνης, Παλαιού Φαλήρου, Καλλιθέας και Μοσχάτου-Ταύρου ανήκουν στον Νότιο. Είχα καταθέσει ερώτηση και επαναφέρω από το Βήμα αυτό, το Βήμα της Βουλής, την πρόταση διεύρυνσης του Νότιου Τομέα της Περιφέρειας Αττικής για τους Δήμους Ζωγράφου, Βύρωνα, Καισαριανής, Δάφνης, Υμηττού και Ηλιούπολης, ώστε να ταυτίζονται οι εκλογικοί χάρτες των εθνικών και των αυτοδιοικητικών εκλογών, να είναι συγκεκριμένοι.

Γι’ αυτό, κυρίες και κύριοι συνάδελφοι, επειδή η Κυβέρνηση αυτή βάζει μια γερή βάση για το μέλλον της αυτοδιοίκησης, πρέπει όλες οι πτέρυγες να υπερψηφίσουν αυτό το νομοσχέδιο, ένα νομοσχέδιο που γυρίζει σελίδα και που η αυτοδιοίκηση κερδίζει όλα όσα έχασε επί ημερών ΣΥΡΙΖΑ.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Σπανάκη.

Θα κλείσουμε τον δέκατο κύκλο ομιλητών με φυσική παρουσία με τον κ. Γεώργιο Καρασμάνη της Νέας Δημοκρατίας από την όμορφη Πέλλα με τους καταρράκτες της και μετά πάμε στους ομιλητές μέσω web. Επαναλαμβάνω, να ετοιμάζεται ο κ. Καράογλου.

Ορίστε, κύριε Καρασμάνη.

**ΓΕΩΡΓΙΟΣ ΚΑΡΑΣΜΑΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, προ εβδομάδας συνάδελφοι της Αντιπολίτευσης ζήτησαν την άρση των περιοριστικών μέτρων στη Βουλή. Μέγα λάθος, τη στιγμή που εξακολουθούν να ισχύουν για μεγάλες επαγγελματικές παραγωγικές ομάδες, ο φονικός ιός είναι υπαρκτός ακόμη και καθημερινά θρηνούμε δεκάδες απώλειες συνανθρώπων μας. Όλο αυτό το διάστημα η Βουλή λειτούργησε άψογα, κάτι ασφαλώς που πιστώνεται στον ίδιο τον Πρόεδρο, στο Προεδρείο και οι Βουλευτές οφείλουμε πρώτοι να δίνουμε το καλό παράδειγμα.

Κι έρχομαι τώρα στο νομοσχέδιο. Έχω παρακολουθήσει και τις τέσσερις συνεδριάσεις της επιτροπής. Ο εισηγητής μας έχει αναφερθεί λεπτομερώς και στις επιτροπές και στην Ολομέλεια. Γι’ αυτό θα περιοριστώ σε δυο-τρεις επισημάνσεις.

Το συζητούμενο νομοσχέδιο επαναφέρει την κυβερνησιμότητα στους δήμους και στις περιφέρειες και δίνει τη δυνατότητα να παίρνονται αποφάσεις και άμεσα να υλοποιούνται. Δήμαρχος θα εκλέγεται πλέον από τον πρώτο γύρο αυτός που θα πάρει το 43% και μία ψήφο και θα λαμβάνει τα τρία πέμπτα (3/5) του δημοτικού συμβουλίου.

Όσον αφορά στην εκλογή των προέδρων, κατά την προσωπική μου γνώμη, θα πρέπει να εκλέγονται εκείνοι που θα παίρνουν τους περισσότερους σταυρούς, ανεξάρτητα από συνδυασμούς και ανεξάρτητα αν η κοινότητα είναι μικρή ή μεγάλη, γιατί αυτό είναι το δημοκρατικό, και οι πολίτες κάθε κοινότητας να έχουν τον πρώτο λόγο, να εκλέγουν δηλαδή τους καλύτερους, εκείνους που θα διαχειριστούν τα του οίκους τους. Είμαι υποστηρικτής της ανεξάρτητης, ακηδεμόνευτης τοπικής αυτοδιοίκησης. Πιστεύω ότι πρέπει να εκλέγονται οι καλύτεροι και ικανότεροι.

Έχει αποδειχθεί στην πράξη ότι το σύστημα που εφαρμόστηκε από την προηγούμενη κυβέρνηση είχε σοβαρότατες αρνητικές επιπτώσεις στη λειτουργία της τοπικής αυτοδιοίκησης και το μόνο που πέτυχε ήταν να αναδείξει τις μειοψηφίες σε εκβιαστικούς ρυθμιστές. Πώς είναι δυνατόν ένας δήμαρχος που τελεί υπό ομηρία να μπορεί να παράξει έργο; Αυτά τα ζήσαμε.

Πολλά παραδείγματα αναφέρθηκαν από συναδέλφους. Κραυγαλέο παράδειγμα, όπως αναφέρθηκε, είναι ο Δήμαρχος Καβάλας, που από θιασώτης της απλής αναλογικής όχι μόνον άλλαξε γνώμη, αλλά και καταγγέλλει ότι εκλέχτηκε στο δεύτερο γύρω με 63%, αλλά από τους σαράντα ένα σύμβουλους πήρε μόνο τους εννέα και ότι σε μία κρίσιμη ψηφοφορία για ένα σημαντικό ευρωπαϊκό πρόγραμμα πολλών εκατομμυρίων καταψηφίστηκε από το δημοτικό συμβούλιο και, μάλιστα, όπως είπε, από αυτούς που είχαν εκλεγεί με τετρακόσιους ψήφους. Σε αυτήν, λοιπόν, την απαράδεκτη κατάσταση με το νομοσχέδιο αυτό μπαίνει τέλος.

Κι έρχομαι στην τροπολογία που έχω στείλει στους κύριους Υπουργούς και αφορά στους ορεινούς δήμους. Βάσει του άρθρου 2Β του ν.3852/2010, όπως προστέθηκε στο ν.4455/2018, στους ορεινούς δήμους συμπεριελήφθησαν και οι δήμοι στους οποίους το 50% των κοινοτήτων τους χαρακτηρίστηκαν ορεινές. Εδώ, όμως, υπάρχει μια παραδοξολογία. Γι’ αυτό και έστειλα την τροπολογία μου. Γιατί υπάρχουν δήμοι, που, παρά το γεγονός ότι η πλειονότητα της έκτασής τους είναι ορεινή, δεν χαρακτηρίζονται ως ορεινοί, επειδή ο αριθμός των ορεινών κοινοτήτων τους είναι μικρότερος κατά τι από το 50%.

Χαρακτηριστικό παράδειγμα είναι ο Δήμος Αλμωπίας του Νομού Πέλλας, που τον έχετε επισκεφθεί, κύριε Υπουργέ. Έχετε δει από κοντά τον δήμαρχο, τον δήμο. Δεν θεωρείται ορεινός, αν και εκτείνεται ανάμεσα σε δυο οροσειρές, το Καϊμακτσαλάν και το Πάικο, και έχει έναν τεράστιο όγκο δασικών εκτάσεων, ιδιαίτερο γεωμορφολογικό ανάγλυφο, πολλές υψομετρικές διαφορές, δύσβατο οδικό δίκτυο και ογδόντα χιλιόμετρα μεθοριακή γραμμή. Κι όμως, αυτός ο δήμος δεν είναι ορεινός. Είναι εξόφθαλμα άδικο.

Γι’ αυτό, λοιπόν, με την τροπολογία μου ζητώ οι δήμοι αυτοί που περιέγραψα να χαρακτηριστούν ορεινοί, να στηρίξουμε τις περιοχές αυτές, να δώσουμε κίνητρα, όπως δώσατε, κύριε Υπουργέ, προχθές, που υπογράψατε την υπουργική απόφαση με την οποία δίνετε είκοσι μονάδες στα παιδιά που μένουν σε παραμεθόριες περιοχές και διαγωνίζονται με διαδικασίες ΑΣΕΠ. Να μείνουν, δηλαδή, οι άνθρωποι στον τόπο τους.

Έχει αποδειχθεί ότι η Κυβέρνηση αυτή ακούει και από την πρώτη στιγμή έχει στηρίξει την τοπική αυτοδιοίκηση. Κι όπως είχε αναφέρει ο Αναπληρωτής Υπουργός κ. Πέτσας, με το πρόγραμμα «ΑΝΤΩΝΗΣ ΤΡΙΤΣΗΣ» και το Εθνικό Σχέδιο Ανάκαμψης δίνονται 5,5 δισεκατομμύρια ευρώ στις περιφέρειες και στους δήμους.

Φοβούμαι, όμως, ότι με την έλλειψη επαρκούς και εξειδικευμένου ανθρώπινου δυναμικού και τις αδυναμίες και δυσλειτουργίες των υπηρεσιών, εκτός λίγων εξαιρέσεων, θα υπάρξουν ως συνήθως καθυστερήσεις στις απαλλοτριώσεις, στις προκηρύξεις, στις δημοπρατήσεις, στις αναθέσεις, στην εκτέλεση των έργων. Γι’ αυτό χρειάζεται εξειδικευμένο προσωπικό και επιμόρφωση του υπάρχοντος.

Μιλώ εκ πείρας. Το γνωρίζει ο κ. Βορίδης. Το έχει ζήσει και αυτός από κοντά.

Για πρώτη φορά με το Πρόγραμμα Αγροτικής Ανάπτυξης 2014-2020 για την αποκέντρωση και τη δραστική μείωση της γραφειοκρατίας εκχωρήσαμε το 20%, δηλαδή 1.819.000.000 ευρώ, στις περιφέρειες και στους δήμους για μια σειρά αναπτυξιακών παρεμβάσεων, δημόσιων και ιδιωτικών, όπως σχέδια βελτίωσης, πρόγραμμα νέων αγροτών, επενδύσεις μεταποίησης αγροτικών προϊόντων, δασική οδοποιία, αγροτική οδοποιία. Εκχωρήσαμε το 100% του προγράμματος «LEADER» διευρυμένο και χωρίς εμπόδια κ.λπ..

Δυστυχώς, όμως, ακόμη και σήμερα διαπιστώνω με λύπη μεγάλες καθυστερήσεις. Πολλά έργα δεν υλοποιήθηκαν, η απορροφητικότητα ήταν πάρα πολύ χαμηλή και αυτό οφείλεται στις γνωστές αγκυλώσεις και παθογένειες.

Και, επειδή έχω ακούσει για την έκθεση του Κουκιάδη και τις προτάσεις του, θα σας παρότρυνα να ρίξετε μία ματιά στα Πρακτικά της Ειδικής Μόνιμης Επιτροπής Περιφερειών της Βουλής της περιόδου 2004-2007 και στα πορίσματά της για την καταπολέμηση της γραφειοκρατίας, την αποκέντρωση, τον εκσυγχρονισμό της δημόσιας διοίκησης, των δήμων, των περιφερειών, τις αρμοδιότητες, τους πόρους, την πολυεπίπεδη διακυβέρνηση. Αυτές οι προτάσεις, αν και έχουν περάσει δεκατέσσερα χρόνια, εξακολουθούν και παραμένουν επίκαιρες, ρεαλιστικές, προσαρμοσμένες και στις τοπικές και στις ευρωπαϊκές συνθήκες.

Βλέπω με ικανοποίηση ότι η Κυβέρνησή μας λαμβάνει υπ’ όψιν της αυτές τις προτάσεις σε πολλά νομοσχέδια, τα οποία έρχονται εν είδει βροχής και αυτό που με εκπλήσσει είναι ότι, παρά το γεγονός ότι είμαι είκοσι πέντε χρόνια στη Βουλή, δεν έχω δει να έρχονται έτσι νομοσχέδια με τα οποία επιλύονται χρόνια προβλήματα και αίρονται παθογένειες.

Εν κατακλείδι, το νομοσχέδιο αυτό αποκαθιστά την κανονικότητα, αίρει τα αδιέξοδα του νομοθετικού πλαισίου της προηγούμενης κυβέρνησης και κάνει πράξη την κυβερνητική μας δέσμευση. Γι’ αυτό, και το στηρίζω.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε και εμείς.

Τον λόγο έχει ο κ. Θεόδωρος Καράογλου από τη Νέα Δημοκρατία για επτά λεπτά.

**ΘΕΟΔΩΡΟΣ ΚΑΡΑΟΓΛΟΥ:** Κύριε Πρόεδρε, κυρίες και κύριοι συνάδελφοι, θα ξεκινήσω την ομιλία μου κάνοντας μία ιδιαίτερη αναφορά σε ένα κλασικό δόγμα της Αριστεράς και των πολιτικών της εκφάνσεων, αυτό το σχετικό με την καθιέρωση της πάγιας, απλής και άδολης απλής αναλογικής, όπως λέει χαρακτηριστικά.

Θα επιχειρήσω μία σύντομη ιστορική αναδρομή στις βλαβερές συνέπειες –το τονίζω, στις βλαβερές συνέπειες- που είχε η εφαρμογή της απλής αναλογικής στην πατρίδα μας, η οποία δυστυχώς συνδέθηκε με τις χειρότερες περιόδους αστάθειας του πολιτικού μας συστήματος.

Πρώτη φορά θεσμοθετήθηκε το 1926 και για περίπου μία διετία, μέχρι δηλαδή το 1928 που καταργήθηκε, οι κυβερνήσεις στην Ελλάδα άλλαζαν σχεδόν κάθε πέντε μήνες. Επανήλθε το 1932 προκαλώντας ακυβερνησία, κατακερματισμό των πολιτικών δυνάμεων, κόπωση της κοινωνίας, η οποία είχε ως τελικό επακόλουθο να οδηγήσει τη διακυβέρνηση στη δικτατορία του Ιωάννη Μεταξά.

Απλή αναλογική είχαμε ξανά το 1946, με αποτέλεσμα από το 1946 έως το 1950 να ορκιστούν τουλάχιστον δέκα κυβερνήσεις, ενώ μία ηπιότερη εφαρμογή της ήταν εκείνη του 1989, όταν η τότε κυβέρνηση του Ανδρέα Παπανδρέου, το ΠΑΣΟΚ, διακρίνοντας την επερχόμενη εκλογική της ήττα, επιχείρησε με τον περίφημο νόμο Κουτσόγιωργα, να χειραγωγήσει το εκλογικό αποτέλεσμα και να ναρκοθετήσει την πορεία της Νέας Δημοκρατίας προς την εξουσία. Χρειάστηκαν τρεις εκλογικές αναμετρήσεις, τον Ιούνιο και τον Νοέμβριο του 1989 και τον Απρίλιο του 1990, για να σχηματιστεί μία εύθραυστη –είναι η αλήθεια- κυβέρνηση με Πρωθυπουργό τον Κωνσταντίνο Μητσοτάκη.

Δυστυχώς, δίχως να διδαχθεί τίποτε από την αρνητική ιστορική εμπειρία ο ΣΥΡΙΖΑ, επανέφερε την απλή αναλογική το 2016, υποστηρίζοντας ότι αποτελεί, δήθεν, προοδευτικό αίτημα. Το επιχείρημα, βέβαια, αυτό κατέρρευσε άμεσα, διότι, προφανώς, ούτε οι ΑΝΕΛ ούτε η Χρυσή Αυγή που την υπερψήφισαν ανήκουν στον λεγόμενο προοδευτικό χώρο. Αντίθετα, ήταν η απέλπιδα προσπάθεια της τότε κυβέρνησης του ΣΥΡΙΖΑ να ανακατέψει την πολιτική τράπουλα, λόγω της βεβαιότητας που είχε αναπτυχθεί στην κοινωνία και στα πολιτικά κόμματα για την επικείμενη πολιτική της ήττα.

Βασίστηκε, λοιπόν, σε ένα μύθο και με όχημα τον πολιτικαντισμό επιδίωξε να δημιουργήσει καταστάσεις πολιτικής ομηρείας και πολιτικής ανωμαλίας. Εξαιτίας της μικροκομματικής σκοπιμότητας που υιοθετήθηκε εκείνη την περίοδο, σήμερα έχουμε δήμους που χάνουν χρήματα από τα προγράμματα. Υπήρξε προηγουμένως αναφορά από τον συνάδελφο, τον κ. Γιώργο Καρασμάνη, για τον Δήμο της Καβάλας. Υπάρχουν δήμαρχοι που υποχρεώνονται να εφαρμόσουν τα τεχνικά προγράμματα της Αντιπολίτευσης, ενώ σε διακόσιους τριάντα από τους τριακόσιους τριάντα δύο δήμους και σε έξι από τις δεκατρείς περιφέρειες της χώρας οι εκλεγμένοι δήμαρχοι και περιφερειάρχες είναι μια μικρή μειοψηφία στο δημοτικό συμβούλιο. Άρα, σε καμμία περίπτωση, κατά την άποψή μου, η απλή αναλογική δεν είναι πρότυπο δημοκρατίας.

Ο πολίτης, κυρίες και κύριοι συνάδελφοι, ψηφίζει για την εκλογή δημάρχου, περιφερειάρχη, πρωθυπουργού και όχι για τη συγκρότηση μιας επιτροπής δύο, τριών, τεσσάρων ή πέντε παρατάξεων και κομμάτων, που πρέπει να συνεδριάζουν επί ώρες, προκειμένου να καταλήξουν σε μια απόφαση, η οποία και πάλι θα είναι κατά πλειοψηφία και όχι ομόφωνη.

Αναφέρομαι σε ένα ονομαστικό παράδειγμα, τον εξαιρετικό Δήμαρχο Ορεστιάδος και προσωπικό μου φίλο, τον Βασίλη Μαυρίδη, ο οποίος καθημερινά πληρώνει τις συνέπειες του παράδοξου και παράλογου εκλογικού συστήματος που εφάρμοσε ο ΣΥΡΙΖΑ στην τοπική αυτοδιοίκηση. Ο συγκεκριμένος δήμαρχος, ενώ εξελέγη από την πρώτη Κυριακή με ποσοστό 50,26%, εντούτοις διαθέτει μόνο δεκαέξι δημοτικούς συμβούλους από τους τριάντα τρειςπου έχουν εκλεγεί. Όταν τον είχα επισκεφθεί με την τότε ιδιότητά μου, του Υφυπουργού Εσωτερικών, αρμόδιου για θέματα Μακεδονίας και Θράκης, μου εξομολογήθηκε ότι οι πρώτοι μήνες της θητείας του τότε ήταν πολύ δύσκολοι και ότι δύσκολα μπορούσε να ληφθεί κάποια απόφαση.

Με λίγες λέξεις, κατέρριψε αμέσως το αφήγημα της τότε κυβέρνησης περί ανάπτυξης κουλτούρας συνεργασιών εντός των δημοτικών συμβουλίων. Και για να μην κρυβόμαστε πίσω από το δάχτυλό μας, κυρίες και κύριοι συνάδελφοι, στην Ελλάδα δεν έχουμε την κουλτούρα της συναίνεσης που διακρίνει τους βόρειους εταίρους μας στην Ευρωπαϊκή Ένωση και ως εκ τούτου, δεν μπορούμε σε αυτήν τη φάση τουλάχιστον να τους μιμηθούμε.

Αναλογιστείτε και το εξής: Τι θα συνέβαινε, εάν στην περίοδο της πανδημίας το τιμόνι της χώρας κρατούσε μια κυβέρνηση που θα ήταν αποτέλεσμα της απλής αναλογικής και των συμβιβασμών που θα απορρέονταν από αυτήν; Ή, ακόμη, ποια στάση θα κρατούσε απέναντι στο ζήτημα του προσφυγικού και της ασύμμετρης απειλής που δεχθήκαμε στον Έβρο, εάν εκείνη την περίοδο η χώρα κυβερνιόταν από έναν ετερόκλητο συνασπισμό, όπως ήταν εκείνος της περιόδου 2015-2019; Οι μεν -βλέπε ΣΥΡΙΖΑ- θα πρότασσαν τον δήθεν ανθρωπισμό τους και την πολιτική των ανοιχτών συνόρων, οι δε -βλέπε ΑΝΕΛ- θα ζητούσαν δραστικές λύσεις και φυσικά, λόγω της έλλειψης συνεννόησης, η χώρα θα αδυνατούσε να υπερασπιστεί τα κυριαρχικά της δικαιώματα. Για να μην αναφερθώ στη διαχείριση των πόρων του Ταμείου Ανάκαμψης, όπου οι ιδεολογικές διαφορές των κυβερνητικών εταίρων θα κινητοποιούσαν τις παραγωγικές δυνάμεις της πατρίδας μας.

Δεδομένου, λοιπόν, ότι η απλή αναλογική οδηγεί σε ακυβερνησία, σε πολιτικές τερατογενέσεις και σε αποφάσεις ωμής συνδιαλλαγής, το νομοσχέδιο του Υπουργείου Εσωτερικών έρχεται στην κατάλληλη στιγμή για να κλείσει την πόρτα της πολιτικής ασυνεννοησίας. Οι προκλήσεις της εποχής απαιτούν πολιτική και οικονομική σταθερότητα, απαιτούν κυβερνησιμότητα και όχι πολιτικές κουτοπονηριές, που σκοπό έχουν να νοθεύσουν τη βούληση της πλειοψηφίας.

Κυρίες και κύριοι, για να μπορούν οι δήμοι και οι περιφέρειες να διοικηθούν ομαλά και σωστά, οι αλλαγές που προωθεί το Υπουργείο Εσωτερικών ήταν επιβεβλημένες. Αναφέρομαι επιγραμματικά σε κάποιες από αυτές.

Πρώτον, επανέρχεται η πενταετής θητεία. Αυτό σημαίνει ότι οι νέες δημοτικές και περιφερειακές αρχές που θα αναδειχθούν από τις κάλπες της 8ης Οκτωβρίου 2023 θα έχουν μια πλήρη πενταετή θητεία, η οποία θα ξεκινήσει την 1η Ιανουαρίου του 2024. Πρακτικό αποτέλεσμα; Θα έχουμε μια μεγάλη ωφέλιμη αυτοδιοικητική θητεία.

Δεύτερον, η εκλογή δημάρχου ή περιφερειάρχη από τον πρώτο γύρο θα γίνεται με ποσοστό 43% συν μία ψήφο, ενώ παράλληλα θα εξασφαλίζεται η εκλογή των τριών πέμπτων των μελών του συμβουλίου, δημοτικού ή περιφερειακού, στον νικητή των εκλογών, ώστε να έχουμε ένα σταθερό δημοτικό ή περιφερειακό συμβούλιο, το οποίο θα στηρίζει την εφαρμογή του προγράμματος του δημάρχου ή του περιφερειάρχη. Ακόμη, τίθεται καταληκτική ημερομηνία η 31η Αυγούστου του έτους των εκλογών, δηλαδή το 2023 στη συγκεκριμένη περίπτωση για την κατάρτιση και τη δήλωση των συνδυασμών και η 10η Οκτωβρίου για την ανακήρυξη αυτών από το αρμόδιο δικαστήριο, ώστε να υπάρχει πλήρης έλεγχος των εκλογικών δαπανών και οι υποψήφιοι να είναι εγκαίρως γνωστοί στο εκλογικό σώμα.

Επίσης, με το νομοσχέδιο καθορίζεται με βάση συγκεκριμένες πληθυσμιακές κλίμακες ο αριθμός των μελών των δημοτικών και περιφερειακών συμβουλίων, καθώς και των συμβουλίων των δημοτικών κοινοτήτων. Ακόμη, εξορθολογίζεται και συστηματοποιείται το πλαίσιο κωλυμάτων εκλογιμότητας και ασυμβίβαστων.

Με τις παραπάνω αλλαγές, διασφαλίζουμε ότι ο νέος εκλογικός νόμος θα είναι αντιπροσωπευτικός και ως κύρια επιδίωξη του θα έχει την ενίσχυση του σχηματισμού δημοτικής ή περιφερειακής αρχής. Βοηθούμε, δηλαδή, την αναλογικότητα να εκφράζεται καλύτερα στα δημοτικά και περιφερειακά συμβούλια, απαλείφοντας όλες τις συνέπειες του ισχύοντος συστήματος.

Σε τελική ανάλυση, κυρίες και κύριοι συνάδελφοι, είναι λάθος να περιμένουμε την απλή αναλογική για να γίνουν πράξη οι συνεργασίες. Αυτού του είδους οι σκέψεις είναι νηπιακές και δεν αντανακλούν τον βαθμό ωριμότητας του πολιτικού μας συστήματος.

Από εκεί και πέρα, θα ήθελα να θυμίσω και να τονίσω ότι η αλλαγή του εκλογικού νόμου αποτελεί κεντρική πολιτική δέσμευση της Κυβέρνησης του Κυριάκου Μητσοτάκη και αυτήν υλοποιούμε. Ταυτόχρονα, όμως, είναι το πιο καθοριστικό βήμα προς την καθημερινή αποτελεσματική παραγωγή δημοτικού και περιφερειακού διοικητικού αποτελέσματος πάντοτε προς όφελος των πολιτών. Με αυτόν τον τρόπο διασφαλίζουμε ότι οι δημότες θα κρίνουν με καλύτερα κριτήρια τον αιρετό που κέρδισε στις αυτοδιοικητικές εκλογές και έχει την ευθύνη της διοίκησης, θέτοντας παράλληλα στέρεες βάσεις, για να κερδίσουμε το στοίχημα της συνεργασίας μεταξύ της κεντρικής κυβέρνησης και της τοπικής αυτοδιοίκησης.

Αγαπητοί συνάδελφοι, ο τρόπος εκλογής ενός δημάρχου ή περιφερειάρχη είναι το εργαλείο για μια καλύτερη διοίκηση. Υπό αυτό το πρίσμα, η Κοινοβουλευτική Ομάδα της Νέας Δημοκρατίας υπερήφανη υπερψηφίζει το νομοσχέδιο του Υπουργείου Εσωτερικών για τις αλλαγές στις εκλογές της αυτοδιοίκησης, γιατί τη μεταφέρει στην επόμενη ημέρα. Είναι μια θεσμική τομή έντονης αναπτυξιακής διάστασης, καθώς θα συνοδεύεται από πόρους και ουσιαστικές αρμοδιότητες, ώστε οι δήμοι και οι περιφέρειες να διαδραματίσουν πρωταγωνιστικό ρόλο στην υλοποίηση πραγματικών πολιτικών προς όφελος των τοπικών κοινωνιών.

Πριν κλείσω, για μισό λεπτό, θέλω να κάνω δύο επισημάνσεις-προτάσεις στον παριστάμενο Υπουργό Εσωτερικών. Πρώτον, η εκλογή των προέδρων των δημοτικών κοινοτήτων σε οικισμούς κάτω των τριακοσίων κατοίκων είναι δεδομένη. Σε ό,τι αφορά στους οικισμούς άνω των τριακοσίων κατοίκων αφήνεται ανοιχτό. Υπάρχουν, βεβαίως, τέσσερις δυνατότητες να γίνει. Η πρώτη λέει να ορίζεται ο πρόεδρος της δημοτικής κοινότητας από τον δήμαρχο, κάτι που κατά την άποψή μου, είναι τραγικό λάθος. Δεύτερον, να εκλέγεται από την πλειοψηφία του τοπικού συμβουλίου, που θεωρώ επίσης, ότι δεν είναι το σωστό. Τρίτον, είναι ο πλειοψηφών σύμβουλος τους πλειοψηφούντος συνδυασμού. Τέταρτη πρόταση είναι να ορίζεται ως επικεφαλής της δημοτικής κοινότητας κάποιος εκ των προτέρων, που να μην χρειάζεται τον σταυρό.

Η άποψή μου είναι ότι θα ήταν πολύ καλύτερα αν από πριν ο πολίτης, ψηφίζοντας τον δημοτικό συνδυασμό της «Χ» παράταξης ήξερε και ποιος θα είναι ο πρόεδρος της δημοτικής του κοινότητας. Αν αυτό είναι προωθημένο και ενδεχόμενα δεν το δέχεται η ΚΕΔΕ -είναι πιθανό- τουλάχιστον να εκλέγεται πρόεδρος δημοτικής κοινότητας ο πλειοψηφών σύμβουλος του πλειοψηφούντος συνδυασμού.

Δεύτερη επισήμανση-πρόταση είναι το εξής: Υπάρχει ένα σημαντικό πρόβλημα, σε σχέση με τη χορήγηση της πάγιας προκαταβολής. Δυστυχώς, το υφιστάμενο σύστημα είναι ιδιαίτερα γραφειοκρατικό, με αποτέλεσμα σχεδόν καμμιά τοπική κοινότητα να μην έχει πάρει τα χρήματα της πάγιας προκαταβολής. Θα πρότεινα, κύριε Υπουργέ, στα επόμενα νομοθετήματα που θα έρθουν για την τοπική αυτοδιοίκηση να αντιμετωπίσετε αυτήν την παθογένεια. Μιλάμε για πολύ λίγα χρήματα και θα πρέπει να δίνεται η δυνατότητα στους προέδρους των δημοτικών κοινοτήτων να τα χειρίζονται, για να μπορούν να αντιμετωπίζουν διάφορες μικροδαπάνες.

Θα κλείσω με αυτές τις σκέψεις, δηλώνοντας σαφέστατα ότι υπερψηφίζω το νομοσχέδιο, διότι θεωρώ ότι είναι ιδιαίτερα σε θετική κατεύθυνση.

Ευχαριστώ και για την ανοχή του χρόνου, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Να είστε καλά, κύριε Καράογλου.

Και από τη Θεσσαλονίκη θα πάμε στη Χίο και στον κ. Ανδρέα Μιχαηλίδη από τον ΣΥΡΙΖΑ - Προοδευτική Συμμαχία.

Κύριε Μιχαηλίδη, έχετε τον λόγο.

**ΑΝΔΡΕΑΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Ο καλός συνάδελφος, ο κ. Καράογλου, θα μου επιτρέψει μία παρατήρηση σε αυτά τα οποία είπε εισαγωγικά. Επειδή τον θεωρώ έναν σοβαρό συνάδελφο, θεωρώ υποχρέωσή μου να του τα επισημάνω.

Με δυο κουβέντες, χρέωσε στην απλή αναλογική όλο το κλίμα, το οποίο διαμορφώθηκε είτε μεσοπολεμικά στη χώρα μας είτε μετά από τον Εμφύλιο, στην μετεμφυλιακή Ελλάδα ή ακόμη και στα νεότερα χρόνια.

Θέλω να του υπενθυμίσω ότι, κατ’ αρχάς δεν εφαρμόστηκαν για όλη αυτήν την περίοδο συστήματα απλής αναλογικής. Δεύτερον, στο κλίμα αυτό της καχεκτικής δημοκρατίας, όπως ονομάστηκε, συνέβαλαν πρώτα και κατά κύριο λόγο ο διεθνής παράγοντας, ξένες χώρες, οι οποίες θεώρησαν την πατρίδα μας προτεκτοράτο και προσπάθησαν να εφαρμόσουν πολιτικές προτεκτοράτου στη χώρα μας, τρίτον, η ανάμειξη του παράγοντα των ανακτόρων στην πολιτική ζωή της χώρας και τέλος, βεβαίως, πρόσωπα πολιτικά, τα οποία είχαν κίνητρα χαμηλά -θα έλεγα- που οδήγησαν σε ατυχείς εξελίξεις, αποστασίες κ.λπ..

Ας μου συγχωρεθεί η παρέμβαση αυτή, αλλά θεώρησα ότι ήταν ένας ιστορικός ακροβατισμός αυτός που έγινε και όφειλα να καταθέσω την άποψή μου.

Το σχέδιο νόμου, το οποίο συζητάμε σήμερα, αγαπητοί, κύριοι συνάδελφοι και αγαπητές συναδέλφισσες, αποτελεί ουσιαστικά ένα προδιαγεγραμμένο αποτέλεσμα ενός εγχειρήματος, ξηλώματος κεντρικών προβλέψεων του εμβληματικού προγράμματος «ΚΛΕΙΣΘΕΝΗΣ Ι». Πρόκειται για ένα συντεταγμένο σχέδιο που ανέλαβε η παρούσα Κυβέρνηση από τους πρώτους μήνες της ανάδειξής της στην εξουσία και το οποίο εκφράστηκε μέσα από τη σταδιακή αποψίλωση των αρμοδιοτήτων των δημοτικών συμβούλων, αλλά και των τοπικών κοινοτήτων. Στόχος των κανονιστικών θεμάτων που έφερε η Κυβέρνηση ήταν πρωτίστως η εισαγωγή απλής αναλογικής στην εκλογή των δημοτικών και περιφερειακών συμβουλίων, αλλά και της ενδοδημοτικής αποκέντρωσης που επιχειρήθηκε στον «ΚΛΕΙΣΘΕΝΗ» με την ενίσχυση της αυτοτέλειας των τοπικών κοινοτήτων.

Η σπουδή της Κυβέρνησης πιστοποιεί ότι οι επιδιώξεις της εξαρχής είχαν πολιτικά ελατήρια και ελάχιστα είχαν να κάνουν με πρακτικά προβλήματα του «ΚΛΕΙΣΘΕΝΗ», τα οποία ομολογουμένως υπήρξαν και ο οποίος τότε δεν είχε προλάβει καν να εφαρμοστεί ή με ζητήματα κυβερνησιμότητας στους ΟΤΑ, όπως μονότονα αναφέρει η εισηγητική έκθεση του νομοσχεδίου.

Ο καθηγητής Συνταγματικού Δικαίου Γεώργιος Σωτηρέλης σε κείμενό του, στο οποίο μάλιστα ασκεί κριτική σε κάποιες προβλέψεις και πρόνοιες του «ΚΛΕΙΣΘΕΝΗ», σημείωνε το 2019 ότι αυτές οι νομοθετικές παρεμβάσεις της τότε κυβέρνησης αποτελούσαν αντιδημοκρατική στρέβλωση και υποβάθμιση του θεσμού της τοπικής αυτοδιοίκησης, ειδικότερα, δε, μια εμφανή παρεκτροπή από το ευρωπαϊκό αυτοδιοικητικό δεδομένο.

Συχνά στη δημόσια σφαίρα διατυπώνεται μία επιφυλακτικότητα απέναντι στα αναλογικά εκλογικά συστήματα, στη βάση του ότι αυτά δεν προάγουν την αποτελεσματική διακυβέρνηση και ότι -δήθεν- στη χώρα μας δεν μπορεί να υπάρξει η κουλτούρα διαλόγου και συνεννόησης που συναντάται σε άλλα ευρωπαϊκά κράτη. Πρόκειται προφανώς περί επιχειρήματος, όχι μόνο συντηρητικού, αλλά και σαθρού, καθώς ούτε στις χώρες που εφαρμόζεται η απλή αναλογική επικρατεί χάος -πόσω μάλλον, όταν αναφερόμαστε στην τοπική αυτοδιοίκηση- ούτε η κουλτούρα συνεργασιών φύεται σε συγκεκριμένα κράτη. Προφανώς, η κουλτούρα αυτή είναι παράγωγο πρακτικών και διεργασιών που συν τω χρόνω διαμορφώνουν συγκεκριμένες πολιτικές νοοτροπίες.

Αποτελεί, λοιπόν, μια μεγάλη, χαμένη ευκαιρία για τη δημοκρατία σε τοπικό επίπεδο το ότι δεν δόθηκε χρόνος καν να δοκιμαστούν συνεργασίες, στις οποίες σκόπευε και προωθούσε ο «ΚΛΕΙΣΘΕΝΗΣ».

Και είναι, βέβαια, βαθιά υποκριτικό το ότι η κατάργηση της απλής αναλογικής στους ΟΤΑ έρχεται από μια παράταξη που αρέσκεται να κατηγορεί την Αριστερά για δογματισμό, διχαστικό λόγο, άρση του διαλόγου κ.λπ..

Θα ήθελα όσον αφορά στις προβλέψεις του νομοσχεδίου να σταθώ σε δύο σημεία: Πρώτον, στην προσπάθεια αποδυνάμωσης και περιθωριοποίησης των τοπικών κοινοτήτων, στις οποίες ο «ΚΛΕΙΣΘΕΝΗΣ» έδωσε ξανά τη δυνατότητα αυθεντικής έκφρασης της φωνής τους και διαχείρισης των τοπικών θεμάτων. Δείτε τις πρόσφατες ανακοινώσεις της συντονιστικής επιτροπής του Δικτύου Κοινοτήτων Ελλάδας, όπως και τα σχόλια στη διαβούλευση, όπου εκφράζεται η κάθετη αντίδρασή τους στην κατάργηση της χωριστής κάλπης και την εκλογή των τοπικών συμβουλίων και την εν ψυχρώ παράκαμψη της τοπικής διαδικασίας.

Ούτε επ’ αυτού θα πρέπει να εκπλησσόμεθα, αγαπητοί συνάδελφοι, βεβαίως, καθώς ιστορικά η συντηρητική παράταξη φοβάται την τοπική κοινωνία και θέλει τις τοπικές κοινωνίες χειραγωγούμενες από πελατειακά δίκτυα.

Η δεύτερη παρατήρησή μου αφορά στη νησιωτικότητα, στην οποία θα μου επιτρέψετε να επιμείνω λίγο περισσότερο.

Κατ’ αρχάς, η πρόβλεψη του ν.4150/2013 για την ειδική αξιολόγηση των επιπτώσεων κάθε νόμου στις νησιωτικές περιοχές έχει πάει περίπατο, όπως ξέρετε, προ καιρού. Αυτό, βέβαια, συμβαίνει σε κάθε νομοσχέδιο της Κυβέρνησης. Θα περίμενα, όμως, έστω δύο τυπικά λόγια για τη νησιωτικότητα στην ανάλυση συνεπειών ενός νομοσχεδίου που αφορά στην τοπική αυτοδιοίκηση να υπάρχει. Ματαίως.

Δεύτερον, θα ήθελα να επισημάνω ότι η αντιδημοκρατική μείωση του αριθμού των περιφερειακών και δημοτικών συμβουλίων σχεδόν παντού λείπει με ιδιαίτερη ένταση τις νησιωτικές κοινωνίες.

Μας το επισημαίνει, άλλωστε, κύριε Υπουργέ, με ψήφισμά του και το Περιφερειακό Συμβούλιο Βορείου Αιγαίου, το οποίο, άλλωστε, όπως γνωρίζετε, δεν πρόσκειται σε μας.

Οφείλω να υπενθυμίσω, τέλος, πως χαρακτηριστικά της νησιωτικότητας είναι η γεωγραφική ασυνέχεια, η αυτοτέλεια και οι ιδιαίτερες συνθήκες που επικρατούν σε κάθε νησί. Ο περιορισμός των μελών των περιφερειακών συμβουλίων θα οδηγήσει στον αποκλεισμό της ιδιαίτερης φωνής πολλών νησιών, ιδίως των μικρότερων σε πληθυσμό, τον μη συνυπολογισμό των ιδιαίτερων αναγκών τους στις αποφάσεις που λαμβάνονται σε περιφερειακό επίπεδο, την αύξηση των ενδονησιωτικών ανισοτήτων και την εν γένει αποδυνάμωση των νησιωτικών περιφερειών.

Ολοκληρώνω, κύριε Πρόεδρε.

Δυστυχώς, δεν είμαι καθόλου αισιόδοξος ότι αυτές οι φωνές των νησιωτικών κοινωνιών και, εν γένει, της περιφέρειας και των τοπικών κοινοτήτων ενάντια στις συγκεντρωτικές και αντιδημοκρατικές προβλέψεις του νομοσχεδίου αυτού θα εισακουστούν.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Μιχαηλίδη.

Και από τη Χίο πάμε στην άλλη πλευρά, στην Κέρκυρα, στον κ. Δημήτριο Μπιάγκη του Κινήματος Αλλαγής.

Κύριε Μπιάγκη, έχετε επτά λεπτά στη διάθεσή σας. Καλησπέρα!

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ.

Κύριε Πρόεδρε, κύριε Υπουργέ, κυρίες και κύριοι συνάδελφοι, η κρίση και η διαχείριση της πανδημίας θα περίμενε κάποιος ότι θα είχε πείσει ακόμα και τον πιο δύσπιστο για τον ουσιαστικό ρόλο που θα έπρεπε να διαδραματίσει η ισχυρή και η δυναμική τοπική αυτοδιοίκηση, συμβάλλοντας καθοριστικά στην αποτελεσματική διακυβέρνηση της χώρας.

Δυστυχώς, όμως, αντ’ αυτού, βλέπουμε σήμερα την Κυβέρνηση να έρχεται και να καταθέτει ένα νομοσχέδιο υποτιμώντας τον ίδιο τον θεσμό για τις τοπικές αρχές στην κοινωνία.

Κύριε Υπουργέ, κυρίες και κύριοι συνάδελφοι, το παρόν σχέδιο νόμου προβλέπει τη μείωση του αριθμού των δημοτικών συμβούλων με την παράλληλη αύξηση των υποψηφίων, αλλά και την ταυτόχρονη αποδυνάμωση των κοινοτήτων.

Προβλέπει, επίσης, την αύξηση του παράβολου για τη συμμετοχή στην εκλογική διαδικασία και την εκλογή δημάρχου με 43% με ταυτόχρονη εκλογή της πλειοψηφίας των δημοτικών συμβούλων.

Όλα αυτά συνθέτουν ένα ελκυστικό σκηνικό εκλογών με έντονους αποκλεισμούς, με ταυτόχρονη υποδαύλιση του πλουραλισμού, υπονόμευση της λαϊκής κυριαρχίας και μείωση της αντιπροσωπευτικότητας των οργάνων και των θεσμών αυτών.

Αγαπητοί συνάδελφοι, κάθε περιοχή γνωρίζει τα προβλήματά της καλύτερα από τον καθένα. Συνεπώς, οι λύσεις δεν μπορούν να σχεδιάζονται και να υλοποιούνται μόνο από το κέντρο. Αυτό το μοντέλο δοκιμάστηκε για χρόνια και θεωρώ ότι όλοι συμφωνούμε πώς δεν επιτυγχάνει πλέον τον στόχο.

Αντίθετα, ένας ισχυρός φορέας διοίκησης σε τοπικό επίπεδο μπορεί και να χαρτογραφήσει καλύτερα τα ζητήματα, αλλά και να σχεδιάσει και να δράσει όπου απαιτείται, προκειμένου αυτά να αντιμετωπιστούν στο σύνολό τους. Δεν είναι τυχαίο, άλλωστε, πως ακόμα και αυτά τα κοινοτικά προγράμματα στήριξης είναι σχεδιασμένα να λειτουργούν με το διοικητικό σχήμα των ισχυρών τοπικών αυτοδιοικήσεων.

Η σημερινή Κυβέρνηση της Νέας Δημοκρατίας καταθέτει ένα εντελώς επιδερμικό, πρόχειρο, ανεδαφικό σχέδιο νόμου, προκειμένου τάχα να διορθώσει τα κακώς κείμενα του «ΚΛΕΙΣΘΕΝΗ». Δεν λαμβάνει υπ’ όψιν της, ωστόσο, τις διαρκώς μεταβαλλόμενες ανάγκες των κατοίκων, των διπλανών ανθρώπων της γειτονιάς.

Και το οξύμωρο σε αυτήν την ιστορία είναι ότι τόσο η παράταξη της Νέας Δημοκρατίας όσο και αυτή του ΣΥΡΙΖΑ προωθούν ακριβώς τις ίδιες πολιτικές θέσεις, δηλαδή τις διοικήσεις μειοψηφίας. Από τη μια μεριά, ο ΣΥΡΙΖΑ προσπαθούσε με τον «ΚΛΕΙΣΘΕΝΗ» να αναδείξει τις μειοψηφίες σε εκβιαστικούς ρυθμιστές της πολιτικής ζωής και, από την άλλη, σήμερα, η ηγεσία της Νέας Δημοκρατίας με το 43% αυτού του νομοσχεδίου οδηγεί σε διοικήσεις μειοψηφίας.

Αγαπητοί συνάδελφοι, η συγκυρία απαιτεί τομές, μεταρρυθμίσεις και όχι επικοινωνιακές λογικές και προσεγγίσεις. Δεν είναι δυνατόν να προωθούνται διατάξεις που υπονομεύουν την ορθή διοίκηση των ΟΤΑ. Δεν είναι λογικό να αποδυναμώνεται η αντιπροσωπευτικότητα των θεσμών. Είναι πολιτικά ανεπίτρεπτο για μικροκομματικές σκοπιμότητες και λογικές να διαστρεβλώνεται και να αλλοιώνεται, εν τέλει, η γνήσια βούληση της λαϊκής κυριαρχίας.

Κύριοι Υπουργοί, κυρίες και κύριοι συνάδελφοι, με τον ν.4600/2019 διασπάστηκαν οι πρώην Δήμοι Κέρκυρας, Κεφαλλονιάς, Λέσβου, Σάμου και Σερβίων-Βελβεντού. Παρά τις όποιες ενδεχόμενες αρχικές φιλοδοξίες περί λειτουργικότητας και αποδοτικότητας, η διάσπαση έχει αποφέρει μια σειρά από προβλήματα, καθώς είναι πια έντονη και ευδιάκριτη η υποστελέχωση των περιουσιών με άμεσο επακόλουθο την υπολειτουργία τους.

Οι νέοι δήμοι αντιμετωπίζουν τεράστια προβλήματα λόγω της υφιστάμενης οικονομικής ανεπάρκειας, ενώ είκοσι μήνες μετά από τη δημιουργία τους δεν έχουν ξεκαθαρίσει ακόμα τα περιουσιακά τους στοιχεία και τα ταμειακά τους διαθέσιμα, ενώ υπάρχει ακόμα μεγάλος αριθμός έργων που είχαν προγραμματιστεί από τους ενιαίους δήμους και αφορούν στους νέους και διακινούνται από τους διάδοχους δήμους, έργα που, δυστυχώς, δεν προχωρούν.

Στην Κέρκυρα, στην περιοχή από όπου κατάγομαι, οι κυβερνητικές παλινωδίες δεν έχουν τελειωμό, καθώς η διάσπαση του ενιαίου δήμου που έγινε πρόχειρα, επιπόλαια, χωρίς σχεδιασμό και υποστήριξη, ταλανίζει την καθημερινότητα των πολιτών.

Από τη διαχείριση του νερού, που ακόμα δεν έχει διευθετηθεί, μέχρι τα απορρίμματα, σε μια νύχτα αλλάζουν οι συσχετισμοί από τη μια μεριά στην άλλη. Από τον διαδημοτικό ΦΟΣΔΑ για τα σκουπίδια για να εξυπηρετηθούν συγκεκριμένα συμφέροντα, μέρες μετά έρχεται το περιβόητο άρθρο 93 εν μέσω πανδημίας, όπου μετέφερε τις αρμοδιότητες της διαχείρισης των απορριμμάτων από επίπεδο νομού σε επίπεδο περιφέρειας αποκλειστικά και μόνο στις νησιωτικές περιφέρειες του νότιου Αιγαίου και των Ιονίων Νήσων, αφήνοντας εκτός κάδρου την Περιφέρεια Βορείου Αιγαίου, την οποία ίσως και θα μπορούσαν κάποιοι να συγκρίνουν με την Περιφέρεια Ιονίων Νήσων. Όλα αυτά γίνονται με μια αντισυνταγματική, οπισθοδρομική και μη λειτουργική διάταξη, που βρίσκεται σε πλήρη αντιδιαστολή με τις πραγματικές ανάγκες των τοπικών κοινωνιών, μη σεβόμενη τις ιδιαιτερότητες που προκύπτουν για τις νησιωτικές περιοχές, όπως προβλέπεται ακόμα και από το ίδιο το Σύνταγμα.

Την ίδια ώρα θα μπορούσε ο κύριος Υπουργός με τούτο το παρόν νομοσχέδιο να διορθώσει αδικίες που αποτελούν ακόμα και για τον ίδιο, τον κ. Βορίδη, δίκαιο αίτημα, όπως η δυνατότητα εκλογής ενός τουλάχιστον εκπροσώπου του Δήμου Παξών στο περιφερειακό συμβούλιο Ιονίων Νήσων.

Κυρίες και κύριοι συνάδελφοι, σε αντίθεση με άλλα νησιά ή μικρά νησιωτικά συμπλέγματα του Ιονίου και του Αιγαίου, τα οποία έχουν ανάλογα πληθυσμιακά, γεωγραφικά και άλλα χαρακτηριστικά, η νήσος των Παξών δεν αναγνωρίστηκε ως περιφερειακή ενότητα στον ν.3852/2010 άρθρο 3 του «ΚΑΛΛΙΚΡΑΤΗ».

Το γεγονός αυτό προκαλεί στους κατοίκους, αφ’ ενός, αισθήματα αδικίας και παραμερισμού από την πολιτεία και, αφ’ ετέρου, τους στερεί από τη δυνατότητα αυτοτελούς εκπροσώπησής τους στο οικείο περιφερειακό συμβούλιο.

Τι έχετε να πείτε στους κατοίκους των Παξών, κύριε Υπουργέ; Ότι έχουν δίκιο και ότι θα πρέπει να περιμένουν; Θα σεβαστείτε επιτέλους τις ομόφωνες αποφάσεις νομαρχιακών συμβουλίων, περιφερειακών συμβουλίων και του δημοτικού συμβουλίου Παξών;

Η υπόθεση αυτή απασχολεί την τοπική κοινωνία από το 2010, όταν ο σημερινός Υπουργός Εξωτερικών κ. Δένδιας είχε καταθέσει ερώτηση στον τότε Υπουργό Εσωτερικών για ετούτη την αδικία.

Φθάσατε στο σημείο, κύριε Υπουργέ, σήμερα να απορρίψετε την πρόταση του κ. Γκίκα και μάλιστα με συνοπτικές διαδικασίες, χωρίς πολλές κουβέντες, για να μη συμπεριλάβετε την προτεινόμενη αλλαγή για τη νήσο των Παξών στο παρόν νομοσχέδιο.

Τι λέτε λοιπόν, στους κατοίκους των Παξών; Ότι τους κατανοείτε, αλλά δεν χρειάζονται εκπροσώπηση στην περιφέρειά τους, όπως επίσης ότι δεν χρειάζονται εκπροσώπηση στο διαβαθμιδικό ή όπως επίσης ότι δεν χρειάζεται να εκπροσωπούνται οι τοπικές κοινωνίες στο διοικητικό συμβούλιο του Οργανισμού Λιμένος Κέρκυρας, που διαχειρίζεται τα λιμάνια τους, τη ζωτικής σημασίας μεταφορά τους από θαλάσσης;

Κανένας δήμος του Νομού Κέρκυρας στο διοικητικό συμβούλιο του οργανισμού λιμένα, την ώρα που τα περιφερειακά λιμάνια έχουν ρημάξει και σχεδιάζονται μαρίνες, λιμάνια, υδατοδρόμια, οι τοπικές κοινωνίες είναι απούσες από τις μεγάλες αποφάσεις.

Ποιος θέτει προτεραιότητες για όλα αυτά, αν όχι οι τοπικές κοινωνίες; Τι έχετε να απαντήσετε στα ομόφωνα ψηφίσματα των δήμων για όλα αυτά; Την εκπροσώπηση στη διοίκηση του οργανισμού, που την είχε σεβαστεί τόσο η διοίκηση του ΤΑΙΠΕΔ όσο και η προηγούμενη κυβέρνηση του ΣΥΡΙΖΑ, αγνοεί επιδεικτικά η σημερινή Κυβέρνηση της Νέας Δημοκρατίας.

Είναι σκόπιμη και επιβεβλημένη και αυτονόητη η αλλαγή της, για λόγους που αφορούν στην υποστήριξη της δημοκρατικής διακυβέρνησης, της διαφάνειας, της χρηστής διοίκησης και της αρχής της αναλογικότητας, αλλά και για την ενίσχυση της κοινωνικής και οικονομικής ανάπτυξης και συνοχής της περιφέρειας.

Κυρίες και κύριοι συνάδελφοι, το Κίνημα Αλλαγής διατηρεί στενούς και ισχυρούς δεσμούς με την αυτοδιοίκηση και την αντιμετώπιζε και συνεχίζει να την αντιμετωπίζει ως έναν πολιτικό θεσμό και όχι ως ένα κομματικό όργανο. Επιθυμεί μια αυτοδιοίκηση ανεξάρτητη, ακηδεμόνευτη, που δεν χειραγωγεί και δεν χειραγωγείται, με συγκεκριμένες και ουσιαστικές αρμοδιότητες.

Κλείνοντας, αγαπητοί συνάδελφοι, ως άνθρωπος που προέρχεται από την αυτοδιοίκηση θα ήθελα μόνο να σας αναφέρω και να σας μεταφέρω την εξής παραδοχή, κατά τη γνώμη μου.

Η μεταρρύθμιση του «ΚΑΠΟΔΙΣΤΡΙΑ» παρά τα όποια ελαττώματά της ανταποκρινόταν στα κελεύσματα εκείνης της εποχής. Αποτέλεσε ένα εγχείρημα, στο οποίο κυριαρχούσε η συλλογική προσπάθεια για διεκδίκηση και στο οποίο άφησε το στίγμα του συλλογικού πνεύματος ο Κώστας Σκανδαλίδης.

Αυτή είναι η διαφορά μας, κύριοι. Εμείς ως Κίνημα Αλλαγής προτείνουμε και νομοθετούμε για όλη την κοινωνία, με πυξίδα το πώς θέλουμε να είναι ο τόπος μας αύριο, όχι όπως οραματιζόμαστε την επικράτηση του πολιτικού μας χώρου στις αυριανές εκλογές. Και αυτή, αν θέλετε, είναι και η μεγάλη μας αιρετική τομή τόσο με τη Νέα Δημοκρατία όσο και με τον ΣΥΡΙΖΑ.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Να είστε καλά, κύριε Μπιάγκη.

Και από την Κέρκυρα πάμε στην Καρδίτσα, στον κ. Σπυρίδωνα Λάππα, Βουλευτή του ΣΥΡΙΖΑ - Προοδευτική Συμμαχία.

**ΣΠΥΡΙΔΩΝΑΣ ΛΑΠΠΑΣ:** Ευχαριστώ θερμά, κύριε Πρόεδρε.

Καλησπέρα σε εσάς και σε όλους τους συναδέλφους.

Απευθύνομαι στον νομικό κ. Βορίδη, μεταφέροντας μια σκέψη του Αριστοτέλη στην παρούσα συζήτηση, ο οποίος έλεγε ότι το μέλλον είναι διά μέσου του παρόντος προβολή του παρελθόντος.

Το λέω αυτό για να επισημάνω το εξής: Από την ίδρυση του σύγχρονου ελληνικού κράτους η συντηρητική παράταξη στη χώρα, ποτέ, ούτε μία νομοθετική πρωτοβουλία δεν πήρε η ίδια όταν ήταν στο όχημα το κυβερνητικό και ούτε μία δεν ψήφισε, όταν νομοθετική πρωτοβουλία πήραν κόμματα που βρίσκονταν σε άλλες περιόδους στην κυβέρνηση.

Αυτό γιατί το έκανε; Δεν το έκανε τυχαία. Ούτε από λάθος το έκανε ούτε βέβαια από οποιονδήποτε άλλο λόγο. Το έκανε γιατί ήταν στην πολιτική της ατζέντα, ήταν στο DNA της το πολιτικό ότι αυτή η παράταξη μπορεί να λειτουργεί, να δρα –και έφερε και κάποια καλά βέβαια- στηριζόμενη μόνο και αποκλειστικά στην πελατειακή αντίληψη. Ό,τι τη χαλάει και ό,τι δυσχεραίνει και κλείνει φεγγίτες, παράθυρα, πόρτες, διαδρόμους, υπόγεια, ανώγεια, κατώγεια, αισθάνεται πολιτική ανασφάλεια και χάνει το έδαφος κάτω από τα πόδια της. Το ένα είναι αυτό.

Δεύτερον, σήμερα ακούσαμε από Βουλευτή της Νέας Δημοκρατίας –που είναι αξιόλογος και τον σέβομαι κατά τα άλλα- ότι εκτός από το θέμα της κυβερνησιμότητας, οι ΟΤΑ πλήττονται και για έναν άλλο λόγο: Διότι η ελληνική κοινωνία είναι ανώριμη, κύριε Πρόεδρε –είπε ο κ. Καράογλου- να υιοθετήσει εκλογικά συστήματα –εγώ θα έλεγα- αυτοδιοικητικές πολιτικές, που είναι καθιερωμένες σε όλα τα κράτη της Ευρώπης από το 1950.

Δεν φταίει καμμία ανωριμότητα της ελληνικής κοινωνίας. Η ελληνική κοινωνία είναι πάντα έτοιμη να ενσωματώσει, να αφομοιώσει, να υλοποιήσει και να απολαύσει οποιαδήποτε νομοθετική πρόταση που την ευνοεί σε επίπεδο δημοκρατίας. Αν κάποιος είναι ανώριμος, είναι το κόμμα της Νέας Δημοκρατίας και παλαιότερα οι πολιτικοί της πρόγονοι.

Τρίτον, σε συνέχεια αυτής της παραδοχής, αυτής της παρατήρησης, κύριε Πρόεδρε, θα ήθελα να σας πω το εξής: Δεν υπάρχουν πολιτικοί επιστήμονες στη χώρα μας τεράστιου μεγέθους, διαχρονικής βέβαια διάρκειας, επιστήμονες, πανεπιστημιακοί, ανώτατοι διοικητικοί παράγοντες, υπεύθυνοι οργανισμών και φορέων που ασχολούνται με το διοικητικό σύστημα στη χώρα γενικότερα, για σαράντα χρόνια σε συνέδρια, ημερίδες, διημερίδες, μελέτες, που να μην σηκώνουν το χέρι και να το τείνουν με αυστηρότητα προς το πολιτικό σύστημα και να μη λένε το εξής: Αν θέλετε το διοικητικό σύστημα στη χώρα να δει άσπρη μέρα, κοιτάξτε πρώτα τον πυρήνα της που είναι αυτοδιοίκηση, διότι αν φτιάχνετε αυτοδιοίκηση κατ’ εικόνα και ομοίωση της κεντρικής διοίκησης, τότε μαζί με την κεντρική διοίκηση σαρώνεται και η αυτοδιοίκηση, που είναι στο κάτω κάτω και το τελευταίο κύτταρο δημοκρατίας της ελληνικής κοινωνίας.

Αυτό το κύτταρο είναι που σε δύσκολες περιόδους, ιστορικές, ακόμα και υπό ξένη κατοχή, κράτησε –όπως λένε οι επιστήμονες και ο ιστορικός βέβαια του παρόντος και του μέλλοντος και του παρελθόντος- την κοινωνική και την εθνική συνοχή αυτής της χώρας. Και το παραβλέπουμε!

Και σήμερα τι κάνει το νομοσχέδιο; Ακριβώς βάλλει κατά του κυττάρου της δημοκρατίας που είναι πρώτα οι κοινότητες και βεβαίως και οι δήμοι και οι περιφέρειες, με την υιοθέτηση εκλογικών συστημάτων, κάτι για το οποίο καλώ τους Υπουργούς να μας πουν ποιο πρότυπο έχουν, προς τα πού κοιτάνε, πού στρέφουν το βλέμμα τους. Στο τόσο μακρύ παρελθόν πριν το ’50, που είναι το ορόσημο;

Σύμφωνα με αυτό, όλες οι κοινωνίες της Ευρώπης, όλοι οι δήμοι, όλες οι περιφέρειες όλης της ευρωπαϊκής ηπείρου καθιέρωσαν ως αποκλειστικό σύστημα στις περιφέρειες και στους δήμους τους την απλή αναλογική και μάλιστα κράτη όπως η Αγγλία, όλη η Σκανδιναβία –Σουηδία, Φινλανδία, Νορβηγία, Δανία- η Γερμανία –όλα τα κρατίδια της Γερμανίας- η Ιταλία, η Ισπανία.

Ρωτώ τον κ. Βορίδη το εξής: Στις τελευταίες εκλογές στη Μαδρίτη, κύριε Υπουργέ, με ποιο εκλογικό σύστημα εξελέγη η φίλη σας δήμαρχος στη Μαδρίτη; Να σας το πω εγώ: με την απλή και άδολη αναλογική, διότι πήρε πάνω από 50%. Αυτό είναι το εκλογικό σύστημα. Κι εσείς πού στρέφετε το βλέμμα σας;

Εν πάση περιπτώσει, να μη μας λέτε ότι είναι η ανωριμότητα της ελληνικής κοινωνίας που δεν επιτρέπει την υιοθέτηση τέτοιων συστημάτων. Είναι η ανωριμότητα του πολιτικού συστήματος όπως κυβερνήθηκε για εβδομήντα χρόνια, για δεκαετίες ολόκληρες, κυρίως από το κόμμα σας.

Γιατί το ΠΑΣΟΚ πήρε πρωτοβουλίες, έκανε βήματα, όχι ολοκληρωμένα. Θα σας πω γιατί δεν ήταν ολοκληρωμένα, κύριε Πρόεδρε και θα το εξηγήσω. Σωστά ο κ. Μπιάγκης πριν ανέφερε ότι πράγματι το ΠΑΣΟΚ πήρε πρωτοβουλίες για την τοπική αυτοδιοίκηση, έδωσε έναν αέρα, έδωσε κάποιες αρμοδιότητες.

Όμως, κύριε Πρόεδρε, τι ξέχασε; Ξέχασε το θέμα της δημοκρατίας. Το αντιμετώπισε ως δευτερεύον –το είπα και στις επιτροπές- και ως παρεμπίπτον ζήτημα, με αποτέλεσμα στις εκλογές της Αθήνας Σακελλαρίδης - Καμίνης αντίπαλοι, με ίδια σχεδόν ποσοστά, με διαφορά χίλιες πεντακόσιες ψήφους, να πάρουν τον ίδιο αριθμό δημοτικών συμβούλων και την επόμενη Κυριακή ο σχεδόν ισοψηφών υποψήφιος δήμαρχος κ. Καμίνης –δεν το λέω προς ψόγο, λέω για την αδυναμία της δημοκρατίας- όταν εξελέγη δήμαρχος, πήρε το 60% των δημοτικών συμβούλων, με χίλιες ψήφους διαφορά από την πρώτη Κυριακή. Αυτή είναι η παθογένεια.

Και πρέπει να ξέρετε κάτι και να τονίζεται, όπως το τονίζουν και οι επιστήμονες. Επειδή πλέον είμαστε μια χώρα που τουλάχιστον έχουμε υψηλό κεκτημένο επιστημονικής γνώσης, ας ακούσουμε τους επιστήμονες και τους πανεπιστημιακούς που μας το τονίζουν και μας τείνουν συνέχεια το δάχτυλο στο εξής: Μην ξεχνάτε το θέμα της δημοκρατίας στους Οργανισμούς Τοπικής Αυτοδιοίκησης. Αν δεν υπάρχει δημοκρατική και πολιτική νομιμοποίηση, όποιο εκλογικό σύστημα και αν βρείτε που να βοηθάτε κάποιον, με κάποιο ποσοστό να γίνει δήμαρχος, δεν θα έχει αποτελεσματικότητα, δεν θα έχει νομιμοποιημένα αποτελέσματα!

Αυτό είναι αποδεδειγμένο! Το λένε οι πάντες. Το 2016 η ελληνική Βουλή διοργάνωσε μία ημερίδα και ήρθε η αφρόκρεμα της πολιτικής και διοικητικής επιστήμης στη χώρα μας και έβγαλε ένα βιβλίο, το οποίο έχω εδώ μπροστά μου, για το διοικητικό σύστημα γενικότερα. Το μισό αναφέρεται στην τοπική αυτοδιοίκηση.

Το θέμα της δημοκρατίας είναι κορυφαίο, πρωτεύον. Δεν μπορείτε να το τσαλαπατάτε υπό το πρόσχημα δήθεν της ακυβερνησίας ή δήθεν της ανωριμότητας του ελληνικού λαού το 2021, όταν οι κοινωνίες στην Ευρώπη τρέχουν με ιλιγγιώδη ταχύτητα κι εμείς συνεχίζουμε να πηγαίνουμε με τον αραμπά. Γιατί με τέτοιες νομοθετικές επιλογές κρατάτε δεσμευμένη την ελληνική κοινωνία, να είναι υποχρεωμένη να έχει το κάρο μπροστά από το άλογο και αν δεν το έχει, απλώς σέρνει τον αραμπά.

Τρίτον, κύριε Πρόεδρε, καλέσαμε τους φορείς στις επιτροπές. Ρωτάω τον κύριο Υπουργό ή τους κύριους Υπουργούς: Τους ακούσατε;

Εάν δεν τους ακούσατε, θα σας θυμίσω κάτι, κύριε Βορίδη, που είμαστε νομικοί από τα λόγια του Επίκτητου: «Ο άνθρωπος έχει δύο αυτιά και ένα στόμα, να ακούει δυο φορές και να μιλάει μία».

Ακούστε, λοιπόν, τι σας είπαν οι φορείς, πολύ χαρακτηριστικά παραδείγματα δύο, τριών, όχι παραπάνω, γιατί δεν έχω χρόνο: Τι σας είπαν; Μην τολμήσετε να πειράξετε την ξεχωριστή κάλπη, γιατί αυτή ανέδειξε, απελευθέρωσε δυνάμεις για πρώτη φορά στην ιστορία του θεσμού, όχι μόνο νέων ανθρώπων που ήταν στον καναπέ και στην καρέκλα και ήταν αδιάφοροι για τα πράγματά τους, αλλά και νέους στην ηλικία σε ποσοστό 81% και ενεργοποίησαν και κινητοποίησαν και πυροδότησαν το μεγάλο αυτό κίνημα των κοινοτήτων, το οποίο τι θέλετε να κάνετε σήμερα; Να το ενταφιάσετε. Για ποιον λόγο; Για να είναι –λέει- στο άρμα του επιτυχόντος δημάρχου. Μα, σε τι εμποδίζει η ξεχωριστή κάλπη;

Εδώ ανοίξτε μία παρένθεση: Μην ακούω το αφήγημά σας, κύριε Βορίδη, τώρα, νομικοί είμαστε. Δεν έχει νομική προσωπικότητα η κοινότητα ούτε εκτελεστικές αρμοδιότητες. Πάψτε να λέτε ότι είναι γ΄ βαθμός αυτοδιοίκησης! Κλείνει η παρένθεση. Να μιλάμε νομικά και να είμαστε και σοβαροί!

Αυτές, λοιπόν, τις δυνάμεις σήμερα σας λέει το δίκτυο με την έρευνα που έκανε -και μας έστειλε το υπόμνημα στη Βουλή- μην τις στέλνετε πάλι πίσω στους καναπέδες και στις καρέκλες, αυτό τον κόσμο, αυτή τη δύναμη των κοινοτήτων που μέσα από τη διαδικασία του εθελοντισμού έκανε θαύματα σε δύσκολες ώρες για τη χώρα. Και επιμένετε να το κάνετε! Δεν ήρθε ένας εκπρόσωπος συνδέσμου κοινοτήτων να μην πυροβόλησε το νομοσχέδιό σας, τουλάχιστον στον τομέα που αφορά στις κοινότητες, στην ξεχωριστή κάλπη και στην εκλογή των κοινοτικών συμβουλίων.

Και ένα ερώτημα θέλω να απαντηθεί από τον κ. Βορίδη.

**ΠΡΟΕΔΡΕΥΩΝ (Απόστολος Αβδελάς):** Και με αυτό κλείστε, κύριε Λάππα!

**ΣΠΥΡΙΔΩΝΑΣ ΛΑΠΠΑΣ:** Ναι, κύριε Πρόεδρε.

Γιατί το κάνετε, κύριε Υπουργέ, αφού δεν επηρεάζει σε κανέναν βαθμό και με κανέναν τρόπο την πλειοψηφία του δημοτικού συμβουλίου ή τις αποφάσεις του δημάρχου το γεγονός της ξεχωριστής κάλπης και το γεγονός των κοινοτικών συμβουλίων; Είναι ένα άλλο θέμα, αφορά στον δικό τους τόπο, δεν επηρεάζει καθόλου, δεν επηρεάζει. Ούτε επηρεάζει ούτε δυσκολεύει ούτε βοηθάει, με κανέναν τρόπο δεν συνδέεται. Γιατί το κάνετε; Το κάνετε γιατί είναι η αντίληψή σας εναντίον της συμμετοχικότητας, της αλληλεγγύης, της λειτουργικότητας των κοινοτήτων και γενικότερα εναντίον σε ό,τι αναδεικνύει δημοκρατικά νέες δυνάμεις και νέους ανθρώπους κυρίως. Αυτό φοβάστε, τη συμμετοχικότητα, τη συλλογικότητα και τη δημοκρατική δύναμη.

Και κλείνω, κύριε Πρόεδρε, με μία παραίνεση: Το νομοσχέδιο -θα έλεγα- σε φιλοσοφικό επίπεδο ξέρετε τι κάνει, κύριε Πρόεδρε; Έτσι, να πάω λίγο πίσω, στα παλιά χρόνια. Λέει στους δημάρχους «εγώ δεν θέλω να σας μάθω να ψαρεύετε, θέλω να σας δώσω ψάρια». Όμως, πάλι οι στωικοί –θα αναφερθώ στην αρχαία εποχή- έλεγαν «μην δίνετε στους ανθρώπους ψάρια, μάθετέ τους να ψαρεύουν!». Αυτό δεν κάνετε και δεν περιμένατε καν λίγο χρονικό διάστημα για να δείτε πώς τέλος πάντων θα λειτουργήσουν τα περιφερειακά και δημοτικά συμβούλια, με ποιον τρόπο.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Λάππα. Να είστε καλά!

**ΣΠΥΡΙΔΩΝΑΣ ΛΑΠΠΑΣ:** Τελείωσα, κύριε Πρόεδρε.

Και στον κ. Βορίδη κλείνω με μία λέξη: Κύριε Υπουργέ, κύριε συνάδελφε νομικέ, κύριε συνάδελφε Βουλευτή, τα δημοτικά και περιφερειακά συμβούλια θα έπρεπε να μάθουν να διασκέπτονται, όπως το Σώμα των Ενόρκων. Είναι υποχρεωμένοι να βγάλουν απόφαση. Έτσι είναι αυτό. Όταν, όμως, το συκοφαντείτε, το υβρίζετε, το απαξιώνετε, ε, τι περιμένατε; Και έρχεστε και έναν μήνα μετά τις εκλογές να το απονομιμοποιήσετε τελείως με τις παρεμβάσεις σας. Είναι κρίμα!

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Ο κ. Σωκράτης Βαρδάκης από τον ΣΥΡΙΖΑ έχει τον λόγο.

**ΣΩΚΡΑΤΗΣ ΒΑΡΔΑΚΗΣ:** Ευχαριστώ, κύριε Πρόεδρε.

Αγωνιστικούς χαιρετισμούς από την Κρήτη, κύριε Πρόεδρε, εν όψει και του εργασιακού νομοσχεδίου!

Κυρίες και κύριοι συνάδελφοι, είμαστε σήμερα εδώ μάρτυρες μιας ακόμα προσπάθειας της Κυβέρνησης να περιστείλει δημοκρατικά δικαιώματα και να κρατήσει τις όποιες αποφάσεις για τις τοπικές κοινωνίες αποκλειστικά στα χέρια λίγων. Το πως ερμηνεύεται η ψήφος των δημοτών δείχνει και το επίπεδο δημοκρατίας ενός τόπου.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Το νομοσχέδιο του Υπουργείου Εσωτερικών με τίτλο «Εκλογή Δημοτικών και Περιφερειακών Αρχών» είναι μια ανάγλυφη αποτύπωση όλων εκείνων που πρεσβεύει και ασπάζεται η Κυβέρνηση, η Νέα Δημοκρατία του κ. Μητσοτάκη.

Η Ελλάδα, κύριε Πρόεδρε, έχει την κουλτούρα, την ιστορική εμπειρία, τη γνώση της πολιτικής συνεργασίας ιδίως σε θέματα τοπικής αυτοδιοίκησης, όπου φεύγουμε από τους στενούς όρους του κομματισμού και προσανατολιζόμαστε στα αιτήματα και τις ανάγκες της κοινότητας και του φυσικού και τεχνικού χώρου στον οποίο διαβιούν και δραστηριοποιούνται οι δημότες.

Ως εκ τούτου, το πρόβλημα της κυβερνησιμότητας, κύριε Πρόεδρε, το οποίο σύμφωνα με την Κυβέρνηση είναι το διακύβευμα του νομοσχεδίου, δεν υφίσταται.

Η κατάργηση της απλής αναλογικής, που είναι πιστή αποτύπωση της λαϊκής βούλησης, η επαναφορά της πενταετούς θητείας, το όριο του 3% για είσοδο αυτοδιοικητικών παρατάξεων στα δημοτικά και περιφερειακά συμβούλια, η μείωση του αριθμού των δημοτικών συμβούλων, η ανάδειξη περιφερειάρχη και δημάρχου με 43% από τον πρώτο γύρο και η πριμοδότηση με το 60% των εδρών του συμβουλίου των αυτοδιοικητικών παρατάξεων, από τις οποίες θα αναδειχθούν περιφερειάρχες και δήμαρχοι, αλλά και η κατάργηση της κάλπης για τις δημοτικές κοινότητες -το είπε πολύ εύγλωττα ο Σπύρος Λάππας, «τι φοβάστε, κύριε Υπουργέ, από τα τοπικά συμβούλια;»- από τις οποίες αναδείχθηκαν τα τοπικά συμβούλια με μεταφορά αρμοδιοτήτων αποδεικνύουν, κύριε Υπουργέ, ότι πραγματικά βρίσκεστε σε λάθος κατεύθυνση.

Επομένως, από τη διάχυση των αποφάσεων προς τα κάτω και την αποκέντρωση οπισθοχωρούμε στην υπερσυγκέντρωση εξουσιών σε έναν άνθρωπο και στην ομάδα του κατά τα πρότυπα του επιτελικού σας κράτους.

Αν η λαϊκή βούληση, κύριε Υπουργέ, δεν αποτυπώνεται στη σύνθεση των συμβουλίων της τοπικής αυτοδιοίκησης, τότε μπορούμε να μιλούμε για κακοποίησή της, διότι στις τοπικές κοινωνίες το δέον είναι να ακούγονται όλες οι φωνές, να υπάρχει σύνθεση, συνεργασία.

Διατάξεις της προηγούμενης κυβέρνησης με στόχο την εμβάθυνση της δημοκρατίας, την αποκέντρωση των αρμοδιοτήτων, αλλά και ενός συστήματος αυτοελέγχου των αποφάσεων της τοπικής αυτοδιοίκησης μέσα από την κουλτούρα της συνεργασίας είναι μακριά από τη λογική και τις στοχεύσεις της σημερινής Κυβέρνησης.

Στην παρούσα στιγμή θα έπρεπε να συζητάμε για το πώς θα πηγαίναμε ένα βήμα παρακάτω, ένα βήμα μπροστά, μετά τις καινοτόμες διατάξεις του «ΚΛΕΙΣΘΕΝΗ Ι», που είχε στο επίκεντρό του την αποτύπωση της λαϊκής βούλησης, τη συνεργασία, τη διαφάνεια, την αποκέντρωση.

Δυστυχώς, εσείς επιλέγετε την επιστροφή σε ένα παρελθόν που δημιούργησε ελλειμματικούς δήμους, απόρροια αδιαφανών διαδικασιών, άνισης μεταχείρισης ως προς τη μεταφορά πόρων και σε κάποιες περιπτώσεις, παντελή αγνόηση των πραγματικών προβλημάτων των τοπικών κοινοτήτων.

Συζητάμε σήμερα για θέματα άκαιρα, όταν δεν έχουμε συζητήσει εκτενώς και ενδελεχώς με την τοπική αυτοδιοίκηση για την αναδιάταξη των αρμοδιοτήτων της που έχει εξαγγελθεί για τον τρόπο διαχείρισης και εκτέλεσης έργων στους χώρους ευθύνης της που συνδέονται με το Εθνικό Σχέδιο Ανάκαμψης.

Κυρίες και κύριοι συνάδελφοι, το διακύβευμα δεν ήταν ποτέ η κυβερνησιμότητα για το παρόν νομοσχέδιο, αλλά ο περιορισμός της δημοκρατίας και η συγκέντρωση εξουσιών και η διαχείριση πόρων στα χέρια λίγων, χωρίς εμπόδια.

Με το νομοσχέδιό σας –και κλείνω με αυτό, κύριε Πρόεδρε- κύριε Βορίδη, δυστυχώς, επαναφέρετε την ανομία, τη διαφθορά και τη διαπλοκή στην τοπική και περιφερειακή αυτοδιοίκηση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε συνάδελφε.

Ο κ. Αθανάσιος Δαβάκης από τη Νέα Δημοκρατία έχει τον λόγο.

**ΑΘΑΝΑΣΙΟΣ ΔΑΒΑΚΗΣ:** Ευχαριστώ πολύ, κύριε Πρόεδρε.

Κύριε Πρόεδρε, κυρίες και κύριοι συνάδελφοι, το νομοσχέδιο που συζητούμε εδώ και δύο μέρες επαναφέρει -κατά την άποψή μου- την ομαλότητα στη διακυβέρνηση και τη λειτουργία των Οργανισμών Τοπικής Αυτοδιοίκησης.

Οι κατηγορίες τις οποίες ακούμε από χθες από την Αξιωματική -και όχι μόνο- Αντιπολίτευση ότι αυτό το νομοσχέδιο περιορίζει τη δυνατότητα των πολιτικών ομάδων που μειοψηφούν να συμμετέχουν στη διαμόρφωση των τοπικών αποφάσεων με το να καταργούνται με αυτό τον τρόπο οι πολιτικές συνθέσεις και περιορίζοντας την αντιπροσωπευτικότητα των πολιτικών στο τοπικό επίπεδο, θεωρώ ότι απέχουν πολύ.

Διότι αυτή η επιχειρηματολογία βασίζεται στην αντίληψη, στο δόγμα θα έλεγα, ότι η σύνθεση μεταξύ των απόψεων της πλειοψηφίας και της μειοψηφίας δεν μπορεί να επιτευχθεί μόνο μέσω του απλού διαλόγου και της ανταλλαγής σοβαρών, πειστικών επιχειρημάτων και πολιτικών, αλλά ότι προϋποθέτει η μειοψηφία να έχει και τη δυνατότητα να ασκεί βέτο στις αποφάσεις της πλειοψηφίας, να εκβιάζει με άλλα λόγια συγκεκριμένα πράγματα και συγκεκριμένες τακτικές.

Με άλλα λόγια, δηλαδή, η Αντιπολίτευση μας λέει ότι η δύναμη των επιχειρημάτων στο τραπέζι του δημοτικού συμβουλίου δεν αρκεί, αλλά πρέπει να ενισχύσουμε τη μειοψηφία και με τη δυνατότητα να εμποδίζει τη λήψη αποφάσεων όπου και όποτε επιθυμεί, κάτι που κατά κόρον έγινε το τελευταίο διάστημα με τον νόμο που είχε ψηφιστεί και κάτι για το οποίο πικρή πείρα έχουν τα στελέχη της αυτοδιοίκησης, ανεξαρτήτως παρατάξεων, που τόσο καιρό μιλάμε μαζί τους και βλέπαμε πώς διαχειρίστηκαν και πώς λειτούργησαν με τον υπό ακύρωση νόμο, μετά τον νόμο που θα ψηφιστεί από την Κυβέρνηση της Νέας Δημοκρατίας.

Ποιο είναι, λοιπόν, το πραγματικό αποτέλεσμα αυτής της λογικής; Διευκολύνονται πράγματι, αγαπητοί συνάδελφοι, οι συνθέσεις και η διαμόρφωση των επιδιωκόμενων, θα έλεγα, στην τοπική αυτοδιοίκηση πολιτικών συμμαχιών ή μήπως στην πραγματικότητα ενισχύονται οι συναλλαγές και προεκλογικά και μετεκλογικά και οδηγείται η τοπική αυτοδιοίκηση σε παράλυση και αδυναμία να λάβει αποφάσεις;

Η εμπειρία από την εφαρμογή της απλής αναλογικής που η Κυβέρνηση ΣΥΡΙΖΑ-ΑΝΕΛ εισήγαγε στην τοπική αυτοδιοίκηση μας δείχνει ότι αυτό που τελικά επιτεύχθηκε στην πραγματικότητα δεν ήταν η σύνθεση απόψεων, αλλά -ως αποτέλεσμα το λέω- η ακυβερνησία και η συναλλαγή με ό,τι αυτό μπορεί να επιφέρει στη λειτουργικότητα, αλλά κυρίως στην αποτελεσματικότητα της επίλυσης των τοπικών υποθέσεων και των δημοτικών αρχόντων.

Γι’ αυτό, λοιπόν, και σήμερα η Κυβέρνηση, τηρώντας συγκεκριμένη δέσμευση του Κυριάκου Μητσοτάκη, εισηγείται αυτό το νομοσχέδιο, ένα νομοσχέδιο που εισάγει σημαντικές τροποποιήσεις στον τρόπο που οι περιφέρειες και οι δήμοι λειτουργούν, όπως είναι ο πενταετής κύκλος, η πενταετής θητεία. Έτσι, θεσπίζεται ένας σταθερός πολιτικός χρόνος που αποσυνδέει την τοπική αυτοδιοίκηση από τις ευρωεκλογές, ενισχύοντας με αυτόν τον τρόπο τον τοπικό χαρακτήρα της σχετικής εκλογικής διαδικασίας.

Επίσης, το όριο εκλογής να ορίζεται από τον πρώτο γύρο, όπως ελέχθη πολλές φορές σε αυτό το νομοσχέδιο, στο 43% συν μία ψήφο και να τίθεται και όριο εκλογής δημοτικού συμβούλου στο 3%. Εξασφαλίζεται -και αυτό είναι ίσως το σημαντικότερο- η εκλογή των τριών πέμπτων των μελών του συμβουλίου από τον νικητή συνδυασμό, από τον συνδυασμό του νικητή των εκλογών.

Εκτός από τη βασική φιλοσοφία αυτού του νομοσχεδίου και τις σημαντικές παρεμβάσεις που εισάγονται με αυτό, θέλω να αναφερθώ και σε ορισμένες συγκεκριμένες πτυχές του με βάση κάποια σημεία που ανέκυψαν από συζητήσεις που έχω κάνει με αυτοδιοικητικά στελέχη του τόπου μου, της Λακωνίας.

Κατ’ αρχάς πιστεύω ότι η προτεινόμενη στο άρθρο 3 μείωση από είκοσι επτά σε είκοσι πέντε του αριθμού των δημοτικών συμβούλων των δήμων μεταξύ δέκα και τριάντα χιλιάδων κατοίκων δεν προσφέρει -έχει ακουστεί από πολλούς συναδέλφους, κύριε Υπουργέ- σημαντικά πλεονεκτήματα, ενώ περιπλέκει τη διαδικασία διαμόρφωσης και στελέχωσης των επιτροπών. Συνεπώς, θα πρότεινα ο αριθμός των δημοτικών συμβούλων στο συγκεκριμένο πληθυσμιακό επίπεδο, μεταξύ δέκα και τριάντα χιλιάδων κατοίκων, να επανέλθει στους είκοσι επτά.

Επίσης, κυρίως για τις μικρότερες κοινότητες της περιφέρειάς μας, της ελληνικής περιφέρειας, η ξεχωριστή εκλογή προέδρου της δημοτικής κοινότητας, όπως προβλέπεται στα άρθρα 20, 22, περιπλέκει αρκετά τα πράγματα, ειδικά σε σχέση με το προηγούμενο σύστημα, σύμφωνα με το οποίο πρόεδρος δημοτικής κοινότητας εκλέγεται ο υποψήφιος με τους περισσότερους σταυρούς προτίμησης. Θα πρότεινα να επανεξετασθεί, διότι είναι σημαντικό όσον αφορά στην αποτελεσματικότητα, θα έλεγα, της εκλογής, αλλά και στην αντιπροσωπευτικότητα.

Κλείνοντας, πιστεύω ότι το νομοσχέδιο που κρατούμε στα χέρια μας είναι μια αναγκαία και επωφελής για την τοπική αυτοδιοίκηση παρέμβαση. Κρίσιμα σημεία και προβλήματα που ανέκυψαν από την εφαρμογή της απλής αναλογικής θεραπεύονται και πιστεύω ότι είναι προς τη σωστή κατεύθυνση, προκειμένου να λειτουργήσει ο θεσμός της τοπικής αυτοδιοίκησης κατά τον τρόπο που πρέπει να λειτουργεί προς το συμφέρον της τοπικής κοινωνίας και των τοπικών υποθέσεων.

Και λέγοντας, κύριε Υπουργέ, «τοπικών υποθέσεων», θέλω να πω ότι πρέπει να επανεξεταστεί η συνταγματική αυτή έννοια της «τοπικής υπόθεσης», μετά την αναγραφή της, θα έλεγα, στο Σύνταγμα του 1975, αλλά και των Συνταγμάτων προ του 1975, καθώς επίσης να επανεξεταστεί εκ μέρους σας με συγκεκριμένη νομοθετική παρέμβαση -θεωρώ ότι αυτό είναι αναγκαίο- η έννοια της διοικητικής αρχής που λέγεται «αποκεντρωμένη διοίκηση».

Πιστεύω ότι οι αποκεντρωμένες διοικήσεις πρέπει ή να απλουστευθούν ή να διασυνδεθούν με λειτουργικότητα με την περιφερειακή μονάδα ή εν πάση περιπτώσει δεν μπορεί η περιφερειακή διοίκηση να αναφέρεται σε πέντε, έξι υπουργεία με ό,τι αυτό σημαίνει για την αποτελεσματικότητά της και τη λειτουργικότητά της.

Είναι κάτι που ήρθε η ώρα να δείτε τόσο για την έννοια της τοπικής υπόθεσης, όσο και για την έννοια της αποκεντρωμένης διοίκησης, προκειμένου να γίνουν πιο απλά τα πράγματα και γι’ αυτό τον λόγο και πιο αποτελεσματικά.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εμείς ευχαριστούμε, κύριε Δαβάκη.

Και τώρα τον λόγο έχει ο κ. Αλέξανδρος Τριανταφυλλίδης.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, μιλώντας για την αυτοδιοίκηση, μιλάμε για την άμεση δημοκρατία, μιλάμε για τη φωνή των πολιτών. Η φωνή των πολιτών, αποτιμώντας αυτό που ζει και βιώνει, σημειώνει τα εξής: Πουλούσαν πατριωτισμό και τώρα νοικιάζουν την Ακρόπολη. Πουλούσαν οικονομία και καλά πληρωμένες νέες θέσεις εργασίας και τώρα θα πληρώνουν με ρεπό. Πουλούσαν ανάπτυξη και τώρα έφεραν τον «μπάφο». Πουλούσαν τάξη και ασφάλεια, τώρα ανομία και συμβόλαια θανάτου κάθε μέρα σε όλη τη χώρα. Πουλούσαν παιδεία και τώρα κόβουν τη νέα γενιά από τα πανεπιστήμια για να τη στείλουν στα κολέγια. Την προηγούμενη εβδομάδα στη Βουλή πουλούσαν ισοτιμία της ψήφου των ομογενών. Την προηγούμενη μόλις εβδομάδα όλες οι ψήφοι ήταν ίσες, αλλά την παρούσα εβδομάδα μερικές ψήφοι, το 43% των ψήφων, είναι πιο ίσες από τις άλλες.

Θα ζητήσετε μία συγγνώμη μέσα στην ιερή Αίθουσα του Κοινοβουλίου, κύριε Βορίδη, από τους πολίτες και τους πολιτικούς που υβρίσατε, λοιδορήσατε, στοχοποιήσατε; Δεν τη ζητώ, γιατί από εσάς ούτε η συγγνώμη σας δεν γίνεται πιστευτή. Εκλεχθήκατε με απάτη, κυβερνάτε με απάτη, επικοινωνείτε με απάτη.

Κύριοι της Κυβέρνησης Μητσοτάκη, είστε η επιτομή της πολιτικής απάτης. «Αρχιερέας» της τραγωδίας που ζουν οι Έλληνες πολίτες ο πρώτος τη τάξει Υπουργός, ο κ. Βορίδης, ο οποίος ωσάν να βρίσκεται σε πταισματοδικείο τη μία εβδομάδα αγορεύει ως πολιτική αγωγή και την επόμενη εβδομάδα ως υπεράσπιση στο ίδιο δικαστήριο για την ίδια υπόθεση. Αυτή είναι η δουλειά του σοφιστή, να υποστηρίζει τη νομιμοφάνεια και την ισοτιμία της ψήφου εξωτερικού, όταν θα πρέπει να μετρά η ψήφος των ομογενών και της άρνησης της ισοτιμίας της ψήφου εσωτερικού, όταν μιλάμε για δημοτικές και αργότερα για εθνικές εκλογές. Η αβάσταχτη ελαφρότητα του «μητσοτακισμού»!

Με ενισχυμένη και όχι με απλή αναλογική χρεωκοπήσατε τη χώρα. Με ενισχυμένη και όχι με απλή αναλογική βάλατε τη χώρα στον μνημονιακό κανιβαλισμό. Με ενισχυμένη και όχι απλή αναλογική άνθισε η μίζα, η ρεμούλα, η αρπαχτή και η διαφθορά στην τοπική αυτοδιοίκηση. Και αυτό όχι γιατί το λέει ο Βουλευτής του ΣΥΡΙΖΑ, αλλά γιατί έτσι αναδεικνύει ο Συνήγορος του Πολίτη κάθε έτος στις εκθέσεις του.

Με ενισχυμένη αναλογική φούντωσε το σκάνδαλο της «SIEMENS» και η δικαιοσύνη επιβεβαίωσε και καθαρόγραψε το πανηγύρι της μίζας και των εισροών στα ταμεία των δύο πρώην μεγάλων κομμάτων, με πολιτικές ευθύνες, ποινικές ευθύνες, χωρίς ονοματεπώνυμο. Θυμάμαι τον «ΚΑΠΟΔΙΣΤΡΙΑ», τον «ΚΑΛΛΙΚΡΑΤΗ», τον «ΚΛΕΙΣΘΕΝΗ», μεταρρυθμίσεις με διαφορετικά πρόσημα. Εν προκειμένω μιλάμε για μορφή –αν μιλάμε για μορφή- που σηματοδοτεί το εγχείρημα Μητσοτάκη-Βορίδη. Δεν μιλάμε ούτε για κλέος –δόξα- ούτε για κάλλος –ομορφιά- ούτε για σθένος. Μιλάμε αποκλειστικά για τον «Κουασιμόδο». «Αντιμεταρρύθμιση του Κουασιμόδου» χαρακτηρίζεται επάξια το εγχείρημά σας. Μιλάμε για κακοποίηση και αποκαθήλωση της έννοιας της επικουρικότητας, της αντιπροσωπευτικότητας, της αρχή της εγγύτητας προς τους πολίτες, της πιο αμεσοδημοκρατικής νομιμοποίησης.

Είμαστε όντως δύο διαφορετικοί κόσμοι. Εκπροσωπούμε την κοινωνία των πολιτών. Εκπροσωπείτε την κοινωνία των κολλητών. Κοινός παρονομαστής και αποκλειστικός στόχος είναι η λατρεία της καρέκλας εξουσίας, η νομή, διανομή, κατανομή και αρπαγή κρατικής, περιφερειακής και τοπικής εξουσίας.

Το κόμμα μοιράζει κρατικό οξυγόνο, τρεις μήνες τον χρόνο, στα μέλη του μόνο, έλεγε. Απευθείας αναθέσεις, ρεμούλες, διαφθορά, διαπλοκή σε τοπικό, περιφερειακό και πανελλαδικό δίκτυο. Όλα στη θέση τους, οργανωμένα και πάνω από όλα ελεγχόμενα. Είναι η κυβέρνηση «με σήμα το κουταλοπήρουνο», όπως λέει ο Μιθριδάτης. Απόδειξη; Η πρώτη κατοικία εν κινδύνω. Σε πλήρη ισχύ από χθες ο νέος πτωχευτικός. Εν μέσω πανδημίας, η Κυβέρνηση Μητσοτάκη παραδίδει επιχειρήσεις και νοικοκυριά στους δανειστές τους, το σύνολο της περιουσίας τους ρευστοποιείται χωρίς την εξαίρεση της κύριας κατοικίας. Η βίαιη αναδιάρθρωση σε βάρος μικρομεσαίων εργαζομένων είναι σε πλήρη εξέλιξη.

Με ποιο ηθικό ανάστημα οι πολλαπλώς ευεργετηθείσες από τον κρατικό κορβανά μέσω της ανακεφαλαιοποίησης –και, άρα, τους φορολογούμενους πολίτες- διοικήσεις των τραπεζών θα πτωχεύσουν μικρομεσαίες επιχειρήσεις και φυσικά πρόσωπα, ενώ δεν θα αγγίξουν τον μεγάλο μπαταχτσή που έχει ονοματεπώνυμο «Κυριάκος Μητσοτάκης» και «Νέα Δημοκρατία», το κόμμα που είναι βυθισμένο στα χρέη, που χρωστάτε και που επιμένετε να μην πληρώνετε στο σύνολο των τραπεζών;

Από τους ισολογισμούς σας, το 2015 χρωστούσατε 210 εκατομμύρια ευρώ, το 2016 238 εκατομμύρια ευρώ, το 2017 στη συνέχεια 290 εκατομμύρια ευρώ, το 2019 320 εκατομμύρια ευρώ και φτάσατε φέτος να χρωστάτε 342 εκατομμύρια ευρώ. Από το 2015 μέχρι το 2020 προστέθηκαν 138 εκατομμύρια ευρώ επιπλέον! Μήπως θα κατασχεθούν τα σπίτια των πρώην Αρχηγών της Νέας Δημοκρατίας ή των ταμιών της Νέας Δημοκρατίας;

Με βάση τον πτωχευτικό της Νέας Δημοκρατίας, οι επιχειρήσεις χρωστούν και πτωχεύουν. Οι πολίτες χρωστούν και πτωχεύουν. Η Νέα Δημοκρατία χρωστά, δεν πληρώνει και δεν πρέπει να πτωχεύσει. Οι διοικήσεις των τραπεζών που λειτουργούν –το βλέπουμε- αποκλειστικά με ιδιωτικοοικονομικά κριτήρια θα καταθέσουν αίτηση πτώχευσης της Νέας Δημοκρατίας; Τι δεν καταλαβαίνετε; Το «νόμος και τάξη» δραπέτευσε.

Για την αύξηση της σκληρής εγκληματικότητας δεν ευθύνονται τόσο οι ποινές, όσο η βεβαιότητα των εγκληματιών ότι δεν πρόκειται να συλληφθούν, είπε Βουλευτής της Νέας Δημοκρατίας. Υπάρχει κλίμα ανομίας, εκτροχιασμού της εγκληματικότητας, κλίμα ανασφάλειας και απώλειας ελέγχου από το Υπουργείο Προστασίας του Πολίτη.

Πού είναι ο νόμος και η τάξη που υποσχεθήκατε, κύριε Μητσοτάκη; Πού είναι που θα κοιμόμασταν με ανοιχτά παράθυρα και ανοιχτές τις πόρτες, κύριε Μητσοτάκη;

Ωστόσο, όπως αξιολογούν οι αξιόπιστες δημοσκοπήσεις, μέσα στους πέντε καλύτερους Υπουργούς της Κυβέρνησης είναι ο κ. Χρυσοχοΐδης. Αυτές ξέρουν. Εσείς, Έλληνες πολίτες, δεν χρειάζεται να ξέρετε. Ξέρουν οι δημοσκοπήσεις για σας. Είναι στους πέντε καλύτερους Υπουργούς!

Έχετε μία δυσανεξία στη δημοκρατία. Έχετε αλλεργία στη διαβούλευση, στην επίπονη ανταλλαγή προτάσεων, επιχειρημάτων, στη βάσανο, στο αμόνι του διαλόγου, στη θέση, στην αντίθεση, στη σύνθεση. Ρέπετε στην επιβολή, στον αυταρχισμό, στην ενός ανδρός αρχή.

Πώς το είπατε, κύριε Βορίδη, εκείνο με το ξύλο; «Η επιβολή του νόμου εμπεριέχει και στοιχεία αναγκαστικότητας» λέτε. Το ξύλο είναι στοιχείο αναγκαστικότητας.

Σ’ αυτό το πλαίσιο ποδηγετείτε και καθυποτάσσετε τον θεσμό της αυτοδιοίκησης. Μειώνετε τον αριθμό των συμβούλων σε όλες τις περιφέρειες και τους μεγάλους δήμους, αλλά και στην πλειοψηφία των κοινοτήτων, 20% ανά μέσο όρο, αναδεικνύοντας την ολιγαρχική αντίληψη της Δεξιάς για τη δημοκρατία.

**ΠΡΟΕΔΡΕΥΩΝ (Χαράλαμπος Αθανασίου):** Εντάξει, κύριε συνάδελφε. Ολοκληρώστε, σας παρακαλώ.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κύριε Πρόεδρε, ολοκληρώνω.

Όσο λιγότεροι ασχολούνται με τα κοινά, τόσο το καλύτερο για τη Νέα Δημοκρατία. Αντίθετα, αυξάνει τον πιθανό αριθμό των υποψηφιοτήτων στο 150% των εδρών ανά ΟΤΑ, προκειμένου να αποκλειστούν συνδυασμοί από τις εκλογές.

Είναι προφανές ότι με το προτεινόμενο νομοσχέδιο επιδιώκετε την εγκαθίδρυση και παγίωση ενός αυταρχικού αδιαφανούς συστήματος διακυβέρνησης ελεγχόμενο από τη συντηρητική παράταξη. Στόχος είναι ο αποκλεισμός των προοδευτικών δυνάμεων και, όπως είπε ο κ. Βορίδης, η λήψη θεσμικών μέτρων έτσι ώστε να μην κυβερνήσει ποτέ πια η Αριστερά. Έτσι γίνονται οι δουλειές μέχρι να έρθουν αυτοί οι περίεργοι του ΣΥΡΙΖΑ. Και όλοι αυτοί, το αθηναϊκό, πολιτικό, οικονομικό, μιντιακό πριγκιπάτο θα φροντίσουν, ελληνικέ λαέ, να μην ξανάρθουν οι «περίεργοι» του ΣΥΡΙΖΑ.

Στο τέλος, όμως, της ημέρας εσύ αποφασίζεις, ο κυρίαρχος λαός. Τώρα καταλαβαίνεις, κυρίαρχε λαέ, γιατί σου πιπίλιζαν τα αυτιά «Φύγε, Τσίπρα, φύγε ΣΥΡΙΖΑ».

Σας ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε Τριανταφυλλίδη.

Ο κ. Μπούμπας Κωνσταντίνος από την Ελληνική Λύση έχει τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ πολύ, κύριε Πρόεδρε.

Καλησπέρα σε όλους.

Κυρίες και κύριοι συνάδελφοι, ο « ΚΛΕΙΣΘΕΝΗΣ» σήμερα θα κλαίει. Θα κλαίει αυτό το μεγάλο όνομα που συνδέει πραγματικά το όνομά του με την αυτοδιοίκηση, η οποία βέβαια δεν είναι αυτοδιοίκηση, αλλά ετεροδιοίκηση όλες αυτές τις δεκαετίες. Είναι η πεπατημένη των κυβερνήσεων περί της ετεροδιοίκησης-αυτοδιοίκησης.

Πριν πάω, όμως, εκεί, δράττομαι της ευκαιρίας να μιλήσω για την πρώτη κατοικία. Θα θυμίσω για μία ακόμα φορά κάτι, γιατί μας θλίβει όλους στην Ελληνική Λύση και πρέπει να κλαίει η δημοκρατία. Όταν εμείς είπαμε ότι για την πρώτη κατοικία από κάποιους δικαστικούς κύκλους στις σχολές δικαστών υπάρχει κείμενο επιμόρφωσης στους νέους δικαστές που θα βγουν να δικάσουν, μία εντολή, δηλαδή, «να στηρίξετε το τραπεζικό σύστημα και να βγάλετε ενδεχόμενο δόλο στα υποκείμενα, δηλαδή στους δανειολήπτες», ο Υπουργός κ. Τσιάρας αυτό το παραδέχτηκε, αλλά είπε: «Δεν μπορούμε να παρέμβουμε στη δικαστική εξουσία».

Με μεγάλο πόνο, λοιπόν, και απογοήτευση κανένα κόμμα δεν βγήκε να καταδικάσει αυτό που συνέβαινε στις σχολές δικαστών –και το ήξερε και προσωπικά ο κ. Τσίπρας και η κ. Γεννηματά- με αφορμή τον Πτωχευτικό Κώδικα και την πρώτη κατοικία. Και θλίβομαι διότι υπάρχουν πολλοί νομικοί και δικηγόροι μέσα στο Κοινοβούλιο. Θέλω να πιστεύω ότι δεν το είπαν για να μην ανεβάσουν τα ποσοστά της Ελληνικής Λύσης. Έτσι εν μέρει να το δεχτώ, γιατί αν περάσει κάτι άλλο από το μυαλό μου, πραγματικά η δημοκρατία κλαίει γιατί δεν βγήκαν τότε να τοποθετηθούν.

Ευτυχώς, η Θέμιδα –διότι το ξίφος της δικαιοσύνης δεν πρέπει να έχει θήκη- δικαιώνει αυτό το οποίο εμείς φωνάζαμε και λέει ο Άρειος Πάγος: «Δεν μπορείτε να προσάψετε ενδεχόμενο δόλο στα υποκείμενα, δηλαδή στους δανειολήπτες, διότι ad hoc το δικαστήριο εξατομικευμένα θα κρίνει γιατί περιήλθαν σ’ αυτήν την κατάσταση να μην μπορούν να πληρώσουν την πρώτη τους κατοικία».

Το λέω αυτό, γιατί ίσως είναι το πιο σοβαρό θέμα και είναι ανενημέρωτος ο ελληνικός λαός για το τι συνέβαινε με αυτό το περιβόητο κείμενο επιμόρφωσης. Και επειδή το έβγαλε η Ελληνική Λύση, το κάνατε γαργάρα. Λίγα κανάλια το είπαν. Το περνάω και εναπόκειται τώρα στον Άρειο Πάγο, με εμπιστοσύνη στη μεγαλύτερη βαθμίδα τη θέμιδας.

Πάμε στον «ΚΛΕΙΣΘΕΝΗ». Επειδή έγινε μία ιστορική αναδρομή περί της ενισχυμένης πλειοψηφίας, ενισχυμένης αναλογικής, ο «ΚΛΕΙΣΘΕΝΗΣ» –γιατί πραγματικά σπιλώνουμε αυτό το ιστορικό όνομα- έδινε μεγάλη βαρύτητα στην Εκκλησία του Δήμου. Τι σημαίνει «Εκκλησία του Δήμου»; Είναι η συνάθροιση των πολιτών.

Από την πρώτη στιγμή, κύριοι της Κυβέρνησης, θέλατε να υποβαθμίσετε τα δημοτικά συμβούλια, δηλαδή την τοπική Βουλή. Πώς; Δίνατε μεγάλη αρμοδιότητα στην Οικονομική Επιτροπή, προκειμένου αυτή να αποφασίζει αν κάποιο θέμα είναι μείζονος σημασίας και θα έρθει στα δημοτικά συμβούλια. Και τώρα τι κάνετε; Μειώνουμε τον αριθμό των δημοτικών συμβούλων, ενώ πρέπει να υπάρχει μία πανσπερμία και ένας οργασμός της αυτοδιοίκησης στα δημοτικά συμβούλια;

Έτσι θα αποτρέψουμε ανθρώπους να ενασχοληθούν με τα κοινά και την τοπική τους κοινωνία; Κατ’ αρχάς είναι λάθος, κύριοι, να παραλληλίζουμε το εκλογικό σύστημα του εθνικού Κοινοβουλίου με την τοπική αυτοδιοίκηση. Είναι άλλα τα κριτήρια και τα σταθμά. Απαγορεύεις σε έναν συνδυασμό να μην μπορεί να εισέλθει με κάτω του 3%. Όμως, υπάρχουν κάποιοι άνθρωποι οραματιστές. Τι κάνουμε εμείς; Κόβουμε τον ρομαντισμό και το όραμα από τις τοπικές κοινωνίες; Υποβαθμίζουμε το IQ και το επίπεδο κρίσης των πολιτών για το ποιους θα επιλέξουν για τον τόπο τους; Για να αναβαθμίσουν την ποιότητα ζωής των τοπικών κοινωνιών, τους αποτρέπουμε; Δηλαδή, το 43% που λέτε, κύριε Βορίδη και κύριοι της Κυβέρνησης γιατί δεν το κάνατε 44%; Γιατί δεν το κάνετε 42%; Γιατί δεν το κάνετε 42,8 βαθμών της κλίμακας Ρίχτερ -να το πω έτσι. Πώς προκύπτει το 43%; Δηλαδή, είναι σαν να του λες του άλλου στους δήμους «θα σε κυβερνήσει η μειοψηφία του 43%, πάρε τον δήμαρχο και λούσου τον τώρα». Θα τον λουστείτε, θέλετε, δεν θέλετε. Διότι λέτε ότι τη δεύτερη Κυριακή θα υπάρχουν κάτι περίεργες συμμαχίες, για να μην αλλάξουν το χρώμα των κομμάτων για το πως θα βάψουμε τον χάρτη.

Υποτιμούμε τον πολίτη ανερυθρίαστα; Δεν μπορεί να έχει κριτήριο επιλογής; Διότι πρόσωπο ψηφίζει τη δεύτερη Κυριακή. Μπορεί να θεωρήσουν οι άλλοι συνδυασμοί ότι αυτός που πήρε λιγότερο από κάποιον του 49% είναι πιο ικανός. Δηλαδή, υποτιμούμε την τοπική κοινωνία;

Όμως, δεν άκουσα για την «ταμπακιέρα». Θα μπορέσει να υπάρξει αυτοδιοίκηση χωρίς πόρους; Είναι επαίτης η αυτοδιοίκηση, κύριοι. Και θέλετε να την έχετε όμηρο και δέσμιο, όχι δορυφόρο για να λειτουργήσει το αθηνοκεντρικό μοντέλο. Αν μιλάμε για δορυφόρο, έχει καλώς. Αν δεν υπάρχει η σελήνη, δεν υπάρχει η γη με το μαγνητικό πεδίο. Είναι άλλο να έχουν επιρροή οι δήμοι σε ένα αθηνοκεντρικό μοντέλο, αλλά εδώ τους θέλετε επαίτες. Επαιτούν. Πού είναι τα χρήματα που έχουν υποσχεθεί οι κυβερνήσεις από τα τέλη κυκλοφορίας για να μπορούν να ορθοποδήσουν οικονομικά οι δήμοι; Πού είναι ο περιβόητος φόρος ζύθου που είχατε υποσχεθεί στην αυτοδιοίκηση;

Τα λέω αυτά διότι «νηστικό αρκούδι δεν χορεύει». Όμως, η εκάστοτε κεντρική εξουσία είτε με την ενισχυμένη αναλογική είτε με την απλή αναλογική, που σίγουρα είναι πιο δημοκρατική, πιο αντιπροσωπευτική και πιο συμμετοχική, φοβάται μην τυχόν ο δήμαρχος κάνει φέουδο μια περιοχή, σηκώσει ανάστημα και παντιέρα, δεν είναι εξαρτημένος από τα κόμματα και θα έχει μια αυτοτέλεια οικονομικής και κοινωνικής εξουσίας. Αυτό φοβάται η κεντρική σκηνή.

Θέλει, λοιπόν, την τοπική αυτοδιοίκηση-ετεροδιοίκηση για να την έχει εκκολαπτήριο, να την έχει θερμοκήπιο για να μπορεί να την ελέγχει. Πώς θα την ελέγχει; Με τον επίτροπο. Στοίβα τα τιμολόγια στους δήμους για να πληρωθεί η αγορά, αν δεν τα εγκρίνει ο επίτροπος. Αλλά «τα παράπονα στον δήμαρχο», λέει ο λαός. Δεν είναι τυχαίο. Γύρω από το πρόσωπο του δημάρχου υπάρχει μια εγγύτητα, ένας κώδικας και δίαυλος επικοινωνίας με τις τοπικές κοινωνίες. Δεν μπορείς να του υποδεικνύεις εσύ, ως αθηνοκεντρικό μοντέλο, το ποιος θα τον κυβερνήσει με απώτερο σκοπό την κομματική χροιά.

Κάποτε ο Δήμαρχος της Δράμας θυμάμαι -κι ακόμα ένας δήμαρχος εν Ελλάδι που μου διαφεύγει- ο κ. Τζήμας, ο οποίος νομίζω ότι είναι «γαλάζιος» ο άνθρωπος, νεοδημοκράτης, πήγε να δώσει κάποια χρήματα σε ευπαθείς ομάδες και δη σε πολύτεκνες οικογένειες. Τον πήραν κεφάλι. «Ποιος είσαι εσύ που θα εφαρμόσεις κοινωνική και οικονομική πολιτική; Αυτό είναι αρμοδιότητα δική μας», του λέει το αθηνοκεντρικό μοντέλο. Άρα, τι θέλουμε; Μια ετεροδιοίκηση για να την ελέγχουμε. Μην υποτιμούμε τις τοπικές κοινωνίες.

Έχεις μια μικρή ομάδα ατόμων που είναι ρομαντιστές, οραματιστές για την πόλη. Δεν θα ψηφίσουν για εθνική πολιτική ούτε θα βάλουν την ιδεολογική τους πλεύση για να ανακηρύξουν έναν δήμαρχο οιουσδήποτε κόμματος. Θέλουν έναν οραματιστή δήμαρχο που θα εμπνέει. Και προτείνουν, λοιπόν, για αυτοκινητόδρομους ή για εξωραϊσμό ή για ποδηλατόδρομους...

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώνετε, κύριε Μπούμπα.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω, κύριε Πρόεδρε.

Είναι δυνατόν ο δήμαρχος να μην συμφωνήσει; Τα σαρανταπεντάρια θα τρέχουν, οι απευθείας αναθέσεις θα τρέχουν, οι κατατμήσεις θα τρέχουν γιατί αυτή είναι η αυτοδιοίκηση-ετεροδιοίκηση κι όχι κατά τα πρότυπα της Ευρώπης όπως στη γειτονική Ιταλία. Δεν μπορεί να έχω σήμερα τον Δήμαρχο Αμφίπολης, από όπου κατάγομαι, τον κ. Φραστανλή να παρακαλάει και να μην εισακούγεται για τον αρχαιολογικό χώρο της Αμφίπολης που ανήκει στη δική του κυριότητα. Δεν γίνεται στην περιφέρεια να έχουμε την αιρετή περιφερειακή αυτοδιοίκηση και την αποκεντρωμένη. Κατ’ ουσίαν τι γίνεται; Η αποκεντρωμένη, κύριε Πρόεδρε, ελέγχει την αιρετή.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Μπούμπα, έχετε κλείσει δέκα λεπτά. Σας παρακαλώ πολύ.

**ΚΩΝΣΤΑΝΤΙΝΟΣ ΜΠΟΥΜΠΑΣ:** …(δεν ακούστηκε) στο περιφερειακό συμβούλιο πάει στην αποκεντρωμένη για το χωροταξικό και παίρνει υπογραφή.

Σας ευχαριστώ πάρα πολύ για την ανοχή σας.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Μπούμπα.

Ο κ. Γεώργιος Λογιάδης από το ΜέΡΑ25 έχει τον λόγο.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πολύ, κύριε Πρόεδρε.

Θα ξεκινήσω με το τι θα έπρεπε να έχει προηγηθεί του σημερινού σχεδίου νόμου, πράγμα που δεν έγινε: Η συζήτηση και η ανάλυση για τις γενικότερες μεταρρυθμίσεις που είναι αναγκαίες και απαραίτητες για να αναβαθμιστεί ουσιαστικά η τοπική αυτοδιοίκηση και να αποκτήσει έναν πρωτεύοντα, κοινωνικό, αναπτυξιακό και παραγωγικό ρόλο που έχουν ανάγκη οι πολίτες. Τέτοια ζητήματα είναι, παραδείγματος χάριν, ο διαχωρισμός των αρμοδιοτήτων, η ενδυνάμωση και η αναβάθμιση της τοπικής αυτοδιοίκησης, η ύπαρξη άρτιων τεχνικών και νομικών υπηρεσιών με νομικούς ειδικευμένους στο διοικητικό δίκαιο, η οικονομική τους αυτοτέλεια.

Πολύ πρόσφατα το Ινστιτούτο Τοπικής Αυτοδιοίκησης και η Κεντρική Ένωση Δήμων Ελλάδος διοργάνωσαν μια διαδικτυακή ημερίδα για την τοπική αυτοδιοίκηση. Ο Υπουργός Ανάπτυξης και Επενδύσεων ανέφερε μεταξύ άλλων ότι δόθηκε στη Μονάδα Οργάνωσης της Διαχείρισης Αναπτυξιακών Προγραμμάτων, τη ΜΟΔ, η δυνατότητα τεχνικής υποστήριξης για κατάρτιση μελετών σε δήμους που δεν έχουν οργανωμένες δικές τους τεχνικές υπηρεσίες. Ακόμα, ανακοίνωσε ότι τα προβλήματα στελέχωσης που δημιουργήθηκαν στους δήμους θα λυθούν εντός του Ιουνίου και θα προχωρήσει η διαδικασία στελέχωσης με μηχανικούς κυρίως στους μικρούς και μεσαίους δήμους, ενώ θα γίνει προσπάθεια και για επιπλέον προσωπικό μέσω του ΑΣΕΠ. Έτσι οι δήμοι αυτοί, τόνισε, θα μπορούν να στελεχωθούν με προσωπικό τεσσάρων ως έξι ατόμων σε ειδικότητες που θα στοχεύουν στα νέα επενδυτικά εργαλεία.

Να υπενθυμίσουμε και να τονίσουμε, όμως, ότι αυτή η Μονάδα Οργάνωσης για τη Διαχείριση Αναπτυξιακών Πόρων, εταιρεία του ευρύτερου δημόσιου τομέα που είναι υπό την εποπτεία του Υπουργείου Ανάπτυξης και Επενδύσεων, έχει ιδρυθεί ήδη από το 1996.

Η ΜΟΔ προσέλαβε τότε ειδικό επιστημονικό προσωπικό με εξειδίκευση και εμπειρία στη διαχείριση και παρακολούθηση κοινοτικών προγραμμάτων. Ιδρύθηκε, λοιπόν, πριν είκοσι πέντε χρόνια, αλλά παρ’ όλα αυτά με τα τελευταία διαθέσιμα στοιχεία -8-10-2019- η απορρόφηση των ΕΣΠΑ ανέρχεται μόλις στο 25,5% του συνολικού προϋπολογισμού. Το ποσοστό αυτό είναι εξαιρετικά χαμηλό με αποτέλεσμα η χώρα μας να βρίσκεται στην εικοστή πρώτη θέση μεταξύ των είκοσι οκτώ χωρών-μελών της Ευρωπαϊκής Ένωσης. Αυτή είναι η αποτελεσματικότητα και η διοικησιμότητα του συστήματος; Να σου δίνουν χρήματα κι εσύ να μην μπορείς να τα απορροφήσεις διαχρονικά; Και όλα αυτά είναι ανεξάρτητα από το εκάστοτε ισχύον εκλογικό σύστημα. «Τι είχες Γιάννη (με δυο Ν) τι είχα πάντα».

Από τους μικρούς, τους ορεινούς, τους απομακρυσμένους δήμους φεύγουν τα άτομα που εργάζονται σ’ αυτούς τους δήμους και τις κοινότητες, τα πιο αξιόλογα άτομα και μετακινούνται αλλού. Γιατί; Διότι είναι αδύνατη η εξέλιξή τους, η σωστή αξιοποίησή τους και οι δυνατότητες που έχουν εκεί, αλλά και οι ανύπαρκτες υποδομές σε αυτούς τους δήμους που ουσιαστικά τους διώχνουν.

Και ποιο είναι το αποτέλεσμα; Η συρρίκνωση των μικρών κοινοτήτων, των απομακρυσμένων και ορεινών δήμων, αλλά και των μικρών νησιών μας. Η μισή Ελλάδα έχει μεταναστεύσει στην Αθήνα. Οι πολύ μεγάλοι δήμοι μεγαλώνουν περισσότερο και οι μικροί απαξιώνονται και πάσχουν. Η ερήμωση της υπαίθρου και η υπογεννητικότητα κυριαρχούν. Καταστροφική εθνική πολιτική.

Ο πρόεδρος της ΚΕΔΕ στην ίδια διαδικτυακή ημερίδα επεσήμανε τη συνεχιζόμενη έλλειψη παροχής τεχνικής βοήθειας προς τους δήμους. Ο Πρόεδρος της Ευρωπαϊκής Επιτροπής των Περιφερειών και της Ένωσης Περιφερειών Ελλάδας, επίσης, υπογράμμισε ότι η αυτοδιοίκηση δεν μπορεί να πορεύεται διχασμένη.

Και τι κάνει η εκάστοτε κυβέρνηση; Αντί να κοιτάξει κατάματα αυτά τα προβλήματα των τοπικών κοινωνιών, απλά αλλάζει τους εκλογικούς νόμους. Υπάρχουν πολλοί δήμοι χωρίς βιολογικούς καθαρισμούς ακόμα, σε κατ’ εξοχήν περιοχές και δρόμοι, ύδρευση και υποδομές ανύπαρκτες, πινακίδες οδικής σήμανσης βανδαλισμένες, κλαδιά δέντρων μπροστά απ’ αυτές, κάτι που δυσκολεύει τους οδηγούς.

Τόσο απλά. Τα αυτονόητα, τα βασικά δεν υπάρχουν, διότι δεν υπάρχει πραγματική και αληθινή πολιτική βούληση. Για να υπάρξει αυτή χρειάζεται να αλλάξει ο τρόπος διοίκησης. Όπως λέει ο σοφός λαός «το ψάρι από την κεφαλή μυρίζει». Πρέπει επιτέλους να γίνει σαφής διαχωρισμός εξουσιών. Δεν το κάνει κανείς διαχρονικά, διότι έτσι εξυπηρετούνται προσωπικά συμφέροντα και αυτό διαχέεται από την κεντρική πολιτική σκηνή στις περιφέρειες, στους δήμους και στις κοινότητες. Θα πρέπει αυτός ο κομματισμός και κομματιασμός της κοινωνίας να μη γίνει επουδενί στο κύτταρο της κοινωνίας, στον πυρήνα της, στην τοπική κοινωνία.

Οι κοινότητες αποτελούν τον πυρήνα της δημοκρατίας και αν εκείνη χάσει τον πυρήνα, επέρχεται καταστροφική κοινωνική έκρηξη, πράγμα που ήδη βιώνουμε με όλα αυτά που ζούμε τόσα χρόνια. Αντί για τοπική αυτοδιοίκηση έχουμε διαπλοκή, πολιτικούς τακτικισμούς και απαξίωση από τον πολίτη. Πρέπει να υπάρχει μέγιστη κοινωνική συναίνεση μακριά από πολιτικά παιχνίδια, σκοπιμότητες, τακτικισμούς και κομματικές γραμμές.

Μια πρόταση θα μπορούσε, κατά τη γνώμη μου, να είναι μία ενιαία λίστα, με όλους τους υποψηφίους δημάρχους και μία ενιαία λίστα με όλους τους υποψήφιους δημοτικούς συμβούλους, χωρίς συνδυασμούς, χωρίς παρατάξεις, χωρίς διαχωρισμούς, χωρίς πολιτικούς τακτικισμούς και χωρίς να διαχωρίζονται και να αντιμάχονται μέλη, ακόμη και της ίδιας οικογένειας μεταξύ τους. Την πρώτη Κυριακή θα εκλέγονταν βάσει των ψήφων τους οι δημοτικοί σύμβουλοι και τη δεύτερη Κυριακή ο δήμαρχος αν δεν είχε συγκεντρώσει το 50% συν 1 από την πρώτη Κυριακή.

Για εμάς, το ΜέΡΑ25, το σημερινό σχέδιο νόμου δημιουργεί αντιδημοκρατικές παρεμβάσεις στην τοπική αυτοδιοίκηση, καταργώντας την απλή αναλογική, δίνοντας σε αυτόν που πήρε το 43% των ψήφων συν 1, το 60% των δημοτικών συμβούλων, αποκλείοντας παράλληλα και αυτούς που δεν έλαβαν 3%, ενώ όλος ο ανεπτυγμένος κόσμος θεωρεί τις συνεργασίες ως τη βάση της υγιούς κοινωνίας.

Ένα άλλο πρόβλημα αποτελεί το άρθρο 15 όπου γίνεται υπέρμετρη αύξηση στα παράβολα για τη συμμετοχική διαδικασία. Διευκολύνει τους πλούσιους ώστε να μπορούν πιο εύκολα να λάβουν μέρος στις εκλογές. Περαιτέρω ο περιορισμός της συμμετοχής στις δημοτικές εκλογές επιτυγχάνεται από το παρόν σχέδιο νόμου με την απαγόρευση συμμετοχής μεμονωμένων υποψηφίων ή συνδυασμών που δεν έχουν αριθμό υποψηφίων ισάριθμο με τις έδρες του συμβουλίου, που σε κάποιους δήμους είναι μεγάλος.

Κλείνοντας, προτείνουμε ως ΜέΡΑ25 τη δημιουργία επίσης συμβουλίων από εκλεγμένους και κληρωτούς πολίτες στα δημοτικά και περιφερειακά συμβούλια ως αμεσο-δημοκρατία.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε Λογιάδη.

Τον λόγο έχει ο κ. Ιωάννης Μπουρνούς από τον ΣΥΡΙΖΑ.

**ΙΩΑΝΝΗΣ ΜΠΟΥΡΝΟΥΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο τίτλος αυτού του νομοσχεδίου θα έπρεπε να είναι «Η Νέα Δημοκρατία έχει αλλεργία στην τοπική δημοκρατία». Σε κάθε περίπτωση, αναρωτιέται κάποιος ποια είναι τα κίνητρα του Υπουργού Εσωτερικών να επανέρχεται στις νομοθετικές πρωτοβουλίες του προκατόχου του, για να τις χειροτερεύει σε αυστηρότητα και αντιδημοκρατικότητα.

Εδώ έχουμε άλλη μια παρέμβαση του κ. Βορίδη με τη σφραγίδα της οπισθοδρομικότητας και του αυταρχισμού, με όχημα τα γνωστά και βαρετά προσχήματα της Νέας Δημοκρατίας του κ. Μητσοτάκη, τη δήθεν κανονικότητα και τη δήθεν κυβερνησιμότητα. Πρόκειται για προσχήματα που παραπέμπουν απλώς στην κυβερνησιμότητα των αυτοδιοικητικών κομματαρχών της Νέας Δημοκρατίας, ώστε να μπορούν με μειοψηφίες να διοικούν χωρίς να δίνουν λογαριασμό και στην κανονικότητα του παλαιόθεν αυτοδιοικητικού μοντέλου της Δεξιάς, όπου μειοψηφικές, στην κοινωνία, παρατάξεις φροντίζουμε να τους επιτρέπεται να λειτουργούν ανεξέλεγκτα.

Προφανώς, αδιαφορήσατε να διαβουλευτείτε με τους εμπλεκόμενους και να βελτιώσετε την υφιστάμενη νομοθεσία, ενώ είχαν ήδη πραγματοποιηθεί αυθαίρετες αλλαγές, που αλλοίωναν το εκλογικό αποτέλεσμα με μεταφορές αρμοδιοτήτων στις Επιτροπές Οικονομικών και Ποιότητας Ζωής. Καθιερώνετε μονοπρόσωπα όργανα με σχετική πλειοψηφία, αλλά με απόλυτη κυριαρχία στα συλλογικά όργανα της αυτοδιοίκησης.

Ποιος λόγος υφίσταται για ισχυρές κυβερνήσεις σε τοπικό επίπεδο; Θα περάσουν μνημόνια οι δήμαρχοι; Τα τοπικά προβλήματα απαιτούν ευρύτερες συναινέσεις και οι πολώσεις είναι βλαπτικές, ιδίως σε πόλεις και χωριά. Το κίνητρό σας είναι να δίνετε το ελευθέρας σε τοπικούς άρχοντες για εξυπηρέτηση συμφερόντων χωρίς τον ενοχλητικό έλεγχο των δημοτικών και περιφερειακών συμβούλων, που γνωρίζουν πάντα στις τοπικές κοινωνίες τι γίνεται και ποιες επιδιώξεις υπάρχουν. Θέλετε οι δήμαρχοι και οι περιφερειάρχες να κάνουν περίπατο στα συμβούλια. Δεν είναι μόνο η πρόβλεψη υπερπλειοψηφιών καλπονοθευτική, αλλά και το κατώφλι του 3% για τους συνδυασμούς.

Σε όλες τις αναπτυγμένες ευρωπαϊκές χώρες προβλέπονται αναλογικά συστήματα, που εξασφαλίζουν τη γνήσια εκπροσώπηση κάθε μειοψηφίας. Γιατί το κάνουν αυτό; Το κάνουν ακριβώς για να αποτυπώνονται στην τοπική αυτοδιοίκηση συλλογικότητες και κινήματα, να εκφράζονται ομάδες πολιτών που έχουν ενδιαφέρον για τοπικά ζητήματα, χωρίς να συνδέονται με συγκεκριμένα κόμματα. Το κάνουν ώστε να βρίσκουν έκφραση μέσα στα αυτοδιοικητικά όργανα περισσότερες φωνές και για να ανταμείβεται τελικά το ενδιαφέρον των πολιτών για τα κοινά, να δικαιώνεται η δραστηριοποίηση για τα προβλήματα των κοινοτήτων. Είναι κίνητρο για περισσότερη δημοκρατία.

Η Νέα Δημοκρατία τιμωρεί όλες αυτές τις προσπάθειες. Διατάζει να σωπάσουν οι συλλογικότητες και οι συνδυασμοί από ευαισθητοποιημένους πολίτες που θέλουν να λειτουργήσουν αυτόνομα. Κλασική μέθοδος, φυσικά, για υπερσυντηρητική διακυβέρνηση και απίσχναση της δημοκρατίας. Αφού εξασφαλίζετε υπερπλειοψηφίες για τους δημάρχους, τι σας πειράζει αν υπάρχουν κι άλλες φωνές μέσα στα συμβούλια; Ποιος δήμαρχος σας παρήγγειλε αυτήν την πρόβλεψη επειδή τον ενοχλούν ακόμη και να υφίστανται και να ακούγονται μικρές παρατάξεις;

Στο ίδιο πνεύμα ακριβώς καταργείτε με το άρθρο 15 την αυτονομία των κοινοτήτων με την κατάργηση της τρίτης κάλπης, των αυτόνομων ψηφοδελτίων και τον περιορισμό του αριθμού των τοπικών συμβούλων, αποκλείοντας από τις εκλογές πολλούς συντοπίτες μας που θέλουν να προσφέρουν στα χωριά τους και στις κωμοπόλεις τους, χωρίς να ταυτιστούν με τις παραταξιακές ή προσωπικές επιδιώξεις των υποψηφίων δημάρχων.

Είχαμε ζήσει μια αυτοδιοικητική άνοιξη στην επαρχία. Είχαμε δει με χαρά την ανάδειξη αυτοδιοικητικών στελεχών σε μικρές κοινότητες και κυρίως την ενασχόληση των νέων με τα κοινά. Νέοι, γυναίκες και άντρες με όρεξη για δραστηριοποίηση, ανεξάρτητοι από κόμματα μπόρεσαν να αναδειχτούν στην κοινότητά τους, χωρίς να εξαρτώνται από τον δήμαρχο.

Καταπνίγετε αυτήν την άνθηση της τοπικής πολιτικής, γιατί σας χάλαγε τις ισορροπίες και αποδυνάμωνε τον κομματικό έλεγχο των ανθρώπων σας στην επαρχία. Με το ζόρι υποχρεώνετε τους υποψηφίους για τα συμβούλια κοινοτήτων να χωθούν κάτω-κάτω στα δημαρχιακά ψηφοδέλτια, ώστε αναγκαστικά να κουβαλήσουν ψήφους στον συνδυασμό του υποψηφίου δημάρχου. Μετατρέπετε τις κοινότητες και τα συμβούλιά τους σε παρακολουθήματα του δημάρχου. Συντοπίτες μας, παλιούς και νέους της τοπικής κοινοτικής αυτοδιοίκησης, τούς παραμερίζετε, αδιαφορώντας πλήρως για την εγκατάλειψη των χωριών, αφού θα λείψουν οι υπηρεσίες που προσέφεραν στους συγχωριανούς τους.

Ποιος ο λόγος της μείωσης του αριθμού δημοτικών και περιφερειακών συμβούλων; Δεν υπάρχει καν το πρόσχημα της αμοιβής τους, εφόσον είναι άμισθοι. Το κίνητρο σας είναι η κατάπνιξη της πολυφωνίας και ο στενότερος έλεγχος. Λιγότεροι σύμβουλοι σημαίνει περισσότερος έλεγχος από κομματικά ή άλλα συμφέροντα, σημαίνει υποεκπροσώπηση των πολιτών. Πρόκειται για την ολιγαρχική αντίληψη που έχετε για τη δημοκρατία. Για εσάς όσοι λιγότεροι ασχολούνται με τα κοινά, τόσο το καλύτερο. Ποια ανάγκη τελικά της τοπικής αυτοδιοίκησης εξυπηρετείτε από τέτοιες στρεβλώσεις και νοθεύσεις της λαϊκής ετυμηγορίας;

Στόχος του κυρίου Υπουργού και της Κυβέρνησης είναι η αυταρχική διακυβέρνηση χωρίς διαφάνεια, χωρίς περισπασμούς από προοδευτικές παρατάξεις και κομματικά ανεξέλεγκτους συνδυασμούς και συμβούλους. Η δημοκρατία τους φοβίζει.

Μαζί με τις τοπικές κοινότητες της Λέσβου και της Λήμνου και όλης της Ελλάδας, εμείς θα δώσουμε τη μάχη για ισχυρές και αυτόνομες κοινότητες, για την απλή αναλογική, την αυθεντική έκφραση της βούλησης των πολιτών στην τοπική αυτοδιοίκηση.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε συνάδελφε.

Τον λόγο έχει ο κ. Γκόκας από το Κίνημα Αλλαγής.

**ΧΡΗΣΤΟΣ ΓΚΟΚΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ένα πραγματικά σύγχρονο επιτελικό κράτος -και όχι το κατ’ επίφαση επιτελικό κράτος της Κυβέρνησης που είναι απλά συγκεντρωτικό και μέσα από την έντονη επικοινωνιακή προσπάθεια, επιχειρείται να προβληθεί ως επιτελικό-, πρώτα από όλα χαρακτηρίζεται από τις αποκεντρωμένες λειτουργίες του. Οι αποκεντρωμένες λειτουργίες του ασκούνται κυρίαρχα από τους θεσμούς της τοπικής αυτοδιοίκησης, τους δήμους και τις περιφέρειες. Οι θεσμοί αυτοί πρέπει να είναι ισχυροί και ανεξάρτητοι με λειτουργίες, αρμοδιότητες και πόρους που θα δίνουν τη δυνατότητα να ανταποκριθούν στον βασικό τους ρόλο που μόνο μέσα από την ισχυρή αυτοδιοίκηση μπορεί υπηρετηθεί. Δηλαδή, για την τοπική και περιφερειακή ανάπτυξη, αλλά και την υψηλή ποιότητα παροχής υπηρεσιών που δικαιούνται οι πολίτες, κάτι που δεν γίνεται σήμερα, καθώς η αυτοδιοίκηση δεν συμμετέχει στον σχεδιασμό και στον προγραμματισμό αξιοποίησης των αναπτυξιακών πόρων, όπως το Ταμείο Ανάκαμψης.

Από την πλευρά μας, αυτήν τη λογική και την αντίληψη, αυτές τις πολιτικές για την τοπική αυτοδιοίκηση ως παράταξη στηρίξαμε διαχρονικά με τις κυβερνήσεις του ΠΑΣΟΚ και σήμερα με το Κίνημα Αλλαγής.

Όλες οι μεγάλες μεταρρυθμίσεις έγιναν από τις κυβερνήσεις του ΠΑΣΟΚ από το 1982 και ύστερα φτάνοντας στην αιρετή νομαρχιακή αυτοδιοίκηση το 1994, στον «ΚΑΠΟΔΙΣΤΡΙΑ» το 1998 και στον «ΚΑΛΛΙΚΡΑΤΗ» το 2010. Ψηφίστηκαν μόνο από το ΠΑΣΟΚ μεταρρυθμίσεις που άλλαξαν το τοπίο και έδωσαν χώρο και κίνητρα σε πρόσωπα και κοινωνικές δυνάμεις να εργαστούν για το καλό του τόπου τους μέσα από τα θεσμικά πλαίσια που έδιναν δυνατότητες και προοπτική.

Η Νέα Δημοκρατία ποτέ δεν πίστεψε στον θεσμό της τοπικής αυτοδιοίκησης, αλλά και όλες οι υπόλοιπες δυνάμεις καταψήφισαν αυτές τις μεταρρυθμίσεις. Οι κυβερνήσεις που ακολούθησαν τόσο του ΣΥΡΙΖΑ μετά από το 2015 όσο και της Νέας Δημοκρατίας και μετά από το 2019, αλλά και από το 2006 με τον νόμο Παυλόπουλου και το 42% υπηρετούσαν μικροκομματικές λογικές και πολιτικές σκοπιμότητες όπου ο καθένας με τον τρόπο του υπονόμευσε και υπονομεύει τον θεσμό. Δεν μπορεί και η προηγούμενη και η σημερινή Κυβέρνηση να ασχολούνται πρώτα και μόνο με το εκλογικό σύστημα αντί να προηγηθεί ο διάλογος για τη λειτουργία των θεσμών, τις αρμοδιότητες, τις χρηματοδοτήσεις, την ενδυνάμωση, δηλαδή, της τοπικής αυτοδιοίκησης.

Πού είναι μια σοβαρή αξιολόγηση του «ΚΑΛΛΙΚΡΑΤΗ»; Πού είναι η πρόταση της ίδιας της τοπικής αυτοδιοίκησης; Διασφαλίζεται η αντιπροσωπευτικότητα, αλλά και η δυνατότητα να διοικηθεί αποτελεσματικά ένας δήμος, μια περιφέρεια και μέσα από ποιον εκλογικό νόμο; Συζητήσεις ουσίας δεν υπάρχουν, παρά μόνο υπολογισμοί κομματικών σκοπιμοτήτων κάθε φορά.

Είχαμε έγκαιρα επισημάνει τα προβλήματα του εκλογικού νόμου του ΣΥΡΙΖΑ του «ΚΛΕΙΣΘΕΝΗ», ένα σύστημα παραλυτικό για τη λειτουργία δήμων και περιφερειών. Είναι δυνατόν ένας δήμαρχος του 50% συν ένα να ασκεί τα καθήκοντά του με το 20% των μελών ενός δημοτικού συμβουλίου από την παράταξή του;

Η Νέα Δημοκρατία αντίθετα με το πρώτο νομοθέτημα για την τοπική αυτοδιοίκηση έφερε την πρώτη δική της εκτρωματική διάταξη όπου πηγαίνοντας στο άλλο άκρο αφαίρεσε τις ουσιαστικές αρμοδιότητες από τα δημοτικά συμβούλια, τα οποία αποδυνάμωσε και τις ανέθεσε στους δημάρχους και στις οικονομικές επιτροπές. Η δήθεν απλή αναλογική του ΣΥΡΙΖΑ έδωσε το πάτημα στη Νέα Δημοκρατία.

Σήμερα έχουμε πάλι ένα άλλο νομοθέτημα εκτός αυτοδιοικητικής λογικής, μόνη έγνοια και πάλι το εκλογικό σύστημα. Είναι ένα νομοθέτημα που δεν σέβεται το αντιπροσωπευτικό του σύστημα, δηλαδή τις ίδιες τις τοπικές κοινωνίες. Η εισηγήτρια του Κινήματος Αλλαγής κ. Λιακούλη, έχει τοποθετηθεί αναλυτικά, τεκμηριωμένα και διεξοδικά και στις επιτροπές και στην Ολομέλεια για όλα τα ζητήματα, όπως και ο Κοινοβουλευτικός μας Εκπρόσωπος κ. Σκανδαλίδης και τέλος η Πρόεδρός μας κ. Γεννηματά στη σημερινή της ομιλία.

Θα σταθώ σε ορισμένα σημεία. Έχει τονιστεί, θα ήθελα, όμως, να το επαναλάβω, πρέπει να γίνει κατανοητό γιατί διαφωνούμε. Κάθε όργανο θα πρέπει να έχει τη δημοκρατική νομιμοποίηση για τις αρμοδιότητες που ασκεί, αφού θα διαθέτει απόλυτη πλειοψηφία. Επομένως, ο δήμαρχος ως μονοπρόσωπο όργανο θα πρέπει για τις δικές του αρμοδιότητες να έχει δεδομένη την πλειοψηφία και αυτή προκύπτει μόνο με το 50% συν μία ψήφο. Αντίστοιχη νομιμοποίηση πρέπει να έχουν και οι αρμοδιότητες που ασκεί μετά από αποφάσεις του δημοτικού συμβουλίου όπου και εκεί πρέπει να υπάρχει ανάλογη πλειοψηφία. Προβλέπεται η εκλογή δημάρχου από την πρώτη Κυριακή με 43% συν μία ψήφο και εν συνεχεία ο συνδυασμός παίρνει τα τρία πέμπτα της πλειοψηφίας του συμβουλίου. Είναι αντιφατικό και προφανώς πολιτικά άτοπο να υπάρχει αυτή η δυσαναλογία.

Διαφωνούμε σε οποιοδήποτε ποσοστό κάτω του 50% συν μία ψήφο από την πρώτη Κυριακή που δίνει σε οποιονδήποτε υποψήφιο την απευθείας εκλογή. Όσο δεν ήταν απλή αναλογική αυτό που θέσπισε ο ΣΥΡΙΖΑ, τόσο δεν υπηρετεί την αντιπροσωπευτικότητα και το παρόν νομοθέτημα.

Διαφωνούμε, επίσης, με τη μείωση των αιρετών στα κοινοτικά, δημοτικά και περιφερειακά συμβούλια. Χρειάζεται επαρκής εκπροσώπηση των δημοτών. Είναι απαραίτητη προϋπόθεση της ορθής λειτουργίας των δημοτικών και περιφερειακών συμβουλίων η απρόσκοπτη διασφάλιση της συμμετοχής πολιτών, του διαλόγου και της πολυφωνίας, αλλά και η δυνατότητα να ασκηθούν οι αρμοδιότητες με την επάρκεια στελέχωσης των οργάνων που υπάρχουν και λειτουργούν παράλληλα.

Παρατηρούμε δε μια αποδυνάμωση, όπως με την κατάργηση της ρύθμισης για ορισμένο αριθμό των σταυρών που θέτει ο εκλογέας, την πρόβλεψη αύξησης των υποψηφίων έως 150%, αλλά και την υπέρμετρη αύξηση των παράβολων με την ταυτόχρονη πρόβλεψη για μείωση των αιρετών. Όλα αυτά συνδυαστικά λειτουργούν αποτρεπτικά αποθαρρύνοντας πολλούς να συμμετάσχουν. Δεν διευκολύνεται έτσι η ουσιαστική και αξιοκρατική επιλογή, ενώ προσφέρεται έδαφος για να κυριαρχήσουν οι εντυπωσιασμοί.

Επίσης, καταργείται η υποχρεωτική σταυροδοσία υποψηφίων συμβούλων από την εκλογική περιφέρεια στους εκλογικούς καταλόγους της οποίας είναι εγγεγραμμένος ο δημότης για τα δημοτικά συμβούλια, που είναι σε βάρος της ορθής εκπροσώπησης των δημοτών και αντίθετα με την πρόβλεψη του «ΚΑΛΛΙΚΡΑΤΗ».

Όσον αφορά δε τώρα στη διαδικασία εκλογής του προέδρου στις τοπικές κοινότητες, για το οποίο έγινε πάρα πολύς λόγος, η Κυβέρνηση επιβεβαίωσε για μια ακόμα φορά ότι κινείται χωρίς σχέδιο και αρκείται στην επικοινωνιακή προβολή για την κάλυψη των αστοχιών της και της αδυναμίας της να νομοθετήσει ουσιαστικά ένα ολοκληρωμένο θεσμικό πλαίσιο. Δεν συμφωνούμε με οτιδήποτε μπορεί να αλλοιώσει τη βούληση σε μια τοπική κοινωνία όσον αφορά και παρατάξεις, αλλά και αξιολόγηση προσώπων. Και παραμένει το ζήτημα του ορισμού του προέδρου του τοπικού συμβουλίου σε κοινότητες άνω των τριακοσίων κατοίκων, ενώ υπάρχουν ακόμη θέματα και για τον πρόεδρο στις τοπικές κοινότητες κάτω των τριακοσίων κατοίκων πέρα από τις συνεχείς αλλαγές που έφερε ο κύριος Υπουργός.

Κυρίες και κύριοι συνάδελφοι, με τη μορφή που έχει το σημερινό νομοσχέδιο είναι αντίθετο με την ανάγκη ουσιαστικής ενίσχυσης του θεσμού της τοπικής αυτοδιοίκησης μέσα από ξεκάθαρο πλαίσιο λειτουργίας με αρμοδιότητες κατ’ αρχάς και ένα αντιπροσωπευτικό, αλλά και λειτουργικό εκλογικό σύστημα στη συνέχεια, χωρίς αντιφάσεις και χωρίς σκοπιμότητες κάθε είδους, ώστε να υπηρετηθεί η αποκέντρωση και η περιφερειακή ανάπτυξη που αποτελεί στόχο και όρο της ανάπτυξης για τη χώρα μας και γι’ αυτό καταψηφίζουμε.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Γκόκα.

Ολοκληρώθηκε ο κύκλος των ομιλητών. Θα δώσω τώρα τον λόγο στον Υπουργό Εσωτερικών και στη συνέχεια όσοι εκ των εισηγητών θέλουν την τρίλεπτη δευτερολογία, θα την έχουν. Και, βεβαίως, εννοείται ότι θα απαντήσει ο Υπουργός μετά. Ακούστε να δείτε, όλοι οι εισηγητές έχετε εξαντλήσει τον χρόνο και της δευτερολογίας σας οι περισσότεροι, αλλά εν πάση περιπτώσει θα υπάρχει μια ανοχή.

Ορίστε, κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ, κύριε Πρόεδρε.

Θα ήθελα να ευχαριστήσω κατ’ αρχάς το σύνολο των συναδέλφων για τη συμμετοχή τους. Ήταν μια μεγάλη συζήτηση αυτή, ίσως αυτή με τη μεγαλύτερη συμμετοχή που έχουμε κάνει το τελευταίο χρονικό διάστημα. Είναι ίσως κι αυτό ένα στοιχείο ένδειξης επιστροφής στην κανονικότητα μετά από τους περιορισμούς της πανδημίας και επομένως αυτός ο διευρυμένος διάλογος πάντα είναι σημαντικός και θετικός στο πλαίσιο του Κοινοβουλίου.

Τώρα θα ήθελα να πω το εξής. Η δουλειά του Υπουργείου Εσωτερικών συνεχίζεται και συνεχίζεται εντατικά. Κατατέθηκε και θα ξεκινήσει αύριο η συζήτηση του νομοσχεδίου μας για την τηλεργασία στο δημόσιο στην οικεία επιτροπή. Επομένως και από αυτή την πλευρά νομίζω ότι ξεδιπλώνουμε ένα συνολικό σχέδιο για τη μεταρρύθμιση στη δημόσια διοίκηση. Νομίζω ότι θα έχουμε τη δυνατότητα, όταν θα το παρουσιάσουμε πια και με μια συνολικά στρατηγική μορφή στην επιτροπή εσωτερικών, να συζητήσουμε και λίγο πιο γενικά για το πώς εξελίσσονται όλες αυτές οι δράσεις. Και αυτό, όμως, το νομοσχέδιο είναι ενταγμένο μέσα σε αυτήν τη γενική φιλοσοφία, την οποία υπερασπίζεται το Υπουργείο Εσωτερικών για την ανασυγκρότηση και τη μεταρρύθμιση της δημόσιας διοίκησης. Μέρος της δημόσιας διοίκησης, προφανώς ένα τμήμα της, είναι και η αυτοδιοίκηση.

Τι είναι εκείνο το οποίο κατέστησε αναγκαίο το συζητούμενο νομοσχέδιο; Ξέρετε εδώ θα μπορούσα να πω μία φράση και να σταματήσω. Είναι το γεγονός ότι είχαμε δεσμευτεί προεκλογικά ότι θα το κάνουμε. Είχαμε αναλάβει αυτήν τη δέσμευση. Είναι δέσμευσή μας για την οποία είχαμε ενημερώσει και είχαμε ζητήσει την έγκριση του ελληνικού λαού. Έχουμε λάβει την έγκριση του ελληνικού λαού και έχουμε δημιουργήσει μια αντίστοιχη υποχρέωση.

Άρα και μόνο αυτό, το γεγονός, δηλαδή, ότι με τόσο καθαρό τρόπο είχαμε πει ότι θα καταργήσουμε την απλή αναλογική στους Οργανισμούς Τοπικής Αυτοδιοίκησης, θα αρκούσε για να παράσχει απολύτως επαρκή νομιμοποίηση, γιατί το ζήτημα αυτό το έκρινε απευθείας ο ίδιος ο λαός. Δεν είναι μια δράση την οποία συναντήσαμε ή είναι πιο διεκπεραιωτική ή πιο διαχειριστική. Ήταν μια ξεκάθαρη πολιτική μας θέση.

Παρά ταύτα, τι ήταν αυτό που γέννησε την αναγκαιότητα, πέραν της δεσμεύσεώς μας αυτής; Η δυσλειτουργία. Και εδώ στον ΣΥΡΙΖΑ πρέπει λίγο να τοποθετηθείτε πάνω στο ζήτημα αυτό. Γιατί, κατά τη γνώμη μου, αυτό είναι που δημιουργεί μια πολύ δύσκολη πολιτική θέση για τον ΣΥΡΙΖΑ.

Ψηφίσατε την απλή αναλογική, έτσι όπως την ψηφίσατε, ό,τι είναι αυτό. Την υποστηρίξατε θεωρητικά. Είχαμε εκτενείς διαλόγους επί του ζητήματος αυτού πριν την ψηφίσετε στο Κοινοβούλιο. Είχαμε εκφράσει τη διαφωνία μας και όλα αυτά που συζητάμε τώρα, είχαν συζητηθεί και τότε. Είναι σαν να επαναλαμβάνεται η συζήτηση αυτή.

Υπάρχει μία διαφορά, ότι υπάρχει η εφαρμογή της. Άκουσα από την πλευρά του ΣΥΡΙΖΑ να λένε: «Μα, ξέρετε, την αδικήσατε την απλή αναλογική, γιατί δεν την αφήσατε να εξελιχθεί, για να δούμε αν τελικώς θα κατάφερνε να λειτουργήσει». Γιατί ο ΣΥΡΙΖΑ λέει ότι δεν την αφήσαμε να εξελιχθεί; Διότι αφαιρέσαμε αρμοδιότητες από το δημοτικό συμβούλιο, τις μεταφέραμε στην Οικονομική Επιτροπή, άρα δεν χτίστηκε -αυτό είναι το επιχείρημα- η κουλτούρα συνεργασιών.

Όταν μιλούσα τότε, γιατί ανέτρεξα στη συζήτηση την τότε, είχα πει το εξής. Με αυτό που λέτε εσείς για την οικοδόμηση κουλτούρας συνεργασιών φαίνεται σαν να ξεχνάτε ότι μιλάμε για ζωντανούς διοικητικούς οργανισμούς, οργανισμούς που πρέπει να πάρουν αποφάσεις, που αν δεν πάρουν αποφάσεις, αυτό έχει άμεσες συνέπειες για τους δημότες.

Το να χτίσουμε την κουλτούρα συνεργασιών, μπορεί να μας πάρει καμμιά δεκαετία να την χτίζουμε, εν τω μεταξύ τι ακριβώς θα γίνεται, όσο θα χτίζεται; Γι’ αυτό και είπα ότι εν τέλει αυτό είναι μια ιδεολογική αφαίρεση, η οποία θα έχει εξαιρετικά δυσμενείς επιπτώσεις, όχι για τους δημοτικούς και περιφερειακούς άρχοντες, γιατί αυτοί κατέχουν τα αξιώματά τους και τις θέσεις τους, αλλά κυρίως για τους διοικούμενους, για τους δημότες, για τους πολίτες. Αυτοί είναι που θα υποστούν αυτή τη δυσλειτουργία.

Είπατε, λοιπόν, ότι δεν χτίστηκε, ότι δεν αφήσαμε να δούμε πώς θα χτιστεί αυτό. Να ενημερώσω ότι δύο χρόνια μετά έρχονται ακόμα και μας ζητούν οι δημοτικοί άρχοντες, οι δημοτικές αρχές να πάρουμε και άλλες αρμοδιότητες από τα δημοτικά και περιφερειακά συμβούλια, γιατί δύο χρόνια μετά, αυτή η κουλτούρα συνεργασιών -σε αυτά που είναι να συνεργαστούν τώρα- ακόμα δεν υπάρχει;

Έχετε ακούσει για δημοτικά συμβούλια που παραλύουν, στα οποία είμαστε αναγκασμένοι να δίνουμε παρατάσεις γιατί δεν τηρούν προθεσμίες, στις οποίες πρέπει να εγκρίνουν τα σχέδιά τους, τους προϋπολογισμούς τους, τις δαπάνες τους γιατί δεν στέργουν τα δημοτικά συμβούλια; Άρα, πότε θα χτιστεί αυτή η περίφημη κουλτούρα συνεργασιών; Πότε θα γίνει; Θα περιμένουμε; Τι θα περιμένουμε; Να καταστραφούν οι δήμοι; Θα περιμένουμε να βαλτώσουν τα προγράμματα περιφερειακής ανάπτυξης; Θα περιμένουμε να μαραζώνουν οι περιφέρειες, ενόσω θα κοιτάμε αν χτίζονται οι κουλτούρες συνεργασιών;

Εδώ, λοιπόν, πρέπει να απαντήσετε και επειδή έχετε λίγους αυτοδιοικητικούς, αλλά έχετε αυτοδιοικητικούς, να τους ρωτήσετε να σας πουν τι γίνεται σε αυτό. Αυτό είναι, λοιπόν, που καθιστά αναγκαίο το νομοσχέδιο, αλλά σας ακούω δύο μέρες τώρα να ξεσπαθώνετε και να λέτε και βαριά πράγματα.

Λέτε είναι αντιδημοκρατικό. Ποιο είναι αντιδημοκρατικό; Τα συστήματα ενισχυμένου πλειοψηφικού εσείς λέτε ότι είναι αντιδημοκρατικά; Η Μεγάλη Βρετανία, η οποία έχει το πιο σκληρό πλειοψηφικό σύστημα που υπάρχει, παντού μονοεδρικές και η οποία είναι η πατρίδα του κοινοβουλευτισμού, δεν έχει δημοκρατία και έχετε εσείς στον ΣΥΡΙΖΑ; Τι λέτε τώρα;

Τα πλειοψηφικά συστήματα, τα εκλογικά συστήματα εν γένει είναι συστήματα τα οποία στην πραγματικότητα έχουν να κάνουν με τις πολιτικές παραδόσεις, έχουν να κάνουν με την πολιτική ιστορία, έχουν να κάνουν με τον τρόπο με τον οποίο επιλέγουν να παράγουν το πολιτικό τους αποτέλεσμα και να σταθμίζουν με αυτήν την έννοια αυτό το πολιτικό αποτέλεσμα. Η Γαλλία, δηλαδή, δεν έχει δημοκρατία; Έχει ενισχυμένο πλειοψηφικό. Πάρα πολλές χώρες που έχουν ενισχυμένο πλειοψηφικό δεν έχουν δημοκρατία;

Αυτά που τα έχετε βρει και μας αποδίδετε τέτοιου είδους μομφές; Να μου πείτε ότι δεν σας αρέσει το σύστημα, δεν σας αρέσει το σύστημα. Να ακούσουμε επιχειρήματα; Να ακούσουμε επιχειρήματα. Εγώ δεν σας είπα όχι. Αυτό τον ψόγο πώς τον αποδίδετε;

Νομίζω ότι όλοι έχουμε ενδιαφέρον για την εύρυθμη και σωστή λειτουργία του πολιτεύματος. Πρέπει να μας απασχολήσει αυτό. Τι σκέφτονται οι πολίτες για τη δημοκρατία από ένα κακό αποτέλεσμα σε επίπεδο διοικήσεως, μία διοικητική παράλυση, μία πολιτική αρρυθμία; Εσείς τι λέτε; Γιατί εν τέλει ο πολίτης είναι μέσα στην καθημερινότητά του, μέσα στην αγωνία του, μέσα στο πρόβλημά του, μέσα σε όλα τα ζητήματα τα οποία έχει να επιλύσει. Τι ζητάει από την πολιτική του ηγεσία, από το πολιτικό του σύστημα, με τον όποιο μηχανισμό της; Ζητάει ένα καλό πολιτικό αποτέλεσμα.

Υπερασπιζόμαστε τη δημοκρατία ως το καλύτερο πολίτευμα, γιατί είναι αυτό που παράγει το καλύτερο αποτέλεσμα. εσείς, λοιπόν, αν υιοθετήσετε ένα εκλογικό σύστημα που οδηγεί σε παράλυση, αυτό δεν σας απασχολεί για το τι συνέπειες φέρνει για την ίδια τη λειτουργία της δημοκρατίας, για την ίδια τη σχέση της δημοκρατίας και του πολιτικού συστήματος με τον πολίτη; Δεν την απαξιώνετε; Δεν την θέτετε σε κίνδυνο;

Όταν πια δεν θα λειτουργούν, όταν οι πολίτες θα βλέπουν ομάδες, ομαδούλες, φατρίες, φατριούλες να μην μπορούν να συνεννοηθούν μεταξύ τους, να μην μπορούν να βρουν αρμονία, να μην μπορούν να χτίσουν μία πολιτική η οποία θα φέρνει αποτέλεσμα, παρά μόνο συναλλαγές, συμφέροντα και καθημερινές τέτοιου είδους συμπράξεις, οι οποίες θα διαλύονται ευκαιριακά, όλα αυτά τι εικόνα δίνουν;

Άρα, λοιπόν, εδώ πρέπει να αναστοχαστείτε. Εγώ αυτό θα περίμενα, αντί μίας λυσσώδους υπεράσπισης ενός συστήματος το οποίο απέδειξε ότι δεν φέρνει κανένα διοικητικό προϊόν, αλλά ακόμα περισσότερο δεν είναι μόνο αυτό, δημιουργεί και δυσλειτουργίες αποδεδειγμένα. Και εν πάση περιπτώσει, ακόμα και αν δεν αλλάζετε την άποψή σας, δεν είναι δυνατόν να εξαπολύετε μύδρους στους άλλους, που βλέπουν και έρχονται ουσιαστικά να ανατάξουν το κακό το οποίο έχετε κάνει. Γιατί αυτό κάνουμε σήμερα, ανατάσσουμε το κακό που έχετε κάνει.

Άρα, λοιπόν, καθένας θα έπρεπε να είναι, αν θέλετε, πιο ήρεμος, πιο μετρημένος στους χαρακτηρισμούς μιας πρότασης η οποία σε κάθε περίπτωση έχει δοκιμαστεί και παρεμπιπτόντως στα βασικά της χαρακτηριστικά ή σε ορισμένα της χαρακτηριστικά την διατηρήσατε και εσείς.

Έρχομαι τώρα στο τι είναι αυτό που κάνουμε. Τι κάνουμε; Διατηρούμε τους δύο γύρους -άρα, λοιπόν, ένα θέμα είναι αυτό- και εκείνο το οποίο αλλάζει είναι κατ’ αρχάς το πόσες έδρες παίρνει ο νικητής συνδυασμού. Από εκεί, λοιπόν, που εσείς του δίνατε ό,τι του αναλογούσε στο πλαίσιο της απλής αναλογικής, εμείς τον πριμοδοτούμε και πράγματι παίρνει τα τρία πέμπτα των εδρών του δημοτικού και περιφερειακού συμβουλίου.

Δίνουμε κάτι πολύ; Ωραία το εξήγησε δική σας Βουλευτής εδώ. Διότι λέγοντας ότι με το 39%, ας πούμε, το ελληνικό Κοινοβούλιο έχει περίπου το 52% των εδρών, αν κάνατε μια αναλογία, πράγματι αν κάποιος έπαιρνε το 43%, θα έφτανε εκεί κοντά.

Δεύτερον, επιτρέψτε μου να πω ότι αυτό δεν έχει και πολύ μεγάλη σημασία. Ξέρετε γιατί; Γιατί οι αριθμοί στα δημοτικά και περιφερειακά συμβούλια δεν είναι τόσο μεγάλοι, ειδικά στα δημοτικά, στη συντριπτική πλειοψηφία.

Εγώ θα σας ρωτήσω: Εάν δεχτείτε την αρχή του πλειοψηφικού, δηλαδή δεχτείτε ότι πάντως κάποιος που κερδίζει παίρνει κάτι πάνω από το 50% -αυτή είναι η αρχή του πλειοψηφικού, πρέπει να παίρνει κάτι πάνω από το 50%- τότε η διάκριση του 60% με το 55%, παραδείγματος χάριν, στο επίπεδο των εδρών των δημοτικών συμβουλίων είναι περίπου μία έδρα. Αυτό συζητάμε τώρα, μία έδρα πάνω-μία έδρα κάτω στα τριαντακονταμελή δημοτικά συμβούλια. Άρα, δεν έχει μεγάλη σημασία.

Άρα, στην πραγματικότητα το τρία πέμπτα που βάζουμε είναι πράγματι κάτι που εξασφαλίζει την πλειοψηφία του σχετικώς πλειοψηφίσαντος συνδυασμού ή αυτού που νίκησε στον δεύτερο γύρο. Αυτό εξασφαλίζει και την κυβερνησιμότητα και την αποτελεσματική, αν θέλετε, διακυβέρνηση.

Ήρθε, όμως, ο κ. Ραγκούσης -το συζητήσαμε λίγο και προηγουμένως- και λέει «ναι, εντάξει αυτό, αλλά γιατί δεν σταματάτε σε αυτό, να πάτε στο 50%+1». Δηλαδή, να τα δίνετε αυτά τα τρία πέμπτα, αλλά στο 50%+1, μην το δίνετε στο 43%. Μάλιστα!

Να ρωτήσω κάτι; Γιατί σας φαίνεται πιο δίκαιο και πιο σωστό το να πάρει κάποιος υποψήφιος 49% στον πρώτο γύρο και μετά κάποιος άλλος υποψήφιος να κερδίσει με 51% στον δεύτερο; Αυτό γιατί σας φαίνεται αντιπροσωπευτικότερο ως αποτέλεσμα από το αποτέλεσμα του πρώτου γύρου;

Ας πούμε, λοιπόν, ότι κατεβαίνουν δέκα δημοτικές παρατάξεις. Η πρώτη δημοτική παράταξη παίρνει 49%, η δεύτερη παίρνει 24% και οι υπόλοιπες οκτώ παίρνουν από εκεί και κάτω κάτι, μοιράζονται ποσοστά. Συσπειρώνονται στον δεύτερο γύρο με αυτόν ο οποίος πήρε το 24%, μαζεύονται όλοι μαζί και νικούν στον δεύτερο γύρο αυτόν που πήρε 49%. Αυτό γιατί είναι αντιπροσωπευτικότερο της λαϊκής βούλησης; Στον δεύτερο γύρο όπου εξαφανίσαμε όλους τους άλλους δεν έχουμε απεικόνιση της κοινωνίας. Η κοινωνία εξαφανίστηκε στον δεύτερο γύρο. Μας έμειναν οι δύο. Ναι, αλλά αυτό δεν είναι η αποτύπωση των πραγματικών συσχετισμών. Αυτό είναι μια αφαίρεση, είναι μία λύση μέσα στο εκλογικό σύστημα. Γιατί αφαιρέσατε τους άλλους υποψηφίους;

Η απάντηση είναι, λοιπόν, ότι θέλουμε τον δεύτερο γύρο, γιατί θέλουμε πράγματι να έχουμε ενισχυμένη –λέει- νομιμοποίηση. Μάλιστα. Πότε, όμως; Όταν δεν έχουμε αρκετή. Γιατί το 43% δεν είναι αρκετό, δηλαδή; Γιατί το 43% είναι αρκετό για να βγάζει πρωθυπουργό, αλλά δεν είναι αρκετό το 43% για να βγάζει δήμαρχο; Γιατί; Γιατί δεν αξιώνετε 50%+1 για να εκλεγεί πρωθυπουργός; Εν πάση περιπτώσει, κατ’ αντικειμενική –νομίζω- κρίση πιο κρίσιμα ζητήματα χειρίζεται ο πρωθυπουργός από τον δήμαρχο.

Γιατί δέχεστε τη μειωμένη νομιμοποίηση, αν είναι, του πρωθυπουργού στο 43% ή στο 39%; Έχουμε πρωθυπουργούς με ακόμα πιο χαμηλά ποσοστά. Γιατί δέχεστε αυτή τη νομιμοποίηση, αλλά πρέπει να πάτε υποχρεωτικά στον δεύτερο γύρο –αυτό λέτε- και αυτός που πήρε 49% να μπορεί να χάσει κιόλας;

Εδώ μην το θεωρείτε ότι αυτό είναι αυτονόητο. Αυτό είναι μέσα στο πλαίσιο της λειτουργίας του ελληνικού συστήματος. Είναι ένα εκλογικό σύστημα το οποίο καθιερώνει τους δύο γύρους, χωρίς να είναι υποχρεωτικό ότι ντε και καλά πρέπει να υπάρχουν εκλογικά συστήματα δύο γύρων. Καθόλου αυτονόητο δεν είναι οι δύο γύροι. Οι δύο γύροι υπάρχουν ακριβώς γιατί φτιάχνουν ένα επιχείρημα πρόσθετης νομιμοποίησης, όταν αυτή λείπει. Γιατί με το 43% ελλείπει; Αυτό είναι το ερώτημα. Η απάντηση δεν είναι ότι «γιατί δεν πήρε το 50%+1». Η απάντηση δεν είναι αυτή, γιατί –επαναλαμβάνω- στις εκλογές δεν συμμετέχουν δύο πολιτικές δυνάμεις. Άρα, λοιπόν, καθόλου αυτονόητο δεν μου φαίνεται το επιχείρημά σας.

Άκουσα περαιτέρω μια κριτική γιατί βάζουμε το όριο του 3% και ότι το όριο του 3% βάλαμε στην Ελλάδα, απ’ ό,τι καταλαβαίνω, γιατί είχαμε κάποιου είδους, ας το πω, εθνική σκοπιμότητα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, μπορώ να έχω λίγο χρόνο ακόμα;

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, κύριε Υπουργέ. Ούτως ή άλλως, δεν έχετε κάνει χρήση της δευτερολογίας σας.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ πολύ.

Άκουσα, λοιπόν, ότι είναι ένα επιχείρημα εθνικής τάξης κ.λπ.. Τα πλαφόν, τα όρια εισόδου, υπάρχουν μόνο στην Ελλάδα; Δεν υπάρχουν αλλού; Η Γερμανία έχει όριο εισόδου; Η Γαλλία έχει όριο εισόδου;

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Έχει απλή αναλογική.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ναι.

Άρα, λοιπόν, σε πολλές χώρες υπάρχουν όρια εισόδου. Το όριο εισόδου δεν έχει να κάνει με το αν μου αρέσει ο Α ή ο Β. Είναι ότι γίνεται μία παραδοχή ότι απαιτείται να εκπροσωπούνται σε επίπεδο πολιτικό μόνο πολιτικές δυνάμεις που ξεπερνούν μια ορισμένη κρίσιμη μάζα, που συμφωνεί ο εκλογικός νομοθέτης ότι χρειάζεται αυτή η κρίσιμη μάζα. Γιατί; Γιατί αυτή θεωρείται ως άξια λόγου εκπροσώπησης, θεωρείται ότι πράγματι εκφράζει ένα πολιτικό ρεύμα μέσα στην κοινωνία, το οποίο πρέπει να εκφραστεί και ότι δεν πρέπει να πάμε σε μία απολύτως αναλογική εδώ εφαρμογή, όπου επειδή είμαστε τριακόσιοι κάποιος με το 0,3% θα μπορούσε να έχει έναν βουλευτή. Διότι δεν θεωρείται ότι το 0,3% είναι ικανή και αρκετή και κρίσιμη μάζα εκπροσώπησης. Αυτή είναι η φιλοσοφία του ορίου εισόδου. Και επίσης γιατί αφήνει τελείως ευκαιριακές συμπράξεις απ’ έξω, δημιουργεί την υποχρέωση συνεννοήσεων, ώστε να διαμορφώνεται κάθε φορά αυτή η κρίσιμη μάζα ψηφοφόρων που αποτελεί ένα υπαρκτό ρεύμα. Και κάπως να μορφοποιείται αυτό.

Άκουσα, λοιπόν, το επιχείρημα ότι «γιατί να μην είναι κάποια μονοθεματική παράταξη»; Αυτό φέρατε ως παράδειγμα. Εγώ δεν λέω αν θα είναι μονοθεματική ή πολυθεματική. Λέω ότι πρέπει να παίρνει ένα ελάχιστο όριο. Αν, παραδείγματος χάριν, υπάρχει ένα 3% που θεωρεί σημαντικό το να ασχολείται με τα ζώα συντροφιάς και θέλει να ασχολείται μόνο με τα ζώα συντροφιάς, αυτό το 3% θα εκπροσωπηθεί. Αν, όμως, είναι 0,3%, όχι, αυτό δεν θα εκπροσωπηθεί. Αυτό είναι το ζήτημα, δεν έχει να κάνει με το θέμα ούτε έχει να κάνει με τίποτα άλλο, αλλά με το κατά πόσο καταγράφεται υπαρκτά και συγκροτημένα ως μία πολιτική παραταξιακή δύναμη μέσα στην κοινωνία. Αυτό είναι το ερώτημα. Και πάντως δεν είναι και για να «πέσετε από τα σύννεφα». Και στις βουλευτικές εκλογές το έχουμε και αλλού υπάρχει.

Τι άλλο κάνουμε; Μειώνουμε δημοτικούς και περιφερειακούς συμβούλους και ταυτόχρονα αυξάνουμε τη δυνατότητα συμμετοχής των υποψηφίων. Αν τα βάλετε αυτά τα δύο μαζί, τι κάνουν; Κάνουν πιο ανταγωνιστικά τα ψηφοδέλτια. Σωστά;

**ΕΥΑΓΓΕΛΙΑ ΛΙΑΚΟΥΛΗ:** Όχι.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Βέβαια.

Είναι καλό πράγμα ο ανταγωνισμός; Η απάντηση είναι «ναι». Βγαίνουν καλύτεροι υποψήφιοι. Είναι καλύτερο το επίπεδο του εκλογικού ανταγωνισμού.

Επομένως, τι έχουμε με αυτόν τον τρόπο; Έχουμε στην πραγματικότητα ενδυνάμωση του ανθρώπινου δυναμικού που συγκροτεί τους αυτοδιοικητικούς μας. Αυτή είναι η κατεύθυνση. Έτσι αυξάνεις την ποιότητα, έτσι βελτιώνεις το ανθρώπινο δυναμικό: Περισσότεροι άνθρωποι που συμμετέχουν, χωρίς αυτό να είναι υποχρεωτικό, γιατί δεν το κάνουμε υποχρεωτικό το 150% για τους συνδυασμούς. Άμα θέλουν, δεν βάζουν το 150%. Βάζουν το ελάχιστο απαιτούμενο, τον ελάχιστο αριθμό. Άρα, δεν έχουμε τέτοιο θέμα. Και από τη στιγμή που δεν υπάρχει και δεν είναι υποχρεωτικό, μπορεί κάποιος υποψήφιος δήμαρχος, υποψήφιος περιφερειάρχης να θέλει να αξιοποιήσει αυτή τη δυνατότητα, ενισχύοντας και φτιάχνοντας ένα δυνατό ανταγωνιστικό ψηφοδέλτιο. Γιατί μας πειράζει αυτό; Γιατί δεν σας αρέσει; Γιατί εμένα μου φαίνεται ότι αυτό είναι στην κατεύθυνση της ενδυνάμωσης και της συμμετοχής.

Άκουσα επίσης πάρα πολλά για τα θέματα των κοινοτήτων, απασχόλησαν πολύ. Κατ’ αρχάς, να πούμε τι κάναμε κι αν ακούσαμε τις κοινότητες. Από ένα αρχικό σχέδιο στα πεντακόσια ξαναγυρίσαμε στα τριακόσια. Από πρόεδρο που ήταν εκπρόσωπος ξαναέγινε πρόεδρος. Δεν έχουμε αγγίξει κατά τα λοιπά -είχαμε πει να τα καταργήσουμε- τα τοπικά συμβούλια στις πρωτεύουσες των δήμων. Τα διατηρούμε.

Επομένως, έχουμε ακούσει πολύ τους ανθρώπους των κοινοτήτων. Σε τι δεν τους έχουμε ακούσει; Δεν τους έχουμε ακούσει στην κάλπη. Γιατί δεν τους έχουμε ακούσει; Εξήγησα. Γιατί δεν βρίσκουμε καμμία απολύτως αναγκαιότητα στο να καλλιεργείται ένα είδος, ας το πω ψευδοαυτονομίας, η οποία δεν είναι και πραγματική και δεν είναι και μέσα στη φιλοσοφία μας και ελπίζω δεν είναι και στην φιλοσοφία κανενός.

Και πάντως, δεν θα έπρεπε να είναι μέσα στη φιλοσοφία του κ. Ραγκούση, ο οποίος έχει εισηγηθεί τον «ΚΑΛΛΙΚΡΑΤΗ» και επομένως, αυτή είναι η στιγμή της μετάβασης σε μεγαλύτερες δημοτικές ενότητες και οντότητες και η όλη φιλοσοφία, όπως εξηγούσε τότε ο κ. Ραγκούσης και όπως αντιτιθέμην εγώ εκείνη την εποχή, ήταν ακριβώς η ύπαρξη μιας νέας τέτοιας ενότητας και δομής. Άρα, λοιπόν, η κάλπη γιατί;

Τι άλλο έχουμε αλλάξει; Διατηρήσαμε το ότι στις κοινότητες κάτω των τριακοσίων θα εκλέγεται αυτός ο οποίος πρωτεύει. Το διατηρήσαμε αυτό όπως ήταν. Και στις κοινότητες άνω των τριακοσίων -επειδή άκουσα πολλή φασαρία- τι ακριβώς έχουμε αλλάξει; Τι αλλάξαμε; Πού έχει γίνει παρέμβαση; Αφού το ζήτημα του προέδρου δεν ρυθμίζεται από αυτόν τον νόμο. Ρυθμίζεται από άλλες διατάξεις. Τις έχουμε αλλάξει αυτές τις διατάξεις; Όχι. Επομένως διατηρούνται. Δεν είναι μέσα στον νόμο. Άρα, λοιπόν, πάρα πολλή φασαρία για ένα ζήτημα το οποίο στην πραγματικότητα δεν έχει ρυθμιστεί. Αυτό το οποίο αλλάζει και στο οποίο θα επιμείνουμε είναι η κατάργηση της κάλπης και εξήγησα γιατί.

Άρα, λοιπόν, αυτό είναι ένα νομοσχέδιο το οποίο στην πραγματικότητα έρχεται να άρει ζητήματα τα οποία εντοπίστηκαν. Και σας ξαναλέω, πρέπει να απαντήσετε στο αν ήταν τόσο καλή η ρύθμισή σας. Γιατί αυτοί που κατ’ εξοχήν ενδιαφέρονται να έχουν ένα καλό διοικητικό αποτέλεσμα δεν την αγκάλιασαν; Οι δήμαρχοι ενδιαφέρονται να έχουν ένα καλό διοικητικό αποτέλεσμα. Γιατί; Για να επανεκλεγούν. Για να έχουν καλές σχέσεις με τους δημότες τους. Οι περιφερειάρχες ενδιαφέρονται για το διοικητικό αποτέλεσμα. Γιατί δεν την αγκάλιασαν; Γιατί όλοι λένε όχι;

Άρα, λοιπόν, αυτό νομίζω ολοκληρώνει μία πολύ καθαρή συζήτηση και θα έλεγα ότι το μόνο το οποίο μένει ως μελανό σημείο αυτής της συζήτησης -γιατί κατά τα λοιπά οι διαφωνίες είναι παλιές και καταγεγραμμένες- είναι οι ισχυρισμοί περί αντιδημοκρατικότητας για την επιλογή ενός εκλογικού συστήματος, που σε τελευταία ανάλυση είναι ένα ενισχυμένο πλειοψηφικό σύστημα. Υπάρχουν πολλά συστήματα ενισχυμένου πλειοψηφικού σε όλον τον κόσμο. Δεν φαντάζομαι να αρνείστε ότι υπάρχει δημοκρατία όπου εφαρμόζονται αυτά τα συστήματα; Θα είναι μια πολύ παράδοξη άποψη αυτό.

Να πω στο σημείο αυτό, κύριε Πρόεδρε, ότι κάνω δεκτή μία τροπολογία που κατετέθη και η οποία παρατείνει την προθεσμία για την ενεργοποίηση των υποχρεώσεων που πηγάζουν εκ νόμου του Εμπορικής Ναυτιλίας για τα θέματα των ναυαγοσωστών. Αυτό το κάνω γιατί ορισμένοι δήμοι δεν είναι ακόμη έτοιμοι και χρειάζονται περισσότερο χρόνο. Ταυτόχρονα, όμως, διατηρούμε σε ισχύ τις συμβάσεις που έχουν ήδη συναφθεί ώστε να μην υπάρξει οποιαδήποτε αναστάτωση γι’ αυτούς που έχουν ήδη ετοιμαστεί.

Άρα, είναι η τροπολογία που κατατίθεται εκπρόθεσμη, αλλά έρχεται να καλύψει αυτήν την επείγουσα ανάγκη, από τους συναδέλφους μου τον κ. Βρούτση και τον κ. Καππάτο. Για να είμαι πολύ δίκαιος, όμως, το θέμα το έχει θέσει ο κ. Κεγκέρογλου, το έχουν θέσει κι άλλοι συνάδελφοι. Επομένως, την κάνουμε δεκτή. Καταθέτω για τα Πρακτικά την τροπολογία και τη σχετική με αυτή νομοτεχνική βελτίωση.

(Στο σημείο αυτό ο Υπουργός Εσωτερικών κ. Μαυρουδής Βορίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Στο σημείο αυτό ο Υπουργός Εσωτερικών κ. Μαυρουδής Βορίδης καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 359)

ΑΛΛΑΓΗ ΣΕΛΙΔΑΣ

Επιτρέψτε μου λίγο να αναφερθώ στα ζητήματα της άλλης τροπολογίας που νομίζω απασχόλησε επίσης. Αφήνω τη συζήτηση για το ποιος έχει την πνευματική ιδιοκτησία κι αν την κατέθεσε ο ΣΥΡΙΖΑ πρώτος ή το ΚΙΝΑΛ πρώτο, αν ήταν το ίδιο ή αν ήταν κάτι άλλο. Εγώ αφήνω αυτή την κουβέντα. Δεν τη θεωρώ σημαντική στην παρούσα φάση. Νομίζω ότι είναι μία άχαρη κουβέντα αυτή. Κρατώ μόνο τη συμφωνία.

Μια παρατήρηση μόνο για να είμαστε εντάξει με τα νομικά μας. Αυτό είναι εδώ μία παρέμβαση στον εκλογικό νόμο, στο προεδρικό διάταγμα 26. Το ζήτημα της παρεπόμενης ποινής, δηλαδή της αποστέρησης των πολιτικών δικαιωμάτων ως παρεπόμενη ποινή η οποία επιβάλλεται από το ποινικό δικαστήριο και κάτι το οποίο αφαιρέθηκε στην αναθεώρηση του Ποινικού Κώδικα, κατά τη γνώμη μου παραμένει μία πολύ εσφαλμένη ρύθμιση, ανάμεσα στις πολλές εσφαλμένες ρυθμίσεις της αναθεώρησης του Ποινικού Κώδικα που έγινε από τον ΣΥΡΙΖΑ.

Θα μου πείτε, γιατί είναι έτσι; Η απάντηση είναι γιατί πρέπει να έχει όχι μόνο χαρακτήρα διοικητικό. Γιατί δεν πρέπει να έχει μόνο χαρακτήρα διοικητικό; Γιατί αύριο το πρωί υπάρχει μια κυβέρνηση η οποία το σκέφτεται διαφορετικά και επομένως, αίρει την κύρωση. Η διοικητική κύρωση είναι μια διοικητική ρύθμιση, δεν είναι καν κύρωση εδώ. Δεν μιλάμε καν για μια διοικητική ποινή. Μιλάμε για μια ρύθμιση. Επομένως, στην πραγματικότητα μία διαφορετική προσέγγιση θα μπορούσε να μπει το ζήτημα διαφορετικά, ενώ η έννοια της αποστέρησης των πολιτικών δικαιωμάτων ως παρεπόμενη ποινή είναι κάτι που επιβάλλεται από το δικαστήριο και είναι συνδεδεμένο με την αξιολόγηση της πράξης, είναι εξατομικευμένο και ισχύει στο συγκεκριμένο σημείο. Άρα, κατά τη γνώμη μου έχει κάνει λάθος ο νομοθέτης, ανάμεσα -ξαναλέω- στα πολλά λάθη και ελπίζω ότι κάποια στιγμή αυτό θα το ξαναδεί το Υπουργείο Δικαιοσύνης.

Τώρα, τι κάνουμε εδώ; Επειδή δεν θέλω να μπερδευόμαστε, εδώ στην πραγματικότητα δεν αποστερούμε πολιτικό δικαίωμα. Είναι ξεκάθαρο αυτό. Δεν αποστερούμε πολιτικό δικαίωμα. Μπορεί να ήθελα να αποστερήσω πολιτικό δικαίωμα. Πολιτικό δικαίωμα δεν μπορεί να αποστερηθεί. Γιατί; Γιατί χρειάζεται αμετάκλητη ποινική καταδίκη. Είναι ξεκάθαρο, λοιπόν, αυτό.

Τι είναι εκείνο το οποίο κάνουμε; Θέτουμε, όμως, κανόνες στο ποιοι μπορούν, ποια κόμματα και ποιοι συνδυασμοί μπορούν να ανακηρυχθούν. Αυτός είναι ο βασικός περιορισμός. Όταν, λοιπόν, κόμματα ή συνδυασμοί έχουν καταδίκους για τα αδικήματα αυτά, δεν μπορούν να ανακηρυχθούν. Κι αν επιμείνουν να το έχουν, επίσης υπάρχουν περιορισμοί, άρα δεν μπορούν να χρηματοδοτηθούν και δεν μπορούν να προβάλλονται τηλεοπτικά.

Ποιες είναι οι αντιρρήσεις που μπορεί να ακούσει κάποιος εδώ; Ξέρεις, δεν έχεις αμετάκλητη καταδίκη, γιατί το κάνεις μόνο με οριστική. Η απάντηση είναι διότι πάντως υπάρχει μια βαθιά αντινομία αυτή τη στιγμή στην έννομη τάξη, από τη μια μεριά να έχω δικαστήρια που να έχουν πει για ανθρώπους οι οποίοι είχαν πολιτική ιδιότητα αρχηγού ή νόμιμου εκπροσώπου του ή διευθυντού ότι αυτοί στην πραγματικότητα διηύθυναν εγκληματική οργάνωση κι από την άλλη μεριά αυτοί να εξακολουθούν να υποδύονται τους πολιτικούς αρχηγούς. Άρα, λοιπόν, αυτό είναι κάτι το οποίο προφανώς πρέπει να εναρμονίσουμε, το σύνολο της έννομής μας τάξης, την ελληνική έννομη τάξη, με τη διοικητική μας έννομη τάξη. Δεν γίνεται να υπάρχει αυτή η βαθιά αντίφαση κι αυτό είναι που κάνουμε τώρα.

Άκουσα μία αντίρρηση από την πλευρά του ΚΚΕ ότι παρεμβαίνουμε με αυτόν τον τρόπο, αν κατάλαβα καλά την αντίρρηση, στο εσωτερικό των επιλογών των κομμάτων και ότι με αυτό τον τρόπο ανοίγει μία κερκόπορτα. Έχω καταλάβει σωστά την αντίρρησή σας; Σωστά; Δεν ξέρω -δεν το έχω ακούσει- αν στο ΜέΡΑ25 συμμερίζεστε επίσης αυτή την αντίρρηση, ενδεχομένως να μας το πείτε μετά.

Κοιτάξτε κάτι. Εδώ η γνώμη μου είναι να το ξανασκεφτείτε. Γιατί; Γιατί η διάταξη είναι σαφής. Μιλάει για περιορισμό σε όσους έχουν οριστικώς κριθεί ένοχοι και τιμωρηθεί με ποινές καθείρξεως, όχι πλημμελήματος, άρα όχι με μία οποιουδήποτε τύπου χαμηλής έντασης ποινή. Μιλάμε, λοιπόν, για ποινές καθείρξεως.

Ακούστε τα κεφάλαια και να μου πείτε τι είναι εκείνο που σας ανησυχεί:

Προσβολή του δημοκρατικού πολιτεύματος, εσχάτη προδοσία και βασανιστήρια, αυτές είναι οι δύο κακουργηματικές διατάξεις εκεί. Προσβολή της εδαφικής ακεραιότητας της χώρας, προσβολή της διεθνούς ειρήνης, της αμυντικής ικανότητας της χώρας, των κρατικών απορρήτων σε βαθμό –τονίζω- κακουργήματος. Εγκλήματα κατά άλλων κρατών, εγκλήματα κατά πολιτειακών και λοιπών οργάνων. Δηλαδή, μέσα εδώ είναι η δωροδοκία, είναι η δωροληψία. Εγκλήματα κατά του εκλογικού σώματος, εγκλήματα κατά της πολιτειακής εξουσίας και δημόσιας τάξης. Απ’ αυτά δύο είναι κακουργηματικά, οι εγκληματικές οργανώσεις και οι τρομοκρατικές οργανώσεις.

Έρχομαι, λοιπόν, και ρωτώ: Πώς ανοίγουμε την κερκόπορτα με αυτό; Δηλαδή, στη δική σας σκέψη, θα έχουμε έναν άνθρωπο ο οποίος έχει καταδικαστεί γι’ αυτό, θα έχει προσβάλει με αυτόν τον τρόπο τη συντεταγμένη πολιτεία, τη δημοκρατία, την ακεραιότητα της χώρα και παρά ταύτα, εμείς θα εξακολουθούμε να λέμε ότι αυτός μπορεί να είναι επικεφαλής κόμματος να συμμετέχει στις εκλογές και να μην υπάρχει κανένα πρόβλημα; Και αν πούμε ότι όχι δεν μπορεί να είναι, παρεμβαίνουμε στα εσωτερικά του κόμματος; Μα το παιχνίδι είναι καθαρό, δεν έχω τη δυνατότητα να κάνω κάτι άλλο. Είναι σαφή και τα αδικήματα και οι ποινές.

Επομένως θεωρώ ότι η αντίθετη θέση από την πλευρά του Κομμουνιστικού Κόμματος χρειάζεται -αν είναι να το καταψηφίσετε- πρόσθετα επιχειρήματα. Διότι το επιχείρημα πάντως ότι επεμβαίνουμε στο εσωτερικό των κομμάτων δεν είναι αρκετό. Αυτό δεν είναι επέμβαση στο εσωτερικό των κομμάτων. Αυτό είναι ότι θέτουμε κανόνες ώστε να μην μπορούν άνθρωποι οι οποίοι έχουν συγκροτήσει εγκληματικές οργανώσεις, να παριστάνουν τους Αρχηγούς πολιτικών κομμάτων και να συμμετέχουν στις εκλογές και να ζητάνε ψήφους. Δεν γίνεται. Και προσέξτε με αυτήν την ιδιότητα. Διότι με την ιδιότητα του υποψηφίου μπορούμε να το κάνουμε.

Άκουσα μία σκέψη από την πλευρά του κ. Καστανίδη ότι θα έπρεπε να διευρύνουμε την απαγόρευση. Κατά τη γνώμη μου η διεύρυνση της απαγόρευσης προσκρούει –το λέω ευθέως, είναι η άποψή μου και γι’ αυτό και δεν το βάλαμε- στο άρθρο 29 και επομένως θα πέσει η διάταξη εάν κάναμε κάτι τέτοιο. Αυτή είναι η άποψη μου.

Όμως, επειδή άκουσα μία δεύτερη σκέψη από την πλευρά του κ. Καστανίδη, διότι υπάρχει πράγματι μία πρόβλεψη μέσα στο Σύνταγμά μας που λέει ότι υπάρχει μία υποχρέωση των κομμάτων να εργάζονται για την προαγωγή του δημοκρατικού πολιτεύματος και να υπηρετούν τις δημοκρατικές αξίες. Άκουσα, λοιπόν, μία σκέψη από την πλευρά του κ. Καστανίδη ότι ενδεχομένως να εξεταστεί το κατά πόσο θα μας ενδιέφερε να ενεργοποιήσουμε αυτήν τη διάταξη του Συντάγματος. Αυτή τη στιγμή αυτό είναι αρρύθμιστο.

Αυτό βεβαίως μας πηγαίνει κάπου αλλού. Μας βγάζει από τον χώρο του ποινικού και μας πηγαίνει σε μία κρίση -η οποία ξεκαθαρίζω εγώ ο μόνος τρόπος να το σκεφτόμουνα θα ήταν μια δικαστική κρίση, αυτό σε άλλες χώρες υπάρχει, υπάρχει δικαστική κρίση ως προς τα ζητήματα αυτά- που θα έκρινε το κατά πόσο σε τελευταία ανάλυση ένα πολιτικό κόμμα πράγματι λειτουργεί με αυτόν τον τρόπο.

Εάν –εκφράζω τώρα προσωπικές απόψεις, δεν μιλώ ως Υπουργός, δεν είναι κάτι που έχουμε συζητήσει, αντιδρώ σε μία σκέψη ενός συναδέλφου μου μέσα στο Κοινοβούλιο- ενδεχομένως υπήρχαν τέτοιου είδους ρυθμίσεις ίσως να είχαμε γλιτώσει πολλά απ’ αυτά που περάσαμε όλο αυτό το χρονικό διάστημα με τα φαινόμενα αυτά.

Θέλω να διευκρινίσω και να κλείσω την τοποθέτησή μου στο ζήτημα αυτό. Για εμένα είναι πολύ σημαντικό να υπάρχει μία ξεκάθαρη τοποθέτηση. Ακριβώς επειδή δεν έχουμε πάρει θέση –μιλώ ως πολιτεία, ως συντεταγμένο κράτος απέναντι σε αυτήν την δυνατότητα που δίνει το Σύνταγμα- και επειδή δεν έχει υπάρξει τέτοια ρύθμιση που να έχει θέσει τέτοιους κανόνες και που να κρίνεται δικαστικά, στην πραγματικότητα η τοποθέτηση που κάνουμε τώρα είναι μία τοποθέτηση που συνδέεται με αξιόποινες πράξεις.

Προφανώς η Χρυσή Αυγή είναι νεοναζιστική οργάνωση, αλλά αυτό το οποίο τη θέτει στη φυλακή δεν είναι το ότι είναι νεοναζιστική οργάνωση. Τη θέτουν οι εγκληματικές της πράξεις. Και αυτό το οποίο νομοθετούμε σήμερα δεν είναι ότι το νομοθετούμε για τους νεοναζί. Το νομοθετούμε για όσους έχουν κάνει και έχουν καταδικαστεί για συγκρότηση και διεύθυνση εγκληματικής οργανώσεως. Έχουν αυτή την ταυτότητα, προφανώς, είναι σαφές αυτό. Είναι επίσης προφανές ότι αυτή η ταυτότητα είναι απεχθής και απολύτως καταδικαστέα. Όλοι ξέρουμε και έχουμε ζήσει τις συμπεριφορές τους εδώ μέσα. Αλλά –το τονίζω- αυτή τη στιγμή νομοθετούμε στη βάση μια ποινικής αποφάσεως. Νομοθετούμε γιατί είναι καταδικασμένοι και εκτίουν ποινή για ένα ποινικό αδίκημα, για ένα κακούργημα, για την συγκρότηση και διεύθυνση εγκληματικής οργανώσεως.

Άλλο τελείως το ζήτημα το οποίο –ξαναλέω- ενδεχομένως ανοίγει με τις σκέψεις που έκανε ο κ. Καστανίδης ή και μπορεί να μην ανοίγει αν δεν το θελήσουν τα κόμματα, γιατί αυτό θεωρώ ότι είναι μια ευρύτερη συζήτηση όντως και θέλει μεγαλύτερη κουβέντα. Άλλο, λοιπόν, το ζήτημα αυτό. Αλλά τώρα εκείνο το οποίο κάνουμε είναι ότι πια ως πολιτεία ανταποκρινόμαστε και ενοποιούμε αυτό το οποίο ξεκίνησε με την καταδικαστική απόφαση του ποινικού δικαστηρίου.

Σας ευχαριστώ πολύ και προσδοκώ στη συνέχεια.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υπουργέ.

**ΙΩΑΝΝΗΣ ΡΑΓΚΟΥΣΗΣ:** Κύριε Πρόεδρε, τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Ραγκούση είναι πολύ ενδιαφέρον το συγκεκριμένο νομοσχέδιο. Θα σας δοθεί ο χρόνος να πείτε.

Κυρίες και κύριοι συνάδελφοι έχω μία ανακοίνωση προς το Σώμα. Οι Υπουργοί Επικρατείας, Οικονομικών, Ανάπτυξης και Επενδύσεων, Εξωτερικών, Εργασίας και Κοινωνικών Υποθέσεων, Υγείας, Δικαιοσύνης, Εσωτερικών, καθώς και οι Αναπληρωτές Υπουργοί Οικονομικών, Εξωτερικών και Υγείας κατέθεσαν στις 2-6-2021 σχέδιο νόμου του Υπουργείου Ψηφιακής Διακυβέρνησης: Κύρωση της από 30-5-2021 πράξης νομοθετικού περιεχομένου «Θέσπιση, περιεχόμενο και διαδικασία έκδοσης Ψηφιακού Πιστοποιητικού COVID 19” (Α΄ 87) και ειδικότερες εγγυήσεις για την προστασία των δεδομένων προσωπικού χαρακτήρα».

Θα δώσω τον λόγο για τις δευτερολογίες στους εισηγητές και στους Κοινοβουλευτικούς Εκπροσώπους θα δοθεί η ευκαιρία να μιλήσουν στη συνέχεια.

Αρχίζουμε αντίστροφα πάλι. Η κ. Μπακαδήμα δεν θα κάνει χρήση. Ο κ. Χήτας που έχει αλλάξει με τον κ. Μυλωνάκη δεν θα κάνει χρήση.

Τον λόγο έχει ο κ. Συντυχάκης δεν θα τηρήσω το τρίλεπτο που είπα εν όψει του ότι και ο Υπουργός υπερέβη τον χρόνο.

Ορίστε, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Πρόεδρε, καθ’ όλη την διάρκεια των δύο ημερών έγινε μία προσπάθεια από τη Νέα Δημοκρατία, τον ΣΥΡΙΖΑ και το Κίνημα Αλλαγής να επιδοθούν σε ένα κρεσέντο υποκρισίας, αποπροσανατολισμού του λαού και συσκότισης της πραγματικής αλήθειας για τις πραγματικές αντιδραστικές, αντιδημοκρατικές μεθοδεύσεις στην τοπική διοίκησης. Με πρόσχημα τον εκλογικό νόμο του ΣΥΡΙΖΑ, ο οποίος ΣΥΡΙΖΑ συνεχίζει να τον βαφτίζει ως απλή αναλογική ενώ γνωρίζει ότι δεν είναι απλή αναλογική και με τη Νέα Δημοκρατία επίσης βολικά να συνεχίζει να χαρακτηρίζει τον νόμο του ΣΥΡΙΖΑ ως απλή αναλογική, επιχειρεί με αυτόν τον αντιδημοκρατικό, αντιδραστικό και πλειοψηφικό εκλογικό σύστημα ουσιαστικά να πετάξει έξω από τα δημοτικά και περιφερειακά συμβούλια κάθε ριζοσπαστική φωνή.

Είναι γελοίο, είναι σαθρό το επιχείρημα του Υπουργού που ακούστηκε πριν από λίγο ότι μέχρι το 3% δεν είναι μία κρίσιμη μάζα που πρέπει να εκπροσωπηθεί στο δημοτικό ή στο περιφερειακό συμβούλιο. Και ποιος κρίνει εάν είναι κρίσιμη μάζα ή όχι; Ποιος το κρίνει, ο νόμος, η Κυβέρνηση;

Εάν δηλαδή στους ψηφίσαντες για παράδειγμα είναι διακόσιες χιλιάδες το όριο του 3%, γιατί είναι κρίσιμη μάζα και γιατί δεν είναι κρίσιμη μάζα οι εκατόν ενενήντα εννέα χιλιάδες; Πείτε μου.

Πρόκειται, λοιπόν, για ένα καλπονοθευτικό, ανήθικο σύστημα, που δημιουργεί πλαστές πλειοψηφίες και αξιοποιείται για τη χειραγώγηση της συνείδησης του λαού με εκβιαστικά διλήμματα, τα γνωστά εκβιαστικά διλήμματα, που έθεταν χρόνια ολόκληρα όλες οι κυβερνήσεις, η θεωρία της χαμένης ψήφου -τα γνωρίζουμε όλα αυτά- απλή αναλογική, χωρίς να έχουμε αυταπάτες ότι μπορεί η απλή αναλογική να λύσει τα προβλήματα του λαού, ειδικά σε ένα τέτοιο εκμεταλλευτικό σύστημα, έτσι; Απλή αναλογική, όμως, τι σημαίνει; Το εκλογικό ποσοστό να εκφράζεται και σε ποσοστό εδρών. Αυτό δεν είναι το τίμιο; Αυτό δεν είναι το ηθικό; Δεν το κάνετε, όμως, και δεν το επιχείρησε ούτε ο ΣΥΡΙΖΑ και γι’ αυτό ακριβώς ήταν κολοβή η απλή αναλογική που έκανε. Το θέμα, όμως, ξέρετε, επειδή ακούστηκε ότι το 80% των αποφάσεων στα δημοτικά και περιφερειακά συμβούλια ήταν από κοινού, των παρατάξεών σας, έτσι για να είμαστε ειλικρινείς. Και όντως έτσι ήταν. Αλλά από πού τεκμαίρεται ότι επειδή το 80% των αποφάσεων είναι θετικό, είναι και αποδεκτό; Διότι το ζήτημα είναι τι είδους αποφάσεις ήταν αυτές. Τι είδους αποφάσεις ήταν αυτές στα δημοτικά και περιφερειακά συμβούλια; Μήπως κατοχύρωσαν την ισοτιμία της ψήφου; Μήπως αναίρεσαν τον διακοσμητικό ρόλο των περιφερειακών και δημοτικών συμβουλίων; Μήπως επανέφεραν πόρους με βάση τις αρμοδιότητες που είχαν πάρει οι δήμοι και οι περιφέρειες; Μήπως σταμάτησε το χαράτσωμα, τα τέλη και οι φόροι στους δημότες; Μήπως σταμάτησαν οι συμπράξεις δημόσιου και ιδιωτικού τομέα, οι συμβάσεις παραχώρησης για το μεγάλο κεφάλαιο; Μήπως σταμάτησε ο επιχειρηματικός ρόλος της αυτοδιοίκησης; Όχι, σε καμμία περίπτωση. Διαφωνήσατε γύρω από αυτά τα ζητήματα ποτέ στα δημοτικά και περιφερειακά συμβούλια;

Άρα, λοιπόν, βρισκόσαστε σε μια ευθεία σχέση, και ο ΣΥΡΙΖΑ και η Νέα Δημοκρατία και το Κίνημα Αλλαγής και τα άλλα αστικά κόμματα, και την ίδια στιγμή ενώ συναινείτε σε αυτή την αντιλαϊκή πολιτική «βγάζετε τα μάτια σας» εδώ μέσα στην κυριολεξία, προσπαθώντας να κάνετε «αλοιφή» το μυαλό του λαού λες και απευθύνεστε σε ιθαγενείς. Και χωρίς ντροπή ο ΣΥΡΙΖΑ ζητάει «απεξάρτηση της αυτοδιοίκησης από τα κόμματα». Μέχρι που ο ΣΥΡΙΖΑ επιστράτευσε και τον Μαξ Βέμπερ. Άκουσα τον κ. Λάππα τις προάλλες επιστρατεύοντας τον Μαξ Βέμπερ για τη δήθεν κομματική ουδετερότητα του κράτους, άρα και της αυτοδιοίκησης, μιας και είναι κράτος και η αυτοδιοίκηση, ξεχνώντας ότι ο Μαξ Βέμπερ είναι αυτός που θεωρεί το κράτος ως κάτοχο του μονοπωλίου της νόμιμης βίας. Το ξεχάσατε, κύριοι του ΣΥΡΙΖΑ, αυτό; Τι είναι αυτό; Όταν θεωρείς ότι το κράτος είναι ο κάτοχος της νόμιμης βίας, δεν είναι η θεσμοθετημένη βία της δικτατορίας του κεφαλαίου; Να, λοιπόν, πώς συγκλίνετε, από τη μία η Νέα Δημοκρατία να συναινεί υπέρ της συναίνεσης, αλλά με πειθαναγκασμό, με το μαστίγιο, και ο ΣΥΡΙΖΑ με το σάλιο και το καρότο. Αλλά ο χαβάς ο ίδιος. Δεν αλλάζει η πολιτική, αφού συμφωνείτε, τα ’χετε συμφωνημένα.

Δεν συμφωνείτε με τον «ΚΑΛΛΙΚΡΑΤΗ»; Δεν συμφωνείτε με τον «ΚΛΕΙΣΘΕΝΗ», ο οποίος είναι η προέκταση του «ΚΑΛΛΙΚΡΑΤΗ»; Μήπως έγινε πιο δημοκρατική η αυτοδιοίκηση; Μήπως σταμάτησαν οι φόροι, τα τέλη, τα χαράτσια στους δημότες; Όχι, χειρότεροι έγιναν, αντιλαϊκότεροι έγιναν.

Τελειώνοντας, ήθελα να θέσω ένα θέμα, κύριε Πρόεδρε, με τις εξ αποστάσεως συνεδριάσεις των δημοτικών και περιφερειακών συμβουλίων. Θα σταματήσει αυτή η κοροϊδία με την εξ αποστάσεως συνεδρίαση των δημοτικών και περιφερειακών συμβουλίων; Θα σταματήσει αυτή η κοροϊδία; Δηλαδή, έχουμε ανοίξει τον τουρισμό, έχει ανοίξει ο επισιτισμός, γίνεται της κακομοίρας στα αεροπλάνα, στα καράβια, στα πλοία και δεν ξέρω πού αλλού, αλλά εξ αποστάσεως συνεδριάζει το συμβούλιο. Γιατί; Είναι ξεφτίλα πραγματικά, είναι ξεφτίλα, είναι αντιδημοκρατικός κατήφορος αυτός. Μα είναι φανερό ότι εδώ γίνεται προσπάθεια να φιμωθεί η φωνή. Δεν μπορούμε να συζητήσουμε διά ζώσης για τους προϋπολογισμούς, για τα τεχνικά προγράμματα, δεν μπορούμε να καλέσουμε έναν φορέα να θέσει ένα πρόβλημα στο δημοτικό και περιφερειακό συμβούλιο επικαλούμενοι αυτό ακριβώς, την πράξη νομοθετικού περιεχομένου. Σταματήστε το, λοιπόν, εδώ και τώρα να σταματήσει αυτό.

Για τις νομοτεχνικές δεν εντοπίζουμε κάτι το ουσιαστικό με βάση τις τροποποιήσεις που έγιναν. Δεν αλλάζει κάτι ως προς την ουσία το νομοσχέδιο, απλώς γίνονται κάποιες αποδεκτές προτάσεις της ΚΕΔΕ και της ΕΝΠΕ. Για τις υπουργικές τροπολογίες -και να κλείσω με αυτό, κύριε Πρόεδρε- στην 907/88 θα δηλώσουμε «παρών». Βέβαια έχει μέσα και τη θετική διάταξη για τις συμβάσεις καθαριότητας σχολικών μονάδων που θα ψηφίζαμε «ναι», αλλά είναι το γνωστό πρόβλημα σε μία τροπολογία πέντε, έξι, δέκα άρθρα και αναγκαζόμαστε εκ των πραγμάτων όταν στις μισές συμφωνούμε και στις άλλες διαφωνούμε να λαμβάνουμε υπ’ όψιν τη βαρύτητα των επιμέρους άρθρων και να βγάζουμε το γενικό συμπέρασμα, τη στάση που θα κρατήσουμε.

Για την τροπολογία με αριθμό 908/99 θα καταψηφίσουμε, που αφορά στις ρυθμίσεις για τον Άγιο Κοσμά, γιατί στην πραγματικότητα διευκολύνει τον επενδυτή η όλη διαδικασία. Πρόκειται για ρυθμίσεις οι οποίες παρακάμπτουν τον κοινοβουλευτικό έλεγχο προς όφελος του επενδυτή.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Συντυχάκη, σας παρακαλώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Στην 909/90 επίσης θα πούμε «όχι» και για την άλλη τροπολογία, που αφορά στη στέρηση των πολιτικών δικαιωμάτων, εδώ ο Κοινοβουλευτικός μας Εκπρόσωπος θα τοποθετηθεί πιο αναλυτικά.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ.

Τον λόγο έχει η ειδική αγορήτρια του Κινήματος Αλλαγής κ. Λιακούλη.

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε, δεν μπορώ να μιλήσω με τη μάσκα, θα μιλήσω από το Βήμα. Έχω επτάμισι λεπτά, σωστά;

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Το έχουν υπερβεί όλοι.

**ΠΡΟΕΔΡΕΥΩΝ (Χαράλαμπος Αθανασίου):** Ακούστε να δείτε, προβλέπονται επτάμισι λεπτά, αλλά το σύνολο που έχετε οι εισηγητές είναι είκοσι δυόμιση. Εσείς έχετε μιλήσει δεκαοκτώμισι, αλλά δεν πρόκειται να σας διακόψω. Δεν πρόκειται να διακόψω κανέναν. Λέω ποιος είναι ο χρόνος ως επισήμανση, όχι ως απαγόρευση.

Παρακαλώ, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Όσο μου πείτε εγώ θα μιλήσω. Ευχαριστώ πολύ, κύριε Πρόεδρε.

Είναι ένα νομοσχέδιο, κύριε Πρόεδρε, σημαντικό. Έχετε δίκιο να το σχολιάζετε ότι γινόμαστε και υπερβολικοί πολλές φορές, υπερβατικοί δεν γινόμαστε, Υπουργέ. Υπερβολικοί γινόμαστε και στον χρόνο, υπερβατικοί όμως; Κοιτάξτε, ανοίξατε πολλά ζητήματα και σας αρέσει να είστε πολλές φορές και θεωρητικός, να προσεγγίζετε τα ζητήματα αυτά. Εμένα αυτές οι συζητήσεις μου αρέσουν πάρα πολύ, αρκεί να υπάρχει η άνεση να εκθέτουμε τις σκέψεις μας και εδώ τέτοια άνεση χρονική, δυστυχώς, δεν υπάρχει. Όμως, παρ’ όλα αυτά, θα σημειώσω, έστω σε φράσεις, κάποια πράγματα τα οποία εμένα τουλάχιστον προσωπικά, περισσότερο ως αυτοδιοικητικό άνθρωπο παρά ως Βουλευτή, οφείλω να τα επισημάνω σε εσάς, με σεβασμό βέβαια και στη δική σας άποψη.

Σας άκουσα και στην επιτροπή, κύριε Υπουργέ, και σας άκουσα και σήμερα για την κουλτούρα των συνεργασιών. Δεν ξέρω, κάτι πρέπει να σας προκαλεί η λέξη «συνεργασία» και η λέξη «συναίνεση». Συμφωνείτε, βλέπω ότι κουνάτε θετικά το κεφάλι. Κάτι έχετε, κάτι σας έχει συμβεί; Είναι ένα απωθημένο; Ψυχολογικά έχετε θέμα πώς θα το αντιμετωπίσετε το ζήτημα αυτό; Δεν μπορώ και να το προσεγγίσω έτσι ψυχοθεραπευτικά το θέμα. Όμως, όταν μιλάμε για αυτοδιοίκηση; Διότι στην Κυβέρνησή σας μπορείτε να λέτε «Είμαι η Κυβέρνηση, ψηφίστηκα –όπως μας το είπατε πολλές φορές- αυτό είναι το πρόγραμμά μου, το ψήφισε ο ελληνικός λαός και θα το εκτελέσω. Αν δεν αρέσει, θα με εκτελέσει εκείνος.».

Πολύ ωραία. Σε ό,τι αφορά, όμως, στην αυτοδιοίκηση ξέρετε έχουμε διαφορετικά δεδομένα. Εδώ, αυτό που λέτε τώρα για παράδειγμα, άκουσα με προσοχή το παράδειγμά σας, 24% ένας συνδυασμός είπατε θα πάρει στις εκλογές στον πρώτο γύρο και ο άλλος θα πάρει 49%. Και ποιος σας λέει εσάς –λέτε σ’ εμάς- ότι αυτός που πήρε 49% δεν νομιμοποιείται να κυβερνήσει, να διοικήσει, και νομιμοποιείται αυτός που θα πάρει 24% και θα πάει στον δεύτερο γύρο και θα πάρει 50 τόσο, σωστά;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Σωστά.

**ΕΥΑΓΓΕΛΙΑ ΛΙΑΚΟΥΛΗ:** Λέμε τώρα, είπατε τώρα το παράδειγμα. Μα, δεν μπορώ να καταλάβω. Ξέρετε, γι’ αυτό δεν μπορούμε να συναντηθούμε και ειλικρινά είναι σαν να έχουμε δυο παράλληλους δρόμους σκέψης και αυτό σας το λέω με ειλικρίνεια. Δηλαδή, εσείς δεν βλέπετε το προφανές; Δεν βλέπετε ότι αυτός που θα πάρει το 24% και θα καταφέρει στον δεύτερο γύρο να κάνει την πλειοψηφία ότι έχει κερδίσει την κοινωνία; Μα, δεν είναι μόνος του. Εδώ δεν μιλάμε για έναν δήμαρχο, δεν μιλάμε για κόμμα, μιλάμε για τον λαό. Ο κόσμος ψηφίζει. Άρα, ο κόσμος είναι αυτός που θα του δώσει τη νομιμοποίηση για να προχωρήσει.

Και αν η πλειοψηφία, λοιπόν -στο δικό σας παράδειγμα εμμένω- του κόσμου αποφασίσει να δώσει όχι στο 49%, αλλά στον 24%, δηλαδή ο 24%, ο δεύτερος, είναι αυτός που παίρνει τα πλήθη και καταφέρνει να κυβερνήσει με συναίνεση, ναι αυτός πρέπει να είναι, αυτός πρέπει να εκλεγεί. Άρα, το παράδειγμά σας, κύριε Υπουργέ, νομίζω ότι δεν ανήκει στους σύγχρονους καιρούς και σε αυτό που απαιτεί η αυτοδιοίκηση.

Πάρα πολλά πράγματα έχουμε πει στις προηγούμενες δεκαετίες, φτιάξαμε εκλογικά συστήματα, αλλάξαμε, μεταρρυθμίσαμε. Τουλάχιστον είπατε χθες ότι έχουμε το πολιτικό δικαίωμα να μιλάμε σε αυτό το Βήμα, τι «ΚΑΠΟΔΙΣΤΡΙΑΣ», τι «ΚΑΛΛΙΚΡΑΤΗΣ», τι μεταρρυθμίσεις σε όλα τα συστήματα της δημόσιας διοίκησης και λοιπά. Αλλά, πραγματικά δεν μπορώ να καταλάβω πώς είναι δυνατόν η Κυβέρνηση της Νέας Δημοκρατίας, η Κυβέρνησή σας, η ηγεσία σας, το Υπουργείο σας να μην έχει την κουλτούρα της συναίνεσης σε πρώτο επίπεδο, σε πρώτο πεδίο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε, λίγο χρόνο θέλω ακόμα.

Σε ό,τι αφορά, λοιπόν, σε κάποιες ακόμα σημαντικές επισημάνσεις για τον αριθμό των συμβούλων των αιρετών που μειώσατε και είπατε ότι θα κάνουμε πιο ανταγωνιστικά ψηφοδέλτια. Τους αυξάνουμε τους υποψηφίους, τους φτάνουμε στο 150%, αν θες, αν δεν θες δεν πειράζει. Έτσι λέτε; Εσείς, κύριε Βορίδη, δεν είστε ένας άνθρωπος που δεν την ξέρει την πιάτσα, θα μου επιτρέψετε να το πω έτσι, και την εκλογική και την αυτοδιοικητική πιάτσα την ξέρετε. Θέλετε να μου πείτε ότι με αξιώσεις θα πάει ένα ψηφοδέλτιο το οποίο έχει μια συγκεκριμένη και μικρή δύναμη; Τι θέλετε να πριμοδοτήσετε με αυτό; Μα, τι κάνει νιάου, νιάου στα κεραμίδια; Αυτό που θέλετε να πριμοδοτήσετε είναι τους ισχυρούς κομματικούς σχηματισμούς που έχουν πληθώρα ανθρώπων που μπορούν να συγκεντρώσουν και επωνύμους και διάφορους και της πρώτης κλάσης και τάξης σε κάθε κοινωνία. Και να σας πω και το άλλο. Είπατε εν τέλει ότι θα κάνουμε ανταγωνιστικά ψηφοδέλτια. Με τον «Α», με τον «Β», με τον «Γ», που θα είναι υποψήφιοι συνδυασμοί και ο ένας είναι μεγαλύτερος, μικρότερος κ.λπ., με ό, τι σημαίνει ο όρος μεγαλύτερος δεν θα είναι ανταγωνιστικός, θα είναι αθέμιτος ο ανταγωνισμός. Αυτό είναι το πρώτο.

Άρα, λέτε ναι στον αθέμιτο ανταγωνισμό. Λέτε ναι στον αθέμιτο πολιτικό αυτοδιοικητικό ανταγωνισμό. Αλλά λέτε και ένα ακόμη ναι, διότι έτσι η ποιότητα –δήθεν- που θα προκύψει από τους εκλεγμένους θα είναι υψηλότατου επιπέδου, διότι θα έχουμε πιο πολλούς, άρα, ο ανταγωνισμός θα είναι πολύ μεγάλος και η ποιότητα θα είναι καλύτερη. Τι είναι εδώ, κύριε Βορίδη, Eurovision; Τι είναι ο διαγωνισμός τραγουδιού ή ομορφιάς; Το περισσότερο, το πλουσιότερο και το πιο απλωμένο είναι και το καλύτερο; Οι ποιοτικοί άνθρωποι, οι επιστήμονες, οι άνθρωποι της κοινωνίας, οι εργάτες, οι άνθρωποι που προέρχονται από τις λαϊκές τάξεις, οι άνθρωποι που προέρχονται από το ελεύθερο επάγγελμα, οι άνθρωποι που έχουν πορεία στην αυτοδιοίκηση και που δεν έχουν αυτές τις δυνάμεις ούτε τον πλούτο για να εκτεθούν, αυτούς πού θα τους βάλετε; Ποιους θέλετε, τελικά, να ασχοληθούν με την αυτοδιοίκηση; Τα νέα παιδιά, τα παιδιά μας, αυτά που είναι είκοσι πέντε και είκοσι έξι και τριάντα χρονών, οι νέοι επαγγελματίες ούτε αυτούς τους θέλετε; Με τι βαλάντια θα μπουν αυτοί στη διαδικασία αυτή; Εν πάση περιπτώσει και με τη νοοτροπία και με τι αντίληψη για τα πράγματα, με ποιο ιδεολογικό φορτίο θα πάνε να υπηρετήσουν την αυτοδιοίκηση.

Άρα, μη μας μιλάτε για θεμιτό ανταγωνισμό είναι ένας αθέμιτος πολιτικός ανταγωνισμός. Τελειώνοντας λέω το εξής, μια κουβέντα, τα είπε και ο Κοινοβουλευτικός μας Εκπρόσωπος και ο γραμματέας μας σχετικά με τις τροπολογίες, δεν φέρνετε τίποτα το διαφορετικό από αυτά που περιμέναμε, από τις προτάσεις μας, αλλά θα πω κάτι που κάνετε και δεν το λέτε, κρύβεστε και εγώ θα σας το πω παρ’ ότι έχω κάνει παρέμβαση και προσπάθησα, κύριε Υπουργέ, να καταδείξω και σε εσάς και εκτός μικροφώνου ότι εδώ υπάρχει πρόβλημα και πρέπει να το διορθώσετε και δεν το διορθώσατε.

Φέρνετε, λοιπόν, τη ρύθμιση για τις κοινότητες και την εκλογή των προέδρων κάτω από τριακόσιους κατοίκους και το ρυθμίζετε λέγοντας βγάζουμε τον ανεξάρτητο συνδυασμό, εκλέγεται ο πρώτος του πρώτου, εν πάση περιπτώσει σε συνδυασμούς στην τοπική κοινότητα, αλλά τι κάνετε, όμως; Στις πάνω από τριακόσιους κατοίκους κοινότητα λέτε ότι παραπέμπεται δήθεν στον «ΚΑΛΛΙΚΡΑΤΗ». Αυτό είναι ψέμα, άντε να μην πω ψέμα, να πω όχι αλήθεια, γιατί έχει τροποποιηθεί πέντε φορές και τώρα εμείς αυτό που λέγαμε στον «ΚΑΛΛΙΚΡΑΤΗ» και το φορτώσατε και στον κ. Ραγκούση δεν είναι ότι ορίζεται ο πρόεδρος είναι ότι εκλέγεται από το τοπικό συμβούλιο. Αυτή είναι η αλήθεια, για την αποκατάσταση της αλήθειας.

Ο συνδυασμός …

**ΠΡΟΕΔΡΕΥΩΝ (Χαράλαμπος Αθανασίου):** Κυρία Λιακούλη, ολοκληρώστε.

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε, μια κουβέντα σας παρακαλώ. Τώρα, όμως τι κάνετε, κύριε Υπουργέ;

**ΠΡΟΕΔΡΕΥΩΝ (Χαράλαμπος Αθανασίου):** Κυρία Λιακούλη, έχετε μιλήσει είκοσι οκτώ λεπτά.

**ΕΥΑΓΓΕΛΙΑ ΛΙΑΚΟΥΛΗ:** Δώστε μου δευτερόλεπτα να κλείσω την πρότασή μου, κύριε Πρόεδρε, γιατί είναι κρίμα θα μείνει έτσι μόνη της, στον αέρα.

**ΠΡΟΕΔΡΕΥΩΝ (Χαράλαμπος Αθανασίου):** Υπήρξε ανοχή πολύ περισσότερη.

**ΕΥΑΓΓΕΛΙΑ ΛΙΑΚΟΥΛΗ:** Αυτό τώρα που κάνετε, όμως, παραπέμποντας την τελευταία μεταρρύθμιση στην Κυβέρνηση της Νέας Δημοκρατίας, είναι η μεταρρύθμιση του 2019, εκλέγεται ο πρόεδρος από τον συνδυασμό σε όλο τον δήμο. Βγείτε και πείτε το αυτό στους προέδρους που μας τηλεφωνούν γιατί δεν έχουν καταλάβει τι ρυθμίζετε και να πάρετε έτσι και το βάρος της ρύθμισης που φέρνετε στο Κοινοβούλιο.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ και εγώ.

Ο κ. Χατζηγιαννάκης ειδικός αγορητής του ΣΥΡΙΖΑ έχει τον λόγο.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Ευχαριστώ, κύριε Πρόεδρε.

Κύριε Υπουργέ, θα ξεκινήσω από τις υπουργικές τροπολογίες για να μην τις ξεχάσω. Θα ξεκινήσω με τη βουλευτική τροπολογία των συναδέλφων, σας το είπα και όταν μας τις φέρατε, ότι είμαστε σύμφωνοι, είναι προς τη θετική κατεύθυνση.

Για τις υπουργικές, τη μεν πρώτη, τη με γενικό αριθμό 907 και ειδικό 88 θα ψηφίσουμε «παρών» ακριβώς για τον ίδιο λόγο που είπε και ο Εκπρόσωπος του Κομμουνιστικού Κόμματος Ελλάδας. Δυστυχώς, έχουμε το πρόβλημα αυτό που το έχουμε χιλιοσυζητήσει και πρέπει να λυθεί. Έρχεται η τροπολογία, έχει θετικά στοιχεία που θέλουμε να τα ψηφίσουμε, ιδίως ως προς την παράταση των σχολικών καθαριστριών που πραγματικά είναι σωστή ρύθμιση και θέλουμε να την ψηφίσουμε, αλλά στην ακριβώς από πάνω, στην υπηρεσία καθαριότητας του e-ΕΦΚΑ γιατί δεν κάνετε το ίδιο; Δηλαδή, να παρατείνετε τις ήδη υπάρχουσες συμβάσεις και απλά αφήνετε –όχι εσείς, το Υπουργείο που επισπεύδει τη συγκεκριμένη τροπολογία- και υποχρεωνόμαστε τώρα θετικές τροπολογίες που θα θέλαμε να τις ψηφίσουμε να πάμε στο «παρών» για τους ίδιους λόγους, για να μην μακρηγορώ.

Για την 908 σας μίλησαν πάρα πολλοί συνάδελφοι από πάρα πολλά κόμματα. Η 908 είναι για τον Άγιο Κοσμά. Εμείς δεν έχουμε αντίρρηση για διάφορες διατάξεις που πράγματι λύνουν υπαρκτά προβλήματα, αλλά έρχεται η παράγραφος 7 και θεωρούμε ότι η συγκεκριμένη τροπολογία έπρεπε να μην είναι τροπολογία, έπρεπε να έρθει να συζητηθεί στις επιτροπές να δούμε τι προβλήματα πάει να λύσει στην επένδυση και σίγουρα στην παράγραφο 7 υπάρχει πρόβλημα. Πώς μπορούμε να εξουσιοδοτήσουμε χωρίς συζήτηση ειδικά στις επιτροπές τον Υπουργό Ανάπτυξης να χαρακτηρίζει και να αποχαρακτηρίζει μνημεία; Είναι εξαιρετικά προβληματικό, νομίζω ότι το καταλαβαίνουμε και ιδίως όταν έρχεται σε μορφή τροπολογίας που δεν έχουμε τη δυνατότητα κοινοβουλευτικού ελέγχου ή να ακούσουμε και τους φορείς.

Για τη στέρηση, για την δική σας τροπολογία, θα συμφωνήσω μαζί σας και νομικά, ενώ έχει δίκιο ο αγαπητός κ. Καστανίδης στο δεύτερο σκέλος, είναι μια άλλη συζήτηση, θα συμφωνήσω στο νομικό σκέλος. Είναι μια ρύθμιση που έρχεται μετά από την απόφαση την ποινική.

Υπάρχουν ζητήματα θεωρητικά, νομικά τα οποία δεν νομίζω ότι υπάρχει καλύτερος τρόπος να αντιμετωπιστούν αυτήν τη στιγμή, οπότε υπό αυτήν την έννοια και εμείς θα είμαστε θετικοί στη συγκεκριμένη ρύθμιση. Αν και εγώ το μόνο που έχω να παρατηρήσω εκεί είναι ότι μπορούμε να κάνουμε συζήτηση για τέτοιου είδους ζητήματα, γιατί είναι θέματα δημοκρατίας, αλλά νομίζω ότι επιλέξατε μια σωστή οδό νομική και πολιτική.

Όσον αφορά στην τέταρτη, το ΤΑΙΠΕΔ, σας τα είπαν και οι συνάδελφοι από το Κίνημα Αλλαγής, σας τα είπαν και από το Κομμουνιστικό Κόμμα, νομίζω ότι δεν μπορούμε να ψηφίσουμε τέτοια διάταξη. Αυτά ως προς τις τροπολογίες.

θα αναφερθώ πολύ εν τάχει για όλα αυτά που μας είπατε, μας τα είπατε βέβαια πολύ αναλυτικά. Έχετε μια εξαιρετική ικανότητα και συνήθεια -σας το είπε ο κ. Ραγκούσης στην ομιλία του- επειδή είσαστε καλός ρήτορας και ετοιμόλογος θα έλεγα, να προσπαθείτε να μας πείσετε τι φρέσκα που είναι τα μήλα παρουσιάζοντάς μας πορτοκάλια. Αυτό το έχετε, σας το αναγνωρίζω και αν άλλες φορές είχα πει για στρεψοδικία, αυτό ακριβώς εννοούσα. Δεν εννοώ ότι είσαστε στρεψόδικος, εννοώ ότι προσπαθείτε να μας παρουσιάσετε τη δική σας ξεκάθαρη πολιτική θέση, γιατί αυτό έχετε κάνει και για το 43% και για όλο το νομοθέτημα και τη φιλοσοφία του, αλλά μας το εμφανίζετε με έναν τελείως διαφορετικό τρόπο για να μπορεί να γίνει ή πιο «εύπεπτο» ή για να μας εγκαλέσετε ή θεωρητικά για να μας φέρετε σε μια δύσκολη θέση.

Για μένα είναι απόλυτα σαφές και το έχω θέσει από την ώρα που βγήκε στη διαβούλευση όχι μόνο στις επιτροπές. Η στόχευση -και θα κλείσω, δεν χρειάζεται να αναφερθώ, το έχουμε χιλιοσυζητήσει- όλων των διατάξεων αυτού του νόμου έχει να κάνει με την προσπάθειά σας να ευνοήσετε τις νυν δημοτικές αρχές, στις οποίες η δική σας η παράταξη έχει την πλειοψηφία το συγκεκριμένο χρονικό διάστημα. Σε αυτή τη θητεία την αυτοδιοικητική έχετε τους περισσότερους δημάρχους και περιφερειάρχες και αυτούς προσπαθείτε να ευνοήσετε. Αυτούς προσπαθείτε να ευνοήσετε με το 43%. Όποιος έχει κάνει εκλογές στην αυτοδιοίκηση μπορεί πολύ εύκολα να το καταλάβει. Αυτούς προσπαθείτε να ευνοήσετε και όχι τον ανταγωνισμό με την αύξηση των υποψηφίων, γιατί καταλαβαίνετε ότι είναι πολύ δύσκολο για καινούργιες παρατάξεις ή για μικρές παρατάξεις να βρουν πολλούς υποψηφίους και προφανώς δεν είναι υποχρεωτικό. Αλλά ειδικά αυτός που έχει κάνει εκλογές αυτοδιοικητικές, αλλά και οποιοσδήποτε άνθρωπος, νοήμων Έλληνας πολίτης καταλαβαίνει ότι όποιος κατεβάζει 150% έχει πολύ περισσότερες πιθανότητες, μόνο τις οικογένειες να πάρει από τον άλλον που δεν μπορεί να βρει. Και οι τοπικές κοινότητες γι’ αυτό σας ενοχλούν. Σας ενοχλούν γιατί πρέπει να δυσκολέψετε τις παρατάξεις τις υπόλοιπες πλην των διοικήσεων των δήμων και των περιφερειών να κατέβουν στις επόμενες εκλογές.

Αλλά σας το είπαμε σε κάθε τόνο. Θα σας γυρίσει μπούμερανγκ, γιατί ακριβώς θα συσπειρώσετε δυνάμεις που δεν μπορείτε να τις ελέγξετε. Έχουν ήδη εντοπίσει και θα εντοπίσουν και στην πορεία την αντιδημοκρατική μεθόδευση που επιχειρείτε και θα ενωθούν και θα τρίβετε τα μάτια σας στις επόμενες αυτοδιοικητικές εκλογές.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Χατζηγιαννάκη.

Τον λόγο έχει ο κ. Καππάτος, ο εισηγητής της Νέας Δημοκρατίας.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, οδεύοντας προς την ολοκλήρωση της συζήτησης και την ψήφιση του σχεδίου νόμου «Εκλογή Δημοτικών και Περιφερειακών Αρχών» του Υπουργείου Εσωτερικών έχουμε αναπτύξει νομίζω εις βάθος όλες τις ιδέες, τις προτάσεις και τις ενστάσεις μας. Εάν κάτι αξίζει να μείνει από τη συζήτησή μας αυτή, βρίσκεται στον πυρήνα, στην ουσία, εκείνο που αποκαλούμε «αποκέντρωση».

Τι σημαίνει, λοιπόν, αποκέντρωση; Είναι η ιδέα ότι ένας οργανισμός που είναι μικρότερος και ορθά διαρθρωμένος είναι από τη φύση του πιο αποδοτικός και ευκολότερα υπόλογος σε εκείνους που το ελέγχουν. Η λογική πίσω από την αποκεντρωμένη διοίκηση βρίσκεται στην επιλογή μεταφοράς αρμοδιοτήτων από την κεντρική εξουσία προς την περιφέρεια και την τοπική διακυβέρνηση. Είναι η αντίληψη πως οι δημότες που έχουν τη δυνατότητα της άμεσης επαφής με την τοπική αυτοδιοίκηση, έχουν και τη δυνατότητα να αντιλαμβάνονται καλύτερα την απόδοση ή μη των εκλεγμένων δημοτικών και περιφερειακών αρχών.

Ο δημότης Αργοστολίου για παράδειγμα βλέπει με τα ίδια του τα μάτια εάν η πόλη του είναι καθαρή ή όχι ώστε να αποφασίσει ακολούθως αν είναι ευχαριστημένος ή όχι με τη δημοτική αρχή και το συμβούλιο που λαμβάνει αποφάσεις, αποφάσεις που αφορούν στη ζωή και στην καθημερινότητα. Στο Ληξούρι οι πολίτες βλέπουν και κρίνουν τη δημοτική αρχή από τον τρόπο που διαχειρίζονται προβλήματα της καθημερινότητας μετατρέποντάς τα σε αιτήματα προς την κεντρική πολιτική εξουσία. Ο δημότης Σάμης μετά από τις δραματικές επιπτώσεις του μεσογειακού κυκλώνα «Ιανός» περιμένει να δει στην πράξη τους εκλεγμένους συμπολίτες μας που δρουν εξ ονόματός του να εργάζονται προς την αποκατάσταση των συνεπειών της φυσικής καταστροφής. Στην Ιθάκη, έναν δήμο νησιωτικό, οι συνδημότες μας μπορούν πολύ εύκολα να δουν εάν η καθημερινή τους ζωή είναι καλύτερη ή όχι σε σχέση με τους εκλεγμένους τοπικούς άρχοντες στον δήμο και την περιφέρεια.

Σε αντίθεση, επομένως, με τη συχνά απρόσωπη δομή της κεντρικής εξουσίας, ο δημότης κατανοεί στην πράξη την αποτελεσματικότητα και τις δυσλειτουργίες που καθημερινά ανακύπτουν.

Τι κάνουμε στην πράξη με το παρόν σχέδιο νόμου; Δίνουμε τη δυνατότητα στους εκλεγμένους δημάρχους και περιφερειάρχες να διοικήσουν αποτελεσματικά προς όφελος των δημοτών και του τόπου μας και στους δημότες δίνουμε την ικανότητα να κρίνουν τους εκλεγμένους τοπικούς άρχοντες από τον τρόπο που διαχειρίζονται τα πραγματικά προβλήματα της τοπικής αυτοδιοίκησης και στον τόπο μας, τις περιφέρειες και τους δήμους της Ελλάδας να λειτουργήσουν σωστά, συνεκτικά και κυρίως με την απαραίτητη θεσμική συνέχεια.

Έρχομαι τώρα στο προκείμενο, το ποσοστό δηλαδή του 43%, στο ελάχιστο για την εκλογή δημάρχου και περιφερειάρχη και την εκλογή των τριών πέμπτων του συμβουλίου στον επιτυχόντα συνδυασμό. Άκουσα με προσοχή την εισήγηση του κ. Ραγκούση. Την άκουσα με λύπη και έκπληξη για έναν άνθρωπο που εισήγαγε ως Υπουργός στην τοπική αυτοδιοίκηση το πρόγραμμα «ΚΑΛΛΙΚΡΑΤΗΣ». Σας διαβάζω το άρθρο 36, παράγραφος 2 στον νόμο Ραγκούση: «Ο συνδυασμός του επιτυχόντος δημάρχου στις δημοτικές εκλογές λαμβάνει τα τρία πέμπτα του συνόλου των εδρών των συμβούλων σε κάθε δημοτική κοινότητα».

Αλλά και στην έκθεση της Επιστημονικής Υπηρεσίας της Βουλής που υπογράφουν οι έγκριτοι καθηγητές και επιστήμονες του δικαίου διαβάζουμε: «Αμφότερα τα συστήματα είναι συστήματα πλειοψηφικά και εκφράζουν διαφορετικές εκδοχές δημοκρατικής νομιμοποίησης των τοπικών αρχών. Είναι συμβατά με τις συνταγματικές αρχές που διέπουν την εκλογή των οργάνων διοίκησης των ΟΤΑ και ειδικότερα την αρχή της ισότητας του εκλογικού δικαιώματος, την αρχή της ευρύτερης δυνατής λαϊκής εκπροσώπησης, την αρχή της αναλογικότητας».

Πλειοψηφικό και δημοκρατικό επομένως το σύστημα που επανεισάγουμε, όσο και αν θέλουν κάποιοι να το εμφανίσουν διαφορετικό. Παρέθεσα το τεκμήριο αυτό για να αποδείξω ότι τελικά η διαφωνία για τον μηχανισμό κατανομής των εδρών και εκλογής των τοπικών αρχών είναι μάλλον προσχηματική και μας λυπεί ως Πλειοψηφία ιδιαίτερα.

Κυρίες και κύριοι συνάδελφοι, επιτρέψτε μου να ολοκληρώσω τη δευτερολογία μου με μια ιστορική αναφορά που έχει τη σημασία της. Τον μακρινό Δεκέμβριο του 1991 σε αυτήν εδώ την Αίθουσα η σημερινή μας συζήτηση απασχόλησε το Σώμα και τότε. Ανατρέχω στα Πρακτικά της συνεδρίασης που αφορούσε στη μεταφορά αρμοδιοτήτων προς την τοπική αυτοδιοίκηση και τη διαμάχη μεταξύ του Κωνσταντίνου Μητσοτάκη και της επικεφαλής τότε του Συνασπισμού Μαρίας Δαμανάκη. Λέει σε ένα σημείο ο Κωνσταντίνος Μητσοτάκης: «Θέλω να σας πω κύριοι συνάδελφοι το εξής για να το ξέρετε, βοηθήσαμε τους δήμους στα έργα ανάπτυξης και τους διευκολύνουμε προς την ΕΟΚ. Στον κ. Τρίτση και σε άλλους δημάρχους με τους οποίους μίλησα είπα: “Ελάτε να σας βοηθήσουμε να απευθυνθείτε στην Ευρώπη”. Τους άνοιξα τον δρόμο για τις Βρυξέλλες κ. Δαμανάκη και θέλω να έχουμε σύμμαχο την τοπική αυτοδιοίκηση στη διεκδίκηση των μεγάλων αυτών έργων».

Και η Κυβέρνηση μέσα στο πλαίσιο των μεγάλων έργων τα οποία κάνει των αναπτυξιακών έργων υποδομής δίνει πρώτη προτεραιότητα στα έργα των δημάρχων.

Αναφέρω το συγκεκριμένο απόσπασμα για να επιχειρήσω μια μεταφορά του τότε στο σήμερα. Στην αποστολή εκείνη των δημάρχων και περιφερειαρχών δίνει βαρύτητα το νομοσχέδιο του Υπουργείου Εσωτερικών σήμερα. Θέλουμε δημοτικές και περιφερειακές αρχές προσανατολισμένες στη διεκδίκηση και υλοποίηση μεγάλων έργων. Θέλουμε δημάρχους και περιφερειάρχες, συμμάχους της κοινωνίας και όχι δέσμιους της κεντρικής εξουσίας ή των μικροπολιτικών τοπικών διαφορών. Γι’ αυτό σας καλώ να τοποθετηθούμε θετικά στο παρόν σχέδιο νόμου.

Σας ευχαριστώ πολύ.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε συνάδελφε.

Ο Κοινοβουλευτικός Εκπρόσωπος του Κομμουνιστικού Κόμματος Ελλάδας ζήτησε τον λόγο για δυο λεπτά.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, θα αναφερθώ στην τροπολογία και στα ερωτηματικά που έθιξε ο κύριος Υπουργός. Κατ’ αρχάς να ξεκαθαρίσουμε πρώτον ότι ο φασισμός είναι παιδί του συστήματος και μάλιστα ο εκτελεστικός τους βραχίονας. Γι’ αυτόν ακριβώς τον λόγο κι εμείς καλούμε την εργατική τάξη, τον λαό που με την πάλη του μπορεί να τους αντιμετωπίσει αποτελεσματικά, αλλά και να τσακίσει «το αυγό του φιδιού». Ένα ζήτημα είναι αυτό. Για να είμαστε ξεκάθαροι τι είναι ο φασισμός, ναζισμός.

Δεύτερον, θεωρούμε ότι η συγκεκριμένη τροπολογία, η οποία έρχεται με αφορμή τον με διοικητικό τρόπο αποκλεισμό της Χρυσής Αυγής από τις εκλογές είναι πρόσχημα κι ότι είναι αναποτελεσματική. Μπορεί να αναδειχθεί κενό γράμμα. Γιατί όπως σας είπαμε μπορεί και η ίδια η Χρυσή Αυγή να κατέβει στις εκλογές αν έχει μια ηγεσία «μαϊμού» η οποία δεν είναι καταδικασμένη. Ένα το κρατούμενο. Δεύτερον, οι ίδιοι οι καταδικασμένοι μπορούν να κατέβουν με άλλο κόμμα αρκεί να μη φαίνονται ως στελέχη και να υπάρχει ένας «μαϊμού» ηγέτης; Άρα, λοιπόν, μπορεί να καταστεί αναποτελεσματική.

Δεύτερο στοιχείο. Σας λέμε ότι ανοίγει την κερκόπορτα και τον ασκό του Αιόλου. Και ήρθε πριν λίγο να μας το επιβεβαιώσει η τοποθέτηση του κ. Καστανίδη η οποία είναι απαράδεκτη. Και το λέμε αυτό γιατί ακριβώς επιβεβαιώνεται για άλλη μια φορά ο βρώμικος ρόλος που έπαιξε ιστορικά η σοσιαλδημοκρατία. Και γιατί λέμε ότι ανοίγει τον ασκό του Αιόλου; Πρώτον, γιατί υπάρχουν μέσα οι απαράδεκτες διατάξεις των άρθρων 187Α και 187Β του τρομονόμου οι οποίες είναι επικίνδυνες για τα ατομικά και τα συλλογικά δικαιώματα. Ένα ζήτημα αυτό. Τις διατάξεις αυτές τις έχουμε καταγγείλει. Δεύτερο στοιχείο. Μπορεί να υπάρξει ελαστική ερμηνεία για μια σειρά άλλων διατάξεων που προβλέπονται μέσα. Τρίτον, μας είπατε ότι ισχύει μόνο για κακουργηματικές πράξεις. Ποιος μας αποκλείει αύριο ότι δεν θα το γενικεύσετε αυτό και για πλημμεληματικές πράξεις; Το αποκλείει κάποιος; Άρα, λοιπόν, θα έχει ψηφιστεί μια τροπολογία που ανοίγει όλες αυτές τις δυνατότητες.

Βεβαίως, ο τρίτος λόγος είναι γιατί είμαστε κράτος-μέλος της Ευρωπαϊκής Ένωσης. Και η Ευρωπαϊκή Ένωση έχει τον αντικομμουνισμό ως επίσημη ιδεολογία. Και μάλιστα παίρνει και μέτρα. Είναι πολύ πρόσφατη η τροποποίηση του κανονισμού της Ευρωπαϊκής Ένωσης από το Ευρωπαϊκό Κοινοβούλιο ότι μπορεί μετά από δική του πρωτοβουλία ή μετά από αιτιολογημένη αίτηση ομάδας πολιτών το συμβούλιο ή η επιτροπή να ζητήσουν να ελεγχθεί η συμμόρφωση του συγκεκριμένου πολιτικού κόμματος με τις αρχές της Ευρωπαϊκής Ένωσης. Και βεβαίως και τα υπόλοιπα ζητήματα όπως σχετίζονται με την αναθεώρηση της χρηματοδότησης των κομμάτων και άλλα θέματα τα οποία θα βρούμε μπροστά μας. Ήδη σε μια σειρά ευρωπαϊκές χώρες απαγορεύεται η δράση κομμουνιστικών κομμάτων.

Εμείς τι σας είπαμε; Όταν είχε ξεκινήσει η συζήτηση είπαμε ότι επειδή ακριβώς υπάρχει αυτή η αλλαγή στον ποινικό κώδικα που έκανε ο ΣΥΡΙΖΑ, την οποία καταγγείλαμε και επειδή υπάρχει και το θέμα του Συντάγματος, η διάταξη περί αμετάκλητης ποινής, λέμε να προσπαθήσετε να ξεφύγετε απ’ αυτή τη διαδικασία μέσα από την αναθεώρηση του άρθρου 5 του εκλογικού νόμου. Ουσιαστικά εκεί θα μπορούσε να υπάρχει η διάταξη που να λέει το εξής: ότι στερούνται το δικαίωμα του εκλέγειν και του εκλέγεσθαι σε όλες τις εκλογές όσοι έχουν καταδικαστεί ακόμα και με πρωτόδικη απόφαση για εγκλήματα συγκρότησης ή ένταξης σε εγκληματική οργάνωση και διεύθυνση εγκληματικής οργάνωσης του άρθρου 187 του Ποινικού Κώδικα.

Τέλος, σας είπαμε το εξής. Εφόσον δεν επείγει κάτι να αντιμετωπιστεί γιατί το φέρατε με τη μορφή της τροπολογίας; Αυτό γεννάει πολλά ερωτηματικά. Δεν μας το εξηγήσατε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Σας το εξήγησα.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν είναι άμεσο, επείγον. Θα μπορούσε να έχει έρθει με τακτική διαδικασία. Να γίνει μια πιο αναλυτική και ολοκληρωμένη συζήτηση. Εδώ δεν υπάρχει καμμία απάντηση. Γι’ αυτό σας είπα να την αποσύρετε και να έρθετε να το ξανασυζητήσουμε. Όμως, εσείς επιμένετε σε αυτή τη διαδικασία που γεννά πολλά ερωτηματικά, αμφιβολίες και ανοίγει επικίνδυνες ατραπούς.

Γι’ αυτόν τον λόγο θα την καταψηφίσουμε.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε Καραθανασόπουλε.

Ο κ. Ραγκούσης ζήτησε τον λόγο για την τροπολογία.

**ΙΩΑΝΝΗΣ ΡΑΓΚΟΥΣΗΣ:** Κατ’ αρχάς, κύριε Βορίδη, είναι πραγματικά από πλευράς σας πολύ αρνητικό το γεγονός ότι αρνηθήκατε να κάνετε δεκτή την τροπολογία που κατέθεσαν συνάδελφοι Βουλευτές του ΣΥΡΙΖΑ-Προοδευτική Συμμαχία γι’ αυτά τα δυστυχισμένα παιδάκια τα οποία μέσα στην πανδημία έχασαν και τους δυο τους γονείς και προσέρχονται τώρα στις πανελλαδικές εξετάσεις.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Είναι δική μου αρμοδιότητα; Πώς θα την κάνω; Καταθέτετε στο Υπουργείο Εσωτερικών κάτι που εμπίπτει στο Υπουργείο Παιδείας.

**ΙΩΑΝΝΗΣ ΡΑΓΚΟΥΣΗΣ:** Υπάρχει το επείγον, όπως υπάρχει και στην άλλη τροπολογία. Σε λιγότερο από δύο εβδομάδες έχουμε πανελλαδικές εξετάσεις.

Και εν πάση περιπτώσει, κύριε Βορίδη, η Βουλή προλαβαίνει μέχρι τις πανελλαδικές κι αυτή τη στιγμή είστε ο εκπρόσωπος της Κυβέρνησης σ’ αυτή την Αίθουσα. Μιλάμε για παιδιά που έχασαν τους γονείς τους μέσα στην πανδημία. Και τους δυο γονείς! Ζητούμε με αυτή την τροπολογία αυτά τα παιδιά να έχουν την ιδιαίτερη αντιμετώπιση που σ’ αυτές τις περιπτώσεις προβλέπεται για τέτοιες περιπτώσεις παιδιών εν όψει των πανελλαδικών εξετάσεων. Πρώτον αυτό.

Δεύτερον. Για τον «ΚΑΛΛΙΚΡΑΤΗ» είναι καλές οι αναφορές και οφείλω να ομολογήσω ότι είστε πολύ πιο προσεκτικός σε αντίθεση με πολλούς προκατόχους σας Υπουργούς του κόμματος της Νέας Δημοκρατίας. Ανταποδίδοντας αυτή την προσοχή που δείχνετε θα σας πω το εξής, κύριε Βορίδη. Σήμερα κλείνει μια συζήτηση, αλλά το θέμα παραμένει ανοιχτό στην πραγματικότητα. Το θέμα των κοινοτήτων εννοώ.

Ο «ΚΑΛΛΙΚΡΑΤΗΣ», όπως σίγουρα έχετε καταλάβει κι εσείς, ήταν μια πολύ μεγάλη θεμελιακή αλλαγή για τα δεδομένα του διοικητικού χάρτη της χώρας. Στην πρώτη φάση εφαρμογής αυτού του πολύ μεγάλου μεταρρυθμιστικού εγχειρήματος δεν ήταν δυνατόν να απλωθούν μια σειρά από πολιτικές όπως είναι οι πολιτικές για τις κοινότητες ή όπως είναι το θέμα της απλής αναλογικής στα δημοτικά συμβούλια ή μιας αναλογικότητας στα δημοτικά συμβούλια γιατί ακριβώς προείχε το 2011 το να στεριώσουν οι νέοι θεσμοί. Υπ’ αυτήν την έννοια, λοιπόν, δεν είναι σωστό να επικαλείστε το τι είχε ακριβώς επιλεγεί τότε, στην αρχή εφαρμογής του νόμου.

Αν θέλετε, ευχαρίστως είμαι στη διάθεσή σας να σας εξηγήσω για πολλές ακόμα διατάξεις που αρχικά είχαν τεθεί μέσα στον ν.3852 σ’ αυτήν ακριβώς τη λογική που σας λέω τώρα, ότι δηλαδή έπρεπε έτσι να πάμε στο μεταβατικό στάδιο ενώ όντως στις προθέσεις οποιουδήποτε θα ήταν να κάνει μεταβολές στη συνέχεια. Θα σας πω μόνο ένα παράδειγμα ακόμα που ίσως δεν έχετε υπ’ όψιν σας. Είναι η περίπτωση των χωρικών αντιπεριφερειαρχών. Κι αυτό υπάκουε στη μεταβατικότητα. Θέλαμε να πάει γλυκά, να πάει βελούδινα η μετάβαση από τον μεγάλο και ιστορικό θεσμό της νομαρχίας στον νέο θεσμό της περιφερειακής ενότητας. Αυτό δεν σημαίνει ότι αν τώρα θελήσετε εσείς να καταργήσετε τους χωρικούς ή να κάνετε αλλαγή σ’ αυτό μπορεί κάποιος να πει «το 2010 λέγαμε εκείνο». Αυτό είναι το πρώτο.

Δεύτερον, αν μπαίναμε σ’ αυτή τη λογική, γιατί διαλέγετε τώρα το παράδειγμα του κ. Καππάτου και δεν διαλέγετε το άλλο που προβλέφθηκε με τον «ΚΑΛΛΙΚΡΑΤΗ», την κατάργηση του 42%; Με τον «ΚΑΛΛΙΚΡΑΤΗ» καταργήθηκε το 42%, κύριε Βορίδη. Είχε θεσπιστεί το 2006.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τρίτον και τελευταίο, κύριε Πρόεδρε. Η ουσία, το επίκεντρο της νομοθετικής σας πρωτοβουλίας, ξαναλέω, είναι η επιλογή σας να μην πάτε στο σύστημα των δυο γύρων του 50% συν ένα, αλλά να πάτε να επαναφέρετε αυτή την ιστορία του 43%.

Δεν μπορείτε, κύριε Βορίδη, -πραγματικά, θέλετε να πω ότι μας προσβάλετε;- να εισηγείστε στο ελληνικό Κοινοβούλιο την καθιέρωση του 43% και έρχεστε εδώ με ένα παράδειγμα βασισμένο στο 49%. Σε όλη σας την τοποθέτηση αφιερώσατε ένα μεγάλο κομμάτι στο να μας πείτε ως παράδειγμα τι θα γίνει αν κάποιος πάρει 49% και χάσει στο δεύτερο γύρο τις εκλογές. Μα, δεν φέρνετε, κύριε Βορίδη, διάταξη για το 49%. Φέρνετε διάταξη για το 43%. Το παράδειγμα που υπάρχει σε αυτήν την περίπτωση δεν είναι αυτό που είπατε εσείς. Είναι το πολύ πιο σύνηθες το οποίο θα το βρούμε σίγουρα ή θα το βρίσκαμε μπροστά μας. Μας λέτε ότι κάποιος τώρα θα πάρει τον δήμο ή την περιφέρεια με 43% και δεν θα πάρει την περιφέρεια ή τον δήμο κάποιος που θα έπαιρνε 57%. Μπαίνετε δηλαδή, με την νομοθετική σας πρωτοβουλία εμπόδιο στην πλειοψηφία του 57%. Τι κάθεστε και μας λέτε εδώ, υποτιμώντας τη νοημοσύνη μας, το παράδειγμα του 49%;

Αναρωτιέστε γιατί λέμε ότι είναι αντιδημοκρατικό. Βεβαίως είναι αντιδημοκρατικό το 43% συγκρινόμενο με το 50% συν ένα. Το 50% συν ένα, κύριε Βορίδη, έχει το τεκμήριο της πλειοψηφίας. Ικανοποιεί τον ορισμό της πλειοψηφίας. Το 43% είναι ο ορισμός της μειοψηφίας έναντι του 57%. Πώς θα γίνει δηλαδή; Είναι απλή λογική, απλά μαθηματικά.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο Υπουργός Εσωτερικών, για τη δευτερολογία του.

Κύριε Βορίδη, σας παρακαλώ για τη συντομία του χρόνο αποφύγετε τη συζήτηση για τα εσπεριδοειδή.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Με συνοδεύει!

Σε σχέση με την αιτιολογία και την υπεράσπιση της θέσης που ανέπτυξε ο κ. Καραθανασόπουλος για την καταψήφιση της τροπολογίας μου, θα ήθελα να πω, κύριε Καραθανασόπουλε, πως αυτό το οποίο λέτε είναι στην πραγματικότητα το εξής: Το ψηφίζω, γιατί υπάρχουν διατάξεις για τις τρομοκρατικές οργανώσεις. Δεν υπάρχει δηλαδή μόνο η 187, εγκληματική οργάνωση. Υπάρχει και η 187Α η οποία είναι τρομοκρατική. Άρα στο δικό σας το μυαλό θα είναι εντάξει αύριο να υπάρξει μία τρομοκρατική οργάνωση και να καταδικαστεί κάποιος σε πολυετή κάθειρξη ως αρχηγός αυτής της τρομοκρατικής οργάνωσης, ο οποίος θα κάνει κόμμα και θα κατεβαίνει σε συνδυασμούς. Αυτό μου λέτε τώρα.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Αυτό είπαμε;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Αυτό μου λέτε, κύριε Καραθανασόπουλε. Δυστυχώς, αυτό μου λέτε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Αυτό πάει πολύ. Μίλησα πάρα πολύ συγκεκριμένα.

**ΠΡΟΕΔΡΕΥΩΝ (Χαράλαμπος Αθανασίου):** Ελάτε, κύριε Καραθανασόπουλε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Μου είπατε ότι έχετε αντίθεση…

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Μίλησα πολύ συγκεκριμένα, ότι παραβιάζονται ατομικά και συλλογικά δικαιώματα. Δεν μπορείτε να διαστρεβλώνετε αυτό που είπα.

**ΠΡΟΕΔΡΕΥΩΝ (Χαράλαμπος Αθανασίου):** Ελάτε, κύριε Καραθανασόπουλε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ωραία. Θα διορθώσετε τη διαστρέβλωση που έκανα, αν έκανα, γιατί εγώ νομίζω ότι δεν έκανα. Και νομίζω ότι έχω καταλάβει πολύ καλά το επιχείρημα σας, διότι, εγώ δεν μίλησα ούτε για συλλογικούς αγώνες ούτε για κοινωνικούς αγώνες. Εκτός και αν εσείς εννοείτε ότι ο Ποινικός Κώδικας με αυτά που λέει, αναφέρεται σε συλλογικούς και κοινωνικούς αγώνες. Εμείς δεν είπαμε τίποτα για καμμία συλλογικότητα ούτε για κανέναν κοινωνικό αγώνα. Γράφει μέσα για τρομοκρατικές οργανώσεις.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Η διατάραξη της κοινωνικής ειρήνης δεν είναι;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Η διατάραξη της κοινωνικής ειρήνης είναι πλημμέλημα.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Η παρεμπόδιση της μετακίνησης δεν είναι; Μην μας τρελάνετε τώρα!

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Δεν με ακούτε. Δεν θέλετε να με ακούτε πολιτικά, να μην με ακούτε, αλλά δύο λεπτά…

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν θα ξεχάσουμε και αυτά που ξέρουμε!

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Όχι, μην τα ξεχάσουμε όλοι.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Καραθανασόπουλε, ας ολοκληρώσει ο κύριος Υπουργός και αν υπάρχει θέμα επί προσωπικού, θα το δούμε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Προτού, λοιπόν, πω εγώ αυτά που λέω, κύριε Καραθανασόπουλε, τα έχω μελετήσει. Και προφανώς δεν συμφωνείτε μαζί μου στα ιδεολογικοπολιτικά, ξέρω, όμως, τι γράφει ο Ποινικός Κώδικας. Η διατάραξη είναι πλημμέλημα. Δεν εμπίπτει. Γι’ αυτό σας λέω ότι θεωρώ πως κάνετε λάθος που τοποθετήστε με αυτόν τον τρόπο. Δικαίωμα σας, προφανώς. Κάνω, όμως, κριτική στη θέση σας.

Και εξηγώ γιατί κάνετε λάθος. Αν εκείνο για το οποίο ανησυχείτε είναι αυτό που μου λέτε, ότι ανοίγει μια κερκόπορτα και με αυτήν τη διάταξη θα μπαίνουν μέσα άνθρωποι οι οποίοι αγωνίζονται και θα τους στερούμε δικαιώματα, σας λέω ότι δεν λέει αυτό. Δεν υπάρχει αυτή η περιγραφή. Να σας πω ότι δεν είναι μέσα η σωματική βλάβη. Τσακώθηκε κάποιος με κάποιον. Δεν είναι μέσα η αντίσταση. Δεν είναι μέσα αυτά. Είναι βαριά αδικήματα, τα οποία προσβάλλουν και τα οποία δεν μπορεί κάποιος να υπερασπιστεί, από τη στιγμή που αποδέχεται ένα βασικό πλαίσιο λειτουργίας μιας συντεταγμένης πολιτείας. Αν έρθει κάποιος και μου πει «ρε φίλε, εγώ δεν καταλαβαίνω τίποτα, θα τα ανατρέψω γιατί είμαστε σε επαναστατική διαδικασία», είναι άλλη κουβέντα, άλλη συζήτηση. Αλλά στο πλαίσιο μιας δομημένης, συντεταγμένης πολιτείας η οποία έχει κανόνες, δεν μπορείς να το αρνηθείς.

Και κάτι ακόμα, διότι θέλω να διευκρινίσω τι λέει το άρθρο 29 στο οποίο αναφέρθηκε ο κ. Καστανίδης. Κάνατε την κρίση σας για τον ρόλο της σοσιαλδημοκρατίας και είναι ενδιαφέρουσα συζήτηση αυτή. Μεταξύ σας, όμως, πιο πολύ.

Το άρθρο 29 παράγραφος 1, λοιπόν, λέει το εξής: «Έλληνες πολίτες που έχουν το εκλογικό δικαίωμα, μπορούν ελεύθερα να ιδρύουν και να συμμετέχουν σε πολιτικά κόμματα…», αρχίζει εδώ μια αναφορική πρόταση, «…που η οργάνωση και η δράση τους οφείλει…», λέει το Σύνταγμα, «…να εξυπηρετεί την ελεύθερη λειτουργία του δημοκρατικού πολιτεύματος». Αυτό λέει.

Και εδώ γεννιέται ένα ερώτημα κατά πόσον αυτό πρέπει να αποφασίσουμε ότι θέλουμε να αξιολογείται από κάποιον. Η αναφορική. Το Σύνταγμα μας το δίνει και επίσης, έχουμε ορκιστεί στο Σύνταγμα. «Η δράση των κομμάτων οφείλει να εξυπηρετεί τη λειτουργία του δημοκρατικού πολιτεύματος». Αυτό λέει. Αυτό είναι που τίθεται σαν ερώτημα, σαν στοχασμός, σαν ερωτηματικό. Αν είχαμε δώσει στο δικαστήριο τη δυνατότητα να κρίνει αυτήν τη συνθήκη, φαινόμενα τύπου Χρυσής Αυγής θα είχαν εμφανιστεί ή θα είχαν αποτραπεί; Αυτό είναι το ερώτημα.

Εγώ συμφωνώ μαζί σας ότι οι διατάξεις αυτές -και το είπα από την πρώτη στιγμή- δεν είναι διατάξεις οι οποίες αφαιρούν πολιτικά δικαιώματα. Αποτελεσματικό γι’ αυτήν την υπόθεση που έχουμε στα χέρια μας θα ήταν η αποστέρηση των πολιτικών δικαιωμάτων. Και έχετε δίκιο στην τοποθέτησή σας ότι ήταν μεγάλο λάθος, ήταν κακή πολιτική του ΣΥΡΙΖΑ το ότι αφαίρεσε την αποστέρηση των πολιτικών δικαιωμάτων ως παρεπόμενη ποινή. Αυτό, όμως έχει συμβεί και οποιαδήποτε επαναφορά που τώρα δεν έχει καμμία συγκεκριμένη επίπτωση, γιατί είναι δυσμενής μεταχείριση, χειροτέρευση της θέσης του κατηγορουμένου και απαγορεύεται.

Άρα, λοιπόν, αυτή είναι η κατάσταση τώρα. Έτσι διαμορφώθηκε. Αυτά έγιναν. Εδώ, λοιπόν, που βρισκόμαστε, εγώ λέω ότι αυτή είναι η καλύτερη δυνατή λύση που έχουμε. Γι’ αυτό και με στεναχωρεί που δεν τη στηρίζετε, γιατί δεν έχουμε άλλη, καλύτερη λύση. Το άλλο που μου προτείνατε είναι κάτι το οποίο θα έπεφτε συνταγματικά, δεν μπορεί να πατήσει, γιατί ουσιαστικά οδηγεί σε αποστέρηση πολιτικών δικαιωμάτων, ενώ αυτό είναι ένας διοικητικός περιορισμός, ούτε καν του προσώπου, αλλά των κομμάτων, των συνδυασμών. Είναι όροι λειτουργίας των κομμάτων, δεν πάει καν στο πρόσωπο. Άρα, λοιπόν, αυτή είναι η καλύτερη δυνατή λύση.

Στεναχωριέμαι που δεν το στηρίζετε. Εγώ πραγματικά θα ήθελα να μπορούσαμε να είμαστε όλοι μαζί σ’ αυτήν την καθαρή, αν θέλετε, θέση. Σέβομαι απολύτως τη θέση σας και ταυτοχρόνως, την αξιολογώ αρνητικά.

Κύριε Ραγκούση, νομίζω ότι έχουμε ολοκληρώσει τη συζήτησή μας. Εγώ δεν θα επανέλθω, θεωρώντας ότι λίγο-πολύ τα επιχειρήματα έχουν ακουστεί. Πάρα ταύτα, υπάρχει κάτι σοβαρό το οποίο θεωρώ ότι πρέπει να πούμε, διότι όλα τα υπόλοιπα έχουν την αξία τους, θα κριθούν, θα τα δούμε στην πορεία, θα δούμε πιο σύστημα ήταν καλύτερο, θα δούμε ποιο σύστημα παράγει σταθερές διοικήσεις, θα δούμε πώς κυβερνώνται οι Οργανισμοί Τοπικής Αυτοδιοίκησης καλύτερα, θα τα δούμε αυτά στην πορεία.

Εκείνο για το οποίο επιμένω -και θεωρώ ότι είναι πολύ άσχημο να εισάγεται στη συζήτηση και δυστυχώς το έχετε εισάγει- είναι ότι ανάμεσα σε πολλές επιλογές εκλογικών συστημάτων που έχει το δημοκρατικό πολίτευμα και είναι επιλογές οι οποίες έχουν τα επιχειρήματά τους, τα υπέρ τους και τα κατά τους, άλλα όμως είναι επιλογές που γίνονται μέσα στο πλαίσιο του δημοκρατικού πολιτεύματος, η πτέρυγά σας χρησιμοποίησε βαρύτατους όρους για την επιλογή εκλογικού συστήματος.

Αυτό θεωρώ ότι θα έπρεπε να φύγει από τη συζήτηση. Δεν σημαίνει ότι ένα σύστημα που δεν είναι απλής αναλογικής δεν είναι ένα δημοκρατικό εκλογικό σύστημα. Δημοκρατικότατα εκλογικά συστήματα υπάρχουν, όπως το ενισχυμένο πλειοψηφικό. Επομένως, δεν μπορείτε να μιλάτε από μια τέτοια σκοπιά και θέση κριτικάροντας συστήματα που εν τέλει, επειδή ακριβώς παντρεύουν την αντιπροσωπευτικότητα με την αποτελεσματικότητα, καταλήγουν να υπερασπίζονται στη συνείδηση των πολιτών την αποτελεσματική και ορθή λειτουργία του δημοκρατικού πολιτεύματος, ενώ τα άλλα που οδηγούν σε αβελτηρίες δημιουργούν κρίσεις συνειδήσεως και ορισμένες φορές βαθιές πολιτικές κρίσεις, που γίνονται ορισμένες ώρες και κρίσεις δημοκρατίας.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εσωτερικών: «Εκλογή Δημοτικών και Περιφερειακών Αρχών».

Εισερχόμαστε στην ψήφιση επί της αρχής, των άρθρων και τροπολογιών και του συνόλου και η ψήφισή τους θα γίνει χωριστά.

Θέλω να σας επισημάνω ότι η ψηφοφορία περιλαμβάνει την αρχή του νομοσχεδίου, ενενήντα ένα άρθρα, πέντε τροπολογίες, το ακροτελεύτιο άρθρο, καθώς και το σύνολο του νομοσχεδίου.

Κάθε φορά στην οθόνη εμφανίζονται ως τέσσερα άρθρα προς ψήφιση. Για να ψηφίσετε και τα υπόλοιπα άρθρα, θα πρέπει να κυλήσετε την οθόνη αφής. Στο πάνω δεξιά μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση. Βεβαιωθείτε ότι έχετε ψηφίσει όλα τα άρθρα, τις τροπολογίες, καθώς και το ακροτελεύτιο άρθρο και το σύνολο του νομοσχεδίου. Αφού καταχωρηθεί η ψήφος σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Εκλογή Δημοτικών και Περιφερειακών Αρχών |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 3 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 4 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 8 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 10 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 15 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 22 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 26 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 29 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 30 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 33 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 38 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 40 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 42 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 44 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 46 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 47 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 48 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 49 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 50 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 51 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 52 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 53 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 54 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 55 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 56 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 57 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 58 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 59 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 60 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 61 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 62 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 63 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 64 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 65 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 66 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 67 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 68 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 69 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 70 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 71 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 72 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 73 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 74 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 75 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 76 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 77 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 78 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 79 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 80 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 81 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 82 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 83 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 84 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 85 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 86 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 87 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 88 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 89 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 90 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 91 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Υπ. Τροπ. 907/88 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ .τροπ. 908/89 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. Τροπ. 909/90 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Υπ. Τροπ. 910/91 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Βουλ. Τροπ. 914/94 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς το σχέδιο νόμου του Υπουργείου Εσωτερικών «Εκλογή Δημοτικών και Περιφερειακών Αρχών και λοιπές διατάξεις» έγινε δεκτό κατά πλειοψηφία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 423α)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Με τη συναίνεση του Σώματος και ώρα 19.20΄ λύεται η συνεδρίαση για αύριο, ημέρα Πέμπτη 3 Ιουνίου 2021 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**