(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΚΗ΄

Δευτέρα 24 Μαΐου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:   
 α) Προς την Υπουργό Πολιτισμού και Αθλητισμού:   
 i. με θέμα: «Αποκατάσταση του Ταφικού Μνημείου του Μεγάλου Κρητικού Εθνικού Ευεργέτη Αντωνίου Φ. Παπαδάκη», σελ.   
 ii. με θέμα: « Άμεσα μέτρα στήριξης των Σωματείων και των αθλητών για την επανεκκίνηση της αθλητικής δραστηριότητας», σελ.   
 β) Προς τον Υπουργό Δικαιοσύνης, με θέμα: «Δυσλειτουργία της Δικαιοσύνης στον Νομό Χανίων», σελ.   
 γ) Προς τον Υπουργό Περιβάλλοντος και Ενέργειας:   
 i. με θέμα: «Νέα αδιαφάνεια για τον ΧΥΤΑ Φυλής - Αγνοείται η επιδημιολογική μελέτη, απόρρητη η μελέτη ρύπανσης υπόγειων υδάτων», σελ.   
 ii. με θέμα: «Αδιανόητη καθυστέρηση στις διαδικασίες για την ολοκλήρωση της παραχώρησης του Πάρκου Ελευθερίου Βενιζέλου (Ασύρματος) στον Δήμο Αγίου Δημητρίου, σελ.   
 δ) Προς τον Υπουργό Οικονομικών:   
 i. με θέμα: «Προβλήματα εργαζομένων στην Ελληνική Βιομηχανία Οχημάτων Α.Ε., που βρίσκεται σε ειδική εκκαθάριση», σελ.   
 ii. με θέμα: «Θα προστατεύσει η Κυβέρνηση το δημόσιο συμφέρον; Ποια είναι, σύμφωνα με το σύστημα ελέγχου τήρησης των συμβατικών υποχρεώσεων της OΛΠ ΑΕ-COSCO, όλα τα αποδεικτικά έγγραφα της -μέχρι σήμερα- υλοποίησης των έντεκα υποχρεωτικών επενδύσεων, κόστους αναφοράς 293.783.800 ευρώ και συμμετοχής ΟΛΠ ύψους 162.951.352 ευρώ», σελ.   
 iii. με θέμα: «Το αίτημα της αεροπορικής εταιρείας IFLY ΑΕ για επιχορήγηση, προκειμένου να αντιμετωπίσει τις συνέπειες της πανδημίας covid-19», σελ.   
 ε) Προς τον Υπουργό Τουρισμού, με θέμα: «Ξεναγοί. Χωρίς εισόδημα και χωρίς προοπτική», σελ.   
 στ) Προς τον Υπουργό Ψηφιακής Διακυβέρνησης με θέμα: «Αντιμετώπιση του προβλήματος με τα κληροτεμάχια που δεν αναγνωρίζει το κτηματολόγιο και παράταση των προθεσμιών προανάρτησης», σελ.   
 ζ) Προς τον Υπουργό Αγροτικής Ανάπτυξης και Τροφίμων με θέμα «Αδικαιολόγητη καθυστέρηση στην καταβολή αποζημιώσεων των αγροτών της Ηλείας», σελ.   
 η) Προς τον Υπουργό Υγείας:   
 i. με θέμα: «Καταγγελίες για τους πίνακες αναμοριοδότησης υποψηφίων ιατρών», σελ.   
 ii. με θέμα: «Απουσία εμβολιαστικών κέντρων στον Δήμο Αρριανών της Περιφερειακής Ενότητας ( Π.Ε.) Ροδόπης», σελ.   
 iii. με θέμα: « Έλλειμα αξιολόγησης των self-tests - αδιαφάνεια για τα επιδημιολογικά δεδομένα και τον έλεγχο των μεταλλάξεων του SARS-CoV-2 στην Ελλάδα», σελ.   
 iv. με θέμα: «Αποκλεισμός εργαζόμενων σε Δήμους μέσω προγραμμάτων Ο.Α.Ε.Δ. από το δωρεάν αυτοδιαγνωστικό έλεγχο», σελ.   
 v. με θέμα: «Ελλείψεις προσωπικού στο Κέντρο Υγείας Άντισσας Νομού Λέσβου», σελ.   
 θ) Προς τον Υπουργό Υποδομών και Μεταφορών, με θέμα: «Πότε θα ολοκληρωθεί ο οδικός άξονας Ηρακλείου-Μεσσαράς;», σελ.   
 ι) Προς τον Υπουργό Εργασίας και Κοινωνικών Υποθέσεων:   
 i. με θέμα: «Να ανακληθούν οι εκδικητικές και παράνομες απολύσεις των εργαζομένων στο Κέντρο Διαλογής Ανακυκλώσιμων Υλικών (ΚΔΑΥ) Ηρακλείου και να παρθούν όλα τα απαραίτητα μέτρα προστασίας της υγείας των εργαζομένων»., σελ.   
 ii. με θέμα: «Αναγκαία η μέριμνα της Κυβέρνησης ώστε να προστατεύονται όλοι οι εργαζόμενοι στον τουρισμό και τον επισιτισμό», σελ.   
 ια) Προς τον Υπουργό Περιβάλλοντος και Ενέργειας:   
 i. με θέμα: «Η έλλειψη συντήρησης και φροντίδας του δασών Λυκόβρυσης-Πεύκης οδηγεί σε κίνδυνο καταστροφής τους», σελ.   
 ii. με θέμα «Παράνομη η έγκριση ως στρατηγικών επενδύσεων οκτώ νέων αιολικών πάρκων στην Εύβοια;», σελ.   
 ιβ) Προς την Υπουργό Παιδείας και Θρησκευμάτων:   
 i. με θέμα: « Ένταξη της ιστορίας της Επανάστασης της Χαλκιδικής σε ξεχωριστό κεφάλαιο στα σχολικά βιβλία», σελ.   
 ii. με θέμα: «Μετατροπή του 17ου Δημοτικού Σχολείου Ξάνθης σε Πειραματικό Σχολείο (ΠΕΙ.Σ)», σελ.   
 ιγ) Προς τον Υπουργό Οικονομικών με θέμα: «Αδιαφάνεια στον χειρισμό του αναβαλλόμενου φόρου λόγω του hive down της Τράπεζας Πειραιώς και ανάγκη διερεύνησης ενδεχόμενης ζημιάς για το δημόσιο, σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:  
ΑΘΑΝΑΣΙΟΥ Χ. , σελ.  
ΚΩΝΣΤΑΝΤΙΝΟΠΟΥΛΟΣ Ο. , σελ.  
ΣΑΚΟΡΑΦΑ Σ. , σελ.  
  
Β. Επί των επικαίρων ερωτήσεων:  
ΑΛΕΞΟΠΟΥΛΟΥ Α. , σελ.  
ΑΜΥΡΑΣ Γ. , σελ.  
ΑΡΣΕΝΗΣ Κ. , σελ.  
ΑΧΜΕΤ Ι. , σελ.  
ΒΙΛΙΑΡΔΟΣ Β. , σελ.  
ΖΑΒΒΟΣ Γ. , σελ.  
ΖΕΪΜΠΕΚ Χ. , σελ.  
ΘΕΟΧΑΡΗΣ Θ. , σελ.  
ΚΑΤΡΙΝΗΣ Μ. , σελ.  
ΚΕΓΚΕΡΟΓΛΟΥ Β. , σελ.  
ΚΕΦΑΛΟΓΙΑΝΝΗΣ Ι. , σελ.  
ΚΟΜΝΗΝΑΚΑ Μ. , σελ.  
ΚΟΝΤΟΖΑΜΑΝΗΣ Β. , σελ.  
ΛΙΒΑΝΟΣ Σ. , σελ.  
ΛΟΓΙΑΔΗΣ Γ. , σελ.  
ΜΑΚΡΗ Ζ. , σελ.  
ΜΑΜΟΥΛΑΚΗΣ Χ. , σελ.  
ΜΕΝΔΩΝΗ Σ. , σελ.  
ΜΠΑΛΑΦΑΣ Ι. , σελ.  
ΝΟΤΟΠΟΥΛΟΥ Α. , σελ.  
ΞΑΝΘΟΣ Α. , σελ.  
ΠΑΝΑΣ Α. , σελ.  
ΠΟΛΑΚΗΣ Π. , σελ.  
ΡΑΓΚΟΥΣΗΣ Ι. , σελ.  
ΣΚΥΛΑΚΑΚΗΣ Θ. , σελ.  
ΣΤΟΛΤΙΔΗΣ Λ. , σελ.  
ΣΤΥΛΙΟΣ Γ. , σελ.  
ΣΥΝΤΥΧΑΚΗΣ Ε. , σελ.  
ΤΑΓΑΡΑΣ Ν. , σελ.  
ΤΣΑΚΛΟΓΛΟΥ Π. , σελ.  
ΤΣΙΑΡΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΚΗ΄

Δευτέρα 24 Μαΐου 2021

Αθήνα, σήμερα στις 24 Μαΐου 2021, ημέρα Δευτέρα και ώρα 12.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β**΄** Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ**.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 24-5-2021 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΚΖ΄ συνεδριάσεώς του, της Παρασκευής 21 Μαΐου 2021 σε ό,τι αφορά την ψήφιση στο σύνολο του σχεδίου νόμου: «Παραγωγή, εξαγωγή και διάθεση τελικών προϊόντων φαρμακευτικής κάνναβης του είδους Cannabis Sativa L περιεκτικότητας σε τετραϋδροκανναβινόλη (THC) άνω του 0,2%».)

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Κοινοβουλευτικών και Νομικών Θεμάτων ενημερώνει το Σώμα για τις επίκαιρες ερωτήσεις οι οποίες είναι στην ημερήσια διάταξη σήμερα και είναι γνωστές και κατατεθειμένες στη Βουλή.

Πρώτη θα συζητηθεί η πέμπτη με αριθμό 753/10-5-2021 επίκαιρη ερώτηση δεύτερου κύκλου του Βουλευτή Ηρακλείου του ΜέΡΑ25 κ. Γεώργιου Λογιάδη προς την Υπουργό Πολιτισμού και Αθλητισμού, με θέμα: «Αποκατάσταση του Ταφικού Μνημείου του Μεγάλου Κρητικού Εθνικού Ευεργέτη Αντωνίου Φ. Παπαδάκη».

Στην ερώτηση θα απαντήσει η Υπουργός Πολιτισμού και Αθλητισμού, η κ. Στυλιανή Μενδώνη.

Κύριε Λογιάδη, έχετε τον λόγο, για να αναπτύξετε την πρωτολογία σας.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πολύ, κύριε Πρόεδρε.

Κυρία Υπουργέ, καλημέρα, καλή εβδομάδα.

Η ερώτησή μου αφορά το μνημείο του μεγάλου κρητικού εθνικού ευεργέτη, όντως, και πολιτικού αρχηγού της Κρητικής Επανάστασης του 1866 - 1869. Πρέπει να το πούμε και αυτό.

Στο Α΄ Νεκροταφείο βρίσκεται το ταφικό μνημείο του ευεργέτη του ελληνικού κράτους Αντωνίου Παπαδάκη, ο οποίος ήταν άτεκνος, δεν είχε παιδιά. Εδώρισε όλη την περιουσία του στο Πανεπιστήμιο Αθηνών, το οποίο για την προσφορά του τον τίμησε με έναν τάφο στο Α΄ Νεκροταφείο, το οποίο ταφικό μνημείο θεωρείται ιστορικό μνημείο και έργο τέχνης, διότι κοσμείται με το γλυπτό «Η επιστήμη» του μεγάλου καλλιτέχνη Βρούτου και είναι ακριβώς απέναντι από την «Κοιμωμένη» του Χαλεπά.

Μεταξύ του 1946 - 1947, επί εμφυλίου πολέμου, ο καταδικασμένος σε είκοσι χρόνια φυλακή, αλλά και καταδικασμένος στη συνείδηση του ελληνικού λαού συνεργάτης των Γερμανών και Υπουργός Εσωτερικών επί της δωσιλογικής κυβέρνησης Τσολάκογλου, Παναγιώτης Δεμέστιχας με μια απλή υπεύθυνη δήλωσή του οικειοποιήθηκε το ταφικό αυτό μνημείο και έτσι αυτό το μνημείο έγινε από ταφικό μνημείο του Παπαδάκη ουσιαστικά ιδιωτικός τάφος.

Φέτος, στις 30 Μαρτίου 2021, το Υπουργείο Πολιτισμού εισηγήθηκε εγγράφως τα εξής προς το Κεντρικό Συμβούλιο Νεωτέρων Μνημείων του Υπουργείου: «Μεταγενέστερες επεμβάσεις» -διαβάζω ακριβώς- «που αλλοιώνουν την αρχική σύνθεση και το πρωτότυπο έργο του γλύπτη που χαρακτηρίστηκε ως μνημείο, αποτελούν στοιχεία ξένα με το θεματικό και συμβολικό περιεχόμενο του γλύπτη και πρέπει με τον κατάλληλο τρόπο να αφαιρεθούν.». Μέσα σε πέντε ημέρες το Υπουργείο Πολιτισμού ανακαλεί αυτή την εισήγησή του και λέει: «Λαμβάνοντας υπ’ όψιν μας νέα στοιχεία που ετέθησαν υπ’ όψιν της διεύθυνσής μας» κ.λπ..

Ο δικηγόρος, ο κ. Λαζαράτος, ο οποίος είναι εγγονός του δωσίλογου, ευχαρίστησε δημοσίως την Κυβέρνηση και ανέφερε στα δημόσια μέσα: «Αυτό ήταν το τέλος μιας μικρής, μεγάλης εσωτερικής περιπέτειας χάρις στην άμεση προσωπική παρέμβαση του Πρωθυπουργού κ. Μητσοτάκη και στη συνέχεια, της Υπουργού Πολιτισμού κ. Μενδώνη, που ευχαριστώ από τη θέση αυτή δημοσίως, καθώς και χάρις στο αδερφικό συμφέρον του Υπουργού Επικρατείας, συναδέλφου, πανεπιστημιακού καθηγητή, κ. Γεραπετρίτη, και του Γενικού Γραμματέα της Κοινοβουλευτικής Ομάδας της Νέας Δημοκρατίας, αγαπημένου συμφοιτητή, κ. Μπούγα, που θεώρησαν από την πρώτη στιγμή το θέμα ζήτημα τιμής μιας οικογένειας και μιας κυβερνήσεως, αλλά ιδίως χάρις στη δική σας αγάπη σας και σας ευχαριστώ μέσα από την καρδιά μου», σημειώνει χαρακτηριστικά.

Κυρία Υπουργέ, δεδομένου ότι οποιαδήποτε παρέμβαση επί της αρχικής μορφής του μνημείου είναι ακραία πράξη βεβήλωσης και προσβολής τόσο της μνήμης του ευεργέτη όσο και των αγωνιστών για την απελευθέρωση της Ελλάδος, ερωτάστε: Γιατί ανακλήθηκε αυτή η εισήγηση από το Υπουργείο σας περί απομακρύνσεως της προτομής, των ονομάτων και της πλάκας που είναι εκεί, τα οποία είναι ξένα στοιχεία; Τι μεσολάβησε γι’ αυτό; Ποια ήταν τα νέα στοιχεία που προσκομίστηκαν για να γίνει αυτό;

Επίσης, θα απομακρύνετε από το μνημείο την προτομή του καταδικασθέντος δωσίλογου Δεμέστιχα, καθώς και τα επιπρόσθετα στοιχεία, για να αποδοθούν οι τιμές που αρμόζουν στον εθνικό μας ευεργέτη;

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ, κύριε συνάδελφε.

Κυρία Υπουργέ, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε. Καλημέρα σας.

Κύριε Βουλευτά, κατ’ αρχάς, σας ευχαριστώ πολύ για την ερώτησή σας, γιατί μου δίνετε την ευκαιρία να ξεδιαλύνουμε τα πραγματικά περιστατικά και φυσικά εγώ θα σας απαντήσω σύμφωνα με την αρμοδιότητα που έχει το Υπουργείο Πολιτισμού.

Όπως και εσείς αναφέρατε στην ερώτησή σας, το Υπουργείο Πολιτισμού το 2001 μερίμνησε για την προστασία του τάφου του Αντωνίου Παπαδάκη, το οποίο χαρακτήρισε ως έργο τέχνης, που χρειάζεται ειδική κρατική προστασία, διότι είναι έργο του Λεωνίδα Βρούτου και φιλοτεχνήθηκε στη μνήμη του Παπαδάκη, ο οποίος πράγματι υπήρξε ένας πολύ σημαντικός άνθρωπος, ένας μεγάλος ευεργέτης του Πανεπιστημίου Αθηνών και συγχρόνως το ίδιο το ταφικό μνημείο παρουσιάζει εξαιρετικό καλλιτεχνικό ενδιαφέρον.

Στην απόφαση του χαρακτηρισμού του μνημείου το 2001 δεν γίνεται αναφορά για την εξαίρεση των μεταγενεστέρων επεμβάσεων. Επιπλέον, στην εισήγηση της αρμόδιας υπηρεσίας τότε, το 2001, προς το Κεντρικό Συμβούλιο Νεωτέρων Μνημείων γινόταν αναφορά στις μεταγενέστερες επεμβάσεις οι οποίες έχουν τοποθετηθεί στο μπροστινό μέρος της σύνθεσης του ταφικού μνημείου πάνω από την κρύπτη και συγκεκριμένα στη μαρμάρινη επιτύμβια πλάκα και υπάρχει και η μαρμάρινη προτομή, όπως αναφέρατε και εσείς, του Δεμέστιχα.

Αυτό το οποίο δεν είναι νομικά σαφές είναι εάν πρόκειται για φάσεις που προστατεύονται, εάν τότε θεώρησε το Συμβούλιο και το Υπουργείο Πολιτισμού ότι προστατεύονται ή όχι. Τον Μάρτιο του 2019, η Γενική Γραμματεία Αποδήμου Ελληνισμού, με έγγραφό της, ζήτησε από το Υπουργείο Πολιτισμού να επιληφθεί, ώστε να αποκατασταθεί το ταφικό μνημείο του Παπαδάκη. Έτσι, προκειμένου το ζήτημα να εξεταστεί από το Κεντρικό Συμβούλιο Νεωτέρων Μνημείων του Υπουργείου, πράγματι τον προηγούμενο Μάρτιο η Διεύθυνση Προστασίας και Αναστήλωσης Νεώτερων και Σύγχρονων Μνημείων συνέταξε εισήγηση με θέμα τη συμπλήρωση ή μη της υπουργικής απόφασης του 2001, με την οποία χαρακτηρίστηκε ως ιστορικό μνημείο και έργο τέχνης το ταφικό μνημείο.

Η εν λόγω εισήγηση της υπηρεσίας αφορούσε στο να συμπληρωθεί η προαναφερθείσα απόφαση χαρακτηρισμού, με την επισήμανση ότι οι μεταγενέστερες επεμβάσεις αλλοιώνουν την αρχική σύνθεση το γλύπτη. Στην ίδια εισήγηση, ως μεταγενέστερες επεμβάσεις, αναφέρονταν οι εγχάρακτες επιγραφές, οι οποίες είναι όλες προ του 2001, με μια εξαίρεση μόνο, μια αναγραφή του 2007, η οποία έγινε χωρίς άδεια του Υπουργείου Πολιτισμού, εφόσον το 2001 είχε χαρακτηριστεί το μνημείο και η οποία είναι σαφώς παράνομη.

Το πρόβλημα δημιουργείται από τη στιγμή που δεν είναι σαφές -και θα σας καταθέσω και το ΦΕΚ και την εισήγηση προς το Κεντρικό Συμβούλιο Νεωτέρων Μνημείων του 2001- τι χαρακτηρίστηκε τότε με βάση τον αρχαιολογικό νόμο. Έτσι, λοιπόν, την 1-4-2021 κατετέθη στην αρμόδια Υπηρεσία αίτημα από τον φερόμενο δικαιούχο, ο οποίος επικαλούμενος έννομο συμφέρον, ζήτησε από την υπηρεσία την ανάκληση της απόφασης, δεδομένου ότι οι ως άνω επιγραφές με τα ονόματα των κεκοιμημένων δεν συνιστούσαν επεμβάσεις μεταγενέστερης της κήρυξης, επομένως ήταν και αυτές μέσα στην προστασία την οποία παρέχει ο αρχαιολογικός νόμος.

Έτσι, λοιπόν, προκειμένου και δεδομένου ότι υπάρχει και μια εκκρεμοδικία στο Πταισματοδικείο Αθηνών, η υπηρεσία ανακάλεσε την εισήγησή της, προκειμένου να στοιχειοθετήσει καλύτερα την εισήγησή της προς το Κεντρικό Συμβούλιο Νεωτέρων Μνημείων. Και εδώ να επισημάνω ότι η μόνη περίπτωση που ο αρχαιολογικός νόμος λέει ότι μπορεί να ανακληθεί μια πράξη προηγούμενη είναι για πλάνη περί τα πράγματα. Επομένως, για να είναι νομικά ορθή η εισήγηση, θα έπρεπε ακριβώς να γίνει μια διαδικασία η οποία δεν είχε προβλεφθεί.

Από εκεί και πέρα, σήμερα οι υπηρεσίες του Υπουργείου Πολιτισμού θέλουν να συγκροτήσουν σωστά το φάκελο με τα επιπλέον επιχειρήματα βάσει των νεωτέρων στοιχείων, προκειμένου να ξαναδεί το Κεντρικό Συμβούλιο των Νεωτέρων Μνημείων το θέμα.

Είναι προφανές ότι την ευθύνη του ταφικού μνημείου την έχει ο Δήμος Αθηναίων, ο οποίος είναι ο κύριος του κοιμητηρίου και επομένως, όχι μόνο του συγκεκριμένου μνημείου, αλλά του συνόλου. Έτσι, λοιπόν, το Υπουργείο Πολιτισμού δεν μπαίνει καθόλου στα ιδιοκτησιακά. Η δική μας αρμοδιότητα είναι η προστασία του μνημείου του μεγάλου ευεργέτη Αντωνίου Παπαδάκη και σε αυτό είναι διατεθειμένο το Υπουργείο Πολιτισμού και οι αρμόδιες υπηρεσίες να συμβάλλουν με τον κάθε δυνατό τρόπο.

Σας ευχαριστώ.

(Στο σημείο αυτό η Υπουργός Πολιτισμού και Αθλητισμού κ. Στυλιανή Μενδώνη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ, κυρία Υπουργέ.

Κύριε Λογιάδη, έχετε τον λόγο για την δευτερολογία σας.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ, κύριε Πρόεδρε.

Κυρία Υπουργέ, το ταφικό αυτό μνημείο είναι το μοναδικό στο Α΄ Νεκροταφείο όπου έχουν γίνει παρεμβάσεις και αλλοιώσεις. Δεν μπορούμε να πηγαίνουμε στο Α΄ Νεκροταφείο Αθηνών και να κάνουμε ό,τι θέλουμε εκεί πέρα.

Ο καταδικασθείς, λοιπόν, τόσο δικαστικά όσο και στη συνείδηση του λαού, δωσίλογος Δεμέστιχας βεβήλωσε την ιστορία και την ιερή μνήμη του εθνικού ευεργέτη Αντώνη Παπαδάκη. Ο δε απόγονός του, ο δικηγόρος Λαζαράτος, επιβεβαιώνει αρνητικά το ήθος του προγόνου του.

Ούτε εσείς, κυρία Υπουργέ, ούτε στο Υπουργείο σας ο κ. Γεραπετρίτης ούτε ο κύριος Πρωθυπουργός, που σας ευχαρίστησε δημοσίως ο κ. Λαζαράτος για την άμεση προσωπική παρέμβαση στο θέμα αυτό, δεν έχετε δώσει μέχρι σήμερα πειστικές απαντήσεις στα ερωτήματα αυτά.

Ο κόσμος διερωτάται τι σας δεσμεύει. Είναι πολύ εύλογες οι ερωτήσεις όλων των Κρητικών.

Θα σας καταθέσω ομόφωνα ψηφίσματα τόσο του Δήμου Οροπεδίου Λασιθίου όπου έχει γεννηθεί ο εθνικός ευεργέτης όσο και ομόφωνο ψήφισμα της Περιφέρειας Κρήτης για την αποκατάσταση του μνημείου και των αξιών που αυτό αντιπροσωπεύει.

Το θέμα είναι καθαρά ηθικό, αξιακό, εθνικό και παραπάνω για εμάς τους Κρητικούς. Αλλιώς, διαστρεβλώνονται μνήμες, παραχαράσσετε και αλλοιώνεται η ιστορία και μπορεί να έλθει κάποια στιγμή κάποια ομάδα Κρητικών κουζουλών που σε χρόνο μηδέν θα τα ξηλώσουν όλα.

Όλος ο κρητικός λαός είναι σύσσωμος. Ενώσατε όλους τους Κρητικούς και γι’ αυτό σας ευχαριστούμε, βέβαια.

Τέλος, ακόμη και αν ήταν συγγενής ο Δεμέστιχας με τον Παπαδάκη, που σαφώς και δεν είναι, οι τάφοι δεν κληρονομούνται, πολύ δε περισσότερο τα μνημεία. Δεν θα έπρεπε να είχε ενταφιαστεί κανείς εκεί, ένα παραπάνω ως καταδικασθείς δωσίλογος, ακόμα και αν ήταν γιος του αείμνηστου Αντώνη Παπαδάκη. Δεν θα έπρεπε να είχε αλλοιωθεί το μνημείο ούτε με επιγραφές ούτε με προτομές ούτε με πλάκες και δεν υπάρχει, όπως σας είπα, κανένα άλλο μνημείο στο Α΄ Νεκροταφείο, το οποίο να έχει αλλοιωθεί.

Εάν θέλει ο Δήμος Αθηναίων, ας δώσει κάπου αλλού έναν χώρο στο Α΄ Νεκροταφείο για την ταφή των ανθρώπων αυτών.

Στο Υπουργείο δεν αναφέρεται μέχρι τώρα πουθενά αν θα φύγει η προτομή ή όλα αυτά τα εγχάρακτα και δεν αναφέρει, επίσης, τίποτα εσείς πώς έγιναν αυτές οι ταφές εκεί πέρα.

Επίσης, η πρωτοφανής ανάκληση εισήγησης του Συμβουλίου Νεωτέρων Μνημείων γίνεται για πρώτη φορά μετά τη Μεταπολίτευση και αφορά την προστασία του δωσίλογου και της οικογένειάς τους από το Υπουργείο Πολιτισμού. Υπάρχει πόρισμα της Εθνικής Αρχής Διαφάνειας που διατάζει ενέργειες;

Εγώ θα κλείσω με μια μαντινάδα κρητική: «Ποτέ…» -λέει- «…δεν πρέπει τα κλαδιά τις ρίζες να ξεχνούν, γιατί αυτές αν ξεραθούν, κι εκείνα θα χαθούνε».

Σας ευχαριστώ πολύ.

(Στο σημείο αυτό ο Βουλευτής κ. Γεώργιος Λογιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Κυρία Υπουργέ, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Κύριε Βουλευτά, θα συμφωνήσω απολύτως μαζί σας ότι το ζήτημα είναι πρωτίστως αξιακό, συγχρόνως, όμως, είναι διοικητικό και νομικό.

Αυτό το οποίο ενδιαφέρει και εσάς και εμάς προφανώς είναι η αποκατάσταση της αλήθειας και η αποκατάσταση της ιστορίας. Και νομίζω ότι σ’ αυτό είμαστε απολύτως συντεταγμένοι.

Κατ’ αρχάς, θα ήθελα να επισημάνω για να ακουστεί -εσείς είμαι σίγουρη ότι το ξέρετε- και απ’ αυτό εδώ το Βήμα είναι ότι η ανάκληση της εισήγησης δεν σημαίνει ότι δεν ισχύει η κήρυξη. Μια διοικητική εκτελεστή πράξη, όπως είναι μια υπουργική απόφαση του 2001, προφανώς δεν ανακαλείται με μια εισήγηση.

Επομένως, το ταφικό μνημείο του Αντωνίου Παπαδάκη παραμένει ως μνημείο με βάση τον αρχαιολογικό νόμο, τον ν.3028/2002, και προστατεύεται απολύτως.

Σε σχέση με την ανάκληση, πρέπει να πω ότι δεν είναι η πρώτη φορά που γίνεται κάτι τέτοιο στην υπηρεσία. Η υπηρεσία ενεργεί με αυτόν τον τρόπο όταν προκύπτουν νέα στοιχεία, τα οποία θα πρέπει να εξετάσει ακριβώς για να μπορέσει να υποστηρίξει τη θέση της με τον καλύτερο δυνατό τρόπο.

Στις 3-7-2019 εστάλη στο Υπουργείο Πολιτισμού και στις αρμόδιες υπηρεσίες -αυτά δεν φτάνουν μέχρι το Γραφείο της Πολιτικής Ηγεσίας- ένα έγγραφο του πταισματοδικείου, που ζητούσε κατάθεση από τις αρμόδιες υπηρεσίες του Υπουργείου Πολιτισμού που έγινε η κατάθεση, τον Αύγουστο του 2019, για να σχηματιστεί δικογραφία για τις καταγγελλόμενες επεμβάσεις που έχουν αλλοιώσει τη μορφή του μνημείου.

Αυτό, λοιπόν, με βάση και τα νεότερα στοιχεία, τα οποία κατετέθησαν από τον φέροντα, όπως ισχυρίζεται ο ίδιος, έχοντα έννομο συμφέρον, θα πρέπει να εξεταστούν, ώστε η εισήγηση προς το Κεντρικό Συμβούλιο Νεωτέρων Μνημείων και, κατά συνέπεια, η απόφαση η οποία θα εκδοθεί, θα είναι απολύτως τεκμηριωμένη.

Επαναλαμβάνω αυτό που σας είπα προηγουμένως: Ο αρχαιολογικός νόμος και αυτός που ίσχυε το 2001, δηλαδή ο ν.5351/32 και ο ισχύων σήμερα, ο ν.3028/2002, στη μόνη περίπτωση που δέχεται αλλαγή κήρυξης είναι η πλάνη περί τα πράγματα και εδώ έχουμε πραγματικά -θα το δείτε από το ΦΕΚ και από την εισήγηση, τη γνωμοδότηση του Κεντρικού Συμβουλίου Νεωτέρων Μνημείων- μια σύγχυση, την οποία, τουλάχιστον διοικητικά, θα πρέπει να διερευνήσουμε. Είναι κάτι το οποίο θα γίνει άμεσα.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κυρία Υπουργέ.

Εισερχόμαστε τώρα στην όγδοη με αριθμό 774/17-5-2021 επίκαιρη ερώτηση δευτέρου κύκλου του Βουλευτή Ηρακλείου του Κομμουνιστικού Κόμματος Ελλάδας κ.Μανώλη Συντυχάκηπρος την Υπουργό Πολιτισμού και Αθλητισμού, με θέμα: «Άμεσα μέτρα στήριξης των σωματείων και των αθλητών για την επανεκκίνηση της αθλητικής δραστηριότητας».

Θα απαντήσει ο Υφυπουργός Αθλητισμού κ. Ελευθέριος Αυγενάκης.

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Όσον αφορά την επανεκκίνηση της αθλητικής δραστηριότητας αυτό, κύριε Υπουργέ, δεν σημαίνει ότι πατάω ένα κουμπί και επανεκκινείται ο αθλητισμός. Αυτό συνιστά αναγκαία τη λήψη μέτρων στήριξης.

Παρ’ όλα αυτά, οι συνέπειες του λουκέτου λόγω των μέτρων της Κυβέρνησης στον ερασιτεχνικό αθλητισμό είναι πολύπλευρες και έχουν οδηγήσει στην όξυνση των ήδη σοβαρών χρόνιων προβλημάτων. Η οικονομική ασφυξία στον χώρο του ερασιτεχνικού αθλητισμού λόγω της περικοπής στις επιχορηγήσεις όλων των ομοσπονδιών, στην πεπατημένη της συνεχόμενης μείωσης των αθλητικών επιχορηγήσεων απ’ όλες τις προηγούμενες κυβερνήσεις, προφανέστατα λειτουργεί απαγορευτικά για την επαναλειτουργία των σωματείων.

Το δε πρόγραμμα «ΧΙΛΩΝ» από μόνο του δεν λύνει το πρόβλημα. Απλώς διαχειρίζεται τις μειώσεις, το ψαλίδισμα στις επιχορηγήσεις και, μάλιστα, με την προχειρότητα της επιλογής των κριτηρίων και ιδιαίτερα για τις μεγάλες ομοσπονδίες που έχουν σημαντικό όγκο αθλητών και αγώνων, συμμετοχές σε διοργανώσεις, σε προολυμπιακά τουρνουά, διεθνή μίτινγκ, αθλητικά καμπ, προετοιμασίας και πάει λέγοντας, πολύ περισσότερο, βέβαια, φέτος που είναι και ολυμπιακή χρονιά.

Ως αποτέλεσμα, λοιπόν, όλων αυτών, έρχεται ο περιορισμός μεγάλου μέρους των ζωτικών παροχών σε χιλιάδες αθλητές, στις οικογένειές τους, στους προπονητές, στους εργαζόμενους που είναι στον χώρο του αθλητισμού, που η επιβίωσή τους εξαρτάται από την ενασχόλησή τους με τον αθλητισμό και είναι χωρίς εισόδημα για πάρα πολλούς μήνες.

Με τα παραπάνω δεδομένα, λοιπόν, σωματεία, αθλητές, γονείς αδυνατούν να ανταπεξέλθουν οικονομικά στις απαιτήσεις και στις ανάγκες της επανεκκίνησης χωρίς να υπάρχουν μέτρα στήριξης.

Χαρακτηριστικό είναι ότι σχετικά με τη χρήση των αθλητικών εγκαταστάσεων της Γενικής Γραμματείας Αθλητισμού δεν είχε αποφασιστεί ούτε η κατάργηση των χαρατσιών και η πλήρης απαλλαγή των σωματείων από οφειλές.

Παράλληλα, τη στιγμή που υπάρχουν οδηγίες της Γενικής Γραμματείας για όσους μετέχουν από οποιοδήποτε πόστο -είτε είναι αθλητές είτε προπονητές είτε προσωπικό- σε μια αθλητική διοργάνωση, απαιτούν την υποχρεωτική διενέργεια rapid-tests για το λεγόμενο αρνητικό αποτέλεσμα, χωρίς, όμως, να προβλέπεται καμμία μέριμνα για το ποιος αναλαμβάνει αυτό το κόστος για τα διαγνωστικά tests. Τα αναλαμβάνει, φυσικά, ο αθλούμενος, τα αναλαμβάνει ο γονέας με ένα δυσβάσταχτο κόστος. Και αν είναι και δύο και τρία παιδιά στην οικογένεια, ε, τότε μιλάμε ότι θέλουμε μεροκάματα και μεροκάματα.

Η πραγματικότητα αυτή είναι αποτέλεσμα της πολιτικής που εφαρμόζει η Κυβέρνηση στα χνάρια των προκατόχων της, γιατί δεν το κάνει μόνο η Νέα Δημοκρατία, και προφανώς, κατά την άποψη τη δική μας, στοχεύει στην εξαφάνιση μικρών ομάδων και στο χτύπημα του ερασιτεχνικού αθλητισμού προφανώς προς όφελος του αθλητισμού - εμπορεύματος, καταργώντας το δικαίωμα στην άθληση για όλους.

Σας ρωτάμε, λοιπόν, κύριε Υπουργέ: Τι μέτρα θα λάβετε, έτσι ώστε να υπάρξει ασφαλής επανεκκίνηση του αθλητισμού με κρατική ευθύνη και όχι ατομική ευθύνη, χωρίς επιβάρυνση σωματείων, αθλητών και γονέων, για έκτακτη επιπλέον χρηματοδότηση σωματείων και ομοσπονδιών, ώστε να καλυφθούν πλήρως οι ανάγκες λειτουργίας τους και για να απαλλαγούν τα σωματεία απ’ αυτά τα μισθώματα - χαράτσια και τις οφειλές για τη χρήση των αθλητικών εγκαταστάσεων που ανήκουν στη Γενική Γραμματεία Αθλητισμού.

Ευχαριστώ.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ, κύριε Πρόεδρε.

Κύριε συνάδελφε, όπως έχω ενημερώσει ξανά απ’ αυτό εδώ το Βήμα, καθ’ όλη τη διάρκεια της πανδημίας στη Γενική Γραμματεία Αθλητισμού δεν μείναμε αμέτοχοι στις εξελίξεις. Επεξεργαστήκαμε εντατικά και ήδη υλοποιούμε πλάνο ασφαλούς επανέναρξης της αθλητικής δραστηριότητας υπό τις νέες συνθήκες ανάλογα με τις εξελίξεις των επιδημιολογικών δεδομένων. Και μπορούμε να πούμε ότι τώρα βρισκόμαστε σε πάρα πολύ καλό δρόμο, διότι γνωρίζουμε με τι έχουμε να κάνουμε. Κουβαλώντας την εμπειρία ενός χρόνου και πλέον, προχωράμε με βήματα σταθερά για να φτάσει ο ελληνικός αθλητισμός στη δική του ελευθερία. Ασφαλώς δεν είναι μόνο τα λεπτομερή υγειονομικά μέτρα που έχουμε λάβει. Έχουμε μεριμνήσει και προχωρήσει στην οικονομική ενίσχυση των ερασιτεχνικών αθλητικών σωματείων της χώρας μας.

Αλήθεια, κύριε συνάδελφε, καθώς φαίνεται από την κοινοβουλευτική σας παρουσία ότι σας απασχολεί έντονα ο ελληνικός αθλητισμός, αναρωτιέμαι: Γιατί δεν έχετε αναγνωρίσει κανένα θετικό μέτρο που έχει ληφθεί όλους αυτούς τους μήνες από την Κυβέρνησή μας; Εσείς που εμφανίζεται συχνά πυκνά ως θιασώτης του ερασιτεχνικού αθλητισμού, γιατί δεν έχετε αναγνωρίσει βήματα που η πλειοψηφία των εκπροσώπων του ερασιτεχνικού αθλητισμού έχουν χαιρετίσει δημόσια;

Έπειτα από δώδεκα ολόκληρα χρόνια προχωρήσαμε στην απευθείας επιχορήγηση των ερασιτεχνικών αθλητικών σωματείων για την άμεση ενίσχυσή τους. Με απόλυτη διαφάνεια και πάνω σε αντικειμενικά κριτήρια έγινε ο ορισμός της άμεσης στήριξης της βάσης του αθλητισμού με μια επανάσταση του αυτονόητου δηλαδή όπως έχουμε αναφέρει και τα ίδια τα σωματεία έχουν συμφωνήσει. Και δεν είπατε μόλις μία κουβέντα. Η αλήθεια είναι ότι χρειάζεται θάρρος για να αναγνωρίσετε κάτι θετικό που γίνεται από την Κυβέρνηση.

Ναι, κάναμε το αυτονόητο. Αποφασίσαμε να νοικοκυρέψουμε το αθλητικό τοπίο, να βάλουμε τάξη, πάντα με διαφανείς διαδικασίες, σε ένα καθεστώς ημινομιμότητας που υπήρχε στα αθλητικά σωματεία. Λειτουργεί για πρώτη φορά μητρώο ερασιτεχνικών αθλητικών σωματείων, δηλαδή για το αυτονόητο έπρεπε να έρθει η Κυβέρνηση μας να το πράξει, ένα βήμα με άμεση επίδραση στη βάση. Και όχι μόνο δεν το στηρίξατε, αλλά εκτεθήκατε αρκετές φορές με αβάσιμες κατηγορίες σ’ αυτή εδώ την Αίθουσα περί χειραγώγησης του αθλητισμού. Ευτυχώς που δεν κάναμε πίσω φυσικά και συνεχίσαμε αταλάντευτα το έργο μας.

Να σας θυμίσω ορισμένα μέτρα στήριξης του ερασιτεχνικού αθλητισμού; Για να διευκολύνουμε τα σωματεία την κρίσιμη περίοδο της πανδημίας μεριμνήσαμε αστραπιαία για την ένταξή τους στους επιπλέον ΚΑΔ για τα μέτρα στήριξης και κατά τη διάρκεια του lockdown του περασμένου Ιουνίου για όλους τους εργαζόμενους απασχολούμενους στα ερασιτεχνικά αθλητικά σωματεία και τις ομοσπονδίες της χώρας μας.

Προχωρήσαμε σε φορολογικές ελαφρύνσεις προς όφελος του αθλητισμού. Με τον ν.4714/2020 του Υπουργείου Οικονομικών ρυθμίσαμε έτσι ώστε τα εισιτήρια των αθλητικών αγώνων -από τον Σεπτέμβριο ελπίζω πως θα έχουμε κόσμο στα γήπεδα, πρώτα ο θεός- να υπαχθούν σε μειωμένο συντελεστή ΦΠΑ από το 24% στο 13%. Η φορολόγηση των εισοδημάτων των προπονητών να εξομοιωθεί μ’ αυτή των αμειβομένων αθλητών, να μειωθεί δηλαδή στο 22% από το 45% που ήταν μέχρι πρότινος.

Στον ν.4646/2019 προβλέψαμε τη μείωση του φορολογικού συντελεστή σε 22% από 45% για τα ποσά που καταβάλλονται από αθλητικές ανώνυμες εταιρίες σε αθλητές για την υπογραφή συμβολαίων μεταγραφής ή για την ανανέωση ή λύση συμβολαίου συνεργασίας αλλά και τη μείωση του ποσού του φόρου κατά 20% από 10% που ίσχυε επί των ποσών δωρεών προς τα ερασιτεχνικά αθλητικά σωματεία και μόνο. Δώσαμε δηλαδή λύση σε ένα εύλογο και καίριο ζήτημα πολλών ερασιτεχνικών αθλητικών σωματείων σε ό,τι αφορά τις μετακινήσεις των μαθητών τους. Με βάση το άρθρο 66 του ν.4735 με απόφαση δημοτικού συμβουλίου είναι δυνατή η παροχή χρηματικών επιχορηγήσεων σε αθλητικούς συλλόγους για την προαγωγή του οικείου αθλήματος καθώς και την κάλυψη των εξόδων μετακίνησης αθλητών και αθλητικών ομάδων που εδρεύουν στην περιοχή τους και συμμετέχουν σε εθνικά πρωταθλήματα ολυμπιακών αθλημάτων. Από τις διατάξεις εξαιρούνται οι αθλητικές ανώνυμες εταιρείες.

Και μιας και αναφερθήκατε και για τη χρήση των αθλητικών εγκαταστάσεων που ανήκουν στην ΓΓΑ από τα αθλητικά σωματεία, σας υπενθυμίζω ότι από την πρώτη περίοδο της πανδημίας όλες οι διοικήσεις των εθνικών αθλητικών μας κέντρων προέβησαν σε γενναίες διευκολύνσεις προς όλα τα σωματεία ανεξαιρέτως.

Δυστυχώς, αγαπητέ συνάδελφε, όχι μόνο δεν επικροτήσατε κανένα από όσα μέτρα έχουμε λάβει, αλλά τα αγνοείτε επιδεικτικά όπως φαίνεται. Και η επιλεκτική σας αντιμετώπιση μπορεί να οδηγήσει τον αθλητισμό σε επικίνδυνα μονοπάτια, εάν φυσικά βρισκόσασταν κάποια στιγμή στην κυβέρνηση. Ευτυχώς όμως αυτό δεν θα συμβεί.

Ευτυχώς στη δική μας Κυβέρνηση ό,τι λέμε το κάνουμε και πλέον η αθλητική οικογένεια γνωρίζει καλά ότι είμαστε απολύτως συνεπείς στις δεσμεύσεις μας και ξέρει ότι από την πρώτη στιγμή είμαστε έμπρακτα στο πλευρό τους. Για τα πρόσφατα οικονομικά και φορολογικά μέτρα που εφαρμόζουμε θα σας ενημερώσω στη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Συντυχάκη, για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, εντάξει, εσείς επιδίδεστε κάθε φορά σε βερμπαλιστικές διακηρύξεις. Προφανώς είναι ένας τρόπος και αυτός για να δικαιολογήσει η Κυβέρνηση τη στασιμότητα, την απραξία και τη διαιώνιση των προβλημάτων στον χώρο του αθλητισμού. Γι’ αυτό φυσικά και κάθε φορά, όποτε είστε από το Βήμα, αναμασάτε τα ίδια και τα ίδια και ακριβώς την ίδια επιχειρηματολογία.

Το πρόβλημα όμως παραμένει, κύριε Πρόεδρε, και το πρόβλημα είναι το οικονομικό. Και το οικονομικό είναι η βάση και ταυτόχρονα κρίκος μιας αλυσίδας ζητημάτων που παραμένουν άλυτα και έχει να κάνει με τη βιωσιμότητα των ερασιτεχνικών σωματείων, με την ανυπαρξία ή και πολλές φορές την κακή κατάσταση αθλητικών εγκαταστάσεων, τις ελλείψεις στην υλικοτεχνική υποδομή, την απουσία προγραμματισμού, ιατροφαρμακευτικής φροντίδας και ούτω καθεξής.

Κοντεύουμε τέλος Μαΐου -σ’ αυτό να απαντήσετε- και δεν έχουν λάβει ακόμα ούτε την πρώτη δόση της εγκεκριμένης επιχορήγησης από τη Γενική Γραμματεία Αθλητισμού. Τι συζητάμε τώρα; Η κατάσταση είναι οριακή. Είμαστε δύο μήνες πριν από τους Ολυμπιακούς Αγώνες. Προγραμματισμός δεν μπορεί να προχωρήσει, διότι πρέπει να πληρωθούν υποχρεώσεις προς τους προμηθευτές, τους αθλητές, τους προπονητές, τα σωματεία. Υπάρχουν πολλές τρέχουσες υποχρεώσεις. Πώς λοιπόν υπό αυτές συνθήκες θα γίνει η προετοιμασία των Ολυμπιακών Αγώνων;

Και σας ρωτάω: Σημαντικές αθλητικές διοργανώσεις, όπως είναι τα «Βενιζέλεια», τα «Παπαφλέσσεια» και άλλα δέκα διεθνή μίτινγκ, σύνολο δώδεκα, μέχρι τώρα δεν τα έχετε χρηματοδοτήσει. Την Κυριακή ξεκινάνε τα «Βενιζέλεια», ένας καθ’ όλα επιτυχημένος αθλητικός θεσμός. Θα τους δώσετε χρήματα ή απλά επειδή πετάξατε το μπαλάκι στους δήμους και έχετε και την περιφέρεια που σας βγάζει λάδι κάθε φορά θα μείνετε εκεί; Είναι ένα ερώτημα. Θα δώσετε χρήματα; Είναι απλό το ερώτημα.

Ποια μίτινγκ θα χρηματοδοτηθούν μέχρι τέλους του 2021 που είναι η ολυμπιακή χρονιά και με ποια κριτήρια, προκειμένου να δοθεί η δυνατότητα στους Έλληνες αθλητές να συγκεντρώσουν βαθμούς αξιολόγησης εν όψει της Ολυμπιάδας του Τόκιο; Δεν τα ξέρετε; Τα ξέρετε. Ο ΣΕΓΑΣ σάς έχει κοινοποιήσει σχετικό έγγραφο από 26 Απριλίου με το οποίο ζητάει από εσάς, από την πολιτεία, την έκτακτη οικονομική ενίσχυση των διοργανωτών ώστε να διασφαλιστεί η απρόσκοπτη και επιτυχημένη διοργάνωση αυτών των δώδεκα διεθνών μίτινγκ.

Με λίγα λόγια, ακολουθείτε -όχι μόνο εσείς, όλες οι κυβερνήσεις, όσες πέρασαν διαχρονικά- μια πολιτική εξαφάνισης των μικρών ομάδων και το χτύπημα του ερασιτεχνικού αθλητισμού προς όφελος του αθλητισμού εμπορεύματος. Πολλά τράβηξαν τα αθλητικά σωματεία για την εγγραφή τους στο λεγόμενο αθλητικό μητρώο, το οποίο δεν το αμφισβήτησε ποτέ κανένας, αλλά έχει σημασία και η πρόθεση αλλά κυρίως το αποτέλεσμα μέσα από το οποίο επιδιώκει τον έλεγχο και τη χειραγώγηση των αθλητικών σωματείων η Κυβέρνηση. Πολλά λοιπόν απ’ αυτά τα σωματεία δεν εντάχθηκαν γιατί δεν μπήκαν καν στον κόπο να συγκεντρώσουν τα στοιχεία που απαιτούνταν, διότι το κόστος ήταν πάρα πολύ υψηλό, η γραφειοκρατία ήταν αβάσταχτη και πολλά άλλα απεντάχθηκαν λόγω ελλείψεων στα έγγραφα, παρά το γεγονός ότι όλα αυτά τα σωματεία είχαν μια πλούσια αθλητική δραστηριότητα.

Σήμερα τι κάνετε; Εκ νέου τους βάζετε σε νέα ταλαιπωρία. Και το λέω αυτό διότι η υπουργική απόφαση για τη συγκρότηση του μητρώου το 2020 προέβλεπε κατ’ εξαίρεση στο αποτέλεσμα του ελέγχου να μην λαμβάνονται υπ’ όψιν αιτήσεις που υποβλήθηκαν από 15-5-2020 έως 31-12-2020. Με βάση αυτή την εξαίρεση έγινε η εγγραφή πολλών αθλητικών σωματείων στο ηλεκτρονικό μητρώο και επιχορηγήθηκαν. Τώρα όμως με νέα υπουργική σας απόφαση με ΦΕΚ 15.93/2021 τίθεται ως όριο η 22-11-2019, όπου η παρουσία δικηγόρου ήταν απαραίτητη, πράγμα που δεν γνώριζαν πολλά σωματεία, γεγονός το οποίο το Υπουργείο το γνωρίζει πάρα πολύ καλά και ενώ προηγηθεί διαδικασία συγκρότησης του μητρώου για το έτος 2020.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε παρακαλώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Τελειώνω, κύριε Πρόεδρε.

Αυτή λοιπόν η απόφαση αντικειμενικά οδηγεί στον αποκλεισμό πολλών αθλητικών σωματείων και στη μη εγγραφή δεκάδων άλλων στο ηλεκτρονικό μητρώο με αθλητική αναγνώριση για το έτος 2021, κάτι φυσικά που θα σημάνει ενδεχομένως και το τέλος του ερασιτεχνικού αθλητισμού.

Θεωρούμε ότι πρέπει αφ’ ενός να πάρετε πίσω αυτή τη διάταξη της υπουργικής απόφασης, που αφορά τη διαδικασία ελέγχου των αιτήσεων των αθλητικών σωματείων για την εγγραφή τους στο ειδικό μητρώο και να προχωρήσετε και σε παράταση της προθεσμίας υποβολής των αιτήσεων.

Γιατί όμως βάζετε αυτά τα συνεχή προσκόμματα; Ο απώτερος στόχος -σας το λέμε- είναι η διάλυση των αθλητικών σωματείων και το πέταγμά τους εκτός αθλητισμού…

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε παρακαλώ, έχετε πάει στα έξι λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** …έτσι ώστε να ανοίξει ο δρόμος σε μια ολόκληρη αγορά που περιμένει να εκμεταλλευτεί τις δραστηριότητες του παιδιού μετά το σχολείο για τη σωματική του άσκηση.

Ο κόσμος θα αντιδράσει, αντιδρά, είναι δυσαρεστημένος, όσες βερμπαλιστικές διακηρύξεις και αν κάνετε και διεκδικεί γενναία αύξηση της τακτικής επιχορήγησης των αθλητικών ομοσπονδιών, με βάση τις πραγματικές ανάγκες για την ανάπτυξη του αθλήματος. Αυτή είναι η πραγματικότητα.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ όλους να τηρείται ο χρόνος. Είναι πάρα πολλές οι επίκαιρες ερωτήσεις σήμερα, είναι είκοσι επτά. Απευθύνω λοιπόν, έκκληση προς όλους κατά το δυνατόν να τηρείται ο χρόνος.

Κύριε Υπουργέ, έχετε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κύριε Πρόεδρε, καταλαβαίνω την ανάγκη του συναδέλφου να ζητήσει παραπάνω χρόνο, μπας και καταφέρει να δικαιολογήσει τα αδικαιολόγητα.

Αλήθεια, κύριε συνάδελφε, είναι βερμπαλισμός όλα όσα είπα πριν στην πρωτολογία μου; Και μίλησα, προσέξτε, με στοιχεία, με νόμους, με διατάξεις και με εφαρμογές, κυρίως δηλαδή με αποτελέσματα. Αυτό είναι βερμπαλισμός ή βερμπαλισμός είναι όλα αυτά που περιγράφετε;

Και επειδή δεν έχετε στοιχεία να πείτε, ανοίγετε τη βεντάλια, ε, και όποιον πιάσει ο Χάρος, κάτι θα κερδίσετε. Είναι φτηνός λαϊκισμός αυτό που κάνετε. Δεν έχετε στοιχεία, δεν έχετε επιχειρήματα και κυρίως δεν έχετε πολιτική συγκεκριμένη για τον ερασιτεχνικό αθλητισμό, πέρα από τα ευχολόγια και τις ωραίες κουβέντες που προσπαθείτε με τον τρόπο σας να επαναλάβετε.

Δεν επαναπαυόμαστε στα σημαντικά μέτρα που έχουμε λάβει μέχρι τώρα, αλλά συνεχίζουμε. Θα σας στεναχωρήσω, αλλά δεν πειράζει. Κάθε μέρα εντείνουμε τις προσπάθειες με σκληρή δουλειά και με άριστη συνεργασία με τα στελέχη του Υπουργείου και την αθλητική οικογένεια δημιουργούμε τις προϋποθέσεις για την απρόσκοπτη επανεκκίνηση του αθλητισμού. Στηρίζουμε τον ερασιτεχνικό αθλητισμό και διαμορφώνουμε τον αθλητισμό του 21ου αιώνα.

Πάμε να δούμε τι έχουμε κάνει για τον ερασιτεχνικό αθλητισμό το διάστημα αυτό, κύριε συνάδελφε. Από τις 11 Μαΐου καταβλήθηκε σε χίλια τετρακόσια τρία δικαιούχα ερασιτεχνικά αθλητικά σωματεία η δεύτερη φάση της οικονομικής ενίσχυσης - αποζημίωσης ειδικού σκοπού συνολικού ύψους 3.596.000 ευρώ -βερμπαλισμός είναι αυτός ή στοιχεία και νούμερα και ποσά;- και όλα αυτά για την αντιμετώπιση των συνεπειών της πανδημίας.

Δικαιούχα ερασιτεχνικά σωματεία για την οικονομική ενίσχυση - αποζημίωση ειδικού σκοπού (β΄ φάση) ήταν εκείνα τα οποία ολοκλήρωσαν την αίτηση για την εγγραφή τους με καθυστέρηση στο ηλεκτρονικό μητρώο έως τις 31-12-2020.

Συνεπώς συμπεριλαμβανομένης και της πρώτης φάσης πληρωμής, όπου διανεμήθηκαν 9.672.000 ευρώ σε τρεις χιλιάδες τετρακόσια οκτώ σωματεία, το ποσό της οικονομικής ενίσχυσης - αποζημίωσης ειδικού σκοπού για την αντιμετώπιση των συνεπειών της πανδημίας, το οποίο δίδεται για πρώτη φορά απευθείας από την πολιτεία στα σωματεία, μετά από δώδεκα ολόκληρα χρόνια ανέρχεται συνολικά σε τέσσερις χιλιάδες εξακόσια ενενήντα ένα σωματεία ποσό ύψους 13.268.500 ευρώ.

Θα ήθελα εδώ να διευκρινιστεί ότι η πλατφόρμα του μητρώου παραμένει ανοιχτή. Εγγράφονται όλο και περισσότερα σωματεία, σωστά, δηλαδή μπαίνει μια τάξη στο χώρο του αθλητισμού, κάτι το οποίο εσείς από την πρώτη στιγμή αρνηθήκατε και απορρίψατε, αν θυμάστε καλά, ή το ξεχνάτε επιμελώς.

Τα σωματεία μπορούν να καταθέτουν κανονικά τις αιτήσεις τους και φυσικά τα σωματεία που έχουν εγγραφεί στα ηλεκτρονικά μητρώα κατά το έτος 2020 υποχρεούνται να επικαιροποιήσουν τα απαιτούμενα στοιχεία έως τις 31 Αυγούστου 2021.

Και τώρα θα σας στεναχωρήσω. Ξέρω, αλλά δυστυχώς για εσάς -ευτυχώς για την αθλητική οικογένεια- εμείς συνεχίζουμε το έργο μας και ό,τι λέμε το κάνουμε. Επιτρέψετε μου λοιπόν να αναφερθώ στη χρηματοδότηση των αθλητικών ομάδων από τα έσοδα που θα προκύψουν από το νέο τρόπο φορολογίας των τυχερών παιγνίων, άλλη μια τομή του Υπουργείου μας που δεν είχατε δει ποτέ και που βεβαίως δεν αναφερθήκατε ποτέ και επιλέξατε να μην αναφέρεστε ούτε καν να θυμάστε.

Προβλέψαμε, αγαπητέ κύριε συνάδελφε, για την ενημέρωσή σας να περιέρχονται στη Γενική Γραμματεία Αθλητισμού το 60% από τα επιπλέον έσοδα της πολιτείας, που δημιουργούνται εκ του νέου τρόπου φορολόγησης, προκειμένου να διατεθούν στις αθλητικές ομάδες και από αυτά το 50% να διανέμεται στον επαγγελματικό αθλητισμό και το υπόλοιπο 50% στον ερασιτεχνικό αθλητισμό.

Ήδη ως ενίσχυση από τις επιπτώσεις της πανδημίας δόθηκαν άμεσα προκαταβολές στον επαγγελματικό αθλητισμό ύψους 29.200.000 ευρώ και μέχρι τέλος του καλοκαιριού εκτιμούμε ότι θα έχουν εγγραφεί περισσότερα σωματεία στο μητρώο, έτσι ώστε να προγραμματίσουμε την έκτακτη χρηματοδότηση -δεύτερο κύκλο δηλαδή- και για τα ερασιτεχνικά σωματεία, τα νόμιμα και ενεργά.

Και δεν μένουμε εκεί, αγαπητέ συνάδελφε. Στο νομοσχέδιο που φέρνουμε τις επόμενες μέρες στη Βουλή, ψηφίζουμε διάταξη για τους ερασιτέχνες αθλητές. Τι θεσπίζει, αλήθεια, αυτή η διάταξη; Ορίζεται ότι οι αθλητές που αγωνίζονται σε σωματεία που συμμετέχουν σε ερασιτεχνικά πρωταθλήματα εθνικών κατηγοριών ομαδικών αθλημάτων ανδρών γυναικών δύναται να υπογράφουν σχετικό ιδιωτικό συμφωνητικό παροχής αθλητικών υπηρεσιών, το οποίο θα κατατίθεται σε οικείες ομοσπονδίες.

Να διευκρινίσω για όσους δεν το γνωρίζουν ότι αυτές οι κατηγορίες θεωρούνται μέχρι και σήμερα ερασιτεχνικές και εξετάζουμε να προσθέσουμε και άλλες. Εάν λοιπόν τα οικονομικά ανταλλάγματα, παράδειγμα, ανέρχονται κατ’ ελάχιστον στο ποσό των 3.000 ευρώ, υφίσταται υποχρέωση ασφάλισης του αθλητή υπό το ειδικό καθεστώς εισφοράς του 1%.

Με απλά λόγια, με τη ρύθμιση αυτή οι νυν εκατοντάδες ερασιτέχνες αθλητές -κατ’ όνομα όμως μόνο ερασιτέχνες, καθώς αυτή η αθλητική τους δραστηριότητα είναι η κύρια δραστηριότητα για τους περισσότερους από αυτούς, απ’ αυτό ζουν και οι ίδιοι και οι οικογένειές τους- θα μπορούν να έχουν ασφαλιστική κάλυψη, αν αυτή η διάταξη υπήρχε και θα μπορούσαν να είχαν συμπεριληφθεί και εκείνοι στα μέτρα προστασίας από τις επιπτώσεις της πανδημίας.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε παρακαλώ.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Τελειώνω, κύριε Πρόεδρε.

Στηρίζουμε με πράξεις τους ερασιτέχνες αθλητές και όχι με λόγια και ευχολόγια.

Να επαναλάβω, αγαπητέ κύριε συνάδελφε, την προσδοκία μου εσείς και το κόμμα σας να υπερψηφίσετε αυτή τη διάταξη, όταν έρθει στην Ολομέλεια. Το ελπίζω, εδώ θα είμαστε. Δεν μιλάμε λοιπόν για ευχολόγια και άτοπες εξαγγελίες. Στηρίζουμε τα ερασιτεχνικά σωματεία. Στηρίζουμε τους αθλητές μας. Στηρίζουμε συνολικά την αθλητική οικογένεια.

Είμαστε εδώ να ακούσουμε θετικές προτάσεις και αν, ναι, μπορούν να υλοποιηθούν, να είστε βέβαιοι ότι θα κάνουμε τα πάντα ως Κυβέρνηση για να το κάνουμε πράξη. Η αθλητική οικογένεια θέλει αγάπη, συνέπεια και κυρίως σταθερότητα. Αυτά που λέμε να τα κάνουμε πράξη και αυτό πράττει η σημερινή Κυβέρνηση.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Συνεχίζουμε με την πρώτη με αριθμό 760/14-5-2021 επίκαιρη ερώτηση δεύτερου κύκλου του Βουλευτή Χανίων του ΣΥΡΙΖΑ - Προοδευτική Συμμαχία κ. Παύλου Πολάκη προς τον Υπουργό Δικαιοσύνης, με θέμα: «Δυσλειτουργία της δικαιοσύνης στον Νομό Χανίων».

Στην ερώτηση θα απαντήσει ο Υπουργός Δικαιοσύνης κ. Κωνσταντίνος Τσιάρας.

Κύριε Πολάκη, έχετε τον λόγο για δύο λεπτά. Αν θέλετε να βγάλετε τη μάσκα, να έρθετε παρακαλώ στο Βήμα.

**ΠΑΥΛΟΣ ΠΟΛΑΚΗΣ:** Ευχαριστώ, κύριε Πρόεδρε.

Κύριε Υπουργέ, αποφάσισα να σας κάνω την ερώτηση σήμερα και χαίρομαι που θα την απαντήσετε, γιατί είχα δύο συναντήσεις στα Χανιά με το δικηγορικό σύλλογο πριν από κάμποσες μέρες και προχθές με το σύλλογο των δικαστικών υπαλλήλων.

Υπάρχει ένα αγωνιώδες αίτημα. Με το κομμάτι αυτό εγώ την προηγούμενη κοινοβουλευτική περίοδο δεν ασχολούμην. Ήταν ο φίλος και συνάδελφος και αποθανών πια, ο Αντώνης Μπαλωμενάκης, που ασχολείτο με το ζήτημα. Είχε την επικοινωνία με τους συναδέλφους σας εκεί.

Το ζήτημα είναι το εξής: Υπάρχει μεγάλο πρόβλημα στην απονομή της δικαιοσύνης στα Χανιά. Σε ένα παλιό διατηρητέο κτήριο συσσωρεύονται πάρα πολλές υπηρεσίες, πρωτοδικείο, εφετείο, υπηρεσία ανηλίκων, πταισματοδικείο κ.λπ.. Υπάρχουν πολύ λίγες αίθουσες ακροάσεων. Το κτήριο είναι παλιό. Έχει ανάγκη από επισκευές, τρέχουσες επισκευές. Οι υπάλληλοι συσσωρεύονται μαζί με αρχεία στους ίδιους χώρους και πραγματικά υπάρχει μεγάλο πρόβλημα στην απονομή της δικαιοσύνης.

Ο δικηγορικός σύλλογος μισθώνει δύο οικήματα έξω για να κρατά ένα μέρος του αρχείου και αυτή τη στιγμή υπάρχει το εξής και χρειάζεται μια πολιτική απόφαση, γιατί όλα αυτά είναι πολιτική άποψη.

Έχει δοθεί με τον ν.4646/2019 και το άρθρο 83, παραχωρήθηκε στο Ταμείο Χρηματοδότησης Δικαστικών Κτηρίων, το κτήριο των παλιών δικαστικών φυλακών, που είναι σε πολύ κοντινή απόσταση από τα υπάρχοντα κτήρια των δικαστηρίων στα Χανιά, κατά πλήρη κυριότητα για την κάλυψη στεγαστικών αναγκών υπηρεσιών των Δικαστηρίων Χανίων.

Ξέρουμε ότι υπάρχει μια μελέτη προϋπολογισμού περίπου 150.000 ευρώ για να γίνουν αναγκαίες εργασίες, προκειμένου να μπορέσει να υποδεχθεί τουλάχιστον ένα μέρος του αρχείου και κάποιες υπηρεσίες. Αυτό θα εκτονώσει και θα ανακουφίσει την κατάσταση στο κεντρικό κτήριο, το οποίο -επαναλαμβάνω- και αυτό θέλει επισκευή σε κάποια του σημεία, προκειμένου να μπορέσει να απονέμεται καλύτερα και με αξιοπρεπέστερους όρους για τους εργαζόμενους, τους δικηγόρους, τους δικαστές, τους δικαστικούς υπαλλήλους και για τους ανθρώπους που έρχονται εκεί η δικαιοσύνη στα Χανιά.

Και αυτό που κατ’ αρχάς σας λέω -και για το προσωπικό θα πω δυο πράγματα μετά- είναι να πάρετε την πολιτική απόφαση να χρηματοδοτηθεί, να φτιαχτεί, γιατί από το κτήριο παραμένοντας και έτσι -από το 2013 έκλεισε- είναι και μία εστία μόλυνσης στον αστικό ιστό. Αυτό κατ’ αρχάς.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Ευχαριστώ πολύ, κύριε Πρόεδρε.

Κύριε συνάδελφε, κατ’ αρχάς, είναι -θα έλεγα- ευχάριστο να αναδεικνύουμε μέσω του κοινοβουλευτικού ελέγχου θέματα τα οποία νομίζω ότι μας βάζουν από την ίδια πλευρά και δεν δημιουργούν ενδεχομένως οποιαδήποτε αντίθεση, μιας και όσα είπατε είναι πραγματικότητα. Αυτή είναι η πραγματικότητα.

Όντως, από την πρώτη στιγμή που βρέθηκα στη θέση του Υπουργού Δικαιοσύνης είχα να αντιμετωπίσω μια σωρεία ζητημάτων και εκκρεμοτήτων που αφορούσαν σε κτηριακές υποδομές, μία εκ των οποίων -θα έλεγα, πλέον χαρακτηριστική περίπτωση- ήταν η περίπτωση των Χανίων. Και το λέω πάρα πολύ ειλικρινά.

Άλλωστε, νομίζω ότι το ξέρετε, διότι με πρωτοβουλία προηγούμενου Υπουργού Δικαιοσύνης της δικής σας κυβέρνησης, του κ. Κοντονή, αναζητήθηκε κατά βάση η λύση την οποία περιγράψατε στην ερώτησή σας -αυτή είναι η πραγματικότητα- δηλαδή η αξιοποίηση του κτηρίου της πρώην δικαστικής φυλακής, ώστε να μεταφερθούν εκεί τα αρχεία των δικαστικών υπηρεσιών, ώστε να αποδεσμευτούν χώροι.

Το ξέρετε και εσείς ότι αυτό από μόνο του δεν είναι η επαρκής λύση. Ξέρετε ότι αυτή είναι η πραγματικότητα. Ίσως θα έδινε μια κατά κάποιον τρόπο χωροταξική ανακούφιση, αλλά σε καμμιά περίπτωση δεν θα ήταν η μόνιμη λύση.

Έτσι, λοιπόν, για να λυθούν οι όποιες σχετικές ανάγκες των δικαστικών λειτουργιών του Νομού Χανίων αποφασίσαμε στις 12 Μαρτίου μέσω της αρμόδιας διυπουργικής Επιτροπής ΣΔΙΤ την ανέγερση Νέου Δικαστικού Μεγάρου στα Χανιά. Και αυτό ενδεχομένως σε επίπεδο δημοσίου διαλόγου εντός του Κοινοβουλίου δεν έχει αναφερθεί, είναι η πρώτη φορά που το συζητάμε εδώ.

Και θα σας έλεγα ότι σύμφωνα με σχετικό έγγραφο της Διεύθυνσης Κτηριακών Υποδομών της Γενικής Γραμματείας Υποδομών του Υπουργείου Υποδομών και Μεταφορών, η υπηρεσία προχωρά άμεσα στην προετοιμασία των τευχών για την πρόσκληση ενδιαφέροντος για την πρώτη φάση της διαγωνιστικής διαδικασίας για το ανωτέρω έργο ΣΔΙΤ. Βεβαίως και εκεί υπάρχουν κάποια προβλήματα τα οποία προσπαθούμε να λύσουμε -θέλω να είμαι ειλικρινής απέναντί σας- σε σχέση με το οικόπεδο, με διάφορα θέματα τα οποία έχουν προκύψει στην πορεία.

Εγώ, όμως, θέλω ουσιαστικά να σας καταδείξω τη σαφή πολιτική βούληση της Κυβέρνησης να αντιμετωπίσουμε ένα τεράστιο πρόβλημα που αφορά στη δικαστική λειτουργία της πόλης των Χανίων.

Και αντιλαμβάνομαι ότι μπορεί να αναρωτιέστε τι θα γίνουν οι δικαστικές φυλακές, πού μπορεί να προχωρήσουμε ενδεχομένως όλη αυτή τη συζήτηση, η οποία ξεκίνησε επί των ημερών της προηγούμενης κυβέρνησης και βεβαίως, συνεχίζεται μέχρι σήμερα.

Αυτό το ποσό των 150.000 ευρώ το ξέρετε και εσείς πάρα πολύ καλά ότι σε καμιά περίπτωση δεν μπορεί να φαντάζει ικανό για να καλύψει τις ανάγκες της επισκευής. Αυτή είναι η πραγματικότητα. Γι’ αυτό και από το 2018 η Διεύθυνση Τεχνικής Υπηρεσίας του Υπουργείου Δικαιοσύνης απευθύνει αίτημα προς την ΚΤΥΠ να προβεί στις απαραίτητες ενέργειες για τη μετατροπή της φυλακής σε χώρο αρχείων, γιατί ήξεραν ότι αυτές οι 150.000 ευρώ δεν θα ήταν αρκετές, ζητώντας παράλληλα ενημέρωση για το χρονοδιάγραμμα υλοποίησης των εργασιών και το τελικό κόστος επισκευής-μετατροπής, προκειμένου να χρηματοδοτηθεί από το ΤΑΧΔΙΚ, που βεβαίως, εν τω μεταξύ, σωστά το είπατε, πήρε την κυριότητα του κτηρίου. Αυτή είναι η αλήθεια.

Αυτό που μπορώ να σας πω είναι ότι όπως με ενημερώνουν τόσο το ΤΑΧΔΙΚ όσο και η Γενική Διεύθυνση Οικονομικών, από την ΚΤΥΠ δεν έχει περιέλθει σε μας κανένα σχετικό αίτημα, αλλά μην σπεύσετε να πείτε κάτι γι’ αυτό.

Και θέλω απλώς να μείνουμε στην οικονομία της συζήτησης, αν θέλετε, θα το καταθέσω και στα Πρακτικά. Θα σας πω ότι έγιναν όλες οι απαραίτητες ενέργειες από την πλευρά της ΚΤΥΠ και με τη συνδρομή των τοπικών φορέων.

Δεν μπορεί να ολοκληρωθεί η αρχιτεκτονική μελέτη, μέχρις ότου εγκριθεί το τοπικό ρυμοτομικό σχέδιο από την οικεία πολεοδομία. Και αυτός είναι ο λόγος για τον οποίον ουσιαστικά δεν έχουμε προχωρήσει και στη χρηματοδότηση και βεβαίως, σε έργα τα οποία σωστά επισημαίνετε ότι θα έπρεπε να γίνουν στην κατεύθυνση τουλάχιστον της αξιοποίησης του κτηρίου των παλαιών φυλακών, για να μπορέσει εκεί να στεγαστεί το αρχείο των δικαστικών υποθέσεων.

Αυτά είναι όσα έχω να σας πω μέχρι τώρα για το συγκεκριμένο ερώτημα. Μπορώ να επανέλθω -αν θέλετε- και βεβαίως, θα συζητήσουμε και για το δεύτερο σκέλος του ερωτήματός σας στη δευτερομιλία μου.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Υπουργέ.

Ορίστε, κύριε Πολάκη, έχετε τον λόγο για τη δευτερολογία σας.

**ΠΑΥΛΟΣ ΠΟΛΑΚΗΣ:** Κύριε Υπουργέ, ευχαριστώ, κατ’ αρχάς, για την απάντηση. Ξέρετε κάτι; Επειδή κάτσαμε στις ίδιες καρέκλες, εχθρός του καλού είναι το καλύτερο. Εγώ το δέχομαι αυτό που λέτε και έχω διαφωνία με τα ΣΔΙΤ. Ξέρετε, σήμερα να ξεκινήσετε, θα υπάρξει κτήριο στην καλύτερη των περιπτώσεων μετά από πέντε, έξι, επτά χρόνια. Το έχουμε ζήσει και άμα δεν μπερδέψουμε.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Μετά από πέντε χρόνια!

**ΠΑΥΛΟΣ ΠΟΛΑΚΗΣ:** Εγώ λέω, ας πούμε ότι ήμουν νεοφιλελεύθερος και ήθελα τα ΣΔΙΤ και τα λοιπά και τα λοιπά, μετά από επτά χρόνια θα βλέπαμε κτήριο. Έτσι; Μέχρι τότε τώρα να έχουμε τους ανθρώπους εκεί μέσα με όλη την κακομοιριά δεν γίνεται. Ακούστε: Το 150.000 ευρώ εγώ το είδα. Ακούστε με, επειδή έχω κάνει και δήμαρχος: Για πεντακόσια τετραγωνικά υφιστάμενου κτηρίου -υφιστάμενου κτηρίου, όχι να ανεγερθεί- ένα κόστος επισκευής ανάμεσα στα 300 ευρώ με 400 ευρώ το τετραγωνικό είναι αξιοπρεπέστατο και πολύ ικανοποιητικό για να φέρει το κτήριο σε μία κατάσταση που να μπορέσει να λειτουργήσει για τον χώρο του αρχείου ή πιθανά και για κάποιες υπηρεσίες.

Δεκτή η παρατήρηση για το θέμα του πολεοδομικού σχεδίου, θα κάνουμε κίνηση και προς τα εκεί. Και η ΚΤΥΠ, επειδή είχαμε έντονη συνεργασία, θέλει ένα μαστίγωμα προκειμένου να προχωρήσει, έχει αναλάβει και πολλά έργα. Αλλού τα τρέχει, αλλού τα καθυστερεί και τα λοιπά, αλλά νομίζω ότι εάν η αιτία είναι το ότι δεν υπάρχει άλλος χαρακτηρισμός λόγω του πολεοδομικού σχεδίου, θα αναλάβω εγώ την πρωτοβουλία και με τον Δήμο Χανίων, προκειμένου να προχωρήσει αυτό το πράγμα για να επιταχυνθεί η ιστορία, γιατί είναι ανάγκη και μέχρι να γίνει το ΣΔΙΤ θα το κάνουμε αυτό το πράγμα. Εγώ σας λέω ότι θα το κάνω, θα πάρω την πρωτοβουλία γι’ αυτό το πράγμα και προς τον Δήμο Χανίων.

Τώρα, υπάρχει ένα ζήτημα που μου έθεσαν πολύ έντονα οι δικαστικοί υπάλληλοι, κύριε Υπουργέ, ότι υπάρχει έντονο θέμα υποστελέχωσης των υπηρεσιών. Συγκεκριμένα, μου είπαν ότι το Πρωτοδικείο Χανίων λειτουργεί με επτά κενές οργανικές θέσεις γραμματέων, που σύντομα λόγω μιας μετάθεσης και μιας συνταξιοδότησης θα γίνουν εννιά. Η Εισαγγελία Πρωτοδικών Χανίων λειτουργεί με έξι κενές οργανικές θέσεις γραμματέων, πέντε επιμελητών και ενός δακτυλογράφου. Κάθε γραμματέας επιφορτίζεται με δύο και τρία ετερόκλητα αντικείμενα, ώστε να ανταποκριθεί όσο είναι εφικτό. Ζητούν να υπάρξει προκήρυξη καινούργιων θέσεων και να διορίσετε άμεσα επιτυχόντες των κλάδων ΠΕ, ΤΕ και ΔΕ Γραμματέων από τους ισχύοντες πίνακες επιτυχόντων των διαγωνισμών 2Κ/2017 και 8Κ/2017, όπως έγινε σε πλείστες δικαστικές υπηρεσίες άλλων νομών της χώρας μέσα από μια απόφαση ανακατανομής προσωπικού που πρέπει να πάρετε εσείς.

Και επίσης, το αίτημα από τους δικηγόρους είναι ότι πρέπει να υπάρξει κάλυψη της υφιστάμενης θέσης του τρίτου προέδρου στο Πρωτοδικείο Χανίων -γιατί έχει πολύ μεγάλο όγκο δουλειάς το πρωτοδικείο- προκειμένου να επιταχυνθεί η εκδίκαση των υποθέσεων. Αυτά.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Κύριε συνάδελφε, όπως ανέφερα και στην πρωτολογία μου, είναι κατά κάποιο τρόπο και προσωπικό μου στοίχημα ο εκσυγχρονισμός των δικαστικών μεγάρων και σας το λέω πάρα πολύ ειλικρινά. Δεν είναι, όμως, σωστό -και το λέω γιατί θα το κατανοήσετε και εσείς- να καταφύγουμε σε μια πρόχειρη λύση, ειδικά για το θέμα της αξιοποίησης της πρώην δικαστικής φυλακής. Άλλωστε, αυτό ουσιαστικά μας ζήτησαν και οι διευθύνουσες του Εφετείου Κρήτης και του Πρωτοδικείου Χανίων, δηλαδή να μην αξιοποιηθεί το ακίνητο πρόχειρα, αλλά -αν είναι δυνατόν- να κάνουμε σύγχρονες εγκαταστάσεις.

Αυτό κάνουμε. Επιλέξαμε το δεύτερο.

Και επανέρχομαι σ’ αυτό που σας έλεγα όση ώρα είχατε τη δευτερομιλία σας. Ζητώ και τη δική σας συνδρομή σ’ αυτή την κατεύθυνση, με την έννοια του ότι για να ολοκληρωθεί η κατασκευή, θα πρέπει να τελειώσουμε με το θέμα του νέου ρυμοτομικού σχεδίου, προκειμένου να υπάρχει και η δυνατότητα ενός πραγματικά αποδεκτού σχεδιασμού. Αυτό είναι ένα μεγάλο ζητούμενο. Αντιλαμβάνεστε, εσείς είστε Βουλευτής του Νομού Χανίων, όπως και άλλοι συνάδελφοι, ότι πρέπει να δουν όλοι τα θέματα που ουσιαστικά «ανεβαίνουν» ως ζητήματα μιας τοπικής κοινωνίας. Και αυτό εμπίπτει σ’ αυτά.

Σε ό,τι αφορά τώρα το δεύτερο ερώτημα το οποίο θέσατε, ξέρετε ότι προσωπικά σέβομαι θεσμικά τα όργανα της δικαιοσύνης και προσπαθώ να είμαι απολύτως συνεπής απέναντι σ’ αυτή μου ουσιαστικά την προσέγγιση. Και δεν θα μπορούσαμε να λειτουργήσουμε διαφορετικά, διότι είναι το ίδιο το Σύνταγμα και οι εφαρμοστικοί νόμοι οι οποίοι στην πραγματικότητα καθορίζουν τη σχέση της εκτελεστικής εξουσίας με τη δικαστική εξουσία. Ο Υπουργός Δικαιοσύνης περιορίζεται σε έναν εποπτικό και οργανωτικό ρόλο, χωρίς να έχει καμμία απολύτως δικαιοδοσία στο αμιγώς δικαιοδοτικό έργο της δικαιοσύνης.

Σύμφωνα, λοιπόν, με τις ισχύουσες διατάξεις -δεν θέλω να σας αναφέρω τα άρθρα-, η κατανομή των οργανικών θέσεων δικαστικών λειτουργών γίνεται ανάλογα με τον αριθμό των υποθέσεων και τη δικαστηριακή κίνηση με προεδρικό διάταγμα, ύστερα από γνώμη για τους δικαστικούς λειτουργούς των πολιτικών ποινικών δικαστηρίων, του προέδρου και του εισαγγελέα του Αρείου Πάγου που λαμβάνουν υπ’ όψιν τους αντιστοίχως τις αιτιολογημένες προτάσεις των δικαστικών λειτουργών που διευθύνουν τα εφετεία και τις εισαγγελίες εφετών. Επιπρόσθετα, μάλιστα, συντάσσεται πίνακας εργασιών που αναγράφει τις οργανικές και διανεμημένες θέσεις κάθε πρωτοδικείου.

Άρα, λοιπόν, αν προκύψουν ανάγκες, αυτό κρίνεται από τον Άρειο Πάγο και το Ανώτατο Δικαστικό Συμβούλιο Πολιτικής και Ποινικής Δικαιοσύνης.

**ΠΑΥΛΟΣ ΠΟΛΑΚΗΣ:** Για τις κενές οργανικές θέσεις σας ρώτησα!

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Θα σας καλύψω σε λίγο μ’ αυτό που θα σας πω.

Αυτό είναι ουσιαστικά και το μοναδικό αρμόδιο των θέσεων των δικαστικών λειτουργών της Πολιτικής και Ποινικής Δικαιοσύνης, με βάση βέβαια τις διαπιστωμένες ανάγκες.

Στις 18 Μαΐου -και θα σας δώσω, αν θέλετε, το συγκεκριμένο έγγραφο για να το έχετε υπ’ όψιν σας- του τρέχοντος έτους, ο Άρειος Πάγος για το Πρωτοδικείο Χανίων κατανέμει δύο οργανικές θέσεις προέδρου πρωτοδικών, δέκα οργανικές θέσεις πρωτοδικών και δύο οργανικές θέσεις δικαστικών παρέδρων, οι οποίες έχουν καλυφθεί όλες, πλην της μίας θέσεως του δικαστικού παρέδρου.

Ταυτόχρονα, λαμβάνοντας υπ’ όψιν και το σύνολο των εργασιών του Πρωτοδικείου Χανίων για το 2020, προκύπτει ότι η δικαστηριακή ύλη είναι αντίστοιχη των υφιστάμενων οργανικών θέσεων και δεν υπερβαίνει τον μέσο όρο της ύλης των υπολοίπων πρωτοδικείων της χώρας, ώστε να είναι αναγκαία η τοποθέτηση ενός ακόμη προέδρου πρωτοδικών, όπως το ζητάτε.

Δεν σας κρύβω ότι αυτό το αίτημα για το οποίο με ρωτάτε τώρα ήταν ένα αίτημα που έχει μεταφερθεί και σε μένα από τον οικείο δικηγορικό σύλλογο, από την τοπική κοινωνία κ.λπ.. Επίσης, δεν σας κρύβω ότι ήταν και ένα προσωπικό μου υπηρεσιακό ερώτημα προς την ηγεσία του Αρείου Πάγου, προς το ανώτατο δικαστικό συμβούλιο. Όμως, όλα αυτά καθορίζονται με βάση κάποιους κανόνες που ξέρετε ότι τουλάχιστον για τον χώρο της ανεξάρτητης δικαιοσύνης αποτελούν τη συγκεκριμένη αναφορά και τον συγκεκριμένο λόγο.

Αυτό που θέλω εγώ να σας διαβεβαιώσω είναι ότι γίνεται η οποιαδήποτε δυνατή προσπάθεια να ανταποκριθούμε όχι μόνο στον ρόλο του λειτουργήματός μας, αλλά κυρίως να δημιουργήσουμε ένα πραγματικό θετικό αποτύπωμα στην τοπική κοινωνία των Χανίων, δείχνοντας μ’ αυτόν τον τρόπο και με την υποστήριξη, και με τον προγραμματισμό, και με την κατασκευή ενός νέου δικαστικού μεγάρου ότι κάθε χώρος, κάθε πόλη της ελληνικής περιφέρειας δικαιούται πραγματικά να απολαμβάνει αξιοπρεπών δικαστικών λειτουργιών.

Σας ευχαριστώ πολύ.

(Στο σημείο αυτό ο Υπουργός Δικαιοσύνης κ. Κωνσταντίνος Τσιάρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Υπουργέ.

Και τώρα προχωράμε στην επόμενη, στην ένατη με αριθμό 764/17-5-2021 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Νέα αδιαφάνεια για τον ΧΥΤΑ Φυλής - Αγνοείται η επιδημιολογική μελέτη, απόρρητη η μελέτη ρύπανσης υπόγειων υδάτων».

Στην ερώτηση θα απαντήσει ο Υφυπουργός Περιβάλλοντος και Ενέργειας κ. Νικόλαος Ταγαράς.

Ορίστε, κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, πραγματικά κάτι τρέχει στη Φυλή. Έχουμε μια επιδημιολογική μελέτη που έπρεπε να έχει ολοκληρωθεί εδώ και εξήντα χρόνια. Τελικά τέθηκε πριν από τρεισήμισι, λόγω του επείγοντος του ζητήματος στη μεγαλύτερη χωματερή των Βαλκανίων και πιθανά και της Ευρώπης. Στους μελετητές είχαν δοθεί δύο χρόνια για να ολοκληρώσουν τη μελέτη. Δόθηκαν δύο παρατάσεις. Η σύμβαση έλεγε ότι μπορεί να παραταθεί μέχρι και έναν χρόνο παραπάνω, λόγω του επείγοντος. Αυτός ο χρόνος έληξε τον Δεκέμβριο του 2020. Η τελευταία παράταση που είχε δοθεί έληξε τον Απρίλιο του 2020. Δεν υπάρχει καμμία άλλη παράταση στη «ΔΙΑΥΓΕΙΑ». Πουθενά δεν φαίνεται να τροποποιήθηκε η σύμβαση, προκειμένου να δοθεί άλλη παράταση. Επίσης, έληξε τον Δεκέμβριο η μέγιστη παράταση που θα μπορούσε δυνητικά να δώσει μελετητής και ως σήμερα, σχεδόν έναν χρόνο μετά την τελευταία παράταση και ένα εξάμηνο μετά τη λήξη του νόμιμου δικαιώματος για οποιαδήποτε άλλη παράταση, δεν υπάρχει αυτή η μελέτη που αφορά τη δημόσια υγεία των κατοίκων της περιοχής της δυτικής Αθήνας, της δυτικής Αττικής και τελικά ευρύτερα της Αθήνας. Γι’ αυτό θέλουμε να μάθουμε πού βρίσκεται αυτή μελέτη.

Το δεύτερο είναι ότι εδώ πέρα έχει γίνει και μια μελέτη από τους επιθεωρητές περιβάλλοντος όχι για την υγεία των κατοίκων πλέον, αλλά για τα υπόγεια ύδατα. Με βάση αυτή τη μελέτη, με βάση τη σύμβαση του «Aarhus», από τη στιγμή που υπάρχει περιβαλλοντική πληροφορία στα χέρια δημόσιου φορέα, είναι υποχρεωμένος ο φορέας να τη δώσει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και θα καταθέσω στα Πρακτικά το e-mail των πολιτών προς την Επιθεώρηση Περιβάλλοντος στις 5 Μαΐου που ζητούν, το «δυτικό μέτωπο», τη μελέτη και η περιφέρεια αρνείται να τους τη δώσει, οι επιθεωρητές περιβάλλοντος. Και πραγματικά αναρωτιόμαστε τι συμβαίνει εδώ πέρα. Επίσης, είχαμε μία μελέτη από το «Asprofos» για τα χώματα και για δύο χρόνια έμεινε στο συρτάρι του δημάρχου και μόνο μετά από δική μου παρέμβαση μαζί με το «δυτικό μέτωπο» στον Συνήγορο του Πολίτη και ζητώντάς το με Κοινοβουλευτικό Έλεγχο μέσω ΑΚΕ, δόθηκε στη δημοσιότητα. Επίσης, αγνοείτε την επιδημιολογική μελέτη. Ακόμα δεν ξέρουμε πού βρίσκεται. Η μελέτη υδάτων από τους επιθεωρητές είναι απόρρητη πληροφορία για τους επιθεωρητές. Τι συμβαίνει, τέλος πάντων;

Και βέβαια, θα κλείσω με το γεγονός ότι σε απάντηση καταγγελίας μου στους επιθεωρητές περιβάλλοντος, οι επιθεωρητές δηλώνουν επίσημα ότι πρέπει να αλλάξουν οι προϋποθέσεις, οι όροι αδειοδότησης του ΧΥΤΑ Φυλής και του εργοστασίου εκεί, του ΕΜΑΚ, όσον αφορά τις οσμές. Και επειδή υποφέρουν οι κάτοικοι, θέλουν να μας πείτε τι θα κάνετε και γι’ αυτό.

Η λειτουργία του ΧΥΤΑ Φυλής παραβιάζει οποιαδήποτε συνθήκη υγιεινής σε τέσσερα στοιχεία, σε τέσσερα θέματα, σε γη, αέρα, ανθρώπους και νερό. Σας καλούμε να κλείσει και να μην την επεκτείνετε, λαμβάνοντας υπ’ όψιν βέβαια και τις μελέτες που, δυστυχώς, αποκρύπτονται.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε συνάδελφε.

Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας)** Ευχαριστώ, κύριε Πρόεδρε.

Κύριε συνάδελφε, γνωρίζω την ευαισθησία σας για θέματα που αφορούν στην προστασία του περιβάλλοντος, αλλά και στη διαχείριση των στερεών, θα προσθέσω και υγρών αποβλήτων, γιατί γνωρίζω και έχω απαντήσει σε πολλές από τις ερωτήσεις γύρω απ’ αυτά τα ζητήματα.

Σε ό,τι αφορά το πρώτο, την επιστημονική μελέτη για την έρευνα μέτρησης περιβαλλοντικών παραμέτρων που αφορούν στον κίνδυνο που υπάρχει, αυτό θα φανεί από τα αποτελέσματά της και για θέματα περιβάλλοντος και για θέματα δημόσιας υγείας. Θέλω να σας πω ότι αυτή η μελέτη, όπως σωστά αναφέρατε, έχει υπογραφεί από τον Δεκέμβριο του 2017. Τη μελέτη αυτή την έχει ζητήσει ο Ειδικός Διαβαθμιδικός Σύνδεσμος Νομού Αττικής, όπως γνωρίζετε, και αφορά τη δυτική Αττική. Μέχρι σήμερα που μιλάμε, δεν έχουν εκδοθεί πορίσματα και αποτελέσματα, για να γνωρίζουμε όλοι μας ποια είναι τα στοιχεία και να πράξουμε αναλόγως.

Αν με ρωτήσετε, θα σας πω ευθέως ότι η καθυστέρηση είναι απαράδεκτη. Δεν επιτρέπεται τόσα χρόνια, τρεισήμισι χρόνια, να μην γνωρίζουμε τα αποτελέσματα αυτής της έρευνας. Όμως, δεν είναι δικό μας θέμα, και δεν είμαι έτοιμος και δεν έχω στοιχεία για να μπορώ να σας δώσω απαντήσεις.

Ο σύνδεσμος, στον οποίο αναφέρθηκα πριν, δεσμεύθηκε ότι σύντομα θα έχει τα αποτελέσματα, θα τα δημοσιοποιήσει και βεβαίως θα τα κοινοποιήσει σε όλες τις αρμόδιες υπηρεσίες, όπως και στις υπηρεσίες του Υπουργείου Περιβάλλοντος, γιατί δεν τα έχουμε αυτή τη στιγμή, για να κάνουμε ό,τι χρειάζεται, σύμφωνα με τα αποτελέσματα των μετρήσεων. Αυτά σε ό,τι αφορά την καθυστέρηση στην οποία αναφερθήκατε στην επιστημονική μελέτη και τα αποτελέσματά της.

Ξέρετε, μάλιστα, ότι έχουν πάει και οι επιθεωρητές περιβάλλοντος ύστερα και από εισαγγελική παραγγελία για να ελέγξουν το επόμενο κομμάτι στο οποίο αναφερθήκατε και σε θέματα υγρών αποβλήτων ή στραγγιδίων που υπάρχουν από την επεξεργασία στον χώρο. Υπάρχουν σε εξέλιξη στοιχεία. Δεν τα έχω, όμως, εδώ και δεν έχουν δοθεί ακόμη. Επικαλούνται, επειδή είναι σε εξέλιξη, δικαστική έρευνα και επειδή είναι ένα ευαίσθητο θέμα στην εξέλιξη της δικαστικής έρευνας.

Όταν θα έχω τα αποτελέσματα, βεβαίως, και θα τα επικοινωνήσω μαζί σας, συμφωνώντας εξαρχής ότι για κάθε θέμα το οποίο χρήζει έρευνας και αποτελέσματος αυτός που έχει την ευθύνη οφείλει άμεσα και σε κάθε περίπτωση, όχι με τέτοιες καθυστερήσεις, να ενημερώνει και να λαμβάνονται μέτρα.

Τα υπόλοιπα αφορούν στη λειτουργία ως προσωρινά μέτρα. Γιατί εξελίσσεται η διαδικασία ολοκληρωμένης διαχείρισης για τα στερεά απόβλητα, όπως γνωρίζετε, και στο Λεκανοπέδιο Αττικής, για να σταματήσει να υπάρχει αυτή η εικόνα στον χώρο της Φυλής. Το έχω πει και σε άλλη συνάντησή μας ότι ο χώρος αυτός δεν περιποιεί τιμή για κανέναν και το συντομότερο δυνατό πρέπει αυτή η κατάσταση να σταματήσει.

Αυτά ως εισαγωγικά. Θα συμπληρώσω με τη δευτερολογία μου.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, λέτε ότι είναι στα χέρια του ΕΣΔΑ να απαιτήσει τη μελέτη, όμως το Υπουργείο, ετοιμάζεται να προχωρήσει σε νέα περιβαλλοντική αδειοδότηση για τον ΧΥΤΑ Φυλής. Θα προχωρήσει το Υπουργείο σε αδειοδότηση χωρίς να έχει στα χέρια του την επιδημιολογική μελέτη; Είναι δυνατόν να προχωρήσετε σε αδειοδότηση, όταν ό,τι μελέτη έχει γίνει για τον χώρο πραγματικά δείχνει ένα τεράστιο περιβαλλοντικό και υγειονομικό έγκλημα να γίνεται εκεί πέρα; Και χωρίς αυτά τα απαραίτητα στοιχεία θα προχωρήσετε σε αδειοδότηση; Αυτό είναι καθαρά θέμα αρμοδιότητάς σας και θα ήθελα να μου απαντήσετε.

Όσον αφορά για τη μελέτη που είναι στα χέρια του Υπουργείου, αυτή έχει ολοκληρωθεί και υπάρχει ξεκάθαρη αναφορά σε απάντηση σε μένα για την ύπαρξη αυτής της μελέτης και υπάρχει μάλιστα το δημόσιο έγγραφο, το 27786 στις 23-3-21 για την ενημέρωση σχετικά με τα ευρήματα περιβαλλοντικού ελέγχου ως προς τα υπόγεια ύδατα. Υπάρχει διαρροή αυτού του εγγράφου, το οποίο δεν το δημοσιεύουν οι υπηρεσίες σας. Σε κάθε γεώτρηση υπάρχει τεράστια υπέρβαση των βαρέων μετάλλων και των ουσιών που είναι επιβλαβείς προς την ανθρώπινη υγεία: Αμμώνιο, υπέρβαση μέχρι εκατό εξήντα εννέα φορές. Νιτρικά, υπέρβαση μέχρι πέντε φορές. Χλωριούχα, τρεισήμισι φορές. Νικέλιο, μέχρι και δεκατρείς φορές. Αργύλιο μέχρι και τριάντα τρεις φορές και κ.ο.κ..

Καταθέτω και αυτό το δημοσίευμα στα Πρακτικά, όπως επίσης καταθέτω και την απάντηση των επιθεωρητών περιβάλλοντος, που ζητάνε από την πολιτική ηγεσία να αναθεωρήσει τους περιβαλλοντικούς όρους αναφορικά με τις οσμές.

(Στο σημείο αυτό ο Βουλευτής κ. Κρίτων - Ηλίας Αρσένης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Οπότε, το ερώτημα δεν είναι μόνο τεχνικό. Είναι σαφέστατο για την κοινή γνώμη ότι εδώ πέρα υπάρχει μια προσπάθεια απόκρυψης από όλες τις πλευρές και από τον δήμαρχο τόσο καιρό με τη μελέτη του «Asprofos». Με το που βγήκε η επιβαρυντική μελέτη του «Asprofos» έπεσαν όλοι να πουν ότι είναι αναξιόπιστη. Γιατί ακριβώς έδειξε τη δεινή κατάσταση. Τώρα με την επιδημιολογική αγνοείται από την πλευρά και της περιφέρειας. Έχουμε τη μελέτη για τα υπόγεια ύδατα με τόσα επιβαρυντικά στοιχεία. Και αυτή φαίνεται να αγνοείται από την πλευρά του Υπουργείου. Και βέβαια απαντάνε οι επιθεωρητές περιβάλλοντος ότι πρέπει να αλλάξουν και οι όροι για τις οσμές στο ΕΜΑΚ Φυλής. Πραγματικά, μια τραγική κατάσταση, μια απόκρυψη, μια συγκάλυψη, για να προχωρήσει ανεμπόδιστα η διαιώνιση του ΧΥΤΑ Φυλής. Όμως, δεν μπορεί να συνεχίσει.

Να θυμίσω ότι αντίστοιχα είχαμε και στη Νάπολη. Εκεί πέρα, όμως, σε συνεργασία τελικά και με τις δημόσιες υπηρεσίες οι κάτοικοι απέδειξαν αυτό που καταγγέλλουν τόσο καιρό, ότι πέρα από τις επιπτώσεις από την κακή διαχείριση και διάθεση απορριμμάτων, που όπως γνωρίζουμε γίνεται στη Νάπολη, είναι τεράστιες και αγγίζουν άμεσα την ανθρώπινη υγεία, ακόμα και τη γεννητικότητα, ακόμα και τη βιωσιμότητα των εμβρύων.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, κατ’ αρχάς θα σας δώσω τις απαντήσεις που μου έχει δώσει ο Ειδικός Διαβαθμιθικός Σύνδεσμος Νομού Αττικής -ξαναλέω, δεν είναι όλα τα στοιχεία και δεν είναι τα αποτελέσματα της έρευνας- για να δείτε και εσείς σε ποιο σημείο βρίσκεται. Επικαλέστηκαν τον COVID και τις συνθήκες στο ότι δεν ολοκλήρωσαν την επιστημονική έρευνα που συζητούμε σήμερα. Περιμένω, όμως, και εγώ μαζί με εσάς τα αποτελέσματα και ανάλογα μ’ αυτά να πράξουμε ό,τι οφείλουμε να πράξουμε. Άρα επιφυλάσσομαι σε σχέση με τα αποτελέσματα και για τα περαιτέρω.

Σε ό,τι αφορά τώρα την ουσία της συζήτησης, και θα την επεκτείνω λίγο, εξήντα χρόνια ο ΧΥΤΑ Φυλής! Και με καθυστερήσεις διαχρονικές στο να βρούμε λύση οριστική, ασφαλή, που θα προστατεύει το περιβάλλον και θα λαμβάνει βεβαίως υπ’ όψιν όλες τις παραμέτρους και όλα τα εργαλεία τα σύγχρονα. Και δεν πάμε να ανακαλύψουμε εδώ στην Ελλάδα συστήματα που λειτουργούν χρόνια σε όλο τον κόσμο και στην Ευρώπη και στην πράξη έχει αποδειχθεί ότι είναι αποτελεσματικά και ασφαλή.

Το έχω πει και άλλη φορά. Δεχόμασταν -και κλείναμε τα μάτια- σκουπίδια χύμα παντού και όταν πηγαίναμε σε έναν οργανωμένο, ελεγχόμενο, με προδιαγραφές και με παρακολούθηση χώρο ξεκινούσαν οι αντιδράσεις. Διότι για να κλείσει -και θα κλείσει- ο ΧΥΤΑ της Φυλής θα πρέπει να έχουν γίνει οργανωμένες επεμβάσεις ολοκληρωμένης διαχείρισης στο Λεκανοπέδιο. Και το ένα, που είναι ασφαλές, θα κλείσει το άλλο το οποίο έχει τόσα προβλήματα σαν και αυτά που συζητάμε σήμερα.

Άρα το στοίχημα για όλους μας είναι να ολοκληρωθούν οι διαδικασίες και να εφαρμοστούν κανόνες και τεχνικές που είναι βέβαιον ότι διασφαλίζουν στον μέγιστο βαθμό, παίρνοντας τεχνολογίες και ευκαιρίες από άλλους που λειτουργούν τέτοιες μονάδες για να τις φέρουμε επιτέλους και στην πατρίδα μας. Και ξέρετε ότι εξελίσσονται σε πολλές περιοχές στην Ελλάδα τέτοιες μονάδες ολοκληρωμένης διαχείρισης, για να σταματήσει αυτή η εικόνα και η ντροπή, θα πω εγώ, που ανεχόμαστε διαχρονικά τόσα χρόνια. Διότι είναι σημαντικό να αναφέρουμε τα προβλήματα και τις εστίες κινδύνου.

Είναι, όμως, πιο σημαντικό να βρούμε διέξοδο και λύση, αναλαμβάνοντας ο καθένας την ευθύνη του για τη λύση του προβλήματος. Είμαστε σε μια μετάβαση, από μια παλιά κατάσταση, με προβλήματα και μάλιστα μεγάλα, που έχουν συσσωρευθεί, στο θέμα της διαχείρισης των απορριμμάτων. Αλλά, έχουμε και την ευθύνη ταυτόχρονα αυτή η εικόνα να σταματήσει παίρνοντας τις αποφάσεις. Και εξελίσσονται πολλές κατασκευές μονάδων ολοκληρωμένης διαχείρισης των απορριμμάτων σε όλη την Ελλάδα, συμπεριλαμβανομένης και της Αττικής. Το στοίχημα πρέπει να το κερδίσουμε όλοι μαζί, γιατί δεν χωράνε μεταξύ μας και οριζόντια αντιπαραθέσεις χωρίς να οδηγούν σε αποτέλεσμα.

Αυτές είναι οι παρατηρήσεις που θέλω να κάνω, με αφορμή τη συζήτηση που προκαλέσατε σήμερα, αναδεικνύοντας ένα σοβαρό θέμα το οποίο υπάρχει, στο οποίο ταυτόχρονα τοποθετήθηκα και ως προς τη λύση του.

Ευχαριστώ, κύριε Πρόεδρε.

(Στο σημείο αυτό ο Υφυπουργός Περιβάλλοντος και Ενέργειας κ. Νικόλαος Ταγαράς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Υπουργέ.

Η επόμενη ερώτηση είναι η πρώτη με αριθμό 759/14-5-2021 επίκαιρη ερώτηση πρώτου κύκλου του Βουλευτή Β3΄ Νοτίου Τομέα Αθηνών του ΣΥΡΙΖΑ - Προοδευτική Συμμαχία κ. Ιωάννη Μπαλάφα προς τον Υπουργό Περιβάλλοντος και Ενέργειας, με θέμα: «Αδιανόητη καθυστέρηση στις διαδικασίες για την ολοκλήρωση της παραχώρησης του Πάρκου Ελευθερίου Βενιζέλου (Ασύρματος) στον Δήμο Αγίου Δημητρίου.

Κύριε Μπαλάφα, έχετε τον λόγο για την πρωτολογία σας.

**ΙΩΑΝΝΗΣ ΜΠΑΛΑΦΑΣ:** Ευχαριστώ, κύριε Πρόεδρε.

Κύριε Υπουργέ, συζητάμε σήμερα τη συγκεκριμένη επίκαιρη ερώτηση που αφορά στην πολύ μεγάλη καθυστέρηση, αδιανόητη, θα έλεγα, στην ολοκλήρωση των εργασιών από πλευράς Υπουργείου και πολιτείας γενικότερα, για την ανάπλαση του Πάρκου Ελευθερίου Βενιζέλου, το γνωστό πάρκο «Ασύρματος» στον Δήμο Αγίου Δημητρίου.

Πώς φτάσαμε στη σημερινή επίκαιρη ερώτηση; Στις 2 Οκτωβρίου του 2020 κύριε Υπουργέ, είχε συζητηθεί επίκαιρη ερώτησή μας με το ίδιο θέμα. Ήδη τότε μιλούσαμε για μια καθυστέρηση ενάμιση χρόνου. Ο τότε Υφυπουργός κ. Δημήτριος Οικονόμου, αφού προς τιμήν του παραδέχθηκε αβίαστα ότι έχουμε δίκιο και επί λέξει ότι «η καθυστέρηση είναι υπερβολική και απαράδεκτη και θέτει σε κίνδυνο τη δημιουργία του συγκεκριμένου χώρου», επί λέξει δήλωσε: «Δεσμεύομαι προσωπικά ότι μέχρι τις 15 Οκτωβρίου θα κάνουμε τον τελικό έλεγχο. Αμέσως μετά θα φύγει στο Συμβούλιο της Επικρατείας». Αυτά στις 2 Οκτωβρίου του 2020.

Πέρασαν ακόμα περίπου οκτώ μήνες και η όλη διαδικασία δεν έχει ακόμη ολοκληρωθεί. Σας διαβεβαιώ ότι όλοι -μεταξύ των οποίων και εμείς- διερωτώνται αν είναι μόνο καθυστέρηση ή προσπάθεια να μετατεθεί στις ελληνικές καλένδες ή και να ακυρωθεί η ανάπλαση του πάρκου. Υπενθυμίζω ότι η παραχώρηση στον Δήμο Αγίου Δημητρίου αποφασίστηκε επί κυβερνήσεως ΣΥΡΙΖΑ και ανακοινώθηκε τον Ιούλιο του 2016 από τον τότε Πρωθυπουργό Αλέξη Τσίπρα.

Τελευταία εξέλιξη, κύριε Υπουργέ, τις προηγούμενες εβδομάδες, ενώ έχει γνωστοποιηθεί η κατάθεση της επίκαιρης ερώτησής μας, υπήρξαν πληροφορίες -εύχομαι ακριβείς, το τονίζω- ότι υπεγράφη η τροποποίηση του ρυμοτομικού και έχει προωθηθεί στο Συμβούλιο της Επικρατείας, για να υπάρξει προεδρικό διάταγμα κ.λπ..

Σας ρωτάμε: Πρώτον, γνωρίζετε και μπορείτε να επιβεβαιώσετε τις τελευταίες πληροφορίες; Δεύτερον, μπορείτε να δεσμευθείτε για τον χρόνο ολοκλήρωσης της όλης διαδικασίας επιτέλους; Και αυτό, πέραν των άλλων, το ρωτάμε γιατί ο δήμος θα χρησιμοποιήσει τα υφιστάμενα χρηματοδοτικά εργαλεία -βασικά στην προκειμένη περίπτωση το Πρόγραμμα Τρίτση για το πάρκο- και η υποβολή των αιτήσεων λήγει την 31η Μαΐου, κύριε Υπουργέ.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ.

Θα απαντήσει και σ’ αυτή την ερώτηση ο κ. Νικόλαος Ταγαράς.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Κύριε συνάδελφε, σας ευχαριστώ για την ερώτησή σας. Σίγουρα δεν αισθάνομαι ευχάριστα που επανέρχεστε σε ένα θέμα στο οποίο πράγματι -έχετε απόλυτο δίκιο- υπάρχει καθυστέρηση. Έχω γνώση και εγώ τώρα γιατί διαδέχθηκα τον προηγούμενο συνάδελφο τον κ. Οικονόμου και θέλω να δώσω συνοπτικά ολοκληρωμένη και συγκεκριμένη απάντηση σε σχέση με το πώς εξελίχθηκε, πού είναι σήμερα και πότε τελειώνει, αυτό στο οποίο αναφερθήκατε και εσείς.

Συμφωνώ απόλυτα ως προς τον στόχο για το θέμα στο οποίο αναφερθήκατε, για το θέμα δηλαδή που αφορά στην αναθεώρηση του εγκεκριμένου ρυμοτομικού σχεδίου του Δήμου Αγίου Δημητρίου στον ενιαίο κοινόχρηστο χώρο πρασίνου 909 - 923 και καθορισμό χρήσης γης, όρων και περιορισμών δόμησης αυτού, που περικλείεται από τις οδούς Ασύρματου, Ελπίδος, Αγωνιστών Πολυτεχνείου, Φιλικής Εταιρείας και Μεσσηνίας. Για όλο αυτό το θέμα, επειδή αναφερθήκατε στον προηγούμενο συνάδελφό μου που διαδέχθηκα, θέλω να σας πω ότι στις 19 Οκτωβρίου του 2020 στάλθηκε το προεδρικό διάταγμα στο Συμβούλιο της Επικρατείας. Είχε πει τότε ο κ. Οικονόμου για δέκα μέρες. Το θυμάμαι και έχω πάρει και τα Πρακτικά της προηγούμενης ερώτησής σας. Το Συμβούλιο της Επικρατείας στις 23 Νοεμβρίου του 2020 με την υπ’ αριθμόν 204/2020 γνωμοδότηση απάντησε ότι ήθελε κάποιες καθαρογραφές, διορθώσεις κ.λπ. στην απόφαση εκείνη. Στις 8 Δεκεμβρίου του 2020 ήρθε η γνωμοδότηση στο Υπουργείο Περιβάλλοντος και Ενέργειας, έγινε καθαρογραφή όλων αυτών των στοιχείων στα οποία αναφερόταν και ξεκίνησε κύκλος υπογραφών. Στο δικό μου γραφείο -είχα αναλάβει πλέον εγώ από τις αρχές Ιανουαρίου και μετά- ήρθε στις 22 Ιανουαρίου και στις 2 Φεβρουαρίου υπέγραψα το προεδρικό διάταγμα, το οποίο μάλιστα το έχω και μαζί μου -είναι αυτό που σας δείχνω- ανταποκρινόμενοι στις παρατηρήσεις ως γνωμοδοτήσεις του Συμβουλίου της Επικρατείας. Υπήρξε μια μικρή καθυστέρηση στο να ξαναπάει στο Συμβούλιο της Επικρατείας. Οφείλεται αυτό στο ότι από την πλευρά του Συμβουλίου της Επικρατείας -από την κορυφαία θέση- ζητήθηκαν πρόσθετα στοιχεία με την υποβολή των προεδρικών διαταγμάτων, καθώς και αιτιολογικές εκθέσεις για πρώτη φορά.

(Στο σημείο αυτό κτυπάει του κουδούνι λήξεως του χρόνου ομιλίας του κυρίου Υφυπουργού)

Επειδή δεν θέλω να πάρω τον χρόνο, αλλά θα ήθελα αν μπορώ, κύριε Πρόεδρε, να ολοκληρώσω για να έχει ο κ. Μπαλάφας όλη την εικόνα, ας έχω λιγότερο χρόνο στη δευτερολογία μου.

Ετοιμάστηκε και αιτιολογική έκθεση. Μιλάμε για πενήντα προεδρικά διατάγματα που έπρεπε να υπογράψουμε και να φτιάξουμε αιτιολογικές εκθέσεις για να επανυποβληθούν. Στις 13 Απριλίου του 2021 διαβιβάστηκε στο Συμβούλιο Επικρατείας το προεδρικό διάταγμα προσαρμοσμένο στη γνωμοδότηση που υπήρξε σε σχέση με την ασφάλεια. Αναμένουμε την απάντηση - γνωμοδότηση του Συμβουλίου της Επικρατείας.

Σας λέω- και να το πάρετε απόλυτα όπως το εκφράζω- ότι από εμάς -και σε ό,τι με αφορά- στον βαθμό που μπορούμε να επιταχύνουμε διαδικασίες και επιτρέπεται θα γίνει το μέγιστο δυνατό. Μόλις γυρίσει η γνωμοδότηση από το Συμβούλιο της Επικρατείας, αμέσως θα τρέξει ο κύκλος των υπογραφών για την έκδοση του προεδρικού διατάγματος και θα έχετε απόλυτη και ολοκληρωμένη ενημέρωση αμέσως μόλις έρθει. Και για το τέλος, σε ό,τι με αφορά και μας αφορά, είναι θέμα μόνο χρόνου. Εξήγησα πού βρίσκεται. Θα έχετε όχι την απάντηση, αλλά την υπογραφή για τη λύση του προβλήματος, που σέβομαι και συμφωνώ και εγώ μαζί σας.

Ευχαριστώ πολύ, κύριε Πρόεδρε, και για την ανοχή σας.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ και εγώ, κύριε Υπουργέ.

Κύριε Μπαλάφα, έχετε τον λόγο για τη δευτερολογία σας.

**ΙΩΑΝΝΗΣ ΜΠΑΛΑΦΑΣ:** Ευχαριστώ, κύριε Πρόεδρε.

Υπάρχει η αναγνώριση από τη μεριά του κυρίου Υπουργού -και αυτό είναι προς τιμήν του- ότι υπάρχει μια καθυστέρηση. Και ξέρετε κάτι, δεν έχω σκοπό, δεν με ενδιαφέρει να κάνω σε κανένα επιτελικό κράτος κριτική, κύριε Υπουργέ. Για να έχει ουσία και ο κοινοβουλευτικός έλεγχος να πούμε ότι όταν ενημερώνεις τους πολίτες, τον δήμο, τους δημότες και σου λένε «καλά, τόσο καιρό, τι συμβαίνει, ρε παιδί μου;», την πληρώνουμε όλοι, χάνουν την εμπιστοσύνη γενικά στην πολιτική και αυτό είναι αρνητικό για όλους μας. Γι’ αυτό λέω ότι, ανεξάρτητα από το ποιος είναι σήμερα Κυβέρνηση ή Αντιπολίτευση κάποια πράγματα πρέπει να προχωράνε με πιο γρήγορους ρυθμούς και να πληρούνται κάποια χρονοδιαγράμματα, ούτως ώστε να νιώθει και ο πολίτης ότι τον υπολογίζει η πολιτεία. Και αυτό το λέω ανεξάρτητα από οποιαδήποτε διάθεση για κριτική. Σας διαβεβαιώ.

Μένω στο ότι θα κάνετε όσες προσπάθειες είναι δυνατό -είμαι βέβαιος- για να επιταχυνθεί η διαδικασία γιατί η καθυστέρηση πραγματικά είναι πάρα πολύ μεγάλη, υπερβολικά μεγάλη. Δεν θέλω να πω τίποτα άλλο.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Ταγαρά, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Κύριε συνάδελφε, δεσμεύθηκα στην πρωτολογία μου, το επαναλαμβάνω και τώρα, συμφωνώντας απόλυτα μαζί σας, ότι όλα τα πράγματα πρέπει να τα τρέχουμε καλύτερα για να μπορούμε να έχουμε κατ’ αρχάς δημιουργικά αποτελέσματα, να λύνουμε παλιές εκκρεμότητες και προβλήματα και να οργανώνουμε από εδώ και μπρος ό,τι γίνεται, να γίνεται καλύτερα και βεβαίως και γρηγορότερα. Και σας έδωσα και την προσωπική μου υπόσχεση ότι θα έχετε γνώση σε όλα τα βήματα, αμέσως μόλις έρθει η γνωμοδότηση από το Συμβούλιο Επικρατείας, αλλά και για τον κύκλο των υπογραφών -βεβαίως στους υπογράφοντες και η Πρόεδρος της Δημοκρατίας- και μόλις δημοσιευθεί και το ΦΕΚ θα σας στείλω και το Φύλλο της Εφημερίδας της Κυβέρνησης, για να έχετε ολοκληρωμένη και ασφαλή όλη την απάντηση σε ένα θέμα που από την πλευρά μου σέβομαι και συμφωνώ μαζί σας, για να ξεπεράσουμε αγκυλώσεις του παρελθόντος.

Ξέρετε ότι από πλευράς σχεδιασμών -γιατί τα σχέδια και οι μελέτες που συζητάμε που αφορούν είτε τοπικά πολεοδομικά σχέδια είτε σχέδια εφαρμογής, τα παλιά ρυμοτομικά σχέδια, είναι ένα ζητούμενο διαχρονικό και έχουμε καθυστερήσει- εξελίσσονται πολλά σχέδια που δεν είναι έργα, αλλά όλα τα έργα τα οποία γίνονται ή θα γίνουν εξαρτώνται απ’ αυτά τα σχέδια.

Άρα η ταχύτητα, η ασφάλεια και η ολοκληρωμένη πληροφορία για το τι επιτρέπεται και τι απαγορεύεται, ειδικά στην εκτός σχεδίου δόμηση, αλλά και στην εντός σχεδίου, είναι κρίσιμα ζητούμενα για όλους μας.

Εγώ σας ευχαριστώ για την ερώτησή σας και ξαναλέω ότι θα είμαστε σε συνεργασία, ώστε αυτό για το οποίο έδωσα τον λόγο μου να το τηρήσω και να σας αποδώσω στο τέλος της διαδικασίας το Φύλλο Εφημερίδας της Κυβέρνησης στο πρόβλημα που συζητάμε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Υπουργέ.

Πριν εισέλθουμε στη συζήτηση της επόμενης επίκαιρης ερώτησης, θα ήθελα να κάνω γνωστό στο Σώμα ότι η πέμπτη με αριθμό 752/10-5-2021 επίκαιρη ερώτηση πρώτου κύκλου του Βουλευτή Ηρακλείου του ΜέΡΑ25 κ. Γεώργιου Λογιάδη προς τον Υπουργό Ναυτιλίας και Νησιωτικής Πολιτικής, με θέμα: «Εγκαταλελειμμένο επί δεκατέσσερα χρόνια στον βυθό της Σαντορίνης, το «SEA DIAMOND»», δεν συζητείται, κατόπιν συνεννόησης του ερωτώντος Βουλευτού και του Υπουργού.

Επίσης, η δεύτερη με αριθμό 758/13-5-2021 επίκαιρη ερώτηση δευτέρου κύκλου της Βουλευτού Β2΄ Δυτικού Τομέα Αθηνών του Κινήματος Αλλαγής κ. Κωνσταντίνας (Νάντιας) Γιαννακοπούλου προς την Υπουργό Πολιτισμού και Αθλητισμού, με θέμα: «Ανεπαρκής ο προγραμματισμός για την επανέναρξη λειτουργίας των δραματικών σχολών», δεν θα συζητηθεί λόγω κωλύματος της κυρίας συναδέλφου.

Εισερχόμαστε τώρα στη συζήτηση της επόμενης επίκαιρης ερώτησης, της δωδέκατης με αριθμό 775/17-5-2021 επίκαιρης ερώτησης δευτέρου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Λεωνίδα Στολτίδη προς τον Υπουργό Οικονομικών, με θέμα: «Προβλήματα εργαζομένων στην Ελληνική Βιομηχανία Οχημάτων Α.Ε., που βρίσκεται σε ειδική εκκαθάριση».

Θα απαντήσει ο Αναπληρωτής Υπουργός Οικονομικών κ. Θεόδωρος Σκυλακάκης.

Κύριε Στολτίδη, έχετε τον λόγο για την πρωτολογία σας.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Κύριε Υπουργέ, η πορεία εκποίησης και διάλυσης της Ελληνικής Βιομηχανίας Οχημάτων που είχατε χαράξει όλες διαχρονικά οι προηγούμενες κυβερνήσεις -ΝΔ, ΠΑΣΟΚ, ΣΥΡΙΖΑ - ΑΝΕΛ, μαζί με την τρόικα, την Κεντρική Τράπεζα, το ΔΝΤ- υλοποιείται με τη διαδικασία της ειδικής εκκαθάρισης της επιχείρησης, η οποία βρίσκεται στην τελική της φάση.

Στις 26 Απριλίου απολύθηκαν από τον ειδικό εκκαθαριστή και οι τελευταίοι εργαζόμενοι της «ΕΛΒΟ» και μάλιστα, αζημίως, δηλαδή χωρίς αποζημίωση, την ώρα που, μετά από πολύχρονους αγώνες πρώην εργαζομένων στην «ΕΛΒΟ», ψηφίστηκε στα μέσα Μαρτίου τροπολογία στη Βουλή με την οποία το Υπουργείο Οικονομικών έχει αναλάβει να αποπληρώσει τις αποζημιώσεις σε εργαζόμενους της «ΕΛΒΟ» που έφυγαν τα τελευταία πέντε χρόνια λόγω συνταξιοδότησης, χωρίς να αποζημιωθούν.

Να σημειωθεί, επίσης, πως για πάνω από εκατό εργαζόμενους της «ΕΛΒΟ» συμπεριλαμβάνονται όσοι έχουν ήδη μεταταχθεί σε άλλους οργανισμούς, αλλά και για τους τελευταίους που απολύθηκαν χωρίς αποζημίωση εκκρεμεί η κατοχύρωση των ενσήμων τους από τον Δεκέμβριο του 2019 μέχρι και τη λύση της σύμβασής τους.

Με βάση τα παραπάνω, ερωτάσθε, κύριε Υπουργέ, σε ποιες ενέργειες θα προβεί η Κυβέρνησή σας για να καταβληθούν στο σύνολό τους οι αποζημιώσεις απόλυσης των τελευταίων εργαζομένων της «ΕΛΒΟ», να περάσουν όσοι από αυτούς επιθυμούν στη «νέα ΕΛΒΟ», με πλήρη αναγνώριση των μισθολογικών και εργασιακών δικαιωμάτων και της προϋπηρεσίας τους, όπως αυτά αναγνωρίζονταν στην «ΕΛΒΟ Α.Ε.» και να κατοχυρωθούν τα ένσημα των πρώην εργαζομένων της «ΕΛΒΟ Α.Ε.» από τον Δεκέμβριο του 2019 μέχρι και τη λύση της σύμβασης εργασίας τους.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε συνάδελφε.

Ο κύριος Υπουργός έχει τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Ευχαριστώ πολύ, κύριε Πρόεδρε.

Απαντώντας στην ερώτηση του αξιότιμου Βουλευτή της Αντιπολίτευσης, θα ήθελα να αρχίσω με ένα μικρό ιστορικό. Η «ΕΛΒΟ» είναι μια εταιρεία με ιστορία στον τομέα της κατασκευής οχημάτων, η οποία όμως απέτυχε στη διαδρομή της, εξ ου και τέθηκε σε ειδική εκκαθάριση το 2014.

Στη συνέχεια, έγινε προσπάθεια με αρκετούς διαφορετικούς διαγωνισμούς να ξεκινήσει ξανά. Πράγματι, έγιναν δύο δημόσιοι πλειοδοτικοί διαγωνισμοί, ένας τον Απρίλιο του 2017 και ένας τον Αύγουστο του 2017. Τον Φεβρουάριο του 2019 έγινε ένας ακόμη διαγωνισμός με ελεύθερη διαπραγμάτευση. Κανένας τους δεν τελεσφόρησε.

Τον Μάρτιο του 2020 ο ειδικός εκκαθαριστής προχώρησε εκ νέου σε δημόσια πρόσκληση διεξαγωγής του διαγωνισμού εκποίησης των βασικών περιουσιακών στοιχείων της εταιρείας, με ελεύθερη διαπραγμάτευση. Ο όρος του διαγωνισμού, λόγω και του τομέα δραστηριοποίησης της εταιρείας, έδινε τη δυνατότητα στο δημόσιο να μετέχει στη νέα εταιρεία με ποσοστό 21%. Μετά από έξι χρόνια αποτυχημένων προσπαθειών, η «ΕΛΒΟ» τελικά μεταβιβάζεται στον νέο ιδιοκτήτη και ξεκινά μια καινούργια εποχή για την παραγωγική της λειτουργία.

Το ελληνικό δημόσιο διά του Υπουργείου Οικονομικών όλα τα χρόνια της εκκαθάρισης στήριξε τους εργαζόμενους, επιχορηγώντας την εταιρεία και παρέχοντάς τους το δικαίωμα να μεταταγούν σε άλλες θέσεις στο δημόσιο. Του δικαιώματος αυτού έκανε χρήση η συντριπτική πλειοψηφία των εργαζομένων, πλην ελαχίστων εξαιρέσεων, οι οποίοι αρνήθηκαν να αξιοποιήσουν αυτές τις πρόνοιες.

Συνεπώς δεν μιλάμε για το σύνολο των εργαζομένων. Μιλάμε γι’ αυτούς τους ανθρώπους οι οποίοι είχαν τη δυνατότητα να συνεχίσουν απρόσκοπτα την εργασιακή τους πορεία και επέλεξαν να παραμείνουν σε μια δημόσια επιχείρηση χωρίς παραγωγική λειτουργία. Σημειώστε ότι το Υπουργείο Οικονομικών, θέλοντας να στηρίξει τους ανθρώπους που αποχώρησαν από την εταιρεία για λόγους συνταξιοδότησης τα προηγούμενα έτη, ανέλαβε να καταβάλει το ίδιο τις αποζημιώσεις τους. Απέμειναν ελάχιστα άτομα, περίπου δέκα, που αρνήθηκαν την πρόνοια του νόμου να μεταταγούν και να εργαστούν σε μια άλλη θέση και εφαρμόστηκε ο υφιστάμενος νόμος περί καταγγελίας αζημίως.

Εδώ θα ήθελα να κάνω μια γενικότερη παρατήρηση. Κατάφερε το Υπουργείο Οικονομικών και η Κυβέρνηση να ολοκληρώσει αυτή τη διαδικασία που σερνόταν για μια εξαετία, να ξαναρχίσει η εταιρεία να λειτουργεί -όχι μόνο για τη βόρεια Ελλάδα, αλλά συνολικά για την οικονομία- και να λάβει μέτρα για όλους τους εργαζομένους. Κάλυψε ακόμη και όσους έφυγαν με συνταξιοδότηση τα προηγούμενα έτη.

Όμως, το ελληνικό δημόσιο δεν είναι κάποιος αόρατος κορβανάς. Το ελληνικό δημόσιο είναι οι υπόλοιποι φορολογούμενοι, όλοι οι φορολογούμενοι μαζί. Συνεπώς να έχουμε υπ’ όψιν μας ότι όποτε κάποιος πληρώνεται από το δημόσιο κάποιος υπάρχει που τον πληρώνει.

Θα ήθελα, επειδή το ΚΚΕ συνήθως σ’ αυτή την παρατήρηση λέει «να πάρετε λεφτά από το κεφάλαιο», να πω ότι, αν κοιτάξετε τα έσοδα του κράτους, υπάρχει ο ΦΠΑ, υπάρχουν πάσης άλλης φύσεως φόροι, που αποτελούν και τον συνδετικό όγκο των εσόδων του κράτους, που τους πληρώνουν οι απλοί καθημερινοί άνθρωποι. Δεν μπορείς να λύσεις όλα τα προβλήματα απλώς επειδή λες ότι θα φορολογήσω το κεφάλαιο. Η λύση των προβλημάτων είναι αυτά που πληρώνει το κράτος να έχουν πάντα και αυτά μια λογική, όπως να έχει λογική και η φορολογία την οποία βάζουμε.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Υπουργέ.

Κύριε Στολτίδη, έχετε τον λόγο για τη δευτερολογία σας.

**ΛΕΩΝΙΔΑΣ ΣΤΟΛΤΙΔΗΣ:** Περίεργο, κύριε Υπουργέ, αλλά νομίζω ότι γυρνάτε λίγο ανάποδα την πραγματικότητα και αποδίδετε την ευθύνη σε αυτούς που παράγουν τον πλούτο. Η ευθύνη είναι της Κυβέρνησης και με βάση αυτά που είπατε, ιδιωτικοποιείτε την «ΕΛΒΟ» σε μια κρίσιμη για τα κυριαρχικά δικαιώματα της χώρας μας περίοδο, αυξάνοντας την οικονομική αιμορραγία της χώρας μας, με τις εισαγωγές πανάκριβου υλικού και αυτό για τις ανάγκες του ΝΑΤΟ, την οδηγείτε στην παραπέρα εξάρτησή της από τα μονοπώλια του κλάδου στον κρίσιμο τομέα της αμυντικής βιομηχανίας.

Και στην περίπτωση της «ΕΛΒΟ» το εθνικό καθήκον για το δημόσιο συμφέρον που σας οδηγεί είναι τα κέρδη μιας χούφτας επιχειρηματικών ομίλων, πετώντας στην κυριολεξία στα σκουπίδια τις δυνατότητες της Βιομηχανίας που προκύπτουν από το έμπειρο τεχνικό και επιστημονικό εργατικό δυναμικό για κάλυψη ευρύτερων αναγκών στην άμυνα, στις συγκοινωνίες και αλλού.

Η «ΕΛΒΟ», ακόμη και με κρατικό έλεγχο, ξεζουμίστηκε από τους επιχειρηματικούς ομίλους, οι οποίοι, δημιουργώντας χρέη, κέρδισαν αμύθητα πλούτη μόνο από την εργασία αυτών που τώρα πετάτε στον δρόμο.

Με την εκκαθάριση, που την τρέξατε όλοι μαζί, ΝΔ, ΠΑΣΟΚ, ΣΥΡΙΖΑ -ο οποίος κορόιδευε κιόλας ότι θα τη σταματήσει- δίνετε αυτό το βιομηχανικό κόσμημα σε ισραηλινά συμφέροντα, απαλλαγμένο από χρέη, που τα φορτώνετε στον λαό μας, απαλλαγμένο και από εργαζομένους με δικαιώματα. Για να τους ξεφορτωθείτε, τους τάξατε μετάταξη. Με τους ανθρώπους στο κίνημα, ΠΑΣΚΕ, ΔΑΚΕ και ΕΑΚ του ΣΥΡΙΖΑ, που έπαιξαν τον ρόλο του ντίλερ των μετατάξεων, απονευρώσατε τις αγωνιστικές διαθέσεις, για να υποκύψουν σ’ αυτόν τον εκβιασμό. Μερικοί από αυτούς, μέσα στην αντεργατική λαίλαπα απέναντι στα εργατικά τους δικαιώματα, τα ασφαλιστικά, τα συνταξιοδοτικά, επέλεξαν να επιμείνουν στην προσπάθεια να παραμείνουν στη δραστηριότητα της βιομηχανίας, με τη νέα μορφή.

Τώρα εσείς τι κάνετε; Τους εκδικείστε; Δίνετε στα ισραηλινά συμφέροντα διακόσιες εβδομήντα χιλιάδες τετραγωνικά μέτρα στη βιομηχανική περιοχή της Σίνδου, κτηριακές εγκαταστάσεις, εξοπλισμό και δικαιώματα πνευματικής και βιομηχανικής ιδιοκτησίας και κάθε άλλο δικαίωμα βιομηχανικής και πνευματικής ιδιοκτησίας, όπως τεχνογνωσία, σχέδια, άδειες IT και πατέντες που έχει τυχόν κατοχυρώσει η εταιρεία.

Δίνετε, κύριε Υπουργέ, με άλλα λόγια όλα αυτά που έχτισαν με τα χέρια και το μυαλό τους αυτοί οι εργαζόμενοι που διώχνετε, που θα μπορούσαν με χιλιάδες άλλους, επιπλέον, να αναπτύξουν τις δυνατότητες της ΕΛΒΟ για κατασκευή στρατιωτικών οχημάτων, οχημάτων ειδικού τύπου, που χρειάζεται η χώρα μας για την άμυνά της, αλλά και πολιτικά οχήματα για να μην αγοράζετε πανάκριβα τα «σαπάκια» που φέρατε με leasing για τις συγκοινωνιακές ανάγκες σε Αθήνα και Θεσσαλονίκη. Τα δίνετε και με προίκα, κύριε Υπουργέ, με πρόγραμμα αντικατάστασης οχημάτων του Ελληνικού Στρατού και της Αστυνομίας.

Νομίζουμε, κύριε Υπουργέ, ότι αυτούς στους οποίους οφείλεται αυτό το βιομηχανικό κόσμημα, η κατασκευή του, η λειτουργία του, αυτά που μπορεί να παρέχει, είναι εξοργιστικό να τους διώκετε με τέτοιες απώλειες σε εργασιακά και ασφαλιστικά δικαιώματα. Κατά τη γνώμη μας, καμμία συζήτηση δεν είναι αποδεκτή για οτιδήποτε άλλο, εκτός από την ικανοποίηση των αιτημάτων τους. Θεωρούμε ότι είναι αποφασισμένοι και δεν θα παραδώσουν τα δικαιώματά τους.

Αλλά και με αφορμή τις εξελίξεις στην «ΕΛΒΟ», πρέπει να γίνει κατανοητό, όσο πιο άμεσα γίνεται, στον λαό μας ότι έχει καθαρά μπροστά του όλα αυτά που χρειάζεται για να καλύψει τις ανάγκες του και στην άμυνα και γενικά στην παραγωγή προϊόντων και υπηρεσιών, αντάξιων των δυνατοτήτων της επιστήμης και της τεχνολογίας. Για μας είναι όλα δικά του και μένει να αποφασίσει να τα θέσει στην υπηρεσία του Υπουργείου.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ.

Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Είναι σαφές ότι έχουμε μια δυσκολία συζήτησης πάνω στο ίδιο αντικείμενο με το Κομμουνιστικό Κόμμα Ελλάδας. Έχω μια απορία, ένα μυστήριο. Εάν όλα αυτά που περιγράψατε για το βιομηχανικό κόσμημα είναι πραγματικότητα, γιατί σε τρεις διαγωνισμούς δεν βρέθηκε κανένας στον πλανήτη που να ενδιαφερθεί; Έχω αυτή την πραγματική απορία.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υπουργέ.

Προχωρούμε στην πρώτη με αριθμό 4000/484/9-2-2021 ερώτηση και αίτηση κατάθεσης εγγράφων του κύκλου των αναφορών - ερωτήσεων του Βουλευτή Β΄ Πειραιώς του ΣΥΡΙΖΑ - Προοδευτική Συμμαχία κ. Ιωάννη Ραγκούση προς τον Υπουργό Οικονομικών, με θέμα: «Θα προστατεύσει η Κυβέρνηση το δημόσιο συμφέρον; Ποια είναι, σύμφωνα με το σύστημα ελέγχου τήρησης των συμβατικών υποχρεώσεων της «OΛΠ Α.Ε.» - «COSCO», όλα τα αποδεικτικά έγγραφα της -μέχρι σήμερα- υλοποίησης των έντεκα υποχρεωτικών επενδύσεων, κόστους αναφοράς 293.783.800 ευρώ και συμμετοχής της «ΟΛΠ» ύψους 162.951.352 ευρώ».

Κύριε Ραγκούση, έχετε τον λόγο για δύο λεπτά.

**ΙΩΑΝΝΗΣ ΡΑΓΚΟΥΣΗΣ:** Ευχαριστώ, κύριε Πρόεδρε.

Αυτή η ερώτηση κατατέθηκε, τελικά, ως επίκαιρη, κύριε Υπουργέ, κύριε Σκυλακάκη, γιατί δεν απαντήθηκε, όταν υποβλήθηκε πριν από τρεις μήνες προς τον Υπουργό Οικονομικών, προς εσάς δηλαδή, και για την οποία κατ’ αρχάς να ξεκαθαρίσουμε το εξής:

Είμαστε υπέρ των άμεσων ξένων επενδύσεων, μικρών και μεγάλων. Είμαστε υπέρ των εταιρειών που επενδύουν και βεβαίως, είμαστε και υπέρ της επιτυχίας αυτών των επενδύσεων. Υπό αυτή την έννοια, ναι -και το έχουμε αποδείξει αυτό- είμαστε και ήμασταν υπέρ της επένδυσης της «COSCO» στο λιμάνι του Πειραιά. Όμως, είμαστε υπέρ μιας «COSCO», κύριε Σκυλακάκη, η οποία θα προσθέτει αξία στην πραγματική οικονομία, στην πραγματική οικονομία του Πειραιά, στη ναυπηγοεπισκευή, και δεν θα αφαιρεί αξία από όλες αυτές τις περιπτώσεις στους κλάδους της πραγματικής οικονομίας. Είμαστε υπέρ μιας «COSCO» που θα κερδίζει μαζί με την πραγματική οικονομία του Πειραιά, που δεν θα κερδίζει σε βάρος της πραγματικής οικονομίας του Πειραιά, που δεν θα κερδίζει σε βάρος της ναυπηγοεπισκευής, που δεν θα κερδίζει σε βάρος των εργαζομένων.

Δεν είμαστε υπέρ μιας «COSCO», λοιπόν, που θέλει να σκοτώσει τη ναυπηγοεπισκευή. Δεν είμαστε υπέρ μιας «COSCO» που δεν σέβεται το περιβάλλον. Δεν είμαστε υπέρ μιας «COSCO» που προωθεί μονοπώλια στη διαχείριση των λειτουργικών αποβλήτων των πλοίων με θύμα την ακτοπλοΐα -και όχι μόνο. Δεν είμαστε υπέρ μιας «COSCO» που βρίσκεται στα χέρια μιας συγκεκριμένης ελληνοκινεζικής διοίκησης, που έχει μετατραπεί -και το υπογραμμίζω αυτό- σε γραφείο ρουσφετολογικών προσλήψεων εκ μέρους συγκεκριμένων Υπουργών και Βουλευτών της Νέας Δημοκρατίας. Δεν είμαστε υπέρ μιας «COSCO» που δεν τηρεί τις βασικές συμβατικές της υποχρεώσεις, όπως αυτές απορρέουν από τον θεματοφύλακα του δημοσίου συμφέροντος, που δεν είναι άλλος στη συγκεκριμένη περίπτωση από τη σύμβαση παραχώρησης.

Δείτε εδώ φωτογραφίες για την κατάσταση στην οποία βρίσκονται οι υποδομές στο λιμάνι του Πειραιά, εκεί που δραστηριοποιούνται ένα σωρό επιχειρήσεις, δουλεύουν χιλιάδες εργαζόμενοι και βεβαίως συναλλάσσονται επίσης εκατοντάδες εταιρείες γύρω από το λιμάνι του Πειραιά. Αυτές τις φωτογραφίες θα τις καταθέσω, κύριε Σκυλακάκη, για να τις πάρετε και να τις αξιολογήσετε.

(Στο σημείο αυτό ο Βουλευτής κ. Ραγκούσης καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, δεν είμαστε υπέρ μιας «COSCO», η οποία -δύο μήνες το πολύ έχουν απομείνει πριν από τη λήξη της συμβατικής της υποχρέωσης- δεν έχει ολοκληρώσει όχι τις υποχρεωτικές επενδύσεις που θα έπρεπε να έχει πραγματοποιήσει και για τις οποίες έχει δεσμευτεί πριν από πέντε χρόνια, αλλά είναι και πάρα πολύ μακριά από το να τις υλοποιήσει. Έχει γνωστοποιηθεί ο συγκεκριμένος κατάλογος που δείχνει τα συγκεκριμένα, πολύ χαμηλά ποσοστά εκπλήρωσης αυτών των υποχρεωτικών συμβατικών επενδύσεων.

Υπ’ αυτή την έννοια λοιπόν και δοθέντων όλων αυτών, δύο είναι τα ερωτήματα, κύριε Σκυλακάκη: Το πρώτο είναι αν σύμφωνα με τη σύμβαση παραχώρησης θα επιβληθούν οι ποινικές ρήτρες που προβλέπονται για την περίπτωση που ισχύει, με υπαιτιότητα της εταιρείας, για το γεγονός ότι δεν έχουν πραγματοποιηθεί οι υποχρεωτικές επενδύσεις που όφειλε ο «ΟΛΠ» – «COSCO» να έχει πραγματοποιήσει μέσα σε πέντε χρόνια. Δεύτερον, αν εξ αυτού του λόγου θα ανασταλεί η μεταβίβαση του 16% των μετοχών του «ΟΛΠ», δεδομένου, επαναλαμβάνω, του γεγονότος ότι δεν έχουν υλοποιηθεί οι συμβατικές υποχρεώσεις της «COSCO» και αυτό βασικά έχει συμβεί με δική της υπαιτιότητα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ.

Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Πρέπει να σας πω ότι το θέμα των συμβάσεων μεταξύ του δημόσιου και του ιδιωτικού τομέα σε διάφορες περιπτώσεις δεν είναι ένα πολύ εύκολο θέμα και δεν αφορά, αν θέλετε, εύκολες λύσεις, γιατί οι συμβάσεις προβλέπουν υποχρεώσεις και από τις δύο πλευρές, έχουν νομικές και άλλες ερμηνείες. Στην προκειμένη περίπτωση έχουμε, πράγματι, μια σύμβαση που κυρώθηκε στις 24 Ιουνίου του 2016 από την προηγούμενη κυβέρνηση με την «COSCO». Έχουμε, πράγματι, καθυστερήσεις στην εκτέλεση της σύμβασης. Άκουσα τον κ. Ραγκούση να λέει ότι βασικά ευθύνεται η «COSCO». Δεν έχω αναλυτική γνώση της σύμβασης, δεν είναι υπόθεση των Υπουργών η αναλυτική γνώση, αλλά είναι υπόθεση και των υπηρεσιών και των νομικών συμβούλων, γιατί είναι πάρα πολύ περίπλοκες αυτές οι συμβάσεις.

Και εδώ τίθεται το ερώτημα πώς θα γίνει η διαχείριση στους επόμενους δύο μήνες μέχρι να φτάσουμε στην ημερομηνία. Η άποψη της Κυβέρνησης είναι ότι είναι περισσότερο προς το συμφέρον της χώρας να επιδιώκουμε, στον βαθμό που αυτό μπορεί να επιτευχθεί πάντα, εξεύρεση λύσεων μεταξύ των μερών, με καλή πίστη και διάλογο. Δεν είναι πάντα εύκολο αυτό, αλλά είναι προτιμότερο να εξαντλείται η καλή πίστη και ο διάλογος και να μην προσφεύγουμε αυτομάτως ή πάρα πολύ γρήγορα σε διαιτησίες ή σε άλλες διαδικασίες. Διότι το δημόσιο έχει πικρή πείρα από τέτοιου είδους διαιτησίες και διαδικασίες, στις οποίες δεν έχει επιδείξει επιτυχία.

Αυτό είναι διαχρονική ευθύνη των κυβερνήσεων. Δηλαδή, δεν παίζει κανέναν ρόλο εάν μια διαδικασία που πήγε λάθος το 2017 ή το 2020 -δεν θέλω να είμαι λάθος σε ένα θέμα που δεν έχω αναλυτική γνώση-, θα οδηγήσει σε μια αποτυχία. Κανείς δεν θα ψάξει αν ο Υπουργός τάδε ή ο Υπουργός δείνα είχε την ευθύνη της αποτυχίας. Στο τέλος την αποτυχία μιας τέτοιας διαπραγμάτευσης θα κληθεί να την πληρώσει ο φορολογούμενος. Συνεπώς θα πρέπει να εξαντλήσουμε τον χρόνο και τις διαδικασίες διαλόγου και μετά θα δούμε τι πρέπει να γίνει.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε Υπουργέ.

Κύριε Ραγκούση, έχετε τον λόγο.

**ΙΩΑΝΝΗΣ ΡΑΓΚΟΥΣΗΣ:** Κύριε Υπουργέ, ομολογώ ότι δεν περίμενα τέτοια απάντηση για τον εξής λόγο:

Διότι κανείς δεν αρνείται ότι σωστά πράττει η οποιαδήποτε κυβέρνηση, άρα και η δική σας, στον βαθμό που επιδιώκει, όπως είπατε, καλή τη πίστει και στο πλαίσιο ενός ειλικρινούς διαλόγου με έναν επενδυτή να βρει λύσεις στα προβλήματα που ενδεχομένως έχουν προκύψει. Δεν πρόκειται, όμως, περί αυτού. Εδώ πρόκειται για το αν το ελληνικό δημόσιο θα μεταβιβάσει το 16% του «ΟΛΠ» και όχι αν θα πάρει κάτι. Αν θα μεταβιβάσει ένα δικό του, πολύ συγκεκριμένο και πολύ σημαντικό περιουσιακό στοιχείο σε έναν επενδυτή, ο οποίος με υπαιτιότητά του μέχρι στιγμής δείχνει ότι δεν είναι συμβατές οι πράξεις του και οι ενέργειές του πέντε ολόκληρα χρόνια τώρα με τις συμβατικές υποχρεώσεις που έχει αναλάβει. Μιλάω για τη συγκεκριμένη διοίκηση -και θέλω να το υπογραμμίσω για δεύτερη φορά- του «ΟΛΠ» – «COSCO».

Άρα υπ’ αυτή την έννοια, η Κυβέρνηση δεν έχει κανένα περιθώριο, κύριε Σκυλακάκη, ούτε θα πληρώσει τίποτα ο Έλληνας φορολογούμενος, αν δεν πάρει το επιπλέον 16%. Απεναντίας, θα κερδίσει, γιατί θα αναγκάσει την «COSCO» και τον «ΟΛΠ» να πραγματοποιήσουν τις επενδύσεις, δηλαδή να «ρίξουν» τα λεφτά υπέρ του Έλληνα φορολογούμενου, υπέρ της πραγματικής οικονομίας, των εργαζομένων της ναυπηγοεπισκευής. Έχει υπογράψει και έχει δεσμευτεί ότι θα επενδύσει στο λιμάνι του Πειραιά ο κολοσσός που λέγεται «COSCO».

Οι απαντήσεις δε που υπάρχουν ήδη στα χέρια μας, κύριε Σκυλακάκη, και από τον κ. Σταϊκούρα πριν δύο μήνες και από το ΤΑΙΠΕΔ, δεν αφήνουν κανένα απολύτως περιθώριο στην Κυβέρνηση να μην εφαρμόσει τη σύμβαση παραχώρησης. Με συγχωρείτε πολύ, μπορεί να μην το γνωρίζετε προσωπικά πολύ καλά το θέμα, σε βάθος, όπως είπατε, και είναι κατανοητό, αφού δεν είστε Υπουργός Ναυτιλίας. Σας προειδοποιώ, όμως, για να ξέρετε ότι τα έχουμε συζητήσει εντός του ελληνικού Κοινοβουλίου, ότι συνιστά διάπραξη, θα εκτεθείτε, για να το πω καλύτερα, στην κατηγορία της παράβασης καθήκοντος και της απιστίας, αν δεν εφαρμόσετε τη σύμβαση παραχώρησης. Η σύμβαση παραχώρησης προβλέπει ρητώς να γίνουν συγκεκριμένες, ένδεκα τον αριθμό, υποχρεωτικές επενδύσεις. Αυτές πρέπει να ολοκληρωθούν μέσα σε πέντε χρόνια. Και επίσης, ρητώς προβλέπεται ότι αν αυτό δεν συμβεί, όχι μόνο δεν παίρνει η «COSCO» το 16%, αλλά θα πληρώσει και ποινικές ρήτρες.

Άρα η διαπραγμάτευση, η συζήτηση, ο διάλογος, η καλή πίστη, κύριε Σκυλακάκη, δεν έχει σαν αντικείμενο το να τους δώσετε το 16%, αλλά είναι το πώς θα κρατήσει το ελληνικό δημόσιο το 16%, όσο η «COSCO» και ο συγκεκριμένος επενδυτής και η συγκεκριμένη διοίκηση δεν κάνει αυτό που οφείλει σήμερα, σύμφωνα με τις συμβατικές τους υποχρεώσεις.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Και εμείς ευχαριστούμε.

Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών)**: Η διαπραγμάτευση, κύριε Ραγκούση, έχει σαν αντικείμενο την εφαρμογή της σύμβασης. Πάντα αυτό το αντικείμενο. Καμμία Κυβέρνηση δεν μπορεί παρά να εφαρμόζει τις συμβάσεις. Και αυτή είναι και η επιδίωξή μας.

Τώρα ,σχετικά με το πώς θα εφαρμοστεί αυτή η σύμβαση, θα κάνουμε λίγο υπομονή, διότι υπάρχει χρόνος πρόσθετης συζήτησης με την «COSCO» θα το διαπιστώσετε. Δεν μπορεί να προκαταλαμβάνει η Αντιπολίτευση το τι θα κάνει η Κυβέρνηση, μέχρι η Κυβέρνηση να το κάνει, ούτε να της βάζει προθέσεις τις οποίες δεν έχει.

Απλώς να επισημάνω ότι αυτή η σύμβαση δεν «φύτρωσε» από το πουθενά. Είναι μια σύμβαση η οποία υφίσταται από το 2016. Οι υποχρεώσεις της «COSCO» άρχισαν να «τρέχουν» από εκείνη τη στιγμή και μετά. Το γιατί και πώς θα πετύχουμε το καλύτερο δυνατό αποτέλεσμα είναι κάτι που θα το συζητήσουμε στη Βουλή όταν θα έρθει η ώρα να ανακοινώσει η Κυβέρνηση τις αποφάσεις της.

Ζήτησε ο κ. Ραγκούσης κατάθεση εγγράφων. Έχω την υποχρέωση να του παραδώσω και αυτά τα έγγραφα.

(Στο σημείο αυτό ο Αναπληρωτής Υπουργός Οικονομικών κ. Θεόδωρος Σκυλακάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε Υπουργέ.

Περνάμε στην πέμπτη με αριθμό 2023/17-3-2021 αναφορά του κύκλου των αναφορών - ερωτήσεων του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Οικονομικών με θέμα: «Το αίτημα της αεροπορικής εταιρείας «IFLY Α.Ε.» για επιχορήγηση, προκειμένου να αντιμετωπίσει τις συνέπειες της πανδημίας COVID-19».

Σ’ αυτή την ερώτηση θα απαντήσει, επίσης, ο Αναπληρωτής Υπουργός Οικονομικών κ. Θεόδωρος Σκυλακάκης.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Είναι γνωστό, κύριε Υπουργέ, ότι στο πλαίσιο αντιμετώπισης του κορωνοϊού από υγειονομικής πλευράς επιβλήθηκαν περιορισμοί στις αστικές, υπεραστικές και σιδηροδρομικές μεταφορές, και σε ευρωπαϊκό και σε παγκόσμιο επίπεδο, πτήσεις αεροπορικών εταιρειών και μια σειρά άλλες μετακινήσεις, και παγκόσμιες και ευρωπαϊκές και τοπικές.

Επειδή υπήρξαν αυτοί οι περιορισμοί, υπήρξε και δραματική μείωση του οικονομικού κύκλου όλων των φορέων οικονομικής διαχείρισης μεταφορών και στη χώρα μας και πανευρωπαϊκά και η πολιτεία πήρε αποφάσεις, συγκεκριμένα το Υπουργείο Οικονομικών, στηρίζοντας τις αεροπορικές εταιρείες και τα ΚΤΕΛ και τον ΟΑΣΑ και τον ΟΑΣΘ και τουριστικές επιχειρήσεις οδικών μεταφορών. Βεβαίως, όλο αυτό το πλαίσιο είχε τα θετικά αποτελέσματά του.

Επειδή όμως η ΚΥΑ προέβλεπε εμπορικές μετακινήσεις, υπήρξε μόνο μια εξαίρεση που αφορούσε μια σειρά από επιχειρήσεις, κυρίως των εταιρειών αεροπορικών μεταφορών charter. Είναι κάποιες που δραστηριοποιούνται στην πατρίδα μας, η «ELINAIR», η «SUPERIOR», η «LIFELINE» και η «IFLY», με αφορμή έγγραφο της οποίας κατέθεσα την αναφορά. Αφορά, βεβαίως, όλες τις εταιρείες.

Η συγκεκριμένη εταιρεία, η οποία δεν είχε βάρη τουλάχιστον μέχρι εκείνη τη μέρα, έχει καταθέσει αίτημα και προς το Υπουργείο σας και ζητά να έχει την ίδια μεταχείριση και στήριξη από την πολιτεία.

Διατηρήθηκαν σαράντα εργαζόμενοι. Είχε τη δυνατότητα στήριξης, μέσω της αναστολής και γι’ αυτό δεν απολύθηκαν. Άρα φάνηκε αμέσως - αμέσως ότι το κομμάτι αυτό λειτούργησε και σωστά για να μην βρεθούν οι εργαζόμενοι στον δρόμο.

Επιτρέψτε μου να κάνω μια αναφορά στους τζίρους που είχε η συγκεκριμένη εταιρεία. Το 2017 είχε 2.900.000 ευρώ, το 2018 είχε 3.265.000 ευρώ, το 2019 είχε 2.800.000 ευρώ. Είναι, δηλαδή, εμφανές ότι είχε έναν σοβαρό κύκλο εργασιών. Το 2020 πάλεψε, αλλά δεν τα κατάφερε, διότι ήταν τα αποτελέσματα τέτοια του κορωνοϊού και των περιοριστικών μέτρων και είχαμε μια τεράστια μείωση της τάξεως του 70%. Τα έσοδα, βέβαια, της εταιρείας είναι κατά 95% από πτήσεις charter και πελάτες VIP εξωτερικού.

Το ερώτημα, λοιπόν, είναι αν προτίθεται η Κυβέρνηση, το Υπουργείο Οικονομικών εν προκειμένω, με έναν συγκεκριμένο τρόπο να αντιμετωπίσει τα προβλήματα τα οποία δημιουργήθηκαν στις εταιρείες charter και εν προκειμένω στην αεροπορική εταιρεία η οποία σας έχει υποβάλει το αίτημα, στην «IFLY», και αν το πεδίο εφαρμογής της ΚΥΑ 4994/2020 που αφορούσε τις εταιρείες του κλάδου γενικότερα, γίνεται να επεκταθεί και στις πτήσεις charter και στις άλλες δραστηριότητες και όχι μόνο σε όσες εκτελούν εμπορικές μετακινήσεις.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Κεγκέρογλου.

Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Κύριε Πρόεδρε, ευχαριστώ πολύ.

Κατ’ αρχάς, αυτό που πρέπει να σας πω είναι ότι η δυνατότητα να βοηθηθούν οι εταιρείες, πέραν των οριζόντιων μέτρων που έχουν ληφθεί -και για τον αεροπορικό κλάδο έχουν ληφθεί πολλά μέτρα, αλλά και γενικότερα για τις επιχειρήσεις-, παρέχεται από το προσωρινό πλαίσιο για τη λήψη μέτρων κρατικής ενίσχυσης, όπως ισχύει μετά την πέμπτη τροποποίησή του. Στο πλαίσιο αυτό ως νομική βάση για την ενίσχυση επιχειρήσεων, όπως η αιτούσα, μπορεί να χρησιμοποιηθούν για τη χορήγηση ενίσχυσης μέχρι 1,8 εκατομμύριο, τα οποία χορηγούνται, βάσει καθεστώτος περιορισμένων ποσών, σε επιχειρήσεις που κατά τη διάρκεια της επιλέξιμης περιόδου υπέστησαν μείωση των εργασιών κατά τουλάχιστον 30%.

Επίσης, μπορούμε να χρησιμοποιήσουμε ως ενωσιακή νομική βάση και το άρθρο 107 της συνθήκης για τη λειτουργία της Ένωσης, τηρουμένων των σχετικών προϋποθέσεων.

Σημειώνεται ότι προϋπόθεση του προσωρινού πλαισίου, σε αντίθεση με τις άλλες δυνατότητες, είναι η επιχείρηση να μην ήταν προβληματική αν είναι μεσαία ή μεγάλη, ή για τις μικρές και πολύ μικρές να μην υπάγονται σε συλλογική διαδικασία αφερεγγυότητας.

Με αυτές τις προϋποθέσεις μπορεί να υπάρξει κάποιου είδους ειδική στήριξη, με την προϋπόθεση, όμως, έγκρισης της σχετικής πρότασης από την Ευρωπαϊκή Επιτροπή και από το αρμόδιο τμήμα.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, η επανεκκίνηση της οικονομίας σημαίνει επανεκκίνηση των επιχειρήσεων και της εργασίας. Καταλαβαίνω από την απάντησή σας ότι η Κυβέρνηση, προκειμένου να προχωρήσει στη στήριξη αυτής της κατηγορίας των επιχειρήσεων, θα πρέπει να υποβάλει κάποιο αίτημα και να τύχει της έγκρισης της Ευρωπαϊκής Ένωσης, ούτως ώστε να μην χαρακτηριστεί ως κρατική ενίσχυση, αθέμιτος ανταγωνισμός ή οτιδήποτε άλλο.

Επειδή ήδη έχει υπάρξει για άλλους τομείς διαδικασία, αυτό που ζητούν οι εταίροι μας είναι να υποβληθεί αυτό το αίτημα: Όλες οι αεροπορικές εταιρείες που δραστηριοποιούνται στην Ελλάδα με χρήση charter, για μεταφορά κυρίως τουριστών και παροχή υπηρεσιών υψηλής ποιότητας, να μπορούν να στηριχθούν, γιατί τώρα που ανοίγει ο τουρισμός, χρειάζονται και αυτές οι εταιρείες ενίσχυση μαζί με τις άλλες εταιρείες μαζικής μεταφοράς.

Θα έλεγα ότι οι προδιαγραφές που αναφέρατε, όπως τις άκουσα, συμβαδίζουν με το δικό τους αίτημα. Δεν ζητάνε πλήρη κάλυψη της ζημιάς την οποία υπέστησαν. Σαφώς η στήριξη θα είναι ποσοστιαία και επί ενός ποσοστού επί της ζημιάς. Το σίγουρο είναι ότι η μείωση του τζίρου είναι πάνω από 70% και 80% για το 2020, μιας και η πανδημία, όπως έχουμε τώρα καταγράψει για το 2020, άφησε μόνο λίγους μήνες να δραστηριοποιηθούν αυτές οι εταιρείες, τους καλοκαιρινούς πέρυσι και βεβαίως μέχρι τον Μάρτη, δηλαδή ό,τι υπήρξε μέχρι που ξεκίνησαν τα lockdown.

Επομένως, καλύπτονται, όπως άκουσα, οι προδιαγραφές και θα ήθελα να μας πείτε αν έχετε επεξεργαστεί το αίτημα, αν έχετε επεξεργαστεί την πρόταση που σας έχουν υποβάλει και πότε θα υποβάλλετε το αίτημα στην Ευρωπαϊκή Επιτροπή, εν προκειμένω, για να πάρουμε έγκριση, εφόσον το θεωρείτε ως προϋπόθεση. Δεν έχω λόγο να το αμφισβητήσω αυτό ότι είναι προϋπόθεση. Είναι κάτι που θα μπορούσατε να μας πείτε για το συγκεκριμένο σοβαρό θέμα.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Κεγκέρογλου.

Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Κοιτάξτε, πριν υπάρξει οποιαδήποτε τέτοια κίνηση, θα πρέπει να εξετάσουμε τις ενισχύσεις που έχει λάβει η όποια επιχείρηση, στο πλαίσιο των υφιστάμενων μέτρων. Όπως ξέρετε, μέσω των επιστρεπτέων προκαταβολών -τώρα θα έρθει και η ενίσχυση μέσω των παγίων δαπανών-, καλύπτεται ένα πολύ μεγάλο κομμάτι των δυνατοτήτων του προσωρινού πλαισίου που είναι απλό και εύκολο. Συνεπώς δεν ξέρω τι θα απομείνει για τη συγκεκριμένη εταιρεία ως ειδική ενίσχυση.

Τώρα, για να αξιολογήσουμε οποιοδήποτε αίτημα, θα πρέπει να έχουμε μια συγκεκριμένη πρόθεση της εταιρείας που να περιλαμβάνει με βάση ποιο πλαίσιο θα ήθελε να προκαλέσει μια τέτοιου είδους ενίσχυση. Αντιλαμβάνομαι τους λόγους ισονομίας τους οποίους αναφέρετε -πράγματι υπάρχουν λόγοι ισονομίας-, αλλά κάθε αίτημα, όπως ξέρετε, στο πλαίσιο της ισονομίας, εξετάζεται συγκεκριμένα και με συγκεκριμένη νομική βάση, την οποία θα πρέπει να επικαλεστεί η συγκεκριμένη επιχείρηση.

Συνεπώς θα περιμένουμε να δούμε τι αίτημα θα έχουμε και με ποια νομική βάση, για να μπορέσουμε να δώσουμε μια πιο συγκεκριμένη απάντηση.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υπουργέ.

Εφόσον, η επόμενη ερωτώσα Βουλευτής, η κ. Νοτοπούλου, δεν έχει έρθει ακόμη, θα έχουμε μια μικρή διακοπή για πέντε λεπτά.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, συνεχίζεται η συνεδρίαση.

Θα συζητηθεί η έκτη με αριθμό 769/17-5-2021 επίκαιρη ερώτηση δεύτερου κύκλου της Βουλευτού Α΄ Θεσσαλονίκης του ΣΥΡΙΖΑ - Προοδευτική Συμμαχία κ. Αικατερίνης (Κατερίνας) Νοτοπούλουπρος τον ΥπουργόΤουρισμού, με θέμα: «Ξεναγοί. Χωρίς εισόδημα και χωρίς προοπτική».

Θα απαντήσει ο Υπουργός Τουρισμού, ο κ. Χάρης Θεοχάρης.

Κυρία Νοτοπούλου, έχετε τον λόγο για την πρωτολογία σας.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, βρισκόμαστε σήμερα εδώ να συζητούμε για άλλη μια φορά, καθώς δεν μας έχετε απαντήσει ακόμα στην επίκαιρη επερώτηση που κατέθεσε ο ΣΥΡΙΖΑ - Προοδευτική Συμμαχία σχετικά με το άνοιγμα του τουρισμού, την ασφαλή επανεκκίνηση και τα υγειονομικά πρωτόκολλα, το ζήτημα που αντιμετωπίζουν οι ξεναγοί.

Είχαμε την ελπίδα πως σήμερα θα είχατε δημοσιεύσει πρωτόκολλα, τα οποία θα έρχονταν να διορθώσουν αστοχίες που κοστίζουν πάρα πολύ στον ελληνικό τουρισμό. Δυστυχώς, με την Κυβέρνησή σας και η ελπίδα δεν πεθαίνει τελευταία. Και το λέω αυτό, διότι υπάρχουν πάρα πολύ σοβαρά προβλήματα στα πρωτόκολλα τα οποία ήδη έχουν εκδοθεί και σήμερα δώσατε άλλη μια παράταση, που ήρθαν πάρα πολύ καθυστερημένα, δεν διορθώνουν καμμία από τις αστοχίες του παρελθόντος, ενώ έχουν και πολύ συγκεκριμένη διάρκεια, για άλλη μια φορά, δέκα ημερών.

Για παράδειγμα, ερχόμαστε διαρκώς αντιμέτωποι με τις αντιφάσεις σας. Αρχαιολογικοί χώροι, μουσεία, περιμέναμε ότι θα μπορέσουν να λειτουργήσουν οι ξεναγοί και τα γκρουπ μέσα σ’ αυτά, ότι θα είχατε φροντίσει να αποκατασταθεί μια περσινή αδικία, δηλαδή να αυξηθεί η πληρότητα στα τουριστικά λεωφορεία στο 85%. Δεν συμβαίνει όμως το ίδιο με τα γκρουπ που μπαίνουν στους αρχαιολογικούς χώρους και στα μουσεία, όπου εκεί είναι είτε των δεκαπέντε ατόμων -συμπεριλαμβάνεται - δεν συμπεριλαμβάνεται ο ξεναγός, αυτό δεν το γνωρίζουμε- και φυσικά καταλαβαίνετε ότι στα μουσεία θα πρέπει ένα γκρουπ, ένα λεωφορείο για παράδειγμα που είναι σαράντα ατόμων να «σπάσει» σε τέσσερα μικρότερα.

Τι προβλήματα δημιουργεί αυτό; Γνωρίζετε πάρα πολύ καλά πως δημιουργεί πολύ μεγάλο πρόβλημα στη διεκπεραίωση της εκδρομής. Πιθανότατα, οι τουρίστες να νιώθουν υποβάθμιση της υπηρεσίας. Ακριβαίνει, αυξάνεται πάρα πολύ η τιμή της ξενάγησης και του πακέτου, αναγκαστικά καθυστερεί πάρα πολύ το γκρουπ, υπάρχει δυσφορία και ταυτόχρονα δεν υπάρχουν προβλέψεις για το τι θα γίνει, για παράδειγμα, αν θα είναι κακός ο καιρός, ενώ μοιάζει η Κυβέρνησή σας να μην έχει συνεννοηθεί επαρκώς ακόμα για το πού κολλάει ο κορωνοϊός. Κολλάει μόνο σε αρχαιολογικούς χώρους; Κολλάει μόνο σε μουσεία; Και είναι και μια σειρά από άλλα τεχνικά ζητήματα.

(Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας της κυρίας Βουλευτού)

Ταυτόχρονα δε, παραμένει πάρα πολύ σοβαρό, άλυτο το πρόβλημα οργάνωσης και προώθησης των πακέτων και περιηγητικού τουρισμού και οργανωμένων εκδρομών με ξεναγούς. Για να το πούμε ακόμα πιο απλά, οι τουριστικοί πράκτορες, τα τουριστικά γραφεία δεν ξέρουν ακόμα τι πακέτα να πουλήσουν.

Πάω και σε ένα ακόμα κρίσιμο ζήτημα: Η επιβίωση των ξεναγών. Τους έχετε γυρίσει κυριολεκτικά την πλάτη. Εδώ και ένα χρόνο σας φωνάζουν ότι έχουν λάβει μόνο πενιχρά επιδόματα. Έχετε φτάσει να τους οδηγείτε να γίνουν επαίτες οι άνθρωποι, που όχι απλώς στηρίζουν τον ελληνικό τουρισμό, αλλά που κρατούν ζωντανή τη φλόγα του ελληνικού τουρισμού στους επισκέπτες μας. Τους έχετε δώσει περίπου 1.800 ευρώ για το 2020 χωρίς ένσημα και 1.000 ευρώ περίπου για το 2021.

Σας ερωτώ: Πραγματικά, πιστεύετε ότι κάποιος μπορεί να ζήσει και να στηρίξει την οικογένειά του με 150 ευρώ το μήνα; Σας ενδιαφέρει πώς θα πληρώσουν τις ανάγκες του σπιτιού;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Χαράλαμπος Αθανασίου):** Θα τα συμπληρώσετε στη δευτερολογία σας.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ολοκληρώνω, κύριε Πρόεδρε.

Είναι πάρα πολύ σοβαρό το ζήτημα, γιατί μιλάμε για χιλιάδες οικογένειες για τις οποίες δεν έχετε φροντίσει να έχουν αναστολή υποχρεώσεων. Χαρακτηριστικά περιμένουν αποζημίωση 534 ευρώ για το Νοέμβριο και τον Δεκέμβριο, αποζημίωση ειδικού σκοπού για τον Μάρτιο, τον Απρίλιο και τον Μάιο 2021, την οποία εξαγγείλατε εσείς και η Κυβέρνησή σας δυο, τρεις, τέσσερις φορές, αλλά ούτε έχει ανοίξει το πρόγραμμα και δεν έχει δημοσιευτεί στο ΦΕΚ η υπουργική απόφαση. Δεν έχουν ενταχθεί στους πληττόμενους από την πανδημία κλάδους, άρα τους στερείτε επιδόματα, λοχείας, συνταξιοδοτικό έτος, μείωση ενοικίου, αναστολή φορολογικών υποχρεώσεων.

Επομένως, σήμερα σας ερωτώ, ένα έχετε σκοπό, έστω στο τέλος του μήνα, αφού σήμερα για άλλη μια φορά με copy-paste ξαναφέρατε τα ίδια απαράδεκτα πρωτόκολλα, που είναι ταφόπλακα του τουρισμού, να διορθώσετε αυτά τα λάθη για να λειτουργήσει ο τουρισμός; Τι σκοπεύετε να κάνετε για τη στήριξη ενός κλάδου που έχει πληγεί σφόδρα;

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού):** Κύριε Πρόεδρε, ευχαριστώ πολύ.

Ξέρετε, κυρία Νοτοπούλου, ότι πάντοτε είμαστε εδώ να απαντάμε σε όλα τα ζητήματα. Είναι προφανές, όμως, συγχρόνως ότι για να μπορέσουμε να πετύχουμε ένα σωστό άνοιγμα, ένα άνοιγμα το οποίο θα έχει την ανάλογη επιτυχία που θα θέλαμε να έχει φέτος, έχουμε και διεθνείς υποχρεώσεις, να πηγαίνουμε σε διάφορες χώρες, να συζητάμε με την αγορά, με τους αξιωματούχους, για να μπορέσουμε -ξαναλέω- να δημιουργήσουμε εκείνο το πλαίσιο το οποίο θα επιτρέψει το άνοιγμα του τουρισμού να είναι ουσιαστικό.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Δεν σας ακούω καλά λόγω της μάσκας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού):** Ναι, ελπίζω τώρα να ακούγομαι λίγο καλύτερα.

Εμείς δεν έχουμε αρνηθεί ποτέ καμμία ενημέρωση. Είμαστε πάντα παρόντες εδώ στη Βουλή κάθε στιγμή, όταν αυτό απαιτείται, συγχρόνως βέβαια με τις σημαντικές υποχρεώσεις μας αυτή την περίοδο. Σας θυμίζω μόνο τις χώρες στις οποίες βρέθηκα αυτό το διάστημα, Ρουμανία, Σερβία, Ρωσία, Γερμανία, Πολωνία, Γαλλία, Ισπανία, Μεγάλη Βρετανία, Ηνωμένες Πολιτείες, όλες αυτές τις αγορές οι οποίες μας ενδιαφέρουν. Και απ’ αυτό το Βήμα της Βουλής μπορώ να επιβεβαιώσω ότι όλα τα σημάδια είναι ενθαρρυντικά για τη δυνατότητα της τουριστικής αυτής σεζόν να μπορέσει να ξεκινήσει.

Είναι προφανές ότι το σχέδιο ανοίγματος του ελληνικού τουρισμού, εκτός απ’ όλα αυτά που ανέφερα ήδη, είναι ένα πολύπλοκο και πολύ ουσιαστικό σχέδιο το οποίο έχουμε συζητήσει πολλές φορές και δεν θέλω τώρα να επαναλάβω. Τα πρωτόκολλα είναι σ’ αυτό το σχέδιο.

Έχουμε, λοιπόν, έγκαιρα επικαιροποιήσει αυτά τα πρωτόκολλα και σε σχέση με τους ξεναγούς. Άνοιξαν και τα μουσεία από τις 14 Μαΐου. Στις 13 Μαΐου, λοιπόν, βγήκαν τα πρωτόκολλα που έχουν σχέση με τους ξεναγούς. Έχουν φιλελευθεροποιηθεί, έχουν γίνει λιγότερο βαριά αυτά τα πρωτόκολλα. Είναι οκτώ άτομα, στα οποία δεν περιλαμβάνεται ο ξεναγός, για τους κλειστούς χώρους και δεκαπέντε άτομα για τους ανοιχτούς χώρους. Δεν πιστεύω ότι υπάρχει καμμία ασάφεια ως προς αυτό το θέμα.

Επίσης, βλέπω ότι ενώ συνήθως φωνάζετε για την αποτυχία της Κυβέρνησης στα υγειονομικά ζητήματα και στη διαχείριση της πανδημίας, εδώ θέλετε να μας πείτε ότι πρέπει να τα πετάξουμε όλα στον άνεμο, να μην υπάρχουν πρωτόκολλα και να ανοίξουμε τις τουριστικές διαδικασίες χωρίς να υπάρχουν κανόνες.

Η χώρα μας είναι μια χώρα που έχει κανόνες. Το λέω αυτό σε κάθε ευκαιρία, γιατί υπάρχουν και αυτοί οι οποίοι λένε και είναι και ανταγωνιστές μας: «Ελάτε χωρίς καμμία υποχρέωση, εμείς είμαστε ανοιχτοί για όλους». Όχι, για εμάς η πρώτη προτεραιότητα είναι η υγειονομική ασφάλεια των πολιτών μας και των ανθρώπων που μας επισκέπτονται. Γι’ αυτό έχουμε ένα ολοκληρωμένο ασφαλές άνοιγμα που έχει πρωτόκολλα συγκεκριμένα και για τους ξεναγούς. Φυσικά, αυτά τα πρωτόκολλα κάθε εβδομάδα με την υγειονομική επιτροπή θα τα συζητάμε, για να μπορούμε να τα βελτιώνουμε. Ήδη, την περασμένη Παρασκευή, παρ’ όλο που βρισκόμουν στο εξωτερικό, μιλήσαμε με την υγειονομική επιτροπή και έτσι μπορέσαμε να κάνουμε βελτιώσεις και σε σχέση με τις υπαίθριες δραστηριότητες και τα θαλάσσια σπορ, για να ανοίξουν και αυτά, και σε σχέση με τα συνέδρια και τη δυνατότητα να αρχίσουν σιγά - σιγά και αυτά να υλοποιούνται.

Το μήνυμα που εκπέμπει η Κυβέρνηση, κυρία Νοτοπούλου, είναι απλό. Εφόσον όλοι εμβολιαζόμαστε, εφόσον τηρούμε τα πρωτόκολλα, η χώρα μας θα παραμείνει ασφαλής, τα κρούσματα θα είναι όλο και πιο ελεγχόμενα, όλο και λιγότερα, οι θλιβερές στατιστικές των ΜΕΘ, των διασωληνώσεων και των θανάτων θα βελτιώνονται, η πίεση στο σύστημα υγείας θα μειώνεται, όπως μειώνεται τις τελευταίες εβδομάδες και αυτό είναι πάρα πολύ ευχάριστο και είναι δείγμα της μεγάλης προσπάθειας του ελληνικού λαού και γι’ αυτό πρέπει να συνεχίσουμε σ’ αυτόν τον κανόνα. Όσο το κάνουμε αυτό, δεν θα έχουμε κανένα πρόβλημα και με το άνοιγμα του τουρισμού.

Tώρα, -και κλείνω με αυτό, κύριε Πρόεδρε, για να δώσουμε την ευκαιρία στη δευτερολογία- σε σχέση με τη στήριξη προς τους ξεναγούς, εγώ ίδιος προσωπικά, κυρία Νοτοπούλου, έχω ασχοληθεί πάρα πολύ με αυτό το θέμα, ακριβώς διότι το πλαίσιο το οποίο έχει χτιστεί για τους ξεναγούς είναι ένα πλαίσιο το οποίο είναι, αν θέλετε, λίγο ερμαφρόδιτο, δηλαδή δεν είναι ούτε μισθωτοί, δεν είναι ούτε αυτοαπασχολούμενοι, είναι μια ενδιάμεση κατηγορία.

Σε κάθε περίπτωση, εμείς αυτό που κάναμε είναι να δώσουμε και τη στήριξη για το 2020 και για τον Μάρτιο και τον Απρίλιο τα 800 ευρώ και για τον Σεπτέμβριο και τον Οκτώβριο τα 534 ευρώ και τη δυνατότητα φυσικά να ξεκινήσει η τουριστική περίοδος, γιατί το μεγαλύτερο δώρο δεν θα είναι τα επιδόματα, είναι η δυνατότητα οι άνθρωποι αυτοί να έχουν δουλειά, να μπορούν να κάνουν ξεναγήσεις. Και πέρσι το καλοκαίρι με το άνοιγμα του τουρισμού υπήρξε μια κάποια δυνατότητα να λειτουργήσουν και τους χειμερινούς μήνες υπήρχε η δυνατότητα λήψης εποχικού επιδόματος ανεργίας από τον ΟΑΕΔ με μάλιστα μειωμένο σημαντικά τον αριθμό των αναγκαίων ενσήμων από εκατό σε πενήντα. Άρα και τους χειμερινούς μήνες δεν πήραν ειδικό επίδομα, αλλά έπαιρναν το επίδομα από τον ΟΑΕΔ. Και φυσικά έγινε και κάτι με δική μας παρέμβαση από το Υπουργείο Εργασίας. Και θέλω από εδώ να ευχαριστήσω το Υπουργείο Εργασίας και το Υπουργείο Οικονομικών, διότι δέχτηκαν την ανάγκη να συνεχιστεί αυτή η στήριξη και κατά τη διάρκεια του ανοίγματος τους τρεις αυτούς μήνες. Μην ανησυχείτε, όλες αυτές οι διεργασίες θα ολοκληρωθούν, θα ανοίξουν τα συστήματα και θα πάρουν οι άνθρωποι αυτοί τα επιδόματα τα οποία αξίζουν.

Κλείνω λέγοντας ότι και με παρέμβασή μας θα διασαφηνιστεί από το Υπουργείο Εργασίας ότι δικαιούνται πλήρως και του θέματος των self-tests, γιατί άκουσα κάποια σύγχυση να υπάρχει σε σχέση με αυτό το θέμα. Βεβαίως οι ξεναγοί έχουν τη δυνατότητα να προμηθευτούν τα self-tests για να μπορέσουν να μένουν ασφαλείς και να ελέγχονται κατά τη διάρκεια της περιόδου που ευτυχώς σιγά - σιγά ανήκει.

Σας ευχαριστώ όλους.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κυρία Νοτοπούλου, έχετε τον λόγο για τη δευτερολογία σας.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Κύριε Υπουργέ, μάλλον δεν είχε γίνει αντιληπτό ούτε καν από εσάς πως ο τουρισμός δεν είναι μία αφηρημένη έννοια. Ο τουρισμός είναι πρώτα απ’ όλα οι άνθρωποί του αλλά και οι υπηρεσίες. Και εσείς επιμένετε και σήμερα σε μια τακτική του «βλέποντας και κάνοντας» που μοιάζει να μην συνειδητοποιείτε ότι αυτή φέρνει το τέλος και της φετινής σεζόν πριν καν αρχίσει. Διότι δεν είναι δυνατόν να μην συνειδητοποιείτε πως αν δεν υπάρχουν σαφή, επικαιροποιημένα, ορθολογικά πρωτόκολλα, δεν μπορούν να πουλήσουν πακέτα, εκδρομές περιηγητικού τουρισμού ή εκδρομές οργανωμένες με ξεναγούς.

Θα πρέπει λοιπόν κάποια στιγμή να γίνει αντιληπτό από την Κυβέρνησή σας πως, αντί να κουνάνε το δάχτυλο στην Αντιπολίτευση, θα πρέπει να σηκώσετε τα μανίκια και να δουλέψετε. Γιατί πολύ καλά μπορείτε να κάνετε φιέστες πέρσι στη Σαντορίνη με επιπόλαιο άνοιγμα τουρισμού που μας κόστισε πρόωρο κλείσιμο της σεζόν, πολλά καλά φέτος στο Σούνιο ανοίξατε τον τουρισμό χωρίς τουρίστες και χωρίς πρωτόκολλα για να φέρετε τους τουρίστες, χωρίς διμερείς συμφωνίες, πολύ καλά μπορείτε να διαστρεβλώνετε αυτά που λέει η Αντιπολίτευση διότι δεν βλέπουμε αντίστοιχη ενίσχυση του Εθνικού Συστήματος Υγείας, δεν βλέπουμε αντίστοιχα να προχωρά ο εμβολιασμός όπως έπρεπε να είχατε προβλέψει ή να είχατε φροντίσει να υλοποιηθεί, βλέπουμε ότι ανοίγετε τον τουρισμό με self-tests. Και παρεμπιπτόντως ποιος θα πληρώσει τα self-tests για τους ξεναγούς; Υπάρχει κάποια πρόβλεψη γι’ αυτό; Διότι δεν μας είναι σαφές ούτε αυτό.

Τώρα, υπάρχουν πολύ συγκεκριμένα ζητήματα. Τι θα γίνει με τα μικρά μικρόφωνα τα οποία είχατε προβλέψει πέρυσι; Είναι υποχρεωτικά; Αφού είναι ή θα μπορούσαν να είναι, γιατί δεν αυξάνεται ο αριθμός των ανθρώπων που μπαίνουν μέσα σε γκρουπ, έτσι ώστε να μπορέσουν να δουλέψουν και να μην χτυπήσετε, τσακίσετε τον περιηγητικό τουρισμό;

Αν μιλήσουμε δε για άλλες μαρτυρίες ξεναγών από διάφορες περιοχές, ας πάμε σε ένα κρουαζιερόπλοιο, γιατί λέτε ότι στηρίζετε την κρουαζιέρα. Φτάνει ένα κρουαζιερόπλοιο στο Κατάκολο με χίλιους επιβάτες. Είκοσι τρία λεωφορεία περίπου. Αρχαία Ολυμπία πόσα; Τρία; Πέντε; Τα υπόλοιπα; Πανοραμική βόλτα; Αυτό σημαίνει ότι δεν θα επισκεφθούν ποτέ έναν αρχαιολογικό χώρο. Και ξαναλέω ότι και γι’ αυτά τα τρία - πέντε προφανώς ισχύουν οι ίδιες δυσκολίες από τη διάσπαση των γκρουπ, από τις καθυστερήσεις, από το κόστος, απ’ όλα αυτά που λέμε.

Κύριε Υπουργέ, εδώ και έναν χρόνο περίπου οι ξεναγοί σάς λένε ότι νιώθουν ξεκρέμαστοι και εσείς και η Κυβέρνησή σας, η Κυβέρνηση του Κυριάκου Μητσοτάκη τους έχει γυρίσει την πλάτη. Σας προειδοποιούν -κι εμείς μαζί τους- να μην διαλύσετε τον ελληνικό τουρισμό και εξακολουθείτε να αδιαφορείτε. Σήμερα δεν δώσατε καμμία λύση ούτε στο πρόβλημα επιβίωσής τους ούτε στο πρόβλημα λειτουργίας της θερινής περιόδου.

Εύχομαι -πραγματικά το ευχόμαστε- να αντιληφθείτε το τι διακυβεύεται και έστω σε δεκαπέντε μέρες από τώρα που θα ξανασυζητάμε εδώ να παρουσιάσετε ένα στοιχειώδες σχέδιο με στοιχειώδη λογική, γιατί αυτή τη στιγμή φέρνετε την προσωποποίηση του παραλογισμού.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Υπουργέ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού):** Κυρία Νοτοπούλου, λίγο δυσκολεύομαι να παρακολουθήσω ακριβώς τη συλλογιστική σας.

Κατ’ αρχάς, για τα self-tests που μου αναφέρατε, σας παρακαλώ λίγο δείτε τι είπα. Ίσως να πάρετε τα Πρακτικά. Είπα ότι τα self-tests θα διασαφηνιστεί -διότι είναι σαφές, αλλά εν πάση περιπτώσει αν υπάρχει κάποια αμφιβολία- ότι θα έχουν το δικαίωμα της προμήθειας των self-tests και θα γίνει αυτή η διασαφήνιση από το Υπουργείο Εργασίας το επόμενο διάστημα για να τελειώσει αυτό το ζήτημα. Είναι ένα ζήτημα παρανόησης για το κατά πόσον είναι αυτοαπασχολούμενοι ή δεν είναι. Για τους ορισμούς του self-test είναι αυτοαπασχολούμενοι. Αλλά επειδή μπορεί κάποιος να το ερμηνεύσει αλλιώς, αυτό θα αποσαφηνιστεί και έτσι δεν υπάρχει κανένα ζήτημα.

Τώρα, τα πρωτόκολλα είναι σαφή, είναι επικαιροποιημένα και είναι ορθολογικά. Δεν πρόκειται ποτέ εμείς οι δύο να συμφωνήσουμε, διότι μέρος της δουλειάς σας είναι να τα βρίσκετε όλα μαύρα. Θα σας πρότεινα, αντί να μιλάτε για φιέστες πέρσι, οι οποίες είναι τα γεγονότα τα οποία διαφημίζουν τον ελληνικό τουρισμό, να αποποιηθείτε του ρόλου -γιατί είναι ένας μίζερος ρόλος και δεν σας πάει- του δυσφημιστή της χώρας. Όταν εσείς μας λέτε ότι ανοίξαμε χωρίς σχέδιο πέρσι, εγώ πάω στη Γαλλία και μου λένε όλοι οι ταξιδιωτικοί πράκτορες, οι tour operator, η «TRANSAVIA», η ίδια η αεροπορική εταιρεία ότι όσοι γύρισαν πέρσι από την Ελλάδα είπαν πόσο ασφαλείς ένιωσαν, πόσο σωστά τηρήθηκαν τα πρωτόκολλα και γι’ αυτό η Ελλάδα είναι πρώτη στις προτιμήσεις των Γάλλων φέτος. Το περσινό άνοιγμα ήταν διαφήμιση για τη χώρα και οι μόνοι που είδατε δυσφήμιση ήσασταν εσείς. Κοιτάξτε το, κοιτάξτε την πραγματικότητα. Όσο πιο αληθινή και στηριζόμενη στην πραγματικότητα είναι η Αντιπολίτευσή σας, είμαι σίγουρος ότι αυτό θα επιβραβευθεί από τον ελληνικό λαό. Όσο όμως είναι μακριά από την πραγματικότητα, αυτό μη νομίζετε ότι σας κάνει καλό.

Όταν εσείς βλέπετε ανυπαρξία σχεδίου, ο παγκόσμιος οργανισμός για τον τουρισμό και τα ταξίδια, το «World Travel and Tourism Council», μας βραβεύει ως την καλύτερη χώρα στον κόσμο για τη διαχείριση του ανοίγματος του τουρισμού. Και δεν άκουσα μία σωστή λέξη από εσάς, ένα μπράβο για τη χώρα. Γιατί δεν βράβευσε εμένα, δεν βράβευσε το Υπουργείο Τουρισμού, δεν βράβευσε ούτε καν τον Πρωθυπουργό μας, τον Κυριάκο Μητσοτάκη. Βράβευσε τις προσπάθειες του ελληνικού λαού. Βράβευσε την υπευθυνότητα των ιδιωτικών επιχειρήσεων, οι οποίες τήρησαν τα πρωτόκολλα απαρέγκλιτα χωρίς να χρειάζονται βούρδουλα, χωρίς να χρειάζονται τον ελεγκτή, διότι νοιάζονται, διότι η χώρα μας είναι χώρα της φιλοξενίας και η φιλοξενία είναι το να νοιάζεσαι τον άλλον. Και αν άλλες χρονιές αυτό το νοιάξιμο ήταν ένα μαξιλάρι για να κάτσει πιο αναπαυτικά ή ήταν ένα κρύο ποτό για να ξεδιψάσει, φέτος το νοιάζομαι σημαίνει σκέφτομαι την υγεία του, τηρώ τους κανόνες, τηρώ όλες τις υποχρεώσεις.

Αυτό θα μου επιτρέψετε να συνεχίσουμε να το κάνουμε. Και ευτυχώς η πυξίδα της αναγνώρισης που μας οδηγεί έρχεται από το εξωτερικό. Δεν πειράζει. Αυτό είναι δυστυχώς το επίπεδο του δημόσιου διαλόγου.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ωραία, ευχαριστώ.

Προχωρούμε στην ενδέκατη με αριθμό 766/17-5-2021 επίκαιρη ερώτηση δευτέρου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Ψηφιακής Διακυβέρνησης με θέμα: «Αντιμετώπιση του προβλήματος με τα κληροτεμάχια που δεν αναγνωρίζει το κτηματολόγιο και παράταση των προθεσμιών προανάρτησης».

Θα απαντήσει ο Υφυπουργός Ψηφιακής Διακυβέρνησης κ. Γεώργιος Στύλιος.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Ανέκυψε στο Ηράκλειο και πιστεύω και σ’ όλη την Κρήτη το πρόβλημα με τα κληροτεμάχια κατά τη φάση της προανάρτησης. Ποιο είναι συγκεκριμένα το πρόβλημα; Επειδή υπήρχε απαγόρευση από τον ν.431/1968 αλλά και πριν περιοριστική διαδικασία για την κατάτμηση των κληροτεμαχίων, υπήρξε στην πράξη η εφαρμογή της παράδοσης της κρητικής πολιτείας της μεταβίβασης διά του λόγου τμημάτων του κληροτεμαχίου.

Υπήρξε, δηλαδή, στην πράξη κατάτμηση των κληροτεμαχίων. Σε ορισμένες περιπτώσεις υπήρξε δε και συμβολαιογραφική πράξη, η οποία, όμως, μέχρι το 2012 που καταργήσαμε αυτή την απαγόρευση στον ν.4061, αν θυμάμαι καλά, θεωρείται παράτυπη και παράνομη.

Ποιο είναι το πρόβλημα; Δεν αναγνωρίζονται οι δηλώσεις που γίνονται από τους ιδιοκτήτες που έχουν τμήματα που προέρχονται από κατάτμηση κληροτεμαχίων και αυτό το πρόβλημα δεν μπορεί να λυθεί, εάν δεν υπάρξει μια ανάλογη ρύθμιση με αυτή που σωστά έκανε το Υπουργείο Αγροτικής Ανάπτυξης για τις εκτάσεις που απαλλοτριώθηκαν στο Αεροδρόμιο Καστελίου το καινούργιο, όπου προβλέπεται ότι ισχύει αναδρομικά η δυνατότητα κατάτμησης, προκειμένου να μπορέσουν να αναγνωριστούν αυτές οι ιδιοκτησίες στην απαλλοτρίωση στη συγκεκριμένη περίπτωση. Σε εμάς που μιλάμε είναι στο Κτηματολόγιο. Αυτό είναι το ένα μεγάλο θέμα.

Και το δεύτερο είναι ότι λόγω της πανδημίας ζητούν όλοι να υπάρξει μεγαλύτερο διάστημα ούτως ή άλλως δηλαδή, ανάρτησης, προανάρτησης, μιας και τέλος Απριλίου που ξεκίνησε για τους δήμους του Νομού Ηρακλείου και λήγει αρχές του επόμενου μήνα, δεν θεωρείται το διάστημα ικανό για να μπορέσουν όλοι να ανταποκριθούν στις ενστάσεις, στη συλλογή των στοιχείων και με δεδομένο το πρόβλημα των κληροτεμαχίων, διότι πρέπει να ξέρετε ότι ο νομός Ηρακλείου έχει περίπου 30% μικρασιάτες πολύς κόσμος έχει πάρει κληροτεμάχια και το πρόβλημα είναι έντονο.

Ευχαριστώ πάρα πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Ψηφιακής Διακυβέρνησης):** Ευχαριστώ πολύ, κύριε Πρόεδρε.

Κύριε Κεγκέρογλου, κύριε Βουλευτά, ευχαριστώ για την ερώτηση, την οποία καταθέσατε.

Είναι ένα πρόβλημα που αφορά αρκετούς συμπολίτες μας σίγουρα στην περιοχή του Ηρακλείου. Φάνηκε τώρα το πρόβλημα με το εργαλείο της προανάρτησης και στο οποίο θέλουμε να δώσουμε λύσεις.

Η λύση στην κατάτμηση των κληροτεμαχίων υπάρχει, διότι η Κυβέρνησή μας φρόντισε με το άρθρο 39 του ν.4673/2020, το οποίο έδινε παράταση στο άρθρο 31 του ν.4061/2012 -είναι ο νόμος που επικαλεστήκατε- και το οποίο άρθρο, το άρθρο 39 του ν.4673/2020 είναι σε ισχύ μέχρι τον Μάρτιο του 2024.

Συνεπώς υπάρχει το θεσμικό πλαίσιο με βάση το οποίο μπορούν οι πολίτες να προσφύγουν και να δικαιωθούν σε σχέση με την κατάτμηση των κληροτεμαχίων και σε σχέση με τη μεταβίβασή τους.

Όσον αφορά το Κτηματολόγιο, με βάση αυτό το άρθρο το Κτηματολόγιο θα δεχθεί όλες τις αποφάσεις που θα προκύψουν και αυτό μπορεί να συμβεί είτε τώρα είτε τον επόμενο μήνα είτε στο μέλλον.

Λέω, λοιπόν, το εξής: Δεν πρέπει -απευθύνομαι στους πολίτες- να ανησυχούν σε σχέση με την προθεσμία της προανάρτησης, η οποία είναι ένα πρώτο εργαλείο που χρησιμοποιείται από το Κτηματολόγιο για να καταλάβουμε τα προβλήματα που υπάρχουν. Γιατί; Διότι μπορούν ανά πάσα στιγμή, όταν έχουν τις αποφάσεις, να έρθουν και να καταθέσουν τα σχετικά έγγραφα και να προχωρήσει η πράξη καταχώρησής στους στο Κτηματολόγιο.

Επιπλέον, μετά την προανάρτηση ακολουθεί η διαδικασία, η οποία προβλέπεται από τον νόμο, ενώ η προανάρτηση δεν αναφέρεται, δεν προβλέπεται στον νόμο, της ανάρτησης, στην οποία μπορούν οι πολίτες να καταθέσουν τις αιτήσεις διόρθωσής τους και εκεί θα καταθέσουν, λοιπόν, συμπληρωματικά στοιχεία ή τα στοιχεία τους ή οτιδήποτε άλλο έχουν πάλι να δικαιωθούν.

Αυτά ήθελα να πω προς το παρόν. Τα υπόλοιπα, αν υπάρξουν, θα τα πω στη δευτερολογία.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Κεγκέρογλου, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, θα ήθελα να δω τη ρύθμιση για να δούμε αν καλύπτει αυτό το πρόβλημα, που πιστεύω ότι οι δεκάδες νομικοί που ασχολούνται με αυτό το θέμα γνώριζαν αυτή τη λύση.

Έχω την εντύπωση ότι το συγκεκριμένο άρθρο αναφέρεται στις περιπτώσεις αναδασμών. Δεν ξέρω εάν αναφέρεται στις περιπτώσεις μεμονωμένου κληροτεμαχίου που έχει τύχει κατάτμησης πριν το 2012, γιατί μετά το 2012 επιτρέπεται η κατάτμηση. Επαναλαμβάνω ότι μετά το 2012 επιτρέπεται η κατάτμηση. Όμως, η κατάτμηση έχει συντελεστή πριν το 2012.

Άρα θα θέλαμε όχι παράταση ισχύος της διάταξης που κατήργησε την απαγόρευση κατάτμησης, αλλά αναδρομική ισχύ από την ημέρα που ίσχυσε. Αυτό χρειάζεται να γίνει. Να έχουμε αναδρομική ισχύ της δυνατότητας κατάτμησης και, βέβαια, να ονοματιστεί ότι στο κτηματολόγιο θα πρέπει να λαμβάνεται υπ’ όψιν αυτή η δυνατότητα της κατάτμησης. της αναγνώρισης μάλλον αναδρομικά της κατάτμησης.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ**. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Γιατί το λέω αυτό; Ένας ιδιοκτήτης κληροτεμαχίου, ο οποίος έχει πριν το 2012 δώσει στα παιδιά του εξ ημίσεος -παίρνω μια περίπτωση- ένα κληροτεμάχιο με την άτυπη γονική παροχή και ο οποίος σήμερα έχει αποβιώσει. Δεν μπορεί να γίνει πράξη αυτής της διαδικασίας. Έχει πληρωθεί ο φόρος κανονικά, αλλά δεν αναγνωρίζεται το ακίνητο που έχει στην κατοχή του ο ιδιοκτήτης και έχει υποβληθεί στο Κτηματολόγιο για να αναγνωριστεί, γιατί είναι μέρος κληροτεμαχίου και, άρα εκείνη την περίοδο απαγορευόταν η κατάτμηση και δεν το αναγνωρίζει.

Αυτό είναι το πρόβλημα. Δεν το αναγνωρίζει. Γιατί δεν το αναγνωρίζει, που έπρεπε αυτόματα να γίνεται; Γιατί είναι κληροτεμάχιο. Έχουν περαστεί μέσα τα κληροτεμάχια, γνωρίζει το Κτηματολόγιο ποια ήταν τα κληροτεμάχια, δεν θεωρεί νόμιμη την κατάτμηση και, άρα τα απορρίπτει όλα. Αυτό είναι το πρόβλημα.

Εάν η νομοθετική ρύθμιση το κάλυπτε, δεν θα τα απέρριπτε το σύστημα όλα τα κληροτεμάχια, όλα τα τμήματα μάλλον των κληροτεμαχίων που έχουν αιτηθεί οι ιδιοκτήτες τους να ενταχθούν και να αναγνωριστούν από το Κτηματολόγιο και τα βλέπουμε τώρα με «κόκκινο».

Θεωρώ, δηλαδή, ότι θέλει μια νομοθετική ρύθμιση, η οποία να απαντά στο συγκεκριμένο πρόβλημα της λειτουργίας του Κτηματολογίου και της αναγνώρισης αυτών των τμημάτων κληροτεμαχίων, για τα οποία σας λέω ότι μίλησα με πολλούς νομικούς που ασχολούνται με τη διαδικασία και δεν μου είπαν για τη ρύθμιση αυτή. Ίσως αναφέρεστε στη ρύθμιση που ισχύει για τους αναδασμούς. Όμως, δεν μιλάω εγώ για τους αναδασμούς.

Εάν, πάντως, ισχύει, τότε θα πρέπει να γίνει η διόρθωση στο σύστημα του Κτηματολογίου, ώστε να μην τα απορρίπτει. Άλλο να του ζητήσει τίτλο εκ των υστέρων, όπως γίνεται σε πολλές περιπτώσεις και για μη κληροτεμάχια, όπου εφόσον το δηλώσεις, με βάση το Ε9 σου, με βάση όλα τα δικαιολογητικά, τις υπεύθυνες δηλώσεις, αναγνωρίζεται και μπορεί να σου ζητήσει τίτλο στην πορεία. Εδώ δεν πρόκειται περί αυτού. Σου το απορρίπτει. Στο βγάζει «κόκκινο».

Αναλύστε μας περαιτέρω, όμως, τη ρύθμιση για να δούμε αν καλύπτει, αλλιώς να αναζητήσουμε λύση. Αυτός είναι ο σκοπός και της ερώτησης και πιστεύω ότι και εσείς έχετε τη βούληση, εάν χρειάζεται, να βρούμε ρύθμιση.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Παρακαλώ, κύριε Υπουργέ, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Ψηφιακής Διακυβέρνησης):** Κύριε Κεγκέρογλου, είναι από την αρχή ξεκάθαρο ότι και εσείς και εμείς και η Κυβέρνηση είμαστε εδώ για να δώσουμε λύσεις στα προβλήματα των πολιτών και όπου χρειάζεται, να παρθούν οι ανάλογες πρωτοβουλίες, νομοθετικές ή διοικητικές πρωτοβουλίες.

Εγώ θα καταθέσω στα Πρακτικά της Βουλής την παράγραφο 3 του άρθρου 39 για τη δική σας διευκόλυνση, διότι μιλούμε για ένα δίκαιο πολύ συγκεκριμένο, το εμπράγματο, και πολύ εξειδικευμένο. Πολύ πιθανόν αρκετοί νομικοί να μην έχουν ασχοληθεί με αυτά τα θέματα σε βάθος και έτσι να υπάρχει ήδη η λύση.

Άρα λοιπόν, τι έκανε ο νόμος το 2012, ο οποίος έδινε μια παράταση πέντε ετών; Και αυτή την παράταση πέντε ετών την ξαναέδωσε η Κυβέρνηση το 2020. Γι’ αυτό είπα ότι πάμε μέχρι το 2024.

Συνεπώς αναφέρεται σε όλες τις περιπτώσεις, όχι μόνο στον αναδασμό. Το 2012 έδινε τη δυνατότητα στους πολίτες με συμβολαιογραφική πράξη ή σε δικαστήρια να επικυρώσουν αυτή τους την πράξη, στην περίπτωση που έχει γίνει κατάτμηση κληροτεμαχίου. Άρα πρέπει ο κόσμος να απευθυνθεί στα δικαστήρια, για να μπορέσει να δικαιωθεί, διότι πρέπει κάποιος θεσμικός να επικυρώσει το δίκαιο και το σωστό, σύμφωνα με το νόμο και δεν μπορεί σε καμία περίπτωση αυτό να το κάνει η διοίκηση ή το Κτηματολόγιο.

Διευκρινίζω το εξής: Σε περίπτωση που έχουμε μεταβίβαση κληροτεμαχίου ακέραιου, χωρίς κατάτμηση, δεν υπάρχει κανένα πρόβλημα αυτή τη στιγμή από το Κτηματολόγιο, είτε σε συγγενικό πρόσωπο είτε σε τρίτο πρόσωπο και τα λοιπά. Αυτό καταχωρείται κατευθείαν στο Κτηματολόγιο.

Άρα καταθέτω στα Πρακτικά αυτό που ανέφερα για να το δείτε.

Θα κάνω μια συνεργασία, έγινε μια επικοινωνία με το Υπουργείο Γεωργίας και αν χρειαστεί, θα συστήσουμε μια μικρή επιτροπή με τους συνεργάτες μας, για να καλύψουμε όσο το δυνατόν περισσότερες περιπτώσεις δεν μπορούν να καλυφθούν, μιας που όπως αναφέρεται και εσείς το πρόβλημα δημιουργήθηκε από την ίδια τη ζωή πηγαίνοντας ζούμε δεκαετίες πίσω, που μπορεί να ξεκινά το ’60, το ’30 ή ακόμα και πιο πίσω. Η ίδια η ζωή μας οδήγησε, μαζί με τον τρόπο που λειτουργούσαμε ως κοινωνία εκείνες τις εποχές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Μισό λεπτό τελειώνω, κύριε Πρόεδρε.

Παράλληλα, αυτή τη στιγμή σας ενημερώνω και λέω και στους πολίτες ότι διενεργείται η κτηματογράφηση από τον ανάδοχο, από τον εργολάβο. Θα ενημερώσουν λοιπόν οι υπηρεσίες του Κτηματολογίου και γι’ αυτή εδώ την περίπτωση με μεγάλη λεπτομέρεια τον ανάδοχο, ούτως ώστε να μπορεί ανάλογα να ενημερώσει τους πολίτες και να τους κατευθύνει, για να μπορέσουν να ακολουθήσουν τις διαδικασίες ώστε να δοθεί κάποια λύση.

Επιπλέον, το Κτηματολόγιο το ίδιο θα προβεί σε ενημέρωση μέσα από τα μέσα επικοινωνίας, για να διευκρινίσουμε και να ξεδιαλύνουμε τη συγκεκριμένη υπόθεση περισσότερο στους πολίτες. Ξαναλέω ότι ακολουθεί το στάδιο της ανάρτησης, το οποίο είναι θεσμοθετημένο και στο οποίο και εκεί μπορούν να θέσουν τις αντιρρήσεις, τις ενστάσεις τους, τις διορθώσεις τους, ούτως ώστε να δικαιωθούν εάν πραγματικά έχουν τα απαραίτητα έγγραφα. Άρα θέλω να πω ότι δεν τίθεται θέμα προθεσμίας.

Ενημερώνω δε και εσάς ότι στη χώρα η πρώτη προανάρτηση από την κτηματογράφηση του 2019 έγινε στις περιοχές Άρτα, Πρέβεζα, Λευκάδα, που τυχαίνει και εγώ, ο αρμόδιος Υφυπουργός, να έλκω την καταγωγή μου από την Άρτα.

Η προανάρτηση έληγε στις 13 Μαΐου. Δεν δόθηκε παράταση, διότι δεν χρειάζεται. Οι πολίτες μπορούν ανά πάσα στιγμή να καταθέσουν συμπληρωματικά στοιχεία. Στην περίπτωση δε που κάποιος πολίτης δεν έχει κάνει καθόλου κτηματογράφηση, μπορεί και τώρα μέχρι και την ανάρτηση και μετά την ανάρτηση να πάει να καταθέσει τα στοιχεία από τα αγροτεμάχιά του, αυτά που έχει, για να καταχωρηθούν στην κτηματογράφηση.

Σε σχέση με το Καστέλι και την περίπτωση του Καστελίου, εκεί ήταν μία ειδική νομοθέτηση της Βουλής και ήταν θέματα δημοσίου συμφέροντος -το καταλαβαίνετε-, για να κατασκευαστεί το αεροδρόμιο. Όμως, θα εξαντλήσουμε όλα τα άλλα ενδεχόμενα που υπάρχουν και όλες τις πιθανές λύσεις, εάν δεν καλύπτονται ήδη μέχρι τώρα.

Ευχαριστώ πολύ.

(Στο σημείο αυτό ο Υφυπουργός Ψηφιακής Διακυβέρνησηςκ. Γεώργιος Στύλιοςκαταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ.

Θα γίνει μια μικρή διακοπή λίγων λεπτών για τεχνικούς λόγους και θα επανέλθουμε.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, συνεχίζεται η συνεδρίαση.

Συνεχίζουμε με την τέταρτη με αριθμό 5598/1-4-2021 ερώτηση του κύκλου των αναφορών - ερωτήσεων του Βουλευτή Β3΄ Νότιου Τομέα Αθηνών του ΣΥΡΙΖΑ - Προοδευτική Συμμαχία κ. Ιωάννη Μπαλάφα προς τον Υπουργό Υγείας, με θέμα: «Καταγγελίες για τους πίνακες αναμοριοδότησης υποψηφίων ιατρών».

Στην ερώτηση θα απαντήσει ο Αναπληρωτής Υπουργός Υγείας κ. Βασίλειος Κοντοζαμάνης.

Κύριε Μπαλάφα, έχετε τον λόγο.

**ΙΩΑΝΝΗΣ ΜΠΑΛΑΦΑΣ:** Ευχαριστώ, κύριε Πρόεδρε, και για την κατανόησή σας.

Κύριε Υπουργέ, η συγκεκριμένη επίκαιρη ερώτηση που συζητάμε σήμερα αφορά, πέρα από συγκεκριμένες καταγγελίες, και διαπιστωμένες μη νόμιμες πράξεις. Και αναφέρομαι σε χαρακτηρισμό ουσιαστικά δικό σας, υπουργικής απόφασης υπογεγραμμένης από εσάς, για μη νόμιμες κρίσεις που διεκπεραιώθηκαν από τη γραμματεία του συμβουλίου προσλήψεων κρίσεων, αφορούν επιμελητές Β΄ συγκεκριμένης ειδικότητας συγκεκριμένων νοσοκομείων της 1ης και 2ης Υγειονομικής Περιφέρειας, όπως στη συγκεκριμένη επίκαιρη ερώτηση αναγράφουμε.

Στη συγκεκριμένη κρίση έχει συμβεί το εξής παράδοξο, ας το ονομάσω έτσι, «πρωτοφανές»: Το Υπουργείο Υγεία διά του κ. Κοντοζαμάνη αναπέμπει στο Συμβούλιο Κρίσης το πρακτικό που του είχε σταλεί που αφορά -επί λέξει- «στη βαθμολόγηση, συνέντευξη υποψηφίων, αξιολόγηση, επιλογή και κατάρτιση πινάκων» και ζητάει ο κ. Κοντοζαμάνης από το Συμβούλιο να προχωρήσουν σε νέα νόμιμη κρίση, σύμφωνα με τα οριζόμενα στις διατάξεις της κείμενης νομοθεσίας και τις σχετικές υπουργικές αποφάσεις. Στη συνέχεια δε, στο σχετικό έγγραφο ο κ. Κοντοζαμάνης αναφέρει αναλυτικά όλες τις παρανομίες που έχουν επισυμβεί στη συγκεκριμένη κρίση.

Τρεις μήνες μετά, στις 14 Σεπτεμβρίου 2020, το Συμβούλιο Κρίσης συνεδριάζει και απορρίπτει το έγγραφο αίτημα του Υπουργείου, επιμένοντας ότι η κρίση έχει γίνει σύμφωνα με τα προβλεπόμενα από τη νομοθεσία και δεν υπάρχει λόγος επανάληψης κρίσης και εμμένει στις αποφάσεις του.

Είναι χαρακτηριστικό, μάλιστα, ότι το ΦΕΚ των διορισμών δεν υπεγράφη καν από τον Υπουργό ή τον Υφυπουργό, Αναπληρωτή Υπουργό, όπως είθισται, αλλά από την κυρία διευθύντρια των υπηρεσιών υγείας.

Στο διάστημα που μεσολάβησε πραγματοποιήθηκε και δεύτερη κρίση, στην οποία συνέβησαν ίδιες, ανάλογες, ίδιας ποιότητας παρατυπίες, μη τήρηση της νομοθεσίας και λοιπά. Δεν αναφέρομαι σε συγκεκριμένα, πάντως, αυτό είναι γεγονός. Και σημειώνω ότι και η δεύτερη κρίση ολοκληρώθηκε. Μέχρι τις 9 Μαΐου, όπου είχα στοιχεία, δεν υπήρχε ΦΕΚ διορισμού και πρέπει να παρέμβετε.

Και η ερώτησή μας έχει ως εξής: Σκοπεύετε να αποδεχθείτε τις αυθαίρετες, παράνομες, παράτυπες διαδικασίες που προκαλούν και περιφρονούν κάθε έννοια δίκαιης κρίσης; Αν όχι -το οποίο το πιστεύω και το εύχομαι- σε τι ενέργειες θα προβείτε για να αποκαταστήσετε τη νομιμότητα; Θα διερευνήσετε ευθύνες μελών του Συμβουλίου Κρίσης που αψήφησαν νόμο και το αίτημά σας για αναπομπή, κύριε Υπουργέ;

Ευχαριστώ πολύ.

Κύριε Πρόεδρε, ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να είστε καλά!

Ορίστε, κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Κύριε Μπαλάφα, επιτρέψτε μου επί της διαδικασίας προκήρυξης των θέσεων να πω δυο λόγια για να μπω και στην ουσία της ερώτησής σας. Κάθε φορά που δημοσιεύεται μια προκήρυξη για την κάλυψη θέσεων ιατρικού προσωπικού σε νοσοκομεία και κέντρα υγείας του Εθνικού Συστήματος Υγείας, οι γιατροί που ενδιαφέρονται να προσληφθούν σε κάποιες από αυτές τις θέσεις καταθέτουν την αίτησή τους με όλα τα απαραίτητα δικαιολογητικά, όπως ακριβώς προβλέπεται στη σχετική υπουργική απόφαση.

Η ερώτησή σας, προφανώς, αφορά στην αναπομπή της κρίσης για την κατάληψη δύο θέσεων ειδικευμένων γιατρών κλάδου ΕΣΥ ειδικότητας Χειρουργικής Θώρακα, μία στο Νοσοκομείο «Σωτηρία» και μία στο Νοσοκομείο «Τζάνειο» Πειραιά.

Πώς έχει η διαδικασία, λοιπόν, για να αποκαταστήσουμε την αλήθεια: Έγκριση του Υπουργείου Υγείας τον Οκτώβρη του 2018 για την προκήρυξη δύο θέσεων στα νοσοκομεία που είπα. Το Συμβούλιο Κρίσης και Επιλογής Ιατρών ΕΣΥ για την ειδικότητα της Χειρουργικής Θώρακος συγκροτήθηκε με απόφαση του τότε Γενικού Γραμματέα του Υπουργείου Υγείας, σύμφωνα με τα οριζόμενα στο άρθρο 7 του ν.4498/2017 και αποτελείται από πέντε μέλη τακτικά και αναπληρωματικά. Το συμβούλιο συνεδρίασε επτά φορές στην έδρα της 1ης ΥΠΕ. Η πρώτη συνεδρίαση έγινε στις 19-4-2019 και η έβδομη στις 26-9-2019. Και αφού προέβη στη σύνταξη του τελικού πίνακα βαθμολογίας υποψηφίων, προχώρησε στην κατάταξη των προκριθέντων σε καθεμία από τις παραπάνω θέσεις.

Σημειώνεται ότι για τη θέση στο Νοσοκομείο «Σωτηρία» είχαν υποβληθεί δεκατρείς υποψηφιότητες και για τη θέση στο «Τζάνειο» έντεκα.

Επιμέρους ζητήματα σχετικά με τη διαδικασία και τη μοριοδότηση τέθηκαν με ενστάσεις επτά υποψηφίων, οι οποίες απαντήθηκαν κάθε μία χωριστά στην πέμπτη και έκτη συνεδρίαση του συμβουλίου, την 1-8-2019 και 6-8-2019 αντίστοιχα.

Μετά την ολοκλήρωση της διαδικασίας κρίσης και επιλογής της ειδικότητας της Χειρουργικής Θώρακος όλα τα σχετικά με την κρίση έγγραφα εστάλησαν στο Υπουργείο Υγείας τον Οκτώβριο του 2019.

Ένας εκ των υποψηφίων που είχε υποβάλει ένσταση επανήλθε με αίτηση αναπομπής προς το Υπουργείο Υγείας. Το Υπουργείο Υγείας ανταποκρινόμενο στον θεσμικό του ρόλο ως ελεγκτή της νομιμότητας αναπέμπει τα πρακτικά και των επτά συνεδριάσεων με έγγραφό του τον Ιούνιο του 2020, εστιάζοντας σε δύο λόγους τυπικής και όχι ουσιαστικής νομιμότητας, οι οποίοι εμπίπτουν στην αρμοδιότητα του Υπουργείου να τις ελέγξει.

Επομένως κατά την όγδοη συνεδρίασή του στις 14-9-2020 το ίδιο Συμβούλιο Κρίσης και Επιλογής γιατρών ΕΣΥ που είχε συγκροτηθεί το 2018 για τη συγκεκριμένη ειδικότητα απάντησε τεκμηριωμένα και στους δύο λόγους αναπομπής που διατυπώνονταν στο έγγραφο του Υπουργείου χωρίς να επαναλάβει την κρίση.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Αναπληρωτή Υπουργού)

Να σημειώσω -ένα λεπτό, κύριε Πρόεδρε, παρακαλώ- ότι σύμφωνα με τη νομολογία δεν χωρεί δεύτερη αναπομπή από τον Υπουργό Υγείας για το ίδιο θέμα, προκειμένου να είναι δυνατή η ταχύτερη πλήρωση των θέσεων που προκηρύσσονται.

Και στη συνέχεια το Υπουργείο Υγείας προχώρησε στις τοποθετήσεις των γιατρών που τελικά επιλέχθηκαν τον Δεκέμβριο του 2020 και οι αποφάσεις διορισμού δημοσιεύθηκαν τον Ιανουάριο του 2021 σε ΦΕΚ.

Ακολούθησε δεύτερη αίτηση αναπομπής για τα ίδια ζητήματα, υποβλήθηκε από τον ίδιο υποψήφιο που υπέβαλε και την πρώτη στις 14-5-2021, μετά δηλαδή και τις πράξεις διορισμού των γιατρών που επιλέχθηκαν και στις δύο θέσεις, οπότε και δεν εξετάζεται.

Επιτρέψτε μου εδώ επίσης να επισημάνω ότι η αίτηση αναπομπής που υποβάλλεται μετά την έκδοση και δημοσίευση της απόφασης διορισμού των γιατρών έχει κριθεί από το Νομικό Συμβούλιο του Κράτους ως αλυσιτελής, αφού ο πίνακας κατάταξης πλέον δεν επιδέχεται αμφισβήτησης της νομιμότητάς του στο πλαίσιο της διοικητικής διαδικασίας.

Άρα απαντώντας στα ερωτήματα που θέσατε, υπήρξε αίτηση αναπομπής σε συνέχεια της οποίας ζητήθηκε η επανάληψη της κρίσης από το Υπουργείο Υγείας για λόγους τυπικής νομιμότητας και όχι για λόγους μοριοδότησης. Τέτοια ζητήματα ανήκουν στην αρμοδιότητα του Συμβουλίου Κρίσης και Επιλογής που συγκροτήθηκε το 2018, όπως είπα και το οποίο έλαβε υπ’ όψιν του όλα τα υπομνήματα διαμαρτυρίας του υποψηφίου και απάντησε στις αιτιάσεις.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία, τα υπόλοιπα στη δευτερολογία σας, κύριε Υπουργέ.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Εντάξει, κύριε Πρόεδρε, στη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Και τη δευτερολογία τι θα την κάνουμε;

Ορίστε, κύριε συνάδελφε, έχετε τον λόγο.

**ΙΩΑΝΝΗΣ ΜΠΑΛΑΦΑΣ:** Κύριε Υπουργέ, θα ήμουν ευτυχής αν υπήρχαν πιο συγκεκριμένες απαντήσεις. Φοβάμαι ότι όσα λέχθηκαν -καλή τη πίστει, δεν αμφιβάλλω- δεν απαντούν στο ζήτημα, δεν απαντούν στο θέμα. Υπάρχει παρανομία; Μπορεί καθένας να κάνει ό,τι θέλει; Μπορεί να μοριοδοτεί κατά το δοκούν, να μην λαμβάνει υπ’ όψιν του έγγραφα, στοιχεία, πιστοποιητικά, παραδείγματος χάριν, μετεκπαίδευσης στο εξωτερικό και να λαμβάνει υπ’ όψιν του ψευδείς δηλώσεις, όπως και εσείς στο έγγραφό σας αναφέρετε πολύ συγκεκριμένα; Δηλαδή κανείς σηκώνει τα χέρια ψηλά, δηλαδή ο ευτελισμός είναι απόλυτος!

Καταλαβαίνω, στις κρίσεις υπάρχουν πολλοί πολιτευτές της Νέας Δημοκρατίας γιατροί -καλώς, κακώς, κρίνετέ το- υπάρχουν μεγαλοστελέχη σας, υπάρχουν μεγαλοσυνδικαλιστές και συνδικαλίστριες, μεγαλοσυνδικαλίστριες, ονόματα και μη χωριό. Τα καταλαβαίνω όλα αυτά, αλλά ξέρετε κάτι; Η όλη υπόθεσις συνιστά κατά την αρχαιοελληνικήν έννοιαν ύβρη και δεν πρέπει να την αποδεχθείτε. Πρέπει κάτι να γίνει.

Εγώ δεν θέλω, λοιπόν, να πω τίποτε άλλο, αλλά η παράκλησή μου είναι να συνεννοηθούμε. Δεν έχω διάθεση να κάνω αντιπολίτευση για την αντιπολίτευση, αλλά ξεπερνάει τα όρια αυτή η υπόθεση.

Αυτά και παρακαλώ, ανεξάρτητα από το αν θα μου απαντήσετε τώρα, να δούμε πώς θα προχωρήσει αυτή η ιστορία, να αποδοθεί στοιχειώδης δικαιοσύνη.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ πολύ, κύριε Πρόεδρε.

Να ολοκληρώσω αυτά που είπα στον κ. Μπαλάφα.

Κατ’ αρχάς, κύριε Μπαλάφα, δεν θεωρώ σωστό αυτό που λέτε ότι υπάρχουν πολιτευτές και τέτοια οι οποίοι παίρνουν θέσεις ή γίνεται κάτι το μεμπτό. Υπάρχουν συγκεκριμένες διαδικασίες. Μάλιστα, είναι νομοθεσία του Συμβουλίου Κρίσεων της δικής σας διακυβέρνησης και οι διαδικασίες είναι ίδιες και ακολουθούνται πάντα. Και υπάρχουν όλες εκείνες οι ασφαλιστικές δικλείδες, προκειμένου κάποιος να προσφύγει, εφ’ όσον θεωρεί ότι έχει αδικηθεί είτε στη μοριοδότηση είτε στο τυπικό της υπόθεσης που έχει να κάνει με την κρίση του.

Είπα, λοιπόν, ότι υπήρξε μια αναπομπή, σε συνέχεια της οποίας ζητήθηκε επανάληψη κρίσης από το Υπουργείο για λόγους που δεν έχουν να κάνουν με τη μοριοδότηση αλλά τυπικής νομιμότητας. Στα θέματα μοριοδότησης, βεβαίως, καθένας μπορεί να κάνει τις ενστάσεις του και εξετάζονται μέσα στο Συμβούλιο Κρίσης.

Αρνητική είναι και η απάντησή μου σε ό,τι αφορά τις καταγγελίες, γιατί δεν έχουν περιέλθει εις γνώσιν μας.

Επιπλέον ζητήματα αιτιολογίας όπως είναι κατά κύριο λόγο οι μοριοδοτήσεις, όπως είπα, δεν εμπίπτουν στον έλεγχο νομιμότητας που ασκεί ο Υπουργός Υγείας διά της αναπομπής των πρακτικών μιας κρίσης.

Και τρίτον, το συμβούλιο εξέτασε το έγγραφο της αναπομπής απαντώντας τεκμηριωμένα στους λόγους που αναφέρονται σ’ αυτό και δεν υπήρξε υπουργική απόφαση, όπως αναφέρεται στην ερώτησή σας. Δηλαδή αυτό που αναφέρετε εσείς ότι είναι απόφαση του Υπουργείου Υγείας είναι το έγγραφο αναπομπής. Επομένως ορθά δεν επαναλήφθηκε η κρίση και φυσικά δεν υπάρχει καμμία διοικητική εκκρεμότητα ως προς αυτό.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):**

Συνεχίζουμε με την υπ’ αριθμόν 777/17-05-2021 δέκατη πέμπτη ερώτηση δευτέρου κύκλου του Βουλευτή Ηλείας του Κινήματος Αλλαγής κ. Μιχαήλ Κατρίνη προς τον Υπουργό Αγροτικής Ανάπτυξης και Τροφίμων με θέμα: «Αδικαιολόγητη καθυστέρηση στην καταβολή αποζημιώσεων των αγροτών της Ηλείας».

Τον λόγο έχει ο κ. Κατρίνης για δύο λεπτά.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, η ερώτηση έχει δύο σκέλη. Το πρώτο σκέλος αφορά τις αποζημιώσεις λόγω COVID και το δεύτερο τις αποζημιώσεις λόγω παγετού και χαλαζιού στην Ηλεία.

Όσον αφορά τις αποζημιώσεις λόγω του COVID είναι η τέταρτη επίκαιρη ερώτηση που καταθέτω και συζητείται στην ολομέλεια. Η πρώτη κατατέθηκε πριν από τέσσερις μήνες και κάθε φορά το Υπουργείο διαβεβαιώνει ότι θα αποζημιωθούν τα προϊόντα με πρώτη φορά την 5η Φεβρουαρίου.

Το σχετικό αίτημα είχε εγκριθεί Ευρωπαϊκή Ένωση από τις 5 Μαρτίου, αλλά οι παραγωγοί όψιμου καρπουζιού, φθινοπωρινής πατάτας και θερμοκηπιακών καλλιεργειών ακόμα περιμένουν την έκδοση κοινής υπουργικής απόφασης παρά τη σχετική εξαγγελία που και εσείς κάνατε στις 5 Απριλίου, πριν από ενάμιση μήνα.

Οι παραγωγοί εσπεριδοειδών και κηπευτικών σαλατικών ακόμα περιμένουν να δουν αν θα αποζημιωθούν λόγω της μεγάλης πτώσης της τιμής, ενώ δεν έχετε ξεκαθαρίσει εσείς αν είναι δικαιούχοι αποζημιώσεων COVID.

Πάμε τώρα στις αποζημιώσεις του ΕΛΓΑ. Ένα μήνα πριν σ’ αυτή εδώ την Αίθουσα κάναμε την ίδια ερώτηση. Είπατε ότι το δεύτερο δεκαπενθήμερο του Μαΐου θα έχετε εικόνα της ζημιάς για τον παγετό Μαρτίου - Απριλίου για να κάνετε αποτίμηση, χωρίς βεβαίως κύριε Υπουργέ σήμερα που μιλάμε να έχει γίνει αυτό. Η καλλιέργεια σταφίδας έχει υποστεί ολοκληρωτική καταστροφή από τον παγετό. Μεγάλες ζημιές υπάρχουν σε καλλιέργειες εσπεριδοειδών, πατάτας, πρώιμου καρπουζιού. Η ζημιά στην σταφίδα θα επηρεάσει και την επόμενη χρονιά, ενώ η ακαρπία στα πορτοκάλια σε αρκετές περιοχές της Ηλείας -ενδεικτικά αναφέρω τα Μακρίσια και τα Καλυβάκια- θα ξεπεράσει το 90%.

Σε όλα αυτά ήρθε να προστεθεί και χαλαζόπτωση πριν από δέκα ημέρες στην περιοχή της Βουπρασίας με ολοκληρωτική καταστροφή καλλιεργειών σε καρπούζια και πεπόνια. Και μάλιστα προχθές που επισκέφτηκα συσκευαστήρια με ενημέρωσαν εκεί οι παραγωγοί ότι υπάρχει και πτώση της τιμής των προϊόντων συν όλα αυτά.

Ερωτάσθε λοιπόν: Πρώτο ερώτημα, -είναι η τέταρτη φορά που το καταθέτω στην Κυβέρνηση σ’ αυτή εδώ την Αίθουσα χωρίς να πάρω συγκεκριμένη απάντηση- πότε επιτέλους θα αποζημιωθούν οι παραγωγοί όψιμου καρπουζιού, φθινοπωρινής πατάτας και θερμοκηπιακών καλλιεργειών και αν θα αποζημιώσετε και τα εσπεριδοειδή και τα κηπευτικά - σαλατικά που υπέστησαν αντικειμενικά πολύ μεγάλη ζημιά λόγω του COVID;

Δεύτερον, ποιο είναι το ακριβές χρονοδιάγραμμα -αν έχετε- για τις αποζημιώσεις από τον ΕΛΓΑ των παραγωγών στην Ηλεία που έπαθαν ζημιά τόσο στον παγετό Μαρτίου - Απριλίου όσο και στην πρόσφατη χαλαζόπτωση;

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κύριος Υπουργός.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Κύριε Κατρίνη, ξαναέρχομαι και απαντώ στις ερωτήσεις σας. Νομίζω ότι προσπαθείτε μέσα απ’ αυτή τη διαδικασία να δημιουργήσετε εντυπώσεις. Και αυτό -επιτρέψτε μου να πω- σας αδικεί. Γιατί εγώ αντιλαμβάνομαι ότι έχετε και εσείς την ίδια αγωνία που έχουμε και εμείς. Πλην όμως, ενώ εσείς μένετε στην αγωνία και στα λόγια, εμείς προχωράμε σε πράξεις. Και μάλιστα αυτές τις πράξεις, επειδή μας φέρνετε κάθε τρεις και λίγο εδώ στη Βουλή, σας τις αναλύουμε. Αλλά εκτός αυτού αν παρακολουθούσατε και τις δικές μας ανακοινώσεις, θα τις βλέπατε πολύ πιο εύκολα.

Ως εκ τούτου για να είμαι και ταχύς -διότι υπάρχουν πολλές ερωτήσεις- είναι ήδη και περιμένει τη δημοσίευσή της στο ΦΕΚ η απόφασή μας για τα 24 εκατομμύρια, που σας είχα πει και την άλλη φορά, που καλύπτουν και την καλοκαιρινή και φθινοπωρινή πατάτα με 11,9 εκατομμύρια και το καρπούζι με 6,5 εκατομμύρια και τα οπωροκηπευτικά. Αν θέλετε το σχέδιο της απόφασης είναι εδώ. Το έχω υπογράψει εγώ και ο κ. Σκυλακάκης. Και όπως σας είπα, είναι στη διαδικασία να πάρει ΦΕΚ.

Τώρα αφού ερχόμαστε και μιλάμε για αποζημιώσεις στους αγρότες, εγώ θα περίμενα -όπως πολλοί συνάδελφοί σας το κάνουν- να πείτε ότι πράγματι για πρώτη φορά έχουμε μια Κυβέρνηση η οποία έρχεται και αποζημιώνει εγκαίρως τόσο στις μεγάλες φυσικές καταστροφές όπως αυτές του «Ιανού» -που είναι πρωτοφανές το πώς αντέδρασε η Κυβέρνηση- όσο όμως και στις πληρωμές που κάνει ο ΕΛΓΑ και αποδεικνύει ότι και την πολιτική βούληση έχουμε -ενώ εσείς δυστυχώς μένετε στα λόγια- και το οργανωμένο σχέδιο.

Και για πρώτη φορά -δηλαδή αν μιλάγαμε σε ένα άλλο επίπεδο, θα σας έλεγα ότι έχουμε καταρρίψει όλα τα ρεκόρ- μέσω του ΕΛΓΑ φέτος εκτός από όλα τα άλλα τα οποία έχει κάνει και τα ξέρετε -μην τα επαναλαμβάνω, τα έχω πει πολλές φορές στην Αίθουσα με το νοικοκύρεμα το οποίο έχει γίνει- έχουν πληρωθεί σε διάστημα μόλις τεσσάρων μηνών οι καταστροφές του τρέχοντος έτους, που είναι πρωτοφανές, γιατί όπως γνωρίζετε αυτού του είδους οι καταστροφές έπαιρναν ένα και ενάμιση χρόνο για να πληρωθούν.

Και αντί να έρθετε να πείτε και να εκπροσωπήσετε έτσι τους αγρότες, οι οποίοι παίρνουν τα χρήματα εγκαίρως και το γνωρίζουν, έρχεστε και μας ζητάτε και τα ρέστα. Για ποιο; Για τον παγετό. Σας είπα -όπως το είπε και ο ίδιος ο Πρωθυπουργός επί τόπου πριν πάει οποιοσδήποτε άλλος, και δεν ξέρω εάν έχει πάει καν αρχηγός κόμματος να δει τι ακριβώς συνέβη στα χωράφια τα οποία επλήγησαν από τον παγετό- ότι κάνουμε ό,τι πρέπει πολύ πιο γρήγορα απ’ ότι γινόταν στο παρελθόν. Κινήθηκε ο ΕΛΓΑ και εκεί που έχει τριάντα γεωτεχνικούς στην Πάτρα, προσέλαβε ακόμα είκοσι πέντε, έτσι ώστε να γίνουν στην ώρα τους όλες οι εκτιμήσεις.

Σας είχα πει ότι από τις 15 μέχρι τις 30 Μαΐου θα μπορούμε να έχουμε το σύνολο των εκτιμήσεων. Και πράγματι πιο νωρίς από τις 30 Μαΐου θα έχουμε το σύνολο των εκτιμήσεων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Γνωρίζετε πολύ καλά, διότι έχει δημοσιοποιηθεί, ότι έχουμε κάνει έναν πολύ μεγάλο αγώνα. Έχουμε πρωταγωνιστήσει στην προσπάθεια αυτή στην Ευρώπη με συμμέτοχους την Γαλλία και την Ιταλία που επίσης επλήγησαν από τους παγετούς αυτούς. Έχουμε θέσει -αν θέλετε την καταθέτω στα Πρακτικά να την διαβάσετε- άτυπα στο προηγούμενο Συμβούλιο Υπουργών το ζήτημα, έχουμε μιλήσει, εγώ προσωπικά, με όλους τους επιτρόπους που εμπλέκονται. Και είναι και στην ατζέντα αυτή την βδομάδα να συζητηθεί πλέον επισήμως το αίτημα μας για κάλυψη αυτού του υπέρογκου ποσού για τα δεδομένα της χώρας, για να μπορέσουμε να καλύψουμε ζημιές οι οποίες ήταν πράγματι υπέρογκες και γονάτισαν τους Έλληνες παραγωγούς και στην δική σας περιοχή.

(Στο σημείο αυτό ο Υπουργός Αγροτικής Ανάπτυξης και Τροφίμων, κ. Σπυρίδων - Παναγιώτης (Σπήλιος) Λιβανός, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε και δευτερολογία.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Με συγχωρείτε, κύριε Πρόεδρε, τελειώνω.

Σε αυτό το πλαίσιο, όπως σας είπα, ακολουθούμε τις διαδικασίες τις οποίες γνωρίζετε. Είμαστε εμπρόθεσμοι σαφώς. Είμαστε πολύ πιο μπροστά από ότι γινόταν στο παρελθόν. Και επειδή αυτές οι καλλιέργειες ωρίμαζαν στο μέσο και στο τέλος του καλοκαιριού, έχουμε όλο το χρόνο μπροστά μας για να καταγράψουμε μετά τις πρώτες μελέτες των εκπροσώπων του ΕΛΓΑ και να δούμε ακριβώς πόσα χρήματα θα δοθούν. Και έχουμε πει τόσο ο Πρωθυπουργός όσο και εγώ, παρά τα δύσκολα δημοσιονομικά, ότι θα καλύψουμε τις ανάγκες που έχουν προκύψει.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Κατρίνης για τρία λεπτά.

**ΜΙΧΑΗΛ ΚΑΤΡΙΝΗΣ:** Κύριε Υπουργέ, μιλάτε για δημιουργία εντυπώσεων. Προσέξτε λίγο, εσείς που σ’ αυτήν εδώ την Αίθουσα σαν Υπουργείο τέσσερις φορές -σήμερα είναι η τέταρτη- λέτε ότι θα εκδώσετε υπουργική απόφαση και έρχεστε και κραδαίνετε σήμερα το προσχέδιο, αλλά δεν μου απαντάτε το πότε θα εκδώσετε την υπουργική απόφαση, πότε θα ανοίξετε την πλατφόρμα και πότε θα πληρωθούν οι παραγωγοί με συγκεκριμένες ημερομηνίες, εσείς δημιουργείτε εντυπώσεις.

Λέτε διαρκώς ότι έχουμε αποζημιώσει γενικά και αόριστα όλους τους παραγωγούς που είχαν πρόβλημα, ουδέν ψευδέστερον. Δεν μου απαντάτε τι θα κάνετε με τα πρώιμα εσπεριδοειδή που μέχρι τέλος Γενάρη πουλιόντουσαν 8 λεπτά το κιλό. Τι θα κάνετε με τα κηπευτικά - σαλατικά που έπαθαν διπλή ζημιά μέσα στο 2020 και 2021 λόγω της κλειστής εστίασης; Και δεν λέτε ευθέως ότι δεν θα αποζημιώσουμε ή σκεφτόμαστε ή θα μπούμε σε μια διαδικασία να το εξετάσουμε.

Αλλά ακόμα και αυτά που έχετε ανακοινώσει εδώ και σαράντα ημέρες, ότι θα αποζημιώσετε, έρχεστε σήμερα με θράσος -συγγνώμη που το λέω, κύριε Υπουργέ, γιατί ξέρετε ότι δεν εκφράζομαι έτσι συνήθως- να μας πείτε ότι εμείς δημιουργούμε εντυπώσεις και ότι έχετε προσχέδιο απόφασης και δεν μας λέτε πότε θα την υπογράψει ο κ. Σκυλακάκης και πότε θα πάρουν οι παραγωγοί τα χρήματά τους.

Δεύτερον, ποιος δημιουργεί εντυπώσεις όταν εσείς είπατε στο δεύτερο δεκαπενθήμερο του Μαΐου θα έχουμε αποτίμηση της ζημιάς. Σήμερα είναι 24 Μαΐου. Τι λέτε; Μέχρι τις 30 Μαΐου θα έχουμε εκτίμηση. Πολύ ωραία, αλλά σήμερα γιατί δεν έχουμε μια πρώτη εκτίμηση;

Εγώ ξέρω και στηρίζουμε βεβαίως το αίτημά σας και στο Συμβούλιο Υπουργών μεθαύριο να υπάρχει συμπληρωματική χρηματοδότηση και ελαστικοποίηση των όρων χρηματοδότησης για τους ασφαλιστικούς γεωργικούς οργανισμούς λόγω και των επιπτώσεων της κλιματικής αλλαγής, αλλά σήμερα που μιλάμε δεν μας λέτε συγκεκριμένα χρονοδιαγράμματα. Πολύ ωραία, λέτε ότι θα έχετε εκτίμηση μέχρι τις 30 Μαΐου. Στις 30 Μαΐου θα σας ρωτήσουμε πάλι. Πότε θα ολοκληρωθεί αυτή η διαδικασία;

Έχετε δεσμευτεί ότι θα πληρωθούν οι αποζημιώσεις στο ακέραιο και εσείς και ο Πρωθυπουργός. Είπατε στην πρωτολογία σας ότι το συνολικό ποσό είναι δυσθεώρητο, κάποιοι λένε ότι είναι πάνω από 200 εκατομμύρια, κάποιοι λένε ότι μπορεί να τα ξεπεράσει, ενώ ο συνολικός προϋπολογισμός του ΕΛΓΑ φέτος, αν δεν κάνω λάθος, είναι 170 εκατομμύρια. Δεν θα πρέπει, κύριε Υπουργέ, να εξετάσετε να συμψηφίσετε και τις εισφορές με τις αποζημιώσεις, να απαλλάξετε τους γεωργούς από τα τέλη εκτίμησης, όπως κάνατε ακριβώς με τον «Ιανό», και να δώσετε έστω ένα μικρό κομμάτι προκαταβολής της αποζημίωσης, όταν εσείς παραδέχεστε ότι ήταν μια πρωτοφανούς μεγέθους φυσική καταστροφή που εκτείνεται σε πάρα πολλές περιοχές της χώρας;

Εδώ λοιπόν εγώ σας ρωτάω όχι για να δημιουργώ εντυπώσεις, αλλά για να πάρω συγκεκριμένες ημερομηνίες, δεσμευτικές από εσάς που θα πείτε ότι «το επόμενο δεκαπενθήμερο θα πληρωθούν οι αποζημιώσεις, λόγω COVID», ότι «το επόμενο διάστημα θα δούμε τα προϊόντα λόγω COVID που έχουμε εξετάσει», ότι «μέσα στο επόμενο συγκεκριμένο διάστημα πιστεύουμε ότι θα μπορέσουμε να πληρώσουμε καθ’ ολοκληρίαν», όπως δεσμευτήκατε, «τις αποζημιώσεις λόγω παγετού και χαλαζόπτωσης». Όλα τα άλλα, να μας περιγράφετε τι έχετε κάνει μέχρι σήμερα σε όλες τις κατηγορίες προϊόντων, σε όλες τις περιοχές της χώρας, είναι δημιουργία εντυπώσεων, κύρει Υπουργέ, και δεν είναι συγκεκριμένη απάντηση στα συγκεκριμένα ερωτήματα που σας θέτω.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο και παρακαλώ για την τήρηση του χρόνου, γιατί έχουμε πάρα πολλές ερωτήσεις.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε. Θα είμαι πάρα πολύ σύντομος. Δεν θα παρακολουθήσω τον κ. Κατρίνη σε αυτή την προσπάθεια που κάνει, γιατί έχω τοποθετηθεί από την αρχή και έχω πει ότι θεωρώ ότι το αντικείμενο στο οποίο έχω την τιμή να υπηρετώ, είναι ένα αντικείμενο που δεν μπαίνει σε κομματικές αντιπαραθέσεις και δεν θα ακολουθήσω αυτόν τον ολισθηρό δρόμο.

Μόνο να πω για τα Πρακτικά ότι είπα το αντίθετο. Είπα ότι έχει υπογραφεί και από εμένα και από τον κ. Σκυλακάκη και είναι προς δημοσίευση. Εσείς λέτε το ανάποδο. Δεν το ακούσατε καλά. Σας το επαναλαμβάνω.

Και δεύτερον, όσον αφορά -για να υπάρξει και κάτι ουσιαστικό από αυτήν τη συζήτηση- συνολικά για το πώς λειτουργεί το Υπουργείο, σάς το ξαναλέω άλλη μία φορά, διότι αναφερθήκατε σε πολλά προϊόντα. Εμείς είμαστε εκεί από την πρώτη στιγμή για να στηρίξουμε τους παραγωγούς μας και να αναπληρώσουμε το εισόδημα το οποίο χάνουν είτε λόγω των συνθηκών της πανδημίας είτε λόγω των φυσικών καταστροφών με τους διαφορετικούς τρόπους τους οποίους γνωρίζετε και γνωρίζουν και εκείνοι.

Στο πλαίσιο αυτό ειδικά για τις απώλειες που υπάρχουν λόγω της πανδημίας, έχουμε πει ξεκάθαρα ότι χρειαζόμαστε τεκμηρίωση η οποία να αποδεικνύει στον φάκελο των παραγωγών -όχι ενός, αλλά του συνόλου των παραγωγών, ενώσεις και ούτω καθ’ εξής- τη μείωση του εισοδήματος από τα προηγούμενα χρόνια. Όπου υπάρχουν αυτές οι αποδείξεις, τις οποίες ελέγχουμε και εμείς ως Υπουργείο, διαμορφώνουμε τον φάκελο, τον τεκμηριωμένο από εμάς με τα τιμολόγια και τις άλλες αποδείξεις που φέρνουν οι παραγωγοί και οι ενώσεις τους και στη συνέχεια τον πάμε στο ταμείο του κράτους, στο Υπουργείο Οικονομικών το οποίο εκείνο προσδιορίζει τις πληρωμές και τους χρόνους. Άρα αυτή είναι η διαδικασία, αυτή ακολουθούμε, αυτήν θα ακολουθήσουμε.

Για πρώτη φορά οι Έλληνες αγρότες, οι Έλληνες παραγωγοί έχουν απέναντί τους ένα κράτος το οποίο από τη μία κάνει σωστά τη δουλειά του και από την άλλη δίνει τα χρήματα εκεί όπου πρέπει και, τρίτον, δεν λέει ψέματα. Και εσείς τώρα θέλετε να έρθετε εδώ να δημιουργήσετε εντυπώσεις ότι εγώ δήθεν, τάχα μου είπα κάποτε ότι θα έρθουν κάποια άλλη στιγμή οι πληρωμές. Δεν ισχύουν αυτά.

Πάρτε τα δεδομένα, μιλήστε με τους παραγωγούς, οι οποίοι γνωρίζουν αυτά τα οποία σας λέω γιατί είναι ήδη δημοσιοποιημένα, και είμαστε στη διάθεση οποτεδήποτε θέλετε. Αν έχετε διαφορετικές απόψεις, να τις τεκμηριώσετε με κάποιες δικές σας επιστολές σε εμάς για να τις δούμε. Σε αυτό το πλαίσιο λοιπόν, θα γίνει και η τεκμηρίωση για οτιδήποτε άλλο προκύψει στο μέλλον.

Όσον αφορά στον παγετό, σας εξήγησα και πριν ότι κάνουμε αυτή τη μεγάλη προσπάθεια, αλλά ακόμα και αν δεν ολοκληρωθεί σε αυτό το Συμβούλιο Υπουργών, αυτή την εβδομάδα στις Βρυξέλλες, εμείς θα συνεχίσουμε για να μπορέσουν στην ώρα τους να καλυφθούν οι παραγωγοί, οι οποίοι επλήγησαν από τον παγετό.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την έβδομη με αριθμό 761/14-5-2021 επίκαιρη ερώτηση δεύτερου κύκλου του Βουλευτή Ροδόπης του Κινήματος Αλλαγής κ. Αχμέτ Ιλχάν προς τον Υπουργό Υγείας, με θέμα: «Απουσία εμβολιαστικών κέντρων στον Δήμο Αρριανών της Περιφερειακής Ενότητας (Π.Ε.) Ροδόπης». Θα απαντήσει ο κ. Κοντοζαμάνης.

Τον λόγο έχει ο κ. Αχμέτ Ιλχάν.

**ΑΧΜΕΤ ΙΛΧΑΝ:** Ευχαριστώ, κύριε Πρόεδρε.

Κύριε Υπουργέ, όταν ξέσπασε η πανδημία ανακοινώθηκαν από το Υπουργείο Υγείας ότι θα γίνουν σε όλη την Ελλάδα χίλια δεκαοκτώ εμβολιαστικά κέντρα. Σε αυτά τα χίλια δεκαοκτώ εμβολιαστικά κέντρα μέσα στον Νομό Ροδόπης ήταν και ο Κέχρος, αλλά και η Φιλλύρα, δηλαδή ένας καθαρά μειονοτικός δήμος που εξυπηρετεί είκοσι χιλιάδες κατοίκους, με πενήντα οκτώ οικισμούς που από άκρη σε άκρη είναι περίπου εκατό χιλιόμετρα.

Τι έγινε όμως στην πορεία; Στην πορεία πέρασαν έξι μήνες και ουδέποτε έγιναν αυτά τα δύο εμβολιαστικά κέντρα σ’ αυτόν τον δήμο. Αυξήθηκαν τα εμβολιαστικά κέντρα από χίλια δεκαοκτώ, που είπα στην αρχή, και πήγαν στα χίλια πεντακόσια, προστέθηκαν άλλα τρία εμβολιαστικά κέντρα στον Νομό Ροδόπης -καλώς, επιλογή σας- αλλά πάλι ξεχάσατε αυτόν τον μεγάλο δήμο.

Μετά όμως από τις πιέσεις -τόσο τη δική μου επίκαιρη ερώτηση, αλλά και του δημάρχου και όλης της τοπικής κοινωνίας- αποφασίσατε να κάνετε ένα εμβολιαστικό κέντρο.

Και ξέρετε τι λένε τα επίσημα στοιχεία του κράτους, η στατιστική; Ότι το ποσοστό στη Ροδόπη με εκατόν δέκα χιλιάδες άτομα είναι μόλις το 11,75% ακόμα. Ποσοστό εμβολιασμού με μια δόση είναι 21%, συνολικό ποσοστό 33%. Τι γίνεται όμως σε όλη την Ελλάδα, για να δούμε; Ολοκληρωμένοι εμβολιασμοί 16% του συνολικού πληθυσμού πανελλαδικά, εμβολιασμοί μίας δόσης 29% και συνολικά 45%. Δηλαδή η Ροδόπη έχει μια απόκλιση στο σύνολο των εμβολιασμένων ύψους 15%. Γιατί αυτή η απόκλιση; Και ο Πρωθυπουργός διαμαρτυρήθηκε χθες, έκανε μία σύσταση στην Πάχνη, στην Ξάνθη και είπε ότι δεν εμβολιάζεται. Στη δευτερολογία θα αναφερθώ ειδικότερα γι’ αυτούς του λόγους.

Τώρα, στην πρωτολογία, σας ρωτάμε: Γιατί, κύριε Υπουργέ, μέχρι και σήμερα δεν άνοιξε καμμία εμβολιαστική γραμμή στον Δήμο Αρριανών; Γιατί αυτή η απόκλιση; Και αν αρχικώς είχαν προβλεφθεί τα περιφερειακά ιατρεία Φιλλύρας και Κέχρου σε έναν ειδικό πληθυσμό, σε έναν ορεινό δήμο με πενήντα οκτώ απομακρυσμένους οικισμούς, γιατί δεν άνοιξε; Αυτό θέλω να το γνωρίζουν οι συμπολίτες μου στη Θράκη.

Δεύτερη ερώτηση: Ποιο είναι εκείνο το γεγονός που αποτρέπει την Κυβέρνηση να κάνει σωστά τη δουλειά της; Σχεδιάζετε να προβείτε άμεσα στο άνοιγμα περισσότερων εμβολιαστικών γραμμών στον Δήμο Αρριανών ώστε αυτές να ανταποκρίνονται στις ανάγκες των πολιτών;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Κύριε Αχμέτ, πράγματι παρατηρείται στον Νομό Ροδόπης μία μικρότερη εμβολιαστική κάλυψη σε σχέση με τον πανελλαδικό μέσο όρο.

Αυτό, όμως, δεν σημαίνει ότι είναι θέμα κακού σχεδιασμού. Πρέπει να καταλάβουμε όλοι την αναγκαιότητα του εμβολιασμού και να πείσουμε όλους τους συμπολίτες μας να προσέλθουν να εμβολιαστούν. Και αυτό το λέω, γιατί στον Νομό Ροδόπης λειτουργούν έντεκα εμβολιαστικές γραμμές με ημερήσια δυναμικότητα εννιακοσίων δώδεκα εμβολιασμών και λειτουργούν εμβολιαστικά κέντρα στους τρεις από τους τέσσερις δήμους του νομού. Δεν λειτουργούσε στον Δήμο Αρριανών για καθαρά τεχνικούς λόγους που είχαν να κάνουν με τη διαδικασία παραλαβής, διακίνησης και αποθήκευσης των εμβολίων. Εσείς γνωρίζετε καλύτερα ότι η απόσταση των χωριών και των οικισμών του Δήμου Αρριανών είναι απόλυτα προσβάσιμη, άμεση και με καλό οδικό δίκτυο στα όμορα εμβολιαστικά κέντρα του Νομού Ροδόπης, τα οποία λειτουργούν καθημερινά, Σάββατα και αργίες, ως τις 22.00΄ το βράδυ. Επομένως, υπάρχει πρόσβαση στον εμβολιασμό.

Ο Δήμος Αρριανών απαρτίζεται από περίπου είκοσι χιλιάδες κατοίκους που έχουν τη δυνατότητα να εμβολιαστούν σε ιδιαίτερα κοντινές αποστάσεις με καλό οδικό δίκτυο.

Η Περιφερειακή Ενότητα Ροδόπης έχει ένα εμβολιαστικό κέντρο ανά εννέα χιλιάδες τριακόσιους κατοίκους που είναι στον μέσο όρο της Ελλάδος και από σήμερα, 24 Μαΐου, έχει ξεκινήσει ο εμβολιασμός στο περιφερειακό ιατρείο Φιλλύρας. Μάλιστα, μέχρι τα τέλη Ιουνίου έχουν ήδη κλειστεί επτακόσια ενενήντα έξι ραντεβού. Άρα διασφαλίζεται η πρόσβαση και η γεωγραφική κάλυψη όλης της περιφερειακής ενότητας.

Είναι πολύ σημαντικό να συμβάλλουμε όλοι στη μεγάλη προσπάθεια να πείσουμε τους συμπολίτες μας που έχουν αμφιβολίες και στέκονται με καχυποψία απέναντι στον εμβολιασμό να εμβολιαστούν. Οι πολίτες του Νομού Ροδόπης δεν πρέπει να χάσουν αυτή την ευκαιρία και γιατί είναι ο κύριος λόγος, έτσι ώστε να μπορέσουμε να χτίσουμε το τείχος ανοσίας απέναντι στην πανδημία.

Ολοκληρώνοντας, λοιπόν, θα ήθελα να πω ότι διασφαλίζεται και εξασφαλίζεται η απρόσκοπτη και γρήγορη πρόσβαση όλου του πληθυσμού στα εμβολιαστικά κέντρα και σε όλη την περιφερειακή ενότητα, έτσι ώστε απρόσκοπτα να επιταχυνθεί η εμβολιαστική διαδικασία.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε, έχετε τον λόγο.

**ΙΛΧΑΝ ΑΧΜΕΤ:** Κύριε Υπουργέ, μετά από καθυστέρηση έξι μηνών άρχισε να λειτουργεί σήμερα το εμβολιαστικό κέντρο της Φιλλύρας και όντως, όπως είπατε, τα νούμερα αποδεικνύουν ότι η προσέλευση των μειονοτικών συμπολιτών μας είναι αυξημένη. Πού ήσασταν έξι μήνες; Πού ήσασταν; Για ποιον λόγο υπήρξε αυτή η απίστευτη απουσία της Κυβέρνησης;

Ας δούμε, όμως, τι έγινε. Κατά τη διάρκεια του ενός χρόνου πανδημίας, ένας Βουλευτής, εγώ προσωπικά, και δύο δήμαρχοι σηκώσαμε όλο το βάρος ενημέρωσης αυτού του πληθυσμού, για να προφυλάξουμε τη δημόσια υγεία. Δεν έγινε καμία ενημέρωση ούτε στη μητρική τους γλώσσα ούτε σε οποιαδήποτε άλλη στη μειονότητα, προκειμένου αυτοί οι άνθρωποι να προστατευτούν και να ενημερωθούν. Μάλιστα, κάποια αθηναϊκά μέσα ενημέρωσης έριχναν συνεχώς την ευθύνη στη μειονότητα και έλεγαν ότι εξαιτίας αυτού του πληθυσμού κινδυνεύει η περιοχή και η δημόσια υγεία, κάτι που ήταν άκρως κατασυκοφαντικό, τη στιγμή που η απουσία της Κυβέρνησης ήταν πασιφανής.

Όμως, κύριε Υπουργέ, σήμερα κάνατε ένα εμβολιαστικό κέντρο στη Φιλλύρα, αλλά δημιουργήσατε ένα άλλο μεγάλο πρόβλημα. Ξέρετε ποιο είναι αυτό; Μειώσατε κατά 90% τα αγροτικά ιατρεία. Ξέρετε ότι σήμερα στη Φιλλύρα ένα αγροτικό ιατρείο δουλεύει μόνο μια μέρα, από τη στιγμή που άνοιξε το εμβολιαστικό κέντρο; Ξέρετε ότι το ιατρείο πήγε σε μία μέρα στον Δήμο Αρριανών; Κάνουμε, δηλαδή, ένα εμβολιαστικό κέντρο και παρατάμε τους ανθρώπους στην τύχη τους, ενώ στον Πάσσο, στο χωριό, σας κατέθεσε επιστολή πριν από δύο μέρες ο Δήμαρχος Αρριανών, ο κ. Ριτβάν, όπου σας έκανε αναφορά σχετικά με το ότι πρέπει να γίνει ιατρικό κέντρο, για να πηγαίνουν οι άνθρωποι στους γιατρούς.

Κύριε Υπουργέ, τα πράγματα είναι άκρως σοβαρά. Χθες χάσαμε ένα νεαρό δεκαέξι χρονών από τροχαίο ατύχημα στην Οργάνη, διότι το ασθενοφόρο έκανε δύο ώρες να έρθει. Και σκεφτείτε ότι στην Οργάνη υπάρχει και ασθενοφόρο! Φανταστείτε να μην υπήρχε κιόλας! Όμως, το ασθενοφόρο ήρθε από την Αλεξανδρούπολη σε δύο ώρες. Δεν υπάρχει καμμία βούληση, δεν υπάρχουν γιατροί. Όμως, γι’ αυτό το θέμα θα επανέλθω εδώ με άλλη ερώτηση, κύριε Υπουργέ, προκειμένου να δούμε τη δραματική κατάσταση που υπάρχει εκεί πάνω.

Τελειώνοντας, θα ήθελα να πω το εξής: Λένε συμπερασματικά ότι δεν μας καλύπτει το μοναδικό εμβολιαστικό κέντρο Φιλλύρας. Αυτό είναι κάτι που θα πρέπει να ξεκαθαρίσουμε. Μιλάμε για είκοσι χιλιάδες άτομα και επτά εμβολιαστικά κέντρα, τέσσερα στην Κομοτηνή, δύο στον Ίασμο. Δεν γίνεται αυτή η δουλειά!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεύτερον, πρέπει οπωσδήποτε να λειτουργήσουν τα ιατρεία, ώστε να μπορεί ο κόσμος να πάει να πάρει το φάρμακό του και να δει την πίεσή του. Τρίτον, ο ορεινός όγκος πρέπει οπωσδήποτε να εξοπλιστεί. Δεν υπεισέρχομαι σ’ αυτό με την ερώτησή μου, αλλά είναι ένα θέμα που θα επαναφέρω. Και σε κάθε περίπτωση, λέμε μετά γιατί ο κόσμος φεύγει, γιατί μεταναστεύει από τη Θράκη και δεν υπάρχει κόσμος επάνω. Μα, είναι πασιφανής η απουσία. Περιμένω καλόπιστα στη δευτερολογία σας να μας πείτε αν έχετε τελικά έναν σχεδιασμό για τη δημόσια υγεία συνολικά της περιοχής και του νομού.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Κύριε Αχμέτ, όπως σας είπα, ξεκίνησε σήμερα η λειτουργία εμβολιαστικού κέντρου στην περιοχή της Φιλλύρας. Ο Νομός Ροδόπης έχει έντεκα εμβολιαστικές γραμμές. Και με αυτή που ξεκίνησε να λειτουργεί σήμερα έχει δώδεκα. Δεν νομίζω ότι υπολείπεται σε σχέση με άλλους νομούς σε ό,τι έχει να κάνει με την ανάπτυξη εμβολιαστικών γραμμών, ενώ θα προστεθούν και άλλες δομές.

Στην έναρξη της επιχείρησης «Ελευθερία» είχαμε πει ότι θα αναπτυχθούν χίλια δεκαοκτώ εμβολιαστικά κέντρα σ’ όλη τη χώρα. Και αυτή τη στιγμή έχουν αναπτυχθεί χίλια πεντακόσια δεκαπέντε μέχρι σήμερα και έχουμε σχεδιάσει να αναπτυχθούν άλλα τριακόσια εμβολιαστικά κέντρα, δεδομένου ότι τα διαθέσιμα εμβόλια στη χώρα είναι πλέον σε τέτοιες ποσότητες που έχουμε τη δυνατότητα να καλύψουμε πιο γρήγορα όλο και μεγαλύτερο κομμάτι του πληθυσμού, έτσι ώστε να χτίσουμε το απαιτούμενο τείχος ανοσίας που χρειάζεται.

Σ’ αυτό το σημείο, θα ήθελα να πω κάτι που έχουμε επισημάνει πάρα πολλές φορές, ότι η ελληνική πολιτεία έχει διασφαλίσει εμβόλια για το σύνολο του πληθυσμού, για όλους τους πολίτες. Δεν αφήνουμε κανέναν συμπολίτη μας ανεμβολίαστο. Η επιχείρηση «Ελευθερία» έχει σχεδιαστεί, έτσι ώστε να καλύψει τις ανάγκες εμβολιασμού του συνόλου του πληθυσμού και θα φτάσουμε και στο τελευταίο σημείο της χώρας, προκειμένου να εμβολιαστεί και ο τελευταίος πολίτης αυτής της χώρας.

Τέλος, θα αναμένω με χαρά την ερώτησή σας σε ό,τι αφορά τα ζητήματα της δημόσιας υγείας. Σε κάθε περίπτωση, τόσο τα περιφερειακά ιατρεία και τα κέντρα υγείας, όσο και οι δομές όχι μόνο στην περιοχή αυτή, αλλά και στην ευρύτερη περιοχή της Μακεδονίας λειτουργούν με τέτοιο τρόπο, έτσι ώστε να ικανοποιούνται πλήρως οι ανάγκες των συμπολιτών μας. Και εφόσον υπάρξουν ιδιαίτερες συνθήκες που απαιτούν κάποια συγκεκριμένη δράση, εδώ είμαστε, προκειμένου να δώσουμε λύση, έτσι ώστε να μη μείνει κανένας συμπολίτης μας χωρίς τις απαραίτητες υπηρεσίες υγείας.

Αναγνωρίζουμε ότι υπάρχει στενότητα πόρων και κυρίως ανθρώπινου δυναμικού που μας αναγκάζει να αναδιατάσσουμε με τέτοιο τρόπο τις δυνάμεις μας, έτσι ώστε να μπορέσουμε να φέρουμε εις πέρας τόσο την επιχείρηση «Ελευθερία», όσο και να διασφαλίσουμε την ομαλή λειτουργία όλων των υγειονομικών δομών.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τη δέκατη με αριθμό 770/17-5-2021 επίκαιρη ερώτηση δεύτερου κύκλου του Βουλευτή Ρεθύμνου του ΣΥΡΙΖΑ - Προοδευτική Συμμαχία κ. Ανδρέα Ξανθού προς τον Υπουργό Υγείας, με θέμα: «Έλλειμα αξιολόγησης των self-tests - αδιαφάνεια για τα επιδημιολογικά δεδομένα και τον έλεγχο των μεταλλάξεων του SARS-CoV-2 στην Ελλάδα».

Ορίστε, κύριε συνάδελφε, έχετε τον λόγο.

**ΑΝΔΡΕΑΣ ΞΑΝΘΟΣ:** Ευχαριστώ, κύριε Πρόεδρε.

Κύριε Υπουργέ, όσον αφορά την πανδημία στη χώρα μας, είμαστε σε μία φάση αργής, αλλά εύθραυστης αποκλιμάκωσης.

Νομίζω ότι έχει μεγάλη σημασία σ’ αυτή τη φάση να έχουμε καλά εργαλεία επιδημιολογικής επιτήρησης, να υπάρχει ένα αξιόπιστο σύστημα έγκαιρης διάγνωσης και ιχνηλάτισης των κρουσμάτων και να έχουμε μία καλή εικόνα της επιδημιολογίας των μεταλλάξεων του ιού, που είναι το σημείο που υπάρχει διεθνώς μεγάλο επιστημονικό ενδιαφέρον και το οποίο καθορίζει σε μεγάλο βαθμό τη στρατηγική κάθε χώρας.

Η Κυβέρνηση επέλεξε το άνοιγμα της οικονομίας, του τουρισμού, της εστίασης, όλων των κρίσιμων τομέων, να γίνει βασισμένο σε δύο κυρίως πράγματα: Το ένα είναι ο εμβολιασμός και το άλλο είναι τα self-tests. Επισημάναμε εδώ και καιρό ότι η επιλογή των self-tests ήταν λάθος, είναι μία επισφαλής διαγνωστική μεθοδολογία, η οποία δεν έχει δοκιμαστεί ούτε στην Ευρώπη, δεν υπάρχουν δεδομένα δημοσιευμένα, αλλά ούτε και εσείς με τον τρόπο που κάνατε report και αναφορά των στοιχείων από τον ΕΟΔΥ μας βοηθάτε να καταλάβουμε τι ακριβώς συμβαίνει με αυτά τα tests. Η αίσθηση είναι ότι υπάρχει υψηλότατο ποσοστό ψευδώς αρνητικών αποτελεσμάτων, αλλά και ψευδώς θετικών αποτελεσμάτων, άρα ότι είναι προβληματική και η ευαισθησία και η ειδικότητα της μεθόδου.

Θέλω πραγματικά να μας δώσετε μία ακριβή εικόνα γι’ αυτό, να ξέρουμε αν στο report το οποίο δίνεται στο ECDC περιλαμβάνονται τα self-tests ή μόνο τα μοριακά και τα rapid, όπως μέχρι τώρα. Και επίσης, να ξέρουμε ακριβώς τι γίνεται, με ποιον τρόπο επιλέγονται τα δείγματα στα οποία κάνουμε αλληλούχιση γονιδιώματος από το εργαστήριο της Ακαδημίας Αθηνών και άρα κατά πόσο έχουμε εικόνα των ποσοστών κάθε μετάλλαξης, βρετανικής, νοτιοαφρικανικής, νιγηριανής ή, κακώς όπως ελέχθη, αθηναϊκής, ενδεχομένως ινδικής κ.λπ., στη χώρα μας, για να έχουμε μια εικόνα του βαθμού επικινδυνότητας αυτής της επιδημιολογικής φάσης.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο. Παρακαλώ εντός του χρόνου σας.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Κύριε Ξανθέ, το έχουμε συζητήσει πολλές φορές το θέμα των self-tests. Από τη πρώτη στιγμή η Κυβέρνηση είπε και τόνισε ότι πρόκειται για ένα εργαλείο το οποίο θα το χρησιμοποιήσουμε συμπληρωματικά στη στρατηγική μας για την επιδημιολογική επιτήρηση στη χώρα. Και αυτό κάναμε. Ούτε σταμάτησαν οι έλεγχοι PCR ή ταχέων αντιγονικών tests ούτε πρόκειται να σταματήσουν και μάλιστα αυξάνονται. Το δε εργαλείο αυτό με επιτυχία χρησιμοποιείται και από άλλες χώρες, όπως τη Μεγάλη Βρετανία, στα σχολεία και σε άλλες δραστηριότητες, προκειμένου να επανέλθουν στην κανονικότητα. Είναι μια μέθοδος, ένα εργαλείο που ουσιαστικά μας δίνει τη δυνατότητα να εντοπίσουμε ασυμπτωματικούς ασθενείς και αυτό είναι πολύ χρήσιμο για όλους, προκειμένου να βγάλουμε συμπεράσματα και να μπορέσουμε να ελέγξουμε τη μετάδοση και τη διασπορά του ιού.

Αναφορικά με την αξιοπιστία τους, θέλω να ξαναπώ για τις συσκευές που διατίθενται από του κράτους στους πολίτες για τη διενέργεια του υποχρεωτικού ελέγχου έχουν ιδιαίτερα αυστηρές προδιαγραφές. Κατ’ αρχάς, θα πρέπει να έχουν αξιολογηθεί από φορέα στην Ευρωπαϊκή Ένωση με ευαισθησία 80% στα άτομα που θεωρούνται μεταδοτικά σε τουλάχιστον εκατό δείγματα και ειδικότητα 99% σε άτομα που δεν έχουν τον ιό, δηλαδή είναι αρνητικά σε PCR σε τουλάχιστον διακόσια δείγματα. Και αυτές οι προδιαγραφές είναι πολύ πιο αυστηρές απ’ αυτές που έχουν τεθεί στις λίστες συσκευών ταχέως αντιγόνου, που αναγνωρίζονται αμοιβαία εντός Ευρωπαϊκής Ένωσης, όπου ενδεικτικά το όριο της ειδικότητας έχει τεθεί στο 97%. Ο λόγος που θέσαμε αυτές τις υψηλές προδιαγραφές είναι για να μειώσουμε τα ποσοστά των ψευδώς θετικών και αρνητικών, που όποια μέθοδο κι αν εφαρμόσεις θα υπάρχουν.

Τι σημαίνουν, λοιπόν, αυτές οι προδιαγραφές, αν υποθέσουμε ότι έχουμε επιπολασμό 1% στην Ελλάδα, αν και ωστόσο έχουμε αρκετά χαμηλότερο; Σημαίνει ότι ένας που έχει θετικό self-test έχει περίπου 45% πιθανότητα να είναι μολυσμένος από τον ιό. Επίσης, σημαίνει ότι ένας που έχει αρνητικό self-test η πιθανότητα να είναι μολυσμένος με τον ιό θα είναι 0,2% και άρα, έχουμε πολύ μικρό ποσοστό ψευδώς αρνητικών.

Είναι εξαιρετικά σημαντικό ότι κάθε φορά που γίνονται αυτά τα τεστ στον πληθυσμό στη συνέχεια οδηγείται το 80% των ενεργών φορέων του ιού σε test επαλήθευσης, οπότε και έτσι ταυτοποιείται το μεγαλύτερο τμήμα των φορέων του υπό έλεγχο πληθυσμού και κυρίως το πιο μεταδοτικό τμήμα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, θα χρησιμοποιήσω χρόνο από τη δευτερολογία μου.

Ένα άλλο εξαιρετικά σημαντικό στοιχείο είναι ότι η διαδικασία αυτή ολοκληρώνεται σε λίγα λεπτά και με το πρώτο αυτό αποτέλεσμα μπορεί ο χρήστης του self-test να λάβει έγκαιρα τα κατάλληλα μέτρα μέχρι να ολοκληρωθεί η επιβεβαίωση του test, αποτρέποντας με αυτόν τον τρόπο τη μετάδοση και τη διασπορά του ιού όσο περιμένει τα αποτελέσματα της επαλήθευσης. Και αυτή είναι η μεγάλη συμβολή των self-tests, ότι έχουμε αποτέλεσμα σε μικρό χρονικό διάστημα στο σπίτι μας, ενώ το αποτέλεσμα από μία μοριακή εξέταση θέλει ραντεβού, επίσκεψη σε μονάδα υγείας, λήψη του δείγματος, αποστολή του δείγματος σε εργαστήριο και ούτω καθ’ εξής, με συνέπεια να περνάει αρκετό χρονικό διάστημα για να έχουμε το αποτέλεσμα.

Στη μία περίπτωση έχουμε το αποτέλεσμα πολύ νωρίς και στην άλλη, όπως είπα, πρέπει να περιμένουμε λίγη ώρα, χωρίς να αποκλείεται η δεύτερη μέθοδος. Συνεπώς ακόμα και να μπορούσαμε να εκτελέσουμε μοριακά tests σε όλους αυτούς τους ασυμπτωματικούς ανθρώπους, συμπολίτες μας, το όφελος που έχουμε από την πρώιμη πιθανή διάγνωση, η οποία οδηγεί και σε μείωση των μεταδόσεων, θα το χάναμε όσο περιμέναμε τα αποτελέσματα των μοριακών tests, καθότι, όπως είπαμε, μιλάμε για ασυμπτωματικούς συμπολίτες μας, οι οποίοι θεωρούν ότι δεν έχουν κανέναν λόγο ανησυχίας και ότι σε καμία περίπτωση δεν είναι φορείς του ιού.

Μέσω, λοιπόν, του self-test ο καθένας μπορεί να πάρει τις προφυλάξεις του μέχρι να γίνει επιβεβαίωση. Και η αξιολόγηση της συμβολής των self-tests, για να έρθω στις ερωτήσεις σας, στην πρόληψη της μετάδοσης στη χώρα γίνεται σε εβδομαδιαίους κύκλους, ώστε να ολοκληρώνεται το μεγαλύτερο τμήμα των επιβεβαιωτικών tests που ακολουθούν τα αρχικά αποτελέσματα. Ενδεικτικά, αναφέρουμε ότι το ποσοστό των διαγνώσεων που οφείλονται σε επιβεβαιωτικές δοκιμασίες που γίνονται μετά από self-test μέχρι στιγμής κυμαίνεται από 30% ως και 50% των διαγνώσεων που ανακοινώνονται από τον ΕΟΔΥ σε καθημερινή βάση και αυτές είναι οι διαγνώσεις που είτε δεν είχαν γίνει είτε θα γίνονταν σε πολύ καθυστερημένη φάση, οπότε θα είχαμε πολλαπλές μεταδόσεις του ιού. Άρα το ποσοστό αυτό είναι αρκετά μεγαλύτερο, αν θεωρήσουμε και τον αριθμό των στενών επαφών των ανθρώπων. Και λαμβάνοντας υπ’ όψιν το ποσοστό των διαγνώσεων που οφείλονται στη στρατηγική των self-tests, είναι προφανές ότι η συμβολή τους -επαναλαμβάνω, ως διαγνωστικό εργαλείο- σ’ αυτή τη φάση της πανδημίας είναι εξέχουσας σημασίας.

Το δεύτερο ερώτημα, κύριε Πρόεδρε, θα το απαντήσω στη δευτερολογία μου.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο.

**ΑΝΔΡΕΑΣ ΞΑΝΘΟΣ:** Κύριε Υπουργέ, νομίζω ότι η απάντηση δεν μας πολύ-διαφώτισε. Η εικόνα που προσωπικά έχω καταφέρει να αντλήσω από τα δεδομένα είναι ότι έχουν διενεργηθεί περίπου εννιάμισι εκατομμύρια self-tests στη χώρα, διακόσιες χιλιάδες δείγματα απ’ αυτά στάλθηκαν για επιβεβαίωση, άρα ήταν θετικά που έπρεπε να επιβεβαιωθούν, από αυτά περίπου είκοσι χιλιάδες επιβεβαιώθηκαν ως θετικά, δηλαδή 10%, τρομερά χαμηλό ποσοστό ειδικότητας της μεθόδου και συνολικά το ποσοστό θετικότητας των δειγμάτων είναι 0,2% - 0,3%.

Με τόσο χαμηλό ποσοστό επιθετικότητας, όταν ξέρουμε ότι στα rapid tests -δεν λέω τα μοριακά- η θετικότητά τους την ίδια περίοδο που εξετάζουμε είναι από 3% - 4% και πάνω και με μία μεθοδολογία η οποία έχει υποδεκαπλάσιο ποσοστό θετικότητας πραγματικά πιστεύετε ότι μπορούμε να είμαστε ασφαλείς, ότι υπάρχει επιδημιολογική επιτήρηση στη χώρα αυτή την περίοδο και μάλιστα σε ευαίσθητους τομείς, όπως είναι οι χώροι εργασίας;

Γιατί δεν κάνετε αυτό το οποίο σας λέμε δεκαπέντε μήνες τώρα; Βάλτε να συνταγογραφούνται τα rapid-tests, όχι τα μοριακά. Και τα μοριακά φυσικά, αλλά για τυχαιοποιημένους και ελέγχους ασυμπτωματικών να γίνονται μοριακά τεστ, τα οποία θα συνταγογραφούνται από γιατρό, θα εκτελούνται με αποζημίωση 100% από τον ΕΟΠΥΥ, χωρίς τη συμμετοχή του πολίτη, δωρεάν δηλαδή, από δημόσια και ιδιωτικά εργαστήρια πιστοποιημένα, από επαγγελματίες υγείας, χωρίς περιθώριο λάθους, χωρίς περιθώριο ψευδούς δήλωσης. Έχουμε ενδείξεις ότι υπάρχουν ψευδείς δηλώσεις αυτή την περίοδο.

Δεν ανακοινώνονται στη βάση του ΕΟΔΥ όλα τα θετικά αποτελέσματα, για προφανείς λόγους, γιατί αυτό συνεπάγεται απώλεια μεροκάματου, κλείσιμο επιχείρησης κ.λπ..

Όσον αφορά τις μεταλλάξεις, ελπίζω στη δευτερολογία σας να απαντήσετε.

Πραγματικά, με όλα αυτά τα δεδομένα, αυτό το οποίο καταλαβαίνω είναι ότι το υγειονομικό ρίσκο, το οποίο έχετε πάρει σε αυτή τη φάση, είναι πάρα πολύ μεγάλο. Πάρα πολύ μεγάλο! Εμείς δεν επενδύουμε -σας το έχω πει πάρα πολλές φορές- στην καταστροφή. Όμως, πραγματικά είμαστε ανήσυχοι, γιατί μαζί με το κλίμα χαλάρωσης, «γαλάζια ελευθερία», «το τελευταίο μίλι» κ.λπ., τα οποία μεγαλόστομα λέτε κάθε μέρα -κάποια στιγμή, βέβαια, που αρχίζουν τα πράγματα και ζορίζουν, τα παίρνετε ξανά πίσω και λέτε ότι δεν πρέπει εφησυχάσουμε και δεν πρέπει να υπάρχει χαλάρωση-, το βασικό μήνυμα είναι ότι η μπόρα πέρασε. Αυτό είναι λάθος μήνυμα.

Οι εμβολιασμοί πρέπει να επιταχυνθούν. Καλώς προχωράνε. Είμαστε ακόμη πίσω στα ποιοτικά στοιχεία των εμβολιασμών. Μόνο το 60% των ηλικιωμένων άνω των εξήντα ετών είναι εμβολιασμένοι. Δεν ξέρουμε πόσοι έχουν εμβολιαστεί από τις ευπαθείς ομάδες. Είναι χαμηλό το ποσοστό των εμβολιασμένων στους χώρους του συστήματος υγείας. Είναι πολύ επισφαλής, νομίζω, όλη η διαχείριση.

Σας ενδιαφέρει, για παράδειγμα, να δείτε, να τσεκάρετε το ποσοστό των αρνητικών self-tests; Πάρτε ένα τυχαιοποιημένο δείγμα και κάντε μοριακά tests σ’ ένα τυχαίο δείγμα αρνητικών αποτελεσμάτων, για να δούμε το ποσοστό αξιοπιστίας. Δεν το κάνετε αυτό. Νομίζω ότι ήταν ένα, ας πούμε, χρύσωμα του χαπιού αυτής της περιόδου, όπου εν μέσω του τρίτου επιδημικού κύματος, χωρίς να έχει καμφθεί, χωρίς να έχει αρχίσει να υποχωρεί η καμπύλη, πήρατε την πολιτική απόφαση να τα ανοίξετε σταδιακά όλα, αλλά όχι με τα αυστηρά υγειονομικά στάνταρ τα οποία χρειάζονται.

Ευχαριστώ πάρα πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε τον κ. Ξανθό.

Τον λόγο έχει ο κύριος Υπουργός.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Κύριε Ξανθέ, θα επαναλάβω ότι δεν σταματήσαμε όλες τις δράσεις τις οποίες κάναμε και αφορούσαν κυρίως τον μοριακό έλεγχο και τον έλεγχο ταχέως αντιγόνων, τα rapid-tests, αλλά ήρθαμε να συμπληρώσουμε σε αυτές τις δράσεις μας, τη δράση με τα self-tests. Η πραγματικότητα, τα στοιχεία που σας ανέπτυξα, καταδεικνύουν ότι το εργαλείο αυτό είναι πάρα πολύ χρήσιμο. Επίσης, έχουμε πει ότι για όσο χρονικό διάστημα διαρκέσει αυτό το πρόγραμμα διάθεσης self-tests στον ελληνικό πληθυσμό, που έχει να κάνει με συγκεκριμένες πληθυσμιακές ομάδες, κατ’ αρχάς, τα self-tests θα είναι διαθέσιμα δωρεάν. Και, βεβαίως, έχουμε τη δυνατότητα και να ελέγξουμε αυτά που λέτε περί ψευδώς αρνητικών, αλλά και να σχηματίσουμε μία ολοκληρωμένη εικόνα σε ό,τι αφορά την επιδημιολογία της νόσου στη χώρα μας.

Επειδή είπατε ότι πρέπει να συνταγογραφούνται τα rapid-tests -παλιά λέγατε για τα μοριακά, φαντάζομαι ότι τώρα δεν αλλάξατε τη θέση σας…

**ΑΝΔΡΕΑΣ ΞΑΝΘΟΣ:** Και τα μοριακά.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Γνωρίζετε και εσείς -γιατί όχι μόνο είστε γιατρός, αλλά είστε και στο συγκεκριμένο χώρο, έχετε αυτή την ειδικότητα- ότι τα self-tests, τα οποία δίνει δωρεάν η πολιτεία στους πολίτες -άρα δεν υπάρχει λόγος συνταγογράφησης- είναι, ουσιαστικά rapid-tests τα οποία έχουν αυτές τις προδιαγραφές, έτσι ώστε να γίνονται χωρίς την παρουσία, χωρίς τη βοήθεια επαγγελματία υγείας, να μπορεί, δηλαδή, κάποιος να το κάνει στο σπίτι του. Άρα είναι rapid-test με κάποιες επιπλέον προδιαγραφές, έτσι ώστε να έχουμε τα αποτελέσματα τα οποία θέλουμε.

Σε κάθε περίπτωση, για να απαντήσω στο κομμάτι των μεταλλάξεων που θέσατε στην ερώτησή σας, θα αναφέρω τα εξής: Φέτος η χώρα επιστρέφει στην κανονικότητα με διαφορετικές συνθήκες από ό,τι έγινε πέρυσι μετά το πρώτο κύμα της πανδημίας. Υπάρχει μία κάμψη στα επιδημιολογικά δεδομένα, βελτιώνεται η κατάσταση και αυτοί οι δείκτες είναι που μας έδωσαν τη δυνατότητα να μπορέσουμε να επιστρέψουμε στην κανονικότητα. Όμως, φέτος έχουμε περισσότερα όπλα στη διάθεσή μας σε σχέση με πέρυσι. Έχουμε τα εμβόλια στη διάθεσή μας. Εμβολιάζεται ο πληθυσμός, αναπτύσσουμε το απαιτούμενο τοίχος ανοσίας. Έχουμε τα self-tests ως επιπλέον εργαλείο, έτσι ώστε να μπορούμε να έχουμε μια σαφή επιδημιολογική εικόνα στη χώρα. Το «R» και όλοι οι δείκτες που έχουν να κάνουν με την περίθαλψη είναι σαφώς βελτιωμένοι σε σχέση με τους προηγούμενους μήνες. Με όλα αυτά, λοιπόν, μας δίνεται η δυνατότητα να μπορούμε με ασφάλεια να επιστρέψουμε στην κανονικότητα τώρα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Τώρα, σε ό,τι αφορά τα μεταλλαγμένα στελέχη, γνωρίζετε ότι το μεταλλαγμένο στέλεχος που επικρατεί στην Ελλάδα είναι το «Β117», γνωστό και ως βρετανικό στέλεχος. Πιο συγκεκριμένα, τα μεταλλαγμένα στελέχη που έχουν ταυτοποιηθεί τις τελευταίες τέσσερις εβδομάδες έχουν ως εξής: Χίλια εννιακόσια τριάντα τρία ταυτοποιήθηκαν ως «Β117», που είναι το βρετανικό στέλεχος και τα περισσότερα απ’ αυτά προέρχονται από τυχαία δειγματοληψία, εκ των οποίων χίλια εννιακόσια τριάντα ένα ήταν εγχώρια και δύο σχετιζόμενα με ταξίδι, πεντακόσια σαράντα οκτώ ταυτοποιήθηκαν ως τρία άλλα στελέχη, το «Β11318», «Β1351» και το «Β16722», με την πλειονότητα να προέρχεται από στοχευμένο έλεγχο.

**ΑΝΔΡΕΑΣ ΞΑΝΘΟΣ:** Τυχαίο δείγμα είναι, κύριε Υπουργέ, ή από νοσοκομεία;

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Από στοχευμένο έλεγχο είπα, κύριε Ξανθέ. Το πρώτο είναι από τυχαία δειγματοληψία, το δεύτερο είναι από στοχευμένους ελέγχους. Και σημειώνω ότι στα τρία στελέχη που ανέφερα, μόνο δύο ήταν από το ινδικό και από τα υπόλοιπα εκατόν είκοσι ένα δείγματα κανένα δεν ταυτοποιήθηκε ως στέλεχος ανησυχίας ή ενδιαφέροντος.

Συνολικά έχουν ταυτοποιηθεί στη χώρα μας περισσότερα από δώδεκα χιλιάδες στελέχη. Η ταυτοποίηση γίνεται από το Εθνικό Δίκτυο Γονιδιοβιωματικής Επιτήρησης και τα αποτελέσματα της ταυτοποίησης χρησιμοποιούνται για να ενημερωθούν οι βάσεις του ECDC και, βεβαίως, η πλατφόρμα, η βάση δεδομένων του GISAID, ώστε να υπάρχει πλήρης διαφάνεια σε ό,τι αφορά την κυκλοφορία των μεταλλαγμένων στελεχών, αλλά και να γίνεται σε πραγματικό χρόνο η επιτήρηση των μεταλλαγμένων στελεχών σε παγκόσμια κλίμακα.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με τη δέκατη τρίτη με αριθμό 771/17-5-2021 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Υγείας, με θέμα: «Αποκλεισμός εργαζόμενων σε δήμους μέσω προγραμμάτων ΟΑΕΔ από το δωρεάν αυτοδιαγνωστικό έλεγχο».

Κύριε συνάδελφε, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, σε συνέχεια της συζήτησης που είχατε και με τον κ. Ξανθό, πραγματικά έχουμε άλλα σημεία και τέρατα στο κομμάτι των self-tests, που είναι, πραγματικά, επικίνδυνα από πολλές απόψεις.

Στις 23 Απριλίου η Κυβέρνηση ανακοίνωσε το μέτρο του υποχρεωτικού αυτοδιαγνωστικού ελέγχου για τους υπαλλήλους του δημοσίου που παρέχουν εργασία με φυσική παρουσία, προβλέποντας, μάλιστα, ότι η μη τήρηση του μέτρου συνιστά πειθαρχικό παράπτωμα, ανακοινώνοντας, παράλληλα, ότι μειώνει τους ανθρώπους που δουλεύουν με τηλεργασία.

Έχουμε καταγγελίες τόσο από την Ομοσπονδία Εργαζομένων ΟΑΕΔ στις 5 Μαΐου, όσο και από την Εργατική Αντεπίθεση στις 16 Μαΐου για τον αποκλεισμό εργαζομένων στα προγράμματα κοινωφελούς εργασίας του ΟΑΕΔ από τις κατηγορίες υπαλλήλων στις οποίες παρέχονται δωρεάν self- tests. Πάρα πολλοί από αυτούς τους εργαζόμενους -και πολλές- υποχρεώθηκαν είτε να καλύψουν με δικά τους κεφάλαια, από την τσέπη τους, τα tests, είτε να πάνε στην υπηρεσία τους χωρίς να κάνουν tests. Κάποιοι δήμοι τους έδωσαν τη δυνατότητα να κάνουν tests, επειδή είχαν προφανώς πλεόνασμα, κάποιοι άλλοι, έδωσαν σε κάποιες κατηγορίες, κάποιοι άλλοι σε κανέναν.

Έρχεται το Υπουργείο Εργασίας στις 14 Μαΐου να διορθώσει το κενό, αναφέροντας, πλέον, ρητώς ότι όλοι οι εργαζόμενοι με κοινωφελή εργασία του ΟΑΕΔ πρέπει και μπορούν να κάνουν τα self-tests. Στην πράξη, αυτοί οι άνθρωποι είχαν πρόσβαση στις 19 Μαΐου, καθώς μεσολάβησε Σαββατοκύριακο και είχαν προτεραιότητα οι μαθητές για τη Δευτέρα και την Τρίτη.

Άρα την Τετάρτη 19 Μαΐου, είκοσι έξι ημέρες μετά από την έναρξη της διαδικασίας των self-tests, δώσατε πρόσβαση στους τριάντα πέντε χιλιάδες αυτούς εργαζόμενους και εργαζόμενες, ανάμεσα στους οποίους ήταν μακροχρόνια άνεργοι, μονογονεϊκές οικογένειες, οικογένειες με άτομα με αναπηρία, άτομα με αναπηρία, άνθρωποι που εκτίουν δικαστικές αποφάσεις κοινωφελούς εργασίας, εντελώς ευάλωτοι άνθρωποι που αμείβονται με 546 ευρώ και, ναι, τους είναι πάρα πολύ δύσκολο να πληρώνουν από την τσέπη τους τα 7 και 10 ευρώ, για να κάνουν τα tests. Και βέβαια το φαινόμενο αυτό το είδαμε και στους ναυτεργάτες, στην εστίαση, στους ιδιωτικούς βρεφονηπιακούς σταθμούς, στα σχολεία δεύτερης ευκαιρίας που αποφασίσατε στις 17 Μαΐου ότι δύναται να διενεργηθεί ο έλεγχος μεταξύ 17 και 23 Μαΐου…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία, κύριε συνάδελφε. Έχετε και τη δευτερολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Θα συνεχίσω και στη δευτερολογία μου, κύριε Υπουργέ, αλλά πείτε μας λίγο τι έχει γίνει με αυτές τις κατηγορίες. Στη δευτερολογία μου θα πω και τι ακριβώς προβλέπουν οι ευρωπαϊκοί οργανισμοί.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Κύριε Αρσένη, η κοινή υπουργική απόφαση είναι ξεκάθαρη και δεν υπάρχει κανένα απολύτως σημείο το οποίο να επιδέχεται λάθος ερμηνεία. Οι διατάξεις της εφαρμόζονται στο πάσης φύσεως προσωπικό των ΟΤΑ Α΄ και Β΄ βαθμού, συμπεριλαμβανομένων και των εποπτευόμενων φορέων τους. Οι εργαζόμενοι στους ΟΤΑ μέσω προγραμμάτων του ΟΑΕΔ σαφώς και συμπεριλαμβάνονται αυτονόητα στα όσα ορίζει η ΚΥΑ.

Κάνατε μια αναφορά περί δήθεν παράλειψης ομάδων εργαζομένων από τους δωρεάν αυτούς διαγνωστικούς ελέγχους, την οποία θεωρώ εντελώς ανυπόστατη και απαράδεκτη. Δεν είναι δυνατόν, δεν ισχύει αυτό που λέτε, να ελέγχονται εργαζόμενοι και οι άλλοι μισοί όχι. Όλα αυτά τα προβλέπει η κοινή υπουργική απόφαση με σαφήνεια. Ισχύουν τα ίδια για όλους τους δημοσίους υπαλλήλους, σε Υπουργεία, δήμους, περιφέρειες και εποπτευόμενους φορείς και γενικά στο σύνολο των δημοσίων υπηρεσιών. Φοβάμαι ότι προσπαθείτε να δημιουργήσετε λάθος εντυπώσεις για ζητήματα τα οποία είναι δρομολογημένα και ξεκάθαρα, όπως στη συγκεκριμένη περίπτωση που αφορά τη συγκεκριμένη πληθυσμιακή ομάδα.

Ο σχεδιασμός της Κυβέρνησης για την επανέναρξη των δραστηριοτήτων, την επαναφορά στην κανονικότητα και την επανεκκίνηση της οικονομίας θέτει ως βασική προϋπόθεση την ασφαλή επιστροφή στην εργασία και αυτό κάνουμε με το εργαλείο των self-tests. Καλύπτεται το σύνολο των εργαζομένων και με τη δωρεάν χορήγηση των tests αυτών υλοποιούμε με ασφάλεια τον σχεδιασμό μας.

Σε κάθε περίπτωση, οι δήμοι και οι περιφέρειες οφείλουν να μεριμνούν για την πιστή τήρηση και σχολαστική εφαρμογή των όσων αναφέρονται στις κοινές υπουργικές αποφάσεις για το σύνολο του προσωπικού τους. Όσοι προσέρχονται στην εργασία τους, οφείλουν να έχουν διενεργήσει αυτοδιαγνωστικό έλεγχο με τις διαδικασίες που προβλέπονται.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, πραγματικά έχουμε την Ομοσπονδία Υπαλλήλων ΟΑΕΔ με καταγγελία στις 5 Μαΐου και τη συνδικαλιστική οργάνωση «Εργατική Αντεπίθεση» με καταγγελία επίσης, να περιγράφουν ότι ένα μεγάλο μέρος τουλάχιστον, η πλειοψηφία των τριάντα πέντε χιλιάδων εργαζομένων με προγράμματα του ΟΑΕΔ δεν είχαν πρόσβαση στα αυτοδιαγνωστικά tests και έπρεπε να τα πληρώνουν μόνοι τους ή να μην τα κάνουν. Οπότε, πραγματικά, είναι ωραία η ωραιοποίηση, αλλά είναι ωραίο να έχουμε επαφή και με την πραγματικότητα.

Εσείς προχωρήσατε με την ανακοίνωση στις 8 Μαΐου ότι δεν χρειάζονται τελικά δύο αυτοδιαγνωστικά tests, ότι αρκεί ένα την εβδομάδα και μάλιστα υπάρχει σύσταση, όταν μπορούν οι εργαζόμενοι, να κάνουν και ένα δεύτερο test με ίδιους πόρους, να τα βάζουν από την τσέπη τους. Είναι αδιανόητα πράγματα αυτά.

Διαβάζουμε την ανακοίνωση του Ευρωπαϊκού Κέντρου Πρόληψης και Ελέγχου Νόσων, του ECDC, στις 17 Μαρτίου του 2021, που λέει ότι τα αυτοδιαγνωστικά tests είναι ένα καλό εργαλείο και επισημαίνει: «Η συχνότητα της εξέτασης είναι ακόμα πιο σημαντική από την ευαισθησία των tests που χρησιμοποιούνται και η διαθεσιμότητα των self- tests και η συχνότητα εξέτασης μπορούν να τα καταστήσουν ένα χρήσιμο εργαλείο στη μείωση διασποράς τού SARS-CoV2, αν ακολουθούνται άλλα tests επιβεβαίωσης και κανόνες ιχνηλάτησης των επαφών». Μα, είναι ξεκάθαρες οι οδηγίες.

Αναρωτιέμαι: Στην Ελλάδα θα γίνει αυτό κάποια στιγμή πράξη; Θα ακολουθήσουν τα θετικά αυτοδιαγνωστικά τεστ, η ιχνηλάτηση επαφών και το μοριακό test; Αλλιώς, πραγματικά, κινούμαστε εκτός επιστημονικού πλαισίου. Θα ήθελα μια απάντηση και ως προς αυτό.

Και βέβαια, ως προς το θέμα του ΟΑΕΔ να πω ότι καλά κάνατε και το λύσατε πριν από λίγες μέρες, την Παρασκευή που μας πέρασε, στις 14 του μήνα και μπήκε τελικά σε εφαρμογή στις 19 του μήνα. Όμως, τουλάχιστον ας έχετε το θάρρος να ομολογείτε τα λάθη σας. Θα γίνεστε και πιο πιστευτός όταν λέτε κάτι.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Κύριε Αρσένη, σε ό,τι αφορά αυτά που είπατε για τους εργαζομένους των ΟΤΑ Α΄ και Β΄ βαθμού που είναι ωφελούμενοι προγραμμάτων, νομίζω ότι η απάντηση ήταν σαφής και ξεκάθαρη και συμφωνήσατε και χαίρομαι γι’ αυτό.

Σε ό,τι αφορά τα self-tests -το είπα και σε προηγούμενη ερώτηση συναδέλφου σας- είναι ένα πολύ χρήσιμο εργαλείο, το οποίο μας δίνει τη δυνατότητα να επιστρέψει με ασφάλεια η οικονομία μας, η χώρα σε κανονικούς ρυθμούς και βεβαίως, υπάρχουν ασφαλιστικές δικλίδες, έτσι ώστε, για παράδειγμα, όταν υπάρξει ένα θετικό ή αρνητικό αποτέλεσμα να γίνεται επιβεβαιωτικός έλεγχος ο οποίος θα διασφαλίζει πραγματικά το αληθές του αποτελέσματος του self- test.

Σε κάθε περίπτωση με το εργαλείο αυτό, στο οποίο έχουν πρόσβαση οι συμπολίτες μας, μπορούμε να ελέγξουμε τη μετάδοση και διασπορά του ιού και βεβαίως να ακολουθήσουμε συγκεκριμένες οδηγίες, εφόσον χρειαστεί, όπως είπα, να επιβεβαιώσουμε τα αποτελέσματα αυτά, έτσι ώστε να είμαστε σίγουροι για το αποτέλεσμα των ελέγχων αυτών.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε τώρα με την τρίτη με αριθμό 773/17-5-2021 επίκαιρη ερώτηση δεύτερου κύκλου της Βουλευτού Λέσβου του Κομμουνιστικού Κόμματος Ελλάδας κ. Μαρίας Κομνηνάκα προς τον Υπουργό Υγείας με θέμα: «Ελλείψεις προσωπικού στο Κέντρο Υγείας Άντισσας Νομού Λέσβου».

Κυρία Κομνηνάκα, έχετε τον λόγο.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Κύριε Υπουργέ, το Κέντρο Υγείας Άντισσας της Λέσβου καλύπτει τις ανάγκες πεντέμισι περίπου χιλιάδων κατοίκων, οι οποίοι γίνονται κατά πολύ πολλαπλάσιοι τους καλοκαιρινούς μήνες, που βρίσκονται στα πιο απομακρυσμένα χωριά του νησιού, απομακρυσμένα από την πόλη, άρα και από το Νοσοκομείο της Μυτιλήνης.

Η δραματική κατάσταση της υποστελέχωσης και των ελλείψεων δημιουργεί ανασφάλεια και ανησυχία όχι μόνο στους κατοίκους της περιοχής, αλλά και στους ίδιους τους γιατρούς, το υγειονομικό προσωπικό, αφού οι σοβαρές ελλείψεις καθιστούν πολλές φορές επισφαλή και επικίνδυνη την εικοσιτετράωρη λειτουργία του κέντρου υγείας.

Χαρακτηριστικό είναι ότι σήμερα υπηρετούν μόλις δύο ειδικοί γιατροί, εκ των οποίων ο ένας συμμετέχει μόνο στις εφημερίες, όντας μάλιστα ο ίδιος σε ομάδα υψηλού κινδύνου, ενώ για να καλυφθεί η εικοσιτετράωρη λειτουργία έρχονται για εφημερίες ειδικευμένοι γιατροί και από το Κέντρο Υγείας Καλλονής.

Επιπλέον, από τους τρεις αγροτικούς γιατρούς, οι οποίοι σε κάθε περίπτωση δεν επαρκούν για να καλύψουν τις καθημερινές ανάγκες των κατοίκων εφτά χωριών τον Ιούνιο, θα ολοκληρωθεί η θητεία των δύο εξ αυτών αφήνοντας το κέντρο υγείας μόνο με έναν αγροτικό γιατρό, ενώ με τις διαδικασίες που έχουν γίνει για την πρόσληψη των νέων αγροτικών ιατρών, με τους χρόνους που μεσολαβούν, είναι δεδομένο ότι οι γιατροί που θα έρθουν, θα αναλάβουν υπηρεσία όχι πριν τον Αύγουστο, αφού θα πρέπει πρώτα να υπηρετήσουν στο νοσοκομείο.

Επίσης, για μεγάλο χρονικό διάστημα το κέντρο υγείας λειτουργούσε μόνο με δύο νοσηλευτές, ενώ ακόμα και η μετακίνηση ενός επιπλέον νοσηλευτή, που έγινε προ ημερών, μετά από πολύ μεγάλες πιέσεις, εκτός του ότι αφορά μόνο τρεις μήνες, εξακολουθεί να μην είναι δυνατή η κάλυψη των εικοσιτετράωρων βαρδιών του κέντρου υγείας.

Ελλείψεις υπάρχουν, βέβαια και στις υπόλοιπες κατηγορίες προσωπικού, όπως για παράδειγμα, στους οδηγούς ασθενοφόρου, με δεδομένο ότι το Κέντρο Υγείας της Άντισσας απέχει εβδομήντα τέσσερα χιλιόμετρα από το Γενικό Νοσοκομείο Μυτιλήνης, αλλά και στο προσωπικό καθαρισμού και στις παρασκευάστριες. Αυτό το ίδιο ελάχιστο και εξαντλημένο ιατρικό και νοσηλευτικό προσωπικό κλήθηκε να αντιμετωπίσει και τα αυξημένα καθήκοντα, λόγω των συνθηκών της πανδημίας, όπου εκεί λειτουργεί παράλληλα και ειδικό ιατρείο για τη διαχείριση των περιστατικών COVID-19, αλλά έχει ξεκινήσει βέβαια και η λειτουργία του εμβολιαστικού κέντρου.

Ρωτάμε, λοιπόν, κύριε Υπουργέ, τι μέτρα θα πάρετε, προκειμένου να εξασφαλιστεί η ασφαλής και με επάρκεια εικοσιτετράωρη λειτουργία του κέντρου υγείας και του εμβολιαστικού κέντρου, με γενναία χρηματοδότηση προϋπολογισμού και να στελεχωθεί το κέντρο υγείας με όλο το αναγκαίο μόνιμο, πλήρους και αποκλειστικής απασχόλησης προσωπικό όλων των ειδικοτήτων, καθώς να μονιμοποιηθεί χωρίς όρους και προϋποθέσεις το ιατρικό και νοσηλευτικό προσωπικό που εργάζεται ήδη σ’ αυτό.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Κυρία Κομνηνάκα, κατ’ αρχάς, επιτρέψτε μου να πω, επειδή αναφερθήκατε σε αίσθημα ανασφάλειας των κατοίκων του νομού, ότι η λειτουργία του Γενικού Νοσοκομείου Μυτιλήνης από μόνη της εξασφαλίζει επαρκή υγειονομική κάλυψη για τους κατοίκους και επισκέπτες του νησιού, αλλά και του νομού γενικότερα. Θέλω να το επισημάνω αυτό και να είμαι σαφής, ότι καμμία ανασφάλεια και καμμία αγωνία δεν πρέπει να υπάρχει και πολύ περισσότερο, δεν πρέπει να καλλιεργείται. Μόνο με τον τρόπο αυτόν θα μπορέσουμε να ξεπεράσουμε τα όποια προβλήματα. Πρέπει όλα αυτά τα προβλήματα, ελλείψεις και κενά που εντοπίζονται, να αναδεικνύονται στην πραγματική τους διάσταση. Έτσι θα καταφέρουμε να βελτιώσουμε τις παρεχόμενες υπηρεσίες υγείας σε κάθε μεριά της χώρας μας και να προσφέρουμε ακόμα περισσότερες και πιο ποιοτικές υπηρεσίες.

Το Κέντρο Υγείας Άντισσας στελεχώνεται οργανικά από επτά γιατρούς και εικοσιπέντε άτομα νοσηλευτικό και λοιπό προσωπικό. Δυστυχώς, σήμερα δύο από τους επτά γιατρούς απουσιάζουν με άδεια ειδικού σκοπού και δεν κατέστη δυνατή η αντικατάστασή τους με άλλους. Μετά το πέρας της πανδημίας -ακόμη συντομότερα ελπίζω- και την ολοκλήρωση των εμβολιασμών, οι γιατροί αυτοί θα επιστρέψουν, ενισχύοντας το κέντρο υγείας.

Επίσης, σ’ αυτό υπάγονται και τέσσερα περιφερειακά ιατρεία, με πέντε θέσεις γιατρών υπηρεσίας υπαίθρου, όπου με πρόσφατη προκήρυξη του Υπουργείου Υγείας των κενών και κενωμένων θέσεων ιατρών υπηρεσίας υπαίθρου, έχουν προκηρυχθεί για τις ανάγκες του Κέντρου Υγείας Άντισσας και τα υπαγόμενα σ’ αυτό περιφερειακά ιατρεία οι εξής θέσεις ιατρών: Δύο θέσεις στο Κέντρο Υγείας Άντισσας, μία θέση στο Περιφερειακό Ιατρείο Σιγρίου, μία θέση στο Περιφερειακό Ιατρείο Ερεσού, μία θέση στο Περιφερειακό Ιατρείο Βατούσης και μία θέση στο Περιφερειακό Ιατρείο Μεσοτόπου, όπου με την ολοκλήρωση των διαδικασιών, οι γιατροί που εκδήλωσαν ενδιαφέρον για όλες τις παραπάνω θέσεις, αναμένεται εντός του μηνός Ιουνίου να αναλάβουν τα καθήκοντά τους.

Συνεπώς στο πρώτο δεκαπενθήμερο του Ιουνίου οι υπηρετούντες γιατροί υπηρεσίας υπαίθρου θα είναι δύο γιατροί στο κέντρο υγείας και πέντε στα περιφερειακά ιατρεία. Θα καλυφθούν, δηλαδή, όλες οι θέσεις -επτά στο σύνολο- ιατρών υπηρεσίας υπαίθρου.

Αναφορικά με την κάλυψη των εφημεριών, θα ήθελα να σας επισημάνω το εξής: Τις αμέσως προσεχείς ημέρες πρόκειται να ορκιστεί και να αναλάβει υπηρεσία υπάλληλος του κλάδου ΔΕ πληρωμάτων ασθενοφόρου, με την προκήρυξη 2Κ, οπότε και θα λυθεί εν μέρει ένα πρόβλημα που υπάρχει με τους οδηγούς. Συντηρούμενη από τη 2η Υγειονομική Περιφέρεια η λίστα επικουρικών γιατρών, βλέπουμε ότι, δυστυχώς, δεν υπάρχει ενδιαφέρον από κανέναν γιατρό προκειμένου να καταστεί δυνατή η άμεση πρόσληψή του και η ενίσχυση της καθημερινής και εφημεριακής λειτουργίας του κέντρου υγείας. Παρ’ όλα αυτά, όμως, με συντονισμένες προσπάθειες της 2ης Υγειονομικής Περιφέρειας, πραγματοποιήθηκε συνάντηση των υπευθύνων όλων των κέντρων υγείας του νησιού και του διοικητή του Γενικού Νοσοκομείου Μυτιλήνης και αποφασίστηκε να ενισχυθεί η εφημεριακή λειτουργία του κέντρου υγείας και από γιατρούς προερχόμενους από όλες τις μονάδες υγείας του νησιού.

Σήμερα, το Κέντρο Υγείας Άντισσας εφημερεύει καθημερινές, με παρουσία ειδικευμένου γιατρού και αγροτικού γιατρού και τα Σάββατα και Κυριακές, επίσης, με παρουσία ειδικευμένου γιατρού και αγροτικού γιατρού.

Θα συνεχίσω στη δευτερολογία μου, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία Κομνηνάκα, έχετε τον λόγο.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Κύριε Υπουργέ, η αρχική απάντηση που δώσατε σχετικά με το αν συντρέχει ή όχι λόγος ανησυχίας, καθώς η φροντίδα υγείας του νησιού καλύπτεται από τη λειτουργία του νοσοκομείου, αποδεικνύει με τον πιο εκκωφαντικό τρόπο τη λογική που έχετε απέναντι στην πρωτοβάθμια φροντίδα υγείας.

Για το αν όχι προκαλεί ανησυχία η λειτουργία του Κέντρου Υγείας, θα σας διαβάσω ακριβώς δήλωση που έκανε ένας από τους δύο ειδικούς γιατρούς μετά την ολοκλήρωση της εφημερίας του, στις αρχές Μαΐου, ο οποίος είπε: «Για πολλές ώρες εφημέρευα εντελώς μόνος μου στο κέντρο υγείας. Εάν σε αυτές τις ώρες ερχόταν κάποιο περιστατικό σοβαρού τραυματισμού ή κάποιο βαρύ εγκεφαλικό, είναι βέβαιο ότι ο άνθρωπος αυτός θα χανόταν μέσα στα χέρια μας, αφού δεν θα μπορούσα να προσφέρω ολοκληρωμένες υπηρεσίες και πρώτες βοήθειες. Σας ξαναλέω ότι τα χωριά της περιοχής Ερεσού - Αντίσσης απέχουν πολλά χιλιόμετρα από το κέντρο της Μυτιλήνης και άρα, από το νοσοκομείο».

Επομένως, με το να λέτε ότι η υποβαθμισμένη λειτουργία του κέντρου υγείας δεν δημιουργεί πρόβλημα, γιατί οι άνθρωποι αυτοί μπορούν να θεραπευτούν στο νοσοκομείο καταλαβαίνετε πόσο επικίνδυνη είναι αυτή η λογική που αναπαράγετε. Τη μέρα που επισκεφτήκαμε το κέντρο υγείας, ο έτερος ειδικός γιατρός που είναι στο νοσοκομείο, που εκτελεί χρέη συντονιστή Διευθυντή, έκανε την ίδια στιγμή τα τακτικά ραντεβού, τον εμβολιασμό, τα έκτακτα περιστατικά και τα ύποπτα περιστατικά COVID-19 που ήρθαν εκείνη τη στιγμή. Άρα έπρεπε να βάλει στολή, να εξετάσει ο ίδιος γιατρός και τα ύποπτα περιστατικά.

Όσο για τους γιατρούς που λέτε ότι βρίσκονται σε άδεια ειδικού σκοπού, ο ένας εξ αυτών είναι στο όριο συνταξιοδότησης και πρόκειται μετά την ολοκλήρωση, από ό,τι φαίνεται, να συνταξιοδοτηθεί.

Μιλήσατε για την πρόσληψη οδηγός ασθενοφόρου, η οποία έχει ξεκινήσει από το 2018 και πρόκειται να τοποθετηθεί το επόμενο διάστημα. Εν τω μεταξύ, όμως, ο ένας οδηγός ασθενοφόρου, που σήμερα εργάζεται στο κέντρο υγείας, στο τέλος του χρόνου θα συνταξιοδοτηθεί και αυτός.

Άρα καταλαβαίνετε ότι με τις αργές διαδικασίες που λειτουργούν και όταν οι προσλήψεις γίνονται με το σταγονόμετρο, θα βρισκόμαστε συνεχώς αντιμέτωποι με την ίδια κατάσταση. Καταλαβαίνετε ότι οι ανάγκες της υγείας δεν μπορεί να μπαίνουν στην κατάψυξη, στην αναμονή, να περιμένουν αν και πότε θα γίνουν οι προσλήψεις.

Ταυτόχρονα, το μεγαλύτερο μέρος του υγειονομικού βοηθητικού προσωπικού εργάζεται με ελαστικές σχέσεις εργασίας και οι συμβάσεις τους πρόκειται να λήξουν στις 31 Οκτωβρίου του 2021. Πρόκειται να μονιμοποιηθεί το προσωπικό, προκειμένου να μη βρεθεί ξανά χωρίς εργαζόμενους και το κέντρο υγείας, όπως βέβαια ζητάμε για όλους τους εργαζόμενους που βρίσκονται αυτή τη στιγμή και δίνουν τη μάχη στις δημόσιες δομές υγείας και δεν είναι δυνατόν, βέβαια, μετά να απολυθούν.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Βέβαια, για τους αγροτικούς γιατρούς να σημειώσουμε ότι και αυτοί έχουν μπει στο πρόγραμμα εμβολιασμού, με αποτέλεσμα για παράδειγμα, στο Περιφερειακό Ιατρείο της Ερεσού να πηγαίνει μία φορά την εβδομάδα μόνο ο γιατρός, γιατί τις υπόλοιπες ημέρες καλύπτει το εμβολιαστικό κέντρο. Με τη διαδικασία που ακολουθείται, από όσο γνωρίζουμε -και σας ρωτώ να το επιβεβαιώσετε-, θα πρέπει πρώτα να περάσουν έναν μήνα από το νοσοκομείο και άρα, τον Αύγουστο θα μπορέσουν να τοποθετηθούν οι αγροτικοί γιατροί. Βέβαια, ενώ δεν υπάρχει προσωπικό φύλαξης στο κέντρο υγείας και κατά τις βραδινές βάρδιες χρέη φύλακα εκτελούν οι παρασκευάστριες, οι καθαρίστριες, οι νοσηλευτές, την ίδια ώρα προσλάβατε ιδιωτική εταιρεία security, για να φυλάει επί εικοσιτετραώρου βάσεως τα εμβόλια. Καταλαβαίνετε ότι δεν αμφισβητούνται αυτά…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εντάξει, κυρία συνάδελφε. Ευχαριστούμε.

**ΜΑΡΙΑ ΚΟΜΝΗΝΑΚΑ:** Όμως, τέλος πάντων, όλη αυτή η κατάσταση είναι αποτέλεσμα της διαχρονικής προβληματικής αντιμετώπισης και των κυβερνητικών ευθυνών, της υποβάθμισης της πρωτοβάθμιας φροντίδας υγείας και αποδεικνύεται ότι τουλάχιστον στις σημερινές συνθήκες δεν μπορεί να συνεχίσουμε να συζητάμε με τέτοιους όρους.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Κυρία Κομνηνάκα, νομίζω ότι παραποιήσατε λίγο αυτά που είπα, γιατί ναι μεν ανέφερα ότι υπάρχει νοσοκομείο που δημιουργεί αίσθημα ασφάλειας, αλλά αυτό σε καμμία περίπτωση δεν σχετίζεται με το γεγονός ότι υπάρχουν προβλήματα σε επίπεδο πρωτοβάθμιας φροντίδας υγείας, τα οποία προσπαθούμε να επιλύσουμε. Και στον σχεδιασμό μας για την αναδιοργάνωση και αναμόρφωση των παρεχόμενων υπηρεσιών υγείας, βασικός πυλώνας είναι η πρωτοβάθμια και πρέπει σίγουρα στο πρωτοβάθμιο επίπεδο να εστιάσουμε την προσοχή μας.

Στον σχεδιασμό αυτόν περιλαμβάνεται και η συνεργασία με την τοπική αυτοδιοίκηση και κοινωνικούς φορείς, αλλά και με τον ιδιωτικό τομέα, προκειμένου να επιτευχθεί η μεγιστοποίηση της αξιοποίησης των υπαρχόντων πόρων και δομών στην περιοχή εμβέλειας των κέντρων υγείας. Η αναγκαιότητα αυτή καταδείχθηκε και το τελευταίο χρονικό διάστημα που διαχειριζόμαστε την πανδημία.

Σε κάθε περίπτωση, σε συνεργασία με τη διοίκηση της δεύτερης υγειονομικής περιφέρειας αλλά και τους υπευθύνους των δομών υγείας του νησιού επανεξετάζουμε το καθεστώς των μετακινημένων από το Κέντρο Υγείας Άντισσας και εξαντλούμε κάθε δυνατότητα για περαιτέρω στελέχωσή του. Να σας θυμίσω, επειδή αναφερθήκατε σε προσλήψεις, ότι και μόνιμες προσλήψεις ιατρικού προσωπικού γίνονται και υγειονομικού και λοιπού προσωπικού, τόσο από προκηρύξεις του ΑΣΕΠ όσο και από κρίσεις θέσεων γιατρών, δυόμισι χιλιάδες προκηρυγμένες θέσεις ιατρικού προσωπικού από τον Ιούλιο του 2019 μέχρι σήμερα, εννιακόσιες τριάντα θέσεις ιατρικού προσωπικού προκηρύχθηκαν τον περασμένο Φεβρουάριο και είμαστε έτοιμοι, αρχές του επόμενου μήνα, αρχές Ιουνίου, να προκηρύξουμε επιπλέον εξακόσιες θέσεις ιατρικού προσωπικού, προκειμένου να καλύψουν τις ανάγκες όλων των δομών της χώρας και επιπλέον να προκηρύξουμε εννιακόσιες δέκα θέσεις λοιπού προσωπικού. Διότι οι ελλείψεις -το γνωρίζουμε όλοι- δεν παρουσιάζονται μόνο στο ιατρικό και νοσηλευτικό προσωπικό, αλλά διατρέχουν όλο το σύστημα υγείας. Αυτό έγινε και το είδαμε και στην περίοδο της πανδημίας, όπου καταφέραμε και καλύψαμε τις κενές θέσεις στις μονάδες εντατικής θεραπείας σε όλη την επικράτεια και συνεχίζουμε να το κάνουμε με σχέδιο και με στόχο να υπάρχει επάρκεια προσωπικού στις δομές οι οποίες λειτουργούν.

Στην παραπάνω προσπάθειά μας σημαντική θέση έχει και η περαιτέρω ανάπτυξη του τομέα της τηλεϊατρικής, που θα βοηθήσει πάρα πολύ τα νησιά μας, και η επανεξέταση του θεσμικού πλαισίου των άγονων περιοχών, που έχουμε επεξεργαστεί, και η παροχή κινήτρων που περιλαμβάνει διάφορα κίνητρα, έτσι ώστε να στελεχωθούν οι απομακρυσμένες περιοχές της χώρας. Πιστεύουμε ότι με το πλέγμα αυτό των προτάσεων και δράσεών μας θα πετύχουμε να προσελκύσουμε το ενδιαφέρον ιατρικού προσωπικού, έτσι ώστε να στελεχωθούν οι μονάδες στο νησί της Λέσβου και όχι μόνο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να ̓στε καλά.

Συνεχίζουμε τώρα -σας παρακαλώ να είμαστε εντός των χρόνων μας- με την έκτη με αριθμό 5226/22-3-2021 ερώτηση του κύκλου των αναφορών - ερωτήσεων του Βουλευτή Ηρακλείου του ΣΥΡΙΖΑ - Προοδευτική Συμμαχία κ. Χαράλαμπου (Χάρη) Μαμουλάκη προς τον Υπουργό Υποδομών και Μεταφορών, με θέμα: «Πότε θα ολοκληρωθεί ο οδικός άξονας Ηρακλείου - Μεσσαράς;»

Κύριε συνάδελφε, έχετε τον λόγο για δύο λεπτά.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κύριε Υπουργέ, όπως γνωρίζετε, ένα έργο καθοριστικής σημασίας για την ανάπτυξη του νησιού, που συνδέει, ουσιαστικά, την πόλη του Ηρακλείου με την ευρύτερη περιοχή της Μεσσαράς, του κάμπου της Μεσσαράς, και με τεράστιες αναπτυξιακές δυνατότητες και λόγω του αυξημένου τουριστικού προϊόντος που παράγεται στο νότιο τμήμα του νησιού. Όλα ξεκίνησαν λοιπόν με μια ερώτηση που σας κατέθεσα στις 13 Μαρτίου 2021, η οποία δεν απαντήθηκε, και εξ ου η σημερινή μας παρουσία εδώ, ουσιαστικά για ποιον λόγο; Για να ενημερωθούμε, να ενημερωθούν ουσιαστικά και οι πολίτες της Μεσσαράς και ευρύτερα της Περιφερειακής Ενότητας Ηρακλείου για τη φιλοσοφία που διέπει το Υπουργείο, όσον αφορά τη συντήρηση -διότι υπήρξε και μια διαρροή στον τοπικό Τύπο- για προσπάθεια συντήρησης, και αξιοποίησης, και διαχείρισης εν γένει του οδικού έργου, αλλά συγχρόνως να καταστεί και πολύ σημαντική -και για συγκοινωνιακούς λόγους το τονίζω- η ολοκλήρωση του κόμβου Μοιρών, όπου ουσιαστικά θα κουμπώσει με την υφιστάμενη αρτηρία που κατασκευάστηκε πρόσφατα. Έτσι λοιπόν θα πολλαπλασιαστεί η δυναμική, που ήδη έχει σωρευθεί, στο συγκεκριμένο έργο, μια δυναμική μέσω της συγκοινωνιακής αυτής συνδέσεως, που ήδη τα δείγματα γραφής αυτά τα δύο χρόνια είναι εξαιρετικά ικανοποιητικά, παρ’ όλα φυσικά τα προβλήματα τα οποία υπάρχουν και είμαστε εδώ για να δούμε και να συζητήσουμε τους τρόπους εξεύρεσης λύσεων.

Άρα λοιπόν, εν συντομία, στην πρώτη μου τοποθέτηση αυτό που ζητάμε ουσιαστικά από το Υπουργείο είναι μια ενημέρωση για δύο βασικούς πυλώνες, αφενός πρώτον τι προβλέπεται όσον αφορά τη μελετητική ωρίμανση του κόμβου των Μοιρών, που είναι τόσο σημαντικός κρίκος του συγκοινωνιακού αυτού παζλ που ενώνει το Ηράκλειο με το νότιο τμήμα της Περιφερειακής Ενότητας Ηρακλείου και δεύτερον -εξίσου για μας σημαντικό- ποιος είναι ο ευρύτερος σχεδιασμός της Κυβέρνησης για την ολοκλήρωση, δηλαδή εν συνόλω, του δικτύου Ηρακλείου - Μεσσαράς.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε κι εμείς για τον χρόνο.

Ελάτε, κύριε Υπουργέ.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Ευχαριστώ πολύ, κύριε συνάδελφε.

Νομίζω ότι δεν θα διαφωνήσουμε για τη σημασία του κάθετου οδικού άξονα της Περιφερειακής Ενότητας Ηρακλείου για την αναπτυξιακή προοπτική της ευρύτερης περιοχής. Βεβαίως να σας πω ότι τη γενικότερη σπουδαιότητα των κάθετων αξόνων την έχουμε αναδείξει και στο Υπουργείο τα τελευταία δύο χρόνια και μάλιστα με συγκεκριμένα έργα, τα οποία πολλές φορές ξεπερνούν τα ευχολόγια, τα οποία ενδεχομένως να είχαμε συνηθίσει γενικότερα τους συμπολίτες μας τα προηγούμενα χρόνια. Μάλιστα, στην ερώτησή σας είχατε αναφερθεί και στο ζήτημα του κάθετου άξονα Ηρακλείου - Ανωγείων και να σας ενημερώσω, όπως ξέρετε πολύ καλά, ότι ναι μεν είχε εξασφαλιστεί μια χρηματοδότηση από την Κυβέρνηση ΣΥΡΙΖΑ, αλλά αυτή η χρηματοδότηση δυστυχώς δεν έφτανε για την δημοπράτηση του έργου. Γι’ αυτόν τον λόγο και εμείς καταφέραμε και εντάξαμε στο ΠΔΕ επιπλέον χρηματοδότηση 350 εκατομμυρίων, με αποτέλεσμα το έργο αυτό πλέον να έχει μπει σε φάση υλοποίησης.

Όπως γνωρίζετε πολύ καλά, μιας και εκλέγεστε εξάλλου στο Ηράκλειο, ο οδικός άξονας Ηράκλειο - Μεσσαρά χωρίζεται σε δύο μέρη, το ένα αφορά το Ηράκλειο μέχρι την Αγία Βαρβάρα και το δεύτερο αφορά την Αγία Βαρβάρα μέχρι τους Αγίους Δέκα. Όπως αναφέρετε και στην ερώτησή σας, στο τμήμα Αγία Βαρβάρα μέχρι Αγίους Δέκα παρεδόθη το 2019. Ωστόσο, ξέρετε πολύ καλά ότι προκειμένου να ολοκληρωθεί υπολείπονται οι εξής μελέτες και στη συνέχεια οι εργασίες οι οποίες θα βγουν μέσα από τις μελέτες, δηλαδή η μελέτη του τμήματος στην είσοδο πριν τον οικισμό της Αγίας Βαρβάρας, η μελέτη του παράπλευρου οδικού δικτύου σε όλον τον οδικό άξονα, οι συνοδευτικές υποστηρικτικές μελέτες στην αρχή του έργου και βεβαίως η μελέτη διαχείρισης της σήραγγας Αγίας Βαρβάρας και απομένουν οι εργασίες ολοκλήρωσης στον Ανισόπεδο Κόμβο Πανασού και τη συζευκτήρια οδό με την Πανασό. Για την ολοκλήρωση όλων αυτών των μελετών έχει ξεκινήσει η διαδικασία σύναψης τριών συμβάσεων τεχνικών συμβούλων από το Υπουργείου Υποδομών και Μεταφορών, εκ των οποίων μάλιστα η ανάθεση για τον συγκοινωνιακό σύμβουλο έχει ήδη εγκριθεί, και αναμένονται άλλες δύο αναθέσεις για δύο συμβούλους, δηλαδή για γεωτεχνικό και για διαχείριση σήραγγας.

Όσον αφορά το πρώτο σας ερώτημα, για τον κόμβο δηλαδή Μοιρών, όπως γνωρίζετε υπάρχει ήδη κόμβος στις Μοίρες στην περιοχή της συναρμογής της νέας Εθνικής Οδού Αγία Βαρβάρα - Καστέλι και κυκλοφορείται. Ο κόμβος αυτός είναι ισόπεδος. Ωστόσο, για λόγους κυκλοφοριακής ασφάλειας προκρίναμε τη λύση του ισόπεδου κυκλικού κόμβου. Για τον λόγο αυτό ο Οργανισμός Ανάπτυξης Κρήτης είναι ήδη σε φάση μελέτης για τον ισόπεδο κυκλικό κόμβο. Σύμφωνα με τις εκτιμήσεις μέχρι τέλους του έτους θα έχει ολοκληρωθεί αυτή η μελέτη. Αυτή την στιγμή βρισκόμαστε στο στάδιο εκπόνησης της οριστικής μελέτης οδοποιίας και βεβαίως αυτό αποτελεί τμήμα της οριστικής μελέτης Άγιοι Δέκα - Πραιτώρια του Νότιου Οδικού Άξονα Κρήτης. Περαιτέρω λεπτομέρειες θα σας πω και στη δευτερολογία μου για να μην καταχρώμαι του χρόνου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Μαμουλάκης για τη δευτερολογία του.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Νομίζω θα συμφωνήσουμε, κύριε Υπουργέ, ότι υπάρχει στο κράτος και στην πολιτεία μια συνέχεια. Είναι πολύ σημαντικό και δράττομαι της ευκαιρίας για το θέμα που αναφέρατε για τον δρόμο προς Ανώγεια, που πράγματι από την προηγούμενη κυβέρνηση είχαν εγκριθεί πόροι, θεωρήσατε ότι χρήζει ενίσχυσης το συγκεκριμένο έργο και πολύ καλώς προχωράει, απρόσκοπτα θα έλεγα εγώ, και μακάρι να έχουμε και φάση δημοπράτησης το συντομότερο δυνατό. Αυτό το καταθέτω ως μια παρενθετική τοποθέτησή μου γύρω από το ζήτημα, που νομίζω ότι μας βρίσκει από την ίδια πλευρά του ποταμού, αν μη τι άλλο.

Τώρα πάμε στην ουσία της ερώτησης και στον κεντρικό πυρήνα. Αναφέρατε κάτι το οποίο όμως είναι άστοχο, κύριε Υπουργέ. Η υφιστάμενη συναρμογή, αυτή τη στιγμή, της απολήξεως του νεόδμητου τμήματος του έργου μέχρι τις Μοίρες ουσιαστικά, βάσει των κανόνων της επιστήμης και της τέχνης και των συγκοινωνιακών νορμών που διέπουν ευρωπαϊκά, δεν είναι σύννομη, δηλαδή έχει δοθεί μια πρακτική σύνδεσή του, αλλά η οριστική, η σωστή, ορθολογική προσέγγιση θα πρέπει να γίνει είτε με ισόπεδο roundabout είτε με ανισόπεδο κόμβο. Μαθαίνουμε σήμερα λοιπόν ότι έχει προχωρήσει η διαδικασία ωρίμανσης μιας μελέτης διά του ΟΑΚ, του Οργανισμού Ανάπτυξης Κρήτης, για τη σύνδεση αυτή, γεγονός πολύ σημαντικό, αλλά πρέπει να ξέρουμε όμως και τις ημερομηνίες, να υπάρχει ένα χρονικό ορόσημο, ένα χρονοδιάγραμμα για να μπορούμε κι εμείς από την πλευρά μας να ελέγξουμε, να πιέσουμε και εν πάση περιπτώσει να είμαστε χρήσιμοι στην υλοποίηση μέχρι τη διαγωνιστική διαδικασία. Είναι ένα κρίσιμο θέμα.

Τώρα, για την ιστορία, να πούμε πράγματι ότι και οι εκτιμήσεις της δικής μας Κυβερνήσεως ήταν ότι εντός του 2019 θα παραδιδόταν στην κυκλοφορία ο Οδικός Άξονας Ηρακλείου - Μεσσαράς. Βέβαια έχουν μεσολαβήσει δύο χρόνια και παρατηρείται μια δομική αβελτηρία στο ζήτημα αυτό και νομίζω ότι πρέπει να έχουμε μια απάντηση, πώς δηλαδή θέλετε να προσεγγίσετε την ολοκλήρωση των εργασιών, με τις τεχνικές ενδεχομένως δυσκολίες ή δυστοκίες που παρουσιάζονται κατά την κατασκευή ή κατά την ολοκλήρωση του έργου.

Κλείνοντας θέλω να επισημάνω το εξής. Η αρχή έγινε τα προηγούμενα χρόνια και ήταν καθοριστική. Η σύνδεση των κάθετων αξόνων, ειδικά λόγω του σχήματος του νησιού, είναι καθοριστικής σημασίας, ώστε να επέλθει μια ισόρροπη ανάπτυξη και στο εξ ανατολών και εξ δυσμάς τμήμα, αλλά και στο νότιο και αντιστοίχως βόρειο.

Άρα συμφωνούμε ότι αυτός ο κάθετος άξονας, που είναι και στον πυρήνα του νησιού, είναι μιας κομβικής και πρωτεύουσας σημασίας σε επίπεδο συγκοινωνιακό. Άρα πρέπει να ενσκήψουμε και να δώσουμε τις λύσεις στο ζήτημα που άπτεται των κόμβων και ειδικά της δεύτερης πόλης, θα έλεγα, του Νομού που είναι οι Μοίρες, αναμφίβολα μετά την πόλη του Ηρακλείου. Πρέπει να έχει μια σύνδεση όπως της αρμόζει και όπως αρμόζει στους χιλιάδες ή και εκατομμύρια επισκέπτες του νησιού τα επόμενα χρόνια.

Κλείνοντας, γιατί δεν θέλω να καταχραστώ τον χρόνο και σέβομαι την τοποθέτηση του κυρίου Προέδρου ότι υπάρχει και μια σειρά από επόμενες ερωτήσεις, λέω το εξής: Θα ήταν πολύ σημαντικό για όλους μας, για τους ανθρώπους οι οποίοι έχουν θέση ευθύνης, για τους πολίτες του νησιού να γνωρίζουν το χρονοδιάγραμμα. Δηλαδή τα milestones, τα χρονικά ορόσημα εις τρόπον ώστε να φτάσουμε στην ολοκλήρωση αυτού του σημαντικού έργου. Αυτό είναι κάτι κρίσιμο και θα παρακαλούσα για μια ξεκάθαρη απάντηση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε.

Κύριε Υπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε.

Κύριε συνάδελφε, νομίζω ότι στην πρωτολογία μου όσον αφορά το χρονοδιάγραμμα ήμουν αρκετά σαφής. Σας είπα ότι η μελέτη ολοκληρώνεται μέχρι τέλος του έτους. Μάλιστα, σας έδωσα και τα τελικά στοιχεία πού καταλήγουν όσον αφορά τον κυκλικό ισόπεδο κόμβο, γιατί αυτό προκρίθηκε για λόγους οδικής ασφάλειας.

Άρα το milestone, όπως σωστά αναφέρετε, είναι στο τέλος του χρόνου που ολοκληρώνεται η συγκεκριμένη μελέτη.

Να αναφερθώ, όμως, και σε κάτι άλλο. Όσον αφορά το πρώτο τμήμα, το τμήμα Ηράκλειο - Αγία Βαρβάρα είναι γνωστό ότι ανήκει στην αρμοδιότητα της Περιφέρειας Κρήτης. Μάλιστα ήδη με την 1341/2007 απόφαση του Γενικού Γραμματέα Περιφέρειας Κρήτης νομίζω ότι είναι ξεκάθαρο. Το αναφέρω και για τον λόγο ότι προφανώς και η συντήρηση του συγκεκριμένου τμήματος, όπως και οι όποιες άλλες εργασίες είναι να γίνουν, είναι αρμοδιότητας της Περιφέρειας Κρήτης. Βεβαίως, εφόσον υπάρξει κάποιο αίτημα προς το Υπουργείο -και το λέω και δημοσίως- εμείς είμαστε έτοιμοι να συνδράμουμε την περιφέρεια, αν χρειαστεί, όσον αφορά κάποια τμήματα προκειμένου να γίνει μια αναβάθμιση.

Να σας ανακοινώσω, όμως, εδώ ότι σήμερα υπεγράφη ένα ποσό της τάξεως του 1.239.000 ευρώ το οποίο αφορά τη συντήρηση του οδικού δικτύου και τον κάθετο άξονα Αγία Βαρβάρα - Απομαρμά - Άγιοι Δέκα. Άρα αναφερόμαστε στο ζήτημα της συντήρησης για το θέμα το οποίο αναφέρεστε κι εσείς. Επίσης, να σας ενημερώσω ή μάλλον να σας υπενθυμίζω ότι ήδη από το 2020 έχουμε εντάξει στο Πρόγραμμα Δημοσίων Επενδύσεων, σε συγκεκριμένο ανάδοχο του Υπουργείου Υποδομών και Μεταφορών, ένα ποσό της τάξης των 4.076.000 ευρώ το οποίο βεβαίως θα χρησιμοποιηθεί προκειμένου να γίνουν οι εργασίες όταν ολοκληρωθούν οι μελέτες τις οποίες σας προανέφερα.

Άρα κύριε συνάδελφε, αντιλαμβάνεστε ότι τουλάχιστον για το τμήμα το οποίο είναι αρμοδιότητας του Υπουργείου Υποδομών και Μεταφορών έχουμε ήδη εγκρίνει χρήματα τόσο για τη συντήρηση, με την απόφαση η οποία υπεγράφη σήμερα, όσο και για την κατασκευή, μόλις ολοκληρωθούν οι μελέτες από τον Οργανισμό Ανάπτυξης Κρήτης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Υπεγράφη από τον ανάδοχο σήμερα;

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Υπεγράφη από το Υπουργείο το ζήτημα της συντήρησης.

Όσον αφορά τις εργασίες, επαναλαμβάνω, ότι θα ολοκληρωθούν οι μελέτες οι οποίες, σύμφωνα με το χρονοδιάγραμμα που μας έχει δώσει ο Οργανισμός Ανάπτυξης Κρήτης, θα είναι μέχρι τέλος του χρόνου. Έχουμε ήδη δεσμεύσει ποσό, το οποίο είναι σε συγκεκριμένο ανάδοχο, προκειμένου να προχωρήσουν και οι εργασίες.

Άρα, ολοκληρώνοντας, αντιλαμβάνεστε ότι το Υπουργείο έχει ένα συγκεκριμένο σχεδιασμό για τη συγκεκριμένη περιοχή και εμείς, θα το πω για άλλη μια φορά, θεωρούμε ότι η ολοκλήρωση των κάθετων αξόνων είναι πρωτίστης σημασίας για την ανάπτυξη όχι μόνο της περιοχής στο νότιο Ηράκλειο, αλλά και της ευρύτερης περιοχής της Κρήτης. Και μη ξεχνάτε ότι ούτως η άλλως αποτελεί και τμήμα ενός ευρύτερου σχεδιασμού.

Τις επόμενες μέρες ούτως ή άλλως, όπως ξέρετε πολύ καλά, ο Πρωθυπουργός θα ανακοινώσει και τον σχεδιασμό για τον Βόρειο Οδικό Άξονα Κρήτης. Άρα αντιλαμβάνεστε ότι αυτό αποτελεί μέρος όλου αυτού του σχεδιασμού.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με την τρίτη υπ’ αριθμόν 772/17-5-2021 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Μανώλη Συντυχάκη προς τον Υπουργό Εργασίας και Κοινωνικών Υποθέσεων με θέμα: «Να ανακληθούν οι εκδικητικές και παράνομες απολύσεις των εργαζομένων στο Κέντρο Διαλογής Ανακυκλώσιμων Υλικών (ΚΔΑΥ) Ηρακλείου και να παρθούν όλα τα απαραίτητα μέτρα προστασίας της υγείας των εργαζομένων».

Κύριε συνάδελφε, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, η συγκεκριμένη εταιρεία που εδώ και έναν χρόνο έχει την εργολαβία λειτουργίας του Κέντρου Διαλογής Ανακυκλώσιμων Υλικών Ηρακλείου προχώρησε στο διάστημα 19 Μαρτίου έως 21 Μαρτίου σε επτά απολύσεις εργαζομένων, ένας εκ των οποίων είναι εκλεγμένος συνδικαλιστής στη σωματειακή επιτροπή εργαζομένων του εργοστασίου από τους συνολικά πενήντα πέντε εργαζόμενους που απασχολεί η εταιρεία.

Με απόφαση του Σώματος Επιθεώρησης Ηρακλείου 1-4-2021 οι απολύσεις αυτές θεωρήθηκαν άκυρες, καθώς παραβαίνουν τον ν.1387/83 περί ομαδικών απολύσεων. Πρόκειται για απόφαση την οποία η εργοδοσία αρνείται να εφαρμόσει και ως εκ τούτου δεν επαναφέρει τους εργαζόμενους στις θέσεις εργασίας τους. Οι απολύσεις αυτές έγιναν μια εβδομάδα μετά την έντονη διαμαρτυρία εργαζομένων για τη μεθόδευση της εταιρείας να πληρώσουν οι εργαζόμενοι από την τσέπη τους 16 ευρώ το άτομο για τη διενέργεια test ανίχνευσης κορωνοϊού και ενώ είχαν ήδη βρεθεί θετικοί δύο συνάδελφοί τους. Επιπλέον, στις 22-3-21 η εργοδοσία, ακόμα και με την απειλή της Αστυνομίας, προσπάθησε να εμποδίσει το προεδρείο του κλαδικού σωματείου, της ένωσης δηλαδή Ιδιωτικών Υπαλλήλων Ηρακλείου και μέλος του διοικητικού συμβουλίου του Εργατικού Κέντρου Ηρακλείου που βρέθηκε στο εργοστάσιο προκειμένου να συναντηθούν με τη διοίκηση της εταιρείας ώστε να ενημερωθούν για τις απολύσεις.

Τα περιστατικά αυτά έρχονται να προστεθούν σε μια πολύ μακρά λίστα εργοδοτικής αυθαιρεσίας και τρομοκράτησης των εργαζομένων, που ξεκίνησε από τον συγκεκριμένο εργολάβο με την ανάληψη του έργου τον Γενάρη του 2020 και αφού οι εργαζόμενοι είχαν δώσει ένα ακόμη μεγάλο αγώνα για να επιστρέψουν στη δουλειά τους, διασφαλίζοντας εργασιακές θέσεις και εργασιακές σχέσεις.

Έκτοτε, απολύσεις, μη ανανεώσεις συμβάσεων, αναστολή συμβάσεων, υποχρεωτικές άδειες άνευ αποδοχών είναι μερικά μόνο από τα μέτρα που εφάρμοσε η εταιρεία παράλληλα με τα εργατικά ατυχήματα, την τρομοκρατία, τις απειλές, την ωμή παρέμβαση στην οργάνωση των εργαζομένων από την έναρξη της πανδημίας μέχρι σήμερα.

Όσοι έμειναν να εργάζονται σ’ αυτό το πολύ επικίνδυνο και ανθυγιεινό περιβάλλον καλέστηκαν να συνεχίσουν την επεξεργασία των απορριμμάτων διά χειρός μονάχα με γάντια και μάσκες. Αέρα στα πανιά του εργολάβου φυσικά έχουν δώσει διαχρονικά όλες οι κυβερνήσεις με το νομοθετικό πλαίσιο που διαμόρφωσαν, επιτρέποντας στους εργοδότες να αλωνίζουν στην κυριολεξία στους χώρους δουλειάς, αλλά και η δημοτική αρχή του Ηρακλείου, που εδώ και χρόνια ακολουθεί την τακτική «δεν ξέρω - δεν άκουσα - δεν είδα», διαιωνίζοντας το πρόβλημα.

Εν τέλει αυτές είναι οι δραματικές συνέπειες της ιδιωτικοποίησης της ανακύκλωσης και συνολικά της διαχείρισης των απορριμμάτων και όλα αυτά στις πλάτες των εργαζομένων.

Σας ρωτάμε, λοιπόν, κύριε Υπουργέ: Τι μέτρα θα λάβετε ώστε να εφαρμοστεί η απόφαση του ΣΕΠΕ και να ανακληθούν άμεσα οι απολύσεις των εργαζομένων, να σταματήσει η τρομοκρατία, οι απειλές και η παρεμπόδιση της συνδικαλιστικής δράσης από την εργοδοσία, να εξασφαλιστούν όλα τα μέτρα προστασίας της υγείας στο ΚΔΑΥ…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε και δευτερολογία.

**ΕΜΜΑΝΟΥΗΛ ΣΥΝΤΥΧΑΚΗΣ:** Διατυπώνω το ερώτημα.

Συμπεριλαμβανομένων και των δωρεάν επαναλαμβανόμενων tests ανίχνευσης του κορωνοϊού με ευθύνη του Υπουργείου, του Δήμου Ηρακλείου και της εργολαβικής εταιρείας.

Ευχαριστώ πάρα πολύ και για την ανοχή, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Αξιότιμε κύριε Συντυχάκη, σ’ ένα ευρύτερο πλαίσιο η ερώτησή σας αφορά ένα θέμα μείζονος σημασίας για την Κυβέρνηση και το αναπτυξιακό μοντέλο της χώρας, όπως είναι η ανάπτυξη με περιβαλλοντικό πρόσημο. Η οικονομική ανάπτυξη του 21ου αιώνα δεν μπορεί παρά να συμβαδίζει με έμπρακτη προστασία του περιβάλλοντος. Ουσιαστικά, όσο και αν φαίνεται περίεργο εκ πρώτης όψεως, αυτό που ονομάζουμε βιώσιμη ανάπτυξη είναι ουσιαστικά η άλλη όψη της κοινωνικής πολιτικής. Δεν είναι ανάπτυξη αν δεν αφορά πολίτες και δεν είναι βιώσιμη αν δεν προστατεύει το περιβάλλον.

Οι κυβερνητικές επιλογές έχουν αποτυπωθεί και σε διεθνές επίπεδο. Αναφέρομαι στην υπογραφή από τη χώρα μας της Συμφωνίας των Παρισίων και τη δέσμευσή μας για να είμαστε συνεπείς με τους δεκαεπτά στόχους του ΟΗΕ για τη βιώσιμη ανάπτυξη.

Οφείλουμε ως χώρα να εστιάσουμε και να επενδύσουμε στους τομείς της βιώσιμης ανάπτυξης η οποία, όμως, θα είναι φιλική προς το περιβάλλον και στο μέτρο του δυνατού δεν θα έχει σημαντικές αρνητικές επιπτώσεις ούτε στις τοπικές κοινωνίες, αλλά ούτε και ευρύτερα. Στο πλαίσιο αυτό τα κέντρα διαχείρισης ανακυκλώσιμων υλικών αποτελούν σημαντικούς κρίκους στην αλυσίδα της πράσινης ανάπτυξης.

Κύριε Συντυχάκη, με την ερώτησή σας θέτετε δύο θέματα. Το πρώτο αφορά την ανάκληση των επτά απολύσεων για τις οποίες υπήρξε άμεση παρέμβαση του ΣΕΠΕ. Το δεύτερο θέμα αφορά στην τήρηση των μέτρων που προβλέπονται για την προστασία των εργαζομένων συμπεριλαμβανομένων και των δωρεάν τεστ ανίχνευσης του κορωνοϊού. Ας τα πάρουμε ένα - ένα. Ως προς το πρώτο, η συγκεκριμένη επιχείρηση, η «Creta Recycling ΙΚΕ» απασχολούσε στις αρχές Μαρτίου ενενήντα έξι άτομα από τα οποία τα πενήντα πέντε στο Κέντρο Διαλογής Ανακυκλώσιμων Υλικών Ηρακλείου. Σύμφωνα με το ΣΕΠΕ η εταιρεία προέβη σε επτά απολύσεις τον Μάρτιο του 2021 χωρίς να ακολουθηθεί η σχετική διαδικασία περί ομαδικών απολύσεων. Το Τμήμα Επιθεώρησης Εργασιακών Σχέσεων Ηρακλείου κατόπιν αίτησης της Ένωσης Ιδιωτικών Υπαλλήλων Ηρακλείου όρισε τριμερή σύσκεψη την 1η Απριλίου 2021 χωρίς, όμως, να επέλθει συμφωνία μεταξύ των μερών.

Κατόπιν τούτου, ζητήθηκε από το ΣΕΠΕ εντός πέντε ημερών η παροχή εγγράφων εξηγήσεων από την εταιρεία, καθώς και η ανάκληση των απολύσεων λόγω παράβασης του νόμου περί ομαδικών απολύσεων. Όταν έληξε η προθεσμία κατάθεσης εγγράφων εξηγήσεων από την εργοδότρια επιχείρηση, το Τμήμα Επιθεώρησης Εργασιακών Σχέσεων Ηρακλείου επέβαλε διοικητικό πρόστιμο 4.000 ευρώ για παράβαση των διατάξεων του ν.1387/1983 όπως ισχύει, περί ομαδικών απολύσεων, δηλαδή για υπέρβαση του προβλεπόμενου ορίου.

Στη συνέχεια, όμως, υπήρξε μία σημαντική εξέλιξη την οποία, από την ερώτησή σας, δεν φαίνεται να την γνωρίζετε. Όπως μας πληροφόρησε το ΣΕΠΕ μετά από έρευνα στο Πληροφοριακό Σύστημα «ΕΡΓΑΝΗ» διαπίστωσε ότι οι τέσσερις εκ των επτά απολυθέντων τον Μάρτιο επαναπροσλήφθηκαν στις 5 Μαΐου 2021. Συνεπώς μετά την επαναπρόσληψη των τεσσάρων από τους επτά αρχικά απολυμένους, όπως μας ενημερώνει η αρμόδια διεύθυνση του Υπουργείου Εργασίας, σήμερα δεν υφίσταται θέμα ομαδικών απολύσεων στη συγκεκριμένη επιχείρηση.

Ο νόμος που επικαλείστε, δηλαδή ο ν.1387/1983 όπως τροποποιήθηκε το 2017, ρητά ορίζει ότι ομαδικές απολύσεις σε επιχειρήσεις που απασχολούν από είκοσι έως εκατόν πενήντα εργαζόμενους είναι όσες υπερβαίνουν κάθε ημερολογιακό μήνα τα έξι άτομα. Σε ό,τι αφορά την καταγγελία των τριών συμβάσεων εργασίας οι οποίες δεν ανακλήθηκαν, προφανώς αρμόδια για να το κρίνει αν είναι καταχρηστικές ή όχι, είναι η δικαιοσύνη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Έχω υπερβεί τον χρόνο μου, οπότε για το δεύτερο θέμα που θίγετε και αφορά τα μέτρα προστασίας των εργαζομένων από τις επιπτώσεις της πανδημίας και τη διενέργεια δωρεάν tests, θα αναφερθώ στη δευτερολογία μου.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε.

**ΕΜΜΑΝΟΥΗΛ ΣΥΝΤΥΧΑΚΗΣ:** Αν και έκανα προσπάθεια να παρακολουθήσω τον κύριο Υπουργό, λόγω της μάσκας δεν ήταν εύκολο να τον ακούσω.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Οι τέσσερις έχουν επαναπροσληφθεί. Αυτό είναι το σημαντικό.

**ΕΜΜΑΝΟΥΗΛ ΣΥΝΤΥΧΑΚΗΣ:** Αυτό το άκουσα, απλά το λέω γιατί πιθανά κάποια ζητήματα να μην τα άκουσα καλά.

Επιτρέψτε μου, κατ’ αρχάς, να αναφερθώ για τα θέματα της ανάπτυξης. Ξέρετε αυτό είναι το βασικό μότο όλων των κυβερνήσεων: Ανάπτυξη με περιβαλλοντικό πρόσημο. Βιώσιμη ανάπτυξη. Πράσινη ανάπτυξη. Εγώ ήμουν νιος και γέρασα και ακούω ακριβώς τις ίδιες εκφράσεις. Είτε είναι το ΠΑΣΟΚ, είτε είναι ο ΣΥΡΙΖΑ, είτε είναι η Νέα Δημοκρατία, ακούμε ακριβώς το ίδιο πράγμα. Η ανάπτυξη δεν είναι κάτι ουδέτερο. Νομίζω ότι το γνωρίζετε πάρα πολύ καλά. Υπάρχουν διάφορα είδη ανάπτυξης. Ανάπτυξη που ικανοποιεί λίγους σε βάρος των πολλών και ανάπτυξη ικανοποιεί τους πολλούς και τις σύγχρονες κοινωνικές ανάγκες σε βάρος των λίγων. Όλα τα υπόλοιπα είναι -επιτρέψτε μου- περί όνου σκιάς.

Το ιστορικό είναι όπως το είπατε. Δεν έχω να αμφισβητήσω κάτι. Πιστεύω ότι κάπως έτσι είναι. Επαναπροσλήφθηκαν οι τέσσερις. Δεν επαναπροσλήφθηκαν και οι επτά, δηλαδή και οι υπόλοιποι τρεις, μεταξύ αυτών ο συνδικαλιστής. Είναι ένα ερώτημα αυτό και πρέπει να μας απαντήσετε πολύ συγκεκριμένα. Εμείς ζητάμε, λοιπόν, την επαναπρόσληψη όλων των εργαζομένων.

Από το 2012, σας το είπα και στην πρωτολογία, δόθηκε ένας πολύ σκληρός αγώνας και μάλιστα θα έλεγα ένας αγώνας που πρωτοτύπησε και πανελλαδικά και από την άποψη της διάρκειας και των αντοχών που είχε αυτός ο απεργιακός αγώνας και είχε απέναντί του τους πάντες, είχε και την εργοδοσία -τότε ήταν άλλες εταιρείες, αλλά θα μου πεις εταιρεία ήταν τότε, εταιρεία είναι και τώρα, το ίδιο συμφέρον! Κοιτάνε όλοι το πώς θα διασφαλίσουν τα κέρδη τους σε μια ζούγκλα ανταγωνιστικότητας- την κυβέρνηση, τις εταιρείες, την «Ελληνική Εταιρεία Αξιοποίησης Ανακύκλωσης», διαδοχικά όλες τις κυβερνήσεις και τις δημοτικές αρχές και πραγματικά ήταν αξιοζήλευτος και τιτάνιος αυτός ο αγώνας.

Οι εργαζόμενοι είναι φανερό ότι δεν θα σταματήσουν εδώ και δεν θα σταματήσουν εδώ γιατί έχουν αποκτήσει διαχρονικά αυτή την εμπειρία του αγώνα και της διάρκειας και της αντοχής και προτάσσουν συνέχεια τη διασφάλιση των θέσεων εργασίας, των κεκτημένων τους, την τήρηση μέτρων υγιεινής και ασφάλειας, την αναγνώριση και την καταβολή βαρέων και ανθυγιεινών ενσήμων με βάση το αντικείμενο της εργασίας τους. Γι’ αυτά πρέπει να μας πείτε.

Ως ΚΚΕ βάσιμα πιστεύουμε ότι όπως εξελίσσονται τα πράγματα εξελίσσονται σε μια ακόμη μεγαλύτερη εμπορευματοποίηση και ιδιωτικοποίηση του τομέα της διαχείρισης συνολικά των αποβλήτων, που αυτό θα οδηγήσει σε μεγαλύτερη εκμετάλλευση των εργαζομένων και με δεδομένα τα νομοσχέδια που φέρνετε με την κατάργηση του οκτάωρου, την δεκάωρη εργασία, την απλήρωτη εργασία και πάει λέγοντας.

Γι’ αυτό, λοιπόν, εμείς βάζουμε το ζήτημα ότι πρέπει να μπει τέρμα στην ιδιωτικοποίηση. Θα πρέπει να καταργηθεί κάθε επιχειρηματική δραστηριότητα στη λειτουργία διαχείρισης. Λέμε «όχι» στην καύση των απορριμμάτων, «όχι» στη μετατόπιση των βαρών στις πλάτες των λαϊκών στρωμάτων μέσα από τα ανταποδοτικά τέλη. Θα πρέπει να υπάρξει ενιαίος φορέας τελικής διαχείρισης και τελικής διάθεσης των αποβλήτων που να σχεδιάζει με κριτήριο πάντα τις λαϊκές ανάγκες και φυσικά με προσωπικό μόνιμο και με πλήρη δικαιώματα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε.

Ορίστε, κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Αξιότιμε, κύριε Συντυχάκη, νομίζω ότι η κριτική περί πράσινης ανάπτυξης που κάνετε στην αρχή, δεν είναι δίκαιη. Η προστασία του περιβάλλοντος δεν υπήρχε σαν θέμα καθόλου μέχρι τη δεκαετία του ̓70. Έκτοτε σε όλες τις αναπτυγμένες χώρες έχει ανέβει σταδιακά όλο και πιο πάνω στην ατζέντα και όλο και περισσότερα μέτρα λαμβάνονται. Είπατε ότι αυτό είναι ζήτημα καπιταλιστικής ανάπτυξης, απλώς να σας θυμίσω το εξαιρετικά κακό περιβαλλοντικό ρεκόρ που υπήρχε στις χώρες του παλαιού ανατολικού μπλοκ, κ.ο.κ., αλλά ας έρθω στην ερώτησή σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Αυτά ήταν τα επιχειρήματα του πάλαι ποτέ ΚΚΕ εσωτερικού.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Αλλά δεν τα απαντάτε, εκεί είναι το ζήτημα.

Όπως αναφέρεται στην ερώτησή σας, αιτία για τη σημερινή συζήτηση αποτέλεσαν οι απολύσεις που όπως ισχυρίζεται έγιναν -διαβάζω επί λέξει- μία εβδομάδα μετά τη διαμαρτυρία εργαζομένων για τη μεθόδευση της εταιρείας να πληρώσουν οι εργαζόμενοι από την τσέπη τους με 16 ευρώ το άτομο το test ανίχνευσης του κορωνοϊού. Σε αυτά ακριβώς τα ζητήματα, όμως, όπως προανέφερα στην πρωτολογία μου, υπήρξε άμεση επέμβαση - παρέμβαση του ΣΕΠΕ.

Από ποτέ, σύμφωνα με ενημέρωση της Επιθεώρησης Εργασίας του Ηρακλείου Κρήτης δεν έγινε καμμία καταγγελία ή αναφορά στην αρμόδια υπηρεσία, δηλαδή στο Τμήμα Ασφάλειας και Υγείας της Εργασίας της Επιθεώρησης Ηρακλείου η οποία να αφορά είτε σε παραβάσεις της νομοθεσίας για την ασφάλεια και υγεία στην εργασία είτε σε νέα διασπορά κρουσμάτων κορωνοϊού σε εργαζόμενους στο Κέντρο Διαλογής Ανακυκλώσιμων Υλικών Ηρακλείου.

Να σημειώσω, επίσης, ότι δεν έχει καταγραφεί αύξηση της συχνότητας και της σοβαρότητας των εργατικών ατυχημάτων στο Κέντρο Διαλογής του Ηρακλείου κατά την περίοδο της διαχείρισής του από την επιχείρηση «Creta Recycling Μονοπρόσωπη ΙΚΕ» σε σχέση με ό,τι συνέβαινε στο παρελθόν. Συγκεκριμένα, έχουν αναγγελθεί στο Τμήμα Επιθεώρησης Ασφάλειας και Υγείας της Εργασίας Ηρακλείου κατά το 2020 και το τρέχον έτος επτά εργατικά ατυχήματα, αλλά ευτυχώς κανένα από αυτά δεν χαρακτηρίστηκε ως σοβαρό.

Επίσης, θα ήθελα να επισημάνω ότι όπως ίσως γνωρίζετε στην επιχείρηση υπάρχει επιτροπή εργαζομένων για θέματα υγείας και ασφάλειας στην εργασία σύμφωνα με το άρθρο 4 του ν.3850/2010. Σύμφωνα με το ΣΕΠΕ η επιτροπή των εργαζομένων δεν έχει θέσει ζήτημα ποσοτικής και ποιοτικής ανεπάρκειας των μέσων ατομικής προστασίας που χορηγούνται στους εργαζόμενους.

Σε ό,τι αφορά στη διαχείριση των επιβεβαιωμένων κρουσμάτων COVID19 μεταξύ των εργαζομένων μετά τη γνωστοποίηση στην επιχείρηση του πρώτου κρούσματος σε εργαζόμενο που τελούσε σε άδεια οι υπόλοιποι εργαζόμενοι υποβλήθηκαν προληπτικά σε εξέταση αντισωμάτων για την ανίχνευση του κορωνοϊού χωρίς δαπάνη των ίδιων και ο δεύτερος εργαζόμενος που βρέθηκε θετικός σε κορωνοϊό τέθηκε σε καραντίνα.

Επομένως, δεν φαίνεται να ευσταθεί ο ισχυρισμός σας για tests επί πληρωμή.

Να επισημάνω, επίσης, ότι στο πλαίσιο περιορισμού της διασποράς του κορωνοϊού η Κυβέρνηση έχει αναλάβει το κόστος διενέργειας των ελέγχων, τα rapid-tests, σε επιχειρήσεις άνω των είκοσι εργαζομένων. Το σχετικό πρόγραμμα προβλέπει ότι οι εργαζόμενοι σε αυτές τις επιχειρήσεις μπορούν να υποβάλουν αίτημα διενέργειας rapid -test μέχρι και δυο φορές το μήνα μέσω της ειδικής πλατφόρμας που δημιουργήθηκε γι’ αυτό το σκοπό στη Διεύθυνση Εργασία, «ergasia.testιng.gov.gr» και έχει τεθεί εδώ και αρκετό καιρό σε πλήρη λειτουργία.

Οι εργαζόμενοι της συγκεκριμένης επιχείρησης δικαιούνται συμμετοχή στο εν λόγω πρόγραμμα, ενώ, όπως πληροφορηθήκαμε, η επιχείρηση αφ’ ενός τους έχει ενημερώσει και αφ’ ετέρου τους χορηγεί και τη σχετική άδεια, προκειμένου να μεταβούν στο χώρο διενέργειας των tests.

Κλείνοντας, θα ήθελα να πω και δυο λόγια για την αναβάθμιση του ΣΕΠΕ. Το νέο εργασιακό νομοσχέδιο ισχυροποιεί τον ρόλο του Σώματος Επιθεώρησης Εργασίας μετατρέποντάς το σε ανεξάρτητη διοικητική αρχή, την Επιθεώρηση Εργασίας. Ως ανεξάρτητη αρχή θα έχει διοικητική και λειτουργική αυτοτέλεια, χαρακτηριστικό που θα της προσδώσει την απαιτούμενη αμεροληψία για την εκτέλεση της αποστολής της. Με αυτή τη μεταρρύθμιση αναβαθμίζεται ο ρόλος της Επιθεώρησης Εργασίας, με σκοπό την καλύτερη δυνατή προστασία των δικαιωμάτων των εργαζομένων, αλλά και την εύρυθμη λειτουργία της αγοράς. Με άλλα λόγια, αναβαθμίζουμε και ισχυροποιούμε έναν φορέα κρίσιμο για την ομαλή λειτουργία της αγοράς εργασίας, αλλά κατ’ επέκταση και της αγοράς προϊόντος.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με τη δεύτερη με αριθμό 3257/14-1-2021 ερώτηση του κύκλου των αναφορών - ερωτήσεων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλουπρος τον Υπουργό Εργασίας και Κοινωνικών Υποθέσεων, με θέμα: «Αναγκαία η μέριμνα της Κυβέρνησης ώστε να προστατεύονται όλοι οι εργαζόμενοι στον τουρισμό και τον επισιτισμό».

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Μου έκανε εντύπωση, κύριε Υπουργέ, η τελευταία σας φράση, ότι το ΣΕΠΕ είναι μεροληπτικό. Αξίζει τον κόπο να μας πείτε υπέρ ποίων μεροληπτεί.

Έρχομαι στην ερώτησή μου. Στις 10 Μαΐου υποβάλαμε την ερώτηση με τα στοιχεία και την εκτίμηση ότι η μια στις τρεις επιχειρήσεις της εστίασης, παρά το άνοιγμα που υπήρξε, λόγω των συνεχιζόμενων επιμέρους περιοριστικών μέτρων, όπως παράδειγμα εσωτερικοί χώροι κ.λπ., δεν θα ανοίξει και επίσης, ότι οι δυο στις τρεις επιχειρήσεις δεν θα απορροφήσουν το σύνολο των εργαζομένων που είχαν πριν στην κανονική λειτουργία.

Στον τουρισμό, ενώ υπήρξε μια προετοιμασία από τις 15 Μαΐου και μετά να ανοίξει, υπάρχει μια διαφορά φάσης. Θεωρείται ότι από τα μέσα του Ιούνη και έπειτα θα έχουμε σημαντικές ροές προς τη χώρα μας, εάν πάνε καλά τα πράγματα.

Με αυτά τα δεδομένα, ρωτούσαμε τι μέτρα θα πάρετε για να στηρίξετε επιχειρήσεις επισιτισμού και τουρισμού σε σχέση με τους εργαζόμενους, τις αναστολές εργασίας, με δικαίωμα επαναπρόσληψης ή και χωρίς δικαίωμα επαναπρόσληψης, όπως είναι σε ορισμένες επιχειρήσεις, και βεβαίως για το θέμα της δυνατότητας της μονομερούς. Επίσης, ρωτούσαμε και για τα άλλα μέτρα που πρέπει να υπάρχουν κατά το μεταβατικό διάστημα.

Πράγματι, στις 18 Μαΐου ανακοινώσατε μέτρα που έχουν σχέση κυρίως με τις αναστολές στον χώρο του τουρισμού και τη δυνατότητα για Μάιο και Ιούνιο. Εξειδικεύοντας πια το τι μένει, αυτό το οποίο θέλω να δούμε με την ερώτηση και να μας πείτε πώς το αντιμετωπίζουμε είναι για μετά τον Ιούνιο εάν προβλέπετε κάτι για τους εργαζόμενους που δεν θα καταφέρουν να απορροφήσουν οι επιχειρήσεις του τουρισμού. Το δεύτερο στοιχείο είναι για αυτούς που δεν έχουν δικαίωμα υποχρεωτικής επαναπρόσληψης, που είναι αρκετές χιλιάδες, να μας πείτε τι προβλέπετε ως ουσιαστικό μέτρο στήριξης; Επιπλέον, να σας θυμίσω ότι δεν έχουν ακόμα εμφανιστεί τα ένσημα του ΕΦΚΑ από πέρυσι με τη μονομερή αναστολή, που σε μια άλλη ερώτησή μου είπατε ότι είναι σε εξέλιξη μια διαδικασία για να λυθεί αυτό το θέμα. Από τις μονομερείς αναστολές σας ξαναλέω ότι δεν έχουν εμφανιστεί ακόμα. Υπάρχουν κάποια ζητήματα με τα self-tests και τη δωρεάν διάθεσή τους σε ξεναγούς και άλλες κατηγορίες που καταγράφονται ως αυτοαπασχολούμενοι επαγγελματίες και δεν τους δίνει τη δυνατότητα η πλατφόρμα. Γενικότερα, θα θέλαμε να μας πείτε, αν υπάρχει και κάποιο θέμα ενημέρωσης με την προτεραιότητα εμβολιασμών σε αυτούς τους ανθρώπους του τουρισμού της πρώτης γραμμής.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Κύριε Κεγκέρογλου, ευχαρίστως να απαντήσω σε όλες τις ερωτήσεις σας, αλλά κάποια από τα τελευταία ερωτήματα που θέσατε απλώς δεν ήταν στη γραπτή ερώτησή σας. Οπότε, όλα αυτά περί κορωνοϊού, τεστ ιατρικών κ.λπ.…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Να μας πείτε όσα μπορείτε.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Καλώς.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Τρέχουν οι εξελίξεις, κύριε Υπουργέ.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Κοιτάξτε, κύριε Κεγκέρογλου, όταν πήρα την ερώτησή σας, αναρωτιόμουν αν θέλετε ακόμα να τη συζητήσουμε, γιατί, όπως το είπατε και εσείς ο ίδιος, τα περισσότερα πράγματα στην ερώτησή σας έχουν απαντηθεί.

Πάμε, λοιπόν, από την αρχή.

Κύριε Κεγκέρογλου, με την ερώτησή σας μου δίνετε κατ’ αρχάς τη δυνατότητα να αναφερθώ από το Βήμα της Βουλής στη στήριξη που έχει ήδη προσφέρει η Κυβέρνηση στον κλάδο του τουρισμού και του επισιτισμού κατά τη διάρκεια της πανδημίας. Όπως γνωρίζετε, η πανδημία του κορωνοϊού επέφερε δραματική μείωση της τουριστικής δραστηριότητας σε όλο τον πλανήτη. Ο Παγκόσμιος Οργανισμός Τουρισμού εκτιμά ότι η μείωση των διεθνών τουριστικών ροών και δαπανών το 2020 ξεπέρασε το 70%, ίσως και το 75% σε σχέση με το 2019.

Μέσα σ’ αυτό το περιβάλλον ισχυρές απώλειες κατέγραψε και ο ελληνικός τουρισμός, που αποτελεί έναν τομέα με βαρύνουσα σημασία για την ελληνική οικονομία τόσο από την άποψη στη συμβολή του στο ΑΕΠ και την απασχόληση όσο και από τη συμβολή του στις επενδύσεις και ιδιαίτερα το ισοζύγιο τρεχουσών συναλλαγών. Για τον λόγο αυτό, η Κυβέρνηση έλαβε αντίστοιχης έντασης και εύρους μέτρα στήριξης του κλάδου του τουρισμού αλλά και συναφών κλάδων, όπως του επισιτισμού και των μεταφορών.

Έχω αναφερθεί και άλλες φορές στην ατυχία της χώρας μας σε σχέση με τη χρονική συγκυρία που ξέσπασε η πανδημία. Ειδικά σε ό,τι ισχύει για τον τουρισμό, ενώ το 2019 η τουριστική κίνηση είχε εκτοξευθεί και οι προβλέψεις για το 2020 ήταν ιδιαίτερα αισιόδοξες για τη χώρα μας, δυστυχώς ο κορωνοϊός ανέστειλε όλη αυτή τη δυναμική. Γι’ αυτό, ακόμα και σήμερα, ενάμιση χρόνο μετά, θέλουμε να κάνουμε ό,τι μπορούμε καλύτερο, ώστε το φετινό καλοκαίρι να αποτελέσει πραγματικά την αρχή της επανεκκίνησης της οικονομίας μετά την υγειονομική περιπέτεια, που δυστυχώς δεν έχει κλείσει ακόμα τον κύκλο της.

Όμως, με την πρόοδο των εμβολιασμών -να θυμίσω ότι πάνω από εκατό χιλιάδες συμπολίτες μας εμβολιάζονται καθημερινά- έχουμε βάσιμους λόγους να αισιοδοξούμε ότι τα χειρότερα είναι ήδη πίσω μας. Από την αρχή της πανδημίας η Κυβέρνηση έχει δράσει μεθοδικά και στοχευμένα για την όσο το δυνατόν περισσότερο αποτελεσματική στήριξη επιχειρήσεων και εργαζομένων. Πιο συγκεκριμένα, από την αρχή της πανδημίας έχουν μεταβιβαστεί ή προϋπολογιστεί να μεταβιβαστούν 36,5 δισεκατομμύρια ευρώ στη στήριξη νοικοκυριών και επιχειρήσεων. Το ποσό αυτό είναι πάρα πολύ υψηλό για τα δημοσιονομικά δεδομένα της χώρας και μάλιστα ως ποσοστό του ΑΕΠ κινείται πάνω από τον ευρωπαϊκό μέσο όρο. Έχουν ήδη ληφθεί μέτρα συνολικού ύψους 24 δισεκατομμυρίων για το 2020 και το 2021. Παρότι αρχικά είχαμε εγγράψει στον προϋπολογισμό 7,5 δισεκατομμύρια, τελικά προβλέπεται χορήγηση 11,6 δισεκατομμυρίων.

Μόνο στο Υπουργείο Εργασίας το ύψος των πληρωμών για το δείκτη προστασίας της αγοράς εργασίας έχει ήδη υπερβεί τα 7 δισεκατομμύρια, ενώ οι ωφελούμενοι από τις δράσεις μόνο του δικού μας Υπουργείου ξεπερνούν τα τρία εκατομμύρια άτομα.

Τώρα, στο πλαίσιο των μέτρων στήριξης της απασχόλησης για την επόμενη μέρα, το πρόγραμμα «ΣΥΝ-ΕΡΓΑΣΙΑ» επεκτείνεται, καθώς επίσης και τα κριτήρια για την παροχή επιδοτήσεων μέσω του προγράμματος για τη δημιουργία εκατό χιλιάδων θέσεων εργασίας.

Ειδικά στον τουριστικό κλάδο, μόλις την προηγούμενη εβδομάδα ανακοινώθηκε νέα δέσμη μέτρων από τα Υπουργεία Οικονομικών, Εργασίας και Τουρισμού. Ειδικότερα, ανακοινώθηκαν τέσσερα μέτρα. Για τους εποχικά εργαζόμενους υποχρεωτικής επαναπρόσληψης σε τουριστικά καταλύματα και τουριστικά λεωφορεία που θα επαναπροσληφθούν δίνεται το δικαίωμα υπαγωγής στο μέτρο της αναστολής σύμβασης εργασίας με αποζημίωση ειδικού σκοπού για τους μήνες Μάιο και Ιούνιο του 2021 και για τους μήνες που ακολουθούν, από Ιούλιο έως Σεπτέμβριο, οι εργαζόμενοι θα μπορούν να ενταχθούν στο πρόγραμμα «ΣΥΝ-ΕΡΓΑΣΙΑ» με πλήρη κάλυψη εργοδοτικών και ασφαλιστικών εισφορών.

Για τους εποχικά εργαζόμενους υποχρεωτικής επαναπρόσληψης σε τουριστικά καταλύματα και τουριστικά λεωφορεία που δεν θα επαναπροσληφθούν κατά τους μήνες Μάιο και Ιούνιο δίνεται το δικαίωμα υπαγωγής στο μέτρο της αναστολής σύμβασης εργασίας με αποζημίωση ειδικού σκοπού με μονομερείς δηλώσεις τους στο σύστημα «ΕΡΓΑΝΗ».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Τρίτον, οι λοιπά εποχικοί εργαζόμενοι μη υποχρεωτικής επαναπρόσληψης θα μπορούν να ενταχθούν από 1ης Ιουνίου και έως και έξι μήνες από την πρόσληψή τους στο πρόγραμμα των εκατό χιλιάδων θέσεων εργασίας στο Υπουργείο Εργασίας. Με την ένταξη της πρόσληψής τους στο πρόγραμμα αυτό θα καλύπτεται το σύνολο των ασφαλιστικών εισφορών, ενώ ο μισθός τους θα επιδοτείται και με 200 ευρώ.

Τέλος, τέταρτο μέτρο, οι ξεναγοί και οι τουριστικοί συνοδοί θα λάβουν αποζημίωση ειδικού σκοπού για τους μήνες Μάρτιο, Απρίλιο και Μάιο του 2021 με μονομερή δήλωσή τους στο σύστημα «ΕΡΓΑΝΗ».

Είναι πολύ σημαντικό ότι αυτά τα μέτρα στήριξης θα εφαρμοστούν άμεσα με το άνοιγμα του τουρισμού. Αμβλύνεται μ’ αυτόν τον τρόπο η ανασφάλεια για επιχειρήσεις και εργαζομένους και με άλλα λόγια στηρίζουμε τον τουρισμό όσο μπορούμε παραπάνω.

Να επισημάνω, επίσης, ότι το Υπουργείο Οικονομικών εξετάζει το ενδεχόμενο να συμπεριληφθούν στο πρόγραμμα επιδότησης παγίων δαπανών και επιχειρήσεις που απασχολούν εποχικό προσωπικό, όπως είναι τα τουριστικά καταλύματα. Το μέτρο αυτό έρχεται σε συνέχεια των ποσών που έχουν ήδη χορηγηθεί στον τουριστικό κλάδο μέσω της επιστρεπτέας προκαταβολής. Το συνολικό ποσό που έχει μεταβιβαστεί σε ξενοδοχεία μέσω της επιστρεπτέας προκαταβολής υπολογίζεται ήδη στα 290 εκατομμύρια ευρώ, ενώ άλλα 60 εκατομμύρια ευρώ έχουν μεταβιβαστεί σε επιχειρήσεις ενοικίασης δωματίων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Πέρασα κατά πολύ το χρόνο μου. Απαντήσεις στα υπόλοιπα ερωτήματα θα δώσω στη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Από τις ανακοινώσεις σας, λοιπόν, κύριε Υπουργέ, πηγάζουν δύο - τρία ερωτήματα συγκεκριμένα.

Είπατε ότι γι’ αυτούς που είναι υποχρεωτική η επαναπρόσληψη θα υπάρχει τον Μάιο και τον Ιούνιο το δικαίωμα της υπαγωγής σε αναστολή. Εάν τον Ιούλιο, τον Σεπτέμβριο δεν προσληφθεί γιατί δεν θα έχει η επιχείρηση δυνατότητα, αυτός εργαζόμενος δεν θα μπορεί να βγει στην αναστολή; Ο επιπλέον κατά την κρίση της επιχείρησης ή εν πάση περιπτώσει κατά την κίνηση την τουριστική δεν θα μπορεί να βγει; Το πρόγραμμα «ΣΥΝ-ΕΡΓΑΣΙΑ» λειτουργεί γι’ αυτούς που θα εργαστούν με επιδότηση. Αυτό γνωρίζουμε τουλάχιστον.

Τώρα, γι’ αυτούς που δεν είναι υποχρεωτική η επαναπρόσληψη, τους εποχιακά εργαζόμενους, εδώ υπάρχει μια μεγάλη αντίφαση. Ανακοινώσατε ένα πρόγραμμα από το οποίο θα παίρνουν διακόσια ευρώ τον μήνα οι άνεργοι. Έχω εδώ το δελτίο Τύπου του Υπουργείου. Διακόσια ευρώ και τις αντίστοιχες ασφαλιστικές εισφορές…

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Είναι ασφαλιστικές;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ναι. Όταν είναι άνεργος κάποιος, από το επίδομα ανεργίας μόνο, χωρίς να λαμβάνονται υπ’ όψιν παιδιά, οικογένεια κ.λπ., παίρνει τετρακόσια εξήντα ευρώ. Εδώ υπάρχει μια πολύ μεγάλη αντίφαση. Είναι πάρα πολύ μικρό το ποσό. Πεντακόσια τριάντα τέσσερα συν ασφαλιστικές εισφορές παίρνει όταν είναι αναστολή. Εδώ γιατί να πάρει διακόσια; Μήπως θα πρέπει να επανεξεταστεί αυτό; Και ιδιαίτερα αν είναι από ΕΣΠΑ, να δοθεί η δυνατότητα να είναι τουλάχιστον στο ύψος του επιδόματος ανεργίας, εάν δεν μπορεί να είναι στο ύψος της αναστολής. Δηλαδή με διακόσια ευρώ, αν έχει και κρατήσεις, πώς θα επιβιώσει αυτός και η οικογένειά του; Είναι, επομένως, δύο ερωτήματα πάρα πολύ σημαντικά, ιδιαίτερα γι’ αυτούς που δεν έχουν υποχρέωση επαναπρόσληψης οι επιχειρήσεις οι εποχιακές στις οποίες εργάζονται.

Το τρίτο το οποίο σας έθεσα είναι πάλι απαντημένο, αλλά μη υλοποιημένο. Έχετε δεσμευτεί ότι τα ένσημα στον ΕΦΚΑ θα εμφανιστούν από τις μονομερείς. Δεν εμφανίστηκαν ακόμα. Δεν ξέρω αν το απαντήσατε και δεν το κατανόησα, αλλά δεν υπάρχει ακόμα αποτέλεσμα σε αυτό.

Επιπλέον, επειδή ανακοινώσατε -στο δελτίο Τύπου του Υπουργείου διαβάζω- για τους τουριστικούς συνοδούς, ξεναγούς κ.λπ. Μάρτιο, Απρίλιο και Μάιο με μονομερή δήλωση στο σύστημα «ΕΡΓΑΝΗ» ότι θα πάρουν την αποζημίωση ειδικού σκοπού, δεν ξέρω τι έχετε σκοπό να κάνετε για τον Ιούνιο για όσους δεν εργαστούν ή για άλλους μήνες και κυρίως γι’ αυτό που σας είπα το οποίο έχει προκύψει αυτές τις μέρες.

Για να μην κάνουμε και ερώτηση την άλλη βδομάδα, υπάρχει ένα θέμα μέσω της πλατφόρμας του Υπουργείου. Όσοι θεωρούνται εργαζόμενοι κάνουν το αίτημα ΕΦΚΑ, τους δίνει δωρεάν το self-test, μέσα από τις παροχές του συστήματος κοινωνικής ασφάλισης. Οι συγκεκριμένοι δεν έχουν ενταχθεί σε αυτό το δικαίωμα. Ίσως είναι λογισμικό το πρόβλημα, επειδή θεωρούνται επαγγελματίες αυτοαπασχολούμενοι και η εφαρμογή έχει καταλάβει μόνο τους εργαζόμενους. Σας το θέτω αυτό το θέμα. Δεν θα επανέλθουμε την επόμενη ομάδα. Τώρα πρέπει να κάνουν οι άνθρωποι τα tests, τώρα σας το θέτω. Αυτό ήταν το επιπλέον.

Όλα τα άλλα πηγάζουν από το γεγονός ότι τα μέτρα τα οποία πήρατε είναι σε θετική κατεύθυνση, λύνουν πρόβλημα, αλλά δεν λύνουν όλο το πρόβλημα ή δεν λύνουν το πρόβλημα για όλους, δεν υπάρχει μέριμνα για όλους. Γι’ αυτό σας θέτω συμπληρωματικά αυτά τα θέματα.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε, και ευχαριστώ και τον κ. Κεγκέρογλου.

Πριν ξεκινήσω το κυρίως κομμάτι της δευτερολογίας μου, σε ένα κομμάτι πρέπει να υπάρχει μια παρεξήγηση. Αυτό που ανέφερα για τα άτομα τα οποία δεν έχουν υποχρέωση επαναπρόσληψης είναι ότι δεν είναι επίδομα ανεργίας ή οτιδήποτε, είναι επιδότηση εργασίας, αν βρουν θέση εργασίας. Η επιδότηση είναι ισχυρότατη. Είναι και οι εργοδοτικές εισφορές, είναι και τα 200 ευρώ επιπρόσθετα τον μήνα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Αν δεν βρει καθόλου λέμε.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Σε αυτό θα απαντήσω παραπέρα.

Το δεύτερο πράγμα το οποίο θέλω να πω είναι ότι δεν πρέπει να λησμονούμε επιπρόσθετα ότι, εκτός των μέτρων στήριξης της απασχόλησης, υπάρχουν και όλα τα μέτρα που έχουν να κάνουν με την κατάρτιση και επανακατάρτιση. Δεν είναι ότι όλοι θα βρουν δουλειά και το γνωρίζουμε αυτό το πράγμα. Και στους καλύτερους καιρούς δεν γινόταν αυτό εδώ.

Τώρα, όπως ανέφερα στην πρωτολογία μου, καταβάλλεται τεράστια προσπάθεια από την Κυβέρνηση για να καλυφθούν πληρέστερα όσο γίνεται οι πληττόμενες επιχειρήσεις και οι εργαζόμενοί τους. Δεν πρέπει όμως να ξεχνάμε τους πολύ σκληρούς δημοσιονομικούς περιορισμούς που αντιμετωπίζει η χώρα, έστω κι αν πρόσκαιρα έχουν ανασταλεί οι πρόνοιες του Συμφώνου Σταθερότητας και Ανάπτυξης, έστω κι αν η χώρα συμμετέχει στο πρόγραμμα ποσοτικής χαλάρωσης της Ευρωπαϊκής Κεντρικής Τράπεζας.

Εσείς ειδικά, κύριε Κεγκέρογλου, έχετε διατελέσει Υπουργός σε πολύ δύσκολες συνθήκες -και πολύ πετυχημένος Υπουργός θα έλεγα κιόλας- και νομίζω ότι αντιλαμβάνεστε πάρα πολύ καλά τι είναι αυτό το οποίο λέω.

Τώρα, στα ερωτήματά σας, σε σχέση με τις συγκεκριμένες περιπτώσεις που αναφέρετε για τους εργαζόμενους που δεν μπορούν να τους καταβληθούν συγκεκριμένα επιδόματα εξαιτίας της μη απεικόνισης της ασφαλιστικής τους ιστορίας, σύμφωνα με ενημέρωση που έλαβα από τον ΟΑΕΔ, το θέμα έχει ήδη τακτοποιηθεί. Έχουν κοινοποιηθεί οι απαραίτητες οδηγίες στις αρμόδιες υπηρεσίες του οργανισμού, ώστε να μπορούν να υπολογίζουν από μόνες τους τις ημέρες ασφάλισης που αντιστοιχούν στο διάστημα αποζημίωσης ειδικού σκοπού κατόπιν μονομερούς δήλωσης. Μάλιστα, για τον σκοπό αυτό έχει υλοποιηθεί και η αντίστοιχη διαδικτυακή εφαρμογή διασύνδεσης μεταξύ του πληροφοριακού συστήματος «ΕΡΓΑΝΗ» και του ολοκληρωμένου πληροφοριακού συστήματος του ΟΑΕΔ με τη χρήση της οποίας διενεργούνται όλες οι απαραίτητες ενέργειες.

Τώρα, όσον αφορά στην καθυστέρηση χορήγησης επιδομάτων ανεργίας, σύμφωνα και πάλι με τη σχετική ενημέρωση που είχαμε από τον αρμόδιο φορέα, τον ΟΑΕΔ, υπάρχει ρητή υποχρέωση από μέρους τους η διεκπεραίωση των αιτημάτων που αφορούν στην καταβολή επιδομάτων ανεργίας ή εποχικών επιδομάτων να μην ξεπερνά τις ενενήντα ημέρες, αν και -σύμφωνα με την εμπειρία τους- ακόμα και σε περιόδους αιχμής ο χρόνος αυτός συνήθως δεν ξεπερνά τις σαράντα πέντε ημέρες.

Τέλος, ως προς το ζήτημα των απαιτούμενων ημερών εργασίας για τη χορήγηση επιδόματος ανεργίας, η τακτική επιδότηση λόγω ανεργίας χορηγείται στους ασφαλισμένους του τουριστικού και επισιτιστικού κλάδου υπό τη βασική προϋπόθεση της πραγματοποίησης εκατό ημερών εργασίας το τελευταίο δωδεκάμηνο πριν τη λύση της εργασιακής τους σχέσης. Οι προϋποθέσεις για τη χορήγηση επιδόματος ανεργίας για κάποιον που επιδοτείται για πρώτη φορά είναι η πραγματοποίηση διακοσίων ημερών εργασίας κατά τα δύο προηγούμενα έτη, εξαιρουμένων των δύο τελευταίων, και η πραγματοποίηση ογδόντα τουλάχιστον ημερών εργασίας σε κάθε έτος.

Στο πλαίσιο των έκτακτων μέτρων που ελήφθησαν για την αντιμετώπιση της πανδημίας, ο απαιτούμενος αριθμός για την πρώτη κατηγορία εργαζομένων μειώθηκε από εκατό σε πενήντα. Ταυτόχρονα, φέτος χορηγήθηκε ασφαλιστική ικανότητα σε όλους ανεξαιρέτως τους ασφαλισμένους του ΕΦΚΑ χωρίς να εξετάζεται αν το 2020 είχαν ούτε καν τις απαιτούμενες πενήντα ημέρες ασφάλισης, ενώ με τον ίδιο τρόπο καλύφθηκαν και όλες οι ειδικές κατηγορίες για τις οποίες η ασφαλιστική ικανότητα ανανεωνόταν με ειδικές διατάξεις κατά τα προηγούμενα χρόνια. Διασφαλίστηκε κατ’ αυτόν τον τρόπο η πρόσβαση σε ιατροφαρμακευτική περίθαλψη τόσο των ιδίων όσο και των έμμεσα ασφαλισμένων μελών των οικογενειών τους.

Νομίζω ότι με βάση αυτά τα δεδομένα προκύπτει με σαφήνεια η πολιτική που έχει αποφασίσει να υλοποιήσει η Κυβέρνηση όλο αυτό το διάστημα: Στήριξη στους κλάδους που πλήττονται και προετοιμασία για την επόμενη ημέρα ώστε να προστατεύσουμε όσο το δυνατόν περισσότερες θέσεις εργασίας. Καταλαβαίνετε όμως πολύ καλά ότι δεν μπορούν να γίνουν τα πάντα για όλους. Στη φάση που βρίσκεται αυτή τη στιγμή η οικονομία και η κοινωνία οφείλουμε να σχεδιάζουμε με προσοχή και σωστή στόχευση για την επόμενη ημέρα και σ’ αυτόν τον σχεδιασμό σίγουρα η δικαιοσύνη, η ισότητα, αλλά και η αποτελεσματικότητα είναι οι βασικοί άξονες.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε τώρα με την υπ’ αριθμόν 756/13-5-2021 τέταρτη επίκαιρη ερώτηση δεύτερου κύκλου της Βουλευτού Β1΄ Βορείου Τομέα Αθηνών της Ελληνικής Λύσης κ. Αναστασίας - Αικατερίνης Αλεξοπούλου προς τον Υπουργό Περιβάλλοντος και Ενέργειας, με θέμα: «Η έλλειψη συντήρησης και φροντίδας του δασών Λυκόβρυσης - Πεύκης οδηγεί σε κίνδυνο καταστροφής τους».

Ορίστε, κυρία συνάδελφε.

**ΑΝΑΣΤΑΣΙΑ - ΑΙΚΑΤΕΡΙΝΗ ΑΛΕΞΟΠΟΥΛΟΥ:** Κύριε Υπουργέ, επανέρχομαι σήμερα επί της ερωτήσεώς μου από 2 Απριλίου 2021 σχετικά με ένα σοβαρότατο περιβαλλοντικό έγκλημα που συντελείται μπροστά στα μάτια μας, αλλά οι υπεύθυνοι κρύβονται και συγκεκριμένα για τα δάση Μορέλλα, Κάσδαγλη, Αργύρη, Βαρβαρέσου. Πρόκειται για τις δασικές εκτάσεις του Δήμου Λυκόβρυσης - Πεύκης, αλλά και των όμορων δήμων των βορείων προαστίων των Αθηνών. Καμμία συντήρηση και καμμία φροντίδα για τα πεύκα και τα άλλα δέντρα, αλλά και για τους χώρους που τους περιτριγυρίζουν.

Όπως γράφω και στην ερώτησή μου και σας το διαβάζω επακριβώς, η κατάσταση στην οποία βρίσκονται οι δασικοί χώροι στην περιοχή της Λυκόβρυσης και της Πεύκης Αττικής, σύμφωνα με μαρτυρίες κατοίκων και επισκεπτών, χαρακτηρίζεται από την εγκατάλειψη των εν λόγω χώρων και πιο συγκεκριμένα από έλλειψη γενικότερης φροντίδας των δέντρων, αλλά και των πέριξ αυτών εκτάσεων, χλόη, θάμνοι, φυτά κ.λπ.. Μπορώ να σας πω πολλά και για άλλες περιπτώσεις, αλλά ας επικεντρωθούμε στο τεράστιο πρόβλημα για τα δάση Λυκόβρυσης - Πεύκης.

Ενδεικτικό της σοβαρότητας της κατάστασης είναι ότι σχετικά πρόσφατα, στις 19 Μαρτίου του 2021 συγκεκριμένα, ο ίδιος ο παραπάνω δήμος εξέδωσε δελτίο Τύπου απευθυνόμενος τόσο στο υπεύθυνο Δασαρχείο Πεντέλης όσο και στο Μπενάκειο Φυτοπαθολογικό Ινστιτούτο.

Στο δελτίο αυτό ο δήμος επισημαίνει το προφανές για τον οποιονδήποτε επισκέπτη, ότι φαινόμενα ξήρανσης παρατηρούνται σε αρκετά πεύκα, γεγονός που εγκυμονεί σοβαρούς κινδύνους ακόμα και για τη μελλοντική ζωή αυτών των δέντρων.

Το Μπενάκειο αμέσως απάντησε διαπιστώνοντας με την πλέον επίσημη επιστημονική του έρευνα τα εξής: Ότι το έντομο κάμπια της πεύκης, η πιτυοκάμπη, έχει προσβάλλει αυτά τα δέντρα και απαιτείται η άμεση αντιμετώπιση της αρρώστιας με μικροβιακά εντομοκτόνα, που είναι βιολογικά, απολύτως ασφαλή και καταπολεμούν άμεσα την εν λόγω φυτική νόσο.

Διαπιστώνω, όμως, και εγώ με τη σειρά μου, επειδή εξακολουθώ να παρακολουθώ στενά το θέμα, όπως και άλλα θέματα της ευρύτερης περιφέρειας που έχουν να κάνουν με το περιβάλλον και την ποιότητα της ζωής μας, ότι, δυστυχώς, τίποτα δεν έχει γίνει έκτοτε ούτε απάντηση έλαβα αρμοδίως από το Υπουργείο σας ούτε, φυσικά, ξεκίνησε η θεραπεία των δέντρων μας και η αποκατάσταση του φυσικού μας τοπίου.

Τι περιμένουμε, όμως, να γίνει, κύριε Υπουργέ; Να καταστραφούν τελείως τα πεύκα και η υπόλοιπη βλάστηση στην Πεύκη, τη Λυκόβρυση και τα βόρεια προάστια της Αττικής και να υποβαθμιστεί έτσι και άλλο το περιβάλλον της πρωτεύουσας;

Σας καλώ να δείτε το θέμα σοβαρότερα, γιατί το οικοσύστημα και το μικροκλίμα της ευρύτερης περιοχής δεν αντέχουν άλλη υποβάθμιση, για να μην πω παρακμή.

Επαναλαμβάνω, λοιπόν, εδώ το ερώτημά μου για το ποιος ακριβώς είναι ο προγραμματισμός σας, προκειμένου να γίνουν άμεσες ενέργειες διεξαγωγής ελέγχων και δράσεων πριν οδηγηθούμε σε ολική ξήρανση των πεύκων και των άλλων δέντρων της περιοχής και φυσικά πότε, επιτέλους, θα δούμε το υπεύθυνο για τις συγκεκριμένες δασικές εκτάσεις Δασαρχείο Πεντέλης να επιλαμβάνεται άμεσα των παθογόνων περιστατικών που παρατηρούνται και να μην κωφεύει στις εκκλήσεις του δήμου, των πολιτών, αλλά και της Βουλής των Ελλήνων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, παρακαλώ ολοκληρώστε.

**ΑΝΑΣΤΑΣΙΑ - ΑΙΚΑΤΕΡΙΝΗ ΑΛΕΞΟΠΟΥΛΟΥ:** Παρεμπιπτόντως, σας ενημερώνω ότι λόγω της αύξησης της θερμοκρασίας, όλα αυτά τα πεταμένα κλαδιά σε πολλά σημεία της περιοχής δεν δύνανται πια να μαζευτούν προς καύση, όπως εύκολα γίνεται αντιληπτό.

Γιατί, λοιπόν, δεν εφαρμόζουμε μια άλλη λύση, που είναι, μάλιστα, υπαρκτή; Όπως μαθαίνω, στον Διόνυσο υπάρχει ειδικό μηχάνημα κοπής κλαδιών, το οποίο τα μετατρέπει σε θρύψαλα. Γιατί, λοιπόν, δεν γίνεται χρήση του για άμεση αποκομιδή όλων αυτών των επικίνδυνων σωρών από την ευρύτερη περιοχή των βορείων προαστίων;

Κύριε Υπουργέ, πρέπει να λάβετε άμεσα αποφάσεις, γιατί η περιοχή κινδυνεύει να γίνει κάποια στιγμή παρανάλωμα του πυρός και να θρηνήσουμε όχι μόνο το τέλος του πρασίνου που απέμεινε, αλλά ενδεχομένως και περιουσίες, ακόμη και ανθρώπινες ζωές.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, σας παρακαλώ.

**ΑΝΑΣΤΑΣΙΑ - ΑΙΚΑΤΕΡΙΝΗ ΑΛΕΞΟΠΟΥΛΟΥ:** Δύο λέξεις θα ήθελα να πω και κλείνω.

Είναι, λοιπόν, όλα αυτά που ήθελα να σας πω και, επίσης κάνω μια έκκληση: Να ληφθούν μέτρα εδώ και τώρα πριν είναι αργά.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κυρία συνάδελφε, κυρία Αλεξοπούλου, καθώς η ερώτησή σας αφορά σε δασικές εκτάσεις, θα μου επιτρέψετε να πω δυο λόγια για τις συνέπειες της μεγάλης πυρκαγιάς που όλοι βιώσαμε τις τελευταίες ημέρες στον Σχίνο, στο Αλεποχώρι και στα Μέγαρα.

Κατ’ αρχάς, θέλω να διαβεβαιώσω τους κατοίκους των περιοχών αυτών ότι θα γίνει αναδάσωση όλων των καμένων εκτάσεων με τη διαδικασία της φυσικής αναγέννησης όπου είναι αυτό εφικτό, δεδομένου ότι στα πενήντα χιλιάδες στρέμματα του παρθένου δάσους δεν είχαμε στο παρελθόν άλλες πυρκαγιές και, άρα υπάρχει το περιθώριο το δάσος να επανακάμψει. Βεβαίως, το παρακολουθούμε δορυφορικά με επιστήμονες, με όλους τους τρόπους που η δασική επιστήμη υπαγορεύει.

Εάν, όμως, η φυσική αναγέννηση σε οποιοδήποτε σημείο αυτής της έκτασης μείνει πίσω και δεν τα καταφέρνει από μόνο του το δάσος, εμείς θα εντάξουμε αυτές τις περιοχές στο Εθνικό Σχέδιο Αναδασώσεων, το οποίο χρηματοδοτείται με εθνικούς πόρους και από το Ταμείο Ανάκαμψης, έτσι ώστε να είμαστε σίγουροι ότι και το τελευταίο μέτρο καμένης έκτασης θα πρασινίσει ξανά.

Θα μου επιτρέψετε, κυρία Αλεξοπούλου, να προσθέσω και κάτι άλλο, δεδομένου ότι βλέπουμε πάρα πολλά fake news να κυκλοφορούν στο διαδίκτυο, ότι η πυρκαγιά είχε απώτερο σκοπό να δημιουργηθούν, να χωροθετηθούν ανεμογεννήτριες ή και κάποια άλλα σενάρια.

Θέλω να είμαι κατηγορηματικός: Πρώτον, δεν θα αλλάξει ο χαρακτήρας των καμένων εκτάσεων. Όπως το Σύνταγμα προβλέπει και επιτάσσει, οι περιοχές αυτές άμεσα θα κριθούν αναδασωτέες και θα πάρουν τη συνήθη διαδικασία. Δηλαδή, ούτε η χρήση θα αλλάξει ούτε το καθεστώς τους. Ούτε μισή ανεμογεννήτρια δεν πρόκειται να χωροθετηθεί, πόσο μάλλον δε να κατασκευαστεί, κανένα λατομείο ούτε πρόκειται να χωροθετηθεί ή να επιτραπεί να λειτουργήσει στις καμένες εκτάσεις ούτε για βωξίτη ούτε για μάρμαρο ούτε για τίποτε.

Λυπάμαι που παίρνω χρόνο από την απάντησή μου, κυρία Αλεξοπούλου, αλλά νομίζω ότι έχει μια επικαιρότητα, διότι πρέπει να δώσουμε στο γεγονός τις διαστάσεις που πρέπει και εμείς από την πλευρά μας, το Υπουργείο Περιβάλλοντος, θα κάνουμε τα αδύνατα δυνατά, έτσι ώστε το δάσος να επανέλθει, οι οικότοποι και τα φυσικά συστήματα, τα δασικά, να επανακάμψουν με βοήθεια, με παρακολούθηση και με όλες τις ενέργειες που επιτρέπεται και επιβάλλεται να κάνουμε.

Βεβαίως, τώρα έρχομαι στο δάσος της Πεύκης - Λυκόβρυσης. Με ρωτάτε στην ερώτησή σας, επίσης, ποια είναι η δημόσια αρχή που εκφέρει την αρμοδιότητα.

Πρώτα απ’ όλα, να πούμε ότι είτε πρόκειται για την Πεύκη - Λυκόβρυση είτε για οποιοδήποτε άλλο μέρος της Ελλάδας οι κανόνες είναι ενιαίοι και ίδιοι. Δηλαδή, όπου υπάρχει εντός ορίων οικισμών δασική βλάστηση, τη μέριμνα την έχει ο οικείος δήμος. Άρα ο Δήμος Λυκόβρυσης και Πεύκης έχει την αρμοδιότητα για να ασχοληθεί με τα δάση εντός των οικισμών ή στα όρια των οικισμών και τα άλση.

Για οποιαδήποτε εργασία πρέπει να γίνει, όπως αυτή που αναφέρατε για το πώς θα αντιμετωπίσουμε την κάμπια, που είναι πολύ σωστό το ερώτημά σας και θα σας απαντήσω και σε αυτό, πρέπει να ακολουθηθεί ένα απλό βήμα: Πρέπει ο δήμος να ζητήσει από το οικείο δασαρχείο -το οποίο δασαρχείο ανήκει στην αποκεντρωμένη διοίκηση, δηλαδή στην Αποκεντρωμένη Διοίκηση της Αττικής- να καταθέσει τη μελέτη και να πει ότι θέλω να κάνω αυτά τα βήματα και μετά, με τον έλεγχο και την εποπτεία της αποκεντρωμένης διοίκησης και της Δασικής Υπηρεσίας, να προχωρήσει στις προσπάθειες εξυγίανσης.

Άρα, και για τα τρία δάση και για τα δάση Μορέλλα, Κάσδαγλη, και Αργύρη ο δήμος είναι αυτός που φέρει την αποκλειστική ευθύνη σε συνεργασία, βεβαίως, με το Δασαρχείο Πεντέλης.

Θα απαντήσω στο δεύτερο σκέλος στη δευτερολογία μου.

Ευχαριστώ πάρα πολύ, κύριε Πρόεδρε.,

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία συνάδελφε, έχετε τον λόγο.

**ΑΝΑΣΤΑΣΙΑ - ΑΙΚΑΤΕΡΙΝΗ ΑΛΕΞΟΠΟΥΛΟΥ:** Κύριε Υπουργέ, θα ήθελα να είμαι ειλικρινής και να σας πω ότι εξακολουθώ να παραμένω εξαιρετικά ανήσυχη για την κατάσταση με το φυσικό περιβάλλον της περιοχής και αυτό επειδή όχι απλώς μέχρι σήμερα δεν έχουν γίνει οι απαραίτητες κινήσεις, αλλά φοβάμαι ότι δεν υπάρχει από πλευράς της Κυβέρνησης η βούληση. Τώρα, από ότι μας είπατε, είναι θέμα του δήμου ή του δασαρχείου και έχω πάρει μια απάντηση από το δασαρχείο και συγκεκριμένα είπαν «Έχω χίλιες πεντακόσιες περιοχές. Πού να πρωτοπάω;». Όμως, φοβάμαι η βούληση να προστατευθεί όντως το περιβάλλον και ο φυσικός πλούτος μας είναι κάτι, βέβαια, λίγο θλιβερό.

Από εκεί και πέρα, επειδή πολλοί συνειρμοί μπορούν να προκύψουν, δεν θα ήθελε ασφαλώς κανείς να φανταστεί τι θα γινόταν, αν με δεδομένη τη μάλλον χλιαρή αντιμετώπιση από πλευράς Υπουργείου και αρμοδίων, καταπατητές γης και διαφόρων ειδών εκμεταλλευτές κατέστρεφαν σε βάθος χρόνου και αυτό το τελευταίο ελάχιστο πράσινο που απέμεινε στον αστικό ιστό των βορείων προαστίων.

Θα το πω ξανά και είναι η βασική μου θέση, ότι η προστασία του περιβάλλοντος είναι θέμα που αφορά όλους μας. Δεν είναι θέμα παραταξιακό και στενά πολιτικό και, επιτέλους, λύσεις υπάρχουν και τις έχουν υποδείξει οι πλέον αρμόδιοι. Ας κινητοποιηθεί, λοιπόν, ο μηχανισμός. Ας δραστηριοποιηθεί το δασαρχείο.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**).

Να γνωρίζετε, κύριε Υπουργέ, ότι δεν θα αφήσουμε ένα τόσο μεγάλο ζήτημα να χρονίζει άλλο με απροσδιόριστες συνέπειες για τη φύση και για την υγεία των πολιτών. Θα έπρεπε ειδικά για ένα τόσο σημαντικό θέμα να ήμασταν στην ίδια πλευρά και όχι απέναντι.

Σε κάθε περίπτωση, με δεδομένη την απάντησή σας, θεωρώ ότι το Υπουργείο θα δράσει άμεσα κινητοποιώντας το δασαρχείο και τον σχετικό μηχανισμό, πόσω μάλλον όταν έχουμε στη διάθεσή μας όλα τα επίσημα στοιχεία που σας έχω ήδη παραθέσει.

Αναμένουμε, λοιπόν, κύριε Υπουργέ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε πολύ, κυρία συνάδελφε.

Κύριε Υπουργέ, έχετε το λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ πολύ, κυρία Πρόεδρε.

Αγαπητή κυρία συνάδελφε, κυρία Αλεξόπουλου, δεν είμαστε απέναντι σε αυτό το θέμα, σε καμμία περίπτωση. Το γεγονός ότι εσείς καταθέτετε αυτές τις ερωτήσεις που έχουν περιεχόμενο και το γεγονός ότι, επίσης, εμείς εκ μέρους του Υπουργείου απαντάμε, σημαίνει ότι μας δένει το κοινό ενδιαφέρον για την δασοπροστασία και ιδιαίτερα για το περιαστικό πράσινο ή το αστικό πράσινο, που όπως πολύ σωστά είπατε είναι μια ένδειξη ποιότητας ζωής. Δεν μπορούμε να αφήσουμε κανέναν να το υποβαθμίσει.

Να σας απαντήσω λοιπόν τώρα, για να δούμε συγκεκριμένα τι γίνεται με αυτό το φαινόμενο ξήρανσης στα πεύκα του Δήμου Πεύκης - Λυκόβρυσης.

Κατ’ αρχάς να πούμε ότι δυστυχώς αυτό το φαινόμενο παρατηρείται σε πολλές περιοχές της Ελλάδας, κυρίως της Αττικής. Έχουν κάνει τις εξετάσεις οι επιστήμονες του Εθνικού Ιδρύματος Αγροτικής Έρευνας που ανήκει στο Υπουργείο Αγροτικής Ανάπτυξης -το είπατε κι εσείς- και ο δήμος, παράλληλα, τον Μάρτιο που μας πέρασε, πριν από δύο μήνες, απευθύνθηκε στο Δασαρχείο Πεντέλης και στο Μπενάκειο Φυτοπαθολογικό Ινστιτούτο -πολύ σωστά το παρατηρήσατε κι εσείς.

Εστάλησαν λοιπόν δείγματα προς εξέταση και σύμφωνα με τις απαντήσεις διαπιστώθηκε «προσβολή από το έντομο κάμπια της πεύκης-πιτυοκάμπη». Για την αντιμετώπιση του εντόμου μπορούν να πραγματοποιηθούν επεμβάσεις με μικροβιακά εντομοκτόνα που είναι κατάλληλα για βιολογική καταπολέμηση, όχι χημικά, βιολογικά.

Στη σχετική οδηγία, λοιπόν, του ινστιτούτου αναφέρεται ότι η κατάλληλη εποχή για την αντιμετώπιση του εντόμου είναι η χρονική περίοδος μεταξύ Οκτωβρίου - Νοεμβρίου, όταν οι προνύμφες εκκολάπτονται και πριν οι μικρές κάμπιες σχηματίσουν σακούλες.

Άρα εμείς παρακολουθούμε, είμαστε σε επικοινωνία και με το ινστιτούτο και με το δήμο και με το δασαρχείο. Παρακολουθούμε το θέμα. Βεβαίως εάν το δασαρχείο, όπως είπατε, σας απάντησε «έχω χίλια πεντακόσια μέρη που να πρωτοπάω», θα το βοηθήσουμε το δασαρχείο.

Αφορμή και αιτία, με την καλή έννοια, είναι η ερώτηση σας και η διαπίστωση που κάνατε, σύμφωνα με την απάντηση του δασαρχείου προς εσάς. Θα το βοηθήσουμε το δασαρχείο, όχι σε χίλια πεντακόσια, σε χίλια πεντακόσια ένα σημεία να πάει. Θα βρούμε τον τρόπο, θα του δώσουμε τις πιστώσεις, θα τους ενεργοποιήσουμε, διότι για εμάς το πράσινο, είτε βρίσκεται εντός της πόλης είτε εκτός, είναι το πετράδι του στέμματος αυτής της ποιότητας ζωής.

Ο Δήμαρχος Πεύκης - Λυκόβρυσης κ. Τάσος Μαυρίδης…

Έχω την αίσθηση, κυρία Πρόεδρε, ότι κάπου εκεί μένετε κι εσείς, σε εκείνη την περιοχή; Γιατί παλιά περνούσα με τον ηλεκτρικό και έβλεπα σε κάτι πολυκατοικίες «Ψηφίστε Σακοράφα» και λέω κάπου εδώ μένει η Πρόεδρος -τότε δεν ήσασταν Πρόεδρος, αλλά να που γίνατε.

Επανέρχομαι. Μιλώντας λοιπόν, με το δήμαρχο, μας είπε ότι συνεργάζεται με το δασαρχείο στενά και συνεχίζει τις κλαδεύσεις των δέντρων που είχαν πέσει από τις κακοκαιρίες, ενώ μας το επεσήμανε ότι για την πιτυοκάμπη θα ακολουθήσει στενά τις οδηγίες και εμείς θα είμαστε από δίπλα του να τον ενισχύσουμε.

Σας ευχαριστώ πάρα πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ, που ήσασταν και συνεπέστατος στο χρόνο.

Θα συζητηθεί τώρα η τρίτη με αριθμό 5066/526/16-3-2021 ερώτηση και αίτηση κατάθεσης εγγράφων του κύκλου των αναφορών - ερωτήσεων του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα «Παράνομη η έγκριση ως στρατηγικών επενδύσεων οκτώ νέων αιολικών πάρκων στην Εύβοια;».

Στην ερώτηση θα απαντήσει ο Υφυπουργός Περιβάλλοντος και Ενέργειας κ. Γεώργιος Αμυράς.

Κύριε συνάδελφε, έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Έχετε σαρώσει όλη την Ελλάδα με τις περιοδείες, οπότε είναι λογική η κούραση.

Κύριε Υπουργέ, πρόκειται για μια ερώτηση, η οποία έχει κατατεθεί γραπτά και την συζητάμε σήμερα γιατί δεν απαντήθηκε. Αφορά το γεγονός ότι σ’ αυτή την Αίθουσα ο Υπουργός σας, ο Υπουργός Περιβάλλοντος και Ενέργειας κ. Σκρέκας, είχε δηλώσει ρητά ότι ποτέ δεν εγκρίνεται η οποιαδήποτε άδεια, αν δεν εξεταστεί η φέρουσα ικανότητα του συγκεκριμένου δήμου για ανεμογεννήτριες με βάση το χωροταξικό των ΑΠΕ. Μάλιστα είπε εδώ πέρα ότι υπήρξε απόφαση του Δημοτικού Συμβουλίου Καρύστου για την υπέρβαση της φέρουσας ικανότητας, την οποία σας ζητήσαμε γραπτά, όπως είναι λογικό, και δεν μας την δίνετε.

Όποτε επειδή εμείς, αντίθετα, έχουμε αποφάσεις του Δημοτικού Συμβουλίου Καρύστου που ζητάνε να μην μπει καμμία άλλη ανεμογεννήτρια, θέλουμε πραγματικά να μας παρουσιάσετε αυτή την απόφαση.

Επίσης, έχω τις λίστες της ΡΑΕ, τις οποίες καταθέτω στα Πρακτικά.

Ενώ σε οποιαδήποτε άλλη περίπτωση υπέρβασης, που υπάρχει απόφαση δημοτικού συμβουλίου, αναφέρεται στο site της ΡΑΕ η απόφαση, στην περίπτωση της Καρύστου ξαφνικά δεν υπάρχει καμμία αναφορά.

Επίσης, εγκρίνατε μέσω της διυπουργικής την ένταξη των οκτώ αυτών νέων αιολικών πάρκων πραγματικά σε όλες τις βουνοκορφές της Εύβοιας, με εκατόν οκτώ ανεμογεννήτριες, τη στιγμή που η Εύβοια έχει ήδη άλλες εξακόσιες τρεις. Και το εγκρίνατε με κριτήριο ότι θα παράξει πάρα πολλές θέσεις απασχόλησης. Για την ακρίβεια αναφερθήκατε σε εκατόν ογδόντα επτά θέσεις απασχόλησης, όταν οι μέχρι τώρα θέσεις απασχόλησης για τα εξακόσια τέσσερα πάρκα, δηλαδή τον εξαπλάσιο αριθμό των ανεμογεννητριών, ήταν μόλις εξήντα δύο.

Οπότε, επίσης θέλουμε τεκμηρίωση αυτού του ισχυρισμού σας γιατί αλλιώς πραγματικά είναι παράνομη η ένταξη στις στρατηγικές επενδύσεις αυτού του έργου, το οποίο βρίσκει όλη την κοινωνία απέναντι.

Ευχαριστώ.

(Στο σημείο αυτό ο Βουλευτής κ. Κρίτων - Ηλίας Αρσένης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κύριε Υπουργέ, έχετε το λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Αγαπητέ κύριε συνάδελφε, κύριε Αρσένη, κατανοώ το ενδιαφέρον σας για μία από τις μεγαλύτερες επενδύσεις ΑΠΕ στον τομέα των ανανεώσιμων πηγών ενέργειας όχι μόνο στην Ελλάδα αλλά και πανευρωπαϊκά. Άλλωστε, δεν συναντάμε ειδικά στη χώρα μας κάθε μέρα επενδύσεις που ξεπερνούν το μισό δισεκατομμύριο ευρώ.

Πολλές φορές έχετε καταθέσει ερωτήσεις -και καλά κάνετε- για το πώς πορευόμαστε ως Κυβέρνηση και ως χώρα στον τομέα των ανανεώσιμων πηγών ενέργειας. Αυτό που εμείς δεν κουραζόμαστε να λέμε είναι ότι η απολιγνιτοποίηση και η αποανθρακοποίηση της οικονομίας αποτελεί ύψιστη, πρώτη προτεραιότητα της Κυβέρνησης Μητσοτάκη. Θέλουμε το μείγμα της καθαρής ενέργειας στην παραγωγή ρεύματος να ανέλθει πολύ ψηλά και είμαστε άλλωστε πολύ μπροστά και από τα χρονοδιαγράμματα.

Γι’ αυτό λοιπόν και τη γραφειοκρατία πολεμάμε για χωροθέτηση πιο γρήγορα, αλλά με τους σκληρούς κανόνες και του εθνικού και του ενωσιακού δικαίου, έτσι ώστε να είμαστε 1000% σίγουροι ότι το περιβάλλον προστατεύεται, και βεβαίως φορολογικά αντιμετωπίζουμε την κατάσταση στην αγορά έτσι όπως πρέπει, ώστε να δοθούν κίνητρα για νέες θέσεις εργασίας.

Τώρα θα ξεκινήσω από το δεύτερο. Λέτε ότι για τις θέσεις εργασίας ενώ αρχικά προβλεπόντουσαν εξήντα δύο, εμείς αναφέρουμε εκατόν ογδόντα δύο για τα έργα αυτά, της ΕΛΑΤΕΑΜ στη νότια Εύβοια.

Κατ’ αρχάς, το πρώτο έργο περιλάμβανε ή προέβλεπε παραγωγή ισχύος 227,7 MW, μαζί με το αίτημα τροποποίησης που είχε κατατεθεί έφτασε στα 285,6 MW. Για το δεύτερο έχει κατατεθεί αίτημα τροποποίησης άδειας ως προς την ισχύ με αύξηση από τα 165 MW στα 175 MW.

Άρα ύστερα και από τις τροποποιήσεις που θα γίνουν συνολικά μιλάμε για πραγματική ισχύ του έργου στα 460,6 MW. Γιατί σας τα λέω αυτά; Διότι αλλάζει δύο στοιχεία, πρώτον, τον προϋπολογισμό του έργου, που φτάνει πια στα 489.000.000 ευρώ, αλλά και τις θέσεις εργασίας, δεδομένης της αύξησης των MW και φτάνει τις εκατόν ογδόντα δύο θέσεις εργασίας.

Συνεπώς αυτή η επένδυση πληροί όλες τις προϋποθέσεις για να ενταχθεί στην κατηγορία των στρατηγικών επενδύσεων.

Το άλλο που με ρωτήσατε θα το πω στη δευτερολογία μου, για να έχω λίγο χρόνο παραπάνω. Είναι για τις αποφάσεις των δημοτικών συμβουλίων και κατά πόσο επηρέασαν ή όχι τη χωροθέτηση. Στη δευτερολογία μου, για να έχω το χρόνο, θα το απαντήσω.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ, κύριε Υπουργέ.

Κύριε συνάδελφε, έχετε το λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κύριε Υπουργέ, εδώ πέρα αυτό που συζητάμε δεν είναι μια απλή επίκαιρη.

Πρόκειται για μια ερώτηση και κατάθεση εγγράφων που δεν απαντήθηκε και σας φέρνουμε στη Βουλή για να καταθέσετε τα έγγραφα. Δεν θέλουμε να μας πείτε την άποψή σας, θέλουμε να καταθέσετε τα σχετικά έγγραφα. Αυτό είναι που δεν κάνατε στη γραπτή ερώτηση και γι’ αυτό μετατράπηκε σε επίκαιρη, για να τα φέρετε.

Οπότε, σας ζητάμε ρητά την απόφαση του Δήμου Καρύστου που ζητάει να αυξηθεί η φέρουσα ικανότητα και επίσης την τεκμηρίωση για τις θέσεις απασχόλησης.

Θα επαναλάβω: Εξακόσιες τρεις ανεμογεννήτριες έως τώρα στην Εύβοια έχουν δημιουργήσει εξήντα δύο θέσεις απασχόλησης. Εσείς λέτε ότι εκατόν τέσσερις ανεμογεννήτριες θα δημιουργήσουν εκατόν ογδόντα δύο θέσεις απασχόλησης. Και σε ένα μικρό παιδί δεν θα βγάλει νόημα. Δεν βγάζει αριθμητικά νόημα, δεν βγάζει με οποιαδήποτε μέθοδο και να το εξετάσεις νόημα. Θέλουμε να μας παραδώσετε τη σχετική μελέτη, αλλιώς κάτι πραγματικά τρέχει εδώ πέρα.

Και επειδή είναι ρητός ο νόμος και ζητάει να τηρούνται και οι δύο όροι και των θέσεων απασχόλησης και του προϋπολογισμού, παραβιάζετε τον νόμο και η υπουργική απόφαση για την ένταξη στις στρατηγικές επενδύσεις των οκτώ νέων αιολικών πάρκων, των εκατόν έξι ανεμογεννητριών παραβιάζει τον νόμο.

Τώρα, μας κάνουν, όμως, εντύπωση και οι πρόσφατές σας δηλώσεις βάσει του «energypress», που ανακοινώνει ότι κάνατε τηλεδιάσκεψη -στα τέλη Φεβρουαρίου ήταν αυτό- με τους συντονιστές της αποκεντρωμένης διοίκησης.

Και ενώ εδώ πέρα συζητούσαμε στις επίκαιρες και ερχόσασταν για να συζητήσουμε για το αν θα τηρηθούν οι δεσμεύσεις του προκατόχου σας, του κ. Οικονόμου, για το ότι λόγω των αρνητικών γνωμοδοτήσεων θα έχουμε τη μη έγκριση των αιολικών πάρκων στη Σαμοθράκη και αλλού και ενώ ανακοινώνετε ότι θα μειώσετε και το μέγιστο ύψος που θα εγκαταστήσετε τις ανεμογεννήτριες, αντί, λοιπόν, για τις αλλαγές αυτές προς το θετικότερο, βλέπουμε ότι εσείς εδώ πέρα δηλώσατε -και δώσατε εντολή στους συντονιστές των αποκεντρωμένων διοικήσεων- ότι αν μία επένδυση τηρεί τα νόμιμα, θα πρέπει να εγκρίνεται από τα όργανα της αποκεντρωμένης διοίκησης, που είναι τα μόνα αρμόδια για την τελική απόφαση, παρά τις πιθανές αρνητικές γνωμοδοτήσεις δήμων και περιφερειών.

Σοβαρά, αυτή είναι η εικόνα σας για τη διαβούλευση; Αυτό πιστεύετε, κύριε Αμυρά και εκ μέρους της Κυβέρνησης Μητσοτάκη για τη διαβούλευση, ότι οι γνωμοδοτήσεις δεν παίζουν κανέναν ρόλο; Έτσι προχωράτε σήμερα και στην καταστροφική επένδυση στο Νυμφαίο, που τους βρίσκει όλους απέναντι;

Θα κλείσω.

Υπάρχει προσφυγή αυτή τη στιγμή απέναντι σ’ αυτά τα αιολικά πάρκα στην Εύβοια. Σας καλούμε να μην προχωρήσετε, όπως κάνατε με την εκτροπή του Αχελώου, ενώ εκκρεμεί δίκη στο Σ.τ.Ε. και να μην προχωρήσετε, όπως κάνετε, δυστυχώς και με τον Περιφερειακό Ιωαννίνων με τον υγρότοπο «Τσαμαρά».

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ.

Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Κύριε συνάδελφε, εδώ δεν είμαστε για να λέμε απόψεις. Είμαστε για να λέμε δεδομένα, τεκμηριωμένα πράγματα. Τα περισσότερα από αυτά που άκουσα από το στόμα σας ήταν απόψεις και οι περισσότερες αστήρικτες.

Με ρωτάτε αν είναι παράνομη ή όχι η έγκριση της διυπουργικής για την επένδυση την οποία συζητάμε. Βεβαίως και είναι νόμιμη. Μα, είναι δυνατόν τώρα για μία επένδυση αυτού του μεγέθους να τίθεται τέτοιο ερώτημα; Από κόσκινο έχουν περάσει όλα, από κόσκινο και από τις υπηρεσίες και από τους συναρμόδιους φορείς, από κόσκινο και κόσκινο και ξανά κόσκινο. Γι’ αυτό, άλλωστε, πολλές φορές η δημόσια διοίκηση κατηγορείται ότι αργεί πολύ στις αδειοδοτήσεις. Ναι, αυτό είναι αλήθεια, αργεί, δεδομένου ότι τα περνάει όλα από την κρησάρα της κριτικής σκέψης -και όχι μόνο- και του ελέγχου . Είναι δυνατόν, λοιπόν, η έγκριση ενός τόσο μεγάλου επενδυτικού σχεδίου περίπου μισού δισεκατομμυρίου ευρώ να μην έχει τις νόμιμες προϋποθέσεις και διαδικασίες; Είναι δυνατόν; Σε τι χώρα νομίζετε ότι ζείτε; Πόσο πολύ υποτιμάτε και την ελληνική δημόσια διοίκηση και την ελληνική κοινωνία;

Και ας ξεκαθαρίσουμε κάτι, έχει έρθει η ώρα: Είναι γεγονός, λοιπόν, ότι το μέγιστο επιτρεπόμενο όριο κάλυψης της γης, των εδαφών από αιολικές εγκαταστάσεις σε πρωτοβάθμιους Οργανισμούς Τοπικής Αυτοδιοίκησης μπορεί να αυξηθεί με σύμφωνη γνώμη, βεβαίως, του δημοτικού συμβουλίου. Ωστόσο, όντως, ο Δήμος Καφηρέως ανήκει στις περιοχές αιολικής προτεραιότητος και παράλληλα τα έργα ανήκουν στην κατηγορία στρατηγικών επενδύσεων.

Άρα σύμφωνα με το άρθρο 7 του Ειδικού Χωροταξικού, ο αριθμός ανεμογεννητριών μπορεί να αυξηθεί με τη μεταφορά αριθμού ανεμογεννητριών από το σύνολο των δήμων στους οποίους εκτείνεται το έργο. Υπάρχει, όμως, ένα όριο και αυτό είναι το 30%, πάνω από το οποίο δεν μπορεί να υπερβεί ο αριθμός των ανεμογεννητριών, εκείνες που αντιστοιχούν στον δήμο με το μεγαλύτερο πλεόνασμα αδιάθετων ανεμογεννητριών. Οι νόμοι τα λένε αυτά.

Άρα η χωροθέτηση των αιολικών πάρκων που συζητάμε σήμερα έγινε βάσει αυτής της διάταξης και γι’ αυτό δεν απαιτήθηκε η σύμφωνη γνώμη του Δήμου Καρύστου. Το Ειδικό Χωροταξικό, ο νόμος το λέει!

Τι έγινε στην ουσία; Η αύξηση της φέρουσας ικανότητας στον Δήμο Καφηρέως ήταν απόρροια της μεταφοράς αριθμού ανεμογεννητριών από τον Δήμο Μαρμαρίου.

Για να μην υπάρχουν, όμως, οι παρανοήσεις, θα σας καταθέσω το έγγραφο της ΡΑΕ με αριθμό πρωτοκόλλου 87735/20 Μαΐου 2021, που αναφέρει αναλυτικότατα τη διαδικασία που τηρήθηκε και στο οποίο γίνεται ξεκάθαρο ότι υπήρχε εκ παραδρομής λανθασμένη απάντηση της ΡΑΕ, πάνω στην οποία βασίζεστε εσείς επί της ερώτησης που είχατε θέσει τον Μάρτιο.

(Στο σημείο αυτό ο Υφυπουργός Περιβάλλοντος και Ενέργειας κ. Γεώργιος Αμυράς καταθέτει το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και κάτι τελευταίο: Έχουμε τη Διεύθυνση Χωροταξικού Σχεδιασμού στο Υπουργείο Περιβάλλοντος. Σε αυτή τη διεύθυνση, λοιπόν, ακόμα δεν έχει κατατεθεί η περιβαλλοντική μελέτη για αυτή την επένδυση. Όταν κατατεθεί, σας διαβεβαιώνω ότι οι υπηρεσίες του Υπουργείου μας θα εξετάσουν ενδελεχώς -ενδελεχέστατα- όπως κάνουν σε κάθε φάκελο έργου αιτούμενου αδείας.

Και σας καλώ, λοιπόν και εσάς να εμπιστεύεστε και την εθνική νομοθεσία -που είναι σκληρότερη από την ενωσιακή- και βεβαίως, την ενωσιακή και τις υπηρεσίες μας και την πολιτική μας βούληση, η όποια πολιτική βούληση λέει ότι η προστασία του περιβάλλοντος είναι το νέο GPS μας, η τήρηση των νόμων και των κανόνων της αδειοδότησης, επίσης. Μπορούν να σημειωθούν αυτά τα δύο; Βεβαίως, όταν τηρούνται μέχρι της τελευταίας γραμμής οι νόμοι και το Ενωσιακό Δίκαιο.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Και πάμε τώρα στη δεύτερη με αριθμό 757/13-5-2021 επίκαιρη ερώτηση πρώτου κύκλου του Βουλευτή Χαλκιδικής του Κινήματος Αλλαγής κ. Απόστολου Πάνα προς την Υπουργό Παιδείας και Θρησκευμάτων, με θέμα: «Ένταξη της ιστορίας της Επανάστασης της Χαλκιδικής σε ξεχωριστό κεφάλαιο στα σχολικά βιβλία».

Στην ερώτηση θα απαντήσει η Υφυπουργός Παιδείας και Θρησκευμάτων κ. Ζωή Μακρή.

Ορίστε, κύριε συνάδελφε, έχετε τον λόγο.

**ΑΠΟΣΤΟΛΟΣ ΠΑΝΑΣ:** Κυρία Υπουργέ, η Επανάσταση της Χαλκιδικής, όπως γνωρίζετε, υπήρξε σημαντικό κεφάλαιο στη συνολική ιστορία της Επανάστασης του 1821. Είναι γεγονός, όμως, ότι ο αγώνας των Χαλκιδιωτών είναι άγνωστος σε πολλούς, όπως επίσης και η σημαντική του συμβολή στην εξέλιξη του Απελευθερωτικού Αγώνα. Και αυτό οφείλεται στην περιληπτική ή και ελλιπή εξιστόρηση των γεγονότων που διεξήχθησαν στη Χαλκιδική την περίοδο αυτή στα σχολικά βιβλία.

Τι σημαίνει, λοιπόν, αυτό; Ότι ένα πολύ σημαντικό κομμάτι στη συμβολή της απελευθέρωσης της χώρας μας παραμένει κατά γενική ομολογία άγνωστο με ελάχιστες αναφορές στα σχολικά βιβλία. Σας τονίζω ότι για το θέμα αυτό έχουν γίνει επανειλημμένες προσπάθειες από την τοπική αυτοδιοίκηση, φορείς, συλλόγους, εκπαιδευτικούς της Χαλκιδικής, προκειμένου να γίνει γνωστή η σημαντική συμβολή στην εδραίωση της Επανάστασης του 1821 με δράσεις, διαλέξεις, εκπαιδευτικές ημερίδες, ενώ ακόμα δεν έχει εκδοθεί καν το προεδρικό διάταγμα για τον χαρακτηρισμό της 17ης Μαΐου ως γιορτής τοπικής σημασίας για τη Χαλκιδική.

Πρόσφατα, μάλιστα, ο Παγχαλκιδικός Σύλλογος «Αριστοτέλης» προκήρυξε μαθητικό διαγωνισμό με θέμα: «Η Επανάσταση της Χαλκιδικής», την οποία έχετε εγκρίνει.

Την ανάγκη, επίσης, για την ένταξη της ιστορίας της Επανάστασης της Χαλκιδικής σε ξεχωριστό κεφάλαιο στα ιστορικά σχολικά βιβλία την επεσήμανα και με επιστολή προς εσάς τον περασμένο Δεκέμβριο, χωρίς, όμως, να λάβω κάποια απάντηση.

Γνωρίζοντας, λοιπόν, την ευαισθησία την οποία πρέπει να έχετε για τέτοιου είδους θέματα, σας ρωτώ, κυρία Υπουργέ, τα εξής: Σκοπεύετε να εισηγηθείτε θετικά στην αρμόδια συντακτική επιτροπή σχολικών βιβλίων, ώστε να συμπεριληφθεί στη διδακτέα ύλη της ιστορίας ξεχωριστό κεφάλαιο για την Επανάσταση της Χαλκιδικής και αν ναι, με ποιο χρονοδιάγραμμα, ώστε επιτέλους να ικανοποιηθεί ένα δίκαιο αίτημα των Χαλκιδικιωτών και να αποκατασταθεί αυτό το ιστορικό και εκπαιδευτικό κενό στην ιστορία της χώρας μας;

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Ορίστε, κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ πολύ, κυρία Πρόεδρε.

Κατ’ αρχάς, κύριε συνάδελφε, σας ευχαριστώ που αναγνωρίζετε την ευαισθησία του Υπουργείου και βεβαίως σας ανταποδίδω κι εγώ αυτόν τον χαρακτηρισμό.

Απαντώντας στα ερωτήματά σας, θέλω να αναφέρω τα ακόλουθα: Το έργο της διαμόρφωσης των προγραμμάτων σπουδών του μαθήματος της ιστορίας το έχει ήδη αναλάβει μια έγκριτη ομάδα επιστημόνων όλων των βαθμίδων της εκπαίδευσης. Οι επιστήμονες αυτοί επιλέχθηκαν σύμφωνα με τις διαδικασίες που προβλέπονται στο πλαίσιο της πράξης «Αναβάθμιση των προγραμμάτων σπουδών και δημιουργία εκπαιδευτικού υλικού πρωτοβάθμιας και δευτεροβάθμιας εκπαίδευσης» με κωδικό 5035542, καθώς και της πράξης «Επιμόρφωση των εκπαιδευτικών στα προγράμματα σπουδών και το εκπαιδευτικό υλικό πρωτοβάθμιας και δευτεροβάθμιας εκπαίδευσης» με κωδικό 5035543. Οι επιστήμονες αυτοί θα διαμορφώσουν τα προγράμματα σπουδών με επιστημονικά κριτήρια.

Μετά την έγκριση των νέων προγραμμάτων σπουδών, θα ακολουθήσει η επιμόρφωση των εκπαιδευτικών και παράλληλα θα γίνει η πιλοτική εφαρμογή τους σε σχολικές μονάδες της πρωτοβάθμιας και της δευτεροβάθμιας εκπαίδευσης. Η διαδικασία αυτή θα ολοκληρωθεί με τη συγγραφή των σχολικών βιβλίων ιστορίας, βάσει των νέων προγραμμάτων σπουδών, τα οποία προβλέπεται να αξιοποιηθούν για πρώτη φορά κατά το σχολικό έτος 2023 - 2024.

Ο τρόπος και η διαδικασία διδασκαλίας του μαθήματος της ιστορίας, σύμφωνα με τα νέα προγράμματα σπουδών και τα νέα βιβλία της ιστορίας, ακολουθούν το καθιερωμένο σχήμα, πλην όμως διαφοροποιούνται στις βαθμίδες εκπαίδευσης και σε κάθε μία από αυτές δίδεται διαφορετική έμφαση σε ιστορικές περιόδους της ιστορίας, της ελληνικής, της ευρωπαϊκής και της παγκόσμιας.

Κύριο στόχο της διδασκαλίας του μαθήματος της ιστορίας στην πρωτοβάθμια και δευτεροβάθμια εκπαίδευση αποτελεί η ουσιαστική και συνοπτική παροχή γνώσεων στους μαθητές και τις μαθήτριες, ώστε να ολοκληρώνεται και να εμπεδώνεται ευσύνοπτα η διδακτέα ύλη.

Ειδικότερα, στο δημοτικό και στο γυμνάσιο η διάταξη της ύλης ακολουθεί το καθιερωμένο σχήμα «Αρχαιότητα - Βυζάντιο - Μεσαίωνας, νεότεροι και σύγχρονοι χρόνοι» ανά εκπαιδευτικό επίπεδο, αλλά με διαφορετική προσέγγιση.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού

Οι μαθητές και οι μαθήτριες, δηλαδή, στο δημοτικό θα διδάσκονται κυρίως την Ελληνική Ιστορία, ενώ στο γυμνάσιο θα δίδεται έμφαση στην Ευρωπαϊκή και την Παγκόσμια Ιστορία. Στις τάξεις του λυκείου η προσέγγιση της Ιστορίας είναι θεματική, δηλαδή οι μαθητές και οι μαθήτριες θα γνωρίσουν αναλυτικά και σε βάθος συγκεκριμένα ιστορικά θέματα της Ελληνικής, Ευρωπαϊκής και Παγκόσμιας Ιστορίας.

Στα νέα βιβλία της Ιστορίας η Επανάσταση της Χαλκιδικής αναφέρεται στην ενότητα «Η Επανάσταση στη Μακεδονία» της ΣΤ΄ τάξης δημοτικού και, όπως προανέφερα, η έναρξη της διδασκαλίας των νέων βιβλίων της Ιστορίας θα γίνει για το έτος 2023 - 2024. Ως εκ τούτου, θα γίνει τότε και η διδασκαλία της Επανάστασης της Χαλκιδικής στην ΣΤ΄ τάξη του δημοτικού σχολείου. Θα σας πω περισσότερα στη δευτερολογία μου.

Σας ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κυρία Υπουργέ.

Ορίστε, κύριε συνάδελφε, έχετε τον λόγο.

**ΑΠΟΣΤΟΛΟΣ ΠΑΝΑΣ:** Ευχαριστώ, κυρία Πρόεδρε.

Κυρία Υπουργέ, αναγνωρίζω σαφέστατα ότι υπάρχει ένα διαδικαστικό πλαίσιο το οποίο πρέπει να ακολουθηθεί μέσα από τέτοιες παρεμβάσεις οι οποίες γίνονται, όπως σαφέστατα αναγνωρίζω ότι οι επιστημονικές επιτροπές πρέπει να καταθέσουν τις απόψεις τους για τέτοιου είδους ζητήματα, τα οποία είναι πολύ σοβαρά και λεπτά και αφορούν και το εκπαιδευτικό έργο το οποίο θα έχουν και οι καθηγητές, αλλά αν μη τι άλλο θα είναι και αυτό που θα διδαχθούν τα παιδιά μας, οι μαθητές.

Παρ’ όλα αυτά, θεωρώ ότι θα πρέπει να υπάρξει και η πολιτική βούληση για κάποια πράγματα ως άποψη και φιλοσοφία από το Υπουργείο Παιδείας και νομίζω ότι εκεί πρέπει να ταυτιστείτε κι εσείς περισσότερο με το αίτημα που έχουμε εμείς ως Χαλκιδικιώτες με την ευκαιρία και των διακοσίων χρόνων από την Επανάσταση και της Χαλκιδικής, αλλά και της χώρας μας. Όλη αυτή η κατάσταση πρέπει να αποτελέσει αφορμή για να προστεθεί -κι εγώ εμμένω σε αυτό- στα σχολικά μας βιβλία η συνολική εξέγερση των Χαλκιδικιωτών για την έκβαση του εθνικού σκοπού και της απελευθέρωσης του ελληνισμού.

Νομίζω ότι η ιστορική μνήμη θα συμβάλλει σημαντικά και θα ενισχύσει την προβολή και τη μετάδοση των πραγματικών μηνυμάτων της ιστορίας μας. Για τον λόγο αυτό, δεν πρέπει να αμεληθεί. Αντιθέτως -και εμμένω στην αρχική μου θέση- νομίζω ότι μπορείτε και εσείς από τη θέση που είστε -αντιλαμβάνομαι το διαδικαστικό- να ενεργήσετε, ώστε να γίνουν οι απαραίτητες προσπάθειες για την ανάδειξη του συγκεκριμένου αγώνα. Το μέγεθος, λοιπόν, των προσπαθειών των Χαλκιδικιωτών αγωνιστών πρέπει να αποτυπωθεί στα σχολικά βιβλία και να μη μείνει μόνο, επιτρέψτε μου, σε αναφορές οι οποίες υπάρχουν συνολικά στον αγώνα που έγινε.

Με την ενέργεια αυτή θα καλύψετε ένα μεγάλο ιστορικό κενό που θεωρούμε ότι αδικεί τη Χαλκιδική και κατ’ επέκταση τη βόρεια Ελλάδα. Παράλληλα, θα δοθεί και ένα τέλος σε μια σειρά προσπαθειών που έχουν κάνει όλο αυτό το χρονικό διάστημα φορείς, σύλλογοι, τοπική αυτοδιοίκηση, αλλά και όλοι οι πολίτες της Χαλκιδικής, για τους οποίους αυτό αποτελεί ένα πάγιο αίτημα.

Σας ευχαριστώ πάρα πολύ

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Ορίστε, κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Και πάλι σας ευχαριστώ, κυρία Πρόεδρε.

Κύριε συνάδελφε, θέλω να σας διαβεβαιώσω ότι πέρα από το διαδικαστικό - το οποίο φαντάζομαι πως αντιλαμβάνεστε κι εσείς ότι δεν μπορούμε να παρακάμψουμε και για επιστημονικούς και για παιδαγωγικούς, αλλά και για ουσιαστικούς λόγους- το γεγονός ότι θα περιλαμβάνεται στην ενότητα που σας προανέφερα πριν δεν γίνεται επ’ ευκαιρία της πολύ σημαντικής επετείου των διακοσίων ετών, αλλά για ουσιαστικούς και ιστορικούς λόγους και για την ιστορική μνήμη, όπως κι εσείς ζητήσατε.

Θέλω να σας πω ότι η φλόγα για την ελευθερία και την εθνική ανεξαρτησία υποκίνησαν το επαναστατικό φρόνημα του συνόλου των Ελλήνων. Οι ιδιαίτερες συνθήκες του κάθε τόπου προσδιόρισαν βεβαίως τη μορφή του αγώνα, αλλά και τα μέσα που ανέλαβαν οι κάτοικοι ανάλογα με τη φυσιογνωμία της κάθε περιοχής. Όλοι έχουμε στο μυαλό μας ιστορίες που μας έχουν διδαχθεί, αλλά και μας έχουν μεταφερθεί για το πώς πολέμησαν οι πρόγονοί μας ανάλογα με τον τόπο καταγωγής τους και πώς συνέδραμαν στον καθοριστικό αγώνα της ανεξαρτησίας της χώρας μας.

Όπως πολύ σωστά είπατε κι εσείς, φέτος συμπληρώθηκαν διακόσια χρόνια από την Ελληνική Επανάσταση του 1821 και μετά από μεγάλους αγώνες δημιουργήθηκε το ανεξάρτητο οργανωμένο ελληνικό κράτος μας. Μάλιστα, αυτή ήταν μια ευκαιρία να γίνουν και στη Χαλκιδική, όπως μου είπατε, ανάλογες σχολικές εκδηλώσεις, ώστε να θυμηθούμε λεπτομέρειες τις οποίες ενδεχομένως κάποιοι από εμάς είχαν ξεχάσει, αλλά σίγουρα τα παιδιά έπρεπε να διδαχθούν.

Όπως σας είπα και στην πρωτολογία μου, είναι σαφές ότι όλες οι περιοχές συνέδραμαν στον καθοριστικό αγώνα της ανεξαρτησίας της χώρας μας, αλλά η Επανάσταση της Χαλκιδικής, για την οποία μας ρωτάτε, υπήρξε καταλυτική για τον ελληνικό Αγώνα. Έτσι, τα νέα προγράμματα σπουδών, στα οποία παρέχεται η δυνατότητα της αναλυτικής αντιμετώπισης ιστορικών θεμάτων, είναι επιπροσθέτως εμπλουτισμένα και με ψηφιοποιημένο εκπαιδευτικό υλικό που θα αξιοποιείται κατά την κρίση του διδάσκοντα εκπαιδευτικού παράλληλα με το περιεχόμενο του σχολικού εγχειριδίου. Με τον τρόπο αυτό, κύριε συνάδελφε, γίνεται εξορθολογισμός της διδακτέας ύλης και διαμορφώνεται αποτελεσματικά και κατανοητά στη διδακτική πράξη το σύνολο των σχολικών ιστορικών βιβλίων.

Παράλληλα, παρέχεται η δυνατότητα στους διδάσκοντες να αξιοποιήσουν το ψηφιακό υλικό που πλαισιώνει κάθε ενότητα, να το αναλύσουν περαιτέρω κατά την κρίση τους και να αναδείξουν ένα θέμα τοπικού ενδιαφέροντος, όπως πρέπει. Η διαδικασία της εκπόνησης αυτών των προγραμμάτων σπουδών, όπως σας ανέφερα και στην πρωτολογία, αλλά και η συγγραφή των διδακτικών βιβλίων ιστορίας θα ολοκληρωθούν και θα διδάσκονται στο σχολικό έτος 2023 - 2024.

Η εκπόνηση του προγράμματος σπουδών του μαθήματος είναι ένα σημαντικό έργο που γίνεται από ειδικούς επιστήμονες και εποπτεύεται από το Ινστιτούτο Εκπαιδευτικής Πολιτικής, κάτι που δίνει βαρύτητα και στην παράμετρο της ανάδειξης της Επανάστασης της Χαλκιδικής. Όπως σας είπα, εκεί αναφέρεται η Επανάσταση της Χαλκιδικής στην ενότητα «Επανάσταση στη Μακεδονία» της ΣΤ΄ τάξης δημοτικού και τα γεγονότα θα αναπτυχθούν αναλυτικά από τους συγγραφείς του αντίστοιχου σχολικού εγχειριδίου, πάντα βέβαια στο πλαίσιο της ισόρροπης προσέγγισης του ζητήματος της ελληνικής Επανάστασης ανά γεωγραφική περιφέρεια και με επιστημονικά κριτήρια.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ πολύ, κυρία Υπουργέ.

Και τώρα προχωράμε στη δέκατη τέταρτη με αριθμό 776/17-5-2021 επίκαιρη ερώτηση δεύτερου κύκλου του Βουλευτή Ξάνθης του ΣΥΡΙΖΑ - Προοδευτική Συμμαχία κ. Ζεϊμπέκ Χουσεϊν προς την Υπουργό Παιδείας και Θρησκευμάτων, με θέμα: «Μετατροπή του 17ου Δημοτικού Σχολείου Ξάνθης σε Πειραματικό Σχολείο (ΠΕΙ.Σ)».

Ορίστε, κύριε συνάδελφε, έχετε τον λόγο.

**ΧΟΥΣΕΪΝ ΖΕΪΜΠΕΚ:** Ευχαριστώ, κυρία Πρόεδρε.

Κυρία Υπουργέ, στο πλαίσιο υλοποίησης του ν.4692 το Υπουργείο προχώρησε στην έκδοση της υπουργικής απόφασης 22631. Εκεί αναφέρεται ότι οι σχολικές μονάδες της πρωτοβάθμιας εκπαίδευσης καλούνται να υποβάλουν αίτηση για τον χαρακτηρισμό τους ως πειραματικών σχολείων. Όμως, ο χαρακτηρισμός μπορεί να γίνει και έπειτα από αίτηση του διευθυντή πρωτοβάθμιας εκπαίδευσης στην οποία υπάγεται η σχολική μονάδα. Με αυτή την πρόβλεψη δόθηκε η δυνατότητα στη Διευθύντρια της Πρωτοβάθμιας Εκπαίδευσης Ξάνθης να προτείνει τη μετατροπή του 17ου Δημοτικού Σχολείου και του 13ου Νηπιαγωγείου Ξάνθης σε πειραματικά. Η επιλογή αυτή συνιστά μονομερή πράξη επιβολής της διοίκησης, η οποία πάρθηκε χωρίς καμμία διαβούλευση με τον σύλλογο γονέων και κηδεμόνων και τον σύλλογο διδασκόντων. Κατόπιν ήρθε η απόφαση 01614, η οποία μετατρέπει όντως το 17ο Δημοτικό σε πειραματικό, με αποτέλεσμα να έχει εγείρει τις έντονες αντιδράσεις των γονέων και κηδεμόνων, αλλά και ολόκληρης της τοπικής κοινωνίας.

Είναι γνωστή η άποψη της εκπαιδευτικής κοινότητας και των πολιτών για την νεοφιλελεύθερη αντίληψή σας σχετικά με την επιβολή σύστασης πειραματικών σχολείων σε όλες τις περιφέρειες της χώρας.

Ο ΣΥΡΙΖΑ δεν είναι κατά των πειραματικών σχολείων. Άλλωστε, το νομοθετικό έργο της κυβέρνησης ΣΥΡΙΖΑ το έχει αποδείξει. Εμείς με την πολιτική μας σεβαστήκαμε τις εκπαιδευτικές ανάγκες που αυτά εξυπηρετούν, δηλαδή την εφαρμογή καινοτόμων εκπαιδευτικών μεθόδων και τη στενή διασύνδεσή τους με τα πανεπιστήμια.

Εσείς με τον νόμο σας και τις αποφάσεις σας προχωράτε σε μια άκριτη σύσταση πειραματικών σχολείων ανά τη χώρα, η οποία τελικώς οδηγεί στο να χάσουν το νόημά τους, αλλά κυρίως με τον τρόπο αυτό δημιουργείτε σχολεία δύο ταχυτήτων, με αποτέλεσμα να χαρακτηριστούν ως «σχολεία των ελίτ».

Το νόημα των πειραματικών δεν είναι να αποστερήσουν από τις περιοχές τα σχολεία της γειτονιάς, που είναι ο πυλώνας της κάθε τοπικής κοινότητας. Υπό αυτή την έννοια, αδικείτε και τον ίδιο τον θεσμό των πειραματικών σχολείων. Και σε κάθε περίπτωση, δεν είναι δυνατόν τέτοιες αποφάσεις να λαμβάνονται με αυταρχικές μονομερείς πράξεις της διοικήσεως, χωρίς την σύμφωνη γνώμη της τοπικής κοινωνίας, των γονέων και κηδεμόνων.

Στην περίπτωση της Ξάνθης, όμως, υπάρχουν ερωτηματικά ακόμα και για τη διαδικασία μετατροπής του 17ου Δημοτικού σε πειραματικό. Σε πρώτη υπουργική απόφαση ορίσατε μια σειρά κριτηρίων, με βάση τα οποία η Διοικούσα Επιτροπή Πρότυπων Πειραματικών Σχολείων θα αξιολογούσε τις προτάσεις και θα πρότεινε τις σχολικές μονάδες στην Υπουργό.

Εμείς θεωρούμε ότι τόσο από πλευράς τοποθεσίας του σχολείου, το οποίο βρίσκεται στο προάστιο της Καλλιθέας της Ξάνθης και όχι κεντρικά, όσο και από πλευράς υποδομών, μια και το σχολείο είναι επταθέσιο και δεν διαθέτει εργαστηριακές αίθουσες, δεν πληρούνται τα κριτήρια που θέτει ο νόμος.

Γι’ αυτόν τον λόγο θα ήθελα αρχικά να μου μεταφέρετε τις απόψεις της Διοικούσας Επιτροπής Πρότυπων και Πειραματικών Σχολείων τόσο για την μετατροπή του 17ου Δημοτικού Σχολείου Ξάνθης όσο και του 13ου Νηπιαγωγείο Ξάνθης σε συνδεδεμένα πειραματικά. Πόσα και ποια κριτήρια πληρούν τα εν λόγω σχολεία και για ποιον λόγο εν τέλει επιλέχθηκαν; Προτίθεστε να αποσύρετε την εν λόγω απόφαση και να συνομιλήσετε με τους γονείς και τους διδασκαλικούς συλλόγους;

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κυρία Υφυπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Σας ευχαριστώ, κυρία Πρόεδρε, και θα ζητήσω εκ των προτέρων την ανοχή σας, αν παραβιάσω λίγο το τρίλεπτο.

Σήμερα, περισσότερο από κάθε άλλη εποχή, κύριε συνάδελφε, το δημόσιο σχολείο οφείλει να προσφέρει αδιακρίτως και σε όλους τα μέσα για την ανάπτυξη ενός τρόπου σκέψης που μαζί με ικανότητες, δεξιότητες και γνώσεις θα εξασφαλίζουν στους μελλοντικούς πολίτες τη δυνατότητα να κρίνουν και να διακρίνουν την αξία και τη βαρύτητα της επιστήμης και των επιστημονικών γνώσεων. Και είναι η επέκταση του θεσμού των πρότυπων και πειραματικών σχολείων που θα δώσει το παράδειγμα για την ανόρθωση και την εξέλιξη της δημόσιας εκπαίδευσης, σύμφωνα με τις απαιτήσεις της εποχής μας.

Βασική επιδίωξη είναι η κατά το δυνατόν ανάπτυξη πρότυπων και πειραματικών σχολείων σε όλες τις βαθμίδες ως συνδεδεμένων σχολείων, καθώς και σε πόλεις, όπου υπάρχουν τμήματα επιστημών και αγωγής της εκπαίδευσης, ώστε να διασυνδεθούν λειτουργικά με αυτά και να υπάρξει δυνατότητα στενής παρακολούθησής τους, σύμφωνα με το προεκλογικό μας πρόγραμμα και την αντίστοιχη δέσμευσή μας.

Με γνώμονα τα ως άνω και σε εφαρμογή του ν.4692/2020, του νόμου για τα πρότυπα και πειραματικά σχολεία, εκδόθηκε, μετά από εισήγηση της Διοικούσας Επιτροπής Πρότυπων και Πειραματικών Σχολείων -ΔΕΠΠΣ θα την αναφέρω κωδικοποιημένα από εδώ και πέρα- και τη σύμφωνη γνώμη του Ινστιτούτου Εκπαιδευτικής Πολιτικής, η με αριθμό 22631/26-2-21 υπουργική απόφαση για τον χαρακτηρισμό των δημόσιων σχολικών μονάδων ως πρότυπων ή πειραματικών σχολείων, στην οποία απόφαση καθορίζονται η διαδικασία υποβολής των αιτήσεων από τις σχολικές μονάδες ή τους προϊσταμένους των διευθύνσεων της πρωτοβάθμιας και δευτεροβάθμιας εκπαίδευσης, καθώς επίσης και τα κριτήρια και η διαδικασία αξιολόγησης για τον χαρακτηρισμό του σχολείου ως πρότυπου ή πειραματικού.

Για την περίπτωση του 13ου Πειραματικού Νηπιαγωγείου και του 17ου Δημοτικού Σχολείου Ξάνθης ακολουθήθηκε η διαδικασία που αναφέρεται σε αυτή την υπουργική απόφαση και στη σχετική πρόσκληση που εκδόθηκε. Για τα συγκεκριμένα σχολεία η αίτηση υπεβλήθη από την προϊσταμένη της Πρωτοβάθμιας Εκπαίδευσης του Νομού Ξάνθης. Τη δυνατότητα αυτή τη δίνει ο νόμος.

Η ΔΕΠΠΣ, με βασικό κριτήριο τη διασφάλιση της συμμετρικής κατανομής πανελλαδικά των πρότυπων και πειραματικών σχολείων, αλλά και της διασύνδεσης της λειτουργίας των σχολείων με πανεπιστημιακά τμήματα και σχολές των επιστημών της εκπαίδευσης και λαμβάνοντας υπ’ όψιν την εισήγηση της διευθύντριας της Πρωτοβάθμιας Εκπαίδευσης Ξάνθης για τη δυνατότητα απορρόφησης των μη κληρωθέντων μαθητών της πρώτης δημοτικού από γειτονικά σχολεία, καθώς και τη δυναμική της αναβάθμισης του συγκεκριμένου σχολείου, έκρινε ότι η σχολική μονάδα μπορεί να ενταχθεί στο δίκτυο των πρότυπων και πειραματικών σχολείων.

Θα πρέπει να γίνει αντιληπτό ότι τα πειραματικά σχολεία έχουν υπερτοπικό χαρακτήρα, δηλαδή δέχονται μαθητές από την ευρύτερη γεωγραφική περιοχή, γεγονός που είναι επιδιωκόμενο, γιατί με τον τρόπο αυτό θα δημιουργηθεί ένα τυχαίο δείγμα, όσο το δυνατόν πιο αντιπροσωπευτικό, των μαθητών της περιοχής και θα βοηθήσει στην εξαγωγή ασφαλέστερων συμπερασμάτων σε σχέση με τις εφαρμοζόμενες παιδαγωγικές μεθόδους και το χρησιμοποιούμενο εκπαιδευτικό υλικό.

Στη μεταβατική περίοδο οι μαθητές όλων των τάξεων θα συνεχίσουν, εφόσον το επιθυμούν, την πορεία τους στη συγκεκριμένη σχολική μονάδα. Συνεπώς καμμία αναστάτωση δεν προκύπτει για τους ήδη φοιτούντες μαθητές.

Επιπλέον, η ανάληψη της παιδαγωγικής ευθύνης του σχολείου από το Επιστημονικό Εποπτικό Συμβούλιο θα του δώσει τη δυνατότητα να λειτουργήσει ως σημείο αναφοράς για όλη την τοπική κοινωνία μέσα από δράσεις και προγράμματα που μπορούν να υλοποιούνται σε συνεργασία με το πανεπιστήμιο με το οποίο θα συνδεθεί η συγκεκριμένη σχολική μονάδα. Η διαδικασία σύνδεσης, καθώς και το περιεχόμενο θα οριστούν στο επόμενο χρονικό διάστημα σε συνεργασία με τη ΔΕΠΠΣ και τα πανεπιστήμια.

Μέσα από το δίκτυο των πρότυπων και πειραματικών δεν είναι επιδιωκόμενο, κύριε συνάδελφε, το καλό σχολείο να γίνει καλύτερο, αλλά αυτά τα σχολεία να αποτελέσουν το παράδειγμα για όλα τα δημόσια σχολεία της χώρας σε μια ανοδική πορεία για μια ποιοτικότερη δημόσια εκπαίδευση, που όλοι θέλουμε και οραματιζόμαστε. Έτσι, δεν αποτελεί αρνητικό παράγοντα για τον χαρακτηρισμό ενός σχολείου σε πειραματικό η λειτουργία του σε μια υποβαθμισμένη περιοχή.

Θα συνεχίσω στη δευτερολογία μου και ευχαριστώ για την ανοχή, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ και εγώ, κυρία Υπουργέ.

Κύριε συνάδελφε, έχετε τον λόγο.

**ΖΕΪΜΠΕΚ ΧΟΥΣΕΪΝ:** Κυρία Υπουργέ, νομίζω ότι δεν πείσατε ούτε εμένα ούτε τους γονείς με την απάντηση αυτή. Ελπίζω η δευτερολογία σας να είναι πιο πειστική.

Όπως προανέφερα, η απόφαση μετατροπής του 17ου Δημοτικού σε πειραματικό προκάλεσε την έντονη αντίδραση των γονέων του σχολείου και του Διδασκαλικού Συλλόγου Ξάνθης. Συγκεκριμένα, σας πληροφορώ ότι οι γονείς έκαναν τέσσερις τουλάχιστον παραστάσεις διαμαρτυρίας, οι οποίες είχαν τη στήριξη των Διδασκαλικού Συλλόγου Ξάνθης και της τοπικής κοινωνίας.

Επίσης, οι μαθητές πριν το Πάσχα απείχαν από τα μαθήματα μέσω Webex σε ένδειξη διαμαρτυρίας. Δεν ξέρω αν σας έχουν πληροφορήσει. Εν τω μεταξύ, όλες οι προσπάθειες των γονέων να συνομιλήσουν με τη διευθύντρια της πρωτοβάθμιας ήταν άκαρπες, καθώς δεν δέχτηκε καν να συνομιλήσει μαζί σας. Καμμία διαβούλευση, κυρία Υπουργέ.

Εδώ αξίζει να σημειωθεί ότι υπήρχε και άλλη πρόταση από δημοτικό σχολείο της Σταυρούπολης για τη μετατροπή του σε πειραματικό. Όμως, η πρόταση αυτή δεν αξιολογήθηκε καν από τη διεύθυνση πρωτοβάθμιας. Δεν ξέρω αν έφτασε και στο Υπουργείο αυτή η πρόταση.

Πώς είναι δυνατόν, παρά τις σφοδρές αντιδράσεις της τοπικής κοινωνίας, των εκπαιδευτικών, του σχολείου και ολόκληρου του Διδασκαλικού Συλλόγου Ξάνθης, να προχωράτε σε αυτό το εγχείρημα;

Επίσης, επικαλείστε ότι η σύσταση πειραματικών σχολείων αποτελεί πρόοδο για την κάθε περιοχή. Όμως, από την άλλη, η κατάργηση του σχολείου της γειτονιάς αποτελεί πλήγμα για την κάθε κοινότητα. Ιδίως για την Ξάνθη, η επιλογή αυτή οδηγεί στην απορρύθμιση της συγκεκριμένης περιοχής. Έχετε λάβει υπ’ όψιν σας τον αντίκτυπο που θα έχει για τα παιδιά της περιοχής, που δεν μπορούν να συνεχίσουν τις σπουδές τους στο φυσικό τους περιβάλλον;

Αν πρόθεσή σας δεν είναι η σύσταση σχολείων των ελίτ, που δημιουργούν διαχωρισμούς, γιατί δεν προωθείτε αυτές τις δράσεις και τις καινοτόμες μεθόδους σε όλα τα σχολεία, μέσω της σωστής επιμόρφωσης των εκπαιδευτικών, αφού ο στόχος σας είναι η αναβάθμιση του δημόσιου σχολείου;

Ας μη γελιόμαστε, ο στόχος σας είναι ο διαχωρισμός των μαθητών, η αποξένωση της τοπικής κοινότητας από το σχολείο της γειτονιάς και, βέβαια, η επιβολή των αποφάσεών σας στους πολίτες, χωρίς κανέναν διάλογο, αυταρχικά.

Τέλος, κυρία Υπουργέ, δεν σας καλούμε να απαντήσετε σε μας. Απαντήστε απευθείας στους γονείς της περιοχής, που μάχονται εδώ και πολύ καιρό να κρατήσουν το σχολείο τους ζωντανό. Γιατί δεν λαμβάνετε υπόψη σας τις απόψεις των κατοίκων της περιοχής, των γονέων και των εκπαιδευτικών; Πώς σκοπεύετε να τους πείσετε ότι η σύσταση του πειραματικού δεν θα αποξενώσει την κοινότητα από το σχολείο της γειτονιάς; Τι θα απογίνουν, τελικά, οι μαθητές της Καλλιθέας Ξάνθης; Πώς θα αντισταθμίσετε το πλήγμα της απώλειας του σχολείου τους;

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κυρία Πρόεδρε.

Κύριε συνάδελφε, με μπερδέψατε λίγο, γιατί εξ όσων γνωρίζω -και το γνωρίζω πάρα πολύ σοβαρά και σωστά- ο ΣΥΡΙΖΑ δεν είναι κατά των πειραματικών σχολείων. Εσείς κατάλαβα ότι είστε αντίθετος και θεωρείτε ότι πρέπει να καταργηθούν, γιατί καταργούνται τα σχολεία της γειτονιάς.

**ΖΕΪΜΠΕΚ ΧΟΥΣΕΪΝ:** …(δεν ακούστηκε)

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Εσείς είπατε προηγουμένως ότι καταργούμε τα σχολεία της γειτονιάς.

Για να μην κουράζουμε και το Σώμα και να μην προκαλέσουμε και τη δικαιολογημένη αντίδραση της Προέδρου με φλυαρίες, συνεχίζω.

Η Διοικούσα Επιτροπή των Πρότυπων και Πειραματικών Σχολείων, όπως σας είπα, εξέτασε τις προτάσεις που υπεβλήθησαν από τη διευθύντρια της Πρωτοβάθμιας Εκπαίδευσης Ξάνθης. Η επιτροπή εξετάζει τις προτάσεις που υποβάλλονται και διαπίστωσε ότι ήταν επαρκή τα κριτήρια για να χαρακτηριστούν τα σχολεία αυτά ως πειραματικά.

Ειδικότερα, για το 17ο Δημοτικό Σχολείο Ξάνθης οι ενέργειες που προηγήθηκαν της υποβολής της πρότασης για τον χαρακτηρισμό του ως πειραματικού σχολείου από τη διευθύντρια της Πρωτοβάθμιας Εκπαίδευσης Ξάνθης ήταν οι εξής:

Πραγματοποιήθηκε συνάντηση - τηλεδιάσκεψη με τον σύλλογο διδασκόντων. Θα σημειώσω ξανά -το είπα και στην πρωτολογία μου- ότι η δική του σύμφωνη γνώμη δεν είναι κατά τον νόμο απαραίτητη. Ελήφθη υπ’ όψιν έγγραφο αίτημα της επιτροπής γονέων για τη μη υποβολή της πρότασης με υπογραφές κατοίκων της περιοχής του σχολείου. Σημειώνεται, επίσης, ότι το 40% των κατοίκων που υπέγραψαν, δεν ήταν γονείς. Πραγματοποιήθηκε συνάντηση με επιτροπή απαρτιζόμενη από πέντε γονείς, καθώς δεν υφίσταται σύλλογος γονέων και κηδεμόνων της συγκεκριμένης σχολικής μονάδας. Στη συνάντηση υπεβλήθησαν γραπτά ερωτήματα, ζητήθηκαν και δόθηκαν γραπτές απαντήσεις, που απεστάλησαν προσωπικά στα e-mails των γονέων. Πραγματοποιήθηκε συνάντηση με δύο μέλη της Ένωσης Συλλόγων Γονέων και Κηδεμόνων της Ξάνθης. Δόθηκαν πολλές συνεντεύξεις σε τοπικά μέσα μαζικής ενημέρωσης και διευκρινίστηκαν όσα απασχολούσαν τους γονείς κάτοικους της περιοχής της σχολικής μονάδας, αλλά και όλους τους γονείς της Περιφερειακής Ενότητας Ξάνθης για τα κριτήρια που ελήφθησαν υπ’ όψιν για τον χαρακτηρισμό του, όπως αυτά υποβλήθηκαν στην αίτηση - πρόταση προς τη Διοικούσα Επιτροπή των Πρότυπων και Πειραματικών Σχολείων.

Ισχύουν τα εξής: Πρόκειται για εξαθέσιο σχολείο εκτός του κέντρου της Ξάνθης. Πληροί τις κτηριακές προδιαγραφές, λόγω χωρητικότητας. Οι μαθητές και οι μαθήτριες που δεν θα κληρωθούν, θα μπορούν να φοιτήσουν σε όμορα σχολεία στα οποία υπάρχει διαθεσιμότητα, όπως είναι το 11ο Δημοτικό Σχολείο και το 8ο Δημοτικό Σχολείο Ευμοίρου. Από τους δεκαεπτά μαθητές και μαθήτριες που εγγράφτηκαν στην πρώτη τάξη του δημοτικού, οι πέντε έχουν αδέρφια σε μεγαλύτερες τάξεις και θα συνεχίσουν, όπως ο νόμος ορίζει, τη φοίτησή τους σ’ αυτό. Στη σχολική μονάδα υπηρετεί με οργανική θέση μικρός αριθμός εκπαιδευτικών, εννέα δάσκαλοι, ένας δάσκαλος Αγγλικών και ένας δάσκαλος Φυσικής Αγωγής. Η σχολική μονάδα διαθέτει σχετικά νέο κτήριο και έχει υλοποιήσει στο παρελθόν πιλοτικά προγράμματα του Υπουργείου Παιδείας και Θρησκευμάτων. Υπάρχει σύνδεση μέσω της ψηφιακής πλατφόρμας με το Παιδαγωγικό Τμήμα Αλεξανδρούπολης και τα άλλα τμήματα του Δημοκριτείου Πανεπιστημίου.

Επιπλέον, έγινε συνολική εκτίμηση των σχολικών μονάδων της Ξάνθης και επιλέχθηκε ως το καταλληλότερο για να υποβληθεί πρόταση χαρακτηρισμού του ως πειραματικού σχολείου. Επίσης, δεν προτάθηκε άλλο σχολείο της πόλης της Ξάνθης, διότι δεν υπάρχουν αρκετές διαθέσιμες θέσεις για τη φοίτηση των μαθητών σε όμορα σχολεία. Λαμβάνουμε πρόνοια και για αυτούς που δεν θα κληρωθούν.

Από τα παραπάνω προκύπτει ότι οι μαθητές και οι μαθήτριες της περιοχής αυτής θα ωφεληθούν περισσότερο, γιατί θα έχουν τη δυνατότητα να φοιτήσουν σε αναβαθμισμένες σχολικές μονάδες. Θα αποφευχθεί η μεγάλη πιθανότητα μείωσης της οργανικότητας του σχολείου τα επόμενα έτη και της λειτουργίας του ως πενταθέσιου ή τετραθέσιου με συνδιδασκαλία τάξεων, δεν θα υπάρχει κίνδυνος μετακινήσεων των μη κληρωθέντων μαθητών και μαθητριών, γιατί θα μεταφέρονται σε όμορα σχολεία.

Σε σχέση με την υποβληθείσα αίτηση - πρόταση για τον χαρακτηρισμό του 13ου Νηπιαγωγείου Ξάνθης ως πειραματικού, η διευθύντρια της Πρωτοβάθμιας Εκπαίδευσης έλαβε υπ’ όψιν της τα εξής: Υπάρχει εκπαιδευτικό προσωπικό και δεν υφίσταται πρόβλημα μετακίνησης οργανικών θέσεων από το 13ο Νηπιαγωγείο σε άλλα. Διαθέτει κτηριακές υποδομές με αίθουσες χωρητικότητας είκοσι πέντε μαθητών, επαρκή αύλειο χώρο και χώρο στάθμευσης για τους μεταφερόμενους από τους γονείς μαθητές. Σήμερα φοιτούν εβδομήντα μαθητές και υπάρχει διαθεσιμότητα να φοιτήσουν συνολικά εκατόν δεκαεννέα. Βρίσκεται σε περιοχή δυτικά του κέντρου της Ξάνθης και δεν επιλέγεται από τους γονείς που προτιμούν να φοιτούν τα παιδιά τους σε πολυπληθή νηπιαγωγεία της πόλης. Επίσης, δεν προτάθηκε άλλο σχολείο της πόλης της Ξάνθης, γιατί δεν υπάρχουν αρκετές διαθέσιμες θέσεις για τη φοίτηση των μαθητών σε όμορα σχολεία.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ, κυρία Υπουργέ.

Συνεχίζουμε με την τέταρτη, με αριθμό 755/11-5-2021 επίκαιρη ερώτηση πρώτου κύκλου, του Βουλευτή Επικρατείας της Ελληνικής Λύσης κ. Βασίλειου Βιλιάρδου προς τον Υπουργό Οικονομικών με θέμα: «Αδιαφάνεια στον χειρισμό του αναβαλλόμενου φόρου λόγω του Hive Down (χάιβ ντάουν) της Τράπεζας Πειραιώς και ανάγκη διερεύνησης ενδεχόμενης ζημιάς για το δημόσιο. Στην ερώτηση θα απαντήσει ο Υφυπουργός Οικονομικών κ. Γεώργιος Ζαββός.

Κύριε συνάδελφε, έχετε τον λόγο για δύο λεπτά.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κυρία Πρόεδρε.

Καλησπέρα, κύριε Υπουργέ. Ευχαριστώ πολύ για την παρουσία σας.

Στην πρωτολογία μου θα αναφερθώ στον εταιρικό μετασχηματισμό Hive Down από διαδικαστικής πλευράς, ενώ στη δευτερολογία στον αναβαλλόμενο φόρο και στην ενδεχόμενη ζημία για το δημόσιο.

Θα ξεκινήσω με τον ορισμό του Hive Down. Είναι ένας εταιρικός μετασχηματισμός που επιτρέπει απλά τη μεταφορά του πλέον πολύτιμου και σημαντικού μέρους μιας εταιρείας σε μία θυγατρική της, που μετά μπορεί να πωληθεί. Τονίζω: Μετά μπορεί να πωληθεί.

Στην περίπτωση της Τράπεζας Πειραιώς μεταφέρθηκαν οι τραπεζικές εργασίες σε μία νέα θυγατρική που αποτελεί πιστωτικό ίδρυμα, όπως και πριν, στην «Τράπεζα Πειραιώς Α.Ε.». Η παλαιά Τράπεζα Πειραιώς έπαψε να είναι τράπεζα και λειτουργεί πια ως εταιρεία συμμετοχών με την επωνυμία «Πειραιώς Financial Holdings A.E.», η οποία αποτελεί τη μητρική τής τράπεζας.

Αυτό που μας απασχολεί είναι πως με αυτόν τον μετασχηματισμό δεν περιλαμβάνεται, πλέον, ξεχωριστός ισολογισμός και αποτελέσματα για την Τράπεζα Πειραιώς στις οικονομικές καταστάσεις της νέας οντότητας, παρά μόνο για τη μητρική συμμετοχών και τον όμιλο. Εμείς τουλάχιστον ψάξαμε και δεν έχουμε βρει δεν το έχουμε βρει στον απολογισμό ή κάπου αλλού.

Θα καταθέσουμε στα Πρακτικά το σχήμα με το Hive Down της Πειραιώς, τον πίνακα με τα κύρια οικονομικά της στοιχεία με μία μικρή δική μας αναφορά, τον ισολογισμό, την κατάσταση αποτελεσμάτων και τις θυγατρικές της. Εάν δεν το δημοσιεύει ξεχωριστά ή τον δημοσιεύει μετά στο ΓΕΜΗ, δυσκολεύει η εκτίμηση των αποτελεσμάτων του σημαντικότερου στοιχείου του ομίλου της Πειραιώς, οπότε υπάρχει αδιαφάνεια.

Προφανώς είναι σημαντικό για τους επενδυτές να είναι σε θέση να αξιολογήσουν τις επιδόσεις του σημαντικότερου στοιχείου του ομίλου της Πειραιώς, δηλαδή της τράπεζας, πόσο μάλλον όταν πρόσφατα χάσαμε 2,6 δισεκατομμύρια ευρώ από την ανακεφαλαιοποίησή της, τα οποία βέβαια θα προστεθούν στο δημόσιο χρέος μας. Εκτός αυτού, δεν είναι εμφανές σε ποια εταιρεία ευρίσκονται οι συμμετοχές της πρώην Τράπεζας Πειραιώς, όπως και ο αναβαλλόμενος φόρος. Μπορεί να έχουν παραμείνει στη νέα τράπεζα, αλλά μπορεί και όχι. Ακόμη δε και αν έχουν παραμείνει στην τράπεζα, μπορεί να μεταβιβαστούν αργότερα με μία ενδοομιλική συναλλαγή. Πολύ χειρότερα, είναι δυνατόν με τη συναλλαγή αυτή να καταλήξει σε θυγατρική σε τρίτη χώρα εκτός της δικαιοδοσίας της Τράπεζας της Ελλάδος ή της Ευρωπαϊκής Κεντρικής Τράπεζας.

Οι ερωτήσεις μας εδώ είναι οι εξής:

Πρώτον, που είναι καταχωρισμένα ο αναβαλλόμενος φόρος και τα κόκκινα δάνεια της Πειραιώς είτε απευθείας είτε μέσω των ειδικών οχημάτων της τιτλοποίησης;

Δεύτερον, πώς εξασφαλίζεται διαφάνεια για την τράπεζα, όταν δεν περιλαμβάνονται οι οικονομικές της καταστάσεις στον ισολογισμό του ομίλου;

Αν θέλετε πάντως, με την ευκαιρία της παρουσίας σας εδώ, πείτε μας επιπλέον κάτι για την ξαφνική αύξηση κεφαλαίου της Alpha Bank που εύλογα προκάλεσε την κατάρρευση της τιμής της μετοχής και του χρηματιστηρίου.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ και εγώ, κύριε συνάδελφε.

Κύριε Υπουργέ, έχετε τον λόγο.

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών):** Σας ευχαριστώ πολύ, κυρία Πρόεδρε.

Αγαπητέ κύριε Βουλευτά, κύριε Βιλιάρδο, όπως σωστά είπατε η Τράπεζα Πειραιώς στις 20 Δεκεμβρίου 2000 έκανε τον εταιρικό μετασχηματισμό τον λεγόμενο Hive Down, τότε δηλαδή που διαμορφώθηκαν δύο διαφορετικές μορφές εταιρικές, η λεγόμενη «HOLDING COMPANY» -η εταιρεία συμμετοχών- και η νέα Τράπεζα Πειραιώς. Όπως γνωρίζουμε η λεγόμενη απόσχιση, το Hive Down, αυτός δηλαδή ο εταιρικός μετασχηματισμός, έχει ήδη συμβεί σε τρεις ελληνικές συστημικές τράπεζες. Είναι πλήρως νόμιμος, δεδομένου ότι έχουν ακολουθηθεί όλες οι αναγκαίες νομικές διαδικασίες. Συν τοις άλλοις, έχει ήδη εγκριθεί από τον Ευρωπαίο επόπτη, τoν λεγόμενο SSM.

Όπως γνωρίζουμε, ο εταιρικός αυτός μετασχηματισμός, η απόσχιση, ειδικά στην περίπτωση της Ελλάδος έχει μία ιδιοτυπία: Ο αναβαλλόμενος φόρος λογίζεται ως εποπτικό κεφάλαιο. Είναι ενδιαφέρον, γιατί στην περίπτωση που κάποια τράπεζα ήθελε να παρουσιάσει μία ζημία την οποία δεν μπορεί να καλύψει με προσφυγή σε ιδιωτικά κεφάλαια, τότε ενεργοποιείται ο μηχανισμός του Hive Down, παρεμβαίνει το δημόσιο, το οποίο παίρνει συμμετοχή με αντίστοιχες μετοχές.

Στην περίπτωση, δηλαδή, αυτής της μεθόδου έχουμε μια επαρκή διαδικασία αποχωρισμού, ώστε η τράπεζα να αποφύγει ενδεχόμενη ζημιά, η οποία θα μπορούσε να προκύψει από την ενεργοποίηση του αναβαλλόμενου φόρου, δεδομένου, όπως είπα στην αρχή, ότι στη «HOLDING COMPANY» βρίσκονται μια σειρά συμμετοχών συν τοις άλλοις τα μη εξυπηρετούμενα δάνεια, ενώ στη νέα τράπεζα, η οποία λειτουργεί με καινούργια άδεια, βρίσκεται ο λεγόμενος «αναβαλλόμενος φόρος».

Γιατί το κάνουν αυτό και οι τρεις ελληνικές συστημικές τράπεζες; Πρώτον, διότι έτσι μπορούν να επιταχύνουν τη μείωση των μη εξυπηρετούμενων δανείων μέσω του «ΗΡΑΚΛΗ». Δηλαδή, γίνεται ο μετασχηματισμός αυτός για τη βελτιστοποίηση της οργανωτικής και κεφαλαιακής τους δομής.

Στη συγκεκριμένη περίπτωση της Τράπεζας Πειραιώς, το έκανε για να μπορέσει να αποκτήσει τη λεγόμενη αποαναγνώριση, δηλαδή να ολοκληρώσει την τιτλοποίηση ενός σημαντικού ύψους εξυπηρετούμενων δανείων, συνολικής μικτής λογιστικής αξίας περίπου 7,5 δισεκατομμυρίων.

Δεύτερον, διότι ο εν λόγω μετασχηματισμός επιτρέπει τη σημαντική μείωση του ύψους των προβλέψεων για πιστωτικές ζημιές -όπως είπαμε- και την αποδέσμευση κεφαλαίων, τα οποία θα μπουν στην πραγματική οικονομία.

Τρίτον, διότι έτσι βελτιώνεται και η ποιότητα των στοιχείων του ενεργητικού και όπως έχουμε πει, οι τράπεζές μας γίνονται πολύ πιο επενδύσιμες, όπως αυτή την περίοδο που ξέρουμε ότι οι ιδιώτες και διεθνείς επενδυτές τρέχουν κατά κόρον, για να επενδύσουν σε ελληνικές τράπεζες.

Θα ήθελα να πω σχετικά με την ερώτησή σας για τα διάφορα στοιχεία, ότι υπάρχει πλήρης παρουσία και εμφάνιση των οικονομικών στοιχείων και όπως μας ενημέρωσε και η τράπεζα, τα υπό συζήτηση περιουσιακά στοιχεία, δηλαδή οι αναβαλλόμενες φορολογικές απαιτήσεις αξίας 6,3 δισεκατομμυρίων ευρώ και τα δάνεια και οι απαιτήσεις κατά πελατών αξίας 38,2 εκατομμυρίων ευρώ στις 31 Δεκεμβρίου 2020, περιλαμβάνονται στα εν λόγω κονδύλια της ατομικής και ενοποιημένης κατάστασης χρηματοοικονομικής θέσης της χρήσης του 2020 της Τράπεζας Πειραιώς που εγκρίθηκαν από το διοικητικό της συμβούλιο στις 9 Απριλίου 2021, αλλά και στην ενοποιημένη εγκατάσταση χρηματοοικονομικής θέσης της της «Πειραιώς Financial Holdings Α.Ε.» της χρήσης του 2020, που εγκρίθηκε και αυτή από το διοικητικό συμβούλιο της «Πειραιώς Financial Holdings» στις 24 Μαρτίου 2021.

Αγαπητέ κύριε Βουλευτά, οι οικονομικές καταστάσεις της «Πειραιώς Financial Holdings» και της θυγατρικής Τράπεζας Πειραιώς, δηλαδή για τη χρήση του 2020, είναι και οι δύο αναρτημένες στην ηλεκτρονική σελίδα του Ομίλου.

Σας ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Κύριε συνάδελφε, έχετε για τρία λεπτά τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Υπουργέ. Θα τα ψάξω -δεν τα βρήκα, όμως και κοίταξα ακριβώς τις οικονομικές καταστάσεις- και θα σας απαντήσω. Όσον αφορά το νόμιμο, δεν σημαίνει τίποτα άλλο από το ότι έχει ψηφιστεί κάποιος νόμος που το κάνει νόμιμο. Τίποτα παραπάνω και τίποτα παρακάτω.

Όσον αφορά στις βελτιώσεις των τραπεζών, από ό,τι διαβάζουμε, κινδυνεύουν να χάσουν τα 24 δισεκατομμύρια ευρώ των δύο προγραμμάτων «ΗΡΑΚΛΗΣ», οπότε εδώ πρέπει να είμαστε μάλλον περισσότερο προσεκτικοί. Αυτό τουλάχιστον γράφεται στα μέσα μαζικής ενημέρωσης.

Στη δευτερολογία μου θα αναφερθώ στο θέμα του αναβαλλόμενου φόρου, που στην ουσία αυξάνει λογιστικά τα κεφάλαια των τραπεζών - ζόμπι που προέκυψαν από το PSI, αλλά όχι τη δυνατότητα δανειοδοτήσεών τους, καθώς επίσης το πώς εμπλέκεται εδώ το Hive Down.

Εν προκειμένω, εάν αποκοπεί ο αναβαλλόμενος φόρος, χάνεται η αξία του στον βαθμό που χάνεται η οποιαδήποτε ελπίδα του δημοσίου να ανακτήσει μέρος της επένδυσής του σε περίπτωση που οι τράπεζες έχουν ζημίες και γίνει αύξηση κεφαλαίου με έκδοση μετοχών.

Απλώς, καταθέτοντας το στα Πρακτικά -θα το καταθέσουμε μετά- αναφέρουμε ότι ο αναβαλλόμενος φόρος είναι για τον Όμιλο της Πειραιώς 6,33 δισεκατομμύρια στις 31 Δεκεμβρίου 2020 από 6,47 δισεκατομμύρια το 2019, όταν η Τράπεζα Πειραιώς είχε 6,43 δισεκατομμύρια στις 31 Δεκεμβρίου 2019, δηλαδή το μεγαλύτερο μέρος τους.

Στη συζήτηση για τις προοπτικές του πιστωτικού συστήματος στη Βουλή, σε Επιτροπή της 1ης Απριλίου 2021 -ήσασταν παρών- ο κ. Χατζηνικολάου είπε ότι ο μετασχηματισμός κυρίως γίνεται για να μη δραστηριοποιηθεί ο αναβαλλόμενος φόρος και γίνει έκδοση μετοχών χωρίς λόγο -τα λόγια του επαναλαμβάνω-, όπως θα καταθέσουμε για τα Πρακτικά απόσπασμα από τα πρακτικά της συνεδρίασης.

Κατά την άποψή μας, όμως, απαιτείται να διερευνηθεί εάν ζημιώθηκαν τα δικαιώματα του δημοσίου και εάν παραβιάστηκαν οι προβλέψεις του νόμου Χαρδούβελη. Πώς μπορεί, όμως, να γίνει έρευνα, με δεδομένο ότι έχει αποκλειστεί η αυτεπάγγελτη παρεμβολή εισαγγελέα με το άρθρο 5.2 του ν.4637/2019, που τροποποιούσε το άρθρο 390 του προηγούμενου Ποινικού Κώδικα;

Σημειώνεται πως είναι πιθανές αυξήσεις κεφαλαίου, λόγω των ζημιών από τις πωλήσεις των κόκκινων δανείων ή νέων που θα σχηματιστούν στην πανδημία ή από ενδεχόμενη διαγραφή του αναβαλλόμενου φόρου. Αναλυτικά δε τα εξής:

Πρώτον, αναφέρεται πως οι ζημίες που θα εγγράψουν οι συστημικές τράπεζες από τις πωλήσεις των κόκκινων δανείων, με ή χωρίς το σχέδιο «ΗΡΑΚΛΗΣ», θα είναι περί τα 3 έως 4 δισεκατομμύρια ευρώ. Δεύτερον, σχετικά με τη διαγραφή του αναβαλλόμενου φόρου, σύμφωνα με τον κ. Χατζηεμμανουήλ, εκπρόσωπο της Τράπεζας της Ελλάδος, σε συζήτηση σε άλλη επιτροπή που είχε γίνει για το νομοσχέδιο για το Ταμείο Χρηματοπιστωτικής Σταθερότητας, στις 9 Μαρτίου 2021, ο αναβαλλόμενος δεν θα πρέπει να υποτίθεται ότι θα διατηρηθεί για τα είκοσι χρόνια της ειδικής ρύθμισης του νόμου Χαρδούβελη. Επίσης, είπε πως το 2022 θα αυξηθούν οι κεφαλαιακές απαιτήσεις σε ευρωπαϊκό επίπεδο -το θυμάστε- επομένως, το δημόσιο θα συνεχίζει να τοποθετεί κεφάλαια, εάν δεν το κάνουν οι μέτοχοι, χωρίς να έχει τον έλεγχο.

Σημειώνεται εδώ πως τα χρήματα του ΤΧΣ -που υπάγεται στους ξένους, δεν δικό μας- προστίθενται στο δημόσιο χρέος, κάτι που είχε ουσιαστικά εκμηδενίσει το PSI από την πρώτη στιγμή.

Οι ερωτήσεις μας εδώ είναι οι εξής: Πρώτον, είναι σύννομος και ηθικός ο παραπάνω μετασχηματισμός; Πώς εξασφαλίζονται τα δικαιώματα του δημοσίου, με δεδομένη τη δήλωση του προέδρου της Πειραιώς, για μη έκδοση μετοχών χωρίς λόγο; Θα παραγγελθεί εισαγγελική έρευνα, προκειμένου να διερευνηθεί, αφού από τον νόμο δεν είναι αυτεπάγγελτη;

Δεύτερον, θα υπάρξει ζημία για το δημόσιο, λόγω του μετασχηματισμού, εξαιτίας της απώλειας αξίας του αναβαλλόμενου φόρου; Σε περίπτωση που σημειωθούν ζημίες, θα εκδοθούν μετοχές, όπως προέβλεπε η τροπολογία Χαρδούβελη με τον ν.4302/2014 και με το άρθρο 23.

Τέλος, σας υπενθυμίζω να πείτε κάτι για την Alpha Bank, που δεν είπατε στην πρωτολογία σας.

Ευχαριστώ πολύ.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ, κύριε συνάδελφε.

Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών):** Ευχαριστώ τον Βουλευτή κ. Βιλιάρδο.

Στο πλαίσιο του χρόνου που διατίθεται, θα ήθελα να πω ότι ο εταιρικός μετασχηματισμός είναι πλήρως σύννομος, προφανώς και ηθικός. Γίνεται με βάση τη δεδομένη νομοθεσία και όπως είπα, με την έγκριση και του Ευρωπαίου επόπτη των τραπεζών, σε συνεργασία βέβαια με την Τράπεζα της Ελλάδος.

Το σχετικό νομικό καθεστώς, όπως ξέρουμε, στο οποίο υπάγεται ο αναβαλλόμενος φόρος και ο νέος μετασχηματισμός της Τράπεζας Πειραιώς, είναι οι διατάξεις του άρθρου 27Α του ν.4172/2013. Όπως γνωρίζουμε, βάσει αυτού του νόμου, σε περίπτωση που ο αναλογών φόρος εισοδήματος φορολογικού έτους, στο οποίο προέκυψε η λογιστική ζημιά, δεν επαρκεί για τον ολοσχερή συμψηφισμό της παραπάνω οριστικής απαίτησης κατά του δημοσίου, τότε το νομικό πρόσωπο έχει άμεσα εισπράξιμη αξίωση έναντι του ελληνικού δημοσίου για το υπόλοιπο μη συμψηφισθέν ποσό.

Επομένως, εδώ, κατά τη μετατροπή της αναβαλλόμενης φορολογικής απαίτησης σε οριστική και εκκαθαρισμένη απαίτηση έναντι του ελληνικού δημοσίου, το δημόσιο προβαίνει σε καταβολή αντιστοιχούντος ποσού. Σαν αντιστάθμισμα για την πληρωμή αυτή, το δημόσιο λαμβάνει δικαιώματα νέων μετοχών του νομικού προσώπου, σύμφωνα με τους ορισμούς του νόμου. Δηλαδή, το δημόσιο συμφέρον δεν θίγεται ούτε στην περίπτωση που ενεργοποιείται η υποχρέωση του δημοσίου για καταβολή ποσού εκκαθαρισμένης απαίτησης, αφού, όπως είπαμε, λαμβάνει ταυτόχρονα δικαιώματα σε νέες μετοχές, ούτε βέβαια στην περίπτωση που δεν υπάρχουν ζημιές του νομικού προσώπου, οπότε δεν ενεργοποιείται ο προαναφερόμενος μηχανισμός πληρωμής από το δημόσιο και έκδοσης νέων μετοχών.

Γενικά με τις παρατηρήσεις τις οποίες κάνατε, κύριε Βιλιάρδε, στα θέματα του «ΗΡΑΚΛΗ» και τις εγγυήσεις, θα ήθελα να πω κάτι το οποίο έχουμε συζητήσει πάρα πολλές φορές.

Η εγγύηση την οποία δίνει το ελληνικό δημόσιο, και στον «ΗΡΑΚΛΗ 1», 12 δισεκατομμύρια, και στον «ΗΡΑΚΛΗ 2», άλλα 12 δισεκατομμύρια, είναι από τις ασφαλέστερες εγγυήσεις τις οποίες έχει δώσει ποτέ μέχρι σήμερα το ελληνικό δημόσιο. Αυτό οφείλεται σε μια σειρά λόγους, τους οποίους έχουμε εκθέσει: Πρώτον, γιατί εγγυάται την καλύτερη διαβαθμισμένη μερίδα, όπως ξέρετε, της υλοποίησης, το λεγόμενο senior tranche, δεύτερον, γιατί έχει ήδη πράγματι πραγματοποιηθεί η συναλλαγή του 50% συν 1% όλου του χαρτοφυλακίου, τρίτον, γιατί ακόμα κι αν υπάρξει ποτέ κατάπτωση σε μια ακραία περίπτωση, τότε η κατάπτωση αυτή είναι πλήρως κοστολογημένη μέσα στην προμήθεια την οποία πληρώνουνε στο ελληνικό δημόσιο.

Θα ήθελα να πω εδώ, απαντώντας όχι μόνο για τα θέματα της Πειραιώς αλλά και για τις αυξήσεις που ετοιμάζει, όπως είπατε, η Τράπεζα Alpha, ότι βρισκόμαστε σε μια εξαιρετικά σημαντική και ενδιαφέρουσα συγκυρία εξόδου από κρίση, ανάκαμψης και ανάπτυξης. Τρία στοιχεία θα ήθελα να συγκρατήσετε, τα οποία κάνουν πραγματικά τις ελληνικές τράπεζες να αντιμετωπίζουν με πολύ μεγάλη εμπιστοσύνη πια το μέλλον και ιδιαίτερα να προσφεύγουν στις διεθνείς κεφαλαιαγορές: Πρώτον η τεράστια πρόοδος που έχει γίνει με τα θέματα του «ΗΡΑΚΛΗ» για τη μείωση των μη εξυπηρετούμενων δανείων, δεύτερον η πολύ σημαντική πιστοληπτική κατάσταση της χώρας, που έχει βελτιωθεί, ώστε να μπορεί να προσφεύγει με το χαμηλότερο επιτόκιο που έχει δανειστεί ποτέ η ελληνική δημοκρατία και τρίτον -γιατί, κύριε Βιλιάρδε, όλοι αντιλαμβάνονται, όχι μόνο οι Έλληνες, αλλά κυρίως οι διεθνείς επενδυτές- φτάνουν οι πόροι του τεράστιου πακέτου από το Ταμείο Ανάκαμψης, που έχει πολύ μεγάλες και σημαντικές βελτιώσεις για την ελληνική οικονομία. Αυτές ακριβώς είναι οι συνθήκες και οι παράμετροι που δημιουργούν αυτή τη μοναδικά ευνοϊκή συγκυρία, που επιτρέπει και στην ελληνική οικονομία αλλά και στις ελληνικές τράπεζες να μπορέσουν να κοιτούν το μέλλον με εμπιστοσύνη και να ενεργοποιηθούν άμεσα για την υλοποίηση των επιχειρηματικών τους σχεδίων.

Σας ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ πολύ, κύριε Υπουργέ.

Κυρίες και κύριοι συνάδελφοι, έχουν διανεμηθεί τα Πρακτικά των κατωτέρω συνεδριάσεων, Πέμπτης 28 Ιανουαρίου 2021, Παρασκευής 29 Ιανουαρίου 2021 και Δευτέρας 1 Φεβρουαρίου 2021 και ερωτάται το Σώμα εάν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Συνεπώς το Σώμα τα επικύρωσε.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Με τη συναίνεση του Σώματος και ώρα 18.02΄ λύεται η συνεδρίαση για αύριο, ημέρα Τρίτη 25 Μαΐου 2021 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που σας έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**