(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΝΒ΄

Τρίτη 2 Ιουνίου 2020

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επί διαδικαστικού θέματος, σελ.   
2. Επί προσωπικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Ανακοίνωση του δελτίου επικαίρων ερωτήσεων της Τετάρτης 3 Ιουνίου 2020, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Αγροτικής Ανάπτυξης και Τροφίμων, με θέμα: «Ρυθμίσεις αρμοδιότητας του Υπουργείου Αγροτικής Ανάπτυξης και Τροφίμων για την αναβάθμιση και τον εκσυγχρονισμό του αγροτικού τομέα», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α.

ΒΙΤΣΑΣ Δ.

ΚΑΚΛΑΜΑΝΗΣ Ν.

ΜΠΟΥΡΑΣ Α.

ΟΜΙΛΗΤΕΣ

Α. Επί διαδικαστικού θέματος:  
ΑΒΔΕΛΑΣ Α. , σελ.  
ΑΒΡΑΜΑΚΗΣ Ε. , σελ.  
ΑΡΑΧΩΒΙΤΗΣ Σ. , σελ.  
ΒΕΛΟΠΟΥΛΟΣ Κ. , σελ.  
ΒΙΤΣΑΣ Δ. , σελ.  
ΒΟΡΙΔΗΣ Μ. , σελ.  
ΚΑΚΛΑΜΑΝΗΣ Ν. , σελ.  
ΚΕΓΚΕΡΟΓΛΟΥ Β. , σελ.  
ΛΙΒΑΝΟΣ Σ. , σελ.  
ΜΠΟΥΡΑΣ Α. , σελ.  
ΤΖΑΚΡΗ Θ. , σελ.  
ΦΑΜΕΛΛΟΣ Σ. , σελ.  
ΦΟΡΤΩΜΑΣ Φ. , σελ.  
ΧΑΡΑΚΟΠΟΥΛΟΣ Μ. , σελ.  
  
Β. Επί προσωπικού θέματος:  
ΧΑΡΑΚΟΠΟΥΛΟΣ Μ. , σελ.  
  
Γ. Επί του σχεδίου νόμου του Υπουργείου Αγροτικής Ανάπτυξης και Τροφίμων:  
ΑΜΑΝΑΤΙΔΗΣ Γ. , σελ.  
ΑΠΟΣΤΟΛΟΥ Ε. , σελ.  
ΑΡΑΜΠΑΤΖΗ Φ. , σελ.  
ΑΡΑΧΩΒΙΤΗΣ Σ. , σελ.  
ΑΡΣΕΝΗΣ Κ. , σελ.  
ΑΧΜΕΤ Ι. , σελ.  
ΒΕΛΟΠΟΥΛΟΣ Κ. , σελ.  
ΒΙΛΙΑΡΔΟΣ Β. , σελ.  
ΒΛΑΧΟΣ Γ. , σελ.  
ΒΟΡΙΔΗΣ Μ. , σελ.  
ΓΙΟΓΙΑΚΑΣ Β. , σελ.  
ΓΚΙΚΑΣ Σ. , σελ.  
ΖΑΧΑΡΙΑΔΗΣ Κ. , σελ.  
ΚΑΡΑΘΑΝΑΣΟΠΟΥΛΟΣ Ν. , σελ.  
ΚΕΓΚΕΡΟΓΛΟΥ Β. , σελ.  
ΚΕΛΕΤΣΗΣ Σ. , σελ.  
ΚΕΛΛΑΣ Χ. , σελ.  
ΚΟΚΚΑΛΗΣ Β. , σελ.  
ΚΟΜΝΗΝΑΚΑ Μ. , σελ.  
ΚΟΥΤΣΟΥΜΠΑΣ Α. , σελ.  
ΛΑΖΑΡΙΔΗΣ Μ. , σελ.  
ΛΕΟΝΤΑΡΙΔΗΣ Θ. , σελ.  
ΛΙΑΚΟΥΛΗ Ε. , σελ.  
ΛΙΒΑΝΟΣ Σ. , σελ.  
ΜΑΚΡΗ Ζ. , σελ.  
ΜΑΜΟΥΛΑΚΗΣ Χ. , σελ.  
ΜΑΝΩΛΑΚΟΥ Δ. , σελ.  
ΜΟΥΛΚΙΩΤΗΣ Γ. , σελ.  
ΜΠΑΚΑΔΗΜΑ Φ. , σελ.  
ΜΠΟΥΜΠΑΣ Κ. , σελ.  
ΜΠΟΥΡΝΟΥΣ Ι. , σελ.  
ΠΑΝΑΣ Α. , σελ.  
ΠΑΠΑΗΛΙΟΥ Γ. , σελ.  
ΣΑΡΑΚΙΩΤΗΣ Ι. , σελ.  
ΣΤΑΜΕΝΙΤΗΣ Δ. , σελ.  
ΤΑΓΑΡΑΣ Ν. , σελ.  
ΤΖΑΚΡΗ Θ. , σελ.  
ΤΣΑΒΔΑΡΙΔΗΣ Λ. , σελ.  
ΦΑΜΕΛΛΟΣ Σ. , σελ.  
ΦΟΡΤΩΜΑΣ Φ. , σελ.  
ΧΑΡΑΚΟΠΟΥΛΟΣ Μ. , σελ.  
ΧΗΤΑΣ Κ. , σελ.  
  
ΠΑΡΕΜΒΑΣΕΙΣ:  
ΒΙΤΣΑΣ Δ. , σελ.  
ΜΠΟΥΚΩΡΟΣ Χ. , σελ.  
ΜΠΟΥΡΑΣ Α. , σελ.  
ΤΕΛΙΓΙΟΡΙΔΟΥ Ο. , σελ.

ΠΡΑΚΤΙΚΑ ΒΟΥΛΗΣ

Θ΄ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΝΒ΄

Τρίτη 2 Ιουνίου 2020

Αθήνα, σήμερα στις 2 Ιουνίου 2020, ημέρα Τρίτη και ώρα 10.19΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα το δελτίο επικαίρων ερωτήσεων της Τετάρτης 3 Ιουνίου 2020.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής.)

1. Η με αριθμό 750 /29-5-2020 επίκαιρη ερώτηση του Βουλευτή Χανίων της Νέας Δημοκρατίας κ. Μανούσου Βολουδάκη προς τον Υπουργό Αγροτικής Ανάπτυξης και Τροφίμων, με θέμα: «Ανάγκες της δακοκτονίας στην Κρήτη».

2. Η με αριθμό 746/28-5-2020 επίκαιρη ερώτηση του Βουλευτή Λακωνίας του Συνασπισμού Ριζοσπαστικής Αριστεράς κ. Σταύρου Αραχωβίτη προς τον Υπουργό Αγροτικής Ανάπτυξης και Τροφίμων, με θέμα: «Αντιμετώπιση μειωμένης παραγωγής στην ελαιοκομία, λόγω των ασυνήθιστα υψηλών θερμοκρασιών (καύσωνα) στην ανθοφορία της ελιάς.»

3. Η με αριθμό 753/1-6-2020 επίκαιρη ερώτηση του Βουλευτή Ηλείας του Κινήματος Αλλαγής κ. Μιχάλη Κατρίνη προς τον Υπουργό Υγείας, με θέμα: «Άμεση ανάγκη για ενίσχυση των νοσοκομείων και των κέντρων υγείας της Ηλείας».

4. Η με αριθμό 756/1-6-2020 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Αγροτικής Ανάπτυξης και Τροφίμων, με θέμα: «Ζημιές λόγω χαλαζόπτωσης και έντονων βροχοπτώσεων στη Θεσσαλία.»

5. Η με αριθμό 744/25-5-2020 επίκαιρη ερώτηση της Βουλευτού Α΄ Θεσσαλονίκης του ΜέΡΑ25 κ. Μαρίας Απατζίδη προς τον Υπουργό Αγροτικής Ανάπτυξης και Τροφίμων, με θέμα: «Στήριξη των επιχειρήσεων εκτροφής και εμπορίου σαλιγκαριών.»

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής.)

1. Η με αριθμό 747/29-5-2020 επίκαιρη ερώτηση του Βουλευτή Ρεθύμνου του Συνασπισμού Ριζοσπαστικής Αριστεράς κ. Ανδρέα Ξανθού προς τον Υπουργό Υγείας, με θέμα: «Αδικαιολόγητες απαιτήσεις δαπανών ιδιωτικών ακτινοθεραπευτικών κέντρων προς καρκινοπαθείς για ακτινοθεραπείες.»

2. Η με αριθμό 759/1-6-2020 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Εθνικής Άμυνας, με θέμα: «Εθνικό σχέδιο αμυντικής βιομηχανίας και επιχειρησιακά προγράμματα και συμβάσεις με ΕΑΒ και ΕΑΣ».

3. Η με αριθμό 761/1-6-2020 επίκαιρη ερώτηση του Βουλευτή Β3΄Νότιου Τομέα Αθηνών του Συνασπισμού Ριζοσπαστικής Αριστεράς κ. Νικολάου Παππά προς τον Υπουργό Ανάπτυξης και Επενδύσεων, με θέμα: «Αποκλεισμός της πλειοψηφίας των επιχειρήσεων από τα εργαλεία ρευστότητας του ΤΕΠΙΧ ΙΙ και της επιστρεπτέας προκαταβολής».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 5703/10-4-2020 ερώτηση του Βουλευτή Φθιώτιδος του Συνασπισμού Ριζοσπαστικής Αριστεράς κ. Ιωάννη Σαρακιώτη προς τον Υπουργό Αγροτικής Ανάπτυξης και Τροφίμων, με θέμα:« Προκλητικές και υπέρογκες αυξήσεις από τον ΕΛΓΑ στην τιμολόγηση της ασφαλιζόμενης αξίας της ελιάς της ποικιλίας Καλαμών».

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Αγροτικής Ανάπτυξης και Τροφίμων, με θέμα: «Ρυθμίσεις αρμοδιότητας του Υπουργείου Αγροτικής Ανάπτυξης και Τροφίμων για την αναβάθμιση και τον εκσυγχρονισμό του αγροτικού τομέα».

Η Διάσκεψη των Προέδρων αποφάσισε στη συνεδρίασή της, της 28ης Μαΐου του 2020, τη συζήτηση του νομοσχεδίου σε δύο συνεδριάσεις. Στη σημερινή συνεδρίαση θα συζητηθεί και θα ψηφιστεί το νομοσχέδιο επί της αρχής. Στην αυριανή συνεδρίαση θα συζητηθούν και θα ψηφιστούν τα άρθρα του νομοσχεδίου ως μία ενότητα καθώς και το σύνολο του νομοσχεδίου. Στη σημερινή συζήτηση θα τοποθετηθούν οι εισηγητές και οι ειδικοί αγορητές επί δεκαπέντε λεπτά, οι Κοινοβουλευτικοί Εκπρόσωποι επί δώδεκα λεπτά, οι ομιλητές του καταλόγου επί επτά λεπτά και ο αρμόδιος Υπουργός επί δεκαοκτώ λεπτά, σύμφωνα με τα άρθρα 64, 96 και 97 του Κανονισμού της Βουλής.

Συνεπώς, προτείνω τα κόμματα να εκπροσωπηθούν κατ’ αναλογία της κοινοβουλευτικής τους δύναμης με έναν κύκλο σαράντα ενός ομιλητών ως εξής: είκοσι δύο από τη Νέα Δημοκρατία, δώδεκα από τον ΣΥΡΙΖΑ, τρεις από το Κίνημα Αλλαγής, δύο ομιλητές από το Κομμουνιστικό Κόμμα και από ένας ομιλητής από την Ελληνική Λύση και το ΜέΡΑ25. Ο χρόνος ομιλίας θα είναι επτά λεπτά.

Νομίζω ότι δεν έχουμε αντίρρηση επί της προτεινόμενης διαδικασίας. Το Σώμα συμφωνεί ομοφώνως. Θα ήθελα να σας παρακαλέσω να κρατήσουμε όσο μπορούμε τον χρόνο, διότι στις 18.00΄ η Αίθουσα πρέπει να παραδοθεί για την τρίτη συνεδρίαση της Επιτροπής Μορφωτικών Υποθέσεων για το νομοσχέδιο του Υπουργείου Παιδείας. Εάν τώρα παρ’ ελπίδα δεν έχει εξαντληθεί ο κατάλογος και έχουν μείνει λίγοι συνάδελφοι, αυτοί θα προηγηθούν αύριο του όποιου καταλόγου θα έχουμε μπροστά μας. Δηλαδή δεν θα χάσουν το δικαίωμα της ομιλίας τους, αλλά στις 18.00΄ θα σταματήσουμε τη συνεδρίαση.

Κύριε Υπουργέ, κύριε Βορίδη, έχετε νομοτεχνικές βελτιώσεις;

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Έχουμε και θα τις καταθέσουμε. Είναι στη Γραμματεία της Κυβέρνησης και έρχονται.

**ΠΡΟΕΔΡΕΥΩΝ (Νικήτας Κακλαμάνης):** Ει δυνατόν το γρηγορότερο, παρακαλώ, για να τις έχουν μπροστά τους οι Βουλευτές και στην ομιλία σας παρακαλώ να πείτε σε ό,τι αφορά τις βουλευτικές τροπολογίες ποιες κάνετε δεκτές και ποιες όχι.

Καλείται, λοιπόν, στο Βήμα ο γενικός εισηγητής της Νέας Δημοκρατίας, συνάδελφος κ. Διονύσης Σταμενίτης.

**ΔΙΟΝΥΣΙΟΣ ΣΤΑΜΕΝΙΤΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, εισερχόμαστε σήμερα στην Ολομέλεια για τη συζήτηση του σχεδίου νόμου με τίτλο: «Ρυθμίσεις αρμοδιότητας του Υπουργείου Αγροτικής Ανάπτυξης και Τροφίμων για την αναβάθμιση και τον εκσυγχρονισμό του αγροτικού τομέα». Κατά τη διάρκεια των συνεδριάσεων στην Επιτροπή Παραγωγής και Εμπορίου πραγματοποιήθηκε μια εκτενής συζήτηση και αναλυτική επεξεργασία των διατάξεων του νομοσχεδίου, το οποίο έρχεται να ρυθμίσει και στην πραγματικότητα να διευθετήσει μια σειρά από θέματα που αφορούν τη γεωργία, την κτηνοτροφία και την αλιεία. Πρόκειται για ζητήματα που χρονίζουν, χωρίς όμως να έχουν βρει τη λύση. Και άμεση συνέπεια όλων αυτών των αστοχιών, των κενών και των ασαφειών που υπάρχουν σήμερα στη νομοθεσία, είναι η αδυναμία εφαρμογής των πολιτικών του Υπουργείου και κατ’ επέκταση η στασιμότητα του κλάδου στο σύνολό του αλλά και η μεγάλη, φυσικά, ταλαιπωρία των πολιτών που δραστηριοποιούνται σε αυτόν τον τομέα.

Η ηγεσία του Υπουργείου Αγροτικής Ανάπτυξης και Τροφίμων φανερώνει με την κατάρτιση του παρόντος νομοσχεδίου ότι βάζει βήμα-βήμα μια τάξη στο νομοθετικό πλαίσιο θεμάτων που απαντώνται στον αγροτικό-κτηνοτροφικό τομέα και στην αγροτική οικονομία γενικότερα, πρώτα με τη νομοθετική ρύθμιση για τους αγροτικούς συνεταιρισμούς, με την οποία άλλαξε το θεσμικό πλαίσιο, έλυσε προβλήματα και ρύθμισε ζητήματα, που αποτελούσαν για χρόνια τροχοπέδη στην εύρυθμη λειτουργία των συνεταιρισμών. Τώρα με το παρόν σχέδιο νόμου επιχειρεί μια συνολική διευθέτηση των θεμάτων τακτοποίησης ζητημάτων, κάλυψη νομοθετικών κενών, διόρθωση ασαφειών σε ένα ευρύ φάσμα των τομέων ευθύνης του.

Κυρίες και κύριοι συνάδελφοι, έχει αξία, πριν περάσουμε στην ανάλυση των σημείων του νομοσχεδίου, να τονίσουμε ότι η συγκεκριμένη νομοθετική πρωτοβουλία της ηγεσίας του Υπουργείου είναι μια ακόμα απόδειξη ότι υπάρχει ένας ολοκληρωμένος σχεδιασμός, που υλοποιείται με σταθερά βήματα. Η ανάπτυξη του πρωτογενούς τομέα, η ανάδειξή του σε βασικό πυλώνα ανασυγκρότησης της χώρας είναι μια στρατηγική επιλογή της σημερινής Κυβέρνησης και ίσως η συζήτηση για τον ρόλο στην ανάπτυξη της οικονομίας και τη θέση του στην ανασυγκρότηση της χώρας, μετά από την πρωτόγνωρη εμπειρία του κορωνοϊού, είναι πιο επίκαιρη και ταυτόχρονα πιο επιβεβλημένη από ποτέ. Κι αυτό γιατί η εμπειρία της πανδημίας μάς έδειξε ότι πρέπει να είμαστε έτοιμοι για κάθε ενδεχόμενο. Και όταν αυτές παίρνουν διαστάσεις σαν αυτές της πανδημίας του κορωνοϊού, με χτυπήματα σε πολλαπλά μέτωπα, όπως της υγείας ή της οικονομίας, σε αυτή την περίπτωση πρέπει να είμαστε σε θέση να ανακάμψουμε γρήγορα.

Για τη χώρα μας ο πρωτογενής τομέας είναι ένα τέτοιο όπλο στη φαρέτρα μας. Είναι ένα εργαλείο που μας επιτρέπει μέσα από την ορθή διαχείριση, να μπορέσουμε να αξιοποιήσουμε με τρόπο καθοριστικό την προσπάθεια επανεκκίνησης της οικονομίας. Ο παγκοσμιοποιημένος κόσμος που ζούμε, του οποίου είμαστε ένα κομμάτι, εκτός από τα οφέλη που προσφέρει, κρύβει και κινδύνους. Εξωγενείς παράγοντες μπορεί να μας αναγκάσουν σε πολιτικές έκτακτης ανάγκης. Γι’ αυτό και η χώρα πρέπει να είναι θωρακισμένη, να είναι έτοιμη να απαντά στις προκλήσεις. Γι’ αυτό, λοιπόν, και η χάραξη της γενικότερης αγροτικής πολιτικής πρέπει να γίνει μέσα από έναν ολοκληρωμένο σχεδιασμό και όχι αποσπασματικά. Μέρος αυτού του σχεδιασμού, λοιπόν, είναι και το σημερινό σχέδιο νόμου που συζητάμε, κυρίες και κύριοι συνάδελφοι.

Δυστυχώς, στην επιτροπή υπήρχαν υπόνοιες ότι δεν είναι τόσο σημαντικό το νομοσχέδιο, δεν λύνει προβλήματα, παρά μόνο ρυθμίζει κάποιες μικρές εκκρεμότητες, και στην πραγματικότητα οι αγρότες, οι επαγγελματίες του κλάδου περίμεναν άλλα από την Κυβέρνηση. Όσοι το πιστεύουν αυτό κάνουν λάθος και κάνουν λάθος γιατί όπως είπα και στις συνεδριάσεις της επιτροπής: «Αν δεν λύσεις τα μικρά, πώς θα ρυθμίσεις τα μεγάλα;» και «αν δεν τακτοποιήσεις τις εκκρεμότητες που έχεις, πώς θα προχωρήσεις σε νέους σχεδιασμούς;». Στα πλαίσια αυτά, επομένως, κυρίες και κύριοι συνάδελφοι, το παρόν σχέδιο νόμου εμπεριέχει διατάξεις με τις οποίες αντιμετωπίζονται προβλήματα χρόνων.

Βασικά σημεία του προτεινόμενου σχεδίου αφορούν διατάξεις που προβλέπουν τη δημιουργία και τη λειτουργία του εθνικού ηλεκτρονικού μελισσοκομικού μητρώου στο Υπουργείο Αγροτικής Ανάπτυξης και Τροφίμων, μια πληροφοριακή βάση δεδομένων που σκοπός αυτής είναι η καθιέρωση ενός ενιαίου συστήματος καταγραφής, απογραφής και ταυτοποίησης όλων των μελισσοκόμων και του μελισσοκομικού κεφαλαίου, τη ρύθμιση του μεγάλου ζητήματος των ελληνοποιήσεων και του μιμητισμού. Πρώτη παρέμβαση σε αυτή την κατεύθυνση αποτελεί η αυστηροποίηση μέσα από τις τροποποιήσεις και την κατάργηση, μια αυστηροποίηση του εύρους των διοικητικών προστίμων που αφορούν στον τομέα των τροφίμων για παραβάσεις, σχετικές με τον τόπο παραγωγής, προέλευσης ή μεταποίησης. Η ηγεσία του Υπουργείου, υλοποιώντας τη δέσμευσή της για πάταξη του φαινομένου του μιμητισμού και των παράνομων ελληνοποιήσεων, με κύριο μέλημα την προστασία των ελληνικών προϊόντων και κατ’ επέκταση των Ελλήνων παραγωγών και καταναλωτών από αθέμιτες πρακτικές, προχωρά στην αυστηροποίηση του νομοθετικού πλαισίου, τόσο σε επίπεδο διοικητικών προστίμων όσο και σε επίπεδο ποινικού καθεστώτος. Γιατί πρέπει να αναφέρουμε ότι με τις ως τώρα ισχύουσες διατάξεις τα φαινόμενα αυτά, ουσιαστικά, δεν τιμωρούνταν καθόλου ποινικά. Οι σχετικές διοικητικές κυρώσεις ήταν αποσπασματικές και ιδιαίτερα επιεικείς, γεγονός που δημιούργησε την κοινή αντίληψη στους παραγωγούς και τους εμπόρους ότι ο αποσπασματικός χαρακτήρας και οι επιεικείς κυρώσεις συνέβαλαν ουσιαστικά στην μεγέθυνση του φαινομένου, ιδίως των παράνομων ελληνοποιημένων προϊόντων. Όλοι γνωρίζουμε ότι οι μεγάλοι χαμένοι με τις περισσότερες οικονομικές ζημιές σε αυτή την κατάσταση είναι οι παραγωγοί και οι μεταποιητές των αντίστοιχων προϊόντων και σαφώς το ελληνικό καταναλωτικό κοινό, που άλλο πιστεύει ότι αγοράζει και άλλο καταναλώνει στην πραγματικότητα.

Δεύτερη παρέμβαση, αποτελεί η ένταξη των επιχειρήσεων παραγωγής και εμπορίας αυγών κατανάλωσης στην ενιαία βάση δεδομένων «ΑΡΤΕΜΙΣ», με σκοπό την επίτευξη αποτελεσματικού ελέγχου ισοζυγίων ιχνηλασιμότητας και αντιμετώπιση των αθέμιτων πρακτικών, ιδίως των ελληνοποιήσεων. Πιο συγκεκριμένα, αναφέρουμε ότι προβλέπεται η επέκταση των αρμοδιοτήτων του ΕΛΓΟ «ΔΗΜΗΤΡΑ» στον έλεγχο των ενωσιακών προτύπων εμπορίας και διακίνησης των αυγών με χρήση ισοζυγίων. Παράλληλα περιλαμβάνονται και ρυθμίσεις για τη συνολική ρύθμιση των θεμάτων του δικτύου γεωργικής λογιστικής πληροφόρησης, με την οποία τροποποιούνται και συμπληρώνονται διατάξεις, σχετικά με τη λειτουργία και το έργο της εθνικής επιτροπής.

Για την αλιεία και την ανάπτυξη των υδατοκαλλιεργειών με διατάξεις για τη ρύθμιση θεμάτων αλιείας και την επιβολή κυρώσεων σε βάρος αλιευτικών σκαφών αλλά και τη ρύθμιση θεμάτων λειτουργίας περιοχών οργανωμένης ανάπτυξης υδατοκαλλιεργειών.

Για τα κτηνιατρικά φάρμακα με την τροποποίηση διατάξεων που ρυθμίζουν την πώληση κτηνιατρικών φαρμακευτικών προϊόντων, διαχωρίζοντας τα καταστήματα χονδρικής από οποιοδήποτε άλλο εμπορικό κατάστημα, κτηνιατρική κλινική, κτηνιατρείο και κατάστημα πώλησης ζώων.

Για το πολλαπλασιαστικό υλικό ορισμένων ποικιλιών κάνναβης για ιατρικούς λόγους με την αποσαφήνιση ζητημάτων προκειμένου να διασφαλιστεί η εύρυθμη λειτουργία των απαιτητικών μονάδων καλλιέργειας ποικιλιών φαρμακευτικής κάνναβης, να διευκολυνθεί το έργο των αρμοδίων ελεγκτικών αρχών σε περίπτωση απόκλισης από τη νομοθεσία και να διασφαλιστεί η οριζόντια εφαρμογή του θεσμικού πλαισίου.

Σχετικά με τις διατάξεις που αφορούν τα λιπάσματα, απλοποιείται η διοικητική διαδικασία αξιολόγησης των νέων τύπων λιπασμάτων που προέρχονται από αστικά ή βιομηχανικά απόβλητα. Αυτό επιτυγχάνεται με την αποσύνδεσή τους από σχετικές προηγούμενες αποφάσεις, που είτε δεν εμπίπτουν σε αυτές είτε έχουν καταργηθεί. Επισημαίνεται, όμως, ότι οι προϋποθέσεις κυκλοφορίας για τους νέους τύπους λιπασμάτων είναι αυστηρότερες από εκείνες που ίσχυαν το 1991.

Για τις έγγειες βελτιώσεις με την αποσαφήνιση της ισχύουσας νομοθεσίας με στόχο να οριστούν όλα τα θέματα, σχετικά με τη μεταβίβαση εγγειοβελτιωτικών έργων του Υπουργείου στους δήμους, καθώς διευκρινίζεται επίσης ότι η διάθεση των αναγκαίων πιστώσεων και η έγκριση πραγματοποίησης των οριζόμενων δαπανών διοίκησης, λειτουργίας, συντήρησης των εγγειοβελτιωτικών έργων, που εγκρίνονται από τον Οργανισμό Εγγείων Βελτιώσεων και που μέχρι τώρα βαρύνουν τον προϋπολογισμό δημοσίων επενδύσεων, δύναται να ενεργούνται και από τον προϋπολογισμό της οικείας περιφέρειας που εποπτεύει τον συγκεκριμένο οργανισμό.

Τέλος, για τις κτηνοτροφικές εγκαταστάσεις παρατείνεται η προθεσμία μέχρι τις 31 Δεκεμβρίου του 2020 για την έκδοση άδειας εγκατάστασης κτηνοτροφικών εγκαταστάσεων όλων των κατηγοριών, για την υποχρέωση υποβολής αιτήματος από τους κτηνοτρόφους που επιθυμούν τη συνέχιση της λειτουργίας των κτηνοτροφικών τους εγκαταστάσεων που λειτουργούσαν ή λειτουργούν πλησίον κατοικημένων περιοχών σύμφωνα με τις κείμενες διατάξεις στην οικεία ΔΑΟΚ.

Επιπρόσθετα εισάγονται διατάξεις που στοχεύουν στη βελτίωση του νομοθετικού και κανονιστικού πλαισίου των εποπτευόμενων φορέων του Υπουργείου Αγροτικής Ανάπτυξης και Τροφίμων. Προβλήματα που εντοπίζονται στη λειτουργία του νομικού τμήματος του ΕΛΓΑ λόγω του όγκου των υποθέσεων από τη μία και της έλλειψης προσωπικού από την άλλη καθιστούν αναγκαία τη στελέχωση με περαιτέρω νομικό προσωπικό.

Ακόμα ρυθμίζονται ζητήματα εκλογικών διαδικασιών του Γεωτεχνικού Επιμελητηρίου Ελλάδος, επεκτείνοντας τη θητεία του διοικητικού συμβουλίου από τα τρία στα τέσσερα χρόνια. Ικανοποιείται, δηλαδή, ένα βασικό αίτημα του ΓΕΩΤΕΕ, που βασικό στόχο έχει την εύρυθμη λειτουργία και την καλύτερη διοίκηση του Γεωτεχνικού Επιμελητηρίου. Ταυτόχρονα, με την τροποποίηση των ισχυουσών ρυθμίσεων τα όργανα του ΓΕΩΤΕΕ γίνονται πιο ευέλικτα και μειώνονται και τα έξοδα που προκύπτουν από δαπάνες παράστασης μελών.

Ακόμα στο προτεινόμενο σχέδιο νόμου περιλαμβάνονται οικονομικές ρυθμίσεις, που σχετίζονται με την καταβολή αμοιβών ιδιωτών κτηνιάτρων εκτροφής οι οποίοι προσλήφθηκαν από τις περιφέρειες της χώρας για την εφαρμογή του προγράμματος εκρίζωσης και ελέγχου της βρουκέλλωσης αιγοπροβάτων και αγελαίων βοοειδών το 2014.

Κυρίες και κύριοι συνάδελφοι, από την αρχή της ανάληψης της διακυβέρνησης της χώρας ένας από τους βασικούς στόχους που έθεσε η Κυβέρνηση της Νέας Δημοκρατίας και ο Πρωθυπουργός Κυριάκος Μητσοτάκης, ήταν ο εκσυγχρονισμός των δομών του κράτους, η πάταξη της γραφειοκρατίας, αλλά και η κάμψη των εμποδίων που δημιουργούσαν σε πολλές περιπτώσεις οι ασάφειες και οι αστοχίες στη νομοθεσία. Σε αυτό το πνεύμα κινείται η ηγεσία του Υπουργείου Αγροτικής Ανάπτυξης και Τροφίμων, ενός Υπουργείου που εποπτεύει, ρυθμίζει και νομοθετεί για τον πιο πολύπλοκο, λόγω της φύσης και των ιδιαίτερων χαρακτηριστικών, αλλά συνάμα έναν από τους σημαντικότερους τομείς, τον πρωτογενή τομέα της χώρας.

Συνεπώς, σύμφωνα με όλα τα παραπάνω αλλά και λαμβάνοντας υπ’ όψιν και τις υπόλοιπες νομοθετικές πρωτοβουλίες αλλά και τις παρεμβάσεις του Υπουργείου, γίνεται αντιληπτό ότι το προτεινόμενο σχέδιο νόμου αποτελεί ένα κομμάτι του παζλ του γενικότερου σχεδιασμού για την ανάπτυξη του πρωτογενούς τομέα αλλά και τη χάραξη μιας συνολικής πολιτικής που έχει στόχο να στηρίξει τους ανθρώπους της γης και της υπαίθρου αλλά και όσους συνδιαλέγονται επαγγελματικά με αυτούς.

Στην επόμενη συνεδρίαση θα έχουμε τη δυνατότητα να δούμε τα επιμέρους στοιχεία του νομοσχεδίου πιο αναλυτικά και να συζητήσουμε ενδεχομένως και ζητήματα και θέματα που θα προκύψουν από τη σημερινή συνεδρίαση.

Κλείνοντας, θα ήθελα να τονίσω ότι το συγκεκριμένο σχέδιο νόμου παρεμβαίνει σε σημαντικά ζητήματα, όπως αυτό των ελληνοποιήσεων, του μιμητισμού. Πράγματι είναι η αρχή. Όμως η αυστηροποίηση των ποινών είναι το πιο σημαντικό όπλο για την καταπολέμηση. Υπάρχουν και άλλα ζητήματα στο νομοσχέδιο μικρότερα, ίσως και είκοσι τον αριθμό και σε αυτά δίνει λύση, σε ζητήματα χρόνου που είχαν αραχνιάσει στο ράφι. Γι’ αυτό και νομίζω ότι αυτή η σημαντική παρέμβαση είναι για να πάει ο πρωτογενής τομέας ένα βήμα μπροστά. Θα μου κάνει,, πραγματικά, μεγάλη έκπληξη αν βρεθούν κόμματα και Βουλευτές που να δεν θα υπερψηφίσουν το συγκεκριμένο σχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο γενικός εισηγητής του ΣΥΡΙΖΑ, ο συνάδελφος κ. Βασίλειος Κόκκαλης.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, εισάγεται στην Ολομέλεια της Βουλής για συζήτηση και ψήφιση, σήμερα επί της αρχής και αύριο κατ’ άρθρον, το σχέδιο νόμου του Υπουργείου Αγροτικής Ανάπτυξης.

Κύριε Υπουργέ, εμείς δεν πρόκειται να απαξιώσουμε ως Αξιωματική Αντιπολίτευση το νομοσχέδιο, διότι εμπεριέχει αρκετές διατάξεις οι οποίες είχαν ετοιμαστεί και από τις προηγούμενες ηγεσίες, αλλά εμπεριέχει και διατάξεις που εισάγονται για πρώτη φορά από εσάς. Θα απαξιώσουμε, όμως, την προσπάθειά σας να παρουσιάσετε το συγκεκριμένο νομοσχέδιο ως τομή, ένα νομοσχέδιο με καινοτόμες λύσεις και ένα νομοσχέδιο το οποίο δίνει λύση σε πολλά θέματα όπως αυτό των ελληνοποιήσεων.

Γίνομαι πιο συγκεκριμένος. Την ώρα που η επικεφαλίδα του νομοσχεδίου αναφέρεται σε εκσυγχρονισμό και αναβάθμιση του πρωτογενούς τομέα, την ώρα που Βουλευτές της Συμπολίτευσης κάνουν λόγο για καινοτόμο νομοσχέδιο, την ίδια ώρα εσείς ο ίδιος στην πρώτη συνεδρίαση του νομοσχεδίου είπατε ότι δεν εισάγει κάτι καινούργιο.

Προσπαθείτε να συσκοτίσετε την ουσία της υπόθεσης φιλοτεχνώντας επιμελώς και ενίοτε επιτυχώς το ανύπαρκτο έργο στο Υπουργείο Αγροτικής Ανάπτυξης αλλά και την ανυπαρξία στρατηγικών πολιτικών για τον πρωτογενή τομέα. Η τακτική σας, η συσκότιση της ουσίας με θέματα τα οποία είναι καθαρά επικοινωνιακού χαρακτήρα, είναι πλέον επιστήμη.

Συγκεκριμένα, αναδεικνύετε μια αυστηρή ποινική διάταξη, ταυτόχρονα όμως αποκρύπτετε, δεν μιλάτε για τη διαδικασία εντοπισμού του παραβάτη. Φιλοτεχνείτε επιμελώς το προφίλ του νομοσχεδίου, ότι είναι κατά των ελληνοποιήσεων, ενώ αποκρύπτετε την ίδια ώρα ότι είναι μια εντελώς αποσπασματική ενσωμάτωση του κανονισμού 625/2017.

Προπαγανδίζετε με έντονο, με ισχυρό τρόπο την αυστηρότητα των κυρώσεων στις ελληνοποιήσεις, την ίδια ώρα, όμως, αποκρύπτετε ότι δεν υφίστανται διατάξεις για τη νοθεία στα τρόφιμα. Να θυμηθούμε όλοι ότι κάνατε σημαία ότι τέλος πλέον οι ελληνοποίησεις. Έγινε μια σημαντική προσπάθεια, αυστηρές ποινές, τρία χρόνια φυλακή για την παραβίαση των κατοχυρωμένων σημάτων ΠΟΠ. Εδώ, όμως, ανακύπτει και σκοπίμως το αποκρύπτετε, αλλά είναι η τακτική σας η συσκότιση. Μου θυμίζει το υπερασπιστικό καθήκον στα δικαστήρια, η συσκότιση της ουσίας, ώστε να φιλοτεχνήσουμε ένα προφίλ συγκεκριμένο.

Νοθεία στα τρόφιμα. Εσείς, που λέτε ότι αυστηροποιείτε τις ποινές, η διάταξη με την οποία τιμωρείται όποιος εισάγει, εξάγει, αποθηκεύει, διακινεί στην κατανάλωση τρόφιμα τα οποία είναι νοθευμένα, τιμωρείται με ποινή κατά τι επιεικέστερη. Συγκεκριμένα, τι έλεγε το άρθρο 27 του 2014; Τιμωρείται με φυλάκιση τουλάχιστον τριών μηνών. Τι λέει τώρα η διάταξη για τη νοθεία στα τρόφιμα; «Με ποινή φυλάκισης τριών μηνών ή με χρηματική ποινή». Διαζευκτικά! Όπερ σημαίνει ότι αν λάβει ο κατηγορούμενος ένα ελαφρυντικό, πάει πιθανότατα και με το ελάχιστο της χρηματικής ποινής. Συγγνώμη, αυτή είναι η αυστηροποίηση; Όποιος νοθεύει, μπορεί να τιμωρηθεί με ποινή φυλάκισης έξι μηνών ή με χρηματική ποινή; Τουλάχιστον δεν αφήσατε την ίδια τη διάταξη, «φυλάκιση τριών μηνών και χρηματική ποινή». Σαφέστατα έγινε κατά τι επιεικέστερη, κύριε Υπουργέ. Ξεκάθαρα.

Συνεχίζω σε ένα παράδοξο, το οποίο πρέπει να το αφαιρέσετε, όχι σήμερα, χθες. Συνεχίζει ο νομοθέτης εδώ σήμερα και λέει: «Αν αυτά τα νοθευμένα τρόφιμα είναι επιβλαβή…». Και εγώ αναρωτιέμαι: Υπάρχει περίπτωση το νοθευμένο να μην είναι επιβλαβές για την υγεία;

Κύριε Υπουργέ, αν ισχύει αυτό, συντρέχουν δύο διατάξεις. Η μία που προβλέπει τρία χρόνια φυλάκιση, σωστό και η άλλη που προβλέπει τρεις μήνες.

Κύριε Υπουργέ, υφίστανται δύο διατάξεις με την ίδια αντικειμενική υπόσταση σε περίπτωση επιβλαβών για τη δημόσια υγεία προϊόντων. Είναι δύο διατάξεις.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Με διαφορετικό περιεχόμενο.

**ΒΑΣΙΛΕΙΟΣ ΚΟΚΚΑΛΗΣ:** Όχι, είναι ακριβώς τα ίδια. Όποιος με πρόθεση παράγει, εισάγει, εξάγει, αποθηκεύει, διακινεί ή διακινεί στην κατανάλωση τρόφιμα τα οποία είναι νοθευμένα και πάει στην περίπτωση β΄, αν αυτά είναι επιβλαβή, τότε συντρέχουν δύο διατάξεις.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Άρα, είναι νοθεία και επιβλαβή.

**ΒΑΣΙΛΕΙΟΣ ΚΟΚΚΑΛΗΣ:** Όχι, σε περίπτωση αμφιβολίας, κύριε Υπουργέ, η ευμενέστερη θα εφαρμοστεί για τον κατηγορούμενο. Αυτό οφείλετε να το αποσύρετε χθες. Αυτή είναι αυστηροποίηση για τους παραβάτες; Αυτή είναι η αυστηροποίηση γι’ αυτούς οι οποίοι νοθεύουν, εμπορεύονται, διακινούν τρόφιμα; Αυτή είναι η αυστηροποίηση, αν αυτά τα τρόφιμα είναι επιβλαβή για τη δημόσια υγεία; Να συντρέχουν δύο διατάξεις ταυτόχρονα, η μια ευμενής για τον παραβάτη, η άλλη όχι;

Το έργο σας, όμως, είπαμε, είναι επιμελώς και ενίοτε επιτυχημένο, το να προσπαθείτε να φιλοτεχνήσετε ένα έργο, το οποίο ουσιαστικά δεν υφίσταται. Αυτά για τις ελληνοποιήσεις.

Ειρήσθω εν παρόδω, κύριε Υπουργέ, βάλατε στον πάγο ξεκάθαρα το νομοθέτημα του 2017, και δεν είχατε το πολιτικό θάρρος να το υποστηρίξετε, να υποστηρίξετε την ψήφο σας, τον ν.4492/2017, για την υποχρεωτική επισήμανση στο γάλα και στο κρέας και τις αποφάσεις που έχουν εκδοθεί μετά από αυτόν τον νόμο. Είναι ένας νόμος τον οποίο και εσείς θεωρήσατε θετικό και οφείλατε, έτσι λειτουργεί μια συνετή πολιτική ηγεσία από τη στιγμή που έχετε ψηφίσει αυτόν το νόμο να προσπαθήσετε να βρείτε πού πάσχει, ώστε να τον βελτιώσετε, ώστε να εκσυγχρονίσετε το θεσμικό πλαίσιο που και εσείς έχετε ψηφίσει το 2017, και όχι να βάζετε στον πάγο νομοθετήματα τα οποία ικανοποιούσαν αιτήματα του κτηνοτροφικού κόσμου αλλά και των καταναλωτών.

Δεν θα υποστηρίξω ότι με αυτόν τον νόμο λύθηκαν όλα τα προβλήματα. Μην κουνάτε το κεφάλι. Από τη στιγμή που τον έχετε ψηφίσει να πείτε «ναι, θα τον βελτιώσω, θα τον εκσυγχρονίσω». Και έρχεστε όλες αυτές τις ημέρες και λέτε ότι πατάσσετε τις ελληνοποιήσεις. Με ποια διαδικασία θα βρείτε τον παραβάτη; Έρχεστε και λέτε ότι πατάσσετε τις ελληνοποιήσεις, όταν υπάρχουν διατάξεις στο νομοσχέδιο οι οποίες είναι ευμενέστερες για αυτούς οι οποίοι νοθεύουν τρόφιμα, σε σχέση με το 2014. Διαβάστε, κάντε μια αντιπαραβολή από τις διατάξεις. «Τουλάχιστον έξι μήνες και χρηματική ποινή», ο νόμος του 2014 για τη νοθεία στα τρόφιμα και τώρα «έξι μήνες ή χρηματική ποινή».

Όμως, αυτό το έργο, το να αποκρύπτετε επιμελώς και να συσκοτίζετε την ουσία της υπόθεσης, το συνεχίζετε και με άλλα που αφορούν το νομοσχέδιο, όπως τη βιομηχανική κάνναβη. Αποκρύπτετε και αποσιωπάτε ότι η βιομηχανική κάνναβη είναι οικολογική καλλιέργεια. Αποσιωπάτε ότι είναι πρόσφορη για επενδύσεις. Το κρύβετε. Δεν λέτε ότι είναι μια εναλλακτική καλλιέργεια και ενδιαφέρει πολλούς αγρότες. Την ίδια ώρα, όμως, τη στοχοποιείτε και λέτε ότι η βιομηχανική κάνναβη έχει ψυχοτρόπες ουσίες, για να ενεργοποιήσετε τα πλέον συντηρητικά αντανακλαστικά. Όχι, κύριε Υπουργέ! Η βιομηχανική κάνναβη έχει υπό προϋποθέσεις και ψυχοτρόπες ουσίες. Κάνετε μεγάλο λάθος.

Αποκρύπτετε ότι στα περισσότερα μέλη της Ευρωπαϊκής Ένωσης το όριο ανοχής είναι 1%. Αποκρύπτετε πόσες ήταν οι υπερβάσεις του ορίου ανοχής τα τελευταία τρία χρόνια. Αποκρύπτετε την ΚΥΑ του 2019, που περιέγραφε με τον πλέον τεκμηριωμένο τρόπο τους όρους και τις προϋποθέσεις καλλιέργειας της βιομηχανικής κάνναβης. Αποκρύπτετε ότι είχε τη δυνατότητα και την έχει ο εκάστοτε Υπουργός Αγροτικής Ανάπτυξης, εάν μια ποικιλία υπερβεί το όριο, να την αποσύρει.

Όμως, δεν έχετε σχέδιο σε καμμία καλλιέργεια. Ειλικρινά, μπορείτε να μου πείτε σε ποια καλλιέργεια έχετε σχέδιο; Θα ήθελα να σας κάνω έναν παραλληλισμό που αφορά τα τεύτλα.

Αναφορικά με τους τευτλοπαραγωγούς, κύριε Υπουργέ, ο βασικός και μόνιμος πελάτης ήταν ένας, η Βιομηχανία Ζάχαρης. Πτώχευσε και έμειναν μετέωροι οι τευτλοπαραγωγοί.

(Στο σημείο αυτό κτυπάει προειδοποιητικά το κουδούνι λήξης του χρόνου ομιλίας του κυρίου Βουλευτή)

**ΧΡΗΣΤΟΣ ΜΠΟΥΚΩΡΟΣ:** Τους πληρώσατε;

**ΒΑΣΙΛΕΙΟΣ ΚΟΚΚΑΛΗΣ:** Πού θέλω να καταλήξω, σχετικά με τη στρατηγική για την καλλιέργεια; Μη μένετε θεατές σε στρατηγικές ανάγκες τουπρωτογενούς τομέα. Στη βιομηχανική κάνναβη έχετε δει ότι ο καλλιεργητής μπορεί να είναι και νομικό πρόσωπο; Το έχετε δει σε άλλη καλλιέργεια; Συνδέσαμε –διότι έτσι πρέπει να γίνεται η σωστή πολιτική- τον πρωτογενή τομέα, τους αγρότες, με τη μεταποίηση. Αυτά τα δύο πρέπει ταυτόχρονα να προχωρούν, να συνδυάζονται.

Εν τέλει, αποκρύπτετε ότι υπάρχει «γκρίζα» ζώνη στα προϊόντα βιομηχανικής κάνναβης και αυτή τη στιγμή εισάγονται προϊόντα βιομηχανικής κάνναβης από το εξωτερικό, όταν μπορούμε να τα παράγουμε. Αλήθεια, αυτή είναι η απάντηση που δίνετε για το παραγωγικό μοντέλο, δηλαδή να εισάγονται προϊόντα, ενώ μπορούμε να τα παράγουμε; Και μας λέτε ότι δεν είχαμε στρατηγική, ότι δεν είχαμε σχέδιο για τον πρωτογενή τομέα;

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Κλείνω σε δύο λεπτά, κύριε Πρόεδρε και ευχαριστώ για την ανοχή.

Θα θεωρούσα αστοχία τη σωρευτική ύπαρξη δύο διατάξεων που περιγράφουν το ίδιο αδίκημα. Το ένα το τιμωρεί με τρία χρόνια φυλακή και το άλλο με έξι μήνες. Αυτό πρέπει να το δείτε. Αύριο θα μιλήσουμε αναλυτικότερα και την κατ’ άρθρον συζήτηση.

Θα θέλαμε να μας λύσετε μία παρεξήγηση, κύριε Υπουργέ –καλός άνθρωπος είστε –για τον ΕΛΓΑ. Ξέρετε ότι δεν θέλω να προσωποποιώ –και ουδέποτε το κάνω, ουδέποτε διακόπτω συνομιλητή μου- την οποιαδήποτε διαφορά. Ο καθ΄όλα σεβαστός κ. Χαρακόπουλος ανέφερε για τον ΕΛΓΑ στη δεύτερη συνεδρίαση –διαβάζω τα Πρακτικά- «Ο υπογράφων Βουλευτής και το «DOCUMENTO» που φιλοξενεί τη δήλωση, θέλουν να νομιμοποιήσουν την παραποίηση των Πρακτικών, γιατί πουθενά δεν προκύπτει ότι ευχήθηκα κάτι τέτοιο». Διαβάζω επί λέξει, ίσως να κάνω εγώ λάθος: «Πιστεύω ότι η ασφάλιση των αγροτών θα πρέπει να είναι υποχρεωτική. Εάν πάψει να είναι υποχρεωτική, θα δημιουργηθεί μέγα ζήτημα, το οποίο θα το βρούμε μπροστά μας, εάν δεν είναι υποχρεωμένοι οι αγρότες να ασφαλίζουν την παραγωγή τους και επαφίεται στον πατριωτισμό τους ή στο ενδιαφέρον τους. Θα βρεθούμε στη δύσκολη θέση, κύριε Πρόεδρε, να έχουμε ανασφάλιστους αγρότες που θα παθαίνουν ζημιές».

Δεν μιλώ. Αν αυτό είναι παραποίηση, τίθεται στην κρίση σας.

Δεύτερον, λύστε το το θέμα. Πείτε, δηλαδή, ότι δεν υπάρχει θέμα κατάργησης της υποχρεωτικότητας, δεν υπάρχει θέμα να εισέλθει δυναμικά ο ιδιωτικός τομέας, γιατί ο ιδιωτικός τομέας μόνο έτσι μπορεί να εισέλθει και όχι παράλληλα.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε μ’ αυτό, κύριε Κόκκαλη.

**ΒΑΣΙΛΕΙΟΣ ΚΟΚΚΑΛΗΣ:** Εν πάση περιπτώσει, πείτε ότι δεν υπάρχει θέμα υποχρεωτικότητας. Λύστε μας αυτή την παρεξήγηση, για να συνεχίσουμε στο νομοσχέδιο.

Ευχαριστώ πάρα πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Ωραία. Ευχαριστούμε.

**ΜΑΞΙΜΟΣ ΧΑΡΑΚΟΠΟΥΛΟΣ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Νικήτας Κακλαμάνης):** Κύριε Χαρακόπουλε, δεν είναι προσωπικό το θέμα. Δεν κάνουμε διακοπές. Είστε γραμμένος να μιλήσετε. Θα σας δώσω ένα λεπτό παραπάνω, για να πείτε το θέμα που θέλετε να πείτε τώρα, προκειμένου να υπερασπιστείτε τον εαυτό σας.

Προχωράμε με τον ειδικό αγορητή από το Κίνημα Αλλαγής, τον συνάδελφο κ. Απόστολο Πάνα.

Ορίστε, κύριε συνάδελφε, έχετε τον λόγο.

**ΑΠΟΣΤΟΛΟΣ ΠΑΝΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε σήμερα στην Ολομέλεια της Βουλής ένα σχέδιο νόμου με θέματα αρμοδιότητας του Υπουργείου Αγροτικής Ανάπτυξης και Τροφίμων. Είναι ένα σχέδιο νόμου, όμως, που η Κυβέρνηση επέλεξε να το καταθέσει για τα αγροτικά θέματα σε αυτή τη χρονική συγκυρία, που επί της ουσίας δεν έχει να προσδώσει κάτι καινούργιο στον πρωτογενή τομέα.

Κυρίες και κύριοι συνάδελφοι, εμείς στο Κίνημα Αλλαγής αυτό το διάστημα των δέκα μηνών θητείας της Κυβέρνησης δεν έχουμε σταματήσει να αναδεικνύουμε τις παθογένειες που αναχαιτίζουν την πρόοδο του αγρότη και του αγροδιατροφικού τομέα εν γένει στη χώρα. Έχουμε αναδείξει χρόνια προβλήματα που ταλανίζουν τον αγροτικό κλάδο και δυσχεραίνουν την καθημερινότητα του αγρότη, όπως το υψηλό κόστος παραγωγής και ειδικά της ενέργειας, την υπερφορολόγηση των αγροτών και τη σύνδεση των ασφαλιστικών εισφορών με το αγροτικό εισόδημα, την ανυπαρξία της στοιχειώδους λειτουργίας του τραπεζικού συστήματος και την έλλειψη ρευστότητας, τη στοχοποίηση της κτηνοτροφίας και την έξαρση των ελληνοποιήσεων, τη μη προσαρμογή του ασφαλιστικού κανονισμού του ΕΛΓΑ και την ανυπαρξία στην ουσία στοιχειώδους προετοιμασίας για τις αυξανόμενες ζημιές από την κλιματική αλλαγή, ενώ γνωρίζουμε πολύ καλά ότι έχει αυξηθεί πάρα πολύ ο χρόνος των αποζημιώσεων.

Επίσης, υπάρχει αδυναμία, αδιαφορία εφαρμογής στοιχειωδών κανόνων στην αγορά προϊόντων, με αποτέλεσμα η παραγωγή γάλακτος, ελαιολάδου, βάμβακος και άλλων προϊόντων να είναι έρμαια εναρμονισμένων πρακτικών, που συνοδεύονται από πολύ μεγάλο χρόνο για την εξόφληση των τιμολογίων πώλησης των προϊόντων τους. Παράλληλα, η μεγάλη καθυστέρηση στην εφαρμογή και η αποτυχία της δακοκτονίας τα τελευταία χρόνια απαξιώνει στην ουσία την ελαιοκαλλιέργεια και μειώνει το εισόδημα των παραγωγών.

Επίσης, παρατηρούμε καθυστέρηση αξιοποίησης του προγράμματος Αγροτικής Ανάπτυξης 2014 - 2020, αφού όπως γνωρίζουμε καλά, δεν έχουν προχωρήσει σε πολλές περιοχές ακόμη τα σχέδια βελτίωσης για τον εκσυγχρονισμό των αγροτικών εκμεταλλεύσεων, τα εγγειοβελτιωτικά έργα για τη μείωση του κόστους των αρδεύσεων. Καθυστερεί, επίσης, η δημιουργία δικτύου εμπορίας των προϊόντων. Καθυστερούν τα προγράμματα για την προστασία από τους κινδύνους της κλιματικής αλλαγής. Υπήρξε ουσιαστική αποτυχία στα προγράμματα βιολογικής και γεωργικής κτηνοτροφίας και, φυσικά, δεν ξεκίνησε το αναγκαίο μέτρο για τους γεωργικούς συμβούλους. Τι σημαίνει αυτό; Φαίνεται ότι το ενδιαφέρον που εκδηλώνεται από νέους αγρότες να ασχοληθούν με το επάγγελμά τους δεν αξιοποιείται από την Κυβέρνηση.

Παρατηρούμε αυτή την αδυναμία στήριξης των συμφερόντων μας και των προϊόντων της χώρας στην Ευρωπαϊκή Ένωση και στις διεθνείς συμφωνίες, καθώς και η προστασία των ΠΟΠ προϊόντων, όπως η φέτα και η προστασία του ελαιολάδου από τις αθέμιτες προϋποθέσεις και ενέργειες. Μέσα σε όλα αυτά δεν υπάρχει ένα εθνικό στρατηγικό σχέδιο για τον πρωτογενή τομέα, όχι μόνο για την ανάπτυξή του αλλά κυρίως για την είσπραξη των κοινοτικών πόρων κατά την περίοδο 2021 - 2027.

Όλο αυτό το διάστημα προτείναμε παράλληλα λύσεις και εναλλακτικές πολιτικές με ένα συνεκτικό πρόγραμμα. Είμαστε από τους πρώτους που μίλησαν για την «πράσινη» ανάπτυξη, την «ευφυή» γεωργία, την εκπαίδευση του αγρότη σε νέες καλλιεργητικές μεθόδους, την αντιμετώπιση των επιπτώσεων της κλιματικής αλλαγής και την έγκαιρη προστασία των συμφερόντων από αυτές.

Έχουμε αποδείξει όλα αυτά τα χρόνια και επί των προηγούμενων κυβερνήσεών μας ότι επιδίωξη μας ήταν πάντα ο πρωτογενής τομέας να έχει πρωταγωνιστικό ρόλο στην οικονομία της χώρας, ο αγρότης να αντιμετωπίζεται από το κράτος σαν επαγγελματίας, με αξιοπρεπές εισόδημα, με προοπτικές εξέλιξης και όχι να βρίσκεται στα μετόπισθεν της κοινωνίας παραγκωνισμένος και υποτιμημένος.

Η ελληνική ύπαιθρος ήταν ανέκαθεν το στήριγμα και ο συνεκτικός κρίκος των τοπικών κοινωνιών και οικονομιών. Την περίοδο, όμως, της κρίσης προστέθηκαν και άλλες παράμετροι. Με τη συνολική, λοιπόν, αναδιάταξη του οικονομικού μοντέλου της χώρας και την επανεξέταση των παραγωγικών προοπτικών ανάπτυξης, ο πρωτογενής τομέας φαίνεται να είναι κατ’ εξοχήν ο κλάδος που πρέπει να επενδύσουμε, αν θέλουμε να βγούμε από την κρίση, την κρίση και της προηγούμενης δεκαετίας αλλά και την κρίση που βιώνουμε αυτή τη στιγμή, την οποία προκάλεσαν τα περιοριστικά μέτρα κατά την εξάπλωση του κορωνοϊού.

Μπροστά στα εκάστοτε οικονομικά και κοινωνικά αδιέξοδα, η αγροτική πολιτική μπορεί να αναπροσαρμόζεται και με τα κατάλληλα εκπαιδευτικά και χρηματοδοτικά εργαλεία να αποτελέσει μία κερδοφόρα λύση και μία προσοδοφόρα διέξοδο.

Δεν μπορούμε, λοιπόν, να μη μιλήσουμε, επ’ αφορμή του εν λόγω νομοσχέδιου, για τη συνολική πολιτική της Κυβέρνησης στον αγροτικό τομέα κατά τους τελευταίους δέκα μήνες, δεδομένου ότι το υπό συζήτηση νομοσχέδιο αποτελεί μια συρραφή διαδικαστικών ρυθμίσεων και τροποποιήσεων του ήδη υφιστάμενου πλαισίου, χωρίς, βέβαια, να αναιρούμε τη θετική συμβολή πολλών εξ αυτών των τροποποιήσεων στην αντιμετώπιση κάποιων γεωγραφικών αγκυλώσεων.

Η διήμερη συζήτηση θεωρούμε ότι η μοναδική ουσία που έχει είναι η ανάδειξη των προβλημάτων του αγροτικού τομέα, που διογκώνονται και λόγω της κρίσης του κορωνοϊού χρονίζουν, στα οποία η ηγεσία του Υπουργείου Αγροτικής Ανάπτυξης δεν έχει καταφέρει μέχρι τώρα να δώσει λύση για την αντιμετώπισή τους.

Από την πρώτη στιγμή της τοποθέτησής μας επί του νομοσχεδίου εστιάσαμε την κριτική μας στην επιλογή της χρονικής στιγμής κατάθεσής του, με δεδομένο ότι η θεματολογία του δεν λύνει το βασικό πρόβλημα του αγρότη αυτή τη στιγμή, το οποίο είναι η απουσία επαρκούς χρηματοδότησης.

Κύριε Υπουργέ, τα 150 εκατομμύρια ευρώ που διέθεσε το Υπουργείο Οικονομικών στο Υπουργείο Αγροτικής Ανάπτυξης, χαρακτηρίστηκαν από το Κίνημα Αλλαγής σταγόνα στον ωκεανό, καθώς δεν υπάρχει καμμία παράλληλη ρύθμιση για τις πάγιες υποχρεώσεις των αγροτών. Τι γίνεται με τις ασφαλιστικές υποχρεώσεις, με τα λειτουργικά έξοδα, με το κόστος παραγωγής, ενώ για τις υπόλοιπες πληττόμενες κατηγορίες επαγγελματιών, έχουν εξαγγελθεί μέτρα ελάφρυνσης για να μπορούν να λειτουργήσουν; Ο αγρότης, λοιπόν, είναι επαγγελματίας δεύτερης και τρίτης κατηγορίας;

Εσείς, κύριε Υπουργέ, είπατε από την πρώτη στιγμή ότι τα μέτρα στήριξης θα κατευθυνθούν στους αγρότες που, πραγματικά, πλήττονται. Μάλιστα. Μπορείτε σήμερα, μετά από δυόμισι μήνες κρίσης, να πείτε με ασφάλεια ποιες κατηγορίες αγροτών δεν έχουν πληγεί; Μπορεί να μην έχουν πληγεί όλες το ίδιο, τα ακούμε αυτά, αλλά έχουν πληγεί όλοι ανεξαιρέτως σε κάποιον βαθμό. Τα 150 εκατομμύρια ευρώ αρκούν για να στηρίξουν αυτόν τον κόσμο;

Οι κτηνοτρόφοι, όπως έχουμε πει όλοι, ήταν οι πρώτοι πληττόμενοι με την αδυναμία πώλησης των αμνοεριφίων και του συνόλου των προϊόντων τους το Πάσχα. Οι αλιείς, στη συνέχεια, με την αδυναμία πώλησης των αλιευμάτων στους χώρους εστίασης και στις τουριστικές επιχειρήσεις. Σας έχουμε απευθύνει πάμπολλα ερωτήματα για το σύνολο των αγροτικών κλάδων και για τον καθένα επιμέρους, προτείνοντας παράλληλα λύσεις. Όλο αυτό το διάστημα ερχόμαστε και σας ασκούμε κριτική, έχοντας ταυτόχρονα συγκεκριμένες προτάσεις για τον αγροτικό κόσμο. Δυστυχώς, όχι μόνο τις δικές μας προτάσεις δεν μπορείτε να εφαρμόσετε, αλλά δεν έχουμε δει να εφαρμόζετε καλά-καλά ούτε το πρόγραμμα της Κυβέρνησής σας στον αγροτικό τομέα. Πού είναι, λοιπόν, η περιβόητη αναδιάρθρωση του κανονισμού του ΕΛΓΑ, για την οποία έχετε κι εσείς ο ίδιος κάνει λόγο;

Το θέμα που ρυθμίζει το εν λόγω νομοσχέδιο είναι θέμα νομικής υπηρεσίας. Ούτε λέξη, λοιπόν, για το χρονοδιάγραμμα ολοκλήρωσης της αναδιάρθρωσης του κανονισμού. Σαφώς και πρέπει να υπάρχει θεσμικό πλαίσιο για την επαρκή στελέχωση της νομικής υπηρεσίας. Αυτό το αναγνωρίζουμε. Όμως ένας τέτοιος οργανισμός, με τέτοιο όγκο θεμάτων, δεν έχει να προσδώσει και κάτι άλλο; Δεν πρέπει, λοιπόν, το πρωτεύον ζήτημα -όταν ιδίως έχουμε ακραία καιρικά φαινόμενα, που καταστρέφουν ολοσχερώς τις αγροτικές εκτάσεις, που πετάνε στον κάβο προσπάθειες μιας ζωής- να είναι το κομμάτι των αποζημιώσεων;

Πριν λίγες μέρες στον τόπο μου, στη Χαλκιδική, κάνοντας και μια περιοδεία, είδα ότι οι χαλαζοπτώσεις στην ουσία κατέστρεψαν ακόμα μία φορά ένα μεγάλο μέρος των αποζημιώσεων. Δυστυχώς, οι αποζημιώσεις των αγροτών από το καταστροφικό χαλάζι από πέρυσι, ακόμα δεν έχουν ολοκληρωθεί. Θα έπρεπε, λοιπόν, να υπάρχει ουσιαστικά μια ενεργοποίηση ενός μηχανισμού επιτάχυνσης αυτής της διαδικασίας, ώστε οι αγρότες που πλήττονται, να αποζημιώνονται όσο το δυνατόν γρηγορότερα και να μπαίνουν ξανά στην παραγωγική διαδικασία. Δεν μπορεί ο κανονισμός του ΕΛΓΑ να παραμένει στα δεδομένα της προηγούμενης δεκαετίας, τη στιγμή που τα δεδομένα αλλάζουν συνεχώς, με ραγδαίους ρυθμούς. Ας μην ξεχνάμε, άλλωστε, ότι η τελευταία ουσιαστική ρύθμιση του θεσμικού πλαισίου του οργανισμού, έγινε με τον ν.3877/2010 επί κυβερνήσεως ΠΑΣΟΚ. Γι’ αυτό το θέμα θα έπρεπε, επομένως, να υπάρξει ρύθμιση σε αυτό το νομοσχέδιο, αφού σκοπός του είναι να ρυθμίσει κενά και ελλείψεις του παρελθόντος, που εμποδίζουν την ενάσκηση της πολιτικής ηγεσίας του Υπουργείου Αγροτικής Ανάπτυξης.

Ένα ακόμα μεγάλο θέμα είναι η αδειοδότηση των κτηνοτροφικών εγκαταστάσεων. Τα τελευταία χρόνια δίνεται η μια παράταση μετά την άλλη και το πρόβλημα δεν λύνεται. Υπάρχουν φωνές αγροτών, που λένε ότι αυτό που χρειάζεται είναι μια συνολική αλλαγή στη διαδικασία συγκέντρωσης και κατάθεσης των απαιτούμενων δικαιολογητικών. Επίσης, πολλοί μιλούν για την αναγκαιότητα αλλαγής των πολεοδομικών σχεδίων από τους δήμους, ενώ κατά κοινή ομολογία η ευθύνη ανήκει κατά κύριον λόγο στα δασαρχεία, τα οποία καθυστερούν αδικαιολόγητα διεκπεραίωση των διαδικασιών. Λόγω, λοιπόν, αυτών των παλινωδιών και των καθυστερήσεων, η διοίκηση του Υπουργείου Αγροτικής Ανάπτυξης κατέληξε να ζητήσει την επιστροφή της ενίσχυσης που είχαν λάβει οι νέοι αγρότες και να τους καταστρέψει, κυριολεκτικά, από τη στιγμή που πλήττονται από την κρίση.

Επιπλέον, τα προβλήματα των νέων αγροτών δεν σταματούν εδώ, καθώς χαρακτηριστικά λένε ότι δέκα μπαίνουν στο επάγγελμα, ενώ εννέα βγαίνουν. Δεν υπάρχουν προγράμματα χρηματοδότησης. Η απορρόφηση των ευρωπαϊκών κονδυλίων είναι περιορισμένη και τα κίνητρα διαρκώς φθίνουν. Πού είναι, λοιπόν, επί της ουσίας το ενδιαφέρον του κράτους για τον παραγωγό;

Για να συνοψίσουμε, λοιπόν, συγκεκριμένα ζητήματα εκκρεμούν και περιμένουμε απαντήσεις σε μια σειρά από πρακτικά για τον αγρότη θέματα, τα οποία μέχρι τώρα δεν τα έχουμε δει και τα οποία αναδείξαμε καθ’ όλη τη διάρκεια της περιόδου λήψης περιοριστικών μέτρων κατά του κορωνοϊού. Μέτρα που θα διευκολύνουν την παραγωγή και θα δώσουν οικονομική ανάσα στον αγροτικό κόσμο, όπως η δανειοδότηση με χαμηλότοκα δάνεια ως κεφάλαια κίνησης, αξιοποιώντας αντίστοιχα διαθέσιμα χρηματοδοτικά εργαλεία, η εξειδίκευση των μέτρων στήριξης που έχετε εξαγγείλει για τους ιχθυοκαλλιεργητές και γενικότερα για την αλιεία, με δεδομένο -το έχουμε πει πάρα πολλές φορές απ’ αυτό το Βήμα- ότι οι εξαγωγές έχουν δεχτεί μεγάλο πλήγμα. Τι θα γίνει ακόμα με τις οφειλές προς τα ασφαλιστικά ταμεία και την εφορία; Θα υπάρξει –και είναι μεγάλο ερώτημα αυτό- άμεση καταβολή των αποζημιώσεων του 2019 που βρίσκονται σε εκκρεμότητα; Θα υπάρξει ταχύτερη καταβολή κοινοτικών ενισχύσεων, ώστε με χρήση προκαταβολών οι γεωργοί και οι κτηνοτρόφοι να εξασφαλίζουν την ταμειακή ρευστότητα που χρειάζονται; Θα αλλάξουν τα κριτήρια για την απόδοση των εξισωτικών αποζημιώσεων ώστε να αυξηθεί ο αριθμός των δικαιούχων; Επίσης πώς θα αξιοποιηθεί το ποσό των 446 εκατομμυρίων ευρώ, που επιστρέφεται στην Ελλάδα με αποφάσεις του Δικαστηρίου της Ευρωπαϊκής Ένωσης, ώστε να ενισχυθεί, πραγματικά, η αγροτική οικονομία και να επεκταθούν οι δυνατότητες αγροτικών δραστηριοτήτων και παραγωγής, μέσω της αύξησης των βοσκήσιμων εκτάσεων;

Από ποιο σκέλος, επίσης, του κρατικού προϋπολογισμού -ένα μεγάλο ερώτημα, γιατί το έχετε ήδη εξαγγείλει- θα επιδοτηθούν οι κτηνοτρόφοι, καθώς η εν λόγω κατηγορία αγροτών θα επιδοτηθεί από κρατικά κονδύλια, ενώ οι υπόλοιποι θα χρηματοδοτηθούν, όπως ανακοινώσατε από μη κρατικά κονδύλια;

Και αφού αναφέρθηκα στους κτηνοτρόφους, έναν από τους περισσότερο πληττόμενους αγροτικούς κλάδους, ιδίως το τελευταίο χρονικό διάστημα, γιατί δεν προτείνετε με το υπό συζήτηση νομοσχέδιο κάποια ευνοϊκή καινοτόμα ρύθμιση για την κτηνοτροφία;

Να αναφερθώ τέλος, στο άρθρο 28 του υπό συζήτηση σχεδίου νόμου, με τίτλο: «Μη συμμορφώσεις ως προς τη σήμανση των ενδείξεων όπως ΠΟΠ, ΠΓΕ, ΕΠΙΠ», το οποίο, όπως ισχυρίζεστε, αποτελεί καινοτομία. Καινοτομία γιατί προβλέπει εκτός από διοικητικές και νέες ποινικές κυρώσεις για τις παράνομες ελληνοποιήσεις, όπως αναφέρει το άρθρο.

Η παράταξή μας έχει αναδείξει με κάθε πρόσφορο μέσο το φαινόμενο των ελληνοποιήσεων. Έχουμε ζητήσει να αντιμετωπιστεί το φαινόμενο, ξεκινώντας από την εντατικοποίηση και αύξηση των ελέγχων των αρμόδιων αρχών και τη διασφάλιση της δημοσιότητας μέσω του ΕΦΕΤ. Προφανώς λοιπόν, και δεν διαφωνούμε με την αυστηροποίηση των προστίμων και με την ποινικοποίηση των ελληνοποιήσεων. Θεωρούμε όμως, ότι το νήμα πρέπει να το πιάσουμε από την αρχή και όχι από τη μέση και φυσικά ούτε από το τέλος.

Χρειάζεται επομένως, ολοκληρωμένο σχέδιο για την πάταξη του φαινομένου αυτού, που αποτελεί πραγματική μάστιγα για το αγροτικό εισόδημα, αλλά και για την προσπάθεια προστασίας των συμφερόντων του καταναλωτή. Δεν αρκούν αποσπασματικές διατάξεις και είναι αναγκαία μια εφ’ όλης της ύλης συζήτησης επί του θέματος με το άνοιγμα ίσως και ενός δημοσίου διαλόγου γι’ αυτό το διαχρονικό πρόβλημα.

Ως προς τα ειδικότερα σημεία επί των άρθρων του νομοσχεδίου που παρουσιάζουν ενδιαφέρον στο σχολιασμό, θα αναφερθώ σχετικά στη δευτερολογία μου.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Προχωράμε με την ειδική αγορήτρια από το Κομμουνιστικό Κόμμα Ελλάδας, τη συνάδελφο κ. Διαμάντω Μανωλάκου.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ, κύριε Πρόεδρε.

Είναι ένα νομοσχέδιο που καμία σχέση δεν έχει με συνδυασμό ανάπτυξης της αγροτικής οικονομίας, της ποιότητας και του όγκου των παραγόμενων αγροτικών προϊόντων, ώστε να καλύπτουν τις ανάγκες του λαού σε διατροφικά ποιοτικά, ασφαλή και σε προσιτές τιμές προϊόντα, αλλά και τις ανάγκες της βιομηχανίας σε πρώτες ύλες, όπως στάρι, αλεύρι, ψωμί, ζυμαρικά ή μπαμπάκι, νήμα, ύφασμα, ρούχο ή ακόμα και του κτηνοτροφικού τομέα και των ζωοκομικών προϊόντων, αφού, όπως είναι γνωστό, είμαστε ελλειμματικοί σε κτηνοτροφικά προϊόντα και δίνονται δισεκατομμύρια κάθε χρόνο για εισαγωγές.

Ωστόσο, θα ήθελα να πω, ότι έναν τέτοιο σχεδιασμό με τον καπιταλιστικό τρόπο παραγωγής δεν μπορείτε να τον κάνετε, γιατί ισχύει ο ανταγωνισμός για το κέρδος και συνεπώς η αναρχία στην παραγωγή. Πολύ περισσότερο δεν μπορείτε να τον κάνετε στα πλαίσια της Κοινής Αγροτικής Πολιτικής.

Είναι εφικτό να υλοποιηθεί κάτι τέτοιο μόνο με τον επιστημονικό κεντρικό σχεδιασμό, όπου θα αξιοποιούνται τα εδαφοκτηματολογικά πλεονεκτήματα της χώρας και η πείρα του λαού και θα βελτιώνουν την παραγωγικότητα. Δηλαδή μόνο σε μια σοσιαλιστική κοινωνία μπορεί να γίνει τέτοιος σχεδιασμός με κοινωνικοποιημένα τα βασικά μέσα παραγωγής και της γης και με κριτήριο παραγωγής, όχι βεβαίως το κέρδος του καπιταλιστή το οποίο δεν θα υπάρχει, αλλά την ικανοποίηση και σε όφελος των λαϊκών αναγκών.

Ωστόσο, είναι χαρακτηριστικό ότι όλες αυτές τις ημέρες της συζήτησης στην επιτροπή δεν υπήρχε ουσιαστική αντιπαράθεση για το κυβερνητικό νομοσχέδιο από τον ΣΥΡΙΖΑ και το Κίνημα Αλλαγής, αλλά από ό,τι φαίνεται μάλλον παρέα το ψηφίζετε. Για να κρύψετε, όμως, τη συμπόρευσή σας, αναπτύσσετε αντιπαράθεση και δήθεν τσακωμούς σε ζητήματα που δεν υπάρχουν στο νομοσχέδιο και δημιουργείτε κλίμα δήθεν διαφωνίας.

Ένα τέτοιο ζήτημα, που δεν περιέχεται στο νομοσχέδιο και υπάρχει αντιπαράθεση, είναι παραδείγματος χάριν η συμφωνία της CETA. Ωστόσο και οι δύο κρύβετε την αλήθεια για να εξωραΐσετε και να μην αποκαλύψετε την Ευρωπαϊκή Ένωση που πούλησε την προστατευόμενη ονομασία προέλευσης της φέτας στα παζάρια για να ευνοηθούν τα ευρωπαϊκά μονοπώλια. Έτσι, παίζεται το παιχνίδι «δίνω και παίρνω», όχι όμως για τους λαούς, αλλά για το κέρδος των καπιταλιστών.

Τι κρύβετε εσείς, λοιπόν; Ότι είναι οξυμένος ο ανταγωνισμός στους τομείς του κρέατος και του γάλακτος, αφού με βάση τα στοιχεία της EUROSTAT συγκεντρώνουν πάνω από το 40% της αξίας της αγροτικής παραγωγής στην Ευρωπαϊκή Ένωση. Γι’ αυτό δημιούργησε και προωθεί κατευθύνσεις που αξιοποιούνται στο πλαίσιο της πολιτικής προστατευτισμού. Παραδείγματος χάριν με την κατοχύρωση ορισμένων προϊόντων με αυστηρές προδιαγραφές, των γνωστών ως ΠΟΠ, όπως είναι και το ελληνικό τυρί φέτα.

Κατά τη διαπραγμάτευση, λοιπόν, εμπορικών συμφωνιών με τον Καναδά, τη γνωστή ως CETA, και με τη Νότια Αφρική και στο πλαίσιο των παζαριών για την επίτευξη συμφωνίας κατάργησης τελωνειακών δασμών που διευκολύνουν τους μονοπωλιακούς ομίλους και τους εξασφαλίζουν τη μέγιστη δυνατή ελευθερία κίνησης κεφαλαίου και βέβαια επεκτείνουν το πεδίο δράσης τους σε μεγάλες αγορές, κατοχυρώθηκε η αναγνώριση από τις χώρες αυτές μιας σειράς πιστοποιήσεων που χορηγεί η Ευρωπαϊκή Ένωση, όπως είναι τα προϊόντα ΠΟΠ κ.λπ., με ελάχιστες εξαιρέσεις, όμως, το τονίζω. Μια από αυτές τις εξαιρέσεις είναι και η φέτα. Πρόκειται για μια ονομασία που, υπό προϋποθέσεις, θα μπορούν να χρησιμοποιούν και τα μονοπώλια του Καναδά και της Νότιας Αφρικής. Αυτή είναι η αλήθεια, ότι η φέτα έπεσε θύμα των παζαριών μεταξύ καπιταλιστών και πολλοί εκτιμούν ότι η ζήτησή της θα αυξάνεται.

Επίσης, στον μονοπωλιακό ανταγωνισμό, αν είναι αδυσώπητος, και αυτό το γνωρίζουν πολύ καλά τα επιτελεία της Ευρωπαϊκής Ένωσης που προωθούν την αστική στρατηγική, ποιος είναι ο στόχος; Η Ευρωπαϊκή Ένωση να διατηρήσει και να αυξήσει το προβάδισμά της ως ο μεγαλύτερος προμηθευτής αγροτικών προϊόντων και τροφίμων στις διεθνείς αγορές. Πρόκειται για έναν στόχο που αποκτά ιδιαίτερη σημασία εάν ληφθούν υπ’ όψιν και οι εκτιμήσεις του Παγκόσμιου Οργανισμού Τροφίμων, του FAO, για αύξηση κατά 70% της ζήτησης των τροφίμων έως το 2050.

Αυτές τις εξελίξεις τις παίρνετε υπ’ όψιν; Που μαζί με την πρόσφατη εμπειρία από την πανδημία του κορωνοϊού φαίνεται πιο καθαρά η ανάγκη και η αξία της εξασφάλισης εγχώριων τροφίμων και να φέρετε ένα νομοσχέδιο για συζήτηση; Όχι, βέβαια. Τι είναι, λοιπόν, αυτό που προωθείτε και επιδιώκετε με το παρόν νομοσχέδιο;

Είναι ένα νομοσχέδιο με άρθρα διαφορετικού περιεχομένου και αντικειμένου, διάσπαρτα και χωρίς λειτουργική σύνδεση μεταξύ τους και συγχρόνως είναι κυρίως να διαχειριστούν κραυγαλέες δυσλειτουργίες του Υπουργείου Αγροτικής Ανάπτυξης και Τροφίμων και εποπτευόμενων οργανισμών, να προσαρμοστούν σε ευρωκοινοτικές ντιρεκτίβες και κανονισμούς, να εξυπηρετήσουν ανάγκες του κεφαλαίου που δραστηριοποιούνται στον χώρο του αγροδιατροφικού τομέα, να γίνουν διευκολύνσεις και ίσως και ρουσφέτια, να καθιερώσουν και να εισπράττουν ανταποδοτικά τέλη ή επιστροφή κρατικών ενισχύσεων από συνεταιρισμούς που δόθηκαν πολλά χρόνια πριν και δεν ενέκρινε η Ευρωπαϊκή Επιτροπή. Πρόκειται για μια διαδικασία που ξεκίνησε ο ΣΥΡΙΖΑ και βέβαια συνεχίζει σήμερα η Νέα Δημοκρατία.

Πάνω σε αυτό θα ήθελα να σταθώ λίγο πιο πολύ γιατί δεν απαντήσατε σε πολλά ερωτήματα, όπως για παράδειγμα από ποιους θα τα πάρετε όταν οι ενώσεις αγροτικών συνεταιρισμών έχουν διαλυθεί ή όταν η συνεταιριστική «ΑΓΝΟ» έχει πουληθεί στον «ΚΟΛΙΟ», που χρεοκόπησε και την έχει πάρει ως σύνδικος και είναι σε εκκαθάριση.

Επίσης, όπως ειπώθηκε και από άλλους συναδέλφους υπάρχουν και κίνδυνοι για μεγαλύτερα και χειρότερα πρόστιμα από τη στιγμή που δεν υπάρχει τροποποιητική για τις δόσεις που προτείνετε. Επιμένετε, όμως, αν και προτείναμε την απόσυρση του άρθρου 19, αφού κατά τη γνώμη μας είναι υπαρκτές οι δυνατότητες επαναδιαπραγμάτευσης και παραγραφής στις σημερινές συνθήκες όταν οι κρατικές ενισχύσεις δίνονται απλόχερα από όλες τις κυβερνήσεις και την ελληνική σε επιχειρηματικούς ομίλους. Ήδη, η γερμανική κυβέρνηση δίνει 9 δισεκατομμύρια ευρώ κρατική ενίσχυση στη «LUFTHANSA» ή ακόμα εντός Ιουνίου, Ιουλίου δίνεται από κράτη-μέλη σε αγρότες και αγροτικές επιχειρήσεις η προκαταβολή της βασικής ενίσχυσης με μορφή κρατικού άτοκου δανείου, δηλαδή έξι μήνες νωρίτερα.

Βλέπετε, λοιπόν, ότι σήμερα δεν ενοχοποιείται η κρατική ενίσχυση, όμως, είκοσι έξι, είκοσι οκτώ χρόνια πριν θεωρείτο παράνομη, γιατί τότε αφορούσε συνεταιρισμούς, σήμερα αφορά μεγάλους επιχειρηματικούς ομίλους. Βεβαίως, δεν λαμβάνονται υπ’ όψιν η ανισομετρία και οι διαφορετικές ανάγκες μεταξύ των κρατών-μελών στο κοινωνικοοικονομικό τομέα, παρά μόνο οι ανάγκες του κεφαλαίου.

Μας κατηγορήσετε, κύριε Υπουργέ, ότι δεν προσέξαμε την κορωνίδα του νομοσχεδίου, που είναι τα τρία τελευταία άρθρα, που αναφέρονται στις διοικητικές και ποινικές κυρώσεις αυτών που παράγουν, εισάγουν, εξάγουν, αποθηκεύουν, διακινούν ή διαθέτουν στην κατανάλωση νοθευμένα τρόφιμα. Γιατί δεν μας εντυπωσίασε; Γιατί δεκαετίες έχουμε συνηθίσει από νομοθετήματα που έχουν μεν κυρώσεις, αλλά δεν υλοποιούνται για διαφόρους λόγους και κυρίως γιατί το αστικό σύστημα δεν προστατεύει τον βιοπαλαιστή αγρότη ή τον εργάτη ή τον αυτοαπασχολούμενο μικρό επαγγελματία, αλλά την κερδοφορία του μεγαλέμπορα, του βιομήχανου, του μεγαλοεπιχειρηματία, του τραπεζίτη δηλαδή του κεφαλαίου. Οι νόμοι συνολικά στο αστικό σύστημα αυτούς εξυπηρετούν και όταν τους καταπατούν για να κερδίσουν περισσότερα, τότε τροποποιείτε τους νόμους για να μην έχουν εμπόδια στην επιχειρηματική κερδοφορία τους.

Στην προκειμένη περίπτωση, για αυτά τα τρία άρθρα εμείς λέμε ότι είναι θετικά και είναι θετικά γιατί συστηματοποιείτε καλύτερα τα αδικήματα και προσθέτετε την παρανομία της ελληνοποίησης. Δεν είναι, όμως, επαρκή. Γιατί;

Πρώτον, εάν δεν γίνουν προσλήψεις προσωπικού στον ΕΦΕΤ και στο Υπουργείο Αγροτικής Ανάπτυξης και Τροφίμων για να μπορούν να ασκούν ελέγχους, τότε παρανομίες δεν θα μπορούν να διαπιστωθούν και οι ποινές αυτές θα μείνουν στα χαρτιά.

Δεύτερον, υπάρχουν περιπτώσεις που μεγάλες βιομηχανίες κάνουν την ελληνοποίηση νομότυπα, δηλαδή έχουν εργοστάσια και στο εξωτερικό συνήθως στα Βαλκάνια, αγοράζουν την πρώτη ύλη πάμφθηνα, το γάλα, φτιάχνουν τυρί με χαμηλό εργασιακό κόστος και το φέρνουν στο εργοστάσιο τους στην Ελλάδα, το συσκευάζουν με την πατέντα και το όνομά τους. Ποιοτικά εγώ θα έλεγα καλό, αλλά η παραγωγή τους δεν είναι στη χώρα παρά μόνο η συσκευασία τους.

Τρίτον, οι ποινές εναλλακτικά χρηματικές ή η ποινή φυλάκισης είναι καινούργιο, γιατί πριν υπήρχε μόνο η ποινή φυλάκισης. Αυτό δεν επέφερε, όπως και τώρα δεν θα επιφέρει, κάποια βελτίωση στην τιμή που παίρνει ο παραγωγός, παραδείγματος χάριν στο γάλα, γιατί το πρόβλημα των χαμηλών τιμών στον παραγωγό και της απληρωσιάς οφείλεται στην ασυδοσία των μονοπωλίων που προστατεύετε όλοι εσάς, τα οποία ελέγχουν στην κυριολεξία την παραγωγή και εκβιάζουν τους αγροτοπαραγωγούς.

Τέταρτον, είχαμε ορισμένα ερωτηματικά για το εάν υπάρχει διαφοροποίηση μεταξύ συνειδητού και ενδεχόμενου δόλου. Εμείς, κύριε Βορίδη, δεχόμαστε την ερμηνεία που δώσατε ότι η προσθήκη με πρόθεση που νοθεύει καλύπτει κάθε περίπτωση, δηλαδή και όταν η πράξη έχει τελεστεί με ενδεχόμενο δόλο. Καλό θα ήταν η επιβαλλόμενη ποινή να είναι ίδια και στις δύο περιπτώσεις και του άμεσου και του ενδεχόμενου δόλου. Τουλάχιστον αυτή να είναι εκφρασμένη πρόθεση του νομοθέτη.

Πάντως, εμείς θεωρούμε ότι δεν χρειαζόταν η προσθήκη με πρόθεση που επαναλαμβάνεται συνεχώς στα δύο τελευταία άρθρα 28 και 29 για να αποκλειστεί η περίπτωση της τιμώρησης της πράξης της νόθευσης από αμέλεια. Και αυτό γιατί ως πλημμέλημα διώκεται μόνο εκ δόλου τελούμενου, όπως λέει και ο Ποινικός Κώδικας. Αν ήθελε ο νομοθέτης να διώκεται και εξ αμελείας η τέλεσή του θα έπρεπε να το ορίσει ρητά.

Επίσης, υπήρχε η περίπτωση επαύξησης της ποινής όταν υπήρχε υποτροπή, δηλαδή περισσότερες από δύο φορές να έχει υποπέσει στο ίδιο αδίκημα. Δεν υπάρχει τώρα.

Συνολικά, λοιπόν, θα έλεγα ότι εσείς μπορεί να υποστηρίζετε ότι τα διάφορα άρθρα τα έχουν εισηγηθεί οι υπηρεσίες και έτσι μπορεί να είναι και το νομοσχέδιο να έχει έναν τεχνοκρατικό χαρακτήρα, περνάει ορισμένες διορθωτικές ενέργειες στο ισχύον θεσμικό πλαίσιο και στη λειτουργία του, ωστόσο, το κύριο είναι ότι έρχεται να θωρακίσει την εφαρμοζόμενη πολιτική. Γι’ αυτό δεν έρχεται σε τίποτε να βελτιώσει τη ζωή των μικρομεσαίων αγροτών ούτε την προστασία της παραγωγής και την καλύτερη εξυπηρέτηση των αγροτών, με τη στελέχωση των κρατικών υπηρεσιών και των εποπτευόμενων οργανισμών.

Αντίθετα τα προβλήματα υπάρχουν, οξύνονται -ήρθαν και νέα να προστεθούν με την πανδημία- και δεν έχει ακόμα δοθεί καμμία ουσιαστική απάντηση από την Κυβέρνηση για τους γεωργούς και για τους κτηνοτρόφους που έπαθαν ζημιές. Δισεκατομμύρια παίρνει το κεφάλαιο και οι μεταποιητές και οι μεγαλέμποροι, ψίχουλα καταλαβαίνουμε ότι ετοιμάζεστε να δώσετε στους αιγοπροβατοτρόφους και αυτά μετά από σκέψη δύο μηνών.

Γι’ αυτούς τους λόγους και άλλους που θα αναπτύξουμε και στην κατ’ άρθρον συζήτηση, εμείς καταψηφίζουμε επί της αρχής στο παρόν νομοσχέδιο.

**ΠΡΟΕΔΡΕΥΩΝ (Νικήτας Κακλαμάνης):** Συνεχίζουμε με τον συνάδελφο ειδικό αγορητή της Ελληνικής Λύσης, κ. Βασίλειο Βιλιάρδο.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Στη σημερινή συνεδρίαση θα αναφερθούμε γενικότερα στον πρωτογενή τομέα και επί της αρχής του νομοσχεδίου, που άλλωστε είναι εξαιρετικά φτωχό, ενώ στην αυριανή επί των άρθρων θα επικεντρώσουμε τις παρατηρήσεις μας στα σημαντικότερα, ειδικά στα τρία τελευταία άρθρα, που είναι ίσως τα πιο αξιόλογα, αφού θα συμβάλλουν στην προστασία των ελληνικών προϊόντων, αρκεί βέβαια να συνοδευτούν από σοβαρούς ελεγκτικούς μηχανισμούς.

Ελπίζουμε πάντως να έχει γίνει κατανοητή η διαφορά μεταξύ αγροτικής παραγωγής και αγροτικού εισοδήματος, όπου το τελευταίο συμπεριλαμβάνει τις αγροτικές επιδοτήσεις και είναι σχεδόν διπλάσιο της παραγωγής.

Θα ξεκινήσουμε, όμως, από την επικαιρότητα και από το ότι τα 500 δισεκατομμύρια ευρώ των προβλεπόμενων επιδοτήσεων της Ευρωπαϊκής Ένωσης έγιναν ήδη 440 δισεκατομμύρια ευρώ, αφού τα 60 δισεκατομμύρια θα αφορούν τις εγγυήσεις των κρατών-μελών, ενώ δεν έχει καθοριστεί ακόμη ο τρόπος μοιράσματος τους και θα πρέπει να προηγηθεί η έγκριση των είκοσι επτά Κοινοβουλίων συν του Ευρωκοινοβουλίου.

Εκτός αυτού θα υπάρχουν όροι με την έννοια πως η κάθε χώρα οφείλει να προετοιμάσει ένα δικό της σχέδιο ανάκαμψης για τη χρήση τους που θα πρέπει να αξιολογηθεί και να εγκριθεί από την Κομισιόν. Στη συνέχεια τα χρήματα αυτά θα εκταμιεύονται σταδιακά ανάλογα με την πρόοδο του ρυθμού ανάπτυξης της κάθε χώρας.

Το κάθε κράτος θα συνεισφέρει κάποια ποσά στην Ευρωπαϊκή Ένωση για την αποπληρωμή αυτών 440 δισεκατομμυρίων που θα δανειστεί η Κομισιόν από τις αγορές. Πολύ θεωρία! Σε κάθε περίπτωση, το συγκεκριμένο ποσόν θα πρέπει να αφαιρεθεί από την επιδότηση, αφού θα πληρωθεί πίσω. Οπότε ακόμη και αν είναι σωστό το ποσόν των 22,5 δισεκατομμυρίων που θεωρείται πως θα εισπράξει η Ελλάδα, θα είναι χαμηλότερο, σημαντικά χαμηλότερο.

Όσον αφορά δε τα 250 δισεκατομμύρια, από τα οποία δικαιούμαστε πιθανότατα 9,5 δισεκατομμύρια, αυτά θα είναι δάνεια, ενώ θα υιοθετούν μάλλον αυστηρές προϋποθέσεις, οπότε δεν είναι κάτι που πρέπει να συμπεριλαμβάνει κανείς. Είναι πάρα πολύ νωρίς, λοιπόν, για θριαμβολογίες.

Αυτό που πρέπει να μας ενδιαφέρει τώρα είναι το θέμα της ύφεσης που ίσως υπερβεί το 10%, εάν δεν εξελιχθεί θετικά η τουριστική σεζόν, γεγονός που θα σήμαινε πτώση του ΑΕΠ μας, τουλάχιστον στα 170 δισεκατομμύρια, οπότε άνοδο του δημόσιου χρέους ως προς το ΑΕΠ στο 210%, χωρίς καν τον νέο δανεισμό και το έλλειμμα του προϋπολογισμού.

Ανάλογη εξέλιξη θα είχε και ο ιδιωτικός τομέας, όσον αφορά τα κόκκινα χρέη του, τις εταιρικές χρεοκοπίες, την ανεργία και ούτω καθεξής, με επακόλουθο να χρειαστούν οι τράπεζες νέα κεφάλαια, αφού το σχέδιο «ΗΡΑΚΛΗΣ» δεν θα είναι σίγουρα αρκετό ούτε ήταν βέβαια ποτέ. Αν διαμορφωθεί η ύφεση στο μείον 10%, τότε το ΑΕΠ μας θα υποχωρήσει, όπως αναφέραμε στα 170 δισεκατομμύρια, και τα έσοδα του δημοσίου θα μειωθούν τουλάχιστον κατά 5 δισεκατομμύρια ευρώ, ενώ οι δαπάνες θα αυξηθούν κατά 14 δισεκατομμύρια, εάν είναι τόσα τα δημοσιονομικά μέτρα που έχει εξαγγείλει η Κυβέρνηση αλλά δεν μας τα έχει επιβεβαιώσει ποτέ, παρά τις συνεχείς ερωτήσεις μας.

Επομένως, το έλλειμμα του προϋπολογισμού θα είναι της τάξης των 19 δισεκατομμυρίων ευρώ ή στο 11% περίπου του ΑΕΠ των 170 δισεκατομμυρίων, θυμίζοντας πως με περίπου τόσο χρεοκοπήσαμε το 2010. Δηλαδή θα είναι σχεδόν όση η επιδότηση που θα πάρουμε τα επόμενα τέσσερα χρόνια από το Ταμείο Ανασυγκρότησης που όμως, όπως τονίσαμε, θα είναι χαμηλότερη, εάν αφαιρεθεί η συμμετοχή μας.

Σε μια τέτοια περίπτωση το έλλειμμα των 19 δισεκατομμυρίων δεν μπορεί να καλυφθεί από τα διαθέσιμα των οργανισμών του δημοσίου. Οπότε, εάν δεν θα δανειστούμε άλλα χρήματα από τις αγορές, το ακαθάριστο χρέος μας ως προς το ΑΕΠ μας θα παραμείνει στο 210%, με την αύξηση όμως του καθαρού. Καθαρό δε είναι αν αφαιρεθούν τα διαθέσιμα των 37 δισεκατομμυρίων που διαθέταμε στις 31-12-2019 από τότε χρέος των 356 δισεκατομμυρίων.

Ακόμη όμως και αν το δημόσιο χρέος μας παραμένει στο 210% του ΑΕΠ, είναι δυνατόν να επιβιώσουμε; Δεν θα κριθεί αντίστοιχα από τις εταιρείες αξιολόγησης και δεν θα μας επαναφέρουν στον βαθμό «σκουπίδια» δημιουργώντας τεράστια προβλήματα στα ομόλογα, στις τράπεζες και στις επιχειρήσεις μας, όσον αφορά τα επιτόκια δανεισμού και τη βιωσιμότητά τους; Σε σχέση δε με το αμέσως επόμενο πρόβλημά μας είναι το πότε θα εισπράξουμε τις επιδοτήσεις από το Ταμείο Ανασυγκρότησης της Ευρωπαϊκής Ένωσης και πώς θα διαθέσουμε τόσο αυτές όσο και το νέο ΕΣΠΑ, εάν υποθέσουμε πως θα επιβιώσουμε από την ύφεση και δεν θα μας δημιουργηθούν προβλήματα από το χρέος του 210%.

Εν προκειμένω, η μοναδική λογική χρήση τους είναι η διάθεσή τους στην αλλαγή του αποτυχημένου οικονομικού μας μοντέλου που μας οδήγησε στη χρεοκοπία το 2010, καθώς επίσης στο σημερινό χάος, η διόρθωση δηλαδή του τουριστικού μας μοντέλου με την αύξηση των κατά κεφαλήν εσόδων, κυρίως όμως η ανάπτυξη των άλλων κλάδων.

Με απλά λόγια, δεν πρέπει να διενεργηθούν καθόλου νέες επενδύσεις στον τουρισμό, αλλά στον πρωτογενή τομέα, στη μεταποίηση και στη βιομηχανία μας, όπως είναι η αμυντική, χωρίς όμως να ξεπουληθούν οι ενεργειακές μας επιχειρήσεις που θα στηρίξουν αυτούς τους τομείς.

Τώρα, ως προς νομοσχέδιο, στην πρώτη επιτροπή αναφέραμε πως αυτό αποτελεί ένα είδος συρραφής διαφόρων τροπολογιών, ότι δεν έχει κανένα όραμα και καμμία πρόταση για πραγματική ανάπτυξη. Τονίσαμε πως για την Ελληνική Λύση ο τομέας είναι πολύ σημαντικός.

Δυστυχώς όμως για κάθε ένα ευρώ που λαμβάνουν από την πώληση των προϊόντων τους οι αγρότες μας, τα 90 περίπου σεντς οδηγούνται εκτός της χώρας, όπως για παράδειγμα στα παρακάτω, σύμφωνα με παλαιότερη μελέτη.

Σπόροι εισάγονται σχεδόν στο σύνολό τους από Ολλανδία, Ηνωμένες Πολιτείες, Ιαπωνία, Ισραήλ, Ιταλία και Γαλλία. Φυτοχώματα εισάγονται από Λιθουανία, Γερμανία, Ολλανδία και Φινλανδία. Αγροτικά μηχανήματα και ανταλλακτικά εισάγονται επίσης από Ιταλία, Ολλανδία και Ηνωμένες Πολιτείες.

Αυτοματισμοί και συστήματα ελέγχου περιβάλλοντος εισάγονται. Λιπάσματα εισάγονται από Γερμανία, Ισραήλ, Ιταλία και Ηνωμένες Πολιτείες. Θερμοκήπια εισάγονται από Ολλανδία, Ισραήλ, Γαλλία, Ιταλία, ενώ η Ελλάδα διαθέτει ελάχιστα, κάτω από πενήντα χιλιάδες στρέμματα, όταν μόνο η Αλμερία στην Ισπανία με τη μισή έκταση της Πελοποννήσου διαθέτει 680 χιλιάδες στρέμματα.

Δίκτυα σκίασης εισάγονται, επίσης. Συγκροτήματα άντλησης, προϊόντα προστασίας φυτών, τεχνικός εξοπλισμός, επαγγελματικά οχήματα και άλλα μέσα μεταφοράς, υλικά συσκευασίας, εξοπλισμός και λοιπά σχεδόν στο σύνολό τους είναι εισαγόμενα από άλλες χώρες.

Ακόμη και η μισθωτή εργασία στη γεωργική παραγωγή είναι εισαγόμενη, αφού απασχολούνται συνήθως μετανάστες από την Αλβανία, τη Βουλγαρία, τη Ρουμανία, τα Σκόπια, το Πακιστάν, την Ινδία, το Ιράν την Αίγυπτο και πολλές άλλες χώρες, εξάγοντας ένα μεγάλο μέρος των εισοδημάτων τους στις πατρίδες τους εις βάρος της οικονομίας μας.

Συνεχίζοντας, ο πρωτογενής τομέας στην Ελλάδα έχει τεράστιες προοπτικές κερδοφόρων επενδύσεων και ανάπτυξης. Εν προκειμένω, το πλησιέστερο στην Ελλάδα παράδειγμα προς μίμηση είναι το Ισραήλ, το οποίο πριν το 1960 δεν παρήγαγε απολύτως τίποτα, ενώ η έλλειψη νερού που είχε καθιστούσε απίθανη τη χρήση του για καλλιέργειες, οι οποίες ήταν φυσικά ελάχιστες λόγω της εδαφικής του δομής, καθώς επίσης των κλιματολογικών συνθηκών του.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Όμως, λίγες δεκαετίες αργότερα κατάφερε να παράγει στην άμμο με τη βοήθεια των σύγχρονων θερμοκηπίων καθώς επίσης των δικτύων σκίασης, τα οποία εμποδίζουν τα παθογόνα έντομα, ενώ επιτρέπουν μόνο ένα μέρος της ηλιακής ακτινοβολίας να εισέλθει. Έχει δε λύσει το πρόβλημα του νερού από τη θάλασσα μέσω των μονάδων αφαλάτωσης, ενώ παράγει πλέον τα πάντα, αν και επικεντρώνεται σε ορισμένους κωδικούς, διαθέτοντας ένα αποτελεσματικό δίκτυο διανομής και πωλήσεων σε ολόκληρο τον πλανήτη, κάτι που λείπει στην Ελλάδα.

Φυσικά, υπάρχει κεντρικός σχεδιασμός εκ μέρους της κυβέρνησης του Ισραήλ –πάντοτε πρέπει να υπάρχει στον πρωτογενή τομέα-, η οποία κυβέρνηση εγγυάται ελάχιστες τιμές ανά προϊόν στους αγρότες, ενώ τους επιτρέπει να κερδίζουν μόνοι τους τα όποια ποσά υπερβαίνουν τις ελάχιστες τιμές, παρέχοντάς τους σωστά κίνητρα για επενδύσεις και ανάπτυξη. Στο πλαίσιο αυτό οι Έλληνες αγρότες θα μπορούσαν να πετύχουν θαύματα, εάν εκσυγχρονίζονταν και δεν εμποδίζονταν από το κράτος.

Συνεχίζοντας θα επαναλάβουμε τις εξής προτάσεις μας για τη σημερινή κρίση και ιδιαίτερα για τον συγκεκριμένο τομέα:

Πρώτον, επιδότηση των αγροτών για την αγορά σπόρων και άλλων πρώτων υλών έτσι ώστε να διατηρηθεί τουλάχιστον η υφιστάμενη παραγωγή τους.

Δεύτερον, επιδότηση για επενδύσεις σε θερμοκήπια και διχτυοκήπια που έχει απόλυτη ανάγκη η Ελλάδα, για να μην εξαρτάται η αγροτική της παραγωγή από τις καιρικές συνθήκες.

Τρίτον, διάθεση ενός ακόμη ποσού που είναι απαραίτητο για να εκμεταλλευτούν οι αγρότες μας όλα τα ΕΣΠΑ.

Τέταρτον, συνδρομή της πολιτείας στην εύρεση εργαζόμενων κατά τη συγκομιδή, ενδεχομένως από τους ανέργους του τουριστικού κλάδου ή από τους άλλους εγγεγραμμένους στον ΟΑΕΔ, χωρίς να χάνουν τα επιδόματα τους λόγω της εποχικής εργασίας.

Πέμπτον, ίδρυση ενός κεντρικού του οργανισμού διευκόλυνσης και διάθεσης των προϊόντων των αγροτών, ο οποίος θα ενημερώνεται καθημερινά, όσον αφορά τις ποσότητες παραγωγής με εξειδικευμένο λογισμικό.

Έκτον, επιβολή δασμών σε ομοειδή προϊόντα τρίτων χωρών, όπως της Τουρκίας, πείθοντας την Ευρωπαϊκή Ένωση να μας το επιτρέψει, κάτι που θα αύξανε το ΑΕΠ μας περίπου κατά 3 δισεκατομμύρια ευρώ περίπου, ενώ θα μείωνε το εμπορικό μας έλλειμμα που αποτελεί το πολύ μεγάλο μας πρόβλημα.

Θα θέλαμε να τονίσουμε εδώ πως το εμπορικό έλλειμμα δεν είναι θέμα μόνο των εξαγωγών και της ανταγωνιστικότητας, αλλά κυρίως των εισαγωγών. Η μείωση των εισαγωγών δε, που αποτελεί την πρώτη προτεραιότητά μας, ενώ δεν απαιτεί καθόλου εξυπνάδα ούτε δουλειά, προϋποθέτει την αγορά ελληνικών προϊόντων από τους Έλληνες, μέσω της οποίας διενεργούνται εγχώριες επενδύσεις, αυξάνεται το ΑΕΠ μας και τα έσοδα του δημοσίου.

Δυστυχώς, όμως, οι Υπουργοί Οικονομικών στην Ελλάδα ενεργούν συνήθως ως λογιστές και εισπράκτορες φόρων, όχι ως οικονομολόγοι. Το ίδιο ισχύει και για τις κυβερνήσεις γενικότερα, που δεν κυβερνούν τη χώρα, αλλά συμπεριφέρονται ως διαχειριστές. Και αυτή την εποχή ως διαχειριστές, δυστυχώς, της γερμανικής κυβέρνησης.

Εν προκειμένω, ενώ βρήκαν χρήματα και τρόπους για να διαφημίσουν το «Μένουμε Σπίτι» με επιτυχία, αναρωτηθήκαμε και τονίσαμε γιατί δεν βρίσκουν χρήματα και δεν διαφημίζουν ανάλογα το «αγοράζουμε ελληνικά προϊόντα από ελληνικές επιχειρήσεις», το οποίο επιτρέπεται, αρκεί να μην αναφέρει κανείς τη λέξη «μόνο». Χρειάζεται θέληση ή απλά σωστή αντίληψη, αποτελεσματικότητα και αγάπη προς την Ελλάδα;

Έβδομο. Κίνητρα στις τουριστικές επιχειρήσεις για την κάλυψη των αναγκών τους με ελληνικά προϊόντα, με αποτέλεσμα την αύξηση του ΑΕΠ μας πάνω από 10 δισεκατομμύρια ευρώ, των δημοσίων εσόδων κατά 3 δισεκατομμύρια ευρώ περίπου, καθώς, επίσης, την ακόμη μεγαλύτερη μείωση του εμπορικού μας ελλείμματος.

Όγδοο. Έλεγχος στις πωλήσεις αντιγράφων ελληνικών προϊόντων στο εξωτερικό, με αποτέλεσμα την αύξηση των εξαγωγών μας, τη μείωση του εμπορικού μας ελλείμματος και την άνοδο του ΑΕΠ. Πάντοτε πρέπει να στοχεύουμε στη μείωση του εμπορικού μας ελλείμματος, αν θέλουμε να γίνουμε κάποτε μία υγιής χώρα.

Ένατο. Κίνητρα για την ανάπτυξη ιχθυοκαλλιεργειών σε βραχονησίδες στο Αιγαίο, μέσω των οποίων θα προστατευόταν ο θαλάσσιος χώρος μας και η ΑΟΖ μας, ενώ θα αυξανόταν το ΑΕΠ μας ξανά κατά περίπου 4 δισεκατομμύρια ευρώ.

Δέκατο. Κίνητρα σε παραμεθόριες περιοχές, όπως στον Έβρο και τα νησιά μας, όπως, για παράδειγμα, η μείωση του ΦΠΑ και η απλοποίηση των διαδικασιών.

Εάν δεν έχουν κίνητρα οι Έλληνες στις παραμεθόριες περιοχές, αντιμέτωποι με δεκάδες προβλήματα, όπως είναι η τουρκική επιθετικότητα και η παράνομη μετανάστευση, γιατί να μείνουν εκεί; Κοινή λογική και πολιτική βούληση χρειάζεται. Καθόλου εξυπνάδα.

Τελευταίο, αύξηση των εγχώριων αγροεφοδίων, όπου αυτή τη στιγμή έως και το 90% διαφεύγει στο εξωτερικό.

Τέλος, προσθέσαμε πως πρέπει να σταματήσουμε να αντιμετωπίζουμε τη γεωργία και γενικότερα τον πρωτογενή μας τομέα με την παραδοσιακή του μορφή, αφού πραγματοποιείται σήμερα κυριολεκτικά μία επανάσταση σε τεχνολογικό επίπεδο, με την εφαρμογή της προηγμένης τεχνολογίας της γεωργίας ακριβείας, με τη χρήση υπολογιστικών μεθόδων για τη διαχείριση καλλιεργειών, με την παρακολούθηση μέσω δορυφόρων και drones, με αυτόνομα συστήματα κ.λπ.. Το γεγονός αυτό απαιτεί ουσιαστικά τη δραστηριοποίηση πρόσθετων κατηγοριών επιστημόνων στη γεωργία, τους οποίους οι κυβερνήσεις μας διώχνουν στο εξωτερικό, όπως μαθηματικούς, μηχανικούς κ.λπ..

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

Όλα αυτά και αρκετά άλλα προς την ίδια κατεύθυνση συναποτελούν το όραμα που, δυστυχώς, δεν βλέπουμε να έχει η ελληνική Κυβέρνηση, όπως άλλωστε όλες οι προηγούμενες, με αποτέλεσμα να μην είναι δυνατή η ανάπτυξη στην Ελλάδα, καθώς, επίσης, να παραμένουμε προσδεδεμένοι στο ίδιο οικονομικό μοντέλο που μας χρεοκόπησε και θα μας χρεοκοπήσει ξανά, στους δύο επικίνδυνους προκυκλικούς και εντάσεως κεφαλαίου πυλώνες της οικονομίας μας, όσον αφορά τους επιχειρηματίες, τον τουρισμό και τη ναυτιλία, οι οποίοι είναι οι πρώτοι που καταρρέουν παταγωδώς σε περιόδους κρίσεων.

Φαίνεται, λοιπόν, πως δεν έχουμε τίποτα από τις οδυνηρές εμπειρίες μας, γεγονός που θεωρείται ως το βασικό χαρακτηριστικό των ανόητων λαών.

Λυπούμαστε που το λέμε τόσο καθαρά, αλλά η Ελληνική Λύση ήρθε στη Βουλή για να λέει την αλήθεια, αφού μόνο η αλήθεια μπορεί να κινητοποιήσει τους εξαιρετικά ικανούς πολίτες μας, τους Έλληνες, που πληρώνουν συνεχώς και πανάκριβα τον «λογαριασμό» των ανεπαρκών και χωρίς όραμα κυβερνήσεών τους. Ανεπαρκών και χωρίς όραμα!

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο τελευταίος ειδικός αγορητής, ο συνάδελφος κ. Κρίτων Αρσένης, από το ΜέΡΑ25.

Θα συνεχίσουμε μετά ως εξής. Έχει ζητήσει να πάρει τον λόγο ο Πρόεδρος της Ελληνικής Λύσης, ο κ. Βελόπουλος, και μετά θα μιλήσει ο Υπουργός. Οπότε, ανοίγει ο κύκλος και για τους Κοινοβουλευτικούς, για όποιον θέλει να μιλήσει.

Ορίστε, κύριε Αρσένη.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι Βουλευτές, κατ’ αρχάς θέλω να ξεκινήσω μιλώντας γι’ αυτό που έγινε αυτές τις ώρες στη Λέρο, με τρομερές καταστροφές στις αγροτικές καλλιέργειες και στο αγροτικό οδικό δίκτυο.

Ξέρω ότι ο δήμαρχος ψάχνει να βρει τον κ. Χαρδαλιά, ο οποίος δεν έχει ανταποκριθεί καθόλου. Είναι απαραίτητο άμεσα να κηρυχτεί το νησί σε κατάσταση έκτακτης ανάγκης.

Κύριε Υπουργέ, αναφορικά με το νομοσχέδιο, σας είχα αδικήσει στις ομιλίες μου λέγοντας ότι είναι ένα νομοσχέδιο ποτ-πουρί, ένα νομοσχέδιο που ανοίγει όλα τα θέματα και δεν κάνει τίποτα σε κανένα. Σας είχα πει ότι ευτυχώς που δεν κάνει κάτι, γιατί βλέποντας τι κάνουν οι άλλοι Υπουργοί στα νομοσχέδιά τους, όπως το τουριστικό ή το περιβαλλοντικό, καλύτερα πραγματικά να μην κάνετε κάτι στα θέματά σας.

Έχετε ως «σημαία» σε αυτό το νομοσχέδιο τις ελληνοποιήσεις, ότι γίνεστε ο διώκτης των ελληνοποιήσεων με τα συγκεκριμένα άρθρα σας.

Πραγματικά, εμείς στηρίζουμε να παταχθούν οι ελληνοποιήσεις. Δεν υπάρχει, ελπίζω, κανένας μέσα σε αυτή την Αίθουσα που δεν θα το στήριζε.

Αναρωτιόμαστε πώς είναι δυνατόν να επιτευχθεί αυτό με την χαλάρωση στην πράξη των κυρώσεων όσων φέρνουν και διακινούν, με το δικαίωμα να ανοίγουν νέες επιχειρήσεις αυτοί που έχουν πιαστεί -αν ποτέ πιαστούν- να νοθεύουν, όταν υπάρχει επίσημα άδεια εισαγωγής τεχνητού μελιού στην Ελλάδα, όταν δεν υπάρχει καμμία διαδικασία ιχνηλάτισης και δεν υπάρχει κανένα πλαίσιο, καμμία δυνατότητα, της διοίκησης στην πράξη να προχωρήσει στους διοικητικούς ελέγχους.

Δεν είναι δυνατόν να είναι ο στόχος σας η πάταξη των ελληνοποιήσεων στην πράξη και να μην έχετε κάνει κάτι σε αυτά τα θέματα και, μάλιστα, να χαλαρώνετε στην ουσία τις κυρώσεις.

Οπότε, το δικό μας ερώτημα είναι αν θέλετε να διώξετε την παρανομία ή να τη χαϊδέψετε. Τι θέλετε να κάνετε; Να τη διώξετε ή να τη χαϊδέψετε, όταν μειώνετε στο μισό τα πρόστιμα από ζημιά στο αγροτικό κεφάλαιο και στα ζώα και, μάλιστα, όταν τις ζημιές τις κάνει κάποιος από πρόθεση ενάντια στην αγροτική ιδιοκτησία και τα ζώα που είναι στην κτηνοτροφία;

Θέλετε να πατάξετε την παρανομία ή να την χαϊδέψετε, όταν στην ουσία σταματάτε την κατάσχεση των αλιευτικών αδειών από τους παρανομούντες αλιείς στην περίπτωση που πληρώσουν τα πρόστιμά τους, όταν ο νόμος ήταν ξεκάθαρος για την αφαίρεση των αδειών, ακριβώς όπως και στη νοθεία, για να μην επαναληφθεί;

Οπότε, δεν είναι ένα νομοσχέδιο ποτ-πουρί, είναι ένα νομοσχέδιο με χάρες και εξυπηρετήσεις, με εξαίρεση, βέβαια, τη βιομηχανική κάνναβη, όπου ξεκάθαρα θέλετε να εκφοβίσετε τους καλλιεργητές, αλλά δεν έχετε το θάρρος να το πείτε. Βγείτε και πείτε το. Δηλώστε το ξεκάθαρα ότι είστε ενάντια ακόμα και στη βιομηχανική κάνναβη. Πείτε το ξεκάθαρα.

Εσείς, όμως, λέτε ότι είστε υπέρ, την ίδια στιγμή που κάνατε τους παραγωγούς που παίρνουν νόμιμους πόρους, πιστοποιημένους πόρους, πραγματικά να κινδυνεύουν να βρεθούν άθελά τους παρανομούντες, γιατί έτσι έχετε γράψει τον νόμο να είναι.

Με το νομοσχέδιό σας οι νόμιμοι γίνονται παράνομοι και οι παράνομοι γίνονται νόμιμοι ή οι άφαντοι. Αυτό είναι το στίγμα του νομοσχεδίου σας, οι χάρες και εξυπηρετήσεις.

Εμείς σας καλούμε να κάνετε μία χάρη απέναντι σε αυτούς τους εκατό και πλέον συνεταιρισμούς που βρέθηκαν με αυτό τον νόμο που φέρνετε να πρέπει να πληρώσουν, στη χειρότερη στιγμή της οικονομικής κρίσης, εν μέσω κορωνοϊού, 110 εκατομμύρια ευρώ και πλέον. Θα ήταν απορίας άξιο πού θα τα βρουν, αν δεν είχατε φέρει πριν λίγους μήνες το νομοσχέδιο για την ιδιωτικοποίησή τους, μέσω της εισόδου επενδυτών που θα μπορούν να ελέγχουν τις διοικητικές συνελεύσεις και άρα, τις αποφάσεις και άρα, τους συνεταιρισμούς.

Εμείς σας καλούμε να απαιτήσετε μια πολιτική λύση, όπως τόσες που βλέπουμε πλέον να λαμβάνονται σε επίπεδο Ευρωπαϊκής Ένωσης, οι οποίες προφανώς δεν αντιστοιχούν στις ανάγκες της. Βλέπουμε, όμως, ότι υπάρχει μια διάθεση για μικρές διευκολύνσεις από την Ευρωπαϊκή Ένωση. Γιατί δεν ζητάτε, λοιπόν, αυτήν τη μικρή διευκόλυνση -γιατί τα 110 εκατομμύρια αυτή τη στιγμή για την Ευρωπαϊκή Ένωση είναι μικρή διευκόλυνση- να στηριχθούν οι συνεταιρισμοί στο μεγαλύτερο, στο βαθύτερο σημείο της κρίσης μας, από το να κλείσουν ή να ιδιωτικοποιηθούν.

Αν δεν το κάνετε, θα μας επιτρέψετε να πούμε ότι δεν το κάνετε επειδή είναι συνεταιρισμοί, ότι αν ήταν ήδη ιδιωτικοποιημένοι, θα το κάνατε, ότι αν ήταν ιδιώτες επενδυτές, θα το κάνατε. Αποδείξτε ότι έχουμε άδικο. Αποδείξτε ότι κάνουμε λάθος σε αυτήν την κριτική.

Εμείς, ώσπου να το κάνατε, όμως, και να διορθώσετε όλα αυτά τα σημεία, είμαστε κατά, ενάντια σε αυτό το νομοσχέδιο επί της αρχής και θα τοποθετηθούμε αναλυτικά επί των άρθρων.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Και εγώ.

Κύριε Βελόπουλε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ, κύριε Πρόεδρε.

Κύριε Βορίδη, δεν περίμενα ποτέ ότι θα υπάρξει στιγμή που θα ήσασταν εισηγητής στον «μπάφο», έστω κι αν είναι για ιατρικούς λόγους. Είναι η δικαιολογία ο «μπάφος» και η ιατρική για να είστε εισηγητής. Ενθυμούμαι πριν δεκαπέντε χρόνια τι λέγαμε για όλα αυτά, αλλά καμιά φορά η εξουσία σε αλλάζει. Έτσι είναι αυτά. Όσοι θέλουν να είναι μέσα στη νομή της εξουσίας, μπορούν να «μπαφιάζονται» όποτε θέλουν. Ας το αφήσουμε αυτό.

Εγώ θα επιμείνω ακόμα και τώρα. Δεν καταλαβαίνω την αγωνία κάποιων να ασχοληθεί όλη η Ελλάδα με την κάνναβη. Δεν μπορώ να το καταλάβω. Μια χώρα που διαθέτει έξι χιλιάδες αρωματικά φυτά, φαρμακευτικά φυτά, κύριε Υπουργέ, τα οποία θα μπορούσαν να γίνουν η βαριά βιομηχανία της χώρας κι εμείς ασχολούμαστε με τον «μπάφο», αν είναι για ιατρικούς λόγους, αν είναι για θεραπευτικούς λόγους, για ψυχαγωγικούς λόγους, ζήτω η γενιά των χίπις και όλων αυτών των περίεργων καταστάσεων.

Ξέρετε, κύριε Υπουργέ; Θα σας πω κάτι πολύ απλό για να το καταλάβετε. Χίλια επτακόσια αυτοφυή βότανα έχει αυτός ο τόπος, ο έρμος τόπος. Μόλις πριν δέκα μέρες διάβαζα στο «Πρώτο Θέμα» -που είναι δικό σας μέσο, από τα δικά σας, από τα πολλά που έχετε πλέον- ότι οι φίλοι μας οι Αλβανοί μπαίνουν μέσα στον Γράμμο και παίρνουν ένα αρωματικό, ένα φαρμακευτικό βότανο το οποίο κοστίζει το κιλό 50.000 ευρώ.

Πόσο κοστίζει η κάνναβη; Από την Αριστερά μπορεί να ξέρουν καλύτερα βέβαια. Εν πάση περιπτώσει, δεν ξέρω πόσο κάνει το κιλό. Εγώ λέω ότι ένα βότανο κάνει 50.000 ευρώ το κιλό και θα ασχοληθώ εγώ με την κάνναβη, για να το κάνουμε σημαία, για να έχω τον κ. Καρανίκα να κάνει, μαζί με την αδελφή του ή δεν ξέρω ποιους άλλους, εταιρείες και ιστορίες. Είστε ίδιοι με τον ΣΥΡΙΖΑ, δυστυχώς, κύριε Βορίδη! Δυστυχώς!

Ακούστε. Δεν θα πω για διάφορα πράγματα. Στο άρθρο 9 φτιάχνετε μητρώο. Καλά κάνετε. Γιατί, όμως, εισάγουμε μέλι από την Κίνα; Ποιοι είναι οι λόγοι; Ποια χρείαν έχει η χώρα μας να εισάγει μέλι από την Κίνα; Πείτε μου εσείς. Και μάλιστα δεν είναι μέλι. Αφήστε το. Για να μην πω και το άλλο, κύριε Βορίδη, ότι σε πέντε χρόνια από τώρα θα έχουμε και εισαγωγή ελαιολάδου από την Κίνα, γιατί έχουν πάρει τεράστιες εκτάσεις, το ξέρετε, το συζητήσαμε και μαζί, οι Κινέζοι εδώ και πάρα πολύ καιρό από την Κρήτη και έφτιαξαν δικά τους ελαιόδεντρα.

Δηλαδή, θέλω να πω ότι αν πραγματικά θέλει η Κυβέρνηση να βοηθήσει τον πρωτογενή τομέα, που για μένα είναι η αιχμή του δόρατος μιας οικονομίας, θα πρέπει σοβαρά να κάνει ένα σχέδιο. Δεν περιμένω από εσάς να λύσετε το θέμα του πρωτογενή τομέα. Προς Θεού! Είναι ένα πρόβλημα πενήντα-εβδομήντα ετών. Δεν είστε ο ειδικότερος, εν πάση περιπτώσει, ούτε εγώ είμαι ο ειδικότερος. Εγώ ασχολήθηκα επιχειρηματικά με το θέμα και έμαθα πέντε-έξι βασικά πράγματα.

Περίμενα, όμως, πραγματικά να γίνει πραγματική κουβέντα για το θέμα αυτό. Να γίνει πραγματική κουβέντα, ουσιαστική κουβέντα, όχι στη Βουλή, πριν τη Βουλή. Παραδείγματος χάριν, τράπεζα σπόρων. Κάναμε κάτι; Προχωρήσαμε σε κάτι; Ανακοινώσατε κάτι; Προχωράει αυτό; Είναι σημαντικό για μια χώρα να έχει τράπεζα σπόρων. Δεν μπορεί να δικαιολογηθεί μια χώρα χωρίς τράπεζα σπόρων. Να γίνει, όμως, οργανωμένα, συγκροτημένα, να ενημερωθούν και τα κόμματα της Βουλής, να τα δούμε σοβαρά τα πράγματα. Κι όταν λέω τράπεζα σπόρων, αναφέρομαι κυρίως στα αυτοφυή βότανα που έχει η χώρα μας και όχι μια τράπεζα σπόρων γενικά. Αναφέρομαι στα αυτοφυή βότανα. Είναι σημαντικό αυτό που λέω. Να έχουμε back up.

Καμμία πρόβλεψη για δημιουργία μελισσοκομικών πάρκων. Πάμε τις μέλισσες τις βάζουμε στο δάσος, τις βάζουμε από εδώ, τις βάζουμε από κει, πάει ο άλλος περίπατος, τον τσιμπάνε οι μέλισσες. Οργάνωση χρειάζεται και σχέδιο. Διαφημιστική καμπάνια δεν βλέπω πουθενά. Καμμία οικονομική ενίσχυση των Ελλήνων μελισσοκόμων που περνούν δύσκολα. Ξέρετε, εάν εξαφανιστεί η μέλισσα -και δεν είναι μόνο ελληνικό πρόβλημα, αλλά είναι παγκόσμιο το πρόβλημα- εξαφανίζεται όλη εκείνη η διαδικασία των φυτών, επικονίαση, γύρη κ.λπ..

Το λέω γιατί πρέπει να βρεθεί ένας τρόπος επιτέλους σε αυτό το Κοινοβούλιο να μιλάμε με προτάσεις. Κουράστηκα να γενικολογούμε –δεν θα πω εικοτολογούμε- να θεωρητικολογούμε και να λέει ο καθένας τα δικά του και να περνάει η ώρα μας.

Άρθρο 12. Τι δουλειά έχουν οι αλιείς στο Υπουργείο σας; Μπορεί να μου πείτε; Καλλιεργούνται οι τσιπούρες και τα ψάρια; Να πάνε στο Ναυτιλίας. Εγώ δεν ήξερα ότι τα ψάρια καλλιεργούνται στη γη. Υπουργείο Αγροτικής Ανάπτυξης είστε. Δείτε μια φαυλότητα, θέλετε να πω, μια αντιφατικότητα, θέλετε να πω, η αλιεία να ανήκει στο Αγροτικής Ανάπτυξης.

Κύριε Χαρακόπουλε, τι να πω. Είναι μια μπερδεμένη ιστορία. Στο δικό μου το μυαλό δεν χωράει. Μπορεί στο δικό σας να χωράει.

**ΜΑΞΙΜΟΣ ΧΑΡΑΚΟΠΟΥΛΟΣ:** Κάνετε λάθος!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):**  Εντάξει, μπορεί να κάνω λάθος εγώ. Ναι, έχετε δίκιο. Εγώ κάνω λάθος πάντα. Πτώχευσαν, όμως, όλοι οι Έλληνες. Εγώ μπορεί να κάνω λάθη πάντα, αλλά πτωχεύσατε όλους τους Έλληνες. Πώς γίνεται να κάνω εγώ λάθος και να πτωχεύσετε εσείς τους Έλληνες, δεν το καταλαβαίνω.

Και θα σας πω πολύ απλά να καταλάβετε. Μιλάτε για ψάρια, αφού πετάγεται ο κύριος συνάδελφος. Δεν έχουμε καθορίσει αλιευτικές ζώνες, κύριε Χαρακόπουλε. Από το 1981 δεν έχει αλιευτικές ζώνες η Ελλάδα. Πιέζει η Ευρωπαϊκή Ένωση, τελειώνει Μάρτη του 2021 η ημερομηνία και δεν τις καθιερώσαμε. Έχω άδικο, κύριε συνάδελφε; Όχι. Ορίστε, υπάρχουν και έντιμοι άνθρωποι που λένε ότι έχω και δίκιο που και που. Όχι πάντα.

Έλληνες αλιείς υπό καθεστώς ομηρίας, με οχλήσεις τουρκικών αεροσκαφών οι οποίες –ακούστε- εδράζονται όχι στον σωβινισμό της Τουρκίας, αλλά στο γεγονός ότι δεν έχουμε καθιερώσει αλιευτικές ζώνες. Σου λέει ο Τούρκος ψαράς, ο Μαροκινός, ο Αιγύπτιος ότι μέχρι τα έξι ναυτικά μίλια κάνεις κουμάντο. Μετά είναι διεθνή ύδατα. Κάνω ό,τι γουστάρω εγώ. Μπαίνω μέσα, ψαρεύω, ό,τι θέλω κάνω. Αυτό είναι.

Γι’ αυτό σας λέω για αλιευτική ζώνη. Κάντε την! Δεν την κάνετε. Φοβικοί απέναντι στην Τουρκία είστε. Αυτή είναι η αλήθεια. Γιατί δεν το λέτε; Δεν τολμάτε να πείτε ότι φοβόσαστε να το κάνατε. Και είναι ένα δικαίωμα-πλεονέκτημα της χώρας που θα χαθεί τον Μάρτιο του 2021 σας λέω. Χάνεται. Δηλαδή, τι πρέπει να σας πω άλλο;

Δεν σας λέω για την ΑΟΖ. Αυτή την ξεχάσατε. Αφήσατε τους Τούρκους να κάνουν σύμφωνο με τη Λιβύη. Εκεί ούτε στο ΟΗΕ επιστολή με συντεταγμένες δεν καταθέσατε. Κι εκεί φοβισμένοι. Παντού φοβισμένοι είστε!

Επίσης, εισαγωγή από την Τουρκία χωρίς δασμούς. Τι κάνουν οι Τούρκοι; Ψαρεύουν στα ελληνικά νερά, πηγαίνουν το ψαράκι τους στην Αττάλεια και το μεταφέρουν στην Ελλάδα μετά, το αγοράζει ο Έλληνας το ελληνικό ψάρι από την Τουρκία ή κάνουν εισαγωγή από την Τουρκία κάποιοι και τα πουλάνε για ελληνικά προϊόντα. Αδασμολόγητα αυτά.

Η Τουρκία προκαλεί την Ελλάδα. Γιατί να μην μπουν από χθες, από σήμερα δασμοί στα τουρκικά προϊόντα, όπως έκανε η ίδια η Τουρκία πριν μια βδομάδα σε οκτακόσια προϊόντα. Το είπα εδώ. Οκτακόσια ευρωπαϊκά προϊόντα, μεταξύ αυτών τριάντα-σαράντα ελληνικά, υπόκειται πλέον με απόφαση του Ερντογάν σε δασμούς. Και η Ελλάδα περνάει αδασμολόγητα όλα τα τουρκικά προϊόντα, πολλά εκ των οποίων είναι και ανταγωνιστικά ελληνικών αγροτικών προϊόντων, και τα περνάμε τράνζιτ. Δεν καταλαβαίνω.

Δεν θα μιλήσω για τις βιντζότρατες. Άλλο έγκλημα μεγάλο αυτό. Επειδή έχω και μια οικολογική ευαισθησία, μπαίνει η βιντζότρατα και ρημάζει όλο τον γόνο, ό,τι υπάρχει από κάτω, εδώ και δεκαετίες και κανείς δεν μιλάει. Κανένας δεν λέει τίποτα. Εντάξει, μπορεί ο καθένας να έχει την άποψή του, να πιστεύει ό,τι θέλει.

Άρθρο 19: Η Ευρωπαϊκή Ένωση επιβάλλει ανάκτηση ενισχύσεων από αγροτικές συνεταιριστικές οργανώσεις. Πάλι την πληρώνουν οι αγρότες. Γιατί όμως κύριε Υπουργέ; Θα σας πω γιατί την πληρώνουν. Γιατί -όχι εσείς προσωπικά- το κόμμα σας, το ΠΑΣΟΚ και ο ΣΥΡΙΖΑ έπαιρναν τις επιδοτήσεις, τις μοίραζαν τους δικούς τους ανθρώπους, συνεταιρισμούς κ.λπ., έτρωγαν τα λαμόγια και τώρα που μας κάνουν ελέγχους, πρέπει να πληρώσουν οι αγρότες αυτήν την ιστορία. Αυτό είναι το έγκλημα του λαθεμένου μοιράσματος των επιδοτήσεων. Έγκλημα κάνατε.

Αφήνατε τον αγρότη χωρίς καθοδήγηση. Ο αγρότης τι έκανε; Έπαιρνε εκατό χιλιάρικα ή πενήντα χιλιάρικα ή είκοσι χιλιάρικα κι έπαιρνε Cayen, έπαιρνε τρακτέρ, έπαιρνε αυτοκίνητο. Δεν τον έλεγχε κανένας άλλος. Κι είναι λογικό εάν ο άλλος δεν έχει έλεγχο και δεν έχει καθοδήγηση να παίρνει ό,τι γουστάρει.

Από χωριό είμαι, κύριοι, από τον Αξό Γιαννιτσών κι είμαι περήφανος που είμαι επαρχιώτης, από αγροτική περιοχή με ροδάκινα. Βλέπαμε την δεκαετία του ΄80 και του ΄90 φορτηγά, αυτοκίνητα, ΙΧ. Επιδοτήσεις ήταν. Αντί το κράτος να κάνει τον αστυνομικό –ναι!- και να οδηγήσει τον αγρότη σε μια καλλιέργεια διαφορετική ώστε να κονομάει χρήμα και να παράγει πλούτο, τον οδηγήσαμε στις επιδοτήσεις για να παίρνει αυτοκίνητα. Λάθος λογική, λάθος στρατηγική. Και το σφάλμα εκείνο θα το πληρώσουν τώρα πάλι οι αγρότες. Θα τους ζητήσουμε πίσω τα λεφτά. Ποιος θα πληρώσει; Θα πάτε στον αγρότη να του πάρετε τον τραπεζικό λογαριασμό;.

Αν δεν μπορούν να πληρώσουν; Θα κατασχέσετε και θα κάνετε πλειστηριασμούς; Στο νομοσχέδιο τα γράφετε αυτά. Πείτε μας εσείς.

Άρθρο 26: Επιτέλους και μπράβο σας, να μια καλή πρόταση, να καλυφθούν οι φθορές και οι ζωοκλοπές από τους μετανάστες. Μπράβο σας! Ελπίζω όμως να μην απαγορεύσει η δικαιοσύνη του κτηνοτρόφου να πάει στη στάνη του. Γιατί στη Λέσβο αυτό έγινε. Στη Μόρια τού έφαγαν τα κατσίκια και τα πρόβατα του ανθρώπου, πήρε την καραμπίνα και πυροβόλησε και η εισαγγελέας τού είπε να μην ξαναπάει ποτέ στη στάνη του. Αυτή είναι η απόφαση της δικαιοσύνης!.

Κάποιοι χαμογελούν Υπουργέ μου, αλλά αυτή είναι η οικτρή πραγματικότητα. Στον κτηνοτρόφο που έχει μια στάνη και τον κλέβουν οι άλλοι, -δεν αποζημιώθηκε βέβαια αυτό είναι αληθές- απαγορεύει να πάει ξανά πίσω στη στάνη του! Δεν καταλαβαίνω, στο σπίτι μου δεν θα πάω; Αυτό λέει. Και μπράβο είναι σωστό μέτρο, ορθό, αυστηροποίηση των ποινών της ζωοκλοπής, ναι είμαι μαζί σας!

Αγαπητέ κύριε Υπουργέ, τι θα ήθελα εγώ: Ρητή κατοχύρωση των μακεδονικών προϊόντων. Ρητή κατοχύρωση από την Κυβέρνηση και αγώνα. Δεν κάνετε τίποτα ακόμα. Τι γίνεται με τις διαπραγματεύσεις, για πείτε μου; Σας ενημέρωσε κανένας για τα σήματα το «Μακεδονία», το «Made in Makedonia» των φίλων μας των Σκοπιανών; Ξέρετε, εσείς τους λέτε Βόρεια Μακεδονία. Κάποτε λέγατε ότι η Μακεδονία είναι μόνο μία κι είναι ελληνική. Εν πάση περιπτώσει, τώρα τους λέτε Βόρεια Μακεδονία. Να το αντιληφθώ κι αυτό. Δεν το δέχομαι. Το ακούω εν πάση περιπτώσει, γιατί η επιλογή της Νέας Δημοκρατίας είναι να είναι ΣΥΡΙΖΑ. Ό,τι έκανε ο ΣΥΡΙΖΑ το συνεχίζει η Νέα Δημοκρατία.

Λέω, λοιπόν: Τι κάνατε ως Κυβέρνηση ένα χρόνο τώρα με τις ονομασίες προέλευσης των προϊόντων; Πείτε μου τι κάνατε; Πείτε μου ότι έχουμε αυτό το αποτέλεσμα, τα βρήκαμε με τον τάδε. Τι κάνατε; Πάει και ο χαλβάς και το κρασί, πάνε και όλα.

Προσπαθώ να τα πω με όσο πιο απλά λόγια, γιατί θα χρειαζόμουν δύο με τρεις ώρες για να συζητήσουμε το θέμα αυτό, που είναι σοβαρό. Πείτε μου, η Κυβέρνησή σας πού στήριξε τα ελληνικά γεωργικά προϊόντα; Πού; Όχι το Υπουργείο σας. Δεν έχετε και κονδύλια εσείς. Αλλά το προσπερνώ αυτό. Τα κονδύλια είναι λίγα έτσι κι αλλιώς. Έδωσε 150 εκατομμύρια ο κ. Μητσοτάκης στο Υπουργείο σας για να βοηθήσετε τον πρωτογενή τομέα. Εγώ γελάνε και κλαίνε και οι ρέγγες μαζί. Και δώσαμε σε voucher, σε κολλητούς και φίλους εκατοντάδες εκατομμύρια ευρώ. Εάν αυτό λέγεται πολιτική, εγώ το λέω διαφορετικά: Βγαίνω από τον πέμπτο όροφο και πετάω πεντακοσάευρα για να τα πάρουν οι φίλοι και οι γνωστοί μου που είναι από κάτω. Δεν είναι λογικές αυτές.

Πού είναι η καθιέρωση δελτίου διαφήμισης ελληνικών προϊόντων; Υπάρχει κάτι τέτοιο; Πού είναι η τράπεζα τροφίμων, που έπρεπε να έχει γίνει ήδη.

Κύριε Υπουργέ, θέλω να μου πείτε–και θέλω να με ακούει ο Υπουργός, ο φίλος μου Μάκης Βορίδης άμα μπορεί, αντιλαμβάνομαι ότι οι σύμβουλοί του λένε κάποια πράγματα που θέλει να απαντήσει- για την ενέργεια του Γεωπονικού Πανεπιστημίου. Προς τιμήν των καθηγητών, ετοιμάζουν μια ολόκληρη πλατφόρμα ανασυγκρότησης γεωργικού τομέα και ζητούν τη βοήθεια των δήμων και της περιφέρειας. Ενημερώθηκε το Υπουργείο σας; Ξέρετε κάτι γι’ αυτό εσείς; Γνωρίζετε κάτι προσωπικά; Έχω πει χίλιες φορές ότι εάν θέλουμε να κινηθεί ο πρωτογενής τομέας, να μειώσουμε τον ΦΠΑ στα ελληνικά προϊόντα. Μπορούμε να το κάνουμε. Δική μας απόφαση είναι. Εάν θέλουμε το μειώνουμε.

Τεχνολογία, τεχνογνωσία, χρήμα, αύξηση αποδόσεων χωραφιών, εφαρμογή αφορολόγητου πετρελαίου στους αγρότες. Το είπε ο Μητσοτάκης, κύριε Βορίδη. Τι θα γίνει; Θα το κάνετε αυτό; Λέγατε για αφορολόγητο πετρέλαιο. Το έλεγε ο κ. Μητσοτάκης. Προς τιμή του δεν ανέβηκε στα τρακτέρ. Ο κ. Τσίπρας είχε ανέβει κι έκανε βόλτες. Το αφορολόγητο πετρέλαιο δεν το έχουν δει ακόμα οι άνθρωποι. Βρέχει νερό από πάνω, αλλά πετρέλαιο δεν βλέπουν. Θα το κάνετε;

Πρόωρη καταβολή των ενισχύσεων από Ευρωπαϊκή Ένωση προς τους αγρότες και τους κτηνοτρόφους. Το μεγαλύτερο πρόβλημα εδώ και πενήντα χρόνια των Ελλήνων αγροτών -το ξέρει και ο Μάξιμος Χαρακόπουλος, από τη Θεσσαλία είναι- είναι το νερό. Ακόμα τα κανάλια μας είναι χωμάτινα στα Γιαννιτσά. Στην πατρίδα μου, τα Γιαννιτσά, τα κανάλια που ποτίζουν οι αγρότες είναι χωμάτινα. Έχουμε τα μπεκ. Τα ξέρετε. Σαράντα βαθμούς θερμοκρασία, πετάει νερό το μπεκ και εξατμίζεται. Δεν ποτίζεις.

Σας λέω απλά πραγματάκια για να κάνουμε ένα σχέδιο πραγματικό, για να μπορέσουμε επιτέλους να βάλουμε τη θεμελίωση μιας σωστής αγροτικής πολιτικής.

Και η επάρατος χούντα έκανε τα κανάλια στα Γιαννιτσά. Η επταετία τα ξεκίνησε και έβαλε τα τσιμέντα και τα άφησε ανοιχτά. Ανοιχτά είναι, όμως.

**ΔΙΟΝΥΣΙΟΣ ΣΤΑΜΕΝΙΤΗΣ:** Υπόγειο είναι.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τα κανάλια λέω είναι ανοιχτά.

**ΔΙΟΝΥΣΙΟΣ ΣΤΑΜΕΝΙΤΗΣ:** Το άλλο είναι υπόγειο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εκεί που ποτίζουμε εμείς στα Γιαννιτσά, Αξιός, Παλαιός Μυλότοπος, Αραβησσός, Σκύδρα, τα κανάλια είναι ανοιχτά. Δεν ξέρω πού ποτίζετε εσείς.

Λέω, λοιπόν: Έχουμε κάνει ποτέ ένα οργανωμένο σχέδιο για το νερό; Γιατί το νερό πέρα από πηγή ζωής, είναι και πηγή παραγωγής πλούτου του πρωτογενούς τομέα. Κάναμε κάτι σοβαρό; Ποτέ, ούτε ο ΣΥΡΙΖΑ, ούτε το ΠΑΣΟΚ, ούτε η Νέα Δημοκρατία δεν κάθισαν σοβαρά να δουν το νερό. Δεν θα μιλήσω για το φράγμα του Αχελώου και την εκτροπή του Αχελώου. Ο Ανδρέας Παπανδρέου το είχε οραματιστεί, αλλά δεν έγινε ποτέ. Ολημερίς το έχτιζαν και το βράδυ γκρεμιζόταν.

Πάμε στον πρωτογενή τομέα και στην αυτάρκεια. Για μένα είναι πολύ σημαντικό μια χώρα που έχει προβλήματα με τα ελλείμματα, κύριε Βορίδη, να μπορεί να μειώσει την ψαλίδα του εμπορικού ισοζυγίου πληρωμών. Αυξάνεις το έλλειμμά σου όταν κάνει εισαγωγές και λίγες εξαγωγές. Απλά είναι τα νούμερα. Να στηρίξουμε.

Πριν από δύο μήνες, τον Φεβρουάριο, πήγα και βρήκα πορτοκάλια Αφρικής, ρύζι Κίνας, ντομάτες Τουρκίας, πατάτες Αιγύπτου, μέλι Κίνας, σταφύλι Ινδίας. Η Ευρώπη και η Ελλάδα σιτίζεται από τρίτες χώρες. Πρέπει, λοιπόν, να βρούμε στεγανά και να στεγανοποιήσουμε τη δική μας παραγωγή. Να βρούμε τρόπους. Υπάρχουν τρόποι. Εάν δεν ξέρετε, να σας πούμε εμείς από τη δική μας ομάδα πώς μπορεί να γίνει αυτό. Δεν ασχολείστε, ειλικρινά το λέω αυτό και μου δημιουργεί τεράστια έκπληξη.

Ξέρετε την ιστορία, αγαπητέ κύριε Βορίδη, με τον λύκο με τα πρόβατα; Εάν φάει εννέα πρόβατα ο λύκος, ο κτηνοτρόφος δεν αποζημιώνεται. Πρέπει να φάει δέκα. Για να πληρωθείς πρέπει να πας δέκα κουφάρια για να τα ελέγξουν. Και να πουν ότι είναι δέκα, να τα μετρήσουν και να πληρωθείς. Και πόσο πληρώνεσαι; Πληρώνεσαι το 50% και με το ζόρι. Αυτό λέγεται αποζημίωση του κτηνοτρόφου.

Στη Γερμανία είναι τελείως διαφορετικό. Και ένα να σου φάνε, θα το πληρώσουν.

(Στο σημείο αυτό κτυπάει το κουδούνι λήξεως του χρόνου ομιλίας του Προέδρου της Ελληνικής Λύσης)

Λίγο παραπάνω χρόνο, κύριε Πρόεδρε.

Θα μπορούσα να πω ένα σωρό πράγματα, αλλά θέλω να μιλήσω λίγο για τον πρωτογενή τομέα, τους αλιείς. Με τον νέο αγροτικό νόμο, κύριε Υπουργέ, η Κυβέρνηση αναφέρεται σε ιχθυοκαλλιέργειες. Ειλικρινά, έχετε ξεχάσει και ο ΣΥΡΙΖΑ και το ΠΑΣΟΚ ότι έχετε απαξιώσει τις ιχθυοκαλλιέργειες. Οι ιχθυοκαλλιέργειες και οι υδατοκαλλιέργειες έχουν τρομακτικό πρόβλημα, κύριε Υπουργέ. Γνωστός μου στην Χαλκιδική μού λέει ότι είναι σε τρομακτική καθίζηση. Οι Ιταλοί και οι Ισπανοί μάς προσπέρασαν. Είναι γεγονός όταν πριν από μερικά χρόνια μεσουρανούσε η Ελλάς. Πρέπει να δούμε τις παθογένειες.

Πάμε να δούμε τις αποζημιώσεις στους αλιείς. Ζημιές από φώκιες και δελφίνια, -τα οποία αγαπάει ο κύριος του ΜέΡΑ25- σε αλιευτικά εργαλεία και αλιεύματα. Τι αποζημίωση υπάρχει; Ξέρετε; Τίποτα! Μπαίνει το δελφίνι, μπαίνει η φώκια ή οποιοδήποτε ψάρι ρημάζει τα δίχτυα και δεν αποζημιώνονται οι άνθρωποι. Γιατί; Μείωση ιχθυαποθεμάτων από ρύπανση ή υπεραλίευση. Γιατί δεν το βλέπετε αυτό;

Εμείς προσωπικά ζητάμε –και μπορείτε να το κάνετε εσείς- αποζημίωση από το Ευρωπαϊκό Ταμείο Θάλασσας και Αλιείας. Έχουν τα χρήματα. Χρειάζεται συντονισμός μεταξύ υπηρεσιών, κύριε Βορίδη. Και κάντε το, γιατί μπορείτε να το κάνετε. Είστε και leader, το γνωρίζω ως Αρχηγός από το παρελθόν. Έχετε μια ηγετική φυσιογνωμία. Μπορείτε να τους κουρδίσετε όλους αυτούς που δεν λειτουργούν στους διάφορους φορείς και κάντε ένα πρόγραμμα να ζητήσετε τα λεφτά. Να επικηρύξουμε με αποζημίωση αλιείας τα επιθετικά ψάρια, όπως ο λαγοκέφαλος ή το λεοντόψαρο. Χαμογελούν κάποιοι! Αλλά προσπαθώ να εξειδικεύσω τα προβλήματα, μπας και καταλάβουν κάποιοι ότι δεν είναι το ψάρι, ψάρι. Είναι επικίνδυνα και επιθετικά για το οικοσύστημα. Έχουμε κάνει κάτι γι’ αυτό; Ρωτήστε κάποιους σοβαρούς που ξέρουν τα θέματα.

Χρηματοδοτήσεις από ευρωπαϊκά κονδύλια δεν απορροφώνται. Υπάρχουν ευρωπαϊκά κονδύλια για το θέμα αυτό, κύριε Βορίδη, και δεν απορροφώνται. Γιατί ο δικαιούχος πρέπει να καταβάλλει όλο το ποσό και μετά να περιμένει να πάρει την αποζημίωσή του. Πού το έχετε δει αυτό; Έξι μήνες, δύο χρόνια, για να πάρει πίσω το επιδοτούμενο ποσό!

Τα λέω όλα αυτά γιατί θα μπορούσα να μιλάω τουλάχιστον τρεις ώρες και να σας λέω συγκεκριμένα πράγματα με προτάσεις. Τα έχουμε καταθέσει άπειρες φορές. Θέλω σε αυτό το Κοινοβούλιο, όταν η Ελληνική Λύση φύγει -ή όταν κυβερνήσει, λέω εγώ- να μείνουμε ως κόμμα που κατέθεσε προτάσεις συγκεκριμένες.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Τις ακούμε, όμως.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Το ξέρω, κύριε Λιβανέ. Είναι προς τιμήν σας, το ξεκαθαρίζω αυτό.

Δεν είμαστε ούγκανοι, δεν ήρθαμε εδώ να κάνουμε φασαρία. Επαναλαμβάνω χίλιες φορές ότι η προσωπική μου άποψη είναι προσωπική, αλλά το κόμμα και η θεσμική του θέση έχει μια σοβαρότητα. Δεν θα την αλλάξουμε ούτε μοίρα.

Λέω λοιπόν, το εξής, επειδή πολλοί με ρωτούν, για να κλείσουμε εδώ, γιατί έχει πάρα πολύ ζουμί η ιστορία.

**ΠΡΟΕΔΡΕΥΩΝ (Νικήτας Κακλαμάνης):** Δεν χρειάζεται να το στύψουμε όλο το ζουμί. Κλείνουμε τώρα με αυτό.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Γίνεται νέκταρ αν το στύψεις όλο.

Πάμε στην ουσία. Έχουμε την Τουρκία, κύριε Κακλαμάνη.

Δεν μπορώ να καταλάβω, κύριε Βορίδη, είστε ένας άνθρωπος που έχει πατριωτική άποψη, όπως και πολλοί άλλοι στη Νέα Δημοκρατία, είστε ένα πραγματικά πατριωτικό κόμμα, έχετε άποψη πατριωτική, πώς μπορείτε ακόμα και τώρα να ανέχεστε την προκλητικότητα της Τουρκίας. Δηλαδή, αν βγάλει NAVTEX η Τουρκία και θέλει να πιει έναν φρέντο καπουτσίνο στην Ακρόπολη, θα κάνουμε εντονότατο διάβημα διαμαρτυρίας εμείς πάλι; Και θα βγει ο κ. Δένδιας και θα πει «το απαγορεύει το Διεθνές Δίκαιο»; Με αυτό οδηγείται η χώρα στην αντιπαράθεση με την Τουρκία, με το Διεθνές Δίκαιο, το οποίο δεν υπάρχει; Δεν το έχετε καταλάβει ακόμα; Θουκυδίδης έλεγε δεν υπάρχει δίκαιο, υπάρχει ο νόμος του ισχυρού. Αντιληφθείτε το.

Έχουμε έναν κ. Δένδια, ο οποίος μιλάει για το Διεθνές Δίκαιο συνεχώς. Θα έρθουν να τρυπήσουν στα 6 ναυτικά μίλια, θα έρθουν να κάνουν γεώτρηση στα 6 ναυτικά μίλια. Τι θα κάνουμε εμείς; Δεν πρέπει να ακούσουμε την φωνή της κ. Γεννηματά, του κ. Τσίπρα, του κ. Κουτσούμπα, τη δική μας, να κάτσουμε όλοι οι Αρχηγοί για να συζητήσουμε ποια είναι η κόκκινη γραμμή μας;

Γιατί κατά τη δική μας ταπεινή άποψη, κύριε Λιβανέ, στα 6 ναυτικά μίλια αν τρυπήσουν είναι casus belli. Κατά την άποψη της Ελληνικής Λύσης, αν τρυπήσουν στα 6 ή στα 12 ναυτικά μίλια είναι casus belli.

Αλλά θέλω να ακούσω και τους υπόλοιπους Αρχηγούς τι λένε. Θα πάνε κάτω από την Κρήτη, θα τρυπήσουν. Είναι casus belli ή δεν είναι; Ή θα τους κοιτάμε και θα βγάζουμε φωτογραφίες από μακριά και θα φωνάζει ο κ. Δένδιας «το Διεθνές Δίκαιο λέει άλλα πράγματα»; Αν κραδαίνεις στο χέρι σου το Διεθνές Δίκαιο, στο τέλος θα χάσεις και αυτά που έχεις και το χέρι σου μαζί. Και το λέω για να τα καταλάβουν κάποιοι.

Για εμένα είναι casus belli οποιαδήποτε κίνηση της Τουρκίας εναντίον της εθνικής κυριαρχίας. Και έχουμε εξαιρετικές δυνατότητες, παιδιά. Η Ελλάς έχει εξαιρετικές δυνατότητες, πάρα πολλές. Δεν θα πω τι θα μπορούσε να κάνει με τους S-300 στην Κρήτη, να κλειδώσει τους στόχους. Δεν θα πω για τα υπόλοιπα σύγχρονα συστήματα που έχει η Ελλάδα και δεν πρέπει να φοβόμαστε κανέναν. Είμαστε ισχυρή, πολύ ισχυρή χώρα, αλλά απουσιάζει το μυαλό για να δημιουργήσουμε δική μας πολεμική βιομηχανία.

Δεν μπορεί η Εσθονία του ενός εκατομμυρίου τριακοσίων χιλιάδων κατοίκων, κύριε Υπουργέ, κύριε Βορίδη, να κατασκευάζει μη επανδρωμένο τεθωρακισμένο όχημα μεταφοράς προσωπικού δώδεκα ατόμων και η Ελλάδα να μην κατασκευάζει ούτε ρόδα. Δεν γίνεται! Κάτι κάνουμε στραβά.

Και κλείνω.

**ΠΡΟΕΔΡΕΥΩΝ (Νικήτας Κακλαμάνης):** Κλείστε, κύριε Πρόεδρε, για να διευκολύνετε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριοι συνάδελφοι της ψευτοαριστεράς και της Αριστεράς και κάποιοι της Νέας Δημοκρατίας, δεν μπορώ να καταλάβω γιατί τα βάζετε με τον Τραμπ όλοι.

**ΠΡΟΕΔΡΕΥΩΝ (Νικήτας Κακλαμάνης):** Ε, καλά τώρα!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα τα πω αυτά.

**ΠΡΟΕΔΡΕΥΩΝ (Νικήτας Κακλαμάνης):** Να τα πείτε, αλλά να σεβαστείτε και τους Βουλευτές που περιμένουν να μιλήσουν.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα κάτσω εδώ άλλα πέντε λεπτά, κύριε Πρόεδρε. Όπως κάνατε στους υπολοίπους Προέδρους θα κάνετε και σε εμένα.

**ΠΡΟΕΔΡΕΥΩΝ (Νικήτας Κακλαμάνης):** Όχι, δεν είναι έτσι.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Έτσι είναι.

**ΠΡΟΕΔΡΕΥΩΝ (Νικήτας Κακλαμάνης):** Όχι, δεν είναι καθόλου έτσι.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Να σας δω να διακόπτετε τον κ. Μητσοτάκη και τι στον κόσμο. Θα πηδήξω από τον δέκατο.

**ΠΡΟΕΔΡΕΥΩΝ (Νικήτας Κακλαμάνης):** Εγώ ξέρετε ότι διακόπτω τους πάντες.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τον κ. Μητσοτάκη αποκλείεται, για να τα λέμε όλα. Τους πάντες, Υπουργούς, ναι. Γιατί είστε ακριβοδίκαιος. Αλλά αφήστε με να πω κάτι για την Αμερική.

**ΠΡΟΕΔΡΕΥΩΝ (Νικήτας Κακλαμάνης):** Ε, πείτε το και κλείστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Καίγεται η Αμερική. Οι Antifa βάζουν φωτιά. Έχετε ίδια άποψη. Μην μου το χαλάτε τώρα.

Η βία, κύριοι συνάδελφοι, δεν έχει σχέση ούτε με φυλή ούτε με χρώμα. Η βία είναι βία.

Χθες παρακολουθούσα τον σταρ του NBA, τον Σμιθ, που παίζει καλαθοσφαίριση, και του έσπασαν οι Antifa το αυτοκίνητο και τους έκανε μαύρους στο ξύλο. Ο άνθρωπος είναι έγχρωμος. Τι σημαίνει, ότι είναι ρατσιστική η βία του; Είτε έγχρωμη είτε άχρωμη, η βία είναι βία και είναι καταδικαστέα από όπου και αν προέρχεται, καταλάβετέ το.

Και επειδή ο Σόρρος στηρίζει τον πόλεμο εναντίον του Τραμπ, θα σας πω ένα πράγμα: μην χαίρεστε πολύ με τους Antifa, γιατί έχουμε και εδώ κάποια «μπουμπουκάκια», τα οποία μπορεί να δημιουργήσουν πρόβλημα. Μια κτηνώδης δολοφονία ενός αστυνομικού απέναντι σε έναν έγχρωμο δεν μπορεί να γίνει αντικείμενο για να πυρποληθεί ολόκληρη η χώρα.

Το 2008 εδώ ήμασταν, κύριε Βορίδη και κύριε Κακλαμάνη. Βλέπαμε τι έκαναν οι κουκουλοφόροι, που κάποιοι υποθάλπουν καθημερινά. Γι’ αυτό λέω, όποιος κουκουλοφόρος πιάνεται για δεύτερη φορά, κακούργημα και μέσα και δήμευση της περιουσίας του, για να τελειώνει η ιστορία.

Κλείνω εδώ. Έχω μπροστά μου και θα τα καταθέσω στα Πρακτικά αφίσες Antifa που στηρίζουν κάποιοι της ψευτοαριστεράς. Η μία αφίσα μιλάει για την ΑΟΖ, εναντίον της ελληνικής ΑΟΖ. Η άλλη αφίσα: «Στον διάολο οι φρεγάτες, στον διάολο και η πατρίδα». Ορίστε οι Antifa, αυτούς έχετε. Κάποιοι τους υποθάλπετε. «Φτάνει πια με την πατριωτική», να μην το πω το άλλο, γιατί έχουμε και το κανάλι της Βουλής. Antifa διαδήλωση «Δεν πολεμάμε ούτε για Κύπρο, ούτε για Αιγαίο, ούτε για Μακεδονία». Η άλλη: ό,τι λέει η Τουρκία, «Συνεκμετάλλευση στο Αιγαίο». Αυτοί είναι οι Antifa σας, που στηρίζουν τον Ερντογάν.

Γι’ αυτό και λέω κάποια στιγμή ο νόμος και η τάξη πρέπει να επιβληθεί σε κάθε κατεύθυνση. Θα ξεκινήσουμε από τους παρανόμους, τους λαθρομετανάστες, από τους Antifa και μετά, κύριε Βορίδη, θα δέρνουμε στη Μαλακάσα τους Έλληνες. Τους κάνατε μαύρους στο ξύλο με τα δακρυγόνα, θλίβομαι με αυτό που λέω. Δεν περίμενα, όμως η Νέα Δημοκρατία να δέρνει στη Χίο, να δέρνει στη Σάμο, να δέρνει στη Μαλακάσα όποιον Έλληνα αντιδρά, αλλά όταν βγαίνουν οι λαθρομετανάστες και κλείνουν τους σιδηροδρομικούς σταθμούς και την Εθνική Οδό να τους φερόμαστε σαν κυρίες. Ο νόμος και η τάξη θα εφαρμοστεί κυρίως στους παρανόμους.

Ευχαριστώ πάρα πολύ.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κύριος Υπουργός.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Να ευχαριστήσω για την παρουσίαση του νομοσχεδίου τον εισηγητή της Πλειοψηφίας, αλλά να ευχαριστήσω και τους εισηγητές από την πλευρά της Αντιπολίτευσης για τις κριτικές τους παρατηρήσεις. Πάντα τις παρακολουθώ με πολλή προσοχή.

Να τελειώσουμε με ορισμένα διαδικαστικά. Καταθέτω νομοτεχνικές βελτιώσεις. Είναι όντως νομοτεχνικές αυστηρά και δεν έχουν κάτι ιδιαίτερο.

(Στο σημείο αυτό ο Υπουργός Αγροτικής Ανάπτυξης και Τροφίμων κ. Μαυρουδής Βορίδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(Να μπει η σελ. 82)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ να φωτοτυπηθούν και να διανεμηθούν.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Ως προς το άλλο θέμα για το οποίο ζητήσατε να τοποθετηθώ, κύριε Πρόεδρε, είναι δύο οι προτεινόμενες βουλευτικές τροπολογίες. Έχουμε καταθέσει δύο τροπολογίες υπουργικές, για τις οποίες σας έχω μιλήσει στην επιτροπή. Είναι και εμπροθέσμως κατατεθείσες. Αυτές οι τροπολογίες αυτονοήτως, εφόσον είναι δικές μας, είναι και ενδιαφέροντος του Υπουργείου Αγροτικής Ανάπτυξης.

Η μία είναι για αυτό για το οποίο σας έχω ήδη μιλήσει, για το θέμα των ανέργων που μπορούν να εργάζονται σε αγροτικές εργασίες χωρίς να διακόπτεται η παροχή του επιδόματος. Αυτή είναι η μία.

Η δεύτερη αφορά το θέμα των συνεταιρισμών και την παράταση που δίνουμε. Και υπάρχει και μία βελτίωση η οποία αφορά την Εθνική Ένωση Αγροτικών Συνεταιρισμών για την οποία σας μίλησα στην επιτροπή.

Υπάρχουν δύο βουλευτικές τροπολογίες, οι οποίες προέρχονται από τον κ. Κεγκέρογλου. Χωρίς να τοποθετούμαι επί της ουσίας των τροπολογιών, γιατί έχουν ενδιαφέρον και οι δύο, η μία έχει δημοσιονομικό κόστος και δεν μπορώ να την κάνω δεκτή, γιατί δεν έχει έκθεση από το Γενικό Λογιστήριο και η δεύτερη έχει μία σειρά νομικών ζητημάτων. Θέτει ένα πραγματικό ζήτημα, αλλά θέλει περαιτέρω επεξεργασία, κυρίως για να αντιμετωπίσουμε τα θέματα των δικαστικών αμφισβητήσεων που μπορεί να εγερθούν. Επομένως, δεν μπορώ να τις κάνω δεκτές στην παρούσα φάση, αλλά τις κρατώ για να τις αξιολογήσω.

Κυρίες και κύριοι συνάδελφοι, έρχομαι στο νομοσχέδιο. Θα μου επιτρέψετε να πω ότι αισθάνθηκα, έτσι το κατάλαβα εγώ, έτσι το ερμηνεύω, μία αμηχανία από την πλευρά της Αντιπολιτεύσεως στην κριτική. Και θέλω να πω το εξής: Δεν είναι κακό για την Αντιπολίτευση όταν ένα νομοσχέδιο έχει θετικές διατάξεις να αναγνωρίσει ότι έχει θετικές διατάξεις και συμφωνεί. Είναι απλό και εύκολο να το κάνει.

Για να πει ο ΣΥΡΙΖΑ το «ναι» στις διατάξεις για τις ελληνοποιήσεις πια το έχει ψιλολογήσει και το έχει ακυρώσει τόσο πολύ, που αυτό το «ναι» θα ακουστεί σαν «όχι». Αφού είναι να πείτε «ναι», πείτε το να ξεμπερδέψουμε, να το χαρούμε και να πάμε όλοι μαζί παρακάτω. Τι παιδεμός και αγωνία είναι αυτός να βρούμε να πούμε κάτι κακό σε κάτι που αντικειμενικά είναι καλό;

Και επιτρέψτε μου, γιατί κατά τη γνώμη μου το θέμα των ελληνοποιήσεων είναι από τα σημαντικότερα ζητήματα που έχουμε αντιμετωπίσει. Και, επειδή ακούω μια εύκολη και φυσικά ανέξοδη κριτική, δήθεν, λέει η Κυβέρνηση δεν έχει στρατηγική, με συγχωρείτε, αλλά σας έχω εξηγήσει τη στρατηγική της Κυβέρνησης. Σας την έχω εξηγήσει δεκάδες φορές.

Μπορείτε να αρχίσετε να λέτε ότι δεν σας αρέσει αυτή η στρατηγική για τον πρωτογενή τομέα, αλλά δεν μπορείτε να λέτε ότι δεν υπάρχει στρατηγική. Κομβικό σημείο του προεκλογικού προγράμματος της Νέας Δημοκρατίας και δέσμευσή της απέναντι στον ελληνικό λαό υπήρξε η αντιμετώπιση των ελληνοποιήσεων. Το είχαμε πει προεκλογικά, έχει αναπτυχθεί ως κεντρικό προγραμματικό σημείο και ερχόμαστε σήμερα να ξεκινήσουμε –το τονίζω και το υπογραμμίζω- την υλοποίηση αυτού του συγκεκριμένου στρατηγικού κομματιού μέσα στο συνολικό σχέδιό μας για την αγροτική ανάπτυξη.

Έχω εξηγήσει και έχω μιλήσει πολλές φορές για τον τρόπο με τον οποίο θα ξεδιπλωθεί όλη η τακτική μας σε αυτό. Είχα πει και είχα προσδιορίσει χρονικά ότι στο πρώτο εξάμηνο του 2020 πρόκειται να νομοθετήσουμε και να βαρύνουμε το κυρωτικό πλαίσιο για τις ελληνοποιήσεις. Αυτό κάνουμε σήμερα επειδή ήταν απολύτως προσδιορισμένο χρονικά. Έχω πει ότι στο δεύτερο εξάμηνο του 2020 πρόκειται να συζητήσουμε για να αναδιοργανώσουμε τους ελεγκτικούς μηχανισμούς, οπότε θα ενισχύσουμε την αποτελεσματικότητα των ελέγχων στο συγκεκριμένο κομμάτι. Έχω, επίσης, πει ότι μέσα στο δεύτερο εξάμηνο θα ανοίξουμε μια συζήτηση για την τεχνολογία, για την επιστημονική προσέγγιση, για τις μεθόδους οι οποίες θα χρησιμοποιούνται προκειμένου να αντιμετωπίσουμε τις ελληνοποιήσεις. Αυτά είναι προσδιορισμένα και χρονικά, είναι προσδιορισμένα και σε επίπεδο δράσεων. Σήμερα υλοποιούμε το πρώτο κομμάτι, το πρώτο τμήμα, που είναι το κυρωτικό, ο κυρωτικός μηχανισμός.

Γιατί έχει σημασία αυτή η συζήτηση; Γιατί κανείς μπορεί να θεωρεί ότι την κάνουμε στο κενό. Το πρώτο πράγμα που θέλω να πω και το οποίο ειλικρινά με έχει εντυπωσιάσει είναι ότι αυτά τα δεκατρία χρόνια που είμαι σε αυτήν την Αίθουσα –δυστυχώς πέρασαν, είναι και κάμποσα πια, δηλαδή δεν μπορώ να ισχυριστώ ότι είμαι και νέος, μου άρεσε να το λέω αυτό παλιότερα αλλά τώρα πέρασαν δεκατρία χρόνια- ακούω από όλες τις πτέρυγες σε υψηλότατους τόνους για το πόσο είναι σημαντικό το θέμα της αντιμετώπισης των ελληνοποιήσεων. Όλα αυτά τα χρόνια ακούω οιμωγές, ακούω αγωνία, ακούω ευαισθησίες, ακούω καταγγελίες και λέω ότι δεν μπορεί θα είναι κάτι τρομερά σημαντικό και πράγματι είναι σημαντικό. Γιατί; Γιατί η ελληνοποίηση, –και εγώ πια με τη γενική έννοια τον χρησιμοποιώ- ο μιμητισμός στην πραγματικότητα τι κάνει; Παριστάνει αυτός που παρασκευάζει, ο ελληνοποιητής ότι ένα προϊόν έχει ιδιότητες που δεν έχει, είναι ελληνικό ενώ δεν είναι, έχει φτιαχτεί από ελληνικά προϊόντα ενώ δεν έχει φτιαχτεί, είναι φέτα ενώ δεν είναι φέτα γιατί δεν τηρεί τους όρους του ΠΟΠ και επομένως τι κάνει; Κάνει τρία κακά πράγματα: Πρώτον, παραπλανά τον καταναλωτή, του λέει ότι τρώει κάτι που δεν είναι αυτό που τρώει στην πραγματικότητα, δεύτερον, ανταγωνίζεται αθεμίτως αυτούς που φτιάχνουν το ίδιο προϊόν, συνήθως όμως το φτιάχνουν με ακριβότερες μεθόδους και με ακριβότερα προϊόντα, άρα αυτός δίνει κάτι φθηνότερο σε μια ακριβότερη τιμή και τρίτον, υπονομεύει και θίγει το πιο βασικό από όλα, το εισόδημα των παραγωγών, γιατί καθώς υπονομεύει την εμπορική αλυσίδα στην πραγματικότητα δεν μπορεί να δημιουργήσει τη ζήτηση που απαιτείται στα εγχώρια προϊόντα προκειμένου να πάρουν και την τιμή που απαιτείται. Επομένως, υπονομεύει το εισόδημα των παραγωγών. Ξαναλέω ότι η ελληνοποίηση κάνει τρία κακά πράγματα. Βρίσκεται στο κέντρο της πολιτικής της Πράσινης Συμφωνίας στην Ευρωπαϊκή Ένωση, της στρατηγικής από το χωράφι στο πιάτο, το farm to fork strategy, δηλαδή βρίσκεται στο κέντρο αυτής της συζήτησης η απάτη για τα τρόφιμα.

Θα μου πείτε ότι ωραία, καταλάβαμε τη σημασία τους, έχει πράγματι αξία, το θέτει ο παραγωγικός κόσμος, το θέτουν οι σοβαρές επιχειρήσεις, το θέτουν οι σοβαροί μεταποιητές και η βιομηχανία τροφίμων, το θέτουν όλοι. Προκύπτει μια ερώτηση: Πού είναι το πρόβλημα; Πού είναι το μεγάλο ζήτημα; Γιατί δεν έχει γίνει αυτά τα χρόνια;

Κοίταξα και εγώ να δω τι έχει γίνει αυτά τα χρόνια. Να σας πω, λοιπόν, τι έχει γίνει για αυτό, το ομόθυμο αίτημα όλα αυτά τα χρόνια. Οι κυρώσεις που προβλέφθηκαν στον ν.2235/2014 παρεμπιπτόντως ήταν βαρύτερες από αυτές που υπήρχαν προηγουμένως. Ο ν.2235/2014 είναι ένας νόμος που ήδη είχε βάλει από το 2014 για τη νοθεία διοικητικό πρόστιμο από 500 ευρώ έως 30.000 ευρώ, για την παραπλανητική επισήμανση, που είναι μέρος της ελληνοποίησης, από 500 ευρώ έως 30.000 ευρώ, το ίδιο και για τη νοθεία, για τα ΠΟΠ, μόνο τα οινικά, διότι προστασία στον ν.2235/2014 υπάρχει για τα ΠΟΠ προϊόντα μόνο για τους οίνους, όχι για όλα τα υπόλοιπα. Με τι κύρωση; Από 1.000 ευρώ έως 15.000 ευρώ. Αυτές είναι οι κυρώσεις. Είχαμε ποινικές διατάξεις για τα ΠΟΠ; Μηδέν, καμμία, δεν υπήρχε ποινική διάταξη για τα ΠΟΠ. Είχαμε ποινική διάταξη για την παράνομη επισήμανση; Όχι, δεν είχαμε ποινική διάταξη για την παράνομη επισήμανση και άρα, καμμία ποινική διάταξη προστασίας για τα προϊόντα μας. Τι είχαμε; Μία ποινική διάταξη για τη νοθεία που έλεγε «από τρεις μήνες ως πέντε χρόνια».

Για να συνεννοηθούμε, γιατί ο κ. Κόκκαλης, έγκριτος συνάδελφός μου, ενδεχομένως να μην έχει επαρκώς εντρυφήσει στο Αγορανομικό Δίκαιο στο οποίο έτυχε να θητεύσω τα πρώτα δέκα χρόνια της δικηγορικής μου σταδιοδρομίας.

Κάθε ανάμειξη είναι νοθεία; Όχι, μόνο η επί τα χείρω ανάμειξη είναι νοθεία. Η νοθεία πρέπει να οδηγεί σε χειροτέρευση. Αναρωτήθηκε ο κ. Κόκκαλης το εξής: Κάθε νοθεία οδηγεί σε επιβλαβή τρόφιμα για την υγεία; Απάντηση: Όχι, μπορώ να ανακατέψω σπορέλαιο με ελαιόλαδο, το σπορέλαιο είναι χειρότερης ποιότητας, το ελαιόλαδο είναι ανώτερης ποιότητας, κάνω νοθεία αλλά δεν σημαίνει ότι είναι επιβλαβές για την υγεία. Άρα, άλλα αδικήματα είναι ετούτα, άλλα εκείνα, άλλα τα άλλα. Χρειαζόμαστε μια δογματική συγκρότηση η οποία δεν υπήρχε μέχρι σήμερα.

Ας μην σας πάω σε αυτά που είναι νομικά, δεν ασχολήθηκε κάποιος, δεν είχε φτιαχτεί το πλαίσιο, δεν μπήκε κάποιος στον κόπο. Να ρωτήσω το εξής εύκολο, απλό, γρήγορο και καθαρό ερώτημα; Η φέτα είναι ΠΟΠ; Είναι. Θέλουμε να την προστατέψουμε; Θέλουμε. Έχουμε δεχθεί όλοι μας καταγγελίες για παραβίαση του ΠΟΠ είτε γιατί δεν χρησιμοποιείται ελληνικό γάλα, είτε γιατί δεν χρησιμοποιούνται οι κατάλληλες μέθοδοι, είτε γιατί χρησιμοποιούνται μέθοδοι που κανονικά απαγορεύονται, όπως η διήθηση και άρα, κάνουν προϊόντα με λάθος τρόπο, με λάθος πρώτη ύλη; Τα έχουμε δεχθεί αυτά; Ναι. Έχει επισημανθεί; Ναι. Επομένως, τίθεται η εξής ερώτηση: Γιατί δεν νομοθετήθηκε μια ποινική διάταξη όλα αυτά τα χρόνια;

Κυρίες και κύριοι συνάδελφοι, για πρώτη φορά σήμερα το Κοινοβούλιο προστατεύει αποτελεσματικά τα ΠΟΠ προϊόντα μας! Όλα αυτά τα χρόνια πολλά λόγια και μηδέν πράξεις!

(Χειροκροτήματα από την πτέρυγα της Νέας Δημοκρατίας)

Κύριε Κόκκαλη, αυτή είναι η αλήθεια, δεν νομοθετήσατε τίποτα!

**ΟΛΥΜΠΙΑ ΤΕΛΙΓΙΟΡΙΔΟΥ:** …κάνατε ελέγχους;

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Κυρία Τελιγιορίδου, μόνο εκφράσατε αγωνία –εγώ θα πω ειλικρινή-, όμως αποτέλεσμα η τηγανίτα δεν είχε μέλι. Αυτή είναι η πραγματικότητα!

Τι κάνουμε, λοιπόν, τώρα; Εκείνο το οποίο κάνουμε τώρα είναι να παίρνουμε το πρόστιμο της νοθείας από τα 500 ευρώ στα 30.000 ευρώ και να το πηγαίνουμε από 15.000 ευρώ μέχρι 80.000 ευρώ. Αυτά για το διοικητικό πρόστιμο. Παίρνουμε το πρόστιμο, το οποίο ήταν για την παραπλανητική επισήμανση, και το πηγαίνουμε από τα 500 ευρώ ως 30.000 ευρώ και από 30.000 ευρώ ως 300.000 ευρώ και στις επιχειρήσεις με τζίρο πάνω από 10.000.000 ευρώ το πηγαίνουμε στις 600.000 ευρώ. Αυτά για τα διοικητικά πρόστιμα. Φτιάχνουμε αυτοτελές ποινικό αδίκημα -αυτό θα ψηφίσει σήμερα η Βουλή- ώστε όταν κάποιος παραβιάζει οποιοδήποτε ΠΟΠ προϊόν μας να δέχεται από δύο έως πέντε χρόνια φυλακή. Αυτό είναι αποτελεσματική, αντιεγκληματική πολιτική στο χώρο της απάτης των τροφίμων.

(Χειροκροτήματα από την πτέρυγα της Νέας Δημοκρατίας)

Κι έρχονται και μου λένε ότι δεν κάναμε τίποτα. Τίποτα δεν κάναμε; Εσείς που ήταν να κάνετε κάτι από αυτά, γιατί δεν κάνατε κάτι;. Εμείς δεν κάναμε τίποτε, άρα εσείς που δεν έχετε τίποτα από όλα αυτά, κάνατε κάτι περισσότερο από εμάς, για να μας κάνετε την κριτική αυτή;

Και δημοσιοποίηση των στοιχείων. Και δυνατότητα οριστικής ανάκλησης της άδειας λειτουργίας. Άρα, τέρμα, με αυτό δεν παίζεις.

Ακούω την αντίρρηση, γιατί εγώ σε αυτά που είναι αδικήματα τα οποία κάνει ένας κακός ιδιωτικός τομέας θα περίμενα καθολική στήριξη, θα περίμενα χωρίς επιφυλάξεις στήριξη από όλες τις πτέρυγες. Προσέξτε. Απέναντι, λοιπόν, σε αυτό τι ακούω; Ακούω την εξής μιζέρια: Είναι, λέει, υποχρεωτικό να τα κάνετε από τον Κανονισμό 625.

Κύριε Κόκκαλη, ο 625 μιλάει για την οργάνωση των ελέγχων. Τίποτα δεν μας λέει για τις κυρώσεις. Τίποτα δεν μας λέει για το ποινικό μέρος. Και μάλιστα, εις εκτέλεση του 625 και υποχρεώσεων που πηγάζουν από αυτόν, υπάρχει άρθρο σε συγκεκριμένο νομοσχέδιο. Είναι αυτό που ορίζει τους φορείς ελέγχου των τροφίμων. Είναι, αν θυμάμαι καλά, το 23. Το 23 είναι εις εκτέλεση, πράγματι, του 625. Όλα τα υπόλοιπα, θα σας στεναχωρήσω, καμμία σχέση. Και απόδειξη γι’ αυτό είναι ότι αυτή η νομοθεσία είναι πρωτοποριακή. Αυτή είναι νομοθεσία που την εισάγει η Ελλάδα ως νομοθεσία-πρότυπο για ολόκληρη την Ευρωπαϊκή Ένωση.

Άρα, λοιπόν, σήμερα η Βουλή κάνει ένα μεγάλο βήμα σε αυτή την κατεύθυνση. Σταματάμε; Τελειώνουμε με αυτό; Πρώτο βήμα. Έρχεται η αναδιοργάνωση των μηχανισμών.

Ως προς την αναδιοργάνωση, θα σας στεναχωρήσω πάλι. Γιατί είναι απολύτως αναγκαία; Γιατί, ξέρετε τι έχουμε παραλάβει; Να σας πω τι έχουμε παραλάβει. Διαπιστώνεται μια παράβαση, έστω με αυτές τις κυρώσεις, το 2018. Δηλαδή, μπαίνει ένας ελεγκτικός φορέας και λέει: «Σε έπιασα να παραβιάζεις το ΠΟΠ. Σε έπιασα με παραπλανητική επισήμανση. Πρέπει να σου βάλω το πρόστιμο». Ξέρετε τι γίνεται; Διαβιβάζουν από τον ελεγκτικό φορέα στο Υπουργείο, για να επιβάλει το πρόστιμο. Δεν το επιβάλει ο φορέας. Έρχεται στο Υπουργείο. Το Υπουργείο, για να επιβάλει πρόστιμο το 2018, πότε το επιβάλλει; Ξέρετε; Το 2020, δυο χρόνια μετά, για να πούνε στη διαπιστωθείσα παράβαση την επιβολή του προστίμου. Και από το 2020 έχουνε δικαίωμα να κάνουν προσφυγές. Ξέρετε ποιες προσφυγές εκδικάστηκαν και οριστικοποιήθηκαν τώρα; Του 2016! Κάντε λίγο την αριθμητική σας: 2018 διαπιστωθείσα παράβαση, 2020 επιβολή του προστίμου, προσφυγή, τέσσερα χρόνια για να κριθεί η προσφυγή, 2024 για να οριστικοποιηθεί το πρόστιμο των πεντακοσίων ευρώ και να ξεκινήσει η διαδικασία διοικητικών προσφυγών στο δικαστήριο!

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής, κ. **ΑΘΑΝΑΣΙΟΣ ΜΠΟΥΡΑΣ**)

Και μου λένε ότι είχανε σύστημα για την αντιμετώπιση των ελληνοποιήσεων. Και αντί να έρθετε εδώ σεμνυνόμενοι, ταπεινόφρονες, μετανοούντες, ομολογούντες τα σφάλματα και τις αβλεψίες σας, έρχεστε και μας λέτε ότι δεν κάνουμε και τίποτα. Δεν με εκπλήσσει το θράσος εν προκειμένω, αλλά αυτή είναι η πραγματικότητα.

Κάνει κάτι άλλο το νομοσχέδιο; Γιατί είπαμε πολλά. Ανοίγουμε θέματα-βεντάλιες.

Θα έχω την ανοχή σας, κύριε Πρόεδρε, για λίγο;

**ΠΡΟΕΔΡΕΥΩΝ (Αθανάσιος Μπούρας):** Ναι.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Ευχαριστώ πολύ.

Θέματα στα οποία φαίνεται ότι, επειδή δεν βοηθάει -ξαναλέω- το νομοσχέδιο για κριτική, ανοίγουμε τον γενικό «τραχανά». Ό,τι θυμάται ο καθένας έρχεται και βάζει: από την τράπεζα σπόρων, στον ΕΛΓΑ και από τον ΕΛΓΑ κάπου αλλού και εν συνεχεία, κάπου παραπέρα. Όλα τα ζητήματα και όλη τη βεντάλια που μπορεί κάποιος να έχει στο μυαλό του έρχεται και τα θέτει. Γιατί; Γιατί δεν βοηθάει το νομοσχέδιο για κριτική. Γιατί, βέβαια, αυτό το νομοσχέδιο σε αυτά τα τριάντα άρθρα του –πυκνό νομοσχέδιο- λύνει σειρά ζητημάτων.

Γίνεται το Εθνικό Μελισσοκομικό Μητρώο, ιδιαίτερα σημαντικό για τους μελισσοκόμους μας και για την δυνατότητα να τους στηρίξουμε. Και επειδή άκουσα ότι δεν τους στηρίζουμε, να ξέρουμε ότι υπάρχει αυτή τη στιγμή πρόγραμμα ύψους 19,4 εκατομμυρίων, που έχει μια σειρά από δράσεις, ανάμεσα στις οποίες προφανώς και την προώθηση της μελισσοκομίας.

Οι αυγοπαραγωγοί μας, επιτέλους, βλέπουν το ισοζύγιο των αυγών να γίνεται πραγματικότητα, χωρίς να πληρώσουμε ούτε μισό ευρώ για την παροχή αυτής της συγκεκριμένης υπηρεσίας και -πρέπει να πω- αυτό σε αντίθεση με άλλους κλάδους οι οποίοι πληρώνουν τέλη για την παροχή αυτής της υπηρεσίας. Για τους αυγοπαραγωγούς μας δεν υπάρχει η παραμικρή χρέωση για τη δημιουργία του ισοζυγίου που οδηγεί σε αποτελεσματικό έλεγχο μιας σειράς ζητημάτων.

Το τεράστιο θέμα με το οποίο δεν ασχολήθηκε αρκετά η Ολομέλεια και για μένα είναι επίσης υποδειγματική νομοθεσία: Για πρώτη φορά μετατρέπουμε το επίδομα ανεργίας σε επίδομα εργασίας για τις αγροτικές εργασίες για αυτούς που δουλεύουν στο χωράφι!

(Χειροκροτήματα από την πτέρυγα της Νέας Δημοκρατίας)

Για πρώτη φορά δεν θα σταματά η παροχή αυτού του επιδόματος για τους ανέργους μας που επιθυμούν να απασχοληθούν σε αγροτικές εργασίες και θα το εγκρίνει το Κοινοβούλιο σήμερα, μαζί με μία σειρά από παρεμβάσεις για αυτούς που μας λένε ότι δεν έχουμε στρατηγική, που αντιμετώπισαν το θέμα της απασχόλησης υπηκόων τρίτων χωρών.

Και επιτρέψτε μου να πω και ένα ακόμα για το οποίο έγινε πολύ σπέκουλα και έκανε και ένα ωραίο προδημοσίευμα η «ΑΥΓΗ», η οποία μας προκαταλαμβάνει πάντα, ξέρει από πριν τι θα κάνουμε. Λέει το δημοσίευμα αυτό: Τι να το κάνουμε που διευκολύνθηκε η έλευση των υπηκόων τρίτων χωρών, για να εργαστούν στις αγροτικές εργασίες, αφού θα ασφαλιστούν στον ΕΦΚΑ και άρα, είναι πολύ ακριβό και άρα, δεν γίνεται. Την επόμενη μέρα με πράξη νομοθετικού περιεχομένου εγκρίθηκε ότι αυτοί οι εργαζόμενοι θα ασφαλίζονται με εργόσημο και δεν θα ασφαλίζονται στον ΕΦΚΑ, ικανοποιώντας ένα ακόμα παραγωγικό αίτημα των αγροτών μας.

(Χειροκροτήματα από την πτέρυγα της Νέας Δημοκρατίας)

Και βεβαίως, τρίτη παρέμβαση: Δώσαμε τη δυνατότητα στους συνταξιούχους αγρότες και αυτοί να είναι στο χωράφι τους και να μην κινδυνεύουν να τους πουν παράνομα εργαζόμενους και να πληρώσουν ακόμα τα 10.500. Και οι συνταξιούχοι αγρότες μας θα είναι στα χωράφια τους και ενισχύουμε έτσι όλο το σύστημα της εργασίας μέσα από μία σειρά από σημαντικές παρεμβάσεις. Αυτό το οποίο δεν επιλύθηκε όλα αυτά τα χρόνια και πουλήθηκαν όλα μέσα στον κορωνοϊό είναι έλλειψη στρατηγικής για τον κλάδο;

Και για να συνεχίσουμε με τα αδικήματα φθοράς. Τα αδικήματα φθοράς είχαν προβλεφθεί σε πταισματική παράβαση. Καταργήθηκαν με τον νέο Ποινικό Κώδικα. Η κατάργησή τους άφησε ένα κενό, το οποίο δημιούργησε προστριβές σημαντικές ανάμεσα σε διαφορετικές παραγωγικές τάξεις ανάλογα με το τι έκανε ο καθένας. Και ερχόμαστε, τις κάνουμε ξανά πλημμεληματικές παραβάσεις και θα μελετήσουμε εν συνεχεία κατά πόσον πρέπει να υπάρξει – γιατί το ακούω αυτό σαν κριτική- και διοικητικό πρόστιμο.

Τα διαχειριστικά σχέδια βόσκησης. Πόσα χρόνια αυτό το καλό, κύριε Κόκκαλη, με τα διαχειριστικά σχέδια βόσκησης; Έτσι για να έχουμε ένα ερώτημα. Αυτές είναι διατάξεις οι οποίες ψηφίστηκαν το 2014. Παράταση το 2017. Παράταση το 2019. Απάντηση μηδέν! Και ερχόμαστε τώρα, λύνουμε μία από τις τροποποιήσεις οι οποίες υπήρχαν στο να προχωρήσουν τα διαχειριστικά σχέδια βόσκησης και αυτό τώρα είναι ξεκάθαρο. Αν μια περιφέρεια θέλει να τα κάνει, θα προχωρήσει και θα τα κάνει. Αν μια περιφέρεια δεν θέλει να τα κάνει, θα τα κάνει το Υπουργείο Αγροτικής Ανάπτυξης. Και τελείωσε! Τα διαχειριστικά σχέδια βόσκησης θα γίνουν εις όφελος των κτηνοτρόφων μας, γιατί είναι βασικό μέτρο και βασικό έργο το οποίο πρέπει να κάνουμε.

(Χειροκροτήματα από την πτέρυγα της Νέας Δημοκρατίας)

Και ερχόμαστε, εν συνεχεία, στο τεράστιο ζήτημα της διαχείρισης και συλλογής νεκρών ζώων. Πόσον καιρό είναι αυτό και τι έχει γίνει όλο αυτό το χρονικό διάστημα; Πόσα χρόνια υπάρχει αυτή η εκκρεμότητα, η οποία ντροπιάζει τη χώρα; Ντροπιάζει τη χώρα! Να μην έχει ένα σύστημα, με το οποίο να διαχειρίζεται, να συλλέγει τα νεκρά ζώα και να τα αφήνουμε παρατημένα στους κάμπους και στις ρεματιές, χωρίς να υπάρχει οποιοδήποτε σύστημα διαχείρισης. Ερχόμαστε, το νομοθετούμε και θα το θέσουμε και σε λειτουργία με ταχύτατους ρυθμούς.

Η σπογγώδης εγκεφαλοπάθεια, αυτό που αφορούσε τον Τύρναβο και ήταν κάτι το οποίο έπρεπε να γίνει και το οποίο πότε συνέβη, για να έχουμε καλό ρώτημα; Γιατί δέχθηκα κριτική και γι’ αυτό! Εδώ δεν βγάζεις άκρη. Δηλαδή, πέντε χρόνια είναι εκτεθειμένοι, δεν το κάνουν, πάνε κι έρχονται και το τάζουν, ερχόμαστε, το λύνουμε και τ’ ακούμε κι από πάνω! Άρα λοιπόν ήταν μία σειρά ζητήματα τα οποία ενδιέφεραν.

Να πάω και στα σημεία που ακούστηκε κριτική. Δύο σημεία είναι που έχουν εστιάσει την κριτική επί της ουσίας: ανακτήσεις και κάνναβη. Αυτά τα δύο. Να τελειώσουμε με την κάνναβη. Επειδή ακούγονται πολλά, η καλλιέργεια της κάνναβης αποτελεί πολιτική επιλογή και της παρούσας Κυβέρνησης. Εάν ήταν κάτι διαφορετικό θα το ακούγατε, θα την είχαμε καταργήσει. Δεν την έχουμε καταργήσει, επομένως αποτελεί πολιτική μας επιλογή. Αφήστε τώρα το πώς αισθάνεται και πώς νιώθει ο καθένας, γιατί δεν έχει σημασία. Εκείνο που έχει σημασία είναι το πώς ή τι θέση παίρνει η Κυβέρνηση συνολικά στο ζήτημα αυτό. Στο ζήτημα αυτό, με αυτό το νομοσχέδιο, λύνεται ένα θέμα πολλαπλασιαστικού υλικού υπέρ της καλλιέργειας κάνναβης. Αυτό το λέω γιατί έχουμε εστιάσει στην άλλη διάταξη. Εδώ έχει δύο διατάξεις. Η μία είναι που διευκολύνει στο θέμα του πολλαπλασιαστικού υλικού, γιατί έχει λογική, και η άλλη είναι αυτή η οποία θέτει το θέμα του ορίου. Ξεκαθαρίζω τι αλλάζει η διάταξη για να μην μπερδευόμαστε. Επιτρεπόμενο είναι το 0,2, όπως ήταν. Παράνομο είναι το 0,6 και πάνω, όπως ήταν. Υπήρχε μια ενδιάμεση περιοχή του 0,2 έως 0,6, που έπρεπε να αποφανθούν οι υπάλληλοι της υπηρεσίας μας εάν η υπέρβαση, η καταρχήν απαγορευμένη υπέρβαση με τη νομοθεσία ΣΥΡΙΖΑ –το τονίζω- ήταν όμως δικαιολογημένη για λόγους που συνέτρεχαν σε κλιματολογικές συνθήκες.

Ρωτήστε όποιον και όπου θέλετε. Μπορεί να υπάρξει τέτοιου είδους τεκμηρίωση; Η απάντηση είναι «όχι, δεν μπορεί να υπάρξει τέτοιου είδους τεκμηρίωση». Δύο επιλογές έχεις εδώ, αν είσαι έντιμος, σοβαρός και ειλικρινής: Ή το πας στο 0,6 σε κάθε περίπτωση –και τελείωσαν αυτές οι ιστορίες με τα καλλιεργητικά και τα ξεκαλλιεργητικά- και αν αυτή είναι η θέση του ΣΥΡΙΖΑ σήμερα, να ακούσω γιατί δεν το έκανε ο κ. Κόκκαλης επί της υπουργίας του; Ή λες «Όχι, είμαι στο 0,2» και αυτή είναι η θέση που παίρνει η Κυβέρνηση σήμερα. Πολύ απλό και καθαρό, δεν ανοίγει καμμία άλλη συζήτηση, αυτή είναι η παρέμβασή μας.

Τα θέματα των ανακτήσεων –για να συνεννοηθούμε, γιατί και πάλι νομίζω ότι δεν καταλαβαινόμαστε- αυτά πράγματι είναι υποθέσεις του 1992 και του 1994. Τι έχει γίνει εκεί; Εδόθηκαν από το ελληνικό δημόσιο ενισχύσεις προς συνεταιρισμούς. Οι ενισχύσεις αυτές κρίθηκε από την Ευρωπαϊκή Επιτροπή ότι παραβιάζουν το δίκαιο του ανταγωνισμού. Γιατί κρίθηκε έτσι; Γιατί η βασική αντίληψη της Ευρωπαϊκής Επιτροπής είναι ότι δεν επιτρέπεται να υπάρχουν ενισχύσεις, διότι ουσιαστικά ένα κράτος με αυτόν τον τρόπο μπορεί να επιδοτεί δικούς του παραγωγούς, οπότε ανταγωνίζεται αθεμίτως άλλους, μη ημεδαπούς ας το πω, παραγωγούς και αυτό προσβάλλει τις αρχές της ενιαίας αγοράς. Αυτό σκέφτεται –και σωστά το σκέφτεται- ο κανονισμός περί ενισχύσεων.

Υπάρχουν περιπτώσεις κάμψεων; Μάλιστα. Ζούμε αυτήν την περίοδο, λόγω κορωνοϊού, μια τέτοια περίοδο κάμψης. Τα ποσά αυτά ήταν εκατοντάδων εκατομμυρίων ευρώ. Κατόπιν διαπραγματεύσεων, που πρέπει να πω ότι ξεκίνησαν από διάφορες κυβερνήσεις -όμως και η προηγούμενη κυβέρνηση έκανε διαπραγμάτευση ως προς αυτό- περιορίστηκαν. Συνεχίσαμε κι εμείς τις διαπραγματεύσεις και τα ποσά αυτά περιορίστηκαν. Και υπάρχει ένα ζήτημα τώρα επιστροφής τους. Εδώ, επειδή με ρωτάτε, θέλουν οι συνεταιρισμοί να πληρώσουν πίσω τα ποσά αυτά; Να κάνω μια απλή ερώτηση: Ξέρετε κανέναν, οποιονδήποτε, να θέλει να πληρώσει τίποτα πίσω; Κανένας δεν θέλει, ποτέ. Άρα τι με ρωτάτε τώρα; Να μου κάνετε το σωστό ερώτημα: Θέλετε να πληρώσουν το υπερπολλαπλάσιο των εκατοντάδων εκατομμυρίων οι φορολογούμενοι, με τη μορφή προστίμων, εάν δεν προχωρήσουμε στις ανακτήσεις; Αυτό να με ρωτήσετε. Όχι το προηγούμενο. Θέλεις να πληρώσεις, κύριε Μπουκώρο, 90 εκατομμύρια; Δεν θέλει. Ωραία, ο Μπουκώρος δεν θέλει. Εγώ να πληρώσω 500 επειδή ο Μπουκώρος δεν θέλει; Αυτό είναι το ερώτημα, ο φορολογούμενος να δώσει 500; Όχι 90, γιατί δεν πηγαίνουμε μετά σε αυτό το ποσό, πηγαίνουμε στο αρχικό ποσό. Άρα λοιπόν ρωτώ: Τι απ’ τα δύο;

Βάζουμε όμως και μία ρύθμιση, η οποία επίσης είναι μοναδική. Είκοσι χρόνια. Η ερώτησή μου εδώ είναι: Ποιος έχει αντίρρηση; Ο ΣΥΡΙΖΑ έχει αντίρρηση σε αυτό; Γιατί ο ΣΥΡΙΖΑ το ετοίμαζε αυτό. Η διάταξη είναι έτοιμη από την εποχή του ΣΥΡΙΖΑ. Εγώ τη βρήκα φτιαγμένη και την έφερα και τώρα δεν θα την ψηφίσετε; Γιατί, τι πάθατε; Είναι η διάταξή σας, είναι τα ποσά σας, είναι η ρύθμισή σας με το επιπλέον της εικοσαετίας. Τι θέλετε; Την άλλη λύση; Να εισπραχθούν όλα αμέσως; Άρα λοιπόν δεν καταλαβαίνω την προσέγγιση αυτή.

Θέλω λοιπόν, ολοκληρώνοντας να πω –και τελειώνω, κύριε Πρόεδρε, και ευχαριστώ για την ανοχή σας και τους συναδέλφους βεβαίως- ότι αυτό είναι το δεύτερο νομοσχέδιό μας μετά τους αγροτικούς συνεταιρισμούς, έρχεται το επόμενο νομοσχέδιο το οποίο εντός των ημερών θα σηκωθεί για διαβούλευση για την απλοποίηση των διαδικασιών αδειοδότησης, μίας σειράς αδειοδοτήσεων που υπάρχουν στον χώρο του πρωτογενούς τομέα. Ετοιμάζεται το νομοσχέδιο ενσωμάτωσης της οδηγίας για τις αθέμιτες εμπορικές πρακτικές και εκεί θα μιλήσουμε για πολλά θέματα που θέσατε, που ανήκουν στον ν.4349/2017. Δεν την ανοίγω αυτή την κουβέντα, μόνο μια απλή ερώτηση, έτσι πολύ γρήγορη: Καλά λειτούργησε αυτό, έτσι όπως το πήγατε; Πήγε καλά; Ήταν ευχαριστημένοι οι παραγωγοί από τον ν.4349; Όχι, λέω. Είναι αυτός με τις εξήντα μέρες, που έπρεπε να μπουν και να δηλώνουν όλες τους τις πωλήσεις όλοι οι παραγωγοί, για κάθε τιμολόγιο, να μπαίνουν σε μια πλατφόρμα και να τα δηλώνουν όλα, για να γίνεται έλεγχος. Αυτό είχαν κάνει. Κόντεψε να παραλύσει η αγροτική οικονομία από αυτό. Γι’ αυτό και το πήραν πίσω. Άρα λοιπόν, προσέξτε, γιατί καλούνται διάφορα τώρα, τα οποία τα λέμε για να τα λέμε και πάμε παρακάτω. Δεν είναι παρακάτω, να μένουμε σε αυτά που λέμε, άμα ανοίγετε συζητήσεις.

Αυτό θα το αντιμετωπίσουμε. Γιατί υπάρχει ζήτημα αθέμιτων γεωργικών πρακτικών. Έρχεται λοιπόν η ενσωμάτωση της οδηγίας μέσα στα επόμενα νομοθετήματά μας, που θα καλύψει και το ζήτημα αυτό, και έρχεται τέταρτο νομοσχέδιό μας μέσα στον προγραμματισμό μας, που είναι η αναμόρφωση της νομοθεσίας για την αξιοποίηση της αγροτικής γης, των αγροτικών ακινήτων μάλλον, που ανήκουν στο Υπουργείο και στο δημόσιο. Και έρχονται και ακόμα μια σειρά πρωτοβουλίες.

Για τον ΕΛΓΑ σας έχω πει κατ’ επανάληψη ότι θα υπάρξει μια συνολική παρέμβαση. Ήδη η δική μας επιτροπή έχει παραδώσει ένα πόρισμα, όχι σαν την άλλη, ωραία αναλογιστική μελέτη. Είναι μια ωραία αναλογιστική μελέτη, που την περιμένουμε, επίσημη για την τετραετία. Η επιτροπή έχει δώσει ένα πρώτο πόρισμα, μια πρώτη προσέγγιση. Με πολλή χαρά (είναι ο Πρόεδρος της Επιτροπής κ. Βλάχος ανάμεσά μας) να συζητήσουμε πάνω στον ΕΛΓΑ σε μια πρώτη προσέγγιση των θεμάτων. Όποτε κρίνετε, κύριε Πρόεδρε, εγώ είμαι στη διάθεση της επιτροπής για αυτή τη μεγάλη συζήτηση, αλλά κάτι να συνεννοηθούμε προς την από δω πτέρυγα: Και ο λαϊκισμός έχει κοντά ποδάρια. Ωραία είναι να λες «Θέλω να βάλω κι άλλες ζημίες να αποζημιώνω στον ΕΛΓΑ», όταν τον ΕΛΓΑ τον έχεις αφήσει ελλειμματικό και προβληματικό και κάθε χρόνο να μειώνονται τα αποθέματά του. Εύκολα μοιράζεις νέες ζημιές στους αγρότες, που τεσσεράμισι χρόνια δεν τους τα έβαλες όμως, αλλά ούτε αντιμετώπισες τα δημοσιονομικά του. Εύκολες κουβέντες.

Eδώ, λοιπόν, οργανωμένα και με σχέδιο προχωράμε βήμα βήμα στην ανασυγκρότηση του πρωτογενούς τομέα και η υπερψήφιση αυτού του νομοσχεδίου είναι ένα πρώτο σπουδαίο και μεγάλο βήμα στην αντιμετώπιση των ελληνοποιήσεων για την οποία το Κοινοβούλιο και οι Κοινοβουλευτικές Ομάδες που στηρίζουν το νομοσχέδιο πρέπει να είναι περήφανες.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Μέχρι να ετοιμαστεί το Βήμα προκειμένου να πάρει τον λόγο ο Κοινοβουλευτικός Εκπρόσωπος του ΚΚΕ, ο κ. Καραθανασόπουλος, να πω, επειδή βρίσκονται εδώ αρκετοί συνάδελφοι Βουλευτές ότι το Προεδρείο κάνει μία πρόταση μετά τον κ. Καραθανασόπουλο να μιλήσουν τέσσερις συνάδελφοι Βουλευτές. Ανακοινώνω και τα ονόματά τους: Γεώργιος Βλάχος, Ευάγγελος Αποστόλου, Μάξιμος Χαρακόπουλος, Ευαγγελία Λιακούλη.

Επειδή πάντα μένουν κάποιοι ομιλητές τελευταίοι και ευλόγως διαμαρτύρονται -εδώ είναι βουλευτήριο Βουλευτών και θα πρέπει κάποτε και οι Βουλευτές να έχουν τη δύναμη την οποία τους δίνει το Σύνταγμα-, αν και είμαι υποχρεωμένος βέβαια αν ζητήσει τον λόγο κάποιος Κοινοβουλευτικός Εκπρόσωπος από τον Κανονισμό να του τον δώσω, η πρότασή μου είναι να μεσολαβούν μεταξύ δύο Κοινοβουλευτικών Εκπροσώπων, τέσσερις συνάδελφοι Βουλευτές για να υπάρχει μία ισορροπία.

Νομίζω κοιτώντας σας στα πρόσωπα ότι το αποδέχεστε. Αν προκύψει θέμα κάποιος Κοινοβουλευτικός Εκπρόσωπος να θέλει να μιλήσει, δεν μπορώ να του αφαιρέσω. Απ’ ό,τι βλέπω την πρόταση αυτή τη δέχεστε ομοθύμως.

**ΣΠΥΡΙΔΩΝ – ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Εμείς την αποδεχόμαστε, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο Κοινοβουλευτικός εκπρόσωπος του ΚΚΕ, κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Το ερώτημα το βασικό, κύριε Υπουργέ, είναι τι είναι αυτό που τσακίζει τα εισοδήματα των αγροτοκτηνοτρόφων.

Η Κυβέρνηση είπε ότι με το συγκεκριμένο νομοσχέδιο προστατεύει τα δικαιώματα των αγροτών, γιατί χτυπάει, λέει, μια πολύ σημαντική πλευρά: τις ελληνοποιήσεις. Βεβαίως και είναι ζήτημα οι ελληνοποιήσεις. Κανείς δεν το απορρίπτει. Είναι, όμως, αυτό το καθοριστικό που τσακίζει τα εισοδήματα των αγροτών; Αυτό είναι το μεγάλο ερώτημα, αν είναι το βασικό πρόβλημα που αντιμετωπίζουν οι αγρότες.

Είναι πολύ απλουστευτικό το σχήμα το οποίο αναφέρατε στην ομιλία σας ότι η ζήτηση καθορίζει την τιμή. Φέτος, για παράδειγμα, στα αμνοερίφια δεν είχαμε ελληνοποιήσεις και δεν είχαμε και εξαγωγές. Το εισόδημα των κτηνοτρόφων πού πήγε; Στον πάτο. Γιατί; Έπεσε η ζήτηση από μεριάς των Ελλήνων και οι διατροφικές ανάγκες που πρέπει να καλυφθούν. Όχι. Τους απειλούσαν οι μεγαλέμποροι να τα δώσουν τζάμπα, γιατί αλλιώς θα τους έμεναν. Υπάρχει αυτή η ιδιομορφία με τα αγροτικά προϊόντα. Δεν μπορούν να αποθηκευτούν. Και όχι μόνο αυτό, αλλά ταυτόχρονα πρέπει με το εισόδημα να καλύψουν τις ανάγκες για την επόμενη παραγωγή. Πότε θα τα πάρουν αυτά; Να ένα μεγάλο ζήτημα.

Δεύτερον, βεβαίως στο νομοσχέδιο κάνετε ορισμένους εκσυγχρονισμούς. Κανείς δεν το αμφισβητεί αυτό. Αυτό, όμως, αλλάζει την ουσία και την πραγματικότητα που βιώνει η αγροτιά στον τόπο μας; Εμείς λέμε όχι. Δεν το αλλάζει, παρ’ ότι κάνει κάποιους εκσυγχρονισμούς και βελτιώσεις ενδεχομένως σε κάποια σημεία.

Ποιο είναι, λοιπόν, το βασικό πρόβλημα; Τι είναι αυτό που τσακίζει στην κυριολεξία το εισόδημα του αγρότη; Εμείς το λέμε πολύ καθαρά: Είναι ο ανταγωνισμός και το καπιταλιστικό κέρδος, κύριε Υπουργέ.

Ο αγρότης είναι ανάμεσα σε δύο μυλόπετρες. Ποιες είναι αυτές οι δύο μυλόπετρες που τον συνθλίβουν; Η μία είναι οι πολυεθνικές οι οποίες παράγουν τα αγροτικά εφόδια, τα λιπάσματα, τους σπόρους, τα φάρμακα και του ανεβάζουν το κόστος παραγωγής γιατί θέλουν να πουλάνε πολύ ακριβά για να βγάζουν κέρδη. Η δεύτερη είναι οι άλλοι επιχειρηματικοί όμιλοι οι οποίοι του παίρνουν την παραγωγή, που θέλουν να την πάρουν φτηνά για να βγάλουν κέρδη. Αυτό είναι το βασικό πρόβλημα που έχει να αντιμετωπίσει η αγροτιά, οι κτηνοτρόφοι, οι αλιείς. Δεν είναι κάποιο άλλο.

Όσο, λοιπόν, κυριαρχούν τα συμφέροντα των πολυεθνικών και των μονοπωλίων, δεν μπορεί ο αγρότης να θωρακίσει το εισόδημά του επί της ουσίας. Ένα το κρατούμενο. Αυτός είναι οι βασικός παράγοντας.

Τι άλλο υπάρχει που επηρεάζει το εισόδημα του αγρότη; Είναι οι φυσικές καταστροφές, οι οποίες μπορούν να τσακίσουν και να καταστρέψουν την παραγωγή του. Τι κάνετε εσείς; Αποζημιώνετε για το σύνολο της καταστροφής που έχει πάθει; Όχι. Ούτε εσείς ούτε οι προηγούμενες κυβερνήσεις. Γιατί; Πρώτον, γιατί έχετε έναν ΕΛΓΑ με συγκεκριμένες νόρμες για το πότε μπορεί να αποζημιωθεί και μέχρι τι ποσοστό πρέπει να έχει καταστραφεί η παραγωγή του, αλλιώς δεν αποζημιώνεται και, δεύτερον, είναι ένας ΕΛΓΑ ελλειμματικός όχι γιατί οι αγρότες δεν εισφέρουν, αλλά γιατί το κράτος εδώ και μία δεκαετία δεν έχει βάλει κρατικά έσοδα, δεν έχει δώσει το μερίδιό του στον ΕΛΓΑ. Γι’ αυτό καταρρέουν τα έσοδα του ΕΛΓΑ. Δεν υπάρχει κρατική χρηματοδότηση.

Και δεν μιλάμε για τα ΠΣΕΑ, που είναι άλλου παπά ευαγγέλιο και τα οποία έχουν ακόμη μεγαλύτερη γραφειοκρατία, πρέπει να εγκριθούν από την Ευρωπαϊκή Ένωση για να μπορέσουν να αποζημιώσουν κάποιες από τις καταστροφές στις υποδομές.

Άλλος παράγοντας είναι η πολύ ακριβή ενέργεια. Και αυτό είναι και ευθύνη του κράτους. Στις στάνες και τα μαντριά, για παράδειγμα, που είναι στα βουνά, εάν δεν βάλουν μόνοι τους οι κτηνοτρόφοι τα δίκτυα της ΔΕΗ, δεν πρόκειται να τους πάει ηλεκτρικό ρεύμα. Τους αυξάνει αυτό το κόστος; Βεβαίως. Δυσκολεύει την παραγωγική διαδικασία; Βεβαίως. Πώς το κράτος συμβάλει στο να μπορεί να πάει παντού, σε κάθε μαντρί, το ηλεκτρικό ρεύμα; Με τίποτα. Η ΔΕΗ, η ΡΑΕ, ο ΑΔΜΗΕ και όλοι οι υπόλοιποι είναι εταιρείες οι οποίες κοιτάν την κερδοφορία τους. Άρα ή θα πληρώσει ο αγρότης ή ο κτηνοτρόφος για να του πάει το ρεύμα ή διαφορετικά δεν έχει.

Άλλο στοιχείο: πετρέλαιο. Οι εφοπλιστές δεν πληρώνουν φόρο, οι αγρότες να πληρώνουν.

Επίσης, άλλο ζήτημα είναι η άρδευση. Τα αρδευτικά δίκτυα καταρρέουν με σημαντικά προβλήματα. Στη δυτική Ελλάδα, για παράδειγμα, που έχει και πληθώρα υδάτινων πόρων, παρ’ όλα αυτά τα δίκτυα καταρρέουν και όχι μόνο με κίνδυνο να μην μπορούν να καλλιεργήσουν οι αγρότες, αλλά και προκαλώντας πλημμυρικά φαινόμενα, όπως στον Πύργο, για παράδειγμα, και τα ζητήματα που αντιμετωπίζουν.

Άλλα ζητήματα που επιδεινώνουν την κατάσταση σχετίζονται άμεσα με την κυβερνητική πολιτική. Φέρνω ένα παράδειγμα: η φορολογία των αγροτών ή το ασφαλιστικό των αγροτών -πονεμένες ιστορίες αυτές!- ή άλλα ζητήματα επιμέρους μικρότερης σημασίας, αλλά που παίζουν ρόλο καθοριστικό, το ποιους στηρίζετε. Το χύμα τσίπουρο και η χύμα τσικουδιά. Δεν μπορούν, λέει, να ονομάζονται τσίπουρο και τσικουδιά ούτε να πωλούνται έτσι. Η Κυβέρνηση το λέει, με βάση τη διάταξη του ΣΥΡΙΖΑ. Άρα πρέπει να είναι εμφιαλωμένα. Και το χύμα; Ο μικρός αμβυκούχος, ο οποίος παράγει και θέλει να το δώσει σε ένα μαγαζί εστίασης; Θα πρέπει να ονομαστεί «προϊόν απόσταξης», λέει, και όχι «τσίπουρο». Αλλιώς θα έχει πρόστιμο 1.000 ευρώ.

Να πού οδηγείτε την κατάσταση: καταστρέφετε, τσακίζετε τους μικρούς προς όφελος της μεγάλης ποτοβιομηχανίας, που επί της ουσίας δεν παράγει τσίπουρο. Το παραδοσιακό τσίπουρο παράγεται από τους αμβυκούχους. Μια ζωή αυτό ονομάζουμε τσίπουρο. Για να είμαστε και καθαροί. Και όμως εσείς, με βάση τον κανονισμό που έκανε ο ΣΥΡΙΖΑ, επιβάλλετε 1.000 ευρώ πρόστιμο αν δεν τηρείται αυτή η διαδικασία.

Άλλο στοιχείο είναι οι εισαγωγές. Δεν είναι μόνο οι ελληνοποιήσεις, είναι οι εισαγωγές. Εδώ υπάρχει πρόβλημα με το εισόδημα των πατατοπαραγωγών. Τεράστιο πρόβλημα αυτό το διάστημα. Όμως οι εισαγωγές και οι παράνομες ελληνοποιήσεις γίνονται. Η αιγυπτιακή πατάτα που ονομάζεται ελληνική πατάτα. Το ξέρετε πολύ καλά αυτό. Άλλο πρόβλημα: Γιατί δεν μπορείτε να βάλετε ζήτημα; Γιατί είμαστε στην ελεύθερη αγορά, λέει, και δεν μπορούμε να βάλουμε δασμούς. Άρα η παραγωγή του Έλληνα να καταστρέφεται για να παρέχονται μέσα από τις πολυεθνικές, οι οποίες εκμεταλλεύονται τις μεγάλες εκτάσεις στην Αίγυπτο και αλλού.

Τέταρτο στοιχείο, πρόβλημα σημαντικό, είναι η Κοινή Αγροτική Πολιτική της Ευρωπαϊκής Ένωσης. Τι κάνουν όλοι αυτοί οι παράγοντες για να μην μακρηγορώ;

Εκτοπίζουν βίαια τη φτωχομεσαία αγροτιά από τον κλήρο της, για να συγκεντρωθεί η αγροτική γη και η αγροτική παραγωγή σε όλο και λιγότερα χέρια, καπιταλιστικές επιχειρήσεις και στην ύπαιθρο επί της ουσίας. Γιατί ο μικρός κλήρος δεν είναι παραγωγικός. Άρα, εσείς το κάνετε με το βίαιο εκτόπισμα. Εμείς στον σοσιαλισμό λέμε ότι θα γίνει με την κοινωνικοποίηση της γης και όχι με το βίαιο εκτόπισμα. Να, λοιπόν, τα δύο μέτρα και δύο σταθμά. Άρα και συγκέντρωση της γης σε λίγα χέρια και ταυτόχρονα αλλαγή χρήσης γης.

Η Κυβέρνηση σας δεν επέτρεψε, ακολουθώντας το παράδειγμα του ΣΥΡΙΖΑ, σε γη υψηλής παραγωγικότητας να φυτεύονται λαμπόγυαλα; Το κάνετε ή δεν το κάνετε; Το κάνετε. Γιατί φυτεύετε λαμπόγυαλα; Σας έπιασε ο πόνος να στηρίξετε το εισόδημα του αγρότη; Μα, αφού πρώτα και κύρια η αγροτική παραγωγή πρέπει να στηριχτεί, αυτό το οποίο μπορεί να παράγει. Όμως, εσείς τους δίνετε το δικαίωμα να βάζει λαμπόγυαλα αλλά και να μπορούν μετά οι επιχειρήσεις -γιατί αυτό γίνεται- που δραστηριοποιούνται στον χώρο των ανανεώσιμων πηγών ενέργειας να τα παίρνουν για ένα κομμάτι ψωμί, γιατί δεν μπορούν να τα συντηρήσουν τα λαμπόγυαλα που βάζει ο αγρότης σε βάρος της αγροτικής παραγωγής.

Η Αιτωλοακαρνανία –γιατί είναι ο κ. Λιβανός εδώ μπροστά- είναι καθαρό παράδειγμα. Έβγαλαν τα καπνά για να φυτέψουν λαμπόγυαλα. Και όταν δεν μπορούσαν να συνδεθούν, γιατί ήταν μακριά τα δίκτυα, τα παράταγαν έτσι, γιατί είχε κόστος σύνδεσης εκεί που έβαλαν τα λαμπόγυαλα με το δίκτυο της ΔΕΗ. Συνέβη αυτό, κύριε Λιβανέ; Συνέβη. Τους κοροϊδέψατε τους αγρότες και οι προηγούμενες κυβερνήσεις; Βεβαίως τους κορόιδεψε επί της ουσίας, γιατί τους είπαν να βάλουν λαμπόγυαλα και μετά τους ήρθε ο λογαριασμός.

**ΣΠΥΡΙΔΩΝ – ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Δεν είναι ακριβώς έτσι.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Έτσι ακριβώς είναι και μπορείτε να απαντήσετε στο πώς ακριβώς είναι.

**ΣΠΥΡΙΔΩΝ – ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Πήραν το χρήμα.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Από αυτή την άποψη, ακόμα και της ελληνοποίησης, υπάρχουν θετικές διατάξεις μέσα. Υπάρχει ένα μεγάλο ερώτημα με τις ποινές και τα αδικήματα και με όλα αυτά. Ποιοι θα ελεγχθούν, κύριε Υπουργέ; Αυτό είναι το βασικό ερώτημα. Γιατί καλώς είναι να υπάρχουν οι ποινές, αλλά τον έλεγχο ποιος θα τον κάνει; Οι αποδεκατισμένες υπηρεσίες ή θα ιδιωτικοποιήσετε τον έλεγχο, όπως κάνετε για τα βιολογικά προϊόντα και ενδεικτικά ψάχνετε να βρείτε; Υπάρχει κίνδυνος, δηλαδή, αυτές οι διατάξεις να παραμείνουν δώρον άδωρον.

Το δεύτερο στοιχείο, το βασικό ερώτημα το οποίο θέτουμε ως ΚΚΕ: Η αγροτική παραγωγή για ποιον γίνεται; Γίνεται για να ικανοποιηθούν οι διατροφικές ανάγκες του λαού ή γίνεται για άλλους σκοπούς; Δεν γίνεται για να καλυφθούν οι διατροφικές ανάγκες. Μην μου κουνάτε το κεφάλι. Δεν γίνεται για να ικανοποιηθούν οι διατροφικές ανάγκες. Γιατί αν γίνονται για να ικανοποιηθούν οι διατροφικές ανάγκες, τότε δεν θα υπήρχαν πάρα πολλές χώρες αυτές τις δεκαετίες με αναδιαρθρώσεις στην παραγωγή. Το τι πέρασε και το τι μπήκαν μέσα να καλλιεργηθούν, γιατί είχε μια καλή τιμή και στο τέλος, μετά από τρία χρόνια, την έχανε αυτή την τιμή, το ξέρουμε πάρα πολύ καλά. Ή δεν θα ήταν πεδίο αντιπαράθεσης -ας το πω έτσι- επί της ουσίας ή σημαντικό ζήτημα η υπόθεση της κάνναβης. Ο ΣΥΡΙΖΑ ιδιαίτερα πρωτοστατεί. Η κάνναβη και η παραγωγή της αποτελεί την ατμομηχανή, με άλλα λόγια, της αγροτικής παραγωγής. Αλήθεια; Δεν αποτελεί τα συμφέροντα, που έχουν συγκεκριμένοι επιχειρηματικοί όμιλοι να καλλιεργήσουν αυτό, για να βγάλουν κέρδη; Άρα, λοιπόν, η ατμομηχανή σας είναι ό,τι συμφέρει τους επιχειρηματίες και όχι ό,τι συμφέρει για να καλυφθούν οι διατροφικές ανάγκες. Και το λέμε αυτό, γιατί επιβεβαιώνονται από μια σειρά πραγμάτων.

Άρα, λοιπόν, ο προσανατολισμός τον οποίο έχετε και εσείς και ο ΣΥΡΙΖΑ και το Κίνημα Αλλαγής είναι πώς ακριβώς η παραγωγική δραστηριότητα στον αγροτικό τομέα θα διαρθρωθεί με τέτοιο τρόπο, ούτως ώστε να ικανοποιούνται οι ανάγκες και οι προτεραιότητες των επιχειρηματικών ομίλων, οι οποίοι εκμεταλλεύονται αυτή την αγροτική παραγωγή, είτε την επεξεργάζονται, είτε τη χρησιμοποιούν ως πρώτη ύλη και με βάση αυτές τις προτεραιότητες.

Δεν το ξέρετε για το στάρι, το μαλακό και το σκληρό; Το ξέρετε πολύ καλά. Γιατί υπάρχει αυτή η κατάσταση στην Ελλάδα; Γιατί κάποιοι επέβαλαν από τις βιομηχανίες να μην παράγεται ο ένας τύπος σταριού, γιατί δεν τους συνέφερε, το έκανε εισαγωγή και όχι η διατροφική επάρκεια την οποία πρέπει να έχει η χώρα μας σε τέτοιου είδους ζητήματα.

Άρα, καταλήγω, κύριε Πρόεδρε και θα χρειαστώ ένα, δύο λεπτά από τη δευτερολογία μου. Αγροτική παραγωγή για ποιον σκοπό, κύριε Υπουργέ; Αυτό είναι το βασικό ζήτημα. Έχετε στρατηγική για την αγροτική παραγωγή; Βεβαίως έχετε. Και ο ΣΥΡΙΖΑ έχει στρατηγική και το Κίνημα Αλλαγής. Έχετε μια στρατηγική, έχετε ακριβώς την ίδια στρατηγική. Τι έχετε; Την ικανοποίηση των αναγκών των επιχειρηματικών ομίλων των μονοπωλίων, την υλοποίηση της αντιαγροτικής πολιτικής της Ευρωπαϊκής Ένωσης και με βάση αυτά προωθείτε τις κυβερνητικές σας πολιτικές και επιλογές, όλα αυτά που δημιουργούν τεράστια προβλήματα στους αγροτοκτηνοτρόφους, τους πετάνε βίαια από την παραγωγική διαδικασία, τους τσακίζουν τα εισοδήματα τα οποία έχουν. Αυτή, λοιπόν, είναι η κοινή σας στρατηγική.

Εμείς τι λέμε; Εμείς λέμε ότι δεν πρόκειται ο αγρότης να βελτιώσει τη θέση του εάν δεν συγκρουστεί με τον βασικό αντίπαλο. Ποιος είναι ο βασικός αντίπαλος; Το συμφέρον των μονοπωλιακών ομίλων. Με αυτό πρέπει να συγκρουστεί και με την πολιτική της Ευρωπαϊκής Ένωσης, για να μπορέσει να διασφαλίσει την ικανοποίηση κάποιων από τις ανάγκες του και να μπορεί να παραμείνει και να καλλιεργεί τα χωράφια του. Αν δεν συγκρουστεί με αυτά τα συμφέροντα, δεν θα μπορέσει να συνεχίσει να καλλιεργεί. Αυτό εξ αντικειμένου τον φέρνει στην ίδια θέση με τον εργάτη, με τον επαγγελματία και τον αυτοαπασχολούμενο, γιατί και αυτούς τους τσακίζει η δράση των μονοπωλίων, με τους μισθούς πείνας, με τις ανατροπές στις εργασιακές σχέσεις. Τον αυτοαπασχολούμενο, που μονοπωλείτε κλάδους της οικονομίας και πετάγεται βίαια στην αγορά, στο όνομα του ανοίγματος των λεγόμενων κλειστών επαγγελμάτων, για παράδειγμα, ποιος τον τσακίζει; Άρα, έχουν κοινό αντίπαλο και άρα κοινό συμφέρον να δράσουν και να αντιπαλέψουν αυτά τα συμφέροντα, των μονοπωλίων και της Ευρωπαϊκής Ένωσης και των εκάστοτε κυβερνήσεων που τα στηρίζουν.

Γιατί εμείς το λέμε καθαρά. Θα ήταν τελείως διαφορετική η κατάσταση αν υπήρχε –το είπε και η εισηγήτρια μας- ο σοσιαλιστικός σχεδιασμός, η κοινωνικοποίηση των μέσων παραγωγής και το τι παράγεις, για να καλύψω πρώτα τις δικές μου ανάγκες και μετά ό,τι περισσεύει να κάνω εξαγωγές και με βάση ποιες προϋποθέσεις τον εξοπλίζω τον αγρότη να μπορεί να παράγει. Ο καθένας είναι μόνος του. Γι’ αυτό υπάρχει και το ελληνικό παράδοξο. Τεράστια σπατάλη σε μέσα παραγωγής στην αγροτική οικονομία. Γιατί; Γιατί είναι μικρός ο κλήρος, αναγκάζεται να πάρει και τα τρακτέρ και το αρδευτικό και μια σειρά άλλα μηχανήματα, δεν μπορεί αυτά να τα αποπληρώσει και του ανεβάζει τεράστιο το κόστος. Όμως, αυτά θα τα έχει δωρεάν παροχή από το κράτος, για να μπορεί να καλλιεργεί τη γη, να έχει εισόδημα, να καλύπτει τις ανάγκες, που αυτό δεν μπορείτε να το κάνετε στον καπιταλισμό, που είναι επί του παρόντος ένα σύστημα το οποίο αναδεικνύει την μπόχα του, κύριε Υπουργέ.

Και θα βάλω δύο πλευρές, όσον αφορά την μπόχα: Πρώτον, τα γεγονότα τα οποία γίνονται στις Ηνωμένες Πολιτείες, που δείχνει ότι η μητρόπολη του καπιταλισμού μαστίζεται από τον ρατσισμό, τη φτώχεια, την εξαθλίωση. Τριάντα επτά εκατομμύρια άνεργοι μέσα σε εννιά εβδομάδες, στη μητρόπολη του καπιταλισμού και λέτε γιατί γίνονται αυτά τα επεισόδια, της αστυνομικής βαρβαρότητας; Και ταυτόχρονα έχει η κυβέρνηση Τραμπ να δώσει περίπου 2 τρισεκατομμύρια στις πολυεθνικές αμερικάνικες. Έχει η Ευρωπαϊκή Ένωση τη δυνατότητα να δώσει 750 δισεκατομμύρια στις ευρωπαϊκές πολυεθνικές, το ταμείο ανάκαμψης. Κι όμως για να προστατευθεί ο αγρότης παραγωγός, εκεί μετράμε τα φραγκοδίφραγκα, τι περισσεύουν, αλλά για τις πολυεθνικές υπάρχουν τα 750 εκατομμύρια, τα οποία θα δοθούν κάτω από όρους και προϋποθέσεις. Οι όροι και οι προϋποθέσεις είναι πολύ συγκεκριμένες: Προώθηση των μεταρρυθμίσεων, των ανατροπών εμείς λέμε και στα εργασιακά και στην απελευθέρωση της αγοράς και στη σύμπραξη ακόμη και σε κοινωνικές υπηρεσίες στην υγεία -δημόσιου και ιδιωτικού- και ταυτόχρονα και η εποπτεία, αν υλοποιούνται οι δημοσιονομικές κατευθύνσεις συνολικά. Άρα, έχουμε μια αντιδραστική στροφή.

Από αυτή την άποψη, λοιπόν, κύριε Υπουργέ -και να μην μακρηγορώ- φαίνεται ποια είναι η βασική μας αντίθεση. Εμείς δεν είμαστε μικρόψυχοι, αλλά εμείς συγκρουόμαστε στη βάση της στρατηγικής, που θα μπορέσει να ανακουφίσει τον αγρότη ή όχι. Αυτή είναι η βασική μας αντιπαράθεση και διαπάλη την οποία κάνουμε με τη Νέα Δημοκρατία και έχουμε αυτήν την πολιτική λογική.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Παρακαλώ να έχουμε την υγειονομική προετοιμασία του Βήματος και να καλέσω το συνάδελφό μου -το λέω έτσι, γιατί ήμασταν για πολλά χρόνια στην ίδια περιφέρεια-, τον κ. Βλάχο.

Κύριε Βλάχο, έχετε τον λόγο.

**ΓΕΩΡΓΙΟΣ ΒΛΑΧΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η Κυβέρνηση έφερε ένα νομοσχέδιο που λύνει μικρά ή και μεγάλα προβλήματα και κάνει μία ευνοϊκή συνολική διευθέτηση θεμάτων που απασχολούν την ελληνική γεωργία, την κτηνοτροφία, την αλιεία. Πρέπει να πω με όσα ακούστηκαν νωρίτερα από το Βήμα αυτό, ότι η αλιεία είναι αγροτική δραστηριότητα, ανεξάρτητα αν γίνεται στο νερό. Πρέπει να πω, επίσης, για αυτούς που έχουν απορίες ότι υπάρχουν φυτά που μεγαλώνουν και το ριζικό τους σύστημα είναι μόνο σε νερό. Αυτό λέγεται «υδροπονία». Υπάρχουν και φυτά που μεγαλώνουν και το ριζικό τους σύστημα είναι μόνο στον αέρα. Αυτό λέγεται «αεροπονία».

Όταν βγαίνουμε, λοιπόν, να πούμε κάτι –και, μάλιστα, επιστημονικό- τουλάχιστον προηγουμένως ας ανατρέξουμε λίγο να μάθουμε κάτι και να το πούμε σωστά.

Αυτή την πραγματικότητα, λοιπόν, που παρουσιάζει το νομοσχέδιο, κατέγραψαν με τις τοποθετήσεις τους σχεδόν όλοι οι εκπρόσωποι των φορέων που προσήλθαν στη Διαρκή Επιτροπή Παραγωγής και Εμπορίου. Παρ’ όλα αυτά, η Αντιπολίτευση –και κυρίως η Αξιωματική Αντιπολίτευση- προσπάθησε να απαξιώσει την κυβερνητική πρωτοβουλία. Έτσι, ισχυρίστηκε ότι δεν δίνει λύσεις στα πολλά προβλήματα, που αντιμετωπίζει ο αγροτικός κόσμος, ότι δεν αντιμετωπίζει την αγωνία του αγροτικού κόσμου σχετικά με τον σχεδιασμό και την πολιτική για τον κλάδο, καθώς και ότι –συνεχίζω- δεν ανταποκρίνεται στη ζώσα πραγματικότητα.

Κάνοντας αυτού του είδους την αντιπολίτευση, ουσιαστικά παραδέχεστε, κυρίες και κύριοι συνάδελφοι, κυρίως, της Αξιωματικής Αντιπολίτευσης, ότι όσοι κυβερνήσατε χθες ή και προχθές –το λέω και για άλλα κόμματα- δεν μπορέσατε να λύσετε τα προβλήματα του αγροτικού κόσμου και τα κληροδοτήσατε άλυτα στη σημερινή Κυβέρνηση.

Αυτή είναι η παραδοχή. Έτσι, αντί να χαμηλώσετε τους τόνους και με σεμνότητα, με σοβαρότητα, να πείτε τις απόψεις σας, αφού, όπως και εσείς παραδέχεστε, εκ του αποτελέσματος πια αποδειχθήκατε μη χρήσιμοι για τον αγροτικό κόσμο, κάνετε κριτική εφ’ όλης της ύλης και προσωπικές επιθέσεις στον Υπουργό, νομίζοντας ότι έτσι θα κρύψετε τις δικές σας ευθύνες.

Αφού δεν μπορέσατε, λοιπόν, κυρίες και κύριοι συνάδελφοι, να δώσετε λύσεις όταν ήσασταν κυβέρνηση, τουλάχιστον βρείτε τον τρόπο, την πολιτική γενναιότητα αν μου επιτρέπετε, να στηρίξετε τις ουσιαστικές κυβερνητικές πρωτοβουλίες σήμερα.

Την ώρα που κάνετε αυτή την κριτική, μας λέτε ότι πολλές ρυθμίσεις ήταν από την προηγούμενη πολιτική ηγεσία, δηλαδή ήταν από τον ΣΥΡΙΖΑ. Επίσης, συνεχίζετε λέγοντας ότι αρκετές ρυθμίσεις είναι θετικές.

Ε, μα, δεν μένει και τίποτα άλλο, κυρίες και κύριοι συνάδελφοι. Κάποιες ήταν από την προηγούμενη ηγεσία, κάποιες είναι θετικές. Δεν μένει τίποτα άλλο. Εκτός αν νομίζετε ότι μπορείτε να κάνετε πολιτική και, μάλιστα, αντιπολίτευση με κάτι άλλο. Έχετε διαφωνία στον τίτλο. Λέτε: «Βάλατε έναν βαρύγδουπο τίτλο». Μα, με αυτό θα κάνετε αντιπολίτευση, με τον τίτλο του νομοσχεδίου; Λέτε ακόμη ότι απουσιάζει η γενικότερη πολιτική για τον αγροτικό τομέα ή ότι απουσιάζει η εκπαίδευση. Με αυτά θα κάνετε συγκεκριμένη αντιπολίτευση;

Κοιτάξτε, το νομοσχέδιο αναμφίβολα δίνει λύσεις σε πολλά θέματα. Κανείς από εμάς, ούτε ο Υπουργός ούτε η πολιτική ηγεσία ούτε ο εισηγητής μας, ισχυρίστηκε ότι έρχεται να αντιμετωπίσει όλα τα προβλήματα που αντιμετωπίζει πιθανόν ο αγροτικός κόσμος. Συγκεκριμένα προβλήματα αγγίζει, αλλά αυτά που αγγίζει τα λύνει. Το λέω, για να είμαστε εξηγημένοι. Σ’ αυτά που φέρνει πρέπει να μας κάνετε την κριτική και να μας πείτε πού είναι κάτι λάθος, πού θέλετε κάτι να προσθέσουμε, πού θέλετε κάτι να διευκρινίσουμε. Γι’ αυτά μιλάμε.

Αντ’ αυτού, ο εισηγητής σας συνέχισε λέγοντας ότι έχουμε διατάξεις διάσπαρτες, οι οποίες επιλύουν γραφειοκρατικά προβλήματα. Είναι γραφειοκρατικές διατάξεις, δεν λέω. Αναφέρω ενδεικτικά τη διαχείριση βοσκοτόπων, με την οποία συμφωνείτε, το Εθνικό Μελισσοκομικό Μητρώο για το οποίο κανείς δεν μπορεί να πει «όχι» ή τα κτηνιατρικά φάρμακα, για τα οποία ισχυρίζεστε ότι προβλέπεται από μία υπουργική απόφαση του 2018, άρα είναι ειλημμένο και δεν διαφωνείτε. Αναφορικά με τα νεκρά ζώα, συμφωνείτε, αλλά ζητάτε να μας πουν οι περιφέρειες αν έχουν τους πόρους. Επίσης, για την παράταση αδειοδότησης των κτηνοτροφικών εγκαταστάσεων, λέτε ότι ίσως να μη χρειάζεται γιατί τους δόθηκε ενάμισης χρόνος και, αν ήθελαν, μπορούσαν να τα έχουν τακτοποιήσει. Δεν διαφωνείτε και πάλι.

Είπατε για την καλλιέργεια κάνναβης. Εκεί, λοιπόν, υπάρχει το «0,2%» σε τετραϋδροκανναβινόλη, μέχρι το «0,6%». Προφανώς είναι δύο διαφορετικά πράγματα. Είναι τριπλάσια περιεκτικότητα, για να ακριβολογώ.

Εδώ, λοιπόν, είπα, κύριε Υπουργέ, ότι θα μπορούσε να υπάρξει μία διευκρινιστική εγκύκλιος από το Μπενάκειο Φυτοπαθολογικό Ινστιτούτο που να λέει ότι λόγω κλιματικών αλλαγών μπορεί αυτό το «0,2%» να γίνει κατά τι παραπάνω και να είναι και σωστό και να μη φταίει ο καλλιεργητής. Όμως, σχετικά με το να το αφήνουμε κενό σε τριπλάσια ποσότητα, καταλαβαίνετε ότι δεν μπορείτε να μην πάρετε θέση. Σας το είπε νωρίτερα και ο κ. Βορίδης. Πρέπει να ξεκαθαρίσετε τι θέλετε. Γιατί δεν φέρατε το «0,6%» εσείς; Γιατί αφήνετε «φλου» το «0,2%» και βάζετε σε περιπέτεια τον κάθε καλλιεργητή; Το κάνατε διότι δεν θέλετε να ξεκαθαρίσει το τοπίο. Ούτε μπορείτε να μας λέτε «Μα, εσείς δεν θέλετε τη συγκεκριμένη καλλιέργεια». Κανείς δεν το είπε αυτό. Ελέχθη και χθες στην επιτροπή, ελέχθη και σήμερα. Είναι μία καλλιέργεια που είναι καλοδεχούμενη και μακάρι να είναι αποδοτική για τον αγροτικό κόσμο και να έχει θετικά αποτελέσματα! Αυτή είναι η ουσία.

Επίσης, ήρθε η τροπολογία για τους εργάτες γης. Λέτε «ναι». Ήρθε το άρθρο 1 για το Δίκτυο Γεωργικής Λογιστικής Πληροφόρησης. Είναι, λέει, παλαιότερη διάταξη και βρίσκεται στη σωστή κατεύθυνση. Πραγματικά, ειλικρινά δεν καταλαβαίνω πού υπάρχει διαφωνία. Μπορεί, βεβαίως, στην επιτροπή να είπατε «Επιφυλασσόμαστε να ψηφίσουμε στην Ολομέλεια», αλλά η Ολομέλεια θα τελειώσει. Πρέπει να πάρετε θέση. Πρέπει να πείτε «ναι», «όχι», κάτι συγκεκριμένο.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Άρα, λοιπόν, πού διαφωνείτε; Θα έλεγα εγώ «Δυστυχώς για σας, πουθενά», διότι πράγματι αυτό το νομοσχέδιο, όπως χαρακτηρίστηκε από ορισμένους «ερανιστικό», λύνει επιμέρους, εκκρεμή, αρρύθμιστα θέματα για το Εθνικό Μελισσοκομικό Μητρώο, περιέχει ρυθμίσεις για την αλιεία και την ανάπτυξη υδατοκαλλιεργειών, τα κτηνιατρικά φάρμακα, τη διαχείριση των νεκρών ζώων, ρυθμίσεις για τα εγγειοβελτιωτικά έργα, ρυθμίσεις για τις πτηνοτροφικές εγκαταστάσεις, ρυθμίσεις για την απλοποίηση της διοικητικής διαδικασίας για την αξιολόγηση νέων τύπων λιπασμάτων, θέματα ΕΛΓΑ, θέματα ΓΕΩΤΕΕ, τις ανακλήσεις που ακούσαμε πριν από λίγο.

Άφησα τελευταίες τις ελληνοποιήσεις, για να πω δύο κουβέντες. Για μεν το σχέδιο «ΑΡΤΕΜΙΣ» που εν πάση περιπτώσει προβλέπει αποτελεσματικό έλεγχο στα ισοζύγια και στην παραγωγή και εμπορία αυγών, δεν άκουσα κάποια ουσιαστική κριτική. Μάλλον πρέπει να συμφωνείτε.

Για τις ελληνοποιήσεις δεν κατάλαβα πού ακριβώς είναι οι διαφωνίες σας. Εδώ λαμβάνονται μέτρα επί το αυστηρότερον. Δηλαδή, έχουν ποινική δίωξη αυτοί που κάνουν ελληνοποιήσεις. Διαφωνείτε με αυτό; Σ’ αυτό πρέπει να πάρετε θέση και να μας πείτε.

Εγώ, αν ήθελα να πω κάτι στον Υπουργό, θα του έλεγα «Υπουργέ, μήπως έβαλες τον πήχη ψηλά;». Αυτή είναι η αγωνία μου. Ποια είναι η ευθύνη μας, επίσης, από εδώ και πέρα για να υλοποιηθεί αυτή η απόφαση; Προφανώς γίνονται εισαγωγές, αλλά το να πωλείται το οποιοδήποτε αγροτικό προϊόν που εισέρχεται νόμιμα στην Ελλάδα ως ελληνικό, αυτό είναι σε βάρος και του Έλληνα παραγωγού και του Έλληνα καταναλωτή και θα πρέπει να τους προστατεύσουμε.

Επί υπουργίας μου στο Υπουργείο Εμπορίου καθιερώσαμε την ιχνηλασιμότητα.

Κύριε Υπουργέ, κυρίες και κύριοι συνάδελφοι, η ιχνηλασιμότητα πρέπει να υπάρχει παντού, και στα συσκευασμένα και σ’ αυτά που λέμε «χύμα», στο τελάρο. Πρέπει να ξέρεις από ποιον ξεκίνησε το συγκεκριμένο προϊόν και οτιδήποτε συμβεί να μπορείς να γυρίσεις μέχρι σ’ αυτόν που κάνει την παραγωγή. Ξέρετε, η ιχνηλασιμότητα φορτώνει και μία ευθύνη στον καθένα. Φορτώνει μία ευθύνη για τον σπόρο που λέει ότι είναι, για την ποιότητα, για την ποικιλία, για τα φάρμακα τα οποία χρησιμοποίησε. Καταλαβαίνει, λοιπόν, ότι τον συνοδεύει μέχρι να πουληθεί και αυτό είναι μεγάλη ευθύνη.

Εδώ, λοιπόν, θα έπρεπε όλοι να πούμε ένα μεγάλο «ναι» στην επιπλέον θωράκιση της αποτροπής των ελληνοποιήσεων εισαγόμενων προϊόντων.

Κύριε Υπουργέ, θα κλείσω με μια φράση: Γνωρίζετε κι εσείς πάρα πολύ καλά ότι φέτος ήταν μια κακή χρονιά στη διακίνηση κρασιού. Και στα Μεσόγεια και στην Αττική και σε όλη την Ελλάδα το κρασί εν πολλοίς έχει μείνει απούλητο. Πρέπει να πάρετε κάποια πρωτοβουλία, σε συνεννόηση ασφαλώς με τους φορείς οίνου -δεν θα πω εγώ πώς θα γίνει-, για να προχωρήσουμε ποσότητες σε απόσταξη, διότι η φετινή παραγωγή είναι πια κοντά, έρχεται, και θα πρέπει να ξεστοκάρουμε με αποθέματα -έτσι κι αλλιώς το οινόπνευμα το χρειαζόμαστε-, να προχωρήσουμε σε απόσταξη, τηρώντας βεβαίως ευρωπαϊκές οδηγίες και ευρωπαϊκούς περιορισμούς, αλλά καταθέτοντας και την δική μας πολιτική βούληση, να ξεμπλοκάρουμε τα αποθέματα που υπάρχουν στους Έλληνες αγρότες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ.

Κύριε Υπουργέ, πριν δώσω τον λόγο στον επόμενο ομιλητή, να συνηγορήσω κι εγώ στο τελευταίο. Ο κ. Βλάχος αν και υπήρξε και εκεί παλαιότερα Βουλευτής, ξέχασε να πει ότι και στα Μέγαρα έχουμε κρασιά, τα οποία βρίσκονται στις αποθήκες. Άρα, πρέπει να προχωρήσετε στην απόσταξη. Είναι κάτι, το οποίο χρειάζεται.

**ΓΕΩΡΓΙΟΣ ΒΛΑΧΟΣ:** Κύριε Πρόεδρε, είπα Μεσόγεια, όλη η Αττική και όλη η Ελλάδα.

**ΠΡΟΕΔΡΕΥΩΝ (Αθανάσιος Μπούρας):** Η ανατολική Αττική είναι πολύ μεγάλη. Η δυτική, εμείς, μικρή.

Να καλέσω στο Βήμα, τον Βουλευτή του ΣΥΡΙΖΑ, κ. Ευάγγελο Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ:** Κύριε Πρόεδρε, το ενδιαφέρον του ΣΥΡΙΖΑ για τους οινοποιούς αυτή την ώρα εκφράζεται ιδιαίτερα με τη συνάντηση, που έχει ο Πρόεδρος με τους μικρούς οινοποιούς της εκλογικής σας περιφέρειας.

Με την τοποθέτησή σας θυμηθήκατε τον εαυτό σας. Νόμος και τάξη ακόμα και για τη φέτα. Ξέρετε πόση ζημιά κάνετε σε ένα προϊόν ΠΟΠ που θεωρείται η σημαία της Ελλάδας, όταν διαρκώς βάζετε -και με τέτοιους τόνους- θέματα που έχουν σχέση με το προϊόν. Αντιλαμβάνεστε ότι ενδέχεται να οδηγήσουν την αγορά να αναζητεί εργαστηριακές αναλύσεις για ένα προϊόν τέτοιο. Για τα υπόλοιπα θα μιλήσω αύριο.

Θέλω σήμερα να σταθώ ιδιαίτερα στο άρθρο 19, που αφορά τους καταλογισμούς. Κύριε Υπουργέ, κληρονομήσαμε από τους δικούς σας Υπουργούς πάνω από 1 δισεκατομμύριο πρόστιμα για κακή διαχείριση των ενισχύσεων και κοντά στο 1 δισεκατομμύριο καταλογισμούς για ανάκτηση χρημάτων από τους αγρότες. Δεν αμφισβητείται. Για τα πρόστιμα ήδη η Κυβέρνηση ΣΥΡΙΖΑ πετύχαμε πρώτες επιστροφές 450 εκατομμυρίων στον κρατικό προϋπολογισμό. Τους καταλογισμός δεν τους κρύψαμε κάτω από το χαλί. Γι’ αυτό, κύριε Υπουργέ, δεν θα ψηφίσουμε τη διάταξη του άρθρου 19, που αφορά το θέμα των ανακτήσεων, παρ’ όλο που ενσωματώνει εν πολλοίς, όπως και εσείς το παραδεχτήκατε, προϊόν δικής μας διαπραγμάτευσης.

Δεν θα ψηφίσουμε, όχι γιατί δεν θέλουμε να υπάρξει αίσιο τέλος στο θέμα των ανακτήσεων, αλλά γιατί δεν θέλουμε να ενισχύσουμε με την ψήφο σας μια άγνοια κινδύνου που έχετε, μια άγνοια η οποία μπορεί να οδηγήσει τη χώρα σε νέες περιπέτειες και νέους καταλογισμούς.

Οι εκφράσεις σε ομιλία σας στην επιτροπή ότι «κλωτσάει το τενεκεδάκι ο ΣΥΡΙΖΑ για να πάει στον επόμενο η καυτή πατάτα των ανακτήσεων», αντιλαμβάνεστε ότι έρχεται σε πλήρη αντίθεση με την προηγούμενη παραδοχή σας ότι περπατάτε πάνω στις δικές μας προσπάθειες στη διαπραγμάτευση.

**ΔΙΟΝΥΣΙΟΣ ΣΤΑΜΕΝΙΤΗΣ:** Αφού δεν το φέρατε στη Βουλή.

**ΕΥΑΓΓΕΛΟΣ ΑΠΟΣΤΟΛΟΥ:** Μη βιάζεστε, θα σας εξηγήσω.

Διαφωνούμε με το άρθρο 8, γιατί δεν ολοκληρώσατε τις διαπραγματεύσεις που εμείς ξεκινήσαμε, γιατί δεν πήρατε τη γραπτή έγκριση της επιτροπής που είναι απαραίτητη, προκειμένου να προβείτε στη ρύθμιση αυτή. Γνωρίζουμε τον κίνδυνο αν δεν πάρουμε πίσω τα λεφτά. Αυτός όμως δεν είναι λόγος αρκετός, για να υπάρξει άρον-άρον διαδικασία ανάκτησης, χωρίς την τελική έγκριση της επιτροπής.

Κύριε Υπουργέ, στις δικές μας διαπραγματεύσεις ο στόχος ήταν πάντα διπλός. Από τη μια να μειώσουμε το ποσό και από την άλλη να μεταθέσουμε τον χρόνο αποπληρωμής, ώστε να έχουμε τη δυνατότητα να επαναδιαπραγματευτούμε. Αυτό κάναμε και για το πακέτο των δύο ανακτήσεων «Χατζηγάκη», ύψους 421 εκατομμυρίων ευρώ, με αποδέκτες επτακόσιους είκοσι πέντε χιλιάδες παραγωγούς και με τη μείωση που καταφέραμε έγιναν 320 εκατομμύρια με ενενήντα πέντε χιλιάδες αγρότες. Αν συνεχίσετε αυτό που είχαμε ξεκινήσει να αλλάξετε τους μικρούς αγρότες από την υποχρέωση επιστροφής ποσών μέχρι 2.000 ευρώ, τότε θα μείνουν ογδόντα πέντε χιλιάδες, με ποσό έως 240 εκατομμύρια.

Οι καταλογισμοί, όμως, που συζητάμε σήμερα προέρχονται από την εφαρμογή των νόμων 2008 του 1992 και 2237 1994 και αφορούσαν ρυθμίσεις χρεών προς την ΑΤΕ ογδόντα τριών αγροτικών συνεταιρισμών και πρώην ενώσεων, καθώς και έξι συνεταιριστικών εταιρειών συνολικού ποσού ανάκτησης 465 εκατομμύρια ευρώ. Είναι οι γνωστές ως πακέτα «Κοσκινά - Μωραΐτη». Αναφέρομαι σε ονόματα, γιατί ήταν οι αντίστοιχοι Υπουργοί οι οποίοι διαχειρίζονταν τις συγκεκριμένες ανακτήσεις. Σε αυτές προστίθενται και το πακέτο «Κοντού», ύψους 108 εκατομμυρίων ευρώ, που αφορούσε την κατανομή το 2008 χρημάτων σε συνεταιρισμούς για αγορά δημητριακών, οπότε οι καταλογισμοί ξεπερνούν συνολικά τα 573 εκατομμύρια ευρώ.

Σας παραθέτω μια φράση από σχετική γνωμοδότηση του Νομικού Συμβουλίου του κράτους: «Προκειμένου να αποφύγει η χώρα μας την επιβολή υπέρογκων προστίμων, που θα βαρύνουν όλους τους φορολογούμενους πολίτες, καθώς και την αποφυγή στο μέλλον δυσάρεστων καταστάσεων που θα μας στερήσουν τη χορήγηση νέων ενισχύσεων, πρέπει να επιστραφούν όλες οι παραπάνω παράνομες και ασυμβίβαστες ενισχύσεις. Προσθέστε σε αυτό και τον ν.4152/2013 άρθρο 202 του Κώδικα Διοικητικής Δικονομίας με το οποίο εξειδικεύτηκαν και περιορίστηκαν με λογική αυστηροποίησης οι προϋποθέσεις για τη δικαστική αναστολή της εκτέλεσης πράξεων που διατάσσουν την ανάκτηση τους».

Τα ανέφερα αυτά, γιατί όλες οι περιπτώσεις δεν θα έφθαναν σε καταλογισμούς αν η χώρα μας –ακούστε, κύριοι συνάδελφοι, ειδικά της Νέας Δημοκρατίας- έγκαιρα είχε κοινοποιήσει στην Ευρωπαϊκή Επιτροπή τις ενέργειές της και είχε την έγκριση της επιτροπής. Είναι τεράστια ευθύνη των προηγούμενων Υπουργών. Όλα αυτά βέβαια υπό τα έκπληκτα μάτια των υπόχρεων συνεταιρισμών, που αιφνίδια διαπίστωσαν ότι πρέπει να καταβάλουν αναδρομικά και έντοκα όσα πριν από χρόνια τους είχαν δοθεί τις περισσότερες φορές και με νόμο του κράτους.

Αντιλαμβάνεστε λοιπόν, πόσο περιορισμένο ήταν το περιθώριο κινήσεων, που είχαμε στη διάθεσή μας. Εμείς, όμως, με γνώμονα το δημόσιο συμφέρον και τον Έλληνα φορολογούμενο, εξαντλήσαμε όλα τα περιθώρια και επιχειρήματα για την επίτευξη του καλύτερου αποτελέσματος σε όλες τις υποθέσεις. Στόχος μας ήταν να προφυλάξουμε τους υγιείς συνεταιρισμούς, καθώς και τα παραγωγικά ακίνητα των συνεταιρισμών. Μαζί με ένα αντιπροσωπευτικό σώμα των υπόχρεων, αλλά και ενδιαφερόμενων οργανώσεων, τεκμηριώσαμε ότι το καταλογισθέν ποσό των πεντακοσίων εβδομήντα τριών εκατομμυρίων ευρώ, δεν ξεπερνά τα 95 εκατομμύρια ευρώ αφού οι συγκεκριμένες ρυθμίσεις με την τότε Αγροτική Τράπεζα Ελλάδος αφορούσαν κυρίως σε τόκους και ανατοκισμούς και μάλιστα μιας περιόδου που τα επιτόκια ξεπερνούσαν το 30%. Την τεκμηρίωση μας αυτή, την αποδέχθηκε ο τότε Επίτροπος Γεωργίας, ο κ. Χόγκαν σε συνάντηση, που είχαμε τον Ιούνιο του 2018 και μας υποσχέθηκε ότι θα δώσει τη συναίνεσή του στη σχετική συνεδρίαση της επιτροπής. Εκκρεμεί ακόμη η απάντηση.

Πάρτε, λοιπόν, πίσω τη διάταξη αυτή και να επανέλθετε αφού ολοκληρωθούν οι συζητήσεις με την επιτροπή όχι μόνο για τις συγκεκριμένες ανακτήσεις, αλλά γιατί τώρα πρέπει να βάλετε στο τραπέζι και το σύνολο των χρεών των συνεταιριστικών οργανώσεων. Η σημερινή συγκυρία είναι ευνοϊκή και σας το επιτρέπει.

Πρέπει να σας είναι γνωστό ότι υπάρχουν αρκετές περιπτώσεις συνεταιρισμών που έχουν χρέη σε πολλούς πιστωτές εκτός των ανακτήσεων. Η διαφορετική ρύθμιση από κάθε φορέα για την αποπληρωμή των χρεών παγιδεύει τους συνεταιρισμούς στον λαβύρινθο των μη εξυπηρετούμενων δόσεων και τελικά καταλήγουν σε εκκαθάριση.

Μια τέτοια μεγάλη περίπτωση διαχείρισης χρέους είναι η εταιρεία «PQH», που ανέλαβε τη συνέχεια της εκκαθάρισης της Αγροτικής Τράπεζας και στην οποία έχουν περιέλθει τα χρέη και η περιουσία επτακοσίων δεκαοκτώ συνεταιρισμών. Δεν αντέχουν άλλο οι συνεταιρισμοί.

Γι’ αυτό, κύριε Υπουργέ, για να μην γίνετε εσείς ο πέμπτος Υπουργός, μετά από τους τέσσερις προηγούμενους, που θα οδηγήσει τη χώρα σε νέους καταλογισμούς, αποσύρετε τη συγκεκριμένη διάταξη και έχουμε πεδίον δόξης λαμπρό να κουβεντιάζουμε, ιδιαίτερα για τα χρέη του συνεταιριστικού χώρου και για την τεράστια περιουσία, που αυτή την ώρα απειλείται, για να την αποδώσουμε στον αγροτικό χώρο. Από εκεί και πέρα, τα υπόλοιπα τα συζητάμε.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Καλώ στο Βήμα τον συνάδελφο Βουλευτή της Νέας Δημοκρατίας κ. Μάξιμο Χαρακόπουλο.

**ΜΑΞΙΜΟΣ ΧΑΡΑΚΟΠΟΥΛΟΣ:** Σας ευχαριστώ πολύ, κύριε Πρόεδρε.

Εκ προοιμίου να ζητήσω την κατανόησή σας γιατί υπήρξε και ένα προσωπικό ζήτημα με τον εισηγητή της Αξιωματικής Αντιπολίτευσης κατά την αρχή της συνεδρίασης, οπότε θα χρειαστώ λίγο παραπάνω χρόνο για την ανοχή σας.

Κυρίες και κύριοι συνάδελφοι, αναμφίβολα η υγειονομική κρίση, η πανδημία, που περάσαμε και περνούμε ακόμη μας έκανε σοφότερους. Κατέστησε νομίζω ξεκάθαρο ότι ο τουρισμός δεν μπορεί να είναι μονοκαλλιέργεια και ότι η οικονομία της χώρας δεν μπορεί σε μέγιστο βαθμό να στηρίζεται στο τουριστικό προϊόν. Την ίδια ώρα είδαμε να αναπτύσσεται ένας «εθνικισμός των τροφίμων», αν μπορούμε να το ονομάσουμε έτσι. Χώρες που παράγουν αγροτικά και κτηνοτροφικά προϊόντα ήταν αρνητικές στις εξαγωγές τους. Την περίοδο αυτή η Ρουμανία δεν εξήγαγε σιτηρά νομίζω και η Τουρκία λεμόνια. Άρα, η κρίση αυτή αναδεικνύει την αξία της έστω στοιχειώδους επάρκειας της χώρας σε τρόφιμα.

Εδώ προκύπτει το μείζον ερώτημα τι κάνουμε για την ενίσχυση του πρωτογενούς τομέα. Χρειάζεται να ξαναδούμε το παραγωγικό μοντέλο της χώρας και να στηρίξουμε τους ανθρώπους της πραγματικής παραγωγής, αγρότες και κτηνοτρόφους.

Κι αφού μιλώ για στήριξη αυτών των ανθρώπων, κύριε Υπουργέ, αναμένουν από εσάς στήριξη -την ανέμεναν και σήμερα και ελπίζω μέχρι αύριο στο τέλος της συνεδρίασης να γίνει- οι κτηνοτρόφοι και ιδιαίτερα οι αιγοπροβατοτρόφοι οι οποίοι υπέστησαν σημαντική ζημιά λόγω της πανδημίας και από τις ελληνοποιήσεις γάλακτος και κρέατος το προηγούμενο διάστημα, αλλά και από τη μειωμένη κατανάλωση κρέατος λόγω του ιδιαίτερου τρόπου με τον οποίο γιορτάσαμε φέτος το ορθόδοξο Πάσχα, χωρίς τον οβελία. Οι πληροφορίες που είχαν δει το φως της δημοσιότητας το προηγούμενο διάστημα δεν τους ικανοποιούσαν.

Χάρηκα γιατί κατά τη διάρκεια της συζήτησης στην επιτροπή, απαντώντας μου, δεσμεύτηκατε ότι θα είναι πολύ πιο γενναία και δεν θα έχουν καμμία σχέση τα μέτρα που θα ανακοινώσετε με τα όσα μέχρι τούδε είδαν το φως της δημοσιότητας ως εικασίες στα μέσα μαζικής ενημέρωσης για 4 ευρώ την προβατίνα.

Ήδη έχει ανακοινωθεί η συγκρότηση της λεγόμενης επιτροπής Πισσαρίδη, του νομπελίστα οικονομολόγου στον οποίο ο Πρωθυπουργός εμπιστεύθηκε την εκπόνηση ενός σχεδίου για την επόμενη μέρα της παραγωγικής Ελλάδας. Θέλω να πιστεύω ότι σε αυτό το σχέδιο κομβικό ρόλο θα έχει ο πρωτογενής τομέας.

Θέλω να πιστεύω, επίσης, κύριε Υπουργέ, ότι θα βρεθεί τρόπος να αντληθούν σημαντικά ποσά και για την πρωτογενή παραγωγή, για τους αγρότες και τους κτηνοτρόφους μας, από το γενναίο πακέτο στήριξης λόγω της πανδημίας στο Ταμείο Ανάπτυξης που ανακοίνωσε η Πρόεδρος της Κομισιόν η οποία αγγίζει τα 750 δισεκατομμύρια ευρώ.

Όπως είπα και στις συνεδριάσεις της επιτροπής, κυρίες και κύριοι συνάδελφοι, το νομοσχέδιο αντιμετωπίζει μια σειρά από εκκρεμότητες, διευθετεί προβλήματα, δίνει λύσεις σε σημαντικά ζητήματα όπως είναι οι ελληνοποιήσεις που μας έμειναν βαριά κληρονομιά από την προηγούμενη κυβέρνηση.

Θα αναφερθώ, λοιπόν, σταχυολογώντας και ενδεικτικά στα ζητήματα αυτά στον χρόνο που θα μου επιτρέψει το Προεδρείο.

Το νομοσχέδιο διευθετεί το μέγα ζήτημα των διαχειριστικών σχεδίων βόσκησης που είχε βαλτώσει τα τελευταία πέντε χρόνια με την κυβέρνηση του ΣΥΡΙΖΑ.

Θυμίζω, κυρίες και κύριοι συνάδελφοι, ότι επανα-οριοθέτηση του τι είναι βοσκότοπος έγινε στην περίοδο της προηγούμενης διακυβέρνησης Σαμαρά-Βενιζέλου. Τότε οριοθετήσαμε και πάλι το τι είναι βοσκότοπος και αυτό έσωσε επιδοτήσεις και οδήγησε στην επανάκτηση των προστίμων που επιβλήθηκαν από την Ευρωπαϊκή Ένωση ύψους 466 ευρώ. Βοσκότοπος δεν είναι μόνο τα λιβάδια στην κεντρική και στη βόρεια Ευρώπη, δεν είναι μόνο οι ποώδεις, αλλά είναι και οι φρυγανώδεις και οι ξυλώδεις καλλιέργειες. Για να το πω λαϊκά, για να το καταλάβουν όλοι, βοσκότοποι είναι και τα πουρνάρια στις πλαγιές ακόμη και στους γκρεμούς όπου βόσκουν τα κατσίκια.

Δεύτερον, αυστηροποιεί το θεσμικό πλαίσιο κυρώσεων για τις ελληνοποιήσεις. Είδα τη δύσκολη θέση στην οποία βρέθηκε η Αξιωματική Αντιπολίτευση η οποία αρχικώς επιχείρησε να απαξιώσει τη ρύθμιση λέγοντας ότι ουσιαστικά είναι μια ενσωμάτωση Κοινοτικού Δικαίου, μια συμμόρφωση σε έναν ευρωπαϊκό κανονισμό και ήρθαν τα αποκαλυπτήρια. Ο κανονισμός αυτός ήταν από το 2017. Είχε αραχνιάσει προφανώς στο Υπουργείο και στα συρτάρια της προηγούμενης ηγεσίας του Υπουργείου Αγροτικής Ανάπτυξης. Αναμφίβολα είναι πολύ σημαντικό, γιατί οι ελληνοποιήσεις είναι πραγματικά μια αιμορραγία για τον πρωτογενή τομέα και ειδικότερα για την κτηνοτροφία μας. Είναι εξαπάτηση και του καταναλωτή, που αγοράζει άλλο προϊόν από αυτό που πραγματικά πληρώνει, και βεβαίως πλήττονται και οι παραγωγοί γιατί συμπιέζεται το εισόδημά τους.

Κύριε Υπουργέ, όμως, δεν αρκούν, όπως κι εσείς σωστά είπατε, μόνο τα υψηλά πρόστιμα. Πρόστιμα ακούμε και στον Τιταρήσιο που πέφτει τυρόγαλα από διάφορες επιχειρήσεις, το ποτάμι μας ο Ελασσονίτης από την Ελασσόνα, που περνάει τον Τύρναβο και χύνεται στον Πηνειό. Πρόστιμα, ακούμε, αλλά πρόστιμα δεν βλέπουμε. Δεν ξέρουμε αν φτάνουν ποτέ στον κρατικό προϋπολογισμό. Περιγράψατε νωρίτερα τη διαδικασία των προστίμων και των καταλογισμών και το πόσο χρονοβόρα είναι.

Όμως, εκείνο που βλέπουμε επίσης είναι ότι προφανώς αυτά δεν λειτουργούν αποτρεπτικά και δεν συμμορφώνεται κανείς, γιατί είμαι δεκαπέντε χρόνια πια σε αυτό το Κοινοβούλιο και έχω βαρεθεί να κάνω κοινοβουλευτικό έλεγχο επ’ αυτού του ζητήματος και δεν υπάρχει καμμία λύση.

Θέλω να πιστεύω, λοιπόν, ότι θα προχωρήσουμε περαιτέρω, ότι θα υπάρξει ενίσχυση του ελεγκτικού μηχανισμού. Χρειαζόμαστε ελεγκτικό προσωπικό στο Υπουργείο. Χρειαζόμαστε κτηνιάτρους. Είχα ζητήσει, όταν ήμουν στο Υπουργείο, να εξαιρεθεί από τον κανόνα της μίας πρόσληψης προς πέντε αποχωρήσεις. Χρειαζόμαστε επειγόντως προσλήψεις εξειδικευμένου προσωπικού.

Έρχομαι στο τρίτο ζήτημα, στον ΕΛΓΑ. Σήμερα είδαμε -ω του θαύματος- μια αναδίπλωση από την πλευρά της Αξιωματικής Αντιπολίτευσης και του εισηγητή της. Λάβρος στις επιτροπές: «Ιδιωτικοποιείτε τον ΕΛΓΑ από την πίσω πόρτα». Το αγαπημένο τους ντοκουμέντο στο οποίο φερόμουν να έχω πει ότι ευχήθηκα να παραμείνει ο δημόσιος χαρακτήρας του ΕΛΓΑ λες και ο Βορίδης βγάζει στο σφυρί τον ΕΛΓΑ, λες και δημοπρατείται ο ΕΛΓΑ, λες και έχουμε πλειστηριασμό ποιος θα αγοράσει τον ΕΛΓΑ ή ότι αποκρατικοποιείται ο ΕΛΓΑ.

Μιλούμε για τη δυνατότητα και φορέων του ιδιωτικού τομέα να μπορούν να κάνουν και αυτοί ασφάλιση της αγροτικής παραγωγής και να προσφέρουν ανταγωνιστικά πακέτα. Είπα: «Μακάρι να μπορέσουν να το κάνουν». Προσωπικά είπα ότι έχω ερωτηματικά γιατί ο ΕΛΓΑ είναι ένας μη κερδοσκοπικός οργανισμός. Τα ασφάλιστρα των αγροτών αναδιανέμει ως αποζημιώσεις. Εάν υπάρξει δυνατότητα, μακάρι να υπάρξει.

Από εκεί, λοιπόν, που μιλούσαμε για ιδιωτικοποίηση, τώρα ετέθη ως ερώτημα η παραίνεσή μου να μείνει ο υποχρεωτικός χαρακτήρας της ασφάλισης της γεωργικής παραγωγής είτε στον κρατικό ΕΛΓΑ, είτε στις ιδιωτικές επιχειρήσεις, που ενδεχομένως θα θελήσουν να εμπλακούν στην αγροτική παραγωγή.

Θέλω να πιστεύω, κύριε Υπουργέ, ότι η απάντηση θα είναι καταφατική, οπότε μέχρι τις εκλογές ευελπιστώ ότι δεν θα ξανακούσουμε πάλι συζήτηση περί ιδιωτικοποίησης του ΕΛΓΑ.

Η συζήτηση περί ΕΛΓΑ νομίζω ότι ήταν ενδιαφέρουσα, γιατί πρώτον είχαμε τη δέσμευση του Υπουργού ότι θα υπάρχει ένα σαφές χρονοδιάγραμμα επικαιροποίησης του νέου κανονισμού του ΕΛΓΑ, προκειμένου να αντιμετωπίζονται ασφαλιστικοί κίνδυνοι, που σήμερα δεν αποζημιώνονται και η δέσμευσή σας ότι στην Επιτροπή Παραγωγής και Εμπορίου θα υπάρξει μια ολοκληρωμένη συζήτηση, μια ανοιχτή κουβέντα να δούμε η Κυβέρνηση μας σε τι κατάσταση παρέλαβε τον ΕΛΓΑ, ποια τα οικονομικά του ΕΛΓΑ που ανάγκασαν την παρούσα ηγεσία να μειώσει την προκαταβολή από το 70% στο 65%.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα ήθελα την ανοχή σας, για την οποία δεσμευτήκατε.

Είναι ιδιαίτερα θετική η ρύθμιση και η επίλυση αυτού του χρόνιου προβλήματος για τον κορωνοϊό, που δίδει τη δυνατότητα αποζημίωσης στους παραγωγούς που προέρχονται από την ευρύτερη περιοχή του Τυρνάβου, οι οποίοι θανάτωσαν τα ζώα τους και δεν έλαβαν την αποζημίωση, γιατί χάθηκαν κάπου στο δρόμο τα παραστατικά.

Κύριε Υπουργέ, το είπα και στην επιτροπή το επαναλαμβάνω και τώρα, ότι από αυτό το Βήμα ότι θα ήταν ένα σημαντικό μήνυμα εάν οι αποζημιώσεις αυτές ήταν εντόκως. Δεν είναι τα ποσά σημαντικά, ευτελή είναι, αλλά είναι ένα μήνυμα που συμβάλλει στην αποκατάσταση της σχέσης εμπιστοσύνης κράτους και πολιτών, όταν και το κράτος οφείλει στους πολίτες τα καταβάλει εντόκως, όπως ζητάει εντόκως τις υποχρεώσεις των πολιτών προς αυτό.

Έρχομαι στο πέμπτο ζήτημα της δάσωσης γαιών. Κύριε Υπουργέ, σας έχω κατ’ επανάληψη ζητήσει να δώσετε μια λύση σε αυτόν τον γολγοθά που υφίστανται παραγωγοί, αγρότες από τη Φλώρινα μέχρι την Κρήτη, που καλούνται να επιστρέψουν το σύνολο των επιδοτήσεων που έλαβαν για το φιλοπεριβαλλοντικό πρόγραμμα της δάσωσης αγροτικών γαιών, γιατί κάποιοι φωστήρες πριν είκοσι χρόνια έβαλαν αυθαίρετα στην Ελλάδα υπερβολικό αριθμό δέντρων ανά στρέμμα, κάτι που είναι αδύνατο να γίνει.

Επανακαταθέτω εν είδει τροπολογίας τη ρύθμιση του ακανθώδους αυτού προβλήματος, καθώς επίσης και μια παρόμοια απόφαση του Ευρωπαϊκού Δικαστηρίου για αντίστοιχη περίπτωση στην Λετονία, όπου δίνει νομίζω μια διέξοδο. Ορίστε, παρακαλώ, το καταθέτω για τα Πρακτικά.

(Στο σημείο αυτό ο Βουλευτής κ. Μάξιμος Χαρακόπουλος καταθέτει για τα Πρακτικά την προαναφερθείσα ρύθμιση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θέλω να πιστεύω, κύριε Υπουργέ, ότι θα δώσετε μια λύση πριν ταλαιπωρηθούν και άλλο δικαστικά και εξουθενωθούν οικονομικά αυτοί οι άνθρωποι.

Επίσης, νομίζω ότι είναι πολύ θετική η ρύθμιση για την καθολική εφαρμογή της συλλογής και καύσης νεκρών ζώων. Με τιμά ιδιαίτερα το γεγονός ότι συνεχίζεται αυτή η προσπάθεια, η οποία ξεκίνησε πιλοτικά με την πρώτη ΚΥΑ, που έφερε τη δική μου υπογραφή όταν ήμουν στο Υπουργείο Αγροτικής Ανάπτυξης και Τροφίμων.

Θα κλείσω, κύριε Πρόεδρε -και ευχαριστώ για την ανοχή σας- με τις ρυθμίσεις της τροπολογίας για τους εργάτες γης. Είναι αναμφίβολα μια θετική ρύθμιση η δυνατότητα να εργάζονται ως εποχιακοί εργάτες γης και όσοι λαμβάνουν το επίδομα ανεργίας. Προς την κατεύθυνση αυτή, όπως και για την θετική ρύθμιση με την καθιέρωση του εργόσημου, κατ’ επανάληψη έχουμε ασκήσει κοινοβουλευτικό έλεγχο δείχνοντας τον δρόμο για την επίλυση του ζητήματος.

Βεβαίως, αναμφίβολα θετικές είναι και παρόμοιες ρυθμίσεις, κύριε Υπουργέ, για τη δυνατότητα απασχόλησης στον αγροτικό τομέα συνταξιούχων γεωργών χωρίς να χάνουν το 30% της σύνταξής τους, όπως επίσης και ετεροεπαγγελματιών συνταξιούχων άλλων κατηγοριών, οι οποίοι δεν θα χάνουν την σύνταξή τους εάν το αγροτικό εισόδημα είναι έως 10.000.

Κλείνω, κύριε Πρόεδρε, λέγοντας ότι όλα αυτά όμως αναδεικνύουν την αχίλλειο πτέρνα του πρωτογενούς τομέα, που είναι η γήρανση του αγροτικού πληθυσμού, η ανάγκη ανανέωσης άμεσης, γρήγορης, με αξιοποίηση συγκεκριμένων πολιτικών και όλων των χρηματοδοτικών εργαλείων, όπως είναι το πρόγραμμα νέων αγροτών.

Σας ευχαριστώ πολύ και εσάς, κύριε Πρόεδρε, ιδιαίτερα για την κατανόηση.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Στη συνέχεια θα έρθει στο Βήμα η κ. Ευαγγελία Λιακούλη από το Κίνημα Αλλαγής.

Πρέπει να πω, επειδή στην πρώτη τετράδα υπήρξα πολύ επιεικής με όλους, όσοι κοιτάγατε το χρονόμετρο θα είδατε ότι κανέναν δεν διέκοψα, το ίδιο θα συμβεί και με την κ. Λιακούλη. Από εκεί και κάτω θα κοιτάξουμε να εφαρμόζουμε τον χρόνο των επτά λεπτών με μια μικρή ανοχή πάντα.

Ορίστε, κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κυρίες και κύριοι Βουλευτές, κύριε Υπουργέ, το νομοσχέδιο του Υπουργείου σας δεν έρχεται σε έναν πολιτικά ουδέτερο χρόνο, έρχεται σε έναν χρόνο πολύ ενδιαφέροντα και πολύ κρίσιμο.

Η πανδημία από τη μια, οι τελευταίες εξελίξεις στα εθνικά μας ζητήματα από την Αγία Σοφία μέχρι τα οικόπεδα με την Τουρκία κορυφώνονται δραματικά και διαμορφώνουν μια πολιτική ατζέντα αρκετά σοβαρή.

Από την άλλη, και παράλληλα με όλα αυτά, κύριε Υπουργέ, το αξιακό μας σύστημα δοκιμάζεται και οι θεσμοί δέχονται απανωτά χτυπήματα από τους άκρατους λαϊκιστές που την τέχνη τους την έκαναν κυβέρνηση τα προηγούμενα χρόνια και συνεχίζουν απτόητοι με τον ίδιο, αποδοκιμασμένο από τον ελληνικό λαό, τρόπο να πολιτεύονται στοχοποιώντας πολλές φορές ανθρώπους, σπιλώνοντας πρόσωπα με αήθεις επιθέσεις επιστρατεύοντας ακόμη και υπηρετούντες την τέχνη της υποκριτικής.

Η αγοραία συμπεριφορά και η πολιτική ψευτομαγκιά -το έχω ξαναπεί από αυτό το Βήμα- είναι μοιραία, το μόνο που πρόχειρα επιστρατεύεται, όταν πια φύλλο συκής δεν έχει απομείνει και τίποτα δεν μπορεί να καλύψει τα ανομήματα των έργων και των ημερών. Δυστυχώς, έχουμε ένα άθροισμα τραγικό να δείχνει ότι ήταν πολλά τα αμαρτήματα, κύριε Υπουργέ, της «εν πολλαίς αμαρτίαις περιπεσούσης» συγκυβερνήσεως των ΣΥΡΙΖΑ - ΑΝΕΛ.

Στη μύτη μας έχουμε ακόμα τη μυρωδιά του παραδικαστικού σκανδάλου λίγες μόνο μέρες πριν σ’ αυτή την Αίθουσα με πολιτικά πρόσωπα, δικαστές, μέχρι και μη αρεστό γι’ αυτούς δημοσιογράφο, που επιχείρησαν να του κατασκευάσουν σκοτεινή ιστορία για να τον φιμώσουν, ώστε να ελέγχουν τη δικαιοσύνη, αλλά και όλους όσοι διαδραματίζουν ρόλο στο δημόσιο βίο, είτε ως πρόσωπα με το δημόσιο λόγο είτε με την πένα τους.

Η αποκάλυψη η κορυφαία, όμως, των ημερών είναι η σκανδαλώδης υποθήκευση των δέκα χιλιάδων εκατόν δεκαεννέα ακινήτων της δημόσιας περιουσίας της Ελλάδας από την κυβέρνηση των ΣΥΡΙΖΑ - ΑΝΕΛ, κύριε Βορίδη. Και έχουν πολύ μεγάλη σημασία και κάποια ακίνητα που ενδιαφέρουν την αγροτική ανάπτυξη. Αυτά σας τα λέμε για να τα ακούτε. Καλές οι συζητήσεις με τους ομογάλακτους, αλλά κάτι και εμείς συνεισφέρουμε σε αυτά.

Η υποθήκευση, λοιπόν, είναι σκανδαλώδης και μετά από την πρόσφατη απόφαση του Συμβουλίου της Επικρατείας, κυρίες και κύριοι συνάδελφοι, που δείχνει και αποδεικνύει πώς πολιτεύτηκαν, τις παρανομίες που συγκάλυψαν σε αυτή την ιστορία για την οποία μάλιστα μίλησα και στοχοποιήθηκα και προσωπικώς τα τελευταία εικοσιτετράωρα.

Δηλώνω, λοιπόν, από το Βήμα της Βουλής ότι το μαχαίρι θα φτάσει στο κόκκαλο θέλετε, δεν θέλετε, σας αρέσει, δεν σας αρέσει. Το Κίνημα Αλλαγής, η Πρόεδρός μας, η Φώφη Γεννηματά και η Κοινοβουλευτική Ομάδα είμαστε αποφασισμένοι οι Ελληνίδες και οι Έλληνες να πληροφορηθούν κάθε λεπτομέρεια αυτής της επαίσχυντης υπόθεσης, πώς, τι, πότε, ποιος. Θα πληροφορηθούν όλοι από άκρη σε άκρη σε όλη τη χώρα ποια είναι επιτέλους αυτά τα δέκα χιλιάδες εκατόν δεκαεννέα ακίνητα, που έμειναν στην αφάνεια από το 2016 μέχρι σήμερα με τον νόμο που φτιάξατε -πώς τον φτιάξατε;- τον ν.4389/16. Και αυτό το κρατάτε σαν επτασφράγιστο μυστικό, λες και δεν πολιτεύεστε δημόσια. Τώρα, λοιπόν, θα τα δούμε όλα με τη σειρά για να ξεκαθαρίσει η ήρα από το στάρι.

Γιατί τα λέω αυτά σε εσάς, κύριε Βορίδη; Είστε ένας Υπουργός του αγροτικού χώρου, του αγροτικού τομέα. Έχετε να πολιτευθείτε και να αναπτύξετε τις πολιτικές σας σε αυτό, εκπροσωπείτε την Κυβέρνηση και ασκείτε και αυτές τις πολιτικές. Οι πολιτικές σας, όμως, έχουν και ένα αξιακό βάρος. Ο αγροτικός τομέας, που πάντοτε τον μεταχειρίζονται σαν τον πολύτιμο πληβείο -πολύτιμος μεν, πληβείος δε- έχει απαιτήσεις από εσάς, καθώς έζησε τα τελευταία χρόνια μια παραπληροφόρηση και μια δήθεν πρώτη φορά αριστερή προπαγάνδα, όταν οι κυβερνώντες έσπειραν υποσχέσεις σε αγρότες και κτηνοτρόφους και αλιείς και χάρισαν από εδώ κι από εκεί απλόχερα δήθεν επιδοτήσεις και φόρους εκατοντάδες εκατομμύρια ευρώ στα λόγια. Υποσχέθηκαν στήριξη του πρωτογενούς τομέα, δεσμεύονταν να μην φορολογήσουν τους αγρότες. Από τη Θεσσαλονίκη σας θυμίζω τον σύγχρονο Μαρίνο Αντύπα. Υποσχέθηκαν τις νέες εποχές με νέες παροχές στους νέους αγρότες, με φθηνό πετρέλαιο, μειωμένες εισφορές στον ΟΓΑ, μεταρρυθμίσεις για να βοηθήσουν τη νέα γεωργία και τη βιολογική γεωργία.

Η πραγματικότητα ωστόσο διέψευσε τους παραγωγούς μας με τον χειρότερο τρόπο. Έφυγε ο καταγόμενος από τους Παπάδες Ευβοίας Υπουργός Αγροτικής Ανάπτυξης, που πραγματικά «έταξε παπάδες»! Όμως, η προχειρότητα με την οποία κυβέρνησαν οι αριστεροακραιοδεξιοί, η έλλειψη σχεδίου για τον αγροτικό χώρο και τις εξαγωγές, η αδυναμία παρακολούθησης των εξελίξεων για τη νέα ΚΑΠ και η πραγματική μανία σας με την υπερφορολόγηση διέλυσαν στους πέντε ανέμους, στην πραγματικότητα, την ελληνική ύπαιθρο και τον πολλά υποσχόμενο ελληνικό αγροτικό εξαγωγικό τομέα.

Χόρτασαν από λόγια οι αγρότες. Χόρτασαν από τον λαϊκισμό και τα μεγάλα παραμύθια που τους πούλησαν και μάλιστα με το κιλό. «Όλα τα κιλά-όλα τα λεφτά» σε μία νέα εκδοχή.

Απέναντι, λοιπόν, σε αυτή την πολιτική απάτη, εσείς, κύριε Υπουργέ, τι έρχεστε σήμερα να τους πείτε; Έρχεστε να τους πείτε για το «ερανιστικό» νομοσχέδιο; Κατ’ αρχάς βάλατε όλο τον κόσμο να ανατρέξει στον Μπαμπινιώτη για να σας ερμηνεύσει. Μιλάτε για «ερανιστικό» νομοσχέδιο στον Πλατύκαμπο του Δήμου Κιλελέρ, κύριε Βορίδη; Σε αυτούς που ανακατεύουν τον ιδρώτα με το χώμα μιλάτε για ποίηση και «ερανιστικό» νομοσχέδιο; Αυτό τους λέτε;

Αυτοί -κι εμείς μαζί- ξέρετε τι έχουν καταλάβει; Ότι μ’ αυτά που φέρνετε στη Βουλή για έρανο τους στέλνετε, όχι, δεν κάνετε «ερανιστικό» νομοσχέδιο! Εμβαλωματικό, λοιπόν, είναι. Αποσπασματικό είναι. Λίγο είναι. Καλό, σ’ αυτά που είναι καλό, είναι. Σε αυτά -εμείς έχουμε το θάρρος της γνώμης και δεν κάνουμε αντιπολίτευση για την αντιπολίτευση- θα σας πούμε είναι θετικές διατάξεις, ναι, που το εκφράσατε σαν παράπονο.

Εγώ προσωπικά σας αναγνωρίζω και μία προσωπική υπέρβαση, αν θέλετε. Γιατί το προφίλ σας, κύριε Υπουργέ, είναι αντι-κανναβικό, όπως και να το κάνετε. Έχετε μία αυστηρότητα, ένα πράγμα, δεν σας έχω για κάνναβη. Λοιπόν, υπέρβαση προσωπική κάνατε κι εκεί σας την αναγνωρίζουμε.

(Στο σημείο αυτό κτυπά το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε, την ανοχή σας.

**ΠΡΟΕΔΡΕΥΩΝ (Αθανάσιος Μπούρας):** Έχετε την ανοχή όπως και οι προηγούμενοι.

**ΕΥΑΓΓΕΛΙΑ ΛΙΑΚΟΥΛΗ:** Μετράω τον χρόνο του Μάξιμου, οπότε αναλόγως.

Κύριε Υπουργέ, μη μου πείτε, αλήθεια –και εγκαταλείπω το γραπτό- από καρδιάς, ότι είστε ο σύγχρονος μεταρρυθμιστής της αγροτικής πολιτικής φτιάχνοντας το Μελισσοκομικό Μητρώο. Μη μας το πείτε αυτό! Μη μας πείτε αυτό που θα έπρεπε με μια εγκύκλιο να το έχετε φτιάξει, ότι τώρα μας το φέρνετε εδώ ως τη μεγάλη αλλαγή! Μη μας το πείτε! Δεν μπορώ να το αντέξω αυτό.

όπως, επίσης, δεν μπορούμε να αντέξουμε να μας λέτε ότι φτιάχνετε αυτή τη στιγμή το νόμο για τις ελληνοποιήσεις με τις ποινές και τα πρόστιμα και ότι είναι η μεγάλη καινοτομία και αφήνετε τον μηχανισμό που ελέγχει άθικτο και δεν μπορείτε να τον ενισχύσετε.

Όμως, επειδή σέβομαι το πρόσωπό σας και είστε καλός άνθρωπος όπως είπαν οι προλαλήσαντες, σας λέω, λοιπόν, να αποτρέψετε το Βατερλό σας. Το Βατερλό σας είναι ο ΕΛΓΑ! Ο ΕΛΓΑ που δεν πάει ποτέ στην ώρα του, που δεν αποζημιώνει ποτέ στην ώρα, που έχουμε φτιάξει δεκαεπτά ερωτήσεις τον τελευταίο μήνα, με τα σταφύλια, με τα χαλάζια, για τα κεράσια, με ό,τι υπάρχει για τον ΕΛΓΑ και εσείς ρίχνετε την μπάλα στην κερκίδα; Καλός παίκτης είστε, αλλά να βγάλετε την μπάλα στην κερκίδα χωρίς εμείς να το δούμε δεν μπορέσατε.

Φτιάχνετε τη νομική υπηρεσία του ΕΛΓΑ, κύριε Υπουργέ; Και τι μας λέτε δηλαδή; Το ότι κάνετε τη νομική υπηρεσία του ΕΛΓΑ τι λέει αυτό;

Αναμορφώστε το σύστημα εκ βάθρων! Ζέχνει! Δεν κάνει! Είναι μία τελειωμένη ιστορία, την οποία πρέπει να την αλλάξουμε, να συναποδεχθούμε όλοι μαζί τις ευθύνες. Γιατί εγώ δεν θεωρώ ότι έχει κάποιος άμωμα χεράκια. Έτσι; Δεν το λέω ποτέ αυτό στη Βουλή. Όλοι να συναποδεχθούμε μέσα στον χρόνο τις ευθύνες και να φτιάξουμε ένα σύστημα ΕΛΓΑ που πραγματικά θα είναι σύγχρονο και αποτελεσματικό για τους Έλληνες αγρότες.

Δύο παρατηρήσεις και τελειώνω για να μην κάνω κατάχρηση.

Κοιτάξτε, από το Πάσχα μέχρι σήμερα μετράμε από το 3,45 το κιλό το αρνί και το κατσίκι στα 12,5 που το αγοράσαμε εμείς οι καταναλωτές. Ήδη θα έπρεπε να έχει σημάνει για το Υπουργείο Αγροτικής Ανάπτυξης όχι καμπανάκι αλλά κωδωνοκρουσία. Θα έπρεπε να έχετε αντιληφθεί ότι όχι μόνο δεν μπορείτε να ελέγξετε την αγορά, ότι όχι μόνο δεν μπορείτε απολύτως τίποτα να έχετε στο πλαίσιο του θεμιτού ανταγωνισμού, αλλά ότι το πράγμα έχει ξεφύγει, κύριε Υπουργέ, κι εσείς δεν μπορείτε καν να το ελέγξετε.

Να σας πω και κάτι; Φαίνεστε και ανάλγητοι, ενώ δεν πρέπει. Υπογράψατε ΚΥΑ –και σας καταθέτω σήμερα ερώτημα γι’ αυτό στη Βουλή- για τους κτηνοτρόφους, οι οποίοι θρηνούν τα νεκρά τους ζώα. Κι εσείς συνυπογράψατε φαρδιά πλατιά –το είδα- «Βορίδης». Για τα νεκρά τους ζώα που θρηνούν οι κτηνοτρόφοι, εσείς τους βάζετε να πάνε από τις περιφέρειες για να αποζημιωθούν με φορολογική και ασφαλιστική ενημερότητα.

Μη μου λέτε «τι να κάνω;», διότι δημιουργείτε έτσι φαύλο κύκλο, κύριε Υπουργέ! Διότι αυτοί που είναι καταχρεωμένοι παντού τους ζητάτε να πληρώσουν, αλλά δεν μπορούν να πάρουν τα λεφτά για να πληρώσουν. Άρα, τι κάνετε; Ουσιαστικά, κάνετε μία τρύπα στο νερό.

Έχω και άλλα πολλά, πολύ σημαντικά. Ένα από αυτά θα ξεχωρίσω μόνο. Γιατί δεν συμψηφίζετε τελικά τις εισφορές μ’ αυτά που οφείλει ο ΕΛΓΑ στους αγρότες; Για ποιον λόγο; Γιατί δεν τα συμψηφίζετε; Γιατί δεν κάνετε μία πολιτική, μία τέτοια τολμηρή πολιτική λοιπόν, για να είστε και μεταρρυθμιστής, να μην είστε μόνο αντι-κανναβικός, αλλά κανναβικός; Γιατί η Κυβέρνηση σας είπε να είστε.

**ΠΡΟΕΔΡΕΥΩΝ (Αθανάσιος Μπούρας):** Τώρα όμως κλείστε γιατί έχετε κάνει πολύ μεγάλη υπέρβαση.

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε, έχετε δίκιο. Απολογούμαι.

**ΠΡΟΕΔΡΕΥΩΝ (Αθανάσιος Μπούρας):** Κλείστε. Τελευταία πρόταση.

**ΕΥΑΓΓΕΛΙΑ ΛΙΑΚΟΥΛΗ:** Τελειώνω, λέγοντας στον κύριο Υπουργό με πολύ σεβασμό το εξής: Απαιτείται, κύριε Υπουργέ, εκτός από τις καθημερινές μικροδιευθετήσεις και κάτι άλλο πολύ βασικό. Η κρίση της πανδημίας δημιουργεί την πραγματική ευκαιρία. Γιατί; Γιατί η κρίση ήταν υγειονομική και γιατί όλος ο κόσμος προσανατολίστηκε και μιλάει τους τελευταίους τρεις μήνες για την υγεία και το ανοσοποιητικό σύστημα.

**ΠΡΟΕΔΡΕΥΩΝ (Αθανάσιος Μπούρας):** Εντάξει, κυρία συνάδελφε. Ευχαριστούμε.

**ΕΥΑΓΓΕΛΙΑ ΛΙΑΚΟΥΛΗ:** Η μεσογειακή διατροφή, λοιπόν, είναι η απάντηση, κύριε Υπουργέ. Εκεί ψάξτε και βρείτε και θα είστε πραγματικά οραματιστής, μεταρρυθμιστής και –δεν πειράζει- ας είστε και αντι-κανναβιστής.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Να καλέσω στο Βήμα τον Βουλευτή της Νέας Δημοκρατίας κ. Βασίλη Γιόγιακα. Αν και δεν είναι Λάκων, τα λέει με στόμφο και γρήγορα.

Ορίστε, έχετε τον λόγο για επτά λεπτά.

**ΒΑΣΙΛΕΙΟΣ ΓΙΟΓΙΑΚΑΣ:** Κύριοι υπουργοί, κυρίες και κύριοι συνάδελφοι, είναι ευχάριστο το ότι τόσο η Αντιπολίτευση, τουλάχιστον το μεγαλύτερο μέρος της, όσο και οι φορείς αναγνώρισαν την αναγκαιότητα των διατάξεων που συζητάμε σήμερα και αύριο και ότι η κριτική που έγινε επί της ουσίας των διατάξεων ήταν περιορισμένη.

Επιτρέψτε μου να πω ότι δεν είναι κριτική επί της ουσίας το να μιλάει κάποιος για νομοσχέδιο χωρίς στρατηγική ή χωρίς υπεραξία. Μήπως δεν είναι στρατηγική επιλογή της αγροτικής πολιτικής της Κυβέρνησης η πάταξη των ελληνοποιήσεων; Μήπως δεν είναι στρατηγική επιλογή η προτεραιότητα στην ελληνική ορεινή κτηνοτροφία; Δεν είναι προτεραιότητά μας η στήριξη των ποιοτικών ελληνικών προϊόντων με εξαγωγικές δυνατότητες; Ασφαλώς και είναι.

Άλλωστε, κυρίες και κύριοι συνάδελφοι, οι μεταρρυθμίσεις δεν γίνονται μόνο με τα λεγόμενα εμβληματικά νομοσχέδια. Γίνονται και με μικρότερες στοχευμένες παρεμβάσεις, με πολύ μεγαλύτερο αντίκτυπο απ’ ό,τι νομίζετε. Αν κάποιοι εξακολουθούν ωστόσο να αναρωτιούνται για την αξία που έχει το παρόν νομοσχέδιο ας ρωτήσουν τους Έλληνες παραγωγούς, τους κτηνοτρόφους, αιγοκτηνοτρόφους, τους μελισσοκόμους. Γιατί αυτοί προστατεύονται. Τα δικά τους προϊόντα προστατεύονται. Ο δικός τους μόχθος προστατεύεται, ξεκινώντας από την πολύ πιο αυστηρή αντιμετώπιση των λεγομένων ελληνοποιήσεων, μια αθέμιτη πρακτική που δυσφημεί την ποιότητα και την αυθεντικότητα ελληνικών προϊόντων, που πλήττει το αγροτικό εισόδημα, που είναι εις βάρος και του καταναλωτή.

Είναι η πρώτη φορά που θεσπίζεται ως ποινικό αδίκημα, με ποινή φυλάκισης τουλάχιστον τριών ετών ή και χρηματική ποινή, η παραγωγή, διακίνηση και διάθεση νοθευμένων και επιβλαβών τροφίμων. Είναι η πρώτη φορά που όσοι καπηλεύονται χαρακτηρισμένα και ποιοτικά πολύτιμα προϊόντα μας έχουν να αντιμετωπίσουν ποινές φυλάκισης, χρηματική ποινή μέχρι και μόνιμη αφαίρεση της χρήσης γεωγραφικών ενδείξεων σε περιπτώσεις υποτροπής. Είναι η πρώτη φορά που θα επιτρέπεται να δημοσιοποιούνται στοιχεία κατηγορουμένων ή καταδικασθέντων για ποινικά αδικήματα, τα οποία έχουν να κάνουν με ελληνοποιήσεις.

Αυτές οι αυστηρότατες διοικητικές και ποινικές κυρώσεις είναι το πρώτο βήμα. Όπως έχει πει η πολιτική ηγεσία του Υπουργείου, θα ακολουθήσουν παρεμβάσεις, με σκοπό την αναμόρφωση των αρχών, του προσωπικού, των διαδικασιών και των εργαλείων ελέγχου. Γιατί η δύναμη αποτροπής των ποινών ενισχύεται και όταν αυξάνονται οι πιθανότητες να εντοπιστούν οι παραβάτες.

Θέλω να πω εδώ ότι η πολιτική ηγεσία του Υπουργείου Αγροτικής Ανάπτυξης, πριν το νομοσχέδιο αυτό, έχει αποδείξει ότι και θέλει και μπορεί να εντατικοποιήσει τους ελέγχους.

Για δεκαπέντε ημέρες πριν από την φετινή Κυριακή του Πάσχα υπήρξε μία συντονισμένη συνεργασία για την καταγραφή της διαδρομής καθενός από τα ζωντανά αιγοπρόβατα και τα σφάγεια που εισήχθησαν στη χώρα μας, με σκοπό να αποτραπούν απόπειρες ελληνοποιήσεων και να μπορούν οι καταναλωτές να έχουν στο τραπέζι τους πιστοποιημένο ντόπιο αρνί και κατσίκι.

Σ’ αυτό βοήθησε και μία άλλη πρωτοβουλία, η καταγραφή των αποθεμάτων αμνοεριφίων και αυγών από παραγωγούς, χονδρεμπόρους και λιανεμπόρους σε ειδική πλατφόρμα του Υπουργείου Ανάπτυξης και Επενδύσεων.

Αυτή, λοιπόν, η κεντρική επιλογή για αποτελεσματικούς ελέγχους, για πιο αυστηρές ποινές, για χαρτογράφηση των παραγωγών και της παραγωγής επιβεβαιώνεται και από άλλες διατάξεις του νομοσχεδίου.

Είναι το Εθνικό Ηλεκτρονικό Μελισσοκομικό Μητρώο -όσο και αν η κ. Λιακούλη προσπάθησε να το απαξιώσει- με το οποίο προστατεύονται οι πραγματικοί παραγωγοί. Είναι η παρακολούθηση του ισοζυγίου αυγοπαραγωγής και ιχνηλασιμότητας μέσα από τη βάση δεδομένων «ΑΡΤΕΜΙΣ», ώστε να εντοπίζονται απόπειρες ελληνοποιήσεων και άλλες μέθοδοι αθέμιτου ανταγωνισμού.

Πρόκειται, κυρίες και κύριοι συνάδελφοι, για χρόνια αιτήματα παραγωγών, που έβλεπαν τα ποιοτικά τους προϊόντα να απαξιώνονται και τους επιτήδειους ανταγωνιστές τους, συχνά, να περνούν κάτω από το «ραντάρ» των ελεγκτικών και εποπτικών αρχών.

Ξεχάστε αυτά που ξέρατε: Την αυθαιρεσία, την κερδοσκοπία, την παραπλάνηση. Θα εντοπίζονται έγκαιρα, θα βεβαιώνονται γρήγορα και θα τιμωρούνται αυστηρά. Αυτό το μήνυμα στέλνουμε προς κάθε κατεύθυνση.

Κυρίες και κύριοι συνάδελφοι, θα ήταν παράληψη να μην αναφερθώ, έστω ενδεικτικά, σε μερικές άλλες διατάξεις που έχουν ιδιαίτερο ενδιαφέρον για τους παραγωγούς μας. Στη δυνατότητα που δίνεται στις περιφέρειες να συμμετέχουν στις δαπάνες διοίκησης, λειτουργίας και συντήρησης έργων των ΓΟΕΒ και των ΟΕΒ που τα εποπτεύουν.

Κύριε Υπουργέ, θέλω να πω εδώ ότι ελπίζουμε για μία συνολική λύση στο πρόβλημα των οφειλών των ΤΟΕΒ, κυρίως προς τη ΔΕΗ, και ότι σύντομα θα έχουμε ανακοινώσεις από την πλευρά σας.

Είναι, επίσης, ο επιπλέον χρόνος που δίνεται στους κτηνοτρόφους να πάρουν άδεια για κτηνοτροφικές εγκαταστάσεις που λειτουργούν μέσα ή κοντά σε κατοικημένες περιοχές.

Είναι ακόμα η τροπολογία, ώστε να συνεχίσουν να παίρνουν το επίδομα ανεργίας όσοι απασχολούνται σε εποχικές αγροτικές εργασίες. Η ρύθμιση αυτή, μαζί με άλλες ρυθμίσεις για τη μετάκληση των εργατών γης και την ασφάλισή τους με εργόσημο, δίνει «ανάσα» στους παραγωγούς μας και διευκολύνει το μάζεμα της παραγωγής, που διαφορετικά θα καταστρεφόταν.

Κλείνοντας, κυρίες και κύριοι Υπουργοί, επειδή ακούστηκε κι αυτό, αξίζει να ξεκαθαρίσουμε το εξής. Είναι ένα πράγμα η αντιμετώπιση των προβλημάτων που έχουν συσσωρευτεί με τα χρόνια, όπως επιχειρείται μ’ αυτό το νομοσχέδιο, και είναι άλλο πράγμα η αντιμετώπιση των εκτάκτων ζητημάτων που προέκυψαν μετά από την επιδημία και αφορούν στους κλάδους του πρωτογενή τομέα που πλήττονται.

Θα ήθελα με την ευκαιρία να ευχαριστήσω θερμά τον Υπουργό κ. Βορίδη, και την αρμόδια Υφυπουργό κ. Αραμπατζή για την απόφασή τους να ενισχύσουν τις μικρομεσαίες επιχειρήσεις υδατοκαλλιέργειας, σύμφωνα με τον κανόνα de minimis.

Κύριε Υπουργέ, δίνετε μία «ανάσα» ρευστότητας σ’ έναν πολύ σημαντικό και για τη Θεσπρωτία παραγωγικό κλάδο, ρευστότητα που είναι αναγκαία για τη διατήρηση των αποθεμάτων που έχουν μείνει αδιάθετα και εύχομαι να έχουμε –και θα έχουμε- σύντομα καλά νέα και για την αποζημίωση των παραγωγών αμνοεριφίων.

Βλέπουμε, λοιπόν, κυρίες και κύριοι συνάδελφοι, ότι το Υπουργείο ήδη στηρίζει τους αγρότες και τον πρωτογενή τομέα, αλλά το κάνει με γνώμονα τις πραγματικές ανάγκες, από τη μία, και τις δημοσιοοικονομικές δυνατότητες, από την άλλη.

Ας μην παραβιάζουν, λοιπόν, οι συνάδελφοί της Αντιπολίτευσης «ανοιχτές θύρες», γιατί «γνώση έχουν οι φύλακες».

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε για την προσέγγιση, όχι τήρηση, του χρόνου.

Τον λόγο έχει ο Βουλευτής του ΣΥΡΙΖΑ κ. Σωκράτης Φάμελλος.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κυρία Υπουργέ, κύριε Υπουργέ, κυρίες και κύριοι Βουλευτές, δεχτήκατε μία κριτική για το νομοσχέδιο εκ μέρους μας, στην οποία αντιδράσατε, σχετικά με την έλλειψη οποιουδήποτε στρατηγικού χαρακτήρα παρεμβάσεων και στο ότι είναι απλά επιδιορθώσεις που έρχονται από τις υπηρεσίες.

Θεωρώ ότι είναι εύστοχη αυτή η κριτική. Κανείς δεν σας είπε να μην φέρετε τέτοιου είδους διορθώσεις. Αντίθετα. Εμείς σε πάρα πολλές από αυτές, οι οποίες συζητούνταν και κατά τη διάρκεια της διακυβέρνησης του ΣΥΡΙΖΑ, μπορεί και να συμφωνήσουμε. Όμως, δεν θα έπρεπε μαζί μ’ αυτές τις διορθώσεις να καταθέσετε και μία πρόταση στρατηγικού χαρακτήρα για την αγροτική ανάπτυξη; Δεν είναι καιρός πια, μετά από δέκα μήνες, να έρθετε να πείτε κάτι συγκεκριμένο, που αντιστοιχεί στο τι άποψη έχει η Κυβέρνησή σας για τον αγροτικό τομέα;

Γι’ αυτό σας κάνουμε κριτική, κύριε Υπουργέ. Και είτε εσείς αδυνατείτε, είτε η Κυβέρνησή σας και το κόμμα σας δεν θέλουν να καταθέσουν πρόταση για τον αγροτικό τομέα ή δεν μπορούν.

Για εμάς αυτό είναι ξεκάθαρο. Σας ενδιαφέρουν οι μικροεξυπηρετήσεις. Βλέπω ότι γίνεται ένας διαγωνισμός Βουλευτών. Το παλιό κράτος της Δεξιάς δεν αλλάζει. Αυτό θέλει κάποια μικροεξυπηρέτηση, τακτοποίηση, ο ψηφοφόρος στο γραφείο, το φιλικό χτύπημα στην πλάτη. Είναι η κλασική δεξιά αντίληψη αυτή.

Εμείς, όμως, θα επανέλθουμε και θα ρωτήσουμε ξανά. Έχετε τη δυνατότητα να καταθέσετε μία πρόταση για τον αγροτικό τομέα, μία στρατηγική, δηλαδή, που να χρειάζεται η πατρίδα μας, για να αποδειχθεί αυτό ωφέλιμο και για το κράτος μας, αλλά και για τους πολίτες και για την πατρίδα μας;

Αυτό θέλω να σας το πω με ανησυχία, διότι ήδη γνωρίζουμε ότι σε επίπεδο Ευρώπης συζητιέται ταυτόχρονα η ευρωπαϊκή στρατηγική «από το αγρόκτημα στο πιάτο» ή «στο πιρούνι» μαζί με την ευρωπαϊκή στρατηγική για τη βιοποικιλότητα ως αναπόσπαστο τμήμα της νέας ευρωπαϊκής Πράσινης Συμφωνίας.

Σε αυτό το πεδίο, όπως είπαμε και στην επιτροπή την προηγούμενη εβδομάδα, η Κυβέρνησή σας δεν έχει καταθέσει καμμία πρόταση. Και είναι πάρα πολύ σημαντικό, αφού δεν μπορείτε εσείς, να καταθέσουμε εμείς παραμέτρους απαραίτητες για την επόμενη ημέρα, που πρέπει να ακουστούν και στο Κοινοβούλιο, αλλά να τις ακούσει και ο αγροτικός τομέας.

Έτσι, λοιπόν, κυρίες και κύριοι Βουλευτές, μία πρόταση που θα έβλεπε το αύριο και την ανταγωνιστικότητα της χώρας και του αγροτικού τομέα θα έπρεπε να είναι μία πρόταση για το πώς το 2030 το ένα τέταρτο των γεωργικών εκτάσεων θα είναι σε διαχείριση βιολογικής γεωργίας, όπως ζητάει η στρατηγική για την ευρωπαϊκή βιοποικιλότητα, αλλά και για την αγροτική ανάπτυξη.

Για το πώς θα προστεθούν, από ό,τι λέει η ευρωπαϊκή πολιτική, 3 δισεκατομμύρια πρόσθετα δέντρα, που αντιστοιχούν και σε δενδρώδεις καλλιέργειες.

Για το πώς οι απώλειες θρεπτικών συστατικών από τα λιπάσματα θα μειωθούν τουλάχιστον 50% και τα ίδια τα λιπάσματα τουλάχιστον κατά 20% έως το 2030.

Για το πώς θα μπορέσουμε να μη χρησιμοποιούνται φυτοφάρμακα σε ευαίσθητες περιοχές της πατρίδας μας και της Ευρώπης συνολικά. Επίσης, ο κίνδυνος από τα φυτοφάρμακα και η χρήση τους να μειωθούν κατά 50%.

Όλα αυτά που σας λέω είναι ευρωπαϊκά κείμενα, για τα οποία δεν έχει πει κουβέντα το Υπουργείο και ο Υπουργός. Δεν ξέρω αν τα έχουν διαβάσει.

Για το αν το 10% των γεωργικών εκτάσεων θα αποτελείται από χαρακτηριστικά τοπίου υψηλής ποικιλομορφίας.

Θα μπορούσα να συνεχίσω σχετικά με το τι θα κάνετε για την αλιεία, σε συνδυασμό με τις χρήσεις που αναπτύσσονται στο θαλάσσιο χωροταξικό, στη θαλάσσια περιοχή, και για το πώς θα προστατευτούν οι ιχθυοπληθυσμοί, ζητήματα που αναγράφονται ξεκάθαρα στην ευρωπαϊκή στρατηγική.

Επίσης, για την αναστροφή της μείωσης των εντόμων επικονιαστών, αλλά και για το πώς θα αποκατασταθούν οι κοίτες ποταμών.

Αυτά, βέβαια, τα λέω τώρα στη Νέα Δημοκρατία, η οποία, αντί να κοιτάξει πώς θα αποκαταστήσουμε την οικολογική ισορροπία, κοιτάζει πώς θα κάνει εκτροπή του Αχελώου.

Καταλαβαίνω ότι είναι παράλογο να σας μιλάω γι’ αυτά που η Ευρώπη θέλει, γι’ αυτά που ο αγροτικός τομέας θέλει, όταν εσείς είστε το παλιό κλασικό δεξιό κράτος των εξυπηρετήσεων, με τις μεγάλες ιδέες που δεν θα γίνουν ποτέ, αλλά που ταΐζουν τον κόσμο της Θεσσαλίας και του κρύβουν κάτι πολύ σημαντικό, το ότι πλέον δεν θα έχει φορέα διαχείρισης για την Κάρλα.

Δηλαδή, το σήμα κατατεθέν της Θεσσαλίας, η περιοχή της Κάρλας δεν θα έχει, κύριε Χαρακόπουλε, πια σήμα κατατεθέν. Διότι καταργείται ο φορέας της Κάρλας και ακόμα και η διοικητική έδρα θα μεταφερθεί στην Αλόννησο. Αυτά δεν τα λέτε στους αγρότες ούτε τα συζητάτε στο Υπουργείο Αγροτικής Ανάπτυξης.

Αντιθέτως, στο τέταρτο άρθρο του νομοσχεδίου αναφέρετε ότι την απογραφή του φυσικού κεφαλαίου θα κάνουν όλες μαζί οι υπηρεσίες του Υπουργείου -δεν γνωρίζετε ότι έχετε υπηρεσία αρμόδια γι’ αυτό, πάει καλά- και θα την κάνετε σε συνεργασία με τους Φορείς Διαχείρισης Προστατευόμενων Περιοχών, που με έναν νόμο πριν από τρεις βδομάδες κατήργησε το Υπουργείο Περιβάλλοντος.

Και αναρωτιέμαι. Το Υπουργείο Περιβάλλοντος διάβασε το νομοσχέδιο και το υπέγραψε και δεν γνωρίζει ότι αυτά που γράφει το άρθρο 4 έχουν καταργηθεί; Εσείς τα καταργήσαμε. Κι εσείς, δηλαδή, θα συνεργαστείτε με τους φορείς που καταργήσατε για να κάνετε την απογραφή φυσικού κεφαλαίου, που υπάρχει και διεύθυνση στο Υπουργείο και δεν την αξιοποιείτε, αλλά δημιουργείτε ένα οριζόντιο, αν θέλετε, σύστημα, όλοι γράφουν για τα πάντα; Αυτό δεν υποδηλώνει στρατηγική. Αυτό δηλώνει απουσία.

Και το πιο σημαντικό, βέβαια, είναι ότι και άλλα προϊόντα, όπως παραδείγματος χάριν τα προϊόντα του Αξιού, της περιοχής της δικής μου, δεν θα έχουν το σήμα κατατεθέν, γιατί και ο φορέας του Εθνικού Πάρκου Αξιού καταργείται και μαζί με την Κερκίνη μεταφέρουν την έδρα τους στο Λαγκαδά και τη διοίκησή τους στην Αθήνα.

Είναι κι αυτό που θέλατε εσείς, την ενίσχυση των ιδιωτικών λειτουργιών μεταφέροντας όλες τις δραστηριότητες φυσικού περιβάλλοντος σε ένα αθηνοκεντρικό παραμάγαζο του Υπουργείου Περιβάλλοντος, έναν άλλο φορέα δηλαδή κι όχι το Υπουργείο Περιβάλλοντος που είχε Διεύθυνση Βιοποικιλότητας.

Και μάλιστα, εγώ καταλαβαίνω γιατί τα κάνετε όλα αυτά. Γιατί το κλασικό δεξιό κράτος θέλει και τα ρουσφέτια στα «γαλάζια παιδιά». Διότι έχετε προβλέψει κατάργηση του ΑΣΕΠ σ’ όλους τους φορείς, από τη ΔΕΗ μέχρι αυτήν την Υπηρεσία Φυσικού Περιβάλλοντος, για να διορίζονται και ιδιώτες. Το έχετε περάσει από εδώ. Αυτή είναι, όμως, η κλασσική Δεξιά.

Το ερώτημα το δικό μας είναι γιατί άραγε δεν επενδύετε στην αγροτική πολιτική; Γιατί δεν σας ενδιαφέρει ο μικρομεσαίος αγρότης. Δεν σας ενδιαφέρει η παραγωγή η ελληνική. Σας ενδιαφέρουν και το πώς πιθανά θα συγκεντροποιήσετε ιδιοκτησίες, θα καταργήσετε τη μικρομεσαία επιχειρηματικότητα σε όλα τα επίπεδα της παραγωγής και της οικονομίας και θα ενισχύσετε μόνο τους κολλητούς σας.

Αυτό είναι ξεκάθαρο διότι, για μένα, είναι αστείο ότι η ενίσχυση που δώσατε κτηνοτρόφους ήταν πολύ λιγότερη και από τα de minimis που είχαμε δώσει εμείς εκτός πανδημίας, αλλά και το ότι το μόνο που βρήκατε να περάσετε από τη Βουλή την προηγούμενη εβδομάδα -και το λέω γιατί ο κ. Βορίδης ήταν μαζί μου στην εξεταστική επιτροπή για τα δάνεια- ήταν πώς θα δώσετε αμνήστευση στους τραπεζίτες για τα δάνεια των κομμάτων και των μέσων ενημέρωσης, ενάμισι δισεκατομμύριο ευρώ, λεφτά των Ελλήνων πολιτών, που μπήκαν στην ανακεφαλαιοποίηση των τραπεζών να μην έχουν καμμία ποινική ευθύνη. Αυτό θέλετε να κάνετε. Να τακτοποιήσετε και να καλύψετε τους κολλητούς σας.

Και δεν συζητάτε καθόλου για τη δυνατότητα μείωσης του πετρελαίου των αγροτών, που τώρα έχουμε δυνατότητα και το έχουμε προβλέψει εμείς στον προϋπολογισμό μετά την έξοδο από τα μνημόνια, δεν συζητάτε για τις μικροπιστώσεις, για τη δυνατότητα των συνεταιρισμών να αντικαθιστούν το μεσάζοντα. Γιατί ακόμα και την όποια τιμή των προϊόντων δεν θα την επωφεληθούν οι αγρότες, αλλά οι μεσάζοντες από τους οποίους εξαρτώνται οι αγρότες, γιατί δεν έχουν ούτε την τεχνική υποστήριξη ούτε οικονομική υποστήριξη που θα έκαναν οι μικροπιστώσεις και οι συνεταιρισμοί. Διότι το μόνο που προσπαθήσατε να κάνετε ήταν να καταργήσετε τους συνεταιρισμούς ή να τους ιδιωτικοποιήσετε. Ήταν το μόνο νομοσχέδιο το οποίο φέρατε και ψηφίσατε.

(Στο σημείο αυτό κτυπά το κουδούνι λήξης τους κυρίου Βουλευτή)

Αυτό, κύριε Πρόεδρε, αφορά και στη βιομηχανική κάνναβη την οποία ουσιαστικά αποτρέπετε, όπως και τις βοσκήσιμες γαίες που ψευδώς αναφέρθηκε πριν ότι με δικές σας νομοθετικές πρωτοβουλίες κερδίσαμε στην Ευρώπη την επέκταση των βοσκήσιμων γαιών. Ήταν πρωτοβουλίες της δικής μας κυβέρνησης. Θυμάμαι τον κ. Αποστόλου και την επέκταση του κανονισμού που έδωσε τη δυνατότητα να υπάρχουν πολλές βοσκήσιμες γαίες για τους Έλληνες παραγωγούς.

Κύριε Πρόεδρε, θα κλείσω με ένα ζήτημα που αφορά τις ΠΟΑΥ, τις Περιοχές Οργανωμένης Ανάπτυξης Υδατοκαλλιεργειών. Είδα τις ρυθμίσεις που έχετε στο νομοσχέδιο. Δεν είναι ουσιαστικές. Θέλω να σας πω ότι δεν έχετε πολιτική ούτε γνώση για τον συγκεκριμένο τομέα. Διότι στην περιοχή του Θερμαϊκού ξεκινήσαμε το 2016 τη μεγαλύτερη μετεγκατάσταση στη Μεσόγειο των μονάδων μυδοκαλλιεργειών για ένα προϊόν που είναι 80% εξαγωγικό.

Κι ενώ ξεκίνησε η μετεγκατάσταση, δώσαμε την πρώτη άδεια, την ΠΟΑΥ Πιερίας και ετοιμάσαμε τον φορέα για την περιβαλλοντική μελέτη για την ΠΟΑΥ Θερμαϊκού, σήμερα πρέπει να σας πω ότι η αντίστοιχη υπηρεσία δεν έχει προϊστάμενο, έχουν σταματήσει οι μετεγκαταστάσεις, έχουμε θέματα βιοτοξινών, δεν ξέρουν οι παραγωγοί αν θα κάνουν εξαγωγές, υπάρχουν προϊόντα που είναι ακόμα και έξι μήνες μέσα στην θάλασσα.

Και όλα αυτά τα διαχειρίζεστε πιθανά με το να επεκτείνετε αυθαίρετες νέες λειτουργίες στην περιοχή. Αυτή είναι η δική σας προοπτική. Δεν έχει καμμία σχέση με εξαγωγές, καμμία σχέση με περιβάλλον, καμμία σχέση με αγωνιστικότητα της ελληνικής κοινωνίας. Κι όλα αυτά τα σταματήσατε με δική σας επιλογή και είχαν πάρει δρόμο, είχαν προχωρήσει. Ήταν η πρώτη ΠΟΑΥ που εγκρίθηκε στην περιοχή και το κάναμε εδώ, μαζί με τους συναδέλφους μου από τον ΣΥΡΙΖΑ.

Όμως, θέλω να πω κλείνοντας, κύριε Πρόεδρε, ότι ακούσαμε για μία τροπολογία, που δεν ξέρω αν γνωρίζετε, η οποία αφορά στην περιοχή της Κορώνειας. Κατατέθηκε από το Σάββατο δελτίο Τύπου και την Κυριακή. Δεν ξέρω αν το έχετε υπ’ όψιν σας εσείς ως Κοινοβουλευτικός Εκπρόσωπος. Το ανακοίνωσε ο κ. Χατζηδάκης ότι λύνουμε το πρόβλημα της Κορώνειας θα φέρουμε τροπολογία.

Δεν ξέρω αν μπορώ να επιφυλαχθώ να τοποθετηθώ επί της τροπολογίας αργότερα, αλλά δεν θέλω να παραβιάσω τον Κανονισμό. Όμως, αν τυχόν φέρετε τροπολογία, παρακαλώ πριν την καταθέσετε να λάβετε υπ’ όψιν σας το δελτίο Τύπου του κ. Καράογλου.

**ΠΡΟΕΔΡΕΥΩΝ (Αθανάσιος Μπούρας):** Έτσι κι αλλιώς, αυτό το θέμα είναι αύριο επί των άρθρων και των τροπολογιών.

**ΣΩΚΡΑΤΗΣ ΦΑΜΕΛΛΟΣ:** Ναι, αλλά εγώ δεν ξέρω αν θα έχω τον λόγο, κύριε Πρόεδρε. Θέλω να σας πω, λοιπόν, ότι αν φέρει αύριο τροπολογία…

**ΠΡΟΕΔΡΕΥΩΝ (Αθανάσιος Μπούρας):** Να μην μιλήσουμε για κάτι που δεν υπάρχει.

**ΣΩΚΡΑΤΗΣ ΦΑΜΕΛΛΟΣ:** Ναι, αλλά επειδή έχω δει το δελτίο Τύπου του Υπουργείου, κύριε Πρόεδρε…

**ΠΡΟΕΔΡΕΥΩΝ (Αθανάσιος Μπούρας):** Εξάλλου, έχετε και εισηγητή, έχετε και Κοινοβουλευτικό Εκπρόσωπο. Να μην μιλήσουμε για κάτι που δεν υπάρχει.

Ολοκληρώστε.

**ΣΩΚΡΑΤΗΣ ΦΑΜΕΛΛΟΣ:** Ολοκληρώνω.

Αν, λοιπόν, αύριο, σύμφωνα με το δελτίο Τύπου του κ. Χατζηδάκη, έρθει τροπολογία που μεταφέρει τις αρμοδιότητες για την Κορώνεια στο Υπουργείο Περιβάλλοντος και συζητηθεί εδώ, παρακαλώ να λάβετε υπ’ όψιν σας ότι η μόνη παρουσία τελευταία του κ. Καράογλου, του Υφυπουργού Μακεδονίας-Θράκης, ήταν ένα δελτίο Τύπου που από ό,τι βλέπω πρέπει να είναι αρκετά παλιό, 1 Οκτωβρίου, που ανακοινώνει τέσσερις άμεσες ενέργειες για την Κορώνεια. Απ’ ό,τι φαίνεται, καμμία απ’ αυτές δεν έγινε και τώρα την αρμοδιότητα την παίρνετε στο Υπουργείο.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτή η σταθερότητα στην πολιτική σας και η εμπιστοσύνη στα στελέχη σας, κυριολεκτικά με εκπλήττει. Ξέρετε, όμως, γιατί δεν το κάνουμε παραπάνω θέμα; Γιατί ξέρουμε ότι ποτέ δεν είχατε το μάτι σας ούτε προς τη Θεσσαλονίκη ούτε προς τη Μακεδονία. Και το Γραφείο Πρωθυπουργού στη Θεσσαλονίκη ακόμα αγνοείται, όπως και το Υπουργείο Μακεδονίας-Θράκης.

Τουλάχιστον, όμως, ας βοηθήσουμε το ελληνικό περιβάλλον, γιατί το master plan της Κορώνειας ο ΣΥΡΙΖΑ το έκλεισε με δημόσιους πόρους, γιατί κι αυτό το είχατε παρατήσει.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο Βουλευτής της Νέας Δημοκρατίας, ο κ. Λαζαρίδης.

Όσοι δεν ήταν το πρωί, πρέπει να ξέρετε ότι στις 18:00΄ολοκληρώνεται η συνεδρίαση και όσοι συνάδελφοι δεν μιλήσουν μέχρι τότε, θα προηγηθούν αύριο στην κατ’ άρθρον συζήτηση.

**ΕΛΕΥΘΕΡΙΟΣ ΑΒΡΑΜΑΚΗΣ:** Και αυτοί που είναι αύριο στον κατάλογο πότε θα μιλήσουν; Γιατί και αύριο θα τελειώσουμε στις 19:00΄.

**ΠΡΟΕΔΡΕΥΩΝ (Αθανάσιος Μπούρας):** Ακούστε. Αύριο θα αρχίσει κανονικά η συζήτηση επί των άρθρων. Θα τοποθετηθούν οι εισηγητές, έτσι προβλέπεται, και μετά ο κατάλογος ανοίγει με προηγούμενους τους Βουλευτές που μπορεί να μην μιλήσουν σήμερα.

Αν, όμως, κάνουμε μία καλή προσπάθεια, μπορεί και να μιλήσουν. Έτσι παρατηρώ εγώ.

Κύριε Λαζαρίδη, έχετε τον λόγο.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ, κύριε Πρόεδρε.

Κύριε Φάμελλε, μας περιγράψαμε αυτά τα οποία μάλλον δεν προλάβατε να κάνετε τρεισήμισι-πέντε χρόνια στην κυβέρνηση.

Κυρία Υπουργέ, κυρίες και κύριοι συνάδελφοι, η επιστροφή στην κανονικότητα με τις αναγκαίες προσαρμογές αποδεικνύει ότι το σχέδιο της Κυβέρνησης Μητσοτάκη για την ανάταξη όλων των παραγωγικών τομέων της χώρας βρίσκεται σε πλήρη εξέλιξη. Επιβεβαιώνει ότι δεν χωρούν καθυστερήσεις στον εκσυγχρονισμό του κράτους, δεν χωρούν δικαιολογίες για τη μη διόρθωση παθογενειών. Δεν χωρούν παλινωδίες στη συνολική ανάπτυξη της χώρας και σ’ αυτήν το συνολικό όραμα για την ανάπτυξη του πρωτογενούς τομέα αναδεικνύεται στο νέο στοίχημα της χώρας.

Τι εννοώ; Ένα από τα πρώτα συμπεράσματα που βγάζει κάποιος από την υγειονομική κρίση του Covid-19 είναι ότι έχει σοβαρές και απρόβλεπτες επιπτώσεις σε ευρύτατο φάσμα οικονομικών δραστηριοτήτων σ’ ολόκληρο τον πλανήτη. Ένα ακόμα συμπέρασμα που μπορεί να βγει με ασφάλεια είναι ότι όσο λιγότερο εξαρτημένη είναι μία οικονομία από έναν τομέα ή κλάδο τόσο πιο εύκολα και γρήγορα μπορεί να βρει διεξόδους ανάπτυξης και επανεκκίνησης για την επόμενη μέρα.

Στη χώρα μας ο τριτογενής κλάδος, ο κλάδος των υπηρεσιών, μέσα στις οποίες είναι και ο τουρισμός, αποτελεί το 70% του ΑΕΠ της χώρας. Για να μειωθούν οι δεδομένες επιπτώσεις στον κλάδο του τουρισμού χρειάζεται να βάλουμε μία νέα λέξη στο λεξιλόγιο της πολιτικής μας στοχοθεσίας. Ποια είναι αυτή; Η λέξη διαφοροποίηση. Η ελληνική οικονομία χρειάζεται άμεσα και επιτακτικά διαφοροποιημένες πηγές εσόδων.

Την απάντηση σ’ αυτή την ανάγκη μπορεί κάλλιστα να δώσει ο κοιμώμενος γίγαντας της ελληνικής οικονομίας, ο πρωτογενής τομέας. Ο πρωτογενής τομέας συμμετέχει με 4% στο ΑΕΠ, ενώ μαζί με τη μεταποίηση φτάνει στο 8% του ΑΕΠ. Στόχος μας πρέπει να είναι να φτάσουμε τον πρωτογενή τομέα στο 20% του ΑΕΠ της χώρας με όρους και προϋποθέσεις καινοτομίας, υλοποιώντας εμπροσθοβαρείς ουσιαστικές μεταρρυθμίσεις.

Κυρίες και κύριοι συνάδελφοι, τι κάνουμε με το παρόν σχέδιο νόμου; Βάζουμε τις βάσεις για να κερδίσουμε αυτό το στοίχημα. Περιγράφουμε και ορίζουμε με σαφήνεια και λειτουργικότητα το όραμά μας για το μέλλον όλων σχεδόν των κλάδων του πρωτογενούς τομέα στη χώρα μας. Κάνουμε ένα ουσιαστικό βήμα προς την κατεύθυνση της απόρριψης των βαριδιών που εμπόδιζαν μέχρι σήμερα τον πρωτογενή τομέα να αποδείξει και να επιδείξει τον δυναμισμό του, να αναδείξει το συγκριτικό του πλεονέκτημα ως φορέας ανάπτυξης της χώρας. Πρόκειται για ένα γνήσια πρακτικό σχέδιο νόμου. Απλουστεύει, θεραπεύει, βελτιώνει, απελευθερώνει.

Οι καινοτομίες του σχεδίου νόμου είναι πολλές και σημαντικές. Για παράδειγμα, το ψηφιακό μελισσοκομικό μητρώο μάς επιτρέπει να στηρίξουμε αυτούς που πραγματικά είναι μελισσοκόμοι. Ταυτόχρονα, αποτρέπει την εισαγωγή αμφιβόλου ποιότητας μελιού το οποίο νοθεύεται και πωλείται ως ελληνικό. Η ολοκληρωμένη ρύθμιση των θεμάτων του δικτύου γεωργικής λογιστικής πληροφόρησης αποτελούν ένα μόνο δείγμα της συνολικής προσαρμογής στη ρεαλιστική και καινοτόμα διαχείριση του αγροτικού προϊόντος.

Πρόκειται για ένα σχέδιο νόμου που με κάνει να αισθάνομαι ότι μπορώ να μεταφέρω καλά νέα στην Καβάλα, να ενημερώσω, να προσφέρω κίνητρα και να στηρίξω αξιόπιστα όλους όσοι ασχολούνται με τη γεωργία, την αλιεία, την κτηνοτροφία, την μελισσοκομία, την υδατοκαλλιέργεια. Τι θα πω στον Σταύρο στην Κεραμωτή, στον Κώστα στη Νέα Καρυά, στον Βαγγέλη στη Θάσο, στον Αλέκο στο Ποδοχώρι; Θα τους πω για την απλοποίηση της διοικητικής διαδικασίας αξιολόγησης νέων τύπων λιπασμάτων που προέρχονται από αστικά ή βιομηχανικά απόβλητα, θα τους πω για την αποσαφήνιση αλλά και την βελτίωση της νομοθεσίας για τις έγγειες βελτιώσεις, θα τους πω για την παράταση της προθεσμίας έως τέλος Δεκεμβρίου του 2020 για την έκδοση άδειας εγκατάστασης κτηνοτροφικών εγκαταστάσεων, θα τους πω για τη δυνατότητα ενίσχυσης με επιπρόσθετο προσωπικό του νομικού τμήματος του ΕΛΓΑ προκειμένου να επιταχύνονται οι χρονοβόρες διαδικασίες.

Αλλά και σε όλους τους συμπολίτες μου καταναλωτές θα πω για τις πρόνοιες που περιέχει για την αντιμετώπιση της μάστιγας των ελληνοποιήσεων. Η καταπολέμηση της μάστιγας των ελληνοποιήσεων, κυρίες και κύριοι συνάδελφοι, για την οποία είχε δεσμευτεί προεκλογικά και κατ’ επανάληψη ο Πρωθυπουργός κ. Κυριάκος Μητσοτάκης, τώρα γίνεται πράξη.

Κυρίες και κύριοι συνάδελφοι, αυτό το σχέδιο νόμου μας δίνει μια εξαιρετική αφορμή να δούμε τα επόμενα βήματά μας πάνω στην κατεύθυνση που χαράσσουμε σήμερα, να δούμε μια σειρά μεταρρυθμίσεων οικονομικής μόχλευσης και επενδύσεων, να επενδύσουμε στην αλλαγή του αγροδιατροφικού μοντέλου με στροφή στην εξωστρέφεια και στην κατανάλωση. Και επιπλέον να συνδέσουμε την πρωτογενή παραγωγή με τις ανανεώσιμες πηγές ενέργειας στο πλαίσιο της κυκλικής οικονομίας και της προστασίας του περιβάλλοντος, αλλά ταυτόχρονα και με τον τουρισμό και τη χημική-φαρμακευτική βιομηχανία. Να δούμε την αλλαγή ποικιλιακής σύνθεσης καλλιεργειών με στόχο τη δωδεκάμηνη διάθεση, αλλά και την υιοθέτηση νέων καινοτομικών μεθόδων σε συνεργασία με πανεπιστήμια και ερευνητικούς φορείς. Να προωθήσουμε συστήματα βιοαερίου με πρώτη ύλη τα γεωργικά υπολείμματα και την καθιέρωση ανάκτησης συστατικών, αλλά και τις ενεργειακές κοινότητες.

Κυρίες και κύριοι συνάδελφοι, η ανάπτυξη του αγροτικού τομέα στην Ελλάδα ήταν ούτως ή άλλως μια αναγκαιότητα. Στην παρούσα συγκυρία ωστόσο οφείλει να αποτελέσει πολιτική προτεραιότητα. Η σχέση του πρωτογενούς τομέα και της τοπικής ανάπτυξης είναι άρρηκτη και διαχρονική. Τώρα οφείλει να γίνει άμεσα δομική εθνική πολιτική.

Κλείνοντας, υπενθυμίζω την προεκλογική δέσμευση της Νέας Δημοκρατίας που οφείλει στην παρούσα συγκυρία να αποτελέσει άμεση πολιτική προτεραιότητα για να συμβάλει πιο ενεργά και πιο δομικά στην επόμενη μέρα της οικονομικής επανεκκίνησης, να σηματοδοτήσει μια ακόμα δέσμη κρίσιμων μεταρρυθμίσεων ενισχύοντας και την εικόνα του ευρύτερου εθνικού επενδυτικού περιβάλλοντος τόσο στο εσωτερικό όσο και στο εξωτερικό. Και αυτό πρέπει να γίνει με αποφασιστικότητα, με σχέδιο και δυναμισμό, χωρίς καθυστερήσεις, χωρίς «ναι μεν αλλά».

Αυτό κάνουμε σήμερα και μ’ αυτό περιγράφουμε το αύριο του πρωτογενούς τομέα, ένα αύριο που πέρα από περήφανους οφείλει να μας βρίσκει και σύμφωνους. Είναι προφανές ότι υπερψηφίζω το σχέδιο νόμου.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Λαζαρίδη για την τήρηση του χρόνου.

Και καλώ στο Βήμα τη Βουλευτή της Νέας Δημοκρατίας κ. Ζέττα Μακρή. Περιμένετε λιγάκι να κάνουμε την υγειονομική τακτοποίηση του Βήματος.

Ορίστε, κυρία Μακρή, έχετε τον λόγο.

**ΖΕΤΤΑ ΜΑΚΡΗ:** Ευχαριστώ πολύ, κύριε Πρόεδρε.

Ταχύτητα στον προγραμματισμό, εξαιρετική μεθοδικότητα και προσήλωση στο στόχο χαρακτηρίζουν τον Υπουργό Αγροτικής Ανάπτυξης και Τροφίμων κ. Μάκη Βορίδη, την παρούσα Υφυπουργό κ. Αραμπατζή, καθώς και τους συνεργάτες τους, προκειμένου να υλοποιηθούν οι προεκλογικές δεσμεύσεις του Κυριάκου Μητσοτάκη για μεταρρυθμίσεις στον πρωτογενή τομέα με στόχο την ενίσχυση της ανταγωνιστικότητας και τη μετάβαση σε ένα νέο εκσυγχρονιστικό πρότυπο αγροτικής, κτηνοτροφικής και αλιευτικής επιχειρηματικότητας.

Έτσι, σε λιγότερο από τρεις μήνες από την επικύρωση από το ελληνικό Κοινοβούλιο του πυρήνα των μεταρρυθμίσεων αυτών της οργάνωσης του συνεταιριστικού αγροτικού κινήματος, το Υπουργείο Αγροτικής Ανάπτυξης και Τροφίμων έρχεται με τη νέα ερανιστική νομοθετική του πρωτοβουλία να βάλει τέλος σε χρονίζουσες παθογένειες και αρρυθμίες, να τακτοποιήσει εκκρεμή ζητήματα, που δημιουργήθηκαν ή που δεν επιλύθηκαν κατά την περίοδο της προηγούμενης διακυβέρνησης του ΣΥΡΙΖΑ, να καλύψει νομοθετικά κενά και να διορθώσει αστοχίες σε ένα ευρύ φάσμα με στόχο την ανασυγκρότηση του πρωτογενούς τομέα και την ανάδειξή του σε έναν από τους βασικούς μοχλούς ανάπτυξης της οικονομίας, αλλά και της παραγωγικής ανασυγκρότησης της χώρας.

Κυρίως όμως η εξαιρετικά φιλόδοξη ατζέντα του Υπουργείου Αγροτικής Ανάπτυξης και Τροφίμων -που είναι και η προγραμματική δέσμευση της Νέας Δημοκρατίας- παίρνει πλέον σάρκα και οστά με την εισαγωγή νέων καινοτόμων νομοθετικών ρυθμίσεων, που απουσίαζαν όλα αυτά τα χρόνια από τη συλλογιστική και την πρακτική του και καθιστούσαν τον πρωτογενή τομέα αναχρονιστικό και στάσιμο.

Ενδεικτική απαρίθμηση: Η συνολική ρύθμιση των θεμάτων του δικτύου γεωργικής λογιστικής πληροφόρησης με την οποία τροποποιούνται και συμπληρώνονται σχετικές διατάξεις με τη λειτουργία και το έργο της Εθνικής Επιτροπής Δικτύου Γεωργικής Λογιστικής Πληροφόρησης. Η δημιουργία και λειτουργία του Μελισσοκομικού Μητρώου, δηλαδή, της καθιέρωσης ενός ενιαίου και οργανωμένου συστήματος καταγραφής, απογραφής και ταυτοποίησης όλων των μελισσοκόμων και του μελισσοκομικού κεφαλαίου καθώς και η θέσπιση ατομικής μελισσοκομικής ταυτότητας. Η ρύθμιση του θεσμικού πλαισίου που αφορά σε κτηνιατρικά φάρμακα. Η εισαγωγή διατάξεων για τη ρύθμιση της αλιείας, την ανάπτυξη των υδατοκαλλιεργειών, την επιβολή, όταν συντρέχει λόγος, κυρώσεων σε βάρος αλιευτικών σκαφών, αλλά και η ρύθμιση θεμάτων λειτουργίας περιοχών οργανωμένης ανάπτυξης υδατοκαλλιεργειών. Η εισαγωγή και διευθέτηση της ροής των διαδικασιών για τη δρομολόγηση της συλλογής και διαχείρισης νεκρών ζώων μέσω των αποκεντρωμένων περιφερειών. Έκανε εκτενή αναφορά σ’ αυτήν την ντροπή ο Υπουργός στην ομιλία του. Η τακτοποίηση με τροπολογία της ενίσχυσης της απασχόλησης στον πρωτογενή τομέα και η διαμόρφωση ενός ολοκληρωμένου νομικού πλαισίου ώστε να αντιμετωπιστούν τα προβλήματα που προκάλεσε η πανδημία, όπως είναι η διευθέτηση του θέματος των μετακλητών εργατών γης. Απαραίτητη περισσότερο από ποτέ αυτή η διευθέτηση τώρα κατά την περίοδο συγκομιδής των φρούτων και η εξεύρεση λύσης στο θέμα της ασφάλισής τους. Η δυνατότητα να μπορούν να εργαστούν ως εργάτες γης άνθρωποι που λαμβάνουν επίδομα ανεργίας, χωρίς να διακόπτεται η παροχή του. Η λήψη μέτρων στήριξης των συνταξιούχων του ΟΓΑ καθώς και των συνταξιούχων άλλων φορέων συμπεριλαμβανομένου και του δημοσίου, προκειμένου να απασχολούνται ως αγρότες, μελισσοκόμοι, κτηνοτρόφοι και αλιείς, χωρίς να μειώνεται η σύνταξή τους, εφόσον βεβαίως το εισόδημά τους από αγροτική δραστηριότητα δεν υπερβαίνει το ποσό των 10.000 ευρώ.

Βεβαίως, η κορωνίδα όλων των διατάξεων του παρόντος νομοσχεδίου, η οποία και αποτελεί απόλυτη προτεραιότητα της κυβερνητικής πολιτικής, είναι η καταπολέμηση του ζητήματος των παράνομων ελληνοποιήσεων, με συστηματική αντιμετώπιση, καθώς η δίωξη και η τιμωρία παρανόμων συμπεριφορών για πρώτη φορά θα γίνεται σε στενή συνεργασία με τους ελεγκτικούς φορείς. Η ελληνοποίηση των προϊόντων, ιδιαίτερα των προϊόντων με ονομασία προέλευσης -τα γνωστά σε όλους ΠΟΠ- αποτελούν μάστιγα, που εδώ και πολλά χρόνια πλήττει το γεωργικό εισόδημα, εξαπατά τον καταναλωτή και αφαιμάζει την εθνική οικονομία, γιατί δημιουργείται αθέμιτος ανταγωνισμός, παράνομος πλουτισμός και αισχροκέρδεια από τους επιτήδειους, που βαφτίζουν τα προϊόντα ελληνικά, σε βάρος των νομοταγών παραγωγών, σε βάρος των καταναλωτών, σε βάρος της δημόσιας υγείας, σε βάρος του δημοσίου συμφέροντος.

Η διαχείριση για πρώτη φορά του αξιόποινου της παραβίασης των προστατευόμενων προϊόντων με ονομασία προέλευσης, με την εισαγωγή βαρέων ποινικών και διοικητικών κυρώσεων, όπως επίσης και η αυστηροποίηση του εύρους των διοικητικών προστίμων που αφορούν στον τομέα τροφίμων για παραβάσεις σχετικά με τον τρόπο παραγωγής, προέλευσης ή μεταποίησης έχουν ως στόχο να σπάσουν το χρονίζον απόστημα των ελληνοποιήσεων, θέτοντας επιτέλους αποτελεσματικό κανονιστικό και θεσμικό πλαίσιο. Επιπρόσθετο μέτρο προς την κατεύθυνση της πάταξης των ελληνοποιήσεων αποτελεί και η ένταξη των επιχειρήσεων παραγωγής και εμπορίας αυγών κατανάλωσης στη νέα βάση δεδομένων «ΑΡΤΕΜΙΣ» για τον αποτελεσματικό έλεγχο ισοζυγίων ιχνηλασιμότητας και την αντιμετώπιση των αθέμιτων πρακτικών, ιδίως των ελληνοποιήσεων.

Κυρίες και κύριοι συνάδελφοι, η εφαρμογή των σύγχρονων τάσεων και πολιτικών στη γεωργία, την κτηνοτροφία και την αλιεία αποτελεί εξαιρετικά μεγάλη πρόκληση, καθώς το εγχείρημα χαρακτηρίζεται από μεγάλη δυσκολία. Ταυτόχρονα όμως αποτελεί και μια τεράστια ευκαιρία. Με το παρόν νομοσχέδιο επιδιώκεται από το Υπουργείο Αγροτικής Ανάπτυξης και Τροφίμων η διαμόρφωση ενός σύγχρονου και ανταγωνιστικού πρωτογενούς τομέα, που θα παράγει ποιοτικά προϊόντα, μειώνοντας ταυτόχρονα το κόστος παραγωγής, ενώ θα βρίσκεται στην πρώτη γραμμή του αναπτυξιακού σχεδίου για το μέλλον της χώρας. Ταυτόχρονα, με την εφαρμογή του, η γεωργία, η αλιεία και η κτηνοτροφία θα μπορέσουν να αναδειχθούν ως βασικοί πυλώνες για την οικονομική ανάπτυξη της υπαίθρου και την αύξηση του ποσοστού συμμετοχής της αγροτικής περιοχής παραγωγής στο ΑΕΠ.

Άλλωστε, και μόνο η διάταξη για τη λήψη αποτελεσματικών μέτρων κατά της πληγής των ελληνοποιήσεων, δίνει μια ξεχωριστή, μεγάλη και βαρύνουσα προστιθέμενη αξία στη συγκεκριμένη νομοθετική πρωτοβουλία, αφού αποτελεί αφ’ ενός πλήρη απόδειξη αλλά συγχρόνως και ασφαλή εγγύηση για την αλλαγή νοοτροπίας και τη σύγχρονη πορεία προς μια αναπτυξιακή επιτάχυνση και βιωσιμότητα στην παγκόσμια απαιτητική και ανταγωνιστική αγορά.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε θερμά και για την οικονομία του χρόνου, όχι μόνο για την τήρησή του, μας δίνετε και περιθώριο.

Τον λόγο έχει τώρα ο Βουλευτής του ΣΥΡΙΖΑ κ. Κώστας Ζαχαριάδης.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Πρόεδρε, σας ευχαριστώ.

Οφείλουμε μια βαθιά υπόκλιση στον αγροτικό κόσμο, που μέσα στην καραντίνα δούλευε και εκτίθετο και κινδύνευε για να μπορέσει να είναι όρθια η εφοδιαστική αλυσίδα, για να μπορούν να υπάρχουν προϊόντα στα σούπερ μάρκετ, στις λαϊκές αγορές, στα μπακάλικα, στα μανάβικα της γειτονιάς. Χωρίς αυτούς τους ανθρώπους η ζωή μας θα ήταν αβίωτη, χωρίς αυτούς δεν θα μπορούσαμε να είχαμε πετύχει. Γι’ αυτούς δεν αρκεί το αυτονόητο χειροκρότημα, αλλά πρέπει την επόμενη μέρα, τώρα δηλαδή, να διασφαλίσουμε την υγεία τους, το εισόδημά τους, τον εκσυγχρονισμό των υποδομών τους. Είναι πλέον σαφές, μετά από τη δεκαετή οικονομική περιδίνηση της περιόδου 2008-2018, τη νέα οικονομική περιδίνηση λόγω της οικονομικής σάρωσης της πανδημίας, ότι μπαίνουν αμείλικτα ερωτήματα για το παραγωγικό μοντέλο, για τη μεσομακροπρόθεσμη διάρθρωση της οικονομίας της χώρας αλλά και της Ευρωζώνης. Η μονοκαλλιέργεια των υπηρεσιών, του τουρισμού και της εστίασης, η μη διασπορά επενδεδυμένου κεφαλαίου στη χώρα θα μας κοστίσει πάρα πολύ ακριβά. Κι όμως, μπορούσαμε και μπορούμε διαφορετικά. Κι όμως μπορούσαμε και μπορούμε καλύτερα. Η παγκόσμια οικονομία αλλάζει και θα αλλάξει και είναι πιθανή την επόμενη περίοδο μια μερική αποπαγκοσμιοποίηση της παραγωγής και της κατανάλωσης, με ενίσχυση των περιφερειακών και τοπικών οικονομιών.

Το μεγάλο ερώτημα, λοιπόν, σ’ αυτήν τη μεταβατική περίοδο είναι τι θέλει, τι διεκδικεί η χώρα μας, η Ελλάδα, για τον εαυτό της και τη θέση της μέσα στην Ευρώπη. Σε αυτήν την κουβέντα δεν πρέπει να ξεχνάμε ότι η αγροτική οικονομία, η παραγωγή, συναντιέται με την κλιματική αλλαγή, τα ακραία και πυκνά καταστροφικά καιρικά φαινόμενα, τις μεγάλες αλλαγές που συντελούνται στα αποθέματα των υδάτων, την παραγωγικότητα των εδαφών, την ανθεκτικότητα των καλλιεργειών. Ποιο λοιπόν είναι το σχέδιο της Ελλάδας και ποιο είναι το σχέδιο της Ευρώπης; Οι αγρότες, οι αλιείς, οι αγροτικοί συνεταιρισμοί δυστυχώς ήταν από τους τελευταίους ΚΑΠ που εντάχθηκαν στο πακέτο στήριξης της Κυβέρνησης απέναντι στις επιπτώσεις της πανδημίας και μάλιστα μετά από ισχυρές πιέσεις της κοινωνίας και της αντιπολίτευσης. Θα μου πείτε να μη γκρινιάζω διότι μπήκαν. Βέβαια κάποιος μπορεί να πει ότι αν δεν φωνάζαμε και κάποιοι ίσως να μην έμπαιναν, αλλά το ζήτημα δεν είναι εκεί. Το ζήτημα είναι ότι απουσιάζει παντελώς η στήριξη του πρωτογενούς τομέα από την Κυβέρνηση. Η αγροτιά απουσιάζει και από την εκφορά του δημόσιου λόγου, αλλά κυρίως από το πρόγραμμα. Τι γίνεται λοιπόν με τις εκκρεμείς πληρωμές του ΕΛΓΑ; Αυτό το νομοσχέδιο δεν απαντά. Υπάρχει πλήθος ζημιών στη χώρα. Δεν υπάρχει στη φάση που βρισκόμαστε η πολυτέλεια καθυστερήσεων. Κάθε μέρα κοστίζει και καταστρέφει.

Ο ΣΥΡΙΖΑ - Προοδευτική Συμμαχία μίλησε καθαρά για τον κτηνοτρόφο, τον αγρότη, τον αλιέα. Μιλήσαμε συγκεκριμένα και κοστολογημένα. Στο πρόγραμμα «Μένουμε Όρθιοι» οι γεωργοί, οι κτηνοτρόφοι και οι αλιείς δεν είναι αόρατοι. Ο ΣΥΡΙΖΑ - Προοδευτική Συμμαχία θεωρεί ότι η χρηματοδότηση του προγράμματος στήριξης του αγροτικού τομέα με εθνικούς πόρους 150 εκατομμυρίων ευρώ, που ανακοίνωσε η Κυβέρνηση, υπολείπεται σαφώς των αναγκών. Οι πληττόμενες αγροτικές επιχειρήσεις και οι συνεταιρισμοί καλύπτονται, κατά τη γνώμη μας, πλήρως από την ομπρέλα βασικών οριζόντιων μέτρων που ανακοινώσαμε στο πρόγραμμα «Μένουμε Όρθιοι», δηλαδή από τη μη επιστρεπτέα νέα ενίσχυση και την αναπλήρωση του μισθολογικού κόστους, και οι αγρότες ως φυσικά πρόσωπα καλύπτονται από τις προβλέψεις του εισοδήματος έκτακτης ανάγκης.

Επομένως, αυτό το οποίο εισηγούμαστε -και καλό θα είναι να το υιοθετήσετε- είναι άμεσα μέτρα ύψους 300 εκατομμυρίων ευρώ, που ανακοινώσαμε την προηγούμενη βδομάδα, και είναι επιπλέον αυτών τα οποία είχαν ανακοινωθεί μέσω των εργαλείων του προγράμματος «Αγροτικής Ανάπτυξης και Χρηματοδοτικών Εργαλείων της Αναπτυξιακής Τράπεζας», που έτσι κι αλλιώς είχαν προβλεφθεί πριν από το ξέσπασμα της πανδημίας. Οι επιπλέον πόροι που πιθανόν να μπορέσουν να προέλθουν από τα ευρωπαϊκά κονδύλια, τα οποία φαίνεται ότι είναι εφικτό να συμφωνηθούν μεταξύ των ευρωπαϊκών θεσμών, θα πρέπει να έχουν στο επίκεντρό τους και τον αγροτικό κόσμο, και όχι να έχουμε μία κατανομή που θα ξεχνάμε τις ανάγκες του παρόντος και του μέλλοντος, του παραγωγικού και του καταναλωτικού μοντέλου που θέλουμε να φτιάξουμε για τη χώρα, για να διορθώσουμε ατέλειες και αδυναμίες που δημιουργούν πρόβλημα.

Στον υπόλοιπο χρόνο που μου απομένει θέλω να θέσω κι ένα θέμα το οποίο είναι εκτός ύλης νομοσχεδίου, αλλά νομίζω ότι είναι εντός κοινωνικής ύλης. Η τραγική ιστορία του Τζορτζ Φλόιντ ξεπερνά αυτές τις μέρες τα σύνορα των Ηνωμένων Πολιτειών. Φτάνει σ’ όλο τον κόσμο, γιατί μαζί με τον ρατσισμό αναδεικνύει και τις ανισότητες, που βαθαίνουν όλο και περισσότερο. Η ιστορία αυτού του ανθρώπου αφορά όλες τις κοινωνίες, αφορά στους φτωχούς, στους αδύναμους, στους κατατρεγμένους, στα θύματα των πολέμων, στους πρόσφυγες, στους πρόσφυγες της φτώχειας, δηλαδή στους μετανάστες, στα θύματα της ρατσιστικής βίας, της μισαλλοδοξίας, της μισανθρωπιάς, της κοινωνικής περιθωριοποίησης. Αφορά και την Ελλάδα.

Το ερώτημα λοιπόν «Ποιος θα είναι ο επόμενος;» είναι υπαρκτό παντού στον κόσμο. Θα είναι ένας διαδηλωτής εργαζόμενος; Θα είναι ένας νέος ο οποίος έχει διαφορετική εμφάνιση ή διαφορετική επιλογή προτιμήσεων; Ο Κρητικός που μοιάζει με Πακιστανό, όπως συνέβη πριν από λίγες μέρες στην Κρήτη, μπορεί να είναι;

Κοιτάξτε τι έγραψε ο Νίκος Αλιβιζάτος, ο Πρόεδρος της Άτυπης Επιτροπής Παρακολούθησης Αστυνομικής Βίας, μεταξύ άλλων παραδίδοντας την έκθεσή του: «Η κατά σύστημα παρακώληση των ΕΔΕ και των λοιπών ανακρίσεων εντός του αστυνομικού τμήματος οδηγεί στο να μην αποδίδονται ευθύνες. Η ατιμωρησία, όμως, αυτή έχει προφανείς παρενέργειες, διαιωνίζει τις απαράδεκτες και καταδικαστέες πρακτικές».

Η Ελλάδα, λοιπόν, η χώρα μας, έχει μπει σε έναν νέο κύκλο ανασφάλειας, οικονομικής δυσπραγίας, διεύρυνσης των ανισοτήτων, κρίσης στη διαχείριση των μεταναστατευτικών-προσφυγικών ροών και ξαφνικά μαθαίνουμε ότι αυτή η επιτροπή έχει ολοκληρώσει το έργο της από τις 4 Μαΐου, παραδίδοντας μάλιστα το πόρισμα στον Υπουργό.

Πότε θα δοθεί στη δημοσιότητα το πόρισμα; Γιατί το πόρισμα δεν έχει δοθεί ακόμα; Τι θα γίνει στη συνέχεια; Ζούμε σε έναν κόσμο που δοκιμάζεται και σε μία Ελλάδα που δοκιμάζεται δεύτερη φορά μέσα σε μία δεκαετία, σε μία κοινωνία που μπορούν να γεννηθούν συγκρούσεις και εντάσεις.

Για εμάς οδηγός πρέπει να είναι το δημοκρατικό μέτρο, η προστασία των αδύναμων μέσα από θεσμούς και συλλογικές πρωτοβουλίες για να μην αναρωτιόμαστε αύριο ποιος θα είναι ο επόμενος.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε για την τήρηση του χρόνου.

Τον λόγο έχει η Υφυπουργός Αγροτικής Ανάπτυξης και Τροφίμων κ. Φωτεινή Αραμπατζή.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κυρίες και κύριοι συνάδελφοι, παρακολουθώντας την απέλπιδα προσπάθεια της Αντιπολίτευσης να υποτιμήσει τόσο τον όγκο και την ποιότητα του νομοθετικού έργου της παρούσας πολιτικής ηγεσίας όσο βεβαίως και κυρίως τη στρατηγική του Υπουργείου Αγροτικής Ανάπτυξης, απλά να θυμίσω για την ιστορία ότι το πρώτο νομοσχέδιο της κυβέρνησης ΣΥΡΙΖΑ επί των θεμάτων της αγροτικής ανάπτυξης ήταν σχεδόν έναν χρόνο μετά τη θητεία σας και συγκεκριμένα στις 4-12-2015, με μόνη ουσιαστική ρύθμιση, επί τα χείρω βεβαίως, αυτή της παράτασης των προθεσμιών ολοκλήρωσης των διαχειριστικών σχεδίων βόσκησης. Και, αν ενθυμούμαι καλώς, συνολικά τα νομοσχέδια τα οποία «κατέβασε» η προηγούμενη κυβέρνηση ΣΥΡΙΖΑ για τα αγροτικά θέματα δεν ξεπερνούσαν τα τρία.

Κυρίες και κύριοι συνάδελφοι, λοιπόν, η συζήτηση για το νομοσχέδιο του Υπουργείου Αγροτικής Ανάπτυξης και Τροφίμων στην Εθνική Αντιπροσωπεία συμπίπτει με μια πραγματικά ιστορική, μια εξαιρετικά θετική για τη χώρα μας, την ελληνική οικονομία και ιδιαίτερα τον αγροδιατροφικό τομέα εξέλιξη, τη μεγαλύτερη ιστορικά χρηματοδότηση της χώρας μας από την Ευρωπαϊκή Ένωση της τάξης των 55 έως 60 δισεκατομμυρίων έως το 2027.

Με δεδομένο μάλιστα ότι ένα μεγάλο μέρος από αυτά τα χρήματα θα κατευθυνθεί σε δράσεις και πρωτοβουλίες που αμέσως ή εμμέσως επηρεάζουν την αγροτική οικονομία, γίνεται εύκολα αντιληπτό ότι προφανώς δεν θα έχουμε ξανά τέτοια μεγάλη ευκαιρία να καταστήσουμε τον πρωτογενή τομέα πρωταγωνιστή της ελληνικής οικονομίας όχι με λόγια, βεβαίως, αλλά με έργα και να τον θεμελιώσουμε ξανά πάνω σε γερές βάσεις, όπως η αυξημένη παραγωγικότητα, η ισχυρότερη εξωστρέφεια, η ψηφιοποίησή του και η υιοθέτηση εφαρμογών γεωργίας ακριβείας, η σύνδεσή του με τη μεταποίηση, η ποιότητα, η πιστοποίηση, η καινοτομία, τα μεγαλύτερα και ισχυρότερα συλλογικά σχήματα για την αναγκαία επίτευξη οικονομιών κλίμακος και τη μείωση του κόστους παραγωγής, της διαπραγματευτικής ισχύος των συλλογικών σχημάτων στις αγορές.

Αυτή λοιπόν, είναι η μεγάλη εικόνα για την ελληνική γεωργία. Σε αυτήν τη μεγάλη εικόνα προσθέτουμε σήμερα με το παρόν νομοσχέδιο πολλές νέες ψηφίδες. Ουσιαστικές διαρθρωτικές παρεμβάσεις, ένας ακόμα κρίκος στην αλυσίδα του ολοκληρωμένου σχεδίου που εφαρμόζουμε από την πρώτη μας ημέρα στο Υπουργείο υπό την ηγεσία του Υπουργού κ. Μάκη Βορίδη.

Συνεπώς οι διατάξεις που περιλαμβάνονται στο νομοσχέδιο με κορωνίδα την αντιμετώπιση της μάστιγας των ελληνοποιήσεων, απέχουν παρασάγγας από το να είναι σκόρπιες, όπως με απαξίωση στα όρια της αλαζονείας σπεύσατε να τις χαρακτηρίσετε, κυρίες και κύριοι του ΣΥΡΙΖΑ. Βεβαίως την ίδια στιγμή ο παραγωγικός κόσμος της χώρας σχεδόν ομόθυμα, όπως αποδείχθηκε από την ακρόαση φορέων, τις επικροτεί και τις επιζητούσε επί σειρά ετών, αλλά, βλέπετε, σκόνταφτε στον τοίχο της δικής σας αβελτηρίας.

Μακριά από εμάς η δίκη προθέσεων, αλλά η ιστορία, κυρίες και κύριοι, δεν αλλάζει και δυστυχώς για εσάς του ΣΥΡΙΖΑ δεν είμαστε στο 2014, αλλά στο 2020. Πριν από έξι χρόνια μπορούσατε, ενδεχομένως, να επικαλεστείτε ότι δεν είχατε ακόμα ασκήσει εξουσία. Τώρα, όμως έχετε τεσσεράμισι χρόνια, πενήντα τέσσερις ολόκληρους μήνες, κυβερνητικής θητείας στην πλάτη σας.

Τι κάνατε, λοιπόν, για να αντιμετωπίσετε τις ελληνοποιήσεις; Το απόλυτο μηδέν. Το είπαμε διεξοδικά στην επιτροπή. Όχι μόνο μείνατε αδρανείς και απαθείς, όχι μόνο κλείνατε προκλητικά, θα έλεγα, τα μάτια σε ό,τι παράνομο γινόταν στην αγορά εις βάρος βεβαίως των παραγωγών, των νομοταγών επιχειρηματιών και συνολικά της ελληνικής οικονομίας, αλλά στην πράξη αφήσατε τις ελληνοποιήσεις να θεριέψουν.

Το αποτέλεσμα το συναισθάνθηκαν δυστυχώς όλοι οι παραγωγοί και κυρίως οι κτηνοτρόφοι στην τσέπη τους. Τρανό παράδειγμα το αιγοπρόβειο γάλα, οι τιμές του οποίου κατέρρευσαν οδηγώντας ένα μεγάλο τμήμα κτηνοτρόφων εκτός της παραγωγής.

Γι’ αυτό και ο Πρωθυπουργός μας, ο Κυριάκος Μητσοτάκης, διαβλέποντας εγκαίρως την κρισιμότητα αυτού του ζητήματος ανήγαγε την αντιμετώπιση των ελληνοποιήσεων ως στρατηγική προτεραιότητα της Κυβέρνησης και βεβαίως του Υπουργείου Αγροτικής Ανάπτυξης.

Για πρώτη φορά, λοιπόν, νομοθετείται τέτοια αυστηροποίηση του κυρωτικού πλαισίου σε βάρος των ελληνοποιητών. Για πρώτη φορά τα προϊόντα ΠΟΠ, ΠΓΕ, ΕΠΙΠ, ο εθνικός αυτός αγροτικός μας πλούτος τυγχάνει τέτοιας ποινικής προστασίας. Για πρώτη φορά ο σφετερισμός της επισήμανσης, η απάτη για την ταυτότητα αποκτά τέτοια απαξία που απειλεί με ποινές φυλάκισης έως πέντε έτη, σωρευτικά με χρηματική ποινή και πρόστιμα που μπορούν να ξεπεράσουν ακόμη και τις 600.000 ευρώ και να εξισωθούν με όσα αποκόμισε αισχροκερδώντας ο παραβάτης.

Για πρώτη φορά, κυρίες και κύριοι συνάδελφοι, οι ελληνοποιητές απειλούνται με ανάκληση της άδειας προϊόντος ονομασίας προέλευσης, όπως είχε υποσχεθεί ο Πρωθυπουργός στην Καρδίτσα στις 6 Μαΐου του 2018. Για πρώτη φορά οι ελληνοποιητές μπορούν να βγουν στα μανταλάκια με διάταξη του αρμόδιου εισαγγελέα. Για πρώτη φορά με την αντίστοιχη προσθήκη για τις εξαγωγές υπάρχει ποινική προστασία της φήμης της χώρας στο εξωτερικό.

Και το πνεύμα αποφασιστικής αντιμετώπισης των ελληνοποίησεων διατρέχει φυσικά όλο το νομοσχέδιο με τις διατάξεις τόσο για το Εθνικό Ηλεκτρονικό Μελισσοκομικό Μητρώο και βεβαίως με τις διατάξεις για τη συμπερίληψη επιτέλους του δυναμικού κλάδου της αυγοπαραγωγής στα ισοζύγια του ΕΛΓΟ «ΔΗΜΗΤΡΑ».

Έχουμε απόλυτη συναίσθηση ότι πρόκειται για ένα εγχείρημα απαιτητικό και πολυσύνθετο. Το πιο δύσκολο, αν θέλετε, είναι να ανακτήσουμε την εμπιστοσύνη των πολιτών έναντι του κράτους, οι οποίοι πολλά χρόνια άκουγαν για πάταξη των ελληνοποιήσεων, αλλά φως δεν έβλεπαν. Τώρα, όμως, η ενίσχυση των ελέγχων, η ενιαιοποίηση όλων των βάσεων δεδομένων και η πολύτιμη διασταυρωτική πληροφορία που αυτόματως συνάγεται για το ποιος, από πού, με πόσα παράγει και τι δηλώνει θα κάνουν τους ελέγχους και τη διαφάνεια τη νέα κανονικότητα στη χώρα.

Κυρίες και κύριοι συνάδελφοι, η οχύρωση της ελληνικής γεωργίας και κτηνοτροφίας δεν εξαντλείται στη νομοθέτηση ενός πραγματικά αποτρεπτικού πλαισίου για τη γάγγραινα των ελληνοποίησεων. Για να ζωντανέψει η ελληνική κτηνοτροφία χρειάζεται πρώτα απ’ όλα τα αυτονόητα: την εξασφάλιση του αναγκαίου ζωτικού νόμιμου χώρου για την αντικατάσταση και την ανάπτυξή της. Με τις διατάξεις, λοιπόν, του άρθρου 8 του νομοσχεδίου δίνεται η δυνατότητα τόσο στις υφιστάμενες κτηνοτροφικές εγκαταστάσεις όσο και στις υφιστάμενες εντός ή πλησίον κατοικημένων περιοχών που λειτουργούν χωρίς άδεια να αδειοδοτηθούν έως τις 31-12-2020.

Θα αναρωτηθεί κάποιος αν τα προβλήματα που αφορούν τις υφιστάμενες κτηνοτροφικές εγκαταστάσεις επιλύονται μόνο με μια απλή παράταση ημερομηνιών. Ανεπιφύλακτα όχι. Για τον λόγο αυτόν, όπως ήδη έχει ανακοινώσει ο Υπουργός μας, σύντομα θέτουμε σε διαβούλευση σχέδιο νόμου που μεταξύ άλλων βελτιώνει και απλοποιεί περαιτέρω το ισχύον καθεστώς αδειοδότησης των κτηνοτροφικών εγκαταστάσεων στο πλαίσιο του ν.4442/2016.

Ακόμη περισσότερο, όμως, γνωρίζοντας τα πραγματικά προβλήματα που ταλανίζουν την καθημερινότητα των κτηνοτρόφων σε σχέση με τις υφιστάμενες κτηνοτροφικές εγκαταστάσεις κάναμε στο Υπουργείο μια ομάδα εργασίας που αποτελείται βεβαίως από υπηρεσιακούς παράγοντες, αλλά και από εκπροσώπους των συλλογικών φορέων των κτηνοτρόφων κάθε είδους εκτροφής, η οποία κατέγραψε τις αδυναμίες των λοιπών διατάξεων του ν.4056/2012, όπως για παράδειγμα ποιος είναι ο ορισμός των πρόχειρων καταλυμάτων και οι περιορισμοί στη δυνατότητα αδειοδότησης που απορρέουν εξ αυτού, ποιος είναι ο ορισμός των συνοδών έργων, παραδείγματος χάριν, η διαχείριση αυγών σε κτηνοτροφική εγκατάσταση, η διαχείριση ιδιοπαραγόμενων αποβλήτων, η αδυναμία νομιμοποίησης ή επέκτασης των υφιστάμενων εγκαταστάσεων λόγω μη τήρησης των αποστάσεων του άρθρου 20 του ίδιου νόμου από άλλες δραστηριότητες ή επαγγελματικούς χώρους οι οποίοι συνήθως, κυρίες και κύριοι συνάδελφοι, προέκυψαν μεταγενέστερα της εγκατάστασης της κτηνοτροφικής μονάδας καθώς και πολλά ακόμη ζητήματα.

Είναι μια ομάδα εργασίας που δούλεψε σκληρά και διατύπωσε προτάσεις ρεαλιστικές για την περαιτέρω της απλοποίησης αναμόρφωση του θεσμικού πλαισίου με στόχο, βεβαίως, τη βιώσιμη ανάπτυξη των εκμεταλλεύσεων αυτών υπό τον όρο της σύννομης λειτουργίας τους.

Σε ό,τι αφορά την αλιεία: Κατ’ αρχάς, ακούγοντας τον Πρόεδρο της Ελληνικής Λύσης, τον κ. Βελόπουλο να μιλά για τις υδατοκαλλιέργειες και να λέει ότι χάσαμε τη θέση που είχαμε στην Ευρωπαϊκή Ένωση ως προς τον όγκο και την αξία των παραγωγών, θα ήθελα να πω στον κύριο Πρόεδρο ότι ευτυχώς, συνεχίζει ο τομέας των υδατοκαλλιεργειών να κατέχει την πρωτιά σε σχέση με τον όγκο και την αξία του προϊόντος σε επίπεδο Ευρωπαϊκής Ένωσης και ευτυχώς, στο Υπουργείο υπό την καθοδήγηση του Υπουργού μας Μάκη Βορίδη αναλήφθηκαν πολύ σημαντικές πρωτοβουλίες για τον τομέα των υδατοκαλλιεργειών.

Δεν θα αναφερθώ απλά και μόνο στις αποζημιώσεις de minimis του προσωρινού πλαισίου κρατικών ενισχύσεων για την απώλεια εισοδήματος που υπέστησαν οι μικρομεσαίοι υδατοκαλλιεργητές από την πανδημία του κορωνοϊού. Θα αναφερθώ πολύ γρήγορα στο ότι ξεκλειδώσαμε επιτέλους από το 2011 τις προδιαγραφές αναδόχου αξιολόγησης του ειδικού χωροταξικού πλαισίου, του θαλάσσιου χωροταξικού, το οποίο έπρεπε επί κυβέρνησης ΣΥΡΙΖΑ, δηλαδή το 2016, να αξιολογηθεί και τότε εσείς αγρόν αγοράζατε και σε χρόνο d.t, θα έλεγα, με το συναρμόδιο Υπουργείο Περιβάλλοντος βρήκαμε έναν οδικό χάρτη για την έγκριση των περιβόητων προεδρικών διαταγμάτων για τις περιοχές ολοκληρωμένης ανάπτυξης υδατοκαλλιεργειών. Τρεις από αυτές, τις λεγόμενες ΠΟΑΥ, έχουν ήδη φύγει από το αρμόδιο Υπουργείο, όταν επί των ημερών σας, κύριε Αραχωβίτη, είχε μόνο μία ΠΟΑΥ εγκριθεί.

Σε ό,τι αφορά την αλιεία, θα πω ότι θεσμοθετούμε διατάξεις προκειμένου να απαλλάξουμε από τον βρόγχο των προστίμων που χρόνιζαν τους αλιείς μας. Με το άρθρο 12 παράγραφος 2 διαγράφονται οι διοικητικές κυρώσεις αφαίρεσης άδειας επαγγελματικού σκάφους που είχαν επιβληθεί έως τις 31 Δεκεμβρίου, εφόσον έχουν καταβληθεί τα επιβληθέντα πρόστιμα και έτσι αποκαθίσταται μια αδικία που υπέστησαν εκατοντάδες αλιείς με μοναδικό κριτήριο το ύψος του προστίμου να είναι ο χρόνος τέλεσης, δηλαδή αν τελούσες την παράβαση το 2006 το προβλεπόμενο πρόστιμο ήταν μόλις 60 ευρώ, αν τελούσες την παράβαση το 2014 ήταν 540 ευρώ.

Όσον αφορά το συμιακό γαριδάκι και τις αστήρικτες κινδυνολογίες του πρώην Υφυπουργού του κ. Σαντορινιού, ο οποίος τις διατύπωσε στην επιτροπή την προηγούμενη εβδομάδα, θα ήθελα να πω ότι μεριμνήσαμε, κύριε συνάδελφε, μερίμνησε ο κύριος Υπουργός για την έκδοση της υπουργικής απόφασης με την οποία επιτρέψαμε την έναρξη από τέλη Μαΐου έως και τον Σεπτέμβριο τετράμηνης αλιευτικής περιόδου για το συμιακό γαριδάκι. Προφανώς, το έκανε σωστά ο κύριος Υπουργός, για αυτό έχω εδώ την επιστολή -και την καταθέτω στα Πρακτικά- που λένε οι αλιείς της συμιακής γαρίδας για το πόσο εγκαίρως και σωστά ενεργήσαμε.

(Στο σημείο αυτό η Υφυπουργός Αγροτικής Ανάπτυξης και Τροφίμων κ. Φωτεινή Αραμπατζή καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Προκειμένου δε να καταστήσουμε πιο ευέλικτη τη διαδικασία έκδοσης των σχετικών υπουργικών αποφάσεων και να αποφύγουμε τυχόν μελλοντικές καθυστερήσεις θεσπίζουμε τη διάταξη της παραγράφου 1 του άρθρου 12, τη δυνατότητα παράτασης ισχύος των εν λόγω αποφάσεων για ένα επιπλέον έτος.

Κυρίες και κύριοι συνάδελφοι, η αναβάθμιση και ο εκσυγχρονισμός του αγροτικού τομέα δεν μπορεί βεβαίως να επιτευχθεί χωρίς την ύπαρξη εργατικών χεριών, ένα χρόνιο πρόβλημα που επέτεινε, βεβαίως, η στάση της κυβέρνησής σας, κυρίες και κύριοι του ΣΥΡΙΖΑ, για την εγκαθίδρυση μιας πολιτικής πελατειακού συστήματος επαιτείας υπό τον μανδύα του κράτους πρόνοιας που πραγματικά ανατρέπεται.

Η ιδεολογική ταυτότητα της Νέας Δημοκρατίας για στήριξη της εργασίας, της παραγωγής και της προόδου και η επιδότηση της εργασίας και όχι της ανεργίας βρίσκει την τέλεια εφαρμογή στη σχετική προσθήκη-τροπολογία την οποία παρουσίασε πριν από λίγο κατά την ομιλία του ο Υπουργός με τη συναρμοδιότητα των Υπουργείων Οικονομικών και Εργασίας.

Νομοθετούμε για πρώτη φορά τη δυνατότητα των δικαιούχων του επιδόματος ανεργίας να μπορούν να πηγαίνουν στις αγροτικές δουλειές, να απασχολούνται νομίμως χωρίς να χάνουν το επίδομα ανεργίας, μια ρύθμιση που λύνει τα χέρια των παραγωγών-εργοδοτών, αυξάνει το εισόδημα των ανέργων, μια ρύθμιση που ανατρέπει στην πράξη φαινόμενα μαύρης οικονομίας, που παρατηρούνταν, δυστυχώς, με αδήλωτη εργασία όσο στην πράξη δούλευαν παράνομα για να μην χάσουν το επίδομα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Κυρίες και κύριοι συνάδελφοι, κλείνοντας –και σας ευχαριστώ, κύριε Πρόεδρε- όταν προ μηνών η νέα Πρόεδρος της Ευρωπαϊκής Επιτροπής παρουσίασε τη νέα Πράσινη Συμφωνία, δηλαδή το σχέδιο για να εξελιχθεί η Ευρώπη στην πρώτη κλιματικά ουδέτερη ήπειρο, ο Πρωθυπουργός Κυριάκος Μητσοτάκης πήρε τη γενναία απόφαση να θέσει τη χώρα μας στην πρωτοπορία αυτής της προσπάθειας, ανατρέποντας το κακό προηγούμενο της Ελλάδας να είναι ως συνήθως ουραγός των εξελίξεων, περιοριζόμενη σε μάχες οπισθοφυλακών. Όταν ενέσκηψε η πανδημία ο Κυριάκος Μητσοτάκης πήρε άλλη μια γενναία απόφαση και έτσι διασώθηκαν χιλιάδες ζωές Ελλήνων και όλοι μαζί πετύχαμε η Ελλάδα να θεωρείται παράδειγμα προς μίμηση σε όλον τον κόσμο. Είναι αυτή η σοβαρότητα και η αξιοπιστία της χώρας μας που μαζί με τις κατάλληλες κινήσεις στη διαπραγματευτική σκακιέρα οδήγησαν σε αυτό το άνευ ιστορικού προηγουμένου αναπτυξιακό πακέτο από την Ευρωπαϊκή Ένωση.

Σε αυτή την ιστορική στιγμή για την Ευρώπη προβάλλει η ώρα της Ελλάδας, η ώρα του ελληνικού αγροδιατροφικού τομέα. Το λέω ξανά, η ευκαιρία είναι ιστορική καθώς τα παραδοσιακά συγκριτικά πλεονεκτήματα των ελληνικών αγροτικών προϊόντων, όπως η ασφάλεια, η ποιότητα και η γεύση, πραγματικά μεγεθύνονται από το rebranding που πέτυχε η χώρα μας ως η πλέον ασφαλής χώρα στον κόσμο.

Σκεφτείτε, κυρίες και κύριοι συνάδελφοι, μια χώρα πανέμορφη με αδιαμφισβήτητη ιστορία και πολιτισμό, μια χώρα προικισμένη με γη, θάλασσα και κλίμα και εξαιρετικά προϊόντα να είναι την ίδια στιγμή η πλέον ασφαλής χώρα από την πανδημία.

Αυτή την ευκαιρία, κυρίες και κύριοι συνάδελφοι, δεν δικαιούμαστε και δεν πρέπει να τη χάσουμε. Με τους αγρότες, τους κτηνοτρόφους, τους αλιείς και τους μελισσοκόμους, τους ανθρώπους του μόχθου στην πρώτη γραμμή η νέα Ελλάδα θα είναι η χώρα της παραγωγής, η χώρα προορισμός, η χώρα πολλαπλασιαστής αξίας.

Σας ευχαριστώ για την προσοχή σας.

(Στο σημείο αυτό η Υφυπουργός Αγροτικής Ανάπτυξης και Τροφίμων κ. Φωτεινή Αραμπατζή καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ζήτησε και θα λάβει τον λόγο ο Κοινοβουλευτικός Εκπρόσωπος της Ελληνικής Λύσης, ο συνάδελφος κ. Κωνσταντίνος Χήτας.

Μέχρι να γίνει η υγειονομική προετοιμασία του Βήματος θα ήθελα να πω και να ξαναθυμίσω ότι στις 18.00΄ θα λήξει η συνεδρίαση με την ψήφιση επί της αρχής του σχεδίου νόμου. Το λέω αυτό για να είναι οπωσδήποτε στην Αίθουσα οι εισηγητές των κομμάτων. Θερμή παράκληση ει δυνατόν να τηρούνται οι χρόνοι για να μπορέσει να μιλήσει ο μεγαλύτερος αριθμός συναδέλφων σήμερα.

Κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, θα είμαι πολύ σύντομος. Άλλωστε μετά την ανάλυση του Προέδρου της Ελληνικής Λύσης, Κυριάκου Βελόπουλου σε ένα πολύ σημαντικό θέμα για την Ελληνική Λύση εμείς θεωρούμε, κυρία και κύριε Υπουργέ, ότι η πρωτογενής παραγωγή, ο αγροτικός τομέας είναι ο στυλοβάτης της εθνικής οικονομίας και το έχουμε παρουσιάσει πάρα πολλές φορές.

Άκουσα με πολύ μεγάλη προσοχή την κυρία Υπουργό. Θέλω να πειστώ ότι βρισκόμαστε σε αυτήν τη λεωφόρο ανάπτυξης. Δεν πείθομαι ή δεν μας πείθετε ότι με αυτά που κάνετε μπορείτε να το πετύχετε. Θεωρούμε ότι θέλει πιο σοβαρές τομές και πιο μεγάλα ρίσκα.

Θα αναφερθώ σε κάποια άλλα πράγματα, γιατί ο χρόνος μου είναι περιορισμένος.

Ως Κοινοβουλευτικός Εκπρόσωπος του κόμματός μου σήμερα θα αναφερθώ, κυρία και κύριε Υπουργέ, κύριοι συνάδελφοι, σε δύο πολύ σημαντικά ζητήματα τα οποία απασχολούν τη χώρα όχι μόνο τώρα, αλλά και πριν. Δυστυχώς, όμως, θα τα βλέπουμε μπροστά μας για πάρα πολύ καιρό.

Θα ξεκινήσω λίγο με τα ελληνοτουρκικά, με τα όσα βιώνουμε. Το έχουμε πει πάρα πολλές φορές και χαίρομαι που απευθύνομαι σήμερα σε έναν Υπουργό ο οποίος θέλω να πιστεύω ότι είναι κοντά στις δικές μας απόψεις. Θέλω, λοιπόν, να απευθυνθώ στον Κοινοβουλευτικό Εκπρόσωπο, προς την Κυβέρνηση δηλαδή. Δεν ξέρω αν θα απευθυνθώ στο κόμμα της Νέας Δημοκρατίας ή στην Κυβέρνηση περισσότερο. Να μας πούνε κάποιοι από αυτούς που θα ακολουθήσουν, αλλά πραγματικά και κυριολεκτικά, ποιες είναι οι κόκκινες γραμμές της Ελλάδας. Το φωνάζουμε εδώ και καιρό. Δεν μου αρέσει η απάντηση «γιατί θέλετε να κάνουμε πόλεμο;». Ούτε μου αρέσει αυτό που ο κ. Δένδιας «δεν είμαστε στην εποχή των κανονιοφόρων». Σε ποια εποχή ακριβώς είμαστε; Το κεφάλι κάτω και δεχόμαστε ό,τι μας κάνει ο σουλτάνος;

Λένε πολλά για τον Ερντογάν, ότι είναι απρόβλεπτος. Καθόλου απρόβλεπτος δεν είναι. Είναι ο πιο προβλέψιμος πολιτικός που θα μπορούσαμε να έχουμε απέναντί μας. Ξέρουμε πάρα πολύ καλά τι κάνει. Ξέρουμε πολύ καλά τι έχει στο μυαλό του και ξέρουμε πολύ καλά μέχρι πού θα φτάσει. Και το λέει καθημερινά. Μακάρι να διαψευσθούμε. Θα στείλει τρυπάνια. Δεν υπάρχει περίπτωση. Θα τα στείλει. Τι πρέπει να κάνουμε εμείς. Να μην το κουβεντιάζουμε το θέμα μέχρι να έρθει μπροστά μας;

Είναι πολλά. Δεν είναι μόνο αυτό. Ποιες είναι οι κόκκινες γραμμές; Όσο θυμάμαι τον εαυτό μας εδώ πέρα και τον πρόεδρο, το λέει και θα το τονίζει συνέχεια. Πείτε μας ποιες είναι οι κόκκινες γραμμές. Ελάτε να τα πούμε όλοι μαζί, να πούμε ποιες είναι οι κόκκινες γραμμές.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΔΗΜΗΤΡΙΟΣ ΒΙΤΣΑΣ)**

Θεωρούμε ότι απαιτείται αλλαγή δόγματος, πιο επιθετικές πρωτοβουλίες και διαφοροποιήσεις στην εξωτερική πολιτική μας. Είναι παρωχημένο το πρότυπο του πολιτικού του κ. Δένδια. Δεν μπορεί η Ελλάδα στο κομμάτι της εξωτερικής πολιτικής να εκπροσωπείται από τον κ. Δένδια. Είναι πλήρως αναποτελεσματικός -για να λέμε τα πράγματα όπως είναι-, είναι λάτρης των ξύλινων δηλώσεων και των λεονταρισμών και μας μπερδεύει κιόλας. Δεν ξέρει τι θέλει. Αυτό συμβαίνει, βεβαίως, και στο εσωτερικό του κόμματός σας. Κάποιοι είστε υπέρ, κάποιοι είστε κατά. Ο ίδιος, για παράδειγμα, δεν είναι υπέρ του δόγματος ή της άποψης ότι ο φράχτης στα σύνορά μας είναι απαραίτητος. Το ξέρετε πολύ καλά. Το έχει δηλώσει προ διετίας και θεωρεί ότι είναι μια αναποτελεσματική λύση. Εσείς τώρα έρχεστε ως κόμμα και υιοθετείτε κάποιες προτάσεις δικές μας λανθασμένα. Γιατί εμείς δεν λέμε μόνο για φράχτη. Εμείς λέμε και για τείχος. Και για να γίνει φράχτης στο σημείο εκείνο, το σημείο της παλινωδίας για τον κ. Δένδια στον Έβρο που είχαμε τις προάλλες στο μελισσοκομείο, χρειάζεται πρώτα τείχος και πάνω να μπει ο φράχτης, για να μπορέσει ο φράχτης να στηριχθεί. Ο φράκτης πρέπει να γίνει.

Δεν μπορεί, λοιπόν, η πολιτική του κ. Δένδια να συμφωνεί με την άποψη του κ. Βίτσα, που λέει ότι θεωρεί ότι να κάνουμε φράχτη αλλά να αφήσουμε και μια δίοδο, λέει, για να περνάνε όσοι ζητάνε άσυλο. Άρα, που διαφέρετε σαν πολιτικοί; Διαχωρίστε τη θέση σας. Ποιος εκπροσωπεί τη Νέα Δημοκρατία; Ο Πρωθυπουργός; Ο Υπουργός Εξωτερικών, ο κ. Δένδιας, που δεν συμφωνεί ότι ο φράχτης είναι αποτελεσματικός; Ο Μπογδάνος, για παράδειγμα, που λέει «ναι, στο φράχτη»; Ποιος εκπροσωπεί το κόμμα; Ο Κοινοβουλευτικός Εκπρόσωπος;

Πείτε μας ποια είναι η γραμμή του κόμματός σας, για να καταλάβουμε κι εμείς τι ακριβώς εκπροσωπείτε. Γιατί εμείς δεν λέμε μόνο για φράχτη, εμείς λέμε και για τείχος και λέμε και για ναρκοπέδια και πολλά άλλα, για να μπορέσουμε να κάνουμε σαφές σε αυτούς τους περίεργους που έχουμε απέναντί μας ότι η Ελλάδα δεν σηκώνει μύγα στο σπαθί της. Και δεν είναι πολιτική κανονιοφόρων αυτό. Είναι προάσπιση των εθνικών δικαιωμάτων μας. Τελεία και παύλα.

Και δεν θα πάω στα εξοπλιστικά. Δεν θα ρωτήσω τι έγινε με τον εκσυγχρονισμό των F-16, που μέχρι και προχθές είχαμε απεργία στην ΕΑΒ, γιατί είχατε πάρει το 10% πίσω και τώρα το ξαναδώσατε. Το φέρατε με τροπολογία τις προάλλες. Δεν θα πάω σε όλα αυτά.

Εδώ αδυνατούμε ως πολιτεία -ή ως Κυβέρνηση εσείς- να βάλουμε σε θέση στη θέση της μάλλον την επικεφαλής ενός μειονοτικού κόμματος, του DEP, που ακούστε τι είπε τώρα. Έκανε η κυρία Πρόεδρος της Δημοκρατίας επίσκεψη στη Θράκη και μας έβαλε και χέρι η κυρία του DEP, του μειονοτικού κόμματος, γιατί δεν πήγε να τη συναντήσει. Και αυτή η κυρία είναι ακόμα εκεί αντί να την απελάσουμε από τη χώρα μας. Αυτή η κυρία, λοιπόν, είναι ακόμα εκεί, που έπρεπε να απελαθεί και μας κουνάει το δάχτυλο, γιατί δεν συνάντησε η Πρόεδρος της Ελληνικής Δημοκρατίας το μειονοτικό κόμμα. Τι λέτε; Πού τα έχουμε δει αυτά;

Και θα πάω σε ένα άλλο θέμα, κύριε Υπουργέ. Εγώ γι’ αυτό το θέμα αγχώνομαι. Τυχαίνει να είστε πάντα δίπλα μου, όταν μιλάμε γι’ αυτό το θέμα ή όταν έχουμε έξαρση. Όταν τα ΜΑΤ και οι αστυνομικές δυνάμεις δέρνουν Έλληνες, όπως έγινε στη Μαλακάσα προχθές, είστε πάντα δίπλα μου εδώ. Εγώ αγχώνομαι με το θέμα αυτό. Πλήρης αποτυχία της Κυβέρνησής σας και της Νέας Δημοκρατίας. Έχουμε μια λεηλασία του κράτους, μια εισβολή από τους λαθρομετανάστες και εμείς δεν κάνουμε τίποτα. Η Μαλακάσα χάνεται. Ο Μυλωνάκης πήγε προχθές, γιατί είναι η εκλογική του περιφέρεια, και δική σας και του κ. Μυλωνάκη. Δέρνανε τον κόσμο πάλι. Έχουν καταστρέψει τα πάντα: παιδικές χαρές, κούνιες έχουν σπάσει, εκκλησιές, πλατείες, τα πάντα. Αυτά που συμβαίνουν και στα νησιά. Και τι θα γίνει; Το μπόλιασμα του κ. Μητσοτάκη προχωράει, δεν σταματά εδώ.

Το θέμα αυτό είναι τεράστιο. Και την Παρασκευή που μας έρχεται και θα συζητηθεί και το θέμα με τις ΜΚΟ εδώ, στην επίκαιρη επερώτηση του Κυριάκου Βελόπουλου, θα πούμε πολύ περισσότερες λεπτομέρειες.

Και δεν διάβασα καμμία δήλωση -και κλείνω με αυτό πραγματικά, γιατί σέβομαι τους συναδέλφους που πρέπει να μιλήσουν-, δεν διάβασα κάποια πατριωτική δήλωση των συναδέλφων της Νέας Δημοκρατίας Μπογδάνο, Πλεύρη, Κυρανάκη κ.λπ. για το ξύλο που δέχτηκαν οι Έλληνες προχθές από τα ΜΑΤ και μάλιστα και δύο ΟΥΚάδες μέσα σε αυτούς που πήγαν να υπερασπιστούν την γη τους, την περιουσία τους.

Βάλτε τέλος στο θέμα αυτό. Δεν θα το αναλύσουμε σήμερα εδώ, τώρα, στα εξήντα δευτερόλεπτα που έχω. Ξέρετε πώς θα βάλετε τέλος. Διώξτε τους από εδώ όλους. Πηγαίνετέ τους σε ακατοίκητα νησιά. Παίρνετε χρήματα από την Ευρωπαϊκή Ένωση. Πάμε να κάνουμε δομές εκεί. Βγάλτε τους από την ηπειρωτική χώρα και τα νησιά μας. Είναι η καταστροφή της πατρίδας μας. Θα σας κυνηγάει από το θέμα, όπως κυνηγά το ΣΥΡΙΖΑ το μακεδονικό.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Δημήτριος Βίτσας):** Ευχαριστώ, κύριε Χήτα.

Απλά, επειδή αναφερθήκατε σε εμένα, πρέπει να σας πω ότι δεν το λέω μόνο εγώ ότι είναι αναγκαία η δίοδος και επιβάλλεται και τα λοιπά. Το λέει το Διεθνές Δίκαιο, ότι όταν υπάρχει μια τέτοια διαδικασία, το κράτος υποδοχής πρέπει να έχει κάποιες διόδους που να πηγαίνει ο άλλος. Τι να κάνω τώρα;

**ΚΩΝΣΤΑΝΤΙΝΟΣ ΧΗΤΑΣ:** Ποια διαδικασία; Εγώ μιλάω για εισβολή στην πατρίδα μας.

**ΠΡΟΕΔΡΕΥΩΝ (Δημήτριος Βίτσας):** Εγώ λέω τι λέει το Διεθνές Δίκαιο. Άρα, μετρήστε το κι αυτό.

Τον λόγο έχει ο κ. Γκίκας από τη Νέα Δημοκρατία για επτά λεπτά.

**ΣΤΕΦΑΝΟΣ ΓΚΙΚΑΣ:** Κυρία Υπουργέ, κύριε Υπουργέ, κυρίες και κύριοι συνάδελφοι, επιτρέψτε μου να ξεκινήσω με δύο παρατηρήσεις, πριν μπω στην ουσία του νομοσχεδίου.

Ο τελευταίος προλαλήσας συνάδελφος του ΣΥΡΙΖΑ σε μία αναφορά του, την οποία ομολογώ δεν κατανόησα απολύτως, είπε ότι το τελευταίο διάστημα διευρύνθησαν οι ανισότητες στη χώρα μας και προσπάθησε να πει ότι τα γεγονότα στην Αμερική, δηλαδή η δολοφονία του Φλόιντ, επηρεάζουν και τη χώρα μας. Δεν μπορώ πράγματι να κατανοήσω αυτόν τον συνειρμό. Η χώρα μας είναι μια διαφορετική χώρα, είναι ένα κράτος δικαίου. Δεν υπάρχουν τέτοιες καταστάσεις. Αφήστε που στις Ηνωμένες Πολιτείες αυτήν τη στιγμή τα γεγονότα γίνονται βεβαίως για τη δολοφονία αυτή, αλλά και διότι υπάρχουν και 40 εκατομμύρια άνεργοι.

Η δεύτερη παρατήρηση που ήθελα να κάνω είναι ακριβώς επειδή αυτή η ομιλία μου είναι η πρώτη μετά την κρίση του κορωνοϊού. Τελευταία ήταν αρχές Μαρτίου. Θέλω να πω ότι όλο αυτό το διαρρεύσαν χρονικό διάστημα η ελληνική Κυβέρνηση πάλεψε με μια πρωτοφανή κρίση. Και επειδή, όπως έλεγαν οι αρχαίοι, «εκ του αποτελέσματος έκαστον των πριν υπαρξάντων κρίνεται», πράγματι η σημερινή εικόνα της χώρας σε σχέση με άλλες χώρες είναι τελείως διαφορετική. Είναι μια υγειονομικά ασφαλής χώρα και με τις κινήσεις που πήρε ο Πρωθυπουργός και η ελληνική Κυβέρνηση καταφέραμε την πανδημία του κορωνοϊού να την σώσουμε με μία κοινή γρίπη και αυτό βεβαίως με τη συμμετοχή του ελληνικού λαού και όλων ημών.

Τώρα βεβαίως έχουμε ανηφορικό δρόμο μπροστά μας. Είναι ο αγώνας για την ανάκαμψη της οικονομίας μας, καθώς, λόγω βεβαίως αυτής της μεγάλης κρίσης, θα έχουμε την ύφεση. Και εδώ η ελληνική Κυβέρνηση έχει πάρει ήδη σωστές αποφάσεις και με τη σημαντική συμμετοχή της στα τεκταινόμενα στην Ευρωπαϊκή Ένωση έχει πετύχει να πάρει σημαντικά κονδύλια, σημαντικά χρηματοδοτικά εργαλεία για να τα χρησιμοποιήσει για την ανάκαμψη.

Στο πλαίσιο, λοιπόν, αυτό του αγώνα για την ανάκαμψη της οικονομίας μας, θεωρώ ότι και το παρόν νομοσχέδιο έχει ουσιαστικό λόγο, διότι οι διατάξεις του έχουν ένα σοβαρό αντίκτυπο οικονομικό.

Θα αναφερθώ σε τρία θέματα.

Πρώτον, όπως είπαν και όλοι άλλωστε οι συνάδελφοι, είναι οι διατάξεις που αναφέρονται στις ελληνοποιήσεις. Πρόκειται για ένα σοβαρό ζήτημα. Nα θυμίσω ότι τη διευθέτησή του την είχαμε συμπεριλάβει στο προεκλογικό μας πρόγραμμα πέρσι. Διαπιστώνουμε ότι το Υπουργείο Αγροτικής Ανάπτυξης πράγματι δουλεύει μεθοδικά ως προς αυτόν τον τομέα. Θα θυμίσω ότι στις αρχές Απριλίου κατατέθηκε τροπολογία, η οποία υποχρέωνε όλες τις επιχειρήσεις χονδρικού και λιανικού εμπορίου αιγοπρόβειου κρέατος και αυγών να δηλώνουν στον ιστότοπο του Υπουργείου Αγροτικής Ανάπτυξης τα αποθέματά τους. Με αυτόν τον τρόπο οι αρμόδιες διευθύνσεις απέκτησαν εικόνα για τα αποθέματα της αγοράς και έτσι μπήκε φρένο στις ελληνοποιήσεις κρεάτων πριν το Πάσχα.

Με το σημερινό νομοσχέδιο ερχόμαστε και αυστηροποιούμε το νομικό πλαίσιο για τις παραβάσεις σχετικά με τον τρόπο παραγωγής, τον τόπο προέλευσης και μεταποίησης των τροφίμων.

Πρέπει να τονιστεί ότι έως σήμερα δεν προβλεπόταν καμμία ουσιαστική ποινική δίωξη για τέτοιου είδους απάτες, ενώ οι διοικητικές κυρώσεις ήταν αποσπασματικές και θα έλεγα εξόχως επιεικείς. Συγκεκριμένα, το διοικητικό πρόστιμο για την παραγωγή και τη διάθεση νοθευμένων τροφίμων κυμαινόταν από 500 ευρώ και έφτανε τις 30.000 ευρώ σε εξαιρετικές περιπτώσεις. Σήμερα αυξάνεται στις 15.000 ευρώ και πηγαίνει μέχρι τις 80.000 ευρώ. Σε περίπτωση δε παραπλανητικής επισήμανσης και διαφήμισης για τον τόπο παραγωγής ή μεταποίησης των τροφίμων τα πρόστιμα θα κυμαίνονται από 30.000 ευρώ έως 300.000 ευρώ. Αντίστοιχο θα είναι το πρόστιμο όπου δεν υπάρχει η σωστή επισήμανση για τα προϊόντα ΠΟΠ -Προστατευόμενης Ονομασίας Προέλευσης-, ΠΓΕ, ΕΠΙΠ, βιολογικά κ.λπ.. Με αυτόν τον τρόπο μπαίνει ένα φρένο σε αυτήν την μάστιγα και την ασυδοσία που υπήρχε και βεβαίως προβλέπονται και ποινικές κυρώσεις οι οποίες φτάνουν μέχρι τη φυλάκιση των πέντε ετών.

Επειδή ο χρόνος τρέχει, θα ήθελα να αναφερθώ στα θέματα της μελισσοκομίας, στις διατάξεις δηλαδή που αναφέρονται στην μελισσοκομία διότι -πολλοί μπορεί να μην το ξέρουν- στην Κέρκυρα που είναι η εκλογική μου περιφέρεια υπάρχει ένας σημαντικός αριθμός μελισσοκόμων -πάνω από εκατόν δέκα- και μάλιστα έχουν και έναν υγιή συνεταιρισμό. Οι διατάξεις του συγκεκριμένου νομοσχεδίου ευνοούν την μελισσοκομία. Δημιουργείται το Εθνικό Ηλεκτρονικό Μελισσοκομικό Μητρώο και αντικαθιστά την έντυπη μορφή που όπως γνωρίζαμε είχαν περιφέρειες. Έτσι μειώνεται η γραφειοκρατία και αποκτούμε επιτέλους μία πιο πλήρη εικόνα που θα συμβάλει στον περιορισμό και στην αντιμετώπιση των κρουσμάτων κλοπής, νόθευσης, στην παρακολούθηση της αγοράς του μελιού και λοιπών μελισσοκομικών προϊόντων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Είναι μία ουσιαστική διάταξη η οποία προωθεί τη μελισσοκομία και βεβαίως για μας, για την Κέρκυρα είναι σημαντική.

Κλείνω με τη διάταξη που αναφέρεται στη δυνατότητα των ανέργων να ασχοληθούν με τις αγροτικές εργασίες, ενώ παράλληλα να μπορούν να λαμβάνουν το επίδομα ανεργίας τους. Αυτό είναι κρίσιμο, διότι σε περιοχές, για παράδειγμα, όπως είναι τα Ιόνια νησιά, η Κέρκυρα, όπου το μείζον του εργατικού δυναμικού ασχολείται με τον τουρισμό και ασχολείται μόνον έξι μήνες, μπορεί κάλλιστα όταν ο άνεργος παίρνει το επίδομά του να ασχοληθεί με την ελαιοκομία.

Κυρίες και κύριοι συνάδελφοι, το 50% του κερκυραϊκού ελαιώνα είναι ανεκμετάλλευτος. Δίνεται, λοιπόν, εδώ μία δυνατότητα και έχουμε ένα τριπλό κέρδος: Πρώτον, ο άνεργος θα πάρει ένα επιπλέον εισόδημα, δεύτερον οι αγροτικές επιχειρήσεις θα έχουν χέρια άρα θα τελειώσουν τις εποχικές εργασίες γρηγορότερα και βεβαίως τρίτη κερδισμένη είναι η εθνική οικονομία.

Για όλους αυτούς τους λόγους θεωρώ ότι το παρόν νομοσχέδιο είναι απολύτως προς τη θετική κατεύθυνση, συγχαίρω τον Υπουργό και το επιτελείο του και σας καλώ όλους να το υπερψηφίσουμε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστώ, κύριε Γκίκα.

Σας παρακαλώ, επειδή ξέρετε τις δυσκολίες που έχει η Βουλή, να κρατάμε το επτάλεπτο και μην ξεχνάτε ότι έχουμε συζήτηση και αύριο επί των άρθρων, οπότε δεν χρειάζεται σήμερα κάποιος να πιάνει ένα συγκεκριμένο άρθρο. Βεβαίως έχετε το δικαίωμα να μιλήσετε για κάποιο άρθρο, αλλά σήμερα είναι η συζήτηση επί της αρχής.

Τον λόγο έχει ο κ. Μπούμπας από την Ελληνική Λύση.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρία Υπουργέ, σας καλωσορίζω σε αυτό το εγχείρημα, με το οποίο θέλουμε να αναβαθμίσουμε σίγουρα τον πρωτογενή τομέα. Το διαβάζω, το ξαναδιαβάζω. 2021 – 2027. ΚΑΠ. Νέα Κοινή Αγροτική Πολιτική -προ κορωνοϊού τώρα θα αλλάξουν κάποια πράγματα- επενδύει στο πρόγραμμα «HORIZON EUROPE», στην πράσινη ανάπτυξη, στις ευάλωτες ομάδες και όλα τα σχετικά.

Εκείνο, όμως, που έχει μεγάλη βαρύτητα είναι η αγροδιατροφή. Δεν ξέρω πόσο έτοιμοι είμαστε προκειμένου να υπερκεράσουμε κάποια εμπόδια, γραφειοκρατίες του παρελθόντος. Ο έλεγχος και τα πρόστιμα που λέτε για τις παράνομες ελληνοποιήσεις μάς βρίσκουν σύμφωνους. Άλλωστε ως Ελληνική Λύση πάντα φωνάζαμε εδώ και πάρα πολύ καιρό και ο Πρόεδρος, ο Κυριάκος Βελόπουλος, για τα παράνομα προϊόντα, τα οποία έρχονται και δεν βάζουμε κάποιους δασμούς, ενώ μπορούμε να το κάνουμε.

Θα τοποθετηθώ όσο μπορώ τηλεγραφικώς. Είναι πάρα πολλά τα ζητήματα και θα προσπαθήσω να διαχειριστώ όσο μπορώ καλύτερα τον χρόνο μου.

Κύριε Υπουργέ, στους Οργανισμούς Εγγείων Βελτιώσεων εφαρμόζετε μια παλιά ΚΥΑ την 4456/2017 σε ό,τι αφορά προσλήψεις προσωπικού είτε ορισμένου είτε αορίστου χρόνου πάντα με τη σύμφωνη γνώμη του Υπουργείου, με τη σύμφωνη γνώμη της Αποκεντρωμένης Περιφέρειας και βεβαίως από τη γενική συνέλευση του Οργανισμού Εγγείων Βελτιώσεων. Και θα πάνε, λέει, στους ΟΤΑ με τη σύμφωνη γνώμη των δημοτικών συμβουλίων, αλλά και του ΓΟΕΒ. Εγώ ξέρω ότι στο παρελθόν υπήρχαν προβλήματα από τους Οργανισμούς Εγγείων Βελτιώσεων σε ό,τι αφορά τους ΟΤΑ. Ακόμη είναι με χωμάτινες υποδομές. Περνάει ο Στρυμόνας -συντοπίτισσα είναι η κ. Αραμπατζή, το ξέρει-, ο Αλιάκμονας, ο Λουδίας, ο Σπερχειός, ο Αώος, ο Νέστος, ο Έβρος και ποτίζουμε με καρούλια.

Εμείς ως Ελληνική Λύση τι έχουμε πει; Λελογισμένη διαχείριση νερού, εθνικός φορέας νερού. Το έχει κάνει το Ισραήλ με ξερικές εκτάσεις άνω του 60%, με φράγματα στον Ιορδάνη ποταμό, με πόλεμο στα Υψώματα του Γκολάν και σήμερα έχει τους λεγόμενους σταλάκτες. Μπορούμε να μιλούμε για ανάκαμψη του αγροτικού τομέα αν δεν πάμε, κυρίες και κύριοι, σε λελογισμένη χρήση των υδάτων; Οι σταλάκτες ποτίζουν στα τέσσερα εκατοστά. Το καρούλι έχει περίμετρο ογδόντα μέτρα και εκσφενδονίζεται το νερό από σαράντα μέτρα απόσταση.

Κατεβαίνει η επιφάνεια του Θεσσαλικού Κάμπου. Είναι σε απόγνωση οι αγρότες, όταν περνάει το ποτάμι δίπλα και δεν μπορούν να αρδεύσουν τα χωράφια τους. Εθνικός φορέας, λοιπόν, νερού, όπως το έκαναν στο Ισραήλ.

Πάμε λίγο στην επιτροπή λιπασμάτων, σε αυτήν την τεχνική γνωμοδοτική επιτροπή λιπασμάτων. Τι γίνεται με τα λιπάσματα; Βγαίνει ο σύλλογος παραγωγών λιπασμάτων και λέει ότι χρονοτριβούμε. Για να καταθέσουμε στη γνωμοδοτική επιτροπή ένα αίτημα, ένα λίπασμα για να χαρακτηριστεί εθνικό, ενώ μπορεί να έχει τα ίδια περίπου θρεπτικά στοιχεία με ένα άλλο που χαρακτηρίστηκε, περνάνε μέχρι και οκτώ μήνες, ενώ έχει την ίδια αγρονομική αξία. Και ενώ ζητούν και συμφωνούμε βέβαια με τη μείωση των μελών, διότι επικαλούνται μια παλιά ΚΥΑ του 2004, εν πάση περιπτώσει, την 2579/21, αλλά λένε για κάθε προσφυγή που κάνουμε για διοικητικό πρόστιμο, να ελέγχεται και να εξετάζεται σε τριάντα μέρες, όχι σε τέσσερις μήνες. Δηλαδή, η γραφειοκρατία στο μεγαλείο!

Και δεν μπορούμε να μιλάμε, κύριε Υπουργέ μου και κυρία Υπουργέ μου, εδώ για τεχνική γνωμοδοτική επιτροπή λιπασμάτων η οποία συνεδριάζει τρεις φορές τον χρόνο. Ξέρετε, οι παραγωγοί λιπασμάτων, μια και μιλάτε για μείωση της τάξης του 20%, από δύο εκατομμύρια διακόσιες χιλιάδες λιπάσματα που είχαμε καταναλώσει το 1992, ήταν επιδότηση τότε, μισά-μισά, τα βρίσκαμε τότε με τις επιδοτήσεις, έχει μειωθεί από τους ίδιους τους γεωπόνους και εμπόρους λιπασμάτων στις οκτακόσιες χιλιάδες, χωρίς συνεταιρισμούς και επιδοτήσεις.

Θα πάω γρήγορα-γρήγορα στο Μελισσοκομικό Μητρώο. Ξέρετε, πριν από δύο χρόνια, οι μελισσοπαραγωγοί που είναι σε απόγνωση και λόγω επικονίασης - είναι βασικό πράγμα, χωρίς επικονίαση δεν υπάρχει ζωή, ο καθείς το ξέρει και από πλευράς βιολογίας και του κύκλου της ζωής- είχαν πρόβλημα με το πεύκο ελάτης. Εμφανίστηκε ένα σκαθάρι από την Καλαβρία της νότιας Ιταλίας πριν δύο χρόνια, δημιούργησε τεράστια προβλήματα. Το πρόβλημα, όμως, εκτός από τη μελισσοκομική ταυτότητα ξέρουμε ποιο είναι σήμερα για τους μελισσοπαραγωγούς; Κατ’ αρχάς να μιλάμε για επιδοτήσεις για αντικατάσταση της κυψέλης. 70 ευρώ δίνουν οι Βούλγαροι. Εδώ τους δώσαμε μια καταληκτική ημερομηνία μέχρι τις 14 Μαΐου και δεν ξέρω αν πρόλαβαν όλοι. Αλλά το μεγάλο πρόβλημα είναι οι μίξεις μελιού. Είναι αυτό που βάζετε με την ταυτοποίηση, με το brand name των προϊόντων και τους ελέγχους και τα πρόστιμα, αλλά γίνονται αυτές οι περίεργες μίξεις με γλυκαντικές ουσίες και σήμερα χρησιμοποιούνται στη ζαχαροπλαστική κατά κόρον. Είναι ένα θέμα που το έχει θίξει ο Ευρωβουλευτής μας ο κ. Φράγκος και περιμένω μια απάντηση, διότι άλλο η γλυκαντική ουσία και άλλο το πευκόμελο, το ανθόμελο, το θυμαρίσιο κ.λπ.. Είναι ένα καλό βήμα να έχουμε τουλάχιστον μια ταυτότητα.

Πάμε στις υδατοκαλλιέργειες, που άκουσα και την κ. Αραμπατζή με προσοχή για την αλιεία. Εγώ ένα πράγμα μόνο θα πω εκεί. Το 70% της τροφής τα επόμενα χρόνια σε ό,τι αφορά την τσιπούρα, το λαβράκι, το μαγιάτικο, το φαγκρί, θα είναι μέσα στις υδατοκαλλιέργειες και εμείς έχουμε υποβαθμίσει –και ευθύνεται και ο ΣΥΡΙΖΑ γι’ αυτό- τις σχολές ιχθυολογίας. Στη Νέα Μηχανιώνα η σχολή έκλεισε. Στο Μεσολόγγι υποβαθμίστηκε, συγχωνεύτηκε στο Πανεπιστήμιο Πατρών και δεν γινόταν αποδεκτή. Άρα, πώς μπορούμε να μιλούμε για μέλλον ιχθυοτροφίας, ιχθυοκαλλιέργειας, όταν δεν δημιουργούμε βάσεις επιστημονικού τεκμηριωμένου εξειδικευμένου προσωπικού μέσα από τις σχολές; Είναι καλή η αναβάθμιση των ΤΕΙ, από εκεί και πέρα όμως αντιλαμβάνεστε.

Για τις βιολογικές καλλιέργειες κάνω έκκληση να μπουν στην οικονομική ενίσχυση για τα σταυρανθή κηπευτικά υλικά, σύκα, αρωματικά φυτά, ακτινίδια, αρώνια. Αυτά δεν είναι μέσα. Δίναμε κάποια μόρια -ο ΣΥΡΙΖΑ- για τους συνεταιρισμούς, αλλά να είναι συνεταιρισμοί βιολογικοί, όχι συμβατικοί. Το Βέλγιο έχει κάνει μια πρόταση για άτοκα δάνεια. Περιμένουμε να δούμε τι θα γίνει.

Το αφορολόγητο πετρέλαιο, για να θυμίσω, το είχε υποσχεθεί ο κ. Σαμαράς από τη Μυτιλήνη το 2012 και έχει ανεβεί το κόστος της αγροτικής παραγωγής επταπλάσια επάνω, διότι και στον προϋπολογισμό αναμένονταν έσοδα 1,5 δισεκατομμύριο έναντι 1,3 δισεκατομμύριο και περνάνε σε ειδικό κωδικό. Τι θα γίνει με το αφορολόγητο πετρέλαιο; Παραμένει μνημονιακή δέσμευση;

Για τους εργάτες γης, κύριε Υπουργέ, ανοίγει η πόρτα και να έρθουν Αλβανοί. Δεν το λέω εγώ. Έχετε συζητήσει, έχετε έρθει σε συνάντηση με φορείς, με τον κ. Γιαννακάκη, τον κ. Χαλκίδη, δημιούργησαν και ένα σωματείο πυρηνοκάρπων και αχλαδιών και περιμένουν. Θα τους πληρώνουν οι παραγωγοί βέβαια τα τεστ για τον κορωνοϊό και τη μεταφορά.

Θα κλείσω με κάτι πάρα πολύ σημαντικό και θέλω να δώσετε μια προσοχή. Υπάρχει η ελληνική τράπεζα σπόρων από το 1981 που είναι υποβαθμισμένη. Είδα με προσοχή τη συνέντευξη της κ. Φωτεινής Μυλωνά και λέει ότι έχουμε δεκαπέντε χιλιάδες σπόρους στην Ελλάδα οι οποίοι είναι ανεκμετάλλευτοι και ως κόρην οφθαλμού πρέπει να τους χρησιμοποιήσουμε και όχι να είναι υποβαθμισμένη η τράπεζα ελληνικής γης σπόρων. Και μάλιστα υπάρχει το αρχιπέλαγος στη Σάμο με τεσσεράμισι χιλιάδες δείγματα, όπως και ο Πελίτις. Τι κάνουμε, λοιπόν, γι’ αυτό; Γιατί είναι υποβαθμισμένη η τράπεζα σπόρων; Έχω υπηρετήσει την ένωση αγροτικών συνεταιρισμός Σερρών για μια δεκαετία και τη σχολή ΠΑΣΕΓΕΣ και είχαμε ένα πρότυπο κέντρο σποροπαραγωγής.

Ο Κυριάκος Βελόπουλος δικαιώνεται. Λουλούδι του Δαρβίνου ή δρακάκι πρίμουλα στα Λατινικά. Πενήντα χιλιάδες ευρώ το κιλό, 5.000 ευρώ η απόδοση ανά στρέμμα. Γιατί δικαιώνεται; Αλέξανδρος Καχριμάνης, Περιφερειάρχης Ηπείρου μέσω του ΕΛΓΟ «ΔΗΜΗΤΡΑ» θα πάρει από το Μέτσοβο αυτούς τους σπόρους, τους κατεβάζει στο οροπέδιο Ιωαννίνων για να δει εάν ευδοκιμεί και να πάει σε ολοκληρωμένη συστηματική παραγωγή και καλλιέργεια για το λουλούδι του Δαρβίνου που μας το κλέβουν οι Αλβανοί από τον Γράμμο με 5.000 ευρώ το στρέμμα. Εδώ, λοιπόν, δικαιώνεται η Ελληνική Λύση που μιλάει για αρωματικά φυτά.

Σας δίνω τον νόμο για τη γεωθερμία, όπου η Τουρκία πρωτοστατεί. Πρέπει να αλλάξει, κύριε Βορίδη και κυρία Αραμπατζή, να γίνει πιο ευέλικτος ο νόμος για τη γεωθερμία, για να εκμεταλλευτούμε τα θερμοκήπια. Τα θερμοκήπια γι’ αυτόν τον πεπαλαιωμένο νόμο που δεν θεωρείται ανανεώσιμη πηγή το νερό, αλλά μεταλλευτική δραστηριότητα.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

(Στο σημείο αυτό ο Βουλευτής κ. Κωνσταντίνος Μπούμπας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Βίτσας):** Σας ευχαριστώ και εγώ.

Τον λόγο έχει ο κ. Κουτσούμπας από τη Νέα Δημοκρατία και ακολουθεί η κ. Τζάκρη από τον ΣΥΡΙΖΑ.

**ΑΝΔΡΕΑΣ ΚΟΥΤΣΟΥΜΠΑΣ:** Θα αρχίσουμε κάτι, κύριε Υπουργέ, που υποσχέθηκα σε έναν συνάδελφο. Δώσατε μια δέσμευση, διατυπώνοντας την άποψή σας, ότι πέρα από αυτό το νομοσχέδιο έρχονται κι άλλα τα οποία θα συμβάλουν στην ανάπτυξη της αγροτικής παραγωγής, στην καλυτέρευση και βελτίωση της ζωής του αγροτικού και κτηνοτροφικού κόσμου. Τα αναμένουμε, διότι πρέπει να προχωρήσουμε, όπως έχουμε συζητήσει και κατ’ ιδίαν, σε δομές. Είναι πλέον αναγκαίο στη χώρα μας αυτή η Κυβέρνηση, να πραγματοποιήσει αυτό το όραμα, μιας αγροτικής αναγέννησης, με έργα υποδομής, για να δουν μια καλύτερη μέρα πράγματι οι αγρότες και οι κτηνοτρόφοι.

Ως προς το νομοσχέδιο, δεν θα πω πολλά. Και δεν θα πω πολλά, γιατί όποιος θέλει να είναι ειλικρινής με τον εαυτό του, είτε μέσα από αυτήν την Αίθουσα είτε εκτός Αιθούσης πολίτης που μας παρακολουθεί, εάν είχε την ευγενή καλοσύνη να ακούσει την ουσιαστική ανάλυση του κυρίου Υπουργού και της κυρίας Υπουργού ως προς το νομοσχέδιο και για τα νομικά θέματα, αλλά και ως προς το περιεχόμενο, ναι, νομίζω ότι δεν πρέπει να έχει αμφιβολία για την αναγκαιότητα της υπερψήφισης αυτής της νομοθετικής πρωτοβουλίας. Και τη λέω νομοθετική πρωτοβουλία, κύριε Υπουργέ, γιατί επιμένω στην άποψή μου ότι πρέπει να προχωρήσουμε σε τομές.

Πράγματι αυτό το νομοσχέδιο επιλύει σημαντικά τεχνικά και ουσιαστικά ζητήματα που αφορούν τον αγροτικό, κτηνοτροφικό κόσμο, προς όφελος της κοινωνίας και των πολιτών. Θα σταθώ επιγραμματικά σε δύο, τρεις παρεμβάσεις που δόθηκαν από τους κυρίους συναδέλφους, χωρίς να μπω στην ουσία, όπως το Μητρώο Μελισσοκόμων. Θα πω για τη σχολή κρεοπωλών που είναι μια σημαντική τομή και δεν αναφέρθηκε κανείς. Είναι σημαντική τομή για τη χώρα μας, γιατί πολλά παιδιά εργάζονται σε κρεοπωλεία ή σε τέτοιους χώρους παραγωγής και πρέπει αυτό το επάγγελμα να το κάνουμε κάτι προς το καλύτερο. Θα σταθώ βεβαίως στη θέσπιση του εργόσημου για τους εργάτες γης, κάτι που το περίμεναν όλοι οι αγρότες και αποτελεί μια σημαντική πρωτοβουλία.

Άφησα για τελευταίο τη διάταξη που αφορά τις κτηνοτροφικές εγκαταστάσεις και τα σχέδια βόσκησης. Το άφησα τελευταίο για να σας πω το εξής, κύριε Υπουργέ και κυρία Υφυπουργέ: Προέρχομαι από κτηνοτροφική οικογένεια. Οι κτηνοτρόφοι μαστίζονται πάντα. Δουλεύουν πολύ. Το ξέρω από τον πατέρα μου που ήταν κτηνοτρόφος μέχρι το 2010. Πάλευε σε όλη του τη ζωή του και για να μας σπουδάσει κ.λπ., αλλά δεν έχουμε κάνει πολλά για τους κτηνοτρόφους. Δεν έχουμε κάνει πολλά για το γάλα.

Είναι μία καλή παρέμβαση η παράταση για τις άδειες ανοικοδόμησης, αλλά υπάρχουν κι άλλα θέματα σχετικά με τα δασαρχεία, με τις υποδομές, που πρέπει να τα δούμε με ένα διαφορετικό μυαλό, με μία διαφορετική νοημοσύνη, για να τα επιλύσουμε.

Σε οικονομικό επίπεδο, μπορώ να σας πω –έχω το θάρρος να σας πω- ότι οι παρεμβάσεις, οι προτάσεις που έκαναν συνάδελφοι, είναι σωστές, όπως το ότι για παράδειγμα δεν πρέπει κάποιος να έρθει να δηλώσει ότι ο λύκος τού έφαγε δέκα πρόβατα για να πάρει την αποζημίωση ή για να έχει φορολογική ενημερότητα. Να θεσπιστεί ως αποζημίωση, χωρίς να απαιτείται, διότι πολλοί κτηνοτρόφοι στην περιοχή μας καταστρέφονται. Ήμουν προχθές στον Ελικώνα και μου έλεγαν γι’ αυτό ή για τα αγριογούρουνα και τις ζημιές που παθαίνουν.

Πρέπει, λοιπόν, να το δείτε στα επόμενα νομοσχέδια και να κάνουμε όποιες άλλες παρεμβάσεις είναι προς όφελός τους, γιατί αυτοί είναι που στήριξαν το κράτος μας που γεννιόταν από το 1955 και μετά. Στήριξαν την οικονομία της Ελλάδος και έφτιαξαν τα πρώτα σπίτια. Στήριξαν την εθνική οικονομία.

Θα σταθώ σε μερικούς προβληματισμούς. Αναφορικά με τη διάταξη περί αγροτικής φθοράς –νομίζω ότι το είπατε και εσείς σε κάποιο σημείο- έχω τον προβληματισμό μήπως θα έπρεπε να ενταχθεί στον Ποινικό Κώδικα. Έχω, αν θέλετε, την αντίρρηση με την έννοια ότι από τη μία ψηφίζουμε κάποιες διατάξεις για αποσυμφόρηση της δικαστηριακής ύλης των δικαστηρίων και από την άλλη ως φιλοσοφία συμφωνώ, επειδή ζω σε αγροτική περιοχή και ξέρω ότι γίνονται τέτοια αδικήματα και φθορές από τρίτους, από άλλους, ειδικά από τη διαχείριση των υδάτων.

Θα έπρεπε ίσως, αν όχι να μπει στον Ποινικό Κώδικα, να υπάρχει ως κύρωση, διότι ο παθών –το ξέρετε ως δικηγόρος καλύτερα από εμένα- δεν ικανοποιείται μόνο με την επιβολή μιας ποινής έστω των σαράντα ημερών ή αν θα προβλέπεται φυλάκιση. Πρέπει να αποζημιωθεί. Για να πάει στο δικαστήριο να διεκδικήσει 600 ή 800 ευρώ, θα το κάνει, αλλά με πολλή δυσκολία.

Πρέπει, λοιπόν, να το δείτε και αυτό μέχρι αύριο, μήπως μπορούμε να το αλλάξουμε προς το καλύτερο.

Θα κλείσω, κύριε Υπουργέ, με κάτι που συζητήσαμε πάλι σε μία τελευταία συνάντησή μας. Επιβάλλονται σε βάρος πολλών, είτε φυσικών προσώπων είτε νομικών προσώπων, διάφορα τέλη σε αγροτικά ή κτηνοτροφικά προϊόντα, δήθεν με τον χαρακτήρα του ανταποδοτικού –λέω για παράδειγμα τον ΕΛΟΓΑΚ- τα οποία δεν προσφέρουν τίποτα. Σε τελική ανάλυση, μην επιβαρύνουμε μία επιχείρηση που εισάγει κρέας που επιβαρύνεται με ΕΛΟΓΑΚ, το πουλάει στον κρεοπώλη, επιβαρύνεται πάλι στον κρεοπώλη και ο κρεοπώλης προς τον καταναλωτή. Δηλαδή, στο τέλος, το πληρώνει ο καταναλωτής.

Άρα υπάρχουν κάποιοι τέτοιοι θεσμοί, κάποια τέτοια τέλη, τα οποία νομίζω ότι τα έχετε αναγνωρίσει και, όπως είπατε, πρέπει να πάμε στην κατάργησή τους στα επόμενα νομοσχέδια.

Θα αναφερθώ στο τελευταίο, κύριε Υπουργέ. Είχαμε μία διαδικτυακή συζήτηση με τον κ. Χρήστο Σαραντίνη, με τη νεολαία της Βοιωτίας, για το τι είναι όραμα. Και επειδή πιστεύω ότι εσείς έχετε οράματα και το όραμα είναι η αγροτική αναγέννηση της χώρας, ο καλός μας συνάδελφος είπε ότι όραμα δεν είναι κάτι το απροσδιόριστο, κάτι το αόριστο. Το όραμα πρέπει να έχει έναν συγκεκριμένο χρόνο που πρέπει να πραγματοποιηθεί.

Σας ζητώ να ζητήσετε από τον κύριο Πρωθυπουργό, όπως το είχαμε συζητήσει και είχατε πει ότι θα είναι πρότασή σας, να προχωρήσουμε σε μεγάλα έργα υποδομών για την αγροτική καλλιέργεια.

Δεν μπορεί, κύριε Υπουργέ -μεγάλωσα και δεν το κρύβω σ’ αυτή την Αίθουσα- να βλέπω στην Κωπαΐδα τους αγρότες, τα νέα παιδιά, να ποτίζουν όπως πότιζαν το 1950! Μα, είναι δυνατόν να μην έχουμε κλειστά αρδευτικά κανάλια, να μην έχουμε ένα σύγχρονο δίκτυο άρδευσης, να ρίχνουμε λεφτά αλλού δηλαδή τώρα που είναι ευκαιρία από αυτά που θα μας επιχορηγηθούν και θα επιδοτηθούμε και να μην κάνουμε ένα τέτοιο μεγάλο έργο -δεν λέω μόνο για την Κωπαΐδα- υποδομής; Το έχει ανάγκη η Κωπαΐδα, το έχει ανάγκη ο αγροτικός κόσμος, το έχει ανάγκη κάθε πεδιάδα της χώρας, το έχουν ανάγκη οι αγρότες.

Θα κλείσω με κάτι ακόμα. Επιμένω γιατί μου δίνεται η ευκαιρία -δεν αφορά εσάς- και σας λέω ότι δεν το δέχομαι και μέχρι να φύγω απ’ αυτή την Αίθουσα θα λέω ότι δεν μπορεί να είναι το Γεωπονικό Πανεπιστήμιο στην Αθήνα. Το Γεωπονικό Πανεπιστήμιο πρέπει να είναι στην Αλίαρτο, κοντά στην παραγωγή, κοντά στους γεωργούς.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστώ, κύριε Κουτσούμπα.

Η κ. Τζάκρη από τον ΣΥΡΙΖΑ έχει τον λόγο και μετά ο κ. Κέλλας από τη Νέα Δημοκρατία.

**ΘΕΟΔΩΡΑ ΤΖΑΚΡΗ:** Κυρίες και κύριοι Βουλευτές, συζητούμε σήμερα ένα νομοσχέδιο, το οποίο σύμφωνα με τους συντάκτες του, έχει ως σκοπό τη συνολική διευθέτηση μιας σειράς θεμάτων αρμοδιότητας του Υπουργείου Αγροτικής Ανάπτυξης και Τροφίμων, τα οποία χρονίζουν και τα οποία εμποδίζουν την εφαρμογή των πολιτικών του.

Διαβάζοντας, όμως, πραγματικά το νομοσχέδιο αυτό και με μία πρώτη ματιά, ειλικρινά, κύριε Υπουργέ, δεν μπορώ να δικαιολογήσω αυτή την αισιοδοξία. Είναι εμφανές ότι πρόκειται για ένα μωσαϊκό τροπολογιών, οι οποίες ήταν ξεχασμένες σε κάποιο συρτάρι και ανασύρθηκαν, για να συμπληρωθούν οι αναγκαίες σελίδες για να συνδεθεί το νομοσχέδιο που συζητάμε σήμερα.

Πραγματικά ρυθμίζει πολλά και διαφορετικά θέματα, από το Δίκτυο Γεωργικής Λογιστικής, τους Οργανισμούς Εγγείων Βελτιώσεων, την Επιτροπή ΤΕΓΕΛ και τα λιπάσματα, τα διαχειριστικά σχέδια βόσκησης.

Αντί, κύριε Υπουργέ, να ενσωματώσετε στο υπόβαθρο του ΟΣΔΕ, στο αιτηματολογικό υπόβαθρο του ΟΣΔΕ, τον καινούργιο Κανονισμό του OMNIBUS για τα φρυγανώδη που θα αυξήσουν και τις εκτάσεις -αναφέρομαι στους βοσκοτόπους- εσείς κοιτάτε να διευκολύνετε τους περιφερειάρχες.

Υπάρχουν, βέβαια και άλλα θέματα αρμοδιότητας αλιείας, οικονομικά ζητήματα, κτηνιατρικά θέματα, αλλά και το θέμα των ελληνοποιήσεων.

Κύριε Υπουργέ, όσον αφορά την ενσωμάτωση του Κανονισμού 625 της Ευρωπαϊκής Ένωσης, αναρωτιέμαι μήπως θα έπρεπε να υιοθετήσετε μία πιο προσεκτική και μία πιο ολοκληρωμένη προσέγγιση του ζητήματος, αντί για «ένα πρώτο βήμα», όπως είπατε εσείς, γιατί η εφαρμογή των συγκεκριμένων διατάξεων είναι υποχρεωτική. Πρόκειται για ενωσιακές ρυθμίσεις και επειδή πολλά ειπώθηκαν σ’ αυτή την ένωση για την προάσπιση των ελληνικών προϊόντων και για τον περιορισμό των παράνομων ελληνοποιήσεων -που είναι ένα πολύ μεγάλο θέμα- νομίζω ότι θα έπρεπε να εμμείνετε στην πιστή και απαρέγκλιτη εφαρμογή των ρυθμίσεων που πέρασε η διακυβέρνηση του ΣΥΡΙΖΑ. Αναφέρομαι στα εθνικά μέτρα για τον τομέα του γάλακτος, δηλαδή στην υποχρεωτική αναγραφή της χώρας προέλευσης και στα γαλακτοκομικά προϊόντα, αλλά κυρίως στο κρέας, για την επίλυση αυτού του φλέγοντος ζητήματος.

Εσείς, βεβαίως, προσχηματικά αυστηροποιείτε τις κυρώσεις, ενώ γνωρίζουμε πολύ καλά ότι τα πρόστιμα και δη τα αστρονομικά, δεν εισπράττονται ποτέ. Αναφερθήκατε σ’ αυτό και ο ίδιος. Αντί να ενισχύσετε αυτή τη μία και μοναδική αρχή για τους επίσημους ελέγχους που προβλέπεται και από τον Κανονισμό 625 της Ευρωπαϊκής Ένωσης, εσείς επιμένετε να διατηρείτε αυτήν την πολυδιάσπαση των ελέγχων και άρα την αναποτελεσματικότητά τους.

Με λίγα λόγια, αν κάποιος διαβάσει το συζητούμενο σχέδιο νόμου, θα αντιληφθεί ότι πρόκειται για ένα μνημείο κακής και πρόχειρης νομοθέτησης. Οι πολλές παραπομπές σε άρθρα και παραγράφους άλλων διατάξεων όχι μόνο δυσχεραίνουν την ανάγνωση αυτού του νομοσχεδίου, κύριε Υπουργέ, αλλά και την κατανόησή του.

Επιπλέον, ως προς την υποχρέωση για έκδοση δευτερογενούς νομοθεσίας χωρίς να ορίζετε ορισμένη προθεσμία για να συμβεί αυτό, νομίζω ότι αντιλαμβανόμαστε όλοι ότι αν αυτές οι κοινές υπουργικές αποφάσεις και οι υπουργικές αποφάσεις που προβλέπονται δεν εκδοθούν έγκαιρα, τότε οι περισσότερες διατάξεις αυτού του νομοσχεδίου θα παραμείνουν ανενεργές ή θα καταστούν ανεπίκαιρες.

Ο αγροτικός χώρος, κύριε Υπουργέ -και το γνωρίζετε καλά- ταλανίζεται από χρόνια προβλήματα, τα οποία για να λυθούν απαιτείται αποφασιστικότητα. Από τη θέση σας δεν ξέρω αν το γνωρίζατε, αλλά σίγουρα έχετε διαπιστώσει πλέον ότι πρόκειται για έναν τομέα με πολύ μεγάλη αξία. Διατηρεί ζωντανή την ελληνική ύπαιθρο, φροντίζει για την επισιτιστική μας ασφάλεια, έχει συγκρατήσει την καθίζηση του ΑΕΠ από τις μεγάλες πιέσεις που δέχθηκε τα προηγούμενα χρόνια και απασχολείται σε αυτό ένα πολύ μεγάλο μέρος του εργατικού δυναμικού της χώρας. Επιπλέον, πρόκειται για έναν παραγωγικό τομέα, στον οποίο εισρέουν κάθε χρόνο περισσότερα από 2,5 δισεκατομμύρια κοινοτικοί πόροι.

Οι ανείπωτες συνθήκες που βιώνουμε στην οικονομία εξαιτίας της κρίσης της πανδημίας του κορωνοϊού έχουν επηρεάσει αρνητικά και τον αγροτικό τομέα. Πέρα, όμως, από μία αποσπασματική διαχείριση του θέματος από την πλευρά σας, δεν έχουμε δει ακόμη ένα συνολικό στρατηγικό σχέδιο, με λεπτομερή εξειδίκευση των μέτρων για τη στήριξη του πρωτογενούς τομέα. Πέρα από τα 48 εκατομμύρια ευρώ που ανακοινώσατε για τη στήριξη της ανθοκομίας, της αλιείας και της κτηνοτροφίας, κατά τα λοιπά τηρείτε σιγήν ιχθύος. Άλλα 200 εκατομμύρια ευρώ περιμένουν να δοθούν στους αγρότες ως στοχευμένες άμεσες ενισχύσεις, δηλαδή 150 εκατομμύρια ευρώ που πήρατε από τον κρατικό προϋπολογισμό και άλλα 50 και πλέον εκατομμύρια ευρώ από την Ευρωπαϊκή Ένωση.

Πότε σκοπεύετε να ανακοινώσετε αυτές τις αξιολογήσεις, στις οποίες αναφέρεστε συχνά, κύριε Υπουργέ, ώστε αυτές οι ενισχύσεις να πάνε στους παραγωγούς, πριν καταρρεύσει τελείως ο αγροτικός τομέας; Να σας θυμίσω και τα πρόσθετα προβλήματα που προκλήθηκαν στην εγχώρια κτηνοτροφία κατά την περίοδο του Πάσχα; Θεωρείτε ότι αυτά τα 23 εκατομμύρια ευρώ, άλλως 4 ευρώ ανά κεφάλι ζώου, είναι σημαντική και επαρκής ενίσχυση γι’ αυτόν τον πολύ σημαντικό τομέα της εθνικής οικονομίας, την κτηνοτροφία, που παράγει και συνεισφέρει αυτά τα πολύ σημαντικά προϊόντα, όπως είναι το γάλα, το κρέας ή το γιαούρτι και η φέτα που είναι και προϊόν ΠΟΠ; Γνωρίζετε ακόμα ότι εξαιτίας των μέτρων που αναγκαστικά ελήφθησαν, η διάθεση των περισσότερων προϊόντων αντιμετωπίζει ήδη προβλήματα; Τι θα γίνει με τα καλοκαιρινά οπωροκηπευτικά, πολλώ δε μάλλον λόγω της κάθετης πτώσης του τουρισμού; Ξέρετε πολύ καλά ότι οι πρώτοι που θα πληγούν είναι οι παραγωγοί αυτών των προϊόντων.

Κύριε Υπουργέ, πρόσφατα επεστράφησαν πρόστιμα ύψους περίπου 450 εκατομμυρίων ευρώ από την Ευρωπαϊκή Ένωση, τα οποία είχαν υποβληθεί στη χώρα λόγω της μη σύννομης εφαρμογής των κανονισμών για τους βοσκότοπους. Τα χρήματα αυτά πρέπει να επιστρέψουν στον αγροτικό τομέα άμεσα για να βελτιώσουν την ανταγωνιστικότητά του και εσείς δεν κάνετε τίποτα προς την κατεύθυνση αυτή.

Όσον αφορά τον ΕΛΓΑ διαβάζουμε στις εφημερίδες για την εσωκομματική ενδο-νεοδημοκρατική διαμάχη που προέκυψε και επιτρέψτε μου να πω ότι η παρέμβαση του κ. Χαρακόπουλου περισσότερο την αναζωπύρωσε παρά την κατέσβησε. Εσείς εξακολουθείτε από την πλευρά σας να προκρίνετε αυτή την ανεξέλεγκτη και χωρίς τεκμηρίωση είσοδο των ιδιωτικών εταιρειών και «πάει περίπατο» η βοήθεια αυτής της δημόσιας δομής, που τόσα πολλά έχει συνεισφέρει στον αγροτικό τομέα. Τελικά, θα ήθελα να μας πείτε, ποιο είναι το σχέδιο σας; Γιατί ειλικρινά δεν βλέπω ότι οι ιδιωτικές εταιρείες είναι τόσο πρόθυμες να εισέλθουν στον ΕΛΓΑ, σε έναν τομέα ασφάλισης, δηλαδή, που οι κίνδυνοι είναι περισσότερο συνήθεις, πολλώ δε μάλλον, λόγω της κλιματικής αλλαγής που ήδη βιώνουμε. Προς αυτή την κατεύθυνση θέλω να πάτε, κύριε Υπουργέ, να αξιοποιήσετε τους πόρους που υπάρχουν και δίνονται από την Ευρωπαϊκή Ένωση.

Ακόμα περιμένουμε αυτές τις περίφημες αναλογιστικές μελέτες και εκεί που Βουλευτές της Νέας Δημοκρατίας στην Πέλλα και στην Ημαθία ξεσήκωναν τους αγρότες ότι δήθεν επίκειται συμψηφισμός των ασφαλιστικών εισφορών με συμπληρωματικές, θα καταβληθούν αποζημιώσεις που το μόνο αποτέλεσμα που έχουν, κύριε Υπουργέ, είναι να μείνουν απλήρωτοι οι παραγωγοί στις τελευταίες καταβολές επειδή ακριβώς τους πίστεψαν και δεν πλήρωσαν τις χαριστικές εισφορές στον ΕΛΓΑ. Διαβάζουμε τώρα, όμως, ότι ο ΕΛΓΑ επεξεργάζεται σενάρια αντίστροφα, δηλαδή συμψηφισμό του υπολοίπου 35% των αποζημιώσεων, με μελλοντικές θα καταβληθούν εισφορές.

Κύριε Υπουργέ, δεν νομίζετε ότι θα πρέπει να σταματήσει αυτός ο εμπαιγμός του αγροτικού χώρου; Αυτό που περιμένει ο αγροτικός κόσμος από εσάς, είναι να προβείτε άμεσα στην καταβολή και του υπολοίπου 35% των αποζημιώσεων ως ένα μέτρο ή ένα μέσο στήριξης της ρευστότητάς τους σε αυτήν την συγκυρία που βιώνουμε, άμεσα όμως, χθες. Θα αναμέναμε ακόμη την ανάληψη ουσιαστικών πρωτοβουλιών σε ό,τι αφορά τον ειδικό φόρο κατανάλωσης στο αγροτικό πετρέλαιο, καθώς επί διακυβέρνησης ΣΥΡΙΖΑ-ΑΝΕΛ μετά την έξοδό μας από το μνημόνιο επέστρεψε η σχετική ρύθμιση στον προϋπολογισμό του 2019.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, θα ήθελα λίγο χρόνο, όπως πήραν και όλοι οι προηγούμενοι.

**ΠΡΟΕΔΡΕΥΩΝ (Δημήτριος Βίτσας):** Ένα λεπτό, κυρία Τζάκρη.

**ΘΕΟΔΩΡΑ ΤΖΑΚΡΗ:** Κύριε Υπουργέ, θα ήθελα να θέσω υπ’ όψιν σας ένα σημαντικό θέμα που αφορά στη διάδοση των ελληνικών προϊόντων τα οποία αντιμετωπίζουν προβλήματα και αναφέρομαι στο άνοιγμα της ρωσικής αγοράς γι’ αυτά. Δεν κάνατε καμμία ενέργεια παρά το γεγονός πως σας κατέθεσα και σχετική ερώτηση για το θέμα της μερικής άρσης του ρωσικού εμπάργκο, ώστε να ξανανοίξει αυτός ο πολύ σημαντικός εξαγωγικός προορισμός για τα ελληνικά προϊόντα. Γιατί δεν εκμεταλλευτήκαμε αυτό το άνοιγμα των πράσινων διαδρομών για εξαγωγή προϊόντων στη Ρωσία και μάλιστα χωρίς δασμούς; Γιατί δεν πήρατε την πρωτοβουλία για τη συζήτηση από την πλευρά μας, του θέματος αυτού στην Ευρωπαϊκή Ένωση; Αν δεν ανοίξει αυτή η αγορά, τα προβλήματα διάθεσης θα συνεχίσουν και μια σειρά σημαντικών ελληνικών προϊόντων και δεν είναι μόνο το ροδάκινο, το κεράσι ή τα οπωροκηπευτικά, αλλά είναι και τα εσπεριδοειδή, είναι και τα πορτοκάλια που έχουν και αυτά προβλήματα στη διάθεσή τους.

Για την ΚΑΠ της επόμενης περιόδου, οι διαπραγματεύσεις φτάνουν στο τέλος και μιλάμε για πλέον 17 δισεκατομμύρια ευρώ, που μπορούν να εισρεύσουν στη χώρα την επόμενη επταετία. Δεν ξέρουμε ακόμα αν θα διατηρηθεί ο προϋπολογισμός στα υφιστάμενα επίπεδα. Πώς εξελίσσεται αυτή η εξωτερική σύγκληση των ενισχύσεων; Όλα τα κράτη-μέλη έχουν αναλάβει πρωτοβουλίες είτε για να αυξήσουν τα κέρδη είτε για να μειώσουν τις απώλειες και εσείς δεν κάνετε τίποτα προς την κατεύθυνση αυτή. Κι όχι μόνο δεν κάνετε τίποτα, αλλά δεν ξέρουμε πώς η ευρωπαϊκή πράσινη συμφωνία θα επηρεάσει και την περιβαλλοντική διάσταση της ΚΑΠ, δηλαδή ποια θα είναι τα ισχυρά περιβαλλοντικά και κλιματικά κριτήρια βάσει των οποίων θα αξιολογηθεί το ελληνικό στρατηγικό σχέδιο.

**ΠΡΟΕΔΡΕΥΩΝ (Δημήτριος Βίτσας):** Κυρία Τζάκρη, ολοκληρώστε, παρακαλώ.

**ΘΕΟΔΩΡΑ ΤΖΑΚΡΗ:** Κύριε Πρόεδρε, όλοι είχαν ανοχή στον χρόνο τους.

**ΠΡΟΕΔΡΕΥΩΝ (Δημήτριος Βίτσας):** Κι εσείς έχετε.

**ΘΕΟΔΩΡΑ ΤΖΑΚΡΗ:** Παρά το γεγονός ότι ο χρόνος τελειώνει, είναι εξ’ ολοκλήρου ανέτοιμο το Υπουργείο Αγροτικής Ανάπτυξης για το στρατηγικό σχέδιο μέσα από το οποίο θα δοθούν οι ενισχύσεις της ΚΑΠ τη νέα περίοδο. Η εφαρμογή αυτού του νέου αυτού μοντέλου λειτουργίας της ΚΑΠ είναι πολύ σημαντική, διότι μέσα από ένα ολοκληρωμένο σωστά δομημένο και τεκμηριωμένο στρατηγικό σχέδιο θα δίνονται πλέον στους αγρότες αξίες και οι άμεσες ενισχύσεις, αλλά και χρήματα για επενδύσεις στον αγροτικό τομέα πάνω από 2,5 δισεκατομμύρια το χρόνο.

Βλέπετε. κύριε Υπουργέ, πόσα ερωτηματικά υπάρχουν; Σ’ αυτά τα θέματα έπρεπε να στρέψουμε την προσοχή μας και να επικεντρωθούν τόσο οι υπηρεσίες του Υπουργείου Αγροτικής Ανάπτυξης όσο και η πολιτική ηγεσία και όχι σε άσκοπα νομοσχέδια, συρραφές τροπολογιών τα οποία δεν επιλύουν τίποτα.

Βρισκόμαστε σε ένα κρίσιμο σταυροδρόμι και οι αποφάσεις μας μετά από τόσους μνημονιακούς περιορισμούς πρέπει να είναι στοχευμένες και γενναίες.

**ΠΡΟΕΔΡΕΥΩΝ (Δημήτριος Βίτσας):** Κυρία Τζάκρη, σας ευχαριστώ. Έχουμε φθάσει τα εννιάμισι λεπτά.

**ΘΕΟΔΩΡΑ ΤΖΑΚΡΗ:** Ο ΣΥΡΙΖΑ έχει καταθέσει, και με αυτό θα κλείσω, κύριε Πρόεδρε, επικαιροποιημένο πρόγραμμα που αφορά και τον αγροτικό τομέα. Για παράδειγμα σε ό,τι αφορά τους κτηνοτρόφους που έχουν δύο παιδιά και καθαρό εισόδημα 9.000 ευρώ την προηγούμενη χρονιά, αυτό που προτείνουμε είναι να δοθούν 3.200 ευρώ ως εισόδημα έκτακτης ανάγκης και 1.800 ευρώ ως ενίσχυση με βάση το μέσο ποσό ενίσχυσης ανά κτηνοτροφική εκμετάλλευση, δηλαδή περίπου 5.000 ευρώ για μια μεσαία κτηνοτροφική εκμετάλλευση. Εσείς τους δίνετε 720 ευρώ κατά μέσο όρο για κτηνοτροφική εκμετάλλευση. Νομίζω ότι κάποια από αυτά που προτείνουμε θα μπορούσατε να τα έχετε κάνει δεκτά.

Προσωπικά δεν θέλω να αμφισβητήσω την καλή σας διάθεση. Πιστεύω ότι θέλετε να λύσετε προβλήματα. Ωστόσο, τα προβλήματα δεν λύνονται με νομοσχέδια αμφίβολης αποτελεσματικότητας σαν αυτό που συζητάμε σήμερα. Όπως είπα αυτός ο τομέας απαιτεί γενναίες αποφάσεις.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Ευχαριστώ κι εγώ, αλλά καταλαβαίνετε ότι εύκολα και δίκαια μπορεί να μου πει κάποιος ότι μεροληπτώ. Το θέμα είναι ότι στις 18.00΄ έχει προγραμματιστεί να συνεδριάσει επιτροπή. Αν δεν τελειώσουμε στις 18.00΄, θα τελειώσουμε στις 18.30΄. Έχουν να μιλήσουν Κοινοβουλευτικοί Εκπρόσωποι και τουλάχιστον να μιλήσουν όλα τα κόμματα. Γι’ αυτό μιλάει και η κ. Κομνηνάκα αμέσως μετά, που δεν μπόρεσε το πρωί. Αυτό σημαίνει πρακτικά ότι κάποια στιγμή θα σταματήσουμε.

Κύριε Υπουργέ, θα μιλήσετε και στο τέλος;

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Όχι, κύριε Πρόεδρε. Αύριο.

**ΠΡΟΕΔΡΕΥΩΝ (Δημήτριος Βίτσας):** Θα πρέπει να σταματήσουμε και να κάνουμε την ψηφοφορία επί της αρχής. Καταλαβαίνετε ότι κάποιοι δεν θα μιλήσουν απ’ αυτούς που είναι γραμμένοι και θα μιλήσουν αύριο. Και επεσήμανα ότι σήμερα είναι η συζήτηση επί της αρχής, αύριο επί των άρθρων, αλλά δεν αφαιρείται το δικαίωμα σε κάποιον να μιλήσει γενικά και αύριο, όπως μιλάτε τώρα επί της αρχής. Να είμαστε δηλαδή ουσιαστικοί.

Κύριε Κέλλα, έχετε τον λόγο για επτά λεπτά.

**ΧΡΗΣΤΟΣ ΚΕΛΛΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, με το παρόν σχέδιο νόμου το Υπουργείο Αγροτικής Ανάπτυξης και Τροφίμων φέρνει προς ψήφιση ένα συντεταγμένο σύνολο στοχευμένων ρυθμίσεων, το οποίο λύνει χρονίζοντα προβλήματα και υλοποιεί τις δεσμεύσεις του Κυριάκου Μητσοτάκη και της Κυβέρνησης, δίνοντας μια βαθιά ανάσα στον κόσμο της υπαίθρου.

Κατ’ αρχάς, θα ξεκινήσω από το θέμα της αποζημίωσης των κτηνοτρόφων του νομού Λαρίσης, οι οποίοι αποζημιώθηκαν έξι χρόνια μετά. Και βέβαια δεν μπορώ να μην ευχαριστήσω τον Υπουργό για το ενδιαφέρον του και για το γεγονός ότι τηρούνται οι υποσχέσεις του Πρωθυπουργού στον αγροτικό κόσμο και στον κόσμο της κτηνοτροφίας, που κρατά την περιφέρειά όρθια.

Όπως ανέφερα και στην επιτροπή, οι κτηνοτρόφοι δεν θέλουν αποζημιώσεις. Θέλουν να αντικαταστήσουν το ζωικό κεφάλαιο που έχασαν λόγω του καταρροϊκού πυρετού και με εντολή του Υπουργείου Αγροτικής Ανάπτυξης. Θέλουν να παράξουν γάλα, θέλουν να πάρουν πίσω τις επιδοτήσεις που έχασαν έξι χρόνια από τον ΟΠΕΚΕΠΕ. Και όλα αυτά με αποκλειστική ευθύνη του Υπουργείου Αγροτικής Ανάπτυξης και όχι δική τους. Δεν πρέπει να ξεχνάμε ότι επί πέντε χρόνια η κυβέρνηση του ΣΥΡΙΖΑ τους ενέπαιζε και ήρθε πάλι η Κυβέρνηση της Νέας Δημοκρατίας για να τους αποκαταστήσει, να τους δώσει το δίκιο.

Κύριε Υπουργέ, για πρώτη φορά λαμβάνονται με αποφασιστικότητα μέτρα, προκειμένου να αντιμετωπίσετε το χρόνιο πρόβλημα των κτηνοτρόφων και των παραγωγών μας, που είναι οι παράνομες ελληνοποιήσεις. Πιπίλα η λέξη «ελληνοποιήσεις» όλα τα χρόνια που είμαι Βουλευτής. Ικανοποιείτε ένα διαχρονικό αίτημα του κτηνοτροφικού κόσμου, αυτό δηλαδή που υποσχέθηκε προεκλογικά πάλι ο Πρωθυπουργός, Κυριάκος Μητσοτάκης, τώρα γίνεται πράξη. Με τον νέο νόμο θα επιβάλλονται βαριά πρόστιμα σε όσους κάνουν βαφτίσια και κερδοσκοπούν εις βάρος των κτηνοτρόφων, εξαπατώντας το ελληνικό κράτος αλλά και τους καταναλωτές.

Επιπλέον, εισάγεται νέα πρόβλεψη για όσους δεν συμμορφώνονται προς την σήμανση της χώρας καταγωγής, όπως παραπλανητικές σημάνσεις κ.λπ. και τη χρήση ενδείξεων προστατευόμενης ονομασίας προέλευσης ΠΟΠ ή ΠΓΕ ή ΕΠΙΠ, όπου τα πρόστιμα προβλέπονται πλέον μέχρι 300.000 ευρώ από 500 ευρώ που ήταν και που θα φτάνουν μέχρι την αναστολή λειτουργίας της επιχείρησης ή και την αφαίρεση αδείας της επιχείρησης.

Περαιτέρω για τους κτηνοτρόφους μας το νομοσχέδιο περιλαμβάνει μια ακόμα σημαντική ρύθμιση, σε σχέση με τις κτηνοτροφικές εγκαταστάσεις. Συγκεκριμένα, προβλέπεται ότι όσες κτηνοτροφικές εγκαταστάσεις λειτουργούσαν εντός ή πλησίον κατοικημένων περιοχών και εφόσον επιθυμούν να συνεχίσουν τη λειτουργία τους, υποχρεούνται να υποβάλουν αίτημα στην ΔΑΟΚ, διεύθυνση αγροτικής οικονομίας και κτηνιατρικής μέχρι 31 Δεκεμβρίου 2020. Έως την ημερομηνία αυτή αναστέλλεται η ισχύς των διοικητικών πράξεων που εκδόθηκαν, αλλά δεν εκτελέστηκαν και διατάσσουν τη διακοπή λειτουργίας, την αποβολή, την κατεδάφιση και την επιβολή προστίμου.

Πολύ σημαντικές και δείγμα πολιτισμού είναι οι ρυθμίσεις σχετικά με το Εθνικό Πρόγραμμα Συλλογής και Διαχείρισης Νεκρών Ζώων, το ΕΠΣΥΔ, με στόχο οι περιφέρειες να αναθέτουν την εκτέλεση προγραμμάτων συλλογής της διαχείρισης νεκρών ζώων σε φορείς που παρέχουν αντίστοιχες υπηρεσίες και τα προγράμματα αυτά να ενταχθούν στο ΕΠΣΥΔ του οποίου η χρηματοδότηση ορίζεται με ετήσιο τέλος από κάθε κτηνοτροφική εκμετάλλευση της χώρας για τη συλλογή και διαχείριση νεκρών ζώων.

Ιδιαίτερα θετική, κύριε Υπουργέ, είναι και η πρόβλεψη για την αναβάθμιση των προϋποθέσεων λειτουργίας των σχολών επαγγελμάτων κρέατος που είναι βέβαιο ότι θα βοηθήσει τα νέα παιδιά που αποφασίζουν να ασκήσουν αυτό το επάγγελμα.

Άρθρο 30. Δίνεται λύση σε ένα μεγάλο πρόβλημα που αντιμετωπίζει ο αγροτικός κόσμος, αυτό της έλλειψης εργατικών χεριών. Με το άρθρο 30 μετατρέπεται το επίδομα ανεργίας σε επίδομα εργασίας, ενισχύεται η εποχική απασχόληση, δίνοντας τη δυνατότητα σε όσους θέλουν να εργαστούν σε αγροτικές εργασίες να διατηρούν το επίδομα ανεργίας που λαμβάνουν. Ταυτόχρονα, δίνεται η δυνατότητα και στους συνταξιούχους αγρότες να μπορούν να εργάζονται στο χωράφι -και αυτό ήταν πολύ σωστό- και έτσι έχουμε μια ολοκληρωμένη παρέμβαση για την καλλιέργεια της γης και τη στήριξη της υπαίθρου.

Άρθρο 9. Πρόκειται για πολύ σημαντική πρωτοβουλία για το Εθνικό Μελισσοκομικό Μητρώο και τη μελισσοκομική ταυτότητα, όπου το παρόν νομοσχέδιο καθιστά ένα νέο πλαίσιο για τη μελισσοκομία το οποίο εκτιμάται ότι θα συμβάλλει στην περαιτέρω ανάπτυξη του συγκεκριμένου κλάδου της χώρας μας. Όλοι γνωρίζουμε ότι η ελληνική φύση παράγει ένα μοναδικό μέλι, το οποίο μπορεί οργανωμένα να διοχετευθεί σε εξαγωγικούς προορισμούς, όπως συνέβη και με τα ακτινίδια του Πυργετού και όπως συνέβη με τα σκόρδα του Πλατυκάμπου.

Σε κάθε περίπτωση, επιπλέον της στήριξης των κτηνοτρόφων και των αγροτών μας, το νομοσχέδιο περιλαμβάνει και άλλες διατάξεις οι οποίες πρόκειται να ενισχύσουν την αποτελεσματικότητα της αγροτικής διακυβέρνησης. Αναφέρομαι ασφαλώς στη διεύρυνση του Συμβουλίου Στρατηγικού Σχεδιασμού του Υπουργείου, στην ολοκληρωμένη μεταφορά αρμοδιοτήτων στους δήμους για εγγειοβελτιωτικά έργα, στην τελική ευθύνη εκπόνησης διαχειριστικών σχεδίων βόσκησης από το Υπουργείο Αγροτικής Ανάπτυξης. Όταν δεν μπορούν οι περιφέρειες να τα υλοποιήσουν, τότε θα τα υλοποιεί το Υπουργείο Αγροτικής Ανάπτυξης. Και τα σχέδια βόσκησης, για όσους ξέρουμε από κτηνοτροφία, είναι πάρα πολύ σημαντικά.

Τέλος, κύριε Υπουργέ, θα μας πείτε μια ημερομηνία, μία προθεσμία που θα πάρουν την αποζημίωση οι κτηνοτρόφοι που έχασαν λόγω κορωνοϊού τις ημέρες του Πάσχα που ήταν πολύ φτηνή η τιμή των αμνοεριφίων; Γιατί παρ’ ότι η τιμή στην αγορά ήταν πολύ υψηλή, δεν πέρασε ούτε ένα σεντς από αυτά τους κτηνοτρόφους. Είχατε υποσχεθεί ότι θα τους ενισχύσετε και αυτούς. Να υποθέσω τις επόμενες μέρες;

Πείτε το, δεν είναι κακό, αφού θα το κάνετε.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Μπορεί και σήμερα.

**ΧΡΗΣΤΟΣ ΚΕΛΛΑΣ:** Πριν κλείσω θα ήθελα να πω δυο κουβέντες γι’ αυτό που τόσο πολύ ακούστηκε αυτές τις μέρες και στην επιτροπή αλλά και σήμερα για τον ΕΛΓΑ. Άκουσα την Αντιπολίτευση να μιλάει για διγλωσσία. Εγώ διγλωσσία δεν βλέπω. Η ασφάλιση στον ΕΛΓΑ είναι υποχρεωτική και παραμένει υποχρεωτική. Το θέμα είναι ο κανονισμός του ΕΛΓΑ με τα πρωτογενή και τα δευτερογενή αίτια.

Δείτε τι έγινε πέρυσι στον Δήμο Τεμπών με τα αμύγδαλα, όπου υπέστησαν 100% καταστροφή, με ομολογία του ΕΛΓΑ. Πήραν de minimis 80 ευρώ το στρέμμα. Τα 80 ευρώ δεν είναι ούτε για καλημέρα, ούτε για αντίδωρο. Ή τι έγινε πριν από ένα μήνα, τον Μάρτιο, με τις παγωνιές με τα κεράσια στην Αγιά και με τα αχλάδια στην περιοχή του Τυρνάβου.

Όλοι συμφωνούν ότι υπήρξε παγωνιά, και οι αγρότες και ο ΕΛΓΑ, αλλά αρχίζει η συζήτηση ήταν στην καρπόδεση, ήταν στην ανθοφορία, είναι από τον παγετό ή είναι συνεπεία του παγετού; Διότι εάν είναι συνέπεια δεν αποζημιώνει ο ΕΛΓΑ γιατί είναι δευτερογενές το αίτιο. Έτσι αρχίζουν οι αγρότες: «Να πάμε στην κ. Αραμπατζή να μας δώσει de minimis, να πάμε στον κ. Σκρέκα να μας δώσει ΠΣΕΑ, να πάμε στον κ. Βορίδη να πάρουμε…»

Είμαι είκοσι πέντε χρόνια γιατρός και τα τελευταία χρόνια που είμαι Βουλευτής έχω κάνει διδακτορικό στη γεωπονία. Αυτό που γίνεται κάθε φορά δεν υπάρχει. Κι εμείς είμαστε αγροτική και κτηνοτροφική περιοχή.

Το παρόν σχέδιο νόμου διαμορφώνει μια νέα πραγματικότητα για τον πρωτογενή τομέα με περιεκτικό τρόπο χωρίς πολλά λόγια και δαιδαλώδεις διατάξεις. Η Κυβέρνησή μας αίρει τα εμπόδια και διασφαλίζει τα εχέγγυα ώστε οι κτηνοτρόφοι και οι αγρότες μας να δουλέψουν με μεγαλύτερη ασφάλεια έχοντας το Υπουργείο Αγροτικής Ανάπτυξης έμπρακτα και σε διαρκή βάση στο πλευρό τους. Γι’ αυτό υπερψηφίζουμε αυτό το νομοσχέδιο. Μαζί με τον κόσμο της υπαίθρου θέτουμε ισχυρές βάσεις για την ανάπτυξη της αγροτικής οικονομίας.

Κύριε Υπουργέ, μια λέξη πριν κλείσω. Το μεγάλο ζήτημα της δάσωσης των γαιών που αποτελεί με αφανισμό ολόκληρα χωριά, το Μεγάλο Ελευθεροχώρι -θα το ξαναπώ κι ας γίνομαι κουραστικός- τον Άγιο Αντώνιο στα Φάρσαλα, όπου αυτοί οι άνθρωποι προκαλούν τις νομικές σας γνώσεις και τις νομικές σας ικανότητες.

Σας ευχαριστώ.

**ΠΡΟΕΔΕΥΩΝ (Δημήτριος Βίτσας):** Ευχαριστούμε κι εμείς, κύριε Κέλλα. Πάντως, γιατρέ μου, το να ξέρει κάποιος κάτι από γεωπονία είναι πάντοτε η καλύτερη βάση, γιατί δεν θα πεινάσει ποτέ.

Τον λόγο έχει η κ. Κομνηνάκα από το Κομμουνιστικό Κόμμα Ελλάδας και μετά ο κ. Σαρακιώτης από τον ΣΥΡΙΖΑ.

**ΜΑΡΙΑ ΚΟΜΝΗΝΑΚΑ:** Ευχαριστώ πολύ, κύριε Πρόεδρε.

Εύλογα αναρωτιέται κανείς πως ο πομπώδης τίτλος του νομοσχεδίου για την αναβάθμιση και την ανάπτυξη του αγροτικού τομέα συμβαδίζει με το περιεχόμενό του και πολύ περισσότερο με την κατάσταση που βιώνουν σήμερα οι μικροί και οι μεσαίοι αγροτοκτηνοτρόφοι.

Ως αναβάθμιση εννοείτε την επιστροφή κρατικών ενισχύσεων που δόθηκαν μέχρι και είκοσι χρόνια πριν σε ενώσεις αγροτικών συνεταιρισμών λόγω της μη έγκρισής τους από την Ευρωπαϊκή Ένωση, δίνοντας τη χαριστική βολή σε όσους συνεταιρισμούς έχουν μείνει ακόμα όρθιοι;

Ξέρετε πολύ καλά ότι όσες δόσεις κι αν προβλέψετε για τη σταδιακή καταβολή είναι αδύνατο να ανταποκριθούν, όπως γίνεται και με άλλες, αποσπασματικού χαρακτήρα, διατάξεις που δεν ανταποκρίνονται ούτε στις πραγματικές ανάγκες ενίσχυσης των υπηρεσιών, όπως με κραυγαλέο τρόπο φαίνεται και στην περίπτωση του ΕΛΓΑ, ο οποίος, ενώ είναι γνωστή η σοβαρή υποστελέχωση σε γεωπόνους, κτηνιάτρους και άλλες ειδικότητες απαραίτητες για την άμεση και έγκαιρη διάγνωση και αποζημίωση των αγροτών από καταστροφές φυτικού και ζωικού κεφαλαίου, προβλέπετε τελικά την πρόσληψη δύο νομικών. Όχι δηλαδή για να επιταχύνετε τη διαδικασία αποζημίωσης, αλλά για να απαντάτε στα νομικά μέσα που χρησιμοποιούν οι αγρότες για να βρουν το δίκιο τους.

Το πρόβλημα βέβαια δεν περιορίζεται στην υποστελέχωση, αλλά και στο ίδιο το νομικό πλαίσιο που δεν επιτρέπει την αποζημίωση για πολλές από τις περιπτώσεις καταστροφής φυτικού και ζωικού κεφαλαίου, όπως είναι για παράδειγμα η πρόσφατη ζημιά που έχει υποστεί ο ανθός της ελιάς λόγω του πρόωρου καύσωνα που για πολλές περιπτώσεις οδηγεί και σε καθολική καταστροφή της παραγωγής.

Τι λέτε τώρα στην περίπτωση αυτή; Ότι το ισχύον νομικό πλαίσιο δεν αποζημιώνει την αποτυχία στην καρπόδεση. Να αλλάξετε το νομικό πλαίσιο για να μπορέσει να προστατευθεί πραγματικά η ελαιοπαραγωγή που για τρίτη χρονιά βρίσκεται υπό τον κίνδυνο της συνολικής καταστροφής της.

Όμως, ακόμα και στις περιπτώσεις που αποζημιώνονται για παράδειγμα οι κτηνοτρόφοι αυτό περιορίζεται σε μια ελάχιστη τιμή για κάθε ζώο, η οποία δεν καλύπτει βέβαια την απώλεια εισοδήματος που σημαίνει η συνολική καταστροφή του κοπαδιού ως παραγωγικής μονάδας. Δηλαδή δεν καλύπτει συνολικά την απώλεια σε γάλα, κρέας και αναπαραγωγή που θα είχε μέσα στον χρόνο αυτό το κάθε ζώο που νοσεί. Πάνω από δυο χρόνια περίμεναν να αποζημιωθούν οι πληγέντες από την ευλογιά κτηνοτρόφοι της Λέσβου.

Ο ΣΥΡΙΖΑ, μάλιστα, τους έβαλε να φτιάξουν και σύλλογο για να αποζημιωθούν γρηγορότερα για να φτάσουν τελικά να πάρουν, όσοι πήραν, 80 ευρώ ανά ζώο, χωρίς κάλυψη στην απώλεια της παραγωγής ή τη στήριξη για την ανασύσταση του κοπαδιού τους όλα αυτά τα χρόνια.

Παραμένει το προβληματικό νομοθετικό πλαίσιο που δεν επιτρέπει την αποζημίωση στο 100% της καταστροφής της παραγωγής. Ακόμα η υποστελέχωση των υπηρεσιών του Υπουργείου, απαραίτητων για τον έλεγχο της παραγωγής, έχουν άμεση επίπτωση στην παραγωγή, άρα και στο εισόδημα των αγροτών.

Είχαμε τις τελευταίες ημέρες καταγγελίες από αγελαδοτρόφους στη Λέσβο στη συνάντησή μας με τον Αγροτικό Σύλλογο Μανταμάδων και την Ομοσπονδία των Αγροτικών Συλλόγων ότι καθυστερούν πολύ τα αποτελέσματα των ελέγχων στα δείγματα που παίρνονται για την εγκεφαλοπάθεια που αφορά τα μεγαλύτερα βοοειδή, άνω των τριάντα μηνών, με αποτέλεσμα να παραμένει πολλές μέρες το ζώο στο σφαγείο και να δυσκολεύει με αυτόν τον τρόπο την απορρόφηση του κρέατος στην αγορά.

Έτσι οδηγούνται πολλά από αυτά τα ζώα στην καταστροφή, δίνοντας με αυτόν τον τρόπο προβάδισμα στα εισαγόμενα μοσχάρια. Και αυτή η καθυστέρηση αποδόθηκε από τη μεριά του Υπουργείου στο μειωμένο προσωπικό των υπηρεσιών.

Στο σύνολό του το νομοσχέδιο όχι μόνο δεν ανταποκρίνεται στα χρόνια προβλήματα και τις ανάγκες των αγροτών και κυρίως στη βελτίωση της παραγωγικότητας για ένα εισόδημα αξιοπρεπές που θα τους κρατάει και θα αξιοποιούν τη γη τους, αλλά ούτε καν δίνει την ελάχιστη ανάσα που πραγματικά θα περιμένει να δει ο αγροτικός κόσμος για να στηριχθεί από τις συνέπειες της πανδημίας.

Επιτρέψτε μου να μεταφέρω την αγωνία, την απελπισία στην οποία βρίσκονται κυριολεκτικά οι αγρότες και οι κτηνοτρόφοι στα νησιά του Αιγαίου που δεινοπάθησαν όλο το χειμώνα για να τα βγάλουν πέρα με τις εξευτελιστικές τιμές του λαδιού, όπως βέβαια αντίστοιχες ήταν οι τιμές και στο γάλα και το κρέας και είδαν για ακόμα μια φορά το εισόδημά τους να μπαίνει σε καραντίνα, αφού η ανάσα που περίμεναν να πάρουν με την πώληση των αρνιών το Πάσχα τους κόπηκε πρόωρα. Όσοι από αυτούς κατάφεραν να πουλήσουν ξέρετε πολύ καλά ότι αναγκάστηκαν να δώσουν με 3 ή και με 2,5 ακόμη ευρώ το κιλό το αρνί και όσοι αρνήθηκαν να υποκύψουν στους εκβιασμούς των μεγαλεμπόρων βρίσκονται σε αδιέξοδο, αφού δεν μπορούν πια να διαθέσουν την παραγωγή τους.

Και για όλο αυτόν τον κόσμο η Κυβέρνηση δεν έχει πάρει το παραμικρό μέτρο στήριξης για την απώλεια του εισοδήματός τους. Είναι πρόκληση όταν για τους επιχειρηματίες μπήκε μοναδικό κριτήριο για τη στήριξη τους να έχουν 20% μείωση της κερδοφορίας, τότε σε αυτούς και εργατικά τους πληρώνεται και ασφαλιστικά και μειώσεις σε φόρους και μια σειρά ενισχύσεις. Μεγάλη η γαλαντομία σας για τις επιχειρήσεις, δεν την βλέπουν βέβαια αυτή σε καμμιά περίπτωση οι κτηνοτρόφοι που είδαν την τιμή να κατρακυλά και να κερδοφορούν οι έμποροι στην πλάτη τους για ακόμη μια φορά και γι’ αυτούς καμία πρόθεση στήριξης δεν δηλώνεται. Σας το βάζουν το πρόβλημα ακόμα και οι Βουλευτές της Πλειοψηφίας για να έχουν πρόσωπο να επιστρέψουν στις επαρχίες τους. Περιμένουμε, περιμένουμε, αλλά πολύ τα μαγειρεύετε.

Μπορεί βέβαια να μην το θεωρήσετε αυτό ως έκτακτη απώλεια εισοδήματος, γιατί για τους κτηνοτρόφους βλέπεις είναι η κανονικότητα να εκβιάζονται και να δίνουν τα προϊόντα τους κάτω από το κόστος της παραγωγής και γι’ αυτό διαχρονικά καμμία κυβέρνηση δεν παίρνει μέτρα για να μην διαταράξει λέτε την ελεύθερη κίνηση της αγοράς.

Άλλο βέβαια που όταν είναι να ενισχύσετε καμμία αεροπορική εταιρεία εκεί είναι επιτρεπτέες όλες οι κρατικές ενισχύσεις. Ούτε καν σε αυτό το πενιχρό έκτακτο βοήθημα των 800 ευρώ τους εντάξατε, κανένα μέτρο κάλυψης του χαμένου εισοδήματος. Πολύ δε περισσότερο που η επιβίωση αυτού του ζωτικού κλάδου της παραγωγής για ολόκληρη τη χώρα απαιτεί και συνδυασμό μέτρων ουσιαστικής στήριξης των μικρών και μεσαίων αγροτών, ώστε να μην παραμένουν εγκλωβισμένοι σε μόνιμη βάση με τα αδιέξοδα της υπερχρέωσης και τελικά του ξεκληρίσματος, που είναι το μέλλον για τους περισσότερους από αυτούς, όπως η κάλυψη των ασφαλιστικών τους εισφορών από το κράτος για το διάστημα των περιορισμών ή έστω να νομοθετήσετε την άμεση αναστολή πλειστηριασμών και κατασχέσεων και κάθε μέτρο αναγκαστικής είσπραξης προς δημόσιο, τράπεζες, ΔΕΚΟ, κ.λπ..

Να καταργηθούν ζητάνε επίμονα οι αγρότες το ΦΠΑ σε μέσα και εφόδια, σε είδη πρώτης ανάγκης, όπως και το αφορολόγητο πετρέλαιο που δίνετε βλέπετε μόνο στους εφοπλιστές.

Επισημαίνουμε στην Κυβέρνηση ότι πρέπει άμεσα να πάρει μέτρα και για τις καταστροφές από τις πλημμύρες που έγιναν στη Λέρο τις τελευταίες ημέρες. Όλα αυτά τα μέτρα δεν βρίσκονται στον προσανατολισμό σας για την ενίσχυση αυτής που πραγματικά θα μπορούσε να είναι η ατμομηχανή της ελληνικής οικονομίας.

Για ποια, λοιπόν, αναβάθμιση και βελτίωση της αγροτικής παραγωγής μιλάτε όταν η προσήλωσή σας στην Κοινή Αγροτική Πολιτική της Ευρωπαϊκής Ένωσης που έβαλε μόνιμη ταφόπλακα στην αγροτική παραγωγή, το ίδιο το σύστημα που όλοι σας υπερασπίζεστε είναι αυτό που αποτελεί την πιο επικίνδυνη πανδημία όχι μόνο για τον αγροτικό κόσμο, αλλά και για όλους τους εργαζόμενους, για το σύνολο του λαού;

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ και εγώ.

Τον λόγο έχει ο κ. Σαρακιώτης από το ΣΥΡΙΖΑ και ακολουθεί ο κ. Λιβανός, Κοινοβουλευτικός Εκπρόσωπος της Νέας Δημοκρατίας.

**ΙΩΑΝΝΗΣ ΣΑΡΑΚΙΩΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητούμε σήμερα ένα νομοσχέδιο του Υπουργείου Αγροτικής Ανάπτυξης αναφορικά με τον εκσυγχρονισμό του αγροτικού τομέα, όπως και αναγράφεται.

Αναρωτιέμαι πώς είναι δυνατόν να επιτευχθεί ο εκσυγχρονισμός όταν αυτός επιδιώκεται σπασμωδικά χωρίς στρατηγική χωρίς κανένα σχέδιο;

Δεν αναφέρομαι σε μια λανθασμένη στρατηγική, την οποία παρουσιάζει η σημερινή Κυβέρνηση, αλλά σε παντελή έλλειψη της. Υπάρχουν διατάξεις, οι οποίες κινούνται προς τη θετική κατεύθυνση και το αναγνωρίζουμε. Ωστόσο αυτές είναι αποσπασματικές και δεν παρουσιάζουν την παραμικρή συνοχή μεταξύ τους με αποτέλεσμα οι στόχοι που θέτετε να μην μπορούν σε καμμία περίπτωση να υλοποιηθούν.

Συγκεκριμένα αυστηροποιείτε τις κυρώσεις για τις ελληνοποιήσεις -και πολύ καλά κάνετε- αλλά αυτό γίνεται κατ’ όνομα και μόνο καθώς την ίδια στιγμή αποδυναμώνετε τους ελεγκτικούς μηχανισμούς. Φανερώνετε έτσι την τακτική σας. Διαφημίζετε ότι θα τιμωρούνται αυστηρότατα οι παρανομούντες και λαμβάνετε τα εύσημα, όμως ταυτόχρονα κλείνετε το μάτι στην παρανομία διαλύοντας κάθε σύστημα ελέγχου, κατακερματίζοντας τις υφιστάμενες ελεγκτικές υπηρεσίες και αδρανοποιώντας πλήρως το ΣΥΚΕΑΑΠ της Γενικής Γραμματείας Εμπορίου. Υπόσχεστε δικαστήρια τα οποία θα επιβάλλουν ποινές χωρίς όμως ελεγκτές, οι οποίοι θα επιβάλουν τον νόμο.

Επειδή απαξιώσατε στις ομιλίες σας τις πρωτοβουλίες της κυβέρνησης του ΣΥΡΙΖΑ όσον αφορά το θέμα των ελληνοποιήσεων θα ήθελα να θυμίσω ότι επί της προηγούμενης διακυβέρνησης έκλεισε για πρώτη φορά επιχείρηση για παράνομες πρακτικές. Οι μικροπολιτικοί ελιγμοί είναι οι τελευταίοι που χρειάζεται σήμερα ο πρωτογενής τομέας εν μέσω μιας πανδημίας απόρροια της οποίας είναι και ο σημαντικός περιορισμός του αγροτικού εισοδήματος.

Η στήριξη των αγροτών, των κτηνοτρόφων και των αλιέων με 150 εκατομμύρια ευρώ, όπως ανακοινώσατε, προφανώς και δεν ανταποκρίνεται στις πραγματικές ανάγκες των ανθρώπων του πρωτογενούς τομέα και καλό θα ήταν να εξετάσετε με προσοχή τα συγκεκριμένα και πλήρως κοστολογημένα μέτρα ενίσχυσης του χώρου μέσω του προγράμματος «Μένουμε Όρθιοι» που κατέθεσε και παρουσίασε ο ΣΥΡΙΖΑ.

Ενώ, κύριε Υπουργέ, έχουμε καταθέσει ένα συγκροτημένο πρόγραμμα, το οποίο απαντά στις ανάγκες του αγροτικού κόσμου, εσείς το απαξιώνεται και δεν μπαίνετε καν στον κόπο έστω να το συζητήσουμε, παρά το γεγονός ότι εσείς ο ίδιος με την ανάληψη της ηγεσίας του Υπουργείου Αγροτικής Ανάπτυξης δηλώσατε με ειλικρίνεια ότι δεν είστε γνώστης του αντικειμένου.

Ένα καίριο σημείο του προγράμματος και των προτάσεών μας, όπως πολύ καλά γνωρίζετε, έχει να κάνει και με το χρόνο λήψης των μέτρων. Γνωρίζετε άραγε, κύριε Υπουργέ, ότι στην ελληνική περιφέρεια το τελευταίο χρονικό διάστημα λαμβάνουν χώρα σωρηδόν μεταβιβάσεις κτηνοτροφικών εκμεταλλεύσεων; Πολλοί κτηνοτρόφοι αναγκάζονται να πουλήσουν τα κοπάδια τους, καθώς η έλλειψη ζήτησης κυρίως την περίοδο του Πάσχα και οι πολύ χαμηλές τιμές του κρέατος τους έχει οδηγήσει σε οικονομικό αδιέξοδο. Πολλοί κτηνοτρόφοι και γι’ αυτόν τον λόγο πωλούν τις εκμεταλλεύσεις τους δεν κατάφεραν να καλύψουν ούτε τα βασικά τους έξοδα ούτε τις ζωοτροφές που δαπάνησαν το χειμώνα. Αναρωτιέμαι πότε θα ενισχύσετε αυτούς τους ανθρώπους όταν θα έχουν πωληθεί όλα τα κοπάδια της ελληνικής περιφέρειας;

Επειδή η επικαιρότητα το επιτάσσει και χιλιάδες συμπολίτες μας ζητούν συγκεκριμένες απαντήσεις θα ήθελα να αναφερθώ στην πέρα από κάθε λογική συνέχιση της λειτουργίας των λαϊκών αγορών με την παρουσία μόνο του 50% των πολιτών. Δεν μπορώ να το αντιληφθώ, σε κανέναν τομέα δεν έχει λογική αυτό το μέτρο. Όσον αφορά τα υγειονομικά λειτουργώντας μόνο το 50% των πάγκων αντιλαμβάνεστε ότι -και έχουμε δει τις εικόνες το προηγούμενο χρονικό διάστημα- υπάρχει συνωστισμός στους πάγκους που λειτουργούν. Άρα υγειονομικά είναι αποτυχημένο το μέτρο.

Από κει και πέρα -και το είδαμε κυρίως στις λαϊκές αγορές των Αθηνών το προηγούμενο χρονικό διάστημα- υπάρχει τρομερή αύξηση των τιμών, καθώς μειώνεται ο ανταγωνισμός πόσω μάλλον μέχρι πριν από λίγο καιρό που απαγορεύονταν οι παραγωγοί και οι πωλητές της περιφέρειας να μεταβαίνουν στην Αθήνα, αλλά υπάρχει και οικονομική ζημιά σε όλους τους παραγωγούς και τους πωλητές σε όλη την επικράτεια.

Ανοίγουν τα μεγάλα mall όπου είναι απαραίτητη η χρήση του κλιματιστικού και δεν ανοίγουν οι λαϊκές αγορές στο 100%, μία απόφαση χωρίς καμμία λογική και οι άνθρωποι αυτοί αναμένουν εξήγηση. Μπορεί να μην είναι αρμοδιότητα του κ. Βορίδη, αλλά φαντάζομαι ότι ενδιαφέρεται για όλους αυτούς τους παραγωγούς.

Αναρωτιέμαι αν ο κύριος Υπουργός γνωρίζει και για τα προβλήματα που αντιμετωπίζουν εδώ και πολύ μεγάλο χρονικό διάστημα οι ελαιοπαραγωγοί της ποικιλίας Καλαμών λόγω των εξωφρενικά πρωτοφανών χαμηλών τιμών της ελιάς. Η παραγωγή της έχει μείνει αδιάθετη, βρίσκεται απούλητη στις αποθήκες της εδώ και μεγάλο χρονικό διάστημα και δυστυχώς από το αρμόδιο Υπουργείο δεν ακούν μία λέξη, δεν γνωρίζουν τι θα κάνουν.

Και δεν φτάνουν τα προβλήματα που είχαν ήδη, εν μέσω πανδημίας τροποποιείτε τον τιμοκατάλογο του ΕΛΓΑ και τους επιβάλλεται στο ΟΣΔΕ μία πρωτοφανή αύξηση ύψους 58%. Είναι ένας πολύ περίεργος τρόπος, με τον οποίον ενισχύετε και στηρίζετε τους ελαιοπαραγωγούς.

Ένα τρίτο θέμα, το οποίο δεν έχει απαντηθεί σε ερώτηση που έχω καταθέσει το προηγούμενο χρονικό διάστημα και αφορά χιλιάδες συμπολίτες μας στην περιφέρεια, έχει να κάνει με τα εμπόδια που μπήκαν για πρώτη φορά φέτος για τη λήψη, την ένταξη στο πρόγραμμα της εξισωτικής ενίσχυσης όσων λαμβάνουν μία ενίσχυση η οποία χαρακτηρίζεται ως άμεση σύνταξη. Αφορά κυρίως ηλικιωμένες κυρίες μεγάλης ηλικίας, οι οποίες λαμβάνουν μία σύνταξη χηρείας 50, 80, 100 ευρώ και γι’ αυτόν τον λόγο για πρώτη φορά φέτος δεν μπορούν να λάβουν την εξωτική ενίσχυση, η οποία είναι ο μόνος τρόπος που έχουν για να επιβιώσουν.

Η οικονομία της ελληνικής περιφέρειας, όπως και της Φθιώτιδας, βασίζεται κατά κύριο λόγο στην αγροτική, κτηνοτροφική και αλιευτική δραστηριότητα. Γι’ αυτό σας καλώ να ενσκήψετε πάνω από τα προβλήματα των ανθρώπων της πρωτογενούς παραγωγής, πριν τους απευθύνετε μεγαλόστομες υποσχέσεις περί εκσυγχρονισμού του αγροτικού τομέα. Για να εκσυγχρονιστεί κάτι, πρέπει πρώτα από όλα να υπάρχει και εσείς οδηγείτε συντονισμένα όλους τους επαγγελματίες του πρωτογενούς τομέα στην απόλυτη παρακμή, στην οριστική εξαφάνιση από τον χάρτη της οικονομικής δραστηριότητας της χώρας.

Απέναντι σε αυτούς τους ανθρώπους, οι οποίοι αποτελούν την πραγματική ραχοκοκαλιά της ελληνικής κοινωνίας και οικονομίας, σας καλώ να επιδείξετε ενδιαφέρον και μία ειλικρινή μέριμνα, τουλάχιστον ίση ή αντίστοιχη με αυτή που επιδεικνύετε και επιδείξατε ως Κυβέρνηση προς τους εκλεκτούς σας φίλους των μεγάλων δημοσιογραφικών ομίλων.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Ευχαριστώ και για τον χρόνο.

Τώρα θα μιλήσει ο κ. Τσαβδαρίδης από τη Νέα Δημοκρατία και μετά ο κ. Λιβανός.

**ΛΑΖΑΡΟΣ ΤΣΑΒΔΑΡΙΔΗΣ:** Κύριε Πρόεδρε, κυρίες και κύριοι συνάδελφοι, ακούσαμε από την Αξιωματική Αντιπολίτευση ότι το συγκεκριμένο νομοσχέδιο δεν βοηθάει στη χάραξη της γενικότερης πολιτικής για την αγροτική ανάπτυξη και ότι δεν έχει όραμα, ότι δεν είναι καινοτόμο και ότι δεν λύνει τα προβλήματα των παραγωγών. Κριτικές του αέρα, για την τιμή των αντιπολιτευτικών όπλων ως μία αγωνιώδη προσπάθεια να καλυφθεί η πλήρης αδιαφορία του ΣΥΡΙΖΑ για τη θωράκιση της πρωτογενούς παραγωγής και την επίλυση των φλεγόντων προβλημάτων των αγροτοκτηνοτρόφων και των αλιέων μας.

Θυμηθήκατε τώρα τη χάραξη πολιτικής για την αγροτική ανάπτυξη! Ποιοι; Εσείς εσύ που γιγαντώσατε τη φορολογία των αγροτών, μεγεθύνατε τις ασφαλιστικές τους εισφορές, εκτοξεύσατε το κόστος παραγωγής, ναρκοθετήσατε την υγιή αγροτική επιχειρηματικότητα.

Θυμηθήκατε τώρα το όραμα και την καινοτομία! Ποιοι; Εσείς που αδιαφορήσατε για την απορρόφηση του Προγράμματος Αγροτικής Ανάπτυξης 2014-2020, εσείς που τορπιλίσατε την ένταξη στο πρόγραμμα των νέων αγροτών, του πιο παραγωγικού κομματιού της πρωτογενούς μας παραγωγής.

Θυμηθήκατε τώρα τα προβλήματα των παραγωγών! Ποιοι; Εσείς που αποτελέσατε για τέσσερα χρόνια το μεγάλο τους πρόβλημα. Εσείς με τα λαϊκίστικα ταξίματα σε όλους από τις καρότσες που διαψεύστηκαν ένα προς ένα στην πορεία προς την αποκαθήλωση σας.

Τώρα έρχεστε να αναλάβετε τον ρόλο του κήνσορα για ένα νομοσχέδιο που νοικοκυρεύει τις εκκρεμείς και διαχρονικά αρρύθμιστες διατάξεις, που εμπόδιζαν την ταχύτητα και τη σημαντικότητα, του Υπουργείου Αγροτικής Ανάπτυξης, αλλά κυρίως και ένα νομοσχέδιο που ορθώνει επιτέλους ανάστημα απέναντι στην ανομία και στην αισχροκέρδεια, που διαβρώνουν τον υγιή ανταγωνισμό, στραγγαλίζουν την αγροτική οικονομία και αποψιλώνουν την προστιθέμενη αξία των εμβληματικών προϊόντων της ελληνικής γης, όπως με την αποφασιστική αντιμετώπιση του καρκινώματος των παράνομων ελληνοποιήσεων, πάγιο αίτημα αλλά και αγωνία των ανθρώπων του τομέα της πρωτογενούς παραγωγής, αλλά και ρητή προεκλογική δέσμευση του Πρωθυπουργού μας Κυριάκου Μητσοτάκη.

Η Νέα Δημοκρατία δεν πρόκειται να επιτρέψει τα πάρτι των ελληνοποιήσεων, την απροκάλυπτη κοροϊδία στον καταναλωτή, τη μεγάλη ζημιά στην ελληνική οικονομία αλλά και στις τσέπες των καταναλωτών. Δεν πρόκειται να παίξουμε με τον κόπο των παραγωγών μας ούτε με την αξιοπρέπειά τους βέβαια ούτε και με τη νομιμότητα. Τα προϊόντα του τόπου μας, του πολιτισμού μας, της παράδοσής μας παύουν πια να είναι έρμαιο του αθέμιτου ανταγωνισμού. Οι έλεγχοι μπαίνουν στην πρώτη γραμμή. Η αξία του προϊόντος προστατεύεται και περαιτέρω αναδεικνύεται. Η προστιθέμενη αξία παγιώνεται και πολλαπλασιάζεται. Γιατί τα μεγάλα και τα τρανά δεν έρχονται πολλές φορές σε πηχιαίους τίτλους, αλλά σε απλές διατάξεις νομοθετημάτων, όπως το σημερινό, με τεράστια όμως αξία στην καθημερινότητα των αγροτοκτηνοτροφικών επαγγελμάτων και των προοπτικών τους.

Κυρίες και κύριοι συνάδελφοι του ΣΥΡΙΖΑ, όλα αυτά είναι μερικά μόνο από μία μακρά σειρά πραγμάτων που κατά την προσφιλή επιχειρηματολογία σας «θα τα κάνατε, αλλά δεν προλάβατε».

Όμως, η Νέα Δημοκρατία προλαβαίνει γιατί δουλεύει συνεχώς, με σχέδιο, με πρόγραμμα, χωρίς χρονοτριβές. Και όσο εμείς θα συνεχίσουμε άοκνα να εργαζόμαστε για την ανάπτυξη του πρωτογενούς τομέα, εσείς συνεχίστε να προσφέρετε ένδοξες στιγμές παραπληροφόρησης, με ψευδείς ειδήσεις για δήθεν ιδιωτικοποίηση του ΕΛΓΑ που ετοιμάζουμε.

Μάλιστα, δεν λέτε τίποτα για την ταμπακιέρα, για το αν δηλαδή θα πρέπει ή όχι οι παραγωγοί μας μέσα στο πλαίσιο της υποχρεωτικής ασφάλισης να έχουν τη δυνατότητα να επιλέγουν ανάμεσα σε ανταγωνιστικά πακέτα γεωργικής ασφάλισης και από τον ιδιωτικό τομέα. Δεν λέτε τίποτα για την ταμπακιέρα γιατί πολύ απλά δεν σας ενδιαφέρει πραγματικά να πάει η συζήτηση στην τσέπη του αγρότη, αλλά να μείνει στις ιδεοληπτικές σας εμμονές που μηρυκάζουν στείρα συνθήματα, χωρίς καμμία πρακτική χρησιμότητα για τη νέα εποχή, που αγγίζει τους πάντες εκτός από σας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστώ κι εγώ.

Δεν βλέπω τον κ. Λιβανό και ο κ. Μουλκιώτης χάθηκε ξαφνικά από μπροστά μου!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Να τον φωνάξουμε μια στιγμή.

**ΠΡΟΕΔΡΕΥΩΝ (Δημήτριος Βίτσας):** Θα το λύσουμε, κύριε Κεγκέρογλου.

Ας μιλήσει ο κ. Ταγαράς από τη Νέα Δημοκρατία και μετά ο κ. Μουλκιώτης. Μετά κάποια στιγμή τους Κοινοβουλευτικούς Εκπροσώπους θα τους βάλουμε όλους μαζί να μιλήσουν.

Ορίστε, κύριε Ταγαρά, έχετε τον λόγο.

**ΝΙΚΟΛΑΟΣ ΤΑΓΑΡΑΣ:** Κυρία Υπουργέ, κυρίες και κύριοι συνάδελφοι, ακούω με προσοχή επί αρκετή ώρα που βρίσκομαι στην Αίθουσα τις προτάσεις, τις παρατηρήσεις, αλλά και τις κριτικές για το νέο νομοσχέδιο του Υπουργείου Αγροτικής Ανάπτυξης και θέλω να αναφερθώ και εγώ για λίγο σ’ αυτές τις παρατηρήσεις.

Κατ’ αρχάς και εισαγωγικά, θέλω να πω ότι με αφορμή και την τελευταία δοκιμασία της πανδημίας, όπου αναδείχθηκε η ανάγκη να μην είμαστε εξαρτημένοι από πλευράς παραμέτρων που συμβάλλουν στην παραγωγή του εθνικού εισοδήματος μόνο από τον τουρισμό, ένας από τους σημαντικούς, τους μεγάλους χώρους, που οφείλουμε και για εθνικούς λόγους να παράξει εθνικό εισόδημα, είναι ο πρωτογενής τομέας. Χρειάζονται θεσμικές αλλαγές, αλλά και στηρίξεις στην αγροτική παραγωγή και στον αγροτικό χώρο.

Χαίρομαι που για άλλη μία φορά έρχεται το Υπουργείο Αγροτικής Ανάπτυξης να δημιουργήσει μηχανισμούς εκσυγχρονισμού, βελτίωσης, αλλά ταυτόχρονα και μηχανισμούς που λύνουν μακροχρόνιες πληγές και «αμαρτίες» του παρελθόντος με καθυστέρηση.

Χαίρομαι που για ένα από τα σημαντικότερα προβλήματα, που συζητούσαμε χρόνια, το θέμα της ελληνοποίησης των προϊόντων, τα ελληνοποιημένα προϊόντα, με όλες τις παρενέργειες και τα κόστη που πλήρωνε και ο παραγωγός και ο μεταποιητής, αλλά κατ’ επέκταση και ο καταναλωτής, αρχίζει -γιατί έχουμε δουλειά μπροστά μας- να δημιουργείται ένας μηχανισμός αυστηρός, πρώτα να μπορεί να ελέγξει και να έρθει ταυτόχρονα να επιβάλλει και ποινές.

Οι ποινές, που ξεκινούσαν από τα 500 ευρώ στο υφιστάμενο πλαίσιο, σήμερα γίνονται 15.000 ευρώ. Και το ανώτερο από τις 30.000 ευρώ που ισχύει σήμερα πάει στις 80.000 ευρώ. Και κλιμακώνεται ανάλογα με το είδος και με τον εθνικό πλούτο των προϊόντων μας, για προϊόντα ονομασίας προέλευσης, προϊόντα γεωγραφικής ένδειξης, καθώς, επίσης, και για εγγυημένα παραδοσιακά ιδιότυπα προϊόντα, αλλά και για βιολογικά προϊόντα, που εδώ οι ποινές είναι ακόμα μεγαλύτερες. Ξεκινούν από τις 30.000 ευρώ και φτάνουν μέχρι τις 300.000 ευρώ. Και αν ο κύκλος εργασιών της επιχείρησης είναι μεγάλος, φτάνουν και τις 600.000 ευρώ.

Δεν στεκόμαστε μόνο στα πρόστιμα. Υπάρχουν και ποινές φυλάκισης, από δύο έως πέντε χρόνια. Υπάρχουν «ποινές» -σε εισαγωγικά- διά της ανάδειξης και της δημοσιοποίησης των κατηγορουμένων ή όλων αυτών των καταδικασθέντων, που ύστερα από εισαγγελική δυνατότητα και άδεια, δημοσιοποιείται το όνομά τους. Ανακαλούνται δραστηριότητες. Ανακαλούνται άδειες λειτουργίας.

Είναι ένα πρώτο ουσιαστικό και σημαντικό μέτρο. Θα ακολουθήσουν και άλλα. Και έχουμε δουλειά μπροστά μας για ένα πρόβλημα -ξαναλέω- διαχρονικό, που πολλές δεκαετίες συζητούσαμε και εδώ στην Αίθουσα, πολύ περισσότερο στον αγροτικό χώρο και στις αγροτικές παραγωγές.

Ερχόμαστε στην ίδια κατεύθυνση για τις παράνομες ελληνοποιήσεις των αυγών και μέσα από την ενιαία βάση δεδομένων δίνεται η δυνατότητα με διασταύρωση στοιχείων. Και μόνο με αυτή τη δυνατότητα μπορούμε σε ζωντανό χρόνο να έχουμε τις αποδείξεις, το υλικό για το οποίο θα κινηθούν οι διαδικασίες των ποινών και των όποιων άλλων προβλέπονται απ’ αυτό το νομοσχέδιο και να παρακολουθήσουμε, βεβαίως, την αυγοπαραγωγή σε όλη την εξέλιξή της.

Δημιουργούμε το ηλεκτρονικό Εθνικό Μελισσοκομικό Μητρώο και την Ατομική Μελισσοκομική Ταυτότητα για όλους τους μελισσοκόμους. Μέσα από αυτό προστατεύουμε την ποιότητα και το προϊόν μας ως εθνικό προϊόν, με την ταυτότητά του και τις ιδιαιτερότητές του, σταματώντας όλες τις ενέργειες νοθείας, αλλά και εισαγωγής με βάπτισμα ως ελληνικών των προϊόντων, με όλες τις παρενέργειες που ισχύουν.

Παρατείνονται οι δυνατότητες νομιμοποίησης κτηνοτροφικών εγκαταστάσεων κατά την έναρξη ισχύος του ν.4056/2012, εντός ή και έξω από κατοικημένες περιοχές, με αναστολή ισχύος διοικητικών πράξεων, ποινών και προστίμων.

Προστατεύουμε την περιουσία των αγροτών και από πλευράς φθοράς αγροτικών κτημάτων, καλλιεργειών, αλλά και φθοράς με τα ζώα. Επιταχύνουμε τις λειτουργίες περιοχών οργανωμένης ανάπτυξης υδατοκαλλιεργειών. Επιταχύνουμε τις διαδικασίες σε ό,τι αφορά την εκτέλεση έργων εγγυοβελτιωτικών που αναλαμβάνονται από τους δήμους, καθώς, επίσης, και τη δυνατότητα χρηματοδότησης λειτουργικών αναγκών, αλλά και συντήρησης εγκαταστάσεων, πέρα από το Πρόγραμμα Δημοσίων Επενδύσεων και από τα περιφερειακά προγράμματα. Κάνουμε πιο απλή τη διαδικασία αξιολόγησης νέου τύπου λιπασμάτων και πιο αυστηρές τις προϋποθέσεις κυκλοφορίας τους.

Κυρίες και κύριοι συνάδελφοι, τελευταίος τίτλος και δύο λέξεις: ΕΛΓΑ. Μία διαχρονικά απαράδεκτη κατάσταση. Πρέπει να αλλάξει και να αλλάξει σημαντικά. Δεν είναι ποιες καλλιέργειες και για ποιες αιτίες θα αποζημιώνεται μόνο. Είναι να υπάρχει ταμείο και χρήματα για να μπορεί να αποζημιώνει.

Ξέρω ότι είναι σε εξέλιξη ο σχεδιασμός. Θα χαρώ σύντομα να έρθει ένας νέος νόμος που θα αλλάζει όλη τη λειτουργία του ΕΛΓΑ, γιατί έχουμε πληρώσει ως κοινωνία και ως αγρότες μεγάλο τίμημα.

Με αυτές τις παρατηρήσεις, θεωρώ ότι είναι σημαντικές οι παρεμβάσεις. Έχουμε δουλειά συνέχεια, για να συμπληρώσουμε και να επεκτείνουμε, όμως, δεν μπορούμε να μην αναφέρουμε ότι είναι μία σημαντική στιγμή για το Υπουργείο Αγροτικής Ανάπτυξης, για την Υπουργό και για τον Υπουργό, που δεν είναι αυτή τη στιγμή στην Αίθουσα. Και περιμένουμε και τις επόμενες κινήσεις τους.

Με αυτές τις παρατηρήσεις υπερψηφίζω το νομοσχέδιο και ευχαριστώ πολύ που με ακούσατε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστώ, κύριε Ταγαρά.

Τώρα θα μιλήσει ο κ. Μουλκιώτης. Μετά είναι ο κ. Μαμουλάκης, ο κ. Κελέτσης, ο κ. Αμανατίδης, ο κ. Παπαηλιού. Μετά τον κ. Παπαηλιού αρχίζουν οι Κοινοβουλευτικοί Εκπρόσωποι. Δηλαδή, ο κ. Λιβανός, ο κ. Κεγκέρογλου, η κ. Μπακαδήμα και ο κ. Αραχωβίτης.

Στις 18.00΄ ακριβώς, όπου κι αν έχουμε φτάσει, θα γίνει η ψηφοφορία επί της αρχής, ώστε να μπορέσει μετά να προετοιμαστεί η Αίθουσα και στις 18.30΄ να αρχίσει η επιτροπή. Οπότε, όλοι οι άλλοι, κατά τη σειρά που είναι, θα μεταφερθούν για αύριο ως πρώτοι ομιλητές.

Κύριε Μουλκιώτη, έχετε τον λόγο.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε.

Απευθύνομαι σε εσάς, κύριε Πρόεδρε, γιατί δεν βλέπω από το Υπουργείο να είναι κανένας.

Χθες, πρωτομηνιά, τέτοια ώρα, έντονη βροχόπτωση και πάρα πολύ έντονη χαλαζόπτωση προκάλεσε ζημιά σε δέκα χιλιάδες περίπου στρέμματα στις περιοχές του Δήμου Θηβαίων και του Δήμου Αλιάρτου Θεσπιέων. Σιτηρά, ρεβύθια, φακές, κρεμμύδια, πεπόνια, βαμβάκι, αμπέλια υπέστησαν ολοκληρωτική -μα ολοκληρωτική- καταστροφή. Το φαινόμενο που είδαμε ήταν να είχε πέσει χιόνι, πυκνό χιόνι. Αυτή ήταν η εικόνα από τη χαλαζόπτωση. Αντιλαμβάνεστε το μέγεθος της ζημιάς.

Ζητάμε αυτή την ώρα και από αυτή τη θέση τόσο την άμεση καταγραφή και εκτίμηση των ζημιών, όσο και την άμεση ενέργεια για υπερπήδηση των γνωστών γραφειοκρατικών εμποδίων και αγκυλώσεων του ΕΛΓΑ που υπάρχουν για την καταβολή των αποζημιώσεων στους πληγέντες αγρότες, οι οποίοι είναι ακόμα πιο δύσκολα από κάθε άλλη φορά.

Κύριε Πρόεδρε, κυρίες και κύριοι συνάδελφοι, οι τρεις μεγαλύτεροι παγκόσμιας εμβέλειας οργανισμοί, η Οργάνωση Τροφίμων Γεωργίας του ΟΗΕ, ο Παγκόσμιος Οργανισμός Εμπορίου και ο Παγκόσμιος Οργανισμός Υγείας, κρούουν τον κώδωνα του κινδύνου για την ομαλή τροφοδοσία των πληθυσμών του πλανήτη με διατροφικά αγαθά, καθώς διαβλέπουν τεράστια προβλήματα στη διακίνηση των αγαθών σε παγκόσμιο επίπεδο λόγω κορωνοϊού, αλλά και της παγκοσμιοποίησης των συναλλαγών.

Την ίδια ώρα, σύμφωνα με έκθεση της ΠΑΣΕΓΕΣ, η Ελλάδα δεν είναι ικανή να θρέψει τους Έλληνες με αποκλειστικά δικά της διατροφικά προϊόντα, καθώς υστερεί στην παραγωγή βασικών τροφίμων, όπως κρέας, δημητριακά, γαλακτοκομικά, ζάχαρη και άλλα σε σχέση με την κατανάλωση. Η αυτάρκεια στο μαλακό σιτάρι ανέρχεται στο 32%, στα όσπρια φτάνει η αυτάρκεια στο 39%, στο κρέας ανέρχεται στο 56% περίπου, με μικρότερο ποσοστό να καταγράφεται στο βόειο κρέας 30% και το υψηλότερο στο αιγοπρόβειο κρέας 54%.

Την ώρα που δεκάδες χιλιάδες αγρότες βρέθηκαν απροστάτευτοι μπροστά στην πανδημία του κορωνοϊού κι αυτή η κατάσταση συνεχίζεται παρά την άρση των περιοριστικών μέτρων, η ηγεσία του Υπουργείου Αγροτικής Ανάπτυξης και Τροφίμων φέρνει ένα νομοσχέδιο στη Βουλή που κατ’ ομολογία του αρμόδιου Υπουργού «δεν εισάγει κάτι καινούργιο, είναι ένα νομοσχέδιο το οποίο στην πραγματικότητα είναι παρεμβάσεις συνήθως σε ήδη υφιστάμενα ζητήματα, τα οποία, όμως, επιλύει ή τα ρυθμίζει διαφορετικά».

Φέρνει, δηλαδή, η Κυβέρνηση προς ψήφιση ένα νομοσχέδιο διευθετήσεων που δεν διακατέχεται από καμμία καινοτομία ή ριζική μεταρρύθμιση. Ποιο είναι το όραμα, ποιος είναι ο σχεδιασμός της Κυβέρνησης στο κύριο ζήτημα της ανάπτυξης του πρωτογενούς τομέα; Γιατί δεν φαντάζομαι ότι η μόνη προτεραιότητα του αγροτικού, κτηνοτροφικού, αλιευτικού, μελισσοκομικού κόσμου να αφορά την ελληνοποίηση των προϊόντων, όπως εξαγγέλλεται και θέλετε να ψηφιστεί και που αποτελεί ημίμετρο στην ουσία.

Τι έχετε να μας πείτε για τη δανειοδότηση με χαμηλότερα δάνεια ως κεφάλαια κίνησης αξιοποιώντας αντίστοιχα διαθέσιμα χρηματοδοτικά εργαλεία; Τι σκέφτεστε να κάνετε σε σχέση με την πρόταση του Κινήματος Αλλαγής για την άμεση ενεργοποίηση της «Κάρτας του Αγρότη»; Τι θα γίνει με τις οφειλές προς τα ασφαλιστικά ταμεία και την εφορία;

Θα υπάρξει άμεση καταβολή των αποζημιώσεων του έτους 2019 και ίσως και παλαιότερων, που υπάρχουν καθυστερημένα; Θα υπάρξει ταχύτερη καταβολή κοινοτικών ενισχύσεων, ώστε με χρήση προκαταβολών οι γεωργοί και κτηνοτρόφοι να εξασφαλίσουν την ταμειακή ρευστότητα που χρειάζονται;

Πώς θα αξιοποιηθεί το ποσό των 446 εκατομμυρίων ευρώ που επιστρέφεται στην Ελλάδα με αποφάσεις του Δικαστηρίου της Ευρωπαϊκής Ένωσης ώστε να ενισχυθεί πραγματικά η αγροτική οικονομία και να επεκταθούν οι δυνατότητες αγροτικών δραστηριοτήτων και παραγωγής μέσω της αύξησης των βοσκήσιμων εκτάσεων;

Από ποιο σκέλος του κρατικού προϋπολογισμού θα επιδοτηθούν οι κτηνοτρόφοι, καθώς έχετε εξαγγείλει ότι η εν λόγω κατηγορία των αγροτών θα επιδοτηθεί από κρατικά κονδύλια, ενώ οι υπόλοιποι κλάδοι θα χρηματοδοτηθούν 5.000 ευρώ ανά αγρότη και 50.000 ευρώ ανά επιχείρηση, όπως ανακοινώσατε από κρατικά κονδύλια;

Κυρία Υπουργέ, ο αγροτικός τομέας είναι και γίνεται κάθε μέρα φτωχότερος. Έχετε μεγάλη ευθύνη και πρέπει να αναλάβετε σοβαρές πρωτοβουλίες και όχι να κατεβάσετε νομοσχέδια που δεν προσφέρουν καινοτόμες λύσεις στα υπάρχοντα και υφιστάμενα προβλήματα του πρωτογενούς τομέα της χώρας.

Η πανδημία του κορωνοϊού μας έμαθε πόσο ευάλωτη είναι τόσο η παγκοσμιοποιημένη οικονομία όσο και η ενοποιημένη Ευρώπη μπροστά στους κινδύνους της δημόσιας υγείας. Μας έδειξε πόσο γρήγορα μπορούμε να αναθεωρήσουμε τα πάντα σε σχέση με την ελεύθερη διακίνηση ανθρώπων, αλλά και αγαθών.

Ακόμα κι αν ξεπεραστεί άμεσα η παρούσα πανδημία, στο επόμενο χρονικό διάστημα, κυρίες και κύριοι συνάδελφοι, στα επόμενα χρόνια και πάλι για λόγους δημόσιας υγείας ή λόγω και περιβαλλοντικών προβλημάτων ή και της κλιματικής αλλαγής, θεωρώ πολύ πιθανό να υπάρξουν περιορισμοί στη διακίνηση των διατροφικών αγαθών εάν δεν συνοδεύονται από μια σειρά πιστοποιητικών, που διασφαλίζουν τον καταναλωτή ότι είναι υγιεινά και μη επιβλαβή για την υγεία του.

Γι’ αυτό και πιστεύουμε ότι οι πρωτοβουλίες πρέπει να είναι: Πρώτον, να καταστήσουμε τη χώρα μας αυτάρκη σε όλα τα αγροδιατροφικά προϊόντα. Δεύτερον, να έχουν αποδεδειγμένη ποιοτική ιχνηλασιμότητα από τον παραγωγό μέχρι και την κατανάλωση. Τρίτον, να είναι υγιεινά και να έχουν υψηλή διατροφική ποιότητα. Τέλος, τέταρτο, να ενισχύσουν την εξαγωγική δραστηριότητα με υψηλής προστιθέμενης αξίας αγροδιατροφικά προϊόντα.

Στη Βοιωτία, στην περιοχή μου, υπάρχουν μείζονα προβλήματα τα οποία χρειάζονται άμεση αντιμετώπιση. Ο κάμπος της Κωπαΐδας, κυρίες και κύριοι συνάδελφοι, είναι μια έκταση με τεράστιες αναπτυξιακές δυνατότητες. Ο κ. Μητσοτάκης, ως Υπουργός, κατάργησε δύο φορές τον τότε Οργανισμό Κωπαΐδας - το λέω για την ιστορία- και σήμερα υφίσταται μια απλή διαχείριση από την περιφέρεια στα πλαίσια της Διεύθυνσης Αγροτικής Οικονομίας και Κτηνιατρικής, χωρίς να υπάρχει καμμία αξιόλογη διαδικασία αξιοποίησης και κανένα ολοκληρωμένο προγραμματικό αναπτυξιακό πλαίσιο για την Κωπαΐδα.

Γι’ αυτό το λόγο, επαναφέρω από αυτή τη θέση την πρόταση για την ίδρυση νέου φορέα, του Οργανισμού Αγροτικής Ανάπτυξης Κωπαΐδας, για την ανάπτυξη και τον εκσυγχρονισμό της γεωργικής ανάπτυξης στα διακόσια είκοσι χιλιάδες στρέμματα με μελέτη και κατασκευή αγροτικών δικτύων. Στο ίδιο πλαίσιο, κρίνονται απαραίτητες η εκπόνηση μελέτης και στη συνέχεια η κατασκευή σύγχρονων αρδευτικών έργων.

Επίσης κρίνεται απαραίτητος ο σχεδιασμός ανάπτυξης νέων προϊόντων και ο προγραμματισμός αναδιάρθρωσης καλλιεργειών, αλλά και ο σχεδιασμός και η αξιοποίηση των δυνατοτήτων των ευρωπαϊκών χρηματοδοτήσεων.

Πρέπει ακόμα να διαμορφωθούν πολιτικές επιμόρφωσης των αγροτών σε συνεργασία με τα ελληνικά πανεπιστήμια, αλλά και τα ευρωπαϊκά πανεπιστήμια, για την ανάπτυξη παραγωγικότητας και αφομοίωσης νέων τεχνικών καλλιέργειας και παραγωγής προϊόντων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή

Θα αναφέρω τρία θέματα επιγραμματικά, κύριε Πρόεδρε, και καταλήγω.

Είναι κρίσιμη η δημιουργία ζωνών καινοτομίας αγροδιατροφικών προϊόντων, υψηλής διατροφικής αξίας και διασφαλισμένης υγιεινής και ποιότητας, στα πλαίσια των οποίων υλοποιείται, με βάση ολοκληρωμένο σχεδιασμό, η ενσωμάτωση της καινοτομίας και της γνώσης αιχμής στα αγροτικά προϊόντα. Η περιοχή της πρωτεύουσας της Αθήνας μπορεί να αποτελέσει ζώνη αγροδιατροφικής καινοτομίας η οποία να καλύπτει όλες οι περιοχές του κωπαϊδικού και εξωκωπαϊδικού πεδίου και του θηβαϊκού πεδίου.

Δεύτερον, είναι κρίσιμη η δημιουργία μιας σύγχρονη λαχαναγοράς με ηλεκτρονικά δημοπρατήρια αγροτικών προϊόντων, με αναγκαίους όρους συντήρησης, τυποποίησης και εμπορίας. Ισχυρή δομή θα μπορούσε να ήταν και να είναι η δημιουργία λαχαναγοράς και δημοπρατηρίου Στερεάς Ελλάδος με έδρα τη Λιβαδειά, όπως ήδη προβλέπεται στο χωροταξικό σχέδιο Στερεάς Ελλάδος από το έτος 2018.

Και τέλος, τρίτον, είναι κρίσιμη η δημιουργία επιχειρηματικών κέντρων καινοτομίας αγροδιατροφικών επιχειρήσεων, σε συνεργασία με τα πανεπιστήμια και τις επιχειρήσεις σε Λιβαδειά και Θήβα, σε συνεργασία με το Ινστιτούτο Αγροδιατροφικών Προϊόντων της Περιφέρειας που ιδρύεται στην Αλίαρτο.

Καταλήγω, κυρίες και κύριοι συνάδελφοι, λέγοντας ότι το Κίνημα Αλλαγής επιμένει ότι αν δεν ληφθούν έγκαιρα τα αναγκαία μέτρα στήριξης με αναπτυξιακό πρόσημο, η ύφεση θα σαρώσει τον παραγωγικό τομέα και θα διευρύνει τα αδιέξοδα στα οποία θα βρεθούν οι αγρότες, οι κτηνοτρόφοι, οι αλιείς και οι μελισσοκόμοι. Οι παραγωγοί μας θα μείνουν απροστάτευτοι.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Δημήτριος Βίτσας):** Ο κ. Μαμουλάκης από τον ΣΥΡΙΖΑ και ακολουθεί ο κ. Κελέτσης από τη Νέα Δημοκρατία. Σας παρακαλώ πολύ για τήρηση του χρόνου για να μιλήσουν όσο το δυνατόν περισσότεροι και να μείνουν όσο το δυνατόν λιγότεροι για αύριο.

Κύριε Μαμουλάκη, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Προτού τοποθετηθώ για το παρόν σχέδιο νόμου, θα ήθελα κι εγώ από την πλευρά μου να εκφράσω την πικρία μου, τη δυσαρέσκειά μου για την απουσία στην πλειονότητα του σημερινού μας χρόνου του κυρίου Υπουργού και του κυρίου Υφυπουργού. Βεβαίως, η κυρία Υφυπουργός παραμένει εδώ, νομίζω όμως ότι οι συνάδελφοί της την εκθέτουν με αυτόν τον τρόπο. Είναι ένα σημαντικό νομοσχέδιο για τον αγροτικό κόσμο που θα έπρεπε να χρήζει της κατάλληλης προσοχής και της παρατεταμένης, κατά την άποψή μας, παρουσίας, διότι πέραν του συμβολισμού διέπεται και από μία ουσία.

Το σημερινό νομοσχέδιο δεν αφορά με κανέναν τρόπο τα διογκωμένα προβλήματα του αγροτικού τομέα. Το συγκεκριμένο νομοσχέδιο δεν εκφράζει καμμία συγκεκριμένη αντίληψη αναφορικά με τη δέουσα κατεύθυνση που θα πρέπει να έχει ο πρωτογενής τομέας στη χώρα μας.

Αυτό σε διαφορετικές συνθήκες θα ήταν κάτι συνηθισμένο. Άλλωστε, η Βουλή πολλές φορές νομοθετεί για ζητήματα ελάσσονος σημασίας κι όχι μείζονος, κάτι το οποίο αν μη τι άλλο είναι σύνηθες και εν πάση περιπτώσει, εντός των κοινοβουλευτικών ηθών. Όμως, στις παρούσες συνθήκες, με τα προβλήματα του αγροτικού κόσμου πραγματικά να σωρεύονται απειλητικά από τον απόηχο της πανδημίας, η στάση αυτή πραγματικά είναι ακατανόητη.

Η πανδημία διατάραξε και διαταράσσει τις αλυσίδες παραγωγής στον αγροτικό τομέα με δύο διαφορετικούς τρόπους. Την περίοδο του lockdown είχαμε περιορισμούς και προσκόμματα στις εισαγωγές και άρα, αύξηση της ζήτησης των εγχώριων προϊόντων, όπως είναι τα δημητριακά ή τα προϊόντα κτηνοτροφίας το Πάσχα. Οι πιέσεις αυτές δημιουργούσαν πληθωριστικές τάσεις σε μεμονωμένα προϊόντα άρα και ζητήματα που ενέτειναν την αναγκαιότητα της κρατικής παρέμβασης στο επίπεδο των τιμών.

Η επερχόμενη συρρίκνωση της τουριστικής ζήτησης, ιδιαιτέρως δε σε περιοχές με αυξημένο τουριστικό προϊόν, όπως είναι η Κρήτη, αναμένεται να ασκήσει αντίθετες πιέσεις στον πρωτογενή τομέα. Πολλά από τα βασικά προϊόντα της ελληνικής υπαίθρου, όπως για παράδειγμα το ελαιόλαδο, θα αντιμετωπίσουν οξεία κρίση ζήτησης, η οποία τελικά θα πλήξει την ικανότητα των παραγωγών να διαθέσουν το προϊόν τους.

Δεν γνωρίζω τι εικόνα έχει ο κύριος Υπουργός για την πραγματική κατάσταση που επικρατεί στον πρωτογενή τομέα της χώρας μας. Δεν είμαι όμως καθόλου βέβαιος ότι φτάνουν μέχρι το γραφείο του οι κραυγές αγωνίας των αγροτών και των κτηνοτρόφων για παράδειγμα από το Μαλεβίζι ,την Πεδιάδα, το Καστέλι, τη Βιάννο, το Τέμενος. Είναι οι φωνές των ανθρώπων του μόχθου που βλέπουν όχι μόνο τους κόπους τους να μην αποδίδουν αλλά και τον καθ’ ύλην αρμόδιο Υπουργό να νομοθετεί ως εάν οι συνθήκες που επικρατούν στην ελληνική ύπαιθρο να μην τον αφορούν. Δεν ισοπεδώνουμε τίποτα. Αλλά επισημαίνουμε τον εξαιρετικά ανεπίκαιρο χαρακτήρα του σημερινού κειμένου.

Το νομοσχέδιο παρά την έλλειψη εστίασης περιέχει και θετικές διατάξεις και οφείλουμε να το επισημάνουμε, όπως για παράδειγμα το μητρώο για τους μελισσοκόμους, τη ρύθμιση για τους αυγοπαραγωγούς.

Αν ωστόσο έπρεπε να εντοπίσουμε την κεντρική επιθυμία του νομοθέτη με το παρόν σχέδιο νόμου, θα μπορούσαμε να πούμε ότι αυτή είναι η αυστηροποίηση των ποινών αναφορικά με τα προϊόντα προέλευσης. Νομίζω ωστόσο ότι το βασικό διακύβευμα στο πεδίο των παράνομων ελληνοποιήσεων δεν είναι απουσία βαρέων ποινών, αλλά η αναγκαιότητα συντονισμού και ο ενιαίος χαρακτήρας του συστήματος ελέγχων. Πεδίο ενδεχομένως ουσιαστικής πολιτικής συναίνεσης μεταξύ των κομμάτων θα μπορούσε να ήταν αυτό, η ισχυροποίηση των ελεγκτικών μηχανισμών στη χώρα μας. Η επιβολή αυστηρότερων ποινών -όπως επιχειρείται- από μόνη της είναι αδύνατον να αντιμετωπίσει το ζήτημα. Περισσότερο προσπαθεί να κατασκευάσει επίπλαστα την εικόνα του αυστηρού κράτους που τιμωρεί τους παραβάτες παρά συμβάλλει στην καταπολέμηση του φαινομένου.

Είπε ο κύριος Υπουργός στις επιτροπές τις προηγούμενες μέρες ότι αυτή η κριτική που ασκούμε είναι άδικη και εκ του πονηρού. Επίσης ότι άμεσα θα φέρει άλλη νομοθετική διάταξη των ελέγχων. Μιλήστε μας λοιπόν γι’ αυτή τη διάταξη κύριοι της Συμπολίτευσης ώστε να τοποθετηθούμε συνολικά για το σχέδιο σας και όχι για κάθε υποπαράγραφο ξεχωριστά.

Ταυτόχρονα όμως το νομοσχέδιο και σε άλλα σημεία παρουσίασε στοιχεία από μια επίπλαστη σκλήρυνση του κράτους, που νομίζουμε ότι εξυπηρετεί επικοινωνιακούς σκοπούς. Πιο συγκεκριμένα υπάρχει διάταξη που εισάγεται για τη βιομηχανική κάνναβη. Επί της ουσίας καταργεί το όριο ανοχής που έθετε ο προηγούμενος νόμος. Με αυτόν τον τρόπο όμως δημιουργεί μια μεγάλη επισφάλεια σε σχέση με όσους έχουν ξεκινήσει να επενδύουν σε αυτή την πραγματική ελπιδοφόρα καλλιέργεια. Η καλλιέργεια της βιομηχανικής κάνναβης αποτελεί μια απάντηση στα ερωτήματα που θέτει η ανάγκη διαφοροποίησης της παραγωγής του ελληνικού πρωτογενούς τομέα. Μια απάντηση μάλιστα που συνάδει δυστυχώς με τις επιπτώσεις της κλιματικής αλλαγής που έχει βέβαια και σοβαρές επιπτώσεις στην ελληνική γεωργία.

Το όφελος της καλλιέργειας βιομηχανικής κάνναβης για την εθνική οικονομία και την οικολογική ισορροπία της ελληνικής υπαίθρου είναι πολλαπλώς πιστοποιημένο από την ίδια την επιστημονική κοινότητα. Το φυτό έχει μικρότερες απαιτήσεις νερού σε σχέση με τις καλλιέργειες που έρχεται να αντικαταστήσει, ενώ το σύνολό του μπορεί να αποτελέσει ολοκληρωμένο αντικείμενο εκμετάλλευσης.

Για το λόγο που ανέφερα θεωρείται προνομιακό πεδίο πειραματισμού για την κυκλική οικονομία από την ίδια την ευρωπαϊκή επιτροπή. Η βιομηχανική κάνναβη δημιουργεί ένα πεδίο οιονεί άνθισης της ελληνικής μεταποίησης στο ένδυμα, στο φάρμακο και αλλού, καθιστώντας την αποδοτικότερη καλλιέργεια με πολλαπλασιαστικά οφέλη για το σύνολο της εθνικής οικονομίας.

Η αντιμετώπιση σας όμως είναι ιδιαίτερα φορτισμένη αλλά και -επιτρέψτε μου να πω- πονηρή. Είναι ιδεολογικά φορτισμένη, γιατί στην πραγματικότητα βάζετε εμπόδια στην παραγωγή της για να ενισχύσετε το προφίλ σας, δηλαδή, το προφίλ του συντηρητικού επιτηρητή του νόμου και της τάξης. Και είναι και πονηρή, γιατί αναζητάτε έναν τρόπο για να αποφύγετε προσφυγές στο Συμβούλιο της Επικρατείας ή στο Ανώτατο Ευρωπαϊκό Δικαστήριο εάν απαγορεύατε ολοκληρωτικά την καλλιέργειά της ευθέως.

Ολοκληρώνοντας, κύριοι της Συμπολιτεύσεως, κυρία Υφυπουργέ, το παρόν σχέδιο νόμου είναι ανεπίκαιρο και με έναν τρόπο προσβλητικό για τους αγρότες μας. Δεν δίνει καμμία απάντηση για την κρίση που κυοφορείται στην ελληνική ύπαιθρο. Δεν δίνει καμμία προοπτική όμως και για το ζήτημα της διατροφικής ασφάλειας που η πανδημία έχει αναδείξει ως το σημαντικότερο πρόβλημα διεθνώς για πλήθος οικονομιών και φυσικά και της δικής μας.

Εδώ είμαστε φυσικά για να συζητήσουμε τις απαντήσεις και τις προσεγγίσεις σας σε αυτά τα φλεγόμενα ζητήματα, όταν φυσικά τις διαμορφώσετε με τις δικές σας απαντήσεις.

Σας ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κι εγώ κύριε Μαμουλάκη.

Τον λόγο έχει η κυρία Υπουργός.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Αντιλαμβάνομαι την αγωνία της Αντιπολίτευσης να εφεύρει επιχειρήματα αντιπολιτευτικής τακτικής. Θεωρώ όμως πάρα πολύ άκομψο να λέγονται ανακρίβειες. Μίλησε ο αγαπητός κύριος συνάδελφος της Αντιπολίτευσης για απουσία της πολιτικής ηγεσίας. Θα θυμίσω σε όσους παρακολούθησαν το νομοσχέδιο ότι η παρουσία του κυρίου Υπουργού ήταν αδιάλειπτη σε όλη τη διάρκεια της συζήτησης που προηγήθηκε στην αρμόδια Επιτροπή Παραγωγής και Εμπορίου. Ο κύριος Υπουργός αναχώρησε πριν από λίγο για μια σοβαρή ανειλημμένη υποχρέωση.

Να πω απλά ότι η πολιτική ηγεσία του Υπουργείου Αγροτικής Ανάπτυξης όπως και κάθε Υπουργείου -και αυτό είναι δεδομένο και αυτονόητο, απλά το υπογραμμίζω με δεδομένο το σχόλιό σας- είναι ενιαία κι αδιαίρετη. Ως εκ τούτου τα σχόλια σας αυτά μάλλον παρέλκουν.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ κι εγώ. Για το ακριβές να πω ότι μόνο για ένα λεπτό έτυχε -μιλούσε ο κ. Μουλικιώτης- αλλά αμέσως αποκαταστάθηκε. Εφόσον υπάρχει κάποιος από την ηγεσία του Υπουργείου, η Κυβέρνηση είναι παρούσα.

Μετά από συνεννοήσεις που κάναμε σήμερα θα πάμε μέχρι και τον κ. Μπουρνού. Ξαναδιαβάζω: Είναι ο κ. Κελέτσης, ο κ. Αμανατίδης, ο κ. Παπαηλιού, ο κ. Φόρτωμας, ο κ. Ιλχάν Αχμέτ, ο κ. Λεονταρίδης και ο κ. Μπουρνούς. Αν κάποιος απ’ αυτούς δεν είναι, θα πάμε κι έναν παρακάτω. Βεβαίως είναι και οι Κοινοβουλευτικοί Εκπρόσωποι.

Οπότε συνεχίζουμε με τον κ. Κελέτση.

Ορίστε, έχετε τον λόγο.

**ΣΤΑΥΡΟΣ ΚΕΛΕΤΣΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα ήθελα να ξεκινήσω την ομιλία μου εκφράζοντας τις ευχαριστίες μου προς τον Υπουργό Αγροτικής Ανάπτυξης και βεβαίως στους συνεργάτες τους, τους Υφυπουργούς αλλά και τον Υφυπουργό Οικονομικών τον κ. Σκυλακάκη, που μετά από πολύμηνες διεργασίες, συναντήσεις, επαφές, διαβουλεύσεις με εμάς και με όλους τους φορείς των εκπροσώπων των αγροτών του Έβρου, έδωσαν λύση στο μεγάλο πρόβλημα το οποίο είχαμε παραλάβει τον Ιούλιο, δηλαδή, των αποζημιώσεων για τις ζημιές του έτους 2018, που αφορούσαν στην καλλιέργεια του βαμβακιού και την καταστροφή από το πράσινο σκουλήκι καθώς και την καταστροφή των σιτηρών την ίδια χρονιά.

Πρέπει να πω πως σε ό,τι αφορά το βαμβάκι υπήρχε κατ’ αρχάς αρνητική εισήγηση από την πλευρά των υπηρεσιών για να δοθεί η συγκεκριμένη αποζημίωση, πράγμα το οποίο με μεγάλη πίεση αλλά και με μεγάλη από την πλευρά του Υπουργείου Αγροτικής Ανάπτυξης κατανόηση ανατρέψαμε. Όσο δε για τα σιτηρά δεν υπήρχε καμμία πρόβλεψη. Αλλά μετά τον Ιούλιο και μετά από την παρουσίαση από την πλευρά μας του θέματος στο Υπουργείο έγινε κατανοητό ότι και σε αυτόν τον τομέα θα έπρεπε να δοθεί αποζημίωση. Και πράγματι το Υπουργείο ανταποκρίθηκε. Εκφράζω λοιπόν κι εγώ τις ευχαριστίες μου προς την ηγεσία του Υπουργείου. Και θα ήθελα διά της παρούσης Υφυπουργού να παρακαλέσω -έχουν υπογραφεί βεβαίως οι αποφάσεις- για την επιτάχυνση της πίστωσης στο λογαριασμό των αγροτών των αντίστοιχων ποσών.

Κυρίες και κύριοι συνάδελφοι, ένα από τα συμπεράσματα της κρίσης της πανδημίας που περάσαμε πριν από λίγο καιρό και βέβαια δεν έχουμε ξεπεράσει οριστικά, ήταν η αναθεώρηση των προτεραιοτήτων που πρέπει ως πολιτικός κόσμος να θέσουμε από εδώ και στο εξής για το μέλλον. Ασφαλώς μία από τις μεγάλες προτεραιότητες πλέον είναι το θέμα της υγείας. Αλλά και την οικονομία μας θα πρέπει πια να την δούμε από μία άλλη πλευρά. Αν κάτι αναδείχθηκε ως αναγκαίο μετά απ’ αυτή τη δοκιμασία είναι ο ρόλος του πρωτογενούς τομέα της πρωτογενούς παραγωγής στην οικονομική και παραγωγική αλυσίδα ειδικά για τη χώρα μας και το βάρος που πρέπει να δώσουμε και πάλι στον πρωτογενή τομέα, δηλαδή στον τομέα της παραγωγής των τροφίμων, δηλαδή της γεωργίας και της κτηνοτροφίας καθώς και στον τομέα της μεταποίησης των προϊόντων, φυσικά με σύγχρονη μορφή, φυσικά προσαρμοσμένοι στις τεχνολογικές εξελίξεις και με εξαγωγικό προσανατολισμό, εξασφαλίζοντας, όμως, την αυτάρκεια της χώρας.

Φυσικά με σύγχρονη μορφή, φυσικά προσαρμοσμένοι στις τεχνολογικές εξελίξεις και με εξαγωγικό προσανατολισμό, εξασφαλίζοντας, όμως, την αυτάρκεια της χώρας.

Εάν κάτι αποδείχθηκε από αυτή την πανδημία όταν σταμάτησαν πλέον οι σχέσεις οι εμπορικές με χώρες εξαιτίας της πανδημίας είναι ότι η κάθε χώρα τις ανάγκες της, τις ανάγκες της οικονομίας της, τις ανάγκες της ζήτησης, της κατανάλωσης θα πρέπει να τις καλύπτει η ίδια σε μεγάλο βαθμό.

Πρέπει, λοιπόν, ως χώρα να αναθεωρήσουμε τους στόχους μας, να εκμεταλλευτούμε τις απίστευτες δυνατότητες που έχουμε και το πλεονέκτημά μας, παράγοντας ποιοτικά αγροτικά προϊόντα με ταυτότητα που θα έχουν βεβαίως ζήτηση στο εξωτερικό, αλλά ταυτόχρονα θα εξασφαλίζουμε και την εσωτερική αυτάρκεια.

Είναι παραδείγματος χάριν απαράδεκτο και οφείλεται βέβαια και σε λανθασμένες επιλογές του παρελθόντος η χώρα κάποτε να ήταν όχι μόνο αυτάρκης στην παραγωγή της ζάχαρης, αλλά να έχει τις δυνατότητες εξαγωγής ζάχαρης και σήμερα να έχει έλλειμμα και να χρειάζεται να κάνει εισαγωγή ζάχαρης από τρίτες χώρες.

Θα πρέπει, λοιπόν, για να γίνουν όλα αυτά, για να δώσουμε και πάλι πνοή στην πρωτογενή παραγωγή και στον αγροτικό τομέα. Να ξεπεράσουμε με κινήσεις που πρέπει να γίνουν πρώτον, την υπερβολική γραφειοκρατία που πολλές φορές ξεκινάει από την Ευρωπαϊκή Ένωση, αλλά καταλήγοντας στην Ελλάδα παίρνει μία άλλη και πολύ δυσκολότερη και ανυπέρβλητη μορφή. Πρέπει να δώσουμε τη δυνατότητα ευκολότερης πρόσβασης στη χρηματοδότηση των γεωργικών εκμεταλλεύσεων και πρέπει να εκμεταλλευτούμε πηγές μέχρι σήμερα ανεκμετάλλευτες, όπως είναι η γεωθερμία, που μπορούν να μας οδηγήσουν σε σύγχρονες μορφές γεωργίας με θερμοκήπια, με ανθοκομία και με άλλα προϊόντα τα οποία μπορούμε να παράγουμε.

Παραδείγματος χάριν, στον Έβρο υπάρχουν δύο τεράστια γεωθερμικά πεδία -μόνο στον Έβρο- το ένα εκ των οποίων θα μπορούσε να παράγει πρώτα απ’ όλα ηλεκτρισμό -αυτό της Τραϊανούπολης- και ταυτοχρόνως παράλληλα να δίνει τη δυνατότητα στη δημιουργία σύγχρονων γεωργικών εκμεταλλεύσεων με θερμοκήπια και με εκμετάλλευση των θερμών υδάτων.

Το νομοσχέδιο που σήμερα συζητάμε κάνει πραγματικά ένα άνοιγμα σε όλα αυτά στα οποία αναφέρθηκα. Είναι πολύ σημαντικό το γεγονός ότι λύνει θέματα γραφειοκρατικά τα οποία χρονίζουν εδώ και χρόνια και που κανείς δεν άγγιξε μέχρι σήμερα. Παραδείγματος χάριν, το θέμα της κτηνοτροφίας, δηλαδή της παράτασης της προθεσμίας άδειας εγκατάστασης κτηνοτροφικών μονάδων και της συνέχισης λειτουργίας μονάδων εντός ή πλησίον κατοικημένων περιοχών είναι πολύ σημαντικό.

Είναι σημαντικό επίσης το γεγονός ότι εγκρίνεται η επιχορήγηση των κτηνοτρόφων για τις απώλειες των ετών 2014-2015 από σπογγώδη εγκεφαλοπάθεια ανεξάρτητα αν πραγματοποιήθηκε εργαστηριακή εξέταση, αλλά και η ανάληψη από το Υπουργείο το ίδιο της ευθύνης εκπόνησης διαχειριστικών σχεδίων βόσκησης. Όλα αυτά θα βοηθήσουν στην ανάπτυξη της κτηνοτροφίας.

Τελειώνω, κύριε Πρόεδρε, με δύο προτάσεις.

Είναι πολύ σημαντικό ακόμα το γεγονός ότι αυστηροποιούνται και ποινικοποιούνται σε κάποιες περιπτώσεις αδικήματα, όπως η νόθευση και η παραπλανητική πληροφόρηση για την προέλευση των προϊόντων, και γίνεται πολύ αυστηρότερο -και έτσι έπρεπε να γίνει- το πλαίσιο των ποινών αυτών.

Τέλος, είναι σημαντική η πρόνοια που ήρθε με την τροπολογία για την εποχική εργασία και τη δυνατότητα που δίνεται σε ανέργους να δουλεύουν εποχιακά σε αγροτικές εργασίες χωρίς να διακόπτεται το επίδομα ανεργίας. Γιατί πραγματικά σε τέτοια εποχή κρίσης είναι ανεπίτρεπτο να παρέχουμε εργασία σε ανθρώπους έξω από το ελληνικό εργατικό δυναμικό και να μην δίνουμε τη δυνατότητα σε ανέργους να έχουν ένα χαμηλό εισόδημα χωρίς να στερούνται και το επίδομα της ανεργίας. Είναι πραγματικά μία σημαντικότατη ρύθμιση αυτή που κάνει το Υπουργείο Αγροτικής Ανάπτυξης και δείχνει ότι έχει ανοιχτά τα αυτιά του το επιτελείο που διοικεί το Υπουργείο προς όλα τα αιτήματα που κατά καιρούς θέτουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Σας ευχαριστώ πολύ.

Τον λόγο έχει ο κ. Αμανατίδης από τη Νέα Δημοκρατία.

Ακολουθεί ο κ. Παπαηλιού από τον ΣΥΡΙΖΑ.

**ΓΕΩΡΓΙΟΣ ΑΜΑΝΑΤΙΔΗΣ:** Ευχαριστώ, κύριε Πρόεδρε.

Κυρία Υπουργέ, αγαπητοί συνάδελφοι, επειδή πολλά ακούστηκαν για τα θέματα της στρατηγικής, θα μου επιτρέψετε αλλάζοντας και την εισήγησή μου να μιλήσω εξ αρχής περί στρατηγικής λοιπόν. Θα ομιλήσω περί στρατηγικής, επειδή το νομοσχέδιο κρίθηκε ότι δεν αποτελεί ένα ενιαίο κείμενο παρά αποσπασματικές ρυθμίσεις.

Ποιο είναι το όραμά μας και για να δούμε αν εξυπηρετείται από αυτό το νομοσχέδιο. Το όραμά μας είναι μία ζωντανή ύπαιθρος με κινητικότητα, με εισόδημα, με εργασία σε ένα περιβάλλον με ποιότητα ζωής. Αυτό, λοιπόν, το όραμά μας στηρίζεται από μία στρατηγική. Η στρατηγική, επειδή εύκολα λέγεται, αλλά δύσκολα αποδεικνύεται από αυτούς που έχουν διαφορετικές απόψεις, αποτυπώνεται.

Πώς αποτυπώνεται αυτή τη στιγμή; Αυτή τη στιγμή αποτυπώνεται με την αύξηση των πόρων στα σχέδια βελτίωσης από 300 σε 600 εκατομμύρια, συγκρατώντας τους αγρότες και βοηθώντας τις επιχειρήσεις να εκσυγχρονιστούν.

Αποτυπώνεται στην υποστήριξη της αγροτικής επιχειρηματικότητας ή της επιχειρηματικότητας στον αγροτικό χώρο με τις υπερδεσμεύσεις, οι οποίες έχουν εγκριθεί και δίνονται προκειμένου να αναπτυχθούν μεταποιητικές επιχειρήσεις και γενικότερα βιοτεχνικές επιχειρήσεις στην ελληνική ενδοχώρα.

Αποτυπώνεται στην υποστήριξη των ελληνικών προϊόντων με τα μέτρα κατά των ελληνοποιήσεων, στην τροχοδρόμηση μεγάλων εγγειοβελτιωτικών έργων και αποτυπώνεται επίσης στη δυνατότητα που υπάρχει για τον αγροτικό τομέα που για πρώτη φορά εντάσσεται σε προγράμματα, όπως το COVID-19 που στηρίζεται μέσα από το ΕΠΑνΕΚ -για πρώτη φορά δίνεται η δυνατότητα και στον αγροτικό τομέα να το αξιοποιήσει- αλλά και με το Ταμείο Αγροτικής Επιχειρηματικότητας που θα κινητοποιήσει την αγροτική οικονομία με χαμηλό κόστος. Να, λοιπόν, η στρατηγική υπάρχει και ξεδιπλώνεται σε κάθε βήμα και κλιμακωτά.

Επίσης η στρατηγική αυτή αποτυπώνεται και με τις άμεσες ενισχύσεις που παρέχουν μεγάλη ανάσα στους αγρότες για πρώτη φορά έγκαιρα και για πρώτη φορά πολύ σύντομα και με απλούστερες διαδικασίες.

Όσα όμως περιλαμβάνονται στο παρόν σχέδιο νόμου αποτελούν πραγματικά επίσης μία στρατηγική γιατί συμπληρώνουν το πλαίσιο πάνω στο οποίο και μέσα στο οποίο κινούνται οι προηγούμενες προσπάθειες. Πραγματικά εάν κοινοβουλευτικά επιτρεπόταν θα δεχόμουν κρίση επ’ αυτού που λέω τώρα.

Χαρακτηρίστηκε το νομοσχέδιο, λοιπόν, ότι αποτελεί μία συρραφή τροπολογιών χωρίς προστιθέμενη αξία, χωρίς αναπτυξιακή προοπτική και ούτω καθ’ εξής. Έχει σημασία, λοιπόν, να δούμε ποιοι τα λένε αυτά.

Θυμίζω ότι η κυβέρνηση της Αριστεράς φορολόγησε τα αγροτικά εισοδήματα ως επιχειρηματικά, αύξησε τις ασφαλιστικές εισφορές στον ΟΓΑ στο υπερτριπλάσιο, τις συνέδεσε με το φορολογικό εισόδημα, αύξησε την τιμή του αγροτικού ρεύματος και ούτω καθ’ εξής. Η ελληνική κτηνοτροφία γνώρισε δυσκολίες, συνέχισε να υφίσταται καθίζηση, τεράστια τα προβλήματα και τομείς οι οποίοι υποστηρίζονται και με το παρόν σχέδιο νόμου, όπως η αλιεία, η κτηνοτροφία και η μελισσοκομία δεν είχαν τύχει της ανάλογης προσοχής.

Με το παρόν σχέδιο νόμου, λοιπόν, παρεμβαίνουμε σε κρίσιμα σημεία, έτσι ώστε να αναπτυχθεί, να υποστηριχθεί ο αγροτικός τομέας, που όλοι πιστεύουμε και λέμε -και έτσι είναι- ότι θα στηρίξει την ανάπτυξη της χώρας τα επόμενα χρόνια μαζί με άλλες δραστηριότητες, αλλά στην πράξη δεν τολμούμε να πάρουμε εκείνα τα μέτρα και εκείνες τις αποφάσεις που θα τον καταστήσουν ικανό. Στην πραγματικότητα είναι παρεμβάσεις, οι οποίες ρυθμίζουν ζητήματα τα οποία ήταν άλυτα και τροχοδρομούν, επιταχύνουν, την αναπτυξιακή διαδικασία στην ελληνική περιφέρεια.

Ειδικότερα, επιτρέψτε μου να αναφέρω με μορφή ερωτήσεων τα εξής: Ήταν ή δεν ήταν αναγκαία η αυστηροποίηση του θεσμικού πλαισίου για τις παράνομες ελληνοποιήσεις; Πρόκειται για ένα χρόνιο πρόβλημα. Ο Πρωθυπουργός της χώρας είχε υποσχεθεί ότι θα το λύσει και το Υπουργείο Αγροτικής Ανάπτυξης το κάνει πράξη. Ανταποκρινόμενοι σε κάθε πρόβλεψη, σε κάθε διαδικασία και σε κάθε κανονισμό, προχωρούμε με γοργά βήματα προς αυτή την κατεύθυνση. Προβλέπουμε, λοιπόν, διοικητικές κυρώσεις πιο αυστηρές και επίσης, προστατεύουμε τόσο τους παραγωγούς όσο και τους καταναλωτές, αλλά και το υγιές εμπόριο.

Μέχρι σήμερα δεν προβλεπόταν, όπως ξέρετε, ειδικό αυστηρό πλαίσιο για την προστασία των προϊόντων ονομασίας προέλευσης, γεωγραφικής ένδειξης, ιδιοτυπίας και βιολογικών προϊόντων. Από σήμερα όσοι αισχροκερδούν με τα πολύτιμά μας προϊόντα, τα πολύτιμα προϊόντα της χώρας μας και των αγροτών μας, απειλούνται με αυστηρά διοικητικά πρόστιμα και με ποινικές κυρώσεις.

Τέλος, μέχρι σήμερα δεν δημοσιοποιούνταν τα στοιχεία αυτών, των λεγόμενων ελληνοποιητών. Από σήμερα, με διάταξη του αρμόδιου εισαγγελέα, μπορούν να δημοσιοποιούνται στοιχεία αυτών οι οποίοι καταδικάστηκαν για τέτοιες πρακτικές.

Η αυστηροποίηση του θεσμικού πλαισίου ήταν το πρώτο αποφασιστικό βήμα για τα προηγούμενα που είπα. Ακολουθεί ένα σύστημα ελεγκτικού μηχανισμού, το οποίο θα επιβλέψει την αυστηροποίηση, που ήταν το πρώτο βήμα όπως σας είπα νωρίτερα.

Θέλω, επίσης, να υποβάλω ακόμα ένα ερώτημα. Ήταν ή δεν ήταν απολύτως αναγκαίο το Εθνικό Μελισσοκομικό Μητρώο; Μα, έγινε το απλό. Συστηματοποιείται ο κλάδος, καταγράφεται ο κλάδος, ξέρουμε τι έχουμε και μπορούμε να κάνουμε στρατηγική. Γι’ αυτό λέω ότι το παρόν σχέδιο νόμου περιλαμβάνει δράσεις στρατηγικής. Πάνω απ’ όλα, όμως, ήταν κάτι το οποίο ζητούσε ο κλάδος.

Όπως είναι γνωστό, για να κάνει κανείς στρατηγική, πρέπει να έχει και εργαλεία. Τα εργαλεία της τεχνολογίας, της πληροφορικής και των επικοινωνιών θα χρησιμοποιηθούν, έτσι ώστε να χτίσουμε το ηλεκτρονικό μελισσοκομικό μητρώο και αυτό είναι μία τομή.

Η ρύθμιση για τους αυγοπαραγωγούς είναι πολύ σημαντική.

Επίσης έρχεται η ρύθμιση για τη διαχείριση των νεκρών ζώων. Φαίνεται απλό, δεν απασχολεί πολλούς πολλές φορές. Είναι, όμως, πολύ σημαντική. Η εικόνα των νεκρών ζώων να ρίχνονται στις ρεματιές, ελλείψει συστήματος διαχείρισης, νομίζουμε ότι δεν τιμά κανέναν. Ήταν ενέργειες και πρόβλεψη, οι οποίες έπρεπε να υλοποιηθούν και το εθνικό πρόγραμμα συλλογής και διαχείρισης νεκρών ζώων είναι μία τομή, η οποία δίνει ρόλο στις περιφέρειες, στην αυτοδιοίκηση, με πόρους τους, τους οποίους όμως θα εξασφαλίζουν από τους κτηνοτρόφους ανάλογα με το ζωικό τους κεφάλαιο.

Η τροπολογία που δίνει για πρώτη φορά τη δυνατότητα σε ανέργους να δουλέψουν στον αγροτικό τομέα είναι, επίσης, πολύ σημαντική, όπως και η ρύθμιση για τα εγγειοβελτιωτικά έργα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επιτρέψτε μου, κύριε Πρόεδρε, να συνεχίσω για λίγο ακόμη και ζητώ συγγνώμη προκαταβολικά.

Είναι σημαντική, λοιπόν, η ρύθμιση για τα εγγειοβελτιωτικά έργα. Είχαμε πολλά ορφανά εγγειοβελτιωτικά έργα, τα οποία κατασκευάζονταν και ήταν σε «λήθαργο», δεν αξιοποιούνταν. Επιτέλους, γίνονται κινήσεις προς αυτή την κατεύθυνση.

Επίσης, έχουμε την παράταση της δυνατότητας να υποβληθούν αιτήσεις για τη νομιμοποίηση των σταβλικών εγκαταστάσεων εντός ή δίπλα σε οικισμούς.

Πολύ σημαντική είναι, επίσης, -και δεν δόθηκε η έμφαση, που εγώ περίμενα να δώσουν αυτοί οι οποίοι μιλούν για στρατηγική- η διεύρυνση του Συμβουλίου Στρατηγικού Σχεδιασμού. Στο Συμβούλιο Στρατηγικού Σχεδιασμού συμμετέχουν πλέον και αυτοί, οι οποίοι είναι αποφασιστικοί παράγοντες. Ποιοι; Είναι οι πρόεδροι των εποπτευόμενων φορέων και οι προϊστάμενοι των διαχειριστικών αρχών. Αυτοί διαχειρίζονται το πρόγραμμα αγροτικής ανάπτυξης και μέχρι τώρα ήταν έξω απ’ αυτό που λέμε ότι πρέπει να έχουμε σαν στρατηγική.

Κυρίες και κύριοι συνάδελφοι, η πραγματικότητα είναι -και το γνωρίζω αυτό ως γεωπόνος- ότι οι αγρότες και οι κτηνοτρόφοι έχουν πολλά προβλήματα. Προφανώς, αυτό το νομοσχέδιο δεν τα λύνει όλα. Αντιμετωπίζει, όμως, στρεβλώσεις, δίνει το σύνθημα, αποτελεί ένα σήμα για τις αλλαγές, που επίσης θα ακολουθήσουν. Θέλω να πω μια τέτοια αλλαγή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Δημήτριος Βίτσας):** Κύριε Αμανατίδη, έχετε περάσει κατά πολύ τον χρόνο.

**ΓΕΩΡΓΙΟΣ ΑΜΑΝΑΤΙΔΗΣ:** Μια τέτοια αλλαγή εκτιμώ ότι θα είναι ο κανονισμός αποζημιώσεων του ΕΛΓΑ.

Κλείνω, κύριε Πρόεδρε.

Το σημαντικό είναι ότι αυτή η Κυβέρνηση παλεύει καθημερινά με τα προβλήματα και αναδεικνύει λύσεις. Έχουμε πάρει φόρα και ήδη επιλύουμε σημαντικά ζητήματα. Ο στόχος μας είναι να αναπτυχθεί η οικονομία και προς αυτή την κατεύθυνση κινούμαστε καθημερινά και έχουμε καθημερινή έγνοια. Γι’ αυτόν τον λόγο, λοιπόν, σας καλώ να υπερψηφίσουμε το σχέδιο νόμου, όχι τυπικά και δεν σας καλώ, επειδή είμαι Βουλευτής της Νέας Δημοκρατίας, αλλά γιατί πιστεύω ότι το παρόν σχέδιο νόμου αποτελεί μία προσπάθεια και μία τομή, που συμπληρώνει αυτό που είπα, τη στρατηγική στο προηγούμενο σκέλος.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Σας ευχαριστώ πολύ.

Θα πάρει τώρα τον λόγο ο κ. Παπαηλιού από τον ΣΥΡΙΖΑ και μετά ο κ. Φόρτωμας από τη Νέα Δημοκρατία.

Κύριε Παπαηλιού, έχετε τον λόγο.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, είναι γνωστό ότι εδώ και πολλά χρόνια ο αγροτικός τομέας αντιμετωπίζει σοβαρά προβλήματα, δομικά και οικονομικά. Το εισόδημα των αγροτών και των κτηνοτρόφων μειώνεται δραματικά, η τιμή πώλησης πολλών αγροτικών και κτηνοτροφικών προϊόντων διαμορφώνονται κάτω από το κόστος παραγωγής και καταρρέει. Ενδεικτικά, αναφέρω την τιμή του ελαιολάδου και του γάλακτος. Αυτό, μάλιστα, για ορισμένες περιοχές της ιδιαίτερης πατρίδας μου της εκλογικής μου περιφέρειας, -όπως η Κυνουρία και η Γορτυνία, και όχι μόνον της Αρκαδίας είναι απολύτως καταστροφικό, αφού η καλλιέργεια, η παρασκευή και διάθεση αυτών των προϊόντων αποτελούν τη μοναδική πηγή εισοδήματος για τους κατοίκους αυτών των περιοχών.

Οι παραγωγοί είναι αδύναμοι στην πολιτική, στις πιέσεις και τους εκβιασμούς των μεγάλων επιχειρήσεων που ελέγχουν το λιανεμπόριο και η διανομή. Σε αυτό το αρνητικό περιβάλλον ενέσκηψε η πανδημία λόγω κορωνοϊού. Εν μέσω της σφοδρής υγειονομικής, αλλά και της συνακόλουθης οικονομικής κρίσης, που έχει σοβαρές επιπτώσεις στην πρωτογενή παραγωγή, έρχεται προς ψήφιση ένα νομοσχέδιο που επιγράφεται «Αναβάθμιση και εκσυγχρονισμός του αγροτικού τομέα». Είναι ένας τίτλος που δεν ανταποκρίνεται στο περιεχόμενό του. Το ομολόγησε και ο ίδιος ο κύριος Υπουργός.

Η κυβερνητική εξαγγελία ότι όλοι οι ελεύθεροι επαγγελματίες και οι αυτοαπασχολούμενοι θα γίνονταν αποδέκτες των ευεργετημάτων που θα αποφάσιζε η Κυβέρνηση για τη στήριξη της ελληνικής οικονομίας κατά τη διάρκεια της υγειονομικής κρίσης, για τους αγρότες και τους κτηνοτρόφους αποτέλεσε κενή περιεχομένου διακήρυξη, αφού άφησε εκτός υπαγωγής στις ενισχυόμενες δραστηριότητες αγρότες, κτηνοτρόφους, μελισσοκόμους, αλιείς, που επλήγησαν από την υγειονομική κρίση στον πυρήνα της δραστηριότητάς τους. Είναι μία εξαίρεση, ένας αποκλεισμός άδικος, διότι αυτοί ασκούν δραστηριότητες, οι οποίες δεν είναι δυνατόν να διακοπούν και οι οποίες λόγω της απαγόρευσης της κυκλοφορίας και του περιορισμού ή της διακοπής της εν γένει οικονομικής δραστηριότητας, δεν μπορούσαν να αποδώσουν.

Κατά τη διάρκεια της υγειονομικής κρίσης έχετε δημιουργήσει και ένα επιπλέον πρόβλημα και το διατηρείτε με την επιβολή περιορισμών στις λαϊκές αγορές, που πλήττουν τους αγρότες - λαϊκατζήδες, αλλά και μία απαγόρευση μετακίνησής τους από περιφέρεια σε περιφέρεια, που ήρθη βέβαια στη συνέχεια.

Ενώ λοιπόν ο πρωτογενής τομέας αντιμετωπίζει μεγάλες δυσκολίες και του τίθενται προσκόμματα, η Κυβέρνηση με το υπό κρίση νομοσχέδιο δεν έχει προβλέψει ουσιαστική στήριξή του. Αντ’ αυτού, οι διάσπαρτες διατάξεις του επιχειρούν να επιλύσουν τεχνικής φύσεως γραφειοκρατικά και ορισμένα ουσιαστικά προβλήματα, αλλά δεν συνιστούν αναβάθμιση και εκσυγχρονισμό του αγροτικού τομέα.

Ενδεικτικά, σχετικά με τις προβλέψεις του νομοσχεδίου για τις ελληνοποιήσεις, προβλέπονται αυστηρότερες ποινές και αύξηση των προστίμων για τους παραβάτες. Όμως, η νοθεία στα τρόφιμα προσεγγίζεται με τρόπο αμφιλεγόμενο και επιπλέον δεν επιλύεται το πρόβλημα του εντατικότερου και αποτελεσματικότερου ελέγχου, ώστε να εντοπιζονται οι παραβάτες.

Έρχομαι τώρα στον κανονισμό του ΕΛΓΑ. Είναι παρωχημένος και δεν έχει προσαρμοστεί στις νέες απαιτήσεις της εποχής, οι οποίες συνδέονται με την επίδραση της κλιματικής αλλαγής. Ενδεικτικά, οι ζημιές στην παραγωγή από υψηλές θερμοκρασίες δεν αποζημιώνονται. Επί διακυβέρνησης ΣΥΡΙΖΑ, προκειμένου να θωρακιστεί η αγροτική παραγωγή έναντι των νέων πηγών κινδύνων, είχε δρομολογηθεί η αλλαγή του κανονισμού του ΕΛΓΑ με την εκπόνηση αναλογιστικής μελέτης. Η σχετική διαδικασία δεν προχώρησε και αυτό συνδέεται, κατά την άποψή μας, με άλλου είδους σκέψεις για το μέλλον του ΕΛΓΑ και για τις οποίες έγιναν συγκεκριμένες ρητές αναφορές από συναδέλφους Βουλευτές της Νέας Δημοκρατίας.

Επισημαίνω επίσης ότι για την πρόσληψη γεωπόνων στον ΕΛΓΑ, οι οποίοι είναι απαραίτητοι για τη λειτουργία του, παρήλθε το δωδεκάμηνο από την απόφαση του Υπουργείου Εσωτερικών. Μέχρι τότε είχαν προσληφθεί μόνο τριάντα τέσσερις γεωπόνοι από τους εκατόν σαράντα που προέβλεπε η απόφαση του Υπουργείου Εσωτερικών και δεν προωθήθηκε κάποια νομοθετική πρόβλεψη ώστε να προσληφθούν και οι υπόλοιποι. Σε αντίστιξη, κρίνεται απολύτως αναγκαία για τη λειτουργία του ΕΛΓΑ η δημιουργία δύο θέσεων δικηγόρων με έμμισθη εντολή που προβλέπει το νομοσχέδιο.

Κύριοι της Κυβέρνησης, απαξιώνετε τον ΕΛΓΑ, έναν δημόσιο οργανισμό που στηρίζει το εισόδημα των αγροτών με χίλια δυο προβλήματα όταν αυτό πλήττεται από καιρικά φαινόμενα, αλλά αυτή είναι η πολιτική σας προκειμένου να επισπεύσετε την είσοδο σε αυτόν ιδιωτικών ασφαλιστικών εταιρειών ή την παράλληλη λειτουργία ιδιωτικών ασφαλιστικών εταιρειών, όπως είπαν συνάδελφοι της Νέας Δημοκρατίας. Πάντως, μας τρομάζει η δήλωση του Υπουργού ότι προετοιμάζετε πρόταση για τον ΕΛΓΑ. Το εκλαμβάνω δυστυχώς ως απειλή.

Σε τρεις τομείς του πρωτογενούς τομέα ήθελα να αναφερθώ -δεν έχω χρόνο- οι οποίοι είναι σημαντικοί για την ελληνική οικονομία, για την ελληνική επαρχία και για τη διατήρηση της ζωής στην ύπαιθρο. Είναι η ελαιοκομία, η αμπελουργία και η κτηνοτροφία. Για την ελαιοκομία θέλω να πω μόνο ότι ο τόπος μας είναι άρρηκτα δεμένος με την ελιά, από την καλλιέργεια της οποίας εξαρτώνται η διατήρηση της ζωής στην ύπαιθρο και η κοινωνική συνοχή.

Έχουμε προτείνει ειδική ενίσχυση της ελαιοκαλλιέργειας, λόγω πτώσης της ζήτησης και των τιμών, ύψους 120 εκατομμυρίων ευρώ, πρόβλημα βέβαια που προηγείτο της πανδημίας, και επιπλέον συνδρομή των Επιτροπών Ανταγωνισμού, ενεργοποίηση των φορέων προώθησης των ελληνικών συμφερόντων για το λάδι, ενίσχυση επιχειρήσεων μέσω προγραμμάτων για την τυποποίηση καινοτόμων δράσεων εξωστρέφειας και χαμηλότοκα δάνεια, όπως επίσης -και κυρίως- ενισχύσεις στήριξης της ελαιοπαραγωγής μέσω de minimis για την αποκατάσταση ζημιών που προκαλούνται από δυσμενή φαινόμενα χωρίς να κινδυνεύουν να χαρακτηριστούν ως παράνομες κρατικές ενισχύσεις. Δυστυχώς η Κυβέρνηση της ΝΔ κωφεύει διότι η άποψη της είναι ότι όλα είναι θέμα αγοράς, προσφοράς και ζήτησης.

Ως προς την αμπελουργία προτείνεται ειδικό σχέδιο απόσταξης οίνου με ενίσχυση 30 εκατομμυρίων ευρώ από το συγχρηματοδοτούμενο επιχειρησιακό προγράμμα οίνου για την αλλαγή χρήσης των αποθεμάτων, ώστε να καταστεί δυνατή η απορρόφηση της παραγωγής της αμπελουργίας αυτήν την καλλιεργητική περίοδο.

Ως προς την κτηνοτροφία, προτείνεται η στήριξη των κτηνοτρόφων για απώλεια εισοδήματος λόγω των χαμηλών τιμών πώλησης των αμνοεριφίων και της λοιπής ζωικής παραγωγής.

Για όλες αυτές τις καλλιέργειες και για τους αντίστοιχους παραγωγούς προτείνονται μια σειρά από μέτρα τα οποία είναι εξαιρετικά σημαντικά για την επιβίωσή τους.

Κυρίες και κύριοι συνάδελφοι, όλοι εδώ ομνύουμε στον πρωτογενή τομέα και θεωρούμε ότι η γεωργία και η κτηνοτροφία θα αποτελέσουν το βασικό εργαλείο για την ανάκαμψη της ελληνικής οικονομίας και την παραγωγική ανασυγκρότηση της χώρας. Το ζήτημα είναι να το εννοούμε και να ασκούμε πολιτικές προς αυτήν την κατεύθυνση.

Ευχαριστώ.

(Χειροκροτήματα από την πτέρυγα του Συνασπισμού Ριζοσπαστικής Αριστεράς)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε πολύ.

Τον λόγο έχει ο κ. Φόρτωμας από τη Νέα Δημοκρατία και ακολουθεί ο κ. Ιλχάν Αχμέτ από το Κίνημα Αλλαγής.

Παρακαλώ, οι Κοινοβουλευτικοί Εκπρόσωποι, και οι τέσσερις, συνεννοηθείτε μεταξύ σας για τη σειρά πώς θα μιλήσετε, διαφορετικά θα μιλήσετε κατά την κοινοβουλευτική τάξη, δηλαδή αρχίζοντας από τον τελευταίο. Σας το λέω για να τα ξέρετε αυτά.

**ΣΤΑΥΡΟΣ ΑΡΑΧΩΒΙΤΗΣ:** Θα προλάβουμε, κύριε Πρόεδρε;

**ΠΡΟΕΔΡΕΥΩΝ (Δημήτριος Βίτσας):** Θα προλάβετε. Δεν θα κόψουμε τους Κοινοβουλευτικούς Εκπροσώπους, αλλά σας λέω συνεννοηθείτε μεταξύ σας, γιατί συμβαίνουν περίεργα πράγματα, δηλαδή καλώ κάποιον και μετά τον χάνω.

Ορίστε, κύριε Φόρτωμα, έχετε τον λόγο.

**ΦΙΛΙΠΠΟΣ ΦΟΡΤΩΜΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το παρόν νομοσχέδιο επιλύει χρόνια προβλήματα και με τις καινοτομίες τις οποίες εισάγει θα αποτελέσει ένα σημαντικό αναπτυξιακό εργαλείο για τη χώρα μας. Με στόχο την αύξηση του ποσοστού συμμετοχής της αγροτικής παραγωγής στο Ακαθάριστο Εθνικό Προϊόν, το παρόν νομοσχέδιο έρχεται να επιλύσει ζητήματα τα οποία εμποδίζουν την ανάπτυξη της αγροτικής οικονομίας και που χρόνια λιμνάζουν. Ζητήματα που δυσχεραίνουν την πρόοδο σε τομείς στους οποίους η χώρα μας μπορεί, όχι μόνο να εξελιχθεί αλλά και να έχει πρωταγωνιστικό ρόλο στην Ευρώπη.

Όλες οι διατάξεις οι οποίες εισάγονται με το παρόν νομοσχέδιο, κυρίες και κύριοι συνάδελφοι, αφορούν πρακτικά όλους τους τομείς αρμοδιότητας του Υπουργείου και είναι είτε τροποποιήσεις διατάξεων που υπάρχουν σε διάφορες νομοθεσίες είτε νέες καινοτόμες που ανοίγουν τον δρόμο σε μια ολοκληρωμένη, θα έλεγα, εθνική στρατηγική.

Θα ξεκινήσω από το Κεφάλαιο Ζ΄, το οποίο αφορά την αυστηροποίηση του νομικού πλαισίου των παράνομων ελληνοποιήσεων προϊόντων και των φαινομένων μιμητισμού. Οι υπάρχουσες έως τώρα αποσπασματικές και επιεικείς κυρώσεις είχαν ως αποτέλεσμα τη ζημία παραγωγών και καταναλωτών και κατ’ επέκταση της δημόσιας οικονομίας και της υγείας. Η βούληση της Κυβέρνησης να ανατρέψει παράνομες παγιωμένες τακτικές δηλώνεται από τους αποτελεσματικούς ελέγχους, τις ιδιαίτερα αυστηρές ποινές και τα μεγάλα πρόστιμα τα οποία θεσμοθετούνται, στοιχεία τα οποία χαρακτηρίζουν την όλη προσπάθεια ως γενναία.

Επίσης, ιδιαίτερα σημαντική είναι και η τροπολογία, η οποία δίνει τη δυνατότητα σε όσους εργάζονται περιστασιακά σε διάφορες αγροτικές εργασίες να λαμβάνουν επίδομα από τον ΟΑΕΔ, ώστε να μην υπάρχουν ελλείψεις σε εργατικά χέρια κατά τη διάρκεια εποχικών εργασιών.

Ως Βουλευτής Κυκλάδων όμως, θα ήθελα να δώσω έμφαση, πρώτον, στη λειτουργία του ηλεκτρονικού μελισσοκομικού μητρώου και της θέσπισης ατομικής μελισσοκομικής ταυτότητας, ένα ενιαίο σύστημα καταγραφής δηλαδή, απογραφής και ταυτοποίησης, το οποίο θα επιτρέψει, πρώτον, την προστασία του εθνικού μας προϊόντος, δεύτερον, την πλήρη διαφάνεια και τη στήριξη ενός κλάδου μη ενταγμένου έως σήμερα σε κάποιο πλαίσιο, πράγμα το οποίο είχε ως αποτέλεσμα μέχρι σήμερα την έλλειψη στήριξης αλλά και ελέγχου, θα έλεγα. Ένα παράδειγμα στήριξης είναι η απλούστευση των διαδικασιών συμμετοχής των μελισσοκόμων σε διάφορα προγράμματα οικονομικών ενισχύσεων ή καταβολής αποζημιώσεων και προγραμμάτων ανάπτυξης.

(Στο σημείο αυτό την προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Όσον αφορά την κτηνοτροφία, με το παρόν νομοσχέδιο μεταξύ άλλων δίνεται η δυνατότητα ολοκλήρωσης της υποβολής αίτησης για νομιμοποίηση σταβλικών εγκαταστάσεων. Δεύτερον, ρυθμίζεται η διαχείριση σχεδίων βόσκησης. Τρίτον, ρυθμίζονται θέματα τα οποία αφορούν αγροτικά αδικήματα φθοράς εξαιτίας βόσκησης. Οι ως άνω διατάξεις θα επιτρέψουν στον κάθε κτηνοτρόφο να μην είναι έρμαιο των υπηρεσιών και των κακών γειτόνων.

Ως προς τον τομέα της αλιείας, κρίνεται πολύ σημαντική η δυνατότητα την οποία παρέχει το άρθρο 12 στην αύξηση των χρόνων παύσης της αλιευτικής δραστηριότητας μέχρι και ένα έτος, στις περιπτώσεις που αυτό κρίνεται σκόπιμο, καθώς και ο όλος προσδιορισμός της έννοιας της αλιευτικής δραστηριότητας, ώστε να εξασφαλιστεί η τήρηση κανόνων. Πρόσθετες απαγορεύσεις ως προς τις αποστάσεις από την ακτή, το βάθος και το είδος των σκαφών στα οποία επιτρέπεται, στοιχειοθετούν στοιχεία εθνικής στρατηγικής για τη μεσαία παράκτια αλιεία, η οποία έως σήμερα δεν υπήρχε. Παράλληλα, θεσμοθετούμε διατάξεις προκειμένου να απαλλάξουμε από τον βρόχο των διάφορων προστίμων τα οποία για χρόνια ταλαιπωρούσαν τους αλιείς. Με το άρθρο 12 και στην παράγραφο 2 διαγράφονται οι διοικητικές κυρώσεις αφαίρεσης της άδειας επαγγελματικών αλιευτικού σκάφους, τα οποία είχαν επιβληθεί έως τις 31-12-2014, εφόσον έχουν καταβληθεί τα επιβληθέντα πρόστιμα.

Συγχαίρω για την όλη πρωτοβουλία και την Υφυπουργό αλλά και τον Υπουργό και συνολικά την ηγεσία του Υπουργείου. Αποκαθίσταται η όλη αδικία που υπέστησαν εκατοντάδες αλιείς μας, οι οποίοι εξαιτίας ενός παράδοξου και παράλογου τρόπου υπολογισμού προστίμων, υποχρεούνται να πληρώσουν μέχρι και εννέα φορές μεγαλύτερο πρόστιμο έναντι άλλων που είχαν τελέσει την ίδια παράβαση. Μοναδικό κριτήριο για το ύψος ήταν ο χρόνος τέλεσης.

Κυρίες και κύριοι συνάδελφοι, συνοψίζοντας, διαπιστώνουμε ότι το παρόν νομοσχέδιο διατρέχεται από την πρόθεση επιτάχυνσης, τη διευκόλυνση απλούστευσης και την επικαιροποίηση διαδικασιών. Με τον τρόπο αυτό, το σημερινό νομοσχέδιο επιτυγχάνει τον στόχο του, δηλαδή την ενίσχυση του πρωτογενούς τομέα και των ελληνικών προϊόντων, εκφράζοντας και τη συνέπεια των δεσμεύσεων της δικής μας Κυβέρνησης.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Καλησπέρα σας. Καλή εβδομάδα. Καλό μήνα και από εμένα.

Τον λόγο έχει ο Βουλευτής Κομοτηνής κ. Αχμετ Ιλχάν από το Κίνημα Αλλαγής.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Κυρίες και κύριοι συνάδελφοι, η πανδημία του COVID 19 μάς αποκάλυψε πόσο ευάλωτη είναι τελικά η ελληνική οικονομία όταν επιμένει «εμμονικά» στη μονοκαλλιέργεια του τουρισμού, επειδή μιλάμε για αγροτικό νομοσχέδιο.

Παράλληλα, μας έδωσε μια μικρή γεύση για μελλοντικές κρίσεις που η ανθρωπότητα θα κληθεί να αντιμετωπίσει, εξαιτίας της κλιματικής αλλαγής, κρίσεις ακραίων καιρικών φαινομένων και φυσικών καταστροφών με επιπτώσεις πολύ πιο εκτεταμένες και αισθητές σε βάθος πολλών ετών. Δεν είναι τυχαίο πρόσφατο δημοσίευμα του «NATIONAL GEOGRAPHIC», στο οποίο επισημαίνεται πως η Ελλάδα βρίσκεται στην εικοστή έκτη θέση της λίστας με τις υδατικά δοκιμαζόμενες χώρες, γεγονός που, συνδυαστικά και με την κλιματική αλλαγή, φέρνει πιο κοντά τον κίνδυνο ερημοποίησης για το 30% της χώρας μέσα στις επόμενες δεκαετίες. Σε αυτό το πλαίσιο θα περίμενα ένα νομοσχέδιο έστω με κάποια στοιχεία αναπτυξιακής παρέμβασης στον πρωτογενή τομέα, που είναι σαφές πως τα επόμενα χρόνια θα πρέπει να έχει πρωταγωνιστικό ρόλο όχι μόνο στην οικονομική ανάπτυξη της χώρας, αλλά και στη θωράκισή της από μελλοντικές κρίσεις. Επιβεβαιώνεται με αυτόν τον τρόπο, όμως, δυστυχώς, η πεποίθηση του αγροτικού κόσμου για την παντελή απουσία πολιτικής παρέμβασης στα προβλήματα των γεωργών και των κτηνοτρόφων.

Κύριε Υπουργέ, κυρίες και κύριοι συνάδελφοι, με αναγκάζετε να επανέλθω σε ένα θέμα που σας είναι γνωστό και έχετε δεσμευτεί από τον Σεπτέμβριο του 2019 σε αυτή την Αίθουσα. Τι είναι αυτό; Το 2018 οι ξηροθερμικές συνθήκες στη Ροδόπη από τον Μάρτιο μέχρι τον Ιούνιο είχαν ως αποτέλεσμα την καταστροφή όλης της παραγωγής σε καπνά σε ποσοστό ογδόντα 80% με 95%. Προς τούτο σας κατέθεσα και το πόρισμα της Διεύθυνσης Αγροτικής Ανάπτυξης ΠΕ Ροδόπης που το πιστοποιεί και το νομιμοποιεί. Επειδή στον κανονισμό του ΕΛΓΑ δεν προβλέπεται η αποζημίωση για ιώσεις και ασθένειες, από την πρώτη στιγμή οι κρατικές υπηρεσίες του ΕΛΓΑ είπαν ότι πρέπει να αποζημιωθεί από τις κρατικές χρηματοδοτήσεις, από τον προϋπολογισμό των κρατικών οικονομικών ενισχύσεων, τα γνωστά ΠΣΕΑ.

Τι έγινε όμως; Τον Φεβρουάριο του 2020, απαντώντας σε επίκαιρη ερώτηση που είχα καταθέσει ενώπιον σας, δεσμευτήκατε, εσείς ως πολιτική ηγεσία, το Υπουργείο, ο κ. Βορίδης συγκεκριμένα, ότι «η πολιτική βούληση της Κυβέρνησης» -διαβάζω τα λόγια του κ. Βορίδη- «είναι ότι πρέπει να στηριχθεί το εισόδημα των παραγωγών μας σε όλες τις περιοχές και ειδικά στις ακριτικές μας περιοχές με ακόμα μεγαλύτερη ευαισθησία». Αναφέρατε ότι θα συσταθεί μια ειδική επιστημονική επιτροπή που να τεκμηριώνεται επιστημονικά ότι η παραγωγή του έτους ζημιάς θα πρέπει να έχει ζημιωθεί κατά είδος προϊόντος σε επίπεδο νομού σε ποσοστό 30% και πάνω. Το αναφέρετε και εσείς, λέγοντας ότι συντρέχει και εκπληρούται αυτή η προϋπόθεση.

Οι καπνοπαραγωγοί της Ροδόπης, όμως, βρίσκονται σήμερα σε απόλυτη φτώχεια και απελπισία. Έχουν μπροστά τους μια πολιτική ηγεσία που αδυνατεί να καταλάβει τις ανάγκες των καιρών μας και να ενισχύσει το εισόδημά τους, αποζημιώνοντάς τους για την ολοκληρωτική καταστροφή του 2018 που αφορά τη Ροδόπη και τη Θράκη ειδικά και όχι τα καπνά σε όλη τη χώρα. Το τονίζω ιδιαίτερα αυτό το γεγονός. Το τονίζω, γιατί χάρη στους καπνοπαραγωγούς της Ροδόπης που είχα ζημιά 80%, αποζημιώθηκαν από την κυβέρνηση του ΣΥΡΙΖΑ από τα de minimis οι καπνοπαραγωγοί όλης της χώρας. Σήμερα εκείνοι που πραγματικά υπέστησαν την καταστροφή της παραγωγής τους, δηλαδή οι Ροδοπαίοι, μένουν κυριολεκτικά στον αέρα. Αδικήθηκαν, παρά την ύπαρξη όλων των προϋποθέσεων και της πραγματικής ζημιάς. Επαναλαμβάνω ότι είναι εθνική επιταγή και όρος επιβίωσης των καπνοπαραγωγών στη Θράκη η αποζημίωσή τους.

Το ίδιο ζητώ να συμβεί και για τους βαμβακοπαραγωγούς της Ροδόπης που παραμένουν εκτός αποζημιώσεων από το 2018, τη στιγμή που συνάδελφοί τους του Έβρου εντάχθηκαν σε αποζημιώσεις πριν από λίγες εβδομάδες. Στη Ροδόπη τίποτα.

Όπως γνωρίζετε, διανύουμε την περίοδο σποράς καπνών, αυτό που λέμε χασλαμάδες, σανίδες. Τι είναι αυτό; Βάζουμε λωρίδες και βάζουμε το φυτό πριν μεταφυτευτεί στο χωράφι. Εδώ και μία εβδομάδα έχουμε ισχυρές χαλαζοπτώσεις. Οι χαλαζοπτώσεις έπληξαν και τους χασλαμάδες, δηλαδή τις σανίδες. Βέβαια, ο Οργανισμός του ΕΛΓΑ δεν καλύπτει, δυστυχώς, τους χασλαμάδες, τις σανίδες, τα φυτώρια και τελείωσε η καλλιεργητική περίοδος να βάλουμε σανίδες. Άρα, δηλαδή, δεν μπορούν να καλλιεργήσουν. Άλλη καταστροφή! Καλούμε τώρα την Κυβέρνηση και το Υπουργείο να αποζημιώσει με άλλον τρόπο για απώλεια εισοδήματος με de minimis τις φετινές φυσικές καταστροφές.

Το ίδιο πρόβλημα έχουν και οι κερασοπαραγωγοί στον νομό μας εξαιτίας των χαλαζοπτώσεων. Αναφέρθηκα στην αρχή της ομιλίας μου για τις καιρικές συνθήκες. Εκτός του ότι πρέπει να αποζημιωθούν από τον ΕΛΓΑ, πρέπει να βρεθεί και ένα πρόγραμμα πώς μπορεί να γίνει μια ουσιαστική καταπολέμηση για τις χαλαζοπτώσεις, προστασία δηλαδή με κάποιον τρόπο, με στήριξη από την Ευρωπαϊκή Ένωση και με άλλα προγράμματα βέβαια από το Υπουργείο Αγροτικής Ανάπτυξης.

Θέλω να κλείσω την ομιλία μου, κάνοντας μία αναφορά και στους κτηνοτρόφους. Απευθύνω έκκληση για μια ακόμη φορά προς το Υπουργείο Αγροτικής Ανάπτυξης για στήριξη του εισοδήματος των κτηνοτρόφων με έργα και όχι με λόγια. Στο πλαίσιο αυτό, ζητώ τα εξής. Όλοι οι συνάδελφοι ζήτησαν. Ζητάμε κι εμείς ως Κίνημα Αλλαγής, αλλά προσωπικά κι εγώ ως Βουλευτής του Νομού Ροδόπης.

Πρώτον, ζητώ ένταξη των κτηνοτρόφων στους ΚΑΔ που ενισχύονται με το ποσό των 800 ευρώ. Δεύτερον, επιδότηση με 2 ευρώ το κιλό των σφαγίων αμνοεριφίων το διάστημα προ του Πάσχα για την κάλυψη της ζημιάς. Τρίτον, επιστροφή των προστίμων των 279 εκατομμυρίων ευρώ που κερδήθηκαν από το Ευρωπαϊκό Δικαστήριο στους κτηνοτρόφους. Δικά τους λεφτά είναι. Να επιστρέψετε στους κτηνοτρόφους τα 279 εκατομμύρια.

Ακόμη, ζητώ άμεση χορήγηση του 50% της ενιαίας ενίσχυσης, τώρα, όχι τον Οκτώβριο. Αυτό δεν αφορά μόνο τους κτηνοτρόφους, αλλά όλους τους γεωργούς. Οι άμεσες ενισχύσεις να καταβληθούν τώρα που έχουν ανάγκη να πάνε να σπείρουν, γιατί δεν υπάρχουν λεφτά για να καλλιεργήσουν οι άνθρωποι τα χωράφια τους.

Ζητάμε άμεση χορήγηση των εξισωτικών του 2013 και του 2014 και πάγωμα όλων των δόσεων δανείων σε τράπεζες, εφορία και ασφαλιστικά ταμεία για όσο διάστημα διαρκεί η κρίση.

Κύριοι της Κυβέρνησης, εμείς το παρόν νομοσχέδιο που συζητάμε θα το υπερψηφίσουμε, διότι έχει όντως μέσα θετικά σημεία, τόσο για τους μελισσοκόμους, όσο και για την καταπολέμηση των ελληνοποιήσεων και για τους συνταξιούχους. Αυτό όμως δεν σημαίνει ότι αυτές οι ελλείψεις δεν υπάρχουν ή ότι είναι τραγικές και πρέπει να εισακουστεί η φωνή των Ροδοπιτών αγροτών και κτηνοτρόφων της περιοχής.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Τον λόγο έχει ο κ. Θεόφιλος Λεονταρίδης από τη Νέα Δημοκρατία.

**ΘΕΟΦΙΛΟΣ ΛΕΟΝΤΑΡΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, «ουδέν κακόν αμιγές καλού» έλεγαν οι αρχαίοι ημών πρόγονοι. Μετά από αυτή τη μεγάλη πανδημία που έβαλε στον πάγο όλη την οικονομική δραστηριότητα και αφού η χώρα μας αντιμετώπισε την υγειονομική κατάσταση με τον καλύτερο δυνατό τρόπο -και αυτό πανθομολογούμενα- ερχόμαστε τώρα παρόλες τις αντίξοες συνθήκες να επανεκκινήσουμε την οικονομία.

Ο κεντρικός σχεδιασμός της Κυβέρνησης θα έχει τώρα μια τεράστια ευκαιρία με το Ευρωπαϊκό Ταμείο Ανάκαμψης, όπου προβλέπεται να διατεθούν δεκάδες δισεκατομμύρια από το πρόγραμμα σε βάθος χρόνου, όχι μόνο να επουλώσουμε τις πληγές της οικονομίας, αλλά για να μεταμορφώσουμε την πατρίδα μας με ένα νέο, σύγχρονο, αναπτυξιακό σχέδιο.

Μέρος του σχεδίου θα είναι και η αγροτική οικονομία, που ταυτόχρονα με τη νέα Κοινή Αγροτική Πολιτική θα υπάρχει και νέος προσανατολισμός πόρων από το πρόγραμμα ανάκαμψης.

Δεν πρέπει, κύριοι συνάδελφοι, να χάσουμε αυτή τη διπλή ευκαιρία που πρέπει να αποτελέσει πολυεργαλείο ανάπτυξης της αγροτικής οικονομίας. Η στήριξη της ελληνικής υπαίθρου περνάει μέσα από τη χάραξη μιας εθνικής στρατηγικής για την αγροτική ανάπτυξη που θα διασφαλίζει δυνατότητες παραμονής του πληθυσμού στην περιφέρεια και θα κινητροδοτεί την επιστροφή των νέων από τα μεγάλα αστικά κέντρα.

Με το παρόν νομοσχέδιο ρυθμίζονται θέματα που αφορούν τις εισαγωγές και εξαγωγές φυτικών προϊόντων, το εθνικό μελισσοκομικό μητρώο, τους ελέγχους ζωικής παραγωγής, τα διαχειριστικά σχέδια βόσκησης, τις σχολές επαγγελμάτων κρέατος, το εθνικό πρόγραμμα συλλογής και διαχείρισης νεκρών ζώων και τα καταφύγια αδέσποτων ζώων. Τέλος, συμπεριλαμβάνονται διατάξεις για την υδατοκαλλιέργεια, την αλιεία, για τη βελτίωση της λειτουργίας του ΕΛΓΑ και του Γεωτεχνικού Επιμελητηρίου.

Λόγω του περιορισμένου χρόνου, θα αρκεστώ σε ορισμένες από τις διατάξεις. Διευκολύνονται οι κάτοχοι κτηνοτροφικών εγκαταστάσεων που βρίσκονται εντός ή πλησίον κατοικημένων περιοχών για τη νομιμοποίησή τους και δίνεται το αναγκαίο χρονικό διάστημα έως τις 31 Δεκεμβρίου 2020 για να ολοκληρωθεί η διαδικασία έκδοσης της άδειας διατήρησης αυτών των εγκαταστάσεων δεδομένου ότι για την έκδοση πολλών δικαιολογητικών απαιτούνται χρονοβόρες διαδικασίες.

Καθιερώνεται το εθνικό ηλεκτρονικό μελισσοκομικό μητρώο και αντιμετωπίζονται ψηφιακά σημαντικά θέματα που προκαλούν προβλήματα στον κλάδο της μελισσοκομίας. Και φυσικά, απλουστεύονται οι διαδικασίες συμμετοχής των μελισσοκόμων σε προγράμματα οικονομικών ενισχύσεων ή καταβολής αποζημιώσεων.

Προβλέπεται η ένταξη των επιχειρήσεων παραγωγής και εμπορίας αυγών κατανάλωσης στην ενιαία βάση δεδομένων «ΆΡΤΕΜΙΣ» για την επίτευξη του αποτελεσματικού ελέγχου ισοζυγίου ιχνηλασιμότητας και αντιμετώπισης των αθέμιτων πρακτικών και ιδίως των ελληνοποιήσεων. Απλουστεύονται οι διαδικασίες αναγνώρισης των δημόσιων ή ιδιωτικών σχολών και ιδρυμάτων της χώρας -επαγγελμάτων κρέατος- και τροποποιούνται διατάξεις που αφορούν την εκπαίδευση των κρεοπωλών και των εκδοροσφαγέων.

Σε αυτό το σημείο, κυρία Υπουργέ, θέλω να σας υπενθυμίσω ότι σας είχα ζητήσει εδώ και καιρό την επαναλειτουργία της Σχολής Επαγγελμάτων Κρέατος Σερρών που ιδρύθηκε με το π.δ.107/2014. Ξεκίνησε η λειτουργία της τον Σεπτέμβριο του 2014 στις εγκαταστάσεις της Διεύθυνσης Αγροτικής Οικονομίας και σταμάτησε η λειτουργία της επί κυβερνήσεως ΣΥΡΙΖΑ.

Η ίδρυση της σχολής κρίθηκε αναγκαία λόγω του αυξημένου αριθμού των υποψηφίων κρεοπωλών και εκδοροσφαγέων και της αδυναμίας εξυπηρέτησής τους μέσα σε ένα εύλογο χρονικό διάστημα από τη σχολή της Θεσσαλονίκης. Με τον τρόπο αυτό, μειώναμε σημαντικά τον χρόνο αναμονής των ενδιαφερομένων, ο οποίος ήταν -και είναι- μεγάλος -πάνω από δύο χρόνια- δεδομένης της αυξημένης ζήτησης για το επάγγελμα του κρεοπώλη. Χρέος όλων μας είναι να στηρίξουμε την ύπαιθρο χώρα που καθημερινά ο πληθυσμός της συρρικνώνεται λόγω φυγής στα μεγάλα αστικά κέντρα και ιδίως τις παραμεθόριες περιοχές προς όφελος του γεωργοκτηνοτροφικού τομέα, εφαρμόζοντας πολιτικές αποκέντρωσης. Είναι ευκαιρία σήμερα που συζητάμε σχετικό άρθρο για τις σχολές επαγγελμάτων κρέατος με την τροποποίηση των διατάξεων της διαδικασίας αναγνώρισης των σχολών και σε θέματα που αφορούν στην εκπαίδευση των κρεοπωλών και των εκδοροσφαγέων να επανεξετάσετε το θέμα και να λειτουργήσει η σχολή των Σερρών.

Αυτό όμως που έχει τεράστια σημασία για τους παραγωγούς και είναι η κορωνίδα του νομοσχεδίου είναι η θεσμοθέτηση της αποτελεσματικής καταπολέμησης δίωξης και τιμωρίας μέσω διοικητικών και ποινικών κυρώσεων παρανόμων συμπεριφορών που αφορούν στην παραπλάνηση των καταναλωτών ως προς την προέλευση των τροφίμων, πρακτική που κατά την κοινή αντίληψη των Ελλήνων παραγωγών, αλλά και εμπόρων συνέβαλε στη μεγέθυνση του φαινομένου των παράνομων ελληνοποιήσεων με αποτέλεσμα τη βλάβη των πραγματικών παραγωγών ή μεταποιητών αντίστοιχων προϊόντων και την παραπλάνηση του καταναλωτικού κοινού.

Επιπλέον, μέσα στις διατάξεις, με τροπολογία επιδιώκεται η ενίσχυση της εποχικής απασχόλησης σε αγροτικές εργασίες. Δίνονται κίνητρα για να παραμείνουν συνταξιούχοι του ΟΓΑ στο χωράφι χωρίς να μειώνεται η σύνταξή τους, σε συνεργασία φυσικά με το Υπουργείο Εργασίας. Επιπλέον, δίνεται η δυνατότητα και σε άλλους συνταξιούχους να παραμείνουν στο επάγγελμα και να ασχοληθούν με την αγροτική δραστηριότητα. Εκκρεμεί φυσικά η υπόθεση της ενίσχυσης των αιγοπροβατοτρόφων, που πιστεύω ότι ο Υπουργός μετά από διάλογο που έγινε με τους φορείς των κτηνοτρόφων θα δώσει την πιο δίκαιη λύση.

Κυρίες και κύριοι συνάδελφοι, κυρία Υπουργέ, δεν είναι τυχαίο -και το έχετε παρατηρήσει οι περισσότεροι από εσάς- ότι οι ερωτήσεις που γίνονται στη Βουλή έχουν σχέση οι περισσότερες με τις αποζημιώσεις των αγροτών και κτηνοτρόφων, διότι απαιτείται η πλήρης αναμόρφωση του απαρχαιωμένου συστήματος ασφάλισης με εκσυγχρονισμό θεσμικό, λειτουργικό και οικονομικό με διεύρυνση των καλυπτόμενων και ασφαλισμένων από τον ΕΛΓΑ κινδύνων, ιδίως, εκείνων που συναρτώνται με την κλιματική αλλαγή και με ψηφιοποίηση όλων των διαδικασιών.

Η μεταρρύθμιση αυτή, που είναι αναγκαίο να γίνει, μπορεί να εφαρμόσει ένα ρεαλιστικό, οικονομικά βιώσιμο και κοινωνικά αποδεκτό ασφαλιστικό σύστημα.

Κυρίες και κύριοι συνάδελφοι, είδαμε ότι η γεωστρατηγική αναβάθμιση της Ελλάδας σε σημαντικό διεθνή ενεργειακό κόμβο, τα πλούσια θερμικά πεδία και οι ανανεώσιμες πηγές ενέργειας πρέπει να αποτελέσουν επιθετικές πολιτικές κινητροδότησης για τη χρήση φυσικού αερίου, για την αξιοποίηση της γεωθερμίας για χαμηλό κόστος παραγωγής, που είναι και το ζητούμενο, αλλά και για να προσθέσουν έσοδα στο αγροτικό εισόδημα.

Ο εκσυγχρονισμός των υφιστάμενων αρδευτικών δικτύων, η ολοκλήρωση των αδρευτικών μέτρων με έτοιμες μελέτες που δρομολογήθηκαν και δεν προχώρησαν, οι αναδασμοί που σταμάτησαν ή δεν ξεκίνησαν θα δημιουργήσουν νέες συνθήκες για την αγροτική οικογένεια και νέες προϋποθέσεις για το σύγχρονο πρότυπο του επαγγελματία αγρότη. Τώρα είναι η ευκαιρία της Ελλάδας να αλλάξει τροχιά με την ανασύσταση της αγροτικής οικονομίας σε υγιείς βάσεις και με την αποτελεσματική αξιοποίηση των πόρων που θα εισρεύσουν από τη νέα Κοινή Αγροτική Πολιτική και το πρόγραμμα ανάκαμψης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Θα κλείσουμε τον κύκλο των ομιλητών για σήμερα -με τη βοήθεια του Θεού οι υπόλοιποι αύριο- με τον κ. Ιωάννη Μπουρνούς από τη Λέσβο και τον ΣΥΡΙΖΑ. Μετά θα ακολουθήσουν οι Κοινοβουλευτικοί Εκπρόσωποι, όσοι θέλουν να μιλήσουν.

Κύριε Μπουρνούς, έχετε τον λόγο.

**ΙΩΑΝΝΗΣ ΜΠΟΥΡΝΟΥΣ:** Ξεκινώντας θα ήθελα να μεταφέρω στη Βουλή την αγωνία των ελαιοκαλλιεργητών της Λέσβου και όχι μόνο για τις ζημιές που υπέστησαν στην καρποδεσία λόγω του φοβερού αυτού καύσωνα των προηγούμενων ημερών και των έντονων βροχοπτώσεων και την ανάγκη για μια έκτακτη αποζημίωση σε αυτούς, αλλά και στους αμπελουργούς, που επίσης υπέστησαν ζημιές τις οποίες έχουμε καταθέσει και σε ερωτήσεις.

Κυρίες και κύριοι Βουλευτές, στο παρόν νομοσχέδιο θα περίμενε κανείς να δει επιτέλους να ξεδιπλώνεται η στρατηγική της Κυβέρνησης για την αγροτική ανάπτυξη, για την αντιμετώπιση των δομικών προβλημάτων της αγροτικής οικονομίας, για τον εκσυγχρονισμό της και την αύξηση της συμβολής της στο Ακαθάριστο Εθνικό Προϊόν της χώρας. Το μόνο που βρίσκουμε, όμως, στο σχέδιο νόμου σας είναι ρυθμίσεις επιμέρους προβλημάτων, χωρίς μάλιστα να υπάρχει μέριμνα για επίκαιρα ζητήματα που προέκυψαν από την πανδημία.

Η δική μας πεποίθηση είναι πως στα θέματα της αγροτικής ανάπτυξης πρέπει να είμαστε φιλόδοξοι, να έχουμε τους κλάδους της αγροτικής οικονομίας στο κέντρο μιας αναπτυξιακής στρατηγικής μακράς πνοής και να εργαζόμαστε για να αυξάνεται τη συμβολή της αγροτικής οικονομίας στο ΑΕΠ της χώρας. Πρέπει να εργαζόμαστε, δηλαδή, για την ευημερία των αγροτών, των κτηνοτρόφων, των αλιέων, που είναι και ευημερία της υπαίθρου, ευημερία των νησιών και των περιφερειών της χώρας.

Με δεδομένες μάλιστα τις δομικές αδυναμίες της αγροτικής παραγωγής, με το μικρό μέγεθος μονάδων και την αδυναμία συνεργασίας και συνεταιρισμού των παραγωγών, το κράτος θα έπρεπε να εξασφαλίζει μια εγγυημένη τιμή για τα αγροτικά προϊόντα. Θα έπρεπε να αντισταθμίζει, δηλαδή, τη διαπραγματευτική αδυναμία των παραγωγών έναντι των εμπόρων. Και κάθε μακρόπνοη στρατηγική αγροτικής ανάπτυξης θα έπρεπε να κινητροδοτεί, να προωθεί και να διευκολύνει μια πολιτική συνεργασίας και συμπράξεων των παραγωγών κατά τόπους και κατά κλάδο. Ακόμη και αν αυτό αυξάνει τη διαπραγματευτική ισχύ των αγροτών, όχι μόνο έναντι των εμπόρων, αλλά και έναντι του πολιτικού συστήματος, ή μάλλον ακριβώς γι’ αυτόν τον λόγο.

Μάλιστα, εν μέσω μιας τόσο δύσκολης οικονομικής συγκυρίας και με την άρση των δημοσιονομικών περιορισμών, θα ανέμενε κανείς μια κίνηση ελάφρυνσης, όπως, παραδείγματος χάριν, η επιστροφή του ειδικού φόρου κατανάλωσης που είχε καταργηθεί στο τρίτο μνημόνιο και είχε προβλεφθεί, όμως, η επαναφορά του στον προϋπολογισμό του 2019 αμέσως μετά την καθαρή έξοδο της πατρίδας μας από τη μνημονιακή επιτροπεία. Ούτε προβλέπεται να δούμε μέτρα ενίσχυσης, όπως οι αλλαγές στις ημερομηνίες καταβολής των ευρωπαϊκών ενισχύσεων για να διευκολυνθούν νωρίτερα οι αγρότες που υφίστανται τις οικονομικές συνέπειες του lockdown.

Θα θέλαμε, επίσης, να δούμε το Υπουργείο να παρεμβαίνει στον κ. Βρούτση για να γίνει πράξη η εντυπωσιακή και ανέξοδη εξαγγελία του για ηλεκτρονική και ταχεία απονομή των συντάξεων των αγροτών του παλιού ΟΓΑ. Και δεν είναι μόνος τομέας που ακούμε για εκσυγχρονισμό διαδικασιών και ψηφιοποιήσεις, αλλά διαπιστώνουμε, δυστυχώς, ακόμα μεγαλύτερες καθυστερήσεις.

Δεν βλέπουμε, επίσης, πνεύμα εκσυγχρονισμού και αναβάθμισης σε διατάξεις συγκέντρωσης αρμοδιοτήτων στο πρόσωπο του Υπουργού και αφαίρεσής τους από τις περιφέρειες. Το κάνετε με το άρθρο 2 για τις μεταβιβάσεις στους δήμους των αρμοδιοτήτων διοίκησης και λειτουργίας των εγγείων βελτιώσεων και κυρίως στο άρθρο 11 για την εκπόνηση σχεδίων βόσκησης.

Καταπιάνεστε και σωστά με τις τεχνικές επιτροπές λιπασμάτων, αλλά δεν τολμάτε να μειώσετε δραστικά τον αριθμό των μελών τους για να τις κάνετε πιο ευέλικτες και αποτελεσματικές ούτε να συντομεύσετε και να απλοποιήσετε τη διαδικασία γνωμοδότησης και έγκρισης των λιπασμάτων, που είναι ένα βασικό ζήτημα για τον εκσυγχρονισμό της ελληνικής γεωργίας.

Στο άρθρο για τις μη αδειοδοτημένες κτηνοτροφικές εγκαταστάσεις, που είναι το άρθρο 8, προτείνετε πάλι τη διαιώνιση των παρατάσεων στην προσκόμιση των δικαιολογητικών για την έκδοση των αδειών, αντί να αξιοποιήσετε το νέο σχέδιο αδειοδοτήσεων που είχε ετοιμάσει η προηγούμενη πολιτική ηγεσία του Υπουργείου Αγροτικής Ανάπτυξης. Δεν είναι ο χρόνος που λείπει, είναι η αδυναμία να συγκεντρωθούν τα δικαιολογητικά που απαιτεί το υφιστάμενο πλαίσιο αδειοδότησης.

Στο άρθρο 12 για τις αλιευτικές ρυθμίσεις θα αναμέναμε κάποια πρόνοια για τη στήριξη των αλιέων, καθώς οι μισοί από αυτούς, το 50%, δεν πήρε κανένα έκτακτο επίδομα. Θα ήθελα να σας επισημάνω, έπειτα από διαμαρτυρίες που έλαβα από αλιείς και της Λήμνου και της Λέσβου, ότι οι περιπτώσεις συνιδιοκτησίας των σκαφών εξαιρούνται από κάθε ενίσχυση. Πότε πιστεύετε ότι είναι καιρός να ενδιαφερθείτε για τη στήριξη των αλιέων;

Θα ήθελα στο σημείο αυτό να θίξω ένα ιδιαίτερα σημαντικό ζήτημα για το νησί της Λέσβου και τους αλιείς του. Σύμφωνα με δημοσιεύματα προβλέπεται να χωροθετηθούν υδατοκαλλιέργειες σε διάφορες περιοχές της χώρας, περιλαμβανομένης και της Λέσβου. Ελπίζω πραγματικά, απηχώντας τα όσα μας λένε οι σύλλογοι των αλιέων, να μην αφορά αυτό το κόλπο της Καλλονής και το πολύ ιδιαίτερο οικοσύστημα του. Η δική μας Κυβέρνηση είχε αναστείλει την έκδοση άδειων μονάδων υδατοκαλλιέργειας στον κόλπο της Καλλονής και ελπίζουμε να μην αλλάξει αυτό.

Επιστρέφοντας στο νομοσχέδιο, παρ’ ότι περιλαμβάνεται άρθρο για τη μελισσοκομία και τη δημιουργία ηλεκτρονικού μητρώου σύμφωνου και με την ευρωπαϊκή νομοθεσία, δεν προτείνετε τίποτα για ένα κορυφαίο πρόβλημα του κλάδου, την προστασία του ελληνικού μελιού από τις αθέμιτες ελληνοποιήσεις και τις φτηνές εισαγωγές από τρίτες χώρες. Χρειάζεται, το λιγότερο, η εκπόνηση και νομοθέτηση ενός αυστηρού πλαισίου σήμανσης και σε επίπεδο ευρωπαϊκής ένωσης για την υποχρεωτική αναγραφή χώρας συγκομιδής.

Τέλος, καταπιάνεστε με τη βιομηχανική και φαρμακευτική κάνναβη, στα άρθρα 5 και 7, έναν παραγωγικό κλάδο που ουσιαστικά ιδρύθηκε από την προηγούμενη κυβέρνηση και έχει λαμπρές προοπτικές να εξελιχθεί σε έναν από τους πιο δυναμικούς για την αγροτική μας οικονομία.

Τι έχετε κάνει εκεί; Έχετε καθυστερήσει χωρίς λόγο την υπογραφή εγκρίσεων εγκατάστασης μεταποιητικών μονάδων για την τελική επεξεργασία προϊόντων φαρμακευτικής κάνναβης. Δεν προσφέρετε καμμία ουσιώδη προσαρμογή ενός ούτως η άλλως καινούργιου νομοθετικού πλαισίου και δεν απλοποιείτε περαιτέρω τη διαδικασία εγκρίσεων.

Τα σήματα που παίρνουν οι επενδυτές δεν είναι καθόλου ενθαρρυντικά. Κι εδώ μιλάμε για έναν κλάδο που αντιμετωπίστηκε με ενθουσιασμό από πολύ μεγάλες ξένες εταιρείες που ήρθαν να επενδύσουν στη χώρα μας. Ειδικά στους καλλιεργητές βιομηχανικής κάνναβης προβαίνετε σε μια τιμωρητική -για να το πω και από τη δική σας πλευρά, που είστε πάντα με την αγορά- αντιεπιχειρηματική νομοθέτηση για την καταστροφή καλλιεργειών που υπερβαίνουν ακόμη και ελάχιστα το 0,2 περιεκτικότητα σε THC. Αντί να ενθαρρύνετε επενδυτές, τους τρομοκρατείτε και τους διώχνετε, ενώ βρήκατε επενδυτικούς φακέλους έτοιμους στο Υπουργείο όταν αναλάβατε.

Δυστυχώς ένας κλάδος που υφίσταται εδώ και χρόνια σε ευρωπαϊκές και άλλες προηγμένες χώρες και η Ευρωπαϊκή Ένωση μας προσφέρει και εργαλεία ενίσχυσής του, θα πέσει θύμα της κραυγαλέας ιδεοληψίας σας και των υπερσυντηρητικών εμμονών του ακροατηρίου σας. Δεν φταίνε οι επενδυτές της φαρμακευτικής και της βιομηχανικής κάνναβης για τα fake news που διαδίδατε τότε που ήσασταν αντιπολίτευση.

Μια μελλοντική προοδευτική κυβέρνηση θα αξιοποιούσε τις συνθήκες κλίματος και εδάφους που επικρατούν στην Ελλάδα για να ενθαρρύνει την επέκταση των καλλιεργειών βιομηχανικής κάνναβης, όπως κάνει η Ιταλία και θα αδειοδοτούσε μονάδες για την παραγωγή εκχυλισμάτων CBD.

Με όλα αυτά, κυρίες και κύριοι Βουλευτές, κυρίες και κύριοι της Κυβέρνησης, που ούτε δρόμοι για το μέλλον χαράζονται, ούτε επείγοντα προβλήματα του παρόντος επιλύονται, είναι απορίας άξιο πού βλέπετε την αναβάθμιση και τον εκσυγχρονισμό του αγροτικού τομέα, που βάλατε στο τίτλο του νομοσχεδίου.

Στο πολύ δύσκολο προσεχές διάστημα, δυστυχώς, ούτε ο παραγωγικός κόσμος της υπαίθρου θα εξαιρεθεί από τις συνέπειες μιας κυβέρνησης που προχειρολογεί, εξυπηρετεί φίλους και ετοιμάζει βίαιες αναδιαρθρώσεις υπέρ των μεγάλων συμφερόντων.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Αν και προηγούνται οι κυρίες, μου ζήτησε πρώτα τον λόγο ο κ. Λίβανος από τη Νέα Δημοκρατία, ο Κοινοβουλευτικός Εκπρόσωπος, και μετά να το πάμε ανάποδα, αν συμφωνούν όλοι οι Κοινοβουλευτικοί Εκπρόσωποι.

Τον λόγο έχει, λοιπόν, ο Κοινοβουλευτικός Εκπρόσωπος από τη Νέα Δημοκρατία, ο κ. Σπήλιος Λιβανός.

**ΣΠΥΡΙΔΩΝ-ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Επιτρέψτε μου, κύριε Πρόεδρε, ξεκινώντας την τοποθέτησή μου να αποχαιρετήσω σήμερα από αυτό το Βήμα εκ μέρους της Νέας Δημοκρατίας, της Κοινοβουλευτικής μας Ομάδας, αλλά και προσωπικά, μια σπουδαία Ελληνίδα που έφυγε από τη ζωή, την Αμαλία Μεγαπάνου.

Ήταν μια γυναίκα του πνεύματος, ένας εξαιρετικός άνθρωπος, μια σημαντική συγγραφέας, μια μαχητική πραγματικά γυναίκα. Ενώ δεν ασχολήθηκε ποτέ άμεσα με την πολιτική, αντιθέτως την αποστρεφόταν προσωπικά, δίδαξε με την πορεία της την πολιτική ηθική. Παρ’ ότι ήταν ανιψιά του Παναγιώτη Κανελλόπουλου και σύζυγος για κάποιο διάστημα του Κωνσταντίνου Καραμανλή, δεν μίλησε ποτέ για την προσωπική της ζωή, δεν μίλησε ποτέ για αυτούς τους δύο σπουδαίους ανθρώπους. Στην εποχή που το ιδιωτικό μπλέκεται τόσο πολύ με το δημόσιο εκείνη επί ενενήντα ένα χρόνια μίλησε με τη σιωπή της και με το πνευματικό της έργο.

Ήταν μια σπουδαία Ελληνίδα και την ευχαριστώ για την παρακαταθήκη, αλλά και τις συμβουλές της.

Κάποιες απαντήσεις τώρα θέλω να δώσω σε κάποια πράγματα που ακούστηκαν γενικής πολιτικής εκτός νομοσχεδίου.

Στα ζητήματα εθνικής πολιτικής είναι σαφές, αγαπητοί συνάδελφοι, ότι η Ελλάδα, η Κυβέρνηση, έχει μία και ενιαία πολιτική, όχι μόνο η Κυβέρνηση, αλλά και η χώρα στο σύνολό της. Η όποια προκλητικότητα και επιθετικότητα ασκείται αυτή τη στιγμή από τη γείτονα δεν θα μας παρασύρει, δεν μας παρέσυρε ποτέ σε μια πολιτική ανταγωνισμού. Δεν ετεροπροσδιορίζουμε την πολιτική μας, αυτόνομα κινούμαστε και, όπως αποδείξαμε στον Έβρο, με υψηλό φρόνημα, με εθνική αυτοπεποίθηση, θα κάνουμε τα πάντα για να προασπίσουμε κάθε σπιθαμή της χώρας βεβαίως και πάντα -και απορώ πώς δεν το καταλαβαίνετε- μέσα στο πλαίσιο του Διεθνούς Δικαίου και του δικαίου της θάλασσας.

Μην παρερμηνεύσει, όμως, κανείς ούτε μέσα στο ελληνικό πολιτικό σκηνικό ούτε έξω από αυτό τη δύναμη της σοβαρότητας και της μετριοπάθειας. Οι κόκκινες γραμμές είναι συγκεκριμένες και θα τις υπερασπιστούμε με κάθε τρόπο ανά πάσα στιγμή.

Όσον αφορά στον φράχτη, νομίζω είναι πεντακάθαρη η θέση της Κυβέρνησης. Τον χτίζουμε, τον συντηρούμε, τον θεωρούμε απαραίτητο και προφανώς δεν θέλουμε να υπάρχουν άλλες δίοδοι, εκτός από αυτές που προβλέπονται για το Διεθνές Δίκαιο, που είναι τα επίσημα σύνορά μας.

Όσον αφορά στα γεγονότα στην Αμερική και στη σύνδεσή τους με τα δεδομένα της Ελλάδας, προφανώς καταδικάζουμε τη βία από όπου κι αν αυτή προέρχεται, τη βία στους δρόμους, βεβαίως τη βία στις τράπεζες, τη βία όπου κι αν υπάρχει.

Όμως, αγαπητές φίλες και φίλοι, άλλο η βία, άλλο ο ρατσισμός και άλλο ο διχασμός που επιχειρείται από κάποιους. Κλονίζεται προφανώς η Αμερική σήμερα με τη μεγάλη ανεργία που υπάρχει από μια προφανέστατα λανθασμένη στρατηγική αντιμετώπισης του COVID. Όμως, -και δεν άκουσα τίποτα γι’ αυτό σε αυτή την Αίθουσα από κανέναν-, το ίδιο δεν συμβαίνει στην Ευρώπη, διότι η Ευρώπη τοποθετήθηκε καλύτερα και προφανώς η Ελλάδα.

Όμως, ας θυμηθούμε όλοι μαζί και ας μη διχαζόμαστε και σε αυτό τι είχε πει ο Μάρτιν Λούθερ: «Το σημαντικό είναι να αγωνιστεί και η μεσαία φιλήσυχη τάξη…» -πρακτικά αυτό είχε πει- «…για τη δικαιοσύνη».

Αυτό το πνεύμα ακολουθούμε και εμείς, ακολουθεί και η Κυβέρνηση του Κυριάκου Μητσοτάκη. Θέλουμε και χτίζουμε μια κοινωνία με κράτος δικαίου και ασφάλεια για τους πολίτες στην πόλη, στο χωριό, για τους πολίτες παντού και με το ίδιο δημοκρατικό μέτρο, στο οποίο αναφέρθηκε νωρίτερα σωστά, κατά τη γνώμη μου, ο κ. Ζαχαριάδης, ο Βουλευτής του ΣΥΡΙΖΑ. Το ίδιο θέλουμε να έχουμε και εδώ στην Ελλάδα, ασφάλεια, δικαιοσύνη, κράτος δικαίου και στα ζητήματα που αφορούν στους αγρότες.

Άρα ασφάλεια και δικαιοσύνη και στη φέτα και στις ελληνοποιήσεις είναι αυτό που σας εξήγησε, αγαπητοί συνάδελφοι, και ο Υπουργός Αγροτικής Ανάπτυξης πριν και θα σας καλούσα να μην μπερδεύεστε και να μη λαϊκίζετε σε αυτά τα θέματα.

Ο κ. Καραθανασόπουλος από το Κομμουνιστικό Κόμμα σωστά τοποθετήθηκε για την ανάγκη εκσυγχρονισμού των αρδευτικών συστημάτων σε όλη τη χώρα και κυρίως στη δυτική Ελλάδα, από την οποία προέρχεται. Προφανώς συμφωνούμε μαζί του. Είναι έργα μεγάλα αυτά τα οποία χρειάζονται σκέψη και πλάνο για να γίνουν. Πάνω από όλα, όμως, συμφωνούμε ότι χρειάζεται μια γενική συζήτηση και ένα συνολικότερο σχέδιο για την ευρύτερη διαχείριση, για τη συνολική διαχείριση των υδάτινων πόρων στον τόπο μας.

Και σε αυτό το πλαίσιο ο κ. Μπούμπας έχει μια σωστή κατεύθυνση στον νου του για μια ενιαία πολιτική νερού στη χώρα μας.

Δεν είπε, όμως, κάτι ο εκπρόσωπος του Κομμουνιστικού Κόμματος, δεν είπε τίποτα για τις λύσεις που δόθηκαν στα ΤΟΕΒ της δυτικής Ελλάδας από αυτή την Κυβέρνηση τόσο για να μπουν μπροστά οι μηχανές, να λυθούν τα προβλήματα τα οποία υπήρχαν με τη ΔΕΗ και κυρίως το μακροχρόνιο σχέδιο αυτή τη στιγμή που υπάρχει για να γίνουν φωτοβολταϊκά πάρκα από τα ΤΟΕΒ, έτσι ώστε σταδιακά να αποπληρώνονται τα χρέη στη ΔΕΗ, να υπάρχει αυτονομία και τελικά να οδηγηθούμε σε αυτό που όλοι θέλουμε, την έξυπνη γεωργία, υπηρετώντας ακριβώς αυτό το οποίο λέτε, αγαπητοί συνάδελφοι από το ΚΚΕ, τον μικρό και μεσαίο αγρότη, τον άνθρωπο του μόχθου στο χωράφι. Εμείς, λοιπόν, προχωράμε με έργα και όχι με λόγια.

Μίλησε, επίσης, για την αποσύνδεση του καπνού και είπε ότι η παράταξη της Νέας Δημοκρατίας έλεγε ψέματα στους πολίτες. Αυτό δεν συνέβη ποτέ. Αντιθέτως ο Υπουργός επί κυβερνήσεως Καραμανλή, ο κ. Κοντός, στον τόπο του έπεισε τους αγρότες του να μην προχωρήσουν στην αποσύνδεση του καπνού. Σήμερα βλέπουμε τα λάθη που έγιναν τότε, αλλά η Νέα Δημοκρατία ποτέ δεν παρέσυρε σε αυτή την κατεύθυνση κανέναν. Άλλοι ήταν αυτοί που είχαν λανθασμένες πολιτικές.

Ο κ. Μπούμπας -και νομίζω ότι αυτή είναι η σωστή δουλειά που πρέπει να γίνεται στο Κοινοβούλιο, πρέπει να βλέπουμε τα σωστά, να τα επισημαίνουμε και η Κυβέρνηση, βεβαίως, να τα ακούει και να τα ενσωματώνει στην πολιτική της- αναφέρθηκε στη σχολή ιχθυοκαλλιεργειών που υπήρχε στο Μεσολόγγι. Ήταν μια σχολή που έβγαζε αποφοίτους που βοηθούσαν πάρα πολύ έναν κορυφαίο τομέα της ελληνικής παραγωγής, της ιχθυοκαλλιέργειας, με λάθη από τις προηγούμενες κυβερνήσεις, όχι βεβαίως από τη σημερινή. Αυτή η σχολή έχει μειώσει όλα της τα δεδομένα ενσωματωμένη στο Πανεπιστήμιο της Πάτρας, έχει δημιουργήσει προβλήματα η πολιτική των προηγούμενων χρόνων και στους αποφοίτους και πάνω από όλα δημιουργεί προβλήματα στον κλάδο. Τέτοιου είδους ζητήματα πρέπει να τα διαχειριστεί η Κυβέρνησή μας, όχι βεβαίως το Υπουργείο Αγροτικής Ανάπτυξης, αλλά συμφωνώ μαζί του ότι είναι απαραίτητα, αν θέλουμε να στήσουμε ξανά το παραγωγικό μοντέλο της χώρας.

Η κριτική που έγινε από τη μεριά της Αξιωματικής Αντιπολίτευσης θα μου επιτρέψετε να πω ότι ήταν άτονη, λειψή και βασικά χωρίς επιχειρήματα. Δεν βλέπω καν πολλούς Βουλευτές να έρχονται να στηρίζουν αυτή την αντίθεση και ειλικρινά δεν μπορώ να καταλάβω γιατί δεν ψηφίζετε, εκτός και αν στο τέλος ψηφίσετε, όλα τα άρθρα αυτού του νόμου γιατί είναι προς τη σωστή κατεύθυνση.

Κάποιοι δε από τους ομιλητές σας από τη μεριά του ΣΥΡΙΖΑ αφιέρωσαν όλο τον χρόνο σχεδόν των ομιλιών τους με αναφορές σε άλλα νομοσχέδια, όπως, παραδείγματος χάριν, στο περιβαλλοντικό, κάνοντας μηδενική κριτική σε τούτο το νομοσχέδιο. Τεκμαίρεται προφανώς ότι ή δεν υπάρχει κριτική για αυτό το νομοσχέδιο ή είναι λειψή ή, όπως και τότε που φυγομαχήσατε και φύγατε, έτσι και σήμερα δηλώνετε απόντες.

Εάν έχω καταλάβει λάθος, περιμένουμε και από τους επόμενους ομιλητές αύριο κυρίως τη θέση του κόμματός σας για ζητήματα σαν κι αυτά στα οποία αναφέρθηκαν οι Υπουργοί να δούμε τελικά τι θα κάνετε.

Σε κάθε περίπτωση, όταν λέτε ότι θέλετε να κατεβείτε πλέον στο δημόσιο διάλογο με προτάσεις, να στέκεστε σε αυτές τις προτάσεις, όπως κάνουν και άλλοι Βουλευτές -τις ακούει η Κυβέρνηση και πολλές από αυτές τις ενσωματώνει- όχι όμως να κάνετε στείρα κριτική μόνο για την κριτική.

Δυο λόγια και για το νομοσχέδιο. Το πάθος και ο οίστρος με τον οποίο υπερασπίστηκαν πριν από λίγες ώρες, από αυτό εδώ το Βήμα, τόσο ο Υπουργός κ. Βορίδης, όσο και η Υφυπουργός κ. Αραμπατζή, το νομοσχέδιο που καλούμαστε να υπερψηφίσουμε σήμερα, δείχνει την αγάπη και των δύο, αλλά και τη συνολική κάλυψη της Κυβέρνησης για τον κορυφαίο αυτό κλάδο της οικονομίας μας. Αποδεικνύει τη σημασία, αλλά και τον αγωνιώδη δρόμο στον οποίο έχει επιδοθεί από την πρώτη στιγμή της πανδημίας του κορωνοϊού, για να στηρίξει τις Ελληνίδες και τους Έλληνες αγρότες, τους ανθρώπους του μόχθου που επλήγησαν καθοριστικά από αυτή την υγειονομική κρίση.

Η Κυβέρνηση συνολικά και το Υπουργείο Αγροτικής Ανάπτυξης ειδικότερα στάθηκαν έμπρακτα στο πλάι του αγροτικού κόσμου, λαμβάνοντας από την πρώτη στιγμή μέτρα που τα υλοποιεί ακόμα. Σταδιακά διαθέτει 150 εκατομμύρια για την ανακούφιση των αγροτών, των κτηνοτρόφων και των αλιέων μας, στοχευμένα σε συγκεκριμένες ομάδες που πονάνε και όχι οριζόντια, όπως ανεύθυνα και ακοστολόγητα επιμένει να προτείνει η Αντιπολίτευση.

Αξιοποιούμε τα κονδύλια από το Πρόγραμμα Αγροτικής Ανάπτυξης, το Επιχειρησιακό Πρόγραμμα Αλιείας και Θάλασσας. Επισπεύσαμε καταβολές αποζημιώσεων από τον ΕΛΓΑ και βέβαια μια άλλη πολύ σημαντική πρωτοβουλία που πήρε το Υπουργείο, ήταν η υπερδέσμευση κατά 107 εκατομμύρια ευρώ για το πρόγραμμα «LEADER».

Είναι μια υπόθεση την οποία δουλέψαμε. Είμαι κι εγώ χαρούμενος και περήφανος ιδιαίτερα για την Αιτωλοακαρνανία, που έχει δύο αναπτυξιακές εταιρείες. Η ηγεσία του Υπουργείου Αγροτικής Ανάπτυξης ανταποκρίθηκε, έκανε αυτή την υπερδέσμευση, έτσι ώστε να μπουν ακόμα 107 εκατομμύρια -εκτός από το πρώτο budget που υπήρχε για τα «LEADER»- να γίνουν επενδύσεις ουσίας, οι οποίες θα πιάσουν τόπο και βεβαίως ταυτόχρονα θα δημιουργήσουν θέσεις εργασίας.

Ειδικά στην πατρίδα μου, την Αιτωλοακαρνανία, με δύο αναπτυξιακές, την «Τριχωνίδα», που παίρνει 3,8 εκατομμύρια ακόμα και την «Αιτωλική», που παίρνει 4 εκατομμύρια ακόμα, έχουμε προσεγγίσει σχεδόν αυτό το οποίο ζητούσε η τοπική κοινωνία για να γίνουν ουσιαστικές επενδύσεις στον τόπο μας.

Ένα ακόμα πρόβλημα, που αντιμετώπισαν οι παραγωγοί λόγω της πανδημίας και στο οποίο η Κυβέρνηση αντέδρασε γρήγορα, αποτελεί η έλλειψη εργατικού δυναμικού από την αναστολή της ελεύθερης κυκλοφορίας των εποχικών εργαζομένων. Το αντιμετώπισε με τις ΠΝΠ. Τα ανέλυσε πριν και ο κ. Βορίδης επακριβώς. Τα ξέρει και ο κόσμος της αγροτιάς αυτή τη στιγμή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εγώ το μόνο που θέλω να πω είναι ότι ακριβώς στο ίδιο πλαίσιο εύχομαι -όπως πράγματι είπαν και κάποιοι συνάδελφοι από τον ΣΥΡΙΖΑ, από τη Μυτιλήνη παραδείγματος χάριν- να ανταποκριθεί το Υπουργείο και ο ΕΛΓΑ άμεσα και στις αποζημιώσεις στους ελαιοπαραγωγούς, όπου και αν αυτές χρειάζονται και έχουν ελεγχθεί βεβαίως από τις υπηρεσίες, διότι ειδικά φέτος, μία χρονιά που έχει πέσει κατά πολύ η τιμή της ελιάς -κάτω σχεδόν ή στο ίσο με το κόστος παραγωγής- κάτι πρέπει να γίνει.

Είμαι βέβαιος ότι το Υπουργείο θα το αντιμετωπίσει. Ξέρω ότι βλέπει τους παράγοντες από όλη την Ελλάδα. Στην Αιτωλοακαρνανία που έχουμε το 44% της παραγωγής ελιάς, περιμένουμε επίσης με αγωνία αυτή την πρωτοβουλία.

Το παρόν νομοσχέδιο το ανέλυσε εξαιρετικά ο εισηγητής της Πλειοψηφίας, ο κ. Διονύσης Σταμενίτης. Για να μην κλέψω άλλο χρόνο, εγώ θέλω απλά να σταθώ για άλλη μια φορά -στάθηκε για πολύ χρόνο από την ομιλία του και ο κ. Βορίδης- στο θέμα της αυστηροποίησης του πλαισίου των ποινών για τις παράνομες ελληνοποιήσεις.

Είμαι βέβαιος, όπως είπε και εκείνος, ότι συμφωνείτε, απλά ψάχνετε να βρείτε ένα λόγο να διαφωνήσουμε. Και είναι ευκαιρία σήμερα να το σκεφτείτε το βράδυ και αύριο να έρθετε εδώ και να ψηφίσουμε όλοι μαζί αυτό το οποίο προτείνει η Κυβέρνηση, διότι απλούστατα είναι στη σωστή κατεύθυνση.

Δεν θα αναφερθώ σε άλλες διατάξεις για να μην κλέψω τον χρόνο. Τα είπε ο κ. Σταμενίτης. Θέλω απλά, κλείνοντας, να πω ότι η Κυβέρνηση Μητσοτάκη έχει αποδείξει την έμπρακτη στήριξή της. Η ηγεσία του Υπουργείου κάνει αυτή τη δουλειά νυχθημερόν, όλους αυτούς τους μήνες και θα συνεχίσει να την κάνει.

Τούτο εδώ το νομοσχέδιο είναι ένα ακόμα βήμα στην υλοποίηση ενός σχεδίου αναβάθμισης του πρωτογενούς τομέα και δημιουργίας ενός από τους βασικούς πυλώνες ανάπτυξης της χώρας μας. Και σε αυτό το πνεύμα, θεωρώ ότι όσο περισσότεροι Βουλευτές το ψηφίσουν, τόσο περισσότερο θα ανταποκρίνονται στις ανάγκες των Ελλήνων αγροτών και θα αναμετρώνται από τη σωστή πλευρά της ιστορίας με τα προβλήματα του τόπου μας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

**ΚΩΝΣΤΑΝΤΙΝΟΣ ΧΗΤΑΣ:** Πότε θα ψηφίσουμε, κύριε Πρόεδρε;

**ΠΡΟΕΔΡΕΥΩΝ (Απόστολος Αβδελάς):** Μετά τους Κοινοβουλευτικούς Εκπροσώπους και αν μιλήσει η Υφυπουργός.

Τον λόγο έχει η Κοινοβουλευτική Εκπρόσωπος του ΜέΡΑ25 κ. Φωτεινή Μπακαδήμα.

**ΦΩΤΕΙΝΗ ΜΠΑΚΑΔΗΜΑ:** Σας ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, ας ξεκινήσουμε από μία κοινά αποδεκτή αλήθεια, πως παρ’ ότι η χώρα μας έχει πολλά αγροτικά προϊόντα, διαχρονικά η ανάπτυξη και η εφαρμογή μιας ορθής αγροτικής πολιτικής δεν έχει ως τώρα επιτευχθεί και φοβάμαι ότι θα αργήσει για αρκετό καιρό ακόμη.

Οι ανοικτές και απαράδεκτα χαμηλές τιμές παραγωγού στην πλειονότητα των αγροτικών προϊόντων, όπως το βαμβάκι, τα ροδάκινα, το λάδι και πολλά άλλα, καθώς και το υψηλό κόστος παραγωγής που οφείλεται στην άρνηση και αυτής της Κυβέρνησης να υλοποιήσει το πάγιο αίτημα των αγροτών για το αγροτικό πετρέλαιο, όπως συμβαίνει κατ’ αντιστοιχία και στον εφοπλιστικό και στο βιομηχανικό τομέα, επιτείνει τα προβλήματα που αντιμετωπίζουν οι Έλληνες αγρότες, προβλήματα που ήδη λόγω της οικονομικής κρίσης βρίσκονται σε έξαρση.

Την ίδια στιγμή ο ΕΛΓΑ δεν αναγνωρίζει και δεν αποζημιώνει το σύνολο των καταστροφών, η Κυβέρνηση προωθεί την είσοδο της ιδιωτικής ασφάλισης στις γεωργικές ασφαλίσεις και υπάρχει ο φόβος για πιθανή αύξηση των ασφαλιστικών εισφορών των αγροτών. Όλα αυτά χειροτερεύουν ακόμη περισσότερο την κατάσταση.

Το ΜέΡΑ25, αναγνωρίζοντας τη σημασία που έχει ο αγροτικός τομέας για την ανάπτυξη ολόκληρης της χώρας, έχει εξαρχής εκπονήσει και καταθέσει μία ολοκληρωμένη πολιτική πρόταση για την αγροτική πολιτική. Μιας και ο συνάδελφος, ο κ. Λιβανός, πριν από μένα, αναφέρθηκε στο ότι θα πρέπει να καταθέτουμε προτάσεις, αυτές λοιπόν είναι οι δικές μας προτάσεις για την αγροτική πολιτική.

Ποια είναι τα βασικά σημεία των προτάσεών μας; Πρώτον, διατροφική αυτάρκεια, με ποιοτικά προϊόντα που παράγονται προστατεύοντας τα εδάφη, τη βιοποικιλότητα, τους φυσικούς πόρους και την πολιτιστική κληρονομιά της χώρας μας.

Δεύτερον, ήπια αλιεία με περιορισμό των ιχθυοκαλλιεργειών και επιβολή αυστηρών κανόνων όσον αφορά τις τροφές και την πυκνότητα εκείνων που θα παραμείνουν.

Τρίτον, συστηματικός περιορισμός των χρησιμοποιούμενων φυτοφαρμάκων και χημικών βελτιωτικών εδάφους και ο πλήρης αποκλεισμός των μεταλλαγμένων οργανισμών από τις πολυεθνικές που τα εξελίσσουν.

Τέταρτον, έμφαση στη βιολογική παραγωγή.

Πέμπτον, συνεχής καθαρισμός των δασικών εκτάσεων από σκουπίδια, εύφλεκτες ύλες και άλλα από συνεργεία της τοπικής αυτοδιοίκησης και της ΔΕΗ, ιδίως όταν μιλάμε για περιοχές που βρίσκονται κοντά σε εγκαταστάσεις και καλώδιά της.

Έκτον, εξοικονόμηση νερού και επαναχρησιμοποίησή του.

Έβδομον, αξιοποίηση των υπολειμμάτων, παράδειγμα για βιοενέργεια, παραγωγή λιπασμάτων κομπόστ.

Όγδοον, αναδιάρθρωση των καλλιεργειών με τρόπο που να συνάδουν με τις τοπικές συνθήκες κάθε περιοχής.

Αναφορικά με τους αγροτικούς συνεταιρισμούς, πάγια θέση μας αποτελεί το γεγονός της χρείας συνεταιρισμών στην αγροτική παραγωγή, με σκοπό ακριβώς την ανάπτυξη οικονομιών κλίμακας που μειώνουν το κόστος παραγωγής, συνεταιρισμών, όμως, που ακολουθούν την πορεία του αγροτικού προϊόντος από τη σπορά μέχρι και τη διανομή τους στη λιανική πώληση. Με αυτόν τον τρόπο και μόνο έτσι μπορούν να παρακαμφθούν οι μεσάζοντες χονδρέμποροι που νέμονται ουσιαστικά την υπεραξία του μόχθου των αγροτών μας, λύνοντας το θέμα των πολύ χαμηλών τιμών παραγωγού.

Ταυτόχρονα, η όποια επιδοματική και ενισχυτική πολιτική λειτουργεί πολλαπλασιαστικά ως προς τα οφέλη της σε μεγάλες εκμεταλλεύσεις.

Όσον αφορά την Κοινή Αγροτική Πολιτική, όπως έχει περίτρανα αποδειχθεί, μετέτρεψε την πληθώρα των μικρών, μικρομεσαίων και μεσαίων καλλιεργητών σε απλούς προσοδοθήρες, οι οποίοι κυνηγούν την επιδότηση και όχι την ποιοτική και ανταγωνιστική παραγωγή στις διεθνείς αγορές. Γι’ αυτόν τον λόγο είναι απαραίτητο και αυτή να αναδομηθεί και να ανασυσταθεί εκ βάθρων, ώστε να λειτουργήσει θετικά στηρίζοντας τους αγρότες και προωθώντας την παραγωγή ποιοτικών αγροτικών προϊόντων.

Επιπλέον, κυρίες και κύριοι συνάδελφοι, ας μην ξεχνάμε πως και τα δύο μεγάλα κόμματα -και η Νέα Δημοκρατία και ο ΣΥΡΙΖΑ- στηρίζουν τη συμβολαιακή γεωργία. Είναι ένα είδος γεωργίας που επιφέρει τη συμπίεση του παραγωγού μεταξύ των συμπληγάδων μιας μεγάλης εταιρείας που επεξεργάζεται την πρώτη ύλη και διαθέτει το τελικό προϊόν στην αγορά από τη μία πλευρά και στην τράπεζα που δανείζει βάσει του συμβολαίου με την εταιρεία τον παράγωγο από την άλλη. Ως εκ τούτου, έχουμε την πλήρη υποβάθμιση του αγρότη σε έναν, οιονεί, υπάλληλο της εταιρείας επεξεργασίας και διάθεσης του τελικού προϊόντος και δη υπερχρεωμένου.

Ταυτόχρονα, η αγροτική παραγωγή γίνεται ένα παίγνιο για τους μεγάλους, τις μεγάλες εταιρείες, τις μεγάλες τράπεζες, με τον αγρότη να παίρνει τον ρόλο του αναλώσιμου τελευταίου τροχού της αμάξης.

Ειλικρινά αναρωτιέμαι, κυρίες και κύριοι συνάδελφοι, αν είναι δυνατόν ορισμένοι από εμάς -έστω και ορισμένοι- να επιθυμούν ένα τέτοιο μέλλον για τους αγρότες μας. Το βρίσκω δύσκολο να το πιστέψω και δεν θέλω, ειλικρινά, να το πιστέψω.

Αναρωτιέμαι αν αξίζει μία χώρα με τόσο πλούσιο έδαφος και με τις εξαιρετικές καιρικές συνθήκες που έχουμε, μία χώρα που θα μπορούσε να είναι μία εκ των μεγάλων παραγωγικών δυνάμεων σε διεθνές επίπεδο, μια τέτοιου είδους πολιτική. Μια πολιτική που υποβαθμίζει και υποβιβάζει τόσο τους αγρότες όσο και την παραγωγή τους, αποστερώντας τους την πραγματική δυναμική που θα μπορούσε να αναπτυχθεί στον βωμό της εξυπηρέτησης των συμφερόντων μεγάλων εταιρειών και τραπεζικών ιδρυμάτων, που ήδη παίζουν μεγάλο ρόλο στη ζωή μας και καθορίζουν εν πολλοίς, δυστυχώς, το μέλλον όλων μας.

Διερωτώμαι, παράλληλα, πώς μπορεί να συνδυαστεί η συμβολαιακή γεωργία με τον εκσυγχρονισμό.

Κυρίες και κύριοι Βουλευτές, ένα καίριο ζήτημα που θα είχε αξία να τεθεί προς συζήτηση -αν όχι σήμερα, κάποια στιγμή- είναι το θέμα της χρηματοδότησης της αγροτικής παραγωγής. Καθώς όλοι γνωρίζουμε πολύ καλά, η άσκηση αγροτικής δραστηριότητας απαιτεί συνεχή ρευστότητα και πρόσβαση σε φθηνό κεφάλαιο κίνησης. Παλαιότερα υπήρχε η Αγροτική Τράπεζα, η οποία ξεκίνησε ως κρατικός πυλώνας παροχής φθηνής ρευστότητας στους αγρότες μας, για να μεταλλαχθεί, να μετεξελιχθεί, δυστυχώς, σε ένα πιστωτικό ίδρυμα παροχής καταναλωτικών δανείων στην πρώτη περίοδο του ευρώ, μέχρι που ξεπουλήθηκε για ένα κομμάτι ψωμί στην Τράπεζα Πειραιώς.

Σήμερα, λοιπόν, που δεν υπάρχει ένα αντίστοιχο ίδρυμα στήριξης των αγροτών, δεν θα άξιζε να συζητήσουμε πώς θα είναι δυνατόν να δοθεί στους αγρότες της χώρας μας αυτή η κεφαλαιακή υποστήριξη που είναι αυτή η τόσο απαραίτητη βοήθεια για την αντιμετώπιση πολλών θεμάτων που καλούνται να επιλύσουν καθημερινά, ειδικά όταν βλέπουμε τους αγρότες μας να πλήττονται από καιρικά φαινόμενα και να μένουν χωρίς καμμία στήριξη;

Τελευταία πρόσφατα παραδείγματα οι καταστροφές που υπέστησαν τον προηγούμενο μήνα οι καλλιεργητές κερασιών του Νομού Λάρισας, με τον παγετό να καταστρέφει σχεδόν ολοκληρωτικά την παραγωγή των πρώιμων, αλλά και των μεσαίων ποικιλιών, αλλά και οι παραγωγοί μήλων και εποχικών φρούτων στο ανατολικό Πήλιο λόγω χαλαζόπτωσης που σημειώθηκε πριν από λίγες μέρες. Είναι φαινόμενα που έχουν οδηγήσει και αυτούς αλλά και άλλους συναδέλφους τους, άλλους αγρότες σε απόγνωση, καθώς δεν υπάρχει καμμία διασφάλιση πως ο ΕΛΓΑ θα τους αποζημιώσει.

Αν σε αυτή την κατάσταση προσθέσουμε τις επιπτώσεις που έφερε και θα φέρει ακόμη η έλευση της πανδημίας στη χώρα μας, το μέλλον προβλέπεται εξαιρετικά ζοφερό και δυσοίωνο.

Εκτιμώντας τις νέες συνθήκες που δημιούργησε ο κορωνοϊός με την ακύρωση των εξαγωγών των αγροτικών μας προϊόντων, καθώς και όλα τα εμπόδια που ετέθησαν στις εγχώριες μεταφορές, συνθήκες που αναγκάζουν τους αγρότες μας καθημερινά να αποφασίζουν τη μείωση της αγροτικής τους παραγωγής -που σημαίνει ότι θα παραμείνει μειωμένη για αρκετό καιρό, αφ’ ότου ξεπεράσουμε την πανδημία, γιατί το υγειονομικό στοίχημα φαίνεται ότι το έχουμε κερδίσει σε αυτή τη φάση- θεωρούμε πως αυτή η μεσοπρόθεσμη μείωση της προσφοράς αγροτικών προϊόντων επιφυλάσσει αυξήσεις στις τιμές των τροφίμων, τη στιγμή που τα εισοδήματα πολλών συμπολιτών μας καταρρέουν.

Συμπερασματικά, η ανυπαρξία ουσιαστικής κυβερνητικής πολιτικής στήριξης της αγροτικής παραγωγής θα φέρει εκτός από την κατάρρευση των αγροτών μία τεράστια διατροφική κρίση για όλους τους υπόλοιπους.

Μία ακόμη πρόταση που έχουμε να καταθέσουμε και την οποία κρίνουμε ως βέλτιστη λύση για να κρατηθεί ζωντανή η αγροτική παραγωγή και να μην πεινάσουμε, ιδίως οι κάτοικοι των πόλεων, είναι μία πρόταση που θα μπορούσε -θεωρούμε- να αποτελέσει πυλώνα στήριξης των αγροτών.

Τα βασικά συστατικά αυτής είναι δύο πολύ απλά πράγματα: Πρώτον, το κράτος να εγγυηθεί στους αγρότες ότι θα αγοράσει στις αντίστοιχες περυσινές τιμές όλες τις ποσότητες αδιάθετων λόγω της κρίσης αγροτικών αγαθών. Δεύτερον, το κράτος σε συνεργασία με τους αγροτικούς συνεταιρισμούς να προωθήσει αυτά τα αγροτικά προϊόντα στις λαϊκές αγορές, τις οποίες τα σουπερμάρκετ εποφθαλμιούν ώστε να γιγαντώσουν κι άλλο την ολιγοπωλιακή τους θέση εις βάρος των πολιτών.

Κατανοώ πως κατ’ αναλογία, όπως οι κεντρικές τράπεζες λειτουργούν ως δανειστές ύστατης ανάγκης σε περιόδους κατάρρευσης των τραπεζών, έτσι το κράτος έχει την υποχρέωση να λειτουργήσει ως αγοραστής ύστατης ανάγκης των αγροτικών προϊόντων και να στηρίξει τόσο τους αγρότες όσο και τους πολίτες που βλέπουν τα εισοδήματά τους να μειώνονται μέρα με τη μέρα.

Κυρίες και κύριοι συνάδελφοι, αδιαμφισβήτητα, η αγροτική πολιτική απαιτεί κεντρικό εθνικό σχέδιο με διττό στόχο, από τη μία η χρηματοδότηση να λαμβάνει χώρα χωρίς τα ιδιωτικοοικονομικά κερδοσκοπικά κριτήρια της συμβολαιακής γεωργίας με πολύ χαμηλά επιτόκια και μεγάλες ευκολίες, από την άλλη η αγροτική παραγωγή στη χώρα μας να διασυνδεθεί άμεσα με τον τουρισμό, αυξάνοντας την προστιθέμενη αξία της επικαλούμενης βαριάς βιομηχανίας της χώρας μας, η οποία «ματώνει» λόγω των εισαγωγών για την ικανοποίηση των αναγκών των επισκεπτών μας, αλλά και των δικών μας, των εγχώριων αναγκών, ακόμη και σε προϊόντα που δεν θα έπρεπε καν να εισάγουμε, όπως είναι τα εσπεριδοειδή, το ελαιόλαδο και πολλά άλλα.

Θα πρέπει παραγωγοί και καλλιεργητές να δουν το κράτος να στέκεται έμπρακτα δίπλα τους, γιατί καμμία προσπάθεια εκσυγχρονισμού δεν θα πετύχει αν δεν υπάρχει παραγωγή, αν οι αγρότες μας δεν νιώσουν το χέρι της πολιτείας να είναι δίπλα τους, να τους βοηθά να σταθούν στα πόδια τους, ειδικά σε μία τόσο δύσκολη περίοδο, όπως διαγράφεται η μετά τον κορωνοϊό εποχή.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Τον λόγο έχει ο κ. Βασίλειος Κεγκέρογλου, Κοινοβουλευτικός Εκπρόσωπος από το Κίνημα Αλλαγής.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κυρίες και κύριοι συνάδελφοι, η αβίαστη διαπίστωση κάθε καλόπιστου κριτή για τις εσωτερικές εξελίξεις είναι ότι η Κυβέρνηση της Νέας Δημοκρατίας πολύ γρήγορα ξέχασε τόσο τα διδάγματα από τη μακρόχρονη κρίση, που βίωσε η Ελλάδα, αλλά και τις εξαγγελίες της τις προεκλογικές.

Ταυτόχρονα φαίνεται να έχει επαναπαυτεί στην ευημερία των δημοσκοπήσεων και να μην έχει αντιληφθεί ότι δεν αρκούν οι καλές αποφάσεις της Ευρωπαϊκής Ένωσης για το Ταμείο Ανάκαμψης, αλλά χρειάζεται εθνικό σχέδιο και αποτελεσματική διαχείριση.

Υπενθυμίζω ότι και το 2001 πετύχαμε κάτι που πολλοί θεωρούσαν ακατόρθωτο. Με στρατηγική που διαμορφώθηκε το 2003 από τον Ανδρέα Παπανδρέου πετύχαμε οκτώ χρόνια μετά με Πρωθυπουργό τον Κώστα Σημίτη την ένταξη στον σκληρό πυρήνα της Ευρώπης, στην Ευρωζώνη, που αποτελούσε αναγκαία συνθήκη για τη σύγχρονη πορεία της χώρας.

Η αναγκαία, όμως, αυτή συνθήκη αποδείχθηκε ότι δεν ήταν και ικανή, αφού οι εθνικές πολιτικές του οικονομικού εκτροχιασμού που ακολούθησαν ανέκοψαν την προοπτική, απαξίωσαν το μεγάλο αυτό πλεονέκτημα που απέκτησε η χώρα και οδήγησαν σε δέκα χρόνια κρίσης.

Οι δήθεν αντιμνημονιακές δυνάμεις όχι μόνο δεν συνέδραμαν την προσπάθεια αντιμετώπισης της κρίσης αλλά αντέδρασαν λυσσαλέα στο μεταρρυθμιστικό πρόγραμμα του ΠΑΣΟΚ και του Γιώργου Παπανδρέου και το ανέτρεψαν μόλις ανέλαβαν την κυβέρνηση με τη μορφή των ΣΥΡΙΖΑ-ΑΝΕΛ.

Δεν σταμάτησαν όμως εκεί. Έδεσαν χειροπόδαρα τη χώρα όχι μόνο με το τρίτο αλλά και με το τέταρτο μνημόνιο και τις μακροχρόνιες δεσμεύσεις των υψηλών πλεονασμάτων και του Υπερταμείου με την εκχώρηση της δημόσιας περιουσίας για ενενήντα εννιά χρόνια στους δανειστές με τον ν. 4389/2016 που ψήφισαν μόνο ΣΥΡΙΖΑ και ΑΝΕΛ. Οι αρνητικές εμπειρίες μπορούν να είναι χρήσιμες για να αποφευχθούν λαθεμένες επιλογές σήμερα. Μετά τις αποφάσεις της Ευρωπαϊκής Ένωσης για την αντιμετώπιση της ύφεσης που προκαλούν τα περιοριστικά μέτρα θα πρέπει η Κυβέρνηση να αναλάβει τις ευθύνες της. Είναι στα χέρια των κυβερνήσεων πλέον το παιχνίδι. Για να αξιοποιηθούν αποτελεσματικά τα χρηματοδοτικά εργαλεία που διαθέτει η Ευρωπαϊκή Ένωση στις χώρες από το 2021 και μετά θα πρέπει να υπάρξει προετοιμασία, καλή διαχείριση και, βεβαίως, προτεραιότητες που να συνάδουν με τις ανάγκες της χώρας, τόσο στον κοινωνικό τομέα, με πυλώνα τη δημόσια υγεία, όσο και στην πράσινη ανάπτυξη αλλά και τον συγχρονισμό με τις τεχνολογικές εξελίξεις.

Εμείς, ως υπεύθυνη πολιτική δύναμη, καταθέσαμε και το ενδιάμεσο πρόγραμμα και συγκεκριμένες προτάσεις γιατί μέχρι να έρθει αξιοποίηση των χρημάτων του ταμείου ανάκαμψης η ύφεση όχι μόνο καραδοκεί αλλά λειτουργεί και τρώει τα σωθικά της ελληνικής οικονομίας.

Ο αγροτικός τομέας θα έλειπε παντελώς θα έλεγα, αν δεν υπήρχαν ορισμένες εξαιρέσεις, από τα μέτρα που εξήγγειλε η Κυβέρνηση. Το νομοσχέδιο που συζητάμε είναι πολύ μακριά από τις ανάγκες των αγροτών και του αγροδιατροφικού τομέα. Οι περισσότερες από τις προβλέψεις των διατάξεων που περιλαμβάνει, πολλές από τις οποίες είναι ορθές, θα μπορούσαν να έχουν υλοποιηθεί με υπουργικές αποφάσεις ή άλλες κανονιστικές πράξεις ή ακόμα και εγκυκλίους του Υπουργείου. Επιβεβαιώνει η κυβέρνηση ότι δεν ασχολείται με τα σοβαρά προβλήματα του αγροδιατροφικού τομέα και την προοπτική του αλλά αρκείται στην επικοινωνιακού τύπου διαχείριση.

Η ανάδειξη της αύξησης των προστίμων για τις ελληνοποιήσεις, ως τη μείζονα κυβερνητική πολιτική για τον αγροτικό και κτηνοτροφικό τομέα, όταν δεν περιλαμβάνει ούτε ένα μέτρο για την ενίσχυση των μηχανισμών και των λειτουργιών που θα αποτρέπουν το φαινόμενο, μας θυμίζει τα υψηλότατα πρόστιμα του κώδικα οδικής κυκλοφορίας που επέβαλε κάποτε ο Μιχάλης Λιάπης, που είχαν ως αποτέλεσμα την αύξηση της παραβατικότητας και των ατυχημάτων. Η πολιτική σας διακατέχεται από την αντίληψη της καταστολής, την οποία στο τέλος δεν επιτυγχάνετε και αδιαφορείτε για πολιτικές ενίσχυσης της παραγωγής ανταγωνιστικών τροφίμων. Αυτό είναι το ζητούμενο.

Εμείς στο Κίνημα Αλλαγής, όπως και οι αγρότες, είναι αλήθεια ότι δεν περιμέναμε κάτι σπουδαίο από εσάς παρά τις μεγαλόστομες προεκλογικές δεσμεύσεις. Αλλά δεν βλέπουμε και τα στοιχειώδη. Ακόμα και τα χρήματα των αγροτών, από τις αποζημιώσεις μέχρι τις ενισχύσεις, καταβάλλονται με μεγάλη καθυστέρηση ή δεν καταβάλλονται καθόλου. Θα είμαι πιο αναλυτικός παρακάτω.

Η συνεχής επανάληψη των τσιτάτων για την πάταξη των ελληνοποιήσεων και τα 150 εκατομμύρια που διαθέτετε για τον αγροτικό τομέα έχουν καταντήσει κοροϊδία για τους αγρότες που έχουν εξαιρεθεί οριζόντια από όλα σχεδόν τα μέτρα. Ακούν για ενισχύσεις, δισεκατομμύρια, εκατομμύρια αλλά δεν παίρνουν ούτε ευρώ. Μπορείτε να μας πείτε, κύριε Υπουργέ, πότε και με ποιον τρόπο, με ποιους κανόνες και ποιες διαδικασίες θα υλοποιήσετε την απόφαση της Ευρωπαϊκής Ένωσης για ενίσχυση σε κάθε αγρότη που επλήγη με ποσό έως 5.000 ευρώ και σε κάθε επιχείρηση του αγροτικού τομέα που επλήγη με ποσό έως 50.000 ευρώ; Συγκεκριμένα πράγματα. Ελάτε να μας τα πείτε συγκεκριμένα.

Πρέπει να κατανοήσετε ότι ο παραγωγικός τομέας και οι αγρότες έχουν ανάγκη στήριξης για να επιβιώσουν αλλά η προοπτική έχει σήμερα ανάγκη απόφασης. Δεν γίνεται να περιμένουμε τα γεγονότα και να αντιδρούμε στις αρνητικές εξελίξεις. Η παραγωγή υπακούει στον φυσικό βιολογικό κύκλο και αν δεν λαμβάνονται αποφάσεις στην ώρα τους, τα προβλήματα που δημιουργούνται δεν μπορούν να διορθωθούν με ετεροχρονισμένες αποφάσεις, όσο καλές κι αν είναι αυτές. Σε κάθε περίπτωση το κόστος είναι πολύ μεγαλύτερο.

Είστε σχεδόν έναν χρόνο Κυβέρνηση και δεν αντιμετωπίσατε σχεδόν κανένα από τα άμεσα και σοβαρά προβλήματα στον πρωτογενή τομέα που προκλήθηκαν από τις λαθεμένες πολιτικές του ΣΥΡΙΖΑ και για τα οποία είχατε δεσμευτεί προεκλογικά. Μήπως αλλάξατε το ασφυκτικό, το αποτυχημένο μείγμα φορολογικής πολιτικής και ασφαλιστικών εισφορών που συνεχίζουν να πνίγουν τον αγρότη; Δεν έχετε πάρει μέτρα για να μειωθεί το κόστος παραγωγής και κυρίως το κόστος ενέργειας. Σας ρωτάμε αν θα υλοποιήσετε επιτέλους την κάρτα αγροτικού πετρελαίου που έχουμε προτείνει κατ’ επανάληψη. Δεν έχετε λάβει μέτρα ώστε να διασφαλιστεί η τραπεζική ρευστότητα και η χρηματοδότηση των παραγωγικών δραστηριοτήτων. Δεν έχετε λάβει κανένα μέτρο για τα εθνικά προϊόντα, το ελαιόλαδο, το βαμβάκι, τα γαλακτοκομικά. Δεν υπάρχει κανένα αποτέλεσμα για την αποζημίωση των ελαιοπαραγωγών για την υποβολή του περίφημου φακέλου. Πότε θα μάθουμε, κύριε Υπουργέ; Θα πάει στην Ευρωπαϊκή Ένωση; Μου φαίνεται ότι έχετε κολλήσει κάπου στο ταχυδρομείο. Δεν ξέρω. Να μας ενημερώσετε. Υπάρχει επεξεργασία; Υπάρχει φάκελος; Τι να περιμένουν οι αγρότες;

Ήρθαν ωστόσο ζημιές και στην αμπελοκαλλιέργεια, εκτός από τους ελαιοπαραγωγούς που έχουν χάσει εισόδημα για πολλά χρόνια. Θα πρέπει να εγκύψετε επιτέλους στα άμεσα προβλήματα. Όταν καταστρέφεται η παραγωγή δεν υπάρχει δυνατότητα συνέχισής της χωρίς την καταβολή των αποζημιώσεων. Δεν ακούμε τίποτα για την αναβάθμιση του συστήματος δακοκτονίας. Τα ίδια με το παρελθόν. Οι συνθήκες όμως έχουν αλλάξει. Η κατάσταση πρέπει να αντιμετωπιστεί έγκαιρα.

Το πρόγραμμα αγροτικής ανάπτυξης 2014-2020 έχει βαλτώσει, όπως φυσικά και το ΕΣΠΑ, με αποτέλεσμα πολύτιμοι κοινοτικοί πόροι να μην αξιοποιούνται και να κινδυνεύουν να χαθούν. Τα σχέδια βελτίωσης μετά τον σκόπελο της αξιολόγησης ξέμειναν από χρηματοδότηση. Κι εδώ θέλω να μιλήσω για το «LEADER». Nα πούμε την αλήθεια για το «LEADER» και όχι τα ωραία λόγια που λέτε. Το Υπουργείο Αγροτικής Ανάπτυξης, λοιπόν, είχε με απόφαση της προηγούμενης κυβέρνησης δυνατότητα υπερδέσμευσης για 1,4 δισεκατομμύριο. Είχε δυνατότητα να αξιοποιήσει επιπλέον 1,4 δισεκατομμύριο. Από αυτά, τα 170 εκατομμύρια δόθηκαν στο «LEADER». Από τα 170 εκατομμύρια του «LEADER» τα 40 εκατομμύρια απορροφήθηκαν σε συγκεκριμένα έργα. Υλοποιήθηκαν και έμειναν 130 εκατομμύρια. Προσθέστε 45 εκατομμύρια από τα ΠΕΠ. Μας κάνει 175 εκατομμύρια, κύριε Λιβανέ. Από τα 175 εκατομμύρια έμειναν 107 εκατομμύρια και πανηγυρίζετε. Μπορείτε να μου εξηγήσετε αυτή την αριθμητική;

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Δεν είναι καλύτερα από το μηδέν;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Μα ήταν 170 εκατομμύρια.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Πριν τον κορωνοϊό.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Όχι, δα!

Ήταν λοιπόν, 170 εκατομμύρια. Δώσατε 68 εκατομμύρια σε κάποιες άλλες πολιτικές και κάποιες άλλες αποφάσεις, μείνανε 107 εκατομμύρια και πανηγυρίζετε. Τα ζητήματα που έχουν να κάνουν με την παραγωγή, με την ενίσχυση της επιχειρηματικότητας στον πρωτογενή τομέα τα είχατε και εσείς σε προτεραιότητα. Θα πρέπει να στηριχθεί κάθε επιχειρηματικό και επενδυτικό σχέδιο που έχει υποβληθεί. Κανένα σχέδιο να μη μείνει εκτός του «LEADER».

Άρα, λοιπόν, θα βρείτε τα υπόλοιπα από αλλού -που έχουν να κάνουν με αδρανή, με λιμνάζοντα χρήματα- για να τα μεταφέρετε σε επενδυτικά σχέδια που περιμένουν για να υλοποιηθούν, όπως το σφουγγάρι, το νερό. Δεν μπορούμε να κόβουμε και να βάζουμε θηλιά στις παραγωγικές δραστηριότητες. Σε αυτό το θέμα περιμένω την τεκμηριωμένη απάντηση και τη μελέτη του Υπουργού αν όχι σήμερα, τότε αύριο. Περιμένω και την πρόθεση του να μην αφήσει κανένα επενδυτικό σχέδιο εκτός. Δεν έχει λάβει κανένα μέτρο για τη διασφάλιση της εξόφλησης αγροτικών προϊόντων, ούτε βέβαια νομοθετική πρωτοβουλία για τον ΕΛΓΑ και την ανάγκη για αναβάθμιση των κανονισμών. Οι καθυστερήσεις καταβολής αποζημιώσεων έχουν επανέλθει στα επίπεδα του 2008-2009.

Πολλοί συνάδελφοι αναφέρθηκαν. Είπαν ότι είναι διαχρονικά τα προβλήματα, το ένα, το άλλο κ.λπ.. Ναι, υπάρχουν και διαχρονικά προβλήματα, αλλά υπάρχουν και πολιτικές. Η κατάσταση στον ΕΛΓΑ το 2009 -θυμίζω- ήταν μικρογραφία της κατάστασης της χώρας μετά τον οικονομικό εκτροχιασμό 2004-2009.

Το ΠΑΣΟΚ, κύριοι συνάδελφοι της Νέας Δημοκρατίας, παρέλαβε έναν χρεωμένο ΕΛΓΑ με 3,8 δισεκατομμύρια ληξιπρόθεσμα δάνεια και πολλά εκατομμύρια απλήρωτες αποζημιώσεις. Κυρίως, όμως, παρέλαβε έναν οργανισμό με στρεβλό, αναποτελεσματικό, πελατειακό τρόπο λειτουργίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θέλω λίγο χρόνο, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Λίγο, πολύ λίγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Η μεταρρύθμιση του ΕΛΓΑ με τον ν.3877/2010 ήταν παραπάνω από αναγκαία. Εξυγίανε τον οργανισμό, έδωσε τέλος στις πελατειακού τύπου αποζημιώσεις και στις κατ’ εξαίρεση αποφάσεις σε μεγάλο βαθμό. Κάποιοι βρήκαν στη συνέχεια «τρύπες» και χρηματοδότησαν προεκλογικά τους νομούς τους. Άμα θέλετε, αυτές να τις πούμε και αποφάσεις. Καταβολές αποζημιώσεων γίνονται σε μία δόση και ο χρόνος από τη ζημιά μέχρι την καταβολή συνεχώς μειωνόταν.

Η διοίκηση του 2014 -και θυμάμαι τότε ότι είχαμε συστήσει ειδική ομάδα στον Τομέα Αγροτικής Πολιτικής του ΠΑΣΟΚ- προετοίμασε την αλλαγή κανονισμών φυτικής και ζωικής παραγωγής, ούτως ώστε να καλύπτονται περισσότεροι κίνδυνοι και κυρίως αυτοί που προκύπτουν από την κλιματική κρίση και τα προβλήματα που βλέπουμε σήμερα να μην εντάσσονται στις αποζημιώσεις του ΕΛΓΑ και βέβαια προετοίμασε ένα δικαιότερο σύστημα εισφορών που ήταν πράγματι αναγκαίο.

Το 2015 ο ΣΥΡΙΖΑ «πάγωσε» όλες τις αλλαγές, μεταξύ των οποίων βέβαια «πάγωσε» και την ενίσχυση του οργανισμού από πόρους του Προγράμματος Αγροτικής Ανάπτυξης που, ενώ είχε επιτραπεί, δεν προχώρησε. Ο ΕΛΓΑ τότε είχε πλεόνασμα 132 εκατομμύρια. Το Υπουργείο Οικονομικών του ΣΥΡΙΖΑ άρπαξε από το ταμείο του ΕΛΓΑ με πράξη νομοθετικού περιεχομένου 50 εκατομμύρια. Έγιναν «καπνός». Αυτά ήταν οι εισφορές των αγροτών, δεν ήταν οι κρατικές χρηματοδοτήσεις για να τα κάνει κουμάντο το κράτος. Πάνε αυτά τα 50 εκατομμύρια.

Οφείλετε, κύριε Υπουργέ, να κάνετε μια ενημέρωση στην Επιτροπή Παραγωγής και Εμπορίου και να πείτε τι παραλάβατε σε σχέση με τον ΕΛΓΑ, τι ζητήματα εκκρεμούν και τι σκοπεύετε να κάνετε. Φέρτε την ενημέρωση για να προχωρήσουμε και να ολοκληρώσουμε τη μεταρρύθμιση, αν έχετε βούληση, στην κατεύθυνση ενός δημόσιου ασφαλιστικού συστήματος που θα περιλαμβάνει πραγματικά όλους τους κινδύνους που σήμερα αντιμετωπίζει ο αγρότης.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, κύριε Κεγκέρογλου, σας παρακαλώ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Υπουργέ, δεν φαίνεται να έχετε δρομολογήσει κάτι χειροπιαστό ακόμα και για τα στρατηγικά μέτρα, προετοιμασία της νέας ΚΑΠ, το αναγκαίο εθνικό στρατηγικό σχέδιο για τη γεωργία και πώς αυτό θα ενσωματωθεί στο εθνικό παραγωγικό μοντέλο. Είναι «στον αέρα». Ακόμα και για την Πράσινη Συμφωνία μόνο συνθήματα ακούμε, ενώ είναι ένα ζήτημα που θα απασχολήσει και θα επηρεάσει τόσο την παραγωγική διαδικασία όσο και την κατανάλωση και, βέβαια, τον τρόπο καταβολής των ενισχύσεων.

Το Κίνημα Αλλαγής είναι κοντά στα προβλήματα, κοντά στον κόσμο της εργασίας και της παραγωγής και έχουμε επεξεργαστεί προτάσεις τις οποίες έχουμε καταθέσει.

Λόγω έλλειψης χρόνου αναφέρω ενδεικτικά τρεις προτάσεις που πρέπει να δείτε άμεσα. Επιμένουμε. Τις έχετε μέχρι τώρα απορρίψει. Κάνετε ότι δεν τις ακούτε. Δεν πιστεύω να φοράτε ωτοασπίδες!

Πρώτη πρόταση. Μπορεί να γίνει άμεση προκαταβολή ενισχύσεων μέσα στον Ιούνιο ύψους 850 εκατομμυρίων -είναι δικά τους λεφτά- με ταμειακή διευκόλυνση που θα συμψηφιστεί με τις ενισχύσεις του 2020 αργότερα. Το δημόσιο θα επιβαρυνθεί μόνο τους τόκους των τριών-τεσσάρων μηνών. Να τους υπολογίσετε.

Ειδική εισοδηματική στήριξη όλων των αγροτών που επλήγησαν, των κτηνοτρόφων, των αλιέων και όλων των κλάδων του πρωτογενούς τομέα.

Αξιοποίηση των 460 εκατομμυρίων που επιστρέφονται στη χώρα μας από πρόστιμα για τα οποία δικαιωθήκαμε, προκειμένου να χρησιμοποιηθούν για εγγυοδοσία και χορήγηση χαμηλότοκων δανείων ως κεφάλαια κίνησης.

Περίληψη των αγροτών στις ρυθμίσεις κάθε μορφής που έχουν να κάνουν με δάνεια, που έχουν να κάνουν με ασφαλιστικά ταμεία, που έχουν να κάνουν με διευκολύνσεις που χρειάζονται.

Ένταξη των αγροεργατών στο Πρόγραμμα Επιδότησης Εργασίας. Δεν μπορεί να εξαιρείται ο τομέας αυτός από το Πρόγραμμα Επιδότησης Εργασίας. Και, βέβαια, ολοκληρωμένη λύση για τους αγροεργάτες, γιατί δώσατε μερική λύση και αποσπασματική.

Ολοκληρώνω λέγοντας ότι υπάρχουν πάρα πολλοί κανονισμοί και τμήματα, μέρη του Προγράμματος Αγροτικής Ανάπτυξης που με την απελευθέρωση ουσιαστικά που έχει γίνει από την Ευρωπαϊκή Ένωση μπορούν και να μετακινηθούν και να αξιοποιηθούν πόροι, για να μπορέσουμε γρήγορα να ενεργοποιήσουμε και να φουλάρουμε τις μηχανές για την παραγωγή και την ενίσχυση της ανταγωνιστικότητας των προϊόντων μας. Η ενεργοποίηση, παραδείγματος χάριν, του κανονισμού de minimis πρέπει να φτάσει στο μάξιμουμ. Αυτό το εργαλείο δεν μπορεί να το χρησιμοποιούμε με το σταγονόμετρο.

Έχετε τα εργαλεία, έχετε τη χρηματοδότηση, πάρτε αποφάσεις, πάρτε πρωτοβουλίες, προκειμένου να υπάρξει ενεργοποίηση της παραγωγικής διαδικασίας, να στηριχθεί ο αγρότης.

Αποδείχτηκε μέσα στην κρίση ότι ο αγροδιατροφικός τομέας είναι η «καρδιά» της παραγωγής και της οικονομίας και βέβαια της ζωής μιας χώρας.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε κι εμείς.

Τον λόγο έχει ο τελευταίος από τους Κοινοβουλευτικούς Εκπροσώπους, ο κ. Σταύρος Αραχωβίτης.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Κύριε Πρόεδρε …

**ΠΡΟΕΔΡΕΥΩΝ (Απόστολος Αβδελάς):** O Υπουργός είπε ότι δεν θα μιλήσει, αλλά ο κ. Κεγκέρογλου τον άναψε! Βλέπω ότι κρατούσε σημειώσεις.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Μόνο για μια τροπολογία θέλω τον λόγο.

**ΠΡΟΕΔΡΕΥΩΝ (Απόστολος Αβδελάς):** Ορίστε, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Όπως είπα, θα μιλήσω αύριο για το νομοσχέδιο και θα το τηρήσω αυτό.

Απλώς κατετέθη η υπ’ αριθμόν 331/21 τροπολογία με θέμα «Ποινική απεμπλοκή των κτηνοτρόφων για χρέη προς το δημόσιο» από τρεις συναδέλφους της Νέας Δημοκρατίας. Η τροπολογία αυτή είναι εκπρόθεσμη και εμμέσως ενδεχομένως να έχει και δημοσιονομική επίπτωση, καθότι αφορά ουσιαστικά μια ποινική διάσταση, που όμως έχει σχέση με την εισπραξιμότητα χρεών, επομένως θα μπορούσε να πει κανείς ότι εδώ ενέχει μια οικονομική διακινδύνευση και άρα δεν έχει και έγκριση από το Γενικό Λογιστήριο. Επομένως γι’ αυτόν τον λόγο δεν μπορεί να γίνει δεκτή.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Άρα οι άλλες γίνονται δεκτές.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Δεν έχω κάνει καμμία εκπρόθεσμη τροπολογία δεκτή και καμμία που να μη συνοδεύεται από έκθεση του Γενικού Λογιστηρίου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** … (Δεν ακούστηκε)

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Άλλο λέω.

**ΠΡΟΕΔΡΕΥΩΝ (Απόστολος Αβδελάς):** Παρακαλώ, όχι διάλογο τώρα.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Ο κ. Κεγκέρογλου παραπονείται τώρα για μια τροπολογία για την οποία είπα ότι θέλει περισσότερη νομική δουλειά και την οποία θα εξετάσω. Γι’ αυτό παραπονείται. Η άλλη τροπολογία του έχει δημοσιονομικό κόστος και δεν συνοδεύεται από έκθεση του Γενικού Λογιστηρίου. Λέω σαν γενική αρχή ότι δεν επιτρέπεται από το Σύνταγμα και δεν μπορώ να κάνω δεκτές τροπολογίες οι οποίες προέρχονται από το Κοινοβούλιο και οι οποίες έχουν δημοσιονομικό κόστος και δεν συνοδεύονται από έκθεση του Γενικού Λογιστηρίου. Αυτό δεν μπορώ να το κάνω δεκτό. Τι να κάνουμε τώρα;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Μόνο εσείς μπορείτε…

**ΠΡΟΕΔΡΕΥΩΝ (Απόστολος Αβδελάς):** Κύριε Κεγκέρογλου, σας παρακαλώ. Μου κλέψατε και πέντε λεπτά.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Γι’ αυτό και είπα, κύριε Κεγκέρογλου, ότι θα εξετάσω τις τροπολογίες. Απορρίπτονται επί του παρόντος. Κρατούνται περαιτέρω προς εξέταση. Αυτό είπα.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υπουργέ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, όλος ο χρόνος είναι δώδεκα λεπτά και για σήμερα και για αύριο;

**ΠΡΟΕΔΡΕΥΩΝ (Απόστολος Αβδελάς):** Αύριο είναι οκτώ λεπτά.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Κύριε Πρόεδρε, άκουσα ότι κάποιος συνάδελφος έθεσε ένα θέμα ότι η Κυβέρνηση δεν εκπροσωπείται εάν απουσιάζει ο Υπουργός, γιατί ο Υφυπουργός δεν έχει νομοθετική πρωτοβουλία. Για να συνεννοούμαστε εδώ και να μην ακούγονται πράγματα τα οποία δεν είναι ορθά, θα πω ότι η Κυβέρνηση προφανώς εκπροσωπείται στο επίπεδο …

**ΠΡΟΕΔΡΕΥΩΝ (Απόστολος Αβδελάς):** Δεν νομίζω να υπήρξε…

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Κάποιος συνάδελφος εδώ στην Αίθουσα έθεσε αυτό το θέμα. Για να μη λέγονται αυτά, γιατί αυτά είναι απολύτως ανακριβή, θα πω ότι η Κυβέρνηση εκπροσωπείται, βεβαίως, από τον Υφυπουργό και εκπροσωπείται συλλογικά. Αυτός που δεν έχει νομοθετική πρωτοβουλία της Κυβερνήσεως δεν μπορεί απλώς να κάνει δεκτές τροπολογίες ή να καταθέσει, δηλαδή να παρέμβει στο νομοθετικό κείμενο.

**ΠΡΟΕΔΡΕΥΩΝ (Απόστολος Αβδελάς):** Είναι γνωστά αυτά και αυτό απαντήθηκε, κύριε Βορίδη.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Ως προς την εκπροσώπηση, προφανώς η εκπροσώπηση γίνεται και είναι μία.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Η Νέα Δημοκρατία σε άλλο νομοσχέδιο…

**ΠΡΟΕΔΡΕΥΩΝ (Απόστολος Αβδελάς):** Κύριε Κεγκέρογλου, σας παρακαλώ. Στην Αίθουσα της Ολομέλειας πρέπει να αρχίσει σε λίγο η Επιτροπή Μορφωτικών Υποθέσεων. Να το σεβαστούμε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν έχουμε δικαίωμα να πάρουμε τον λόγο;

**ΠΡΟΕΔΡΕΥΩΝ (Απόστολος Αβδελάς):** Περιμένει μία ώρα ο συνάδελφός σας κ. Αραχωβίτης στο Βήμα. Σας παρακαλώ, κύριε Κεγκέρογλου.

Κύριε Αραχωβίτη, έχετε τον λόγο.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ, κύριε Πρόεδρε.

Συζητάμε ένα νομοσχέδιο σήμερα μετά από τη συζήτηση που έγινε στις επιτροπές, όπου κατά κοινή ομολογία φάνηκε ότι είναι ένα νομοσχέδιο από εισηγήσεις και συρραφές των υπηρεσιών, που αντιμετωπίζει επί μέρους ζητήματα χωρίς όμως να δίνει μία κεντρική κατεύθυνση, χωρίς να αντιμετωπίζει και πολύ περισσότερο χωρίς να απαντά στις αγωνίες των αγροτών και ιδιαίτερα μέσα σε αυτές τις συνθήκες της πανδημίας. Προφανώς υπάρχουν και διατάξεις καλές, τις οποίες θα τις ψηφίσουμε. Προφανώς -και τα είπαμε στις επιτροπές- υπάρχουν και διατάξεις οι οποίες δεν είναι καλές και τις επισημάναμε και θα τις επισημάνουμε ξανά. Είναι ένα νομοσχέδιο που επί το πλείστον είναι πλίνθοι και κέραμοι ατάκτως ερριμμένα.

Αλλά για να ξεκινάμε και να βάζουμε το πλαίσιο της συζήτησής μας, όπως ο αγαπητός συνάδελφος κ. Λιβανός είπε από την αρχή, αυτό που συμβαίνει αυτές τις ημέρες στην Αμερική είναι ένας λαϊκός ξεσηκωμός μετά τη δολοφονία του Φλόιντ, είναι το αποτέλεσμα μιας κοινωνικής εξέγερσης, μιας κοινωνίας ανισοτήτων. Αυτό το επιτείνει ακόμα περισσότερο -και είναι ξεκάθαρο- η πανδημία, ο τρόπος με τον οποίον αντιμετωπίστηκε και οι συνέπειες που θα βιώσουμε για τα επόμενα χρόνια. Και γιατί αυτό είναι σχετικό με αυτά που συζητάμε σήμερα; Γιατί τόσο ο FAO όσο και ο ΠΟΥ αλλά και ο υπεύθυνος επισιτισμού των Ηνωμένων Εθνών μίλησαν για επικείμενη επισιτιστική κρίση. Και το ερώτημα είναι: η επισιτιστική κρίση θα είναι κρίση λόγω έλλειψης τροφής ή λόγω αύξησης των τροφίμων στον καταναλωτή χωρίς να επωφελείται αντίστοιχα ο παραγωγός; Η απάντηση είναι ότι οι κοινωνικές ανισότητες εντείνονται με τον τρόπο και με το σύστημα διαμοιρασμού της εφοδιαστικής αλυσίδας που πατάει τους παραγωγούς χωρίς να επωφελούνται οι καταναλωτές. Άρα αυτές οι ανισότητες, το άνοιγμα της «ψαλίδας» που δημιουργείται είναι αυτό που δημιουργεί και την επικείμενη ή πιθανή, αν θέλετε, απειλή επισιτιστικής κρίσης.

Ακούσαμε κατά τη συζήτηση αυτή όλες αυτές τις ημέρες μία επίθεση στον ΣΥΡΙΖΑ ως προηγούμενη κυβέρνηση, σαν να κυβερνάει ακόμα. Δεν έχετε καταλάβει ότι μετά από δέκα μήνες έχετε εξ ολοκλήρου την ευθύνη των πράξεων και των παραλείψεών σας για το τι συμβαίνει στον τομέα ευθύνης σας; Αυτή η παλαιοκομματική, χρεοκοπημένη λογική να κάνουμε αντιπολίτευση στην Αντιπολίτευση δεν περνάει στον κόσμο. Ας το καταλάβουμε αυτό. Δεν περνάει τον κόσμο και μάλιστα είναι μία ομολογία αποτυχίας στα μάτια των αγροτών που μας ακούνε. Είναι σαν να παραδέχεστε ότι όντως δεν κάνατε τίποτα, αλλά «τι έκαναν και οι προηγούμενοι;» Ας περάσουμε, νομίζω, σε πιο παραγωγικά ζητήματα.

Βέβαια το ότι η Κυβέρνηση δεν βλέπει τους αγρότες, ότι οι αγρότες είναι αόρατοι φάνηκε από την τοποθέτηση του ίδιου του Πρωθυπουργού στο διάγγελμά του που δεν βρήκε ούτε μία στιγμή να πει τη λέξη «αγρότες», να αναφερθεί κάπου και για τους αγρότες. Άρα είναι μία κυβερνητική πολιτική και δεν θα πρέπει να εστιάζουμε στον Υπουργό και στο έργο του στο Υπουργείο.

Εδώ υπάρχει ένα μεγάλο ζήτημα, υπάρχει ένα ζήτημα διατροφικής ασφάλειας και θα πρέπει να το δούμε πολύ σοβαρά το τι συμβαίνει και στη χώρα μας αυτή τη στιγμή και τι συμβαίνει στον περίγυρό μας. Αν δεν στηριχθεί, η πρωτογενής παραγωγή πραγματικά απειλείται, για τους λόγους που είπαμε στην αρχή, επισιτιστική κρίση. Και η πρωτογενής παραγωγή για να στηριχθεί πρέπει να καταλάβουν όλοι τον μηχανισμό που λειτουργεί. Δεν είναι μια ηλεκτρική συσκευή που μπαίνει στην πρίζα, δουλεύει, βγαίνει από την πρίζα, σταματάει να δουλεύει και όταν αποφασίσουμε ξανά να τη βάλουμε στην πρίζα θα ξαναδουλέψει. Η παραγωγή έχει κύκλους. Αν ο κύκλος διακοπεί βίαια σε κάποια στιγμή, δεν μπορεί να ξαναξεκινήσει. Αυτό λέμε και αυτό φωνάζουμε και επιμένουμε στη λήψη άμεσων, εμπροσθοβαρών μέτρων τώρα.

Το βασικό ερώτημα είναι πού θα βρεθούν χρήματα για τη στήριξη της πρωτογενούς παραγωγής. Χρήματα μπορούν να εξοικονομηθούν είτε από τα πρόστιμα και τους καταλογισμούς που δεν θα κληθούμε να πληρώσουμε, ακριβώς γιατί η κυβέρνηση ΣΥΡΙΖΑ μερίμνησε και άλλαξε τον ορισμό του Omnibus και έχουμε τις αθωωτικές αποφάσεις από το 2009 μέχρι το 2012 και συνεχίζουμε, από χρήματα τα οποία μπορούν να διεκδικηθούν από την Ευρωπαϊκή Ένωση ως έκτακτη χρηματοδότηση μιας κατάστασης που αντιμετωπίζει όχι μόνο η χώρα μας, αλλά όλες οι χώρες της Ευρώπης και ταυτόχρονα υπάρχουν και προγράμματα που μπορούν να αναπτυχθούν χωρίς να απαιτείται μεγαλύτερο κόστος, που τα περιγράφουμε στο πρόγραμμά μας «Μένουμε Όρθιοι», όπως, για παράδειγμα, το κράτος σαν αγοραστής έκτακτης καταφυγής για προϊόντα που παράγονται στην Ελλάδα, για εγχωρίως παραγόμενα τρόφιμα.

Πάμε τώρα να δούμε τι συμβαίνει με τη νέα Κοινή Αγροτική Πολιτική που λαμβάνονται κρίσιμες αποφάσεις τούτες τις ώρες. Μαθαίνουμε ότι θα έχουμε μία αρκετά μεγάλη μείωση στον προϋπολογισμό, ιδιαίτερα στον δεύτερο πυλώνα που αφορά το κομμάτι των επενδύσεων. Εδώ θα πρέπει να κάνουμε και μία ξεχωριστή κουβέντα για το τι συμβαίνει και ποιες θα είναι οι επιπτώσεις στα επόμενα χρόνια για την πρωτογενή παραγωγή, τι σημαίνει αυτή η μείωση στην ΚΑΠ, στις επιδοτήσεις και στα αναπτυξιακά προγράμματα. Αλλά το μεγάλο ερώτημα είναι ότι ο κ. Βοϊτσεχόφσκι, ο οποίος ανήκει στη δικιά σας πολιτική οικογένεια, στο Ευρωπαϊκό Λαϊκό Κόμμα, έχει δείξει ιδιαίτερη ατολμία για την αντιμετώπιση της πανδημίας και συνεχίζει στη διαπραγμάτευση για τη νέα ΚΑΠ όχι μόνο να είναι άτολμος, αλλά και να δέχεται χωρίς ουσιαστικές αντιδράσεις τη μείωση του προϋπολογισμού της νέας ΚΑΠ. Οι επιπτώσεις, λοιπόν, τις οποίες θα δεχθεί η χώρα μας την επόμενη δεκαετία κρίνονται τώρα. Τώρα λαμβάνονται οι αποφάσεις. Και εδώ θα περιμέναμε να δούμε το Υπουργείο διεκδικητικό και με προτάσεις, πόσω μάλλον όταν ο Επίτροπος είναι -επαναλαμβάνω- της δικιάς σας πολιτικής οικογένειας.

Πάμε στην ελαιοκαλλιέργεια. Η τιμή του λαδιού και της βρώσιμης ελιάς βρίσκονται στο χαμηλότερο επίπεδο των τελευταίων μπόλικων ετών. Χρειάζονται στήριξη και λόγω της κλιματικής αλλαγής όπου έχουμε ακραία φαινόμενα. Είχαμε πριν από λίγες μέρες καύσωνα και μετά στη συνέχεια είχαμε χαλάζι. Είχαμε καύσωνα με ρεκόρ θερμοκρασιών και με ρεκόρ πρωιμότητας, μέρες νωρίτερα, που δεν έχουν σημειωθεί ξανά. Τον μήνα Μάιο από το 1800 έχει σημειωθεί δεκαοκτώ φορές στην ιστορία καύσωνας πάνω από 36 βαθμούς. Τόσο νωρίς και τόσο υψηλές θερμοκρασίες είναι ρεκόρ!

Εδώ, λοιπόν, έχουμε έναν Κανονισμό του ΕΛΓΑ ο οποίος πράγματι δεν καλύπτει και πράγματι χρειάζεται προσαρμογή. Είχαμε ξεκινήσει όμως τη διαδικασία οργανωμένης αλλαγής του κανονισμού με την ανάθεση αναλογιστικής μελέτης, η οποία πάγωσε. Γιατί πάγωσε; Γιατί δεν προχωρήσατε έγκαιρα στις προσλήψεις του προσωπικού, όταν αυτές τις μέρες μετά τον καύσωνα έχουμε χαλάζι, τα οποία υπάγονται στον Κανονισμό του ΕΛΓΑ και χρειάζεται προσωπικό ο ΕΛΓΑ και δεν έχει; Γιατί παρατηρούμε μία διαδικασία απαξίωσης του οργανισμού; Μήπως για να ανοίξουμε την πόρτα στους ιδιώτες;

Κύριε Λιβανέ, είστε από την Αιτωλοακαρνανία. Όσον αφορά την τιμή στη βρώσιμη ελιά, βλέπουμε ότι αυξάνεται κατά 58% το ασφάλιστρο σε ένα προϊόν που η τιμή του είναι στον πάτο, που η τιμή του προϊόντος είναι στα κατώτερά της. Γιατί συμβαίνει αυτό; Μήπως η προηγούμενη τιμή ήταν απαγορευτική για την είσοδο των ιδιωτών; Και αυτή η αύξηση της τιμής του ασφαλίστρου δεν συμβαίνει μόνο στην ελιά, συμβαίνει σε μία σειρά από προϊόντα αυτή την εποχή.

Να απαντήσουμε όμως και σε αυτό που είπε ο συνάδελφος κ. Κεγκέρογλου για τα 50 εκατομμύρια. Αυτά, κύριε συνάδελφε, μεταφέρθηκαν στην Τράπεζα της Ελλάδας, ουδέποτε έγιναν καπνός. Να μη λέγονται αυτά τα πράγματα σε αυτή την Αίθουσα, γιατί απλά είναι ανακρίβειες.

**ΒΑΣΙΛΕΙΟΣ ΚΕΓΚΕΡΟΓΛΟΥ:**…(Δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Κύριε Κεγκέρογλου, δεν έχετε τον λόγο.

**ΣΤΑΥΡΟΣ ΑΡΑΧΩΒΙΤΗΣ:** Τα 50 εκατομμύρια μεταφέρθηκαν ως περιουσιακό στοιχείο του ΕΛΓΑ στην Τράπεζα της Ελλάδος και είναι εκεί. Και ο οργανισμός σήμερα έχει ταμειακά διαθέσιμα. Είναι έτσι ή δεν είναι; Έχει την προίκα του.

**ΒΑΣΙΛΕΙΟΣ ΚΕΓΚΕΡΟΓΛΟΥ:**… (Δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Κύριε Κεγκέρογλου, δεν σας βοηθάει και η φωνή σας να ακουστείτε. Σας παρακαλώ.

**ΣΤΑΥΡΟΣ ΑΡΑΧΩΒΙΤΗΣ:** Πρόκειται για έναν οργανισμό ο οποίος μπορεί να σταθεί στο πλάι των αγροτών. Χρειάζεται όμως εκσυγχρονισμό και χρειάζεται κοινωνική δικαιοσύνη, χρειάζεται προσαρμογή στις καινούργιες συνθήκες.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Λαίλαπα…

**ΣΤΑΥΡΟΣ ΑΡΑΧΩΒΙΤΗΣ:** Κύριε Κεγκέρογλου, μην ανοίξουμε διάλογο.

Για να μη θυμηθούμε τώρα τι έγινε το 2010, όταν είχατε την ευκαιρία να τον αλλάξετε.

**ΠΡΟΕΔΡΕΥΩΝ (Απόστολος Αβδελάς):** Όχι διάλογο. Μην τα χαλάσουμε τώρα στο τέλος.

**ΣΤΑΥΡΟΣ ΑΡΑΧΩΒΙΤΗΣ:** Δεν θα τα χαλάσουμε. Έχουμε πολλά να πούμε ακόμη. Αλλά πάμε να δούμε και κάποια ζητήματα του νομοσχεδίου, γιατί ο χρόνος τρέχει και ενδεχομένως δεν θα μπορέσουμε να τα πούμε σήμερα.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Αριστερότερος από τον ΣΥΡΙΖΑ ο Κεγκέρογλου!

**ΠΡΟΕΔΡΕΥΩΝ (Απόστολος Αβδελάς):** Κύριε Υπουργέ, μην τον τσιγκλάτε. Σεβαστείτε τον κ. Αραχωβίτη που μιλάει.

**ΣΤΑΥΡΟΣ ΑΡΑΧΩΒΙΤΗΣ:** Κύριε Υπουργέ, έχετε κάνει «σημαία» ότι ποινικοποιήσατε ορισμένες παραβάσεις. Για να δούμε τώρα πρώτα την ουσία. Ποια είναι η ουσία; Η ουσία είναι ότι διαλύοντας τους μηχανισμούς ελέγχου, δεν έχει κανένα νόημα αν θα αυξήσετε ή θα μειώσετε τις παραβάσεις. Και μέσα στο νομοσχέδιό σας έχετε την εξής αντίφαση, το ένα άρθρο με το άλλο.

Στο άρθρο για την αλιεία χαρίζετε πρόστιμα -υψηλά, κακώς, καλώς- από τη μία και από την άλλη, αυστηροποιείτε πρόστιμα. Δηλαδή τι μας λέτε; Ποιο είναι το μήνυμα που εκπέμπετε αυτή τη στιγμή; Γιατί είναι αντιφατικό το μήνυμα; Από τη μία, χαρίζουμε πρόστιμα και από την άλλη, αυστηροποιούμε πρόστιμα και κυρώσεις. Πάμε όμως να δούμε αν πραγματικά είναι έτσι όπως το λέτε.

Διότι οι παραγωγοί της πατάτας βοούν ότι αυτές τις μέρες οι ελληνοποιήσεις κάνουν «πάρτι». Δεν είδαμε να έχει γίνει κανένας σοβαρός έλεγχος, να έχει πιαστεί κανένα κύκλωμα. Άρα για τι πράγμα μιλάμε;

Πάμε να δούμε την ΚΥΑ για τα μέτρα ελέγχου της αγοράς του γάλακτος, την ΚΥΑ 838/21-3-2019. Οι ποινές εδώ έχουν συνδεθεί με τους τζίρους και μάλιστα, σας διαβάζω στο άρθρο 8 για τις κυρώσεις ότι φτάνουν μέχρι το 3% του τζίρου συν το πάγιο. Και μάλιστα στο ίδιο άρθρο στο σημείο 4 προβλέπεται και η υποτροπή με αφαίρεση αδείας. Θα σας το καταθέσω στα Πρακτικά.

Εδώ, λοιπόν, έχουμε ένα πλαίσιο κυρώσεων. Το ζήτημα είναι πόσο τηρούνται οι έλεγχοι. Και για να δούμε τώρα πάλι μέσα σε αυτό που εσείς νομοθετείτε αυτή την ώρα και μας καλείτε να ψηφίσουμε τι λέτε. Λέτε ότι τιμωρείται με φυλάκιση τουλάχιστον τριών μηνών ή χρηματική ποινή. Το «ή» είναι άλλη μία αντίφαση.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Το αλλάξαμε.

**ΒΑΣΙΛΕΙΟΣ ΚΟΚΚΑΛΗΣ:** Το αλλάξατε;

**ΣΤΑΥΡΟΣ ΑΡΑΧΩΒΙΤΗΣ:** Το αλλάξατε; Πάλι καλά.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Το κάναμε «και».

**ΒΑΣΙΛΕΙΟΣ ΚΟΚΚΑΛΗΣ:** Συμπλεκτικά.

**ΣΤΑΥΡΟΣ ΑΡΑΧΩΒΙΤΗΣ:** Χαιρόμαστε. Διότι κι αυτό ήταν μια αντίφαση μέσα σε αυτά.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Δεν χαλάμε χατίρι!

**ΣΤΑΥΡΟΣ ΑΡΑΧΩΒΙΤΗΣ:** Είναι καλό ότι ακούτε, λοιπόν. Είναι πολύ καλό.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Ό,τι αυστηρότερο μας λέτε, θα το κάνουμε.

**ΣΤΑΥΡΟΣ ΑΡΑΧΩΒΙΤΗΣ:** Κι επειδή έχω καταχραστεί τον χρόνο και δεν έχω και χρόνο…

**ΠΡΟΕΔΡΕΥΩΝ (Απόστολος Αβδελάς):** Δεν έχετε καθόλου χρόνο.

**ΣΤΑΥΡΟΣ ΑΡΑΧΩΒΙΤΗΣ:** Το ξέρω, κύριε Πρόεδρε.

Να μείνουμε στο άρθρο 19 για τους συνεταιρισμούς. Σας ξαναρωτάμε αν το έχετε συμφωνήσει, αν υπάρχει συμφωνία, τόσο με την επιτροπή όσο και με όλους τους εμπλεκόμενους, έχει καλώς. Αν δεν υπάρχει, όμως, συμφωνία και υπάρχει μερική συμφωνία με κάποιους, σας καλούμε να το αποσύρετε, να συμφωνήσετε κι εδώ είμαστε. Όμως μην κάνουμε μεγαλύτερη ζημιά από ό,τι πάμε να λύσουμε.

Όσον αφορά στην αλιεία, μιας και θίξαμε το θέμα πριν, έχει μείνει η πλειοψηφία των αλιέων, τόσο των παράκτιων όσο και των εσωτερικών υδάτων, εκτός ΚΑΔ για τα 800 ευρώ. Γιατί; Γιατί το Υπουργείο Οικονομικών πρώτα έβαλε τις εξαιρέσεις της συμπλοιοκτησίας και μια σειρά άλλες παραμέτρους και μετά νομοθέτησε την ευνοϊκή ρύθμιση. Άρα κι εδώ φαίνεται μια μεγάλη σας αντίφαση.

Τελειώνω και θα έχουμε την ευκαιρία να τα πούμε.

Ο αγροτικός κόσμος τώρα πια χρειάζεται πράξεις, χρειάζεται αποτελέσματα απ’ όλους μας και κυρίως από εσάς που έχετε την ευθύνη εδώ και δέκα μήνες. Μην το ξεχνάμε. Χρειάζεται να δει τα αποτελέσματα τόσο στην τσέπη του όσο και στη ζωή του έμπρακτα.

Με αυτό το νομοσχέδιο, το οποίο συζητάμε σήμερα και ψηφίζεται αύριο, δεν εξυπηρετείται αυτός ο στόχος. Καταθέτω αυτό, λοιπόν, στα Πρακτικά για να έχουν όλοι πρόσβαση σ’ αυτό έτσι ώστε να δούμε πραγματικά αν είναι ζήτημα κυρώσεων ή ζήτημα ελέγχων. Να πάμε την ουσία στην πραγματική της διάσταση.

Σας ευχαριστώ πολύ.

(Στο σημείο αυτό ο Βουλευτής κ. Σταύρος Αραχωβίτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εγώ ευχαριστώ.

Κηρύσσεται περαιωμένη η συζήτηση επί της αρχής του σχεδίου νόμου του Υπουργείου Αγροτικής Ανάπτυξης και Τροφίμων: «Ρυθμίσεις αρμοδιότητας του Υπουργείου Αγροτικής Ανάπτυξης και Τροφίμων για την αναβάθμιση και τον εκσυγχρονισμό του αγροτικού τομέα».

Εισερχόμαστε στην ψήφιση επί της αρχής. Σας επισημαίνουμε ότι η ψηφοφορία περιλαμβάνει την αρχή του νομοσχεδίου. Βεβαιωθείτε ότι έχετε ψηφίσει. Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Για οποιαδήποτε απορία απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι.

Παρακαλώ πολύ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Απόστολος Αβδελάς):** Εφόσον έχετε ολοκληρώσει τη ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Απόστολος Αβδελάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Ρυθμίσεις αρμοδιότητας του Υπουργείου Αγροτικής Ανάπτυξης και Τροφίμων για την αναβάθμιση και τον εκσυγχρονισμό του αγροτικού τομέα |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| ΑΛΛΑΓΗ ΣΕΛΙΔΑΣ |

**ΠΡΟΕΔΡΕΥΩΝ (Απόστολος Αβδελάς):** Συνεπώς το σχέδιο νόμου του Υπουργείου Αγροτικής Ανάπτυξης και Τροφίμων: «Ρυθμίσεις αρμοδιότητας του Υπουργείου Αγροτικής Ανάπτυξης και Τροφίμων για την αναβάθμιση και τον εκσυγχρονισμό του αγροτικού τομέα» έγινε δεκτό επί της αρχής κατά πλειοψηφία.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 18.58΄ λύεται η συνεδρίαση για αύριο, ημέρα Τετάρτη 3 Ιουνίου 2020 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία: συνέχιση της συζήτησης και ψήφιση επί των άρθρων, των τροπολογιών και του συνόλου του σχεδίου νόμου του Υπουργείου Αγροτικής Ανάπτυξης και Τροφίμων: «Ρυθμίσεις αρμοδιότητας του Υπουργείου Αγροτικής Ανάπτυξης και Τροφίμων για την αναβάθμιση και τον εκσυγχρονισμό του αγροτικού τομέα».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**