(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΚΗ΄

Τετάρτη 29 Απριλίου 2020

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Η Ειδική Μόνιμη Επιτροπή Κοινοβουλευτικής Δεοντολογίας καταθέτει την Έκθεσή της στην αίτηση της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτού., σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Ανακοίνωση του δελτίου επικαίρων ερωτήσεων της Δευτέρας 4ης Μαΐου 2020, σελ.   
3. Συζήτηση επικαίρων ερωτήσεων:  
α) προς τον Υπουργό Αγροτικής Ανάπτυξης και Τροφίμων, με θέμα: «Τα χρηματοδοτικά εργαλεία ΤΕΑΑ (Ταμείο Εγγυήσεων Αγροτικής Ανάπτυξης) ακόμα δεν έχουν υλοποιηθεί., σελ.   
 β) προς τον Υπουργό Μετανάστευσης και Ασύλου, με θέμα: «Κρούσματα κορωνοϊού σε δομές φιλοξενίας αιτούντων άσυλο και προσφύγων»., σελ.   
 γ) προς τον Υπουργό Υγείας:   
 i. με θέμα: «Μόνιμη και όχι ευκαιριακή αναβάθμιση-αξιοποίηση του ρόλου της Πρωτοβάθμιας Φροντίδας Υγείας»., σελ.   
 ii. με θέμα: «Ανάγκη κατεπειγόντων μέτρων για τον έλεγχο και την ένταξη σε ένα ενιαίο κρατικό σχέδιο των ιδιωτικών κλινικών και των ιδρυμάτων πρόνοιας, των γηροκομείων και των οίκων ευγηρίας εν μέσω πανδημίας»., σελ.   
 δ) προς τον Υπουργό Εργασίας και Κοινωνικών Υποθέσεων με θέμα: «Συμπληρωματικά μέτρα στήριξης και ένταξης όσων η κυβέρνηση αγνοεί»., σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση σχεδίου νόμου:

Οι Υπουργοί Περιβάλλοντος και Ενέργειας, Οικονομικών, Ανάπτυξης και Επενδύσεων, Προστασίας του Πολίτη, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Πολιτισμού και Αθλητισμού, Δικαιοσύνης, Εσωτερικών, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού και Επικρατείας κατέθεσαν στις 24.4.2020 σχέδιο νόμου: «Εκσυγχρονισμός περιβαλλοντικής νομοθεσίας, ενσωμάτωση στην ελληνική νομοθεσία των Οδηγιών 2018/844 και 2019/692 του Ευρωπαϊκού Κοινοβουλίου και του Συμβουλίου και λοιπές διατάξεις»., σελ.

ΠΡΟΕΔΡΕΥΩΝ

ΣΑΚΟΡΑΦΑ Σ., σελ.  
   
ΟΜΙΛΗΤΕΣ

Α. Επί διαδικαστικού θέματος:  
ΜΟΥΖΑΛΑΣ Γ. , σελ.  
ΠΟΛΑΚΗΣ Π. , σελ.  
ΣΑΚΟΡΑΦΑ Σ. , σελ.  
  
Β. Επί των επικαίρων ερωτήσεων:  
ΒΟΡΙΔΗΣ Μ. , σελ.  
ΗΓΟΥΜΕΝΙΔΗΣ Ν. , σελ.  
ΚΟΚΚΑΛΗΣ Β. , σελ.  
ΚΟΝΤΟΖΑΜΑΝΗΣ Β. , σελ.  
ΛΑΜΠΡΟΥΛΗΣ Γ. , σελ.  
ΜΗΤΑΡΑΚΗΣ Π. , σελ.  
ΜΙΧΑΗΛΙΔΟΥ Δ. , σελ.  
ΜΟΥΖΑΛΑΣ Γ. , σελ.  
ΜΟΥΛΚΙΩΤΗΣ Γ. , σελ.  
  
ΠΑΡΕΜΒΑΣΕΙΣ:  
ΠΟΛΑΚΗΣ Π. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΚΗ΄

Τετάρτη 29 Απριλίου 2020

Αθήνα, σήμερα στις 29 Απριλίου 2020, ημέρα Τετάρτη και ώρα 10.08΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Η΄ Αντιπροέδρου αυτής κ. **ΣΟΦΙΑΣ ΣΑΚΟΡΑΦΑ.**

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 24-4-2020 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΚΖ΄ συνεδριάσεώς του, της Παρασκευής 24 Απριλίου 2020, σε ό,τι αφορά την ψήφιση στο σύνολο του σχεδίου νόμου του Υπουργείου Υγείας: «Κύρωση της από 30.3.2020 Π.Ν.Π. "Μέτρα αντιμετώπισης της πανδημίας του κορωνοϊού COVID-19 και άλλες κατεπείγουσες διατάξεις" (Α΄ 75) και άλλες διατάξεις»).

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Κωνσταντίνο Κυρανάκη, Βουλευτή Β3΄ Νοτίου Τομέα Αθηνών, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 2α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελίδα 2β)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, πριν εισέλθουμε στη συζήτηση των επικαίρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 4 Μαΐου 2020.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφος 2 και 3 και 132 παράγραφος 2 του Κανονισμού της Βουλής)

1. Η με αριθμό 632/24-4-2020 επίκαιρη ερώτηση του Βουλευτή Αχαΐας του Συνασπισμού Ριζοσπαστικής Αριστεράς κ. Κωνσταντίνου Μάρκου προς τον Υπουργό Οικονομικών, με θέμα: «Άρση προστασίας κύριας κατοικίας και έκπτωση οφειλετών από το προστατευτικό της πλαίσιο»

2. Η με αριθμό 635/26-4-2020 επίκαιρη ερώτηση του Βουλευτή Κιλκίς του Κινήματος Αλλαγής κ. Γεωργίου Φραγγίδη προς τον Υπουργό Τουρισμού, με θέμα: «Ζωτική η ανάγκη ύπαρξης ενός ολοκληρωμένου σχεδίου στήριξης και επανεκκίνησης του τουρισμού».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφος 2 και 3 και 132 παράγραφος 2 του Κανονισμού της Βουλής)

1. Η με αριθμό 638/27-4-2020 επίκαιρη ερώτηση του Βουλευτή Β1΄ Βορείου Τομέα Αθηνών του Συνασπισμού Ριζοσπαστικής Αριστεράς κ. Ευκλείδη Τσακαλώτου προς τον Υπουργό Οικονομικών, με θέμα: «Μέτρα για την στήριξη της μεσαίας τάξης»

2. Η με αριθμό 642/27-4-2020 επίκαιρη ερώτηση του Βουλευτή Ηλείας του Κινήματος Αλλαγής κ. Μιχάλη Κατρίνη προς τον Υπουργό Οικονομικών, με θέμα: «Η προστασία της πρώτης κατοικίας είναι ζήτημα των τραπεζών και θεσμών;»

3. Η με αριθμό 643/27-4-2020 επίκαιρη ερώτηση της Βουλευτού Β2΄ Δυτικού Τομέα Αθηνών του Κινήματος Αλλαγής κ. Κωνσταντίνας (Νάντιας) Γιαννακοπούλου προς τον Υπουργό Δικαιοσύνης, με θέμα: «Η επαναλειτουργία των δικαστηρίων, υποθηκοφυλακείων και κτηματολογικών γραφείων, δίχως κανένα μέτρο προστασίας αφήνει έκθετη μεγάλη μερίδα συμπολιτών μας».

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι οι επίκαιρες ερωτήσεις που έχουν κατατεθεί και θα συζητηθούν σήμερα είναι οι εξής:

Η υπ’ αριθμόν 634/24-4-2020 επίκαιρη ερώτηση που θα απαντηθεί από τον Υπουργό Μετανάστευσης και Ασύλου κ. Παναγιώτη Μηταράκη, η υπ’ αριθμόν 640/27-4-2020 επίκαιρη ερώτηση που θα απαντηθεί από τον Υπουργό Αγροτικής Ανάπτυξης και Τροφίμων κ. Μαυρουδή Βορίδη, η υπ’ αριθμόν 637/27-4-2020 επίκαιρη ερώτηση που θα απαντηθεί από την Υφυπουργό Εργασίας και Κοινωνικών Υποθέσεων κ. Δόμνα Μιχαηλίδου και οι υπ’ αριθμόν 633/24-4-2020 και 641/27-4-2020 επίκαιρες ερωτήσεις που θα απαντηθούν από τον Υφυπουργό Υγείας κ. Βασίλειο Κοντοζαμάνη.

Εισερχόμαστε τώρα στην τρίτη με αριθμό 640/27-4-2020 επίκαιρη ερώτηση δεύτερου κύκλου του Βουλευτή Λάρισας του Συνασπισμού Ριζοσπαστικής Αριστεράς κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων, με θέμα: «Τα χρηματοδοτικά εργαλεία ΤΕΑΑ (Ταμείο Εγγυήσεων Αγροτικής Ανάπτυξης) ακόμα δεν έχουν υλοποιηθεί.

Στην επίκαιρη ερώτηση θα απαντήσει ο Υπουργός Αγροτικής Ανάπτυξης και Τροφίμων κ. Μαυρουδής Βορίδης.

Ορίστε, κύριε συνάδελφε, έχετε τον λόγο για δύο λεπτά.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κυρία Πρόεδρε.

Κατ’ αρχάς θα ήθελα να ευχηθώ χρόνια πολλά, Χριστός Ανέστη!

Κύριε Υπουργέ, η πανδημία του κορωνοϊού βρήκε τον αγρότη και τον κτηνοτρόφο σε μια ιδιαίτερα δύσκολη περίοδο. Τον βρήκε με κόστος παραγωγής ιδιαίτερα αυξημένο, τον βρήκε να περιμένει αποζημιώσεις από το 2019 από τον ΕΛΓΑ και ΠΣΕΑ από το 2017. Όμως, βρήκε και τον κτηνοτρόφο να έχει υποστεί ένα σοβαρότατο πλήγμα στο εισόδημά του, όπως και τον αλιέα, αλλά και τον μελισσοκόμο. Είναι αδήριτη η ανάγκη εν όψει της καλλιεργητικής περιόδου για την πρόσβαση στη ρευστότητα.

Στις 6 Σεπτεμβρίου του 2019, κύριε Υπουργέ, όπως γνωρίζετε, υπογράψατε με το Ευρωπαϊκό Ταμείο Επενδύσεων μια σύμβαση χρηματοδοτικών εργαλείων, σύμβαση η οποία είχε προετοιμαστεί από την προηγούμενη κυβέρνηση. Την ίδια μέρα, ανακοινώσατε ότι στις αρχές του 2020 θα είναι έτοιμα αυτά τα χρηματοδοτικά εργαλεία που θα δίνουν πρόσβαση σε αγρότες για δάνεια με χαμηλά επιτόκια και με εγγυήσεις του ελληνικού δημοσίου.

Εν συνεχεία, στην έκθεση «AGROTICA» είπατε ότι εντός του πρώτου τριμήνου οι αγρότες θα έχουν πλέον πρόσβαση σε αυτά τα χρηματοδοτικά εργαλεία. Όπως καταλαβαίνετε, η ανάγκη για πρόσβαση στη χρηματοδότηση ενόψει και της ανυπαρξίας -επιτρέψτε μου να πω- ενός συνολικού σχεδίου για την αγροτική παραγωγή εν όψει της πανδημίας καθίσταται επιτακτική.

Σας ερωτώ: Πρώτον, τι πήγε στραβά -αν πήγε κάτι στραβά- και δεν έχουν ξεκινήσει αυτά τα χρηματοδοτικά εργαλεία;

Δεύτερον, μπορείτε σήμερα να πείτε επακριβώς πότε θα έχουν πρόσβαση οι αγρότες, ώστε να αντιμετωπίσουν το υψηλό κόστος παραγωγής και τις καλλιεργητικές ανάγκες οι οποίες προκύπτουν τώρα, αυτόν τον μήνα και ιδίως τον άλλο μήνα;

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Ορίστε, κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Ευχαριστώ, κυρία Πρόεδρε.

Κύριε συνάδελφε, όπως ξέρετε, αυτή είναι μία υπόθεση -την οποία σωστά επισημάνατε έτσι όπως την περιγράψατε- η οποία δεν έχει έλεγχο από το Υπουργείο Αγροτικής Ανάπτυξης. Το καταλαβαίνετε αυτό. Εμείς έχουμε υπογράψει τη σύμβαση, έχουμε μεταφέρει τα ποσά που έπρεπε να μεταφέρουμε, αυτά τα 80 εκατομμύρια από το Πρόγραμμα Αγροτικής Ανάπτυξης, προκειμένου να αποτελέσουν την εγγυητική βάση για τη μόχλευση, η οποία θα επέτρεπε να υπάρξουν αυτά τα ποσά και από εκεί και πέρα έχει φύγει από εμάς. Προφανώς και το παρακολουθούμε, γιατί έχουμε ζωτικό ενδιαφέρον. Και γι’ αυτό βρισκόμαστε σε σταθερή και μόνιμη επικοινωνία με τους θεσμούς, αλλά με τους θεσμούς που πλέον συζητούν μεταξύ τους για την εξέλιξη αυτού του εργαλείου.

Θα καταθέσω για ενημέρωσή σας την τελευταία επικοινωνία την οποία είχαμε. Είναι η τελευταία μετά από σειρά επικοινωνιών, γιατί εμείς έχουμε συνεχώς επαφή. Και ό,τι σας μεταφέρω κατά καιρούς είναι στην πραγματικότητα αυτά που μου μεταφέρουν από το Ευρωπαϊκό Ταμείο, το οποίο τρέχει το ζήτημα.

Άρα, λοιπόν, όσον αφορά το τι έχει γίνει, θα ήθελα να σας πω ότι εκείνο το οποίο έχει γίνει είναι ότι έχει τελειώσει το πρώτο στάδιο. Το πρώτο στάδιο αφορούσε στην προεπιλογή των χρηματοπιστωτικών ιδρυμάτων. Με δυο λόγια, αφού εμείς μεταφέραμε τα ποσά αυτά, βγήκε μία πρόσκληση και καλούσε τα χρηματοπιστωτικά ιδρύματα να συμμετάσχουν σε αυτό το εργαλείο. Υπήρξε πολύ μεγάλο ενδιαφέρον. Εγώ δεν σας κρύβω -και το έχω πει και δημοσίως- ότι είχα αγωνία για το αν θα υπάρξει ενδιαφέρον από την πλευρά των τραπεζών γι’ αυτό το εργαλείο. Υπήρξε, λοιπόν, μεγάλο ενδιαφέρον και πολύ μεγαλύτερη ανταπόκριση. Και οι τέσσερις συστημικές αλλά και οι άλλες τρεις τράπεζες έχουν δείξει ενδιαφέρον, προκειμένου να συμμετάσχουν σε αυτό.

Τελείωσε αυτό το στάδιο της προεπιλογής και έχουν περάσει στο δεύτερο στάδιο. Το δεύτερο στάδιο περιλαμβάνει το λεγόμενο «due diligence», τη δέουσα επιμέλεια, τον έλεγχο δηλαδή και την ανάλυση των χρηματοπιστωτικών ιδρυμάτων με αναλυτική εξέταση των προτεινομένων χαρτοφυλακίων και λεπτομερή ανάλυση της επιλεξιμότητας και των άλλων υποχρεώσεων με τις οποίες πρέπει να συμμορφώνονται τα χρηματοπιστωτικά ιδρύματα.

Αυτό το στάδιο τώρα παρουσιάζει καθυστέρηση. Τονίζω ότι δεν παρουσιάζει καθυστέρηση στα χέρια μας. Πρόκειται για μια καθυστέρηση η οποία βρίσκεται στο Ευρωπαϊκό Ταμείο Επενδύσεων. Γιατί; Διότι, πρώτον, ήταν μεγαλύτερος ο αριθμός των προτάσεων. Αυτό, δηλαδή, το οποίο ήταν θετικό, από την άλλη μεριά δημιούργησε έναν πρόσθετο φόρτο εργασίας και περιορισμούς ιδιαιτέρως αυστηρούς στην έδρα του ταμείου, που έχουν επιβληθεί λόγω της πανδημίας. Η πανδημία, δηλαδή, εδώ επηρέασε την εξέλιξη και τη ροή που επρόκειτο να υπάρξει και αναμένεται αυτό το στάδιο να ολοκληρωθεί εντός του Μαΐου.

Στο τρίτο στάδιο περιλαμβάνεται η έγκριση των τελικών αποτελεσμάτων των προηγουμένων σταδίων από το διοικητικό συμβούλιο του Ευρωπαϊκού Ταμείου Επενδύσεων και η έναρξη των διαπραγματεύσεων μεταξύ του ταμείου και των χρηματοπιστωτικών ιδρυμάτων για την υπογραφή των επιχειρησιακών συμφωνιών, οι οποίες αναμένεται να υπογράφουν εντός του Ιουλίου. Είμαστε, λοιπόν, σε συνεχή επικοινωνία.

Σας καταθέτω την τελευταία επιστολή -δυστυχώς είναι στα αγγλικά, δεν έχουμε προλάβει να τη μεταφράσουμε, αλλά νομίζω ότι έχετε πρόσβαση και δυνατότητα μετάφρασης- που το ταμείο στέλνει προς το Υπουργείο, κατόπιν άλλης δικής μας επιστολής που έχει προηγηθεί και με την οποία ζητάμε να ενημερωθούμε για το πώς πάει αυτή η υπόθεση και στην οποία πίσω υπάρχει ένα παράρτημα στο οποίο περιγράφονται αναλυτικά τα στάδια και το χρονοδιάγραμμα που μας δίνει το ταμείο για την εξέλιξη αυτού του εργαλείου.

Την καταθέτω για χρήση από το Σώμα, αλλά και τους συναδέλφους.

(Στο σημείο αυτό ο Υπουργός Αγροτικής Ανάπτυξης και Τροφίμων κ. Μαυρουδής Βορίδης καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κύριε Υπουργέ.

Ορίστε, κύριε συνάδελφε, έχετε τον λόγο για τρία λεπτά.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, παρατηρώ ότι τώρα είστε πολύ πιο φειδωλός όσον αφορά τις προβλέψεις σας σε σχέση με τον Ιανουάριο του 2020, αλλά και τον Σεπτέμβριο του 2019. Σίγουρα το Υπουργείο Αγροτικής Ανάπτυξης δεν είναι μόνο ένα από τα εμπλεκόμενα μέρη, αλλά αφορά αποκλειστικά ανθρώπους που σχετίζονται μόνο με το Υπουργείο Αγροτικής Ανάπτυξης. Αφορά δηλαδή αγρότες, κτηνοτρόφους, μελισσοκόμους, αλιείς. Άρα έπρεπε με βάση τη δική σας -επιτρέψτε μου την έκφραση- τακτική να πιέσετε πολύ περισσότερο. Εξ όσων έχω καταλάβει -θα δω και το έγγραφο μετά- φέτος δύσκολα θα υπάρχουν τα χρηματοδοτικά εργαλεία γι’ αυτή την καλλιεργητική περίοδο. Επαναλαμβάνω, εξ όσων κατάλαβα από την απάντησή σας.

Κύριε Υπουργέ, παρά το γεγονός ότι δεν είναι στην επίκαιρη ερώτηση, επιτρέψτε μου να σας ρωτήσω -γνωρίζω ότι μπορείτε να απαντήσετε- για το συνολικό σχέδιο για την αγροτική παραγωγή.

Σας ακούμε να λέτε ότι είμαστε βλέποντας και κάνοντας, ότι δεν έχουν υποστεί ζημιά οι αγρότες, κάποιοι έχουν υποστεί, κάποιοι δεν έχουν. Επίσης, σας ακούμε να λέτε για τα 10 εκατομμύρια στους ανθοπαραγωγούς -καλά κάνατε, αλλά τα ανακοινώσατε, δεν τα δώσατε- και για κάποια εκατομμύρια στην παράκτια αλιεία, για τα οποία επίσης καλά κάνατε, αλλά δεν τα έχετε δώσει ακόμα. Πότε θα είστε έτοιμος για ένα συνολικό σχέδιο, για παράδειγμα, για την κτηνοτροφία; Πριν την Κυριακή των Βαΐων σας ακούσαμε να λέτε ότι σύντομα θα δούμε τι ζημιά έχουν υποστεί οι κτηνοτρόφοι και θα προχωρήσουμε. Προχθές -νομίζω η Υφυπουργός- ανέφερε ότι μετά την Πρωτομαγιά θα δούμε τη ζημιά που έχουν υποστεί οι κτηνοτρόφοι. Εν πάση περιπτώσει, πότε θα είστε έτοιμοι; Φέτος ή του χρόνου; Πότε;

Και μέχρι να αποφασίσετε, δεν πληρώνετε τις αποζημιώσεις για τις εκκρεμότητες ΕΛΓΑ; Με ποια τακτική; Με ποιο κριτήριο επιλέγετε κάποια συγκεκριμένα προϊόντα, τα οποία -δεν αντιλέγω- σίγουρα έχουν υποστεί ζημιά; Δεν έχει υποστεί ζημιά και το αμύγδαλο; Δεν έχει υποστεί ζημιά και ο τομέας του οίνου, το κρασί, οι αμπελουργοί;

Ποιο είναι το σχέδιο αυτή τη στιγμή του Υπουργείου Αγροτικής Ανάπτυξης, ώστε να διαπιστώσετε τις ζημιές; Έχετε συστήσει κάποιες επιτροπές; Έχετε πει «ελάτε εδώ, ρε παιδιά, να δούμε τι ζημιά έχει υποστεί από τον κορωνοϊό, άμεση ή έμμεση ή αργότερα»; Ποιο είναι αυτό το σχέδιο; Από τα 150 εκατομμύρια του κ. Σταϊκούρα είπατε ότι θα πάνε μόνο τα 10 εκατομμύρια στην ανθοπαραγωγή και τα 15 εκατομμύρια στην παράκτια αλιεία. Διορθώστε με, αν κάνω λάθος.

Εν πάση περιπτώσει, σήμερα οι αγρότες περιμένουν να ακούσουν από εσάς ένα συνολικό σχέδιο και βραχυπρόθεσμης αντιμετώπισης των συνεπειών του κορωνοϊού, κύριε Υπουργέ, αλλά πολύ πιο σημαντικό, περιμένουν από εσάς, από τον Υπουργό Αγροτικής Ανάπτυξης, το μακροπρόθεσμο σχέδιο της ελληνικής γεωργίας, εν όψει της βίαιης μεταβολής των συνθηκών εργασίας στον αγρότη και τον κτηνοτρόφο.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ.

Ελάτε, κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Χαίρομαι, κατ’ αρχάς, κύριε συνάδελφε, που συμφωνήσαμε γι’ αυτό το σημαντικό πράγματι χρηματοδοτικό εργαλείο και πως ο έλεγχος είναι στο Ευρωπαϊκό Ταμείο και, βεβαίως, στα αντισυμβαλλόμενα μέρη, τα πιστωτικά ιδρύματα. Πράγματι, είναι κάτι το οποίο μας ενδιαφέρει πολύ. Πράγματι, είναι κάτι το οποίο παρακολουθούμε. Πράγματι, είναι κάτι για το οποίο κάνουμε ό,τι μπορούμε, προκειμένου να επισπεύσουμε τη διαδικασία, αλλά είναι ξεκάθαρο ότι δεν είμαστε πια εμείς τα εμπλεκόμενα μέρη. Συμφωνήσαμε σε αυτό και νομίζω ότι γι’ αυτό περάσατε στα επόμενα.

Τα επόμενα είναι το συνολικό μας σχέδιο. Με χαρά να σας απαντήσω για το συνολικό μας σχέδιο. Δεν είμαι βέβαιος ότι δυόμισι λεπτά φτάνουν, αλλά ας βάλω έτσι τηλεγραφικά κάποιες παρατηρήσεις.

Μία βασική επιλογή που βρίσκεται στην αντίθεση διάφορων πραγμάτων, την οποία έχω ακούσει να υπερασπίζεστε κατά καιρούς, είναι η εξής: Πρώτον, δεν θα κάνουμε -το τονίζω, δεν θα κάνουμε- οριζόντια παρέμβαση και στήριξη στον πρωτογενή τομέα. Γιατί δεν θα κάνουμε; Πάρα πολύ απλά γιατί δεν υπάρχει συμμετρική επίπτωση στον πρωτογενή τομέα από τον κορωνοϊό.

Υπάρχουν προϊόντα τα οποία πάνε εξαιρετικά και θα ήταν απολύτως βλακώδες να πάμε να τους δώσουμε στήριξη. Τα πορτοκάλια πήγαν και πάνε καταπληκτικά, σε ιστορικό υψηλό. Έχουμε κάνει ρεκόρ εξαγωγών, ρεκόρ ζήτησης, ρεκόρ τιμής. Το ρύζι πήγε εξαιρετικά, με ρεκόρ εξαγωγών, ρεκόρ ζήτησης, ρεκόρ τιμής, όπως επίσης τα σκληρά στάρια, τα ακτινίδια και ευρύτερα, ο τομέας των οπωρολαχανικών. Φαντάζομαι πως δεν υποστηρίζετε ότι πρέπει σε αυτά τα προϊόντα τα οποία ακριβώς εξαιτίας του κορωνοϊού έχουν μία πολύ σημαντική θετική διαδρομή να πάμε να δώσουμε στηρίξεις.

Άρα, λοιπόν, κάνουμε το αντίθετο –και αυτό είναι το σχέδιο- απ’ αυτό που έχουμε ακούσει από διάφορους από την πλευρά σας. Δηλαδή τι λέμε; Λέμε ότι βλέπουμε πού υπάρχουν επιπτώσεις κι εκεί επεμβαίνουμε, προκειμένου να στηρίξουμε το πρόβλημα.

Πού υπήρξαν άμεσες επιπτώσεις; Υπήρξαν άμεσες επιπτώσεις στην ανθοπαραγωγή. Γιατί; Διότι, προφανώς, έκλεισαν τα ανθοπωλεία, έκλεισαν οι ανθαγορές, δεν έχουν τη δυνατότητα να διοχετεύσουν τίποτε και αυτό το διάστημα έκαναν το 70% του συνολικού κύκλου εργασιών τους ετησίως. Υπήρξε ανάγκη να υποστηριχτούν.

Τι κάναμε, λοιπόν; Μελετήσαμε την επίπτωση, είδαμε τον συνολικό κύκλο εργασιών, είδαμε τι είναι εκείνο το οποίο χάνεται, προσδιορίσαμε το ποσό, έγινε μία διαπραγμάτευση με τους ενδιαφερόμενους φορείς, τους συλλογικούς εκπροσώπους των συγκεκριμένων ανθρώπων και καταλήξαμε σε ένα ποσό, καταλήξαμε στη στρεμματική ενίσχυση και πήγαμε και τη δώσαμε.

Το ίδιο το κάναμε και με το θέμα της αλιείας. Γιατί έχει επίπτωση η αλιεία; Επειδή έχουν κλείσει τα καταστήματα εστίασης και δεν υποκαθίσταται η απώλεια της ζήτησης από την οικιακή ζήτηση. Γιατί; Διότι οι καταναλωτικές μας συνήθειες δεν είναι ότι τρώμε τόσο πολύ το ψάρι στο σπίτι, στην πραγματικότητα το τρώμε σε χώρους εστίασης. Άρα, υπήρξε μια σημαντική επίπτωση της ζήτησης τώρα. Η εκτίμηση των φορέων είναι ότι θα μετριαστεί αυτή η επίπτωση μέχρι το τέλος της χρονιάς, δηλαδή αυτό που εμφανίζεται σαν μία σημαντική επίπτωση υπάρχει μία εκτίμηση ότι μέχρι τέλος της χρονιάς θα έχει κάπως μετριαστεί. Και τι κάναμε;

Προσδιορίσαμε την επίπτωση και χρησιμοποιούμε στην πραγματικότητα εργαλεία -αυτά τα 15 εκατομμύρια τα οποία ακούσατε- για την ενίσχυση των αλιέων –είναι ενίσχυση της μικρής παράκτιας αλιείας- και μένουν να προσδιοριστούν ακόμη για τους μεγαλύτερους αλιείς -μεσαίους και μεγάλους πια- με άλλο εργαλείο τα χρήματα τα οποία θα δοθούν και τα οποία φυσικά θα είναι σε διαφορετική τάξη ενίσχυσης απ’ αυτά που πάνε για τη μικρή παράκτια αλιεία.

Άρα, έχουμε σαφέστατο σχέδιο. Ποιο είναι το σχέδιο; Το σχέδιο είναι ότι βλέπουμε την επίπτωση και μπαίνουμε με τα χρήματα που έχουμε και στηρίζουμε με το κατάλληλο χρηματοδοτικό εργαλείο την επίπτωση που εκεί υπάρχει.

Το ίδιο θα γίνει και με τους αιγοπροβατοτρόφους. Είμαστε σε συζήτηση. Αλλά, προσέξτε, πότε; Κοιτάξτε τώρα γιατί λέτε πράγματα, τα οποία σας εκθέτουν και τα λέτε και στους ιδίους και δημιουργείτε μια εντύπωση εξαιρετικά δυσμενή. Να σας πω, λοιπόν, πότε. Τελείωσε το Πάσχα. Πότε τελείωσε το Πάσχα, που έπρεπε να δούμε την επίπτωση; Έχουν περάσει στην πραγματικότητα επτά-οκτώ μέρες. Ερώτηση: Την Πρωτομαγιά θα υπάρξει κατανάλωση; Εσείς θα ξέρετε. Θα υπάρξει. Η συνεννόηση με τους φορείς τους είναι να περιμένουμε να δούμε τη συνολική επίπτωση και την Πρωτομαγιά.

Άρα εν συνεχεία, θα δούμε ποια θα είναι η επίπτωση. Αφού προσδιορίσουμε την επίπτωση χρηματικά, δηλαδή το ποσό, το οποίο όμως θέλει λογαριασμούς. Θα πρέπει να δούμε τις σφαγές που είχαν γίνει πέρυσι, τις σφαγές που έγιναν φέτος, τις παραγωγές, πώς διαμορφώθηκαν οι τιμές -οι τιμές δεν διαμορφώθηκαν το ίδιο στο προγενέστερο διάστημα, άλλες ήταν οι τιμές στη διάρκεια της Μεγάλης Εβδομάδας, άλλες ήταν οι τιμές την προηγούμενη εβδομάδα πριν τη Μεγάλη Εβδομάδα και την προ-προηγούμενη, άλλες είναι οι τιμές σήμερα. Αφού, λοιπόν, δούμε αυτή τη συνολική επίπτωση, να προσδιορίσουμε τα ποσά και να επιλέξουμε τον τρόπο. Είμαστε σε διαπραγμάτευση, θα γίνει.

Προσέξτε, όμως. Θέλω να πω και κάτι καθώς τώρα είναι ευκαιρία. Δεν ξέρω, κυρία Πρόεδρε, αν έχω τριάντα δευτερόλεπτα.

**ΠΡΟΕΔΡΕΥΟΥΣΑ (Σοφία Σακοράφα):** Ναι, έχετε, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Θα ήθελα, λοιπόν, να πω το εξής:

**ΠΑΥΛΟΣ ΠΟΛΑΚΗΣ:** Ναι, ναι…

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Κύριε Πολάκη, είμαι βέβαιος ότι θα κάνετε ερώτηση για να τα συζητήσουμε.

**ΠΑΥΛΟΣ ΠΟΛΑΚΗΣ:** Το αποτέλεσμα είναι ότι οι καταναλωτές αγόρασαν με 15 ευρώ το Μεγάλο Σάββατο το αρνί και κάτω το πουλούσαν 3,20!

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, παρακαλώ πάρα πολύ. Δεν είστε εσείς ο ερωτών Βουλευτής.

**ΠΑΥΛΟΣ ΠΟΛΑΚΗΣ:** Έχετε δίκιο, κυρία Πρόεδρε. Απλά μας έλειψε η Βουλή!

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Προσέξτε τώρα. Τα εργαλεία τα οποία έχουμε τα χρησιμοποιούμε με διαφορετικό τρόπο και κατά περίπτωση και θα σας πω και την πολιτική μας σε αυτό. Όταν κάτι είναι διευρυμένο, μαζικό και ταυτόχρονα, εξατομικευμένα τα ποσά είναι πιο μικρά, εάν έχουμε τη δυνατότητα, προτιμάμε να πάμε σε διαδικασία ήσσονος σημασίας αποζημιώσεων, de minimis. Γιατί; Διότι αυτή είναι μια διαδικασία που έχει μεν πλαφόν περιορισμένα, τα οποία όμως τότε δεν αγγίζουν, είναι κρατικός προϋπολογισμός, αλλά απλώς γνωστοποιείται στην Ευρωπαϊκή Επιτροπή.

Όταν έχουμε μεγαλύτερα ποσά, τότε στην πραγματικότητα προτιμάμε να πάμε στα 150 εκατομμύρια που είναι η δέσμευση, αυτά όμως ελέγχονται από τον κανονισμό των κοινοτικών ενισχύσεων. Άρα θέλουν γνωστοποίηση -έχουν πιο βαριά διαδικασία- και προετοιμασία και προέγκριση και τηρήσεις του κανονισμού. Πολύ ευχαρίστως να σας ενημερώσω αναλυτικά για τις προϋποθέσεις που απαιτούνται για να δοθούν αυτά τα χρήματα. Αυτή θα είναι η περίπτωση που εκεί θα πάνε οι αιγοπροβατοτρόφοι προκειμένου να ενισχυθούν.

Όταν έχουμε τη δυνατότητα για ακόμη μεγαλύτερα ποσά να τα εντάξουμε σε μέτρα είτε του Προγράμματος Αλιείας είτε του Προγράμματος Αγροτικής Ανάπτυξης –αυτή θα είναι η περίπτωση του κρασιού, το οποίο έχει ειδικό κανονισμό και ο οποίος θα τροποποιηθεί και εκεί θα υπάρξουν ειδικά μέτρα ενίσχυσης του κρασιού-, τότε τα πηγαίνουμε εκεί, αλλά αυτό είναι μια διαδικασία που είναι σήμερα υπό διαμόρφωση γιατί μόλις προχτές ψηφίστηκαν οι αλλαγές των προσωρινών κανονισμών. Σε ό,τι δε αφορά το Πρόγραμμα Αγροτικής Ανάπτυξης, αυτό είναι ακόμα σε εξέλιξη.

Όμως, η πρώτη μας επιλογή –και νομίζω θα μας δώσετε δίκιο σε αυτό- είναι σε μια χρονική στιγμή που ο προϋπολογισμός αντικειμενικά πιέζεται και εάν έχουμε ευρωπαϊκά χρήματα, να μπορέσουμε να αξιοποιούμε ευρωπαϊκά χρήματα για να ενισχύσουμε τους παραγωγούς μας και να κρατάμε για το μέλλον τα ποσά του προϋπολογισμού.

Και θέλω να το τονίσω σε όλους για να συνεννοηθούμε. Η πανδημία δεν έχει τελειώσει, οι οικονομικές επιπτώσεις της πανδημίας δεν έχουν τελειώσει κι επομένως, πρέπει να είμαστε συγκεντρωμένοι, προσεκτικοί, φειδωλοί, μετρημένοι, με στοχευμένη χρήση των χρημάτων των φορολογουμένων και του προϋπολογισμού, για να είμαστε αποτελεσματικοί στη στήριξη.

Σας εξήγησα πλήρως το σχέδιό μας. Νομίζω ότι είναι και το μοναδικό βιώσιμο σχέδιο, προκειμένου να στηρίζουμε αποτελεσματικά τους παραγωγούς μας.

Σας ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω προς το Σώμα τα εξής:

Η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτού.

Οι Υπουργοί Περιβάλλοντος και Ενέργειας, Οικονομικών, Ανάπτυξης και Επενδύσεων, Προστασίας του Πολίτη, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Πολιτισμού και Αθλητισμού, Δικαιοσύνης, Εσωτερικών, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού και Επικρατείας κατέθεσαν στις 24-4-2020 σχέδιο νόμου: «Εκσυγχρονισμός περιβαλλοντικής νομοθεσίας, ενσωμάτωση στην ελληνική νομοθεσία των οδηγιών 2018/844 και 2019/692 του Ευρωπαϊκού Κοινοβουλίου και του Συμβουλίου και λοιπές διατάξεις».

Επίσης, θα ήθελα να σας ενημερώσω ότι η τρίτη με αριθμό 639/27-4-2020 επίκαιρη ερώτηση πρώτου κύκλου του Βουλευτή Β3΄ Νοτίου Τομέα Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας και Κοινωνικών Υποθέσεων, με θέμα: «Τους εργαζόμενους στον τουρισμό», δεν θα συζητηθεί λόγω κωλύματος του κυρίου Βουλευτή.

Θα συζητηθεί τώρα η πρώτη με αριθμό 634/24-4-2020 επίκαιρη ερώτηση δεύτερου κύκλου του Βουλευτή Β3΄ Νοτίου Τομέα Αθηνών του Συνασπισμού Ριζοσπαστικής Αριστεράς κ. Ιωάννη Μουζάλα προς τον Υπουργό Μετανάστευσης και Ασύλου, με θέμα: «Κρούσματα κορωνοϊού σε δομές φιλοξενίας αιτούντων άσυλο και προσφύγων».

Στην επίκαιρη ερώτηση θα απαντήσει ο Υπουργός Μετανάστευσης και Ασύλου κ. Παναγιώτης Μηταράκης.

Κύριε Μουζάλα, έχετε τον λόγο για δύο λεπτά.

**ΙΩΑΝΝΗΣ ΜΟΥΖΑΛΑΣ:** Κυρία Πρόεδρε, σας ευχαριστώ πολύ.

Κύριε Μηταράκη, σας ευχαριστώ πολύ που ήρθατε μέσα σε αυτές τις δύσκολες συνθήκες. Είναι καλό πράγμα ο διάλογος να γίνεται.

Να πω ότι βγαίνουμε από το πρώτο στάδιο και ομόφωνα όλα τα κόμματα της Αντιπολίτευσης υποστήριξαν την Κυβέρνηση στη φάση που υιοθέτησε τις κατευθύνσεις του Παγκόσμιου Οργανισμού Υγείας και της επιτροπής λοιμωξιολόγων. Δυστυχώς, δεν βγαίνουμε με την ίδια ομοφωνία με την οποία μπήκαμε. Υπάρχουν πια πάρα πολλές διαφωνίες απ’ όλα τα κόμματα της Αντιπολίτευσης. Προσέξτε τα σχολεία. Δεν χρειάζεται να ανοίξουν τα σχολεία εκτός από την Γ΄ λυκείου. Ας μην οδηγήσουμε το λαό μας σε «Βατερλό» μετά απ’ αυτή την προσπάθεια που έκανε.

Να πω ότι είμαι πολύ χαρούμενος που εισπράξαμε μια αυτοκρατορική ευμένεια από την Κυβέρνηση μέσω του Πρωθυπουργού, που μας τίμησε με την εμπιστοσύνη της στον ελληνικό λαό κι εμείς δεν προδώσαμε αυτή την εμπιστοσύνη. Είναι παράξενα πράγματα αυτά, αλλά συμβαίνουν.

Κύριε Υπουργέ, ενώ σε όλη την ελληνική επικράτεια εφαρμόστηκε από τον λαό μας, με την προτροπή της επιτροπής λοιμωξιολόγων και την υιοθέτηση από την Κυβέρνηση, το «Μένουμε Σπίτι - Κρατάμε κοινωνικές αποστάσεις», υπήρξε μια μεγάλη μερίδα ανθρώπων που βρίσκονται στην ελληνική επικράτεια, οι οποίοι αφέθηκαν στην «ανοσία της αγέλης» με έναν βάρβαρο τρόπο, έναν βάναυσο τρόπο. Δεν αφέθηκαν με βάρβαρη πρόθεση ή διάθεση, αλλά αυτό ήταν το αντικειμενικό. Αναφέρομαι στους πρόσφυγες και μετανάστες τους αιτούντες άσυλο, οι οποίοι είναι στις «ζούγκλες» στα νησιά περίπου σαράντα πέντε χιλιάδες και άλλες τριάντα χιλιάδες είναι στα camps και τα ξενοδοχεία.

Όπως καταλαβαίνετε, το «Μένουμε Σπίτι» στη «ζούγκλα» της Μόριας, το «Μένουμε Σπίτι» στο camp της Ριτσώνας, το «Μένουμε Σπίτι» στο ξενοδοχείο στο Κρανίδι είναι κάτι το οποίο δεν μπορεί να έχει ισχύ.

Εκεί πέρα δεν υπήρξαν μέτρα, παρ’ ότι από την πλευρά του ΣΥΡΙΖΑ εγκαίρως είχαμε ειδοποιήσει και το Υπουργείο Υγείας και το Υπουργείο Μετανάστευσης.

Ακόμα και τα σχέδια τα οποία έκανε το Υπουργείο Μετανάστευσης -και αναφέρομαι στο σχέδιο «Αγνοδίκη»- είναι σχέδια για αντιμετώπιση της κρίσης αφού ξεσπάσει κι όχι για αντιμετώπιση του προβλήματος πριν ξεσπάσει η κρίση. Αυτό, λοιπόν, από μόνο του είναι ένα ολίσθημα και δείχνει μια ολιγωρία.

Κινδυνεύουμε. Κινδυνεύουν οι πρόσφυγες και μετανάστες, οι οποίοι διαπιστωμένα δεν είχανε κρούσματα μέχρι που εκδηλώθηκε. Δεν ήρθε, δηλαδή, απ’ αυτούς ο ιός στη χώρα μας, αλλά άρχισαν να νοσούν. Είχαμε τα κρούσματα στο Κρανίδι, τη Ριτσώνα, τη Μαλακάσα και κάπου αλλού που αναγκαστήκαμε να τα καταμετρήσουμε και ήταν πάρα πολύ μεγάλα και πάρα πολύ υψηλά.

Δεν υπάρχει σωστή αντιμετώπιση του προβλήματος. Και δεν είναι μια αντιπολιτευτική διάθεση. Προφανώς κι αυτό το πράγμα η Αντιπολίτευση θα το κάνει. Αντίθετα, είναι μια προσπάθεια για να δούμε πώς μπορούμε να περιορίσουμε τον κίνδυνο ανάμεσα στους πρόσφυγες και μετανάστες και πώς μετά οι πρόσφυγες και μετανάστες, αφού πρώτα εμείς μεταδώσαμε τη νόσο, δεν θα γίνουν φορείς που θα αναμεταδώσουν και θα αναζωπυρώσουν τη νόσο.

Οι «ζούγκλες» στη Μόρια, ο τρόπος που λειτουργούν τα camps και ο υπερπληθυσμός που έχει αρχίσει να σχηματίζεται αποτελούν επωαστήρια της νόσου. Το γεγονός ότι οι πρόσφυγες και μετανάστες στην πλειοψηφία τους είναι νέοι άνθρωποι, τους κάνει φορείς χωρίς να έχουν μεγάλο κίνδυνο να νοσήσουν, παρότι ένα 10% αυτού του αριθμού των εβδομήντα χιλιάδων είναι άνθρωποι ευάλωτοι και άρα, και με αυξημένες πιθανότητες να νοσήσουν.

Δεν έχουν παρθεί μέτρα, κύριε Υπουργέ. Στη Χίο πήγε ένας γιατρός, στη Μυτιλήνη πήγε ένας επιπλέον γιατρός. Η «ζούγκλα» είναι είκοσι χιλιάδες στη Μυτιλήνη, όσο ο πληθυσμός της Ελευσίνας μέσα σε διακόσια στρέμματα. Βάλατε τη Ριτσώνα σε καραντίνα. Η Ριτσώνα και η οποιαδήποτε Ριτσώνα δεν μπορεί να μπει σε καραντίνα. Η οποιαδήποτε Ριτσώνα για να μπει σε καραντίνα χρειάζεται διακόσιους αστυνομικούς σε καθημερινή βάση να προσέχουν την καραντίνα.

Επομένως, λέτε πράγματα τα οποία στην τηλεόραση κάνουν καλή εντύπωση, αλλά στην πράξη, όσοι ασχολούνται με τη μετανάστευση και το προσφυγικό, ξέρουν ότι δεν μπορούν να υλοποιηθούν.

Υπάρχει, λοιπόν, ένας κίνδυνος και το σχέδιο «Αγνοδίκη» δεν επαρκεί. Δεν επαρκεί ούτε τώρα που η κρίση ξέσπασε και διαφαίνεται…

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ πολύ να διατυπώσετε το ερώτημά σας. Είχατε δύο λεπτά κι έχετε πάει στα πέντε.

**ΙΩΑΝΝΗΣ ΜΟΥΖΑΛΑΣ:** Ναι, κυρία Πρόεδρε. Τελειώνω. Το κάνω επειδή είπατε ότι θα υπάρχει μια παραπάνω ευχέρεια. Με συγχωρείτε. Θα ολοκληρώσω.

**ΠΡΟΕΔΡΕΥΟΥΣΑ (Σοφία Σακοράφα):** Θα υπάρχει, κύριε συνάδελφε. Διατυπώστε το ερώτημά σας και στη δευτερολογία σας μπορείτε να αναπτύξετε όσα λέτε τώρα.

**ΙΩΑΝΝΗΣ ΜΟΥΖΑΛΑΣ:** Θα ολοκληρώσω τώρα, κυρία Πρόεδρε.

Επομένως, θα θέλαμε να ξέρουμε ποια είναι τα μέτρα που πρέπει να παρθούν. Σας κάνουμε πολύ συγκεκριμένες προτάσεις.

Δεν μπορεί να υπάρξουν μέτρα χωρίς τη γρήγορη -όχι άμεση πια, γιατί με δική σας ευθύνη θα ήταν φενάκη να ζητήσει κανείς την άμεση αποσυμφόρηση των νησιών- αποσυμφόρηση των νησιών, ώστε να αποκατασταθεί και η εμπιστοσύνη των νησιωτών στην Κυβέρνηση. Να φτιαχτούν κέντρα καραντίνας στα νησιά για μελλοντικές εισόδους, όπου θα πρέπει και οι κάτοικοι εκεί να συγχωρέσουν τη βαρβαρότητα των ΜΑΤ και να επανακτήσουν την εμπιστοσύνη τους και να φτιαχτούν καινούργια «camps καραντίνας» ή να νοικιαστούν ξενοδοχεία καραντίνας για τους πρόσφυγες και μετανάστες. Να μπουν, δηλαδή, μικροί χώροι σε καραντίνα και όχι τεράστια camps των τριών χιλιάδων ανθρώπων.

Δεύτερον, να γίνουν διαγνωστικά τεστ μαζικά στους πρόσφυγες και μετανάστες για να αποκτήσουμε μια καθαρή εικόνα. Δεν μιλάω για εβδομήντα χιλιάδες τεστ. Υπάρχουν τα μαθηματικά μοντέλα που με κάποιες χιλιάδες τεστ μπορούμε να έχουμε μια πλήρη εικόνα.

Επίσης, να μοιραστούν άμεσα είδη υγιεινής και προστασίας - αντισηπτικά, μάσκες, γάντια- στους πρόσφυγες και μετανάστες, αντί να λέμε να πιάνουν τα χερούλια -δεν έχουν χερούλια- αφού πρώτα τα καθαρίσουν. Δεν έχουν δοθεί.

Ακόμη, θα πρέπει να γίνουν προσλήψεις υγειονομικού προσωπικού -και γιατρών αλλά και νοσηλευτών- σε κάθε δομή. Να υπάρξει αυτόματη δυνατότητα προσφύγων και μεταναστών, ανεξάρτητα από το στάτους τους, στο δημόσιο σύστημα υγείας, κάτι που το έχετε καταργήσει πρακτικά. Ακόμα και μετά που το ψηφίσατε να υπάρξει ξανά αυτό, καθώς δεν έχει ολοκληρωθεί η πρακτική διαδικασία.

Να αξιοποιήσετε, κύριε Υπουργέ, τις εδώ κοινότητες των μεταναστών και προσφύγων που νόμιμα διαβιούν στην Ελλάδα. Είναι διαφορετικό να πάνε αυτοί, με τη δική σας καθοδήγηση, την κρατική καθοδήγηση, να εξηγήσουν την κατάσταση. Εμείς αυτό το κάναμε στην Ειδομένη και ήταν εξαιρετικά αποτελεσματικό. Ακούνε τους συμπατριώτες τους με πολύ μεγάλη προσοχή. Και βέβαια, αυτό θα γίνει κάτω από την καθοδήγηση του Υπουργείου. Δεν ισχυρίζομαι ότι θα το κάνουν αυτόνομα, αλληλέγγυα ή οτιδήποτε άλλο.

Tέλος να ενισχυθεί το δημόσιο σύστημα υγείας γενικά, που το έχετε παραμελήσει σε σχέση με τις ανάγκες του, αλλά πολύ περισσότερο κοντά στα camps.

Τελειώνω, κυρία Πρόεδρε, θέλοντας να πω το εξής: Είναι άσχετο με αυτό, αλλά θα ήθελα μέσα από εσάς -δεν έχετε καμμία συμμετοχή σε αυτό το πράγμα, εκτός από το ότι είσαστε μέλος αυτής της Κυβέρνησης- να κάνω μια έκκληση για τον κρατούμενο Δημάκη, που η ζωή του βρίσκεται ξανά σε κίνδυνο. Δεν μπορεί αυτό το πράγμα να συμβαίνει. Είχαμε νεκρούς, απεργούς πείνας επί Ερντογάν. Θα έχουμε απώλειες υγείας. Πρέπει να λυθεί αυτό το πράγμα. Ξεκίνησε ένα λάθος, μην το αφήσετε να γίνει έγκλημα.

Να υπενθυμίσω, τέλος, το άρθρο 5 παράγραφος 2 του Συντάγματος. Το Σύνταγμα, η Κυβέρνηση σε αυτή τη φάση, εγγυάται τη ζωή όλων όσοι βρίσκονται στην ελληνική επικράτεια. Το να έχουν καλή υγεία οι πρόσφυγες και οι μετανάστες είναι ένας από τους κύριους τρόπους να διασφαλιστεί η υγεία του λαού που τους υποδέχεται, δηλαδή των Ελλήνων.

Σας ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Απλά θα ήθελα να κάνω μια παρατήρηση. Κάνατε μια τοποθέτηση. Δεν κάνατε μια ερώτηση. Ξέρετε πάρα πολύ καλά τον Κανονισμό. Κοντεύουμε στα δέκα λεπτά. Νομίζω ότι αυτό είναι άδικο για τους υπόλοιπους συναδέλφους. Θα παρακαλέσω, λοιπόν, τουλάχιστον στην ερώτηση να ξεπερνάμε μεν τον χρόνο, αλλά να είναι στα επιτρεπτά όρια και μετά στη δευτερολογία σας μπορείτε να κάνετε τις τοποθετήσεις σας.

Κύριε Υπουργέ, έχετε τον λόγο.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Ευχαριστώ, κυρία Πρόεδρε.

Κυρίες και κύριοι συνάδελφοι, θα απαντήσω στον κύριο συνάδελφο αυστηρά εντός χρόνου, όπως κάνω πάντα.

Κατ’ αρχάς, κύριε συνάδελφε, είναι υποχρέωσή μου να είμαι στην Εθνική Αντιπροσωπεία να σας απαντήσω. Κι εσείς ως Υπουργός Μεταναστευτικής Πολιτικής κάνατε ακριβώς το ίδιο και απαντούσατε στις ερωτήσεις των Βουλευτών της τότε αξιωματικής αντιπολίτευσης.

Κυρίες και κύριοι συνάδελφοι, η Κυβέρνηση εκλήθη να αντιμετωπίσει μια διπλή κρίση, μια κρίση ιδιαίτερα αυξημένων μεταναστευτικών ροών, που την περίοδο από την 1η Ιουλίου μέχρι τα τέλη Φεβρουαρίου η αύξηση των ροών ήταν 86% και μετά από την 1η Μαρτίου αντιμετωπίσαμε την ασύμμετρη απειλή στα σύνορά μας εν μέσω κορωνοϊού και παράλληλα είχαμε να αντιμετωπίσουμε την κρίση δημόσιας υγείας.

Από τον Φεβρουάριο η Κυβέρνηση είχε προβλέψει, όπως οφείλει να κάνει, τις δυσμενείς επιπτώσεις που θα υπήρχαν στις δομές από τον κορωνοϊό και με την πράξη νομοθετικού περιεχομένου της 10ης Φεβρουαρίου που κύρωσε πρόσφατα η Εθνική Αντιπροσωπεία προσπαθήσαμε να κινηθούμε άμεσα στη δημιουργία κατάλληλων δομών στα νησιά, κάτι που οι δικοί σας Βουλευτές και εσείς ως κόμμα της Αξιωματικής Αντιπολίτευσης όχι μόνο δεν στηρίξατε αλλά ήσασταν στην πρώτη γραμμή των αντιδράσεων, με αποτέλεσμα να παραμένει η Μόρια, να παραμένει η ΒΙΑΛ, να παραμένει το Βαθύ. Βέβαια στο Βαθύ, μετά και τη χθεσινή μου επίσκεψη στη Σάμο, υπάρχει πλέον η γενικότερη άποψη της κοινωνίας της Σάμου ότι πρέπει οπωσδήποτε να κλείσει μέσα στη χρονιά και να πάμε σε μια νέα δομή.

Ξεκινήσαμε αυτή την κρίση με πολύ δυσοίωνες προβλέψεις. Θυμάμαι και τις ερωτήσεις της Αξιωματικής Αντιπολίτευσης, τα δημοσιεύματα των εφημερίδων για τις δυνητικές επιπτώσεις στη δημόσια υγεία στις δομές προσφύγων και μεταναστών. Δικαιολογημένα -εγώ θα πω- και εμάς μας ανησυχεί η κατάσταση, όταν υπάρχουν όχι πλέον σαράντα πέντε χιλιάδες, κύριε Μουζάλα, αλλά τριάντα οκτώ χιλιάδες, γιατί η Κυβέρνηση κάθε μήνα, κάθε εβδομάδα αποσυμφορεί πλέον τα νησιά. Από τον Ιανουάριο του 2020 κάθε μήνα έχουμε λιγότερους διαμένοντες στα νησιά. Στόχος μας είναι να έχουμε πολύ λιγότερους μέσα στη χρονιά. Κάνουμε μια μετάβαση με μια ομαλότητα.

Συνολικά, λοιπόν, θέλω να σας πω ότι από την αρχή της κρίσης μέχρι σήμερα έχουμε μηδέν απώλειες ανθρώπινης ζωής στις προσφυγικές δομές από τον κορωνοϊό σε εκατό χιλιάδες διαμένοντες σε δομές και γίνονται συστηματικά έλεγχοι. Τα κρούσματα είναι στο 0,2%. Δεν υπάρχει κανένα επιβεβαιωμένο κρούσμα στα νησιά, παρ’ ότι και στη Μόρια και στη ΒΙΑΛ και στο Βαθύ σχεδόν καθημερινά γίνονται έλεγχοι από άτομα τα οποία εκδηλώνουν κάποια συμπτώματα και κάθε μέρα -δεν το κρύβω- έχουμε την αγωνία, περιμένοντας από τον ΕΟΔΥ τα αποτελέσματα. Μέχρι στιγμής τα νησιά παραμένουν «καθαρά» και αυτό είναι ιδιαίτερα σημαντικό. Αυτό δείχνει ότι το σχέδιο της Κυβέρνησης έφερε αποτελέσματα. Δεν είναι μόνο το πρόγραμμα «Αγνοδίκη». Το πρόγραμμα «Αγνοδίκη» πράγματι έχει να κάνει με την αντιμετώπιση της κρίσης όπου δημιουργηθεί και έφερε αποτελέσματα. Έχουμε συνολικά στη χώρα μας ενενήντα τρεις δομές. Έχουμε κρούσματα σε τρεις. Δεν έχουμε κρούσματα σε ενενήντα δομές που βρίσκονται στη χώρα μας.

Το σχέδιο της Κυβέρνησης είχε τέσσερις πυλώνες. Πρώτον, διαχωρισμό των νέων αφίξεων ώστε να μην εισαχθεί ο κορωνοϊός στις δομές. Δεύτερον, περιορισμό της κυκλοφορίας με ΚΥΑ που ισχύει μέχρι τις 10 Μαΐου. Δεν μπορούσαμε να επιβάλουμε περιορισμούς εντός δομών. Δεν ήταν στόχος μας αυτό που είπατε εσείς, η ανοσία της αγέλης, αλλά αντιλαμβάνεστε ότι αν βάζαμε προσωπικό μέσα στις δομές για να δημιουργεί διαχωρισμό εντός των δομών, μάλλον θα αυξάναμε τον κίνδυνο να βάλουμε τον ιό από υπαλλήλους μέσα στις δομές. Άρα, προστατεύσαμε την περίμετρο. Από τη στιγμή που προστατεύεις σωστά την περίμετρο, δεν δημιουργείται ο ιός μέσα στις δομές. Ο ιός μόνο εισάγεται μέσα στις δομές.

Τρίτον, δημιουργήσαμε ειδικούς υγειονομικούς χώρους, δημιουργήσαμε δομές καραντίνας και στη Λέσβο και στη Χίο. Και πάλι οι Βουλευτές σας δεν μας στήριξαν, κύριε Μουζάλα. Οι Βουλευτές του ΣΥΡΙΖΑ δεν έχουν κάνει δηλώσεις υπέρ της Κυβέρνησης και των δημοτικών συμβουλίων που δημιούργησαν δομές καραντίνας. Από τη μία μιλάτε για αποσυμφόρηση, για δομές καραντίνας, αλλά στην πράξη δεν μας στηρίζετε στο πεδίο. Δημιουργήσαμε, λοιπόν, υγειονομικές δομές.

Τέταρτον, ενημερώνουμε διαρκώς τους διαμένοντες για τα μέτρα που πρέπει να ληφθούν.

Ευχαριστώ, κυρία Πρόεδρε, για την ανοχή σας.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κύριε Μουζάλα, έχετε τον λόγο.

**ΙΩΑΝΝΗΣ ΜΟΥΖΑΛΑΣ:** Κύριε Υπουργέ, επιτρέψτε μου να σας πω ότι από την ομιλία σας διακρίνω μια αυταρέσκεια ότι τα κάνατε καλά. Δεν τα έχετε κάνει καλά. Είναι επικίνδυνο πράγμα όταν έχει κανείς την ευθύνη της μετανάστευσης, να στέκεται στο «καλά τα κάναμε».

Δεν ήταν ιδιαίτερα αυξημένες οι ροές. Ήταν αυξημένες οι ροές μέσα στους δέκα μήνες στους οποίους είσαστε Κυβέρνηση. Σε σχέση με το περσινό δεκάμηνο είχαμε τρεισήμισι χιλιάδες παραπάνω αφίξεις. Είναι τρία camps ή τρία ξενοδοχεία τα οποία δεν κάνατε, διότι οι δικοί σας Βουλευτές ζητούσαν από την Κυβέρνηση να μην τα κάνει και εσείς υποκύπτατε. Αυτό συνέβη και τώρα που κάνατε προσπάθεια να φέρετε κόσμο από τη Μυτιλήνη. Την αναβάλατε. Είχατε υποσχεθεί χιλίους πεντακόσιους. Σας μπλόκαραν στο Καρπενήσι, σας μπλόκαραν στο Αγρίνιο. Και εμείς λέμε ότι πρέπει να γίνουν και θα σας υποστηρίξουμε.

Για τις δομές στα νησιά που λέτε ότι οι Βουλευτές μας δεν σας υποστήριξαν, νομίζω ότι ξεκινάτε αντιστρέφοντας το ζήτημα όπως υπάρχει τώρα. Δεν υπάρχει καμμία εμπιστοσύνη στα νησιά και μετά από την επέμβαση αυτή, τη βαρβαρότητα των ΜΑΤ, σε σχέση με την διάθεσή σας να αποσυμφορήσετε τα νησιά. Εάν δεν γίνει μια κίνηση δυνατής αποσυμφόρησης, ώστε να πειστούν οι νησιώτες γι’ αυτό, με πρώτους, δυστυχώς, τους δικούς σας Βουλευτές και τους δικούς σας δημάρχους στα νησιά, δεν πρόκειται να υπάρξει συγκατάθεση.

Ο ΣΥΡΙΖΑ προτείνει, λοιπόν, μια αποσυμφόρηση αρχικά, ώστε να υπάρξει και η κοινωνική συγκατάθεση για να δημιουργηθούν τα αναρρωτήρια καραντίνας για καινούργιους εισερχόμενους.

Κοιτάξτε τώρα τι λέτε: «Γίνονται έλεγχοι». Δεν γίνονται έλεγχοι, κύριε Μηταράκη. Γίνονται έλεγχοι αφού νοσήσει κάποιος. Πρέπει μέσα στα camps να γίνουν μαζικά τεστ. Δεν έχει νόημα να μπει σε καραντίνα το Κρανίδι αφού νοσήσουν κάποιοι και μετά να γίνουν τα τεστ και να βρεθούν εκατόν πενήντα θετικοί. Σκεφτείτε τι μπορεί να γίνει σε άλλες πόλεις. Δεν θέλω να εγείρω αυτοματισμούς. Καταλαβαίνω το ότι σχοινοβατούμε ανάμεσα στο να καθησυχάσουμε και τους πρόσφυγες μετανάστες, αλλά κυρίως το λαό μας και στο να δημιουργήσουμε έναν κοινωνικό αυτοματισμό που είναι σε βάρος του λαού μας. Πρέπει να γίνουν τεστ. Αυτό είναι η πρόληψη σε χώρους που υπάρχουν τρεις χιλιάδες άνθρωποι εγκλωβισμένοι και που αναγκαστικά ζουν ασφυκτικά. Δεν λέω αν είναι δική σας ευθύνη ή όχι και σε αυτή τη φάση δεν είναι αυτό το θέμα μας. Επομένως, δεν ξέρετε αν έχετε κρούσματα. Ξέρετε μόνο αφού έχετε νοσήσαντες, ενώ πρέπει να ισχύσει το αντίθετο.

Τέλος, είπατε ότι προστατεύετε την περίμετρο. Δεν προστατεύεται η περίμετρος και το ξέρετε. Δεν προστατεύεται. Πείτε μου: Με ποιες δυνάμεις προστατεύετε τη Ριτσώνα; Με ποιες δυνάμεις προστατεύετε τη «ζούγκλα» στη Μόρια; Με ποιες δυνάμεις προστατεύετε με βάση τα πρωτόκολλα της Αστυνομίας;

Δεν φτιάχνετε αναρρωτήρια. Στη Χίο, για παράδειγμα, η περιφέρεια έβαλε ένα ιατρείο εκτός και άλλον έναν χώρο για δύο άτομα σαν αναρρωτήριο, όχι όμως σαν καραντίνες. Το ίδιο κάνετε και στη Μόρια. Προσωπικό δεν προσελήφθη.

Θα ολοκληρώσω με το εξής: Πρέπει να προλάβετε. Μακάρι για αυτή την ομιλία μου εδώ πέρα, για αυτήν την τοποθέτηση – ερώτηση, αύριο να λένε: «Κοίτα να δεις ο Μουζάλας τι ανοησίες έλεγε». Αυτό είναι καλό για τη χώρα. Κακό για τη χώρα και ευθύνη της Κυβέρνησης θα είναι εάν αυτά τα οποία σας λέω σήμερα δεν είναι ανοησίες αλλά είναι πραγματικοί φόβοι, πραγματικές ανησυχίες, τις οποίες θα πρέπει να προλάβουμε και να καθησυχάσουμε.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ, κύριε συνάδελφε.

Ορίστε, κύριε Υπουργέ, έχετε τον λόγο.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Ευχαριστώ, κυρία Πρόεδρε.

Κύριε Υπουργέ, δεν διαφωνώ με την αγωνία σας και από την πρώτη στιγμή σας είπα -και το είπα και στην πρωτολογία μου- ότι ήταν δικαιολογημένες και οι όποιες δυσοίωνες προβλέψεις και δεν μίλησα με καμμία αυταρέσκεια. Απλώς σας περιέγραψα τι έχει συμβεί τους τελευταίους μήνες στην πράξη στο θέμα του κορωνοϊού και στις δομές.

Αναφερθήκατε στο Κρανίδι. Πράγματι υπήρξε ένα κρούσμα στο Κρανίδι. Πήγαμε άμεσα με τον κ. Τσιόρδα και τον κ. Χαρδαλιά, έγινε ένας γενικός έλεγχος των διαμενόντων. Τα 3/4 όλων των κρουσμάτων της χώρας είναι σε αυτή τη δομή. Η δομή τέθηκε σε περιορισμό από την πρώτη στιγμή που υπήρχε υπόνοια κρούσματος και πριν τους ελέγχους, δηλαδή από την Μεγάλη Πέμπτη τέθηκε σε περιορισμό και είναι ιδιαίτερα θετικό ότι ελέγχθησαν αρκετοί κάτοικοι της περιοχής και δεν υπάρχει καμμία μετάδοση του ιού από τις δομές προς την τοπική κοινωνία. Άρα, μέχρι στιγμής αυτά είναι τα αποτελέσματα. Όσο για το ότι υπάρχουν κίνδυνοι, φυσικά υπάρχουν κίνδυνοι.

Για το θέμα των μαζικών ελέγχων που προτείνετε, ακολουθούμε το ίδιο πρωτόκολλο που ακολουθούμε στους Έλληνες πολίτες, στο γενικό πληθυσμό. Θα ακολουθήσουμε όποιες οδηγίες μάς δίνουν οι ειδικοί. Η Κυβέρνηση από την πρώτη στιγμή αντιμετώπισε την κρίση βάσει των οδηγιών που έχουμε. Κατά πόσο είναι ενδεικτικό ή όχι το ότι έχουν γίνει πολλαπλοί έλεγχοι στις δομές από όσους έχουν συμπτώματα και εμφανίζεται ότι δεν έχουν κρούσματα, για εμάς είναι ένα στοιχείο το οποίο μας δίνει το δικαίωμα να λέμε τα στατιστικά που σας είπα πριν.

Προσλάβαμε εκατόν πενήντα άτομα στις δομές, άρα έχουν γίνει προσλήψεις, έχουμε πάρει έκτακτο προσωπικό για να συμβάλει στα μέτρα που πρέπει να επιβληθούν. Υπάρχουν εν ενεργεία αναρρωτήρια, υπάρχουν χώροι εκτός δομών και στη Λέσβο και στη Χίο και στη Σάμο. Ίσως δεν έχετε ενημερωθεί, αλλά λειτουργούν δομές οι οποίες υπάρχουν σε περίπτωση που θα χρειαστούν, γιατί αυτή τη στιγμή θέλω να σας πω ότι οι ροές τον Απρίλιο είναι μηδενικές. Κατά συνέπεια δεν έχουμε αυτή τη στιγμή την ανάγκη να ενεργοποιήσουμε, αλλά οι χώροι είναι εκεί και υπάρχουν.

Η Κυβέρνηση από την πρώτη στιγμή αντιμετωπίζει με σοβαρότητα μια κρίση. Σας είπα ότι οι ροές ήταν συν 86%, άρα είχαμε ένα θέμα ροών, οι οποίες δημιούργησαν συμφόρηση στα νησιά. Γιατί δημιούργησαν συμφόρηση στα νησιά; Νομίζω ότι το έχουμε ξανασυζητήσει. Η κοινή δήλωση του 2016 Ευρωπαϊκής Ένωσης - Τουρκίας επί των ημερών ΣΥΡΙΖΑ προβλέπει ότι η εξέταση ασύλου πρέπει να γίνεται αποκλειστικά στα νησιά για να έχει η χώρα μας δικαίωμα επιστροφής. Εσάς ως κυβέρνηση δεν σας ενδιέφερε το θέμα των επιστροφών, άρα τους μεταφέρατε στην ενδοχώρα, με αποτέλεσμα στη διακυβέρνηση ΣΥΡΙΖΑ να μην υπάρχουν επιστροφές.

Εμείς έχουμε μια διαφορετική πολιτική. Θέλουμε όσοι δεν δικαιούνται διεθνούς προστασίας να απελαύνονται. Αυτό κάναμε το πρώτο δίμηνο του 2020, τριπλασιάζοντας τις επιστροφές προς την Τουρκία με δώδεκα αποστολές μέσα σε δύο μήνες. Δύο φορές την εβδομάδα έφευγε πλοίο από τη Λέσβο για την Τουρκία. Τα έχουμε ανακοινώσει τα στοιχεία, είναι όλα στο ενημερωτικό που εκδίδουμε κάθε μήνα. Ήταν τρεις φορές περισσότερες από όσες κάνατε εσείς από χαμηλή βάση. Άρα, αυτό δημιούργησε τη συμφόρηση στα νησιά.

Επίσης, θέλω να σας πω ότι είναι θετικό ότι και ο Ύπατος Αρμοστής του ΟΗΕ για τους πρόσφυγες στη χθεσινή του συνομιλία με τον Πρωθυπουργό κ. Κυριάκο Μητσοτάκη εξέφρασε τη στήριξή του στην ελληνική Κυβέρνηση για τα μέτρα που έχουμε πάρει.

Τους ευάλωτους τους μεταφέρουμε. Έχουμε ανακοινώσει δύο χιλιάδες τριακόσιες ογδόντα μετακινήσεις. Έχει ήδη γίνει το 1/3 από αυτές τις μετακινήσεις και συνεχίζουμε. Κανένα σχέδιο δεν έχει μπλοκαριστεί.

Το νούμερο χίλια πεντακόσια που αναφέρατε, δεν το έχω δηλώσει εγώ. Υπήρχε μια εκτίμηση ότι μπορεί να φύγουν μια συγκεκριμένη ημερομηνία συγκεκριμένα άτομα. Φεύγουν σε πιο σπαστές ημερομηνίες, γιατί μας ζήτησε ο ΕΟΔΥ για λόγους δημόσιας υγείας να μη φύγουν όλοι μαζί τόσοι πολλοί με ένα πλοίο.

Να σας πω και κάτι τελευταίο. Το πρώτο τρίμηνο του 2020, σύμφωνα με τα επίσημα στοιχεία και του Υπουργείου Μετανάστευσης και του Υπουργείου Προστασίας του Πολίτη, έφυγαν από τα νησιά δέκα χιλιάδες επτακόσιοι πρόσφυγες και μετανάστες. Απορροφήσαμε όλες τις ροές που το πρώτο τρίμηνο ήταν εννέα χιλιάδες εκατό και έχουμε ήδη και αρκετά λιγότερους. Σας είπα πριν ότι δεν είναι σαράντα πέντε χιλιάδες που είπατε εσείς, είναι τριάντα οκτώ χιλιάδες στα νησιά. Άρα, η αποσυμφόρηση ξεκίνησε και γίνεται.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ κύριε Υπουργέ, σας ευχαριστώ.

**ΙΩΑΝΝΗΣ ΜΟΥΖΑΛΑΣ:** Εμείς σας τα είπαμε και νίπτουμε τας χείρας μας, κύριε Υπουργέ.

**ΠΡΟΕΔΡΕΥΟΥΣΑ (Σοφία Σακοράφα):** Συνεχίζουμε με την πρώτη με αριθμό 633/24-4-2020 επίκαιρη ερώτηση πρώτου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Νικολάου Ηγουμενίδη προς τον Υπουργό Υγείας, με θέμα: «Μόνιμη και όχι ευκαιριακή αναβάθμιση-αξιοποίηση του ρόλου της πρωτοβάθμιας φροντίδας υγείας».

Στην επίκαιρη ερώτηση του κυρίου συναδέλφου θα απαντήσει ο Υφυπουργός Υγείας κ. Βασίλειος Κοντοζαμάνης.

Κύριε Ηγουμενίδη, έχετε τον λόγο για δύο λεπτά.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ, κυρία Πρόεδρε.

Κύριε Υπουργέ, πιστεύω πως ένα σημαντικό δεδομένο που πρέπει να κρατήσουμε από την ταλαιπωρία που ζει ο ελληνικός λαός τα τελευταίο διάστημα, είναι η αναγνώριση του δημόσιου συστήματος υγείας. Νομίζω ότι η εκτίμηση και η στάση της ελληνικής κοινωνίας απέναντι στο δημόσιο σύστημα υγείας και τους λειτουργούς του είναι τέτοια που έχει συμπαρασύρει και τις πολιτικές θέσεις όλου του πολιτικού κόσμου της χώρας. Όλες οι πολιτικές δυνάμεις σήμερα, ακόμα και αυτές που μέχρι χθες το υπονόμευαν, μιλούν σήμερα για την αξία του δημόσιου συστήματος υγείας και την ανάγκη ενίσχυσής του.

Σχετικά με αυτό και αποτιμώντας το τελευταίο διάστημα, πιστεύω -και θα ήθελα μια απάντηση από εσάς, κύριε Υπουργέ- ότι υπάρχουν καθυστερήσεις στην ενίσχυση των μονάδων υγείας με το απαραίτητο επικουρικό προσωπικό και υπάρχει άρνηση της Κυβέρνησης να προχωρήσει σε μόνιμες προσλήψεις.

Όσον αφορά αυτό το δημόσιο σύστημα υγείας, σε αυτό το δημόσιο σύστημα υγείας εμείς θεωρούμε την πρωτοβάθμια φροντίδα υγείας το βασικό του θεμέλιο, ένα οργανικό του κομμάτι, ένα βασικό του συστατικό στοιχείο, το θεμέλιό του. Είναι η πρωτοβάθμια φροντίδα υγείας που θα παρέχει το αναγκαίο κλινικό έργο, που θα παρέχει προληπτική ιατρική -αναφέρομαι στους οργανωμένους εμβολιασμούς- που θα παρέχει αποθεραπεία μειώνοντας την απαιτούμενη ενδονοσοκομειακή νοσηλεία, που θα παρέχει τριτοβάθμια πρόληψη -αναφέρομαι στην παρακολούθηση των χρονίως πασχόντων- που θα παρέχει όλα αυτά που σήμερα προσφέρουν οι δομές κοινωνικής πολιτικής των δήμων.

Ιδιαίτερα για την πανδημία η πρωτοβάθμια φροντίδα υγείας μπορεί να βοηθήσει στην παρακολούθηση των ασθενών με ήπια συμπτώματα που όπως γνωρίζετε, κύριε Υπουργέ, είναι περίπου το 80% των ανθρώπων που παίρνουν οδηγία να μείνουν στο σπίτι τους. Επίσης, η πρωτοβάθμια φροντίδα υγείας μπορεί να βοηθήσει στην αναγκαία διαδικασία ελέγχου του επιπολασμού της νόσου, δηλαδή μπορεί να βοηθήσει στην εξωνοσοκομειακή διαχείριση της πανδημίας.

Γι’ αυτόν τον λόγο από την πρώτη στιγμή ζητήσαμε οργανωμένα, σχεδιασμένα, προγραμματισμένα να ενταχθεί η πρωτοβάθμια φροντίδα υγείας στην αντιμετώπιση της πανδημίας.

Αντ’ αυτού όχι με λόγια, αλλά στην πράξη είδαμε από την Κυβέρνησή σας αφ’ ενός μεν να παίρνει προσωπικό από την πρωτοβάθμια φροντίδα υγείας προς τα νοσοκομεία και γι’ αυτό θα ήθελα μια απάντηση, διότι κατά τη γνώμη μου ούτε τα νοσοκομεία διευκολύνει ούτε τον φόρτο των νοσοκομείων ανακουφίζει και πολύ περισσότερο αδυνατίζει αυτό ακριβώς το υγειονομικό μέτωπο στην κοινότητα.

Ένα δεύτερο θέμα που αναδεικνύεται και στο οποίο επίσης θα ήθελα, κύριε Υπουργέ, να τοποθετηθείτε είναι οι ίδιες οι ανακοινώσεις σας για την αμοιβή των παροχών υπηρεσιών στα νοσοκομεία προς τους ιδιώτες, δηλαδή το θέμα των αμοιβών του προσωπικού που δουλεύει στο Εθνικό Σύστημα Υγείας και εδώ απαιτείται σαφής πολιτική δέσμευση της Κυβέρνησης.

Το ερώτημα -και κλείνω με αυτό- τελικά είναι: Θα έχουμε μια ευκαιριακή για όσο κρατάει το κακό, η πανδημία, ενίσχυση της πρωτοβάθμιας φροντίδας υγείας ή θα έχουμε μια μακροπρόθεσμα σχεδιασμένη, προγραμματισμένη ενίσχυσή της και σε μια προοπτική -που αυτός είναι και ο ρόλος της- να αποτελέσει αναπόσπαστο οργανικό κομμάτι του Εθνικού Συμβουλίου Υγείας;

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε και εμείς.

Ορίστε, κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κυρία Πρόεδρε.

Κύριε Ηγουμενίδη, για μία ακόμη φορά, θα τονίσω το γεγονός ότι η Κυβέρνηση δεσμεύεται για τον δημόσιο χαρακτήρα του συστήματος υγείας. Βέβαια, υπάρχει διαφορετική αντίληψη για το πώς εκλαμβάνετε εσείς το δημόσιο σύστημα υγείας και πώς εμείς. Ποτέ, όμως, δεν ήμασταν κατά του δημοσίου χαρακτήρα του συστήματος υγείας και πάντοτε λέγαμε -το λέμε και θα το λέμε- ότι το Εθνικό Σύστημα Υγείας θα ενισχυθεί, όχι μόνο λόγω της πανδημίας αλλά και μετά την πανδημία.

Σας θυμίζω ότι μέσα σε ελάχιστο χρονικό διάστημα τους δύο μήνες τώρα της κρίσης της πανδημίας, το Εθνικό Σύστημα Υγείας έκανε τεράστια άλματα σε ό,τι αφορά ελλείψεις και στρεβλώσεις του παρελθόντος. Αποκτήσαμε όχι μόνο την εμπειρία αλλά και τα κατάλληλα εργαλεία, προκειμένου μετά την κρίση της πανδημίας του κορωνοϊού να μπορέσουμε ακόμα να το κάνουμε πιο δυνατό, πιο σύγχρονο, πιο αποτελεσματικό, που θα ανταποκρίνεται στις ανάγκες όλων των πολιτών στη χώρα.

Πρέπει να γίνει απολύτως κατανοητό, αναφορικά με την πανδημία, ότι είμαστε στο τέλος της αρχής. Αυτός είναι και ο λόγος που, όπως είπα, θα συνεχίσουμε να βρισκόμαστε σε πλήρη ετοιμότητα.

Η πρωτοβάθμια φροντίδα υγείας διαδραμάτισε σημαντικό, -θα έλεγα- πρωταγωνιστικό ρόλο τους τελευταίους μήνες. Έγιναν κάποιες μετακινήσεις στοχευμένες προς τα νοσοκομεία. Ούτως ή άλλως, αυτό δεν απαγορεύεται. Επιτρέπεται. Σε κάθε περίπτωση, όμως, η πρωτοβάθμια φροντίδα υγείας ήταν σε ετοιμότητα και ανταποκρίθηκε, προκειμένου να αντιμετωπίσει τόσο τα κρούσματα του κορωνοϊού όσο και τα ύποπτα κρούσματα. Ούτως ή άλλως, εμείς προβήκαμε και στον καθορισμό κέντρων υγείας αποκλειστικά για κορωνοϊό. Ακόμη, η πρωτοβάθμια φροντίδα υγείας ανταποκρίθηκε και στην παροχή υπηρεσιών υγείας προς όλους τους πολίτες, είτε οι πολίτες νοσούσαν είτε ήταν ύποπτα κρούσματα είτε ήταν οι χρόνιοι ασθενείς είτε ήταν συνάνθρωποί μας, συμπολίτες μας οι οποίοι είχαν ανάγκη από υπηρεσίες πρωτοβάθμιας φροντίδας υγείας. Τα διακόσια και πλέον κέντρα υγείας σε όλη την επικράτεια λειτούργησαν κανονικά -και λειτουργούν- την περίοδο της πανδημίας.

Αρκετές δομές από αυτές που έχουμε δημιουργήσει αποκλειστικά για τη διαχείριση των κρουσμάτων θα συνεχίσουν να διαχειρίζονται τα όποια κρούσματα. Είδαμε αυτό που λέμε όλα τα χρόνια που δεν υπήρχε ολοκληρωμένο σύστημα πρωτοβάθμιας φροντίδας υγείας στη χώρα, ότι η πρωτοβάθμια φροντίδα υγείας θα μπορέσει, εφόσον υπάρχει ένα ολοκληρωμένο σύστημα, να αποσυμφορήσει τα νοσοκομεία, τη δευτεροβάθμια και τριτοβάθμια φροντίδα υγείας, προκειμένου να παρέχονται πιο αποτελεσματικά οι υπηρεσίες υγείας προς τους πολίτες και ιδιαίτερα στα μεγάλα αστικά κέντρα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Κυρία Πρόεδρε, θα χρησιμοποιήσω λίγο χρόνο από τη δευτερολογία μου.

Στο πλαίσιο αυτό, δημιουργήσαμε και υπηρεσίες υγείας οι οποίες θα παραμείνουν και μετά τον κορωνοϊό. Αυτές είναι οι ηλεκτρονικές υπηρεσίες, η άυλη συνταγογράφηση, είναι η επανάληψη των συνταγών. Είναι υπηρεσίες οι οποίες βελτιώνουν την καθημερινότητα των πολιτών και δεν τους ταλαιπωρούν στην καθημερινή τους επαφή με το σύστημα υγείας. Και είναι υπηρεσίες οι οποίες, ευτυχώς, σε σύντομο χρονικό διάστημα, λόγω της πανδημίας του κορωνοϊού υλοποιήθηκαν και οι συμπολίτες μας απολαμβάνουν τις υπηρεσίες αυτές. Και αυτό θα συνεχιστεί και θα επεκταθεί.

Επίσης, όσον αφορά στην πραγματοποίηση των τεστ για τον έλεγχο του πληθυσμού, θα μπορούμε -μπορούμε και γίνεται σε πρωτοβάθμιο επίπεδο- να καλύψουμε τις ανάγκες.

Επειδή αναφερθήκατε στο επικουρικό προσωπικό, να σας θυμίσω ότι ήταν σύλληψη και υλοποίηση της δικής σας Κυβέρνησης το επικουρικό προσωπικό. Εμείς έχουμε τονίσει πάρα πολλές φορές ότι θα καλύψουμε πάγιες και διαρκείς ανάγκες στο εθνικό σύστημα υγείας. Προχωρήσαμε σε τέσσερις χιλιάδες και πλέον προσλήψεις επικουρικού προσωπικού λόγω της πανδημίας του κορωνοϊού. Ο αρχικός προγραμματισμός μας ήταν δύο χιλιάδες προσλήψεις. Βεβαίως, προχωρούν κανονικά και οι μόνιμες προσλήψεις που έχουν προγραμματιστεί στο Εθνικό Σύστημα Υγείας.

Να σας θυμίσω επίσης ότι το 2014 η κυβέρνηση της Νέας Δημοκρατίας ήταν αυτή που με τον ν.4238 έθεσε τα θεμέλια ενός ολοκληρωμένου συστήματος πρωτοβάθμιας φροντίδας υγείας. Εσείς απλώς ήρθατε μετά και αλλάξατε ονόματα και κάποιες διαδικασίες στον νόμο τον οποίο εμείς είχαμε ψηφίσει.

Ολοκληρώνοντας, οι δομές πρωτοβάθμιας φροντίδας υγείας θα διαδραματίσουν το δικό τους πολύ σημαντικό και ουσιαστικό ρόλο. Υπάρχει συγκεκριμένο σχέδιο, το οποίο βεβαίως το έχουμε έτοιμο αλλά εξελίσσεται και λόγω της πανδημίας. Χρειάζονται όμως και κάποιες νομοθετικές παρεμβάσεις, τις οποίες θα φέρουμε το επόμενο διάστημα, διότι λόγω της κρίσης του κορωνοϊού δεν ήμασταν σε θέση να νομοθετήσουμε.

Θα πρέπει να καταστήσω σαφές για μία ακόμη φορά ότι δεν είναι ευκαιριακή η ενίσχυση του εθνικού συστήματος υγείας. Το Εθνικό Σύστημα Υγείας, σε όλες τις βαθμίδες του, πρωτοβάθμιο, δευτεροβάθμιο και τριτοβάθμιο, ενισχύθηκε, ενισχύεται και θα ενισχύεται. Στόχος μας είναι η δημιουργία ενός ισχυρού, ευέλικτου και αποτελεσματικού δικτύου υπηρεσιών πρωτοβάθμιας φροντίδας υγείας.

Να επαναλάβω ότι η κρίση του κορωνοϊού έδειξε πως μπορεί να λειτουργήσει ένα τέτοιο σύστημα υγείας. Και δεν σταματήσαμε εδώ. Είμαστε στο τέλος της αρχής, όπως είπα. Η πρωτοβάθμια φροντίδα υγείας θα συνεισφέρει στο Εθνικό Σύστημα Υγείας, στη μάχη αυτή του κορωνοϊού, με περισσότερες υπηρεσίες όπως είναι οι κατ’ οίκον επισκέψεις, η τηλεσυμβουλευτική και όλες αυτές οι ηλεκτρονικές υπηρεσίες που έδωσαν τη δυνατότητα στη χώρα μας να επιτύχει αυτό το ψηφιακό άλμα στον τομέα των ψηφιακών υπηρεσιών υγείας. Επομένως, μετά την κρίση θα έχουμε στην επικράτεια ένα εκτεταμένο δίκτυο παροχής υπηρεσιών υγείας τόσο σε πρωτοβάθμιο όσο και σε δευτεροβάθμιο επίπεδο.

Ευχαριστώ πάρα πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ.

Κύριε συνάδελφε, έχετε τον λόγο.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ, κυρία Πρόεδρε.

Κύριε Υπουργέ, όπως είπε και ο κ. Μητσοτάκης, αυτό το πράγμα που έγινε το τελευταίο δίμηνο δεν ξανάγινε. Έτσι λέει. Έτσι είναι εάν έτσι νομίζει, επειδή ίσως μέχρι χθες δεν κοίταζε το δημόσιο σύστημα υγείας.

Εγώ αυτό που θέλω να πω, είναι ότι σε συνθήκες μνημονίων και δημοσιονομικής στενότητας και χωρίς την απειλή του κορωνοϊού, το διάστημα διακυβέρνησης από τον ΣΥΡΙΖΑ έγιναν είκοσι χιλιάδες προσλήψεις. Ήταν μισές, μισές. Ήταν δέκα χιλιάδες για μόνιμο προσωπικό και δέκα χιλιάδες για επικουρικό προσωπικό. Μην ξεχνάτε ότι είχαμε την επιτήρηση των δανειστών και της τρόικας.

Στο διάστημα διακυβέρνησης από τον ΣΥΡΙΖΑ καλύψαμε όλες τις κενές οργανικές θέσεις των μονάδων εντατικής θεραπείας -αυτοί ήταν τριακόσιοι γιατροί-σε αυτές τις συνθήκες που δουλεύαμε. Σε αυτό το διάστημα είχαμε εκατό νέα κρεβάτια στις μονάδες εντατικής θεραπείας. Δρομολογήσαμε πεντακόσιες νέες προσλήψεις για τα ΤΕΠ των νοσοκομείων, τις οποίες δεν έχετε προχωρήσει.

Εν πάση περιπτώσει, στέκομαι σε μερικά πολύ συγκεκριμένα ερωτήματα: Πρώτον, πόσες προσλήψεις μόνιμου προσωπικού έχετε κάνει; Η απάντηση είναι εύκολη. Είναι κοντά στο μηδέν. Το δύσκολο της απάντησης δεν είναι ο αριθμός. Το δύσκολο της απάντησης είναι το γιατί δεν έχουν προχωρήσει οι μόνιμες προσλήψεις.

Καθημερινά, για να μην αποκοπείτε από τις διαθέσεις της κοινωνίας, ευχαριστείτε τους γιατρούς και τους λειτουργούς του δημόσιου συστήματος υγείας. Χθες, όλοι αυτοί ήταν σε κινητοποιήσεις.

Θα καταθέσω στα Πρακτικά από τη δήλωση των νοσοκομειακών γιατρών του Ηρακλείου. Στο ίδιο μήκος κύματος κινούνται όλοι.

«Με αφορμή την πανδημία έρχεται στην επιφάνεια το αδιέξοδο της κάλυψης των κενών με συμβασιούχους αντί για μόνιμο προσωπικό».

Το καταθέτω στα Πρακτικά.

(Στο σημείο αυτό ο Βουλευτής κ. Νικόλαος Ηγουμενίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεύτερον, όσον αφορά το επικουρικό προσωπικό, λέτε ότι κάνατε τέσσερις χιλιάδες προσλήψεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρία Πρόεδρε, ζητώ την ανοχή σας. Θέλω όμως στοιχεία. Και πρέπει να υποβάλω στον Υπουργό τις ερωτήσεις.

Η ερώτηση που έχει γίνει επανειλημμένα -και θα επανέλθω- είναι η εξής: Πόσες προσλήψεις έγιναν ανά ειδικότητα; Πόσοι από τους τέσσερις χιλιάδες είναι γιατροί; Πόσες προσλήψεις από τις τέσσερις χιλιάδες είναι ανά νοσοκομείο και ανά δομή υγείας;

Γιατί επανέρχομαι -και επανερχόμαστε όλοι μας- σε αυτή την ερώτηση; Διότι κατά τη γνώμη μου, όταν δώσετε αυτά τα στοιχεία, θα φανεί ότι δεν καλύπτετε με αυτές τις προσλήψεις πραγματικές ανάγκες των δομών υγείας ούτε καλύπτετε τις πραγματικές ελλείψεις του συστήματος σε ειδικότητες.

Για να σας προκαλέσω, λοιπόν, λέω αυτή τη στιγμή με κάθε ευθύνη της δήλωσής μου, ότι αυτές οι προσλήψεις είναι μέσο οικοδόμησης πελατειακού κράτους και σε καμμία περίπτωση δεν είναι μέσο ενίσχυσης του δημόσιου συστήματος υγείας. Σας προκαλώ να με διαψεύσετε, εμφανίζοντας τα στοιχεία και όχι εκθέσεις ιδεών. Εμφανίστε τα στοιχεία για προσλήψεις ανά νοσοκομείο, για προσλήψεις ανά δομή υγείας, για προσλήψεις ανά ειδικότητα.

Αυτό που βγαίνει ως συμπέρασμα είναι ότι ουσιαστικά οι προσλήψεις είναι χωρίς σχεδιασμό ενίσχυσης του δημόσιου συστήματος υγείας.

Κινητές μονάδες υγείας. Εμείς σχεδιάσαμε τις κινητές μονάδες υγείας σαν έναν επιχειρησιακό βραχίονα της πρωτοβάθμιας φροντίδας υγείας, ο οποίος θα βοηθήσει ουσιαστικά την εξωνοσοκομειακή νοσηλεία ανθρώπων που έχουν δυσκολία πρόσβασης στο σύστημα και ουσιαστικά, κυρίως, τους υπερήλικες της υπαίθρου.

Οργανώνετε προσλήψεις χιλίων ανθρώπων, ένας οδηγός κι ένας νοσηλευτής για δειγματοληψίες, ουσιαστικά με κριτήριο την απορρόφηση κάποιων ευρωπαϊκών κονδυλίων. Ποια είναι τα κριτήρια πρόσληψης αυτών των χιλίων προσλήψεων; Η σειρά προτεραιότητας κατάθεσης της αίτησης; Είμαστε σοβαροί;

Ζητήσαμε διακομματική επιτροπή που θα ενισχύσει τη διαφάνεια και τη λογοδοσία του συστήματος ως προς τη διαχείριση της πανδημίας. Γιατί το απορρίπτετε; Και το απορρίπτετε στην πράξη. Ένας οδηγός κι ένας νοσηλευτής; Γιατί όχι γιατρός; Γιατί όχι οι υπόλοιποι επαγγελματίες υγείας; Και τους προσλαμβάνετε για δειγματοληψίες; Να έρθω και στις δειγματοληψίες, λοιπόν. Ποια είναι τα κριτήρια επιλογής των ασθενών; Ποιες είναι οι εξετάσεις που θα πραγματοποιούνται; Ποια είναι η επιδημιολογική στρατηγική της λειτουργίας αυτών των μονάδων;

Και τελικά αυτό που υλοποιείτε, που το ονομάζετε κινητές μονάδες υγείας, τι σχέση έχει με τις κινητές μονάδες υγείας που οργάνωσε ο ΣΥΡΙΖΑ όσο κυβερνούσε; Απάντηση. Κατά τη γνώμη μου είναι απλή συνωνυμία και μόνο συνωνυμία. Πρόκειται για μια κίνηση χωρίς έμπνευση, χωρίς σχεδιασμό, πίσω από τις απαιτήσεις, πίσω και από αυτά που μπορείτε.

Λέτε: Ενίσχυση των μονάδων της πρωτοβάθμιας φροντίδας υγείας. Πέρα από το ότι δεν αλλάζει τον χαρακτήρα της μονάδας υγείας μια πινακίδα -αποφασίζουμε αυτό το κέντρο υγείας να είναι μονάδα αναφοράς για τον κορωνοϊό-θέλει προσωπικό, θέλει εξοπλισμό, θέλει μέσα προστασίας του προσωπικού. Αναφέρθηκα και στην πρωτομιλία μου σε αμοιβές του προσωπικού.

Έχω εδώ -και θα το καταθέσω, επίσης, στα Πρακτικά-…

**ΠΡΟΕΔΡΕΥΟΥΣΑ (Σοφία Σακοράφα):** Συντομεύετε, κύριε συνάδελφε. Έχει διπλασιαστεί ο χρόνος.

**ΝΙΚΟΛΑΟΣ ΗΓΟΥΜΕΝΙΔΗΣ:**…δημοσίευμα από τις 9 Απριλίου 2020 «Παράδοση οικίσκου για τις ανάγκες της ΤΟΜΥ του Λιμένα Χερσονήσου». Και λέει ο δήμαρχος που τον δωρίζει στο σύστημα υγείας: «Ανταποκριθήκαμε άμεσα στο αίτημα των υπευθύνων της ΤΟΜΥ για ενίσχυσή τους με τον απαραίτητο εξοπλισμό κ.λπ., μετά από αίτημα των υπευθύνων της ΤΟΜΥ».

Οι υπεύθυνοι της ΤΟΜΥ ζήτησαν κοντέινερ. Μερικές εκατοντάδες μέτρα πιο πέρα -και θα το καταθέσω στα Πρακτικά, επίσης, κύριε Υπουργέ,- υπάρχει ένα κτήριο που σε έκταση είναι περίπου όσο το κτήριο του Νοσοκομείου της Ιεράπετρας και είναι κλειστό, είναι από τα κτήρια που έκλεισε η Κυβέρνηση της Νέας Δημοκρατίας σε μια βραδιά όταν αποδιοργάνωσε όλη την πρωτοβάθμια φροντίδα υγείας στον αστικό ιστό της χώρας. Δεν φταίει ο δήμαρχος. Αυτό του ζήτησαν, σε αυτό ανταποκρίθηκε.

Και ερωτώ. Τι οργανώνουν οι υπεύθυνοι τις ΤΟΜΥ; Τι οργανώνει το Υπουργείο Υγείας για οργάνωση της πρωτοβάθμιας φροντίδας υγείας; Γιατί το κτήριο μένει κλειστό και ζητάτε και θα φιλοξενήσετε και για την αντιμετώπιση της πανδημίας υπηρεσίες σε κοντέινερ;

Υπ’ όψιν ότι αυτό το κτήριο προφανώς από την έκτασή του δεν μπορεί να φιλοξενήσει μόνο την μονάδα υγείας. Παραδίπλα λίγες εκατοντάδες μέτρα είναι σταθμός του ΕΚΑΒ.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ πολύ. Είπαμε να σας κάνω μια παράταση του χρόνου, αλλά εδώ πέρα έχει τριπλασιαστεί σχεδόν ο χρόνος σας. Σας παρακαλώ! Δεν είναι σωστό αυτό που γίνεται. Το ξέρετε. Σας παρακαλώ!

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ για την ανοχή σας και θα κλείσω.

Νομίζω ότι δεν είναι απλά ανεπάρκεια. Δεν είναι δηλαδή, ανικανότητα κάποιων στελεχών που καλούνται να διαχειριστούν την κρίση. Υπάρχει ενδεχομένως κι ένα τέτοιο στοιχείο. Ωστόσο πιστεύω -και κλείνω με αυτό, κυρία Πρόεδρε, και ευχαριστώ για την ανοχή σας- ότι η Κυβέρνηση της Νέας Δημοκρατίας επιμένει στις ιδεοληψίες της, ακολουθεί μια πολιτική συνεπή με την ιδεολογία της, μια πολιτική που έχει σαφέστατο κοινωνικό αποτύπωμα, σαφέστατο ταξικό αποτύπωμα, που είναι σαφώς κατά του δημόσιου συστήματος υγείας και σε αυτή την αντιπαράθεση ουσιαστικά η θέση της είναι αύξηση του ζωτικού χώρου του ιδιωτικού τομέα.

Εδώ είναι η διαφορετική μας αντίληψη, κύριε Υπουργέ. Αναφερθήκατε κι εσείς στο ότι έχουμε διαφορετική αντίληψη.

Η Νέα Δημοκρατία, λοιπόν, δεν θέλει την ενίσχυση της πρωτοβάθμιας φροντίδας υγείας, γιατί δεν θέλει να έχουν κυρίαρχο ρόλο οι δημόσιες δομές, αλλά ο ιδιωτικός τομέας. Η Νέα Δημοκρατία δεν θέλει την ενίσχυση του δημόσιου συστήματος υγείας, γιατί γι’ αυτή όλα πωλούνται και όλα αγοράζονται. Η υγεία δεν είναι δημόσιο αγαθό αλλά εμπόρευμα και όποιος έχει τα χρήματα το αγοράζει.

Ευχαριστώ.

(Στο σημείο αυτό ο Βουλευτής κ. Νικόλαος Ηγουμενίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ.

Κύριε συνάδελφε, θα σας επαναλάβω πως είπαμε να υπάρχει πάντα μια ανοχή, αλλά με το να τριπλασιάζουμε τον χρόνο νομίζω ότι όχι απλώς παραβιάζουμε αλλά παραβιάζουμε κατάφωρα τον Κανονισμό και δεν είναι και σωστό. Υπάρχει μια ανοχή εξαιτίας των ειδικών περιστάσεων. Όμως, σας παρακαλώ πολύ, σεβαστείτε και τους επόμενους ομιλητές και τους κυρίους Υπουργούς οι οποίοι θέλουν να φύγουν. Εντάξει; Σας ευχαριστώ πολύ.

Ορίστε, κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κυρία Πρόεδρε.

Κύριε Ηγουμενίδη, στη δευτερολογία σας κάνατε άλλη ερώτηση. Δεν απαντήσατε σε αυτά που είπα εγώ στην πρωτολογία μου ή εσείς στην πρωτολογία σας, διότι αναφερόσαστε σε θέμα εντελώς άσχετο με την ερώτηση την οποία έχετε καταθέσει και ήρθαμε εδώ να απαντήσουμε. Αλλά σε κάθε περίπτωση μπορείτε να κάνετε επίκαιρη ερώτηση μέσω του κοινοβουλευτικού ελέγχου και να απαντήσουμε. Μπορώ να σας πω, όμως, δύο πράγματα.

Αναφερθήκατε στο επικουρικό προσωπικό και στην κατανομή σε όλη την επικράτεια. Έχουμε καταθέσει στον κοινοβουλευτικό έλεγχο πριν καιρό την κατανομή ανά υγειονομική περιφέρεια. Βέβαια τα νούμερα αυτά αυξάνονται μέρα με την ημέρα. Υπάρχουν, βεβαίως, αναρτημένες οι αποφάσεις τόσο των νοσοκομείων όσο και των υγειονομικών περιφερειών στη «ΔΙΑΥΓΕΙΑ», πού έχει πάει ο καθένας, σε ποιο νοσοκομείο. Επομένως, τα στοιχεία όλα είναι διαθέσιμα.

Θα σας θυμίσω ότι ενώ ο αρχικός σχεδιασμός μας ήταν για δύο χιλιάδες προσλήψεις επικουρικού προσωπικού, έχουμε ξεπεράσει τις τέσσερις χιλιάδες προσλήψεις και έχουμε πει διά στόματος του Πρωθυπουργού…

**ΠΑΥΛΟΣ ΠΟΛΑΚΗΣ:** Άλλα λέτε εσείς και άλλα είπε ο κύριος Υπουργός, κύριε Κοντοζαμάνη.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Αλλάζουν κάθε μέρα, κύριε Πολάκη. Δεν απαντάω σε εσάς.

**ΠΑΥΛΟΣ ΠΟΛΑΚΗΣ:**...(Δεν ακούστηκε)

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Είναι επειδή αλλάζουν, γι’ αυτό.

Να σας θυμίσω ότι διά στόματος του Πρωθυπουργού το νοσηλευτικό προσωπικό θα παραμείνει στο σύστημα υγείας και θα μονιμοποιηθεί, προκειμένου να καλύψει τις ανάγκες. Και βεβαίως το έχω ξαναπεί και το ξαναλέω ότι για τους επικουρικούς γιατρούς σταδιακά θα μετατρέψουμε τις θέσεις σε θέσεις Επιμελητών Β΄, έτσι ώστε μετά από κρίσεις να καλυφθούν τα κενά τα οποία υπάρχουν σε ιατρικό προσωπικό στο Εθνικό Σύστημα Υγείας.

Να πω και κάτι τελευταίο. Επειδή μάλλον δεν σας αρέσει το γεγονός ότι ενισχύουμε με προσλήψεις, με ανθρώπινο δυναμικό, το σύστημα υγείας και μας κάνετε επίθεση ότι κάνουμε ρουσφέτια, την πλατφόρμα τη δική σας χρησιμοποιούμε και τις δικές σας διαδικασίες. Επομένως, δεν τίθεται θέμα ρουσφετιού. Καλύπτουμε ανάγκες στο Εθνικό Σύστημα Υγείας.

**ΠΑΥΛΟΣ ΠΟΛΑΚΗΣ:**…(Δεν ακούστηκε)

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ!

**ΠΑΥΛΟΣ ΠΟΛΑΚΗΣ:** Ρωτάω απλώς, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Αλλά δεν ρωτάτε εσείς. Δεν είστε ο ερωτών Βουλευτής. Υπάρχει άλλος Βουλευτής. Σας παρακαλώ πολύ, απλά παρακολουθήστε.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Οι διορισμοί των γιατρών από κρίσεις για τα τμήματα επειγόντων περιστατικών έχουν ολοκληρωθεί.

Είμαι από τον Ιούλιο στο Υπουργείο Υγείας και είκοσι χιλιάδες προσλήψεις δεν έχω βρει πουθενά που κάνατε. Μάλλον είναι στη σφαίρα της φαντασίας ή αθροίζετε και τις μόνιμες θέσεις, που υπήρχαν οι πράξεις υπουργικού συμβουλίου και οποιουδήποτε είδους σύμβαση και όχι μόνιμες θέσεις κάνατε στο Εθνικό Σύστημα Υγείας, παραδείγματος χάριν συμβάσεις ορισμένου χρόνου στα νοσοκομεία για φύλαξη, σίτιση και καθαριότητα. Δεν υπάρχει αυτό το νούμερο και νομίζω ότι εκτίθεστε λέγοντας αυτά τα νούμερα.

Ευχαριστώ πάρα πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Προχωρούμε στη δεύτερη με αριθμό 641/27-4-2020 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, με θέμα: «Ανάγκη κατεπειγόντων μέτρων για τον έλεγχο και την ένταξη σε ένα ενιαίο κρατικό σχέδιο των ιδιωτικών κλινικών και των ιδρυμάτων πρόνοιας, των γηροκομείων και των οίκων ευγηρίας εν μέσω πανδημίας».

Κύριε συνάδελφε, έχετε τον λόγο για δύο λεπτά.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κυρία Πρόεδρε.

Τόσο τα απαράδεκτα κρούσματα στις ιδιωτικές κλινικές με την τραγική κατάληξη τεσσάρων νεφροπαθών, όσο και οι σοκαριστικές εικόνες από τους μαζικούς θανάτους στα γηροκομεία στην Ισπανία, στην Ιταλία, στις Ηνωμένες Πολιτείες, όπως παράλληλα και η τραγική ιστορική εμπειρία από ανάλογες καταστάσεις σε θεομηνίες και τραγικά ατυχήματα, αναδεικνύουν, κατά τη γνώμη μας, την ανάγκη να παρθούν κατεπείγοντα μέτρα και να εξασφαλιστεί συγκεκριμένο σχέδιο και πρωτόκολλο μέτρων ασφαλείας για την αποτροπή μιας τέτοιας επικίνδυνης εξέλιξης, ακόμα και στις συγκεκριμένες δομές για τις οποίες γίνεται η ερώτηση, κυρία Πρόεδρε.

Είναι γνωστό ότι αυτοί οι χώροι περιθάλπουν και φιλοξενούν ανθρώπους που ανήκουν στις κατηγορίες υψηλού κινδύνου και ταυτόχρονα πολλοί από αυτούς αδυνατούν να αυτοεξυπηρετηθούν. Είναι δομές που λειτουργούν με ελάχιστο προσωπικό και περιορισμένα μέσα εξαιτίας της χρόνιας υποχρηματοδότησης και, παράλληλα, της ιδιωτικοποίησης της υγείας και της πρόνοιας συνολικά και ιδιαίτερα αυτών των ιδρυμάτων. Τέτοιοι χώροι, εκτός των ιδιωτικών κλινικών, είναι τα ιδρύματα χρονίως πασχόντων, βαριά αναπήρων και παιδιών, τα οικοτροφεία και ξενώνες για βαριά ανάπηρους και ψυχικά πάσχοντες, οι στέγες υποστηριζόμενης διαβίωσης, τα ιδρύματα για το παιδί χωρίς οικογένεια, αλλά και τα γηροκομεία και οι οίκοι ευγηρίας, είτε στον δημόσιο είτε στον ιδιωτικό τομέα.

Συνεπώς, με βάση αυτά ρωτάμε τον Υπουργό σε ποια μέτρα είναι διατεθειμένη να προχωρήσει η Κυβέρνηση και το Υπουργείο -με βάση βεβαίως και τις τραγικές εμπειρίες που υπάρχουν το τελευταίο διάστημα- και προς ποιες κατευθύνσεις. Τα ερωτήματα έχουν να κάνουν με το αν θα προχωρήσει μέσω της επίταξης –με ό,τι αυτό συνεπάγεται- στην αξιοποίηση όλου του ιδιωτικού τομέα υγείας και πρόνοιας, για να μπορεί να αντιμετωπιστεί η πανδημία με αποτελεσματικότητα μέχρι τέλους, με ένα ενιαίο σχέδιο και με πλήρη αξιοποίηση όλων των διαθέσιμων υποδομών και του υγειονομικού προσωπικού της χώρας.

Δεύτερον, ρωτάμε αν θα προχωρήσει η Κυβέρνηση στη στελέχωση με όλο το αναγκαίο προσωπικό και στη μονιμοποίηση όλων των ήδη εργαζομένων σε αυτές τις δομές, προκειμένου να μπορέσουν να αντιμετωπιστούν και με όρους ασφάλειας και αξιοπρέπειας τόσο οι περιθαλπόμενοι, όσο και οι ίδιοι οι εργαζόμενοι, ειδικά στην περίοδο που διανύουμε τώρα, της πανδημίας.

Τρίτον, ζητούμε το άμεσο άνοιγμα κλειστών πτερύγων και κτηρίων των ιδρυμάτων πρόνοιας που έχουν κλείσει τα τελευταία χρόνια, καθώς και επίταξη ξενοδοχείων, για να μπορεί να μεταφερθεί ένα μέρος των περιθαλπόμενων, προκειμένου να μην υπάρχει αυτός ο επικίνδυνος συγχρωτισμός που παρατηρείται και, ταυτόχρονα, να μπορέσουν να φιλοξενηθούν και βαριά ανάπηροι, χρονίως πάσχοντες και ηλικιωμένοι που αυτή τη στιγμή είναι μόνοι στα σπίτια τους και αδυνατούν να αυτοεξυπηρετηθούν ή οι οικογένειές τους αδυνατούν να τους στηρίξουν.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κυρία Πρόεδρε.

Κύριε Λαμπρούλη, όταν ξεκίνησε η πανδημία, ο σχεδιασμός της Κυβέρνησης είχε πρωταρχικό στόχο την προστασία της υγείας όλων των πολιτών και με γνώμονα την προστασία της υγείας κινηθήκαμε και λάβαμε τα απαραίτητα μέτρα. Μετά ακολούθησαν τα μέτρα για την οικονομία και τους άλλους τομείς δραστηριότητας της χώρας. Στο αδιαμφισβήτητο αυτό γεγονός οφείλεται ότι η χώρα μας έμεινε όρθια και οι Έλληνες πολίτες ασφαλείς. Το Εθνικό Σύστημα Υγείας και οι κοινωνικές δομές της χώρας προσαρμόστηκαν πλήρως στις συνθήκες της πανδημίας και λειτούργησαν, με αποτέλεσμα από τη Δευτέρα να είναι γεγονός η σταδιακή και ελεγχόμενη επιστροφή στην κανονικότητα.

Λυπάμαι που θα το πω, αλλά το να συγκρίνετε καταστάσεις όπως της Ιταλίας και της Ισπανίας με αυτή της Ελλάδος, δείχνει άγνοια και παντελή έλλειψη επαφής με την πραγματικότητα. Σοκαριστικές εικόνες με μαζικούς θανάτους και άλλα παρόμοια περιστατικά τα αποφύγαμε και μάλιστα όχι τυχαία, γιατί κινηθήκαμε ταχύτατα. Δεν αφήσαμε κανέναν συμπολίτη μας πίσω οποιασδήποτε ηλικίας ούτε στις κοινωνικές δομές της χώρας ούτε στα νοσοκομεία της χώρας ούτε οπουδήποτε αλλού, όπου υπήρχε ανάγκη. Σίγουρα δεν έγιναν όλα τέλεια, αλλά τα καταφέραμε. Αποκτήσαμε εμπειρία και έχουμε τα εργαλεία να προχωρήσουμε την επόμενη μέρα και να είμαστε σε ετοιμότητα σε περίπτωση που έχουμε μια δυσμενή εξέλιξη στην πορεία του νέου κορωνοϊού. Όμως, σε καμμία περίπτωση δεν μπορούμε να δεχτούμε τον μηδενισμό και την ισοπέδωση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Το ελληνικό σύστημα υγείας, το οποίο ευτυχώς δεν είναι σοβιετικού τύπου, βασίζεται σε δύο πυλώνες, τον δημόσιο και τον ιδιωτικό. Στη διαχείριση της πανδημίας του κορωνοϊού, ο ιδιωτικός τομέας στρατεύτηκε στο πλευρό του δημοσίου και έχει προβλεφθεί, μάλιστα, με τις πράξεις νομοθετικού περιεχομένου, εφόσον χρειαστεί –δεν χρειάστηκε, ευτυχώς-, η επίταξη όλων των δομών -και του ιδιωτικού τομέα-, προκειμένου να αντιμετωπίσουμε την κρίση αυτή και να αθροίσουμε έτσι δυνάμεις ισχυροποιώντας τις αντοχές του Εθνικού Συστήματος Υγείας.

Αναφερθήκατε και στην κλινική στο Περιστέρι. Αυτή, επιτρέψτε μου να πω, αποτελεί εξαίρεση στον κανόνα. Παρόμοια περιστατικά δεν παρατηρήθηκαν και αυτό δεν είναι τυχαίο γεγονός από τη στιγμή που όλες οι δομές υγείας της χώρας, συμπεριλαμβανομένων και των ιδιωτικών δομών, τήρησαν και τηρούν τους κανόνες προστασίας και τις οδηγίες τόσο του Υπουργείου Υγείας, όσο και του Εθνικού Οργανισμού Δημόσιας Υγείας.

Τέλος, θα ήθελα να σας επισημάνω ότι η θετική εξέλιξη στην πορεία της πανδημίας, η οποία προκύπτει από τη μείωση των εισαγωγών στις κλίνες μονάδων εντατικής θεραπείας, τη μείωση του αριθμού των νέων κρουσμάτων, την αύξηση των εξιτηρίων νοσηλείας από τα νοσοκομεία, καθιστά μη αναγκαία προς το παρόν τη λήψη επιπλέον μέτρων, χωρίς αυτό να σημαίνει ότι σταματάμε να είμαστε σε επαγρύπνηση και ετοιμότητα. Είμαστε σε πλήρη ετοιμότητα. Διατηρούμε σε ετοιμότητα το σύνολο των υποδομών που δημιουργήσαμε για την αντιμετώπιση της πανδημίας.

Αναφερθήκατε σε προνοιακές δομές. Ήδη πεντακόσιοι συμπολίτες μας με πεντακόσιες προσλήψεις σε κέντρα κοινωνικής πρόνοιας σε όλη την επικράτεια είναι στις θέσεις τους σε κέντρα χρονίως πασχόντων. Έχουν περάσει, μάλιστα, τεστ ΕΟΔΥ για να θωρακίσουν την ασφάλεια των πιο ευάλωτων ομάδων του πληθυσμού.

Επίσης, επειδή αναφερθήκατε σε κλειστές δομές, σε πολλά κέντρα πρόνοιας όπως στην Αττική, για παράδειγμα, στο παράρτημα της Αγίας Βαρβάρας, κλειστές πτέρυγες έχουν ήδη μετατραπεί κατόπιν εντολών αρμόδιων Υπουργείων σε δωμάτια εκτάκτου ανάγκης, εφ’ όσον αυτό χρειαστεί.

Επομένως, είναι σαφές και καταδεικνύεται κάθε μέρα ότι κινηθήκαμε γρήγορα με σχέδιο και αντιμετωπίσαμε τυχόν εξάρσεις ή τοπικές επιδημίες του νέου κορωνοϊού με αποφασιστικότητα, αποτελεσματικότητα και σχέδιο.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ, κύριε Υφυπουργέ.

Κύριε συνάδελφε, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Υπουργέ, η θεματολογία της ερώτησης ήταν συγκεκριμένη. Εσείς προσπαθήστε να κάνετε έναν μίνι –επιτρέψτε μου τη λέξη- απολογισμό. Είναι δικαίωμά σας να απαντάτε όπως θέλετε. Όμως το να χρεώνετε άγνοια, αυτό δεν το δέχομαι, κύριε Υπουργέ και κυρία Πρόεδρε, και ζητώ από τον Υπουργό στη δευτερολογία του να το ανακαλέσει, να απαλειφθεί τουλάχιστον από τα Πρακτικά.

Δεν είναι άγνοια, κύριε Υπουργέ, το να ερχόμαστε εδώ με συγκεκριμένες προτάσεις, αλλά και μέσα από τα ερωτήματα που βάζουμε προς την Κυβέρνηση. Άγνοια δηλώνει αυτό; Κάθε άλλο, πιστεύω.

Άρα, λοιπόν, ζητώ, κυρία Πρόεδρε, να πάρει πίσω αυτές τις λέξεις που ανέφερε ο κύριος Υπουργός. Είναι προκλητικό. Ερχόμαστε εδώ στον κοινοβουλευτικό έλεγχο με μία συγκεκριμένη διαδικασία που είναι γνωστή, με συγκεκριμένες ερωτήσεις και όχι έτσι όπως είπατε και εσείς στους προηγούμενους συναδέλφους Βουλευτές που άνοιγαν το θέμα και συζητούσαν επί παντός επιστητού.

Συζητάμε ένα συγκεκριμένο θέμα και εσείς τώρα ανοίγετε το θέμα για το δημόσιο σύστημα υγείας στο σύνολό του και τι πράξατε έως τώρα. Αυτά είναι ζητήματα πολιτικά, αν θέλετε, και στον δημόσιο διάλογο κάθε κόμμα έχει τις θέσεις του και τις αναδεικνύει. Μέσα σε αυτή την Αίθουσα με τις πράξεις νομοθετικού περιεχομένου, με τα νομοσχέδια, κ.λπ., τοποθετούμαστε.

Είναι απαράδεκτο αυτό που γίνεται, κυρία Πρόεδρε.

Εμείς, κύριε Υπουργέ, λέμε ότι όλο το προηγούμενο διάστημα ακούμε πολλά για αυτές τις ευπαθείς ομάδες και την ατομική ευθύνη, αλλά δεν έχουμε ακούσει τίποτα -αυτά τα παραδείγματα που είπατε είναι σταγόνα στον ωκεανό- για το τι μέτρα έχουν παρθεί και τι σχέδιο υπάρχει για την ιατρική κάλυψη όλων αυτών, γιατί δεν είναι μόνο αυτό το δίμηνο. Έχουμε μπροστά μας πάρα πολύ μεγάλο διάστημα αντιμετώπισης αυτής της πανδημίας, με τις εξάρσεις και υφέσεις που μπορεί να έχει.

Επίσης, και το ερώτημα, η στάση μας, η θέση μας αφορά και το τι μέσα έχουν εξασφαλιστεί για να αποτραπούν δυσάρεστες, τραγικές εξελίξεις. Δεν καπηλευόμαστε τίποτα. Και αν αναφερόμαστε στα τραγικά αυτά γεγονότα, δεν αναφερόμαστε για να δημιουργήσουμε κάποιο κλίμα. Είναι μία πραγματικότητα. Αυτό που προτείνουμε, αυτό που καταθέτουμε είναι στην κατεύθυνση να προλάβουμε ενδεχόμενες τέτοιου τύπου τραγικές, δυσμενείς, άσχημες καταστάσεις και δεν είναι στην κατεύθυνση που μας καταλογίζετε.

Εμείς λέμε συγκεκριμένα και στην ερώτηση και σας προτείνουμε…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου)

Κυρία Πρόεδρε, μια μικρή ανοχή σας παρακαλώ.

Εμείς θεωρούμε πως πρέπει να στελεχωθούν, με τη μορφή του κατεπείγοντος, με μόνιμο προσωπικό όλες οι δομές. Τα προβλήματα είναι τεράστια και δεν φτάνουν ούτε αυτές οι θέσεις που είπατε. Η ευθύνη είναι διαχρονική, βεβαίως, όχι μόνον της παρούσας Κυβέρνησης, αλλά όλων των προηγούμενων κυβερνήσεων, που απαξίωσαν τις προνοιακές δομές στη χώρα μας, που έκλεισαν δομές και πάει λέγοντας, με ό,τι αυτό συνεπάγεται για τις αντίστοιχες προσφερόμενες υπηρεσίες που έχει ανάγκη ο λαός μας, οι ευπαθείς ομάδες.

Έτσι, λοιπόν, απαιτείται στελέχωση με όλο το απαραίτητο υγειονομικό και λοιπό προσωπικό, το οποίο είναι απαραίτητο, ώστε να αντιμετωπίσουν και αυτά τα ιδρύματα και οι δομές με όρους ασφαλείας και αξιοπρέπειας τόσο για τους περιθαλπόμενους, όσο και για τους ασθενείς.

Δεύτερον, χρηματοδότηση και προμήθεια με σκοπό την εξασφάλιση όλων των απαραίτητων υλικών που αφορούν σε μέτρα προστασίας, αυτοπροστασίας κ.λπ. που χρειάζονται σε αυτές τις περιπτώσεις, αλλά και όλα τα άλλα αναγκαία μέτρα και οι αναγκαίες παρεμβάσεις που χρειάζονται στις υποδομές με βάση τις ανάγκες που προκύπτουν για την αντιμετώπιση της πανδημίας.

Τρίτον, άμεσο άνοιγμα κλειστών πτερύγων και κτηρίων αυτών των ιδρυμάτων που έχουν κλείσει, όπως αναφέρω και στην ερώτηση, τα τελευταία χρόνια, για να μπορέσουν να αποσυμφορηθούν αυτοί οι χώροι, καθώς και επίταξη ξενοδοχείων, για να μπορεί να μεταφερθεί ένα μέρος των περιθαλπόμενων σε αυτά τα ιδρύματα, για να μην υπάρχει αυτός ο επικίνδυνος συγχρωτισμός, και ταυτόχρονα να μπορέσουν να φιλοξενηθούν οι βαριά ανάπηροι και οι ηλικιωμένοι που είτε δεν μπορούν να αυτοεξυπηρετηθούν στο σπίτι τους είτε δεν έχουν την αντίστοιχη στήριξη από την οικογένειά τους, διότι ο συγχρωτισμός, αλλά και η απομόνωση αυτών των ανθρώπων με αυτά τα προβλήματα μπορεί να εξελιχθεί σε υγειονομική βόμβα τόσο για τους περιθαλπόμενους, όσο και τους εργαζόμενους, ειδικά αυτό το διάστημα.

Παράλληλα, αυτό που λέμε εμείς είναι ότι πρέπει το κράτος να αναλάβει την ευθύνη της λειτουργίας των δομών του ιδιωτικού τομέα με ό,τι αυτό συνεπάγεται και να είναι πλήρως ενταγμένη στον κρατικό σχεδιασμό και έλεγχο για την αντιμετώπιση της πανδημίας.

Τέταρτον, μονιμοποίηση άμεσα όλου του επικουρικού προσωπικού και των συμβασιούχων εργαζομένων στις δομές υγείας και πρόνοιας -κυρίως στην πρόνοια, εφόσον για αυτές συζητάμε- γιατί δεν μπορεί, βέβαια, να είναι ήρωες σε αυτόν τον πόλεμο, όπως λέμε όλοι ή όπως λέτε εσείς, όπου βρεθείτε και όπου σταθείτε, και την επόμενη μέρα μετά την πανδημία με αυτή την προσφορά και τις θυσίες να απολυθούν.

Και πέμπτον, πρέπει ή όχι να γίνουν –και κλείνω, κυρία Πρόεδρε- οι απαραίτητοι έλεγχοι των δομών, οι οποίοι ούτως ή άλλως πρέπει να γίνονται και σε κανονικές συνθήκες, πολύ δε περισσότερο, βέβαια, τώρα που η κατάσταση επιβάλλει πιο εντατικούς και λεπτομερείς ελέγχους και όχι να προωθούνται πρακτικές προτροπής για αυτοέλεγχο είτε στις δομές είτε στους κλινικάρχες, που στην ουσία οδηγούν στην υποβάθμιση και των προληπτικών ελέγχων, αλλά και στη γραφειοκρατικοποίηση της όλης αναγκαίας και σημαντικής φυσικά για τη δημόσια υγεία διαδικασίας.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ, κύριε συνάδελφε. Νομίζω ότι τα ερωτήματά σας είναι σαφή και είναι σίγουρο ότι ο κύριος Υπουργός στη δευτερολογία του θα απαντήσει.

Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κυρία Πρόεδρε.

Συγγνώμη αν ενοχλήθηκε ο κ. Λαμπρούλης από τη φρασεολογία μου. Δεν έχω κανέναν λόγο να μη δεχτώ την πρότασή του να απαλείψουμε από τα Πρακτικά τη λέξη άγνοια και να την αντικαταστήσουμε με τη φράση παραπλάνηση και κακή πληροφόρηση.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ούτε παραπλάνηση ούτε παραπληροφόρηση. Δεν είναι αυτός είναι ο στόχος μας. Αυτός είναι ο στόχος, κύριε Υφυπουργέ; Να παραπληροφορούμε;

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Παραπλανηθήκατε από κακή πληροφόρηση.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Είναι απαράδεκτο αυτό!

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Κύριε Λαμπρούλη, μας ρωτάτε αν έχουμε σχέδιο, τι έχουμε κάνει, τι θα κάνουμε. Έχουμε αναφερθεί και σε άλλες ερωτήσεις και αναφερόμαστε συνέχεια στο σχέδιο το οποίο εφαρμόσαμε την περίοδο της πανδημίας και με το οποίο καταφέραμε και σε λίγες ημέρες ξεκινάει η σταδιακή επιστροφή σε ρυθμούς προ πανδημίας. Δεν νομίζω ότι κάθε φορά πρέπει να λέω τα ίδια πράγματα. Αν χρειαστεί, να το πω.

Και επειδή είπατε ότι αναφέρθηκα στον χαρακτήρα του δημοσίου συστήματος υγείας, στον δημόσιο, στον ιδιωτικό τομέα, θα ήθελα να πω η ερώτησή σας αναφέρεται στην επίταξη του ιδιωτικού τομέα. Για αυτό επανέλαβα ότι όλα αυτά έχουν προβλεφθεί, είναι σε πράξη νομοθετικού περιεχομένου, δεν χρειάστηκε να χρησιμοποιήσουμε μέχρι στιγμής τον ιδιωτικό τομέα και ευχόμαστε να μη χρειαστεί και στο μέλλον.

Τα έχουμε προβλέψει όλα, τα έχουμε προγραμματίσει, τα έχουμε σχεδιάσει και έχουμε πει πάρα πολλές φορές ότι σε ένα δημόσιο σύστημα υγείας υπάρχει και ο κρατικός τομέας και ο ιδιωτικός τομέας και σε μία κρίσιμη μάχη για τη χώρα, όπως είναι μία πανδημία, είναι πολύ λογικό στον σχεδιασμό σου να εντάσσεις όλους τους εργαζομένους, όλες τις δομές που έχεις, όλα τα εργαλεία, όλα τα όπλα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Κλείσατε τη δευτερολογία σας ρωτώντας εάν γίνονται έλεγχοι και ότι πρέπει να γίνονται. Σαφώς και γίνονται έλεγχοι παντού και θα γίνονται εφόσον χρειαστεί. Παρεμβαίνουμε τόσο προληπτικά, όσο και κατασταλτικά.

Αναφερθήκατε -και αναφέρεστε πάντα- σε μονιμοποιήσεις. Τα είπα και στην προηγούμενη ερώτηση και το έχουμε ξαναπεί πολλές φορές, ότι προσωπικό το οποίο προσλήφθηκε στο σύστημα υγείας με τη διαδικασία του επικουρικού -ειδικά οι νοσηλευτές- θα παραμείνει στο σύστημα και μετά την κρίση της πανδημίας και μετά τη λήξη των συμβάσεών τους. Από εκεί και πέρα, σίγουρα θέλουμε να δώσουμε μόνιμες λύσεις όχι μόνο στην υγεία αλλά και παντού.

Και επειδή η ερώτησή σας αναφέρεται στις προνοιακές δομές της χώρας να σας πω ότι οι πεντακόσιες προσλήψεις που έγιναν ναι μεν δεν είναι μόνιμες, αλλά έπρεπε να αντιμετωπίσουμε μία επείγουσα κατάσταση και έπρεπε να πάρουμε αυτούς τους ανθρώπους. Είναι πενήντα δομές σε όλη τη χώρα στις οποίες εργάζονται σε αυτές σχεδόν χίλια τριακόσια -ίσως και παραπάνω- άτομα. Άρα τι κάναμε; Σχεδόν με το 1/3 των ήδη εργαζομένων, του υπάρχοντος ανθρώπινου δυναμικού, στελεχώσαμε για την περίοδο αυτή τις δομές αυτές. Άρα, εμείς θέλουμε να βελτιώσουμε τις παρεχόμενες υπηρεσίες υγείας και τις παρεχόμενες υπηρεσίες γενικά και τις κοινωνικές υπηρεσίες σε όλους τους Έλληνες πολίτες. Ήρθαμε εδώ όχι για να γκρεμίσουμε αλλά για να χτίσουμε και να παρέχουμε τις υπηρεσίες υγείας, όλες τις υπηρεσίες που έχει ανάγκη ο κάθε πολίτης.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υφυπουργέ.

Περνάμε στη συζήτηση της δεύτερης με αριθμό 637/27-4-2020 επίκαιρης ερώτησης πρώτου κύκλου του Βουλευτή Βοιωτίας του Κινήματος Αλλαγής κ. Γεωργίου Μουλκιώτη προς τον Υπουργό Εργασίας και Κοινωνικών Υποθέσεων με θέμα: «Συμπληρωματικά μέτρα στήριξης και ένταξης όσων η κυβέρνηση αγνοεί».

Στην επίκαιρη ερώτηση θα απαντήσει η Υφυπουργός Εργασίας και Κοινωνικών Υποθέσεων, κ. Δόμνα Μιχαηλίδου.

Κύριε συνάδελφε, έχετε τον λόγο για δύο λεπτά.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ πολύ, κυρία Πρόεδρε.

Θα μου επιτρέψετε να ευχηθώ σε εσάς, στους κύριους Υπουργούς και στην κυρία Υπουργό και στους υπηρεσιακούς παράγοντες της Βουλής χρόνια πολλά. Υγεία, δύναμη και υπομονή να έχουμε.

Κυρία Υπουργέ, η ερώτηση αναφέρεται σε συγκεκριμένα θέματα τα οποία έχουν να κάνουν με την πανδημία, με αυτό το φαινόμενο το οποίο προχωράει και δεν γνωρίζουμε τι εξέλιξη θα υπάρχει. Μακάρι να πάνε όλα θετικά, όπως είναι μέχρι στιγμής. Το ευχόμαστε όλοι.

Θα πω, όμως, εξαρχής ότι στο επίπεδο των εργασιακών σχέσεων και στις πληττόμενες ομάδες υπάρχουν πάρα πολλά προβλήματα. Δυστυχώς, θα ξεκινήσω με απολύσεις εν καιρώ πανδημίας. Ενώ στο ιδιωτικό τομέα δεν υπάρχουν απολύσεις, κυρία Υπουργέ, δυστυχώς η ΤΡΑΙΝΟΣΕ και τα ΕΛΤΑ κατήγγειλαν συμβάσεις εργασίας εν μέσω πανδημίας.

Θα αναφερθώ, επίσης, στο ότι υπάρχουν ακόμα συνταξιούχοι που δεν έχουν πάρει σύνταξη. Οι πληροφορίες αναφέρουν για εκατόν εξήντα χιλιάδες συνταξιούχους που δεν έχουν πάρει σύνταξη. Και όχι μόνο αυτό, δεν έχει πάρει ούτε την προσωρινή μεγάλος αριθμός από αυτούς.

Θα αναφερθώ στους ευρισκόμενους σε μακροχρόνια επίσχεση εργασίας. Μολονότι η Υπουργός σε ραδιοφωνική συνέντευξη που έδωσε στο «Αθηναϊκό-Μακεδονικό Πρακτορείο Ειδήσεων» ανέφερε συγκεκριμένα ότι αμέσως μετά το Πάσχα θα μπουν, μεταξύ άλλων, κάτω από την ομπρέλα προστασίας και οι εργαζόμενοι σε επίσχεση εργασίας -πράγματι υπήρξε ικανοποίηση του αιτήματος και προτάσεων και των φορέων- με το ΦΕΚ 1547/22-4-2020 οι εργαζόμενοι που βρίσκονται σε μακροχρόνια επίσχεση εργασίας ετέθησαν εκτός.

Θα πω, βεβαίως, ότι μέχρι και σήμερα δεν υπάρχει ένταξη στα βαρέα και ανθυγιεινά επαγγέλματα των υγειονομικών, όπως έχει ζητηθεί και όλων αυτών που είναι στην πρώτη γραμμή σήμερα. Και, βεβαίως, δεν μπορούν να λάβουν επίδομα ούτε αυτοί οι υγειονομικοί αλλά ούτε και οι ένστολοι και οι ευρισκόμενοι στα Σώματα Ασφαλείας και στην Πολιτική Προστασία.

Κύριε Υπουργέ, οι άνεργοι μέχρι δώδεκα μήνες δεν λαμβάνουν κανένα επίδομα ως ευπαθείς ομάδες. Οι μακροχρόνια άνεργοι πάνω από είκοσι τέσσερις μήνες δεν λαμβάνουν κανένα επίδομα. Οι εργαζόμενοι σε σειρά επιχειρήσεων όπως οι μεταλλεργάτες και οι ναυπηγοξυλουργοί, όπως αναφέρουμε και στην ερώτηση, δεν λαμβάνουν επίδομα. Οι ανάπηροι που δεν ανανεώθηκε η καταβολή της αναπηρικής τους σύνταξη δεν παίρνουν επίδομα. Επίσης, εκείνοι που για πρώτη φορά θα περάσουν από τα ΚΕΠΑ για να τύχουν σύνταξης δεν παίρνουν κανένα επίδομα αυτή την κρίσιμη περίοδο.

Επιπλέον, ποιοι δεν παίρνουν επίδομα; Οι επιχειρηματίες που έκλεισαν τη δραστηριότητα τους και πληρώνουν το e-ΕΦΚΑ ως μη μισθωτοί.

Οι αγρότισσες μητέρες ανήλικων παιδιών και επαγγελματίες μητέρες ανήλικων παιδιών, όπως επίσης και οι μητέρες των παιδιών με αναπηρία δεν εντάσσονται σε κανένα μέτρο ειδικού σκοπού.

Επιχειρήσεις που οι ΚΑΔ δεν έχουν ενταχθεί στους πληττόμενους σε τουριστικές περιοχές όπως είναι τα μίνι μάρκετ, πένονται, δεν λαμβάνουν τίποτα. Κανένα μέτρο. Οι αγρότες των πληττόμενων ΚΑΔ ομοίως.

Επίσης, είχαν συμπεριληφθεί στην απόφαση στο ΦΕΚ 26-3-2020 και αφαιρέθηκαν αδικαιολόγητα στο επόμενο ΦΕΚ στις 16-4-2020 οι ΚΑΔ, παραδείγματος χάριν, 7022, που αναφέρονται σε δραστηριότητες παροχής επιχειρηματικών συμβουλών και άλλων συμβουλών διαχείρισης.

Οι ευπαθείς ομάδες, όταν τελειώσει ο μήνας, δεν λαμβάνουν κανένα επίδομα και καμμία πρόνοια. Δεν θα παίρνουν τίποτα. Θα είναι ευπαθείς ομάδες, θα μένουν σπίτι τους, γιατί είναι στα νοσήματα τα επιπλέον και δεν θα παίρνουν τίποτα.

Τέλος, αναφέρομαι στις συλλογικές συμβάσεις εργασίας που έχουν λήξει. Ζητήσαμε με επίκαιρη ερώτηση και την προηγούμενη φορά να το λάβει υπ’ όψιν του το Υπουργείο. Δεν το έλαβε. Έληξαν οι συλλογικές συμβάσεις εργασίας και δεν έχει γίνει τίποτα και οι εργαζόμενοι σε αυτή τη δύσκολη φάση, είναι έρμαια.

Και καταλήγοντας λέγοντας ότι έχουμε καταθέσει και δύο προτάσεις πολύ συγκεκριμένες, που αναφέρονται στην ενεργοποίηση θέσεων εργασίας και στην ενίσχυση της απασχόλησης, με επιδότηση εργασίας και κάλυψη του 40% των αμοιβών των εργαζομένων γενικότερα και ειδικότερα βεβαίως στον τουριστικό τομέα.

Και καταλήγω, κυρία Υφυπουργέ, λέγοντας ότι καταθέσαμε πρόταση για την αναβάθμιση και ενοποίηση των προγραμμάτων κοινωνικού τουρισμού με διεύρυνση των δικαιούχων και επιδότηση των μετακινήσεων τους.

Για τις απολύσεις που έγιναν εν μέσω πανδημίας, ζητάμε άμεσα παρέμβαση του Υπουργείου. Είναι κόλαφος αυτό για όλους μας. Εν μέσω πανδημίας ο ιδιωτικός τομέας δεν έχει κάνει απολύσεις και έγιναν απολύσεις πού; Στα ΕΛΤΑ και στην ΤΡΑΙΝΟΣΕ.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ, κύριε συνάδελφε.

Ελάτε, κυρία Υπουργέ, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Αγαπητή κυρία Πρόεδρε, αγαπητέ συνάδελφε, χρόνια πολλά. Χρόνια πολλά και καλά σε όλους, υγεία και δύναμη, εύχομαι και εγώ με τη σειρά μου.

Θα ήθελα να πω ότι ο συνάδελφος έθεσε παραπάνω ερωτήματα από όσα ήδη είχε καταθέσει. Οφείλω να είμαι ειλικρινής και να πω ότι ήταν ήδη αρκετά τα ερωτήματα, τα οποία ήταν κατατεθειμένα, οπότε θα ζητήσω την ελαστικότητα σας και θα προσπαθήσω να απαντήσω σε όσα παραπάνω μπορώ.

Όπως ήδη γνωρίζετε, από την πρώτη στιγμή η Κυβέρνηση κινήθηκε με ταχύτητα, αποφασιστικότητα, σοβαρότητα και υπευθυνότητα. Σκοπός μας είναι να προλάβουμε τις επιπτώσεις της πανδημίας αλλά και να προστατεύσουμε τόσο τους εργαζόμενους όσο και την αγορά εργασίας. Η μέχρι σήμερα πορεία της πανδημίας στην Ελλάδα νομίζω ότι δικαιώνει τις ενέργειες και τις πρωτοβουλίες που έλαβε η Κυβέρνηση μας. Παρεμβαίνουμε συνολικά -και πάντα μέσα στο πλαίσιο των δημοσιονομικών δυνατοτήτων μας- στο ζήτημα των εργαζομένων, με τρόπο ουσιαστικό και τρόπο αποτελεσματικό.

Έρχομαι τώρα στην ουσία των ερωτημάτων που μου θέσατε, τα οποία είναι πάρα πολλά σε αντίθεση με το χρόνο τον οποίο έχω. Και εδώ ξαναλέω ότι η κύρια Πρόεδρος οφείλω να ομολογήσω ότι έχει σοβαρότητα και υπευθυνότητα, αλλά και όταν χρειάζεται είναι ελαστική.

Ξεκινάω από το πρώτο ερώτημα σας με κάποια από τα υποερωτήματα που περιλαμβάνει, ενώ επιφυλάσσομαι για τα υπόλοιπα και το δεύτερο ερώτημα στη δευτερολογία μου.

Ρωτάτε, λοιπόν, αν θα ενταχθούν στα μέτρα στήριξης μία σειρά από κατηγορίες επαγγελματιών. Σας απαντώ ότι συνεχώς εμπλουτίζουμε τη λίστα με τους δικαιούχους των 800 ευρώ και κατ’ επέκταση όλων των ευεργετημάτων που προβλέπονται από τις σχετικές πράξεις νομοθετικού περιεχομένου και τις εκτελεστικές αποφάσεις που εκδίδονται.

Για να δώσω ένα πρόσφατο παράδειγμα, με ΚΥΑ της 21ης Απριλίου προστέθηκαν εκατόν εξήντα χιλιάδες νέοι δικαιούχοι. Σε αυτούς εμπεριέχονται ηθοποιοί, μουσικοί, αλλά και μισθωτοί τουριστικού και επισιτιστικού κλάδου.

Πάμε τώρα στην επόμενη κατηγορία επαγγελματιών, δηλαδή εκείνων που έκλεισαν τη δραστηριότητα τους με κυβερνητική απόφαση. Ρωτάτε τι μέριμνα έχουμε λάβει σχετικά με την υποχρέωση καταβολής των δικών τους ασφαλιστικών εισφορών στον e-ΕΦΚΑ μη μισθωτών.

Σύμφωνα με την ΚΥΑ της 26ης Μαρτίου, όπως ισχύει για τις επιχειρήσεις ή τους εργοδότες, προβλέπεται αναστολή καταβολής των τρεχουσών ασφαλιστικών εισφορών περιόδου απασχόλησης Φεβρουαρίου και Μαρτίου του 2020. Ειδικότερα, για το διάστημα μέχρι την απαγόρευση λειτουργίας των επιχειρήσεων ή έως την αναστολή συμβάσεων εργασίας βάσει της ΠΝΠ της 20/3, οι ασφαλιστικές εισφορές μπορούν να καταβληθούν έως 30/9 ή την 31η Οκτωβρίου, ανάλογα με το πότε ήταν απαιτητές. Τα μέτρα αυτά αφορούν επιχειρήσεις ή εργοδότες που απασχολούν μισθωτούς με σχέση εργασίας ιδιωτικού δικαίου, ανεξάρτητα του τρόπου αμοιβής τους, της σύμβαση εργασίας τους ή το είδος απασχόλησης τους, οι οποίοι αμείβονται με μισθό ή ημερομίσθιο. Προϋπόθεση της ρύθμισης αυτής είναι ο ΚΑΔ της επιχείρησης. Πρέπει, δηλαδή, ο κύριος ΚΑΔ να είναι στις λεγόμενες πληττόμενες ή ο δευτερεύων ΚΑΔ να έχει εισπράξεις μεγαλύτερες από αυτές του πρώτου.

Αναφορικά με τους ελεύθερους επαγγελματίες, τους αυτοτελώς απασχολούμενους και για όσους ασκούν επαγγελματική δραστηριότητα που βάσει πληθυσμιακών εισοδηματικών κριτηρίων υπάγονται στην ασφάλιση του πρώην ΟΓΑ, προβλέπεται παράταση καταβολής τρεχουσών ασφαλιστικών εισφορών και δόσεων ενεργών ρυθμίσεων. Συγκεκριμένα για τις εισφορές μηνών Φεβρουαρίου και Μαρτίου του 2020 παρατείνεται η καταβολή και η εξόφλησή τους σε τέσσερις ισόποσες μηνιαίες δόσεις, με προθεσμία καταβολής της πρώτης δόσης έως 30/9 του τρέχοντος έτους.

Προστατευτικό είναι και το πλαίσιο που ισχύει για τους εργαζόμενους που ανήκουν σε ευπαθείς ομάδες, όπως αυτές εξειδικεύονται κάθε φορά από τον ΕΟΔΥ. Και θέλω να σταθώ σε αυτό. Ήδη στις 12/3 του έτους αυτού εκδόθηκε εγκύκλιος από το Υπουργείο μας. Σύμφωνα με την εγκύκλιο αυτή, για τους εργαζομένους που ανήκουν σε ευπαθείς ομάδες και των οποίων η κατάσταση της υγείας ενδέχεται να τεθεί σε κίνδυνο λόγω της πανδημίας, ο εργοδότης οφείλει να αποδεχθεί την αποχή από τα εργασιακά τους καθήκοντα, αμέσως μόλις λάβει γνώση ότι ο εργαζόμενος ανήκει σε ευπαθή ομάδα. Στην περίπτωση αυτή, ισχύουν και όλες οι προβλέψεις για την εξ αποστάσεως εργασίας και την άδεια ειδικού σκοπού.

Σε κάθε περίπτωση -και κλείνω εδώ- ο εργοδότης καταβάλλει κανονικές αποδοχές στον εργαζόμενο, ενώ παράλληλα δεν μπορεί να τον υποχρεώσει να λάβει την κανονική του άδεια.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ, κυρία Υφυπουργέ.

Ελάτε, κύριε συνάδελφε, έχετε τον λόγο.

**ΓΕΩΡΓΙΟΣ ΜΟΥΛΚΙΩΤΗΣ:** Κυρία Υπουργέ, όπως ξέρετε, το Κίνημα Αλλαγής δεν μηδενίζει τα μέτρα. Εξάλλου, πάρα πολλά από τα μέτρα τα οποία έχετε λάβει ήταν και προτάσεις του Κινήματος Αλλαγής.

Επί όσων αναφέρετε, πράγματι εμείς θέλουμε να συνεχίσετε να εμπλουτίζετε. Αυτή ήταν η ερώτηση, γι’ αυτό το προτείνουμε. Εμείς δεν λέμε τα δικά μας. Λέμε αυτά τα οποία μας αναφέρουν οι ομάδες, οι πολίτες που πρέπει να ενταχθούν γιατί είναι πράγματι στις ευπαθείς ομάδες. Γι’ αυτό τα λέμε. Δεν είναι δικά μας. Αυτό είναι το μήνυμα το οποίο πρέπει να πάρει η Κυβέρνηση συνολικά. Δεν είναι δικά μας. Και ευχόμαστε να συνεχίσετε να εμπλουτίζετε την όλη διαδικασία.

Όμως, μιλάμε για τριακόσιους χιλιάδες ανέργους, κυρία Υπουργέ, οι οποίοι δεν έχουν ενταχθεί μέχρι σήμερα. Είναι οι άνεργοι που έως δώδεκα μήνες δεν έχουν πάρει επίδομα ανεργίας ή εάν έλαβαν, δεν πήραν τους μήνες Δεκέμβριο του 2019 έως τον Μάρτιο του 2020 και δεν μπορούν, όπως αυτοί που είναι απολυμένοι από προγράμματα του ΟΑΕΔ, κοινωφελούς εργασίας, καθώς και οι μακροχρόνιοι πάνω και είκοσι τέσσερις μήνες. Δεν εντάσσονται, δυστυχώς. Γι’ αυτό ζητάμε να ενταχθούν.

Επίσης, είναι αυτές οι επιχειρήσεις που σας είπα, οι μεταλλεργάτες και οι ναυπηγοξυλουργοί που είναι σε δυσχερή θέση, δεν εντάσσονται πουθενά.

Εμμένουμε στο θέμα των συνταξιούχων χωρίς σύνταξη. Εκατόν εξήντα χιλιάδες άτομα είναι αυτά. Είναι μεγάλο πρόβλημα. Δεν μπορούν να δεχτούμε ότι παραμένει έτσι και η Κυβέρνηση δεν μπορεί να δει ένα ζήτημα αυτών, των συνταξιούχων χωρίς σύνταξη. Μάλιστα πάρα πολλοί από αυτούς δεν έχουν πάρει ούτε προσωρινή.

Αναφερόμαστε, κυρία Υπουργέ, στους ανάπηρους που δεν ανανεώθηκε η καταβολή της αναπηρικής σύνταξης. Δεν λέει τίποτε η Κυβέρνηση γι’ αυτούς. Γιατί δεν λέει τίποτα; Και αναφερόμαστε επίσης και σε αυτούς που περιμένουν να ξαναλειτουργήσουν τα ΚΕΠΑ, ώστε να εξεταστούν και να πάρουν τη σύνταξη για πρώτη φορά.

Είπατε, πράγματι, για αναστολή. Υπάρχει αναστολή, είναι γεγονός. Όμως εμείς δεν λέμε για την αναστολή. Το ζήτημα που αναφέρουμε εδώ είναι για επαγγελματίες που έκλεισαν τη δραστηριότητά τους με κυβερνητική απόφαση και υποχρεούνται παράλληλα να πληρώσουν. Αυτοί δεν εντάσσονται στις ευπαθείς ομάδες για να πάρουν μια αποζημίωση. Μένουν εκτός. Πράγματι αναστέλλεται η υποχρέωση στο e-ΕΦΚΑ μη μισθωτών, όμως παράλληλα είναι σε ομάδες που η Κυβέρνηση δεν τους έχει εντάξει σε κάτι.

Οι αγρότισσες και οι επαγγελματίες μητέρες ανηλίκων αποτελούν ένα μείζον ζήτημα, το οποίο δεν φαίνεται σε καμμία ΚΥΑ μέχρι σήμερα. Το έχουμε επαναλάβει, δεν έχει γίνει μέχρι σήμερα τίποτα. Ζητάμε να το δείτε και αυτό.

Επίσης, είπαμε για τα μίνι μάρκετ στις τουριστικές περιοχές. Τι κάνουν αυτοί; Τίποτα, μένουν έτσι. Έχουμε εντάξει ένα σωρό άλλους και όχι αυτούς. Με ποια έννοια το λέμε; Είναι συγκεκριμένα. Σε τουριστικές περιοχές υπάρχουν τα μίνι μάρκετ ή τέτοιες αντίστοιχες δραστηριότητες.

Θέλω να αναφερθώ στις επιχειρήσεις και τους ελεύθερους επαγγελματίες, που ενώ είχαν συμπεριληφθεί –το είπα προηγουμένως στην πρωτολογία μου- για να ενταχθούν με το ΦΕΚ 1043, στις 26 Μαρτίου του 2020, στις 16 Απριλίου του 2020 με το ΦΕΚ 1457 απεντάχθηκαν. Θα καταθέσω τα ΦΕΚ στα Πρακτικά της Βουλής. Γιατί να απενταχθούν; Ενώ είχαν ενταχθεί με την κοινή υπουργική απόφαση από τον κ. Βρούτση, στο επόμενο ΦΕΚ απεντάχθηκαν. Μένουν εκτός αυτοί οι άνθρωποι και κακώς μένουν εκτός.

Επίσης, θέλω να αναφερθώ, κυρία Υπουργέ, στους απολυμένους από 1 έως 20 Μαρτίου. Αυτοί τι γίνονται; Πολλά ακούστηκαν. Μέχρι σήμερα δεν έχει γίνει τίποτα. Και ξέρετε κάτι; Δεν έχουν εισπράξει τίποτα, γιατί η συγκεκριμένη κατηγορία στο σύστημα «ΕΡΓΑΝΗ» δεν έχει προβλεφθεί μέχρι σήμερα. Είναι ένα ζήτημα που πρέπει το Υπουργείο να το δει και να ενταχθούν.

Αναφερόμαστε επίσης στους εργαζόμενους στις κοινωνικές επιχειρήσεις και τους συνεταιρισμούς εργαζομένων, ΚΟΙΝΣΕΠ, ΚΟΙΣΠΕ και γυναικείους συνεταιρισμούς. Και αυτοί μένουν εκτός. Σ’ αυτούς τους ανθρώπους αναφέρομαι.

Κυρία Υπουργέ, δεν ξέρω αν έχει λάβει υπ’ όψιν του το Υπουργείο το εξής. Οι εργαζόμενοι που προσλήφθηκαν από την «CREWLINK» και απασχολούνται με τα ίδια καθήκοντα και στα ίδια αεροσκάφη με τους εργαζόμενους που έχουν συνάψει συμβόλαια κατευθείαν με την «RYANAIR», εντάσσονται κάτω από το ΚΑΔ, το 0300. Είναι εκτός. Γιατί να είναι εκτός αυτοί οι άνθρωποι;

Ως προς τις ευπαθείς ομάδες που αναφέρατε, έχετε δίκιο. Έτσι είναι. Όμως σύμφωνα και με τον Αστικό Κώδικα και με τις διατάξεις που εσείς αναφέρατε προηγουμένως -υπάρχει και συγκεκριμένη εγκύκλιος του Υπουργείου και αναφέρομαι στα άρθρα 657 και 658 του Αστικού Κώδικα- όταν περάσει ο μήνας και αυτοί οι άνθρωποι δεν κάνουν τίποτε και παραμένουν στο σπίτι, δεν παίρνουν τίποτα και ο εργοδότης δικαίως και νομίμως δεν τους δίνει τίποτα, ενώ προηγουμένως έπαιρναν μισθό για τον μήνα. Αυτοί τι θα γίνουν τώρα; Πώς θα ενταχθούν; Από εδώ και πέρα πώς θα καλυφθούν;

Κυρία Υπουργέ, είναι πολύ σημαντικό και ουσιαστικό να δείτε ότι αυτές οι κατηγορίες είναι εκτός και υπάρχει μεγάλο πρόβλημα.

Τέλος, θα αναφερθώ στις δύο κατηγορίες, πέραν αυτών, που εμείς ζητάμε να εντάξετε. Θέλω να μιλήσω για τις συλλογικές συμβάσεις εργασίας. Υπάρχει συγκεκριμένο έγγραφο της ΓΣΕΕ προς το Υπουργείο, υπάρχει και η τροπολογία για το πώς μπορεί να γίνει, γιατί υπάρχουν πλείστοι εργαζόμενοι που είναι εκτός διαδικασίας και δεν μπορούν να είναι πλέον έρμαια των εργοδοτών και στους μισθούς και σε όλα. Πρέπει να υπάρξει νομοθετική ρύθμιση, προκειμένου να έχουμε αναστολή και παράταση των συλλογικών συμβάσεων εργασίας που έληξε η διάρκειά τους, προκειμένου να επέλθει η νομιμότητα και η κανονικότητα.

Τέλος, καταγγέλλουμε και εδώ σήμερα τις απολύσεις που έγιναν και από την ΤΡΑΙΝΟΣΕ και από τα ΕΛΤΑ. Στα ΕΛΤΑ ήταν πεντακόσιοι είκοσι εργαζόμενοι με σύμβαση. Ανανεώθηκε η σύμβαση των τετρακοσίων πενήντα από αυτούς και έμειναν εκτός εβδομήντα εργαζόμενοι, εν μέσω πανδημίας!

Στην ΤΡΑΙΝΟΣΕ καταγγέλθηκε η σύμβαση εργασίας για εβδομήντα πέντε εργαζόμενους. Είναι μια εταιρεία η οποία προφανώς παρέχει δημόσια υπηρεσία. Ο ιδιωτικός τομέας απαγορεύεται να κάνει καταγγελίες συμβάσεων εργασίας. Εκεί γιατί τους κατήγγειλαν τις συμβάσεις εργασίας; Γι’ αυτές τις περιπτώσεις και της συλλογικής σύμβασης εργασίας και για την ΤΡΑΙΝΟΣΕ και για την «RYANAIR» θα καταθέσω στα Πρακτικά τα σχετικά έγγραφα και από τη ΓΣΕΕ και από την Πανελλήνια Ομοσπονδία Σιδηροδρομικών.

Κυρία Υπουργέ, επαναλαμβάνω ότι εμείς καταθέσαμε συγκεκριμένες προτάσεις γιατί ζητάμε την επιδότηση της εργασίας και όχι την επιδότηση της ανεργίας. Αυτό είναι το μείζον και ως προς αυτό πρέπει η πολιτική της Κυβέρνησης να μεταρρυθμιστεί. Δεν μπορεί να συνεχίσουμε να λέμε ότι επιδοτούμε την ανεργία. Πρέπει να επιδοτήσουμε την εργασία. Και οι συγκεκριμένες προτάσεις που το Κίνημα Αλλαγής, στοχευμένα, πολύ αιτιολογημένα και κοστολογημένα, κατέθεσε και έχει δημοσιοποιήσει πρέπει να ληφθούν άμεσα υπ’ όψιν προκειμένου να μείνουν και η κοινωνία και η οικονομία όρθιες.

Ευχαριστώ πολύ.

(Στο σημείο αυτό ο Βουλευτής κ. Γεώργιος Μουλκιώτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ, κύριε συνάδελφε.

Θα έχω την ίδια ανοχή και με την κυρία Υπουργό, ώστε να έχει τον ίδιο χρόνο για να απαντήσει. Όμως, κύριοι συνάδελφοι, είναι η τελευταία φορά που ξεπερνάμε κατά τόσο πολύ τον χρόνο μας.

Κυρία Υπουργέ, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ.

Πολλές ερωτήσεις και πάλι. Θα προσπαθήσω να απαντήσω σε όσες περισσότερες μπορώ και ευτυχώς το Κοινοβούλιο είναι εδώ για να καταθέσετε και άλλες και να είμαστε και πάλι εδώ για να απαντήσουμε.

Κάποια ζητήματα θα ήθελα να θίξω, γιατί θεωρώ ότι είναι σημαντικό να ειπωθούν όχι μόνο στην Εθνική Αντιπροσωπεία, αλλά και σε όσους συμπολίτες μας αυτή τη στιγμή ή εκ των υστέρων μπορεί να μας παρακολουθούν.

Ως προς την απονομή των εκκρεμών συντάξεων, θέλω να πω τα εξής. Είναι απόλυτη προτεραιότητα του Υπουργείου Εργασίας η απονομή των εκκρεμών συντάξεων, γιατί καταλαβαίνουμε ότι είναι ένα πρόβλημα το οποίο χρονίζει και πρέπει άμεσα, ακόμα και μέσα στην πανδημία, να αντιμετωπίσουμε.

Ο Υπουργός, ο κ. Βρούτσης, έκανε μια μεγάλη ανακοίνωση ότι 1η Ιουνίου ξεκινάει η απονομή του ενός τρίτου όλων των συντάξεων αυτόματα μέσα από τον e-ΕΦΚΑ. Αυτές ποιες είναι; Είναι, κυρίως, συντάξεις χηρείας και πολλές από τις συντάξεις του ΟΓΑ. Αυτό τι σημαίνει; Ότι το 1/3 το οποίο θα δίνεται απολύτως αυτόματα από εδώ και στο εξής, θα απελευθερώνει τα χέρια των εργαζομένων του ΕΦΚΑ, έτσι ώστε επιτέλους να μπορέσουν να επεξεργαστούν τις εκκρεμείς συντάξεις. Οπότε από 1η Ιουνίου το υπηρεσιακό προσωπικό του ΕΦΚΑ θα είναι αναπτερωμένο και θα μπορεί να επεξεργάζεται πολύ καλύτερα τις εκκρεμείς συντάξεις και να αρχίζουμε δυναμικά να λύνουμε το πρόβλημα πολλών ετών.

Στο κομμάτι της λίστας των πληττόμενων επιχειρήσεων, όπως είπε και ο Υπουργός πριν, η κατάσταση δεν είναι στατική. Ακούω και ακούω με καλή πρόθεση και καταλαβαίνω τη σημείωσή σας ως προς τους εργαζόμενους σε μίνι μάρκετ τουριστικών περιοχών. Υπάρχουν τουριστικές περιοχές ειδικά σε νησιά, παραδείγματος χάριν, στο Ιόνιο, στο νότιο Αιγαίο που το μεγαλύτερο κομμάτι της οικονομικής τους δραστηριότητας είναι από τον τουρισμό. Οπότε το ακούμε. Η λίστα αυτή είναι μία λίστα η οποία διευρύνεται σχεδόν καθημερινά. Το μεταφέρω και εγώ και κοιτάμε πώς πάμε.

Το θέμα ως προς τις επιτροπές ΚΕΠΑ και την απονομή συντάξεων -είτε συντάξεων είτε επιδομάτων- στους συνανθρώπους μας με αναπηρία, πιάνει αν θέλετε και ιδιαίτερα το δικό μου κομμάτι κοινωνικής πολιτικής. Εκεί υπάρχουν δύο πράγματα.

Το πρώτο είναι η αυτόματη παράταση η οποία κάναμε όσων χρειάζονταν να περάσουν από επιτροπές ΚΕΠΑ, ώστε να συνεχίσουν να παίρνουν συντάξεις και επιδόματα αναπηρίας. Τι κάναμε εκεί; Νομοθετήσαμε με πράξη νομοθετικού περιεχομένου ότι για όσους έπρεπε να περάσουν, αυτόματα παρατείνεται το επίδομα ή η σύνταξή τους, γιατί καταλαβαίνουμε ότι οι συνθήκες είναι διαφορετικές και δεν χρειάζεται να τους αναγκάσουμε.

Το δεύτερο σκέλος, που το θίξατε και είναι εξίσου σημαντικό, είναι τι γίνεται με όσους θα περνούσαν τώρα, δηλαδή όσους δεν παίρνουν κάποιο επίδομα ή σύνταξη αναπηρίας, αλλά έχουν ή προέκυψε μια αναπηρία σε αυτούς και πρέπει να το πάρουν.

Επειδή οι υγειονομικές συνθήκες δεν επιτρέπουν να γίνει επιτροπή ΚΕΠΑ και να υπάρξει οποιαδήποτε συγχρώτιση κόσμου, αυτό που γίνεται είναι να λειτουργεί ηλεκτρονικό πρωτόκολλο για τις αιτήσεις τους, οπότε και δεν χάνουν τη σειρά τους και θα τα πάρουν τα χρήματα -το επίδομα ή τη σύνταξη- αναδρομικά. Αναγνωρίζουμε ότι χρειάζονται τα χρήματα αυτά, αλλά από την άλλη κάνουμε ό,τι μπορούμε. Προσπάθησα και απάντησα στο κομμάτι της αναπηρίας.

Θα έρθω στο δεύτερο ερώτημα που έχετε καταθέσει. Ως προς το πρώτο σκέλος, θυμίζω τον ν.1876 του 1990, όπως ισχύει, σύμφωνα με τον οποίο οι συλλογικές συμβάσεις εργασίας δεσμεύουν τους εργαζόμενους και εργοδότες που είναι μέλη των συμβαλλομένων συνδικαλιστικών οργάνων του κλάδου ή του επαγγέλματος εντός του τοπικού, επαγγελματικού και χρονικού πεδίου τους.

Αν μια σύμβαση κηρυχθεί γενικώς υποχρεωτική, με απόφαση του Υπουργού Εργασίας και Κοινωνικών Υποθέσεων, τότε ισχύει και για εργοδότες και μισθωτούς, οι οποίοι δεν είναι μέλη των συμβαλλόμενων οργανώσεων, όμως υπάγονται στο πεδίο ισχύος. Τέλος, εφόσον ο εργοδότης δεσμεύεται από επιχειρησιακή συλλογική σύμβαση εργασίας, οι κανονιστικοί όροι της ισχύουν υποχρεωτικά και στις εργασιακές σχέσεις όλων των εργαζομένων που απασχολούνται από τον εν λόγω εργοδότη.

Ποια είναι η κατάσταση σήμερα; Θα καταθέσω και τα σχετικά στοιχεία.

Σήμερα βρίσκονται σε ισχύ τριάντα μια συλλογικές συμβάσεις εργασίας εθνικής ή τοπικής εμβέλειας εκ των οποίων μια εθνική-γενική συλλογική σύμβαση εργασίας, δεκαέξι κλαδικές, δεκατρείς ομοιοεπαγγελματικές. Τέσσερις εξ αυτών διανύουν την τρίμηνη παράταση ισχύος τους και έξι έχουν κηρυχθεί υποχρεωτικές. Επιπρόσθετα είναι σε ισχύ τετρακόσιες δυο υπηρεσιακές συλλογικές συμβάσεις εργασίας εκ των οποίων οι σαράντα τρεις βρίσκονται σε παράταση ισχύος. Προς διευκόλυνση θέτουμε στη διάθεσή σας τον αναλυτικό πίνακα με τις συλλογικές ρυθμίσεις που ισχύουν σήμερα με ημερομηνία 28/4.

Είναι αυτονόητο, θέλω όμως να το τονίσω ξανά, ότι οι όροι των εν ισχύ συλλογικών ρυθμίσεων εφαρμόζονται απαρέγκλιτα.

Τέλος, σχετικά με το πρόγραμμα του κοινωνικού τουρισμού της περιόδου 2019 και 2020, με απόφαση του διοικητή του ΟΑΕΔ στις 6 Απριλίου, παρατάθηκε η ισχύς εκατόν δεκατριών χιλιάδων επιταγών δικαιούχων και ωφελουμένων των οποίων δεν είχε γίνει χρήση. Η παράταση αυτή ισχύει για διάστημα ισόχρονο με τη διάρκεια των περιοριστικών μέτρων. Παράλληλα έχει ήδη εκδοθεί με σχετική ΚΥΑ και το πρόγραμμα της περιόδου 2020 - 2021 στην οποία προσδιορίζονται οι δικαιούχοι και οι ωφελούμενοι της παροχής καθώς και η δαπάνη της επιδότησης ενώ αναμένεται προσεχώς η έκδοση και της σχετικής δημόσιας πρόσκλησης.

Ευχαριστώ.

(Στο σημείο αυτό η Υφυπουργός Εργασίας και Κοινωνικών Υποθέσεων κ. Δόμνα - Μαρία Μιχαηλίδου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΓΕΩΡΓΙΟΣ ΜΟΥΛΚΙΩΤΗΣ:** Αν μου επιτρέπετε, κυρία Πρόεδρε, θέλω για ένα λεπτό να πω κάτι στην κυρία Υπουργό.

**ΠΡΟΕΔΡΕΟΥΣΑ (Σοφία Σακοράφα):** Αν σας το επιτρέπει η κυρία Υπουργός, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Βεβαίως.

**ΠΡΟΕΔΡΕΟΥΣΑ (Σοφία Σακοράφα):** Έχετε τον λόγο.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κυρία Πρόεδρε.

Κυρία Υπουργέ, μιλάω για τις συλλογικές συμβάσεις που έλυσε η ισχύς τους αλλά έληξε και το τρίμηνο. Δεν υπάρχει, λοιπόν, τίποτα. Δεν υπάρχει καμμία προστασία. Δεν υπάρχει συλλογική σύμβαση. Γι’ αυτές μιλάω, κυρία Υπουργέ. Τις γνωρίζει το Υπουργείο. Η ΓΣΕΕ έχει στείλει σχετικό υπόμνημα. Το κατέθεσα και στα Πρακτικά. Αυτό είναι το θέμα. Τα άλλα, πράγματι, είναι αυτά που λέτε. Όμως γι’ αυτούς που έχει λήξει και το τρίμηνο της παράτασης δεν υπάρχει τίποτα. Είναι έρμαια. Αυτό παρακαλούμε πολύ να το δει το Υπουργείο έστω και αναδρομικά. Αυτό ήταν το νόημα της ερώτησης. Χάνουν δικαιώματα. Αυτό το αντιλαμβάνεστε όλοι.

Ευχαριστώ πολύ, κυρία Πρόεδρε.

**ΠΡΟΕΔΡΕΟΥΣΑ (Σοφία Σακοράφα):** Κι εγώ σας ευχαριστώ.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΟΥΣΑ (Σοφία Σακοράφα):** Με τη συναίνεση του Σώματος και ώρα 12.07΄ λύεται η συνεδρίαση για αύριο, ημέρα Πέμπτη 30 Απριλίου 2020 και ώρα 10:00,΄ με αντικείμενο εργασιών του Σώματος: συζήτηση, κατόπιν αιτήματος του Πρωθυπουργού κ. Κυριάκου Μητσοτάκη, σύμφωνα με το άρθρο 142Α του Κανονισμού της Βουλής, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**