(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΔ΄

Παρασκευή 21 Φεβρουαρίου 2020

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 1ο Πειραματικό Γυμνάσιο Θεσσαλονίκης, το 4ο Δημοτικό Σχολείο Μεγαλόπολης και το Αρκαδικό Κέντρο Σπουδών, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:  
 α) Προς τον Υπουργό Οικονομικών, με θέμα: «Επίλυση των προβλημάτων που έχουν προκύψει με τη διαδικασία απόδοσης των αναδρομικών των συντάξεων», σελ.   
 β) Προς τον Υπουργό Προστασίας του Πολίτη:  
 i. με θέμα: «Αναφορικά με την ενδεχόμενη εμπλοκή ειδικών φρουρών σε σοβαρό επεισόδιο και την άρνηση της Κυβέρνησης να απαντήσει σε σχετικά ερωτήματα», σελ.   
 ii. με θέμα: « Άνευ κριτηρίων η κατάργηση των αστυνομικών τμημάτων Λευκκίμης και Αχιλλείου», σελ.   
 γ) Προς τον Υπουργό Περιβάλλοντος και Ενέργειας:  
 i. με θέμα: «Βαρέα μέταλλα στον βυθό του λιμανιού Ερμούπολης», σελ.   
 ii. με θέμα: «Ανανέωση αναστολής έκδοσης οικοδομικών αδειών για ψηλά κτήρια νότια της Ακρόπολης», σελ.   
 iii. με θέμα: « Άμεση ανάγκη για έκδοση του Προεδρικού Διατάγματος Αξιού», σελ.   
 δ) Προς τον Υπουργό Υγείας:  
 i. με θέμα: «Παράνομη λειτουργία ιδιωτικών ασθενοφόρων», σελ.   
 ii. με θέμα: «Μέτρα ενίσχυσης των καρκινοπαθών και εκπόνηση αντικαρκινικής πολιτικής», σελ.   
 iii. με θέμα: «Προβλήματα στη λειτουργία του «Κέντρου Φυσικής Ιατρικής και Αποκατάστασης», με έδρα στο Άργος Ορεστικό της Περιφερειακής Ενότητας (ΠΕ) Καστοριάς», σελ.   
 iv. με θέμα: «Ανανέωση συμβάσεων εργαζομένων απαραίτητων για την 24ωρη λειτουργία του Κέντρου Φυσικής Ιατρικής και Αποκατάστασης (ΚΕΦΙΑΠ) του Άργους Ορεστικού της Περιφερειακής Ενότητας (ΠΕ) Καστοριάς», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίου νόμου:

Η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Πολιτισμού και Αθλητισμού: «Ενσωμάτωση της Οδηγίας (ΕΕ) 2017/1564 του Ευρωπαϊκού Κοινοβουλίου και του Συμβουλίου της 13ης Σεπτεμβρίου 2017, σχετικά με ορισμένες επιτρεπόμενες χρήσεις ορισμένων προστατευόμενων έργων και άλλων αντικειμένων προστασίας δυνάμει δικαιωμάτων πνευματικής ιδιοκτησίας και συγγενικών δικαιωμάτων προς όφελος των τυφλών, των αμβλυώπων και των ατόμων με άλλα προβλήματα ανάγνωσης εντύπων και για την τροποποίηση της Οδηγίας 2001/29/ΕΚ για την εναρμόνιση ορισμένων πτυχών του δικαιώματος του δημιουργού και συγγενικών δικαιωμάτων στην κοινωνία της πληροφορίας», σελ.   
2. Κατάθεση Εκθέσεως Διαρκούς Επιτροπής:

Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Ανάπτυξης και Επενδύσεων: «Εμπορικά Σήματα - ενσωμάτωση της Οδηγίας (ΕΕ) 2015/2436 για την προσέγγιση των νομοθεσιών των κρατών - μελών περί σημάτων και της Οδηγίας 2004/48/ΕΚ, σχετικά με την επιβολή των δικαιωμάτων διανοητικής ιδιοκτησίας και άλλες διατάξεις», σελ.

ΠΡΟΕΔΡΕΥΩΝ

ΚΑΚΛΑΜΑΝΗΣ Ν. , σελ.

ΟΜΙΛΗΤΕΣ

Α. Επί διαδικαστικού θέματος:  
ΚΑΚΛΑΜΑΝΗΣ Ν. , σελ.  
ΚΟΝΤΟΖΑΜΑΝΗΣ Β. , σελ.  
ΡΑΓΚΟΥΣΗΣ Ι. , σελ.  
  
Β. Επί των επικαίρων ερωτήσεων:  
ΑΡΣΕΝΗΣ Κ. , σελ.  
ΒΕΣΥΡΟΠΟΥΛΟΣ Α. , σελ.  
ΔΕΛΗΣ Ι. , σελ.  
ΚΑΤΣΩΤΗΣ Χ. , σελ.  
ΚΟΝΤΟΖΑΜΑΝΗΣ Β. , σελ.  
ΜΠΙΑΓΚΗΣ Δ. , σελ.  
ΟΙΚΟΝΟΜΟΥ Δ. , σελ.  
ΟΙΚΟΝΟΜΟΥ Ε. , σελ.  
ΠΟΥΛΑΣ Α. , σελ.  
ΡΑΓΚΟΥΣΗΣ Ι. , σελ.  
ΣΑΛΜΑΣ Μ. , σελ.  
ΤΕΛΙΓΙΟΡΙΔΟΥ Ο. , σελ.  
ΦΑΜΕΛΛΟΣ Σ. , σελ.

ΠΑΡΕΜΒΑΣΕΙΣ:

ΚΑΚΛΑΜΑΝΗΣ Ν. , σελ.  
ΚΑΤΡΙΝΗΣ Μ. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΔ΄

Παρασκευή 21 Φεβρουαρίου 2020

Αθήνα, σήμερα στις 21 Φεβρουαρίου 2020, ημέρα Παρασκευή και ώρα 10.08΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 20-2-2020 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΓ΄ συνεδριάσεώς του, της Πέμπτης 20 Φεβρουαρίου 2020, σε ό,τι αφορά την ψήφιση στο σύνολο του σχεδίου νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου Επιστημονικής και Τεχνολογικής Συνεργασίας»)

Πριν εισέλθουμε στη συζήτηση των επικαίρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 24 Φεβρουαρίου 2020.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 521/17-2-2020 επίκαιρη ερώτηση της Βουλευτού Α΄ Θεσσαλονίκης του Συνασπισμού Ριζοσπαστικής Αριστεράς κ. ΑικατερίνηςΝοτοπούλουπρος τον ΥπουργόΤουρισμού, με θέμα: «Ο Ελληνικός Οργανισμός Τουρισμού ( ΕΟΤ) οδηγείται σε συρρίκνωση».

2. Η με αριθμό 510/14-2-2020 επίκαιρη ερώτηση της Βουλευτού Λάρισας του Κινήματος Αλλαγής κ. Ευαγγελίας Λιακούλη προς την Υπουργό Παιδείας και Θρησκευμάτων,με θέμα: «Αποσυγχώνευση και επαναλειτουργία του Κέντρου Περιβαλλοντικής Εκπαίδευσης (ΚΠΕ) Κισσάβου - Μαυροβουνίου ως ανεξάρτητο Κέντρο Περιβαλλοντικής Εκπαίδευσης».

3. Η με αριθμό 525/18-2-2020 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Γιάννη Δελήπρος την Υπουργό Παιδείας και Θρησκευμάτων,με θέμα: «Δικαιώματα αναπληρωτών εκπαιδευτικών».

4. Η με αριθμό 531/18-2-2020 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένηπρος την Υπουργό Παιδείας και Θρησκευμάτων, με θέμα: «Καμμία πρόβλεψη στο σύστημα διορισμών των ΑΜΕΑ εκπαιδευτικών».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 526/18-2-2020 επίκαιρη ερώτηση της Βουλευτού Δράμας του Κινήματος Αλλαγής κ. Χαράς Κεφαλίδουπρος την Υπουργό Παιδείαςκαι Θρησκευμάτων,με θέμα: «Άρση της αδικίας, διατήρηση της διασύνδεσης του Μαράσλειου Δημοτικού Σχολείου με το 1ο Πειραματικό Γυμνάσιο Πλάκας».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τις ερωτήσεις που θα συζητηθούν, καθώς και για τις τρεις που δεν θα συζητηθούν λόγω κωλύματος του αρμόδιου Υπουργού, εξαιτίας συμμετοχής του σε κυβερνητική αποστολή.

Οι ερωτήσεις που δεν θα συζητηθούν, λοιπόν, είναι η πρώτη με αριθμό 523/17-2-2020 επίκαιρη ερώτηση δεύτερου κύκλου του Βουλευτή Ηρακλείου Κρήτης του Συνασπισμού Ριζοσπαστικής Αριστεράς κ. Χάρη Μαμουλάκη προς τον Υπουργό Υποδομών και Μεταφορών, με θέμα: «Εμπλοκή της Ευρωπαϊκής Τράπεζας Επενδύσεων (ΕΤΕΠ) στην αξιοποίηση της έκτασης του αεροδρομίου Ηρακλείου «Ν. Καζαντζάκης», η πέμπτη με αριθμό 524/17-2-2020 επίκαιρη ερώτηση δεύτερου κύκλου του Βουλευτή Ξάνθης του Συνασπισμού Ριζοσπαστικής Αριστεράς κ. Χουσεΐν Ζεϊμπέκ, προς τον Υπουργό Υποδομών και Μεταφορών, με θέμα: «Έργο δημοτικής οδοποιίας του οικισμού Κενταύρου του Δήμου Μύκης», καθώς και η έκτη με αριθμό 530/18-2-2020 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Υποδομών και Μεταφορών, με θέμα: «Αναγκαία η παραχώρηση σχολικών κτηρίων στον Δήμο Ιλίου».

Θα συζητηθεί τώρα η τέταρτη με αριθμό 518/17-2-2020 επίκαιρη ερώτηση πρώτου κύκλου του Βουλευτή Β3΄ Νότιου Τομέα Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Οικονομικών, με θέμα: «Επίλυση των προβλημάτων που έχουν προκύψει με τη διαδικασία απόδοσης των αναδρομικών των συντάξεων».

Θα απαντήσει ο Υφυπουργός Οικονομικών κ. Απόστολος Βεσυρόπουλος.

Κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κύριε Υπουργέ, είναι γνωστό και σε εσάς ότι στα χρόνια της κρίσης η έκδοση των συντάξεων καθυστερούσε ακόμη και για τρία και τέσσερα χρόνια. Γι’ αυτόν τον λόγο, μέχρι την τελική έκδοσή τους δινόταν -και δίνεται ακόμα- προσωρινή σύνταξη, που αποτελούσε μέρος της κύριας.

Με την έκδοση της κανονικής σύνταξης αποδίδονταν στους δικαιούχους και τα αναδρομικά που προέκυπταν για το συγκεκριμένο διάστημα. Απ’ αυτή τη διαδικασία έχουν προκύψει σοβαρά προβλήματα.

Όσοι συνταξιούχοι είχαν την ενημέρωση και έκαναν τις φορολογικές δηλώσεις και δήλωναν αυτά τα χρήματα στην εφορία δεν είχαν προβλήματα. Σε άλλους, όμως, παρ’ ότι τα είχαν δηλώσει και πληρώσει τις αναλογούσες φορολογικές υποχρεώσεις, τους ήρθε ενημέρωση από την εφορία με την οποία τους ζητάει πίσω οφειλές, με μεγάλες επιβαρύνσεις.

Σε πολλούς συνταξιούχους που δεν είχαν ενημέρωση και δεν είχαν προβεί καν σε συμπληρωματικές φορολογικές δηλώσεις τούς ήρθαν υπέρογκα ποσά καταβολής, επιβαρυμένα με όλες τις προσαυξήσεις που προβλέπονται σε τέτοιες περιπτώσεις.

Το πρόβλημα γίνεται μεγαλύτερο, γιατί η εφορία δεν τους φορολογεί ξεχωριστά για τα αναλογούντα αναδρομικά κάθε χρονιάς, όπως οφείλει, αλλά προσθέτει όλο το ποσό των αναδρομικών στο εισόδημα του έτους απόδοσης, με αποτέλεσμα να αυξάνεται πλασματικά το εισόδημα αυτής της χρονιάς και να έχουν πρόσθετες επιβαρύνσεις.

Ακόμη, υπάρχει το εξής πρόβλημα: Συνταξιούχοι που υπέβαλαν αίτηση συνταξιοδότησης πέντε χρόνια πριν από το έτος 2019 και που με βάση τον νόμο οι φορολογικές τους υποχρεώσεις για τις αποδοχές που έλαβαν έχουν παραγραφεί τους ζητείται να τις πληρώσουν και με επιβάρυνση.

Τα ερωτήματα, κύριε Υπουργέ, είναι αν προτίθεστε να πάρετε μέτρα και αν, όπως μου είπατε, έχετε δρομολογήσει -αυτό είναι θετικό- να δοθεί παράταση χρόνου σε όσους δεν έχουν προβεί σε νέες συμπληρωματικές δηλώσεις με διαγραφή των όποιων προστίμων και προσαυξήσεων τους έχουν επιβληθεί στα χρόνια αυτά.

Θα παραγραφούν με βάση την υπάρχουσα νομοθεσία τα χρεωστικά ποσά τα οποία αφορούν σε συντάξεις που καταβλήθηκαν πριν από την πενταετία από το έτος 2019;

Τα ποσά που έχουν καταβληθεί ως αναδρομικά από την εκκαθάριση της σύνταξης και συγκεντρώνονται σε μία χρονιά, αλλά αφορούν περισσότερα χρόνια, να μοιραστούν αναλογικά σε κάθε χρονιά, ώστε η φορολογική επιβάρυνση να είναι η πραγματική για κάθε έτος που επιβλήθηκε και όχι αυτή που επιβάλλεται στη χρονιά συνολικής απόδοσης των αναδρομικών.

Οι φορολογικές επιβαρύνσεις που προκύπτουν να είναι απαλλαγμένες από πρόστιμα, προσαυξήσεις ή όποια άλλη πρόσθετη επιβάρυνση και να δοθεί η δυνατότητα καταβολής μέσα από ρύθμιση εύλογων μηνιαίων δόσεων.

Σας ευχαριστούμε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, αναδεικνύεται με την επίκαιρη ερώτησή σας ένα υπαρκτό πρόβλημα. Πράγματι, μετά από διασταυρώσεις που έγιναν από τη φορολογική διοίκηση προέκυψε το εξής πρόβλημα:

Ένα μεγάλο ποσοστό αναδρομικών συντάξεων εισπράχθηκε το έτος 2013 από τους δικαιούχους, οι οποίοι, όμως, δεν συμπεριέλαβαν τα συγκεκριμένα ποσά στη φορολογική τους δήλωση. Για τον λόγο αυτό η ΑΑΔΕ, μετά από διασταυρώσεις, προέβη στην έκδοση πράξεων διοικητικού προσδιορισμού φόρου για αυτές τις περιπτώσεις.

Θα πρέπει, βεβαίως, να επισημάνω ότι η φορολογική διοίκηση προχώρησε σε μείωση ποσοστού 20% στο σύνολο των αναδρομικών εισοδημάτων. Και αυτό σε εφαρμογή της διάταξης που προβλέπει μείωση 20% όταν τα αναδρομικά συμπεριλαμβάνονται για να φορολογηθούν σε ένα έτος και δεν επιμερίζονται στα έτη που ανάγονται.

Μεταξύ των εκκαθαρίσεων που έγιναν προέκυψαν και ορισμένες πράξεις προσδιορισμού φόρου που εκδόθηκαν, παρά το γεγονός ότι τα εισοδήματα αυτά είχαν συμπεριληφθεί από τους φορολογούμενους σε δηλώσεις που είχαν υποβάλει. Αυτονόητα, τέτοιες περιπτώσεις θα διορθωθούν από τη φορολογική διοίκηση.

Το ζητούμενο, όμως, είναι τέτοια λάθη να διορθωθούν με μία άμεση διαδικασία, που θα διευκολύνει τον πολίτη. Η βούληση του Υπουργείου Οικονομικών, κύριε συνάδελφε, είναι να δοθεί λύση στο πρόβλημα.

Βεβαίως, οι φορολογούμενοι έχουν το δικαίωμα να ασκήσουν προσφυγή. Το ζητούμενο, όμως, για εμάς είναι η πολιτεία να δώσει μία συνολική λύση. Και η λύση αυτή θα δοθεί με την κατάθεση άμεσα νομοθετικής ρύθμισης που θα αφορά στο κανονιστικό πλαίσιο του Κώδικα Φορολογικής Διαδικασίας.

Η λύση που έχει προκριθεί είναι η θεσμοθέτηση ειδικής διοικητικής διαδικασίας για την ακύρωση ή την τροποποίηση πράξης προσδιορισμού φόρου και πράξης επιβολής προστίμου από την ίδια την υπηρεσία που εξέδωσε την πράξη.

Η διαδικασία αυτή έλειπε από τον Κώδικα Φορολογικής Διαδικασίας, με αποτέλεσμα ακόμα και για προφανή λάθη, που αποδεικνύονται χωρίς να χρειάζεται έλεγχος, να χρειάζεται ο πολίτης να ασκήσει ενδικοφανή προσφυγή και να επιβαρύνεται και ο ίδιος και η αρμόδια Διεύθυνση Επίλυσης Διαφορών της ΑΑΔΕ.

Εισάγουμε συνεπώς μια συνολική λύση για τη διευκόλυνση του πολίτη και προβλέπουμε ότι η λύση αυτή θα εφαρμοστεί και στην περίπτωση των αναδρομικών. Μέσω της νέας διαδικασίας θα αντιμετωπιστεί μια ακόμα κατηγορία περιπτώσεων. Αφορά τους συμπολίτες μας που έλαβαν την πρώτη τους σύνταξη καθυστερημένα, σε χρόνο μεταγενέστερο από αυτόν που ανάγονται τα σχετικά ποσά. Η νέα διαδικασία θα δώσει στη φορολογική διοίκηση τη δυνατότητα να προβεί, σύμφωνα με τις διατάξεις που ισχύουν ήδη, σε διορθωτική παρέμβαση, με βάση τα στοιχεία που θα προσκομιστούν στις αρμόδιες ΔΟΥ, για να διασφαλιστεί η φορολόγηση των σχετικών ποσών στη χρήση στην οποία πράγματι ανάγονται και όχι συνολικά στο έτος στο οποίο εισπράχθηκαν.

Για το ακριβές περιεχόμενο της νομοθετικής ρύθμισης που θα φέρουμε προς ψήφιση θα αναφερθώ αναλυτικά στη δευτερολογία μου.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Κατσώτης.

**ΧΡΗΣΤΟΣ ΚΑΤΣΩΤΗΣ:** Είναι θετικό το ότι το Υπουργείο παίρνει μέτρα, έτσι ώστε να λύσει ένα θέμα που αφορά χιλιάδες συνταξιούχους σε όλη την Ελλάδα. Είναι ένα ζήτημα που τους έχει δυσκολέψει πολύ, πιέζονται από την επιβάρυνση που είχαν από την διαδικασία αυτή. Θέλουμε πράγματι να δούμε αυτή τη νομοθετική ρύθμιση που θα έρθει. Είπατε ότι θα έρθει σύντομα. Θα τη δούμε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Άμεσα.

**ΧΡΗΣΤΟΣ ΚΑΤΣΩΤΗΣ:** Ας ευχηθούμε να είναι σε αυτό ή το επόμενο νομοσχέδιο.

Θα δούμε, λοιπόν, τη νομοθετική ρύθμιση και θα τοποθετηθούμε για το αν πράγματι αντιμετωπίζει όλες αυτές τις πλευρές που αναφέραμε και στην ερώτησή μας, με βάση και τα αιτήματα που υπάρχουν από τους συνταξιούχους με τις περιπτώσεις που έχει ο καθένας, γιατί δεν είναι ίδιες όλες. Έχουμε πει και στην ερώτηση ότι υπάρχουν διάφορες περιπτώσεις που πρέπει να αντιμετωπιστούν. Πιστεύουμε ότι η νομοθετική ρύθμιση θα τα αντιμετωπίσει.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, μιας και μιλάμε για το συγκεκριμένο θέμα, λάβετε υπ’ όψιν στην απάντησή σας ότι έχουν σταλεί τέτοια πράγματα από την ΑΑΔΕ με τραγικά λάθη. Ένας από αυτούς που πήρε το λάθος είμαι εγώ, που μου ήρθε ότι χρώσταγα 11.500 ευρώ και τελικά από τον έλεγχο απεδείχθη ότι χρώσταγα 140 ευρώ. Είναι και πολλοί άλλοι του περιβάλλοντός μου. Δεν ξέρω πως βγήκαν αυτά. Θα σας στείλω το χαρτί για να το δείτε. Το λέω για να το έχετε υπ’ όψιν σας.

Τον λόγο έχει ο κύριος Υφυπουργός.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε Πρόεδρε, με αυτή τη νομοθετική πρωτοβουλία θα θεραπεύσουμε αυτή την αδικία.

Κύριε συνάδελφε, η πρόθεση της Κυβέρνησης, όπως σας είπα, είναι να δώσουμε λύση στο πρόβλημα με νομοθετική ρύθμιση.

Με το σχέδιο διάταξης που προωθούμε γίνεται προσθήκη ενός νέου άρθρου, του άρθρου 63Β, στον Κώδικα Φορολογικής Διαδικασίας με τίτλο «Ακύρωση ή τροποποίηση πράξης προσδιορισμού φόρου και πράξη επιβολής προστίμου».

Σύμφωνα με τις διατάξεις αυτής της ρύθμισης, η φορολογική διοίκηση αποκτά πλέον τη δυνατότητα είτε με αίτηση του φορολογουμένου είτε οίκοθεν να προβαίνει εντός προθεσμίας τριών ετών στην ακύρωση ή την τροποποίηση της πράξης άμεσου διοικητικού, εκτιμώμενου ή διορθωτικού προσδιορισμού φόρου ή επιβολής προστίμου που εκδίδεται από 1-1-2020 και μετά, εφόσον συντρέχει πρόδηλη περίπτωση ολικής ή μερικής έλλειψης φορολογικής υποχρέωσης, αριθμητικό ή υπολογιστικό λάθος ή αναρμοδιότητα του οργάνου που εξέδωσε την πράξη.

Με αυτόν τον τρόπο θα υπάρξει διορθωτική παρέμβαση και θα λυθούν τα προβλήματα που δημιουργούνται και τα οποία αναφέρατε και εσείς στην ερώτησή σας. Και όλα αυτά βεβαίως χωρίς να αφαιρείται το δικαίωμα του φορολογούμενου πολίτη να ασκεί το δικαίωμα της προσφυγής, σύμφωνα με το άρθρο 63 του Κώδικα Φορολογικής Διαδικασίας.

Παράλληλα, θα οριοθετηθεί επακριβώς η σχέση μεταξύ της νέας ρύθμισης που προωθούμε και της ενδικοφανούς προσφυγής, καθώς και της δικαστικής προσφυγής, ώστε να μην υπάρχει σύγχυση μεταξύ των ένδικων βοηθημάτων και να κατοχυρώνεται η παροχή έννομης προστασίας στον φορολογούμενο.

Ειδικότερα, η νέα ειδική διοικητική διαδικασία δεν αναστέλλει την προθεσμία και δεν κωλύει την άσκηση της ενδικοφανούς ή της δικαστικής προσφυγής, αλλά ούτε, αντίστροφα, η άσκηση ενδικοφανούς προσφυγής ή η εκκρεμοδικία να εμποδίζει την προσφυγή του φορολογούμενου στην ειδική διοικητική διαδικασία.

Επίσης, οι νέες αυτές διατάξεις θα περιλαμβάνουν μεταβατική ρύθμιση για τον άμεσο προσδιορισμό και για πράξεις προσδιορισμού φόρου ή επιβολής προστίμου που εκδόθηκαν εντός του 2019, για τις οποίες συντρέχει λόγος ανάκλησης. Μάλιστα, προβλέπεται ότι εάν μέχρι την ημερομηνία ισχύος των νέων διατάξεων που θεσπίζουμε δεν έχει ασκηθεί ενδικοφανής ή δικαστική προσφυγή, ο φορολογούμενος μπορεί να ζητήσει με αίτησή του, που υποβάλλεται μέχρι 31-5-2020, την ακύρωση ή τροποποίηση της πράξης. Αν έχει ασκηθεί ενδικοφανής προσφυγή, χωρίς να έχει συμπληρωθεί η προθεσμία εξέτασής της, η προσφυγή αυτή θα εκλαμβάνεται ως αίτηση του φορολογούμενου για ακύρωση ή τροποποίηση της πράξης, διαβιβάζεται στην αρμόδια υπηρεσία και εξετάζεται ως τέτοια. Στην περίπτωση ρητής ή σιωπηρής απόρριψης της αίτησης ακύρωσης ή τροποποίησης, ο φορολογούμενος έχει το δικαίωμα ενδικοφανούς προσφυγής για τον πλήρη έλεγχο της πράξης ή την εξέταση της αρχικώς ασκηθείσας ενδικοφανούς προσφυγής αντίστοιχα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Τελειώνω, κύριε Πρόεδρε.

Δίνουμε αυτή τη λύση, προκειμένου να έχει η φορολογική διοίκηση τη δυνατότητα και την ευελιξία να προβαίνει σε αυτές τις διορθωτικές παρεμβάσεις. Για να διορθώνουμε λάθη που έγιναν στον άμεσο προσδιορισμό ή σε πράξη διοικητικού, εκτιμώμενου ή διορθωτικού προσδιορισμού φόρου ή επιβολής προστίμου.

Η Κυβέρνηση μεριμνά, ώστε να παρέχει τα απαραίτητα νομικά εργαλεία στη φορολογική διοίκηση, προκειμένου να βελτιώνει την αποδοτικότητά της και τον δείκτη εξυπηρέτησης των πολιτών, κάνοντας πράξη την αρχή της χρηστής διοίκησης.

Παράλληλα, επιλύουμε το σύνολο των ζητημάτων που προέκυψαν με τα αναδρομικά των συνταξιούχων.

Τέλος, θα ήθελα να σας ενημερώσω ότι με νομοθετική μας πρωτοβουλία θα μειωθούν σημαντικά οι επιβαλλόμενες προσαυξήσεις στους συνταξιούχους που έλαβαν καθυστερημένα την πρώτη τους σύνταξη για τα μη δηλωθέντα αναδρομικά τους και εξετάζεται το ενδεχόμενο να μην επιβληθούν τα σχετικά πρόστιμα.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κι εγώ ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Πολιτισμού και Αθλητισμού: «Ενσωμάτωση της Οδηγίας (ΕΕ) 2017/1564 του Ευρωπαϊκού Κοινοβουλίου και του Συμβουλίου της 13ης Σεπτεμβρίου 2017 σχετικά με ορισμένες επιτρεπόμενες χρήσεις ορισμένων προστατευόμενων έργων και άλλων αντικειμένων προστασίας δυνάμει δικαιωμάτων πνευματικής ιδιοκτησίας και συγγενικών δικαιωμάτων προς όφελος των τυφλών, των αμβλυώπων και των ατόμων με άλλα προβλήματα ανάγνωσης εντύπων και για την τροποποίηση της Οδηγίας 2001/29/ΕΚ για την εναρμόνιση ορισμένων πτυχών του δικαιώματος του δημιουργού και συγγενικών δικαιωμάτων στην κοινωνία της πληροφορίας».

Θα συζητηθεί τώρα η δεύτερη με αριθμό 508/13-2-2020 επίκαιρη ερώτηση πρώτου κύκλου του Βουλευτή Β΄ Πειραιώς του Συνασπισμού Ριζοσπαστικής Αριστεράς κ. Ιωάννη Ραγκούση προς τον Υπουργό Προστασίας του Πολίτη,με θέμα: «Αναφορικά με την ενδεχόμενη εμπλοκή ειδικών φρουρών σε σοβαρό επεισόδιο και την άρνηση της Κυβέρνησης να απαντήσει σε σχετικά ερωτήματα».

Στην επίκαιρη ερώτηση θα απαντήσει ο Υφυπουργός Προστασίας του Πολίτη κ. Οικονόμου.

Κύριε Ραγκούση, έχετε τον λόγο.

**ΙΩΑΝΝΗΣ ΡΑΓΚΟΥΣΗΣ:** Ευχαριστώ, κύριε Πρόεδρε.

Κύριε Υφυπουργέ, που σήμερα εκπροσωπείτε την Κυβέρνηση, είναι από κάθε άποψη απαράδεκτο -και θεσμικά και πολιτικά και πολιτισμικά- να υποβάλλει η Αξιωματική Αντιπολίτευση δημοσίως και όχι μόνο μία φορά, αλλά δύο φορές, ερωτήματα προς την Κυβέρνηση και η Κυβέρνηση να κάνει ότι δεν ακούει, η Κυβέρνηση να παριστάνει ότι δεν έχει υποχρέωση να ανταποκρίνεται στο συνταγματικά κατοχυρωμένο όχι μόνο δικαίωμα, αλλά στη συγκεκριμένη περίπτωση υποχρέωσή της να δίνει λογαριασμό, να πληροφορεί, να ενημερώνει τους πολίτες, την Αξιωματική Αντιπολίτευση και μάλιστα για θέματα που άπτονται του πυρήνα της λειτουργίας της Ελληνικής Αστυνομίας, της Κυβέρνησης, του Υπουργείου Προστασίας του Πολίτη.

Είναι από κάθε άποψη απαράδεκτο να μας αναγκάζετε να καταθέσουμε επίκαιρη ερώτηση, για να υποχρεωθείτε να έρθετε εδώ να δώσετε πληροφόρηση στον ελληνικό λαό. Μολονότι πρόκειται για ένα θέμα για το οποίο έγραψαν όλα σχεδόν τα μέσα ενημέρωσης -όλα έγραψαν-, όλα μίλησαν, αν ήταν ραδιόφωνα, όλα έδειξαν, αν ήταν τηλεοράσεις -σχεδόν όλα-, εμείς δεν υιοθετήσαμε αυτές τις πληροφορίες. Ακόμη και οι ερωτήσεις που διατυπώσαμε ή η επίκαιρη ερώτηση που υποβάλαμε δεν έχουν υιοθετήσει τίποτε από όλα αυτά. Έχουμε εκφράσει την επιφύλαξή μας. Περιμένουμε να ακούσουμε τι θα πείτε, για να καταλάβετε ότι ο λόγος για τον οποίο εκκινούμε αυτές τις διαδικασίες ελέγχου, κριτικής -όπως έχουμε αναφαίρετο συνταγματικό και δικαίωμα και υποχρέωση να κάνουμε- δεν είναι καμμιά κακόβουλη διάθεση απέναντι σε οτιδήποτε συμβαίνει ή σε οτιδήποτε κάνει η Κυβέρνηση Μητσοτάκη. Υπάρχει και ένα όριο, όμως, και το ξεπεράσατε κατά πολύ.

Λοιπόν, περιμένουμε ακόμη. Και τώρα στην πρωτολογία μου βλέπετε ότι δεν υιοθετούμε τίποτε από όλα αυτά που έχουν γραφτεί. Όμως περιμένουμε να ακούσουμε και, επιτέλους, περιμένουμε να κάνετε αυτό που έχετε υποχρέωση: να ενημερώσετε και να πληροφορήσετε τον ελληνικό λαό.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υφυπουργέ, έχετε τον λόγο.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Κύριε Πρόεδρε, κύριοι Βουλευτές, δεν υπήρξε ποτέ άρνηση από την πλευρά του Υπουργείου να διασαφηνίσει τα πραγματικά δεδομένα οποιουδήποτε περιστατικού εμπίπτει στον τομέα ευθύνης του. Αντίθετα, είναι σαφής και εγνωσμένη η ευαισθησία και η συνέπεια τόσο του Υπουργείου όσο και του Αρχηγείου της Ελληνικής Αστυνομίας στα θέματα ενημέρωσης.

Θα απαντήσω, όμως, επί της ουσίας και σε σχέση με τα πραγματικά περιστατικά. Τις βραδινές ώρες της Πέμπτης 6 Φεβρουαρίου του 2020 ειδικοί φρουροί που εντάχθηκαν πρόσφατα στο Σώμα της Ελληνικής Αστυνομίας και υπηρετούν στην Ομάδα ΔΙΑΣ και οι οποίοι ήταν εκτός υπηρεσίας, πήγαν σε κέντρο διασκέδασης στο Γκάζι. Κατά την παραμονή τους εκεί σημειώθηκε φραστικό επεισόδιο με ένα άγνωστο άτομο για άγνωστη αιτία, η οποία διερευνάται. Κατά τις 2.30΄ ώρα της 7ης Φεβρουαρίου 2020 οι ειδικοί φρουροί αποχώρησαν από το κέντρο διασκέδασης. Κατά την αποχώρησή τους στην οδό Ορφέως και Τριπτολέμου στο Γκάζι τούς πλησίασε μία ομάδα δέκα ατόμων περίπου, μεταξύ των οποίων ήταν και το προαναφερόμενο άγνωστο άτομο με το οποίο είχε προηγηθεί το φραστικό επεισόδιο στο μπαρ, και τους επιτέθηκαν με γροθιές και λακτίσματα.

Αποτέλεσμα ήταν ο ένας ειδικός φρουρός να τραπεί σε φυγή, ενώ ο δεύτερος να τραυματιστεί στο πρόσωπο και στο σώμα. Στην προσπάθειά του να διαφύγει, έπεσε στο έδαφος και υπό αδιευκρίνιστες συνθήκες το υπηρεσιακό του όπλο εκπυρσοκρότησε μία φορά και στη συνέχεια χάθηκε. Από την εκπυρσοκρότηση προκλήθηκαν υλικές ζημιές στο μπροστινό μέρος ενός αυτοκινήτου που ήταν σταθμευμένο στον τόπο του επεισοδίου. Στις 7.40΄ της ίδιας ημέρας αστυνομικοί της Ομάδας ΔΙΑΣ πήγαν στην οδό Ορφέως και Τριπτολέμου όπου και βρήκαν το χαμένο υπηρεσιακό όπλο.

Στη συνέχεια σχηματίστηκε δικογραφία σε βάρος του ενός ειδικού φρουρού από την Υποδιεύθυνση Ασφαλείας Αθηνών για παράβαση των διατάξεων του νόμου περί όπλων και του νόμου περί χρήσεως πυροβόλων όπλων από αστυνομικούς, ενώ ο εισαγγελέας ποινικής δίωξης μετά την ενημέρωση τον άφησε ελεύθερο για να συνεχιστεί η προανάκριση. Από τη Διεύθυνση Άμεσης Δράσης Αττικής διατάχθηκε αρχικά η διενέργεια ένορκης διοικητικής εξέτασης σε βάρος του ειδικού φρουρού, εναντίον του οποίου σχηματίστηκε και η ποινική δικογραφία, ενώ η ίδια ένορκη διοικητική εξέταση επεκτάθηκε στη συνέχεια και για τον άλλον ειδικό φρουρό, με τον οποίο ήταν μαζί το βράδυ στο μπαρ. Επιπλέον ζητήθηκαν και από τους δύο έγγραφες εξηγήσεις, προκειμένου να συνεκτιμηθούν για τη λήψη ή όχι του διοικητικού μέτρου της διαθεσιμότητας. Τέλος, ενημερώθηκε από τη Διεύθυνση Αστυνομικού Προσωπικού του Αρχηγείου της Ελληνικής Αστυνομίας η Ανεξάρτητη Διοικητική Αρχή «Συνήγορος του Πολίτη».

Αυτά είναι τα πραγματικά περιστατικά, τα οποία ζητείτε για να ενημερωθείτε με την ερώτησή σας. Σε κάθε περίπτωση πρόκειται για συμβάν που δεν έχει σχέση με την υπηρεσιακή δραστηριότητα, αλλά συνέβη εκτός υπηρεσίας και σε ιδιωτικές στιγμές των δύο νέων αυτών ειδικών φρουρών.

**ΠΡΟΕΔΡΕΥΩΝ (Νικήτας Κακλαμάνης):** Κύριε Ραγκούση, έχετε τον λόγο.

**ΙΩΑΝΝΗΣ ΡΑΓΚΟΥΣΗΣ:** Είναι πάρα πολύ σοβαρά όλα αυτά που είπατε προηγουμένως, κύριε Υφυπουργέ. Και γίνεται απολύτως κατανοητό το γιατί επιχείρησε η Κυβέρνηση Μητσοτάκη να αποκρύψει αυτό το πάρα πολύ σοβαρό συμβάν για την ασφάλεια των συγκεκριμένων που ενεπλάκησαν σε αυτό, βεβαίως και όλων των πολιτών. Τώρα καταλάβαμε πάρα πολύ καλά γιατί εκδώσαμε δύο ανακοινώσεις και το Υπουργείο, η πολιτική ηγεσία, η Κυβέρνηση σιώπησε. Διότι αυτά που θα έλεγε εδώ και μέρες, από τότε που συνέβη το συγκεκριμένο πάρα πολύ σοβαρό συμβάν, χωρίς καμμία αμφιβολία εκθέτουν την Κυβέρνηση κατά ανεπανόρθωτο τρόπο, κύριε Υφυπουργέ. Και εκθέτουν την Κυβέρνηση πολλαπλά.

Και πριν πω το σημαντικότερο, θα κάνω μόνο μία επισήμανση: γνωρίζετε πολύ καλύτερα από εμένα προσωπικά, γιατί είχατε την τιμή να χρηματίσετε και Αρχηγός Ελληνικής Αστυνομίας, ότι για τους Έλληνες και Ελληνίδες αστυνομικούς υπάρχει κώδικας δεοντολογίας που καθορίζει με ρητό τρόπο τις υποχρεώσεις και τα καθήκοντα τους, όχι μόνο όταν είναι εντός της υπηρεσίας αλλά και όταν είναι εκτός αυτής. Και όταν μας περιγράψατε, όπως μας περιγράψετε, όλα αυτά τα οποία συνέβησαν, ένα είναι το συμπέρασμα: Είναι πάρα πολύ σοβαρό το γεγονός, πάρα πολύ σοβαρό το συμβάν και τεράστια η πολιτική σας ευθύνη. Γιατί, κύριε Υφυπουργέ; Γιατί, κύριε Υπουργέ, που δεν ήρθατε εδώ και στείλατε τον κ. Οικονόμου; Και γιατί, κύριε Μητσοτάκη; Διότι αναβιώσατε με πολιτική σας απόφαση αυτούς τους αποτυχημένους και επικίνδυνους για την ασφάλεια των πολιτών θεσμούς, όπως είναι ο θεσμός των ειδικών φρουρών.

Γιατί είναι επικίνδυνος ο θεσμός των ειδικών φρουρών; Γιατί είχε καταργηθεί από την Ελληνική Αστυνομία; Διότι στην πραγματικότητα είναι ένας ρουσφετολογικός «αρμός» εξουσίας, που δεν σας αρέσει να ακούτε, τον οποίο αναβιώσατε. Στερήσατε το δικαίωμα από χιλιάδες παιδιά που ονειρεύονταν να προσληφθούν στην Ελληνική Αστυνομία μέσω των πανελληνίων εξετάσεων και με αναξιοκρατική διαδικασία, με το που ανέλαβε κ. Μητσοτάκης Πρωθυπουργός, προσλάβατε αναξιοκρατικά και ρουσφετολογικά χίλιους πεντακόσιους ειδικούς φρουρούς. Και γιατί τους προσλάβατε αναξιοκρατικά; Διότι επιλέγονται από τριμελή επιτροπή, της οποίας τα δύο μέλη δεν είναι ΑΣΕΠ. Δεν υπάγονται αυτές οι προσλήψεις στον ΑΣΕΠ. Δεν υπάγονται στο αμερόληπτο και αντικειμενικό καθεστώς που έχουν δικαίωμα όλα τα παιδιά που ονειρεύονται ότι θα πετύχουν την εισαγωγή τους στην Ελληνική Αστυνομία, που είναι το καθεστώς των πανελληνίων εξετάσεων.

Και το αποτέλεσμα όλου αυτού, αφού τους βάζετε -γιατί θέλατε γρήγορα και πρόχειρα αποτελέσματα- με δυο, τρεις μήνες εκπαίδευση και όχι χρόνια που πρέπει να κάνει ο Έλληνας ή η Ελληνίδα αστυνομικός, τους στέλνετε στον δρόμο και κρατάνε τα όπλα και πηγαίνουν στα μπαρ. Αυτό μας είπατε πριν από λίγο; Μας είπατε ότι είχε το υπηρεσιακό του όπλο και είχε πάει για διασκέδαση στα μπαρ που πηγαίνουν τα παιδιά του ελληνικού λαού να διασκεδάσουν, κύριε Οικονόμου; Και δεν έχει παραιτηθεί κανείς σας γι’ αυτή την κατάσταση;

Είστε αποκλειστικά, πολύ σοβαρά πολιτικά υπεύθυνοι γι’ αυτό το οποίο έχει συμβεί, διότι προσλάβατε χίλιους πεντακόσιους τέτοιους και τους έχετε και κυκλοφορούν ανάμεσα στα παιδιά μας, ανάμεσα σε όλους τους Έλληνες και τις Ελληνίδες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και κάτι τελευταίο, κύριε Πρόεδρε. Τελειώνω με αυτό.

Αυτά που συμβαίνουν στη χώρα το τελευταίο διάστημα είναι πρωτοφανή για ευνομούμενη πολιτεία και για κράτος δικαίου. Αποκλειστικά υπεύθυνος γι’ αυτό είναι ο Πρωθυπουργός, ο κ Μητσοτάκης, ο οποίος έχει επιλέξει ως βασικότατο μέλος της Κυβέρνησης του έναν Υπουργό, ο οποίος αυτή τη στιγμή ελέγχεται από την ελληνική δικαιοσύνη. Βεβαίως, έχει και αυτός, όπως όλοι μας, αναφαίρετο το τεκμήριο της αθωότητας.

Δεν μπορεί άλλο, όμως, κύριε Υφυπουργέ, να μην απαντάτε, όπως έχετε υποχρέωση, σε αυτούς τους δημόσιους εκβιασμούς και στις δημόσιες απειλές που εκτόξευσε σήμερα το πρωί, για μία ακόμη φορά, ο κ. Γεωργιάδης σε βάρος της Ελληνικής Αστυνομίας, σε βάρος του Υπουργείου Προστασίας του Πολίτη. Δεν ξέρω τι θα κάνει η κ. Τουλουπάκη μετά από τους δημόσιους εκβιασμούς και τις δημόσιες απειλές του κ. Γεωργιάδη. Αυτή η κατάσταση, όμως, δεν πάει άλλο. Ως εδώ και μη παρέκει. Η Ελλάδα δεν θα γίνει σικελικό κράτος.

**ΠΡΟΕΔΡΕΥΩΝ (Νικήτας Κακλαμάνης):** Κύριε Ραγκούση, ολοκληρώστε. Αυτό δεν έχει σχέση με την ερώτησή σας.

Κύριε Υφυπουργέ, έχετε τον λόγο επί της ερωτήσεως για τη δευτερολογία σας.

**ΕΛΕΥΘΕΡΙΟΣ ΟΙΚΟΝΟΜΟΥ** **(Υφυπουργός Προστασίας του Πολίτη):** Αξίζει να λάβουμε υπ’ όψιν μας μια πραγματικότητα. Στην Ελληνική Αστυνομία σήμερα υπηρετούν περίπου πενήντα πέντε χιλιάδες άνθρωποι. Είναι ένα πολυπληθέστατο σώμα. Είναι απολύτως φυσικό να υπάρχουν άνθρωποι με διάφορα χαρακτηριστικά ως προς την προσωπικότητά τους, αντιδράσεις και ψυχοσύνθεση.

Η εκπαίδευση που λαμβάνουν, το περιβάλλον που δημιουργεί το θεσμικό πλαίσιο λειτουργίας του σώματος, οι εμπειρίες που αποκτούν στην καθημερινότητά τους κατά την εκτέλεση των καθηκόντων τους, ομογενοποιούν και διαμορφώνουν σε πολύ μεγάλο βαθμό τη λειτουργικότητά τους, τόσο εντός του σώματος όσο και σε σχέση με την κοινωνική τους συμπεριφορά.

Δεν μπορούμε, όμως, να απαλείψουμε αποκλίνουσες ή και παραβατικές συμπεριφορές, τόσο σε σχέση με την εκτέλεση των καθηκόντων τους όσο και πέρα αυτών στην ιδιωτική τους ζωή. Για τον λόγο αυτόν υπάρχει ένα αυστηρό πειθαρχικό πλαίσιο κυρώσεων και πολύ συγκροτημένες διαδικασίες για να ελέγχονται και να τιμωρούνται αυτές οι συμπεριφορές. Εκτιμώ ότι τα περιστατικά με αποκλίνουσες συμπεριφορές είναι μεμονωμένα και το πειθαρχικό πλαίσιο της Αστυνομίας επαρκές για να το αντιμετωπίσει.

Στην προκειμένη περίπτωση πρόκειται για ειδικούς φρουρούς που εντάχθηκαν πολύ πρόσφατα στο σώμα της Αστυνομίας. Διερευνώνται με σχολαστικότητα οι συνθήκες και θα υπάρχουν τα πορίσματα και πειθαρχικές ευθύνες που προκύπτουν, τόσο από την ΕΔΕ όσο και σε αναφορά με την αρχή του Συνηγόρου του Πολίτη.

Επιτρέψτε μου, όμως, να σας πω το εξής σε ό,τι έχει σχέση με τους ειδικούς φρουρούς, είναι ένας θεσμός καταξιωμένος στη συνείδηση του πολίτη.

**ΙΩΑΝΝΗΣ ΡΑΓΚΟΥΣΗΣ:** Το είδαμε προχθές πόσο καταξιωμένος είναι!

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Οι Ομάδες ΔΙΑΣ και η προσφορά τους στην κοινωνία είναι γνωστές…

**ΙΩΑΝΝΗΣ ΡΑΓΚΟΥΣΗΣ:** Αφήστε την Ομάδα ΔΙΑΣ. Δεν μιλάμε για την Ομάδα ΔΙΑΣ.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Κύριε Υπουργέ, για την Ελληνική Αστυνομία.

**ΙΩΑΝΝΗΣ ΡΑΓΚΟΥΣΗΣ:** Μιλάμε για τους ειδικούς φρουρούς που μπήκαν μετά τις εκλογές αναξιοκρατικά.

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ…

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Οι Ομάδες ΔΙΑΣ, κύριε Υπουργέ…

**ΙΩΑΝΝΗΣ ΡΑΓΚΟΥΣΗΣ:** Με υπηρεσιακό όπλο πήγε στην ντισκοτέκ!

**ΠΡΟΕΔΡΕΥΩΝ (Νικήτας Κακλαμάνης):** Κύριε Ραγκούση, το είπατε!

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Οι Ομάδες ΔΙΑΣ στελεχώνονται αποκλειστικά από ειδικούς φρουρούς.

Όσο δε αφορά το θέμα της αναξιοκρατικής πρόσληψης, είμαι βέβαιος ότι έχετε εσφαλμένη πληροφόρηση, διότι έχουν προσληφθεί με διαδικασίες τύπου ΑΣΕΠ, με καθεστώς πλήρους διαφάνειας, με αυστηρή μοριοδότηση, όπως προδιαγράφεται…

**ΙΩΑΝΝΗΣ ΡΑΓΚΟΥΣΗΣ:** Τι είναι αυτά που λέτε;

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Σας παρακαλώ!

**ΙΩΑΝΝΗΣ ΡΑΓΚΟΥΣΗΣ:** Μα…

**ΠΡΟΕΔΡΕΥΩΝ (Νικήτας Κακλαμάνης):** Κύριε Ραγκούση, δεν ξέρετε τη διαδικασία. Δεν γράφεται τίποτα στα Πρακτικά από αυτά που λέτε.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Είναι όλα τα στοιχεία στη διάθεσή σας. Ουδέποτε…

**ΙΩΑΝΝΗΣ ΡΑΓΚΟΥΣΗΣ:** Μα, δεν απαντάει…

**ΠΡΟΕΔΡΕΥΩΝ (Νικήτας Κακλαμάνης):** Μα, δεν τον αφήνετε να απαντήσει.

**ΙΩΑΝΝΗΣ ΡΑΓΚΟΥΣΗΣ:** Κύριε Πρόεδρε…

**ΠΡΟΕΔΡΕΥΩΝ (Νικήτας Κακλαμάνης):** Κατά την άποψή σας. Κατά την άποψη του Υφυπουργού, αυτή είναι η άποψή του.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Σας το λέω με πλήρη επίγνωση και ως Υφυπουργός και με την ιδιότητά μου του επιτίμου Αρχηγού της Ελληνικής Αστυνομίας και είναι όλα στη διάθεσή σας.

**ΙΩΑΝΝΗΣ ΡΑΓΚΟΥΣΗΣ:** Πρόεδρε, τριάντα δευτερόλεπτα μπορώ να έχω τον λόγο;

**ΠΡΟΕΔΡΕΥΩΝ (Νικήτας Κακλαμάνης):** Όχι, κύριε Ραγκούση, δεν μπορείτε να τον έχετε. Το ξέρετε. Είστε παλιός συνάδελφος. Τριτολογία Βουλευτού δεν υπάρχει.

**ΙΩΑΝΝΗΣ ΡΑΓΚΟΥΣΗΣ:** Έχει τρία μέλη…

**ΠΡΟΕΔΡΕΥΩΝ (Νικήτας Κακλαμάνης):** Κύριε Ραγκούση, συγγνώμη!

Μη γράφετε τίποτα στα Πρακτικά από ό,τι λέει ο κ. Ραγκούσης!

Κλείστε, κύριε Υφυπουργέ.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Είναι αυστηρά προσδιορισμένα τα προσόντα και ο τρόπος μοριοδότησης και δεν χωρά ουδεμία άλλου είδους παρέμβαση.

Πάντως, είμαι απολύτως βέβαιος για την εμπιστοσύνη σας ως προς τη θεσμική λειτουργία της Ελληνικής Αστυνομίας, κύριε Ραγκούση.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε στην τρίτη με αριθμό 513/17-2-2020 επίκαιρη ερώτηση πρώτου κύκλου του Βουλευτή Κέρκυρας του Κινήματος Αλλαγής κ. Δημητρίου Μπιάγκη προς τον Υπουργό Προστασίας του Πολίτη, με θέμα: «Άνευ κριτηρίων η κατάργηση των Αστυνομικών Τμημάτων Λευκκίμης και Αχιλλείου».

Κύριε συνάδελφε, ορίστε, έχετε τον λόγο.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, η ερώτησή μου αφορά τον Νομό Κέρκυρας, τον νομό στον οποίο εκλέγομαι και ο οποίος έχει πάνω από εκατόν δέκα χιλιάδες κατοίκους, εκ των οποίων οι σαράντα χιλιάδες ζουν στην πόλη της Κέρκυρας και οι υπόλοιποι εβδομήντα με ογδόντα χιλιάδες ζουν στην περιφέρεια.

Ο Νομός της Κέρκυρας είναι κορυφαίος τουριστικός παράγοντας, κύριε Υφυπουργέ. Κατά τους θερινούς μήνες ο πληθυσμός τριπλασιάζεται, με αποτέλεσμα να φαίνονται ραγδαία οι ανάγκες για αστυνόμευση και ασφάλεια. Αρκεί να σας πω ότι την περσινή χρονιά πάνω από δύο εκατομμύρια τουρίστες επισκέφθηκαν το νησί της Κέρκυρας.

Επιπροσθέτως, η στρατηγική γεωγραφική θέση του νησιού το καθιστά πύλη εισόδου στη χώρα και στο έδαφος Σένγκεν, καθώς συνορεύει και με την Ιταλία και με την Αλβανία, γεγονός που ενισχύει ακόμα περισσότερο τη διεύρυνση της αστυνόμευσης. Επιπλέον, η διοργάνωση διεθνών συναντήσεων και συνεδρίων αθλητικών και πολιτιστικών δρώμενων, η συνεχόμενη έλευση υψηλών προσώπων στο νησί απαιτούν αυξημένη δύναμη στην περιοχή.

Η κατάργηση των ήδη υποστελεχωμένων αστυνομικών τμημάτων Λευκιμμαίων και Αχιλλείου και της επικείμενης συγχώνευσης σε ένα, στους Αργυράδες, διακυβεύει άμεσα το γενικό αίσθημα ασφάλειας των πολιτών.

Ερωτάστε, κύριε Υπουργέ, εάν σκοπεύετε να ανακαλέσετε την απόφαση περί συγχώνευσης των αστυνομικών τμημάτων Αχιλλείου και Λευκιμμαίων, λαμβάνοντας υπ’ όψιν γεωγραφικά, πληθυσμιακά, λειτουργικά κριτήρια και δεύτερον, αν μεταξύ των προθέσεων του Υπουργείου είναι η ενίσχυση και η στήριξη των αστυνομικών τμημάτων της Κέρκυρας με τον απαραίτητο υλικοτεχνικό εξοπλισμό και το απαιτούμενο ανθρώπινο δυναμικό.

Ευχαριστώ, κύριε Πρόεδρε.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Η κατάργηση των Αστυνομικών Τμημάτων Αχιλλείου και Λευκιμμαίων και η συγχώνευσή τους σε ένα αστυνομικό τμήμα στη νότια Κέρκυρα με έδρα τους Αργυράδες εντάσσεται σε έναν γενικότερο επανασχεδιασμό για τη βελτίωση της δομής και της αποτελεσματικότητας των περιφερειακών υπηρεσιών της Ελληνικής Αστυνομίας που έγινε το 2017.

Σύμφωνα, λοιπόν, με την αναδιάταξη αυτή για τη Διεύθυνση Αστυνομίας Κέρκυρας προβλέπεται η λειτουργία των παρακάτω αστυνομικών υπηρεσιών: Υποδιεύθυνση Ασφαλείας Κέρκυρας, Αστυνομικό Τμήμα Κέρκυρας, Τμήμα Τροχαίας Κέρκυρας, Τμήμα Τουριστικής Αστυνομίας Κέρκυρας, Αστυνομικό Τμήμα Αερολιμένα Κέρκυρας, Αστυνομικό Τμήμα Παξών, Αστυνομικό Τμήμα Βόρειας Κέρκυρας, Αστυνομικό Τμήμα Νότιας Κέρκυρας, Αστυνομικό Τμήμα Παλαιοκαστριτών και Τμήμα Συνοριακής Φύλαξης Κέρκυρας.

Επίσης, στις παραπάνω υπηρεσίες πρέπει να προστεθούν και οι Αστυνομικοί Σταθμοί Ερεικούσσης και Οθωνών, οι οποίοι υπάγονται διοικητικά στο Αστυνομικό Τμήμα Βόρειας Κέρκυρας.

Σχετικά με το ανθρώπινο δυναμικό της Αστυνομικής Διεύθυνσης Κέρκυρας, η οργανική της δύναμη προβλέπει τετρακόσια δεκαεννιά άτομα, ενώ σήμερα υπηρετούν εκεί τριακόσιοι εβδομήντα εννιά αστυνομικοί, δηλαδή η στελέχωση φθάνει στο 90%.

Ωστόσο, για την αποτελεσματικότερη παροχή υπηρεσιών το Αρχηγείο της Ελληνικής Αστυνομίας στο πλαίσιο ενίσχυσης των αστυνομικών υπηρεσιών κατά την καλοκαιρινή περίοδο θα ενισχύσει το Αστυνομικό Τμήμα Αερολιμένα Κέρκυρας επιπλέον με δόκιμους αστυφύλακες και με λοιπό αστυνομικό προσωπικό από τον βαθμό του αστυφύλακα μέχρι και τον βαθμό του αστυνόμου Β΄.

Σχετικά με τον υλικοτεχνικό εξοπλισμό, η Διεύθυνση της Κέρκυρας διαθέτει τη στιγμή αυτή συνολικά εκατόν δέκα οχτώ οχήματα, από τα οποία τα είκοσι πέντε είναι ακινητοποιημένα, ενώ το τελευταίο εξάμηνο φροντίσαμε και την ενισχύσαμε με δύο επιβατικά αυτοκίνητα τύπου SUV και ένα επιβατικό όχημα εννέα θέσεων. Επίσης, σύντομα στη συγκεκριμένη διεύθυνση θα προμηθευθεί μέσω ΕΣΠΑ δύο επιβατικά αυτοκίνητα τύπου SUV, οκτώ επιβατικά αυτοκίνητα, καθώς και ένα ακόμη επιβατικό όχημα μεταφοράς προσωπικού.

Ας σημειωθεί, τέλος, ότι το τελευταίο εξάμηνο χορηγήθηκαν για την κάλυψη των επιχειρησιακών αναγκών της διεύθυνσης αρκετά εφόδια και είδη οπλισμού, όπως κράνη και στολές μοτοσυκλετών, αλεξίσφαιρα γιλέκα, περικνημίδες κ.λπ..

Στο Α.Τ. Αχιλλείου προβλέπονται είκοσι ένα άτομα και υπηρετούν είκοσι τρία και αντίστοιχα για το Α.Τ. Λευκιμμαίων προβλέπονται δεκαεννιά και υπηρετούν δέκα οχτώ. Όμως, οι υπηρεσίες αυτές είναι υποστελεχωμένες χωρίς καμμία ουσιαστική επιχειρησιακή δυνατότητα, αν λάβουμε υπ’ όψιν ότι το μισό και πλέον προσωπικό απασχολείται με τη φύλαξη των κτηρίων και τη γραμματειακή υποστήριξη και αν συμπεριλάβουμε σε αυτούς όσους απουσιάζουν λόγω αδειών ασθενειών, εκπαιδεύσεων κ.λπ..

Έτσι, λοιπόν, φτάσαμε στο σημείο τα τμήματα αυτά, παρά τους σαράντα ένα αστυνομικούς που υπηρετούν εκεί, να μη βγάζουν σχεδόν καμμία περιπολία και να μη συμβάλλουν στην εμπέδωση του αισθήματος ασφάλειας στους κατοίκους.

Με τη νέα αστυνομική υπηρεσία στη νότια Κέρκυρα θα εξοικονομηθεί σημαντικός αριθμός αστυνομικών από σκοπιές και γραμματείες, οι οποίοι θα πραγματοποιούν καθημερινά εποχούμενες περιπολίες χωρίζοντας την περιοχή σε δύο τομείς, ώστε να δρουν αποτρεπτικά και κατασταλτικά όποτε αυτό απαιτείται.

Σας ενημερώνω πάντως ότι μέχρι σήμερα δεν έχει ολοκληρωθεί η συγκεκριμένη συγχώνευση και η λειτουργία του Αστυνομικού Τμήματος Νότιας Κέρκυρας για τον λόγο ότι δεν έχουν ολοκληρωθεί οι διαδικασίες στέγασής του και για αυτό λειτουργούν ακόμη τα τέως Αστυνομικά Τμήματα Αχιλλείου και Λευκιμμαίων.

Συμπερασματικά, θα ήθελα να λάβετε υπ’ όψιν ότι για την προβλεπόμενη συγχώνευση των συγκεκριμένων αστυνομικών τμημάτων. συνηγορούν επιπρόσθετοι λόγοι όπως, για παράδειγμα, οικονομικοί.

Σήμερα για το ενοίκιο του Α.Τ. Λευκιμμαίων καταβάλλονται 7.220 ευρώ και για το Α.Τ. Αχιλλείου 10.300 ευρώ ετησίως. Όλα αυτά τα χρήματα εξοικονομούνται με τη συγχώνευση και τη μεταφορά τους στο Αστυνομικό Τμήμα Νότιας Κέρκυρας στους Αργυράδες σε ένα κτήριο που αποτελεί δωρεά προς χρήση της Ελληνικής Αστυνομίας από τον Αγροτικό Ελαιοπαραγωγικό Συνεταιρισμό Αργυράδων.

Γεωγραφικοί λόγοι, επίσης, συνηγορούν για τη συγχώνευση αυτή, όταν αναλογιστεί κανείς ότι η απόσταση της Λευκίμμης από τους Αργυράδες είναι μόλις δώδεκα χιλιόμετρα, ενώ το Αχίλλειο απέχει από την Κέρκυρα δέκα χιλιόμετρα.

**ΔΗΜΗΤΡΙΟΣ ΜΠΙΑΓΚΗΣ:** Πόσο είπατε;

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Δώδεκα.

**ΔΗΜΗΤΡΙΟΣ ΜΠΙΑΓΚΗΣ:** Από τη Λευκίμμη. Από την Κέρκυρα;

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Από το Αχίλλειο δέκα χιλιόμετρα.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε συνάδελφε, έχετε τον λόγο.

**ΔΗΜΗΤΡΙΟΣ ΜΠΙΑΓΚΗΣ:** Κύριε Πρόεδρε, κύριε Υφυπουργέ, η παρουσία μου σήμερα εδώ, έχοντας επίγνωση ότι δεν έχει επιτευχθεί αυτή η συνένωση των δύο αστυνομικών τμημάτων, αποσκοπεί στο να σας μεταφέρω για άλλη μια φορά την αγωνία της τοπικής κοινωνίας. Για άλλη μια φορά αποδεικνύεται πώς οι κυβερνήσεις σε επίπεδο Αθήνας, έρχονται να σχεδιάσουν και να αποφασίσουν για τους ανθρώπους της περιφέρειας χωρίς τους ανθρώπους της περιφέρειας.

Έρχεστε, λοιπόν, σήμερα και εμμένετε σε μια απόφαση η οποία έχει παρθεί εδώ και πολλά χρόνια. Και όλα αυτά τα χρόνια έχουν δείξει η τοπική κοινωνία και οι φορείς της Κέρκυρας ότι βρίσκονται απέναντι από αυτή την άποψη, όχι απέναντι για να είναι απέναντι αλλά τεκμηριώνοντάς σας ότι αυτή η λογική δεν θα είναι αποτελεσματική.

Σας λέω, λοιπόν, ότι το οδικό δίκτυο της Κέρκυρας, κύριε Υφυπουργέ, είναι πάρα πολύ άσχημο, που σημαίνει ότι από τη μία άκρη μέχρι την άλλη ο χώρος που θα κληθεί να αστυνομεύσει το νέο αστυνομικό τμήμα θα έχει μήκος οδικού δικτύου άνω των σαράντα χιλιομέτρων, το οποίο έχει μία άνοδο και μία κάθοδο και το οποίο το καλοκαίρι, όπως σας είπα, ξεπερνάει τα δύο εκατομμύρια επισκέπτες. Είναι μία διαδρομή που ένα αστυνομικό περιπολικό για να πάει από τη μία μεριά στην άλλη θα θέλει πάνω από μία με μιάμιση ώρα. Και αυτά δεν τα βγάζει οποιοσδήποτε, είναι αποδείξεις και είναι συμπεράσματα της καθημερινής λογικής.

Δεν είναι τυχαίο, κύριε Υφυπουργέ, ότι αντίθετοι με αυτή τη λογική είναι ο πρώην ενιαίος Δήμος της Κέρκυρας με ομόφωνο ψήφισμα που είχε κοινοποιήσει στην προηγούμενη πολιτική αρχή, ο σημερινός Δήμος Κεντρικής Κέρκυρας, ο σημερινός Δήμος Νότιας Κέρκυρας, ο Δικηγορικός Σύλλογος Κέρκυρας, το Επιμελητήριο Κέρκυρας, οι έμποροι της Κέρκυρας, το Σωματείο των Αστυνομικών της Κέρκυρας. Σε όλους αυτούς, κύριε Υφυπουργέ -δεν είναι τυχαίο- βλέπουμε την αγωνία στα μάτια τους για την απόφαση που πάτε να πάρετε.

Το απλούστερο που θα μου δώσετε τη δυνατότητα να σας πω είναι ότι βγάζετε το αστυνομικό τμήμα από τη Λευκίμμη, όταν στη Λευκίμμη βρίσκεται η δεύτερη πύλη εισόδου στην Κέρκυρα. Είναι ένα λιμάνι στο οποίο μόνο εκ της θέσεώς του και εκ της χρήσεώς του ως λιμάνι επιβάλλεται να υπάρχει αστυνομικό τμήμα, πέραν της χρήσης που υπάρχει -και τη γνωρίζετε πάρα πολύ καλά- των καλοκαιρινών μηνών από το τουριστικό προϊόν το οποίο απευθύνεται στη Λευκίμμη της Κέρκυρας.

Και εσείς για άλλη μία φορά πρωτοστατείτε, χωρίς να βάζετε κάποιες λογικές οι οποίες έχουν μία συνέχεια και παίρνετε αποφάσεις -για ποιον;- για το οικονομικό κόστος.

Και να το δείτε για άλλη μία φορά, γιατί πιάνεστε αδιάβαστοι στο Υπουργείο, κύριε Υφυπουργέ, και δεν έχει να κάνει με εσάς, έχει να κάνει διαχρονικά με όλες τις κυβερνήσεις που έχουν περάσει και παίρνουν τέτοια μέτρα που έχουν χρώμα μνημονιακό.

Είναι έτοιμες οι τοπικές κοινωνίες, είναι έτοιμοι οι φορείς της Κέρκυρας -είτε αυτός λέγεται δήμος του Βορρά είτε λέγεται δήμος της Κεντρικής Κέρκυρας- να μιλήσουν μαζί σας και να δουν πώς θα ξεπεράσετε το θέμα της στέγασης των αστυνομικών τμημάτων. Είναι έτοιμοι, κύριε Υφυπουργέ!

Εσείς, παρ’ όλα αυτά, ήρθατε εδώ σήμερα για να μας πείτε τις δυνατότητες και το πρόβλημα που υπάρχει με τα ενοίκια.

Εμάς η αγωνία μας είναι -και εγώ αυτή τη στιγμή έρχομαι να σας μεταφέρω την αγωνία των Κερκυραίων- όχι για τα ενοίκια αλλά για την αγωνία των Κερκυραίων για ασφάλεια.

Είναι προϋπόθεση η ασφάλεια για το τουριστικό προϊόν το οποίο έχει η Κέρκυρα, κύριε Υφυπουργέ, και όταν η Κέρκυρα δέχεται δύο εκατομμύρια τουρίστες ετησίως, πρέπει να καταλάβετε την αναγκαιότητα που υπάρχει, για να μην μπούμε σε μία άλλη λογική και να δούμε ποια είναι η σύγκριση -αν θέλετε- και το οργανόγραμμα της Αστυνομικής Διεύθυνσης Κέρκυρας με αυτό της Ηπείρου, για να δούμε ποιος είναι ο αριθμός που προβλέπεται απέναντι με εκατόν εξήντα χιλιάδες κατοίκους και ποιος είναι της Κέρκυρας με εκατόν είκοσι χιλιάδες κατοίκους. Το ένα οργανόγραμμα φέρει άνω των χιλίων διακοσίων ατόμων και το οργανόγραμμα της Κέρκυρας φέρει τετρακόσιους πενήντα. Τα κενά στην Κέρκυρα είναι διπλάσια και τριπλάσια από τους κοντινούς νομούς, κύριε Υφυπουργέ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Νικήτας Κακλαμάνης):** Κύριε Μπιάγκη, ολοκληρώστε.

**ΔΗΜΗΤΡΙΟΣ ΜΠΙΑΓΚΗΣ:** Ναι, κύριε Πρόεδρε, επιτρέψτε μου.

Όλα αυτά, η ανησυχία των κατοίκων είναι εδώ -θα τα παραδώσω σε λίγο για τα Πρακτικά- είναι πλήθος ψηφισμάτων, πλήθος, το αναφέρω και πάλι. Ενδεικτικά σας είπα ότι η περιφέρεια, οι δήμοι, οι φορείς, ο δικηγορικός σύλλογος, Αστυνομία, οι πάντες…

**ΠΡΟΕΔΡΕΥΩΝ (Νικήτας Κακλαμάνης):** Κύριε Μπιάγκη, δεν μπορώ να σας δώσω άλλον χρόνο. Παρακαλώ, ολοκληρώστε.

**ΔΗΜΗΤΡΙΟΣ ΜΠΙΑΓΚΗΣ:** Επιτρέψτε μου, κύριε Πρόεδρε, στην πρωτολογία μου ήμουν πάρα πολύ σύντομος.

**ΠΡΟΕΔΡΕΥΩΝ (Νικήτας Κακλαμάνης):** Εδώ σας άφησα ενάμισι λεπτό παραπάνω.

**ΔΗΜΗΤΡΙΟΣ ΜΠΙΑΓΚΗΣ:** Ναι, κύριε Πρόεδρε, σας ευχαριστώ πάρα πολύ.

Κύριε Υφυπουργέ, είναι η αγωνία των Κερκυραίων, είναι η αγωνία όλων αυτών που δουλεύουν με τον τουρισμό για να υπάρχει ασφάλεια στην Κέρκυρα. Πρέπει να το ξαναδείτε. Μπορείτε να φωνάξετε στο Υπουργείο σας όλους τους φορείς, προκειμένου να διαλεχθείτε μαζί τους. Είναι έτοιμοι οι φορείς.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μπιάγκη, παρακαλώ.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ για την ανοχή σας, κύριε Πρόεδρε.

(Στο σημείο αυτό ο Βουλευτής κ. Δημήτριος Μπιάγκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Είναι προφανές ότι έχετε μία άλλη άποψη, το Υπουργείο έχει μία άλλη άποψη.

**ΔΗΜΗΤΡΙΟΣ ΜΠΙΑΓΚΗΣ:** Προσπαθώ να πείσω, όχι να επιβάλω, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, επί των συμπληρωματικών στοιχείων του συναδέλφου μου, αν έχετε να προσθέσετε κάτι, ορίστε, έχετε τον λόγο.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Θέλω να σας διαβεβαιώσω ότι η αναδιοργάνωση των αστυνομικών υπηρεσιών γίνεται με σκοπό να πετύχουμε όσο το δυνατόν πιο ορθολογική και πιο αποτελεσματική αξιοποίηση του υπάρχοντος ανθρώπινου δυναμικού και του υλικοτεχνικού εξοπλισμού και να πετύχουμε όσο το δυνατόν καλύτερα αποτελέσματα.

Οι μειωμένες προσλήψεις τα τελευταία χρόνια, λόγω της οικονομικής κρίσης, η αναγκαστική διασπορά των αστυνομικών δυνάμεων σε όλη τη χώρα για την αντιμετώπιση του μεταναστευτικού προβλήματος, αλλά και η αποχώρηση σημαντικού αριθμού του προσωπικού, λόγω συνταξιοδότησης οδηγούν στην αδήριτη ανάγκη να πορευτούμε με τις υπάρχουσες δυνάμεις και να οδηγηθούμε σε σχήματα περισσότερο αποτελεσματικά.

Το τελευταίο διάστημα σχεδιάστηκε και εφαρμόζεται σε όλη τη χώρα ένα νέο σχέδιο αστυνόμευσης, που βασίζεται στην εμφανή παρουσία των αστυνομικών δυνάμεων, καθώς και σε στοχευμένες αστυνομικές επιχειρήσεις για την αντιμετώπιση της εγκληματικότητας.

Έχουμε προχωρήσει ήδη στην πρόσληψη χιλίων πεντακοσίων νέων ειδικών φρουρών, οι οποίοι έχουν στελεχώσει μάχιμες υπηρεσίες της Αττικής και βρίσκονται ήδη στον δρόμο, ενώ ταυτόχρονα αποδεσμεύτηκε σημαντικός αριθμός αστυνομικών από τη φύλαξη επισήμων προσώπων και από επιτελικές υπηρεσίες.

Ταυτόχρονα, προγραμματίζεται η πρόσληψη τετρακοσίων νέων συνοριοφυλάκων, οι οποίοι μέχρι το τέλος Μαΐου θα έχουν τοποθετηθεί στον Έβρο, καθώς και η άμεση πρόσληψη άλλων οκτακοσίων για τα νησιά του βορειοανατολικού Αιγαίου.

Στο πλαίσιο αυτό, θα αποδεσμευθεί από τις περιοχές αυτές ένας σημαντικός αριθμός αστυνομικών, οι οποίοι θα μπορούν να διατεθούν σε αστυνομικές διευθύνσεις, που παρουσιάζουν έντονα προβλήματα εγκληματικότητας.

Στο σημείο αυτό, όμως, θα ήθελα να παρακαλέσω και ενόψει της έναρξης της τουριστικής περιόδου, οπότε εκατομμύρια τουρίστες θα έρθουν στη χώρα μας, να μην καλλιεργούμε κλίμα εγκληματοφοβίας.

Ειδικά όσον αφορά την Κέρκυρα, οι δείκτες εγκληματικότητας δείχνουν ότι το νησί είναι ιδιαίτερα ασφαλές. Παραθέτω κάποια στοιχεία: Όλο το 2019 είχαμε μία ανθρωποκτονία, έναντι τριών το 2018, καταγράφοντας μείωση 66%. Οι διαρρήξεις σε οικίες, καταστήματα, ΙΧΕ αυτοκίνητα κ.ά. μειώθηκαν το 2019 κατά 25%, σε σχέση με το 2018. Το ίδιο συνέβη και με τις κλοπές οχημάτων. Μία ληστεία σημειώθηκε σε όλο το νησί το 2019. Το ίδιο είχαμε και το 2018. Σημαντικό πρόβλημα παραμένει η διακίνηση ναρκωτικών, λόγω της γειτνίασης με την Αλβανία. Όμως το αστυνομικό προσωπικό της Υποδιεύθυνσης Ασφαλείας Κέρκυρας εργάζεται με ζήλο, με επαγγελματισμό, διαθέτει σημαντική εμπειρία, καταγράφει κάθε χρόνο σημαντικές επιτυχίες στην κατάσχεση μεγάλων ποσοτήτων ναρκωτικών ουσιών και στη σύλληψη των διακινητών.

Σχετικά με την περιοχή του Κάβου στη νότια Κέρκυρα, είναι σε όλους μας γνωστά τα προβλήματα που υπάρχουν στην περιοχή, λόγω της παρουσίας μεγάλου αριθμού νεαρών τουριστών τους καλοκαιρινούς μήνες. Πέρυσι, με ένα σχέδιο εμφανούς αστυνομικής παρουσίας, σε συνδυασμό με τον τριπλασιασμό σχεδόν του αριθμού των αστυνομικών στην περιοχή, καταφέραμε να μην έχουμε ιδιαίτερα προβλήματα, επιβάλλοντας την τάξη και την ασφάλεια.

Θέλω δε, να σας διαβεβαιώσω ότι και φέτος είναι σε εξέλιξη ειδικός επιχειρησιακός σχεδιασμός, ενόψει της τουριστικής περιόδου, με ιδιαίτερη μέριμνα, τόσο για την Κέρκυρα, όσο και για τα Επτάνησα συνολικά και να είστε απόλυτα βέβαιος ότι από την πλευρά μας θα γίνει ό,τι καλύτερο είναι δυνατόν, ούτως ώστε και η τουριστική περίοδος να κυλίσει σε ένα κλίμα ομαλότητας. Θα ενισχυθεί και το αεροδρόμιο και σε κάθε περίπτωση, θα διατηρήσουμε αυτήν την εικόνα, ότι η Ελλάδα είναι ένας από τους ασφαλέστερους προορισμούς στον κόσμο.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Προχωράμε στην πέμπτη με αριθμό 528/18-2-2020 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένηπρος τον Υπουργό Περιβάλλοντος και Ενέργειας, με θέμα: «Βαρέα μέταλλα στον βυθό του λιμανιού Ερμούπολης». Θα απαντήσει ο Υφυπουργός Περιβάλλοντος και Ενέργειας κ. Οικονόμου.

Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, προσωπικά με τη Σύρο με συνδέουν αρκετά, γιατί έχω ζήσει εκεί έξι χρόνια.

Το θέμα της ερώτησης το πληροφορηθήκαμε από την «ΚΑΘΗΜΕΡΙΝΗ» σε άρθρο της στις 5 Φεβρουαρίου, που δημοσιεύει τα αποτελέσματα της έρευνας της οργάνωσης «Aegean Rebreath». Τα αποτελέσματα βασικά είναι από το ΕΛΚΕΘΕ, που ανέλυσε ένα μείγμα ιζήματος, που του προσκόμισε η «Aegean Rebreath», η οποία τυχαία το συνέλεξε, καθώς η δουλειά της ήταν να μαζέψει τα πλαστικά, γιατί κινούσε το θέμα των μικροπλαστικών, σε σχέση με το φεστιβάλ «AnimaSyros», που διοργανωνόταν εκείνες τις ημέρες στη Σύρο.

Το διά ταύτα είναι ότι βρήκαν σε δέκα βαρέα μέταλλα τρομερές υπερβάσεις. Στο χρώμιο ήταν στα 189 ppm αντί για 72 ppm, στον ψευδάργυρο 228 ppm αντί για 95 ppm, σε μόλυβδο 135 ppm αντί για 19 ppm, σε κάδμιο 0,523 ppm αντί για 0,17 ppm.

Απ’ ό,τι λέει το άρθρο, υπεύθυνη μπορεί να είναι η υδροβολή, που, αν το άρθρο λέει σωστά, εκτός και κατά παράβαση της έγκρισης περιβαλλοντικών, όρων χρησιμοποιούν τα νεώρια αυτήν τη στιγμή. Άλλος ύποπτος μαθαίνουμε ότι μπορεί να είναι και τα υπολείμματα των αμμοβολών, που είναι στοιβαγμένα στο λιμάνι.

Θέλουμε να γίνετε λίγο ξεκάθαρος στο τι μέτρα θα πάρετε, γιατί είναι ένα θέμα δημόσια υγείας. Παλαιότερα, η αμμοβολή έχει κατηγορηθεί και για καρκινογενέσεις στη Σύρο. Πρέπει να μπει ένα τέλος σε αυτή την υπόθεση.

Επίσης, θέλουμε να μας πείτε πώς θα εφαρμοστούν οι όροι λειτουργίας του Νεωρίου, τι μέτρα θα πάρετε για την αποκατάσταση και ποιος θα πληρώσει το κόστος αποκατάστασης.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Έχετε τον λόγο, κύριε Οικονόμου.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Το θέμα, το οποίο θίγετε, είναι πολύ σημαντικό και μας ενδιαφέρει, όχι μόνο για τη Σύρο, αλλά και για κάθε άλλη περιοχή της Ελλάδας, στην οποία παρατηρούνται τέτοια προβλήματα.

Θυμίζω και την περίπτωση της Άνδρου, όπου πέρσι είχαμε διασυρθεί διεθνώς με αυτά, που είχαν βρεθεί στον βυθό του λιμανιού -αν θυμάμαι καλά- ή εκεί κοντά. Ήδη, βέβαια, έχουν προχωρήσει σε καθαρισμό της περιοχής, σε συνεργασία με τοπικούς εθελοντές και οργανώσεις. Το ίδιο θα κάνουμε όπου έχουμε τεκμηριωμένα προβλήματα.

Για να πάμε στην περίπτωση της Σύρου, όντως η οργάνωση που αναφέρατε, η ΚΟΙΝΣΕΠ, μεταξύ των άλλων, προέβη στη λήψη ενός δείγματος ιζήματος, το οποίο προώθησε στο ΕΛΚΕΘΕ και από το οποίο προέκυψε ότι υπάρχουν ενδείξεις υψηλών τιμών βαρέων μετάλλων. Αυτό είναι μια πραγματικότητα. Τι σημαίνει, όμως, αυτό το ένα δείγμα;

Απ’ ό,τι έχουμε ενημερωθεί και από τις δικές μας αρμόδιες υπηρεσίες και από την Περιφέρεια Νοτίου Αιγαίου, που έχει επίσης αρμόδια υπηρεσία, το ένα δείγμα δεν είναι αντιπροσωπευτικό, άρα, δεν μπορεί να βγάλει κανείς συμπεράσματα, πρώτα απ’ όλα για το αν πράγματι υπάρχει μια ουσιαστική ρύπανση με βαρέα μέταλλα στον βυθό του λιμανιού της Σύρου. Αποτελεί μια μικρή ένδειξη, αλλά δεν αποτελεί απόδειξη ότι υπάρχει ένα πραγματικό πρόβλημα. Είναι πολυσημειακό.

Ένα δεύτερο πρόβλημα είναι το εξής: Οι τιμές που προέκυψαν στο συγκεκριμένο δείγμα είναι υψηλές, αλλά δεν υπάρχουν αυτή τη στιγμή θεσμοθετημένα όρια για τα βαρέα μέταλλα στους βυθούς, ούτως ώστε να πούμε ότι οι υψηλές αυτές τιμές υπερβαίνουν κάποια όρια και άρα, απαιτείται κάποια συγκεκριμένη ενέργεια από τις αρμόδιες υπηρεσίες.

Αυτό που είναι αναγκαίο, είναι να έχουμε μια πιο τεκμηριωμένη εικόνα του τι συμβαίνει στον βυθό του λιμανιού. Έχουμε συνεννοηθεί με το ΕΛΚΕΘΕ, το οποίο θα προτείνει στην Περιφέρεια Νοτίου Αιγαίου να γίνει μια συστηματική μελέτη με πολλές δειγματοληψίες και στον βυθό και στην επιφάνεια του νερού, για να δούμε τι παρουσίες βαρέων μετάλλων ή άλλων τοξικών ή γενικότερα προβληματικών ρυπαντών υπάρχουν -αν υπάρχουν- στην περιοχή, για να μπορέσουμε -λόγω του μεγάλου αριθμού των δειγματοληψιών- να εντοπίσουμε και την πιθανή προέλευση αυτών των ενδεχομένως υπαρχόντων βαρέων μετάλλων ή άλλων προβληματικών ουσιών.

Αυτό θα συμβεί, διότι δεν αρκεί να εντοπίσουμε το πρόβλημα. Για να διαπιστώσεις ποιος είναι ο υπόλογος για το πρόβλημα και να του καταλογίσεις αυτά που προβλέπει όντως η νομοθεσία, πρέπει να ξέρεις ότι είναι ένας συγκεκριμένος. Στο λιμάνι της Σύρου υπάρχουν πάρα πολλές δραστηριότητες, οι οποίες, ενδεχομένως, θα μπορούσαν να οδηγήσουν σε τέτοιες καταστάσεις.

Ελπίζουμε ότι με τη μελέτη του ΕΛΚΕΘΕ, που σας είπα, θα μπορούμε να έχουμε εικόνα και για τη ρύπανση και για την προέλευσή της.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, αναφέρατε και άλλες πιθανές πήγες. Θα με ενδιέφερε πολύ να είστε πιο αναλυτικός σχετικά με το ποιες μπορεί να είναι οι πιθανές πηγές αυτών των τεράστιων υπερβάσεων από τη μέση τιμή. Δεν έχουμε μεν τα όρια επικινδυνότητας όπως γνωρίζω, αλλά έχουμε τις μέσες τιμές. Και οι υπερβάσεις είναι τεράστιες. Οπότε, χρειάζεται να γίνει σχετικά άμεσα η μελέτη, στην οποία αναφέρεστε.

Επίσης, να δούμε και το εξής: Υπήρχε και η καταγγελία ότι γίνεται υδροβολή, ενώ δεν εμπίπτει στους περιβαλλοντικούς όρους. Συμφωνείτε; Εμπίπτει στους περιβαλλοντικούς όρους, που έχετε δώσει εσείς, η υδροβολή στο Νεώριο; Κι αν υπάρχει παραβίαση των περιβαλλοντικών όρων, τι μέτρα θα πάρετε; Έχουν γίνει έλεγχοι για το πώς λειτουργεί αυτή τη στιγμή το Νεώριο;

Είναι πάρα πολύ κρίσιμο, γιατί υπάρχει εκεί ένα λεπτό ζήτημα. Επειδή απασχολεί πάρα πολλούς εργαζόμενους το Νεώριο, υπάρχει μια ομερτά στο οτιδήποτε συμβαίνει εκεί πέρα, μια ομερτά που αυτή τη στιγμή έχει κοστίσει στην υγεία των πολιτών της Ερμούπολης αρκετά.

Προφανώς και θέλουμε να προστατευτούν οι θέσεις εργασίας, αλλά θέλουμε αυτό το Νεώριο να λειτουργεί σωστά. Σε περίπτωση που δεν λειτουργεί, να λάβετε τα απαραίτητα μέτρα για να λειτουργεί με βάση τις προδιαγραφές.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Ευχαριστώ.

Πρέπει να λειτουργεί σωστά με βάση τις προδιαγραφές. Αυτήν τη στιγμή δεν έχουμε κάποια απόδειξη ή σοβαρή ένδειξη ότι δεν λειτουργεί σωστά με βάση τις προδιαγραφές. Γίνονται κατά καιρούς έλεγχοι. Δεν έχουν εντοπίσει για την ώρα ιδιαίτερα προβλήματα. Στις περιπτώσεις που έχουν εντοπιστεί προβλήματα στο παρελθόν, έχουν υπάρξει και αντίστοιχες ενέργειες, όχι όμως κάτι που να οδηγεί στο συμπέρασμα ότι υπάρχει πρόβλημα με τα βαρέα μέταλλα, εννοώ από παρελθόντες ελέγχους.

Θα ξαναγίνουν έλεγχοι και ταυτόχρονα με τη μελέτη του ΕΛΚΕΘΕ, που σας είπα, η οποία θα είναι, όπως ανέφερα, με πολλαπλές δειγματοληψίες και εμπεριστατωμένη, ελπίζω ότι θα είναι εφικτό να εντοπίσουμε όχι μόνο το αν υπάρχει πρόβλημα, αλλά και το από πού προέρχεται. Μέχρι τότε θα κάνουμε ξανά κάποιους ελέγχους με τους επιθεωρητές περιβάλλοντος.

Για την ώρα, δεν έχει διαπιστωθεί στους ελέγχους πρόβλημα με υδροβολή. Αν έχετε κάποια πιο συγκεκριμένα στοιχεία, θα θέλαμε προφανώς να μας τα διαθέσετε, για να ενεργήσουμε ανάλογα.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε στη συζήτηση της τέταρτης με αριθμό 529/18-2-2020 επίκαιρης ερώτησης δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Περιβάλλοντος και Ενέργειας, με θέμα: «Ανανέωση αναστολής έκδοσης οικοδομικών αδειών για ψηλά κτήρια νότια της Ακρόπολης».

Ορίστε, κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Το θέμα, κύριε Υφυπουργέ, το γνωρίζετε πάρα πολύ καλά και λόγω του γνωστικού σας πεδίου, ως καθηγητής πανεπιστημίου, αλλά και εκ του ρόλου σας. Έχουν αρχίσει ξαφνικά να ξεφυτρώνουν πάρα πολύ ψηλά κτήρια, που προσβάλλουν, αν θέλετε, τον Βράχο της Ακρόπολης, στην περιοχή της Ακρόπολης. Είναι το γνωστό ξενοδοχείο. Οι καταγγελίες που έχουν γίνει, αλλά και μια μεγάλη κινητοποίηση των πολιτών, οδήγησε την προηγούμενη κυβέρνηση στις 4 Μαρτίου του 2019 να κάνει μια αναστολή οικοδομικών αδειών, προκειμένου να εξετάσει το θέμα. Οι δε δυο οικοδομικές άδειες που είχαν εκδοθεί με τα υπέρψηλα κτήρια, στην ουσία ακυρώθηκαν στο Συμβούλιο της Επικρατείας με δυο διακριτές αποφάσεις, οπότε τώρα είναι ευθύνη της πολιτείας να λάβει μέτρα για το φαινόμενο.

Το ερώτημα είναι το εξής: Επειδή κοντεύει να περάσει ο ένας χρόνος αναστολής έκδοσης οικοδομικών αδειών, θα κάνετε ανανέωση της αναστολής; Θα ήθελα μια δέσμευση σε αυτό το θέμα.

Επίσης, τι μέτρα θα πάρετε προκειμένου να αλλάξουν οι συντελεστές δόμησης στην περιοχή;

Το θέμα είναι πως, πέρα από ό,τι ίσχυε μέχρι τώρα, με τις διατάξεις που φέρατε για το Ελληνικό όπου επιτρέπεται, βαφτίζοντάς τα «ειδικά αρχιτεκτονήματα», κάποια κτήρια να ξεπερνούν και τα τριάντα δύο μέτρα, δηλαδή να έχουμε τους ουρανοξύστες, ακόμα και ένα τέτοιο κτήριο θα μπορούσε θεωρητικά να «φυτρώσει» σε αυτή την περιοχή.

Είναι πάρα πολύ επείγοντα όλα αυτά τα μέτρα. Νομίζω ότι τα μάτια των Αθηναίων είναι στραμμένα προς την Κυβέρνηση. Η προηγούμενη πήρε κάποιο μέτρο. Περιμένουμε και τη δική σας συνέχεια ή, αν θέλετε ακόμα καλύτερα, να γίνει το μέτρο ουσιαστικό και μόνιμο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Όπως αναφέρατε -νομίζω ότι το αναφέρατε- είχε συγκροτηθεί μια επιτροπή, η οποία θα έπρεπε να υποβάλει ένα πόρισμα για την αντιμετώπιση του προβλήματος.

Βρισκόμαστε στο «παρά δύο» αυτή τη στιγμή, δηλαδή, έχει καταλήξει σχεδόν η επιτροπή και συζητούμε την τελική απόφαση με το Υπουργείο Πολιτισμού και τον Δήμο Αθηναίων. Πριν τη λήξη της αναστολής, θα υπάρξει νομοθετική ρύθμιση με την οποία θα προσδιορίζονται νέα ύψη, απόλυτα, χωρίς να είναι δυνατόν να γίνει υπέρβαση με μια λογική κλιμάκωσης, με κριτήρια τόσο την απόσταση από την Ακρόπολη όσο και την κλίση του εδάφους.

Αυτό θα γίνει άμεσα. Αν χρειαστεί ένας μήνας αναστολή αν δεν έχει ολοκληρωθεί η νομοθετική διαδικασία, θα τη δώσουμε. Εγώ δεν νομίζω ότι θα χρειαστεί, αλλά εν πάση περιπτώσει αν χρειαστεί, δεσμευόμαστε, φυσικά, ότι θα το κάνουμε. Όμως θα πρόκειται περί αυτού.

Η συγκεκριμένη νομοθετική ρύθμιση αφορά το συγκεκριμένο ζήτημα, τα ύψη, και είναι με νόμο. Στο προσεχές μέλλον θα υπάρξει ένα προεδρικό διάταγμα, το οποίο θα προχωρήσει στη ρύθμιση και άλλων ζητημάτων που σχετίζονται με τη δόμηση στην περιοχή της Ακρόπολης. Πέραν των υψών υπάρχουν τα θέματα των συντελεστών δόμησης, υπάρχουν τα θέματα των χρήσεων. Αυτά δεν αντιμετωπίζονται τώρα. Ούτως ή άλλως στην ατζέντα της συγκεκριμένης ομάδας εργασίας δεν ήταν τέτοια γενικότερα θέματα. Όμως θα τα δούμε και στο προσεχές μέλλον -αλλά όχι στον επόμενο μήνα- θα έλθει και ένα προεδρικό διάταγμα με το οποίο θα αντιμετωπιστούν, ενδεχομένως, και άλλα τέτοια ζητήματα.

Επίσης, θα ήθελα να πω ότι το πρόγραμμα των Τοπικών Χωρικών Σχεδίων θα ξεκινήσει -ελπίζω- συντόμως. Συντόμως θα αναφέρω γιατί δεν ξεκίνησε ακόμα. Θα έπρεπε να είχε ξεκινήσει εδώ και δυο, τρεις μήνες. Μέσα σε αυτά τα Τοπικά Χωρικά Σχέδια θα υπάρχει και επικαιροποίηση του Γενικού Πολεοδομικού Σχεδίου της Αθήνας, μέσω του οποίου, επίσης, θα μπορούν να αντιμετωπιστούν τέτοια ζητήματα όχι μόνο στη συγκεκριμένη περιοχή, αλλά γενικά γύρω από την Ακρόπολη και σε άλλα τμήματα της πόλης που παρουσιάζουν αντίστοιχα χαρακτηριστικά.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Αρσένη, θα ήθελα να ξέρω και την άποψή σας για τις δύο πολυώροφες πολυκατοικίες επί της Διονυσίου Αρεοπαγίτου, διότι αυτές κι αν κόβουν τη θέα προς την Ακρόπολη από το Μουσείο της Ακρόπολης! Αν θέλετε, βέβαια, να μου την πείτε.

**ΚΡΙΤΩΝ - ΗΛΙΑΣ ΑΡΣΕΝΗΣ:** Βεβαίως. Με πολλή χαρά. Αν αναφέρεστε στη μία που είναι διατηρητέο κτήριο, προφανώς και πιστεύω ότι πρέπει να διατηρηθεί, γιατί θεωρώ ότι υπάρχει διαδοχή. Υπάρχει η αρχιτεκτονική μας ιστορία, η οποία είναι αρχαία, αλλά υπάρχει και η νεότερη των τελευταίων διακοσίων χρόνων. Οπότε, στο κομμάτι που είναι το παλιό κτήριο, πιστεύω ότι πρέπει να διατηρηθεί.

**ΠΡΟΕΔΡΕΥΩΝ (Νικήτας Κακλαμάνης):** Επομένως είστε υπέρ τού να παραμείνουν.

**ΚΡΙΤΩΝ - ΗΛΙΑΣ ΑΡΣΕΝΗΣ:** Το κομμάτι που είναι παλιό, ναι.

**ΠΡΟΕΔΡΕΥΩΝ (Νικήτας Κακλαμάνης):** Ποιο παλιό; Δύο πολυκατοικίες είναι.

**ΚΡΙΤΩΝ - ΗΛΙΑΣ ΑΡΣΕΝΗΣ:** Είναι πολυκατοικίες των αρχών του προηγούμενου αιώνα, όμως, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Καλώς. Θα το συζητήσουμε άλλη φορά κατ’ ιδίαν.

**ΚΡΙΤΩΝ - ΗΛΙΑΣ ΑΡΣΕΝΗΣ:** Με πολλή χαρά.

Με τον Καραμανλή τον αρχαιότερο και την αντιπαροχή καταστρέψαμε τόσο πολύ την ιστορία των πόλεών μας, ακόμα και των χωριών μας, που τα λίγα που μας έχουν απομείνει, ιδίως στον ιστορικό περίγυρο της Ακρόπολης και άλλων μνημείων, πρέπει να τα διατηρήσουμε. Αναφέρομαι πάλι στα ιστορικά κτήρια.

Κύριε Υπουργέ, θα ήθελα, αν μπορείτε, να είστε πιο σαφής. Κινούμαστε προς ένα όριο στα ύψη στα δεκαεπτάμισι μέτρα, που είναι η πρόταση γενικά και των πολιτών και της «Ελληνικής Εταιρείας Περιβάλλοντος και Πολιτισμού» και όλων των φορέων που εμπλέκονται, το οποίο είναι, αν θέλετε, αυτήν τη στιγμή το κυρίαρχο ύψος στα οικοδομικά τετράγωνα. Επίσης, αν θέλετε, να είστε πιο σαφής στο ποια άλλα μέτρα θα περιγράφει αυτή η απόφαση, για να ξέρουμε κι εμείς που κάνουμε τον κοινοβουλευτικό έλεγχο, ότι κινείται στη σωστή κατεύθυνση και ότι δεν χρειάζεται να πιέσουμε περαιτέρω.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Πριν δώσω τον λόγο στον κύριο Υπουργό, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία σαράντα πέντε μαθήτριες και μαθητές και τρεις εκπαιδευτικοί συνοδοί τους από το 1ο Πειραματικό Γυμνάσιο Θεσσαλονίκης.

Καλώς ήλθατε στη Βουλή και στην Αθήνα.

(Χειροκροτήματα απ’ όλες τις πτέρυγες της Βουλής)

Κύριε Υπουργέ, έχετε τον λόγο.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αυτήν τη στιγμή δεν θα αναφερθώ σε συγκεκριμένα μεγέθη, διότι, όπως σας είπα, βρισκόμαστε σε μια διαδικασία τελικής διαβούλευσης με τους συναρμόδιους φορείς. Δεν έχουμε τα οριστικά μεγέθη. Πολύ γρήγορα, όμως, όπως σας είπα, θα κατατεθεί νομοθετική ρύθμιση και θα υπάρξει και διαβούλευση πριν από την ψήφιση του νόμου, στον οποίον θα υπάρχει αυτή η ρύθμιση. Θα τα δούμε αυτά στο επόμενο δεκαπενθήμερο, οπότε θα έχουμε κάθε δυνατότητα να συζητήσουμε επί των συγκεκριμένων ρυθμίσεων.

Οι ρυθμίσεις αφορούν αποκλειστικά τα ύψη αυτή τη στιγμή. Δεν μπαίνουν σε άλλα πολεοδομικά μεγέθη ή σε χαρακτηριστικά όπως χρήσεις γης. Δεν ήταν αντικείμενο της επιτροπής που είχε συσταθεί από την προηγούμενη κυβέρνηση να προχωρήσει σε μια τέτοια ευρύτερη διερεύνηση και δεν θα ήταν και εύκολο μέσω μόνο μιας επιτροπής να αντιμετωπιστούν γενικότερα ζητήματα, τα οποία θέλουν άλλου τύπου ανάλυση για να καταλήξει κανείς σε κάποιο συμπέρασμα.

Σας είπα, όμως, ότι με το προεδρικό διάταγμα που θα προβλεφθεί στη νομοθετική ρύθμιση και θα προωθηθεί αργότερα, όταν θα έχουμε την πλήρη εικόνα, αλλά και με το Τοπικό Χωρικό Σχέδιο -που πάλι προεδρικό διάταγμα θα είναι, μπορεί αυτά τα δύο να πάνε μαζί ή να προηγηθεί λίγο το αυτοτελές προεδρικό διάταγμα- θα αντιμετωπίσουν όλα τα πολεοδομικά ζητήματα της περιοχής, και οι χρήσεις γης, οι συντελεστές και άλλες διαστάσεις του ζητήματος.

Να κάνω μόνο μια τελευταία επισήμανση. Στην περιοχή υπάρχουν κτήρια που έχουν διάφορα ύψη και έχουν κατασκευαστεί νόμιμα. Το νόμιμο κτήριο προφανώς δεν μπορείς να το κατεδαφίσεις τη στιγμή που είναι νόμιμο. Οι ιδιοκτήτες ακολούθησαν τις νόμιμες διαδικασίες, είχαν εμπιστοσύνη στο κράτος το οποίο προέβλεπε αυτά τα ύψη και άρα ακολούθησαν αυτό που προβλεπόταν. Παράνομα θέματα είναι μια άλλη ιστορία. Όμως τα νόμιμα κτήρια κατ’ αρχάς δεν μπορείς να τα αντιμετωπίσεις εκ των υστέρων.

**ΚΡΙΤΩΝ -ΗΛΙΑΣ ΑΡΣΕΝΗΣ:** Αναφέρεστε στα δύο ξενοδοχεία;

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Στον βαθμό που είναι νόμιμα παραμένουν.

Σας ρώτησε νομίζω και ο κύριος Πρόεδρος προηγουμένως ποια είναι η άποψή σας για τα υφιστάμενα κτήρια.

**ΠΡΟΕΔΡΕΥΩΝ (Νικήτας Κακλαμάνης):** Εγώ είπα για δύο συγκεκριμένες πολυκατοικίες, που είχε γίνει μεγάλη συζήτηση όταν φτιαχνόταν το Μουσείο της Ακρόπολης, γιατί έκοβαν την οπτική συνέχεια του Μουσείου με το κυρίως μνημείο.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Ναι. Σωστά.

**ΠΡΟΕΔΡΕΥΩΝ (Νικήτας Κακλαμάνης):** Είναι μια πικραμένη ιστορία αυτή, δηλαδή αν ξεκινάνε νομίμως και αν καταλήγουν νομίμως. Γιατί πολλές φορές -ξέρετε- ξεκινάει ένα κτήριο παρανόμως και μετά, κάποια στιγμή, νομιμοποιείται.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Στην περίπτωση αυτή δεν υπάρχει τακτοποίηση αυθαιρεσιών. Έχουν ξεκινήσει νομίμως.

**ΠΡΟΕΔΡΕΥΩΝ (Νικήτας Κακλαμάνης):** Δεν μιλάω για αυτά που συζητήσατε με τον κ. Αρσένη.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Σε αυτά, λοιπόν, που είναι νόμιμα, κατ’ αρχήν δεν μπορεί να γίνει κάτι. Πιο σωστά, κατ’ αρχάς δεν μπορεί να γίνει κάτι. Κατ’ αρχήν μπορεί να γίνει κάτι, δηλαδή μπορείς να απαλλοτριώσεις τους δύο τελευταίους ορόφους -για παράδειγμα- και να τους κατεδαφίσεις. Αυτό, όμως, είναι μία άλλη κουβέντα. Αν υπάρξουν τέτοιου τύπου μέτρα -όχι μόνο στην περιοχή- θα το δούμε στο μέλλον.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε με την πρώτη με αριθμό 3115/9-1-2020 ερώτηση του κύκλου των αναφορών και ερωτήσεων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Άμεση ανάγκη για έκδοση του προεδρικού διατάγματος Αξιού».

Νιός ήμουν και γέρασα με τον Αξιό, κύριε Φάμελλε.

Ορίστε, έχετε τον λόγο για δύο λεπτά.

**ΣΩΚΡΑΤΗΣ ΦΑΜΕΛΛΟΣ:** Έτσι είναι, κύριε Πρόεδρε.

Καλημέρα κατ’ αρχάς, κύριε Πρόεδρε, κύριε Υπουργέ, κυρίες και κύριοι συνάδελφοι.

Κύριε Πρόεδρε, την προηγούμενη εβδομάδα είχα καταθέσει την αντίρρησή μου προς το Προεδρείο σχετικά με τη διαδικασία απαντήσεων - ερωτήσεων από το Υπουργείο Περιβάλλοντος. Συνεχίζεται το πρόβλημα, χωρίς να ευθύνεται ο κύριος Υφυπουργός. Ο κ. Χατζηδάκης δεν προσέρχεται να απαντήσει σε ερωτήσεις της αρμοδιότητάς του. Ο κύριος Υπουργός είναι αρμόδιος για τη χωροταξία και την πολεοδομία, δεν έχει αρμοδιότητα στο φυσικό περιβάλλον και η ερώτηση αυτή απευθύνεται στα θέματα φυσικού περιβάλλοντος. Γνωρίζω την ειδικότητα του στη χωροταξία, αλλά καλό είναι να μην συγχέουμε τα προεδρικά διατάγματα με την επιστημονική ειδικότητα, με το θεματικό πεδίο και την πολιτική ύλη από την οποία απευθύνονται.

Δεν αφορά τον ίδιο, απλά θεωρώ, κύριε Υφυπουργέ ότι αυτό πρέπει να σταματήσει.

Το λέω αυτό, κύριε Πρόεδρε και αναγκάζομαι να ενημερώσω την Έδρα, διότι από τις δεκαεπτά ερωτήσεις που έχουμε υποβάλλει το τελευταίο επτάμηνο, οκτάμηνο, επτά ερωτήσεις έγιναν επίκαιρες γιατί δεν απαντήθηκαν εντός του απαιτούμενου χρονικού πλαισίου, έξι παραμένουν αναπάντητες και τρεις - τέσσερις απαντήθηκαν εκπρόθεσμα. Δεν μπορούμε να λειτουργήσουμε ως Βουλευτές, αν το Υπουργείο Περιβάλλοντος δεν σέβεται τις κοινοβουλευτικές διαδικασίες. Όλα τα υπόλοιπα -ξέρετε- μετά θα έρθουν δεύτερα.

Για το συγκεκριμένο, λοιπόν, η ερώτηση κατατέθηκε στις 9 Ιανουαρίου. Δεν απαντήθηκε, γι’ αυτό και έρχεται εδώ. Πρέπει να συζητηθεί στην Ολομέλεια. Διαχρονικά η χώρα μας είχε έλλειψη του θεσμικού πλαισίου για την προστασία των περιοχών με το ιδιαίτερο φυσικό κεφάλαιο. Πολλές υπουργικές αποφάσεις έπεσαν στο Συμβούλιο της Επικρατείας, γιατί δεν είχαν την ισχύ του προεδρικού διατάγματος. Εμείς, για να λυθεί αυτό το πρόβλημα -το γνωρίζετε, κύριε Υφυπουργέ- από το ΕΣΠΑ βρήκαμε 17,5 εκατομμύρια ευρώ και σήμερα σε όλη την Ελλάδα εκπονούνται ειδικές περιβαλλοντικές μελέτες για ένα επικαιροποιημένο και πλήρη κατάλογο «NATURA» που κατατέθηκε στην Ευρωπαϊκή Ένωση στις 15 Δεκεμβρίου του 2017 και ικανοποιήσαμε και τις περιβαλλοντικές, αλλά και τις εθνικές μας υποχρεώσεις. Θα υπάρχει, λοιπόν, σε κάθε προστατευόμενη περιοχή σχέδιο διαχείρισης και προεδρικό διάταγμα, γιατί ο Πρόεδρος θα έχει δίκιο να λέει, «περιμένουμε τόσα χρόνια να καλυφθεί ένα κενό».

Σε ιδιαίτερα ευαίσθητες περιοχές, όπως είναι ο Όλυμπος, η Παμβώτιδα, ο Αξιός -και αναφέρομαι σε όλη την περιοχή, από το Καλοχώρι μέχρι το Κίτρος Πιερίας και μέχρι τα βόρεια σύνορα της χώρας- επιλέξαμε το Προεδρικό Διάταγμα Αξιού να είναι ένα από τα έργα που θα γίνουν κατά προτεραιότητα.

Έτσι λοιπόν, τον Ιούλιο του 2018, δημιουργήσαμε, συντάξαμε προεδρικό διάταγμα, ξεκίνησε η διαβούλευση, με δύο υπουργικές αποφάσεις δόθηκε από τη μια μεριά αναστολή έκδοσης οικοδομικών αδειών και από την άλλη μεριά μια διετής παράταση της προστασίας με υπουργική απόφαση οριακή ως προς τη νομολογία, που τελειώνει, όμως, τον Αύγουστο του 2020. Έγινε μια μεγάλη ημερίδα διαβούλευσης στις 10 Σεπτεμβρίου και στις 3 Απριλίου δώσαμε στην αντίστοιχη υπηρεσία εγγράφως -εγώ προσωπικά- την εντολή του τελικού σχεδίου προεδρικού διατάγματος, για να προχωρήσει στο νομοθετικό.

Γνωρίζω, επειδή ήμουν στην αντίστοιχη θέση αρμοδιότητας, ότι τον Ιούνιο του 2019 το προεδρικό διάταγμα ήταν στη Νομική Υπηρεσία. Άρα είχε τελειώσει οποιαδήποτε επεξεργασία πολιτική, προσωπική κ.λπ..

Σας το λέω αυτό, κύριε Υφυπουργέ, διότι στην ημερίδα διαβούλευσης που κάναμε, πολύ ντόρος έγινε -ας το πω έτσι- πολλή συζήτηση, ότι κινδυνεύει η περιοχή από την προστασία και τελικά όλες οι προτάσεις των τοπικών παραγόντων έγιναν αποδεκτές στο πλαίσιο προστασίας. Υπάρχει τρόπος, δηλαδή, να λυθούν τα ζητήματα ανάπτυξης και προστασίας του περιβάλλοντος.

Επειδή, λοιπόν, υπάρχει ανάγκη να συμμορφωθούμε με την ευρωπαϊκή νομοθεσία και γιατί όσο παρατείνεται αυτή η εκκρεμότητα, φοβάμαι ότι μπορεί να μην τελειώσετε ούτε τον Αύγουστο -αλλά εγώ θέλω να τελειώσετε μέχρι τον Αύγουστο, γιατί θεωρώ ότι είναι μια συνεχιζόμενη εθνική υποχρέωση-, πρέπει να σας κάνουμε αυτήν την ερώτηση και να σας ρωτήσουμε δυο απλά πράγματα: Πρώτον, πότε θα υπογράψει ο Υπουργός το σχέδιο που θα πάει στο Συμβούλιο της Επικρατείας; Και δεύτερον, υπάρχει λόγος για τον οποίο δημιουργούνται καθυστερήσεις; Μήπως έχουν αρχίσει να γίνονται διάφορες συζητήσεις για εξυπηρέτηση ημετέρων;

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Να ξεκινήσω από το θέμα που θέσατε στην αρχή.

Είναι γεγονός ότι κατά την περίοδο της προηγούμενης κυβέρνησης, διαμορφώθηκε μια δυσάρεστη παράδοση μη απάντησης, μη παρουσίας Υπουργών στην συγκεκριμένη κοινοβουλευτική διαδικασία. Θυμίζω ότι είχαν υπάρξει περιπτώσεις όπου δεν υπήρχε κανείς εκπρόσωπός της κυβέρνησης. Σήμερα πάντα έρχεται κάποιος εκπρόσωπος της Κυβέρνησης. Η ευθύνη στα Υπουργεία και στην Κυβέρνηση είναι συλλογική. Άρα, είναι ένα τελείως διαφορετικό φαινόμενο να υπάρχει ένας Υφυπουργός του συγκεκριμένου Υπουργείου και άλλο το να απουσιάζουν οι Υπουργοί.

Όσο για τις καθυστερήσεις στις απαντήσεις των γραπτών ερωτήσεων, ξέρετε ότι το αντικείμενο του Υπουργείου και ειδικά σε θέματα περιβάλλοντος, προκαλεί πολύ μεγάλο ενδιαφέρον. Υπάρχει πολύ μεγάλος αριθμός ερωτήσεων που έρχονται και αναγκαστικά αυτό οδηγεί σε κάποιες καθυστερήσεις. Αυτό δεν σημαίνει, όμως, ότι δεν απαντώνται και αυτές που εκκρεμούν, οι έξι, οι επτά, θα απαντηθούν στο άμεσο μέλλον.

Ας πάμε στο συγκεκριμένο θέμα. Η διαβούλευση για το προεδρικό διάταγμα του Αξιού τελείωσε -αν θυμάμαι καλά- στις αρχές Σεπτεμβρίου του 2018. Προωθήθηκε στο νομοθετικό σχέδιο προεδρικού διατάγματος λίγο πριν τις εκλογές. Είναι αλήθεια ότι λίγο πριν τις εκλογές υπήρξε πολύ έντονη δραστηριότητα στο Υπουργείο. Μεταξύ αυτών των ενεργειών τότε, ήταν και η προώθηση αυτού του σχεδίου προεδρικού διατάγματος. Δεν υπάρχει κανένας λόγος να καθυστερήσουμε σχεδόν οκτώ μήνες, από το τέλος της διαβούλευσης μέχρι την αποστολή του σχεδίου προεδρικού διατάγματος. Θα ήταν απόλυτα εφικτό να προχωρήσει η διαδικασία της διαμόρφωσης του τελικού σχεδίου πολύ πιο γρήγορα. Άρα εκεί υπήρξε μεγάλη καθυστέρηση.

Από εκεί και πέρα, όπως γνωρίζετε, γιατί έχετε κάνει στο Υπουργείο αυτό, το νομοθετικό επίσης καθυστερεί παγίως από παλιά, όχι μόνο σήμερα, την επεξεργασία των διαταγμάτων. Εγώ βρήκα εκκρεμή διατάγματα καμμιά εκατοστή, που για κάποιους λόγους παρέμεναν στο ράφι ή στο νομοθετικό για ένα, δύο, τρία χρόνια. Νομίζω ότι έχω υπογράψει γύρω στα εκατό προεδρικά διατάγματα, παπύρους. Θα βγάλουμε σύντομα κάποια νούμερα, για να έχετε και μια σαφή εικόνα.

Εν πάση περιπτώσει, ολοκληρώθηκε η νομοτεχνική επεξεργασία του προεδρικού διατάγματος από το νομοθετικό. Αυτήν τη στιγμή το προεδρικό διάταγμα βρίσκεται στη φάση της συλλογής υπογραφών και στο άμεσο μέλλον, επομένως, θα υπογραφεί και από τον κ. Χατζηδάκη και θα σταλεί στο Σ.τ.Ε. και μετά στον Πρόεδρο της Δημοκρατίας.

Ελπίζουμε και πιστεύουμε ότι δεν θα υπάρξει υπέρβαση του ορίου του Αυγούστου, ότι θα έχουμε πιο πριν το προεδρικό διάταγμα. Είναι απόλυτα εφικτό. Αν δεν το έχουμε, όμως, θα δώσουμε μια μικρή παράταση, ώστε να μην μείνει η περιοχή χωρίς προστασία.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ κι εγώ.

Κύριε Φάμελλε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, επικαλούμαι και την κοινοβουλευτική σας εμπειρία και τον ρόλο σας. Πιστεύετε ότι είναι δυνατόν να φταίει η Αντιπολίτευση ή η προηγούμενη κυβέρνηση γιατί δεν απαντάει η σημερινή Κυβέρνηση στις ερωτήσεις;

Κύριε Υπουργέ, είναι κωμικοτραγικό αυτό που είπατε. Δηλαδή χρησιμοποιήσατε ως μέτρο σύγκρισης το αν υπήρχε Υπουργός της προηγούμενης κυβέρνησης στον κοινοβουλευτικό έλεγχο στο παρελθόν για το αν θα εκπληρώσετε εσείς τα κοινοβουλευτικά σας καθήκοντα; Αυτό είπατε, κύριε Υφυπουργέ, και παρακαλώ διαβάστε τα Πρακτικά για να είστε σίγουρος.

Όσον αφορά δε για το ζήτημα της καθυστέρησης που βάλατε, επειδή και από την περιοχή είμαι και την περιοχή εκπροσωπώ και με τιμά αυτό, είναι πραγματικά τιμή μου να εκπροσωπώ αυτήν την περιοχή, αλλά και επειδή έχω δουλέψει με τους ανθρώπους, δεκαέξι χρόνια οι κυβερνήσεις του ΠΑΣΟΚ και της Νέας Δημοκρατίας δεν μπορέσαν να κάνουν προεδρικό διάταγμα για τον Αξιό.

Εμείς το συντάξαμε, παρ’ ότι ταυτόχρονα βρήκαμε τους πόρους για όλες τις ειδικές περιβαλλοντικές μελέτες -που το ΠΑΣΟΚ και η Νέα Δημοκρατία δεν μπόρεσαν να κάνουν τόσα χρόνια- και χρειαστήκαμε από το τέλος της διαβούλευσης τον Σεπτέμβριο μέχρι τον Απρίλιο έξι μήνες για να ενσωματώσουμε τις προτάσεις των φορέων και των πολιτών. Δηλαδή, εσείς μας είπατε λίγο προηγουμένως ότι δεν ήταν ιδιαίτερα κάτι σημαντικό αυτό για να περιμένουμε έξι μήνες; Πέρασαν δεκαέξι χρόνια χωρίς να κάνουν τίποτα οι προηγούμενες κυβερνήσεις και εμείς έξι μήνες για να ακούσουμε τη γνώμη του πολίτη και του φορέα;

Ναι, κύριε Οικονόμου, εμείς θέλουμε να ακούμε τις γνώμες των φορέων, θέλουμε να κάνουμε διαβούλευση και αντέχουμε να πηγαίνουμε με προτάσεις στη διαβούλευση, όχι όπως πήγατε εσείς παραδείγματος χάριν στη δυτική Μακεδονία χωρίς καμμία πρόταση για να ανακοινώσετε την απολιγνιτοποίηση, για να κάνετε μια επικοινωνιακή φούσκα ή όπως βγάλατε κακώς την προηγούμενη εβδομάδα ένα non paper απαξιώνοντας το έργο των φορέων σε όλη την Ελλάδα, το έργο των φορέων προστασίας της φύσης και το φυσικό περιβάλλον της Ελλάδας.

Για ποιον λόγο άραγε, κύριε Οικονόμου; Θέλετε από την πίσω πόρτα να βάλετε τίποτα μετακλητούς και τίποτα golden boys για να βγαίνουν οι αδειοδοτήσεις στη ζούλα, όπως έχουμε μάθει ότι θέλει κάποια ομάδα να γίνεται και στο προεδρικό διάταγμα του Αξιού;

Προσέξτε, κύριε Οικονόμου, για να είμαστε ακριβείς. Έχει το νομοθετικό ένα σχέδιο προεδρικού διατάγματος. Γνωρίζουμε, διότι εμείς το εισηγηθήκαμε, τι σχέδιο προεδρικού διατάγματος υπάρχει. Αν ετοιμάζεται η Κυβέρνηση να εκδώσει σχέδιο προεδρικού διατάγματος διαφορετικό αφήνοντας παράνομες δραστηριότητες εντός του Εθνικού Πάρκου του Αξιού, να ξέρετε ότι εμείς θα ενημερώσουμε την κοινωνία για το τι παραχάραξη γίνεται πίσω από την πλάτη της.

Όπως επίσης αν υπάρχει καθυστέρηση, όπως δυστυχώς αφήσατε να εννοηθεί και δεν προχωρήσει κάτι τέτοιο και δεν λάβετε εσείς την πολιτική πρωτοβουλία να πιέσουμε τις υπηρεσίες και εμείς με τον κοινοβουλευτικό έλεγχο αυτό κάναμε για να γίνει σωστά η δουλειά όλων, για να γίνει σωστά η εθνική μας υποχρέωση, για να μην έχουμε μια νέα καταδίκη, τότε θα έχετε εσείς την πολιτική ευθύνη.

Δεν χρειάζεται περισσότερος χρόνος. Το νομοθετικό -έχετε δίκιο- έχει από τον Απρίλιο το κείμενο και τον Ιούνιο εμείς κάναμε και σχετική παρέμβαση για να ολοκληρωθεί αυτή η διαδικασία και πρέπει να κάνετε και εσείς, οκτώ μήνες πέρασαν, κάντε κάτι και όχι μόνο τους μαθητευόμενους μάγους. Μην τα ρίχνετε όλα στον ΣΥΡΙΖΑ. Είναι βαρετό πέρα από το ότι είναι ειλικρινά απαξιωτικό προς την κοινοβουλευτική διαδικασία.

Εμείς, λοιπόν, αυτό που θέλουμε είναι να σταματήσετε να απαξιώνετε τους φορείς, να προστατέψουμε όλοι μαζί το φυσικό περιβάλλον της χώρας, να αφήσετε να ολοκληρωθούν οι ειδικές περιβαλλοντικές μελέτες και να βγουν προεδρικά διατάγματα παντού σε όλη την Ελλάδα, διότι ακούμε και διάφορες φήμες ότι και αυτά θέλετε να τα καθυστερήσετε και να προχωρήσουμε στη γρήγορη έκδοση του προεδρικού διατάγματος του Αξιού.

Όταν βγει, κύριε Υφυπουργέ, θα είμαι ο πρώτος που θα χειροκροτήσω τη δουλειά και της δικής σας Κυβέρνησης, γιατί υπάρχει συνέχεια στο συγκεκριμένο θέμα.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Επειδή με επικαλεστήκατε, κύριε Φάμελλε, σε ό,τι αφορά την κοινοβουλευτική διαδικασία, στον έλεγχο εννοώ, δεν υπάρχει σύγκριση της βελτίωσης τώρα με την προηγούμενη περίοδο, κάτι που το είχε επισημάνει, κατά την άποψή μου, ο καλός Πρόεδρος που είχαμε, ο κ. Βούτσης. Ήταν γύρω στο 35% το ποσοστό των επικαίρων ερωτήσεων που απαντώντο, τώρα έχει ξεπεράσει το 75%. Και δεν ήταν βέβαια, σας ξέρω και ξέρω και την ευγένεια σας, καμμία αιχμή προς τον κ. Οικονόμου. Εσείς είπατε γιατί δεν έρχεται ο Υπουργός, ο οποίος είναι πάντα παρών στη Βουλή.

Ορίστε, κύριε Οικονόμου, έχετε τον λόγο.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Ευχαριστώ.

Επειδή ξανατέθηκετο γενικότερο θέμα των απαντήσεων εγώ δεν είπα ποτέ ότι, επειδή στην περίοδο του ΣΥΡΙΖΑ είχαν ακυρωθεί απαντήσεις σε επίκαιρες ερωτήσεις, αυτό είναι δικαιολογία για μας. Το αντίθετο είπα. Είπα ότι εμείς ερχόμαστε πάντα. Δεν έχει υπάρξει ούτε μια περίπτωση ακύρωσης της συζήτησης λόγω απουσίας εκπροσώπου της Κυβέρνησης. Άρα είπα κάτι διαφορετικό. Αυτό είπα, αυτό πρέπει να γράφτηκε και στα Πρακτικά.

**ΣΩΚΡΑΤΗΣ ΦΑΜΕΛΛΟΣ:** Από τις δεκαεπτά έγγραφες ερωτήσεις δεν απαντήθηκε καμμία σωστά. Δεν απαντήθηκαν γραπτά.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Αναφέρθηκα στις επίκαιρες σαφώς.

Δεύτερον, ο Υπουργός λείπει στο εξωτερικό, γιατί υπάρχουν σημαντικές υποχρεώσεις, στις οποίες πρέπει να είναι παρών. Εγώ μπορώ άριστα να απαντήσω σε αυτά τα ζητήματα, δεν έχω κανένα πρόβλημα και επιστημονικά και πολιτικά.

Θα επανέλθω στο θέμα του Αξιού πρώτα από όλα λοιπόν. Η παρέλευση εννιά μηνών από τη λήξη της διαβούλευσης μέχρι να σταλεί το σχέδιο προεδρικού διατάγματος στο νομοθετικό -τον Ιούνιο στάλθηκε, όχι τον Απρίλιο- ήταν τελείως περιττή και χωρίς να υπάρχει κανένας λόγος. Δεν είναι θέμα απαξίωσης της διαβούλευσης. Η διαβούλευση έγινε. Από εκεί και πέρα, η ενσωμάτωση των πορισμάτων της διαβούλευσης σε ένα τέτοιο σχέδιο απαιτεί δύο μήνες.

Τα έχω κάνει πολλές φορές εγώ και τα ξέρω. Δεν υπήρχε κανείς λόγος αντί δύο μήνες να κάνουμε οκτώ ή εννιά, όσους χρειάστηκαν γι’ αυτό. Το γιατί βγήκε τελικά ακριβώς λίγο πριν από τις εκλογές αυτό το πράγμα δεν το ξέρω.

**ΣΩΚΡΑΤΗΣ ΦΑΜΕΛΛΟΣ:** Γι’ αυτό εγώ έκανα επιστολή τον Απρίλιο.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Εν πάση περιπτώσει, αυτή είναι η απάντηση στο συγκεκριμένο θέμα που θέσατε.

Δεύτερον, δεν υπάρχει αυτή τη στιγμή θέμα να επέμβουμε στις υπηρεσίες για να επιταχύνουν. Όπως σας είπα ήδη, βρίσκεται το προεδρικό διάταγμα στο στάδιο της συλλογής των υπογραφών από τους Υπουργούς. Επομένως, πιστεύουμε βάσιμα ότι πριν από τον Αύγουστο θα έχουμε και το προεδρικό διάταγμα για την προστασία.

Θα ήθελα να πω και δυο πράγματα για το πρόγραμμα των ειδικών περιβαλλοντικών μελετών. Εμείς έχουμε αναγνωρίσει τις θετικές ενέργειες της προηγούμενης κυβέρνησης και στο συγκεκριμένο πρόγραμμα και σε άλλα ζητήματα.

Κατά καιρούς έχω αναγνωρίσει και τις θετικές ενέργειες στο ζήτημα των τοπικών χωρικών σχεδίων. Ίσως βιάστηκα. Εν πάση περιπτώσει, όπου μπορούμε να αναγνωρίσουμε και όπου υπάρχει κάτι το αναγνωρίζουμε.

Στην περίπτωση των ειδικών περιβαλλοντικών μελετών όντως ήταν σωστή η πρωτοβουλία. Βρήκατε τα χρήματα. Ξεκινήσατε το έργο. Λίγο αργά ίσως να το ξεκινήσατε. Όμως, υπήρχαν κάποια προβλήματα στο έργο. Ένα πρώτο πρόβλημα είναι ότι δεν υπήρξε και δεν υπάρχει μέχρι σήμερα κώδικας χρήσεων γης εφαρμοζόμενος στις περιοχές «NATURA» και γενικά στις περιοχές προστασίας της φύσης.

Αυτό έχει ως συνέπεια ότι όλες οι ειδικές περιβαλλοντικές μελέτες, που έχουν θεσμοθετηθεί μέχρι σήμερα χρησιμοποιούν ορολογία ανομοιογενή, το ίδιο πράγμα το περιγράφουν με διαφορετικούς τρόπους και με τρόπο που δεν είναι σαφές σε τι αντιστοιχεί σε σχέση με τις θεσμοθετημένες χρήσης γης και με τις άδειες λειτουργίας και τις αρμοδιότητες διαφόρων υπηρεσιών που καλούνται να εφαρμόσουν αυτά τα ειδικά προεδρικά διατάγματα.

Η έλλειψη, δηλαδή, αυτού του κώδικα είναι πολύ μεγάλο τεχνικό πρόβλημα, το οποίο μειώνει πάρα πολύ την αποτελεσματικότητα των ειδικών περιβαλλοντικών μελετών και αντίστοιχων μελετών που αφορούν την προστασία της φύσης. Τεράστιο πρόβλημα! Το έχουν επισημάνει και πολλές περιβαλλοντικές οργανώσεις και το επισημαίνω και εγώ που ξέρω το θέμα.

**ΣΩΚΡΑΤΗΣ ΦΑΜΕΛΛΟΣ:** Όχι, κύριε Υπουργέ.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Αν δεν έχεις σαφείς ορισμούς για το τι σημαίνουν οι χρήσεις γης που ο κάθε μελετητής βάζει, ο κάθε μελετητής χρησιμοποιεί τον όρο που νομίζει για το ίδιο πράγμα. Για το ίδιο πράγμα επτά μελετητές χρησιμοποιούν επτά διαφορετικούς όρους, με αποτέλεσμα να υπάρχει ένα χάος και αδυναμία εφαρμογής της ειδικής περιβαλλοντικής μελέτης.

Αυτό, λοιπόν, ήταν ένα πρόβλημα το οποίο θα το λύσουμε άμεσα. Θα υπάρξουν άμεσα απαντήσεις από τον Υπουργό γι’ αυτό το ζήτημα. Και συγκεκριμένη πρωτοβουλία, όχι μόνο απαντήσεις.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, ολοκληρώστε, παρακαλώ.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Ολοκληρώνω, κύριε Πρόεδρε, σε μισό λεπτό.

Όσον αφορά το ζήτημα των φορέων διαχείρισης όλοι ξέρουμε ότι οι φορείς διαχείρισης δεν λειτουργούσαν ικανοποιητικά για πολλούς λόγους, μεταξύ των οποίων η υποστελέχωση, ο κατακερματισμός και η έλλειψη πόρων.

Άμεσα θα υπάρξει νομοθετική ρύθμιση που δημιουργεί ένα κεντρικό σύστημα για τους φορείς διαχείρισης, με κόμβους φυσικά τοπικούς και με αύξηση και των διαθέσιμων πόρων. Δεν θέλω να επεκταθώ πιο πολύ για λόγους χρόνου και γιατί θα ανακοινωθούν αυτά στο πολύ προσεχές μέλλον από τον Υπουργό.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία εννέα μαθητές και μαθήτριες και δύο εκπαιδευτικοί συνοδοί τους από το 4ο Δημοτικό Σχολείο Μεγαλόπολης.

Η Βουλή σάς καλωσορίζει

Καλώς ήρθατε στη Βουλή και στην Αθήνα!

(Χειροκροτήματα απ’ όλες τις πτέρυγες της Βουλής)

Προχωράμε στον επόμενο και τελευταίο κύκλο ερωτήσεων, στις οποίες θα απαντήσει ο Υφυπουργός κ. Βασίλης Κοντοζαμάνης.

Πρώτα θα συζητηθεί η πρώτη με αριθμό 511/17-2-2020 επίκαιρη ερώτηση πρώτου κύκλου του Βουλευτή Αιτωλοακαρνανίας της Νέας Δημοκρατίας κ. Μάριου Σαλμά, με θέμα: «Παράνομη λειτουργία ιδιωτικών ασθενοφόρων».

Εδώ πάμε τώρα «Κράμερ εναντίον Κράμερ».

Ορίστε, κύριε Σαλμά, έχετε τον λόγο.

**ΜΑΡΙΟΣ ΣΑΛΜΑΣ:** Ευχαριστώ, κύριε Πρόεδρε.

Απευθυνόμενος στον κύριο Υπουργό Υγείας ήθελα να τονίσω ότι το αντικείμενο της σημερινής μου επίκαιρης ερώτησης θεωρώ ότι είναι πολύ σημαντικό. Δεν είναι μόνο ένα θέμα το οποίο είναι εδραζόμενο σε μη νομική βάση, άρα λειτουργεί παράνομα, αλλά είναι και ένα θέμα το οποίο μπορεί να αποτελέσει κίνδυνο για τον τρόπο με τον οποίο μετακινούνται χιλιάδες ασθενείς στη χώρα.

Δεν είναι πρόβλημα το οποίο το έφτιαξε η δική σας θητεία -το βρήκατε, είναι πολλά χρόνια-, αλλά ήρθε η ώρα που πρέπει να λυθεί. Γιατί η Κυβέρνηση αυτή ήρθε εδώ για να λύσει τις παθογένειες των προηγούμενων ετών, πολλές από τις οποίες τα προηγούμενα πέντε χρόνια με την προηγούμενη διακυβέρνηση δεν ασχολούνταν καν οι αρμόδιοι Υπουργοί.

Συνεπώς έχουμε, κύριε Πρόεδρε, δεκάδες ιδιωτικά ασθενοφόρα τα οποία έχουν άδειες σε ιδιωτικές κλινικές, σε κέντρα τεχνητού νεφρού και αιμοκάθαρσης, σε διαγνωστικά κέντρα, σε γηροκομεία και τα οποία έχουν δοθεί σε ιδιώτες για να εκτελούν τις μετακινήσεις και τις διακομιδές από και προς ιδιωτικά και δημόσια νοσοκομεία. Η μάστιγα αυτή είναι κανόνας. Σήμερα αν ένας ασθενής θέλει να φύγει από ένα νοσοκομείο στην Αθήνα για να πάει στο σπίτι του, το ΕΚΑΒ δεν αναλαμβάνει αυτή την υποχρέωση ουσιαστικά και όλο αυτό γίνεται με αυτά τα ιδιωτικά ασθενοφόρα, τα οποία δεν είναι όλα αδειοδοτημένα για να κάνουν αυτή την αποστολή.

Συνεπώς, επειδή, κύριε Υπουργέ, την ερώτηση αυτή σας την έκανα τον Νοέμβριο -και συγκεκριμένα στις 11 Νοεμβρίου-, πέρασαν τρεις μήνες και δεν την απαντήσατε γραπτώς, για αυτό ήρθα εδώ να σας την καταθέσω προφορικώς, τώρα σας ερωτώ τι κάνατε τους τρεις μήνες αυτούς από όταν σας έκανα την ερώτηση για την επίλυση του σημαντικού αυτού προβλήματος που σας εξέθεσα μόλις πριν.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Υφυπουργός.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ πολύ, κύριε Πρόεδρε.

Ευχαριστώ, κύριε Σαλμά, για την ερώτηση. Επιτρέψτε μου να πω κατ’ αρχάς ότι πολύ καλά κάνετε και φέρνετε επίκαιρη ερώτηση, είναι πραγματικά σημαντικό το θέμα. Απαντήσαμε στην ερώτησή σας, αλλά ίσως εκπρόθεσμα.

Κύριε Πρόεδρε, το έχω πει και σε προηγούμενες απαντήσεις από το Βήμα αυτό σε ό,τι αφορά τις επίκαιρες ερωτήσεις, είναι τέτοιος ο φόρτος εργασίας των υπηρεσιών και το πλήθος των ερωτήσεων που αδυνατούμε να ανταπεξέλθουμε στους χρόνους και να είμαστε συνεπείς ως προς τις προθεσμίες.

Χαρακτηριστικά θα σας πω ότι μεταξύ Αυγούστου και Δεκεμβρίου 2019 κατατέθηκαν συνολικά τετρακόσιες εξήντα τέσσερις ερωτήσεις, αναφορές και επίκαιρες, και έχουμε απαντήσει εκατόν εξήντα εννέα. Είναι πολύ μεγάλο το νούμερο. Βεβαίως είναι φύσει αδύνατον να απαντήσουμε σε όλες. Πρέπει να βρεθεί μια διαδικασία για να διευκολύνεται και το Υπουργείο Υγείας να μπορούμε να απαντούμε εμπροθέσμως στις ερωτήσεις των Βουλευτών.

Πράγματι ο κ. Σαλμάς έκανε ερώτηση, απαντήσαμε γραπτώς και έγινε επίκαιρη ερώτηση, σε ό,τι αφορά αυτό το σημαντικό θέμα.

Κύριε Σαλμά, είπατε πολύ σωστά ότι στο παρελθόν δεν είχαν γίνει ενέργειες επί του θέματος. Πράγματι, το λέτε και στην ερώτησή σας, υπάρχει ένα πόρισμα του Σώματος Επιθεωρητών Υγείας του 2015 που δεν αξιοποιήθηκε ποτέ από όταν εκδόθηκε μέχρι σήμερα.

Εμείς πραγματικά θέλουμε να δώσουμε λύσεις σε αυτό το πρόβλημα. Βεβαίως έχουμε δρομολογήσει λύσεις όπως και θα σας πω. Είναι ένα μεγάλο ζήτημα που αφορά τις δευτερογενείς διακομιδές –το γνωρίζετε πολύ καλά, έχετε θητεύσει ως Αναπληρωτής Υπουργός Υγείας- που αφορά κυρίως τις μετακινήσεις των ασθενών προς τα νοσοκομεία και κυρίως στα δευτερογενή, στα εξιτήρια.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)

Κύριε Πρόεδρε, επιτρέψτε να πάρω χρόνο από τη δευτερολογία μου γιατί είναι σημαντικό το θέμα.

**ΠΡΟΕΔΡΕΥΩΝ (Νικήτας Κακλαμάνης):** Έχετε χρόνο. Το κουδούνι ήταν προειδοποιητικό.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Το ξέρω, απλώς τελειώνει σε ένα λεπτό ο χρόνος.

Υπάρχει μια υπουργική απόφαση, του 2013, από τον τότε Υπουργό Ανάπτυξης, που καθορίζει τους όρους και τις προϋποθέσεις για τη χορήγηση αδειών κυκλοφορίας τέτοιων ασθενοφόρων. Στην ίδια υπουργική απόφαση, πράγματι, είναι απόλυτα σαφές ότι οι ανωτέρω φορείς παρέχουν την υπηρεσία μεταφοράς των ασθενών χωρίς είσπραξη κομίστρου. Και αυτά τα ασθενοφόρα πράγματι, όπως είπατε, γιατί το γνωρίζετε, ήσασταν μέλος σε εκείνη την Κυβέρνηση, χορηγούνται σε ιδιωτικές κλινικές και σε άλλες επιχειρήσεις, όπως ιατρικά διαγνωστικά κέντρα, σε μονάδες χρόνιας αιμοκάθαρσης. Και γνωρίζουμε πολύ καλά ότι συμβαίνει αυτό το φαινόμενο το οποίο είπατε, ότι συμβάλλονται οι ιδιωτικές επιχειρήσεις που έχουν ασθενοφόρα με αυτά τα κέντρα, προκειμένου να κάνουν τις διακομιδές προς τα νοσοκομεία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Θα ήθελα να πω ότι το ΕΚΑΒ, καλώς ή κακώς -και πρέπει να το βελτιώσουμε αυτό, είναι στις προτάσεις που κάνουμε-, δεν έχει μεγάλη εμπλοκή σ’ αυτό το φαινόμενο. Διότι μόνο την πρώτη φορά που το ασθενοφόρο πάρει άδεια καταλληλότητας, που χορηγείται από το ΕΚΑΒ, έχει εμπλοκή το ΕΚΑΒ. Υπάρχει το Μητρώο Ασθενοφόρων Αυτοκινήτων και σε καμμία άλλη περίπτωση δεν γίνεται έλεγχος καταλληλότητας του ασθενοφόρου.

Είναι κάτι το οποίο θα αλλάξουμε. Σε τακτικά χρονικά διαστήματα, τουλάχιστον μία φορά τον χρόνο, τα ιδιωτικά αυτά ασθενοφόρα θα περνούν έλεγχο καταλληλότητας από το ΕΚΑΒ, διότι, πρώτον, έχει να κάνει με την ασφάλεια στην οδήγηση των οχημάτων αυτών και βεβαίως, για να δούμε αν χρόνο με τον χρόνο τηρούνται οι προϋποθέσεις καταλληλότητας των ασθενοφόρων αυτών. Υπάρχουν ανάλογα συμπεράσματα και στο πόρισμα του ΣΕΥΠ, στο οποίο αναφέρθηκα και αναφερθήκατε.

Οποιαδήποτε καταγγελία, βεβαίως, γνωστοποιείται στο ΕΚΑΒ, το ΕΚΑΒ τη διαβιβάζει στις αρμόδιες ελεγκτικές αρχές. Αυτό είναι το ισχύον σήμερα καθεστώς. Οποιαδήποτε άλλη σχετική δραστηριότητα μεταφοράς ασθενών που παρεκκλίνει του παραπάνω θεσμικού πλαισίου, πράγματι, θεωρείται και είναι παράνομη και δεν πρέπει να δείξουμε καμμία ανοχή σε αυτές τις παράνομες επιχειρηματικές δραστηριότητες.

Θέλω να σας ενημερώσω ότι έχουμε εντοπίσει αυτή την ανάγκη και υπάρχει ανάγκη αναθεώρησης και εκσυγχρονισμού των προϋποθέσεων και των όρων της σχετικής υπουργικής απόφασης του 2013, σε ό,τι αφορά στη χορήγηση άδειας κυκλοφορίας και εξετάζουμε συνολικά το πλαίσιο αυτό, ώστε να αποτρέψουμε τα φαινόμενα παραβατικότητας.

**ΠΡΟΕΔΡΕΥΩΝ (Νικήτας Κακλαμάνης):** Τώρα, όμως, κλείστε. Σας άφησα αρκετό χρόνο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ένα λεπτό, παρακαλώ.

Κύριε Πρόεδρε, είχα απαντήσει στον κ. Σαλμά ότι θα προχωρήσουμε στη δημιουργία μεικτών κλιμακίων, διότι σ’ όλη αυτή την ιστορία εμπλέκονται και άλλοι αρμόδιοι φορείς, όπως είναι η Ελληνική Αστυνομία και βεβαίως το Υπουργείο Οικονομικών, προκειμένου να διακόψουμε αυτή την παράνομη και παράτυπη δραστηριότητα και εξετάζουμε το θεσμικό πλαίσιο.

Προς αυτή την κατεύθυνση θα σας πω τι σχεδιάζουμε να κάνουμε σε ό,τι αφορά στις παρεμβάσεις μας. Όπως σας είπα, σε τακτικά χρονικά διαστήματα το ΕΚΑΒ θα κάνει έλεγχο καταλληλότητας στα οχήματα αυτά, διότι μπορεί να πουληθούν, μπορεί να μετασκευαστούν και μπορεί μετά την πρώτη χορήγηση της άδειας, να μην πληρούνται οι όροι και οι προϋποθέσεις.

Επιπλέον, θα υπάρχει συγκεκριμένη…

**ΠΡΟΕΔΡΕΥΩΝ (Νικήτας Κακλαμάνης):** Κύριε Κοντοζαμάνη, δεν μπορώ να σας αφήσω άλλον χρόνο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ένα δευτερόλεπτο, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κοιτάξτε, επειδή άκουσα τι είπατε για τον φόρτο εργασίας, αυτά όλα που είπατε, που τα ετοίμασαν οι υπηρεσίες του Υπουργείου, μπορούσαν να ήταν δύο σελίδες. Γι’ αυτό δεν προλαβαίνουν οι υπηρεσίες του Υπουργείου!

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Αν μου δώσετε τριάντα δευτερόλεπτα…

**ΠΡΟΕΔΡΕΥΩΝ (Νικήτας Κακλαμάνης):** Να σας δώσω τριάντα. Σας έχω δώσει ήδη διπλάσιο χρόνο!

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ για την ανοχή σας.

Θα υπάρξουν έγγραφα καταγραφής των ασθενών και παροχής ιατρικής νοσηλευτικής φροντίδας και βεβαίως καταγραφή των διελεύσεων από και προς τις νοσηλευτικές μονάδες, έτσι ώστε να έχουμε εικόνα τι γίνεται στα νοσοκομεία μας και, όπως σας είπα, αναθεώρηση του θεσμικού πλαισίου, διότι πράγματι αυτό το πόρισμα του Σώματος Επιθεωρητών Υγείας έμεινε αναξιοποίητο.

Θέλω να προσθέσω και κάτι ακόμα. Θα ρυθμίσουμε και το θέμα των αεροδιακομιδών με ιδιωτικά πτητικά μέσα, διότι και εκεί είναι δυστυχώς αρρύθμιστο το θεσμικό πλαίσιο.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Σαλμά, έχετε τον λόγο.

**ΜΑΡΙΟΣ ΣΑΛΜΑΣ:** Κατ’ αρχάς, κύριε Υπουργέ, δεν είναι λόγω φόρτου εργασίας. Όπως ο κύριος Πρόεδρος, που έκανε Υπουργός Υγείας, έτσι και εμείς βρίσκαμε χρόνο να απαντήσουμε. Σας έκανα ερώτηση για τη φαρμακευτική δαπάνη, πώς εξελίχθηκε τα τελευταία πέντε χρόνια και ούτε αυτή δεν μου απαντήσατε από τον Νοέμβριο. Τι φόρτο να έχει αυτό; Ο ΕΟΠΥΥ το ετοιμάζει σε μία ώρα. Είναι έτοιμο. Ποιον φόρτο;

Η απάντησή σας δεν με ικανοποίησε, κύριε Υπουργέ. Θα σας πω ότι τώρα που μιλάμε -προσέξτε με, τώρα που μιλάμε, αφήστε τι γράφουν οι υπηρεσίες- ασθενοφόρα ιδιωτικά πάνε στα νοσοκομεία και παραλαμβάνουν ασθενείς. Μπαίνουν μέσα, μοιράζουν καρτελάκια σε όλους τους θαλάμους και οι άνθρωποι χρησιμοποιούν αυτά για να πάνε σπίτια τους. Αυτό ισχύει τώρα, τώρα που μιλάμε.

Περίμενα να μου πείτε τι θα συμβεί από τη στιγμή που θα βγείτε από την Αίθουσα. Τώρα, αύριο, σε μία ώρα αν τρακάρει ένα από αυτά τα ασθενοφόρα με έναν ασθενή, δεν δικαιολογείστε να μου λέτε «θα κάνουμε μελέτη και σχέδιο». Έπρεπε να τελειώσει από την ώρα που σας κατέθεσα το ερώτημα αυτό.

Άρα, λοιπόν, παίρνετε προσωπικά την ευθύνη για ό,τι συμβεί από τώρα και στο εξής, για όποιο ασθενοφόρο από σήμερα, από τώρα που μιλάμε και μετά, μπαίνει να πάρει ασθενή σε νοσοκομείο. Γιατί σας λέω ότι όλα τα ασθενοφόρα αυτά δεν έχουν άδεια γι’ αυτή τη δουλειά. Είναι ασθενοφόρα τα οποία εκδόθηκαν σε ιδιωτικές κλινικές, νεφρολογικά κέντρα, διαγνωστικά κέντρα. Παρανόμως τα έχουν εκχωρήσει σε ιδιωτικές εταιρείες.

Τι να σας πω τώρα; Ότι είναι Αλβανοί που έχουν από πέντε-έξι ασθενοφόρα και κάνουν αυτή τη δουλειά; Κι έρχεστε τώρα να μου απαντήσετε μ’ αυτόν τον τρόπο, ότι θα δούμε ένα σχέδιο για το αν τα ασθενοφόρα αυτά είναι καλά ή έχουν το σασμάν χαλασμένο; Αυτό είναι το θέμα μας;

Τίποτε άλλο δεν ήθελα να πω. Είναι λίγα λόγια για να αποδώσουν τη σημασία του θέματος, το οποίο τόνισα, κύριε Πρόεδρε. Και μπορείτε εσείς να καταλάβετε καλύτερα από τον καθένα πόσο σημαντική είναι αυτή η παράνομη υπόθεση των ασθενοφόρων.

Και βεβαίως, η προηγούμενη κυβέρνηση δεν ασχολούνταν με αυτά. Ασχολούνταν με τα υπόλοιπα. Γι’ αυτό και δεν είδαν το πόρισμα που υπάρχει από το 2015. Αλλά εμείς δεν είμαστε η προηγούμενη κυβέρνηση. Είμαστε η Κυβέρνηση που τα λέμε και τελειώνουμε. Από τον Νοέμβριο περίμενα να το είχατε λύσει, όταν είδατε την ερώτηση.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κύριε Σαλμά, το γνωρίζουμε το θέμα και πριν από τον Νοέμβριο, γιατί βεβαίως έχουμε εμπειρία, έχουμε θητεύσει, ξέρουμε τι γίνεται και ήταν και μια ευκαιρία η ερώτησή σας να ασχοληθούμε ακόμη περισσότερο. Έχουμε απαντήσει και στην ερώτησή σας για τη φαρμακευτική δαπάνη. Ίσως είναι εκπρόθεσμη.

Και επειδή δεν αναφέρομαι μόνο στην τρέχουσα περίοδο, την περίοδο 2012 - 2013, τότε που ήμασταν μαζί στο Υπουργείο Υγείας, από τις χίλιες διακόσιες ενενήντα τέσσερις ερωτήσεις απαντήθηκαν οι εξακόσιες έξι. Κάνουμε ό,τι είναι δυνατόν, προκειμένου να είμαστε συνεπείς σε ό,τι αφορά στον κοινοβουλευτικό έλεγχο.

Θα ήθελα να τονίσω για μια ακόμη φορά ότι θα είμαστε αμείλικτοι σε ό,τι αφορά στις παραβατικές και στις παράνομες συμπεριφορές. Γνωρίζουμε το θέμα και πιστεύω ότι πάρα πολύ σύντομα θα δώσουμε λύση. Άλλωστε, θα κριθούμε εκ του αποτελέσματος.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Επόμενη είναι η δεύτερη με αριθμό 514/17-02-2020 επίκαιρη ερώτηση δεύτερου κύκλου του Βουλευτή Αργολίδας του Κινήματος Αλλαγής κ. Ανδρέα Πουλά προς τον Υπουργό Υγείας με θέμα: «Μέτρα ενίσχυσης των καρκινοπαθών και εκπόνηση αντικαρκινικής πολιτικής».

Κύριε συνάδελφε, έχετε τον λόγο.

**ΑΝΔΡΕΑΣ ΠΟΥΛΑΣ:** Ευχαριστώ, κύριε Πρόεδρε.

Κύριε Υπουργέ, κύριοι συνάδελφοι, είναι γνωστό ότι ο καρκίνος αποτελεί μια από τις πιο συχνές και επώδυνες αιτίες θανάτου παγκοσμίως. Στις ανεπτυγμένες χώρες υπάρχουν θετικά μηνύματα, όσον αφορά στην καταπολέμησή του. Στην Αμερική τα τελευταία δεδομένα δείχνουν ότι έχει μειωθεί κατά 30% σε σχέση με το 1991, που ήταν έτος κορύφωσης των θανάτων από καρκίνο. Αυτό οφείλεται στη μείωση του καπνίσματος και στη ραγδαία βελτίωση των ανοσοογκολογικών θεραπειών.

Για την Ευρώπη, ο καρκίνος αποτελεί τη δεύτερη αιτία θανάτου στις χώρες της. Κάθε χρόνο στην Ευρωπαϊκή Ένωση διαγιγνώσκονται περίπου δυόμισι εκατομμύρια άνθρωποι με καρκίνο, ένα εκατομμύριο τριακόσιες χιλιάδες πεθαίνουν από αυτόν, ενώ υπολογίζεται ότι το 40% των περιπτώσεων μπορούσαν να προβλεφθούν.

Για τους λόγους αυτούς η Ευρωπαϊκή Ένωση επέλεξε να θέσει σε διαβούλευση, μέχρι τις 3 Μαρτίου 2020, τη σύνταξη ενός κοινού σχεδίου για την καταπολέμηση της νόσου με στόχο την πρόληψη και την έγκαιρη ανίχνευση και διάγνωση, την έρευνα για την υιοθέτηση νέων αποτελεσματικών θεραπειών, την αξιοποίηση μιας νέας στρατηγικής δεδομένων, την εξασφάλιση καλύτερης ποιότητας ζωής.

Την ώρα, λοιπόν, που σε παγκόσμιο επίπεδο παρουσιάζεται κινητικότητα στην αντιμετώπιση της ασθένειας, στην Ελλάδα οι ογκολογικοί ασθενείς ζουν έναν καθημερινό Γολγοθά. Στην Ελλάδα ο καρκίνος αποτελεί την πρώτη αιτία θανάτου με ποσοστό 27% -περίπου τριάντα δύο χιλιάδες θανάτους ετησίως, αφήνοντας πίσω τα καρδιαγγειακά νοσήματα-, ενώ η επίπτωσή του αυξάνει σταθερά τα τελευταία χρόνια.

Είναι χαρακτηριστικό ότι μόλις το 0,5% της συνολικής δαπάνης για τη δημόσια υγεία διατίθεται για την αντιμετώπιση του καρκίνου και μόνο το 11% των διαγνώσεων έγιναν κατά τη διάρκεια του προληπτικού ελέγχου, ποσοστό εξαιρετικά χαμηλό για ευρωπαϊκή χώρα.

Κρίσιμο στοιχείο είναι η καθυστέρηση που παρατηρείται στη διάγνωση, η οποία φτάνει περίπου και τους δύο μήνες από την πρώτη επίσκεψη στον γιατρό, ενώ το 50% των καρκίνων διαγιγνώσκονται κατά τον έλεγχο για άλλο πρόβλημα υγείας.

Σας ερωτώ: Ποιος είναι τελικά ο στρατηγικός σχεδιασμός του Υπουργείου σας, ώστε να βελτιωθεί το Εθνικό Σύστημα Υγείας στις κατευθύνσεις και προτεραιότητες που θέτει η Ευρωπαϊκή Επιτροπή για την καταπολέμηση του καρκίνου και συγκεκριμένα στους τομείς της πρόληψης, της έρευνας, της υιοθέτησης καινοτόμων θεραπειών και της εξασφάλισης βασικών φαρμάκων και της καλύτερης ποιότητας ζωής και της παρηγορητικής φροντίδας για τους πάσχοντες;

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υφυπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ πολύ, κύριε Πρόεδρε.

Κύριε Πουλά, πράγματι είναι επίκαιρη η ερώτησή σας, διότι αφορά τον καρκίνο. Είναι επίκαιρη η ερώτηση, διότι πρόσφατα, στις 4 Φεβρουαρίου, την Παγκόσμια Ημέρα κατά του Καρκίνου, η Ευρωπαϊκή Επιτροπή στις Βρυξέλλες -ήμασταν και εμείς παρόντες ως Υπουργείο Υγείας- ξεκίνησε μία μεγάλη καμπάνια και μία μεγάλη διαβούλευση σε ό,τι αφορά την αντιμετώπιση της σοβαρής αυτής νόσου που πράγματι, όπως είπατε, αποτελεί τη δεύτερη αιτία θανάτου σε ευρωπαϊκό επίπεδο, έτσι ώστε μέχρι το τέλος του χρόνου να έχουμε ένα συγκεκριμένο επιχειρησιακό σχέδιο, προκειμένου να αντιμετωπίσουμε τη νόσο αυτή. Διότι, πράγματι, όπως δείχνουν οι στατιστικές και η διεθνής βιβλιογραφία, στο 40% των ασθενών με καρκίνο θα μπορούσε η νόσος αυτή να είχε προληφθεί και να μην είχαν νοσήσει. Άρα υπάρχει πεδίον δόξης λαμπρόν για όλους, προκειμένου να αντιμετωπίσουμε αυτή τη σοβαρή νόσο.

Για μία ακόμη φορά επιτρέψτε μου να επαναλάβω από το Βήμα αυτό την ξεκάθαρη και αδιαπραγμάτευτη βούληση της Κυβέρνησής μας να δώσουμε προτεραιότητα στον τομέα του καρκίνου. Έχουμε ήδη συγκεκριμένα αποτελέσματα προς αυτή την κατεύθυνση. Υπάρχει ένα σύστημα ολοκληρωμένης πολιτικής που θα αφορά τόσο την πρόληψη, όπως είπατε, την έγκαιρη διάγνωση, τη σωστή εξατομικευμένη θεραπεία και βέβαια τη θεραπεία μετά και τη συνεχή υποστήριξη και παρακολούθηση των ασθενών, όταν εξέλθουν της θεραπείας τους.

Ο σχεδιασμός αυτός βρίσκεται σε εξέλιξη. Έχω τη χαρά να ενημερώσω το Σώμα ότι έχουμε ήδη προβεί σε συγκεκριμένες πράξεις, σε ό,τι αφορά αυτό το θέμα. Έχουμε ήδη δρομολογήσει λύσεις στο κομμάτι της ακτινοθεραπείας, προκειμένου να εκμηδενίσουμε τις λίστες αναμονής για ακτινοθεραπεία στα δημόσια νοσοκομεία, με συγκεκριμένους στόχους που αφορούν κυρίως την αναδιοργάνωση της λειτουργίας των τμημάτων ακτινοθεραπείας, την ενίσχυση της στελέχωσης σε προσωπικό, την ανανέωση του εξοπλισμού και τον σχεδιασμό νέων τμημάτων στην περιφέρεια.

Χαρακτηριστικά σας αναφέρω ότι στην περιφέρειά σας, στην Αργολίδα, στην Πελοπόννησο, δεν υπάρχει ούτε ένα ακτινοθεραπευτικό κέντρο. Έχουμε ήδη ανακοινώσει τη δημιουργία ενός μεγάλου ακτινοθεραπευτικού κέντρου στο Νοσοκομείο «Σωτηρία» και έχουμε ήδη πει ότι θα προβούμε στη λειτουργία ογκολογικών κέντρων.

Επίσης, το φαινόμενο με τα φάρμακα υψηλού κόστους, που παλιά οι ασθενείς πήγαιναν στα φαρμακεία του ΕΟΠΥΥ και μετά στις ιδιωτικές κλινικές, έχει εξαλειφθεί. Οι ασθενείς πηγαίνουν κατευθείαν στις ιδιωτικές κλινικές να πάρουν τη θεραπεία τους. Και είμαστε στην τελική ευθεία, έτσι ώστε σε λίγες ημέρες να ξεκινήσει η διανομή των φαρμάκων υψηλού κόστους στα φαρμακεία της γειτονιάς.

Επιπλέον, δρομολογούμε σε νέα βάση το Εθνικό Μητρώο Νεοπλασιών Παιδικής και Εφηβικής Ηλικίας και βεβαίως το Εθνικό Αρχείο Νεοπλασιών, το οποίο δυστυχώς έβαλε σε αδράνεια η προηγούμενη διοίκηση του ΕΟΔΥ, η προηγούμενη κυβέρνηση. Αναπτύσσουμε διάφορες ηλεκτρονικές βάσεις δεδομένων με φορέα υλοποίησης την ΗΔΙΚΑ. Αναπτύσσουμε, επίσης, δίκτυο καταγραφής και εκπαίδευσης των ιατρών και λειτουργίας πρωτοκόλλων, κυρίως σε ό,τι αφορά την παιδιατρική αιματολογία, ογκολογία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Κύριε Πρόεδρε, θα χρειαστώ λιγότερο από ένα λεπτό.

Κύριε Πουλά, σε ό,τι αφορά τα ερωτήματά σας, πράγματι υπήρχε μια έλλειψη σε αντινεοπλασματικά φάρμακα. Αυτό το φαινόμενο είναι διαρκές. Δεν είναι πρωτοφανές, δεν έγινε πρώτη φορά. Τις περισσότερες φορές η έλλειψη αυτή οφείλεται σε προβλήματα παγκόσμιας παραγωγής. Προσπαθούμε να λύσουμε αυτά τα προβλήματα, κυρίως με έκτακτες εισαγωγές μέσω του ΙΦΕΤ ή την παραγωγή αυτών των φαρμάκων στην Ελλάδα.

Αυτήν τη στιγμή έχει αποκατασταθεί πλήρως η επάρκεια στην αγορά. Προσπαθούμε, όμως, σε συγκεκριμένες δραστικές ουσίες, όπως είναι η μελφαλάνη και άλλη μία, να δημιουργήσουμε κρίσιμο απόθεμα, έτσι ώστε όταν παρουσιάζεται πρόβλημα, να μπορούμε να καλύψουμε τις ανάγκες των ασθενών.

Υπάρχει σχεδιασμός, βεβαίως, υποστήριξης των ιατρείων πόνου. Ανέφερα για το Εθνικό Μητρώο Καρκίνου. Την επόμενη εβδομάδα εισάγεται στις επιτροπές της Βουλής το νομοσχέδιο για τη δημόσια υγεία, όπου εκεί για πρώτη φορά, εισάγεται, ορίζεται, υλοποιείται ένα πρόγραμμα προσυμπτωματικού ελέγχου, που βεβαίως καλύπτει και τον καρκίνο. Επίσης, υπάρχει στρατηγικός σχεδιασμός, όπως σας είπα, σε συνεργασία με την Ευρωπαϊκή Ένωση, στο πλαίσιο της πρωτοβουλίας της Ευρωπαϊκής Ένωσης που ξεκίνησε στις 4 Φεβρουαρίου, έτσι ώστε στο τέλος του χρόνου να έχουμε ένα συγκεκριμένο σχέδιο. Στο σχέδιο αυτό η Ελλάδα έχει ενεργή συμμετοχή με συγκεκριμένη ομάδα…

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Υπουργέ, σας παρακαλώ.

**ΒΑΣΙΛΕΙΟΣ ΚΟΝΤΟΖΑΜΑΝΗΣ** **(Υφυπουργός Υγείας):**…και θα είμαστε έτοιμοι και εμείς στο τέλος του χρόνου να παρουσιάσουμε το Εθνικό Σχέδιο Κατά του Καρκίνου, σε συνεργασία πάντοτε με την Ευρωπαϊκή Ένωση.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε συνάδελφε, ορίστε, έχετε τον λόγο.

**ΑΝΔΡΕΑΣ ΠΟΥΛΑΣ:** Κύριε Πρόεδρε, άκουσα με πολλή προσοχή και ενδιαφέρον τον Υπουργό.

Είπατε πάρα πολλά, κύριε Υπουργέ. Δώσατε πάρα πολλές υποσχέσεις και δεν ξέρω κατά πόσο θα είναι εφικτό αυτά να γίνουν μέσα στο αμέσως επόμενο χρονικό διάστημα. Βασικό πρόβλημα είναι το θέμα των χημειοθεραπειών. Ο ίδιος ο ΕΟΦ αναφέρει ότι σε δεκατέσσερις ουσίες υπάρχει έλλειψη. Αυτό καθυστερεί τις χημειοθεραπείες σε πάρα πολλά νοσοκομεία, γιατί, όπως γνωρίζετε, μια χημειοθεραπεία μπορεί να έχει δύο και τρία φάρμακα. Εάν λείπει το ένα, αναβάλλονται και τα υπόλοιπα. Ένα πρόβλημα είναι αυτό.

Το δεύτερο μεγάλο πρόβλημα είναι όσον αφορά τις ακτινοθεραπείες. Περιμένουν είκοσι, είκοσι πέντε μέρες, έναν μήνα, δύο μήνες για να κάνουν τη θεραπεία. Αυτό είναι ένα άλλο σημαντικό πρόβλημα, το οποίο πρέπει άμεσα να το λύσετε. Όπως είπατε, σε όλη την Πελοπόννησο δεν έχουμε μηχάνημα, και είναι σωστό, είναι αληθινό. Πρέπει αυτό να το δούμε οπωσδήποτε.

Το τρίτο θέμα που θέλω επίσης να θίξω είναι όσον αφορά το Εθνικό Μητρώο Καρκινοπαθών. Είπατε ότι αυτό είχε συσταθεί, είχε ατονήσει και τώρα θα ξαναμπεί σε λειτουργία, αν κατάλαβα καλά από αυτά που μας είπατε.

Όσον αφορά τώρα την παρηγορητική φροντίδα αυτών των ασθενών, ξέρετε ότι υπάρχουν πενήντα εφτά κέντρα σε όλη την Ελλάδα που κάνουν παρηγορητική θεραπεία. Από αυτά αυτή τη στιγμή δεν λειτουργούν τα περισσότερα ή αν λειτουργούν, λειτουργούν σε εθελοντική βάση. Αυτά θέλουν επάνδρωση. Πρέπει να το δείτε πάρα πολύ σοβαρά το θέμα ειδικά της παρηγορητικής θεραπείας και φροντίδας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ, κύριε συνάδελφε, που ήσασταν σύντομος.

Ορίστε, κύριε Υπουργέ, έχετε τον λόγο και παρακαλώ σύντομα.

Και θα ήθελα λόγω ευαισθησίας εξαιτίας ειδικότητος να μου πείτε το χρονοδιάγραμμα για την αποκατάσταση της ακτινοθεραπείας, γιατί παρόμοια απάντηση έχω ακούσει δύο φορές κατά τη διάρκεια της πενταετίας. Οι ίδιοι υπηρεσιακοί παράγοντες αντιγράφουν τη μια ερώτηση μετά την άλλη.

Σήμερα, λοιπόν, επειδή σας ξέρω και χρόνια, θέλω να ακούσω το χρονοδιάγραμμα.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Εμείς δεν αντιγράφουμε. Δίνουμε λύσεις.

Κύριε Πουλά, αυτά τα οποία ανέφερα δεν είναι υποσχέσεις. Είναι πράγματα τα οποία έχουμε υλοποιήσει μέχρι σήμερα. Και σας είπα ότι υπήρχε θέμα με τις ελλείψεις των φαρμάκων, αλλά σήμερα έχει αποκατασταθεί πλήρως και βεβαίως σας είπα ότι προβαίνουμε στην αντιμετώπιση μελλοντικών προβλημάτων, δημιουργώντας αποθέματα ασφαλείας σε κρίσιμα φάρμακα τα οποία πιθανόν να λείψουν στο μέλλον.

Τώρα, σε ό,τι αφορά το Εθνικό Αρχείο Νεοπλασιών γνωρίζουμε όλοι η προηγούμενη διοίκηση του Εθνικού Οργανισμού Δημόσιας Υγείας το είχε εκτός λειτουργίας και είμαστε σε διαδικασία επαναλειτουργίας του Εθνικού Αρχείου Νεοπλασιών, έτσι ώστε να έχουμε δεδομένα, προκειμένου να χαράξουμε πολιτική.

Περαιτέρω, έχουμε ήδη ξεκινήσει -και ήταν και δέσμευση του Πρωθυπουργού τις προηγούμενες ημέρες στο πλαίσιο της Παγκόσμιας Ημέρας κατά του Παιδικού Καρκίνου- τη δημιουργία του μητρώου του παιδικού και εφηβικού καρκίνου. Διότι υπάρχουν διάφορα μητρώα διασκορπισμένα στο Εθνικό Σύστημα Υγείας. Σε σύντομο χρονικό διάστημα, μέχρι τον Ιούνιο, θα έχουμε έτοιμο και το μητρώο για τον παιδικό και τον εφηβικό καρκίνο. Άρα, είναι συγκεκριμένες οι πράξεις. Έχουμε δώσει προτεραιότητα στον καρκίνο και έχουμε ήδη αποτελέσματα.

Τέλος, σε ό,τι αφορά την ακτινοθεραπεία, έχουμε ήδη αποτυπώσει το πρόβλημα. Ναι, εμείς αναγνωρίσαμε ότι υπάρχει ζήτημα με τις αναμονές των ασθενών, το οποίο πρέπει να το αντιμετωπίσουμε, όπως σας είπα, με περισσότερο προσωπικό, περισσότερες βάρδιες. Υπάρχει σχέδιο. Ήδη έχουν ενημερωθεί κι έχουμε ετοιμάσει σχέδια υπουργικών αποφάσεων. Έχουμε έρθει σε διαβούλευση και σε συζήτηση και σε διάλογο με τους διευθυντές όλων των ακτινοθεραπευτικών τμημάτων ανά την επικράτεια, προκειμένου να δώσουμε λύση άμεσα σε αυτό το ζήτημα της αναμονής για ακτινοθεραπεία.

Κύριε Πρόεδρε, επειδή αναφερθήκατε σε συγκεκριμένα χρονοδιαγράμματα, το λέω και το εννοώ ότι όλοι θα κριθούμε από το αποτέλεσμα. Υπάρχει συγκεκριμένο σχέδιο για το τι πρέπει να κάνουμε. Γνωρίζουμε τι πρέπει να γίνει, πώς θα το κάνουμε και θα το κάνουμε και να είστε σίγουρος ότι σε τακτά χρονικά διαστήματα είμαστε στη διάθεση του Σώματος, προκειμένου να δίνουμε απαντήσεις.

**ΠΡΟΕΔΡΕΥΩΝ (Νικήτας Κακλαμάνης):** Θα νιώσω σίγουρος όταν δω την επίλυση. Τότε θα νιώσω σίγουρος και θα σας συγχαρώ δημοσίως. Πέντε χρόνια το ακούω αυτό. Οι καρκινοπαθείς στην Ελλάδα δεν αυξήθηκαν. Ήταν και πέρσι και πρόπερσι και όταν ασκούσα σοβαρότερα πράγματα ίσως από την πολιτική, την ιατρική, έτσι ήταν. Γιατί δεν υπήρχαν τότε αναμονές, με λιγότερα ακτινοθεραπευτικά μηχανήματα, μάλιστα;

Αυτό είναι το θέμα. Δεν σας μέμφομαι. Επτά μήνες είστε στο Υπουργείο, αλλά δεν θέλω να ακούσω στο τέλος του χρόνου τα ίδια πράγματα. Γι’ αυτό ρώτησα «πότε».

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Κύριε Πρόεδρε,ευχαριστώ πάρα πολύ. Έχετε δίκιο και έχετε εμπειρία, διότι έχετε θητεύσει και ως Υπουργός Υγείας.

Σας είπα ότι έχουμε αναδείξει το θέμα, έχουμε δώσει προτεραιότητα στον καρκίνο, έχουμε συγκεκριμένες δράσεις και αποτελέσματα μέχρι σήμερα και γνωρίζουμε πάρα πολύ καλά το πρόβλημα αυτό της ακτινοθεραπείας και θα δώσουμε λύση. Δεν θέλουμε κανένας συμπολίτης μας να ταλαιπωρείται και βεβαίως θα δώσουμε λύση, διότι έρχεται και νομοθετική πρωτοβουλία σε ό,τι αφορά...

**ΜΙΧΑΗΛ ΚΑΤΡΙΝΗΣ:** Λύση όμως στα δημόσια νοσοκομεία, κύριε Υπουργέ.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Στα δημόσια, κύριε Κατρίνη, χωρίς κόστος για τον ασθενή. Μπορεί να είναι και σε ιδιωτικό κέντρο, χωρίς κόστος για τον ασθενή. Μιλάω, όμως, για τα δημόσια νοσοκομεία. Σημασία έχει ο ασθενής να μην επιβαρύνεται οικονομικά, όταν πηγαίνει να κάνει τη θεραπεία του γενικά.

Μιλάω, λοιπόν, για τις κρατικές δομές. Ολοκληρώνοντας να πω ότι θα υπάρξει σύντομα νομοθετική πρωτοβουλία, σε ό,τι αφορά το κομμάτι της αποκατάστασης των καρκινοπαθών και της παρηγορητικής φροντίδας, που αναφέρατε, κύριε Πουλά.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Φτάνουμε στο τέλος με δύο παρόμοιες ερωτήσεις, που θα συζητηθούν μαζί και τις οποίες ανακοινώνω με τη σειρά που τις έχω μπροστά μου:

Είναι η τρίτη με αριθμό 519/17-2-2020 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Γιάννη Δελήπρος τον Υπουργό Υγείας, με θέμα: «Προβλήματα στη λειτουργία του «Κέντρου Φυσικής Ιατρικής και Αποκατάστασης», με έδρα στο Άργος Ορεστικό της Περιφερειακής Ενότητας (ΠΕ) Καστοριάς» και η δεύτερη με αριθμό 2586/13-12-2019 ερώτηση του κύκλου των αναφορών και ερωτήσεων της Βουλευτού Καστοριάς του Συνασπισμού Ριζοσπαστικής Αριστεράς κ. Ολυμπίας Τελιγιορίδουπρος τον Υπουργό Υγείας, με θέμα: «Ανανέωση συμβάσεων εργαζομένων απαραίτητων για την εικοσιτετράωρη λειτουργία του Κέντρου Φυσικής Ιατρικής και Αποκατάστασης (ΚΕΦΙΑΠ) του Άργους Ορεστικού της Περιφερειακής Ενότητας (ΠΕ) Καστοριάς».

Κύριε Υπουργέ, με τους συναδέλφους έχω συνεννοηθεί. Θα πάρει τον λόγο πρώτα ο κ. Δελής και μετά η κ. Τελιγιορίδου. Οι χρόνοι δεν μειώνονται καθόλου. Αντιθέτως, το ανάποδο θα γίνει. Είναι και οι τελευταίες ερωτήσεις και θα δείξω κάποια ανοχή. Και εσείς θα απαντήσετε, ταυτόχρονα, και στους δύο, έχοντας και εσείς περισσότερο χρόνο.

Ορίστε, κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Κύριε Υπουργέ, στην Καστοριά και συγκεκριμένα στο Άργος Ορεστικό υπάρχει ένα Κέντρο Φυσικής Ιατρικής και Αποκατάστασης. Είναι το ένα από τα δύο κέντρα αποκατάστασης που υπάρχουν, δυστυχώς, -μόνο αυτά τα δύο υπάρχουν- σε όλη τη βόρεια Ελλάδα. Το άλλο είναι κάπου εκεί κοντά, στο Αμύνταιο της Φλώρινας.

Μιλάμε για ένα κέντρο με πολύ σύγχρονες εγκαταστάσεις. Το 2004 ήδη αποπερατώθηκε μια καινούργια πτέρυγα με δεκαοκτώ κλίνες, πλήρως εξοπλισμένη σε ό,τι αφορά τον μηχανολογικό κυρίως εξοπλισμό, η οποία πρόκειται να λειτουργήσει μάλιστα και ως μονάδα ημερήσιας φροντίδας.

Ο σκοπός αυτού του κέντρου, όπως και ο σκοπός όλων αυτών των ανάλογων κέντρων, είναι πολυσχιδής, είναι πολύ σημαντικός. Αφορά τη φυσικοθεραπεία των ανθρώπων που την έχουν ανάγκη, τη λογοθεραπεία, αφορά την πρώιμη διάγνωση, την ψυχολογική, την κοινωνική, τη συμβουλευτική υποστήριξη όλων αυτών των ανθρώπων που έχουν ανάγκη από την αποκατάσταση της υγείας τους. Αφορά, επίσης, την ενημέρωση των μελών της οικογένειάς τους για την πάθησή τους, ειδικά των ατόμων με αναπηρία. Αφορά την επαγγελματική τους κατάρτιση, έτσι ώστε να ενταχθούν ομαλά στην κοινωνία μετά από διάφορες περιπτώσεις οι οποίες μπορούν να συμβούν μετά από ένα επεισόδιο αγγειακό, από ένα εργατικό ατύχημα, όπως αυτά τα πολλά που συμβαίνουν όλο και περισσότερο τα τελευταία χρόνια εξαιτίας της έλλειψης στοιχειωδών μέτρων προστασίας των εργαζομένων, και εξαιτίας τροχαίων ατυχημάτων. Είναι γνωστές οι αιτίες.

Σε αυτό, λοιπόν, το κέντρο φυσικής αποκατάστασης με τις υπερσύγχρονες -θα έλεγε κανείς- εγκαταστάσεις οι εργαζόμενοι είναι πολύ λίγοι, δεν μπορούν να ανταποκριθούν στις απαιτήσεις αυτού του ιατρομηχανολογικού εξοπλισμού, όχι επειδή δεν γνωρίζουν, αλλά επειδή δεν επαρκούν αριθμητικά. Και μάλιστα, αρκετοί από αυτούς και συγκεκριμένα δεκαπέντε είναι και συμβασιούχοι. Σκεφτείτε τώρα τι υποστήριξη θα δώσει ένας συμβασιούχος, ένας άνθρωπος δηλαδή ο οποίος αγωνιά για το δικό του εργασιακό μέλλον, σε έναν άλλον άνθρωπο που αγωνιά για την αποκατάσταση της υγείας του. Νομίζω ότι ακόμα και με το να το συζητάμε καταλαβαίνουμε όλοι τι πρόκειται να συμβεί.

Σας ρωτάμε, λοιπόν, κύριε Υπουργέ -γιατί εκεί θέλουμε να καταλήξουμε- τι θα κάνετε για να σταματήσει πια αυτό το αίσχος των συμβασιούχων, να μονιμοποιηθούν αυτοί οι άνθρωποι εκεί.

Και εμείς λέμε ότι πρέπει να μονιμοποιηθούν όχι μονάχα στο Άργος Ορεστικό, αλλά οπουδήποτε εργάζονται συμβασιούχοι στο ελληνικό δημόσιο και μάλιστα σε τομείς τόσο πολύ κρίσιμους, πρέπει να υπάρξουν προσλήψεις έτσι ώστε να στελεχωθεί αυτό το κέντρο της Φυσικής Ιατρικής και Αποκατάστασης, όπως και τα υπόλοιπα, έτσι ώστε να αξιοποιηθούν και αυτές οι υποδομές που υπάρχουν εκεί και που, όπως σας είπα, είναι σύγχρονες. Περιμένουμε να σας ακούσουμε.

**ΠΡΟΕΔΡΕΥΩΝ (Νικήτας Κακλαμάνης):** Η συνάδελφος κ. Τελιγιορίδου έχει τον λόγο για τη δική της ερώτηση με παρόμοιο αντικείμενο που έχει καταθέσει.

Ορίστε, κυρία Τελιγιορίδου, έχετε τον λόγο.

**ΟΛΥΜΠΙΑ ΤΕΛΙΓΙΟΡΙΔΟΥ:** Ευχαριστώ, κύριε Πρόεδρε.

Καλημέρα, κύριε Υπουργέ!

Κρούω τον κώδωνα του κινδύνου από τις 13 Δεκεμβρίου 2019. Στις 13 Δεκεμβρίου 2019 κατέθεσα αυτή την ερώτηση για το ποιο είναι το σχέδιο της Κυβέρνησης για να συνεχίσει η εικοσιτετράωρη λειτουργία του ΚΕΦΙΑΠ Άργους Ορεστικού. Αδιαφορία της ηγεσίας του Υπουργείου Υγείας να μου δώσει απάντηση! Αδιαφορία όμως και να δρομολογήσει λύση!

Το ΚΕΦΙΑΠ στο Άργος Ορεστικό είναι πραγματικά ένα κέντρο υψηλών προδιαγραφών. Αποπερατώθηκε το 2004. Το προηγούμενο διάστημα κάναμε παρεμβάσεις στις υποδομές, ώστε να μπορεί να είναι λειτουργική και η κλειστή νοσηλεία για να εξυπηρετήσει ανθρώπους οι οποίοι έχουν πραγματική ανάγκη από ιατρική αποκατάσταση.

Μέχρι τη λειτουργία, κύριε Πρόεδρε, του κέντρου αυτού ο μόνος δρόμος που είχαν αυτοί οι άνθρωποι από τη δική μας περιοχή, αλλά και από την ευρύτερη περιοχή, για να λύσουν τα προβλήματα υγείας τους ήταν τα ιδιωτικά κέντρα αποκατάστασης με ένα δυσβάσταχτο κόστος, κύριε Υπουργέ, που φτάνει τις 4.000 και 4.500 ευρώ τον μήνα.

Καταλαβαίνετε, λοιπόν, ότι δεν είναι δυνατόν πάνω στην ατυχία του ένας άνθρωπος, που έχει να αντιμετωπίσει τέτοιο πρόβλημα υγείας, να έχει να αντιμετωπίσει και το οικονομικό βάρος για την αποκατάσταση της υγείας του.

Αναφέρομαι στο κέντρο και λέω ότι στην ανοιχτή νοσηλεία κατά μέσο όρο δίνει τις υπηρεσίες του σε ογδόντα άτομα τον μήνα. Στην κλειστή νοσηλεία πάνω από δέκα ασθενείς κατά μέσο όρο τον μήνα απολαμβάνουν τις υπηρεσίες αυτές.

Και ρωτάω: Στις 27 Φεβρουαρίου λήγει η σύμβαση των δεκαπέντε αναγκαίων συμβασιούχων εξειδικευμένου προσωπικού, οι οποίοι προσφέρουν υψηλές υπηρεσίες υγείας, χάρη στους οποίους λειτουργεί εικοσιτετράωρα το κέντρο αποκατάστασης. Τι σκοπεύετε να κάνετε; Ποιος είναι ο σχεδιασμός της Κυβέρνησης; Εκτιμώ ότι αυτή τη στιγμή -έχουμε έξι ημέρες μέχρι τη λήξη των συμβάσεών τους- είναι μονόδρομος η ανανέωση των συμβάσεων, μονόδρομος για να μην κλείσει όχι μια μέρα, αλλά ούτε μία ώρα το Κέντρο Ιατρικής Αποκατάστασης και να βρεθεί, βέβαια και ο απαραίτητος χρόνος, ώστε στη συνέχεια να δούμε και τις μόνιμες εργασιακές σχέσεις.

Το θεωρώ πάρα πολύ σημαντικό, κύριε Πρόεδρε, για την περιοχή μας και θέλω μία ξεκάθαρη απάντηση από τον κύριο Υπουργό.

**ΠΡΟΕΔΡΕΥΩΝ (Νικήτας Κακλαμάνης):** Ωραία, κυρία Τελιγιορίδου.

Κύριε Υπουργέ, έχετε έξι λεπτά, για να απαντήσετε -το ένα θέμα ήταν ταυτόσημο, καθένας με τον τρόπο του διάνθισε την ερώτηση- και στους δύο συναδέλφους μου.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ πολύ, κύριε Πρόεδρε.

Κυρία Τελιγιορίδου, κύριε Δελή, να καταστήσω σαφές κατ’ αρχάς ότι η Κυβέρνηση δεσμεύεται για τη λειτουργία των ΚΕΦΙΑΠ και για ένα ολοκληρωμένο σχέδιο για τον τομέα της αποκατάστασης στη χώρα μας, διότι πραγματικά στο κομμάτι αυτό τις περισσότερες φορές ο δημόσιος τομέας απουσιάζει.

Κυρία Τελιγιορίδου, θα ήθελα να σας επιστρέψω τον χαρακτηρισμό περί αδιαφορίας. Η δική σας Κυβέρνηση ήταν αυτή που αδιαφόρησε. Το μόνο που σας ένοιαζε ήταν να γεμίσετε τις δομές με προσλήψεις συμβασιούχων και όχι να δώσετε μόνιμες λύσεις. Δεν σας ενδιέφερε πώς θα λειτουργήσουν αυτές οι δομές μετά.

Αυτό συμβαίνει και τώρα με τα ΚΕΦΙΑΠ. Τα ΚΕΦΙΑΠ λειτουργούσαν και θα συνεχίσουν να λειτουργούν. Από τον Ιούλιο του 2019 το είχαμε καταστήσει σαφές και προχωρήσαμε σε συγκεκριμένες ενέργειες. Σας θυμίζω τους τέσσερις χιλιάδες απασχολούμενους μέσω προγραμμάτων του ΟΑΕΔ. Καταφέραμε και ανανεώσαμε τη σύμβασή τους για έναν ακόμη χρόνο επιπλέον σε φορείς και δομές του Υπουργείου Υγείας. Δυστυχώς, όσον αφορά το δεύτερο πακέτο απασχολούμενων μέσω προγραμμάτων του ΟΑΕΔ -πεντέμισι χιλιάδες απασχολούμενοι, εκ των οποίων οι εξακόσιοι σε δομές του Υπουργείου Υγείας- δεν καταφέραμε να ανανεώσουμε τις συμβάσεις τους.

Αυτά βεβαίως τα γνωρίζατε και εσείς. Ξέρατε ότι κάποια στιγμή θα λήξουν οι συμβάσεις όταν επί δικής σας διακυβέρνησης δρομολογήσατε τα συγκεκριμένα προγράμματα. Γνωρίζατε, δηλαδή, ότι μετά το τέλος της διάρκειας των προγραμμάτων αυτών έπαυαν αυτόματα και οι συμβάσεις των εργαζόμενων σε αυτά και δεν είχατε προετοιμαστεί προκειμένου να δώσετε μόνιμες λύσεις σε ό,τι αφορά τη λειτουργία των κέντρων αυτών. Το αφήσατε να εξελιχθεί φυσιολογικά και βεβαίως έληξαν οι συμβάσεις, κάτι που θα συνέβαινε και με τους άλλους τέσσερις χιλιάδες, αλλά καταφέραμε και εξασφαλίσαμε πόρους που ήταν διαθέσιμοι -γιατί είναι και θέμα διαθεσιμότητας πόρων- από τα προγράμματα του ΟΑΕΔ, έτσι ώστε να τους έχουμε για ακόμη έναν χρόνο στο σύστημα υγείας.

Τα λέω αυτά, όπως σας είπα, ως απάντηση στα περί αδιαφορίας και για να αναδείξω την προχειρότητα με την οποία η Κυβέρνησή σας αντιμετώπισε τα ζητήματα της δημόσιας διοίκησης και της διοίκησης των υπηρεσιών υγείας.

Παράδειγμα προχειρότητας είναι δυστυχώς και το ΚΕΦΙΑΠ του Άργους Ορεστικού. Το παραλάβατε με δεκαπέντε μόνιμους υπαλλήλους, χωρίς να μπορεί να υποστηρίξει κλειστή νοσηλεία, πέραν των δύο, τριών περιστατικών. Και τι κάνατε; Το στελεχώσατε με συμβασιούχους ορισμένου χρόνου, επεκτείνοντας τη λειτουργία του, χωρίς να σας έχει απασχολήσει τι θα γίνει όταν λήξει ο χρόνος σύμβασης των δεκαπέντε αυτών εργαζομένων. Και έρχεστε σήμερα και μας εγκαλείτε για το πώς θα λύσουμε το πρόβλημα που εσείς δημιουργήσατε.

Αυτό, λοιπόν, που μπορώ εγώ να σας πω με βεβαιότητα είναι ότι εμείς δεν σκοπεύουμε να δημιουργήσουμε νέα προβλήματα. Θέλουμε να δώσουμε μόνιμες λύσεις και θα δώσουμε, χωρίς να κάνουμε κριτική για τη δημιουργία και μόνο εντυπώσεων.

Σίγουρα -και κλείνω, κύριε Πρόεδρε- ο ρόλος των ΚΕΦΙΑΠ δεν είναι αυτός ενός μικρού νοσοκομείου στο οποίο παρέχεται κλειστή νοσηλεία. Τα ΚΕΦΙΑΠ μπορούν να αποτελέσουν μονάδες ημερήσιας νοσηλείας, με τους ασθενείς να προσέρχονται και να λαμβάνουν τη θεραπεία τους, την αγωγή τους και να επιστρέφουν στο σπίτι τους.

Έχουμε αξιολογήσει τις προτάσεις των επιστημονικών φορέων, έχουμε συγκεκριμένο σχέδιο, όπως σας είπα, για την αποκατάσταση και στο πλαίσιο αυτό προχωρούμε στη θεσμοθέτηση της Ομάδας Αποκατάστασης, τόσο στα νοσοκομεία που έχουν κλινικές φυσικής ιατρικής και αποκατάστασης, όσο στα ΚΕΦΙΑΠ και στα ΚΑΑΠ και στις μονάδες ανοιχτής και κλειστής νοσηλείας. Η Ομάδα Αποκατάστασης είναι ουσιαστικά αυτή που θα δώσει ζωή και στα ΚΕΦΙΑΠ και θα αντιμετωπίσει ολοκληρωμένα τις ανάγκες των πολιτών για υπηρεσίες αποκατάστασης.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, τρεις σπουδάστριες και σπουδαστές και δύο εκπαιδευτικοί συνοδοί τους από το Αρκαδικό Κέντρο Σπουδών.

Η Βουλή σάς καλωσορίζει.

Welcome to the Greek Parliament!

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, έχω επίσης την τιμή να ανακοινώσω στο Σώμα ότι η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Ανάπτυξης και Επενδύσεων: «Εμπορικά σήματα - ενσωμάτωση της Οδηγίας (ΕΕ) 2015/2436 για την προσέγγιση των νομοθεσιών των κρατών μελών περί σημάτων και της Οδηγίας 2004/48/ΕΚ, σχετικά με την επιβολή των δικαιωμάτων διανοητικής ιδιοκτησίας και άλλες διατάξεις».

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Κύριε Πρόεδρε, νομίζω ότι σε αυτή την Αίθουσα -και όχι μόνο- έχουν ακουστεί πάρα πολλές δεσμεύσεις κυβερνητικών παραγόντων για διάφορα ζητήματα. Μία ακούσαμε και σήμερα για τα κέντρα φυσικής ιατρικής και τα κέντρα αποκατάστασης, όπως λέγονται.

Δεν ξέρω ποια είναι η αξία αυτών των δεσμεύσεων, αλλά η εμπειρία του λαού νομίζω ότι είναι εξαιρετική και χαρακτηριστική. Μπορώ να σας πω μονάχα ότι σε ανάλογη ερώτηση που είχαμε κάνει για το Κέντρο Αποκατάστασης του Αμυνταίου το 2018, είχαμε λάβει αντίστοιχες δεσμεύσεις από την προηγούμενη κυβέρνηση του ΣΥΡΙΖΑ.

Σε ανάλογη ερώτηση για το Εθνικό Κέντρο Αποκατάστασης στο Ίλιον από καμμιά δεκαριά Βουλευτές του ΚΚΕ, ξαναπήραμε και νέες δεσμεύσεις για τη λειτουργία αυτών των κέντρων. Φυσικά τίποτε δεν έγινε. Συνεχίζεται η ίδια απαράδεκτη κατάσταση της υποστελέχωσης που έχει αφορμή βεβαίως και αιτία την υποχρηματοδότηση, όπως πάρα πολύ καλά γνωρίζετε κι εσείς.

Όταν εμείς μιλάμε λοιπόν για την κυβερνητική συνέχεια ανάμεσα στη Νέα Δημοκρατία και τον ΣΥΡΙΖΑ ή και τον ΣΥΡΙΖΑ με τη Νέα Δημοκρατία, αυτό ακριβώς εννοούμε.

Όμως θα ήθελα να σας αναφέρω ορισμένα πολύ χαρακτηριστικά παραδείγματα ειδικά από το Κέντρο Αποκατάστασης στο Άργος Ορεστικό, για να αντιληφθούμε το μέγεθος του προβλήματος.

Ξέρετε ότι εκεί μόνιμος φυσίατρος δεν υπάρχει στο κέντρο αποκατάστασης και χρειάζεται να πηγαίνει δύο φορές την εβδομάδα ένας φυσίατρος από το Αμύνταιο. Όμως η σύμβαση αυτού του φυσιάτρου έληξε και από εδώ και πέρα στο Άργος Ορεστικό, σε ένα κέντρο φυσικής ιατρικής φυσίατρος δεν υπάρχει.

Παραπέρα, υπήρξε τις προηγούμενες μέρες ένα εξαιρετικά σοβαρό περιστατικό αιμορραγίας ασθενούς. Ελλείψει γιατρού λοιπόν υπήρχε πολύ σοβαρό πρόβλημα στην αντιμετώπιση.

Η εικοσιτετράωρη λειτουργία του κέντρου δεν νομίζω ότι μπορεί να γίνει με το υπάρχον προσωπικό παρά το ότι οι εργαζόμενοι εκεί, όπως και παντού -στην υγεία, την εκπαίδευση, σε όλους τους τομείς του δημοσίου- νομίζω ότι υπερβάλλουν εαυτούς, ειδικά στον τομέα της υγείας, για να ανταποκριθούν στον ρόλο τους.

Σας είπαμε και για τον κρίσιμο τομέα της υποχρηματοδότησης, αλλά με αφορμή αυτό θα ήθελα να σας θέσω, κύριε Υπουργέ, γενικότερα το ζήτημα αυτών των κέντρων αποκατάστασης, στα οποία καταφεύγουν χιλιάδες συνάνθρωποί μας και συμπολίτες μας.

Ξέρετε, εδώ στο Ίλιον, στο Εθνικό Κέντρο Αποκατάστασης λειτουργούν οι εκατόν τριάντα από τις διακόσιες κλίνες που λειτουργεί το δημόσιο σύστημα υγείας στη χώρα μας. Την ίδια στιγμή κι ενώ ο δημόσιος τομέας έχει διακόσια κρεβάτια αποκατάστασης, ο ιδιωτικός τομέας έχει φτάσει στα χίλια αυτή τη στιγμή που μιλάμε.

Σύμφωνα με έρευνες επιστημόνων που τις γνωρίζετε πάρα πολύ καλά, ο ελάχιστος αριθμός κρεβατιών που απαιτούνται στη χώρα μας είναι τουλάχιστον δύο χιλιάδες. Καταλαβαίνουμε λοιπόν όλοι τι σημαίνει υποστελέχωση, τι σημαίνει αυτή η υπολειτουργία των δημόσιων κέντρων αποκατάστασης, πώς ανοίγουν το πεδίο, καλλιεργούν το έδαφος, αφήνουν τον χώρο έτσι ώστε να αναπτυχθούν οι ιδιώτες οι οποίοι βεβαίως θα κερδοφορήσουν. Προς επίρρωση των παραπάνω, είναι χαρακτηριστική η κατάσταση και στο Αμύνταιο και στο Κέντρο Αποκατάστασης στην Αμφιλοχία.

Νομίζουμε ότι είναι κρίμα, κύριε Υπουργέ, πραγματικά -και απευθυνόμαστε και στους ανθρώπους που μας ακούν- σήμερα σε αυτή την εποχή, με την τεχνολογία να έχει φτάσει εκεί που έχει φτάσει, με τις δυνατότητες της επιστήμης να έχουν γιγαντωθεί, να υπάρχουν άνθρωποι οι οποίοι δίνουν τα μαλλιά της κεφαλής τους -γιατί ξέρετε, όποιος βρεθεί σε αυτή την ανάγκη θα δώσει ό,τι έχει και δεν έχει, προκειμένου να αποκαταστήσει την υγεία του- για να μπορέσουν να έχουν αυτό το αγαθό -το κοινωνικό αγαθό λέμε εμείς- της αποκατάστασης της υγείας τους. Και αυτή η πολιτική, η δική σας πολιτική, όπως και η προηγούμενη, να τους το στερεί.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει η κ. Τελιγιορίδου.

**ΟΛΥΜΠΙΑ ΤΕΛΙΓΙΟΡΙΔΟΥ:** Ευχαριστώ, κύριε Πρόεδρε.

Κύριε Υπουργέ, δεν είμαστε ικανοποιημένοι από την απάντησή σας. Είναι μια γενικόλογη απάντηση, η οποία λέει ότι θα λειτουργήσουνε χωρίς να μας λέτε ούτε τον τρόπο ούτε τον χρόνο.

Κατά τη διάρκεια του κοινοβουλευτικού ελέγχου εκτιμώ ότι ο υπεύθυνος της Κυβέρνησης πρέπει να δίνει συγκεκριμένες λύσεις και όχι να αντιπολιτεύεται την Αντιπολίτευση. Φταίει, δηλαδή, η δική μας κυβέρνηση που για επτά μήνες δεν έχετε δρομολογήσει λύση σε αυτό το πρόβλημα; Είναι η ανεπάρκεια της δικής μας κυβέρνησης που εδώ και επτά μήνες δεν σας επιτρέπει να δώσετε λύση;

Στις 27 Φεβρουαρίου λήγουν οι συμβάσεις. Τι σκοπεύετε να κάνετε στις 28 Φεβρουαρίου, που μπαίνει λουκέτο στο ΚΕΦΙΑΠ του Άργους Ορεστικού; Δώσατε μόνος σας μια απάντηση για το πώς χειρίστηκε η Κυβέρνηση ανάλογο πρόγραμμα του ΟΑΕΔ για τα νοσοκομεία. Γιατί εδώ, λοιπόν, υπάρχουν δύο μέτρα και δύο σταθμά και δεν κάνετε το ανάλογο για το ΚΕΦΙΑΠ; Οι πόροι στο πρόγραμμα του ΟΑΕΔ υπάρχουν; Γιατί, λοιπόν, δεν τους αξιοποιείτε και δεν προχωράτε, έστω σε αυτή τη λύση, που προκύπτει λόγω της αναγκαιότητας της τελευταίας στιγμής και στη συνέχεια, να δούμε πώς θα λυθεί μόνιμα το πρόβλημα;

Πότε, λοιπόν, σκοπεύετε να το λύσετε; Θέλουμε σαφείς απαντήσεις. Το κέντρο αυτό εξυπηρετεί τις ανάγκες ανθρώπων που πραγματικά το έχουν ανάγκη. Κατηγορήσατε την προηγούμενη δική μας κυβέρνηση, ενώ εμείς ήμασταν αυτοί που κλείσαμε τον κύκλο της απαξίωσης αυτών των δομών και δώσαμε τη δυνατότητα στους πολίτες, που πραγματικά δεν μπορούν να αντιμετωπίσουν τη μετανοσοκομειακή τους φροντίδα σε ιδιωτικά κέντρα με δυσβάσταχτο κόστος, να έχουν την παροχή της δημόσιας υγείας.

Είναι συνταγματική επιταγή οι άνθρωποι που έχουν ανάγκη, να έχουν την προστασία και τη βοήθεια της πολιτείας. Οι ασθενείς δεν είναι πελάτες για ιδιωτικά κέντρα. Πρέπει άμεσα να δώσετε λύσεις. Δεν έχετε χρόνο, έχετε όμως υποχρέωση.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Αγαπητή μου Ολυμπία, εγώ, ως γιατρός, θα συμφωνήσω μαζί σου, αλλά και τεσσεράμισι χρόνια ήταν αρκετά…

**ΟΛΥΜΠΙΑ ΤΕΛΙΓΙΟΡΙΔΟΥ:** Το ανοίξαμε, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Να στελεχωθεί με μόνιμες θέσεις, οπότε σήμερα ούτε ο φίλος μου, ο Γιάννης, θα ήταν εδώ ούτε εσύ για να κάνετε ερώτηση. Δεν το κάνατε.

**ΟΛΥΜΠΙΑ ΤΕΛΙΓΙΟΡΙΔΟΥ:** Γνωρίζετε, όμως, κύριε Πρόεδρε, ότι υπήρχε η ρήτρα «ένα προς πέντε», που τώρα δεν υπάρχει.

**ΠΡΟΕΔΡΕΥΩΝ (Νικήτας Κακλαμάνης):** Εντάξει.

Κύριε Κοντοζαμάνη, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ πολύ, κύριε Πρόεδρε.

Κυρία Τελιγιορίδου, κύριε Δελή, λυπάμαι, αλλά μάλλον δεν έγινα αντιληπτός. Θέλω να είμαι ξεκάθαρος. Στις 28 Φεβρουαρίου που θα έχουν λήξει οι συμβάσεις, το Κέντρο στο Άργος Ορεστικό θα συνεχίσει να λειτουργεί, όπως λειτουργούσε πριν έρθουν αυτοί οι συμβασιούχοι.

**ΟΛΥΜΠΙΑ ΤΕΛΙΓΙΟΡΙΔΟΥ:** Χωρίς κλειστή λειτουργία, δηλαδή.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Υπήρχαν περιστατικά εκεί πέρα, απλώς αυξήθηκαν τα περιστατικά της κλειστής νοσηλείας…

**ΟΛΥΜΠΙΑ ΤΕΛΙΓΙΟΡΙΔΟΥ:** Μισό λεπτό, κύριε Υπουργέ.

Δεν θέλω να κάνω αντιπολίτευση, αλλά λειτουργούσε ανοιχτή λειτουργία, όχι εικοσιτετράωρη.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Λοιπόν, αυτή τη στιγμή βρισκόμαστε μπροστά σε μια συγκεκριμένη κατάσταση που αντιμετωπίζουμε. Επειδή αναφερθήκατε στον ΟΑΕΔ, εμείς δώσαμε τη μάχη και διασφαλίσαμε, όπως είπα και στην πρωτολογία μου, τους τέσσερις χιλιάδες συμβασιούχους στον ΟΑΕΔ, διότι υπήρχαν χρήματα στο πρόγραμμα διαθέσιμα.

**ΟΛΥΜΠΙΑ ΤΕΛΙΓΙΟΡΙΔΟΥ:** Και σε αυτό.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Δεν υπάρχουν πόροι.

**ΟΛΥΜΠΙΑ ΤΕΛΙΓΙΟΡΙΔΟΥ:** Υπάρχουν.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Εάν υπήρχαν, λέτε εμείς να τους αφήναμε στον δρόμο; Δεν ξέρετε.

**ΟΛΥΜΠΙΑ ΤΕΛΙΓΙΟΡΙΔΟΥ:** Υπάρχουν.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Σας λέω ότι δεν υπάρχουν πόροι.

Από εκεί και πέρα, σας είπα ότι τα κέντρα φυσικής ιατρικής και αποκατάστασης θα συνεχίσουν να λειτουργούν. Θα τα ενισχύσουμε με μόνιμες λύσεις, προκηρύσσοντας θέση και βεβαίως, μπορούμε και με επικουρικό προσωπικό να αυξήσουμε τη δραστηριότητά τους αυτή. Σε καμμία περίπτωση δεν θα αφήσουμε τους ασθενείς ακάλυπτους. Πρώτος το είπα εγώ.

Κύριε Δελή, επειδή μιλήσατε πάλι για δεσμεύσεις και ευχολόγια, όλοι από το αποτέλεσμα κρίνονται. Θα ήθελα, παρακαλώ, να μη μας συγκρίνετε με την προηγούμενη κυβέρνηση, διότι ο ελληνικός λαός την έστειλε στην αντιπολίτευση.

Βεβαίως, υπάρχει ένα ολοκληρωμένο σχέδιο για την αποκατάσταση, ένα συνολικό πακέτο παροχής, έτσι ώστε να αναβαθμίσουμε τις παρεχόμενες υπηρεσίες υγείας και ο πολίτης να έχει πρόσβαση σε αυτό το δημόσιο αγαθό χωρίς να επιβαρύνεται με επιπλέον κόστος, διότι πραγματικά θα πρέπει να υπάρχουν δημόσιες υπηρεσίες αποκατάστασης. Όπως είπα και στην αρχή, δυστυχώς ο δημόσιος τομέας απουσιάζει σε μεγάλο βαθμό απ’ αυτές τις υπηρεσίες.

Επομένως διασφαλίζουμε τη λειτουργία των ΚΕΦΙΑΠ, έτσι ώστε ο κάθε ασθενής να υποστηρίζεται ουσιαστικά και να λαμβάνει ουσιαστικές και αποτελεσματικές υπηρεσίες φυσικής ιατρικής και αποκατάστασης.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε κι εμείς.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 12.18΄ λύεται η συνεδρίαση για τη Δευτέρα 24 Φεβρουαρίου 2020 και ώρα 14.00΄ με αντικείμενο εργασιών του Σώματος: α) νομοθετική εργασία, σύμφωνα με την ημερήσια διάταξη που θα διανεμηθεί και β) κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**