(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΛΕ΄

Τετάρτη 18 Οκτωβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας των Βουλευτών κ. κ. Ι. Πασχαλίδη, Θ. Παπά, Ε. Συρίγου, Α. Δεληκάρη, Π. Σαράκη, Δ. Νατσιού, Α. Βορύλλα, Κ. Χήτα και Σ. Πέτσα, σελ.   
2. Ανακοινώνεται ότι τη συνεδρίαση παρακολουθούν μαθητές από το 7ο Γενικό Λύκειο Ηλίου, το 26ο Δημοτικό Σχολείο Αθήνας, το 25ο Δημοτικό Σχολείο Περιστερίου, τη Σχολή Μωραΐτη, το Δημοτικό Σχολείο Κορρησίας Κέας, το Γυμνάσιο της Αρχαίας Ολυμπίας και από το 3ο Γυμνάσιο Πύργου, σελ.   
3. Η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτή, σελ.   
4. Ανακοινώνεται επιστολή από τον Γραμματέα της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Καλαματιανό, προς τον Πρόεδρο της Βουλής, με την οποία μας ενημερώνει ότι η Κοινοβουλευτική Ομάδα εξέλεξε τον κ. Σωκράτη Φάμελλο Βουλευτή Β' Θεσσαλονίκης ως Πρόεδρο της Κοινοβουλευτικής Ομάδας, την κυρία Θεοδώρα Τζάκρη, Βουλευτή Πέλλης, Γραμματέα της Κοινοβουλευτικής Ομάδας και τον κ. Γεώργιο Τσίπρα Διευθυντή της Κοινοβουλευτικής Ομάδας, σελ.   
5. Ανακοινώνεται επιστολή από τον κ. Σωκράτη Φάμελλο, Πρόεδρο της Κοινοβουλευτικής Ομάδας του ΣΥΡΙΖΑ, προς τον Πρόεδρο της Βουλής με την οποία μας γνωστοποιεί ότι Κοινοβουλευτικοί Εκπρόσωποι για την Κοινοβουλευτική Ομάδα του ΣΥΡΙΖΑ ορίζονται ο κ. Νικόλαος Παππάς, ο κ. Διονύσιος Καλαματιανός και ο κ. Θεόφιλος Ξανθόπουλος, σελ.   
6. Ανακοινώνεται επιστολή της Προέδρου της Κοινοβουλευτικής Ομάδας της Πλεύσης Ελευθερίας, κυρίας Ζωής Κωνσταντοπούλου, με την οποία μας ενημερώνει ότι ο κ. Μιχάλης Χουρδάκης τίθεται εκτός της Κοινοβουλευτικής Ομάδας, σελ.   
7. O Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν. 3126/2003 «Ποινική ευθύνη των Υπουργών», όπως ισχύουν, ποινική δικογραφία που αφορά στον Πρωθυπουργό Κυριάκο Μητσοτάκη και στους πρώην Υπουργούς Υγείας Βασίλειο Κικίλια και Αθανάσιο Πλεύρη. , σελ.   
8. Αναφορά του Προέδρου της Βουλής κ. Κωνσταντίνου Τασούλα για την τήρηση του Κανονισμού κατά τη διεξαγωγή των συζητήσεων της Ολομέλειας, σελ.   
9. Αναφορά στη σύρραξη Ισραήλ-Παλαιστίνης, σελ.   
10. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Συζήτηση επικαίρων ερωτήσεων:   
 i. προς τον Υπουργό Εθνικής Άμυνας, με θέμα: «Σταδιακή αποδυνάμωση της επιχειρησιακής δυνατότητας των Ενόπλων Δυνάμεων στα νησιά του Ανατολικού Αιγαίου», σελ.   
 ii. προς τον Υπουργό Δικαιοσύνης, με θέμα: «Παράνομη υποστολή της ελληνικής σημαίας στην Καβάλα. Προσβολή εθνικού συμβόλου», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση πρότασης νόμου:

Ο Πρόεδρος της Κοινοβουλευτικής Ομάδας της Ελληνικής Λύσης κ. Κυριάκος Βελόπουλος και οι Βουλευτές του κόμματός του κατέθεσαν στις 17.10.2023 πρόταση νόμου: «Περιορισμοί κατάσχεσης και πλειστηριασμού της κύριας κατοικίας οφειλέτη, καθώς και απόσβεση εκχωρηθείσας απαίτησης», σελ.   
2. Κατάθεση Εκθέσεων Διαρκών Επιτροπών:, σελ.   
 i. H Διαρκής Επιτροπή, Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης: «Κύρωση της από 10.9.2023 Πράξης Νομοθετικού Περιεχομένου»,, σελ.   
 ii. Η Διαρκής Επιτροπή Παραγωγής και Εμπορίου καταθέτει την Έκθεσή της επί του σχεδίου νόμου του Υπουργείου Υποδομών και Μεταφορών: «Ενσωμάτωση της οδηγίας 2006/1/ΕΚ του Ευρωπαϊκού Κοινοβουλίου και του Συμβουλίου της 18ης Ιανουαρίου 2006 για τη χρησιμοποίηση μισθωμένων οχημάτων χωρίς οδηγό στις οδικές εμπορευματικές μεταφορές, όπως τροποποιήθηκε με την Οδηγία (ΕΕ) 2022/738 του Ευρωπαϊκού Κοινοβουλίου και του Συμβουλίου της 6ης Απριλίου 2022 και της Οδηγίας (ΕΕ) 2021/1187 του Ευρωπαϊκού Κοινοβουλίου και του Συμβουλίου της 7ης Ιουλίου 2021 περί μέτρων εξορθολογισμού για την προώθηση της υλοποίησης του διευρωπαϊκού δικτύου μεταφορών και άλλες διατάξεις για τις μεταφορές»», σελ.

3. Κατάθεση σχεδίων νόμων:   
 i. Οι Υπουργοί Δικαιοσύνης, Εθνικής Οικονομίας και Οικονομικών, Εσωτερικών, Ανάπτυξης, Ψηφιακής Διακυβέρνησης, καθώς και ο Αναπληρωτής Υπουργός Εσωτερικών κατέθεσαν στις 11.10.2023 σχέδιο νόμου: «Κύρωση της από 10.9.2023 Πράξης Νομοθετικού Περιεχομένου "Επείγουσες διατάξεις για την αναστολή μέτρων αναγκαστικής εκτέλεσης και τη μετάθεση της ημερομηνίας ανακήρυξης συνδυασμών για τις δημοτικές και περιφερειακές εκλογές της 8ης Οκτωβρίου 2023 στην Περιφέρεια Θεσσαλίας"», σελ.   
 ii. Οι Υπουργοί Υποδομών και Μεταφορών, Εθνικής Οικονομίας και Οικονομικών, Εξωτερικών, Εσωτερικών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Ναυτιλίας και Νησιωτικής Πολιτικής, Τουρισμού, Ψηφιακής Διακυβέρνησης, καθώς και οι Αναπληρωτές Υπουργοί Εθνικής Οικονομίας και Εσωτερικών κατέθεσαν στις 11.10 σχέδιο νόμου: «Ενσωμάτωση της Οδηγίας 2006/1/ΕΚ του Ευρωπαϊκού Κοινοβουλίου και του Συμβουλίου της 18ης Ιανουαρίου 2006 για τη χρησιμοποίηση μισθωμένων οχημάτων χωρίς οδηγό στις οδικές εμπορευματικές μεταφορές, όπως τροποποιήθηκε με την Οδηγία (ΕΕ) 2022/738 του Ευρωπαϊκού Κοινοβουλίου και του Συμβουλίου της 6ης Απριλίου 2022, και της Οδηγίας (ΕΕ) 2021/1187 του Ευρωπαϊκού Κοινοβουλίου και του Συμβουλίου της 7ης Ιουλίου 2021, περί μέτρων εξορθολογισμού για την προώθηση της υλοποίησης του διευρωπαϊκού δικτύου μεταφορών, και άλλες διατάξεις για τις μεταφορές», το οποίο έχει παραπεμφθεί στην αρμόδια Διαρκή Επιτροπή Παραγωγής και Εμπορίου, που ξεκίνησε τη συζήτησή του, σελ.   
4. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Κύρωση της από 10.9.2023 Πράξης Νομοθετικού Περιεχομένου "Επείγουσες διατάξεις για την αναστολή μέτρων αναγκαστικής εκτέλεσης και τη μετάθεση της ημερομηνίας ανακήρυξης συνδυασμών για τις δημοτικές και περιφερειακές εκλογές της 8ης Οκτωβρίου 2023 στην Περιφέρεια Θεσσαλίας"», σελ.

ΠΡΟΕΔΡΟΣ

ΤΑΣΟΥΛΑΣ Κ., σελ.

ΠΡΟΕΔΡΕΥΟΝΤΕΣ

ΓΕΩΡΓΑΝΤΑΣ Γ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΜΠΟΥΡΑΣ Α., σελ.  
ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Αναφορά στη σύρραξη Ισραήλ-Παλαιστίνης  
 ΒΕΛΟΠΟΥΛΟΣ Κ. , σελ.   
 ΚΑΖΑΜΙΑΣ Α. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΜΠΡΟΥΛΗΣ Γ. , σελ.   
 ΛΟΒΕΡΔΟΣ Ι. , σελ.   
 ΜΠΟΥΓΑΣ Ι. (Υφυπουργός Δικαιοσύνης) , σελ.   
 ΠΑΠΑΗΛΙΟΥ Γ. , σελ.   
 ΠΑΦΙΛΗΣ Α. , σελ.   
  
Β. Επί διαδικαστικού θέματος:  
 ΒΕΛΟΠΟΥΛΟΣ Κ. , σελ.   
 ΓΕΩΡΓΑΝΤΑΣ Γ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΜΠΟΥΡΑΣ Α. , σελ.   
 ΞΑΝΘΟΠΟΥΛΟΣ Θ. , σελ.   
 ΠΑΦΙΛΗΣ Α. , σελ.   
 ΠΛΑΚΙΩΤΑΚΗΣ Ι. , σελ.   
 ΤΣΙΑΡΑΣ Κ. , σελ.   
  
Γ. Επί των επικαίρων ερωτήσεων:  
 ΑΠΟΣΤΟΛΑΚΗΣ Ε. , σελ.   
 ΚΑΤΣΙΒΑΡΔΑΣ Χ. , σελ.   
 ΚΕΦΑΛΟΓΙΑΝΝΗΣ Ι. , σελ.   
 ΜΠΟΥΓΑΣ Ι. , σελ.   
  
Δ. Επί του σχεδίου νόμου του Υπουργείου Δικαιοσύνης:  
 ΑΠΟΣΤΟΛΑΚΗ Ε. , σελ.   
 ΒΕΛΟΠΟΥΛΟΣ Κ. , σελ.   
 ΓΙΩΡΓΟΣ Ι. , σελ.   
 ΔΗΜΗΤΡΙΑΔΗΣ Π. , σελ.   
 ΔΟΥΔΩΝΗΣ Π. , σελ.   
 ΚΑΖΑΜΙΑΣ Α. , σελ.   
 ΚΑΠΕΤΑΝΟΣ Χ. , σελ.   
 ΚΑΠΠΑΤΟΣ Π. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΤΣΙΒΑΡΔΑΣ Χ. , σελ.   
 ΚΟΝΤΟΤΟΛΗ Μ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΚΩΤΣΟΣ Γ. , σελ.   
 ΛΑΜΠΡΟΥΛΗΣ Γ. , σελ.   
 ΛΙΑΚΟΥΛΗ Ε. , σελ.   
 ΛΟΒΕΡΔΟΣ Ι. , σελ.   
 ΜΑΝΤΖΟΣ Δ. , σελ.   
 ΜΠΟΥΓΑΣ Ι. , σελ.   
 ΞΑΝΘΟΠΟΥΛΟΣ Θ. , σελ.   
 ΠΑΠΑΗΛΙΟΥ Γ. , σελ.   
 ΠΑΦΙΛΗΣ Α. , σελ.   
 ΡΟΥΝΤΑΣ Γ. , σελ.   
 ΤΣΑΒΔΑΡΙΔΗΣ Λ. , σελ.   
 ΤΣΙΑΡΑΣ Κ. , σελ.   
 ΦΩΤΟΠΟΥΛΟΣ Σ. , σελ.   
 ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΛE΄

Τετάρτη 18 Οκτωβρίου 2023

Αθήνα, σήμερα στις 18 Οκτωβρίου 2023, ημέρα Τετάρτη και ώρα 10.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Πέτρο Παππά, Βουλευτή Κιλκίς, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το mail με τις αναφορές)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το mail με τις απαντήσεις)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για το πλαίσιο των επίκαιρων ερωτήσεων που θα συζητηθούν σήμερα στις 18 Οκτωβρίου 2023:

Η με αριθμό 225/9-10-2023 επίκαιρη ερώτηση του Βουλευτή Επικρατείας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ευάγγελου Αποστολάκη προς τον Υπουργό Εθνικής Άμυνας, με θέμα: «Σταδιακή αποδυνάμωση της επιχειρησιακής δυνατότητας των Ενόπλων Δυνάμεων στα νησιά του ανατολικού Αιγαίου», θα απαντηθεί από τον Υφυπουργό Εθνικής Άμυνας κ. Ιωάννη Κεφαλογιάννη και

Η με αριθμό 223/6-10-2023 επίκαιρη ερώτηση του Βουλευτή Β1΄ Βορείου Τομέα Αθηνών της Κοινοβουλευτικής Ομάδας «Σπαρτιάτες» κ. Χαράλαμπου Κατσιβαρδά προς τον Υπουργό Δικαιοσύνης**,** με θέμα: «Παράνομη υποστολή της ελληνικής σημαίας στην Καβάλα - προσβολή εθνικού συμβόλου», θα απαντηθεί από τον Υφυπουργό Δικαιοσύνης κ. Ιωάννη Μπούγα.

Ξεκινούμε με την πρώτη με αριθμό 225/9-10-2023 επίκαιρη ερώτηση πρώτου κύκλου του Βουλευτή Επικρατείας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ευάγγελου Αποστολάκη προς τον Υπουργό Εθνικής Άμυνας, με θέμα: «Σταδιακή αποδυνάμωση της επιχειρησιακής δυνατότητας των Ενόπλων Δυνάμεων στα νησιά του ανατολικού Αιγαίου».

Κύριε Αποστολάκη, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, καλημέρα σας.

Μετά τη ρωσική εισβολή στην Ουκρανία, η Ελλάδα συμμετείχε στην αποστολή στρατιωτικού υλικού. Ενώ αρχικά η Κυβέρνηση διέψευδε την αποστολή, στη συνέχεια παραδέχτηκε ότι θα δρομολογούνταν αποστολή πολεμικού υλικού, στην οποία, όμως, θα περιλαμβανόταν μόνο κατασχεμένος φορητός οπλισμός και όχι οπλικά συστήματα των Ενόπλων Δυνάμεων. Παρά ταύτα, όμως, έγινε γνωστό το υλικό που αποστείλαμε. Αποτελούνταν από οπλικά συστήματα των Ενόπλων Δυνάμεων. Μερικά είχαν αποσυρθεί και από τα νησιά του ανατολικού Αιγαίου.

Όπως ξέρουμε, το κύριο έργο της αεράμυνας των νησιών του ανατολικού Αιγαίου υποστηρίζεται από συστήματα ρωσικής προέλευσης. Η διαρροή που υπήρξε στον Τύπο περί μη ανανέωσης των συμβάσεων υποστήριξης των συστημάτων από ρωσικές εταιρείες οδηγεί στην υπόθεση ότι τα συστήματα αυτά απαξιώνονται, περιλαμβανομένων και των S-300. Άρα ανοίγει ο δρόμος για προώθησή τους στην Ουκρανία.

Να σημειωθεί ότι σύμφωνα με όσα είχε δηλώσει ο κύριος Πρωθυπουργός στη συνάντησή του τελευταία με τον κ. Ζελένσκι η Ελλάδα, θα συνεχίσει να υποστηρίζει την Ουκρανία με αποστολή πολεμικού υλικού.

Επειδή προκύπτει το ερώτημα επιχειρησιακής ετοιμότητας και της αποστολής εκ νέου υλικού στην Ουκρανία.

Επειδή οι δημοσιεύσεις στον τουρκικό φιλοκυβερνητικό Τύπο δείχνουν αν όχι κάτι που ήδη έχει συμφωνηθεί, την εμμονή της Τουρκίας στην υλοποίηση της αποστρατιωτικοποίηση των νησιών του ανατολικού Αιγαίου.

Επειδή η Βουλή και ο ελληνικός λαός έχουν απαίτηση να έχουν πλήρη ενημέρωση για όσα συζητά η Κυβέρνηση και αφορούν στις πάγιες ελληνικές θέσεις στο Αιγαίο, συμπεριλαμβανομένης και της αμυντικής επιχειρησιακής δυνατότητα των νησιών, ερωτάται ο κύριος Υπουργός:

Το στρατιωτικό υλικό των Ενόπλων Δυνάμεων το οποίο αποσύρθηκε από τα νησιά για να αποσταλεί στην Ουκρανία έχει αντικατασταθεί με άλλο αντίστοιχο ίσης επιχειρησιακής ικανότητας και με ποιο;

Δεδομένου του νέου ανοίγματος διαλόγου ανάμεσα στη χώρα μας και την Τουρκία, της πρόσφατης συνάντησης του Πρωθυπουργού με τον Τούρκο Πρόεδρο, αλλά και των γνωστών θέσεων της Τουρκίας για το Αιγαίο, θα συνεχιστεί η αποστολή πολεμικού υλικού στην Ουκρανία, που αφαιρεί τις δυνατότητες άμυνας των νησιών του Αιγαίου;

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Αποστολάκη.

Κύριε Υφυπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Ευχαριστώ πολύ, κύριε Πρόεδρε.

Κύριε συνάδελφε, επιτρέψτε μου κατ’ αρχάς να σας απευθύνω τα συγχαρητήριά μου και να ευχηθώ καλή επιτυχία στην ανάληψη των νέων καθηκόντων σας ως τομεάρχης Άμυνας της Αξιωματικής Αντιπολίτευσης. Ειλικρινά προσβλέπω σε έναν γόνιμο διάλογο για το καλό των Ενόπλων Δυνάμεων και για το καλό της πατρίδας μας βεβαίως.

Και να περάσουμε τώρα στην ουσία της ερώτησής σας. Γνωρίζετε καλά ότι η πατρίδα μας διαθέτει μια εθνική στρατηγική όσον αφορά τις Ένοπλες Δυνάμεις, για την εφαρμογή της οποίας οι Ένοπλες Δυνάμεις της χώρας μας διατηρούν το ύψιστο επίπεδο όσον αφορά την επιχειρησιακή ετοιμότητα, αλλά βεβαίως και τη διατηρησιμότητα των οπλικών συστημάτων.

Μάλιστα, μετά από μια δεκαετία οικονομική κρίση η οποία δεν μας έχει επιτρέψει να προχωρήσουμε σε μείζονα εξοπλιστικά προγράμματα, τη στιγμή μάλιστα που η γείτονα χώρα Τουρκία είχε προχωρήσει με ταχείς ρυθμούς στα αντίστοιχα δικά τους προγράμματα, ο επαναεξοπλισμός των Ενόπλων Δυνάμεων προχωράει τάχιστα, γεγονός το οποίο μάλιστα διαπιστώνει καθημερινά ο ελληνικός λαός, όπως έγινε πρόσφατα με την καθέλκυση της φρεγάτας «Κίμων».

Μάλιστα, αυτός ο σχεδιασμός γίνεται μέσα από τα Γενικά Επιτελεία και θα προσέθετα ότι ειδικά τα τελευταία τέσσερα χρόνια υπάρχει και μία ποιοτική διαφορά. Όλα αυτά τα εξοπλιστικά προγράμματα αποτελούν μέρος μιας πολυεπίπεδης εθνικής στρατηγικής για την αμυντική θωράκιση της χώρας μας στο επίκεντρο της οποίας βρίσκονται μια σειρά από πολυμερείς ή διμερείς συνεργασίες στον τομέα της άμυνας. Ειδικά στην περίπτωση της Γαλλίας ξέρετε πολύ καλά ότι υπάρχει και μια δεσμευτική πρόβλεψη για αμυντική αμοιβαία συνδρομή σε περίπτωση που απειληθεί η επικράτεια της μιας ή της άλλης χώρας.

Νομίζω θα συμφωνήσουμε όλοι ότι η γενική εικόνα που αποκομίζουν όλοι οι διεθνείς παρατηρητές ή δρώντες είναι ότι η χώρα μας μέσα από ένα στοχευμένο, στα δημοσιονομικά της βεβαίως πάντα πλαίσια, εξοπλιστικό πρόγραμμα πλέον έχει δημιουργήσει νέα δεδομένα στην ευρύτερη περιοχή της Νοτιοανατολικής Μεσογείου. Μάλιστα πρώτη και καλύτερη το παραδέχεται και η Τουρκία, η οποία πολλές φορές εκφράζει και τη δυσφορία της για το γεγονός ότι προχωρούμε σε αναβάθμιση των F-16, ένα πρόγραμμα το οποίο ξεκίνησε επί των δικών σας ημερών, προχωρήσαμε στην αγορά των νέων μαχητικών Ραφάλ, στην καθέλκυση και τον εξοπλισμό όσον αφορά τις φρεγάτες Μπελαρά, για να μιλήσουμε μόνο για τα μείζονα εξοπλιστικά προγράμματα.

Τώρα αντιλαμβάνεστε, γιατί έχετε και πολύ μεγάλη εμπειρία, ότι δεν μπορώ να κοινοποιήσω στην Ολομέλεια, σε μια ανοικτή συνεδρίαση, πλήρη στοιχεία όσον αφορά τα οπλικά συστήματα, τα οποία αναφέρεστε και την κατανομή του επιχειρησιακού υλικού στα νησιά του ανατολικού Αιγαίου. Οφείλω, όμως, να πω και θέλω να καταγραφεί ότι όποιο υλικό αποσύρεται, αυτό έχει αξιολογηθεί προηγουμένως ως μη επιχειρησιακά αναγκαίος στρατιωτικός εξοπλισμός και αυτό αποτελεί μια αναγκαία προϋπόθεση προκειμένου να παραχωρηθεί στρατιωτικός εξοπλισμός από τις Ένοπλες Δυνάμεις, που σε καμμία περίπτωση όμως δεν επηρεάζει την επιχειρησιακή ετοιμότητα και τις δυνατότητες των Ενόπλων Δυνάμεων.

Θα ήθελα, επίσης, να καταθέσω και στην Εθνική Αντιπροσωπεία ότι όποιος εξοπλισμός παραχωρείται, από αυτόν τον οποίο σας περιέγραψα προηγουμένως, τα χρήματα εισρέουν μέσα στα γενικά επιτελεία και μάλιστα αυτά τα χρήματα τα οποία αποκομίζει το ελληνικό κράτος στην ουσία μετά χρησιμοποιούνται εκ νέου για εξοπλιστικά προγράμματα. Άρα, συνεπώς, θα έλεγα ότι και άμεσα και έμμεσα όχι μόνο δεν αποδυναμώνεται η επιχειρησιακή ικανότητα των Ενόπλων Δυνάμεων αλλά θα έλεγα ότι ενισχύεται.

Στη δευτερολογία μου θα προχωρήσω και σε παραπάνω λεπτομέρειες σε αυτά τα οποία με ρωτάτε.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθήτριες και μαθητές και δύο συνοδοί εκπαιδευτικοί από το 7ο Γενικό Λύκειο Ηλίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ορίστε, κύριε Αποστολάκη, έχετε τον λόγο για τη δευτερολογία σας.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, ξέρουμε πολύ καλά ότι οι συμφωνίες και οι συνασπισμοί στους οποίους ανήκουμε μας επιβάλλουν να είμαστε υποστηρικτές και προστάτες όλων όσοι δέχονται επιθέσεις παραβιάζοντας το Διεθνές Δίκαιο και τους κανόνες της ασφάλειας των χωρών. Μέσα σε αυτό το πλαίσιο η υποστήριξή μας στο θέμα της Ουκρανίας και της κάθε άδικα δεχόμενης επίθεση χώρας που είναι στην περιοχή μας είναι ανάγκη.

Δίπλα μας, όμως, έχουμε, όπως ξέρουμε πολύ καλά, μία Τουρκία, η οποία είναι αναθεωρητική. Δεν θα πρέπει να αποδυναμώνουμε σε καμμία περίπτωση τις δυνατότητες των Ενόπλων Δυνάμεων, γιατί υπάρχει θέμα το οποίο καταλαβαίνουμε όλοι. Όσο καλές συμφωνίες, όπως είπαμε προηγουμένως και να έχουμε κάνει, είναι σίγουρο ότι δεν εξασφαλίζεται η άμυνα της χώρας κατά τον καλύτερο τρόπο, γιατί έτσι θα κάναμε συμφωνίες και δεν θα χρειαζόταν να έχουμε οπλικά συστήματα.

Ωστόσο ο εγγυητής της αποτρεπτικής μας ισχύος συμφωνούμε όλοι ότι είναι ο στρατιωτικός εξοπλισμός κατ’ αρχάς των νησιών, τα οποία δέχονται πρώτα την απειλή. Και η ανησυχία μας, όπως έχει εκφραστεί, είναι ότι η Τουρκία θα πιέσει πάρα πολύ στο θέμα της αποστρατικοποίησης των νησιών, μάλιστα το ανακοινώνει και το ξαναανακοινώνει σε διάφορα δημοσιεύματα. Σε αυτό το πλαίσιο εξετάζοντας τις παράλληλες ενέργειες που γίνονται με τις δυσκολίες ή τουλάχιστον την πρόθεση που έχει η Κυβέρνηση να ανανεώσει τις συμβάσεις υποστήριξης των οπλικών συστημάτων είναι λογικό να γίνεται ο συλλογισμός και να υπάρχει η ανησυχία μήπως αυτά τα συστήματα απαξιούμενα θα προωθηθούν στη συνέχεια στην Ουκρανία.

Το μεγάλο ζήτημα είναι το εξής: Ότι εμείς δεν έχουμε καμμία αντίρρηση να αντικατασταθούν αυτά τα συστήματα, αλλά θα πρέπει πριν φύγουν, να έχουν αντικατασταθεί, που δεν υπάρχουν ούτε διαθέσιμα ούτε φαντάζομαι και τα ανάλογα χρήματα. Δεν ζητάει κανείς να γίνει εδώ μια αποτύπωση εν δήμω όλων αυτών των απορρήτων πληροφοριών, αλλά θα πρέπει με κάποιον τρόπο να καταλάβουμε και να εξασφαλίσουμε ότι αυτό που μας ανησυχεί δεν θα γίνει, γιατί δεν υπάρχει τρόπος να αποκατασταθεί αυτή η ζημιά.

Είπατε ότι οτιδήποτε φεύγει και οτιδήποτε διατίθεται χαρακτηρίζεται πρώτα υπηρεσιακά αξιοποιήσιμο, αλλά μη αναγκαίο. Είναι ένας χαρακτηρισμός ο οποίος, ξέρουμε πολύ καλά, ότι γίνεται με απόφαση του ανάλογου επιτελείου και ότι τα χρήματα εισρέουν στα έσοδα των ταμείων.

Επειδή υπάρχουν προβλήματα και δεσμεύσεις από την Ευρωπαϊκή Ένωση και από το ΝΑΤΟ απέναντι στη Ρωσία, οι συμβάσεις αυτές ενδεχομένως να έχουν προβλήματα. Θα πρέπει, λοιπόν, με κάποιον τρόπο να εξασφαλίσουμε ότι θα συνεχίζουν να υποστηρίζονται αυτά τα συστήματα. Βγήκε μια ανακοίνωση από την Κυβέρνηση, από τον Υπουργό Εθνικής Άμυνας, η οποία λέει ότι δεν υπάρχει πρόθεση. Μένουν, όμως, τα ερωτήματα και οι ανησυχίες ότι δεν είναι και πολύ εύκολο να υποστηριχθούν αυτά τα συστήματα.

Αυτή είναι η ανησυχία μου και αυτό ήθελα να τονίσω στην προκειμένη περίπτωση. Και να είστε σίγουροι ότι, βεβαίως, και καταλαβαίνουμε και, βεβαίως, η ανησυχία μας και η προσπάθεια είναι να γίνεται ό,τι καλύτερο μπορεί για τις Ένοπλες Δυνάμεις και να μην προκύψουν λάθη ή τουλάχιστον ενέργειες τις οποίες δεν μπορούμε στη συνέχεια να αποκαταστήσουμε και δεν έχουμε τη δυνατότητα να τις αποκαταστήσουμε.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε πολύ τον κ. Αποστολάκη.

Παρακαλώ, κύριε Υφυπουργέ, έχετε τον λόγο για τη δευτερολογία σας.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Κύριε συνάδελφε, νομίζω ότι τέτοιου είδους συζητήσεις είναι χρήσιμες για να αποσαφηνίζονται και κάποια ζητήματα τα οποία πολλές φορές αποτυπώνονται και στον Τύπο και, εάν μου επιτρέπετε, είναι και λανθασμένα.

Θα το πω, όμως, για άλλη μια φορά. Κάθε ενέργεια στην οποία προβαίνουν οι Ένοπλες Δυνάμεις και αφορά είτε την απόσυρση είτε τη μετακίνηση ή ακόμα και την αναδιάταξη μέσων και δυνάμεων γίνεται πάντα με γνώμονα την αναβάθμιση της επιχειρησιακής τους ικανότητας και σε καμμία περίπτωση την αποδυνάμωσή τους.

Είπα και προηγουμένως ότι προφανώς δεν μπορούμε σε μια ανοικτή συνεδρίαση να πούμε περαιτέρω λεπτομέρειες όσον αφορά την κατάσταση στα νησιά του ανατολικού Αιγαίου. Θα σας πω μόνο ότι είχα πρόσφατα την ευκαιρία να επισκεφτώ το σύμπλεγμα της Μεγίστης, επισκέφτηκα και τις μικρονήσους Ρω και Στρογγύλη και μπορώ να σας πω ότι ίσα-ίσα οι αμυντικές δυνατότητες της χώρας μας συνεχώς, ειδικά στα νησιά του ανατολικού Αιγαίου, δυναμώνουν αντί για να αποδυναμώνονται και αναφέρομαι και σε αριθμό δυνάμεων και σε επίπεδο υποδομών. Δεν θα επεκταθώ παραπάνω, για ευνόητους λόγους.

Άρα σε καμμία περίπτωση, ειδικά όταν μιλάμε για το ανατολικό Αιγαίο, δεν μπορούμε να μιλήσουμε όχι μόνο για ποσοτικοποίηση, αλλά μπορώ να πω και για ενίσχυση της αμυντικής αποτρεπτικής ικανότητας των Ενόπλων Δυνάμεων της πατρίδας μας σε αυτές τις περιοχές.

Επίσης, να ξεκαθαρίσω -για να μην υπάρχει και καμμιά αμφιβολία- ότι αποσύρσεις οπλικών συστημάτων και κενά στην ελληνική αεράμυνα, με βάση και την ερώτηση την οποία δέχτηκα, δεν ανταποκρίνονται στην πραγματικότητα και εξηγούμαι. Τα όπλα ρωσικής προέλευσης, στα οποία αναφέρεστε, στην ουσία η διακρατική συμφωνία για την τεχνική υποστήριξη FOS των οπλικών συστημάτων TOR-M1 και OSA-AK τελεί εν ισχύι, βεβαίως υπό τους περιορισμούς των κυρώσεων που έχει επιβάλει η Ευρωπαϊκή Ένωση γι’ αυτές τις περιπτώσεις.

Ειδικότερα, σε ό,τι αφορά μάλιστα την υλοποίηση και ανανέωση των συμβάσεων και στη συνέχεια την υποστήριξη στρατιωτικού εξοπλισμού, η οποία έχει συναφθεί με τη Ρωσική Ομοσπονδία, έχουν επιβληθεί κυρώσεις, όπως γνωρίζετε, σε ρωσικές επιχειρήσεις στις οποίες μάλιστα περιλαμβάνεται και η JSC Rosoboronexport, ο οποίος είναι και ο επίσημος κρατικός διαμεσολαβητής της Ρωσίας για την εξαγωγή στρατιωτικού υλικού και προϊόντων, το οποίο αντισυμβάλλεται με το ελληνικό δημόσιο. Νομίζω ότι υπό αυτούς τους περιορισμούς -θα το τονίσω για άλλη μια φορά- η ανανέωση αυτών των συστημάτων κανονικά και η υποστήριξή τους τελεί κανονικά σε ισχύ.

Δεν υπάρχει, δηλαδή, αυτή τη στιγμή καμμία σκέψη ούτε αντικατάστασης ούτε απόσυρσης.

Χαίρομαι γιατί προσωπικά δεν συνδέσατε το θέμα της θέσης της Κυβέρνησης της χώρας μας στο ζήτημα της Ουκρανίας με την επιχειρησιακή ετοιμότητα των Ενόπλων Δυνάμεων. Θα τονίζω για άλλη μια φορά ότι η πατρίδα μας στέκεται στο πλευρό του ουκρανικού λαού, πιστή στις αρχές και στον σεβασμό του Διεθνούς Δικαίου και της νομιμότητας και βεβαίως της εδαφικής ακεραιότητας όλων των κρατών. Είναι μια πάγια θέση της Ελλάδας. Και, βεβαίως, νομίζω ότι αυτή η στάση μας ενδυναμώνει την αλληλεγγύη με τους συμμάχους μας και ως εκ τούτου νομίζω ότι συνολικά αυξάνει την αποτρεπτική ισχύ της χώρας μας.

Επομένως θα τονίσω ότι προφανώς η δέσμευση της Ελλάδας -για να απαντήσω και στο δεύτερο ερώτημά σας- είναι η συνέχιση της παροχής στήριξης προς τον ουκρανικό λαό, τόσο σε διμερές όσο και σε ενωσιακό επίπεδο, γιατί κατ’ επανάληψη και όπως είχε πει και ο Πρωθυπουργός είναι και ηθικά σωστό και εθνικά επιβεβλημένο.

Εγώ, όμως, θέλω να κρατήσετε από την παρέμβασή μου σήμερα ότι δεν τίθεται κανένα ζήτημα αποδυνάμωσης της επιχειρησιακής ικανότητας των Ενόπλων Δυνάμεων της πατρίδας μας για τους λόγους που σας εξέθεσα και βεβαίως είμαι στη διάθεσή σας για κατ’ ιδίαν, αν θέλετε, ενημέρωση για ό,τι άλλο χρειαστείτε.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Συνεχίζουμε με τη δεύτερη με αριθμό 223/6-10-2023 επίκαιρη ερώτηση πρώτου κύκλου του Βουλευτή Βορείου Τομέα Αθηνών της Κοινοβουλευτικής Ομάδας «Σπαρτιάτες» κ. Χαράλαμπου Κατσιβαρδά προς τον Υπουργό Δικαιοσύνης, με θέμα: «Παράνομη υποστολή της ελληνικής σημαίας στην Καβάλα. Προσβολή εθνικού συμβόλου».

Παρακαλώ, κύριε Κατσιβαρδά, έχετε τον λόγο.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Ευχαριστώ, κύριε Πρόεδρε.

Αξιότιμε κύριε Υφυπουργέ, κατ’ αρχάς, το υπό κρίσιν ερώτημα, το οποίο άγεται ενώπιον σας, είναι αποτέλεσμα μιας μερίδας του ελληνικού λαού οι οποίοι προσέτρεξαν σε μένα σχετικώς με το τι εν τέλει συνέβη. Έλαβα γνώση του συμβάντος αυτού διαμέσου μιας αθηναϊκής εφημερίδος. Εγώ έσπευσα, ως όφειλα, πέραν ότι είμαι δικηγόρος και ως Βουλευτής από την εισαγγελία, προκειμένου να λάβω εις γνώση τις συνθήκες υπό τις οποίες έλαβε χώρα το συμβάν αυτό καθ’ αυτό. Παρά ταύτα, όμως, η εισαγγελία δεν ήτο διαφωτιστική.

Το επίμαχο συμβάν ήταν ότι αρχάς Αυγούστου κάποιος Βούλγαρος υπέστειλε την ελληνική σημαία ο οποίος επαίρετο και φώναζε στεντορείως ότι εδώ είναι η Βουλγαρία. Κατόπιν τούτου, ουδείς γνωρίζει τις συνθήκες υπό τις οποίες τελέστηκε το συγκεκριμένο ποινικό αδίκημα το οποίο προβλέπεται ρητώς στο άρθρο 191Α του Ποινικού Κώδικα και με ποιες διαδικασίες του Κώδικα της Ποινικής Δικονομίας συνελήφθη και τι ακολούθησε.

Το κρίσιμο αυτό ζήτημα απασχολεί όλον τον ελληνικό λαό διότι είναι πρόδηλο ότι το Εθνικό Σύμβολο, η αιματοβαμμένη ελληνική σημαία, δεν αποτελεί μόνον ένα κρατικό σύμβολο -ως προς τούτο θα υπαχθώ στη δεύτερη εισήγησή μου-, αλλά συμπυκνώνει ευγλώττως στην πεμπτουσία του γένους, τις διαχρονίας του ελληνοχριστιανικού πολιτισμού, αρχής γενομένης εξ ιδρύσεως του ελλαδικού κράτους. Εξ ου και το πρώτο εθνικό σύμβολο ήτο υπέρ πίστεως και μετά ταύτα και υπέρ πατρίδος. Είναι επιστημονικά τεκμηριωμένα και αποτυπωμένα στη συνταγματική νομιμότητα, στην συνταγματική μας ιστορία κ.ο.κ..

Άρα, λοιπόν, το ερώτημα, εν τοιαύτη περιπτώσει, αναφορικώς με τη μη προσήκουσα προβολή ενός κρίσιμου και κυρίου ζητήματος και για την εθνική μας ταυτότητα και για την εθνική μας κυριαρχία, καθότι, ιδίως ως προς τις Ένοπλες Δυνάμεις, ο όρκος για την σημαία είναι μείζονος σημασίας, αλλά και για όλους ημάς διότι, αποτελεί, όπως προείπα, τον άξονα, τον θεμέλιο, τον ακρογωνιαίο και τον ακροτελεύτιο λίθο του σύμπαντος ημών γένους, τόσο καθόσον αφορά την ημεδαπή, αλλά και εν γένει την ομογένεια, τον απανταχού Ελληνισμό.

Εξ αυτού του λόγου, σας θέτω το ερώτημα αυτό για να ενημερωθούμε αν εν τοις πράγμασι εξαντλήθησαν ό,τι ρητώς προβλέπεται εκ του νόμου, χωρίς ασφαλώς, να θίγω τη λειτουργική ανεξαρτησία της δικαιοσύνης και την έγκαιρη παρέμβαση της εισαγγελίας.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Σας ευχαριστούμε.

Παρακαλώ, κύριε Υπουργέ, έχετε τον λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Ευχαριστώ, κύριε Πρόεδρε.

Κύριε συνάδελφε, η ελληνική πολιτεία αξιώνει ως οφείλει τον σεβασμό στα εθνικά μας σύμβολα και γι’ αυτό διώκει και τιμωρεί ποινικά όποιον προσβάλλει, εντός και εκτός της χώρας, τα εθνικά μας σύμβολα και ό,τι αυτά απεικονίζουν.

Απαντώντας τώρα στα συγκεκριμένα ερωτήματα που θέτετε με την επίκαιρη ερώτησή σας, πρέπει να σας πω ότι σε ό,τι αφορά το πρώτο ερώτημά σας βάσει ενημέρωσης που έχουμε από την Εισαγγελία Πλημμελειοδικών Καβάλας, στην οποία απευθυνθήκαμε για τις πράξεις οι οποίες περιγράφονται στην ερώτηση σε βάρος του αλλοδαπού υπηκόου, έχει ασκηθεί ποινική δίωξη για τα εξής αδικήματα: της προσβολής εθνικών συμβόλων με βάση τη διάταξη του άρθρου 191Α του Ποινικού μας Κώδικα και της βίας κατά υπαλλήλων σύμφωνα με τη διάταξη του άρθρου 167 παράγραφος 1. Η υπόθεση για τα δύο αυτά αδικήματα παραπέμφθηκε ενώπιον του Τριμελούς Πλημμελειοδικείου Καβάλας στη δικάσιμο της 28ης Σεπτεμβρίου τρέχοντος έτους, κατά την οποία, όπως ενημερωθήκαμε, αναβλήθηκε η υπόθεση λόγω παρέλευσης του ωραρίου γραμματέως έδρας και σύμφωνα με τη διάταξη του άρθρο 349 του Κώδικα Ποινικής Δικονομίας.

Επομένως, αναφορικά με το πρώτο ερώτημά σας, η ελληνική δικαιοσύνη έκανε ό,τι όφειλε να κάνει. Διώχθηκε ποινικά η πράξη και ο δράστης ήχθη ενώπιον του αρμόδιου πλημμελειοδικείου με την αυτόφωρη διαδικασία, όπως σας εξέθεσα.

Το άρθρο 191Α είναι η διάταξη η οποία τιμωρεί την προσβολή των εθνικών συμβόλων και, όπως ξέρετε, προβλέπει τα εξής: Όποιος δημόσια αφαιρεί, καταστρέφει, παραμορφώνει ή ρυπαίνει την επίσημη σημαία του κράτους ή έμβλημα της κυριαρχίας του ή ηχητικά παρεμποδίζει τη δημόσια ανάκρουση του εθνικού ύμνου και έτσι εκθέτει σε κίνδυνο τη δημόσια τάξη, τιμωρείται με φυλάκιση έως δύο έτη ή χρηματική ποινή. Ακόμη και με τις ισχύουσες διατάξεις του Ποινικού Κώδικα μπορεί το δικαστήριο, εκτιμώντας τα στοιχεία του φακέλου, τις ιδιαίτερες συνθήκες υπό τις οποίες τελέστηκε το αδίκημα το οποίο άγεται ενώπιόν του, αλλά και την προσωπικότητα του δράστη, να μην αναστείλει την ποινή ή να μη μετατρέψει τη χρηματική ποινή την οποία θα επιβάλει, αλλά να αποφασίσει την έκτιση μέρους ή και όλης της ποινής. Αυτό είναι το πλαίσιο το οποίο σήμερα ρυθμίζει τη δίωξη και την τιμωρία των πράξεων στις οποίες αναφέρεστε.

Βεβαίως με την πρωτοβουλία του Υπουργείου Δικαιοσύνης για μεταρρυθμίσεις στον Ποινικό Κώδικα και στον Κώδικα Ποινικής Δικονομίας -ενδεχομένως τις επόμενες μέρες θα ανεβεί το σχετικό σχέδιο νόμου σε διαβούλευση- μπορούμε να ακούσουμε και να συζητήσουμε οποιαδήποτε πρόταση προς αυστηροποίηση των ποινών.

Πάντως σπεύδω να σας πω και να σας πληροφορήσω και εσάς και διά μέσου υμών την Εθνική Αντιπροσωπεία ότι βασικός στόχος του Υπουργείου είναι να αυστηροποιήσουμε τις προϋποθέσεις αναστολής της ποινής, έτσι ώστε οι ποινές που επιβάλλονται από τα ελληνικά δικαστήρια να εκτίονται ακόμη και αν είναι κάτω από τρία έτη, κάτι που δεν συμβαίνει σήμερα.

Σας ευχαριστώ, κύριε Πρόεδρε. Και αναμένω την τοποθέτηση συναδέλφου.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Παρακαλώ, κύριε Κατσιβαρδά, έχετε τον λόγο για τη δευτερολογία σας.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Πραγματικά ήταν αρκούντως ικανοποιητική η απάντηση και προφανώς έλυσε πάρα πολλές ερωτήσεις διά μέσου του Κοινοβουλίου, τη στιγμή την οποία η κρατική τηλεόραση κατ’ ουσίαν δεν επέδειξε τη δέουσα επιμέλεια ή το προσήκον ενδιαφέρον προς την κοινή γνώμη για ένα τέτοιου είδους μείζον ζήτημα. Σαφώς, η αιματοβαμμένη ελληνική σημαία αποτελεί ένα κρίσιμο εθνικό σύμβολο. Και, επίσης, χαίρομαι όταν συμπλέει -διότι το δεύτερο ερώτημα σχετίζεται με το κατά πόσο θα υπάρξει τροποποίηση του Ποινικού Κώδικα- η Κυβέρνηση με το γεγονός ότι θα εξεταστούν κάποιες ενδεχόμενες προτάσεις ή τείνει προς την αυστηροποίηση του πλαισίου ποινής.

Εδώ στο παρόν άρθρο να υπενθυμίσω και να καταστήσω κοινωνούς τους αξιότιμους συναδέλφους στην παρούσα Ολομέλεια ότι το 2019, επί κυβερνήσεως ΣΥΡΙΖΑ, τροποποιήθη η επίμαχος διάταξη επί το χείρον. Το αδίκημα το συγκεκριμένο είχε μια απαξία ως αδίκημα κατά της πολιτειακής εξουσίας και μετέπεσε σε ένα έγκλημα δυνητικής διακινδύνευσης. Και τι σημαίνει αυτό; Ότι ασκείται ποινική δίωξη υπό την έννοια ότι στοιχειοθετείται η υπόσταση του αδικήματος αντικειμενική -δηλαδή η ρύπανση, η αφαίρεση, η καταστροφή- δολίως, μόνον όταν εκτίθεται σε κίνδυνο η δημόσια τάξη. Δηλαδή έχουμε μία υποβάθμιση, μια μετάπτωση και έναν περιορισμό του εύρους της αξιοποίνου πράξεως.

Αυτή είναι η ποινική μεταχείριση ουσιαστικά της τροποποιήσεως της κυβερνήσεως του ΣΥΡΙΖΑ του 2019. Όμως, μετά ταύτα, την προηγούμενη τετραετία δεν επέδειξε η προηγούμενη κυβέρνηση και η νυν, Νέα Δημοκρατία, καμμία ουσιαστικά διάθεση, βούληση και σπουδή να προασπίσει την ιερότητα της αιματοβαμμένης ελληνικής σημαίας, η οποία ουσιαστικά αντικατοπτρίζει τον διαχρονικό αγώνα της θυσιαστικής αυταπαρνήσεως όλων των προγόνων μας καθ’ όλη τη διάρκεια της συγχρόνου αλλά και παλαιότερων της ελληνικής Ιστορίας, οι οποίοι διά της ρανίδος του αίματός των διασφαλίζουν αυτή τη στιγμή την ελευθερία μας και γενικότερα την ακεραιότητα της παρουσίας μας να ομιλούμε και να διαβουλευόμεθα απροσκόπτως στον παρόντα ναό της δημοκρατίας.

Εν κατακλείδι, θέλω να πω αν η συγκεκριμένη διάταξη, όπως τροποποιήθηκε επί κυβερνήσεως ΣΥΡΙΖΑ μεταβληθεί, τόσο το πλαίσιο ποινής -γιατί οι ποινές που επιβάλλονται, είναι ποινές χάδι, πλημμεληματικού χαρακτήρα- θα αυστηροποιηθεί και θα αναβαθμιστεί από αδίκημα μόνο δυνητικής διακινδυνεύσεως σε έγκλημα, σε αδίκημα δηλαδή, κατά της πολιτειακής εξουσίας, δηλαδή να επιφυλάσσει η νομοθεσία την ενδεδειγμένη και την προσήκουσα και την ορθή ποινική μεταχείριση που αρμόζει στην ιερότητα της ελληνικής σημαίας. Γιατί η ελληνική σημαία αντανακλά τα ιδεώδη του έθνους, νυν και εις το διηνεκές και εν όψει και της εθνικής μας επετείου, όπου όλοι συμπαρατασσόμεθα στο «όχι» κατά οιουδήποτε επιβουλεύεται το ελληνικό έθνος και τη δημοκρατία, τις εθνικές αξίες και την εθνική αξιοπρέπεια.

Ο ελληνικός λαός, διά Ιωάννου Μεταξά, το 1940 είπε το «ΟΧΙ» και το εορτάζουμε ανεξαρτήτως ιδεολογικής περιχαράκωσης και κομματικής υποστάσεως. Πάνω απ’ όλα, είναι η εθνική συνείδηση. Προϋπόθεση για να διατηρηθεί αλώβητη στο μέλλον είναι η κοινωνική συνείδηση και η περιφρούρηση της εθνικής μας αξιοπρέπειας και των ελληνικών μας συνόρων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όλα αυτά εν συνόψει -και τελειώνω, αξιότιμε κύριε Πρόεδρε, ζητώ συγγνώμη για την κατάχρηση του χρόνου- συγκεφαλαιώνονται και συμπεριλαμβάνονται στο εθνικό σύμβολο της ελληνικής σημαίας, στην οποία πρέπει με ιερότητα να κλείνουμε το γόνυ.

Σας ευχαριστώ πάρα πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Παρακαλώ, κύριε Μπούγα, έχετε τον λόγο τη δευτερολογία σας.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Κατ’ αρχάς, κύριε Πρόεδρε, θα ήθελα να επισημάνω ότι τα εθνικά μας σύμβολα πρέπει να ενώνουν και όχι να διχάζουν το έθνος και νομίζω ότι πρέπει να αποφεύγονται αναφορές σε πρόσωπα, των οποίων ο ρόλος σε ό,τι αφορά τη δημοκρατική τους πορεία είναι εριζόμενος, αμφισβητούμενος. Καθένας, βεβαίως, μπορεί να έχει την προσωπική του άποψη, όμως η ιστορία έχει καταγραφεί. Ο Ιωάννης Μεταξάς είπε το «ΟΧΙ» εξ ονόματος του ελληνικού λαού, δεν παύει όμως να είναι ένας δικτάτορας και ως τέτοιος έχει καταγραφεί στην ελληνική ιστορία.

Σε ό,τι αφορά τώρα το περιεχόμενο της ερωτήσεως, κύριε Πρόεδρε, νομίζω ότι έχω απαντήσει και στα δύο σκέλη. Θέλω όμως και με αυτή την ευκαιρία να επισημάνω ότι στο πλαίσιο της διαβούλευσης των διατάξεων, τις οποίες εισηγείται η Κυβέρνηση, του γενικού μέρους αλλά και του ειδικού μέρους του Ποινικού Κώδικα μπορούμε -και θα ακούσουμε ασφαλώς τις προτάσεις και των συναδέλφων Βουλευτών όλων των Κοινοβουλευτικών Ομάδων και των κοινωνικών φορέων- να δώσουμε ένα σχέδιο νόμου, το οποίο θα εισαχθεί στην Εθνική Αντιπροσωπεία, σύγχρονων ποινικών διατάξεων που θα αποτρέπουν αλλά και θα τιμωρούν κατά τρόπο αποτελεσματικό το έγκλημα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υφυπουργό.

Έχουμε διάφορα αιτήματα για χορήγηση άδειας απουσίας στο εξωτερικό του κ. Πασχαλίδη Ιωάννη, του κ. Παπά Θεοφάνη, του κ. Συρίγου Ευάγγελου, της κ. Δεληκάρη Αγγελικής και του κ. Σαράκη Παύλου.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώς η Βουλή ενέκρινε τις ζητηθείσες άδειες.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων και μετά από ολιγόλεπτη διακοπή θα εισέλθουμε στην ημερήσια διάταξη της νομοθετικής εργασίας.

(ΔΙΑΚΟΠΗ)

(Κατά τη διάρκεια της διακοπής την Προεδρική Έδρα καταλαμβάνει ο Πρόεδρος της Βουλής κ. **ΚΩΝΣΤΑΝΤΙΝΟΣ ΤΑΣΟΥΛΑΣ**)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, πριν μπω στα δικά μας, θα σας κάνω μία ανακοίνωση.

Έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οκτώ μαθήτριες και μαθητές και ένας εκπαιδευτικός συνοδός τους από το 26ο Δημοτικό Σχολείο Αθήνας, τις οποίες και τους οποίους καλωσορίζουμε.

(Χειροκροτήματα απ’ όλες τις πτέρυγες της Βουλής)

Θα μου επιτρέψετε να κάνω κάποιες επιπλέον ανακοινώσεις. Μετά την ανάπαυλα λόγω των δημοτικών και περιφερειακών εκλογών, έχουμε κάποιες ανακοινώσεις που πρέπει να γίνουν στην Ολομέλεια:

Οι Υπουργοί Δικαιοσύνης, Εθνικής Οικονομίας και Οικονομικών, Εσωτερικών, Ανάπτυξης, Ψηφιακής Διακυβέρνησης, καθώς και ο Αναπληρωτής Υπουργός Εσωτερικών κατέθεσαν στις 11.10.2023 σχέδιο νόμου: «Κύρωση της από 10.9.2023 Πράξης Νομοθετικού Περιεχομένου "Επείγουσες διατάξεις για την αναστολή μέτρων αναγκαστικής εκτέλεσης και τη μετάθεση της ημερομηνίας ανακήρυξης συνδυασμών για τις δημοτικές και περιφερειακές εκλογές της 8ης Οκτωβρίου 2023 στην Περιφέρεια Θεσσαλίας" (Α΄150)». Είναι αυτό που θα συζητήσουμε αμέσως μετά.

Οι Υπουργοί Υποδομών και Μεταφορών, Εθνικής Οικονομίας και Οικονομικών, Εξωτερικών, Εσωτερικών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Ναυτιλίας και Νησιωτικής Πολιτικής, Τουρισμού, Ψηφιακής Διακυβέρνησης, καθώς και οι Αναπληρωτές Υπουργοί Εθνικής Οικονομίας και Εσωτερικών κατέθεσαν στις 11 Οκτωβρίου σχέδιο νόμου: «Ενσωμάτωση της Οδηγίας 2006/1/ΕΚ του Ευρωπαϊκού Κοινοβουλίου και του Συμβουλίου της 18ης Ιανουαρίου 2006 για τη χρησιμοποίηση μισθωμένων οχημάτων χωρίς οδηγό στις οδικές εμπορευματικές μεταφορές, όπως τροποποιήθηκε με την Οδηγία (ΕΕ) 2022/738 του Ευρωπαϊκού Κοινοβουλίου και του Συμβουλίου της 6ης Απριλίου 2022, και της Οδηγίας (ΕΕ) 2021/1187 του Ευρωπαϊκού Κοινοβουλίου και του Συμβουλίου της 7ης Ιουλίου 2021, περί μέτρων εξορθολογισμού για την προώθηση της υλοποίησης του διευρωπαϊκού δικτύου μεταφορών, και άλλες διατάξεις για τις μεταφορές», το οποίο έχει παραπεμφθεί στην αρμόδια Διαρκή Επιτροπή Παραγωγής και Εμπορίου, που ξεκίνησε τη συζήτησή του.

Στις 5 Οκτωβρίου 2023 έλαβα μια επιστολή από τον Γραμματέα της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Καλαματιανό, η οποία έχει ως εξής: «Κύριε Πρόεδρε, σας ενημερώνω ότι κατά τη σημερινή συνεδρίαση της Κοινοβουλευτικής Ομάδας του ΣΥΡΙΖΑ», θυμίζω, στις 5 Οκτωβρίου, «η Κοινοβουλευτική Ομάδα εξέλεξε τον κ. Σωκράτη Φάμελλο, Βουλευτή Β΄ Θεσσαλονίκης, ως Πρόεδρο της Κοινοβουλευτικής Ομάδας, την κ. Θεοδώρα Τζάκρη, Βουλευτή Πέλλης, Γραμματέα της Κοινοβουλευτικής Ομάδας και τον κ. Γεώργιο Τσίπρα Διευθυντή της Κοινοβουλευτικής Ομάδας».

(Στο σημείο αυτό κατατίθεται στα Πρακτικά η προαναφερθείσα επιστολή, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 31)

ΑΛΛΑΓΗ ΣΕΛΙΔΑΣ

**ΠΡΟΕΔΡΟΣ (Κωνσταντίνος Τασούλας):** Η δεύτερη επιστολή που έλαβα, με ημερομηνία 6 Οκτωβρίου 2023, είναι από τον κ. Σωκράτη Φάμελλο, Πρόεδρο της Κοινοβουλευτικής Ομάδας του ΣΥΡΙΖΑ, προς τον Πρόεδρο της Βουλής: «Σας γνωστοποιούμε ότι Κοινοβουλευτικοί Εκπρόσωποι για την Κοινοβουλευτική Ομάδα του ΣΥΡΙΖΑ ορίζονται οι εξής: Νικόλαος Παππάς, Διονύσιος Καλαματιανός, Θεόφιλος Ξανθόπουλος».

(Στο σημείο αυτό κατατίθεται στα Πρακτικά η προαναφερθείσα επιστολή, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 33)

ΑΛΛΑΓΗ ΣΕΛΙΔΑΣ

**ΠΡΟΕΔΡΟΣ (Κωνσταντίνος Τασούλας):** Έλαβα μια ακόμη επιστολή, με ημερομηνία 11 Οκτωβρίου του 2023, από την Πλεύση Ελευθερίας και την Πρόεδρο της Κοινοβουλευτικής Ομάδας κ. Κωνσταντοπούλου, η οποία έχει ως εξής:

«Κύριε Πρόεδρε, με την παρούσα δήλωση σας ενημερώνουμε ότι ο κ. Μιχάλης Χουρδάκης τίθεται εκτός της Κοινοβουλευτικής Ομάδας της Πλεύσης Ελευθερίας έως ότου παραδώσει την έδρα της Πλεύσης Ελευθερίας που κατέχει εντός της τρέχουσας εβδομάδας, όπως του έχει ζητηθεί και συμφωνηθεί.

Οι λόγοι αφορούν στην εύρυθμη, ομαλή και απρόσκοπτη λειτουργία της Κοινοβουλευτικής Ομάδας της Πλεύσης Ελευθερίας, στο πολύ βαρύ έργο που αυτή έχει επωμισθεί και συνεχίζει να επιτελεί στο ελληνικό Κοινοβούλιο. Του ευχόμαστε ʺκαλή επιτυχίαʺ στη συνέχεια της σταδιοδρομίας του.

Με τιμή, η Πρόεδρος της Κοινοβουλευτικής Ομάδας της Πλεύσης Ελευθερίας, κ. Ζωή Κωνσταντοπούλου».

(Στο σημείο αυτό κατατίθεται στα Πρακτικά η προαναφερθείσα επιστολή, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 35)

ΑΛΛΑΓΗ ΣΕΛΙΔΑΣ

**ΠΡΟΕΔΡΟΣ (Κωνσταντίνος Τασούλας):** Επίσης, ο Πρόεδρος της Κοινοβουλευτικής Ομάδας της Ελληνικής Λύσης κ. Κυριάκος Βελόπουλος και οι Βουλευτές του κόμματός του κατέθεσαν στις 17-10-2023 πρόταση νόμου: «Περιορισμοί κατάσχεσης και πλειστηριασμού της κύριας κατοικίας οφειλέτη, καθώς και απόσβεση εκχωρηθείσας απαίτησης». Παραπέμπεται στην αρμόδια Διαρκή Επιτροπή.

Επιπλέον, η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης: «Κύρωση της από 10.9.2023 Πράξης Νομοθετικού Περιεχομένου ʺΕπείγουσες διατάξεις για την αναστολή μέτρων αναγκαστικής εκτέλεσης και τη μετάθεση της ημερομηνίας ανακήρυξης συνδυασμών για τις δημοτικές και περιφερειακές εκλογές της 8ης Οκτωβρίου 2023 στην Περιφέρεια Θεσσαλίαςʺ (Α΄150)», που θα συζητηθεί σήμερα. Περί αυτού πρόκειται.

Έχω επίσης την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών», όπως ισχύουν, ποινική δικογραφία που αφορά στον Πρωθυπουργό Κυριάκο Μητσοτάκη και στους πρώην Υπουργούς Υγείας Βασίλειο Κικίλια και Αθανάσιο Πλεύρη.

Αυτά ως προς τις ανακοινώσεις και ό,τι χρειάζεται θα κατατεθεί και στα Πρακτικά απ’ αυτά που σας είπα.

Πριν μπούμε στη συζήτηση της πράξης νομοθετικού περιεχομένου και με την ψευδαίσθηση ότι πρόκειται περί ενός μικρού νέου ξεκινήματος λόγω της ανάπαυλας που είχε η Βουλή τις δύο προηγούμενες εβδομάδες λόγω των περιφερειακών και δημοτικών εκλογών, θα μου επιτρέψετε να επαναφέρω στο Σώμα και τους συναδέλφους και τους παρισταμένους -παρακαθήμενους στην κυριολεξία- και στους απόντες, που θα το πληροφορηθούν, τη σύσταση και τη θερμή παράκληση αλλά και την ανάγκη να τηρείται ο Κανονισμός της Βουλής κατά τη διάρκεια των συζητήσεων, όχι μόνο όσον αφορά στην τήρηση του χρόνου -είναι οκτώ κόμματα πλέον και η παραβίαση του χρόνου στην ουσία προσβάλλει τα δικαιώματα των επόμενων ομιλητών και οπωσδήποτε κάποιος που παραβιάζει τον χρόνο σε επόμενη συζήτηση θα είναι αυτός ο αδικούμενος επόμενος ομιλητής-, αλλά και στο θέμα της έντασης των αντεγκλήσεων και της λεκτικής βίας, η οποία έχει αρχίσει κάπως να υπεισέρχεται στη Βουλή, αλλά και στη συμπεριφορά μας εκτός Βουλής.

Δέχομαι τον τελευταίο καιρό επιστολές από κόμματα τα οποία μου υποδεικνύουν ανάρμοστη συμπεριφορά άλλων κομμάτων έναντι των κομμάτων που μου στέλνουν επιστολές.

Μου υποδεικνύει ο ΣΥΡΙΖΑ ανάρμοστη συμπεριφορά Βουλευτού της Ελληνικής Λύσης, όχι έναντι του ΣΥΡΙΖΑ, έναντι μεταναστών. Μου υποδεικνύει ο κ. Βελόπουλος, αλλά και άλλα κόμματα, ανάρμοστη συμπεριφορά έναντι του κόμματός του. Επίσης, έχουμε και μέσα στη Βουλή εντάσεις περιττές.

Θέλω να σας παρακαλέσω για το εξής. Ο Κανονισμός προβλέπει ότι οι αψιμαχίες προφανώς επιτρέπονται. Αυτό που δεν επιτρέπεται είναι η λεκτική βία και η ανάρμοστη συμπεριφορά.

Στο άρθρο 75 του Κανονισμού υπάρχει ένα τρίπτυχο, το οποίο μας καλεί ο ίδιος ο Κανονισμός ευλαβικά να τηρήσουμε. Αυτό το τρίπτυχο έχει να κάνει με τη συμπεριφορά και την εμφάνισή μας εδώ μέσα. Και μιλάει για ένα τρίπτυχο διαφύλαξης, το οποίο είναι η σοβαρότητα των εργασιών μας, η ευπρέπεια της εικόνας και η άνεση στη ροή της διαδικασίας.

Ό,τι παρεμποδίζει την άνεση στη ροή της διαδικασίας, ό,τι εμποδίζει την ευπρέπεια της εικόνας, ό,τι εμποδίζει την αίσθηση σοβαρότητας δεν βλάπτει μόνο αυτόν που το εκστομίζει ή αυτόν που συμπεριφέρεται έτσι, αλλά βλάπτει και την εικόνα του Κοινοβουλίου, βλάπτει την εικόνα της πολιτικής και αυτό το βλάψιμο, αυτή η ζημιά γίνεται οριζοντίως. Και μην απορείτε που για πολλούς λόγους έχουμε αποχή των πολιτών, αλλά είμαι βέβαιος ένας εξ αυτών οφείλεται και στον τρόπο με τον οποίον συμπεριφερόμεθα και εδώ μέσα.

Έχουμε, όμως, και συμπεριφορές οι οποίες δείχνουν ότι υπάρχει κατανόηση αυτών των παρεκτροπών και διόρθωση. Στο εργασιακό νομοσχέδιο που συζητήθηκε στις 22 Σεπτεμβρίου υπήρξαν κάποιες έντονες εκφράσεις, πολύ έντονες εκφράσεις, οι οποίες μπήκαν και στα Πρακτικά. Προς τιμήν του ο κ. Παφίλης και οι συνάδελφοι με τους οποίους αντηλλάγησαν αυτές οι έντονες εκφράσεις εδέχθησαν να διαγραφούν από τα Πρακτικά. Αυτό δείχνει ότι όταν μετά από λίγο σκεπτόμαστε κάτι που εκστομίσαμε, μπορεί να παραδεχτούμε ότι είναι κάτι το οποίο δεν υπάρχει λόγος ούτε να διαιωνιστεί μέσω των Πρακτικών, αλλά και στην πραγματικότητα δεν υπήρχε λόγος ούτε να εκστομισθεί.

Ένα άλλο παράδειγμα που θέλω να σας φέρω -γιατί θέλω να γίνω και συγκεκριμένος- έχει να κάνει με μία διατύπωση η οποία έγινε από τον συνάδελφο τον κ. Αποστολάκη εις βάρος του κόμματος Ελληνική Λύση, το οποίο προκάλεσε και επιστολή διαμαρτυρίας του Αρχηγού της Ελληνικής Λύσης προς εμένα για μία φράση η οποία είχε να κάνει με τη διατύπωση ότι «το κόμμα αυτό είναι μια απάτη». Ο κ. Αποστολάκης, αφού συζητήσαμε γι’ αυτές τις διατυπώσεις, μου έστειλε μια επιστολή στην οποία κατά τη γνώμη μου φαίνεται ότι προέβη σε μία πολιτική κριτική. Αξίζει τον κόπο να σας τη διαβάσω, για να καταλάβουμε ότι τελικά μία από τις σοφές κουβέντες που πρέπει να έχουμε υπ’ όψιν μας είναι ότι ποτέ κανείς δεν μετάνιωσε για κάτι που δεν είπε, αγαπητοί συνάδελφοι.

«Αξιότιμε, κύριε Πρόεδρε, πληροφορηθείς ότι ο κ. Βελόπουλος, Πρόεδρος της Κοινοβουλευτικής Ομάδος Ελληνική Λύση μού απέδωσε μομφή αντιδεοντολογικής συμπεριφοράς κατά την εκφώνηση πολιτικού λόγου στη συγκέντρωση του κινήματός μας στο ʺΒελλίδειοʺ την 21η Σεπτεμβρίου, παρέχω ως οφείλω τις ακόλουθες εξηγήσεις. Δεν είναι αληθές ότι αποκάλεσα τον κ. Βελόπουλο απατεώνα με την έννοια που έχει ο όρος στον Ποινικό Κώδικα. Μιλώντας για το επίκαιρο ζήτημα των νέων ψηφιακών ταυτοτήτων και στο σημείο που ανέπτυσσα τις θέσεις των πολιτικών κομμάτων επί του ζητήματος παρέλειψα να αναφερθώ στις θέσεις που έχει διατυπώσει η Ελληνική Λύση επ’ αυτού. Ερωτηθείς δε ειδικά από ακροατές για τις θέσεις του ως άνω κόμματος, απάντησα ότι είναι οι θέσεις απάτη, με την έννοια ότι δεν είναι γνήσιες και ουσιαστικές, αλλά ψευδεπίγραφες. Αιτιολόγησα, μάλιστα, γιατί τις θεωρώ έτσι, εξηγώντας ότι το κόμμα αυτό διετύπωσε μια επίπλαστη και επιφανειακή θέση αντίθεσης προς τις νέες ταυτότητες, διότι περιόρισε τον έλεγχο της Κυβέρνησης στο επουσιώδες ζήτημα των οικονομικών προϋποθέσεων, δεν τις κατήγγειλε ως μέσο ελέγχου των προσωπικών ελευθεριών και του απορρήτου της ιδιωτικής ζωής που είναι το πρώτιστο. Μετά ταύτα, έχω τη γνώμη ότι ο λόγος μου είχε φανερά στοιχεία πολιτικής κριτικής και δεν συνιστά αντιδεοντολογική συμπεριφορά. Μετά τιμής, Γεώργιος Αποστολάκης».

Γιατί έκανα αυτή τη σχολαστική αναφορά και χρησιμοποίησα αυτό το παράδειγμα; Γιατί θέλω να σας ξανατονίσω και να σας παρακαλέσω να μην καταφεύγουμε σε τέτοιες εκφράσεις, οι οποίες εν συνεχεία αποδεικνύεται και ερμηνευτικά, αλλά και από πλευράς δικής μας που το ξανασκεφτόμαστε, ότι δεν έπρεπε να εκστομισθούν. Δεν ευνοούν κανέναν όλα αυτά. Κάνουν ζημιά και δεν τελειώνουν πουθενά.

Επαναλαμβάνω και κλείνω εδώ και παραδίδω το Βήμα λέγοντας ότι πρέπει να διαφυλάξουμε τον τρόπο με τον οποίον ο Κανονισμός αλλά και η πολιτική ανάγκη υπαγορεύει τον τρόπο διεξαγωγής των συζητήσεων, το τρίπτυχο σοβαρότητα της διαδικασίας, ευπρέπεια της εμφανίσεώς μας και άνεση εις τη ροή των εργασιών. Ο καθένας και η καθεμία αντιλαμβάνονται τι σημαίνει αυτό και δεν υπάρχει κανένας λόγος, σαν τους μαθητές των σχολείων που απευθύνονται στον δάσκαλο, να καταγγέλλει ο ένας τον άλλον στον δάσκαλο ή μετά να χρειαζόμαστε είτε να διαγράψουμε κάτι είτε να το επεξηγήσουμε επί το ηπιότερο.

Νομίζω πως όλοι αντιλαμβανόμαστε τι σημαίνουν αυτά και όλα αυτά είναι αυτά που απαιτεί η κοινωνία από εμάς, πέραν βεβαίως του να είμαστε ουσιαστικοί στη δουλειά μας, η Κυβέρνηση κυβερνώντας και η Αντιπολίτευση ελέγχοντας.

Παρακαλώ, λοιπόν, κύριε Πλακιωτάκη, να μπούμε στο νομοσχέδιο.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΙΩΑΝΝΗΣ ΠΛΑΚΙΩΤΑΚΗΣ**)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Κύρωση της από 10.9.2023 Πράξης Νομοθετικού Περιεχομένου "Επείγουσες διατάξεις για την αναστολή μέτρων αναγκαστικής εκτέλεσης και τη μετάθεση της ημερομηνίας ανακήρυξης συνδυασμών για τις δημοτικές και περιφερειακές εκλογές της 8ης Οκτωβρίου 2023 στην Περιφέρεια Θεσσαλίας" (Α΄150)».

Η Διάσκεψη των Προέδρων αποφάσισε στη συνεδρίασή της στις 9 Οκτωβρίου 2023 τη συζήτηση του νομοσχεδίου σε μία συνεδρίαση, εν συνόλω, επί της αρχής και επί των άρθρων.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δευτέρου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε.

Πριν δώσω τον λόγο στον εισηγητή της Νέας Δημοκρατίας, τον κ. Γεώργιο Κωτσό, να κάνω μία ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι τέσσερις μαθητές και μαθήτριες και δύο εκπαιδευτικοί συνοδοί από τη Σχολή Μωραΐτη.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Παρακαλώ να ανοίξει και το σύστημα της ηλεκτρονικής εγγραφής.

Κύριε Κωτσό, έχετε τον λόγο.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κύριε Υπουργέ, αγαπητές και αγαπητοί συνάδελφοι, πριν ξεκινήσω την εισήγησή μου, θα ήθελα από του Βήματος της Ολομέλειας να εκφράσω τα θερμά μου συγχαρητήρια σε όσες και όσους εξελέγησαν στις δημοτικές και περιφερειακές εκλογές, στους περιφερειάρχες, τους δημάρχους, τους περιφερειακούς και δημοτικούς συμβούλους. Είναι γεγονός ότι είχαμε ρεκόρ συμμετοχής στα ψηφοδέλτια, αλλά ταυτόχρονα είχαμε και ρεκόρ αποχής των ψηφοφόρων και αυτό θα πρέπει να προβληματίσει όλους μας, και το πολιτικό σύστημα αλλά και τα κόμματα, και να προσεγγίσουμε με πολύ μεγάλη προσοχή όλο αυτό το ζήτημα.

Συζητούμε, λοιπόν, σήμερα, αγαπητές και αγαπητοί συνάδελφοι, ένα νομοσχέδιο που έρχεται να ρυθμίσει και να επικυρώσει την πράξη νομοθετικού περιεχομένου της 10ης Σεπτεμβρίου 2023, με την οποία αντιμετωπίστηκε η εξαιρετικά επείγουσα και απρόβλεπτη ανάγκη για τη λήψη μέτρων οριζόντιας αναστολής και αναγκαστικής εκτέλεσης επί κινητής και ακίνητης περιουσίας φυσικών και νομικών προσώπων στην Περιφέρεια Θεσσαλίας, καθώς και η μετάθεση της ημερομηνίας ανακήρυξης των συνδυασμών στην ίδια περιφέρεια, η οποία ως γνωστόν επλήγη από την καταστροφική καταιγίδα του «Ντάνιελ».

Είναι γεγονός, αγαπητές και αγαπητοί συνάδελφοι, ότι στις αρχές του Σεπτέμβρη ένα πρωτόγνωρο, ένα μοναδικό καιρικό φαινόμενο έπληξε τη Θεσσαλία. Ήταν πρωτόγνωρο σε έκταση, πρωτόγνωρο και σε ένταση.

Και το λέω αυτό διότι πριν από τρία χρόνια είχαμε ένα άλλο επίσης σφοδρό φαινόμενο, τον «Ιανό», στον Νομό της Καρδίτσας σε μικρότερη έκταση. Οι επιστήμονες όμως τότε μας είχαν πει ότι αυτού του είδους τα φαινόμενα, σύμφωνα με τους επιστήμονες πάντα, απαντώνται μία φορά στα τριακόσια ή πεντακόσια χρόνια. Βλέπετε όμως ότι δεν πέρασαν ούτε καν τρία χρόνια και ήρθε ένα νέο σφοδρότερο, ισχυρότερο και πολύ καταστροφικότερο νέο κύμα να σαρώσει όλη τη Θεσσαλία. Οι επιστήμονες λένε ότι αυτού του είδους τα φαινόμενα συμβαίνουν μία φορά στα χίλια ή χίλια πεντακόσια χρόνια. Είναι έτσι όμως;

Και επειδή πολλές φορές ακούστηκε ότι δεν ευθύνεται η κλιματική αλλαγή για τις καταστροφές που έγιναν στη Θεσσαλία, επί της ουσίας δεν μιλάμε, αγαπητές και αγαπητοί συνάδελφοι, για κλιματική αλλαγή ούτε καν για κλιματική κρίση. Μιλάμε για κλιματική κατάρρευση. Το περιβάλλον έχει απορρυθμιστεί και κανείς δεν μπορεί να μας διαβεβαιώσει ότι τέτοιου είδους φαινόμενα σαν του «Ντάνιελ» ή και μεγαλύτερο μπορεί να έχουμε πάλι σε σύντομο χρονικό διάστημα.

Επίσης πολύ μεγάλη κριτική έχει γίνει για το εάν υπήρξαν έργα, ιδιαίτερα μετά τον «Ιανό», που θα μπορούσαν να ανακουφίσουν αυτό το φαινόμενο ή να το αντιμετωπίσουν. Ως πρώην αυτοδιοικητικός που είχα και την ευθύνη εκτέλεσης έργων, θα ήθελα να σας κάνω γνωστό ότι πριν από τον «Ιανό» τα υδρολογικά στοιχεία που λαμβάνουμε υπ’ όψιν για τη διαστασιολόγηση των έργων ήταν συνήθως στοιχεία με βάση τις κείμενες διατάξεις πενηντακονταετίας. Δηλαδή παίρναμε τα υδρολογικά στοιχεία των τελευταίων πενήντα χρόνων προκειμένου να κατασκευάσουμε τα έργα.

Ήρθε ο «Ιανός» με τεράστιες ποσότητες, που ξεπερνούσαν τα πενήντα χρόνια. Οι επιστήμονες είπαν ότι αφορά φαινόμενο τριακοσίων ετών. Και τα όποια έργα έγιναν μετά τον «Ιανό», που ήταν σημαντικά και πολλά στη Θεσσαλία, έλαβαν υπ’ όψιν τα υδρολογικά στοιχεία του «Ιανού». Όμως το φαινόμενο του «Ντάνιελ» -τέσσερις φορές πιο ισχυρό, πιο σφοδρό, πιο έντονο σε μεγαλύτερη γεωγραφική έκταση- δεν έδωσε το δικαίωμα και τη δυνατότητα σε αυτά τα έργα να έχουν τις απορροές που θα έπρεπε.

Θα σας πω δύο παραδείγματα συγκεκριμένα από την περιοχή όπου ήμουν δήμαρχος. Ένας παραπόταμος του Πηνειού, ο Μέγας, επί των ημερών μου διαπλατύνθηκε τέσσερις φορές. Άντεξε τον «Ιανό». Στον «Ντάνιελ» δεν άντεξε. Το ίδιο κι άλλος ένας παραπόταμος, ο Βουβουλίνα, μετά τον «Ιανό» διαπλατύνθηκε τέσσερις φορές και δεν άντεξε τον «Ντάνιελ».

Προσπαθώ να εξηγήσω ότι ήταν ένα τόσο σφοδρό, τόσο έντονο και τόσο ακραίο φαινόμενο, που δυστυχώς οι υποδομές είτε είχαν σχεδιαστεί με την προ του «Ιανού» φιλοσοφία ή με τη μετά του «Ιανού» φιλοσοφία, δεν μπορούσαν να αντιμετωπίσουν όλο αυτόν τον όγκο νερού που έπεσε στη Θεσσαλία μέσα σε πολύ μικρό χρονικό διάστημα. Υπολογίζεται ότι είναι περίπου οκτώ δισεκατομμύρια κυβικά μέτρα νερού στην Περιφέρεια Θεσσαλίας. Μάλιστα οι ειδικοί ξαναλένε ότι ακόμη και ο Δούναβης, πλωτός τεράστιος ποταμός, θα ήθελε δεκαπέντε μέρες προκειμένου να έχει απορροή αυτών των νερών.

Καταλαβαίνετε ότι δεν ήταν δυνατόν ο κύριος αποδέκτης, ο τελικός αποδέκτης της λεκάνης απορροής της Θεσσαλίας, ο Πηνειός, να μπορέσει να έχει απορροή όλων αυτών των νερών. Το αποτέλεσμα ήταν πλημμυρικά φαινόμενα σε όλη τη Θεσσαλία. Σε πολλά χωριά μάλιστα το νερό έφτασε μέχρι τις στέγες και κλήθηκε και η Κυβέρνηση, αλλά και η τοπική κοινωνία, να αντιμετωπίσει μία εξαιρετικά δύσκολη κατάσταση.

Αδράνησε η Κυβέρνηση; Καθυστέρησε η Κυβέρνηση; Αδιαφόρησε η Κυβέρνηση, όπως ακούστηκε πολλές φορές; Προφανώς και όχι. Από την πρώτη στιγμή τόσο ο Πρωθυπουργός όσο και το σύνολο των συναρμοδίων Υπουργών ήρθαν στη Θεσσαλία, για να έχει ο Πρωθυπουργός μια πλήρη εικόνα της κατάστασης που έχει διαμορφωθεί αλλά και ταυτόχρονα οι αρμόδιοι Υπουργοί οι οποίοι εγκαταστάθηκαν στη Θεσσαλία όλο αυτό το διάστημα να απαλύνουν, να απαντήσουν και να δώσουν λύσεις άμεσες, γρήγορες και το δυνατόν αποτελεσματικές στους πληττόμενους κατοίκους.

Το πρώτο μεγάλο ζήτημα που προέκυπτε ήταν όλοι αυτοί οι άνθρωποι που έχασαν τα σπίτια τους και που θα έπρεπε να υπάρχει μέριμνα να φιλοξενηθούν και να τακτοποιηθούν. Σε συνεργασία με την τοπική αυτοδιοίκηση το συντομότερο χρονικό διάστημα στήθηκαν πρόχειρες δομές και στη συνέχεια μέσω της κρατικής αρωγής δόθηκε επίδομα ενοικίου, προκειμένου να έχουν στέγη αυτοί οι άνθρωποι έως ότου τα σπίτια τους τακτοποιηθούν.

Ένα άλλο τεράστιο ζήτημα που προέκυψε ήταν οι εκατοντάδες χιλιάδες νεκρά ζώα. Υγειονομική βόμβα χαρακτηριζόταν τότε. Θεωρώ ότι και εδώ σε συνεργασία με την περιφέρεια αλλά και με τους δήμους έγινε το καλύτερο δυνατό. Έγινε γρήγορη απομάκρυνση των νεκρών ζώων, οδηγήθηκαν τα περισσότερα στην καύση και επειδή ήταν τεράστιος ο αριθμός πάρα πολλά ετάφησαν, τηρώντας τις υγειονομικές διατάξεις. Το αποτέλεσμα είναι να μη σκάσει αυτή η υγειονομική βόμβα.

Το επόμενο ζήτημα ήταν να προχωρήσουμε στην απάλυνση των πληττόμενων από όλη αυτή την καταστροφή, των Θεσσαλών, που βρέθηκαν στο μάτι του κυκλώνα, που αντιμετώπισαν το μένος αυτής της τεράστιας πλημμύρας, που εγώ θα τη χαρακτήριζα «κατακλυσμό του Δανιήλ», κατά τον «κατακλυσμό του Νώε». Γιατί πραγματικά ήταν ένα κατακλυσμιαίο φαινόμενο.

Στήθηκε, λοιπόν, ένα στρατηγείο στη Θεσσαλία με τους αρμόδιους Υπουργούς είτε Υγείας, είτε Πολιτικής Προστασίας, είτε Αγροτικής Ανάπτυξης. Έχει περάσει ένας μήνας και περίπου δεκαπέντε χιλιάδες συμπολίτες μας έχουν πάρει την πρώτη αρωγή, περίπου 69 εκατομμύρια ευρώ. Έχουν ανακοινωθεί μια σειρά από μέτρα για την ανακούφιση των αγροτών και των κτηνοτρόφων, διότι καταστράφηκε ο παραγωγικός και οικονομικός ιστός της Θεσσαλίας λόγω αυτής της μεγάλης καταστροφής.

Ανακοινώθηκαν μάλιστα και γενναία μέτρα, πρωτόγνωρα. Γιατί θα θυμίσω ότι τόσο πριν από τον «Ιανό» όσο και πριν από τον «Ντάνιελ» δεν υπήρχε ποτέ διαδικασία προκαταβολής χρημάτων προς τους αγρότες από τον ΕΛΓΑ. Ξεπεράσαμε αυτές τις παθογένειες, αυτές τις αδυναμίες. Και μάλιστα σε σχέση με τον «Ιανό» οι αποζημιώσεις τώρα στον «Ντάνιελ» είναι κατά πολύ περισσότερες. Στο βαμβάκι είναι 40%, στο καλαμπόκι 59% και ούτω καθεξής. Για τους δε κτηνοτρόφους μας που έχασαν το ζωικό τους κεφάλαιο προβλέπεται αποζημίωση με βάση το ασφαλιστήριο συμβόλαιο που έχουν με τον ΕΛΓΑ αλλά και ταυτόχρονα η δυνατότητα αγοράς νέων ζώων με 100% χρηματοδότηση όπως επίσης και ανακατασκευή σύγχρονων κτηνοτροφικών εγκαταστάσεων, επίσης με 100% χρηματοδότηση.

Άρα η Κυβέρνηση όχι μόνο δεν αδιαφόρησε, όχι μόνο δεν ολιγώρησε, αλλά από την πρώτη στιγμή ήταν και είναι εκεί, δίπλα στους Θεσσαλούς, κοντά στους Θεσσαλούς, να αντιμετωπίσουμε όλοι μαζί αυτό το πραγματικά τεράστιο, μοναδικό, αλλά και εξόχως καταστροφικό φαινόμενο.

Το αντικείμενο βέβαια της πράξης νομοθετικού περιεχομένου περιορίζεται σε δύο ζητήματα και όχι στο σύνολο των μέτρων που πάρθηκαν για τη Θεσσαλία. Και θα γίνω συγκεκριμένος τώρα μέσα στο νομοσχέδιο.

Στο άρθρο 1 του σχεδίου νόμου, λοιπόν, προβλέπεται η αναστολή μέτρων αναγκαστικής εκτέλεσης λόγω της κακοκαιρίας «Ντάνιελ». Αναλυτικά, στην Περιφέρεια Θεσσαλίας αναστέλλεται από τη δημοσίευση της παρούσας έως τη 10η Νοεμβρίου του 2023 η διενέργεια κάθε πράξης αναγκαστικής εκτέλεσης επί της κινητής ή ακίνητης περιουσίας φυσικών ή νομικών προσώπων ή και νομικών οντοτήτων. Η αναστολή καταλαμβάνει ιδίως τη διενέργεια πλειστηριασμών, κατασχέσεων, αποβολών, προσωπικών κρατήσεων, καθώς και κάθε διαδικασία που διενεργείται μέσω των ηλεκτρονικών πλειστηριασμών. Πράξεις -και εδώ είναι πολύ σημαντικό, γιατί ελέχθη ότι κάποια funds προχώρησαν σε πλειστηριασμούς κ.λπ.- των προηγούμενων εδαφίων που έχουν διενεργηθεί κατά το χρονικό διάστημα από την 6η Σεπτεμβρίου και εντεύθεν λογίζονται ως μη γενόμενα και επαναλαμβάνονται μετά την πάροδο της προθεσμίας αναστολής.

Ειδικότερα οι πλειστηριασμοί παγώνουν οριζόντια έως τις 10 Νοεμβρίου, διάστημα που απαιτείται ώστε να ολοκληρώσει η Κεντρική Επιτροπή Κρατικής Αρωγής το έργο της και να βγουν οι σχετικές υπουργικές αποφάσεις, όπως εξάλλου τόνισε ο Πρωθυπουργός και οι οποίες θα έχουν ορίζοντα εξαμήνου.

Στην Περιφέρεια Θεσσαλίας το ίδιο διάστημα αναστέλλονται οι προθεσμίες άσκησης ενδίκων μέσων, βοηθημάτων και αντιρρήσεων που αφορούν σε εκκρεμείς διαδικασίες αναγκαστικής εκτέλεσης. Ειδικότερα, η αναστολή αφορά στοχευμένα τις επιχειρήσεις που είναι πληγείσες και τα φυσικά πρόσωπα που έχουν υποστεί ζημιές στις κατοικίες τους. Ειδικότερα, η αναστολή καταλαμβάνει ιδίως τη διενέργεια πλειστηριασμών, κατασχέσεων, αποβολών και προσωπικών κρατήσεων, εξαιρουμένων των απαιτήσεων για διατροφή.

Κατά το χρονικό διάστημα του εξαμήνου αναστέλλονται και οι προθεσμίες άσκησης ενδίκων μέσων αλλά και βοηθημάτων που αφορούν σε εκκρεμείς διαδικασίες αναγκαστικής εκτέλεσης. Η αναστολή αφορά τις επιχειρήσεις που πιστοποιούνται ως πληγείσες με σχετική βεβαίωση από την περιφέρεια και εντάσσονται στο πλαίσιο της κρατικής αρωγής ως πληγείσες επιχειρήσεις, καθώς και τα φυσικά πρόσωπα τα οποία πιστοποιείται ότι έχουν υποστεί ζημιές στις κατοικίες τους στο πλαίσιο ένταξής τους στο σύστημα παροχής στεγαστικής συνδρομής και αποζημίωσης οικοσκευής.

Το δεύτερο άρθρο του νομοσχεδίου αφορά τη μετάθεση της ημερομηνίας ανακήρυξης των συνδυασμών δημοτικών και περιφερειακών εκλογών για την Περιφέρεια Θεσσαλίας της 8ης Οκτωβρίου 2023. Ειδικά για τις δημοτικές και περιφερειακές εκλογές στη Θεσσαλία τα αρμόδια δικαστήρια που έχουν την έδρα τους εκεί είχαν αναστείλει τη λειτουργία τους από το διάστημα 8 έως 13 Σεπτεμβρίου λόγω της κακοκαιρίας. Ως εκ τούτου κρίθηκε αναγκαίο να υπάρξει μία παράταση στην ημερομηνία ανακήρυξης των συνδυασμών, οι οποίοι κατατέθηκαν όπως θα θυμάστε την 31η Αυγούστου 2023, και θα έπρεπε να ανακηρυχθούν σε εύλογο χρονικό διάστημα μετά την ημερομηνία που ορίζει η πράξη νομοθετικού περιεχομένου και είναι η 15η Σεπτεμβρίου 2023.

Και τέλος, στο τρίτο άρθρο του νομοσχεδίου έχουμε την ισχύ του παρόντος νόμου μετά τη νομοθετική κύρωση και τη δημοσίευσή του από την Εφημερίδα της Κυβέρνησης.

Σας ευχαριστώ πολύ, συνάδελφοι.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε και για την τήρηση του χρόνου.

Τον λόγο έχει ο εισηγητής του ΣΥΡΙΖΑ - Προοδευτική Συμμαχία κ. Γεώργιος Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, νομίζω ότι όλο αυτό το χρονικό διάστημα και ιδίως σήμερα η σκέψη όλων μας είναι και πρέπει να είναι στα άμαχα θύματα της διαμάχης Παλαιστινίων - Ισραήλ. Ο βομβαρδισμός του νοσοκομείου στη Γάζα από το κράτος του Ισραήλ συνιστά έγκλημα πολέμου. Αυτό που συντελείται είναι γενοκτονία, είναι «συλλογική τιμωρία» των Παλαιστινίων, όπως είπε και ο Γενικός Γραμματέας του ΟΗΕ. Νομίζω ότι ως Σώμα οφείλουμε να το καταδικάσουμε απερίφραστα.

Και πάντως -απευθύνομαι στον Πρόεδρο της Βουλής- αφού η Βουλή φωταγωγήθηκε με τα χρώματα του Ισραήλ μετά την επίθεση της Χαμάς, κύριε Πρόεδρε της Βουλής, νομίζω ότι η Βουλή μετά τα χθεσινά γεγονότα, τη σφαγή, θα έπρεπε να φωταγωγηθεί με τα χρώματα της Παλαιστίνης, παρ’ ότι η προσωπική μου άποψη είναι ότι δεν θα έπρεπε η Βουλή να φωταγωγείται με το χρώμα κανενός άλλου κράτους και εξ αφορμής κανενός γεγονότος.

Κυρίες και κύριοι συνάδελφοι, το υπό κρίση νομοσχέδιο αναφέρεται στην κύρωση πράξης νομοθετικού περιεχομένου για την αναστολή μέτρων αναγκαστικής εκτέλεσης στη Θεσσαλία μέχρι τις 11 Νοεμβρίου του 2023, που βέβαια είναι το ελάχιστο που θα μπορούσε να ληφθεί. Δεν διαφωνούμε με το μέτρο. Όμως το πρόβλημα είναι ευρύτερο και αφορά τόσο την ανύπαρκτη πολιτική πρόληψης για την αντιμετώπιση φυσικών καταστροφών όσο και την ανάγκη ανασυγκρότησης της περιοχής.

Στη Θεσσαλία χιλιάδες άνθρωποι επλήγησαν από αυτή τη φυσική, τη βιβλική, θα έλεγα, καταστροφή, που άφησε πολλούς από αυτούς χωρίς βιος, σπίτια, καλλιέργειες, κτηνοτροφικές μονάδες και επιχειρήσεις.

Δυστυχώς, η Κυβέρνηση της Νέας Δημοκρατίας είχε και έχει, επιδεικνύει χαρακτηριστική αδράνεια ως προς την πρόληψη, τον σχεδιασμό της πολιτικής για την αντιμετώπιση τέτοιων φαινομένων, παρά τις προειδοποιήσεις των επιστημόνων. Η ανεπάρκεια της Κυβέρνησης, η ανεπάρκεια του επιτελικού κράτους είχε και έχει αφήσει τη χώρα, της πολύπαθης Θεσσαλίας συμπεριλαμβανομένης, εντελώς απροστάτευτη έναντι φυσικών καταστροφών, απροστάτευτη έναντι των επιπτώσεων από την κλιματική κρίση με την οποία βρίσκεται πλέον αντιμέτωπη η χώρα μας και ο κόσμος ολόκληρος. Η πολιτεία, βάσει των νέων επιστημονικών στοιχείων και των πραγματικών δεδομένων, πρέπει να αναθεωρήσει τον σχεδιασμό για την πρόληψη των φυσικών καταστροφών, που πληθύνονται συνεχώς. Δυστυχώς, μόνον εξαγγελίες και μεγάλα λόγια έχουν ακουστεί από πλευράς Κυβέρνησης.

Η Κυβέρνηση απέρριψε την πρόταση του ΣΥΡΙΖΑ μετά την εκπόνηση του πορίσματος Γκολντάμερ το 2019 για τη δημιουργία Εθνικής Αρχής για την Πολιτική Προστασία. Με αυτόν τον τρόπο άφησε τη χώρα χωρίς έναν ανεξάρτητο επιχειρησιακό και επιστημονικά στελεχωμένο μηχανισμό με θεσμική συνέχεια και ξεκάθαρους στρατηγικούς στόχους.

Ο νόμος της Κυβέρνησής σας, κύριε Υπουργέ, για την πολιτική προστασία είναι σε αναστολή εδώ και τρία χρόνια, από τον Μάρτιο του 2020. Η Κυβέρνηση έχει ιδρύσει το Υπουργείο Κλιματικής Κρίσης και Πολιτικής Προστασίας, που ακόμη δεν έχει οργανόγραμμα. Ο κρατικός μηχανισμός δεν έχει την ικανότητα να απορροφήσει τους διαθέσιμους πόρους για έργα πολιτικής προστασίας του Ταμείου Ανάκαμψης και Ανθεκτικότητας. Σε αυτό το πλαίσιο η σχετική απορρόφηση περιορίζεται στο 0,5%, ενώ απεντάσσονται αναγκαία αντιπλημμυρικά έργα.

Υπάρχει καθυστέρηση στην εφαρμογή της ευρωπαϊκής νομοθεσίας για την αποτελεσματική διαχείριση ποταμών και την αντιμετώπιση των πλημμυρών.

Το 2018 η κυβέρνηση του ΣΥΡΙΖΑ, καλύπτοντας την πολυετή καθυστέρηση των προηγούμενων κυβερνήσεων, ολοκλήρωσε και κύρωσε τα πρώτα σχέδια κινδύνων από πλημμύρες στη χώρα. Από το 2019 και μετά μέχρι σήμερα και ενώ θα έπρεπε να έχει ήδη ολοκληρωθεί η πρώτη τουλάχιστον αναθεώρηση των σχεδίων μέχρι τις 31-12-2021 αυτή δεν έχει προχωρήσει ακόμη. Τα σχέδια διαχείρισης κινδύνων από πλημμύρες περιγράφουν, πέραν από τις περιοχές υψηλού κινδύνου, τις συνέπειες των πλημμυρών για κάθε περιοχή, το επιθυμητό χρονοδιάγραμμα, αλλά και τα έργα υποδομής που θα έπρεπε να γίνουν ανά περιοχή κατά προτεραιότητα. Για αυτή τη μη συμμόρφωση έχουν κινηθεί από πλευράς Ευρωπαϊκής Ένωσης νομικές διαδικασίες κατά της χώρας.

Επιπλέον, βάσει της ευρωπαϊκής οδηγίας πλαισίου που ψηφίστηκε το 2000, κάθε κράτος-μέλος πρέπει να έχει ένα σχέδιο διαχείρισης των λεκανών απορροής και να υποβάλλει σχετική έκθεση στην επιτροπή κάθε έξι χρόνια. Ούτε αυτό γίνεται.

Η Θεσσαλία βρέθηκε αντιμέτωπη με μια πρωτοφανή σε σφοδρότητα φυσική καταστροφή που εξαφάνισε χωριά και αγροτικές εκτάσεις και κατέστρεψε τις περιουσίες χιλιάδων πολιτών. Η καταστροφή αυτή ανέδειξε τις χρόνιες παθογένειες που υπάρχουν και που δεν αντιμετωπίστηκαν ποτέ αποτελεσματικά βάσει ενός συνολικού σχεδιασμού. Με αυτόν τον τρόπο αναδεικνύονται για τη συγκεκριμένη περίπτωση οι ευθύνες της τοπικής αυτοδιοίκησης, αλλά και της κεντρικής διοίκησης.

Τα νερά από τις πλημμυρισμένες εκτάσεις δεν έχουν ακόμη υποχωρήσει κάτι που θα γίνει, σύμφωνα με μελέτες από το εξωτερικό, σε πεντακόσιες εβδομήντα μέρες. Αμφίβολο βέβαια είναι, αν οι εκτάσεις που καλλιεργούνταν πριν την καταστροφή θα είναι δυνατό να καλλιεργηθούν στο άμεσο μέλλον γεγονός που θέτει εκτός παραγωγικής διαδικασίας μεγάλο αριθμό αγροτών, κτηνοτρόφων και επαγγελματιών της περιοχής, που αντιμετωπίζουν σοβαρότατο πρόβλημα βιοπορισμού.

Το σχέδιο καταβολής των αποζημιώσεων στους πληγέντες φαίνεται ότι έχει σοβαρά προβλήματα. Σχεδιάστηκε με προχειρότητα, χωρίς να υπάρχει αντίληψη των προβλημάτων στις περιοχές που έχουν πληγεί περισσότερο. Οι αποζημιώσεις δεν έχουν χορηγηθεί -όσες έχουν χορηγηθεί- ισότιμα διότι κάποια χωριά που έχουν μεγαλύτερες καταστροφές έχουν αποζημιωθεί στο 20%, ενώ κάποια άλλα με αρκετά λιγότερες στο 60%. Πρέπει να ολοκληρωθεί η διαδικασία καταβολής των αποζημιώσεων για όλους.

Μίλησε και ο εισηγητής της Πλειοψηφίας για αποζημιώσεις στη φυτική παραγωγή και στο ζωικό κεφάλαιο. Όμως δεν λέτε κάτι για τις τιμές, κύριε συνάδελφε. Και αυτό διότι οι μεν τιμές των αποζημιώσεων στη φυτική παραγωγή είναι ανάλογες της πενταετίας 2017-2021, όμως οι τιμές των αποζημιώσεων στο ζωικό κεφάλαιο είναι ανάλογες με τις τιμές του 2010 σύμφωνα με τον ΕΛΓΑ.

Κύριοι της Κυβέρνησης, θα επιδοτήσετε μόνο τα ζώα και όχι τη χαμένη παραγωγή από αυτά; Θα επιδοτήσετε μόνο ζώα από τα οποία παράγονται ΠΟΠ προϊόντα; Πόσα είναι αυτά τα ζώα και πόσα μένουν στην απ’ έξω; Γιατί αυτή η διάκριση; Η επιδότηση του ζωικού κεφαλαίου θα δοθεί μετά τον Μάρτιο. Μέχρι τότε πώς θα ζήσουν οι κτηνοτρόφοι; Ο μηχανολογικός εξοπλισμός με τι ποσό θα αποζημιωθεί; Για τις ζωοτροφές δεν λέτε κουβέντα.

Βέβαια η χώρα πρέπει επιτέλους να ξεκινήσει μια συγκροτημένη διαδικασία για να θωρακιστεί έναντι φυσικών καταστροφών, που θα γίνονται όλο και συχνότερα λόγω της κλιματικής κρίσης. Συγκροτημένος σχεδιασμός πρέπει να υπάρξει και για την ανασυγκρότηση της περιοχής της Θεσσαλίας με την κατάρτιση ενός σχεδίου ανάκαμψης.

Κυρίες και κύριοι συνάδελφοι, τα εμπόδια ξεκινούν διότι λείπει το απαιτούμενο υπόβαθρο από πλευράς δημόσιας διοίκησης, όπως είναι το Κτηματολόγιο, που δεν έχει ολοκληρωθεί ακόμη σε αρκετές περιοχές, οι δασικοί χάρτες, τα τοπικά χωρικά σχέδια με τις χρήσεις γης, τις οριοθετήσεις ρεμάτων κ.λπ.. Η καταστροφή αυτή έφερε στην επιφάνεια την κακοδαιμονία της διαπλεκόμενης εργολαβικής και πελατειακής βαθιάς Ελλάδας: Κανένας σχεδιασμός υποδομών, καμμία έννοια πρόληψης και πρόνοιας.

Μετά την καταστροφή είναι γεγονός ότι ο Πρωθυπουργός μετέβη στο Στρασβούργο για να ζητήσει επισήμως επιπλέον βοήθεια από την Ευρωπαϊκή Ένωση καθώς το κόστος των αποζημιώσεων, αλλά και των έργων για την αποκατάσταση των καταστροφών στην περιοχή είναι τεράστιο. Όμως, όπως αποκαλύφθηκε, η Κυβέρνηση δεν είχε καταθέσει κάποιο επίσημο αίτημα για πρόσθετη χρηματοδότηση από την Ευρωπαϊκή Επιτροπή για την αποκατάσταση των καταστροφών και την ανόρθωση της τοπικής οικονομίας στη Θεσσαλία, με μόνη εξαίρεση την ενεργοποίηση του αγροτικού αποθεματικού του ευρωπαϊκού προϋπολογισμού. Σε απάντηση μάλιστα αίτησης κατάθεσης εγγράφων από Βουλευτές του ΣΥΡΙΖΑ - Προοδευτική Συμμαχία ο αρμόδιος Υπουργός με την απάντησή του αποκάλυψε ότι η Κυβέρνηση δεν έχει κάποιο ουσιαστικό σχέδιο για την επόμενη μέρα στην περιοχή.

Ο ΣΥΡΙΖΑ - Προοδευτική Συμμαχία έχει ζητήσει να γίνει συζήτηση στη Βουλή για το σήμερα και το αύριο της Θεσσαλίας. Μία επί της ουσίας συζήτηση για το σχέδιο ανασυγκρότησης της περιοχής, η οποία να συνοδεύεται και με τη διενέργεια μιας ευρείας συνδιάσκεψης στην οποία να μετέχουν οι ενδιαφερόμενοι, η τοπική αυτοδιοίκηση, οι φορείς της περιοχής, οι εκπρόσωποι των πληγέντων.

Κυρίες και κύριοι συνάδελφοι, η χρονική διάρκεια της διάταξης για την αναστολή των μέτρων αναγκαστικής εκτέλεσης επί της κινητής ή ακίνητης περιουσίας έχει μικρό χρονικό εύρος, μέχρι τις 10 Νοεμβρίου 2023, και αποδεικνύει άγνοια και μη συνειδητοποίηση από την Κυβέρνηση του μεγέθους της καταστροφής, των συνολικών συνεπειών της κακοκαιρίας, ίσως και σκοπιμότητα, ώστε οι πολίτες της Θεσσαλίας να παραμένουν όμηροι των μικροκομματικών σχεδιασμών της Νέας Δημοκρατίας. Μην ξεχνάτε ότι πλησιάζουν και οι ευρωεκλογές.

Μάλιστα το γεγονός ότι η Κυβέρνηση αναγκάστηκε να εκδώσει την πράξη νομοθετικού περιεχομένου μετά από καταγγελίες πληγέντων για τηλεφωνήματα που δέχονταν από τα funds ακόμα και τη στιγμή που η ζωή τους βρισκόταν σε κίνδυνο δείχνει ότι λειτουργεί υπέρ των πολιτών με το σταγονόμετρο και μόνον όταν υπάρχει δημοσιότητα και κοινωνική πίεση. Καταγγελίες υπήρξαν επίσης για το γεγονός ότι οι πρώτες αποζημιώσεις που δόθηκαν κατασχέθηκαν αμέσως σε κάποιες περιπτώσεις από εισπρακτικές εταιρείες παρά τη ρητή δέσμευση για το ακατάσχετο τέτοιων αποζημιώσεων. Βέβαια, μετά τη δημοσιοποίηση τέτοιων περιστατικών, τα ποσά επεστράφησαν στους πληγέντες και η Κυβέρνηση αναγκάστηκε να διευκρινίσει εκ νέου ότι δεν επιτρέπεται η κατάσχεσή τους. Πάντως αυτό το γεγονός καταδεικνύει ότι οι πολίτες είναι απροστάτευτοι έναντι της παντοδυναμίας των εισπρακτικών εταιρειών.

Η πολιτική της Κυβέρνησης, κυρίες και κύριοι συνάδελφοι, προκάλεσε την ανάγκη για την έκδοση της συγκεκριμένης ΠΝΠ. Ο Πτωχευτικός Κώδικας που ψήφισε η Νέα Δημοκρατία δημιούργησε σειρά προβλημάτων και άφησε απροστάτευτους τους πολίτες ακόμη και τους πιο ευάλωτους. Ο Πτωχευτικός Κώδικας αποτελεί απειλή για όλα τα νοικοκυριά που απεντάχθηκαν ή δεν εντάχθηκαν στους καταργηθέντες από την Κυβέρνηση της Νέας Δημοκρατίας με νόμους προστασίας. Ένα νέο κύμα κόκκινων δανείων ήδη έχει αρχίσει να δημιουργείται λόγω της οικονομικής κρίσης. Η δύναμη βρίσκεται στα χέρια των τραπεζών και των funds. Με τη μεταφορά των δανείων στα funds και το εξαιρετικά αυστηρό χρονοδιάγραμμα, τα funds κινούνται γρήγορα, περιορίζοντας τις όποιες κινήσεις μπορούν να γίνουν από πλευράς δανειοληπτών για να προστατευτούν. Βρισκόμαστε αντιμέτωποι με μια κρίση της πρώτης κατοικίας, της πρώτης λαϊκής κατοικίας κυρίως των ευάλωτων νοικοκυριών. Εναπόκειται στην καλή θέληση των τραπεζών και των funds να δείξουν «κατανόηση» και «κοινωνική ευαισθησία». Το χειρότερο σενάριο γίνεται πραγματικότητα και δυστυχώς η κατάσταση θα επιδεινωθεί.

Ο ΣΥΡΙΖΑ - Προοδευτική Συμμαχία έχει κρούσει τον κώδωνα του κινδύνου για τις τραγικές συνέπειες του Πτωχευτικού Κώδικα ήδη από την αρχή, από τότε που έγινε σχετική συζήτηση στη Βουλή. Η μόνη ουσιαστική λύση για την προστασία των πολιτών είναι η επαναφορά της προστασίας της πρώτης κατοικίας, της επαγγελματικής στέγης, αλλά και της αγροτικής γης, που καταργήθηκε το 2020. Επιπλέον, κατά τη διαδικασία του εξωδικαστικού συμβιβασμού πρέπει να λαμβάνονται υπ’ όψιν οι πραγματικές δυνατότητες των δανειοληπτών και το κόστος διαβίωσης και η προτεινόμενη λύση να είναι δεσμευτική για τους πιστωτές. Δεν μπορεί να γίνεται λόγος για κοινωνική συνοχή και ανάπτυξη, κυρίες και κύριοι συνάδελφοι, ούτε όταν ο κόσμος χάνει την περιουσία του, το σπίτι του, για χρέη λίγων χιλιάδων ευρώ, ούτε όταν πολυεθνικά συμφέροντα αγοράζουν σε εξευτελιστικές τιμές τη γη των αγροτών.

Κυρίες και κύριοι συνάδελφοι, στη συγκεκριμένη περίπτωση η καταστροφή στην περιοχή της Θεσσαλίας είναι τεραστίων διαστάσεων, έχει τρομακτικές επιπτώσεις στον πληθυσμό, στους επαγγελματίες, στους αγρότες, τους κτηνοτρόφους. Οι βραχυπρόθεσμες επιπτώσεις θα μπορούσαν να κοστίσουν αρκετά δισεκατομμύρια. Γεγονός είναι άλλωστε ότι οι καταστροφικές συνέπειες των πλημμυρών θα έχουν σημαντικό αντίκτυπο και στην παραγωγή τροφίμων στην Ελλάδα καθώς στην περιοχή της Θεσσαλίας συγκεντρώνεται περίπου το 20% της αγροτικής γης και της παραγωγής. Πέραν της συνολικής αποτίμησης και κοστολόγησης των ζημιών της καταστροφής απαιτείται, όπως έχουμε προτείνει, ένα συνεκτικό σχέδιο ανασυγκρότησης της Θεσσαλίας.

Κυρίες και κύριοι συνάδελφοι, ανησυχούμε, πιέζουμε και θα πιέζουμε συνεχώς, παραμένοντας στο πλευρό των πληγέντων, διότι το βίος και η πολιτεία της Κυβέρνησης της Νέας Δημοκρατίας κατά την αντιμετώπιση προηγούμενων φυσικών καταστροφών, όπως σεισμοί, πυρκαγιές, πλημμύρες, παγετός, ήταν αρνητικός. Ακόμη περιμένουν οι πληγέντες από διάφορες περιοχές της χώρας αποζημιώσεις και στήριξη.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εννέα μαθήτριες και μαθητές και δύο εκπαιδευτικοί συνοδοί τους από το 26ο Δημοτικό Σχολείο Αθηνών (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Παρακαλώ, να κλείσει ο ηλεκτρονικός κατάλογος.

Τον λόγο έχει τώρα η ειδική αγορήτρια από το ΠΑΣΟΚ - Κίνημα Αλλαγής κ. Μιλένα Αποστολάκη.

**ΜΙΛΕΝΑ ΑΠΟΣΤΟΛΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, παρακολουθούμε συγκλονισμένοι την όγδοη μέρα μιας θηριωδίας στη Μέση Ανατολή που ξεκίνησε το 1947, εδώ και εβδομήντα έξι χρόνια. Είναι ένας ασύμμετρος πόλεμος που το ενδεχόμενο γενίκευσης και επέκτασής του παγώνει την ανθρώπινη σκέψη.

Ας ευχηθούμε η διεθνής κοινότητα, έστω και τώρα, μέσω της πολυμερούς και πολυεπίπεδης διπλωματίας να κάνει όσα οφείλονται για την προστασία τόσων αμάχων και από τις δύο πλευρές .

Συζητάμε σήμερα, κυρίες και κύριοι συνάδελφοι, την αναδρομική και εκ των υστέρων επικύρωση μιας πράξης νομοθετικού περιεχομένου που αφορά την αναστολή μέτρων αναγκαστικής εκτέλεσης και τη μετάθεση της ημερομηνίας ανακήρυξης των δημοτικών και περιφερειακών συνδυασμών για τις εκλογές της 8ης Οκτωβρίου στην περιφέρεια της Θεσσαλίας. Συζητάμε, δηλαδή, σήμερα για τα τετελεσμένα, τα συντελεσμένα, τα οποία μια καταστροφή τέτοιου εύρους, που το εύρος αυτό την αναγάγει σε εθνική καταστροφή, έχει επιβάλει στην Κυβέρνηση.

Το γεγονός ότι ερχόμαστε εκ των υστέρων να κυρώσουμε κάτι που έχει ήδη συντελεστεί δεν σημαίνει ότι δεν θα πρέπει να το συζητήσουμε σε βάθος και με τη σοβαρότητα που το εύρος της εθνικής καταστροφής απαιτεί. Θα προσέθετα και με τον σεβασμό που απαιτείται στη μνήμη δεκαεπτά συνανθρώπων μας που χάθηκαν σε μια χώρα που θέλουμε να πιστεύουμε ότι είναι μια σύγχρονη ευρωπαϊκή χώρα. Και είναι δεκαεπτά συνάνθρωποί μας που προστίθενται σε έναν άλλο κατάλογο, στους πενήντα επτά συνανθρώπους μας που χάθηκαν στα Τέμπη.

Είναι αυτή η υποχρέωση να προχωρήσουμε σε όλα αυτά που θα απέτρεπαν το κακό, αλλά και η υποχρέωση σεβασμού μας στη μνήμη τόσων ανθρώπων που αποτελεί το κίνητρο για την απόφαση του ΠΑΣΟΚ μετά το πόρισμα του Ευρωπαίου εισαγγελέα να καταθέσει αίτημα για τη σύσταση προανακριτικής επιτροπής για την τραγωδία και το έγκλημα των Τεμπών.

Το βράδυ της 4ης Σεπτεμβρίου, κυρίες και κύριοι συνάδελφοι, ξεκίνησε στον Βόλο μια θεομηνία, η οποία πήρε τις διαστάσεις που όλοι γνωρίζουμε, μια απίστευτη θεομηνία που εξαπλώθηκε σε όλη την Θεσσαλία και ζήσαμε αυτή την εθνική καταστροφή. Ολόκληρα χωριά -το Σωτήριο στη Λάρισα, η Μεταμόρφωση στην Καρδίτσα, ο Παλαμάς- σβήστηκαν από τον χάρτη, σκεπάστηκαν με λάσπη, μετατράπηκαν σε λίμνη και γίναμε μάρτυρες εικόνων αληθινής αιδούς με συμπολίτες μας να σκαρφαλώνουν στις στέγες των σπιτιών τους προκειμένου να μην πνιγούν, με ηλικιωμένους ανθρώπους να περιμένουν για πολλές ώρες τα σωστικά συνεργεία.

Μετράμε δεκαεπτά νεκρούς και ανυπολόγιστες ζημιές στις καλλιέργειες, στη γεωργία και την κτηνοτροφία. Η καταστροφή γιγαντώνεται εάν συνυπολογίσουμε ότι στη Θεσσαλία καλλιεργείται το ένα τρίτο των σιτηρών της χώρας, ότι στην περιφέρεια Θεσσαλίας βρίσκεται το 12,3% της καλλιεργήσιμης γης της επικράτειας που αντιστοιχεί σε τρεισήμισι εκατομμύρια στρέμματα.

Σύμφωνα με τις εκτιμήσεις των γεωργικών και των κτηνοτροφικών συνεταιρισμών σε ολόκληρη τη Θεσσαλία, η καταστροφή που έχει καταμετρηθεί ανέρχεται σε πάνω από ένα εκατομμύριο στρέμματα, πνίγηκαν πάνω από διακόσιες χιλιάδες ζώα και από τις αποθήκες της περιοχής το νερό παρέσυρε το 30% του αποθηκευμένου σιταριού της χώρας.

Αντιλαμβανόμαστε ότι αυτές οι ποσότητες που θα διατεθούν πλέον στην αγορά των τροφίμων, οι μικρότερες ποσότητες, θα παίξουν έναν πολύ σοβαρό ρόλο επιδεινώνοντας τη σημερινή ακρίβεια στα τρόφιμα και την αισχροκέρδεια και αντιλαμβανόμαστε πόσο αυτό θα πιέσει περαιτέρω την αγοραστική δύναμη των συμπολιτών μας. Και, βέβαια, οι καταστροφές δεν περιορίστηκαν στην ύπαιθρο. Επλήγησαν και τα αστικά κέντρα και έχουμε πάνω από πέντε χιλιάδες επιχειρήσεις μεταποίησης και εμπορίου που σχεδόν έχουν καταστραφεί.

Τώρα απέναντι σε όλα αυτά έχουμε μια Κυβέρνηση, η οποία συνεχίζοντας όσα έκανε εδώ και τεσσεράμισι χρόνια, βρήκε τον υπαίτιο. Ακούσαμε και εδώ από την Πλειοψηφία ότι είναι η κλιματική αλλαγή. Προφανώς υπάρχει πρόβλημα κλιματικής αλλαγής, προφανώς τα φαινόμενα ήταν αδιανόητα, αλλά σε κάθε περίπτωση οι σύγχρονες ευρωπαϊκές χώρες, οι σύγχρονες ευρωπαϊκές δημοκρατίες θωρακίζονται για να αντιμετωπίσουν τέτοιου είδους φαινόμενα.

Είναι εντυπωσιακό ότι σήμερα η Πλειοψηφία εμφάνισε άλλη εκδοχή. Δεν έχουμε τώρα κάθε τετρακόσια χρόνια. Ακούσαμε ότι αυτό που συνέβη στη Θεσσαλία συμβαίνει κάθε χίλια ή χίλια πεντακόσια χρόνια. Μπορείτε να ισχυριστείτε ό,τι θέλετε, αλλά η πραγματικότητα σας διαψεύδει, γιατί στη Θεσσαλία τουλάχιστον μετά από είκοσι μέρες από τον «Daniel» εμφανίστηκε η θεομηνία «Elias» και η ανταπόκριση της πολιτείας και των μηχανισμών πολιτικής προστασίας ήταν ακριβώς το ίδιο ανεπαρκής όσο ήταν και στην προηγούμενη, που υποτίθεται, σύμφωνα με τις δικές σας εκτιμήσεις, συνέβαινε κάθε χίλια ή χίλια πεντακόσια χρόνια.

Οι ευθύνες είναι αντικειμενικές και είναι ανυπέρβλητες. Το 2018 η πολιτεία είχε στα χέρια της μελέτη με επιστημονικά μοντέλα, τα οποία κατεδείκνυαν ότι η Θεσσαλία είναι εκτεθειμένη στους πλημμυρικούς κινδύνους στον μέγιστο βαθμό. Το υδάτινο διαμέρισμα της Θεσσαλίας είναι το πιο ευάλωτο της χώρας, καθώς οι πλημμυρικές ζώνες καλύπτουν το 37% της περιοχής. Άρα όλα αυτά τα γνωρίζατε, δηλαδή ότι η περιφέρεια βρίσκεται απόλυτα εκτεθειμένη στους πλημμυρικούς κινδύνους.

Το εθνικό σχέδιο διαχείρισης κινδύνων από τις πλημμύρες προέβλεπε είκοσι έξι μέτρα, σύστημα έγκαιρης προειδοποίησης πλημμυρών, ταμιευτήρες νερού, Εθνικό Μητρώο Πλημμυρικών Συμβάντων, δίκτυο συλλογής μετεωρολογικών δεδομένων, είκοσι έξι μέτρα.

Όταν το 2022, μετά δηλαδή την πάροδο μιας ολόκληρης τετραετίας, αρμόδια ευρωπαϊκά όργανα αξιολόγησαν τη χώρα μας σε σχέση με την πρόοδο των οφειλόμενων ενεργειών, κανένα από τα είκοσι έξι μέτρα δεν είχε υλοποιηθεί και για αυτό φαντάζομαι δεν θα πείτε ότι έφταιγε η κλιματική αλλαγή.

Το ευρωπαϊκό κανονιστικό πλαίσιο, έτσι όπως αυτό ρυθμίζεται από την οδηγία 60/2007, είχε αγνοηθεί. Η Ελλάδα έπρεπε να έχει επικαιροποιημένους χάρτες επικινδυνότητας και επικαιροποιημένα σχέδια διαχείρισης των κινδύνων από πλημμύρες. Δεν είχε τίποτα από αυτά, ήρθε αιτιολογημένη γνώμη και τον Φεβρουάριο του 2022 η Ευρωπαϊκή Επιτροπή προσέφυγε εναντίον της Ελλάδας. Η Ελλάδα είναι αυτή τη στιγμή με την πλάτη στον τοίχο εξαιτίας όχι της κλιματικής αλλαγής, αλλά εξαιτίας των παραλείψεων της ελληνικής Κυβέρνησης.

Και δεν έγινε μόνο αυτό. Αντί μετά την καταστροφή να σκύψετε το κεφάλι, να σηκώσετε τα μανίκια και να κάνετε ό,τι περισσότερο μπορούσατε για να απαλύνετε τον πόνο από την απώλεια και την καταστροφή, εσείς προτάσσετε την επικοινωνιακή διαχείριση. Λέει ο αγαπητός συνάδελφος, ο εισηγητής της Πλειοψηφίας, ότι οι Υπουργοί έσπευσαν. Μήπως έχετε παρεξηγήσει κάποια πράγματα; Κάνατε κάποια χάρη στους ανθρώπους που έχασαν τους ανθρώπους τους και τις περιουσίες τους, επειδή τους επισκεφτήκατε; Τους έκαναν χάρη οι Υπουργοί της Νέας Δημοκρατίας που βρέθηκαν στη Θεσσαλία; Μήπως έχετε μπερδέψει κάποια πράγματα;

Προτάξατε και πάλι την επικοινωνιακή διαχείριση. Είδαμε τον Κυβερνητικό Εκπρόσωπο εν γνώσει του να διακινεί fake news διαψεύδοντας την πραγματικότητα, δηλαδή τους διαλόγους ανάμεσα στον Αντιπεριφερειάρχη Καρδίτσας και τον δήμαρχο που οδήγησαν στις γνωστές ενέργειες στο φράγμα, γιατί προέταξαν τη σωτηρία των πόλεων. Δεν έχει σημασία. Ο Κυβερνητικός Εκπρόσωπος ήρθε και ευθέως στο πρόσωπο του ελληνικού λαού είπε ψέματα για να διαχειριστεί επικοινωνιακά την κρίση, για να αποσείσει την ευθύνη από πάνω του.

Τρία χρόνια πριν είχε προηγηθεί ο «Ιανός».

Ανοίγω μια παρένθεση εδώ. Ο εισηγητής είναι από την Καρδίτσα, ο Κοινοβουλευτικός Εκπρόσωπος είναι από την Καρδίτσα. Πριν από λίγες βδομάδες υπογράφηκε το ΦΕΚ για την αποζημίωση των αγροτών της Καρδίτσας από τον «Ιανό». Εδώ και τρία χρόνια έχει προειδοποιήσει η κλιματική αλλαγή με τον «Ιανό». Τι έκανε αυτά τα τρία χρόνια η Κυβέρνηση της Νέας Δημοκρατίας;

Ξέρετε τι είπε ο απελθών Περιφερειάρχης κ. Αγοραστός κατά την προεκλογική περίοδο; Ότι τα γραφειοκρατικά εμπόδια ήταν αυτά που του στέρησαν τη δυνατότητα, παρά το γεγονός ότι είχαν δημοπρατηθεί έργα, να εκτελεστούν και να ολοκληρωθούν. Αυτά τα γραφειοκρατικά εμπόδια το επιτελικό κράτος της Νέας Δημοκρατίας, που βλέπω ότι αυτή η λέξη έχει εξαφανιστεί πλέον από το λεξιλόγιό σας, γιατί δεν τα εξαφάνισε; Γιατί δεν επιστράτευσε διαδικασίες fast track, προκειμένου να μπορέσει να σταθεί δίπλα στους πολίτες, αλλά κυρίως να επενδύσει στην πρόληψη, να θωρακίσει την πόλη και την περιφέρεια για να μην ζήσουμε αυτά που ζήσαμε στον «Daniel»;

Δεν φταίει, λοιπόν, ούτε ο κακός μας ο καιρός ούτε η κλιματική αλλαγή ούτε ο Βόλος είναι πολύ άτυχη πόλη. Ατυχέστατη είναι η δήλωση του Υπουργού σας, όχι ο Βόλος. Εσείς είστε ανεπαρκείς! Φταίει η δική σας ανεπάρκεια. Είναι η απουσία και η κατάρρευση κάθε έννοιας σχεδιασμού πολιτικής προστασίας, κάθε έννοιας επένδυσης στην πρόληψη, που πρέπει να είναι η προτεραιότητα σε κάθε σύγχρονη ευρωπαϊκή χώρα. Το είδαμε και στις πυρκαγιές. Με κάθε κόστος η επένδυση στην πρόληψη! Εσείς επιδείξατε μηδενικά αντανακλαστικά, παντελή απουσία πολιτικής πρόληψης και βέβαια, σε ό,τι αφορά τη διαχείριση της κρίσης, δεν χρειάζεται να πούμε τίποτα. Μιλάνε οι εικόνες. Μιλάνε οι εικόνες σήμερα στη Θεσσαλία για όποιον την επισκεφθεί. Μιλάνε οι εικόνες για μια πόλη που ήταν δεκαπέντε μέρες χωρίς πόσιμο νερό. Δεν χρειάζεται να πούμε τίποτε άλλο.

Πήγαν οι Υπουργοί, λοιπόν, όπως μας είπαν. Γιατί πήγαν, όμως, οι Υπουργοί και γιατί πήγαιναν το τελευταίο διάστημα; Πήγαν για να χειραγωγήσουν και να εκβιάσουν. Πήγαν για να πουν ανερυθρίαστα ότι το αποτέλεσμα της κάλπης συνδέεται άμεσα με την τήρηση των χρονοδιαγραμμάτων για τις καταβολές των αποζημιώσεων. Τα είπαν αυτά οι Υπουργοί σας και ήταν αυτά που οδήγησαν τον Πρωθυπουργό το βράδυ των αυτοδιοικητικών εκλογών να πει το αυτονόητο, ότι η Κυβέρνηση θα συνεργαστεί με τους περιφερειάρχες και τους δήμαρχους που εκλέχθηκαν. Έχει τη δυνατότητα ή την επιλογή η Κυβέρνηση να μην συνεργαστεί με τους εκλεγμένους περιφερειάρχες και δημάρχους; Μήπως χρειάζονται ταχύρρυθμα μαθήματα Συνταγματικού Δικαίου στον Πρωθυπουργό και στους Υπουργούς;

Κυρίες και κύριοι συνάδελφοι, στο πρώτο άρθρο της πράξης νομοθετικού περιεχομένου αναστέλλονται τα μέτρα αναγκαστικής εκτέλεσης για την Περιφέρεια Θεσσαλίας μέχρι τις 10 Νοεμβρίου. Δεν συμμερίζομαι την άποψη ότι αυτό το στενό χρονικό διάστημα ετέθη λόγω άγνοιας, λόγω υποτίμησης της κατάστασης για αυτούς τους λόγους. Ετέθη πολύ συγκεκριμένα, η επιλογή είναι συγκεκριμένη, είναι η χειραγώγηση, είναι η πολιτική ομηρία, είναι η χυδαία εκδοχή του πελατειακού κράτους. Μήνα-μήνα, βήμα-βήμα το μαρτύριο της σταγόνας σε ανθρώπους τσακισμένους εξαιτίας της ανεπάρκειας του κράτους. Αυτή είναι η αιτία που βρίσκεται πίσω από αυτό. Σε λίγο καιρό θα μας ξαναφέρετε εδώ να ξαναψηφίσουμε εκ των υστέρων μία αντίστοιχη προθεσμία. Αυτό, λοιπόν, είναι αδιανόητο. Η Θεσσαλία δεν χρειάζεται μηνιαίες παρατάσεις. Η Θεσσαλία χρειάζεται ένα ολιστικό σχέδιο προστασίας της πρώτης κατοικίας, γιατί γνωρίζετε πολύ καλά ότι η ανασυγκρότηση, η επαναφορά της λειτουργικής καθημερινότητας, της λειτουργικής παραγωγικότητας στη Θεσσαλία θα πάρει πολύ περισσότερο χρόνο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Την ανοχή σας για ένα λεπτό, κύριε Πρόεδρε, όχι παραπάνω.

Και σε ό,τι αφορά, βέβαια, το θέμα της προστασίας της πρώτης κατοικίας, επειδή η μνήμη είναι το καλύτερο όπλο για μια κοινωνία και για το Κοινοβούλιο, το 2010, κυρίες και κύριοι συνάδελφοι, σε συνθήκες χρεοκοπίας και σκληρής κηδεμονίας ψηφίστηκε ο ν.3869/2010. Ήταν ένας νόμος που σε σκληρές πολιτικές συνθήκες μπόρεσε να εγγυηθεί την προστασία της πρώτης κατοικίας. Καταψηφίστηκε και από τον ΣΥΡΙΖΑ και από τη Νέα Δημοκρατία. Είναι εντυπωσιακό ότι η αριστερή κυβέρνηση του ΣΥΡΙΖΑ με τους ν.4354/2015 και 4346/2015 ακύρωσε την προστασία της πρώτης κατοικίας, θέσπισε το καθεστώς και τη λειτουργία των funds και των εταιρειών διαχείρισης και κατάργησε ολοσχερώς το δικαίωμα. Θυμάστε μέχρι τα τέλη του 2018, μετά δώσατε μια δίμηνη παράταση. Αυτά έκανε η πρώτη αριστερή κυβέρνηση, όπως πίστευε και χαρακτήριζε τον εαυτό της.

Και ήρθε μετά η δεξιά κυβέρνηση το 2019. Είπε χθες στην επιτροπή ο κύριος Υπουργός ότι ο Πτωχευτικός Κώδικας όχι μόνο δεν κατάργησε την προστασία, αλλά τη διεύρυνε τάχα και στα πρόσωπα που έχουν εμπορική ιδιότητα.

Να αναμετρηθούμε με την αλήθεια, λοιπόν, κύριε Υπουργέ και να πούμε τι έκανε ο Πτωχευτικός Κώδικας της Νέας Δημοκρατίας. Ο Πτωχευτικός Κώδικας της Νέας Δημοκρατίας ήρε απολύτως την προστασία της πρώτης κατοικίας και μετέτρεψε σε ενοικιαστές τους ιδιοκτήτες των σπιτιών τους για δώδεκα χρόνια και με τέτοια εισοδηματικά κριτήρια, που γνωρίζετε πολύ καλά ότι κανένας από όσους μπόρεσαν να υπαχθούν σε μια ρύθμιση με έναν υπό σύσταση ακόμα φορέα -αλλά κλείνω αυτή την παρένθεση- δεν θα έχει τη δυνατότητα να ξαναπάρει πίσω το σπίτι του.

Προστασία της πρώτης κατοικίας υπήρχε το 2010, την καταργήσατε και ο ΣΥΡΙΖΑ και η Νέα Δημοκρατία και εμείς, όταν και εφ’ όσον ο ελληνικός λαός μάς εμπιστευτεί ξανά, θα την επαναφέρουμε ολοκληρωμένα και αδιαπραγμάτευτα.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθήτριες και μαθητές και τρεις εκπαιδευτικοί συνοδοί τους από το 25ο Δημοτικό Σχολείο Περιστερίου.

Η Βουλή σάς καλωσορίζει!

(Χειροκροτήματα απ’ όλες τις πτέρυγες της Βουλής)

Επίσης, η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτή.

Τον λόγο έχει ο Αντιπρόεδρος της Βουλής κ. Γεώργιος Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Θα θέλαμε και από αυτό το Βήμα να εκφράσουμε την αλληλεγγύη μας στον παλαιστινιακό λαό ενάντια στην ισραηλινή κατοχή και τη νέα εισβολή στη Λωρίδα της Γάζας. Στεκόμαστε στο πλευρό του ηρωικού λαού της Παλαιστίνης και του δικαιώματός του να υπερασπίζεται τη χώρα του κατά της ξένης κατοχής.

Τόσο η Κυβέρνηση όσο και ο ΣΥΡΙΖΑ, που πέραν των απαράδεκτων ανακοινώσεών τους στηρίζουν τις κατοχικές δυνάμεις, είναι διπλά εκτεθειμένοι γιατί από το 2015 σφυρίζουν αδιάφορα και αρνούνται να αναγνωρίσουν το παλαιστινιακό κράτος, σύμφωνα και με τη σχετική ομόφωνη απόφαση της ελληνικής Βουλής.

Όλα τα αστικά κόμματα και επιτελεία σε πλήρη ευρωνατοϊκή ευθυγράμμιση. Στήνετε στο απόσπασμα το δικαίωμα του παλαιστινιακού λαού να παλεύει ενάντια στην κατοχή. Η Λωρίδα της Γάζας βομβαρδίζεται ανηλεώς, χιλιάδες οι νεκροί και οι τραυματίες, με το κατοχικό κράτος του Ισραήλ να εισβάλλει για πολλοστή φορά στη Γάζα, όπως κάνει εδώ και χρόνια με την εγκληματική κατοχή παλαιστινιακών εδαφών, τις φρικαλεότητες σε βάρος του παλαιστινιακού λαού, αμάχων, μικρών παιδιών, με ωμότητες από τους εποίκους, με το τείχος του αίσχους, με πάνω από πέντε χιλιάδες πολιτικούς κρατουμένους.

Κόντρα, λοιπόν, σε όσους καλούν τον λαό μας να συνταχθεί με το κατοχικό ισραηλινό κράτος και να εμπλακεί ακόμα πιο βαθιά σε σχεδιασμούς που μυρίζουν μπαρούτι, απέναντι στους διάφορους θιασώτες των ίσων αποστάσεων μεταξύ θύτη και θύματος, αυτό που τώρα επείγει είναι να δυναμώσει η αλληλεγγύη στον παλαιστινιακό λαό, η στήριξη στον αγώνα του για ελεύθερη πατρίδα.

Καμμία εμπλοκή και καμμία συμμετοχή των ελληνικών Ενόπλων Δυνάμεων της χώρας στη σφαγή του παλαιστινιακού λαού.

Γιατί, η αλήθεια είναι μία: Ο παλαιστινιακός λαός έχει το αναφαίρετο δικαίωμα να έχει πατρίδα, όπως και να αντισταθεί, για να αποτινάξει τους βάρβαρους κατακτητές από τα εδάφη του,απέναντι στο θράσος, που οι θύτες του Ισραήλ, μαζί με τους συμμάχους τους -Ευρωπαϊκή Ένωση, Ηνωμένες Πολιτείες της Αμερικής και ΝΑΤΟ- κουνούν το δάκτυλο περί τρομοκρατίας, επικαλούμενοι το δικαίωμα του Ισραήλ να σφάζει «ανθρωπιστικά».

Στηρίζουμε και δυναμώνουμε την αλληλεγγύη μας στον αγώνα του παλαιστινιακού λαού, για ενιαίο ανεξάρτητο παλαιστινιακό κράτος, με πρωτεύουσα την Ανατολική Ιερουσαλήμ στα σύνορα του 1967. Για επιστροφή των προσφύγων στις εστίες τους. Απελευθέρωση όλων των πολιτικών κρατουμένων από τις ισραηλινές φυλακές. Να πάψει τώρα κάθε διευκόλυνση της Ελληνικής Κυβέρνησης προς το Ισραήλ και τις Ηνωμένες Πολιτείες της Αμερικής.

Καλούμε, τέλος, τον λαό μας να εκφράσει την αλληλεγγύη του στον παλαιστινιακό λαό, στα σημερινά συλλαλητήρια τόσο εδώ, στην Αθήνα, όσο και σε όλη τη χώρα που θα διεξαχθούν σήμερα.

Τώρα, αναφορικά με την πράξη νομοθετικού περιεχομένου, θα ταίριαζε γάντι, κατά τη γνώμη μας, η λαϊκή παροιμία «να σε κάψω Γιάννη να σε αλείψω λάδι». Τι κάνετε; Δίνετε μια προσωρινή αναστολή με ημερομηνία λήξης, φυσικά στο κυνηγητό ποιου;Της λαϊκής στέγης και των περιουσιακών στοιχείων του λαού, για χρέη, κόκκινα δάνεια προς τις τράπεζες και τα κοράκια των funds.

Μιλάμε για ένα άθλιο στόχο, αντιλαϊκό στόχο, που είναι αποτέλεσμα των κατευθύνσεων της Ευρωπαϊκής Ένωσης, για απομείωση των λεγόμενων κόκκινων δανείων, ως ένα από τα πολλά -να θυμίσουμε- βασικά προαπαιτούμενα της μεταμνημονιακής εποπτείας, που και οι τρεις σας ψηφίσατε: Νέα Δημοκρατία, ΣΥΡΙΖΑ, ΠΑΣΟΚ.

Εκτός αυτού, είναι και ένα έργο όλων όσων κυβερνήσατε και κυβερνάτε -ΣΥΡΙΖΑ-Νέα Δημοκρατία ή Νέα Δημοκρατία-ΣΥΡΙΖΑ- που αποτελεί συνειδητή επιλογή σας, αφού κάθε κυβέρνηση εναλλασσόμενη, δίνοντας τη σκυτάλη η μία στην άλλη, προσθέτετε το δικό σας λιθαράκι στο ξήλωμα της προστασίας της λαϊκής στέγης και περιουσίας, επιταχύνοντας το κυνηγητό και την άγρια επέλαση στη λαϊκή κατοικία.

Όμως τα κόκκινα δάνεια και τα υπερχρεωμένα νοικοκυριά είναι αποτέλεσμα, ακριβώς, της πολιτικής που εφαρμόσατε όλοι σας, με τις τεράστιες μειώσεις μισθών και συντάξεων, με την αύξηση της φοροεπιδρομής, της εισφοροεπιδρομής, που δημιούργησαν συνθήκες αδυναμίας ανταπόκρισης σε δάνεια, εφορία και άλλα.

Και έρχεστε τώρα με την πράξη νομοθετικού περιεχομένου, και τι κάνετε; Παίζετε με τον πόνο και τα αδιέξοδα του λαού, εν προκειμένω, στη Θεσσαλία με αφορμή, βεβαίως, τις τεράστιες καταστροφές. Όπως κάνατε έως τώρα και με τα μέτρα που ανακοινώσατε το προηγούμενο διάστημα, για τη δήθεν ανακούφιση των πλημμυροπαθών στη Θεσσαλία. Μέτρα ψίχουλα, που δεν φτάνουν να καλύψουν ούτε στοιχειωδώς τις ανάγκες των πληγέντων και το αυτονόητο αίτημα για 100% αποζημιώσεις, πόσω μάλλον να διασφαλίσουν αντιπλημμυρικά έργα και υποδομές, για την προστασία του λαού από μία επόμενη καταστροφή. Χειμώνας έρχεται.

Γιατί αυτό που έγινε στη Θεσσαλία, το γνωρίζατε και εσείς της Νέας Δημοκρατίας, όπως και η προηγούμενη κυβέρνηση του ΣΥΡΙΖΑ, ότι θα γίνει και μάλιστα το γνωρίζατε εδώ και χρόνια. Και αυτή η Κυβέρνηση, όπως και η προηγούμενη, αφήσατε τη Θεσσαλία να πνιγεί, ενώ θα μπορούσατε να είχατε πάρει ουσιαστικά μέτρα προστασίας της ζωής του λαού. Ξέρατε, μάλιστα -με την παραμικρή λεπτομέρεια- ποια μέτρα πρέπει να είναι αυτά, αλλά επιλέξατε να μην πάρετε μέτρα, επικαλούμενοι, τι; Το κόστος που έχουν αυτά, σύμφωνα με τους κανονισμούς και τις οδηγίες της Ευρωπαϊκής Ένωσης, που όλοι σας προσκυνάτε.

Όλο αυτό το διάστημα, από τις αρχές του Σεπτέμβρη -από την ημερομηνία της καταστροφής των τεράστιων πλημμυρών στη Θεσσαλία- ο λαός εκεί δίνει μία μεγάλη μάχη. Απώλειες ανθρώπων, σπίτια και χωράφια πλημμυρισμένα. Το βιος και η σοδειά απλών ανθρώπων, αφανισμένα κάτω από τα νερά, μέσα στις λάσπες! Οι κόποι μιας ζωής πνιγμένοι μέσα στην επιλεκτική ανικανότητα, την αδιαφορία του κράτους, των τοπικών αρχών, δήμων και περιφέρειας.

Και όλα όσα συνέβησαν και συμβαίνουν, δεν είναι ένα μοιραίο και αναπόφευκτο γεγονός. Δεν είναι το κακό το ριζικό που μας οδήγησε σε μία ακόμα βιβλική καταστροφή. Γιατί ακούσαμε πολλά. Τα ακούσαμε και εδώ σήμερα στην Αίθουσα από κάποιους εισηγητές, τα ακούσαμε και στην επιτροπή, τα ακούμε όλο αυτό το προηγούμενο διάστημα αντίστοιχα από την Κυβέρνηση, από δημοτικές αρχές, αλλά και την περιφερειακή αρχή. Ότι τι; Κάναμε -λένε- ό,τι μπορούσαμε. Ο κρατικός μηχανισμός ήταν έτοιμος και λειτούργησε, ότι φταίνε τα ακραία καιρικά φαινόμενα, ότι φταίει η περίφημη κλιματική κρίση.

Ξεκάθαρα, ήταν ένα ακόμα προδιαγεγραμμένο έγκλημα. Δεν είναι γενικά η αδιαφορία, η αστοχία, η ανοργανωσιά, αλλά η επιλεκτική ανικανότητα όλων αυτών. Αν και εδώ, στην προκειμένη περίπτωση για τη Θεσσαλία, θα λέγαμε ότι εδώ αναδείχθηκε και ανικανότητα. Δεν φταίνε, λοιπόν, τα ακραία καιρικά φαινόμενα που οι δήμοι και οι περιφέρειες δεν είχαν μια σειρά από εργαλεία, μηχανήματα, αλλά και το αναγκαίο προσωπικό, που δεν πάρθηκαν έγκαιρα στοιχειώδη μέτρα, όπως ο καθαρισμός ρεμάτων και φρεατίων, που δεν υπήρχαν σχέδια για την αντιμετώπιση έκτακτων καταστάσεων με κατάλληλη εκπαίδευση του πληθυσμού. Η ύπαρξη προσωπικού έκτακτης ανάγκης, όπου δεν υπάρχει αντίστοιχα ένα ολοκληρωμένο σχέδιο αντιπλημμυρικής προστασίας και θωράκισης της Θεσσαλίας. Τελικά ακραία δεν είναι τα φυσικά φαινόμενα, αλλά η πολιτική που υπηρετείτε. Τα συμφέροντα και τις προτεραιότητες, δηλαδή, των επιχειρηματικών ομίλων, που θεωρούν πολυτέλεια την προστασία της ζωής των εργατικών λαϊκών στρωμάτων από τα φαινόμενα αυτά. Γιατί το κριτήριο του κέρδους καθιστά μη επιλέξιμα μια σειρά από απαραίτητα έργα προστασίας.

Αυτές είναι οι προτεραιότητες που χαράζει η ίδια η Ευρωπαϊκή Ένωση, που ο Πρωθυπουργός τις πρώτες μέρες, τότε, προσέτρεχε για αρωγή. Γι’ αυτό, λοιπόν, μαζί με την Κυβέρνηση, τις τοπικές και περιφερειακές αρχές, είναι μέρος όλοι αυτοί του προβλήματος και βασικός υπεύθυνος για το έγκλημα που συντελέστηκε στη Θεσσαλία και σε άλλες περιοχές της χώρας, αφού συστηματικά απορρίπτονταν ως μη επιλέξιμες οι δαπάνες για την αντιπλημμυρική προστασία, με βάση τον στόχο της οικονομικής αποδοτικότητας. Να μην έχουν, δηλαδή, υπερβολικό κόστος, διακρίνοντας περιοχές μικρότερης και μεγαλύτερης σημασίας για μέτρα αντιπλημμυρικής προστασίας.

Γι’ αυτό, λοιπόν, για παράδειγμα στην περιφέρεια Θεσσαλίας, στο τεχνικό πρόγραμμα του 2024 είναι εγγεγραμμένα 55 εκατομμύρια ευρώ επιχορηγήσεις σε επιχειρηματικούς ομίλους και την ίδια ώρα προϋπολογίζονται ψίχουλα για αντιπλημμυρική αντιπυρική αντισεισμική θωράκιση ΕΣΠΑ 2014-2020. Από τα πεντακόσια πενήντα εκατομμύρια συνολικά για αντιπλημμυρικά δίνεται μόλις το 0,58%, δηλαδή 13,8 εκατομμύρια. Γι’ αυτό, για ακόμη μία φορά γίναμε και γινόμαστε με τον πιο τραγικό τρόπο, στο ίδιο έργο θεατές. Τελικά, ακραία δεν είναι τα φυσικά φαινόμενα, αλλά η πολιτική σας. Η πολιτική που υπηρετεί τα συμφέροντα και τις προτεραιότητες των επιχειρηματικών ομίλων, αλλά θεωρεί πολυτέλεια την προστασία της ζωής των εργατικών λαϊκών στρωμάτων από τα φαινόμενα.

Το κριτήριο του κέρδους, λοιπόν, καθιστά μη επιλέξιμα μια σειρά από απαραίτητα έργα προστασίας. Αυτό το επιλεκτικά ανίκανο κράτος που κάθε απλός άνθρωπος με αγωνία έψαχνε να το βρει, τηλεφωνώντας εκείνες τις μέρες σε υπηρεσίες για να προστρέξει για στήριξη, συνδρομή, προστασία, δεν το έβρισκε. Όμως εμφανίστηκε μπροστά του σαν από μηχανής θεός. Αποφασιστικό, αρματωμένο, όταν οι εκπρόσωποι των φορέων στην πόλη της Λάρισας πήγαν να διεκδικήσουν από τον Πρωθυπουργό και τους αρμόδιους στην Περιφέρεια Θεσσαλίας. Και πώς τους υποδέχθηκαν; Με ΜΑΤ, μοιράζοντας δακρυγόνα για συμπόνια και κάθε πρωτοβουλία αντίστοιχα διεκδίκησης στην πόλη. Μάλιστα, μόνο ως πρόκληση των αντοχών του λαού της Θεσσαλίας αποτελούν οι δηλώσεις που έκανε ο Πρωθυπουργός την προηγούμενη Παρασκευή, επισκεπτόμενος τη Λάρισα, για να δώσει στήριξη στον κ. Αγοραστό. Εξαφάνισε τα μεγάλα προβλήματα που αντιμετωπίζουν οι πληγέντες από τις πλημμύρες στη Θεσσαλία εξαιτίας της έλλειψης αναγκαίων υποδομών, της ελλιπούς συντήρησης των υπαρχουσών και της ανυπαρξίας ενός ολοκληρωμένου σχεδιασμού αντιπλημμυρικής προστασίας, με ευθύνη κυβερνήσεων, περιφέρειας, δήμων και όλα αυτά, την ώρα που οι πληγέντες συνεχίζουν να βιώνουν την απουσία του κρατικού μηχανισμού, την εγκατάλειψη, την ανοργανωσιά και την αδιαφορία, τις υποσχέσεις χωρίς αντίκρισμα, αλλά και το άθλιο παιχνίδι μετατόπισης ευθυνών για τα μεγάλα προβλήματα που αντιμετωπίζουν από Κυβέρνηση, Περιφέρεια Θεσσαλίας, δήμους και πάει λέγοντας.

Μάλιστα, ο Πρωθυπουργός επιχείρησε να αντιστρέψει την πραγματικότητα λέγοντας ότι η Κυβέρνηση κινήθηκε με πιο γρήγορους ρυθμούς σε σχέση με τον «Ιανό». Και μιλάμε για πρόκληση, διότι σαράντα και πλέον ημέρες μετά τις καταστροφές η πλειοψηφία των πληγέντων δεν έχει δει ούτε 1 ευρώ για αποζημιώσεις, παρά τις μεγαλόστομες υποσχέσεις. Προσπαθούν να ξαναχτίσουν τα σπίτια τους ή τα μαγαζιά τους με χρήματα από την τσέπη τους, που θα έχει ως αποτέλεσμα να συσσωρεύουν νέα χρέη και υποχρεώσεις, που αργά ή γρήγορα θα σκάσουν στα χέρια τους. Εξίσου προκλητικές είναι και οι μεγάλες καθυστερήσεις στην αποκατάσταση των ζημιών στους δρόμους, σε υποδομές, στην αγροτική οδοποιία, σε σχολεία, σε κέντρα υγείας και πάει λέγοντας. Ενώ περιοχές βρίσκονται χωρίς πόσιμο νερό.

Αυτά βιώνουν, ενδεικτικά, οι χιλιάδες πλημμυροπαθείς στις εργατικές κατοικίες της Γιάννουλης, που δεν έχουν πάρει φράγκο, στον Άγιο Θωμά στη Λάρισα, στη Νέα Σμύρνη αντίστοιχα στη Λάρισα, στη Φαλάνη, στον Άγιο Γεώργιο -όλα αυτά στη Λάρισα- αλλά και στα Αμπελάκια και στο Φλαμούλη -οικισμοί στα Τρίκαλα. Αντίστοιχα, στα μεγάλα Καλύβια, όπως επίσης και στην Φαρκαδόνα, όπου μόλις το 30% με 35% των κατοίκων, των πληγέντων, έως τώρα πήραν αποζημίωση. Και βέβαια μην ξεχνάμε τα χωριά της Καρδίτσας και αντίστοιχα τον Βόλο που υπέστη δύο καταστροφές συνεχόμενες. Και βέβαια ο κατάλογος είναι μακρύς.

Για τoν Θεό σας! Εδώ ούτε τα ψίχουλα των 534 ευρώ για τους εργαζόμενους που μπήκαν σε αναστολή δεν δόθηκαν. Το είπα και στην επιτροπή. Δεν δόθηκαν, συγκεκριμένα σε βιομηχανίες στην ευρύτερη περιοχή της Λάρισας. Σαράντα ημέρες αυτοί οι εργαζόμενοι πώς ζουν; Αυτό το σκεφτήκατε; Κατά τ’ άλλα βγαίνετε και τιμητές από πάνω.

Θα πρέπει ή δεν θα πρέπει, για παράδειγμα, να εξασφαλιστεί με κρατική μέριμνα η διαμονή όσων ακόμη φιλοξενούνται -όντως υπάρχει η αλληλεγγύη του κόσμου- σε σπίτια φίλων, συγγενών κ.λπ. αλλά με ευθύνη του κράτους να υπάρχει μέριμνα να εξασφαλιστεί η διαμονή τους σε σπίτια, ενδεχομένως, ξενοδοχεία ή κτήρια για όσο διάστημα χρειαστεί ώσπου να αποκατασταθούν τα σπίτια τους, με εξασφάλιση όλων των απαραίτητων και αναγκαίων μέτρων για τη διαμονή τους, αλλά και εκεί που θα απαιτηθεί το κράτος να κατασκευάσει κατοικίες.

Αλήθεια, θα παρθούν τώρα μέτρα στήριξης των αυτοαπασχολούμενων και μικρών επαγγελματιών στην περιοχή; Θα αποζημιωθούν πλήρως για τις ζημιές που υπέστησαν; Χιλιάδες αυτοαπασχολούμενοι και μικροί επαγγελματίες βρίσκονται σε απόγνωση. Και τα μέτρα που έχει εξαγγείλει η Κυβέρνηση δεν επαρκούν στο ελάχιστο για να ορθοποδήσουν ούτε καλύπτουν τις άμεσες ανάγκες της οικογένειάς τους. Δεν προβλέπεται κανένα επίδομα προκειμένου να εξασφαλιστεί η οικογενειακή επιβίωση και η εφάπαξ ενίσχυση. Τα έως 4.000 ευρώ είναι σταγόνα στον ωκεανό. Η δε πρόβλεψη για αποζημίωση των ζημιών στο 70% είναι προκλητική, δεν επαρκεί και οδηγεί σε νέα ομηρία στις τράπεζες. Και φυσικά, χρειάζεται μια σειρά από μέτρα τα οποία τα έχουμε καταθέσει και στο συντονιστικό και στις περιφέρειες και στους δήμους και εδώ στη Βουλή με επίκαιρες ερωτήσεις τα έχουμε αναδείξει και ζητάμε από την Κυβέρνηση να πάρει μέτρα στήριξης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε μου λίγο χρόνο ακόμα, κύριε Πρόεδρε.

Ανυπολόγιστη, αντίστοιχα, είναι η καταστροφή και στον αγροτικό, κτηνοτροφικό και μελισσοκομικό τομέα. Και εδώ χρειάζονται ξεκάθαρες απαντήσεις και ουσιαστική στήριξη για όσους έχασαν τα σπίτια τους, έχασαν την παραγωγή τους, τα ζώα τους, τα μηχανήματα και τα ίδια τα χωράφια, τους στάβλους και πάει λέγοντας.

Και σε αυτή την κατεύθυνση μεταφέρουμε τα αιτήματά τους, αφού ο κ. Αυγενάκης -πριν από τον Πρωθυπουργό, δηλαδή, την προηγούμενη βδομάδα και αυτός- πέρασε από τη Λάρισα για να στηρίξει τον υποψήφιό σας, αλλά δεν δέχτηκε να βρεθεί με τους αγρότες και με την επιτροπή των πληγέντων αγροτών. Και τι λένε;

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Πρώτον, με ποια έργα και ποιο χρονοδιάγραμμα θα αποστραγγιστεί το νερό από τα χωράφια. Εκεί η περιοχή έχει χιλιάδες στρέμματα πλημμυρισμένα. Τι θα γίνει με τα χωράφια που έχασαν τη φετινή παραγωγή, αλλά δεν θα είναι καλλιεργήσιμα την επόμενη ή τις επόμενες χρονιές; Οι αποζημιώσεις στο γεωργικό, κτηνοτροφικό, μελισσοκομικό κεφάλαιο και εξοπλισμό θα είναι στο 100% με βάση την πραγματική αξία; Από ποιους πόρους και πότε θα εξοφληθούν οι παραγωγοί; Οι προκαταβολές με ποιον τρόπο θα δοθούν; Με επιτόπιους ελέγχους του ΕΛΓΑ ή με αεροφωτογραφίες του δορυφόρου; Θα υπάρξει χρονοδιάγραμμα εξόφλησης ολόκληρης της αποζημίωσης και εξατομίκευσης των ζημιών από τον ΕΛΓΑ ώστε να μην υπάρχουν οι αδικίες που βιώσαμε στον «Ιανό»; Το ποσό των 140 ευρώ το στρέμμα -το ακούσαμε και στην επιτροπή, το ακούσαμε και στις εξαγγελίες του Υπουργού- θα είναι και η τελική ανώτερη αποζημίωση; Γιατί αν είναι αυτή, δεν καλύπτει ούτε το κόστος παραγωγής. Ενώ οι αγρότες, για παράδειγμα, για το βαμβάκι ή το καλαμπόκι ζητούν 250 ευρώ το στρέμμα, πέρα από τα ενοίκια, χωρίς, βεβαίως, κόφτες ή άλλες απομειώσεις και όλο αυτό υπολογισμένο με βάση το κόστος παραγωγής, την αναμενόμενη παραγωγή, την τιμή πώλησης των προϊόντων, χωρίς να προσμετρούν τις εργατοώρες του ίδιου του παραγωγού.

Οι αποζημιώσεις για το έγγειο κεφάλαιο και τον εξοπλισμό σε πόσο χρονικό διάστημα θα δοθούν στους δικαιούχους; Θα είναι στο 100% της ζημιάς και πώς θα εκτιμηθεί; Η διαδικασία αποζημίωσης των κτηνοτρόφων που έχασαν ζωικό κεφάλαιο, στάβλους, αρμεκτήρια, ζωοτροφές, που εξαγγέλθηκε στο 100%, πώς ακριβώς θα γίνει; Όπως, επίσης, η αγορά ζωικού κεφαλαίου αφορά σε παραγωγικά ζώα; Όπως επίσης, το πόσο θα αποζημιωθούν για τη φετινή παραγωγή τους. Τι θα γίνει με την ανασύσταση του μελισσοκομικού κεφαλαίου και την αποζημίωση των μελισσοκόμων, που -όπως και για τους κτηνοτρόφους- τα προβλεπόμενα ποσά από τον ΕΛΓΑ είναι ψίχουλα;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, ολοκληρώστε.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κλείνω, κύριε Πρόεδρε.

Και στο ερώτημα, ενδεχομένως, από πού θα βρεθούν τα απαραίτητα κονδύλια, σάς λέμε να τα πάρετε από τα δισεκατομμύρια του Ταμείου Ανάκαμψης που τα διαφημίζετε και τα προορίζετε για τους μεγάλους επιχειρηματικούς ομίλους. Να τα πάρετε από τη φορολόγηση του μεγάλου κεφαλαίου και όχι του λαού που υφίσταται μία φοροληστεία χωρίς τέλος. Να τα πάρετε από τα 4 δισεκατομμύρια ευρώ που δίνετε τον χρόνο για τους δολοφονικούς σχεδιασμούς του ΝΑΤΟ. Να κόψετε από αυτά που στέλνετε στον Ζελένσκι και να τα δώσετε στους πλημμυροπαθείς.

Και απευθυνόμενοι -και κλείνω με αυτό, κύριε Πρόεδρε- στους εργαζόμενους, τους αγρότες, τους κτηνοτρόφους, τους επαγγελματίες, τις γυναίκες και τη νεολαία, όχι μόνο της Θεσσαλίας, έχουμε να πούμε το εξής: Είναι ακριβώς τώρα η ώρα να δυναμώσει η συλλογική διεκδίκηση και δράση, σημαδεύοντας ταυτόχρονα τον πραγματικό ένοχο, που είναι η πολιτική που στο βωμό του κέρδους θυσιάζει ζωές και περιουσίες.

Στις τοπικές εκλογές επιβεβαιώθηκε και ενισχύθηκε ένα ρεύμα αμφισβήτησης της κυρίαρχης πολιτικής που εκφράστηκε και στις πρόσφατες βουλευτικές εκλογές, παρά το συνολικό αρνητικό συσχετισμό. Εκφράστηκε μια τάση απεγκλωβισμού από τα αστικά κόμματα και συμπόρευσης με το ΚΚΕ. Δεν έχει συγκυριακά χαρακτηριστικά και διαμορφώνεται μέσα στις αγωνιστικές διεργασίες. Ακριβώς, λοιπόν, σε αυτόν τον δρόμο το ΚΚΕ θα βαδίζει μπροστά και θα συμβάλλει με όλες του τις δυνάμεις, όπως έκανε από την πρώτη στιγμή των καταστροφών, για την ανατροπή ακριβώς αυτής της βάρβαρης πολιτικής, για να μπορούμε να ζούμε όλοι στον τόπο μας με ασφάλεια και ευημερία.

Ψηφίζουμε «παρών» στην πράξη αυτή νομοθετικού περιεχομένου. Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Να κάνουμε δύο ανακοινώσεις προς το Σώμα.

Ο Πρόεδρος της Κοινοβουλευτικής Ομάδας της Νίκης, κ. Δημήτριος Νατσιός και οι Βουλευτές του ιδίου κόμματος, οι κύριοι Ανδρέας Βορύλλας και Σπύρος Τσιρώνης, ζητούν άδεια ολιγοήμερης απουσίας στο εξωτερικό.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Η Βουλή ενέκρινε τις ζητηθείσες άδειες.

Επίσης, ο Βουλευτής κ. Κωνσταντίνος Χήτας ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Η Βουλή ενέκρινε τη ζητηθείσα άδεια.

Τον λόγο τώρα έχει ο ειδικός αγορητής της Ελληνικής Λύσης, κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Πριν μπω στο νομοσχέδιο, θα ήθελα να κάνω μια αναφορά. Στη ζωή μας κάνουμε όλοι λάθη για τα οποία θα πρέπει να επιδεικνύουμε την ανδρεία, να τα παραδεχόμαστε, να ζητάμε συγγνώμη και να μην επιμένουμε στο λάθος. Και επειδή δεν επιτρέπουμε την οποιαδήποτε κηλίδα, από οποιονδήποτε, στην Ελληνική Λύση και επειδή, πλέον, η πολιτική είναι μια πολύ σοβαρή υπόθεση και δεν έχει να κάνει με συναντήσεις «μεταξύ σας, “ΜΕΤΑΞΑ”» που τα λέτε, αλλά υπάρχουν βίντεο, τα οποία βίντεο δεν μπορεί να τα διαψεύσει κανείς, ούτε να πεις ότι έξω βρέχει ενώ έχει ηλιοφάνεια. Όταν λες συγκεκριμένα πράγματα, είναι συγκεκριμένα πράγματα. Το «τι ήθελα να πω» το «τι εννοούσα» μπορεί να ήταν στο μυαλό σου και όχι στην πραγματικότητα.

Και επειδή αυτός ο οποίος προσπάθησε να κηλιδώσει τον Πρόεδρό μας και τους Βουλευτές και την Ελληνική Λύση -ήταν και παλιός δικαστικός-, εμείς περιμέναμε να πει μια συγγνώμη, «συγγνώμη, λάθος», τι πιο ωραίο, «λάθος», «συγγνώμη, λάθος», προχωράμε, η ζωή συνεχίζεται. Μίλησε για λάθος και κριτική πολιτική. Εμείς θα του απαντήσουμε κάτι από τον Κικέρωνα: «Κάθε άνθρωπος μπορεί να κάνει ένα λάθος. Μόνο ένας πολιτικά ανόητος επιμένει στο ίδιο λάθος». Ή, λοιπόν, έχει κάνει λάθος, οπότε ως πολιτικός είναι ανεπαρκής ή λέει ψέματα. Να ενημερώσω ότι το να λες ψέματα δεν είναι καθόλου χριστιανικό. Του αφιερώνουμε, λοιπόν και έναν Γκαίτε και κλείνουμε με αυτό: «Θέλεις να γίνεις μεγάλος; Πάψε να είσαι μικρός», πολιτικά τουλάχιστον. Και δυστυχώς, στην πράξη αποδεικνύεται ότι είστε πάρα πολύ μικροί μπρος στο μέγεθος της Ελληνικής Λύσης.

Εμείς έχουμε μια βάση χιλιάδων ανθρώπων που μας ακολουθούν από το 2016 σε τέσσερις εκλογικές αναμετρήσεις και βγήκαμε αλώβητοι και νικητές. Εσείς είστε καθ’ υπόδειξη κέντρων κόμματα. Λένε τι να ψηφίσουν και πάνε και ψηφίζουν. Εμείς είμαστε ειλικρινείς, είμαστε έτοιμοι, είμαστε διάφανοι, είμαστε καθαροί πατριώτες.

Για το θέμα των ταυτοτήτων να σας ενημερώσω -γιατί μάλλον εκεί στα καταγώγια που μαζεύεστε δεν ξέρω τι κάνετε- ότι από τον Αύγουστο του 2023 η Ελληνική Λύση έχει καταθέσει πρόταση νόμου για τις ταυτότητες, το τσιπάκι, τη μη υποχρεωτική προσθήκη ηλεκτρονικού κυκλώματος. Παιδιά ας σας τα πει κάποιος, αν όχι εσείς, οι συνεργάτες σας, για τον Θεό! Πάμε στα σοβαρά τώρα, γιατί και πολύ ασχολήθηκα.

Κύριε Μπούγα, κύριε Υπουργέ, ως Κυβέρνηση σας ρωτάω, έχετε συνειδητοποιήσει, έχετε αντιληφθεί -πραγματικά όμως- τι συμβαίνει αυτή τη στιγμή στη Θεσσαλία; Έχετε καταλάβει το μέγεθος, τις διαστάσεις της τραγωδίας; Έχετε καταλάβει ότι οι κάτοικοι εκεί, κύριε Υπουργέ, έχουν καταστραφεί, έχουν χάσει τα πάντα; Αυτό που συνέβη, λοιπόν, στη Θεσσαλία, αυτή η τεράστια καταστροφή, οι ζωές που χάθηκαν, το βιος, τα χιλιάδες στρέμματα που καταστράφηκαν, που βούλιαξαν, όλα αυτά εσείς τα βλέπετε ως μια τυπική διαδικασία ΠΝΠ, μια πράξη νομοθετικού περιεχομένου είναι το βάλσαμο στις πληγές των ανθρώπων αυτών; Μιλάμε για τεράστιες καταστροφές. Τα στρέμματα των εκτάσεων που βούλιαξαν ξεπερνούν τα επτακόσιες πενήντα χιλιάδες. Πρόκειται για τεράστια μεγέθη. Μιλάμε για τεράστιες εκτάσεις που πλημμύρισαν και καταστράφηκαν, εκτάσεις καλλιεργήσιμων εκτάσεων με σοδειές, με σιτηρά, με βαμβάκι, με αχλάδια, με μήλα, με αγροδιατροφικά προϊόντα, οπωροκηπευτικά προϊόντα, τα πάντα καταστράφηκαν ολοσχερώς, σπίτια, ολόκληρα χωριά κατέρρευσαν και να μην πάω στο ζωικό κεφάλαιο, πάνω από εβδομήντα χιλιάδες αιγοπρόβατα, πάνω από έξι χιλιάδες βοοειδή, πάνω από είκοσι χιλιάδες χοίροι και οι απώλειες στα πτηνά ξεπερνούν τις εκατόν τριάντα χιλιάδες. Η απάντηση, λοιπόν, σε αυτόν τον όλεθρο που περιέγραψα είναι η ΠΝΠ. Οι ζημιές είναι τόσο μεγάλες, η καταστροφή είναι τόσο σαρωτική μέχρι και στον Θερμαϊκό Κόλπο, κύριε Υπουργέ, για τον Θεό δηλαδή, ξεβράστηκε ένα βοοειδές. Για να καταλάβετε γιατί μιλάμε, από πού πήγε, πού ξεκίνησε και έφτασε στον Θερμαϊκό Κόλπο σε εμάς, στη Θεσσαλονίκη πάνω. Εδώ δεν μιλάμε για ένα «σπάσιμο» ή μια απλή επιβράδυνση της αγροδιατροφικής αλυσίδας. Εδώ μιλάμε για σχεδόν ολική καταστροφή. Το χειρότερο όλων, όπως έχω πει, είναι αυτό που θα πω τώρα, ότι θρηνήσαμε και θύματα, θρηνήσαμε απώλεια ανθρώπινων ζωών. Συνάνθρωποί μας έχασαν τη ζωή τους.

Πάμε τώρα να δούμε τι έχει κάνει η Κυβέρνηση. Τι έκανε η Κυβέρνηση; Τι έκανε η πολιτεία, εν πάση περιπτώσει, για την αντιμετώπιση αυτών των μεγάλων φυσικών καταστροφών; Διακηρύττει μονίμως η Κυβέρνηση διάφορα μέτρα ανακούφισης, ότι είναι στο πλευρό των πληγέντων, ότι δεν θα τους αφήσει μόνους τους, παίζουν και τα κανάλια όλα καλά και νομίζετε ότι έτσι θα λυθεί το πρόβλημα. Συσκέψεις επί συσκέψεων, αγώνες και μάχες που δίνει η Κυβέρνηση -έτσι λέτε, έτσι σας ακούμε εδώ-, οι εισηγητές σας, οι Βουλευτές σας, οι Υπουργοί, εσείς. Πραγματικά πόσο νοιαστήκατε, πόσο κοπιάσατε για τους ανθρώπους των περιοχών με το να αναστείλετε τα μέτρα αναγκαστικής εκτέλεσης μέχρι τις 10 Νοεμβρίου; Πω, πω τι κάνατε! Να μην πάρουν το σπίτι του φουκαρά δηλαδή, που έχει βουλιάξει μέσα στη λάσπη. Μέχρι τις 10 Νοέμβρη να αναστείλουμε τους πλειστηριασμούς! Φοβερό! Μου έρχεται να χειροκροτήσω με θέρμη. Απίστευτο! Αλήθεια τώρα; Δεν μπορούσε να δώσει κάποιους επιπλέον έστω μήνες; Δηλαδή μέχρι να καθαρίσουν τα σπίτια τους από τις λάσπες, να το παραδώσουν κουκλίστικο στα funds, να το πάρουν έτοιμο το σπίτι, καθαρό σε έναν μήνα από τώρα.

Σήμερα έχουμε 18 Οκτωβρίου, σε λιγότερο από έναν μήνα δηλαδή, η αναστολή των μέτρων εκτέλεσης τέλος. Τι θα γίνει τότε; Μας λέτε, λοιπόν, ότι σε λιγότερο από έναν μήνα -αυτό λέτε, εκτός αν έχετε τέτοια πλάνα- που εκπνέει η προθεσμία και λήγει το μέτρο, θα έχουν συνέλθει αυτοί οι άνθρωποι, θα έχουν ορθοποδήσει αυτοί οι άνθρωποι, θα έχουν σταθεί στα πόδια τους, θα έχουν ξεπληρώσει τα σπίτια τους και άρα μπορούν να αντιμετωπίσουν τον οποιοδήποτε πλειστηριασμό. Αν λέτε αυτό, είναι κάτι άλλο, αλλά δεν νομίζω να λέτε αυτό.

Θα έχει ολοκληρώσει η πολιτεία σε έναν μήνα από τώρα τους ελέγχους, τις αυτοψίες στην περιοχή, τις εκθέσεις που πρέπει να κάνει, τις καταγραφές, θα έχει αποζημιώσει και θα πηγαίνουν όλα ρολόι σε έναν μήνα από τώρα; Έτσι θα μπορούν οι τράπεζες σε έναν μήνα από τώρα να παίρνουν τα σπίτια των ανθρώπων, οι πλειστηριασμοί να συνεχίζονται σαν να μη συμβαίνει τίποτα και τα funds να θησαυρίζουν πάνω -εδώ κυριολεκτικά, όμως, τώρα- στον ανθρώπινο πόνο. Τι θα κάνετε; Θα δίνετε κάθε μήνα παράταση; Αυτό είναι λύση; Θα δίνετε κάθε μήνα παράταση;

Κοιτάξτε, γι’ αυτό και η πράξη νομοθετικού περιεχομένου, αυτή η ΠΝΠ, έχει μόνο κάποιες υποτυπώδεις, το μίνιμουμ, το ελάχιστο, κάποιες αυτονόητες ρυθμίσεις, με σύντομη, όμως, ημερομηνία λήξης που απέχουν πραγματικά από το μέγεθος των φυσικών καταστροφών. Ο όλεθρος δεν αντιμετωπίζεται με τέτοια μέτρα, ημίμετρα, σπασμωδικά, παροδικά με μία ΠΝΠ.

Πείτε μας τώρα εδώ, πείτε σε εμάς, πείτε στους πλημμυροπαθείς, πείτε στους Έλληνες που μας ακούν, ποια είναι η στρατηγική σας; Στρατηγική θέλουμε, όχι μια ΠΝΠ δύο μέτρα, αναστολή πλειστηριασμών για δύο μήνες και θα δούμε. Η στρατηγική της Κυβέρνησης ποια είναι; Ποιο είναι το σχέδιο της Κυβέρνησης για την ανασυγκρότηση της Θεσσαλίας; Σχέδιο θέλουμε. Ποιο είναι; Θα πάρει ένα, δύο, τρία, τέσσερα χρόνια; Ποιο είναι το σχέδιο, πείτε μας να ξέρουμε. Για ποια στρατηγική μιλάτε; Δεν μπορεί να είναι στρατηγική όταν τρέχετε, κύριε Υπουργέ, η Κυβέρνησή σας, πίσω από τις καταστροφές, όταν τρέχετε να συμμαζέψετε τα ασυμμάζευτα και το μόνο που κάνετε είναι να χειρίζεστε την κατάσταση επικοινωνιακά. Γιατί μόνο αυτό κάνετε με επιτυχία. Η αντιμετώπιση μιας φυσικής καταστροφής δεν μπορεί να είναι μονόδρομη. Ειδικά σε τέτοιας κλίμακας καταστροφές η στρατηγική για την αντιμετώπιση -υπάρχει μια λέξη, κύριε Υπουργέ-είναι η εξής: Πρόληψη. Πρόληψη, πρόληψη, πρόληψη! Είναι το «α» και το «ω» σε τέτοιες στρατηγικές. Να την έχετε τη στρατηγική, όμως, ώστε να μην θρηνούμε θύματα, ώστε να μη βουλιάζουν ολόκληρες περιοχές, ώστε να μην καταστραφούν ολόκληρες περιουσίες, σπίτια, ανθρώπινες ζωές. Και αν το φαινόμενο, όπως λέμε, ήταν πραγματικά ακραίο, να θρηνήσουμε λιγότερα ή καθόλου θύματα, να είχαμε λιγότερες καταστροφές, λιγότερα σπίτια βουλιαγμένα κ.λπ.. Πρόληψη, γιατί μετά είμαστε τελείως ανοχύρωτοι. Πού είναι, λοιπόν, τα μέτρα πρόληψης για τις φυσικές καταστροφές; Πείτε μας. Πού; Τι κάνατε για να προστατέψετε -η Κυβέρνησή σας- τις ανθρώπινες ζωές, να ακυρώσετε τις περιοχές αυτές; Ποια προληπτικά μέτρα σχεδιάστηκαν; Πραγματικά ρωτάμε με αγωνία. Πείτε μας τα προληπτικά μέτρα που υλοποιήθηκαν και εφαρμόστηκαν πραγματικά. Και επειδή τώρα έχει γίνει αυτή η τεράστια καταστροφή, ποια μέτρα ενίσχυσης, ποιες δράσεις, ποια προγράμματα πραγματικής υποστήριξης έχετε δρομολογήσει ως Κυβέρνηση; Ούτε προληπτικά μέτρα έχετε πάρει ούτε μέτρα πραγματικής αντιμετώπισης αυτής της καταστροφής έχετε πάρει.

Και ενώ από τη μία λέτε πόσο σημαντική είναι η πρόληψη και η ετοιμότητα απέναντι σε φυσικές καταστροφές, από την άλλη έχετε έτοιμη τη δικαιολογία πάντα: «Κλιματική αλλαγή». Το βρήκαμε! Ή ο Πούτιν ή η κλιματική αλλαγή θα φταίει σε ό,τι δεινό υπάρχει.

Τώρα φταίει η κλιματική αλλαγή. Και ύστερα από μια φυσική καταστροφή, μετά από κάθε φυσική καταστροφή, λέτε πόσο σημαντική είναι η πολιτική προστασία, η οποία τον Σεπτέμβρη του 2021 από Γενική Γραμματεία Πολιτικής Προστασίας, αναβαθμίστηκε. Ερώτηση: Έγινε, λοιπόν, η πολιτική προστασία από το 2021 πιο αποτελεσματική για τον πολίτη; Κάναμε και ολόκληρο Υπουργείο. Προστατεύσατε αποτελεσματικότερα τους πολίτες; Ποιοι είναι οι μηχανισμοί για τα μέτρα λοιπόν της Πολιτικής Προστασίας; Το «112»; Το «112»; Αυτό είναι το μέτρο της πολιτικής προστασίας; Στέλνετε δηλαδή, ένα «112» και «φύγε κακό από τα μάτια μου», «εγώ το έστειλα, αν προλάβεις φύγε να σωθείς», «εγώ έστειλα “112”».

Πάμε και στο πρόγραμμα «ΑΙΓΙΣ», το μεγαλόπνοο αυτό σχέδιο, το οποίο μας το παρουσίασε με τυμπανοκρουσίες εδώ και ο πρώην Υπουργός κ. Στυλιανίδης και ο κ. Μητσοτάκης. Μας έλεγε ο κ. Μητσοτάκης από Βήματος Βουλής την αξία αυτού του προγράμματος. Να σας πω κάτι; Μπαίνει το 2024 σε λίγους μήνες. Τι έγινε το «ΑΙΓΙΣ»; Βγήκε ο κ. Κικίλιας προεκλογικά, ο ίδιος ο Υπουργός του συγκεκριμένου Υπουργείου, και είπε ότι έχουμε απορροφήσει μόνο το 1% από το «ΑΙΓΙΣ». Τι γίνεται ρε παιδιά; Τα εκατομμύρια, τα δισεκατομμύρια, που είναι αυτά; Σχεδόν 2 δισεκατομμύρια ευρώ, 1,97 δισεκατομμύρια ευρώ. Το πρόγραμμα «ΑΙΓΙΣ»!

Κοιτάξτε, το να ανεβαίνει εδώ ο Πρωθυπουργός και να λέει διάφορα ωραία όπως και οι Υπουργοί του, είναι πολύ εύκολο. Ουσία! Σε ενάμιση μήνα μπαίνει το 2024. Το «ΑΙΓΙΣ» τρέχει από το 2021, τότε παρουσιάστηκε. Ερώτηση, λοιπόν: Που είναι το «ΑΙΓΙΣ»; Και έρχεται τώρα η Κυβέρνηση εκ των υστέρων, με διάφορα υποτυπώδη μέτρα, όπως περιέγραψε, ημίμετρα ούτε καν μέτρα, να λέτε ότι ανακουφίζετε και ότι συμπαραστέκεστε σε αυτούς τους ανθρώπους που τα έχουν χάσει όλα. Τα έχουν χάσει όλα.

Ξέρετε, το σημαντικό σε αυτή την περίπτωση είναι όχι να το λέτε, αλλά να το κάνετε πράξη.

Ανέφερα προηγουμένως ότι τέτοιας κλίμακας φυσικές καταστροφές έχουν επιπτώσεις –και θα το πάμε και κάπου αλλού τώρα- και φυσικές αρνητικές συνέπειες όχι μόνο στις πληγείσες περιοχές, αλλά και σε ολόκληρη τη χώρα. Και φυσικά, αναφέρομαι στην πρωτογενή παραγωγή. Μιλάμε για καλλιεργήσιμες εκτάσεις, για μελισσοκομία, ακόμα και για αλιείς που έχουν πάθει τεράστια ζημιά. Μεγάλο πλήγμα έχει δεχθεί ο αγροδιατροφικός τομέας.

Όλα αυτά έχουν ως αποτέλεσμα την έλλειψη των προϊόντων, την αύξηση των τιμών, την ταλαιπωρία και τη δυστυχία της ελληνικής οικογένειας, που δεν μπορεί να ανταποκριθεί. Ακόμα και στις λαϊκές αγορές –αφήστε τα σουπερμάρκετ- που πάει ο κοσμάκης να ψωνίσει, οι τιμές είναι στο Θεό. Αυξάνονται συνέχεια. Τα οπωροκηπευτικά έχουν ακριβύνει 50%, σπάει το ένα ρεκόρ μετά από το άλλο.

Και εδώ έρχεται η Ελληνική Λύση και από το 2021 παρουσίασε ένα ολοκληρωμένο πρόγραμμα ο Πρόεδρος μας, Κυριάκος Βελόπουλος με το οποίο έκρουσε τον κώδωνα του κινδύνου σε όλους σας, να καθήσουμε τα κόμματα κάτω, να ανατάξουμε τον πρωτογενή τομέα. Τίποτα. Δεν τρέχει τίποτα, όλα είναι καλά. Από την πρώτη στιγμή επισημάναμε πόσο σημαντικό είναι οι πολιτικές πρόληψης, η διορατικότητα, η στρατηγική -αυτό είναι η Ελληνική Λύση- γι’ αυτό που θα φάει ο Έλληνας στο τραπέζι του, κάθε μέρα. Εισάγουμε τα πάντα και είναι λάθος να στηριζόμαστε μόνο στον τουρισμό.

Τώρα; Ούτε τώρα να ανατάξουμε τον αγροτικό τομέα και τη μεταποίηση προϊόντων; Να το κάνουμε τώρα; Να μαζευτούμε όλοι μαζί, έχουμε ειδικούς, έχουμε καταθέσει προτάσεις, μελέτες, είμαστε έτοιμοι. Ελάτε να κουβεντιάσουμε! Για τον Θεό, δηλαδή!

Τώρα, λοιπόν, που έχουμε τη δραματική συρρίκνωση του πρωτογενούς τομέα, τα πράγματα, δυστυχώς, θα επιδεινωθούν. Και ξέρετε, αυτό το μπαράζ των ανατιμήσεων δεν έχει στεγανά. Δεν πάει να βάζει ο Σκρέκας, κύριε Μπούγα, ταμπελάκια στα σουπερμάρκετ; Δεν υπάρχουν στεγανά στο μπαράζ των ανατιμήσεων. Πώς θα μπορέσουν οι συμπολίτες μας να αγοράσουν βασικά είδη διατροφής; Πείτε μου. Πώς θα εξοφλήσουν τους λογαριασμούς τους; Έρχεται και χειμώνας. Εγώ αναρωτιέμαι πώς θα ανταποκριθούν αυτοί οι άνθρωποι, πώς θα διατηρήσουν οι άνθρωποι της αγοράς τις επιχειρήσεις τους, τα μαγαζιά τους; Δηλαδή, μιλάμε για απλά πράγματα. Πώς θα μπορέσουν οι συμπολίτες μας να σηκώσουν όλα αυτά τα βάρη για να σώσουν το σπίτι τους, για να μη βγει στο σφυρί. Απλά πράγματα, απλά πράγματα.

Όταν, λοιπόν, μας απαντήσει η Κυβέρνηση σε όλα αυτά τα ερωτήματα, πραγματικά θα νιώσουμε μια ικανοποίηση. Μέχρι τότε, όμως, πραγματικά επιδεικνύετε καθημερινά την αποτυχία σας σε όλα. Και είναι κρίμα, γιατί η δική σας αποτυχία έχει συνέπειες στην ανθρώπινη ζωή και ταλαιπωρούνται οι Ελληνίδες και οι Έλληνες.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ο Βουλευτής κ. Πέτσας ζητεί άδεια ολιγοήμερης απουσίας στο εξωτερικό για το διάστημα 10 έως 21 Οκτωβρίου 2023.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Η Βουλή ενέκρινε τη ζητηθείσα άδεια.

Τον λόγο τώρα έχει ο ειδικός αγορητής από την Κοινοβουλευτική Ομάδα των Σπαρτιατών, ο κ. Πέτρος Δημητριάδης.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι Βουλευτές, πριν ξεκινήσω την εισήγησή μου για το σχέδιο νόμου, θα ήθελα να εκφράσω τον αποτροπιασμό μου και την καταδίκη της χθεσινής επίθεσης στο νοσοκομείο της Γάζας που προκάλεσε τον θάνατο πεντακοσίων αμάχων. Εμείς οι Σπαρτιάτες καταδικάζουμε την τυφλή βία κατά αμάχων είτε κατά Ισραηλινών είτε κατά Παλαιστινίων. Θεωρούμε ότι τέτοιες ενέργειες δεν συνάδουν στην εξομάλυνση του κλίματος στη Μέση Ανατολή και δυστυχώς, θα συμβάλλουν στην περαιτέρω κλιμάκωση. Είμαστε κατά της συλλογικής ευθύνης. Δεν θεωρούμε ότι όλοι οι Παλαιστίνιοι πρέπει να θεωρούνται τρομοκράτες ούτε να ταυτίζονται με τη Χαμάς. Αυτό το λέμε δημόσια.

Επί του σχεδίου νόμου τώρα. Σαράντα περίπου ημέρες, λοιπόν, μετά από τις πλημμύρες και στο όριο της προθεσμίας που υπάρχει για την κύρωση, που είναι σαράντα ημέρες όπως πολύ ορθά είπατε εχθές, μας φέρατε να κυρώσουμε από 10 Σεπτεμβρίου μία ΠΝΠ, η οποία είναι ελλιπέστατη και ουσιαστικά για μας δεν συμβάλει ουσιαστικά στην εξομάλυνση, στη δικαίωση αλλά και στην αποκατάσταση των ζημιών.

Και θα πω τους λόγους. Πρώτα από όλα μας λέτε για αναστολή των πράξεων αναγκαστικής εκτέλεσης. Να σημειώσω δε πως όπως αναφέρεται μέσα στην ΠΝΠ είχαν διενεργηθεί πράξεις αναγκαστικής εκτέλεσης μεταξύ 6 και 10 Σεπτεμβρίου. Δηλαδή, την ώρα που γίνονταν οι πλημμύρες, γίνονταν πλειστηριασμοί. Κατά την άποψή μας δεν θα έπρεπε να δρομολογηθούν καθόλου. Καλά κάνετε και λέτε ότι θεωρούνται ως μη γενόμενοι, όμως, ας μη είχαν διενεργηθεί εξαρχής. Τι νομική θωράκιση είχαμε γι’ αυτό το θέμα;

Επίσης μας λέτε για αναστολή έως και τις 10 Νοεμβρίου. Και θέλω να ρωτήσω: στις 10 Νοεμβρίου θα είναι όλα καλά; Θα έχουν αποκατασταθεί τα πάντα; Θα έχουν διορθωθεί οι ζημιές; Όλοι οι θεσσαλοί θα έχουν ουσιαστικά ανακάμψει; Θα είναι έτοιμοι να πληρώσουν τις υποχρεώσεις τους; Δεν νομίζω.

Μας είπατε, επίσης, ότι το κάνετε αυτό γιατί περιμένετε κάποιες υπουργικές αποφάσεις, οι οποίες θα εκδοθούν μέχρι τις 10 Νοεμβρίου και θα έχουν ορίζοντα εξαμήνου. Δηλαδή, μέσα σε ένα εξάμηνο, κύριε Υπουργέ, θα έχουν διορθωθεί τα πάντα στη Θεσσαλία; Θα είναι όλα εντάξει;

Εγώ μετέβηκα στη Θεσσαλία και ακόμη θυμάμαι την αγανάκτηση των κατοίκων και την αφόρητη δυσωδία πάνω από τον κάμπο, από τα κουφάρια των ζώων, από τα σάπια φυτά και από τα πάντα -είναι και συνάδελφοι μου εδώ και μπορούν να το επιβεβαιώσουν-, είδα μία ζημιά που θα πάρει χρόνια να αποκατασταθεί, τουλάχιστον μία διετία ή τριετία.

Θα περίμενα, λοιπόν, από εσάς να μας φέρετε πολύ πιο γενναία μέτρα. Αναστολή των πλειστηριασμών για περίπου δύο χρόνια, απαλλαγή των φορολογικών βαρών και των δόσεων προς τις τράπεζες στους πληγέντες που έχουν καταστραφεί οριστικά, απαλλαγή από τους λογαριασμούς ΔΕΚΟ ή και γενναία μείωση των λογαριασμών ΔΕΚΟ σε όσους έχουν πληγεί οριστικά. Δεν τα είδαμε αυτά εδώ. Φέρτε τα, κύριε Υπουργέ και εμείς ευχαρίστως να τα ψηφίσουμε και με τα δύο χέρια. Δεν τα βλέπουμε όμως!

Ένα άλλο που θα ήθελα να πω είναι ότι λέτε για αναστολή πλειστηριασμών. Εγώ θα ήθελα, κύριε Υπουργέ, να φέρετε νομοσχέδιο –το είπα και εχθές στην επιτροπή- που να προβλέπει την αυτοδίκαιη προστασία της πρώτης κατοικίας για τα ευάλωτα νοικοκυριά και κυρίως, να δίνει τη δυνατότητα ευνοϊκών ρυθμίσεων σε ευάλωτους δανειολήπτες και όχι με τον πτωχευτικό νόμο.

Και μάλιστα, από την εμπειρία μου ως δικηγόρος, κύριε Υπουργέ, επειδή ασχολούμαι με τα κόκκινα δάνεια, δεν λειτουργεί και τόσο καλά ο πτωχευτικός νόμος. Η ενημέρωση μου είναι ότι έχουν γίνει περίπου εβδομήντα χιλιάδες πλειστηριασμοί. Εάν όντως λειτουργούσε ορθά, δεν θα υπήρχαν τόσοι πολλοί πλειστηριασμοί. Θεωρώ, λοιπόν, ότι θα πρέπει να το δείτε αυτό και μάλιστα, κάνω και σχετικές ερωτήσεις για να έχω κάποια ενημέρωση από εσάς, από το Υπουργείο Δικαιοσύνης.

Περαιτέρω θα ήθελα να πω ότι θα περίμενα η Κυβέρνηση να έχει μια καλύτερη αντίληψη και ενσυναίσθηση του τι συμβαίνει στη Θεσσαλία. Θα ήθελα να πω ότι ναι μεν μιλάτε για αναστολή, δεν μας έχετε πει καθόλου, όμως, ποια είναι η στρατηγική σας και το σχέδιό σας. Τι θα κάνετε δηλαδή; Πώς θα βοηθήσετε τους πληγέντες;

Να πω επίσης ότι λέτε για τα σφοδρά καιρικά φαινόμενα, αλλά δεν μας είπατε ότι δεν υπήρξαν αντιπλημμυρικά έργα. Δεν το είπα εγώ, το είπε ο κ. Αγοραστός που είναι απερχόμενος περιφερειάρχης, από την δική σας παράταξη. Δεν υπήρξε η ανάλογη στρατηγική και η ανάλογη πρόληψη, δεν υπήρχε η αντίστοιχη οργάνωση πολιτικής προστασίας. Αυτά δεν τα είδαμε. Θα τα δούμε στο μέλλον; Περιμένουμε βασικά.

Επίσης, θα ήθελα να πω το εξής. Δεν μπορώ να καταλάβω σε τι θα βοηθήσει αυτό που είπατε εχθές, ότι για περίπου τρεις μήνες –αν θυμάμαι καλά μέχρι 31-12-2023- οι δόσεις των ενήμερων δανείων δεν θα ανασταλούν, δεν θα πληρώνονται, στους ενήμερους δανειολήπτες. Θέλω να ρωτήσω το εξής. Ένας που έχει καταστραφεί ολοσχερώς θα μπορεί μετά από το 2024 να πληρώνει κανονικά τα δάνειά του; Δεν νομίζω να έχει αποκατασταθεί η ζημιά εντός τριμήνου και να έχει ανακάμψει.

Τέλος, φυσικά, θα ήθελα να πω ότι μας φέρνετε μια ΠΝΠ από 10 Σεπτεμβρίου, η οποία μεταθέτει την ημερομηνία ανακοίνωσης των συνδυασμών, ενώ έχουν ήδη διενεργηθεί οι δημοτικές και οι περιφερειακές εκλογές. Να σας πω την αλήθεια το θεωρώ ετεροχρονισμένο. Θα περίμενα λόγω της επείγουσας φύσεως και των δύο καταστάσεων να ερχόταν λίγο πιο νωρίς η όλη ιστορία και όχι μετά από τη διενέργεια των εκλογών.

Ξέρετε και κάτι άλλο, επειδή ακούστηκε για κομματική εκμετάλλευση και γενικότερα ότι θέλουμε να κάνουμε στείρα αντιπολίτευση, να σας πω το εξής. Όχι, κύριε Υπουργέ. Εμείς θέλουμε ουσιώδη μέτρα ανακούφισης, διότι θα έρθει ένας γνωστός μου από τη Θεσσαλία, γιατί έχω γνωστούς στη Θεσσαλία και μάλιστα στον Δήμο Παλαμά και ακόμη και σήμερα υπάρχει πρόβλημα με το πόσιμο νερό γιατί ακόμη το μεταφέρουν, και θα μου πουν: «Τι ψήφισες στο Κοινοβούλιο;», θα πω: «Μην ανησυχείτε μέχρι τις 10 Νοεμβρίου θα είστε εντάξει, μετά, στις 11 Νοεμβρίου κάντε ό,τι νομίζετε, δεν ξέρω τι θα κάνετε μετά. Εντός εξαμήνου θα υπάρχουν κάποια μέτρα, αλλά μετά δεν ξέρω τι θα γίνει»; Αυτό θα πω; Δεν μπορώ να το πω αυτό. Θα είναι σαν να τους κοροϊδεύω αν ψηφίσω την ΠΝΠ, σαν να τους «δουλεύω» στα μούτρα.

Τέλος, θα ήθελα να πω και το εξής. Θα έπρεπε η Θεσσαλία να στηριχθεί πιο ενεργά και πιο ουσιωδώς, διότι η Θεσσαλία αποτελεί τον πυλώνα της πρωτογενούς παραγωγής η οποία συρρικνώνεται -και αυτό μπορεί να διαπιστωθεί από τα στοιχεία της ΕΛΣΤΑΤ- τα τελευταία χρόνια. Πρόκειται για μια πρωτογενή παραγωγή, κύριε Υπουργέ, η οποία δεν θα στηριχθεί με υποτυπώδη και ελλιπή μέτρα.

Τέλος, θα ήθελα να πω και το εξής. Θα ήθελα να παραφράσω τη φράση ενός ομοϊδεάτη μου, του Ίωνος Δραγούμη, ο οποίος πριν από περίπου έναν αιώνα είχε αναφερθεί στη Μακεδονία και είχε πει: «Η Μακεδονία θα μας σώσει». Σήμερα, λοιπόν, εγώ ως Μακεδών θα πω κάτι αντίστοιχο για τη Θεσσαλία: «Τρέξτε να σώσετε τη Θεσσαλία γιατί η Θεσσαλία θα μας σώσει».

Ευχαριστώ πάρα πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε τον κύριο συνάδελφο.

Κυρίες και κύριοι συνάδελφοι, θα ήθελα να κάνω μια ανακοίνωση προς το Σώμα:

Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Υποδομών και Μεταφορών: «Ενσωμάτωση της οδηγίας 2006/1/ΕΚ του Ευρωπαϊκού Κοινοβουλίου και του Συμβουλίου της 18ης Ιανουαρίου 2006 για τη χρησιμοποίηση μισθωμένων οχημάτων χωρίς οδηγό στις οδικές εμπορευματικές μεταφορές, όπως τροποποιήθηκε με την Οδηγία (ΕΕ) 2022/738 του Ευρωπαϊκού Κοινοβουλίου και του Συμβουλίου της 6ης Απριλίου 2022 και της Οδηγίας (ΕΕ) 2021/1187 του Ευρωπαϊκού Κοινοβουλίου και του Συμβουλίου της 7ης Ιουλίου 2021 περί μέτρων εξορθολογισμού για την προώθηση της υλοποίησης του διευρωπαϊκού δικτύου μεταφορών και άλλες διατάξεις για τις μεταφορές».

Τον λόγο τώρα έχει ο ειδικός αγορητής από την Κοινοβουλευτική Ομάδα της Νίκης κ. Γεώργιος Ρούντας.

**ΓΕΩΡΓΙΟΣ ΡΟΥΝΤΑΣ:** Αξιότιμε κύριε Πρόεδρε, αξιότιμε κύριε Υπουργέ, αξιότιμοι κύριοι συνάδελφοι, πριν από οτιδήποτε θα ήθελα να αναφέρουμε ότι είναι αδιανόητη η τυφλή βία. Αποτροπιασμός, θλίψη και οδύνη είναι τα κυρίαρχα αισθήματα στις καρδιές μας ύστερα από το χθεσινό τυφλό χτύπημα στο νοσοκομείο που στοίχισε τις ζωές τόσων ανθρώπων. Όπου υπάρχει πόλεμος, υπάρχει θλίψη, υπάρχει θηριωδία. Ευχόμαστε να φωτιστούν οι καρδιές των ανθρώπων και να σταματήσει όλη αυτή η καταστροφή, να επικρατήσει η ειρήνη, η λογική, η αγάπη και η αλληλεγγύη.

Η σημερινή συζήτηση αφορά στην κύρωση μιας πράξης νομοθετικού περιεχομένου η οποία, παρεμπιπτόντως, να αναφέρουμε ότι κυρώνεται στο όριο των σαράντα ημερών, σύμφωνα και με την προβλεπόμενη συνταγματική διάταξη και η οποία, όπως ρητά αναφέρεται επίσης στην ανάλυση συνεπειών ρυθμίσεως, έχει σκοπό την αντιμετώπιση μιας εξαιρετικά επείγουσας και απρόβλεπτης ανάγκης η οποία προέκυψε ύστερα από την πρόσφατη θεομηνία στην περιοχή της Θεσσαλίας.

Το μέσο το οποίο κρίθηκε ότι πρέπει να χρησιμοποιηθεί για να αντιμετωπιστεί η εν λόγω κατάσταση είναι η οριζόντια αναστολή όλων των πράξεων αναγκαστικής εκτέλεσης επί κινητής και ακίνητης περιουσίας φυσικών και νομικών προσώπων καθώς και νομικών οντοτήτων.

Ναι μεν είναι προς τη σωστή κατεύθυνση με την ευρύτερη λογική, πλην όμως, θεωρούμε ότι είναι αξιοσημείωτο ότι η εν λόγω πράξη νομοθετικού περιεχομένου θέτει έναν χρονικό ορίζοντα αναστολής των εν λόγω πράξεων αναγκαστικής εκτέλεσης παρά πολύ περιορισμένο, κατά τη γνώμη μας, ο οποίος θεωρούμε ότι ούτε αποδοτικός θα είναι, αλλά ούτε και αποτελεσματικός.

Και τίθεται ένα ερώτημα: Η παρούσα πράξη νομοθετικού περιεχομένου είναι άραγε πράγματι η προσήκουσα για την αντιμετώπιση της εξαιρετικά κρίσιμης και έκτακτης ανάγκης και καταστάσεως η οποία έχει δημιουργηθεί; Αρκεί η συγκεκριμένη χρονική περίοδος αναστολής των πράξεων αυτών αναγκαστικής εκτέλεσης για να εξομαλύνει την κατάσταση ή μήπως καταπίπτει σε μια ψευδαίσθηση βοήθειας;

Η περιουσία των κατοίκων της Θεσσαλίας, όπως και πάρα πολλών άλλων Ελλήνων, έχει ήδη τεθεί εδώ και πολύ καιρό σε πολύ μεγάλη δοκιμασία λόγω της επέλασης των γνωστών funds τα οποία αφανίζουν περιουσίες και ζωές. Ακολούθως, η επώδυνη διαδικασία και δοκιμασία στην οποία υποβάλλονται οι περιουσίες των Ελλήνων πολιτών, και εν προκειμένω της Περιφέρειας Θεσσαλίας, είναι η ίδια η αμέλεια της πολιτείας, η έλλειψη προληπτικών μέτρων αντιμετώπισης των φυσικών καταστροφών τις οποίες όλοι γνωρίζαμε ότι μπορεί εν δυνάμει να παρουσιάζονταν, καθώς και η ίδια η φυσική καταστροφή και πλημμύρα η οποία στο πέρασμά της ισοπέδωσε σχεδόν τα πάντα.

Οι εικόνες της καταστροφής είναι αδιανόητες. Είναι γνωστές τοις πάσι. Όλοι έχουμε γίνει κοινωνοί αυτής της δραματικής κατάστασης. Μέχρι και σήμερα οι κάτοικοι των πληγεισών περιοχών με τους οποίους βρισκόμαστε σε διαρκή επαφή και άμεση επικοινωνία μάς στέλνουν επιστολές απόγνωσης.

Την προηγούμενη εβδομάδα για άλλη μια φορά βρέθηκα μαζί με εξαίρετους συναδέλφους και ένα εξαιρετικό επιτελείο συνεργατών συγκεκριμένα στην περιοχή της Λαρίσης, όπου ιδίοις όμμασι διαπιστώσαμε την τραγική κατάσταση. Τι να πω; Γιάννουλη, εργατικές κατοικίες, παλιές και νέες, Νέα Σμύρνη, Άγιο Θωμά, Φαλάνη, Κουτσόχερο, Δασοχώρι; Τι να περιγράψω; Ότι στην περιοχή της Φαλάνης το οδικό δίκτυο είναι διαλυμένο; Όπου πήγαινε το αυτοκίνητο λέγαμε: «Πού θα πέσουμε μέσα;» γιατί υποχωρούσε το υπέδαφος. Τις καταστροφές στα σπίτια; Επίσης, να επισημάνω το σημαντικότερο όλων, για να μην ξεχαστεί, ότι έχουμε χάσει δεκαεπτά ανθρώπους. Είναι πραγματικά δραματικό το γεγονός. Τι άλλο να προσθέσουμε; Ένα ιστορικό μνημείο, ο Άγιος Νικόλαος στην περιοχή της Φαλάνης του 16ου αιώνα ο οποίος σαπίζει αυτή τη στιγμή που είναι ένα μοναδικό στολίδι αυτή η εκκλησία ή το σχολείο, γυμνάσιο και λύκειο, της Φαλάνης, το οποίο φιλοξενεί τριακόσια πενήντα παιδιά τα οποία έχουν πάει σε άλλο σχολείο γειτονικής περιοχής, το οποίο σαπίζει αυτή τη στιγμή;

Σε πολλές από τις προαναφερθείσες περιοχές οι άνθρωποι μάς άνοιξαν τα σπίτια τους, μας έβαλαν μέσα και είδαμε με τα μάτια μας την καταστροφή. Ακόμη και τώρα φαίνεται η στάθμη του νερού στους τοίχους. Οι δρόμοι δεν έχουν καθαριστεί. Πού θα μείνουν όλοι αυτοί οι άνθρωποι; Έρχεται χειμώνας.

Δεν υφίστανται κυβερνητικά κλιμάκια στους δρόμους έστω για να δώσουν μια ψυχική συνδρομή στους πολίτες αυτούς, να τους κατευθύνουν με κάποιο τρόπο. Και είναι πάρα πολλές οι περιπτώσεις ανθρώπων οι οποίοι κατ’ ιδίαν και με επιστολές μάς ενημερώνουν καθημερινά ότι ακόμη δεν έχει πιστωθεί στους λογαριασμούς τους αυτό το βοήθημα των περίπου 6.000 ευρώ. Ηλικιωμένοι, άτομα με ειδικές ανάγκες, ολόκληρες οικογένειες, τρίτεκνοι και πολύτεκνοι. Πού θα πάνε όλοι αυτοί οι άνθρωποι; Τι θα κάνουν; Όμως και αυτό το ποσό τι θα μπορούσε να συνεισφέρει; Η ζημιά είναι τεράστια, χιλιάδες επί χιλιάδων ευρώ. Ζώα, καλλιέργειες, ζωοτροφές, μηχανήματα τεράστιας αξίας. Μακάρι, πραγματικά, να ήταν εδώ οι φωνές όλων των Λαρισαίων, και γενικά όλων των κατοίκων της Περιφέρειας Θεσσαλίας και όλων των υπόλοιπων Ελλήνων που έχουν πληγεί είτε από τις φωτιές είτε από τις πλημμύρες, για να ακουστεί αυτή η δραματική κατάσταση.

Έγιναν κινήσεις από την πλευρά της Κυβερνήσεως προς αντιμετώπιση του φαινομένου, δεν λέμε, αλλά είναι αρκετές αυτές οι κινήσεις; Επαρκούν; Είναι γενναία τα μέτρα; Πραγματικά καλοπροαίρετα περιμένουμε να δούμε τι θα γίνει στην πράξη και να δούμε αν η βοήθεια που θα έρθει θα είναι όντως γενναία.

Έχουν, μήπως, απαλλαγεί από τις οφειλές προς τις ΔΕΚΟ; Έχει μήπως γίνει η αναστολή των φορολογικών υποχρεώσεων; Μήπως έχει εξασφαλιστεί η προστασία της εργασίας στις πληγείσες περιοχές; Μήπως έχει υπάρξει ρύθμιση και αναστολή των ασφαλιστικών εισφορών; Ξέρετε, ο χρόνος περνάει και η αξιοπρέπεια και η υπομονή όλων αυτών των πραγματικά ηρωικών κατοίκων δοκιμάζεται μέρα με την ημέρα.

Δεν μπορούν αυτοί οι άνθρωποι να στηρίζονται συνεχώς σε αυτή την ανθρωπιστική βοήθεια. Και ξέρετε οι αρνητικές συνέπειες δεν είναι μόνο σε ζωντανό χρόνο, έχουν γεωμετρική πρόοδο. Το δυσχερές αποτέλεσμα, τη δυστυχία θα τη δούμε στο μέλλον.

Οι πολίτες, πραγματικά, μεταφέρουν ένα αίτημα και ζητούν να επανεξετάσετε το ζήτημα της αποζημιώσεως των κατοικιών οι οποίες θεωρούνται δευτερεύουσες, καθώς επίσης και το ζήτημα της αποζημιώσεως των υπογείων. Είναι πάρα πολλές αυτές οι περιπτώσεις. Οι άνθρωποι αυτοί στα υπόγεια είχαν ολόκληρες περιουσίες, είχαν το βίο τους. Σας μεταφέρω, λοιπόν, αυτή την έκκληση αυτών των ανθρώπων. Βοηθήστε τους!

Και ξέρετε είναι εντελώς αντιφατικό από την μία πλευρά να διαβάζουμε στην ανάλυση συνεπειών ρυθμίσεως ότι η κατάσταση αυτή χαρακτηρίζεται ως εξαιρετικά πρωτόγνωρη και επείγουσα και από την άλλη να τίθεται ένας τόσο αυστηρά περιορισμένος χρόνος αναστολής των πράξεων αναγκαστικής εκτελέσεως. Δηλαδή, όταν θα παρέλθει η προθεσμία της 10ης Νοεμβρίου και έρθει η επόμενη μέρα η 11η Νοεμβρίου θα είναι τακτοποιημένη η κατάσταση; Θα είναι οικονομικά εύρωστοι οι πολίτες και πάνω σε αυτούς θα επιτραπεί να γίνουν πράξεις αναγκαστικής εκτέλεσης, όπως παραδείγματος χάριν πλειστηριασμοί; Είναι αυτό λογικό; Είναι φυσιολογικό; Έρχεται χειμώνας, αυτοί οι άνθρωποι τι θα κάνουν; Και, δυστυχώς, πάλι τα funds θα πλουτίσουν εις βάρος του ανθρώπινου μόχθου ,αν επιτρέψουμε να γίνει κάτι τέτοιο.

Η θεσσαλική γη, η εθνική βάση της πρωτογενούς παραγωγής και μια μοναδική πηγή ανάπτυξης για όλη την Ελλάδα σχεδόν αχρηστεύθηκε, για να μην πω ολοκληρωτικά. Οι αγρότες καταστράφηκαν, επίσης, το ίδιο. Το ηθικό τους έχει καταρρακωθεί. Πάρα πολλοί νέοι σκέφτονται αυτή τη στιγμή που μιλάμε να εγκαταλείψουν την εστία τους και να πάνε σε άλλα μέρη. Έπονται, δυστυχώς ,χειρότερα.

Ως Νίκη ζητούμε να ανασταλούν όλα τα μέτρα της αναγκαστικής εκτέλεσης, τουλάχιστον, μέχρι και το τέλος του 2024. Οτιδήποτε άλλο επί του συγκεκριμένου ζητήματος θεωρούμε ότι είναι προχειρότητα και ότι δεν πρόκειται να τελεσφορήσει. Θεωρούμε ότι είναι ελλιπές, ατελέσφορο και μη αποδοτικό το εν λόγω μέτρο δεδομένης και της πολύ μικρής χρονικής διάρκειας και προτείνουμε ξανά να ληφθεί μία νομοθετική πρωτοβουλία, η οποία να αναστείλει αυτά τα μέτρα, τουλάχιστον, μέχρι και το τέλος του 2024.

Σας παρακαλούμε να βοηθήσετε όλους τους κατοίκους.

Σας ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε τον κύριο συνάδελφο.

Τον λόγο τώρα έχει ειδική αγορήτρια από την Κοινοβουλευτική Ομάδα της Πλεύσης Ελευθερίας, η κ. Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ, κύριε Πρόεδρε.

Ημέρα αποτροπιασμού σήμερα με τη βία και τον θάνατο αμάχων που συνεχίζεται ανηλεώς σε όλο τον κόσμοΝαγκόρνο - Καραμπάχ, Αρμένιοι, γενοκτονία, διωγμός, Παλαιστίνη και Ισραήλ, Ισραήλ και Παλαιστίνη. Η σκέψη μας και η αγωνία μας είναι μαζί τους.

Θα αναφερθώ στο παρόν νομοσχέδιο. Αποτελείται από δύο άρθρα και καλούμαστε να τοποθετηθούμε για αυτά. Μας έμεμψε, μάλιστα, ο κύριος Υφυπουργός που επεκταθήκαμε στη συλλογιστική που σας οδήγησε στην πράξη νομοθετικού περιεχομένου και δεν περιοριστήκαμε στην επεξεργασία των δύο αυτών άρθρων.

Κύριοι συνάδελφοι, όμως, δεν μπορεί κανείς να μιλάει για λήψη μέτρων προστασίας των πληγέντων από τους πλειστηριασμούς λόγω της κακοκαιρίας «Daniel», αν δεν υπογραμμίζει την υποκρισία που αναδύει η υπό κρίση διάταξη, όταν καλούμαστε να απομονώσουμε ένα πρόβλημα ανάμεσα σε πλήθος άλλων που επέφερε όχι μόνο ένα έντονο καιρικό φαινόμενο, αλλά οι ελλειμματικές υποδομές, η ανυπαρξία προληπτικών μέτρων αναχαίτισης του κακού και η απουσία σας μετά το γεγονός της καταστροφής. Ό,τι συμβαίνει ακόμα και τώρα που μιλάμε εξελίσσεται υπό το βλέμμα της τεχνικής σας συμβούλου, της Παγκόσμιας Τράπεζας με τις απαιτήσεις για μετάβαση σε ψηφιακή εποχή που εξυπηρετεί την αρπαγή της ιδιωτικής και της δημόσιας περιουσίας, με την επέλαση ακόμα της Ευρωπαϊκής Κεντρικής Τράπεζας που με το όχημα της αύξησης των επιτοκίων των στεγαστικών δανείων εξουδετερώνει και τους τελευταίους σκληρά αντιστεκόμενους δανειολήπτες, στερώντας τους τη δυνατότητα άμυνας. Στην πραγματικότητα μιλάμε για την επέλαση των ξένων αποικιοκρατών, της συντονισμένης ελίτ που υπηρετείτε πιστά επιβάλλοντας σε όλους εμάς τους όρους και προϋποθέσεις επιβίωσης ή αφανισμού με την υποταγή στους τρόπους που επιλέγουν και επιλέγετε.

Μετά την καταστροφή στην οποία συνετέλεσαν η μη συντήρηση και η ανυπαρξία αντιπλημμυρικών υποδομών, η οποία είχε ως αποτέλεσμα όχι μόνο την πλήρη απαξίωση της ζωής πολλών συμπολιτών μας, αλλά θα αλλάξει δραματικά την οικονομία ολόκληρης της χώρας, καθώς ένα τεράστιο ποσοστό φυτικής και ζωικής παραγωγής δεν είναι δυνατόν να αναπληρωθεί προσφέρεται δήθεν το ευεργέτημα της αναστολής διενέργειας πράξεων αναγκαστικής εκτέλεσης κατά πολιτών που ακόμη δεν έχουν βγάλει τους τόνους λάσπης από τα σπίτια τους, που ακόμα συλλέγουν τα πτώματα των κοπαδιών τους.

Πότε; Έως τις 10 Νοεμβρίου, αυτή την αναστολή δίνετε. Μέσα σε μια τρίμηνη προθεσμία οι άνθρωποι αυτοί που θρήνησαν τον χαμό των αγαπημένων τους προσώπων, που ακόμη μοιρολογούν την απώλεια των αιγοπροβάτων, των μελισσιών, των δέντρων, των σιτοβολώνων τους, τους κόπους μιας ζωής μέσα στο έλεος της δικής σας οργανωμένης κρατικής αδιαφορίας, που έχουν απωλέσει ακόμη και την ίδια δυνατότητα να έχουν πρόσβαση σε πόσιμο νερό θεωρείτε πως είναι ανθρωπίνως δυνατόν να ανταποκριθούν στις υποχρεώσεις ικανοποίησης των σαρκοφάγων δανειστών τους, των τραπεζικών ιδρυμάτων και funds;

Στον αντίποδα αυτής της θλιβερής κατάστασης η Γενική Γραμματέας Διαχείρισης Ιδιωτικού Χρέους δήλωσε προχθές πως άνοιξε η ηλεκτρονική διαδικασία του Κώδικα Δεοντολογίας, ενός νέου πλαισίου εξωδικαστικής επίλυσης μεταξύ πιστωτικού ιδρύματος, εταιρείας διαχείρισης και οφειλέτη σύμφωνα με τον ν.4738/2020. Μια βιτρίνα, δηλαδή. Άνθρωποι που αδυνατούν να εντοπίσουν τα όρια των αγορών τους, που έχουν γίνει λίμνες, πώς μπορούν να συντάξουν τοπογραφικό διάγραμμα για να μπορέσουν να υποβάλουν ενστάσεις για το αμφισβητούμενο εμπράγματο δικαίωμά τους στο Κτηματολόγιο, το οποίο επίσης χαρίζει μια απελπιστικά σύντομη προθεσμία προς τούτο;

Ήδη στη Θεσσαλία αναρτήθηκαν οι χάρτες του Κτηματολογίου και καλούνται οι πολίτες εκείνοι που στερούνται όχι μόνο στέγης αλλά και όλων των υπαρχόντων τους, να καταθέσουν ενστάσεις. Σύμφωνα με προχθεσινό δημοσίευμα η Κυβέρνηση εκτιμά ότι στη Μαγνησία επανήλθε η κανονικότητα και αποφασίστηκε να γίνει ανάρτηση στο Κτηματολόγιο στις πληγείσες περιοχές της Κάρλας, του Ρήγα Φεραίου, του Αλμυρού και του νοτίου Πηλίου.

Σημειώνει ο Οργανισμός του Κτηματολογίου: «Η ανάρτηση είναι πιο σοβαρή διαδικασία, διότι με αυτή ενημερώνονται οι πολίτες και μπορούν να κάνουν ενστάσεις και να καταθέσουν συμπληρωματικά δικαιολογητικά και τοπογραφικά». Η ανάρτηση, όμως, γίνεται αποκλειστικά ηλεκτρονικά. Και αυτή τη στιγμή οι κάτοικοι της Μαγνησίας τους οποίους εσείς σκέφτεστε τόσο που αναστέλλετε όλη αυτή τη διαδικασία και την επικυρώνετε σήμερα, ειδικότερα στο νότιο Πήλιο, αντιμετωπίζουν σοβαρά προβλήματα επιβίωσης. Όχι μόνο δεν μπορούν να προχωρήσουν σε ηλεκτρονικές ενστάσεις ή να καταθέσουν συμπληρωματικά έγγραφα, δεν έχουν καν υπάρχοντα. Ενώ οι πολίτες αναμένουν τις 6.000 ευρώ για να ξεκινήσουν να στήνουν πάλι το νοικοκυριό τους, θα πρέπει να αναζητήσουν υπολογιστή, με τους κωδικούς taxis να προχωρήσουν σε έλεγχο των συμβολαίων τους και του τοπογραφικού.

Πού θα βρουν, λοιπόν, τα συμβόλαιά τους που έχουν πνιγεί στις λάσπες; Πού θα βρουν τα τοπογραφικά τους; Πώς είναι εφικτό άνθρωποι που στερούνται των στοιχειωδών μέσων επιβίωσης, να μπορέσουν να δώσουν εντολές σε ειδικούς επιστήμονες να συντάξουν τοπογραφικά και να ξεκινήσουν από το μηδέν για αυτή τη διαδικασία;

Το Τεχνικό Επιμελητήριο Μαγνησίας, κατανοώντας τα μεγάλα προβλήματα, έστειλε επιστολή στον αρμόδιο Υφυπουργό σας Ψηφιακής Διακυβέρνησης, τον κ. Κωνσταντίνο Κυρανάκη, ο οποίος δεν είναι καν εδώ, ζητώντας την παράταση της διαδικασίας ανάρτησης για να μπορέσουν να σταθούν ξανά οι πολίτες στα πόδια τους και να γίνει σωστά η καταγραφή της περιουσίας τους.

Πώς θα ανταποκριθούν, λοιπόν, στις υποχρεώσεις τους εν γένει; Ή μήπως η πολιτεία δεν επιθυμεί οι Έλληνες να καταφέρουν να διασώσουν τις περιουσίες τους; Μήπως εξυπηρετεί να μη δηλώσουν τα εμπράγματα δικαιώματά τους στο ελληνικό Κτηματολόγιο ή ακόμα εξυπηρετεί να μην αποτραπεί η αναγκαστική εκτέλεση, αλλά να φαίνεται ότι τους δόθηκε η μεγάλη ευκαιρία να διασώσουν ό,τι μπορούν χάριν της πλημμύρας και της νέας προθεσμίας που τους δίνετε γενναιόδωρα δήθεν; Όλα τούτα γίνονται μέσα στο ανάλγητο, αντιφατικό πλαίσιο της κυβερνητικής πολιτικής.

Συμμορφώνεται η κυβερνώσα πολιτεία στις αποφάσεις του Ελεγκτικού Συνεδρίου που έχουν απασχολήσει για βαρύγδουπες υποθέσεις τη δικαιοσύνη, ενώ στον ίδιο χρόνο δηλώνουν οι Υπουργοί σας ότι δεν χαράσσουν τα δικαστήρια τη δημοσιονομική πολιτική του κράτους. Η ίδια, όμως, κυβερνώσα πολιτεία εμφανίζεται αρωγός στην καταλήστευση του χειμαζόμενου ελληνικού λαού από τις τράπεζες, δανειστές και funds, όταν κρυπτόμενη πίσω από τις πλάτες του διοικητή της Τράπεζας της Ελλάδας αποφεύγει να νομοθετήσει, να χαράξει την πολιτική του κράτους δικαίου που επιβάλλεται, επαφιέμενη στην πρόσφατη απόφαση της πλήρους ολομέλειας του Αρείου Πάγου που επιτρέπει στα funds να εφαρμόζουν αντισυνταγματικά, επιλεκτικά, διατάξεις αμφοτέρων των νόμων.4354/2015 και 3156/2003, έτσι ώστε αυτά να λειτουργούν ασύδοτα, υποκαθιστώντας και διαγκωνίζοντας την πολιτεία, η οποία επίσης οφείλει να προστατεύει τον αδύναμο πολίτη.

Γιατί άραγε συμβαίνει να υιοθετείτε την προθεσμία της ασφυκτικής πίεσης υπό το βάρος του χρόνου της 10ης Νοεμβρίου σε μια περίοδο που αμφισβητείται η συνταγματικότητα της με αριθμό 1/9-2-2023 απόφασης της πλήρους ολομέλειας του Αρείου Πάγου, η οποία απεφάνθη υπέρ της δυνατότητας των εταιρειών διαχείρισης ταμείων επιλεκτικής κατά το δοκούν χρησιμοποίησης στοιχείων των δύο νόμων που προανέφερα; Είναι δύο ειδικοί νόμοι που εξυπηρετούν διαφορετικούς μεταξύ τους σκοπούς, ρυθμίζουν διαφορετικά αντικείμενα, με διαφορετικές προϋποθέσεις και διαδικασία, χωρίς να είναι ένας νόμος υπέρτερος του άλλου, επομένως και δεν μπορούν οι διατάξεις του ενός νόμου να συμπληρωθούν ή να εφαρμοστούν αναλογικά στον άλλο.

Επειδή, λοιπόν, επίκειται η εκδίκαση του ζητήματος σε πιλοτική δίκη που θα διεξαχθεί ενώπιον του Συμβουλίου της Επικρατείας, είναι σαφές και εξόχως προβληματικό το γεγονός ότι αν το Συμβούλιο της Επικρατείας διαφωνήσει με την προαναφερθείσα με αριθμό 1/9-2-2023 απόφαση, η υπόθεση αυτή θα επιλυθεί στο ανώτατο ειδικό δικαστήριο.

Και ενόσω επικρατεί, λοιπόν, αμηχανία και προβληματισμός για την έννομη τάξη και την αποδοχή της εν λόγω απόφασης ως παράγουσα δίκαιο και νομιμοποιούσα τις παράνομες πρακτικές των τραπεζών και των funds που επελαύνουν στην περιουσία με κατασχέσεις και πλειστηριασμούς και αθέμιτες πρακτικές, όπως η άρνηση διαπραγμάτευσης με τον δανειολήπτη ή η αποστολή επιστολών με τις οποίες ζητούν το σύνολο του υπολοίπου του δανείου, αν και ο δανειολήπτης έχει προβεί στη ρύθμισή του με την τράπεζα, ρύθμιση που δεν αναγνωρίζει η εταιρεία διαχείρισης, αρνείστε να νομοθετήσετε με τρόπο που να συνδράμετε πραγματικά τον πληγέντα από κάθε είδους φονική καταστροφή, ακόμα και αν αυτή δεν έχει το ένδυμα της πλημμύρας ή της πυρκαγιάς αλλά ξεκινά από την εποχή των μνημονίων και της παρατεταμένης κρίσης.

Γιατί δεν νομοθετείτε, λοιπόν, με γνώμονα το συμφέρον των αδίκως κατατρεγμένων δανειοληπτών που συχνά σας βολεύει να χαρακτηρίζετε «στρατηγικούς κακοπληρωτές»; Καλείτε την Εθνική Αντιπροσωπεία να ψηφίσει τη μικρή αναστολή λήψης μέτρων αναγκαστικής εκτέλεσης κατά των υπερήμερων δανειοληπτών, περνώντας το μήνυμα ότι αν δεν είχε συμβεί η καταστροφή από καιρικό φαινόμενο θα έκανε να υποστούν τις συνέπειες της υπερημερίας τους. Αλλά αποκρύπτετε τεχνηέντως ότι οι βαλλόμενοι από τις τράπεζες και τις εταιρείες διαχείρισης απαιτήσεων καλούνται καθημερινά να αποκρούσουν παραβατικές και ανάρμοστες συμπεριφορές που οι επισπεύδοντες τα μέτρα αναγκαστικής εκτέλεσης επινοούν για να υφαρπάξουν την περιουσία τους.

Παράδειγμα της ίδιας ανάλγητης πολιτικής σας αποτελεί και η φενάκη του εξωδικαστικού μηχανισμού που σαφώς δεν λειτούργησε και πολύ λίγες αιτήσεις πέρασαν τον πήχη των προϋποθέσεων, με αποτέλεσμα οι οφειλέτες να ρυθμίσουν τα χρέη τους. Παράδειγμα αποτελεί η επιβολή συνθηκών σκότους και τρόμου στη σχέση του δανειολήπτη με το fund που απέκτησε τις απαιτήσεις της τράπεζας και μαζί τα δικαιώματα. Αποκρύπτετε τις παράνομες πρακτικές τους. Αδυναμία συμφωνίας λόγω άρνησης της εταιρείας διαχείρισης να έρθει σε διαπραγμάτευση του χρέους. Η πολιτεία απούσα. Καμμία κύρωση για τις τράπεζες και τις εταιρείες διαχείρισης απαιτήσεων.

Μάλιστα η κοντόφθαλμη συνολική αντιμετώπιση ισχύει υπό το πρίσμα μιας αμφίβολης διάκρισης των πλημμυροπαθών. Ποιοι δικαιούνται να χαρακτηριστούν πληγέντες; Ποιοι είναι οι δικαιούχοι που πιστοποιούνται ως πληγείσες επιχειρήσεις; Απαιτούνται βεβαιώσεις της περιφέρειας και εντάσσονται στο πλαίσιο της κρατικής αρωγής προς τις πληττόμενες επιχειρήσεις, καθώς και τα φυσικά πρόσωπα τα οποία πιστοποιείται ότι έχουν υποστεί ζημιές της κατοικίας τους. Αληθεύει ότι δεν θεωρούνται ως πληγέντες οι πολίτες των οποίων η κατοικία πλημμύρισε λόγω κατάρρευσης της στέγης, καθόσον η ζημιά ή η καταστροφή αποδίδεται σε πλημμελή καταστροφή;

Ύστερα τάσσετε προθεσμίες για τη λήψη αποζημιώσεων ή ακόμα και για την εφαρμογή των δήθεν ευεργετικών μέτρων εξαιρέσεων από τα μέτρα αναγκαστικής εκτέλεσης, βασανίζοντας τους πολίτες που έχουν πραγματική ανάγκη από προστασία, δημιουργώντας ναρκοπέδια απόρριψης των αιτήσεων τους, όπως είχε συμβεί από την αποτυχημένη διαδικασία του εξωδικαστικού μηχανισμού που κόβει χιλιάδες περιπτώσεις διότι δεν πληρούν τα κριτήρια ένταξης.

Στον ίδιο χρόνο αφήνετε τα funds και τις τράπεζες να δρουν με ασυδοσία, χωρίς κανέναν έλεγχο, καμμία κύρωση για παραβατικές συμπεριφορές του κοινού ποινικού δικαίου με φαινόμενα που ξεπερνούν κάθε φαντασία.

Τι έχετε πράξει -που οφείλετε- για να μπορεί ο δανειολήπτης να τύχει ακρόασης του εκδοχέα των τραπεζικών απαιτήσεων; Διότι μίλησε ο κύριος Υπουργός Εθνικής Οικονομίας για διαπραγματεύσεις επιτυχείς και διμερείς συμφωνίες και αυτό απέχει από την πραγματική ζωή. Οι κόκκινοι δανειολήπτες χάνουν τις περιουσίες τους για δάνεια που έχουν αποπληρώσει στην πραγματικότητα ως προς το κεφάλαιο, αλλά φέρονται να οφείλουν διότι οι ανατοκισμοί έχουν εκτοξεύσει τα μη πραγματικά χρέη τους, ενώ η τιμή πρώτης προσφοράς στο στάδιο του πλειστηριασμού είναι πολύ μικρότερη από την αξία του ακινήτου, με συνέπεια όταν το ακίνητο κατακυρώνεται σε υπερθεματιστή να υπάρχει υπόλοιπο οφειλής τους και να παραμένουν υπόχρεοι οφειλέτες με όλη την υπόλοιπη περιουσία τους.

Τι έχετε πράξει για το γεγονός ότι ουδείς από εταιρείες διαχείρισης όχι μόνο δεν διαπραγματεύεται αλλά πολύ συχνά αποστέλλει επιστολές με τις οποίες καλεί τους οφειλέτες να αποπληρώσουν διπλάσιο και τριπλάσιο ποσό της οφειλής τους; Και μάλιστα της αρχικής οφειλής τους χωρίς να λαμβάνουν υπ’ όψιν τις αποπληρωμές του κεφαλαίου μερικώς, χωρίς να αφήνουν κανένα περιθώριο στους καθ’ ων η εκτέλεση να αντιδράσουν, διότι δεν ανταποκρίνονται σε κλήσεις, δεν απαντούν στην ηλεκτρονική αλληλογραφία, υπάρχει πλήρης αδυναμία απεύθυνσης των οφειλετών σε αυτούς, προχωρούν με ταχείς ρυθμούς σε ηλεκτρονικούς πλειστηριασμούς, δεν γνωστοποιούν τα στοιχεία των υπερθεματιστών, δεν επιτρέπουν καμμία διάσωση στον θιγόμενο, εμφανίζοντας πολύ συχνά -όχι από παραδρομή αλλά από παραβατική συμπεριφορά- ότι ο δανειστής δεν έχει αποπληρώσει το σύνολο του δανείου του, γεγονός που σε πολλές περιπτώσεις δεν ισχύει και προκαλεί σύγχυση και σοκ στον καθ’ ου όταν έρχεται αντιμέτωπος με την πλαστή πραγματικότητα της εικόνας του δανείου του το οποίο έχει αποπληρώσει με κόπους και θυσίες.

Τι έχετε κάνει για να προστατέψετε το σύνολο των Ελλήνων από την πρακτική των τραπεζών, λοιπόν, και των παρακρατικών εταιρειών τους διαχείρισης των δανείων που τους μεταβιβάζουν εκτελώντας, στην κυριολεξία, τους οφειλέτες; Γιατί κάνετε ότι δεν συμβαίνουν με όσα καταγγέλλουν πάρα πολλοί φορείς, συμβολαιογραφικοί σύλλογοι, ΠΟΜΙΔΑ, δικαστικοί επιμελητές; Ή μήπως γι’ αυτό δεν τους καλέσατε να παραστούν στη σχετική συζήτηση προκειμένου να αποφύγετε την αλήθεια;

Κι ας πάμε και παρακάτω. Πώς το καταφέρνουν οι πλημμυροπαθείς, που δήθεν προστατεύετε με τις παρούσες ρυθμίσεις, να ανταποκριθούν στις εξελίξεις της κτηματογράφησης; Μας είπατε στην Επιτροπή Ευρωπαϊκών Υποθέσεων για το Ταμείο Ανάκαμψης και τη νέα ψηφιακή εποχή στο ελληνικό Κτηματολόγιο. Αλήθεια, το γεγονός ότι δίνετε σε αναδόχους την ψηφιοποίηση των υποθηκοφυλακείων της χώρας και προσδοκάτε τη νέα εποχή, αυτή που δεν έχει ακόμα από το έτος 1995 προ της νομοθέτησης για το ελληνικό Κτηματολόγιο επέλθει, δημιουργεί ακόμα περαιτέρω εύλογους και αναγκαίους να εκτεθούν προβληματισμούς: Απώλεια εμπραγμάτων δικαιωμάτων, ψηφιοποίηση χωρίς αποτέλεσμα, έλλειψη κατοχύρωσης των εμπραγμάτων δικαιωμάτων των πολιτών, Παγκόσμια Τράπεζα, γεωχωρικές πληροφορίες, smart contracts, τεχνητή νοημοσύνη. Χρόνος που κερδίζεται για την επιβολή της νέας τάξης πραγμάτων μέσα από μια γυάλινη σφαίρα όπου οραματίζεστε μία Ελλάδα στερημένη από τους Έλληνες, Έλληνες που χάνουν τους χθόνιους μόχθους των πατέρων τους γιατί τους ζητήσατε υποταγή και δουλεία και εκείνοι φαίνεται πως δεν αντιδρούν.

Αποκρύπτοντας τραγικές παραλείψεις Υπουργών, διευθυντών του ελληνικού Κτηματολογίου που από δόλο ή ενσυνείδητη αμέλεια, είκοσι οκτώ ολόκληρα χρόνια αποδομούν όλο το σύστημα του αστικού δικαίου με σωρεία λαθών.

Έχει ο καιρός γυρίσματα, όμως, και πήρατε μια γεύση την τελευταία Κυριακή των αυτοδιοικητικών εκλογών. Έπεται συνέχεια και εμείς είμαστε εδώ γι’ αυτή ακριβώς τη νέα φωτεινή μέρα που ραγιάδες θα καταλάβουν ότι το βιός τους και η τύχη τους αφέθηκε στα ξένα χέρια μέσα από την προδοσία και την παράδοση άνευ όρων, στοιχεία της δικής σας πολιτικής που είμαστε εδώ για να ανακόψουμε και να παλέψουμε με όλες μας τις δυνάμεις γι’ αυτό. Δεν θα επιτρέψουμε την επέλαση της ελίτ στις άτακτες μάζες των πολιτών, γιατί και σήμερα από αυτό το Βήμα και κάθε μέρα εντός και εκτός των τειχών της Βουλής, τους καλούμε σε συνεργασία και άμυνα. Δεν θα επιβάλλονταν οι πολιτικές που εφαρμόζετε, αν κατάφερναν οι πολλοί να συνεργαστούν. Με τη φωνή της Πλεύσης Ελευθερίας τους καλούμε ακριβώς σε αυτό: συνεργασία και άμυνα.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι οκτώ μαθήτριες και μαθητές και οκτώ συνοδοί εκπαιδευτικοί από το Δημοτικό Σχολείο Κορρησίας Κέας.

Το Σώμα σας καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει για μια τρίλεπτη παρέμβαση ο κύριος Υπουργός και ακολουθεί ο Πρόεδρος της Κοινοβουλευτικής Ομάδας της Ελληνικής Λύσης.

Κύριε Υπουργέ, έχετε τον λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Κύριε Πρόεδρε, θα είμαι πολύ σύντομος.

Ζήτησα τον λόγο, αφ’ ενός για να εκφράσω τη θλίψη και τον αποτροπιασμό μου για την άδικη επίθεση στη Γάζα και την απώλεια εκατοντάδων ζωών αμάχων πολιτών και, βεβαίως, για να διευκρινίσω επειδή, νομίζω, επιχειρήθηκε από τους εισηγητές των κομμάτων της Αντιπολίτευσης να δοθεί η εντύπωση ότι η παρέμβαση της Κυβέρνησης εξαντλείται στην κύρωση της συγκεκριμένης πράξης.

Θα ήθελα, λοιπόν, να διευκρινίσω το εξής: Η Κυβέρνηση για την αντιμετώπιση των προβλημάτων που προέκυψαν από τις πρόσφατες καταστροφές στη Θεσσαλία -οι οποίες συνιστούν επείγουσα και απρόβλεπτη ανάγκη, προκάλεσε την έκδοση της συγκεκριμένης πράξης νομοθετικού περιεχομένου που σήμερα ζητείται η κύρωση της από την Εθνική Αντιπροσωπεία- ενόσω τα φαινόμενα βρίσκονταν σε εξέλιξη και ήταν άγνωστη η έκταση των καταστροφών.

Σύμφωνα με τη διάταξη του άρθρου 44 παράγραφος 1 του Συντάγματος, κυρίες και κύριοι συνάδελφοι, υπάρχει υποχρέωση υποβολής της πράξης νομοθετικού περιεχομένου εντός σαράντα ημερών από την έκδοσή της στη Βουλή των Ελλήνων, προκειμένου να κυρωθεί, και υποχρέωση κύρωσης της εντός τριμήνου από την υποβολή της. Αλλιώς, παύει η ισχύ της πράξης.

Η Κυβέρνηση και το Υπουργείο Δικαιοσύνης συνεπείς προς αυτή τη συνταγματική μας υποχρέωση, φέρνουμε προς κύρωση την πράξη νομοθετικού περιεχομένου, η οποία εκδόθηκε στις 10 Σεπτεμβρίου του 2023, μέσα στις προβλεπόμενες από το Σύνταγμα προθεσμίες, έτσι ώστε να διατηρήσουμε την ισχύ της μέχρι τον Νοέμβριο και το κύρος όσων έχουν συμβεί διαδικαστικών πράξεων και έννομων ενεργειών που έχουν επισυμβεί σε αυτό το χρονικό διάστημα, όπως είναι και η ανάδειξη των συνδυασμών των υποψηφίων που έλαβαν μέρος στις πρόσφατες εκλογές σε όλους τους δήμους και στην Περιφέρεια της Θεσσαλίας.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)

Θέλω με αυτή την ευκαιρία –και δεν θα εξαντλήσω, κύριε Πρόεδρε, το χρόνο που μου δώσατε- να τονίσω ότι η Κυβέρνηση και ειδικότερα το Υπουργείο Δικαιοσύνης, παρακολουθώντας και τις ανάγκες και τα φαινόμενα, θα λάβει κάθε αναγκαία πρωτοβουλία και κάθε απαραίτητο μέτρο για να προστατεύσει την κινητή και ακίνητη περιουσία των πολιτών της Θεσσαλίας που επλήγησαν από τις πρόσφατες καταστροφές.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα ο Πρόεδρος της Κοινοβουλευτικής Ομάδας της Ελληνικής Λύσης, ο κ. Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Στην έναρξη της ομιλίας μου, κύριε Υπουργέ, κυρίες και κύριοι συνάδελφοι, θα ήθελα να σας ενημερώσω ότι έλαβα μία επιστολή πριν μια βδομάδα από κατοίκους του νοτίου Πηλίου, μία επιστολή από ένα δημοτικό σύμβουλο τον κ. Απόστολο Καφετζή και από τον Πρόεδρο της Κοινότητας Βυζίτσας –ένα χωριό ορεινό στο Πήλιο- τον κ. Δημήτριο Καπουρνιώτη.

Κάνω μια έκκληση σε όλους σας. Ας ξεκινήσει η Βουλή από αυτό. Περιοχές όπως η Εύβοια, η Ρόδος, ο Έβρος, η Θεσσαλία –τα Άγραφα ψηλά- το Πήλιο –τα ορεινά- έχουν χτυπηθεί από θεομηνίες. Δεν θα εξετάσω τις πταίει. Ξέρει ο καθένας βαθιά μέσα του ότι η Νέα Δημοκρατία δεν έκανε το αυτονόητο, είτε με τις φωτιές –αντιπυρικές ζώνες, προμήθεια αεροσκαφών- είτε με τις πλημμύρες –αντιπλημμυρικά έργα. Δεν θέλω να αναλωθούμε πάλι σε αυτό. Κάνω μια έκκληση σε όλους σας όσοι από εδώ αλλά και στους πολίτες που μας βλέπουν θέλουν να σταθούν αλληλέγγυοι σε αυτές τις περιοχές και θέλουν να πάρουν ένα τριήμερο κάπου, ας επιλέξουν τη Θεσσαλία. Τριήμερο 28ης Οκτωβρίου αν θέλουν να πάνε κάποιοι, Χριστούγεννα που έρχονται, ένα Σαββατοκύριακο. Να στηρίξουμε τα ορεινά αυτά μέρη, είτε στο Πήλιο είτε στα Άγραφα είτε στον Έβρο είτε στη Ρόδο που είναι παραθαλάσσια. Να στηρίξουμε τους Έλληνες γιατί στηρίζουν αυτές τις περιοχές με την ύπαρξή τους.

(Χειροκροτήματα από την πτέρυγα της Ελληνικής Λύσης)

Και πρέπει να πω προς τα μέσα ενημερώσεως –και τους θερμοπαρακαλώ- καλή είναι η τρομοκρατία των πολιτών σε επίπεδο ζημιών που έχουν γίνει στα παραλιακά του Πηλίου, αλλά στα ορεινά δεν συνέβησαν τόσα πολλά γεγονότα και είναι οι δρόμοι προσπελάσιμοι και μπορεί να πάει ο πολίτης. Ας βοηθήσουν τα μέσα, λοιπόν, να βοηθηθούν αυτές οι κοινωνίες.

Η κραυγή, λοιπόν, των ανθρώπων αυτών, του κ. Καπουρνιώτη και του κ. Καφετζή, για το νότιο Πήλιο πρέπει να βρει αρωγούς, είτε και Βουλευτές που θέλουν να πάνε ένα διήμερο είτε και πολίτες που θέλουν να στηρίξουν όλους αυτούς τους ανθρώπους.

Θα ήθελα να κάνω κι ένα μικρό σχόλιο για τα αποτελέσματα των αυτοδιοικητικών εκλογών. Δεν είναι η πρώτη φορά που αυτογελοιοποιείται το πολιτικό προσωπικό της χώρας διότι ζει εκτός τόπου και χρόνου. Όταν έχεις αποχή 70%, δεν λες νίκησα. Γιατί αναφερόμαστε στην πολιτική ύψιστη τιμή του πολίτου να ψηφίσει, να παρέμβει ο ίδιος διά της ψήφου του. Νίκησε το ΠΑΣΟΚ, νίκησε η Νέα Δημοκρατία, νίκησε ο ΣΥΡΙΖΑ. Όλοι νίκησαν και ψάχνω να βρω ποιος ηττήθηκε.

Κατά την άποψη της Ελληνικής Λύσης, που είναι η δικαίωσή της η μη ανάμειξη στην τοπική κοινωνία μέσω κόμματος, ηττήθηκε η ουσία της δημοκρατίας με την αποχή.

(Χειροκροτήματα από την πτέρυγα της Ελληνικής Λύσης)

Ηττήθηκε η ίδια η δημοκρατία και αντί να προβληματιστούν όλα τα κόμματα και να κάνουμε το αυτονόητο, να διορθώσουμε τα τυχόν λάθη μας, ήρθαν την ώρα των εκλογών και θριαμβολογούσαν όλοι. Όλοι νικητές!

Πραγματικά δεν καταλάβατε τι ψήφο είχαμε στις δημοτικές εκλογές. Μία αποφατική ψήφο είχαμε. Ξέρετε τι σημαίνει αποφατική ψήφος; Φαντάζομαι δεν ξέρετε οι περισσότεροι. Σημαίνει μια ψήφος άρνησης. Γι’ αυτό και είχαμε την αποχή. Αρνήθηκαν να πάνε να ψηφίσουν. Είναι η αποφατική ψήφος. Όπως και η ψήφος στην κάλπη ήταν μια ψήφος άρνησης, άρνησης πραγματικά του πολίτου να ακολουθήσει τη στρεβλή λογική των κομμάτων. Και είναι στρεβλή η λογική των κομμάτων στην τοπική αυτοδιοίκηση να χειροκροτούν τους κομματικούς τους ποιμένες γιατί ψάχνουν πάντοτε για πρόβατα –αμνοερίφια είναι οι πολίτες- ψάχνουν να ενώσουν το κοπάδι κάτω από το κομματικό τους μανδύα.

Εγώ αντιλαμβάνομαι ότι τα λεφτά του ΕΣΠΑ είναι πολλά και θέλει η Κυβέρνηση να τα διαχειριστεί ή θέλουν οι υπόλοιποι να τα διαχειριστούν. Γιατί έτσι κι αλλιώς σε δήμους και περιφέρειες οι περισσότεροι είναι βολεμένοι είτε ΠΑΣΟΚ είτε ΣΥΡΙΖΑ είτε Νέα Δημοκρατία. Αυτή είναι πραγματικότητα και δεν θέλετε να αφήσετε αυτή τη δεξαμενή γιατί από εκεί βγαίνουν τα κομματικά σας όργανα, οι Βουλευτές σας, οι μελλοντικοί Υπουργοί σας. Από εκεί εκπαιδεύονται από την τοπική αυτοδιοίκηση.

Εγώ θέλω ο συμμέτοχος στην τοπική αυτοδιοίκηση να εκπαιδεύεται στην επίλυση προβλημάτων του ελληνικού λαού και όχι στον κομματικό σωλήνα. Αυτή είναι διαφορά μας και είναι ουσιαστική η διαφορά μας.

Θα ήθελα να πάω και λίγο στο Ισραήλ. Πραγματικά προκαλεί θλίψη η αφορμή με την οποία ψάχνουμε να διχαστούμε ως άνθρωποι. Άλλοι είναι με τους Παλαιστίνιους, άλλοι με τους Ισραηλινούς, άλλοι είναι με τον έναν, άλλοι είναι με τον άλλο. Πάντα ψάχνουμε εμείς οι Έλληνες από την αρχαιότητα, κύριοι συνάδελφοι, να διχαστούμε. Πρέπει να μας ενώνει η κοινή λογική και το εθνικό συμφέρον.

Σαφώς και από την πρώτη στιγμή, από τη στιγμή που έκανε αυτά η φιλοτουρκική Χαμάς –και για όσους δεν ξέρουν τι σημαίνει Χαμάς, να πω πέντε έξι σημεία για να τα καταλάβετε, η Χαμάς είναι φιλοτουρκική, έβγαλε ανακοίνωση επίσημη όταν την Αγιά Σοφιά την έκανε τζαμί ο Ερντογάν, η Χαμάς έκανε κοινές ασκήσεις με τον δήθεν τουρκικό στρατό στα κατεχόμενα στην Κύπρο, η Χαμάς είναι μια, πραγματικά, τρομοκρατική οργάνωση ανθελλήνων- και έγινε αυτή η βάρβαρη επίθεσή τους, σταθήκαμε δίπλα στο Ισραήλ. Και αυτό έπρεπε να κάνουμε.

Όμως, μετά τα χθεσινά με το νοσοκομείο πρέπει να πούμε ένα πράγμα: Τη βία δεν την απαντάς με βία. Τη σφαγή των παιδιών και των γυναικόπαιδων δεν την απαντάς με σφαγές παιδιών και γυναικόπαιδων. Πρέπει να το καταλάβουμε ότι η περιοχή φλέγεται και δεν είναι μακριά από τα ελληνικά σύνορα.

Καλούμε, λοιπόν, όλους αυτούς να σταματήσουν να σκοτώνουν παιδιά, να σταματήσουν να χτυπούν νοσοκομεία, να σταματήσουν να σκοτώνουν γυναικόπαιδα. Όλους τους! Όταν λέμε όλους τους, τις δύο πλευρές. Άλλο το να έχω δίκιο και άλλο το να μην αντιλαμβάνομαι εγώ ο ίδιος ότι με αυτό που κάνω δίνω αφορμή σε άλλους να μέμφονται εμένα. Και αναφέρομαι στο Ισραήλ.

Και θα πω και κάτι ακόμα. Όλοι εσείς που μαλώνετε εδώ μέσα –γιατί κάποιοι είναι με τους Παλαιστίνιους είτε κάποιοι με τους Ισραηλινούς- δεν σας είδα να έχετε την ίδια ζέση με τη Βόρειο Ήπειρο, με την Κύπρο, με την Ουκρανία που ενεπλάκη η χώρα μας.

(Χειροκροτήματα από την πτέρυγα της Ελληνικής Λύσης)

Γιατί φέρατε τα τάγματα Αζόφ εδώ μέσα, τους ναζιστές. Τους φέρατε εδώ και τους χειροκροτήσατε. Θα τα πούμε σε λίγο όλα αυτά.

Κι εδώ θα ήθελα να υπομνήσω στην Κυβέρνηση και στον Υπουργό: Γιατί όλες οι αραβικές χώρες δεν θέλουν να δεχθούν κανέναν πρόσφυγα Παλαιστίνιο; Και γιατί η σπουδή του κ. Καιρίδη να ανακοινώνει «ναι, να τους δεχτούμε», όταν οι αδελφές χώρες οι μουσουλμανικές, με αιτιολόγηση ή όχι, δεν θέλουν να φύγουν από εκεί και να πάνε κάπου αλλού; Και βγαίνει ο χρήσιμος ηλίθιος –και δεν αναφέρομαι στον Υπουργό, αναφέρομαι στην τακτική που ακολουθεί η Κυβέρνηση- και φωνάζει: «Ελάτε στην Ελλάδα, σας δίνουμε άσυλο!». Πείτε μου τον λόγο. Ο κ. Καιρίδης! Πείτε μου. Δεν τους δέχεται καμμία χώρα μουσουλμανική και θέλει να τους δεχθεί η Ελλάδα. Για ποιον λόγο; Ρωτώ και περιμένω απάντηση σοβαρή.

Ακούσατε τον Βασιλιά της Ιορδανίας; Ακούσατε από την Αίγυπτο τι είπε; «Δεν θέλουμε κανέναν». Τι είναι εδώ η Ελλάδα; Η Ελλάδα δεν μπορεί να ταΐσει τα παιδιά της, πεινάνε οι Έλληνες! Πώς θα ταΐσουμε και αυτούς;

Για εμάς το πρόβλημα –και το εστιάζουμε ξεκάθαρα- είναι εξόχως πολιτικό. Διότι το ισλάμ, το πολιτικό ισλάμ, δεν είναι θρησκεία απλά. Όταν η θρησκεία υπεισέρχεται στην πολιτική, τότε υπάρχει θέμα και έχουμε και φαινόμενα εδώ μέσα.

Δεν πρέπει να επιτρέψουμε την πολιτικοποίηση της θρησκείας, γιατί μετά περνάμε σε άλλες εκφάνσεις και συμπεριφορές. Αλλά δεν μπορεί να το καταγγείλει η Ευρωπαϊκή Ένωση το πολιτικό ισλάμ. Αδυνατεί. Γιατί χαλάει η «συνταγή» του πολύ-πολιτισμού και της δήθεν διαφορετικότητας.

Εμείς, λοιπόν, επαναλαμβάνουμε τη θέση μας. Εάν θέλουμε ανοιχτές κοινωνίες, όπως εσείς θέλετε, μία είναι η λύση. Πρέπει να προστατεύσουμε το έθνος, την ιστορία, τον πολιτισμό μας.

(Χειροκροτήματα από την πτέρυγα της Ελληνικής Λύσης)

Και το ερώτημα που γεννάται είναι: Όλοι εσείς που είστε υπέρ του ενός ή του άλλου, γιατί δεν αναρωτιέστε ότι στη Γάζα υπάρχουν δέκα χιλιάδες χριστιανοί για τους οποίους κανείς δεν ενδιαφέρεται; Στον Λίβανο υπάρχουν οι Ρουμ Ορτοντόξ, οι Λιβανέζοι χριστιανοί, οι οποίοι διώκονται εδώ και δεκαετίες. Και κανείς δεν αναφέρει τίποτα εδώ μέσα. Τίποτα, κανένας σας! Δεν σας ενδιαφέρουν οι χριστιανοί; Γιατί πρέπει να ενδιαφέρεστε μόνο για τους μουσουλμάνους;

Και η ερώτηση προς την Κυβέρνηση είναι: Ένας χριστιανός στην Κυβέρνηση δεν υπάρχει να ενδιαφερθεί για τους χριστιανούς της περιοχής; Εκεί είναι τα Ιεροσόλυμα, ο Πανάγιος Τάφος. Καμμία αναφορά! Καμμία!

Κλείνω, λοιπόν, την εισαγωγή μου και πάω στην οικονομία.

Τα δεδομένα είναι ξεκάθαρα. Θέλετε να σας πω ποια είναι η Ελλάδα σήμερα; Θα σας το πω. Η οικονομία είναι στο ναδίρ. Ανέβηκαν τα επιτόκια δανεισμού και πάλι. Αυτό σημαίνει ότι σε λίγο καιρό δεν θα μπορούμε να δανειστούμε. Το λέμε εδώ και πάρα πολύ καιρό. Τα ενοίκια, για να νοικιάσεις ένα σπίτι, είναι στο ζενίθ. Η «φούσκα» των ακινήτων συνεχώς ανεβαίνει. Κάντε κάτι ως Κυβέρνηση. Τα σουπερμάρκετ και οι τιμές στο ζενίθ. Τα μεροκάματα στο ναδίρ. Το Εθνικό Σύστημα Υγείας στο ναδίρ. Η παιδεία στο ναδίρ. Η εξωτερική πολιτική ανύπαρκτη. Τα μέσα μαζικής ενημέρωσης ελεγχόμενα, «όλα πάνε καλά», το λιβάνι να είναι καλά που «λιβανίζουν» την Κυβέρνηση! Τα τρένα «κόλαση». Οι υποδομές -και οι ιδιωτικές- «κόλαση».

Και ποιοι ελέγχουν την Ελλάδα; Θα σας πω εγώ. Είναι μια ομάδα ανθρώπων που έχουν κοινά συμφέροντα: Κατασκευαστές, εταιρείες παραγωγής ενέργειας, εφοπλιστές, ιδιοκτήτες μεγάλων ακινήτων και μέσα μαζικής ενημέρωσης. Είναι επτά-οκτώ άνθρωποι. Και έφτασε το πολιτικό σύστημα να κάνει τους πολιτικούς υποχείρια αυτών των ανθρώπων, να αποφασίζει ο τάδε εφοπλιστής για το μέλλον της Ελλάδος, να αποφασίζει ο τάδε κατασκευαστής για το μέλλον της Ελλάδος, διότι έχει ένα μέσο, μια εφημερίδα, και μπορεί από εκεί να κάνει αντιπολίτευση.

Όχι, κύριοι συνάδελφοι. Αυτά τέλος με την Ελληνική Λύση. Σταματήστε το αυτό επιτέλους. Αν δεν μπορείτε θα σας βοηθήσουμε εμείς. Και υπάρχει λύση.

(Χειροκροτήματα από την πτέρυγα της Ελληνικής Λύσης)

Υπέρβαση στα φοροέσοδα 3,1 δισεκατομμύρια το εννιάμηνο! Τι σημαίνει υπέρβαση στα έσοδα; Σημαίνει «ρουφάω το αίμα» του Έλληνα με τον ΦΠΑ και τον φόρο, παίρνω τα λεφτά από εκεί, έχω 3,1 δισεκατομμύρια και τα δίνω μετά όπου θέλω εγώ και κάνω τον ελεήμονα.

Ελεημοσύνη με κλεμμένα λεφτά από τον Έλληνα και από την τσέπη του δεν επιτρέπεται να κάνει καμμία κυβέρνηση. Απαγορεύεται ρητά και κατηγορηματικά!

(Χειροκροτήματα από την πτέρυγα της Ελληνικής Λύσης)

Αφήσατε τις τράπεζες ανεξέλεγκτες, μια και μιλάμε για τις τράπεζες και για τη Θεσσαλία. Διπλάσια επιτόκια καταθέσεων από τους Έλληνες απολαμβάνουν οι Ευρωπαίοι. Τα επιτόκια καταθέσεων στην Ελλάδα είναι πολύ μικρά σε σχέση με τα ευρωπαϊκά. Η ληστεία των ελληνικών τραπεζών συνεχίζεται. Ληστεύουν τον Έλληνα πολίτη.

Σκάνδαλο της Eurobank! Στη Eurobank το κράτος έδωσε περίπου 10 δισεκατομμύρια ευρώ. Έτσι δεν είναι, κύριε συνάδελφε; Δέκα δισεκατομμύρια πήρε η Eurobank! Και την πήρε πίσω με 94 εκατομμύρια. Πουλήσατε τη Eurobank στον ιδιώτη με 94 εκατομμύρια. Έγινε ιδιωτική πλέον η τράπεζα.

Ακούστε τώρα το έγκλημα αυτής της Κυβέρνησης και των προηγούμενων. Πήραν 10 δισεκατομμύρια οι κύριοι της Eurobank, κρατήθηκε όρθια η τράπεζα για να σώσουμε τις καταθέσεις των Ελλήνων και με 94 εκατομμύρια που πλήρωσαν οι κύριοι ξαναπήραν την τράπεζα πίσω.

Αυτό δεν είναι οικονομική πολιτική, είναι παρασιτική οικονομία! Πρέπει να το καταλάβετε άπαξ διά παντός.

(Χειροκροτήματα από την πτέρυγα της Ελληνικής Λύσης)

Η πρόταση νόμου που καταθέτει η Ελληνική Λύση σήμερα τι λέει; Να δω πόσοι θα την ψηφίσουν και αν θα περάσει από την Κυβέρνηση. Λέει: Απαγόρευση κατάσχεσης και πλειστηριασμού κύριας κατοικίας για χρέη από στεγαστικά δάνεια, καταναλωτικά δάνεια, πιστωτικές κάρτες ή για οφειλές στο δημόσιο και διάφορα νομικά πρόσωπα εφόσον υπάρχει αποδεδειγμένη αδυναμία πληρωμής. Επίσης, δυνατότητα εξόφλησης οφειλής στα fund καταβάλλοντας το τίμημα που κατέβαλε το fund συν τους νόμιμους τόκους συν τα έξοδα στα οποία υπεβλήθη. Είναι το ισπανικό μοντέλο.

Το καταθέτουμε στη Βουλή υπέρ των Ελλήνων και όχι των τραπεζιτών. Υπέρ των Ελλήνων πολιτών και όχι των τραπεζιτών! Αυτή είναι η Ελληνική Λύση. Και ας το μάθει ο ελληνικός λαός.

(Χειροκροτήματα από την πτέρυγα της Ελληνικής Λύσης)

Φτιάξατε ένα κράτος παρωδία. Το κράτος πλήρωσε 85 εκατομμύρια ευρώ πριν πέντε μέρες, κύριοι της Νέας Δημοκρατίας, ξέρετε για ποιον λόγο; Για την υποθαλάσσια που δεν έγινε ποτέ στη Θεσσαλονίκη. Πλήρωσε ο Έλληνας πολίτης 85 εκατομμύρια ευρώ για ένα έργο που δεν έγινε ποτέ και ήταν μακέτα. Ήταν του κ. Σημίτη και του κ. Καραμανλή η υποθαλάσσια στη Θεσσαλονίκη. Και επειδή δεν το κάνατε πληρώσαμε 85 εκατομμύρια ευρώ. Η ανικανότητα η δική σας και η εξυπηρέτηση κάποιων ολιγαρχών κάνει τον Έλληνα να χάνει 85 εκατομμύρια.

Συνεχίζετε και τα σκάνδαλα. Κάνετε απευθείας αναθέσεις με τις ταυτότητες άλλα 80 εκατομμύρια. Το λέγαμε από την πρώτη στιγμή. Είναι η πρώτη δόση. Απευθείας ανάθεση για τις ταυτότητες 80 εκατομμύρια η προκαταβολή. Δικά σας είναι τα λεφτά;

Δεν υπάρχει, όμως, δικαιοσύνη. Αν υπήρχε δικαιοσύνη και δεν διοριζόταν από εσάς, από τις κυβερνήσεις, θα ελπίζαμε και εμείς. Διότι η δικαιοσύνη απεφάνθη σε οκτώ μέρες ότι μπορούν τα funds να παίρνουν τα σπίτια των Ελλήνων, απεφάνθη το Σ.τ.Ε., ότι η υποχρεωτικότητα εμβολιασμού δεν είναι αντισυνταγματική.

Είναι αυτές οι αποφάσεις που δημιουργούν στη δικαιοσύνη ένα κλίμα αρνητικό. Υπάρχουν έντιμοι εισαγγελείς και δικαστές. Κάνω έκκληση σε αυτούς. Ας ορθώσουν ανάστημα στον «ιστό της αράχνης» που λέγεται Κυβέρνηση και που πνίγει την ίδια τη δικαιοσύνη.

(Χειροκροτήματα από την πτέρυγα της Ελληνικής Λύσης)

Θα σας πω, γιατί εγώ απαντώ πάντα με επιχειρήματα, γιατί δεν εμπιστεύεται ο Έλληνας τη δικαιοσύνη. Και είναι αλήθεια, ούτε εγώ την εμπιστεύομαι. Δεν τους εμπιστεύομαι. Το λέω εντίμως από Βήματος της Βουλής και θα σας το αποδείξω με ένα παράδειγμα.

Ποιο είναι το δικαίωμα του πολίτη; Να προσφύγει στη δικαιοσύνη για να δικαιωθεί. Προσέφυγα, λοιπόν, πριν αρκετό καιρό, όταν ήταν η ιστορία με το ΕΣΡ, στη δικαιοσύνη, στα αστικά δικαστήρια. Τα αστικά δικαστήρια δεν εξέτασαν καν την υπόθεση, διότι είναι αναρμόδια, διότι έχουν το ακαταδίωκτο τα μέλη του ΕΣΡ. Και ξέρετε τι αποφάσισε το δικαστήριο;

Ακούστε τώρα πώς βοηθάει ο δικαστής τον δικαστή. Ο Κουτρουμάνος δικαστής ήταν. Πλήρωσα 80.000 ευρώ δικαστικά έξοδα. Αν μου βρείτε απόφαση δικαστηρίου από το 1832 και μετά με 80.000 ευρώ δικαστικά έξοδα, «τρυπήστε μου τη μύτη».

Και επειδή ο ΣΥΡΙΖΑ θα πει -έχει κάτι πρόθυμους εδώ- ότι «δεν τα βάζεις», βάζω εδώ και τις καταθέσεις των 80.000 ευρώ που πλήρωσα στο ΕΣΡ. Τώρα τελευταία είναι αυτή η πληρωμή. Υπάρχουν κι άλλες. Όποιος θέλει ας έρθει στο γραφείο μου ή ας τις βρει στα Πρακτικά της Βουλής. Γιατί εμείς και δίκιο να έχουμε, το λάθος μας το πληρώνουμε από την τσέπη μας, όχι από την τσέπη ολιγαρχών και εφοπλιστών, όπως κάποιοι άλλοι εδώ μέσα.

(Χειροκροτήματα από την πτέρυγα της Ελληνικής Λύσης)

Σας λέγαμε εδώ και καιρό ότι «στηρίξτε τα ελαιοτριβεία, στηρίξτε το λάδι, στηρίξτε την οικονομία». Δεν μας ακούσατε. Ο Πρωθυπουργός πριν μερικά χρόνια ήθελε να αλλάξει -λέει- τα ελαιοτριβεία, να τα κλείσει όλα, και τα τριακόσια ελαιοτριβεία, και να κάνει δύο ελαιοτριβεία πολυεθνικών εταιρειών. Ήταν η έκθεση Μακένζι. Έτσι λεγόταν, κύριε Υπουργέ.

Τώρα, λοιπόν, που η Ισπανία κατέρρευσε με το λάδι -το 40% της παγκόσμιας αγοράς-, τώρα που θα μπορούσε η Ελλάδα να γίνει η «ατμομηχανή» στο λάδι της Ευρώπης παγκοσμίως δεν έχουμε τη δυνατότητα να παράγουμε λάδι, γιατί δεν προωθήσατε ποτέ τον πρωτογενή τομέα.

Ξέρετε ότι εβδομήντα χιλιάδες τόνοι λαδιού κινούνται στο λαθρεμπόριο; Το ξέρει η Κυβέρνησή σας, κύριε Υπουργέ; Το ξέρετε. Εβδομήντα χιλιάδες τόνοι λαθρεμπορίου λαδιού σε τενεκέδες δεκαεπτά λίτρων, που απαγορεύεται. Ξέρετε πόσα λεφτά χάνουμε; 400 εκατομμύρια ευρώ! 400 εκατομμύρια είναι η χασούρα. Αυτά τα λεφτά τα χάνουμε, γιατί για το μυαλό σας δεν κόβει και πάρα πολύ.

Τι σας λέμε εμείς; Μειώστε τον ΦΠΑ, μειώστε τη φορολογία, για να μην υπάρχει λαθρεμπόριο ακόμη και στο λάδι. Πού φτάσαμε;

(Χειροκροτήματα από την πτέρυγα της Ελληνικής Λύσης)

Ορίστε δημοσίευμα σημερινό για το λάδι, σε όλο τον Τύπο υπάρχει. Και προτείναμε συγκεκριμένα πράγματα. Δεν μας ακούσατε ποτέ.

Αυτά που προτείναμε το λέει ο κ. Μανιάτης. Τον Γιάννη Μανιάτη, τον Υπουργό, τον γνώρισα το 2011 εδώ μέσα, τότε που συνεργαστήκαμε πάρα πολύ για να ετοιμάσαμε το πλάνο της εξόρυξης του πετρελαίου και του φυσικού αερίου στη χώρα μας. Εξαιρετικός Υπουργός! Δεν τον αντέχει το ΠΑΣΟΚ έτσι κι αλλιώς πλέον. Είναι γνωστό. Γιατί λέει άλλα αυτός. Διαφορετικά πράγματα απ’ ό,τι λέτε εσείς.

Έγραψε, λοιπόν, ένα άρθρο και λέει ότι αν μας άκουγαν από τότε, η Ελλάδα θα είχε τέσσερις με πέντε πλατφόρμες εξόρυξης φυσικού αερίου. Ξέρετε πόσο πληρώσαμε πέρσι, φίλες και φίλοι, το 2022 για πετρελαιοειδή; 14 δισεκατομμύρια ευρώ! Ακούτε το νούμερο; 14 δισεκατομμύρια! Αυτό σημαίνει ότι αν είχαμε κάνει την εξόρυξη του φυσικού αερίου της χώρας μας, δεν θα δίναμε 14 δισεκατομμύρια, θα έμεναν εδώ, θα τα δίναμε στους Έλληνες. Δεν μας ακούτε, δεν μας ακούγατε και συνεχίζετε να μην ακούτε.

(Χειροκροτήματα από την πτέρυγα της Ελληνικής Λύσης)

Αυτά τα λέει, βέβαια, ο κ. Μανιάτης, όχι ο Βελόπουλος. Λέει κι άλλα.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, αν μου επιτρέπετε…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δυο λεπτά ακόμα και τελειώνω, κύριε Πρόεδρε.

Θέλετε να σας πω πού αλλού θα βρούμε λεφτά; Κύριε Υπουργέ, θέλετε; Θέλετε να σας βρω εγώ αύριο το πρωί 450 εκατομμύρια; Πώς θα τα βρείτε; Ακούστε. Μόνο τον μήνα Σεπτέμβριο είχαμε αύξηση 72% του φυσικού αερίου που εισήγαγε η Ελλάδα. Από πού το εισήγαγε, κύριε Υπουργέ, ξέρετε; Θα σας πω τώρα. Από τη Ρωσία, με bypass που έρχεται από τους Αζέρους και από τον TurkStream, από την Τουρκία δηλαδή. Ακούστε τώρα τι κάνουμε. Το εισάγουμε μέσω Τουρκίας και Βουλγαρίας κι έρχεται η Βουλγαρία και ανακοινώνει τώρα ότι επιβάλλει στην Ελλάδα χαράτσι για το ρωσικό φυσικό αέριο. Η αξία του είναι 400 εκατομμύρια ευρώ. Γιατί να μην το πάρω απευθείας; Γιατί είναι και ακριβότερο και το κυριότερο, κύριε Υπουργέ μου, 400 εκατομμύρια θα δώσετε στη Βουλγαρία τώρα. Ούτε εξορύξεις κάνετε. Προτιμάτε να το πάρετε από τους Αζέρους και τους Τούρκους το φυσικό αέριο το ρωσικό και όχι απευθείας από τη Ρωσία που είναι στο 1/5 της τιμής.

Εμείς, λοιπόν, θα πάρουμε απευθείας φυσικό αέριο από τη Ρωσία! Τελεία και παύλα! Για το συμφέρον των Ελλήνων, για φθηνό φυσικό αέριο και πετρέλαιο.

(Χειροκροτήματα από την πτέρυγα της Ελληνικής Λύσης)

Και δεν θα πληρώνω τους Αζέρους τους σφαγείςς των Αρμενίων και πρόστιμο στους Βούλγαρους για να περνάει το φυσικό από εκεί. Ντροπή! Ορίστε τα λεφτά πού είναι!

Εγώ ντράπηκα, με αγάπη το λέω, όταν είδα τον Πρωθυπουργό να πηγαίνει στην Αλβανία και να χαιρετάει τον Ράμα, να του δίνουμε λεφτά και ο Μπελέρη, ο όποιος νεοδημοκράτης είναι, δικός σας είναι, είναι φυλακή. Και τους δίνουμε και λεφτά. Ακούστε. Δεν φταίει αυτός που στα παίρνει και σου φέρεται άσχημα. Φταις εσύ που του τα δίνεις και σου φέρεται άσχημα. Για εκβίασέ τον λιγότερο ότι δεν θα πάρει ούτε ένα ευρώ.

(Χειροκροτήματα από την πτέρυγα της Ελληνικής Λύσης)

Αλλά είπαμε. Εξυπηρετούμε πρώτα τα συμφέροντα των Αμερικανών και μετά των Ελλήνων. Δεν πάει έτσι.

Ζητάμε από την Κυβέρνηση να αναβάλει τη συνάντηση με τους Τούρκους. Ξεκίνησαν ήδη. Όχι συνάντηση με τους Τούρκους. Η Τουρκία είναι φασιστικό, δικτατορικό κράτος. Έσφαξε Έλληνες. Όχι συνάντηση με τον Ερντογάν! Όχι συνάντηση με τους φασίστες Τούρκους! Καταλάβετέ το. Κάνετε λάθος και πάλι.

(Χειροκροτήματα από την πτέρυγα της Ελληνικής Λύσης)

Κι ένα παράπονο της βορείου Ελλάδος. Θα το καταθέσω τώρα. Σταματήστε τον Πρωθυπουργό με το flyover. Θα καταστραφεί η Θεσσαλονίκη. Θα καταστρέψετε τη συγκοινωνία. Θα καταστραφεί η Θεσσαλονίκη μας. Όπως κάνατε με το μετρό, επί δέκα - δεκαπέντε χρόνια η Εγνατία, όλοι οι δρόμοι ήταν κλειστοί, τώρα πάτε να κάνετε flyover. Θα καταστραφεί η πόλη, σας το λέω από τώρα. Θα περάσουν χρόνια και θα καταστρέψετε τη Θεσσαλονίκη. Κάντε κάτι άλλο. Κάντε γήπεδο στον ΑΡΗ, κάντε γήπεδο στον ΠΑΟΚ, κάντε γήπεδο στον Ηρακλή, κάντε γήπεδο σε οποιονδήποτε. Όχι flyover έτσι. Υπάρχουν άλλες λύσεις.

Κι εδώ για να καταλάβετε, κύριε Υπουργέ, την παρωδία του κράτους που φτιάξατε, ανακοινώνει ο κ. Σταϊκούρας…

**ΠΡΟΕΔΡΕΥΩΝ (Γεώργιος Γεωργαντάς):** Σας παρακαλώ, όμως, κύριε Πρόεδρε, ολοκληρώστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν μπορώ να καταλάβω την πρεμούρα που έχετε, κύριε Πρόεδρε. Για τη Θεσσαλονίκη μιλάω και τη Μακεδονία. Πρέπει να ενδιαφέρει κι εσάς.

**ΠΡΟΕΔΡΕΥΩΝ (Γεώργιος Γεωργαντάς):** Μιλάτε είκοσι δύο λεπτά. Δεν έχει μιλήσει κανένας ομιλητής από το πρωί.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εγώ είμαι Πρόεδρος κόμματος, κύριε Γεωργαντά. Δεν ξέρω αν το ξέρετε.

**ΠΡΟΕΔΡΕΥΩΝ (Γεώργιος Γεωργαντάς):** Έχετε δεκαπέντε λεπτά ως Πρόεδρος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Οι Πρόεδροι έχουν μια ελαστικότητα. Από τις επτά είμαι στη Βουλή. Σας παρακαλώ πάρα πολύ. Μου φάγατε ήδη δύο λεπτά.

**ΠΡΟΕΔΡΕΥΩΝ (Γεώργιος Γεωργαντάς):** Είπατε πριν δύο και μιλήσατε άλλα πέντε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αφήστε να μιλήσω πέντε λεπτά.

**ΠΡΟΕΔΡΕΥΩΝ (Γεώργιος Γεωργαντάς):** Κι άλλοι Πρόεδροι κόμματος υπάρχουν που δεν το κάνουν αυτό.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι, κύριε Γεωργαντά. Σας ευχαριστώ για τη μακεδονική σας υπομονή.

Πάμε παρακάτω. Ανακοινώνει ο κ. Σταϊκούρας το εξής. Θα τελειώσει πρώτα ο σιδηρόδρομος από Θεσσαλονίκη για Βουλγαρία μέσω Αλεξανδρουπόλεως και μετά θα συνδεθεί η Θεσσαλονίκη με την Αθήνα. Ξέρετε γιατί; Ξέρετε, κύριε Υπουργέ, γιατί; Γιατί το ζητάνε οι Αμερικανοί. Δηλαδή, να μην έχει σιδηρόδρομο ο Αθηναίος και ο Θεσσαλονικιός για να συνδεθεί, αλλά έχουν οι Αμερικανοί για να μεταφέρουν τα εμπορεύματά τους -ό,τι εμπορεύματα μπορεί να μεταφέρουν- και πυρομαχικά. Κλείστε το κράτος και δώστε τα κλειδιά στην Αμερική για να τελειώνει ιστορία! Κλειδώστε το! Κλείστε το!

(Χειροκροτήματα από την πτέρυγα της Ελληνικής Λύσης)

Κι εδώ θα κλείσω για να μη στεναχωριέται ο κύριος Πρόεδρος της Βουλής. Δεν θα πω τίποτα περισσότερο. Θα πω ένα πράγμα στο ΠΑΣΟΚ και παρακαλώ τον κ. Ανδρουλάκη. Δεν θα του επιτεθώ. Δεν το έκανα ποτέ μου. Τον πείραζε η εργασία μου πριν μερικούς μήνες. Τον πειράζει κάθε φορά ο Βελόπουλος. Είναι περίεργο πράγμα αυτό. Μάλλον δεν ξέρει ότι κυβερνάει η Νέα Δημοκρατία. Όπου βρεθεί κι όπου σταθεί ο Αρχηγός του ΠΑΣΟΚ βρίσκει έναν τρόπο να ασχοληθεί μαζί μου.

Δεν θέλω να ασχοληθώ μαζί του, ούτε με τα δάνεια που δεν πληρώνει, γιατί υπάρχει δήλωσή του ότι θα τα πληρώσει. Δεν θα το κάνω ποτέ μου. Προσωπικά χτυπήματα δεν κάνω σε κανέναν. Να τα ξεκαθαρίσουμε λίγο μεταξύ μας εδώ μέσα. Τηρώ εδώ και τέσσερα χρόνια αυτή τη στάση. Μη μου αλλάξει στάση ο κ. Ανδρουλάκης. Δεν τον συμφέρει ούτε η ιστορία του Τσουκάτου ούτε τα υπόλοιπα. Σταματώ εδώ.

Και πάω και σε όλους και απαντώ. Μας κατηγορείτε για ό,τι κι αν πούμε. Μιλάμε για την ελληνικότητα της Μακεδονίας, μας λέτε φασίστες. Μιλάμε για συνέπειες από την είσοδο των λαθρομεταναστών, μας λέτε ρατσιστές. Μιλάμε για την προστασία της γλώσσας, του Χριστιανισμού, της οικογένειάς, μας λέτε ομοφοβικούς. Ποιοι; Εσείς που όταν διαφωνείτε βρίζετε, λοιδορείτε με χυδαίο και αγοραίο τρόπο; Πόσο δημοκρατικό είναι αυτό;

Έχουμε διαφορετική άποψη από εσάς. Ανεχθείτε την τουλάχιστον. Αγαπάμε την πατρίδα, την Ορθοδοξία, την οικογένεια. Αυτό ανεχθείτε το και δεχτείτε το.

(Χειροκροτήματα από την πτέρυγα της Ελληνικής Λύσης)

Εμείς ακόμα περιμένουμε την εξεταστική. Είπε ο Πρόεδρος του ΠΑΣΟΚ -θα πω πολιτικά τώρα- ότι θα κάνει εξεταστική για τα Τέμπη. Εδώ και ένα μήνα την καταθέσαμε. Γιατί δεν υπέγραψε;

Αυτή είναι η διαφορά του πολιτικού ήθους. Εμείς ως Ελληνική Λύση ό,τι θετικό έρχεται εδώ από οποιονδήποτε το προσυπογράφουμε και το υπογράφουμε. Εσείς έχετε πρόβλημα ως ΠΑΣΟΚ να το αντιληφθείτε. Και φοβάμαι ότι εδώ γίνονται λάθη.

(Χειροκροτήματα από την πτέρυγα της Ελληνικής Λύσης)

Έχω εδώ ένα έγγραφο που θα καταθέσω για τα Πρακτικά. Κατά δήλωση Παλαιστίνιος παίρνει άσυλο. Θα το καταθέσω στα Πρακτικά της Βουλής. Δήλωση Κίσινγκερ, τον οποίο δεν εκτιμώ και συμπαθώ: «Ήταν λάθος που επετράπη σε τόσους πολλούς ανθρώπους με εντελώς διαφορετική κουλτούρα και θρησκεία να έρθουν στο δυτικό κόσμο». Αυτό είπε ο Κίσινγκερ, ο ανθέλλην. Για το Κυπριακό αναφέρομαι.

Κι ο Πρωθυπουργός μας είπε χθες ότι για να λύσει το δημογραφικό θα φέρει κι άλλους από έξω, από Πακιστάν, Αφγανιστάν. Κάνετε λάθη. Δημιουργείτε εστίες και ένταση οι οποίες θα είναι πολύ δυσάρεστες αν συμβεί αυτό που έλεγε ο Χάντιγκτον στο βιβλίο του «Η σύγκρουση των πολιτισμών». Και βγαίνει ο Πρωθυπουργός και μιλάει για το δημογραφικό.

Όταν το 2019 - 2020 λέγαμε εμείς δώστε κίνητρα, δεν δίνατε. Ήρθε η ώρα, λοιπόν, σοβαρά να μιλήσουν όλα τα κόμματα για το δημογραφικό, να κάνουν μια συζήτηση εδώ μέσα για τα κίνητρα να γεννηθούν Έλληνες και Ελληνίδες, να γεννηθούν ελληνόπουλα, να γεμίσει με παιδικές φωνές το κάθε σχολείο, ελληνικές φωνές των μικρών παιδιών. Έτσι θα σωθεί η Ελλάδα. Το 2250, διάβαζα σε άρθρο της «ΚΑΘΗΜΕΡΙΝΗΣ», θα γεννηθεί ο τελευταίος Έλληνας στον πλανήτη. Τα ακούτε; Το 2250. Μακριά και πολύ κοντά.

Εδώ ακριβώς θέτω ένα ερώτημα. Όλοι μπορεί να είναι πατριώτες. Ο Κουβανός που αγαπάει την Κούβα είναι πατριώτης. Ο Ρώσος ή ο Αμερικανός που αγαπάει τη Ρωσία ή την Αμερική είναι πατριώτης. Ο Γάλλος που αγαπάει τη Γαλλία είναι πατριώτης. Ο Παλαιστίνιος που αγαπάει την Παλαιστίνη είναι πατριώτης. Ο Έλληνας που αγαπάει την πατρίδα του τι είναι; Είναι φασίστας και ρατσιστής;

Όχι, κύριοι. Ούτε φασίστες ούτε ρατσιστές. Αγαπάμε την πατρίδα μας, αγαπάμε την Ελλάδα, γι’ αυτήν παλεύουμε, γι’ αυτή θα αγωνιστούμε, γι’ αυτή θα συνεχίσουμε να μιλάμε και ό,τι κι αν κάνετε θα είμαστε απέναντι!

Σας ευχαριστώ πολύ.

(Ζωηρά και παρατεταμένα χειροκροτήματα από την πτέρυγα της Ελληνικής Λύσης)

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Γεωργαντάς):** Για να ανοίξουμε τον κατάλογο των ομιλητών θα μιλήσει τώρα ο κ. Παναγής Καππάτος από τη Νέα Δημοκρατία και θα ακολουθήσει ο Πρόεδρος της Κοινοβουλευτικής Ομάδας Νίκη ο κ. Νατσιός και τον ευχαριστώ.

Ελάτε, κύριε Καππάτο.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, αρχικά επιτρέψτε μου παρακαλώ να ευχηθώ από το Βήμα της Βουλής θερμά συγχαρητήρια στους εκλεγέντες δημάρχους της πατρίδας μου της Κεφαλονιάς και της Ιθάκης. Συγχαρητήρια επίσης στον νέο περιφερειάρχη Ιονίων Νήσων και κατ’ επέκταση σε όλους όσοι συμμετείχαν στην εκλογική διαδικασία των αυτοδιοικητικών εκλογών πρώτου και δεύτερου βαθμού στη χώρα μας.

Η Κυβέρνηση της Νέας Δημοκρατίας και ο Πρωθυπουργός θεωρούν την τοπική αυτοδιοίκηση και τους εκπροσώπους της συνεργάτες τους. Έχουμε αποδείξει στην πράξη ότι συνεργαζόμαστε με όλους τους αυτοδιοικητικούς ανεξαρτήτως πολιτικής αφετηρίας. Ειδικά στις περιπτώσεις φυσικών καταστροφών που συζητούμε σήμερα, οι αποζημιώσεις και η διαδικασία αποκατάστασης των περιοχών που επλήγησαν δεν συνδέονται σε καμμία περίπτωση με πολιτικά κριτήρια των εκπροσώπων της τοπικής αυτοδιοίκησης.

Αυτό το αποδεικνύουν οι αποζημιώσεις που δόθηκαν στην Κεφαλονιά με τον «Ιανό». Εκεί να σας θυμίσω ότι έχουμε τρεις δήμους. Ο ένας δήμος που επλήγη ιδιαίτερα είναι ο Δήμος Σάμης με αριστερό δήμαρχο. Μπορείτε να ψάξετε να δείτε τις αποζημιώσεις που πήρε ο Δήμος Σάμης.

Αυτά τα λέω ως μια σύντομη απάντηση στην παραπληροφόρηση στην οποία έχει επιδοθεί η Αντιπολίτευση τις τελευταίες μέρες.

Κυρίες και κύριοι συνάδελφοι, η πιο καταστροφική και φονική κακοκαιρία εδώ και πάρα πολλά χρόνια ήταν η πρόσφατη κακοκαιρία που έπληξε με ιδιαίτερη σφοδρότητα περιοχές της ανατολικής μεσογείου και κυρίως της Ελλάδας. Προκάλεσε ανυπολόγιστες καταστροφές σε υποδομές και σοβαρά προβλήματα σε συνανθρώπους μας στη Θεσσαλία. Χωρίς καμμία αμφιβολία πρόκειται για ένα κατακλυσμιαίο φαινόμενο άνευ προηγουμένου.

Η Κυβέρνηση προέβη σε ένα ισχυρό πακέτο μέτρων για την άμεση στήριξη των νοικοκυριών και των επιχειρήσεων, προβλέποντας μάλιστα τη λιγότερη δυνατή γραφειοκρατία. Σε αυτό το σημείο έχει ιδιαίτερη αξία να αναφέρω τα ποσά που καταβλήθηκαν έως τώρα στους πληγέντες συμπολίτες μας. Μόνο μέσα σε σαράντα μέρες μετά την κακοκαιρία «Ντάνιελ» έχουν δοθεί σχεδόν 66 εκατομμύρια ευρώ σε δεκατέσσερις χιλιάδες πεντακόσιους συμπολίτες μας με καθημερινούς ελέγχους και διασταυρώσεις σε χρόνους που δεν έχουν καμμία σχέση με το παρελθόν όπως βέβαια και το μέγεθος της καταστροφής.

Η διαδικασία που ακολουθείται έχει ασφαλιστικές δικλίδες που διασφαλίζουν ότι η ενίσχυση πηγαίνει σε όσους έχουν πραγματική ανάγκη και στους πληγέντες που τη δικαιούνται. Καταβλήθηκαν 4,2 εκατομμύρια ευρώ σε περίπου δύο χιλιάδες εκατό αγρότες που υπέβαλαν αίτηση την προηγούμενη εβδομάδα για τις αγροτικές εκμεταλλεύσεις τους με ζημιές στο πάγιο κεφάλαιο και τον εξοπλισμό τους. Να είστε βέβαιοι ότι η Κυβέρνηση της Νέας Δημοκρατίας θα συνεχίσει με τον ίδιο εντατικό ρυθμό και τις επόμενες ημέρες με συμπληρωματικά μέτρα στήριξης και με νέες καταβολές χρημάτων.

Η συγκεκριμένη ρύθμιση που συζητούμε σήμερα, έρχεται να επικυρώσει την πράξη νομοθετικού περιεχομένου της 10ης Σεπτεμβρίου 2023. Επιδιώκει αφ’ ενός να διασφαλίσει την οριζόντια αναστολή της αναγκαστικής εκτέλεσης κινητής ή ακίνητης περιουσίας των πληγέντων, αφ’ ετέρου να μεταθέσει την ημερομηνία ανακήρυξη των συνδυασμών για τις δημοτικές και περιφερειακές εκλογές στη Θεσσαλία αφού τα δικαστήρια διέκοψαν τη λειτουργία τους έως τις 13 Σεπτεμβρίου.

Πιο συγκεκριμένα με το παρόν σχέδιο νόμου αναστέλλονται οι πλειστηριασμοί, οι κατασχέσεις, οι αποβολές, οι προσωπικές κρατήσεις εξαιρουμένων των απαιτήσεων για τη διατροφή. Κατά το χρονικό διάστημα του εξαμήνου αναστέλλονται οι προθεσμίες άσκησης ενδίκων μέσων που αφορούν σε εκκρεμείς διαδικασίες αναγκαστικής εκτέλεσης.

Με λίγα λόγια η Κυβέρνηση θα συνεχίσει με αυτές τις γρήγορες ταχύτητες για να ορθοποδήσει η Θεσσαλία. Η Θεσσαλία θα συνεχίσει την πορεία ανάπτυξης που είχε όλα αυτά τα χρόνια. Μπορεί και το δικαιούται και θα το πετύχουμε όλοι μαζί. Με σεβασμό, λοιπόν, απέναντι στην ανακούφιση των πληγέντων συμπολιτών μας και με κοινό σκοπό την ανασυγκρότηση και την επούλωση των πληγών της θεομηνίας, σας καλώ κυρίες και κύριοι συνάδελφοι, να υπερψηφίσετε το νομοσχέδιο ώστε να δείξουμε στην πράξη ότι η επόμενη μέρα μας βρίσκει όλους ενωμένους συναισθανόμενοι απόλυτα τη δεινή κατάσταση στην οποία έχουν περιέλθει οι κάτοικοι των περιοχών της Θεσσαλίας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο Πρόεδρος της Κοινοβουλευτικής Ομάδας της Νίκης ο κ. Νατσιός.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ κύριε Πρόεδρε.

Κυρίες και κύριοι συνάδελφοι, στη Νίκη ένα από τα συνθήματά μας είναι ότι ο αδύναμος συνάνθρωπό μας είναι το μέτρο του πολιτισμού μας. Η κοινωνική αλληλεγγύη που δείχνουμε ως πολιτεία και ως κοινωνία απέναντι στους αδύναμους συμπολίτες μας, είναι πραγματικά ο καθρέπτης του πολιτισμού μας.

Σκεπτόμαστε άραγε τον εμπερίστατο πλησίον μας που βρίσκεται σε ενδεή κατάσταση; Σκεπτόμαστε την αξιοπρέπειά του; Αντιλαμβανόμαστε ότι σήμερα είναι η σειρά του και αύριο ίσως είναι η δική μας σειρά; «Κοινή γαρ η τύχη και το μέλλον αόρατον», έλεγε ο Ισοκράτης.

Δεν σας μιλώ για ανθρώπους τεμπέληδες που δεν θέλουν να εργαστούν και η δυστυχία τους πηγάζει από την ακαματοσύνη. Ούτε μιλώ για μετανάστες που υπέκυψαν σε ψεύτικες υποσχέσεις και αντί να ταξιδέψουν για κάποια γη της επαγγελίας, καταλήγουν έγκλειστοι σε κάποιο hot spot μιας ξένης για αυτούς φτωχής γης, μιας χώρας που «τηγανίζεται» από κρίση εδώ και πολλά χρόνια.

Μιλώ για οικογενειάρχες και νοικοκυραίους με καθαρό μέτωπο. Μιλώ για ανθρώπους του μόχθου και της εργασίας, για νομοταγείς συμπολίτες μας που υπηρέτησαν την πατρίδα και πρόκοψαν στις δουλειές τους και πληρώνουν και φόρους. Ο τίμιος ιδρώτας τους είναι να θρέψουν τις οικογένειές τους. Αυτός ο ιδρώτας γίνεται ευλογία που θρέφει όλη την Ελλάδα. Αυτοί είναι οι αγρότες μας, οι κτηνοτρόφοι μας, οι άνθρωποι που γέμιζαν ζωή και κίνηση τα εργοστάσιά μας και τις ελληνικές επιχειρήσεις. Αυτοί είναι οι έντιμοι άνθρωποι του Θεσσαλικού Κάμπου μας.

«Ούτῳ και τα ήθη γενναιοτάτους τους αυτή συνόντας η γεωργία έοικε παρέχεσθε», λέει ο Σωκράτης. Η γεωργία διαμορφώνει ευγενέστατο το ήθος των ανθρώπων που απασχολούνται με αυτή. Πλην της φιλοπατρίας, η γεωργία εξευγενίζει τον άνθρωπο, τον οπλίζει με υπομονή καρτερία και γενναιότητα. Βλέπει ο άνθρωπος, ο γεωργός που ασχολείται με τη γη το θαύμα της κτίσεως ταπεινώνεται, κοπιάζει, μοχθεί και όταν έρθει ο καρπός χαίρεται και καμαρώνει.

Μία από τις αιτίες της τωρινής απιστίας και αλαζονείας είναι και η απομάκρυνσή μας από τη γη. Μέσα στις φωσφορίζουσες τσιμεντουπόλεις θαυμάζουμε τα έργα των χειρών μας, τα εφήμερα και πομπώδη. Χάσαμε, όμως, τα λίαν καλά έργα του θεού. Η εργασία στο χωράφι σε καταπονεί μεν, αλλά νιώθεις τη χαρά της εργασίας. Έτσι ένιωθαν και οι έντιμοι άνθρωποι του Θεσσαλικού Κάμπου.

Καλούμαστε σήμερα ως ολομέλεια να σκύψουμε στο θέμα των πλημμυροπαθών και δυστυχώς ασχολούμαστε -επιτρέψτε μου- με δύο ανούσια πράγματα. «Κούφια καρύδια και ασκιά γιομάτα αγέρα», που θα έλεγε ο Μακρυγιάννης.

Πρώτο κούφιο καρύδι να επικυρώσουμε πράξη νομοθετικού περιεχομένου περί της διαδικασίας για τις αυτοδιοικητικές εκλογές στη Θεσσαλία, δηλαδή για το περιτύλιγμα των εκλογών. Ο λαός σας απάντησε με το περιεχόμενο των εκλογών όχι μόνο στην Περιφέρεια της Θεσσαλίας, αλλά και με ανάλογα μηνύματα σε όλη την Ελλάδα. Άλλαξε ο χρωματισμός του χάρτη μέσα σε λίγους μόνο μήνες. Και πιστέψτε με θα αλλάξει και άλλο, γιατί ο λαός μας μπορεί να ανεχτεί ή να ξεχάσει πολλά. Δεν μπορεί, όμως, να ανεχτεί την έπαρση, την αχαριστία και την κοροϊδία. Τα αντιπλημμυρικά έργα που έμειναν στα χαρτιά, τους μεγάλους περιπάτους και τους εκβιασμούς ακόμη και από τα πλέον επίσημα χείλη. Ο Πρωθυπουργός επιζητούσε να βάψει μπλε και τη Θεσσαλία, για να κρύψει τη λάσπη της αποτυχίας του δήθεν επιτελικού κράτους. Δεν καλύπτονται, όμως, με χρώματα τα λασπωμένα χώματα αλλά με έργα.

Η Νίκη δεν έλαβε μέρος στις αυτοδιοικητικές εκλογές. Όλον τον Οκτώβριο και Σεπτέμβριο οι τοπικές κοινότητες της Νίκης ανά την Ελλάδα δεν κυνηγούσαν ψηφοδέλτια και ψηφοφόρους. Εμείς στη Νίκη βγήκαμε στους δρόμους όχι με κομματικά συνθήματα αλλά για μια ευλογημένη επαιτεία. Ζητιανεύαμε για ρούχα, τρόφιμα, καθαριστικά, φάρμακα, χαρτικά, κουβέρτες για τους πληγέντες. Ακόμη και σήμερα φιλότιμοι άνθρωποί μας συγκεντρώνουν αθόρυβα. Και με πολύ κόπο διανέμουν τις προσφορές ωραίων Ελλήνων που βρίσκουν χαρά στη φιλανθρωπία και το δόσιμο στους αδελφούς μας στη Θεσσαλία. Τους ευχαριστώ όλους και τους προσφέροντες και όσους κοπιάζουν νυχθημερόν, θα έλεγα, για να φτάσει η βοήθεια εκεί που πρέπει. Τους ευχαριστώ από το Βήμα της Εθνικής Αντιπροσωπείας.

Έχουμε, όμως, με αυτό τον τρόπο αφουγκραστεί και ιδίοις όμμασι αντικρίσει τις ανάγκες και την κατάσταση πολλών πλημμυροπαθών. Σήμερα οι περισσότεροι εξακολουθούν να βρίσκονται χωρίς τίποτε από τα απαραίτητα. Η γη σπαρμένη με λάσπη και έρημη από τα ζώα, τα σπίτια ακατοίκητα και το βιος σκορπισμένο, τα μηχανήματα διαλυμένα και οι αποθήκες κατεστραμμένες, επιχειρήσεις που θα μπορούσαν να εξυπηρετήσουν πελάτες για μήνες πολλούς ή να εξοφλήσουν προμηθευτές ανά την Ελλάδα θα μείνουν απλήρωτοι. Τώρα, λοιπόν, πρέπει να προστρέξουμε στους συμπολίτες μας, όχι αύριο, όχι μετάθεση στον χρόνο, τώρα!

Και έρχομαι στο δεύτερο κούφιο καρύδι του σημερινού νομοθετικού μας έργου. Καλούμαστε ουσιαστικά να επικυρώσουμε την παράταση διενέργειας πλειστηριασμών και κατασχέσεων από τις 6 Σεπτεμβρίου έως τις 10 Νοεμβρίου. Σπουδαίο μέτρο! Ας ενημερώσετε και τα κοράκια των fund ώστε να βλέπουν πού τηλεφωνούν για απειλές. Στέκεται ο πλημμυροπαθής μπροστά από το κατεστραμμένο σπίτι του, προσπαθεί καρτερικά να στεγνώσει το βιος του και δέχεται ασταμάτητα τηλέφωνα, μαχαιριές στην καρδιά του, για να πιεστεί και να πληρώσει την επόμενη δόση. Αφού δεν τους σώζετε από το δάνειο, σταματήστε τουλάχιστον να επιδεινώνετε τη θέση τους. Μην τους κόβετε το ρεύμα και μην τους κοροϊδεύετε με τα διάφορα pass.

Ανακοινώσατε στο μεταξύ πενιχρά ποσά για αποζημιώσεις και ακόμη κι αυτές δεν έχουν όλοι καταφέρει να τις εισπράξουν. Αδειάσατε δομές από μετανάστες για να βάλετε μέσα άστεγους θεσσαλούς πλημμυροπαθείς. Βρέθηκε εκεί προχτές -όπως ανέφερε από αυτό το Βήμα- ο Βουλευτής μας Λαρίσης ο κ. Γιώργος Ρούντας και τον έπιασε η καρδιά του από τη μαυρίλα. Άδεια κουτιά τα δωμάτια, φαγητό μια φορά την ημέρα κατά το απόγευμα και οι βελτιώσεις των συνθηκών ακόμη αναμένονται.

Φυσικά εδώ όπως και σε κάθε καταστροφή Ελλήνων πολιτών οι ΜΚΟ τις οποίες χαϊδεύετε, είναι ανύπαρκτες. Ημίμετρα, ημίμετρα και πάλι ημίμετρα! Αναμένουμε από την Κυβέρνηση να ξεφύγει λίγο από τον εαυτό της και να κάνει κάτι έξω από τα ημίμετρα, κάτι πολύ πιο γενναίο, κάτι μακρόπνοο, κάτι βαθιά ηρωικό. Να αναστείλει μακροχρόνια, να ρυθμίσει και γιατί όχι να διαγράψει δάνεια, να ακυρώσει πλειστηριασμούς, να δώσει αποζημιώσεις όχι μόνο για την πρώτη κατοικία αλλά για όλη την καταστροφή. Να επιδοτηθούν ενοίκια, να δώσει απαλλαγή ή σοβαρή μείωση της φορολογίας και των ασφαλιστικών εισφορών για πολλά χρόνια μπροστά ώστε να τονωθεί η εργασία, να διαγραφούν οι προσαυξήσεις της οφειλής προσώπων και επιχειρήσεων προς το δημόσιο και να ρυθμιστούν μακροχρόνια με άτοκες δόσεις, όπως παλαιότερα είχε γίνει με τους σεισμούς το 2000.

Επίσης, οι πληγείσες επιχειρήσεις να έχουν παράταση στις προθεσμίες του Υπουργείου Οικονομικών, να έχουν ακατάσχετο στις ενισχύσεις και να συμμετέχουν στην επιστρεπτέα προκαταβολή φόρου. Για την ακρίβεια, να τελειώνουμε διά παντός με την προκαταβολή φόρου. Αυτό δεν γίνεται πουθενά στον κόσμο, να εισπράττεται φορολογία για τον αέρα που δεν αναπνέουμε ακόμη. Και στους προμηθευτές των κατεστραμμένων επιχειρήσεων να διατάξετε να μη σφραγιστούν επιταγές και να τους δοθεί άτοκο κεφάλαιο κίνησης. Μην έχουμε ντόμινο κατάρρευσης σε προμηθευτές των θεσσαλικών επιχειρήσεων.

Να αγκαλιάσουμε, να σώσουμε τη Θεσσαλία μας και κάθε άλλη χτυπημένη μεριά της πατρίδας μας, να αγαπήσουμε επιτέλους τον λαό μας. Προσκυνώ τη χάρη σου λαέ μου. Σκύβω το κεφάλι στα μαρτύριά σου και θαυμάζω λαέ μου τα έργα σου. «Ματώνεις τη σκέψη σου, ματώνεις τα νύχια σου λαέ μου για να βγάλεις τον άρτο τον επιούσιον» γράφει μεγαλοπρεπώς ο Γιάννης Ρίτσος.

Δεν ζητιανεύουν οι περήφανοι Θεσσαλοί. Τα απαραίτητα υλικά, προσανάμματα ζητούν και θα βγάλουν και πάλι μόνοι τους τον άρτο τον επιούσιον. Μια αρωγή από το κράτος χρόνια που τόσα χρόνια το υπηρετούν τίμια και αξιοπρεπώς και θα ξαναθαυμάσουμε τα έργα τους. Είναι προκομένοι άνθρωποι, ψημένοι στη δουλειά. Θα ξαναστηθούν γρήγορα στα πόδια τους. Θα ξανανθίσουν οι τόποι τους. Θα ακουστούν και πάλι στους δρόμους των χωριών τους τραγανά και δροσερά γέλια των παιδιών τους.

Βοηθήστε τους τώρα με σοβαρότητα. Πολλοί πληγέντες σκέφτονται τον εκπατρισμό. Δεν αντέχει η πατρίδα μας άλλη αιμορραγία στην ξενιτιά.

Αγαπητοί συνάδελφοι σε λίγες μέρες γιορτάζουμε την εθνική επέτειο του 1940, τότε που οι Έλληνες κατά πώς γράφει και ο εθνικός μας ποιητής Κωστής Παλαμάς -που τον επισκέφθηκαν εκείνο το μεγάλο πρωινό οι φοιτητές των Αθηνών- μεθούσαν με το αθάνατο κρασί του ’21.

Τα λιοντάρια του 1940 ήταν αγροτόπαιδα, σκληροτράχηλοι δουλευτάδες της γης. Πολέμησαν και νίκησαν γιατί υπερασπίζονταν τα χωράφια τους. Η γη, λέει ο Σωκράτης, παρακινεί σημαντικά τους γεωργούς να υπερασπίζουν ένοπλοι τη χώρα γιατί παράγει τους καρπούς της στο ύπαιθρο, ώστε να τους παίρνει εκείνος που νικά. Είδαμε τι έγινε κατά τη γερμανική κατοχή. Κατέκλεψαν οι κατακτητές την παραγωγή και ο λαός μας κακουχούμενος και λιμοκτονών αποδεκατίστηκε.

Να παραθέσω επιλογικώς ένα γεγονός όχι σαν αυτό που γράφουν τα σχολικά βιβλία δήθεν γλώσσας, ότι κρυφτήκαμε στα υπόγεια, αλλά διαδραματίστηκε στα μετόπισθεν, όπου ο απόλεμος πληθυσμός της πατρίδας μας συναγωνιζόταν την ανδρεία των μαχητών της Πίνδου. Γιατί εθνικοί λόγοι επιβάλλουν την αμέριστη βοήθεια στους κατεστραμμένους σήμερα συμπολίτες μας. Τα παιδιά τους που στρατεύονται σέβονται την πατρίδα τους όταν και αυτή σέβεται το σπιτικό τους. Ο στρατιώτης, αγαπητοί μου, που φυλάει τα σύνορα, στέκεται με σθένος και αποφασιστικότητα στη σκοπιά του όταν γνωρίζει πως υπηρετεί ένα κράτος που σέβεται τα γονικά του και τους κόπους τους.

Στον πανηγυρικό λόγο που εκφώνησε στην Ακαδημία Αθηνών ο Στρατής Μυριβήλης στις 27 Οκτωβρίου του 1960 μεταξύ άλλων σπουδαίων ανέφερε και ένα συγκλονιστικό γεγονός κατά τη διάρκεια του πολέμου στα μετόπισθεν. Είχε οργανωθεί από τον Ερυθρό Σταυρό της Ελλάδος αιμοδοσία. Μεταφέρω τα λόγια του Μυριβήλη: «Μια μέρα, λοιπόν, ο επί της αιμοδοσίας φίλος μου γιατρός είδε μέσα στη σειρά των αιμοδοτών που περίμεναν να στέκεται και ένα γεροντάκι. Εσύ παππούλη, του είπε ενοχλημένος, τι θέλεις εδώ; Ο γέρος απάντησε δειλά: ήρθα και εγώ γιατρέ να δώσω αίμα. Ο γιατρός τον κοίταξε αυστηρά με απορία και συγκίνηση. Ο γέρος παρεξήγησε τον δισταγμό του. Η φωνή του έγινε πιο ζωηρή. Μη με βλέπεις έτσι γιατρέ μου, είμαι γερός. Το αίμα μου είναι καθαρό και ακόμα ποτές μου δεν αρρώστησα. Είχα τρεις γιους. Σκοτώθηκαν και οι τρεις εκεί πάνω. Χαλάλι της πατρίδας μας. Όμως, μου είπαν πως οι δύο «πήγαν» από αιμορραγία. Λοιπόν, είπα στη γυναίκα μου θα είναι και άλλοι πατεράδες που μπορεί να χάσουν τα παλικάρια τους γιατί δεν θα έχουν οι γιατροί μας αίμα να τους δώσουν. Να πάω κι εγώ να δώσω το δικό μου. Άντε, πήγαινε γέρο μου, μου είπε». Τι μεγάλη ψυχή ο γέροντας της ιστορίας. Τρεις γιους χαλάλι για την πατρίδα μας.

Προσθέτει ένα νέο στοιχείο αυτή η διήγηση του Μυριβήλη, αγαπητοί μου. Ανδρείους μπορεί να βγάζει κάθε χώρα. Αγίους, όμως, μόνο αυτές που καταυγάζονται από το φως της Ορθοδοξίας, από το φως του Χριστού και η Ελλάδα ανήκει σε αυτή την εκλεκτή μερίδα. Αυτή την πατρίδα θέλουμε, αυτή την πατρίδα θέλουμε να μεγαλώσουμε τα παιδιά μας και τα παιδιά του λαού μας. Αυτή ζητούν και οι αναγκεμένοι συμπολίτες μας στον Έβρο, στη Θεσσαλία και όπου αλλού χύνονται δάκρυα για τις συμφορές. Την πατρίδα που είναι μάνα στοργική για τα παιδιά της.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πολύ, κύριε Πρόεδρε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής τριάντα εννέα μαθήτριες και μαθητές και τρεις συνοδοί εκπαιδευτικοί από το Γυμνάσιο της Αρχαίας Ολυμπίας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει από τον ΣΥΡΙΖΑ η κ. Μαρίνα Κοντοτόλη.

**ΜΑΡΙΝΑ ΚΟΝΤΟΤΟΛΗ:** Σας ευχαριστώ πολύ κύριε Πρόεδρε.

Κυρίες και κύριοι συνάδελφοι, επιτρέψτε μου ως Βουλευτής Τρικάλων να πω εισαγωγικά τι βιώνουμε εμείς οι Θεσσαλοί εδώ και σαράντα ημέρες μετά τις πλημμύρες της θεομηνίας «Ντάνιελ». Οι καταστροφές είναι ανυπολόγιστες τόσο στις πληγείσες περιοχές όσο και στο σύνολο της οικονομικής και κοινωνικής ζωής των κατοίκων. Τίποτα δεν είναι όπως πριν. Ο Νομός Τρικάλων και σχεδόν όλη η Θεσσαλία ζει πρωτόγνωρες, δραματικές καταστάσεις. Έχει ανατραπεί η ζωή των ανθρώπων. Έχουν χαθεί ανθρώπινες ζωές. Η μία τραγωδία έρχεται μετά την άλλη. Δεκαεπτά νεκροί τώρα από την τραγωδία των πλημμυρών. Ολόκληρα χωριά είναι θαμμένα μέσα στη λάσπη. Εκατοντάδες χιλιάδες ζώα έχουν πνιγεί και περισσότερα από αυτά έχουν σαπίσει έξω από τους στάβλους ή στα χωράφια. Χιλιάδες στρέμματα καλλιεργειών έχουν καταστραφεί ολοσχερώς. Επιχειρήσεις παρέδωσαν τα κλειδιά.

Σπίτια βυθισμένα στα νερά και στις λάσπες. Οι άνθρωποι αναζητούν σπίτι να μείνουν. Πώς θα γίνει αυτό και πότε; Θα μας πει κάποιος; Σπίτια δεν υπάρχουν και για αυτά τα λίγα που υπάρχουν τα ενοίκια έχουν πάει στον θεό. Θα επιδοτηθούν, λέει η Κυβέρνηση. Με τι χρήματα θα συμπληρώσουν την επιδότηση και για πόσο διάστημα; Εδώ δεν μπορούν να εξασφαλίσουν ούτε τα προς το ζην. Ο κόσμος διαμένει στις σκηνές. Σήμερα, που εμείς είμαστε εδώ, εκεί μπορεί να βρέχει. Οι άνθρωποι αυτοί ζουν στις σκηνές, όπως μετά το σεισμό στο Ζάρκο τον Μάρτιο του 2021. Ξέρετε ότι υπάρχουν άνθρωποι που αυτή τη στιγμή μένουν σε κοντέινερ;

Και το τραγικό της υπόθεσης ξέρετε ποιο είναι; Η Κυβέρνηση, που όλα τα έκανε νωρίς και όλα τα έκανε καλά, δεν έχει ακόμα δώσει ούτε τα πρώτα χρήματα μέσω της Αρωγής στις περιοχές που η Πυροσβεστική Υπηρεσία έχει χαρακτηρίσει ως καθολικά πλημμυροπαθείς, όπως είναι η Αγία Κυριακή, τα Μεγάλα Καλύβια, η Φωτάδα, Παραπόταμος, Γεωργανάδες, Φανερωμένη, Κεραμίδι και Βαλαμάνδρι. Θα έπρεπε ήδη να έχουν πάρει τα χρήματα. Όπως και κάποιες άλλες περιοχές που μεμονωμένοι κάτοικοι έχασαν τα σπίτια και τις δουλειές τους. Όπως κάθε μέρα οι πλημμυροπαθείς ψάχνουν τους τραπεζικούς λογαριασμούς, αλλά τίποτα.

Είναι δυνατόν να αληθεύει ότι έχουν πιστωθεί μόνο δεκατέσσερις χιλιάδες δικαιούχοι από τις σαράντα έξι χιλιάδες αιτήσεις; Είναι δυνατόν να αληθεύει ότι τριάντα δύο χιλιάδες δικαιούχοι δεν έχουν λάβει ούτε ένα ευρώ; Και πώς να ζήσουν αυτοί οι άνθρωποι; Πώς βιοπορίζονται αυτοί οι άνθρωποι; Πώς θα καθαρίσουν και θα απολυμάνουν τα σπίτια τους; Πώς θα αντικαταστήσουν το ψυγείο τους, την κουζίνα τους; Πώς θα μαγειρέψουν να φάνε το φαγητό τους; Πώς θα πληρώσουν τους λογαριασμούς τους, που εδώ και σαράντα ημέρες τρέχουν λογαριασμοί στο ρεύμα, στο νερό και στις δόσεις των δανείων; Πού θα βρουν τα χρήματα;

Τι θα γίνει με τις επιχειρήσεις που έχουν ζημιές; Κάποιες από αυτές έκλεισαν σχεδόν έναν μήνα και κάποιες έχουν καταστραφεί ολοσχερώς. Είναι δυνατόν να μην μπορούν να λειτουργήσουν, αλλά να πρέπει και να πληρώσουν τα πάγιά τους έξοδα; Είναι δυνατόν να μη δίνεται μια απάντηση στα αιτήματα των αγροτών και των κτηνοτρόφων; Πώς θα βγάλουν χειμώνα όλοι αυτοί οι άνθρωποι; Οι γεωπόνοι έχουν μείνει χωρίς δουλειά, καμμία λύση, καμμία απάντηση για αυτούς. Σας μιλώ απλά για μία τραγική καθημερινότητα αυτών των ανθρώπων.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Ζητήσαμε σχολικά γεύματα για όλα τα σχολεία της Θεσσαλίας. Δόθηκαν σε κάποια που θεωρούνταν πλημμυροπαθείς περιοχές, αλλά όχι σε όλα. Δεν φτάνει που δεν έχουν σχολεία. Δεν φτάνει που δεν έχουν σπίτι να μείνουν. Δεν φτάνει που δεν έχουν ρούχα να φορέσουν. Δεν φτάνει που οι γονείς τους δεν έχουν χρήματα να πληρώσουν τα φροντιστήρια. Είναι δυνατόν να μην μπορούν να έχουν ένα γεύμα;

Υπάρχει σοβαρό πρόβλημα και πρέπει να το καταλάβετε. Ο κόσμος είναι σε απελπισία. Δεν θέλει άλλα λόγια. Θέλει έργα και προπαντός έργα υποδομής, για να μη ζήσουν πάλι τα ίδια. Όχι όμως όπως με τον «Ιανό», όπου οι αποζημιώσεις ήρθαν τρία χρόνια μετά και τα αντιπλημμυρικά έργα που απεντάχτηκαν από το Ταμείο Ανάκαμψης.

Κυρίες και κύριοι συνάδελφοι, όπως σας είπε ο εισηγητής μας, ο κ. Παπαηλιού, αλήθεια πιστεύετε ότι λύνεται το πρόβλημα στη Θεσσαλία με τη δίμηνη απαγόρευση διενέργειας πλειστηριασμών, κατασχέσεων, αποβολών κ.λπ.; Δηλαδή μετά τον Νοέμβριο θα έχει ανακάμψει η οικονομική κατάσταση των κατεστραμμένων επαγγελματιών, των αγροτών, των κτηνοτρόφων καθώς και των εργαζομένων και δεν θα υπάρχει άλλη ανάγκη προστασίας; Μπορείτε να φανταστείτε εσάς και τις οικογένειές σας εκεί; Μπορείτε για λίγο να μπείτε στη θέση αυτών των ανθρώπων; Μήπως τελικά ζούμε σε διαφορετική χώρα;

Δυστυχώς, επιμένετε και πορεύεστε σαν αυτό που συνέβη να είναι κάτι απλό, κάτι συνηθισμένο, όμως δεν είναι κάτι απλό. Είναι μια κοινωνική και οικονομική καταστροφή για χιλιάδες ανθρώπους.

Κυρίες και κύριοι συνάδελφοι, ειλικρινά είναι πολύ στενάχωρο για εμένα που η πρώτη μου ομιλία στο Ελληνικό Κοινοβούλιο έπρεπε να γίνει για αυτή την τραγωδία που ζουν τα Τρίκαλα και η Θεσσαλία. Όμως, θέλω να διαβεβαιώσω τους συμπολίτες μου ότι εμείς δεν θα τους εγκαταλείψουμε ούτε στιγμή. Θα είμαστε διαρκώς δίπλα τους. Θα είμαστε συνεχώς μαζί τους. Δεν θα αφήσουμε καμμία αδικία να εξελιχθεί σε βάρος τους. Θέλω να γνωρίζουν ότι θα κάνουμε ότι είναι ανθρωπίνως δυνατόν για να ξαναβρούν το χαμόγελό τους, για να ξαναβρούν τη χαμένη ελπίδα για μια καλύτερη ζωή.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστούμε και για τον χρόνο.

Τον λόγο τώρα έχει η κ. Λιακούλη από το ΠΑΣΟΚ.

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε, κύριε Υπουργέ, κυρίες και κύριοι συνάδελφοι, ακούσαμε σήμερα κατά την έναρξη της συνεδρίασης τον Πρόεδρο της Βουλής να απευθύνεται στο Σώμα της Εθνικής Αντιπροσωπείας με συστάσεις και παραινέσεις, λέγοντας ότι το επίπεδο του πολιτικού λόγου θα πρέπει να το ξαναδούμε, θα πρέπει μεταξύ μας να επανατοποθετηθούμε και θα πρέπει ο πολιτικός πολιτισμός επιτέλους να κυριαρχήσει. Σωστά μου ακούστηκε να μιλάει ο Πρόεδρος.

Συσχέτισε αυτά που είπε με το αποτέλεσμα των αυτοδιοικητικών εκλογών εμμέσως, τονίζοντας την αποχή. Δηλαδή αυτό που μας είπε ο Πρόεδρος της Βουλής είναι ότι να, αυτά βλέπει ο κόσμος να γίνονται και μέσα στο Κοινοβούλιο και γι’ αυτόν τον λόγο δεν πηγαίνει το 70% να ψηφίσει. Σωστό και αυτό. Θεωρώ όμως, και φαντάζομαι, ότι σίγουρα αυτές τις παραινέσεις σε ένα στρογγυλό τραπέζι στην Κυβέρνηση στην οποία ανήκει ο κύριος Πρόεδρος της Βουλής θα τα πει, στη δική σας Κυβέρνηση. Θα σας τα πει και εσάς, δεν θα τα λέει μόνο στην Εθνική Αντιπροσωπεία. Γιατί δεν είναι μόνο η Εθνική Αντιπροσωπεία που δημιουργεί αυτή την εικόνα, κακώς, αλλά είναι και η εικόνα της Κυβέρνησής σας για την οποία πρέπει να κάνει παραινέσεις ο κύριος Πρόεδρος και όλοι.

Και θα μου επιτρέψετε και ένα σχόλιο και σαν τομεάρχη της αυτοδιοίκησης και με πορεία χρόνια στον χώρο, τον οποίο αγαπώ ακόμη πάρα πολύ. Τι έγινε στην αυτοδιοίκηση; Γιατί τόση κουβέντα για τις αυτοδιοικητικές εκλογές; Κύριοι της Κυβέρνησης, είναι απλά τα πράγματα. Κύριε Υπουργέ, παίξατε ζαριά και θέλατε να φέρετε εξάρες. Φέρατε ασσόδυο, αλλά προηγουμένως είχατε τσιμπήσει και τα ζάρια. Τα είχατε τσιμπήσει τόσες φορές όμως, που σας πήρε χαμπάρι ο λαός και σας είπε «παρτίδα τέλος» και έκλεισε με μεγάλο ήχο και βρόντο την παρτίδα. Αυτό πάθατε. Διότι, αν συζητούμε στην Εθνική Αντιπροσωπεία για πολιτικό πολιτισμό και για τον τρόπο με τον οποίο πρέπει να εκφραζόμαστε όλοι, για την ακεραιότητα, την αυτοτέλεια της συλλογικής σκέψης, της ατομικής πρωτοβουλίας, ότι αυτά τα σεβόμαστε στην αυτοδιοίκηση, συνταγματικά κατοχυρωμένη η αυτοτέλεια της κ.λπ., πώς είναι αυτό δυνατό να συνάδει με αυτά που είδαν τα μάτια μας και άκουσαν τα αυτιά μας όχι μόνο στη Θεσσαλία από όπου προέρχομαι, αλλά και παντού στην Ελλάδα; Πώς δικαιολογείτε τον κ. Αυγενάκη, τον συνάδελφό σας, κύριε Υπουργέ; Σας γνωρίζω και πώς εσείς κινείστε κοινοβουλευτικά. Γνωρίζω απολύτως και το ήθος σας, και την πορεία σας, και τα πάντα σας.

Ήρθε στην κεντρική πλατεία και μας είπε ότι όλα αυτά, οι παροχές στους πλημμυρόπληκτους αγρότες, κτηνοτρόφους ναι μεν, αλλά υπό τον όρο ότι ξέρετε πως για να τηρηθεί το χρονοδιάγραμμα και να γίνουν όλα αυτά σωστά, θα πρέπει να επιλέξετε και τη σωστή περιφερειακή αρχή.

Αλήθεια; Αυτή είναι η δημοκρατία την οποία υπηρετείτε; Αυτή είναι; Και μετά για να το σώσετε ήρθε ο ίδιος ο Πρωθυπουργός, ο οποίος δεκαπέντε μέρες πριν άφησε κενή τη θέση του δικού σας περιφερειάρχη όταν ανακοίνωνε τα μέτρα για τους πλημμυροπαθείς εμφαντικά λέγοντας «δεν τον θέλω μαζί μου» -απεταξάμην- και μετά, αφού δεν υπήρχε άλλη διέξοδος, είπε «ξανά έλα μαζί μου». Πήγαινε - έλα, λοιπόν, συνέβη σε μια πασαρέλα υποψηφίων, συναλλαγών, εκβιασμών με τους αντάρτες σας να τους παίρνετε ξανά μαζί σας, μια να τους διώχνετε, μια να τους αφορίζετε και από την άλλη να εύχεστε τα καλύτερα σε αυτούς.

Και, βεβαίως, ζαλίσατε το εκλογικό σώμα και το ζαλίσατε με το βέρτικο το δικό σας, όμως, που δεν μπορούσε να πιστέψει, πραγματικά, ότι το 2023 είναι δυνατόν να επιχειρείτε να καπελώσετε μέχρι τον αστράγαλο τις αυτοδιοικητικές εκλογές, να προκαλέσετε ασφυξία στις κοινωνίες, την ώρα που έχουμε ανθρώπους οι οποίοι έρχονται και δημιουργούν κοινωνικές συμμαχίες μόνοι τους, όπως ακριβώς ο Χάρης Δούκας στην Αθήνα, ο οποίος έκανε περίπατο με τον λαό και δεν έκανε τον μεγάλο περίπατο με την οικογένειά.

Άλλος, λοιπόν, περίπατος είναι ο ένας, άλλος περίπατος ο άλλος. Περίπατο, όμως, πήγατε εσείς και περίπατο πήγε ακριβώς αυτά όλα που λέγατε στον κόσμο περί του λαφύρου, το οποίο θέλατε χειραγωγώντας την τοπική αυτοδιοίκηση.

Πολύ στεναχωρήθηκα, όμως, σας λέω και δεν κάνω μια αντιπολιτευτική ομιλία για να πω διάφορα. Όπως ξέρετε, στις τοπικές κοινωνίες εμείς έχουμε και προσωπικές σχέσεις με τους ανθρώπους και βρισκόμαστε καθημερινά μαζί τους. Όταν, λοιπόν, εμείς διαγιγνώσκουμε ότι γίνονται και αυτοί οι ίδιοι οι άνθρωποι αντικείμενο μιας στυγνής πολιτικής διαχείρισης, αυτό το κατακεραυνώνουμε.

Άρα, δυστυχώς, αυτή τη φορά αποδείχτηκε περίτρανα ότι αυτά τα οποία εσείς μεθοδεύσατε δεν πέρασαν στον ελληνικό λαό και αυτή ήταν μια μεγάλη πρώτη ήττα της μεθόδευσης και της χειραγώγησης της τοπικής αυτοδιοίκησης. Αυτό θα το κρατήσετε όχι ως σημείο με επικοινωνιακούς κουρνιαχτούς να το διορθώσετε, αλλά να το διορθώσετε στην ουσία, να καταλάβετε πόσο πολύ έχει ανάγκη ο κόσμος το οξυγόνο.

Και σήμερα τι κάνατε μετά από αυτά; Και αφού εμείς καταφέραμε στη Θεσσαλία, τουλάχιστον, να έχουμε μια καινούργια μέρα, τι λέτε σήμερα εσείς για τη Θεσσαλία; Λέτε αλήθεια; Μας φέρατε αναστολή των πλειστηριασμών και οργανώνετε και επίσημη συζήτηση στην Ολομέλεια της Βουλής μέχρι 10 Νοεμβρίου για τους Θεσσαλούς πλημμυροπαθείς για όλες τις πράξεις και τις διαδικασίες κατασχέσεων και πλειστηριασμών και περηφανεύεστε για αυτό; Πω, πω πράγμα που κάνατε αλήθεια! Αναστείλατε τους πλειστηριασμούς -σε ποιους; σε ποιους;- σε αυτούς που δεν έχουν στρώμα να κοιμηθούν, σπίτι να καθίσουν, φαΐ να φάνε, παιδιά που δεν σπουδάζουν και είναι εκεί και περιμένουν γιατί δεν υπάρχει το χιλιάρικο να το δώσουν και να πάνε στην πόλη που πέτυχαν με χίλιους κόπους, γιατί οι περισσότεροι είναι κολίγοι του κάμπου, αγρότες, φτωχοί με σαράντα στρέμματα χωράφια.

Και τι τους λέει σήμερα η Κυβέρνησή σας; Τι κάνατε; Τι δώσατε; Επανορθώσατε στις επιχειρήσεις; Άνοιξε καμμία επιχείρηση; Αποζημιώσατε τους ανθρώπους που έχασαν τα σπίτια τους; Δώσατε χρήματα για να αποκατασταθεί η αστεγία έστω; Αυτό είναι το πρώτο, η αστεγία.

Ξέρετε τι μαζεύουμε σε ανθρωπιστική βοήθεια, κύριε Υπουργέ; Στρώματα, παπλώματα, μαξιλάρια, σεντόνια, κουβέρτες, παπούτσια και μιλάτε για την αναστολή των πλειστηριασμών, που θα έπρεπε όχι μόνο να είναι αυτονόητο, όχι μόνο να είναι μέχρι τις 10 Νοεμβρίου, όπως είπε και η εισηγήτρια μας -10 Νοεμβρίου!- αντί να πείτε για ένα-δυο χρόνια.

Πού είναι το εθνικό σας σχέδιο; Πέρασε τόσος καιρός. Τι κάνατε όλον αυτόν τον καιρό; Όλες αυτές τις εβδομάδες τι κάνετε εκτός από μεγάλους περιπάτους και παρελάσεις στις πλατείες για να βγάλετε τους εκλεκτούς; Που είναι η task force που σας προτείναμε; Πού είναι οι ειδικές ομάδες διοίκησης;

Εχθές άκουσα και κάτι. Κάλεσε ο κύριος Πρωθυπουργός τον κύριο νέο Περιφερειάρχη, τον κ. Κουρέτα, της Θεσσαλίας και του είπε ότι οι αρμοδιότητες πάλι θα συζητηθούν

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, κυρία συνάδελφε.

**ΕΥΑΓΓΕΛΙΑ ΛΙΑΚΟΥΛΗ:** Ναι, κύριε Πρόεδρε, με συγχωρείτε. Ζητώ συγγνώμη και από τους συναδέλφους. Θα ήθελα την ανοχή σας για δευτερόλεπτα.

Είπε, λοιπόν, για την επαναφορά των αρμοδιοτήτων και να συζητήσουμε ξανά. Ακόμη με αυτά παλεύουμε; Για το ποιος έχει τις αρμοδιότητες; Ρωτάω τον κ. Σταϊκούρα και τον κ. Ταχιάο, ο οποίος έκανε αντιπλημμυρικά έργα τι πρέπει να διορθώσουμε για τον χάρτη του 2018 της Ευρωπαϊκής Ένωσης αντιπλημμυρικών έργων που δεν τηρήθηκε. Ιδέα δεν είχε ο άνθρωπος. Μου έφερε έναν κατάλογο έργων 210 δέκα εκατομμυρίων ευρώ και αυτό ήταν όλο. Το επεξεργαζόμαστε αυτές τις μέρες.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κυρία συνάδελφε.

**ΕΥΑΓΓΕΛΙΑ ΛΙΑΚΟΥΛΗ:** Κοιτάξτε να δείτε. Με αυτά και με αυτά δεν μπορεί να συνεχίσει να υπάρχει Θεσσαλία και δεν μπορεί να συνεχίσει να υπάρχει η Ελλάδα. Απαιτείται σοβαρότητα. Να ανασκουμπώσουμε τα μανίκια μας και να κάνουμε δουλειά. Αφήστε τις επικοινωνίες. Αφήστε τους κουρνιαχτούς. Ο κόσμος αυτή τη στιγμή πονάει και η ζωή σας κέρδισε. Η ζαριά σας δεν πέτυχε. Θα συνεχίσετε να είστε ασσόδυο.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο κ. Κατσιβαρδάς.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Αξιότιμε κύριε Πρόεδρε, αξιότιμε κύριε Υφυπουργέ της Δικαιοσύνης, κατ’ αρχάς όσο και αν φαίνεται ότι είναι τυπική η επικύρωση της πράξης νομοθετικού περιεχομένου, η οποία τρόπον τινά δικονομικώς να πω κατ’ αναλογική εφαρμογή του Κώδικα Πολιτικής και Ποινικής Δικονομίας, δηλαδή είναι τυπικώς παραδεκτό, διότι σαφώς συντρέχει εξαιρετικός λόγος επείγοντος και επίκειται κίνδυνος -επίκειτο θα έλεγα εγώ- κίνδυνος βλάβης θα έλεγα εγώ για τους πληγέντες στη Θεσσαλία.

Άρα, επί της αρχής σαφώς θεωρούμε ότι οι πράξεις νομοθετικού περιεχομένου, οι οποίες εξεδόθησαν από την Πρόεδρο της Δημοκρατίας κατόπιν προτάσεως του Υπουργικού Συμβουλίου, μας βρίσκουν απολύτως σύμφωνους και εξ αυτού του λόγου, λοιπόν, ανάγονται ενώπιον της ημετέρας Ολομέλειας, προκειμένου εμπροθέσμως να κυρωθούν και σαφώς τυπικά επί της αρχής θεωρούμε ότι σαφώς ανταποκρίθηκε το κράτος σε αυτά τα οποία υπέστησαν.

Όμως, οι Σπαρτιάτες κατ’ ουσίαν, όπως είπε και ο εισηγητής, θα ψηφίσουν «παρών» επί της συγκεκριμένης κυρώσεως, διότι διαφωνούμε εκ βάθρων και άρδην ως προς την ουσία. Βεβαίως, οι προϋποθέσεις δικαιολογούν, όπως είπα, τις πράξεις αυτές, αλλά δεν είναι δυνατόν, κατόπιν αυτής της βιβλικής καταστροφής την οποία υπέστησαν, να υπάρχει μια μικρή μόνο παράταση της αναστολής των πλειστηριασμών και, εν γένει, της λήψης των καταδιωκτικών μέτρων. Αυτό όχι μόνο αντιβαίνει προδήλως στην κοινή λογική, αλλά αυτό καταλύει ουσιαστικά το κράτος δικαίου και ανακινεί την κρατική αναλγησία και υποδηλώνει, καταδεικνύει τη σύμπλευση της Κυβερνήσεως με τα funds και τη συντήρηση της χαίνουσας κοινωνικής πληγής, η οποία είναι οι πλειστηριασμοί σε καθολικό επίπεδο.

Αντιστρόφως, αντί να αποτελεί τη θρυαλλίδα αυτή η φυσική καταστροφή, που και εμείς ουσιαστικά καταστηλιτεύουμε την πανάκεια της κλιματικής αλλαγής, όπως αορίστως, είναι μια έννοια η οποία επιστρατεύεται εν είδει ασυμμέτρου απειλής χωρίς, όμως, να υπάρχει καμμία ειδική και εμπεριστατωμένη αιτιολογία ή επιστημονική τεκμηρίωση για να καταπειστεί η κοινή γνώμη τι σημαίνει κλιματική αλλαγή.

Διά του Βήματος τούτου έχω διατυπώσει πλειστάκις τις ενστάσεις μου, όπως αυτές οι αόριστες έννοιες χρησιμοποιούνται για να εξυπηρετήσουν αλλότριες σκοπιμότητες και επί τη πράξει κατά το παρελθόν -και το εγγύτερο και το απώτατο- έχει αποδειχθεί ότι τις μετέρχονται για να αποψιλώσουν θεμελιώδη δικαιώματα ή να περιορίσουν τον πυρήνα των δικαιωμάτων αυτών.

Το είδαμε, όπως είχα πει και κατά το παρελθόν το απώτατο, κατά το ΄67-΄74, όσον αφορά την έννοια της δημοσίας τάξεως και ασφάλειας, την αόριστη έννοια δίκην της οποίας περιορίζονται τα ατομικά δικαιώματα. Το είδαμε κατά την περίοδο της πανδημίας και το βλέπουμε και τώρα ότι όλα ανάγονται και αποδίδονται ουσιαστικά σε αυτή την ακατάληπτη έννοια, σε αυτόν τον «μπαμπούλα», σε αυτή τη δαμόκλειο σπάθη που σημαίνει κλιματική αλλαγή. Εργαλειοποιείται αυτή η έννοια, ακριβώς για να αποσεισθούν και να αποποιηθούν τις ευθύνες τους αυτοί οι οποίοι δεν έλαβαν τα αναγκαία προληπτικά μέτρα παραλείψεως αυτής της φυσικής καταστροφής, η οποία θα μπορούσε να προβλεφθεί. Ιδίως με τα σύγχρονα μέσα τα οποία διαθέτει η τεχνολογία παρέχεται και δικαιολογείται η ύπαρξη αυτή με βάση τα κονδύλια τα οποία έχουν διατεθεί.

Άρα εμείς αρνούμαστε ουσιαστικά τη γενεσιουργό αιτία αυτής της καταστάσεως, η οποία ουσιαστικά είναι μια μορφή καλλιέργειας λήθης, εκτροπής της κοινής γνώμης και αποπροσανατολισμού για το ποιος ευθύνεται, άρα και ως προς την αιτία και ως προς την ουσία της βραχυχρόνιας αναστολής της λήψης καταδιωκτικών μέτρων και των πλειστηριασμών κατά των πλημμυροπαθών. Θεωρούμε ότι πρόκειται περί ενός απροκάλυπτου εμπαιγμού, μιας μορφής λοιδορίας, μιας μορφής ουσιαστικά επίθεσης και λεηλασίας ακόμη και της πρώτης κατοικίας.

Εις τον αντίποδα, όπως και προεξέθεσα άρτι προηγουμένως διά βραχέων, η πολιτεία, οι πολίτες βασικά, εξαιτίας και συνεπεία αυτής της υφισταμένης καταστάσεως θα ανέμεναν να ανακινηθεί συνολικά το ζήτημα των πλειστηριασμών, για το οποίο βλέπουμε ότι η κοινωνία κοχλάζει, βοά και πλήττεται ακόμη και ως προς την πρώτη της κατοικία. Έχουν καταργηθεί θεμελιώδη δικαιώματα αμύνης των πολιτών, όχι μόνο των πλημμυροπαθών -πολλώ δε μάλλον των πλημμυροπαθών- εξ ου και θεωρούμε ότι είναι κίβδηλη και ψευδεπίγραφη αυτή η αναστολή, διότι εξυπηρετεί μονομερώς τα συμφέροντα των τραπεζών και των funds.

Άρα θα περίμενε κάποιος ομιλώντας ή αναμένοντας σε ένα δημοκρατικό πολίτευμα, σε ένα κράτος δικαίου, μια περισσότερη κοινωνική ευαισθησία, μια έτι περαιτέρω, επί μάλλον και μάλλον κοινωνιοκεντρική πολιτική εξ αφορμής των πληγέντων, που θα αποτελούσε ουσιαστικά την αφορμή να επεκταθεί, να ξεκινήσει εξ υπαρχής μια συζήτηση σχετικά με τους πλειστηριασμούς.

Σαφώς από την άλλη πλευρά, δεν εξαπατώμαι, δεν βαυκαλίζομαι και ως μαχόμενος δικηγόρος γιγνώσκω ότι υπάρχει απόφαση του Αρείου Πάγου που χορηγεί την άδεια, δίδει το «πράσινο» φως κατά το προσφυώς λεγόμενον στα funds, δηλαδή νομιμοποιούνται ενεργητικά να προβούν στη λήψη καταδιωκτικών μέτρων και στη διενέργεια πλειστηριασμών.

Όμως, βλέπουμε ότι τα ίδια τα βιοτικά γεγονότα, της ζωτικής πραγματικότητας έχουν υπερφαλαγγίσει αυτές τις εξελίξεις του Ιανουαρίου του 2023. Άρα αναμέναμε ένα κοινωνικό κράτος δικαίου όπου θα ήρχετο ένας νόμος για επί μακρόν αναστολή των πλειστηριασμών, προκειμένου εν τοις πράγμασι να ανακουφιστούν, να μπορέσουν να ανορθωθούν οι πλημμυροπαθείς στη Θεσσαλία και εξ αφορμής αυτού να επεκταθεί για ένα εύλογο και ικανό χρονικό διάστημα, για να μπορέσουν τα ελληνικά νοικοκυριά τα οποία έχουν καθημαχθεί επί τόσα έτη, αρχής γενομένης από τα μνημόνια, την πανδημία και γενικότερα όλη την επακολουθήσασα των καταστάσεων αυτή οικονομική καταβαράθρωση.

Εν κατακλείδι, θέλω να πω ότι εμείς ψηφίζουμε «παρών», γιατί ναι μεν ήταν περιοριστικά ανανηπτικό το μέτρο αυτό διά της διαδικασίας της εκδόσεως των πράξεων νομοθετικού περιεχομένου, αλλά μέχρι εκεί. Φρονώ ότι είναι υποκριτική και φαρισαϊκή ουσιαστικά η εξέλιξη αυτή, διότι δεν εξυπηρετεί το δημόσιο συμφέρον ως έδει για ένα κρίσιμο, καίριο και ακανθώδες ζήτημα το οποίο θα ενσκήψει νομοτελειακά και με γεωμετρική ακρίβεια συν τω χρόνω, προϊουσών των επόμενων ημερών και αυτό θα αποτελέσει την αφορμή κοινωνικής έκρηξης. Διότι οι πλειστηριασμοί είναι η μεγάλη, διαχρονική, χαίνουσα -θα έλεγα, εμφανίζεται πλέον και στην επιφάνεια- πληγή της κοινωνικής πραγματικότητας.

Σας ευχαριστώ πάρα πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τώρα, κύριοι συνάδελφοι, να σας ενημερώσω ότι έχουν αρχίσει να ζητούν τον λόγο οι Κοινοβουλευτικοί Εκπρόσωποι. Άρα, θα μιλήσει τώρα, έχει ζητήσει τον λόγο ο κ. Μάντζος από το ΠΑΣΟΚ. Μετά θα βάλουμε έναν Βουλευτή, τον κ. Τσαβδαρίδη, αμέσως μετά τον κ. Παφίλη, μετά έναν Βουλευτή και αμέσως μετά έχει ζητήσει τον λόγο…

Εσείς, κύριε Τσιάρα, πότε θέλετε να μιλήσετε; Άμα θέλετε, αμέσως μετά. Θέλετε να μιλήσετε τελευταίος ή θέλετε να μιλήσετε μετά τον κ. Παφίλη;

**ΚΩΝΣΤΑΝΤΙΝΟΣ ΤΣΙΑΡΑΣ:** Εγώ όχι, δεν θέλω να μιλήσω τελευταίος, μετά τον κ. Ξανθόπουλο.

**ΘΕΟΦΙΛΟΣ ΞΑΝΘΟΠΟΥΛΟΣ:** Να εντάσσεται και ένας Βουλευτής ενδιάμεσα!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία, εντάξει, θα το τακτοποιήσουμε το θέμα.

Ορίστε, κύριε Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα μου επιτρέψετε στην αρχή της ομιλίας μου να στρέψω την προσοχή της Εθνικής Αντιπροσωπείας όχι πολύ μακριά από εδώ, στην Παλαιστίνη που γίνεται ξανά θέατρο μιας σύγχρονης τραγωδίας με απρόβλεπτες συνέπειες και κινδύνους. Η τρομοκρατία είναι καταδικαστέα, το Διεθνές Δίκαιο παρέχει αναφαίρετο δικαίωμα άμυνας απέναντι στις επιθέσεις που δέχεται ένα κράτος. Ο πόλεμος, όμως, έχει τους δικούς του κανόνες, ιερούς και απαράβατους κανόνες που επιτάσσουν την προστασία του άμαχου πληθυσμού και την αδιάκοπη παροχή ανθρωπιστικής βοήθειας στους πολίτες των εμπόλεμων περιοχών και βεβαίως, την άμεση και χωρίς όρους απελευθέρωση των ομήρων που κρατάει η Χαμάς.

Δυστυχώς, ο κύκλος της βίας που άνοιξε ξανά σε αυτή την πολύπαθη περιοχή της υφηλίου διευρύνεται με εξαιρετικά απειλητικό ρυθμό, έρχεται ακόμη περισσότερος πόνος, ακόμη περισσότερη καταστροφή. Τα χθεσινά γεγονότα στο Νοσοκομείο της Γάζας δεν είναι μόνο καταδικαστέα από όλους, συνιστούν έγκλημα πολέμου και έτσι απαιτείται πλήρης διερεύνηση των αιτιών για το τι ακριβώς συνέβη. Είναι αναγκαία -και το επαναλαμβάνουμε- η απόλυτη προστασία των αμάχων και των πλέον ευαίσθητων υποδομών, ιδίως των νοσοκομείων και των σχολείων. Και επιτέλους, είναι εξαιρετικά αναγκαίο να ανοίξει η Γάζα από τον αποκλεισμό από βασικές παροχές, να διανοιχθεί ξανά ο διάδρομος της ανθρωπιστικής βοήθειας, όπως επανειλημμένα ζητούν διεθνείς οργανισμοί, ο Οργανισμός Ηνωμένων Εθνών, η Ευρωπαϊκή Ένωση.

Άλλωστε, δεν πρέπει να ξεχνάμε και ορισμένες κρίσιμες παραμέτρους: Άλλο Χαμάς, άλλο συνολικά Παλαιστίνη, άλλο ισλαμιστές-τρομοκράτες, άλλο ένας λαός που έχει στερηθεί και στερείται ως τις μέρες μας τα θεμελιώδη. Οι αποτρόπαιες πράξεις των ακραίων τρομοκρατών ένδεκα ημέρες τώρα όχι απλώς δεν υπηρετούν, αλλά πλήττουν τα δίκαια ιστορικά αιτήματα του παλαιστινιακού λαού για αναγνώριση δύο κρατών στην περιοχή, το μόνο δίκαιο και ρεαλιστικό σενάριο για την εξασφάλιση της ειρήνης στην περιοχή με ασφάλεια και ένα σταθερό έδαφος ειρηνικής συνύπαρξης για τους δυο λαούς, τη μόνη επιλογή για μια δημοκρατική μελλοντική προοπτική απέναντι στην αυθαιρεσία και τον φονταμενταλισμό και στην Παλαιστίνη και στο Ισραήλ, τη μόνη λύση για ειρήνη, αμοιβαίο σεβασμό της ζωής και των δικαιωμάτων όλων των κατοίκων της περιοχής πέρα και πάνω από θρησκείες και εθνική καταγωγή.

Και φυσικά, όλη αυτή η ανάφλεξη στη Μέση Ανατολή απειλεί να έχει ευρύτερες επιπτώσεις στην περιοχή μας, μεταβάλλοντας ρόλους και ισορροπίες και το λέμε αυτό ιδίως αυτές τις μέρες όπου εξελίσσεται ο προγραμματισμένος διάλογος της χώρας μας με την Τουρκία, που αφορά και σε κρίσιμα ζητήματα, όπως το μεταναστευτικό-προσφυγικό, που επιμένουμε ότι δεν πρέπει να το βλέπουμε ως ένα διμερές ζήτημα, αλλά στις πραγματικές του διεθνείς και ευρωπαϊκές πάντως διαστάσεις.

Αναμένουμε, λοιπόν, από την Κυβέρνηση να συνεχίσει την ενημέρωση της Βουλής και των υπόλοιπων πολιτικών κομμάτων για το περιεχόμενο και την πορεία αυτών των επαφών, κυρίως υπό το φως των εξελίξεων στην Ανατολική Μεσόγειο. Δεν θα κουραστούμε να το λέμε και ελπίζουμε να το εννοούμε όλοι το ίδιο σε αυτή εδώ τουλάχιστον την Αίθουσα πως στην εξωτερική μας πολιτική η ενημέρωση είναι ο θεμέλιος λίθος κάθε συνεννόησης και κάθε συναίνεσης.

Κυρίες και κύριοι, αυτή η σύνθετη και επικίνδυνη διεθνής συγκυρία έριξε βαριά και ρίχνει βαριά τη σκιά της στη δημόσια ζωή της χώρας μας, στην πολιτική ζωή της χώρας μας ακόμη και σε αυτές τις πρόσφατες αυτοδιοικητικές εκλογές, τις εκλογές της τοπικής αυτοδιοίκησης. Οι εκλογές ωστόσο έγιναν, τα αποτελέσματα είναι πλέον γνωστά και τα μηνύματα δεν μπορούν να αμφισβητηθούν, μηνύματα προς όλους και ιδίως προς την κυβερνητική παράταξη, προς τη Νέα Δημοκρατία. Αποδοκιμάστηκε και ηττήθηκε σε πολλές περιοχές η κυβερνητική αλαζονεία, ηττήθηκε η λογική του «χρωματοπωλείου», το φετίχ να βάψουν κάποιοι μπλε τον χάρτη, η λογική του «δεκατρία στα δεκατρία», η λογική της ιδιοκτησίας του κράτους και μιας αυτοδιοίκησης αποκεντρωμένης υπηρεσίας των Υπουργείων.

Οι αυτοδιοικητικές εκλογές, το είπαμε από την αρχή, δεν ήταν κομματικό στοίχημα. Οι αυτοδιοικητικές εκλογές, όπως είχαμε εξαρχής πει, ήταν ένα ζήτημα βαθιά πολιτικό, να αποκτήσει η χώρα μια αυτοδιοίκηση ισχυρή, χειραφετημένη από την εκάστοτε Κυβέρνηση και πάντως, όχι περιχαρακωμένη στα κομματικά γραφεία.

Κυρίως τη δεύτερη Κυριακή, δικαιώθηκε το ΠΑΣΟΚ - Κίνημα Αλλαγής και όλοι όσοι ζητούσαμε ισχυρά θεσμικά αντίβαρα, απέναντι στο δήθεν επιτελικό κράτος, όσοι ζητήσαμε να αποδοκιμαστεί η εκστρατεία η προσωπική του Πρωθυπουργού και των Υπουργών του, που έτρεξαν, κυριολεκτικά, την καμπάνια των γαλάζιων υποψηφίων, σαν να μην υπάρχει αύριο.

Και κάπως έτσι, σε πολλές περιοχές της χώρας, θα έχουμε από 1ης Ιανουαρίου 2024 αυτοδιοικητικές αρχές με προοδευτικό σχέδιο και όραμα, δίπλα στον πολίτη και όχι δίπλα στο Μαξίμου. Η πρωτεύουσα απέκτησε έναν δήμαρχο με γνώση, με σχέδιο και ρεαλιστικές προτάσεις για τα μεγάλα ζητήματα της πόλης. Στο πρόσωπο του νέου Δημάρχου Χάρη Δούκα, συγκεντρώνονται περισσότερα ενάρετα χαρακτηριστικά: Ο καθαρός λόγος, λίγα λόγια και μετρήσιμοι στόχοι για καλύτερη ζωή, ασφάλεια και λειτουργικές υποδομές, η περιβαλλοντική ατζέντα για μια πράσινη και βιώσιμη πόλη που βλέπει την κλιματική κρίση ως αιτία για δράση, όχι ως δικαιολογία, η αυταξία του δημόσιου πανεπιστημίου, η επιστημονική γνώση και η έρευνα ως εργαλεία για το κοινό καλό, ένας λόγος αισιόδοξος, θετικός που κατάφερε να εμπνεύσει δημότες, πολίτες από περισσότερους πολιτικούς χώρους, μία φωτεινή αχτίδα στο γκρίζο της μεγάλης πόλης.

Βεβαίως, ένα από τα πιο σημαντικά, τα πιο εμφατικά μηνύματα αυτής της κάλπης, δόθηκε πριν από τρεις ημέρες στην Περιφέρεια της Θεσσαλίας, που βρίσκεται εξ αντικειμένου στην καρδιά, στον πυρήνα της σημερινής μας συζήτησης. Πρέπει, πρώτα και κύρια, να αναγνωρίσουμε ότι αυτή η νίκη είναι νίκη των πολιτών της Θεσσαλίας που μπόρεσαν μέσα στην εικόνα της καταστροφής να ορθώσουν το ανάστημά τους και να εκφράσουν με τρόπο δημοκρατικό το αίτημα για αλλαγή. Είναι η νίκη των πολιτών της Καρδίτσας, του Βόλου, των Τρικάλων, της Λάρισας που μέσα στις λάσπες, τις χαμένες περιουσίες, τις πνιγμένες καλλιέργειες, τις κατεστραμμένες κτηνοτροφικές μονάδες, βρήκαν το θάρρος, βρήκαν τη δύναμη να πετύχουν με την ψήφο τους μια σπουδαία ανατροπή, να υπερβούν την ιδιότυπη ομηρία στην οποία τους καταδίκαζε αυτή η Κυβέρνηση και η απερχόμενη περιφερειακή αρχή, να νικήσουν τους εκβιασμούς και τους εκφοβισμούς -με κορυφαία την παρουσία του Υπουργού Αγροτικής Ανάπτυξης πριν από λίγες μόνο ημέρες στη Θεσσαλία- να υπερνικήσουν τη χειραγώγηση της ψήφου, με αντάλλαγμα τι; Την αυτονόητη τήρηση των χρονοδιαγραμμάτων για την αποκατάσταση και τις αποζημιώσεις, την ελάχιστη υποχρέωση αυτής της πολιτείας απέναντι σε αυτούς τους πολίτες.

Αυτή, λοιπόν, η νοοτροπία αποδοκιμάστηκε. Ηττήθηκε η αλαζονεία. Ηττήθηκε η αναποτελεσματικότητα, ο συμβιβασμός και η συμμαχία ακόμη και με το σκοτάδι, με μόνο στόχο την παραμονή στην εξουσία. Ηττήθηκε η ανεπάρκεια. Ηττήθηκε η απουσία του κράτους στη Θεσσαλία και νίκησε η ελπίδα και η προοπτική.

Οι επαναλαμβανόμενες φυσικές καταστροφές ήταν η καταλυτική, η συντριπτική συνθήκη μέσα στην οποία οι πολίτες της Θεσσαλίας κλήθηκαν να αποφασίσουν, να αξιολογήσουν τα πεπραγμένα και ιδίως παραλείψεις. Ένιωσαν μόνοι και απροστάτευτοι στις δύσκολες ώρες της κακοκαιρίας και την ώρα της κρίσης, την ώρα της δημοκρατικής απόφασης, έστειλαν καθαρό μήνυμα ανατροπής.

Η πράξη νομοθετικού περιεχομένου, που σήμερα κυρώνουμε, είναι μόνο ένα μέρος των αναγκαίων πρώτων ενεργειών που έπρεπε να ακολουθήσουν τη μεγάλη καταστροφή. Μέτρα που όχι μόνο ήταν αναγκαία, όσο διήρκεσαν και διαρκούν, αλλά όπως σας εξήγησε η ειδική αγορήτρια μας, κ. Μιλένα Αποστολάκη, θα χρειαστεί να παραταθούν κι άλλο. Η προστασία της πρώτης κατοικίας και της αγροτικής γης στα πρότυπα των μεταρρυθμίσεων του ΠΑΣΟΚ του 2010, οφείλουν να αποτελέσουν μόνιμο περιεχόμενο, με μόνιμο χαρακτήρα, μέρος ενός ολιστικού σχεδίου για τη Θεσσαλία, για την μόνιμη και διαρκή ανακούφιση του πόνου που έφερε η πρωτοφανής κακοκαιρία.

Η συζήτηση, όμως, δεν σταματά εκεί. Η αναζήτηση των ευθυνών είναι ανοικτή και δεν μπορεί να κλείσει, ούτε καν με ένα εκλογικό αποτέλεσμα. Ούτε, φυσικά, με έναν απερχόμενο περιφερειάρχη σε ρόλο αποδιοπομπαίου τράγου, ούτε με επικοινωνιακές συναντήσεις. Οι προεκλογικές απρέπειες δεν αποκαθίστανται, παρά μόνο με έργο, με πράξεις και με ανάληψη ευθυνών. Ίσως σήμερα πλέον, ο κ. Αγοραστός να είναι πιο ελεύθερος να μιλήσει. Είχε πράγματι στείλει επιστολές στον Υπουργό Υποδομών, κ. Καραμανλή, τότε; Ποια ήταν η απάντηση του Υπουργείου; Ποια ήταν τα γραφειοκρατικά εμπόδια που επικαλέστηκε προεκλογικά;

Ζητήσαμε τη σύσταση εξεταστικής επιτροπής για τη Θεσσαλία. Κανείς δεν ανταποκρίθηκε θετικά σε αυτό. Θα περιμένουμε κι άλλο. Και φυσικά, το αίτημα για αποκατάσταση παραμένει ισχυρό και πάντοτε επίκαιρο.

Έχουμε καταθέσει την πρότασή μας για ένα ολοκληρωμένο σχέδιο με τη λειτουργία task force της χώρας στα ευρωπαϊκά πρότυπα για την αποκατάσταση της Θεσσαλίας. Προσοχή! Mε διαφάνεια και λογοδοσία στη διαχείριση των πόρων εθνικών και ευρωπαϊκών. Kαι το λέμε αυτό σήμερα, μία ημέρα μετά από μια πολύ ενδιαφέρουσα συνεδρίαση της Bουλής σε επιτροπή, στην οποία επιβεβαιώθηκαν πολλά δυσμενή στοιχεία. Ειρήσθω εν παρόδω, ότι είμαστε για παράδειγμα τέταρτη από το τέλος στην αξιοποίηση των πόρων για τα έργα του κοινωνικού κράτους και ιδίως, του δημόσιου συστήματος υγείας, τη στιγμή που η τέταρτη πόλη της Ελλάδας, το Ηράκλειο στερείται χειρουργείων, λόγω έλλειψης αναισθησιολόγου στο «Βενιζέλειο» που μόλις χθες καμώνεται ότι ανακάλυψε το Υπουργείο Υγείας, αλλά να επιστρέψουμε σε αυτό που συνέχεται άμεσα με τη σημερινή συζήτηση, σε αυτό που προέκυψε χθες και ομολογήθηκε, στη μηδενική απορρόφηση ευρωπαϊκών κονδυλίων του Ταμείου Ανάκαμψης και Ανθεκτικότητας -ω, τι ειρωνεία!- σε δράσεις πολιτικής προστασίας και ανακύπτει το ερώτημα: Εάν και γιατί απεντάχθηκαν τελικά τα αντιπλημμυρικά έργα πριν την καταστροφή της Θεσσαλίας, μετά τον «Ιανό» και πριν τον «Ντάνιελ» και ποιος φταίει γι’ αυτό. Είναι ένα ταμείο που τελικά αναθεωρείται, παρά τους κυβερνητικούς αφορισμούς, αλλά και πάλι χωρίς διαβούλευση και χωρίς κανέναν λόγο στην αυτοδιοίκηση, που παραμένει ο φτωχός συγγενής, εκτός νυμφώνος των εθνικών και ευρωπαϊκών κονδυλίων.

Η νέα περιφερειακή αρχή, λοιπόν, του Δημήτρη Κουρέτα, αυτή την κρίσιμη αποστολή έχει, να ελέγχει με αντικειμενικό τρόπο, με επιστημονική ακρίβεια και δημοκρατική ευθύνη το έργο της αποκατάστασης και θωράκισης της Θεσσαλίας. Να συμμετέχει ενεργά σε όλες ανεπιφύλακτα και ανεξαίρετα τις επιτροπές και τα συντονιστικά όργανα και να εγγυηθεί ότι η τοπική αυτοδιοίκηση μπορεί πράγματι να εκπληρώσει την πραγματική της αποστολή ως φορέας τοπικής δημοκρατίας και ως πυλώνας ανάπτυξης δίκαιης και βιώσιμης περιφερειακής ανάπτυξης. Με ανθεκτικές υποδομές όχι μόνο στη Θεσσαλία αλλά και σε όλη τη χώρα.

(Στο σημείο αυτό, κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, σε ένα λεπτό, κύριε Πρόεδρε, ευχαριστώ πολύ.

Μιλάμε, άλλωστε, ιδίως για την πολύπαθη Θεσσαλία, για μια περιοχή με ανοικτές πληγές στις δημόσιες υποδομές. Μια περιοχή στην οποία πριν μερικούς μόλις μήνες έλαβε χώρα μια εθνική τραγωδία, η σιδηροδρομική τραγωδία στα Τέμπη, δεν πρόκειται ποτέ να ξεχαστεί! Η εκκωφαντική απουσία ενός κράτους που επί σειρά ετών απέτυχε να εξασφαλίσει και να εγγυηθεί τις ελάχιστες τεχνικές υποδομές ασφάλειας των συγκοινωνιών, δεν πρόκειται ποτέ να ξεχαστεί και δε θα το επιτρέψουμε εμείς να ξεχαστεί. Ο Ευρωπαίος εισαγγελέας, έχει εδώ και εβδομάδες αποστείλει δικογραφία για τις καθυστερήσεις και την κακοδιαχείριση των κρίσιμων έργων της τηλεδιοίκησης, με βάση τη σύμβαση 717/2014, έργα που αν είχαν ολοκληρωθεί, δεν θα είχαμε θρηνήσει δεκάδες συμπολίτες μας τα ξημερώματα της 1ης Μαρτίου του 2023.

Ζητούμε, λοιπόν, τη σύσταση επιτροπής για τη διενέργεια προκαταρκτικής εξέτασης για τους δύο αναφερόμενους Υπουργούς κ. Σπίρτζη και κ. Καραμανλή σε αυτή τη δικογραφία του Ευρωπαίου εισαγγελέα. Ιδού η ευκαιρία, ιδίως για την αξιωματική αντιπολίτευση.

Σήμερα γνωρίζω ότι συνεδριάζει η πολιτική γραμματεία του ΣΥΡΙΖΑ. Ας αποφασίσει το κόμμα της Αξιωματικής Αντιπολίτευσης να συμπράξει σε αυτή την αναγκαία κίνηση. Θα έπρεπε όλους σε αυτή την αίθουσα -όλες και όλους- να μας ενώνει το αίτημα για φως, για αλήθεια, για δικαιοσύνη. Καμμία μεταρρύθμιση, κανένα σχέδιο για το μέλλον δεν μπορεί να εμπνεύσει και να πετύχει, αν δεν στηρίζεται στην επίγνωση των λαθών του χθες. Και αυτή είναι μια άσκηση αυτογνωσίας, κυρίες και κύριοι συνάδελφοι, εξαιρετικά απαιτητική, αλλά πάνω απ’ όλα αναγκαία, με στόχο μια ανθεκτική κοινωνία, με δικαιοσύνη για όλους και ιδίως τη νέα μας γενιά.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, μπορώ να έχω το λόγο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Παφίλη, δυστυχώς, ζήτησε το λόγο ο κ. Ξανθόπουλος πριν.

**ΘΕΟΦΙΛΟΣ ΞΑΝΘΟΠΟΥΛΟΣ:** Όχι, όχι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κοιτάξτε, υπάρχει μια διαδικασία, κατά την οποία, με βάση την κοινοβουλευτική δύναμη μπορεί να πάρει το λόγο κάποιος συνάδελφος. Θέλετε ή όχι; Δεν θα το κάνουμε θέμα τώρα. Δεν έχουμε δημοτικές εκλογές.

**ΘΕΟΦΙΛΟΣ ΞΑΝΘΟΠΟΥΛΟΣ:** Είπα να παρέμβει συνάδελφος από τον κατάλογο και μετά εμείς. Αυτό είπα εγώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Άρα, να μιλήσει ο κ. Τσαβδαρίδης τώρα και μετά εσείς.

Ορίστε, κύριε Τσαβδαρίδη, έχετε το λόγο.

**ΛΑΖΑΡΟΣ ΤΣΑΒΔΑΡΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν ξεκινήσω την ομιλία μου επί της συγκεκριμένης πράξης νομοθετικού περιεχομένου, θα μου επιτρέψετε να εκφράσω τα συγχαρητήριά μου στις νεοεκλεγείσες και νεοεκλεγέντες περιφερειάρχες, δημάρχους, περιφερειακούς, δημοτικούς, αλλά και τοπικούς συμβούλους, με την ευχή να έχουν μια γόνιμη θητεία επ’ ωφελεία των τοπικών κοινωνιών.

Επί τούτου δε, σε πείσμα όσων προσπαθούν με το στανιό να ρίξουν σκιές στον απόλυτο σεβασμό με τον οποίο η Νέα Δημοκρατία αντιμετωπίζει την αυτοδιοίκηση, παραφράζοντας, μάλιστα, αποσπάσματα προεκλογικών τοποθετήσεων κυβερνητικών στελεχών, θα ήθελα να υπενθυμίσω τα λόγια του Πρωθυπουργού Κυριάκου Μητσοτάκη ότι «η Κυβέρνηση θεωρεί την τοπική αυτοδιοίκηση και τους εκπροσώπους της, ανεξαρτήτως πολιτικής αφετηρίας, ως πολύτιμους συνεργάτες στον δρόμο για τη συνολική ανάπτυξη της χώρας στη νέα εποχή».

Στο κάτω κάτω πάει πολύ να πιάνει ο πόνος για την αυτοδιοίκηση αυτούς, που με την απλή αναλογική προσπάθησαν να βάλουν ταφόπλακα στην πραγματική βούληση των δημοτών και στην αποτελεσματική λήψη αποφάσεων των δημοτικών αρχών. Αυτοί, που ακόμη και όταν η Κυβέρνηση της Νέας Δημοκρατίας βλέποντας τα μεγάλα αδιέξοδα που η απλή αναλογική δημιούργησε, την κατήργησε, ήταν οι ίδιοι που και πάλι βρέθηκαν στα κάγκελα να την υπερασπίζονται.

Κι έρχομαι τώρα στα της πράξης νομοθετικού περιεχομένου που συζητούμε σήμερα στην Ολομέλεια, η οποία κυρώνει την ΠΝΠ της 10ης Σεπτεμβρίου 2023 με την οποία αντιμετωπίζονται δύο κομβικά προβλήματα, απόρροια των επιπτώσεων από την πρωτοφανούς έντασης κακοκαιρία «Ντάνιελ» στην Περιφέρεια Θεσσαλίας.

Πρώτον, η διασφάλιση της οριζόντιας αναστολής της αναγκαστικής εκτέλεσης επί της κινητής και ακίνητης περιουσίας φυσικών και νομικών προσώπων στην Περιφέρεια Θεσσαλίας για το χρονικό διάστημα έως τις 10 Νοεμβρίου 2023. Και δεύτερον, η ασφαλής διενέργεια των διαδικαστικών σταδίων των αυτοδιοικητικών εκλογών μέσω της μετάθεσης στην ίδια περιφέρεια της ημερομηνίας ανακήρυξης των συνδυασμών, ειδικά για τις δημοτικές και περιφερειακές εκλογές της 8ης Οκτωβρίου 2023.

Αυτό, βέβαια, που καταδεικνύουν στην ουσία τους αυτές οι ρυθμίσεις είναι η γενικότερη στρατηγική της Κυβέρνησης για την ανασυγκρότηση της Περιφέρειας Θεσσαλίας μετά τη θεομηνία. Μια θεομηνία που, λόγω της ιδιαίτερης σφοδρότητάς της, προκάλεσε ανυπολόγιστες καταστροφές σε υποδομές και σοβαρά προβλήματα στον πληθυσμό της.

Η Κυβέρνηση, όμως, της Νέας Δημοκρατίας είναι εδώ και βασικό της μέλημα, πέρα από το γενικό συντονισμό του τιτάνιου έργου της καταγραφής των ζημιών, των αυτοψιών, της αποκομιδής των νεκρών ζώων, των διαδικασιών επαναηλεκτροδότησης, του ελέγχου για την ποιότητα του νερού, της διαχείρισης των αποβλήτων, καθώς και της αρωγής και του ανεφοδιασμού των πολιτών που βρίσκονται στις πληγείσες περιοχές, τα οποία είναι υψίστης προτεραιότητας και προχώρησαν ταχύτατα, ήταν και κάτι ακόμα: Να ορθώσει ασπίδα προστασίας στους ευάλωτους οικονομικά συμπολίτες μας, αλλά και στον κόσμο της αγοράς και του επιχειρείν που βρέθηκαν εν μία νυκτί σε πλήρες αδιέξοδο, να φανούν συνεπείς στις υποχρεώσεις τους.

Να γιατί αποτελεί αναγκαία ρύθμιση η αναστολή της διενέργειας πλειστηριασμών, κατασχέσεων, αποβολών, προσωπικών κρατήσεων, καθώς και κάθε διαδικασίας, που διενεργείται μέσω των ηλεκτρονικών συστημάτων πλειστηριασμών που προβλέπεται στην ΠΝΠ.

Να γιατί οι σχετικές πράξεις που έχουν διενεργηθεί κατά το χρονικό διάστημα από την 6η Σεπτεμβρίου 2023 ως και τη δημοσίευση της παρούσας, λογίζονται ως μη γενόμενες και παραλαμβάνονται μετά την πάροδο της ως άνω προθεσμίας αναστολής.

Αλλά και να γιατί στην Περιφέρεια Θεσσαλίας, το ίδιο χρονικό διάστημα, αναστέλλονται οι προθεσμίες άσκησης ενδίκων μέσων, βοηθημάτων και αντιρρήσεων, που αφορούν σε εκκρεμείς διαδικασίες αναγκαστικής εκτέλεσης.

Το ελάχιστο που μπορεί να γίνει για τη Θεσσαλία της γόνιμης γης και των ανθρώπων του μόχθου, γίνεται, με ευαισθησία και με ταχύτητα. Είναι γεγονός, εξάλλου, ότι η Κυβέρνηση, με το σύνολο σχεδόν των Υπουργών της, «κατασκήνωσε» -αν μου επιτρέπετε τη λέξη- από την πρώτη στιγμή στην Περιφέρεια Θεσσαλίας, μετά τη θεομηνία. Με τον ίδιο, μάλιστα, τον Πρωθυπουργό να την επισκέπτεται -ούτε μία και δύο- αλλά, τέσσερις φορές συνολικά, προκειμένου ο συντονισμός να είναι ο βέλτιστος.

Γεγονός, επίσης, είναι ότι η Κυβέρνηση, προεξάρχοντος του κ. Μητσοτάκη, κινήθηκε ταχύτατα και αποτελεσματικά για τη διασφάλιση των απαραίτητων οικονομικών πόρων για τη στήριξη της Θεσσαλίας. Αφ’ ενός, κλειδώνοντας σε χρόνο ρεκόρ την ευρωπαϊκή στήριξη ύψους δεκάδων δισεκατομμυρίων ευρώ για την αντιμετώπιση των συνεπειών των πλημμυρικών φαινομένων στη Θεσσαλία, από κονδύλια του προηγούμενου και του νέου ΕΣΠΑ, καθώς και του Ταμείου Ανάκαμψης, αφ’ ετέρου εισάγοντας μια σειρά εξειδικευμένων μέτρων, που ξεκινούν από τις προκαταβολές της κρατικής αρωγής, τις αποζημιώσεις του ΕΛΓΑ, αλλά και τα πρόσθετα μέτρα στήριξης του Υπουργείου Αγροτικής Ανάπτυξης.

Βέβαια, δυστυχώς, η σχετική συζήτηση στην αρμόδια Επιτροπή της Βουλής, όπου και έχω την τιμή να προεδρεύω, λιγότερο επικεντρώθηκε στην εν λόγω ΠΝΠ και περισσότερο αποτέλεσε για την Αντιπολίτευση ευκαιρία για πλειοδοσία σε, δήθεν, ευαισθησία και σε διαγωνισμό ισοπέδωσης της δεδομένης κυβερνητικής μέριμνας για τη Θεσσαλία.

Η Κυβέρνηση, όμως, της Νέας Δημοκρατίας δεν θα αναλωθεί σε παιχνίδια εντυπώσεων, γιατί εστιάζει στην επούλωση των πληγών, αλλά και στο συνολικό επανασχεδιασμό των πληγεισών περιοχών, με βάση τα νέα δεδομένα, διορθώνοντας λάθη και αστοχίες, με στόχο την ανάταξη της Θεσσαλίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τέσσερις μαθήτριες και μαθητές και τρεις συνοδοί-εκπαιδευτικοί από το 3ο Γυμνάσιο Πύργου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Σας καλωσορίζουμε.

Ζήτησε τον λόγο τώρα η Πρόεδρος της Κοινοβουλευτικής Ομάδας της Πλεύσης Ελευθερίας, η κ. Κωνσταντοπούλου.

Παρακαλώ, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καλωσορίζουμε και τους μαθητές και υπενθυμίζουμε ότι η Βουλή υπάρχει για την κοινωνία και όχι για τον εαυτό της. Οι Βουλευτές και οι Υπουργοί υπάρχουν για την κοινωνία και όχι για τον εαυτό τους. Και η Κυβέρνηση έχει αποστολή να υπηρετεί την κοινωνία και όχι τον εαυτό της.

Έχει ταυτόχρονα υποχρέωση να υπηρετεί αρχές και αξίες μεταξύ των οποίων η αδιαπραγμάτευτη αξία της ειρήνης, της ειρήνης που η Κυβέρνηση Μητσοτάκη περιφρονεί, έχοντας ήδη εμπλέξει τη χώρα μας σε αποστολή στρατιωτικού υλικού στην Ουκρανία και εμπλέκοντας περαιτέρω τη χώρα μας με τις τελευταίες απερίσκεπτες επιζήμιες κινήσεις της σε μια εμπόλεμη κατάσταση στην οποία ισχυρίζεται ότι είναι με τη σωστή πλευρά της ιστορίας, ενώ στην πραγματικότητα είναι με την πλευρά του πολέμου, με την πλευρά των εγκλημάτων -των διεθνών εγκλημάτων-, με την πλευρά της ανθρωπιστικής καταστροφής, με την πλευρά των εγκλημάτων πολέμου και εγκλημάτων κατά της ανθρωπότητας.

Ποιος θα εξηγήσει για ποιον λόγο η Βουλή φωταγωγήθηκε με τα χρώματα του κράτους του Ισραήλ, όχι του ισραηλινού λαού, ούτε του εβραϊκού λαού, αλλά με τα χρώματα του κράτους του Ισραήλ, ενός κράτους που διαχρονικά εμπλέκεται σε παραβιάσεις του Διεθνούς Δικαίου, σε παραβιάσεις της διεθνούς νομιμότητας και σε διεθνή εγκλήματα. Ποιος θα εξηγήσει για ποιον λόγο κάποιος ανεύθυνος -δεν ξέρω αν είναι ο Πρόεδρος της Βουλής αυτός- έβαψε με τα χρώματα ενός κράτους που εγκληματεί κατά το Διεθνές Δίκαιο τη Βουλή των Ελλήνων και ποιος θα απολογηθεί γι’ αυτό;

Το Ισραήλ, κυρίες και κύριοι της Κυβέρνησης, μαζί με την Τουρκία, μαζί με τις Ηνωμένες Πολιτείες της Αμερικής ήταν ένα από τα επτά κράτη που αρνήθηκαν το 1998 να υπογράψουν και να ψηφίσουν το καταστατικό του διεθνούς ποινικού δικαστηρίου, αυτό το διεθνές κείμενο το οποίο συγκροτεί ως ειδεχθή εγκλήματα αξιόποινες πράξεις για τις οποίες είναι υπόλογες και οι κυβερνήσεις και οι ιθύνοντες χωρίς την άμυνα τις άνωθεν εντολής τα εγκλήματα πολέμου, τα εγκλήματα κατά της ανθρωπότητας, τη γενοκτονία, τον επιθετικό πόλεμο. Ποιος θα εξηγήσει; Ποιος; Θα εξηγήσετε εσείς, κύριε Τσιάρα, ως Κοινοβουλευτικός Εκπρόσωπος, εσείς κύριε Υπουργέ, εσείς κύριε Αντιπρόεδρε; Ποιος θα εξηγήσει για ποιον λόγο η χώρα μας δεν τάσσεται με την πλευρά της ειρήνης; Ποιος θα εξηγήσει για ποιον λόγο η χώρα μας δεν τάσσεται με την πλευρά των θυμάτων;

Ήμουν εκεί ως φοιτήτρια το 1998, συμμετείχα με μια ευρωπαϊκή ένωση φοιτητών στις διαδικασίες για την ίδρυση του διεθνούς ποινικού δικαστηρίου και στις εργασίες της γενικής συνέλευσης του ΟΗΕ και στο διεθνές συνέδριο που έγινε στη Ρώμη, όταν η χώρα μας η Ελλάδα ήταν εκείνη η οποία πρότεινε με αναφορά στην Κύπρο να συγκροτηθεί ως διεθνές έγκλημα η εγκατάσταση εποίκων, η αλλοίωση του πληθυσμού και να κατοχυρωθεί διεθνώς ότι αυτή η πρακτική, όχι απλώς απαγορεύεται, αλλά τιμωρείται με κάθειρξη ως ένα από τα χειρότερα εγκλήματα. Η Φανή Λιβαδά ήταν η εκπρόσωπος της Ελλάδας σε αυτές τις εργασίες. Το Ισραήλ καταψήφισε, γιατί αυτή η πρακτική που εφαρμόζει η Τουρκία στα κατεχόμενα της Κύπρου -για τα οποία καλό είναι να επιμορφωθούν και κάποιοι Πολιτικοί Αρχηγοί- είναι η ίδια πρακτική που εφαρμόζει στα παλαιστινιακά εδάφη, στην περιοχή όπου ριζώνει και ματώνει ο παλαιστινιακός λαός, το κράτος του Ισραήλ.

Εγώ είμαι με τους αμάχους, η Πλεύση Ελευθερίας είναι με τους αμάχους και με τα θύματα εναντίον οποιουδήποτε θύτη, εναντίον οποιουδήποτε εγκληματία. Η Ελλάδα και το ελληνικό κράτος δεν είχαν καμμιά δουλειά να βάψουν με τα χρώματα ενός κράτους που εγκληματεί εναντίον αμάχων δημόσια κτήρια και το κτήριο της Βουλής. Αποτελεί προσβολή στα θύματα των διεθνών εγκλημάτων για τα οποία εμείς βρισκόμαστε και θα βρισκόμαστε εδώ. Σήμερα υπάρχουν θύματα άμαχοι, αθώοι και στην πλευρά των Παλαιστινίων και στην πλευρά των Εβραίων των Ισραηλινών και είμαστε πάντα με τα θύματα, εναντίον των θυτών. Εσείς με ποιον είστε, όταν υιοθετείτε ένα κράτος που εγκληματεί; Και κυρίως δεν συνειδητοποιείτε ότι αγκαλιάζοντας τις αξιόποινες παραβιάσεις του Διεθνούς Δικαίου, σέρνετε τη χώρα μας σε έναν επικίνδυνο δρόμο εμπόλεμων συρράξεων αμφισβήτησης του Διεθνούς Δικαίου, παραβίασης του Διεθνούς ανθρωπιστικού Δικαίου, αμφισβήτησης των Εθνικών μας Δικαίων; Διότι το κράτος που κατ’ εξοχήν παραβιάζει τη διεθνή νομιμότητα σε βάρος της χώρας μας είναι το τουρκικό κράτος και εκεί θα συνεχίσω να μιλώ για τα κράτη και τις κυβερνήσεις και όχι για τους ανθρώπους και για τους λαούς.

Ήταν σοκαριστικό για μένα το θέαμα της ελληνικής Βουλής -δεν ήμουν τότε στη Βουλή, η Πλεύση Ελευθερίας ήταν εκτός Βουλής- να χειροκροτεί σύσσωμη, όρθια, εκπρόσωπο του τάγματος Αζόφ στην προηγούμενη φαεινή επιλογή του κ. Μητσοτάκη να στηρίξει όχι τον ουκρανικό λαό, όχι τα θύματα στην Ουκρανία, όχι τον ρωσικό λαό, όχι τους ανθρώπους που στοχοποιούνται μέσα στη Ρωσία, αλλά μια μαριονέτα των Ηνωμένων Πολιτειών που την περιφέρουν σε όλη την υφήλιο για να την χειροκροτούν οι εκλεγμένοι εκπρόσωποι των πολιτών.

Εκεί φτάσατε με τις επιλογές του κ. Μητσοτάκη, που δεν είναι απλώς πολεμοχαρείς επιλογές, αλλά είναι και ιδιοτελείς επιλογές. Γιατί κάποιοι διαχρονικά όταν ακούνε πόλεμο, τρίβουν τα χέρια τους και σκέφτονται μίζες και σκέφτονται εξοπλισμούς και σκέφτονται πόσα θα τσεπώσουν από εξοπλιστικές συμβάσεις, που διαχρονικά είναι γνωστό ότι δεν συνέβαλαν στην άμυνα της χώρας μας, αλλά βέβαια συνέβαλαν στο να πλουτίσουν πολιτικοί των κυβερνητικών κομμάτων.

Έτσι νομίζω ότι είναι ενδεικτικό και ότι το πρωί ο κ. Αποστολάκης, ο στρατηγός του κ. Κασελάκη της Αξιωματικής Αντιπολίτευσης, δεν είχε μια λέξη να πει -έκανε επίκαιρη ερώτηση- για τα θύματα στη Γάζα για τους αμάχους, δεν είχε μια θέση να πάρει εναντίον των διεθνών εγκλημάτων. Αλλά τι τον απασχόλησε και τι ερώτησε τον Υφυπουργό Εθνικής Άμυνας; «Τι γίνεται με τους εξοπλισμούς και τι θα παραγγείλουμε», «γιατί δεν θα παραγγείλουμε αυτό και δεν θα παραγγείλουμε εκείνο».

Κύριοι του ΣΥΡΙΖΑ -ή κύριε του ΣΥΡΙΖΑ, ένας είστε σήμερα στα έδρανα της Αξιωματικής Αντιπολίτευσης- πρέπει να δείτε κατάματα -γιατί άκουσα και τη δική σας ομιλία που ήταν σε άλλο πνεύμα- ότι το καράβι του ΣΥΡΙΖΑ στρέφει ολοταχώς ο κ. Κασελάκης όχι προς τα δεξιά και τον νεοφιλελευθερισμό, αλλά ακόμη και προς την υιοθέτηση των πιο ακραίων πρακτικών αυτών των εκπροσώπων και πρέπει να πάρετε τις αποφάσεις σας.

Εμείς τις αποφάσεις μας δεν διστάζουμε να τις πάρουμε και ξέρουμε πολύ καλά ότι είμαστε αποφασισμένοι να είμαστε με την πλευρά των πολιτών, με την πλευρά των αξιών και των αρχών της Αριστεράς, όχι θέλοντας να βάψουμε αριστερούς τους πολίτες -δεν κοιτάμε ούτε αριστερά ούτε δεξιά, κοιτάμε μπροστά, στην κοινωνία-, αλλά ταυτόχρονα δεν ξεχνάμε ποιες είναι οι βάσεις και οι αρχές μας, για τις οποίες δεν διστάσαμε ούτε θα διστάσουμε να αφήσουμε οποιαδήποτε καρέκλα και θέση εξουσίας.

Τρίβετε τα χέρια σας λοιπόν, κύριοι της Κυβέρνησης όταν ακούτε πόλεμο, γιατί σκέφτεστε εξοπλισμούς. Και είναι καλό όλοι οι πολίτες να δουν αυτόν τον πρωινό διάλογο, του κ. Αποστολάκη με τον κ. Κεφαλογιάννη για το ποιο είναι το ζητούμενο σήμερα, που θρηνούμε τόσους αμάχους και τόσα θύματα. Τρίβετε τα χέρια σας όμως, όπως φαίνεται και όταν ακούτε καταστροφές και όταν ακούτε έργα, όταν ακούτε κονδύλια, διότι αυτό που σκέφτεστε και αυτό το οποίο διαπότισε όλη την προεκλογική περίοδο των αυτοδιοικητικών εκλογών ήταν μια λυσσαλέα προσπάθεια του κ. Μητσοτάκη να εξασφαλίσει ότι θα βάψει γαλάζια με τα χρώματα της Νέας Δημοκρατίας, όχι με τα χρώματα των θαλασσών μας, όλη την επικράτεια, ότι θα έχει δικούς του περιφερειάρχες, ώστε μαζί τους να μοιράζεται και να διαθέτει προφανέστατα σε ημετέρους τα κονδύλια για τα αντιπλημμυρικά έργα, γι’ αυτά δηλαδή τα διαχρονικά έργα φαντάσματα που δεν κάνατε ποτέ, που υποσχεθήκατε στους πολίτες της Θεσσαλίας μετά τον «Ιανό» και που δεν υλοποιήσατε ποτέ με τα καταστροφικά αποτελέσματα τα οποία ζουν οι κάτοικοι, τους οποίους κατοίκους δεν θελήσατε να ακούσετε. Να το πούμε και αυτό για να το ακούσουν οι πολίτες.

Η Πλεύση Ελευθερίας εχθές που φέρατε αυτό το νομοσχέδιο που αφορά την Θεσσαλία, ζήτησε, εμείς ζητήσαμε -και εγώ που ήμουν στην επιτροπή και η κ. Καραγεωργοπούλου η δική μας αγορήτρια- να έρθουν οι φορείς, να έρθουν οι πολίτες της Θεσσαλίας. Και αποφασίσατε άπαντες, Κυβέρνηση και Αντιπολίτευση, ότι αυτήν την πρόταση δεν την υιοθετείτε, ότι δεν θέλετε δηλαδή να ακουστούν οι πολίτες της Θεσσαλίας, γιατί θα ακουστεί αυτό που είναι γνωστό και αισθητό, ότι δηλαδή, η ιλουστρασιόν εικόνα που παρουσιάζετε για την Ελλάδα δεν έχει καμμία σχέση με τη λασπωμένη, βασανισμένη, κατεστραμμένη, πλημμυρισμένη, καμένη Ελλάδα που έχετε καταντήσει τη χώρα μας και που θέλετε έτσι να την κρατήσετε, κρύβοντας τις πληγές με το περιτύλιγμα με το οποίο σκεπάζετε τα πεπραγμένα σας.

Σήμερα, 18 του μηνός, σαράντα οκτώ ημέρες που δεν έχει φανεί ο κ. Μητσοτάκης στην Ολομέλεια της Βουλής. Δεν το θεωρεί σημαντικό. Δεν χρειάζεται να έρθει στην Ολομέλεια της Βουλής. Άλλωστε δεν έρχονται και οι Βουλευτές του ούτε και οι Υπουργοί του, έρχονται μόνο Υφυπουργοί. Κατ’ εξαίρεση θα εμφανιστεί κάποιος Υπουργός και ο κ. Μητσοτάκης άφαντος την ώρα που οι πολίτες ζητούν εξηγήσεις και την ώρα που τους ζητάτε ψίχουλα.

Κοιτάξτε, εγώ είδα τα πλημμυρισμένα υπόγεια, τα κατεστραμμένα μαγαζιά των ανθρώπων στη Γιάννουλη και τον Άγιο Θωμά. Είδα ανθρώπους να θέλουν να περάσουν απέναντι, μέσα στην πόλη και να τους αρνούνται γιατί δεν υπάρχει άλλο τρακτέρ που περνάει μέσα από τα νερά μετά τις 20.30΄ το βράδυ. Είδα ανθρώπους να αγωνιούν που θα βρουν να μείνουν και να φιλοξενούνται στις αυτοσχέδιες δομές από εθελοντές, φτιαγμένες στην Καρδίτσα και στον Παλαμά Καρδίτσας. Είδα πυροσβέστες απεγνωσμένους να κοιμούνται στα αυτοκίνητά τους, διότι πλημμύρισε η Πυροσβεστική Υπηρεσία Παλαμά. Είδα νέα παιδιά να έχουν κουβαλήσει άτομα με αναπηρία με τα χέρια τους για τα σώσουν στον Παλαμά και να λένε «πώς να πάμε τώρα στα πανεπιστήμιά μας και να αφήσουμε τον τόπο μας;». Είδα όλο το χωριό στο Βλοχό της Καρδίτσας πριν από μία μόλις εβδομάδα, την περασμένη Τετάρτη, όλο το χωριό εγκαταλελειμμένο, τους ανθρώπους να ζουν χωρίς ρεύμα και νερό, τα σπίτια όλα κατεστραμμένα, ζώα νεκρά, ζώα να μην έχουν περισυλλεγεί, ένα κουφάρι προβάτου σε μια στέγη σπιτιού, έναν δημόσιο κάδο…

Κοιτάτε τα κινητά σας, κύριοι.

Κύριε Τσιάρα, μην κοιτάτε τα κινητά σας. Αυτά είναι που συμβαίνουν και είστε από την περιοχή.

**ΚΩΝΣΤΑΝΤΙΝΟΣ ΤΣΙΑΡΑΣ:** Θα σας τα απαντήσω, κυρία Πρόεδρε.

Τα γνωρίζω από πρώτο χέρι, τα γνωρίζω από μόνιμη παρουσία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είστε από την περιοχή και ο κ. Μητσοτάκης άφαντος. Μόνο διαφημίζει ο κ. Μητσοτάκης ότι πήγε εκεί το Υπουργικό Συμβούλιο για να στηρίξει τον κ. Αγοραστό, με τα γνωστά αποτελέσματα, που είναι ευτύχημα για τον θεσσαλικό λαό και για τον ελληνικό λαό ότι υπήρξαν αυτά τα αποτελέσματα. Διότι, η αλαζονεία σας έχει ξεπεράσει τα όρια, κύριοι.

Μέχρι και χθες ο κ. Παπαθανάσης ήρθε και μας είπε ότι ψηφίστηκε και έχει νωπή καθαρή λαϊκή εντολή. Το να το λες αυτό πάνω σε μια κατεστραμμένη χώρα και να επικαλείσαι την εντολή του Ιουνίου και να νομίζεις ότι ο λαός αυτός δεν θα σηκώσει κεφάλι, είναι μια αλαζονεία που ο λαός αυτός δεν θα τη συγχωρήσει. Να το ξέρετε. Εγώ πριν τον δεύτερο γύρο είπα ότι θα έχει φθίνουσα πορεία η Νέα Δημοκρατία, όταν όλοι οι δημοσιογράφοι και όλη σας η Κυβέρνηση έλεγε «μα, δεν έχουμε κόστος από όλα αυτά» και επιχαίρατε. Το είπα την Τρίτη, πριν τις δεύτερες εκλογές και στις δεύτερες εκλογές επιβεβαιώθηκα. Γιατί; Διότι δεν έπαψα ποτέ είτε καθόμουν εκεί επάνω είτε βρίσκομαι εδώ, να είμαι μέσα στην κοινωνία και ξέρω ότι ο λαός αυτός, ο μικρός μα τόσο μεγάλος, έχει τρομακτικά αποθέματα γενναιότητας, τρομακτικά αποθέματα ελπίδας και έχει μέσα του τις δυνάμεις και την αισιοδοξία για να διεκδικήσει τη ζωή του και να την πάρει πίσω.

Και να είστε βέβαιοι ότι ο λαός μας αυτό θα πράξει. Και να είστε βέβαιοι και να είναι βέβαιοι οι πολίτες ότι η Πλεύση Ελευθερίας θα είναι δίπλα του σε αυτήν τη διεκδίκηση.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα τέσσερις μαθήτριες και μαθητές και τρεις συνοδοί-εκπαιδευτικοί από το 3ο Γυμνάσιο Πύργου, δεύτερο τμήμα.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τώρα, τον λόγο έχει ο κ. Παφίλης.

Θα ακολουθήσει ένας συνάδελφος Βουλευτής και μετά ο κ. Ξανθόπουλος.

Ελάτε, κύριε Παφίλη.

**ΑΘΑΝΑΣΙΟΣ ΠΑΦΙΛΗΣ:** Ζούμε και σήμερα μια απίστευτη θηριωδία. Και λέω και σήμερα και έχει σημασία. Μια απίστευτη θηριωδία που το κράτος του Ισραήλ βομβαρδίζει νοσοκομείο στη Γάζα με εκατοντάδες νεκρούς. Η πλειοψηφία, γυναίκες και παιδιά.

Εκατοντάδες νεκροί πράγματι, το οποίο αποδεικνύει ότι γκρεμίζει όλα τα περί αυτοάμυνας και αποδεικνύει πόσο αδίστακτοι είναι. Και δεν το αποδεικνύει τώρα, είναι πάρα πολλά τα χρόνια που κάνει την ίδια δουλειά ακριβώς και που σιωπούν τα περισσότερα κόμματα από εδώ μέσα.

Για άλλη μια φορά λοιπόν εκφράζουμε την αλληλεγγύη μας στον παλαιστινιακό λαό, που παλεύει όλα τα χρόνια, πάνω από εβδομήντα πέντε, για ένα πραγματικά ανεξάρτητο κράτος, στα όρια του 1967, με πρωτεύουσα την ανατολική Ιερουσαλήμ, χωρίς κατοχή και κατοχικά στρατεύματα.

Αλήθεια, έχει κανείς το θάρρος να πει ότι αυτός ο πόλεμος δεν είναι σημερινός, ότι είναι όλα τα χρόνια αυτός ο πόλεμος και ότι είναι η αγωνία, η πάλη και η θυσία ενός λαού που σφαγιάζεται όλα αυτά τα χρόνια; Για ποιο πράγμα; Για να αποκτήσει τη δική του πατρίδα, όπως άλλωστε περιγράφουν -εντάξει όχι ακριβώς έτσι- όλες οι αποφάσεις του ΟΗΕ. Και λέτε για το Διεθνές Δίκαιο; Δεν ντρέπεστε όλοι μαζί; Θα μου πείτε για τις αγριότητες. Βεβαίως, αγριότητες υπάρχουν στον πόλεμο και είναι καταδικαστέες. Εδώ όμως δεν έχουμε αγριότητες, έχουμε για εβδομήντα χρόνια κρατική πολιτική –ξαναλέω- σφαγιασμού του παλαιστινιακού λαού. Δικαίωμα στην αυτοάμυνα.

Αλήθεια, εσείς εδώ που βγήκατε, κύριε Τσιάρα, στην πρώτη γραμμή για να υποστηρίξετε το Ισραήλ, πέστε μας τι είναι;

**ΚΩΝΣΤΑΝΤΙΝΟΣ ΤΣΙΑΡΑΣ:** Ποιος βομβάρδισε πρώτος;

**ΑΘΑΝΑΣΙΟΣ ΠΑΦΙΛΗΣ:** Είναι αυτοάμυνα ο βομβαρδισμός του νοσοκομείου;

**ΚΩΝΣΤΑΝΤΙΝΟΣ ΤΣΙΑΡΑΣ:** Αυτό το κατακρίνουμε όλοι.

**ΑΘΑΝΑΣΙΟΣ ΠΑΦΙΛΗΣ:** Μην μας πείτε ότι το έκανε η Χαμάς γιατί το Ισραήλ ξεφτιλίστηκε με τις αναρτήσεις που έγιναν, που δήλωσαν διάφορα και που τελικά τώρα δεν έχουν τι να κάνουν. Τη φόρτωσαν στη Χαμάς, τέτοιο πράγμα.

Και επειδή είναι και η Ελληνική Λύση εδώ η οποία Λύση λέει «και με τον χωροφύλακα και με τον αστυφύλακα», το νοσοκομείο ήταν χριστιανικό. Το ξέρετε; Αν δεν το ξέρετε, να το μάθετε μιας και μιλάτε για θρησκείες.

Πόσοι Παλαιστίνιοι έχουν σκοτωθεί μέχρι τώρα από τον στρατό και τις παραστρατιωτικές οργανώσεις; Μέχρι τώρα εκατό χιλιάδες. Πόσα εκατομμύρια βρίσκονται στην προσφυγιά και στους καταυλισμούς εξαιτίας της πολιτικής του Ισραήλ; Πόσες επιδρομές έχουν γίνει; Έχει εξοικειωθεί ο κόσμος και δεν πρέπει. Δεν έχει ο ελληνικός λαός όμως. Κάθε μέρα να γράφουν: «Δύο παιδιά νεκρά από πυρά Παλαιστινίων, δυο γυναίκες νεκρές από πυρά Παλαιστινίων». Αυτά δεν τα μετράτε, αλήθεια; Δεν κοστίζουν τίποτε αυτές οι ζωές; Δεν έχουν το ίδιο κόστος; Καθημερινές επιδρομές πόσες φορές στη Γάζα και αλλού.

Από την αρχή του χρόνου φέτος διακόσιοι είκοσι Παλαιστίνιοι σκοτώθηκαν από πυρά του Ισραήλ. Αυτοί δεν μετράνε για τις δικές σας αξίες; Μετράνε μόνο τα νέα που μπορεί να έχουν βάση αλλά είναι fake news και καταρρίφθηκαν όλα. Και η σφαγή των νηπίων για την οποία λέτε διάφοροι αποδείχθηκε ότι ήταν ψέματα. Η ίδια η δημοσιογράφος που τα έγραψε βγήκε και είπε ότι δεν διασταυρώνονται από τον ισραηλινό στρατό. Τα παιδάκια που ήταν στο κλουβί και τα μετέφεραν ήταν από το 2006 στη Συρία. Αυτή είναι η προπαγάνδα του Ισραήλ. Το ότι για δεκαέξι χρόνια έχει αποκλεισμένη τη Γάζα, που έχει δύο εκατομμύρια πληθυσμό, σε άθλιες συνθήκες, με πέντε ώρες την ημέρα ρεύμα και με τέσσερις ώρες νερό και μάλιστα ακατάλληλο για κατανάλωση, αυτά δεν σας αγγίζουν εσάς όλους που παριστάνετε τους ανθρωπιστές; Όχι, βέβαια. Είναι πέντε χιλιάδες κρατούμενοι και χίλιοι διακόσιοι χωρίς δίκη στις φυλακές του Ισραήλ.

Να συνεχίσω; Ναι, να συνεχίσω. Εποικισμοί. Εσείς είστε με το Διεθνές Δίκαιο. Γιατί δεν λέτε κουβέντα που το Ισραήλ εδώ και πάρα πολλά χρόνια προχωράει χιλιόμετρα μέσα στα σύνορά της Παλαιστίνης και χτίζει πολυκατοικίες.

Έχετε πάει να δείτε; Έχετε πάει να δείτε ότι όλοι οι έποικοι είναι οπλισμένοι και ότι έχουν δολοφονήσει εκατοντάδες Παλαιστινίους για να υπερασπιστούν τον εποικισμό; Αυτό δεν είναι Διεθνές Δίκαιο; Είναι ή δεν είναι;

Και συνεχίζω παρακάτω. Όλα αυτά τα χρόνια, λοιπόν, πρέπει να ξεκαθαρίσουμε ποια είναι η αιτία και ποια είναι η λύση. Η αιτία είναι μια, η κατοχή των παλαιστινιακών εδαφών από το Ισραήλ. Η λύση στη Μέση Ανατολή, γιατί το Ισραήλ είναι επίκεντρο πολλών αντιθέσεων και ανταγωνισμών, είναι μια: Ανεξάρτητο παλαιστινιακό κράτος στα σύνορα του 1967. Πραγματικά ανεξάρτητο, οι κρατούμενοι να αφεθούν ελεύθεροι. Έχουν δέκα και δεκατεσσάρων χρονών παιδιά, το καταλαβαίνετε; Δεν το γράφει ο «ΡΙΖΟΣΠΑΣΤΗΣ», τα γράφουν όλες οι εφημερίδες. Φυλακισμένοι, βασανιστήρια και ό,τι μπορεί να φανταστεί κανένας.

Γράφει λοιπόν ο Γκίντεον Λεβί -Γεδεών δηλαδή- που είναι δημοσιογράφος και ισραηλινός συγγραφέας στο Ισραήλ και δεν είναι του Κομμουνιστικού Κόμματος: «Το Ισραήλ δεν μπορεί να φυλακίζει δύο εκατομμύρια κατοίκους στη Γάζα χωρίς να πληρώνει οδυνηρό τίμημα».

Γιατί αγωνίζεται ο παλαιστινιακός λαός; Για ποιο πράγμα αγωνίζεται; Για το αυτονόητο. Για να αποκτήσει πατρίδα που του στερεί το Ισραήλ με τη στήριξη των Αμερικάνων, της Ευρωπαϊκής Ένωσης, του ΝΑΤΟ κ.λπ. κ.λπ..

Και βέβαια, για να πάμε και στη χώρα μας, με την κάλυψη των κομμάτων, της Κυβέρνησης της Νέας Δημοκρατίας πρώτα απ’ όλα και των υπόλοιπων κομμάτων που σήμερα προσπαθούν να αλλάξουν λίγο, καταδικάζουμε κ.λπ. λες και δεν ξέρουν ποιο είναι το παλαιστινιακό πρόβλημα.

Φτάνει η υποκρισία. Και θα σας πω και κάτι: Ο ελληνικός λαός, κύριε Υπουργέ, να ξέρετε πως ό,τι και να λέτε στη συντριπτική πλειοψηφία του υποστηρίζει τον αγώνα των παλαιστινίων για να έχουν πατρίδα, πέρα από τα υπόλοιπα τα οποία μπορεί να λέτε. Και δικοί σας ψηφοφόροι ακόμα και βέβαια από το ΠΑΣΟΚ, τον ΣΥΡΙΖΑ και φυσικά από το ΚΚΕ που ήταν το μόνο κόμμα που βγήκε από την αρχή και είπε την αλήθεια στον ελληνικό λαό.

Εμείς, λοιπόν, λέμε:

Πρώτον, έξω η Ελλάδα από το σφαγείο. Τι δουλειά έχουμε εμείς; Όλα τα χρόνια παλιότερα -και η Βουλή ομόφωνα- αποφασίζαμε την αναγνώριση του παλαιστινιακού κράτους. Αρχίζω από τον ΣΥΡΙΖΑ. Εσείς γιατί δεν την κάνατε από το 2017 μέχρι το 2019; Εσείς στο ΠΑΣΟΚ γιατί δεν τη στηρίξατε; Αφού πήραμε ομόφωνη απόφαση στη Βουλή. Η Νέα Δημοκρατία γιατί δεν την υλοποίησε τέσσερα χρόνια στην Κυβέρνηση; Γιατί; Είναι υποκριτική; Γιατί αυτή η στάση λοιπόν;

Γι’ αυτό εμείς λέμε ότι ο λαός σήμερα και αύριο στις 7.00΄ το απόγευμα σε όλη την Ελλάδα θα αποδείξει ότι είναι με τον αγώνα του παλαιστινιακού λαού και ότι δεν φοβάται ούτε τις προβοκάτσιες, ούτε όλα αυτά τα οποία λέγονται μέχρι τώρα. Θα κατέβει στο Σύνταγμα, θα κατέβει στην Ελλάδα ολόκληρη για να δείξει συμπαράσταση σε έναν λαό που αγωνίζεται εβδομήντα χρόνια για να αποκτήσει πατρίδα.

Έχετε συνειδητοποιήσει τι σημαίνει δύο εκατομμύρια άνθρωποι να είναι παράνομα αποκλεισμένοι από το κράτος του Ισραήλ; Όμως, τα συμφέροντα του ελληνικού κεφαλαίου και άλλων είναι αλλού, είναι εκεί στο Ισραήλ. Και επειδή πήγαν στο χειρουργικό τραπέζι πολλά πράγματα, ας ελπίσουμε ότι οι υπάλληλοι των λαών μπορούν να τους σταματήσουν.

Δεύτερο θέμα. Θεσσαλία, για να πάμε τώρα στο διά ταύτα, στο νομοσχέδιο. Τι κάνετε; Κάντε προσωρινή αναστολή των πλειστηριασμών. Μέχρι πότε; Μέχρι τις 10 Νοέμβρη. Σήμερα είναι 18 Οκτώβρη. Πόσες μέρες είναι; Είναι δέκα-δεκατέσσερις μέρες.

Και σας ρωτάω -το είπαν και άλλοι- απλά: Τι θα αλλάξει; Πέστε μας, δηλαδή, τι θα αλλάξει θα βρουν λεφτά οι αγρότες, οι επαγγελματίες, οι εργαζόμενοι και στις 22.00΄ το βράδυ θα πληρώσουν για να μην γίνει ο πλειστηριασμός; Τι κοροϊδία είναι αυτή; Τι κοροϊδία είναι αυτή στον κόσμο;

Και επειδή εδώ βγαίνουν διάφοροι λόγοι, δεν κάνουμε και έναν απολογισμό για να ξέρει και ο λαός πώς έγινε αυτή η ιστορία; Τι έκαναν στην πράξη ΠΑΣΟΚ, ΣΥΡΙΖΑ, Νέα Δημοκρατία; Παραδίδουν τη λαϊκή κατοικία στα funds. Έχετε αντίρρηση, κύριε Παπαηλιού; Ποιος ψήφισε τον νόμο που παραδίδει στα funds τη λαϊκή κατοικία και μάλιστα όταν την εμποδίζεις το θεωρεί…

**ΠΑΝΑΓΙΩΤΗΣ ΔΟΥΔΩΝΗΣ:** Το ΠΑΣΟΚ γιατί το εμπλέκετε;

**ΑΘΑΝΑΣΙΟΣ ΠΑΦΙΛΗΣ:** Το ΠΑΣΟΚ ξεκίνησε από πριν. Δεν είπατε όχι.

**ΠΑΝΑΓΙΩΤΗΣ ΔΟΥΔΩΝΗΣ:** Το ΠΑΣΟΚ ψήφισε την προστασία της πρώτης κατοικίας.

**ΑΘΑΝΑΣΙΟΣ ΠΑΦΙΛΗΣ:** Ποια προστασία; Μας δουλεύετε; Τότε; Άλλαξαν αυτά όλα και έρχεται η Νέα Δημοκρατία και κάνει αλλαγές στον Πτωχευτικό Κώδικα και ήταν που ήταν στραβό το κλήμα, το έφαγε και ο γάιδαρος.

Και σήμερα τι λέτε; Παραδείγματος χάριν, η Νέα Δημοκρατία έλεγε ότι με τον Πτωχευτικό γλιτώνουν. Ο ΣΥΡΙΖΑ τι λέει; Λέει ότι φταίει μόνο το πτωχευτικό και ξεχνάει τους δύο νόμους που ψήφισε ο ίδιος, ο ΣΥΡΙΖΑ και που ήταν η αρχή παράδοσης στα funds. Έτσι δεν είναι; Γιατί αυτή η αφαιρετική λογική; Γιατί υπακούετε στις εντολές της Ευρωπαϊκής Ένωσης και του κεφαλαίου. Γιατί οι τράπεζες και τα funds θα πάρουν κοψοχρονιά κυριολεκτικά τα λαϊκά σπίτια, τα περισσότερα τουλάχιστον, γιατί δεν μπορούν να εξοφλήσουν τα δάνειά τους.

Βρε αθεόφοβοι, τους κόψατε 40% από τους μισθούς και τις συντάξεις. Όταν ένας έχει 1.200 και άλλα 1.000 η γυναίκα του, δηλαδή 2.200 και του τα πάτε 1.000 και τα δύο ή 1.200 ή 1.300, πώς θα βγει; Έκανε υπολογισμούς με βάση το τι παίρνει. Και όταν του τα κόβεις μετά πώς θα ανταποκριθεί δηλαδή στα δάνεια που τα δίνανε βέβαια και οι τράπεζες όπως τα έδιναν; Δεν είναι, όμως, αυτή η ουσία. Πώς θα ανταποκριθεί -πρακτικά σας μιλάμε- και τι έχετε να απαντήσετε σ’ αυτό;

Τώρα όσον αφορά τα μέτρα, τα είπε ο Γιώργος ο Λαμπρούλης και δεν θα τα επαναλάβω. Ψίχουλα και κοροϊδία! Αλήθεια, ξέρετε τι έγινε στη Θεσσαλία; Καταστροφή ολική. Πώς θα τα βγάλουν πέρα αυτοί οι άνθρωποι; Μέχρι τώρα δεν έχουν πάρει τίποτα. Πώς ζουν αυτοί οι άνθρωποι; Δεν σας ενδιαφέρει;

Το ερώτημα είναι, για να μην πω πάρα πολλά, γιατί; Λέει ο ΣΥΡΙΖΑ ανοργανωσιά, όχι καλός προγραμματισμός από την πλευρά της Νέας Δημοκρατίας. Και το χειρότερο από όλα αυτά που λέει ποιο είναι; Λέει ότι δεν εφάρμοσε τις οδηγίες της Ευρωπαϊκής Ένωσης.

Κύριε Παπαηλιού, τις έχετε διαβάσει τις οδηγίες στο σύνολό τους; Δεν σας προσβάλλω. Ξαναδιαβάστε τις, γιατί θα πω μερικά πράγματα. Γιατί όλα αυτά; Γιατί η αντιπλημμυρική, η αντισεισμική, η αντιπυρική προστασία λογίζονται με το κόστος και το όφελος. Λέμε ψέματα; Είναι υπερβολές; Αυτά λένε οι ευρωπαϊκές οδηγίες και μάλιστα σε σημείο αισχρό. Ξέρετε τι λένε; Λένε να προστατευτούν οι μεγάλες καλλιέργειες και οι επιχειρήσεις, οι οποίες παρέχουν και περισσότερο εισόδημα.

Ας προχωρήσουμε και λίγο παρακάτω, γιατί έχω και λίγο χρόνο. Κόστος - όφελος δηλαδή. Για ποιόν το όφελος; Για τις μεγάλες εταιρείες. Το 2017 επί ΣΥΡΙΖΑ -αλλά δεν έχει σημασία και οι άλλοι τα ίδια θα κάνουν- παραδίδεται στο Υπουργείο Προστασίας του Περιβάλλοντος μελέτη για τη Θεσσαλία, η οποία έχει τρία σενάρια. Λέει ότι η Θεσσαλία πρέπει να μελετηθεί γενικότερα, γιατί είναι λεκάνη, παλιά λίμνη, βουνά γύρω-γύρω, να μην τα περιγράφω αυτά, δεν είμαι και ειδικός. Υπάρχουν τρία σενάρια. Μάλιστα, προβλέπει το 2017 αυτά που λέτε για κλιματική αλλαγή, που δεν είναι ακριβώς, έχουν ξαναγίνει τέτοια στην ιστορία, αλλά λέω ότι επηρεάζει και η κλιματική αλλαγή για να μην τσακωνόμαστε στα επί μέρους. Τι λέει;

Υπάρχουν τρία σενάρια. Πρώτο σενάριο, μένουμε όπως είναι η κατάσταση. Δεύτερο σενάριο, κάνουμε κάποιες παρεμβάσεις για να μην είναι τόσο μεγάλες οι καταστροφές. Αν έχετε αντίρρηση να σας την φέρω, ο «ΡΙΖΟΣΠΑΣΤΗΣ» την αποκάλυψε. Τρίτο σενάριο, κάνουμε έργα σοβαρά, μεγάλα, τα οποία μπορούν να αντιμετωπίσουν μεγάλες πραγματικά καταιγίδες και όλα τα υπόλοιπα που λέμε.

Και τι προτείνει; Το τρίτο, λέει, απορρίπτεται γιατί με βάση και την ευρωπαϊκή οδηγία έχει μεγάλο κόστος. Έτσι είναι, κύριε Υπουργέ; Αν δεν ξέρετε, πηγαίνετε να μάθετε. Να, λοιπόν, που η ζωή, η περιουσία, το βιός των ανθρώπων είναι κόστος και γι’ αυτό δεν κάνουν τέτοια έργα. Και μάλιστα, λέει ότι πρέπει να γίνει συνολική μελέτη -και υπάρχουν επιστήμονες να την κάνουν- για το πώς μπορεί να αντιμετωπιστεί. Άρα, λοιπόν, η κλιματική αλλαγή είναι ένας μύθος. Υπάρχει, αλλά είναι ένα μεγάλο πρόσχημα. Η πραγματικότητα είναι το κόστος και το όφελος.

Μια και μιλάμε και για τα Τέμπη και εμείς θα καταθέσουμε -τα έχουμε πει από την πρώτη στιγμή- το τι συμβαίνει στα Τέμπη. Τι συμβαίνει στα Τέμπη; Παραβιάσαμε την ευρωπαϊκή οδηγία; Είναι κάτι διαφορετικό στην Ελλάδα; Τι λέτε; Χιλιάδες νεκροί από συγκρούσεις τρένων. Τι λέει η Επιτροπή Εμπειρογνωμόνων; Λέει ότι δεν προχωράνε τα συστήματα ασφάλειας, τα σύγχρονα, γιατί έχουν μεγάλο κόστος και γιατί οι εταιρείες δεν θέλουν να το επωμιστούν και επομένως, 10% με 12% είναι αυτά που έχουν προχωρήσει στην Ευρωπαϊκή Ένωση. Ποια Ευρωπαϊκή Ένωση, λοιπόν; Η Ευρωπαϊκή Ένωση δίνει όλες αυτές τις κατευθύνσεις.

Εμείς θέλουμε να πούμε κάτι για όλα αυτά πέρα από τα αιτήματα. Εμείς και πολιτικά καταγγείλαμε και θα μου επιτρέψετε να πω ότι δεν κάναμε μόνο αυτό. Εκατοντάδες για να μην πω χιλιάδες μέλη της ΚΝΕ, του κόμματος, των συνδικάτων πήγαν και στις πυρκαγιές και στην πρώτη γραμμή στη Θεσσαλία -και, αν θέλετε, διαψεύστε το, και αν το διαψεύσετε, ρωτήστε τον κ. Κικίλια να σας το πει- και εντάχθηκαν με την Πυροσβεστική, συνεργάστηκαν και βοήθησαν απλά τον λαό. Ερώτημα: Οι δικοί σας πού ήταν;

**ΚΩΝΣΤΑΝΤΙΝΟΣ ΤΣΙΑΡΑΣ:** Τι λέτε;

**ΑΘΑΝΑΣΙΟΣ ΠΑΦΙΛΗΣ:** Οι δικοί σας πού ήταν;

**ΚΩΝΣΤΑΝΤΙΝΟΣ ΤΣΙΑΡΑΣ:** Εκεί ήταν και οι δικοί μας.

**ΑΘΑΝΑΣΙΟΣ ΠΑΦΙΛΗΣ:** Όλοι οργανωμένοι; Ναι, ναι είδα!

**ΚΩΝΣΤΑΝΤΙΝΟΣ ΤΣΙΑΡΑΣ:** Τυχαίνει να το ξέρω. Σας διαβεβαιώ ότι ήταν.

**ΑΘΑΝΑΣΙΟΣ ΠΑΦΙΛΗΣ:** Δεν πειράζει, διαβεβαιώστε ότι θέλετε. Μπορεί να ήταν στη Θεσσαλία, στις πυρκαγιές δεν υπήρχε κανένας. Εγώ δεν θέλω να πω ότι δεν πήγαν. Μάλλον είχαν γυρίσει από τη Μύκονο και μπορεί να πήγαν, δεν έχω καμμιά αντίρρηση.

Εμάς, λοιπόν, μας έδωσε δύναμη ο λαός και στις εκλογές, που ήταν και άλλη άνοδος. Προσέξτε. Η άνοδος ήταν και σε ποσοστό, αλλά και σε ψήφους, που κανένας άλλος συνδυασμός και κόμμα δεν είχε και αφήστε τα τώρα περί ανεξάρτητης αυτοδιοίκησης και ιστορίες με αγρίους. Η αυτοδιοίκηση δεν είναι κάτι διαφορετικό. Δεν μπορεί να λέει κανένας ότι είναι ανεξάρτητη. Τι ανεξάρτητη, αφού εφαρμόζει τους νόμους της κάθε κυβέρνησης; Εμείς συγκρουόμαστε.

Πάτρα, παραδείγματος χάριν και την παραλία την πήραμε σε σύγκρουση με την Κυβέρνηση και άλλα έργα έγιναν. Οι υπόλοιποι ακολουθούν αυστηρά την πολιτική της Κυβέρνησης. Και η αποχή -εμείς είμαστε κατά της αποχής και το είπαμε σε όλους τους τόνους- είναι ένας τρόπος -ανώριμης ίσως- διαμαρτυρίας, αγανάκτησης του λαού απέναντί σας.

Εμείς, λοιπόν αυξήσαμε το ποσοστό και αυξήσαμε τις ψήφους και τους δημοτικούς συμβούλους παρά τον εκλογικό νόμο «τέρας» που έχετε κάνει η Νέα Δημοκρατία και οι άλλοι για να αντιμετωπίσετε δήθεν την απλή αναλογική. Αυτή σας έφταιξε; Στο 90% των δήμων και των περιφερειών σε όλη την Ελλάδα συνεργάστηκαν στα συμβούλια Νέα Δημοκρατία, ΠΑΣΟΚ, ΣΥΡΙΖΑ ή πάρτε το και ανάποδα και είχαν αποφάσεις ομόφωνες ακόμα και στην Αθήνα, εκτός από μία που ψήφισε ο ΣΥΡΙΖΑ «λευκό», όλο το πρόγραμμα Μπακογιάννη είχε συμφωνηθεί και από τους άλλους. Και μετά βγαίνετε και συγκρούεσθε. Και μετά βγαίνουνορισμένοι να μας πουν για το δεύτερο γύρο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, σας παρακαλώ πάρα πολύ να ολοκληρώσετε.

**ΑΘΑΝΑΣΙΟΣ ΠΑΦΙΛΗΣ:** Μάλιστα, κύριε Πρόεδρε, ολοκληρώνω.

Εμείς καραγκιόζηδες δεν γινόμαστε, ότι είπαμε στον πρώτο, είπαμε και στον δεύτερο. Και απευθύνομαι σε όσους μας βλέπουν και σας λέω: Είναι δυνατόν στον πρώτο γύρο να συγκρούεσαι, να καταγγέλλεις τις δημοτικές, τις περιφερειακές αρχές και στον δεύτερο να λες, εγώ θα ψηφίσω αυτήν, που την κατάγγειλες τόσον καιρό;

Τι είναι αυτά τα πράγματα; Ενιαία πήγαμε, καθαρά πήγαμε, με ψηλά το κεφάλι και ανταμειφθήκαμε. Και να ξέρει ο ελληνικός λαός ότι θα είμαστε, όπως ήμασταν πάντα, στην πρώτη γραμμή υπεράσπισης των συμφερόντων του από την κυβερνητική πολιτική και από τις τοπικές αρχές, που την εφαρμόζουν όλοι μαζί.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τώρα τον λόγο έχει ο κ. Ιωάννης Γιώργος και αμέσως μετά θα πάρει τον λόγο ο κ. Ξανθόπουλος.

**ΙΩΑΝΝΗΣ ΓΙΩΡΓΟΣ:** Κυρίες και κύριοι συνάδελφοι, πριν από λίγες εβδομάδες βρεθήκαμε μπροστά σε μια πρωτοφανή δοκιμασία του τόπου, ενός τόπου ο οποίος γνώρισε τη μεγαλύτερη πλημμύρα της ιστορίας του. Η κακοκαιρία «Ντάνιελ» λόγω της ιδιαίτερης σφοδρότητάς της, προκάλεσε τεράστιες καταστροφές σε κρατικές και ιδιωτικές υποδομές και σοβαρά προβλήματα στον πληθυσμό της Περιφέρειας Θεσσαλίας. Για τον λόγο αυτό κρίθηκε αναγκαία και επιβεβλημένη η έκδοση πράξης νομοθετικού περιεχομένου για την αντιμετώπιση των συνεπειών των καταστροφών που προκλήθηκαν από την πρωτοφανούς έντασης κακοκαιρία.

Έχουμε μιλήσει πολλές φορές για την ένταση του φαινομένου. Έχω πει και σε προηγούμενη ομιλία μου πως η μάχη στο πεδίο είναι τελείως διαφορετική από αυτή που σχεδιάζεται στις συσκέψεις των συντονιστικών οργάνων Πολιτικής Προστασίας. Εκεί, διαμορφώνονται κάθε φορά διαφορετικά και ανάλογα με την ένταση των φαινομένων.

Η Κυβέρνηση με γρήγορους ρυθμούς κινήθηκε στο κομμάτι της αποκατάστασης των ζημιών, στις υποδομές, αλλά και στις αποζημιώσεις των πληγέντων. Ο Πρωθυπουργός εξασφάλισε τη χρηματοδότηση των 2,2 δισεκατομμυρίων από την Ευρωπαϊκή Ένωση και βοήθησε τον τόπο.

Σε όλους τους τόνους διακηρύχθηκε, λοιπόν, από την πλευρά της Αντιπολίτευσης πως η ελλιπής αυτή αντιμετώπιση έφερε και την ήττα στην αυτοδιοίκηση και στις εκλογές. Αν κάποιος Έλληνας, κυρίες και κύριοι συνάδελφοι, που βρισκόταν στο εξωτερικό, το βράδυ της Κυριακής ερχόταν στην Ελλάδα και παρακολουθούσε στην τηλεόραση τα πάνελ όπου οι εκπρόσωποι των κομμάτων ανέλυσαν τα αποτελέσματα της δεύτερης Κυριακής, αυτό που θα περίμενε βλέποντας τις θριαμβολογίες των συναδέλφων της Αντιπολίτευσης, θα ήταν τουλάχιστον η προσφυγή στις κάλπες από τον Πρωθυπουργό, λόγω της συντριπτικής ήττας των υποψηφίων που στηρίχθηκαν από τη Νέα Δημοκρατία, όπως οι ίδιοι διατυμπάνιζαν.

Είναι έτσι όμως; Σαφέστατα ακόμη και ένας φοιτητής της Σχολής των Πολιτικών Επιστημών γνωρίζει ότι τα πολιτικά συμπεράσματα που εξάγονται από τις αυτοδιοικητικές εκλογές, εξάγονται κυρίως από τα αποτελέσματα της πρώτης Κυριακής, συμπεράσματα που ήταν καταλυτικά υπέρ της παράταξης της Νέας Δημοκρατίας. Οι υποψήφιοι που ανήκανε στην παράταξή μας έγραψαν υψηλά ποσοστά, ποσοστά που έδειξαν την εμπιστοσύνη του κόσμου στην Κυβέρνησή μας.

Έβαλε ψηλά τον πήχη ο Πρωθυπουργός, μας είπατε. Ξέρετε κάποιον που κατεβαίνει σε μια μάχη για να χάσει; Και στο τέλος-τέλος, σκεφτείτε ότι οι υποψήφιοι που κατέβηκαν και ανήκουν στη Νέα Δημοκρατία κέρδισαν τους διακόσιους εννιά από τους τριακόσιους τριάντα δύο δήμους και τις οκτώ από τις δεκατρείς περιφέρειες. Θεωρείτε, επομένως, ότι έχασε Νέα Δημοκρατία; Θα μπορούσε να πει κάποιος δεν έφερε το επιθυμητό αποτέλεσμα.

Προσέξτε κάτι. Στους ογδόντα τέσσερις δήμους που έγιναν επαναληπτικές εκλογές και συμμετείχαν εν ενεργεία δήμαρχοι, έχασαν οι σαράντα εννιά από αυτούς ένα ποσοστό περίπου 60%. Σας λέει κάτι; Βεβαίως και λέει. Όσοι υπηρετήσαμε στην αυτοδιοίκηση τούτη την τελευταία θητεία γνωρίζουμε τις δυσκολίες που υπήρξαν, κυρίως κατά τη διετία του COVID, δίνοντας μικρά περιθώρια σε αξιόλογους αυτοδιοικητικούς να ξεδιπλώσουν το πρόγραμμά τους.

Η αναμενόμενη για μένα αντισυσπείρωση της δεύτερης Κυριακής, εκμεταλλευόμενη και την όποια δυσαρέσκεια υπήρχε εξαιτίας των καιρικών φαινομένων -πυρκαγιές, πλημμύρες-, έφερε το προαναφερόμενο αποτέλεσμα. Όμως, αυτό δεν μπορεί να καλύψει τη μεγάλη νίκη της Νέας Δημοκρατίας νίκη που της έδωσαν οι πολίτες για άλλη μια φορά.

Αναφέρονται στις μεγάλες νίκες από την Αντιπολίτευση των Αθηνών και της Θεσσαλονίκης ξεχνώντας τις νίκες των δύο Περιφερειών του κ. Χαρδαλιά στην Αττική το 48%, όταν οι δύο υποψήφιοι των δύο κομμάτων της Αντιπολίτευσης δεν υπερέβησαν το 23% ο κ. Ιωακειμίδης μαζί με τον κ. Σγουρό. Δεν αναφέρονται στη Θεσσαλονίκη και στην Περιφέρεια Κεντρικής Μακεδονίας, όπου ο κ. Τζιτζικώστας την πρώτη Κυριακή έκανε 60%, όταν Μυλόπουλος και Παπαστεργίου μαζί, οι δύο υποψήφιοι των δύο μεγάλων της Αντιπολίτευσης, δεν έκαναν πάνω από 20%.

Επομένως, ο κόσμος στηρίζει τη Νέα Δημοκρατία και την άφησε κυρίαρχη στην αυτοδιοίκηση. Και ξέρετε γιατί; Γιατί ανάμεσά μας υπάρχει μια τεράστια διαφορά. Εσείς βλέπετε τις περιφέρειες και τους δήμους σαν κομματικά λάφυρα, ενώ εμείς τους βλέπουμε σαν οργανισμούς ανάπτυξης και υλοποίησης μέρους της δουλειάς και του έργου που οφείλουμε να παρέχουμε στους πολίτες ώστε να κάνουμε την καθημερινότητά τους αξιοβίωτη. Θα συνεχίσουμε, λοιπόν, να στηρίζουμε κάθε περιφέρεια και κάθε δήμο, όπως κάναμε και μέχρι σήμερα.

Μετά την εξαγγελία των μέτρων των πολιτών που επλήγησαν από αυτά τα καταστροφικά φαινόμενα, η Κυβέρνηση της Νέας Δημοκρατίας σήμερα με το υπό συζήτηση και ψήφιση σχέδιο νόμου του Υπουργείου Δικαιοσύνης να ρυθμίσει και να επικυρώσει την πράξη νομοθετικού περιεχομένου της 10ης Σεπτεμβρίου, συμπεριλαμβάνοντας επείγουσες διατάξεις για την αναστολή μέτρων αναγκαστικής εκτέλεσης λόγω της κακοκαιρίας «Ντάνιελ» και τη μετάθεση της ημερομηνίας ανακήρυξης συνδυασμών για τις δημοτικές και περιφερειακές εκλογές της 8ης Οκτωβρίου του 2023 στην Περιφέρεια Θεσσαλίας.

Συγκεκριμένα, στο άρθρο 1 προβλέπεται έως και τις 10 Νοεμβρίου η αναστολή διενέργειας κάθε πράξης αναγκαστικής εκτέλεσης επί της κινητής ή ακίνητης περιουσίας φυσικών ή νομικών προσώπων, καθώς και νομικών οντοτήτων.

Το άρθρο 2 ορίζει τη 15η Σεπτεμβρίου ως ημερομηνία μετάθεσης για την ανακήρυξη συνδυασμών, ειδικά για τις δημοτικές και περιφερειακές εκλογές της 8ης Οκτωβρίου του 2023 και αποκλειστικά για τα αρμόδια δικαστήρια που έχουν την έδρα τους στην Περιφέρεια Θεσσαλίας και των οποίων η λειτουργία έχει ανασταλεί για το χρονικό διάστημα από 8 έως και 13 Σεπτεμβρίου 2023. Η συγκεκριμένη νομοθετική ρύθμιση κρίθηκε αναγκαία για λόγους ασφαλείας δικαίου όσο και για λόγους αποφυγής του ενδεχομένου νομικών αμφισβητήσεων ως προς τον χρόνο ανακήρυξη των συνδυασμών μετά από τις ανωτέρω ρυθμίσεις.

Εν κατακλείδι, η κύρωση του συγκεκριμένου νομοσχεδίου είναι η ελάχιστη υποχρέωση και απόδειξη σεβασμού προς τον δοκιμαζόμενο λαό της Θεσσαλίας. Η Ελλάδα είναι μια σύγχρονη ευρωπαϊκή δημοκρατία κι επειδή ακριβώς είναι δημοκρατία έχει τη δύναμη να εντοπίζει και να καλύπτει τις ελλείψεις της με διαρθρωτικές τομές. Και αυτό είναι το πραγματικό ζητούμενο της σημερινής συνεδρίασης, καθώς η αντιμετώπιση των προς ρύθμιση ζητημάτων είναι δυνατή μόνο δια νομοθετικής παρέμβασης, ιδίως λαμβανομένου υπ’ όψιν του έκτακτου και επείγοντος χαρακτήρα των μέτρων, λόγω της αναγκαιότητας που προέκυψε από την εκδήλωση της κακοκαιρίας «Ντάνιελ».

Στο πνεύμα της εθνικής συλλογικής και της ωριμότητας σας καλώ, κυρίες και κύριοι συνάδελφοι, να υπερψηφίσετε το παρόν νομοσχέδιο.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει ο κ. Ξανθόπουλος Κοινοβουλευτικός Εκπρόσωπος του ΣΥΡΙΖΑ.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ, κύριε Πρόεδρε.

Κυρίες και κύριοι Βουλευτές, βαριά σκιά πάνω από τη χώρα, βαριά σκιά πάνω από το Κοινοβούλιο με αυτά που συμβαίνουν στην πολύπαθη Λωρίδα της Γάζας με αυτή την ασύλληπτη τραγωδία του παλαιστινιακού λαού και αυτή τη δυσανάλογη ισχύ πυρός που εξαπολύει σήμερα το Ισραήλ.

Είναι προφανές ότι η επίθεση της Χαμάς είναι καταδικαστέα, διότι επιτέθηκε σε ένα ανεξάρτητο κράτος. Αλλά είναι εξίσου προφανές ότι αυτά που ακολούθησαν επί τόσες ημέρες και ακολουθούν, δεν έχουν καμμία σχέση με αυτό που λέμε «δικαίωμα του Ισραήλ στην αυτοάμυνα» και κυρίως δεν έχουν σχέση με αυτό που αποκαλούμε «διεθνή νομιμότητα».

Ξέρουμε πάρα πολύ καλά όσοι παρακολουθούμε, αλλά είναι χρήσιμο να ακούσει και ο ελληνικός λαός, ότι αυτό που λέμε Λωρίδα της Γάζας είναι ουσιαστικά η μεγαλύτερη ανοιχτή φυλακή του κόσμου. Είναι μία έκταση περίπου όσο το νησί της Νάξου, στην οποία συνωθούνται και ζουν περί τα δυόμισι εκατομμύρια Παλαιστίνιοι, οι οποίοι ουσιαστικά περιμένουν ώρες ατέλειωτες για να περάσουν στην υπόλοιπη χώρα από τα συγκεκριμένα περάσματα και υφίστανται απίθανους εξευτελισμούς, όπου κόβεται το νερό και το ρεύμα καθημερινά και όπου υπάρχουν συνεχή θύματα. Είναι δηλαδή ένα εκκολαπτήριο ριζοσπαστικοποίησης των πολιτών απέναντι στην ισραηλινή, στην κρατική τρομοκρατία.

Καταλαβαίνουμε, λοιπόν, πολύ καλά ότι σε αυτό το εκκολαπτήριο επωάζονται ακραίες συμπεριφορές, αλλά δεν πρέπει ποτέ να φεύγει από το μυαλό μας ότι οι συνθήκες που δημιουργούν αυτού του είδους τις αντιδράσεις βαρύνουν αποκλειστικά το κράτος του Ισραήλ. Υπάρχει μια πραγματικότητα από τη δεκαετία του ’40. Υπάρχουν ψηφίσματα του ΟΗΕ από το ’47 για δύο ανεξάρτητα κράτη με κοινή πρωτεύουσα. Υπάρχουν ψηφίσματα όπως είπα προηγουμένως και υπάρχει η διεθνής νομιμότητα. Αυτή δοκιμάζεται σήμερα και ξέρουμε πολύ καλά όλοι ότι η λύση στο πρόβλημα είναι μία: η δημιουργία ανεξάρτητου παλαιστινιακού κράτους.

Και δεν καταλαβαίνω την παρέμβαση που έκανε ο κατά τα άλλα εξαιρετικός κ. Παφίλης για τις ευθύνες που έχουμε ως ΣΥΡΙΖΑ ότι εφόσον υπήρξε ομόφωνη απόφαση της Βουλής γιατί δεν την υλοποιήσαμε. Η υλοποίησή της δεν είναι στη διακριτική ευχέρεια της εκάστοτε κυβέρνησης. Η δημιουργία κράτους είναι θέμα της διεθνούς κοινότητας και όχι μόνο της χώρας. Οι διπλωματικές μας σχέσεις είναι στο επίπεδο που έχει συμφωνηθεί εδώ και πολλά χρόνια με την παλαιστινιακή αρχή. Υπάρχει διπλωματική εκπροσώπηση. Άρα νομίζω ότι άστοχα συμπεριέλαβε τον ΣΥΡΙΖΑ στην κριτική του.

Σήμερα θρηνούμε για τα θύματα στα ισραηλινά κιμπούτς, θρηνούμε για τους Παλαιστίνιους της Γάζας και ζητάμε από την Ευρωπαϊκή Ένωση να κάνει άμεση παρέμβαση. Η χώρα μας έχει μία προνομιακή σχέση με τον αραβικό κόσμο και οφείλει να εξαντλήσει όλες τις δυνατότητες για να συμμετάσχει σε μία επανεκκίνηση της ειρηνευτικής πρωτοβουλίας.

Σε ό,τι αφορά τώρα την κύρωση της πράξης νομοθετικού περιεχομένου, θα κάνουμε μία παραδοχή για να μπορούμε να συζητάμε επί συγκεκριμένων θεμάτων. Υπάρχει κλιματική κρίση και όχι απλώς κλιματική αλλαγή και η κλιματική κρίση είναι απότοκο του μοντέλου ανάπτυξης, το οποίο έχει θεό το κέρδος, ως μοναδικό κίνητρο και κινητήρια δύναμη το κέρδος και θέλει να αγνοεί τις υπόλοιπες παραμέτρους, όπως -παραδείγματος χάρη- της ισορροπίας της κλιματικής, της οικολογικής διάστασης που πρέπει να έχουν οι καινούργιες δραστηριότητες και είναι ένα σημείο στο οποίο οδεύει ο πλανήτης χωρίς επιστροφή.

Επίσης, να κάνουμε και μια άλλη παραδοχή. Όντως, τα καιρικά φαινόμενα ήταν κάτι παραπάνω από ακραία. Δεν ήταν τα συνήθη, δεν ήταν τα αναμενόμενα. Το ερώτημα που οφείλει να απαντήσει η Κυβέρνηση είναι αν εξάντλησε όλα τα μέτρα, το οπλοστάσιο της επιστήμης και της τεχνολογίας, για να αντιμετωπίσει ή για να περιορίσει τα αποτελέσματα αυτού του ακραίου καιρικού φαινομένου.

Και δυστυχώς τα στοιχεία λένε πως όχι απλώς δεν έκανε τίποτα, παρακολούθησε τα όσα γίνονται με ελάχιστη δυνατή προετοιμασία και ακριβώς αυτό είναι το σημείο τριβής, αυτό είναι το σημείο κριτικής και αυτό είναι το σημείο αντιπαράθεσης που έχουμε με την Κυβέρνηση.

Το 2016 μορφοποιήθηκε σε έναν νόμο, το ν. 4414, η εθνική στρατηγική στην προσαρμογή στην κλιματική αλλαγή. Τα περιφερειακά σχέδια προσαρμογής καθυστέρησαν, της Θεσσαλίας πήρε τέσσερις παρατάσεις, με καταληκτική ημερομηνία το Δεκέμβριο του ’23. Αυτό είναι μια σαφής πολιτική ευθύνη.

Ως προς τα σχέδια διαχείρισης κινδύνων πλημμύρας, το 2018 κυρώσαμε τα πρώτα σχέδια. Έκτοτε δεν υπήρξε καμία πρόοδος. Ήδη η χώρα είναι σε διαδικασία συμμόρφωσης που σημαίνει δηλαδή «κίτρινη κάρτα» και επίκειται καταδίκη.

Η Νέα Δημοκρατία πρόσφατα ψήφισε κατά της απόφασης του Ευρωκοινοβουλίου για την αποκατάσταση του περιβάλλοντος. Στο 0,5 είναι η απορρόφηση των κοινοτικών κονδυλίων για την πολιτική προστασία. Αυτά συνιστούν προφανείς πολιτικές ευθύνες, από τις οποίες δεν μπορείτε να αποστείτε και με τις οποίες οφείλετε να αναμετρηθείτε γιατί είστε κυβέρνηση ήδη σε δεύτερη θητεία. Έχετε κυβερνήσει τέσσερα χρόνια. Είστε στην αρχή της νέας θητείας σας και όπως αφήσαμε, ο ΣΥΡΙΖΑ, το θεσμικό πλαίσιο το ’17 και το ’18 έτσι παραμένει.

Δεν επικαιροποιήθηκαν οι χάρτες των πλημμυρικών φαινομένων και αυτό είναι κάτι το οποίο είναι σε αιτιώδη συνάφεια με το τραγικό αποτέλεσμα που βιώσαμε στη Θεσσαλία. Επίσης, τα κονδύλια που διατέθηκαν είναι ελάχιστα, σε σχέση με τις δυνατότητες που είχε η χώρα. Ακούστε εδώ υπάρχει μια πολύ σοβαρή πρόκληση για όλους μας.

Ανοίγω παρένθεση. Σε σχέση με τη διαχείριση του Ταμείου Ανθεκτικότητας και Ανάκαμψης, ο Αλέξης Τσίπρας είχε προτείνει να γίνει μία διακομματική επιτροπή της Βουλής που να διαχειριστεί το Ταμείο, τα κονδύλια. Σιωπηρά το απορρίψατε. Θέλετε να έχετε την αποκλειστικότητα και θα κριθείτε γι’ αυτό.

Σήμερα, για να αναταχθεί η Θεσσαλία, η οποία συνεισφέρει γύρω στο 5% του συνολικού ΑΕΠ και τα προβλήματα που έχουμε είναι πολύ σοβαρά και για τα επόμενα χρόνια, χρειάζεται ένα συνολικό σχέδιο ανάκαμψης της Θεσσαλίας. Και αυτό δεν μπορεί να αφεθεί ούτε στις τυφλές δυνάμεις της αγοράς ούτε και στην ιδιωτική πρωτοβουλία μόνο. Χρειάζεται να συζητήσουμε με τους φορείς της Θεσσαλίας. Χρειάζεται να συζητήσουμε με την αυτοδιοίκηση της Θεσσαλίας, με τα επιμελητήρια της Θεσσαλίας, με τις δυνάμεις της επιχειρηματικότητας της Θεσσαλίας, με τους κατοίκους της Θεσσαλίας πώς ακριβώς θα οικοδομήσουμε την άμυνα της κοινωνίας απέναντι στο φαινόμενο και κυρίως πώς θα μπορέσουμε να ανατάξουμε τη Θεσσαλία.

Εάν δεν το κάνετε αυτό, παραμένετε πάλι σε μια μίζερη διαχείριση που έχει σχέση με τη διαχείριση των κονδυλίων και το ποιοι θα πάρουν τις δουλειές, με τις απευθείας αναθέσεις και όλη αυτή τη μιζέρια του βαλκανικού καπιταλισμού που δεν αντιμετωπίζει το πρόβλημα γιατί το πρόβλημα ξεπερνάει τις συνήθεις μεθόδους διαχείρισης.

Έρχεται και μία άλλη παράμετρος στην πράξη νομοθετικού περιεχομένου που έχει σχέση με την αναστολή εκτέλεσης των πλειστηριασμών. Και επειδή ακούστηκαν διάφορα εδώ, έχει πολύ μεγάλη σημασία να θέσουμε το δάκτυλο εις τον τύπον των ήλων και να βάλουμε το χρονολόγιο της τελευταίας περιόδου.

Υπήρξε ο αφετηριακός νόμος, ο ν.3869/2010, ο περίφημος νόμος Κατσέλη που προστάτευε υπό προϋποθέσεις την πρώτη κατοικία. Τον Αύγουστο του 2015, ενώ ήμασταν κυβέρνηση της πρώτης περιόδου, επεκτάθηκε ο νόμος αυτός με τον νόμο Κατσέλη-Σταθάκη έως την 31/12/2018. Το 2019, με το ν.4605/2019, προστατεύτηκε η πρώτη κατοικία των δανειοληπτών μέσω της ειδικής πλατφόρμας και αυτός ο νόμος ίσχυσε μέχρι 31 Απριλίου του 2020.

Η Νέα Δημοκρατία παρέτεινε τον νόμο γιατί ακριβώς αυτός ο νόμος παρείχε προστασία. Αλλιώς, δεν είχε κανένα νόημα η Νέα Δημοκρατία να παρατείνει έναν νόμο, ο οποίος ήταν «αδειανό πουκάμισο». Τον παρέτεινε, λοιπόν, μέχρι την 31/7/2020. Τον Οκτώβριο του 2020 η Νέα Δημοκρατία ψηφίζει τον πτωχευτικό, δηλαδή το ν.4738/2020, με τον οποίο καταργείται οριστικά η πρώτη κατοικία.

Άρα, σαφώς, πατήσαμε πάνω στον νόμο Κατσέλη, τον διευρύνουμε με τον νόμο Κατσέλη-Σταθάκη, επεκτείναμε την προστασία μέχρι και το 2019. Ήρθε η Νέα Δημοκρατία και την παρέτεινε μέχρι το 2020 και ήρθε ο πτωχευτικός νόμος και τελείωσε η ιστορία της πρώτης κατοικίας. Αυτό είναι το χρονικό και οποιοσδήποτε έχει άλλη άποψη τον παρακαλώ να καταθέσει γραπτώς τα ΦΕΚ στο Προεδρείο.

Τι αντιμετωπίζουμε σήμερα, κυρίες και κύριοι συνάδελφοι, για τη Θεσσαλία, για την πράξη νομοθετικού περιεχομένου; Αντιμετωπίζουμε, λοιπόν, μία τραγική κατάσταση από πλευράς φυσικών καταστροφών, όπου έχουν χαθεί ανθρώπινες ζωές βεβαίως, ζωικό κεφάλαιο, επιχειρηματικό κεφάλαιο, έχει καταστραφεί η καλλιεργήσιμη γη και ο κόσμος ακόμη δεν έχει πάρει τα στοιχειώδη για να αντιμετωπίσει τις τρέχουσες ανάγκες.

Ξέρω ότι από τον «Ιανό» υπάρχουν ακόμη εκκρεμότητες, ότι από τις αποζημιώσεις του «Ντάνιελ», της πρόσφατης κακοκαιρίας, υπάρχουν αναμονές και θα σας παρακαλέσω, κύριοι της Κυβέρνησης, να καταθέσετε τις καταθέσεις καταβολής αποζημιώσεων για να ξέρουμε τι έχετε δώσει, τι οφείλεται να δώσουμε, έτσι ώστε κι εμείς να κάνουμε την κριτική μας τεκμηριωμένα και εσείς να απαντήσετε στα όσα…

**ΚΩΝΣΤΑΝΤΙΝΟΣ ΤΣΙΑΡΑΣ:** Υπάρχει σταθερή ενημέρωση, κύριε συνάδελφε, με νούμερα και στοιχεία.

**ΘΕΟΦΙΛΟΣ ΞΑΝΘΟΠΟΥΛΟΣ:** Λέω, καταθέστε τα, για να μπορούμε να κάνουμε μια ουσιαστική συζήτηση, γιατί ο καθένας έχει τις πηγές ενημέρωσης…

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Να ασκήσετε κοινοβουλευτικό έλεγχο…

**ΘΕΟΦΙΛΟΣ ΞΑΝΘΟΠΟΥΛΟΣ:** Θα τον ασκήσουμε. Θα το κάνουμε κι αυτό. Σας λέω και το ζητώ να το καταθέσετε, για να γίνεται μία συζήτηση επί του πεδίου και όχι με βάση αυτά που νομίζει ο καθένας.

Τελειώνω. Σήμερα η χώρα περνάει μια πολύ μεγάλη δοκιμασία. Είναι προφανές ότι ο λαός εξέφρασε την άποψή του στις πρόσφατες αυτοδιοικητικές εκλογές και συμπεριέλαβε στην εκτίμηση και την ετυμηγορία του και τις ευθύνες των όσων οδήγησαν στην πολύπαθη περιοχή της Θεσσαλίας. Βεβαίως, το 43%, στο οποίο μειώσατε το ποσοστό, για να έχουμε δήμαρχο ο οποίος να μπορεί να κυβερνήσει, έδωσε τη δυνατότητα οι μειοψηφίες να μπορούν να κάνουν πλειοψηφίες.

Εμείς ως ΣΥΡΙΖΑ είχαμε ένα εκλογικό σύστημα σταθερό, την απλή αναλογική -έπρεπε να έχεις την πλειοψηφία-, το οποίο βεβαίως μία από τις πρώτες δουλειές σας ήταν να το καταργήσετε και να ενισχύσετε το δημαρχοκεντρικό μοντέλο της αυτοδιοίκησης. Αυτό είναι ένα ζήτημα το οποίο θα επανέλθει μετ’ επιτάσεως.

Τελειώνω, λέγοντας το εξής: Άκουσα τον Κοινοβουλευτικό Εκπρόσωπο του ΠΑΣΟΚ - Κινήματος Αλλαγής να μιλάει για μια προανακριτική που θα έχει σχέση και με τα θύματα και με τις ευθύνες για τη Θεσσαλία και με τα θύματα και τις ευθύνες για το δυστύχημα των Τεμπών.

Καταλαβαίνετε ότι ανοίγοντας τον δρόμο της προανακριτικής και εφόσον η προανακριτική δεν γίνει δεκτή από την πλειοψηφία της Βουλής, ουσιαστικά προσφέρετε «σωσίβιο» στον κ. Καραμανλή. Ξανασκεφτείτε το.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο κ. Δουδωνής και αμέσως μετά ο κ. Τσιάρας.

Ορίστε, κύριε Δουδωνή.

**ΠΑΝΑΓΙΩΤΗΣ ΔΟΥΔΩΝΗΣ:** Κυρίες και κύριοι συνάδελφοι, νομίζω ότι η σημερινή συζήτηση για την κύρωση της Πράξης Νομοθετικού Περιεχομένου εκκινεί φυσικά απ’ αυτό, αλλά πρέπει να πηγαίνει ευρύτερα στην εμβληματική μάχη που δόθηκε στη Θεσσαλία. Εμβληματική, λόγω της τραγικής κατάστασης στην οποία είχε φτάσει η περιφέρεια και η περιοχή λόγω των πλημμυρικών φαινομένων, λόγω των φυσικών καταστροφών -ναι, υπάρχει κλιματική αλλαγή και είναι εδώ-, αλλά και γιατί στα εφ΄ ημίν -γιατί το ζήτημα της κλιματικής αλλαγής ανήκει στα μη εφ’ ημίν- δεν έκανε η ελληνική Κυβέρνηση και η Περιφέρεια Θεσσαλίας αυτά που έπρεπε να κάνει.

Αναφορικά, λοιπόν, με την Πράξη Νομοθετικού Περιεχομένου και την κύρωσή της, φυσικά κανείς δεν μπορεί να αρνηθεί ότι συνέτρεχαν οι κατά το Σύνταγμα προϋποθέσεις της εξαιρετικά επείγουσας και απρόβλεπτης ανάγκης, κύριε Υπουργέ. Και φυσικά, κανείς δεν μπορεί να αρνηθεί ότι η αναστολή των πλειστηριασμών είναι ένα μέτρο θετικό, αλλά είναι προσωρινή, είναι μέχρι τη 10η Νοεμβρίου.

Θέλω να σας θυμίσω ότι αυτή εδώ η παράταξη έφερε την προστασία της πρώτης κατοικίας το 2010 στις συνθήκες του πιο σκληρού μνημονίου. Γι’ αυτό, λοιπόν, μην επικαλείστε οτιδήποτε άλλο πέρα από την έλλειψη της πολιτικής σας βούλησης, για να μην παράσχετε μια ευρύτερη χρονικά και ουσιαστικότερη στην πραγματικότητα προστασία της πρώτης κατοικίας.

Και αν νομίζετε, επίσης, ότι έτσι επιλύετε το ζήτημα σε σχέση με την ουσιαστική βοήθεια που πρέπει να υπάρξει στους πλημμυροπαθείς της Θεσσαλίας, πλανάστε πλάνην οικτράν. Γι’ αυτό και έχουμε προτείνει μια task force και ένα σχέδιο πνοής για τη Θεσσαλία και το μέλλον της. Γι’ αυτό έχουμε μιλήσει για μέτρα τα οποία θα έρθουν για να μείνουν και όχι για εμβαλωματικού χαρακτήρα παρεμβάσεις. Και βέβαια, γι’ αυτό έχουμε μιλήσει για τη διερεύνηση που χρειάζεται σε σχέση με το ποιοι έφταιξαν και τι έφταιξε στη Θεσσαλία.

Είναι μια διερεύνηση την οποία έχει ξεκινήσει η Εισαγγελία του Αρείου Πάγου, μια διερεύνηση στην οποία μας έχει βοηθήσει σημαντικά η Ευρωπαϊκή Ένωση -ναι- με τις δύο διαδικασίες που είχαν εκκινήσει για μη κοινοποίηση επικαιροποιημένων σχεδίων πλημμύρας και κινδύνου πλημμύρας. Είναι δύο διαδικασίες που είχατε αγνοήσει εσείς, όπως αγνοήσατε και τη διαδικασία που εκκίνησε, όπως είπαμε, η Εισαγγελία του Αρείου Πάγου, επιμένοντας στην επιλογή Αγοραστού για την Περιφέρεια Θεσσαλίας.

Κύριοι της Κυβέρνησης και της κοινοβουλευτικής και κυβερνητικής Πλειοψηφίας, την προηγούμενη φορά που ανέβηκα σε αυτό το Βήμα σάς είχα ρωτήσει αν λίγο μπλε στον χάρτη αξίζει παραπάνω από το να διερευνηθεί τι έφταιξε και ποιοι έφταιξαν. Και την ερώτηση αυτή την είχα απευθύνει ειδικά και προσωπικά για την επιλογή του κ. Αγοραστού στην Περιφέρεια Θεσσαλίας.

Θεωρήσατε, σε έναν ιδιότυπο ωφελιμισμό, ότι επιμένοντας σε μια επιλογή και μη αλλάζοντάς την, δεδομένου και του μικρού χρόνου ο οποίος μεσολαβούσε μέχρι τις εκλογές, ότι θα κατορθώνατε δια εκβιασμών και επισκέψεων Υπουργών προεκλογικά -μη μας λέτε πόσες φορές επισκέφθηκαν οι Υπουργοί και ο Πρωθυπουργός τη Θεσσαλία, να θυμάστε κάθε φορά που το λέτε πόσες μέρες πριν τις εκλογές έγινε αυτό και τι έλεγαν οι Υπουργοί- να πάρετε την Περιφέρεια της Θεσσαλίας.

Ναι, λίγο μπλε στον χάρτη ήταν για εσάς πιο σημαντικό από το να αποδοθούν οι ευθύνες γι’ αυτό το οποίο συνέβη στη Θεσσαλία με τις πλημμύρες. Και ναι, ο λαός της Θεσσαλίας τιμώρησε αυτή σας τη στρατηγική επιλογή.

Και βέβαια, δεν ξεχνάμε ότι όλη αυτή η μέθοδος μπορεί να ονομαστεί «μέθοδος Αγοραστού-Αυγενάκη». Αυτή είναι η μέθοδος, η «μέθοδος Αγοραστού-Αυγενάκη». Και δεν ξεχνάμε τι, κατά τον ίδιο τον κ. Αγοραστό, με βάση τη δημοσίευσή του στα μέσα κοινωνικής δικτύωσης, είπε ο κ. Αυγενάκης: «Το αποτέλεσμα της κάλπης άρρηκτα συνδεδεμένο με την ταχύτητα και την τήρηση των χρονοδιαγραμμάτων που εξαγγείλαμε για τη στήριξη των πληγέντων παραγωγών».

Τον κ. Αγοραστό, γι΄ αυτή την προσπάθεια να πιεστούν οι αγρότες και οι πολίτες της Θεσσαλίας να τον ψηφίσουν, τον τιμώρησαν οι ίδιοι οι πολίτες της Θεσσαλίας διά της ψήφου τους. Τον κ. Αυγενάκη, που παραμένει ο αρμόδιος για τους αγρότες Υπουργός, ποιος θα τον τιμωρήσει; Ποιος θα του αποδώσει την πολιτική ευθύνη;

Θα του την αποδώσει ο Πρωθυπουργός, ο οποίος είπε «να προσέχετε τι λέτε και να «βουτάτε» τη γλώσσα σας στο μυαλό σας»; Αυτό μπορεί να σημαίνει δύο πράγματα. Είτε ότι κάτι τέτοιο ελέχθη εκ τύχης -πώς μπορείς να το πεις εκ τύχης αυτό;- είτε ότι τους προέτρεψε ότι σκεφτείτε πρώτα αυτό που θα πείτε, γιατί αυτό που θα πείτε μπορεί να αποδίδει αυτό που σκέφτεστε, αλλά κάντε και την επόμενη σκέψη ότι όταν ομολογείτε αυτό που σκέφτεστε αποδεικνύεται η χυδαιότητα και το όνειδος της προσπάθειας εξαγορασμού των ψήφων της Θεσσαλίας.

Η ανάρτηση Αγοραστού με την αναφορά στον κ. Αυγενάκη κατατίθεται στα Πρακτικά της Βουλής, όχι γιατί δεν είναι γνωστή, αλλά για να μείνει μνημείο αυτής της χυδαιότητας με την οποία αντιμετωπίσατε τον λαό της Θεσσαλίας εσαεί στον μελετητή του μέλλοντος.

(Στο σημείο αυτό ο Βουλευτής κ. Παναγιώτης Δουδωνής καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και ακόμα, στο προηγούμενο ερώτημα, το «ποιος θα τιμωρήσει τον κ. Αυγενάκη» η απάντηση είναι «κανείς», γιατί το σχέδιο ήταν συγκεκριμένο. Το σχέδιο 13-3, το σχέδιο «κολυμβήθρες του Σιλωάμ», στην οποία θέλετε να μετατρέψετε την εκλογική κάλπη.

Δεν τα λέω εγώ, τα παραδέχθηκε κορυφαίος Υπουργός της Κυβέρνησής σας τη βραδιά των πρώτων εκλογών, όταν θεώρησε ότι είναι κοντά στο 43%, που εσείς «καλπονοθευτικά» βάλατε, ο κ. Αγοραστός. Ο ίδιος ο Υπουργός σας σάς το είπε. Δεν ήταν, λοιπόν, η κάλπη «κολυμβήθρα του Σιλωάμ». Ήταν η μετάπτωσή σας από τον παράδεισο στο πουργκατόριο. Βρίσκεστε στο καθαρτήριο της ψήφου και της συνείδησης του ελληνικού λαού.

Και ποια αρχή υπαγόρευσε αυτή τη στάση; Καμμία αρχή, μόνο ο ωφελιμισμός. Μπορώ να δεχθώ οποιαδήποτε αρχή. Δεν μπορώ να δεχθώ την έλλειψη αρχών.

Για να ευθυμήσουμε ενδεχομένως, να ελαφρύνουμε το κλίμα και για να παραφράσω τον σκηνοθέτη Σταύρο Τσιώλη, έχουμε μια αντίστροφη κίνηση της Βόλβης, κυρίες και κύριοι της Νέας Δημοκρατίας.

Η Νέα Δημοκρατία έχει μετατραπεί από κόμμα αρχών σε κόμμα αρχηγικό και αυτό θα καθορίσει τις εξελίξεις. Και θα τις καθορίσει γιατί θα αποδειχθεί ότι δεν πρόκειται για πολυδύναμο εκσυγχρονισμό. Κατ’ αρχάς, η χρήση της λέξης είναι θα έλεγα απαράδεκτη, δεδομένου ότι ο εκσυγχρονισμός μπορεί να είναι μόνο προοδευτικός και συνδέεται με συγκεκριμένο πολιτικό χώρο που, ναι, είμαστε περήφανοι ότι ο δικός μας πολιτικός χώρος. Μόνο προοδευτικός και αριστερός εκσυγχρονισμός υπάρχει. Δεν υπάρχει πολυδιάστατος εκσυγχρονισμός σ’ εσάς, υπάρχει μονοδιάστατος ναρκισσισμός κι αυτό σας υπαγόρευσε το 13+3 ως στόχο μαξιμαλιστικό, αλλά και βαθιά ναρκισσιστικό.

Τώρα θα απολαύσετε στο επίπεδο του εκλογικού αποτελέσματος τα αποτελέσματα της δεύτερης Κυριακής, που είναι η καταδίκη σε μόλις μία εβδομάδα -δείτε τι γρήγορα που μετεστράφη η κοινή γνώμη όταν είδε τη στάση σας- της στάσης αυτής.

Επιπλέον, περισσότερα για τον εκσυγχρονισμό νομίζω ότι θα έχουμε την ευκαιρία να πούμε σε δύο εβδομάδες κατά τη συζήτηση του νομοσχεδίου του Υπουργείου Εσωτερικών. Εκεί θα έχουμε και την ευκαιρία να αναλύσουμε τι συνιστά μεγάλη θεσμική αλλαγή και εκσυγχρονισμό και τι δεν συνιστά μεγάλη θεσμική αλλαγή και εκσυγχρονισμό, αλλά εξαγγελία εκ νέου, για δεύτερη φορά, των ίδιων περίπου πάνω-κάτω μέτρων.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κίνημα Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):**  Ευχαριστούμε.

Τώρα τον λόγο έχει ο κ. Τσιάρας. Μου ζήτησε η κυρία Πρόεδρος της Πλεύσης Ελευθερίας αμέσως μετά να μιλήσει ο Κοινοβουλευτικός Εκπρόσωπος γιατί είναι γενικός εισηγητής στον προϋπολογισμό. Έτσι αμέσως μετά τον κ. Τσιάρα θα μιλήσει ο Κοινοβουλευτικός Εκπρόσωπος της Πλεύσης Ελευθερίας.

**ΚΩΝΣΤΑΝΤΙΝΟΣ ΤΣΙΑΡΑΣ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, λίγες ώρες νωρίτερα κατά τη συνεδρίαση του Υπουργικού Συμβουλίου, ο Πρωθυπουργός της χώρας ο Κυριάκος Μητσοτάκης εξέφρασε την οδύνη και τον αποτροπιασμό του για τον βομβαρδισμό του νοσοκομείου στην περιοχή της Γάζας. Νομίζω ότι υπάρχουν κάποια τόσο αυτονόητα ζητήματα για τα οποία η όποια διαφωνία μας για άλλα θέματα εδώ εντός του ελληνικού Κοινοβουλίου δεν θα έπρεπε να είναι ο λόγος για να εκφράζονται φωνές που σε ένα πολύ μεγάλο βαθμό δημιουργούν ζήτημα εντυπώσεων και δεν καθορίζουν, από την άλλη πλευρά, αυτό που αυτονόητα όλοι πρέπει να δεχόμαστε και όλοι πρέπει να προβάλλουμε. Είναι γεγονός ότι είναι εντελώς διαφορετικό θέμα το να πλήττονται άμαχοι άνθρωποι οι οποίοι δεν έχουν καμμία απολύτως σχέση με μια πολεμική σύρραξη σε σχέση με όλα τα άλλα θέματα τα οποία προκύπτουν σε αυτή την πολλών ετών, θα έλεγα, διαμάχη που υπάρχει στη συγκεκριμένη περιοχή της Μέσης Ανατολής.

Είναι, επίσης, γεγονός ότι οι περισσότεροι εκ των συναδέλφων που βρέθηκαν στο Βήμα έκαναν μια εκτενή αναφορά για το αποτέλεσμα των αυτοδιοικητικών εκλογών. Και είναι απορίας άξιο το πώς προσπαθεί κανείς να μετατρέψει μια καταγεγραμμένη πραγματικότητα ως μια διαφορετική. Διότι είναι κοινή παραδοχή ότι το αποτέλεσμα των αυτοδιοικητικών εκλογών μπορεί να στέλνει κάποια μηνύματα, σε καμμία περίπτωση όμως δεν αντιστοιχεί στην αποτίμηση της εκλογικής επιρροής ή της επιρροής γενικότερα των πολιτικών κομμάτων.

Ξεγελιέται κανείς ή αμφισβητεί κανείς ότι όταν έχουμε να μιλήσουμε για την εκλογή κάποιων προσώπων και ειδικά όταν υπάρχει ένας δεύτερος γύρος, υπάρχουν πολλές και διαφορετικές παράμετροι που πρέπει να λάβει κανείς υπ’ όψιν του; Αν θέλει κανείς να εκτιμήσει ποιο είναι το πραγματικό πολιτικό αποτέλεσμα δεν χρειάζεται να κάνει τίποτα άλλο παρά να σταθεί στο αποτέλεσμα του πρώτου γύρου, δηλαδή της πρώτης Κυριακής. Εκεί θα έλεγα ότι υπάρχει μια σχετική, όχι απόλυτη, αντιστοίχιση του αποτελέσματος σε σχέση με την επιρροή των πολιτικών κομμάτων.

Από κει και πέρα, όμως, υπάρχουν τόσες ιδιαιτερότητες σε κάθε τοπική κοινωνία και σε κάθε περίπτωση θα έλεγα, είτε αφορά σε εκλογές ενός δημάρχου ή τις εκλογές ενός περιφερειάρχη, που σας διαβεβαιώνω, κυρίες και κύριοι συνάδελφοι, δεν είναι τα πολιτικά κόμματα αυτά που παίζουν τον κυρίαρχο ή τον πρωταγωνιστικό ρόλο σε αυτό το αποτέλεσμα.

Λυπάμαι πραγματικά γιατί οι περισσότεροι εκ των συναδέλφων οι οποίοι συμμετέχουν σε αυτόν τον δημόσιο διάλογο και από το Βήμα του ελληνικού Κοινοβουλίου, αλλά και γενικότερα σε κάποιες δημόσιες παρουσίες, δυστυχώς λειτουργούν με μία λογική είτε να δηλώνουν ότι χαίρονται είτε να δηλώνουν ότι «κερδίσαμε», είτε να δηλώνουν ότι «ερχόμαστε», μέσα από πολύ μικρές «παρατηρήσεις» που αφορούν σε αποτελέσματα αυτοδιοικητικών εκλογών.

Είναι σαφές ότι η κοινωνία και οι πολίτες μάς κρίνουν όλους. Και στο τέλος της ημέρας αυτοί είναι που καθορίζουν το εκλογικό αποτέλεσμα αλλά και την επιρροή που μπορεί να έχουν τα πολιτικά κόμματα στους ίδιους. Το ζήτημα είναι να βλέπει κανείς τη μεγάλη εικόνα. Και να προσπαθεί ουσιαστικά η Κυβέρνηση από τη δική της πλευρά μέσω του δικού της μεταρρυθμιστικού έργου το οποίο επικροτήθηκε κατά γενική ομολογία πριν τρεις, τέσσερις μήνες και μάλιστα εις διπλούν στις εθνικές εκλογές. Η Αντιπολίτευση από την άλλη πλευρά μέσα από μια ουσιαστική κατάθεση προτάσεων να συναντιέται επιτέλους με αυτό που οι πολίτες θέλουν. Και εκεί είναι ακριβώς το πλέον κρίσιμο. Θα σας έλεγα ότι είναι το οριακό σημείο στο οποίο πρέπει να συναντηθεί ο τρόπος με τον οποίον εκφράζονται ή εν πάση περιπτώσει παρουσιάζονται τα πολιτικά κόμματα σε σχέση με την αποδοχή που μπορεί να έχουν από την κοινωνία. Οτιδήποτε άλλο μπορεί να λέγεται από εμάς προφανώς μπορεί να υπηρετεί μια μικροκομματική πολιτική σκοπιμότητα αλλά τουλάχιστον κατά την άποψή μου, κυρίες και κύριοι συνάδελφοι, δεν έχουν όλα αυτά ανοιχτά τα αυτιά της κοινωνίας. Η κοινωνία απλώς μας παρακολουθεί και ενδεχομένως δεν ενδιαφέρεται για σχεδόν τίποτα από αυτά τα οποία κάθε φορά εδώ μπορεί να δημιουργούν είτε τον λόγο της αντιπαράθεσης είτε τον λόγο της έντασης.

Σήμερα έχουμε την κύρωση μιας πράξης νομοθετικού περιεχομένου και μάλιστα θα έλεγα μιας πράξης νομοθετικού περιεχομένου που έχει σαφή αναφορά σε αυτά που συνέβησαν στη Θεσσαλία από τις 5 μέχρι τις 7 Σεπτεμβρίου κατά την εκδήλωση αυτού του σπάνιου καιρικού φαινομένου που ονομάστηκε «Ντάνιελ». Οι περισσότεροι εκ των συναδέλφων που ήρθαν εδώ στο Βήμα της Βουλής, είπαν, κάποιοι από αυτούς, ότι πήγαν και στη Θεσσαλία, είδαν πώς είναι τα πράγματα κάνανε μια επίσκεψη, δύο, τριών, πέντε ωρών, μίας ημέρας, δύο ημερών και από εκεί και πέρα έχουν μια γνώση την οποία μπορούν να τη μεταφέρουν εδώ στο ελληνικό Κοινοβούλιο και δι’ αυτού του Βήματος πιθανότατα και σε όλη την ελληνική κοινωνία.

Θέλω να σας διαβεβαιώσω, κυρίες και κύριοι συνάδελφοι, ότι αν κάποιος δεν έζησε και δεν εξακολουθεί να ζει από κοντά αυτή την πραγματικά ανείπωτη καταστροφή που συνέβη σ’ ένα πολύ μεγάλο κομμάτι της Θεσσαλίας δεν θα μπορέσει σε καμμία περίπτωση να μεταφέρει ούτε την πραγματικότητα αλλά ούτε να συμβάλλει με δικές του προτάσεις στο πώς θα μπορέσει να αντιμετωπιστεί ενδεχομένως η επανάληψη ενός ίδιου φαινομένου. Και το λέω αυτό διότι προφανώς σωστά ανέφερε ο παριστάμενος κύριος Υπουργός, κ. Μπούρας, ότι αυτό δεν είναι το μοναδικό μέτρο το οποίο καλείται να πάρει η Κυβέρνηση, η αναστολή, δηλαδή, για δύο μήνες -στην οποία προφανώς θα δοθεί παράταση- ούτε πολύ περισσότερο το γεγονός ότι υπήρξε μια μετάθεση στην ημερομηνία της ανακήρυξης των συνδυασμών για τις αυτοδιοικητικές εκλογές.

Υπάρχει όμως μία προηγούμενη εμπειρία, κυρίες και κύριοι συνάδελφοι. Και αυτή η προηγούμενη εμπειρία αφορά στον «Ιανό». Το ζήσαμε στην Καρδίτσα και το ζήσαμε με έναν απολύτως μοναδικό τρόπο. Υπήρξε μια καταστροφή αντίστοιχη σε ένταση με αυτή του «Ντάνιελ» αλλά βεβαίως σε πολύ μικρότερη έκταση. Εκεί, λοιπόν, η Κυβέρνηση ήταν παρούσα. Και μπορεί κάποιοι από εσάς να αισθάνεστε ή να πιστεύετε ότι η Κυβέρνηση δεν βρέθηκε τώρα σε αυτή την περίπτωση. Θα σας αποδείξω όμως ότι με μια πρακτική η οποία ακολουθήθηκε στην περίπτωση του «Ιανού», αντίστοιχα η Κυβέρνηση πρόκειται το επόμενο χρονικό διάστημα να θεραπεύσει όλες τις πληγές που δημιούργησε η κακοκαιρία του «Ντάνιελ».

Με τον «Ιανό» έχετε ιδέα αλήθεια πόσες φορές χρειάστηκε η Κυβέρνηση να επέμβει μέσα από τροπολογίες που κατατέθηκαν σε συγκεκριμένα άρθρα νομοσχεδίων προκειμένου να αντιμετωπίσει όλα τα ζητήματα που είχαν δημιουργηθεί; Περισσότερες από δέκα φορές, κυρίες και κύριοι συνάδελφοι. Περισσότερες από δέκα τροπολογίες κατατέθηκαν, κύριε Υπουργέ, με μοναδική αναφορά στο πώς θα αντιμετωπιστούν τα προβλήματα που δημιούργησε ο «Ιανός» στην περιφερειακή ενότητα Καρδίτσας. Και αν θέλουμε να είμαστε ειλικρινείς μεταξύ μας η αποτελεσματικότητα ή ο τρόπος με τον οποίο η Κυβέρνηση κατάφερε να θεραπεύσει τα πολλά προβλήματα που δημιούργησε τότε ο «Ιανός» αποτυπώθηκε τελικά ως αποτέλεσμα στο ίδιο το εκλογικό αποτέλεσμα. Δεν βλέπει κανείς ότι τότε έγινε μια τεράστια προσπάθεια; Νομίζω ότι τόσο εγώ όσο και οι συνάδελφοί μου από την Καρδίτσα μπορούν να επιβεβαιώσουν αυτή την προσπάθεια και να δείξουν προς όλους τους συναδέλφους του ελληνικού Κοινοβουλίου ότι η Κυβέρνηση ήταν παρούσα ότι είχε την αποφασιστικότητα και τη δύναμη να αντιμετωπίσει όλα αυτά τα προβλήματα που είχαν δημιουργηθεί και στο τέλος οι πολίτες να αισθάνονται ασφαλείς γι’ αυτό. Αυτό προφανώς είναι κάτι το οποίο αποδεικνύεται μέσα από συγκεκριμένες εξελίξεις, οι οποίες έχουν καταγραφεί πανελλαδικά.

Πέραν όμως αυτού αν πιστεύει κανείς ότι με ένα μαγικό ραβδί θα μπορούσε να αντιμετωπίσει τις συνέπειες μιας κακοκαιρίας που κατά τα δεδομένα των μετεωρολόγων μπορεί δυνητικά να συμβεί μια φορά στα χίλια χρόνια, μάλιστα σε μία έκταση που δεν αφορά πλέον στα όρια ενός νομού αλλά στα όρια μιας ολόκληρης περιφέρειας -γιατί από το συγκεκριμένο καιρικό φαινόμενο έχει πληγεί όλη η Περιφέρεια Θεσσαλίας- προφανώς αυταπατάται.

Αν πιστεύει κανείς ότι ευρισκόμενος σε αυτό το Βήμα μπορεί για οποιοδήποτε λόγο να κρίνει την Κυβέρνηση γιατί δεν πρόλαβε να κάνει το ένα ή δεν πρόλαβε να κάνει το άλλο, θέλω να σας διαβεβαιώσω, κυρίες και κύριοι συνάδελφοι, ότι η προσπάθεια που γίνεται είναι εργώδης αυτό το χρονικό διάστημα. Και μάλιστα έχουν καταβληθεί στατιστικά περισσότερες αποζημιώσεις σε σχέση με την περίπτωση του «Ιανού», πολύ περισσότερες, αλλά βεβαίως υπάρχουν και πρακτικά προβλήματα.

Αναρωτιέται, παραδείγματος χάριν, ένας μεγάλος αριθμός συναδέλφων γιατί δεν έχουν δοθεί όλες οι αποζημιώσεις. Δεν μπορείτε να φανταστείτε ότι όταν δεν υπάρχουν διασταυρωμένα στοιχεία στην ΑΑΔΕ δεν μπορεί το κράτος να δώσει την αποζημίωση στον πολίτη; Δεν μπορείτε να φανταστείτε ότι αυτό προϋποθέτει μια σοβαρή δουλειά από την πλευρά του αρμόδιου Υπουργείου; Ειρήσθω εν παρόδω, το είχε αναφέρει ο κ. Ξανθόπουλος, κάθε δύο, τρεις ημέρες βγάζει ανακοίνωση επικαιροποιημένη σε σχέση με την πρόοδο της καταβολής των αποζημιώσεων. Και δεν υπάρχει κανένα κρυφό στοιχείο. Είναι όλα δημόσια. Και αυτό πρέπει ουσιαστικά να επικροτήσει κανείς. Άρα, λοιπόν, υπάρχουν θέματα και ζητήματα τα οποία όντως είναι μπροστά μας και τα οποία η Κυβέρνηση καλείται -και σας διαβεβαιώνω ότι θα το κάνει το επόμενο χρονικό διάστημα- να τα λύσει για να ανακουφίσει τον πόνο των πολιτών.

Δεν υπάρχει αμφιβολία ότι μιλάμε για μια πολύ μεγάλη καταστροφή που όντως έχει καταστρέψει περιουσίες, έχει καταστρέψει το ζωικό, το φυτικό κεφάλαιο, έχει δημιουργήσει άλλα δεδομένα στη ζωή των πολιτών της Θεσσαλίας. Κι αυτό βεβαίως δημιουργεί και την αδήριτη, την αυτονόητη -για μένα προσωπικά- υποχρέωση της Κυβέρνησης να δημιουργήσει ξανά όλους τους όρους και όλες τις συνθήκες ώστε οι πολίτες της Θεσσαλίας να μπορέσουν να συνεχίσουν τη ζωή τους το επόμενο χρονικό διάστημα. Άλλωστε αυτή είναι και η θέση του Πρωθυπουργού ότι αυτή την καταστροφή την οποία είδαμε και ζήσαμε στη Θεσσαλία θα την αντιμετωπίσουμε με τέτοιο τρόπο ώστε να ξαναφτιάξουμε όλα αυτά τα οποία χαλάσανε και να ξαναδώσουμε τη ζωή σε όλους τους Θεσσαλούς πολίτες όπως ακριβώς ήταν και πριν τη συγκεκριμένη μεγάλη καταστροφή.

Υπήρξε μια συζήτηση η οποία είχε αναφορά σε θέματα τα οποία κατά τη γνώμη μου, κυρίες και κύριοι συνάδελφοι, δεν θα πρέπει να υπάρχουν. Κάποιοι είπαν ότι αναρωτιούνται αν κάνανε χάρη οι Υπουργοί που βρέθηκαν στη Θεσσαλία, κάποιοι άλλοι μίλησαν για απουσία του κράτους στη Θεσσαλία, λες και δεν μπορεί κανείς να θυμηθεί ότι ο Πρωθυπουργός και το Υπουργικό Συμβούλιο είχαν κατασκηνώσει στη Θεσσαλία από τον «Ντάνιελ» και μετά και προσπαθούσαν κάθε μέρα με κάθε τρόπο να δώσουν λύσεις σε προβλήματα τα οποία δημιουργήθηκαν. Και βεβαίως κάποιος άλλος είπε ότι ο Πρωθυπουργός ήταν άφαντος. Αν δεν θέλουμε να αποδεχθούμε αυτά τα οποία κάθε μέρα βλέπουμε μπροστά μας που αυταπόδεικτα δεν μπορεί να τα αμφισβητήσει κανείς που σε ένα πολύ μεγάλο βαθμό δημιουργούν μια πολύ συγκεκριμένη πραγματικότητα, το κατανοώ, όπως κατανοώ και τον λόγο κάθε φορά του μικροκομματικού οφέλους που μπορεί να μετέρχεται κανείς ευρισκόμενος στο Βήμα και μπορεί να λέει αυτό το οποίο μπορεί να σκέφτεται.

Υπάρχει όμως κάτι το οποίο κανείς δεν μπορεί να αμφισβητήσει και αυτό είναι η ίδια η πραγματικότητα, κυρίες και κύριοι συνάδελφοι. Ναι. Αρνητική πραγματικότητα σήμερα με όσα συνέβησαν στη Θεσσαλία αλλά μια πραγματικότητα που σε αντίστοιχη περίπτωση, όταν την αντιμετώπισαν οι κάτοικοι της Καρδίτσας είδαν δίπλα τους να στέκεται μια Κυβέρνηση με δύναμη, με αποφασιστικότητα, με πολιτική βούληση να τους στηρίξει, να τους βοηθήσει και να τους δώσει τη δυνατότητα να γυρίσουν σελίδα στη ζωή τους. Αυτό είναι το μήνυμα που θέλω να μεταφέρω σήμερα σε αυτή μας τη συζήτηση όχι μόνο μέσα από τη νομοθετική πρωτοβουλία του Υπουργείου Δικαιοσύνης που αφορά στην αναστολή των πλειστηριασμών και βεβαίως στο θέμα που αφορούσε στην ανακήρυξη των υποψηφίων δημάρχων και περιφερειαρχών σε μεταγενέστερο χρόνο αλλά και σε πολλά άλλα ζητήματα τα οποία το επόμενο χρονικό διάστημα εκτιμώ ότι θα δούμε να διαρθρώνονται καθημερινά και να δημιουργούν την ευνοϊκή συνθήκη προκειμένου οι πολίτες της Θεσσαλίας να σταθούν ξανά στα πόδια τους.

Είναι μια αυτονόητη υποχρέωση αυτής της Κυβέρνησης, θεωρώ κάθε κυβέρνησης -εγώ θέλω να είμαι ειλικρινής απέναντί σας- να βοηθάει, όταν σε συγκεκριμένες συνθήκες και με έναν τρόπο που σε ένα πολύ μεγάλο βαθμό δεν μπορεί κανείς ούτε να προβλέψει ούτε να αντιμετωπίσει, να κάνει τα αυτονόητα και να προβαίνει στις αυτονόητες επιλογές και τις αυτονόητες πρωτοβουλίες.

Από εκεί και πέρα όμως το να ισχυρίζεται κανείς -και κλείνω με αυτή τη σκέψη, κύριε Πρόεδρε- ότι αυτό το καιρικό φαινόμενο θα μπορούσε κανείς να το αντιμετωπίσει με αντιπλημμυρικά έργα που θα είχαν γίνει νωρίτερα, για πολύ μικρότερο όγκο νερού σε χώρες, οι οποίες θεωρούνται εξελιγμένες…

Ξεχάσατε τι έχει γίνει στη Γερμανία το 2021; Ξεχάσατε τι έχει γίνει στην Ιταλία; Στη Νέα Υόρκη έπεσαν λιγότερα από εκατό χιλιοστά νερού και πνίγηκε το Μετρό. Υπήρξε μια απόλυτη αποδιοργάνωση μιας πόλης, η οποία θεωρείται ότι είναι το πρότυπο της οργάνωσης. Αν όλα αυτά δεν τα βάζει κανείς στο τραπέζι της συζήτησης, για να κατανοήσει τι σημαίνει να πέφτουν οκτακόσια χιλιοστά νερού σε λιγότερο από τρία εικοσιτετράωρα σε έναν τόπο, προφανώς δεν μπορεί να μιλήσει σοβαρά στους πολίτες ούτε να στηρίξει μια επιχειρηματολογία, η οποία σε ένα πολύ μεγάλο βαθμό δεν έχει καμμία απολύτως βάση.

Κυρίες και κύριοι συνάδελφοι, αυτό το οποίο συνέβη στη Θεσσαλία είναι κάτι το οποίο λίγες φορές έχουμε αντιμετωπίσει, ίσως ποτέ στον χρόνο της δικής μας ζωής. Αυτή είναι η πραγματικότητα. Αν θα επαναληφθεί και με ποια συχνότητα είναι ένα ζήτημα το οποίο προφανώς αφορά και στο γεγονός ότι η κλιματική αλλαγή δημιουργεί άλλα δεδομένα. Είναι ένα ζήτημα το οποίο προφανώς πρέπει να μας βάλει σε άλλη λογική αντιμετώπισης τέτοιου είδους φαινομένων, με την ενίσχυση των αντιπλημμυρικών έργων και με όλα αυτά τα οποία πρέπει να γίνουν, αλλά είναι και ένα γεγονός που πρέπει να μας προβληματίσει, αν θέλουμε να είμαστε ουσιαστικοί και να δίνουμε λύσεις σε προβλήματα, κυρίως σε συμπολίτες μας, όπου κι αν βρίσκονται, με όποιον τρόπο και αν πλήττονται.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Και αυτό δεν μπορεί παρά να είναι ένα σταθερό μήνυμα και του πολιτικού συστήματος και του Κοινοβουλίου, εν προκειμένω, αν θέλουμε να είμαστε τουλάχιστον συνεπείς απέναντι στους πολίτες. Είμαι από αυτούς που πιστεύουν ότι οι πολίτες δεν ξεχνούν ούτε τα καλά ούτε τα κακά και στο τέλος είναι αυτοί οι οποίοι μας κρίνουν. Και νομίζω ότι ανάλογα με το πώς ο καθένας από εμάς μπορεί να παρουσιάζεται, μπορεί να προσπαθεί, μπορεί να παράγει κάποιο έργο ή εν πάση περιπτώσει να καταθέτει κάποιες προτάσεις, είναι βέβαιο ότι με αυτόν τον τρόπο οι πολίτες θα έχουν τη δυνατότητα να μας κρίνουν και τώρα, αλλά και στο μέλλον.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ.

Τον λόγο τώρα έχει ο Κοινοβουλευτικός Εκπρόσωπος της Πλεύσης Ελευθερίας, ο κ. Αλέξανδρος Καζαμίας. Έχετε βέβαια το μισό χρόνο, αλλά θα υπάρξει ανοχή, εφόσον την χρειαστείτε. Έχετε τη δυνατότητα να πάρετε χρόνο και από τη δευτερολογία σας.

Κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ πολύ, κύριε Πρόεδρε.

Θα πάω λίγο παραπάνω από έξι λεπτά, ευχαριστώ.

Κυρίες και κύριοι Βουλευτές, παρ’ όλο που το τελευταίο διήμερο αναμέναμε να επισκεφθεί ο κ. Πρωθυπουργός το Ισραήλ και την Ιορδανία, η επίσκεψή του όπως μάθαμε σήμερα, τελικά ματαιώθηκε. Ωστόσο προ ολίγων ωρών ο κ. Μητσοτάκης ανακοίνωσε ότι επιθυμεί να παραβρεθεί στο Κάιρο το Σάββατο, στο πλαίσιο μιας πολυμερούς διάσκεψης για την κρίση στη Μέση Ανατολή.

Η Πλεύση Ελευθερίας από την πρώτη κιόλας μέρα, από τις 7 Οκτωβρίου, καταδίκασε την πολυαίμακτη επιδρομή της Χαμάς στο Ισραήλ, καθώς και τους βομβαρδισμούς αμάχων από το Ισραήλ στη Λωρίδα της Γάζας. Κατά την άποψή μας, η επιστροφή στη βία δεν αποτελεί πρόσφορο μέσο για την επίλυση του παλαιστινιακού προβλήματος, αλλά συνιστά μια μέθοδο επιδείνωσης και περαιτέρω διαιώνισής του.

Πιστεύουμε ότι ιστορικά η ανοχή και ενθάρρυνση της βίας στις σχέσεις Ισραήλ - Παλαιστινίων από τη διεθνή κοινότητα, τόσο από τα κράτη που συμπαραστέκονται στη Χαμάς, όπως λόγου χάρη σήμερα το Ιράν και παλιότερα η Συρία, όσο και από δυνάμεις που συμπαραστέκονται μονόπλευρα στο Ισραήλ, όπως οι Ηνωμένες Πολιτείες, ένα μεγάλο μέρος της Ευρωπαϊκής Ένωσης και δυστυχώς τα τελευταία χρόνια και οι ελληνικές κυβερνήσεις, φέρει μεγάλη ευθύνη για τη διαιώνιση του παλαιστινιακού προβλήματος.

Γι’ αυτό αναρωτιόμαστε: τι ρόλο ακριβώς επιθυμεί να διαδραματίσει ο κ. Πρωθυπουργός με την επίσκεψη στη Μέση Ανατολή, όταν έχει επαναλάβει σε όλους τους τόνους τις προηγούμενες δώδεκα μέρες ότι σε αυτή τη μεγάλη ανθρωπιστική κρίση -είπε- το Ισραήλ έχει δικαίωμα στην αυτοάμυνα; Θέλει ο κ. Πρωθυπουργός να πάει στη Μέση Ανατολή για να παίξει το ρόλο του ειρηνοποιού ή για να συνεχίσει να υποστηρίζει τον κ. Νετανιάχου, συνδέοντας την Ελλάδα με την ανυπολόγιστη ανθρωπιστική καταστροφή που προκαλεί το τελευταίο δεκαήμερο το κράτος του Ισραήλ στη Γάζα;

Οι νεκροί υπολογίζονται πλέον στους χίλιους τετρακόσιους από την πλευρά του Ισραήλ και σε πάνω από τρεις χιλιάδες από την πλευρά των Παλαιστινίων. Και όπως όλοι ξέρουμε, δεν έχει καν ξεκινήσει ακόμα η χερσαία επίθεση του Ισραήλ, όπου αναμένεται να γίνει μία από τις μεγαλύτερες σφαγές στην ιστορία του μεσανατολικού ζητήματος.

Αν ο κύριος Πρωθυπουργός θέλει να πάει στη Μέση Ανατολή ως ειρηνοποιός και όχι ως σπόνσορας της τεράστιας σφαγής που συντελείται τις τελευταίες μέρες εις βάρος των Παλαιστινίων, θα πρέπει κατ’ αρχάς να πάψει να αναμασά το αμερικανικό σλόγκαν που λέει ότι «το Ισραήλ έχει το δικαίωμα στην αυτοάμυνα», και θα πρέπει επιτέλους να πει μια φορά ότι δικαίωμα στην αυτοάμυνα έχουν όλοι οι λαοί του κόσμου και όχι μόνο το Ισραήλ. Και να τονίσει επιπλέον ότι ανάμεσα στους λαούς αυτούς φυσικά συγκαταλέγεται και ο παλαιστινιακός λαός, ο οποίος βομβαρδίζεται ανηλεώς εδώ και δέκα ημέρες, έχοντας υποστεί υπερδιπλάσιο αριθμό θυμάτων από εκείνον που υπέστησαν οι Ισραηλινοί στα χέρια της Χαμάς και ότι ανάμεσα στα θύματα των Παλαιστινίων από το προπερασμένο Σάββατο συγκαταλέγονται σχεδόν χίλια παιδιά.

Αν πράγματι ενδιαφέρεται να διαδραματίσει έναν κρίσιμο ρόλο στην περιοχή και να αποτρέψει μια τεράστια ανθρωπιστική καταστροφή, με αυτά τα λόγια οφείλει να ξεκινήσει ο κ. Μητσοτάκης. Σε τέτοια ευαίσθητα και ιστορικής σημασίας ζητήματα ο ελληνικός λαός οφείλει να ξέρει καλά τι κάνει στο εξωτερικό η Κυβέρνησή του. Αν πράγματι η ελληνική Κυβέρνηση μεσολαβεί στην κρίση στο όνομα της διεθνούς νομιμότητας και του Διεθνούς Δικαίου, τότε γιατί ο Πρωθυπουργός δεν λέει ότι το ίδιο δικαίωμα αυτοάμυνας που έχει το Ισραήλ, το έχει και ο παλαιστινιακός λαός; Τόσο δύσκολο είναι; Ή μήπως δεν είναι δίκαιο και λογικό;

Και γιατί ο κ. Μητσοτάκης δεν αφιερώνει ούτε μια φράση από τις εύγλωττες δηλώσεις του υπέρ του κ. Νετανιάχου για να υπενθυμίσει στον ελληνικό λαό την απλή αλήθεια, πως δηλαδή η Λωρίδα της Γάζας, κύριοι της Κυβέρνησης, όπως και η δυτική όχθη του Ποταμού Ιορδάνη και τα υψώματα του Γκολάν τελούν υπό παράνομη κατοχή από το Ισραήλ εδώ και πενήντα έξι χρόνια, από τον Ιούνιο του 1967; Και όπως όλοι γνωρίζουμε δικαίωμα αυτοάμυνας έχουν πριν από όλους οι κατεχόμενοι λαοί και όχι οι κατακτητές.

Είναι αδιανόητο η ελληνική Κυβέρνηση και ο δυτικός κόσμος να καταδικάζουν αφ’ ενός τη ρωσική εισβολή στην Ουκρανία και να υπερασπίζονται το δικαίωμα των Ουκρανών στην αυτοάμυνα και αφ’ ετέρου να μην καταδικάζουν απερίφραστα τη συνεχιζόμενη κατοχή των παλαιστινιακών εδαφών από το κράτος του Ισραήλ.

Λέμε παντού και σε όλους τους τόνους ότι είμαστε με το Διεθνές Δίκαιο. Όμως το Διεθνές Δίκαιο, κύριοι της Κυβέρνησης, στηρίζεται σε αρχές, όχι στα συμφέροντα των εκάστοτε συμμάχων της Ευρωπαϊκής Ένωσης και του ΝΑΤΟ. Χθες βράδυ στη Γάζα βομβαρδίστηκε το νοσοκομείο που στοίχισε πεντακόσιες ζωές Παλαιστινίων. Δεν έχει ακόμη επιβεβαιωθεί αν η ισραηλινή κυβέρνηση το βομβάρδισε.

Όμως θα πρέπει να μας προβληματίσει σοβαρά το γεγονός ότι η φιλοδυτική κυβέρνηση της Ιορδανίας, μπροστά στην τεράστια λαϊκή κατακραυγή σε όλο τον αραβικό κόσμο, ακύρωσε την προγραμματισμένη επίσκεψη του Προέδρου Μπάιντεν στο Αμμάν.

Ο κίνδυνος μιας γενικής ανάφλεξης του πολέμου στη Μέση Ανατολή είναι υπαρκτός και η αυτοσυγκράτηση που έχουν δείξει μέχρι τώρα οι αραβικές κυβερνήσεις, ιδίως της Αιγύπτου και της Ιορδανίας, σιγά σιγά υποχωρεί. Γιατί υποχωρεί; Διότι από την περασμένη Παρασκευή 13 Οκτωβρίου ο ισραηλινός στρατός διέταξε εκκένωση της Βόρειας Γάζας από ένα εκατομμύριο τριακόσιους χιλιάδες αμάχους, για να προετοιμάσει μια χερσαία εισβολή και κατοχή του βορείου τμήματος της Λωρίδας. Από τότε έχει τεθεί σε λειτουργία μια συστηματική διαδικασία εθνοκάθαρσης.

Όπως γνωρίζετε, κυρίες και κύριοι συνάδελφοι, η εκκένωση ενός πληθυσμού κάτω από την απειλή της βίας, ιδίως σε κατεχόμενο έδαφος, συνιστά ένα από τα ειδεχθέστερα εγκλήματα πολέμου σύμφωνα με το Διεθνές Δίκαιο. Και αυτό έχει ένα συγκεκριμένο όνομα, αποκαλείται «εθνοκάθαρση».

Η Πλεύση Ελευθερίας σας το λέει ευθαρσώς. Αν, εν μέσω μιας συντελούμενης εθνοκάθαρσης, για την οποία έχουν υπάρξει σαφείς προειδοποιήσεις και από το Γενικό Γραμματέα του ΟΗΕ, ο Έλληνας Πρωθυπουργός συνεχίζει να μιλά για το δικαίωμα του Ισραήλ στην αυτοάμυνα, τότε οι ηθικές και ιστορικές ευθύνες του στο μακελειό που πρόκειται να συντελεστεί θα είναι τεράστιες!

(Χειροκροτήματα από την πτέρυγα της Πλεύσης Ελευθερίας)

Και αν ο κ. Μητσοτάκης επιθυμεί να τραβήξει προσωπικά αυτόν τον δρόμο, είναι δικαίωμά του, όμως ο κύριος Πρωθυπουργός δεν έχει το δικαίωμα να συνδέει την Ελλάδα και το διεθνές κύρος της χώρας με κυβερνήσεις που παραβιάζουν την ειρήνη και τη διεθνή νομιμότητα και οδηγούν την κρίση στη Μέση Ανατολή σε αυτόν τον βούρκο αίματος που συντελείται σήμερα στη Γάζα από την κυβέρνηση Νετανιάχου.

Η Πλεύση Ελευθερίας θεωρεί ότι αντί να «βάφει» τη Βουλή με τα χρώματα της σημαίας του Ισραήλ, η ελληνική Κυβέρνηση οφείλει να αναγνωρίσει άμεσα την ανεξαρτησία του παλαιστινιακού κράτους και να ζητήσει την εφαρμογή των δεκάδων καταδικαστικών ψηφισμάτων του ΟΗΕ κατά του κράτους του Ισραήλ. Στην παρούσα συγκυρία οφείλει να ζητήσει ξεκάθαρα και ρητά την άμεση κατάπαυση πυρός και από τις δύο πλευρές, για να αποτραπεί η εθνοκάθαρση των Παλαιστινίων στη Γάζα και να αποφευχθεί το λουτρό αίματος που θα επιφέρει μια χερσαία επίθεση του ισραηλινού στρατού. Ακόμη και τώρα, θεωρούμε ότι η μόνη διέξοδος από την κρίση είναι να ξεκινήσουν άμεσα διπλωματικές πρωτοβουλίες για την εξεύρεση δίκαιης και βιώσιμης επίλυσης των διαφορών μεταξύ του Ισραήλ και των Παλαιστινίων.

Καλούμε, λοιπόν, την Κυβέρνηση να επανεξετάσει σοβαρά την πολιτική της στη Μέση Ανατολή και να υποστηρίξει ξεκάθαρα τον δρόμο της διεθνούς νομιμότητας και της ειρήνης.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ κι εγώ τον κ. Καζαμία.

Τον λόγο τώρα έχει ζητήσει ο Κοινοβουλευτικός Εκπρόσωπος της Ελληνικής Λύσης κ. Φωτόπουλος.

Ορίστε, κύριε συνάδελφε, έχετε τον λόγο.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πληροφορηθήκαμε σήμερα πως το ΠΑΣΟΚ πρόκειται να καταθέσει μια πρόταση για σύσταση προανακριτικής επιτροπής για τη διερεύνηση του δυστυχήματος των Τεμπών. Να θυμίσω, λοιπόν, πως η Ελληνική Λύση ήδη το έχει πράξει από τις 4 Ιουλίου με την με αριθμό πρωτοκόλλου 2624 πρόταση, την οποία το ΠΑΣΟΚ δεν στήριξε. Παρ’ όλα αυτά, εμείς, όπως δήλωσε και ο Πρόεδρός μας, θα στηρίξουμε όποια πρόταση είναι προς το εθνικό συμφέρον, για να είμαστε ξεκάθαροι και με τη συνείδησή μας και με τον ρόλο μας εδώ.

Ως Ελληνική Λύση έχουμε επισημάνει από την πρώτη στιγμή στο Κοινοβούλιο πως το νούμερο ένα πρόβλημα του έθνους είναι το δημογραφικό. Χθες, λοιπόν, σε ένα συνέδριο γι’ αυτό το θέμα ακούσαμε τον Πρωθυπουργό κ. Μητσοτάκη σε μια ομιλία η οποία, αν μου επιτρέπετε, ήταν επιφανειακή και ηττοπαθής. Τι θέλω να πω; Επανέλαβε ότι όποιο μέτρο και να λάβει η Κυβέρνηση, δεν μπορεί να φέρει αποτελέσματα στα επόμενα πολλά χρόνια, προφανώς για να διώξει το βάρος από πάνω του. Σε επίπεδο πληθυσμού, όντως, όποια μέτρα και να πάρεις για το δημογραφικό, θα αργήσουν να αποδώσουν, όπως οι ειδικοί υπολογίζουν, γύρω στα είκοσι πέντε χρόνια. Όμως, η Ουγγαρία είδε σημαντική αύξηση στον δείκτη γεννήσεων από 1,2 σε 1,6 από τα πρώτα χρόνια που άρχισε να λαμβάνει μέτρα. Η κυβέρνηση Καραμανλή με στοχευμένα μέτρα, όπως μέτρα για τους τρίτεκνους, πέτυχε άμεσα μια στατιστικά σημαντική αύξηση γεννήσεων της τάξεως των δέκα χιλιάδων ανά έτος. Δική σας κυβέρνηση, δικό μας παράδειγμα, ελληνικό.

Ο Πρωθυπουργός είπε για μια ακόμη φορά ότι το πρόβλημα της υπογεννητικότητας είναι ένα πρόβλημα της δύσης, πάλι για να διώξει το πρόβλημα από πάνω του. Αυτή είναι η μισή αλήθεια. Όντως η Δύση γενικότερα έχει πρόβλημα με το δημογραφικό. Η Δύση γερνάει. Ξέχασε, όμως, να πει ο κ. Μητσοτάκης ότι σε αυτόν τον τομέα η Ελλάδα είναι στη χειρότερη θέση στην Ευρωπαϊκή Ένωση στον δείκτη γεννήσεων και σε μία από τις χειρότερες σε όλο τον κόσμο.

Ανέφερε -για να μην τον αδικήσω- κάποια μέτρα τα οποία είναι προς τη σωστή κατεύθυνση, πλην όμως είναι σκόρπια και σπασμωδικά. Μίλησε ο κύριος Πρωθυπουργός για τις θετικές προοπτικές της οικονομίας, την οποία ο ΟΟΣΑ συνέδεσε και με το δημογραφικό πρόβλημα. Απέτυχε βέβαια τεχνηέντως να πει ότι ενώ ο μέσος ονομαστικός μισθός αυξάνεται και στον ιδιωτικό και στο δημόσιο τομέα, η αγοραστική δύναμη, άρα ο πραγματικός μισθός του Έλληνα εργαζομένου μειώνεται χρόνο με τον χρόνο όλο και περισσότερο. Αιτία ο πληθωρισμός, ένας πληθωρισμός ο οποίος καταναλώνει το 50% του εισοδήματος για τα τρόφιμα. Και σε αυτό είμαστε πρωταθλητές.

Καμμία αυτοκριτική δεν ακούσαμε από τον κ. Μητσοτάκη για το τι έπραξε τα προηγούμενα τέσσερα χρόνια για το δημογραφικό. Κανένας μετρήσιμος στόχος δεν ακούστηκε τόσο από τη χθεσινή του ομιλία όσο και από το διάστημα που έχει λειτουργήσει αυτή η Βουλή για το -επαναλαμβάνω- νούμερο ένα πρόβλημα του έθνους, το δημογραφικό.

Όσον αφορά την πράξη νομοθετικού περιεχομένου που θα ψηφιστεί σήμερα, ειλικρινά, κυρίες και κύριοι συνάδελφοι, δεν θα πω κάτι το οποίο δεν ακούστηκε, γιατί είμαι εδώ από την αρχή της συνεδρίασης. Δεν θα πω κάτι το οποίο δεν το είπαν οι προηγούμενοι συνάδελφοι. Πιστεύετε ότι η αναστολή μέτρων αναγκαστικής εκτέλεσης επί της κινητής και ακίνητης περιουσίας για τη Θεσσαλία μέχρι τη 10η Νοεμβρίου είναι εντάξει; Δηλαδή πιστεύετε ότι σε δύο εβδομάδες από σήμερα θα έχει λυθεί το πρόβλημα; Πιστεύετε ότι αυτό χρειάζονται οι συμπολίτες μας στη Θεσσαλία; Τι θα έχει αλλάξει σε οικονομικό επίπεδο και πάτε μέχρι τη 10η Νοεμβρίου; Είναι δυνατόν σε αυτό το διάστημα των δύο εβδομάδων από σήμερα -το επαναλαμβάνω για να μη χάνουμε την αίσθηση του χρόνου- θα έχει επανέλθει η οικονομική ζωή και δεν θα υπάρχει ανάγκη προστασίας τόσο των φυσικών προσώπων όσο και των επιχειρήσεων;

Εμείς ως Ελληνική Λύση καταθέσαμε πρόταση νόμου για τον περιορισμό κατασχέσεων και πλειστηριασμών της πρώτης κατοικίας. Καλούμε, λοιπόν, όλους εσάς να τη στηρίξετε. Είναι προς το καλό όλου του ελληνικού λαού -όχι μόνο της Θεσσαλίας- και θα δώσει μια λύση στο πρόβλημα των πλειστηριασμών της πρώτης κατοικίας, το «τσουνάμι» των οποίων θα το δούμε όλοι στην ελληνική κοινωνία το αμέσως επόμενο διάστημα.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ και για την οικονομία στον χρόνο.

Τώρα τον λόγο θα πάρει ο Βουλευτής της Νέας Δημοκρατίας και συνεπέστατος κοινοβουλευτικός -από το πρωί τον βλέπω εδώ- κ. Γιάννης Λοβέρδος, στη συνέχεια ο Βουλευτής της Νέας Δημοκρατίας κ. Χρήστος Καπετάνος και όσοι εκ των εισηγητών ή ειδικών αγορητών επιθυμούν να πάρουν δευτερολογία, ξεκινώντας από τα μικρότερα σε κοινοβουλευτική δύναμη κόμματα. Μετά θα κλείσει τη διαδικασία ο κύριος Υπουργός.

Συμφωνείτε, κύριε Υπουργέ;

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Κύριε Πρόεδρε, αν μου επιτρέπετε, επειδή δεν έχω κάνει τη βασική μου ομιλία, να μιλήσω πριν τις δευτερολογίες των εισηγητών;

**ΠΡΟΕΔΡΕΥΩΝ (Αθανάσιος Μπούρας):** Αλίμονο. Εγώ ανέφερα αυτή τη διαδικασία. Εφόσον εσείς το επιθυμείτε, βεβαίως. Είναι και πρακτικότερο, γιατί μπορεί κάποιος εκ των ειδικών αγορητών και εισηγητών να μιλήσει επί των λεχθέντων από εσάς και βεβαίως μετά θα μπορέσετε να κλείσετε τη συζήτηση.

Κύριε Λοβέρδο, έχετε τον λόγο.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, απευθύνομαι σε εσάς από το ιερό Βήμα του Κοινοβουλίου στην πρώτη συνεδρίαση της Ολομέλειας της Βουλής των Ελλήνων μετά τις αυτοδιοικητικές εκλογές.

Πρέπει να πω ότι σήμερα το πρωί άκουσα την προτροπή του Προέδρου της Βουλής κ. Κωνσταντίνου Τασούλα, με την οποία συμφωνώ απολύτως και θέλω να την προσυπογράψω, να σεβόμαστε απολύτως τον Κανονισμό της Βουλής και όχι μόνο σε ό,τι αφορά τη διάρκεια της ομιλίας του κάθε ομιλητή, που μερικές φορές υπερβάλλουμε και την ξεπερνάμε κατά πολύ, αλλά κυρίως σε ό,τι αφορά το ήθος, το δημοκρατικό κοινοβουλευτικό ήθος που πρέπει να έχουμε όλοι μας, είτε μιλάμε από αυτό το ιερό Βήμα -επαναλαμβάνω- είτε μιλάμε από οποιοδήποτε άλλο Βήμα δημοσίως.

Εμείς δεν έχουμε να χωρίσουμε τίποτα. Διαφωνούμε. Ασφαλώς τα κόμματα μεταξύ τους και οι πολιτικοί διαφωνούν. Όλοι μας, όμως -και το αναγνωρίζω- υπηρετούμε το εθνικό συμφέρον και το συμφέρον της κοινωνίας και του λαού της. Μπορεί να έχουμε διαφορετικές αντιλήψεις, διαφορετικές απόψεις, αλλά δεν θα κατηγορήσω ποτέ κανέναν ότι σκοπός του δεν είναι η υπηρεσία του εθνικού συμφέροντος. Το πώς το αντιλαμβάνεται ο καθένας είναι μια άλλη ιστορία.

Αυτό το λέω γιατί άκουσα προηγουμένως τον αγαπητό σε όλα και εξαιρετικό συνάδελφο, τον κ. Καζαμία από την Πλεύση Ελευθερίας, να ζητάει από τον Πρωθυπουργό την αλλαγή στάσης στο μεσανατολικό.

Ομολογώ ότι δεν κατάλαβα σε ποιο σημείο ήθελε την αλλαγή στάσης. Ο Πρωθυπουργός, όπως επανέλαβε και σήμερα στο Υπουργικό Συμβούλιο, είναι υπέρ της αυτοάμυνας του Ισραήλ, όπως κάθε ανεξάρτητου κράτους, όταν δέχεται επίθεση με βάση τον σεβασμό στο Διεθνές Δίκαιο. Υπάρχει κανείς που να διαφωνεί με αυτό; Δεν πρέπει κάθε κράτος ανεξάρτητο και ελεύθερο να αμύνεται όταν δέχεται επίθεση, αλλά με σεβασμό στο Διεθνές Δίκαιο; Υπάρχει κανείς που να διαφωνεί με αυτό; Υπάρχει κανείς που να διαφωνεί ότι το πρώτιστο μέλημά μας, όπως πάλι είπε ο Πρωθυπουργός σήμερα στο Υπουργικό Συμβούλιο, είναι η προστασία των αμάχων της Λωρίδας της Γάζας και η αποστολή διεθνούς ανθρωπιστικής βοήθειας για τους ανθρώπους αυτούς που υποφέρουν; Διαφωνεί με αυτό η Πλεύση Ελευθερίας ή κάποιος άλλος συνάδελφος εδώ μέσα; Φαντάζομαι πως όχι. Όμως, όταν μιλάμε, θα πρέπει να είμαστε πάρα πολύ προσεκτικοί στο τι λέμε γενικά.

Η στάση της Κυβέρνησης στο μεσανατολικό είναι μια υπεύθυνη στάση, την οποία και θα συνεχίσουμε, γιατί έτσι προστατεύουμε καλύτερα, κατά τη γνώμη μας, και το εθνικό συμφέρον, αλλά και το Διεθνές Δίκαιο.

Σήμερα συζητάμε, και αυτό θα έπρεπε να είναι το θέμα της ημέρας, μια πράξη νομοθετικού περιεχομένου με δύο μόνο άρθρα για κάποια πράγματα που έχουν ήδη γίνει. Επικυρώνουμε μία πράξη νομοθετικού περιεχομένου για πράγματα που έχουν ήδη γίνει, δεν πρόκειται να γίνουν.

Η πράξη νομοθετικού περιεχομένου είναι έκτακτη, όταν υπάρχει μια έκτακτη ανάγκη, όπως συνέβη στις 10 Σεπτεμβρίου, με την ανείπωτη συμφορά που έπληξε τη Θεσσαλία εξαιτίας της πρωτοφανούς κακοκαιρίας του «Ντάνιελ». Εκεί ελήφθησαν κάποια μέτρα με απόφαση της Κυβέρνησης με τη μορφή ΠΝΠ, η οποία χρειάζεται επικύρωση, σύμφωνα με τον Κανονισμό της Βουλής και το Σύνταγμα, από την Ολομέλεια της Βουλής.

Τα δύο μέτρα που ήρθαν προς επικύρωση είναι η αναστολή των πλειστηριασμών, η οποία δεν σταματάει εδώ και μπορεί να επεκταθεί, κάτι που ειπώθηκε κατ’ επανάληψη και από τον αρμόδιο Υφυπουργό Δικαιοσύνης κ. Μπούγα, που είναι παρών και η αναστολή, κάτι που έχει ήδη γίνει, της ανακήρυξης των συνδυασμών για τις αυτοδιοικητικές εκλογές που ανακηρύχθηκαν, που έγιναν, που ψηφίστηκαν και όλα ολοκληρώθηκαν κανονικότατα μέσα από τη διαδικασία που αφορά τις αυτοδιοικητικές εκλογές. Δεν συζητάμε για τη συμφορά που έπληξε τη Θεσσαλία, που είναι πράγματι ένα τεράστιο θέμα και το έχουμε συζητήσει εδώ και θα το συζητήσουμε ξανά.

Είναι τεράστιο πρόβλημα η συμφορά που έπληξε τους συμπολίτες μας στη Θεσσαλία και η Κυβέρνηση κάνει ό,τι είναι δυνατόν για να ανακουφίσει τους πλημμυροπαθείς. Το έργο είναι τιτάνιο και καθόλου εύκολο. Δεν έχουν γίνει ακόμα όλα όσα χρειάζονταν να γίνουν για την ανακούφισή τους, γιατί είναι πάρα-πάρα πολύ μεγάλα τα προβλήματα, και πρακτικά και γραφειοκρατικά, τα οποία τα ξεπερνάμε, αλλά και οικονομικά. Είναι τεράστιο το κόστος της αποκατάστασης των ζημιών και η Κυβέρνηση κάνει ό,τι είναι δυνατόν για να πάρει ακόμα περισσότερα κονδύλια μέσα από τις δυνατότητες που θα της δώσει και της δίνει η Ευρωπαϊκή Ένωση. Όλοι μας συμπάσχουμε με τους πλημμυροπαθείς της Θεσσαλίας. Αυτό που τους έτυχε είναι φοβερό. Και οι πλημμυροπαθείς της Θεσσαλίας ψήφισαν και εξέλεξαν διαφορετικό Περιφερειάρχη από αυτόν που προτείναμε εμείς. Αντί για τον κ. Αγοραστό, εξελέγη ο κ. Κουρέτας.

Ο Πρωθυπουργός που μίλησε υπεύθυνα γι’ αυτό το θέμα μόλις έγινε η εκλογή του κ. Κουρέτα, που πράγματι δεν ήταν η επιλογή της Νέας Δημοκρατίας, έσπευσε να τον συναντήσει και να συνεργαστεί μαζί του, όπως θα συνεργαστεί η Κυβέρνηση με όλους τους εκλεγμένους περιφερειάρχες και δημάρχους για το καλό των κοινωνιών τους, των τοπικών κοινωνιών, για το καλό της πατρίδας, χωρίς καμμία διάκριση σε σχέση με το αν είναι δικός μας ή δικός τους ή οποιουδήποτε άλλου. Εμείς, όλοι μας, όπως και οι εκλεγμένοι άρχοντες υπηρετούμε την πατρίδα και τον ελληνικό λαό. Αυτό ήταν και το μήνυμα του Πρωθυπουργού. Και σε συνεργασία με όλους τους εκλεγμένους θα συνεχίσουμε για την αποκατάσταση της συμφοράς που υπέστη η Θεσσαλία.

Όμως, εδώ θέλω να πω μια κουβέντα στον αγαπητό φίλο Παναγιώτη Δουδωνή από το ΠΑΣΟΚ, γιατί άκουσα να λέει προηγουμένως ότι η Νέα Δημοκρατία από κόμμα αρχών έχει μετατραπεί σε αρχηγικό κόμμα. Αυτό είναι μια κουβέντα που χωράει πολλή συζήτηση, αλλά εγώ θα του απαντήσω μόνο κάτι. Η Νέα Δημοκρατία έχει πράγματι έναν Αρχηγό με αρχές. Και όπως είπε σήμερα στο Υπουργικό Συμβούλιο ο Κυριάκος Μητσοτάκης, όταν μιλάμε -και αυτό απευθύνεται σε όλους, και στη Νέα Δημοκρατία, και στους Υπουργούς, και στους Βουλευτές της Νέας Δημοκρατίας-, καλό είναι να βουτάμε τη γλώσσα μας στο μυαλό προτού εκστομίσουμε τα λόγια.

Να είστε καλά, σας ευχαριστώ πολύ!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ και για τη συνέπεια στον χρόνο, κύριε συνάδελφε.

Θα ολοκληρώσουμε τον κατάλογο των ομιλητών συναδέλφων Βουλευτών με τον Βουλευτή της Νέας Δημοκρατίας κ. Χρήστο Καπετάνο.

Ορίστε, κύριε Καπετάνο, έχετε τον λόγο.

**ΧΡΗΣΤΟΣ ΚΑΠΕΤΑΝΟΣ:** Αξιότιμε κύριε Πρόεδρε, κύριε Υφυπουργέ, κυρίες και κύριοι συνάδελφοι, αυτό που συζητάμε σήμερα στη Βουλή των Ελλήνων είναι ότι αναστέλλονται οι πλειστηριασμοί για την περιοχή της Θεσσαλίας μέχρι τις 10 Νοεμβρίου, για την πλημμυρισμένη Θεσσαλία που εμένα είναι η πατρίδα μου, είμαι Βουλευτής Λαρίσης. Περίμενα, λοιπόν, πραγματικά ότι αυτό το οποίο έρχεται προς κύρωση σήμερα και είναι δύο άρθρα θα τύχει της αποδοχής όλων των κομμάτων. Δεν αξίζει στη Βουλή μας η μεμψιμοιρία.

Εδώ πέρα έρχεται ένα συγκεκριμένο σχέδιο νόμου. Γιατί να είναι αρνητικά τα υπόλοιπα κόμματα; Λένε «όχι μέχρι τις 10 Νοεμβρίου, αλλά παραπέρα». Ψηφίζουμε μέχρι τις 10 Νοεμβρίου. Είναι συγκεκριμένο. Πραγματικά δεν βλέπω τον λόγο σε αυτή τη Βουλή, σε αυτή την οκτακομματική Βουλή, να υπάρχουν απόψεις απλά για να υπάρχουν. Με συγχωρείτε που το λέω έτσι, αλλά δεν βλέπω αντικείμενο αντιπολίτευσης. Και είναι σαφέστατο αυτό που λέω και ειδικά όταν αφορά ανθρώπους οι οποίοι έχουν υποστεί ζημιές τις οποίες έχω ζήσει κι εγώ στο πετσί μου. Κατάγομαι από τα Φάρσαλα του Νομού Λάρισας, όπου έγιναν μεγάλες καταστροφές. Θέλω να σας πω, λοιπόν, ότι τα προβλήματα δεν έχουν χρώμα, ούτε μπλε ούτε πράσινο ούτε ροζ ούτε κόκκινο. Είμαστε εδώ για να βοηθήσουμε.

Κυρίες και κύριοι, μιλάμε για έναν πρωτοφανή όγκο νερού, κάτι που δεν λέμε για να δικαιολογήσουμε πράγματα. Όμως, όσοι τα ζήσαμε, είδαμε να σπάει η κοίτη του Πηνειού Ποταμού σε διαδοχικά σημεία, το νερό να πέφτει πάνω σε πλημμυρισμένες εκτάσεις, να μπαίνει σε σπίτια. Και εύλογα θα μπορούσε να αναρωτηθεί κανείς αν αυτό θα μπορούσε να αποφευχθεί, αν ήταν ένα γεγονός το οποίο συνέβη και θα μπορούσε κάποιος μηχανισμός να το αποτρέψει. Σε αυτά τα ερωτήματα απάντησε ο κ. Ευθύμιος Λέκκας, Καθηγητής φυσικών καταστροφών, ο οποίος είπε επί λέξει: «Ήταν ένα ακραίο καιρικό φαινόμενο που είχε τα χαρακτηριστικά χιλιετίας». Διότι το να συμβεί ο «Ιανός» και άλλα δύο φαινόμενα μέσα σε τρία χρόνια έχει χαρακτηριστικά χιλιετίας. Σκεφτείτε ότι το νερό που έπεσε στη Θεσσαλία είναι πενήντα επτά λίμνες Κάρλας. Μιλάμε για δισεκατομμύρια τόνους νερού! Θα ρωτήσει κάποιος: Έγιναν λάθη και παραλείψεις; Βεβαίως! Λάθη δεν κάνει όποιος δεν κάνει τίποτε. Εδώ πρέπει να ξέρετε ότι τα έργα που έγιναν στον «Ιανό» άντεξαν όλα και αντιμετωπίστηκαν. Σαφώς δεν γίνονται όλα πάντα καλά.

Το δεύτερο ερώτημα αφορά το αν η Κυβέρνηση ήταν παρούσα και αν μπόρεσε να ανταπεξέλθει σε αυτή την τεράστια καταστροφή που συνέβη, έτσι ώστε οι πληγέντες να αποζημιωθούν ή οι πληγέντες να δουν ότι πραγματικά το κράτος είναι δίπλα τους. Απάντηση: Ήμουν εκεί στο κέντρο επιχειρήσεων, όταν δύο φορές διαδοχικά ήρθε ο ίδιος ο Πρωθυπουργός επί ώρες με το μισό Υπουργικό Συμβούλιο. Άκουσα πριν να λέγεται: Και επειδή ήρθε; Υποχρέωσή του ήταν να έρθει. Ή ότι ήταν υποχρέωση του Υπουργού Αγροτικής Ανάπτυξης Λευτέρη Αυγενάκη που είναι τριάντα μέρες στρατοπεδευμένος στη Λάρισα και επιλύει προβλήματα, όπως και των άλλων Υπουργών. Ήταν υποχρέωσή τους.

Βεβαίως και είναι υποχρέωση και των Υπουργών και ημών των Βουλευτών και όλων. Πότε, όμως, ξανά σε κάποια καταστροφή ήταν το κράτος δίπλα; Κι όταν λέμε «δίπλα», όχι με λόγια, αλλά με αυτά τα οποία έχουν γίνει μέχρι τώρα. Άκουσα πριν να λέγεται ποια είναι τα ποσά τα οποία έχουν δοθεί. Εδώ μέχρι σήμερα -θα το καταθέσω και στα Πρακτικά- Τετάρτη 18 Οκτωβρίου 2023 από το Υπουργείο Κρίσης και Πολιτικής Προστασίας έχουν διατεθεί 66,8 εκατομμύρια ευρώ προς δεκατέσσερις χιλιάδες εξακόσια εξήντα τέσσερα φυσικά πρόσωπα και είναι αναλυτικά ανά περιφερειακή ενότητα.

Το καταθέτω στα Πρακτικά, για να μη λέμε ότι δεν υπάρχει εξατομίκευση ούτε σε νομούς ούτε σε τίποτα τέτοιο.

(Στο σημείο αυτό ο Βουλευτής κ. Χρήστος Καπετάνος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άκουσα, επίσης, τον εισηγητή του ΣΥΡΙΖΑ να λέει ότι δεν κάναμε κάτι για την πολιτική προστασία. Μα, πριν το 2019 δεν υπήρχε πολιτική προστασία. Και το «112», αλλά και η σύσταση του ίδιου του Υπουργείου έγιναν από την Κυβέρνηση της Νέας Δημοκρατίας. Τι έκανε ο ΣΥΡΙΖΑ πιο πριν; Πού ήταν;

Είπε, επίσης, ότι δεν απορροφούνται κονδύλια από το Πολιτικής Προστασίας για αντιπλημμυρικά έργα. Βεβαίως και δεν απορροφούνται, διότι δεν είναι αρμόδιο το Υπουργείο Πολιτικής Προστασίας. Αντιπλημμυρικά έργα γίνονται από το Υπουργείο Εσωτερικών. Το αν γίνονται σωστά ή όχι, αυτό είναι κάτι για το οποίο και για την περιοχή της Θεσσαλίας επενέβη η δικαιοσύνη, επενέβη η Εισαγγελία του Αρείου Πάγου. Και δεν είναι καμμία κυβέρνηση αυτή που θα αποφασίσει αν τα έργα έγιναν καλώς ή δεν έγιναν καλώς, αλλά είναι η δικαιοσύνη.

Μας ρώτησε, νομίζω, ο Εκπρόσωπος του ΠΑΣΟΚ -δεν θυμάμαι, μπορεί να κάνω και λάθος- τι αποζημιώσεις θα δοθούν και αν αυτά ήταν προκαταβολές ή ήταν τα τελικά ποσά. Μιλάμε για 140 ευρώ στο βαμβάκι, 40% επιπλέον του Ιανού, 110 ευρώ το στρέμμα στην ντομάτα, 57% πάνω από τον «Ιανό» και 500 ευρώ το στρέμμα στο καλαμπόκι, πολύ παραπάνω από τον «Ιανό».

Ειπώθηκε, επίσης, ότι δεν κατατέθηκε έγγραφο με το οποίο να ζητείται η ενεργοποίηση των αποζημιώσεων από την Ευρώπη. Ουδέν ψευδέστερον αυτού! Κατατέθηκε άμεσα, αμέσως λίγες μέρες μετά. Και ποιο ήταν το αποτέλεσμα; Ουδέποτε έχει έρθει ξανά σε φυσική καταστροφή ο ίδιος ο Ευρωπαίος Επίτροπος Γεωργίας. Έτυχε να ήμουν παρών γιατί ήταν στον τόπο μου, στον νομό μου, στη Λάρισα. Πέταξε με το ελικόπτερο σε όλη τη Θεσσαλία μαζί με τον Υπουργό Αγροτικής Ανάπτυξης και με τον Περιφερειάρχη και είδε τα προβλήματα. Τώρα αναμένεται και η Επίτροπος Τροφίμων της Ευρωπαϊκής Ένωσης, όπως και οι Υπουργοί Αγροτικής Ανάπτυξης της Γερμανίας, του Βελγίου, που έρχονται να δουν με τα μάτια τους την καταστροφή που έγινε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτάκι, μόνο, κύριε Πρόεδρε.

Και τα χρήματα τα οποία η Ευρώπη, με παρέμβαση του Πρωθυπουργού στο Στρασβούργο, καλείται να δώσει είναι ένα ποσό το οποίο είναι πρωτοφανές για τέτοια περίοδο.

Είπε, επίσης, η κ. Αποστολάκη αν κάναμε χάρη που ήρθαν οι Υπουργοί στη Θεσσαλία. Αυτό το απάντησα.

Επίσης, ειπώθηκε ότι πήγε η Κυβέρνηση να χειραγωγήσει ή ότι ο Πρωθυπουργός ήρθε στη Λάρισα απλά και μόνο για να στηρίξει.

Δεν είναι έτσι. Ο Πρωθυπουργός ήρθε από την πρώτη μέρα, ενάμιση μήνα πριν τις αυτοδιοικητικές εκλογές. Ήρθε δύο φορές τότε και ήρθε βεβαίως και την Παρασκευή προ των εκλογών.

Η Νέα Δημοκρατία έκανε μια έντιμη επιλογή. Στήριξε δεκατρείς περιφερειάρχες. Δεκατρείς στήριξε και ο ΣΥΡΙΖΑ, δεκατρείς στήριξε και το ΠΑΣΟΚ.

Ποιο ήταν το αποτέλεσμα, κυρίες και κύριοι, για το οποίο επαίρεται το ΠΑΣΟΚ και ο ΣΥΡΙΖΑ; Βγήκαν οκτώ περιφερειάρχες που στήριξε η Νέα Δημοκρατία. Βγήκαν τέσσερις περιφερειάρχες που δεν τους στήριξε μεν, αλλά είναι περιφερειάρχες που έχουν γνωρίσματα που είναι κοντά στη Νέα Δημοκρατία. Και χάθηκε η Θεσσαλία, ναι. Αυτό, λοιπόν, το ότι τα κόμματα της Αντιπολίτευσης ερίζουν ακόμα τίνος είναι ο περιφερειάρχης ο καινούργιος, αυτό είναι κέρδος για την Αντιπολίτευση;

Και μιας και θέλουμε να λέμε τα πράγματα όπως έχουν, η δήλωση του κ. Κουρέτα ήταν σαφής και σας τη διαβάζω αυτολεξεί από το «ΠΡΩΤΟ ΘΕΜΑ» σήμερα: «Είχα ακούσει και προεκλογικά τα περί ασυνεννοησίας με την Κυβέρνηση. Εγώ είμαι ένας άνθρωπος τεχνοκράτης μετριοπαθής. Βλέπω ότι πριν συμπληρωθούν δύο μήνες από την εκλογή μου, εγώ ήμουν εδώ στο Μέγαρο Μαξίμου και ενημερώθηκα από τον Πρωθυπουργό».

Όταν, λοιπόν, ο ίδιος ο νέος περιφερειάρχης αναφέρεται με αυτά τα λόγια, δεν νομίζω ότι χρειάζεται κριτική για τις αυτοδιοικητικές εκλογές.

Σαν Θεσσαλοί, αυτό το οποίο θα κάνουμε είναι να αναστήσουμε τον τόπο μας ξανά. Τα προβλήματα είμαστε εδώ για να τα λύσουμε. Τα λάθη, και αυτά θα τα διορθώσουμε. Σωστά όλα δεν θα γίνουν. Όμως, όπως και το νομοσχέδιο το οποίο ψηφίζουμε σήμερα και είναι προς τη σωστή κατεύθυνση, έτσι οφείλουμε όλοι μαζί ενωμένοι να προσπεράσουμε τα προβλήματα για τη Θεσσαλία.

Να είστε καλά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Καπετάνο.

Τον λόγο τώρα έχει για την πρωτολογία του ο Υπουργός.

Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα πω δυο λόγια για τα όσα συμβαίνουν στη Λωρίδα της Γάζας. Είχα την ευκαιρία παίρνοντας τον λόγο στην αρχή της συνεδρίασης να εκφράσω τη θλίψη και τον αποτροπιασμό μου για την απώλεια αθώων θυμάτων σήμερα στη Γάζα. Η ελληνική Κυβέρνηση, όπως γνωρίζετε και έχει διακηρύξει, εργάζεται και συνεργάζεται με τους συνεταίρους της στην Ευρωπαϊκή Ένωση και με τους συμμάχους της, προκειμένου να αποφευχθεί η περαιτέρω κλιμάκωση και η επέκταση της σύρραξης στην ευρύτερη περιοχή. Η θέση της Ελλάδας είναι απολύτως σαφής. Αναγνωρίζουμε στο Ισραήλ το δικαίωμα της αυτοάμυνας, ταυτόχρονα όμως δηλώνουμε τον πλήρη σεβασμό μας στο διεθνές δίκαιο και στην προστασία της ζωής των αμάχων.

Κύριε Πρόεδρε, πριν μιλήσω συγκεκριμένα για το νομοσχέδιο, θα ήθελα να συγχαρώ τόσο τον κατελθόντα από το Βήμα συνάδελφο Βουλευτή Λάρισας της Νέας Δημοκρατίας, όσο και τον εισηγητή μας, τον Κοινοβουλευτικό μας Εκπρόσωπο και τους συναδέλφους, ιδιαίτερα αυτούς που κατάγονται από τη Θεσσαλία, για τις πολύ συγκεκριμένες απαντήσεις τις οποίες έδωσαν σε γενικές και αφηρημένες κατηγορίες που εκτοξεύτηκαν από όλα, δυστυχώς, τα κόμματα της Αντιπολίτευσης σε μια προσπάθεια ανταγωνισμού για το ποιος θα περιγράψει με τα πιο μελανά χρώματα την κατάσταση, χωρίς ωστόσο να συνοδεύεται αυτή η περιγραφή της κατάστασης που και εμείς γνωρίζουμε και βιώνουμε, από προτάσεις.

Η θεομηνία που κυρίως έπληξε την περιοχή της Θεσσαλίας πριν από έναν περίπου μήνα έφερε ανείπωτη θλίψη και μεγάλης έκτασης καταστροφές. Η Κυβέρνηση από την έναρξη των έντονων καιρικών φαινομένων προέβη σε όλα τα αναγκαία μέτρα, κηρύσσοντας τις πληγείσες περιοχές σε κατάσταση έκτακτης ανάγκης. Όσο χρόνο λάμβανε χώρα η πρωτόγνωρη και επικίνδυνη κακοκαιρία στη χώρα μας, ο Υπουργός Δικαιοσύνης, με μια σειρά αποφάσεών του, ανέστειλε τη λειτουργία των δικαστηρίων και εισαγγελιών που έχουν την έδρα τους στις περιφερειακές ενότητες της Θεσσαλίας.

Επίσης, με νέα απόφασή του ρυθμίστηκαν δικονομικά και άλλα ζητήματα, τα οποία προέκυψαν από την αναστολή της λειτουργίας των δικαστηρίων και των εισαγγελιών. Ένα ζήτημα το οποίο προέκυψε από την αναστολή των δικαστηρίων είναι ασφαλώς και το θέμα των πλειστηριασμών και των ανακοπών που είχαν ασκηθεί προκειμένου να σταματήσουν οι πλειστηριασμοί που βρίσκονταν σε εξέλιξη.

Λόγω, όμως, της ιδιαίτερης σφοδρότητας του κύματος της κακοκαιρίας προκλήθηκαν ανυπολόγιστες καταστροφές σε υποδομές και σοβαρά προβλήματα στους κατοίκους ολόκληρης της περιφέρειας. Γι’ αυτόν τον λόγο υπήρξε και η εξαιρετικά επείγουσα και απρόβλεπτη ανάγκη για έκδοση της από 10 Σεπτεμβρίου 2023 πράξης νομοθετικού περιεχομένου. Γνωρίζετε ότι σύμφωνα με τη διάταξη του άρθρου 44 του Συντάγματος, σε περιπτώσεις επείγουσας και απρόβλεπτης ανάγκης ο Πρόεδρος της Δημοκρατίας με απόφαση και πρόταση του Υπουργικού Συμβουλίου μπορεί να εκδίδει πράξεις νομοθετικού περιεχομένου, τις οποίες οφείλει η Κυβέρνηση εντός σαράντα ημερών να υποβάλει προς κύρωση στη Βουλή και μέσα σε τρεις μήνες η Εθνική Αντιπροσωπεία πρέπει να κυρώσει, αλλιώς απόλλυται η ισχύ τους.

Συνεπείς, λοιπόν, προς αυτή τη συνταγματική μας υποχρέωση ερχόμαστε σήμερα να ζητήσουμε την κύρωση της από 10 Σεπτεμβρίου του 2023 πράξης νομοθετικού περιεχομένου εμπρόθεσμα και σύμφωνα -επαναλαμβάνω- με τις πρόνοιες του Συντάγματος.

Η υπό κύρωση πράξη νομοθετικού περιεχομένου έχει δύο διατάξεις: Το άρθρο 1 το οποίο προβλέπει τη διασφάλιση της οριζόντιας αναστολής της αναγκαστικής εκτέλεσης σε κινητή και ακίνητη περιουσία φυσικών και νομικών προσώπων, καθώς και νομικών οντοτήτων σε ολόκληρη την Περιφέρεια Θεσσαλίας. Το άρθρο 2 το οποίο μεταθέτει χρονικά κατά μία εβδομάδα την ημερομηνία ανακήρυξης των συνδυασμών για τις περιφερειακές και δημοτικές εκλογές, οι οποίες διενεργήθηκαν στις 8 και στις 15 Οκτωβρίου 2023.

Αναλυτικότερα, με το άρθρο πρώτο της πράξης νομοθετικού περιεχομένου ανεστάλη η διενέργεια κάθε πράξης αναγκαστικής εκτέλεσης επί της κινητής και ακίνητης περιουσίας φυσικών ή νομικών προσώπων ή νομικών οντοτήτων. Η αναστολή καταλαμβάνει τη διενέργεια πλειστηριασμών, κατασχέσεων, αποβολών, προσωπικών κρατήσεων, καθώς και κάθε διαδικασία η οποία διενεργείται μέσω της πλατφόρμας για τους ηλεκτρονικούς πλειστηριασμούς.

Είναι πολύ σημαντικό να τονιστεί ότι όλες οι προαναφερθείσες πράξεις που διενεργήθηκαν κατά το χρονικό διάστημα από 6 Σεπτεμβρίου του 2023 που ενέσκηψε η θεομηνία έως και τις 10 Σεπτεμβρίου 2023 που εξεδόθη η υπό κύρωση πράξη νομοθετικού περιεχομένου λογίζονται ως μη γενόμενες και επαναλαμβάνονται μετά την παρέλευση της προθεσμίας αναστολής. Αυτό είναι σημαντικό για τον εξής λόγο: Δεν θεωρούνται άκυρες, αλλά ανυπόστατες, δηλαδή σαν να μην έγιναν καθόλου και χωρίς να υπήρξε ούτε μια στιγμή η εμφάνισή τους στον νομικό κόσμο για να δημιουργήσουν έννομες συνέπειες.

Η κύρωση του δεύτερου άρθρου αντιλαμβάνεστε ότι έχει νόημα διότι καθίσταται σύννομη η μετάθεση κατά μία εβδομάδα και ως εκ τούτου και απρόσβλητη η ανακήρυξη των συνδυασμών των υποψηφίων που συμμετείχαν στις εκλογές της 8ης και της 15ης Οκτωβρίου.

Ακούγοντας, όμως, κανείς τη συζήτηση σήμερα στην Εθνική Αντιπροσωπεία θα μπορούσε, αν άκουγε μόνο τους Βουλευτές της Αντιπολίτευσης, να σχηματίσει την εντύπωση ότι τάχα η Κυβέρνηση έλαβε μέριμνα για τους πληγέντες της Θεσσαλίας μόνο με τη συγκεκριμένη πράξη νομοθετικού περιεχομένου και δεν έκανε τίποτε άλλο. Αυτό είναι μία πολύ μεγάλη πλάνη την οποία προσπαθούν να δημιουργήσουν στον ελληνικό λαό και ιδιαίτερα στους κατοίκους της Θεσσαλίας οι Βουλευτές της Αντιπολίτευσης.

Η αλήθεια είναι ότι σε μια πρωτόγνωρη και επικίνδυνη κατάσταση η Κυβέρνηση έλαβε όλα τα απαιτούμενα μέτρα και προέβη στις αναγκαίες ρυθμίσεις για τους συμπολίτες μας στις πληγείσες περιοχές της Θεσσαλίας. Από τους συναδέλφους Βουλευτές της Αντιπολίτευσης περίμενα να ακούσω πού υστέρησε η Κυβέρνηση, ποια ήταν τα μέτρα τα οποία θα μπορούσε να λάβει και δεν έλαβε. Ακούσαμε την περιγραφή της κατάστασης όπως είπα πριν, ακούσαμε να διατυπώνονται γενικά και αόριστα ερωτήματα -«τι κάνατε εδώ;», «τι κάνατε εκεί;»- και όταν ρώτησα τον συνάδελφο, τον κ. Ξανθόπουλο, ο οποίος μίλησε ως Κοινοβουλευτικός Εκπρόσωπος του ΣΥΡΙΖΑ, «μα καλά, αφού έχετε αυτές τις απορίες γιατί σε αυτό το χρονικό διάστημα του ενός μηνός που έχει περάσει δεν ασκήσατε κοινοβουλευτικό έλεγχο;», η απάντησή του ήταν «θα ασκήσουμε». Δηλαδή μέχρι σήμερα η Αξιωματική Αντιπολίτευση δεν έκανε αυτό το οποίο όφειλε και είχε δικαίωμα εκ του Συντάγματος και του Κανονισμού της Βουλής να κάνει, δηλαδή ασκώντας κοινοβουλευτικό έλεγχο να πληροφορηθεί τα μέτρα τα οποία έλαβε η Κυβέρνηση για τις πληγείσες περιοχές, αλλά έρχεται σήμερα με την ευκαιρία της συζήτησης για την κύρωση της πράξης νομοθετικού περιεχομένου να εγκαλέσει την Κυβέρνηση και να ζητήσει δήθεν πληροφορίες για το τι έχει κάνει η Κυβέρνηση.

Μιας και τίθεται, όμως, το ερώτημα, επιτρέψτε μου να αναφέρω ενδεικτικά μερικά από τα μέτρα τα οποία μέχρι σήμερα έχει λάβει και βεβαίως εξακολουθεί να λαμβάνει η Κυβέρνηση βλέποντας τα προβλήματα και πώς αυτά εξελίσσονται:

Τα μέτρα του Υπουργείου Εθνικής Οικονομίας και Οικονομικών έχουν ως εξής:

Με απόφαση του Υφυπουργού Εθνικής Οικονομίας και Οικονομικών παρατάθηκαν οι προθεσμίες καταβολής και ανεστάλη η είσπραξη βεβαιωμένων οφειλών για τα φυσικά και νομικά πρόσωπα που επλήγησαν από τα έντονα καιρικά φαινόμενα που εκδηλώθηκαν τον προηγούμενο μήνα.

Ανεστάλη επίσης το σύνολο των διαδικασιών δικαστικής και εξώδικης είσπραξης απαιτήσεων του δημοσίου για τα φυσικά πρόσωπα και τις επιχειρήσεις μέχρι 31-12-2023.

Δόθηκε τρίμηνη αναστολή της υποχρέωσης καταβολής δόσεων για όλα τα ενήμερα δάνεια των φυσικών προσώπων και επιχειρήσεων που επλήγησαν από τις πρόσφατες θεομηνίες στη Θεσσαλία και εμπίπτουν στην περίμετρο των καταστροφών όπου ισχύει και η κατάσταση έκτακτης ανάγκης.

Παράλληλα, έχουν ανασταλεί οι προθεσμίες αξιολόγησης της προτεινόμενης ρύθμισης από τους αιτούντες στον εξωδικαστικό μηχανισμό ρύθμισης οφειλών που βρίσκονται στο στάδιο της αξιολόγησης από τον οφειλέτη από 6 Σεπτεμβρίου έως και 10 Νοεμβρίου του 2023.

Έχει τεθεί σε λειτουργία η πλατφόρμα arogi.gov.gr για τη στήριξη και την αποκατάσταση περιοχών που έχουν πληγεί από φυσικές καταστροφές.

Παρατάθηκε η προθεσμία υποβολής δηλώσεων φορολογίας εισοδήματος φορολογικού έτους 2022 για τα φυσικά και νομικά πρόσωπα.

Επίσης αναφέρω ενδεικτικά μέτρα τα οποία έχουν ληφθεί από το Υπουργείο Εργασίας και Κοινωνικών Υποθέσεων:

Ανεστάλησαν οι συμβάσεις εργασίας εργαζομένων επιχειρήσεων που επλήγησαν από τις πλημμύρες.

Η διοίκηση της ΔΥΠΑ αποφάσισε την αυτόματη ανανέωση των ψηφιακών καρτών των εγγεγραμμένων ανέργων και αυτόματη δήλωση παρουσίας των επιδοτούμενων ανέργων των Νομών Καρδίτσας, Λάρισας, Μαγνησίας και Τρικάλων για τη διευκόλυνση των ανέργων των πληγεισών περιοχών.

Όσον αφορά τα μέτρα από το Υπουργείο Υποδομών και Μεταφορών σας υπενθυμίζω ότι σε πρόσφατο νόμο τον οποίον εισηγήθηκε ο Υπουργός Δικαιοσύνης, τον ν.5049/2023, που αφορά τη στελέχωση και λειτουργία της Δικαστικής Αστυνομίας και ψηφίστηκε πριν έναν μήνα, σε χρονικό διάστημα πολύ κοντινό στις καταστροφές, περιελήφθησαν επείγουσες ρυθμίσεις του Υπουργείου Υποδομών και Μεταφορών. Συγκεκριμένα, στο άρθρο 25 προβλέφθηκαν διαδικασίες κατεπείγουσες για την εκτέλεση έργων στις περιοχές της Θεσσαλίας οι οποίες χρήζουν ιδιαίτερης προστασίας και έχουν κηρυχθεί σε κατάσταση έκτακτης ανάγκης. Δεν έχω χρόνο να αναλύσω τις διατάξεις, του ν.5049/2023. Είχα ευκαιρία να μιλήσω, αλλά και ο αρμόδιος Υπουργός, επί της τροπολογίας -υπενθυμίζω ότι ως τροπολογία είχε έρθει η συγκεκριμένη διάταξη- και να αναλύσουμε τους λόγους για τους οποίους θεσπίστηκε και τα αποτελέσματα τα οποία αναμένουμε να έχει και ήδη έχει.

Τα μέτρα του Υπουργείου Αγροτικής Ανάπτυξης και Τροφίμων είναι τα εξής:

Η υποβολή αιτήσεων μέσω της πλατφόρμας arogi.gov.gr για αποζημιώσεις επιχειρήσεων και κτηνοτροφικών μονάδων.

Επίσης, σύμφωνα με ανακοίνωση του Υπουργείου θα πραγματοποιηθεί η κάλυψη του συνόλου των αιτήσεων στήριξης που θα κριθούν επιλέξιμες για ένταξη στα σχέδια βελτίωσης για τη Θεσσαλία, θα δοθούν προκαταβολές αποζημιώσεων στον μέγιστο βαθμό με την αξιοποίηση πόρων του ΕΛΓΑ, αλλά και ευρωπαϊκών πόρων, με σχέδιο για την αντικατάσταση του ζωικού κεφαλαίου, με αγορά νέων ζώων και δημιουργία σύγχρονων σταβλικών εγκαταστάσεων με μηδενικό για τους κτηνοτρόφους κόστος.

Χορηγείται επίσης κρατική ενίσχυση στο πλαίσιο του κανονισμού 717/2014 στους πλοιοκτήτες των επαγγελματικών αλιευτικών σκαφών της Περιφέρειας Θεσσαλίας. Την περασμένη Παρασκευή πραγματοποιήθηκε η όγδοη καταβολή της πρώτης αρωγής προς τα νοικοκυριά, τους επιχειρηματίες, τους κτηνοτρόφους και τους αγρότες. Όπως ανέφερε, νομίζω, ο συνάδελφος από τη Λάρισα, έχουν δοθεί μέσα σε έναν μήνα συνολικά 65 εκατομμύρια ευρώ σε δεκατέσσερις χιλιάδες πολίτες. Ειδικότερα, έχουν πιστωθεί 11,2 εκατομμύρια ευρώ σε δύο χιλιάδες εννιακόσιους σαράντα δικαιούχους ως αρωγή για την κάλυψη της οικοσκευής μέσα από τις διασταυρώσεις της Γενικής Γραμματείας Αποκατάστασης Φυσικών Καταστροφών και Κρατικής Αρωγής, αλλά και από την αυτοματοποιημένη διαδικασία της ΑΑΔΕ.

Να αναφέρω επίσης ότι έως και την περασμένη Παρασκευή στην πλατφόρμα πρώτης αρωγής είχαν πραγματοποιηθεί σαράντα έξι χιλιάδες τριακόσιες πενήντα τρεις οριστικοποιημένες αιτήσεις και τέσσερις χιλιάδες τετρακόσιες πέντε προσωρινές αιτήσεις και έχουν αρχίσει οι πληρωμές της πρώτης αρωγής προς τους αγρότες. Παράλληλα, έχει ενεργοποιηθεί και το σχήμα της στεγαστικής συνδρομής για τις επισκευές των ζημιών των σπιτιών και των λοιπών κτηρίων.

Στην προσπάθεια αυτή θέλω να τονίσω, κυρίες και κύριοι συνάδελφοι, ότι η χώρα μας δεν είναι μόνη, καθώς με πρωτοβουλία του ίδιου του Πρωθυπουργού έχουμε κινητοποιήσει όλους τους διαθέσιμους πόρους και όλα τα διαθέσιμα χρηματοδοτικά εργαλεία και έχουμε επιτύχει ευελιξία στη διαχείριση, τόσο του ΕΣΠΑ 2014-2020 με την ένταξη επιπλέον έργων, όσο και του νέου ΕΣΠΑ 2021-2027 με την ένταξη μεσοπρόθεσμων έργων υποδομών.

Μέσω του νέου ΕΣΠΑ αναμένεται να καλυφθούν δαπάνες για αντιπλημμυρικά έργα, φράγματα και αντιδιαβρωτικά έργα στη Θεσσαλία, έργα ύδρευσης, άρδευσης και αποχέτευσης, καθώς επίσης εγγειοβελτιωτικά έργα, με στόχο όχι απλά την αποκατάσταση των ζημιών που προκλήθηκαν από τη θεομηνία, αλλά τον συνολικό ανασχεδιασμό των υποδομών, κάτι το οποίο, όπως σας ανέφερα, ήδη έχει θεσμοθετηθεί με τη διάταξη για την οποία μίλησα λίγο πριν, στον ν.5049/2023.

Μετά από αυτά τα οποία -επαναλαμβάνω- ενδεικτικά ανέφερα στην Εθνική Αντιπροσωπεία περιμένω τους εισηγητές των κομμάτων που θα λάβουν τον λόγο μετά από εμένα να μου πουν αν όντως έχουν αυτά τα μέτρα υλοποιηθεί, αν αυτά εντάσσονται κατά την άποψή τους σε έναν γενικότερο σχεδιασμό για την αναδημιουργία των υποδομών της Θεσσαλίας που έχουν πληγεί και για την προσπάθεια αρωγής όλων των ανθρώπων που επλήγησαν, είτε φυσικών προσώπων είτε επιχειρήσεων. Εάν επίσης αυτά και όσα ακολουθούν και έχουν εξαγγελθεί από την Κυβέρνηση τα θεωρούν ανεπαρκή, ας μας πουν ποιες είναι οι προτάσεις τους για βελτίωση, για επαύξηση των διαθέσιμων πόρων και από πού αυτοί οι πόροι, οι οποίοι είναι αναγκαίοι και οφείλουν να προσδιορίσουν, θα εξευρεθούν. Αυτό συνιστά μία παραγωγική και αξιόπιστη αντιπολίτευση. Διότι όσα παρακολουθήσαμε στην Αίθουσα σήμερα, με την ευκαιρία της κύρωσης της συζητούμενης πράξης, επιτρέψτε μου να πω ότι είναι γενικόλογες και αφηρημένες αναφορές που έγιναν στο πλαίσιο άσκησης του αντιπολιτευτικού καθήκοντος των αγορητών των κομμάτων της Αντιπολίτευσης.

Θα έχω την ευκαιρία να μιλήσω πιο συγκεκριμένα για τα ζητήματα που αφορούν στην προστασία της πρώτης κατοικίας και στα μέτρα τα οποία έχει λάβει η Κυβέρνηση για την προστασία των δανειοληπτών στη δευτερολογία μου, μετά το πέρας των αγορεύσεων των εισηγητών και των ειδικών αγορητών. Επειδή δεν θέλω να καταχραστώ τον χρόνο που έχω στη διάθεσή μου, κλείνοντας θα ήθελα να πω ότι η αντίδραση της πολιτείας στο πρωτόγνωρο φαινόμενο το οποίο ενέσκηψε στη Θεσσαλία πριν από μερικές βδομάδες και η συνδρομή της προς τους πληγέντες συνανθρώπους μας ήταν άμεση και έγκαιρη και θεωρώ κατά τον βαθμό που επέτρεπαν οι συνθήκες αποτελεσματική.

Διαθέσαμε και διαθέτουμε όλους τους πόρους, και εθνικούς και ευρωπαϊκούς, τους οποίους είχαμε στη διάθεσή μας, για την αποκατάσταση των πρωτοφανών ζημιών και την επούλωση των πληγών που άνοιξε η κακοκαιρία. Σήμερα σας καλώ να υπερψηφίσετε το παρόν σχέδιο νόμου, με το οποίο εισάγεται προς κύρωση, η από 10 Σεπτεμβρίου 2023 πράξη νομοθετικού περιεχομένου που αντιμετώπισε έγκαιρα και αποτελεσματικά μέσα σε πάρα πολύ μικρό χρονικό διάστημα, ενόσω τα φαινόμενα βρίσκονταν σε εξέλιξη και ήταν άγνωστη η έκταση της καταστροφής, τα ζητήματα τα οποία αναφέρονται στα δύο άρθρα και μπόρεσε να προστατεύσει κατά τρόπο αποτελεσματικό και έγκαιρο την κινητή και ακίνητη περιουσία των συνανθρώπων μας που επλήγησαν.

Κλείνοντας θέλω να διαβεβαιώσω και την Εθνική Αντιπροσωπεία, αλλά και όσους στη Θεσσαλία αντιμετώπισαν και αντιμετωπίζουν προβλήματα, ότι η Κυβέρνηση και ειδικότερα το Υπουργείο Δικαιοσύνης θα λάβει όσα μέτρα είναι απαραίτητα και αναγκαία όχι μόνο για την προστασία της κινητής και ακίνητης περιουσίας, αλλά εν γένει -επειδή αυτό συνδέεται με την αξιοπρέπειά τους- για την αξιοπρέπεια των ανθρώπων που βρίσκονται σήμερα σε αυτές τις πολύ δύσκολες συνθήκες.

Σας ευχαριστώ θερμά για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Υπουργέ.

Μέχρι στιγμής έχει ζητήσει τον λόγο για δευτερολογία ο εισηγητής του ΣΥΡΙΖΑ - Προοδευτική Συμμαχία κ. Γεώργιος Παπαηλιού. Και όποιος άλλος θελήσει θα μου ζητήσει τον λόγο.

Ορίστε, κύριε Παπαηλιού, έχετε τον λόγο. Θα σας βάλω τέσσερα λεπτά.

**ΓΕΩΡΓΙΟΣ ΠΑΠΑΗΛΙΟΥ:** Κατ’ αρχάς θέλω να δώσω δύο σύντομες απαντήσεις σε αυτά που ελέχθησαν από τον αρμόδιο Υπουργό και από τον τελευταίο ομιλητή συνάδελφο της Νέας Δημοκρατίας.

Από πλευράς μας απευθύναμε συγκεκριμένα ερωτήματα και τα ερωτήματα αυτά περιείχαν και τις θέσεις οι οποίες αφορούν τις αποζημιώσεις, ενδεικτικά όσον αφορά τις αποζημιώσεις στο ζωικό κεφάλαιο. Γιατί ναι μεν αναφέρεται ότι αποζημιώσεις θα γίνουν στη φυτική παραγωγή και επίσης στο ζωικό κεφάλαιο, όμως δεν αναφέρεται τίποτα για τις τιμές οι οποίες όσον αφορά το ζωικό κεφάλαιο -το ανέφερα στην ομιλία μου- είναι ανάλογες με τις τιμές του 2010. Καταλαβαίνετε, λοιπόν, ότι η διαφορά μεταξύ των τιμών του 2010 και του σήμερα είναι τεράστια.

Ετέθησαν ερωτήματα για το αν θα επιδοτήσετε μόνον τα ζώα και όχι τη χαμένη παραγωγή από αυτά, ζώα μάλιστα από τα οποία παράγονται ΠΟΠ προϊόντα. Γιατί γίνεται αυτή η διάκριση; Δεν πρέπει να υπάρχει αυτή η διάκριση.

Και βέβαια η επιδότηση του ζωικού κεφαλαίου θα δοθεί μετά τον Μάρτιο. Μέχρι τότε, κύριε Υπουργέ, πώς θα ζήσουν οι κτηνοτρόφοι; Δεν αναφέρεται τίποτα σχετικά με αποζημιώσεις για τον μηχανολογικό εξοπλισμό και τις ζωοτροφές.

Τώρα, όσον αφορά τον τελευταίο συνάδελφο ομιλητή της Νέας Δημοκρατίας, για την πολιτική προστασία ειπώθηκαν συγκεκριμένα πράγματα.

Ειδικότερα, απορρίψατε την πρόταση του ΣΥΡΙΖΑ μετά την εκπόνηση του πορίσματος Γκολντάμερ το 2019, για τη δημιουργία Εθνικής Αρχής για την πολιτική προστασία. Αφήσατε, λοιπόν, τη χώρα χωρίς έναν ανεξάρτητο επιχειρησιακό και επιστημονικά στελεχωμένο μηχανισμό με θεσμική συνέχεια και ξεκάθαρους στόχους. Ο νόμος της Κυβέρνησης της Νέας Δημοκρατίας για την πολιτική προστασία είναι σε αναστολή εδώ και τρία χρόνια, από τον Μάρτιο του 2020.

Τρεις ακόμα παρατηρήσεις: Ομολογήθηκε ότι τα τετρακόσια χρόνια χρονική απόσταση του ενός φυσικού φαινομένου από το άλλο, που αναφέρει η Κυβέρνηση, δεν έχει σχέση με την πραγματικότητα αφού οι χρονικές αποστάσεις είναι πλέον εξαιρετικά σύντομες. Και αυτό αποδείχτηκε πρόσφατα και στην περιοχή της Θεσσαλίας. Η μία καταστροφή δυστυχώς διαδέχεται την άλλη και από κυβερνητικής πλευράς η πρόληψη απουσιάζει, όπως επίσης και ο σχεδιασμός και η ουσιαστική διαχείριση των συνεπειών των καταστροφών αυτών.

Όσον αφορά τους Υπουργούς οι οποίοι έχουν κατασκηνώσει, όπως ειπώθηκε, στη Θεσσαλία θα έλεγα ότι η κατασκήνωσή τους, η παρουσία τους συνδεόταν -εξάλλου αυτό προκύπτει από όσα ελέχθησαν από αυτούς- με τις αυτοδιοικητικές εκλογές και την προσπάθειά τους ειδικά στην Περιφέρεια Θεσσαλίας να εκλεγεί ο κ. Αγοραστός και πάλι περιφερειάρχης. Αποτύχατε, κύριοι της Κυβέρνησης!

Μια τελευταία παρατήρηση για την πρώτη κατοικία. Η πρώτη κατοικία υπό συνθήκες μνημονίων προστατεύτηκε από την κυβέρνηση του ΣΥΡΙΖΑ. Εσείς καταργήσατε την προστασία της πρώτης κατοικίας οριστικά, ενώ εμείς είναι γνωστό ότι έχουμε καταθέσει ένα ολοκληρωμένο πλαίσιο διαχείρισης του ιδιωτικού χρέους, με προστασία της κύριας λαϊκής κατοικίας και κρίσιμων περιουσιακών στοιχείων, σε αντικατάσταση του Πτωχευτικού Κώδικα της Κυβέρνησης.

Συνεπώς, από τη συζήτηση προέκυψε ότι η πράξη νομοθετικού περιεχομένου περιλαμβάνει μια αυτονόητη, όμως προσωρινή, ρύθμιση για μια περιοχή που έχει υποστεί τεράστιες καταστροφές και για ανθρώπους που δεν μπορούν να ζήσουν στοιχειωδώς.

Το πρόβλημα, όμως, κύριε Υπουργέ, είναι ευρύτερο και αφορά πολλές διαστάσεις των ασκούμενων πολιτικών ή των πολιτικών που θα έπρεπε να ασκηθούν, όπως αναφέρθηκαν κατά τη συζήτηση. Γι’ αυτό και η ψήφος μας θα είναι «παρών».

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ.

Τον λόγο τώρα έχει ο εισηγητής της Νέας Δημοκρατίας κ. Γεώργιος Κωτσός.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Αγαπητοί συνάδελφοι, επιχειρήθηκε κυρίως από την πλευρά του ΠΑΣΟΚ - ΚΙΝΑΛ μια αντιστοίχιση του τι έγινε στη Θεσσαλία με τα αποτελέσματα των εκλογών, για να βγουν συμπεράσματα, όπως θα ήθελαν, προκειμένου να αποδείξουν ότι είχαν ευτυχή αποτελέσματα για τους ίδιους. Είναι έτσι όμως αγαπητοί συνάδελφοι;

Μάλιστα ακούστηκαν εκφράσεις «Κατάπτωση από τον παράδεισο», «Ρίξαμε ζαριά και φέραμε ασσόδυο». Δεν το λες ασσόδυο το 63% στο επίπεδο των περιφερειών, οκτώ στους δεκατρείς στηριζόμενοι από τη Νέα Δημοκρατία ούτε το 30%, τους τέσσερις από τους υπόλοιπους, οι οποίοι είναι φίλα προσκείμενοι προς τη Νέα Δημοκρατία και μόλις το 7%, έναν περιφερειάρχη, σε όλη τη Θεσσαλία. Δεν είναι ασσόδυο αυτό ούτε ασσόδυο είναι το 60% των δημάρχων σε ολόκληρη την επικράτεια να ανήκουν στη Νέα Δημοκρατία και μάλιστα, με αυξημένο ποσοστό από τις προηγούμενες εκλογές.

Βέβαια εστιάζετε στη Θεσσαλία και κυρίως, στην εκλογή του κ. Κουρέτα. Να σας θυμίσω ότι την πρώτη Κυριακή ο Αγοραστός πήρε εκατόν πενήντα πέντε χιλιάδες σταυρούς, ο κ. Κουρέτας όταν κέρδισε την δεύτερη Κυριακή εκατόν τριάντα πέντε χιλιάδες. Εμείς που υπηρετήσαμε την αυτοδιοίκηση λέγαμε ότι πάντα η δεύτερη Κυριακή είναι μια «καρμανιόλα».

Δεν είναι μόνο πολιτικά συμπεράσματα, δεν υπάρχουν επί της ουσίας πολιτικά συμπεράσματα, διότι υπεισέρχονται πάρα πολλοί παράγοντες όπως σύμβουλοι που δεν εκλέγονται, θυμοί, αποχή που ήταν ο κυρίαρχος, αν θέλετε, αυτών των εκλογών. Και εν πάση περιπτώσει, είναι να πανηγυρίζει κανείς γιατί μετά από μια καταστροφή είχαμε ένα συγκεκριμένο αποτέλεσμα; Όχι βέβαια και χαίρομαι, δεν μπορεί να πανηγυρίζει κανείς.

Χαίρομαι βέβαια που ο ΣΥΡΙΖΑ έχει κάνει μια μετατόπιση από τις αρχικές του τοποθετήσεις, όταν ξεκινήσαμε τη συζήτηση στις επιτροπές, όπου έλεγε ότι δεν υπήρξαν μέτρα, αδιαφορία της Κυβέρνησης, απουσία της Κυβέρνησης. Τελικά αρχίζουμε να σκεφτόμαστε ότι τα μέτρα είναι λίγα, είναι πολλά, δεν ανακοινώθηκαν, δεν ξέρουμε τα ακριβή νούμερα.

Επαναλαμβάνω λοιπόν. Δεκατέσσερις χιλιάδες εξακόσιοι εξήντα τέσσερις συμπολίτες μας πήραν μέχρι τώρα 66,8 εκατομμύρια ευρώ πρώτη αρωγή, εκ των οποίων έξι χιλιάδες τετρακόσιοι τριάντα έξι στην Καρδίτσα με 32,7 εκατομμύρια, στη Λάρισα τρεις χιλιάδες επτακόσιοι δύο με 15,8 εκατομμύρια, στα Τρίκαλα δύο χιλιάδες εξακόσιοι εξήντα τρεις με 11,9 εκατομμύρια, στη Μαγνησία χίλιοι εξακόσιοι πέντε με 5,4 εκατομμύρια, στη Φθιώτιδα διακόσιοι πενήντα ένας με 0,9 εκατομμύρια ευρώ, μέσα σε έναν μήνα.

Θεωρείτε ότι αυτή η άσκηση, συνάδελφοι, ήταν αυτονόητη; Έγινε αυτοματοποιημένα; Προφανώς και υπήρξε μια διαδικασία ταυτοποίησης των ταχυδρομικών κωδικών με το Ε9 και τι περιουσία διέθετε ο καθένας από τους κατοίκους των πληγεισών περιοχών, μέσα από τα στοιχεία που είχε η ΑΑΔΕ. Και μόνο αυτή η αντιστοίχιση και αν θέλετε, η ταυτοποίηση απαιτούσε έναν συγκεκριμένο χρόνο. Θεωρώ ότι πιο γρήγορος χρόνος από αυτόν δεν μπορούσε να υπάρξει.

Να δούμε λίγο και τα μέτρα, γιατί ειπώθηκαν πιο πριν για τον αγροτικό και κτηνοτροφικό τομέα συγκεκριμένα; Ανέφερε κάποια ο Υπουργός, θα μου επιτρέψετε, κύριε Πρόεδρε, να τα αναφέρω εν τάχει. Σχέδια βελτίωσης- κάλυψης του συνόλου των αιτήσεων στήριξης που θα κριθούν επιλέξιμα για την Περιφέρεια Θεσσαλίας, εξακόσιες μία προτάσεις, 37,2 εκατομμύρια ευρώ. Φυτική παραγωγή, παράταση υποβολής δηλώσεων μέχρι 20 Οκτωβρίου. Έχουν υποβληθεί είκοσι πέντε χιλιάδες πεντακόσιες εβδομήντα τρεις δηλώσεις. Ο ΕΛΓΑ επισπεύδει τις διαδικασίες ώστε στα μέσα Νοεμβρίου να κατατεθούν τα χρήματα. Προκαταβολές στο βαμβάκι 140 ευρώ το στρέμμα, προκαταβολή αποζημίωσης 40% αύξηση, καλαμπόκι 110 ευρώ το στρέμμα, 57% αύξηση σε σχέση με τον «Ιανό», προκαταβολές που ο ΕΛΓΑ για πρώτη φορά μετά τον «Ιανό» δίνει προκαταβολές, βιομηχανική ντομάτα 500 ευρώ το στρέμμα, ζωικό κεφάλαιο οι δηλώσεις ζημιάς ανήλθαν σε δύο χιλιάδες τριακόσιες εξήντα τρεις, θα καταβληθούν αποζημιώσεις στο τελευταίο δεκαήμερο του Οκτωβρίου. Συγκεκριμένα πράγματα. Μέτρο 5.2 του ΠΑΑ 45 εκατομμύρια ευρώ για την αγορά ζωικού κεφαλαίου και την κατασκευή νέων σταβλικών εγκαταστάσεων που ανέφερε και ο Υπουργός. Συγκεκριμένο ποσό, συγκεκριμένη αντιμετώπιση. Γεωργικό αποθεματικό 15,8 εκατομμύρια ευρώ. Μεριμνά για εκείνους η Κυβέρνηση που δεν ήταν δυνατόν να ασφαλιστούν στον ΕΛΓΑ, γιατί υπήρχαν και ζωικό κεφάλαιο που δεν ήταν ασφαλισμένο στον ΕΛΓΑ, όπως κοτόπουλα, γαλοπούλες κ.λπ.. Και αυτά τα έχουμε προβλέψει για να αποζημιωθούν. Διετής απαλλαγή από το τέλος εισφοράς στο γάλα και στο κρέας για τους κτηνοτρόφους της Θεσσαλίας. Αναστολή ελέγχων ΟΠΕΚΕΠΕ για εύλογο χρονικό διάστημα. Νομοθετική ρύθμιση για το ακατάσχετο των αποζημιώσεων των πληγέντων σε Θεσσαλία. Κοινή υπουργική απόφαση κρατικών αποζημιώσεων απώλειας ζωικού κεφαλαίου 2 εκατομμύρια ευρώ. Παράκτια αλιεία, για τα μικρά σκάφη έως 5,9 μέτρα 1.800 ευρώ το σκάφος, με de minimis διαδικασία, από έξι μέτρα μέχρι 11,99 2.600 ευρώ, δώδεκα μέτρα 7.000 ευρώ και ούτω καθεξής.

Δεν είναι μέτρα συγκεκριμένα αυτά; 600 εκατομμύρια ευρώ ανακοινώθηκαν από το Υπουργείο Υποδομών, προκειμένου να αντιμετωπιστούν τα προβλήματα στις υποδομές της Θεσσαλίας.

Αγαπητές και αγαπητοί συνάδελφοι, επειδή υπάρχει και μέτρο σύγκρισης και ξέρετε δεν έχει παρέλθει πολύς καιρός από την καταστροφή στη Μάνδρα, θυμηθείτε τότε και σε επίπεδο πρόληψης τι είχε γίνει και σε επίπεδο καταστροφής από ένα σημειακό, θα έλεγα, πλημμυρικό φαινόμενο, με την ένταση υποπολλαπλάσια και του «Ιανού» και του «Ντάνιελ» και θυμηθείτε και πότε αποζημιώθηκαν αυτοί οι άνθρωποι.

Βλέπετε ότι εδώ υπάρχει μια Κυβέρνηση με ταχύτητα, με αποτελεσματικότητα, με πιστότητα που αντιμετωπίζει τα προβλήματα εν τη γενέσει τους. Βεβαίως το πρόβλημα ήταν τεράστιο σε μια ολόκληρη περιφέρεια, αλλά ποιος μπορεί να αγνοήσει και να αρνηθεί ότι οι υπουργοί δεν έκαναν χάρη σε κανέναν, όπως ειπώθηκε, αλλά έκαναν το καθήκον τους και την υποχρέωσή τους μαζί με τον Πρωθυπουργό και ήταν εκεί και είναι ακόμη εκεί μέχρι να επιλυθούν και τα τελευταία ζητήματα που αφορούν τη Θεσσαλία;

Βέβαια επειδή έχουμε μπει σε μια περίοδο όπου πραγματικά αυτά τα φαινόμενα που οι επιστήμονες λέγανε τριακόσια ή πεντακόσια ή χίλια χρόνια -δεν τα έλεγε η Νέα Δημοκρατία από το κεφάλι της- με βάση τα υδρολογικά δεδομένα που είχαμε, για τέτοιου είδους φαινόμενα, κατά το επιστημονικό δυναμικό της χώρας μας, είχαν μια περιοδικότητα τόσο πολύ μεγάλη. Η απορρύθμιση όμως του κλίματος μπορεί αυτά τα φαινόμενα να τα φέρνει όλο και πιο τακτικά.

Άρα, επιβάλλεται μια αναθεώρηση και μια τελείως διαφορετική προσέγγιση του ανθρωπογενούς περιβάλλοντος, για να είναι ανθεκτικό απέναντι σε τέτοιου είδους φαινόμενα, του οικιστικού περιβάλλοντος, του φυσικού περιβάλλοντος, του ζωικού περιβάλλοντος, της κτηνοτροφίας, της αγροτιάς, των υποδομών.

Χρειάζεται ένα ολοκληρωμένο σχέδιο και μάλιστα εδώ, για να δείξουμε και τη διάθεση που έχει η Κυβέρνησή μας όχι να αποκλείσει κάποιον, αλλά να συνεργαστεί με όλους, προτάθηκε στον κ. Κουρέτα στη συνάντηση με τον Πρωθυπουργό να συμμετέχει στην Επιτροπή Ανασυγκρότησης της Θεσσαλίας.

Τι πιο απτό δείγμα ότι η διάθεση της Κυβέρνησής μας όχι μόνο δεν είναι να αποκλείσει κάποιον, αλλά τουναντίον να συνεργαστεί με όλους. Γι’ αυτό σας καλούμε και εσάς να συμβάλετε με τις δημιουργικές σας προτάσεις και όχι με τον μηδενισμό, την καταστροφολογία και την προσπάθεια αποκόμισης πρόσκαιρων μικροκομματικών οφελών σε αυτήν την προσπάθεια ανάταξης, αναδημιουργίας και ξανακτισίματος της Θεσσαλίας.

Εμείς θα είμαστε εκεί. Περιμένουμε να είστε κι εσείς εκεί με προτάσεις, με ιδέες, αλλά και με δουλειά, όπως έκαναν όλες οι Ελληνίδες και οι Έλληνες μέσα από τον εθελοντισμό και τον αλτρουισμό και την αλληλεγγύη που στάθηκαν κοντά στους Θεσσαλούς, βοηθώντας σε όλη αυτή τη δύσκολη κατάσταση.

Και βεβαίως το θεωρώ αυτονόητο, όπως είπατε όλοι σας, αυτό το αυτονόητο της ΠΝΠ ότι θα την ψηφίσετε. Αλλά απ’ ό,τι φαίνεται, τα αυτονόητα δεν είναι αυτονόητα για κάποιους μέσα σε αυτή την Αίθουσα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας και για την ολοκλήρωση της συζήτησης επί του συγκεκριμένου σχεδίου νόμου του Υπουργείου Δικαιοσύνης.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Ευχαριστώ, κύριε Πρόεδρε.

Νομίζω ότι πλέον, μετά και από τη δευτερολογία του εισηγητή μας, δόθηκαν όλες οι απαντήσεις που ζητήθηκαν από τους συναδέλφους Βουλευτές της Αντιπολίτευσης σχετικά με το τι έχει κάνει μέχρι σήμερα η Κυβέρνηση για την άμβλυνση των συνεπειών που είχε η θεομηνία που ενέσκηψε προσφάτως στη Θεσσαλία αλλά και τι σκοπεύει, στο πλαίσιο ενός γενικότερου προγράμματος, να πράξει στο εγγύς αλλά και στο απώτερο μέλλον, έτσι ώστε να επουλωθούν πλήρως οι πληγές στην περιοχή αυτή και να μπορέσουμε ξανά να δημιουργήσουμε τις προϋποθέσεις προόδου και ανάπτυξης.

Οφείλω δύο απαντήσεις. Η πρώτη απάντηση, κύριε Πρόεδρε, έχει να κάνει με το αποτέλεσμα των εθνικών εκλογών. Μίλησαν σχεδόν όλοι οι συνάδελφοι, μάλλον όσοι πήραν τον λόγο αναφέρθηκαν και στο πρόσφατο αποτέλεσμα των δημοτικών και περιφερειακών εκλογών. Πρέπει εξαρχής να πω ότι η Κυβέρνηση σέβεται την ετυμηγορία των Ελλήνων πολιτών στις πρόσφατες αυτοδιοικητικές εκλογές και θα συνεργαστεί, ως οφείλει άλλωστε, ισότιμα με όλους τους εκλεγμένους δημάρχους και περιφερειάρχες για τη βελτίωση της ζωής των πολιτών στις περιφέρειές τους, στους δήμους και τις τοπικές κοινότητες.

Ωστόσο, δεν είναι δυνατόν να αγνοήσει κανείς την αλήθεια των αριθμών, η οποία είναι αμείλικτη, και δυστυχώς αυτή η αλήθεια αγνοήθηκε με έναν λόγο, θα τον χαρακτήριζα, εμφατικής έπαρσης, ιδίως από την πλευρά των συνομιλητών του ΠΑΣΟΚ, οι οποίοι επιχείρησαν να εμφανίσουν σαν απόλυτη νίκη την επιτυχία στη Θεσσαλία, η οποία είχε συγκεκριμένα χαρακτηριστικά.

Θέλω όμως να υπενθυμίσω, κυρίες και κύριοι συνάδελφοι, την αλήθεια όπως είπα των αριθμών, η οποία επαναλαμβάνω ότι είναι αμείλικτη. Έχουμε από την πρώτη Κυριακή οκτώ από τις δεκατρείς περιφέρειες που εξελέγη ο υποψήφιος τον οποίο στήριξε η Νέα Δημοκρατία. Στις υπόλοιπες πέντε περιφέρειες που δόθηκε η εκλογική μάχη τη δεύτερη Κυριακή στις τέσσερις εξελέγησαν οι υποψήφιοι που προέρχονται από την ευρύτερη παράταξη της Νέας Δημοκρατίας και μόνο στη Θεσσαλία εξελέγη περιφερειάρχης ο οποίος είχε τη στήριξη του ΠΑΣΟΚ και του ΣΥΡΙΖΑ.

**ΓΕΩΡΓΙΟΣ ΚΩΤΣΟΣ:** Όπου κερδίσαμε και τη Λάρισα.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Σωστά.

Τι συνέβη τώρα με τους δήμους; Διότι κι αυτό είναι ένα αποτέλεσμα ενδεικτικό. Σε σύνολο τριακοσίων τριάντα δύο δήμων, διακόσια δύο πρόσωπα που ανεδείχθησαν δήμαρχοι ανήκουν στον χώρο της Νέας Δημοκρατίας. Είναι οκτώ περισσότεροι από το 2019. Το ΠΑΣΟΚ, σε σχέση με το 2019, έχασε δεκατέσσερις δήμους και ο ΣΥΡΙΖΑ κέρδισε το 2023 μόνο δεκαπέντε δήμους. Εδώ για να μην αδικήσω το Κομμουνιστικό Κόμμα Ελλάδας να πω ότι είχε κέρδη το ΚΚΕ. Αλλά αυτό είναι το ισχνότατο αποτέλεσμα, το οποίο κατήγαγε στις πρόσφατες αυτοδιοικητικές εκλογές το κόμμα της Αξιωματικής Αντιπολίτευσης. Βεβαίως περισσεύει η έπαρση και η αλαζονεία εκ μέρους των στελεχών και των Βουλευτών της Αντιπολίτευσης.

Και τώρα, κύριε Πρόεδρε, για να κλείσω διότι αυτά πλέον αποτελούν ιστορία, θα ήθελα να υπενθυμίσω τις ρυθμίσεις για την προστασία της πρώτης κατοικίας. Πράγματι προστατευτικό πλαίσιο για την προστασία της πρώτης κατοικίας είχαμε για πρώτη φορά στη χώρα με τον ν.3869/2010. Προστάτευε όμως επαρκώς ο νόμος εκείνος την πρώτη κατοικία; Διότι πολύς λόγος γίνεται από την πλευρά των ομιλητών και των βουλευτών του ΠΑΣΟΚ.

Σας υπενθυμίζω λοιπόν ότι ο ν.3869/2010 παρείχε πολύ μικρή προστασία στην πρώτη κατοικία και θα εξηγήσω πολύ γρήγορα γιατί. Πρώτον, μπορούσαν να υπαχθούν στις προστατευτικές ρυθμίσεις του νόμου 3869/2010 μόνο φυσικά πρόσωπα τα οποία δεν είχαν εμπορική ιδιότητα. Πολίτες, οι οποίοι συμμετείχαν σε ομόρρυθμες εταιρείες ή ασκούσαν εμπορία, δεν είχαν τη δυνατότητα προστασίας της πρώτης κατοικίας.

Το πρώτο χρονικό διάστημα η προστασία της πρώτης κατοικίας ξεκινούσε από την υποβολή της αίτησης έως ότου εκδοθεί απόφαση και η απόφαση, εφόσον γινόταν δεκτό το αίτημα της προστασίας, προέβλεπε δόσεις με απώτατο χρονικό διάστημα αποπληρωμής είκοσι ετών, στις οποίες θα έπρεπε να έχει καταβληθεί το ποσοστό που αντιστοιχούσε στα δύο τρίτα της αντικειμενικής αξίας της κύριας κατοικίας. Όσοι δεν είχαν τη δυνατότητα να πληρώσουν ή να πληρώσουν με συνέπεια τις δόσεις, δεν είχαν και την προστασία της πρώτης κατοικίας.

Αυτό λοιπόν ερωτώ, κύριοι συνάδελφοι, θεωρείται επίτευγμα; Πιστεύετε ειλικρινά ότι με αυτά τα μέτρα, με αυτό το θεσμικό πλαίσιο προστατεύσατε επαρκώς την πρώτη κατοικία;

Και ήρθε ο νόμος του ΣΥΡΙΖΑ, ο νόμος Σταθάκη. Ο νόμος αυτός έκανε τα πράγματα πολύ χειρότερα, γιατί προκειμένου να προστατευτεί, ο ευάλωτος δανειολήπτης όφειλε με την κατάθεση της αιτήσεως να ζητήσει προσωρινή διαταγή από το δικαστήριο που όριζε ποσό δόσεων κατά μήνα. Εάν δεν μπορούσε να πληρώσει τις δόσεις που ορίζονταν προστασία της πρώτης κατοικίας δεν υπήρχε. Αν τελικά η αίτησή του απορριπτόταν μετά από πολλά χρόνια -μπορούσε να παρέλθουν και τρία, και τέσσερα, και πέντε χρόνια και η αίτηση επαναλαμβάνω δεν γινόταν δεκτή- όχι μόνο δεν προστατευόταν η κύρια κατοικία του, αντίθετα έχανε και το ποσό το οποίο είχε ήδη καταβάλει και βρισκόταν ανυπεράσπιστος στη διαδικασία άμεσης αναγκαστικής εκτέλεσης και πλειστηριασμού, που επισπευδόταν από τα τραπεζικά ιδρύματα.

Αυτό, κύριοι συνάδελφοι, εσείς το θεωρείτε προστασία της πρώτης κατοικίας; Ειλικρινά τώρα, πιστεύετε ότι προστατεύσατε επαρκώς κατά το χρονικό διάστημα που κυβερνήσατε την πρώτη κατοικία των Ελλήνων πολιτών και επαίρεστε, με έναν λόγο αλαζονικό, στην Εθνική Αντιπροσωπεία ότι τάχα επιτύχατε εσείς την προστασία της πρώτης κατοικίας; Και γιατί δεν είχατε φροντίσει να την προστατεύσετε μετά τον Φεβρουάριο του 2019, που δεν υπήρχε κανένα απολύτως πλαίσιο προστασίας πρώτης κατοικίας και όλοι οι Έλληνες πολίτες που δεν μπορούσαν να ανταποκριθούν με συνέπεια στις δόσεις, ήταν κυριολεκτικά έωλοι στις διαθέσεις των τραπεζικών ιδρυμάτων;

Και αν θέλετε να προστατεύσετε την πρώτη κατοικία, γιατί επιτρέψατε -και μάλιστα με τον τρόπο που το επιτρέψατε- την εκχώρηση των αξιώσεων που προέρχονταν από δάνεια που αφορούσαν και την πρώτη κατοικία στα funds, για τα οποία εσείς σήμερα κόπτεστε; Γνωρίζετε πολύ καλά ότι η πρόσφατη απόφαση της ολομέλειας του Αρείου Πάγου είναι αποτέλεσμα των δικών σας νομοθετικών ρυθμίσεων. Το δικό σας νομοθετικό πλαίσιο ερμήνευσε το ανώτατο δικαστήριο και έφθασε στην απόφαση αυτή για την οποία μας μίλησε και ο Αρχηγός της Ελληνικής Λύσης αλλά και άλλοι Βουλευτές της Αξιωματικής Αντιπολίτευσης.

Αν λοιπόν θέλει κανείς να αναζητήσει τον υπαίτιο της κατάστασης αυτής, θα πρέπει να κοιτάξει λίγα χρόνια πίσω κατά τον χρόνο που κυβέρνησε ο ΣΥΡΙΖΑ σε συνεργασία με τους ΑΝΕΛ.

Τι κάναμε εμείς: Εμείς λοιπόν, αντί να στέλνουμε τους δανειολήπτες σε μια επίπονη και μακροχρόνια διαδικασία στα δικαστήρια -γνωρίζετε πολύ καλά ότι για να συζητηθούν οι αιτήσεις μπορούσαν να περάσουν και πέντε, και δέκα, και δώδεκα χρόνια ακόμη και όλο αυτό το χρονικό διάστημα με άγνωστο το αποτέλεσμα της οριστικής απόφασης οι δανειολήπτες όφειλαν να καταβάλλουν τις δόσεις. Και επαναλαμβάνω, αν έβλεπαν την αίτησή τους να απορρίπτεται δέκα χρόνια θα είχαν καταβάλει ποσά τα οποία ουσιαστικά θα πήγαιναν σε ένα βαρέλι δίχως πάτο.

Εμείς λοιπόν δώσαμε πολλαπλή και επάλληλη δυνατότητα ρύθμισης των ληξιπρόθεσμων οφειλών όλων των δανειοληπτών, όλων των φυσικών προσώπων, είτε ασκούν εμπορική ιδιότητα είτε όχι. Άρα πλέον πτωχευτική ικανότητα, με σκοπό την υπαγωγή στις ευεργετικές διατάξεις, έχουν άπαντες και όχι μόνο τα φυσικά πρόσωπα που δεν ασκούν εμπορική ιδιότητα.

Προβλέψαμε επίσης για την προστασία της πρώτης κατοικίας τη δυνατότητα, εάν κάποιος δεν μπορεί να τη διατηρήσει την πρώτη κατοικία και δεν έχει και άλλα περιουσιακά στοιχεία... Επισημαίνω δε, κάτι το οποίο λησμόνησα να πω, που αφορά στον ν.3869/2010, ότι για να διατηρήσει κάποιος την πρώτη κατοικία έπρεπε να χάσει όλα τα υπόλοιπα περιουσιακά στοιχεία, όλα τα υπόλοιπα περιουσιακά στοιχεία ενός ευάλωτου δανειολήπτη έμπαιναν σε εκκαθάριση. Κατά συνέπεια, η προστασία της πρώτης κατοικίας είχε ως τίμημα την απώλεια κάθε άλλου περιουσιακού στοιχείου κινητού και ακινήτου. Αντιλαμβάνεστε λοιπόν τι ρύθμιση δώσατε. Και επαναλαμβάνω, μπορεί να ήταν μία ρύθμιση, δεν είναι όμως η ρύθμιση την οποία εσείς περιγράφετε ως σωτήρια για τους δανειολήπτες. Επανέρχομαι.

Δόθηκε, λοιπόν, η δυνατότητα με τον Πτωχευτικό Κώδικα, κύριε Πρόεδρε και κύριοι συνάδελφοι, όσοι δεν έχουν περιουσιακά στοιχεία, είναι ευάλωτοι και θέλουν να προστατεύσουν την πρώτη κατοικία, να καταβάλουν για δώδεκα χρόνια ένα ποσοστό το οποίο θεωρείται ως αντάλλαγμα και μετά τη δωδεκαετία να μπορούν να εξαγοράσουν το σπίτι τους, εφόσον το επιθυμούν. Επομένως, κανείς δεν βρίσκεται χωρίς την προστασία του νόμου για την πρώτη κατοικία.

Σταματήσαμε αυτή την κατάσταση, η οποία ξεκινούσε άμεσα μετά το ληξιπρόθεσμο των δόσεων, όπου ήταν μία διαδικασία κατάσχεσης και πλειστηριασμού από την οποία δεν μπορούσε να σωθεί ο δανειολήπτης, και με αξιοπρεπείς συνθήκες και πολύ καθαρούς όρους δώσαμε τη δυνατότητα να προστατεύεται η πρώτη κατοικία και να συνεχίσει να διαμένει ο δανειολήπτης και η οικογένειά του σε αυτή.

Νομίζω, κύριε Πρόεδρε, ότι εξαντλήθηκε η συζήτηση απαντώντας εκ μέρους της Κυβέρνησης και των συναδέλφων Βουλευτών της πλειοψηφίας της Νέας Δημοκρατίας. Απαντήθηκαν όλα τα ερωτήματα τα οποία ετέθησαν και ειλικρινά θέλω να σας καλέσω, καταλήγοντας, να υπερψηφίσετε την πράξη νομοθετικού περιεχομένου. Η κύρωσή της να γνωρίζετε ότι αποτελεί ένα μέρος των προσπαθειών της Κυβέρνησης να αμβλύνει τις συνέπειες της θεομηνίας στις πληγείσες περιοχές της Θεσσαλίας.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ.

Κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Δικαιοσύνης: «Κύρωση της από 10.9.2023 Πράξης Νομοθετικού Περιεχομένου "Επείγουσες διατάξεις για την αναστολή μέτρων αναγκαστικής εκτέλεσης και τη μετάθεση της ημερομηνίας ανακήρυξης συνδυασμών για τις δημοτικές και περιφερειακές εκλογές της 8ης Οκτωβρίου 2023 στην Περιφέρεια Θεσσαλίας" (Α΄ 150)».

Προχωρούμε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

Σας επισημαίνω ότι η ψηφοφορία περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της από 10.9.2023 Πράξης Νομοθετικού Περιεχομένου “Επείγουσες διατάξεις για την αναστολή μέτρων αναγκαστικής εκτέλεσης...περιφερειακές εκλογές της 8ης Οκτωβρίου 2023 στην Περιφέρεια Θεσσαλίας |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεπώς το σχέδιο νόμου του Υπουργείου Δικαιοσύνης: «Κύρωση της από 10.9.2023 Πράξης Νομοθετικού Περιεχομένου "Επείγουσες διατάξεις για την αναστολή μέτρων αναγκαστικής εκτέλεσης και τη μετάθεση της ημερομηνίας ανακήρυξης συνδυασμών για τις δημοτικές και περιφερειακές εκλογές της 8ης Οκτωβρίου 2023 στην Περιφέρεια Θεσσαλίας" (Α΄ 150)» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 310α)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 17.36΄ λύεται η συνεδρίαση για αύριο, ημέρα Πέμπτη 19 Οκτωβρίου 2023 και ώρα 10.00΄, με αντικείμενο εργασιών του Σώματος, νομοθετική εργασία: μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών «Ενσωμάτωση της Οδηγίας 2006/1/ΕΚ του Ευρωπαϊκού Κοινοβουλίου και του Συμβουλίου της 18ης Ιανουαρίου 2006 για τη χρησιμοποίηση μισθωμένων οχημάτων, χωρίς οδηγό στις οδικές εμπορευματικές μεταφορές, όπως τροποποιήθηκε με την Οδηγία (ΕΕ) 2022/738 του Ευρωπαϊκού Κοινοβουλίου και του Συμβουλίου της 6ης Απριλίου 2022, και της Οδηγίας (ΕΕ) 2021/1187 του Ευρωπαϊκού Κοινοβουλίου και του Συμβουλίου της 7ης Ιουλίου 2021, περί μέτρων εξορθολογισμού για την προώθηση της υλοποίησης του διευρωπαϊκού δικτύου μεταφορών, και άλλες διατάξεις για τις μεταφορές», σύμφωνα με τη συμπληρωματική ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**