(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΛΔ΄

Πέμπτη, 05 Οκτωβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. 'Εκφραση συλλυπητηρίων για την απώλεια του Ι. Ιωαννίδη, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:   
 α) Προς τον Υπουργό Ναυτιλίας και Νησιωτικής Πολιτικής με θέμα: «Να παρθούν άμεσα μέτρα για την απορροή των υδάτων στη συνοικία Παλαιό Λιμεναρχείο Βόλου», σελ.   
 β) Προς τον Υπουργό Εξωτερικών με θέμα: « Έμπρακτη συμπαράσταση της Ελλάδος στον δοκιμαζόμενο Αρμενικό λαό του Ναγκόρνο- Καραμπάχ (Αρτσάχ)», σελ.   
 γ) Προς τον Υπουργό Περιβάλλοντος και Ενέργειας, με θέμα: « Έντονες λαϊκές αντιδράσεις κατοίκων & φορέων στη απόφαση εγκατάστασης φωτοβολταϊκού πάρκου εκτάσεως 4.547 στρεμμάτων μεταξύ των περιοχών Νέας Μεσημβρίας - Ξηροχωρίου - Μπλαίικας και Δημοτικών Ενοτήτων (Δ.Ε.) του Αγίου Αθανασίου του Νομού Θεσσαλονίκης», σελ.   
 δ) Προς τον Υπουργό Παιδείας, Θρησκευμάτων και Αθλητισμού:   
 i. με θέμα πότε και πώς θα ξεκινήσουν τα σχολεία της Θεσσαλίας, σελ.   
 ii. με θέμα: «Σοκάρουν τα φαινόμενα βίας μεταξύ παιδιών κι εφήβων - επιτακτική η ανάγκη καλλιέργειας της ενσυναίσθησης» , σελ.   
 iii. με θέμα: «Διόρθωση των χρόνιων συστημικών αδυναμιών του Ολοκληρωμένου Πληροφοριακού Συστήματος Διαχείρισης Προσωπικού Πρωτοβάθμιας και Δευτεροβάθμιας Εκπαίδευσης (ΟΠΣΥΔ)», σελ.   
 iv. με θέμα: «Τραγική η κατάσταση του Εθνικού Καυτανζόγλειου Σταδίου», σελ.   
 ε) Προς τον Υπουργό Κλιματικής Κρίσης και Πολιτικής Προστασίας με θέμα: «Ασυνέπεια ως τώρα στις κυβερνητικές εξαγγελίες περί πρόσληψης πυροσβεστών και δασικών για αντιπυρική θωράκιση της χώρας», σελ.   
 στ) Προς τον Υπουργό Περιβάλλοντος και Ενέργειας με θέμα: «Παράνομη εγκατάσταση φωτοβολταϊκών πάρκων στους ορεινούς όγκους της Λαυρεωτικής», σελ.   
 ζ) Προς τον Υπουργό Υποδομών και Μεταφορών, με θέμα: «Κυβερνητική Ευθύνη για τα πολύνεκρα ατυχήματα στην Εθνική οδό Θεσσαλονίκης-Ευζώνων (Α1)», σελ.   
 η) Προς τον Υπουργό Υγείας:   
 i. με θέμα: «Στην "εντατική" η δημόσια υγεία στη Λακωνία», σελ.   
 ii. με θέμα: «Αναστάτωση από τα κρούσματα λεπτοσπείρωσης στην Βόρεια Κέρκυρα. Ενημέρωση για τις ενέργειες Υπουργείου Υγείας και ΕΟΔΥ», σελ.   
 iii. με θέμα: «Σαφείς απαντήσεις για την καταλληλότητα του νερού σε Βόλο και Παγασητικό», σελ.

ΟΜΙΛΗΤΕΣ

Α. 'Εκφραση συλλυπητηρίων για την απώλεια του Ι. Ιωαννίδη  
  
 ΒΡΟΥΤΣΗΣ Ι. , σελ.   
 ΔΕΛΗΣ Ι. , σελ.   
 ΝΑΤΣΙΟΣ Δ. , σελ.   
  
Β. Επί διαδικαστικού θέματος:  
 ΓΕΡΟΒΑΣΙΛΗ Ό. , σελ.   
 ΜΕΪΚΟΠΟΥΛΟΣ Α. , σελ.   
 ΠΛΑΚΙΩΤΑΚΗΣ Ι. , σελ.   
  
Γ. Επί των επικαίρων ερωτήσεων:  
 ΑΓΑΠΗΔΑΚΗ Ε. , σελ.   
 ΑΥΛΩΝΙΤΗΣ Α. , σελ.   
 ΒΡΟΥΤΣΗΣ Ι. , σελ.   
 ΓΕΡΑΠΕΤΡΙΤΗΣ Γ. , σελ.   
 ΓΡΗΓΟΡΑΚΟΥ Π. , σελ.   
 ΔΕΛΗΣ Ι. , σελ.   
 ΘΡΑΣΚΙΑ Ο. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΜΕΪΚΟΠΟΥΛΟΣ Α. , σελ.   
 ΜΕΤΑΞΑΣ Κ. , σελ.   
 ΜΙΧΑΗΛΙΔΟΥ Δ. , σελ.   
 ΜΠΟΥΜΠΑΣ Κ. , σελ.   
 ΝΑΤΣΙΟΣ Δ. , σελ.   
 ΟΙΚΟΝΟΜΟΠΟΥΛΟΣ Τ. , σελ.   
 ΣΔΟΥΚΟΥ Α. , σελ.   
 ΣΤΥΛΙΑΝΙΔΗΣ Χ. , σελ.   
 ΤΑΓΑΡΑΣ Ν. , σελ.   
 ΤΑΧΙΑΟΣ Ν. , σελ.   
 ΤΖΟΥΦΗ Μ. , σελ.   
 ΤΟΥΡΝΑΣ Ε. , σελ.   
 ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΛΔ΄

Πέμπτη 5 Οκτωβρίου 2023

Αθήνα, σήμερα στις 5 Οκτωβρίου 2023, ημέρα Πέμπτη και ώρα 8.56΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 4-10-2023 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΛΓ΄ συνεδριάσεώς του, της Τετάρτης 4 Οκτωβρίου 2023 σε ό,τι αφορά την ψήφιση στο σύνολο του σχεδίου νόμου: «Ρυθμίσεις για την αντιμετώπιση της πανδημίας του κορωνοϊού COVID-19, την ενίσχυση της προστασίας της δημόσιας υγείας και των υπηρεσιών υγείας, το ηλεκτρονικό σύστημα παρακολούθησης της διακίνησης φαρμάκων, την Ενιαία Λίστα Χειρουργείων και άλλες επείγουσες διατάξεις»).

Εισερχόµαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για το πλαίσιο των επίκαιρων ερωτήσεων που θα συζητηθούν σήμερα στις 5 Οκτωβρίου 2023.

Ξεκινάμε με τη συζήτηση της τρίτης με αριθμό 203/2-10-2023 επίκαιρης ερώτησης πρώτου κύκλου του Βουλευτή Μαγνησίας της Κοινοβουλευτικής Ομάδας «Κομμουνιστικό Κόμμα Ελλάδας» κ. Κωνσταντίνου Βασιλείου Μεταξά προς τον Υπουργό Ναυτιλίας καιΝησιωτικής Πολιτικής με θέμα: «Να παρθούν άμεσα μέτρα για την απορροή των υδάτων στη συνοικία Παλαιό Λιμεναρχείο Βόλου».

Παρακαλώ, κύριε Βουλευτά.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Ευχαριστώ, κύριε Πρόεδρε.

Κύριε Υπουργέ, στη συνοικία του Παλαιού Λιμεναρχείου στην πόλη του Βόλου -και δυστυχώς είναι μια από τις πολλές συνοικίες και περιοχές στη Θεσσαλία και σε όλη την Ελλάδα- αποτυπώνονται με τον πιο τρανταχτό τρόπο οι διαδοχικά εγκληματικές ευθύνες στην έλλειψη των απαραίτητων αντιπλημμυρικών έργων. Οι πρόσφατες διαδοχικές καταστροφικές πλημμύρες στον Βόλο ανέδειξαν για πολλοστή φορά εκεί, συγκεκριμένα, τις σοβαρές ελλείψεις, αλλά και τις επικίνδυνες κατασκευαστικές παρεμβάσεις που έχουν πραγματοποιηθεί από τον Οργανισμό Λιμένος Βόλου.

Πρόκειται για μια συνοικία που γειτνιάζει με τμήμα του εμπορικού λιμανιού του Βόλου, το οποίο περικλείεται από τσιμεντένιο τοιχίο δημιουργώντας ένα φράγμα περιμετρικά της συνοικίας. Το συγκεκριμένο τοιχίο εδώ και αρκετά χρόνια αποτελεί τον κύριο λόγο της συγκέντρωσης υδάτων σε κάθε βροχόπτωση, καθώς δεν υπάρχει δίοδος διαφυγής, ενώ η αντλία απορροής δεν μπορεί να διαχειριστεί τον όγκο του νερού που συσσωρεύεται. Επιπλέον, τίθεται πολύ συχνά εκτός λειτουργίας λόγω βλάβης ή διακοπής ρεύματος.

Σε περίπτωση μάλιστα πιο ισχυρών βροχοπτώσεων, εξαιτίας και της μορφολογίας του εδάφους της πόλης, το Παλαιό Λιμεναρχείο δέχεται τις μεγαλύτερες συνέπειες από τις καταστροφικές πλημμύρες σε συνδυασμό με κακοτεχνίες και ελλείψεις σε αντιπλημμυρικά έργα σε μια σειρά από κατασκευές στη γύρω περιοχή. Μάλιστα, στις τελευταίες πλημμύρες γκρεμίστηκε ο τοίχος, τον γκρέμισαν οι κάτοικοι τον τοίχο, για να καταφέρουν να σωθούν.

Είναι προφανές, λοιπόν, ότι η συγκεκριμένη κατασκευή δημιουργεί σοβαρό κίνδυνο και είναι προφανής και η ερώτηση: Τι μέτρα θα πάρει το Υπουργείο για να εξασφαλιστεί η απορροή των υδάτων και φυσικά, η προστασία των κατοικιών και των λαϊκών περιουσιών στη συνοικία;

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

Τον λόγο έχει ο Υπουργός Ναυτιλίας και Νησιωτικής Πολιτικής κ. Χρήστος Στυλιανίδης.

**ΧΡΗΣΤΟΣ ΣΤΥΛΙΑΝΙΔΗΣ (Υπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Καλημέρα, κυρίες και κύριοι συνάδελφοι.

Η ερώτηση του συναδέλφου, όπως αντιλαμβάνεστε, έχει σχέση με τα τελευταία, όντως, τραγικά γεγονότα, μετά τον κατακλυσμό του Νώε, όπως χαρακτήρισε κάποιος συνάδελφος μου στις Βρυξέλλες που ασχολείται με διαχείριση κρίσεων, αυτό που συνέβη στη Θεσσαλία, ειδικά με τον «Ντάνιελ».

Εκ της πείρας μου ως πρώην επιτρόπου, θα έλεγα ότι η παγκόσμια πρόκληση της κλιματικής αλλαγής πρέπει να αντιμετωπιστεί συνολικά σε εθνικό επίπεδο σε κλίμα συναίνεσης και συνεργασίας, προκειμένου να οδηγηθούμε σε μια ολιστική αντιμετώπιση του ζητήματος. Το θέμα αυτό είναι κρίσιμο, όχι μόνο για το πώς θα δράσουμε την κρίσιμη στιγμή που έχουμε την κρίση, τα αλλεπάλληλα γεγονότα μιας πλημμύρας, μιας πυρκαγιάς ή οτιδήποτε άλλο, αλλά κυρίως για το πώς θα δράσουμε πριν από αυτή τη στιγμή. Πώς θα προετοιμαστούμε, πώς θα προλάβουμε, πώς θα περιορίσουμε το κακό.

Είχαν υιοθετηθεί από την Κυβέρνηση αυτή, όταν ήμουν κι εγώ στο άλλο Υπουργείο, το γνωστό τρίπτυχο πρόληψη-προετοιμασία-ετοιμότητα, που κατέληγε σε άμεση ανταπόκριση και ανθεκτικότητα. Βέβαια, αυτό το φαινόμενο ξεπέρασε οτιδήποτε μπορεί κανείς να φανταστεί.

Σας ενημερώνω, ότι όταν πριν τρία χρόνια είχαμε τα θλιβερά γεγονότα στον Ρήνο και είχαμε διακόσιους είκοσι νεκρούς στη Γερμανία και στο Βέλγιο, η ποσότητα νερού που έπεσε εκεί, ήταν διακόσια είκοσι με διακόσια σαράντα χιλιοστά μόνο. Εδώ, στο Πήλιο και σε άλλες περιοχές της Θεσσαλίας, αυτή η σύγκριση γίνεται με εξακόσια πενήντα και επτακόσια είκοσι χιλιοστά νερού. Είναι τέτοιες οι διαφορές, δηλαδή, για ένα τέτοιο φαινόμενο. Αντιλαμβάνεστε ότι κάποια στιγμή ξεπερνά τις δυνατότητες οποιουδήποτε συστήματος και οποιασδήποτε χώρας να αντιμετωπίσει τέτοια φαινόμενα.

Τώρα, σχετικά με την περίφραξη του εμπορικού λιμένα Βόλου. Σύμφωνα με ενημέρωση μας από τον Οργανισμό Λιμένος Βόλου δεν τεκμηριώνονται οι ισχυρισμοί, περί συμβολής υπαιτιότητας του τοιχίου της περίφραξης στο πλημμυρικό φαινόμενο της συνοικίας του Παλαιού Λιμεναρχείου, για τον εξής απλούστατο λόγο. Η στάθμη του δαπέδου, στο οποίο έχει κατασκευαστεί ο εμπορικός λιμένας, είναι ψηλότερη σε σχέση με την αντίστοιχη στάθμη των οδών της γειτνιάζουσας συνοικίας του Παλαιού Λιμεναρχείου.

Συνεπώς, σε περίπτωση μη λειτουργίας του αντλιοστασίου ομβρίων -αυτό είναι ιδιοκτησία της δημοτικής επιχείρησης ύδρευσης αποχέτευσης μείζονος Βόλου- που υπάρχει στη συνοικία ή σε περίπτωση που η δυναμικότητά του δεν επαρκεί για την απομάκρυνση του όγκου των ομβρίων, θα σημειώνονται πλημμυρικά φαινόμενα. Η περίφραξη του ΟΛΒ έχει κατασκευαστεί τη δεκαετία του ’70, Επί της περίφραξης η οποία γειτνιάζει με τη συνοικία του Παλαιού Λιμεναρχείου, υπήρχαν πριν ακόμη τη θεομηνία «Ντάνιελ», σημεία χωρίς τοιχίο, μόνο με μεταλλική περίφραξη. Από τα σημεία αυτά ήταν δυνατή η διέλευση ομβρίων υδάτων, σε περίπτωση ανόδου της στάθμης στη συνοικία.

Η αποξήλωση του είδους της περίφραξης την Τρίτη 5 Σεπτεμβρίου, όπως σωστά είπατε -πρώτη μέρα της έντονης βροχόπτωσης- και την Πέμπτη 7 Σεπτεμβρίου, δεν βοήθησε, με βάση μηχανικούς που παρακολουθούσαν το φαινόμενο, την αποσυμφόρηση της συνοικίας, καθώς -όπως προαναφέρθηκε- οι οδοί της συνοικίας είναι χαμηλότερα από τη στάθμη του δαπέδου του εμπορικού λιμένα.

Προς επίρρωση των ανωτέρω, κατά τη δεύτερη κατηγορία «΄Ελιας», παρ’ ότι το στοιχείο της περίφραξης της ΟΛΒ είχε ήδη φύγει από την προηγούμενη κακοκαιρία, η συνοικία του Παλαιού Λιμεναρχείου πλημμύρισε εκ νέου.

Όσον αφορά γενικά τις πλημμύρες στην Περιφέρεια Θεσσαλίας, σύμφωνα με το δελτίο Τύπου του Υπουργείου Υποδομών και Μεταφορών, στη Θεσσαλία έπεσαν οκτώ δισεκατομμύρια νερού, ποσότητα την οποία, για να εκβάλλει ένας ποταμός σαν τον Δούναβη, θα ήθελε δεκαπέντε ημέρες συνεχούς ροής, ενώ η συνολική έκταση που πλημμύρισε, υπερέβη τα 1,43 εκατομμύρια στρέμματα.

Ως μέτρο σύγκρισης -για να έχουμε ένα μέτρο σύγκρισης, όχι με κάτι που συνέβη στην Ευρώπη, αλλά και σε εμάς- η πλημμυρισμένη έκταση στον «Ιανό» έφτασε μόνο τα διακόσιες σαράντα τρεις χιλιάδες στρέμματα.

Ποιοι είναι οι δύο βασικοί άξονες πάνω στους οποίους κινείται η πολιτεία και ήδη ο Πρωθυπουργός σε καθημερινή βάση επιτηρεί αυτή τη μεγάλη προσπάθεια; Η άμεση αποκατάσταση των ζημιών στις υποδομές των πληγεισών περιοχών και η υλοποίηση νέων έργων υψηλής ανθεκτικότητας για την πρόληψη μελλοντικών κινδύνων.

Με πρόσφατη διάταξη νόμου, που δημοσιεύτηκε ήδη στην Εφημερίδα της Κυβέρνησης, στις περιοχές που κηρύσσονται σε κατάσταση έκτακτης ανάγκης πολιτικής προστασίας απαιτείται η κατεπείγουσα εκτέλεση έργων για την αποκατάσταση των υποδομών τους. Το υπεύθυνο Υπουργείο Υποδομών και Μεταφορών δύναται να αναλαμβάνει, δια των υπηρεσιών και των εποπτευόμενων φορέων του, τον σχεδιασμό, την ανάθεση και την εκτέλεση των κατεπειγόντων έργων αποκατάστασης βλαβών των υποδομών, ακόμα και όταν δεν υπάγονται στις αρμοδιότητές του. Δηλαδή, το Υπουργείο Υποδομών και Μεταφορών αποκτά έναν ειδικό ρόλο σε ό,τι αφορά αυτή τη μεγάλη προσπάθεια.

Η κατάσταση έκτακτης ανάγκης της ευρύτερης περιοχής του Δήμου Βόλου έχει παραταθεί έως τις 4-3-2024. Αυτή είναι απόφαση του Γενικού Γραμματέα Προστασίας και ενημερώνω, επίσης, το Σώμα ότι με απόφαση του Πρωθυπουργού συγκροτείται άμεσα Οργανισμός Διαχείρισης Υδάτων Θεσσαλίας, υπαγόμενος στα Υπουργεία Υποδομών - Μεταφορών και Περιβάλλοντος, σκοπός του οποίου θα είναι ο κεντρικός σχεδιασμός και η υλοποίηση σημαντικών αντιπλημμυρικών έργων. Πρόσθετοι πόροι που θα απαιτηθούν από αυτά που θα χρειαστεί να κάνουμε, θα προκύψουν και από εθνικά και από ευρωπαϊκά χρηματοδοτικά εργαλεία.

Έχουμε ενημέρωση και από την κεντρική Λιμενάρχη Βόλου, μια εξαιρετική Λιμενάρχη, την κ. Κωνσταντά Βασιλική, για κάποιες ενέργειες που έγιναν από το Λιμενικό αμέσως μετά την καταστροφή. Το Λιμεναρχείο Βόλου συνεργάστηκε από την αρχή με τον Οργανισμό Λιμένος Βόλου και παρείχε ειδικό φράγμα με σκοπό να μαζέψει τα φερτά υλικά από το λιμάνι. Το φράγμα σήμερα υπάρχει σταθερά μέσα στη θάλασσα, συλλέγει φερτά και κάθε απόγευμα το αδειάζουν οι λιμενικοί. Προοδευτικά έχουν εξαφανιστεί τα φερτά και δεν υπάρχει κάτι σημαντικό να μαζέψει.

Στον ευρύτερο Παγασητικό Κόλπο το Λιμενικό Σώμα Βόλου εκτελεί καθημερινά περιπολία και δίνει αναφορά στην κεντρική Λιμενάρχη, αναφορικά με την κατάσταση του Κόλπου. Μάλιστα, υπάρχει ειδική περιπολία, που η ίδια η κεντρική Λιμενάρχης, μαζί με τον περιφερειάρχη του Λιμενικού Σώματος, καθημερινά διενεργούν, για να εντοπίζουν οποιαδήποτε προβλήματα στο λιμάνι.

Ακόμα, διενεργείται από το Λιμενικό Σώμα προανάκριση για την ποιότητα του νερού και εκτελούνται καθημερινά μετρήσεις από το ΕΛΚΕΘΕ.

Ευχαριστώ πολύ που με ακούσατε.

**ΠΡΟΕΔΡΕΥΩΝ (Ιωάννης Πλακιωτάκης):** Σας ευχαριστούμε.

Κύριε Μεταξά, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Τι ακούσαμε; Ακούσαμε και πάλι διακηρύξεις για την κλιματική, ακούσαμε πάλι για τον κατακλυσμό του Νώε, ακούσαμε πάλι τις διακηρύξεις του Πρωθυπουργού στη ΔΕΘ και για το δια ταύτα τι είπατε; Θα πνίγεται αυτή η συγκεκριμένη συνοικία. Αυτό είπατε. Δεν είναι δική μας αρμοδιότητα, να το δει κάποιος άλλος. Είναι κάτι, το οποίο οι κάτοικοι εκεί το ακούνε εδώ και χρόνια.

Το γεγονός ότι συζητάμε σήμερα εδώ με επίκαιρη ερώτηση για ένα τοιχίο, -γιατί γι’ αυτό συζητούμε σήμερα εδώ-, αποκαλύπτει με τον πιο τρανταχτό τρόπο ποιες είναι οι προτεραιότητες. Αποκαλύπτει μια πραγματικότητα, ότι οι προτεραιότητες που θέτει το αστικό κράτος δεν είναι η προστασία της ζωής του λαού. Ένα επιτελικά και επιλεκτικά ανίκανο κράτος! Γιατί, ξαναλέω, είπατε πολλά, στο δια ταύτα όμως, τι θα γίνει στη συγκεκριμένη συνοικία, δεν φαίνεται τίποτα και δεν λέτε τίποτα. Και αυτό αποκαλύπτει το κούφιο των διακηρύξεων και της Κυβέρνησής σας.

Λέω, λοιπόν, ξανά ότι το πρόβλημα δεν είναι καινούργιο και δεν προέκυψε στις τελευταίες μεγάλες πλημμύρες. Οι κάτοικοι το έχουν θέσει υπόψη του ΟΛΒ και ο καθένας πετάει το μπαλάκι στον άλλον. Ο ΟΛΒ το πετάει στη δημοτική αρχή και η δημοτική αρχή το πετάει αλλού.

Το ξέρετε, κύριε Υπουργέ, ότι το τμήμα της συνοικίας που πλημμυρίζει από έναν δρόμο και κάτω είναι υπό την ευθύνη του ΟΛΒ; Φυσικά, δεν έδωσαν καμμία απάντηση, ούτε πριν την πρόσφατη καταιγίδα. Και ποια απάντηση να δώσουν; Εδώ δεν μπορούσαν να καθαρίσουν και δεν καθάρισαν απλά πράγματα και πλημμύρισε ξανά ο Βόλος, Όμως, και όλο το προηγούμενο διάστημα ο ΟΛΒ με τι ασχολείται; Ασχολείται με την ιδιωτικοποίηση του ΟΛΒ. Μάλιστα, αυτές τις ημέρες είχαμε το αποτέλεσμα το 67% να πηγαίνει σε ιδιώτη, ενώ τη δημοτική αρχή Βόλου το μόνο που την ενδιαφέρει, μόνιμο και αποκλειστικό ζήτημα που την απασχολεί σε σχέση με το λιμάνι είναι ποιο; Να αρπάξει το τμήμα του παραλιακού μετώπου, φυσικά όχι για να αναπτυχθεί προς όφελος του λαού για ελεύθερους χώρους, αλλά για να κάνει καλύτερες μπίζνες μαζί με τους επιχειρηματίες του επισιτισμού και του τουρισμού.

Αυτές είναι οι προτεραιότητες σας. Πού, λοιπόν, να βρεθεί χρόνος για ενέργειες; Πού, λοιπόν, να βρεθεί χρόνος για έργα; Και μια περιοχή, λοιπόν, κάθεται να πνίγεται.

Όπως και να έχει, λοιπόν, οι κάτοικοι της περιοχής μαζί με τις επιτροπές πλημμυροπαθών -και η απάντησή σας το επιβεβαιώνει αυτό- έχουν συγκροτηθεί. Οι επιτροπές πλημμυροπαθών λένε κάτι πολύ απλό -και ξαναλέω η απάντησή σας το επιβεβαιώνει-: Τέρμα στην κοροϊδία. Πρέπει να αγωνιστούμε. Είναι η ώρα για αγώνα.

Το ΚΚΕ από την πρώτη στιγμή βρίσκεται με κάθε τρόπο εκεί και σε αυτή τη συνοικία, στα λαϊκά σπίτια, στο ξελάσπωμα και στην αλληλεγγύη. Ξέρετε η συγκεκριμένη συνοικία είναι αυτή που ο Δήμαρχος Μπέος -βγήκε στη δημοσιότητα ένα βίντεο- πήγε να ψελλίσει κάτι σε συνεργεία του ΚΚΕ και της ΚΝΕ που βοηθούσαν τους κατοίκους και πήρε πληρωμένη απάντηση από τους ίδιους τους κατοίκους μαζεύοντάς τα άρον άρον.

Για εμάς, λοιπόν, για το ΚΚΕ θεωρούμε ότι είναι μονόδρομος η οργάνωση και αγωνιστική διεκδίκηση όλων των αναγκαίων μέτρων μετά τις καταστροφικές πλημμύρες και για αποζημιώσεις 100%. Αυτή τη στιγμή δεν έχετε δώσει ούτε αυτό το πενιχρό το εξαχίλιαρο, που δεν είναι εξαχίλιαρο, σε πάρα πολλές οικογένειες γιατί θέλετε να μεταθέσετε στον προϋπολογισμό του 2024 ένα μεγάλο κομμάτι, γιατί τα χρήματα που έχετε δεσμεύσει για τις καταστροφές είναι ψίχουλα, γιατί δεν θέλετε να πειράξετε τους μεγάλους επιχειρηματικούς ομίλους. Να δοθούν, λοιπόν, 100% αποζημιώσεις και φυσικά να γίνουν όλα τα απαραίτητα έργα.

Λέω ξανά για άλλη μια φορά ότι με την απάντησή σας αποδείξατε ότι θα πρέπει να παλέψουν πάρα πολύ οι κάτοικοι για το πολύ απλό και οι διακηρύξεις σας είναι στον αέρα. Νομίζουμε ότι ο λαός έχει τη δύναμη, λοιπόν, να επιβάλει και σε εσάς να παρθούν μέτρα και για τη συγκεκριμένη συνοικία.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Υπουργέ, έχετε τον λόγο για τη δευτερολογία σας.

**ΧΡΗΣΤΟΣ ΣΤΥΛΙΑΝΙΔΗΣ (Υπουργός Ναυτιλίας και Νησιωτικής Πολιτικής):** Κύριε συνάδελφε, όπως διάβασα με πολύ προσοχή την ερώτησή σας, επιχείρησα να σας απαντήσω με ένα συγκεκριμένο τρόπο στη βάση της ερώτησής σας. Γενικά δεν πιστεύω ότι όταν απαντώ μια ερώτηση πρέπει να μιλώ επί παντός επιστητού και να συζητώ από το άλφα μέχρι το ωμέγα.

Η ερώτησή σας εντόπισε τρία σημεία: Το ένα σημείο ήταν ότι είχε ευθύνη το τοιχίο του λιμανιού για το πλημμυρικό φαινόμενο. Σας απάντησα επαρκώς με γνώμη μηχανικών, οι οποίοι ξέρουν καλύτερα από εμένα, ότι δεν είχε ευθύνη το τοιχίο ανεξάρτητα εάν οι κάτοικοι το έριξαν τη στιγμή εκείνη μέσα στην απόγνωσή τους. Επομένως, καλά έκαναν. Φεύγει το ένα μέρος. Δεν είναι το τοιχίο που έχει την ευθύνη για το πλημμυρικό φαινόμενο εκεί.

Είναι ένα μεγάλο θέμα τα αντιπλημμυρικά έργα στον Βόλο. Έχουμε πει ότι ο Πρωθυπουργός έχει εξαγγείλει συγκεκριμένα μέτρα, συγκεκριμένη συγκρότηση ολόκληρης δομής που θα ασχοληθεί με τα φαινόμενα της διαχείρισης των υδάτων στη Θεσσαλία.

Και το τρίτο που θέλω να σας τονίσω και πάλι είναι ότι αγνοείτε το γεγονός, που δεν λέμε μόνο εμείς, αλλά ολόκληρη η επιστημονική κοινότητα. Γίνεται μεγάλη συζήτηση παγκοσμίως για τον «Ντάνιελ», για το πόσο νερό έπεσε στην Ελλάδα. Αυτό, εάν το ξεπερνάμε έτσι αβρόχοις ποσί ότι, εντάξει, έγινε ένα καινούργιο φαινόμενο πολύ μικρό, τότε η συζήτηση αλλάζει εντελώς. Εδώ μιλάμε για ένα φαινόμενο κοσμοϊστορικό. Δεν ξέρουμε πότε θα γίνει ξανά. Φτάσαμε στα επτακόσια πενήντα χιλιοστά νερού. Για κάποιον που ξέρει από φυσικά φαινόμενα ξεπερνά κάθε φαντασία αυτό το πράγμα. Πιστεύω ότι όλη η υποδομή της χώρας με βάση την πεντηκονταετία που χτίζεται δεν μπορούσε να αντιμετωπίσει τέτοια φαινόμενα.

Η ουσία τώρα είναι τι γίνεται. Όντως πρέπει να αλλάξουμε ακόμη και τις προδιαγραφές των σημαντικών έργων υποδομής. Θα πάμε σε άλλη λογική της κλιματικής κρίσης, που δεν είναι καθόλου εύκολο σας ομολογώ. Το κόστος θα είναι τρομακτικό. Πρέπει να το πούμε στον κόσμο για να ξέρει.

Το δεύτερο είναι ότι η Κυβέρνηση μέσα στις δυνατότητες ενός κράτους σύγχρονου προσπάθησε να κάνει ό,τι μπορεί. Πιστεύω ότι έκανε πέραν του δέοντος. Το αντιλαμβάνομαι και εγώ με τηλέφωνα που έχω και επαφές στην περιοχή της Θεσσαλίας. Ξεκίνησε η μεγάλη προσπάθεια αποκατάστασης. Ο κ. Τριαντόπουλος τρέχει όλη μέρα στην περιοχή, την ξέρει και καλά για να μπορέσει να δώσει το πρώτο σημαντικό ποσό για να μπορέσουν οι επιχειρήσεις και ο κόσμος να αντέξει να πάει παρακάτω.

Όμως, όπως σας είπα και πριν, αυτά τα φαινόμενα, κατά την άποψή μου, χρειάζονται ευρύτερη συναίνεση να επιλυθούν και το Κοινοβούλιο το ελληνικό πρέπει να δει με αυτή τη ματιά τα φαινόμενα κλιματικής κρίσης.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Συνεχίζουμε με την έκτη με αριθμό 197/1-10-2023 επίκαιρη ερώτηση πρώτου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας «Νίκη» κ. Τάσου Οικονομόπουλουπρος τον Υπουργό Εξωτερικών με θέμα: «Έμπρακτη συμπαράσταση της Ελλάδας στον δοκιμαζόμενο Αρμενικό λαό του Ναγκόρνο- Καραμπάχ (Αρτσάχ)».

Παρακαλώ, κύριε Βουλευτά, έχετε τον λόγο.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, ανατρέχοντας στο πρόσφατο παρελθόν και συγκεκριμένα στις εχθροπραξίες στο Ναγκόρνο-Καραμπάχ το 2020 βλέπουμε την τότε στάση του Υπουργείου Εξωτερικών και διακρίνουμε μια διαφορετικότητα σε σχέση με την τωρινή.

Στην ανακοίνωση στις 30 Σεπτεμβρίου του 2020 ο προκάτοχός σας, ο κ. Δένδιας, με επιστολή του ζήτησε έκτακτη σύγκληση του ΟΑΣΕ. Επισκέφτηκε το Ερεβάν στις 17 Οκτωβρίου και επεσήμανε, μεταξύ άλλων, τις επιπτώσεις στην περιφερειακή σταθερότητα και φρόντισε για τη μεταφορά ανθρωπιστικής βοήθειας.

Πρόσφατα και συγκεκριμένα στις 20 Σεπτεμβρίου το Υπουργείο σας προέβη σε μια πολύ χλιαρή ανακοίνωση. Εσείς προσωπικά τόσο στο Συμβούλιο Ασφαλείας του ΟΗΕ στις 20 Σεπτεμβρίου του 2023 όσο και στην ομιλία σας στο κέντρο ευρωπαϊκών σπουδών στο Χάρβαρντ στη Βοστόνη στις 25 Σεπτεμβρίου μιλήσατε για επιθετικότητα σε διάφορες μορφές. Κάνατε αναφορά στην Ουκρανία, στην Αφρική, στο Σαχέλ, στον Νίγηρα, στο Τσαντ, στο Σουδάν, στη Λιβύη, στη Μέση Ανατολή.

Δεν κάνατε όμως την παραμικρή αναφορά για τις στρατιωτικές ενέργειες στο Αρτσάχ. Δηλαδή η Αρμενία κείται μακράν; Δεν βρήκατε ούτε μια λέξη να πείτε; Ατελείωτα καραβάνια από ξεριζωμένους στο Αρτσάχ που εγκαταλείπουν τις πατρογονικές εστίες τους και τη γη των προγόνων τους. Ο Πρωθυπουργός της Αρμενίας ανακοίνωσε την περασμένη εβδομάδα ότι υπήρχαν σχέδια για τη φροντίδα σαράντα έως σαράντα πέντε χιλιάδων προσφύγων.

Περιμένουμε να επιδείξετε σεβασμό στα ανθρώπινα δικαιώματα που, όπως δήλωσε πρόσφατα Υφυπουργός της Κυβέρνησής σας, είναι μία από τις αξίες της πατρίδας μας.

Σας ερωτώ, κύριε Υπουργέ, εάν η χώρα μας εξετάζει το ενδεχόμενο πέραν της άμεσης παροχής ανθρωπιστικής συνδρομής προς τους εκδιωκόμενους Αρμένιους του Αρτσάχ να φιλοξενήσει αριθμό εκτοπισμένων Αρμενίων και, δεδομένου ότι τα γεγονότα μας έχουν ήδη προλάβει, σε ποιες άλλες ενέργειες προτίθεστε να προβείτε εντός του πλαισίου της Ευρωπαϊκής Ένωσης όσο και σε άλλα διεθνή φόρα για τη διασφάλιση των δικαιωμάτων και της ασφάλειας των Αρμενίων.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Βουλευτά.

Θα απαντήσει ο Υπουργός Εξωτερικών κ. Γεώργιος Γεραπετρίτης.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ευχαριστώ, κύριε Πρόεδρε.

Σας ευχαριστώ πολύ, κύριε Βουλευτά, για την επίκαιρη ερώτησή σας και ευχαριστώ επίσης για το γεγονός ότι παρακολουθείτε στενά τις δημόσιες τοποθετήσεις μου εντός και εκτός Ελλάδας.

Θα ήθελα εξαρχής να τοποθετηθώ ότι οι σχέσεις Ελλάδας και Αρμενίας υπερβαίνουν τις τυπικές φιλικές σχέσεις οι οποίες αναπτύσσονται στο πλαίσιο της διπλωματίας. Έχουν βαθιές ρίζες στην παράδοση και στη γλώσσα, ρίζες οι οποίες ανατρέχουν τόσο στη Βυζαντινή όσο και στην Οθωμανική Αυτοκρατορία. Εξάλλου ήταν η Ελλάδα από τις πρώτες χώρες οι οποίες αναγνώρισαν τόσο τη γενοκτονία στην Αρμενία το 1915 όσο επίσης και την ανεξαρτησία της Αρμενίας. Ήδη δε διανύουμε το τριακοστό έτος διπλωματικών σχέσεων με τη χώρα αυτή.

Σε ό,τι αφορά τα όσα συμβαίνουν στο Ναγκόρνο-Καραμπάχ, θα ήθελα να επισημάνω με έμφαση ότι εξαρχής το Υπουργείο Εξωτερικών και εγώ προσωπικά καταδίκασα την επίθεση αυτή.

Θέλω επίσης να σας ενημερώσω ότι βρίσκομαι σε μία διαρκή, ανοικτή επικοινωνία με τον αρμόδιο Υπουργό των Εξωτερικών, τον κ. Μιρζογιάν, έτσι ώστε να συντονίζουμε τις δράσεις και να παρέχουμε στη χώρα του όποια βοήθεια εκείνος κρίνει αναγκαία. Θα ήθελα δε να σας επισημάνω ότι από την πρώτη στιγμή η Ελλάδα διατέθηκε έτσι ώστε να υποδεχθεί εκπατρισθέντες από την περιοχή του Ναγκόρνο-Καραμπάχ και να παρέχει την οποιαδήποτε ανθρωπιστική βοήθεια.

Πράγματι, σε ό,τι αφορά την ανθρωπιστική βοήθεια, ήδη η χώρα μας μεριμνά για την αποστολή πέρα και πάνω και από τον ειδικό μηχανισμό της Ευρωπαϊκής Ένωσης ο οποίος έχει ενεργοποιηθεί και με δική μας πρωτοβουλία.

Σε ό,τι αφορά την υποδοχή εκπατρισθέντων, να σας ενημερώσω ότι η διαθεσιμότητα την οποία προέβαλε η Ελλάδα αξιολογείται από την ίδια την αρμενική κυβέρνηση και εξαρτάται από εκείνη εάν θα θελήσει να αποστείλει εκπατρισθέντες στη χώρα μας. Η Ελλάδα πάντως είναι ανά πάσα στιγμή έτοιμη και διαθέσιμη, έτσι ώστε να υποδεχθεί τους ανθρώπους οι οποίοι υφίστανται αυτή την βάσανο και τη βία.

Τέλος, να σας επισημάνω ειδικώς σε σχέση με τα διεθνή fora ότι έχω μεταφέρει στον ομόλογό μου Υπουργό Εξωτερικών και ήδη έχω προβεί στις αναγκαίες δράσεις συντονισμού στα διεθνή fora, έτσι ώστε το ζήτημα να διεθνοποιηθεί και να λάβει τη θέση που του αρμόζει στα διεθνή όργανα.

Ειδικώς δε, να σας επισημάνω ότι έχω ζητήσει -σε συντονισμό και με άλλα κράτη-μέλη της Ευρωπαϊκής Ένωσης- σε αμέσως επόμενη συνεδρίαση του Συμβουλίου των Υπουργών Εξωτερικών να κληθεί ο Αρμένιος Υπουργός Εξωτερικών, έτσι ώστε να εκθέσει την κατάσταση η οποία υφίσταται αυτή τη στιγμή στην Αρμενία, η όποια κατάσταση συνιστά μια βαθύτατη προσβολή τόσο ανθρωπιστική όσο και πολιτική.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Παρακαλώ, κύριε Οικονομόπουλε, έχετε τον λόγο για τη δευτερολογία σας.

**ΤΑΣΟΣ ΟΙΚΟΝΟΜΟΠΟΥΛΟΣ:** Κύριε Υπουργέ, όπως σας είπα και στην πρωτολογία μου, ο Πρωθυπουργός της Αρμενίας ανακοίνωσε ότι έχει τη δυνατότητα να φιλοξενήσει σαράντα με σαράντα πέντε χιλιάδες πρόσφυγες. Οι ξεριζωμένοι του Αρτσάχ είναι πραγματικοί πρόσφυγες και αδελφοί μας με κοινές αξίες και ιστορικούς δεσμούς. Η εθνοκάθαρση έχει σχεδόν ολοκληρωθεί και είναι ήδη περισσότεροι από εκατό χιλιάδες Αρμένιοι που έχουν μεταναστεύσει.

Το καλύτερο που έχει να κάνει το ελληνικό κράτος είναι να τους προσφέρει μια δεύτερη πατρίδα. Θα ήταν μια πολιτική πράξη ανθρωπιάς και αλληλεγγύης. Ήταν κάτι που το είχε ζητήσει με έκκλησή του στην Κυβέρνηση ο Σύλλογος Ελληνοαμερικανικής Φιλίας, αυτός που συγκέντρωσε πριν από τρία χρόνια την ανθρωπιστική βοήθεια την οποία το Υπουργείο Εξωτερικών με δικό του μεταγωγικό αεροπλάνο έστειλε.

Μιλάμε για έναν λαό που ξεκληρίστηκε πολλές φορές στη σύγχρονη ιστορία του. Πρόκειται για έγκλημα που αφήνει ως απλό θεατή την Ευρωπαϊκή Ένωση και πλήττει τις αξίες και τις αρχές της, χωρίς να αντιδρά στην εθνοκάθαρση που γίνεται στην περιοχή.

Μήπως τελικά οι αγωγοί φυσικού αερίου της περιοχής έχουν μεγαλύτερη αξία από την ανθρώπινη ζωή; Μήπως οι Αρμένιοι έχουν καταταχθεί και πάλι στις παράπλευρες απώλειες, όπως οι Κύπριοι και οι Κούρδοι; Και μην ξεχνάμε ότι ο τουρκικός επεκτατισμός περνά μέσα από το Αζερμπαϊτζάν, το οποίο ανήκει στον τουρκικό κόσμο.

Γιατί δεν ακολουθούμε το παράδειγμα της Κύπρου; Η κυπριακή κυβέρνηση σε συνεργασία με το Ερεβάν εξετάζει τις δυνατότητες για απορρόφηση μέρους του προσφυγικού κύματος του Αρτσάχ. Καλεί, επίσης, την Ευρωπαϊκή Ένωση να ασκήσει την επιρροή της και να δράσει αποφασιστικά, αξιοποιώντας εργαλεία που έχει στη διάθεσή της για να περιορίσει αντί να διευρύνει τις ενεργειακές της σχέσεις με το Αζερμπαϊτζάν. Χαιρετίζει την ξεκάθαρη καταδίκη της επιθετικότητας του Αζερμπαϊτζάν από τη διεθνή κοινότητα, καταδικάζει τη συνδρομή της Τουρκίας στην απροκάλυπτη επιθετικότητα και στις παράνομες ενέργειες του Αζερμπαϊτζάν που συνιστούν κατάφωρη παραβίαση του Διεθνούς Δικαίου και εγκλήματα πολέμου.

Η διπλωματία, κύριε Υπουργέ, οφείλει να μην αγνοεί την ιστορία. Ο ρωσοτουρκικός αρραβώνας του 1920 δεν στοίχισε μόνο στους Αρμένιους, στοίχισε και στον ελληνισμό με τη Μικρασιατική Καταστροφή. Η εθνοκάθαρση των Αρμενίων στο Αρτσάχ τότε και τώρα θα αποδειχθεί ολέθρια για την Ευρώπη, την Ελλάδα και τη δημοκρατία. Η ρωσοτουρκική συμμαχία το 1920 κατέστη ιδιαίτερα καταστροφική. Η συνεργασία μεταξύ Κεμάλ και Λένιν οδήγησε στην εθνοκάθαρση. Άλλωστε, όπου πάτησε το πόδι της η Τουρκία αυτό συνέβη και αυτό συμβαίνει και τώρα και εσείς, δυστυχώς, κωφεύετε. Τα σημερινά είναι απότοκος του 1920. Σήμερα Τουρκία και Ρωσία επιδιώκουν και επιτυγχάνουν τον στραγγαλισμό της Αρμενίας με συνεργό την αδιαφορία της Δύσης. Θυμηθείτε ότι η τύχη της Αρμενίας το 1920 καθόρισε εκτός των άλλων και την τύχη των αδελφών μας των Ποντίων.

Μην ξεχνάτε την Κύπρο. Πόσα χρόνια έχουν περάσει και ο στρατός κατοχής παραμένει αμετακίνητος; Μην ξεχνάτε ότι σε κάθε ευκαιρία ο Τούρκος πρόεδρος βάζει το ζήτημα των δύο κρατών. Η αποφασιστική αντίδραση της Κυβέρνησης πρέπει να είναι μονόδρομος, γιατί την άγνοια της ιστορίας οι Έλληνες την έχουμε πληρώσει και μάλιστα πολύ ακριβά. Τώρα είναι η ώρα που πρέπει να δώσουμε χείρα βοηθείας στους χριστιανούς αδελφούς μας του Αρτσάχ.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Ορίστε, κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ευχαριστώ πολύ, κύριε Πρόεδρε.

Σας ευχαριστώ, κύριε Βουλευτά. Νομίζω πως είναι προφανές ότι η ανάγνωση της δευτερολογίας σας δεν έλαβε υπ’ όψιν τα όσα ανέφερα. Συμμερίζομαι τα ιστορικά δεδομένα, αλλά θα πρέπει, δυστυχώς, να επαναλάβω, διότι δεν ακούστηκε προσηκόντως ότι ήδη η ελληνική Κυβέρνηση διά του Υπουργείου Εξωτερικών έχει λάβει όλες τις αναγκαίες δράσεις, έτσι ώστε, πρώτον, να υποδεχθεί εκπατρισθέντες, δεύτερον, να αναβαθμιστεί το ζήτημα σε επίπεδο διεθνών fora, ιδίως δε στο επίπεδο της Ευρωπαϊκής Ένωσης και τρίτον, να προβούμε σε συντονισμένη αποστολή ανθρωπιστικών δράσεων. Όλα αυτά είναι πέρα και πάνω απ’ όσα αναφέρατε λίγο πριν.

Θα ήθελα δε να επισημάνω ότι τόσο εγώ συνάντησα τον ομόλογό μου στη Νέα Υόρκη στο περιθώριο της Γενικής Συνέλευσης του Οργανισμού Ηνωμένων Εθνών όσο και ο ίδιος ο Πρωθυπουργός της Ελλάδας σήμερα θα συναντήσει τον Αρμένιο Πρωθυπουργό, έτσι ώστε να συντονιστεί η δράση.

Η ελληνική εξωτερική πολιτική, κύριε Βουλευτά, διέπεται από αρχές και οι αρχές αυτές είναι η πίστη και η προσήλωση στο Διεθνές Δίκαιο και η πίστη στις αξίες του ανθρωπισμού. Αυτές θα υπηρετήσουμε απαρέγκλιτα και σε αυτές θα σταθούμε, διότι όποιος είναι με τις αρχές του Διεθνούς Δικαίου και του ανθρωπισμού, είναι εκείνος ο οποίος στο τέλος της ημέρας επιβιώνει. Και η στάση μας απέναντι στην Αρμενία θα παραμείνει μια στάση συμμάχου ιστορικού συνοδοιπόρου και αλληλέγγυου στα όσα ανθρωπιστικά καταστροφικά συμβαίνουν αυτή τη στιγμή στο Ναγκόρνο Καραμπάχ.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε, κύριε Υπουργέ.

Προχωράμε στην τέταρτη με αριθμό 181/25-9-2023 επίκαιρη ερώτηση πρώτου κύκλου του Βουλευτή Β΄ Θεσσαλονίκης της Κοινοβουλευτικής Ομάδας «Ελληνική Λύση» κ. Κωνσταντίνου Χήτα προς τον Υπουργό Περιβάλλοντος και Ενέργειας, με θέμα: «Έντονες λαϊκές αντιδράσεις κατοίκων & φορέων στη απόφαση εγκατάστασης φωτοβολταϊκού πάρκου εκτάσεως 4.547 στρεμμάτων μεταξύ των περιοχών Νέας Μεσημβρίας – Ξηροχωρίου - Μπλαίικας και Δημοτικών Ενοτήτων (Δ.Ε.) του Αγίου Αθανασίου του Νομού Θεσσαλονίκης».

Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Κυρία Υφυπουργέ, καλημέρα. Θα ήθελα να ξεκινήσω με την παράκληση αυτό το τέταρτο που θα έχουμε μεταξύ μας σήμερα να μην πάει χαμένο. Και αυτό το λέω, γιατί ξέρω τη διαδικασία: Λέει ο Βουλευτής τα δικά του, απαντάει ο Υπουργός τα δικά του και φεύγουν και οι δύο ευτυχισμένοι για τη δουλειά τους. Όμως, το θέμα είναι πολύ σημαντικό και αφορά πολλούς κατοίκους. Και αυτό δεν το λέω, επειδή είναι η δική μου περιφέρεια, εκεί που εκλέγομαι, γιατί δεν είναι αυτό το θέμα. Επίσης, μη μου πείτε ότι δεν είναι θέμα του Υπουργείου και ότι είναι θέμα της περιφέρειας, γιατί αυτό το έργο είναι πολύ σημαντικό.

Μιλάμε για ένα πολύ σοβαρό ζήτημα. Μιλάμε για ένα τεράστιο έργο. Δεν είναι ένα μικρό έργο, ένα φυσιολογικό έργο, αλλά ένα τεράστιο έργο, ένα φωτοβολταϊκό πάρκο έκτασης τεσσερισήμισι χιλιάδων στρεμμάτων. Ξέρετε τι είναι τεσσερισήμισι χιλιάδες στρέμματα; Είναι χίλια γήπεδα ποδοσφαίρου! Ενώστε χίλια γήπεδα ποδοσφαίρου και κάντε το εικόνα. Αυτό είναι ένα φωτοβολταϊκό πάρκο σε κατοικημένη περιοχή. Είναι απίστευτο! Σε μήκος είναι από εδώ, από τη Βουλή μέχρι το «Σταύρος Νιάρχος». Κάντε το εικόνα! Επτάμισι χιλιόμετρα φωτοβολταϊκό πάρκο! Είναι ανατριχιαστικό, είναι απίστευτο! Και για ποια περιοχή μιλάμε; Δεν μιλάμε για μία περιοχή που μπορεί να είναι άγονη και υποβαθμισμένη ή οτιδήποτε άλλο.

Πρόκειται, λοιπόν, να εγκατασταθούν τεσσερισήμισι χιλιάδες στρέμματα στο Ξηροχώρι, στη Νέα Μεσημβρία, στον συνοικισμό Μπαλαίικα του Δήμου Χαλκηδόνας. Και προσέξτε: Μιλάμε για αγροτεμάχια, μιλάμε για καλλιεργήσιμη γη. Και πότε μιλάμε γι’ αυτά; Τώρα που η καλλιεργήσιμη γη και τα αγροτεμάχια θα είναι απαραίτητα όσο τίποτε άλλο μετά από τις καταστροφές και μετά από την ούτως ή άλλως διαλυμένη πρωτογενή παραγωγή, τον διαλυμένο πρωτογενή τομέα. Ήρθαν και οι καταστροφές με τις πλημμύρες και τα ακραία καιρικά φαινόμενα και την αδράνεια του κράτους και θα πούμε πλέον το ψωμί ψωμάκι. Να σημειωθεί ότι εκτός όλων αυτών, έχει λίμνες, ποτάμια, ρέματα. Όταν αυτά καλυφθούν, φανταστείτε τι έχει να γίνει σε περίπτωση –χτύπα ξύλο- ενός έντονου καιρικού φαινομένου.

Η περιοχή γειτονεύει, λοιπόν, με τη λίμνη Πικρολίμνη που είναι ενταγμένη στο δίκτυο «NATURA 2000». Δηλαδή, έχει πολύ σημαντικά θέματα μέσα. Αυτό ξεπερνά τα κομματικά ή τα πολιτικά. Εδώ πρέπει η Κυβέρνηση –όποιος και αν είναι στην κυβέρνηση- να σκύψει πάνω στο θέμα και να δει πώς δόθηκε αυτή η άδεια εκεί σε γνωστό, μεγάλο επιχειρηματία της χώρας.

Κοιτάξτε τώρα τι έκαναν, κυρία Υπουργέ. Έκαναν κατάτμηση της άδειας σε τρία κομμάτια οι πονηροί. Σε τρία κομμάτια το έκαναν. Συνορεύει με τον Γαλλικό ποταμό, τον Αξιό ποταμό και είναι στο Δέλτα του Έβρου. Πρόκειται, λοιπόν, για ένα έργο «μαμούθ». Θα επηρεάσει το περιβάλλον της περιοχής και θα το αλλοιώσει ανεπανόρθωτα. Θα έχει αρνητικές συνέπειες στις τοπικές κοινωνίες και στη ζωή χιλιάδων κατοίκων.

Εκδόθηκαν θετικές γνωμοδοτήσεις της Μητροπολιτικής Επιτροπής για τη διαδικασία έκδοσης απόφασης περιβαλλοντικών όρων του έργου τον Φεβρουάριο και τον Νοέμβριο του 2021. Ακριβώς για να αποφύγουν εσάς, το έσπασαν στα τρία για να πάρουν άδεια από την Αποκεντρωμένη.

Οι κάτοικοι τώρα του δήμου –και πάω στις ερωτήσεις- και οι τοπικοί φορείς λένε ότι όλη αυτή η διαδικασία με τις άδειες έγινε εν κρυπτώ. Ο δήμαρχος δεν ενημέρωσε καν το δημοτικό συμβούλιο.

Θα θέλαμε να μας ενημερώσετε, κυρία Υπουργέ, σε ποιες ενέργειες είστε διατεθειμένοι να προβείτε ως Υπουργείο, πρώτον, για τον έλεγχο των συνθηκών και της διαδικασίας αδειοδότησης των περιβαλλοντικών όρων του έργου. Πρέπει να τους ελέγξετε. Δεύτερον, ενημερώστε μας για το αν πληρούνται προϋποθέσεις νομιμότητας στην αδειοδότηση του συγκεκριμένου φωτοβολταϊκού πάρκου. Δεν μιλάμε για μια απλή περίπτωση. Ξαναλέω ότι είναι τεσσερισήμισι χιλιάδες στρέμματα και επτάμισι χιλιόμετρα. Τρίτον, ενημερώστε μας για τον έλεγχο εκ νέου της καταλληλότητας των περιβαλλοντικών όρων κατασκευής του ανωτέρω έργου και πείτε μας αν προτίθεστε να ζητήσετε την ανάκληση της σχετικής απόφασης.

**ΠΡΟΕΔΡΕΥΩΝ (Ιωάννης Πλακιωτάκης):** Θα απαντήσει η Υφυπουργός Περιβάλλοντος και Ενέργειας κ. Αλεξάνδρα Σδούκου.

Ορίστε, κυρία Υπουργέ, έχετε τον λόγο.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Ευχαριστώ πολύ, κύριε Πρόεδρε.

Ευχαριστώ, κύριε Βουλευτά.

Πρώτον, σας διαβεβαιώνω ότι πρόθεσή μου είναι να απαντώ πάντοτε ουσιαστικά και τεκμηριωμένα και να μην είναι ένας χαμένος χρόνος εδώ.

Η αλήθεια είναι ότι διαβάζοντας την ερώτησή σας προβληματίστηκα ως προς το γιατί την απευθύνετε στο Υπουργείο Περιβάλλοντος και Ενέργειας και πράγματι θα σας απαντήσω σ’ αυτό που είπατε κι εσείς.

Μας ρωτάτε, ουσιαστικά, ποιες είναι οι συνθήκες κάτω από τις οποίες εγκρίθηκε το συγκεκριμένο έργο. Τι μας ρωτάτε; Μας ρωτάτε να διεξάγουμε μια έρευνα κατά κάποιον τρόπο. Επί ποίου πράγματος, όμως; Επί μιας διοικητικής πράξης της Αποκεντρωμένης Διοίκησης της Μακεδονίας. Η αποκεντρωμένη είναι αυτή που εξέδωσε τη συγκεκριμένη διοικητική ενέργεια. Αυτή δε η διοικητική ενέργεια κατέληξε, τελικά, σε απόφαση έγκρισης περιβαλλοντικών όρων. Προβληματίστηκα ως προς το πώς νομιμοποιείται εν τέλει ο αρμόδιος Υπουργός Περιβάλλοντος και Ενέργειας επί μιας αυτοδιοικητικής πράξης της αποκεντρωμένης διοίκησης που είναι καθ’ ύλην και κατά τόπο αρμόδια η αποκεντρωμένη, να απαντήσει ουσιαστικά, με ποιον τρόπο, δίνοντας οδηγίες προς την αποκεντρωμένη και παρεμβαίνοντας στην αδειοδοτική της διαδικασία. Νομίζω ότι αυτό είναι μια παράβαση των κανόνων, αν θέλετε, της αυτοδιοικητικής δράσης.

Εμένα, όμως, θα με ενδιέφερε να μάθω –αν θέλετε στη δευτερολογία σας, κάντε μια αναφορά- ποια είναι και η δική σας θέση ή η θέση του κόμματός σας σε ό,τι αφορά στην παραγωγή των ανανεώσιμων πηγών ενέργειας στη χώρα μας. Θέλετε η Ελλάδα να παράγει τη δική της ενέργεια από εγχώριες πηγές; Θέλετε να την εισάγουμε την ενέργεια από το εξωτερικό; Διότι, ξέρετε, προχθές που ήμουν στην έδρα του Παγκόσμιου Οργανισμού Ενέργειας, ο εκτελεστικός διευθυντής μας έκανε σύσταση προς όλες τις χώρες ότι πρέπει να τριπλασιάσουμε την πράσινη ενέργεια μέχρι το 2030 για να αντιμετωπίσουμε την κλιματική αλλαγή.

Μας είπε, μάλιστα, κύριε Βουλευτά, ότι αν δεν πραγματοποιήσουμε αυτή την ανάπτυξη των ΑΠΕ μέχρι το 2030, τότε θα βρεθούμε σε μία κατάσταση όπου θα πρέπει περίπου πέντε δισεκατομμύρια τόνους CO2, δηλαδή εκπομπών διοξειδίου του άνθρακα, να αφαιρούμε από την ατμόσφαιρα κάθε χρόνο.

Άρα θα μου επιτρέψετε, με την ευκαιρία της ερώτησης που θέτετε, να τονίσω πόσο μεγάλη σημασία έχουν οι ανανεώσιμες πηγές ενέργειας για τη χώρα μας. Είναι σίγουρα το μεγάλο μας όπλο για την αντιμετώπιση της κλιματικής αλλαγής. Είναι το μεγάλο μας όπλο για να μπορέσουμε να μειώσουμε το κόστος ενέργειας, ένα κόστος που νομίζω το βίωσαν και τα ελληνικά νοικοκυριά την προηγούμενη διετία. Είναι το όπλο μας για την ενεργειακή μας αυτονομία και για το πώς θα απεξαρτηθούμε από τα ακριβά και ρυπογόνα ορυκτά καύσιμα και βεβαίως, είναι και μια στρατηγική επιλογή που αντιλαμβάνεστε και εσείς ότι κάνει τη χώρα μας πολύ πιο ισχυρή.

Πρέπει να σας πω ότι ήδη το 50% της ζήτησης ηλεκτρικής ενέργειας στη χώρα μας σήμερα καλύπτεται από ανανεώσιμες πηγές. Ο στόχος μας μέχρι το 2030 είναι να φτάσουμε στο 80%. Μάλιστα, ακριβώς χάρη σε αυτές τις ανανεώσιμες πηγές, που μπήκανε στο σύστημά μας τα προηγούμενα τέσσερα χρόνια, καταφέραμε να γλιτώσουμε περίπου 2 δισεκατομμύρια ευρώ την περίοδο της ενεργειακής κρίσης από τις εισαγωγές φυσικού αερίου.

Ως προς την ερώτησή σας γι’ αυτό το φωτοβολταϊκό πάρκο στον Άγιο Αθανάσιο να πω ότι δεν έχει ολοκληρωθεί η διαδικασία αδειοδότησης. Έχει λάβει μέχρι τώρα την απόφαση έγκρισης περιβαλλοντικών όρων. Διαβάζω από την ερώτηση ότι υπάρχουν τοπικές αντιδράσεις και μας ζητάτε να διερευνήσουμε ως Υπουργείο πώς εγκρίθηκε αυτή η αδειοδότηση από μια άλλη αδειοδοτούσα αρχή όμως, όχι από το Υπουργείο και μας ρωτάτε αν είναι νόμιμη αυτή η άδεια, διαφορετικά να την ανακαλέσουμε. Είμαι αναγκασμένη να απαντήσω ότι το Υπουργείο μας δεν έχει την αρμοδιότητα ως προς αυτό. Δεν μπορεί να παρακολουθήσει, δεν μπορεί να ελέγξει τη διαδικασία των υπηρεσιών της αποκεντρωμένης διοίκησης που εξέδωσαν αυτή την απόφαση. Δεν έχει την τυπική αρμοδιότητα.

Βεβαίως, για να είμαι ακριβής, θα μπορούσε να έχει ασκηθεί προσφυγή ενώπιον του Υπουργού κατά αυτής της απόφασης έγκρισης περιβαλλοντικών όρων, από τον οποιονδήποτε που έχει έννομο συμφέρον, μέσα σε τριάντα ημέρες από την έκδοση της απόφασης έγκρισης περιβαλλοντικών όρων. Απ’ ό,τι έχω ενημερωθεί από τις υπηρεσίες του Υπουργείου αυτή η απόφαση εκδόθηκε το 2021, παρήλθαν οι τριάντα ημέρες από το 2021. Οι υπηρεσίες με ενημέρωσαν ότι δεν ασκήθηκε καμμία απολύτως προσφυγή επ’ αυτού ως προς το Υπουργείο για να έμπαινε στην ουσία και να απαντούσε.

Θα σχολιάσω και κάτι ακόμα. Σε κάθε περίπτωση, το έργο αυτό αφότου έχει λάβει τους περιβαλλοντικούς όρους, έχει υποχρέωση ο επενδυτής στους επόμενους μήνες να λάβει και τις επόμενες άδειες και στην επόμενη διαδικασία οφείλει επίσης να αποδείξει ότι έχει και τη νόμιμη χρήση της γης για να μπορέσει να πάρει την επόμενη άδεια που είναι η άδεια εγκατάστασης. Για να μπορέσει να κατασκευαστεί ένα έργο ΑΠΕ θα χρειαστεί να έχει στα χέρια του τη λεγόμενη άδεια εγκατάστασης. Για να πάρει την άδεια εγκατάστασης θα πρέπει να έχει τη νόμιμη χρήση της γης, την οποία αυτή χρήση θα πρέπει να την παραχωρήσουν οι ιδιοκτήτες των οικοπέδων. Φαντάζομαι ότι οι έχοντες την έκταση που θα παραχωρηθεί θα είναι και κάτοικοι της ευρύτερης περιοχής. Αν έχει ξεσηκωθεί η κοινωνία, τότε φαντάζομαι ότι δεν θα θέλουν να τα δώσουν τα χωράφια τους στον επενδυτή για να κάνει αυτό το άσχημο, τεράστιο, όπως λέτε, φωτοβολταϊκό. Αν πάλι τα παραχωρήσουν τα χωράφια τους, τότε δεν ξέρω πόσο πραγματικές είναι αυτές οι αντιδράσεις. Εφόσον τα παραχωρούν, σημαίνει ότι θέλουν, μάλλον, να γίνει το έργο.

Πάντως, θέλω να επισημάνω στο τέλος ότι τα τελευταία χρόνια αυτό που βλέπουμε είναι ότι οι τοπικές κοινωνίες έχουν αγκαλιάσει τα έργα ΑΠΕ, έχουν αντιληφθεί τη σημασία που έχουν για τη χώρα, την εθνική σημασία και τα οφέλη που έχουν αυτά τα έργα ΑΠΕ σε τοπικό επίπεδο. Αντιλαμβάνονται ότι είναι αναγκαία έργα. Πάντως, σε κάθε περίπτωση, αν υπάρχουν νομικές πλημμέλειες επί της συγκεκριμένης εκδοθείσας απόφασης έγκρισης περιβαλλοντικών όρων, τότε αρμόδια είναι τα διοικητικά δικαστήρια, δεν είναι η πολιτική ηγεσία για να ελέγξει την απόφαση.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κυρία Υφυπουργέ, και για το ενδιαφέρον σας. Αντεστράφησαν λίγο οι ρόλοι, σαν να κάνετε ερώτηση εσείς σε εμάς για τις θέσεις μας για τις ανανεώσιμες πηγές ενέργειας. Ίσως να μου δώσει το δικαίωμα ο κύριος Πρόεδρος να απαντήσω, αλλά χωρίς να συμπεριληφθεί στον χρόνο που έχω στη διάθεσή μου.

Δεν είμαστε κατά των ανανεώσιμων πηγών ενέργειας ως έναν βαθμό. Εμείς και για ανανεώσιμες πηγές ενέργειας λέμε ως έναν βαθμό, αρκεί να μην καταστρέφουμε καλλιεργήσιμη γη και στη μάνα γη φυτεύουμε σίδερα αντί να σπέρνουμε τα χωράφια μας και υπέρ των εξορύξεων είμαστε, που δεν είναι η Κυβέρνησή σας -είναι ένας τρόπος επίσης για να εξοικονομήσουμε ενέργεια, να έχουμε τον δικό μας ορυκτό πλούτο και να έχουμε φθηνή ενέργεια, κάτι που δεν κάναμε ποτέ, γιατί έχουμε να κάνουμε επί σειρά ετών με φοβικές κυβερνήσεις- και για τη γεωθερμία είμαστε θετικοί, και πρόταση έχουμε καταθέσει στη Βουλή για πυρηνική ενέργεια. Η Ελλάδα είναι σεισμοπαθής περιοχή, κινδυνεύει -λέει- και δίπλα η Τουρκία κάνει εργοστάσια! Τι να λέμε τώρα; Τέλος πάντων, έχουμε τις απόψεις μας.

Πάμε, όμως, παρακάτω. Γνωρίζω ότι ήταν θέμα της αποκεντρωμένης, αλλά δεν μπορεί να λέει το Υπουργείο Περιβάλλοντος από τη μία ότι «εμείς νοιαζόμαστε για το περιβάλλον», ότι «έχουμε συστάσεις από την Ευρώπη και έντονες παρατηρήσεις, γιατί πρέπει να αυξήσουμε την ενέργεια από τις ΑΠΕ» ή ότι «έχουμε πολύ μεγάλο βαθμό ρύπανσης» ή οτιδήποτε άλλο και από την άλλη να καταστρέφουμε χιλιάδες στρέμματα καλλιεργήσιμης γης και να φυτεύουμε σίδερα και γυάλινα πάνελ, ιδίως σε καλλιεργήσιμες περιοχές και μέσα στους κατοίκους. Αυτό είναι. Το ζήτημα έγκρισης των περιβαλλοντικών όρων ξέρετε είναι πολύ σημαντικό και δεν μπορεί να αντιμετωπίζεται –το λέω γιατί είστε το αρμόδιο Υπουργείο ως προς το περιβάλλον, όχι ως προς τη συγκεκριμένη υπόθεση- ως ένα διαδικαστικό ζήτημα, ένα γραφειοκρατικό ζήτημα που πρέπει απλά να διεκπεραιωθεί και λέει το Υπουργείο «δεν είναι δική μου υπόθεση», άρα, παιδιά, προχωράτε. Ναι, αλλά εδώ έχουμε θέμα. Δεν μιλάμε τώρα για ένα πάρκο μικρό, εδώ μιλάμε για ένα τέρας. Και συμπληρώνω ότι το έργο όπως σχεδιάζεται να υλοποιηθεί θα εφάπτεται σχεδόν με έναν οικισμό , τη Μπαλαίικα, θα απέχει εξήντα μέτρα μόλις από έναν άλλον οικισμό, το Ξηροχώρι, χίλια πεντακόσια μέτρα από έναν άλλον οικισμό, τη Νέα Μεσημβρία, χίλια εννιακόσια μέτρα από τον Μικρόκαμπο και άλλους ακόμα μικρούς οικισμούς.

Όσον αφορά τώρα στους κυρίους που θα δώσουν τα χωράφια τους να ξέρετε είναι γύρω στα δεκαπέντε με είκοσι άτομα, τα οποία δεν ζουν καν εκεί, ζουν στην Καλαμαριά. Ήταν μια εύλογη απορία και για εμένα. Όταν με έπιασαν οι άνθρωποι της περιοχής τους λέω: «Καλά βρε παιδιά, πού θα τα βάλουν; Θα πάνε με τα τρακτέρ, θα μπουκάρει μέσα ο Μυτιληναίος που πήρε το έργο και θα κάνει ό,τι θέλει; Προφανώς, κάποιοι άνθρωποι τα δώσανε» και μου είπαν «ναι, εμείς είμαστε χιλιάδες, αυτοί είναι είκοσι». Λόγω της ανάγκη τους, επειδή βγάζουν 50 ευρώ το στρέμμα φυτεύοντάς το -έτσι έχει καταντήσει δυστυχώς, κυρία Υπουργέ, η αγροτική ζωή στον τόπο μας- τους δίνει 250 ευρώ ανά στρέμμα και τα νοικιάζουν.

Το Υπουργείο Περιβάλλοντος, όμως, δεν θα πρέπει να νοιαστεί τι θα απογίνουν μετά από τριάντα χρόνια, για παράδειγμα, αυτά τα πάνελ; Το ίδιο ισχύει και για τις ανεμογεννήτριες. Αυτό είναι ένα άλλο «έργο», θα το δούμε σε μια άλλη «εκπομπή». Σήμερα στο επίκεντρο της συζήτησής μας έχουμε τα πάνελ. Τριάντα χρόνια ζωής έχουν τα πάνελ. Τι θα γίνουν στο μέλλον; Θα μπορέσει η εταιρεία να υλοποιήσει τις υποχρεώσεις της κατά τη διάρκεια και της εγκατάστασης και της λειτουργίας του έργου; Και τι θα γίνει μετά από χρόνια που θα τελειώσει αυτό το έργο; Πώς θα ανακυκλωθούν αυτά; Μισό εκατομμύριο πάνελ είναι. Πώς θα ανακυκλωθούν κάποια στιγμή; Με αυτή την έννοια ρωτάμε. Σας είπα όσον αφορά στην αρμόδια για την αδειοδότηση, που είναι η περιφέρεια και όχι το Υπουργείο, ότι το καταφέρανε με την κατάτμηση της άδειας, το σπάσανε στα τρία. Είναι η γνωστή ελληνική τακτική. Πάντα θα βρουν έναν τρόπο να το κάνουν, γιατί αλλιώς θα έπρεπε να εγκρίνετε εσείς την άδεια. Βέβαια, όπως μου τα περιγράφετε, επειδή είστε υπέρ όλων αυτών, δεν έχω καμμία αμφιβολία ότι και το Υπουργείο θα έδινε την άδεια, αλλά εν πάση περιπτώσει, εμείς έχουμε μια διαφορετική τοποθέτηση σε αυτό.

Με την επίκληση αυτής της αρχής, λοιπόν, αναστείλατε την ανάπτυξη οικονομικών δραστηριοτήτων, όπως χαρακτηρίζονται. Και τι λέω; Γιατί δεν εφαρμόζεται εδώ, σε αυτή την περίπτωση, η προβλεπόμενη από το ευρωπαϊκό δίκαιο αρχή της προφύλαξης; Με επίκληση αυτής της αρχής αναστείλατε την ανάπτυξη οικονομικών δραστηριοτήτων, όπως χαρακτηρίζονται, σε σχέση με την αδειοδότηση ανεμογεννητριών στα καμένα του Έβρου. Μισό εκατομμύριο πάνελ! Δεν δημιουργεί την πιθανότητα η δεδομένη πολιτική δράση να προκαλέσει ζημιά στον άνθρωπο ή το περιβάλλον; Και αν δεν υπάρχει ακόμη επιστημονική συναίνεση για το ζήτημα να μην επιδιωχθεί η εν λόγω πολιτική δράση. Αυτό ζητάμε, έστω μια αντίδραση από το Υπουργείο, γιατί είναι θέμα περιβάλλοντος και όλους μας ενδιαφέρει το περιβάλλον. Κάντε το εικόνα, ξαναλέω. Δεν είναι απλά μια μπίζνα. Είναι επτάμισι χιλιόμετρα που θα μπουν πάνελ, δίπλα σε κατοικημένες περιοχές καλλιεργήσιμης γης.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Έχετε τον λόγο, κυρία Υπουργέ, για τη δευτερολογία σας.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Πρώτον, να απαντήσω λιγάκι σε αυτό που αναφέρετε στην ερώτησή σας ότι έχει γίνει όλο αυτό κιόλας και με μια αδιαφανή διαδικασία, εν κρυπτώ, η αδειοδότηση, γιατί πρώτα απ’ όλα νομίζω πως δεν ισχύει αυτό που λέτε περί εν κρυπτώ και αδιαφανούς διαδικασίας. Διότι σίγουρα για να εκδοθούν οι περιβαλλοντικοί όροι σε κάθε έργο ΑΠΕ προηγείται μια διαδικασία δημοσιοποίησης της μελέτης περιβαλλοντικών επιπτώσεων.

Σε αυτή τη μελέτη περιβαλλοντικών επιπτώσεων το περιφερειακό συμβούλιο, το όργανο, καλεί ουσιαστικά το κοινό να το ενημερώσει για το τι πρόκειται να γίνει κι επίσης, καλεί και το δημοτικό και το τοπικό επίσης συμβούλιο να εκφράσουν και τις απόψεις τους επί του συγκεκριμένου. Η απόφαση, τελικά, της διοίκησης στο τέλος λαμβάνεται υπ’ όψιν αφού παρέλθει ο χρόνος, αφού έχουν το δικαίωμα όσοι έχουν έννομο συμφέρον όσοι ενδιαφέρονται να πούνε τις απόψεις τους, ακόμα και οι πολίτες επίσης.

Τώρα, κατά τη διάρκεια της συγκεκριμένης διαβούλευσης -απ’ ό,τι έχω ενημερωθεί- δεν κατατέθηκαν απόψεις ούτε από φορείς ούτε από κατοίκους ούτε από άλλους ενδιαφερόμενους. Νομίζω ότι εσείς αναφέρατε και την απόφαση της μητροπολιτικής επιτροπής της μητροπολιτικής ενότητας Θεσσαλονίκης, που όντως λέει ότι ο οικείος δήμος ή ακόμα και κάτοικος εκεί της περιοχής δεν κοινοποίησε, τελικά, καμμία απόφαση σχετικά με την υλοποίηση των συγκεκριμένων έργων.

Κι εγώ, επίσης, μελετώντας είδα ότι όντως το έργο αυτό επειδή γειτνίαζε με τη λίμνη, την Πικρολίμνη εκεί, ήταν κοντά, είχε μια εγγύτητα με την προστατευόμενη περιοχή στο Δέλτα Αξιού, εκεί πράγματι ζητήθηκε και λήφθηκε υπ’ όψιν η γνωμοδότηση του αρμόδιου φορέα διαχείρισης προστατευόμενων περιοχών του Θερμαϊκού Κόλπου και όντως, μετά από τη γνωμοδότηση του φορέα προστατευόμενων περιοχών, το έργο μετακινήθηκε και έφυγε από περιοχές που έκρινε που ήταν κοντά σε προστατευόμενες περιοχές. Οπότε απέσυρε ουσιαστικά αυτές τις επίμαχες εκτάσεις.

Τι θέλω να πω με αυτό; Θέλω να πω ότι τελικά και γνωστοποιούνται οι περιβαλλοντικοί όροι, αλλά και ζητούνται επίσης και λαμβάνονται υπόψη ποιες είναι οι απόψεις των φορέων. Οπότε είναι αδύνατον, νομίζω, αυτές οι περιβόητες εδώ μελέτες να παρέμειναν κρυφές μέχρι να εγκριθούν.

Τώρα αν θέλετε να απαντήσουμε στο τι θα γίνουν τα πάνελ μετά από τριάντα χρόνια, κατ’ αρχάς γι’ αυτό δεν είναι ότι δεν υπάρχουν λύσεις. Αυτή τη στιγμή διεθνώς και σε ευρωπαϊκό επίπεδο υπάρχουν πάρα πολλές εταιρείες που κάνουν ακριβώς αυτή τη δουλειά. Έχουν μπει στη διαδικασία της ανακύκλωσης, οπότε δεν είναι κάτι μη διαχειρίσιμο και προβληματικό. Και στα αιολικά και στα φωτοβολταϊκά αυτή τη στιγμή υπάρχει τεχνολογία που μπορεί να ανακυκλώνει τα έργα αυτά.

Πάντως, εμείς στο Υπουργείο Περιβάλλοντος, μέσα απ’ όλα αυτά τα εργαλεία που έχουμε θεσμοθετήσει τα προηγούμενα χρόνια, αλλά και τώρα σε σχέση με το πώς θα επιταχύνουμε την πράσινη ανάπτυξη στη χώρα μας, πρέπει να σας πω ότι έχουμε φτιάξει και ένα εργαλείο, ένα πληροφοριακό σύστημα, ακριβώς γι’ αυτόν τον λόγο που λέτε, ένα πληροφοριακό σύστημα το οποίο έρχεται και ενώνει όλες τις άδειες όλων των αρχών.

Γιατί, ξέρετε, έχετε δίκιο, οι αδειοδοτήσεις είναι κατακερματισμένες. Εσείς ρωτάτε το Υπουργείο για ένα έργο που γίνεται σε μια περιοχή της Ελλάδας που αδειοδοτεί εκεί ή η δασική υπηρεσία ή η αποκεντρωμένη, χίλιες υπηρεσίες, με αποτέλεσμα να μην υπάρχει μια εικόνα συνολική στη χώρα για το πού είναι τα έργα ΑΠΕ, σε ποιο στάδιο βρίσκονται.

Ακριβώς αυτό το πρόβλημα αντιμετωπίζουμε σήμερα, υλοποιώντας ένα πληροφοριακό σύστημα, το οποίο θα έρθει και θα ενώσει όλες τις άδειες που βρίσκονται σε διαδικασία αδειοδότησης όλων των αρχών, έτσι ώστε να υπάρχει αυτή η διαφάνεια που λέτε, να γνωρίζει ο πολίτης πού είναι τα έργα, σε ποιο στάδιο βρίσκονται, να υπάρχει απόλυτη διαφάνεια και νομιμότητα και να υπάρχει και επικοινωνία μεταξύ όλων των αρμόδιων αρχών, για να μην έρχομαι να σας λέω: «Δεν γνωρίζει το Υπουργείο επί της συγκεκριμένης άδειας που έχει δοθεί».

Πάντως, εγώ θα ήθελα να επαναλάβω ότι η αξιοποίηση του εγχώριου δυναμικού των ανανεώσιμων πηγών ενέργειας στην Ελλάδα είναι ένας εθνικός στόχος, ένας εθνικός ενεργειακός στόχος, είναι πυλώνας της ενεργειακής πολιτικής της Κυβέρνησης. Πρέπει η Ελλάδα να συνεχίσει αυτές τις εντυπωσιακές επιδόσεις που είχε τα προηγούμενα χρόνια σε ό,τι αφορά στην ανάπτυξη των ΑΠΕ.

Σκεφτείτε ότι οι Ευρωπαίοι καταναλωτές - κατά τα τρία προηγούμενα χρόνια που είχαμε την ενεργειακή κρίση, είχαμε τον πόλεμο, είχαμε την εκτόξευση των τιμών- εκτιμάται ότι εξοικονόμησαν περίπου 100 δισεκατομμύρια ευρώ, χάρη στις ΑΠΕ και αν δεν είχαμε αυτή την πρόσθετη δυναμικότητα των ΑΠΕ αυτά τα προηγούμενα τρία χρόνια, τότε οι τιμές χονδρικής στην ηλεκτρική ενέργεια, θα ήταν πολύ υψηλότερες σε σχέση με το πώς είναι σήμερα.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Σειρά έχει η πρώτη με αριθμό 192/29-9-2023 επίκαιρη ερώτηση πρώτου κύκλου της Βουλευτού Ιωαννίνων της Κοινοβουλευτικής Ομάδας «ΣΥΡΙΖΑ-Προοδευτική Συμμαχία» κ. Μερόπης Τζούφη, προς τον Υπουργό Παιδείας, Θρησκευμάτων και Αθλητισμού με θέμα πότε και πώς θα ξεκινήσουν τα σχολεία της Θεσσαλίας.

Παρακαλώ, κυρία Τζούφη, έχετε τον λόγο.

**ΜΕΡΟΠΗ ΤΖΟΥΦΗ:** Καλημέρα, κύριε Πρόεδρε, κύριοι Υπουργοί καλημέρα σας.

Επανέρχομαι σε ένα ζήτημα πάρα πολύ σημαντικό. Βεβαίως, από την ώρα που κατατέθηκε η ερώτηση τα πράγματα αλλάζουν, γιατί η επικαιρότητα τρέχει. Είναι ένα θέμα που απασχολεί χιλιάδες μαθητές, εκπαιδευτικούς και γονείς. Το κύριο, λοιπόν, ερώτημα είναι πώς λειτουργούν τα σχολεία στην πλημμυρισμένη Θεσσαλία και τι ενέργειες έχει κάνει το Υπουργείο Παιδείας σε αυτή την κατεύθυνση.

Ο λόγος που επανερχόμαστε με την επίκαιρη ερώτηση, κυρία Υπουργέ, είναι διότι είχαμε συζητήσει το θέμα στην τελευταία συνεδρίαση της Επιτροπής Μορφωτικών Υποθέσεων αλλά και στην Ολομέλεια. Είχαμε θέσει μια σειρά ερωτήματα στην κ. Μακρή, η οποία, μάλιστα, προέρχεται και από την περιοχή. Είχαμε κάνει και συγκεκριμένες προτάσεις για τη λειτουργία των σχολείων.

Ζητήσαμε, λοιπόν, να υπάρξει μια ξεχωριστή συνεδρίαση με αποκλειστικό θέμα τη λειτουργία των σχολείων της Θεσσαλίας και μάλιστα, να είναι μια κοινή συνεδρίαση της Επιτροπής Μορφωτικών και Κοινωνικών Υποθέσεων, αφού θέματα που άπτονται της λειτουργίας των σχολείων, προφανώς, έχουν και σαφή υγειονομικό χαρακτήρα και θα βοηθούσε μια τέτοια κοινή συνεδρίαση, ζητήματα που είχαν γίνει στο παρελθόν και επιπλέον θα μπορούσαν εκεί να συμμετέχουν και οι συνδικαλιστικοί φορείς της περιοχής και ευρύτερα να μας δώσουν περισσότερα στοιχεία για τα πραγματικά γεγονότα.

Το αίτημα μας δεν εισακούστηκε και επομένως επανέρχομαι ξανά με την κοινοβουλευτική ερώτηση.

Τότε η κ. Μακρή είχε διαβεβαιώσει σε όλους τους τόνους ότι για την Κυβέρνηση προέχει η υγειονομική ασφάλεια των μαθητών, ενώ ήταν κατηγορηματική ότι δεν πρόκειται να γίνει χρήση τηλεκπαίδευσης.

Σας ερωτώ, λοιπόν, πού βρισκόμαστε σήμερα, τέσσερις εβδομάδες από την έναρξη των σχολείων; Πόσα σχολεία παραμένουν κλειστά και πόσοι μαθητές βρίσκονται εκτός τάξης;

Γνωρίζω ότι παρά την υπόσχεση της κ. Μακρή καταφύγατε και πάλι στο Webex και στην τηλεκπαίδευση με ό,τι αυτό συνεπάγεται για την εκπαιδευτική διαδικασία.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, κύριε Πρόεδρε.

Έχετε εικόνα πόσοι μαθητές δεν έχουν τη δυνατότητα να συμμετέχουν σε αυτή, λόγω των εκτεταμένων καταστροφών στα σπίτια, στα δίκτυα τηλεπικοινωνιών και ρεύματος, όπως και του κατεστραμμένου εξοπλισμού, ακόμα και μέσα στα ίδια σχολεία;

Μπορούν να ανταποκριθούν και πώς οι διευθύνσεις εκπαίδευσης και κυρίως, οι εκπαιδευτικοί που έχουν κι αυτοί αντίστοιχα θέματα και προβλήματα, όπως έλλειψη ίντερνετ, εξοπλισμού ακόμα και ηλεκτρικού ρεύματος.

Και τέλος, αναφορικά με το Πανεπιστήμιο Θεσσαλίας που δοκιμάζεται, υπάρχει πλάνο και χρονοδιάγραμμα για την επαναλειτουργία του και την αποκατάσταση των ζημιών που έχει υποστεί;

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Θα απαντήσει η Υφυπουργός Παιδείας, Θρησκευμάτων και Αθλητισμού, κ. Δόμνα Μιχαηλίδου

Παρακαλώ, κυρία Υπουργέ.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Κύριε Πρόεδρε, κυρία Βουλευτή θα με συγχωρέσετε για το ηχόχρωμα της φωνής μου. Είναι λίγο πιο βαριά από ό,τι συνήθως.

Επειδή τα ερωτήματά σας είναι πολύ συγκεκριμένα, θα ήθελα και οι δικές μας απαντήσεις να είναι πολύ συγκεκριμένες αντιστοίχως.

Σχετικά, λοιπόν, με τη γραπτή σας επίκαιρη ερώτηση για τα κλειστά σχολεία, όλες οι σχολικές μονάδες των περιφερειακών ενοτήτων Λάρισας, Καρδίτσας και Τρικάλων λειτουργούν κανονικά και τα μαθήματα πραγματοποιούνται διά ζώσης.

Από αυτές οι είκοσι μία έχουν εγκατασταθεί σε γειτονικά σχολεία. Συγκεκριμένα, έξι στην Περιφερειακή Ενότητα Καρδίτσας, στον Δήμο Παλαμά, οκτώ στην Περιφερειακή Ενότητα Λάρισας, έξι στον Δήμο Λαρισαίων και δύο στον Δήμο Κιλελέρ, επτά στην Περιφερειακή Ενότητα Τρικάλων, εκ των οποίων έξι στον Δήμο Φαρκαδόνας και μία στον Δήμο Τρικκαίων.

Σε ό,τι αφορά τώρα στις σχολικές μονάδες της Μαγνησίας, μετά από το πρώτο κύμα κακοκαιρίας αποφασίστηκε η μετεγκατάσταση τριών νηπιαγωγείων σε γειτονικά δημοτικά σχολεία της ίδιας δημοτικής ενότητας. Όμως και εκεί έρχεται, αν θέλετε, η όποια απόκλιση με αυτά που είπε και η Υφυπουργός, η κ. Μακρή, εδώ, στην επιτροπή, στην Εθνική Αντιπροσωπεία.

Η Μαγνησία πλήγηκε πολύ σοβαρά και με δεύτερο κύμα κακοκαιρίας, πράγμα το οποίο και δεν μπορούσαμε να προγραμματίσουμε εκ των προτέρων και άλλαξε όλο τον αρχικό μας σχεδιασμό, ο οποίος ήταν αυτός. Δεν νομίζω ότι κάποιος εδώ πέρα θέλει τα παιδιά να κάνουν τηλεκπαίδευση αποκλειστικά. Όλοι θέλουμε να πηγαίνουν στο φυσικό περιβάλλον του σχολείου. Όμως, το δεύτερο κύμα σφοδρής κακοκαιρίας εκεί πέρα άλλαξε τελείως τα δεδομένα.

Έτσι, σας δίνω ένα παράδειγμα της χθεσινής πληροφορίας, 4 Οκτωβρίου, που είχαμε για τα σχολεία τα οποία έκαναν τηλεκπαίδευση στη Μαγνησία. Μιλάμε για οκτώ σχολικές μονάδες που αφορούν σε εξακόσιους σαράντα πέντε μαθητές στην πρωτοβάθμια, με 70% συμμετοχή. Στη δευτεροβάθμια οι σχολικές μονάδες που έκαναν τηλεκπαίδευση είναι λιγότερες. Είναι επτά μονάδες που έκαναν τηλεκπαίδευση, με πάνω από 70% συμμετοχή, με 76%, αν δεν κάνω λάθος. Είναι στοιχεία τα οποία μαζεύουμε τώρα, γι’ αυτό σας λέω «αν δεν κάνουμε λάθος».

Τέλος, στο κομμάτι αυτό, παραμένει κλειστό -και γι’ αυτό, αν θέλετε, μας πονάει και με πονάει ακόμα πιο πολύ- το Εργαστήριο Ειδικής Επαγγελματικής Εκπαίδευσης Βόλου, όπου φοιτούν εξήντα πέντε μαθητές. Αυτό λειτουργεί με ειδικό εκπαιδευτικό πρόγραμμα, προσαρμοσμένο στο ό,τι μπορούμε να κάνουμε στην τηλεκπαίδευση. Και σας εγγυώμαι και εγώ προσωπικά ότι δεν θα το αφήσουμε ημέρα που να μπορέσει να λειτουργήσει και να μη λειτουργεί. Είναι πάρα πολύ σημαντικό η εκπαίδευση να είναι διά ζώσης, πόσω δε μάλλον για τα παιδιά με αναπηρία, όπου στο σχολείο τους μπορούν να κάνουν και άλλου τύπου θεραπείες.

Υπάρχει, τέλος, μια κατηγορία μαθητών και μαθητριών οι οποίοι, λόγω προβλημάτων στο οδικό δίκτυο, δεν έχουν πρόσβαση στο σχολείο τους, το οποίο, όμως, σχολείο τους λειτουργεί. Για τους μαθητές αυτούς, οι οποίοι προέρχονται από δέκα διαφορετικά σχολεία αποφασίστηκε να παρακολουθούν τα μαθήματά τους ψηφιακά, συμμετέχοντας στην τηλεκπαίδευση άλλου σχολείου της ίδιας μορφής και της ίδιας βαθμίδας.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Παρακαλώ, κυρία Τζούφη, έχετε τον λόγο για τη δευτερολογία σας.

**ΜΕΡΟΠΗ ΤΖΟΥΦΗ:** Επανέρχομαι, λοιπόν, κυρία Υφυπουργέ.

Ήμουν βέβαιη ότι θα αναφερόσασταν στη σφοδρότητα των καιρικών φαινομένων. Αυτό, όπως καταλαβαίνετε, δεν μπορεί να είναι ένα διαρκές επιχείρημα από την πλευρά της Κυβέρνησης για κάθε έντονο καιρικό φαινόμενο -έχουμε μπροστά μας τον χειμώνα, επομένως αναμένονται- ή για κάθε περιβαλλοντική καταστροφή.

Το πρόβλημα είναι ότι ο κρατικός μηχανισμός βρίσκεται σε πλήρη απορρύθμιση και έχετε ευθύνη και εσείς, αλλά και οι εκλεκτές περιφερειακές αρχές σας. Το πρόβλημα αυτή τη στιγμή και με βάση και την απάντησή σας -και ευχαριστώ για τα συγκεκριμένα στοιχεία που μας καταθέσατε- είναι ότι εδώ βλέπουμε ότι η εκπαιδευτική διαδικασία σε μια περιφέρεια μεγάλη, όπως είναι η Θεσσαλία, εξακολουθεί να έχει σοβαρά προβλήματα λειτουργικότητας. Και θα επανέλθω πάλι με ερωτήσεις, ευελπιστώντας ότι θα πάρω και σε αυτά απαντήσεις και επαναλαμβάνω ότι όλα αυτά τα στοιχεία αφορούν στην προσπάθεια που έχουμε κάνει ως ΣΥΡΙΖΑ - Προοδευτική Συμμαχία να βρεθούμε κοντά στην περιοχή και να μιλήσουμε με τους ανθρώπους, τους πολίτες, τους γονείς, αλλά και τους εκπαιδευτικούς, που είναι ενεργά μέσα σε αυτή τη διαδικασία.

Υπάρχει, λοιπόν, ένα θέμα ποιος ελέγχει την ασφάλεια των σχολικών κτηρίων. Η κ. Μακρή έχει αναφέρει ότι αυτό είναι προτεραιότητα εδώ και τέσσερις εβδομάδες. Ποια είναι τα μέτρα που έχουν παρθεί για τη διασφάλιση της υγιεινής και της λειτουργικότητάς τους και ποιος είναι αυτός ο οποίος αποφασίζει και θα προχωρήσει στην αποκατάσταση των ζημιών; Έχουν, πράγματι, τα σχολεία που έχουν ανοίξει ασφάλεια με γραπτή διαβεβαίωση από την ΚΤΥΠ; Τι γίνεται με το νερό των σχολικών αυλών που έχει κριθεί ακατάλληλο; Τι μέτρα έχουν ληφθεί για σχολεία που άνοιξαν κοντά σε λιμνάζοντα ύδατα με δυσοσμία; Η ενημέρωση που έχουμε είναι ότι δεν έχει ολοκληρωθεί η περισυλλογή των ζώων, όπως για παράδειγμα το ΕΠΑΛ Φαρκαδόνας.

Επίσης, ένα θέμα πάρα πολύ σοβαρό είναι οι συνθήκες κάτω από τις οποίες αναγκάζονται να ζουν τα παιδιά στο Κουτσόχερο. Είναι τραγικές. Αποφασίσατε να στριμώξετε σε ένα προσφυγικό camp πλημμυροπαθείς με τη δομή να λειτουργεί με όρους κλειστού στρατοπέδου. Οι οικογένειες ζητούν άμεση μετεγκατάσταση και επιδότηση ενοικίου. Και φυσικά, τα παιδιά που μένουν εκεί και μετακινούνται με λεωφορεία για να πάνε στα σχολεία τους υφίστανται σοβαρή ψυχολογική επιβάρυνση.

Θέλω να με ενημερώσετε αν σχεδιάζετε κάποια μέτρα, που κατά τη γνώμη μας είναι επιβεβλημένα, να υπάρξει ναύλωση λεωφορείων όχι μόνο για τους μαθητές αλλά και για τους εκπαιδευτικούς. Τι ακριβώς θα κάνετε με τους ανθρώπους αυτούς που ζητούν να υπάρξει πρόγραμμα φυσιολογικής τους μεταστέγασης ώστε τα παιδιά να μην υφίστανται αυτό το περιβάλλον; Ποια μέριμνα έχει ληφθεί για την παιδαγωγική και ψυχολογική υποστήριξη των παιδιών; Θα λειτουργήσουν τα σχολικά γεύματα στην περιοχή; Ζητούν να μάθουν οι οικογένειες μαθητών των σχολείων, παραδείγματος χάριν, από το Δήμο Παλαμά που έχουν μεταφερθεί στο αστικό κέντρο στην Καρδίτσα αν θα τους στηρίξετε οικονομικά για να επανέλθουν στα χωριά και να μην τα εγκαταλείψουν.

Τελειώνω με το Πανεπιστήμιο Θεσσαλίας και τα μείζονα κτηριακά προβλήματα που αντιμετωπίζει. Ποιος θα φροντίσει για τη στέγαση και τη σίτιση του φοιτητικού πληθυσμού; Σκέφτεστε να δώσετε στεγαστικό επίδομα σε όλους τους φοιτητές του πανεπιστημίου; Τι θα κάνει το Υπουργείο Παιδείας για την ολική καταστροφή του ερευνητικού κέντρου στο πρώην εργοστάσιο Τσαλαπάτα; Τι θα γίνει με την αποκατάσταση του κεντρικού ιστορικού κτηρίου στον Βόλο; Υπάρχει υπόσχεση του Υπουργού για χρηματοδότηση αποκατάστασης. Έχουν εκταμιευθεί τα χρήματα;

Τέλος, έχετε λάβει μία επιστολή η οποία βάζει πολύ σοβαρά θέματα καταστροφής του Τμήματος Επιστήμης Φυσικής Αγωγής και Αθλητισμού του Πανεπιστημίου Θεσσαλίας. Έχει καταστραφεί όλος ο ερευνητικός και επιστημονικός εξοπλισμός αξίας περίπου 500 εκατομμυρίων. Δεν έχουν αποκατασταθεί. Δεν μπορούν να γίνουν τα εργαστήρια. Καθηγητές και διοίκηση δεν έχουν γραφεία. Δεν υπάρχει αίσθηση σχολής. Σας έχουν αποσταλεί και ζητούν την ταχεία και πλήρη αποκατάσταση των βλαβών τη χρηματοδότηση από το Υπουργείο, την αντικατάσταση του εξοπλισμού για να μπορέσουν να στηρίξουν την εκπαίδευση των φοιτητών αλλά και γενικότερα την οικονομία της χώρας.

Θα ήθελα συγκεκριμένες απαντήσεις, κυρία Υπουργέ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Κυρία Υπουργέ, έχετε τον λόγο για τη δευτερολογία σας.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Κυρία Βουλευτά, καταλαβαίνω, πραγματικά την αγωνία σας. Συμμεριζόμαστε την αγωνία σας όπως νομίζω ότι τη συμμερίζονται όλοι οι Έλληνες.

Θέσατε πάρα πολλά ερωτήματα τα οποία δεν είχατε θέσει στην αρχική σας ερώτηση η οποία ούτως η άλλως περιείχε πάρα πολλά ερωτήματα. Για τα ερωτήματα αυτά που θέσατε τώρα, παραδείγματος χάριν, για τα σχολικά γεύματα τυχαίνει να γνωρίζω από τη θητεία μου στο Υπουργείο Εργασίας και Κοινωνικών Υποθέσεων…

**ΜΕΡΟΠΗ ΤΖΟΥΦΗ:** Μου επιτρέπετε μια παρέμβαση;

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Παρακαλώ.

**ΜΕΡΟΠΗ ΤΖΟΥΦΗ:** Τα αιτήματα αυτά με πολύ συγκεκριμένο τρόπο και προτάσεις τα είχα θέσει στην κ. Μακρή όταν ζητούσα την κοινή συνεδρίαση. Αν θέλετε επανέρχομαι σε αυτό το αίτημα, διότι νομίζω ότι είναι πολύ συγκεκριμένα πολύ κρίσιμα και θα ήταν χρήσιμη μια τέτοια συνεδρίαση αν σήμερα εσείς θεωρείτε ότι δεν υπάρχουν αυτές οι απαντήσεις. Τα προβλήματα είναι εκεί, είναι παρόντα και απαιτούν άμεση απάντηση.

Σας ευχαριστώ, για τη διακοπή.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Οι απαντήσεις υπάρχουν. Στο πλαίσιο του κοινοβουλευτικού ελέγχου και της δευτερολογίας δεν είμαι σε θέση να σας δώσω τις απαντήσεις και δη για υπουργεία για τα οποία πλέον δεν είμαι καθ’ ύλην αρμόδια.

Η τηλεκπαίδευση δεν μπορεί να είναι μια παγιωμένη τακτική και σε αυτό συμφωνούμε απολύτως. Είναι λύση ανάγκης, αλλά από την άλλη είναι ευτύχημα το ότι την έχουμε πλέον και μπορεί και λειτουργεί. Λειτουργεί με ποσοστά συμμετοχής άνω του 70%. Τα ποσοστά λειτουργίας της τηλεκπαίδευσης είναι καθημερινώς μειούμενα δεδομένου του ότι όλο και περισσότερα σχολεία ανοίγουν. Ο φυσικός χώρος μάθησης και για εμάς είναι το σχολείο και κάνουμε ό,τι είναι ανθρωπίνως δυνατόν για να ανοίξουν όλα τα σχολεία της Μαγνησίας. Τα ποσοστά για τα οποία μιλάμε για τη Θεσσαλία και εντός αυτής στη Μαγνησία, τα ποσοστά των σχολείων που έχουν ανοίξει είναι στο 99%. Δηλαδή, είναι λίγα τα σχολεία που δεν έχουν ανοίξει. Είναι εξαιρετικά λίγα. Αλλά και για αυτά, για κάθε σχολείο, για κάθε παιδί είμαστε από πάνω και κοιτάζουμε και με τα άλλα Υπουργεία. Μια Κυβέρνηση είμαστε και ένα κοινό σκοπό έχουμε, όπως νομίζω και οι περισσότεροι από εμάς εδώ: τα παιδιά μας να μεγαλώσουν και να πάρουν εκπαιδευτικά ό,τι τους αξίζει και οφείλουμε κι εμείς να τους δώσουμε.

Τη στιγμή αυτή -γιατί μιλήσατε για την ασφάλεια των ίδιων των σχολείων- οι δήμοι έχουν παραλάβει τα απογραφικά δελτία των ελέγχων της ΚΤΥΠ για όλες τις σχολικές μονάδες που έχουν υποστεί ζημιές. Είναι σε πλήρη εξέλιξη η αποκατάστασή τους που σταδιακά ολοκληρώνεται, ανάλογα με το μέγεθος της ζημιάς. Έχει αντικατασταθεί ο αναγκαίος εξοπλισμός των σχολείων και τα βιβλία -γιατί είχαμε και εδώ θέμα- τα οποία καταστράφηκαν από τις πλημμύρες, ενώ διευκολύνουμε, διευκολύνεται με επιπλέον δρομολόγια η μετακίνηση μαθητών προς το σχολείο το οποίο μετεγκαταστάθηκε από την περιφέρεια.

Τελευταίο, αλλά εξίσου σημαντικό, γιατί είπατε πολύ σημαντικά πράγματα, είναι η ψυχοκοινωνική υποστήριξη των μαθητών, των οικογενειών τους, των εκπαιδευτικών, των συγγενών αν θέλετε, όλων των ανθρώπων που άμεσα ή εμμέσως επλήγησαν από τις πλημμύρες. Ένα παιδί το οποίο θα δώσει πανελλήνιες φέτος και δεν ξέρει κατά πόσο θα μπορέσει να μεταβεί πίσω στο σπίτι του ή ένα παιδί το οποίο μπορεί να έχει απωλέσει τη γιαγιά του ή έχει χάσει κάποιον συγγενή του, εμείς όλοι, το κράτος, πρέπει και οφείλουμε να το στηρίξουμε. Και αυτό έχουμε αρχίσει και το κάνουμε και αρχίσαμε από την πρώτη εβδομάδα κιόλας των πλημμυρών. Στείλαμε εκεί ειδικά συνεργεία, συνεργαζόμενοι με την παιδοψυχιατρική εταιρεία του ΕΚΠΑ, μαζί με την πρώην πρόεδρο του τμήματος, η οποία είναι και εξειδικευμένη στο τραύμα και στην απώλεια εντός σχολικών μονάδων. Έχουμε στείλει και συνεργεία τα οποία διά ζώσης αλλά και online μπορούν και στηρίζουν και μαθαίνουν αν θέλετε, δίνουν τις δεξιότητες, δίνουν τη γνώση σε εκπαιδευτικούς, σε σχολικούς συμβούλους, σε ψυχολόγους και κοινωνικούς λειτουργούς αλλά και άμεσα στους ίδιους τους γονείς και τα παιδιά πώς να διαχειριστούν το τραύμα που αυτές οι φυσικές καταστροφές έχουν προκαλέσει σε όλη την κοινότητα αλλού περισσότερο αλλού ακόμη πιο πολύ. Οπότε αυτό έχει ήδη γίνει και συνεχίζει, γιατί σκοπός δεν είναι άπαξ να πας και να δημιουργήσεις μια τέτοια παροχή η οποία μετά να φύγει. Αυτό συνεχίζει και συνεχίζει και διά ζώσης.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Προχωράμε τώρα στην έβδομη με αριθμό 200/2-10-2023 επίκαιρη ερώτηση δεύτερου κύκλου της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ – Προοδευτική Συμμαχία» κ. Ουρανίας (Ράνιας) Θρασκιά, προς τον Υπουργό Παιδείας, Θρησκευμάτων και Αθλητισμού, με θέμα: «Σοκάρουν τα φαινόμενα βίας μεταξύ παιδιών κι εφήβων - επιτακτική η ανάγκη καλλιέργειας της ενσυναίσθησης».

Κυρία Θρασκιά, έχετε τον λόγο.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Καλημέρα.

Σας ευχαριστώ, κύριε Πρόεδρε.

Κυρία Υπουργέ, ούτε ένας μήνας δεν έχει κλείσει ακόμα από την έναρξη της σχολικής χρονιάς και, δυστυχώς, τα περιστατικά ξυλοδαρμών βίας και επιθετικότητας μεταξύ παιδιών και εφήβων στη χώρα μας με ασήμαντες αφορμές, εντός και εκτός σχολικού περιβάλλοντος, καταγεγραμμένα ή από φόβο συγκεκαλυμένα, δεν είναι πλέον μεμονωμένα. Αντιθέτως συνθέτουν την πραγματική εικόνα μιας κοινωνίας σφύζουσας από βία, αδύναμης να αφουγκραστεί τις βαθύτερες ανάγκες των ατόμων που προσφεύγουν στη χρήση της, ειδικά των νεαρών ατόμων, τα κοινωνικοπολιτικά αίτια αυτής και την αδήριτη ανάγκη αντιμετώπισης της στο εδώ και τώρα.

Η ρητή παγκοσμίως κατοχύρωση των δικαιωμάτων των παιδιών, η προστασία της ανθρώπινης ζωής και αξιοπρέπειας, κυρίως μέσω προληπτικής και όχι κατασταλτικής ή τιμωρητικής δράσης και, βεβαίως, οι επιστημονικές παραδοχές -επιβεβαιωτικές της στενής σχέσης επιθετικότητας και χαμηλών επιπέδων ενσυναίσθησης- καθιστούν επιτακτική την κοινωνική αφύπνιση και την καλλιέργεια της ενσυναίσθησης ως της μοναδικής λύσης στο μείζον αυτό πρόβλημα.

Η συναισθηματική νοημοσύνη ως ένα σύνολο ικανοτήτων, μεταξύ των οποίων και η ενσυναίσθηση αναπτύσσεται, εξελίσσεται και τώρα ξέρουμε ότι μπορεί να αποκτηθεί μέσω συγκεκριμένων τεχνικών δεξιοτήτων και κατάλληλων δραστηριοτήτων, προκειμένου να ενδυναμωθεί η ατομική αυτοεκτίμηση και να θεμελιωθεί η ενσυναίσθηση ως το πλέον απαραίτητο εργαλείο τόσο αυτογνωσίας όσο και ευαισθητοποίησης προς τον «άλλον» και ως εφαλτήριο για την ανάπτυξη κοινωνικών δεξιοτήτων που μας δίνουν τη δυνατότητα να κατανοούμε τα συναισθήματα του άλλου και όχι να τον κρίνουμε με βάση τις δικές μας πεποιθήσεις. Και το σχολείο καθώς και ο τρόπος με τον οποίο είναι οργανωμένο να λαμβάνουμε αποφάσεις να βοηθούμε είναι το καταλληλότερο έδαφος για την ανάπτυξή της.

Με δεδομένο ότι μια σχολική κουλτούρα βασισμένη στην ενσυναίσθηση δύναται να εξαλείψει κάθε είδους εκφοβισμό, καθώς σύμφωνα με ειδικούς, η ενσυναισθητική ανταπόκριση προτρέπει συνήθως τα άτομα να συγκρατήσουν την επιθετική συμπεριφορά τους, γνωρίζοντας τις αρνητικές επιπτώσεις μιας ενδεχόμενης επιθετικότητας στα συναισθήματα του άλλου. Αλλά και με δεδομένη τη γνώση που έχουμε πια ότι η διδασκαλία της ενσυναίσθησης έχει πολλαπλά οφέλη: μεταξύ άλλων δύναται να βελτιώσει τις ακαδημαϊκές επιδόσεις, να ενισχύσει την ψυχική υγεία αλλά και να αναπτύξει τη βαθύτερη κατανόηση τόσο του εαυτού μας όσο και της συμπεριφοράς των άλλων, θέλω να σας ρωτήσω, κυρία Υπουργέ, αν και σε ποιες άμεσες και ενδεδειγμένες ενέργειες, όπως η ένταξη ειδικού μαθήματος στο σχολικό πρόγραμμα, προτίθεστε να προβείτε, ώστε να καλλιεργηθεί η ατομική ενσυναίσθηση προς αποτροπή τυχόν ατομικής επιθετικής συμπεριφοράς, αλλά κυρίως ως εργαλείο θεμελίωσης μιας συμπεριφοράς υπέρ του κοινωνικού συνόλου.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Κυρία Υπουργέ, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Κυρία Βουλευτά, θα συμφωνήσω μαζί σας στο ότι η πρόληψη, ως μέσο αντιμετώπισης της βίας και του σχολικού εκφοβισμού, είναι σίγουρα προτιμότερη από την καταστολή και, βέβαια, από οποιαδήποτε τιμωρία. Ωστόσο, η έκταση του φαινομένου επιβάλλει πιο σύνθετες λύσεις που συνδυάζουν μέτρα πρόληψης, παρακολούθησης και εποπτείας αλλά και μέτρα για έγκαιρη παρέμβαση και αντιμετώπιση των περιστατικών.

Αναφέρω μόνο δύο ενδεικτικούς αριθμούς. Σύμφωνα με στοιχεία της UNESCO, το ποσοστό των παιδιών στην Ευρώπη που έχουν υποστεί κάποια μορφή βίας αγγίζει το 25%, ενώ από το Ελληνικό Κέντρο Ασφαλούς Διαδικτύου μαθαίνουμε ότι στην Ελλάδα μόνο το 35% των παιδιών που έπεσαν θύματα διαδικτυακού εκφοβισμού απευθύνθηκαν για βοήθεια σε κάποιον ενήλικα.

Η αναφορά μου σε αυτά τα συγκεκριμένα αριθμητικά δεδομένα είναι σκόπιμη, διότι δείχνουν αφ’ ενός την έκταση του προβλήματος και αφ’ ετέρου τη φοβική αντίδραση μεγάλου μέρους των θυμάτων που διευρύνει ακόμη περισσότερο τον κύκλο της βίας.

Η πρόληψη και η αντιμετώπιση της ενδοσχολικής βίας ήταν και παραμένει, και όπως είπατε κι εσείς δεδομένης της σημερινής έκταση του προβλήματος, σπουδαία προτεραιότητα του Υπουργείου Παιδείας. Πήραμε πρωτοβουλίες και δρομολογήσαμε δράσεις με σκοπό τη δημιουργία θετικών προτύπων, ώστε να σπάσουν τα θύματα τη σιωπή τους και να αποθαρρύνουν τους υποψήφιους, τους μελλοντικούς, τους δυνητικούς θύτες από πράξεις βίας.

Διπλασιάσαμε με τον τρόπο αυτό τον αριθμό των ψυχολόγων και των κοινωνικών λειτουργών που υπηρετούν στα σχολεία, από χίλιους εξακόσιους που ήταν το 2019 σε τρεις χιλιάδες διακόσιους που είναι σήμερα. Θεσμοθετήσαμε τον Σύμβουλο Σχολικής Ζωής στα σχολεία της δευτεροβάθμιας εκπαίδευσης. Πρόκειται για έναν χρήσιμο θεσμό που σκοπό έχει να διασφαλίσει την ομαλή και απρόσκοπτη λειτουργία της σχολικής κοινότητας μέσα σε ένα πνεύμα συνεργασίας, αλληλοβοήθειας και αλληλοσεβασμού. Έγιναν οριζόντιες επιμορφώσεις σε πάνω από εκατόν είκοσι πέντε χιλιάδες εκπαιδευτικούς σε όλη τη χώρα σε σχετικά θέματα, και εκπονήθηκαν εκατόν εξήντα έξι νέα προγράμματα σπουδών που ενσωματώνουν έννοιες και αναλύσεις κατά της βίας και κατά των διακρίσεων.

Ειδικά για την καλλιέργεια της ενσυναίσθησης, που πολύ σωστά και συμφωνούμε κι εμείς, επικεντρώνεστε θα συμφωνήσω ότι η κατανόηση των συναισθημάτων του άλλου είναι μια δεξιότητα που μπορεί να αναπτυχθεί μέσα από πολύ συγκεκριμένες δράσεις. Για τον σκοπό αυτό θεσμοθετήθηκαν και αποτελούν μέρος του υποχρεωτικού ωρολόγιου προγράμματος σε όλες τις βαθμίδες υποχρεωτικής εκπαίδευσης τα εργαστήρια δεξιοτήτων. Σκοπός της διδακτικής αυτής ενότητας είναι να συνδυάζει το γνωστικό πεδίο των προγραμμάτων σπουδών με την καλλιέργεια βασικών δεξιοτήτων. Οι βασικές αυτές δεξιότητες, όπως περιγράφονται και αποτυπώνονται και στο Ινστιτούτο Εκπαιδευτικής Πολιτικής, συμβάλλουν στη διάπλαση των μαθητών σε ελεύθερους και υπεύθυνους πολίτες, στην ανάπτυξη της ικανότητάς τους για μάθηση στον 21ο αιώνα, στην ομαδικότητα μέσω ομαδικών εργασιών, στην καλλιέργεια δεξιοτήτων ζωής, διαμεσολάβησης, υπευθυνότητας και ενσυναίσθησης.

Σχετικά με τη διαμεσολάβηση θα ήθελα να πω τα εξής. Επειδή κι εμείς δεν μπορούμε να γεννούμε την πληροφορία εξ αρχής -υπάρχουν άλλες χώρες, είμαι σίγουρη ότι γνωρίζετε το παράδειγμα της Δανίας, το οποίο πλέον διδάσκει κανονικά στο ωρολόγιο πρόγραμμα ενσυναίσθηση- ο κύριος μηχανισμός που διδάσκει την ενσυναίσθηση είναι μέσα από το να συζητείται στο μάθημα, εντός τάξης, το πρόβλημα του καθενός, να λαμβάνουν όλοι χώρο και μέρος στην κατανόηση αλλά και στην επίλυση του προβλήματος αυτού.

Αυτό μπορεί να γίνει μέσα από την διαμεσολάβηση, στην οποία βάζουμε μαθήτριες και μαθητές μεγαλύτερης ηλικίας, να μπορούν να συζητούν και να καθοδηγούν ίσως μικρότερα παιδιά στο πώς να λυθεί το πρόβλημα αυτό.

Αντίστοιχα, στην ομαδική εργασία η ενσυναίσθηση είναι κάτι που αναπτύσσεται. Τι θέλω να πω με αυτό; Βήματα έχουν γίνει. Τα εργαστήρια δεξιοτήτων και το πώς μπορούμε και την ενσυναίσθηση αλλά και τον αλληλοσεβασμό να τον αναπτύξουμε, ήδη υπάρχουν.

Σκοπός, όμως, είναι να γινόμαστε ολοένα και καλύτεροι σε ένα πρόβλημα που γίνεται ολοένα και μεγαλύτερο. Κι εδώ, αν θέλετε, εγώ βλέπω ξεκάθαρα ένα πεδίο συνεργασίας, ένα πεδίο συνεργειών και ένα πεδίο που -γιατί όχι- να υιοθετήσουμε προτάσεις από εσάς. Σκοπός δεν είναι η πολιτική αντιπαράθεση αλλά η πολιτική σύνθεση.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Παρακαλώ, κυρία Θρασκιά, έχετε τον λόγο.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Σίγουρα, αυτό το κομμάτι των παιδιών και του μέλλοντος πρέπει να αποτελέσει κομμάτι σύνθεσης απόψεων, προτάσεων και να συνεργαστούμε σε αυτό, για να υπάρξει μία ελπίδα για το μέλλον.

Κυρία Υπουργέ, αναφερθήκατε στο παράδειγμα της Δανίας. Συμφωνώ με αυτό. Έτσι είναι. Επειδή πολλοί άνθρωποι που μας ακούνε αυτή τη στιγμή ή πέσει στην αντίληψή τους αυτή η συγκεκριμένη συζήτηση που κάνουμε εδώ στο πλαίσιο του κοινοβουλευτικού ελέγχου ίσως πούνε ότι αυτά είναι λίγο περιττά πράγματα. Εδώ υπάρχει μια δυσκολία. Υπάρχει μια τεράστια ανασφάλεια που έχει εγκαθιδρυθεί μεταξύ των πολιτών. Άρα, γιατί εμείς να ασχολούμαστε με κάτι που μοιάζει ασήμαντο, σε σχέση με όλα τα βασανιστικά ερωτήματα που έθεσε με αυτόν τον άρτιο τρόπο και η κ. Τζούφη.

Η αλήθεια, όμως, είναι ότι αν δεν προβλέψουμε για το μέλλον, θα συνεχίσουμε να παρατηρούμε και να βλέπουμε τα δελτία ειδήσεων να κατακλύζονται από τέτοια περιστατικά βίας και να αναρωτιόμαστε όλοι σαν να πέφτουμε από τα σύννεφα, γιατί φτάνει εδώ η κοινωνία.

Κυρία Υπουργέ, μιλήσατε και για τους σχολικούς ψυχολόγους. Η αλήθεια είναι ότι έγιναν πράγματα και κανένας δεν τα παραγνωρίζει. Όμως, είναι -επιτρέψτε μου να πω- μόνο η κορυφή του παγόβουνου αυτό που έχουμε δει. Γιατί, αλήθεια, όταν υπάρχει ένας σχολικός ψυχολόγος για κάθε τέσσερις σχολικές μονάδες, που εμφανίζεται μόνο μία φορά την εβδομάδα, δεν προλαβαίνει σε καμμία περίπτωση αυτό να λειτουργήσει στην κατεύθυνση που θέλουμε, να συνδεθεί, δηλαδή, τόσο η κοινότητα των εκπαιδευτικών, των γονέων και των μαθητών προς όφελος των μαθητών.

Άρα, χρειάζεται να εμπλουτιστεί αυτός ο θεσμός και να λειτουργήσει στην ουσία γιατί για την ώρα δεν λειτουργεί. Τα προβλήματα είναι τεράστια. Όλοι οι σχολικοί ψυχολόγοι αναφέρουν ότι ούτε οι ίδιοι μπορούν να προσφέρουν έργο. Και είναι άνθρωποι που τρέχουν από σχολικές σε σχολικές μονάδες και δεν προλαβαίνουν στα αλήθεια με τις ελάχιστες ώρες που μπορούν να διαθέσουν σε κάθε σχολείο να συνδεθούν και άρα να παράξουν έργο.

Τώρα θα αναφερθώ σε άλλα πράγματα που μπορεί να γίνουν. Οι βασικοί φορείς της διαπαιδαγώγησης είναι εκτός από το σχολείο και οι γονείς. Και όταν οι γονείς οι ίδιοι δεν υποστηρίζονται όχι μόνο σε επίπεδο καθημερινότητας που παλεύουν με την ακρίβεια και τις βασανιστικές υποχρεώσεις, τις οποίες δεν μπορούν να αντεπεξέλθουν -καταλαβαίνω ότι αυτό δεν είναι δική σας αρμοδιότητα- πρέπει να στηριχτούν και στο διαπαιδαγωγικό τους έργο και στο γονεϊκό τους ρόλο. Άρα, είναι επιτακτική ανάγκη να υπάρξει το μάθημα της ενσυναίσθησης μόνιμα στα σχολεία.

Το παράδειγμα της Δανίας, θα πω μόνο αυτό χαρακτηριστικά, ότι μέσα σε δέκα χρόνια από το 40% της ενδοσχολικής βίας έπεσε στο 5% και τείνει να εξαλειφθεί πια μετά από τόσα πολλά χρόνια, καθώς το 1993 για πρώτη φορά θεσμοθετήθηκε εκεί. Πρέπει να υποστηριχθούν και οι γονείς μέσα από σχολές γονέων, ομάδες γονέων που μπορεί να περάσει και από το δικό σας Υπουργείο και φυσικά και από άλλα Υπουργεία, ούτως ώστε και αυτοί να θωρακιστούν απέναντι στις τόσες δυσκολίες που έχουν στην καθημερινότητα αλλά και να στηρίζουν και τα παιδιά τους. Έτσι σε συνδυασμό με το μάθημα της ενσυναίσθησης θα μπορέσουμε να φτάσουμε σε μια κοινωνία πολύ πιο γρήγορα που αυτά τα φαινόμενα δεν θα αποτελούν τόσο μεγάλο καθημερινό παράδειγμα, αλλά εξαίρεση.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Παρακαλώ, κυρία Υπουργέ, έχετε τον λόγο για τη δευτερολογία σας.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Κυρία Βουλευτά, είναι έτσι όπως το περιγράφεται. Η βία στα σχολεία είναι ένα πρόβλημα σύνθετο, πολύπλοκο και πολυπαραγοντικό και αυτό αφορά σε πάρα πολλά διαφορετικά γκρουπ ανθρώπων, αφορά στα παιδιά, αφορά στους γονείς τους, αφορά στους φίλους τους, αφορά στους εκπαιδευτικούς, αφορά στην κοινότητα ολόκληρη.

Άρα, εδώ πέρα, πραγματικά, υπάρχει η ανάγκη της πολιτικής σύνθεσης -σας το λέω ως καινούργια στο Υπουργείο αυτό αλλά με μεγάλη αγάπη και επικέντρωση στην παιδική προστασία και από το προηγούμενο Υπουργείο μου στο οποίο υπηρέτησα-, έτσι ώστε να δούμε τι καλύτερο μπορούμε να κάνουμε.

Έχουμε τους διπλούς ψυχολόγους και κοινωνικούς λειτουργούς στα σχολεία. Είναι αυτό ικανό από μόνο του; Έχετε δίκιο, όχι δεν είναι. Και γι’ αυτό διαμορφώνουμε τώρα -αν θέλετε το ξαναλέω, συνδιαμορφώνουμε- την υπουργική απόφαση η οποία, μεταξύ άλλων, θα φτιάξει και θα δώσει προδιαγραφές για την ψηφιακή πλατφόρμα στην οποία θα καταγράφονται ανωνύμως τα περιστατικά αυτά.

Είναι η ψηφιακή πλατφόρμα ικανή συνθήκη για να λύσει όλα αυτά τα προβλήματα; Σε καμμία των περιπτώσεων. Είναι ένα χρήσιμο εργαλείο; Είναι ένα χρήσιμο εργαλείο. Γιατί είναι χρήσιμο εργαλείο; Γιατί θα βοηθήσει στο σπάσιμο της σιωπής, το οποίο νομίζω ότι και εσείς ξέρετε προσωπικά ότι είναι πάρα πολύ σημαντικό, έτσι ώστε να αρχίσει να δρομολογείται η οποιαδήποτε προσπάθεια επίλυσης του προβλήματος.

Τι, επίσης, θα περιγράφει η υπουργική απόφαση την οποία βγάζουμε σε κάποιες εβδομάδες; Θα περιγράφει πώς πρέπει να δημιουργηθούν τα πρωτόκολλα. Ποια πρωτόκολλα; Πρωτόκολλα για την πλατφόρμα: Ποιος καταγράφει, τι καταγράφει, πώς –ακόμα πιο σημαντικό- χρησιμοποιείται η καταγεγραμμένη πληροφορία, με ασφάλεια ως προς και το θύμα αλλά και αυτόν που έδωσε την πληροφορία. Αλλά, ακόμα πιο σημαντικά είναι τα πρωτόκολλα διαχείρισης των περιστατικών αυτών.

Επειδή ένα από τα πρώτα πράγματα που έκανα ήταν να υπογράψω την υπουργική απόφαση για τον ρόλο των κοινωνικών λειτουργών και των ψυχολόγων για την έναρξη της σχολικής χρονιάς, έχουμε πολλή δουλειά να κάνουμε, έτσι ώστε να βελτιστοποιήσουμε την απόφαση αυτή. Δεν αρκεί το ότι έχουμε διπλούς. Αν και είμαι χαρούμενη που έχουμε τους διπλούς αυτό δεν αρκεί.

Το σημαντικό είναι να μπορέσουμε να εξειδικεύσουν τι ακριβώς κάνουν και, αν θέλετε, πώς μπορεί η δράση τους να είναι πολλαπλασιαστική ως προς το βέλτιστο συμφέρον του παιδιού. Γιατί έχουμε ένα ζήτημα, ότι αυτή τη στιγμή ο κοινωνικός λειτουργός και ο ψυχολόγος ζητά τη συγκατάθεση του γονέα για να προσεγγίσει το παιδί, αλλά έχουμε δει ότι πολλές φορές μπορεί και η οικογένεια να είναι, αν όχι κακοποιητική, παραμελητική. Οπότε αυτό μπορεί να λειτουργεί και ως ένα αντικίνητρο για την εύρεση της πραγματικής πληροφορίας και, άρα, βοήθειας του παιδιού.

Έχουμε, σας λέω, δουλειά να κάνουμε. Το γνωρίζω. Και θα ήθελα να είναι αντικείμενο σύνθεσης.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς σας ευχαριστούμε.

Συνεχίζουμε τώρα με την πρώτη με αριθμό 508/1-9-2023 ερώτηση του κύκλου αναφορών και ερωτήσεων του Ε΄ Αντιπροέδρου της Βουλής και Βουλευτή Αρκαδίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Οδυσσέα Κωνσταντινόπουλου προς τον Υπουργό Παιδείας, Θρησκευμάτων και Αθλητισμού με θέμα: «Διόρθωση των χρόνιων συστημικών αδυναμιών του Ολοκληρωμένου Πληροφοριακού Συστήματος Διαχείρισης Προσωπικού Πρωτοβάθμιας και Δευτεροβάθμιας Εκπαίδευσης (ΟΠΣΥΔ)».

Παρακαλώ, κύριε Αντιπρόεδρε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, σας έκανα την ερώτηση αυτή, κυρίως όχι γιατί απαντήσατε εκπρόθεσμα αλλά, κυρίως, γιατί δεν απαντήσατε. Μας διαβιβάσατε μία απάντηση των υπηρεσιών. Ευπρόσδεκτη! Σεβόμαστε τη δουλειά τους. Όμως, εγώ ζήτησα την άποψη της πολιτικής ηγεσίας για όλα αυτά που έχουν γίνει. Αν, δηλαδή, γίνονται λάθη και αν θα τα διορθώσετε. Αν έχετε συγκεκριμένες ενστάσεις που κατατέθηκαν στο ΑΣΕΠ για τους δύο διαγωνισμούς, εκεί που υπήρξαν τα περισσότερα προβλήματα.

Ακούστε τώρα τι συμβαίνει, για να καταλάβετε, κύριε Πρόεδρε.

Ανθρώπους που είχαν δουλέψει πέρυσι ως εκπαιδευτικοί, το σύστημα δεν τους αναγνωρίζει εκπαιδευτική επάρκεια. Και επειδή μιλάμε για ένα Υπουργείο που έχετε τον «γκουρού» των πληροφοριακών συστημάτων, τον κ. Πιερρακάκη, πιστεύαμε ότι θα τα λύσετε αυτά. Και θέλουμε να τα λύσετε.

Μιλάμε για επτά χιλιάδες ανθρώπους! Εξαιτίας του πληροφοριακού συστήματος μένουν άνεργοι άνθρωποι που τρέχουν ανά την Ελλάδα να διοριστούν. Δεν είναι χομπίστες αυτοί. Είναι άνθρωποι οι οποίοι μαθαίνουν τα παιδιά μας γράμματα σε δύσκολες συνθήκες και μένουν εκτός, γιατί πάτησαν το πεδίο αλλά το πεδίο δεν τους αναγνωρίζει επάρκεια. Γιατί δεν ευθυγραμμίζεται το ΑΣΕΠ με το πληροφοριακό σύστημα. Δηλαδή, άνθρωποι που εργάζονταν ως αναπληρωτές τα τελευταία χρόνια χάνουν φέτος το δικαίωμα να εργαστούν -έγιναν ενστάσεις- και θα μείνουν άνεργοι.

Εγώ, κυρία Υπουργέ, πίστευα ότι το Υπουργείο με την αναβάθμιση που έγινε από έναν άνθρωπο που, πραγματικά, έκανε μεγάλες αλλαγές στα συστήματα που αφορούν τις νέες τεχνολογίες, θα μπορούσαμε να τα λύσουμε αυτά και θα μπορούσαμε να εξυπηρετήσουμε επτά χιλιάδες ανθρώπους, το 10%.

Ευχαριστώ, κυρία Υπουργέ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Παρακαλώ, κυρία Υπουργέ, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Κύριε Αντιπρόεδρε, κύριε Βουλευτά, το σύστημα διορισμού και προσλήψεων των εκπαιδευτικών και των μελών ειδικού εκπαιδευτικού προσωπικού και του ειδικού βοηθητικού προσωπικού, του ΕΒΠ που λέμε εμείς, σε πρωτοβάθμια και δευτεροβάθμια εκπαίδευση, ρυθμίζεται από τις διατάξεις του ν.4589/2019.

Σύμφωνα με τον νόμο αυτόν, λοιπόν, οι διορισμοί και οι προσλήψεις γίνονται μέσα από μία διαδικασία μοριοδότησης και κατάταξης των υποψηφίων εκπαιδευτικών με σειρά προτεραιότητας κατά κλάδο και ειδικότητα, η οποία τηρείται τόσο για την κάλυψη των οργανικών κενών με μόνιμους διορισμούς, όσο και για την κάλυψη των λειτουργικών κενών με προσλήψεις αναπληρωτών. Η όλη διαδικασία επαναλαμβάνεται κάθε δύο σχολικά έτη και αρμόδιος φορέας για τη διεκπεραίωση της είναι το ΑΣΕΠ. Αυτό νομίζω το γνωρίζετε.

Το Υπουργείο Παιδείας, λοιπόν, αφού εκτιμήσει και αφού προσδιορίσει τις εκπαιδευτικές ανάγκες υποβάλει σχετικό αίτημα στο ΑΣΕΠ, το οποίο με τη σειρά προχωράει στην έκδοση προκήρυξης όπου περιγράφεται η διαδικασία κατάταξης με κάθε λεπτομέρεια. Μέσα από αυτή τη διαδικασία το ΑΣΕΠ καταρτίζει τους προσωρινούς αξιολογικούς πίνακες κατάταξης οι οποίοι δημοσιεύονται στις ιστοσελίδες του ΑΣΕΠ και του Υπουργείου Παιδείας.

Οι υποψήφιοι βλέπουν τους πίνακες και έχουν εκεί το δικαίωμα μέσα σε δέκα μέρες, δέκα μέρες, δηλαδή, μετά από τη δημοσιοποίηση των πινάκων, να υποβάλουν ένσταση. Μετά από τον έλεγχο ενστάσεων καταρτίζονται οι τελικοί αξιολογικοί πίνακες οι οποίοι και δημοσιεύονται στην «Εφημερίδα της Κυβέρνησης». Μέσα στα χρονικά όρια, λοιπόν, που προβλέπει η προκήρυξη οι εκπαιδευτικοί κλήθηκαν να επικαιροποιήσουν τον ηλεκτρονικό τους φάκελο, στο ΟΠΣΥΔ που λέμε εμείς. Αυτό σημαίνει να αφαιρέσουν κάποια δικαιολογητικά, να προσθέσουν άλλα, να αντικαταστήσουν κάποια άλλα.

Ως προς αυτή τη διαδικασία η πλατφόρμα του συστήματος εμφανίζει τα είδη των δικαιολογητικών ανά κατηγορία, όπως τίτλοι σπουδών, επιμορφώσεις, κοινωνικά κριτήρια, προϋπηρεσία και καθοδηγεί τους υποψηφίους για τις ενέργειες που πρέπει να κάνουν. Κάθε υποψήφιος είπαμε ότι έχει δέκα μέρες να τσεκάρει αν αυτά που έχουν ανέβει στους πίνακες είναι σωστά και μέσα σε αυτές τις δέκα μέρες να αλλάξει ό,τι θέλει. Το βλέπει, δηλαδή, και βλέπει αν πρέπει να προσθέσει κάτι, πρέπει να αφαιρέσει κάτι, πρέπει να αντικαταστήσει κάτι.

Κάθε υποψήφιος έχει στη διάθεσή του πέντε μέρες για να ολοκληρώσει την επικαιροποίηση του φακέλου. Έχει, επίσης, τη δυνατότητα μέσα στο ίδιο χρονικό διάστημα των πέντε ημερών να μπαίνει στον ηλεκτρονικό φάκελο και να ελέγχει, να επιβεβαιώνει ή και να αλλάζει τα δικαιολογητικά του. Οι επικαιροποιημένοι ηλεκτρονικοί φάκελοι αξιολογούνται και καταχωρούνται στο σύστημα από τις διευθύνσεις εκπαίδευσης. Κάθε υποψήφιος επιλέγει ο ίδιος τη διεύθυνση που θα αξιολογήσει και θα καταχωρήσει οριστικά το περιεχόμενο του φακέλου του.

Στο στάδιο αυτό δίνεται ακόμα μια δυνατότητα στους υποψηφίους να έχουν πρόσβαση στα στοιχεία των φακέλων τους, χωρίς ωστόσο να μπορούν να κάνουν οποιαδήποτε αλλαγή. Μπορούν, όμως, αν εντοπίζουν κάποιο λάθος, να υποβάλουν σχετικό αίτημα στη διεύθυνση που ελέγχει το φάκελό τους ώστε να γίνουν οι κατάλληλες διορθώσεις. Με άλλα λόγια, το σύστημα διαθέτει αρκετές δικλίδες ασφαλείας που προστατεύουν τον υποψήφιο από λάθη και παραλείψεις και του δίνουν τη δυνατότητα να διορθώσουν.

Τώρα στο κομμάτι του interface το οποίο μπορεί -και το λέμε κι εμείς- να γίνει πολύ καλύτερο. Ακόμα και αν από τη μία θεσμικά υπάρχει η δυνατότητα και να δεις και να διορθώσεις και όταν μετά δεν μπορείς να διορθώσεις, να απευθυνθείς στον υπεύθυνο για να το διορθώσει για εσένα, ακόμα και αν κάποιος δεν το έκανε αυτό -και αυτό είναι το αποτέλεσμα που οδήγησε στον αριθμό των επτά χιλιάδων στον οποίο αναφερθήκατε- εμείς λέμε ότι, ναι, και έχοντας τον Υπουργό που έχουμε, τον Κυριάκο Πιερρακάκη, στην ηγεσία του Υπουργείου, το interface του συστήματος πρέπει και θα γίνει πολύ καλύτερο, έτσι ώστε να βοηθούμε κι εμείς από πλευράς μας, ακόμα και όταν ρυθμιστικά έχουν ήδη προβλεφθεί οι δικλίδες ασφαλείας αυτές.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Αντιπρόεδρε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ** **(Ε΄ Αντιπρόεδρος της Βουλής):** Θα σας πω το εξής. Επειδή εκτιμώ ότι μιλάμε για ανθρώπους οι οποίοι βάζουν τα στατιστικά στοιχεία, πρέπει να δούμε κάτι πολύ απλό. Πιστεύω ότι αυτό θα το καταλάβετε όλοι. Έχουμε επτά χιλιάδες αστοχίες. Είναι το 10%. Μπορεί το 10% να είναι ανθρώπινο σφάλμα; Κάτι συμβαίνει με τους εκπαιδευτικούς μας τότε. Και δεν πιστεύω ότι συμβαίνει κάτι με τους εκπαιδευτικούς, κυρία Υπουργέ. Πιστεύω ότι είναι συστημικό σφάλμα. Τα στοιχεία, δυστυχώς, διαψεύδουν μια πραγματικότητα η οποία υπάρχει.

Και ξέρετε κάτι; Άκουγα πριν την συνάδελφο. Θέλετε μια σύνθεση. Εγώ δεν ήρθα εδώ να σας καταγγείλω. Αλλά μη μου λέτε όλα αυτά που σας γράφουν οι υπηρεσίες. Και καλά κάνετε. Θέλω να πω ότι οι Υπουργοί της Κυβέρνησης έρχονται και απαντούν έστω και με αυτό. Μη μου γράφετε όμως και μου λέτε ότι πρέπει να αλλάξει μόνο μια διαδικασία όταν έχουμε δέκα χιλιάδες αστοχίες και θα μείνουν άνεργοι άνθρωποι οι οποίοι δεν αναγνωρίζει το σύστημα ενώ έχουν καταχωρήσει ότι μέχρι τον Ιούνιο δούλευαν. Δεν γίνεται! Υπάρχει τεχνικό πρόβλημα το οποίο πρέπει να αναγνωριστεί, να συνεννοηθούμε με το ΑΣΕΠ.

Δεν είναι δύο διαφορετικά πράγματα το ΑΣΕΠ με το Υπουργείο. Εδώ δεν μιλάμε για να ξεπεράσουμε κάποιον ο οποίος δεν έχει αξιολογηθεί σωστά. Μιλάμε για το τεχνικό σφάλμα. Σας λέω ότι απερρίφθησαν οι αιτήσεις, γιατί δεν ήταν σαφές ότι έπρεπε να υποβάλλουν ηλεκτρονικό παράβολο.

Κοιτάξτε, να σας πω ένα άλλο το οποίο είναι πραγματικό. Είναι ηθικό ένας εκπαιδευτικός που έχει εκατό μήνες και δηλώνει εκατόν είκοσι ώρες, το σύστημα να μην τις δέχεται; Σας ρωτώ. Υπάρχει ή δεν υπάρχει αυτό το πρόβλημα; Αλλά όταν δηλώνει ογδόντα, να τις δέχεται; Τι είναι αυτό; Εγώ δεν το έχω καταλάβει. Εδώ βλέπουμε τον αιώνα της πληροφορικής, τα αλλάξαμε όλα, τα έχουμε όλα στο κινητό μας και πολύ σωστά και μπράβο και όσα έγιναν είναι σωστά. Εμείς αυτό θέλουμε να προχωρήσει, δεν θέλουμε να μην προχωράει η διαδικασία. Άρα το σύστημα «κλέβει» τους εκπαιδευτικούς μας.

Κοιτάξτε. Υπάρχει ένα ζήτημα. Το Υπουργείο να αποδεχτεί ότι υπάρχει αυτό το πρόβλημα, να το λύσει άμεσα και να μη βάλουμε αυτούς τους ανθρώπους να τρέχουν στα διοικητικά δικαστήρια για αποζημίωση. Είναι πολύ απλό, κυρία Υπουργέ. Και σας το λέω ούτε ως προειδοποίηση ούτε ως οτιδήποτε άλλο. Αν στους εκπαιδευτικούς οι οποίοι με αυτές τις συνθήκες -που ξέρετε- τρέχουν σε νησιά, να δουλέψουν, να στηρίξουν τα παιδιά μας, να στηρίξουν τα παιδιά όλων αυτών των ανθρώπων που πηγαίνουν στο δημόσιο σχολείο, εμείς τους συμπεριφερόμαστε έτσι, δεν υπάρχει λόγος.

Άρα, κυρία Υπουργέ, σας λέω αποδεχτείτε το και να ξαναέρθουμε εδώ πέρα σε δεκαπέντε μέρες να βρούμε μια λύση. Το ζητούμενο δεν είναι να μην αναγνωρίζουμε το πρόβλημα. Να το αναγνωρίσουμε και νομίζω θα είναι προς όφελος όλων πρώτα της ελληνικής κοινωνίας, των δασκάλων, της Κυβέρνησης, όλων μας να λυθούν αυτά τα προβλήματα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς σας ευχαριστούμε.

Τον λόγο έχει η κυρία Υπουργός για την δευτερολογία της.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Σας ευχαριστώ, κύριε Πρόεδρε.

Κύριε Αντιπρόεδρε, και ένας άνθρωπος ο οποίος θα μπορούσε να δουλέψει σε ένα σχολείο και δεν δουλεύει σε ένα σχολείο, για εμάς είναι ζήτημα. Για εμάς είναι ζήτημα έτσι ώστε με βάση τα στοιχεία του, με βάση τη μοριοδότηση που παίρνει από την εμπειρία του, από τα πτυχία του, από την επαφή του με τις σχολικές μονάδες στο παρελθόν αυτός ο άνθρωπος να μπορεί να μοριοδοτηθεί, έτσι ώστε ως εκπαιδευτικός να δουλέψει μαζί με τα παιδιά μας. Εμείς θέλουμε να κάνουμε ό,τι περνάει από το χέρι μας για να το κάνουμε.

Τώρα λέτε 10% και για να σας είμαι και απολύτως ειλικρινής, δεν μπορώ ούτε να πω ναι ούτε να πω όχι στο 10%, το οποίο μου λέτε εσείς. Το υπόλοιπο 90%, εάν είναι έτσι, πώς έβαλε μέσα σωστά τα στοιχεία του;

Εδώ πέρα δεν είμαστε για να κάνουμε στατιστική ανάλυση του στατιστικού λάθους εάν είναι στο 2,5%, στο 5% ή εάν είναι στο 10% που κάνουμε εμείς οι οικονομολόγοι. Αλλά σίγουρα τι μπορώ να σας πω με το χέρι στην καρδιά; Θέλετε το 90%; Το 90%. Εγώ νομίζω ότι είναι περισσότερο, αλλά και το 90% να θέλετε εσείς, το 90% όπως λέτε εσείς, των εκπαιδευτικών, οι οποίοι έβαλαν ορθά τα στοιχεία τους μέσα, είναι ήδη ως αναπληρωτές στα σχολεία μας.

Τα ηλεκτρονικά συστήματα, κύριε Αντιπρόεδρε, δεν κάνουν λάθη υπό την έννοια του ότι ούτε αξιολογούν ούτε κρίνουν. Τα ηλεκτρονικά συστήματα επεξεργάζονται δεδομένα με τα οποία τροφοδοτούνται και είναι αντικειμενικά αδύνατο να προκύψουν λάθη από αυτή την αυτοματοποιημένη διαδικασία.

Τώρα, όσο για το αν τον τρόπο, το interface της διαδικασίας αυτής, ξαναλέω, δεν μπόρεσε να το χρησιμοποιήσει το 5% ή το 10%, κοιτάξτε, δεν είναι μόνο το ότι υπάρχει ένα interface, το οποίο δεν είναι εύχρηστο. Ήταν ένα μεγάλο ποσοστό, το 90%, το 80%; Όχι. Το 10% μου λέτε εσείς; Να σας πω το 10%. Δεν είμαι σε θέση αυτή τη στιγμή λανθασμένα να πω εάν είναι το 10% ή όχι. Είναι εκτός λόγω του interface; Είχαν καιρό, είχαν μέρες να μπορέσουν να δουν τα στοιχεία τα οποία ανέβασαν, να αλλάξουν τα στοιχεία τα οποία ανέβασαν και μετά να κάνουν τη διαδικασία ένστασης, εάν θεωρούσαν ότι έχασαν τις μέρες τις οποίες είχαν για να αλλάξουν τα στοιχεία τα οποία ανέβασαν και μετά μπορούσαν να κάνουν την ένσταση και να αλλάξει ο υπεύθυνος της διεύθυνσης τα στοιχεία για αυτούς.

Δικλίδες στο σύστημα υπάρχουν και αυτές τις δικλίδες χρησιμοποίησε το 90% που λέτε εσείς, περισσότερο από το 90% το οποίο λέω εγώ, για να διοριστεί ως αναπληρωτής εκπαιδευτικός στα σχολεία μας.

Έχοντας τον Υπουργό τον οποίο έχουμε, αυτό το πράγμα πώς θέλουμε να το κάνουμε; Με διασυνδέσεις, να μπορεί απευθείας να μιλάει με το ΟΠΣΥΔ με τον ΑΣΕΠ. Οπότε, αντί να έχουμε το κομμάτι αυτό του ανεβάζω τα δικαιολογητικά μου, δεν τα ανέβασα σωστά, δεν κατάλαβα σωστά τι πρέπει να ανεβάσω, δεν ήταν το interface φιλικό και βοηθητικό ως προς το τι πρέπει να ανεβάσω, αυτό το πράγμα να γίνεται αυτόματα –όπως έχουμε συνηθίσει να γίνεται στις φορολογικές δηλώσεις, παραδείγματος χάριν ή στα επιδόματα που δίνει, παραδείγματος χάριν, ο ΟΠΕΚΑ- έτσι ώστε να υπάρχει αυτή η αυτοματοποίηση, να τραβιούνται τα στοιχεία αυτά και να μην υπάρχει περιθώριο λάθους όχι στο 10% που λέτε εσείς, ούτε στο 1% που θα έλεγα εγώ.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Συνεχίζουμε με την τέταρτη με αριθμό 195/29-9-2023 επίκαιρη ερώτηση δεύτερου κύκλου του Βουλευτή Σερρών της Κοινοβουλευτικής Ομάδας «Ελληνική Λύση» κ. Κωνσταντίνου Μπούμπα, προς τον Υπουργό Κλιματικής Κρίσης και Πολιτικής Προστασίας με θέμα: «Ασυνέπεια ως τώρα στις κυβερνητικές εξαγγελίες περί πρόσληψης πυροσβεστών και δασικών για αντιπυρική θωράκιση της χώρας».

Παρακαλώ, κύριε Μπούμπα, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ θερμά, κύριε Πρόεδρε.

Κύριε Υπουργέ, κυρίες και κύριοι συνάδελφοι, ερχόμαστε σε ένα πολύ ευαίσθητο θέμα το οποίο το ξέρετε, αλλά δεν θέλουμε να μείνουμε σε υποσχεσιολογίες, διότι εδώ πρόκειται για μια ουσιαστική αντιπυρική προστασία, η οποία όμως δεν έχει επέλθει.

Εσείς είπατε ότι έχουν καλυφθεί τα κενά. Οι πυροσβέστες και οι δασολόγοι έχουν άλλη άποψη. Εκθέσεις που έχουν γίνει στο παρελθόν βλέπουμε να έρχονται και πάλι στην επιφάνεια, όπως για παράδειγμα η έκθεση του κ. Κουρμπάτση, αυτά που λέει ο κ. Σταθόπουλος και ο κ. Μπόκαρης από τους δασολόγους. Υπάρχουν πολλά κενά. Είναι σε ομηρία οι εποχικοί πυροσβέστες εδώ και πάρα πολλά χρόνια. Οι άνθρωποι έχουν προσφέρει τα μάλα, είναι μπαρουτοκαπνισμένοι, έχουν φάει στο πρόσωπό τους και έχουν καεί σε πάρα πολλές πυρκαγιές της χώρας.

Υπάρχει αυτή τη στιγμή ένας νόμος σε ισχύ, ο νόμος 3932 -δεν θα μιλήσουμε για τον νόμο 2621, τον παλαιότερο νόμο που θα το δούμε και αυτό- που εδώ και πάρα πολλά χρόνια, από το 2011, λόγω των μνημονίων δεν έχουν γίνει ουσιαστικές προσλήψεις στην Πυροσβεστική. Εδώ υπήρξε ένα μοντέλο, το οποίο όμως δεν απέδωσε και σε αυτό μιλούν οι αριθμοί. Το πρώτο που πρέπει να κάνετε είναι να πείτε στον Πρωθυπουργό να υλοποιήσει την υπόσχεσή του. Μιλάει για προσλήψεις χιλίων διακοσίων πυροσβεστών δασικών. Να γίνουν τώρα, όχι να επαφίεται στους εθελοντές και εποχικούς, για να μειωθεί ο προϋπολογισμός.

Οι άνθρωποι πρέπει να γνωρίζουν, γιατί το προλαμβάνειν είναι καλύτερο του θεραπεύειν. Να καθαριστούν και να γίνουν αποψιλώσεις κατά τους χειμερινούς μήνες. Διότι πείτε μου, ως συνέχεια του σχεδίου «ΞΕΝΟΚΡΑΤΗΣ», είστε ικανοποιημένος από το πρόγραμμα «ΙΟΛΑΟΣ 2»; Αυτό έγινε τελευταία στιγμή τον Απρίλιο. Σωστό είναι αυτό να υπάρχει συντονισμός των ΟΤΑ, της αυτοδιοίκησης Α΄ και Β΄ βαθμού. Το θέμα είναι, όμως, ότι οι άνθρωποι αυτοί με μια προϋπηρεσία πολλών ετών, είναι σε ομηρία. Δεν ξέρουν πραγματικά τι τους περιμένει. Και σήμερα θέλω, ως ίκαρος που ήσασταν, να μην τους ψαλιδίζετε τα φτερά, κύριε Υπουργέ. Τους ψαλιδίζετε τα φτερά, τα όνειρα και την ελπίδα να προσφέρουν στον τόπο.

Σήμερα περιμένουν από εσάς να εξακολουθήσει ο νόμος 3932 και σε ό,τι αφορά το όριο ηλικίας, μπορεί να καμφθεί ως εξής: Σύμφωνα με τον νόμο είναι μέχρι σάραντα επτά ετών, εάν έχουν και ένα χρόνο συν από την κάθε αντιπυρική σεζόν, έχει λυθεί το πρόβλημα. Το πρόβλημα έχει λυθεί για αυτούς, έχουν ικανοποιηθεί. Είναι περίπου δυόμισι χιλιάδες.

Διαβάζω την έκθεση Γκολντάμερ και την έκθεση Κουρμπάτσι, που οι προσλήψεις -δεν ξέρω αν εσείς έχετε άλλη άποψη- είναι περίπου τεσσερισήμισι χιλιάδες. Εδώ μιλάμε ότι κάθε χρόνο συνταξιοδοτούνται οκτακόσιοι πυροσβέστες. Αυτή τη στιγμή το 15% των οχημάτων της Πυροσβεστικής είναι ακατάλληλα. Περίπου τρεισήμισι χιλιάδες οχήματα. Εδώ μιλάμε από τη δασική υπηρεσία που άφησε τις ευθύνες στην Πυροσβεστική από τον 2621/1998 επί ΠΑΣΟΚ, οι δασικές πυρκαγιές είναι χίλιες πεντακόσιες τριάντα οκτώ τον χρόνο. Αυτά λένε τα στοιχεία Κουρμπάτσι, Σταθόπουλου κ.λπ., τα έχετε δει φαντάζομαι.

Η καμένη γη είναι αυξημένη κατά 7,2%. Άρα, λοιπόν, αυτό δεν έχει ευοδώσει. Και έρχεται η έκθεση και τι μας λέει; Ότι η Πυροσβεστική με τη δασική υπηρεσία είχαν να συναντηθούν δέκα εννέα χρόνια. Έτσι θα πάμε μπροστά;

Συνάδελφοί μου δημοσιογράφοι μου λένε ότι στις πυρκαγιές δεν ξέρανε πού τους πάνε τα τέσσερα. Το ίδιο έγινε στη Θεσσαλία, έλλειψη συντονισμού. Την έκθεση Γκολντάμερ, την είχε ενεχειρίσει στον κ. Τσίπρα ο Γκολντάμερ και την πήρε ο κ. Μητσοτάκης. Την υλοποιείτε; Μιλάμε για άνθρωπο full brain παγκοσμίως, μιλάμε για τον Κουρμπάτσι, εδώ μιλάμε με στοιχεία. Και περιμένετε ακόμα, κύριε Υπουργέ μου, να πάρετε αυτούς τους εποχικούς να τους μονιμοποιήσετε, για να έχουμε μια ευταξία, μια οργάνωση και να προνοήσουμε για τις πυρκαγιές;

Οι άνθρωποι θα τακτοποιηθούν, αλλά σε ό,τι αφορά στους δασικούς κι εκεί οι ελλείψεις είναι πάρα πολλές. Μπορεί να έγινε το περσινό σώμα δασοκομάντος -πολύ καλό να το πω- με ανθρώπους των Ειδικών Δυνάμεων που επιδοτούνται για να έχουν τα σωματικά προσόντα και την εκπαίδευση, αλλά εδώ τώρα είναι σε ομηρία δυόμισι χιλιάδες, όταν από τις τρεις χιλιάδες εξακόσιες ελλείψεις που είχαμε, όπως λέει ο στρατηγός, ως ειδικός πάνω στο θέμα των εμπρησμών, έχουν πάει στις τεσσεράμισι χιλιάδες.

Άρα, λοιπόν, περιμένουν σήμερα αυτοί οι άνθρωποι να ακούσουν από το στόμα σας συγκεκριμένο χρονικό πλαίσιο ότι θα τους πάρετε σ’ αυτό το οποίο έχουν προσφέρει τα μάλλα, γιατί έχουν γνώση, είναι επαΐοντες επί του είδους. Δεν μπορούμε να μιλάμε για αντιπυρική προστασία, όταν και πάλι οι άνθρωποι αυτοί δεν θα ξέρουν πότε θα ξεκινήσουν, αν θα δουλέψουν, πόσοι θα δουλέψουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε παρακαλώ.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω, κύριε Πρόεδρε.

Είναι ένα πάγιο αίτημα, το οποίο μας ταλανίζει από το 2011. Από τότε έχουν να δοθούν και να γίνουν ουσιαστικές προσλήψεις. Είχαμε τους Ολυμπιακούς Αγώνες για κάποιες πόλεις που είχαν κάποια προστασία, αλλά αυτό έγινε πολύ παλαιότερα.

Περιμένουμε, λοιπόν, κύριε Υπουργέ, να δείξετε μια ευαισθησία σε αυτούς τους ανθρώπους και στις οικογένειές τους, να αξιοποιηθούν επιτέλους οι ανθρώπινοι πόροι. Η αξιοποίηση των ανθρώπινων πόρων είναι το ιδεατό της πολιτικής ευαισθησίας και βούλησης, γιατί πάνω από όλα είναι ο άνθρωπος. Μετά είναι οι αριθμοί και όπου ευημερούν οι αριθμοί, υποφέρουν οι άνθρωποι. Εδώ, όμως, οι αριθμοί δείχνουν άλλα. Δείχνουν αύξηση των δασικών πυρκαγιών, των καμένων εκτάσεων και οι άνθρωποι αυτοί δεν έχουν μονιμοποιηθεί, ενώ τα κενά υπάρχουν.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Θα απαντήσει ο Υφυπουργός Κλιματικής Κρίσης και Πολιτικής Προστασίας, ο κ. Ευάγγελος Τουρνάς.

Ορίστε, κύριε Υφυπουργέ, έχετε τον λόγο.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Σας ευχαριστώ, κύριε Πρόεδρε.

Κύριε Μπούμπα, αναφερθήκατε σε ένα μεγάλο αριθμό θεμάτων και θέσατε πάρα πολλά ερωτήματα. Θα εστιάσω σε αυτά τα οποία αναφέρεστε, κυρίως, στη γραπτή επίκαιρη ερώτηση σας.

Θα ήθελα, λοιπόν, να σας πω ότι φέρνετε σήμερα στη Βουλή ένα πολύ σημαντικό θέμα που έχει να κάνει με την αντιπυρική θωράκιση της χώρας μας. Για το θέμα, βέβαια, της φετινής πολύ δύσκολης χρονιάς, όσον αφορά τις μεγάλες πυρκαγιές που αντιμετωπίσαμε, είχαμε ξανά την ευκαιρία να συζητήσουμε εκτενώς, τόσο με αφορμή επίκαιρες ερωτήσεις που μου τέθηκαν στο προηγούμενο διάστημα, αλλά και κατά τη συζήτηση προ ημερησίας διατάξεως της Βουλής που έγινε στο επίπεδο πολιτικών αρχηγών στις 31 Αυγούστου.

Στις συζητήσεις αυτές προχωρήσαμε σε μια ανάλυση του τι συνέβη και με ποιον τρόπο, ενώ είχαμε παρουσιάσει αναλυτικά όλες τις προσπάθειες που κάναμε, έτσι ώστε να είμαστε κατά το δυνατόν έτοιμοι για τη φετινή αντιπυρική περίοδο. Όπως, όμως, εξελίχθηκαν τα πράγματα και παρά την πληρέστερη προετοιμασία σε σχέση με κάθε άλλη χρονιά, οι κλιματολογικές συνθήκες, όχι μόνο στη χώρα μας αλλά και διεθνώς, προκάλεσαν τεράστιες φυσικές καταστροφές.

Εντούτοις διαπιστώνω στα λεγόμενά σας ότι δεν αναφέρεστε καθόλου στο θέμα της κλιματικής κρίσης ως να μην υπάρχει και στις καταστροφικές του βέβαια συνέπειες. Όμως, κύριε Βουλευτά, χρόνο με τον χρόνο οι φυσικές καταστροφές εμφανίζονται συχνότερα και με μεγαλύτερη ένταση. Την ίδια εποχή που παρατηρούμε σε μια περιοχή του πλανήτη μεγάλες πυρκαγιές με πολλά θύματα και καταστροφικές συνέπειες που ξεπερνούν τους μηχανισμούς, τις ανθρώπινες δυνάμεις, τα συστήματα και τα σχέδια επιχειρήσεων, την ίδια ακριβώς στιγμή παρατηρούμε τεράστια καταστροφικά πλημμυρικά φαινόμενα.

Η κλιματική κρίση, δυστυχώς, οδεύει με μεγάλη ταχύτητα προς την κλιματική κατάρρευση και χρειάζεται, όπως πρότεινε ο Πρωθυπουργός μας, ο Κυριάκος Μητσοτάκης, από το βήμα του ΟΗΕ, πριν από μερικές ημέρες, παγκόσμια πανστρατιά και συμμαχία για την προσαρμογή.

Όμως, τι κάνουμε εμείς για να προλάβουμε τις εξελίξεις της και να καλύψουμε κενά και ελλείψεις δεκαετιών; Να θυμίσω συνοπτικά ότι τον Σεπτέμβριο του 2021 δημιουργήσαμε το Υπουργείο Κλιματικής Κρίσης και Πολιτικής Προστασίας στη θέση μιας υποβαθμισμένης Γενικής Γραμματείας Πολιτικής Προστασίας. Ξεκινήσαμε την προετοιμασία για τη φετινή αντιπυρική από τον Οκτώβριο του 2022. Στον τομέα της πρόληψης συνεχίσαμε τη συνεργασία με το ΥΠΕΝ και τις δασικές υπηρεσίες, όπως αναφέρατε, που τους φέραμε κοντά μετά από δεκαεννιά χρόνια. Συνεχίσαμε το πρόγραμμα «ANTINERO», που ήρθε να προστεθεί για καθαρισμούς δασών, περιαστικών αλσών και περιαστικών δασών, αξίας 83 εκατομμυρίων ευρώ φέτος, που ήρθαν να προστεθούν στα περσινά 72 εκατομμύρια ευρώ του «ANTINERO I».

Επίσης αυξήθηκαν τα κονδύλια της αντιπυρικής προστασίας προς τους δήμους και διατέθηκαν από το τέλος Μαρτίου -νωρίτερα από ποτέ- 25 εκατομμύρια ευρώ. Επικαιροποιήθηκε το σχέδιο «ΙΟΛΑΟΣ» που αναφέρατε, το οποίο προϋπήρχε και επικαιροποιήθηκε στα νέα δεδομένα, όπως και τα επιχειρησιακά σχέδια του Πυροσβεστικού Σώματος.

Σχεδιάστηκε και υλοποιήθηκε το μεγαλύτερο πρόγραμμα μισθωμένων εναέριων μέσων φέτος, χρονιά στην οποία διαθέτουμε σαράντα εννέα μισθωμένα ελικόπτερα και αεροσκάφη, που προστέθηκαν στα σαράντα εθνικά.

Στο Πυροσβεστικό Σώμα προστέθηκαν διακόσια σαράντα τέσσερα νέα πυροσβεστικά οχήματα. Αποκτήθηκαν και διανεμήθηκαν τέσσερις χιλιάδες πεντακόσιες συλλογές ΜΑΠ για το προσωπικό. Στο ανθρώπινο δυναμικό πέρυσι ενσωματώθηκαν οκτακόσια τριάντα δύο άτομα, νέα στελέχη στο Πυροσβεστικό Σώμα.

Όμως, δεν σταματάμε εδώ. Συνεχίζουμε την προσπάθεια για ενίσχυση του Πυροσβεστικού Σώματος τόσο σε εξοπλισμό, όσο και σε ανθρώπινο δυναμικό. Ήδη, βρίσκεται σε εξέλιξη το πρόγραμμα «ΑΙΓΙΣ», αξίας 2 δισεκατομμυρίων ευρώ.

Στο θέμα του ανθρώπινου δυναμικού συνεχίζεται η ενίσχυση του Πυροσβεστικού Σώματος και φέτος, όπως θα συνεχιστεί με σχέδιο και τα επόμενα χρόνια. Συγκεκριμένα, πέραν των αξιωματικών και των υπαξιωματικών που ενσωματώνονται και αποκτά το σώμα κάθε χρόνο, πρόκειται να προσληφθούν επτακόσια νέα στελέχη, επτακόσιοι πυροσβέστες, με τη διαγωνιστική διαδικασία όπως πήραμε και τους ΕΜΟΔΕ. Η διαδικασία πρόσληψης είναι σε εξέλιξη και βρίσκεται σε επιτελική επεξεργασία.

Ομοίως, και από το Υπουργείο Περιβάλλοντος προχωρούν οι διαδικασίες για την πρόσληψη πεντακοσίων μονίμων δασικών και χιλίων διακοσίων εποχικών δασικών υπαλλήλων για την κάλυψη των εποχικών αναγκών κατά τη διάρκεια του καλοκαιριού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Σταματώ εδώ και θα συνεχίσω στη δευτερολογία μου.

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Μπούμπα, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ακούστε, κύριε Υπουργέ. Κάνατε, λέτε, αυτή την προσπάθεια, προκειμένου αυτό το μοντέλο του ’98 να προχωρήσει, το οποίο όμως δεν έχει ευοδώσει και δεν έχει φέρει απτά αποτελέσματα. Το θέμα, όμως, για να είμαστε δίκαιοι, οι άνθρωποι αυτοί, που έχουν την προϋπηρεσία ως εποχικοί πυροσβέστες, να αποκατασταθούν. Στην προκήρυξη σε αυτούς τους ανθρώπους θα τους δώσετε τα εχέγγυα ή θα τους δώσετε αυτά τα οποία δικαιούνται; Δηλαδή, σας είπα ότι εάν μειώσετε το όριο ηλικίας, θα αλλάξουν κάποια δεδομένα με βάση τον ισχύοντα νόμο, το ν.3938.

Δηλαδή, θέλω να πω αυτούς τους ανθρώπους, οι οποίοι είναι περίπου δυόμισι χιλιάδες και έφευγαν από τις οικογένειές τους και πηγαίναν για ένα μεροκάματο του πόνου, της φωτιάς, της πύρινης λαίλαπας, θα μεριμνήσετε να τους αποκαταστήσετε για αυτό το οποίο έχουν προσφέρει; Μιλάμε για οικογένειες, για Έλληνες πολίτες, οι οποίοι αγαπούν την πατρίδα τους, όπως την αγαπήσατε και εσείς που πήγατε στην Ικάρων.

Οι άνθρωποι αυτοί πρέπει να ξέρουν τούτη την ώρα αν θα τους αποκαταστήσετε, διότι αυτό που σας είπα με ηλικία σαράντα επτά ετών, που γνωρίζουν περιοχές, έχουν αποκτήσει εκπαίδευση, γνωρίζουν το ανάγλυφο κάποιας περιοχής, όπως και οι δασικοί -αυτό ήταν το λάθος που έγινε τότε- να μπορέσετε να τους πείτε σήμερα και να πιέσετε τον Πρωθυπουργό σας, τον κ. Μητσοτάκη, που το υποσχέθηκε.

Όμως, να πάρετε αυτούς τους ανθρώπους, οι οποίοι έχουν στην πλάτη τους προϋπηρεσία. Δεν κάθονταν σπίτι τους. Δεν μπορούμε να έχουμε κάποιους άλλους ανθρώπους με βάση μια τυποποιημένη προκήρυξη. Το ζητούμενο είναι τι θα γίνουν αυτοί. Δεν δικαιούνται μία πρόσληψη κάτω από τη μάνα πατρίδα, που της έχουν προσφέρει; Πήγαιναν για μικρό μισθό -τώρα μιλάμε για μισθούς κάτω από 600 ευρώ και 700- και πήγαιναν στην πυρκαγιά με κίνδυνο της ζωής τους. Πολλοί εξ αυτών έχουν πάθει εγκαύματα.

Άρα αυτούς τους ανθρώπους πρέπει να τους αγκαλιάσουμε. Όσον αφορά τους ανθρώπους των Ειδικών Δυνάμεων, γιατί και εγώ και κάποιοι συνάδελφοί μου έχουμε υπηρετήσει εκεί, βεβαίως, να τους δώσετε τα μόρια. Όμως, αυτούς τους ανθρώπους μην τους αφήνετε. Είναι αμαρτία. Η αμαρτία, κατά μία εκδοχή –λέει- ετυμολογικά η λέξη, σημαίνει απόσταση.

Άρα μην κάνετε αυτή την αμαρτία, μην επιμηκύνετε αυτή την κοινωνική υπόσταση μιας κοινωνίας που πρέπει να είναι αρωγός ενός κράτους, που πρέπει να είναι η μάνα απέναντι στα παιδιά της, στα κύτταρά της. Να τα αγκαλιάσει, επιτέλους, να πει «ελάτε να σας προσλάβω». Το υποσχέθηκε ο Πρωθυπουργός, αλλά εδώ πρόκειται για τους εποχικούς, οι οποίοι πήγαιναν όλα αυτά τα καλοκαίρια και όχι μόνο, γιατί το αγαπούσαν, γιατί εκπαιδεύτηκαν πάνω σε αυτό.

Άρα έχετε ένα έτοιμο αυτή τη στιγμή υλικό στα χέρια σας και οι άνθρωποι αυτοί δίνοντάς τους μπορούν να το αξιοποιήσουν, γιατί έχουν την εκπαίδευση και έχουν το μεγάλο ατού - πλεονέκτημα της εμπειρίας, έχουν αυτή τη σοφία που έχουν αποκομίσει.

Άρα αυτοί περιμένουν σήμερα να πείτε ότι αυτές οι ελλείψεις θα καλυφθούν πρωτίστως από εσάς γιατί αυτό είναι το δίκαιο, όπως γίνεται και σε κάποια άλλα επαγγέλματα. Βλέπε δασκάλους, καθηγητές, νοσηλευτές.

Άρα αυτοί οι άνθρωποι έχουν στην πλάτη τους προϋπηρεσία. Μην τους αφήνουμε έτσι. Είναι αμαρτία. Είναι αμαρτία μιας πολιτείας που πρέπει να χαίρουν και αυτοί δίκαιων κριτηρίων, ισονομίας και ισοπολιτείας. Αυτό περιμένουν.

Στην προκήρυξη που θα κάνετε αυτούς τους ανθρώπους να μην τους αγνοήσετε. Είναι κρίμα. Περιμένουν πραγματικά με πόνο ψυχής. Αυτό που λέγατε ότι έχουν καλυφθεί τα κενά, αυτή τη στιγμή έχουν να πάρουν χίλιες πεντακόσιες ώρες περίπου από ρεπό. Άρα κενά υπάρχουν. Το ξέρετε. Πρέπει να πληρωθούν αυτά τα κενά, αλλά πρέπει να ικανοποιηθούν και αυτοί οι άνθρωποι.

Σήμερα είμαστε εδώ ως Ελληνική Λύση, κύριε Υπουργέ μου, να σας πούμε: «Αγκαλιάστε τους εποχικούς πυροσβέστες και πάρτε τους στη μεγάλη αγκαλιά του Πυροσβεστικού Σώματος». Τα μνημόνια τα πληρώσαμε αδίκως ακριβά και ο μέσος Έλληνας πολίτης και το ξέρετε πολύ καλά.

Τούτη την ώρα, όμως, ας υπάρχουν δίκαια κριτήρια και δίκαια κριτήρια από την Κυβέρνησή σας απέναντι σε αυτούς τους ανθρώπους, οι οποίοι σας κοιτάζουν στα μάτια και ζητούν, κύριε Υπουργέ, να τους αποκαταστήσετε επειδή το δικαιούνται. Είναι ψυχές που το αξίζουν.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Παρακαλώ, κύριε Υπουργέ, έχετε τον λόγο για τη δευτερολογία σας.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Συμφωνώ σε αρκετά από αυτά που είπατε, κύριε Μπούμπα, και την ίδια ευαισθησία έχουμε και εμείς ως Κυβέρνηση, αλλά και εγώ ειδικά ως Υφυπουργός Κλιματικής Κρίσης και Πολιτικής Προστασίας όσον αφορά αυτούς τους ανθρώπους, που πραγματικά εκτιμώ την προσφορά τους και τη δουλειά τους.

Όμως, θα ήθελα να σας πω ότι μιλώντας έτσι για το 1998 και τη μεταφορά της Δασοπυρόσβεσης στην Πυροσβεστική αδικείτε και τους πυροσβέστες μας, αυτή τη στιγμή τους δέκα τέσσερις χιλιάδες διακόσιους πυροσβέστες, οι οποίοι υπηρετούν στο πεδίο, τους μόνιμους, τους πενταετείς, αυτούς οι οποίοι αντιμετωπίζουν όλα αυτά τα φαινόμενα κάθε καλοκαίρι, τις επιπτώσεις της κλιματικής κρίσης.

Και θα ήθελα να σας πω εδώ ότι αυτοί οι πυροσβέστες είναι οι καλύτεροι πυροσβέστες της Ευρώπης και, ενδεχομένως συγκρινόμενοι, ακόμα και με τους πυροσβέστες του Καναδά.

Είναι οι πυροσβέστες, οι οποίοι μπαίνουν στη φωτιά και δουλεύουν μέρα νύχτα, τη στιγμή που στις περισσότερες πυρκαγιές, στις περισσότερες χώρες, τη νύχτα σταματάνε. Είναι αυτοί οι πυροσβέστες, οι οποίοι αντιμετώπισαν τεράστια φαινόμενα εφέτος και τελικά, ναι, είχαν και τις απώλειες αλλά είχαν και τις νίκες τους. Είναι αυτοί τους οποίους παραδέχονται όλοι οι Ευρωπαίοι συνάδελφοί τους, οι οποίοι έρχονται εδώ από τη Ρουμανία, τη Σλοβακία, την Τσεχία, ακόμα και από τη Γαλλία. Έρχονται εδώ και διδάσκονται δίπλα τους στις μεγάλες πυρκαγιές.

Θα σας παρακαλέσω πολύ να έχετε και εσείς την ευαισθησία, μην αδικείτε τους πυροσβέστες μας και τη δουλειά που κάνουν. Με τον τρόπο σας, άθελά σας αυτό κάνετε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Δεν τους αδικούμε, κύριε Πρόεδρε.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Σας το λέω με πολλή συμπάθεια γιατί ξέρω ότι δεν είναι αυτό στην πρόθεσή σας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευαισθησία σε όλους!

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Πάμε παρακάτω και επιτρέψτε μου να σας πω το εξής: Θα ήθελα να μου βρείτε πού είπα εγώ ότι έχουν καλυφθεί και τα κενά. Δεν το είπα ποτέ.

Αντίθετα, εμείς αναδείξαμε τα κενά. Και πώς έγινε; Παραλάβαμε το Πυροσβεστικό Σώμα με δέκα τρεις χιλιάδες διακόσιες πενήντα επτά οργανικές θέσεις. Τόσο αριθμούσε το Πυροσβεστικό Σώμα, οι οργανικές του θέσεις. Και τι κάναμε; Επειδή διαπιστώσαμε τις ελλείψεις, τι κάναμε; Συγκροτήσαμε επιτροπή –η Κυβέρνησή μας- η οποία μελέτησε τις ανάγκες του Πυροσβεστικού Σώματος κατά γεωγραφική ενότητα, σύμφωνα με τα μετεωρολογικά δεδομένα, τα στατιστικά δεδομένα, τον αριθμό των πυρκαγιών και έβγαλε τη νέα δομή, τη νέα οροφή δυνάμεων, η οποία αριθμεί στα δέκα έξι χιλιάδες τετρακόσια τριάντα άτομα. Δηλαδή αναδείχθηκαν από εμάς τα τρεισήμισι χιλιάδες οργανικά κενά τα οποία λέτε.

Μετά, αυτή την εμπεριστατωμένη μελέτη την κάναμε προεδρικό διάταγμα και το Νοέμβριο του 2022 εγκρίθηκε και τροποποιήθηκε ο νόμος 2662 με τον οποίο άλλαξε η οργανική. Άρα, λοιπόν, εμείς το αναδείξαμε. Και από εκεί και πέρα, ξεκινήσαμε με οργανωμένο σχέδιο, με σωστό τρόπο, με δομημένη σκέψη να προχωρήσουμε στο να προσλάβουμε αυτό τον κόσμο που χρειαζόμαστε, έτσι ώστε να καλύψουμε αυτά τα κενά τα οποία εσείς αναφέρετε.

Και τι κάναμε; Το πρώτο που κάναμε ήταν ότι πήραμε τους πεντακόσιους ΕΜΟΔΕ. Σε αυτή εδώ την Αίθουσα θυμάμαι που μου λέγατε κάποιοι Βουλευτές ότι θα αποτύχει το μοντέλο, ότι δεν θα γίνει και τα λοιπά. Ήταν η καλύτερη ενέργεια που μπορούσε να γίνει τη δεδομένη στιγμή έναντι της κλιματικής κρίσης. Είναι οι δυνάμεις που επεμβαίνουν παντού. Με τα ελικόπτερα δίπλα τους, όπως λέτε κομάντο, τους παίρνει και τους πάει στο πεδίο και ξεκινούν τη δουλειά πριν φτάσουν οι υπόλοιποι, ακόμα και πριν φτάσουν τα αεροπλάνα και πριν φτάσουν τα υπόλοιπα οχήματα, μια εξαιρετική δύναμη η οποία θα συνεχιστεί, θα συνεχίσουμε να τη στελεχώσουμε ακόμα περισσότερο.

Και συνεχίζουμε και φέτος με τις προσλήψεις επτακοσίων ατόμων. Ήδη βρίσκεται σε τελική επεξεργασία. Δεν ήταν μια εξαγγελία στις 31 Αυγούστου, άντε και τελείωσε. Όχι. Είναι το σχέδιό μας να αποκτήσουμε το προσωπικό το οποίο χρειαζόμαστε. Και θα ήθελα να σας διαβεβαιώσω, επειδή εκτιμούμε και τις δυνατότητες και τις ικανότητες και την προσφορά των εποχικών, γι’ αυτόν ακριβώς τον λόγο θα συνεχίσουμε μοριοδοτώντας αυτούς, να προσλάβουμε αυτούς τους επτακόσιους όσο το δυνατόν από τους εποχικούς, με το προεδρικό διάταγμα που θα δίνει τη μοριοδότηση την οποία δώσαμε και στους ΕΜΟΔΕ. Γιατί –σας θυμίζω- και οι πεντακόσιοι ΕΜΟΔΕ προέρχονται από τους εποχικούς.

Στη συνέχεια, όμως, τι κάναμε; Επειδή υπάρχει η εποχικότητα, υπάρχει η ανάγκη η μεγαλύτερη για τους καλοκαιρινούς μήνες που έχουμε αυτά τα φαινόμενα, αναγκαστικά ως προς τους δυόμισι χιλιάδες εποχικούς –αφαιρώντας τους πεντακόσιους που έγιναν ΕΜΟΔΕ- προχωρήσαμε από τους επιλαχόντες και αυξήσαμε τον αριθμό των εποχικών και είχαμε πάρει φέτος δυόμισι χιλιάδες εποχικούς.

Το ίδιο θα πρέπει να γίνει και του χρόνου, για να προσλάβουμε τους επτακόσιους, μέσα από τη δεξαμενή των εποχικών, με τη σωστή μοριοδότηση, να τους εκπαιδεύσουμε και να τους εντάξουμε, να τους έχουμε έτοιμους, ενταγμένους στο Σώμα στην επόμενη αντιπυρική. Και βέβαια θα φροντίσουμε να αναπληρώσουμε τα κενά με νέους εποχικούς, γιατί πάντα θα χρειαζόμαστε αυτή την υπερδύναμη, τον αυξημένο αριθμό κατά την αντιπυρική περίοδο.

Να είστε σίγουρος ότι δουλεύουμε και στόχος μας από την αρχή είναι η ενίσχυση του Πυροσβεστικού Σώματος και σε εξοπλισμό και σε μέσα. Διότι δυστυχώς επί δεκαετίες, όπως αναφερθήκατε στην οικονομική κρίση, επί δεκαετίες το Πυροσβεστικό Σώμα αφέθηκε στην τύχη του.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **OΛΓΑ ΓΕΡΟΒΑΣΙΛΗ**)

Εμείς προχωρούμε με σχέδιο, με το πρόγραμμα «ΑΙΓΙΣ», για το οποίο σας απάντησα την περασμένη εβδομάδα, το οποίο δουλεύουμε. Ήδη αυτή την εβδομάδα βγαίνουν σε διαγωνισμό σε νέα προγράμματα.

Σε υλικοτεχνικό εξοπλισμό καλύψαμε τεσσερισήμισι χιλιάδες ΜΑΠ που είχαν να πάρουν επί χρόνια και ρίχνουμε νέες παραγγελίες και δεν μπορεί να ανταποκριθεί η αγορά. Προσπαθούμε, λοιπόν και σε εξοπλισμό, αλλά και σε ανθρώπινο δυναμικό, εκπαιδευμένο, ικανό που να μπορεί να ανταποκριθεί στις απαιτήσεις της κλιματικής κρίσης. Αυτή είναι η προσπάθειά μας και βλέπω ότι πορευόμαστε στην ίδια κατεύθυνση.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Προχωρούμε στην έβδομη με αριθμό 201/2-10-2023 επίκαιρη ερώτηση πρώτου κύκλου της Βουλευτού Α΄ Ανατολικής Αττικής της Κοινοβουλευτικής Ομάδας «Πλεύση Ελευθερίας» κ. Ελένης Καραγεωργοπούλου προς τον Υπουργό Περιβάλλοντος και Ενέργειας με θέμα: «Παράνομη εγκατάσταση φωτοβολταϊκών πάρκων στους ορεινούς όγκους της Λαυρεωτικής».

Στην ερώτηση θα απαντήσει ο Υφυπουργός Περιβάλλοντος και Ενέργειας κ. Νικόλαος Ταγαράς.

Ορίστε, κυρία Καραγεωργοπούλου, έχετε τον λόγο για δύο λεπτά.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ, κυρία Πρόεδρε.

Κύριε Υφυπουργέ, στις 23-7-2021 οι κάτοικοι της εκτός σχεδίου πόλης περιοχής Μεγάλα Πεύκα Κερατέας Δήμου Λαυρεωτικής έστειλαν επιστολή προς τον αρμόδιο τότε Υπουργό κ. Σκρέκα, γνωστοποιηθείσα στον Υφυπουργό κ. Αμυρά και σε εσάς, με την οποία το αρμόδιο Υπουργείο ενημερώθηκε για την παράνομη έκδοση εγκρίσεων δόμησης μικρής κλίμακας με περιεχόμενο την εγκατάσταση φωτοβολταϊκών στην περιοχή ορεινών όγκων και παρέχονται στοιχεία για τις εταιρείες που έχουν λάβει τη σχετική αδειοδότηση.

Στις 21-7-2022 ζητείται με έγγραφο της ΥΔΟΜ Λαυρεωτικής η τροποποίηση του σχετικού νομοθετικού πλαισίου, ώστε να επιτραπεί η εγκατάσταση φωτοβολταϊκών πάρκων στην ίδια περιοχή και στον ίδιο χρόνο παρανόμως εγκρίνονται εργασίες δόμησης για τέτοιες εγκαταστάσεις δήθεν για λόγους δημοσίου συμφέροντος που δεν στοιχειοθετούνται από καμμία νόμιμη αιτία και κανένα σχετικό αίτημα από ΔΕΔΔΗΕ, ΔΕΗ δεν υφίστατο.

Τον μήνα Μάρτιο 2023 με τη με αριθμό 34/27-3-2023 απόφαση του Δημοτικού Συμβουλίου Λαυρεωτικής ζητήθηκε από το ΥΠΕΝ να διευκρινιστεί εάν και κατά πόσο επιτρέπονται υπό το καθεστώς που υφίσταται στην περιοχή των ορεινών όγκων τα φωτοβολταϊκά πάρκα, θέτοντας υπό αμφισβήτηση το νόμιμο, το αυτονόητο, ότι δεν είναι δυνατόν να επιτρέπονται τα φωτοβολταϊκά πάρκα σε προστατευόμενες περιοχές εθνικού δρυμού, ορεινών όγκων.

Ερωτάται ο Υπουργός τα εξής: Έχετε προβεί διά σχετικής υπουργικής απόφασης σε διαδικασία ανάκλησης των οικοδομικών αδειών μικρής κλίμακας για εγκατάσταση φωτοβολταϊκών εντός των ορεινών όγκων Λαυρεωτικής; Με ποιον τρόπο θα εμποδίσετε την εξέλιξη του φαινομένου σε καταστρατήγηση των βασικών νομοθετικών κανόνων προστασίας περιοχών που βάλλονται από τον ανθρώπινο παράγοντα από την αιτία πράξεων και παραλείψεών σας;

Γιατί το Υπουργείο αδρανεί όλο αυτό το μεγάλο διάστημα από τον Ιούλιο έτους 2021, επιτρέποντας στις μεγάλες εταιρείες να κερδοσκοπούν και να παραβιάζουν διατάξεις νόμου για την περιβαλλοντική προστασία του Δήμου Λαυρεωτικής, καθώς συνεχίζεται η εγκατάσταση των εν λόγω πάρκων και σήμερα, αντικαθιστώντας αιωνόβια ελαιόδεντρα που κόβονται προς εξυπηρέτηση του σκοπού των μεγάλων συμφερόντων;

Θα ήθελα, λοιπόν, τελειώνοντας με την ερώτηση να εστιάσω στο ότι εντοπίζεται και υπογραμμίζεται μία αντίφαση, ότι η ΥΔΟΜ Λαυρεωτικής, της οποίας προϊσταμένη αρχή είναι ο ίδιος ο δήμαρχος, παράνομα εγκρίνει εργασίες δόμησης και δίνει άδειες για την εγκατάσταση των φωτοβολταϊκών πάρκων και ταυτόχρονα, ζητά την τροποποίηση του νομοθετικού σχεδίου που, όμως, δεν έχει τροποποιηθεί και εκείνη η αρχή δίνει άδειες.

Έρχεται ένας δήμαρχος που πιέζεται από τη βάση του με τη λαϊκή ετυμηγορία των συλλόγων της ευρύτερης περιοχής, των πολιτών της Λαυρεωτικής και λαμβάνει μία απόφαση δημοτικού συμβουλίου, με την οποία ζητά να μάθει εάν και κατά πόσο επιτρέπονται –πού;- στην ίδια περιοχή, η οποία πριν από κάποιο καιρό με εργασίες που έχουν ξεκινήσει από το 2020 ανακηρύχθηκε γεωπάρκο που ανήκει στο Ευρωπαϊκό Δίκτυο Γεωπάρκων της Ευρώπης με τον ίδιο πρόεδρο. «γεωπάρκο» σημαίνει απόλυτα προστατευμένη περιοχή, εκτός του ότι υπάρχει και το 121Δ΄ προεδρικό διάταγμα που ορίζει τις προϋποθέσεις για τους ορεινούς όγκους σε σχέση με την ανέγερση κτισμάτων και σε σχέση με την προστασία τους και την εκμετάλλευσή τους.

Άρα εδώ υπάρχει μια αντίφαση και θέλω πάνω σε αυτό να μου απαντήσετε. Ακριβώς μέσα από την αντίφαση που υπογραμμίζω, ότι οι αρχές, η αυτοδιοίκηση συνεργούν στο έγκλημα με έναν τρόπο, εσείς θα ήθελα να μου πείτε ως εκτελεστική εξουσία τι κάνετε, τι έχετε κάνει και τι πρόκειται να κάνετε για την προστασία αυτού του μεγαλειώδους φυσικού πλούτου που έχει μείνει ως πυρήνας πλέον της Αττικής για να δίνει όχι μόνο οξυγόνο, αλλά και παραδείγματα ιστορίας που έχουν να κάνουν με τον τρόπο που αυτή η περιοχή, η συγκεκριμένη γη έδωσε τον αργυρούχο πλούτο της στην αθηναϊκή πολιτεία τον 5ο αιώνα για να κερδηθεί η Ναυμαχία της Σαλαμίνας και στη συνέχεια να ανθίσει ο πολιτισμός που έδωσε τα φώτα σε όλο τον κόσμο. Δεν είναι τυχαία η περιοχή της Λαυρεωτικής, δεν είναι τυχαίος ο εθνικός δρυμός, δεν είναι τυχαία η ιστορία μας. Χρήζει της απόλυτης προσοχής σας και της προστασίας σας. Παρακαλώ πολύ να μου απαντήσετε.

Σας ευχαριστώ.

**ΠΡΟΕΔΡΕΥΩΝ (Όλγα Γεροβασίλη):** Κύριε Υπουργέ, κύριε Ταγαρά, έχετε τον λόγο για τρία λεπτά.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Κυρία συνάδελφε, είναι παραδεκτό και αντιλαμβάνομαι απόλυτα την ευαισθησία σας για θέματα προστασίας χώρου και μάλιστα ευαίσθητων περιοχών σαν και αυτές που αναφέρετε στην ερώτησή σας.

Κατ’ αρχάς για να επιτραπεί και η εγκατάσταση φωτοβολταϊκών συστημάτων απαραίτητη προϋπόθεση είναι ως χρήση να επιτρέπεται από χωροταξικό πολεοδομικό ή ρυθμιστικό σχέδιο ή για συγκεκριμένη χρήση στη συγκεκριμένη περιοχή.

Από τις απαντήσεις που έχω από την οικεία υπηρεσία δόμησης του Δήμου Λαυρεωτικής, για να έρθω στο ερώτημά σας, το 2021 - 2022 έχουν υποβληθεί πενήντα μία αιτήσεις για βεβαίωση όρων που αναφέρονται στις επιτρεπόμενες χρήσεις σε συγκεκριμένη περιοχή. Από αυτές μέχρι σήμερα εκδόθηκαν έξι άδειες έγκρισης μικρής κλίμακας οικοδομικής άδειας που αναφέρονται στην εγκατάσταση φωτοβολταϊκών συστημάτων. Από τις έξι άδειες που έχουν εκδοθεί, οι τέσσερις έχουν ανακληθεί και οι δύο τελούν αυτή τη στιγμή υπό έλεγχο για το αν είναι νόμιμη η έκδοσή τους. Όπως ξέρετε, η έγκριση έκδοσης οικοδομικών αδειών μικρής κλίμακας εκδίδεται με ευθύνη του μηχανικού, αλλά ταυτόχρονα εφόσον πριν την υποβολή για την έκδοση της οικοδομικής άδειας έχει υπάρξει η έγκριση όλων των απαραίτητων στοιχείων και εγκρίσεων που συνηγορούν και είναι απαραίτητες για την έκδοση αυτής της άδειας. Αυτά σε ό,τι αφορά αυτά που έχουν εξελιχθεί για την εγκατάσταση τέτοιων συστημάτων.

Είναι αλήθεια ότι υπάρχει ένα θέμα που χρήζει περαιτέρω διευκρίνισης- αποκατάστασης σε ό,τι αφορά τις συγκεκριμένες χρήσεις. Είναι τρία τα σχέδια που υφίστανται αυτή τη στιγμή και θα αναφερθώ στην πορεία και στο τι εξελίσσεται για την αλλαγή και τη διευκρίνιση, χωρίς να χρήζουν ερμηνειών ή να γίνονται παρερμηνείες σε ό,τι αφορά τέτοιες εγκαταστάσεις. Το ένα αφορά στο υπάρχον προεδρικό διάταγμα του 2003 για τις ζώνες προστασίας του ορεινού όγκου της Λαυρεωτικής. Θα πω τι αναφέρει.

Το δεύτερο είναι το Ειδικό Χωροταξικό Πλαίσιο για τις ανανεώσιμες πηγές ενέργειας του 2008, όπου κάνει ρητή αναφορά απαγόρευσης σε ευαίσθητες περιοχές και τις κατηγοριοποιεί ανάλογα με το πού απαγορεύεται η εγκατάσταση φωτοβολταϊκών συστημάτων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Κυρία Πρόεδρε, τελειώνω σε ένα λεπτό, γιατί θα συνεχίσω στη δευτερολογία μου.

Το τρίτο -αναφέρομαι στην εξέλιξη χρονικά- είναι το ρυθμιστικό σχέδιο Αθήνας και Αττικής, ο ν.4277/2014, όπου αναφέρει ρητά ότι δεν επιτρέπεται η εγκατάσταση φωτοβολταϊκών συστημάτων σε τέτοιες περιοχές συμπεριλαμβανομένου και του θέματος του ορεινού όγκου ζωνών προστασίας της Λαυρεωτικής, εκτός αν υπάρξουν προεδρικά διατάγματα που θα ορίζουν ζώνες και μικρής έκτασης περιοχές όπου αυτό προβλέπεται. Τέτοια περίπτωση είναι με αναθεώρηση υπαρχόντων προεδρικών διαταγμάτων. Μέχρι την ύπαρξη αυτών, γιατί μέχρι σήμερα δεν υπάρχουν, εφαρμόζονται τα διατάγματα ως έχουν.

Εδώ στην περίπτωση της Λαυρεωτικής του 2003 γνωρίζετε και εσείς ότι αναφέρεται σε επιτρεπόμενες χρήσεις για εγκαταστάσεις και μόνο ή τεχνικά έργα υποδομής που αφορούσαν τη ΔΕΗ και τη ΔΕΠΑ. Τότε δεν υπήρχαν τα φωτοβολταϊκά. Εδώ υπήρξε και η παρερμηνεία σε ό,τι αφορά το δικαίωμα αξιοποίησης για φωτοβολταϊκά σε αυτές τις περιοχές.

Όμως και για τα τρία, αλλά και για άλλα, εξελίσσονται σχεδιασμοί. Δεν θα κλέψω χρόνο στην πρωτολογία μου. Θα συμπληρώσω για να πω ότι η ευθύνη ανάκλησης –γνωρίζετε ως νομικός- είναι αυτού που εκδίδει τη διοικητική πράξη, άρα της Υπηρεσίας Δόμησης. Γι’ αυτό αναφέρθηκα στο ποιες και πόσες εκδόθηκαν και ότι ανακλήθηκαν οι τέσσερις από τις έξι και αξιολογούνται οι υπόλοιπες δύο.

Στη δευτερολογία μου θα συμπληρώσω, όμως, για να απαντήσω απόλυτα στα ερωτήματά σας, διότι γνωρίζετε και εσείς ότι έχουν υπάρξει απαντήσεις και από τη Διεύθυνση Πολεοδομικού Σχεδιασμού στο αν επιτρέπεται ή όχι η εγκατάσταση φωτοβολταϊκών συστημάτων στην περιοχή της Λαυρεωτικής.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Καραγεωργοπούλου, έχετε τον λόγο για τρία λεπτά για τη δευτερολογία σας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε Υφυπουργέ, με προκαλείτε να αποκαλύψω ένα σκάνδαλο για το οποίο έχω ξαναμιλήσει σε αυτή την Αίθουσα, που πιθανότατα να το αγνοείτε ή να μην έχετε συνδυάσει τις πληροφορίες που μπορεί να έχετε ακούσει.

Η ΥΔΟΜ έχει ως προϊσταμένη αρχή τον νυν Δήμαρχο Λαυρεωτικής που ονομάζεται Δημήτριος Λουκάς. Ο άνθρωπος αυτός έχει τεθεί σε αργία. Η ποινή του δεν εκτελείται γιατί τελεί σε αναστολή. Η έκδοση απόφασης του Συμβουλίου της Επικρατείας δεν έχει συμβεί, γιατί ακόμα μετά από σχεδόν έναν χρόνο από τότε που εκδικάστηκε η υπόθεση δεν θέλουν να εκδώσουν απόφαση για κάποιον λόγο.

Ο άνθρωπος αυτός συνεργάστηκε με το δικό σας κομματικό στέλεχος, με τον Ανδρέα Τσώκο. Είναι ο άνθρωπος που διορίσατε. Ο Υφυπουργός σας, ο εξωκοινοβουλευτικός σας Υπουργός, ο κ. Παπαστεργίου, τον διόρισε ως πρόεδρο του νομικού προσώπου δημοσίου δικαίου και υπήρξε πρώην διευθυντής της ΕΑΓΜΕ, της Ελληνικής Αρχής Γεωλογικών και Μεταλλευτικών Ερευνών.

Ο Ανδρέας Τσώκος παραιτήθηκε τρεις μέρες μόλις μετά τον διορισμό του με ΦΕΚ στην προεδρία του νομικού προσώπου δημοσίου δικαίου «ΕΛΛΗΝΙΚΟ ΚΤΗΜΑΤΟΛΟΓΙΟ». Είπατε και διαρρεύσατε στον Τύπο ότι παραιτήθηκε γιατί είχε ασυμβίβαστο. Δεν το είχε δει μέχρι τότε!

Όχι, κύριοι! Δεν παραιτήθηκε γι’ αυτό. Παραιτήθηκε γιατί ακριβώς εκείνες τις μέρες ασκήθηκε ποινική δίωξη για κακούργημα. Μιλάμε για κακούργημα που το ξέρετε, γιατί αφορά στην κλοπή μεγάλης αξίας υλικών από το ΥΠΕΝ και θα περιμένω πάρα πολύ να δω ότι θα έρθετε ως πολιτική αγωγή στο δικαστήριο εκδίκασης του κακουργήματος κατά του κ. Τσώκου.

Με τον κ. Τσώκο, λοιπόν, συνεργάστηκε ο κ. Λούκας και αυτή τη στιγμή ο κ. Λούκας που είναι ξανά υποψήφιος δήμαρχος, προΐσταται της ΥΔΟΜ. Και περιμένετε εσείς από την Υπηρεσία Δόμησης να ανακαλέσει τις άδειες.

Ξέρετε τι έχει συμβεί σε όλο αυτό το χρονικό διάστημα που εσείς αδρανείτε; Πενήντα στρέμματα έχουν εκχερσωθεί. Ρίζες αιωνόβιων δέντρων που μια αγκαλιά δεν φτάνει για να δείξω τους κορμούς τους, έχουν κοπεί από τη ρίζα, όπως ελιές, ελαιόδεντρα. Οι αλεπούδες έχουν εξαφανιστεί. Έχασαν τις εστίες τους. Πενήντα στρέμματα! Πολλά είναι όμορα. Τα μικρά ζωάκια, άγρια ζώα της περιοχής έχουν εξαφανιστεί. Σπίτια πλημμύρισαν, γιατί υπάρχουν οικισμοί εκεί και πλημμύρισαν γιατί δεν υπάρχουν ρίζες, δέντρα, να συγκρατούν το νερό.

Δεν υπάρχει ευθύνη του κράτους σ’ αυτό; Ποια είναι η πρόληψη, όταν τελούνται εγκλήματα σε συνέργεια αξιωματούχων που κάποιοι είναι δικοί σας άνθρωποι που τους διορίζετε και μετά από λίγο τους καταργείτε, τους καθαιρείτε;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Και περιμένετε από την ΥΔΟΜ να λάβει μέριμνα για την ανάκληση αδειών. Και τι θα γίνει με τον τρόπο αποκατάστασης της ζημιάς; Πώς θα επανέλθει η κανονικότητα; Πώς θα φύγουν από εκεί αυτά τα τέρατα που έχουν εγκατασταθεί σε γη που έχει εκχερσωθεί; Πενήντα στρέμματα δεν είναι λίγα και μπορεί να είναι και περισσότερα αυτή τη στιγμή που μιλάμε. Και το κακό συνεχίζεται. Το φαινόμενο συνεχίζει. Πώς θα ανακοπεί, λοιπόν, αυτή η πορεία της καταστροφής της φύσης;

Η Πλεύση Ελευθερίας έχει δώσει δείγματα περιβαλλοντικής ευαισθησίας εδώ και πολλά χρόνια. Η Πρόεδρός μας έχει και η ίδια κινηθεί νομικά απέναντι σε κάθε μορφή παραβίασης του περιβάλλοντος και του ίδιου του Συντάγματος και των δικαιωμάτων των πολιτών και των δημοτών, αλλά και εγώ η ίδια.

Αυτή τη στιγμή εκκρεμεί πλημμελειοδικείο για την εκδίκαση άλλου περιβαλλοντικού εγκλήματος του κ. Λούκα, ο οποίος είναι ξανά υποψήφιος. Ο άνθρωπος αυτός ως προϊστάμενος της εν λόγω αρχής, που περιμένετε να ανακαλέσει τις άδειες, κινεί τα νήματα και είναι και πρόεδρος του γεωπάρκου, γιατί το φαίνεσθαι είναι πάντα εκείνο το οποίο επιτρέπει να γίνονται όλες οι παραβατικές συμπεριφορές από κάτω.

Ο εθνικός δρυμός έχει ιδρυθεί από το 1974 και αποτελείται από δύο χιλιάδες επτακόσια πενήντα εκτάρια -το κάθε εκτάριο έχει δέκα χιλιάδες τετραγωνικά μέτρα, είναι μια τεράστια έκταση- και περιλαμβάνει φυσικά μνημεία, όπως είναι το Χάος της Καμάριζας, μεταλλευτικές στοές, πλυντήρια, έναν τεράστιο αρχαιολογικό χώρο απίστευτα ενδιαφέροντα, δυόμισι χιλιάδων χρόνων ιστορία. Αυτή ακριβώς η γη που έχει παραμείνει ως πνεύμονας μοναδικός της Αθήνας, της Αττικής ολόκληρης, της αθηναϊκής ριβιέρας της δικής σας, για μας δεν είναι αυτό, για μας είναι η φύση, για μας είναι η ιστορία, δεν είναι οι επενδυτές που περιμένουμε να έρθουν και δεν θέλουμε οπωσδήποτε να έρθουν. Θέλουμε σεβασμό της ιστορίας μας, του φυσικού μας πλούτου, της γης μας.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Ταγαρά, έχετε τον λόγο για τρία λεπτά και ολοκληρώνεται με τη δευτερολογία σας η συζήτηση της ερώτησης.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ κυρία Πρόεδρε.

Κυρία συνάδελφε, σέβομαι, όπως είπα και εισαγωγικά, την ευαισθησία σας. Θέλω να σας πω ότι ακριβώς για να οχυρώσουμε αυτή την προστασία του περιβάλλοντος, διότι καθυστερήσαμε διαχρονικά ως κράτος και ως πολιτεία να λάβουμε μέτρα οριζόντια, συγκεκριμένα και ασφαλή για όλους τους λόγους που επικαλεστήκατε στην ερώτησή σας, και για να μην υπάρχουν αμφισβητήσεις και να μην χρειάζονται μεταφράσεις, αλλά και για να προλαμβάνουμε καταστροφές, εξελίσσεται για πρώτη φορά ιστορικά και για όλη την επικράτεια ένας σχεδιασμός σε όλα τα επίπεδα.

Σε ό,τι αφορά τα συγκεκριμένα θέματα στον ευαίσθητο προστατευόμενο χώρο του ορεινού όγκου της Λαυρεωτικής, θέλω να σας πω ότι αυτή τη στιγμή εξελίσσονται τρεις μελέτες και η τέταρτη στην πορεία:

Το ένα είναι οι ειδικές περιβαλλοντικές μελέτες προστασίας προστατευόμενων περιοχών και ζωνών προστασίας ορεινών όγκων, όπου συμπεριλαμβάνεται η Λαυρεωτική. Βάσει αυτής της μελέτης που θα εγκριθεί με προεδρικό διάταγμα, όπως και όλες αυτές στις οποίες θα αναφερθώ, για ασφάλεια δικαίου, πάμε να ορίσουμε, πέραν των άλλων, και τις επιτρεπόμενες χρήσεις. Οι χρήσεις που θα οριστούν θα έρθουν συμπληρωματικά, διευκρινιστικά και επικαιροποιημένα να κλείσουν κάθε εκκρεμότητα και κάθε πληγή για να μην συμβαίνουν αυτά που περιγράφετε. Αυτό είναι σε εξέλιξη και είναι το πρώτο.

Παράλληλα, εξελίσσονται τα τοπικά πολεοδομικά και ειδικά πολεοδομικά σχέδια και για την περιοχή ευρύτερα όχι μόνο για τον ορεινό όγκο. Βάσει αυτών και πάλι με προεδρικό διάταγμα -για όλη την Ελλάδα θα εκδοθούν τριακόσια προεδρικά διατάγματα- θα βάλουμε τάξη στον χώρο και θα ορίσουμε τι επιτρέπεται και τι απαγορεύεται, με ποιους κανόνες. Επιπλέον σε ό,τι αφορά ειδικότερα το προεδρικό διάταγμα του 2003 το οποίο χρήζει αναθεώρησης και επικαιροποίησης ανέφερα εισαγωγικά το ποια ισχύουν σήμερα και τη ρευστότητα ερμηνείας διά των διατάξεων που υπάρχουν, επικαιροποιώντας χρήσεις που δεν υπήρχαν τότε. Μία από αυτές είναι τα φωτοβολταϊκά στα οποία αναφερθήκατε πριν.

Η τέταρτη περίπτωση είναι η αναθεώρηση του ειδικού χωροταξικού πλαισίου για τις ανανεώσιμες πηγές ενέργειας. Σήμερα ισχύει του 2008. Είναι σε εξέλιξη αυτός ο σχεδιασμός για να κλείσει και αυτή η εκκρεμότητα.

Με όλα αυτά στα οποία αναφέρθηκα ερχόμαστε να βάλουμε τάξη και να ξέρει ο καθένας αναλαμβάνοντας και την ευθύνη του.

Αναφερθήκατε σε θέματα δικαστικά. Ειλικρινά προσωπικά δεν τα γνωρίζω και σε κάθε περίπτωση η δικαιοσύνη θα αποφανθεί. Δεν γνωρίζω και τα υπόλοιπα -που αναφερθήκατε σε άλλα πρόσωπα- και λόγω αρμοδιότητας. Εκείνο όμως που γνωρίζω και είμαι υποχρεωμένος να πω είναι ότι ο καθένας στον ρόλο ευθύνης και αρμοδιότητας που του αναλογεί έχει την προσωπική του ευθύνη για αυτά που υπογράφει και που κάνει, πολύ περισσότερο όταν καταστρέφουν το περιβάλλον.

Με αυτές τις παρατηρήσεις, σε ό,τι μας αφορά εμείς από την πλευρά μας ευχόμαστε αυτά τα κενά που υπήρξαν και υπάρχουν ακόμη να εξελίξουμε με ασφάλεια δικαίου και γρήγορα, οριζόντια και για όλη την Ελλάδα, για να προστατέψουμε αυτά, σε μερικά από τα οποία αναφερθήκατε και δόθηκε ο χρόνος.

Κλείνοντας, λοιπόν, θέλω να τονίσω προς κάθε κατεύθυνση ότι από την πλευρά μας κάνουμε ό,τι χρειάζεται παρεμβαίνοντας και ασφαλίζοντας ό,τι χρειάζεται, για να μην χρειάζονται τέτοιες ερωτήσεις, και όχι αφού έχουν επέλθει καταστροφές να έρθουμε εκ των υστέρων να ανακαλέσουμε ή να προστατεύσουμε πράγματα που οφείλαμε εξαρχής.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Ακολουθεί η τρίτη με αριθμό 205/2-10-2023 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή προς τον Υπουργό Παιδείας, Θρησκευμάτων και Αθλητισμού, με θέμα: «Τραγική η κατάσταση του Εθνικού Καυτανζόγλειου Σταδίου».

Κύριε Δελή, έχετε τον λόγο για δύο λεπτά.

**ΙΩΑΝΝΗΣ ΔΕΛΗΣ:** Ευχαριστώ πολύ, κυρία Πρόεδρε.

Κυρία Πρόεδρε, πριν συζητήσουμε την ερώτησή μας για το Καυτανζόγλειο θέλουμε και από εδώ να εκφράσουμε τα πιο θερμά συλλυπητήρια του ΚΚΕ στην οικογένεια του Γιάννη Ιωαννίδη, ενός μεγάλου του αθλητισμού, που έφυγε χθες από κοντά μας.

Μπορεί το ΟΑΚΑ, κύριε Υπουργέ, να βρίσκεται στην πρώτη γραμμή της επικαιρότητας -και δικαίως- με τα προβλήματα που έχει λόγω της υποσυντήρησης, της εγκατάλειψης καλύτερα, όλα αυτά τα χρόνια από τότε που κατασκευάστηκε, όμως και το Καυτανζόγλειο Στάδιο, ένα εθνικό στάδιο στη Θεσσαλονίκη, είναι -ας το ακούσει αυτό ο κόσμος- αυτή τη στιγμή που μιλάμε χωρίς άδεια για την πραγματοποίηση αγώνων. Ο λόγος; Η τραγική και απαράδεκτη φυσικά κατάσταση που επικρατεί σ’ αυτό το στάδιο.

Μια απλή επίσκεψη, κύριε Υπουργέ, αρκεί -προχθές το απόγευμα ήμουν εκεί- και αμέσως γίνονται ορατές οι μεγάλες και εκτεταμένες καταστροφές στον τάπητα του στίβου, στον χλοοτάπητα και του κεντρικού αλλά και του βοηθητικού γηπέδου, όπου έχουν συμβεί πολύ επικίνδυνα διαστρέμματα σε αυτούς οι οποίοι γυμνάζονται εκεί. Είναι σαν ένα οργωμένο χωράφι, κυριολεκτικά. Είναι ορατές οι ρωγμές στην κτηριακή υποδομή -δεν ξέρω πόσο επικίνδυνο είναι αυτό. Ίσως θα πρέπει να γίνει και μια στατική μελέτη-, είναι γνωστό το πρόβλημα της πυρασφάλειας και βέβαια εκείνο το μεγάλο πρόβλημα, το πρόβλημα της υγρασίας του σταδίου επειδή δεν έχουν στεγανοποιηθεί οι κερκίδες του. Και μιλάμε βέβαια για το Εθνικό Καυτανζόγλειο Στάδιο. Οι φωτογραφίες οι οποίες δημοσιεύονται και δημοσιεύθηκαν και πρόσφατα τα λένε όλα και είμαι σίγουρος ότι τις έχετε δει.

Τι είναι όλα αυτά; Μα τι άλλο από τα αποτελέσματα από τη χρόνια εγκατάλειψη και υποβάθμιση των αθλητικών -κρατικών, παρακαλώ- υποδομών, όπως είναι το Καυτανζόγλειο, από το ίδιο το κράτος, με τη διαχρονική, βεβαίως, συνενοχή και της περιφερειακής αλλά και της δημοτικής αρχής της πόλης της Θεσσαλονίκης -πρέπει να το πούμε κι αυτό- που δεν δείχνουν να νοιάζονται για αυτό. Αυτό ξέρετε δεν δημιουργεί όμως μονάχα μεγάλα προβλήματα στον κόσμο του στίβου που δεινοπαθεί όλα αυτά τα χρόνια. Συμβαίνει και κάτι άλλο, κύριε Υπουργέ. Η μη αδειοδότηση του Καυτανζογλείου οδηγεί την ποδοσφαιρική ομάδα του Ηρακλή, ενός μεγάλου, ενός ιστορικότατου συλλόγου, αναγκαστικά να φύγει από τη Θεσσαλονίκη και να αγωνίζεται στο Κιλκίς, ενώ η Θεσσαλονίκη όπως όλοι ξέρουμε, και το Καυτανζόγλειο βέβαια, είναι η φυσική έδρα του Ηρακλή.

Με βάση τα παραπάνω σας ρωτάμε, κύριε Υπουργέ, σε ποιες επείγουσες ενέργειες θα προβείτε ως Κυβέρνηση ώστε να δοθούν άμεσα οι κρατικοί εκείνοι πόροι που απαιτούνται για να συντηρηθούν και να αναβαθμιστούν οι εγκαταστάσεις στο Καυτανζόγλειο, να στελεχωθεί με το αναγκαίο βεβαίως, μόνιμο λέμε εμείς, προσωπικό που θα καλύπτει όλες τις πάγιες και σημερινές ανάγκες του Σταδίου. Σας ρωτάμε δηλαδή, κύριε Υπουργέ, με λίγα λόγια, αν θα κάνετε ό,τι δεν κάνατε τόσα χρόνια και εσείς και οι προηγούμενες κυβερνήσεις.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο για τρία λεπτά.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Ευχαριστώ, κυρία Πρόεδρε.

Θέλω να ξεκινήσω καταθέτοντας και εγώ προσωπικά ως Αναπληρωτής Υπουργός Παιδείας, Θρησκευμάτων και Αθλητισμού τα θερμά συλλυπητήριά μου για την απώλεια του Γιάννη Ιωαννίδη, ενός ανθρώπου που επί έξι δεκαετίες προσέφερε τα μέγιστα ως αθλητής, ως προπονητής, αλλά και ως πολιτικός, με την ιδιότητα του προϊσταμένου του αθλητισμού. Θερμά συλλυπητήρια στην οικογένειά του και αιωνία η μνήμη του.

Κύριε Δελή, ευχαριστώ πάρα πολύ για την ερώτηση και το εννοώ.

Προσέρχομαι σήμερα εδώ, κυρίες και κύριοι συνάδελφοι, με την ιδιότητα για πρώτη φορά του Αναπληρωτή Υπουργού Αθλητισμού, καθώς η Κυβέρνηση και ο Πρωθυπουργός αναβάθμισε το επίπεδο αθλητισμού της χώρας μας σε επίπεδο Υπουργείου από Υφυπουργείο και ταυτόχρονα, το Υπουργείο Αθλητισμού μπαίνει στην οικογένεια της Παιδείας από το Υπουργείο Πολιτισμού, μια σημαντική αλλαγή και μετατόπιση που νομίζω πλέον ότι πάει ο αθλητισμός στον σωστό χώρο, στην οικογένεια της παιδείας.

Κύριε Δελή, η ερώτηση που κάνετε επιτρέψτε μου να σας πω ότι είναι και εύστοχη, όχι όσον αφορά το περιεχόμενο, αλλά όσο αφορά τη χρονική στιγμή και την επικεφαλίδα του θέματος που θέτετε, για το Καυταντζόγλειο.

Πριν μπω όμως στην ουσία της απάντησης, επιτρέψτε μου να δώσω δύο-τρία στοιχεία για το εμβληματικό στάδιο του Καυταντζογλείου. Η ιστορία του ξεκινάει από παλιά. Θεμελιώθηκε το 1960, για να γνωρίζουμε, με σαράντα χιλιάδες θεατές κατάμεστο τότε εγκαινιάστηκε το Καυταντζόγλειο. Ήδη διανύουμε εξήντα τρία χρόνια. Τότε αποτελούσε το πιο σύγχρονο στάδιο ολυμπιακών προδιαγραφών της Ελλάδας για αρκετό χρονικό διάστημα. Ήταν το μεγαλύτερο των Βαλκανίων και σήμερα διατηρεί τη δεύτερη θέση στην Ελλάδα, το δεύτερο στην Ελλάδα.

Στην περίοδο της ιστορίας του φιλοξένησε πάρα πολλούς αγώνες, διεθνείς, παγκόσμιους, τιμητικούς αγώνες, ενώ το 2004 εν όψει των Ολυμπιακών Αγώνων έγιναν πολύ σημαντικές ανακατασκευές και προσθήκες στο Καυταντζόγλειο κι έτσι διαμορφώθηκε ένα σύγχρονο στάδιο μεγάλων προδιαγραφών, πολλών φιλοδοξιών και προσδοκιών.

Σήμερα πράγματι στην περιγραφή που έκανε ο κ. Δελής θα επιβεβαιώσω κι εγώ ότι αντιμετωπίζει ορισμένα ζητήματα, προβλήματα, προκλήσεις θα έλεγα, τα οποία απορρέουν κατ’ εξοχήν από την υπουργική απόφαση που υπέγραψα στις 31 Αυγούστου αυτού του έτους, του 2023, ως νέος Υπουργός Αθλητισμού, καθ’ ότι με την υπουργική απόφαση που υπέγραψα -και αυτό δεν αφορά μόνο το Καυταντζόγλειο και τη μετατόπιση της έδρας του Ηρακλή, το οποίο είναι προσωρινό, αλλά και επειδή και σήμερα στο Καυταντζόγλειο γίνονται αγώνες χωρίς φιλάθλους- σχετικά με την άδεια όλων των αθλητικών εγκαταστάσεων της χώρας, είτε δημοτικά είτε περιφερειακά είτε εθνικά αθλητικά κέντρα-στάδια, τα οποία υποχρεούνται να έχουν στατική άδεια και άδεια πυρασφάλειας.

Αυτό γίνεται για πρώτη φορά. Συνέβη έναν μήνα πριν από το γεγονός με το ΟΑΚΑ. Άρα, λοιπόν, θα ξέρουμε ότι από τις 31 Αυγούστου 2023 και μετά πολλά αθλητικά κέντρα μπήκαν σε μια διαδικασία βελτιστοποίησης και εκσυγχρονισμού των αδειών τους, είτε στατικής επάρκειας είτε πυρασφάλειας.

Δεν νομίζω να υπάρχει ούτε ένας στην Ελλάδα, είτε φίλαθλος είτε προπονητής είτε που έχει σχέση με τον αθλητισμό είτε αθλούμενος, που να λέει ότι αυτό δεν ήταν στη σωστή κατεύθυνση. Είμαι σίγουρος, κυρία Πρόεδρε, ότι σε πολύ σύντομο χρονικό διάστημα, όπως θα γίνει και με το Καυταντζόγλειο, ότι όλοι οι αθλητικοί χώροι της χώρας θα φροντίσουν -και μετά τις δημοτικές, οι δήμαρχοι- να πάρουν τις απαραίτητες άδειες για την επαναλειτουργία τους.

Είμαι έτοιμος, κύριε Δελή, να σας απαντήσω με συγκεκριμένα οικονομικά στοιχεία για το τι θα κάνουμε για το Καυταντζόγλειο στη δεύτερη τοποθέτησή μου.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Δελή, έχετε τον λόγο για τρία λεπτά για τη δευτερολογία σας.

**ΙΩΑΝΝΗΣ ΔΕΛΗΣ:** Η απάντησή σας, κύριε Υπουργέ, δίνει αφορμή για ορισμένα σχόλια.

Κατ’ αρχάς, δεν αναβαθμίζεται ένας τομέας επειδή αλλάζει ένα Υπουργείο και πηγαίνει από έναν τομέα σε έναν άλλο. Το καταλαβαίνετε νομίζω.

Αναλωθήκατε σε ένα μεγάλο μέρος της πρώτης σας απάντησης στην ιστορία του σταδίου του Καυταντζογλείου. Την ξέρουμε στη Θεσσαλονίκη πάρα πολύ καλά, την έχουμε ζήσει. Είναι, πράγματι, ένα εμβληματικό στάδιο.

Αλλά αν κατάλαβα καλά, κύριε Υπουργέ, αυτό το στάδιο, όπως και άλλα, μέχρι τις 31 Αυγούστου λειτουργούσαν χωρίς πιστοποιητικά στατικής επάρκειας και πυρασφάλειας; Είναι τρομακτικό αυτό που είπατε, ξέρετε. Τώρα, δηλαδή, θα αρχίσουμε να συζητάμε για τη στατική επάρκεια χώρων, όπου βρίσκονται την ίδια στιγμή χιλιάδες άνθρωποι;

Επανέρχομαι στην ερώτηση και θέλω να θυμίσω την απάντηση που είχε δώσει το 2020, πριν από τρία με τριάμισι και περισσότερα χρόνια ο προκάτοχός σας, ο κ. Αυγενάκης, για το Καυτανζόγλειο ο οποίος τότε, μας είχε πει σε μια συζήτηση πάλι επίκαιρης ερώτησης πάλι για το Καυτανζόγλειο -δεν είναι η πρώτη φορά που το ΚΚΕ φέρνει το θέμα του Καυτανζογλείου στη Βουλή- ότι: «Έχουμε κάνει ως κυβέρνηση», έλεγε τότε, «βήματα προόδου για τη βελτίωση και τη συντήρηση των αθλητικών εγκαταστάσεων, προτεραιότητα η αναβάθμιση του Καυτανζογλείου» και τα λοιπά και «βρισκόμαστε -αυτά έλεγε τότε ο Υπουργός- σε συνεργασία με την περιφέρεια για μια σειρά αναβαθμίσεων και συντήρησης για το Καυταντζόγλειο». Στις 7 Ιανουαρίου 2020. Λόγια του αέρα. Έπεα πτερόεντα. Τίποτα δεν έγινε στην πραγματικότητα όλα αυτά τα χρόνια από το 2004, όπου ανακαινίστηκε το Καυτανζόγλειο.

Από τότε μέχρι σήμερα γίνονται υποτυπώδεις, κυριολεκτικά, συντηρήσεις -αν μπορεί κανείς να τις ονομάσει έτσι- για εξαιρετικά επείγοντα προβλήματα που προκύπτουν. Αν μπείτε στον εσωτερικό διάδρομο θα δείτε την υγρασία που υπάρχει εκεί. Υπάρχουν στάσιμα νερά, λιμνάζοντα μέσα στο γήπεδο, μέσα στον χώρο του γηπέδου.

Η κρατική χρηματοδότηση -μάλλον υποχρηματοδότηση- βρίσκεται στο 1/3 από αυτό που ήταν πριν από μερικά χρόνια, το προσωπικό έχει ελαχιστοποιηθεί. Ενώ το 2000 εργάζονταν στο στάδιο τριάντα πέντε άνθρωποι, σήμερα μόλις και τους μετράς στους δεκαεπτά. Δεν έχει τεχνικό προσωπικό για το Καυτανζόγλειο. Είναι ένα τεράστιο γήπεδο, ένας τεράστιος χώρος -γιατί δεν είναι μόνο το στάδιο- και οι όποιες συντηρήσεις γίνονται από εξωτερικά συνεργεία.

Προχθές βλέπαμε τον φωτεινό πίνακα του σταδίου. Είναι πραγματικά μια σουρεαλιστική εικόνα o φωτεινός πίνακας του σταδίου να είναι γυρισμένoς προς τα έξω για να βλέπουν οι άνθρωποι που είναι έξω, εκεί στις Σαράντα Εκκλησιές το τι συμβαίνει μέσα στο γήπεδο. Είναι απίθανα, απίστευτα πράγματα αυτά, γιατί αυτός ο φωτεινός πίνακας ξέρετε γυρίζει με τον αέρα.

Χιλιάδες αθλητές βρίσκονται εκεί όλο αυτό το διάστημα κάθε μέρα. Και βεβαίως, δεν υπάρχει και φύλαξη τις βραδινές ώρες, με ό,τι αυτό μπορεί να σημαίνει για τη λειτουργία ενός τέτοιου εμβληματικού, όπως κι εσείς είπατε κι εμείς συμφωνούμε βεβαίως, σταδίου.

Σύμφωνα με τον πρόεδρο του ίδιου του σταδίου, απαιτείται τουλάχιστον ένα εκατομμύριο για τη στεγάνωση. Ας γίνει η στεγάνωση του γηπέδου. Διότι μέσα ξέρετε, στάζουν νερά μέσα στους εσωτερικούς χώρους κάτω από τις κερκίδες. Και μέσα σε όλα αυτά να έχεις και τον Δήμαρχο της Θεσσαλονίκης να λέει ότι η Θεσσαλονίκη καθίσταται ευρωπαϊκή πρωτεύουσα του αθλητισμού. Τι ωραία; Ευρωπαϊκή πρωτεύουσα αθλητισμού με κλειστό Καυτανζόγλειο. Με Καυτανζόγλειο που γίνεται κολυμβητήριο μέσα στους εσωτερικούς χώρους.

Τι θέλουμε να σας πούμε εμείς για να μην μακρηγορούμε; Για το Καυτανζόγλειο πρέπει να ειπωθεί αυτό το κάν’ το όπως ο Πελετίδης στην Πάτρα με το Παμπελοποννησιακό Στάδιο, όπου με τα ισχνά μέσα που διαθέτει και χωρίς τη βοήθεια ουσιαστικά της πολιτείας, έχει καταφέρει αυτό το στολίδι της Πελοποννήσου, το Παμπελοποννησιακό Στάδιο να λειτουργεί, να φιλοξενεί χιλιάδες αθλούμενους, αθλητές, αλλά και κόσμο που θέλει να αθληθεί και βεβαίως εκεί να γίνονται τα τελευταία χρόνια -γιατί μόνο εκεί μπορούν να γίνουν- οι Πανελλήνιοι Αγώνες Στίβου. Όλα αυτά γίνονται, βεβαίως, κύριε Υπουργέ, από την δημοτική αρχή της Πάτρας και το λέω αυτό και με αφορμή τις εκλογές που έχουμε τώρα σε λίγες μέρες, έχουν μια επικαιρότητα αυτές οι εκλογές. Προτεραιότητες οφείλουν να είναι οι κοινωνικές ανάγκες, όλες οι κοινωνικές ανάγκες και στον αθλητισμό και στην παιδεία και στον πολιτισμό.

Και αυτό που λέμε και αυτό που διεκδικούμε και από εσάς αλλά πρέπει να το διεκδικήσουν και οι ίδιοι οι αθλητές, ο ίδιος ο λαός της Θεσσαλονίκης και όπου αλλού υπάρχουν τέτοια προβλήματα, είναι η αγωνιστική διεκδίκηση πια από την πολιτεία, αυτό που οφείλει να κάνει απέναντι στο δικαίωμα και την ανάγκη του λαού για τον αθλητισμό, εν προκειμένω να βελτιωθεί και να λειτουργήσει ως ένα σύγχρονο στάδιο το Καυτανζόγλειο.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Βρούτση, έχετε τον λόγο για τρία λεπτά για τη δευτερολογία σας.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Ευχαριστώ, κυρία Πρόεδρε.

Ξεκινάω με την παρατήρηση του κ. Δελή περί αναβάθμισης.

Κύριε Δελή, είναι αναβάθμιση, όταν ένα Υφυπουργείο γίνεται πλέον Υπουργείο, δείχνοντας την πρόθεση και την πολιτική θέση μιας Κυβέρνησης για τον αθλητισμό και τη στήριξη στον αθλητισμό και τους αθλητές γενικότερα.

Πάω τώρα στην ουσία του ερωτήματος, που μου θέσατε για το Καυταντζόγλειο συγκεκριμένα, με ποσά, νούμερα και προβλήματα. Πρώτον, το πρόβλημα το οποίο αντιμετωπίζει σήμερα το Καυταντζόγλειο για την άδεια της πυρασφάλειας συν προβλήματα τα οποία έχουν να κάνουν με ηλεκτρομηχανικές εγκαταστάσεις, είναι πράγματι δύο προβλήματα υπαρκτά. Το ένα πρόβλημα απορρέει από την υπουργική απόφαση την οποία υπέγραψα -την ανέφερα πριν- στις 31 Αυγούστου και αφορά όλα τα αθλητικά κέντρα της Ελλάδας, τα οποία πλέον θα συμμορφωθούν, γιατί πάνω από όλα, είναι η ασφάλεια και δεύτερον, οι μηχανικές εγκαταστάσεις, οι οποίες είναι ένα δεύτερο πρόβλημα.

Σας ενημερώνω, λοιπόν, για τα εξής. Και για τα δύο αυτά το Καυταντζόγλειο και η διοίκησή του έχει κάνει ήδη τις απαραίτητες μελέτες. Στη συνέχεια, θα γίνουν οι απαραίτητες διαγωνιστικές διαδικασίες και ο στόχος είναι το πρώτο εξάμηνο του 2024 -σας ανακοινώνω και ημερομηνία με χρονοδιάγραμμα- θα έχουν και τα δύο ικανοποιηθεί. Άρα, το πρώτο εξάμηνο του 2024 το Καυταντζόγλειο θα έχει μια απόλυτη λειτουργία όσον αφορά και τις ηλεκτρομηχανικές εγκαταστάσεις -που σήμερα είναι πρόβλημα- και την άδεια πυρασφάλειας.

Δεύτερον, ως προς τα ποσά που θα απαιτηθούν, μόλις τη Δευτέρα, στην ανακοίνωση που έκανα με το πρόβλημα που δημιουργήθηκε με το ΟΑΚΑ, είχα την ευκαιρία να ανακοινώσω και στα μέσα ενημέρωσης και στον κόσμο του αθλητισμού το τι προβλέπει ο προϋπολογισμός αυτός για το Υπουργείο Αθλητισμού. Προβλέπει, λοιπόν -η εκτίμησή μου είναι- τη μεγαλύτερη αύξηση σε επίπεδο Υπουργείων στον προϋπολογισμό του Υπουργείου Αθλητισμού όσον αφορά στις μεταβιβάσεις για ανάπτυξη του αθλητισμού. Είναι 30% παραπάνω σε σχέση με πέρυσι, δηλαδή σε επίπεδο ποσών 13,5 εκατομμύρια ευρώ ετησίως θα είναι τα χρήματα που θα έχει το Υπουργείο Αθλητισμού για μεταβιβάσεις στοχευμένα για ανάπτυξη υποδομών, όπως παραδείγματος χάριν, αυτό που αναφέρω τώρα.

Πλέον αυτών, ανέφερα ότι 1 εκατομμύριο ευρώ κατατίθεται άμεσα στο Καυταντζόγλειο για την κάλυψη αυτής της ανάγκης. Σύμφωνα με την εκτίμηση της διοίκησης του Καυταντζογλείου, το ποσό για την πυρασφάλεια και την αποκατάσταση του ηλεκτρομαγνητικού πλαισίου δεν ξεπερνά τις 700.000. Κατατίθεται, λοιπόν, 1 εκατομμύριο για την επισκευή αυτών, που αναφέρατε πριν. Και αυτή είναι η απάντηση που σας δίνω, ότι το Καυταντζόγλειο θα αποκτήσει ξανά και την αίγλη του και τη λειτουργικότητά του, με μία όμως προϋπόθεση: Όπως σε όλα τα εθνικά στάδια και όπως σε όλες τις αθλητικές εγκαταστάσεις, προτεραιότητα είναι η ασφάλεια αθλητών, φιλάθλων, προπονητών και του κόσμου του αθλητισμού γενικότερα.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Θα ακολουθήσει η συζήτηση της πέμπτης με αριθμό 204/2-10-2023 επίκαιρης ερώτησης δεύτερου κύκλου του Προέδρου της Κοινοβουλευτικής Ομάδας «Νίκη» και Βουλευτή Α΄ Θεσσαλονίκης κ. Δημητρίου Νατσιού προς τον Υπουργό Υποδομών και Μεταφορών, με θέμα: «Κυβερνητική ευθύνη για τα πολύνεκρα ατυχήματα στην εθνική οδό Θεσσαλονίκης - Ευζώνων (Α1)».

Θα απαντήσει ο Υφυπουργός Υποδομών και Μεταφορών κ. Νικόλαος Ταχιάος.

Ο Πρόεδρος της Κοινοβουλευτικής Ομάδας «Νίκη» κ. Δημήτριος Νατσιός έχει τον λόγο για δύο λεπτά.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κυρία Πρόεδρε.

Κύριε Υφυπουργέ, δυστυχώς, στην Ελλάδα γινόμαστε μάρτυρες καταστάσεων στις οποίες οι αρμόδιοι Υπουργοί δεν μπορούν να επέμβουν αποτελεσματικά στην αντιμετώπιση σοβαρών και χρόνιων προβλημάτων.

Οι Εύζωνοι είναι η κύρια πύλη εισόδου στην πατρίδα μας η οποία εξυπηρετεί τη διακίνηση μεγάλου αριθμού διερχομένων. Καθημερινά από το τελωνείο περνούν χιλιάδες αυτοκίνητα και φορτηγά και θα περίμενε κάποιος το οδικό αυτό τμήμα να είναι ένας ασφαλής αυτοκινητόδρομος ευρωπαϊκών προδιαγραφών.

Από κατασκευής του, όμως, τη δεκαετία του 1960, διαθέτει μόνο μια λωρίδα κίνησης ανά κατεύθυνση, χωρίς προστατευτική νησίδα και χωρίς φωτισμό και διαγραμμίσεις, με αποτέλεσμα τα οδηγικά λάθη να καταλήγουν σε θανατηφόρες μετωπικές συγκρούσεις, με θύματα Έλληνες και ξένους οδηγούς.

Πρόσφατα, στις 10 Σεπτεμβρίου τρέχοντος έτους, είχαμε τροχαίο δυστύχημα στο ύψος του Άστρου όταν ένα διώροφο τουριστικό λεωφορείο συγκρούστηκε μετωπικά με διερχόμενο Ι.Χ. Θλιβερό αποτέλεσμα: Τέσσερις νεκροί και σαράντα επτά τραυματίες. Μόνο τα τελευταία πέντε χρόνια στο τμήμα της εθνικής οδού από τον κόμβο Πολυκάστρου μέχρι τον κόμβο Άστρου είχαμε δεκαέξι νεκρούς και εκατόν ενενήντα έξι τραυματίες σε πάνω από εκατόν είκοσι ατυχήματα και δυστυχήματα. Η αδιαφορία σε θέματα ασφαλείας δεν περιορίζεται μόνο στα Τέμπη.

Την παρούσα περίοδο προωθείτε σύμβαση παραχώρησης της Εγνατίας Οδού και των καθέτων αξόνων της στην κοινοπραξία «ΓΕΚ-ΤΕΡΝΑ-EGIS» και εντός πενταετίας αναμένεται να κατασκευαστεί σύγχρονος αυτοκινητόδρομος στο επίμαχο τμήμα. Η καθυστέρηση στην ολοκλήρωση του έργου εκσυγχρονισμού καθίσταται ουσιαστικά «ηθική αυτουργία» σε απώλειες ανθρώπινων ζωών. Προφανώς το ΤΑΙΠΕΔ μη έχοντας καμμία πολιτική ευθύνη δεν θεωρεί επαρκή τον αριθμό των θυμάτων για να δράσει άμεσα και εξακολουθεί να θέτει σε κίνδυνο αθώους πολίτες σε φονικούς δρόμους. Δυστυχώς, διαπιστώνεται ότι η Κυβέρνηση αντί να ασκεί την εξουσία, την έχει εκχωρήσει σε τρίτους στους οποίους όμως δεν μπορούμε να απευθυνθούμε.

Σας ρωτάμε, λοιπόν, πρώτον τι έργα έχουν υλοποιηθεί την τελευταία πενταετία για τον εκσυγχρονισμό του τμήματος Ευζώνων - Χαλάστρας. Δεύτερον, για το έργο κατασκευής νέου αυτοκινητόδρομου δεν υπάρχει καμμία εγγύηση ότι θα ολοκληρωθεί νωρίτερα του 2029. Συνεπώς ποια μέτρα σκοπεύετε να πάρετε μέχρι τότε για την ασφάλεια των οδηγών, που κινούνται στο υπ’ όψιν οδικό τμήμα;

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Ταχιάο, έχετε τον λόγο για τρία λεπτά.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κυρία Πρόεδρε, ευχαριστώ.

Κύριε Πρόεδρε, προφανώς μιλάμε για ένα δρόμο τον οποίο γνωρίζετε. Τον γνωρίζω κι εγώ. Δεν σας κρύβω ότι στο παρελθόν ήταν ο δρόμος όπου πηγαίναμε νεαροί και αναπτύσσαμε ταχύτητα γιατί είχε αυτά τα χαρακτηριστικά τότε. Βεβαίως είχε πολύ μικρότερη κίνηση γιατί και τα σύνορα τότε με τη Γιουγκοσλαβία δεν ήταν ανοιχτά. Σήμερα, προφανώς, υπάρχει μεγάλη κάθοδος αυτοκινήτων από τη Βόρεια Μακεδονία.

Επιτρέψτε μου, όμως, να πω ότι βλέπω ένα άλμα στο συλλογισμό σας και αυτό έχει να κάνει με την έννοια της ευθύνης. Δέχομαι ότι πραγματικά είναι ευθύνη του κράτους, ευθύνη της πολιτείας να παράσχει το μέγιστο επίπεδο ασφαλείας στους πολίτες. Αυτό όμως δεν σημαίνει ότι δεν υπάρχει ευθύνη των οδηγών στον τρόπο με τον οποίο κυκλοφορούν. Διότι είναι προφανές ότι το τελευταίο δυστύχημα στο οποίο αναφέρεστε έγινε επειδή το Ι.Χ. έφυγε από την πορεία του. Εξετράπη της πορείας του και πέρασε στο αντίθετο ρεύμα κυκλοφορίας. Αυτό δεν έγινε επειδή έφταιγε το κράτος ή γλιστρούσε ο δρόμος. Έγινε γιατί κάποιος οδηγός για κάποιο λόγο -δεν θα κρίνω εγώ ποιος είναι αυτός ο λόγος- δεν ακολούθησε τον ΚΟΚ; Ξέφυγε; Αυτό συνέβη. Δεν μεταφέρει ευθύνη. Νομίζω ότι η έννοια της ηθικής αυτουργίας στην οποία αναφέρεστε είναι κάτι πάρα πολύ βαρύ για να το χρησιμοποιήσει κανένας. Να μην ξεχνάμε, επίσης, ότι στην Ελλάδα είχε αναπτυχθεί ένα τεράστιο δίκτυο αυτοκινητοδρόμων. Έχουν γίνει πάρα πολύ μεγάλες επενδύσεις. Να μη ξεχνάμε ότι ειδικά στη Μακεδονία, στη Θράκη και την Ήπειρο η Εγνατία Οδός και ένα μεγάλο τμήμα των κάθετων αξόνων της, είναι μία οδός η οποία έχει προσφέρει υψηλότατα επίπεδα ασφάλειας. Να μην συζητήσω για το υπόλοιπο τμήμα της ΠΑΘΕ.

Έχουν γίνει έργα οδικής ασφάλειας στο τμήμα της οδού για το οποίο μιλάμε; Εκεί μιλάμε για έναν δρόμο, που στην πραγματικότητα ολοκληρώθηκε και παραδόθηκε το 1972. Αυτός έχει δύο συν δύο λωρίδες κυκλοφορίας σε ένα μήκος περίπου δεκαπέντε χιλιομέτρων. Στα υπόλοιπα σαράντα πέντε χιλιόμετρα έχει μία συν μία λωρίδα κυκλοφορίας. Όντως αυτές δεν ανταποκρίνονται στις σημερινές προδιαγραφές.

Η Εγνατία Οδός από την ώρα που ανέλαβε το έργο και αυτό έγινε το 2014 όταν περιήλθε στο ΤΑΙΠΕΔ και όταν πλέον ανέλαβε αυτή τη συντήρηση του δρόμου έχει προβεί σε παρεμβάσεις, οι οποίες έχουν, κυρίως, να κάνουν με την καταγραφή της ταχύτητας σε τέσσερα σημεία, τα οποία έχει κριθεί ότι είναι επικίνδυνα. Έχει κατασκευάσει στηθαία μεταλλικά κάτω από τις άνω διαβάσεις με τις οποίες διασταυρώνεται ο δρόμος σε αρκετά μεγάλα μήκη, διότι ήταν σαφές ότι εκεί υπήρχε το πρόβλημα του να χτυπήσουν τα αυτοκίνητα πάνω στα βάθρα των άνω διαβάσεων και έχει κάνει και διαγραμμίσεις. Ειδικά στο τελευταίο δυστύχημα ήταν σαφής η παραβίαση της διαγράμμισης από το αυτοκίνητο το οποίο εξετράπη της πορείας του. Μπορώ να σας δώσω αυτά τα στοιχεία.

Προφανώς η λύση δεν είναι αυτή. Η λύση είναι αυτή η οποία θα έλθει με την παραχώρηση, δηλαδή η κατασκευή ενός δεύτερου κλάδου, ο οποίος θα είναι παράλληλος με αυτόν. Αυτός θα μείνει ως κλάδος καθόδου από τα σύνορα προς το κέντρο της Θεσσαλονίκης. Η άνοδος με αντίστοιχα χαρακτηριστικά θα χωρίζεται φυσικά με New Jersey στηθαία από τον κλάδο που θα παραμείνει. Και ναι αυτό είναι έργο της παραχώρησης.

Τώρα αν με ρωτήσετε αν αύριο ή μεθαύριο θα ολοκληρωθεί η παραχώρηση, μπορώ να σας πω ότι είναι πολύ κοντά, αλλά δεν μπορώ να σας δώσω σαφή ημερομηνία ή να σας προδιαγράψω τώρα το χρόνο του έργου. Θα συζητήσουμε πολύ σοβαρά και νομίζω ότι καταλαβαίνω το πνεύμα της ερώτησης σας, πιθανές παρεμβάσεις της Εγνατίας οι οποίες θα βελτίωναν χαρακτηριστικά ασφαλείας του δρόμου. Αλλά αυτό δεν σημαίνει ότι ο τρόπος με τον οποίον οδηγούμε αποτελεί ευθύνη της οποιαδήποτε κυβέρνησης ή της οποιαδήποτε πολιτείας.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Νατσιός για τρία λεπτά, για τη δευτερολογία του.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Έχετε δίκιο ότι κινούμαι σε αυτόν το δρόμο, από Κιλκίς για Πιερία. Το μόνο που θέλω είναι να κάνω μία μόνο παρατήρηση, κύριε Υπουργέ: Βόρεια Μακεδονία, μια και εκλέγεσθε και στην περιοχή της Θεσσαλονίκης, για εμάς παραμένουν Σκόπια.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):**  Εκεί ζω.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Τέλος πάντων, μια και ζείτε εκεί, με συγχωρείτε, Σκόπια θα παραμείνουν και έτσι πρέπει να τα ονομάζουμε όσοι, τουλάχιστον, είμαστε από εκείνη την περιοχή.

Αν υπήρχε μπάρα, βέβαια, στη μέση του δρόμου πού αναφερόμαστε, κύριε Υπουργέ δεν θα γινόταν το πρόσφατο δυστύχημα. Και βέβαια, ξέρετε ότι έγινε πρόσφατα και πάλι συγκέντρωση στην περιοχή του Πολυκάστρου στο Κιλκίς, όπου συμμετείχαν πλήθος κόσμου και τοπικοί εκλεγμένοι άρχοντες οι οποίοι βροντοφώναξαν αυτό το πρόβλημα, το τρομερό που υπάρχει, να θρηνούμε πολύ συχνά θύματα στον πολύ επικίνδυνο δρόμο. Προσωπικά αποφεύγω να τον χρησιμοποιώ.

Έχουμε καταντήσει, κύριε Υφυπουργέ ακροατές των έργων και θεατές των λόγων. «Ακούμε έργα και βλέπουμε λόγια», είναι Θουκιδίδειος η φράση. Δεν δώσατε επαρκείς εξηγήσεις και για ποιον λόγο δεν έχει γίνει τίποτα επί Νέας Δημοκρατίας για πέμπτη συνεχή χρονιά, ώστε να εκσυγχρονιστεί αυτός ο επικινδυνότατος δρόμος.

Ο βασικός λόγος, επιτρέψτε μας, είναι ότι η εξουσία των αποφάσεων για ζωτικά έργα οδικής ασφάλειας στην πατρίδα μας, έχει δυστυχώς εκχωρηθεί στο διαβόητο Υπερταμείο και τους δανειστές μας, ασχέτως αν δεν το ομολογείτε. Και περιμένετε με κριτήρια κερδοφορίας τρίτων να αποφασιστεί ή όχι η υλοποίηση ενός έργου δημόσιας ασφάλειας. Έτσι και στην περίπτωση της ασφάλειας των εθνικών οδών. Τόσα χρόνια δεν έγινε καμμία παρέμβαση στον άξονα αυτό και για τον λόγο αυτόν έχουμε τόσα πολλά δυστυχήματα. Βέβαια, στον επικινδυνότατο αυτό δρόμο λειτουργούν διόδια εδώ και έξι χρόνια. Με έναν απλό υπολογισμό προκύπτει ότι τα οκτώ εκατομμύρια περίπου διελεύσεων το χρόνο αποφέρουν συνολικά έσοδα πάνω από 200 εκατομμύρια ευρώ.

Γιατί δεν επενδύθηκε τίποτε από αυτά τα έσοδα για να βελτιωθεί ο δρόμος; Δεν υπάρχει ανταποδοτικότητα γι’ αυτές τις εισπράξεις; Οι οδηγοί αφήνουν χρήματα στα διόδια και αίμα στην άσφαλτο και το κράτος παρακολουθεί αμέτοχο. Και ενώ λαμβάνετε 200 εκατομμύρια ευρώ από λίγες δεκάδες χιλιόμετρα οδικού δικτύου, διαθέτετε μόλις 161 εκατομμύρια για το σύνολο των χιλίων χιλιομέτρων της Εγνατίας Οδού ως το 2025 που αφορούν σε εργασίες συντήρησης και βελτίωσης. Καταλαβαίνουμε όλοι ότι τα έργα που προσδοκούμε είναι στάχτη στα μάτια χωρίς καμμία ουσιαστική βελτίωση στο επίμαχο οδικό τμήμα Ευζώνων-Χαλάστρας.

Προφανώς για να κατασκευαστεί σύγχρονος κάθετος άξονας στην Εγνατία Οδό για την επίμαχη διαδρομή θα περιμένουμε πότε το ΤΑΙΠΕΔ θα παραχωρήσει τη χρήση της Εγνατίας Οδού σε ιδιώτες.

Και τι σημαίνει αυτό, όπως δείχνουν τα πράγματα; Ότι θα παραχωρηθεί η Εγνατία Οδός από το ΤΑΙΠΕΔ σε κοινοπραξία με αντίτιμο 1,5 δισεκατομμύρια ευρώ για διάστημα τριάντα πέντε ετών. Μάλιστα, γνωστή μελέτη έγκριτων καθηγητών οικονομολόγων δείχνει ότι η Εγνατία θα είναι ήδη κερδοφόρα, ακόμη και εάν δεν αυξάνονταν καθόλου τα διόδια, ώστε με την προωθούμενη σύμβαση αναμένεται να υπερδιπλασιαστεί το κόστος των διοδίων, αποφέροντας κάποια αρκετά δισεκατομμύρια κέρδη στον ανάδοχο της εκμετάλλευσης που αποτελούν, βέβαια, απώλεια εσόδων για το ελληνικό δημόσιο.

Κύριε Υπουργέ, θα ήθελα να μας διευκρινίσετε:

Πρώτον, η Κυβέρνηση θα εξακολουθεί να έχει την ευθύνη για την κατασκευή σύγχρονου αυτοκινητόδρομου από τη Χαλάστρα μέχρι τους Ευζώνους ή θα την εκχωρήσετε στην καλή προαίρεση ιδιωτών;

Δεύτερον, υπάρχουν εγγυήσεις ότι ο νέος διαχειριστής θα κατασκευάσει όντως έναν σύγχρονο αυτοκινητόδρομο;

Ευχαριστούμε πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Με τη δευτερολογία του Υφυπουργού κ. Ταχιάου, ολοκληρώνεται η συζήτηση της επίκαιρης ερώτησης.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κύριε Πρόεδρε, με τη δευτερολογία σας ανοίξατε δύο θέματα πολύ ευρύτερα αυτού στο οποίο χωρούσε η ερώτησή σας.

Θα σας δώσω τον πίνακα με τις παρεμβάσεις που έκανε η Εγνατία. Όπως σας είπα, δεν είναι δραματικές ή εν πάση περιπτώσει δεν είναι τόσο δραστικές όσο θα θέλαμε διότι προφανώς εκκρεμεί το θέμα της παραχώρησης.

(Στο σημείο αυτό ο Υφυπουργός Υποδομών και Μεταφορών κ. Νικόλαος Ταχιάος καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επιτρέψτε μου όμως να πω το εξής και εμπεριέχει μια αιχμή αυτό. Εγώ κατάγομαι από το Μοναστήρι. Δεν θα με ακούσετε να λέω: «Μπίτολα». Λέω: «Μοναστήρι», παρ’ όλο που η σύνθετη ονομασία είναι κάτι το οποίο έπρεπε να αποδεχθούμε από πάρα πολλά χρόνια. Ως χώρα, έχοντας αποδεχθεί τη σύνθετη ονομασία, θα είχαμε προλάβει πάρα πολλές περιπέτειες.

Θα σας έλεγα, μάλιστα, ότι η περιοχή στην οποία εκλέγεστε και στην οποία γεννήθηκα -η Θεσσαλονίκη- θα μπορούσε να έχει αποφύγει μια ομφαλοσκόπηση η οποία τράβηξε πολλά χρόνια και οδήγησε, αν θέλετε την άποψή μου, σε πολιτική οπισθοδρόμηση.

Από εκεί και πέρα, επιτρέψτε μου να πω, ότι προφανώς δεν συμφωνώ με τη συμφωνία όπως διαμορφώθηκε επί ΣΥΡΙΖΑ. Όμως, η σύνθετη ονομασία ήταν μια πολύ σαφής λύση η οποία έπρεπε να έχει δοθεί από το 1992, για να μη σκυλεύουν επάνω σε ένα ζήτημα τόσοι και τόσοι άνθρωποι. Αυτή είναι η προσωπική μου άποψη. Δεν έλαβα μέρος σε κανένα συλλαλητήριο. Το έκανα συνειδητά και δεν εξελέγη. Ξέρετε ότι ήμουν υποψήφιος δήμαρχος. Και βγήκα ευθέως και είπα αυτές τις απόψεις. Το ένα ζήτημα είναι αυτό.

Το δεύτερο ζήτημα έχει να κάνει με την παραχώρηση. Ξέρετε, καταλαβαίνω πάρα πολύ καλά ότι υπάρχει καθυστέρηση στην παραχώρηση. Και αν θέλετε την άποψή μου κι εγώ πιστεύω ότι πρέπει μέχρι το τέλος του έτους η ιστορία αυτή να κλείσει. Μέχρι το τέλος του έτους ο επενδυτής, ο παραχωρησιούχος, εν προκειμένω η κοινοπραξία «ΤΕΡΝΑ-EGIS», πρέπει να έρθουν, να καταθέσουν τα χρήματα στο ελληνικό δημόσιο, στο ΤΑΙΠΕΔ, και να ξεκινήσουν να τρέχουν τις υποχρεώσεις τους γιατί πραγματικά είναι μια σύμβαση η οποία εκκρεμεί πολλά χρόνια.

Πρέπει να δούμε ότι ανατρέχοντας στα πρόσφατα γεγονότα υπάρχει ένα κενό στο κράτος μας και το βλέπουμε. Κάνουμε μεγάλα έργα, αλλά πάσχουμε στη συντήρηση, πολλές φορές πάσχουμε στην επέκτασή τους, πάσχουμε στη δυνατότητα να ανταποκριθούμε αμέσως στις ανάγκες που δημιουργεί η στιγμή. Πιστεύω, λοιπόν, και νομίζω ότι η Κυβέρνηση το έχει ξεκαθαρίσει αυτό, ότι παρά τις όποιες καθυστερήσεις που σημειώνονται στην προκειμένη περίπτωση, η συνεργασία του δημοσίου με τον ιδιωτικό τομέα μπορεί και καλύπτει αυτά τα κενά. Και τα καλύπτει με έναν τρόπο ο οποίος είναι πραγματικά ιδιαίτερα αποτελεσματικός.

Αν θέλετε να σας δώσω ένα παράδειγμα, θα σας πω πάρα πολύ απλά το γεγονός ότι χθες υπογράψαμε στη Θεσσαλονίκη τη σύμβαση λειτουργίας του μετρό της Θεσσαλονίκης από ιδιωτικό φορέα, από μια κοινοπραξία στην οποία μετέχει πάλι η «EGIS» και η «ΑΤΜ», δηλαδή το μετρό του Μιλάνου και περιμένουμε ότι θα λύσουμε δεκάδες προβλήματα τα οποία δεν μπορούμε να τα λύσουμε με τον ίδιο τρόπο στον κρατικό ΟΑΣΘ, γιατί υπάρχουν άλλου είδους δουλείες, οι οποίες επικρατούν.

Ναι, άργησε η παραχώρηση, αλλά -δεν άκουσα αν είναι καλή ή κακή η προαίρεση του ιδιώτη, δεν άκουσα ποιο επίθετο χρησιμοποιήσατε- εμείς δεν απευθυνόμαστε ούτε στην προαίρεση του παραχωρησιούχου ούτε στα αισθήματά του. Εμείς απευθυνόμαστε σαφώς στο συμβατικό αντικείμενο, το οποίο αναλαμβάνει και το συμβατικό αντικείμενο τον υποχρεώνει να πηγαίνει και να κατασκευάσει τον δρόμο, όπως ακριβώς έχει υπογράψει ή θα υπογράψει πολύ σύντομα, όπως περιμένουμε.

Ευχαριστώ πολύ και ευχαριστώ και για την ερώτησή σας.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Κυρία Πρόεδρε, μπορώ να έχω τον λόγο; Θα ήθελα να κάνω ένα σχόλιο για τον Ιωαννίδη.

**ΠΡΟΕΔΡΕΥΟΥΣΑ (Όλγα Γεροβασίλη):** Δεν προβλέπεται, αλλά σας δίνω τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ πολύ. Να με συγχωρέσετε.

Θέλουμε και εμείς ως Νίκη να εκφράσουμε τα θερμά μας συλλυπητήρια για τον θάνατο του Γιάννη Ιωαννίδη. Συντρόφευσε, μιας και ζούσαμε στη Θεσσαλονίκη, τα νεανικά μας χρόνια ο σπουδαίος αυτός άνθρωπος, η εμβληματική προσωπικότητα του ελληνικού αθλητισμού. Ευχόμαστε άνωθεν παρηγορία στην οικογένειά του και ο Θεός να αναπαύσει την ψυχή του, γιατί ήταν και πιστός άνθρωπος.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Συνεχίζουμε με τη δεύτερη με αριθμό 189/29-9-2023 επίκαιρη ερώτηση πρώτου κύκλου της Βουλευτού Λακωνίας της Κοινοβουλευτικής Ομάδας «ΠΑΣΟΚ - Κίνημα Αλλαγής», κ. Παναγιώτας (Νάγιας) Γρηγοράκουπρος τον Υπουργό Υγείαςμε θέμα: «Στην «εντατική» η δημόσια υγεία στη Λακωνία».

Θα απαντήσει η Αναπληρώτρια Υπουργός Υγείας, κ. Ειρήνη Αγαπηδάκη.

Κυρία Γρηγοράκου, έχετε τον λόγο για δύο λεπτά για το ερώτημά σας.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ:** Ευχαριστώ πολύ, κυρία Πρόεδρε.

Κυρία Υπουργέ, καλημέρα σας. Η αλήθεια είναι ότι είναι ευρέως διαδεδομένο το γεγονός ότι τόσο οι πρωτοβάθμιες όσο και οι δευτεροβάθμιες δομές υγείας του Νομού Λακωνίας βρίσκονται σε κατάσταση λειτουργικής κατάρρευσης. Και η αλήθεια είναι ότι από την πλευρά της Κυβέρνησης η επίλυση σε αυτά τα εντεινόμενα προβλήματα, είτε διαρκώς αναβάλλεται είτε στην ουσία αντιμετωπίζεται με λύσεις, οι οποίες είναι αποσπασματικές, αναποτελεσματικές και πρόχειρες.

Δυστυχώς για τους Λάκωνες πολίτες, οι λύσεις αυτές δεν ανταποκρίνονται στις προσδοκίες τους, όταν στη Λακωνία στις εκλογές του Ιουνίου και του Μαΐου οι Λάκωνες πολίτες τίμησαν τη Νέα Δημοκρατία με ένα ποσοστό της τάξης του 50%.

Επιτρέψτε μου, λοιπόν, να ξεκινήσω με την κατάσταση, η οποία επικρατεί στο Γενικό Νοσοκομείο της Πάτρας. Αυτό που παρατηρούμε τον τελευταίο καιρό είναι ότι το υπάρχον ιατρικό προσωπικό βρίσκεται σε κατάσταση υπερκόπωσης λόγω των αυξημένων ωραρίων και της υπερεφημέρευσης, γεγονός το οποίο δείχνει ότι πλέον οι άνθρωποι καταβάλουν περισσότερες δυνάμεις από αυτές τις οποίες είναι ανθρωπίνως δυνατό.

Αυτό επιβεβαιώνεται και από το γεγονός ότι τον τελευταίο καιρό παρατηρούμε επαναλαμβανόμενες και συνεχιζόμενες παραιτήσεις γιατρών, οι οποίοι αποφασίζουν πως πλέον δεν αντέχουν άλλο την απαξίωση του επιστημονικού τους έργου και εγκαταλείπουν οριστικά το ΕΣΥ, μεταπηδώντας πλέον στον ιδιωτικό τομέα.

Το αποτέλεσμα έχει ως εξής: ΄Ερχεται ο διοικητής, η διοικήτρια του Νοσοκομείου Σπάρτης και με εντολές ζητά αναγκαστικές μετακινήσεις γιατρών από τα Κέντρα Υγείας της Λακωνίας με αποτέλεσμα αυτή τη στιγμή να απαξιώνεται το κέντρο υγείας του νομού. Δεν γνωρίζω αν έχετε επισκεφθεί ποτέ το νομό μας, έχουμε τεράστιες χιλιομετρικές αποστάσεις με αποτέλεσμα να είναι εξαιρετικά σημαντικό να υπάρχουν άρτια στελεχωμένα κέντρα υγείας.

Ως εκ τούτου σήμερα είμαστε εδώ, γιατί θα θέλαμε να μας απαντήσετε στις εξής δύο ερωτήσεις. Η πρώτη ερώτηση αφορά το εάν το Υπουργείο Υγείας σκοπεύει να ζητήσει μόνιμες προσλήψεις προσωπικού, οι οποίες θα καλύψουν τα κενά τα οποία υπάρχουν τόσο στο Γενικό Νοσοκομείο Σπάρτης όσο και στα κέντρα υγείας. Και δεύτερον, αν υπάρχει κάποια πρόβλεψη από την πλευρά της Κυβέρνησης για να ανακουφιστούν με κάποιο τρόπο οι γιατροί και το ιατρικό εν γένει προσωπικό, προκειμένου να σταματήσουν πια αυτά τα φαινόμενα των αλλεπάλληλων και συνεχιζόμενων παραιτήσεων.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Αγαπηδάκη, έχετε τον λόγο για τρία λεπτά.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ, κυρία Πρόεδρε.

Κυρία Γρηγοράκου, σε σχέση με το αρχικό σχόλιο που κάνατε θυμίζω τη χθεσινή συζήτηση που είχαμε εδώ με αφορμή το νομοσχέδιο του Υπουργείου Υγείας.

Είπε και ο αρμόδιος Υπουργός, καθώς βρίσκομαι εδώ για να απαντήσω ως αναπληρώτρια εκπροσωπώντας τον αρμόδιο Υπουργό για τα θέματα αυτά, ότι έχουμε προκηρύξει τις θέσεις, δεν υπάρχει κανένας απολύτως σχεδιασμός που να αφορά ιδιωτικοποιήσεις ούτε τίποτα τέτοιο. Οι προκηρύξεις γίνονται με όσο το δυνατό πιο γρήγορες διαδικασίες.

Και βέβαια, πρόθεσή μας –το έχει εξαγγείλει και ο Πρωθυπουργός πάρα πολλές φορές και το έχει διαβεβαιώσει και στο Σώμα- να γίνουν δέκα χιλιάδες προσλήψεις μόνιμου προσωπικού στον τομέα της υγείας και προσπαθούμε με κάθε τρόπο να επιταχύνουμε αυτή τη διαδικασία.

Ξέρω ότι δεν είναι πάντα εύκολο να γίνει στον χρόνο που θα θέλαμε, να καλυφθούν με έναν πολύ γρήγορο τρόπο -όλοι θα το θέλαμε- τα κενά αυτά. Αυτή η πάντως η προσπάθεια είναι σε εξέλιξη.

Συγκεκριμένα για τα ερωτήματα που μου θέσατε -και σας ευχαριστώ-, όπως γνωρίζουμε όλοι, η έγκριση των μόνιμων θέσεων για το ιατρικό προσωπικό γίνεται από τον Υπουργό Υγείας, αφού λάβει υπ’ όψιν τα αιτήματα για την κάλυψη των κενών των νοσοκομείων, των κέντρων υγείας, των περιφερειακών ιατρείων. Οι θέσεις του ιατρού κλάδου ΕΣΥ προκηρύσσονται με απόφαση του διοικητή του νοσοκομείου ή του διοικητή της οικείας ΥΠΕ, αν πρόκειται για θέσεις μονάδων υγείας που υπάγονται στην αρμοδιότητά τους, με βάση -ξαναλέω- την τεκμηρίωση των σχετικών υπηρεσιών.

Έτσι, λοιπόν, από τα στοιχεία που έχουμε από τη Διεύθυνση Ανθρώπινου Δυναμικού του Υπουργείου Υγείας για την τελευταία διετία, για το Γενικό Νοσοκομείο Λακωνίας, την οργανική μονάδα της στη Σπάρτη, έχουν ολοκληρωθεί οι διαδικασίες για τον διορισμό μιας θέσης Διευθυντή Καρδιολογίας, ενώ απέβη άγονη η διαδικασία για την κάλυψη των εξής θέσεων: Μία θέση Επιμελητή Α΄ Εσωτερικής Παθολογίας, μία θέση Επιμελητή Β΄ Νεφρολογίας, μία θέση Επιμελητή Α΄ Πνευμονολογίας - Φυματιολογίας, μία θέση Επιμελητή Α΄ Παιδιατρικής, μία θέση Διευθυντή Παιδιατρικής, μία θέση Επιμελητή Ψυχιατρικής. Από την έγκριση της 14830 του 2021 έχουν προκηρυχθεί και εκκρεμεί η διαδικασία στα συμβούλια κρίσης για μία θέση Διευθυντή Αναισθησιολογίας για τη ΜΕΘ, μία θέση Επιμελητή Β΄ Καρδιολογίας, μία θέση Επιμελητή Β΄ Παιδιατρικής.

Επίσης, απέβη άγονη, δεν υποβλήθηκαν δηλαδή υποψηφιότητες, η διαδικασία για την κάλυψη μιας θέσης Επιμελητή Β΄ Αναισθησιολογίας και μία Επιμελητή Β΄ Καρδιολογίας.

Για το Γενικό Νοσοκομείο Λακωνίας και την αποκεντρωμένη οργανική μονάδα στους Μολάους έχουν ολοκληρωθεί οι διαδικασίες για τον διορισμό μίας θέσης Διευθυντή Αναισθησιολογίας και μίας θέσης Διευθυντή Εσωτερικής Παθολογίας, μιας θέσης Επιμελητή Α΄ Καρδιολογίας. Και από την έγκριση πάλι της ίδιας προκήρυξης υπάρχει σε εκκρεμότητα η διαδικασία στα συμβούλια κρίσης για μία θέση Επιμελητή Α΄ Καρδιολογίας. Δεν έχουν υποβληθεί όμως υποψηφιότητες -είναι αυτό το πρόβλημα- και απέβη η διαδικασία άγονη.

Αυτό που πρέπει να σημειώσουμε και είναι ενδεικτικό των προβλημάτων που αντιμετωπίζει το Εθνικό Σύστημα Υγείας είναι το απροσδόκητο που συνέβη στο Γενικό Νοσοκομείο Σπάρτης –το είπατε και η ίδια- με τις ταυτόχρονες παραιτήσεις δύο εκ των τεσσάρων υπηρετούντων ιατρών ειδικότητας παθολογίας.

Η έκτη ΥΠΕ γι’ αυτόν τον λόγο προέβη στην άμεση μετακίνηση δύο γιατρών ειδικότητας παθολογίας που υπηρετούσαν σε μονάδες της πρωτοβάθμιας φροντίδας υγείας στον νομό. Πάραυτα, με την λήψη μετακίνησής τους, έβαλαν αναρρωτικές άδειες, παραιτήσεις λόγω συνταξιοδότησης κ.λπ., και έτσι δημιουργήθηκε αυτό το πρόβλημα που περιγράφετε στο Γενικό Νοσοκομείο της Σπάρτης και στην τοπική κοινωνία.

Σε ό,τι αφορά την πρωτοβάθμια φροντίδα υγείας, όλα τα κέντρα του Νομού Λακωνίας λειτουργούν εύρυθμα, οι υπηρετούντες γιατροί καλύπτουν τις υγειονομικές ανάγκες του νομού.

Να ξέρετε ότι μέχρι το τέλος του χρόνου θα φέρουμε ένα νομοσχέδιο ολοκληρωμένο για την πρωτοβάθμια φροντίδα υγείας. Και αυτό έχει σημασία, γιατί θα δείτε εκεί πώς ενισχύεται περαιτέρω η αποκεντρωμένη επιχειρησιακή δυνατότητα των μονάδων της πρωτοβάθμιας.

Σε σχέση όμως με το ειδικότερο ζήτημα, ξαναλέω ότι δεν υπάρχει κάποιο πρόβλημα σε σχέση με τις εφημεριακές ανάγκες των μονάδων της πρωτοβάθμιας. Άρα, δεν καταλαβαίνω πώς προκύπτει η κατάρρευση των μονάδων της πρωτοβάθμιας στον Νομό της Λακωνίας.

Για τη στελέχωση με μόνιμο προσωπικό του Νοσοκομείου της Σπάρτης, έχουν προκηρυχθεί με την 14830 του 2023 εγκριτική υπουργική απόφαση τα εξής: Μια θέση αναισθησιολογίας στη ΜΕΘ σε βαθμό Διευθυντή. Είπα πάλι πριν για τη θέση Αναισθησιολογίας Επιμελητή Β΄, η οποία απέβη άγονη. Δύο θέσεις Καρδιολογίας Επιμελητή Β΄. Μία θέση Παιδιατρικής στη βαθμίδα του Επιμελητή Β΄.

Μια και θέσατε το κομμάτι της στελέχωσης του ντης Σπάρτης και το πώς πρέπει να στελεχωθούν τα νοσοκομεία της επαρχίας και γενικότερα το κομμάτι που έχει να κάνει με τα δευτεροβάθμια και τριτοβάθμια νοσοκομεία, είναι πάρα πολύ σημαντικό αυτό που ανέφερε και χθες ο Υπουργός -το έχει πει και ο αρμόδιος Υπουργός, ο κ Θεμιστοκλέους- ότι η εξέλιξη του υγειονομικού χάρτη, η οποία αναμένεται να ολοκληρωθεί σε εύλογο χρονικό διάστημα, θα μας δώσει τη δυνατότητα να έχουμε μια στρατηγική στελέχωση των ομάδων του ΕΣΥ και των μονάδων, είτε αφορούν τα νοσοκομεία είτε την πρωτοβάθμια φροντίδα υγείας. Διαφορετικά, φοβάμαι ότι είναι σαν να συνεχίζει το κράτος να ξοδεύει πόρους, χωρίς να μπορεί να μπορεί να καλύψει τις ανάγκες των πολιτών.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Γρηγοράκου, έχετε τον λόγο για τη δευτερολογία σας για τρία λεπτά.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ:** Ευχαριστώ πολύ, κυρία Υπουργέ. Χαίρομαι πραγματικά που αναγνωρίζετε το πρόβλημα το οποίο υπάρχει στις μονάδες υγείας στον νομό της Λακωνίας και χαίρομαι πραγματικά που λέτε ότι υπάρχουν προκηρύξεις.

Το θέμα, όμως, είναι το εξής. Χρειαζόμαστε άμεσες ενέργειες. Χρειάζεται να μας δώσετε ένα συγκεκριμένο χρονοδιάγραμμα. Η αλήθεια είναι ότι χθες το βράδυ ο Υπουργός είχε μια συνέντευξη στην ΕΡΤ όπου δεν έγινε καμμία αναφορά στο κομμάτι του ιατρικού προσωπικού, παρά μόνο πως υπάρχουν ορισμένες σκέψεις για το τι θα γίνει με τους γιατρούς που βρίσκονται τις νησιωτικές περιοχές.

Το πρόβλημα στη Λακωνία είναι πραγματικά επείγον. Όταν δηλαδή είχαμε πέντε παθολόγους και ξαφνικά ένα νοσοκομείο το οποίο εξυπηρετεί χιλιάδες κόσμου έχει μόνο δύο παθολόγους αυτή τη στιγμή, πραγματικά πείτε μας τι θα μπορούσαν να πρωτοκάνουν. Να κάνουν εφημερίες; Να βρεθούν στα επείγοντα;

Ξέρετε τι γίνεται αυτή τη στιγμή στα επείγοντα. Έρχονται αγροτικοί γιατροί από τα κέντρα υγείας, οι οποίοι -λογικό είναι- επειδή είναι νέα παιδιά, μόλις έχουν βγει από τις σχολές της ιατρικής, δεν έχουν την απαραίτητη κλινική εμπειρία έτσι ώστε να μπορέσουν να ανταποκριθούν πλήρως σε όλα τα περιστατικά τα οποία τυχόν προκύψουν και τις περισσότερες φορές δεν υπάρχει καν εποπτεία από αντίστοιχο επιμελητή.

Ένα άλλο ζήτημα το οποίο έχουμε είναι ακριβώς αυτό το οποίο λέτε εσείς, όμως, ότι δεν υπάρχει ως πρόβλημα, το κομμάτι των κέντρων υγείας. Αυτή τη στιγμή από το Κέντρο Υγείας Σπάρτης έχει έρθει γιατρός παθολόγος με «εντέλλεσθε» προς το νοσοκομείο της Σπάρτης ο οποίος έχει κατά 67% αναπηρία και χρόνια προβλήματα. Και δεν είναι μόνο αυτός ο οποίος αυτή τη στιγμή βρίσκεται στα όρια της κατάρρευσης. Το ίδιο συνέβη και με παθολόγο οποίος έφυγε από το Κέντρο Υγείας «Βλαχιώτη» και πήγε στο Νοσοκομείο της Σπάρτης και μετά στην ουσία υπέβαλε την παραίτησή του.

Άρα, λοιπόν, αυτό το οποίο κάνετε είναι στην ουσία να απαξιώνετε τα κέντρα υγείας, τα οποία θα πρέπει να τονίσουμε ότι έχουν και έναν εξίσου σημαντικό ρόλο, το γεγονός ότι μπορούν να προσφέρουν τις υπηρεσίες τους σε ανθρώπους οι οποίοι είναι ανασφάλιστοι ή δεν έχουν ασφαλιστική ικανότητα και οι οποίοι χρειάζεται να γράφουν τα φάρμακά τους. Αυτή τη στιγμή υπάρχουν ασθενείς με διάφορες χρόνιες ασθένειες, όπως για παράδειγμα οι διαβητικοί, οι οποίοι πάνε στα κέντρα υγείας στα κατά τόπους και το νοσηλευτικό προσωπικό, απουσία γιατρού, δεν μπορούν να τους εξυπηρετήσουν με ό,τι αυτό φυσικά συνεπάγεται και για την ένταση η οποία υπάρχει και έχει εντοπιστεί πάρα πολλές φορές μεταξύ του νοσηλευτικού προσωπικού και των ασθενών.

Επίσης, μας μιλήσατε για συγκεκριμένες θέσεις οι οποίες έχουν προκηρυχθεί και πράγματι στο Νοσοκομεία της Σπάρτης έχουμε ελάχιστους αναισθησιολόγους, δεν έχουμε καρδιολόγους, δεν έχουμε παιδιάτρους και όπως και εσείς προείπατε δεν υπάρχει ψυχίατρος, δεν υπάρχει θέση για ψυχίατρο και δεν υπάρχει ούτε θέση για δερματολόγο.

Άρα, λοιπόν, εμείς αυτή τη στιγμή δεν μπορούμε άλλο να έχουμε τους Λάκωνες πολίτες για το πιο απλό πράγμα να φεύγουν από τη Λακωνία και να πηγαίνουν στην Αθήνα. Και δεν μιλάμε μόνο για τη Σπάρτη που έχουμε ένα καλό οδικό δίκτυο και σε δύο ώρες είμαστε στην Αθήνα. Μιλάμε και για κατοίκους της Λακωνίας οι οποίοι βρίσκονται στην Ελαφόνησο ή βρίσκονται στη Νεάπολη που χρειάζονται δυόμισι ώρες για να φτάσουν στη Σπάρτη και άλλες δύο ώρες κι ένα τέταρτο για να βρεθούν στην Αθήνα.

Επομένως, αυτό το οποίο ζητάμε από εσάς είναι ένα χρονοδιάγραμμα, άμεσες λύσεις και να μας απαντήσετε πότε θα στελεχωθούν άρτια το Γενικό Νοσοκομείο Σπάρτης και πότε δεν θα υπάρχουν αυτές οι ελλείψεις οι οποίες παρατηρούνται στα κέντρα υγείας του νομού Λακωνίας.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η Υπουργός κ. Ειρήνη Αγαπηδάκη για τη δευτερολογία και ολοκληρώνει τη συζήτηση της επίκαιρης ερώτησης.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ, κυρία Πρόεδρε.

Κυρία Γρηγοράκου, θα έλεγα ψέματα αν δεν αναγνώριζα τα προβλήματα. Το έχει κάνει ο ίδιος ο Πρωθυπουργός και προεκλογικά, γι’ αυτό θέσαμε την υγεία στην κορυφή της ατζέντας μας πολιτικά και το έχουμε κάνει ήδη από το 2019. Γνωρίζουμε τα προβλήματα.

Όπως επίσης είναι γνωστό και στους Έλληνες πολίτες και σε όλα τα κόμματα θεωρώ, τα θέματα που αντιμετωπίζει το σύστημα υγείας τα τελευταία χρόνια λόγω και της οικονομικής κρίσης και όλων αυτών τα οποία έχουμε περάσει ως κράτος, ως κοινωνία, ως χώρα. Έχουν ένα μακροχρόνιο αντίκτυπο και μακάρι να μπορούσαμε πάρα πολύ γρήγορα να θεραπεύσουμε όλες της τις πληγές. Δεν γίνεται αυτό, το γνωρίζετε και εσείς. Δεν υπάρχει, δυστυχώς, μαγικό ραβδί να θεραπεύσουμε όλα τα προβλήματα.

Θέλω να σταθώ σε δύο τρία πράγματα τα οποία είπατε. Γιατί μπορεί να έδωσε ο Υπουργός μια συνέντευξη στην ΕΡΤ ήταν, όμως, και χθες όλη μέρα εδώ, απάντησε στο Σώμα, ενημέρωσε την Εθνική Αντιπροσωπεία σε κάθε ερώτηση που τέθηκε με αφορμή το νομοσχέδιο που είχαμε.

Μίλησα για την αναβάθμιση των ΤΕΠ που είναι σε εξέλιξη. Και αυτό, ξέρετε, είναι πάρα, πάρα πολύ σημαντικό έργο γιατί θα βοηθήσει ακριβώς στα ζητήματα που είπατε. Το χρονοδιάγραμμά του είναι -το είπε και ο Υπουργός- ότι μέσα στα επόμενα ενάμισι με δύο έτη θα έχει αλλάξει άρδην το τοπίο που αφορά στα ΤΕΠ και στις εφημερίες.

Σε σχέση με το συγκεκριμένο ζήτημα που αναφέρατε για το Νομό Λακωνίας, εγώ να πω το εξής: Παρόμοια ζητήματα έχουμε όντως και στην ηπειρωτική χώρα, -δεν είναι μόνο τα νησιά, έχετε δίκιο- και σε άλλες περιοχές. Και προσπαθούμε με διάφορους τρόπους να βρούμε λύσεις μέχρι να τελεσφορήσουν οι μεσομακροπρόθεσμες λύσεις τις οποίες έχουμε ήδη σε τροχιά υλοποίησης. Δηλαδή δεν ερχόμαστε εδώ να σας πούμε τι θα κάνουμε, αλλά τι ήδη κάνουμε. Και χρειάζεται χρόνος για να ολοκληρωθεί μια λύση, μια πρόσληψη. Το γνωρίζετε αυτό.

Αλλά μέχρι τότε δεν καθόμαστε με σταυρωμένα χέρια. Προσπαθούμε να τις βρούμε κατά περίπτωση γιατί υπάρχουν -πιθανά να το ξέρετε- διαφορετικές πτυχές στα νησιά, διαφορετικές πτυχές στην ενδοχώρα, στη μία περιοχή της χώρας από την άλλη και σε σχέση με τη διαθεσιμότητα των γιατρών που υπάρχουν κατά περίπτωση κ.λπ..

Άρα εάν υπάρχει κάποια πρόταση που θεωρείτε ότι δεν την έχουμε εξετάσει και θα μπορούσε να αποφέρει πιο γρήγορα πλήρωση των θέσεων αυτών, εδώ είμαστε να την ακούσουμε.

Εγώ αυτό που λέω είναι ότι πέρα από τη δρομολόγηση για τις μόνιμες θέσεις, για τα συγκεκριμένα θέματα που θέσατε, για την αναβάθμιση νοσοκομείων ΤΕΠ που ξέρετε ότι περιλαμβάνεται και ο νομός με πάρα πολλές τομές και με έξτρα υποδομές και προσωπικό, μέχρι τότε έχουμε τη δυνατότητα να φέρουμε ανθρώπους από τον ιδιωτικό τομέα για να ενισχύσουμε το ΕΣΥ. Σε κάποιες περιπτώσεις γίνονται μετακινήσεις από τα κέντρα υγείας χωρίς να διαταράσσεται ολοσχερώς όμως η λειτουργία των κέντρων υγείας. Είναι εκεί οι άνθρωποι με υπερπροσπάθεια, το αναγνωρίζω.

Καλύπτονται όμως οι ανάγκες. Δεν υπάρχει αυτή τη στιγμή η κατάρρευση των μονάδων πρωτοβάθμιας φροντίδας υγείας. Το πρόβλημα είναι πιο εντοπισμένο. Έχει να κάνει πράγματι με το νοσοκομείο. Έχει αναλάβει η Κυβέρνηση συγκεκριμένες ενέργειες προς αυτή την κατεύθυνση. Και νομίζω ότι εδώ είμαστε κάθε φορά να απαντάμε και μακάρι να επανέλθετε με μία πρόταση που πιθανόν δεν έχουμε σκεφθεί και μπορούμε να δρομολογήσουμε άμεσα.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ακολουθεί η πρώτη με αριθμό 193/29-9-2023 επίκαιρη ερώτηση δευτέρου κύκλου του Βουλευτή Κερκύρας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αλέξανδρου – Χρήστου Αυλωνίτηπρος τον Υπουργό Υγείας με θέμα: «Αναστάτωση από τα κρούσματα λεπτοσπείρωσης στη βόρεια Κέρκυρα. Ενημέρωση για τις ενέργειες Υπουργείου Υγείας και ΕΟΔΥ».

Κύριε Αυλωνίτη, έχετε δύο λεπτά να θέσετε το ερώτημά σας.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ευχαριστώ, κυρία Πρόεδρε.

Τι να πω εγώ στην κυρία συνάδελφο που τέσσερα ολόκληρα χρόνια έχω κάνει άπειρες επίκαιρες ερωτήσεις και ερωτήσεις για το νοσοκομείο της Κέρκυρας. Και προχτές παρακολουθούσα από το σπίτι μου τη συνεδρίαση της Βουλής στο πλαίσιο κοινοβουλευτικού ελέγχου όπου υπήρξε ορυμαγδός από ερωτήσεις Βουλευτών από όλα τα νοσοκομεία της Ελλάδας.

Δυστυχώς αυτή είναι η κατάσταση. Βρισκόμαστε σε επίπεδο κατάρρευσης, πράγμα το οποίο απεύχομαι. Απεύχομαι, γιατί δεν είναι μόνο το Εθνικό Σύστημα Υγείας, είναι και ο διοικητικός μηχανισμός προστασίας των πολιτών μας. Και αναφέρομαι σε ένα πάρα πολύ σημαντικό θέμα. Το σωτήριον έτος 2023 στην Κέρκυρα που εμείς βερμπαλίζοντας λέμε η Κέρκυρα ότι είναι η ναυαρχίδα του τουρισμού, έχουμε θανάτους από λεπτοσπείρωση!

Θα σας πω το συμβάν. Μάιος του 2023 ήταν το πρώτο συμβάν διαπιστωμένο. Μετά από λίγες μέρες θάνατος από λεπτοσπείρωση. Τα δύο νοσοκομεία που επιλήφθηκαν των δύο αυτών περιστατικών της Κέρκυρας και της Θεσσαλονίκης ενημέρωσαν τον ΕΟΔΥ, Εθνικό Οργανισμό Δημόσιας Υγείας. Δεν έγινε τίποτα ολόκληρο το καλοκαίρι. Τον Σεπτέμβριο του 2023, θάνατος από λεπτοσπείρωση. Όλοι λέγαμε ότι είναι στο ίδιο σημείο. Είχαμε διαπιστώσει όλοι ποια ήταν η αιτία του θανάτου.

Και πριν από λίγες ημέρες έρχεται κλιμάκιο του ΕΟΔΥ, ω του θαύματος, να διαπιστώσει αυτό που λέγαμε από τον Μάιο για το τι συμβαίνει στην Κέρκυρα, τη ναυαρχίδα του τουρισμού!

Και ερωτώ -όχι αν ήρθε κλιμάκιο του ΕΟΔΥ στην Κέρκυρα, ήρθε, έδωσε εντολές να εφαρμοστεί το πρωτόκολλο- να μου πει το Υπουργείο: Ερεύνησε, έστω και μετά την ερώτηση που συζητάμε σήμερα; Πήρε απάντηση από τον ΕΟΔΥ; Πήρε από τον αντίστοιχο ελεγκτικό μηχανισμό του Υπουργείου που ελέγχει τον ΕΟΔΥ εάν από τον Μάιο του 2023 έκανε κάτι και τι είναι αυτό που έκανε ο ΕΟΔΥ συγκεκριμένα; Πώς ενεργοποιήθηκαν η διεύθυνση υγείας της περιφέρειας και οι αντίστοιχες του δήμου, έτσι ώστε να γίνει απολύμανση στην περιοχή και να μην έχουμε θάνατο;

Να θυμίσω ότι πριν από λίγες ημέρες συζητούσα εδώ με την κ. Λινού, την καθηγήτρια και ήδη Βουλευτίνα του ΣΥΡΙΖΑ - Προοδευτική Συμμαχία και μου είπε -και διαπίστωσα ότι το είπε και στα Μέσα Μαζικής Ενημέρωσης- ότι τουλάχιστον είκοσι κρούσματα στατιστικά θα πρέπει να έχουν παρουσιαστεί στην περιοχή αυτή.

Σας ρωτώ, λοιπόν, ευθέως και απαντήστε μου στην ερώτηση: Ποιες ενέργειες έγιναν και τι σκέφτεστε να κάνετε από εδώ και πέρα σε σχέση με το τι κατάσταση υπάρχει σε επίπεδο μυοκτονίας εις το περίλαμπρο και ένδοξο νησί των Φαιάκων; Γιατί έχω να κάνω και άλλες καταγγελίες στη δευτερομιλία μου.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Αγαπηδάκη, έχετε τον λόγο για τρία λεπτά για να απαντήσετε.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ, κυρία Πρόεδρε.

Κύριε Αυλωνίτη, το να εντοπίζουμε ένα πρόβλημα και να το περιγράφουμε έχει μεγάλη απόσταση από το να προσπαθούμε να δημιουργήσουμε μία περιρρέουσα ατμόσφαιρα, η οποία προκαλεί περαιτέρω ανησυχία και δίνει στους πολίτες μία αίσθηση ότι δεν υπάρχει μέτρο, δεν υπάρχει επιτήρηση, προστασία, δεν υπάρχει κράτος εν τέλει. Δεν είναι σωστό αυτό.

Και το λέω αυτό, κύριε Αυλωνίτη, γιατί θα μπορούσε να είναι στη θέση αυτή Κυβέρνηση το Κόμμα σας σήμερα. Εάν το ακούγατε αυτό από έναν Βουλευτή ότι υπάρχει θάνατος από λεπτοσπείρωση, έτσι όπως τα παρουσιάζετε και δεν έχει επιληφθεί κανείς και τα λοιπά, δεν είναι μία εικόνα διάλυσης; Ταιριάζει αυτό στους λειτουργούς, στους υγειονομικούς, στους υπαλλήλους του ΕΟΔΥ, στους ανθρώπους της περιφέρειας, στην οργανωμένη πολιτεία, η οποία ανεξάρτητα από το κόμμα που κυβερνά, θεσμικά παρεμβαίνει κάθε φορά για να κάνει τη δουλειά της;

Καταλαβαίνω ότι λόγω των πλημμυρών στη Θεσσαλία γίνεται πάρα πολύ μεγάλος λόγος για τη λεπτοσπείρωση. Τα τελευταία χρόνια το θέμα είναι υπαρκτό. Άλλωστε, εμείς ανακοινώνουμε τα στοιχεία και ανοικτά, δημόσια πάντα με τακτές ενημερώσεις και από τη Θεσσαλία και για τα ζητήματα της Κέρκυρας και ο αρμόδιος πρόεδρος του ΕΟΔΥ βγήκε και είπε για τα νέα κρούσματα και για την παλιά κατάσταση.

Η λεπτοσπείρωση κατά το πρώτο ενιάμηνο του 2023 έχει, λοιπόν, δώσει μεγαλύτερο αριθμό κρουσμάτων. Και το ξέρετε αυτό, γιατί η Κέρκυρα πράγματι δίνει κρούσματα εδώ και χρόνια. Είναι πρώτη περιοχή στη χώρα η οποία δείχνει κρούσματα λεπτοσπείρωσης, αλλά αυτό δεν σημαίνει ότι έχει εκατό κρούσματα. Μπορεί να έχουμε δύο κάθε χρόνο εκεί και ένα αλλού, αλλά ακόμα και αυτό σημαίνει ότι είναι ψηλά στην κατάταξη. Για το εννιάμηνο Ιανουαρίου-Σεπτεμβρίου 2004 με 2022 ο μέσος όρος ήταν δεκαέξι κόμμα δύο κρούσματα με μέση καταγραφή τα είκοσι έξι, ενώ από τον Ιανουάριο μέχρι και τον Σεπτέμβριο του 2023 έχουν καταγραφεί -μιλάμε για όλη τη χώρα- σαράντα οκτώ κρούσματα. Δεν υπάρχει ακόμα σαφής ερμηνεία. Σχετίζεται με τις πλημμύρες προφανώς και ειδικά, σε σχέση με το κομμάτι που έχει να κάνει με τα μολυσμένα νερά.

Γνωρίζετε επίσης πολύ καλά, κύριε Αυλωνίτη, ότι στην Κέρκυρα υπάρχει αυξημένη και συνεχής επιδημιολογική επιτήρηση από τον ΕΟΔΥ, ακριβώς γιατί υπάρχει διαχρονικά αυτό το ζήτημα. Παλαιότερες επιδημιολογικές μελέτες πεδίου που έχουν γίνει έχουν δείξει ότι στο νησί έχουμε πολλές δυνητικές πηγές μόλυνσης και τρόπους μετάδοσης με τη δημιουργία πολλαπλών κύκλων μετάδοσης με περισσότερα ζώα πλην των τρωκτικών.

Στα συμπεράσματα των μελετών έχει καταγραφεί ότι το υγρό κλίμα του νησιού βοηθά σε αυτή τη διαδικασία, δυστυχώς και οι περιοχές που σημειώθηκαν τα κρούσματα βρίσκονται σε πεδινές εκτάσεις που διασχίζονται από χείμαρρους και μόνιμες απορροές ρεμάτων του νησιού. Πέραν της τοπικότητας, η συχνότητα εμφάνισης των κρουσμάτων εμφανίζει εποχική τάση με τα περισσότερα κρούσματα να καταγράφονται στις αρχές της άνοιξης, Απρίλιο και Μάιο και στο τέλος του καλοκαιριού, δηλαδή, μέχρι το τέλος Σεπτεμβρίου.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Αναπληρώτριας Υπουργού Υγείας)

Ενδεικτική είναι και η προέλευση με την πλειοψηφία των ασθενών να συνδέονται με αγροτική και κτηνοτροφική ενασχόληση. Ακριβώς αυτή την τυπολογία βρίσκουμε και στα κρούσματα του 2023 στην Κέρκυρα. Δεν είναι, λοιπόν, ανεξήγητα.

Θέλω να πω κι αυτό, γιατί είναι σημαντικό να αποτυπωθεί το πώς γνωρίζουμε ακριβώς τι συμβαίνει και τον τρόπο με τον οποίο παρεμβαίνουμε. Στο επίπεδο πρόληψης, γνωρίζοντας, λοιπόν, την υφιστάμενη κατάσταση ο ΕΟΔΥ έχει στείλει τη σχετική ενημέρωση ως όφειλε αρμοδίως στις διευθύνσεις δημόσιας υγείας της περιφέρειας και σε όλη τη χώρα από τον Φεβρουάριο του 2023 συστήνοντας με το υπ’ αριθμό πρωτοκόλλου 2822 και ημερομηνία 2-2-2023 έγγραφό του με θέμα: «Ενημέρωση για τη λεπτοσπείρωση» τις εξής παρεμβάσεις: Ενημέρωση τοπικού πληθυσμού όπου εμφανίζονται κρούσματα για τα μέτρα πρόληψης.

Αντίστοιχες οδηγίες εκδώσαμε και τώρα με αφορμή τις πλημμύρες στη Θεσσαλία. Γίνονται τακτές ενημερώσεις του πληθυσμού για τη λεπτοσπείρωση, ειδικά στις περιοχές που έχουμε αυξημένη συχνότητα κρουσμάτων.

Τόσο για το πρόσφατο κρούσμα όσο και για τα προηγούμενα -όπως είπα και πριν, μέσω του δικτύου επιδημιολογικής επιτήρησης, το οποίο είναι συνεχές και λειτουργεί όλον τον χρόνο- ενημερώθηκε αμέσως ο ΕΟΔΥ από το Γενικό Νοσοκομείο Κέρκυρας και έγιναν όλες οι προβλεπόμενες ενέργειες. Δηλαδή, ενημέρωση της τοπικής γενικής διεύθυνσης δημόσιας υγείας της Περιφέρειας Ιονίων Νήσων για όλα τα κρούσματα, τα οποία γνωστοποιήθηκαν στον ΕΟΔΥ, επιχειρησιακή παρέμβαση με ειδικό κλιμάκιο επί της εμφανίσεως του τρίτου κρούσματος στην ίδια περιοχή. Δεν θέλω να ονομάσω το χωριό, γιατί πολλές φορές γίνεται και στιγματισμός των περιοχών και θα ήθελα να το αποφύγω.

Έγινε, λοιπόν, επιτόπια επιδημιολογική διερεύνηση, ειδικό κλιμάκιο του ΕΟΔΥ έκανε παρέμβαση στις 27, 28 Σεπτεμβρίου με ειδικές διαδικασίες και έδωσε ενημέρωση, πήρε δείγματα από τις διαφορετικές περιοχές αγροτικών εκτάσεων που έχουν πλούσια βλάστηση, διαφορετική μορφολογία εδάφους -όπου υπάρχει έντονο το υδάτινο στοιχείο- καθώς αυτό, όπως είπα και πριν, διευκολύνει τη διάδοση της λεπτοσπείρωσης, λόγω της παρουσίας τρωκτικών και άλλων διαβιβαστών.

Έγιναν συνεχείς συναντήσεις και όλο αυτό το διάστημα με τη Γενική Διεύθυνση Δημόσιας Υγείας της Περιφέρειας Ιονίων Νήσων, τον Αντιπεριφερειάρχη Κέρκυρας, τον Δήμαρχο Βόρειας Κέρκυρας, τον Δήμαρχο Κέρκυρας, τη Γενική Διεύθυνση Κτηνιατρικής Περιφέρειας των Ιονίων Νήσων και σε όλες αυτές τις συναντήσεις και τη συνεργασία αυτή -που ξαναλέω ότι είναι συνεχής, δεν είναι ευκαιριακή- έχει τονιστεί η αναγκαιότητα του να γίνονται συνεχώς και συστηματικά μυοκτονίες. Αυτό γράφουμε και στις οδηγίες και στις εγκυκλίους και η διαδικασία είναι ότι το Υπουργείο Υγείας αποστέλλει αυτές τις οδηγίες αρμοδίως στις υπηρεσίες της περιφέρειας, οι υπηρεσίες προχωρούν στην επιχειρησιακή παρέμβαση και ενημερώνουν αντίστοιχα το Υπουργείο. Αυτό σχετίζεται, επίσης, με την έγκαιρη απόρριψη των σκουπιδιών για να μην προσελκύονται τα τρωκτικά.

Θέλω να τονίσω κάτι. Δεν είμαστε σε φάση εφησυχασμού -το έχω πει πάρα πολλές φορές και με αφορμή τη Θεσσαλία και στην περίπτωση της Κέρκυρας- αλλά δεν πρέπει να προκαλούμε σύγχυση και να δίνουμε μία εικόνα στους πολίτες ότι εδώ είμαστε σε κατάσταση πανικού.

Ο ΕΟΔΥ είναι σε διαδικασία υλοποίησης ενός νέου εργαλείου, το οποίο θα μας δώσει τη δυνατότητα να κάνουμε έγκαιρη ανίχνευση σε τοπικό επίπεδο επιδημιολογικό. Αυτό το έχουμε εντάξει στο Ταμείο Ανάκαμψης και όταν έρθει η ώρα θα ενημερώσω το Σώμα αναλυτικά για αυτά τα έργα, ούτως ώστε να έχουμε ακόμα πιο αποτελεσματική παρέμβαση. Όμως, ξαναλέω ότι είναι πάρα πολύ σημαντική η συνεργασία των δημοτικών αρχών, ούτως ώστε να μπορούμε να έχουμε έγκαιρη μυοκτονία, άμεσα κι αποτελεσματικά, καθώς και πολύ αποτελεσματική αποκομιδή των σκουπιδιών.

Καταλαβαίνω ότι υπάρχουν ζητήματα, τα οποία …

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Αναπληρώτριας Υπουργού)

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε, κυρία Υπουργέ, αν θέλετε.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Με συγχωρείτε, κυρία Πρόεδρε, μία φράση μόνο και ολοκληρώνω. Ευχαριστώ για την ανοχή.

Υπάρχουν ζητήματα που τώρα λόγω των Αυτοδιοικητικών Εκλογών, έτσι πολλές φορές γίνονται και αφορμή για πολιτική εκμετάλλευση, το κατανοώ. Θεωρώ, όμως, ότι όλοι είμαστε στην ίδια πλευρά και οι δήμοι και οι περιφέρειες και το Υπουργείο Υγείας, οι αρμόδιες αρχές. Ξαναλέω -το είπα και χθες- να μην υπονομεύουμε την εμπιστοσύνη των πολιτών στις υπηρεσίες, γιατί αυτές τελικά είναι -ανεξάρτητα από το κόμμα που κυβερνά- που θα χρειαστεί να χτίσουν την εμπιστοσύνη και να μπορέσουν να κάνουν τις παρεμβάσεις στις τοπικές κοινωνίες.

**ΠΡΟΕΔΡΕΥΟΥΣΑ (Όλγα Γεροβασίλη):** Ο κ. Αυλωνίτης έχει τον λόγο για να δευτερολογήσει.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Η κυρία Υπουργός ουσιαστικά με μέμφεται ότι εκμεταλλεύομαι ένα γεγονός πολιτικά στην πατρίδα μου, εκεί που γεννήθηκα και θέλει εγώ ως πολίτης της Κέρκυρας και Βουλευτής να μην αναδείξω το όλο θέμα και να το αφήσω, όπως η ίδια ισχυρίστηκε, στην τύχη. Είμαστε άτυχοι στην Κέρκυρα, γιατί έχουμε υγρό κλίμα. Αυτό θέλει!

Θέλει να μην το δημοσιοποιήσω, γιατί, όταν πάω στην Κέρκυρα, θα με βρίζουν οι ξενοδόχοι και οι ιδιοκτήτες ενοικιαζόμενων δωματίων ότι αναδεικνύω ένα θέμα, το υπερτονίζω και θα αλλάξω τον τουρισμό. Μονίμως η ίδια επωδός. Οι εφημερίδες; Σε όλες αυτές οι εφημερίδες από την Αθήνα που δημοσίευσαν το γεγονός με ονόματα διευθύνσεων κ.λπ., στείλατε κανένα έγγραφο να τους πει τα ίδια που λέτε σε μένα; Να τους πείτε «μη δυσφημείτε την Κέρκυρα, μη δυσφημείτε την Ελλάδα». Γιατί δεν το κάνετε και το λέτε σε μένα;

Άτυχη, λοιπόν, η Κέρκυρα, λόγω του υγρού κλίματος! Πώς δεν μου είπατε ότι φταίει κι ο ΣΥΡΙΖΑ γι’ αυτή την κατάσταση. Συγγνώμη, αλλά έτσι εγώ εισέπραξα την απάντησή σας, κυρία Υπουργέ. Έτσι την εισέπραξα, μακάρι να κάνω λάθος.

Δεν μου απαντήσατε. Ειλικρινά, δεν μου απαντήσατε. Σας ρώτησα συγκεκριμένη ερώτηση και εσείς μου είπατε ότι ήρθε κλιμάκιο του ΕΟΔΥ, τον Σεπτέμβρη του ’23 κι έδωσε οδηγίες «εφαρμόστε το πρωτόκολλο».

Μα, αυτό σας το είπα από την αρχή, ότι ήρθε μετά από πέντε μήνες! Στον τόπο που εκδηλώθηκε το κακό, που είναι άπειρα τα κακά σε ολόκληρο το νησί, εκεί δηλαδή που ήταν η εστία, η πηγή του μικροβίου -δεν ξέρω, αν είναι μικρόβιο-, εν πάση περιπτώσει, εκεί που υπήρξε το ζήτημα της λεπτοσπείρωσης δεν πάτησε ψυχή.

Στα social media οι γείτονες μίλαγαν, τα έγγραφα έρχονταν σωρηδόν και σας ρωτάω το εξής απλό σήμερα: Το ελέγξατε; Να πάω, δηλαδή, στην Κέρκυρα και τι να τους πω ότι έκανε ο ΕΟΔΥ από την πρώτη στιγμή που το Νοσοκομείο της Κέρκυρας και το Νοσοκομείο της Θεσσαλονίκης ανέφεραν τα περιστατικά; Τι έκανε, λοιπόν, ο ΕΟΔΥ; Και μου λέτε εσείς, συσκέψεις! Για ποια σύσκεψη μιλάτε; Πείτε μου, σας παρακαλώ, ημέρα και ώρα, να πάω στην Κέρκυρα να ρωτήσω πότε έκαναν σύσκεψη για τους θανάτους στη βόρεια Κέρκυρα. Δεν λέω ούτε εγώ το όνομα του χωριού. Να μου το απαντήσετε, όμως, όχι γενικά και αόριστα, όπως γενικές και αόριστες ήταν οι απαντήσεις, όταν έκανα ερωτήσεις για το σύστημα υγείας στην Κέρκυρα.

Τα ίδια λέτε και εσείς, τα ίδια έλεγε ο κ. Πλεύρης, τα ίδια παλιότερα και ο κ. Κικίλιας και το νοσοκομείο Κέρκυρας είναι υπό διάλυση. Τα κέντρα υγείας κοντεύουν να καταρρεύσουν. Αυτά που λέω είναι υπερβολή; Τότε, εάν είναι υπερβολή, γιατί δίνετε λεφτά, για να φτιαχτούν οι υποδομές; Γιατί κάνετε συνεχείς διαδικασίες πρόσληψης και δεν πατάει ψυχή να συμμετάσχει σε αυτό; Τι συμβαίνει;

Να μην φωνάζω, λοιπόν, να μην λέω, μήπως μας ακούσει κανένα τουριστικό γραφείο και υπάρχει πρόβλημα στην Κέρκυρα; Δεν είναι έτσι. Εγώ θα κάνω, όπως και όλοι οι Βουλευτές θα κάνουμε ό,τι μπορούμε, για να ανορθωθεί, να αναστηλωθεί το Εθνικό Σύστημα Υγείας.

Οι ελεγκτικοί μηχανισμοί της δημόσιας υγείας, όπως ο ΕΟΔΥ, οφείλουν να δουλέψουν. Το Υπουργείο σας οφείλει να παρακολουθεί. Πρέπει να δημιουργηθούν ελεγκτικοί μηχανισμοί.

Να σας πω κάτι; Έχετε φανταστεί τη νύχτα να πηγαίνετε με αυτοκίνητο τζιποειδές και να περπατάνε τα ποντίκια σε τάγματα, συντάγματα, ταξιαρχίες και να σταματάς για να μην πέσεις πάνω σε σωρεία τέτοιων ομάδων; Να σας δείξω εδώ βίντεο; Και μου λέτε να μην φωνάζω, να μην μιλάω! Να σας δείξω άπειρα βίντεο, που μου έστειλαν πολίτες της Κέρκυρας, στη ναυαρχίδα του τουρισμού, στο ένδοξο νησί των Φαιάκων.

Απαντήστε μου, λοιπόν, συγκεκριμένα στην ερώτηση. Τι έκανε το Υπουργείο σας; Τι έκανε ο ΕΟΔΥ για το συγκεκριμένο θέμα που σας ρωτώ, που είχαμε δύο θανάτους από λεπτοσπείρωση στην Κέρκυρα; Είναι συγκεκριμένο το ερώτημα.

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώνεται η συζήτηση της συγκεκριμένης επίκαιρης ερώτησης με τη δευτερολογία της Υπουργού κ. Αγαπηδάκη.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ, κυρία Πρόεδρε.

Κύριε Αυλωνίτη, διαστρέψατε τα λόγια μου. Δεν σας κατηγόρησα για τίποτα από όλα αυτά που είπατε. Καθήκον όλων μας, όλων των Βουλευτών, είναι να κάνουν τις ερωτήσεις και σε εμάς να είμαστε εδώ και να απαντάμε. Για όνομα του Θεού, δεν καταλαβαίνω προς τι όλο αυτό το ξέσπασμα!

Εν πάση περιπτώσει, να επιστρέψω σε αυτά που είπα. Αυτά που είπα, κύριε Αυλωνίτη, για το υγρό κλίμα και όλα τα υπόλοιπα δεν είναι η άποψή μου, ούτε είναι δικαιολογία. Είναι επιστημονική τεκμηρίωση, είναι η αιτιολογία, τα δεδομένα, τα στοιχεία, που δίνει ο ΕΟΔΥ στις εκθέσεις του. Ξέρετε, παρόμοια αιτιολογία έχουμε σε όλες τις χώρες του κόσμου από αρμόδιους φορείς, από το ECDC, το αμερικανικό CDC. Μπορείτε να κάνετε μια αναζήτηση και να πείτε και στην κ. Λινού, που είναι όντως γνώστης και τα ξέρει αυτά, να σας ενημερώσει, εάν αυτά που λέω για το υγρό κλίμα και τα υπόλοιπα είναι η άποψή μου ή εάν αποτελούν γεγονότα και δεδομένα.

Προχωρώ στα υπόλοιπα. Δυστυχώς, δεν είχα σκοπό να ανεβάσουμε τους τόνους, αλλά με αυτά που λέτε τώρα, που γίνεστε καταπέλτης κατά της Κυβέρνησής μας, που κάναμε όλα αυτά και έχουμε καταστρέψει το νησί, θα πρέπει να σας πω τα εξής: Η πρώτη αιτία λεπτοσπείρωσης -το είπα και πριν- είναι η αλληλεπίδραση σκουπιδιών και όχι μόνο με τα τρωκτικά.

Η Κυβέρνησή σας, όλα αυτά τα χρόνια που ήσασταν διακυβέρνηση, έκρυβε το πρόβλημα κάτω από το χαλί. Αν λοιπόν κάποιος το φέρνει στον δημόσιο διάλογο, είμαστε εμείς, κύριε Αυλωνίτη. Αν κάποιος φέρνει λύσεις, είμαστε εμείς, κύριε Αυλωνίτη. Εσείς αυτό που είχατε κάνει, ήταν να στέλνετε τα απορρίμματα του Δήμου Κέρκυρας διακόσια πενήντα χιλιόμετρα μακριά, στη μονάδα διαχείρισης στην Κοζάνη, ενώ οι άλλοι δύο δήμοι του νησιού στέλνουν τα απορρίμματα τους στον ΧΥΤΑ της Βόνιτσας στα Γιάννενα.

Αυτή την κατάσταση αφήσατε μέχρι που ήρθαμε εμείς και από την προηγούμενη θητεία, από το 2019, κάναμε την επαναδημοπράτηση της μονάδας διαχείρισης απορριμμάτων, για να καλύψουμε τις ανάγκες των τριών δήμων που έχουν τα νησιά, όπως και των Παξών.

Η νέα εγκατάσταση θα κατασκευαστεί ως δημόσιο έργο και θα περιλαμβάνει μονάδα διαχείρισης σύμμεικτων απορριμμάτων δυναμικότητας είκοσι εννέα χιλιάδων πεντακοσίων τόνων ανά έτος και μονάδα διαχείρισης προδιαλεγμένων οργανικών αποβλήτων δεκατεσσάρων χιλιάδων εκατό τόνων ανά έτος.

Στην εγκατάσταση προσθέσαμε τη δυνατότητα προαίρεσης και μονάδας διαλογής χωριστά συλλεχθέντων ανακυκλώσιμων με δυναμικότητα δέκα χιλιάδες τόνους το έτος, ώστε το έργο να πληροί τους νέους κανονισμούς της Ευρωπαϊκής Ένωσης και να μπορεί να χρηματοδοτηθεί από το νέο ΕΣΠΑ. Το κόστος είναι 23,1 εκατομμύρια ευρώ για τις δύο πρώτες μονάδες, 11,6 εκατομμύριο ευρώ για τη μονάδα ανακυκλώσιμων.

Επιπλέον, ο διαγωνισμός προβλέπει τη λειτουργία μονάδας για έξι χρόνια προς 1,68 εκατομμύριο ευρώ το έτος, συνολικά δηλαδή 12,4 εκατομμύρια με δυνατότητα επέκτασης σύμβασης για άλλα έξι έτη και, έτσι, μετά τη λειτουργία αυτής της εγκατάστασης, οι ποσότητες που οδηγούνται σε ταφή θα είναι μικρότερες του 20%, ενώ το μεγαλύτερο μέρος των απορριμμάτων θα μετατρέπεται σε απορριμματογενές καύσιμο.

Αυτό σημαίνει λύση, κύριε Αυλωνίτη. Αυτή είναι η λύση του προβλήματος. Λέω ξανά ότι τα θέματα δημόσιας υγείας δεν προσφέρονται για πολιτική σπέκουλα ειδικά σε τέτοιες περιπτώσεις και πραγματικά -νομίζω θα συμφωνήσετε μαζί μου- ουδείς εδώ μέσα βάζει την υγεία των πολιτών -έτσι;- σε δεύτερη μοίρα για οποιεσδήποτε οικονομικές δραστηριότητες.

Επιπλέον, λέω ξανά ότι διαστρεβλώσατε τα λόγια μου. Ποτέ δεν είπα ότι για λόγους τουρισμού δεν πρέπει να μιλάμε. Είναι καθήκον μου να είμαι εδώ και να απαντώ. Είναι υποχρέωσή σας να μας ελέγχετε. Εδώ θα είμαστε με τα στοιχεία, όχι όμως να ακούμε και τέτοια πράγματα και να διαστρεβλώνουμε την πραγματικότητα.

Αν είχε γίνει η δουλειά που κάναμε ως Κυβέρνηση, κύριε Αυλωνίτη, πέντε χρόνια, από το 2019 μέχρι σήμερα, κατά την περίοδο διακυβέρνησης του ΣΥΡΙΖΑ, σήμερα δεν θα είχαμε κανένα κρούσμα λεπτοσυσπείρωσης και για αυτό λέω ότι καλό είναι αυτά τα αφήνουμε έξω από την πολιτική αντιπαράθεση.

**ΠΡΟΕΔΡΕΥΟΥΣΑ (Όλγα Γεροβασίλη):** Πριν προχωρήσουμε στη συζήτηση της τελευταίας επίκαιρης ερώτησης ανακοινώνεται στο Σώμα ότι δεν θα συζητηθούν οι εξής δύο ερωτήσεις:

Η δεύτερη με αριθμό 208/2-10-2023 επίκαιρη ερώτηση δευτέρου κύκλου του Βουλευτή Χίου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Σταύρου Μιχαηλίδηπρος τον Υπουργό Υποδομών και Μεταφορών με θέμα: «Κρατικός Αερολιμένας Χίου «Όμηρος» (ΚΑΧΙΟ)» δεν θα συζητηθεί κατόπιν συνεννοήσεως.

Επίσης, η πέμπτη με αριθμό 184/26-9-2023 επίκαιρη ερώτηση πρώτου κύκλου του Προέδρου της Κοινοβουλευτικής Ομάδας «Σπαρτιάτες» και Βουλευτή του Β3΄ Νότιου Τομέα Αθηνών κ. Βασιλείου Στίγκα προς τον Υπουργό Περιβάλλοντος και Ενέργειας,με θέμα: «Τοποθέτηση ανεμογεννητριών σε πυρόπληκτες περιοχές του Έβρου που έχουν χαρακτηριστεί ως «NATURA» δεν θα συζητηθεί κατόπιν συνεννοήσεως.

Προχωρούμε στην έκτη με αριθμό 194/29-9-2023 επίκαιρη ερώτηση δευτέρου κύκλου του Βουλευτή Μαγνησίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αλέξανδρου Μεϊκόπουλουπρος τον Υπουργό Υγείαςμε θέμα: «Σαφείς απαντήσεις για την καταλληλότητα του νερού σε Βόλο και Παγασητικό».

Κύριε Μεϊκόπουλε, έχετε τον λόγο για δύο λεπτά για να θέσετε το ερώτημά σας.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κυρία Πρόεδρε.

Κυρία Υπουργέ, χαίρομαι ιδιαίτερα που θα συζητήσουμε μαζί τη συγκεκριμένη ερώτηση.

Πριν μπω, όμως, στην ουσία της ερώτησης που κατέθεσα, έχω μια απορία, για την οποία ελπίζω να με διαφωτίσετε στη συνέχεια. Μετά τις καταστροφές και τις πλημμύρες στη Θεσσαλία και τα μεγάλα ζητήματα δημόσιας υγείας που έχουν προκύψει, αναρωτιέμαι πραγματικά πού βρίσκεται το Υπουργός Υγείας, ο κ. Χρυσοχοΐδης, γιατί μέχρι στιγμής, μέχρι και σήμερα εξ όσων παρακολουθώ, μόνο εσείς εμφανίζεστε και τοποθετείστε δημόσια.

Κυρία Υπουργέ, η κακοκαιρία «Ντάνιελ», όπως γνωρίζετε πάρα πολύ καλά, που έπληξε τη Μαγνησία, κατέστρεψε ολοσχερώς το δίκτυο ύδρευσης του πολεοδομικού συγκροτήματος του Βόλου, με αποτέλεσμα να διακοπεί η υδροδότηση και οι κάτοικοι του Βόλου να αδυνατούν για εβδομάδες να εξυπηρετήσουν ακόμα και βασικές τους ανάγκες.

Η δεύτερη κακοκαιρία, η «Ελίας», ήρθε, δυστυχώς, να προσθέσει νέες ζημιές σε υδραγωγεία, αντλιοστάσια και στο δίκτυο διανομής νερού, με συνέπεια περιοχές να παραμένουν μέχρι και σήμερα χωρίς νερό. Στα τμήματα του Βόλου που φτάνει το νερό στις βρύσες αυτό, σύμφωνα με τις ανακοινώσεις του Υπουργείου Υγείας, κρίνεται ακατάλληλο για πόση, μαγείρεμα, προσωπική υγιεινή κ.ο.κ..

Το προηγούμενο διάστημα η διγλωσσία μεταξύ Δήμου Βόλου και Υπουργείου Υγείας για την καταλληλότητα του νερού και οι τελεγραφικές ανακοινώσεις που έχουν δει το φως της δημοσιότητας από τη ΔΕΥΑΜΒ σχετικά με την ποιότητα του νερού και τις ασφαλείς χρήσεις, δημιούργησαν μια τεράστια σύγχυση στους πολίτες του Βόλου.

Στο -ας μου επιτραπεί η έκφραση- μπρα ντε φερ μεταξύ δήμου και Υπουργείου Υγείας ακούγαμε από τη μία τον δήμο να λέει ότι το νερό δεν πίνετε, αλλά μπορούμε να κάνουμε μπάνιο και από την άλλη το Υπουργείο να εμμένει ότι το νερό είναι ακατάλληλο για κάθε ανθρώπινη χρήση.

Μέχρι να διευκρινιστεί από το Υπουργείο τι σημαίνει «ανθρώπινη χρήση», στις ενημερώσεις που πραγματοποιούνταν μέχρι τότε η μόνη κατηγοριοποίηση που άκουγαν οι πολίτες ήταν για «πόσιμο και μη πόσιμο νερό» και αφήνονταν με την απορία αν και πώς μπορούν να το χρησιμοποιήσουν στην καθημερινότητά τους.

Επειδή, λοιπόν, οι Βολιώτες δεν γνωρίζουν πόσο θα διαρκέσει η πλήρης αποκατάσταση του δικτύου και πότε θα έχουν καθαρό και ασφαλές πόσιμο νερό στα σπίτια τους, επειδή υπάρχει πραγματικά μεγάλη αγωνία και δυσπιστία μετά το αλαλούμ διαφορετικών ανακοινώσεων και τοποθετήσεων, επειδή η ΔΕΥΑΜΒ δεν έχει σταματήσει, κυρία Υπουργέ, να αναρτά στοιχεία για την ποιότητα του νερού στο Βόλο, σας μεταφέρω καλοπροαίρετα και από καρδιάς την απαίτηση των συμπολιτών μου να είναι δημόσια και προσβάσιμα τα αποτελέσματα των χημικών αναλύσεων, για να γνωρίζουν οι επιστημονικοί φορείς της περιοχής και οι πολίτες τι μετράτε, πόσο συχνά γίνονται οι δειγματοληψίες, από ποια σημεία και εν τέλει τι δείχνουν οι έλεγχοι που έχουν πραγματοποιηθεί ή θα πραγματοποιηθούν στη συνέχεια.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Υπουργέ, κυρία Αγαπηδάκη, έχετε τον λόγο.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ, κυρία Πρόεδρε.

Κύριε Μεϊκόπουλε, πριν από λίγες μέρες σας είχε προλάβει η κ. Κωνσταντοπούλου. Μου είχε κάνει τις ίδιες ερωτήσεις εδώ. Αποσαφήνισα ακριβώς τι εννοώ και τα λοιπά. Είναι ατυχές αυτό που λέτε ότι υπάρχει μπρα ντε φερ δημάρχου, Υπουργείου Υγείας για το νερό. Δεν υπάρχει κανένα μπρα ντε φερ. Ξέρετε, ο καθένας έχει την αρμοδιότητά του, είναι υπεύθυνος γι’ αυτά που λέει και κρίνεται από τους πολίτες, όπως όλοι μας.

Εμείς, αρμοδίως και υπεύθυνα, είμαστε υποχρεωμένοι να ενημερώνουμε τους πολίτες για τους ελέγχους που κάνουμε, την καταλληλότητα και την ασφάλεια του νερού και να συνεργαζόμαστε με τη ΔΕΥΑΜΒ -αυτό κάνουμε όλο αυτό το διάστημα- για να διασφαλίσουμε ότι όλοι οι πολίτες έχουν πρόσβαση -ξαναλέω- σε κατάλληλο και ασφαλές νερό.

Επειδή όμως βλέπω ότι, παρά τις αλλεπάλληλες απαντήσεις στο θέμα αυτό, επανέρχεστε ξανά και ξανά, ελπίζω -και το λέω πολύ ειλικρινά και εγώ καλοπροαίρετα- να μην είναι για λόγους επικοινωνιακής τακτικής όλο αυτό το πράγμα, γιατί το τελευταίο που χρειάζονται οι Βολιώτες -το ξέρετε καλύτερα από εμένα- είναι τέτοιου τύπου πράγματα σε αυτή την περίπτωση.

Για να τελειώνουμε λοιπόν με τις δήθεν παρανοήσεις -γιατί ξαναλέω είναι δήθεν παρανοήσεις-, έχω αποσαφηνίσει πάρα πολλές φορές τα ζητήματα αυτά και δημόσια και στις ενημερώσεις και επίσημα και παντού και εδώ στο Σώμα: Από τα αποτελέσματα των αναλύσεων που διαθέτει το Τμήμα Περιβαλλοντικής Υγιεινής και Υγειονομικού Ελέγχου της Περιφερειακής Ενότητας Μαγνησίας και τα οποία προέρχονται από τη ΔΕΥΑΜΒ που είναι υπεύθυνος φορέας ύδρευσης και υποχρεούται να κοινοποιεί στην οικεία υγειονομική υπηρεσία τα αποτελέσματα των αναλύσεων από τις δειγματοληψίες, προκύπτει ότι η ποιότητα του νερού ανθρώπινης κατανάλωσης πριν τα πλημμυρικά φαινόμενα ήταν σύμφωνη με τους όρους και προϋποθέσεις ισχύουσας νομοθεσίας. Το νερό χαρακτηριζόταν ως κατάλληλο για ανθρώπινη χρήση. Αυτή είναι ορθή ορολογία.

Το ότι υπήρξε χρήση του «πόσιμου – μη πόσιμου» σε ένα επίπεδο καθημερινής συναλλαγής και διαλόγου και γι’ αυτόν τον λόγο υπήρξε μία παρανόηση -που ξαναλέω έχει αποσαφηνιστεί επανειλημμένα και από εμένα προσωπικά και από πολλούς άλλους-, νομίζω ότι είναι ένα θέμα ληγμένο.

Με την έναρξη της κακοκαιρίας «Ντάνιελ» στις 4 Σεπτεμβρίου του 2023 είχαμε εκτεταμένες ζημιές στην εν λόγω περιφερειακή ενότητα και διακοπή της υδροδότησης. Ο ΕΟΔΥ συνεργάζεται με το περιφερειακό εργαστήριο του ΕΟΔΥ στη Θεσσαλία, το οποίο αποτελεί και το συντονιστικό κέντρο δημόσιας υγείας στην περιοχή για όλα όσα κάνουμε αυτό το διάστημα και το οποίο συνεργάζεται στενά με τη ΔΕΥΑΜΒ γιατί -ξαναλέω- υπάρχουν ξέρετε αναλύσεις που δεν μπορεί να κάνει η ΔΕΥΑΜΒ, για παράδειγμα, κρυπτοσπορίδιο και τις κάνει το εργαστήριο στη Θεσσαλία, που είναι ίσως το μόνο στη χώρα που μπορεί να κάνει αυτή την ανάλυση. Άρα ακόμα και αυτού του τύπου οι αναλύσεις γίνονται για να υπάρχει ολοκληρωμένη εικόνα.

Έτσι λοιπόν, όπως είναι το δίκτυο στο Βόλο και με τις βλάβες που έχει τις εκτεταμένες σε πηγές υδροδότησης, όπως είναι το δίκτυο ύδρευσης, υδατοδεξαμενές, πηγές, γεωτρήσεις ενώ ακόμη -μιλάω για το διάστημα του «Ντάνιελ»- είχαν διενεργηθεί εξειδικευμένες εξετάσεις για ανίχνευση παρασίτων που είναι ανθεκτικά στο χλώριο, όπως το κρυπτοσπορίδιο και η λάμβλια, όπως είπα πριν, στη συνέχεια σε ορισμένες από τις αποκατεστημένες περιοχές το νερό κρίθηκε κατάλληλο για ανθρώπινη κατανάλωση καθώς οι μικροβιολογικές και χημικές αναλύσεις πληρούσαν τα όρια της νομοθεσίας.

Και αν θυμάστε, επειδή ακριβώς το νερό βελτιώνεται με βάση τις οδηγίες που δίνουμε στη ΔΕΥΑΜΒ και λόγω της υπερχλωρίωσης, είχαμε αυξημένη ποσότητα αλάτων, η οδηγία που δόθηκε από το Υπουργείο Υγείας ήταν ότι θα ήταν καλό οι άνθρωποι που έχουν προβλήματα, για παράδειγμα υπέρτασης, εκείνο το διάστημα λόγω της αύξησης των αλάτων στο νερό να μην το πίνουν.

Ωστόσο, η Περιφερειακή Ενότητα Μαγνησίας και Σποράδων υπέστη εκ νέου ζημιές στα δίκτυα ύδρευσης εξαιτίας της κακοκαιρίας «Ελίας» την 27η Σεπτεμβρίου 2023 και έτσι χρειάστηκε να διακόψουμε την υδροδότηση και να κάνουμε εκ νέου εξονυχιστικούς ελέγχους για την καταλληλότητα του νερού.

Σήμερα τις μετρήσεις αυτές τις κάνουμε καθημερινά -ξαναλέω- το Περιφερειακό Εργαστήριο Δημόσιας Υγείας στο Πανεπιστήμιο Θεσσαλίας σε συνεργασία με τη ΔΕΥΑΜΒ. Γίνονται σε συγκεκριμένα σημεία, τα αποτελέσματα δίνονται στη Διεύθυνση Υγείας της Περιφέρειας Θεσσαλίας, η οποία τα γνωστοποιεί αρμοδίως. Δεν μπορούμε να βγάζουμε -ξέρετε- όποιος θέλει ό,τι θέλει. Υπάρχουν αρμοδιότητες και διαδικασίες για όλα αυτά.

Παράλληλα, εκδίδουμε καθημερινά ανακοίνωση με δελτίο Τύπου στο site του Υπουργείου Υγείας στην ενότητα «Οδηγίες προς πλημμυροπαθείς και πληροφορίες για πλημμυροπαθείς» αναφορικά με την καταλληλότητα και την ασφάλεια του νερού σε όλες τις περιοχές της Θεσσαλίας με βάση τις τελευταίες δειγματοληψίες και περιλαμβάνονται, φυσικά, σε αυτό και οι περιοχές της Μαγνησίας.

Μέχρι τις 3 Οκτωβρίου, προχθές -σήμερα είναι μεγαλύτερος ο αριθμός- είχαν πραγματοποιηθεί χίλιες τριακόσιες σαράντα μία λήψεις δειγμάτων στην Περιφέρεια Θεσσαλίας και έχουν γίνει με τις οδηγίες που δίνει το ΠΕΔΥ, το Εργαστήριο του ΕΟΔΥ, όλες οι αναγκαίες διορθωτικές ενέργειες για βελτίωση της ποιότητας του νερού. Αυτό είναι μία συνεχής διαδικασία. Και για να μην έχουμε άλλες παρανοήσεις και σκιές, μπορείτε να δείτε το τελευταίο δελτίο Τύπου που είναι αναρτημένο στο site του Υπουργείου Υγείας. Ξαναλέω ότι γίνεται καθημερινά αυτή η δουλειά. Γι’ αυτό τα αναρτούμε όλα αυτά, προκειμένου να μην έχουμε απορίες και φόβους σε σχέση με την καταλληλότητα και την ασφάλεια του νερού από την πλευρά των πολιτών.

Και να πω και κάτι ακόμα, κύριε Μεϊκόπουλε: Γι’ αυτό βγάλαμε και τις γραμμές στο Υπουργείο Υγείας που είχαμε από τις 8.00΄ το πρωί μέχρι τις 20.00΄ το βράδυ όλες εκείνες τις ημέρες, για να δώσουμε απευθείας ενημέρωση στους πολίτες για διάφορα πρακτικά θέματα που είναι λογικό να προκύπτουν και δεν μπορεί να τα απαντήσει κανείς ούτε στη Βουλή ούτε με δελτία Τύπου.

Όσον αφορά τα νερά του Παγασητικού, να ενημερώσω…

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Υπουργέ, θα έχετε τον χρόνο και στη δευτερολογία σας.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Α, εντάξει, ευχαριστώ, σταματώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Μεϊκόπουλε, έχετε τον λόγο για τη δευτερολογία σας για τρία λεπτά.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ.

Κυρία Υπουργέ, θα επιμείνω στο θέμα των χημικών και μικροβιολογικών αναλύσεων του νερού, γιατί παρακολουθούμε ότι η ταχύτητα με την οποία βγαίνουν οι ανακοινώσεις των αρμόδιων Υπουργείων ξεπερνά την ταχύτητα με την οποία γίνονται τελικά οι αναλύσεις και βγαίνουν τα αποτελέσματα. Και επιτρέψτε μου να εξηγήσω τι εννοώ: Μετά την κακοκαιρία «Ελίας» το Υπουργείο έσπευσε να εκδώσει ανακοίνωση που έλεγε ότι το νερό δεν είναι κατάλληλο κατηγορηματικά. Δεν έλεγε ότι δεν είναι κατάλληλο για προληπτικούς λόγους, παρ’ όλο που γνωρίζουμε ότι χρειάζονται είκοσι τέσσερις με σαράντα οκτώ ώρες για να πάρουμε αποτελέσματα.

Πότε ελήφθησαν αυτά τα δείγματα και πότε βγήκαν τα αποτελέσματα; Δεν βγαίνουν λίγο οι χρόνοι, κυρία Υπουργέ. Αντίθετα με εσάς, ο Υφυπουργός Αγροτικής Ανάπτυξης για το νερό του Παγασητικού έσπευσε να πει ότι δεν τίθεται θέμα ποιότητας των υδάτων ή καταλληλότητας των αλιευμάτων, προτού καν γίνουν έλεγχοι τόσο στον Παγασητικό όσο και στην Κάρλα που απορρέει στον Παγασητικό. Αν δεν κάνω λάθος, το Υπουργείο παίρνει στοιχεία τόσο από τις κατά τόπους ΔΕΥΑΜ όσο και από τις διευθύνσεις, όπως σωστά είπατε, δημόσιας υγείας των περιφερειών.

Κυρία Υπουργέ, έχουμε διασφαλίσει ότι οι αναλύσεις γίνονται από πλήρως διαπιστευμένα εργαστήρια τόσο στη δειγματοληψία όσο και στις αναλύσεις;

Επ’ αφορμή αυτής της όντως χρήσιμης συζήτησης που έχουμε, θα ήθελα να θέσω ακόμη ένα ζήτημα που έχει δημιουργήσει αναστάτωση στην τοπική κοινωνία. Γνωρίζετε ότι μετά την τελευταία κακοκαιρία ο Βόλος υδρεύεται πάλι μέσω γεωτρήσεων. Στην περιοχή Ξηριά, λοιπόν, βρίσκεται ο παλιός ΧΑΔΑ, η παλιά χωματερή του Βόλου. Η πλημμύρα κατέστρεψε την περίφραξη που υπήρχε, με συνέπεια σκουπίδια, λύματα, στραγγίδια μέχρι και σήμερα να παρασύρονται από τα νερά του χειμάρρου. Μέρος αυτών καταλήγουν, δυστυχώς και πάλι στον Παγασητικό, ενώ, όπως σας είπα πριν, λίγα μέτρα πιο μακριά υπάρχουν γεωτρήσεις της ΔΕΥΑΜ.

Θα καταθέσω στα Πρακτικά, κυρία Υπουργέ και χάρτη που δείχνει πόσο κοντά στη χωματερή βρίσκονται οι γεωτρήσεις που υδροδοτούν αυτή τη στιγμή την πόλη του Βόλου. Θα καταθέσω στα Πρακτικά έγγραφο-καταγγελία πολίτη προς την Περιφέρεια Θεσσαλίας, όπου επί της ουσίας από το 2018 ζητάει να γίνουν οι απαραίτητες εργασίες επισκευής και αποκατάστασης του ΧΑΔΑ, ο οποίος αυτή τη στιγμή έχει καταστραφεί από τις πλημμύρες.

Και είμαι σίγουρος ότι γνωρίζετε και πολύ καλύτερα από εμένα ότι οποιαδήποτε απορροή περνά στον υδροφόρο ορίζοντα. Ενημερωθήκαμε μάλιστα ότι τα πετρώματα της περιοχής είναι τέτοια που επιτρέπουν στα στραγγίσματα από τα απορρίμματα αυτά να περνούν στον υδροφορέα.

Όπως είπα, λοιπόν και προηγουμένως, δεν έχουμε αναλύσεις ΔΕΥΑΜ, δεν γνωρίζουμε αν η κατάσταση που έχει δημιουργηθεί εκεί επηρεάζει την ποιότητα του νερού. Δεν γνωρίζουμε πόσες από αυτές τις γεωτρήσεις είναι υδρευτικές και πόσες αρδευτικές, πόσες από αυτές λειτουργούν για να υδροδοτούν. Γίνονται αναλύσεις στη συγκεκριμένη περιοχή;

Καταλαβαίνουμε όλοι, νομίζω, τον κίνδυνο που εγκυμονεί για τη δημόσια υγεία μία πιθανή επιμόλυνση στο δίκτυο, στον υδροφορέα και κατ’ επέκταση στο δίκτυο, όπως προείπα.

Κυρία Υπουργέ, εδώ και πάρα πολλές μέρες πολίτες, εθελοντές, στελέχη των Ενόπλων Δυνάμεων επιχειρούν μέσα στις λάσπες και στα νερά, όπου κατά δική σας δήλωση, θα πρέπει να αντιμετωπίζονται ως δυνητικά μολυσμένα. Εσείς τα έχετε πει αυτά και συμφωνώ απόλυτα μαζί σας.

Χρόνια τώρα υπάρχουν σοβαρά ερωτηματικά για τον αέρα που αναπνέουν οι Βολιώτες. Μετά την κακοκαιρία είναι αντιμέτωποι με βρώμικα νερά μέσα στις γειτονιές, με έναν δυνητικά μολυσμένο Παγασητικό Κόλπο και με πολλά ερωτήματα σε σχέση με το νερό που φτάνει στο σπίτι τους. Περιμένουν, λοιπόν, από εσάς, χωρίς καμία διάθεση εκ μέρους μου μικροκομματικής εκμετάλλευσης, υπεύθυνες απαντήσεις και τη δέσμευση ότι θα υπάρχει σχεδιασμός, θα υπάρχει παρακολούθηση και σοβαροί έλεγχοι για τη διασφάλιση της υγείας τους. Αυτό είναι το θέμα.

Σας ευχαριστώ πολύ.

(Στο σημείο αυτό ο Βουλευτής κ. Αλέξανδρος Μεϊκόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Όλγα Γεροβασίλη):** Ορίστε, κυρία Υπουργέ, έχετε τον λόγο για τη δευτερολογία σας.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ, κυρία Πρόεδρε.

Κύριε Μεϊκόπουλε, έχετε θέσει πολλά θέματα, οπότε, κυρία Πρόεδρε, θα ήθελα για λίγο την ανοχή σας, γιατί θέλω να τα απαντήσω.

Θα ήθελα, λοιπόν, να πω ότι δεν «θα» υπάρξει σχεδιασμός, αλλά υπάρχει και υλοποιείται ήδη. Δεν «θα» γίνουν ενέργειες, γίνονται από την πρώτη στιγμή.

Κύριε Μεϊκόπουλε, αυτές οι δειγματοληψίες που έχουν γίνει είναι σύμφωνα με τα επιστημονικά τεκμηριωμένα πρωτόκολλα που ισχύουν. Υπάρχει μία ομάδα ειδικών στο Περιφερειακό Εργαστήριο Δημόσιας Υγείας στη Θεσσαλία, η οποία αποτελείται από ειδικούς καθηγητές πανεπιστημίου εξειδικευμένους στα θέματα αυτά σε σχέση με το νερό, από τους ανθρώπους της Κτηνιατρικής Υπηρεσίας στην περιφέρεια, από τοπικούς υπηρεσιακούς παράγοντες και από όλους αυτούς από το Υπουργείο σε περιφερειακό και τοπικό επίπεδο που εμπλέκονται στο κομμάτι που αφορά την καταλληλότητα και την ασφάλεια του νερού.

Άρα, λοιπόν, με το να λέτε εδώ ότι πρέπει να πούμε όλα τα σημεία από τα οποία πήραμε δείγμα και να δημιουργείτε εντυπώσεις νομίζω ότι φτάνουμε σε ένα σημείο υπερβολής. Καταλαβαίνω ότι θέλετε να κάνετε το καλύτερο για τους πολίτες του Βόλου, τους οποίους εκπροσωπείτε και είναι κάτι που σέβομαι πολιτικά και καταλαβαίνω. Μπορείτε να υποβάλλετε όποιο ερώτημα θέλετε -δεν υπάρχει τίποτα κρυφό- στο ΠΕΔΥ της Θεσσαλίας για να σας πει τις διαπιστεύσεις του και να μου πείτε αν υπάρχει άλλο εργαστήριο πιο πλήρες στην Ελλάδα σε σχέση με τους εργαστηριακούς ελέγχους, να μου πείτε πού υπάρχει το περίεργο, πού υπάρχει έλλειμμα και τι άλλο θα μπορούσε να γίνει. Κλιμάκια της ΕΥΔΑΠ έχουν συνδράμει όλες τις περιοχές στην επιχειρησιακή αυτή προσπάθεια, για να γίνεται ακόμη πιο γρήγορα.

Και για να μη μακρηγορώ, θέλω να το κλείσω αυτό το θέμα, γιατί πραγματικά δεν χωρά κανενός τύπου αμφισβήτηση, κάτι που λέω με πολύ αυστηρό τόνο, κύριε Μεϊκόπουλε, όσον αφορά την επιστημονική ποιότητα των εργαστηριακών ελέγχων που γίνονται. Επαναλαμβάνω ότι μπορείτε να ασκήσετε όποια κριτική θέλετε, όπως μπορείτε και να μου φέρετε και κάτι το οποίο πιθανά να μην έχουμε κάνει και να μου πείτε «να, ο ΠΟΥ, για παράδειγμα, ο Παγκόσμιος Οργανισμός Υγείας, στην περιοχή τάδε που έγινε κάτι παρόμοιο προτείνει και αυτό, κυρία Αγαπηδάκη». Αυτό είναι κάτι που δέχομαι. Όμως, το να δημιουργούμε υπόνοιες για το ότι δεν είναι σωστή η διαδικασία και δεν ξέρω κι εγώ για τι άλλο, όπως ότι δεν έγιναν έλεγχοι, αυτό δεν επιτρέπεται, κύριε Μεϊκόπουλε.

Από εκεί και πέρα, όσον αφορά τα νερά του Παγασητικού, θα ήθελα να ενημερώσω ότι αυτή η ερώτηση δεν αφορά βέβαια εμένα, αλλά το Υπουργείο Περιβάλλοντος, το οποίο είναι και αρμόδιο να απαντήσει. Αυτό που μπορώ να σας πω εγώ είναι ότι δεν υπάρχει απολύτως κανένα κρυφό στοιχείο. Τα αποτελέσματα των μετρήσεων του Εθνικού Δικτύου Παρακολούθησης της κατάστασης των υδάτων μπορείτε να τα βρείτε στην ιστοσελίδα της Ειδικής Γραμματείας Υδάτων του Υπουργείου, του ΥΠΕΚΑ.

Από εκεί και πέρα, σε σχέση με τις ενέργειες του Υπουργείου Υγείας, έχουμε στείλει εγκύκλιο -πιθανόν να την έχετε δει- σε όλες τις υπηρεσίες δημόσιας υγείας των περιφερειακών ενοτήτων με τη γενική οδηγία να απαγορεύεται η κολύμβηση όπου υπάρχουν ακτές κολύμβησης που έχουν ορατή ρύπανση, ενώ σύμφωνα με αυτή την εγκύκλιο και τις σχετικές ενέργειες της Αποκεντρωμένης Διοίκησης Θεσσαλίας και Στερεάς Ελλάδας, εφαρμόζεται προσωρινή απαγόρευση, προληπτικά δηλαδή, όπου υπάρχει ορατή ρύπανση στις ακτές της Λάρισας, της Μαγνησίας, των περιφερειακών ενοτήτων, με εξαίρεση αυτές των Βορείων Σποράδων μέχρι να ελεγχθούν ξανά τα νερά μετά το πέρασμα της δεύτερης κακοκαιρίας.

Η διαδικασία διενέργειας των εκ νέου δειγματοληψιών στα ύδατα κολύμβησης στη Μαγνησία και τη Λάρισα έχει ήδη ξεκινήσει και περιμένουμε τα αποτελέσματα, για τα οποία, ξαναλέω, πρέπει να απευθυνθείτε στο Υπουργείο Περιβάλλοντος.

Όσον αφορά τώρα την αλιεία, όπως έχω πει επανειλημμένα σε πολλές ενημερώσεις και εγώ, αλλά και ο Διοικητής της ΥΠΕ κ. Σερέτης και ο Πρόεδρος του ΕΟΔΥ κ. Χατζηχριστοδούλου, δεν υπάρχει καμμία απαγόρευση αλιείας στον Παγασητικό Κόλπο.

Παρά το γεγονός ότι δεν είναι θέμα αρμοδιότητας του Υπουργείου Υγείας, επικαλούμαι τις δηλώσεις του Υφυπουργού Αγροτικής Ανάπτυξης κ. Κελέτση, ο οποίος έχει πει ότι δεν τίθεται θέμα καταλληλότητας των υδάτων και των αλιευμάτων του Παγασητικού.

Άρα δεν μπορούμε να λέμε πόσο θα διαρκέσει η απαγόρευση στον Παγασητικό γιατί τέτοια απαγόρευση από σκοπιά υγείας δεν υπάρχει, καθώς έχουμε πει πολλές φορές ότι η σάρκα των ψαριών είναι απαλλαγμένη από μικροοργανισμούς όσο το ψάρι είναι ζωντανό. Άρα δεν συντρέχει λόγος απαγόρευσης της αλιείας και ανησυχίας για την κατανάλωση του τροφίμου.

Έχω πει πολλά στοιχεία που θα μπορούσα να σας τα προσκομίσω αναλυτικά και γραπτά, αν θέλετε, για το τι δειγματοληψίες έχουμε κάνει, από πού, κ.λπ.. Αυτό που θέλω να πω κλείνοντας είναι ότι για να μπορέσει να διασφαλιστεί η καταλληλότητα και η ασφάλεια του νερού, πρέπει να κάνουμε μία συνδυαστική δειγματοληψία από διάφορα σημεία που έχει υποστεί βλάβη το δίκτυο, από τις δεξαμενές, από τις γεωτρήσεις, από χίλιες δυο δομές για να μπορέσει κανείς να πει ότι το νερό τώρα είναι ασφαλές για ανθρώπινη χρήση.

Καταλαβαίνω ότι ταλαιπωρείται ο πληθυσμός, γιατί ξέρετε ότι αυτές οι διαδικασίες δεν είναι μια και έξω. Είναι μία δυναμική διαδικασία επιτήρησης του νερού και θα ήθελα να σας πω ότι το Υπουργείο Υγείας το κάνει αυτό όλον τον χρόνο. Δεν το κάνει μόνο τώρα. Τώρα το κάνει με μεγαλύτερη ένταση και πιο επικεντρωμένα λόγω της πλημμύρας και όλων των συναφών κινδύνων.

Θα ήθελα να κάνω ένα τελευταίο σχόλιο. Ο Υπουργός μου είναι στο πόδι κάθε μέρα από την ώρα που ορκίστηκε. Ήταν εδώ και εχθές, είναι κάθε φορά παρών σε οτιδήποτε υπάρχει ως ανάγκη είτε από τις συστηματικές ανάγκες που αντιμετωπίζουμε σε σχέση με το ΕΣΥ, είτε στα έκτακτα φαινόμενα και τις εντολές του υλοποιούμε όλοι.

Άρα το να αφήνετε τώρα εδώ υπονοούμενα για τον κ. Χρυσοχοΐδη του οποίου η προσφορά στην υγεία είναι γνωστή, νομίζω ότι είναι τουλάχιστον άκομψο, ειδικά εχθές που ήταν ο άνθρωπος όλη μέρα εδώ και είχατε κάθε δυνατότητα να απαντήσετε.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Κυρία Πρόεδρε, αν μου επιτρέπετε, θα ήθελα να κάνω ένα σχόλιο λίγων δευτερολέπτων, για να ολοκληρώσουμε…

**ΠΡΟΕΔΡΕΥΟΥΣΑ (Όλγα Γεροβασίλη):** Δεν προβλέπεται, αλλά μπορείτε να ολοκληρώσετε.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Κυρία Υπουργέ, για να μην μπαίνουμε στον κόπο να ρωτάμε τώρα…

**ΠΡΟΕΔΡΕΥΟΥΣΑ (Όλγα Γεροβασίλη):** Όχι, μην κάνετε πάλι τοποθέτηση. Δεν προβλέπεται…

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Όχι, όχι. Για να μην μπαίνω στον κόπο…

**ΠΡΟΕΔΡΕΥΟΥΣΑ (Όλγα Γεροβασίλη):** …γιατί μετά πρέπει να απαντήσει και η κυρία Υπουργός, κ.λπ..

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Θέλω να κάνω μόνο μία ερώτηση για επιβεβαίωση.

Το ΠΕΔΥ Θεσσαλίας είπατε πριν ότι είναι διαπιστευμένο εργαστήριο στη δειγματοληψία; Μόνο αυτό απαντήστε μου, για να με βοηθήσετε να μην μπαίνω στον κόπο.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Κύριε Μεϊκόπουλε, σας το είπα και πριν. Προσπαθείτε να δημιουργήσετε εντυπώσεις. Βλέπετε τι κάνετε;

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Εγώ; Τι έκανα;

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Επειδή δεν γνωρίζετε, η διαπίστευση δεν είναι ένα πράγμα που καλύπτει τα πάντα. Το εργαστήριο Θεσσαλίας είναι διαπιστευμένο για τους εργαστηριακούς ελέγχους που κάνει και είναι ντροπή, κύριε Μεϊκόπουλε, να επανέρχεστε και να δημιουργείτε τέτοιες υπόνοιες για το μόνο εργαστήριο που ελέγχει και εμπιστεύονται οι πολίτες αυτή την κρίσιμη στιγμή.

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία, ωραία.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ντροπή, κύριε Μεϊκόπουλε! Ντροπή!

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ!

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Με τη συναίνεση του Σώματος και ώρα 12.51΄ λύεται η συνεδρίαση.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**