(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΛΓ΄

Τετάρτη, 04 Οκτωβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν φοιτητές από το College 360 του Silkeborg της Δανίας, σελ.   
3. Έκφραση συλλυπητηρίων για τον θάνατο του Γιάννη Ιωαννίδη, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Ανακοινώνεται το δελτίο επικαίρων ερωτήσεων της Πέμπτης 5 Οκτωβρίου 2023, σελ.   
3. Συζήτηση επικαίρων ερωτήσεων:   
 α) Προς τον Υπουργό Προστασίας του Πολίτη:   
 i. με θέμα: «Αύξηση εγκληματικότητας στη Ρόδο και ανάγκη ενίσχυσης των αστυνομικών δυνάμεων», σελ.   
 ii. με θέμα: «Πλήγμα στο αίσθημα ασφάλειας των πολιτών της Ανατολικής Αττικής από το περιστατικό σοβαρής εγκληματικότητας στον Δήμο Αρτέμιδας», σελ.   
 β) Προς τον Υπουργό Εθνικής Άμυνας, με θέμα: «Εκμετάλλευση ακινήτων Ενόπλων Δυνάμεων», σελ.   
 γ) Προς τον Υπουργό Κλιματικής Κρίσης και Πολιτικής Προστασίας, με θέμα: «Σύγχρονη αναγκαιότητα η παρέμβαση στο κανονιστικό πλαίσιο για την αποζημίωση όλων των πυρόπληκτων μη κατά κύριο επάγγελμα αγροτών», σελ.   
 δ) Προς την Υπουργό Κοινωνικής Συνοχής και Οικογένειας, με θέμα: «Αντιμετώπιση σεξουαλικής παρενόχλησης στον στενό και ευρύτερο δημόσιο τομέα», σελ.   
 ε) Προς τον Υπουργό Μετανάστευσης και Ασύλου, με θέμα: «Να μην απολυθεί κανένας εργαζόμενος στο Υπουργείο Μετανάστευσης και Ασύλου και να καλυφθούν πλήρως οι ανάγκες με μόνιμο προσωπικό», σελ.   
 στ) Προς τον Υπουργό Παιδείας, Θρησκευμάτων και Αθλητισμού με θέμα: « Άμεση ανάγκη χρηματοδότησης της Κοινωνικής Μέριμνας του Πανεπιστημίου Πατρών, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής των άρθρων, των τροπολογιών και του συνόλου του σχεδίου νόμου του Υπουργείου Υγείας: «Ρυθμίσεις για την αντιμετώπιση της πανδημίας του κορωνοϊού COVID-19, την ενίσχυση της προστασίας της δημόσιας υγείας και των υπηρεσιών υγείας, το ηλεκτρονικό σύστημα παρακολούθησης της διακίνησης φαρμάκων, την ενιαία λίστα χειρουργείων και άλλες επείγουσες διατάξεις»., σελ.   
   
ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΩΡΓΑΝΤΑΣ Γ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΛΑΜΠΡΟΥΛΗΣ Γ., σελ

ΟΜΙΛΗΤΕΣ

Α. Έκφραση συλλυπητηρίων για τον θάνατο του Γιάννη Ιωαννίδη:  
 ΚΟΝΤΗΣ Ι. , σελ.   
 ΜΑΝΤΖΟΣ Δ. , σελ.   
 ΡΑΠΤΗ Ζ. , σελ.   
  
Β. Επί διαδικαστικού θέματος:  
 ΒΙΛΙΑΡΔΟΣ Β. , σελ.   
 ΓΕΩΡΓΑΝΤΑΣ Γ. , σελ.   
 ΓΙΟΓΙΑΚΑΣ Β. , σελ.   
 ΘΕΟΧΑΡΗΣ Θ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΜΠΡΟΥΛΗΣ Γ. , σελ.   
 ΛΙΝΟΥ Α. , σελ.   
 ΜΑΝΤΖΟΣ Δ. , σελ.   
 ΠΑΝΑΓΙΩΤΟΠΟΥΛΟΣ Ν. , σελ.   
 ΠΑΠΑΔΟΠΟΥΛΟΣ Ν. , σελ.   
 ΠΟΛΑΚΗΣ Π. , σελ.   
 ΡΑΠΤΗ Ζ. , σελ.   
 ΧΗΤΑΣ Κ. , σελ.   
 ΧΟΥΡΔΑΚΗΣ Μ. , σελ.   
  
Γ. Επί των επικαίρων ερωτήσεων:  
 ΑΝΑΓΝΩΣΤΟΠΟΥΛΟΥ Α. , σελ.   
 ΓΕΡΟΥΛΑΝΟΣ Π. , σελ.   
 ΚΑΙΡΙΔΗΣ Δ. , σελ.   
 ΚΕΦΑΛΑ Μ. , σελ.   
 ΚΕΦΑΛΟΓΙΑΝΝΗΣ Ι. , σελ.   
 ΚΟΜΝΗΝΑΚΑ Μ. , σελ.   
 ΚΟΝΤΗΣ Ι. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΜΑΚΡΗ Ζ. , σελ.   
 ΝΙΚΗΤΙΑΔΗΣ Γ. , σελ.   
 ΟΙΚΟΝΟΜΟΥ Ι. , σελ.   
 ΤΡΙΑΝΤΟΠΟΥΛΟΣ Χ. , σελ.   
 ΧΡΙΣΤΟΔΟΥΛΑΚΗΣ Ε. , σελ.   
  
Δ. Επί του σχεδίου νόμου του Υπουργείου Υγείας:  
 ΑΓΑΠΗΔΑΚΗ Ε. , σελ.   
 ΑΘΑΝΑΣΙΟΥ Μ. , σελ.   
 ΑΚΤΥΠΗΣ Δ. , σελ.   
 ΑΣΗΜΑΚΟΠΟΥΛΟΥ Σ. , σελ.   
 ΒΕΛΟΠΟΥΛΟΣ Κ. , σελ.   
 ΒΛΑΧΑΚΟΣ Ν. , σελ.   
 ΒΟΛΟΥΔΑΚΗ Σ. , σελ.   
 ΓΑΥΓΙΩΤΑΚΗΣ Μ. , σελ.   
 ΓΕΩΡΓΙΑΔΗΣ Σ. , σελ.   
 ΓΙΟΓΙΑΚΑΣ Β. , σελ.   
 ΔΕΛΗΚΑΡΗ Α. , σελ.   
 ΗΛΙΟΠΟΥΛΟΣ Α. , σελ.   
 ΘΕΜΙΣΤΟΚΛΕΟΥΣ Μ. , σελ.   
 ΘΕΟΧΑΡΗΣ Θ. , σελ.   
 ΚΑΖΑΜΙΑΣ Α. , σελ.   
 ΚΑΠΠΑΤΟΣ Π. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΤΣΙΒΑΡΔΑΣ Χ. , σελ.   
 ΚΟΝΤΗΣ Ι. , σελ.   
 ΚΟΥΡΟΥΠΑΚΗ Α. , σελ.   
 ΚΡΗΤΙΚΟΣ Ν. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΜΠΡΟΥΛΗΣ Γ. , σελ.   
 ΛΙΝΟΥ Α. , σελ.   
 ΜΑΝΤΖΟΣ Δ. , σελ.   
 ΜΠΑΡΤΖΩΚΑΣ Α. , σελ.   
 ΜΠΙΜΠΙΛΑΣ Σ. , σελ.   
 ΝΙΚΗΤΙΑΔΗΣ Γ. , σελ.   
 ΟΙΚΟΝΟΜΟΥ Θ. , σελ.   
 ΠΑΝΑΓΙΩΤΟΠΟΥΛΟΣ Α. , σελ.   
 ΠΑΠΑΔΑΚΗΣ Π. , σελ.   
 ΠΑΠΑΔΟΠΟΥΛΟΣ Ν. , σελ.   
 ΠΑΠΠΑΣ Π. , σελ.   
 ΠΑΡΑΣΤΑΤΙΔΗΣ Σ. , σελ.   
 ΠΟΛΑΚΗΣ Π. , σελ.   
 ΠΟΥΛΑΣ Α. , σελ.   
 ΡΑΠΤΗ Ζ. , σελ.   
 ΣΠΑΝΙΑΣ Α. , σελ.   
 ΣΠΥΡΙΔΑΚΗ Α. , σελ.   
 ΣΤΙΓΚΑΣ Β. , σελ.   
 ΤΣΙΜΑΡΗΣ Ι. , σελ.   
 ΤΣΙΡΩΝΗΣ Σ. , σελ.   
 ΦΛΩΡΟΣ Κ. , σελ.   
 ΦΩΤΟΠΟΥΛΟΣ Σ. , σελ.   
 ΧΑΛΚΙΑΣ Α. , σελ.   
 ΧΗΤΑΣ Κ. , σελ.   
 ΧΟΥΡΔΑΚΗΣ Μ. , σελ.   
 ΧΡΥΣΟΧΟΪΔΗΣ Μ. , σελ.   
  
Ε. ΠΑΡΕΜΒΑΣΕΙΣ:  
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΠΛΕΥΡΗΣ Α. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΛΓ΄

Τετάρτη 4 Οκτωβρίου 2023

Αθήνα, σήμερα στις 4 Οκτωβρίου 2023, ημέρα Τετάρτη και ώρα 9.13΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. **ΓΕΩΡΓΙΟΥ ΛΑΜΠΡΟΥΛΗ**.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 3-10-2023 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΛΒ΄ συνεδριάσεώς του, της Τρίτης 3 Οκτωβρίου 2023, σε ό,τι αφορά την ψήφιση στο σύνολο του σχεδίου νόμου: «Αναμόρφωση του συστήματος διακυβέρνησης Οργανισμών Τοπικής Αυτοδιοίκησης α΄ και β΄ βαθμού, κατάργηση νομικών προσώπων δημοσίου δικαίου δήμων, παρακολούθηση επιδόσεων τοπικής αυτοδιοίκησης, οικονομική και διοικητική διαχείριση οργανισμών τοπικής αυτοδιοίκησης, ευζωία των ζώων συντροφιάς, κατασκευή και αναβάθμιση λειτουργούντων χερσαίων συνοριακών σταθμών και λοιπές διατάξεις του Υπουργείου Εσωτερικών».)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Εμμανουήλ (Μανώλη) Χριστοδουλάκη, Βουλευτή Α΄ Ανατολικής Αττικής, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(ΝΑ ΜΠΕΙ ΤΟ MAIL ΜΕ ΤΙΣ ΑΝΑΦΟΡΕΣ)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(ΝΑ ΜΠΕΙ ΤΟ MAIL ΜΕ ΤΙΣ ΑΠΑΝΤΗΣΕΙΣ)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, εισερχόμαστε στη συζήτηση των

ΕΠΙΚΑΙΡΩΝ ΕΡΩΤΗΣΕΩΝ

Πριν προχωρήσουμε στη συζήτηση του σημερινού δελτίου των επικαίρων ερωτήσεων επιτρέψτε μου πρώτα να ανακοινώσω το δελτίο επικαίρων ερωτήσεων της Πέμπτης 5 Οκτωβρίου 2023, το οποίο έχει ως εξής:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 192/29-9-2023 επίκαιρη ερώτηση της Βουλευτού Ιωαννίνων της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Μερόπης Τζούφη προς τον Υπουργό Παιδείας, Θρησκευμάτων και Αθλητισμού, με θέμα: «Πότε και πώς θα ξεκινήσουν τα σχολεία της Θεσσαλίας;»

2. Η με αριθμό 189/29-9-2023 επίκαιρη ερώτηση της Βουλευτού Λακωνίας της Κοινοβουλευτικής Ομάδας «ΠΑΣΟΚ - Κίνημα Αλλαγής», κ. Παναγιώτας (Νάγιας) Γρηγοράκου προς τον Υπουργό Υγείας, με θέμα: «Στην «εντατική» η δημόσια υγεία στη Λακωνία».

3. Η με αριθμό 203/2-10-2023 επίκαιρη ερώτηση του Βουλευτή Μαγνησίας της Κοινοβουλευτικής Ομάδας «Κομμουνιστικό Κόμμα Ελλάδας» κ. Κωνσταντίνου Βασιλείου Μεταξά προς τον Υπουργό Ναυτιλίας και Νησιωτικής Πολιτικής, με θέμα: «Να παρθούν άμεσα μέτρα για την απορροή των υδάτων στη συνοικία Παλαιό Λιμεναρχείο Βόλου».

4. Η με αριθμό 181/25-9-2023 επίκαιρη ερώτηση του Βουλευτή Β΄ Θεσσαλονίκης της Κοινοβουλευτικής Ομάδας «Ελληνική Λύση» κ. Κωνσταντίνου Χήτα προς τον Υπουργό Περιβάλλοντος και Ενέργειας, με θέμα: «Έντονες λαϊκές αντιδράσεις κατοίκων & φορέων στη απόφαση εγκατάστασης φωτοβολταϊκού πάρκου εκτάσεως 4.547 στρεμμάτων μεταξύ των περιοχών Νέας Μεσημβρίας - Ξηροχωρίου - Μπλαίικας και Δημοτικών Ενοτήτων (Δ.Ε.) του Αγίου Αθανασίου του Νομού Θεσσαλονίκης».

5. Η με αριθμό 184/26-9-2023 επίκαιρη ερώτηση του Προέδρου της Κοινοβουλευτικής Ομάδας «Σπαρτιάτες» και Βουλευτή του Β3΄ Νότιου Τομέα Αθηνών κ. Βασιλείου Στίγκα προς τον Υπουργό Περιβάλλοντος και Ενέργειας, με θέμα: «Τοποθέτηση ανεμογεννητριών σε πυρόπληκτες περιοχές του Έβρου που έχουν χαρακτηριστεί ως NATURA».

6. Η με αριθμό 197/1-10-2023 επίκαιρη ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας «Νίκη» κ. Τάσου Οικονομόπουλου προς τον Υπουργό Εξωτερικών, με θέμα: «Έμπρακτη συμπαράσταση της Ελλάδος στον δοκιμαζόμενο αρμενικό λαό του Ναγκόρνο - Καραμπάχ (Αρτσάχ)».

7. Η με αριθμό 201/2-10-2023 επίκαιρη ερώτηση της Βουλευτού Α΄ Ανατολικής Αττικής της Κοινοβουλευτικής Ομάδας «Πλεύση Ελευθερίας» κ. Ελένης Καραγεωργοπούλου προς τον Υπουργό Περιβάλλοντος και Ενέργειας, με θέμα: «Παράνομη εγκατάσταση φωτοβολταϊκων πάρκων στους ορεινούς όγκους της Λαυρεωτικής».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 193/29-9-2023 επίκαιρη ερώτηση του Βουλευτή Κερκύρας της Κοινοβουλευτικής Ομάδας. «ΣΥΡΙΖΑ - Προοδευτική Συμμαχία» κ. Αλέξανδρου - Χρήστου Αυλωνίτη προς τον Υπουργό Υγείας, με θέμα: «Αναστάτωση από τα κρούσματα λεπτοσπείρωσης στην Βόρεια Κέρκυρα. Ενημέρωση για τις ενέργειες Υπουργείου Υγείας και ΕΟΔΥ».

2. Η με αριθμό 208/2-10-2023 επίκαιρη ερώτηση του Βουλευτή Χίου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Σταύρου Μιχαηλίδη προς τον Υπουργό Υποδομών και Μεταφορών, με θέμα: «Κρατικός Αερολιμένας Χίου «Όμηρος» (ΚΑΧΙΟ)».

3. Η με αριθμό 205/2-10-2023 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή προς τον Υπουργό Παιδείας, Θρησκευμάτων και Αθλητισμού, με θέμα: «Τραγική η κατάσταση του Εθνικού Καυτανζόγλειου Σταδίου».

4. Η με αριθμό 195/29-9-2023 επίκαιρη ερώτηση του Βουλευτή Σερρών της Κοινοβουλευτικής Ομάδας «Ελληνική Λύση» κ. Μπούμπα Κωνσταντίνου, προς τον Υπουργό Κλιματικής Κρίσης και Πολιτικής Προστασίας, με θέμα: «Ασυνέπεια ως τώρα στις κυβερνητικές εξαγγελίες περί πρόσληψης πυροσβεστών και δασικών για αντιπυρική θωράκιση της χώρας».

5. Η με αριθμό 204/2-10-2023 επίκαιρη ερώτηση του Προέδρου της Κοινοβουλευτικής Ομάδας «Νίκη» και Βουλευτή Α΄ Θεσσαλονίκης κ. Δημητρίου Νατσιού προς τον Υπουργό Υποδομών και Μεταφορών, με θέμα: «Κυβερνητική Ευθύνη για τα πολύνεκρα ατυχήματα στην εθνική οδό Θεσσαλονίκης - Ευζώνων (Α1)».

6. Η με αριθμό 194/29-9-2023 επίκαιρη ερώτηση του Βουλευτή Μαγνησίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αλέξανδρου Μεϊκόπουλου προς τον Υπουργό Υγείας, με θέμα: «Σαφείς απαντήσεις για την καταλληλότητα του νερού σε Βόλο και Παγασητικό».

7. Η με αριθμό 200/2-10-2023 επίκαιρη ερώτηση της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ουρανίας (Ράνιας) Θρασκιά, προς τον Υπουργό Παιδείας, Θρησκευμάτων και Αθλητισμού, με θέμα: «Σοκάρουν τα φαινόμενα βίας μεταξύ παιδιών κι εφήβων - επιτακτική η ανάγκη καλλιέργειας της ενσυναίσθησης».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 508/1-09-2023 ερώτηση του Ε΄ Αντιπροέδρου της Βουλής και Βουλευτή Αρκαδίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Οδυσσέα Κωνσταντινόπουλου προς τον Υπουργό Παιδείας, Θρησκευμάτων και Αθλητισμού, με θέμα: «Διόρθωση των χρόνιων συστημικών αδυναμιών του Ολοκληρωμένου Πληροφοριακού Συστήματος Διαχείρισης Προσωπικού Πρωτοβάθμιας και Δευτεροβάθμιας Εκπαίδευσης (Ο.Π.ΣΥ.Δ.)».

Προχωρούμε τώρα στη συζήτηση των προγραμματισμένων για σήμερα επικαίρων ερωτήσεων.

Με έγγραφό του ο Γενικός Γραμματέας Νομικών και Κοινοβουλευτικών θεμάτων ενημερώνει το Σώμα πως σήμερα, Τετάρτη 4 Οκτωβρίου 2023, θα συζητηθούν επτά επίκαιρες ερωτήσεις.

Πρώτα θα συζητηθεί η δεύτερη με αριθμό 185/27-9-2023 επίκαιρη ερώτηση πρώτου κύκλου του Βουλευτή Δωδεκανήσου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Γεωργίου Νικητιάδη προς τον Υπουργό Προστασίας του Πολίτη, με θέμα: «Αύξηση εγκληματικότητας στη Ρόδο και ανάγκη ενίσχυσης των αστυνομικών δυνάμεων».

Θα απαντήσει ο Υπουργός Προστασίας του Πολίτη κ. Ιωάννης Οικονόμου.

Κύριε Νικητιάδη, έχετε τον λόγο για την πρωτολογία σας.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε. Καλημέρα σας.

Κύριε Υπουργέ, όπως γνωρίζετε, η Ρόδος είναι ένα μοναδικό νησί, με πάνω από εκατόν είκοσι χιλιάδες μόνιμους κατοίκους πλέον και με διακόσιες πενήντα χιλιάδες επιπλέον επισκέπτες για επτάμισι περίπου μήνες. Είναι ένα νησί που θα έπρεπε να φυλάττεται ως κόρην οφθαλμού. Παρά ταύτα, η εγκληματικότητα, όπως τουλάχιστον εμείς πληροφορούμαστε, καλπάζει.

Σύμφωνα με στοιχεία που έχουμε συλλέξει εμείς, οι κοινές κλοπές έχουν αυξηθεί κατά 35% το τελευταίο διάστημα, οι κλοπές τροχοφόρων κατά 50%, τα τροχαία ατυχήματα, που παρεμπιπτόντως είναι ρεκόρ τα τροχαία ατυχήματα που συμβαίνουν στη Ρόδο, σχεδόν δεν περνάει μέρα που να μην έχουμε ένα ατύχημα, και αυτά έχουν αυξηθεί κατά 15%, οι τροχονομικές παραβάσεις κατά 25%.

Όπως φαίνεται και από συνομιλίες που έχω με αστυνομικούς στην περιοχή, δεν αντέχουν άλλο, δηλαδή έχουν υπερβεί τα όριά τους σε ό,τι αφορά την προσπάθειά τους για την καταπολέμηση της εγκληματικότητας.

Δεν αντέχει όμως και ο κόσμος, έχει περιέλθει σε μια ανασφάλεια. Δεν μας έφτανε η ανασφάλεια με την ακρίβεια, τρέχουμε και για την ανασφάλεια για το ότι θα πρέπει να διπλοκλειδώσουμε τα σπίτια μας. Οι ανάγκες αστυνόμευσης έχουν αυξηθεί πολύ τελευταία, πρώτον γιατί είχαμε μια αύξηση του πληθυσμού κατά δέκα χιλιάδες στη Ρόδο, μετά την τελευταία απογραφή.

Παραλλήλως, για τις μεταναστευτικές ροές -το γνωρίζετε, το γνωρίζουμε όλοι- στην επερώτησή μου αναφέρθηκα σε αύξηση 65%. Αυτό έγινε εκ παραδρομής. Απ’ ό,τι βλέπω οι αυξήσεις των μεταναστευτικών ροών είναι 150%.

Την ίδια περίοδο παίρνετε αστυνομικούς από το Αστυνομικό Τμήμα Ρόδου, προκειμένου να στελεχώσετε τη νεοδημιουργηθείσα υποδιεύθυνση στην Κάρπαθο. Καλά κάνατε και κάνατε υποδιεύθυνση στην Κάρπαθο, αλλά δεν έπρεπε να πάρετε από τη Ρόδο τον κόσμο.

Με αυτά, λοιπόν, τα δεδομένα αντιλαμβάνεστε ότι έχουμε ένα τεράστιο πρόβλημα και ερωτάσθε: Θα καλύψετε τις κενές οργανικές θέσεις που υπάρχουν εκ των πραγμάτων; Σχεδιάζετε κάποια μέτρα για την καταπολέμηση αυτής της εγκληματικότητας στις διαρκώς αυξανόμενες;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για την πρωτολογία σας.

**ΙΩΑΝΝΗΣ ΟΙΚΟΝΟΜΟΥ (Υπουργός Προστασίας του Πολίτη):** Ευχαριστώ, κύριε Πρόεδρε, και ευχαριστώ και για την ερώτηση.

Και τα Δωδεκάνησα, και ιδιαίτερα η Ρόδος, όπως και κάθε περιοχή της Ελλάδας, είναι μια περιοχή που η αντεγκληματική πολιτική, η πρόνοια από το Αρχηγείο της Ελληνικής Αστυνομίας για την καταπολέμηση της εγκληματικότητας σχεδιάζεται, υλοποιείται και επαναπροσδιορίζεται εκεί που οι συνθήκες το επιβάλλουν.

Περιγράψατε κάποιους δείκτες, οι οποίοι προφανώς θα ανταποκρίνονται στην πραγματικότητα και εκφράζετε την ανησυχία των συμπολιτών σας. Κοντά σε αυτό υπάρχει και η αύξηση των εξιχνιάσεων διάφορων υποθέσεων της εγκληματικότητας και η συνεχής προσπάθεια της Ελληνικής Αστυνομίας να στέκεται στο πλευρό του πολίτη.

Ακριβώς για να αντιμετωπίζουμε τις ανάγκες αυτές, στελέχωσης της Ελληνικής Αστυνομίας σε όλη την περιφέρεια, και στην Αθήνα και αλλού, το Αρχηγείο της Ελληνικής Αστυνομίας με διάφορες κινήσεις προσπαθεί να στελεχώσει όσο το δυνατόν καλύτερα και να εμπλουτίσει την παρουσία της υπηρεσίας και στο κέντρο και αλλού.

Στα Δωδεκάνησα, μιας και αναφερθήκαμε τώρα, στη Ρόδο, κατά τη διάρκεια της καλοκαιρινής περιόδου και μέχρι 31-10 έχει ενισχυθεί με αποσπάσεις από άλλες γενικές διευθύνσεις, με ανθρώπους που στελεχώνουν κρίσιμες υποδομές για τον τουρισμό, για να υποδεχτούν τον κόσμο που έρχεται παραπάνω και που συνεισφέρουν και στις δραστηριότητες της Αστυνομίας. Στις μεταθέσεις που προγραμματίστηκαν το 2023, με βάση τη μοριοδότηση, τους κανόνες που επιβάλλει ο οργανισμός της Αστυνομίας, εγκρίθηκαν αρκετές θέσεις για τη Ρόδο, για την Α΄ Διεύθυνση Δωδεκανήσου. Είναι πολύ κοντά στον αριθμό των οργανικών θέσεων η στελέχωση στη Ρόδο. Σε καμμία περιφέρεια δεν είμαστε ακριβώς στο κομμάτι των οργανικών θέσεων, είμαστε πολύ κοντά στα Δωδεκάνησα στη Ρόδο και εδώ είμαστε πάντοτε με βάση τις δυνατότητες που υπάρχουν να αναπροσαρμόζουμε τη στρατηγική αυτή και να την ενισχύουμε όσο το δυνατόν περισσότερο.

Σε πολύ καλή κατάσταση επίσης βρίσκεται και ο στόλος της Ελληνικής Αστυνομίας εκεί, ο μηχανοκίνητος στόλος, τα αυτοκίνητα, τα περιπολικά, οι μοτοσικλέτες που έχουν στη διάθεσή τους, για να ανταποκριθούν όντως, όπως σωστά περιγράψατε, σε ένα φαινόμενο - δυστυχώς δεν είχαμε πολλά στην Ελλάδα το τελευταίο διάστημα- στην αύξηση του πληθυσμού. Το δημογραφικό μας είναι ένα τεράστιο πρόβλημα για τη χώρα. Στα Δωδεκάνησα είχαμε την ευτυχή κατάληξη ο πληθυσμός να αυξηθεί και ιδιαίτερα στην πόλη της Ρόδου.

Προς την κατεύθυνση αυτή, λοιπόν, να είστε σίγουρος ότι με όποιες δυνάμεις υπάρχουν -δεν είναι αστείρευτες, φέτος ήταν μια κακή χρονιά, διότι δεν είχαμε αποφοίτηση από τις σχολές της Αστυνομίας μεγάλου δυναμικού για να ενταχθεί στο σώμα και στο πεδίο- με όσες και όποιες δυνάμεις έχουμε κατά καιρούς θα προσαρμόζουμε τις δράσεις μας, προκειμένου να ενισχύουμε τις υπηρεσίες εκεί που υφίσταται και παρουσιάζεται μεγαλύτερη ανάγκη.

**ΠΡΟΕΔΡΕΥΩΝ (Γεώργιος Λαμπρούλης):** Έχετε τον λόγο, κύριε Νικητιάδη, για τη δευτερολογία σας.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, ακούγονται ευχάριστα αυτά που μας ανακοινώνετε. Αντιλαμβάνομαι ότι εντοπίζετε το πρόβλημα. Αντιλαμβάνομαι ότι έχετε το σκοπό να μεριμνήσετε, έτσι ώστε να καλυφθούν οι κενές οργανικές θέσεις.

Εγώ ωστόσο βάζω και το ζήτημα της αύξησης των οργανικών θέσεων, γιατί όπως προείπα αυξήθηκε ο πληθυσμός, αυξάνονται οι μεταναστευτικές ροές, αυξάνεται κι ο τουρισμός. Συνεπώς πρέπει κι αυτές οι οργανικές θέσεις να αυξηθούν.

Αλλά ξέρετε, κάνουμε αυτή τη συζήτηση -και είμαι βέβαιος ότι συμμερίζεστε τον προβληματισμό μου- και θλίβομαι, γιατί εδώ, σε ένα ευνομούμενο κράτος της Ευρωπαϊκής Ένωσης, το ερώτημα δεν θα έπρεπε να είναι «Τι κάνετε για την αύξηση της εγκληματικότητας;», αλλά θα έπρεπε να είναι «Τι κάνετε και δεν μειώσατε ακόμη περισσότερο την εγκληματικότητα;». Παρά ταύτα, αντί να συζητάμε γιατί δεν μειώνεται ακόμη περισσότερο, καθόμαστε τώρα και συζητάμε για το ότι αυξάνεται η εγκληματικότητα στην πατρίδα μας.

Εγώ κρατάω την απάντησή σας. Εδώ θα είμαστε, θα αναμένω και θα επανέλθουμε, εμείς για να ελέγχουμε και εσείς για να ενεργοποιηθείτε. Εύχομαι όσο γρηγορότερα γίνεται να μπορέσετε να καλύψετε αυτά τα κενά. Διότι κυρίως οι αστυνομικές δυνάμεις που υπηρετούν, για να το πω στην καθομιλουμένη, έχουν κτυπήσει μπιέλες, δεν μπορούν άλλο, δεν πάει άλλο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Κύριε Υπουργέ, έχετε τον λόγο.

**ΙΩΑΝΝΗΣ ΟΙΚΟΝΟΜΟΥ (Υπουργός Προστασίας του Πολίτη):** Ευχαριστώ, κύριε Πρόεδρε.

Να ξεκινήσω από το τελευταίο που είπατε, κύριε συνάδελφε. Όντως οι αστυνομικές δυνάμεις στο νησί έχουν δείξει την αφοσίωσή τους στην εκπλήρωση του καθήκοντός τους, είμαι βέβαιος και στην καθημερινή μάχη με την εγκληματικότητα. Θέλω να αναφερθώ και από εδώ σε δύο νομίζω πολύ χαρακτηριστικές περιπτώσεις, την τεράστια συνδρομή που είχαν για τις εκκενώσεις στις πυρκαγιές που δοκιμάστηκε το νησί το περασμένο καλοκαίρι. Οι αστυνομικές δυνάμεις εκεί όντως ξεπέρασαν εαυτόν και μαζί με τις άλλες αρχές, και το Λιμενικό Σώμα, και το Πυροσβεστικό Σώμα, και τους εθελοντές, συνέδραμαν τα μέγιστα, έτσι ώστε να έχουμε τις εκκενώσεις και να μεταφερθεί με ασφάλεια ο κόσμος, έτσι ώστε να μην κινδυνεύει.

Επίσης θυμίζω την τεράστια προσφορά που έχουν στην αντιμετώπιση των προσφυγικών και μεταναστευτικών ροών. Δεν είναι κυρίως θέμα της Αστυνομίας, είναι κυρίως θέμα των λιμενικών αρχών, αλλά πάνω από ογδόντα πέντε -είμαι βέβαιος ότι θα το γνωρίζετε- μεταφορές έχουν γίνει ακτοπλοϊκώς στις δομές που έχουμε στην Κω και στη Λέρο, στα Δωδεκάνησα, με την τεράστια συμβολή της Ελληνικής Αστυνομίας και όλα αυτά μαζί με την καθημερινή μάχη της εγκληματικότητας.

Κοιτάξτε, η αντιμετώπιση της εγκληματικότητας είναι μια διαρκής προτεραιότητα, όχι μόνο της ελληνικής, αλλά και κάθε ευνομούμενης πολιτείας. Η εγκληματικότητα παρουσιάζει κατά καιρούς έξαρση, αλλού παρουσιάζει μείωση. Στην πατρίδα μας έχουμε μείωση στην υψηλή, στη βαριά εγκληματικότητα. Η πραγματικότητα είναι ότι έχουμε κατά καιρούς αύξηση σε πράγματα που ταλαιπωρούν πολύ περισσότερο τους πολίτες, σε διαρρήξεις. Ένα μεγάλο ζήτημα είναι η οδική ασφάλεια. Βλέπετε, παρακολουθείτε ότι ξετυλίγουμε από την πλευρά της Ελληνικής Αστυνομίας το κομμάτι που μας αφορά, της Τροχαίας, ένα ολιστικό σχέδιο για την βελτίωση των πραγμάτων.

Μαζί με άλλα συναρμόδια Υπουργεία είμαι βέβαιος ότι θα προχωρήσουμε σε παρεμβάσεις για να αντιμετωπίσουμε αυτό το τεράστιο ζήτημα. Με προσπάθειες εντονότερες αστυνόμευσης παντού, και στο κέντρο και στην περιφέρεια, αλλά και με αξιοποίηση της τεχνολογίας συνεχώς θα είμαστε στη μάχη για την αντιμετώπιση της εγκληματικότητας, και στην καταστολή της και στην εξιχνίασή της, και στην πρόληψή της. Κι εκεί κυρίως το ζήτημα δεν είναι μόνο της ελληνικής αστυνομίας, είναι πολύπλευρο.

Προς την κατεύθυνση αυτή είμαι σίγουρος ότι θα βοηθήσει, θα βοηθήσει γενικά, θα βοηθήσει όμως και τα Δωδεκάνησα, θα βοηθήσει και τη Ρόδο, η υλοποίηση της εντολής, της οδηγίας που έχουμε πάρει από τον Πρωθυπουργό για την επιστροφή αστυνομικών, δυόμισι χιλιάδων σε βάθος χρόνου, χιλίων πεντακοσίων άμεσα, σε έναν μήνα από τότε που έκανε την εξαγγελία, ίσως και κάποιες μέρες παραπάνω, από τη φύλαξη στόχων στο πεδίο.

Είναι ένα δύσκολο πρότζεκτ που έχουμε ξεκινήσει, που υλοποιούμε, σε συνεργασία με τις αρμόδιες υπηρεσίες που εκτιμούν τις ανάγκες στην Ελληνική Αστυνομία και οι άνθρωποι αυτοί που θα γυρίσουν στο πεδίο, σε κρίσιμες υπηρεσίες, στα τμήματα, στην ασφάλεια, στην ΟΠΚΕ, στη ΔΙΑΣ, θα βελτιώσουν πολύ την παρουσία τους στην εντονότερη αστυνόμευση. Είναι διαρκής η αγωνία μας και ο σχεδιασμός μας για να εμπεδώνουμε με αποτέλεσμα μεγαλύτερο αίσθημα ασφάλειας για τον πολίτη.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με την τέταρτη με αριθμό 190/ 29-9-2023 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Εμμανουήλ (Μανώλη) Χριστοδουλάκη, προς τον Υπουργό Προστασίας του Πολίτη, με θέμα: «Πλήγμα στο αίσθημα ασφάλειας των πολιτών της Ανατολικής Αττικής από το περιστατικό σοβαρής εγκληματικότητας στον Δήμο Αρτέμιδας».

Κύριε Χριστοδουλάκη, έχετε τον λόγο για τη πρωτολογία σας.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Ευχαριστώ, κύριε Πρόεδρε.

Κύριε Υπουργέ, στις 11 Σεπτεμβρίου είχαμε ένα πολύ σοβαρό περιστατικό, αιματηρό, δολοφονικό, όπου σκοτώθηκαν έξι πολίτες τουρκικής υπηκοότητας. Σύμφωνα με τα δημοσιεύματα των ημερών τότε πρόκειται για ξεκαθάρισμα λογαριασμών μεταξύ συμμοριών. Την προηγούμενη ακριβώς ημέρα έχουμε απόπειρα δολοφονίας και ληστεία στην περιοχή της Νέας Μάκρης και των Σπάτων αντίστοιχα. Και όλα αυτά δυστυχώς δεν είναι το γεγονός αυτό καθ’ εαυτό, αλλά είναι ένα ακόμα κερασάκι σε ποικίλες, πολυάριθμες και συστηματικές, δυστυχώς, εκφάνσεις βαριάς, σοβαρής εγκληματικότητας στην ευρύτερη περιοχή της ανατολικής Αττικής.

Αυτό, λοιπόν, εμπεδώνει ένα αίσθημα ανασφάλειας και εμείς το αίσθημα ασφάλειας δεν το εκχωρούμε πολιτικά, δεν το χαρίζουμε ιδεολογικά, δεν του δίνουμε κομματικό πρόσημο. Αντίθετα το θεωρούμε κεντρικό για την ποιότητα της ζωής και της καθημερινότητάς μας.

Γι’ αυτή την εικόνα, λοιπόν, υπάρχουν ευθύνες. Θα αναφερθώ σε τρία πράγματα συγκεκριμένα. Πρώτον, τα τελευταία έξι χρόνια, με προεδρικό διάταγμα από το 2017, υπάρχουν εκτεταμένες συγχωνεύσεις αστυνομικών τμημάτων στην περιοχή.

Δεύτερον, σε πολύ πρόσφατη ανακοίνωση της Ένωσης Αστυνομικών Υπαλλήλων Νοτιοανατολικής Αττικής, 25 Ιουλίου 2023, οι ίδιοι καταγγέλλουν ελλείψεις προσωπικού στα τμήματα, καταγγέλλουν μη επαρκή συντήρηση των αστυνομικών οχημάτων, καταγγέλλουν εξάντληση των αστυνομικών ειδικά από τις νυχτερινές βάρδιες, οι οποίες είναι συνεχόμενες, με αποτέλεσμα την αδυναμία φύλαξης μιας έτσι κι αλλιώς γεωγραφικά εκτεταμένης περιοχής.

Τρίτον, σε αντίστοιχη ανακοίνωση στις 22 Μαΐου 2022 γίνεται η εξής αναφορά, ότι στις υπηρεσίες της Διεύθυνσης Νοτιοανατολικής Αττικής υπάρχει οργανική δύναμη επτακοσίων σαράντα ενός αστυνομικών και παρούσα δύναμη τετρακόσιους τρεις. Δηλαδή με απλά ελληνικά χρειάζονται επτακόσιοι σαράντα ένας, υπάρχουν τετρακόσιοι τρεις. Σημαίνει ότι λείπουν περίπου οι μισοί.

Αυτό, λοιπόν, προστίθεται σε μια γενικότερη εικόνα τουλάχιστον προβληματισμού όταν έρχονται εκατό χούλιγκανς και δολοφονούν στο κέντρο της Αθήνας διανύοντας τη μισή Ελλάδα, όταν τα φαινόμενα εγκληματικότητας, ακόμα και σε ανήλικους, βρίσκονται σε μια τεράστια έξαρση, όταν σχεδόν κάθε μήνα έχουμε και μία γυναικοκτονία. Θεωρώ, λοιπόν, και θεωρούμε αυτονόητο ότι είναι χρέος και υποχρέωση της πολιτείας να εμπεδώσει το αίσθημα ασφάλειας και κυρίως και πρωτίστως του Υπουργείου να πράξει σχετικά.

Ερωτώ λοιπόν: Ποιος είναι ο σχεδιασμός του Υπουργείου για την πάταξη της έξαρσης εγκληματικότητας στην ανατολική Αττική και την ενίσχυση των νυχτερινών αδειών και περιπολιών χωρίς την εξάντληση του αστυνομικού προσωπικού και δεύτερον, ποιος είναι ο σχεδιασμός για την ενίσχυση των αστυνομικών τμημάτων και την πλήρωση των κενών οργανικών θέσεων, που είναι περίπου οι μισές;

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για την πρωτολογία σας.

**ΙΩΑΝΝΗΣ ΟΙΚΟΝΟΜΟΥ (Υπουργός Προστασίας του Πολίτη):** Ευχαριστώ, κύριε Πρόεδρε.

Η μάχη μας με την παραβατικότητα και την εγκληματικότητα είναι μια μάχη διαρκείας, που αποτυπώνεται σε αυτά που περιγράψατε, αποτυπώνεται στην παρουσία των διαθέσιμων αστυνομικών δυνάμεων στο πεδίο, αποτυπώνεται στις επιτυχίες και στις εξιχνιάσεις της Ελληνικής Αστυνομίας, αποτυπώνεται στο διαρκές μέτωπο που έχουμε με όλες τις εκφάνσεις της παραβατικότητας, και στην ανατολική Αττική.

Η ανατολική Αττική είναι μια περιοχή που κατοικεί πολύ μεγάλο μέρος του πληθυσμού και ενισχύεται συνεχώς. Όντως, μετά το 2017 νομίζω, με το προεδρικό διάταγμα βρισκόμαστε αντιμέτωποι με αυτό το φαινόμενο της συγχώνευσης των αστυνομικών τμημάτων.

Αποτυπώνεται επίσης στο κέντρο της Αθήνας, αποτυπώνεται στα προάστια, όπου έχουμε φαινόμενα παραβατικότητας σαν κι αυτά που λέτε, αποτυπώνεται στις εξιχνιάσεις των υποθέσεων της Ελληνικής Αστυνομίας. Και οι περιπτώσεις αυτές που αναφέρατε και πολλές άλλες, στη συντριπτική τους πλειοψηφία, καταλήγουν στο να συλλαμβάνονται οι ένοχοι και να οδηγούνται στην ελληνική δικαιοσύνη.

Πολλές περιπτώσεις αποτρέπονται. Αναφέρατε το θλιβερό περιστατικό με τους Κροάτες. Θα μπορούσα να περιγράψω μια σειρά από άλλα περιστατικά που απέτρεψε η Ελληνική Αστυνομία πρόσφατα. Το περασμένο Σαββατοκύριακο, την περασμένη Κυριακή απέτρεψε η Ελληνική Αστυνομία μια τέτοια επαπειλούμενη συμπλοκή ογδόντα επτά ανθρώπων, που δυστυχώς η συντριπτική τους πλειοψηφία ήταν ανήλικα παιδιά και μάλιστα ηλικίας δεκαέξι δεκαεπτά χρόνων.

Είμαστε παντού εκεί που απειλείται η κοινωνία, που απειλείται ο πολίτης. Είμαστε εκεί για να προλαμβάνουμε ό,τι προλαμβάνεται, για να βελτιώνουμε, για να εντατικοποιούμε με την παρουσία μας, να την κάνουμε πιο έντονη, να αξιοποιούμε τις δυνατότητες της τεχνολογίας.

Σχεδιάζουμε και υλοποιούμε και υπηρεσίες ενίσχυσης στο πεδίο. Σας περιέγραψα προηγουμένως την πρόθεσή μας να επιστρέψουν μέσα στο επόμενο χρονικό διάστημα δύομισι χιλιάδες αστυνομικοί στο πεδίο. Έχετε ακούσει τους σχεδιασμούς μας για την ενίσχυση της αστυνόμευσης με τη χρήση μέσων της τεχνολογίας, που θα βοηθήσουν παντού.

Ειδικότερα στην ανατολική Αττική όλο το προηγούμενο διάστημα -έχω εδώ τα στοιχεία οκταμήνου του 2023- έχουν πραγματοποιηθεί πέντε χιλιάδες εκατόν πενήντα τρεις εποχούμενες περιπολίες. Υπάρχουν πάνω από είκοσι εννέα χιλιάδες έλεγχοι και έχουν συλληφθεί οκτακόσια εβδομήνατα άτομα για διάφορα αδικήματα, αριθμός που δεν είναι μικρός. Είναι ένας αριθμός που δεν σβήνει, δεν μηδενίζει την εγκληματικότητα, που δείχνει όμως ότι προφανώς και η περιοχή αυτή είναι στις προτεραιότητές μας, προφανώς και οι αστυνομικές δυνάμεις εκεί και οι υποδιευθύνσεις ασφαλείας που υπάρχουν στα διάφορα τμήματα επαρκώς στελεχωμένες ξεπερνούν τον εαυτό τους για να κάνουν ό,τι περισσότερο μπορούν.

Εκείνο το οποίο είμαι βέβαιος ότι γνωρίζετε, αλλά θέλω με την ευκαιρία της ερώτησής σας να καταθέσω, είναι ότι παντού στην Αττική αλλά και στην ανατολική Αττική, πέρα από τις δυνάμεις, τις λίγες, τα κενά, που σωστά αναφέρατε ότι υπάρχουν στα αστυνομικά τμήματα, η Ελληνική Αστυνομία επιχειρεί συνολικά με το διαθέσιμο προσωπικό της, επιχειρούν οι ΟΠΚΕ, επιχειρούν οι μονάδες ΔΙΑΣ, επιχειρούν δυνάμεις της Ασφάλειας από τα κεντρικά, με έναν ευρύτερο σχεδιασμό, με βάση την πληροφόρηση, την ενημέρωση, τον προγραμματισμό που έχει η Ελληνική Αστυνομία, εκτελούνται συνεχώς περιπολίες, έλεγχοι και τις νυχτερινές ώρες και εκεί όπου κρίνεται ότι πρέπει να παρέμβουν ανάλογα με το τι συμβαίνει στην επικαιρότητα και τι άλλο υπάρχει, εποχούμενες περιπολίες και εξειδικευμένες δράσεις.

Θα συνεχίσουμε προς την κατεύθυνση αυτή, θα συνεχίσουμε τη μάχη με την εγκληματικότητα, πιο ενισχυμένη στο αμέσως επόμενο διάστημα και με δυνάμεις και με τεχνολογικά μέσα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Χριστοδουλάκη, έχετε τον λόγο.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Κύριε Υπουργέ, κατ’ αρχάς ευχαριστώ πολύ για την απάντηση.

Ακούγοντάς σας θα ήθελα και μέσα στην Αίθουσα του Κοινοβουλίου να κάνουμε μία διάκριση. Η μάχη των συλλήψεων ή της εξιχνίασης εγκλημάτων είναι πάρα πολύ σημαντική, αλλά εισφέρει στην απόδοση του αισθήματος δικαιοσύνης στους πολίτες μιας περιοχής. Δεν είναι μόνο αυτό το ζητούμενο.

Η μάχη που συνδέεται με τις βάρδιες, τις νυχτερινές περιπολίες και τη στελέχωση των αστυνομικών τμημάτων ως μάχη που στοχεύει στην πρόληψη και την αποτροπή της εγκληματικότητας είναι αυτή που οφείλει να στοχεύει και να εμπεδώνει το αίσθημα ασφάλειας.

Η δική μου αναφορά, λοιπόν, εστιάζει πρωτίστως στο δεύτερο, λαμβάνοντας υπ’ όψιν -και είμαι σίγουρος ότι το κάνετε κι εσείς- το αίσθημα αυτοθυσίας με το οποίο οι υφιστάμενοι υπηρετούντες εν ενεργεία αστυνομικοί, και στην περιοχή αλλά και αλλού, εκτελούν το καθήκον τους καθημερινά, κάτω από αντίξοες συνθήκες και υπό τεράστιους κινδύνους, ακόμα και για τη ζωή τους και τη σωματική τους ακεραιότητα.

Επειδή όμως θέλω να εμβαθύνουμε λίγο παραπάνω στον σχεδιασμό που υπάρχει για τη στήριξη των αστυνομικών τμημάτων και ξαναλέω και των ανθρώπων που ήδη υπηρετούν και πολλές φορές βρίσκονται και ξεπερνούν τα όρια της εξάντλησης, θέλω να δούμε συγκεκριμένα πράγματα στα οποία κάνατε κι εσείς αναφορά. Χίλιοι πεντακόσιοι αστυνομικοί από τα επίσημα ή από φύλαξη ευπαθών προσώπων μέσα σε λίγες μέρες από ό,τι αντιλαμβάνομαι και δυόμισι χιλιάδες συνολικά θα αξιοποιούνται, θα έλεγα «φαντάζομαι και ελπίζω», στα αστυνομικά τμήματα και σε ενεργές περιπολίες. Θα ήθελα να ξέρω και να ξέρει κυρίως ο κόσμος που κατοικεί στην ανατολική Αττική, σε μια περιοχή πολύ δύσκολη, από τις Αχαρνές μέχρι τα Μεσόγεια -αναφέρατε πλήθος περιστατικών, είναι όντως πάρα πολλά κι αυτό δείχνει και το βάθος και δυστυχώς το πλήθος των κρουσμάτων και των εμφανίσεων βαριάς εγκληματικότητας- πόσοι από αυτούς θα κατευθυνθούν σε οργανικές θέσεις στα αστυνομικά τμήματα της ανατολικής Αττικής.

Θα ήθελα επίσης να ξέρω αν υπάρχει συγκεκριμένος μηχανισμός που να σχετίζεται με τον τρόπο απόσπασης αστυνομικών από τα τμήματα της ανατολικής Αττικής, που έχουν μια ιδιαίτερη ευαισθησία και κρισιμότητα, σε άλλα τμήματα του λεκανοπεδίου και αν από τα άτομα εκείνα τα οποία προορίζονταν για την πανεπιστημιακή αστυνομία θα διατεθούν κάποιοι σε αστυνομικά τμήματα που βρίσκονται στην ανατολική Αττική.

Κλείνω με το εξής, το είπατε και είναι σωστό: Η ανατολική Αττική, εκτός από τη βαριά εγκληματικότητα -που οφείλουμε όλοι μας να δώσουμε τη μάχη να την εξαλείψουμε ή έστω να λειάνουμε ακριβώς το βάθος και τη σοβαρότητά της- έχει κι ένα εξής χαρακτηριστικό, έχει μια τεράστια δημογραφική δυναμική. Σύμφωνα με την απογραφή έχει 2,8% πληθυσμιακή αύξηση, τη μεγαλύτερη στην ηπειρωτική Ελλάδα, και πάρα πολλά άλλα στοιχεία τα οποία δείχνουν ακριβώς και τις αυξημένες απαιτήσεις φύλαξης και ιδιαίτερα αστυνόμευσης.

Αυτό, λοιπόν, σημαίνει ότι χρειάζεται κι ένας καινούργιος οργανωτικός και επιχειρησιακός σχεδιασμός, πρωτίστως από το Υπουργείο. Δυστυχώς μέχρι στιγμής δεν τον έχουμε δει. Ελπίζουμε να υπάρχει, να τον εκτελέσετε.

Διότι ο κοινός στόχος όλων μας δεν είναι απλά να ασκούμε κριτική, αλλά να είμαστε ο καθένας από την πλευρά του και από τον θεσμικό του ρόλο χρήσιμοι και αποτελεσματικοί, για να επιστρέφουμε πίσω ακριβώς στον κόσμο τον οποίο θέλουμε να εκπροσωπήσουμε, την αποτελεσματικότητα της κοινοβουλευτικής διαδικασίας, της κυβερνητικής διαδικασίας, κάτι το οποίο θα έχει αντίκρισμα στη ζωή του και την καθημερινότητά του. Ξαναλέω, η ασφάλεια είναι καθοριστικός πυλώνας της ποιότητας της ζωής και της καθημερινότητας. Εμείς θα συνεχίσουμε να δίνουμε τη μάχη για αυτή.

Ευχαριστώ για ακόμη μία φορά.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΟΙΚΟΝΟΜΟΥ (Υπουργός Προστασίας του Πολίτη):** Ευχαριστώ, κύριε Πρόεδρε.

Έχετε όντως δίκιο, οι εξιχνιάσεις και οι συλλήψεις αναφέρονται στην ικανοποίηση του αισθήματος και της απαίτησης για δικαιοσύνη και εκεί βεβαίως πρέπει να δούμε και στη δικαιοσύνη το πόσο συντονισμένοι πρέπει να είμαστε και τι αλλαγές πρέπει να κάνουμε για να είναι αποδοτική η αντιμετώπιση, που σε πολλές περιπτώσεις και κυρίως στα βαριά εγκλήματα είναι απολύτως αποδοτική. Έχουν όμως και μία αίσθηση και μία συμβολή και στο κομμάτι της πρόληψης, δεδομένου ότι όταν κάποιος ξέρει ότι οτιδήποτε κι αν κάνει δεν πρόκειται να πιαστεί, δεν πρόκειται να συλληφθεί, δεν πρόκειται να εντοπιστεί, αντιλαμβάνεστε ότι αυτό του δίνει μεγαλύτερη αίσθηση ελευθερίας στο να διαπράξει παράνομες πράξεις. Συνεπώς, η καταστολή και η εξιχνίαση ήταν και πρέπει να παραμείνει στο επίκεντρο των δραστηριοτήτων μας και βεβαίως και στην πρόληψη οφείλουμε να γίνουμε πολύ καλύτεροι.

Ο μηχανισμός μετακινήσεων ή κατανομής του δυναμικού -το οποίο δεν είναι ανεξάντλητο- της Ελληνικής Αστυνομίας καθορίζεται και ορίζεται -και αυτό μπορώ με σαφήνεια να σας το εγγυηθώ, κύριε Χριστοδουλάκη- από τις ανάγκες που προκύπτουν και που δεν είναι λίγες. Για παράδειγμα, βρίσκεται σε εξέλιξη ένα μεγάλο πρότζεκτ για την Ελληνική Αστυνομία, μια μεγάλη μεταρρύθμιση, αυτό της έκδοσης καινούργιων ταυτοτήτων. Αυτό απαιτεί κατά καιρούς μετακινήσεις δυνάμεων, προκειμένου να ενισχυθούν τα τμήματα, τα κομμάτια της ασφάλειας τα οποία εκδίδουν τα έγγραφα αυτά, όλη η διαδικασία, προκειμένου οι πολίτες να μπορούν χωρίς ταλαιπωρία, έγκαιρα, να προμηθεύονται τις καινούργιες ταυτότητες.

Πρόσφατα βρέθηκα -δεν αφορά την ανατολική Αττική, αλλά το χρησιμοποιώ ως παράδειγμα- στη Θεσσαλονίκη. Ξεκινάει μία μεγάλη παρέμβαση εκεί στη Θεσσαλονίκη, το Flyover. Θα χρειαστεί ενίσχυση η τροχαία της Θεσσαλονίκης με ανθρώπους, προκειμένου να περιορίσουμε τις συνέπειες της ταλαιπωρίας για ένα πολύ μεγάλο, πολύ σπουδαίο έργο για τους πολίτες της Θεσσαλονίκης και της βορείου Ελλάδος.

Μετακινούμε κατά καιρούς δυναμικό της Ελληνικής Αστυνομίας εκεί που το Αρχηγείο, που οι αρμόδιες υπηρεσίες -και αυτές είναι οι μόνες αρμόδιες για να κρίνουν τον μηχανισμό αλλαγής και απόσπασης- θεωρούν ότι χρειάζεται ενίσχυση. Αυτό κάναμε και αυτό θα εξακολουθούμε να κάνουμε και όταν ολοκληρωθεί η διαδικασία των πρώτων χιλίων πεντακοσίων μετακινήσεων να είστε σίγουρος ότι και για την ανατολική Αττική και αλλού, ανάλογα με τις προτεραιότητες του Αρχηγείου, θα δοθούν στοιχεία στη δημοσιότητα για το πού τοποθετήθηκαν και πού πηγαίνουν οι άνθρωποι.

Θέλω να κλείσω, κύριε Πρόεδρε, με κάτι πολύ σημαντικό που ειπώθηκε στην ερώτηση και θέλω να εκφράσω και τη χαρά μου για την πρόθεση συνεργασίας και να πω ότι είμαστε εδώ να δεχθούμε και προτάσεις για την υλοποίηση αυτού που μόλις θα σας πω.

Ανάμεσα στις προτεραιότητες της πολιτικής ηγεσίας του Υπουργείου μας είναι να προχωρήσουμε και σε αλλαγές στις δομές και του Υπουργείου και του Αρχηγείου, να τις προσαρμόσουμε στα συμπεράσματα που έχουμε βγάλει από την πορεία της εγκληματικότητας τα τελευταία χρόνια, να τις προσαρμόσουμε στις δημογραφικές αλλαγές που έχει υποστεί η χώρα -και η Αττική, αλλά και άλλες περιοχές της Ελλάδος- να αξιοποιήσουμε την εμπειρία του παρελθόντος, να αξιοποιήσουμε εμπειρία και τεχνογνωσία και από αστυνομίες άλλων χωρών που προσομοιάζουν στα χαρακτηριστικά τα δικά μας και να φτιάξουμε ένα σχήμα το οποίο θα είναι πιο λειτουργικό, πιο κοντά στις σημερινές ανάγκες, σε σχέση με αυτό που «τρέχει» και που μας ακολουθεί με βάση διαπιστώσεις και συμπεράσματα περασμένων δεκαετιών.

Είμαι βέβαιος ότι θα υπάρξουν στον δημόσιο διάλογο -γιατί αυτό δεν θα γίνει αιφνιδιαστικά, προφανώς και από το οικοσύστημα της Ελληνικής Αστυνομίας, αλλά και ευρύτερα από τον πολιτικό κόσμο θα ζητήσουμε απόψεις προς την κατεύθυνση αυτή- γόνιμες προτάσεις. Όχι στη λογική τού ότι παντού τα πράγματα αντιμετωπίζονται με περισσότερο κόσμο -είπαμε το δυναμικό και ο κόσμος είναι δεδομένα, δεν είναι ανεξάντλητα- υπάρχουν όμως τρόποι που έχουν αξιοποιήσει και άλλες χώρες και άλλες αστυνομίες -η τεχνολογία και οι κάμερες είναι μια διέξοδος ως προς αυτή την κατεύθυνση- και είμαι σίγουρος ότι συνεργαζόμενοι μπορούμε να βρούμε τις βέλτιστες εκείνες λύσεις, γιατί όπως σωστά είπατε, η ασφάλεια είναι η βασική προϋπόθεση για δημοκρατία, για ελευθερία, για να μπορεί κανείς να ζει, να προκόβει και να δημιουργεί στον τόπο του.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με την επόμενη ερώτηση.

Θα συζητηθεί η τέταρτη με αριθμό 179/25-9-2023 επίκαιρη ερώτηση πρώτου κύκλου, του Βουλευτή Α΄ Θεσσαλονίκης της Κοινοβουλευτικής Ομάδας «Σπαρτιάτες» κ. Ιωάννη Κόντη προς τον Υπουργό Εθνικής Άμυνας, με θέμα: «Εκμετάλλευση ακινήτων Ενόπλων Δυνάμεων».

Στην ερώτηση θα απαντήσει ο Υφυπουργός Εθνικής Άμυνας, κ. Ιωάννης Κεφαλογιάννης.

Ορίστε, κύριε Κόντη, έχετε τον λόγο για την πρωτολογία σας.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, διαβάσαμε τις προηγούμενες ημέρες ότι επίκειται ένας διαγωνισμός της Υπηρεσίας Αξιοποίησης της Ακίνητης Περιουσίας των Ενόπλων Δυνάμεων σε δεκαοχτώ περιοχές της Ελλάδας για ισάριθμα ακίνητα και μιλάμε για Δράμα, Σέρρες, Καστοριά και το νησί της Αίγινας.

Το επόμενο διάστημα αναμένεται να οριστεί η ημερομηνία που θα διεξαχθεί ο διαγωνισμός, θα αξιοποιήσει αυτές τις τριακόσιες πενήντα χιλιάδες τετραγωνικών μέτρων στο νησί της Αίγινας, το οποίο ήταν από το 1930 μια απαλλοτριωμένη έκταση από το Ταμείο Εθνικού Στόλου και είχε χαρακτηριστεί οχυρό, το οποίο ήταν πολύ σημαντικό για την άμυνα της χώρας μας. Αυτό, μάλιστα, αναμένεται να δοθεί έναντι ενός ετησίου αντιτίμου αξίας επτακοσίων πενήντα χιλιάδων ευρώ, σύμφωνα με την έναρξη του διαγωνισμού, δηλαδή γύρω στις εξήντα χιλιάδες ευρώ τον μήνα για εξήντα χρόνια.

Θα θέλαμε να ξέρουμε εάν οφείλουμε να έχουμε επαρκή αριθμό και αν έχουμε επαρκή αριθμό στρατοπέδων, ειδικά σε παραμεθόριες περιοχές και ακίνητα τα οποία αξιοποιεί ο στρατός μας για την άμυνα της χώρας μας, αν επαρκούν αυτά για την ασφάλεια κι αν υπάρχουν κτήρια που στεγάζουν τις υπηρεσίες του στρατού ή μισθώνονται από αυτόν ή από άλλους.

Στη δευτερολογία μου θα σας κάνω τη δεύτερη ερώτηση.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υφυπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Ευχαριστώ, κύριε Πρόεδρε.

Κύριε συνάδελφε, από την ερώτησή σας αναδεικνύονται δύο ζητήματα.

Το πρώτο αφορά την αξιοποίηση της ακίνητης περιουσίας των Ενόπλων Δυνάμεων, σε σχέση πάντα με τις επιχειρησιακές ανάγκες των Ενόπλων Δυνάμεων. Μάλιστα, με αφορμή τα δημοσιεύματα στα οποία και εσείς αναφερθήκατε, αν καταλαβαίνω καλά, με ρωτάτε κατά πόσο η αξιοποίηση της ακίνητης περιουσίας των Ενόπλων Δυνάμεων -ειδικά στις παραμεθόριες περιοχές- γίνεται με τέτοιον τρόπο εις βάρος των επιχειρησιακών αναγκών, εν τέλει. Θέλω σε αυτό να είμαι ξεκάθαρος σε αυτή την Αίθουσα, ότι προφανώς και όχι. Είναι ένα ξεκάθαρο όχι, σε καμμία περίπτωση κανένα ακίνητο των Ενόπλων Δυνάμεων δεν αξιοποιείται εις βάρος των επιχειρησιακών αναγκών.

Να σας ενημερώσω ότι απαραίτητη προϋπόθεση είναι κάποιο ακίνητο ενός εκ των ταμείων -όπως είναι για παράδειγμα το Ταμείο Εθνικής Άμυνας ή το Ταμείο Εθνικού Στόλου ή το Ταμείο Αεροπορικής Άμυνας- να έχει πρώτα αποχαρακτηριστεί από το αρμόδιο επιτελείο ως επιχειρησιακό. Βεβαίως, αντιλαμβάνεστε ότι αυτός ο αποχαρακτηρισμός δεν γίνεται «ελαφρά τη καρδία», έχει προηγηθεί μια ώριμη σκέψη και μελέτη από το αρμόδιο Υπουργείο, με βάση πάντα την εθνική αμυντική στρατηγική και τις μακροπρόθεσμες επιχειρησιακές ανάγκες των Ενόπλων Δυνάμεων.

Όσον αφορά το Ταμείο Εθνικού Στόλου -για το οποίο αναφέρεστε- στην Αίγινα είναι ένα χαρακτηριστικό παράδειγμα. Πολύ σωστά αναφερθήκατε ότι το 1930 περιήλθε στην κυριότητα του Ταμείου, κρίθηκε κατάλληλο επιχειρησιακά για τη ναυτική οχύρωση της χώρας, σήμερα όμως, μετά από περίπου εκατό χρόνια, αντιλαμβάνεστε ότι αυτό το συγκεκριμένο ακίνητο δεν κρίνεται επιχειρησιακά αναγκαίο για τη ναυτική οχύρωση της χώρας μας. Έχει κριθεί από το αρμόδιο επιτελείο.

Συνεπώς, όποια ακίνητα αποδεσμεύονται από τα γενικά επιτελεία, πρώτα αυτά -εννοώ τα επιτελεία- διαβεβαιώνουν ότι δεν είναι επιχειρησιακά αναγκαία και στη συνέχεια μεταβιβάζονται στις αρμόδιες υπηρεσίες του Υπουργείου προς αξιοποίηση. Επιπλέον -και είναι καλό να τονιστεί αυτό- όποια ακίνητα αξιοποιούνται εισφέρουν έσοδα στο Υπουργείο, τα οποία βεβαίως είναι προς όφελος τόσο του ανθρώπινου δυναμικού των Ενόπλων Δυνάμεων, όσο βεβαίως και των υπόλοιπων προγραμμάτων, τα οποία είναι κρίσιμα για την άμυνα της πατρίδας μας. Σε κάθε περίπτωση -και πρέπει να τονιστεί- δεν πρέπει να συγχέεται η αξιοποίηση των ακινήτων των Ενόπλων Δυνάμεων με την άμυνα της πατρίδας.

Σε ό,τι αφορά στην ερώτηση που μου κάνατε, για το πόσα ακίνητα βρίσκονται στις παραμεθόριες περιοχές προς όφελος του Ταμείου του Εθνικού Στόλου, να σας ενημερώσω ότι αυτή τη στιγμή βρίσκονται τρία, και συγκεκριμένα στη Σαμοθράκη, στη Μήλο και στη Ρόδο, τα οποία όμως χρησιμοποιούνται για στέγαση των στελεχών του Πολεμικού μας Ναυτικού. Συνολικά, για την κάλυψη των υπηρεσιακών αναγκών του Πολεμικού Ναυτικού, μισθώνονται εννέα ακίνητα.

Στη δευτερολογία μου θα απαντήσω και στο επόμενο ερώτημα το οποίο θα μου θέσετε.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Υφυπουργέ.

Ορίστε, κύριε Κόντη, έχετε τον λόγο για τη δευτερολογία σας.

**ΙΩΑΝΝΗΣ ΚΟΝΤΗΣ:** Επανερχόμενος σε αυτή την περιοχή της Πέρδικας της Αίγινας και σε αυτό το ακίνητο των τριακοσίων χιλιάδων τετραγωνικών μέτρων, αφ’ ενός να ρωτήσω εάν όντως προτίθεστε να το ενοικιάσετε για εξήντα έτη, τα οποία είναι ένα αρκετά μεγάλο χρονικό διάστημα, πιστεύω ότι εκεί σίγουρα ενδιαφέρονται ξενοδοχειακές επιχειρήσεις να εγκατασταθούν, και εάν είναι αναπροσαρμοζόμενο κατά πέντε έτη αυτό το τίμημα, γιατί καταλαβαίνουμε ότι σε σαράντα ή σε εξήντα χρόνια τα εξήντα χιλιάδες ευρώ τον μήνα ίσως να είναι σημερινού αντικρίσματος πέντε χιλιάδες ευρώ με τους πληθωρισμούς και τις αλλαγές που υπάρχουν στους συσχετισμούς.

Επίσης, πιστεύουμε ότι αυτό το ακίνητο θα μπορούσε όντως ακόμη να χρησιμοποιηθεί για επιχειρησιακές ανάγκες, είναι σε μία πολύ στρατηγική περιοχή η Αίγινα και παρ’ όλο που έχουμε προχωρήσει σε οπλικά συστήματα και πλέον δεν χρειαζόμαστε να είναι η άμυνά μας τόσο κοντά στην Αθήνα, πιστεύουμε ότι είναι ένα από τα στρατηγικότερα σημεία της Μεσογείου και από ιδία γνώση -επειδή ταξίδευα γενικά στις περιοχές- πιστεύω ότι έχει τεράστια ακτίνα παρατήρησης και αντιμετώπισης στόχων οι οποίοι διέρχονται από εκεί, όπως ναυτικούς στόχους, υποβρύχια και άλλα.

Εν πάση περιπτώσει, δέχομαι αυτό που λέτε. Υπάρχει σίγουρα μια μεγάλη πρότερη μελέτη για τον αποχαρακτηρισμό των ακινήτων. Ελπίζω να γίνει το ίδιο και για τις άλλες δύο χιλιάδες εκατό ακινήτων που έχει ο στρατός στη διάθεσή του και ειδικότερα σε ευαίσθητες περιοχές μας, γιατί παραμεθόριος δεν είναι μόνο τα τρία νησιά που είπαμε, η Λήμνος και τα υπόλοιπα, είναι και η ακτογραμμή όλης της Ελλάδος, αλλά και η περιοχή που συνορεύει με Βουλγαρία, με Τουρκία, ειδικά η ευαίσθητη περιοχή του Έβρου.

Όπως και να έχει κρατώ αυτή την απάντησή σας και ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υφυπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Κύριε συνάδελφε, θα μου επιτρέψετε μια γενική παρατήρηση.

Δεν κατάλαβα γενικά ποια είναι η θέση και η δική σας και του κόμματός σας σχετικά με την αξιοποίηση της περιουσίας των Ενόπλων Δυνάμεων. Θέλουμε να αξιοποιηθεί, προς όφελος πάντα του ανθρώπινου δυναμικού και των αποστολών των Ενόπλων Δυνάμεων ή θέλουμε να την αφήνουμε να λιμνάζει; Είναι ένα γενικό ερώτημα.

Τώρα για εμάς είναι ξεκάθαρο, ως Κυβέρνηση δηλαδή, ότι πρέπει να αξιοποιηθεί και ότι πρέπει να αξιοποιηθεί έτσι ώστε μεταξύ άλλων και να καλύψουμε ανάγκες των στελεχών μας, αλλά και τα έσοδα τα οποία θα έχουμε από αυτή την αξιοποίηση να μπορέσουμε να τα επιστρέψουμε πίσω, ακριβώς για την αποστολή των Ενόπλων Δυνάμεων. Μου δίνετε μάλιστα την ευκαιρία να σας πω τις τρεις διαστάσεις που εμείς κρίνουμε αναγκαίες προς αυτόν τον σκοπό.

Η πρώτη διάσταση είναι, όπως σας είπα προηγουμένως, να διατεθεί ως κατοικία ένα μέρος της αξιοποίησης της ακίνητης περιουσίας των Ενόπλων Δυνάμεων για τα στελέχη των Ενόπλων Δυνάμεων. Και μάλιστα είμαι σε θέση να σας πω ότι ήδη έχουμε διαμορφώσει αυτή τη στιγμή μια ρεαλιστική εικόνα, σε συνεργασία πάντα με τα επιτελεία, ποιες ανάγκες είναι ανά επιτελείο και ανά γεωγραφική περιοχή, έτσι ώστε το επόμενο διάστημα να προχωρήσουμε σε ένα μεγάλο οικιστικό πρόγραμμα, γιατί ξέρετε πολύ καλά ότι τα στελέχη των Ενόπλων Δυνάμεων πολλές φορές έχουν μεγάλο πρόβλημα στο ζήτημα της στέγασης και ειδικά, όπως σωστά αναφέρετε, και σε παραμεθόριες περιοχές και σε νησιά.

Ένας δεύτερος τρόπος αξιοποίησης της περιουσίας είναι ο κοινωνικός χαρακτήρας. Θα σας δώσω ένα παράδειγμα, το πρώην στρατόπεδο Καρατάσιου στη Θεσσαλονίκη. Είμαστε σε συνεργασία με το Υπουργείο Υγείας, προκειμένου ο συγκεκριμένος χώρος να διατεθεί για ένα νέο δημόσιο αντικαρκινικό νοσοκομείο στη Θεσσαλονίκη που τόσο πολύ μεγάλη ανάγκη το έχει η περιοχή της Μακεδονίας. Και βεβαίως, αυτό είναι ένα οικόπεδο το οποίο στην ουσία παραχωρείται από το Ταμείο Εθνικής Άμυνας, έχοντας όμως και κάποια αντισταθμιστικά οφέλη το ίδιο το Ταμείο, για το οποίο το επόμενο διάστημα θα είμαι σε θέση να σας πω και παραπάνω λεπτομέρειες.

Ένας τρίτος τρόπος αξιοποίησης της ακίνητης περιουσίας των Ενόπλων Δυνάμεων είναι ο εμπορικός χαρακτήρας, όπως αυτό το οποίο αναφέρατε. Όμως, όταν λέμε εμπορικός χαρακτήρας -προσέξτε να μη γίνει καμμία παρερμηνεία- τα έσοδα επαναλαμβάνω, δεν πηγαίνουν σε κάποιους γενικούς σκοπούς, επιστρέφουν στους προϋπολογισμούς του Υπουργείου των επιτελείων και βεβαίως αξιοποιούνται για τους σκοπούς της εθνικής άμυνας και των Ενόπλων Δυνάμεων.

Τώρα, στην περίπτωση της Πέρδικας της Αίγινας -θα σας δώσω και μια είδηση- σήμερα βγήκε στη δημοσιότητα ο διαγωνισμός. Θα είναι στη δημοσιότητα για περίπου σαράντα μέρες, δηλαδή μέχρι τις 10 Νοεμβρίου. Έχουν ακολουθηθεί όλες οι διαδικασίες που προβλέπει ο ν.4407/2016, δηλαδή τα άρθρα 10, 11 και 13 που αφορούν την αξιοποίηση της περιουσίας των ακινήτων των Ενόπλων Δυνάμεων μέσω της ΥΠΑΑΠΕΔ, που είναι η αρμόδια υπηρεσία για την αξιοποίηση. Μάλιστα οι όροι του συγκεκριμένου διαγωνισμού συνδιαμορφώθηκαν από την ΥΠΑΑΠΕΔ και από τον ιδιοκτήτη του ακινήτου που είναι το Ταμείο Εθνικού Στόλου. Λήφθηκε μάλιστα υπ’ όψιν μια μελέτη πιστοποιημένης εκτιμητικής εταιρείας στην οποία απευθύνθηκε το Ταμείο και μάλιστα εγκρίθηκαν όλοι αυτοί οι όροι με την απόφαση της υπ. αριθμ. 8 της 30 Μαρτίου του 2023 από το Συμβούλιο Άμυνας, το ΣΑΜ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Ολοκληρώνω, κύριε Πρόεδρε.

Και μπορώ να σας πω, μιας και αναφερθήκατε σε αυτό, ότι όσον αφορά την αναπροσαρμογή του τιμήματος, υφίσταται πρόβλεψη μέσα στον διαγωνισμό αναπροσαρμογής του τιμήματος, σύμφωνα με την παράγραφο 4 του άρθρου 1, το οποίο -σας το διαβάζω αυτολεξεί- έχει ως εξής: «Το ποσοστό της πενταετούς αναπροσαρμογής του μισθώματος ορίζεται ότι ισούται με το 100% της μεταβολής του δείκτη τιμών καταναλωτή επί του εκάστοτε διαμορφωμένου μηνιαίου μισθώματος. Η παραπάνω αναπροσαρμογή δεν μπορεί να είναι κατώτερη του 5% επί του εκάστοτε διαμορφωμένου μισθώματος ανά πενταετία».

Συνεπώς, κύριε συνάδελφε υπάρχει η σχετική πρόβλεψη μέσα στον διαγωνισμό. Και κλείνω λέγοντας ότι καλό είναι να διαβάζουμε τα διάφορα δημοσιεύματα. Δεν χρειάζεται να τα υιοθετούμε άκριτα γιατί στο τέλος της ημέρας νομίζω ότι δημιουργούμε πρόβλημα και στην αποστολή των Ενόπλων Δυνάμεων.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υφυπουργό.

Επόμενη είναι η δεύτερη με αριθμό 187/27-9-2023 επίκαιρη ερώτηση δεύτερου κύκλου του Ε΄ Αντιπροέδρου της Βουλής και Βουλευτή Αρκαδίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Οδυσσέα Κωνσταντινόπουλου προς τον Υπουργό Κλιματικής Κρίσης και Πολιτικής Προστασίας, με θέμα: «Σύγχρονη αναγκαιότητα η παρέμβαση στο κανονιστικό πλαίσιο για την αποζημίωση όλων των πυρόπληκτων μη κατά κύριο επάγγελμα αγροτών».

Στην ερώτηση του κ. Κωνσταντινόπουλου θα απαντήσει ο Υφυπουργός Κλιματικής Κρίσης και Πολιτικής Προστασίας, κ. Χρήστος Τριαντόπουλος.

Κύριε Αντιπρόεδρε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής)**: Ευχαριστώ, κύριε Πρόεδρε.

Καλημέρα, κύριε Υφυπουργέ και σας ευχαριστώ για τη συνεννόηση για την ερώτηση, παρ’ όλο που έχετε φόρτο εργασίας αυτόν τον καιρό.

Μπαίνω κατευθείαν στο θέμα. Αυτή την ερώτηση την έχω κάνει πάρα πολλές φορές στο Υπουργείο Γεωργίας. Την προηγούμενη φορά ήρθε εδώ ο αρμόδιος Υφυπουργός και Βουλευτής Έβρου και ο ίδιος με παρακίνησε να μιλήσω με εσάς. Άμα διαβάσετε την απάντησή του -θα την διαβάσετε σίγουρα- μου είπε ότι πρέπει να μιλήσουμε με εσάς, γιατί έχουν κι αυτοί το ίδιο πρόβλημα στον Έβρο και καταλαβαίνετε ότι σήμερα θα λύσουμε και το πρόβλημα του Υφυπουργού σας αν απαντήσετε σωστά.

Άρα τι συμβαίνει και τι υπάρχει; Υπάρχει ένα θέμα σχετικά με τους μη κατά κύριο επάγγελμα αγρότες, των οποίων έχουν καεί τα δέντρα. Δεν λέμε να τους αποζημιώσουμε, κύριε Υφυπουργέ, το εισόδημα αλλά να μπορέσουν αυτοί οι άνθρωποι να πάρουν τα λεφτά με συγκεκριμένο τρόπο, δηλαδή να βάλουν ξανά ελιές.

Καταλαβαίνετε πόσο χρειαζόμαστε αυτή την εποχή τις ελιές, ακόμα και για ιδιοκατανάλωση. Άρα σήμερα δεν λέμε στους ανθρώπους αυτούς να τους αποπληρώσουμε για το εισόδημά τους ή οτιδήποτε άλλο, αλλά η πολιτεία να έρθει και όπως τους δίνει την οικοσκευή είναι πολύ σημαντικό σήμερα να τους πληρώσει ακόμη και σε είδος. Είναι έτοιμοι να το κάνουν αυτό, γιατί είναι πάρα πολλοί άνθρωποι, για να μπορέσουν να βάλουν ξανά τις ελιές τους στα χωράφια τους για να μπορέσουν να έχουν τα επόμενα χρόνια καρπό.

Απλό και κατανοητό. Νομίζω -όπως μου το είπε κι ο αρμόδιος Υπουργός- ότι εσείς είστε ο άνθρωπος ο οποίος μπορεί να μας λύσει το θέμα.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστώ.

Κύριε Υφυπουργέ, έχετε τον λόγο.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ πάρα πολύ, κύριε συνάδελφε, κύριε Αντιπρόεδρε, για την επίκαιρη ερώτηση.

Θα μου επιτρέψετε λίγο στην πρωτολογία να σας αναλύσω γιατί είμαι αυτός που θα πρέπει να απαντήσει, οπότε να έχουμε και μία εικόνα για τις αλλαγές που έχουμε κάνει, γιατί το αντικείμενο μπορεί με μία πρώτη ανάγνωση να ακούγεται ξένο για το πλαίσιο της κρατικής αρωγής, όμως δεν είναι. Και αυτό διότι, αναγνωρίζοντας τα προβλήματα του πλαισίου των κρατικών οικονομικών ενισχύσεων, τα παλιά ΚΟΕ, τα παλιά ΠΣΕΑ, προχωρήσαμε σε αλλαγές.

Σύμφωνα με τα προβλεπόμενα από το καθεστώς των ΚΟΕ, το ποσό που μπορούσε να δαπανηθεί κάθε χρόνο έφθανε τα 16 εκατομμύρια ευρώ με την ενίσχυση, όπως γνωρίζετε και εσείς από την περιοχή σας, να χορηγείται μετά από τέσσερα και περισσότερα χρόνια. Και το χειρότερο ήταν ότι δεν περιλάμβανε το στοιχείο της προκαταβολής, δηλαδή είχε μία έντονη διάσταση εκ των υστέρων στήριξης, αφού δηλαδή ο αγρότης είχε προχωρήσει στην αποκατάσταση. Δηλαδή θεωρούσε το πλαίσιο ότι ο αγρότης χωρίς βοήθεια μπορούσε να αποκαταστήσει την απώλεια του φυτικού του κεφαλαίου από μία πυρκαγιά ή και στα πάγια και στα μέσα παραγωγής του.

Και φυσικά υπήρχαν και μια σειρά από ζημιές και απώλειες, οι οποίες δεν καλύπτονταν από τα ΚΟΕ, όπως το ίδιο κεφάλαιο, ζημιές δηλαδή για τις οποίες ο αγρότης δεν θα λάμβανε κάποια ενίσχυση ή αποζημίωση ούτε μετά από τέσσερα ούτε μετά από πέντε χρόνια. Αυτό, λοιπόν, το αλλάξαμε. Το αλλάξαμε με εντολή του Πρωθυπουργού Κυριάκου Μητσοτάκη. Το αλλάξαμε αρχικά την περίοδο που έπρεπε να διαχειριστούμε τις μεγάλες ζημιές του μεσογειακού κυκλώνα «Ιανός». Και το αλλάξαμε εντάσσοντας στο πλαίσιο της κρατικής αρωγής, προσεγγίζοντας τις αγροτικές εκμεταλλεύσεις ως επιχειρήσεις. Εντάξαμε τις απώλειες στα μέσα παραγωγής, σε προϊόντα, σε εμπορεύματα, σε μηχανήματα, σε πάγιο εξοπλισμό αλλά και σε έγγειο κεφάλαιο και συνεχίσαμε την τροποποίηση του θεσμικού πλαισίου κατά τις πυρκαγιές του 2021, όταν διαπιστώσαμε ότι η πρόβλεψη στα ΚΟΕ για τις απώλειες στα δέντρα και τις πυρκαγιές υπολείπονταν σε όρους ενίσχυσης, ενώ οι χρόνοι ήταν αποτρεπτικοί για όσους ήθελαν να συνεχίσουν να καλλιεργούν. Και αυτό, διότι η όποια μικρή αποζημίωση θα ερχόταν μετά από τέσσερα και περισσότερα χρόνια.

Διαμορφώθηκε, λοιπόν, ένα υβριδικό σχήμα σε συνεργασία της Διεύθυνσης Κρατικής Αρωγής του Υπουργείου Οικονομικών εκείνη την περίοδο και του ΕΛΓΑ, σε συνεργασία με το Υπουργείο Αγροτικής Ανάπτυξης και Τροφίμων. Έτσι, με διατάξεις προβλέφθηκε ειδική διαδικασία αποζημίωσης ζημιών σε φυτικά μέσα παραγωγής, όπως οι δενδρώδεις καλλιέργειες, τα αμπέλια, ξεπερνώντας την αδυναμία επί της ουσίας έγκαιρης και ουσιαστικής κάλυψης από το προηγούμενο θεσμικό καθεστώς.

Επιπλέον, προβλέφθηκε και η δυνατότητα χορήγησης στους μη κατά κύριο επάγγελμα αγρότες του 50% της επιχορήγησης που καθορίζεται για τους κατά κύριο επάγγελμα αγρότες. Άρα, νομοθετήσαμε την πρόβλεψη για τους μη κατά κύριο επάγγελμα αγρότες, ενώ προβλέφθηκε και η δυνατότητα προκαταβολής έναντι της επιχορήγησης. Όπου ήταν εφικτό αξιοποιήσαμε και τα ψηφιακά δεδομένα του ΕΛΓΑ, μια δυνατότητα προκαταβολής που ούτε αυτή προβλεπόταν από το προηγούμενο θεσμικό πλαίσιο. Είναι μια δυνατότητα προκαταβολής μιας επιχορήγησης που είναι ουσιαστική και ανταποκρίνεται στις ανάγκες των αγροτών.

Για παράδειγμα, στους κατά κύριο επάγγελμα αγρότες με ελαιοκαλλιέργειες, το ποσό της επιχορήγησης για το ελαιόδεντρο που καταστράφηκε ολοκληρωτικά από μια πυρκαγιά διαμορφώθηκε στα 100 ευρώ. Η προκαταβολή που χορηγήθηκε διαμορφώθηκε στα 50 ευρώ, επιχορήγηση και προκαταβολή υπερπολλαπλάσια σε ύψος ενίσχυσης από ό,τι στο παρελθόν, αλλά και υποπολλαπλάσια σε χρόνους από ό,τι το προηγούμενο καθεστώς.

Για να είμαι ειλικρινής, όπως είμαι πάντα και το έχω πει και σε αυτή την Αίθουσα, δεν πετύχαμε τους χρόνους που θέλαμε εξαρχής. Ήταν η πρώτη υλοποίηση ενός υβριδικού σχήματος πολυεπίπεδης και πολυδιάστατης συνεργασίας, με διάφορα ζητήματα που προέκυψαν στην πορεία υλοποίησης. Ήταν πολύ καλύτερα, όμως, από το προηγούμενο καθεστώς. Σκεφτείτε πως η ΚΥΑ για την πρώτη καταβολή δημοσιεύθηκε τον Απρίλιο του 2022 και από τότε έχουν καταβληθεί 25,5 εκατομμύρια ευρώ προς τους κατά κύριο επάγγελμα αγρότες και 9,4 εκατομμύρια ευρώ προς τους μη κατά κύριο επάγγελμα αγρότες. Συνολικά έχουν καταβληθεί 34,6 εκατομμύρια ευρώ για τις πυρκαγιές του 2021.

Θυμίζω ότι με βάση το προηγούμενο καθεστώς που αφορούσε τις ΚΟΕ, δεν μπορούσε το ποσό να ξεπεράσει τα 16 εκατομμύρια ευρώ. Αυτό που ξεπεράσαμε, λοιπόν, ήταν το παλαιό καθεστώς. Δημιουργήσαμε κάτι νέο στο πλαίσιο της κρατικής αρωγής, γι’ αυτό και φέρουμε την ευθύνη. Είναι ένα νέο σχήμα, που γίνεται όλο και καλύτερο, για να σταθούμε δίπλα στους αγρότες που πλήττονται από τις δυσμενείς συνέπειες της κλιματικής κρίσης. Και θα συνεχίσουμε να είμαστε δίπλα στους αγρότες, είτε κατά κύριο επάγγελμα είτε κατά μη κατά κύριο επάγγελμα.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Υφυπουργέ.

Κύριε Αντιπρόεδρε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ.

Κύριε Υπουργέ, θα σας πω τι κατάλαβα, για να μου το πείτε εσείς στη δευτερολογία σας, γιατί μπορεί και να μην τα κατάλαβα σωστά.

Πρώτα από όλα, δεν υπάρχει καμμία διάθεση να μην πούμε ότι έγιναν πράγματα μέσα στα νέα δεδομένα που υπάρχουν και στην κλιματική κρίση θετικά.

Τώρα θέλω να σας πω για αυτή την κατηγορία που μιλάμε. Ίσως δεν καταλάβατε ή δεν θέλατε να μου απαντήσετε ευθέως. Αυτή η κατηγορία για την οποία μιλάμε δεν έχουν πάρει λεφτά. Εσείς μου μιλήσατε για όλους τους άλλους που έχουν πάρει χρήματα. Άρα, κάπου δεν βρισκόμαστε.

Εδώ λέμε για τους μη κατά κύριο επάγγελμα αγρότες. Δεν έχουν εισόδημα την προηγούμενη χρονιά. Έχουν καεί και έχει πιστοποιήσει το κράτος ότι κάηκαν οι ελιές τους και έχουν καταθέσεις και ΟΣΔΕ.

Εγώ θέλω ευθέως να απαντάω σε εσάς. Καλά κάνετε και σωστά τα είπατε και το Υπουργείο σας πρέπει να αναδείξετε και μπράβο σας. Όμως, πρέπει να λύσουμε και το πρόβλημα. Σε αυτούς τους ανθρώπους που είναι η συγκεκριμένη κατηγορία, οι οποίοι ζητούν να βάλουν ξανά τις ελιές τους -το κράτος που έδωσε αντί 16 εκατομμύρια, 34 εκατομμύρια και μακάρι να έχουμε δώσει παραπάνω λεφτά-δεν έχει δώσει. Θα δώσετε; Θεωρείτε ότι αξίζουν αυτοί να πάρουν χρήματα ή πάλι θα πούμε ότι δώσαμε 34 εκατομμύρια, αλλά αυτοί θα είναι πάλι απ’ έξω;

Καταλαβαίνετε και εσείς τώρα, έξυπνος άνθρωπος είστε. Είστε και ο άνθρωπος που μπορείτε να λύσετε το θέμα. Νομίζω ότι δεν είναι τόσο μεγάλος ο προϋπολογισμός.

Και μάλιστα, να σας πω κάτι, κύριε Υπουργέ; Αυτούς τους ανθρώπους πρέπει να τους υποστηρίξουμε σε αυτή τη φάση, γιατί εκτός του θέματος του ελαιολάδου, όπου γνωρίζετε τι έχει συμβεί, τι συμβαίνει σήμερα στην αγορά και όλα αυτά τα πράγματα, θα είναι μια ευκαιρία να μην ερημώσει η περιοχή, γιατί αυτοί θα έχουν ένα κίνητρο να πάνε να φτιάξουν τις ελιές τους, να μείνουν εκεί, να μπορέσουν να υποστηρίξουν τις διαδικασίες.

Άρα, μιλώ τώρα σε έναν άνθρωπο ο οποίος καταλαβαίνει και νομίζω ότι πρέπει να απαντήσει με σαφήνεια. Αυτούς τους ανθρώπους, αυτή την κατηγορία θα τη συμπεριλάβουμε; Δηλαδή, πληρώνουμε σε έναν που η πυρκαγιά, η πλημμύρα τού χάλασε το πλυντήριο και πολύ σωστά το πληρώνουμε. Αυτόν που η πλημμύρα και η φωτιά τού καίει την ελιά θα του την πληρώσουμε; Απλό, κατανοητό και νομίζω ότι χρήζει μιας απάντησης. Να φύγουμε από τη Βουλή και να καταλαβαίνουμε: Θα πληρωθούν ή όχι;

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υφυπουργέ, έχετε τον λόγο για τη δευτερολογία σας.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Όπως σας είπα και στην αρχική μου τοποθέτηση, το πλαίσιο κρατικής αρωγής αφορά στις επιχειρήσεις ή τις αγροτικές εκμεταλλεύσεις που προσεγγίζουμε ως επιχειρήσεις, οπότε καταλαβαίνετε ότι το κομμάτι αυτό της οικιακής χρήσης των καλλιεργειών, δηλαδή κάποιων οι οποίοι καλλιεργούν για το σπίτι τους εκφεύγει του σχετικού θεσμικού πλαισίου.

Γι’ αυτό και θα ήθελα να σταθώ σε τρία σημεία και να το κάνω ξεκάθαρο. Το πρώτο αφορά στη διαφοροποίηση μεταξύ του κατά κύριο επάγγελμα αγρότη και του μη κατά κύριο επάγγελμα αγρότη. Δηλαδή -και ήθελα να το κάνω εδώ, για να είναι σαφές, γιατί πολλές φορές μου έχει τεθεί- ο πρώτος, λοιπόν, είναι ο αγρότης που έχει την αγροτική του εκμετάλλευση ως κύριο και βασικό μέσο βιοπορισμού. Αυτός χρήζει μεγαλύτερης προσοχής και στήριξης από το κράτος.

Το κράτος στο πλαίσιο της κρατικής αρωγής δεν λειτουργεί ως ασφαλιστικός οργανισμός. Λειτουργεί ως κρατική μέριμνα, λειτουργεί ως μια πρόνοια του κράτους για να στηρίζει τον αγρότη που έχει πληγεί από μια καταστροφή, από μια φυσική καταστροφή. Χωρίς τη στήριξη αυτή δεν μπορεί να παράγει ξανά το ίδιο εισόδημα, οπότε εκεί έρχεται το κράτος. Δεν μπορεί να βιοπορίζεται διαφορετικά.

Αυτό, λοιπόν, τον διαφοροποιεί από τον μη κατά κύριο επάγγελμα αγρότη, τον αγρότη που έχει άλλη βασική πηγή βιοπορισμού, δηλαδή η ζημιά που έπαθε στην αγροτική του εκμετάλλευση από μια φυσική καταστροφή δεν επιφέρει την ίδια απώλεια στο συνολικό του εισόδημα, όπως συμβαίνει στην περίπτωση ενός κατά κύριο επάγγελμα αγρότη.

Άρα, η αρωγή του κράτους δεν μπορεί να είναι η ίδια, αλλά πρέπει να δίνεται μεγαλύτερη έμφαση στον αγρότη που έχει ως βασικό επάγγελμα την αγροτική του εκμετάλλευση. Γι’ αυτό και τα ποσοστά διαφέρουν. Έχουμε 50% και 100%.

Το δεύτερο σημείο αφορά στην ανάγκη δήλωσης στο ΟΣΔΕ και αντίστοιχης ασφάλισης στον ΕΛΓΑ. Θεωρώ πως και σε αυτό το σημείο δεν χρειάζεται να αναλύσουμε τα αυτονόητα. Η ασφάλιση της αγροτικής εκμετάλλευσης ήταν αυτονόητη και πριν, είναι αυτονόητη και τώρα, την περίοδο της κλιματικής κρίσης, όπου η πρωτογενής παραγωγή είναι ο πιο ευάλωτος κλάδος στις δυσμενείς επιπτώσεις των νέων κλιματικών δεδομένων. Άρα, δεν θα συμφωνήσω μαζί σας όσον αφορά στην ανάγκη αποζημίωσης χωρίς εξαιρέσεις.

Το τρίτο σημείο είναι αυτό που συζητήσατε και πριν. Αφορά στην ανάγκη δήλωσης του αγροτικού εισοδήματος στις φορολογικές αρχές για τους μη κατά κύριο επάγγελμα αγρότες. Και αυτό είναι κάτι αυτονόητο, να ανταποκρινόμαστε στους φορολογικούς κανόνες. Η τήρηση των φορολογικών κανόνων δεν είναι μια νομικιστική στάση, όπως αναφέρετε στην ερώτησή σας. Είναι και αυτό κάτι αυτονόητο, να δηλώνεται το εισόδημα που παράγεται. Να γνωρίζουμε, δηλαδή, αν προκύπτει εισόδημα από την αγροτική δραστηριότητα και να σταθούμε, ως κράτος, δίπλα στην απώλεια αυτή. Όταν δεν έχουμε εικόνα της ύπαρξης της απώλειας αυτής, δεν μπορούμε να σταθούμε ως κράτος για να τη στηρίξουμε.

Βέβαια, όπως σωστά λέτε, υπάρχουν και οι περιπτώσεις των καλλιεργειών για οικιακή χρήση, αλλά αυτό το μικρό μέγεθος δεν μπορεί να αποτελεί τον μανδύα κάλυψης των περιπτώσεων εκείνων που επιλέγουν να μην τηρούν τους φορολογικούς κανόνες και να μη δηλώνουν το εισόδημά τους από την αγροτική τους δραστηριότητα.

Συνεπώς, δεν σκοπεύουμε να ανταποκριθούμε στο αίτημά σας για αποζημιώσεις των μη κατά κύριο επάγγελμα αγροτών χωρίς εξαιρέσεις. Στηρίζουμε τους μη κατά κύριο επάγγελμα αγρότες, όπως και αυτούς της Αρκαδίας, όπως δεν τους στήριζε το προγενέστερο καθεστώς. Στηρίζουμε τους μη κατά κύριο επάγγελμα αγρότες που ασφαλίζουν την παραγωγή τους, που δηλώνουν τις καλλιέργειές τους, που καταχωρούν το εισόδημά τους από την αγροτική δραστηριότητα στις φορολογικές αρχές. Και μου κάνει εντύπωση που σας βρίσκουν αντίθετο αυτά. Σε αυτό δεν μπορούμε να συμφωνήσουμε.

Θα μπορούσαμε να δούμε την περίπτωση στήριξης σε είδος. Το έχουμε κάνει και σε άλλες περιοχές και πρέπει αυτό να γίνει σε συνεργασία με την περιφέρεια. Δεν μπορούμε να αποζημιώσουμε γιατί, όπως σας είπα, εμείς στηρίζουμε τις επιχειρήσεις ή τις αγροτικές εκμεταλλεύσεις ως επιχειρήσεις. Εδώ έχουμε μία απώλεια περιουσιακού στοιχείου, οπότε, εάν υπάρχει μία στενή καταγραφή των περιπτώσεων εκείνων που είναι οικιακή χρήση και όχι περιπτώσεις που καλλιεργούνται αλλά δεν δηλώνονται στις φορολογικές αρχές, τότε μπορούμε σε συνεργασία με την περιφέρεια να έχουμε κάποια χορήγηση σε είδος, όπως σε αρκετές των περιπτώσεων έχουν γίνει από ιδιωτικές πρωτοβουλίες. Έχει γίνει στην αρχαία Ολυμπία, έχει γίνει στην Άμφισσα. Έτσι, θα μπορέσουμε να τους στηρίξουμε, εάν υπάρχει αυτή η διάκριση, να εστιάσουμε αποκλειστικά στην οικιακή χρήση και να καλύψουμε τη ζημιά στο περιουσιακό στοιχείο ενός νοικοκυριού, το οποίο θα μπορέσουμε να το κάνουμε και είμαι σίγουρος ότι κι ο ιδιωτικός τομέας θα συνεισφέρει. Το ζητούμενο είναι να κλείσουμε την περίμετρο σε αυτούς που πρέπει.

Ευχαριστώ πολύ.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Θα σας φέρω στοιχεία, κύριε Υφυπουργέ, άμεσα.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υφυπουργό.

Συνεχίζουμε με την έκτη με αριθμό 206/2-10-2023 επίκαιρη ερώτηση δεύτερου κύκλου του Βουλευτή Α΄ Αθηνών της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Παύλου Γερουλάνου προς την Υπουργό Κοινωνικής Συνοχής και Οικογένειας, με θέμα: «Αντιμετώπιση σεξουαλικής παρενόχλησης στον στενό και ευρύτερο δημόσιο τομέα».

Θα απαντήσει η Υφυπουργός Κοινωνικής Συνοχής και Οικογένειας κ. Μαρία - Αλεξάνδρα Κεφάλα.

Κύριε Γερουλάνο, έχετε τον λόγο.

**ΠΑΥΛΟΣ ΓΕΡΟΥΛΑΝΟΣ:** Ευχαριστώ, κύριε Πρόεδρε.

Καλημέρα, κυρία Υφυπουργέ.

Όλοι γνωρίζουμε ότι η σεξουαλική παρενόχληση στους χώρους εργασίας είναι πολύ συχνό φαινόμενο και ποτέ δεν πρόκειται να αντιμετωπιστεί ολοκληρωμένα, εάν ασχολούμαστε με αυτό κάθε φορά που τα φώτα της δημοσιότητας αποκαλύπτουν άλλη μία τέτοια περίπτωση.

Όπως πολύ καλά ξέρουμε όλοι, πρόκειται ουσιαστικά για άσκηση βίας ή προσβολή προσωπικότητας από έναν άνθρωπο που έχει εξουσία σε έναν άνθρωπο που δεν έχει και, όπως καταλαβαίνετε όλες οι δομές του ελληνικού δημοσίου είναι πάρα πολύ ευάλωτες σε τέτοια φαινόμενα. Συγχωρέστε με εάν τα εξηγώ αυτά τα πράγματα, προφανώς εσείς τα ξέρετε πολύ καλά, αλλά ελπίζω την ερώτησή μου και την απάντησή σας να την ακούσουν και άλλοι άνθρωποι.

Γνωρίζουμε, επίσης, ότι καταγγέλλονται πολύ λιγότερες περιπτώσεις από αυτές οι οποίες συμβαίνουν και ειδικά για το θέμα του δημοσίου το έχουμε διαπιστώσει αυτό ξανά και ξανά σε διάφορους χώρους. Έτσι, για να ενθαρρύνουμε τις καταγγελίες, αλλά και να δημιουργήσουμε ένα πλαίσιο το οποίο να είναι δίκαιο για την αντιμετώπισή τους, πρέπει για οποιοδήποτε τέτοιο περιστατικό να προστατεύει τόσο τον/την καταγγέλλουσα, αλλά και τον/την καταγγελλόμενη.

Στο πλαίσιο αυτό πήραμε μια πρωτοβουλία ως παράταξη -η παράταξη είναι η «Αθήνα Είσαι Εσύ» στον Δήμο Αθηναίων- και περάσαμε ένα ψήφισμα το οποίο υιοθετήθηκε από όλες τις παρατάξεις, πλην της Χρυσής Αυγής, στις 9 Μαρτίου του 2021 με συγκεκριμένες δράσεις, οι οποίες θα μπορούσαν να αντιμετωπίσουν τα θέματα σεξουαλικής παρενόχλησης. Με μεγάλη χαρά διαπίστωσα ότι αυτή η πρωτοβουλία υιοθετήθηκε και από την ΚΕΔΕ, αλλά και από αρκετούς άλλους δήμους, οι οποίοι το είδαν ως θετική πρωτοβουλία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αυτό που λυπάμαι να πω είναι ότι εξαντλήθηκε η δράση αυτή, εάν θέλετε, στην ψήφιση της απόφασης με πολύ λίγες από τις υπόλοιπες δράσεις να υιοθετούνται πραγματικά, αφήνοντας ένα καθαρό μήνυμα ότι στα λόγια είμαστε πολύ καλύτεροι απ’ ό,τι είμαστε στις πράξεις.

Τώρα, το πλαίσιο που υιοθετήθηκε βασίστηκε σε πολύ σοβαρή επιστημονική δουλειά, της οποίας ηγήθηκε η κ. Στρατηγάκη, υιοθετώντας διεθνείς και δοκιμασμένες πρακτικές, οι οποίες θεωρούσαμε ότι μπορούσαν να υιοθετηθούν και για τα ελληνικά δεδομένα. Περιλαμβάνει μία κατ’ αρχάς δημόσια δέσμευση για μηδενική ανοχή -πράγμα το οποίο είναι, εάν θέλετε, συμβολικό, αλλά αρκετά σημαντικό πρώτο βήμα-, τη διαμόρφωση και εκτέλεση προγραμμάτων ενημέρωσης και ευαισθητοποίησης όλων των εμπλεκομένων, τον προσδιορισμό του πλαισίου για τη διαδικασία καταγγελίας -το οποίο επίσης είναι εξαιρετικά σημαντικό, γιατί, όπως ξέρετε, στο ελληνικό δημόσιο δεν προσφέρονται οι ΕΔΕ για τέτοιου είδους φαινόμενα- καθώς και σειρά αναγκαίων αλλαγών που ισχύουν στο νομικό πλαίσιο, ώστε να καταπολεμηθεί η ατιμωρησία.

Σας λέω ενημερωτικά απλώς ότι αναγκαστήκαμε να σκεφτούμε και να βάλουμε τον ή τη δήμαρχο ως επικεφαλής μιας τέτοιας προσπάθειας, διότι οι δομές του ελληνικού δημοσίου είναι τόσο σκληρές που μπορεί κάποιος που θα καταγγείλει να βρεθεί να είναι υφιστάμενος του καταγγελλόμενου για πολύ μεγάλα χρονικά διαστήματα – για όλη του τη ζωή βασικά.

Επειδή όλοι συμφωνούμε ότι η αντιμετώπιση της έμφυλης βίας και της σεξουαλικής παρενόχλησης πρέπει να αποτελεί διαρκή μέριμνα της πολιτείας και όχι μόνο όταν βλέπει τα θέματα η επικαιρότητα, θέλω να σας ρωτήσω: Τι σκοπεύετε να κάνετε με βάση το κεκτημένο του Δήμου Αθηναίων και το ομόφωνο ψήφισμα στις 9 Μαρτίου του 2021 για την καταπολέμηση σεξουαλικής παρενόχλησης στους χώρους εργασίας και εάν αυτό θα είναι μία πρωτοβουλία την οποία θα διευρύνετε στο υπόλοιπο δημόσιο. Επίσης, εάν είστε διατεθειμένη να δημιουργήσετε μέσα στο ελληνικό δημόσιο τις αναγκαίες δομές για να προστατεύει όλους τους εμπλεκόμενους σε τέτοιες περιπτώσεις.

Θα σταματήσω εδώ. Τα υπόλοιπα θα τα πω στη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Υφυπουργέ, έχετε τον λόγο.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ (Υφυπουργός Κοινωνικής Συνοχής και Οικογένειας):** Ευχαριστώ, κύριε Πρόεδρε.

Καλημέρα και από μένα.

Κατ’ αρχάς, κύριε Γερουλάνο, να συμφωνήσουμε ότι η βία και η παρενόχληση είναι ένα ζήτημα το οποίο αφορά οριζόντια την κοινωνία. Δεν υπάρχουν χρώματα, δεν υπάρχουν κόμματα και είμαστε όλοι στην ίδια πλευρά για να προλάβουμε αυτό το φαινόμενο, αλλά και να το αντιμετωπίσουμε και να στηρίξουμε τα θύματα. Είναι ένα πρόβλημα στο οποίο χρειάζονται συναινέσεις, χρειάζονται συνέργειες και δεν υπάρχει καμμία ανοχή είτε μιλάμε για ιδιωτικό τομέα, είτε μιλάμε για δημόσιο τομέα, είτε μιλάμε για οικογένεια, για εργασία, για εκπαίδευση, για οτιδήποτε.

Στην Κυβέρνησή μας αποτελεί υψηλή προτεραιότητα με δράσεις και νομοθετικές πρωτοβουλίες, οι οποίες ελήφθησαν ήδη από την πρώτη θητεία της Κυβέρνησης Μητσοτάκη, αλλά και με την ανωτατοποίηση της αρμοδιότητας σε επίπεδο Υφυπουργού. Από τις πρώτες μας δράσεις ήταν η ενσωμάτωση της σχετικής Σύμβασης 190 της Διεθνούς Οργάνωσης Εργασίας. Ήμασταν από τις πρώτες χώρες που την ενσωματώσαμε και εκεί θεσπίστηκαν οι υποχρεώσεις των εργοδοτών σε σχέση με τη βία και την παρενόχληση στους χώρους εργασίας.

Από εκεί και πέρα, έχουμε το Αυτοτελές Τμήμα για την παρακολούθηση των φαινομένων βίας και παρενόχλησης, που συστάθηκε στο Σώμα Επιθεώρησης Εργασίας. Και αξίζει εδώ να σας δώσω ορισμένα στοιχεία από την 2η Ετήσια Έκθεση του Αυτοτελούς Τμήματος από 1-1-2022 μέχρι και 31-12-2022, για το περασμένο έτος, δηλαδή: Κατατέθηκαν εκατόν πενήντα μια αιτήσεις διενέργειας εργατικών διαφορών με θέμα τη βία και την παρενόχληση στην εργασία. Το 62% ήταν γυναίκες και το 38% ήταν άντρες. Το 91% αφορούσε λεκτική, σωματική, ηθική ή ψυχολογική παρενόχληση ή βία και το 9% σεξουαλική παρενόχληση.

Επίσης, θεσπίσαμε τον Σύμβουλο Ακεραιότητας για τον δημόσιο τομέα με υπουργική απόφαση του Υπουργείου Εσωτερικών, όπου ο Σύμβουλος Ακεραιότητας αποτελεί μια ασπίδα κατά της παρενόχλησης και του εκφοβισμού στον δημόσιο τομέα, αλλά και της διαφθοράς και υποστηρίζει το θύμα να κινηθεί σύμφωνα με το νομικό πλαίσιο που μπορεί το ίδιο να διστάζει να αξιοποιήσει ή να μην το γνωρίζει.

Ήδη έχουμε πάνω στον Σύμβουλο Ακεραιότητας εκπαίδευση από το Εθνικό Κέντρο Δημόσιας Διοίκησης και Αυτοδιοίκησης οκτώ κύκλων μέχρι τώρα και μέσα στον μήνα αναμένουμε να ξεκινήσει ο ένατος κύκλος εκπαίδευσης. Έχουν πιστοποιηθεί μέχρι σήμερα εκατόν σαράντα τρεις Σύμβουλοι Ακεραιότητας. Αναμένουμε εντός του Οκτωβρίου την έναρξη της λειτουργίας του Μητρώου Συμβούλων Ακεραιότητας και την έκδοση εγκυκλίων για τη λειτουργία του, ούτως ώστε σε επόμενη φάση να ξεκινήσουν οι διαδικασίες επιλογής αυτών των συμβούλων και η τοποθέτησή τους στους ανάλογους φορείς που θα αιτηθούν.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Νομίζω ότι έχει γίνει σπουδαία δουλειά. Βέβαια, είναι ένα φαινόμενο το οποίο δεν σταματά με ένα νομοσχέδιο ή με πέντε μέτρα. Είναι αέναη και συνεχής η προσπάθεια.

Είμαστε εδώ για να τ’ αντιμετωπίσουμε, είμαστε εδώ για να ακούσουμε νέες προτάσεις, θέλουμε συνέργειες. Η τοπική αυτοδιοίκηση -και όπως θα διαμορφωθεί από τις εκλογές των επόμενων ημερών- θα παίξει το δικό της ρόλο καθώς και οι δημοτικές και περιφερειακές επιτροπές ισότητας. Θέλουμε να τις ενεργοποιήσουμε ακόμη περισσότερο και σε αυτό το κομμάτι, αλλά και στην ενημέρωση και ευαισθητοποίηση γι’ αυτά τα θέματα των τοπικών τους κοινωνιών και είμαι εδώ για να ακούσω τη δευτερολογία σας.

**ΠΡΟΕΔΡΕΥΩΝ (Γεώργιος Λαμπρούλης):** Ωραία!

Ο κ. Γερουλάνος έχει τον λόγο για να δευτερολογήσει.

**ΠΑΥΛΟΣ ΓΕΡΟΥΛΑΝΟΣ:** Με διασκεδάζει πάντα όταν εμείς οι πολιτικοί χαρακτηρίζουμε τη δική μας δουλειά σπουδαία δουλειά. Για όνομα του Θεού! Αυτό δεν είναι σπουδαία δουλειά. Αν συνεχίσετε έτσι, η σεξουαλική παρενόχληση θα ξεριζωθεί από το ελληνικό δημόσιο το 2100. Δεν είναι αυτά νούμερα που μπορούν να μας κάνουν εντύπωση. Εκατόν πενήντα καταγγελίες δεν είναι εντυπωσιακό νούμερο. Δεν έχει δημιουργηθεί ένα πλαίσιο ασφάλειας μέσα στο ελληνικό δημόσιο και επιτρέψτε μου να το ξέρω αυτό και από πρώτο χέρι.

Δεύτερον, εκατόν σαράντα τρεις σύμβουλοι σημαντικό είναι, όμως ποιες είναι οι αρμοδιότητές τους, τι μπορούν να κάνουν, πώς μπορούν να βοηθήσουν τους ανθρώπους μέσα στο ελληνικό δημόσιο; Αυτή τη στιγμή αυξάνεται ριζικά ο αριθμός των γυναικών που συμμετέχουν σε θέσεις εργασίας στο ελληνικό δημόσιο. Τι έχουμε κάνει για να τις προστατεύσουμε; Γιατί όπως είπατε και εσείς, η μεγάλη πλειοψηφία των καταγγελθεισών περιπτώσεων, είναι γυναίκες. Και σας λέω μη σας κάνει εντύπωση αν μια γυναίκα έχει πολύ μεγαλύτερη δυσκολία από έναν άνδρα να καταγγείλει μια τέτοια περίπτωση, γιατί όπως ξέρουμε κι όπως είπα και πριν, το αφεντικό σου μένει αφεντικό σου για μια ζωή.

Τι έχει γίνει, λοιπόν, στην πραγματικότητα για να προστατευτούν οι άνθρωποι από οποιαδήποτε μορφή παρενόχλησης, βίας και ψυχολογικού πολέμου που ασκείτε σε τέτοιες περιπτώσεις; Να σας το κάνω λιανά. Ξέρετε πόσες γυναίκες στο ελληνικό δημόσιο δεν καταγγέλλουν σεξουαλική παρενόχληση, γιατί ξέρουν ότι είτε το σημερινό τους αφεντικό θα είναι πάντα αφεντικό τους είτε θα πάνε σε μια άλλη υπηρεσία που η σειρά του αφεντικού τους θα τους κάνει τη ζωή πατίνι; Τι έχετε κάνει; Δεν μας είπατε ένα πράγμα που έχετε κάνει για να τους προστατεύσετε αυτούς τους ανθρώπους. Κι εγώ σας λέω φέραμε την πρωτοβουλία αυτή στο δήμο. Δεν χρειάζεται να κάνετε τίποτα, δεν χρειάζεται να βάλετε το δικό μας το όνομα πάνω, δεν χρειάζεται να βάλετε την παράταξή μας πάνω που το φέραμε. Πάρτε το, αντιγράψτε το, κάντε το ό,τι θέλετε, αλλά δημιουργήστε το πλαίσιο επιτέλους για να μπορέσει ένας άνθρωπος να νιώθει ασφάλεια ότι, όταν κάνει κάτι τέτοιο, δεν θα μείνει απροστάτευτος μέσα στο ελληνικό δημόσιο.

Με ερεθίζετε που λέτε σπουδαία δουλειά. Ακόμη και για τον χρόνο που είσαστε στο Υπουργείο ακόμη και για το γεγονός ότι περάσατε το μισό από αυτόν τον χρόνο να εργαστείτε από το κυλικείο του Υπουργείου, επειδή δεν δώσανε την πραγματική δομή που θα έπρεπε να έχετε, δεν θα μπορούσατε να έχετε κάνει σπουδαία δουλειά.

Άρα, αυτό το οποίο είναι πολύ σημαντικό τώρα είναι, αν θέλετε να αντιμετωπίσετε πραγματικά το θέμα, να μην κάνετε συμβολικές κινήσεις. Δεν αξίζει σε κανέναν από εμάς να μένουμε στα χαρτιά, όπως μείναμε στον δήμο στα χαρτιά. Είναι πραγματικό πρόβλημα ότι υιοθετούμε κάτι -το υιοθετούμε ομόφωνα- και τελικά κάνουμε μόνο τα λεκτικά και τα πρακτικά τα αφήνουμε και χρονίζουν. Και γιατί χρονίζουν; Γιατί μας βολεύει να χρονίζουν.

Αν θέλετε, λοιπόν, και εσείς να ακολουθήσετε τη γραμμή του κ. Μπακογιάννη ο οποίος μένει μόνο στα λόγια και όχι στις πράξεις, συνεχίστε να πιστεύετε ότι κάνετε σπουδαία δουλειά και μείνετε σε αυτά που κάνετε. Αν θέλετε ,όμως, να κάνετε κάτι για να προστατευθεί πραγματικά ο κόσμος μέσα στο ελληνικό δημόσιο, τότε υιοθετήστε αυτές τις πρακτικές, σπρώξτε τους δήμους και τις δημόσιες υπηρεσίες να υιοθετήσουν αυτά τα οποία έχουμε βάλει σε αυτό το ψήφισμα και επιτέλους κάντε κάτι για να δημιουργηθεί ένα πλαίσιο ώστε να μπορούμε να έχουμε όχι εκατόν πενήντα καταγγελίες αφότου λέτε ότι κάνατε τόσο σπουδαία δουλειά.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Η κυρία Υφυπουργός έχει τον λόγο.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ (Υφυπουργός Κοινωνικής Συνοχής και Οικογένειας):** Διασκεδάζετε με ένα θέμα το οποίο δεν είναι διασκεδαστικό, είναι ιδιαίτερα επίπονο και αφορά την ελληνική κοινωνία.

**ΠΑΥΛΟΣ ΓΕΡΟΥΛΑΝΟΣ:** Διασκεδάζω με αυτό που είπατε για τη σπουδαία δουλειά.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ (Υφυπουργός Κοινωνικής Συνοχής και Οικογένειας):** Είπατε ότι διασκεδάζετε και είπατε και ότι περνάμε τον μισό χρόνο μας στο κυλικείο του Υπουργείου, πράγμα για το οποίο σας προσκαλώ και σας προκαλώ να δείτε τι ώρα πηγαίνουμε και τι ώρα φεύγουμε από το γραφείο μας, κύριε Γερουλάνο. Στο κυλικείο δεν θα βρείτε κανέναν.

**ΠΑΥΛΟΣ ΓΕΡΟΥΛΑΝΟΣ:** Προσέξτε, μη βάζετε στο στόμα μου λόγια που δεν είπα.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ (Υφυπουργός Κοινωνικής Συνοχής και Οικογένειας):** Εντάξει, αυτά είπατε και σε αυτά απαντώ.

**ΠΑΥΛΟΣ ΓΕΡΟΥΛΑΝΟΣ:** Το είπα για τις δομές που σας δίνουν.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ (Υφυπουργός Κοινωνικής Συνοχής και Οικογένειας):** Σύμβουλοι Ακεραιότητας. Είναι πολύ συγκεκριμένη η δουλειά τους, πολύ συγκεκριμένο το αντικείμενό τους και οι αρμοδιότητές τους. Υποστηρικτικός άξονας, ενημερωτικός συμβουλευτικός άξονας. Εξατομικευμένη συμβουλευτική συνδρομή για ζητήματα δεοντολογίας, έχουν περιγραφεί και από τα νομοσχέδια που έχουμε ψηφίσει. Μπορώ να τα καταθέσω, αν θέλετε, και στα Πρακτικά της Βουλής να τα πάρετε, για να ενημερωθείτε.

Συνεργάζονται με τη διοίκηση του φορέα, συνεργάζονται με τη μονάδα εσωτερικού ελέγχου, είναι μια καινοτομία για το ελληνικό δημόσιο. Δεν υπήρχε ο Σύμβουλος Ακεραιότητας. Δεν ξέρω από πότε παρακολουθείτε το ζήτημα, αλλά η σπουδαία δουλειά στην οποία αναφέρθηκα, είναι αυτή που έχει γίνει τα τέσσερα χρόνια της πρώτης θητείας της Κυβέρνησης της Νέας Δημοκρατίας και του Κυριάκου Μητσοτάκη, για ένα θέμα το οποίο όλοι το συζητούσαμε, όλοι το γνωρίζαμε, αλλά κανείς δεν τόλμησε να το ακουμπήσει, να το αντιμετωπίσει, να το αγγίξει.

Θα ήθελα μέσα από αυτή την Αίθουσα να σταλεί ένα κοινό μήνυμα, ένα μήνυμα μηδενικής ανοχής σ’ αυτό και να ενισχύσετε, γιατί είπα και στην πρωτολογία μου ότι χρειάζονται συνέργειες, για να αντιμετωπιστεί αυτό το φαινόμενο και στον δημόσιο τομέα και στον ιδιωτικό τομέα. Είμαστε ανοιχτοί να ακούσουμε προτάσεις, είμαστε ανοιχτοί για να δούμε νέες πρωτοβουλίες.

**ΠΑΥΛΟΣ ΓΕΡΟΥΛΑΝΟΣ:** Μην περιμένετε να ακούσετε από άνθρωπο να λέει….

**ΠΡΟΕΔΡΕΥΩΝ (Γεώργιος Λαμπρούλης):** Μη διακόπτετε, κύριε Γερουλάνο, σας παρακαλώ!

**ΜΑΡΙΑ - ΑΛΕΞΑΝΔΡΑ ΚΕΦΑΛΑ (Υφυπουργός Κοινωνικής Συνοχής και Οικογένειας):** Αφήστε με να ολοκληρώσω. Σας άκουσα με πολλή προσοχή, δεν σας διέκοψα, κύριε Γερουλάνο. Σας ευχαριστώ.

Είμαστε, λοιπόν, εδώ για να ακούσουμε νέες προτάσεις και να το συζητήσουμε. Το θέμα είναι υπερκομματικό, το ζήτημα αφορά σύσσωμη την κοινωνία, οριζόντια την κοινωνία. Είμαστε εδώ για να λάβουμε και άλλα μέτρα, αλλά δεν μπορούμε να υποτιμήσουμε αυτά που έχουν ήδη γίνει. Έχουν ψηφιστεί νομοσχέδια, έχουν έρθει διατάξεις, έχουμε πλέον θεσμικό πλαίσιο πιο αυστηρό, έχουμε αυστηροποιήσει τις ποινές γι’ αυτά τα φαινόμενα και όλα αυτά έγιναν από αυτή την Κυβέρνηση. Αν θέλετε να κλείνετε τα μάτια και να μην το βλέπετε, είναι δικό σας θέμα. Η κοινωνία το αντιλαμβάνεται.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με την τρίτη με αριθμό 202/2-10-2023 επίκαιρη ερώτηση δεύτερου κύκλου της Βουλευτού Λέσβου της Κοινοβουλευτικής Ομάδας «Κομμουνιστικό Κόμμα Ελλάδας» κ. Μαρίας Κομνηνάκα, προς τον Υπουργό Μετανάστευσης και Ασύλου, με θέμα: «Να μην απολυθεί κανένας εργαζόμενος στο Υπουργείο Μετανάστευσης και Ασύλου και να καλυφθούν πλήρως οι ανάγκες με μόνιμο προσωπικό».

Θα απαντήσει ο Υπουργός Μετανάστευσης και Ασύλου κ. Δημήτριος Καιρίδης.

Η κ. Κομνηνάκα έχει τώρα τον λόγο.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Κύριε Υπουργέ, γνωρίζετε βέβαια καλά το θέμα της σημερινής ερώτησης. Έχουν προηγηθεί απεργιακές κινητοποιήσεις των εργαζομένων, προκειμένου να μην απολυθεί κανένας από τους συμβασιούχους ΙΔΟΧ που στελεχώνουν τις υπηρεσίες του Υπουργείου και η παράσταση διαμαρτυρίας στο Υπουργείο σας και βέβαια ξέρω ότι συζητήθηκε και προ ημερών σε ανάλογη ερώτηση.

Ωστόσο, επιμένουμε να φέρουμε το θέμα προς συζήτηση στη Βουλή, πρώτον, γιατί αφορά το εργασιακό μέλλον τουλάχιστον εκατόν πενήντα περίπου εργαζομένων που μένουν εκτός και από τις προκηρύξεις που λέει το Υπουργείο, αν όχι των οκτακοσίων περίπου σε σύνολο ΙΔΟΧ, που λήγουν οι συμβάσεις τους στις 31 Δεκεμβρίου και δεν είναι καθόλου βέβαιο ότι σε αυτές τις νέες προκηρύξεις συμβασιούχων που θα κάνετε, θα μπορέσει να μετρήσει στον ΑΣΕΠ ως ειδική προϋπηρεσία η πολυετής τους ενασχόληση με το αντικείμενο. Είναι εργαζόμενοι που στην πλειοψηφία τους εργάζονται από το 2016 - 2017, έχει ήδη προηγηθεί η απόλυση εκατό περίπου εργαζομένων που ήταν στην πρώην EASO και έπονται, βέβαια και άλλοι που οι συμβάσεις τους λήγουν αργότερα.

Το φέρνουμε, όμως, και για έναν επιπλέον λόγο στη Βουλή προς συζήτηση, για να αναδείξουμε και τα μεγάλα αδιέξοδα στα οποία οδηγεί η πολιτική που ακολούθησε σε αυτόν τον τομέα και η σημερινή Κυβέρνηση, όπως και οι προκάτοχοί σας, μια πολιτική ταξική και εχθρική για τους εργαζόμενους.

Είναι το Υπουργείο σας, ίσως, ένα από αυτά που κρατάει τα υψηλότερα ποσοστά συμβασιούχων εργαζομένων, με κάθε μορφή ελαστικών σχέσεων εργασίας. Περίπου το 70% των εργαζομένων απασχολείται με ελαστικές σχέσεις ΙΔΟΧ, ενοικιαζόμενοι μέσω του οργανισμού της Ευρωπαϊκής Ένωσης για το άσυλο, προγράμματα κοινωφελούς εργασίας, για να μη συζητήσουμε -και είναι άγνωστος ο αριθμός- πόσοι είναι μέσω ΜΚΟ κ.λπ..

Με τη γνωστή πάντα επωδό των αντοχών του προϋπολογισμού και της προσωρινότητας -δήθεν- των αναγκών, αρνείστε να προσλάβετε μόνιμο προσωπικό. Και εμείς διερωτόμαστε: Ποια είναι τελικά η προσωρινότητα των αναγκών, όταν αυτοί οι εργαζόμενοι ανανεώνονται αδιαλείπτως από το 2016 μέχρι σήμερα; Ποια είναι η προσωρινότητα των αναγκών, όταν η όξυνση των ιμπεριαλιστικών ανταγωνισμών, ιδίως στην περιοχή μας, γεννά συνέχεια νέα κύματα, νέα καραβάνια ξεριζωμένων, οι οποίοι, φυσικά και πρέπει να έχουν την προστασία που επιβάλλει η Συνθήκη της Γενεύης και βέβαια, αδιάψευστος μάρτυρας αυτής της μη προσωρινότητας, δυστυχώς, του φαινομένου, είναι οι συνεχείς προσφυγικές ροές, που όσο κι αν προσπαθείτε να τις κρύψετε, δημιουργούν ξανά εκρηκτικές συνθήκες και στα νησιά, στις δομές που τις φτιάξατε για να είναι άδειες;

Στη Σάμο σήμερα είναι γύρω στις τέσσερις χιλιάδες στοιβαγμένοι, ενώ η δομή φτιάχτηκε για δύο χιλιάδες, με πολύ εκρηκτικές συνθήκες σε αυτή τη φάση και στη Λέσβο, βέβαια, επιστρατεύσατε μέχρι ΕΠΟΠκαι ΟΒΑ για να στήνουν σκηνές να χωρέσουν τον κόσμο.

Είναι, λοιπόν, απαράδεκτο, όλοι αυτοί οι εργαζόμενοι, που δεν είναι υπερβολή να πούμε ότι τα προηγούμενα χρόνια πέρασαν διά πυρός και σιδήρου για να αντιμετωπίσουν τις σύνθετες ανάγκες που υπάρχουν σε αυτόν τον τομέα, που απέκτησαν πολύτιμη εμπειρία, σήμερα να βρίσκονται υπό την απειλή της απόλυσης, αφού βέβαια τόσα χρόνια τους κρατάτε σε ομηρεία, χωρίς να λύνετε οριστικά το πρόβλημα με τη μονιμοποίηση αυτού του προσωπικού.

Σας ρωτάμε, λοιπόν, τι μέτρα θα πάρετε, για να μην απολυθεί κανένας από αυτούς τους εργαζόμενους, αλλά να μονιμοποιηθούν; Τι μέτρα θα πάρετε, για να στελεχωθεί επιτέλους το Υπουργείο στο σύνολο των αναγκών του με προσωπικό πλήρους απασχόλησης, με μόνιμα δικαιώματα και σταθερή δουλειά;

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Και εμείς ευχαριστούμε.

Κύριε Υπουργέ, έχετε τον λόγο.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Ευχαριστώ, κύριε Πρόεδρε.

Το θέμα απαντήθηκε και προχθές στην επίκαιρη ερώτηση του καλού συναδέλφου, του κ. Χρηστίδη, από το ΠΑΣΟΚ. Επανέρχεστε, ωστόσο, και είμαι φυσικά υποχρεωμένος να δώσω εκ νέου απάντηση.

Πράγματι, υπάρχει ζήτημα με τους συμβασιούχους. Το Υπουργείο μας είναι ένα νέο Υπουργείο, που συστάθηκε μόλις τα τελευταία χρόνια και είμαστε από τις λίγες χώρες της Ευρωπαϊκής Ένωσης που έχει ξεχωριστό Υπουργείο Μετανάστευσης, ακριβώς γιατί βρισκόμαστε στην πρώτη γραμμή του προβλήματος και δίνουμε μεγάλη έμφαση και προτεραιότητα στη σωστή αντιμετώπισή του. Είναι ένα νέο Υπουργείο, το οποίο έχει στελεχωθεί σε μεγάλο βαθμό και με συμβασιούχους -δεν υπάρχει καμμία αμφιβολία-, οι οποίοι έχουν προσφέρει πάρα πολλά σε όλα τα επίπεδα των υπηρεσιών τόσο στην Υπηρεσία Ασύλου ή την Αρχή Προσφυγών, όσο και στην Υπηρεσία Πρώτης Υποδοχής και Ταυτοποίησης. Αυτό είναι κάτι το οποίο έχω πει εγώ κατ’ επανάληψη, το έχω δηλώσει δημόσια, το έχω πει και στους ίδιους τους εργαζόμενους, με τους οποίους βρισκόμαστε σε συνεχή επικοινωνία. Είναι άνθρωποι οι οποίοι έχουν προσφέρει, έχουν εμπειρία για να λειτουργήσουν αυτό το εξειδικευμένο αντικείμενο, που είναι η διαδικασία του ασύλου ή της πρώτης υποδοχής.

Ωστόσο, υπάρχουν κάποια δεδομένα, τα οποία -φαντάζομαι- δεν αγνοείτε, απλώς αποκρύβετε ενδεχομένως ηθελημένα, γιατί κάποιοι θέλουν να χαϊδεύουν αυτιά. Και τα δεδομένα είναι ότι η χρηματοδότηση αυτών των συμβασιούχων γίνεται από συγχρηματοδοτούμενα προγράμματα της Ευρωπαϊκής Ένωσης, τα οποία έληξαν στις 31-12-2023. Ένα το κρατούμενο. Είχαμε την προηγούμενη προγραμματική περίοδο 2014 - 2020, η οποία έχει πάρει παράταση «ν+3» μέχρι τις 31-12-2023 και μας απαγορεύεται να επεκτείνουμε περαιτέρω τις συμβάσεις αυτές.

Δεύτερον, ξέρετε πάρα πολύ καλά ότι υπάρχει το ΑΣΕΠ και υπάρχει και μια συνταγματική επιταγή για τη μη μονιμοποίηση συμβασιούχων, την οποία έχει ψηφίσει η Βουλή στο παρελθόν. Κατά συνέπεια, υπάρχουν συγκεκριμένα αντικειμενικά κωλύματα, που εκφεύγουν από την πολιτική βούληση του συγκεκριμένου Υπουργού και της Κυβέρνησης συνολικά.

Ψάχνουμε, λοιπόν, σε συνεργασία με τους συμβασιούχους, να βρούμε λύση, ιδίως σήμερα που έχουμε έξαρση των μεταναστευτικών ροών. Είναι κάτι το οποίο ουδέποτε κρύψαμε και σας παρακαλώ πολύ να είσαστε πάρα πολύ προσεκτική σε αυτά τα ζητήματα. Υπάρχει απόλυτη διαφάνεια στα στοιχεία. Άλλωστε, δημοσιεύονται στην ιστοσελίδα του Υπουργείου σε τακτά χρονικά διαστήματα και ποτέ δεν υπήρξε οποιαδήποτε απόπειρα συγκάλυψης. Οπότε, ας μην πηγαίνουμε σε τέτοιου τύπου συνωμοσιολογίες.

Πράγματι, έγιναν απεργιακές κινητοποιήσεις. Η συμμετοχή στην απεργία ήταν μικρή, ήταν κάτω από το μισό και αυτό είναι κάτι το οποίο εμένα προσωπικά με ευχαριστεί, γιατί δείχνει ότι οι εργαζόμενοι καταλαβαίνουν τον αγώνα τον οποίο κάνουμε και δεν παρασύρονται από διάφορους -επιτρέψτε μου να το πω- εργατοπατέρες, οι οποίοι θέλουν να πουλήσουν εκδούλευση. Δεν αναφέρομαι σε εσάς προσωπικά, αναφέρομαι σε μια περιρρέουσα ατμόσφαιρα. Έρχονται και τοπικές εκλογές την Κυριακή, είναι φυσικό και επόμενο διάφοροι να εκμεταλλεύονται τον πόνο και την αγωνία αυτών των ανθρώπων, την απολύτως δικαιολογημένη.

Απαντώ, λοιπόν, πάρα πολύ συγκεκριμένα. Πρώτον, εμείς έχουμε προγραμματίσει να δώσουμε τη νόμιμη παράταση που μπορούμε, την τρίμηνη παράταση, μέχρι τις 31 Μαρτίου 2024. Ένα το κρατούμενο.

Δεύτερον, σε συνεργασία με το ΑΣΕΠ έχουμε προβλέψει να μπει η μοριοδότηση για την εμπειρία, παρά την αντίδραση του ΑΣΕΠ. Ήταν μια πολύ δύσκολη διαπραγμάτευση αυτή που έγινε, αλλά έτσι προβλέπεται από το νόμο. Το ΑΣΕΠ είναι αυτό το οποίο προκηρύσσει θέσεις, ακόμη και συμβασιούχων. Το πετύχαμε, λοιπόν, και στη νέα προκήρυξη, η οποία θα δημοσιευθεί από εβδομάδα, θα υπάρχει αυτή η μοριοδότηση, την οποία θεωρώ απολύτως λογική και απαραίτητη. Δεν υπάρχει καμμία αμφιβολία.

Τρίτον, μελετούμε και τη λύση της επέκτασης συμβάσεων. Αυτό έχει να κάνει με το Υπουργείο Οικονομικών, διότι θα μεταπέσουν τα έξοδα στον εθνικό προϋπολογισμό, ο οποίος είναι ήδη επιβαρυμένος με όλα τα γεγονότα που έχουν συμβεί στη Θεσσαλία και τις λοιπές καταστροφές που έχει να αντιμετωπίσει. Είναι, σας πληροφορώ, μια δύσκολη διαπραγμάτευση με το Υπουργείο Οικονομικών και προσωπικά τον κ. Χατζηδάκη. Όμως, επικαλούμενος και εγώ λόγους ύψιστου εθνικού συμφέροντος και δημοσίου συμφέροντος, με δεδομένη την έξαρση αυτή, νομίζω ότι μπορούμε να πετύχουμε μια παράταση κάποιων μηνών μέσα στο 2024, ώστε να μην δημιουργηθεί πρόβλημα στη λειτουργία του ίδιου του Υπουργείου. Δεν τους κάνουμε χάρη -θέλω να το τονίσω αυτό-, είναι κάτι το οποίο εμάς διευκολύνει. Μακάρι, να μπορούσα να κάνω περισσότερα!

Από εκεί και πέρα, ως προς την EASO, χάρις στην καλή σχέση που έχουμε με την Ευρωπαϊκή Ένωση, η EASO θα προχωρήσει σε νέες προσλήψεις. Είχε μειώσει την παρουσία της στην Ελλάδα τα τελευταία δύο χρόνια. Φυσικό και επόμενο, καθώς είχαν μειωθεί οι ροές. Ήμασταν η χώρα με τη μεγαλύτερη παρουσία της EASO. Όμως, θα προχωρήσει σε νέες προσλήψεις -είναι κάτι το οποίο ζητήσαμε και για την EASO και για την FRONTEX- με ελληνικό προσωπικό. Ένα το κρατούμενο.

Να ξέρετε επίσης -και το λέω ειδικά σε εσάς, γιατί έχετε μια τάση στην εύκολη κριτική ενδεχομένως- ότι το ένα τρίτο του μόνιμου προσωπικού της EASO στη Μάλτα, όπου εδρεύει η πρώην EASO ή για να είμαστε ακριβείς, η EUAA πια, στη Βαλέτα, είναι Έλληνες. Επαναλαμβάνω, το ένα τρίτο του μόνιμου προσωπικού των εξακοσίων ανθρώπων που δουλεύουν στη Μάλτα είναι Έλληνες. Αυτό δείχνει και την πολύ μεγάλη συμμετοχή των Ελλήνων στην Υπηρεσία Ασύλου της Ευρωπαϊκής Ένωσης και γενικά στη διαχείριση σε ευρωπαϊκό επίπεδο του μεταναστευτικού.

Στην Ελλάδα έχουμε σήμερα περίπου οκτακόσιους υπαλλήλους και θα προσλάβουμε τουλάχιστον άλλους ογδόντα τέσσερις, αν δεν κάνω λάθος, για να ξαναέρθουμε εκεί που ήμασταν.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Κομνηνάκα, έχετε τον λόγο.

**ΜΑΡΙΑ ΚΟΜΝΗΝΑΚΑ:** Είχα ακούσει την τοποθέτησή σας και κατά τη συζήτηση της επίκαιρης ερώτησης τη Δευτέρα. Όμως, διαφοροποιείται το αίτημά μας στην ερώτησή μας, γιατί εμείς μιλάμε για μόνιμες προσλήψεις και μονιμοποίηση του προσωπικού. Κυρίως, όμως, θέλω να απαντήσω και σε αυτό το ύφος -ας μου επιτραπεί- που δεν θα έπρεπε να φέρνετε εδώ στη Βουλή και να ζητάτε και τα ρέστα από τους εργαζόμενους και τα σωματεία τους. Δεν εργατοπατέρες, κύριε Υπουργέ, αυτοί που οργανώνονται και διεκδικούν τα δικαιώματά τους. Δεν είναι δυνατόν να ζητάτε και τα ρέστα, γιατί σας καλούν να λύσετε τα αδιέξοδα που προξενεί η δική σας πολιτική!

Να σας ρωτήσω, λοιπόν, εσάς που δεν είστε με τη μονιμοποίηση των συμβασιούχων, που λέτε ότι αυτό απαγορεύεται, πόσες μόνιμες προσλήψεις έχει κάνει το Υπουργείο από τη σύστασή του μέχρι σήμερα; Και ας μην συζητήσουμε πώς δημιουργήθηκε, με μετατάξεις, με αδιόριστους κ.λπ.. Είναι ή δεν είναι η μειοψηφία των εργαζομένων στο Υπουργείο μόνιμο προσωπικό; Η μεγάλη πλειοψηφία τους είναι είτε ΙΔΟΧ, είτε ενοικιαζόμενοι εργαζόμενοι, είτε από κοινωφελή προγράμματα. Είναι ένα τουρλουμπουλούκι -με συγχωρείτε για την έκφραση- εργασιακών σχέσεων, που μπορεί να κάνουν την ίδια δουλειά, αμείβονται όμως με διαφορετικούς όρους και έχουν βέβαια και μεγαλύτερη ανασφάλεια για το εργασιακό τους μέλλον. Και όλα αυτά σε ένα Υπουργείο, που φυσικά όλοι αναγνωρίζουμε ότι έχει αυξημένες, απαιτητικές και πολυδιάστατες ανάγκες, που δεν θα σταματήσει να μας απασχολεί. Δεν νομίζω ότι μπορεί κανένας να ισχυριστεί ότι πρόκειται να σταματήσει να μας απασχολεί αυτό το ζήτημα ως χώρα.

Βέβαια, επειδή ακριβώς δεν έχω τάση στην εύκολη κριτική, θέλω να σας πω ότι είμαι κάτοικος Λέσβου και έχω παρακολουθήσει την εξέλιξη του φαινομένου από το 2013 που δημιουργήθηκε το Υπουργείο. Τέτοιου είδους υποσχέσεις υπήρχαν και πολύς κόσμος σε ομηρία έχει περάσει από το Υπουργείο. Τους έχουμε συναντήσει πολλές φορές και στα νησιά, στις δομές κ.λπ..

Και επειδή λέτε για το ποιος χαϊδεύει αυτιά και ποιος εκμεταλλεύεται τον πόνο αυτών των ανθρώπων, θέλω να πω ότι όλες οι κυβερνήσεις που πέρασαν -και εσείς και οι προηγούμενοι- κρατούσατε αυτούς τους ανθρώπους ομήρους με ανανεώσιμες συμβάσεις, με το μαρτύριο της σταγόνας, ενώ πραγματικά δεν μπορεί κανένας να αμφισβητήσει ότι έχουν πολύτιμη εμπειρία, η οποία όμως χάνεται στα χρόνια. Αν από την αρχή είχατε υιοθετήσει την πρόταση του ΚΚΕ να γίνουν μόνιμες προσλήψεις σε αυτούς τους τομείς, θα είχε συσσωρευθεί μια πολύτιμη εμπειρία, που θα έμενε στο κράτος και για τον ευαίσθητο τομέα του προσφυγικού-μεταναστευτικού και, κατά τη γνώμη μας, θα μπορούσε αυτό το προσωπικό να αξιοποιηθεί και σε άλλους τομείς, όπου υπάρχει τεράστια υποστελέχωση, σε όλα τα Υπουργεία.

Και, βέβαια, το γεγονός ότι λήγουν τα ευρωπαϊκά κονδύλια για την πληρωμή των εργαζομένων, αν θέλετε, για εμάς δεν είναι έκπληξη. Αποδεικνύει και τον χαρακτήρα της πολιτικής της Ευρωπαϊκής Ένωσης που στρέφει κυρίως τη χρηματοδότηση στην καταστολή, στη FRONTEX, στους φράχτες, στα κέντρα-φυλακές και όχι, βέβαια, στα προβλήματα που αντιμετωπίζουν οι ίδιοι οι εργαζόμενοι, πολύ περισσότερο στις ανάγκες να προστατευτούν οι ίδιοι οι ξεριζωμένοι, κάτι που, κατά τη γνώμη μας, θα ενταθεί και με την επερχόμενη διαπραγμάτευση της νέας συμφωνίας της Ευρωπαϊκής Ένωσης και της Ελλάδας με την Τουρκία σε πολύ χειρότερη εκδοχή από αυτή την απαράδεκτη κοινή δήλωση της Ευρωπαϊκής Ένωσης - Τουρκίας που διαμόρφωσε τον εγκλωβισμό στα νησιά.

Και, βέβαια, δεν μπορώ να προσπεράσω το γεγονός ότι και εσείς, όπως βέβαια και το ΠΑΣΟΚ και ο ΣΥΡΙΖΑ, έρχεστε είτε ως κυβέρνηση είτε ως Αντιπολίτευση και χτυπάτε την πλάτη σε αυτούς τους ανθρώπους κάθε φορά που φθάνει το μαχαίρι στο κόκκαλο στη λήξη των συμβάσεων. Όμως, κανείς σας δεν λέει γιατί μιλάτε για αντικειμενικά δεδομένα. Αυτά δεν πέφτουν προφανώς από τον ουρανό. Κάποιος τα ψηφίζει, κάποιος τα διαμορφώνει. Άρα έχετε και την πολιτική ευθύνη όταν ως κόμματα επιλέξετε να αρνηθείτε να αποσυρθεί, κατά τη γνώμη σας, αυτή η απαράδεκτη απαγόρευση της μονιμοποίησης των συμβασιούχων που εγκλωβίζει χιλιάδες εργαζόμενους -και όχι μόνο στο δικό σας Υπουργείο- στην ομηρία και στην ανασφάλεια και στους εκβιασμούς διαφόρων ειδών, επειδή αναφερθήκατε και στις εκλογές, και, από την άλλη, την ώρα που απαγορεύετε στο Σύνταγμα τη μονιμοποίηση των συμβασιούχων, την ίδια στιγμή επιλέγετε ως κράτος να προτιμάτε τις προσλήψεις με αυτού του είδους τις εργασιακές σχέσεις. Δεν προσλαμβάνετε, δεν κάνετε προκηρύξεις μόνιμου προσωπικού.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Γεώργιος Λαμπρούλης):** Και να ολοκληρώνετε, κυρία Κομνηνάκα.

**ΜΑΡΙΑ ΚΟΜΝΗΝΑΚΑ:** Κλείνω, κύριε Πρόεδρε.

Να πω ένα χαρακτηριστικό αριθμό. Όλοι οι μόνιμοι του Υπουργείου -μόνιμοι και ΙΔΑΧ-αορίστου χρόνου- είναι οκτακόσιοι πενήντα επτά, όταν μόνο οι ΙΔΟΧ είναι γύρω στους χίλιους είκοσι έξι -αν έχω σωστούς τους αριθμούς- συν τα κοινωφελή του ΟΑΕΔ και πόσοι άλλοι στα προγράμματα EASO -είπατε τον αριθμό- και των ΜΚΟ, βέβαια.

Γι’ αυτό, λοιπόν, εμείς θα συνεχίσουμε να υπερασπιζόμαστε το δικαίωμα των εργαζομένων σε μόνιμη και σταθερή δουλειά, με πλήρη εργασιακά και ασφαλιστικά δικαιώματα, όπως, βέβαια, και το δικαίωμα των ξεριζωμένων να τους δίνεται η προστασία που δικαιούνται στο άσυλο, να έχουν ακώλυτη πρόσβαση στις διαδικασίες ασύλου και όχι, βέβαια, να πιέζετε και να εντατικοποιείτε, αν θέλετε, και τους όρους δουλειάς με ό,τι αυτό συνεπάγεται και για την απονομή των δικαιωμάτων των εργαζομένων.

Γι’ αυτό, λοιπόν, σας καλούμε να μονιμοποιηθούν αυτοί οι εργαζόμενοι και είναι δικό σας ζήτημα να λύσετε το πώς αυτό θα γίνει. Εννοώ είστε Κυβέρνηση, υπάρχουν διαδικασίες και σε άλλες περιπτώσεις τις βρίσκετε με ταχύτατους ρυθμούς. Και, επιτέλους, να γίνουν προσλήψεις μόνιμου προσωπικού στο Υπουργείο σας.

**ΠΡΟΕΔΡΕΥΩΝ (Γεώργιος Λαμπρούλης):** Ωραία.

Κύριε Υπουργέ, έχετε τον λόγο.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Ευχαριστώ πάρα πολύ.

Κατ’ αρχάς, όταν αναφερόμουν σε εργατοπατέρες, δεν αναφερόμουν στους εργαζόμενους προφανώς. Νομίζω εσείς μπορείτε να το καταλάβετε πάρα πολύ καλά αυτό.

Ειπώθηκαν κάποια πράγματα, τα οποία είναι σωστά και τα είπα και εγώ πρώτος και τα έχω πει σε ανύποπτο χρόνο, όχι εδώ μόνο στη Βουλή, αλλά και εκτός και στους ίδιους τους εργαζόμενους. Όμως, ειπώθηκαν και πάρα πολλά άλλα τα οποία δεν ευσταθούν.

Κατ’ αρχάς, να συμφωνήσουμε στο απλό και στο βασικό. Έχουμε προσφυγικές και μεταναστευτικές ροές στην Ευρώπη εξαιτίας της μεγάλης επιτυχίας της Ευρώπης. Οι άνθρωποι θέλουν να έρθουν στην Ευρώπη γιατί η Ευρώπη είναι το καλύτερο μέρος στον κόσμο να ζει κανείς.

**ΜΑΡΙΑ ΚΟΜΝΗΝΑΚΑ:** Μεγάλη επιτυχία να τους ξεριζώνετε.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Όσο και αν δεν θέλετε αυτά τα απλά να τα παραδεχτείτε περί αυτού πρόκειται. Αυτή είναι μια βασική αλήθεια. Δεν θέλουν να πάνε ούτε στη Ρωσία ούτε στην Κίνα ούτε σε διάφορες άλλες χώρες. Θέλουν να έρθουν στην Ευρώπη. Οι κατατρεγμένοι, οι ξεριζωμένοι, οι εξαθλιωμένοι, οι πρόσφυγες, οι φτωχοί όλου του κόσμου θέλουν να έρθουν στην Ευρώπη.

Αυτή είναι η επιτυχία της Ευρώπης και πρέπει να διαχειριστούμε τώρα το πρόβλημα όσο το δυνατόν με μεγαλύτερη ασφάλεια, ανθρωπιά, με σεβασμό στις ανθρωπιστικές μας αξίες και αυτό κάνει το Υπουργείο Μετανάστευσης. Αν δεν το ξέρετε, το Υπουργείο Μετανάστευσης και Ασύλου δεν ασκεί καταστολή, γιατί απευθύνεστε σε μένα, ούτε η Ευρώπη χρηματοδοτεί φράχτες, αν και η γνώμη μου είναι ότι θα έπρεπε. Τα λέω αυτά για να είσαστε συγκεκριμένη και επειδή τα τσουβαλιάζετε όλα και τα λέτε και τα φτιάχνετε έτσι ένα ωραίο αφήγημα, το οποίο, όμως, δεν υφίσταται.

**ΜΑΡΙΑ ΚΟΜΝΗΝΑΚΑ:** Την καταστολή ποιος την ασκεί;

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Καταστολή και φύλαξη συνόρων κάνουν άλλα Υπουργεία και καλά κάνουν και το κάνουν πολύ καλά, όπως πρέπει να το κάνουν. Διότι η Ευρώπη έχει σύνορα και τα σύνορα για να είναι σύνορα πρέπει να φυλάσσονται, αλλιώς δεν είναι σύνορα. Αυτά είναι τα απλά και βασικά.

Τώρα το δικό μας το Υπουργείο διαχειρίζεται με αποτελεσματικό και ανθρώπινο τρόπο αυτές τις παράνομες αφίξεις και θεωρώ ότι αυτό το μικρό Υπουργείο με τους πολύ λίγους εργαζόμενους που έχει πράγματι, οι μισοί εκ των οποίων είναι συμβασιούχοι και οι άλλοι μισοί μόνιμοι -αυτή είναι η αναλογία για να ακουστεί- διαχειρίζεται το πρόβλημα με τον καλύτερο δυνατό τρόπο και πάντως σίγουρα καλύτερα από άλλες χώρες πλουσιότερες και ισχυρότερες, όπως η Ιταλία ή η Κύπρος, η Κροατία, η Σλοβενία.

Έχουμε πάρει τα εύσημα για τη διαδικασία ασύλου. Θέλω να ακουστεί αυτό στην Εθνική Αντιπροσωπεία. Έχουμε μια πολύ γρήγορη, αποτελεσματική και αξιόπιστη διαδικασία απονομής ασύλου -ένα το κρατούμενο- και έχουμε ένα σύστημα υποδοχής και φιλοξενίας πρότυπο, με τριάντα τρεις δομές σε όλη τη χώρα, το οποίο ακόμα και την ώρα ανάγκης σήμερα στη Θεσσαλία ήρθε να προσφέρει και πολιτική προστασία.

Είναι ένα κρίσιμο προικιό αυτό από την προηγούμενη περίοδο το οποίο έχουμε και πρέπει διαρκώς να ενισχύουμε, διότι η χώρα χρειάζεται αυτές τις δομές, διότι το πρόβλημα είναι εδώ, θα είναι εδώ και πρέπει ανά πάσα στιγμή, παρά τις δικές σας αντιδράσεις να μη γίνουν και να έχουμε το πρόβλημα στους δρόμους και στους κοινόχρηστους χώρους και στις πλατείες για να δημιουργείται έτσι μια όμορφη επαναστατική κατάσταση. Έχουμε καταφέρει πραγματικά να το αντιμετωπίσουμε με ανθρωπιά.

Η Λέσβος από την οποία προέρχεστε είναι το νησί το οποίο έχει δεχθεί τη μεγαλύτερη μεταναστευτική πίεση διαχρονικά και συνεχίζει και σήμερα και είναι πρώτη μας προτεραιότητα. Δεν είμαστε εκεί που ήμασταν το 2020, όταν είχαμε φτάσει τις είκοσι τέσσερις χιλιάδες στη Μόρια προφανώς. Τα νούμερα σήμερα είναι μεγάλα αλλά απολύτως διαχειρίσιμα. Και για αυτό κάνουμε πράγματα για τα νησιά μας και θα έπρεπε να το ξέρετε, όχι μόνο τον χαμηλό ΦΠΑ, που γίνεται ακριβώς εξαιτίας των προσφυγικών ροών, όχι μόνο τις επιδοτήσεις που δίνουμε και τα ανταποδοτικά τέλη, αλλά και μια σειρά από πράγματα και θέλουμε τη βέλτιστη δυνατή συνεργασία με τις τοπικές κοινωνίες, οι οποίες θα ψηφίσουν τώρα την Κυριακή τους νέους τους τοπικούς άρχοντες.

Προφανώς θέλουμε μόνιμες προσλήψεις. Γι’ αυτό υπάρχουν και «τρέχουν» δύο διαγωνισμοί του ΑΣΕΠ για αυτό, αλλά υπάρχουν οι γνωστές δυσκαμψίες και λειτουργίες.

Σας δίνω ένα παράδειγμα. Από τους εκατόν δώδεκα πανεπιστημιακής εκπαίδευσης που προσελήφθησαν από το Υπουργείο μας με τον προτελευταίο διαγωνισμό του ΑΣΕΠ, -«τρέχει» και ένας πιο πρόσφατος- παρουσιάστηκαν για να εργαστούν στα Υπουργεία και να αναλάβουν υπηρεσία οκτώ. Οι υπόλοιποι εκατόν τέσσερις αναζητούνται. Δεν εμφανίστηκαν ποτέ. Υπέβαλαν αιτήσεις πάνω από δέκα χιλιάδες. Κάναμε έναν μακρόσυρτο διαγωνισμό για να επιλέξουμε. Φτιάξαμε φακέλους κ.λπ.. Επιλέξαμε εκατόν δώδεκα και από τους εκατόν δώδεκα ήρθαν τελικά να εργαστούν μόνο οκτώ. Είναι ένα πρόβλημα αυτό, το οποίο το βλέπουμε με το ΑΣΕΠ.

Από εκεί και πέρα, η Κυβέρνηση δεν λειτουργεί αυθαίρετα και δεν νομοθετεί αυθαίρετα. Υπάρχει ένα Σύνταγμα το οποίο τη δεσμεύει και πρέπει να ακούγονται οι αλήθειες εδώ, το οποίο Σύνταγμα προβλέπει ότι μόνιμο προσωπικό στη χώρα μας προσλαμβάνεται μόνο μέσα από το ΑΣΕΠ. Τέλος. Με αυτό εγώ πρέπει να κινηθώ και οτιδήποτε άλλο αν πάω να κάνω, θα καταπέσει στο Σ.τ.Ε.. Αφήστε που θα το καταγγείλουν όλοι για αντισυνταγματικό κ.λπ..

Άρα υπάρχει ένα ζήτημα εδώ το οποίο πρέπει να δούμε. Γι’ αυτό εγώ έχω δεσμευτεί ότι θα εξαντλήσω τα περιθώρια, διότι αναγνωρίζω ότι αυτοί οι άνθρωποι προσφέρουν πολύτιμο και κρίσιμο έργο πραγματικά στο Υπουργείο και στη διαχείριση αυτού του μεγάλου προβλήματος. Έχουν δώσει τη ζωή τους από το 2016 και 2017, έχουν αποκτήσει εμπειρία πράγματι. Είμαστε πολύ περήφανοι για τη δουλειά που κάνουν και για το έργο το οποίο γίνεται, το οποίο αναγνωρίζεται διεθνώς και από τους ευρωπαϊκούς φορείς, οι οποίοι, ναι πράγματι, το συγχρηματοδοτούν σε μεγάλο βαθμό, διότι δείχνουν έτσι την αλληλεγγύη.

Δεν είμαστε ευχαριστημένοι. Διεκδικούμε ακόμη μεγαλύτερη αλληλεγγύη, διότι είμαστε στην πρώτη γραμμή του ζητήματος και αφορά και τις είκοσι επτά χώρες το ζήτημα, αλλά να αναγνωρίζουμε και το γεγονός ότι εδώ η Ευρωπαϊκή Ένωση έχει έρθει και έχει δώσει 1,5 δισεκατομμύριο στην Ελλάδα την περίοδο 2021 - 2027 για τη διαχείριση του μεταναστευτικού εκτός των έκτακτων επιχορηγήσεων που δίνει τώρα με δική μας πρωτοβουλία.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ωραία, ευχαριστούμε τον κύριο Υπουργό.

Πριν περάσουμε στην τελευταία επίκαιρη ερώτηση, επιτρέψτε μου να ανακοινώσω τις ερωτήσεις που δεν πρόκειται να συζητηθούν.

Δεν θα συζητηθεί λόγω αρμοδιότητας η τρίτη με αριθμό 191/29-9-2023 επίκαιρη ερώτηση πρώτου κύκλου του Βουλευτή Μαγνησίας της Κοινοβουλευτικής Ομάδας «Κομμουνιστικό Κόμμα Ελλάδας» κ. Κωνσταντίνου Βασιλείου Μεταξά προς τον Υπουργό Ανάπτυξης με θέμα: «Να παρθούν τώρα τα μέτρα στήριξης των αυτοαπασχολούμενων και μικρών επαγγελματιών στις πληγείσες περιοχές της Θεσσαλίας. Να αποζημιωθούν πλήρως για τις ζημιές που υπέστησαν».

Δεν θα συζητηθούν κατόπιν συνεννόησης οι εξής δύο επίκαιρες ερωτήσεις:

Η πρώτη με αριθμό 199/2-10-2023 επίκαιρη ερώτηση δεύτερου κύκλου του Βουλευτή Μεσσηνίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αλέξανδρου (Αλέξη) Χαρίτση προς τον Υπουργό Αγροτικής Ανάπτυξης και Τροφίμων**,** με θέμα: «Η συνεχιζόμενη για άλλη μια χρονιά έλλειψη εργατών γης, οδηγεί σε μείωση της αγροτικής παραγωγής και σε οικονομικό αδιέξοδο τον αγροτικό κόσμο».

Η πέμπτη με αριθμό 198/1-10-2023 επίκαιρη ερώτηση δεύτερου κύκλου του Βουλευτή Αργολίδας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ανδρέα Πουλά προς τον Υπουργό Αγροτικής Ανάπτυξης και Τροφίμων με θέμα: «Έλλειψη εργατών γης στην Αργολίδα εν όψει της συγκομιδής εσπεριδοειδών και της έναρξης της ελαιοκομικής περιόδου».

Εισερχόμαστε στην τελευταία ερώτηση για σήμερα, στην πρώτη με αριθμό 196/29-9-2023 επίκαιρη ερώτηση πρώτου κύκλου της Βουλευτού Αχαΐας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αθανασίας (Σίας)Αναγνωστοπούλου προς τον Υπουργό Παιδείας, Θρησκευμάτων και Αθλητισμού με θέμα: «Άμεση ανάγκη χρηματοδότησης της Κοινωνικής Μέριμνας του Πανεπιστημίου Πατρών.

Στην ερώτηση θα απαντήσει η Υφυπουργός Παιδείας, Θρησκευμάτων και Αθλητισμού κ. Ζέττα Μακρή.

Κυρία Αναγνωστοπούλου, έχετε τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Κυρία Υπουργέ, επιτέλους συναντιόμαστε για να απαντηθεί αυτή η ερώτηση, η οποία κατά τη γνώμη μας είναι και πολύ σημαντική, το θέμα που πραγματεύεται είναι πολύ σημαντικό. Αφορά το Γραφείο Κοινωνικής Μέριμνας του Πανεπιστημίου Πατρών. Η χρηματοδότηση από το ΕΣΠΑ έληξε τώρα, τέλη Σεπτεμβρίου. Δόθηκε μία παράταση ενός μήνα από τα αδιάθετα του ΕΣΠΑ και μέχρι το τέλος του χρόνου θα λειτουργεί το γραφείο με μειωμένο προσωπικό από τα δεκατέσσερα άτομα που είχε, με οκτώ άτομα, και το μέλλον του βέβαια μετά τη λήξη του χρόνου αυτού είναι αβέβαιο, αφού το επόμενο ΕΣΠΑ ξεκινάει μετά από δύο χρόνια.

Δεν θα επιχειρηματολογήσω για το Γραφείο Κοινωνικής Μέριμνας, για την κοινωνική μέριμνα γενικώς στα πανεπιστήμια πόσο αναγκαία είναι, πόσους φοιτητές και φοιτήτριες έχει εξυπηρετήσει, έχει στηρίξει ψυχολογικά, έχει συμβάλει στην καλύτερη προσβασιμότητα φοιτητών και φοιτητριών με αναπηρίες. Έχει ακόμα και ειδικό αυτοκίνητο για τη μετακίνηση φοιτητικού κόσμου που έχει ανάγκη.

Τα προβλήματα που γεννιούνται από το τι θα γίνει, δεν ξέρει κανείς, από το αβέβαιο μέλλον της φοιτητικής μέριμνας του Πανεπιστημίου Πατρών είναι πολλά. Δεν αφορά μόνο τους φοιτητές και τις φοιτήτριες που αντιμετωπίζουν και λόγω COVID και ειδικά λόγω COVID αυξημένα προβλήματα και ψυχολογικά και συναισθηματικής φόρτισης, αλλά και αναπηρίες κ.λπ.. Αφορά και το ίδιο το Πανεπιστήμιο και τη λειτουργία του Πανεπιστημίου ως χώρου που θέλουμε να είναι όσο το δυνατόν μεγαλύτερης και ευκολότερη κοινωνικοποίησης όλων των φοιτητών και των φοιτητριών.

Περιμένουμε, κυρία Υπουργέ, μία απάντηση η οποία να έχει ένα χρονοδιάγραμμα που να λύνει άμεσα το πρόβλημα που έχει προκύψει.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Πράγματι, συναντιόμαστε μετά από περιπέτειες, κυρία Αναγνωστοπούλου, και δεν χρειάζεται να σας ευχηθώ περαστικά γιατί σας βλέπω πάλι γερή και μάχιμη.

Στην ερώτησή μας, συμφωνούμε ότι όντως είναι πολύ σοβαρό και πάρα πολύ σπουδαίο να γίνονται δράσεις ψυχολογικής και ψυχοκοινωνικής υποστήριξης και συμβουλευτικής, να υπάρχει οικονομική υποστήριξη στις ευπαθείς ομάδες φοιτητών και να υπάρχουν και υπηρεσίες προσβασιμότητας σε φοιτητές ΑΜΕΑ. Και αυτή είναι και η μέριμνα στο Υπουργείο μας να υπάρχουν συνεχώς στοχευμένα μέτρα και δράσεις σύγχρονες που είναι εναρμονισμένες πλήρως με τις προτεραιότητες της Ευρωπαϊκής Ένωσης, για να συμπεριληφθούν όλες αυτές οι ομάδες και στην τριτοβάθμια εκπαίδευση.

Για τις ίδιες δράσεις -αυτά που αναφέρετε και εσείς- με το ίδιο σκεπτικό, με την ίδια φιλοσοφία, με τον ίδιο στόχο στην προγραμματική περίοδο του ΕΣΠΑ 2014 - 2020 συμπεριλήφθησαν αυτά τα οποία και εσείς αναφέρατε και στην ερώτησή σας και σε αδρές γραμμές μας είπατε και στην πρωτολογία σας. Σκοπεύουμε λοιπόν το ίδιο να κάνουμε και οικονομικά, στοχευμένα, εξειδικευμένα αυτή την κατηγορία των φοιτητών να τη στηρίξουμε και στη νέα προγραμματική περίοδο ΕΣΠΑ 2021 - 2027.

Εκεί λοιπόν προβλέπεται και θα εγκριθεί δράση για φοιτητές και ο προϋπολογισμός, κυρία Αναγνωστοπούλου, είναι 34.481.471 ευρώ, δηλαδή περισσότερα χρήματα από ό,τι είχαν οι προηγούμενες δράσεις. Θα σας πω λοιπόν -και να κάνετε και τη σύγκριση- ότι ο προϋπολογισμός της δράσης στην οποία αναφερόμαστε ήταν μόλις 21.000.000 ευρώ. Τώρα είναι 34.000.000 ευρώ, είναι δηλαδή αυξημένος με ίδιο φορέα υλοποίησης, τα πανεπιστήμια. Άρα το πρόγραμμα της στήριξης και η κοινωνική μέριμνα των φοιτητών δεν θα σταματήσει, αλλά θα έχει και μεγαλύτερη χρηματοδότηση.

Πώς θα υλοποιηθούν οι δράσεις αυτές; Με τα δεκατρία περιφερειακά επιχειρησιακά προγράμματα της χώρας, αλλά από τα πανεπιστημιακά ιδρύματα. Τι πρέπει να κάνουν τα ιδρύματα; Να αναγνωρίσουν, να προγραμματίσουν τις ανάγκες των φοιτητών, να υποβάλουν τις σχετικές αιτήσεις, να ακολουθήσουν και τις απαιτούμενες κανονιστικές διαδικασίες του προγράμματος, για να υπάρχει και απρόσκοπτη στήριξη και ενίσχυση των φοιτητών των παραπάνω ομάδων και για την τρέχουσα περίοδο.

Ενεργούμε λοιπόν και γρήγορα -γιατί έτσι επιβάλλεται- με συνέχεια, με συνέπεια, να υπάρχει οικονομική βελτίωση, εκσυγχρονισμός των δράσεων που στηρίζουν ψυχολογικά και συμβουλεύουν τους φοιτητές. Να σας πω όμως γιατί δεν θα υπάρχει και ασυνέχεια και γιατί αποδεικνύεται και από αυτά που θα αναφέρω και η ευαισθησία του Υπουργείου για τα θέματα που και εσείς θέσατε.

Στο άρθρο 128 του ν.4957/2022 -ο νόμος είναι «Νέοι ορίζοντες στα ανώτατα εκπαιδευτικά ιδρύματα, ενίσχυση της ποιότητας, της λειτουργικότητας και της σύνδεσης των ΑΕΙ με την κοινωνία και λοιπές διατάξεις»- προβλέφθηκε με απόφαση της Συγκλήτου να συστήνονται σε κάθε ανώτατο εκπαιδευτικό ίδρυμα κέντρα ψυχολογικής και συμβουλευτικής υποστήριξης. Αυτά έχουν ως αποστολή να παρέχουν υπηρεσίες ψυχολογικής υποστήριξης και συμβουλευτικής, υπηρεσίες πρόληψης για τα προβλήματα της ψυχικής υγείας των μελών της πανεπιστημιακής κοινότητας και κυρίως των φοιτητών των προγραμμάτων του πρώτου, δευτέρου και τρίτου κύκλου σπουδών. Μπορούν, επίσης, να παρέχονται οι υπηρεσίες αυτές με τη χρήση ψηφιακών υποδομών και υπηρεσιών από τα παραρτήματα των πανεπιστημίων.

Με το άρθρο 209 του ίδιου νόμου που σας ανέφερα, πρέπει κάθε ανώτατο εκπαιδευτικό ίδρυμα να συστήσει μονάδα ισότιμης πρόσβασης ατόμων με αναπηρία και ατόμων με ειδικές εκπαιδευτικές ανάγκες. Όταν λοιπόν συστηθούν και λειτουργήσουν αυτές οι μονάδες, έχουν την υποχρέωση και παρέχουν σημαντικές υπηρεσίες.

Άρα λοιπόν αυτό νομίζω ότι είναι πλήρης απόδειξη για το ενδιαφέρον και την ευαισθησία της πολιτείας και του Υπουργείου μας και σας επαναλαμβάνω ότι οι δράσεις αυτές χρηματοδοτούνται με αυξημένο προϋπολογισμό. Αμβλύνουμε λοιπόν τις ανισότητες στην εκπαίδευση και εξετάζουμε συνεχώς και την παράμετρο για τη συνέχιση της χρηματοδότησης αυτών των δράσεων.

Στη δευτερολογία, κύριε Πρόεδρε, θα αναφέρω πόσο σημαντικό ήταν και το πρόγραμμα που και η κ. Αναγνωστοπούλου έθιξε και πόσο σημαντική ήταν και η δουλειά την οποία έκανε το Πανεπιστήμιο Πατρών.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κυρία Αναγνωστοπούλου, έχετε τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε και ευχαριστώ για τα περαστικά, κυρία Υπουργέ, μόνο που αναβλήθηκε η συζήτηση της ερώτησης μία φορά επειδή εγώ είχα COVID. Όλες οι άλλες είναι…

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Μα τώρα…

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Δεν το κάνω θέμα. Συναίνεσα επειδή αυτή η ερώτηση τραβάει πολύ.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Κι εγώ συναίνεσα.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Θέλω να πω ένα πράγμα. Δεν θα επεκταθώ, σας το είπα.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Είχατε κι εσείς δυσκολίες!

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Θα πω ένα πράγμα. Μας είπατε και πάλι όλα τα καλολογικά στοιχεία για το τι κάνει η Κυβέρνηση, το Υπουργείο και όλα αυτά.

Από το καλοκαίρι, τοπικές εφημερίδες, οι άνθρωποι οι οποίοι είναι υπεύθυνοι για το Γραφείο Κοινωνικής Μέριμνας του Πανεπιστημίου Πατρών κυρίως ο αναπληρωτής Πρόεδρος της Επιτροπής για την Κοινωνική Μέριμνα, ο κ. Βανταράκης, άλλα δημοσιεύματα στον τοπικό Τύπο κρούουν τον κώδωνα του κινδύνου ότι τελειώνει το ΕΣΠΑ τέλη Σεπτεμβρίου και δεν υπάρχει χρηματοδότηση.

Επικαλείστε έναν νόμο. Τον ξέρουμε τον νόμο, όπως ξέρουμε και το νομοσχέδιο, τον νόμο πια του κράτους επί κ. Κεραμέως. Ξέρουμε πάρα πολύ καλά και τι συμβαίνει με τα πανεπιστήμια. Έρχεστε λοιπόν εδώ τώρα και μας λέτε ότι θα γίνουν όλα αυτά τα πάρα πολύ ωραία, συμπεριληπτικά και λοιπά και μου λέτε ότι θα μας πείτε τι έχει προσφέρει το Γραφείο Κοινωνικής Μέριμνας του Πανεπιστημίου Πατρών.

Ξέρουμε πάρα πολύ καλά τι έχει προσφέρει. Γι’ αυτό είμαστε εδώ και το συζητάμε. Ξέρουμε και για την ψυχολογική και συμβουλευτική υποστήριξη που έχει προσφέρει, ξέρουμε για τα παιδιά, τις νέες και τους νέους με αναπηρίες, ξέρουμε για την προσβασιμότητα, ξέρουμε για το ειδικό αυτοκίνητο για τη μεταφορά φοιτητριών και φοιτητών που έχουν ανάγκη. Τα γνωρίζουμε, γνωρίζουμε τους αριθμούς. Δεν είναι ανάγκη να μας τα πείτε αυτά.

Θέλουμε ένα συγκεκριμένο χρονοδιάγραμμα. Κλείνει αυτό το γραφείο. Μένει με πολύ λιγότερους υπαλλήλους, που σημαίνει ότι μπορεί να προσφέρει πια πολύ λιγότερες υπηρεσίες, γιατί και μόνο τα γραφεία που έχει φτιάξει σε διάφορους χώρους του πανεπιστημίου για να εξυπηρετούνται φοιτήτριες και φοιτητές οι οποίοι έχουν πρόβλημα όρασης και λοιπά, αυτά όλα θα υποβαθμιστούν και εργαζόμενοι μένουν, βέβαια, στην ανεργία.

Θέλουμε, λοιπόν, ένα συγκεκριμένο χρονοδιάγραμμα με την ευαισθησία που πιστεύω ότι σας διακρίνει σε τέτοιου είδους θέματα και δεν μπορεί μετά από COVID και τις αυξημένες ανάγκες που έχουν κυρίως οι νέοι και οι νέες και τη στήριξη που απαιτείται να τους δώσει η πολιτεία και το πανεπιστήμιο να μην υπάρχει συγκεκριμένο χρονοδιάγραμμα. Τώρα υπολειτουργεί η κοινωνική μέριμνα μέχρι τα τέλη του χρόνου. Μετά τα τέλη του χρόνου τι θα γίνει; Και βεβαίως, πρέπει να επαναπροσληφθούν οι εργαζόμενοι που απαιτεί αυτό το πρόγραμμα, που απαιτεί αυτό το Γραφείο Κοινωνικής Μέριμνας με όλη την τεράστια δράση που έχει.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κυρία Υπουργέ, έχετε τον λόγο για τη δευτερολογία σας.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Κατ’ αρχάς, δεν λέω καλολογικά στοιχεία, αλλά και αν τα χαρακτηρίζετε έτσι, τα υποστηρίζω. Θα σας απαντούσα ότι εσείς λέτε καταστροφολογικά στοιχεία, τα οποία καθόλου δεν τα υποστηρίζετε. Και εδώ δεν απαντώ σε δημοσιεύματα εφημερίδων που μπορεί να είναι κακώς πληροφορημένα ή να είναι πληροφορημένα με τέτοιον τρόπο που διαστρεβλώνουν την πραγματικότητα.

Λυπούμαι που δεν θέλετε να αναφέρω τα στοιχεία τα οποία το Πανεπιστήμιο Πατρών τα έχει και καμαρώνει. Κρίμα, θα καταγράφονταν στα Πρακτικά. Αφού τα ξέρετε, δεν θα κάνω τον κόπο να τα αναφέρω. Και πράγματι είναι εντυπωσιακά.

Θέλω να σας πω πως το Πανεπιστήμιο της Πάτρας δεν έκανε καν αίτηση για παράταση του προγράμματος μέχρι τις 31-11-2023 -και αυτό δεν το λέω ως μομφή, το δείχνω ως αποτέλεσμα μιας καλής λειτουργίας του πανεπιστημίου- αλλά έστειλε έγγραφο στο Υπουργείο μας και ενημέρωσε ότι θα συνεχίσει το πρόγραμμα με ιδίους πόρους, η μισθοδοσία του προσωπικού θα καλυφθεί από εκείνο. Αυτό είναι αποτέλεσμα της πολύ καλής δουλειάς που έκανε.

Σε ό,τι αφορά την ερώτησή σας για το τι θα γίνει και πώς θα γίνει το πρόγραμμα και πώς θα συνεχιστεί και το χρονοδιάγραμμα, κυρία Αναγνωστοπούλου, έχετε ασκήσει διοίκηση, μετείχατε σε κυβερνητικό σχήμα, ξέρετε πάρα πολύ καλά ότι για τα προγράμματα ΕΣΠΑ υπάρχει συγκεκριμένο χρονοδιάγραμμα, συγκεκριμένες προδιαγραφές. Εάν το Πανεπιστήμιο Πατρών είναι έτοιμο -που προσωπικά πιστεύω από την έρευνα που έχω κάνει και για να απαντήσω στην ερώτησή σας ότι είναι έτοιμο, είναι πρόθυμο- και ανταποκριθεί γρήγορα, γρήγορη θα είναι και η ανταπόκριση.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ)**

Αμέσως μετά τις αυτοδιοικητικές εκλογές η συνεργασία του Υπουργείου με τις περιφέρειες θα είναι ταχύτατη, ώστε οι διαδικασίες οι επιβαλλόμενες και από την Ευρωπαϊκή Ένωση να γίνουν με τον καλύτερο δυνατό τρόπο, με τη μεγαλύτερη διαφάνεια και συγκεκριμένα απτά αποτελέσματα, όπως είχαμε μέχρι τώρα.

Παρ’ όλα αυτά, αυτά που σας ανέφερα στα άρθρα του νόμου της κ. Κεραμέως -που τον ξέρετε και χαίρομαι που τον ξέρετε και κακώς δεν τον επαινείτε- είναι προγράμματα με τα οποία έχουν συσταθεί αυτές οι υπηρεσίες και εάν λειτουργούν…

Λέω κάτι που σας χαροποιεί; Έτσι υποθέτω από το χαμόγελό σας.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Όχι ειρωνικά χαμογελάω, γιατί δεν συμφωνώ με τον νόμο της Κεραμέως.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Εάν έχουν συσταθεί και αν λειτουργούν και στο Πανεπιστήμιο Πατρών που είναι ένα εξαιρετικό ίδρυμα που ανταποκρίνεται και δείχνει και ευαισθησίες, τότε δεν θα υπάρξει κανένα κενό και σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, στο σημείο αυτό ολοκληρώθηκε η συζήτηση των επίκαιρων ερωτήσεων.

Διακόπτουμε για πέντε λεπτά για να προχωρήσουμε στο νομοθετικό έργο.

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής των άρθρων και του συνόλου του σχεδίου νόμου του Υπουργείου Υγείας: «Ρυθμίσεις για την αντιμετώπιση της πανδημίας του κορωνοϊού COVID-19, την ενίσχυση της προστασίας της δημόσιας υγείας και των υπηρεσιών υγείας, το ηλεκτρονικό σύστημα παρακολούθησης της διακίνησης φαρμάκων, την Ενιαία Λίστα Χειρουργείων και άλλες επείγουσες διατάξεις».

Η Διάσκεψη των Προέδρων αποφάσισε στη συνεδρίαση της 27ης Σεπτεμβρίου 2023 τη συζήτηση του νομοσχεδίου σε μία συνεδρίαση, εν συνόλω, επί της αρχής, επί των άρθρων και των τροπολογιών.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα συνεφώνησε.

Τον λόγο έχει τώρα για δεκαπέντε λεπτά ο εισηγητής της Νέας Δημοκρατίας κ. Διονύσιος Ακτύπης.

Παρακαλώ να ανοίξει το σύστημα της ηλεκτρονικής εγγραφής.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα συζητάμε το σχέδιο νόμου με τίτλο «Ρυθμίσεις για την αντιμετώπιση της πανδημίας του κορωνοϊού COVID-19, την ενίσχυση της προστασίας της δημόσιας υγείας και των υπηρεσιών υγείας, το ηλεκτρονικό σύστημα παρακολούθησης της διακίνησης φαρμάκων, την Ενιαία Λίστα Χειρουργείων και άλλες επείγουσες διατάξεις».

Κυρίες και κύριοι συνάδελφοι, το παρόν σχέδιο νόμου έρχεται να λύσει και να αντιμετωπίσει επείγοντα ζητήματα που άπτονται της δημόσιας υγείας και της απρόσκοπτης λειτουργίας των σχετικών δομών, υπηρεσιών και φορέων των αρμόδιων Υπουργείων.

Η Κυβέρνησή μας, όπως έκανε από την πρώτη μέρα της θητείας της, θα συνεχίζει να στηρίζει και να υποστηρίζει τη δημόσια υγεία σε όλα τα επίπεδα με τομές και μεταρρυθμίσεις προς όφελος των πολιτών, γιατί θέλουμε να οικοδομήσουμε ένα πιο ισχυρό και ανθεκτικό Εθνικό Σύστημα Υγείας με αναβάθμιση των προσφερόμενων υπηρεσιών για όλους.

Σκοπός του σχεδίου νόμου είναι αφ’ ενός η συνέχιση της αντιμετώπισης του κορωνοϊού και των νέων παραλλαγών του, ώστε να ανασχεθεί η αύξηση των κρουσμάτων σε συνδυασμό με νομοθετικές προβλέψεις για ταυτόχρονη ενίσχυση των νοσοκομείων και των μονάδων πρωτοβάθμιας υγείας του Εθνικού Συστήματος Υγείας και αφ’ ετέρου στόχος είναι η εύρυθμη και ομαλή λειτουργία των φορέων και οργανισμών του Υπουργείου Υγείας, καθώς και του Υπουργείου Κλιματικής Κρίσης και Πολιτικής Προστασίας για την αντιμετώπιση επειγόντων ζητημάτων που άπτονται της δημόσιας υγείας.

Αντικείμενο του νομοσχεδίου είναι αρχικά η παράταση των ισχυουσών ρυθμίσεων για μια σειρά ζητημάτων, όπως είναι η αντιμετώπιση του κορωνοϊού και η προστασία της δημόσιας υγείας, οι δημόσιες συμβάσεις, η διάθεση εμβολίων στα αστικά κέντρα της επικράτειας, η δυνατότητα υπέρβασης της σαρανταοκτάωρης εβδομαδιαίας εργασίας των ιατρών των νοσοκομείων και των μονάδων πρωτοβάθμιας φροντίδας υγείας του Εθνικού Συστήματος Υγείας έως τις 31 Δεκεμβρίου 2023, προκειμένου να επιτευχθεί η εύρυθμη λειτουργία των παραπάνω μονάδων, καθώς και διατάξεις για τις συμβάσεις προσωπικού με σχέση εργασίας ιδιωτικού δικαίου ορισμένου χρόνου στη Γενική Γραμματεία Πολιτικής Προστασίας και στη Γενική Γραμματεία Αποκατάστασης Φυσικών Καταστροφών.

Επίσης, αντικείμενο του Μέρους Γ΄ είναι η σύσταση και λειτουργία της ενιαίας λίστας χειρουργείων του ηλεκτρονικού συστήματος παρακολούθησης διακίνησης φαρμάκων στην εγχώρια αγορά, η αποστολή κατ’ οίκον φαρμακευτικών σκευασμάτων για θεραπεία σοβαρών ασθενειών, η παράταση των συμβάσεων του Εθνικού Κέντρου Αιμοδοσίας, καθώς και ρυθμίσεις για την Εθνική Αρχή Ιατρικώς Υποβοηθούμενης Αναπαραγωγής, για το Κεντρικό Συμβούλιο Υγειονομικών Περιφερειών, για την Ειδική Επιτροπή Ιοντιζουσών και Μη Ιοντιζουσών Ακτινοβολιών και του Εθνικού Ινστιτούτου Νεοπλασιών.

Επειδή και κατά τη διάρκεια των επιτροπών ακούστηκαν διάφορες απόψεις και διάφορα αόριστα πράγματα, θέλω να σταθώ και στην Ολομέλεια σε κάποιες από τις διατάξεις του Μέρους Γ΄, οι οποίες έρχονται να αντιμετωπίσουν χρόνια και σοβαρά προβλήματα του Εθνικού Συστήματος Υγείας. Όπως είδαμε και κατά τη διάρκεια των επιτροπών, σχεδόν όλοι οι φορείς τοποθετήθηκαν θετικά για το νομοσχέδιο ακόμα και η ΠΟΕΔΗΝ, εκτός, όπως ανέφερα, από την ΟΕΝΓΕ, η οποία από ό,τι φαίνεται διαφωνεί μόνιμα με όλους και με όλα.

Θέλω να μείνω λίγο στο άρθρο 11 και την ενιαία λίστα χειρουργείων. Η προτεινόμενη τροποποίηση αντιμετωπίζει την ανάγκη για μεγαλύτερη διασφάλιση της ισότητας και της μη διάκρισης των ασθενών στην παροχή χειρουργικών επεμβάσεων στα νοσοκομεία του ΕΣΥ. Έτσι, στο πλαίσιο της αναβάθμισης του Εθνικού Συστήματος Υγείας, του εκσυγχρονισμού, της κατάρτισης και λειτουργίας της λίστας χειρουργείων των νοσοκομείων δημιουργείται σύστημα αρχειοθέτησης ενιαίας πανελλαδικά λίστας χειρουργείων, με στόχο την κεντρική διαχείριση των υφιστάμενων λιστών. Όπως ξεκαθαρίστηκε επαρκώς και κατά τη διάρκεια των επιτροπών, το άρθρο είναι πάρα πολύ συγκεκριμένο.

Όμως, για να τα βάλουμε σε μία σειρά και να μη δημιουργούνται εντυπώσεις, αυτό το οποίο γίνεται είναι η ψηφιοποίηση της υπάρχουσας διαδικασίας με ταυτόχρονη μείωση του χρόνου αναμονής των ασθενών. Πατήσαμε στην προηγούμενη διάταξη που υπήρχε επί ΣΥΡΙΖΑ και με βάση την εμπειρία που είχε αναπτυχθεί αυτά τα χρόνια διορθώνουμε τις αστοχίες, τις αδικίες και βελτιώνουμε την υπάρχουσα κατάσταση προς όφελος του πολίτη επιταχύνοντας τις διαδικασίες και στηρίζοντας συνολικά τον ασθενή.

Κατά τη διάρκεια των επιτροπών, είπατε τις θέσεις σας, μας μιλήσατε για τις υποτιθέμενες λύσεις και για το πώς πρέπει να γίνουν όλα αυτά. Όμως, αφού όλα ήταν τόσο απλά, όπως σας είπα και στις επιτροπές, γιατί δεν έγιναν ενώ κυβερνούσατε τεσσεράμισι χρόνια και είχατε τη δυνατότητα να τα φτιάξετε και δεν τα κάνετε; Είναι ένα ερώτημα που δεν έχει απαντηθεί. Πιθανόν να ισχύει και εδώ το ότι τα θέλαμε όλα, αλλά δεν τα προλάβαμε.

Στη συνέχεια, θέλω να σταθώ, επίσης, και στο ηλεκτρονικό σύστημα παρακολούθησης και διακίνησης φαρμάκων, το οποίο θα παρακολουθεί την εγχώρια διακίνηση των φαρμάκων και πληρεί την επιτακτική ανάγκη να αντιμετωπιστούν με ταχύτητα και αποτελεσματικότητα οι περιπτώσεις ελλείψεων φαρμάκων. Αξίζει να υπογραμμιστεί εδώ ότι όλοι οι εμπλεκόμενοι στη διαδικασία φορείς αναλαμβάνουν την υποχρέωση να καταχωρούν τα απαραίτητα στοιχεία που αφορούν τη διακίνηση και την πώληση των φαρμάκων στο νέο αυτό σύστημα. Έτσι, θα έχουμε μια καλύτερη εικόνα για την παρακολούθηση της διακίνησης των φαρμάκων στη χώρα.

Επίσης, σημαντική ρύθμιση του νομοσχεδίου αποτελεί και η πρόβλεψη για την κατ’ οίκον παράδοση φαρμάκων σε ασφαλισμένους οι οποίοι λαμβάνουν φαρμακευτική αγωγή με σκευάσματα για θεραπεία σοβαρών ασθενειών. Η προτεινόμενη διάταξη κρίνεται αναγκαία για την ανακούφιση ασθενών που πάσχουν από σοβαρές ασθένειες και θα επιφέρει οφέλη για τις συγκεκριμένες κοινωνικές ομάδες με ταυτόχρονη αξιοποίηση του υφιστάμενου δικτύου διανομής που υπήρξε για την παράδοση φαρμάκων κατά του κορωνοϊού.

Μας ψέξατε, επίσης, και για τις αναγκαίες παρατάσεις των διοικήσεων των νοσοκομείων που έχουν προβλεφθεί. Εμείς, κυρίες και κύριοι συνάδελφοι, είμαστε αυτοί που προχωρούμε σε αυστηροποίηση των κριτηρίων επιλογής των διοικητών. Θα τεθεί ένα νέο πλαίσιο με λογοδοσία και αξιολόγηση, το οποίο θα εξασφαλίζει κριτήρια και προϋποθέσεις με στόχο αναβαθμισμένες διοικήσεις, για να μην προκύψουν ξανά διοικητές με πλαστά πτυχία ή διοικητές με μη συναφή προς τον διορισμό προσόντα. Μας εγκαλείτε, λοιπόν, εσείς που όλοι θυμόμαστε τι έγινε επί θητείας σας στις διοικήσεις των νοσοκομείων. Να θυμηθούμε τι έγινε σε ένα νησί του Αιγαίου, του οποίου το όνομα δεν θέλω να αναφέρω, όπως και το τι έγινε και στην πατρίδα μου που ο διοικητής ήταν απόφοιτος της Σχολής Τροφίμων.

Με το άρθρο 16 τώρα και τη ρύθμιση για την παράταση συμβάσεων του Εθνικού Κέντρου Αιμοδοσίας λαμβάνονται όλα τα απαραίτητα μέτρα, προκειμένου να συνεχιστεί η απρόσκοπτη κάλυψη των αναγκών μετάγγισης αίματος των ασθενών των νοσηλευτικών ιδρυμάτων έως την ολοκλήρωση του σχετικού διαγωνισμού.

Επιπρόσθετα, με τα άρθρα 22 έως 27 του παρόντος σχεδίου νόμου προβλέπονται επείγουσες ρυθμίσεις που άπτονται των αρμοδιοτήτων του Υπουργείου Παιδείας και Αθλητισμού, σχετικά με θέματα που αφορούν στις διαδικασίες εκλογής των μελών ΔΕΠ των ανωτάτων εκπαιδευτικών ιδρυμάτων, στην πρακτική άσκηση των φοιτητών, καθώς και στην εισαγωγή των αθλητών μαθητών στην τριτοβάθμια εκπαίδευση και του Υπουργείου Ενέργειας και Περιβάλλοντος και οι οποίες αφορούν την παράταση της προθεσμίας για την κατάθεση αίτησης για έκδοση οικοδομικής άδειας ή προέγκρισης η οποία έληξε την 30η Σεπτεμβρίου 2023. Η παράταση αυτή αφορά αποκλειστικά τους ιδιοκτήτες που είχαν καταθέσει εμπροθέσμως το αίτημά τους και η αίτησή τους εκκρεμεί.

Καταληκτικά με τα άρθρα 25 έως 27 παρατείνονται οι συμβάσεις στην εταιρεία «ΕΛΛΗΝΙΚΟ ΦΕΣΤΙΒΑΛ Α.Ε.» στην ΗΔΙΚΑ και προνοιακούς φορείς, προκειμένου να μη δημιουργηθούν προβλήματα στην εύρυθμη λειτουργία του σημαντικού έργου αυτών των φορέων.

Θέλω να σταθώ λίγο και στην τροπολογία που κατατέθηκε και αφορά ρυθμίσεις για την ολοκλήρωση του προγράμματος ναυπήγησης του Ταχέος Περιπολικού Κατευθυνομένων Βλημάτων (ΤΠΚ), την κάλυψη επισκευαστικών αναγκών των λοιπών τορπιλακάτων του Πολεμικού Ναυτικού, καθώς και ρυθμίσεις για τον ΦΠΑ.

Κυρίες και κύριοι συνάδελφοι, η άμυνα της χώρας είναι αυτοσκοπός. Η βελτίωση των επιχειρησιακών και αποτρεπτικών δυνατοτήτων των Ενόπλων Δυνάμεων είναι υψίστης σημασίας και με την άμυνα της χώρας δεν πρέπει να παίξει κανείς. Η αξιολογούμενη ρύθμιση αντιμετωπίζει τις ανάγκες ομαλής ολοκλήρωσης του προγράμματος ναυπήγησης του Ταχέος Περιπολικού Κατευθυνομένων Βλημάτων «Υποπλοίαρχος Βλαχάκος» και συμβάλλει στην επιχειρησιακή αξιοποίηση. Επίσης, με τη συγκεκριμένη τροπολογία τροποποιείται ο κώδικας φόρου προστιθέμενης αξίας, προκειμένου να υπαχθούν στον μειωμένο συντελεστή του 13% ορισμένα είδη που προορίζονται κυρίως ή αποκλειστικά για τη γεωργία, την κτηνοτροφία και τη δασοκομία.

Προβλέπεται, επίσης, υπερμειωμένος συντελεστής ΦΠΑ 4% για παροχή υπηρεσιών βάσει συμβάσεων για εργασίες που προορίζονται αποκλειστικά για απομάκρυνση αρχιτεκτονικών εμποδίων που περιορίζουν κινητικότητα ατόμων με αναπηρία σε κτήρια δημόσια και ιδιωτικά ή κτήρια που εξυπηρετούν το δημόσιο συμφέρον. Έτσι, στηρίζουμε έμπρακτα τους αγρότες μας, αλλά και όλους όσοι επλήγησαν από τους συναφείς κλάδους, λόγω των πρόσφατων καταστροφών.

Κυρίες και κύριοι συνάδελφοι, κατά γενική ομολογία πρέπει να συμφωνήσουμε όλοι ότι το παρόν σχέδιο νόμου έρχεται να λύσει προβλήματα και να συμπληρώσει τα υφιστάμενα κενά. Ο καιρός της μικροπολιτικής και της ανούσιας σύγκρουσης έχει περάσει ανεπιστρεπτί και οι πολίτες έδειξαν σε όλους μας τον δρόμο. Επιθυμούν σοβαρότητα, σχέδιο και λύσεις στα προβλήματά τους. Αυτό κάνει το παρόν σχέδιο νόμου. Λύνει προβλήματα, προλαμβάνει καταστάσεις.

Θέλω να θυμίσω, κλείνοντας, ότι ήταν η Κυβέρνηση της Νέας Δημοκρατίας και του Κυριάκου Μητσοτάκη η οποία τα τελευταία χρόνια ενίσχυσε το ανθρώπινο δυναμικό του Εθνικού Συστήματος Υγείας σε απόλυτο βαθμό. Κατά την προηγούμενη θητεία μας αυξήσαμε κατά 37% τις δαπάνες στον τομέα της υγείας, αναμορφώσαμε το ειδικό μισθολόγιο των ιατρών του ΕΣΥ με μεσοσταθμική αύξηση 10% και κόστος 92 εκατομμύρια για το 2023. Αυξήσαμε τα επιδόματα επικινδυνότητας σε νοσηλευτές στα 200 ευρώ. Διπλασιάσαμε τα κρεβάτια στις ΜΕΘ. Διασφαλίσαμε 1,5 δισεκατομμύριο για κτηριακή αναβάθμιση και υλικοτεχνική υποδομή δομών υγείας και νοσοκομείων, ενώ προωθούμε την ενίσχυση του ΕΚΑΒ με προσλήψεις μόνιμου και επικουρικού προσωπικού, με στόχο εντός του 2024 να έχουν ενταχθεί οκτακόσιοι μόνιμοι εργαζόμενοι. Ήδη έχουν προκηρυχθεί οι πρώτες εκατόν έντεκα θέσεις επικουρικού προσωπικού στην Αθήνα.

Αυτό κάναμε και αυτό θα συνεχίσουμε να κάνουμε, θέτοντας στο επίκεντρο τον πολίτη και αναβαθμίζοντας τις υπηρεσίες υγείας. Παρά τις διαφορές μας, ο τομέας της υγείας είναι κρίσιμος και αφορά το σύνολο της κοινωνίας. Το παρόν σχέδιο νόμου λύνει προβλήματα και βελτιώνει συνθήκες, ενώ αναβαθμίζονται συνολικά οι προσφερόμενες υπηρεσίες.

Για όλους αυτούς τους παραπάνω λόγους και με γνώμονα πάντα το κοινό καλό, σας καλώ όλους να το υπερψηφίσετε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ τον κύριο συνάδελφο και για την τήρηση του χρόνου.

Τώρα τον λόγο έχει ο εισηγητής του ΣΥΡΙΖΑ ο κ. Ανδρέας Παναγιωτόπουλος.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κύριοι συνάδελφοι, ο Υπουργός Υγείας των Εργατικών στη μεταπολεμική περίοδο του Κλέμεντ Άτλι που καθιέρωσε το εμβληματικό Εθνικό Σύστημα Υγείας στη Βρετανία, ο Άνιουριν Μπέβαν, είχε πει ότι η ασθένεια δεν είναι ούτε μια απόλαυση για την οποία οι άνθρωποι πρέπει να πληρώσουν ούτε ένα αδίκημα για το οποίο θα έπρεπε να τιμωρηθούν, αλλά μια κακοτυχία, το κόστος της οποίας πρέπει να μοιραστεί η κοινότητα.

Ογδόντα περίπου χρόνια αργότερα ερχόμαστε για ακόμη μια φορά να ισοπεδώσουμε ό,τι έχει απομείνει όρθιο στη δημόσια υγεία μετά από τις καταστροφικές πολιτικές δημοσιονομικής πειθαρχίας που επέβαλε η μέγγενη της πρώτης μνημονιακής περιόδου, όταν μάλιστα η περίοδος της πανδημίας του κορωνοϊού ανέδειξε με τον πιο εμφατικό τρόπο την ανάγκη για ενίσχυση του δημοσίου τομέα υγείας και όχι το αντίθετο που τέσσερα χρόνια επιχειρείτε με τις πολιτικές σας ως Κυβέρνηση.

Όσον αφορά το επικοινωνιακό σόου που κάνατε χθες με την καρατόμηση της διοίκησης του Κωνσταντοπούλειου Νοσοκομείου «Αγία Όλγα» μετά από τις καταγγελίες των εργαζομένων για άθλιες συνθήκες στην ψυχιατρική κλινική, μην ξεχνάτε τα κριτήρια τα οποία βάλατε, διότι δεν υπήρχαν κριτήρια, υπήρχαν οι δικοί σας άνθρωποι, οι δικές σας επιλογές και οι επιλογές του ίδιου του Πρωθυπουργού, από τον Πλεύρη μέχρι τους υπόλοιπους που είχατε μέχρι χτες. Τώρα θα μου πείτε ότι ο κ. Βαρτζόπουλος, ο επιστήθιος Υπουργός τα ανακάλυψε όλα αυτά των φίλων Σαμαρά και των συν αυτώ.

Αυτά είναι τα κριτήρια που βάζετε και επικαλείστε σήμερα ότι θα φέρει ο νέος Υπουργός για την επιλογή των διοικητών των νοσοκομείων. Και, βέβαια, ψάχνετε να βρείτε και κάποιο παράδειγμα της διακυβέρνησης ΣΥΡΙΖΑ για να αποτελέσει άλλοθι αυτό. Ωραία. Κι εγώ λέω λοιπόν ότι είναι λάθος. Τι πάει να πει αυτό; Ότι θα συνεχίσουμε έτσι;

**ΔΙΟΝΥΣΙΟΣ ΑΚΤΥΠΗΣ:** Όχι.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Μπράβο! Να δούμε τα κριτήριά σας λοιπόν. Όμως, δεν νομίζω ότι θα βάλετε κριτήρια τέτοια ούτως ώστε να αποδώσουν τα νοσοκομεία ουσιαστικά. Θα πω μετά γιατί.

Τώρα, ως προς τα άρθρα 3 και 4, μας προξενεί πραγματικά απορία εάν στην κυβέρνηση του ευέλικτου και επιτελικού σχήματος δεν συνεννοείστε ή αν ρίχνετε άδεια για να πιάσετε γεμάτα. Και μετά χαμογελάτε, είτε έτσι, είτε αλλιώς, σε βάρος των Ελλήνων πολιτών. Και μιλάω για την αποσυρθείσα διάταξη της πολύφερνης -λόγω αριστείας και αυτή- Αναπληρώτριας Υπουργού κ. Αγαπηδάκη με τη συνταγογράφηση των εμβολίων, η οποία λόγω των δικαιολογημένων αντιδράσεων του φαρμακευτικού συλλόγου ή των φαρμακευτικών εταιρειών ή των φαρμακοβιομηχανιών είδατε πώς πήγε και πώς αποσύρθηκε.

Τελικά, αυτή είναι η λειτουργία του επιτελικού σας κράτους; Τελικά υπάρχει συνεννόηση στην Κυβέρνηση; Δεν τα βλέπω.

Θεωρώ ότι γνωρίζουμε όλοι εδώ μέσα ότι η πανδημία έχει τελειώσει, αφού ο Παγκόσμιος Οργανισμός Υγείας κατέβασε την ταμπέλα της πανδημίας και μιλάμε πλέον για ενδημική έξαρση της νόσου κατά περιόδους, κατά πληθυσμούς, κατά εποχές και, άρα, έτσι θα πρέπει να αντιμετωπίζεται. Ανέφερα και χθες στην επιτροπή ότι η επιστημονική κοινότητα σαφώς και υποδεικνύει μέτρα τα οποία πρωτίστως θα πρέπει να αποτελέσουν συστάσεις προς την κοινωνία εκ μέρους του Υπουργείου και όχι επιβολή, διότι είδατε ότι η επιβολή και η υποχρεωτικότητα δεν κατάφερε να περάσει μέσα στην κοινωνία, στην πράξη ουσιαστικά.

Όσον αφορά το άρθρο 4, συμφωνούμε.

Το άρθρο 5, πάλι έχει να κάνει ουσιαστικά με την υποστελέχωση του Εθνικού Συστήματος Υγείας, κύριε Υπουργέ. Δεν είναι δυνατόν, συνεχίζοντας έτσι, να οδηγηθούμε κάπου. Πού θα οδηγηθούμε; Θα οδηγηθούμε στην εξάντληση των γιατρών, των νοσηλευτών, των ασθενών. Αυτά προσπάθησαν να κάνουν με τον ν.4498/2017, να εναρμονιστεί η νομοθεσία μας με τις ευρωπαϊκές οδηγίες, για να μη μας επιβληθεί πρόστιμο βασικά και έκτοτε παρέμεινε η κατάσταση αυτή και συνεχίζουμε με το σαρανταοκτάωρο. Είπα και προχτές το παράδειγμα του γιατρού που από την Αχαΐα προς στην Πάτρα ύστερα από αυτά τα εξαντλητικά ωράρια κοιμήθηκε και σκοτώθηκε τελικά, σαράντα πέντε χρονών άνθρωπος! Τώρα, αν το αποδώσουμε ότι κοιμήθηκε και είναι δικό του το φταίξιμο, νομίζω ότι είμαστε εκτός πραγματικότητας. Ο γιατρός εξαντλήθηκε, όπως εξαντλούνται. Αυτό δεν μπορεί, λοιπόν, να λυθεί έτσι, με παρατάσεις επί παρατάσεων του σαρανταοκτάωρου. Θα πρέπει πλέον να αποκτήσουμε εθνικό σύστημα αντάξιο του λαού μας.

Στο άρθρο 6, παρά την παραμονή των ειδικευόμενων νοσηλευτών, συμφωνούμε. Στις μετακινήσεις να συμφωνήσουμε, απλώς γιατί θα πληρωθούν. Όμως, με μετακινήσεις και με εντέλλεσθαι δεν μπορεί να λειτουργήσει η δημόσια υγεία σήμερα. Αυτό που γίνεται είναι απαράδεκτο.

Να γίνει σε έκτακτη κατάσταση, να γίνει σε μια περίπτωση που κάτι συνέβη, να γίνει, κύριε Υπουργέ. Όμως, να γίνει πάγια τακτική και να πηγαίνουμε από νομοθετική ρύθμιση σε νομοθετική ρύθμιση νομίζω ότι είναι απαράδεκτο.

Στο άρθρο 8, επίσης συμφωνώ με την παράταση των συμβάσεων εργασίας του προσωπικού COVID-19 σε προνομιακούς φορείς, οι οποίοι είναι ένας ευαίσθητος τομέας και θα πρέπει αντιστοίχως να δείξουμε την ευαισθησία μας, καθώς και στο άρθρο 9.

Έχουμε και τις τροπολογίες για τα Ναυπηγεία Ελευσίνας. Δεν ξέρω εγώ, από την Πάτρα είμαι. Τώρα θα δούμε για την Ελευσίνα. Τώρα που έρχονται δεν προλαβαίνουμε να τα διαβάσουμε, κύριε Υπουργέ. Θα βρεθούμε στο τέλος όλοι αδιάβαστοι. Θα λέμε «Δεν διάβασα», όπως το πάμε με τις τροπολογίες.

Ας αναφερθούμε στο άρθρο 7. Θέλω να πω ότι το προσωπικό του Εθνικού Συστήματος Υγείας σήμερα, κύριε Υπουργέ, παρ’ όλα τα στοιχεία που εμφανίζετε εσείς -και επιμένω σ’ αυτό- είναι επτά χιλιάδες λιγότεροι άνθρωποι σήμερα στο ΕΣΥ από ό,τι ήταν το 2019. Δεν μπορεί να πάμε έτσι στο μόνιμο προσωπικό και να λέμε ότι επενδύουμε στο δημόσιο σύστημα υγείας, να εξάρουμε τη σημασία του Εθνικού Συστήματος Υγείας και να λέμε ότι το στηρίζουμε. Κοροϊδευόμαστε τότε.

Στο άρθρο 10 τι να πούμε; Λειτουργούμε πάλι με παρατάσεις, ενώ η πανδημία μας έδειξε ουσιαστικά τη σημασία που έπαιξε ο δημόσιος φορέας και το δημόσιο σύστημα στο γίγνεσθαι το τότε, σε σχέση με τον ιδιωτικό τομέα. Ο κουτσός δημόσιος τομέας, αυτό το λειψό Εθνικό Σύστημα Υγείας και εμείς όλοι που το υπηρετήσαμε και το υπηρετούμε, σηκώσαμε το κύριο βάρος της πανδημίας. Και νοσήσαμε και αρρωστήσαμε και δουλέψαμε με το παραπάνω.

Ουσιαστικά το Εθνικό Σύστημα Υγείας κρατήθηκε με την ψυχή των υπηρετούντων σε αυτό ιατρών, νοσηλευτών και λοιπού προσωπικού.

Αλλά δεν είναι ποδόσφαιρο εδώ, στο ποδόσφαιρο δίνεται παράταση όταν έχουμε ισοπαλία. Εδώ δεν έχουμε ισοπαλία. Εδώ μας νίκησε το ιδιωτικό κατά κράτος και εμείς βάζουμε τα στήθη μας μπροστά για να κρατήσουμε το δημόσιο. Πού θα πάει αυτό; Δεν μπορεί να συνεχιστεί αυτό, κύριε Υπουργέ.

Και πάμε στο περίφημο άρθρο 11, όπου έντεχνα, βλέπω, επιμένετε να λέτε απλά «ενιαία λίστα χειρουργείων». Και είπαμε και τονίσαμε ότι η ενιαία λίστα χειρουργείων απαιτεί ή προϋποθέτει μια γεωγραφική υγειονομική περιφέρεια όλη τη χώρα και έφερα και το παράδειγμα, κύριε Υπουργέ. Αρρώστησα στην Πάτρα και η ΗΔΙΚΑ θα με βγάλει -συμφωνούμε στην ψηφιοποίηση και είναι σωστό μέτρο και βελτιώνει τα πάντα…

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Σας απάντησα γι’ αυτό.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Δεν το κατάλαβα μάλλον, έχω αδυναμία και να τα καταλάβω.

Από την Πάτρα με στέλνει η ΗΔΙΚΑ στη Λάρισα. Αν κάνω λογαριασμό τι θα μου στοιχίσει το χειρουργείο της χολής μου στη Λάρισα, θα πάω δίπλα στο ιδιωτικό, διότι θα μου έρθει μία η άλλη και θα είμαι και δίπλα στο σπίτι μου. Δεν είναι λογικό αυτό; Δεν θα πρέπει να μπει ως προϋπόθεση μέσα; Γιατί δεν μπαίνει στο άρθρο 11 λοιπόν ανά νοσοκομείο;

Βέβαια ο κ. Χουρδάκης έκανε μια πρόταση χτες ανά υγειονομική περιφέρεια, αλλά, κύριε Χουρδάκη, η 6η Υγειονομική Περιφέρεια στην οποία ανήκουμε εμείς ξεκινάει από την Κόνιτσα, φτάνει στους Μολάους και από τη μια άκρη της Πελοποννήσου στην άλλη. Αν με στείλουν στα Γιάννενα, πάλι το ίδιο μου είναι.

**ΜΙΧΑΗΛ ΧΟΥΡΔΑΚΗΣ:** Γι’ αυτό είπα για γεωγραφικό περιορισμό.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ναι.

Άρα νομίζω ότι με το άρθρο έτσι όπως είναι διατυπωμένο και την ενιαία λίστα χειρουργείων έχουμε όχι ευθεία, έχουμε τεθλασμένη και διολίσθηση προς τον ιδιωτικό τομέα του εθνικού συστήματος υγείας.

Και βέβαια θα αντιτείνει κάποιος ότι «Τι σε νοιάζει εσένα;». Το είχε πει την άλλη φορά κάποιος εισηγητής της Νέας Δημοκρατίας, ότι «Τη δουλειά του να κάνει ο άρρωστος και αφού εξυπηρετηθεί και κάνει το χειρουργείο, εσένα τι σε νοιάζει πού θα το κάνει; Το κράτος πληρώνει». Μήπως θυμάστε στην πανδημία πόσο στοίχιζε το κρεβάτι της εντατικής στο δημόσιο και πόσο στοίχιζε στον ιδιωτικό τομέα; Άσε που δεν έβαλε «πλάτη» κανένας από τον ιδιωτικό τομέα στην πανδημία, αλλά θεωρητικά λέμε και τις τιμές που έβγαλε ο ΕΟΠΥΥ. Ήταν το διπλάσιο.

Μα, με συγχωρείτε, τα δικά μας λεφτά είναι αυτά. Από τη δική μας τσέπη είναι, του Έλληνα φορολογούμενου είναι. Πώς θα τα χειριστούμε δηλαδή αυτά, για να το καταλάβω; Άρα έτσι όπως το χειρίζεστε και έτσι όπως το βάζετε ενιαία, ανοίγετε διάπλατα την πόρτα της ιδιωτικοποίησης. Δεν ανοίγετε παράθυρο.

Το ηλεκτρονικό σύστημα παρακολούθησης και διακίνησης των φαρμάκων είναι θετική ρύθμιση, συμφωνούμε και μακάρι να περπατήσει όπως προβλέπεται, να μην έχουμε παρεκκλίσεις.

Όπως και στο άρθρο 13, όπου έχουμε την αποστολή κατ’ οίκον των φαρμακευτικών ιδιοσκευασμάτων για τη θεραπεία σοβαρών ασθενειών, που είναι και αυτό θετικό και βεβαίως, ελπίζω να περπατήσει, να μην έχει δυσλειτουργία στην επιλογή των κούριερ που θα κάνετε ή αν θέλετε να εξυπηρετήσετε κανέναν δικό σας που έχει φαλιρίσει και πρέπει να ξεχρεώσει και να φτάσουμε σε σημεία που τελικά να ταλαιπωρείται ο άρρωστος.

Και στο άρθρο 14, σχετικά με την παράταση της θητείας των διοικήσεων των νοσοκομείων, τι να πω τώρα; Διάβασα και τη συνέντευξη του Υπουργού στον «ΣΚΑΪ», που βέβαια βάζει κριτήρια ωραία, αντικειμενικά ικανότητας, αξιολόγησης και τα λοιπά. Δεν ξέρω αν αυτό θα ισχύσει και αν θα γίνει και βεβαίως επαφίεμαι ακόμη στις καλές προθέσεις του Υπουργού και ελπίζω να βγούνε σε πέρας, όπως τις λέει, γιατί ενδεχομένως οι παρεμβάσεις των υπολοίπων παραγόντων του κόμματος της Δεξιάς να είναι αποτρεπτικές σε αυτήν την κατεύθυνση.

Στο άρθρο 15 συμφωνούμε.

Στο άρθρο 16 συμφωνούμε.

Όσον αφορά στο άρθρο 17, κύριε Υπουργέ, είπα και προχτές ότι παραλάβατε τα χρέη των νοσοκομείων ρυθμισμένα, αφού είχαν καταβαραθρωθεί το 2014 και ήταν στα όρια της χρεοκοπίας και σήμερα πάλι τα έχετε με ένα δισεκατομμύριο ληξιπρόθεσμα πλέον τα νοσοκομεία και από ό,τι γνωρίζω, και στην Πάτρα ακόμα έχουμε ανθρώπους και εταιρείες οι οποίοι έχουν πολλούς μήνες απλήρωτοι, δεν υπάρχουν λεφτά να πληρωθούν και δυσλειτουργεί το σύστημα.

Και πάμε στο άρθρο 18, όπου και εδώ πιστεύω ότι παρανομείτε και ουσιαστικά και τυπικά. Είπα και προχτές στην επιτροπή, κύριε Υπουργέ, ότι ο νόμος ήταν σαφής. Έχετε βέβαια και εμμονές και συμφέροντα ενδεχομένως και εξυπηρετείτε ανθρώπους. Διότι δεν εξηγείται αλλιώς στο κέντρο των Χανίων πώς ο προηγούμενος που βάλατε πρόεδρος, ο οποίος είχε μειοψηφήσει, όταν πάρθηκε η απόφαση κυρώσεως στο συγκεκριμένο κέντρο, τον πήρατε και τον κάνατε πρόεδρο μετά. Και τώρα πάρτε και το κέντρο, πάρτε και τον πρόεδρο που ήταν εκεί, καταζητούνται ή διώκονται. Και βεβαίως μπαίνει εν αμφιβόλω και το γενετικό υλικό, η τύχη του και η διασφάλισή του για τη δημόσια υγεία και για τους ωφελούμενους.

Ο νόμος είναι σαφής, κύριε Υπουργέ. Προβλέπει καθηγητή της μαιευτικής πρόεδρο, καθηγητή της νομικής αντιπρόεδρο, δεν προβλέπει πουθενά συνταξιούχο δικαστικό. Με συγχωρείτε πολύ! Όταν θέλετε να βολέψετε κάποιον, νομοθετείτε καταπώς θέλετε να τον βολέψετε. Μα, για όνομα του Θεού! Να κάνει τι ο συνταξιούχος δικαστικός δηλαδή; Να λύσει τι; Την υποβοηθούμενη αναπαραγωγή, μια άκρως εξειδικευμένη επιστημονική διεργασία;

Σε όλα τα κάνατε και με τον Κοντολέοντα, από πού να το πιάσουμε; Όπου θέλατε να βολέψετε δικό σας, κάνατε ρυθμίσεις. Απόγονοι του Κωλέττη τελικά αποδεικνύεστε και πιστοί μάλιστα, δεν αλλάζετε. Δεν το καταλαβαίνω.

Στο άρθρο 19 να συμφωνήσουμε.

Στο άρθρο 20 να συμφωνήσουμε.

Στο άρθρο 21, τα είπα και προχτές, αυτό το ενιαίο μητρώο καρκίνου, έτσι όπως το έχετε βάλει, και των νεοπλασιών, το εθνικό ινστιτούτο, δεν νομίζω ότι θα αποδώσει αυτά που θα θέλατε, διότι γίνεται μια ενιαία κατάταξη μιας ασθένειας, όλες. Ενώ υπήρχε η κατηγοριοποίηση των τεσσάρων συχνών μορφών καρκίνου, των σοβαρότατων μορφών καρκίνου και μπορούσε να αντιμετωπιστεί, σήμερα τα βάζετε όλα μαζί. Δεν ξέρω αν θα σας βγει αυτό πουθενά ή και εκεί πάλι έχετε κατά νου κάτι να καλύψετε.

Βέβαια έχετε και άλλες ρυθμίσεις που ουσιαστικά αποτελούν -το είπα και την άλλη φορά- ξεχείλωμα των κοινοβουλευτικών διαδικασιών. Καταλαβαίνουμε τους λόγους κάποιας έκτακτης ανάγκης. Μπορεί κάποια διάταξη σαφώς να προσαρτηθεί σε ένα νομοσχέδιο λόγω του επείγοντος χαρακτήρα, αλλά εδώ, απ’ ό,τι φαίνεται, γίνεται μόνιμο και καλούμεθα εμείς σε αυτό να συναινέσουμε.

Εγώ ίσως παραξενεύομαι ως νέος Βουλευτής, στους παλιότερους μπορεί να φαίνεται και φυσιολογικό γιατί το έχουν συνηθίσει. Εμείς οι νεότεροι όμως δεν μπορούμε συνεχώς να λέμε «ορθά γίνεται αυτό», γιατί κάποιος πρέπει να αντιδράσει στη στρέβλωση και το ξεχείλωμα της κοινοβουλευτικής διαδικασίας και να τη σεβόμαστε λίγο παραπάνω.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, λίγο περιορίστε παρακαλώ…

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ναι, ένα λεπτό, κύριε Πρόεδρε.

Στο άρθρο 22 λέμε «ναι».

Το άρθρο 23 το ψηφίζουμε και αυτό, διότι, παρ’ όλες τις αντιρρήσεις των πανεπιστημιακών, παρ’ όλα τα λάθη και τις αστοχίες του προηγούμενου νόμου της κ. Κεραμέως, τα οποία είχαν καταγγελθεί, έρχεστε τώρα για δεύτερη φορά να διορθώσετε τα λάθη τα προηγούμενα. Αλλά δεν είναι και το μοναδικό αυτό.

Στο άρθρο 24 θα πούμε «παρών», διότι ακόμα δεν μπορεί να κυβερνάται η χώρα με βασιλικά διατάγματα του παρελθόντος και να δίνουμε παρατάσεις αυτών.

Στο άρθρο 25 λέμε «ναι».

Στο άρθρο 26, οι παρατάσεις του επικουρικού προσωπικού και άλλων -είπαμε και με τον κ. Ακτύπη- ανθρώπων οι οποίοι…

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, κλείστε παρακαλώ. Δεν χρειάζεται αναφορά σε όλα τα άρθρα, φαντάζομαι, αλλά εν πάση περιπτώσει…

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Κλείνω με τον λόγο του Μπέβαν: Το ΕΣΥ θα διαρκέσει όσο θα υπάρχουν κυβερνήσεις και πολιτικοί που θα το πιστεύουν και θα αγωνιστούν γι’ αυτό.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Παρακαλώ να κλείσει το σύστημα της ηλεκτρονικής εγγραφής.

Τον λόγο τώρα έχει ο ειδικός αγορητής του ΠΑΣΟΚ - Κινήματος Αλλαγής κ. Ιωάννης Τσίμαρης.

**ΙΩΑΝΝΗΣ ΤΣΙΜΑΡΗΣ:** Ευχαριστώ, κύριε Πρόεδρε.

Κύριε Υφυπουργέ, αγαπητοί συνάδελφοι, δεν θα σταθώ στους θελκτικούς τίτλους των νομοσχεδίων της Κυβέρνησης. Άλλωστε είναι η συνήθης τακτική πλέον η πάνω απ’ όλα επικοινωνιακή αντιμετώπιση των θεμάτων και όχι η επί της ουσίας διαχείρισή τους.

Δεν αποτελεί εξαίρεση ούτε ο κρίσιμος και πολύπαθος χώρος της υγείας. Η ετοιμότητα και η κυβερνητική επάρκεια, η αποτελεσματικότητα του επιτελικού κράτους δυστυχώς αποκαλύφθηκε το τελευταίο διάστημα με τον πιο σκληρό τρόπο στους Έλληνες πολίτες: Έβρος, Ρόδος, Θεσσαλία. Στο ίδιο έργο θεατές. Γιατί; Διότι δεν υπάρχει σχέδιο, δεν υπάρχει πρόληψη, δεν υπάρχει διαχείριση. Όλα αντιμετωπίζονται εκ των υστέρων και πολύ αργά, αφού η εκτελεστική εξουσία δεν προσβλέπει και δεν προβλέπει έγκαιρα τις ανάγκες της ελληνικής κοινωνίας. Αυτό ακριβώς συμβαίνει και με το ΕΣΥ, που το οραματίστηκε, το σχεδίασε και το υλοποίησε η δημοκρατική παράταξη πριν ακριβώς σαράντα χρόνια, στις 7 Οκτωβρίου του 1983. Ο Παρασκευάς Αυγερινός και ο Γεώργιος Γεννηματάς οραματίστηκαν ένα Εθνικό Σύστημα Υγείας με ποιοτικές υπηρεσίες για όλους τους πολίτες. Αυτό το όραμα αποδομήθηκε όμως.

Κυρίες και κύριοι, δεν υπάρχει ολοκληρωμένο σχέδιο μεταρρυθμίσεων στην υγεία το οποίο να ανταποκρίνεται στη σύγχρονη εποχή και στις ανάγκες του πληθυσμού. Το μόνο που ακούμε από την Κυβέρνηση είναι αυξημένη παροχολογία χωρίς ουσιαστικό αποτέλεσμα, υποσχέσεις για προσλήψεις, υποσχέσεις για αναβάθμιση του ΕΣΥ, ανακοινώσεις σύστασης νέων μονάδων, αποσπασματικές λύσεις χωρίς ουσιαστικό επιχειρησιακό σχέδιο που θα μετασχηματίσει το ΕΣΥ σε έναν σύγχρονο οργανισμό ο οποίος θα ανταποκρίνεται με αξιοπρέπεια και επάρκεια στις ανάγκες των πολιτών, σε ένα σύστημα που θα υιοθετεί καινοτόμες πρακτικές και θα πληροί τον σκοπό του.

Κυρίες και κύριοι συνάδελφοι, η Κυβέρνηση της Νέας Δημοκρατίας μετά από πενήντα έναν μήνες διακυβέρνησης υποστηρίζει ότι έχει πλέον ως προτεραιότητα τη βελτίωση του Εθνικού Συστήματος Υγείας. Μετά από πενήντα έναν μήνες! Πού ήσασταν πριν; Αυτό αποτελεί μια προγραμματική δήλωση που έρχεται σε πλήρη αντίθεση με τα πολυετή πεπραγμένα σας, καθώς σε ολόκληρη την προηγούμενη κυβερνητική θητεία πράξετε ακριβώς το αντίθετο, με αποτέλεσμα η λειτουργία των νοσοκομείων, των κέντρων υγείας και του ΕΚΑΒ να έχει απαξιωθεί.

Το ΕΣΥ βρίσκεται στη χειρότερη κατάσταση που υπήρξε ποτέ. Αδυνατεί να αντιμετωπίσει τις αυξημένες ανάγκες και τις σύγχρονες προκλήσεις, ενώ τα προβλήματα υποχρηματοδότησης, υποστελέχωσης και κακοδιοίκησης δημιουργούν πολλαπλά προβλήματα: δεκάδες χιλιάδες κενά σε οργανικές θέσεις ιατρονοσηλευτικού και λοιπού προσωπικού, συνεχόμενες παραιτήσεις γιατρών λόγω των συνθηκών εργασίας, υπερεφημέρευση χωρίς ρεπό και άδειες, εξουθένωση του προσωπικού. Προκειμένου να καλυφθούν τα μεγάλα κενά σε ανθρώπινο δυναμικό οδηγούμαστε στα «εντέλλεσθε» μετακινήσεων προσωπικού αποδυναμώνοντας τμήματα που ήδη αιμορραγούν. Οι περισσότερες δομές λειτουργούν κάτω από τα όρια ασφαλείας που έχουν θέσει οι επιστημονικές τους επιτροπές.

Μέσα σε αυτή την πραγματικότητα ποια είναι η προτεινόμενη λύση; Να καταθέσετε ένα σχέδιο νόμου προς ψήφιση που ακολουθεί την τακτική της πλήρους εξουθένωσης του ιατρικού προσωπικού και της ουσιαστικής απαξίωσης των νοσηλευτικών ιδρυμάτων. Για μία ακόμα φορά κατατίθεται το άρθρο όπου αναφέρεται: Για την εύρυθμη λειτουργία των νοσοκομείων και μονάδων πρωτοβάθμιας φροντίδας υγείας του ΕΣΥ και μέχρι την ολοκλήρωση των απαιτούμενων προσλήψεων -να δούμε πότε θα γίνουν αυτές- η δυνατότητα υπέρβασης του σαρανταοκτάωρου υφίσταται έως τις 31 Δεκεμβρίου του 2023.

Γνωρίζετε πόσα σαρανταοκτάωρα έχουν υπερβεί οι γιατροί; Γνωρίζετε πόσο έχουν υπερβεί τις δυνάμεις τους για να στηρίξουν με αυταπάρνηση το σύστημα υγείας; Αναφέρεται στον νόμο ως απαραίτητη προϋπόθεση για την υπέρβαση του σαρανταοκτάωρου η ατομική συναίνεση του γιατρού. Δεν μπορούμε να μιλάμε για ατομική συναίνεση τη στιγμή που γνωρίζουμε σε ποια διλήμματα βρίσκονται μπροστά οι γιατροί καθημερινά: τήρηση του σαρανταοκτάωρου ή να κλείσει η κλινική, με ό,τι συνεπάγεται αυτό για την εύρυθμη λειτουργία της ή ακόμα και για τη δυνατότητα να παρέχει ειδικότητα. Αν συνυπολογίσουμε τις μετακινήσεις και τα «εντέλλεσθε», τότε μιλάμε για τη δημιουργία μιας κανονικότητας που με την παράταση του νομοσχεδίου τη νομιμοποιούμε. Οι εφημερίες ετοιμότητας δεν λογίζονται ως ώρες εργασίας και οι πραγματοποιηθείσες εφημερίες όχι μόνο δεν αποζημιώνονται, αλλά και υπερφορολογούνται. Με αυτόν τον τρόπο έχετε εξωθήσει σε μαζικές παραιτήσεις και διαφυγή στο εξωτερικό είτε στα ιδιωτικά νοσηλευτικά ιδρύματα τους ήδη υπάρχοντες γιατρούς.

Η λύση δεν είναι η περαιτέρω εργασιακή εξουθένωση των γιατρών, που είναι και η κύρια αιτία εξόδου από το ΕΣΥ, αλλά και ένα από τα βασικά αντικίνητρα εισόδου νέων γιατρών. Η λύση είναι η άμεση προκήρυξη για την πλήρωση των κενών οργανικών θέσεων, η θέσπιση κινήτρων, η ένταξη στα βαρέα και ανθυγιεινά, η αποζημίωση των εφημεριών και η ξεχωριστή φορολόγησή τους. Αυτά τα μέτρα μπορούν άμεσα να λειτουργήσουν και ουσιαστικά να σταματήσουμε την αιμορραγία και φυσικά θα πρέπει να έχουμε ανασύνταξη και να προκηρυχθούν νέες θέσεις γιατρών, καθώς και να δημιουργηθούν και νέα οργανογράμματα και να αποκτήσουν επιτέλους νέες διοικήσεις με αξιοκρατικό τρόπο σε ορίζοντα πενταετίας, ώστε να μην εξαρτώνται από τον εκλογικό κύκλο.

Και ερχόμαστε τώρα στο κύριο άρθρο αυτού του νομοσχεδίου, στη σύσταση της ενιαίας λίστας χειρουργείων. Θα αναφέρω ενδεικτικά κάποια στατιστικά στοιχεία για την αποτύπωση της υφιστάμενης κατάστασης των χειρουργείων. Στο Νοσοκομείο Παίδων «Αγία Σοφία» και στο «Αγλαΐα Κυριακού» βρίσκονται τρεις χιλιάδες εκατόν έντεκα παιδιά στη λίστα αναμονής, στον «Ευαγγελισμό» τέσσερις χιλιάδες οκτακόσιοι δεκαεπτά ασθενείς στη λίστα, στο Νοσοκομείο «Γεννηματάς» χίλιοι τριακόσιοι ενενήντα τρεις ασθενείς, στο «ΚΑΤ» τέσσερις χιλιάδες εξήντα ένας. Αυτό έχει οδηγήσει σε μία αναμονή που ο κάθε ασθενής προσπαθεί με κάποιον τρόπο να την καταστρατηγήσει και έτσι βρίσκονται μπροστά στη δημιουργία αναγκών.

Η καταστρατήγηση της λίστας με τεχνάσματα και κυρίως με τη βάπτιση περιστατικών ως επειγόντων έχει φυσικά επιφέρει και την κατακόρυφη αύξηση των εκτός του κανονικού ωραρίου περιστατικών, τα οποία υποβάλλονται σε επέμβαση ως έκτακτα κάτω από επισφαλείς συνθήκες, μιας και το προσωπικό αυτές τις ώρες είναι ελλιπές. Παράλληλα, έχουμε καταπόνηση των νοσοκομείων και καθυστέρηση στην αντιμετώπιση των πραγματικά επειγόντων περιστατικών.

Γνωρίζετε ότι σχεδόν το ένα τέταρτο των χειρουργείων που διενεργούνται στα νοσοκομεία του ΕΣΥ είναι επείγοντα και ότι το ποσοστό τους σε κάποια νοσοκομεία φτάνει στο 40% και στο 50%; Και τώρα έρχεται η σύσταση της ενιαίας λίστας χειρουργείων ως λύση σε αυτή τη ζοφερή κατάσταση; Υπάρχει μελέτη από την οποία τεκμαίρεται ότι θα υπάρχει βελτίωση από την εφαρμογή της;

Να αποσαφηνίσουμε: Η ψηφιοποίηση των υπηρεσιών υγείας, όπως και της λίστας, είναι απαραίτητη και είμαστε υπέρμαχοι αυτού. Εμείς επιμένουμε ότι η διαχείριση της λίστας θα πρέπει να γίνεται από τις μονάδες υγείας όπου και θα εφαρμόζεται. Εμείς θέλουμε αυτό να καταγραφεί στο νομοσχέδιο. Θέλουμε τα δεδομένα να κοινοποιούνται στην ΗΔΙΚΑ αμέσως με την εισαγωγή του ασθενή στη λίστα, έτσι ώστε με την κοινοποίηση να εξασφαλίζεται η διαύγεια της διαδικασίας. Τα δεδομένα θα πρέπει να είναι ανοιχτά σε όλους χωρίς να υπάρχει πρόσβαση σε ευαίσθητες πληροφορίες του ασθενούς και φυσικά το Υπουργείο να εποπτεύει τη διακίνηση της λίστας ανά νοσηλευτικό ίδρυμα, να επεξεργάζεται τα δεδομένα και να παρεμβαίνει όπου υπάρχουν παρεκκλίσεις. Με αυτόν τον τρόπο θα πετύχουμε πραγματικά ισότιμη αντιμετώπιση.

Όμως η σύσταση νέας λίστας με τον τρόπο που την εισάγετε, δημιουργεί πολλά ερωτήματα. Κατ’ αρχάς ενώ θα εξασφαλίσει την ισοτιμία, εφόσον εφαρμοστεί, δεν εξασφαλίζει ότι θα μειωθούν οι αναμονές, γιατί το πραγματικό πρόβλημα είναι η υποστελέχωση του ΕΣΥ. Τα ζητήματα που εμποδίζουν την ταχεία διεκπεραίωση των χειρουργείων που βρίσκονται στη λίστα, είναι τα κενά προσωπικού τα οποία κάθε χρόνο αυξάνονται με τις συνταξιοδοτήσεις και τις παραιτήσεις και φυσικά η απουσία επαρκούς αριθμού αναισθησιολόγων, μιας ειδικότητας που στο ΕΣΥ βαίνει προς εξαφάνιση. Όλα αυτά έχουν αποτέλεσμα η ΕΙΝΑΠ να ισχυρίζεται ότι μόνο στο Λεκανοπέδιο το ποσοστό των κλειστών χειρουργικών αιθουσών προσεγγίζει το 30%. Γεμίστε τις αίθουσες με προσωπικό. Έτσι θα μειωθούν οι αναμονές. Φυσικά οφείλεται και στην έλλειψη κλινών εντατικής θεραπείας, καθώς και στην εξάντληση των κονδυλίων για υλικά που κάθε φθινόπωρο σπρώχνει προς τα πίσω τακτικά χειρουργεία.

Άρα πιο είναι το ουσιαστικό: Για να μειώσουμε τη λίστα θα πρέπει να προχωρήσετε άμεσα σε πρόσληψη προσωπικού, αναισθησιολόγων για τη λειτουργία όλων των χειρουργικών αιθουσών που αυτή τη στιγμή είτε δεν λειτουργούν είτε υπολειτουργούν. Με αυτόν τον τρόπο θα διευθετηθεί το ζήτημα της λίστας.

Βέβαια εκτιμώ ότι τα παραπάνω τα γνωρίζετε. Είναι ξεκάθαρα πολιτική σας επιλογή η διαιώνιση του προβλήματος, έτσι ώστε, όπως δήλωσε σε φόρουμ μόλις προχθές ο Υφυπουργός Υγείας, να αξιοποιήσουμε διοικητικά και οργανωτικά όλους τους φορείς και τον ιδιωτικό τομέα.

Εδώ καταθέτω στα Πρακτικά τις δηλώσεις του κ. Μάριου Θεμιστοκλέους, όπου φαίνεται ότι θα γίνουν ΣΔΙΤ μεταξύ του δημοσίου και του ιδιωτικού τομέα για την αντιμετώπιση των προβλημάτων στην αναμονή της λίστας. Όπως γράφει εδώ, «Η λίστα θα ελέγχεται κεντρικά από το ΕΣΥ και θα κατευθύνονται σε ιδιωτική κλινική να χειρουργηθούν». Πώς; Με ποια κριτήρια; Σε ποια κλινική; Ποιος θα το αποφασίζει αυτό; Τα καταθέτω στα Πρακτικά.

(Στο σημείο αυτό ο Βουλευτής κ. Ιωάννης Τσίμαρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το Υπουργείο; Δημιουργείτε δηλαδή πάλι μια κεντρική διοίκηση του επιτελικού κράτους όπου θα ελέγχετε τις ροές των ασθενών; Αυτός είναι ο απώτερος σκοπός σας.

Ένα άλλο μέτρο ψηφιοποίησης, που επιχειρείται στο παρόν νομοσχέδιο, αφορά τη σύσταση ηλεκτρονικού συστήματος παρακολούθησης-διακίνησης φαρμάκων, το οποίο διαχειρίζεται η εταιρεία με την επωνυμία ΗΔΙΚΑ. Δεκτό, να μπουν στο ΗΔΙΚΑ. Βέβαια αυτή η ρύθμιση έρχεται πάλι με καθυστέρηση και αφού οι ελλείψεις στα φάρμακα είναι και πάλι, όχι προ των πυλών, είναι υπαρκτές. Και αυτός δεν είναι ο λόγος που σήμερα το πρωί υπήρχε αιφνίδια παραίτηση του προέδρου του ΕΟΦ; Ο οποίος, ειρήσθω εν παρόδω, ευχαρίστησε απ’ όλους τους Υπουργούς Υγείας μόνο τον κ. Κικίλια, δεν ξέρω για ποιον λόγο. Μόλις χθες οι εκπρόσωποι των φαρμακοποιών κατήγγειλαν τις σπασμωδικές ενέργειες που έγιναν για αντιμετώπιση των ελλείψεων και έδωσαν στη δημοσιότητα τα πραγματικά στοιχεία σε σχέση με τα φάρμακα που λείπουν από τα ράφια των φαρμακείων.

Η αδυναμία διαχείρισης της έλλειψης φαρμάκων είναι δεδομένη. Και για να το λύσει αυτό το νέο ηλεκτρονικό σύστημα παρακολούθησης και διακίνησης φαρμάκων, θα πρέπει να γίνει μια εφαρμογή και να λειτουργήσει όπως λειτουργεί σε όλες τις χώρες της Ευρώπης.

**ΠΑΥΛΟΣ ΠΟΛΑΚΗΣ:** Μα υπάρχει. Είναι στον ΕΟΦ. Απλά θέλουν να το δώσουν στη «UNISYSTEMS» και γι’ αυτό γίνεται όλος ο καβγάς.

**ΙΩΑΝΝΗΣ ΤΣΙΜΑΡΗΣ:** Θα πρέπει να εφαρμοστεί. Άρα εμείς θεωρούμε ότι θα πρέπει να υπάρχει η αξιόπιστη συλλογή πληροφοριών από τα μηχανογραφικά συστήματα των φαρμακευτικών εταιρειών, συνεταιριστικών φαρμακοποιών, ιδιωτικών φαρμακοποιών και άλλων φαρμακείων. Τα δεδομένα αυτά πρέπει να αντιπαραβάλλονται σε πραγματικό χρόνο με τα δεδομένα ηλεκτρονικής συνταγογράφησης και εκτέλεσης των συνταγών και κυρίως με τις μερικώς εκτελεσμένες συνταγές ανά νομό και όχι συγκεντρωτικά, για να υπάρχουν στρεβλώσεις, και φυσικά θα πρέπει να ελέγχονται και τα μη συνταγογραφούμενα φάρμακα κατά κάποιον τρόπο. Μόνο έτσι θα εξασφαλίζεται η απαραίτητη προμήθεια των σκευασμάτων σε όλη την ελληνική επικράτεια και κυρίως με αυτό τον τρόπο θα μπορεί να αποτραπεί το φαινόμενο των παράλληλων εξαγωγών φαρμακευτικών σκευασμάτων, το οποίο είναι μια μάστιγα. Πρέπει λοιπόν να υπάρξει άμεση επαναξιολόγηση του συστήματος και θα πρέπει να δούμε τον τρόπο που ακριβώς θα εισάγετε την εφαρμογή του.

Στη συνέχεια αιτείστε διάφορες παρατάσεις, οι οποίες αφορούν εργαζόμενους που με το πρόσχημα της πανδημίας παρατείνονται και κρύβεστε πίσω από την ταμπέλα της πανδημίας, η οποία βέβαια πλέον δεν υφίσταται σύμφωνα με την κήρυξη λήξης της τον Μάιο από τον Παγκόσμιο Οργανισμό Υγείας, γιατί έχει μεταβεί πλέον σε ενδημική κατάσταση. Βέβαια να διευκρινίσουμε ότι βεβαίως είμαστε υπέρ των διαφόρων μέτρων προστασίας, γιατί ακόμα και στην ενδημία ο πληθυσμός χρειάζεται προφύλαξη για τη μη εξάπλωση των ιογενών λοιμώξεων.

Αλλά κρατάτε με αυτόν τον τρόπο δέσμιους χιλιάδες συμβασιούχους για να εξυπηρετείτε τα κομματικά σας συμφέροντα. Επίσης χιλιάδες οργανικά κενά που επιβάλλουν την άμεση προκήρυξη μόνιμων διορισμών για την κάλυψη των αναγκών δεν προκηρύσσονται.

Φυσικά αιτείστε και παράταση συμβάσεων προμηθειών στο Εθνικό Κέντρο Αιμοδοσίας. Γιατί αυτές οι συμβάσεις δεν προκηρύσσονται μέσω του ΕΚΑΠΥ; Γιατί υπάρχουν δύο μέτρα και δύο σταθμά; Άλλη μια απορία.

Και φυσικά θα αναφερθώ στην παράταση θητείας των διοικήσεων των νοσηλευτικών ιδρυμάτων. Οι διοικήσεις, με τον τρόπο που έχουν διοριστεί, είναι από μόνες τους ένας παράγοντας κατασπατάλησης δημοσίου χρήματος, ένας παράγοντας στον οποίο οφείλεται η παράκαμψη της λίστας -ξέρουμε τι γίνεται μεταξύ διοικητών ρουσφετιών και μερικών χαριστικών επιλογών στον τρόπο που μπαίνουν τα χειρουργεία στη σειρά- και ακόμα μια φορά διαφαίνεται η προχειρότητα με την οποία ασκεί διοίκηση η Κυβέρνηση της Νέας Δημοκρατίας. Διότι ουσιαστικά αφορά όλο το φάσμα του ΕΣΥ.

Εμείς θέλουμε -και το ξανατονίζουμε- οι διοικήσεις να προσλαμβάνονται μετά από διεθνή διαγωνισμό, με ειδικά κριτήρια, συγκεκριμένα, αντικειμενικά κριτήρια, και η θητεία τους να είναι πενταετής, ώστε να μην σχετίζονται με τους εκλογικούς κύκλους.

Και φυσικά επανέρχεστε πάλι με ΠΝΠ που την είχαμε ψηφίσει μέχρι τη λήξη στις 30 Σεπτεμβρίου και επανέρχεστε. Αυτό δείχνει πολύ πρόχειρη αντιμετώπιση του όλου ζητήματος. Δεν συναινούμε στην πρακτική των επαναλαμβανόμενων παρατάσεων και παραμένει, σας είπα, πάγια θέση του ΠΑΣΟΚ ο τρόπος με τον οποίο πρέπει να γίνει η επιλογή.

Κυρίες και κύριοι, το επιτελικό κράτος της Νέας Δημοκρατίας αναδεικνύεται κάθε μέρα ανεπαρκές και επικίνδυνο για τους πολίτες. Εμπαίζετε τους θεσμούς και τον ελληνικό λαό. Δεν σέβεστε την κοινοβουλευτική διαδικασία. Οι τροπολογίες της τελευταίας στιγμής έχουν παγιωθεί ως τακτική. Σας ενδιαφέρει μόνο η εξυπηρέτηση συμφερόντων. Όλα προσχηματικά, όλα στο πόδι, πρόχειρα, μπαλώματα που δεν δίνουν λύση.

Απεναντίας, ανοίγετε νέα μέτωπα. Το ΕΣΥ, αυτό που χειροκροτήσατε στα δύσκολα, το απαξιώνετε με την πολιτική που ακολουθείτε. Θα σβήσει ολοκληρωτικά.

Εμείς όμως δεν θα σταματήσουμε τον αγώνα για ένα ΕΣΥ, που να υπηρετεί τους πολίτες που έχουν ανάγκη από φροντίδα, ποιοτική και αξιοπρεπή περίθαλψη. Οι διαφορές μας για το ΕΣΥ είναι ιδεολογικές. Εσείς έχετε ως προτεραιότητα την εξυπηρέτηση των διαφόρων συμφερόντων και εμείς έχουμε ως πυρήνα της πολιτικής μας την εξυπηρέτηση των αναγκών των πολιτών.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε, και για την τήρηση του χρόνου.

Σας ενημερώνω ότι έχουν εγγραφεί τριάντα ένας ομιλητές και παρακαλώ όλους όσοι λαμβάνουν τον λόγο να τηρούν τα περιθώρια τα οποία τους δίνονται.

Τώρα τον λόγο έχει ο ειδικός αγορητής του Κομμουνιστικού Κόμματος Ελλάδας κ. Γεώργιος Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Συζητάμε ένα ακόμα νομοσχέδιο που θα ταίριαζε ο τίτλος «Στο ίδιο έργο θεατές». Είναι ένα νομοσχέδιο στη συνέχεια αντίστοιχων προηγούμενων νομοσχεδίων, που έρχονται και ξανάρχονται εδώ και τρία χρόνια, τριάμισι ίσως. Αυτά τα νομοσχέδια όμως δεν απαντούν στις ανάγκες της λαϊκής υγείας, αλλά σχετίζονται ακριβώς με αντιλαϊκές ανατροπές με ευκαιρία την πανδημία, ενώ σχεδόν το σύνολο των άρθρων δεν έχουν καμμία σχέση με την ενίσχυση της προστασίας της δημόσιας υγείας και των υπηρεσιών υγείας.

Μάλιστα η επίκληση ως στόχου της ενίσχυσης του ΕΣΥ είναι ψευδεπίγραφη, αφού αυτά τα μέτρα έχουν ήδη εφαρμοστεί, δεν έχουν ενισχύσει το ΕΣΥ στην κατεύθυνση βελτίωσης των παροχών στους ασθενείς. Στην πράξη έχουμε επιδείνωση των όρων παροχής των αναγκών των ασθενών σε υπηρεσίες υγείας και συγχρόνως έχει ενισχυθεί ο εξαναγκασμός τους να απευθύνονται στους επιχειρηματίες υγείας, βάζοντας βαθιά το χέρι στην τσέπη.

Συγχρόνως η επίκληση των έκτακτων αναγκών αποτελεί και αντιεπιστημονικό και επικίνδυνο επιχείρημα, αφού στην πράξη έχει αποδειχθεί ότι οι δημόσιες μονάδες υγείας συνολικά δεν μπορούσαν να αντιμετωπίσουν τις τακτικές ανάγκες πριν την πανδημία, πολύ περισσότερο κατά τη διάρκειά της, αλλά και μετά.

Τι προσπαθεί να κάνει η Κυβέρνηση; Να περάσει την αντίληψη ότι όλα ήταν καλά πριν την πανδημία και πως πήρε και παίρνει μέτρα -πρόσθετα τα ονομάζει. Όμως όλα αυτά τα λεγόμενα «πρόσθετα» μέτρα, που αναφέρονται και στο νομοσχέδιο και αποτελούν χρονικές παρατάσεις των προηγούμενων ρυθμίσεων ή ενισχύουν προηγούμενες ρυθμίσεις, εφαρμόζονταν με άμεσο ή έμμεσο τρόπο ακόμα πριν την πανδημία. Αντανακλούσαν και αντανακλούν την πολιτική περικοπών στο δημόσιο σύστημα υγείας, τη μείωση του λεγόμενου εργατικού κόστους μέσω της μείωσης του προσωπικού, της ενίσχυσης του επικουρικού προσωπικού, συμβασιούχων, ΙΔΟΧ και κάθε είδους ελαστική μορφή εργασίας και αντίστοιχα μείωσης του μόνιμου προσωπικού.

Αλήθεια, και πριν την πανδημία, με την πολιτική όλων των κυβερνήσεων δεν στέλνονταν χιλιάδες ασθενείς πεσκέσι στους ιδιώτες επιχειρηματίες της υγείας; Και αυτό συνέβαινε και συμβαίνει, επειδή όλες οι κυβερνήσεις, χωρίς εξαίρεση, είχατε φροντίσει ώστε οι δημόσιες μονάδες υγείας να μην μπορούν να ανταποκριθούν ακόμα και σε σχετικά απλές ανάγκες του λαού, την ιατροφαρμακευτική του περίθαλψη, νοσηλεία, θεραπείες και άλλα.

Και έρχεστε τώρα, για παράδειγμα, με το άρθρο 11 και την περιβόητη «ενιαία λίστα χειρουργείων», που ουσιαστικά ακόμα και αν εφαρμοστεί με αυστηρά επιστημονικά κριτήρια η σειρά προτεραιότητας, όπως λέτε, το μόνο που θα εξασφαλίσει θα είναι ενδεχομένως η ισοτιμία στις πολύμηνες αναμονές για ένα χειρουργείο και τίποτα παραπάνω. Λίστες που υπήρχαν και πριν την πανδημία, χρόνια πριν, και που διογκώθηκαν στην πανδημία, αφού μετατρέψατε τα νοσοκομεία σε μονάδες μιας νόσου.

Συνεπώς, το κύριο ζήτημα-πρόβλημα δεν είναι η αδιαφάνεια και η ανισότητα, ούτε το ότι δεν είναι ενημερωμένος ο ασθενής για την ημερομηνία επέμβασης, όπως ισχυρίζεται η Κυβέρνηση, αλλά το ότι οι τεράστιες ελλείψεις σε προσωπικό, τα κλειστά κρεβάτια ΜΕΘ, οι ελλείψεις ακόμη και υλικών χειρουργείων λόγω της κρατικής υποχρηματοδότησης οδηγούσαν και οδηγούν στις μεγάλες λίστες αναμονής, στις αναβολές χειρουργείων και άλλα, διατηρώντας το σημερινό απαράδεκτο καθεστώς των πολύμηνων χρόνων αναμονής. Αυτή είναι και η αντικειμενική βάση που γεννά και τα φαινόμενα της ανισότιμης μεταχείρισης, του χρηματισμού και πάει λέγοντας.

Έτσι, λοιπόν, η κατάρτιση της λίστας δεν θα εξαλείψει τις συνέπειες που έχει για τους ασθενείς η παραπάνω κατάσταση, όπως το ότι εξαναγκάζονται να περιμένουν αρκετό καιρό μέχρι να έρθει η σειρά της επέμβασής τους με πιθανή επιδείνωση του προβλήματος υγείας τους ή να καταφεύγουν στον ιδιωτικό τομέα, πληρώνοντας επιπλέον μεγάλα χρηματικά ποσά.

Για να λυθεί το πρόβλημα των τεράστιων λιστών αναμονής απαιτούνται προσλήψεις μόνιμου προσωπικού, επαρκής κρατική χρηματοδότηση των νοσοκομείων ώστε να μπορούν να λειτουργήσουν τα κρεβάτια, οι χειρουργικές αίθουσες, οι κλίνες ΜΕΘ, που σήμερα είναι κλειστά. Τα ποσοστά τα λέγατε εσείς οι ίδιοι μέσα στη συζήτηση στην επιτροπή. Θα πρέπει να αναρτηθούν και άλλα όσα αναγκαία χρειάζονται πανελλαδικά και τα νοσοκομεία, φυσικά, να έχουν τα απαραίτητα υλικά και αναλώσιμα.

Κατά συνέπεια, τα μέτρα σας έχουν παρελθόν, παρόν και κυρίως προδιαγράφουν το μέλλον, δηλαδή αποτελούν την προετοιμασία της γενικευμένης εφαρμογής τους στο πλαίσιο του λεγόμενου νέου ΕΣΥ, όπως το λέγατε, αναγεννημένου ΕΣΥ όπως μπορείτε να το πείτε τώρα -όπως και να το πείτε- μία προετοιμασία για την οποία όμως, όλες οι προηγούμενες κυβερνήσεις συνέβαλλαν βάζοντας η καθεμιά το δικό τους λιθαράκι στο αντιλαϊκό οικοδόμημα και στα ζητήματα της δημόσιας υγείας.

Αυτό το γεγονός σημαίνει συνέχιση, επέκταση και εμβάθυνση της λειτουργίας των νοσοκομείων με ιδιωτικοοικονομικά κριτήρια στη λογική κόστος-όφελος, με βάση -για παράδειγμα- τις κατευθύνσεις του Οργανισμού Διασφάλισης της Ποιότητας στην Υγεία –ΟΔΙΠΥ Α.Ε- και τα κριτήρια κοστολόγησης ομοιογενών διαγνωστικών κατηγοριών, τα οποία διαμόρφωσε το Κέντρο Τεκμηρίωσης και Κοστολόγησης Νοσοκομειακών Υπηρεσιών στη διάρκεια διακυβέρνησης του ΣΥΡΙΖΑ.

Αυτό το γεγονός σημαίνει πως όλο και μεγαλύτερο μέρος του κόστους λειτουργίας, συμπεριλαμβανομένων μελλοντικά και της μισθοδοσίας του ολοένα και λιγότερου και φθηνότερου προσωπικού των νοσοκομείων-επιχειρήσεων –ή νοσοκομείων Α.Ε, εάν θέλετε- θα πρέπει να καλύπτεται από την πώληση υπηρεσιών υγείας σε ασθενείς-πελάτες από τον ΕΟΠΥΥ, δηλαδή από τα λεφτά των ίδιων ασφαλισμένων, του ελληνικού λαού και από τις ασφαλιστικές εταιρείες όπου και σε αυτές πάλι όσοι ασφαλίζονται καταβάλλουν συγκεκριμένα ασφάλιστρα.

Πρόκειται, δηλαδή, για τη λογική των δημόσιων μονάδων υγείας που λειτουργούν ως αυτοχρηματοδοτούμενες επιχειρήσεις, η οποία θα οξύνει τη διαφοροποίησή τους και θα κρίνει τη βιωσιμότητά τους, ανάλογα με τα έσοδα που θα έχουν και στον ανταγωνισμό φυσικά μεταξύ τους το ένα νοσοκομείο με το άλλο, με τη λαϊκή υγεία όμως να περιορίζεται συγχρόνως στα βασικά πακέτα, οι όροι δουλειάς των υγειονομικών να επιδεινώνονται συνεχώς, ενώ ταυτόχρονα ενισχύεται η ιδιωτική επιχειρηματική δράση, όπως και η επιχειρηματική λειτουργία των δημόσιων μονάδων υγείας και αντίστοιχα η εμπορευματοποίηση των εργασιών τους.

Εξάλλου, τα τελευταία νομοσχέδια και της δικής σας Κυβέρνησης και προηγούμενων κυβερνήσεων τμήμα-τμήμα, κομμάτι-κομμάτι, υλοποιούν αυτή τη στρατηγική κοινή γραμμή κατεύθυνσης λειτουργίας των δημόσιων μονάδων υγείας, δηλαδή της περαιτέρω -όπως προείπα- εμπορευματοποίησης των υπηρεσιών τους και της επιχειρηματικής δράσης τους, λειτουργίας τους.

Όλα αυτά, λοιπόν, αποτελούν απόδειξη ακριβώς των επικίνδυνων ορίων για τη λαϊκή υγεία, που προαπαιτεί η καπιταλιστική ανάπτυξη και φυσικά η οικονομία που είναι η αιτία στην οποία ταυτίζεστε όλα τα αστικά κόμματα, είτε ως συμπολίτευση είτε ως αντιπολίτευση.

Αυτή είναι η αιτία, λοιπόν, που η προστασία της δημόσιας υγείας περιορίζεται αποκλειστικά -για παράδειγμα- στα εμβόλια κατά του κορωνοϊού, όπως προβλέπεται στο νομοσχέδιο, χωρίς κανένα άλλο μέτρο πολιτικού χαρακτήρα, αφού επαναφέρετε τα γνωστά πιστοποιητικά εμβολιασμού που χρησιμοποιήθηκαν για την αναστολή εργασίας, τα οποία, εξάλλου, σύμφωνα με τα δεδομένα δεν διασφαλίζουν τη μη διασπορά του κορωνοϊού, όπως επίσης και η υποχρεωτικότητα των διαγνωστικών τεστ σε ορισμένους χώρους, που ναι μεν είναι χρήσιμα, όμως επαφίεται στην ατομική ευθύνη του καθενός να φροντίσει για την επί πληρωμή πραγματοποίησή του.

Ακριβώς η υπηρέτηση αυτού του δρόμου ανάπτυξης είναι η αιτία που η λεγόμενη ενίσχυση του δημόσιου συστήματος υγείας αντί να αφορά μαζικές προσλήψεις μόνιμου προσωπικού στις δημόσιες μονάδες υγείας, σύμφωνα με τις ανάγκες των δημόσιων μονάδων υγείας, τις ανάγκες δηλαδή του λαού, αφορά ολιγόμηνες παρατάσεις των συμβασιούχων, πρακτικά παράταση των απολύσεων, την αξιοποίηση επικουρικού προσωπικού, ιδιωτών γιατρών, μετακινήσεις γιατρών και άλλου προσωπικού από μονάδα σε μονάδα.

Αυτή είναι επίσης η αιτία που με το άρθρο 3 για παράδειγμα οριοθετείται το ποσό των 2 εκατομμυρίων για τις πρόσθετες αποζημιώσεις. Ποιου; Του μετακινούμενου προσωπικού, συνεχίζοντας ένα φθηνό και επικίνδυνο μέτρο, προκειμένου να αντιμετωπιστεί η πολιτική των μη προσλήψεων στο δημόσιο σύστημα υγείας.

Αυτή ακριβώς είναι η αιτία που το άρθρο 5, με την υπέρβαση της σαρανταοκτάωρης εβδομαδιαίας διάρκειας εργασίας των ιατρών αντανακλά τις μεγάλες ελλείψεις σε ιατρικό προσωπικό, όπως και την άρνηση της Κυβέρνησης να προσλάβει με συνοπτικές διαδικασίες όλους όσοι ενδιαφέρονται να εργαστούν στις δημόσιες μονάδες υγείας. Η υπηρέτηση αυτού του δρόμου ανάπτυξης, του καπιταλιστικού δρόμου ανάπτυξης, είναι η αιτία, όπως για παράδειγμα στο άρθρο 7 της διατήρησης της υποστελέχωσης των δημόσιων μονάδων υγείας και η εφαρμογή της κινητικότητας αντί της λύσης για μαζικές προσλήψεις υγειονομικών με βάση τα τυπικά προσόντα και κατάργηση όλων των νόμων που περιέκοψαν τις αποδοχές τους. Το ακούσαμε για ακόμα μία φορά και στην επιτροπή φορέων από τους νοσοκομειακούς γιατρούς.

Αυτή είναι η αιτία που αντί για μετατροπή των συμβάσεων όλων των εργαζομένων και την πρόσληψή τους με μόνιμη και σταθερή εργασία με τις προβλέψεις των άρθρων 8, 9 και 10 παρατείνετε για τρεις μήνες την εργασία τους. Και μετά τι; Απόλυση. Αυτή επίσης είναι η αιτία των επί μέρους τροποποιήσεων που προωθείτε στην Εθνική Αρχή Ιατρικώς Υποβοηθούμενης Αναπαραγωγής, αφήνοντας όμως στο απυρόβλητο τη σχεδόν πλήρη εμπορευματοποίηση αυτής της ανάγκης για τα ζευγάρια και αντίστοιχα τους κοινωνικούς όρους εκμετάλλευσης φτωχών γυναικών, είτε είναι δότριες ωαρίων, παρένθετες μητέρες και πάει λέγοντας και συνάμα της κερδοφορίας αυτού του τομέα που υπερασπίζεται η Κυβέρνηση και που ανεξάρτητα από τη σύνθεση της αρχής, αν θα είναι δικαστικός, αν θα είναι μαιευτήρας, κάτι τέτοιο ακούσαμε και εδώ από τον εισηγητή του ΣΥΡΙΖΑ.

Ανεξάρτητα, λοιπόν, από τη σύνθεση της αρχής, αποτελεί ακριβώς αυτή η κερδοφορία και σε αυτόν τον τομέα το φυτώριο για αναπαραγωγή ζητημάτων, όπως αυτό που ζήσαμε και είδαμε και ακούσαμε στα Χανιά, ενώ την ίδια ώρα, για παράδειγμα κύριε Υπουργέ, εδώ και χρόνια, ενώ υπάρχει η υποδομή στο Πανεπιστημιακό Νοσοκομείο της Λάρισας δεν λειτουργεί η μονάδα υποβοηθούμενης αναπαραγωγής. Αναφέρομαι στο Πανεπιστημιακό Νοσοκομείο της Λάρισας. Ελέγξτε το, αν δεν το ξέρετε. Έχουμε παρέμβει πάρα πολλές φορές σε ώτα μη ακουόντων προφανώς, για να μη λύνεται το ζήτημα. Δεν λειτουργεί. Είναι μέσα σε ένα δημόσιο νοσοκομείο με αυτή τη λειτουργία ναι, εντάξει. Όμως θα μπορούσε να προσφέρει υπηρεσίες σε κάποια ζευγάρια τα οποία δεν έχουν να πάνε να πληρώσουν για να αποκτήσουν ένα παιδί.

Αυτό πώς το λέτε εσείς; Φιλολαϊκή πολιτική; Που ακούμε ωραίες κουβέντες; Ξεκάθαρα η εξασφάλιση της πρόληψης, της θεραπείας και της αποκατάστασης της υγείας του πληθυσμού, κατά τη γνώμη μας, πρέπει θεωρητικά και πρακτικά να αποτελεί προτεραιότητα της πολιτικής που ασκείται και η οποία πρέπει να εκφράζεται στην αντίστοιχη ανάπτυξη του δημόσιου συστήματος υγείας, με κριτήριο να ανταποκρίνεται στις λαϊκές ανάγκες σε οποιεσδήποτε συνθήκες, ακόμα και στις λεγόμενες ακραίες ή έκτακτες καταστάσεις.

Το δημόσιο σύστημα υγείας, με ό,τι αυτό περιλαμβάνει, πρέπει να αποτελεί μέσο αντιμετώπισης των εκτάκτων καταστάσεων κι όχι το ίδιο να αποτελεί ένα ακόμα θύμα τους. Γιατί πρακτικά οι δημόσιες μονάδες υγείας πρέπει να εξασφαλιστεί ότι σε περίπτωση πυρκαγιών -τα ζήσαμε στην Αλεξανδρούπολη- δεν θα καίγονται ή δεν θα πνίγονται στους καπνούς, σε περίπτωση σεισμού δεν θα κινδυνεύουν να υποστούν σοβαρές ζημιές ή δεν θα πνίγονται, όπως έγινε στον Παλαμά για παράδειγμα, στο κέντρο υγείας αλλά και άλλες μονάδες πρωτοβάθμιας φροντίδας υγείας στη Θεσσαλία με τις πρόσφατες πλημμύρες.

Και ακριβώς αυτές οι μονάδες με αυτό τον τρόπο λειτουργίας θα μπορούν να προσφέρουν όχι μόνο για τις τρέχουσες ανάγκες του πληθυσμού σε αυτές τις έκτακτες καταστάσεις, όπως τις βαφτίζετε, αλλά θα υπάρχουν σε μεγάλο βαθμό για να μπορούν να προσφέρουν και στις έκτακτες καταστάσεις.

Ακριβώς είναι η μόνιμη επίκληση της Κυβέρνησης όλο αυτό το διάστημα του καλοκαιριού, αλλά και μετά το προδιαγεγραμμένο έγκλημα στη Θεσσαλία, με τις πλημμύρες. Διότι είναι προδιαγεγραμμένο έγκλημα και σε αυτό έχει τεράστιες ευθύνες διαχρονικά, όπως η σημερινή Κυβέρνηση, όλες οι κυβερνήσεις, περιφέρειες και δήμοι. Πέθανε κόσμος, δεκαοκτώ νεκροί. Τα στοιχεία τα ξέρετε, την έκταση της ζημιάς την ξέρετε. Τι κάνετε; Τι κάνετε για τη δημόσια υγεία που κόπτεσθε;

Τι θα γινόταν, αν δεν ήταν οι νοσοκομειακοί γιατροί, η Ομοσπονδία Νοσοκομειακών Γιατρών, η Ένωση Νοσοκομείων της Καρδίτσας να μπουν μπροστά και να οργανώσουν ιατρείο αλληλεγγύης; Ναι, αργότερα ήρθαν κάποια υλικά, να το πω έτσι, από την 5η Υγειονομική Περιφέρεια, αλλά οι ίδιοι οι γιατροί μπήκαν μπροστά, κάνοντας πράξη αυτό που λέμε εμείς, ότι και σε τέτοιες καταστάσεις ο λαός σώζει τον λαό.

(Θόρυβος από την πτέρυγα της Νέας Δημοκρατίας)

Λοιπόν, σας παρακαλώ! Δεν διέκοψα κανέναν! Ανεβείτε στο Βήμα και πείτε ό,τι θέλετε. Εντάξει; Δεν άκουσα τι είπατε ούτε προτίθεμαι να μπω σε διάλογο.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ! Μέσω των τοποθετήσεών σας όλοι! Παρακαλώ!

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Λοιπόν, η μόνιμη επίκληση της Κυβέρνησης για τις ακραίες καιρικές καταστάσεις, την κλιματική αλλαγή και πάει λέγοντας, δεν είναι τίποτε άλλο από την προσπάθεια να κρύψει την αντιλαϊκή της πολιτική πίσω από τις έντονες είτε βροχές είναι αυτές, είτε πυρκαγιές, είτε πανδημίες. Και οι έντονες βροχές και οι πυρκαγιές και οι πανδημίες και οι σεισμοί δεν είναι κάτι το μη προβλέψιμο.

Το πρόβλημα είναι ότι με την πολιτική ανάπτυξης υπέρ των επιχειρηματικών ομίλων, της ανταγωνιστικότητας και της τήρησης των αντιλαϊκών δημοσιονομικών στόχων, θεωρείτε περιττό κόστος όλα αυτά τα μέτρα που θα αξιοποιούν τα σύγχρονα επιστημονικά δεδομένα, τα σύγχρονα τεχνικά μέσα, που μπορούν να αντιμετωπίσουν είτε πλήρως είτε με τις ελάχιστες επιπτώσεις τις έκτακτες καταστάσεις κάθε φορά.

Και ακριβώς αυτή την πολιτική που υπηρετεί τα συμφέροντα και τα κέρδη του κεφαλαίου, αφήνοντας ανυπεράσπιστο τον λαό, πρέπει να βάλουν στο στόχαστρο οι υγειονομικοί, συνολικά οι εργαζόμενοι, τα λαϊκά στρώματα στη χώρα μας, διεκδικώντας πραγματική ενίσχυση του δημόσιου συστήματος υγείας, προσλήψεις στα νοσοκομεία, στην πρωτοβάθμια φροντίδα υγείας, σύγχρονη δημόσια και δωρεάν υγεία, φάρμακο, με βάση τις τεράστιες δυνατότητες της εποχής και φυσικά, κατάργηση της επιχειρηματικής δράσης.

Κλείνω με αυτό, κύριε Πρόεδρε. Οι εξελίξεις, λοιπόν και στον τομέα της υγείας επιβεβαιώνουν ότι δύο δρόμους ανάπτυξης έχει μπροστά του ο λαός, τον δρόμο που θα έχει ως κριτήριο την ικανοποίηση των κοινωνικών αναγκών και τον σημερινό, που αντιμετωπίζει και την υγεία, το φάρμακο ως εμπόρευμα και ακριβώς, από την έκβαση αυτής της αντιπαράθεσης θα κριθεί και η κατάκτηση του συστήματος υγείας που θα υπηρετεί τις κοινωνικές ανάγκες.

Και μια σύντομη αναφορά στο πρόβλημα που υπήρχε, βέβαια, αλλά διογκώθηκε το τελευταίο διάστημα και μάλιστα, προχθές υπήρχαν και αντιδράσεις, κινητοποιήσεις: Το Νοσοκομείο «Αγία Σοφία». Υπάρχουν ελλείψεις σε αίμα και κυρίως, αυτό που προβάλλουν και διεκδικούν, προφανώς και σε αυτή την κατεύθυνση, είναι τα τεράστια προβλήματα από την υποστελέχωση. Αποτέλεσμα αυτού η υποθεραπεία ασθενών.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε. Έχετε και τη δυνατότητα δευτερολογιών όλοι.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Μισό λεπτό, κύριε Πρόεδρε.

Δεν μπορεί παιδάκι να φεύγει με μεσογειακή αναιμία με είκοσι έξι αιματοκρίτη, γιατί δεν έχουν αίμα ή γιατί δεν έχουν τη δυνατότητα να το περιθάλψουν, γιατί δεν υπάρχει προσωπικό. Αυτά τα βλέπετε; Θα τα λύσετε; Και καλά η κινητικότητα; Αυτά θα τα λύσετε; Είναι και άλλα πολλά. Χιλιάδες παραδείγματα μπορούμε να πούμε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει η ειδική αγορήτρια της Ελληνικής Λύσης κ. Μαρία Αθανασίου.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριε Υπουργέ, κύριοι συνάδελφοι, κληθήκαμε να ψηφίσουμε τις διατάξεις του προωθούμενου από την Κυβέρνηση σχεδίου νόμου με τον ψευδεπίγραφο τίτλο «Ρυθμίσεις για την αντιμετώπιση της πανδημίας του κορωνοϊού, την ενίσχυση της προστασίας της δημόσιας υγείας και των υπηρεσιών υγείας, το ηλεκτρονικό σύστημα παρακολούθησης της διακίνησης φαρμάκων, την Ενιαία Λίστα Χειρουργείων και άλλες επείγουσες διατάξεις». Κληθήκαμε να επεξεργαστούμε προωθούμενες διατάξεις οι οποίες αφορούν σε διαφορετικά Υπουργεία και κοινοβουλευτικές επιτροπές, τις οποίες ωστόσο η Κυβέρνηση περιέλαβε σε ένα και μόνο νομοσχέδιο.

Αυτή η νοοτροπία της Κυβέρνησης να φέρνει mixed σχέδια νόμου προς ψήφιση είναι ενδεικτική της πολιτικής την οποία ακολουθεί και την οποία προτίθεται, προφανώς, να ακολουθήσει μέχρι και το τέλος της θητείας της.

Κυρίες και κύριοι, διαφωνούμε με τη λογική των παρατάσεων οι οποίες ούτε λύση είναι ούτε προάγουν το Εθνικό Σύστημα Υγείας και φυσικά, ούτε εξασφαλίζουν τη δημόσια υγεία. Υιοθετείτε ακατάλληλα μέτρα στο όνομα μιας ανύπαρκτης πλέον πανδημίας.

Διαφωνούμε με τον τρόπο που επιλέγετε τη νομοθέτηση της ενιαίας λίστας χειρουργείων, διότι γεννά πιο πολλά ερωτήματα, δημιουργεί πιο πολλά εκκρεμή ζητήματα παρά επιλύει. Αφήνει, μάλιστα, αναπάντητα τα ερωτήματά μας, καθώς δεν απαντήθηκαν κατά τη διάρκεια των προηγούμενων συνεδριάσεων της επιτροπής.

Άρθρο 8, ο σκοπός, αλλά και το άρθρο 2, το αντικείμενο: Χαρακτηρίσαμε το νομοσχέδιο ως ψευδεπίγραφο και είναι, από τη στιγμή κατά την οποία στον τίτλο του περιλαμβάνεται η φράση «προστασία της δημόσιας υγείας» και για κακή συγκυρία, η Κυβέρνηση ατυχώς και άστοχα επέλεξε να το εισάγει αμέσως μετά την πρώτη θεομηνία και αμέσως μετά τη δεύτερη θεομηνία στη Θεσσαλία και την Εύβοια.

Είναι γνωστό πως η κατάσταση στη Θεσσαλία αποτελεί πλέον υγειονομική βόμβα, όπως είχε εγκαίρως προείπει η επιστημονική κοινότητα. Ωστόσο, κανένας λόγος δεν γίνεται από την Κυβέρνηση για την προστασία της δημόσιας υγείας λόγω των κακών υγειονομικών συνθηκών στη Θεσσαλία ούτε βέβαια η Κυβέρνηση επέλεξε να εισαγάγει κάποια διάταξη σχετικά με την αντιμετώπιση των, όντως, έκτακτων υγειονομικών αναγκών της Θεσσαλίας. Τίποτα. Η Κυβέρνηση τηρεί πλήρη σιωπή.

Αντιθέτως, θεωρεί επείγουσες τις διατάξεις οι οποίες σχετίζονται με τον ήδη πολλάκις εξασθενημένο πλέον ενδημικό κορωνοϊό και κατ’ αυτόν τον τρόπο, κρύβεται από την πραγματικότητα. Ήδη, στη Θεσσαλία λόγω της μόλυνσης των υδάτων, των πτωμάτων από τα νεκρά ζώα στον κάμπο, τα οποία η Κυβέρνηση αμέλησε εγκαίρως να περισυλλέξει, καθώς και από την καταστροφή των υποδομών, έχουμε εμφάνιση κρουσμάτων λεπτοσπείρωσης, η οποία σχετίζεται άμεσα με την πολύ κακή κατάσταση της υγιεινής την οποία προαναφέραμε. Ήδη, δυστυχώς, μετράμε στον Θεσσαλικό Κάμπο τον πρώτο θάνατο από λεπτοσπείρωση ενός νέου ανθρώπου μόλις πενήντα επτά ετών.

Παράλληλα, από την ίδια αιτία στη Θεσσαλία αυξάνονται τα κρούσματα γαστρεντερίτιδας, των λοιμώξεων του αναπνευστικού στις πληγείσες περιοχές. Προσφάτως ανακοινώθηκε ότι είχαμε έξι ακόμα εισαγωγές στο νοσοκομείο με γαστρεντερίτιδα και δεκαπέντε εισαγωγές με λοίμωξη του αναπνευστικού. Παράλληλα, καταγράφηκαν τριάντα δύο νέα κρούσματα με λοιμώξεις του γαστρεντερικού και ογδόντα έξι νέα κρούσματα με λοιμώξεις του αναπνευστικού και η Κυβέρνηση επιλέγει να σιωπά και να παρατείνει αναχρονιστικές διατάξεις, οι οποίες αναφέρονται σε δήθεν έκτακτες καταστάσεις, οι οποίες αφορούν στην πανδημία, η οποία και επισήμως έληξε πριν από πέντε μήνες με ανακοίνωση του ΠΟΥ.

Ο COVID-19 ακολουθεί τη φυσική του εξέλιξη και ήδη υποβαθμίστηκε σε ενδημική νόσο, όπως και ήταν αναμενόμενο, όπως συμβαίνει με όλους τους κορωνοϊούς. Άραγε, για ποια πανδημία μιλάει η Κυβέρνηση; Για ποια πανδημία καλούμαστε σήμερα να νομοθετήσουμε;

Παρ’ όλα αυτά, η Κυβέρνηση επιμένει να νομοθετεί παρατάσεις διατάξεων οι οποίες πρωτοψηφίστηκαν με τη μορφή της ακραίας νομοθετικής διαδικασίας της πράξης νομοθετικού περιεχομένου το έτος 2020 και οι οποίες αφορούν σε πλέον ανύπαρκτη πανδημία. Ήταν μοιραία εκείνη η ΠΝΠ που παρετείνετο κάθε τρεις μήνες με την πρόφαση των κατεπειγόντων μέτρων αποφυγής και περιορισμού διάδοσης του κορωνοϊού και έδωσε στο δημόσιο τη δυνατότητα των απευθείας αναθέσεων για τις προμήθειες υγειονομικού υλικού, φαρμάκων και μέσων προστασίας. Τον Απρίλιο του 2023, οι απευθείας αναθέσεις για την πανδημία ανήλθαν στα 3 δισεκατομμύρια ευρώ. Υπουργός σας το δήλωσε.

Αυτές τις διατάξεις η Κυβέρνηση θεωρεί προφανώς ακόμα επείγουσες, αφήνοντας παράλληλα χωρίς αντιμετώπιση όντως επείγοντα προβλήματα, όπως εν προκειμένω, η υγειονομική βόμβα στη Θεσσαλία. Με αυτό τον τρόπο, θέτει σε άμεσο κίνδυνο ανθρώπινες ζωές, παραπλανώντας την ίδια στιγμή τους πολίτες με το να ισχυρίζεται ανακριβώς ότι δήθεν νοιάζεται για τη δημόσια υγεία. Μα, ακόμα και πριν την επίσημη λήξη της κατάστασης έκτακτης ανάγκης, οι ανεπτυγμένες χώρες, η μία μετά την άλλη, ήραν τα μέτρα περιορισμού και κήρυξαν την πανδημία λήξασα. Τελευταία αυτών ήταν και η Ελλάδα. Δυστυχώς, έχουμε την πρωτιά σε πολλά να είμαστε οι τελευταίοι.

Και τώρα εσείς εισάγετε προς ψήφιση το παρόν με τον παραπλανητικό τίτλο «Ρυθμίσεις για την αντιμετώπιση της πανδημίας του κορωνοϊού». Το υπό ψήφιση νομοσχέδιο είναι, λοιπόν, ψευδεπίγραφο και παραπλανητικό διότι αφ’ ενός αναφέρεται σε ανύπαρκτη πλέον πανδημία και αφ’ ετέρου δεν προάγει και δεν προστατεύει καθόλου τη δημόσια υγεία, γιατί ούτε ασχολείται στην ουσία με αυτήν, αφού παραλείπει στη Θεσσαλία και άλλα φλέγοντα ζητήματα χρόνιων παθογενειών του κλάδου και ούτε προασπίζει τον δημόσιο χαρακτήρα της υγείας. Αντιθέτως, τον θέτει σε θανάσιμο κίνδυνο στην ουσία στραγγαλίζοντας το ΕΣΥ, ενέργεια στην οποία η Κυβέρνησή σας επιδίδεται μεθοδικά και κατόπιν σχεδίου και ωθεί τους ασθενείς στον ιδιωτικό τομέα ως τη μόνη ενδεδειγμένη λύση.

Άρθρο 3: Θεωρούμε ότι δεν προσφέρει κάτι ουσιαστικό η επίδειξη των εν θέματι πιστοποιητικών. Δεν προσφέρουν καμμία αξιόλογη πληροφορία ούτε διασφαλίζουν ότι αυτός ο οποίος φέρει πιστοποιητικό εμβολιασμού ή νόσησης δεν νοσεί τώρα. Είναι πλέον και επιστημονικά αποδεδειγμένο αυτό για το οποίο η Ελληνική Λύση επέμεινε ήδη από την πρώτη στιγμή, ότι δηλαδή οι εμβολιασμένοι και νοσούν εκ νέου -μάλιστα πλέον πολύ πιο σύντομα λόγω των συνεχών μεταλλάξεων- αλλά και μεταδίδουν το ίδιο με τους μη εμβολιασμένους.

Άρθρο 4: Δημόσιες συμβάσεις για τη διάθεση εμβολίων κατά του κορωνοϊού. Σε ποια εμβόλια αναφέρεται η Κυβέρνηση; Στα παρωχημένα; Σε αυτά τα οποία δεν καλύπτουν τις επικρατούσες τώρα μεταλλάξεις; Αυτή η διάταξη βρίσκεται εκτός πραγματικότητας, όπως και το μισό εξάλλου νομοσχέδιο, το οποίο αναφέρεται σε παρατάσεις διατάξεων οι οποίες κινούνται πλέον εκτός πραγματικότητας. Η Κυβέρνηση, λοιπόν, δαπανά δημόσια κονδύλια για τη διατήρηση και τη διάθεση αυτών των εμβολίων; Έχει προφανώς προμηθευτεί μεγάλες ποσότητες, οι οποίες παρέμειναν αδιάθετες;

Και μάλιστα, στο ίδιο άρθρο προβλέπεται ότι για την απρόσκοπτη εφαρμογή του προγράμματος εμβολιασμών κατά του κορωνοϊού και την έγκαιρη διάθεση των εμβολίων κατά του κορωνοϊού στα εμβολιαστικά κέντρα το Υπουργείο Υγείας δύναται να προβαίνει στη σύναψη -ακούστε!- νέων συμβάσεων για την εξασφάλιση υπηρεσιών διάθεσης των εμβολίων κατά του κορωνοϊού.

Διερωτόμεθα, λοιπόν, κύριε Υπουργέ, ποιο είναι το αντικείμενο των συμβάσεων αυτών; Ποιοι οι αντισυμβαλλόμενοι του δημοσίου; Ποιοι όροι θα διέπουν τις συμβάσεις αυτές; Θα ελεγχθεί η νομιμότητά τους, αλλά και η σκοπιμότητά τους; Θα γίνονται με δημόσιο, διαφανή και αμερόληπτο διαγωνισμό ή μήπως κατόπιν απευθείας αναθέσεων;

Οι απαντήσεις είναι προφανείς. Η Κυβέρνηση προτιμά να φυλάσσει ακατάλληλα και παρωχημένα εμβόλια για ανύπαρκτες μεταλλάξεις του κορωνοϊού και αυτό το χαρακτηρίζει ως κατεπείγον και το εντάσσει στις επείγουσες διατάξεις για την προστασία της δημόσιας υγείας. Εύλογα τα συμπεράσματα. Προφανώς, οι εν λόγω συμβάσεις, τις οποίες φιλοδοξεί να συνάψει το Υπουργείο Υγείας, εξυπηρετούν ιδιωτικά συμφέροντα κερδοσκόπων και εξυπηρετούν εκπληρώσεις υποσχέσεων προς κυβερνητικούς φίλους.

Άρθρο 5: Παράταση ισχύος της δυνατότητας υπέρβασης της σαρανταοκτάωρης εβδομαδιαίας διάρκειας εργασίας των γιατρών των νοσοκομείων και μονάδων πρωτοβάθμιας φροντίδας υγείας. Οι παθογένειες του τομέα υγείας και τα προβλήματα τα οποία οδήγησαν σε ολέθρια αποτελέσματα του κορωνοϊού στην πατρίδα μας οφείλονται στις ανύπαρκτες ΜΕΘ, στον υποστελεχωμένο και αποδιοργανωμένο τομέα δημόσιας υγείας, στην κάκιστη πολιτική που ακολουθήσατε στον τομέα του εμβολιασμού και της έλλειψης λήψης αποτελεσματικών μέτρων. Σε όλα αυτά τα προβλήματα η Κυβέρνηση επιλέγει να προσθέτει ακόμα ένα, την παράταση της υπερωριακής εργασίας των ήδη εξαντλημένων σωματικά, ψυχολογικά και κυρίως ηθικά υγειονομικών, θέτοντας σε άμεσο κίνδυνο την αποτελεσματικότητά τους και κατ’ επέκταση την υγεία των πολιτών.

Στο ίδιο μήκος κύματος κινούνται τα άρθρα 6, 8, 9, 10. Πρόκειται πάλι για συνεχείς παρατάσεις, για μέτρα προσωρινού χαρακτήρα, τα οποία ελήφθησαν όταν υφίστατο η πανδημία και με σκοπό την κάλυψη έκτακτων αναγκών. Από 14-3-2020 έχουν παρέλθει σχεδόν τέσσερα χρόνια και η Κυβέρνηση ακόμα καλύπτει με παρατάσεις τις μόνιμες και διαρκείς ανάγκες των προνοιακών δομών επιμένοντας να τις χαρακτηρίζει, δήθεν, ως έκτακτες, κρατώντας σε αγωνία τους εργαζόμενους.

Επιπροσθέτως, στη ρύθμιση αυτή αναφέρεται ότι οι προσλήψεις προσωπικού για την αντιμετώπιση έκτακτων αναγκών από την εμφάνιση και διασπορά του κορωνοϊού στους ανωτέρω φορείς, επικουρικό, ιατρικό, νοσηλευτικό, λοιπό βοηθητικό και πάσης φύσεως προσωπικό, δύναται να γίνουν κατά παρέκκλιση των κειμένων διατάξεων. Διερωτόμεθα, λοιπόν, ποιος είναι ο λόγος για τον οποίο η Κυβέρνηση επιλέγει την κατά παρέκκλιση εφαρμογή των κείμενων διατάξεων; Κρίνει τις κείμενες διατάξεις ως ακατάλληλες ή ανεπαρκείς; Και ποιες θεωρεί ως επαρκείς και κατάλληλες; Και γιατί δεν τις εισάγει προς ψήφιση, ούτως ώστε να στελεχώσει με τρόπο επαρκή και κατάλληλο τις καταρρέουσες δομές υγείας;

Προφανώς και εδώ η Κυβέρνηση έχει δεσμευτεί να τηρήσει ιδιωτικές υποσχέσεις προς φίλους και εξυπηρετείται από αυτές τις δήθεν ακατάλληλες διατάξεις, για να μπορεί να εφαρμόζει παρεκκλίσεις τους κατά το δοκούν και ανάλογα με τις ιδιωτικές υποσχέσεις τις οποίες είχε κατά περίπτωση δεσμευτεί να εκπληρώνει.

Άρθρο 11: Ενιαία λίστα χειρουργείων. Η Κυβέρνηση φιλοδοξεί με αυτή τη ρύθμιση να καταρτίσει ενιαίες λίστες χειρουργείων οι οποίες να οργανώνονται και να παρακολουθούνται σε όλα τα νοσοκομεία του ΕΣΥ της χώρας κεντρικά. Σκοπός είναι το να περιμένουν πιο μικρό διάστημα οι ασθενείς μέχρι να χειρουργηθούν. Ήδη σε αναμονή βρίσκονται περίπου εννέα χιλιάδες χειρουργεία. Το εύλογο ερώτημα είναι το εξής: Με ποιους χειρουργούς θα χειρουργηθούν; Με ποιους αναισθησιολόγους -ειδικότητα υπό εξαφάνιση! Σε ποιες κλίνες, όταν μόνο στην Αττική το ποσοστό πάνω από το 40% των κλινών είναι εκτός λειτουργίας; Με ποιες υλικοτεχνικές υποδομές και με ποιους νοσηλευτές;

Θεωρούμε ότι η διάταξη αυτή εξυπηρετεί πάλι ιδιωτικά συμφέροντα γιατρών, οι οποίοι μπορούν πλέον να χειρουργούν και να αμείβονται ιδιωτικά, σε περιβάλλον όμως δημοσίων νοσοκομείων. Επιπλέον, ευνοεί και την εμφάνιση φαινομένων να πουλούν εκδούλευση οι γιατροί στους ασθενείς τους και να επιδιώκουν μικρότερη αναμονή είτε χωρίς είτε ακόμα και με υλικό αντάλλαγμα. Δυστυχώς, αντίστοιχη είναι και η πρόσφατη υπόθεση γιατρού χειρουργού ογκολόγου, ο οποίος είναι πλέον υπόδικος, διότι λάμβανε αμοιβές από ασθενείς του προκειμένου να ενεργήσει ώστε να δώσει χρονική προτεραιότητα στις εγχειρήσεις των ασθενών του έναντι άλλων ασθενών.

Η Κυβέρνηση καλείται, λοιπόν, να αντιμετωπίσει το παλιό φαινόμενο τού να χαρακτηρίζει κάποιος γιατρός το περιστατικό ασθενούς του ως δήθεν επείγον, ούτως ώστε να παρακάμψει τη λίστα και να θέσει το περιστατικό στην κορυφή της λίστας αναμονής. Έχει την πρόθεση να το κάνει αυτό η Κυβέρνηση;

Άρθρο 12: Ηλεκτρονικό σύστημα παρακολούθησης της διακίνησης φαρμάκων στην εγχώρια αγορά. Η Κυβέρνηση καλείται να διασφαλίσει ότι δεν θα υπάρχουν πλέον ελλείψεις στα φάρμακα ούτε πραγματικές ούτε πολύ περισσότερο τεχνητές, αλλά και ότι δεν θα προτιμώνται συγκεκριμένες φαρμακευτικές εταιρείες έναντι άλλων. Χρειάζεται διαφάνεια και ισοτιμία.

Άρθρο 14: Παράταση θητείας διοικήσεων νοσοκομείων του ΕΣΥ. Χρειάζεται επιτέλους να εκλέγονται για τις θέσεις των διοικητών νοσοκομείων πρόσωπα τα οποία θα σχετίζονται επιστημονικά με τον χώρο της υγείας. Η θέση του διοικητή νοσοκομείου προφανώς αποτελεί θέση προνομιακή για τους φίλους της Κυβέρνησης, οι οποίοι περιμένουν την εκπλήρωση υποχρεώσεων. Αυτό θα πρέπει να αλλάξει πλέον και να έχουμε διοικητές νοσοκομείων προερχόμενους από τον χώρο της υγείας και μόνο.

Στο άρθρο 18, Εθνική Αρχή Ιατρικώς Υποβοηθούμενης Αναπαραγωγής, τονίζουμε εκ νέου το θεμελιώδες για την Ελληνική Λύση ζήτημα της βιοηθικής, το οποίο θα πρέπει να αποτελεί και το κύριο κριτήριο της νομοθέτησης σε τέτοια ζητήματα. Η πρόταση να συμμετέχει στην αρμόδια επιτροπή και εκπρόσωπος της Εκκλησίας και μάλιστα προσθέτουμε «πρώτιστα αυτός», μας βρίσκει απολύτως σύμφωνους.

Άρθρο 22: Παρατάσεις και στα ελληνικά πανεπιστήμια, στα οποία ήδη παρατηρούνται ελλείψεις καθηγητών, πράγμα το οποίο οδηγεί σε μαζικές σχολές με χιλιάδες φοιτητές σε συμπτύξεις τμημάτων, με αποτέλεσμα σε μια μικρή αίθουσα διδασκαλίας να συνωστίζονται εκατόν πενήντα έως διακόσιοι φοιτητές. Ιατρική Ιωαννίνων, όλοι οι πρωτοετείς σε μια μεγάλη αίθουσα. Εκατόν τριάντα φοιτητές, υποχρηματοδότηση 100%, έλλειψη προσωπικού επίσης.

Άρθρο 23: «Φωτογραφική» διάταξη ειδικά για το τρέχον ακαδημαϊκό έτος, για να μπουν αθλητές στο πανεπιστήμιο. Η διάκριση σε ατομικό άθλημα δύναται να έχει ληφθεί ως και 24-9-2023 και έχουμε 4-10-2023, που ψηφίζεται το νομοσχέδιο σήμερα. Ο νοών νοείτω.

Κύριε Υπουργέ, ο γιατρός δεν είναι ένα αναλώσιμο προϊόν μιας ακριβής ιατρικής βιομηχανίας. Δεν είναι το σωτήριο ογκολογικό φάρμακο που δίνει μικρή παράταση ζωής. Δεν είναι τα μάρμαρα, οι κήποι και οι υπερπολυτελείς σουίτες πασίγνωστων νοσηλευτικών ιδρυμάτων. Είναι η αρχή και το τέλος της Υγείας, είναι η σωτηρία του ασθενούς. Ένα σύστημα υγείας αποτελείται από επαγγελματίες υγείας, γιατρούς, νοσηλευτές, τεχνολόγους, διοικητικούς, διαρκώς εκπαιδευόμενους, ούτως ώστε να είναι και διαρκώς σύγχρονοι και με ενσυναίσθηση για να είναι κοντά στον ασθενή, άριστα συνεργαζόμενους μεταξύ τους.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Το δικό μας σύστημα υγείας νοσεί γιατί με ένα τηλεφώνημα κάθε άσχετου υπεάρχη βρίσκει θέση ο κάθε ημέτερος, όπως συνέβη και στο δυστύχημα των Τεμπών με τον άπειρο και μοιραίο πλην ημέτερό σας σταθμάρχη της Λάρισας.

Ναι, καλύτερα αμειβόμενοι όλοι, αλλά αξιοκρατικά επιλεγμένοι, σε ένα περιβάλλον το οποίο θα παρέχει όσα ο κάθε πολίτης χρειάζεται και έχει την απαίτηση εσείς, η Κυβέρνηση της Νέας Δημοκρατίας, να παρέχετε τη μέγιστη δυνατή φροντίδα στους ασθενείς, μακριά από μικροσυμφέροντα συντεχνιών.

Τέτοια υγεία ονειρεύονται όλοι οι πολίτες είτε σας ψήφισαν είτε όχι. Εσείς, όμως, ένα και μόνο έχετε κατά νου, να τους παρουσιάσετε την ιδιωτική υγεία ως μόνη λύση, αλλά παραλείποντας να τους καταστήσετε σαφές ότι εσείς οι ίδιοι είστε αυτοί οι οποίοι απαξιώνετε, υποβαθμίζετε και κατεδαφίζετε μεθοδικά τη δημόσια υγεία με αυτόν ακριβώς τον σκοπό.

Για όλα αυτά η Ελληνική Λύση καταψηφίζει το παρόν νομοσχέδιο.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο ειδικός αγορητής από την Κοινοβουλευτική Ομάδα των Σπαρτιατών κ. Μιχαήλ Γαυγιωτάκης.

**ΜΙΧΑΗΛ ΓΑΥΓΙΩΤΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, αισθανόμαστε προσβεβλημένοι σήμερα. Θα ήθελα να με ακούσετε για άλλη μια φορά. Στην πρώτη μου ομιλία εδώ στο Κοινοβούλιο, σας είχαμε συστηθεί. Τότε σας είχαμε ζητήσει να μας ακούσετε. Δεν σας ζητήσαμε και δεν απαιτήσαμε να μας σεβαστείτε.

Σήμερα έρχομαι εδώ και απαιτώ να μας σεβαστείτε. Κύριε Κωνσταντινόπουλε, κύριε Μάντζο, κύριε Βορίδη και κύριε Βελόπουλε, δεν είστε εδώ αλλά σίγουρα τα λόγια μου θα έρθουν στα αυτιά σας. Κύριοι συνάδελφοι, θέλω να σας κάνω μία ερώτηση. Σαν παιδιά έχετε γνωρίσει τους παππούδες σας; Προλάβατε; Γιατί εγώ δεν πρόλαβα και θα σας πω γιατί.

Καθώς μεγάλωνα, τους αναζήτησα από τον πατέρα μου και από τη μητέρα μου. Ξέρετε πού με πήγαν; Με πήγαν στα μνημεία που η πολιτεία έπραξε το χρέος της και σήμερα κοσμούν πλατείες και οδούς. Μαρτύρησαν ενάντια στους ναζιστές και έδωσαν το αίμα τους. Κι όμως, οι γονείς μου δεν με γαλούχησαν με μίσος. Με γαλούχησαν με αγάπη υπέρμετρη για την πατρίδα μου και για το έθνος. Δεν θα ανεχτώ από κανέναν στο εξής να μας αποκαλέσουν ξανά ναζιστές. Το σεντούκι μας έχει πάρα πολλά χαρτιά για πάρα πολλούς εδώ μέσα. Έξω υπάρχουν πάρα πολλοί εθνικιστές πατριώτες και ντρέπονται, για να μην πω ότι είναι εξοργισμένοι. Ήρθαμε εν ειρήνη …

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, σας δόθηκε για λίγο η δυνατότητα να αναφερθείτε σε αυτό που σας ενδιέφερε προσωπικά, αλλά ως ειδικός αγορητής, παρακαλώ, ασχοληθείτε τώρα με το νομοσχέδιο.

**ΜΙΧΑΗΛ ΓΑΥΓΙΩΤΑΚΗΣ:** Εντάξει.

Θα μας ακούσετε, γιατί και εμείς με σεβασμό σας ακούμε και σας νιώθουμε. Δεν θα συνεχίσω. Ίσως να διαφέρουμε -αυτό μόνο θα πω, κύριε Πρόεδρε- γιατί δεν κουβαλάμε πρόσημο. Κουβαλάμε, όμως, μεγάλη και υπέρμετρη αγάπη για την πατρίδα μας. Αυτά είχα να σας πω σαν πρόλογο.

Ερχόμαστε σήμερα εδώ να συζητήσουμε ένα νομοσχέδιο που αφορά στην αντιμετώπιση της πανδημίας του COVID-19 και την προστασία της δημόσιας υγείας. Ήδη έχουμε αναφερθεί σε τέσσερις συνεδριάσεις στις επιτροπές για τον COVID, για το πώς αντιμετωπίστηκε ως τώρα και συνεχίζει να αντιμετωπίζεται με λάθος τρόπους και αυτό, δυστυχώς, φαίνεται και εκ του αποτελέσματος.

Ζητάτε επαναφορά του πιστοποιητικού ελευθερίας, όπως το ονομάσατε. Δεν ήμασταν ελεύθεροι πριν ή εννοούσατε ελευθερία να μεταδίδουν τον ιό, αφού δεν διενεργούνταν τεστ για τον COVID-19 στους εμβολιασμένους; Ελευθερία με ένα εμβόλιο; Με δύο εμβόλια; Με τρία εμβόλια; Χάσαμε τον λογαριασμό με τις δόσεις της ελευθερίας.

Το επιστέγασμα όλων αυτών, είναι ψυχολογικός, οικονομικός και κοινωνικός εκβιασμός των ανεμβολίαστων. Φτάσαμε στο σημείο, η κόρη μου συγκεκριμένα στο τελευταίο έτος στην Ιατρική, να μην μπορεί να παρακολουθήσει εργαστήρια εάν δεν εμβολιαζόταν. Ψυχολογικός, λοιπόν, εκβιασμός. Τελικά, αυτό τι ήταν; Πιστοποιητικό ελευθερίας ή πιστοποιητικό υποταγής; Μάλλον το δεύτερο, θα έλεγα.

Συνεπώς, διαφωνούμε κάθετα σε κάθε μέτρο παράτασης της αντιμετώπισης της πανδημίας που είχατε λάβει, διότι θεωρούμε ότι καταπατούνται τα ανθρώπινα δικαιώματα σε ό,τι έχει να κάνει με το τι αποφασίζουμε εμείς για το σώμα μας και για την υγεία μας.

Πάμε στο άρθρο 5. Παράταση δυνατότητας υπέρβασης σαρανταοκτάωρης εβδομαδιαίας εργασίας των γιατρών. Δεν δεχόμαστε σε καμμία περίπτωση την υπέρβαση ωρών εργασίας των ιατρών που ήδη έχουν απομείνει, που ήδη είναι εξουθενωμένοι. Τα τελευταία χρόνια το Υπουργείο Υγείας έχει μετατραπεί σε σταθμάρχη, και το εννοώ. Η μόνη δουλειά που παρέχει είναι να μετακινεί γιατρούς εντατικολόγους από το Ιπποκράτειο Θεσσαλονίκης, για να κάνουν τους παθολόγους στη Δράμα.

Όλη την προηγούμενη τετραετία η Κυβέρνησή σας με την πολιτική της στην υγεία, από τη μια έδιωχνε και συνεχίζει να διώχνει γιατρούς από το ΕΣΥ και από την άλλη, να μετακινεί γιατρούς από κέντρα υγείας σε νοσοκομεία, από νοσοκομείο σε νοσοκομείο, από πόλη σε πόλη και από περιφέρεια σε περιφέρεια. Οι μαζικές αποχωρήσεις των ιατρών του ΕΣΥ πιστεύω ότι έπρεπε να σας είχαν ανοίξει τα μάτια και να στείλετε τους σταθμάρχες σας στα σπίτια τους. Και για να σας προλάβω, προτού μου πείτε για τους διορισμούς, τόσα χρόνια το ΕΣΥ είναι χωρίς γιατρούς, χωρίς ΜΕΘ, χωρίς ΕΚΑΒ.

Σήμερα, έχουμε τα άρθρα 7 και 8 για την παράταση συμβάσεων προσωπικού στη Γενική Γραμματεία Πολιτικής Προστασίας. Μετά από εκατό μέρες τρομερής απόδοσης σ’ αυτό το Υπουργείο, ζητάμε σήμερα τι; Να συνεχίσουμε με το ίδιο μοτίβο. Όχι, κύριοι. Όχι άλλη ανικανότητα στη διαχείριση της ζωής και των περιουσιών των πολιτών.

Άρθρο 9: Ενιαία λίστα χειρουργείων. Σας είχαμε κάνει, κύριε Υπουργέ, κάποιες ερωτήσεις για την ενιαία λίστα. Αναφέρατε ότι νοσηλευτές και αγροτικοί δεν έχουν σχέση με τη λίστα. Δεν ξέρετε τι γράφετε στο νομοσχέδιο σας; Να σας ενημερώσουμε, λοιπόν. Η αξιολόγηση γίνεται με ιατρική τεκμηρίωση από ειδικευμένους ιατρούς των ΤΕΠ των τακτικών εξωτερικών ιατρείων -και άκουσον-άκουσον!- των νοσηλευτικών τμημάτων και των μονάδων πρωτοβάθμιας φροντίδας.

Όσο για την ερώτησή μας για τις υπάρχουσες λίστες αναμονής, αναφέρατε ότι αυτές θα ενσωματωθούν στη νέα ενιαία λίστα. Να υποθέσω ότι ο χρόνος αναμονής κάποιων χειρουργείων, που είναι σήμερα κατά μέσο όρο τα δύο χρόνια, θα πάει στα τέσσερα χρόνια. Ποιος θα κρίνει ανάμεσα σε διαφορετικές ειδικότητες για το ποιος προηγείται στη λίστα; Φυσικά και θα καταψηφίσουμε αυτό το άρθρο.

Στις 3-10-2023 για τα χειρουργεία υπάρχει η εξής ανακοίνωση: «Το Βενιζέλειο Νοσοκομείο Ηρακλείου έχει τελειώσει». Και δεν το λέω εγώ, αλλά ο κ. Κωστάκης, μέλος της τριμελούς επιτροπής των χειρουργών. Η κατάσταση έχει φτάσει στο απροχώρητο. Εδώ και έναν μήνα χειρουργούνται μόνο τα επείγοντα περιστατικά, αφού έμειναν μόνο τέσσερις αναισθησιολόγοι.

Ξέρετε, κύριε Υπουργέ, ότι οι ειδικευόμενοι χειρουργοί του νοσοκομείου εκπαιδεύονται, χωρίς να μπαίνουν στο χειρουργείο; Κλινικές που δίνουν πλήρη ειδικότητα βγάζουν ανεκπαίδευτους και ανεπαρκείς τους αυριανούς χειρουργούς, που θα στελεχώσουν τόσο τα δημόσια, όσο και τα ιδιωτικά νοσοκομεία. Στη θέση σας δεν θα γελούσα. Με δική τους ανακοίνωση οι ειδικευόμενοι χειρουργοί του Βενιζελείου υπογραμμίζουν ότι πλέον δεν καλύπτονται προγραμματισμένες επεμβάσεις και χειρουργείσαι μόνο αν κινδυνεύει η ζωή σου. Είναι ανακοίνωση που έγινε στις 3-10-2023 από τον κ. Κωστάκη.

Πάμε στο πάρτι. Ξέρετε τι εννοώ, το πάρτι των φαρμάκων. Ακούστε. Άρθρο 12: Ηλεκτρονική παρακολούθηση διακίνησης φαρμάκων. Μάλιστα. Πάμε, λοιπόν, σε αυτό το άρθρο, το αμαρτωλό. Γιατί αμαρτωλό είναι. Αυτό μας έχει διδάξει η ιστορία. Ο κύριος Πρωθυπουργός ορθά και σοφά είχε πει -τον ακούσαμε- ότι πρέπει να υπάρχει παντού και πάντα διαφάνεια. Θα συμφωνήσουμε. Το ίδιο, όμως, το κράτος επί τεσσεράμισι χρόνια δεν έχει δώσει καμμία πληροφορία, ως όφειλε, από τον αμαρτωλό ΕΟΦ και τον πρόεδρό του. Ξέρετε, πιστεύω, τον κ. Φιλίππου. Αντ’ αυτού, έχει ανταμειφθεί κιόλας. Ενδεικτικό στοιχείο είναι ο τζίρος που κινείται ανά χρόνο. Είναι 8 δισεκατομμύρια, κύριοι. Τι έχετε να πείτε για τις τελευταίες ελλείψεις; Τι μπορείτε να πείτε για τις ελλείψεις όλη την προηγούμενη τετραετία; Σας καταθέτω εδώ και μια διαφωτιστική επιστολή του Πανελλήνιου Συλλόγου Φαρμακαποθηκαρίων προς τον πρόεδρο του ΕΟΦ, για να τη μελετήσετε και να δώσετε απαντήσεις.

(Στο σημείο αυτό ο Βουλευτής κ. Μιχαήλ Γαυγιωτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε στο άρθρο 11: Αποστολή κατ’ οίκον φαρμακευτικών ιδιοσκευασμάτων για θεραπεία σοβαρών ασθενειών. Επιτέλους, και ένα άρθρο της προκοπής! Θα ψηφίσουμε εδώ «ναι».

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Άρθρο 12: Παράταση της θητείας διοικήσεων νοσοκομείων ΕΣΥ. Ψηφίζουμε «όχι», γιατί σε κομματικούς διορισμούς στις διοικήσεις των νοσοκομείων εμείς δεν συμπράττουμε. Μήπως θέλετε να σας θυμίσουμε τη διοίκηση του Νοσοκομείου Μεταξά; Θα σας πω ένα ενδεικτικό στοιχείο. Διαχειρίστηκε 3,5 εκατομμύρια ευρώ και άφησε 5.000 ευρώ στο ταμείο, με αποτέλεσμα να μείνουν οι καρκινοπαθείς χωρίς φάρμακα. Να το ψάξετε. Αυτά είναι τα ταμεία. Αυτοί είναι οι διορισμοί σας, λοιπόν. Φυσικά και θα πούμε «όχι».

Στα άρθρα 13, 14 και 15 λέμε «όχι» σε όλες τις συμβάσεις που έχετε υπογράψει ως Κυβέρνηση χωρίς επανεξέταση. Ξέρουμε πώς γίνονται οι συμβάσεις σας.

Άρθρο 16: Εθνική Αρχή Ιατρικώς Υποβοηθούμενης Αναπαραγωγής-Τροποποίηση του άρθρου 21 του ν.3305/2005. Τι έχουμε εδώ; Είναι άρθρο-φωτογραφία! Όπως το ακούτε. Τι δουλειά έχει ένας συνταξιούχος ανώτατος δικαστικός λειτουργός στη θέση του προέδρου της αρχής για εξωσωματικές; Μεγάλη απορία! Να μας δώσετε και τη διεύθυνσή του, όταν τον τοποθετήσετε, να του στείλουμε μια σαμπάνια! Φυσικά, ψηφίζουμε «όχι».

Άρθρο 17: Σύνθεση κεντρικού συμβουλίου υγειονομικών περιφερειών. Εδώ πιστεύω ότι ισχύουν τα ίδια που ανέφερα και για τις διοικήσεις των νοσοκομείων. Φυσικά, λέμε «όχι».

Άρθρο 18: Σύνθεση ειδικής επιτροπής ιοντιζουσών και μη ιοντιζουσών ακτινοβολιών. Εδώ τι έχουμε; Αντικαθιστάτε τον εκπρόσωπο της Ομοσπονδίας Τεχνολόγων-Ακτινολόγων με ορισμένο δικό σας υπάλληλο. Φυσικά και λέμε «όχι» κύριοι.

Έρχομαι στο άρθρο 19. Εδώ ψηφίζουμε «παρών». Θέλουμε πλήρη προστασία των προσωπικών δεδομένων του κάθε Έλληνα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, συντομεύετε την ομιλία σας. Έχετε ξεπεράσει τον χρόνο.

**ΜΙΧΑΗΛ ΓΑΥΓΙΩΤΑΚΗΣ:** Όσο για τα υπόλοιπα άρθρα, δεν θα μακρηγορήσω. Είναι άσχετα από το σημερινό νομοσχέδιο, εκτός τόπου και χρόνου. Φέρατε πάλι στο ποδάρι άσχετα νομοσχέδια, που αφορούν -άκουσον-άκουσον!- Α.Ε. Ούτε εκεί θα συναινέσουμε. Φυσικά και λέμε «όχι» και σε αυτά τα άρθρα.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Γεωργαντάς):** Σας ευχαριστούμε, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι πέντε μαθήτριες και μαθητές και δύο συνοδοί εκπαιδευτικοί από το College 360 του Silkeborg της Δανίας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει η ειδική αγορήτρια της Κοινοβουλευτικής Ομάδας της Νίκης κ. Ασπασία Κουρουπάκη.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε.

Κύριοι Υπουργοί, κύριοι συνάδελφοι, καλημέρα σας.

«Ασφάλεια εστί το προνοείν και προλαμβάνειν. Το δε προνοείν και προλαμβάνειν κρείττον εστί του που θεραπεύειν», είχε πει ο Ιπποκράτης, ο πατέρας της σύγχρονης ιατρικής, θέλοντας να τονίσει την αξία της πρόληψης και της διαφύλαξης της καλής υγείας.

Όπως η παραπάνω ρήση αναφέρεται στην πρόληψη των ασθενειών και την καλή υγεία στον άνθρωπο, εφαρμόζεται κάλλιστα, για να δώσει λύσεις και σε επίπεδο κοινωνίας και πολιτείας σε θέματα που μας ταλαιπωρούν καθημερινά.

Η πρόληψη για το πρόσωπο, λοιπόν, ισοδυναμεί με πρόνοια για ολόκληρη την κοινωνία. Ένα κράτος πρόνοιας διαθέτει θεσμούς και μεριμνά προληπτικά υπέρ των οικονομικά ασθενέστερων, των ανθρώπων της τρίτης ηλικίας, των αναπήρων, των παιδιών, των μανάδων. Όλα τα ανωτέρω έρχονται σε αντίθεση με το προς ψήφιση σχέδιο νόμου του Υπουργείου Υγείας.

Και προτού μπω στο κυρίως θέμα του νομοσχεδίου, επιτρέψτε μου να επισημάνω για άλλη μια φορά -δεν θα κουραστούμε να το λέμε- ότι στο νομοσχέδιο εισβάλλουν ως ξένο σώμα οι «άλλες επείγουσες διατάξεις», οι οποίες αφορούν άλλες επιτροπές και άλλα Υπουργεία, κάτι που αποτελεί κακή νομοθετική διαδικασία.

Κατ’ αρχάς, θα θεωρούσαμε ευνόητο τη δεδομένη χρονική στιγμή, όπου ο νόμος της Θεσσαλίας αποτελεί υγειονομική βόμβα, η προσοχή του Υπουργείου Υγείας να είναι στραμμένη εκεί: Ένας θάνατος και δύο νοσηλείες από λεπτοσπείρωση, σαράντα έξι περιστατικά γαστρεντερίτιδας, είκοσι τέσσερα περιστατικά λοίμωξης του ανώτερου αναπνευστικού, καθώς και τα στοιχεία του ΕΟΔΥ που δείχνουν αύξηση των κρουσμάτων του ιού του Δυτικού Νείλου στην περιοχή της Θεσσαλίας.

Υπάρχουν αποκομμένα χωριά από τον πολιτισμό λόγω της καταστροφής και των οποίων το νερό δεν είναι πόσιμο. Από μαρτυρίες κατοίκων της Αγριάς βράζουν το νερό προκειμένου να πλυθούν. Έχουμε ήδη οδηγηθεί σε προπολεμικές καταστάσεις. «Νεκρά ζώα και φερτά υλικά, υπόνομοι που ξεχειλίζουν. Ο χειμώνας είναι κοντά. Μια βροχή με κανονική ροή να πέσει καταστραφήκαμε ολοσχερώς», μας είπε χαρακτηριστικά κάτοικος της Αγριάς.

Ο δήμος αδυνατεί με τα μέσα που έχει να ανταπεξέλθει στις δύσκολες συνθήκες. Οι εργολάβοι ζητούν ακριβό αντίτιμο από τους πληγέντες. Άμεσα θα πρέπει να ενισχυθούν οι δήμοι οικονομικά από την Κυβέρνηση, προκειμένου να είναι σε θέση να εκμισθώσουν ιδιωτικά μέσα και οχήματα για την αποκατάσταση των ζημιών στις πληγείσες περιοχές.

Αναφορικά με τις διατάξεις του νομοσχεδίου περί της λεγόμενης πανδημίας του κορωνοϊού, είναι άξιος απορίας ο λόγος για τον οποίο εμμένετε στις ρυθμίσεις για την αντιμετώπιση της πανδημίας του κορωνοϊού. Ο Παγκόσμιος Οργανισμός Υγείας έχει κηρύξει τη λήξη της. Ο ιός είναι πλέον ενδημικός. Δεν είναι πανδημικός. Σε ποια επιστημονικά δεδομένα βασίζετε την ανάγκη αντιμετώπισης του κορωνοϊού ως πανδημίας; Έχετε ρωτήσει κανέναν ειδικό;

Υπάρχουν επιδημιολογικά και στατιστικά δεδομένα από τις δομές hot spot και των καταυλισμών Ρομά για τις επιπτώσεις του κορωνοϊού στην υγεία τους; Πόσοι νόσησαν; Πόσοι νοσηλεύτηκαν; Πόσοι διασωληνώθηκαν; Πόσοι εμβολιάστηκαν; Οι δύο αυτές πληθυσμιακές ομάδες δεν φημίζονται για την τήρηση των κανόνων υγιεινής. Οπότε, εν μέσω πανδημίας θα έπρεπε να έχουν αφανιστεί.

Επιτέλους, ας σταματήσουμε την τηλεϊατρική στα αργυρώνητα μέσα και ας μιλήσουμε για την επιστήμη της υγείας. Όλοι οι εποχιακοί ιοί έχουν υφέσεις και εξάρσεις, έχουν ασταθές γονιδίωμα και για αυτό μεταλλάσσονται πολύ συχνότερα. Οι RNA ιοί ακολουθούν τη φυσική επιλογή σύμφωνα με τη διαδικασία της εξέλιξης. Επιλέγουν, δηλαδή, τη βέλτιστη μορφή τους προκειμένου να επιβιώσουν χωρίς να βλάψουν τον ξενιστή τους. Επομένως, ο εμβολιασμός δεν δημιουργεί τείχος ανοσίας, αλλά τείχος ανοησίας, αφού το μόνο που κάνει είναι να δημιουργεί συναισθήματα φόβου και άγχους στους πολίτες, κάτι δηλαδή που βλάπτει επίσης το ανοσοποιητικό σύστημα του γενικού πληθυσμού.

Οι κλασικοί τρόποι αντιμετώπισης των εποχιακών ιώσεων είναι η τήρηση των σωστών κανόνων υγιεινής, η σωστή διατροφή, η άσκηση, η λήψη βιταμινών, ιδιαίτερα της βιταμίνης D για την αντιμετώπιση του κορωνοϊού, της οποίας τη συνταγογράφηση σταματήσατε εν μέσω πανδημίας, ενώ παρέμεινε συνταγογραφούμενη μόνο για πάσχοντες από ειδικά νοσήματα. Σε περίοδο, όμως, πανδημίας όλοι χρήζουν ανάγκης βιταμινών.

Συμπερασματικά, όλα τα άρθρα τα οποία αναφέρονται στις ρυθμίσεις για την αντιμετώπιση του κορωνοϊού αφορούν κάποια άλλη εξωπραγματική διάσταση. Είναι εξόχως αδιανόητο να υπάρχουν υγειονομικοί, οι οποίοι δεν προσλαμβάνονται και εξαιρούνται, όπως λέτε στο παρόν σχέδιο νόμου, όσοι δεν έχουν συμμορφωθεί επειδή δεν επιθυμούν να εμβολιαστούν με το mRNA σκεύασμα της γονιδιακής θεραπείας.

Τα δεδομένα στη διεθνή βιβλιογραφία σχετικά με τις παρενέργειες είναι πλέον αναρίθμητα, αρκεί κάποιος να τα αναζητήσει. Ενδεικτικά αναφέρω μαρτυρία του καθηγητού ογκολογίας Άνγκους Ντάνκλεις, ειδικού σε θέματα ανοσολογίας στην Ιατρική Σχολή του Νοσοκομείου του St. George του Λονδίνου: «Στα τέλη του περασμένου έτους…» -ανέφερε- «… ότι έβλεπα ασθενείς με μελάνωμα που ήταν σταθεροί για χρόνια να υποτροπιάζουν μετά την πρώτη τους αναμνηστική», την τρίτη ένεση δηλαδή. «Μου είπαν ότι ήταν απλώς μια σύμπτωση και να σιωπήσω για αυτό, αλλά κατέστη αδύνατο να το κάνω», συνεχίζει ο κ. Άνγκους. «Ο αριθμός των ασθενών που προσβλήθηκαν αυξάνεται έκτοτε. Είδα δύο ακόμη περιπτώσεις υποτροπής καρκίνου μετά τον αναμνηστικό εμβολιασμό στους ασθενείς μου μόλις την περασμένη εβδομάδα. Άλλοι ογκολόγοι επικοινώνησαν μαζί μου από όλο τον κόσμο συμπεριλαμβανομένης της Αυστραλίας και των ΗΠΑ. Η συναίνεση είναι ότι δεν περιορίζεται πλέον στο μελάνωμα, αλλά ότι παρατηρείται αυξημένη συχνότητα εμφάνισης λεμφώματος, λευχαιμιών, καρκίνων των νεφρών μετά από αναμνηστικές ενέσεις. Γιατί, λοιπόν, εμφανίζονται αυτοί οι καρκίνοι; Η καταστολή των Τ κυττάρων ήταν η πρώτη μου πιθανή εξήγηση, δεδομένου ότι η ανοσοθεραπεία είναι τόσο αποτελεσματική σε αυτούς τους καρκίνους. Ωστόσο, πρέπει, επίσης, τώρα να εξετάσουμε την ενσωμάτωση του πλασμιδίου DNA και του SV40 για την προώθηση της ανάπτυξης του καρκίνου, ένα χαρακτηριστικό που έγινε ακόμη πιο ανησυχητικό από αναφορές ότι η πρωτεΐνη ακίδα του mRNA δεσμεύει το P-53 και άλλα γονίδια καταστολής του καρκίνου. Είναι πολύ σαφές και τρομακτικό ότι αυτά τα εμβόλια έχουν πολλά στοιχεία που προκαλούν μια τέλεια καταιγίδα στην ανάπτυξη του καρκίνου σε εκείνους τους ασθενείς που έχουν την τύχη να έχουν αποφύγει καρδιακές προσβολές, θρόμβους, εγκεφαλικά, αυτοάνοσα νοσήματα και άλλες κοινές ανεπιθύμητες αντιδράσεις στα εμβόλια COVID».

Η παροχή συμβουλών για αναμνηστικά εμβόλια, όπως συμβαίνει στην παρούσα περίπτωση, δεν είναι τίποτα περισσότερο και όχι λιγότερο από ιατρική ανεπάρκεια. Όχι πια αν ή αλλά. Όλα τα εμβόλια πρέπει να σταματήσουν και να απαγορευτούν τώρα. Αυτά λέει ένας διεθνούς εμβέλειας ειδικός, ο οποίος δεν αμείβεται από την Κυβέρνησή σας.

Όσον αφορά το άρθρο 16, αντί να επιδιώκεται η φωτογραφική αλλαγή στη συγκρότηση του εποπτικού συμβουλίου της Εθνικής Αρχής Ιατρικής Υποβοηθούμενης Αναπαραγωγής με τη δυνατότητα ορισμού προέδρου συνταξιούχου δικαστικού λειτουργού, θα ήταν φρονιμότερο να δείχνατε το ενδιαφέρον σας στις μελλοντικές μητέρες μέσω της προσφοράς δωρεάν εξετάσεων, όπως, παραδείγματος χάριν, τη συνταγογράφηση της εξέτασης της αντιμυλλέριου ορμόνης στον ΕΟΠΥΥ, η οποία τώρα κοστίζει 45 ευρώ. Είναι ορμόνη, η οποία συμπληρώνει το ορμονικό προφίλ, παράγεται από τα ωοθυλάκια και είναι ενδεικτική για το πόσα ωάρια απομένουν στις ωοθήκες. Η τιμή της μειώνεται σταδιακά όσο η γυναίκα μεγαλώνει. Τέτοια μέτρα αποκτούν ακόμη μεγαλύτερη σημασία υπό το φως των πρόσφατων στοιχείων της ΕΛΣΤΑΤ για τη δημογραφική κατάρρευση της χώρας μας.

Το καθεστώς των παρατεινόμενων συμβάσεων αποτελεί κινούμενη άμμο για τον εργαζόμενο, ο οποίος δεν μπορεί να δημιουργήσει μια ασφαλή οικογενειακή και κοινωνική ζωή.

Ακόμα περισσότερο, όμως, αποτελεί κινούμενη άμμο για το Εθνικό Σύστημα Υγείας που αδυνατεί να προγραμματίσει σωστά τη λειτουργία του, ενώ παράλληλα επενδύει πολύτιμες ανθρωποώρες για την εκπαίδευση προσωπικού που συχνά διαφεύγει στον ιδιωτικό τομέα για πιο σίγουρη εργασία με κανονική πρόσληψη παίρνοντας μαζί του και όλη την εκπαίδευση και την εμπειρία που απέκτησε, με αποτέλεσμα το ΕΣΥ να βγαίνει διπλά ζημιωμένο.

Προτείνουμε τη μονιμοποίηση όλου του επικουρικού προσωπικού των νοσοκομείων, την ένταξή τους στα βαρέα και ανθυγιεινά, καθώς και προσλήψεις επιπλέον προσωπικού στα νοσοκομεία που ποτέ δεν περισσεύει.

Επιπλέον, στο νομοσχέδιο αναφέρεται η προβλεπόμενη παράταση των επικουρικών υπαλλήλων που είχαν συνάψει αρχικά τρίμηνες συμβάσεις και των συμβασιούχων ορισμένου χρόνου στην καθαριότητα, στη σίτιση, στη φύλαξη. Θα έπρεπε να έχει προστεθεί σχετική νομοθετική ρύθμιση με αναδρομική ισχύ και για τους τρίμηνους επικουρικούς υπαλλήλους που διακόπηκε η σύμβασή τους λόγω επιστροφής του ανεμβολίαστου προσωπικού, προκειμένου να μην υπάρχει άνιση μεταχείριση γι’ αυτούς.

Βλέπουμε, επίσης, να ανανεώνεται συνεχώς από το 2017 μία απάνθρωπη και ανήθικη διάταξη που καταστρατηγεί το εβδομαδιαίο ωράριο των νοσοκομειακών ιατρών και τους φέρνει στα πρόθυρα της εξάντλησης, με συνέπεια αυξανόμενες τα τελευταία χρόνια παραιτήσεις από το ΕΣΥ, ένα απόλυτο αντικίνητρο παραμονής στο ΕΣΥ και το μόνο μέτρο που διασφαλίζει την άτακτη φυγή περισσότερων ιατρών από αυτό που, κατά τα φαινόμενα και αποφασιζόμενα, φαίνεται πως μάλλον είναι αυτό το ζητούμενο για την Κυβέρνηση.

Το σαρανταοκτάωρο σίγουρα δεν αποτελεί το ευρωπαϊκό όραμα λειτουργίας και εκσυγχρονισμού του ΕΣΥ που εξαγγέλλετε. Κάντε επιτέλους τους απαραίτητους διορισμούς ιατρών στα νοσοκομεία να σταματήσει η υπέρβαση του ωραρίου.

Η ενιαία λίστα χειρουργείων, επιχειρώντας τη μείωση της αναμονής των χειρουργείων στο πλαίσιο της διαφάνειας και της ισότητας χωρίς –υποτίθεται- παρακάμψεις, θα δίνει τη δυνατότητα στους γιατρούς να προωθούν όποιον ασθενή θέλουν επικαλούμενοι επείγοντα ζητήματα υγείας. Οι τεράστιες ελλείψεις σε αναισθησιολόγους δεν επιτρέπουν την πραγματοποίηση αρκετών χειρουργείων. Χιλιάδες αξιόλογοι επιστήμονες μεταναστεύουν στο εξωτερικό για να βιοποριστούν, όπου οι οικονομικές απολαβές είναι αξιοπρεπέστερες.

Καμμία λίστα χειρουργείων δεν θα λύσει το πρόβλημα. Το πρόβλημα είναι η τεράστια έλλειψη του προσωπικού που μαστίζει τα νοσοκομεία εδώ και χρόνια.

Στο παρόν νομοσχέδιο, όπως ζητήθηκε δύο φορές στη διάρκεια των συζητήσεων στην επιτροπή, να απαλειφθεί το πρόστιμο των 100 ευρώ στους άνω των εξήντα ετών συμπολίτες μας τόσο τα τοκιζόμενα που χρωστούνται όσο και αναδρομικά να επιστραφούν τα καταβληθέντα. Το μέτρο της επιβολής του προστίμου είναι ρατσιστικό. Η αντισυνταγματική επιβολή του παραβιάζει την αρχή της αναλογικότητας.

Η τρίτη ηλικία αποτελεί την περίοδο του γήρατος που επιφέρει πολλές αλλαγές στη ζωή του ατόμου σε βιολογικό, κοινωνικό και ψυχολογικό επίπεδο επηρεάζοντας τη συμπεριφορά και την προσαρμοστικότητά του. Στο ευαίσθητο αυτό στάδιο της ζωής τους οι ηλικιωμένοι έχουν ανάγκη την υπομονή μας. Η τρίτη ηλικία έχει πρόσωπο. Είναι οι άνθρωποι που μας ανέθρεψαν. Είναι οι προκάτοχοί μας στις τωρινές μας θέσεις. Τους αξίζει σεβασμός και επιείκεια. Τίποτα δεν είναι πολιτικά ορθό, εάν είναι ηθικά λάθος.

Καταψηφίζουμε το παρόν νομοσχέδιο.

Σας ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κυρία συνάδελφε και για την τήρηση του χρόνου.

Τον λόγο τώρα έχει ο ειδικός αγορητής από την Κοινοβουλευτική Ομάδα της Πλεύσης Ελευθερίας κ. Μιχαήλ Χουρδάκης.

**ΜΙΧΑΗΛ ΧΟΥΡΔΑΚΗΣ:** Ευχαριστώ πολύ.

Θέλω να ξεκινήσω με μια επιστημονική παρατήρηση με την ιδιότητα του συντονιστή του Κέντρου Μετα-αναλύσεων που συντονίζω και του Παγκόσμιου Οργανισμού Υγείας της ποιότητας ζωής και ευεξίας και να πω ότι η βιταμίνη D δεν προστατεύει από τη νόσηση με COVID. Κακώς ακούστηκε και σήμερα και στην επιτροπή. Η βιταμίνη C δεν προστατεύει από τις ιώσεις όταν αυτές είναι ενεργείς. Προστατεύει για να μην προκύψουν ιώσεις. Και όποιος θέλει περισσότερα τέτοια στοιχεία, με χαρά εγώ και η επιστημονική μου ομάδα, η NutricLab στο πανεπιστήμιο, μπορούμε να του τα δώσουμε.

Τώρα οφείλω να πω ότι και πάλι νιώθω την ανάγκη να μην αφήσω ανεκμετάλλευτη την ευκαιρία σχετικά με την αδικαιολόγητα βιαστική διαδικασία που γίνεται και σε αυτό το νομοσχέδιο. Το είχα πει τον Ιούλιο, αρχές Σεπτεμβρίου, ξανά τον Οκτώβριο. Δεν θα κουραστώ να το λέω. Περιμένω να έρθει η ευκαιρία και να δοθεί η δέουσα σημασία σε αυτό που χρειάζεται, προκειμένου να μην έχουμε εισαγωγή ενός νομοσχεδίου την Τετάρτη το βράδυ για συζήτηση στην επιτροπή Παρασκευή-Δευτέρα, Δευτέρα-Τρίτη και Τετάρτη σε μία μόνο συνεδρίαση η Ολομέλεια.

Δεν θα κουραστώ, επίσης, να ζητάω να μην υπάρχουν άσχετες διατάξεις. Συζητάμε τώρα εδώ για τα εκτός σχεδίου δόμησης. Αν είναι δυνατόν! Ήρθε τροπολογία για το πρόγραμμα ναυπήγησης.

Χθες, κύριε Χρυσοχοΐδη, στην επιτροπή σας ρώτησα αν θα έρθει τροπολογία. Μου είπατε ναι και θα είναι σχετική –είχα βάλει και άτυπα ένα στοίχημα σχετικό στην πρώτη συνάντηση της επιτροπής- και τελικώς βλέπουμε τώρα για τα ναυπηγεία. Ακόμη και αν θέλαμε να συζητήσουμε για τα άσχετα θέματα –που για να μπει ο κάθε Βουλευτής στην επιτροπή έχει μια εξοικείωση, έχει μια ειδικότητα με τα πιθανώς υπό συζήτηση θέματα-, λείπουν οι Υπουργοί.

Άρα και διευκρινίσεις να θέλαμε, δεν μπορούμε να τις έχουμε για όλα όσα περιγράφονται στο Μέρος Δ΄ του νομοσχεδίου. Και αυτό προσβάλλει τους πολίτες, προσβάλλει τους Βουλευτές, προσβάλλει την κοινοβουλευτική διαδικασία και νομίζω ότι πρέπει να σταματήσει.

Τις τελευταίες μέρες, αρκετοί φίλοι και γνωστοί με ρώτησαν: Γιατί προσπαθείς, τι περιμένεις, θα αλλάξει κάτι; Λέγε, λέγε, πιστεύεις θα αλλάξει κάτι; Και τους δίνω το παράδειγμα –και πραγματικά έτσι το νιώθω και ελπίζω να μην αποδειχθώ λάθος- ότι με όλα όσα γίνονται εδώ είναι σαν να φυτεύουμε ένα δέντρο, το δέντρο της εξομάλυνσης της κοινοβουλευτικής διαδικασίας. Θα ανθίσει αυτό, θα μεγαλώσει και θα δημιουργήσει σκιά. Και χαίρομαι που κάτι που μάλλον ήταν ταμπού μέχρι πρότινος –και ίσως ήμασταν οι πρώτοι που καταδείξαμε και υπογραμμίσαμε τις κακές πρακτικές, με τα άσχετα, με τα βιαστικά- πλέον ειπώθηκε σήμερα σχεδόν από όλες τις αντιπολιτευόμενες Κοινοβουλευτικές Ομάδες.

Οπότε παρακαλώ, κύριοι της Κυβέρνησης, σταματήστε αυτή την πρακτική. Συναινέστε στο να έχουμε την καλύτερη δυνατή λειτουργία.

Και σαν παράδειγμα να σας πω: Στο Μέρος Δ΄ το Κεφάλαιο Α΄ θα έπρεπε να είναι στην Επιτροπή Μορφωτικών, το Κεφάλαιο Β΄ στην Επιτροπή Οικονομικών Υποθέσεων, το Κεφάλαιο Γ΄ ξανά στη Μορφωτικών, το Κεφάλαιο Δ΄ αλλού, το Κεφάλαιο Ε΄ στην Επιτροπή Δημόσιας Διοίκησης. Άρα, εμείς συζητάμε για όλο το υπόλοιπο νομοθετικό έργο εκτός από αυτό που θα έπρεπε.

Σε ό,τι αφορά την έκθεση του Γενικού Λογιστηρίου του Κράτους, θα δείτε ότι τα Α΄ και Β΄ Κεφάλαια, επτά από τα επτά, περιλαμβάνουν τη λέξη «παράταση». Τα Γ΄ και Ε΄ Κεφάλαια, τρία από τα επτά, περιλαμβάνουν τη λέξη «παράταση». Στο Δ΄ έξι στα έξι έχουν τη λέξη «παράταση». Άρα, δεν κάνουμε κάτι ουσιαστικό.

Και μάλιστα οι παρατάσεις που έχουν προβλεφθεί σε πολλές περιπτώσεις, μας βρίσκουν αντίθετους μεν, αλλά αν θέλετε να παρατείνετε κάτι, παρατείνετέ το σωστά. Ποιος ο λόγος να παραταθεί κάτι μέχρι 31 Δεκεμβρίου όταν η συνθήκη για την οποία το παρατείνετε δεν θα έχει εκλείψει 31 Δεκεμβρίου; Άρα θα βρεθούμε για τρίτη φορά –γιατί κάναμε ήδη μια παράταση σε αρκετά από αυτά τον Ιούλιο- να ξαναπαρατείνουμε τα παρατεινόμενα.

Περαιτέρω, είναι σαφές επίσης και από τον τίτλο του σχεδίου νόμου ότι είστε εκτός θέματος. Και γιατί το λέω αυτό; Λέει: «Ειδικά μέτρα για την πανδημία». Δεν έχουμε πανδημία. Το ξέρετε αρκετοί. Πιστεύω ότι ανάμεσα στους τριάντα έναν ομιλητές που θα έχει αργότερα, περίπου οι είκοσι ενδεχομένως θα είναι από τη Νέα Δημοκρατία. Δεν νομίζω ότι θα βρεθεί ένας να πει «δεν υπάρχει πανδημία, διορθώστε το». Θα τα βρουν όλα καλώς καμωμένα.

Ήδη υπήρχε μια κακή πρακτική, όταν αγνοήθηκαν φωνές ειδικών επιδημιολόγων όπως του Καθηγητή Ιωαννίδη από το Στάνφορντ, πρώην Καθηγητή στα Γιάννενα, που έλεγε και τόνιζε τη χαμηλή θνητότητα που αναμένεται να έχει ο ιός. Έχετε λάβει λάθος μέτρα κατά τη διάρκεια της πανδημίας, σε ό,τι αφορά τη μη ενίσχυση των δομών δημόσιας υγείας. Και τώρα πάλι, ενώ έχει λήξει η πανδημία επίσημα από το Μάιο, φέρνετε επείγοντα ζητήματα ένεκα μιας πανδημίας, αγνοώντας πιο σημαντικά θέματα, όπως είναι τι θα γίνει με τη διαχείριση των περιστατικών με long covid, δηλαδή όλοι αυτοί που νοσούν με παρενέργειες από τη νόσηση.

Υπό αυτό το πρίσμα και λαμβάνοντας υπ’ όψιν το ΕΣΥ, που συμφωνούμε όλοι ότι είναι υποστελεχωμένο, κακοπληρωμένο, ταλαιπωρημένο και όλα αυτά που όλοι γνωρίζουμε, δεν υπάρχει κανένας λόγος να εξακολουθούν οι υποχρεωτικότητες των εμβολιασμών των υγειονομικών, κανένας λόγος να τιμωρούνται αυτοί οι άνθρωποι και να μένουν έξω από το Εθνικό Σύστημα Υγείας, το οποίο, όπως σας λέω, είναι ήδη υποστελεχωμένο.

Έγινε αναφορά και στην επιτροπή από έναν Βουλευτή σχετικά με βίντεο που διακινήθηκε, όπου διαμαρτυρόταν ένας φαρμακοβιομήχανος για κάποιες ρυθμίσεις που έκανε η Αναπληρώτρια Υπουργός. Εγώ θα σας δώσω δίκιο, καλά κάνατε και επαναφέρατε το να είναι όλα με συνταγή γιατρού. Το λάθος σας είναι ότι το κάνατε ετεροχρονισμένα ή με λανθασμένη συνεννόηση. Να επιμείνετε σε αυτό, αυτό είναι το σωστό, τα φάρμακα πρέπει να διακινούνται με συνταγή γιατρού και όχι με άλλον τρόπο.

Σε ό,τι αφορά τώρα τα άρθρα, θα προσπαθήσω πολύ σύντομα για το καθένα να σας δώσω μερικές πληροφορίες.

Στο άρθρο 3 πάλι έχουμε μη τήρηση κανόνων καλής νομοθετικής πρακτικής. Έχουμε διατάξεις που παρατείνουν προθεσμίες ισχύος διατάξεων. Τροποποιούνται στον χρονικό ορίζοντα εφαρμογής τους, χωρίς να είναι ξεκάθαρο, γιατί δεν υπάρχει αναφορά τους σε πίνακα τροποποιούμενων διατάξεων, ποιες αφορά και αυτό θα πρέπει να διορθωθεί για να μην υπάρχουν προβλήματα.

Επίσης, σας το είπα και πριν, να σας δώσω και ένα παράδειγμα: Στις 31 Δεκεμβρίου λήγει η προθεσμία που θέτετε για την παράταση, για παράδειγμα, της φύλαξης των εμβολίων, την 1, 2, 3 Ιανουαρίου δεν θα υπάρχει αυτή η ανάγκη; Θα υπάρχει. Άρα, ενώ διαφωνώ με την παράταση, αν την κάνετε, όμως, κάντε τη σωστά.

Στο άρθρο 5 είναι προφανές ότι κανένας εκτός από εσάς δεν θα μπορούσε να θέλει την παράταση και την υπέρβαση ωρών εργασίας σε έναν ήδη ταλαιπωρημένο εργαζόμενο, όπως είναι οι υγειονομικοί όλα αυτά τα χρόνια. Και ξέρετε ότι έχει μειωθεί πολύ ο πληθυσμός τους, όχι μόνο γιατί αποτελεί κίνδυνο για τον εαυτό τους -και αναφέρθηκε από προηγούμενο εισηγητή το τροχαίο δυστύχημα που είχε ως αποτέλεσμα την τραγική απώλεια του συναδέλφου- αλλά και γιατί είναι επικίνδυνο αυτό και για τους ασθενείς τους οποίους διαχειρίζονται.

Στο άρθρο 6 θέλουμε να καλυφθούν οι θέσεις, όχι, όμως, με παρατάσεις επί παρατάσεων οι οποίες δημιουργούν προϋποθέσεις μετατροπής της ορισμένου χρόνου εργασίας σε αορίστου, χωρίς να έχουν τηρηθεί τα κριτήρια που πρέπει και χωρίς να λαμβάνονται πάντα υπ’ όψιν οι καλύτεροι και άρα, με αυτό τον τρόπο υπάρχει ο κίνδυνος να δημιουργηθεί και από εσάς ξανά ένας κομματικός στρατός είτε σε αναμονή μονιμοποίησης είτε μονιμοποιημένος χωρίς τις κατάλληλες προϋποθέσεις.

Στο άρθρο 7, όπου δίνεται επίδομα μετακίνησης, δεν υπάρχει κανένας λόγος οι νοσηλευτές να λαμβάνουν χαμηλότερο επίδομα για τον ίδιο λόγο, αυτό της μετακίνησης, από τους ιατρούς και θεωρώ ότι θα το διορθώσετε ή θα έπρεπε να το διορθώσετε.

Στο άρθρο 10 λείπει η εξειδίκευση για το ποιους αφορά αυτή η ρύθμιση με τις παρατάσεις. Θεωρώ, όμως, θετικό το εδάφιο γ΄ που δίνει τη δυνατότητα και απασχόλησης σε άλλες οργανικές μονάδες, όταν αυτό είναι αναγκαίο, δηλαδή ουσιαστικά μετακίνησης.

Στο πολυσυζητημένο άρθρο 11 σχετικά με τη λίστα των χειρουργείων δεν είμαι καθόλου σίγουρος, αν και θα έπρεπε να το καταφέρουμε όλοι μαζί αυτό με συνέργεια, ότι θα καταργηθούν τα φακελάκια και ότι πραγματικά αυτό θα αποτελέσει σταθμό για καλύτερη λήψη παροχής υπηρεσιών από τους ασθενείς.

Αναφέρεστε στο ότι θέλετε να υπάρχει διασφάλιση της ισότητας και μη διάκριση των ασθενών. Νομίζω ότι θα το κατορθώσετε, αλλά θα είναι διασφάλιση και μη διάκριση όχι προς την αναβάθμιση, αλλά προς την υποβάθμιση. Υπάρχουν τεχνητές ελλείψεις, όπως ξέρετε, τις οποίες δεν είμαι σίγουρος ότι θέλετε να τις πολεμήσετε. Υπάρχουν νοσοκομεία που έχουν πάνω από είκοσι αναισθησιολόγους και πάνω από τριάντα, αν βάλουμε τους ειδικευόμενους αναισθησιολόγους και όμως, δεν γίνονται χειρουργεία ελλείψει αναισθησιολόγων και με αυτό τον τρόπο αυτά τα χειρουργεία κατευθύνονται προς την ιδιωτική κλινική, με την οποία το νοσοκομείο αυτό έχει σύμβαση και δεν είναι μόνο ένα.

Αναφέρθηκα χθες -και χαίρομαι που υιοθετήθηκε έστω εν μέρει και ως αναφορά από κάποιον συνάδελφο- στο ότι θα μπορούσε η λίστα να αναφέρεται μόνο στην ΥΠΕ και όχι πανελλήνια και να βάλουμε και μια ρύθμιση μέχρι τριάντα χιλιόμετρα ή μέχρι σαράντα χιλιόμετρα, γιατί όπως σας είπα υπάρχουν ΥΠΕ που έχουν πολύ μεγάλη γεωγραφική κατανομή.

Πολύ σημαντικό, επίσης, στο κομμάτι της λίστας των χειρουργείων είναι το σκέλος που σχετίζεται με τη διασφάλιση των δεδομένων προσωπικού χαρακτήρα. Ενώ γίνεται αναφορά στον γενικό κανονισμό προστασίας δεδομένων, το L119, δεν υπάρχει καμμία αναφορά στην αντίστοιχη ελληνική νομοθεσία που είναι η 4624/2019. Το πρότεινα και στην επιτροπή, ελπίζω να εισακουστεί και να εισαχθεί και αυτό και θα πρέπει επίσης να προβλεφθούν πάρα πολύ αυστηρές ποινές, γιατί είναι πολύ σημαντικό το σκέλος των δεδομένων προσωπικού χαρακτήρα που αφορά την υγεία για τυχόν παραβάτες.

Για το άρθρο 12 με το ηλεκτρονικό σύστημα παρακολούθησης ακούστηκαν πάρα πολλά και το ξέρετε, κυρίες και κύριοι της Κυβέρνησης, με τις ελλείψεις που υπάρχουν στα φαρμακεία. Άρα, πιθανώς με αυτό τον τρόπο να βελτιωθεί. Δεν θα βελτιωθούν, δεν θα εξαλειφθούν οι ελλείψεις, αν δεν είναι υποχρεωτική η καταχώριση του ΑΜΚΑ για τη λήψη ακόμα και των μη συνταγογραφούμενων φαρμάκων. Με αυτό τον τρόπο όχι μόνο θα διασφαλιστεί ότι αυτός που παραλαμβάνει το φάρμακο είναι συγκεκριμένο πρόσωπο γιατί θα έχει ΑΜΚΑ και άρα, δεν μπορεί να πάρει επτά χιλιάδες κουτιά τα οποία μετά θα πουλήσει στο εξωτερικό σε αυξημένη τιμή, αλλά θα διασφαλιστεί και το κομμάτι της δημόσιας υγείας, το οποίο σχετίζεται με την παρακολούθηση ανεπιθύμητων ενεργειών και με την παρακολούθηση και την προσήλωση στην καταχώριση της κίτρινης κάρτας, όταν δηλαδή υπάρχουν ανεπιθύμητες ενέργειες, ακόμη και έξι μήνες μετά τη λήψη κάποιου φαρμάκου.

Το άρθρο 13 με τα φάρμακα κατ’ οίκον είναι προς θετική κατεύθυνση. Είναι αρνητικό το ότι δεν έχει ληφθεί ειδική μέριμνα για τον ΕΛΤΑ και πάλι δίνουμε ή δίνετε μόνο προς άλλους -ιδιωτικές εταιρείες- αυτή τη δυνατότητα, ενώ ίσως θα έπρεπε να υπάρχει μια ειδική μέριμνα.

Για το άρθρο 14 που αφορά την παράταση των διοικήσεων των νοσοκομείων -που ήδη την παρατείναμε μια φορά, αν δεν κάνω λάθος και φοβάμαι θα την παρατείνουμε εκ νέου- αναφέρθηκε από τον εισηγητή της Νέας Δημοκρατίας ότι είναι σε εξέλιξη ή θα γίνουν σύντομα οι διαγωνισμοί. Πότε; Έχετε χρονοδιάγραμμα; Αν έχετε, παρακαλώ ενημερώστε μας και θα θέλαμε να υπάρχουν κριτήρια, να υπάρχουν παραδοτέα, να υπάρχουν στόχοι και να μην αποτελέσει αυτό ξανά τρόπο ή χώρο στάθμευσης πρώην Βουλευτών, πολιτευτών, διοικητών, που τη μια φορά είναι –ξέρω εγώ- σε έναν οργανισμό τηλεόρασης, την άλλη σε έναν οργανισμό μηχανικών και την τρίτη φορά σε έναν οργανισμό νοσοκομείου. Άρα, δεν μπορεί κάποιος να τα ξέρει όλα. Να στοχεύσετε εκεί που πρέπει!

Με το άρθρο 17 σχετικά με τις προμήθειες στα νοσοκομεία διαφωνούμε, όχι γιατί δεν θέλουμε να ρυθμιστεί αυτό το πρόβλημα, αλλά γιατί ξαναρυθμίζοντας ένα πρόβλημα που γίνεται ίσως και επίτηδες ή από αμέλεια, ουσιαστικά δίνουμε τη δικαιολόγηση ότι αφού έγινε πέρυσι, πρόπερσι, παραπρόπερσι, θα γίνει και φέτος. Ας σταματήσει αυτή η πρακτική. Ας δώσουμε, δηλαδή, τη δυνατότητα στον πολίτη να καταλάβει ότι οι κανόνες είναι για να τηρούνται και να αναγκάσουμε τους διοικητές των νοσοκομείων να περιέλθουν σε καθεστώς νομιμότητας. Δεσμευθείτε ότι θα είναι η τελευταία φορά.

Άρθρο 18 για την Αρχή Ιατρικώς Υποβοηθούμενης Αναπαραγωγής: Ξέρετε όλοι ότι η αναμενόμενη ηλικία τέλεσης γάμου και προσπάθειας απόκτησης τέκνων έχει αυξηθεί πάρα πολύ τα τελευταία χρόνια. Θα είδατε στις αρχές της εβδομάδας και τα νούμερα που βγήκαν σχετικά με τους θανάτους και τις γεννήσεις τον τελευταίο χρόνο και έχουμε 50% λιγότερες γεννήσεις και 50% περισσότερους θανάτους από ό,τι το 1980, τη δεκαετία του 1980. Άρα, αυτή τη στιγμή όχι μόνο δεν μένουμε σταθεροί, αλλά έχουμε ραγδαία μείωση στον πληθυσμό μας. Και δεδομένου ότι πάρα πολύ μεγάλος αριθμός ζευγαριών δυσκολεύεται να τεκνοποιήσει με φυσικό τρόπο, θα έπρεπε αυτή η αρχή να ενισχυθεί, να γίνει πραγματικά διαθέσιμη σε όλα τα ζευγάρια μέχρι του να έχουν δύο τουλάχιστον παιδιά με απόλυτα δωρεάν τρόπο και συμβατό τρόπο και όχι να προσπαθούμε με φωτογραφικές ρυθμίσεις να την υποβαθμίζουμε, βάζοντας συνταξιούχους δικαστικούς ή οτιδήποτε άλλο, αντί να την ενεργοποιήσουμε όσο το δυνατόν περισσότερο.

Επίσης, ακούστηκε να γίνει η εισαγωγή εκπροσώπου της Εκκλησίας σε αυτή την αρχή. Επιτρέψτε μου να πω ότι εμένα αυτό με βρίσκει παντελώς αντίθετο. Καμμία θρησκευτική αρχή δεν έχει θέση σε μια τέτοια αρχή ούτε και σε άλλες αντίστοιχες. Θα πρέπει κυρίως να καταφέρουμε να μην αφήνουμε την υπόνοια στον πολίτη ότι υπάρχει διαπλοκή και ότι υπάρχει αλληλεπίδραση μεταξύ πολιτικών και νομοθετικής εξουσίας. Και μάλιστα οι επισημάνσεις που ήδη κάναμε σχετικώς με αυτό το θέμα για ζητήματα συνταγματικής φύσης που δημιουργούνται με αυτό που πάει να εισαχθεί αναδείχθηκαν σε μείζονα βαθμό με την εσπευσμένη πολιτικώς και νομικώς επιλήψιμη αντικατάσταση των προέδρων και του ΕΣΡ και της ΑΔΑΕ.

Και τελειώνω, κύριε Πρόεδρε, με δυο, τρία ζητήματα εκτός θέματος, ας το πούμε έτσι.

Το άρθρο 22 για τα πανεπιστήμια καταδεικνύει ότι είναι ένας κακός νόμος. Απόδειξη ότι με την τέλεση των δεύτερων πρυτανικών εκλογών την περασμένη εβδομάδα στο Αριστοτέλειο Πανεπιστήμιο δεν προβλέπεται να υπάρξει πρυτανική αρχή και θα εμπλακεί η Σύγκλητος για αυτό.

Επίσης, με το να αλλάζουν οι προθεσμίες δημιουργείται μία δυσκολία σε όσους είχαν ήδη καταθέσει τα χαρτιά τους για να συμμετέχουν σε διαδικασίες εξέλιξης ή πρόσληψης και δεν ήξεραν ότι θα αλλάξει ο νόμος.

Στη δευτερολογία μου θα σας πω περισσότερα σχετικά και με την πανδημία, αλλά και με τα εμβόλια.

Τέλος, θέλω να ρωτήσω, κυρία Αγαπηδάκη, για ποιον λόγο έρχεται τώρα η τροπολογία υπέρ των μονοκλωνικών. Γιατί; Γιατί έρχεται κατά παρέκκλιση κάθε εθνικής διάταξης; Δεν έχουμε τώρα επείγοντα χαρακτήρα, δεν υπάρχει πανδημία. Όταν έπρεπε να έρθουν, δεν ήρθαν και εισάγονται τώρα που δεν υπάρχει λόγος. Γιατί; Τι έγινε η επιχείρηση «ΕΛΕΥΘΕΡΙΑ» που λέγατε ότι θα μας λύσει όλα τα προβλήματα;

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε τον κύριο συνάδελφο και για την τήρηση του χρόνου.

Τον λόγο έχει ζητήσει ο Πρόεδρος της Κοινοβουλευτικής Ομάδας της Ελληνικής Λύσης κ. Βελόπουλος.

Ορίστε, κύριε Πρόεδρε, έχετε τον λόγο.

**ΑΝΔΡΕΑΣ ΠΟΥΛΑΣ:** Έρχεσαι συνέχεια και μπαίνεις μπροστά.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Διώξτε με από τη Βουλή αν μιλάω κάθε μέρα και σε ενοχλεί. Τι να κάνω τώρα;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, παρακαλώ!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα ήθελα να ξεκινήσω με κάτι προς τον κ. Πλεύρη και τους προηγούμενους Υπουργούς. Τι έγινε; Τα μονοκλωνικά δεν ήταν καλά και τώρα τα παραγγέλνετε; Τι έγινε τώρα; Τι έγινε; Για πες μου!

**ΑΘΑΝΑΣΙΟΣ ΠΛΕΥΡΗΣ:** Τα είχαμε παραγγείλει.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι, παλιά. Έλεγε εδώ ο Υπουργός ότι δεν κάνουν τα μονοκλωνικά, πάρτε εμβόλια, κάντε εμβόλια, κάντε εμβόλια!

**ΑΘΑΝΑΣΙΟΣ ΠΛΕΥΡΗΣ:** Έγκριση πήραν έναν χρόνο μετά.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Βρε, άσε τα έγκριση. Γιατί είχαν πάρει έγκριση τα εμβόλια; Ποιον κοροϊδεύεις εδώ; Ταχεία έγκριση δεν ήταν έγκριση. Δοκιμαστικό ήταν τώρα.

**ΑΘΑΝΑΣΙΟΣ ΠΛΕΥΡΗΣ:** Μια χαρά ήταν.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μην τα λέτε σε εμένα αυτά, κύριε Πλεύρη. Υπουργός ήσουν. Μια χαρά ήταν, αλλά όσον αφορά τη θνησιμότητα, ο κόσμος πέφτει κάτω. Για ψάξτο λίγο παραπάνω. Υπάρχουν ήδη ανακοινώσεις από τις Ηνωμένες Πολιτείες. Εν πάση περιπτώσει, έτσι κι αλλιώς μπίζνα είναι για εσάς, κύριε Πλεύρη. Για την Κυβέρνηση όλα είναι μία μπίζνα, αγοράζουμε, δίνουμε, πουλάμε. Εντάξει, έχουμε άλλη φιλοσοφία.

Και θα σας πω γιατί έχουμε άλλη φιλοσοφία. Ήταν ατυχής συγκυρία για τον κύριο Υπουργό και την Κυβέρνησή σας να φέρετε νομοσχέδιο για την υγεία την ώρα που είχαμε το πρόβλημα με το παιδάκι στο Καστελόριζο που αναγκάστηκε να πάει στην Τουρκία. Και μόνο από αυτό θα έπρεπε να παραιτηθούν κάποιοι, γιατί δεν είναι η πρώτη φορά που γίνεται αυτό, αλλά γιατί για μία ακόμη φορά δίνουμε το δικαίωμα στην Τουρκία να παίρνει ένα παιδάκι και να μη μπορούμε να το μεταφέρουμε γιατί δεν έχουμε τα μέσα. Τι έχει γίνει; Τόσα λεφτά! Αυτό, λοιπόν, και μόνο θα έπρεπε να μας προβληματίσει ιδιαίτερα.

Ούτε θα πω τι έγινε στο Νοσοκομείο «ΑΓΙΑ ΟΛΓΑ». Εγώ θα πω μπράβο και προς τιμή του στον κ. Βαρτζόπουλο, ο οποίος πήγε και είδε με τα ματάκια του τι συνέβαινε στο Νοσοκομείο «ΑΓΙΑ ΟΛΓΑ». Μπράβο! Όμως, το να πας και μετά να πάρεις τα μέτρα δεν σημαίνει πολιτική. Αυτό σημαίνει καταστολή, κάτι που κάνει η Αστυνομία. Σημασία έχει να μη γίνονται αυτά για να μην τρέχετε μετά.

Το Νοσοκομείο στο Κιλκίς έχει καθιζήσεις και πέφτει σιγά σιγά, εκατοστό, εκατοστό, ενώ στο Νοσοκομείο «ΜΕΤΑΞΑ» δεν υπάρχουν γιατροί. Συζητάμε, δηλαδή, για ένα νομοσχέδιο και το μόνο που σας ενδιαφέρει είναι να φέρετε τα μονοκλωνικά και τα εμβόλια. Δώστε χρήμα να κάνουμε δουλίτσες, γατί έτσι κι αλλιώς τα λεφτά είναι πολλά. Και δεν αναφέρομαι σε εσάς, αλλά σε αυτούς που εξυπηρετούνται από αυτή την τακτική όλων των κυβερνήσεων. Να μην σας πω για τους καρκινοπαθείς που περιμένουν ακόμη φάρμακα, όπως και για όλα τα άλλα προβλήματα. Έχουμε γίνει διεθνώς ρεζίλι.

Κι εδώ βέβαια γεννάται και ένα άλλο ερώτημα, το οποίο θέλω να συνδέσω με τα προηγούμενα. Ήρθε εδώ η Υπουργός σας κ. Αγαπηδάκη, η οποία μας είπε ότι το νερό στον Βόλο δεν είναι πόσιμο. Και επειδή έχω ιδιαίτερη σχέση με τον Βόλο, ρωτάω το εξής: Κάποιοι από τους προηγούμενους -δεν λέω ότι ευθύνεται η κ. Αγαπηδάκη γι’ αυτό- που κυβέρνησαν δεν έχουν ευθύνη για το ότι το νερό του Βόλου δεν ήταν πόσιμο και το έπιναν οι άνθρωποι χωρίς να ξέρουν; Ένας Υπουργός, ρε παιδί μου, ένας να πει ότι εγώ φταίω, εγώ, είμαι παρών και παραιτούμαι. Κανείς! Δεν ασκείται σοβαρή πολιτική έτσι!

Και μια και είναι εδώ η κ. Αγαπηδάκη, θα ήθελα να πω ότι έθεσα και χθες το ερώτημα, αλλά δεν μου απάντησε και περιμένω να μου απαντήσει σήμερα, αλλά κομψά και πολιτισμένα, γιατί είμαστε πολιτισμένοι άνθρωποι και δεν είναι, πώς το είπε, ούτε σεξιστική η δήλωση κ.λπ.. Τελικά, κυρία Αγαπηδάκη, κυρία Υπουργέ, έγιναν αυτές οι διατριβές με τον κύριο της «NOVARTIS»; Ναι ή όχι; Κάνατε διατριβές με χορηγία της «NOVARTIS», ναι ή όχι; Δεν είναι κακό, έτσι γίνεται και έτσι είθισται από πολλούς. Όμως, να ξέρουμε, ρε παιδί μου, ότι έγινε αυτό με τη «NOVARTIS» που έκανε τη μεγάλη κομπίνα στην Ελλάδα και πλήρωσε λεφτά στο αμερικανικό κράτος. Το αμερικανικό κράτος, δηλαδή, έκανε τη δίωξη για τα όσα έκανε στην Ελλάδα, γιατί στην Ελλάδα όλοι είναι αθώοι. Αν ακούσω κανέναν να λέει ότι οι Έλληνες παίρνουν μίζες, πραγματικά θα πρέπει να καρατομηθεί πάραυτα, διότι όλοι στην Ελλάδα είναι αθώοι. Αυτή είναι η δικαιοσύνη που φτιάχνετε εσείς! Άρα, λοιπόν, ας μας πει η κ. Αγαπηδάκη αν αυτό ισχύει. Αν δεν ισχύει, ας πει ότι δεν ισχύει αυτό και ότι το διαψεύδω.

Πάμε και σε κάτι άλλο που το είπατε εσείς ως Υπουργός, κύριε Πλεύρη, αλλά δεν το κάνατε. Εκείνα τα ρημάδια τα πρόστιμα των 100 ευρώ για τον παππού μας και τη γιαγιά μας θα τα διαγράψετε επιτέλους; Ο Πρωθυπουργός και η Κυβέρνησή σας έχει ανάγκη τα 100 ευρώ; Πρόκειται για εκδικητικά πρόστιμα σε ανθρώπους. Σβήστε τα επιτέλους να πούμε ότι κάνατε και κάτι καλό, κάτι ανθρώπινο για τον πολίτη, κάτι!

(Χειροκροτήματα από την πτέρυγα της Ελληνικής Λύσης)

Μιλάω για τα πρόστιμα για τους ανεμβολίαστους, γιατί οι εμβολιασμένοι δεν θα κολλούσαν. Όμως, στην πορεία κόλλησαν, αλλά θα κολλούσαν, λέει, με λιγότερες επιπτώσεις. Στην πορεία πέθαναν και μερικοί από αυτούς.

Ακούστε λίγο, λοιπόν. Κάνουμε ένα λάθος -δεν είναι κακό, κύριε Υπουργέ, κύριε Χρυσοχοΐδη- ανάλαβέ το εσύ. Κάνατε ένα λάθος. Διορθώστε το! Διαγράψτε τώρα τα πρόστιμα αυτών των ανθρώπων και θα σας πω και «μπράβο» και θα σας χειροκροτήσω!

(Χειροκροτήματα από την πτέρυγα της Ελληνικής Λύσης)

Θα πάμε τώρα στον Έλληνα Πρωθυπουργό, ο οποίος θα πάει σήμερα στη Θεσσαλονίκη για να δει το μετρό, να στηρίξει τον Ζέρβα βασικά. Θα χάσετε και εκεί απ’ ό,τι φαίνεται. Δυστυχώς επενδύσατε πάλι σε ένα κουτσό πολιτικό άλογο. Όμως, εν πάση περιπτώσει, δεν μας αφορά η τοπική αυτοδιοίκηση, δεν μας ενδιαφέρει καν, δεν εμπλεκόμαστε. Ας ψηφίσει ο Έλληνας τον καλύτερο που πιστεύει. Εμπλοκή κομματική σε τοπική κοινωνία η Ελληνική Λύση δεν θα κάνει ποτέ. Ούτε κόμματα ούτε χρώματα στην τοπική κοινωνία.

(Χειροκροτήματα από την πτέρυγα της Ελληνικής Λύσης)

Πάμε, λοιπόν, στην ουσία. Θα ανακοινώσει πάλι το μετρό, το οποίο το ανακοίνωσε το 2020 για το 2021, το 2021 για το 2022, το 2022 για το 2023 και τώρα το 2023 για το 2024. Ποιο μετρό; Των δέκα χιλιομέτρων. Δέκα χιλιόμετρα είναι το μετρό της Θεσσαλονίκης και έχουν περάσει περίπου είκοσι χρόνια και δεν μπορείτε να το φτιάξετε. Ποιο μετρό; Το μετρό που δεν φτάνει μέχρι το αεροδρόμιο. Ποιο μετρό; Θα φτάσει το μετρό των Αθηνών στην Καλαμάτα και στην Κρήτη, θα περάσει κάτω από τη θάλασσα και μετρό η Θεσσαλονίκη δεν θα έχει. Το ερώτημα είναι το εξής και απευθύνομαι στους πολίτες της Θεσσαλονίκης: Γιατί η Θεσσαλονίκη μας δεν έχει έναν σοβαρό Υπουργό από τη Νέα Δημοκρατία; Γιατί δεν έβαλε ποτέ Υπουργό από τη Θεσσαλονίκη ο κ. Μητσοτάκης; Ας το αναλογιστούν οι βορειοελλαδίτες.

Και πάμε και στην ουσία. Επειδή μιλάμε για τη Θεσσαλονίκη, αν θέλετε να λύσετε το πρόβλημα της Θεσσαλονίκης, υπάρχει μία λύση, η παραλιακή. Εάν γίνει το μέτωπο της παραλιακής, όπως πρέπει να γίνει ευρωπαϊκά, έχει τελειώσει το κυκλοφοριακό πρόβλημα. Όμως, εκεί δεν έχει πολλά λεφτά. Το έργο είναι εύκολο και είναι πολύ πιο εύκολα από το να κάνεις μετρό, αποζημιώσεις, να καθυστερήσεις, να πας παρακάτω, να πληρώσεις το ένα και το άλλο. Εντάξει, είναι «business as usual»!

Πάμε, όμως, στο θέμα. Η Θεσσαλονίκη, η πόλη, η πόλη μας, η πόλη των Μακεδόνων, δεν έχει γήπεδα, κύριε Πλεύρη, κάτι που είπα και χθες. Όσον αφορά το «Καυτανζόγλειο» -σήμερα και μπράβο, γιατί το κατήγγειλα χθες, κινητοποιήθηκε, λέει, ο κρατικός μηχανισμός- καταρρέει. Κάνουν γύρο τα παιδιά εκεί, αθλούνται. Η ηλεκτρική πινακίδα κάνει σβούρες, ενώ θα έπρεπε να είναι σταθερή. Όπως είπα και χθες, θα σκοτώσει κόσμο! Αυτά συμβαίνουν στο «Καυτανζόγλειο Στάδιο», το οποίο περιέργως το έχετε αφήσει να ρημαδιάσει, όπως και τα υπόλοιπα έργα.

Η Θεσσαλονίκη, λοιπόν, δεν έχει γήπεδα, δεν έχει υποδομές. Δεν έχει γήπεδο ούτε ο Άρης, όπως του υποσχεθήκατε προεκλογικά, πάλι πολιτικάντικα. Υποσχεθήκατε, ο ίδιος ο Πρωθυπουργός, γήπεδο στον Άρη και μετά ένα αλτσχάιμερ πολιτικό κάλυψε το μυαλό του Πρωθυπουργού.

Για τον ΠΑΟΚ έρχεται ο Σαββίδης και λέει «βάζουμε τα λεφτά» και του δημιουργείτε συνεχώς προβλήματα, για να μη γίνει το γήπεδο στον ΠΑΟΚ. Θα σας πω ένα πράγμα: Μακάρι να είχαν βάλει μυαλό οι Θεσσαλονικείς, να είχαν ψηφίσει μαζικά όλοι Ελληνική Λύση για κυβέρνηση και η Θεσσαλονίκη, η Μακεδονία δεν θα είχε αδικηθεί, όπως αδικείται από τη Νέα Δημοκρατία!

(Χειροκροτήματα από την πτέρυγα της Ελληνικής Λύσης)

Βέβαια, για τον Σαββίδη εγώ αντιλαμβάνομαι ότι υπάρχει ένα θέμα. Εντάξει, το καταλαβαίνω, άνθρωποι είμαστε, μεταξύ μας συζητάμε τώρα. Είναι πίσω ο αμερικανικός παράγοντας. Για πολλούς από εσάς είναι Ρώσος ο άνθρωπος. Για εμάς είναι Πόντιος Έλληνας και είναι ο μόνος που έχει επενδύσει εκατοντάδες εκατομμύρια ευρώ στην Ελλάδα χωρίς σχέση με το δημόσιο.

(Χειροκροτήματα από την πτέρυγα της Ελληνικής Λύσης)

Και δεν με ενδιαφέρει καν και ο Σαββίδης. Δεν πάει να κάνει ό,τι θέλει! Έφερε λεφτά; Έφερε! Τα ακούμπησε στην Ελλάδα ο άνθρωπος; Τα ακούμπησε! Βάζει λεφτά για το γήπεδο; Βάζει! Γιατί να μην το κάνει το γήπεδο; Απλά πράγματα σας λέω τώρα εγώ, δεν σας λέω κάτι άλλο.

Πάμε και στις πλημμύρες. Ξέρετε τι μέρα είναι σήμερα, αν δεν κάνω λάθος; Παγκόσμια ημέρα των ζώων! Μπράβο! Στη Θεσσαλία μαζεύουν ακόμα τα ζώα! Δεν τα μάζεψαν, κύριε Πλεύρη, κύριε Υπουργέ! Ακόμα στη Θεσσαλία τώρα που μιλάμε μαζεύουν ζώα, ψοφίμια! Τι κράτος είναι αυτό, ρε παιδιά, που πέρασαν δεκαπέντε μέρες και δεν μπόρεσαν να μαζέψουν τα ζώα; Έτσι θα πάμε σε πόλεμο; Αν γίνει, κάτι που απευχόμαστε όλοι. Δεν μπορέσαμε να μαζέψουμε τα ζώα και έχουμε την παγκόσμια ημέρα ζώων! Και αυτά τα ζώα, βέβαια, δημιουργούν και άλλου είδους προβλήματα υγείας, κάτι που λέω στους Υπουργούς Υγείας.

Και εδώ θα πω το εξής, που είναι το χειρότερο, γιατί ξέρω την ευαισθησία του εκλεκτού πάλαι ποτέ ιδεολογικού φίλου, αλλά όχι τώρα πλέον έτσι κι αλλιώς, γιατί έχει βάλει πολύ νερό στο κρασί του και έχει γίνει «ελαφροδεξιός».

**ΑΘΑΝΑΣΙΟΣ ΠΛΕΥΡΗΣ:** Εγώ είμαι αυτός.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εσύ είσαι αυτός.

**ΑΘΑΝΑΣΙΟΣ ΠΛΕΥΡΗΣ:** Ευαισθησία για τη Θεσσαλία έχω.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Διάφορες ΜΚΟ πίεσαν την Κυβέρνηση -και ανθρωπίνως καλά έπραξε η Κυβέρνηση- και μετέφεραν από το Κουτσόχερο σε ξενοδοχεία όλους τους μετανάστες. «Λαθρομετανάστες» πλέον και μπορώ να το λέω μετά την κατάργηση του ανθελληνικού, αντιχριστιανικού ΕΣΡ…

(Χειροκροτήματα από την πτέρυγα της Ελληνικής Λύσης)

«Λαθρομετανάστες», όπως «λαθροαναγνώστης». Τα έλεγες παλιά κι εσύ. Τώρα δεν τα λες πλέον.

**ΑΘΑΝΑΣΙΟΣ ΠΛΕΥΡΗΣ:** Όχι. Τα λέω.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Το λες; Το πιστεύεις;

**ΑΘΑΝΑΣΙΟΣ ΠΛΕΥΡΗΣ:** Φυσικά.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ο κ. Πλεύρης, λοιπόν, πιστεύει αυτό που λέει η Ελληνική Λύση, ότι δηλαδή είναι λαθρομετανάστες και όχι μετανάστες. Μόνο που ο κ. Μητσοτάκης λέει άλλα!

(Χειροκροτήματα από την πτέρυγα της Ελληνικής Λύσης)

Έχετε μία διχογνωμία εδώ. Να την ψάξετε λίγο παραπάνω. Βλέπω μία αποστασιοποίηση και ανεξαρτητοποίηση, ιδεολογική πάντοτε.

**ΑΘΑΝΑΣΙΟΣ ΠΛΕΥΡΗΣ:** Πάντα λέγαμε «λαθρομετανάστες».

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ο Πρωθυπουργός δεν τα λέει αυτά.

Οι ΜΚΟ, λοιπόν, αγωνίστηκαν και πήγαν οι άνθρωποι αυτοί, οι λαθρομετανάστες, από το Κουτσόχερο, από το «hot spot», σε ξενοδοχεία. Ξέρετε πού πήγατε τους Έλληνες πλημμυροπαθείς; Εκεί που είχατε τους λαθρομετανάστες -ακούστε- πήγατε τους Έλληνες πλημμυροπαθείς. Αυτή είναι η Κυβέρνηση της Νέας Δημοκρατίας!

(Χειροκροτήματα από την πτέρυγα της Ελληνικής Λύσης)

Εκεί τους πήγατε, αντί να τους πάτε σε ξενοδοχεία και σε αξιοπρεπείς -επαναλαμβάνω- χώρους διαβίωσης, κύριοι Υπουργοί της Νέας Δημοκρατίας!

Εμείς θέλουμε δικαιοσύνη για όλους. Ποια δικαιοσύνη όμως; Δικαιοσύνη για τον Έλληνα. Ποια δικαιοσύνη; Του Αρείου Πάγου των «funds» σε απόφαση οκτώ ημερών, για να πάνε τα «funds» να πάρουν ό,τι υπάρχει και δεν υπάρχει από τους Έλληνες; Για ποια δικαιοσύνη μιλάμε; Των συζύγων των παιδιών που έχουν κάνει λόμπι κι αν δεν είσαι παιδί εισαγγελέα ή δικαστή δεν γίνεσαι δικαστής; Ποια δικαιοσύνη θέλουμε; Των εργαζομένων παιδιών και θυγατέρων δικαστών σε ολιγάρχες; Για ποια δικαιοσύνη λέμε; Για τη διορισμένη δικαιοσύνη από την εκάστοτε κυβέρνηση;

Θα σας δώσω ένα παράδειγμα, κύριε Υπουργέ. Ξέρετε ότι βγήκε το ΦΕΚ του ΕΣΡ ότι πρέπει να φύγει από εκεί ο κ. Κουτρουμάνος και αν πάτε τώρα στο ΕΣΡ, ακόμα ο Κουτρουμάνος είναι στο γραφείο και δεν φεύγει; Αυτό είναι κράτος; Βγήκε το ΦΕΚ! Πρέπει να παραδώσει και δεν παραδίδει! Δεν φεύγει από το γραφείο του ο άνθρωπος! Έχει σφηνωθεί, έχει βιδωθεί στην καρέκλα και δεν τολμά η πολιτεία να πάει να τον ξηλώσει! Κάθεται εκεί! Το πρωί τηλεφώνησα και ήταν εκεί. Δεν φεύγει!

Αυτό, λοιπόν, δεν είναι κράτος. Δεν είναι κράτος ένα κράτος που δεν μπορεί να επιβάλλει τη νομιμότητα.

Και μιας και μιλάμε για την υγεία, τελικά θα μας πει ο Υπουργός κ. Χρυσοχοΐδης γι’ αυτόν τον κ. Δημήτρη Φιλίππου, παραιτήθηκε ή τον παραιτήσατε; Διότι μαθαίνω ότι όταν πήγε ο ίδιος να υπογράψει κάποια έγγραφα, η Νομική Σύμβουλος του Οργανισμού, η κ. Μακαρούνη -όχι Μακαρένα ούτε Μακαρόνη-, είπε ότι δεν ανήκει πλέον στο δυναμικό του οργανισμού και δεν είναι καν στη λίστα μισθοδοσίας τους.

Συγγνώμη, δηλαδή, είχαμε έναν πρόεδρο στον ΕΟΦ. Πήγε να υπογράψει κάποια έγγραφα και του λέει η νομική σύμβουλος, η διορισμένη, «όχι, δεν κάνεις, φεύγεις». Σήμερα γράφτηκε στον Τύπο. Να το διαψεύσει ο Υπουργός, διότι, αν ισχύει αυτό, μιλάμε για μπάχαλο κανονικό. Κάτι δεν πάει καλά εδώ.

Και αφού μιλάμε για δικαιοσύνη, να σας πω και τα χειρότερα που απεφάνθη πάλι ο Άρειος Πάγος. Ο Άρειος Πάγος, το αποκούμπι του Έλληνα για τη δικαιοσύνη, εκεί που ακουμπάει ο κάθε Έλληνας πολίτης!

Άρειος Πάγος, απόφαση σημερινή: Δεν αποζημιώνεται η κλοπή Ι.Χ., αν γίνει σε σημείο χωρίς ασφάλεια.

Κλάπηκε αυτοκίνητο ανθρώπου, κύριοι Υπουργοί, και ο Άρειος Πάγος απεφάνθη -ακούστε- ότι ο ιδιοκτήτης του οχήματος είχε βαριά αμέλεια, καθώς στάθμευσε το αυτοκίνητο σε μη περιφραγμένο χώρο, χωρίς να φυλάσσεται, χωρίς φωτισμό, χωρίς κάμερες ασφαλείας. Ο Άρειος Πάγος! Και αυτό είναι νομικό πρόκριμα για να μην πληρώνει καμμία ασφαλιστική εταιρεία.

Είστε δικηγόρος. Το ξέρατε αυτό; Σήμερα βγήκε. Δηλαδή, θα μου κλέψουν εμένα το αυτοκίνητο επειδή δεν υπάρχει φωτισμός, επειδή δεν υπάρχει πουθενά φωτισμός ούτε στην Αθήνα ούτε στη Θεσσαλονίκη σε ένα πάρκινγκ, δεν είναι περιφραγμένα, δεν είναι τίποτα και δεν θα με αποζημιώσει η ασφαλιστική! Αυτό είναι δικαιοσύνη;

Εύχομαι σε όλους αυτούς τους δικαστές που υπέγραψαν να τους κλέψουν τα αυτοκίνητα και να μην αποζημιωθεί ούτε ένας! Το εύχομαι από βάθος καρδιάς!

(Χειροκροτήματα από την πτέρυγα της Ελληνικής Λύσης)

Δεν γίνεται αλλιώς! Τι να πω άλλο; Μπας και καταλάβουν τι τραβάει ο Έλληνας!

Εμείς θα τα λέμε. Θα αγωνιζόμαστε για δικαιοσύνη. Ο Έλληνας θέλει δικαιοσύνη, ισότιμη συμπεριφορά και μεταχείριση από κάθε υπηρεσία. Όσες φορές εγώ αντιμετώπισα την ελληνική δικαιοσύνη, κατάλαβα το αποκρουστικό της πρόσωπο. Γι’ αυτό και έχω πει και δημοσίως ότι δεν την εμπιστεύομαι. Το έχω πει. Δεν την εμπιστεύομαι, όχι γιατί δεν υπάρχουν καλοί και άξιοι δικαστές και εισαγγελείς -όχι, όχι-, αλλά γιατί σε αυτή τη διεφθαρμένη χώρα, τη χώρα όπου ο Λουτσιάνο κάνει κουμάντο, οι καλοί δικαστές σταματούν χαμηλά και οι κακοί, οι συμβιβασμένοι, ανέρχονται ψηλά.

Αυτούς εμείς θα τους ξηλώσουμε! Θα ανέλθουν ψηλά αυτοί που αξίζουν στη δικαιοσύνη!

(Χειροκροτήματα από την πτέρυγα της Ελληνικής Λύσης)

Πάμε και στην οικονομία, γιατί μας πιέζει λίγο ο κύριος Πρόεδρος. Τι να κάνουμε; Πάμε στην ακρίβεια.

Να σας πω κάτι, κύριε Πλεύρη. Μισό λεπτό να σας κάνω μία ερώτηση. Το λέω σε σας, επειδή είστε νέος στη Νέα Δημοκρατία.

Είναι νέος στη Νέα Δημοκρατία και πρέπει να είναι συνεπής, συγκροτημένος ως νέος. Είναι νέος στη Νέα Δημοκρατία ιδεολογικά τα τελευταία χρόνια.

Πότε γιορτάζει η Νέα Δημοκρατία; Σήμερα είναι η γιορτή της;

**ΑΘΑΝΑΣΙΟΣ ΠΛΕΥΡΗΣ:** Ναι.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τι είναι αυτά που λέτε; Ούτε πότε γιορτάζετε δεν ξέρετε; Τι κόμμα είστε εσείς;

Εφημερίδα «Καθημερινή»: Στις 29 Σεπτεμβρίου του 1974 έγινε το κόμμα σας. Πάλι με το παλιό ημερολόγιο είστε; Είστε με το παλιό ημερολόγιο; Δηλαδή, σοβαρά μιλάμε τώρα; Ούτε αυτό δεν ξέρει ο Πρόεδρός σας, αλλά και οι Νεοδημοκράτες. Γι’ αυτό και έχετε εξευτελίσει την παράταξη του Κωνσταντίνου Καραμανλή του πρώτου, αυτού του μεγάλου ανδρός. Δεν είστε Νέα Δημοκρατία. Ιδεολογικά είστε μία ελαφροδεξιά προς τα αριστερά.

(Χειροκροτήματα από την πτέρυγα της Ελληνικής Λύσης)

Αποφασίστε τι είστε! Ούτε πότε γιορτάζετε δεν ξέρετε! Και επίσημη εορτή την έκανε…

(Χειροκροτήματα από την πτέρυγα της Ελληνικής Λύσης)

Καλά, ο Χρυσοχοΐδης δεν είναι υποχρεωμένος. Ήταν σύντροφος παλιά του ΠΑΣΟΚ. Εντάξει. Έτσι κι αλλιώς, ΠΑΣΟΚ έχετε στη Νέα Δημοκρατία. Όμως, τουλάχιστον δεν είναι υποχρεωμένος να ξέρει πότε γιορτάζετε. Εσείς δεν ξέρετε; Εσείς δεν γνωρίζετε;

Εγώ μαθαίνω σήμερα ότι ο προαστιακός είναι σε υπολειτουργία. Ξέρετε γιατί; Τι ωραίο κράτος έχουν φτιάξει οι άνθρωποι! Να το πάρεις να το κατεδαφίσεις από πάνω μέχρι κάτω! Έχει καεί ένα UPS λόγω αυξομείωσης τάσης, ενώ υπάρχει συγκεκριμένος τρόπος να μην καίγεται!

Αυτό είναι το κράτος σας! Να το χαίρεστε! Γι’ αυτό δεν δουλεύει ο προαστιακός! Έπεσε, λέει, ένα UPS! Τώρα αντιλαμβάνεστε περί ποίου πράγματος ομιλούμε και για τι πράγμα δεν μιλάμε! Γελοιότητες!

Πάμε και στις αυξήσεις, επειδή για μένα είναι πολύ σημαντικό θέμα. Θα αντιμετωπίσουμε μεγάλα προβλήματα. Ήδη τα αντιμετωπίζουν στη Μεσσήνη και στη Χαλκιδική. Δεν ξέρω αν το πήρατε χαμπάρι. Για πρώτη φορά μετά τη Μεταπολίτευση εκλάπη λάδι από συνεταιρισμούς. Αυτό είναι ένα μήνυμα γι’ αυτό που μπορεί να έρθει στην πορεία, για το πλιάτσικο που μπορεί να γίνει και για την κλοπή τροφίμων. Για πρώτη φορά μετά τη Μεταπολίτευση στα σουπερμάρκετ έχουν κλειδιά ασφαλείας και αντικλεπτικά για να μην κλέβουν γάλα και διάφορα άλλα προϊόντα.

Αυτό είναι μήνυμα για όλους μας. Και το λέω για να ξέρετε, διότι, για να φτάσει ένα σουπερμάρκετ να βάλει αντικλεπτικά, σημαίνει ότι ο πατέρας που το παιδί του πεινάει πήγε να κλέψει το γάλα για να έχει το παιδί του γάλα. Και αυτό οφείλεται στην κακή διακυβέρνηση, δυστυχώς, τεσσάρων και πέντε πλέον ετών της Νέας Δημοκρατίας.

(Χειροκροτήματα από την πτέρυγα της Ελληνικής Λύσης)

Δεν θα πω τίποτα για τη EUROSTAT. Όχι. Τα μάθατε τα δυσάρεστα νέα; Θα το πω έτσι, λαϊκά, όπως το λέει στο χωριό μου ο ελληνικός λαός. Μας είχατε πρήξει τα έντερα με αυτή την αναβάθμιση. Από τον Γενάρη, «έρχεται η αναβάθμιση», «έρχεται η αναβάθμιση», «θα έρθει η αναβάθμιση», «ήρθε η αναβάθμιση».

Πόσο πήγε το ομόλογο; Ξέρετε, κύριε Υπουργέ; Ξέρετε πόσο πήγε το ομόλογο; Πήγε 4,6. Δεν είμαστε απλά χρεοκοπημένη χώρα. Αν δεν είχαμε και τα «μαξιλαράκια» από την Ευρωπαϊκή Κεντρική Τράπεζα -όχι «μαξιλαράκια» του ΣΥΡΙΖΑ, εννοώ την ασφάλεια-, δεν θα παίρναμε ούτε ένα ευρώ δάνειο. Ούτε ένα ευρώ δάνειο δεν θα μπορούσε να δανειστεί η χώρα μας για να ταΐσουμε τον Έλληνα! Ούτε ένα ευρώ! Είναι αποτρεπτικό το 4,6 να πάρουμε δάνειο. Γιατί; Διότι η πολιτική της Νέας Δημοκρατίας βασίζεται σε μία λογική, δηλαδή «δανείζομαι, μοιράζω, φορολογώ, εισπράττω και δίνω Pass».

Αυτό δεν λέγεται «πολιτική». Αυτό λέγεται «κατ’ εξακολούθηση έγκλημα στην ελληνική κοινωνία». Αυτή είναι η πραγματικότητα.

(Χειροκροτήματα από την πτέρυγα της Ελληνικής Λύσης)

Να σας δώσω και τα καλά νέα της Ευρωπαϊκής Ενώσεως.

Κύριοι Υπουργοί, κύριε Χρυσοχοΐδη, ξέρετε τι κάνει η Ευρωπαϊκή Ένωση από εβδομάδα στον κακό Όρμπαν, που έλυσε το δημογραφικό πρόβλημα της χώρας του με συγκεκριμένα μέτρα που προτείναμε το 2020 εδώ μέσα εμείς και τα πήρε και τα έκανε αυτός και έλυσε το δημογραφικό του πρόβλημα;

Στον κακό Όρμπαν, που δεν έχει ανοιχτά σύνορα, ξέρετε τι κάνει η Ευρωπαϊκή Ένωση, κύριε Πλεύρη; Το μάθατε; Ανοίγει τα κονδύλια. Του δίνει τα κονδύλια. Ξέρετε γιατί; Θα σας το πω με πολύ απλά λόγια. Άλλο δεδομένος και άλλο -άκομψα θα το πω- πολιτικά βλαμμένος. Το «βλαμμένος» προέρχεται από τη βλάβη. Ποια βλάβη; Ότι βλάπτει τα εθνικά συμφέροντα. Δεν μπορείς με κάθε απόφασή σου, την οποία εσύ ως Κυβέρνηση λαμβάνεις, να βλάπτεις τα εθνικά συμφέροντα. Και κάθε απόφαση της Νέας Δημοκρατίας είναι βλαπτική, άσχημη για τα εθνικά συμφέροντα της χώρας. Και αυτή είναι η απόδειξη.

Ένας από τους πλουσιότερους ανθρώπους στον κόσμο είναι ο Έλον Μασκ, ο οποίος έχει κάνει άπειρες δηλώσεις, κύριε Χρυσοχοΐδη, υπέρ της Ελλάδας, και για την αρχαία ιστορία, τον πολιτισμό της. Και για το Βυζάντιο έχει μιλήσει. Εγώ λατρεύω το Βυζάντιο για έναν και μόνο λόγο: χίλια χρόνια ελληνορθόδοξης αυτοκρατορίας δεν έχει κανένας άλλος λαός στον πλανήτη! Μόνο το ελληνικό Βυζάντιο!

(Χειροκροτήματα από την πτέρυγα της Ελληνικής Λύσης)

Τον παρακαλάει ο Ερντογάν, κύριε Χρυσοχοΐδη, να τον δει δέκα λεπτά και για να τον αδειάσει πάει με το παιδάκι του μαζί και τον κοροϊδεύει. Η ελληνική Κυβέρνηση γιατί δεν καλεί εδώ τον κ. Μασκ; Θα σας απαντήσω εγώ. Έχει επιτεθεί στον κολλητό του Πρωθυπουργού και του περιβάλλοντος, τον Τζορτζ Σόρος. Αυτή είναι η αλήθεια.

(Χειροκροτήματα από την πτέρυγα της Ελληνικής Λύσης)

Γι’ αυτό δεν τον κάλεσε ποτέ! Αφού είναι υπέρ της πράσινης ανάπτυξης και αφού ο συγκεκριμένος βγάζει και πράσινα αυτοκινητάκια και «πράσσειν άλογα», που λέω εγώ, θα έπρεπε να τον καλέσει. Δεν το επιτρέπει όμως ο Σόρος. Και αν δεν επιτρέπει ο Σόρος, υπάρχει πρόβλημα, διότι πρέπει να πάρουμε το πράσινο φως από τον Σόρος.

Δεν είναι έτσι τα πράγματα για έναν και μόνον λόγο: Βγήκε ο κ. Συρίγος -δεν το βλέπω στην Αίθουσα, θα ήθελα να τον δω εδώ- ο οποίος επιβεβαίωσε ό,τι λέμε εμείς. Ακούστε τι είπε εχθές σε τηλεοπτική συνέντευξη ένας από τους ανθρώπους που συμπαθώ, εκτιμώ για τη γνώση του περισσότερο και για την αντίληψή του για τα γεωστρατηγικά: Ομολόγησε την αποστρατικοποίηση των ελληνικών νησιών μετά από απαίτηση του Ερντογάν. Άφησε να εννοηθεί ότι πρέπει να θυσιάσουμε χωρικά ύδατα χάριν επαναστρατικοποίησης, δηλαδή να θυσιάσω τα χωρικά μου ύδατα, να κάνω έκπτωση με την Τουρκία για να μπορώ να επαναστρατικοποιήσω κάποια σημεία.

Μάλιστα έδωσε και το ατυχές παράδειγμα της διεθνούς ναυσιπλοΐας στον Βόσπορο, ξεχνώντας ότι υπάρχει η Σύμβαση του Μοντρέ. Δεν είναι το ίδιο πράγμα. Κι όμως, αφού το κάνατε και αυτό και πήρατε από εκεί τα ρωσικά οπλικά συστήματα, τα δώσατε τζάμπα στους Ουκρανούς, είπε ψέματα ο Πρωθυπουργός στη Βουλή ότι θα πάρουμε τα Μάρντερ, τα οποία δεν τα πήραμε ποτέ και όσα πήραμε -πέντε, έξι- τα πήγαμε στον Έβρο, έχετε δημιουργήσει, έχετε φτιάξει, έχετε υλοποιήσει ανήκεστο βλάβη στα ανατολικά νησιά του Αιγαίου, η οποία δεν θεραπεύεται καθόλου εύκολα.

(Χειροκροτήματα από την πτέρυγα της Ελληνικής Λύσης)

Δεν περίμενα από τον κ. Φλώρο να παραιτηθεί. Ας τελειώσουν πρώτα οι εκλογές της συζύγου του και τα λέμε μετά. Τι να συζητάμε τώρα; Έχω κουραστεί να λέω τα αυτονόητα.

Φίλες και φίλοι, δεν βάλαμε μυαλό -το τονίζω-, δεν σωφρονιστήκαμε. Βγαίνει η Υπουργός Εξωτερικών της Γερμανίας με ανακοίνωση…

**ΠΡΟΕΔΡΕΥΩΝ (Γεώργιος Γεωργαντάς):** Ανοίγετε, όμως, άλλο θέμα, κύριε Πρόεδρε, σας παρακαλώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δύο σελίδες είναι, κύριε Πρόεδρε. Θα τις τελειώσω και αυτές.

**ΠΡΟΕΔΡΕΥΩΝ (Γεώργιος Γεωργαντάς):** Οι Βουλευτές πρέπει να μιλήσουν κάποια στιγμή και όχι να γίνεται αυτό μόνο μεσάνυχτα, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα το κλείσω εδώ.

Να σας ενημερώσω ότι…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ να είναι η τελευταία ενημέρωση.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** …το ΥΠΕΞ της Γερμανίας -αν μπείτε στην επίσημη ιστοσελίδα, θα το δείτε- παραδέχεται ότι φέρνει επίτηδες τους λαθρομετανάστες στην Ευρώπη. Είναι επίσημη θέση της Γερμανίας. Τι λέει; Εμείς δεν θέλουμε αυτούς, να πάνε στον Νότο.

Ταυτοχρόνως, ανακοίνωση του Υπουργού Εσωτερικών του Πακιστάν: Διορία ως την 1η Νοεμβρίου να φύγουν όλοι οι παράνομοι μετανάστες από το Πακιστάν.

Και στην Ελλάδα τι έχουμε; Open borders.

Ανακοίνωση των Tούρκων: Θα επιστρέψουμε μετανάστες στη Συρία και σε άλλες χώρες.

**ΑΘΑΝΑΣΙΟΣ ΠΛΕΥΡΗΣ:** Μπερδεύετε τις κυβερνήσεις. Μπερδεύετε το 2015 με το 2019!

(Θόρυβος από την πτέρυγα της Νέας Δημοκρατίας)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Open! Open! Όχι το κανάλι, το κανάλι μια χαρά τα λέει. Open borders κάθε μέρα. Κλείστε τα σύνορα!

(Θόρυβος από την πτέρυγα της Νέας Δημοκρατίας)

Πού είναι το τείχος; Κοροϊδεύετε με φράχτες για οικόσιτα τους Έλληνες. Πού είναι τα push back;

**ΠΡΟΕΔΡΕΥΩΝ (Γεώργιος Γεωργαντάς):** Κύριε Βελόπουλε, σας παρακαλώ. Έχουμε συμπληρώσει είκοσι τρία λεπτά ομιλίας και δικαιούστε δεκαπέντε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μία είναι η λύση: Δώστε σε αυτούς που έρχονται τα ίδια δικαιώματα που έχουν οι χριστιανοί στις αραβικές μουσουλμανικές χώρες και δεν θα έρθει κανένας από αυτούς. Αυτή είναι η λύση.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο για τρία λεπτά αρχικά.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Είμαστε πάλι εδώ, αγαπητέ κύριε Βελόπουλε, να συζητήσουμε πάλι τα ίδια πράγματα, να ανακυκλώσουμε τις ίδιες συζητήσεις, οι οποίες κάθε φορά επαναλαμβάνονται περίπου κατά τον ίδιο τρόπο, οι ίδιοι ισχυρισμοί, αλλά δεν μπορώ να αφήσω αναπάντητα κάποια θέματα τα οποία θέσατε και τα οποία πραγματικά προκαλούν το αίσθημά μου, αλλά προκαλούν και τις απόψεις ενός κοινού νου, του μέσου πολίτη.

Πριν από τρία χρόνια είχα επισκεφθεί για πρώτη φορά τη Λέσβο. Στη Λέσβο υπήρχε μια κόλαση που λεγόταν Μόρια, η οποία είχε είκοσι πέντε χιλιάδες ανθρώπους. Φιλοξενούσε -τρόπος του λέγειν- τέσσερις χιλιάδες μέσα και είκοσι χιλιάδες γύρω γύρω. Μια πραγματική κόλαση σαν κι αυτή που περιγράφει ο Δάντης! Αυτή η κόλαση δημιουργήθηκε ουσιαστικά τα προηγούμενα πέντε χρόνια με ό,τι συνέβη στο μεταναστευτικό. Κάποια στιγμή η Μόρια κάηκε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Την έκαψαν οι ίδιοι.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Την έκαψαν, την κατέστρεψαν. Κάποια στιγμή αμέσως μετά την καταστροφή, μέσα σε μια βδομάδα -ω του θαύματος!-, η κυβέρνηση, ενώ είχε δώδεκα χιλιάδες ανθρώπους στον δρόμο, έφτιαξε ένα εξαιρετικό κέντρο φιλοξενίας και οι άνθρωποι φιλοξενήθηκαν όλοι και σήμερα, κύριε Βελόπουλε, αντί για είκοσι πέντε χιλιάδες είναι κάτι λιγότερο από δυόμισι χιλιάδες.

Αυτό δεν το λέω εγώ ούτε σας το λέω για τα μεγέθη. Είναι καλό να επισκεφτείτε μια μέρα τη Λέσβο, να συνομιλήσετε με τους κατοίκους του νησιού και να δείτε ότι ο τόπος άρχισε να αναπτύσσεται, γίνονται επενδύσεις, η Λέσβος έχει τουρισμό, η Χίος δεν έχει σχεδόν καθόλου μετανάστες, η Σάμος το ίδιο. Όλο το Βόρειο Αιγαίο πλέον είναι ασφαλέστατο, οι άνθρωποι είναι ευτυχισμένοι και το οφείλουν αυτό στο γεγονός ότι το Λιμενικό Σώμα, οι Ένοπλες Δυνάμεις, το Πολεμικό Ναυτικό, η Ελληνική Αστυνομία προστατεύουν τα σύνορα.

Σας καλώ, επίσης, να πάτε και μια βόλτα στον Έβρο, που είστε πιο κοντά εκεί και ξέρετε πολύ καλά -γνωριζόμαστε μεταξύ μας- και ξέρουμε πολύ καλά όλη την τοπογραφία. Έχω διαθέσει ένα κομμάτι της ζωής μου εκεί ως αρμόδιος Υπουργός. Κατασκευάστηκαν σαράντα χιλιόμετρα και κατασκευάζονται άλλα τόσα περίπου. Θα φτάσουμε περίπου στα εκατό χιλιόμετρα φράχτη στον Έβρο. Υπάρχει ηλεκτρονικό σύστημα παρακολούθησης της οριογραμμής και η Ελλάδα διαθέτει ασφαλέστατα χερσαία σύνορα στα ανατολικά της, που είναι και ευρωπαϊκά σύνορα. Αυτή είναι η νέα πραγματικότητα.

Κύριε Πρόεδρε, με συγχωρείτε, θα κάνω μια υπέρβαση και εγώ.

Πηγαίνετε να το συζητήσετε και με τους κατοίκους του Έβρου, να πάτε στο Διδυμότειχο, στην Ορεστιάδα, στις Καστανιές, να πάτε στο Σουφλί, να πάτε σε όλα τα επιχειρησιακά κέντρα τα οποία δουλεύουν άψογα, με τη συνεργασία της Αστυνομίας με τις Ένοπλες Δυνάμεις και το Λιμενικό Σώμα στο νότιο τμήμα, στο Δέλτα του Έβρου και ούτω καθεξής.

Αυτές είναι οι κατακτήσεις, κύριε Βελόπουλε. Αυτές είναι επιτυχίες, είναι δράσεις που έκανε η ελληνική Κυβέρνηση και όλες αυτές οι δράσεις έγιναν με κόπο, με σχέδιο, με αγώνα και είχαν αποτέλεσμα.

Το δεύτερο ζήτημα το οποίο θέσατε είναι το θέμα της ακρίβειας. Δεν έχετε άδικο να τονίζετε ως Αντιπολίτευση το θέμα της ακρίβειας. Μόνο που το θέμα της ακρίβειας, όπως ξέρετε πολύ καλά, δεν είναι μία ανακάλυψη ελληνική. Όλη η Ευρώπη αυτή τη στιγμή υποφέρει από πληθωρισμό. Η Ελλάδα έχει από τους χαμηλότερους πληθωρισμούς. Υπάρχει ένα τεράστιο θέμα στα τρόφιμα. Γίνεται μια μεγάλη προσπάθεια. Η Ελλάδα είναι μία από τις λίγες χώρες που σε μηνιαία βάση στηρίζει τους πιο αδύναμους, τους πιο ευάλωτους πολίτες με το Market Pass, προκειμένου να μπορέσουμε να ελαφρύνουμε κυρίως τα πιο ευάλωτα και τα φτωχότερα νοικοκυριά για να μπορέσουν να ανταποκριθούν και εν όψει και του χειμώνα που υπάρχουν και άλλες ανάγκες, όπως είναι η θέρμανση, για να μπορέσουν να καλύψουν πραγματικά αυτό το μεγάλο κενό που αφήνει πίσω της η σαρωτική επίθεση της ακρίβειας, του πληθωρισμού στην Ελλάδα και στην Ευρώπη.

Έρχομαι σε ειδικότερα θέματα. Σε ό,τι αφορά τα ζητήματα του ΕΟΦ που μου θέσατε. Κοιτάξτε, έληξε η θητεία του προέδρου του ΕΟΦ, δεν παραιτήθηκε. Έληξε η θητεία του στις 30 Σεπτεμβρίου και συνεπώς δεν υπάρχει σήμερα. Δεν ξέρω από πού παραιτήθηκε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εσείς τον βάλατε…

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Δεν ξέρω. Επειδή θέσατε το θέμα, σας απαντώ κι εγώ. Εγώ σας λέω επίσημα ότι στις 30 Σεπτεμβρίου έληξε η θητεία του και δεν πρόκειται η θητεία αυτή να ανανεωθεί. Άρα δεν αντιλαμβάνομαι αυτά τα περί παραίτησης.

Εν πάση περιπτώσει, θέλω να σας πω το εξής. Η δική μου δουλειά εκεί είναι τον ΕΟΦ να τον αναβαθμίσουμε, να τον εκσυγχρονίσουμε και να παίξει έναν πολύ σημαντικό ρόλο για να προστατέψει την υγεία του ελληνικού λαού, να εξασφαλίσουμε τις αναγκαίες ποσότητες και την επάρκεια των φαρμακευτικών προϊόντων, από τα μικρά παιδιά μέχρι τους χρονίως πάσχοντες, και αυτό κάνουμε και υπάρχουν και ρυθμίσεις στο σημερινό νομοσχέδιο, το οποίο προβλέπει μια σειρά διαδικασίες διαφάνειας, προκειμένου να κατορθώσουμε να έχουμε φαρμακευτικά προϊόντα στην αγορά, μιας και αυτό είναι ένα πανευρωπαϊκό πρόβλημα.

Και θέλω να σας πω ότι από τη μέρα που ήρθα και εγκαταστάθηκα στο Υπουργείο έχω κάνει τρεις φορές απαγόρευση παράλληλων εξαγωγών και σήμερα η Ελλάδα έχει ικανοποιητική -όχι πλήρη- επάρκεια φαρμάκων και είμαστε οι τελευταίοι στην Ευρώπη σε έλλειψη φαρμάκων. Και είμαι ευτυχής γι’ αυτό και θα συνεχίσουμε την προσπάθεια, αλλά θέλουμε όλη αυτή η προσπάθεια να έχει και διαφάνεια, ούτως ώστε να γνωρίζουν όλοι οι παράγοντες της αγοράς τι ακριβώς συμβαίνει με τα φάρμακα.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, παράκληση…

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Τελειώνω, κύριε Πρόεδρε.

Σχετικά με τον COVID, έχουν αρθεί όλα τα μέτρα, δεν υπάρχουν μέτρα για τον COVID, από την άλλη πλευρά όμως υπάρχει πολύς COVID, εξακολουθούν να υπάρχουν κρούσματα. Κάθε εβδομάδα διατίθενται πάρα πολλά αντιιικά φάρμακα από την αρμόδια επιτροπή που τα εγκρίνει και αυτό βεβαίως είναι υποχρέωσή μας, να προμηθευτούμε αντιιικά φάρμακα προκειμένου να θεραπεύσουμε τον κόσμο.

Θέλω να σας ρωτήσω το εξής. Πόσες φορές εσείς προσωπικά βρεθήκατε σε θέση άμυνας, ενώ δέχεστε επιθέσεις πολλές φορές άδικες; Πάρα πολλές υποθέτω. Τι κάνατε όταν δεχθήκατε επιθέσεις; Δεκατέσσερα χρόνια τι κάνετε; Απαντάτε στις επιθέσεις, διαψεύδετε, διορθώνετε, αυτό κάνετε. Κάνατε κάτι σήμερα το οποίο δεν έπρεπε να το κάνετε. Δεν έπρεπε να το κάνετε και σας το λέω έντιμα. Επιτεθήκατε στην κ. Αγαπηδάκη…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ρώτησα.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Θα σας απαντήσει η ίδια, αλλά εγώ είμαι ο αρμόδιος Υπουργός και πρέπει να πάρω τη θέση που πρέπει πολιτικά απέναντί σας σε αυτό το ζήτημα.

Ρωτήσατε, αλλά δεν είδατε ή δεν θέλετε να δείτε την ανακοίνωση -μια μακροσκελέστατη ανακοίνωση που έκανε-, γιατί έπρεπε σήμερα εδώ να μας πείτε για τη «NOVARTIS» και δεν ξέρω τι άλλο θέλετε να πείτε. Λοιπόν αυτό, όπως αντιλαμβάνεστε, έχει πολλές διαστάσεις που δεν θέλω να τις αναπτύξω αυτή τη στιγμή και δεν έπρεπε να το κάνετε. Και σας καλώ πραγματικά, επειδή σας γνωρίζω πολλά χρόνια, αυτό το πράγμα να το πάρετε πίσω σήμερα, ειλικρινά να το πάρετε πίσω.

Και να σας πω ακόμη μια κουβέντα. Θέλω να σας διαβεβαιώσω το εξής, επειδή ασκώ την πολιτική ευθύνη στο Υπουργείο. Η κ. Αγαπηδάκη κάνει πολύ καλά τη δουλειά της και η πολιτική στα εμβόλια είναι πολύ σωστή, που έχει σχέση με το τι εμβόλιο καλείται να κάνει ο καθένας, σε ποια ηλικία είναι, πώς θα πάρει την άδεια από τον γιατρό, τι συνταγή θα πάρει και πώς θα πραγματοποιήσει το εμβόλιο. Τελεία και παύλα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τον λόγο, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, συγγνώμη, μισό λεπτό, για να μην μπούμε σε κύκλο αντιπαραθέσεων ασκόπως. Βεβαίως θέλετε να πείτε κάτι και θα το πείτε, αλλά να προηγηθεί η κ. Αγαπηδάκη, έχει ζητήσει τον λόγο…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα την προλάβω.

**ΠΡΟΕΔΡΕΥΩΝ (Γεώργιος Γεωργαντάς):** Ας τον ακούσουμε, κυρία Αγαπηδάκη.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ακούστε λίγο. Ανακοινώσεις δεν βγάζετε έτσι. Στέλνετε ένα δελτίο Τύπου. Εγώ δεν το γνώριζα. Αν, λοιπόν, αυτά που λέτε ισχύουν, έκανα λάθος εγώ, αλλά εγώ περίμενα δελτίο Τύπου. Απλά είναι τα πράγματα. Εάν δεν ισχύουν όλα αυτά που γράφτηκαν στον Τύπο χθες, να πω ότι έκανα λάθος εγώ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, να δώσω τον λόγο για δύο λεπτά στην κ. Αγαπηδάκη να πει αυτό που θέλει να πει και μετά συνολικά λέτε δυο κουβέντες και να κλείσει, παρακαλώ, εδώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εντάξει.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Κύριε Βελόπουλε, την ώρα που καθελκύεται το πρώτο Μπελαρά, την ώρα που ενισχύεται η άμυνα της χώρας με τα F-16, με τα Ραφάλ, διαδίδετε fake news για αποστρατιωτικοποίηση. Κάθε φορά που τοποθετείστε για την υγεία, είναι σαν να έχετε βρει μια μαγική συνταγή: Σόρος, «NOVARTIS» και δεν ξέρω εγώ τι άλλο και απευθύνεστε στους πολίτες παραπλανώντας τους, υπονομεύοντας την εμπιστοσύνη στην επιστήμη, υπονομεύοντας την εμπιστοσύνη στον θεσμό που εκπροσωπεί το Υπουργείο Υγείας και σήμερα χρησιμοποιείτε εμένα. Δεν είναι προσωπικό, το καταλαβαίνω, είναι η τακτική σας αυτή.

Πρέπει όμως να ξέρετε κάτι, γιατί μάλλον δεν το γνωρίζετε. Η διδακτορική μου διατριβή είχε ως αντικείμενο την πρόληψη της κατάθλιψης σε μητέρες που έχουν παιδιά από μηδέν έως πέντε ετών. Ενθαρρύνω κάθε γυναίκα να ζητήσει βοήθεια γι’ αυτά τα θέματα, να μπορέσει να έχει μια πολύ καλύτερη ζωή, να μπορέσει να βοηθήσει το παιδί της να αναπτυχθεί καλά και να ζήσει όσο πιο ευτυχισμένα γίνεται. Το να έχουμε προβλήματα ψυχικής υγείας δεν είναι ντροπή, είναι το πιο φυσικό πράγμα και το έχουν όλοι οι άνθρωποι. Κι εσείς μπορεί να αποκτήσετε κι εμείς και όλοι να τα έχουμε περάσει αυτά.

Δεύτερον, η διατριβή μου έχει κριθεί από επταμελή επιτροπή στην Ιατρική Σχολή Αθηνών από αρμόδιους καθηγητές και βαθμολογήθηκε με «Άριστα».

Τρίτον, δεν έχει χρηματοδοτηθεί από καμμία εταιρεία. Δεν έχει χρηματοδοτηθεί από καμμία εταιρεία. Πιθανόν να μη γνωρίζετε ότι πολλοί από εμάς που επιλέξαμε τα χρόνια της κρίσης να μείνουμε εδώ αυτοχρηματοδοτήσαμε τα διδακτορικά μας. Κι είναι καλό αυτό κάποια στιγμή να το δει η χώρα, γιατί είναι σοβαρό, γιατί είχε σαν αποτέλεσμα να φεύγουν πολλοί ερευνητές στο εξωτερικό.

Τέλος, σε σχέση με τα εμβόλια και σε σχέση με την πολιτική της πρόληψης, είναι πάρα πολύ σημαντικό να μην υπονομεύουμε την εμπιστοσύνη των πολιτών στην επιστήμη. Είναι κάτι που μας ξεπερνά όλους. Τα διαθέσιμα μέτρα πρόληψης, ο εμβολιασμός της γρίπης, ο εμβολιασμός για τον COVID, το να αναζητούμε έγκαιρα βοήθεια είναι πάρα πολύ σημαντικά και σώζουν ζωές.

Απευθύνομαι, λοιπόν, στους πολίτες λέγοντάς τους ότι το Υπουργείο Υγείας δεν διακινεί fake news και αποτελεί τη μόνη έμπιστη πηγή για τα θέματα που αφορούν την προστασία της υγείας τους.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, σας δίνω τον λόγο για δύο λεπτά και κλείνει εδώ αυτή η θεματολογία.

Απλά να πω το εξής, που οφείλω να το πω ως στέλεχος, όπως και τα υπόλοιπα, της Νέας Δημοκρατίας. Στις 29 Σεπτεμβρίου ανήγγειλε τη δημιουργία του κόμματος και 4 Οκτωβρίου την κατέθεσε στον Άρειο Πάγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα απαντήσω και σε αυτό.

**ΠΡΟΕΔΡΕΥΩΝ (Γεώργιος Γεωργαντάς):** Κατέθεσε τη σχετική δήλωση στον Άρειο Πάγο. Επισήμως δηλαδή 4 Οκτωβρίου είναι η ημέρα καταθέσεως.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα το απαντήσω κι αυτό.

Πάντως, όταν είστε εκεί πάνω, να ξέρετε, δεν μπορείτε να τοποθετείστε κομματικά, κύριε Γεωργαντά. Φιλικά το λέω αυτό. Είστε Πρόεδρος της Βουλής. Είναι παραβίαση του Κανονισμού.

**ΠΡΟΕΔΡΕΥΩΝ (Γεώργιος Γεωργαντάς):** Έκανα μια αποκατάσταση συγκεκριμένου πράγματος, δεν πήρα θέση.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Έχω δίκιο, κυρία Πρόεδρε;

**ΠΡΟΕΔΡΕΥΩΝ (Γεώργιος Γεωργαντάς):** Αποκατάσταση της ιστορικής αλήθειας έκανα, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Η κυρία Πρόεδρος λέει ότι έχω δίκιο. Έχετε Κοινοβουλευτικό Εκπρόσωπο.

Κυρία Αγαπηδάκη, σε εμάς θα κάνετε μαθήματα για τις Μπελαρά; Ρωτήστε τον Πρωθυπουργό ποιος τον πήρε τηλέφωνο να πάει να τις πάρει και ποιος τον πίεσε για τα Ραφάλ, πώς συνομίλησαν πέντε φορές μαζί του και πόσοι τού είπαν να πάει να πάρει τα θωρακισμένα από τον Πειραιά που σάπιζαν. Μη μας κάνετε υπόδειξη για τις Μπελαρά εμάς.

Πάμε στα παρακάτω τώρα. Εάν όσα μού λέτε ισχύουν, τότε κακώς γράφονται και κακώς λέγονται.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** (Δεν ακούστηκε)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Σας είπα, κακώς λέγονται.

Όμως το να έρθετε να μου κάνετε υποδείξεις ιατρικές, όταν έχω δύο γιατρούς στο κόμμα μου, ενώ είστε ψυχολόγος και όχι γιατρός κανονικός, άλλο η ψυχολογία, άλλο η ιατρική, άλλη επιστήμη…

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** (Δεν ακούστηκε)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Χρειάζεται ψυχολόγο το επιχείρημα.

Πάμε στη ουσία.

Κύριε Υπουργέ, γνωριζόμαστε χρόνια. Μιλήσατε σαν μαθητευόμενος μάγος. Θα σας πω γιατί. Το λέω έτσι με κομψό τρόπο. Μας είπατε ότι είμαστε χρόνια εδώ μέσα. Εμείς, παρά την προσπάθεια του κόμματός σας να μας πετάξει εκτός Κοινοβουλίου, θα είμαστε όσα χρόνια θέλουμε, υπηρετώντας τον πολίτη και όχι τους ολιγάρχες.

(Χειροκροτήματα από την πτέρυγα της Ελληνικής Λύσης)

Είπατε, λοιπόν, ότι έφυγε η κόλαση από τη Μόρια. Πείτε μου τον τρόπο. Ο μαθητευόμενος μάγος πώς τους διακτίνισε όλους αυτούς; Πού τους πήγατε; Σας πιστεύω. Μαζί σας είμαι. Πού πήγαν όλοι αυτοί; Μήπως στην κόλαση του κέντρου των Αθηνών; Λέω. Δεν μπορεί να διακτινίστηκαν όλοι. Δεν μπορεί να έφυγαν όλοι, κάπου είναι οι χιλιάδες των ανθρώπων, που λέτε, οι δεκαπέντε χιλιάδες. Άρα να μας λέτε συγκεκριμένα πράγματα.

Είπατε για τον Έβρο ότι πήγατε. Δεν θα πω για τα οικόσιτα, τον φράχτη. Ξέρουμε τι σημαίνει φράχτης, όπως έκανε το Ισραήλ, όπως κάνουν και άλλες χώρες.

Θα πάω στον Έβρο να δω τι; Τα πεπραγμένα της Κυβέρνησής σας, τα καμένα, που κάψατε το καλύτερο δάσος της χώρας από αμέλεια εγκληματική; Που δεν κάνατε τίποτα από όσα σάς είπαμε; Στον Πρωθυπουργό τον ίδιο του τα ’πα εγώ και εγγράφως του τα ’στειλα.

Επίσης να σας πω το εξής, επειδή δεν ξέρετε μάλλον, για πάρτε ένα τηλέφωνο στην Ορεστιάδα, έχουν γιατρούς; Η κ. Αγαπηδάκη ξέρει αν έχουν γιατρούς επάνω, παιδίατρο, καρδιολόγο; Δεν έχουν. Ξέρετε πού πηγαίνουν; Ή Αλεξανδρούπολη ή Διδυμότειχο. Τι είναι αυτά που λέτε! Άρα είναι όλα καλά στον Έβρο; Όταν μιλάμε για τον Έβρο, επειδή έχω πάει πάνω από δέκα φορές κι επειδή το χωριό μου είναι από εκεί -κατά το ήμισυ είμαι Εβρίτης- πρώτα να έχουμε επισκεφτεί και να μείνουμε εκεί και μετά να κάνουμε τοποθετήσεις.

Πάμε για τον ΕΟΦ. Εδώ έχω την ανακοίνωση του κ. Φιλίππου. Ο άνθρωπος λέει ότι παραιτήθηκε, εδώ, να τος. Άρα ή λέτε ψέματα εσείς ή αυτός, κάποιος λέει ψέματα. Άρα, λοιπόν, μη μου ’ρχεστε εδώ, όπως η κ. Αγαπηδάκη, να μας κάνετε υποδείξεις. Ψέματα λέτε, διότι αυτός σας διαψεύδει. Λέει ότι εγώ παραιτήθηκα, εδώ. «Μετά από μια ολοκληρωμένη θητεία και δύο παρατάσεις και θεωρώντας ότι το πλήρωμα του χρόνου έχει φτάσει, υπέβαλα χθες αργά το βράδυ την παραίτησή μου στον Πρωθυπουργό.». Μήπως δεν σας ενημέρωσε ο Πρωθυπουργός; Μπορεί να έχει γίνει κι αυτό, γιατί ο Πρωθυπουργός αναλαμβάνει πρωτοβουλίες και από μόνος του αν χρειαστεί καμμιά φορά.

Όσο για την ακρίβεια, δεν την ανακάλυψα εγώ. Ιδού οι αποδείξεις. Δική σας εφημερίδα, «ΤΑ ΝΕΑ», μιλάει για ακρίβεια η οποία τρώει τα νοικοκυριά. Δικά μου λόγια είναι; Το τις πταίει θα σας το πω τώρα, κύριε Υπουργέ. Δεν φταίτε εσείς βασικά. Το 2019-2020 ήμασταν εδώ και τους έλεγα: «Ελάτε να κάνουμε σχέδιο για τη βιομηχανία τροφίμων, για να έχει η χώρα βιομηχανία τροφίμων».

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, δεν θα απαντηθεί αυτό το θέμα τώρα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης)**: Μισό λεπτό, κύριε Πρόεδρε, παραβιάζετε τον Κανονισμό.

**ΠΡΟΕΔΡΕΥΩΝ (Γεώργιος Γεωργαντάς):** Ακούστε λίγο. Υπάρχουν τριάντα ένας Βουλευτές οι οποίοι περιμένουν να μιλήσουν και δεν θέλουν να μιλήσουν στις έντεκα και στις δώδεκα το βράδυ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης)**: Μιλούσε δέκα λεπτά ο Υπουργός, πρέπει να απαντήσω κι εγώ με άλλα δέκα.

**ΠΡΟΕΔΡΕΥΩΝ (Γεώργιος Γεωργαντάς):** Θα απαντήσετε για την ακρίβεια τώρα και για το τι πρέπει να γίνει;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης)**: Όχι, όχι, εγώ το δημοσίευμα στα Πρακτικά θα καταθέσω, δεν θα απαντήσω.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, έχετε ένα λεπτό, αλλά παρακαλώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης)**: Μη μου θυμώνεις, είσαι και Μακεδών.

**ΠΡΟΕΔΡΕΥΩΝ (Γεώργιος Γεωργαντάς):** Επειδή είμαι Μακεδών, παρακαλώ να τηρηθούν οι κανόνες.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης)**: Σοβαρά; Όταν δεν τους τηρείς εσύ και παραβιάζετε τον Κανονισμό; Τώρα θα ’χα τελειώσει.

**ΠΡΟΕΔΡΕΥΩΝ (Γεώργιος Γεωργαντάς):** Ακούστε λίγο. Εδώ καταλαβαίνουμε ποιος κάνει υπερβάσεις και ποιος δεν κάνει. Προσπαθεί το Προεδρείο να διευκολύνει τη συζήτηση, με την ανοχή που πρέπει να υπάρχει σε έναν Πρόεδρο κόμματος, αλλά δεν σημαίνει αυτό ότι δεν πρέπει να υπάρχει ένας περιορισμός. Παρακαλώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης)**: Ευχαριστώ πάρα πολύ.

Λοιπόν, δεν θα πω για το εμπάργκο στη Ρωσία, το φυσικό αέριο, το πανάκριβο πετρέλαιο, που πληρώνουμε και βενζίνη στα βενζινάδικα, τα αφήνω γιατί κονομάνε οι ολιγάρχες οι φίλοι σας για να μην ενοχληθούν πάλι.

Πάμε στα πρόστιμα. Σας ρώτησα κάτι: Θα τα καταργήσετε τα απάνθρωπα πρόστιμα των 100 ευρώ στον παππού, στη γιαγιά, στη μαμά του καθενός; Αυτοί οι άνθρωποι πληρώνουν 100 ευρώ, πλήρωσαν, πήγανε στην εφορία τους. Αυτό σας ρώτησα και δεν μου απαντήσατε.

Και θα σας πω και κάτι τελευταίο για την Κυβέρνηση συνολικά και τον κύριο Πρόεδρο της Βουλής τον ευχαριστώ πάρα πολύ για την ανοχή του. Αγαπητέ Υπουργέ μου, άλλο μάγος, άλλο μαθητευόμενος μάγος. Μαθητευόμενοι μάγοι είστε.

Να ’στε καλά.

(Χειροκροτήματα από την πτέρυγα της Ελληνικής Λύσης)

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Κύριε Πρόεδρε, θέλω να απαντήσω, παρακαλώ.

**ΠΡΟΕΔΡΕΥΩΝ (Γεώργιος Γεωργαντάς):** Για δύο λεπτά, κύριε Υπουργέ, και τελειώνει εδώ.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Κοιτάξτε, εγώ ούτε μάγος είμαι ούτε μαθητευόμενος μάγος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης)**: Η Κυβέρνηση, όχι εσείς.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Ναι. Γιατί έμαθα τα μαγικά να τα διώχνω από τη ζωή μου και τις θεωρίες συνωμοσίας, που εσείς τόσο εύκολα και πλατιά αναπτύσσετε, να μη μας εκπροσωπούν. Και λέμε μακριά από εμάς οι θεωρίες συνωμοσίας και τα μαγικά. Πέφτουμε πάνω στη δουλειά. Έχουμε σχέδιο και δουλεύουμε.

Να σας πω μια κουβέντα, γιατί μας κατηγορείτε για άγνοια πολλές φορές, αλλά να σας πω και για σας, για την άγνοιά σας. Πού πήγαν αυτοί, εξαφανίστηκαν;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης)**: Εσείς θα μας πείτε.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Ναι, θα σας πω, αυτό λέω. Να πάτε να ρωτήσετε τους Γερμανούς, τους Ολλανδούς, τους Γάλλους.

(Γέλωτες από την πτέρυγα της Ελληνικής Λύσης)

Λοιπόν, όλοι οι άνθρωποι αυτοί έφυγαν νομίμως από την Ελλάδα ως πολίτες που πήραν άσυλο στην Ευρωπαϊκή Ένωση και πήγαν στο καλό τους και προσπαθούν να φτιάξουν τη ζωή τους εκεί. Πάντως στην Ελλάδα δεν είναι.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο κ. Οδυσσέας Κωνσταντινόπουλος, γιατί θα με διαδεχθεί στο Προεδρείο και πρέπει να μιλήσει πρώτα, να κάνει την τοποθέτησή του και μετά προχωράμε κανονικά.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Νομίζω ότι η διαφωνία του Υπουργού με τον κ. Βελόπουλο ως προς τον ΕΟΦ είναι γιατί δεν τα έχουν βρει για το διοικητικό συμβούλιο. Και γιατί δεν χρειάζεται να τα βρουν για το διοικητικό συμβούλιο του ΕΟΦ; Γιατί «πουλάνε» φάρμακα και οι δύο. Και αφού και ο ΕΟΦ εγκρίνει φάρμακα, αλλά και ο κ. Βελόπουλος πουλάει διάφορες κηραλοιφές και όλα αυτά τα πράγματα -και συνεργαστήκατε σε αυτό- μήπως αυτό είναι το πρόβλημα, ότι δεν τα έχετε βρει τώρα στο Δ.Σ. του ΕΟΦ; Ήθελα να σας το ρωτήσω ευθέως γι’ αυτό, αλλά να σας το πάω και λίγο παραπέρα, κύριε Υπουργέ, αφού θέλετε να μιλάτε με τέτοιο στόμφο κ.λπ..

Έχουμε μεγάλη υπομονή χρόνια εδώ στο ΠΑΣΟΚ και εννοώ αυτούς που μείναμε. Θα ήθελα να δω αν για τις καταγγελίες που θα σας κάνουν αυτό τον καιρό, οι ίδιοι που έκαναν την προηγούμενη φορά στο ΕΣΡ, θα βάλετε πρόστιμα ή όχι. Θα το δούμε και θα το αξιολογήσουμε. Εδώ θα είμαστε. να δούμε τι σημαίνει συνεργασία Ελληνικής Λύσης-Νέας Δημοκρατίας στο ΕΣΡ. Εγώ περιμένω. Δεν λέω τίποτε άλλο ούτε αυτά που λέει ο κ. Βελόπουλος εδώ κάθε φορά. Εγώ λέω περιμένουμε να δούμε αυτούς που διορίσατε μαζί, εάν θα πέφτουν πρόστιμα εκεί που θα γίνονται καταγγελίες ή θα κάνουμε «την παλαβή», που λένε στο χωριό μου.

Και πάμε τώρα στο νομοσχέδιο. Κοιτάξτε, κυρίες και κύριοι συνάδελφοι, θα βάλω τρία θέματα γιατί θέλουμε χρόνο. Αυτό το Υπουργείο μού θυμίζει το «Υπουργείο παρατάσεων». Δεν καταλαβαίνω γιατί οι Υπουργοί αλλάζουν, αλλά μόνιμα κάνουν παρατάσεις. Κάνουν παρατάσεις στους γιατρούς και τους επικουρικούς, παρατάσεις στον έναν, παρατάσεις στον άλλο.

Κύριε Υπουργέ, πιστεύετε ότι αυτή είναι η απάντηση, μετά από πέντε χρόνια κυβέρνησης, για να απαντήσουμε στο θέμα του Εθνικού Συστήματος Υγείας που όλοι λέμε ότι πρέπει να κάνουμε; Αυτή είναι η απάντηση;

Και πάω στη λίστα. Κύριε Υπουργέ, η λίστα είναι διαφάνεια. Το πιστεύω αυτό. Και υπάρχουν παραδείγματα, όπως έγινε στο ΕΚΑΒ και σε άλλα τα οποία δημιούργησαν τις προϋποθέσεις για να γίνεται σωστή κατανομή των ασθενών. Όμως, θέλω να σας πω δύο πράγματα, γιατί τη λίστα την κάνετε κεντρικά και δεν την κάνουμε περιφερειακά; Τα νοσοκομεία της περιφέρειας. Δηλαδή εγώ είμαι στην Τρίπολη, αν θέλει κάποιος να χειρουργηθεί και έχει κενό πάει στην Καλαμάτα ή πάει στην Κόρινθο και αντιστρόφως.

Κεντρικά πού να πάει δηλαδή; Αν υπάρχει ένα ιδιαίτερο περιστατικό για το οποίο δεν υπάρχουν τα μηχανήματα με μεγάλη χαρά και βεβαίως με διαφάνεια. Άρα, αν έχετε καλή διάθεση και θέλετε να υπάρξει λίστα διαφάνειας, να σας βοηθήσουμε υπό αυτές τις προϋποθέσεις. Νομίζω τα είπε και ο εισηγητής μας.

Βλέπω συνέχεια πως κάθε φορά για να μετακινηθεί ένας γιατρός τού δίνετε 1.800 ευρώ, του νοσηλευτή τού δίνετε 500 ευρώ. Άλλα στην Αθήνα, άλλα στην επαρχία.

Κύριε Υπουργέ, υπάρχει περίπτωση να λύσουμε το πρόβλημα αν δεν δώσουμε περισσότερα χρήματα στους γιατρούς; Υπάρχει άλλη λύση; Προτείνετε κάποια λύση; Η άλλη λύση είναι τους γιατρούς να τους κρατήσει ο ιδιωτικός τομέας και εμείς να κάνουμε συμφωνία με τον ιδιωτικό τομέα και τα λεφτά αυτά να τα παίρνει ο ιδιωτικός τομέας και ο ιδιώτης σε έναν μεγάλο βαθμό. Αξίζει; Αυτό έχετε στο μυαλό σας;

Εμείς φτιάξαμε τον ΕΟΠΥΥ στο ΠΑΣΟΚ για να είναι ο ενδιάμεσος που να κάνει τη διαπραγμάτευση, όπως κάναμε για τις εντατικές, για τα χειρουργεία. Όμως αν θέλετε πραγματικά να φτιάξουμε έναν πυλώνα, πρέπει να δώσουμε περισσότερα χρήματα στους γιατρούς. Δεν υπάρχει άλλη αντιμετώπιση. Ό,τι και να πούμε, ό,τι και να κάνουμε δεν υπάρχει άλλη αντιμετώπιση. Και σας το λέω αυτό, κύριε Υπουργέ, για δύο πράγματα.

Σας έχω κάνει μια ερώτηση. Ξέρετε, κύριε Χρυσοχοΐδη, πόσα CyberKnife έχουμε στην Ελλάδα στον δημόσιο τομέα, που είναι ένα μηχάνημα που αφορά κυρίως καρκίνους, αντιμετώπιση καρκίνου νευρολογικών περιστατικών;

Θα περιμένω τον κύριο Υπουργό να με ακούσει. Έχω χρόνο, είμαι στα πέντε λεπτά και δεκαπέντε δευτερόλεπτα.

**ΠΡΟΕΔΡΕΥΩΝ (Γεώργιος Γεωργαντάς):** Σας ακούει.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Είμαι σίγουρος. Ξέρω τις δυνατότητές του.

Κύριε Υπουργέ, ξέρετε πόσα CyberKnife έχουμε στην Ελλάδα; Είναι εδώ και η Υφυπουργός, η κ. Ράπτη.

Μήπως ξέρετε εσείς, κυρία Ράπτη, που ήσασταν πριν;

**ΖΩΗ ΡΑΠΤΗ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ένα.

Εγώ θα σας πω, όμως, το θετικό, ότι με τη δωρεά του «Νιάρχος» -όχι του κράτους- πραγματικά έχουμε μείωση των περιστατικών αυτών που θέλουν να κάνουν ακτινοθεραπεία.

Όμως, έχουμε δύο επιλογές: Να βάλουμε ένα δίδυμο μηχάνημα σε έναν δημόσιο τομέα ή να πηγαίνουν στο «Ιατρόπολις». Αυτή είναι η επιλογή μας.

Αυτή είναι η επιλογή μας, κύριε Υπουργέ: Ή θα βάλουμε ένα δίδυμο μηχάνημα ή θα πηγαίνουν στο «Ιατρόπολις». Το κάθε κόμμα έχει επιλογή σε αυτό.

Και τελειώνω με ένα θέμα -το είπα στην παράταξή μου και νομίζω στη συζήτηση- ότι πρέπει να αλλάξει ο υγειονομικός χάρτης των νοσοκομείων της Αττικής.

Τα νοσοκομεία της Αττικής όχι να κλείσουν, αλλά πρέπει να αλλάξουν και να γίνουν ανά τομέα, ανά ειδικότητα, κύριε Υπουργέ, για να μπορέσουν να αντιμετωπίσουν τα περιστατικά.

Κλείνω, λέγοντας ότι, αν σε όλη αυτή τη διαδικασία όλη η Βουλή και όλος ο κόσμος κατάλαβε κάτι τα προηγούμενα χρόνια, είναι ότι το Εθνικό Σύστημα Υγείας που έφτιαξε το ΠΑΣΟΚ, ο Γιώργος Γεννηματάς και ο Παρασκευάς Αυγερινός ήταν κάτι το οποίο απάντησε στα προβλήματα και των φτωχών αλλά και των πλουσίων.

Σας ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ζητήσει ο Κοινοβουλευτικός Εκπρόσωπος του ΣΥΡΙΖΑ, ο κ. Ηλιόπουλος.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, θα ήθελα τον λόγο για ένα λεπτό.

**ΠΡΟΕΔΡΕΥΩΝ (Γεώργιος Γεωργαντάς):** Αμέσως μετά.

**ΚΩΝΣΤΑΝΤΙΝΟΣ ΧΗΤΑΣ:** Για ένα λεπτό!

**ΠΡΟΕΔΡΕΥΩΝ (Γεώργιος Γεωργαντάς):** Ακούστε λίγο. Με τη σειρά των κοινοβουλευτικών δυνάμεων, όπως ξέρετε.

**ΚΩΝΣΤΑΝΤΙΝΟΣ ΧΗΤΑΣ:** Για ένα λεπτό! Οφείλω να προστατεύσω τον Πρόεδρό μου.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Ηλιόπουλε, να του δώσω ένα λεπτό, θα μου επιτρέψετε.

Παρακαλώ, έχετε ένα λεπτό, αλλά πείτε μου περί τίνος πρόκειται.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, για να αποφύγουμε τη δικαστική οδό, ο κ. Κωνσταντινόπουλος εκτός από Βουλευτής, είναι και Αντιπρόεδρος της Βουλής και θα πρέπει να είναι αρκετά προσεκτικός σε όσα λέει και δεν μπορεί να κατηγορεί με ασύστολα ψέματα έναν άλλο Βουλευτή και δη Πρόεδρο κόμματος.

Δεν πουλάει φάρμακα -και πρέπει να ανακαλέσει πριν ανέβει στο Βήμα να αναλάβει καθήκοντα-, αλλά συμπληρώματα διατροφής. Εάν δεν ανακαλέσει, δυστυχώς, ο μόνος δρόμος για να τα βρούμε θα είναι η δικαιοσύνη, γιατί είναι ένα ασύστολο ψέμα αυτό που είπε ο κ. Κωνσταντινόπουλος, του οποίου προφανώς θα του πάρει καιρό να χωνέψει τα όσα έχει υποστεί το ΠΑΣΟΚ.

Και αφού το συνεχίζετε έτσι και αντί να ασχολείται με το ΕΣΡ, κύριε Κωνσταντινόπουλε, το κόμμα σας, ασχοληθείτε να βρείτε…

**ΠΡΟΕΔΡΕΥΩΝ (Γεώργιος Γεωργαντάς):** Κύριε Χήτα, είπατε αυτό που είχατε να πείτε.

**ΚΩΝΣΤΑΝΤΙΝΟΣ ΧΗΤΑΣ:** Τελειώνω.

Ούτε λεπτό δεν έχω πάρει, κύριε Γεωργαντά! Για τον Θεό!

**ΠΡΟΕΔΡΕΥΩΝ (Γεώργιος Γεωργαντάς):** Μα, ήταν συγκεκριμένος λόγος η παρέμβασή σας! Ας πάρει τον λόγο τώρα ο κ. Κωνσταντινόπουλος να τοποθετηθεί.

**ΚΩΝΣΤΑΝΤΙΝΟΣ ΧΗΤΑΣ:** Τελειώνω, κύριε Πρόεδρε!

**ΠΡΟΕΔΡΕΥΩΝ (Γεώργιος Γεωργαντάς):** Είπατε ότι θέλετε να προστατεύσετε τον Πρόεδρό σας. Σας δόθηκε η δυνατότητα.

**ΚΩΝΣΤΑΝΤΙΝΟΣ ΧΗΤΑΣ:** Δεν ολοκληρώθηκε η προστασία του. Θα ολοκληρώσω τώρα την προστασία του.

Και αφού, λοιπόν, θα σπαταλάτε τον χρόνο σας με καταγγελίες του ΕΣΡ, που είναι πάρα πολύ εποικοδομητικό και μπορεί και ευχάριστο για εσάς, δεν ασχολείστε να βρείτε και έναν τρόπο να τακτοποιήσετε τα δάνειά σας, τα 400 εκατομμύρια, γιατί θα καταγγέλλουμε εμείς τις τράπεζες κάθε μέρα μέχρι να τακτοποιήσετε τα χρέη σας;

**ΠΡΟΕΔΡΕΥΩΝ (Γεώργιος Γεωργαντάς):** Ωραία, κύριε Χήτα. Σας παρακαλώ, ακούστε λίγο, για να είμαστε συνεννοημένοι εδώ μέσα.

**ΚΩΝΣΤΑΝΤΙΝΟΣ ΧΗΤΑΣ:** Όμως, πέραν τούτου, ανακαλέστε τώρα για τα φάρμακα!

**ΠΡΟΕΔΡΕΥΩΝ (Γεώργιος Γεωργαντάς):** Κύριε Χήτα! Σας παρακαλώ! Σας δόθηκε η δυνατότητα να μιλήσετε για αυτό το ζήτημα.

**ΚΩΝΣΤΑΝΤΙΝΟΣ ΧΗΤΑΣ:** Ανακαλέστε τώρα, κύριε Κωνσταντινόπουλε!

**ΠΡΟΕΔΡΕΥΩΝ (Γεώργιος Γεωργαντάς):** Κύριε Χήτα, ακούστε λίγο, για να είμαστε συνεννοημένοι όλοι. Σας δόθηκε η δυνατότητα να απαντήσετε για το θέμα που αφορά στον Πρόεδρό σας και ορθώς σας τον δώσαμε. Σωστά τον ζητήσατε, αλλά μόνο για αυτό.

Παρακαλώ, κάθε φορά που θα σηκώνεται ένας δεν θα ανοίγει δέκα θέματα!

Κύριε Κωνσταντινόπουλε, έχετε τον λόγο. Παρακαλώ.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Απευθυνόμενος σε εσάς, κύριε Χήτα, και προς τον Πρόεδρό σας, αν εσείς πουλάτε σκευάσματα…

**ΚΩΝΣΤΑΝΤΙΝΟΣ ΧΗΤΑΣ:** Συμπληρώματα διατροφής.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Πολύ ωραία.

**ΚΩΝΣΤΑΝΤΙΝΟΣ ΧΗΤΑΣ:** Είπατε φάρμακα.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ακούστε λίγο. Αν εσείς πουλάτε συμπληρώματα διατροφής, από τον ΕΟΦ εγκρίνονται.

**ΚΩΝΣΤΑΝΤΙΝΟΣ ΧΗΤΑΣ:** Είπατε φάρμακα.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Αν δεν πουλάτε φάρμακα, συγγνώμη, δεν συζητάω...

**ΚΩΝΣΤΑΝΤΙΝΟΣ ΧΗΤΑΣ:** Να ζητήσετε συγγνώμη.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Αν δεν πουλάτε φάρμακα και με διαβεβαιώνετε ότι δεν πουλάτε φάρμακα, δεν πουλάτε φάρμακα.

Και τελειώνω με το εξής. Ακούστε με λίγο. Η έγκριση των σκευασμάτων-φαρμάκων γίνεται από τον ΕΟΦ.

Πάμε τώρα στις καταγγελίες. Τις καταγγελίες δεν τις κάναμε εμείς. Εσείς πρέπει τώρα να ανακαλέσετε. Και να μην ανακαλέστε δεν με πειράζει. Δεν έχει αξία για μένα αυτό.

Θέλω να σας πω το εξής: Τις καταγγελίες που έκαναν και πήρε το πρόστιμο των 2 εκατομμυρίων ο Πρόεδρός σας ή τα κανάλια που πληρώνετε εσείς…

**ΚΩΝΣΤΑΝΤΙΝΟΣ ΧΗΤΑΣ:** Τι κανάλια;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Τα κανάλια, τα κανάλια. Μισό λεπτό.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, κύριε Κωνσταντινόπουλε…

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ένα λεπτό.

Λέω ότι για το πρόστιμο που έκαναν για τα σκευάσματα διατροφής -όπως θέλετε πείτε τα- που πήραν τα κανάλια και πληρώνει ο Πρόεδρός σας, όπως είπε ο ίδιος -εσείς το είπατε- και πληρώνετε εσείς, ο Πρόεδρός σας, σας λέω ότι τις καταγγελίες αυτές δεν έκανε κανένα κόμμα. Τις έκανε ο ιατρικός σύλλογος. Και λέω στον Υπουργό τώρα να δω αν ο ιατρικός σύλλογος κάνει καταγγελίες για τα ίδια σκευάσματα.

**ΚΩΝΣΤΑΝΤΙΝΟΣ ΧΗΤΑΣ:** Μα, είσαι ψεύτης!

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, παρακαλώ!

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Αν το νέο ΕΣΡ βάλει πρόστιμο.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ωραία.

Επί του θέματος απλώς που σηκώθηκε και πήρε τον λόγο ο κ. Χήτας έχω να πω το εξής όπως το καταλαβαίνω -και αν κάνω λάθος, πείτε μου- το εξής: Δέχεται τη δήλωσή σας ο κ. Κωνσταντινόπουλος ότι δεν πωλούνται φάρμακα.

Λοιπόν, τον λόγο έχει ο Κοινοβουλευτικός Εκπρόσωπος του ΣΥΡΙΖΑ, ο κ. Ηλιόπουλος.

Ζητώ συγγνώμη, κύριε Ηλιόπουλε, αλλά έπρεπε να λυθούν αυτά τα ζητήματα.

Παρακαλώ, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ένα τρίλεπτο θα χρειαστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Για την παρέμβασή σας. Ωραία.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Πολύ γρήγορα, επειδή ακούστηκαν διάφορα. Βλέπω ότι ο κ. Χρυσοχοΐδης έχει ήδη φύγει από την Αίθουσα. Βέβαια, ο κ. Χρυσοχοΐδης θα χρωστούσε μια απάντηση στο αν έχει δεχτεί ή όχι μια επιστολή σχετικά με την παρακολούθησή του από το «Predator», γιατί καλός ο καυγάς που είδαμε λίγο πριν, αλλά όταν ήταν να τα βρείτε για τις ανεξάρτητες αρχές, μια χαρά τα βρήκατε.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Πάμε τώρα παρακάτω. Επειδή ακούσαμε από τα κυβερνητικά έδρανα τη φράση «εμπιστοσύνη στην επιστήμη», να είναι καθαρό ότι αυτός ο οποίος έχει υποσκάψει την εμπιστοσύνη στην επιστήμη ήταν αυτός ο οποίος πάνω σε αυτό το Βήμα φώναζε «δεν έχω μελέτη ότι είναι διαφορετικό να είσαι διασωληνωμένος εκτός ΜΕΘ - εντός ΜΕΘ». Αυτός υποσκάπτει την επιστήμη.

Και πέρα από όλα, ήταν και ένας χυδαίος ψεύτης, γιατί είχε μελέτη. Και αυτή η μελέτη έδειξε ότι εκτός ΜΕΘ το ποσοστό θνησιμότητας ήταν στο 97%. Αυτό λέγεται κρατική δολοφονία. Αυτό έγινε και λέγατε συνειδητά ψέματα. Λέγατε συνειδητά ψέματα.

Συνεχίζω. Φέρατε το δεύτερο νομοσχέδιο για την υγεία και μιλήσατε πάλι για επείγοντα ζητήματα. Στο προηγούμενο είχατε κατεπείγουσες και επιτακτικές ανάγκες, πάλι επείγοντα ζητήματα.

Να δούμε τώρα ποια είναι τα επείγοντα ζητήματα. Σήμερα το πρωί, στο Καστελόριζο είχαμε μεταφορά μιας τετράχρονης σε νοσοκομείο της Τουρκίας, γιατί το ΕΚΑΒ δεν ανταποκρίθηκε ποτέ. Ποτέ! Έχουμε περάσει ένα καλοκαίρι με ανθρώπους που πέθαναν πάνω σε αγροτικές καρότσες.

Είναι το δεύτερο νομοσχέδιο του Υπουργείου Υγείας που φέρνετε και δεν έχετε ούτε μία μόνιμη πρόσληψη. Ούτε μία! Κάνετε τα πάντα. Κάνετε παρατάσεις, διαθέσεις προσωπικού, επικουρικούς, μπλοκάκια, μετακινήσεις. Μόνιμες προσλήψεις δεν έχετε. Αυτό είναι κατεπείγουσα.

Και τελευταία φράση. Πέρα από το τι λέτε και τι δηλώσεις έχει κάνει και ο Υπουργός, σε μια σειρά από δομές υγείας αυτή τη στιγμή εργαζόμενοι με συμβάσεις ορισμένου χρόνου στην καθαριότητα και στη φύλαξη –«Πολυκλινική Αθηνών», στο Νοσοκομείο στο Αγρίνιο και αλλού- ήδη απολύονται. Απολύονται, γιατί έχουν πάει ήδη οι εργολάβοι, ό,τι και να λέτε εσείς.

Και τι είχε γίνει, όταν είχαμε διώξει τους εργολάβους; Οι εργαζόμενοι πήραν 250 με 300 ευρώ παραπάνω, για πρώτη φορά είχαν ωράριο και το κράτος είχε 40 εκατομμύρια κέρδος τον χρόνο και εσείς φέρνετε ξανά τους εργολάβους και απολύονται οι άνθρωποι.

Αυτές είναι οι πραγματικές κατεπείγουσες ανάγκες για τις οποίες δεν μιλάτε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Λοιπόν, είπα και εγώ μήπως άλλαξε τίποτα. Είπα πραγματικά: Μήπως άλλαξε τίποτα εδώ, στον ΣΥΡΙΖΑ; Δυστυχώς, τίποτα! Συνεχίζετε δηλητηριώδεις, τοξικοί, ψεύτες, ψεύτες!

Και λέω ψεύτες, γιατί αναφέρεστε σε θανάτους και λέτε ψέματα. Πραγματικά, ντροπή!

Δεύτερο ψέμα. Συγγνώμη, αλλά δεν έχω άλλον τρόπο να σας αντιμετωπίσω. Λυπάμαι πολύ. Δεν μου αρέσει αυτή η γλώσσα, αλλά είχα μια ελπίδα ότι μετά από όσα συνέβησαν στις τελευταίες εκλογές πριν τρεις μήνες, θα κάνατε μια ανασύνταξη του λόγου σας και της σκέψης σας.

Δεύτερο ψέμα για «μπλοκάκια», εποχικές προσλήψεις, επικουρικούς, αλλά όχι προσλήψεις μόνιμες. Αυτή τη στιγμή που μιλάμε θα σας πω ότι στις 15 Αυγούστου βγήκαν τα αποτελέσματα για διακόσιους πενήντα περίπου νοσηλευτές και νοσηλεύτριες Π.Ε.. Στις 15 Σεπτεμβρίου βγήκαν αποτελέσματα -από το ΑΣΕΠ πάντα μιλάμε- για δύο χιλιάδες νοσηλευτές - νοσηλεύτριες Τ.Ε. και στις 15 Νοεμβρίου, σε έναν μήνα και κάτι, βγαίνουν αποτελέσματα για άλλες δύο χιλιάδες Δ.Ε.. Πόσο μάς κάνουν όλα αυτά; Περίπου πέντε χιλιάδες. Ψέματα, λοιπόν.

Προβλέπουμε του χρόνου να πάρουμε περίπου εξίμισι χιλιάδες προσωπικό στο ΕΣΥ, εκ των οποίων χίλιους πεντακόσιους γιατρούς, πάνω από τρεις χιλιάδες νοσηλευτές και το υπόλοιπο προσωπικό. Θα μου πείτε, λύθηκαν τα προβλήματα; Όχι. Σας ομολογώ, όχι. Ένα εκατομμύριο εργατικά χέρια επαγγελματιών υγείας λείπουν στην Ευρώπη και προφανώς και στην Ελλάδα και έχουμε πολλές φορές απροθυμία. Θα προκηρύξουμε σε λίγες μέρες οκτακόσιες θέσεις στο ΕΚΑΒ, για να μπορέσουμε να καλύψουμε τις ανάγκες. Ελπίζω πως θα υπάρχει ανταπόκριση.

Τρίτο ψέμα: εργολάβοι, εργολαβίες και όλα αυτά που αναφέρετε. Μα εδώ υπάρχει μέσα διάταξη που παρατείνει τους Σ.Ο.Χ.…

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Μα τους απολύουν.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Τους Σ.Ο.Χ. λέω.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Τους απολύουν. Μην κάνετε τον Κινέζο. Πάμε μαζί στην «Πολυκλινική».

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Λοιπόν, τους Σ.Ο.Χ. λέω.

Αλλά και πάλι λέτε ψέματα. Λοιπόν, εντάξει…

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Είναι ψέμα;

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Λοιπόν, εδώ λέω, υπάρχει διάταξη…

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Είστε ψεύτης! Είστε ψεύτης!

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Ε τι να κάνουμε, άμα είστε ψεύτης; Τι να κάνουμε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ. Παρακαλώ, κύριε συνάδελφε, μόνο μισό λεπτό να ολοκληρωθεί αυτό.

Παρακαλώ, κύριε Υπουργέ.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Σας είπα, είπα κι εγώ μήπως άλλαξε κάτι; Δυστυχώς, δεν άλλαξε τίποτα.

Ευχαριστώ.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Δεν θα πάμε και με τον Μπέο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχει ζητήσει τον λόγο η κ. Ράπτη.

Παρακαλώ.

**ΖΩΗ ΡΑΠΤΗ:** Κύριε Πρόεδρε, επί της διαδικασίας ενίσταμαι. Ενίσταμαι, διότι αναλώνεται η Αντιπολίτευση σε συζήτηση και επί προσωπικών θεμάτων. Ξεκινά και φεύγει από το υπό κρίση και συζήτηση νομοσχέδιο, για το οποίο έχει τοποθετηθεί ο Υπουργός και για το οποίο όλοι οι συνάδελφοι οι οποίοι βρίσκονται εδώ υπομονετικά κάθονται στην Αίθουσα προκειμένου να τοποθετηθούν και γίνονται προσωπικές επιθέσεις επί παντός επιστητού. Τίθενται όλα τα θέματα τα οποία μπορεί να τεθούν σε μια δημόσια συζήτηση για την υγεία, πλην όμως είναι εκτός του σημερινού θέματος, με αποτέλεσμα η διαδικασία της απρόσκοπτης τοποθέτησης όλων μας να καθυστερεί κατάφωρα.

Και σας ζητώ προσωπικά εσείς, που είστε ένας Κοινοβουλευτικός με μακρά εμπειρία, παρακαλώ να σταματήσει αυτή η αέναη τοποθέτηση και η ξιφούλκηση όλων όσοι βρίσκονται στα έδρανα της Κυβέρνησης. Το λέω αυτό, διότι όλοι οι συνάδελφοί μου -αλλά είμαι βεβαία και όλοι οι συνάδελφοι της Αντιπολίτευσης- βρίσκονται εδώ για να αντιπαρατεθούν μετά λόγου γνώσεως και με ευγένεια επάνω στα ζητήματα τα οποία έχουμε μπροστά μας. Ζητώ, λοιπόν, για τελευταία φορά, κύριε Πρόεδρε, αυτή η διαδικασία να διακοπεί.

(Θόρυβος στην Αίθουσα)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ένα λεπτό. Συγγνώμη, δεν αποφασίζετε. Υπάρχει Κανονισμός, υπάρχει Προεδρείο, ένα λεπτό. Πρώτα απ’ όλα, επειδή έχω μακρά εμπειρία, έχω ακούσει τι λένε στη Βουλή γενικώς. Όχι τώρα, όλα τα χρόνια. Και ξέρω πότε μιλάνε για τα νομοσχέδια και αυτά.

Ο καθένας κρίνεται γι’ αυτά που λέει, κυρία Ράπτη, είμαστε στον ναό της δημοκρατίας. Άρα τώρα θα πάρει τον λόγο για δεκαπέντε δευτερόλεπτα ο κ. Ηλιόπουλος και αμέσως μετά έχει ζητήσει ο Πρόεδρος, ο κ. Στίγκας, τον λόγο.

Παρακαλώ, έχετε τον λόγο για δεκαπέντε δευτερόλεπτα.

**ΖΩΗ ΡΑΠΤΗ:** Επί προσωπικού;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Είναι Κοινοβουλευτικός Εκπρόσωπος.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Υπουργέ, ή δεν ξέρετε τι γίνεται ή σας έχουν πει ψέματα. Πάμε αύριο το πρωί μαζί στην «Πολυκλινική Αθηνών» να μιλήσετε με τους απολυμένους. Αυτό είχα να πω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο κ. Στίγκας, ο Πρόεδρος της Κοινοβουλευτικής Ομάδας «Σπαρτιάτες» έχει τον λόγο.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** (Δεν ακούστηκε).

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, προηγούνται οι Πρόεδροι των Κοινοβουλευτικών Ομάδων.

(Θόρυβος στην Αίθουσα)

Παρακαλώ, ησυχία.

Έχετε τον λόγο, κύριε Στίγκα.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κύριε Πρόεδρε, κυρίες και κύριοι συνάδελφοι, άκουσα πριν από λίγο την κ. Ράπτη και συμφωνώ απόλυτα μαζί της, διότι έχουμε διαπιστώσει και εμείς στο μικρό χρονικό διάστημα που είμαστε εδώ στο ελληνικό Κοινοβούλιο ότι, όταν συζητάμε νομοσχέδια, συνήθως ακούγονται φωνές και κυρίως από κάποιους πολιτικούς Αρχηγούς που θέλουν να κάνουν σόου, θέλουν να κάνουν φιγούρα, θέλουν να κάνουν εντύπωση και ασχολούνται με οτιδήποτε άλλο.

Συμφωνώ απόλυτα σε αυτό, γιατί ο κόσμος, ο λαός μάς έστειλε εδώ για να νομοθετούμε και να συζητάμε στην κάθε λεπτομέρειά του το κάθε νομοσχέδιο. Όμως οφείλω να πω -και θα το παραβιάσω εγώ αυτή τη στιγμή, γιατί πάντα ήθελα να συζητάμε για τα νομοσχέδια- ότι γίνεται εδώ κάτι διαφορετικό.

Εχθές ακούστηκαν πολλές ανακρίβειες και κυρίως, κυρίες και κύριοι συνάδελφοι, ακούστηκαν ύβρεις, κάτι από το οποίο θα έπρεπε να μας προστατεύσει και ο Πρόεδρος της Βουλής και ειδικά με τον νέο Κανονισμό. Παρ’ ότι στείλαμε επιστολή διαμαρτυρίας στον Πρόεδρο της Βουλής, δεν πήραμε καμμία απάντηση.

Πριν από μία εβδομάδα ο κ. Κωνσταντινόπουλος ήταν εδώ και έκανε ερώτηση. Μόλις τελείωσε η δική μου ερώτηση, έφυγα από τα έδρανα και μέχρι να ανέβω επάνω στο γραφείο μου, πρόλαβε να μας αποκαλέσει ναζί, φασίστες, ακροδεξιούς και ό,τι άλλο ήθελε. Ήρθα εδώ στην Ολομέλεια, κάθισα στο έδρανο, αλλά δυστυχώς δεν είχα δικαίωμα και δεν ήθελα να παρέμβω, για να μη χαλάσω τη διαδικασία.

Εγώ σέβομαι τους κανόνες του Κοινοβουλίου. Κάποιοι άλλοι, όμως, που θέλουν να το παίξουν μάγκες ή ψευτόμαγκες δεν σέβονται τίποτα. Δεν μπορεί να μας βάζουν συνεχώς ταμπέλες και να είναι στο απυρόβλητο. Όχι. Από εδώ και στο εξής οι Σπαρτιάτες, όση καλή διάθεση και να έχουμε να κάνουμε κοινοβουλευτικό έργο, θα πρέπει να απαντάμε. Δεν έχουμε δώσει το δικαίωμα σε κανέναν να μας αποκαλεί έτσι. Τους προκαλούμε να μας δώσουν γραπτά, κείμενα, πράξεις, οτιδήποτε που να μας παραπέμπουν εκεί που μας χαρακτηρίζουν.

Την Παρασκευή, βεβαίως, όλοι γνωρίζουμε το τι έγινε στην επιτροπή και τι ψηφίσανε. Έγινε, ομολογώ, ένα μικρό πραξικόπημα. Το 16,2 έγινε 16 που θα έπρεπε κανονικά να γίνει 17, που σημαίνει ότι η Νέα Δημοκρατία δεν θα είχε περάσει αυτή τη διάταξη για την ΑΔΑΕ και το ΕΣΡ. Όμως, το «δεκανίκι» της Νέας Δημοκρατίας ήταν εδώ και ξέρετε ποιος είναι και θα τα πούμε λίγο παρακάτω.

Βεβαίως, πριν ο αρμόδιος Βουλευτής στην επιτροπή ψηφίσει, βγήκε δημοσίευμα που έλεγε ότι οι Σπαρτιάτες έγιναν το «δεκανίκι» της Νέας Δημοκρατίας και ψήφισαν. Και βγήκε αυτό δημόσια, πριν γίνει η ψήφιση. Φυσικά εμείς με την παλικαρίσια στάση μας το διαψεύσαμε. Όμως έχουμε διαπιστώσει ότι ό,τι και να ψηφίσεις εδώ μέσα, είτε καλό είτε κακό ή οτιδήποτε, πάντα θα βρεις τον μπελά σου.

Λοιπόν, εδώ υπάρχει ένα δημοσίευμα της «Αυγής» την Κυριακή που αναφέρει το εξής: «Μαύρη συγκάλυψη. Η ακροδεξιά συμπόρευση Μητσοτάκη με Βελόπουλο, ενώ μένουν στον πάγκο Σπαρτιάτες και Νίκη». Πού το βρήκαν οι κύριοι του ΣΥΡΙΖΑ αυτό και το είπαν; Τι σημαίνει πάγκος; Δηλαδή, είμαστε στον πάγκο και εάν δεν πήγαιναν καλά τα πράγματα, θα έπρεπε οι Σπαρτιάτες να προστρέξουν προς βοήθεια; Είναι δυνατόν να γίνονται τέτοιες δημοσιεύσεις;

Εχθές έγιναν βέβαια και τα υπόλοιπα γεγονότα. Ο κ. Βελόπουλος δεν μας κατονόμασε, είπε «εκεί στα ορεινά», αλλά βεβαίως μας κατονόμασε. Εντάξει, γνωστός και μη εξαιρετέος. Λοιπόν, είπε «στα ορεινά αναφέρομαι», «με μαφιόζους δεν μιλάμε», «είστε υποστηρικτές των ναζί».

Γιατί, προσέξτε, λογική Αρχηγού. Υπάρχει στον Δήμο της Αθήνας ένας υποψήφιος που λέει ότι είχε σχέσεις με το Αζόφ κ.λπ.. Με τους Σπαρτιάτες τι σχέση έχει; Θα μπορέσετε να μας πείτε;

**ΚΩΝΣΤΑΝΤΙΝΟΣ ΧΗΤΑΣ:** Αφού στηρίζετε τον Κασιδιάρη.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Υποστηρίζουμε ένα κόμμα. Από εκεί και πέρα, το τι υποψήφιους έχει, τι έγινε; Εσείς έχετε επάνω σας όλο τον Ποινικό Κώδικα. Είστε η ντροπή του Κοινοβουλίου. Δεν είναι συμπεριφορά αυτή. Γιατί εντέχνως -το είπα και την άλλη φορά- προσπαθείτε να κρύψετε πράγματα, αλλά αυτά δεν κρύβονται πλέον. Είστε κατάπτυστοι και θα βγούνε τώρα. Ο κόσμος τα ξέρει, αλλά να βοηθήσουμε κι εμείς λίγο να τα θυμηθεί ο κόσμος, γιατί το παίζετε εδώ ηγέτες. Αλίμονο! Νομίζετε ότι έχει ξεχάσει ο κόσμος ότι το 2012 ψήφισε το πρώτο μνημόνιο μαζί με τον Καρατζαφέρη; Ότι στήριξε την τρικομματική κυβέρνηση του κ. Παπαδήμου; Και όταν μετά το 2012 αποχώρησε από το ΛΑΟΣ, πού πήγε αμέσως; Στη Νέα Δημοκρατία. Τη στήριξε το 2012 και αποχώρησε με ψηλά το κεφάλι, βεβαίως, το 2015. Άρα έχει ερείσματα στη Νέα Δημοκρατία. Είχε λόγους να στηρίξει στην επιτροπή.

Όταν ρωτήθηκε ο Αρχηγός σας από τον κ. Τριανταφυλλόπουλο γιατί ψήφισε το πρώτο μνημόνιο, ξέρετε τι είπε; Έτσι -λέει- συμφωνήσαμε και εμείς φοράμε παντελόνια. Και με αυτό το σκεπτικό ψήφισε και τις πενήντα έδρες στήριξης στη Νέα Δημοκρατία. Σε άλλο ρεπορτάζ, για να σας θυμίσω, ο Στέλιος Κούλογλου λέει ότι πηγές της ΑΑΔΕ αναφέρουν σοβαρές εκκρεμείς φορολογικές παραβάσεις εις βάρος του κ. Βελόπουλου. Διαπιστώθηκε μετά από σχετικό έλεγχο ότι χρησιμοποίησε αθέμιτη και παράνομη μέθοδο για την πληρωμή του ΦΠΑ που αποτελούσε πωλήσεις των κεραλοιφών. Η κομπίνα -γιατί μιλάμε για κομπίνα- ήταν ότι το βιβλίο το έδινε με 6% ΦΠΑ, ενώ οι κεραλοιφές ήταν στο 24%. Μόνο έτσι, για να γνωρίζετε, κύριοι της Ελληνικής Λύσης, η διαφορά στον ΦΠΑ ήταν μόνο 150.000 ευρώ. Μόνο! Και αυτό ήταν μόνο η αρχή.

**ΚΩΝΣΤΑΝΤΙΝΟΣ ΧΗΤΑΣ:** Το ενστερνίζεστε αυτό το δημοσίευμα;

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Ο κ. Κούλογλου …

**ΚΩΝΣΤΑΝΤΙΝΟΣ ΧΗΤΑΣ:** Του ΣΥΡΙΖΑ;

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Ό,τι είναι, δεν με ενδιαφέρει. Εγώ από εκεί το πήρα.

**ΚΩΝΣΤΑΝΤΙΝΟΣ ΧΗΤΑΣ:** Συγχαρητήρια!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ!

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Αν θέλετε ευθύνες, να πάτε στον κ. Κούλογλου. Εγώ ερώτημα κάνω. Για να δούμε, λοιπόν, γιατί είναι κομπίνα.

Ο κ. Βελόπουλος στο παρελθόν, με βάση τα δημοσιεύματα, πέρα από τις 400.000 που έβγαλε στο εξωτερικό, είχε δηλωμένα 230.000, τα υπόλοιπα ήταν «μαύρα». Καταλάβατε; Ο κ. Μυλωνάκης έκανε σοβαρές καταγγελίες. Μην τον κοροϊδεύετε, από εκεί φαίνεται το επίπεδό σας. Ο κ. Μυλωνάκης, ένας πολύ σοβαρός δημοσιογράφος και άνθρωπος -ήταν Βουλευτής εδώ μέσα- είπε για τον Αρχηγό σας ότι «τα έπαιρνε». Πολιτικός Αρχηγός που «τα έπαιρνε» κάτω από το τραπέζι. Πεντακόσια ευρώ από τον κάθε Βουλευτή, ξέρετε τι σημαίνει; Πέντε χιλιάρικα τον μήνα. Επί δώδεκα; Μας κάνουν 60.000. Επί τέσσερα χρόνια; Μας κάνουν 240.000. Πού είναι η δικαιοσύνη; Πού κινήθηκε η δικαιοσύνη; Γιατί δεν ψάξανε τον κ. Βελόπουλο που είχε κι άλλα πράγματα μαζί του; Κουβαλάει ολόκληρο φάκελο. Εμάς ήθελαν να κυνηγήσουν; Γιατί, τι κάναμε; Τι κάναμε;

Από εκεί να καταλάβετε, κυρίες και κύριοι, το ποιόν του ανθρώπου και αν ένας άνθρωπος μπορεί να είναι εδώ μέσα, να το παίζει πολιτικός Αρχηγός και να εκπροσωπεί τον ελληνικό λαό. Αν φροντίζει για τα συμφέροντα του ελληνικού λαού ή φροντίζει την τσέπη του. Όλοι το γνωρίζουν αυτό.

Κάθε βράδυ, για να ξέρετε κάποιες λεπτομέρειες, βάζει τα φτυάρια, τους νεκροθάφτες στο κανάλι του, να βρίζουν εμάς τους Σπαρτιάτες και εμένα προσωπικά.

Τα κατέθεσα στην κυρία εισαγγελέα, να ξέρετε. Δεν μπορεί να βγαίνουν δημοσιογράφοι -ο Θεός να τους κάνει δημοσιογράφους, γιατί είναι σοβαρό λειτούργημα η δημοσιογραφία- στο κανάλι του και να τους λέει πήγα να δω τον Πατριάρχη κάτω στον Πύργο και γύρω-γύρω ήταν οι πράκτορες της CIA. Ο Στίγκας καθόταν τρεις ώρες στο ξενοδοχείο να παρακαλάει να τον δει λίγο ο Πατριάρχης. Είναι πράγματα που δεν ισχύουν.

O ίδιος ο άνθρωπος, από το ίδιο κανάλι βρίζει την οικογένειά μου, με χυδαίο λεξιλόγιο. Την άλλη φορά είπε ότι πήγε ο Στίγκας στο Μέγαρο Μαξίμου, πήρε εντολή από τον Μητσοτάκη και πήγε να υποστηρίξει τον Πατούλη και μετά από μια εβδομάδα έγινε αυτό που έγινε με τον Πατούλη. Απίστευτα πράγματα!

Και επειδή τόλμησε ο κ. Βελόπουλος να πει για ναζί, ο συγκεκριμένος δημοσιογράφος είχε κατέβει με τη Χρυσή Αυγή, για να ξέρουμε και τι λέμε. Ήταν υποστηρικτής και υποψήφιος με τη Χρυσή Αυγή.

Να σας θυμίσω, δε, ότι πήρε στο κόμμα του για ένα μικρό διάστημα τον Νίκο τον Μίχο, όταν είχε φύγει από τη Χρυσή Αυγή και, μάλιστα, είπε στην εκπομπή τη δική μου ο Νίκος ο Μίχος, τότε που τον κάλεσα, ότι του είχε κάνει και πρόταση να γίνει μέτοχος στις κεραλοιφές, στο κανάλι και σε διάφορα άλλα πράγματα. Ο ίδιος ο Νίκος ο Μίχος το είχε πει αυτό το πράγμα.

Επίσης -επειδή κάνει τον δημοκράτη- σε ένα βιβλίο του συγκατέλεξε τον Γεώργιο Γεωργαλά, τον κυβερνητικό εκπρόσωπο στην περίοδο της χούντας και μετέπειτα θεωρητικό της άκρας δεξιάς, στους πνευματικούς δασκάλους του, τον οποίο χρησιμοποιούσε ως κύρια πηγή. Ο Γεωργαλάς έχει εκδώσει πολλά ιστορικά βιβλία που χρησιμοποιούν σχήματα του γερμανικού εθνικοσοσιαλισμού στην παρουσίαση της ελληνικής ιστορίας.

Συνεχίζει ακάθεκτος, γιατί το μόνο που τον ενδιαφέρει είναι τα χρήματα. Πουλάει οδοντόπαστες, κεραλοιφές, για το αλτσχάιμερ, για πάσα νόσο και πάσα ασθένεια. Βεβαίως, εκεί που έσπασε τα κοντέρ κερδοφορίας, ήταν το Βυζαντινό, όπου η αλοιφή -λέει- κατά του κορωνοϊού περιέχει δηλητήριο οχιάς και μέδουσας και γι' αυτό προκάλεσε και την εισαγγελική έρευνα. Τι να σας πω, είναι πάρα πολλά και δεν θέλω να σας κουράσω, γιατί πρέπει να συζητηθούν κάποια πράγματα εδώ για το νομοσχέδιο. Τι να πω, ότι είχε συναντήσει τον Αρχιεπίσκοπο από το 1991, ενώ έγινε Αρχιεπίσκοπος το 1998; Πουλούσε βιβλία του Χριστού, ψευδείς ειδήσεις για τη Ρωσία, ήταν από τους πρώτους που ξεκίνησαν την ιστορία με τα 600 δισεκατομμύρια του Σώρρα. Να μας εξηγήσει, επίσης, πώς μπλέχτηκε με τον Κυριακίδη τον απατεώνα που δεν μπορούν να το βρουν οι δικαστικές υπηρεσίες.

Το κανάλι με την τωρινή επωνυμία «ALERT» -ήταν παλαιότερα ιδιοκτησία της οικογένειας του φυγόδικου, όπως είπαμε, Κυριακίδη- αγοράστηκε από τον ίδιο, μιας και αποτελεί πολιτικό του όχημα, για να βρίζει τους πολιτικούς του αντιπάλους. Αυτός είναι! Έχει περισσότερες από πέντε ώρες προβολή κάθε μέρα που αναμεταδίδονται σε διάφορα κανάλια.

Επίσης, να μην ξεχάσουμε ότι ο Καραμπέρης, ο γνωστός μεγαλοτοκογλύφος της Μακεδονίας, τον είχε στο ψηφοδέλτιο ως περιφερειάρχη που είχε κατέβει τότε. Δημοσίευμα από το «ΜΑΚΕΛΕΙΟ», τα βλέπετε; Από το «ΜΑΚΕΛΕΙΟ»: «Εκβίαζε με τη μύγα για να πάρει μια διαφήμιση», να γεμίσει τα ταμεία του. Το καταθέτω, παρακαλώ, για να υπάρχει και αυτό.

(Στο σημείο αυτό ο Πρόεδρος των Σπαρτιατών κ. Βασίλειος Στίγκας καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έχει φάει καταδίκες -έχει φθάσει μέχρι τον Άρειο Πάγο- από το εφετείο, από παντού, τον έχουν καταγγείλει, έχει φάει 15.000, έχει φάει χίλια δυο πράγματα και γεμίζουν τα ταμεία του. Κι αυτά τα ταμεία του τα πήρε και τα πήγε στη Γερμανία. Όταν εμείς ξεροσταλιάζαμε έξω με τα capital controls για να μαζέψουμε 60 ευρώ για να πάμε στα σπίτια μας, ο κ. Βελόπουλος έβγαζε τα λεφτά του έξω και όταν ρωτήθηκε σε κάποιο κανάλι, είπε: «Και τι έγινε; Δικά μου ήταν.». Αλίμονο!

Εν πάση περιπτώσει, εγώ, κυρίες και κύριοι, δεν έχω καμμία πρόθεση να κάθομαι εδώ να μιλάω γι’ αυτά τα πράγματα. Γελάτε, κύριε Χήτα, αλλά εγώ αν είχα Αρχηγό που τα έπαιρνε «μαύρα», θα έκλαιγα! Πραγματικά θα έκλαιγα και θα ντρεπόμουν! Εσείς καμαρώνετε! Άρα, λοιπόν, ξέρουμε ποιοι είναι οι μαφιόζοι. Εσείς το είπατε πρώτοι. Καταλάβατε;

Έχουμε, κυρίες και κύριοι, πολύ σοβαρά προβλήματα να λύσουμε από το να ασχολούμαστε τώρα με τον κ. Βελόπουλο και τον κάθε κ. Βελόπουλο.

Ακόμα μας κατηγόρησε γιατί πήγαμε στον Βόλο και δώσαμε νεράκια στον κόσμο. Ο κ. Βελόπουλος, προφανώς, δεν ήθελε να λερώσει στις λάσπες τα λουστρίνια του. Καταλάβατε; Όποιος είναι ανίκανος και δεν μπορεί να κάνει κάτι κατηγορεί τους άλλους!

Εμείς, ως Σπαρτιάτες, έχουμε κάνει πολύ μεγάλο κοινωνικό έργο και θα εξακολουθήσουμε να το κάνουμε, αλλά από εδώ και στο εξής όποιος μάς πετάει το γάντι θα το σηκώνουμε και θα απαντάμε στα ίσια. Η ιστορία πρέπει να τελειώσει. Είτε θα κάνουμε νομοθετικό έργο εδώ πέρα είτε δεν θα κάνουμε. Δεν μπορεί να γίνεται συνέχεια αυτό το πράγμα!

Και να σας πω και κάτι τελευταίο. Εμείς έχουμε δανειστεί μια φράση από τον πάλαι ποτέ πανίσχυρο άντρα του ΠΑΣΟΚ -βεβαίως και το ΠΑΣΟΚ μάς βρίζει πάρα πολύ, όπως και ο ΣΥΡΙΖΑ, αν και αυτοί τώρα έχουν τώρα τα δικά τους- τον Μένιο Κουτσόγιωργα, που έλεγε «δεν δικαιούστε διά να ομιλείτε».

Ευχαριστώ.

(Χειροκροτήματα από την πτέρυγα των Σπαρτιατών)

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι, όχι, θα συνεχίσουμε, κύριε Χήτα, και θα πάρετε τον λόγο μετά. Δεν γίνεται αυτό...

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, εδώ ακούστηκαν όργια! Δώστε μου τον λόγο για ένα λεπτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Χήτα, να σας πω κάτι….

**ΚΩΝΣΤΑΝΤΙΝΟΣ ΧΗΤΑΣ:** Δώστε μου τον λόγο για τριάντα δευτερόλεπτα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Χήτα, έχετε τον λόγο, πολύ σύντομα όμως.

**ΚΩΝΣΤΑΝΤΙΝΟΣ ΧΗΤΑΣ:** Ούτε ένα λεπτό, κύριε Πρόεδρε, γιατί το μόνο που ακούστηκε, που μπορεί να έχει μια ελάχιστη πολιτική σοβαρότητα -είναι ψευδές-, είναι ότι ποτέ δεν ήταν υποψήφιος της Νέας Δημοκρατίας. Μπορούμε να επανακαταθέσουμε στα Πρακτικά αυτό που καταθέσαμε και χθες, το κείμενο από το 2014, που έλεγε: «Όχι από τον Βελόπουλο προς τον Σαμαρά.». Το μόνο πολιτικό ήταν αυτό.

Από εκεί και πέρα, ξέρετε, εμείς ασχολούμαστε μόνο με σοβαρούς πολιτικούς, όχι βέβαια και με αχυρανθρώπους. Ασχολούμαστε μόνο με την Κυβέρνηση. Εκεί κάνουμε κριτική εκεί, εκεί -και φάνηκε πριν από λίγο- δίνουμε τον καλύτερό μας εαυτό, για να έχει ο Έλληνας μια καλύτερη μέρα. Μπορεί κάποιοι να κοιμούνται και να ξυπνάνε και να βλέπουν τον Πρόεδρό μας στον ύπνο τους. Δεν πρόκειται ποτέ να ασχοληθούμε με εσάς. Είστε ανάξιοι πολιτικού λόγου! Εμείς με συνεργάτες ή με ανθρώπους που συνεργάζονται με τους ναζί δεν πρόκειται να συζητήσουμε. Αδιαφορούμε και νιώθουμε και απέχθεια. Καλή σας συνέχεια!

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Γι’ αυτό μας υβρίζετε συνέχεια; Απατεώνες! Είναι απατεώνες! Με δικαστική απόφαση!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ!

**ΚΩΝΣΤΑΝΤΙΝΟΣ ΧΗΤΑΣ:** Καλή συνέχεια!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Χήτα.

Θα συνεχίσουμε τώρα με επτά συναδέλφους Βουλευτές. Πρώτος είναι ο κ. Παπαθανάσης. Θα ακολουθήσει ένας κύκλος με έναν Βουλευτή από κάθε κόμμα και μετά θα μιλήσει ο κ. Παπαδόπουλος, ο Κοινοβουλευτικός Εκπρόσωπος της Νίκης.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Κύριε Πρόεδρε, έχω ζητήσει τον λόγο για ένα λεπτό για την τροπολογία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Καλό είναι να ακούν οι Υπουργοί τους Βουλευτές. Κάντε υπομονή. Ευχαριστώ.

Κύριε Παπαθανάση, έχετε τον λόγο.

**ΑΘΑΝΑΣΙΟΣ ΠΑΠΑΘΑΝΑΣΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ως φαρμακοποιός και άνθρωπος της υγείας, έχοντας διατελέσει επί πολλά έτη Αντιπρόεδρος και μέλος της διοίκησης του Πανελλήνιου Φαρμακευτικού Συλλόγου, μπορώ να πω με βεβαιότητα ότι το σημερινό σχέδιο νόμου κινείται προς τη σωστή κατεύθυνση, επιλύοντας σημαντικά θέματα που απασχολούν τους πολίτες και περιφρουρώντας τη δημόσια υγεία για το επόμενο διάστημα της χειμερινής περιόδου, όπου υπάρχει κίνδυνος έξαρσης του COVID και βέβαια της γρίπης.

Στο πλαίσιο, λοιπόν, της τοποθέτησής μου στη συζήτηση του νομοσχεδίου επί της Ολομέλειας, θα ήθελα να συντμήσω τα βασικά σημεία αυτού και να ολοκληρώσω την ομιλία μου με μια συνολική αποτίμηση των προτεινόμενων ρυθμίσεων.

Το νομοσχέδιο του Υπουργείου Υγείας που έχουμε μπροστά μας αντιμετωπίζει ρεαλιστικά επείγοντα ζητήματα που άπτονται της απρόσκοπτης και εύρυθμης λειτουργίας της δημόσιας διοίκησης στον τομέα της υγείας, συμπεριλαμβανομένων όλων των φορέων των Υπουργείων.

Ο στόχος είναι και παραμένει η προεκλογική μας δέσμευση για την επίτευξη της καλύτερης δυνατής παροχής υπηρεσιών προς όλους τους πολίτες με συνολική αναμόρφωση και αναβάθμιση του Εθνικού Συστήματος Υγείας. Πρώτιστος στόχος του ίδιου του Πρωθυπουργού είναι οι βαθιές τομές και μεταρρυθμίσεις, με εξασφάλιση περισσότερων πόρων και προσωπικού, με καλύτερους μισθούς, βάζοντας όμως πάντα στο επίκεντρο της παροχής των υπηρεσιών τον άνθρωπο.

Δεν θα μπορούσε να αντιτάξει κανείς το αντίθετο για τις προθέσεις και την κατεύθυνση του νομοσχεδίου. Αρκεί να ακούσει τις τοποθετήσεις των φορέων κατά τη διάρκεια της διαβούλευσης στην επιτροπή. Λύνουμε ζητήματα που υπάρχουν άλυτα εδώ και πολύ καιρό. Καθίσταται δύσκολο να φανταστώ ότι θα μπορούσε να υπάρξει κάποιος που θα ψηφίσει απέναντι στο Εθνικό Σύστημα Υγείας, στη βελτίωση των παρεχόμενων υπηρεσιών και την κάλυψη υπαρχόντων κενών, στη μείωση του χρόνου αναμονής στα χειρουργεία ή στην εξυπηρέτηση ανθρώπων με σοβαρά νοσήματα με την παροχή της απαραίτητης φαρμακευτικής αγωγής.

Δεν είναι ζήτημα του τι κόμμα είσαι για το αν θα στηρίξεις την ανανέωση των συμβάσεων, λόγω των εκτάκτων αναγκών, στα Κέντρα Κοινωνικής Πρόνοιας, στο Κέντρο Εκπαίδευσης και Αποκατάστασης Τυφλών, στο Εθνικό Ίδρυμα Κωφών, στο Κέντρο Παιδικής Μέριμνας Αρρένων Παπάφειο Θεσσαλονίκης και στο Θεραπευτήριο Χρόνιων Παθήσεων ως έκτακτο επικουρικό προσωπικό ή την ανανέωση συμβάσεων στη Γενική Γραμματεία Αποκατάστασης Φυσικών Καταστροφών για την αντιμετώπιση των πρόσφατων φυσικών καταστροφών και εκτάκτων φαινομένων που έπληξαν τη χώρα. Για να το τοποθετήσω ορθότερα, η μη στήριξη και ψήφιση αυτών ειδικά των διατάξεων συνιστά καιροσκοπική άσκηση μικροπολιτικής.

Εν συνεχεία, εμπεριέχονται, ως όφειλε το κράτος πρόνοιας, όλες εκείνες οι προβλεπόμενες ρυθμίσεις, καθώς και όλα εκείνα τα απαραίτητα μέτρα για την αντιμετώπιση της πανδημίας του κορωνοϊού και την ενίσχυση της κοινωνικής συνοχής. Όπως αναλύθηκε διεξοδικά κατά τη συζήτηση στην επιτροπή, προβλέπεται η παράταση των ισχυουσών ρυθμίσεων για μια σειρά ζητημάτων που αφορούν στην αντιμετώπιση του κορωνοϊού και στην προστασία της δημόσιας υγείας, στις δημόσιες συμβάσεις, στην αποζημίωση του μετακινούμενου ιατρικού και νοσηλευτικού προσωπικού, στη δυνατότητα υπέρβασης της σαρανταοκτάωρης εβδομαδιαίας εργασίας των ιατρών των νοσοκομείων και των μονάδων πρωτοβάθμιας φροντίδας υγείας. Πρόκειται, κατά κύριο λόγο, για παράταση ισχύος των έκτακτων ρυθμίσεων για την πανδημία του COVID-19, που τέθηκαν σε εφαρμογή με ΠΝΠ κατά το παρελθόν και παρατείνεται η ισχύς τους μέχρι σήμερα, καθώς οφείλουμε να επαγρυπνούμε και να μεριμνούμε για τα προληπτικά μέτρα.

Κυρίες και κύριοι συνάδελφοι, με το παρόν νομοσχέδιο εισάγουμε μια καινοτόμο ρύθμιση για τη λύση της αποσυμφόρησης των χειρουργείων και της μείωσης του χρόνου της λίστας αναμονής. Προχωρούμε, λοιπόν, στη σύσταση και λειτουργία της ενιαίας λίστας χειρουργείων. Παρ’ ότι ακούστηκαν διάφορες απόψεις από όλες τις πλευρές, η εν λόγω ρύθμιση απευθύνεται στον κάθε πολίτη-ασθενή και του προσφέρει διασφάλιση της ισότητας και της μη διάκρισης ως προς την παροχή χειρουργικών επεμβάσεων στα νοσοκομεία του Εθνικού Συστήματος Υγείας, ενώ μειώνει σαφώς τον χρόνο αναμονής των ασθενών.

Με την ψηφιοποίηση της υπάρχουσας διαδικασίας θα οδηγηθούμε στα απαιτούμενα και επιδιωκόμενα αποτελέσματα για τον πολίτη και αυτό θα εμπεδωθεί και στην κοινωνία άμεσα.

Παράλληλα, δια μέσω του ηλεκτρονικού συστήματος παρακολούθησης διακίνησης του φαρμάκου στην εγχώρια αγορά, από την εισαγωγή στη χώρα μέχρι και τη διάθεσή του από τις φαρμακαποθήκες στα φαρμακεία, αντιμετωπίζεται με τη συνδρομή και τη συνυπευθυνότητα όλων των κρίκων της αλυσίδας του φαρμάκου το τεράστιο πρόβλημα των ελλείψεων των φαρμάκων, προς όφελος πάντα των πολιτών και της κοινωνίας.

Πολύ σημαντική, επίσης, είναι και η επικαιροποίηση του μητρώου ασθενών με νεοπλασματικές ασθένειες.

Τέλος, με την παράταση των συμβάσεων του Εθνικού Κέντρου Αιμοδοσίας συνεχίζεται η απρόσκοπτη κάλυψη των αναγκών μετάγγισης αίματος των ασθενών των νοσηλευτικών ιδρυμάτων, ενώ προχωρούμε στον εκσυγχρονισμό του συστήματος, χωρίς να κάνουμε εκπτώσεις στην παρεχόμενη φροντίδα σε αυτούς που το έχουν πραγματικά ανάγκη.

Κύριε Πρόεδρε, κυρίες και κύριοι συνάδελφοι, την προηγούμενη τετραετία και εν μέσω της πανδημίας COVID διπλασιάστηκαν οι κλίνες εντατικής θεραπείας, αυξήθηκε το προσωπικό με νέες προσλήψεις, εξοπλίστηκαν και αναβαθμίστηκαν κλινικές, εξασφαλίστηκε 1,5 δισεκατομμύριο ευρώ από το Ταμείο Ανάκαμψης για την αναβάθμιση ογδόντα νοσοκομείων και εκατόν πενήντα έξι κέντρων υγείας, ενώ λειτούργησε άψογα το πρόγραμμα «ΕΛΕΥΘΕΡΙΑ» -κάποιοι αναφέρθηκαν- για τον εμβολιασμό κατά του COVID, με ένα πρωτοπόρο για την Ευρώπη ηλεκτρονικό σύστημα, από το κλείσιμο του ραντεβού μέχρι και τη χρήση ειδικού υγειονομικού πάσο για την τήρηση των μέτρων COVID.

Το Εθνικό Σύστημα Υγείας, παρ’ όλες τις αδυναμίες, έμεινε όρθιο. Σε αυτό συνετέλεσε και η αυταπάρνηση του ιατρικού και νοσηλευτικού προσωπικού, το οποίο υπερέβαλλε εαυτόν, την ίδια στιγμή που άλλα συστήματα τόσο στις ΗΠΑ, όσο και στην Ιταλία ή την Αγγλία, κατέρρευσαν.

Για εμάς και για τον Πρωθυπουργό, προτεραιότητα είναι το Εθνικό Σύστημα Υγείας, η ενίσχυση αυτού με πόρους και προσωπικό, αλλά και ριζικές μεταρρυθμίσεις που θα φέρουν πραγματική εμπιστοσύνη και αίσθημα ασφάλειας και δικαιοσύνης στον πολίτη που υπηρετούμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, πρώτα απ’ όλα, για τον χρόνο.

Κύριε Υπουργέ, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Είμαι στην ευχάριστη θέση να εισηγηθώ μία τροπολογία με δύο άρθρα στο νομοσχέδιο του Υπουργείου Υγείας. Είναι μία τροπολογία, η οποία στο άρθρο που αφορά τον ΦΠΑ εκμεταλλεύεται τη δυνατότητα που μας δίδεται, να δούμε δηλαδή τις παρεκκλίσεις που έχουν άλλες χώρες από το καθεστώς ΦΠΑ. Και παρ’ όλο που στον γενικό κανονισμό του ΦΠΑ δεν επιτρέπονται αυτές οι παρεκκλίσεις, επειδή έχουν δοθεί σε άλλες χώρες, μας δίνεται η δυνατότητα μέχρι αυτές τις ημέρες να τις ενσωματώσουμε και στο δικό μας καθεστώς.

Οι υπηρεσίες, λοιπόν, του Υπουργείου Οικονομικών και της ΑΔΑΕ εξέτασαν όλες -μία προς μία- αυτές τις δυνατότητες που μας δίνονται και εισάγουμε τη μείωση του ΦΠΑ στα αγροτικά μηχανήματα από 24% σε 13%. Αυτή είναι μια δυνατότητα την οποία είχαμε προσπαθήσει να εισαχθεί ως μια γενική εξαίρεση στο παράρτημα του ΦΠΑ, αλλά δεν είχε αυτό γίνει δεκτό στις διαβουλεύσεις που έχουν γίνει στην Ευρωπαϊκή Επιτροπή. Τουλάχιστον δεν είχε γίνει δεκτό ως τώρα, στις μέχρι τώρα αναθεωρήσεις του κανονισμού του ΦΠΑ. Όμως, έχουμε τη δυνατότητα να το εκμεταλλευτούμε, να υλοποιήσουμε μια πάγια δέσμευση της Κυβέρνησης της Νέας Δημοκρατίας απέναντι στον αγροτικό πληθυσμό, απέναντι ιδιαίτερα στον αγροτικό πληθυσμό που σήμερα δοκιμάζεται ακόμα περισσότερο από κάθε άλλη στιγμή, ώστε γεωργικοί ελκυστήρες, ελκυστήρες δασών, γεωργικές μηχανές, συσκευές, εργαλεία, αντλίες για υγρά, κινητά, σιλό, θερμοκήπια, τα οποία από τη φύση και τα χαρακτηριστικά τους προορίζονται κυρίως ή αποκλειστικά για τη γεωργία, την κτηνοτροφία ή τη δασοκομία από τούδε και στο εξής, από την 1η Νοεμβρίου -άμεσα δηλαδή, ουσιαστικά δίνουμε λίγο χρόνο στις υπηρεσίες της ΑΔΑΕ να υλοποιήσουν αυτές τις αλλαγές- να γίνονται οι αγοραπωλησίες στον μειωμένο συντελεστή ΦΠΑ του 13%.

Επίσης, θεσπίζεται νέος υπερμειωμένος συντελεστής 4% ειδικά για την εκτέλεση εργασιών που προορίζονται αποκλειστικά για την υπέρβαση ή απομάκρυνση αρχιτεκτονικών στοιχείων και λοιπών σταθερών και μη εμποδίων που περιορίζουν την κινητικότητα των ατόμων με αναπηρία σε δημόσια ή ιδιωτικά κτήρια που εξυπηρετούν δημόσιο συμφέρον. Αυτός ο υπερμειωμένος ΦΠΑ στις υπηρεσίες αυτές ειδικά για τα νησιά φυσικά με το 30% διαμορφώνεται στο 3%.

Συνεπώς μια πολιτική στήριξης των ατόμων με αναπηρία, μια πολιτική η οποία ακολουθείται πιστά και στην προηγούμενη τετραετία και θα συνεχιστεί να ακολουθείται πιστά με την επίβλεψη του ίδιου του Πρωθυπουργού, του Κυριάκου Μητσοτάκη, θα συνεχιστεί και με αυτό το μέτρο το οποίο επιτρέπει τη μετατροπή των κτηρίων, την αλλαγή της πρόσβασης, ώστε να μπορούν και οι συμπολίτες μας με αναπηρία να έχουν ίση δυνατότητα πρόσβασης σε τέτοιου είδους κτήρια.

Κλείνω με το δεύτερο άρθρο της τροπολογίας, κύριε Πρόεδρε, και σας ευχαριστώ πάρα πολύ. Είναι μια διάταξη αρμοδιότητας του Υπουργείου Εθνικής Άμυνας. Αφορά στο κρίσιμο ζήτημα της ομαλής ολοκλήρωσης του προγράμματος ναυπήγησης του Ταχέως Περιπολικού Κατευθυνόμενων Βλημάτων «Υποπλοίαρχος Βλαχάκος» υπ’ αριθμόν 7, στο οποίο περιλαμβάνεται και η ρύθμιση της εγγύησης της καλής λειτουργίας για ένα έτος μετά από την παραλαβή του, η οποία πραγματοποιήθηκε στις 30 Σεπτεμβρίου του 2023.

Η νομοθετική αντιμετώπιση αυτού του ζητήματος είναι απαραίτητη για την ολοκλήρωση των επισκευαστικών εργασιών τόσο στο ίδιο το πλοίο «Υποπλοίαρχος Βλαχάκος» όσο και στα λοιπά πλοία τύπου «Ρουσσέν» που εκτελούνται στις εγκαταστάσεις των ναυπηγείων Ελευσίνας. Ο σκοπός είναι να υπάρχει πλήρης επιχειρησιακή τους αξιοποίηση και η ρύθμιση αυτή εντάσσεται στο πλαίσιο των μέτρων που λαμβάνει το Υπουργείο Εθνικής Άμυνας για τη διαρκή επαύξηση της μαχητικότητας των Ενόπλων Δυνάμεων και την προστασία του υπέρτατου αγαθού.

Είναι μια ρύθμιση που έχει έρθει ξανά. Είναι στο πλαίσιο των συμφωνιών που έχουμε κάνει για τα ναυπηγεία της Ελευσίνας, τις λεγόμενες τριμερείς συμφωνίες, και συνεπώς το πρόγραμμα αυτό ναυπήγησης θα συνεχιστεί απρόσκοπτα, διότι με την προωθούμενη ρύθμιση επιδιώκεται η ολοκλήρωση των επισκευαστικών εργασιών στο πλοίο «Υποπλοίαρχος Βλαχάκος» και των λοιπών πλοίων τύπου «Ρουσσέν» που εκτελούνται στις εγκαταστάσεις των ναυπηγείων Ελευσίνας.

Ενισχύεται η αποτρεπτική ικανότητα των Ενόπλων Δυνάμεων και διασφαλίζεται η αμυντική θωράκιση και ασφάλεια της χώρας υπηρετώντας πάντοτε το δημόσιο συμφέρον.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Αν το ψάξετε, κύριε Υπουργέ, μπορεί να μειώσουμε τον ΦΠΑ και στα υπόλοιπα. Δείτε το λίγο. Όλο και υπάρχει η δυνατότητα. Μην είστε αρνητικοί. Για δείτε το.

Ορίστε, κυρία Λινού, έχετε τον λόγο.

**ΑΘΗΝΑ ΛΙΝΟΥ:** Ευχαριστώ πολύ, κύριε Πρόεδρε.

Κύριοι Υπουργοί, χαίρομαι που είστε παρόντες. Θα πρέπει να ομολογήσω ότι διαβάζοντας το νομοσχέδιο είχα μεγάλη δυσκολία να οργανώσω τη σκέψη μου και το τι θα πω γιατί έχει πολλά θέματα πολύ διαφορετικά και αντιμετωπίζει, θα έλεγα, με μικροπροβλήματα όλη την γκάμα της υγείας. Ξεκινάει με τους εμβολιασμούς, μιλάει για προστασία και προαγωγή της δημόσιας υγείας -με την έννοια που κατανοούμε τη δημόσια υγεία οι ειδικοί της δημόσιας υγείας, που σημαίνει κυρίως πρόληψη και προαγωγή υγείας- και, βεβαίως, μιλάει εκτενώς για τις υπηρεσίες υγείας.

Το πρώτο, το οποίο θα ήθελα να πω, είναι ότι χάρηκα πολύ, κύριε Θεμιστοκλέους, γιατί αναφέρατε ότι θα έχουμε -δεν έχουμε ακόμα απ’ ότι ξέρω- θα παραλάβουμε τα δύο τελευταία εμβόλια για τον COVID, που είναι το «Spikevax» και το «Comirnaty» της «PFIZER», που και τα δύο περιλαμβάνουν και προστασία από τα πιο πρόσφατα Ο ή τύπους ή υποτύπους Ο, όπως η «Κράκεν».

Αυτό είναι καλό. Όμως, αν πραγματικά ασχολούμαστε με την προστασία από τον COVID και ο λόγος που παρατείνουμε τις συμβάσεις για τρεις μήνες με οδηγεί στο συμπέρασμα να δεχθώ αυτό που έχουν πει πολλοί συνάδελφοι από κόμματα της Αντιπολίτευσης ότι δεν υπάρχει πανδημία και, άρα, δεν υπάρχει κίνδυνος. Πανδημία δεν έχουμε, αλλά κινδύνους συνεχίζουμε να έχουμε και σημαντικούς.

Τα τελευταία data που βρήκα από τον ΕΟΔΥ μιλάνε για τριάντα πέντε θανάτους σε μία εβδομάδα. Αν το συγκρίνουμε αυτό με το πόσο φοβόμαστε για τους δύο θανάτους από ατυχήματα, που είναι τρομερό το ότι έχουμε δύο θανάτους την ημέρα καμμιά φορά από εργατικά ατυχήματα, -είναι επίσης μια αποτυχία της πρόληψης- δεν είναι τόσο αμελητέος ο κίνδυνος από τον κορωνοϊό.

Όμως, αν μας απασχολεί η προαγωγή της δημόσιας υγείας και μόνο για τον κορωνοϊό, νομίζω, κύριοι Υπουργοί, κύριοι συνάδελφοι, θα έπρεπε να ασχοληθούμε με επικοινωνία της υγείας σημαντική για να πείσουμε τους συμπολίτες μας με κατανόηση και αγάπη να εμβολιαστούν -όχι βέβαια με πέναλτις- και να ασχοληθούμε και με όλα τα άλλα θέματα που σκοτώνουν ανθρώπους, που είναι κυρίως προβλήματα χρονίων νοσημάτων.

Με τα χρόνια νοσήματα ασχολείται το τρίτο κεφάλαιο που μιλάει για υπηρεσίες υγείας, αλλά εν πολλοίς μόνο με τις δύο λίστες των χειρουργείων και τη λίστα για τα φάρμακα και θα αναφερθώ σε αυτά μετά.

Θα έπρεπε να έχουμε προληπτικά μέτρα και θα έπρεπε να απασχολεί αυτό που δεν βλέπω τίποτα στο νομοσχέδιο για πρόληψη της παχυσαρκίας, για πρόληψη προβλημάτων ψυχικής υγείας. Και είναι καλό ότι το διδακτορικό της αναφέρθηκε σε αυτό. Δεν βλέπω τίποτε για πρόληψη για κατάχρηση ουσιών. Το κάπνισμα, το αλκοόλ, η κατάχρηση άλλων ουσιών, ακόμα και φαρμάκων, σκοτώνουν καθημερινά πολύ περισσότερους ανθρώπους. Δεν βλέπω τίποτα στο νομοσχέδιο σχετικά με αυτό, παρ’ ότι λέει ότι αφορά την προαγωγή της δημόσιας υγείας.

Τώρα ως προς τις υπηρεσίες υγείας, αν θέλαμε πραγματικά να βελτιώσουμε τη λίστα ή να βελτιώσουμε τις συνθήκες για τα χρόνια νοσήματα, το πρώτο που θα έπρεπε να κάνουμε είναι να μονιμοποιήσουμε όλους αυτούς τους ανθρώπους και να τους ανακατευθύνουμε ανάλογα με τις ανάγκες, τις οποίες δεν τις ξέρουμε επαρκώς.

Επίσης, δεν βλέπω τίποτα για την πρόληψη στις περιοχές της Θεσσαλίας. Εκεί δεν βλέπουμε ούτε πρόληψη για τη λεπτοσπείρωση, για τα άλλα νοσήματα που μεταδίδονται, ούτε παρέμβαση μηχανική για τη μεταφορά όλων αυτών των ουσιών ή μικροβίων ή μικροβιογόνων ή συνθηκών που καλλιεργούν τα μικρόβια από το να πάψουν να εκθέτουν τον πληθυσμό της Θεσσαλίας, ούτε βλέπω ουσιαστική διανομή μέτρων ατομικής προστασίας. Το ότι πιθανόν μοιράσατε είκοσι πέντε χιλιάδες ζευγάρια γαλότσες σε έναν πληθυσμό επτακοσίων-οκτακοσίων χιλιάδων είναι πάρα πολύ ελλιπές.

Όσον αφορά τώρα το θέμα της πρόληψης καρκίνων –αναφέρθηκα σε αυτό-, εγκεφαλικών, άλλων χρονίων νοσημάτων, δεν βλέπω τίποτα. Απλώς το όνομα της προαγωγής της πρόληψης αναφέρουμε.

Έρχομαι τώρα στο θέμα της ενιαίας λίστας για τα χειρουργεία, που δεν πρόκειται να μειωθεί η λίστα απλώς επειδή θα μετατρέψουμε από απλή καταγραφή σε μηχανογραφημένες τις ανάγκες. Δεν είδα καμμία δέσμευση ότι ο ενιαίος κατάλογος θα είναι εξειδικευμένος ανά νόσημα, ανά περιοχή, ανά νοσηρότητα στην περιοχή και ανά είδος ανάγκης. Γιατί δεν μπορεί να απαιτήσουμε την ίδια πιθανότητα για έναν καρκινοπαθή που είναι και διαβητικός ούτε την ίδια πιθανότητα να χειρουργηθεί κάποιος για μεταμόσχευση ή για καρκίνο στην περιφέρεια, ούτε είδαμε ότι την απόφαση θα την παίρνει ο θεράπων ιατρός.

Όμως όσον αφορά την παραγωγικότητα, εκτός από το να συμπληρώσουμε και να έχουμε λειτουργούσες το 40% των χειρουργικών αιθουσών που δεν λειτουργούν, η άλλη λύση που επιβάλλεται είναι επιτέλους να μελετήσουμε ποιοι είναι οι παράγοντες σε κάθε νοσοκομείο που επιβραδύνουν τη διαχείριση των ασθενών.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Μισό λεπτό, κύριε Πρόεδρε.

Υπάρχουν μελέτες και διεθνείς μελέτες και από συγκεκριμένες χώρες –με αρχική μελέτη από τον Καναδά, την πιο τελευταία που βρήκα εγώ από τη Σουηδία- που λένε ποια είναι αυτά τα barriers, τι είναι αυτά που εμποδίζουν το να τελεσθεί εγκαίρως μια ιατρική πράξη. Και ξέρετε τι είναι το πιο απλό; Έλλειψη εργαλείων γιατί δεν πλύθηκαν.

Στο Νοσοκομείο «Αγία Όλγα» που το μελέτησα, υπήρχαν τρία πλυντήρια εργαλείων, για τη συντήρηση των οποίων όμως ήταν υπεύθυνη εταιρεία με ανάθεση. Τα δύο δεν λειτουργούσαν, ήταν εκτός λειτουργίας και το ένα αν χαλούσε, θα έπρεπε κάποιος επιχειρηματίας απέξω να έρθει, όχι εργαζόμενος να το διορθώσει.

Ξέρετε τι σημαίνει αυτό; Ότι αν έλειπαν δύο εργαλεία, τα χειρουργεία της ημέρας θα αναβάλλονταν. Ξέρετε τι σημαίνει αυτό ως προς τον κίνδυνο για τους ίδιους τους ασθενείς και για τη δαπάνη του κράτους;

Να σας πω κάτι πιο απλό. Ένας τραυματιοφορέας να μην μπορεί να κάνει καλά τη δουλειά του, ακυρώνεται ή αναβάλλεται ένα χειρουργείο. Κάποιος υπάλληλος που ξέχασε να παραγγείλει αίμα για ένα χειρουργείο, ακυρώνεται το χειρουργείο. Το ακτινολογικό που χάλασε, ακυρώνει το χειρουργείο. Αυτά είναι τεράστια κόστη και αυξάνουν συνεχώς τη λίστα.

Ποιος θα λύσει το πρόβλημα; Ένας έμπειρος, ικανός και καλά εκπαιδευμένος διοικητής. Και σε αυτό θα ήθελα να κάνω έκκληση. Όποιοι κι αν είναι οι επόμενοι διοικητές των νοσοκομείων, πρώτον, να υπάρξουν γρήγορα, δεύτερον, να εκπαιδευτούν –αν δεν έχουν ειδική εκπαίδευση- και, τρίτον, να αξιολογούνται ανά δίμηνο.

Ευχαριστώ πάρα πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, δεν ήθελα να σας σταματήσω τον χρόνο γιατί φτάσατε τα εννέα λεπτά. Είναι και η πρώτη σας ομιλία. Είπαμε να δώσουμε μια ανοχή. Όμως αυτό δεν μπορεί να συμβαίνει και αυτό δεν είναι σωστό για τους υπόλοιπους συναδέλφους.

Ο κ. Ανδρέας Πουλάς από το ΠΑΣΟΚ έχει τον λόγο και ακολουθεί η κ. Ασημακοπούλου από την Ελληνική Λύση.

Ελάτε, κύριε Πουλά.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, φέρνετε για άλλη μια φορά προς ψήφιση ένα νομοσχέδιο που συμβάλλει ακόμη περισσότερο στην αποσύνθεση του Εθνικού Συστήματος Υγείας.

Το παρόν νομοσχέδιο περιέχει διατάξεις για την αντιμετώπιση της πανδημίας –η οποία πανδημία έχει τελειώσει από το Μάιο του 2023 με επίσημη ανακοίνωση του ΠΟΥ-, για τη σύσταση και λειτουργία της ενιαίας λίστας των χειρουργείων –που και αυτό έχει ήδη ψηφιστεί από το 2017, αλλά δεν εφαρμόστηκε ποτέ-, για την εισαγωγή συστήματος παρακολούθησης φαρμάκων στην εγχώρια αγορά –αφού αφήσαμε ανεξέλεγκτες τις φαρμακευτικές εταιρείες, τις φαρμακαποθήκες και σήμερα δεν υπάρχουν στα νοσοκομεία μας ούτε αντιτετανικοί οροί και οι πολίτες τρέχουν από το ένα φαρμακείο στο άλλο για να βρουν το φάρμακό τους-, για την παράταση των συμβάσεων εργασίας ορισμένου χρόνου που έγιναν λόγω πανδημίας –παρατείνεται η ομηρία των συμβασιούχων οι οποίοι εργάζονται σε νευραλγικά πόστα τόσο σε νοσοκομεία, στο Υπουργείο Υγείας, στους εποπτευόμενους φορείς του Υπουργείου και στο Υπουργείο Κλιματικής Αλλαγής και Πολιτικής Προστασίας, να μην το ξεχνάμε-, για την παράταση για άλλη μια φορά της θητείας των διοικήσεων των νοσοκομείων και, τέλος, για την τροποποίηση των προσόντων του Προέδρου της Εθνικής Αρχής Ιατρικά Υποβοηθούμενης Αναπαραγωγής ολοκληρώνοντας το πολιτικό έγκλημα της υποβάθμισής του μέσω της θέσπισης φωτογραφικών κριτηρίων για συγκεκριμένους υποψηφίους επιλογής σας.

Από τον τρόπο που διαχειρίζεστε τον κρίσιμο αυτό και πολύπαθο χώρο της δημόσιας υγείας είναι ολοφάνερο ότι ο μοναδικός στόχος σας είναι η υποβάθμιση του Εθνικού Συστήματος Υγείας σε τέτοιο σημείο που πλέον να μην απολαμβάνει της εμπιστοσύνης των πολιτών.

Ευσεβής σας επιθυμία είναι η μετατροπή των νοσοκομείων σε κουφάρια, χωρίς προσωπικό, καθώς ολοένα και περισσότεροι συνταξιοδοτούνται, παραιτούνται απογοητευμένοι, κατάκοποι, ώστε να παραδοθούν τα νοσοκομεία σε ιδιώτες, σε ασφαλιστικές εταιρείες, σε ιδιωτικά συμφέροντα.

Στην Αργολίδα μας, για το θέμα της έλλειψης παιδιάτρων, ακτινολόγων, παρά τις συνεχείς παρεμβάσεις μας παραμένουν τα προβλήματα, χωρίς να έχετε δώσει ούτε μία λύση. Οι κάτοικοι της Αργολίδας ταλαιπωρούνται καθημερινά στα νοσοκομεία με δική σας ευθύνη.

Ποια είναι η αλήθεια λοιπόν για την κατάσταση της υγείας στη χώρα μας; Η πανδημία τελείωσε και εσείς ακόμα δεν έχετε δώσει λογαριασμό για τη διαχείρισή της. Πόσο μας κόστισε; Πόσο απέδωσε η πολιτική σας που κάνατε για τα εμβόλια; Πότε επιτέλους θα αποτιμηθεί επίσημα η διαχείριση της πανδημίας από την Κυβέρνησή σας που αποδείχθηκε ολέθρια και σε απώλειες ανθρώπινων ζωών και οικονομικών πόρων; Πώς και πότε θα καλυφθούν οι κενές οργανικές θέσεις του ΕΣΥ που διαρκώς αυξάνονται με τις συνταξιοδοτήσεις και τις παραιτήσεις των υγειονομικών, που δεν αντέχουν σε εργασιακούς ρυθμούς γαλέρας; Πόσο θα αντέξουν να εργάζονται οι γιατροί με το σαρανταοκτάωρο που νομοθετείτε; Οι γιατροί έχουν φτάσει στα όριά τους. Είναι οι χειρότερα αμειβόμενοι στις είκοσι επτά χώρες της Ευρωπαϊκής Ένωσης.

Ποια μέτρα έχετε λάβει για την ανάσχεση της μαζικής φυγής των γιατρών και των νοσηλευτών στο εξωτερικό; Τι θα κάνετε με τους εργολάβους στην καθαριότητα, στη σίτιση, στη φύλαξη των νοσοκομείων; Θα σταματήσετε τους διαγωνισμούς; Θα προσλάβετε προσωπικό με βάση το άρθρο 63 του ν.4430/2016; Γιατί, σύμφωνα με τον Πρόεδρο της ΠΟΕΔΗΝ, έχετε προχωρήσει σε αυτή τη διαδικασία. Ισχύει αυτό; Απαντήστε μας. Περιμένουμε απάντηση.

Πότε επιτέλους θα αξιολογήσετε τους διοικητές των νοσοκομείων, όπως είχατε νομοθετήσει από την πρώτη σας θητεία; Αντί για εγκάθετους και κομματικά στελέχη, θα κάνετε διαγωνισμό για να επιλεγούν πραγματικά ικανά στελέχη με εξειδίκευση, εμπειρία και γνώση;

Έχετε δημιουργήσει κριτήρια αξιολόγησης και κριτήρια επιλογής; Σχεδόν καθημερινά βλέπουμε να αποπέμπονται από τις διοικήσεις των νοσοκομείων μετά από καταγγελίες εργαζομένων στα μέσα μαζικής ενημέρωσης. Μετά το Νοσοκομείο «Μεταξά», ήρθε η σειρά του «Αγία Όλγα» και έπεται και συνέχεια. Πόσο έχουν προχωρήσει τα έργα που γίνονται μέσω του ΤΑΙΠΕΔ για την αναμόρφωση των τμημάτων επειγόντων περιστατικών, των κέντρων υγείας και των τμημάτων των νοσοκομείων που αντιμετωπίζουν κτιριακά προβλήματα; Μήπως κινδυνεύουν να χαθούν χρήματα; Σε ποιο βαθμό έχει προχωρήσει η ψηφιοποίηση στα νοσοκομεία με εντολή των διοικητών σας;

Κύριε Υπουργέ, δεν μπορεί να είμαστε θετικοί στο έργο σας γιατί αποδεικνύει ότι δεν έχετε επίγνωση της κατάστασης που επικρατεί στα νοσοκομεία της χώρας. Και αυτό φαίνεται και από τον αριθμό των «εντέλλεσθαι» των υγειονομικών για τη μετακίνησή τους, ακόμα και εκτός υγειονομικής περιφέρειας, παρ’ όλο που προσπαθείτε να χρυσώσετε το χάπι, αυξάνοντας τη σχετική αποζημίωση, από την αναποτελεσματικότητα του τρόπου εφαρμογής της ενιαίας λίστας χειρουργείων λόγω έλλειψης ελεγκτικού μηχανισμού, όπου εύκολα μπορεί ένα περιστατικό να χαρακτηριστεί επείγον και άρα, αμέσως η λίστα να αυξάνει για τα επόμενα χρόνια.

Η θεσμοθέτηση της ενιαίας λίστας των χειρουργείων που αφορά σε όλα τα νοσοκομεία της χώρας θα οδηγήσει πολλούς ασθενείς για την πραγματοποίηση του χειρουργείου τους στον ιδιωτικό τομέα.

Η λύση, κύριε Υπουργέ, είναι μία: Πλήρωση των κενών θέσεων των χειρουργικών, των αναισθησιολογικών ειδικοτήτων για να ανοίξουν, να λειτουργήσουν οι χειρουργικές αίθουσες των νοσοκομείων, ώστε να σταματήσουν οι πολύμηνες αναμονές. Οτιδήποτε άλλο είναι πρόχειρο, αποσπασματικό και πιθανόν να οδηγήσει και σε χρεοκοπία τον ΕΟΠΥΥ, τη στιγμή που οι ασθενείς θα οδηγούνται στον ιδιωτικό τομέα που θα λειτουργεί μέσω των συμπράξεων με το δημόσιο. Προτάσεις υπάρχουν: Γενναία χρηματοδότηση του Εθνικού Συστήματος Υγείας με αυξήσεις των μισθών για το υγειονομικό προσωπικό, για τους γιατρούς, ένταξη των υγειονομικών στα βαρέα και ανθυγιεινά και πλήρωση των κενών θέσεων.

Αναφορικά με τις ελλείψεις των φαρμάκων στην ελληνική αγορά, ενώ το πρόβλημα υπάρχει τα τελευταία χρόνια -το γνωρίζετε- τελευταία στιγμή φτιάχνετε το ηλεκτρονικό σύστημα παρακολούθησης και διακίνησης των φαρμάκων, αλλά κινδυνεύουμε να διανύσουμε έναν ολόκληρο χειμώνα, να μην έχει φτιαχτεί η πλατφόρμα και να παραμείνουμε πάλι χωρίς φάρμακα.

Όμως, δεν είναι μόνο αυτό. Στον χώρο του φαρμάκου η πολιτική σας κάτι μυρίζει. Δεν είναι τυχαία η αλλαγή της στάσης της κ. Αγαπηδάκη απέναντι στη συνταγογράφηση ή μη του αντιγριπικού εμβολίου. Και σήμερα παραιτήθηκε και ο Πρόεδρος του ΕΟΦ.

Τι συμβαίνει, άραγε, κύριε Υπουργέ; Ποια είναι η πολιτική σας για το φάρμακο; Για ποιους λόγους παραιτήθηκε ο κ. Φιλίππου;

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Μα, δεν παραιτήθηκε ο Πρόεδρος! Κύριε Πρόεδρε, μπορώ να διακόψω λίγο;

**ΑΝΔΡΕΑΣ ΠΟΥΛΑΣ:** Να τελειώσω, κύριε Πρόεδρε, για να μην σπαταλήσω και τον χρόνο μου;

Μετά θα μιλήσετε, κύριε Υπουργέ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ, αν δεν επιτρέπει ο ομιλητής, πώς θα μιλήσετε;

Ολοκληρώστε, κύριε συνάδελφε.

**ΑΝΔΡΕΑΣ ΠΟΥΛΑΣ:** Διαβάζουμε: «Άλλη μια μεγάλη αστοχία στον τομέα της υγείας είναι και η μη δημιουργία σήμερα του Εθνικού Μητρώου Νεοπλασιών, γεγονός που υποβαθμίζει την εθνική στρατηγική κατά του καρκίνου και καταστρατηγεί την Ευρωπαϊκή Χάρτα Υγείας».

Και να συμπληρώσω και το άλλο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, ολοκληρώστε.

**ΑΝΔΡΕΑΣ ΠΟΥΛΑΣ:** Ακούγεται ότι υπάρχουν εξετάσεις που γίνονταν για την πρόληψη τύπων καρκίνου παχέος εντέρου οι οποίες έχουν σταματήσει. Έχουν πραγματικά σταματήσει; Τα δημοσιεύματα είναι προς τη σωστή κατεύθυνση; Είναι έτσι όπως τα γράφουν, ή υπάρχει κάποιο άλλο θέμα;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κλείστε, κύριε συνάδελφε.

**ΑΝΔΡΕΑΣ ΠΟΥΛΑΣ:** Κλείνοντας, κύριε Πρόεδρε, η προσφορά του ΠΑΣΟΚ στο έθνος για το Εθνικό Σύστημα Υγείας που δημιουργήσαμε πριν σαράντα χρόνια ξεθωριάζει, υποβαθμίζεται, συρρικνώνεται και πεθαίνει επί ημερών σας. Οι επιλογές σας απέχουν πολύ από το να μετασχηματίσουν το Εθνικό Σύστημα Υγείας σε ένα σύγχρονο, δυναμικό οργανισμό που θα ανταποκρίνεται επαρκώς στις ανάγκες των πολιτών, χωρίς ταξικά πρόσημα και οικονομικά κριτήρια.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Κοιτάξτε, κυρίες και κύριοι συνάδελφοι, το λέω με πολύ σεβασμό στο πρόσωπο όλων: Εδώ κάνουμε διάλογο. Λέει κάποιος, αντιλέγει κάποιος, κάνει δηλώσεις υπευθύνως. Δεν μπορεί καθένας, εφ’ όσον κάποια πράγματα επιβεβαιώνονται, διαψεύδονται, να συνεχίσει να μιλάει.

Η θητεία, λοιπόν, του Προέδρου του ΕΟΦ έχει λήξει στις 29 Σεπτεμβρίου. Τελεία και παύλα!

Δεύτερον, αυτόν τον ΕΟΦ στον οποίο αναφέρεστε να τον χαίρεστε εσείς και όποιοι άλλοι! Εγώ δεν θέλω τέτοιον ΕΟΦ! Θέλω έναν ΕΟΦ, ο οποίος όλα αυτά τα χρόνια να ενημερώνει τους Έλληνες πολίτες, έναν ΕΟΦ ο οποίος θα έχει διαφάνεια, ΕΟΦ ο οποίος θα ξέρει τι φάρμακα λείπουν και ποια είναι σε επάρκεια, για να μπορεί να παίρνει ο Υπουργός και η Κυβέρνηση αποφάσεις, ΕΟΦ ο οποίος αξιολογεί την αποτελεσματικότητα των φαρμάκων.

Αυτό θέλω να επιδιώξω, λοιπόν και θα το κάνουμε, κύριε συνάδελφε. Και θα το κάνουμε σωστά, όπως θα κάνουμε και ένα Εθνικό Σύστημα Υγείας -κρατήστε το αυτό, σας το δηλώνω σήμερα εδώ με αφορμή την ψήφιση του νομοσχεδίου- που στο τέλος της τετραετίας πραγματικά θα είναι από τα καλύτερα στην Ευρώπη. Αυτό σας το βεβαιώνω και σε αυτό δεσμεύομαι.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κύριε Πρόεδρε, θα ήθελα τον λόγο.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Παπαδόπουλε, θα μιλήσετε, είπαμε, μισό λεπτό. Επειδή, αν συνεχίσουμε με τους κοινοβουλευτικούς, εγώ θα δώσω τον λόγο στον κ. Μάντζο που θέλει να μιλήσει και μετά στον κ. Παπαδόπουλο.

Και εσείς θα μιλήσετε, κύριε Παπαδόπουλε, σε ένα λεπτό.

Μετά μην φωνάζουν οι συνάδελφοι γιατί δεν παίρνουν τον λόγο.

Ορίστε, κύριε Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ακούσαμε τον κύριο Υπουργό από το πρωί να αιτιολογεί την αποχώρηση, παραίτηση-αποχώρηση εν τέλει του Προέδρου του ΕΟΦ με βάση τη λήξη της θητείας του, αλλά μόλις πριν από λίγη ώρα περιγράψατε έναν ΕΟΦ και ζητήσατε το ΠΑΣΟΚ να τον χαίρεται.

Να σας ενημερώσω, κύριε Υπουργέ, ότι εσείς εποπτεύετε τον Εθνικό Οργανισμό Φαρμάκων, είναι το Υπουργείο Υγείας και ο Υπουργός Υγείας που τον εποπτεύει. Με λίγα λόγια, μας είπατε τώρα ότι παραλάβατε σχεδόν καμένη γη, αν καταλαβαίνω καλά από τον προκάτοχό σας. Είναι ένας ΕΟΦ που δεν κάνει τη δουλειά του, ένας ΕΟΦ διαλυμένος, ένας ΕΟΦ που δεν ελέγχει την αγορά φαρμάκου, ένας ΕΟΦ που δεν σας ενημερώνει για τις ελλείψεις στην αγορά των φαρμάκων, αλλά πρέπει να τον χαίρεται η Αντιπολίτευση και όχι η Κυβέρνηση που τέσσερα χρόνια τον χαιρόταν και τον ανεχόταν σε αυτή του την κατάσταση. Τελικά, κύριε Υπουργέ, όντως έληξε η θητεία ή χρεώνετε και στον πρώην Πρόεδρο του ΕΟΦ όλη την κατάσταση την οποία αυτή τη στιγμή περιγράφετε και αν όχι μόνο στον Πρόεδρο του ΕΟΦ, μήπως και στον προκάτοχό σας Υπουργό Υγείας;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Παπαδόπουλε, έχετε τον λόγο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Με συγχωρείτε, αλλά μπορεί να μην ξέρω καλά τη διαδικασία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν πειράζει, θα τη μάθετε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Όμως άκουσα ότι ο Κοινοβουλευτικός Εκπρόσωπος μπορεί να παρεμβαίνει σε αυτά που ακούει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κοιτάξτε, κύριε Παπαδόπουλε, την ξέρετε μια χαρά τη διαδικασία. Απλώς θέλω να ξέρετε ότι κάθε φορά που οι Κοινοβουλευτικοί Εκπρόσωποι μιλούν -και έχετε κάθε δικαίωμα να μιλήσετε- θα μειώνεται ο χρόνος των συναδέλφων.

Ορίστε, έχετε τον λόγο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Δύο πραγματάκια θα ήθελα να πω για τα μονοκλωνικά αντισώματα. Πραγματικά, στην αρχή στον ιό της Γουχάν είχαμε σοβαρά πολύ καλά αποτελέσματα. Οι ίδιες οι εταιρείες έδιναν για ίαση πάνω από 80% τα μονοκλωνικά αντισώματα, όταν θα τα πάρουν τις πρώτες πέντε μέρες οι ασθενείς. Αυτά τα αντισώματα ξέρουμε ότι με τις αιφνίδιες και ταχύτατες μεταλλάξεις δεν έχουν αυτή την αποτελεσματικότητα. Ίσως μόνο μπορούν να περιοριστούν σε βαριά ανοσοκατεσταλμένα και πολύ ιδιαίτερα περιστατικά.

Σε ό,τι αφορά τις ΜΕΘ που ακούμε, οι ΜΕΘ στα δικά μας τα νοσοκομεία που έγιναν αυτές τις ημέρες είναι σε επίπεδο κοντέινερς και γι’ αυτό και έχουμε αυτά τα ωραία αποτελέσματα που ανέφεραν οι συνάδελφοι. Αυτές τις ΜΕΘ θα τις δικαιολογούσα μόνο αν ήμασταν στην Ουκρανία και ήμασταν σε εμπόλεμη κατάσταση. Σε μια πολιτισμένη ευρωπαϊκή χώρα δεν θα μπορούσα να τις δεχτώ.

Άκουσα από συνάδελφο πριν από λίγο να προμοτάρει εμβόλια και μάλιστα έδωσε συγκεκριμένα ονόματα. Αυτό με ξεπερνάει.

Και τελευταίο άκουσα ότι υπάρχουν τριάντα πέντε θάνατοι την εβδομάδα. Παλιά δεν είχαμε θανάτους από γρίπη και γριπώδεις συνδρομές; Τώρα βρήκαμε να κατατρομοκρατούμε τον κόσμο; Είμαστε και ακαταδίωκτοι δηλαδή;

Και επίσης, θέλω να πω, σε αυτούς τους τριάντα πέντε θανάτους ρωτήσατε πόσες δόσεις έχουν κάνει; Ρωτήσατε ποιοι είναι εμβολιασμένοι και ποιοι δεν είναι;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία, εσείς έχετε εμβολιαστεί;

**ΝΙΚΟΛΑΟΣ ΠΑΠΑΔΟΠΟΥΛΟΣ:** Εγώ όχι, δεν έχω εμβολιαστεί και είμαι καλά.

**ΣΠΥΡΙΔΩΝ ΤΣΙΡΩΝΗΣ:** Είναι ιατρικό απόρρητο. Γιατί τον ρωτάτε, κύριε Πρόεδρε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αν θέλει, μου απαντάει, δεν επιβάλλω σε κάποιον να μου απαντήσει.

Κύριε Παπαδόπουλε, τελειώσατε; Θα μιλήσετε μετά από τρεις ομιλητές έτσι και αλλιώς! Έχετε την πρωτολογία σας.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Εντάξει, κύριε Πρόεδρε.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Θα μιλήσω λιγότερο από ένα λεπτό, κύριε Πρόεδρε. Δεν έχω καμμία διάθεση να διακόψω τη ροή των ομιλιών των συναδέλφων, αλλά εδώ μέσα, ανεξάρτητα αν κάποιοι είναι λιγότερα χρόνια, κάποιοι περισσότερα, υπάρχει μια συνέχεια στην πολιτική ζωή της χώρας. Περάσαμε μια μεγάλη κρίση επί δέκα χρόνια. Δυστυχώς, πάρα πολλά τμήματα του δημόσιου τομέα εγκαταλείφθηκαν και έχουν μείνει πίσω σε σχέση με τις σύγχρονες ανάγκες και απαιτήσεις της κοινωνίας και της χώρας.

Η απάντηση είναι, λοιπόν, ότι ένα από αυτά είναι και ο ΕΟΦ και η δική μου αποστολή είναι αυτόν τον ΕΟΦ να τον προσαρμόσω με τις προσπάθειές μου, τις προσπάθειες της Κυβέρνησης, με όλα τα εργαλεία που διαθέτουμε, να τον κάνουμε να ανταποκριθεί στις σύγχρονες ανάγκες της κοινωνίας, των ασθενών και της ελληνικής πολιτείας.

Άρα, λοιπόν, γνωρίζουμε όλοι πολύ καλά τι συνέβη τα τελευταία δέκα χρόνια στη χώρα. Δεν θέλω να επεκταθώ περισσότερο. Ας κλείσουμε εδώ το θέμα. Επαναλαμβάνω ότι η θητεία του Προέδρου του ΕΟΦ τελείωσε στις 29 Σεπτεμβρίου. Ο άνθρωπος ολοκλήρωσε μία μεγάλη θητεία και εμείς συνεχίζουμε τη δική μας δουλειά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να είναι καλά!

Συνεχίζουμε τώρα…

**ΑΘΗΝΑ ΛΙΝΟΥ:** Κύριε Πρόεδρε, θα ήθελα τον λόγο για ένα λεπτό επί προσωπικού.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Λινού, δεν είπε το όνομά σας. Να προμοτάρουμε εμβόλια τώρα; Τα λέμε αυτά εδώ και πέντε χρόνια τώρα. Πάλι τα ίδια; Να γυρίσουμε πέντε χρόνια πίσω; Πάει αυτό τώρα τελείωσε, έχει κλείσει αυτό το θέμα τώρα.

**ΑΘΗΝΑ ΛΙΝΟΥ:** Ανέφερα τα δύο εμβόλια που εγκρίθηκαν…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Λινού, να σας πω κάτι; Επειδή είμαστε γιατροί, όταν κάποιος πάει στο νοσοκομείο, δεν χρειάζεται να προμοτάρει ούτε ποια γάζα βάζει ούτε τι οξυγόνο, το παίρνει και δεν μιλάει καθόλου, γιατί πρέπει να ανταποκριθεί στις ανάγκες. Και έτσι πρέπει να κάνουν οι γιατροί. Μην καθόμαστε τώρα να συζητάμε μία κατάσταση τρία χρόνια πριν. Μην μπαίνετε καθόλου σε αυτή τη διαδικασία.

Πάμε τώρα στην κ. Ασημακοπούλου από την Ελληνική Λύση.

Ορίστε, κυρία συνάδελφε, έχετε τον λόγο.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, τα προβλήματα που προκύπτουν σε βάρος του ΕΣΥ και της πρωτοβάθμιας υγείας ειδικότερα είναι αποτέλεσμα των καταστροφικών πολιτικών της Κυβέρνησης που αντιμετωπίζει την υγεία ως εμπόρευμα και ευκαιρία για εκτεταμένες ιδιωτικοποιήσεις, με αποτέλεσμα τα κέντρα υγείας σε όλη τη χώρα να δυσκολεύονται να ανταποκριθούν στις ανάγκες υγείας των πολιτών. Η Κυβέρνηση αρνείται να στελεχώσει τα κέντρα υγείας και τα νοσοκομεία και συνεχίζει την υποχρηματοδότηση του ΕΣΥ, με συνέπεια την υποβάθμιση των παρεχόμενων υπηρεσιών.

Πάμε τώρα στα χειρουργεία. Σύμφωνα με πρόσφατα σχετικά δημοσιεύματα τα οποία θα καταθέσουμε στα Πρακτικά, η λίστα του Νοσοκομείου «Ευαγγελισμός», η οποία αναρτήθηκε στις 15 Σεπτεμβρίου, αριθμεί τέσσερις χιλιάδες εννιακόσιες εβδομήντα έξι εγγραφές ασθενών που περιμένουν να χειρουργηθούν.

Η λίστα χειρουργείου του ΚΑΤ για το σύνολο των χειρουργικών τμημάτων του είχε έξι χιλιάδες οκτακόσιες σαράντα επτά εγγραφές, οι παλαιότερες εκ των οποίων χρονολογούνται από πέρυσι τον Σεπτέμβριο.

Η λίστα χειρουργείου τού «Αλεξάνδρα» είχε χίλιους εκατόν σαράντα τρεις ασθενείς σε αναμονή, εκ των οποίων οι τετρακόσιοι δέκα αφορούσαν λαπαροσκοπικά, γυναικολογικά χειρουργεία.

Στον αντίποδα η μόνη λύση που παρουσιάζεται στις Ελληνίδες και στους Έλληνες φορολογούμενους είναι να δώσουν αρκετές χιλιάδες ευρώ ακόμη και για μικροεπεμβάσεις στα ιδιωτικά νοσοκομεία. Θέλετε να ιδιωτικοποιήσετε ό,τι έχει σχέση με την υγεία; Φέρνετε, λοιπόν, την ενιαία λίστα χειρουργείων.

Η γενεσιουργός αιτία της τραγικής κατάστασης που περιγράψαμε παραπάνω είναι μόνο οι τυχόν διπλογεγραμμένοι στις λίστες και όχι οι ελλείψεις των νοσοκομείων σε προσωπικό;

Σε ανακοίνωσή της η Επαγγελματική Ένωση Παθολόγων Ελλάδας αναφέρει ότι τα κενά των νοσοκομείων πανελλαδικά καλύπτονται πλέον με διασπορά συναδέλφων από ήδη ελλειμματικά πόστα. Μάλιστα, η μετακίνησή τους είναι σε μορφή επιτακτικής εντολής που είναι αδύνατον να αρνηθούν. Πρόκειται πλέον για κάλυψη πάγιων αναγκών με αθέμιτο τρόπο. Η πρακτική αυτή είναι αντιεπιστημονική, παράνομη και επικίνδυνη τόσο για τους ασθενείς όσο και για τους ίδιους τους συναδέλφους.

Τα τελευταία χρόνια παρατηρείται ένα μαζικό κύμα αποχώρησης γιατρών του ΕΣΥ από τα δημόσια νοσοκομεία προς τον ιδιωτικό τομέα υγείας ή το εξωτερικό, με στόχο να εξασφαλίσουν καλύτερες εργασιακές και μισθολογικές ανάγκες. Και αυτό γιατί ζητούν το αυτονόητο, αξιοπρεπείς συνθήκες εργασίας και αξιοπρεπείς αμοιβές.

Σύμφωνα με την Πανελλήνια Ομοσπονδία Εργαζομένων Δημοσίων Νοσοκομείων, το 40% των χειρουργικών αιθουσών στα δημόσια νοσοκομεία είναι κλειστές, λόγω έλλειψης προσωπικού, κυρίως αναισθησιολόγων και νοσηλευτών, με αποτέλεσμα να υπάρχουν αναμονές που μπορεί να φτάσουν και τα τρία έτη.

Χαρακτηριστική, όπως θα καταθέσουμε στα Πρακτικά, είναι και η περίπτωση του «Θριάσιου» Νοσοκομείου, στο οποίο λειτουργούν μόνο πέντε από τις δεκατρείς διαθέσιμες χειρουργικές αίθουσες.

Δεν μας είπατε, όμως, πώς θα ελέγξετε το φαινόμενο που δυστυχώς παρατηρείται, να παρακάμπτεται δηλαδή η ενιαία λίστα με το να γίνεται επίκληση σε λόγους επείγουσας επέμβασης, για να μπουν νωρίτερα στο χειρουργείο οι ασθενείς που είναι γνωστοί κάποιων γιατρών;

Στο νομοσχέδιο αναφέρεται ότι από την ενιαία λίστα εξαιρούνται τα επείγοντα περιστατικά, τα οποία έχουν άμεση ανάγκη χειρουργικής επέμβασης. Αν δεν υπάρξουν μηχανισμοί να ελεγχθεί αυτό το φαινόμενο, τότε πολύ φοβόμαστε ότι το επείγον θα συνεχίσει να αποτελεί την πρόφαση υπέρ κάποιων και εις βάρος των πολλών σε αρκετές περιπτώσεις.

Αναφορικά με τις ρυθμίσεις που τίθενται στο παρόν του Υπουργείου Παιδείας Θρησκευμάτων και Αθλητισμού, και εδώ παράταση στην παράταση, κατά την πάγια τακτική του επιτελικού κράτους. Δεν κατανοούμε τι νόημα έχουν αυτές οι παρατάσεις. Γιατί δεν ασχολείστε επιτέλους με σοβαρά ζητήματα, όπως είναι η απίστευτη υποχρηματοδότηση των ΑΕΙ και οι εξευτελιστικοί μισθοί των ακαδημαϊκών; Στην αιτιολογική έκθεση δεν λέτε απολύτως τίποτα. Μήπως οι παρατάσεις σχετίζονται με την αυστηροποίηση των όρων «πρόσληψη διδασκόντων επιστημόνων κατόχων διδακτορικού στα ΑΕΙ» που ζήτησε η Ειδική Γραμματεία Διαχείρισης Προγραμμάτων του Ευρωπαϊκού Κοινοτικού Ταμείου, για να μην κοπεί η χρηματοδότηση από την Κομισιόν; Ή μήπως τελικά οι νόμοι που ψηφίσατε δεν πέτυχαν τους στόχους που είχατε βάλει, όπως ήταν η ενίσχυση της αξιοκρατίας, της αντικειμενικότητας, της διαφάνειας και του αδιάβλητου των διαδικασιών;

Η προηγούμενη ηγεσία του Υπουργείου Παιδείας -και αυτό θα το καταθέσουμε στα Πρακτικά- θεωρούσε ότι ο τρόπος με τον οποίο εκλέγονταν και εξελίσσονταν τα μέλη του διδακτικού και ερευνητικού προσωπικού αποτελούσε μία από τις σημαντικότερες παθογένειες του ελληνικού πανεπιστημίου, καθώς το σύστημα χαρακτηρίζονταν από φαινόμενα αυθαιρεσίας, οικογενειοκρατίας, νεποτισμού και αναξιοκρατίας και άφησε υπόνοιες για στημένους φωτογραφικούς διαγωνισμούς ΑΕΙ και στημένα εκλεκτορικά σώματα, καθώς και για υποψήφιους επιστήμονες που προωθούνται για διορισμό στο ΑΕΙ, είτε λόγω των συγγενών τους, εξ αίματος ή εξ αγχιστείας, ή ακαδημαϊκών. Μήπως τελικά δεν άλλαξε τίποτα;

Στην πρόσφατη Σύνοδο Πρυτάνεων Ελληνικών Πανεπιστημίων στην Καστοριά, η σύνοδος έθεσε ως επιτακτικό πρόβλημα την υποστελέχωση των πανεπιστημίων σε διοικητικό και διδακτικό προσωπικό και ζήτησε την αναπλήρωση των θέσεων μελών ΔΕΠ, ΕΔΙΠ, ΕΕΠ, ΕΤΕΠ και διοικητικού προσωπικού που εκκενώνονται λόγω συνταξιοδοτήσεων κ.λπ., κάτι που επίσης θα καταθέσουμε στα Πρακτικά. Έχετε σκοπό να λύσετε αυτά τα προβλήματα με μόνιμες νομοθετικές ρυθμίσεις ή θα συνεχίσετε με το «βλέποντας και κάνοντας»;

Το θέμα της παιδαγωγικής και διδακτικής επάρκειας ήταν ένα από τα εκατό και πλέον άρθρα που προστέθηκαν εκ των υστέρων εκτός διαβούλευσης του ν.4957/2022. Αποφασίσατε για κάτι πολύ σοβαρό που αφορούσε χιλιάδες ενδιαφερόμενους φοιτητές και εκπαιδευτικούς ΑΕΙ, χωρίς να ρωτήσετε κανέναν. Η Ελληνική Λύση έθεσε τα κύρια προβληματικά σημεία από την αρχή της συζήτησης του νόμου στις επιτροπές. Σας ρωτήσαμε τι θα γίνει με τα μαθήματα των κατευθύνσεων εκπαίδευσης που ήδη υπάρχουν στα προγράμματα των σχολών που θεωρούνται καθηγητικές, όπως είναι τα μαθηματικά, η φυσική, η χημεία, η φιλοσοφική, οι μουσικές σπουδές και άλλες. Απάντηση δεν πήραμε. Να σημειωθεί ότι στις περισσότερες καθηγητικές σχολές τα μαθήματα αυτά είναι υποχρεωτικά και ότι στους υποψήφιους εκπαιδευτικούς υποχρεωτική είναι και η πρακτική άσκηση. Και τώρα τι κάνετε; Με συνεχείς τροποποιήσεις πάτε από παράταση σε παράταση. Παραδέχεστε, λοιπόν, ότι οι διατάξεις του νόμου είναι προβληματικές, αλλά προσπαθείτε να το λύσετε με ημίμετρα.

Κλείνοντας, εμείς στην Ελληνική Λύση θα συνεχίσουμε να το λέμε μέχρι να γίνει πράξη. Οι Έλληνες δικαιούνται να έχουν δωρεάν ασθενοφόρο, δωρεάν φάρμακα, άμεση πρόσβαση στη δημόσια υγεία, καλά νοσοκομεία. Όμως, χωρίς προσλήψεις δεν λειτουργεί το ΕΣΥ και καταρρέει.

Σας ευχαριστώ.

(Στο σημείο αυτό η Βουλευτής κ. Σοφία - Χάιδω Ασημακοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε και για τον χρόνο, κυρία συνάδελφε.

Συνεχίζουμε τώρα με τον κ. Αθανάσιο Χαλκιά και αμέσως μετά τον λόγο θα πάρουν οι κ.κ. Τσιρώνης, Καραγεωργοπούλου και Παπαδόπουλος.

Ορίστε, κύριε συνάδελφε, έχετε τον λόγο.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα ήθελα να ξεκινήσω την ομιλία μου σήμερα εκφράζοντας την ευγνωμοσύνη μου προς το ιατρικό και νοσηλευτικό προσωπικό της χώρας μας που κάτω από τρομερά αντίξοες συνθήκες εξακολουθούν να προσφέρουν τα μέγιστα στους Έλληνες πολίτες.

Είναι γεγονός ότι η Ελλάδα βρίσκεται μεταξύ των τελευταίων στην Ευρώπη σε δαπάνες για την υγεία, σε ποσοστά κάλυψης ιατρικών αναγκών, αλλά και σε αναλογία ιατρών προς ασθενείς. Με βάση τα τελευταία επίσημα στατιστικά στοιχεία από την ΕΛΣΤΑΤ, στην Ελλάδα αντιστοιχούν μόλις εξήντα δύο γιατροί ανά δέκα χιλιάδες κατοίκους τη στιγμή που ο μέσος όρος της Ευρώπης είναι οι ογδόντα.

Η Ελλάδα έχει, επίσης, πολύ λιγότερες κατά κεφαλήν δαπάνες για την υγεία σε σχέση με άλλα κράτη. Συγκεκριμένα, στην Ελλάδα δαπανάμε μόλις 1.603 ευρώ ανά πολίτη, ενώ ο ευρωπαϊκός μέσος όρος είναι στα 3.523 ευρώ. Επίσης, ένα πολύ μεγάλο μέρος των ιατρικών δαπανών δεν καλύπτεται, ειδικά ό,τι αφορά την προληπτική ιατρική. Τα αποτελέσματα είναι ακόμα χειρότερα στα χαμηλότερα εισοδηματικά στρώματα.

Είναι γεγονός ότι οι ανάγκες μας σε βιταμίνες και ιχνοστοιχεία δεν καλύπτονται από τις τροφές και μόνο. Είναι επιτακτική ανάγκη να λαμβάνουμε συμπληρώματα διατροφής, τα οποία όμως είναι ακριβά και δεν καλύπτονται από τον ΕΟΠΥΥ. Είναι αποδεδειγμένο ότι η τακτική γυμναστική προλαμβάνει καρδιαγγειακές νόσους και ορθοπεδικά προβλήματα, αλλά το γυμναστήριο δεν καλύπτεται ούτε και επιδοτείται με κάποιο τρόπο, σε αντίθεση με άλλες ευρωπαϊκές χώρες, όπως το Βέλγιο, η Δανία και η Ολλανδία.

Ακόμη ένα τρανταχτό παράδειγμα είναι η οδοντιατρική κάλυψη, η οποία είναι ανύπαρκτη στο δημόσιο σύστημα υγείας. Δώσατε «pass» για τα παιδιά για να πάνε σε οδοντίατρο. Όμως, τι γίνεται με τους ενήλικες ή τους ηλικιωμένους; Ακόμα και οι παροχές μετά τη νοσηλεία είναι ανύπαρκτες. Έχετε σκεφτεί ποτέ τι γίνεται σε περίπτωση που κάποιος σπάσει το πόδι του; Για αρχή δεν πρόκειται να έρθει ασθενοφόρο να τον παραλάβει και να τον πάει στο νοσοκομείο. Η μεταφορά του ασθενούς, αν δεν έχει πάθει εγκεφαλικό ή έμφραγμα, αποτελεί ευθύνη των συγγενών και φίλων, εάν υπάρχουν και αυτοί. Και μετά; Θα επιστρέψει σπίτι και δεν αφορά το δημόσιο σύστημα υγείας που χρηματοδοτείται από τους φόρους και τις εισφορές αυτού του ανθρώπου, εάν θα μπορεί να αυτοεξυπηρετηθεί, εάν θα μπορεί να έχει ένα πιάτο φαγητό και αν μπορεί να κάνει ένα μπάνιο.

Οι ελλείψεις είναι έκδηλες. Και οι λύσεις σας; Με βάση το άρθρο 5 του παρόντος νομοσχεδίου, μας ζητάτε να δώσουμε την έγκριση στο να συνεχίσουν να εργάζονται οι γιατροί μας σαράντα οκτώ ώρες την εβδομάδα. Βεβαίως έχετε εξαγγείλει προσλήψεις, αλλά μένει εκεί, στην εξαγγελία. Πότε θα προσληφθούν οι νέοι γιατροί; Πότε θα ενισχυθεί το σύστημα υγείας; Ακόμα και αύριο να βγει η προκήρυξη, θα περάσουν μήνες, για να μην πούμε χρόνια, για να αναλάβουν υπηρεσία οι νεοπροσληφθέντες. Εδώ εκκρεμεί ακόμα η έκδοση προσωρινών αποτελεσμάτων από προκήρυξη του 2022! Σε λίγους μήνες θα έχουμε 2024 και αποτελέσματα από την 7Κ/2022 προκήρυξη του ΑΣΕΠ δεν υπάρχουν. Μιλάμε για τρεις χιλιάδες επτακόσιες είκοσι θέσεις και μας λέει ο κ. Χρυσοχοΐδης ότι θα έχουμε άμεσα δέκα χιλιάδες γιατρούς.

Αν για τα τρεισήμισι χιλιάδες άτομα, κύριε Υπουργέ, θέλουμε δύο χρόνια, φανταζόμαστε όλοι πόσα χρόνια θα θέλουμε για τους δέκα χιλιάδες. Και αυτό υπό την προϋπόθεση ότι θα υπάρξουν αιτήσεις για να καλυφθούν αυτές οι θέσεις.

Τον περασμένο Μάιο, ο Πρόεδρος της ΠΟΕΔΗΝ –και καταθέτω στα Πρακτικά μια αναφορά της ΠΟΕΔΗΝ που αναφέρονται αυτά που θα πω- μίλησε ανοιχτά για την κατάσταση που επικρατεί σε ορισμένα από τα νησιά μας και είμαι σίγουρος ότι υπάρχουν και άλλα που δεν είπε. Στη Λήμνο είναι ένας αναισθησιολόγος μόνο και μάλιστα σε αιτιολογημένη άδεια σε κάποιο περιστατικό χρειάστηκε διασωλήνωση ένας εικοσιεξάχρονος και κάλεσαν ιδιώτη παθολόγο που τον πλήρωσαν με μπλοκάκι! Ένα από τα μεγαλύτερα νησιά μας, στρατηγικής σημασίας γεωγραφικά, έχει έναν παθολόγο, έναν γενικό ιατρό και έναν ΩΡΛ!

Στη Σαντορίνη υπάρχει ένας γενικός ιατρός και ένας παιδίατρος. Στη Σύρο, την πρωτεύουσα των Κυκλάδων, κλείνουν μονάδες. Υπάρχουν μόλις δύο γιατροί στη μονάδα τεχνητού νεφρού, όπου είκοσι πέντε συμπολίτες μας υποβάλλονται σε αιμοκάθαρση. Δεν υπάρχει διευθυντής της χειρουργικής κλινικής.

Στη Νάξο υπάρχει ένας χειρουργός και ένας αναισθησιολόγος. Πόσα χειρουργεία μπορούν να κάνουν αυτοί οι δύο άνθρωποι; Τι θα συμβεί σε περίπτωση έκτακτης ανάγκης;

Στην Κω δεν υπάρχει παθολόγος. Και δεν δηλώνει και κανείς να πάει. Και γιατί να δηλώσει τα νησιά; Έχετε εικόνα για το κόστος διαβίωσης σε ένα από τα νησιά μας;

Τα καταθέτω για τα Πρακτικά.

(Στο σημείο αυτό ο Βουλευτής κ. Αθανάσιος Χαλκιάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εδώ δράττομαι της ευκαιρίας, κύριε Υπουργέ, να προτείνω –και καλό θα ήταν να το δει η Κυβέρνηση- να φτιαχτούν σπίτια τα οποία θα φιλοξενούν γιατρούς, λιμενικούς, αστυνομικούς, σε κάποια από τα νησιά μας που είναι πάρα πολύ ακριβά τα ενοίκια.

Το ενοίκιο λοιπόν –αν καταφέρουν να βρουν σπίτι λόγω της κατάστασης με το Airbnb- και το κόστος διατροφής ξεπερνούν κατά πολύ τον μισθό που παίρνουν. Γιατί να προτιμήσουν τα νησιά μας, τη στιγμή που μπορούν να πάνε στη Σουηδία και να εργάζονται σε πιο αξιοπρεπείς συνθήκες και με καλύτερες απολαβές;

Αγαπητοί συνάδελφοι, η λύση στο πρόβλημα δεν είναι να εξωθούμε το ιατρικό και νοσηλευτικό προσωπικό μας σε επαγγελματική εξουθένωση. Το να εργάζονται τόσες ώρες γιατροί θα έχει καταστροφικά αποτελέσματα. Οι άνθρωποι αυτοί δεν κάνουν μια απλή δουλειά. Έχουν στα χέρια τους τη ζωή άλλων ανθρώπων. Σκεφτείτε το εξής: Θα θέλατε η δική σας ζωή, η ζωή του παιδιού μας, να εξαρτάται από τη νοητική ικανότητα ενός ανθρώπου που δουλεύει κάθε μέρα όλη μέρα χωρίς ξεκούραση; Θα μένατε ποτέ σε ένα μέρος που για να δει γιατρό θα έπρεπε να ταξιδέψετε πέντε με έξι ώρες με το πλοίο μέχρι την Αθήνα;

Έχουμε από τους πιο ικανούς ιατρούς στην Ευρώπη. Ας τους δώσουμε κίνητρο να μείνουν στην Ελλάδα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, σε τριάντα δευτερόλεπτα.

Θα πρέπει να τολμήσουμε για τη μεγάλη κοινωνική αλλαγή του κράτους και της κοινωνίας μας, όπου θα νομοθετούμε σε μια βάση ανθρωποκεντρική και όχι σε μια βάση των αριθμών και μόνο, έχοντας σεβασμό στη μοναδικότητα του κάθε ανθρώπου ξεχωριστά, πέρα από οποιαδήποτε οικονομική ή κοινωνική τάξη.

Ας κάνουμε την Ελλάδα μας σπουδαία ξανά.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε και για τον χρόνο.

Ακολουθεί ο κ. Τσιρώνης και αμέσως μετά η κ. Καραγεωργοπούλου από την Πλεύση Ελευθερίας.

Ορίστε, κύριε Τσιρώνη, έχετε τον λόγο.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ, κύριε Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, δεν θα μπω σε βάθος στα άρθρα του νομοσχεδίου, αφού το έχουν κάνει στην επιτροπή εξαίρετοι συνάδελφοι της Νίκης, η κ. Κουρουπάκη και ο κ. Παπαδόπουλος νωρίτερα. Καλούμαστε, όμως, σήμερα να τοποθετηθούμε σε ένα ακόμα νομοσχέδιο του Υπουργείου Υγείας μέσα σε πολύ σύντομο χρονικό διάστημα, με έναν πραγματικά ψευδεπίγραφο τίτλο που δεν ανταποκρίνεται στην πραγματικότητα.

Με θλίψη διαπιστώνω μελετώντας το νομοσχέδιο ότι δεν υπάρχει καμμία διάταξη, καμμία αναφορά, κανένα μέτρο αντιμετώπισης για δύο σοβαρότατα υγειονομικά ζητήματα που αφορούν τη δημόσια υγεία. Πρώτον, είναι σταθερή η παραμονή της χώρας στις πρώτες θέσεις της Ευρώπης στο θέμα της υπερβάλλουσας θνησιμότητας. Με βάση τα στοιχεία της ΕΛΣΤΑΤ, την τριετία 2020 - 2022 είχαμε σαράντα πέντε χιλιάδες εξακόσιους επτά παραπάνω θανάτους, εκ των οποίων οι δέκα χιλιάδες πεντακόσιοι πενήντα είναι θάνατοι που δεν οφείλονται στην πανδημία.

Σύμφωνα με τον κ. Παπανικολάου της ΟΕΝΓΕ, η κυριότερη αιτία είναι η αδυναμία του συστήματος να καλύψει τους ασθενείς λόγω της υποστελέχωσης τόσο σε ιατρούς, όσο και σε νοσηλευτικό προσωπικό, σε μια εποχή που οι ανάγκες του κόσμου για την υγεία πολλαπλασιάζονται.

Και έρχεστε σήμερα ανερυθρίαστα με αυτό το νομοσχέδιο να ομολογήσετε πως δεν έχετε κανένα σχέδιο, καμμία πολιτική παρέμβαση, πέρα από τις παρατάσεις και τη διαχείριση –συγχωρέστε με- της άθλιας κατάστασης του ΕΣΥ, κάτω από την ταμπέλα και τον τίτλο «Ρυθμίσεις για την αντιμετώπιση της πανδημίας του κορωνοϊού COVID-19». Είναι ταμπέλα πίσω από την οποία κρύψατε το έλλειμμά σας στη χάραξη πολιτικών υγείας για τρία χρόνια με τη διαχείριση της πανδημίας και τώρα που όλος ο κόσμος την έχει υποβιβάσει σε ενδημία –και χαίρομαι γιατί είδα ότι συμφωνεί σύσσωμη η Αντιπολίτευση- εσείς ακόμα έχετε την ανάγκη να κυβερνάτε κάτω από καταστάσεις εκτάκτου ανάγκης, για να κρύψετε προφανώς την πολιτική ένδεια.

Η ανάγκη αυτή πολύ εύστοχα θα αποτυπωνόταν στα λόγια του Καβάφη: «Και τώρα τι θα γίνουμε χωρίς βαρβάρους»; Θα παραφράσω την πρόταση και θα πω: Και τώρα τι θα γίνουμε χωρίς COVID; Πρέπει να κυβερνήσουμε τώρα.

Και συνεχίζει ο τίτλος του νομοσχεδίου: «Ρυθμίσεις για την ενίσχυση της προστασίας της δημόσιας υγείας και των υπηρεσιών υγείας». Ωραίος τίτλος. Τη μελέτη του ΕΟΔΥ για τις ενδονοσοκομειακές λοιμώξεις τη γνωρίζετε; Δείχνει ότι το 12,1% αυτών που θα νοσηλευτούν στα νοσοκομεία θα κληρονομήσουν μια λοίμωξη με έναν ανθεκτικό μικροοργανισμό και μάλιστα το 70% αυτών στις πρώτες σαράντα οκτώ ώρες. Οι λοιμώξεις αυτές αποτελούν σημαντική απειλή για τους ασθενείς, καθώς σχετίζονται με αυξημένη νοσηρότητα, θνητότητα και διάρκεια νοσηλείας. Η θνητότητα αυτή πρέπει να υπολογιστεί αν κρύφτηκε ή βαπτίστηκε COVID τα προηγούμενα έτη. Άλλη μια θλιβερή ευρωπαϊκή πρωτιά της χώρας μας, αλλά και του επιτελικού σας κράτους. Είμαι σίγουρος όμως ότι γνωρίζετε την έρευνα γιατί ενδεχομένως στοίχισε και τη θέση του πρώην προέδρου του ΕΟΔΥ του καθηγητού του κ. Ζαούτη. Ούτε γι’ αυτό το πρόβλημα υπάρχει πρόβλεψη ή ρύθμιση στο παρόν νομοσχέδιο. Δεν χώρεσε καμμία ρύθμιση γι’ αυτό.

Αντιθέτως χώρεσε άλλη μια παράταση για την υπέρβαση της σαρανταοκτάωρης εβδομαδιαίας εργασίας των γιατρών στα νοσοκομεία. Τι να πει κανείς γι’ αυτό; Στο προηγούμενο νομοσχέδιο του Υπουργείου Υγείας πριν δυο, τρεις μήνες μιλάγαμε για να δώσουμε κίνητρα στους γιατρούς και να σταματήσουμε την αιμορραγία προς το εξωτερικό και στον ιδιωτικό τομέα. Πώς θα κρατηθούν οι γιατροί; Με «εντέλλεσθε»; Με εκβιασμούς και εξαντλητικά ωράρια, τα οποία τους έχουν επαγγελματικά εξουθενώσει και από τα οποία προκύπτουν περισσότερα ιατρικά λάθη, χώρια που υπάρχουν προβλήματα στα νοσοκομεία προέλευσης από τα οποία φεύγουν οι γιατροί αυτοί για να στελεχώσουν άλλα νοσοκομεία;

Αντιλαμβάνεστε ότι δημιουργείτε έναν φαύλο κύκλο κατ’ αυτόν τον τρόπο. Προσπαθείτε να αντιμετωπίσετε την υποστελέχωση του ΕΣΥ και τη φυγή των γιατρών στο εξωτερικό δημιουργώντας χειρότερες συνθήκες για τους ήδη παραμένοντες γιατρούς. Το αμέσως επόμενο είναι να φύγουν ακόμα περισσότεροι γιατροί προς τα έξω. Είναι φαύλος κύκλος. Δεν ξέρω πώς δεν το καταλαβαίνετε αυτό ή τελικά εάν το προκαλείτε για να οδεύσουμε πιο γρήγορα στην ιδιωτικοποίηση των υπηρεσιών υγείας.

Τα σοβαρά προβλήματα υποστελέχωσης του ΕΣΥ δεν λύνονται με εμβαλωματικές πολιτικές κυνηγώντας την ουρά μας. Χρειάζεται θέληση, χρειάζεται σχέδιο, χρειάζονται χρήματα, ώστε να προσληφθεί μόνιμο προσωπικό. Θέλει δημιουργία καλύτερων συνθηκών εργασίας, καλύτερους μισθούς και την ένταξη των γιατρών και του νοσηλευτικού προσωπικού στα βαρέα και ανθυγιεινά.

Όσον αφορά τις παρατάσεις των συμβάσεων, να πω ότι χρειάζονται όλες. Εδώ όμως έχουμε ακόμη ένα παράδοξο: Πέρα από τη δημιουργία κομματικά εξαρτώμενου προσωπικού με τρίμηνες ανανεώσεις, λέτε ότι κάνετε προκηρύξεις για να αυξήσετε τον αριθμό στελεχών του ΕΣΥ. Πώς ακριβώς θα αυξηθεί, αφού τις θέσεις τις καταλαμβάνουν τελικά οι ίδιοι οι εργαζόμενοι, αυτοί που λόγω μορίων με τις παρατάσεις των συμβάσεων παίρνουν τελικά τις θέσεις; Άρα γίνεται μια ανακύκλωση του ίδιου προσωπικού. Δεν αυξάνεται ο αριθμός, χώρια που μέχρι να γίνει αυτό με τις διαδικασίες του ΑΣΕΠ και να ευδοκιμήσει μια προκήρυξη έχουμε νέες παραιτήσεις και συνταξιοδοτήσεις του προσωπικού, άρα και νέα ανάγκη προσλήψεων. Τους τελευταίους δεκαοκτώ μήνες, αν θυμάμαι καλά, έφυγαν επτάμισι χιλιάδες.

Όσον αφορά τη λίστα των χειρουργείων, αν δεν λύσετε το θέμα της υποστελέχωσης στο ιατρικό εξειδικευμένο προσωπικό, αλλά και στο λοιπό προσωπικό, ώστε να ανοίξουν όλες οι διαθέσιμες χειρουργικές αίθουσες, δεν θα γίνει τίποτα.

Τελειώνοντας δεν γίνεται να μην αναφερθώ και στα θέματα που δίχασαν τον κόσμο και πρέπει να σταματήσουν εδώ, όπως αυτό της επίδειξης πιστοποιητικού εμβολιασμού ή νόσησης. Είναι πλέον γνωστό τοις πάσι ότι είτε έχεις είτε δεν έχεις πιστοποιητικό εμβολιασμού και νοσείς και μεταδίδεις. Αφήστε επιτέλους ελεύθερο τον κόσμο. Ακούσαμε και την κ. Παγώνη πριν λίγες μέρες να μας λέει επιτέλους ότι ο εμβολιασμός είναι ιατρική πράξη, ιατρική απόφαση, ιατρική ευθύνη. Βέβαια ευθύνη και ακαταδίωκτο δεν πάνε μαζί. Κρατάμε όμως τη φράση αυτή γιατί παραπέμπει στην υποχρέωση που έχουμε να αναζητηθεί κάποτε η ευθύνη για όλα αυτά τα παράλογα που ζήσαμε τα τελευταία χρόνια. Και επιτέλους πάρτε πίσω τα πρόστιμα που βάλατε στους άνω των εξήντα ετών συμπολίτες μας. Αποζημιώστε τους υγειονομικούς που κράτησαν εκτός εργασίας τουλάχιστον για το διάστημα που το Συμβούλιο της Επικρατείας το έκρινε αντισυνταγματικό. Υπάρχουν συνάδελφοι που κρατούνται αυτήν τη στιγμή όμηροι, χωρίς να μπορούν να συνταξιοδοτηθούν λόγω της μη συμμόρφωσής σας με την ως άνω απόφαση.

Κύριε Υπουργέ, είπατε πριν ότι υπάρχει επάρκεια φαρμάκων. Να σας ενημερώσω πως χθες στην τρίτη μεγαλύτερη πόλη της Ελλάδας, στην Πάτρα, δόθηκε το τελευταίο αντιικό φάρμακο για τον COVID που υπήρχε σε στοκ. Δεν υπάρχει αυτήν τη στιγμή στην τρίτη μεγαλύτερη πόλη η δυνατότητα αντιμετώπισης με αντιικά φάρμακα του COVID.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε πάρα πολύ και για τον χρόνο. Το ξαναλέω γιατί είναι πολύ σημαντικό.

Τον λόγο έχει η κ. Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, το εν λόγω νομοσχέδιο καθρεφτίζει και πάλι τον εμπαιγμό, τη χλεύη που επιφυλάσσετε στους Έλληνες πολίτες υιοθετώντας τη νομοθέτηση εξυπηρέτησης οικείων συμφερόντων με επιφανειακή και πρόχειρη προσέγγιση των πολύ ευαίσθητων θεμάτων που αγγίζει.

Στο άρθρο 5 ανανεώνεται η ισχύς της από το έτος 2017 απάνθρωπης και ανήθικης διάταξης που καταστρατηγεί το εβδομαδιαίο ωράριο των νοσοκομειακών γιατρών, διάταξη που τους οδηγεί στα όρια της εξάντλησης, της παραίτησης, της μετανάστευσης, τους αναγκάζει να στραφούν στον ιδιωτικό τομέα. Επιτέλους κάνετε διορισμούς γιατρών, νέων ανθρώπων, για να μην υπάρχει ανάγκη υπέρβασης ωραρίου. Δεν είναι δυνατόν να εξαντλούμε τους γιατρούς του ΕΣΥ και με αυτόν τον τρόπο να θεωρούμε ότι προστατεύουμε τη δημόσια υγεία. Δεν πρέπει να απορούμε γιατί οι γιατροί παραιτούνται και προτιμούν τη μετανάστευση στο εξωτερικό όπου και οι συνθήκες εργασίας και οι αμοιβές είναι καλύτερες.

Στο άρθρο 6 προβλέπεται τρίμηνη παράταση των συμβάσεων που συνήφθησαν με βάση τα νομοθετήματα που αναφέρει. Οι βάσει αυτών εργαζόμενοι δεν χαρακτηρίζονται επικουρικό προσωπικό, αν και προσλήφθηκαν από λίστες επικουρικού προσωπικού υποκείμενες στην ομηρία της δυνητικής τρίμηνης παράτασης των συμβάσεων εργασίας τους.

Περαιτέρω, καμμία αναφορά δεν γίνεται για τους ειδικευόμενους δημόσιας υγείας, εντατικής και επείγουσας νοσηλευτικής, ειδικευμένου νοσηλευτικού προσωπικού που υπηρέτησαν το σύστημα υγείας στις ακραία δύσκολες συνθήκες κατά το διάστημα έξαρσης της πανδημίας μέχρι σήμερα. Με παραλείψεις και μη σύννομες διακρίσεις μέρος του προσωπικού αυτού επιστρέψαντες ανεμβολίαστοι αποχώρησαν συνταξιοδοτούμενοι αφήνοντας κενές θέσεις που δεν καλύφθηκαν από το επικουρικό προσωπικό. Δεν είναι δυνατόν να αποτελεί ανταμοιβή αυτών των εργαζομένων το χειροκρότημα από τα μπαλκόνια. Υπάρχουν πάγιες ανάγκες για την κατά το δυνατόν εύρυθμη λειτουργία του ΕΣΥ, από το πρωτοβάθμιο έως και το τριτοβάθμιο επίπεδο φροντίδας υγείας, που πρέπει να καλυφθούν. Και ενώ υπάρχει ένα εξειδικευμένο προσωπικό νοσηλευτών ειδικότητας που από το ίδιο το Υπουργείο εκπαιδεύτηκε έτσι ώστε να καταστεί απόλυτα ικανό, που με αυταπάρνηση προσέφερε ό,τι ήταν ανθρωπίνως δυνατόν επί τρία συναπτά έτη, τώρα πετιέται στα σκουπίδια, αντί να συνεχίσει να εργάζεται και μάλιστα με συμβάσεις αορίστου χρόνου.

Ποιος ο λόγος που ο ειδικευόμενος νοσηλευτής θα πρέπει να μεριμνήσει ο ίδιος για να υποβάλει την αίτησή του εντός πέντε εργάσιμων ημερών ώστε να παραταθεί η σύμβασή του;

Στα άρθρα 8, 9 και 10 επιχειρείτε με βραχύβιες παρατάσεις να ρυθμίσετε τη ζωή των πολιτών. Οι εργαζόμενοι απαιτούν ασφάλεια, σταθερό εργασιακό περιβάλλον, στο οποίο η παροχή υπηρεσίας αντισταθμίζεται από ανταποδοτική ανάλογη παροχή. Προσλήψεις μόνιμες μέσω ΑΣΕΠ είναι η μόνη ενδεδειγμένη δίκαιη λύση που βασίζεται σε κανόνες αξιοκρατίας και σεβασμού των συμμετεχόντων σε σχετικούς διαγωνισμούς. Είναι προφανές ότι το προσωπικό αυτό καλύπτει πάγιες και διαρκείς ανάγκες. Ο κορωνοϊός και η παροδικότητα του φαινομένου -αν υποτεθεί ότι είναι παροδικό- είναι απλώς μια καλή δικαιολογία για να μην μονιμοποιηθούν, ενώ είναι οφθαλμοφανές ότι είναι αναγκαίοι στον κρατικό μηχανισμό.

Στο άρθρο 11 δεν αντιμετωπίζετε το διαχρονικό πρόβλημα της άνισης μεταχείρισης των ασθενών που κατηγοριοποιούνται σε τάξεις και κάστες.

Ο χρηματισμός, τα κλειστά κρεβάτια εντατικής, η έλλειψη υλικών υποδομής, νοσηλευτικού και ιατρικού προσωπικού, οι εξοντωτικές συνθήκες εργασίας σε περιβάλλον δυστοπικό προσιδιάζουν σε τριτοκοσμική χώρα, οξύνουν το πρόβλημα στην παροχή χειρουργικών επεμβάσεων και οδηγούν τους ασθενείς στην απελπισία ως και τον θάνατο.

Στο άρθρο 12 το ηλεκτρονικό σύστημα παρακολούθησης φαρμάκων δεν λύνει το πρόβλημα οικονομικής αδυναμίας εκείνων των πολιτών που δεν μπορούν να ανταποκριθούν στις δαπάνες αγοράς οδυνηρά ακριβών φαρμάκων, χωρίς τα οποία οδηγούνται σταδιακά από την απόγνωση στην καταδίκη της ζωής.

Τέλος, στο άρθρο 17 η νομιμοποίηση δαπανών που απορρέουν από προμήθειες των νοσοκομείων του ΕΣΥ φωτογραφίζει τα αθέμιτα μέσα που μετέρχεστε για να εξευτελίσετε το ΕΣΥ και να υπονομεύσετε την ελληνική κοινωνία και τους πολίτες αυτής της χώρας. Σταματήστε την αθρόα σπατάλη του δημοσίου χρήματος, το πλήθος των οικονομικών εγκλημάτων που η πολιτική σας υποθάλπει και νομιμοποιεί.

Ένας διοικητής που είναι γνώστης του αντικειμένου του και των υποχρεώσεων προκειμένου να λειτουργεί εύρυθμα το νοσοκομείο του δεν έχει ανάγκη τη νομιμοποίηση των παρανομιών του απλά επειδή δεν έχει.

Οι ρυθμίσεις αρμοδιότητας Υπουργείου Παιδείας κινούνται στη σωστή κατεύθυνση, όμως στο άρθρο 24 περίπτωση ζ΄, διατάξεις που αφορούν σε ρυθμίσεις αρμοδιότητας του Υπουργείου Περιβάλλοντος, παρατηρούμε ότι η περίπτωση ζ΄ ακριβώς επιχειρεί να ανταποκριθεί στις αιτιάσεις των επιχειρηματιών της παράταξής σας, καταστρατηγώντας βασικές δικλείδες περιβαλλοντικής προστασίας σε άνιση μεταχείριση των πολιτών και στον βωμό δημιουργίας τουριστικών παραδείσων υπό το πρίσμα της ανάπτυξης που οραματίζεστε χωρίς τους Έλληνες.

Πρόκειται για συνειδητή απόφαση της Κυβέρνησης να θυσιάσει το φυσικό περιβάλλον, κάτι το οποίο πρόσφατα επιχείρησε και με την αδειοδότηση αιολικών πάρκων στο δάσος της Δαδιάς μετά την πυρκαγιά, το οποίο προσέκρουσε στην πίεση που ασκήθηκε, η οποία και προκάλεσε την ανάκληση της σχετικής απόφασης, αλλά μόνο για ένα έτος.

Αντίστοιχη πολιτική εφαρμόστηκε και στην παράνομη αδειοδότηση φωτοβολταϊκών πάρκων σε ορεινούς όγκους, σε περιβάλλον που έχει χαρακτηριστεί απολύτου προστασίας, σε κηρυγμένους αρχαιολογικούς χώρους, όπως στην περίπτωση των ορεινών όγκων Μεγάλων Πεύκων και Μετοχίου του Δήμου Λαυρεωτικής, θέμα για το οποίο έχει κατατεθεί σχετική επίκαιρη ερώτησή μου, η οποία θα συζητηθεί αύριο στις 10.30΄, ώρα πρωινή.

Ο Σύλλογος Ελλήνων Πολεοδόμων επίσης σε ανακοίνωσή του έχει εκφράσει την έντονη αντίθεσή του στις προθέσεις του Υπουργείου Περιβάλλοντος και Ενέργειας για τη δόμηση σε γήπεδα εκτός σχεδίου άνω των τεσσάρων στρεμμάτων.

Η διευκόλυνση της δόμησης των εκτός σχεδίου πόλης γηπέδων άνω των τεσσάρων στρεμμάτων που δεν έχουν πρόσωπο σε αναγνωρισμένη οδό τελεί σε παραβίαση της ανάγκης για περιβαλλοντική προστασία. Η εν λόγω διάταξη αντίκειται στις συνταγματικές επιταγές και στην πρόσφατη νομολογία του Συμβουλίου της Επικρατείας που ορίζουν ότι οι εκτός σχεδίου περιοχές δεν έχουν προορισμό καταρχήν τη δόμηση ή την τουριστική εκμετάλλευση, πολύ δε περισσότερο στην τρέχουσα συγκυρία των περιβαλλοντικών προκλήσεων και της κλιματικής αλλαγής.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε πάρα πολύ για τον χρόνο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κύριε Πρόεδρε, θα ήθελα τον λόγο για να μιλήσω για την τροπολογία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε τον λόγο, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Σχετικά με το άρθρο 2 της τροπολογίας με γενικό αριθμό 23 και ειδικό 3, με ημερομηνία 3-10-2023, έχουμε στον ΕΦΚΑ στο τμήμα της εκκαθαρίσεως των εκκρεμών συντάξεων περίπου εκατό συμβασιούχους, των οποίων οι συμβάσεις λήγουν αυτές τις μέρες και ζητάμε από το Σώμα την έγκρισή του, για να παρατείνουμε αυτόματα όλες αυτές τις συμβάσεις έως πριν τη συμπλήρωση εικοσιτετραμήνου, για να μην δημιουργηθεί ζήτημα μονιμοποίησής τους στο δημόσιο, βάσει του γνωστού άρθρου του Συντάγματος. Αυτό θα σημαίνει για τον καθένα από αυτούς, για τους λιγότερους τέσσερις μήνες επιπλέον, για τους περισσότερους περίπου δώδεκα μήνες επιπλέον.

Θεωρούμε ότι είναι πολύ κρίσιμο να γίνει δεκτή η τροπολογία αυτή από το Σώμα, διότι οι άνθρωποι αυτοί έχουν πλέον εκπαιδευτεί στον τρόπο που γίνεται ο υπολογισμός των συντάξεων και η απόδοσή τους, έχουν συμβάλει καίρια στη μεγάλη πρόοδο που έχει συντελεστεί στον τομέα αυτό. Όπως φαίνεται, οι εκκρεμείς συντάξεων στον ΕΦΚΑ ήταν περίπου εκατόν ογδόντα χιλιάδες πριν από δύο χρόνια και σήμερα είναι τριάντα χιλιάδες.

Ο σκοπός μας είναι να φτάσουμε στις είκοσι πέντε χιλιάδες μέχρι το τέλος του έτους και θα ήταν δύσκολο για εμάς να χειριστούμε την ταυτόχρονη έξοδο όλων αυτών των ανθρώπων από τον οργανισμό έως ότου συμπληρωθεί η υπηρεσία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ήθελα τον λόγο για δύο λεπτά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Υπουργέ, φέρνετε και μόλις εισηγηθήκατε -και χαίρομαι που σας προλαβαίνω, γιατί συνήθως εσείς οι Υπουργοί έρχεστε και φεύγετε- την παράταση της μίσθωσης έργου, ήτοι σύμβασης εργασίας στα αλήθεια, για εργαζομένους. Και με αυτά που είπατε -και θέλω να καταγραφεί στα Πρακτικά- συνομολογήσατε ότι οι εργαζόμενοι αυτοί καλύπτουν πάγιες και διαρκείς ανάγκες του δημοσίου και μάλιστα, ζωτικές ανάγκες του δημοσίου που έχουν να κάνουν με την απονομή συντάξεων.

Εδώ, λοιπόν, από τη μία, ομολογείτε ότι υπάρχουν εργαζόμενοι τους οποίους εμφανίζετε ως αντισυμβαλλομένους σας με μισθώσεις έργου, ενώ είναι στα αλήθεια μισθωτοί υπάλληλοι και θα έπρεπε να έχουν μια μόνιμη και σταθερή σχέση εργασίας και αφ’ ετέρου, επίσης συνομολογήσατε ότι δεν θέλετε τους ανθρώπους αυτούς να τους αναγνωρίσετε με την πραγματική σχέση εργασίας τους. Γι’ αυτό και μας είπατε να φτάσουμε στο τετράμηνο λίγο παρακάτω, για να μην τεθεί θέμα μονιμοποίησης.

Η Πλεύση Ελευθερίας ξέρετε πολύ καλά ότι υπερασπίζεται τους εργαζόμενους και αν δεν το έχετε εμπεδώσει μέχρι στιγμής, είμαι βέβαιη ότι στη διάρκεια της κοινοβουλευτικής περιόδου θα το εμπεδώσετε. Υπερασπίζεται τους εργαζόμενους όχι ως ομήρους σας, που τους ανανεώνεται βραχύβιες συμβάσεις, με παρατάσεις επί παρατάσεων και τους κρατάτε κάθε φορά με την αγωνία αν παραταθεί ή δεν παραταθεί ξανά.

Θα είχε αξία, κύριε Υπουργέ, να κάνετε μια μελέτη πόσες κατηγορίες εργαζομένων -νοσηλευτικό προσωπικό, υγειονομικό προσωπικό, εκπαιδευτικό προσωπικό, καθαριστές- πόσους εργαζόμενους έχετε σε τέτοια ομηρία, πόσους εργαζόμενους κρατάτε στην αγωνία μαζί με τις οικογένειές τους -θα τους παρατείνετε ή δεν θα τους παρατείνετε τη σύμβαση εργασίας- και πόσες οικογένειες εμπαίζετε, λέγοντας «δεν θα σας αναγνωρίσουμε, θα σας αναγνωρίσουμε» κ.ο.κ..

Η Πλεύση Ελευθερίας σας καλεί, μιας και είπατε σε κάποια συνέντευξή σας ότι απολαμβάνετε το Υπουργείο Εργασίας -και εύχομαι να συνεχίσετε να το απολαμβάνετε- να εξετάσετε όλες τις περιπτώσεις των ανθρώπων οι οποίοι βρίσκονται σε εργασιακή ανασφάλεια και αντικανονικότητα, ενώ είναι δικοί σας εργαζόμενοι, εργαζόμενοι του ελληνικού δημοσίου. Εάν ο κ. Μητσοτάκης θέλει να λέγεται Πρωθυπουργός ενός εκσυγχρονισμένου κράτους, όπως μας είπε, θα πρέπει και τους εργαζομένους να μην τους αντιμετωπίζει ούτε ως είλωτες ούτε ως παιγνιδάκια του, να αναγνωρίσει την υπόστασή τους και να τους απονείμει εργασιακά αυτό που τους αναλογεί, δηλαδή μια σύμβαση εργασίας αορίστου χρόνου, μια μονιμοποίηση.

Σας καλούμε, ξεκινώντας από αυτό που φέρνετε ως τροπολογία, δηλαδή της τελευταίας στιγμής ρύθμιση σε άσχετο νομοσχέδιο, το νομοσχέδιο του Υπουργείου Υγείας, να κάνετε την αρχή. Να σκεφτείτε τους ανθρώπους και τις οικογένειές τους. Δεν είναι σκοπός συμβατός με ένα κράτος δικαίου να μας λέτε να μην τους φτάσουμε είκοσι τέσσερις μήνες για να μην υπάρξει μονιμοποίηση. Αντίθετα, είναι ομολογία παρανομίας του κράτους.

Σας καλώ να τους αναγνωρίσετε. Σας καλώ να τους μονιμοποιήσετε. Σας καλώ συνολικότερα να καταγράψετε τους ανθρώπους οι οποίοι εργάζονται με συμβάσεις εργασίας είτε με κρατικούς οργανισμούς, είτε με νομικά πρόσωπα δημοσίου δικαίου, είτε με εταιρείες συνδεδεμένες με το κράτος. Είναι εργαζόμενοί σας και τους οφείλετε σεβασμό.

Φέρνετε αυτή την τροπολογία. Εμείς αυτό το σκέλος, αν δεν το είχατε βάλει, όπως συνήθως κάνετε με άλλες ρυθμίσεις που είναι αδύνατον να ψηφιστούν, κάτι τέτοιο θα το ψηφίζαμε. Και παρακαλώ, με την ευκαιρία αυτή, να σταματήσετε να βάζετε επιλήψιμες ρυθμίσεις με θετικές ρυθμίσεις και να γίνονται οι ψηφοφορίες συνολικά, κάτι που δεν είναι νόμιμο, γιατί υπάρχουν ρυθμίσεις που εμείς ενδεχομένως να θέλουμε να τους ψηφίσουμε, αλλά μας εμποδίζετε, όταν τις στοιβάζετε με αρνητικές ρυθμίσεις.

Σε σχέση, λοιπόν, με τους εργαζομένους -και θα κλείσω με αυτό- αναγνωρίστε τους τα δικαιώματά τους, μην τους ταλαιπωρείτε, μην τους βασανίζετε και μην τους υποτιμάτε. Και επειδή εξακολουθεί να εκκρεμεί το θέμα -δεν είναι μόνο δική σας αρμοδιότητα, αλλά είναι και δική σας αρμοδιότητα- μονιμοποιήστε τους εποχικούς πυροσβέστες. Είναι απάνθρωπο και είναι και παράλογο να τους κρατάει η Κυβέρνησή σας σε εργασιακή ανασφάλεια, όπως είναι συνολικά παράλογο να μας λέτε ότι θα τιναχθεί στον αέρα το σύστημα υπολογισμού και απονομής των συντάξεων, εάν φύγουν αυτοί οι άνθρωποι τους οποίους εξακολουθείτε να τους έχετε με μίσθωση έργου βραχυχρόνια, δηλαδή να μας λέτε ότι έχετε βασίσει και στηρίξει το σύστημα απονομής των συντάξεων στους ανθρώπους αυτούς και την ίδια ώρα να μην τους αναγνωρίζετε.

Εκπαιδευτικούς, νοσηλευτικό προσωπικό, υγειονομικό προσωπικό, κομβικό προσωπικό σε όλα τα μήκη και τα πλάτη της λειτουργίας του κράτους. Αναγνωρίστε τους. Πράξτε αυτό το οποίο επιβάλλει το κράτος δικαίου σε μια ευρωπαϊκή χώρα. Δεν μπορεί να διατυμπανίζετε ότι είμαστε ευρωπαϊκή χώρα, δεν μπορεί να επικαλείστε διαρκώς το ευρωπαϊκό κεκτημένο χάριν αυτοδιαφήμισης και την ίδια ώρα να πράττετε όλα τα αντίθετα από το διεθνές και ευρωπαϊκό κεκτημένο σε επίπεδο εργασιακού δικαίου, ευρωπαϊκού κοινωνικού χάρτη, ανθρωπίνων δικαιωμάτων, σε διεθνές επίπεδο και σε περιφερειακό επίπεδο.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κατ’ αρχάς, κυρία Πρόεδρε, ευχαριστώ πολύ για την παρέμβαση και ευχαριστώ που παρακολουθείτε και τις συνεντεύξεις μου. Είναι μεγάλη μου τιμή. Δεν το λέω ειρωνικά, το λέω πραγματικά.

Δεύτερον, δεν είπα πουθενά ότι καλύπτουν αυτοί οι άνθρωποι πάγιες και διαρκείς ανάγκες. Το αντίθετο σας είπα. Είπα ότι προσελήφθησαν για ένα συγκεκριμένο έργο. Ποιο έργο; Την εκκαθάριση των εκκρεμών συντάξεων. Βοήθησαν πάρα πολύ στη μεγάλη πρόοδο αυτού του έργου και το έργο αυτό πλησιάζει στο τέλος του. Διότι όταν προσελήφθησαν, οι εκκρεμείς συντάξεις ήταν εκατόν ογδόντα χιλιάδες, σήμερα είναι τριάντα δύο χιλιάδες. Άρα σε λίγους μήνες θα μπορούμε να φτάσουμε σε έναν ρυθμό σταθερό και πάρα πολύ λογικό. Στην καθημερινή διαδικασία του ΕΦΚΑ κάποιες συντάξεις πάντα θα είναι εκκρεμείς, εφόσον κάθε μήνα έχουμε περίπου είκοσι με είκοσι δύο χιλιάδες νέα αιτήματα συνταξιοδότησης.

Άρα οι άνθρωποι αυτοί προσελήφθησαν για να βοηθήσουν σε ένα συγκεκριμένο έργο και το έργο αυτό παραδίδεται. Υπό την έννοια αυτή, δεν καλύπτουν πάγιες και διαρκείς ανάγκες, διότι μόλις λήξει αυτό το έργο, πλέον οι άνθρωποι αυτοί δεν θα έχουν αντικείμενο εργασίας στον ΕΦΚΑ. Άρα δεν τίθεται κανένα ζήτημα ούτε καμία ομολογία ότι καλύπτουν πάγιες και διαρκείς ανάγκες.

Θα μου επιτρέψετε όμως να πω το εξής, διότι δεν θέλω να τους υποτιμήσω καθόλου, το αντίθετο. Εγώ σας είπα ότι οι άνθρωποι αυτοί συνέβαλαν καθοριστικά, μαζί με το μόνιμο προσωπικό του ΕΦΚΑ προφανώς, για να φτάσουμε σε αυτήν την επιτυχία. Τους τιμώ. Και επειδή χρειαζόμαστε τις υπηρεσίες τους, γι’ αυτό και ζητάω αυτήν την ολιγόμηνη παράταση, ώστε να μην τους στερηθεί ο ΕΦΚΑ την κρίσιμη ώρα που τελειώνει αυτό το συγκεκριμένο έργο.

Στο μεγάλο ζήτημα το οποίο θέσατε θα μου επιτρέψετε να έχω κάποια σοβαρή αντίρρηση. Γνωρίζετε -νομικά σίγουρα γνωρίζετε καλύτερα από εμένα- ότι δεν υπάρχει κανένας σύννομος τρόπος ώστε να μπορεί η Βουλή των Ελλήνων να ψηφίσει μονιμοποίηση εργαζομένων στο δημόσιο. Σύμφωνα με το Σύνταγμα της Ελλάδος, μόνιμοι δημόσιοι υπάλληλοι μπορεί να προσληφθούν μόνο με έναν τρόπο: μέσω της διαδικασίας του ΑΣΕΠ.

Στην περίπτωση δε του ΕΦΚΑ έχουμε ήδη διαδικασία προσλήψεως περισσότερων από εκατόν πενήντα ανθρώπων μέσω του ΑΣΕΠ, η οποία ήδη είναι εν εξελίξει και την επόμενη χρονιά βάζουμε και άλλες επιπλέον προσλήψεις μέσω ΑΣΕΠ για να καλύψουμε τα κενά που δημιουργούνται στο μόνιμο προσωπικό. Άλλο πράγμα όμως είναι η πρόσληψη μονίμου προσωπικού μέσω της διαδικασίας του ΑΣΕΠ όπως προβλέπει το Σύνταγμα και άλλο πράγμα αυτό που είπατε προ ολίγου να έρθουμε μια μέρα εδώ και να αρχίσουμε να σας λέμε ποιους θέλουμε να μονιμοποιήσουμε.

Άντε και τα συμφωνήσαμε, άντε και το ψηφίσαμε και άντε και τους είπαμε ότι μονιμοποιήθηκαν, για να μην τους κοροϊδεύουμε όπως μας κατηγορήσατε εσείς, θα έχουν γίνει, κυρία Κωνσταντοπούλου, μόνιμοι δημόσιοι υπάλληλοι; Θέλετε να σας πω ότι αυτήν τη στιγμή τρέχουν εισαγγελικές διώξεις σε βαθμό κακουργήματος σε διάφορους οργανισμούς που εισηγήθηκαν κατά την περασμένη δεκαετία τέτοιου τύπου νομιμοποιήσεις που η Βουλή των Ελλήνων ψήφισε; Οι εισαγγελικές αρχές έχουν ασκήσει διώξεις σε βαθμό κακουργήματος σε όλες τις διοικήσεις που το έκαναν. Σας είπε, κυρία Κωνσταντοπούλου, κάποιος ότι η παρούσα σύνθεση της Βουλής μπορεί να παραβιάζει το Σύνταγμα της Ελλάδος;

Άρα, λοιπόν, προφανώς αν κάποιος θέλει να εμπαίξει τους εργαζομένους, είναι η Πλεύση Ελευθερίας, αν εισηγείται κάτι τέτοιο. Διότι ο μόνος τρόπος για να γίνει αυτό νόμιμα είναι στη διαδικασία Αναθεωρήσεως του Συντάγματος να ζητήσετε να αρθεί το σχετικό άρθρο, να επιλέξετε μία διατύπωση που θα λέει ότι η Βουλή θα μπορεί να ψηφίζει όποτε θέλει να μονιμοποιεί όποιον θέλει. Και τότε, κυρία Κωνσταντοπούλου, θα επιστρέψουμε κατευθείαν στην προ ΑΣΕΠ περίοδο όπου οι Κυβερνήσεις θα προσλαμβάνουν όποιον θέλουν και θα τον κάνουν μόνιμο.

Πρέπει να σας πω ότι η παρούσα Κυβέρνηση καμμία τέτοια πρόθεση δεν έχει. Η δημιουργία του ΑΣΕΠ από τον αείμνηστο Σάκη Πεπονή ήταν, για να το λέμε, κύριε Πρόεδρε…

**ΠΡΟΕΔΡΕΥΩΝ (Οδυσσέας Κωνσταντινόπουλος):** ΠΑΣΟΚ!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** ΠΑΣΟΚ. Από τον αείμνηστο Σάκη Πεπονή. Εγώ πάντα τιμώ όσους έχουν κάνει κάτι καλό για το κράτος. Αποτέλεσε βασική τομή στο ελληνικό Σύνταγμα και στην ελληνική δημόσια διοίκηση, διότι με αυτόν τον τρόπο σταμάτησαν τα αλλεπάλληλα ρουσφέτια. Αυτό που εισηγηθήκατε προ ολίγου είναι να επανέλθουμε στην εποχή του ρουσφετιού και μεγαλύτερος εμπαιγμός των εργαζομένων από αυτό δεν υπάρχει.

Λοιπόν, για να ξέρουν όλοι οι εργαζόμενοι, γιατί οι εργαζόμενοι του ΕΦΚΑ μας παρακολουθούν τώρα, μην τους κοροϊδεύει κανένας, καμμιά Πλεύση και κανένας άλλος. Η Βουλή δεν μπορεί να μονιμοποιήσει δημοσίους υπαλλήλους. Δεν έχει αυτήν την αρμοδιότητα. Αυτή η αρμοδιότητα απαγορεύεται από τη Βουλή των Ελλήνων βάσει του ελληνικού Συντάγματος. Όποιος θέλει να γίνει μόνιμος δημόσιος υπάλληλος συμμετέχει στις προκηρύξεις του ΑΣΕΠ, περνάει τη διαδικασία του ΑΣΕΠ και προσλαμβάνεται δημόσιος υπάλληλος. Στην προκειμένη περίπτωση, για να κλείσω τη συζήτηση, μιλάμε για εργαζομένους με σύμβαση έργου, έργο που τελειώνει και που τους χρειαζόμαστε για λίγο διάστημα ακόμη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Πρόεδρε, έχετε τον λόγο.

Θέλω να υπενθυμίσω κάτι για τη διαδικασία, γιατί μου κάνετε συνέχεια παράπονα και οι Βουλευτές γιατί καθυστερεί. Να ξέρετε ότι ο τελευταίος Βουλευτής, ο κ. Κρητικός, υπολογίζουμε ότι θα μιλήσει γύρω στις 23.00΄ η ώρα το βράδυ.

Ελάτε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι γνωστό από όσους έρχονται στη Βουλή, γιατί είμαι καθημερινά και παρακολουθώ τις συνεδριάσεις -εσείς το γνωρίζετε μιας και ασκείτε τα χρέη του Αντιπροέδρου-, είναι γνωστό ότι εγώ συνήθως μιλάω το απόγευμα έχοντας αφήσει να μιλήσουν αρκετοί Βουλευτές και βεβαίως χαίρομαι πάντα να υπάρχουν Βουλευτές που θέλουν να μιλήσουν. Δεν χαίρομαι όταν είναι άδεια τα βουλευτικά έδρανα ιδίως του κυβερνώντος κόμματος, αλλά και της Αξιωματικής Αντιπολίτευσης.

Κύριε Υπουργέ, εννοείτε ότι δεν θα υπάρχει ανάγκη απονομής συντάξεων μόλις ολοκληρωθεί το έργο αυτό; Γιατί έτσι ακούστηκε η παρέμβασή σας. Ή εννοείτε ότι άνθρωποι οι οποίοι έχουν προσκτήσει και αποκτήσει πολύτιμη τεχνογνωσία και υπηρεσιακή εμπειρία, αντί να αξιοποιηθούν στη συνέχεια από το ελληνικό δημόσιο και από το κράτος, θα πεταχτούν στην τύχη τους; Πριν από λίγο η κυρία Αγαπηδάκη, παίρνοντας τον λόγο, είπε «να αξιολογήσει το κράτος για εμάς όλους που κάναμε τα διδακτορικά μας μέσα στην κρίση και αποκτήσαμε και καθίσαμε εδώ, να αξιολογήσει το κράτος». Είστε το κράτος, κυρία Αγαπηδάκη, είστε Υπουργός. Σε ποιον απευθύνεστε; Αξιολογήστε τα, η Κυβέρνησή σας.

Και κυρίως, όταν μιλάτε για αρχές της καλής νομοθέτησης και της χρηστής διακυβέρνησης, δεν μπορεί να έρχεστε να παίζετε τα παιχνίδια των εντυπώσεων. Αυτά να τα κάνετε με τον ΣΥΡΙΖΑ. Είναι παιχνίδι εντυπώσεων να λέτε ότι δεν μπορείτε να μονιμοποιήσετε τους ανθρώπους οι οποίοι παρέχουν υπηρεσίες οι οποίες καλύπτουν πάγιες και διαρκείς ανάγκες.

Η αγωνία με την οποία σπεύσατε να πείτε: «Δεν καλύπτουν πάγιες και διαρκείς ανάγκες», ακριβώς αποκαλύπτει ότι ξέρετε πολύ καλά ότι άπαξ και διαγνωστεί ότι καλύπτουν πάγιες και διαρκείς ανάγκες, όπως καλύπτουν, διότι κάθε μήνα υπάρχουν συντάξεις για να απονεμηθούν, εκτός αν έχετε αποφασίσει να κόψετε τις συντάξεις, κάθε μήνα υπάρχουν συντάξεις για να απονεμηθούν, άρα δεν τελειώνει το έργο τους, το οποίο είναι και πάρα πολύ υψηλής σημασίας.

Εγώ σας λέω, λοιπόν, κάτι για το οποίο θα μπορούσατε να επιφυλαχθείτε και να το εξετάσετε αντί να κάνετε τέτοιου είδους παρεμβάσεις εντυπώσεων.

Η Πλεύση Ελευθερίας, κύριε Γεωργιάδη, είναι εδώ καθημερινά και σας παρακολουθεί. Μας είπατε ότι ευχαριστιέστε κιόλας που σας παρακολουθούμε. Δεν έχουμε διάθεση να κοροϊδέψουμε κανέναν και προσωπικά έχω διανύσει μια διαδρομή που δεν επιτρέπει σε κανέναν να λέει ότι κοροϊδεύω και δεν επιτρέπω ούτε σε εσάς να το λέτε. Ίσως σας έχουν συνηθίσει άλλοι πολιτικοί αντίπαλοι να τα λέτε και να μην σας απαντούν. Σε εμένα, σας παρακαλώ, δεν θα το κάνετε αυτό, διότι με γνωρίζετε και γνωρίζετε πάρα πολύ καλά ότι ό,τι λέω το εννοώ, ό,τι λέω το κάνω και δεν λέω σήμερα άλλα και αύριο άλλα.

Δεύτερον, υπάρχουν ευρύτατα στο ελληνικό δημόσιο και στους συνδεδεμένους οργανισμούς –ξαναλέω- εργαζόμενοι που καλύπτουν πάγιες και διαρκείς ανάγκες και τους οποίους βασανίζετε ως εποχικούς. Συχνότατα -αφού με προκαλείτε-, συχνότατα τους διατηρείτε σε αυτήν τη σχέση, ενώ ο οικείος τομέας έχει διά μακρόν χιλιάδες κενές θέσεις οργανικές. Παραδείγματα; Η δημόσια υγεία. Καλή ώρα, είναι εδώ ο κ. Χρυσοχοΐδης, μίλησε για όλα τα άλλα θέματα σήμερα εκτός από αυτό. Η δικαιοσύνη: Δικαστικοί υπάλληλοι, ατελείωτες κενές οργανικές θέσεις. Η πυροπροστασία και η πολιτική προστασία: Τρεισήμισι χιλιάδες κενές οργανικές θέσεις. Τρεισήμισι χιλιάδες είναι τα κενά «και εσύ πετάς χαρταετό μαζί με τον Τουρνά», λέγανε στον κ. Μητσοτάκη οι εποχικοί. Ο Τουρνάς είναι ο Υφυπουργός Πολιτικής Προστασίας, το γνωρίζετε. Το λέω για όποιον δεν γνωρίζει.

Επομένως, ξέρετε ότι έχετε βεβαίως τη δυνατότητα μονιμοποίησης ανθρώπων σε κενές οργανικές θέσεις. Ξέρετε επίσης ότι τις προϋποθέσεις για τις προσλήψεις μέσω ΑΣΕΠ τις νομοθετείτε, τις εισηγείστε και άρα ξέρετε πάρα πολύ καλά ότι μπορεί να προβλεφθεί ως ειδικό προσόν η προϋπηρεσία την οποία έχουν οι άνθρωποι αυτοί. Και βέβαια, για να μην καθαγιάζουμε το ΑΣΕΠ, ξέρετε επίσης πάρα πολύ καλά ότι στο ΑΣΕΠ διορίζετε τις διοικήσεις και διορίζετε κομματικά πρόσωπα μέσα από τα συνήθη deals και τις ανταλλαγές που γίνονται.

Επίσης, ξέρετε -και να μη δημιουργείτε εντυπώσεις, κύριε Γεωργιάδη- ότι η Πλεύση Ελευθερίας είναι σήμερα στη Βουλή τρεις μήνες. Τρεις μήνες είμαστε στη Βουλή. Μη μας λέτε, λοιπόν, να αναθεωρήσουμε το Σύνταγμα. Εάν εισηγείστε και αν τοποθετείστε τώρα λέγοντας ότι θα είστε θετικός σε μια Αναθεώρηση του Συντάγματος σε αυτό το πεδίο -και το κρατάω και να το θυμάστε, 4 Οκτωβρίου του 2023 ότι μας προσκαλέσατε επί συνταγματικής Αναθεώρησης να αναθεωρηθεί η συγκεκριμένη διαδικασία-, θα είμαστε εδώ και θα δούμε τι θα πείτε και τι θα πούμε.

Στην οικεία βέβαια Αναθεώρηση του Συντάγματος να θυμάστε ότι εμείς έχουμε προτείνει κατάργηση της βουλευτικής ασυλίας, κατάργηση του νόμου περί ευθύνης Υπουργών και κατάργηση του διορισμού της ηγεσίας της δικαιοσύνης από την κυβέρνηση, για να μην ξαναγίνει και αυτό που έγινε πριν από λίγες εβδομάδες που βουτήξατε χαμηλά στην επετηρίδα του Συμβουλίου της Επικρατείας για να διορίσετε Αντιπρόεδρο του Συμβουλίου της Επικρατείας τον δικαστή ο οποίος ήρθε να πει στη Διάσκεψη ότι δεν πειράζει η απόφαση του 2012 της κ. Σακελλαροπούλου με την οποία επιτράπηκαν οικοδομικές και άλλες εργασίες και εγκατάσταση φωτοβολταϊκών στις καμένες εκτάσεις.

Αυτά προς το παρόν και να ξέρετε ότι εγώ θα σας απαντώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Ένα λεπτό, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μισό λεπτό, να πω κάτι πριν πάρετε τον λόγο.

Κοιτάξτε να δείτε: Οι Πρόεδροι των κομμάτων έχουν απεριόριστες παρεμβάσεις. Όποιος θέλει να έχει απεριόριστες παρεμβάσεις γίνεται Πρόεδρος κόμματος. Τελεία και παύλα.

Κύριε Υπουργέ, πιστεύω ότι θα πείτε αυτά που πρέπει να πείτε για να μην έχουμε συνέχεια.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ δεν εγγυώμαι. Να δούμε τι θα πει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Αγαπητή κυρία Πρόεδρε, κατ’ αρχάς χαίρομαι που συμφωνήσαμε ότι για να γίνει τελικά νομιμοποίηση χρειάζεται Αναθεώρηση του Συντάγματος. Άρα σήμερα νομιμοποίηση δεν μπορεί να γίνει, άρα όποιος υπόσχεται νομιμοποίηση κοροϊδεύει. Εγώ δεν κατηγορώ εσάς. Όποιος, οποιοσδήποτε, ο Άδωνις Γεωργιάδης, όποιος λέει σε κάποιον συμπολίτη μας «εγώ θα σε κάνω μόνιμο στο δημόσιο εκτός ΑΣΕΠ» είναι απατεώνας. Έχουν κριθεί στα δικαστήρια. Αυτό απαγορεύεται. Τριακόσιοι Βουλευτές να το ψηφίσουμε, δεν ισχύει.

Αν έρθει η ώρα της Αναθεώρησης, είπατε ότι σας είπα ότι εγώ θα δεχόμουν μια τέτοια ρύθμιση και ότι κρατάτε και την ημερομηνία. Σας είπα το ακριβώς αντίθετο. Όχι δεν θα τη δεχόμουν, θα την πολεμούσα, διότι σας εξήγησα ότι αν παίρναμε μια τέτοια απόφαση και κάναμε μια τέτοια αλλαγή στο Σύνταγμα, την επόμενη ημέρα η εκάστοτε σύνθεση της Ολομέλειας της Βουλής δεν θα ασχολείται με τίποτα άλλο από το πώς θα μονιμοποιούμε ανθρώπους που η κάθε κυβέρνηση τούς βάζει στο δημόσιο. Αυτό αποφασίσαμε ως έθνος να σταματήσουμε με τον νόμο Πεπονή και στη συνέχεια το βάλαμε και στο Σύνταγμα. Καλώς το έκανε ο αείμνηστος Σάκης Πεπονής και καλώς το βάλαμε στο Σύνταγμα.

Αυτό που εισηγείστε εσείς, κατά τη γνώμη μου, είναι μια κολοσσιαία οπισθοδρόμηση. Εγώ θέλω η χώρα μου να γίνει πράγματι κράτος δικαίου και στο κράτος δικαίου δεν μονιμοποιούν οι κυβερνήσεις, αλλά έχουν διαδικασίες.

Τώρα, όσο για όλο το άλλο το οποίο είπατε που το εκλαμβάνω ως μία μομφή κατά του ΑΣΕΠ, εγώ θέλω να είμαι ειλικρινής. Είμαι δεκαέξι χρόνια ήδη Βουλευτής. Δεν έχω ακούσει κανέναν Βουλευτή, κανένα κόμμα που να αμφισβητεί την ακεραιότητα των διαδικασιών του ΑΣΕΠ. Δεν ξέρω κανέναν. Είστε η πρώτη που ακούω. Η ιδέα ότι στον ΑΣΕΠ, επειδή διορίζονται όταν λήγουν οι θητείες των μελών από την κυβέρνηση, μπορεί μία κυβέρνηση να πει στον ΑΣΕΠ «βάλε αυτόν και μη βάλεις τον άλλον», θέλω να είναι σαφές στο Σώμα, με έχουν τιμήσει τρεις διαφορετικοί Πρωθυπουργοί με υπουργική θέση και ο ελληνικός λαός με αλλεπάλληλες εκλογές, δεν έχω ποτέ ούτε κατορθώσει ούτε προσπαθήσει ούτε μου πέρασε από το μυαλό η ιδέα ότι μπορεί να γίνει τέτοιου τύπου παρέμβαση στον ΑΣΕΠ.

Θέλω να ξέρουν όσοι μας ακούνε, κύριε Πρόεδρε, ότι οι διαδικασίες του ΑΣΕΠ είναι απολύτως αδιάβλητες.

Τέλος, είναι πολύ σωστή η απόφαση της κ. Σακελλαροπούλου και κακώς τη λέτε με στόμφο. Ακούστε τι λέτε: «Εάν δεν υπήρχε αυτή η απόφαση του Συμβουλίου της Επικρατείας, όποιος συμπολίτης μας είχε διαφωνία με ένα αιολικό πάρκο ή με μια εγκατάσταση φωτοβολταϊκών, δεν θα είχε να κάνει τίποτε άλλο από το να πάει να βάλει μια φωτιά. Θα έβαζε μια φωτιά μόνο και μόνο για να μη γίνει το αιολικό πάρκο ή η ηλιακή εγκατάσταση». Αυτό έκρινε το Σ.τ.Ε. τότε ως βασικό επιχείρημα και είχε απόλυτο δίκιο. Μεγαλύτερο κίνητρο εμπρησμών από αυτό δεν ακούς να υπάρχει στην Ελλάδα.

Είναι το ακριβώς αντίθετο απ’ ό,τι το παρουσιάσατε, γιατί, κυρία Πρόεδρε, κι εγώ σας παρακολουθώ. Θέλω να σας αναγνωρίσω ένα μεγάλο ταλέντο. Είστε ικανότατη ρήτορας και μπορείτε να κάνετε το μαύρο άσπρο. Ευτυχώς, όμως, υπάρχουν δικαστές εις τας Αθήνας και αποφάσισαν σωστά και προστάτευσαν και το κράτος και το περιβάλλον.

Συγκρατώ τον εαυτό μου και φεύγω και μετά θα ξαναμιλήσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία Πρόεδρε. Θα ακούσουν οι άλλοι Υπουργοί.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Γεωργιάδη, μη φεύγετε. Καθίστε, γιατί εμένα μου αρέσει να τα λέω παρουσία σας.

Πρώτα απ’ όλα, ευτυχώς υπάρχουν δικαστές εις τας Αθήνας και τους κάνατε Πρόεδρο Δημοκρατίας. Αυτό μας είπατε μόλις.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κακό είναι;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κακό είναι να ανταλλάσσονται δικαστικές υπηρεσίες με πολιτειακές θέσεις.

Σε σχέση με τις καμένες εκτάσεις και τις αναδασωτέες εκτάσεις επιδείξατε μια ισχυρή προσήλωση στο Σύνταγμα. Μακάρι να είχατε πράγματι αυτή την ισχυρή προσήλωση. Δεν θα είχε γίνει κουρελόχαρτο σε όλα τα χρόνια των μνημονίων με τις νομοθετικές πρωτοβουλίες και με την ψήφο σας. Αφού επιδείξατε τέτοια, λοιπόν, προσήλωση στο Σύνταγμα ξέρετε πάρα πολύ καλά, κύριε Γεωργιάδη, ότι αποτέλεσε απόφαση του ελληνικού λαού μέσω της Βουλής και του συντακτικού νομοθέτη να προστατεύονται ισχυρότατα οι καμένες εκτάσεις, πιο ισχυρά και από τα δάση που δεν έχουν καεί, ακριβώς για να αποτελεί αυτή η προστασία αντικίνητρο.

Η κ. Σακελλαροπούλου και η απόφαση αυτή του 2012 ήρε την προστασία και είπε «είναι Ο.Κ. να βάζουμε από κτίσματα μέχρι φωτοβολταϊκά» όπως είπατε εσείς -δεν το είπα εγώ- «μέχρι ανεμογεννήτριες στις καμένες εκτάσεις». Τα επίχειρα αυτής της αποφάσεως τα έχουμε ζήσει. Κάηκε ολόκληρη η χώρα το 2021 και ξανά ολόκληρη η χώρα το 2023 και η Κυβέρνησή σας επιχαίρει. Και ο Πρωθυπουργός λέει «είστε από άλλο πλανήτη, κυρία Κωνσταντοπούλου, που νομίζετε ότι μπορούμε ή θέλουμε να προστατεύσουμε όλα τα δάση. Είστε εξωγήινη». Μπορεί. Εγώ επιμένω ότι αντιπροσωπεύω τους Έλληνες πολίτες οι οποίοι έχουν την προσδοκία και την απαίτηση να προστατεύσετε τον δασικό πλούτο της χώρας μας. Είναι άλλωστε συνταγματική υψηλή σας υποχρέωση και όχι προαίρεση του κ. Μητσοτάκη. Έχουν καεί οι προστατευόμενες περιοχές, δρυμοί, η πατρίδα μου η Ηλεία, η πατρίδα μου η βόρεια Εύβοια, η Ρόδος, ο Έβρος. Ολόκληρη η Ελλάδα έχει καεί. Και εξακολουθείτε να λέτε ότι είναι καλώς καμωμένη η δικαστική απόφαση με την οποία εκτροχιάστηκε και παραβιάστηκε η συνταγματική προστασία.

Ως προς αυτά που είπατε για το κράτος, κύριε Υπουργέ, έχετε συνειδητοποιήσει ότι ζούμε στη χώρα του «πάμε και όπου βγει» και ασκείτε έργο διακυβέρνησης σε αυτή τη χώρα; Έχετε συνειδητοποιήσει ότι κοντεύουμε να φτάσουμε να ασκήσει η «HELLENIC TRAIN» αγωγή στο ελληνικό δημόσιο αντί να γίνει το αντίστροφο; Όπως κάποτε κάποιος είχε φροντίσει -μιας και είναι εδώ ο κ. Χρυσοχοΐδης- να κοντεύει να ασκήσει η «SIEMENS» αγωγή στο ελληνικό δημόσιο αντί να ασκήσει το ελληνικό δημόσιο στη «SIEMENS»; Είμαστε στη χώρα όπου υπάρχουν κενές οργανικές θέσεις. Κάνατε ότι δεν το ακούσατε και δεν απαντήσατε και τώρα είπατε θα αυτοσυγκρατηθείτε.

Υπάρχουν χιλιάδες κενές οργανικές θέσεις στη δημόσια υγεία, στην παιδεία, στη δικαιοσύνη, στην πολιτική προστασία. Παριστάνετε ότι δεν μπορείτε να πληρώσετε αυτές τις θέσεις, ότι δεν μπορείτε να βάλετε προσωπικό; Γιατί κρατάτε σε ομηρία ανθρώπους που θα μπορούσαν σε αυτές τις θέσεις να ασκήσουν ευόρκως και επωφελώς για το ελληνικό δημόσιο και για το κοινωνικό σύνολο τα καθήκοντά τους; Οι συνθήκες σε πάρα πολλούς τομείς λειτουργίας του κράτους σας είναι υποδεέστερες της δεκαετίας του 1950, της μεταπολεμικής εποχής. Το συνειδητοποιείτε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Πρόεδρε, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε. Είμαι στα τεσσεράμισι λεπτά και δικαιούμαι πεντάλεπτο κατά τον Κανονισμό, όπως γνωρίζετε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι, όχι. Οι παρεμβάσεις είναι τρίλεπτες όπως ξέρετε. Έχετε κάνει τέσσερις παρεμβάσεις. Έχετε μιλήσει είκοσι λεπτά μέχρι στιγμής.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα ολοκληρώσω. Δεν νομίζω ότι λέω κάτι που ενοχλεί το Προεδρείο. Προφανώς λέω κάτι που ενοχλεί την Κυβέρνηση.

**ΒΑΣΙΛΕΙΟΣ ΓΙΟΓΙΑΚΑΣ:** Ο συνάδελφος περιμένει να μιλήσει στα έδρανα. Πρέπει να σέβεστε τον συνάδελφο που περιμένει είκοσι λεπτά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Γιόγιακα, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αποχαιρετούμε τον κ. Γεωργιάδη που φεύγει. Νομίζω ότι άκουσε αυτά που είπα. Και θα περιμένω τις απαντήσεις του.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Και καλά κάνει. Και μπράβο του. Θα τα πει άλλη φορά. Θα σας παρακολουθεί.

Τον λόγο έχει ο κ. Παπαδόπουλος.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Αξιότιμε κύριε Πρόεδρε, αξιότιμοι κύριοι Υπουργοί, κυρίες και κύριοι συνάδελφοι, ως γιατρός και καινούργιος σε αυτά τα κοινοβουλευτικά έδρανα ξεκινώ με μια διαπίστωση. Μια διάγνωση έκανα. Διαπίστωσα την ύπαρξη μιας νόσου σε συναδέλφους που κατέχουν για πολλά χρόνια έδρανα και κυβερνητικές θέσεις. Η νόσος αυτή λέγεται εξοικείωση. Εξοικειωσίτιδα, πείτε την εσείς. Η προσβολή της ύπουλη. Η συμπτωματολογία της αμβληχρά. Στην πορεία της, όμως, διηθεί και εκφυλίζει σε τέτοιο βαθμό όπου ασθενής πολιτικός νοσεί σε μεγάλο βαθμό. Δεν το παθαίνουν μόνο οι πολιτικοί. Το βλέπουμε αυτό και σε πανεπιστημιακούς και σε κληρικούς ακόμα. Χάνει όλη του την ευσέβεια, όλη του την ιερότητα και στα τελικά στάδια της νόσου ξεχνά γιατί βρίσκεται στα έδρανα αυτά και συμπεριφέρεται ως δεινός καρεκλοκένταυρος.

Έτσι το έργο αυτής της Επιτροπής των Κοινωνικών Υποθέσεων, αγαπητοί μου, είναι ιερό. Ειδικά τα νομοσχέδια που αφορούν στο ΕΣΥ, στην υγεία δηλαδή, δέκα εκατομμυρίων Ελλήνων, η προχειρότητα και η ταχύτητα που ζήσαμε ήταν παροιμιώδης. Ο Έλληνας δεν βρίσκει την υγειά του στο ΕΣΥ. Δυστυχώς, το γνωρίζει και ζει το δράμα του.

Ερχόμαστε τώρα στα επί μέρους, στις λίστες χειρουργείων. Εδώ γνωρίζουμε όλοι ότι το ΕΣΥ καταρρέει. Το ένα νοσοκομείο μετά το άλλο αναγγέλλει τραγικές μειώσεις. Εχθες, προχθές το νοσοκομείο της Έδεσσας ανήγγειλε ότι σταματάει τα τακτικά χειρουργεία. Είναι από την περιφέρεια του Υπουργού Υγείας. Επίσης, από το ίδιο Νοσοκομείο της Έδεσσας λένε ότι φύγανε παθολόγοι γιατροί από τα περιφερειακά ιατρεία για να στηρίξουν το νοσοκομείο και υποφέρει ακόμα η περιφέρεια και τα χωριά.

Στο Νοσοκομείο Ιεράπετρας το ίδιο. Έφυγαν δεκαοκτώ γιατροί. Έφυγε και ο καρδιολόγος. Δεν μπορούν να γίνουν οι καρδιολογικές εκτιμήσεις και να γίνουν τα χειρουργεία. Το είπε και για το «Βενιζέλειο» ο συνάδελφος. Στα μεγάλα νοσοκομεία το ίδιο. Οι λίστες των χειρουργείων έχουν φτάσει στο Θεό. Μη νομίζετε ότι στα κεντρικά νοσοκομεία έχουμε κάτι διαφορετικό. Στο δικό μας νοσοκομείο γίνονταν εννιακόσια με χίλια χειρουργεία τον χρόνο και τώρα μετά βίας θα φτάσουμε στα τριακόσια.

Κύριοι συνάδελφοι, αυτά δεν περιγράφονται με λόγια. Τι σημαίνει, αγαπητοί μου, διακοπή των τακτικών χειρουργείων; Ξέρετε κανείς να χειρουργείται για πλάκα; Αφορά συμπολίτες μας που έχασαν τη υγειά τους και κινδυνεύουν να χάσουν ίσως και τη ζωή τους. Κινδυνεύει η υπόστασή τους και η υπόσταση της οικογένειάς τους.

Τα χειρουργεία, όπως ξέρετε, γίνονται για σοβαρές νεοπλασίες, για καρκίνους, για γυναικολογικά σοβαρά νοσήματα, νευροχειρουργικά, παιδοχειρουργικά νοσήματα. Η ενιαία λίστα που φέρατε προς ψήφιση κανένα πρόβλημα δεν μπορεί να λύσει. Ούτε ένα χειρουργείο δεν μπορεί να σβήσει από τη λίστα. Αυτά είναι νομοθετικά φτιασιδώματα, φίλοι μου και δεν πετυχαίνουν απολύτως τίποτα. Είναι πράγματι σαν να βλέπεις έναν ασθενή, έναν άνθρωπο να πεθαίνει από την πείνα και από τη δίψα και εσύ αντί να του προσφέρεις τροφή και νερό πας και φροντίζεις την κόμη του, του χτενίζεις τα μαλλιά, δηλαδή.

Την ενιαία λίστα όποιος και να την κάνει, όσο καταρτισμένος επιστήμονας και αν είναι, δεν μπορεί να βοηθήσει σε τίποτα. Αφήστε πως είναι και τελείως αντιεπιστημονικό, τριτοκοσμικό θα έλεγα, να μην ορίζονται και να μην αναγνωρίζονται οι ιατρικές υποειδικότητες. Άλλος ΟΡΛ είναι για το αυτί, άλλος για τον λαιμό, άλλος για το μέσο ους, άλλος για τον κοχλιακά εμφυτεύματα.

Αλήθεια, με τα νεοπλασματικά νοσήματα τι θα κάνετε; Θα μπουν κι αυτοί στη λίστα; Θα περιμένουν έξι μήνες; Ένα-δυο χρόνια; Πολύ φοβάμαι πως όταν θα έρθει η σειρά τους να τους φωνάξουν, θα έχουν γίνει όχι μόνο τα σαράντα, αλλά ίσως και το τριετές μνημόσυνο με τόσες χιλιάδες χειρουργεία που εκκρεμούν σε λίστες, όπως είπε και ο συνάδελφος του ΠΑΣΟΚ.

Για τη λύση, λοιπόν, του προβλήματος αυτού, η Νίκη προτείνει δεκάδες ή και εκατοντάδες προσλήψεις έμπειρων, έντιμων χειρουργών, σοβαρών, που μπορούν να σταθούν ως συντονιστές διευθυντές, που θα δημιουργήσουν χειρουργικές ομάδες με βοηθούς, αναισθησιολόγους, εργαλειοδότες. Εάν δεν έχουμε στο εσωτερικό της χώρας, να προσεγγίσουμε από το εξωτερικό, τόσα παιδιά μας έφυγαν έξω. Να δώσουμε μισθολογικά κίνητρα να μπορέσει ένας γιατρός να ζήσει αξιοπρεπώς την οικογένειά του, χωρίς να χρειάζεται να κάνει δεύτερη δουλειά. Και να δώσουμε και επιστημονικά κίνητρα. Προσέξτε το αυτό, αγαπητοί μου, πρέπει να αγαπήσουν οι γιατροί το νοσοκομείο, όπως παλιά το αγαπήσαμε εμείς. Τώρα ο γιατρός αποστρέφεται το νοσοκομείο. Υπάρχουν μαζικές παραιτήσεις, εξαντλητικά ωράρια, δεν βγαίνουν οι εφημερίες, καβγάδες μεταξύ των συναδέλφων. Όπου φτώχεια και γκρίνια! Αφήστε, δε, που οι γιατροί αντιμετωπίζουν και την επιθετικότητα των ασθενών –η οποία ως ένα βαθμό είναι δικαιολογημένη- και κινδυνεύει η σωματική τους ακεραιότητα χωρίς ασφάλεια στα νοσοκομεία.

Θυμάμαι όταν ήμουν νεαρός γιατρός στο «ΑΧΕΠΑ» μας έδιωχναν και δεν φεύγαμε από το νοσοκομείο. Θέλαμε να είμαστε κοντά στον καθηγητή μας που μας ενέπνεε, να μη χάσουμε λεπτό από κάθε χειρουργείο, γιατί ήταν μια συναρπαστική εμπειρία να είσαι κοντά σε τέτοιους ανθρώπους. Μιλώ για τον καθηγητή μου τον κ. Σπανό που είναι εν ζωή, ένας πραγματικά πρωτοπόρος καρδιοχειρουργός.

Προβάλλετε, επίσης, το επιχείρημα –δήθεν- ότι θα γίνεται παραβίαση, λόγω του χρηματισμού των ιατρών, της λίστας. Το επιχείρημα, κύριοι, είναι έωλο. Αυτό λύνεται πολύ εύκολα, όπως σας είπαμε, με την τοποθέτηση σε κάθε νοσοκομείο γραμματείας σχεδιασμού χειρουργικής λίστας, όπως υπάρχει σε όλο τον πολιτισμένο κόσμο. Αυτές οι γραμματείες μπορεί να είναι από νοσηλευτές, να είναι συνδεδεμένες με τις υγειονομικές περιφέρειες, ακόμα και με το Υπουργείο Υγείας. Οι Γερμανοί λένε: «Καλή η εμπιστοσύνη, αλλά ο έλεγχος καλύτερος».

Σας είπα να δημιουργηθούν χειρουργικές ομάδες. Να ελέγχονται, όμως, οι χειρουργικές ομάδες, να ελέγχονται τα αποτελέσματα κάθε χρόνο. Αυτές οι χειρουργικές ομάδες που σας είπα να δημιουργήσετε, κάθε χρόνο να μας παρουσιάζουν πόσους χειρούργησαν, τι επιπλοκές είχαν, πόσους θανάτους είχαν. Να ενθαρρύνουμε τους καλούς και τους άλλους, οι οποίοι υπολείπονται στα αποτελέσματα, να βρούμε τρόπο να τους βελτιώσουμε. Μόνο έτσι θα ελαττωθούν και θα μηδενιστούν οι λίστες, με το να δημιουργήσετε μερικές εκατοντάδες χειρουργικές ομάδες στο Εθνικό Σύστημα Υγείας.

Κι ένα άλλο σημείο στο νομοσχέδιο, που διέφυγε λάθρα, είναι ότι αφιερώνεται μια ολόκληρη σελίδα περίπου για να μας πείσετε ότι τα δεδομένα αυτά θα είναι διαφυλαγμένα. Κύριοι, ένα χειρουργικό ιστορικό, όπως ξέρετε, είναι λεπτομερέστατο. Περιέχει περίπου χιλιάδες πληροφορίες προσωπικές για τον κάθε ασθενή, από τα σωματομετρικά του χαρακτηριστικά, αν έχει κληρονομικά νοσήματα, αν έχει νοσηλευτεί, αν έχει χειρουργηθεί παλιά, αν είναι παντρεμένος, αν έχει παιδιά, αν πίνει, αν καπνίζει. Υπάρχουν χιλιάδες δεδομένα, τα οποία ποιος θα τα διαχειρίζεται; Μια κεντρική επιτροπή του Υπουργείου; Αυτό στα χέρια επίδοξων κυβερνήσεων μήπως λέγεται κεντρική φακελοποίηση; Ή μήπως μιλάμε για την εκπλήρωση του ονείρου κάθε ολοκληρωτικού καθεστώτος; Ήδη στο πλαίσιο της ηλεκτρονικής διακυβέρνησης, που με φρενήρεις ρυθμούς μπαίνουμε, όλοι ξέρουμε πόσο εύκολα χακάρονται αυτά τα δεδομένα, με πιο πρόσφατο να έχουμε το παράδειγμα της Λετονίας. Και τέλος, δεν ξεχνάμε ότι είστε η Κυβέρνηση του «Predator» και των υποκλοπών και δεν θα διστάσετε, φαντάζομαι, να διαχειριστείτε τέτοια πράγματα.

Πάμε στον κορωνοϊό τώρα. Σε ποια επιδημιολογικά κριτήρια, αγαπητοί μου, σε ποιες επιδημιολογικές μελέτες στηρίζεστε, όταν οι συνάδελφοι στην Επιτροπή των Κοινωνικών Υποθέσεων σύσσωμοι είπαν ότι δεν υπάρχει πανδημία; Αυθαίρετα αποφασίζετε; Δεν υπάρχουν επιστημονικά δεδομένα για εσάς; Δεν ξεχνάμε τα μέτρα που πήρατε στην πανδημία. Ήταν διοικητικά, αστυνομικά, ήταν μέτρα πολιτικά, τα οποία -ακούστε το αυτό- καταπάτησαν τη νομιμότητα, γιατί επιβλήθηκαν μέσω εξαναγκασμών. Εξαναγκάστηκαν! Να σας θυμίσω τα πρόστιμα, τις αναστολές, το να μην μπορείς να πας σε ένα ιατρείο να δεις έναν γιατρό, οι άνθρωποι να χάνουν εξάμηνα από τις σχολές τους, να χάνεις τη δουλειά σου. Ήταν μέτρα συνταγογραφημένα από τον Υπουργό Υγείας, που σίγουρα και σε αυτόν κάποιος άλλος τα υπαγόρευσε.

Στόχευαν στο να πλήξουν τις ατομικές ελευθερίες των πολιτών και έβαλλαν ευθέως την ποιότητα της δημοκρατίας μας. Ρεζιλεύτηκαν όλες οι επιστήμες, αλλά αυτή που ρεζιλεύτηκε περισσότερο ήταν η ιατρική επιστήμη, ακολούθησε η νομική, ενώ η οικονομία μπήκε 50 δισεκατομμύρια ευρώ μέσα. Το «πίπτειν ανθρώπινον, το να εμμένεις στην πτώση εωσφορικό» έλεγε ο Άγιος Ιωάννης Χρυσόστομος.

Γιατί τόση σπουδή στη διατήρηση του αφηγήματος; Είναι «χορός εκατομμυρίων», είπαν συνάδελφοι. Είναι «δουλίτσες» είπαν κάποιοι άλλοι για τα τεστ, «δουλίτσες» για τα εμβόλια. Για ποια εμβόλια; Τα απολύτως απαραίτητα, τα απολύτως ασφαλή; Από πρωθυπουργικά χείλη ακούστηκαν αυτά. Πότε θα γίνουν διώξεις για διακίνηση ψευδών ειδήσεων;

Από την άλλη πλευρά, όταν ο πλανήτης βοά για την αναποτελεσματικότητα και τις επιπλοκές των εμβολίων, σας αναφέρω τη μελέτη του «Cleveland Clinic» να τη δείτε. Πλήθος μελετών από τη διεθνή βιβλιογραφία τα πιστοποιούν. Πώς θα κρύψετε τις ξαφνικίτιδες; Πώς θα κρύψετε την έξαρση των αιφνιδίων θανάτων; Το χαλί πλέον είναι πολύ μικρό. Πού θα τα αποδώσετε όλα αυτά όταν υπάρχουν μελέτες από τη Γερμανία, την Αγγλία, στοιχεία από την EUROSTAT που δείχνουν καθαρά ότι όσο υψηλό είναι το ποσοστό εμβολιασμού της χώρας τόσο η θνησιμότητα –που σημαίνει θνητότητα από όλες τις αιτίες- αυξάνει.

Η EUROSTAT στις 27-2-23 αναφέρει ότι ο μέσος ευρωπαϊκός όρος έχει αυξηθεί γύρω στο 19% στη θνησιμότητα, αλλά στη Γερμανία και στην Ισλανδία όπου έχουν 80% εμβολιαστική κάλυψη και πάνω, η θνησιμότητα ήταν στο 37% στη Γερμανία, 43% στην Ισλανδία, ενώ σε χώρες όπως η Βουλγαρία όπου είχαν 30% εμβολιαστική κάλυψη και χρησιμοποιήθηκαν σωστά ακόμα και αυτά τα κακά εμβόλια –χρησιμοποιήθηκαν, δηλαδή, εκεί που έπρεπε να χρησιμοποιηθούν και όχι σε όλους-είχαν μείωση της γενικής θνησιμότητας: Η Ρουμανία 5,5% και η Βουλγαρία 6%. Αμφισβητούμε τα στοιχεία της EUROSTAT;

Ο κορωνοϊός βρίσκεται σήμερα σε ενδημική μορφή και εν πολλοίς υποβαθμίζεται η νοσογόνος δράση του, ενώ αυξήθηκε η λοιμογόνος. Με απλά λόγια, ευκολότερα μεταδίδεται ενώ προκαλεί ηπιότερη νόσο. Γνωρίζουμε από τη νοσολογία ότι ο άνθρωπος περνά τέτοιες λοιμώξεις, δηλαδή γριππώδη σύνδρομα και κρυολογήματα, δύο, τρεις τέσσερις και πέντε φορές τον χρόνο και αυτά οφείλονται, εν πολλοίς, στο 20% - 40% σε κορωνοϊούς. Κάθε φορά δηλαδή, που θα αυξάνονται τα κρούσματα και που είναι -όπως σας είπα- ένα φαινόμενο περιοδικό, φυσιολογικό, η Κυβέρνηση θα εφαρμόζει μέτρα; Θα εφαρμόζει υποχρεωτικότητες, εμβόλια και πιστοποιητικά; Μη γένοιτο! Τότε θα μιλάμε για υγειονομική χούντα.

Τέλος, θα ήθελα να αναφερθώ και στο έγκλημα αυτό των προστίμων που είπαν και οι άλλοι. Είναι όνειδος το πρόστιμο στους άνω των εξήντα ετών. Οι μνημονιακές κυβερνήσεις μετατρέψατε τα τιμημένα γεράματα σε πλήθος εξαθλιωμένων φτωχών συνταξιούχων που δεν έχουν να πάρουν την τροφή τους, το γάλα τους, τα φάρμακά τους και τους βάζετε και πρόστιμα; Αίσχος, κύριοι συνάδελφοι. Κάνω έκκληση σε όποιον ακούει, στην Πρόεδρο της Δημοκρατίας που αναφερθήκατε πριν, στην Κυβέρνηση, στους κυβερνητικούς Βουλευτές, σε όλους όσους είναι εδώ μέσα, να ενώσουμε τις φωνές μας και να σταματήσουμε το έγκλημα αυτό μέσα στης φτώχειας τον καιρό.

Για τα φάρμακα ήθελα να πω ότι είναι προς τη σωστή κατεύθυνση, αλλά έχω να αναφέρω τρία πράγματα: Πρώτον, να εξασφαλιστεί η επάρκεια στα φάρμακα να μη δούμε ελλείψεις σε αντιβιώσεις, σε αντιβηχικά σιρόπια, όπως είδαμε τα προηγούμενα έτη. Δεύτερον, να σας επιστήσω την προσοχή να μην αφαιρείτε από την αγορά φάρμακα που χρησιμοποιούνται ευρέως, όπως για την αρτηριακή υπέρταση, τον σακχαρώδη διαβήτη κ.λπ. που τα χρησιμοποιούν για δεκαετίες οι άνθρωποι. Γιατί, όπως ξέρετε, ο ασθενής συνδέεται με τα φάρμακα. Έχετε Υφυπουργό εξαίρετο ψυχίατρο να σας πει λίγο τι συμβαίνει όταν αφαιρείται ένα τέτοιο φάρμακο από τον ασθενή και πώς εμείς οι κλινικοί γιατροί κάθε μέρα δεχόμαστε τέτοια τηλεφωνήματα. Μπορεί να του δίνεις ύστερα ένα άλλο φάρμακο το οποίο, όμως, έχει αλλάξει χρώμα, έχει αλλάξει κουτί, να του δίνεις στην κατάλληλη δόση την κατάλληλη ουσία και να κάνει δύο, τρεις και τέσσερις εβδομάδες να συνέλθει ο ασθενής.

Και τέλος, λόγω της πείνας που έχει έρθει σε ελληνικά νοικοκυριά και της δυσθρεψίας -υπάρχει υποβιταμίνωση- οι άνθρωποι σιτίζονται με υδατάνθρακες μόνο, empty calories που λέμε στα νέα ελληνικά, πιστεύουμε πως θα ήταν καλό να συνταγογραφούνται και οι βιταμίνες.

Και τέλος, για την επιτροπή της υποβοηθούμενης αναπαραγωγής θέλω να σημειώσω το εξής: Στην Ελλάδα μόνο οι γιατροί και οι δικηγόροι τα ξέρουν όλα; Μόνο τέτοιους βλέπω ότι προωθούνται –παρ’ όλο που είμαι γιατρός- και μάλιστα, συνταξιούχους. Δεν έχει άλλους;

Υπάρχει κάποια συναλλαγή -είπαν κάποιοι συνάδελφοι-, κάποιο τάξιμο, κάποιο ανταπόδομα; Δεν μας ενδιαφέρει. Τα θέματα αυτά, όμως, που θίγει η επιτροπή της υποβοηθούμενης αναπαραγωγής είναι σημαντικά. Η Νίκη ζητάει σε αυτές τις επιτροπές συμμετοχή εκπρόσωπου εγνωσμένου κύρους που θα προτείνει η Εκκλησία της Ελλάδας, ώστε να διασφαλίζεται η τήρηση της πίστης και της ορθόδοξης μας παράδοσης.

Κύριε Πρόεδρε, θέλω να απευθυνθώ σε εσάς. Με ρωτήσατε αν είμαι εμβολιασμένος. Θα σας πω τι έλεγα και στους ασθενείς μου και στα παιδιά μου. Είμαι καρδιοχειρουργός και όποτε δίνω ένα φάρμακο πρέπει να είναι πολύ καλά ζυγισμένο. Γιατί; Πρώτον, ποτέ δεν θα έδινα ένα εμβόλιο το οποίο για να χαρακτηριστεί ως εμβόλιο έπρεπε να αλλάξει ο ορισμός του στην Παγκόσμια Οργάνωση Υγείας. Δεύτερον, όταν η τεχνολογία mRNA δεν έχει πάρει μόνιμη άδεια και δεν έχει πάρει άδεια ούτε καν για τους του τετάρτου σταδίου νεοπλασματικούς ασθενείς, αυτοί συμμετέχουν μόνο σε ειδικές εργασίες.

Αυτά ήθελα να αναφέρω, σας ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Γιόγιακας.

**ΒΑΣΙΛΕΙΟΣ ΓΙΟΓΙΑΚΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, άκουσα μέχρι τώρα με ιδιαίτερη προσοχή αρκετούς συναδέλφους να τοποθετούνται. Ένιωσα ότι είμαστε σε ιατρικό αμφιθέατρο πιο πολύ σήμερα παρά στο Κοινοβούλιο. Άκουσα διάφορες απόψεις. Δεν θα ήθελα να σχολιάσω ως συνάδελφος γιατρός -που είμαι και εγώ καρδιολόγος-, γιατί θα παρεξηγηθούμε και νομίζω ότι το σύνολο της επιστήμης έχει χαράξει κάποιες γραμμές. Τώρα να ερχόμαστε να αμφισβητούμε τα δεδομένα της επιστήμης σε αυτόν τον χώρο νομίζω ότι δεν μας πρέπει ως γιατροί.

Από εκεί και πέρα θέλω να ξεκινήσω με μια διευκρίνιση προς τους αξιότιμους Βουλευτές της Αντιπολίτευσης. Δεν υποστήριξε κάποιος είτε από τη Συμπολίτευση είτε από την πολιτική ηγεσία του Υπουργείου Υγείας ότι το νομοσχέδιο αυτό είναι κάτι περισσότερο από αυτό που ομολογούν οι περισσότερες από τις διατάξεις του. Είναι, δηλαδή, ένα νομοθέτημα με το οποίο κατά κύριο λόγο διευθετούνται έγκαιρα κάποια θέματα με αρκετές ρυθμίσεις, θα έλεγε κάποιος, μεταβατικού χαρακτήρα. Αντί, λοιπόν, το νομοσχέδιο να αξιολογηθεί από την Αντιπολίτευση στις σωστές του διαστάσεις, ακούστηκε κάποια γκρίνια, κύριε συνάδελφε, εισηγητή μας, γιατί δεν αντιμετωπίζει μεγάλα και γνωστά ζητήματα του Εθνικού Συστήματος Υγείας κ.λπ.. Δηλαδή σύμφωνα με τη λογική αυτή οι νομοθετικές πρωτοβουλίες που κοιτάνε για το «εδώ και τώρα» δεν έχουν σημασία, λες και θα έπρεπε να μην ασχολείται η Κυβέρνηση με επείγουσες εκκρεμότητες, αλλά να τις παραβλέπει στο όνομα κάποιων ιδεατών λύσεων στο μέλλον.

Έτσι, αγαπητές και αγαπητοί συνάδελφοι, η Αντιπολίτευση επιχειρεί να εκμεταλλευθεί τη συζήτηση γι’ αυτό το νομοσχέδιο για να μιλήσει για ό,τι στραβό συμβαίνει στον χώρο της υγείας. Στην προσπάθεια αυτή, όμως, ισοπεδώνει ή αρνείται αυτά που έχει πετύχει η Κυβέρνηση της Νέας Δημοκρατίας από το 2019.

Θεωρώ, λοιπόν, σωστό και χρήσιμο να φρεσκάρουμε λίγο τη μνήμη μας και τη μνήμη της Αντιπολίτευσης, να θυμίσουμε ότι μέσα σε αυτά τα τέσσερα χρόνια οι τακτικές δαπάνες του προϋπολογισμού προς το ΕΣΥ αυξήθηκαν κατά 37%, ότι τα κρεβάτια στις μονάδες εντατικής θεραπείας διπλασιάστηκαν, κυρίες και κύριοι συνάδελφοι, από πεντακόσια πενήντα στα χίλια διακόσια, κυρία Λινού, ότι το υγειονομικό προσωπικό αυξήθηκε κατά επτάμισι χιλιάδες άτομα σε καθαρούς αριθμούς, δηλαδή προσλήψεις μείον αποχωρήσεις, ότι δόθηκαν για πρώτη φορά ύστερα από δεκαπέντε χρόνια αυξήσεις στο ιατρικό και νοσηλευτικό προσωπικό. Σίγουρα είναι λίγα, θέλουμε πολύ περισσότερα για τους συναδέλφους γιατρούς. Από εδώ μέσα όλοι μπορούμε να υποσχόμαστε, όμως, το θέμα είναι κατά πόσο μπορούμε να ανταπεξέλθουμε σε αυτές τις ανάγκες.

Για να καλύψουμε, λοιπόν, αποτελεσματικά τα κενά του ιατρικού και νοσηλευτικού προσωπικού σε ορεινές, νησιωτικές και απομακρυσμένες περιοχές και για να παραμείνουν οι γιατροί στο ΕΣΥ είναι μια πρόκληση -και θα έλεγα σημαντική πρόσκληση από όλους μας- να μπορέσουν να επιστρέψουν συνάδελφοι γιατροί από το εξωτερικό. Σίγουρα όλοι αναγνωρίζουμε ότι έχουμε σημαντικές ανάγκες στο Εθνικό Σύστημα Υγείας και ιδιαίτερα από συγκεκριμένες ειδικότητες. Το βλέπουμε όλοι μας, το αντιμετωπίζουμε, γινόμαστε κοινωνοί των προβλημάτων. Από την άλλη δύσκολα αρκετοί συνάδελφοι αποφασίζουν να ενταχθούν.

Και όπως σας είπα και πριν, κύριε Υπουργέ, πρέπει να επισπευστούν οι διαδικασίες προσλήψεων των γιατρών και των νοσηλευτών. Δεν μπορεί να ξεκινάει μια πρόσληψη το 2019 και να ολοκληρώνεται το 2025. Όπως στο Υπουργείο Παιδείας -είδαμε τα τελευταία χρόνια- με πολύ σύντομες διαδικασίες προσλήφθηκαν είκοσι πέντε χιλιάδες εκπαιδευτικοί, είναι μια ευκαιρία, μια καινοτομία να δούμε και εδώ πώς μπορούμε να επισπεύσουμε αυτές τις διαδικασίες.

Πρέπει να πούμε, λοιπόν, πως ότι ξεκίνησαν συνεργασίες με τον ιδιωτικό τομέα για να αντιμετωπιστούν πιεστικές ανάγκες, όπως είναι η εξάλειψη των ράντζων στα μεγάλα νοσοκομεία της Αθήνας, θέλουμε να σας θυμίσουμε ότι μπήκαν στην άυλη συνταγογράφηση πάνω από τέσσερα εκατομμύρια πολίτες και ότι γράφτηκαν σε προσωπικό γιατρό σχεδόν πέντε εκατομμύρια από ενάμισι εκατομμύριο που ήταν το 2019, ότι ξεκίνησαν προγράμματα δωρεάν προληπτικών εξετάσεων, όπως το πρόγραμμα «ΦΩΦΗ ΓΕΝΝΗΜΑΤΑ» και δωρεάν διαγνωστικών εξετάσεων για σοβαρές και χρόνιες παθήσεις. Δηλαδή, κυρίες και κύριοι συνάδελφοι, όχι μόνο κρατήθηκε όρθιο το Εθνικό Σύστημα Υγείας και η συμβολή των γιατρών, των νοσηλευτών και του άλλου προσωπικού σε αυτό είναι αναμφισβήτητη, αλλά ξεκίνησε και ο νέος δημόσιος υγειονομικός χάρτης. Δεν λέμε, επομένως, ότι δεν υπάρχουν σοβαρά προβλήματα που πρέπει να αντιμετωπιστούν, αλλά είναι και το άλλο που παραβλέπουμε, τα σημαντικά βήματα που πρέπει να κάνουμε προς τα εμπρός και που έγιναν την τελευταία τετραετία.

Κυρίες και κύριοι συνάδελφοι, παρά το ότι ο σκοπός του νομοσχεδίου είναι κυρίως να διασφαλιστεί η ομαλή λειτουργία δημόσιων φορέων, υγειονομικών και άλλων, υπάρχουν επίσης ρυθμίσεις με τις οποίες επιχειρείται να βελτιωθούν διάφορες υπηρεσίες υγείας προς τους πολίτες. Είναι η ψηφιακή ενιαία λίστα χειρουργείων, το ηλεκτρονικό σύστημα παρακολούθησης διακίνησης φαρμάκων, η κατ’ οίκον αποστολή φαρμάκων για τη θεραπεία σοβαρών ασθενειών, το ενιαίο μητρώο νεοπλασματικών ασθενειών.

Σχετικά με αυτά που ειπώθηκαν στην επιτροπή για τη λίστα χειρουργείων, αξίζει να πούμε ξανά ότι δεν αλλάζει η διαδικασία που νομοθετήθηκε το 2016, απλώς μεταφέρεται από το χαρτί και δηλώνεται στο σύστημα η κάθε εγγραφή στη λίστα. Αυτό δίνει τη δυνατότητα να ενημερώνεται η λίστα έγκαιρα και σωστά, να εντοπίζονται οι εγγραφές του ίδιου ασθενούς σε διαφορετικά νοσοκομεία, αλλά να μην χάνει ωστόσο την ελευθερία να επιλέξει ποιος θα τον χειρουργήσει, να ανανεώνεται η λίστα πιο γρήγορα και έτσι να μειωθεί και ο χρόνος αναμονής. Αυτό είναι όλο και ασφαλώς, δεν έχει σχέση με τάχα ιδιωτικοποίηση των χειρουργείων από το παράθυρο, όπως ανέφεραν ορισμένοι. Νομίζω ότι τέτοιες βελτιώσεις πρέπει να είναι καλοδεχούμενες, ακόμα και όταν νομοθετούνται στο πλαίσιο κάποιων άλλων προτεραιοτήτων.

Η Νέα Δημοκρατία, κυρίες και κύριοι συνάδελφοι, ανανέωσε την εμπιστοσύνη των Ελλήνων πολιτών με μια από τις κύριες δεσμεύσεις της να είναι ένα νέο Εθνικό Σύστημα Υγείας ευρωπαϊκού επιπέδου, με πρόσθετο όπλο το 9% των πόρων από το Ταμείο Ανάκαμψης που θα πάει στο ΕΣΥ ύψους 1,5 δισεκατομμυρίου ευρώ.

Θα ανακαινιστούν ογδόντα νοσοκομεία στα τμήματα επειγόντων και εκατόν πενήντα έξι κέντρα υγείας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, κύριε συνάδελφε.

**ΒΑΣΙΛΕΙΟΣ ΓΙΟΓΙΑΚΑΣ:** Κλείνω, κύριε Πρόεδρε. Θα γίνουν τέσσερα νέα νοσοκομεία, τριακόσιες δεκαπέντε μονάδες τηλεϊατρικής, είκοσι πέντε κέντρα αποκατάστασης και τριακόσιες ένδεκα δομές ψυχικής υγείας. Θα επεκταθεί το σύστημα ηλεκτρονικής συνταγογράφησης και θα ολοκληρωθεί ο ηλεκτρονικός φάκελος υγείας κάθε πολίτη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε. Ακολουθεί η κ. Καζάνη από το ΠΑΣΟΚ.

**ΑΙΚΑΤΕΡΙΝΗ ΚΑΖΑΝΗ:** Κύριε Πρόεδρε, κύριε Υπουργέ, κυρίες και κύριοι, τα επτά λεπτά δεν επαρκούν για να εκφράσω το σοκ, τη θλίψη, αλλά και την οργή που νιώθω την τελευταία εβδομάδα.

Για άλλη μια φορά χιλιάδες κάτοικοι του τόπου μου, της Εύβοιας, είδαν τους κόπους τους να καταστρέφονται μέσα σε λίγες ώρες. Έζησαν τον εφιάλτη του να μην έχεις πού να μείνεις, να μην ξέρεις πώς θα βιοποριστείς αύριο. Σπίτια χωρίς ρεύμα, χωρίς νερό. Το βόρειο και κεντρικό τμήμα του νησιού αποκόπηκε από την πρωτεύουσα του νομού, τη Χαλκίδα, αλλά και από την υπόλοιπη επικράτεια. Δρόμοι άνοιξαν στα δύο ή έκλεισαν από τις κατολισθήσεις. Πλημμυρισμένοι οικισμοί και κατεστραμμένες καλλιέργειες. Για άλλη μια φορά το Προκόπι, το Μαντούδι, το Πήλι, η Αγία Άννα, ο Νέος Πύργος, οι Γούβες επλήγησαν. Ανυπολόγιστες καταστροφές στο Μετόχι, τις Ροβιές και το Αρτεμίσιο. Και όλα αυτά αντανακλούν τον φόβο, την ταλαιπωρία και την απογοήτευση που οι κάτοικοι των περιοχών αυτών βίωσαν και συνεχίζουν να βιώνουν. Δεν έχει περάσει ούτε ένας μήνας από τις προηγούμενες καταστροφές που η κακοκαιρία «Ντάνιελ» προκάλεσε. Οι δύο πρόσφατες κακοκαιρίες είχαν ως αποτέλεσμα την ολική καταστροφή της παραγωγής σύκων στη βόρεια Εύβοια και συγκεκριμένα στην περιοχή του Ταξιάρχη. Καταστράφηκαν τόσο τα σύκα που δεν είχαν συλλεχθεί όσο και η παραγωγή που ήταν σε διαδικασία αποξήρανσης στις λιάστρες. Στους ανθρώπους αυτούς οφείλονται ακόμη παλαιότερες αποζημιώσεις από προηγούμενες καταστροφές. Αποζημιώσεις οφείλονται και στους ελαιοπαραγωγούς της βορείου Εύβοιας για τις πυρκαγιές του 2021. Τίθεται πλέον σοβαρό θέμα επιβίωσης για τους ίδιους, ενώ η συνέχιση της παραγωγικής τους δραστηριότητας είναι αβέβαιη.

Κύριοι, βιώνουμε πλέον συνεχώς τα αποτελέσματα της κλιματικής αλλαγής. Πρόκειται για ένα φαινόμενο που είναι εδώ και οι επιπτώσεις του θα επηρεάζουν όλο και εντονότερα την καθημερινότητά μας. Οφείλουμε να θωρακιστούμε απέναντι στις επιπτώσεις των ακραίων φυσικών φαινομένων, ώστε να μην βιώσουμε ξανά ανάλογες καταστροφές και να μην χαθούν περιουσίες, ούτε ένα σπίτι ούτε μια ανθρώπινη ζωή.

Πολλές φορές χαρακτηρίζουμε την Εύβοια πολύπαθη. Ειλικρινά όμως, κουράστηκα να ακούω και να χρησιμοποιώ αυτόν τον χαρακτηρισμό. Κουράστηκαν και κάτοικοι της. Κουράστηκαν να ζουν σε έναν τόπο με τόσες δυνατότητες, αλλά με ελάχιστες υποδομές, χωρίς τα αναγκαία έργα για να εξασφαλίζεται όχι πλέον το ευ ζην αλλά το ζην των κατοίκων. Ένα νησί με τόση φυσική ομορφιά και τόσο φυσικό πλούτο που πρέπει επιτέλους να αναπτυχθεί οικονομικά, τουριστικά και βέβαια, με τρόπο περιβαλλοντικά βιώσιμο.

Κυρίες και κύριοι, αναφορικά με το προς ψήφιση νομοσχέδιο, διαβάζοντας τα άρθρα του δεν θα μπορούσα να μην τα κρίνω και με την ιδιότητά μου ως γιατρός και με βάση την εμπειρία μου στο ΕΣΥ. Ένα νομοσχέδιο που επικαλείται την πανδημία για τη συνέχιση της παράτασης των συμβάσεων, Υποπληρωμένη εργασία, απλήρωτες εφημερίες, εργασιακή αβεβαιότητα. Αβεβαιότητα που βιώνουν οι χιλιάδες επικουρικοί γιατροί και νοσηλευτές χάρη στους οποίους το ΕΣΥ κατάφερε να ανταπεξέλθει στα δύσκολα χρόνια της πανδημίας.

Το άρθρο 5 αναφέρεται στην υπέρβαση της σαράντα οκτάωρης εργασίας ιατρών, πρακτική που θέτει σε κίνδυνο την ηθική, ψυχική και σωματική υγεία των εργαζομένων και βέβαια, την ασφάλεια των ίδιων των ασθενών. Οι υποπληρωμένες και υπερφορολογημένες εφημερίες του προσωπικού του ΕΣΥ σε σύγκριση με τους ιατρούς που προσφέρουν τις υπηρεσίες τους με μπλοκάκι, όπως φαίνεται από το άρθρο 2, δημιουργούν εργαζόμενους πολλών ταχυτήτων.

Οφείλουμε να εγκαταλείψουμε αυτή την πολιτική και να προβούμε άμεσα στην αύξηση των αποδοχών του ιατρονοσηλευτικού προσωπικού, στην προκήρυξη νέων θέσεων εργασίας, στη θέσπιση κινήτρων και στην ένταξη των επαγγελμάτων αυτών στα βαρέα και ανθυγιεινά.

Όσον αφορά στο κύριο άρθρο του νομοσχεδίου, το άρθρο 11 περί της ενιαίας λίστας χειρουργείων δεν διασφαλίζεται η επίλυση των υπαρχόντων προβλημάτων.

Αν θέλουμε, κύριοι, να αντιμετωπίσουμε την αναμονή των χειρουργικών επεμβάσεων, πρέπει πρωτίστως να λειτουργήσουν όλες οι χειρουργικές αίθουσες. Και αυτό μπορεί να επιτευχθεί μόνο με την κάλυψη των ελλείψεων σε προσωπικό, ιατρούς κυρίως αναισθησιολόγους και νοσηλευτές.

Το σύνολο του άρθρου δημιουργεί περισσότερα ερωτήματα παρά επιλύει προβλήματα. Σκοπός της λίστας είναι η εξασφάλιση της διαφάνειας στις αναμονές των χειρουργείων. Θα επιτευχθεί, όμως, ο σκοπός με τις αλλαγές που το παρόν νομοσχέδιο επιφέρει; Υπάρχει περίπτωση οι ασθενείς να πρέπει να μετακινούνται σε άλλες πόλεις για να χειρουργηθούν; Πώς θα αξιοποιηθεί η λίστα αυτή; Και κυρίως από ποιους;

Όσον αφορά στο άρθρο 12, περί ηλεκτρονικού συστήματος παρακολούθησης διακίνησης φαρμάκων, το πρόβλημα ως προς τη διάθεση είναι συστημικό. Βασικό ζητούμενο είναι η αντιμετώπιση της τεχνητής έλλειψης βασικών φαρμάκων για χρόνιες παθήσεις. Επιβάλλεται, λοιπόν, η ουσιαστική επανεκτίμηση του συστήματος αυτού και η χάραξη πολιτικής που θα επιφέρει η υγειονομική σταθερότητα και ασφάλεια.

Τον περασμένο Ιούλιο κληθήκαμε να ψηφίσουμε την παράταση της θητείας των διοικήσεων των νοσοκομείων έως τις 30 Σεπτεμβρίου. Το κάναμε, με την προϋπόθεση, όμως, να ήταν η τελευταία δοθείσα παράταση και να λάβει χώρα η αντικατάσταση των διοικήσεων μέσω προκήρυξης, με αντικειμενικά και αξιοκρατικά κριτήρια. Πώς η Κυβέρνηση ζητά την ανανέωση των διοικήσεων τις οποίες η ίδια δεν εμπιστεύεται για τον έλεγχο της λίστας των χειρουργείων και ζητάει ενιαία λίστα; Διοικήσεις που η ίδια επέλεξε.

Το ΠΑΣΟΚ δεν προτίθεται να βάλει πλάτη στη διαιώνιση της πολιτικής απαξίωσης του ΕΣΥ, με τον διορισμό ημετέρων τόσο σε διοικήσεις όσο και σε διευθυντικές θέσεις και σε θέσεις προϊσταμένων.

Αναφορικά με το άρθρο 26 για την παράταση των συμβάσεων εργασίας του επικουρικού προσωπικού των προνοιακών φορέων, οφείλουμε να επισημάνουμε το καθεστώς ομηρίας και να θέσουμε το ζήτημα της ολοκλήρωσης της προκήρυξης 7κ.

Τέλος, θα ήθελα να αναφερθώ στο άρθρο 18, σχετικά με την Εθνική Αρχή Υποβοηθούμενης Αναπαραγωγής. Η εθνική αρχή οφείλει να λαμβάνει άμεσα αποφάσεις για εξειδικευμένα ζητήματα ιατρικής φύσεως, όπως είναι η προεμφυτευτική διάγνωση για τα οποία η βαθιά και όχι η επιφανειακή γνώση των ιατρικών θεμάτων είναι αναγκαία. Τασσόμαστε, λοιπόν, ξεκάθαρα κατά της δυνατότητας διορισμού προέδρου και αντιπροέδρου, που δεν θα είναι ειδικευμένοι σε θέματα αναπαραγωγικής υγείας.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Κύριοι, το ΠΑΣΟΚ - Κίνημα Αλλαγής δεν θα χαριστεί σε κανέναν. Θα μείνει σταθερό και πιστό στη σοσιαλδημοκρατική του ταυτότητα, θα στηρίζει και θα προωθεί πολιτικές που θέτουν στο κέντρο τον εργαζόμενο, τον ασθενή και τον άνθρωπο.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Καζάνη.

Επόμενος ομιλητής ο κ. Στέφανος Παραστατίδης, Βουλευτής του ΠΑΣΟΚ.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Κυρίες και κύριοι συνάδελφοι, όλα αυτά τα χρόνια που υπηρετώ το ΕΣΥ θυμάμαι ελλείψεις, παρατάσεις, συναδέλφους να κάνουν συνεχώς υπερβάσεις για να κρατήσουν τις κλινικές τους και τα νοσοκομεία ανοιχτά. Οι λύσεις που προέκυπταν ήταν εμβαλωματικές, αποσπασματικές. Οι επικουρικοί ξεκίνησαν ως συμπλήρωμα, έγιναν ο κανόνας. Η πανδημία πρόσθεσε και τα μπλοκάκια.

Σήμερα, χωρίς τους μη μόνιμους το ΕΣΥ δεν μπορεί να υπάρξει. Αντιμετωπίζουμε κάθε πρόβλημα με μία εφήμερη, τεχνοκρατική προσέγγιση δίνοντας τη σκυτάλη στον επόμενο.

Το παρόν νομοσχέδιο κινείται σε μία τέτοια κατεύθυνση. Παρατάσεις αντί για προσλήψεις, μετακινήσεις αντί για μόνιμες λύσεις, εμβαλωματικές λύσεις αντί για τολμηρές τομές, μικροδιορθώσεις αντί για μεταρρυθμίσεις. Μαζί, λοιπόν, με τις παρατάσεις των μέτρων της πανδημίας, έχουμε τις παρατάσεις των συμβάσεων και των δαπανών, τις παρατάσεις των μειώσεων, τις παρατάσεις των ιδιωτών γιατρών, τις παρατάσεις των ειδικευόμενων νοσηλευτών, τις παρατάσεις των διοικητών νοσοκομείων. Μαζί με όλες αυτές τις παρατάσεις, παρατείνεται και η καταπάτηση των εργασιακών δικαιωμάτων των γιατρών. Παρατείνεται η υπέρβαση του σαράντα οκτάωρου του εβδομαδιαίου χρόνου εργασίας μέχρι νεοτέρας.

Η ζωή μας όλη μια παράταση. Το αντίκρισμα; Οι οικονομικές απολαβές των γιατρών παραμένουν πενιχρές, τα επιστημονικά κίνητρα κλειστά -όπως συνηθίζω να λέω- και ελεγχόμενα, ακόμα και τα χειροκροτήματα δεν ακούγονται πια. Εμείς, αυτή την παράσταση δεν θα τη νομιμοποιήσουμε. Δεν θα τη μετατρέψουμε σε μια νέα κανονικότητα. Χρειαζόμαστε μια νέα αρχή.

Σε αυτή την υγειονομική δυστοπία, ο πολίτης περιμένει στην ουρά επί μήνες να χειρουργηθεί και για να συμβεί αυτό στην ώρα του -με αξιοπρέπεια, δηλαδή- χρειάζεται ή γνωστούς ή χρήματα στον ιδιωτικό τομέα.

Έρχομαι, λοιπόν, στη λίστα χειρουργείων, στην ενιαία λίστα με κεντρική διαχείριση. Και δεν αμφισβητώ διόλου την πρόθεση του κ. Χρυσοχοΐδη για περισσότερη διαφάνεια, ισότητα, μείωση του χρόνου αναμονής. Άλλωστε, εσείς της Νέας Δημοκρατίας, τις λύσεις από το ΠΑΣΟΚ τις περιμένετε, το νυν και το πρώην.

Πριν πάμε, όμως, στη νέα ενιαία λίστα, ας αξιολογήσουμε πρώτα την υπάρχουσα λίστα χειρουργείων. Γιατί αλλάζουμε το μοντέλο; Απέτυχε ή πέτυχε; Έχουμε διασφαλίσει την ισότητα ή μπορούμε να παρακάμπτουμε περιστατικά κατά το δοκούν; Ελέγχονται ή όχι οι παρατυπίες από περιφερειακούς και κεντρικούς μηχανισμούς, επαρκώς; Λειτουργούν αξιοκρατικά ή πελατειακά οι διοικήσεις των νοσοκομείων της χώρας; Η απάντηση είναι καθαρή. Οι δομές υγείας συνεχίζουν να λειτουργούν πελατειακά. Η λίστα δεν φέρνει ισότητα για όλους ή όπως λέει και ο Τζορτζ Όργουελ στη «Φάρμα των Ζώων»: «Όλα τα ζώα είναι ίσα, αλλά μερικά ζώα είναι πιο ίσα από τα άλλα». Το ψάρι σε αυτή την περίπτωση βρωμάει από το κεφάλι, διότι, οι διοικητές, επί ημερών της Κυβέρνησής σας, διορίστηκαν με κομματικά κριτήρια.

Σύμφωνα με δημοσιεύματα, μεταξύ των διορισμένων διοικητών, πολλοί ήταν στρατιωτικοί, αρκετοί ήταν πρόεδροι ή υποψήφιοι της ΝΟΔΕ, άλλοι ήταν δημοσιογράφοι, άλλοι ήταν στενοί συνεργάτες Υπουργών, άλλοι ήταν διοικητές που ήταν υποψήφιοι στις εκλογές και δεν εξελέγησαν. Όλοι αυτοί κάπου χρωστάνε τον διορισμό τους. Κάποιος Βουλευτής της περιφέρειάς τους έχει τη δυνατότητα να σηκώνει το τηλέφωνο και να τους ζητάει να παρακάμπτουν τη λίστα και δεν μπορούν να πουν «όχι», γιατί είναι σε μια σχέση εξάρτησης. Και αν θέλουν να παραμείνουν, θα πρέπει να τιμήσουν αυτή τους την εξάρτηση.

Αντί, λοιπόν, να δούμε το πρόβλημα στη ρίζα του, να εξυγιάνουμε τα νοσοκομεία από τον κομματισμό και τον πελατειασμό, να τοποθετήσουμε διοικήσεις -όπως προτείνει το ΠΑΣΟΚ- μέσω ανοιχτού διεθνούς διαγωνισμού και με πενταετή θητεία, εμείς παρακάμπτουμε το πρόβλημα, μαζεύουμε την πληροφορία κεντρικά και κάνουμε το λεγόμενο «by pass».

Ας δούμε, όμως, τι σημαίνει αυτό. Χρειάζεται κεντρική διαχείριση της λίστας χειρουργείου για να μειωθούν οι χρόνοι αναμονής; Η απάντηση είναι «όχι». Η αναμονή έχει να κάνει με την υποστελέχωση υγειονομικού προσωπικού και με τα κρεβάτια των χειρουργείων. Η αναμονή θα μειωθεί μόνο αν αυξηθεί ο αριθμός των χειρουργείων και εξορθολογιστούν οι δομές και τα οργανογράμματα.

Χρειάζεται κεντρική διαχείριση για να διαπιστώσουμε τις διπλοεγγραφές ή για να διασταυρώσουμε ασθενείς που ήδη χειρουργήθηκαν σε κάποια ιδιωτική κλινική; Η απάντηση είναι «όχι». Αρκεί μια διασύνδεση όλων των περιφερειακών δομών της ηλεκτρονικής πλατφόρμας, στην οποία δεν θα μπορεί να διπλοεγγράφεται το ΑΜΚΑ του ίδιου ασθενούς. Χρειάζεται κεντρική διαχείριση για να μετακινήσουμε έναν ασθενή από ένα νοσοκομείο σε ένα άλλο νοσοκομείο, με μικρότερη αναμονή; Η απάντηση είναι «όχι». Η επιλογή μπορεί να γίνει από την περιφέρεια, με πρόσβαση του χρήστη στην πλατφόρμα και ενημέρωση του ασθενούς για τις αναμονές σε γειτονικά νοσοκομεία.

Υπάρχει, όμως, κάτι ακόμα σημαντικότερο. Η ανισότητα στις αναμονές δεν λύνεται με τη μετακίνηση των πολιτών από τη μια ουρά στην άλλη, αλλά με εξορθολογισμό των δομών. Αυτά τα ξέρετε καλά, κύριοι της Νέας Δημοκρατίας. Έχουν να κάνουν με την προσφορά και τη ζήτηση, αν ποτέ αποφασίσετε, τολμήσετε και βάλετε το δάχτυλο στην πληγή.

Χρειάζεται κεντρική διαχείριση για να διασφαλίσουμε την ίση μεταχείριση των ασθενών; Η απάντηση είναι «όχι». Ίσα-ίσα, ο περιφερειακός έλεγχος από μια ακομμάτιστη και αξιολογούμενη δομή εξουσίας είναι το πιο κοντινό «μάτι», ενώ κεντρικά μπορεί να γίνει ανάλυση των ανοιχτών δεδομένων και έναντι των δειγματοληπτικών ελέγχων να πραγματοποιούνται στοχευμένοι έλεγχοι με ουσία και καλά αποτελέσματα.

Και τέλος, αυτή η Κυβέρνηση είναι αφερέγγυα στη διαχείριση δεδομένων διότι έχει αποδειχθεί αλλεργική στα ανοιχτά δεδομένα. Θυμίζω τη διαχείριση της πανδημίας στην οποία ως ΠΑΣΟΚ αναγκαστήκαμε να στήσουμε υγειονομικά ανθρωποδίκτυα σε όλη τη χώρα για να συλλέγουμε δεδομένα και να κάνουμε την αντιπολιτευτική μας κριτική και τις δικές μας προτάσεις. Αυτό κάναμε στην πανδημία.

Ναι, λοιπόν, στη λίστα, όχι, όμως, στην κεντρική διαχείριση. Και υπάρχει ένας λόγος ακόμα. Η κεντρική διαχείριση, κυρίες και κύριοι συνάδελφοι, είναι ασύμβατη με τη νέα εποχή. Αν θέλουμε να εκδημοκρατίσουμε την τεχνολογία προς όφελος του ανθρώπου, αν επιθυμούμε πολλαπλασιαστικά αποτελέσματα από τους πολλούς, ο δρόμος του περισσότερου ελέγχου είναι ιδεολογικά αντίθετος με τα δικά μας πιστεύω, αντίθετος με το ΠΑΣΟΚ που έκανε πράξη την αποκέντρωση και τη δημοκρατία. Και πέρα από τη θωράκιση και το άνοιγμα των θεσμών σε αυτή την κατεύθυνση, τα τεχνολογικά εργαλεία μπορούν επιπρόσθετα να κατοχυρώσουν διαφάνεια και λογοδοσία μεταφέροντας εξουσία από το κέντρο στην περιφέρεια.

Ολοκληρώνω λέγοντας ότι εμείς ονειρευόμαστε ένα νέο Εθνικό Σύστημα Υγείας που δεν θα χρειάζεται χρήματα για να χτιστεί από την αρχή, αλλά πολιτικό θάρρος, ένα Εθνικό Σύστημα Υγείας που θα τολμήσει να διορθώσει τα κακώς κείμενα, ένα Εθνικό Σύστημα Υγείας που θα αλλάξει δομικά, θα κάνει πιο οριζόντιες και συνεργατικές τις δομές του, θα δημιουργήσει πλατφόρμες συνεργασίας και όχι ελέγχου και βεβαίως, με λειτουργούς που θα υπηρετούν την ισότητα, την ποιότητα, την προσβασιμότητα και την ανθρωποκεντρικότητα.

Αν ο κ. Χρυσοχοΐδης αποφασίσει αυτή τη σύγκρουση, εμάς θα μας βρει δίπλα του. Αυτούς που έχει δίπλα του, όμως, θα τους βρει απέναντι.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Παραστατίδη.

Επόμενος ομιλητής είναι ο κ. Αριστοτέλης Σπάνιας και μετά θα ακολουθήσει ο Κοινοβουλευτικός Εκπρόσωπος του ΠΑΣΟΚ κ. Δημήτριος Μάντζος.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, θέλω πριν αρχίσω την ομιλία μου να αναφερθώ σε ορισμένες ανακρίβειες που ειπώθηκαν καθ’ όλη τη διάρκεια της συζήτησης από κάποιους συναδέλφους όσον αφορά στο κέντρο υγείας και την έλλειψη γιατρών εκεί. Πρέπει να είμαστε λίγο ξεκάθαροι σε ορισμένα πράγματα. Δεν πρέπει να προσβάλουμε τους συναδέλφους του κέντρου υγείας το οποίο καταστράφηκε στην πλημμύρα. Όλο το προσωπικό πήγε σε μια άλλη δομή, σε ένα κλειστό γυμναστήριο και τώρα θα πάει κάπου αλλού. Έγινε άμεσα. Είναι όλοι οι γιατροί και το προσωπικό εκεί. Έχει ό,τι μπορούμε να προσφέρουμε από την 5η ΥΠΕ. Και οι δύο Υφυπουργοί που είναι εδώ είναι συνεχώς στην Καρδίτσα. Ήταν εκεί όταν έγινε αυτή η μετακίνηση. Επίσης, μιλάμε για τη δημόσια υγεία και «πυροβολούμε» για γαστρεντερίτιδες, για λεπτοσπείρωση κ.α.. Συνήθως όταν δίνουμε στοιχεία στην ιατρική, πρέπει να είναι συγκρίσιμα. Τι είχαμε πέρυσι, τι είχαμε φέτος, τι είχαμε πρόπερσι;

Η κ. Αγαπηδάκη είναι εκεί με συνεχείς ελέγχους. Μπορεί να μη φαίνεται σε φωτογραφίες γιατί το τελευταίο χρονικό διάστημα το αποφεύγουμε όλοι αυτό, αλλά είναι εκεί και μπορεί και η ίδια να σας πει μια-μια τις δομές και τα χωριά που πήγε.

Κάτι άλλο που ήθελα να πω με την ευκαιρία του συναδέλφου που μίλησε πριν είναι το εξής. Δεν μπορώ να ακούω να απορείτε εσείς που είστε από το ΠΑΣΟΚ για ορισμένα πράγματα όσον αφορά τη δομή και τις δομές υγείας.

Είμαι κι εγώ γιατρός του ΕΣΥ. Κάποιοι λένε για «εντέλλεσθε» και κάποιοι λένε για τα σαράντα οκτάωρα. Από πότε ξεκίνησαν αυτά; Τα «εντέλλεσθε» ξεκίνησαν. Εγώ είμαι ο πρώτος γιατρός που με «εντέλλεσθε» -θα σας πω μετά ιδιαιτέρως ποιος ήταν ο διοικητής- έφυγα και πήγα σε νησί με δύο πολύ μικρά παιδιά και χωρίς να ειδοποιηθώ. Μάλιστα, με ειδοποίησε ο φύλακας από το κέντρο υγείας που ήταν να πάω. «Γιατί δεν ήρθες ακόμα, γιατρέ μου;», μου είπε. Και είχα να πάρω και πλοίο.

Άρα, καλό είναι να είμαστε λίγο λογικοί σε αυτά που λέμε. Καλή είναι η αντιπολίτευση, καλό είναι να κάνουμε και τα σαράντα οκτάωρα. Αναγκαζόμαστε να τα κάνουμε. Τα ζήσαμε κάποτε και πολύ περισσότερο από σαράντα οκτώ ώρες και είναι καλό να τα αλλάξουμε, ναι. Θα προσπαθήσουμε να τα αλλάξουμε, να γίνουν γρήγορα προσλήψεις, αλλά γιατί να αιφνιδιαζόμαστε με τα σαρανταοκτάωρα; Αφού δεν υπάρχει προσωπικό.

Ναι, όμως από ένα σημείο και μετά ξέρουμε όλοι ότι αυτή τη στιγμή χρειάζονται προσλήψεις, γίνονται προσπάθειες να επισπεύσουμε τις διαδικασίες. Νομίζω ότι εμείς είμαστε οι πρώτοι που θέλουμε να το κάνουμε αυτό. Όμως, δεν είναι το θέμα ότι μπορούμε και δεν το κάνουμε. Υπάρχουν ορισμένες συνθήκες, ορισμένοι όροι ή οτιδήποτε άλλο.

Τώρα, από εκεί και πέρα, θα ήθελα να ασχοληθώ με το νομοσχέδιο. Όλοι οι συνάδελφοι αναλύσαμε τα πάντα. Εδώ πρόκειται για το νομοσχέδιο, το οποίο λύνει ζητήματα όσον αφορά στη δημόσια υγεία, για τη συνέχιση της λειτουργίας των σχετικών δομών, υπηρεσιών και φορέων του Υπουργείου Υγείας και των άλλων Υπουργείων.

Γίνονται οι διευκρινίσεις πάνω σε ζητήματα που αφορούν στην παράταση του χρόνου εργασίας σε συγκεκριμένες δομές. Καθορίζεται, όπως στο άρθρο 7, η αποζημίωση μετακινούμενου ιατρικού προσωπικού το οποίο, φυσικά και δεν θέλουμε να γίνεται, αλλά είμαστε αναγκασμένοι να το κάνουμε. Σας είπα τον λόγο. Το Υπουργείο Υγείας συστήνει και λειτουργεί την ενιαία λίστα χειρουργείων, που υπάρχουν πολλές αντιδράσεις, αλλά όπως ξέρετε όλοι, δεν είπαμε ότι αυτή τη στιγμή λύνει το πρόβλημα. Είναι, όμως, σε μια σωστή κατεύθυνση να υπάρχει μια κεντρική διαχείριση, τουλάχιστον να φύγουν οι δικαιολογίες και οι αιτίες που μπορούν να καθυστερήσουν, εκτός από το κομμάτι των προσλήψεων.

Εγώ, δεν κατάλαβα ακόμη πού είναι οι αντιρρήσεις αυτής της λίστας. Δεν έχω καταλάβει τους πραγματικούς λόγους. Θεωρούμε, λοιπόν, ότι πραγματικά θα γίνεται σοβαρή αξιολόγηση, βλέπουμε τα περιστατικά, έχουμε εικόνα της λίστας, έχουμε εικόνα από τα έκτακτα χειρουργεία που γίνονται και που θα μπορούμε να ελέγξουμε, αν τυχόν υπάρχουν αδικίες. Άρα, λοιπόν, σε αυτό το σημείο δεν καταλαβαίνω ποιο είναι το πρόβλημα και οι αντιρρήσεις.

Τώρα, από εκεί και πέρα, όσον αφορά στο σύστημα παρακολούθησης- διακίνησης φαρμάκων νομίζω ότι είναι προς τη σωστή κατεύθυνση. Όλοι το θέλουμε αυτό για να μπορούμε να βλέπουμε τις καταστάσεις και τις πορείες των φαρμάκων και τις ποσότητες. Επίσης, όσον αφορά για τα δεδομένα που είπατε πριν, εδώ πρόκειται να χρησιμοποιούν αυτά τα δεδομένα που έχουμε για να μπορέσουμε να δούμε διάφορες καταστάσεις, να γίνουν έρευνες, ούτως ώστε να μπορέσουμε να βοηθήσουμε τη δημόσια υγεία. Δεν είναι κάτι, προσωπικά δεδομένα που λέτε ότι ψάχνουμε, δεν έχει καμμία σχέση το ένα που είπατε με τ’ άλλο.

Τώρα, αναφέρομαι σε εσάς, κύριε συνάδελφε, γιατί ήταν πρόσφατη η ομιλία σας. Δεν έχω κάτι εναντίον σας.

Λοιπόν, από εκεί και πέρα νομίζω ότι συμφωνούμε σε αυτό, όπως στην αποστολή κατ’ οίκον φαρμάκων, διευκολύνοντας πάρα πολύ τους ασθενείς αυτούς οι οποίοι είναι σε αυτή την κατάσταση, κάνοντας να αισθάνονται πλέον και οι ίδιοι σιγουριά, γιατί το κράτος πάει δίπλα στον πολίτη και είναι δίπλα στις κοινωνικές ομάδες που το έχουν ανάγκη.

Έχουμε τη συγκρότηση της Εθνικής Αρχής Ιατρικώς Υποβοηθούμενης Αναπαραγωγής. Υπάρχουν εδώ ορισμένες αντιρρήσεις. Εμείς θεωρούμε ότι και ο δικαστής έχει τον ρόλο του εκεί, γιατί δεν είναι μόνο τα θέματα της ιατρικής, που είναι ενισχυμένο το προσωπικό, αλλά έχουμε και ορισμένα θέματα, τα οποία είναι νομικής φύσεως και τα οποία νομίζω ότι ένας αξιόλογος δικαστής μπορεί να μας βοηθήσει.

Από εκεί και πέρα έχουμε το ΚΕΣΥΠΕ με την καινούργια σύστασή του, έχουμε την τροποποίηση της Ειδικής Επιτροπής Ιοντιζουσών και Μη Ιοντιζουσών Ακτινοβολιών, όπου υπάρχουν ορισμένες τροποποιήσεις όσον αφορά στο πιο εξειδικευμένο προσωπικό.

Επίσης, γίνεται μια τροποποίηση του άρθρου 72 του ν.4975/2022 όσον αφορά στην προετοιμασία και στη λειτουργία του Εθνικού Ινστιτούτου Νεοπλασιών, έχουμε το Αυτοτελές Τμήμα Θεραπευτικών Πρωτοκόλλων και Μητρώων μέχρι τις 31 Μαρτίου 2024.

Κυρίες και κύριοι συνάδελφοι, το Εθνικό Σύστημα Υγείας τα τελευταία χρόνια σήκωσε ένα τεράστιο βάρος. Το υγειονομικό προσωπικό έδωσε τον καλύτερό του εαυτό. Η πανδημία άφησε το στίγμα της απ’ όπου και αν πέρασε, διαλύοντας συστήματα πολλών χωρών που θεωρητικά βρίσκονταν σε καλύτερο επίπεδο. Το ΕΣΥ κράτησε, ανταπεξήλθε στις τεράστιες ανάγκες, αλλά τώρα πρέπει να αναβαθμιστεί.

Δημιουργείται, λοιπόν, ένα πλαίσιο με κέντρο τον άνθρωπο, που στηρίζεται στην προστασία της ισότητας, στην πρόσβαση κάθε πολίτη σε κάθε υπηρεσία υγείας. Ενισχύεται η διαφάνεια και τα δικαιώματα των ασθενών, οι οποίοι πλέον θα μπορούν με την εφαρμογή των προηγούμενων μέτρων να αποκτήσουν εμπιστοσύνη και να νιώσουν το αίσθημα δικαίου στην αντιμετώπισή τους από το ΕΣΥ.

Ο εκσυγχρονισμός των μέσων, η χρησιμοποίηση και η αξιοποίηση των νέων τεχνολογιών πληροφορικής και η θέληση της Κυβέρνησης να αλλάξει τα δεδομένα στη διαχείριση των προβλημάτων, η εφαρμογή της ηλεκτρονικής συνταγογράφησης, ο ηλεκτρονικός φάκελος ασθενών, η διασύνδεση των δομών υγείας, η ανάπτυξη συνείδησης - πρόληψης, η διανομή κατ’ οίκον φαρμάκων, το ηλεκτρονικό σύστημα παρακολούθησης διακίνησης φαρμάκων, η δημιουργία της ενιαίας λίστας με τη μείωση της αναμονής και την παρακολούθηση αυτής, ώστε να απεικονίζεται ορθά και σε πραγματικές συνθήκες ο ακριβής αριθμός των χειρουργείων, όλα αυτά μαρτυρούν περίτρανα ότι αυτή η Κυβέρνηση νομοθετεί με κύριo μέλημα την καλύτερη παροχή ποιοτικών υπηρεσιών υγείας διατηρώντας τη δικαιοσύνη, την ισότητα και την αμεσότητα του ΕΣΥ απέναντι στον κάθε πολίτη. Άλλωστε αυτό αποτελεί μια από τις δεσμεύσεις της Κυβέρνησης του Κυριάκου Μητσοτάκη που γίνεται και αυτή άμεσα πράξη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σπάνια. Επόμενος ομιλητής είναι ο κ. Σπυρίδων Μπιμπίλας, Βουλευτής της Πλεύσης Ελευθερίας. Ευχαριστούμε πολύ τον κ. Μάντζο του έδωσε τη θέση του.

Ορίστε, κύριε συνάδελφε, έχετε τον λόγο.

**ΣΠΥΡΙΔΩΝ ΜΠΙΜΠΙΛΑΣ:** Σας ευχαριστώ πάρα πολύ όλους, για την εξυπηρέτηση λόγω της πρόβας μου στο Εθνικό Θέατρο.

Κύριε Υπουργέ, κύριοι Βουλευτές, θέλω να σας επισημάνω κάτι από την αρχή. Εγώ μπορεί να έχω εκλεγεί Βουλευτής και να είμαι τώρα νέος Βουλευτής, αλλά δεν αισθάνομαι τον εαυτό μου επαγγελματία πολιτικό. Αλλά ως Βουλευτής και ως πολίτης που εισήλθα στη Βουλή για να εξυπηρετήσω, κυρίως, προβλήματα του συναφιού μου, του καλλιτεχνικού χώρου, μένω πραγματικά έκπληκτος και με απορία, κυρίως, για τις διαδικασίες και πάρα πολύ έκπληκτος για την άδεια Βουλή.

Εδώ και τρεις μήνες παρακολουθούμε όλοι κάτι που είναι σαν θέατρο παραλόγου. Εισάγονται με τη μορφή κατεπείγοντος νομοσχέδια, λύνονται χωρίς να υπάρχει απαραίτητος χρόνος επεξεργασίας, αφήνεται σύσσωμη η Αντιπολίτευση στις επιτροπές να εκφράζει τις ιδέες της όντως, τις αντιρρήσεις της, τις τυχόν διορθώσεις. Η Αντιπολίτευση, λοιπόν, εκτονώνεται διά των ομιλιών και στο τέλος το νομοσχέδιο ψηφίζεται σχεδόν ως έχει ή με μικρές τροπολογίες που έρχονται την τελευταία στιγμή σαν να μην άκουσε κανείς κανέναν.

Τι ακριβώς γίνεται εδώ; Ροκανίζουμε τον χρόνο; Μιλάμε σε ώτα μη ακουόντων ή απλά δικαιολογούμε την παρουσία μας; Αυτό εσείς το ονομάζετε, στα αλήθεια, δημοκρατία ή είναι κάτι άλλο στο όνομα της δημοκρατίας που με την άδεια, όπως λέτε, του περίφημου 41% που σας ψήφισε το κάνετε με αυτόν τον τρόπο; Και το υπόλοιπο 60% δεν το λαμβάνει κανείς υπ’ όψιν; Έστω και κατακερματισμένο έτσι όπως είναι σε πολλά κόμματα δεν παύει να είναι 60% του ελληνικού λαού και να είναι ένα τεράστιο τμήμα του ελληνικού λαού αυτό, για να μην βάλουμε και τους απέχοντες από τη διαδικασία των εκλογών που είναι οι μόνιμοι «Πόντιοι Πιλάτοι», αλλά και αυτοί μετά θίγονται και δυσανασχετούν με τα όσα αποφασίζονται εδώ.

Καταλαβαίνω ότι το νομοσχέδιο έρχεται να διορθώσει πολλά προβλήματα χρόνια που ταλαιπωρούν τον λαό μας στον τομέα της υγείας και αυτό πραγματικά φαίνεται σε μερικά άρθρα ότι το προσπαθείτε. Δυστυχώς, όμως, τα προηγούμενα χρόνια ασφαλώς και δεν διορθώσατε κάτι, αφού εσείς είσαστε η ίδια Κυβέρνηση και με όσα πράξατε αναγκάσατε πολλούς επιστήμονες να εγκαταλείψουν την πατρίδα μας, παραιτούμενοι, όπως έγινε στο Νοσοκομείο «Μεταξά». Εγκαταλείπουν τη χρεοκοπημένη κατάσταση που επικρατούσε στην υγεία και στη νοσοκομειακή περίθαλψη για να στραφούν είτε στον ιδιωτικό τομέα και το χειρότερο στο εξωτερικό. Οι επιστήμονες ιατροί δεν μπορούν να πληρώνονται με αυτά τα εξευτελιστικά ποσά που αμείβονται τώρα ούτε οι εργολάβοι να αναλαμβάνουν τις υπηρεσίες που θα έκαναν οι συμβασιούχοι και το δημόσιο να χρεώνεται υπερδιπλάσια.

Τρανό παράδειγμα η ρύθμιση του άρθρου 13, που αναθέτει σε ιδιωτική εταιρεία την κατά τα άλλα σωστή μεταφορά φαρμάκων και να μην το αναλαμβάνει αυτό ο κρατικός ΕΛΤΑ. Για ποιο λόγο γίνεται αυτό; Τι επικρατεί σήμερα στην υγεία ακόμη; Αυτό που όλες οι κυβερνήσεις το ονομάζουν και το δακτυλοδείχνουν ως ανήθικο, το περίφημο «φακελάκι». Κι, όμως, ότι κι αν γίνει αυτό το «φακελάκι» υπάρχει. Ανήθικο είναι το «φακελάκι», ανήθικο επίσης είναι να αναγκάζονται οι ασθενείς για να μπορέσουν να δουν γιατρούς να πληρώνουν για να πάνε σε απογευματινά ραντεβού, αφού το σύστημα τους τοποθετεί μετά από μήνες. Δηλαδή μπορεί να έχει πεθάνει και κάποιος ασθενής, να έχει αποβιώσει και να περιμένει το ραντεβού του. Ποια λογική μας οδηγεί σ’ αυτό το απαράδεκτο σύστημα. Αν πληρώσεις, υπάρχει ραντεβού αν όχι, όπως πολλοί άνθρωποι δεν έχουν, να μείνεις με την αρρώστια σου παρέα. Δεν είναι αναξιοπρεπής ανισότητα αυτή για τον ελληνικό λαό;

Το νομοσχέδιο είναι γεμάτο από παρατάσεις συμβάσεων. Η χώρα μας, όμως, χρειάζεται μόνιμους γιατρούς όχι συνεχείς παρατάσεις συμβάσεων, οι οποίες βασίζονται πάνω σε νομοθετικές ρυθμίσεις και οι οποίες θα πρέπει σε λίγο να ξαναπαραταθούν, αφού οι λόγοι που τις δημιούργησαν θα παραμένουν οι ίδιοι. Τα νοσοκομεία μας θα λειτουργούν με εργολάβους που παίρνουν πιθανόν τη δουλειά με μίζες ή θα πρέπει να λειτουργούν με ένα μόνιμο προσωπικό; Πρέπει να δοθούν κίνητρα για τη στελέχωση με επαγγελματίες νοσηλευτές.

Αυτή την περίοδο έχουμε μία έξαρση ενδημική του κορωνοϊού, όχι πανδημία. Σας επεσήμανα και στην ομιλία μου στην επιτροπή ότι στον χώρο του πολιτισμού θα υπάρξουν πολύ μεγάλα προβλήματα τον χειμώνα, ειδικά στα θέατρα. Γι’ αυτό και οι παρατάσεις φαίνονται αστείες. Μάλιστα, δεν έχουμε και εικόνα του πόσοι είναι οι νοσούντες αυτή τη στιγμή. Δεν το δηλώνουν όλοι στην πλατφόρμα. Εγώ νόσησα και επειδή δουλεύω σε κρατικό οργανισμό, το δήλωσα. Οι άλλοι συνάδελφοι μου, οι συνταξιούχοι ας πούμε, δεν το δηλώνουν, γιατί δεν τους είναι απαραίτητο.

Ήδη στις πρόβες αυτούς τους μήνες, τα συνεχή κρούσματα αναγκάζουν τους θιάσους να κάνουν πρόβες με ελλείψεις. Όμως, το θέατρο δεν είναι σουπερμάρκετ, δεν είναι τράπεζα, που αν λείπει κάποιος που νόσησε τον αντικαθιστά ένας άλλος. Το θέατρο είναι ένας ζωντανός οργανισμός. Αν νοσήσει κάποιος, θα σταματήσει. Σε αυτό εδώ το νομοσχέδιο, δεν υπάρχει καμία πρόβλεψη γι’ αυτόν τον ευαίσθητο χώρο του πολιτισμού. Θα έπρεπε, σε συνεργασία με το Υπουργείο Πολιτισμού, να ερευνηθούν τρόποι για το πώς θα συντηρηθούν τα θέατρα που θα αναγκαστούν να παραμένουν κλειστά τον χειμώνα μέχρι να επιστρέψει ο νοσήσας. Ποιος θα αποζημιώνει τους υγιείς που θα παραμένουν στα σπίτια τους, μη εργαζόμενοι αναγκαστικά και σε αυτή τη συνθήκη που δεν έχουμε μάλιστα και συλλογικές συμβάσεις για να μας καλύψουν;

Τέλος, θέλω να επισημάνω ότι μετά από την καταστροφή του Θεσσαλικού Κάμπου, όπου και εκεί παρατηρείται μια έξαρση επιδημικών ασθενειών, δεν υπάρχει κάποια ειδική πρόβλεψη. Είναι σαν να ξεχάστηκε αυτή η υγειονομική βόμβα του κάμπου.

Μίλησαν πολλοί συνάδελφοι για τα άρθρα ένα-ένα και δεν θέλω να μακρηγορήσω. Υπάρχουν άρθρα, όπως το 1, που ασχολούνται με διατάξεις άλλων Υπουργείων.

Το άρθρο 4 μιλάει για τα εμβόλια. Δεν μας καθορίζει, όμως, αν αυτά επαρκούν για όλες τις μεταλλάξεις του κορωνοϊού. Υπάρχει επάρκεια για όλο τον πληθυσμό; Πώς θα πείσετε τον πληθυσμό, τους πολίτες να δεχτούν να κάνουν αυτά τα εμβόλια, τα οποία στην πράξη έχουν αποδειχθεί αναποτελεσματικά, αφού και αυτοί που τα έκαναν νοσούν και οι υπόλοιποι νοσούν;

Το άρθρο 5 παρατείνει το χρόνο εργασίας των ιατρών. Πόση εμπιστοσύνη μπορεί να έχει ο πολίτης σε γιατρό κατάκοπο, εξαντλημένο, που δεν μπορεί να αποδώσει; Γι’ αυτό όλοι καταφεύγουν στα ιδιωτικά και οι πολίτες και οι γιατροί.

Το άρθρο 6 μιλάει για τους νοσηλευτές που σήκωσαν το βάρος της πανδημίας και όμως, δεν έτυχαν αξιοπρεπούς αντιμετώπισης από την πολιτεία να τους διορίσει μόνιμους. Γιατί να είναι σε ένα καθεστώς ομηρίας όλοι αυτοί οι άνθρωποι;

Στο άρθρο 7 δεν προβλέπεται επαρκής αποζημίωση μεταφοράς για τους νοσηλευτές. Δεν είναι αξιοπρεπές αυτό.

Στο άρθρο 11, δεν έχουμε καταλάβει ποιος θα διαχειριστεί τις ενοποιημένες λίστες χειρουργείων. Θα υπάρξουν διαφανείς επιτροπές γι’ αυτό ή οι πολίτες που έχουν χρήματα θα προηγούνται;

Στο άρθρο 12, παρά τις ελπιδοφόρες εξαγγελίες, μας δίνετε εγγύηση ότι δεν θα υπάρξουν ελλείψεις φαρμάκων και ότι δεν θα τρέχουνε πολίτες από φαρμακείο σε φαρμακείο για να τα βρουν;

Στο άρθρο 14, οι διοικητές θα πρέπει να είναι κατάλληλοι για τον χώρο και δεν μπορεί να είναι άσχετοι.

Και τέλος, στο άρθρο 18, γιατί δεν επιδοτείτε γενναία την τεκνοποίηση των νεαρών ζευγαριών, των πολύτεκνων; Γιατί δεν βοηθάτε ώστε να μην υπάρξει στο μέλλον συρρίκνωση του ελληνικού πληθυσμού;

Για το άρθρο 24 δεν μιλάω, γιατί είναι εκτός θέματος, είναι για άλλο Υπουργείο.

Αυτά σε γενικές γραμμές και με την παράκληση να ακούτε και τους άλλους και να συνεργάζεστε για τις τελικές αποφάσεις, αλλιώς εξυπηρετείτε μόνο μία παρωδία εις βάρος του ελληνικού λαού. Η Πλεύση Ελευθερίας το έχει επισημάνει πάρα πολλές φορές αυτό.

Σας ευχαριστώ πάρα πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μπιμπίλα.

Καλείται στο Βήμα ο κ. Δημήτριος Μάντζος, Κοινοβουλευτικός Εκπρόσωπος του ΠΑΣΟΚ - Κινήματος Αλλαγής. Θα ακολουθήσει ο κ. Πέτρος Παππάς, η κ. Θωμαΐς Οικονόμου, η κ. Αικατερίνη Σπυριδάκη και μετά ο κ. Κόντης Ιωάννης, Κοινοβουλευτικός Εκπρόσωπος των Σπαρτιατών.

Ορίστε, κύριε Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Θα μου επιτρέψετε να ξεκινήσω εκφράζοντας τα βαθύτερα συλλυπητήριά μας για τον θάνατο του Γιάννη Ιωαννίδη, του κορυφαίου Έλληνα προπονητή, μιας κορυφαίας φυσιογνωμίας του ελληνικού αθλητισμού, του μπάσκετ και της δημόσιας ζωής, Βουλευτή, Υφυπουργού. Ο «ξανθός» του ελληνικού μπάσκετ θα ζει πάντοτε στις αναμνήσεις μας, στους θρύλους του ελληνικού μπάσκετ, του ελληνικού αθλητισμού και θα είμαστε πάντοτε ευγνώμονες σε αυτά που προσέφερε στον αθλητισμό και στη δημόσια κοινωνική και πολιτική ζωή.

Κυρίες και κύριοι συνάδελφοι, σαράντα ακριβώς χρόνια μετά από την ίδρυση του Εθνικού Συστήματος Υγείας, η αλήθεια είναι πλέον εμφανής. Η Κυβέρνηση της Νέας Δημοκρατίας, η Κυβέρνηση Μητσοτάκη, με τον τρίτο κατά σειρά Υπουργό, συνεχίζει αρμονικά το έργο της προηγούμενης εκδοχής της, χωρίς να ενδιαφέρεται στην πραγματικότητα για το δημόσιο σύστημα. Το αντίθετο μάλιστα, στην καρδιά της πολιτικής της για το κοινωνικό κράτος παραμένει η αποδυνάμωση και η απαξίωση των δημόσιων δομών. Μία επιλογή που φυσικά μόνο τυχαία δεν είναι, μια επιλογή που γίνεται έτσι ώστε να δικαιολογηθεί η έστω ως και να φανεί επιβεβλημένη τελικά η εμπλοκή του ιδιωτικού τομέα στην υγεία.

Το σχέδιο νόμου που εισάγεται σήμερα στη Βουλή, που φιλοδοξεί να είναι μία ακόμα παρέμβαση της Κυβέρνησης στον πολύπαθο χώρο της υγείας, γίνεται, μάλιστα, με πρόσχημα την πανδημία του κορωνοϊού, που, όμως, από τον Μάιο του 2020 έχει πάψει να θεωρείται πανδημία με απόφαση του Παγκόσμιου Οργανισμού Υγείας και θεωρείται ενδημική νόσος. Επομένως, η Κυβέρνηση νομοθετεί εισάγοντας κατ’ επίφαση κατεπείγουσες διατάξεις πάνω σε μια βάση η οποία έχει πάψει εδώ και μήνες να δικαιολογεί, ακριβώς, το επείγον των ρυθμίσεων.

Δεν αλλάζετε τη φιλοσοφία της πολιτικής σας, δεν αλλάζετε τη φιλοσοφία της νομοθέτησης σας. Τουλάχιστον, αλλάξτε τους τίτλους των σχεδίων νόμων που εισηγείται, ιδίως σήμερα που η ασφάλεια ανάγεται σε κορυφαίο ζητούμενο για τους πολίτες. Αναφέρομαι στην ασφάλεια με τη σύγχρονη, πολύτροπη έννοια του όρου: Ασφάλεια από τις φυσικές καταστροφές, ασφάλεια στην εργασία, ασφάλεια στην κοινωνική ασφάλιση, ασφάλεια στην υγεία των πολιτών.

Το δημόσιο σύστημα υγείας, αυτός ο κοινωνικός θεσμός, ένα κοινωνικό κεκτημένο με διαχρονική αξία και προσφορά, οφείλει να εξακολουθήσει να εγγυάται, ακριβώς, αυτό το κοινωνικό αγαθό, την υγεία. Γι’ αυτό άλλωστε δημιουργήθηκε πριν από σαράντα ακριβώς χρόνια, τέτοιες ημέρες του Οκτώβρη του 1983, από την κυβέρνηση ΠΑΣΟΚ του Ανδρέα Παπανδρέου και τους εμπνευστές του, τον Γιώργο Γεννηματά, τον Παρασκευά Αυγερινό και όλους όσοι εργάστηκαν για να υλοποιήσουν τη σπουδαία αυτή μεταρρύθμιση, όπως ο Άρης Σισσούρας, που έφυγε πριν από λίγες ημέρες από τη ζωή και τόσοι άλλοι με όραμα την άρση των αποκλεισμών, την εφαρμοσμένη κοινωνική δικαιοσύνη, για να μην υπάρχουν πλούσιοι και φτωχοί, τουλάχιστον, στην υγεία.

Σαράντα χρόνια μετά ποια είναι η πολιτική, ποιο είναι το όραμα αυτής της Κυβέρνησης της Νέας Δημοκρατίας; Ποιο είναι το σχέδιο για μια χώρα που ανέβηκε πλέον δεύτερη στις ιδιωτικές δαπάνες υγείας; Σε μια εποχή που το κόστος ζωής στην αγορά βασικών αγαθών, στην ενέργεια, στη στέγαση, εξακολουθεί να αυξάνεται, η υγεία γίνεται είδος πολυτελείας. Το ΕΣΥ αφήνεται με λίγους γιατρούς και απαρχαιωμένες υποδομές να μαραζώνει, την ώρα που ολοένα και περισσότεροι πολίτες απευθύνονται κατ’ ανάγκη σε ιδιωτικές κλινικές και νοσοκομεία.

Και πώς αντιδρά η Κυβέρνηση σε αυτή την κοινωνική πραγματικότητα; Με μια ακόμα αποσπασματική ρύθμιση: Παρατάσεις επί παρατάσεων. «Η ζωή μας όλη μια παράταση» είπε ο Στέφανος ο Παραστατίδης. Όποιος δεν μπορεί ή δεν θέλει να λύσει ένα πρόβλημα, απλώς παρατείνει τα ημίμετρα. Κι έρχεται σήμερα αυτή η Κυβέρνηση των παρατάσεων, τρία χρόνια μετά από την πανδημία να επικαλεστεί ξανά «επείγον».

Και αναρωτιέμαι: Δεν ήταν άραγε επείγον να λυθούν όλα αυτά τα χρόνια τα προβλήματα της υποστελέχωσης και των υποαμοιβών των ιατρών και νοσηλευτών; Δεν ήταν επείγον να ενταχθούν οι γιατροί και οι νοσηλευτές στα βαρέα και ανθυγιεινά, όπως ζητούμε δεκάδες φορές με τροπολογία μας στη Βουλή; Ή μήπως τρία χρόνια δεν ήταν αρκετό διάστημα για να θυμηθούμε με σεβασμό και συγκίνηση τα χειροκροτήματα από τα μπαλκόνια, αυτό το θερμό και ειλικρινές ευχαριστώ της κοινωνίας σε εκείνους που την κράτησαν όρθια και ζωντανή μέσα στη μεγάλη κρίση, τους επιστήμονες της πρώτης γραμμής, γιατρούς και νοσηλευτές στο δημόσιο σύστημα υγείας, που έδωσαν και δίνουν τη μάχη όχι μόνο κατά του κορωνοϊού, αλλά και κατά και εναντίον όλων των νόσων στο πλευρό των πολιτών;

Τι κάνει, όμως, η πολιτεία γι’ αυτούς, αφού η κοινωνία τους χειροκρότησε -και σωστά; Τους παρατείνει το ωράριο υπηρεσίας. Αντί να ενισχύσει τους υπηρετούντες γιατρούς με προσθήκη νέων, ζητά από τους υπάρχοντες να δουλεύουν και πάνω από τα όρια τους, πέρα από τα όρια τους. Είναι μια επικίνδυνη επιλογή, όχι μόνο για τους ίδιους τους γιατρούς, αλλά και για τους αποδέκτες των υπηρεσιών τους, τους ίδιους τους πολίτες. Είναι επικίνδυνη επιλογή για τη δημόσια υγεία. Και δεν μπορούμε εμείς ως Βουλή να κλείσουμε τα μάτια σε αυτή την σκληρή πραγματικότητα, και μάλιστα την ώρα που οι εφημερίες των ιατρών όχι μόνο δεν αποζημιώνονται στο σύνολό τους, αλλά και υπερφορολογούνται. Ακόμη εκκρεμεί κι άλλη μία τροπολογία μας με την οποία πάμπολλες φορές έχουμε ζητήσει την αυτοτελή φορολόγηση των εφημεριών.

Εμείς, λοιπόν, λέμε «όχι» στην παράταση της εργασιακής εξαθλίωσης των γιατρών μας. Εμείς επιμένουμε στην ανάγκη ορθής και ασφαλούς στελέχωσης όλων των υπηρεσιών υγείας με άμεση προκήρυξη των κενών οργανικών θέσεων και με παροχή πραγματικών κινήτρων.

Έτσι άραγε ισχυρίζεται η Κυβέρνηση, με τις σημερινές διατάξεις, ότι αντιμετωπίζει το πρόβλημα της υποστελέχωσης του ΕΣΥ; Με παρατεινόμενες συμβάσεις; Με εργαζόμενους απαξιωμένους και «ομήρους»; Με γιατρούς διαφορετικών ταχυτήτων; Με συμβασιούχους να αμείβονται ακόμα και με υψηλότερες αμοιβές από τους διευθυντές του ΕΣΥ; Και έρχεται η Κυβέρνηση αυτή να μας πει ότι θα κάνει σε τρεις μήνες όσα δεν έκανε σε τέσσερα χρόνια, ότι θα προσλάβει ειδικευμένους γιατρούς στο ΕΣΥ;

Έρχεται σήμερα -και σε επίκαιρες ερωτήσεις- να απαντήσει ότι σε έναν χρόνο από τώρα θα έχει έτοιμο τον υγειονομικό χάρτη, που πριν από έναν χρόνο μας έλεγε ότι θα είναι έτοιμος μέσα στο 2023; Πότε θα κάνουμε «ταμείο» στο δημόσιο σύστημα υγείας για τα πεπραγμένα και τις παραλείψεις της Νέας Δημοκρατίας;

Ας έρθουμε και στις λίστες της ντροπής, στις λίστες αναμονής των χειρουργείων.

Ακούστε, κύριε Υπουργέ, κύριε Υφυπουργέ. Το πρόβλημα εδώ δεν είναι μόνο ποιος θα τις διαχειρίζεται και πώς, αλλά πότε θα γίνουν επιτέλους τα χειρουργεία. Διότι σήμερα τα χειρουργεία δεν γίνονται, όχι επειδή δεν υπάρχει ενιαία λίστα, αλλά εξαιτίας των κενών σε προσωπικό, εξαιτίας της απουσίας των αναισθησιολόγων, εξαιτίας των ελλείψεων στα υλικά, εξαιτίας των ελλείψεων σε κλίνες εντατικής θεραπείας.

Η κοινωνική ανάγκη αυτό ακριβώς επιτάσσει, να γίνονται τα χειρουργεία σε σωστό χρόνο και με ιατρική επάρκεια. Φυσικά, είναι αναγκαία μια ενιαία ψηφιοποιημένη λίστα, αλλά όχι αρκετή, διότι δεν προβλέπεται ο τρόπος που θα γίνεται η διαχείριση αυτής της λίστας.

Και επειδή ο «δρόμος είναι στρωμένος με ροδοπέταλα» ως συνήθως, μπορεί η πρόθεση να είναι σωστή, αλλά ο τρόπος που αυτή θα λειτουργήσει, μάλλον, πάσχει. Υποκρύπτονται πιθανές στρεβλώσεις και γι’ αυτό υπάρχουν και οι γνωστές νομοθετικές εξουσιοδοτήσεις. Όλα θα αποφασιστούν με υπουργικές αποφάσεις. Ας μην το δει η Βουλή!

Στο βάθος πάντως αχνοφαίνεται ο ρόλος των ιδιωτικών κλινικών, όπως έγινε και με τον κορωνοϊό. Είναι δηλωτικές -όχι απλώς ενδεικτικές- των προθέσεών σας οι δηλώσεις του κ. Θεμιστοκλέους σε σχέση με την εμπλοκή του ιδιωτικού τομέα ως σύμπραξη με το δημόσιο για τα χειρουργεία. Και αναρωτιόμαστε, με ποιο κόστος; Με το διπλό κόστος, όπως έγινε στις μονάδες εντατικής θεραπείας της COVID; Πώς θα αποφευχθούν οι επιπλέον χρεώσεις, όταν ο ΕΟΠΥΥ καλύπτει μόνο μέρος των εξόδων;

Αν δεχτούμε αυτή τη λογική σας, τουλάχιστον, θα έπρεπε σήμερα να εισάγετε ένα πλαφόν στα κόστη και να είναι ξεκάθαρο ότι δεν θα συμμετέχει ο ασθενής στη δαπάνη. Θα περιμένουμε.

Έτσι, όμως, με αυτή τη λογική, το ΕΣΥ απαξιώνεται ακόμα περισσότερο. Μετατρέπεται σε προνοιακό ίδρυμα εν τέλει και ο πολίτης σπρώχνεται στις ιδιωτικές κλινικές, με το κόστος να το επωμίζεται το δημόσιο, άρα ο ίδιος ο πολίτης.

Και φυσικά, δεν λύνεται η παθογένεια με τις παρεμβάσεις στις λίστες, που σήμερα αποτελούν «προνόμιο» -εντός πολλών εισαγωγικών- των διοικητών των νοσοκομείων. Οι λίστες της ντροπής μετατρέπονται εύκολα σε λίστες ρουσφετιού. Και όλα καταλήγουν σε μία παράμετρο, την αξιοκρατία στην επιλογή των διοικήσεων των νοσοκομείων, εκεί όπου έχουμε εδώ και μήνες καταθέσει την πρότασή μας για διεθνείς ανοικτούς διαγωνισμούς για την ανάδειξη των καλύτερων, των πραγματικά άριστων στελεχών για τη διοίκηση δομών υγείας, που δεν θα έχουν ως μόνο προσόν ότι υπήρξαν κάποτε «γαλάζια» παιδιά.

Δεν μπορούν σήμερα, μετά από την πανδημία, τα δημόσια νοσοκομεία της χώρας μας να εξακολουθούν να λειτουργούν ως αποθήκες αποτυχημένων πολιτευτών του κυβερνώντος κόμματος.

Δεκατρία χρόνια, λοιπόν, μετά τη «ΔΙΑΥΓΕΙΑ» χρειαζόμαστε ακόμα περισσότερη αξιοκρατία και ακόμα περισσότερη διαφάνεια στις διοικήσεις όλων των δημόσιων δομών, ιδίως στον χώρο της δικαιοσύνης. Το ίδιο, όμως, και στις συμβάσεις, τις προμήθειες, τα οικονομικά δεδομένα όλων όσοι διαχειρίζονται δημόσιο χρήμα, ειδικά στο πεδίο της υγείας.

Κλείνω την απαρίθμηση με μια ακόμα αναγκαία αναφορά στο φάρμακο. Γιατί, πέρα από την ηλεκτρονική εφαρμογή που αφορά στα συνταγογραφούμενα και μόνο φάρμακα -όχι στα μη συνταγογραφούμενα-, έρχεστε να νομιμοποιήσετε και τις δαπάνες νοσοκομείων για προμήθειες.

Ξεχνάτε άραγε ότι ειδικά το φάρμακο, ειδικά οι πολιτικές στο πεδίο του φαρμάκου, υπήρξε ένα πεδίο στο οποίο η Νέα Δημοκρατία επιδόθηκε και διακρίθηκε από άφρονες δαπανηρές πολιτικές και πρακτικές, που οδήγησαν στην εκτόξευση των δημοσίων ελλειμμάτων και προκάλεσαν τη χρεοκοπία ουσιαστικά του 2008 και 2009 του κράτους μας.

Διαλυμένος φορέας ο ΕΟΦ. Το είπε ο κ. Χρυσοχοΐδης νωρίτερα. Τελικά, δεν φαίνεται να επιτελεί την αποστολή του. Αποτυγχάνει ακόμα και να ενημερώσει το Υπουργείο για τις ελλείψεις. Αποτυγχάνει να διενεργήσει ελέγχους, να ρυθμίσει τελικά την αγορά, να εποπτεύσει την αγορά του φαρμάκου.

Γνωρίζουμε, παραδείγματος χάριν, σήμερα αν οι φαρμακοβιομηχανίες τηρούν τα υποχρεωτικά αποθέματα φαρμάκων; Και τι έγινε με την καταγγελία των φαρμακαποθηκών μόλις εχθές ότι γίνονται ξανά άμεσες ξένες παράνομες εξαγωγές φαρμάκων; Καμμία απάντηση.

Αντ’ αυτού, ήρθε σήμερα το πρωί η αιφνιδιαστική, αλλά τελικά προγραμματισμένη, είδηση της αποχώρησης, όπως αποδείχτηκε, του Προέδρου του οργανισμού σε μια τόσο κρίσιμη περίοδο, με τόσα πολλά ανοιχτά ερωτήματα.

Ο επικεφαλής του ΕΟΦ απομακρύνεται, απ’ ό,τι μάθαμε, εξαιτίας της λήξης της θητείας του, αλλά μετ’ επαίνων. Έληξε η θητεία του και ο κύριος Υπουργός αισθάνθηκε την ανάγκη εδώ σήμερα να τον επαινέσει για ό,τι άφησε πίσω του, για έναν ΕΟΦ διαλυμένο, για μια «καμένη γη», που βρήκε ο κ. Χρυσοχοϊδης από τον κ. Πλεύρη, από τον κ. Κικίλια, από τον πρώην τελικά Πρόεδρο του ΕΟΦ. Να τον χαίρεται αυτόν τον ΕΟΦ ο κύριος Υπουργός και η Κυβέρνησή του!

Κυρίες και κύριοι συνάδελφοι, πέρα και πάνω από τις επιμέρους διατάξεις, από τις δήθεν επείγουσες ρυθμίσεις, από τις παρατάσεις των παρατάσεων, έχει αξία να δει κάποιος τη μεγάλη εικόνα, εκεί όπου ανάγονται όλες οι επιλογές και οι πολιτικές, στη φιλοσοφία, στη γενική στόχευση. Και εκεί ακριβώς είναι που εντοπίζονται οι μεγάλες διαφορές.

Ναι, το Εθνικό Σύστημα Υγείας πάσχει, πάσχει σοβαρά σε ορισμένα πεδία. Το ερώτημα είναι, το θεραπεύεις ή το καταδικάζεις σε αργό και βασανιστικό τέλος, ώστε να το αντικαταστήσεις με κάτι άλλο;

Για εμάς δεν υπάρχουν τέτοια διλήμματα. Η υγεία δεν είναι ούτε εμπόρευμα ούτε αγαθοεργία. Είναι κοινωνικό αγαθό, είναι κεκτημένο της κοινωνίας μας. Και γι’ αυτό δεν θα πάψουμε ποτέ να εργαζόμαστε για ένα ανθεκτικό και λειτουργικό ΕΣΥ, εξοπλισμένο, ψηφιακά μετασχηματισμένο, με καλυμμένα όλα τα οργανικά κενά σε μόνιμο ιατρικό, νοσηλευτικό, παραϊατρικό προσωπικό, με διαφανείς διαδικασίες, με επαρκή χρηματοδότηση, όχι μόνο από τον κρατικό προϋπολογισμό, αλλά και από το Ταμείο Ανάκαμψης και Ανθεκτικότητας, που πέρασε ως μια μεγάλη ευκαιρία, δίνοντας πόρους μόνο για την ενεργειακή αναβάθμιση των κτιρίων.

Δικός μας στόχος είναι μια ολοκληρωμένη δημόσια υπηρεσία υγείας, με έναν νέο υγειονομικό χάρτη, με ισχυρές δομές σε κάθε περιφέρεια και ιδιαίτερη έμφαση στα νησιά. Και το λέμε σήμερα που ΕΣΥ και ΕΚΑΒ άφησαν απροστάτευτο ένα μικρό παιδί στο Καστελόριζο να ψάχνει βοήθεια με την οικογένειά του στην Τουρκία. Στόχος μας είναι ένα σύστημα με προτεραιότητα στην πρωτοβάθμια φροντίδα υγείας, στην πρόληψη.

Σε είκοσι μία ημέρες από σήμερα συμπληρώνονται δύο χρόνια από τον θάνατο της Φώφης Γεννηματά, μιας γενναίας γυναίκας, ενός σπουδαίου ανθρώπου, που ενέπνευσε και εμπνέει τους αγώνες μας, το πάθος μας για την υγεία, για την υγεία όλων. Στη μνήμη της, στο όνομά της, στην παρακαταθήκη της, στις αρχές της και στα πιστεύω της όλα αυτά τα χρόνια χρωστάμε να συνεχίσουμε για ένα σύστημα υγείας σύγχρονο, ανταγωνιστικό και, πρώτα και πάνω απ’ όλα, δημόσιο και προσβάσιμο σε όλους.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μάντζο.

Επόμενος ομιλητής είναι ο κ. Πέτρος Παππάς Βουλευτής του ΣΥΡΙΖΑ - Προοδευτική Συμμαχία.

**ΠΕΤΡΟΣ ΠΑΠΠΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το υπό συζήτηση νομοσχέδιο κατατέθηκε και εισήχθη προς συζήτηση με ιδιαίτερη βιασύνη και προχειρότητα και το αποτέλεσμά του είναι απλά να παρατείνει, αντί να λύνει, τις χρόνιες παθογένειες του Εθνικού Συστήματος Υγείας.

Επιγράφεται παραπλανητικά ως «Ρυθμίσεις για την αντιμετώπιση της πανδημίας του κορωνοϊού», αλλά για ποια πανδημία, αλήθεια, μιλάμε, τη στιγμή που ο Παγκόσμιος Οργανισμός Υγείας έχει σημάνει τη λήξη της πανδημίας ήδη από τον Μάιο; Και ποιες από τις διατάξεις του νομοσχεδίου αυτού αντιμετωπίζουν το ενδημικό φαινόμενο του κορωνοϊού αυτή τη στιγμή; Ίσως και καμμία.

Επίσης, το ίδιο αποπροσανατολιστικό είναι ότι το περί «Ενίσχυσης και προστασίας της δημόσιας υγείας και των υπηρεσιών υγείας». Πώς, αλήθεια, προστατεύουμε τις δημόσιες υπηρεσίες υγείας; Με το να παρατείνουμε τη θητεία άσχετων με το αντικείμενο της διοίκησης υγείας διοικητών στα νοσοκομεία της χώρας ή με το να παρατείνουμε τις συμβάσεις εργασίας για τους επικουρικούς γιατρούς και για τους εξειδικευμένους νοσηλευτές;

Με αυτούς τους τρόπους, άραγε, ενισχύουμε το δημόσιο σύστημα υγείας; Και δεν θα σχολιάσω ακόμα και τις διατάξεις που παρεμβάλλονται και διευθετούν τα ζητήματα άλλων υπουργείων, παιδείας, πολιτισμού περιβάλλοντος. Αυτή είναι η καλή νομοθέτηση για την οποία μας έχει μιλήσει το επιτελικό κράτος; Τα χαιρετίσματα μας, κύριε Υπουργέ, στο επιτελικό κράτος.

Επίσης, όλες οι διατάξεις του νομοσχεδίου υπηρετούν με συνέπεια το σχέδιο της Κυβέρνησης και της Νέας Δημοκρατίας το οποίο είναι ακριβώς η αποσάθρωση του Εθνικού Συστήματος Υγείας και αυτό το είδαμε τα τελευταία τέσσερα χρόνια. Ενώ είχε η Κυβέρνηση την ευκαιρία να διοχετεύσει χρήματα προς το Εθνικό Σύστημα Υγείας δεν το έκανε και με αφορμή τον κορωνοϊό με απευθείας αναθέσεις έδωσε χρήματα σε ένα σωρό άλλα πράγματα, όπως για παράδειγμα ο ατελείωτος «Μεγάλος περίπατος της Αθήνας» που τέσσερα χρόνια έχει διαλύσει την πρωτεύουσα. Επέλεξε πρόσφατα η Κυβέρνηση να υποβαθμίσει το ΕΚΑΒ βάζοντας πυροσβέστες και αστυνομικούς οδηγούς στα ασθενοφόρα, μάλιστα την εποχή που είχαμε και τόσες πυρκαγιές στη χώρα.

Παρακολουθώ τους Βουλευτές της Συμπολίτευσης να προσπαθούν να επιχειρηματολογήσουν για ένα νομοσχέδιο γεμάτο τρύπες, κενά, γεμάτο αποσπασματικές και προβληματικές ρυθμίσεις. Πιο συγκεκριμένα, στο άρθρο 3 παρατείνετε την ισχύ του χρηματικού πλαφόν για τις πρόσθετες ενεργές εφημερίες, αντί να αντιμετωπίσετε την υπερφορολόγηση αυτών των εφημεριών. Στην πραγματικότητα γι’ αυτές τις εφημερίες, αν τελικά πληρωθούν τις πρόσθετες οι γιατροί και δεν ξεπεράσουν το πλαφόν, όλα τα λεφτά τα επιστρέφουν πίσω στην εφορία. Και τι μένει; Μένει η εξουθένωση, μένει η κούραση. Αυτό είναι το σχέδιό σας για την αναβάθμιση του ΕΣΥ;

Στο άρθρο 5, στο οποίο πολλοί συνάδελφοι αναφέρθηκαν, παρατείνεται υποτίθεται η δυνατότητα του σαράντα οκταώρου. Ποια δυνατότητα; Κανένας γιατρός του ΕΣΥ δεν δουλεύει μόνο σαράντα οκτώ ώρες. Υποχρεώνονται οι γιατροί σε οκτώ, εννέα και δέκα εφημερίες τον μήνα οι οποίες είναι εξουθενωτικές. Νέοι συνάδελφοι παραιτούνται από το ΕΣΥ μετά από λίγα χρόνια υπηρεσίας, ακριβώς, γιατί δεν μπορούν να αντέξουν αυτές τις συνθήκες εργασίας. Είμαστε ενδεχομένως η μόνη χώρα στην Ευρώπη, ίσως και παγκοσμίως, που επιτρέπει αυτές την είκοσι τετράωρη και την σαράντα οκτάωρη συνεχή εργασία στους γιατρούς.

Τα «εντέλλεσθε» είναι καθημερινά από όλες τις υγειονομικές περιφέρειες. Γιατροί εφημερεύουν σ’ ένα νοσοκομείο της Θεσσαλονίκης και εντέλλονται να συνεχίσουν την εργασία τους σε ένα άλλο νοσοκομείο της Κοζάνης, της Πτολεμαΐδας, των Γιαννιτσών. Αυτή είναι η πραγματικότητα και τη γνωρίζουμε όλοι όσοι είμαστε γιατροί στο πεδίο.

Δεν θα μιλήσω για την επικουρική εργασία για το ότι συνεχίζετε, παρατείνετε την ομηρία των επικουρικών γιατρών, αλλά και εξειδικευόμενων νοσηλευτών στο άρθρο 6. Δίνει η ελληνική πολιτεία ένα σωρό χρήματα για να εξειδικευτούν οι νοσηλευτές, για παράδειγμα στις μονάδες εντατικής θεραπείας, και τους κρατάει ομήρους. Δεν τους προσλαμβάνει σε θέσεις εξειδικευμένων νοσηλευτών, ακριβώς, γιατί δεν συμφέρει οικονομικά. Τους κρατάει ομήρους και τι κάνουν τελικά αυτοί οι νοσηλευτές; Αυτοί οι νοσηλευτές θα φύγουν όλοι στο εξωτερικό, σε πιο καλοπληρωμένες θέσεις κι έτσι ως ελληνική πολιτεία θα έχουμε χάσει ένα σωρό χρήματα για να τους εκπαιδεύσουμε και στο τέλος θα τους χάσουμε στο εξωτερικό και δεν θα έχουμε και εξειδικευμένους νοσηλευτές. Αυτό κάνετε με το άρθρο 6.

Στο άρθρο 11 του νομοσχεδίου, το οποίο είναι και η ραχοκοκαλιά, είναι η διευκρίνιση αδιευκρίνιστη λίστα χειρουργείων. Τελικά, κύριε Υπουργέ, εγώ δεν έχω καταλάβει. Αυτή η λίστα θα αφορά σε όλη τη χώρα; Θα είναι ανά περιφέρεια; Θα είναι ανά νοσοκομείο; Κι αν αφορά σε όλη τη χώρα, πώς ακριβώς θα καλύπτονται τα έξοδα των συνοδών. Το να πάει να χειρουργηθεί κάποιος από τη Θεσσαλονίκη, για παράδειγμα, στην Πάτρα έχει ένα τεράστιο κόστος για τους συνοδούς. Θα ζυγίζει προφανώς το κόστος και οι άνθρωποι θα πηγαίνουν και θα χειρουργούνται σε ιδιωτικά νοσοκομεία. Προς τα εκεί τους εξωθείτε εξάλλου με αυτό το νομοσχέδιο.

Το είπαν και οι συνάδελφοι και από τα άλλα κόμματα. Αλήθεια, για ποια λίστα χειρουργείων μιλάμε; Υπάρχουν χειρουργεία αυτή τη στιγμή που γίνονται στη χώρα; Οι αναμονές για τα τακτικά χειρουργεία, όπως για παράδειγμα για τα οφθαλμολογικά χειρουργεία, είναι δύο-τρία χρόνια. Δεν τεκμηριώνεται πουθενά επιστημονικά στο νομοσχέδιο σας πόσες λειτουργικές αίθουσες χειρουργείων έχουμε, πόσες ομάδες, πόσους αναισθησιολόγους, πόσους ειδικούς χειρουργούς, πόσα κρεβάτια μονάδων εντατικής θεραπείας. Τα χειρουργεία τα οποία θα βάλετε σε αυτή τη λίστα στην πραγματικότητα δε θα μπορούν να πραγματοποιηθούν. Κι όταν μπουν και τα απογευματινά χειρουργεία στα οποία οι ασθενείς θα πρέπει να πληρώνουν προφανώς για να χειρουργούνται, για ποια λίστα χειρουργείων μιλάμε; Δεν θα πραγματοποιείται τίποτα.

Στο άρθρο 12, με το οποίο ηλεκτρονικά θεωρείτε ότι θα παρακολουθείτε την πορεία του φαρμάκου, υπάρχει η παρακολούθηση του φαρμάκου από τον ΕΟΦ. Γιατί παίρνετε την αρμοδιότητα αυτή από τον ΕΟΦ για να την δώσετε αλλού; Και ας πούμε ότι παρακολουθείται και είναι προς τη θετική κατεύθυνση, πώς θα εμποδίσετε τις παράλληλες εξαγωγές; Εγγυάστε ότι το χειμώνα αυτό δεν θα λείπουν απαραίτητα φάρμακα, δε θα λείπουν πάλι αντιβιώσεις; Δεν πρέπει να νομοθετήσετε ούτως ώστε να εμποδιστούν οι παράλληλες εξαγωγές από τις φαρμακευτικές εταιρίες; Θα βιώσουμε πάλι έναν πολύ δύσκολο χειμώνα.

Το άρθρο 14 παρατείνει, προφανώς, τις θητείες των ανεπαρκών και άσχετων με το αντικείμενο της διοίκησης της υγείας διοικητών. Ως πότε, κύριε Υπουργέ, θα έχουμε διοικητές νοσοκομείων γυμναστές, κουφωματάδες, εμπόρους, ανθρώπους άσχετους με τη διοίκηση της υγείας στο πιο κρίσιμο κομμάτι της διοίκησης που είναι η υγεία. Θα έχουμε άσχετους ανθρώπους να μας διοικούν. Για πόσο καιρό ακόμη θα παρατείνουμε τις θητείες αυτών των ανθρώπων; Όλα αυτά είναι παθογένειες της ελληνικής πολιτείας. Πρέπει να αλλάξουν όλα.

Τι συμβαίνει στα νοσοκομεία το ξέρουμε πολύ καλά. Στο Κιλκίς από το οποίο προέρχομαι εγώ οι μισές κλινικές δεν λειτουργούν όλες τις ημέρες του μήνα. Το ίδιο συμβαίνει στα Γρεβενά, στην Κοζάνη, στην Καστοριά. Το «Αχιλλοπούλειο Νοσοκομείο» στον Βόλο είχε πλημμυρίσει στην πρώτη καταιγίδα. Οι χημειοθεραπευόμενοι ασθενείς έχουν μία ογκολόγο μόνο να τους αντιμετωπίζει.

Το ΕΣΥ καταρρέει. Ο χειμώνας θα είναι πολύ δύσκολος. Άμα δεν νομοθετήσουμε σύντομα να θεραπεύσουμε τις παθογένειες του Εθνικού Συστήματος Υγείας θα βρούμε μπροστά μας πολύ μεγάλες δυσκολίες, μια υγειονομική βόμβα που θα σκάσει στα χέρια σας, κύριε Υπουργέ.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παππά.

Καλείται στο Βήμα η κ. Θωμαΐς Οικονόμου, Βουλευτής της Νέας Δημοκρατίας.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Κύριε Πρόεδρε, ευχαριστώ.

Κυρία και κύριοι Υπουργοί, αγαπητοί συνάδελφοι Βουλευτές, η νέα ηγεσία του Υπουργείου Υγείας αποδεικνύει πως με σχέδιο και επιμέλεια πολλά μπορούν να γίνουν στο ΕΣΥ και να διορθωθούν γενικότερα στον τομέα της δημόσιας υγείας.

Ως γιατρός και ιδιαίτερα ως χειρουργός που έχω υπηρετήσει το Εθνικό Σύστημα Υγείας, είμαι πεπεισμένη πως η προσέγγιση αυτή της Κυβέρνησης της Νέας Δημοκρατίας θα βελτιώσει και θα αποδώσει. Και δεν μιλώ μόνο για τις βελτιωτικές προσπάθειες που γίνονται σε υφιστάμενες διαδικασίες, όπως είναι η λίστα των χειρουργείων αλλά αναφέρομαι και σε καινοτόμα μέτρα όπως είναι το ηλεκτρονικό σύστημα παρακολούθησης της διακίνησης φαρμάκων που εισάγει το παρόν νομοσχέδιο.

Κυρία και κύριοι Υπουργοί, από τα χρόνια που υπηρετούσα ως νοσοκομειακή γιατρός στο Γενικό Κρατικό Νοσοκομείο της Αθήνας μέχρι σήμερα, η σημαντικότερη ίσως δυσλειτουργία του Εθνικού Συστήματος Υγείας που ταλάνιζε και εξακολουθεί να δημιουργεί σοβαρά προβλήματα στους ασθενείς αλλά και στους γιατρούς των χειρουργικών κλινικών αφορά στη λίστα των χειρουργείων και το γνωρίζουμε πολύ καλά όλοι οι γιατροί που βρισκόμαστε εδώ σήμερα.

Η δημιουργία, λοιπόν, ενιαίας πανελλαδικής λίστας χειρουργείων, όπου θα ενταχθούν οι επιμέρους λίστες όλων των νοσοκομείων, αποτελεί όχι μόνο ένα καίριο οργανωτικό μέτρο για το Εθνικό Σύστημα Υγείας αλλά και ένα εξαιρετικό εργαλείο χρήσιμο ανασχεδιασμού του. Στόχος είναι η διευκόλυνση του προγραμματισμού και του ελέγχου όλων των τακτικών χειρουργείων στα δημόσια νοσοκομεία που ανήκουν στο ΕΣΥ και όχι μόνο, παρ’ όλο που γνωρίζω πολύ καλά και συμφωνώ με πολλούς από τους προλαλήσαντες ιατρούς συναδέλφους Βουλευτές ότι για να επιτύχει το εγχείρημα αυτό πρέπει να ληφθούν υπ’ όψιν πολλές παράμετροι, οι οποίες και λαμβάνονται.

Ταυτόχρονα, θα καταγράφονται σε κεντρική βάση δεδομένων και τα έκτακτα χειρουργεία προκειμένου να σχεδιαστούν συνολικά οι αναγκαίες νοσοκομειακές υποδομές με βάση τρέχοντα ιατρικά δεδομένα. Το σημαντικότερο, όμως, είναι ότι ο κάθε ασθενής θα ενημερώνεται έγκαιρα και με διαφάνεια για την ημερομηνία της επέμβασης του μέσω της ενιαίας λίστας χειρουργείων.

Κυρίες και κύριοι συνάδελφοι, ένα άλλο πολύ σημαντικό ζήτημα που αντιμετωπίσαμε κατά την προηγούμενη τετραετία, ήταν η επάρκεια ορισμένων δημοφιλών φαρμάκων και ιδιαίτερα ο γρήγορος ανεφοδιασμός της ελληνικής αγοράς. Όλοι γνωρίζουμε τα σοβαρά προβλήματα που εμφανίστηκαν στον έγκαιρο εντοπισμό των ελλείψεων και στον έλεγχο της εφοδιαστικής αλυσίδας από τον Εθνικό Οργανισμό Φαρμάκων και το Υπουργείο Υγείας.

Σε αυτό το πρόβλημα έρχεται να απαντήσει ένα νέο ηλεκτρονικό σύστημα που θα διασυνδέεται με άλλα πληροφοριακά συστήματα του δημοσίου, μέσω του οποίου θα εντοπίζονται σε πραγματικό χρόνο οι ελλείψεις των φαρμάκων προκειμένου να λαμβάνονται εγκαίρως μέτρα άμεσης εξασφάλισης των αναγκαίων φαρμάκων για την εγχώρια αγορά.

Πάλι στον χώρο του φαρμάκου επίσης σημαντική είναι και η αποστολή από τον ΕΟΠΥΥ με κατ’ οίκον ταχυμεταφορά φαρμακευτικών ιδιοσκευασμάτων για τη θεραπεία σοβαρών ασθενειών, προεκλογική δέσμευση της Νέας Δημοκρατίας που γίνεται πράξη. Είναι όλα χωρίς εξαίρεση μέτρα πρακτικά και θετικά που επιτρέπουν όχι μόνο την αποσυμφόρηση των φαρμακείων των νοσοκομείων και του ΕΟΠΥΥ, αλλά κυρίως την άμεση εξυπηρέτηση των ασθενών που πάσχουν από σοβαρές ασθένειες.

Θα σταθώ όμως και στο σημαντικό άρθρο 21 του νομοσχεδίου, που αφορά στο μητρώο ασθενών με νεοπλασματικές ασθένειες για να τονίσω τη σημασία που δίνει το Υπουργείο στους πολύπαθους αυτούς ασθενείς και την επιθυμία μας να καλυφθεί ένα σημαντικό κενό στον χώρο της υγείας στην Ελλάδα. Και δεν πρέπει να έχουμε τέτοια κενά.

Κύριε Πρόεδρε, θέλω να σταθώ για λίγο στα άρθρα της κ. Ζαχαράκη για την παράταση της παραμονής των συμβασιούχων στα προνοιακά ιδρύματα αρμοδιότητας της κυρίας Υπουργού. Μεταξύ αυτών είναι και το θεραπευτήριο χρονίων παθήσεων Ευρυτανίας -την οποία έχω την τιμή να εκπροσωπώ- ιδιαίτερα εν όψει της ολοκλήρωσης του διαγωνισμού 7Κ του 2019 του ΑΣΕΠ, που θα φέρει μόνιμο προσωπικό στα ιδρύματα αυτά και της υπαρκτής ανάγκης για ενδυνάμωση της στελέχωσής του λόγω κορωνοϊού. Οι εν λόγω παρατάσεις δεν είναι μόνο χρήσιμες αλλά είναι και απολύτως αναγκαίες.

Τα ίδια φυσικά, κύριοι Υπουργοί, ισχύουν κατά μείζονα λόγο και για το Εθνικό Σύστημα Υγείας. Το πρόβλημα της προσέλκυσης νέου υγειονομικού προσωπικού έχει τις ρίζες του στη δεκαετή οικονομική κρίση που πέρασε η πατρίδα μας. Αυτή η εμπειρία οδήγησε στην εξασθένιση της εθνικής οικονομίας και στη φυγή εκατοντάδων χιλιάδων νέων κυρίως δυστυχώς ανθρώπων, που αναζήτησαν στο εξωτερικό μια καλύτερη τύχη.

Δυστυχώς και στην περίπτωση του επιστημονικού προσωπικού, όπως οι γιατροί, η τάση αυτή δεν έχει ανακοπεί με αποτέλεσμα το περίφημο brain drain ιδιαίτερα σε νοσοκομεία της περιφέρειας όπως στο Καρπενήσι. Εδώ, βέβαια, θα πρέπει να λάβουμε υπ’ όψιν μας τη δοκιμασία που πέρασε ένα εξασθενημένο ΕΣΥ από τις αρχές του 2020, όταν κλήθηκε να αντιμετωπίσει την πανδημία με βάση τη στελέχωση που είχε γίνει κατά την προηγούμενη πενταετία το 2005 με 2019.

Δεν θα αναφερθώ επικριτικά στην κυβερνητική θητεία του ΣΥΡΙΖΑ, γιατί δεν έχει νόημα να το κάνω. Κρίθηκε και μάλιστα τρεις φορές από τους πολίτες με τόσο εκκωφαντικό τρόπο που κάθε περαιτέρω σχόλιο απλά περιττεύει.

Θα μείνω όμως σε όσα έγιναν την τελευταία τετραετία γιατί έγιναν πολλά στο χώρο της υγείας. Η Κυβέρνηση του Κυριάκου Μητσοτάκη έκανε σημαντικά βήματα τόσο υπέρ του ιατρικού όσο και υπέρ του νοσηλευτικού προσωπικού, με την ενίσχυση του δημόσιου συστήματος υγείας, με νέους πόρους δισεκατομμυρίων ευρώ και με την αύξηση κατά πολλές χιλιάδες του υπηρετούντος προσωπικό του ΕΣΥ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Διότι αυτοί είναι οι άνθρωποι που πρέπει να στηρίξουμε όλοι μας με κάθε δυνατό τρόπο και να δώσουμε παραπάνω κίνητρα ώστε το δημόσιο σύστημα υγείας να γίνει ελκυστικότερο για όσους μπορούν να προσφέρουν σε αυτό. Και δεν μιλώ μόνο για αποκλειστικά κίνητρα οικονομικά που είναι αυτονόητα και αποτελούν κοινό τόπο. Θα ήθελα να δούμε συνθετικά ένα μακροπρόθεσμο πρόγραμμα στελέχωσης των δημοσίων δομών υγείας όπου θα λαμβάνονται υπ’ όψιν και άλλα στοιχεία, όπως η δυνατότητα ταχύτερης βαθμολογικής ανέλιξης των νεοπροσλαμβανόμενων, η βελτίωση των συνθηκών υγείας όλων των εργαζομένων και η παροχή κινήτρων για επαγγελματική εξέλιξη στους ανθρώπους του ΕΣΥ. Με αυτούς τους τρόπους θα δώσουμε κίνητρα σε γιατρούς να στελεχώσουν περιφερειακά νοσοκομεία της χώρας μας απομακρυσμένων ορεινών περιοχών, όπως το Νοσοκομείο Καρπενησίου, τα οποία είναι υποστελεχωμένα από γιατρούς και νοσηλευτικό προσωπικό συχνά λόγω έλλειψης ενδιαφερομένων να εργαστούν σε αυτά.

Είμαι βέβαιη πως όλοι θα θελήσουμε να συμμετάσχουμε σε αυτή την προσπάθεια με διάθεση προσφοράς στην κοινωνία, με αίσθημα ευθύνης για το μέλλον ιδιαίτερα της ελληνικής περιφέρειας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Οικονόμου.

Καλείται στο Βήμα η κ. Αικατερίνη Σπυριδάκη Βουλευτής του ΠΑΣΟΚ - ΚΙΝΑΛ.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, συμπληρώνονται φέτος σαράντα χρόνια από την καθιέρωση του ΕΣΥ που σχεδίασε και υλοποίησε το ΠΑΣΟΚ με πρωτοπόρους τον Παρασκευά Αυγερινό και τον Γιώργο Γεννηματά. Ως ΠΑΣΟΚ από την ίδρυση του ΕΣΥ πιστεύαμε και πιστεύουμε στο κράτος πρόνοιας προς όφελος του λαού και θεωρούσαμε και θεωρούμε την υγεία ως υπέρτατο αγαθό στο οποίο πρέπει να έχουν πρόσβαση όλοι χωρίς προϋποθέσεις και εξαιρέσεις.

Ο ακρογωνιαίος λίθος του συστήματος υγείας που είχε δημιουργήσει ο Γεννηματάς ήταν η πλήρη και αποκλειστική απασχόληση των γιατρών ώστε να μην παρεισφρέει το δημόσιο στο ιδιωτικό σύστημα υγείας. Ήταν σημαντική τομή, διότι έδινε με οργανωμένο τρόπο τη δυνατότητα νοσηλείας με χρηματοδότηση από το κράτος και τα ασφαλιστικά ταμεία. Μια τομή που βοήθησε όχι μόνο να σωθούν χιλιάδες ζωές αλλά και πολίτες να μη χάνουν τις περιουσίες τους όταν απαιτούνταν να νοσηλευτούν και να χειρουργηθούν. Τότε αλλά και στη συνέχεια η Νέα Δημοκρατία το πολέμησε λυσσαλέα. Ακόμη και σήμερα συνεχίζει την προσπάθεια πλήρους αποδόμησής του, γιατί απλά ΕΣΥ και Νέα Δημοκρατία είναι έννοιες ασύμβατες.

Θα περίμενε κανείς ότι μετά την πανδημία η Νέα Δημοκρατία θα είχε μεταβάλει τη διαχρονικά εχθρική στάση της. Κι αυτό γιατί με την πανδημία αναδείχτηκε με δραματικό τρόπο η αξία του κοινωνικού κράτους. Το δίδαγμα της πρόσφατης υγειονομικής κρίσης ήταν ότι οι συντηρητικές πολιτικές και αντιλήψεις για λιγότερο κράτος αποδείχθηκαν διεθνώς ανεπαρκείς και στη χώρα μας καταστροφικές.

Η Κυβέρνηση της Νέας Δημοκρατίας φαίνεται ότι δεν διδάχθηκε τίποτε. Τότε αγνοούσε τις προτάσεις και το ολοκληρωμένο σχέδιο στήριξης του ΕΣΥ που κατέθεσε το ΠΑΣΟΚ και η αείμνηστη Φώφη Γεννηματά. Σήμερα αρνείται ένα σχέδιο ανασυγκρότησης του ΕΣΥ με οργανωμένο δίκτυο πρωτοβάθμιας υγείας, με μόνιμες προσλήψεις υγειονομικού και ιατρικού προσωπικού, με παροχές κινήτρων και με στήριξη του υπάρχοντος υγειονομικού προσωπικού που κρατάει με αυτοθυσία όρθιο το ΕΣΥ.

Η Νέα Δημοκρατία για λόγους ιδεοληψίας αλλά και εξυπηρέτησης συμφερόντων στον χώρο της υγείας δεν έχει διάθεση να στηρίξει τη δημόσια υγεία. Γι’ αυτό και διαθέτει μόνο το 2% έως 4% του Ταμείου Ανάκαμψης, όταν χώρες με ανάλογα προβλήματα χρησιμοποιούν το 8% με 10%. Πέντε χρόνια ακούμε μόνο υποσχέσεις για προσλήψεις και αναβάθμιση του ΕΣΥ και βλέπουμε αποσπασματικές λύσεις και μπαλώματα χωρίς ολοκληρωμένο σχέδιο που θα καταστήσει το ΕΣΥ ένα σύγχρονο σύστημα που θα μπορεί να αντεπεξέλθει αξιοπρεπώς στις ανάγκες των πολιτών.

Κυρίες και κύριοι συνάδελφοι, οι προβλέψεις του νομοσχεδίου δεν αντιμετωπίζουν τα προβλήματα. Η θεσμοθέτηση της ενιαίας λίστας χειρουργείων θα μπορούσε να αποτελεί μια λύση ανάγκης αν διασφαλιζόταν η διαφάνεια, η ορθότητα και η αντικειμενικότητα των στοιχείων ενοποίησης και οι διαδικασίες εφαρμογής της δεν ήταν ασαφείς. Αλλά η ενιαία λίστα δεν πραγματοποιεί χειρουργεία. Το ιατρικό προσωπικό πραγματοποιεί χειρουργεία.

Το πρόβλημα για τις τεράστιες λίστες ντροπής οφείλεται στην υποστελέχωση και στην υποχρηματοδότηση. Τα αυξανόμενα κενά σε προσωπικό λόγω συνταξιοδοτήσεων έχουν ως αποτέλεσμα να μη λειτουργούν όλες οι αίθουσες χειρουργείων στα νοσοκομεία. Η απουσία επαρκούς αριθμού αναισθησιολόγων, η έλλειψη κλινών εντατικής θεραπείας και η εξάντληση των κονδυλίων σε υλικά κάθε φθινόπωρο συνιστούν τις αιτίες του προβλήματος, που δεν τις αντιμετωπίζει το παρόν νομοσχέδιο.

Η υγεία και η παιδεία είναι οι δύο άξονες που προσδιορίζουν το επίπεδο της κάθε χώρας. Το πόσο ψηλά στις προτεραιότητες βρίσκονται οι δύο συγκεκριμένοι άξονες χαρακτηρίζουν ένα κράτος ανεπτυγμένο ή μη. Και με τη συγκεκριμένη Κυβέρνηση το να έχουν οι πολίτες αξιοπρεπή, δωρεάν δημόσιες παροχές υγείας σίγουρα δεν είναι προτεραιότητα, ενώ το ακόμα μεγαλύτερο ζήτημα με το οποίο είμαστε αντιμέτωποι σε κάθε νομοσχέδιο αφορά την έλλειψη εμπιστοσύνης, την έλλειψη διαφάνειας και αξιοκρατίας από τα οποία χαρακτηρίζεται η Κυβέρνηση της Νέας Δημοκρατίας, η Κυβέρνηση και του Κυριάκου Μητσοτάκη.

Κυρίες και κύριοι συνάδελφοι, ίσως η σωστά προβλεπόμενη σύσταση συστήματος παρακολούθησης διακίνησης φαρμάκων στην εγχώρια αγορά θα αποτύχει αν δεν αντιμετωπιστεί το φαινόμενο παράλληλων εξαγωγών φαρμάκων και δεν επαναξιολογηθεί το σύστημα τιμολόγησης και αποζημίωσης των φαρμάκων στην ελληνική αγορά ώστε να μην επιβαρύνεται ο ασφαλισμένος και να μη διακοπεί η κυκλοφορία φθηνών και αποτελεσματικών φαρμάκων που αντικαθίσταται με άλλα ακριβότερα.

Το νομοσχέδιο συντηρεί την εξουθένωση των ιατρών, αφού και πάλι προβλέπεται ότι μέχρι την ολοκλήρωση των απαιτούμενων προσλήψεων παρέχεται η δυνατότητα υπέρβασης του σαρανταοκτάωρου ως τις 31-12- 2023. Το προσωπικό έχει ξεπεράσει τα όρια αντοχής του, συχνά χωρίς αποζημιώσεις για τις εφημερίες που ακόμα και αν καταβληθούν θα υπερφορολογηθούν. Αντί μόνιμων προσλήψεων προσωπικού το νομοσχέδιο προβλέπει πολλές ανανεώσεις συμβάσεων. Με δικαιολογία την κάλυψη έκτακτων αναγκών κρατούνται δέσμιοι οι συμβασιούχοι που εξυπηρετούσαν σταθερές ανάγκες. Και τέλος αντί να επιλέγουμε αξιοκρατικά τις διοικήσεις των νοσοκομείων μας μέσω διεθνών διαγωνισμών, το νομοσχέδιο παρατείνει τη θητεία τους έως τις 31/12.

Κυρίες και κύριοι συνάδελφοι, η αναγέννηση του ΕΣΥ σε όλη την Ελλάδα με υγειονομικές δομές και προσλήψεις μόνιμου προσωπικού είναι απολύτως αναγκαία, διότι οι ελλείψεις είναι τεράστιες. Θα μου επιτρέψετε να σας μιλήσω για πράγματα που βιώνω και εγώ η ίδια στην εκλογική μου περιφέρεια. Κάθε πολίτης που ζει στο Λασίθι, καθημερινά έρχεται αντιμέτωπος με την ανασφάλεια και ταυτόχρονα με την ελπίδα να μην πάθει κάτι γιατί τότε η πορεία για την υγεία μας στον νομό είναι γνωστή: πρώτα επίσκεψη στο Νοσοκομείο της Ιεράπετρας ή της Σητείας στον Άγιο Νικόλαο και αμέσως μετά μεταφορά στο Ηράκλειο.

Η υποβάθμιση των νοσοκομείων του νομού μας είναι συστηματική και μεθοδευμένη. Στο Γενικό Νοσοκομείο Αγίου Νικολάου οι εργαζόμενοι δεν έχουν πληρωθεί ακόμα τις πρόσθετες αμοιβές, νυχτερινά, αργίες, υπερωρίες. Υπηρετούν είκοσι τρεις εργαζόμενοι, οκτώ επικουρικοί και δεκαπέντε συμβασιούχοι ορισμένου χρόνου, που καλύπτουν μόνιμες ανάγκες και των οποίων η σύμβαση έληξε στις 30/9. Γιατροί και νοσηλευτικό προσωπικό φυσικά δεν επαρκούν για τις ανάγκες ιδίως κατά τους καλοκαιρινούς μήνες, έχουν περάσει τα όρια αντοχής τους. Στο Νοσοκομείο Σητείας αδυνατούν να λειτουργήσουν νευραλγικές κλινικές λόγω σημαντικών ελλείψεων σε γιατρούς, αλλά και σε μόνιμο προσωπικό όλων των ειδικοτήτων.

Στις 18/9 οι πολίτες της Σητείας κινητοποιήθηκαν. Η πόλη έκλεισε και διεκδίκησε την εύρυθμη λειτουργία του νοσοκομείου. Ο δήμαρχος συναντήθηκε με την πολιτική ηγεσία του Υπουργείου, ο Υπουργός υποσχέθηκε στελέχωση τριών κλινικών, αλλά άμεσες λύσεις δεν είδαμε. Το ίδιο και στο Νοσοκομείο της Ιεράπετρας, δηλαδή υποστελέχωση και λειτουργικά προβλήματα. Υπάρχει μία αναισθησιολόγος την οποία η τοπική κοινωνία χαρακτηρίζει ηρωίδα, ένας ορθοπεδικός και ένας παθολόγος, που εφημερεύουν είκοσι τέσσερις ώρες για τριάντα ημέρες το μήνα. Δεν υπάρχει παθολογική κλινική και περιστατικά διακομίζονται αμέσως με αποτέλεσμα να επιβαρύνεται το Νοσοκομείο Αγίου Νικολάου και Ηρακλείου με τα περιστατικά της Ιεράπετρας. Και να τονίσω ότι στην Ιεράπετρα αναφερόμαστε στο μοναδικό νοσοκομείο νοτιοανατολικής Κρήτης του οποίου η διοικητική αυτοτέλεια είναι επιτακτική.

Τον περασμένο Φεβρουάριο έγινε το πρώτο μεγάλο συλλαλητήριο στην Ιεράπετρα, όπου όλοι οι πολίτες έστειλαν ηχηρό μήνυμα στις κυβερνητικές προσπάθειες για υποβάθμιση του νοσοκομείου. Δύο συγκεντρώσεις με χιλιάδες κόσμου για να δείξουν οι πολίτες του Λασιθίου την απόγνωση. Όταν το κράτος δεν μπορεί να δημιουργήσει συνθήκες ασφάλειας, τότε οι πολίτες αναλαμβάνουν δράση. Και όταν οι πολίτες αναγκάζονται να αναλάβουν δράση για το αυτονόητο αγαθό της υγείας, τότε σίγουρα δεν μιλάμε για ένα κράτος πρόνοιας.

Ο Σύλλογος Φίλων Νοσοκομείου και ο Σύλλογος Εργαζομένων Νοσοκομείου Ιεράπετρας, ζήτησαν με αίτημά τους τη συνάντηση με την ηγεσία του Υπουργείου Υγείας αλλά δεν υπήρξε κάποια απόκριση. Κάναμε αναφορές και για τα τρία νοσοκομεία αλλά απαντήσεις δεν πήραμε. Πρόσφατα ο Υπουργός έδωσε ραδιοφωνική συνέντευξη εφ’ όλης της ύλης. Άμεσες λύσεις δεν ακούσαμε και ελπίζω να μην υπάρχουν προθέσεις συγχώνευσης ή κλεισίματος των νοσοκομείων της Περιφερειακής Ενότητας Λασιθίου, διότι η δήλωση που έκανε ότι «εβδομήντα χιλιάδες κάτοικοι στο Λασίθι με τέσσερα νοσοκομεία, ενώ στο Ηράκλειο τριακόσιες χιλιάδες με δύο» δεν ήταν καθόλου καθησυχαστική.

Αν λάβουμε υπ’ όψιν μας και την απόφαση του διοικητικού συμβουλίου των συνδεδεμένων νοσοκομείων του Λασιθίου να μην προκηρύξουν θέσεις διευθυντών, σύμφωνα με τις πρόσφατες ανακοινώσεις και σύμφωνα με τις προτάσεις των νοσοκομείων Σητείας και Ιεράπετρας, και την ταυτόχρονη ενημέρωση του Υπουργού ότι αντίστοιχες θέσεις θα προκηρυχθούν, τότε ή κάτι είναι ψευδές ή κάτι δεν λειτουργεί σωστά.

Κυρίες και κύριοι συνάδελφοι, η Κυβέρνηση δεν σχεδιάζει την ανασυγκρότηση του ΕΣΥ αλλά την πλήρη απορρύθμισή του. Ως ΠΑΣΟΚ διαχρονικά θέτουμε ως προτεραιότητα το κοινωνικό κράτος, στο παρελθόν με πράξεις, με προτάσεις και δράσεις σήμερα, εντός και εκτός της Βουλής. Θεωρούμε χρέος μας να μειώσουμε τις ανισότητες, να έχουμε ισχυρή δημόσια υγεία και παιδεία, ανθρώπινες εργασιακές συνθήκες, ασφάλεια και προοπτική για όλους τους πολίτες ιδιαίτερα τους νέους, τη μεσαία τάξη και τους πιο αδύναμους συμπολίτες μας. Σε αυτόν τον δρόμο θα συνεχίσουμε πάντα δίπλα στον κάθε άνθρωπο. Θα συνεχίσουμε δίνοντας τη μάχη των μαχών για το μέγιστο αγαθό των ανθρώπων, την υγεία, τη δωρεάν δημόσια υγεία για όλους, όπως κάνουμε σαράντα χρόνια και όπως θα συνεχίσουμε να κάνουμε και στο μέλλον.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Σπυριδάκη.

Επόμενος ομιλητής είναι ο κ. Νικόλαος Βλαχάκος Βουλευτής της Νέας Δημοκρατίας. Θα ακολουθήσει ο Κοινοβουλευτικός Εκπρόσωπος των Σπαρτιατών κ. Κόντης μετά η κ. Σεβαστή Βολουδάκη και η κ. Θεανώ Φωτίου.

**ΝΙΚΟΛΑΟΣ ΒΛΑΧΑΚΟΣ:** Να ευχαριστήσω την κ. Βολουδάκη για την παραχώρηση της σειράς.

Κύριε Πρόεδρε, κύριε Υπουργέ, κυρίες και κύριοι συνάδελφοι, σήμερα συζητάμε ένα πολύ σημαντικό νομοσχέδιο του Υπουργείου Υγείας, το οποίο αφορά, κυρίως, τη ρύθμιση και επίλυση λειτουργικών θεμάτων στον ευαίσθητο χώρο της δημόσιας υγείας. Όπως πολλοί θα γνωρίζετε, είμαι γενικός χειρουργός και έχω υπηρετήσει επί τριάντα και πλέον συναπτά έτη σε δημόσιο νοσοκομείο εκ των οποίων δύο ως διοικητής ογκολογικού νοσοκομείου, γεγονός που με κάνει να γνωρίζω από πρώτο χέρι τις λειτουργίες και δυσλειτουργίες του ΕΣΥ.

Δυστυχώς, το Εθνικό Σύστημα Υγείας έχει αποδυναμωθεί και ειδικά από την εποχή των μνημονίων. Ο χώρος της υγείας είναι ένας πολύ ιδιαίτερος χώρος που έχει υποφέρει πολύ τα τελευταία χρόνια. Ο ερχομός της πανδημίας επιδείνωσε την ήδη βεβαρημένη κατάσταση των νοσοκομείων μας. Τα νοσοκομεία, τα κέντρα υγείας και όλοι οι φορείς που συνδέονται με τη δημόσια υγεία έδωσαν μεγάλες και άνισες μάχες παρά τις σοβαρές ελλείψεις προσωπικού, υλικοτεχνικού εξοπλισμού κ.λπ.. Ας μην ξεχνάμε ότι τα δημόσια νοσοκομεία σηκώνουν καθημερινά το μεγαλύτερο βάρος καθώς εξυπηρετούν το μεγαλύτερο μέρος του πληθυσμού από κάθε ηλικιακή και κοινωνική ομάδα.

Ευτυχώς με τις απαραίτητες νομοθετικές ρυθμίσεις, όπως αυτή που συζητάμε σήμερα, θα επιτευχθεί η καλή διαχείριση αυτής της τόσο δύσκολης και πρωτόγνωρης κατάστασης. Οι προσλήψεις επικουρικού ιατρονοσηλευτικού προσωπικού βοήθησαν πάρα πολύ τα δημόσια νοσοκομεία. Το επικουρικό προσωπικό έδωσε μεγάλες μάχες μαζί με το μόνιμο προσωπικό στα δύσκολα χρόνια του κορωνοϊού. Σας το λέω μετά βεβαιότητας ότι στον χώρο της υγείας δεν περισσεύει κανένας.

Κύριοι συνάδελφοι, κανένα νοσοκομείο, κανένα κέντρο υγείας δεν μπορεί να λειτουργήσει ούτε μια μέρα χωρίς προσωπικό. Κανείς δεν ξέρει πότε θα αρρωστήσει και πότε θα χρειαστεί τον γιατρό του. Λειτουργούν είκοσι τέσσερις ώρες κάθε μέρα. Θεωρώ, λοιπόν, ότι στο πλαίσιο της άμεσης αναγκαιότητας της εικοσιτετράωρης λειτουργίας του Εθνικού Συστήματος αλλά και της άκρως ευαίσθητης ιδιότητας των υγειονομικών μονάδων πρέπει να βοηθηθούν τα μέγιστα.

Πληροφορήθηκα το τελευταίο διάστημα ότι τρέχουν αυτή τη στιγμή από το Υπουργείο Υγείας δύο μεγάλες προκηρύξεις για ιατρικό και νοσηλευτικό προσωπικό, που όμως όλοι γνωρίζουμε ότι μέχρι να ολοκληρωθεί και να φτάσει στο στάδιο της αποπεράτωσης θα περάσει καιρός καθώς οι διαδικασίες είναι χρονοβόρες όπως γνωρίζουμε όλοι οι συνάδελφοι Βουλευτές. Σε αυτόν, λοιπόν, τον χρόνο τον οποίο πρέπει να κερδίσουμε έστω και με προσωρινές λύσεις, όπως οι παρατάσεις, πρέπει να εξασφαλίσουμε την εύρυθμη λειτουργία των νοσοκομείων της χώρας.

Έρχομαι, λοιπόν, στο σημείο αυτό στο σημερινό νομοσχέδιο και συγκεκριμένα στο δεύτερο μέρος, που αφορά ρυθμίσεις για την αντιμετώπιση της πανδημίας στις οποίες μεταξύ όλων των άλλων περιλαμβάνονται και διάφορες παρατάσεις. Σας διαβεβαιώ ότι ιδίως αυτές που αφορούν ιατρικό και νοσηλευτικό προσωπικό, -αν και αποτελούν προσωρινή λύση όπως είπατε οι περισσότεροι- είναι άκρως απαραίτητες για τους λόγους που προανέφερα.

Επίσης θετικό θεωρώ το άρθρο 7, που αφορά την αποζημίωση μετακινούμενου ιατρικού προσωπικού, νοσηλευτικού και λοιπού προσωπικού σε συγκεκριμένες δομές υγείας της ίδιας ή άλλης υγειονομικής περιφέρειας τουλάχιστον μέχρι τις 31-12-2023. Με το άρθρο 20 και 21 του ν.5015/2023, που πρόσφατα θεσμοθετήθηκε, θεσπίστηκε η αποζημίωση μετακινούμενου ιατρικού και λοιπού προσωπικού μέχρι τις 31/9 όπου δόθηκε και συγκεκριμένη παράταση, δίδοντας συγκεκριμένα μια μηνιαία αποζημίωση ύψους 1.800 ευρώ στο ιατρικό προσωπικό και 1.200 ευρώ στο λοιπό προσωπικό πλέον των μηνιαίων αποδοχών τους. Προφανώς και είναι απαραίτητη η παράταση και ίσως και περαιτέρω παράταση, διότι οι θέσεις που καλούνται να καλύψουν οι συνάδελφοι είναι θέσεις που έχουν κηρυχθεί άγονες τις περισσότερες φορές, δηλαδή προκηρύσσονται αλλά δεν καλύπτονται από κανέναν, με αποτέλεσμα πολλές περιοχές, όπως και νησιά της δικής μου περιφέρειας, να παραμένουν για μεγάλο χρονικό διάστημα χωρίς ιατρική περίθαλψη. Η αποζημίωση αυτή αποτελεί, πραγματικά, ένα ισχυρό κίνητρο για την κάλυψη των χρόνιων αναγκών των ανωτέρω περιοχών.

Τέλος, θα ήθελα να αναφερθώ στο άρθρο 11, το οποίο αφορά τη σύσταση και λειτουργία ενιαίας λίστας χειρουργείων. Η λίστα χειρουργείου θεσμοθετήθηκε για πρώτη φορά με το άρθρο 58 του ν.4368/2016 και καλώς θεσμοθετήθηκε, με κύριο σκοπό, προφανώς, να εξαλειφθούν αδικίες και να υπάρξει ίση και δίκαιη αντιμετώπιση μεταξύ των ασθενών που καταφεύγουν στα δημόσια νοσοκομεία. Όπως καταλαβαίνουμε όλοι, πρόκειται για έναν σχετικά νέο θεσμό και, όπως συμβαίνει σε κάθε νέο εγχείρημα, χρειάζεται χρόνος για την εφαρμογή του καθώς και εξοικείωση με το αντικείμενο.

Κατά τα έτη 2017 - 2019 εφαρμόστηκε και παρατηρήθηκαν αρκετές δυστοκίες στη λειτουργία της. Ένα σοβαρό πρόβλημα που είχε παρατηρηθεί, ήταν ότι πολλοί ασθενείς δεν προσέρχονταν για το επικείμενο χειρουργείο χωρίς καν να ενημερώσουν με αποτέλεσμα να κρατούν αδίκως μία θέση στη λίστα που θα μπορούσε να έχει εξυπηρετήσει κάποιον άλλον ασθενή. Άλλοι ασθενείς, επειδή η κατάσταση της υγείας επιδεινώθηκε ξαφνικά, χειρουργήθηκαν ως επείγοντα περιστατικά. Δυστυχώς η έλευση του κορωνοϊού και το κλείσιμο των χειρουργείων για μεγάλο χρονικό διάστημα οδήγησε σε μεγάλη αναμονή των ασθενών που έχρηζαν χειρουργικής επέμβασης, με αποτέλεσμα η λίστα να μεγαλώνει συνεχώς και οι ασθενείς αναζητούν άλλες διεξόδους σε άλλα νοσοκομεία ίσως και εκτός ΕΣΥ. Επιπλέον υπό αυτές τις συνθήκες δεν έγινε καμμία επικαιροποίηση της υπάρχουσας λίστας αλλά ούτε και κάποια σημαντική βελτίωση των προβλημάτων που είχαν ανακύψει στην πράξη κατά την εφαρμογή της.

Δεν σας κρύβω ότι διαβάζοντας και εγώ με μια γρήγορη ματιά, το σημερινό νομοσχέδιο και όντας γνώστης της συγκεκριμένης κατάστασης, αρχικά μου δημιουργήθηκαν κάποιες απορίες, όπως και στους περισσότερους από εσάς που άκουσα πρωτύτερα στην τοποθέτησή σας. Στη συνέχεια, όμως, ξαναδιαβάζοντάς το προσεκτικά και κατόπιν των πολύτιμων διευκρινίσεων που δόθηκαν στην αρμόδια επιτροπή από τον Υπουργό και τον Υφυπουργό Υγείας ,είναι ξεκάθαρο, κύριοι συνάδελφοι και κυρίες συναδέλφισσες, ότι πρόκειται για μια αναβάθμιση του υπάρχοντος νόμου, η οποία -σας διαβεβαιώ- ήταν απολύτως απαραίτητη. Δεν πρόκειται, λοιπόν, για νέο νομοθέτημα αλλά για επικαιροποίηση και ψηφιοποίηση της ήδη υπάρχουσας λίστας.

Στο σημείο αυτό θα ήθελα να τονίσω το εξής, επειδή πολλοί από εσάς αναρωτηθήκατε πώς ένας νοσηλευτής, ένας παθολόγος θα έχει πρόσβαση στη λίστα. Ξέρετε ότι τα χειρουργικά περιστατικά είναι πολύ ιδιαίτερα. Για να μπει ένας ασθενής στο χειρουργείο, χρειάζονται ο θεράπων ιατρός να έχει ένα πολύ καλό ιστορικό για να μπορέσει να χειρουργήσει με ασφάλεια. Αυτό, λοιπόν, το εμπεριστατωμένο ιστορικό που μπορεί να καταγραφεί δεν είναι απλά πράγματα. Κάθε ανθρώπινη ζωή έχει αξία και ο χειρουργός τη στιγμή που αναλαμβάνει έναν ασθενή, από το πιο απλό μέχρι το πιο δύσκολο περιστατικό, κρατώντας αυτή τη ζωή στα χέρια του πρέπει να γνωρίζει τα πάντα: ασθένειες, αλλεργίες, τρόπο ζωής, όπως π.χ. αν είναι καπνιστής, αθλητής, αν έχει κάνει άλλο χειρουργείο κ.λπ.. Πρέπει ο γιατρός, λοιπόν, να γνωρίζει τα πάντα, ακόμα και αυτά που θα συμβάλλουν στην αποθεραπεία του ασθενούς.

Όπως καταλαβαίνετε, τα πράγματα δεν είναι καθόλου απλά και χρειάζεται να συνεργαστούν σε αυτό πολλές ειδικότητες για την αξιολόγηση της σοβαρότητας της νόσου του ασθενούς και του δυνατού χρόνου αναμονής με ασφάλεια για την υγεία του ασθενούς, από τον νοσηλευτή που θα τον παραλάβει και θα μετρήσει ζωτικές λειτουργίες μέχρι το χειρουργείο. Στην ενιαία λίστα, λοιπόν, χειρουργείου ο χειρουργός θα καταχωρεί τον ασθενή και ο ίδιος χειρουργός θα κάνει και την επέμβαση. Για να φτάσουμε, όμως, στο σημείο αυτό, θα πρέπει να έχουν υπογράψει και να έχουν δώσει πράσινο φως όλες οι άλλες ειδικότητες κατόπιν αξιολόγησης της σοβαρότητας της νόσου του ασθενούς και του δυνατού χρόνου αναμονής με ασφάλεια για την υγεία του. Όλα αυτά αναφέρονται στο νομοσχέδιο. Εδώ, λοιπόν, έρχεται η σημαντική αλλαγή αναβάθμισης της ήδη υπάρχουσας λίστας, καθώς μέχρι σήμερα ο χειρουργός, εφόσον είχε εξασφαλίσει το προαναφερθέν ιστορικό, έδινε εγγράφως τα στοιχεία του ασθενούς στη γραμματεία του νοσοκομείου.

Θέλοντας, λοιπόν, να τελειώσω, θεωρώ πολύ θετικές τις διατάξεις του σημερινού νομοσχεδίου και προτείνω να το ψηφίσετε χωρίς δισταγμούς. Είμαι βέβαιος, κυρίες και κύριοι συνάδελφοι, ότι σε λίγο καιρό θα είμαστε πολύ ικανοποιημένοι που με τη σημερινή ψήφο μας θα κάνουμε τη ζωή των συναδέλφων μας πιο εύκολη απαλλάσσοντας τους από ένα περιττό άγχος και ανασφάλεια. Και ας παραδεχτούμε ότι όπου μειώνεται η γραφειοκρατία όλα γίνονται πιο εύκολα και πιο γρήγορα.

Κύριε Πρόεδρε, θα ήθελα την υπομονή σας για μισό λεπτό.

Άκουσα πριν από περίπου ένα δίωρο από έναν συνάδελφο για τον κ. Κωστάκη, αν δεν κάνω λάθος, τον εκπρόσωπο των χειρουργών του «Βενιζελείου Νοσοκομείου» ο οποίος κατήγγειλε ότι οι ειδικευόμενοι χειρουργοί δεν εκπαιδεύονται. Αυτή, λοιπόν, την καταγγελία θα ήθελα κ. Κωστάκης να την κάνει σε μια επιτροπή, να την κάνει στον κύριο Υπουργό και στον κύριο Υφυπουργό φέρνοντας τη λίστα των χειρουργείων, όπου εκεί αναγράφεται ποιοι συμμετέχουν σε ένα χειρουργείο. Δεν είναι δυνατόν να υπάρχουν μόνο ειδικευμένοι χειρουργοί. Τι σημαίνει αυτό, ότι κάνουν μεταξύ τους τα χειρουργεία; Οι ειδικευόμενοι, δηλαδή, δεν συμμετέχουν πουθενά; Ας φέρει, λοιπόν, μία λίστα των χειρουργείων, για να δούμε αν ακριβώς εκπαιδεύονται ή δεν εκπαιδεύονται οι χειρουργοί.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Βλαχάκο.

Καλείται στο Βήμα ο κ. Ιωάννης Κόντης, Κοινοβουλευτικός Εκπρόσωπος των Σπαρτιατών. Θα ακολουθήσει μετά η κ. Σεβαστή Βολουδάκη, η κ. Θεανώ Φωτίου, ο κ. Αναστάσιος Μπαρτζώκας, ο κ. Γιώργος Νικητιάδης και μετά ο κ. Φωτόπουλος, Κοινοβουλευτικός Εκπρόσωπος της Ελληνικής Λύσης.

**ΙΩΑΝΝΗΣ ΚΟΝΤΗΣ:** Κύριε Πρόεδρε, κύριοι Υπουργοί, κύριοι συνάδελφοι, θα μου επιτρέψετε να κάνω μια μικρή παρέκκλιση από το νομοσχέδιο, γιατί κι εγώ πληροφορήθηκα πριν λίγο ότι έφυγε από τη ζωή ο μεγάλος Γιάννης Ιωαννίδης και σαν μέλος της οικογένειας του Άρη και έχοντας διατελέσει πάνω από οκτώ χρόνια στο ποδόσφαιρο της ομάδας σε ηγετικό ρόλο, θέλω να αποτίσω αυτόν τον φόρο τιμής. Είμαι σίγουρος ότι η Θεσσαλονίκη, όχι μόνο οι Αρειανοί, που είναι η πλειοψηφία των οπαδών στην πόλη αλλά και οι οπαδοί άλλων ομάδων, σήμερα θρηνούν την απώλεια αυτή. Ήταν ο δικός τους άνθρωπος.

Όντας στο ποδόσφαιρο εγώ, δεν ήμουν μπασκετικός. Γνώρισα τους ανθρώπους του μπάσκετ. Τρεις ανθρώπους εκτίμησα από τους παράγοντες και ήταν όλοι μας μπασκετικοί όχι ποδοσφαιρικοί. Ήταν ο Ανέστης Πεταλίδης που έφερε το μεγάλο Γκάλη στην Ελλάδα, ο Νίκος Γκάλης και ο Γιάννης Ιωαννίδης. Με τον Γιάννη δεν είχαμε και την καλύτερη πάντα επαφή, αλλά ο ένας εκτιμούσε τον άλλον για την προσφορά, για το έργο που έκανε, για τη συμπεριφορά του εντός και εκτός. Έτσι αποτίω αυτόν τον φόρο στο μεγάλο Γιάννη και ελπίζω ότι όλοι καταλαβαίνετε την αναφορά που κάνω σε αυτό.

Σχετικά με το νομοσχέδιο, απ’ ό,τι αντιλαμβάνομαι, τελικά θα ψηφιστεί από την πλειοψηφία της Κυβέρνησης, τους εκατόν πενήντα οκτώ Βουλευτές, όπως άκουσα από τους συνομιλητές. Και συμβαίνει τώρα το εξής οξύμωρο αλλά πραγματικό γεγονός που είναι γεγονός που απορρέει από την πλειοψηφία των Βουλευτών. Δηλαδή, το 41% που εκπροσωπείται στη Βουλή των Ελλήνων, δηλαδή η μειονότητα του 100%, περνάει τους νόμους που έχουμε ψηφίσει όλο αυτό το διάστημα και το υπόλοιπο 59% που είναι μοιρασμένο σε άλλα κόμματα συνήθως είναι αρνητικό. Εντάξει, αυτή είναι η αντιστοιχία σε αριθμούς. Πάντως, στην πλειοψηφία του ο ελληνικός λαός εκπροσωπούμενος εδώ είναι αρνητικός στα νομοσχέδια αυτά και δη σε αυτό το νομοσχέδιο που έχει σχέση με την υγεία του.

Όλοι ξέρουμε πλέον τι είναι η υγεία στην Ελλάδα και ποια είναι τα νοσοκομεία μας. Εγώ πρόσφατα έχασα τη μητέρα μου τώρα τον Αύγουστο και, δυστυχώς, διαπίστωσα ότι ήταν αδύνατη η νοσηλεία της σε δημόσιο νοσοκομείο και αναγκάστηκα να ψάξω να βρω ιδιωτικό. Συναντάμε πολλούς ανθρώπους να υποφέρουν καθημερινά τόσο από έλλειψη νοσηλείας. Κλείνει κάποιος ραντεβού και περιμένει έξι μήνες, για να κλείσει ραντεβού. Φάρμακα δεν υπάρχουν. Υπάρχουν φάρμακα τα οποία δεν γράφει ο ΕΟΠΥΥ, είτε επειδή είναι ακριβά είτε επειδή είναι δυσεύρετα, και τελικά δεν δίνουμε λύσεις στα περισσότερα προβλήματα, απλά φέρνουμε νομοσχέδια τα οποία είναι μπαλώματα.

Αυτή τη στιγμή μιλάμε για ένα νομοσχέδιο που στην πλειοψηφία του ασχολείται με επεκτάσεις συμβάσεων, ασχολείται με τον κορωνοϊό και με τα εμβόλια σε ένα σημείο που δεν κατανοεί κανείς, γιατί αυτή τη στιγμή δεν έχουμε πανδημία. Είχαμε μια πανδημία όχι τόσο ξεκαθαρισμένη για πολύ κόσμο. Εγώ είμαι ένας άνθρωπος ο οποίος ουδέποτε ήμουν εναντίον των εμβολίων. Σαν πρώην πλοίαρχος του Εμπορικού Ναυτικού έχω κάνει τα τριπλάσια εμβόλια από τον καθένα μας εδώ. Ας πούμε, το εμβόλιο για τον κίτρινο πυρετό το έχω κάνει τρεις φορές που έπρεπε να το κάνω μία φορά στη ζωή μου. Όμως, σε αυτά τα νέα εμβόλια, τα MRNA, στάθηκα αρνητικός, γιατί είναι εμβόλια που μέχρι σήμερα δεν έχουν πάρει επίσημη άδεια. Είναι κάτω από EUA, που είναι Emergency Use Authorization. Δεν τα έχει αδειοδοτήσει ούτε το FDA ούτε το CDC στην Αμερική, και παρ’ όλα αυτά βλέπουμε εδώ ειδικούς γιατρούς να βγαίνουν στα τηλεπαράθυρα και να λένε ότι έχουν πάρει μόνιμη άδεια.

Και δεν ήταν μόνο αυτές οι ανακρίβειες. Έδιναν πάνινες μάσκες σε παιδιά ή σε μεγάλους και έλεγαν ότι τους προστατεύουν από ένα μικρόβιο το οποίο -υποτίθεται- περνούσε ακόμη και τοίχους με την μικροσύσταση που είχε, τα νανομόρια, όπως τα μετρούσαν. Όντας πλοίαρχος σε σούπερ τάνκερ, μεταφέραμε πολύ επικίνδυνα φορτία, τα οποία θεωρούνται πολύ λιγότερο επικίνδυνα από τον κορωνοϊό, όπως μας τα έδιναν, σε διαπεραστικότητα. Φορούσαμε ειδικές μάσκες και δεν αρκούμασταν στις πάνινες. Εδώ μας έλεγαν ότι οι πάνινες μάσκες αρκούν για να κρατήσουν τον κορωνοϊό. Και μιλάμε για μια πάνινη μάσκα, η οποία βρέχεται από την αναπνοή, υγραίνεται και περνάνε τα πάντα, όχι μόνο μικρόβια, περνάει οτιδήποτε θελήσει κανείς και αναπνέει.

Λοιπόν, όλα αυτά με έκαναν να είμαι διστακτικός στο κατά πόσο είναι πραγματική η αντιμετώπιση των γιατρών και τα πρωτόκολλα θεραπείας στα νοσοκομεία τα οποία έκαναν. Πήγε ένας υπέργηρος άνθρωπος στο νοσοκομείο μας με οξυγόνο χαμηλό και με πρόβλημα αναπνοής και τον πομπάριζαν οξυγόνο, ώσπου δεν μπορούσε να αντέξει. Ξέρω παραδείγματα ανθρώπων που έπαθαν καρδιακά και εγκεφαλικά και πέθαναν έτσι. Όλοι είχαν ακριβώς την ίδια αντιμετώπιση στο πρωτόκολλο θεραπείας. Σίγουρα ήταν μια νέα ασθένεια, αλλά δεν πείσανε κανέναν. Ο τρόπος που τα επέβαλαν τα εμβόλια αυτά, οι διακρίσεις που έγιναν, λειτούργησαν τελείως ανάποδα στην πλειοψηφία του ελληνικού λαού

Είχαμε φτάσει στο να θεωρούν εμβολιασμένο κάποιον για τον οποίον οι ίδιοι έλεγαν ότι έξι μήνες μετά την τελευταία δόση έληγε η προστασία του, και να τον θεωρούν εμβολιασμένο για δύο και τρία χρόνια. Και εμείς δεν μπορούσαμε να μπούμε πουθενά, σαν πολίτες τρίτης κατηγορίας, και κάποιος που είχε εμβολιαστεί στα δύο πρώτα χρόνια έμπαινε μέχρι το τέλος της λήξης της πανδημίας. Αυτά όλα έκαναν τον κόσμο να είναι διστακτικός, να μην πιστεύει ό,τι του λένε και πλέον πιστεύω ότι αν σήμερα ξαναεπανέλθουν σε μια νέα τέτοια κατάσταση, θα δείτε ότι ακόμα και αυτοί που έτρεξαν να εμβολιαστούν θα είναι πάρα πολύ διστακτικοί.

Θα πρέπει, λοιπόν, αλλιώς να πιάσουμε, από άλλη βάση, την οποιαδήποτε πρόληψη για οποιαδήποτε ασθένεια, αλλά πρώτα απ’ όλα να οργανώσουμε τα νοσοκομεία μας, να είμαστε σοβαροί σε όσα λέμε και υπεύθυνοι και όχι με όπλο μας την υποχρεωτικότητα να προσπαθούμε να φτιάξουμε μία κατάσταση –υποτίθεται- υγείας στη χώρα.

Ξεχάσαμε όλοι τους επί δύο χρόνια καταδιωγμένους υγειονομικούς μας, οι οποίοι στην αρχή ήταν δέκα χιλιάδες και με κάποιους τρόπους έφτασαν να είναι οι μισοί. Άλλοι εξαναγκάστηκαν να αλλάξουν επάγγελμα, άλλοι υποχρεώθηκαν να γυρίσουν και να εμβολιαστούν. Ξεχάσαμε ότι αυτούς τους είχαμε σαν πολίτες πέμπτης κατηγορίας. Κάποιοι -επειδή τους γνωρίσαμε- δεν μπορούσαν να ζήσουν τις οικογένειές τους και πήγαιναν σε συσσίτια σε εκκλησίες. Τους έχουμε αφήσει αυτούς, που χειροκρότησαν στην αρχή, στην άκρη και σήμερα ζητάμε όλοι να συνταχθούμε πίσω από μία νέα προσπάθεια σε ένα νομοσχέδιο το οποίο αφορά πάλι κάποιους από αυτούς. Και δεν ξέρω ποιοι είναι αυτοί των οποίων οι συμβάσεις θα παραταθούν, γιατί μάλλον είναι πρόσθετοι οι οποίοι πήγαν να αντικαταστήσουν.

Όπως και να ’χει, θα πρέπει να υπάρχει ένα γενικό σχέδιο ευρείας αποδοχής, σκέψης και προετοιμασίας και όχι μπαλώματα σε μια κατάσταση που δυστυχώς -τελειώνω σε μισό λεπτό- δεν είμαστε όλοι τόσο ικανοποιημένοι. Ως παράδειγμα θα αναφέρω ότι είμαστε πρώτοι στην Ευρώπη στις ενδονοσοκομειακές μολύνσεις: 56,7% έχει η Ελλάδα σε όλη την Ευρωπαϊκή Ένωση, όταν ο μέσος όρος είναι 6% με 7%. Κάθε δύο ασθενείς ο ένας έχει ενδονοσοκομειακή μόλυνση. Αν γι’ αυτό είμαστε υπερήφανοι, τότε μπορώ να πω ότι δεν καταλαβαίνω και εγώ τι λέμε και τι συζητάμε. Ψηφίζουμε κατά του νομοσχεδίου.

Σας ευχαριστώ πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόντη.

Καλείται στο Βήμα η κ. Σεβαστή Βολουδάκη, Βουλευτής της Νέας Δημοκρατίας.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κυρία Υπουργέ.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ήθελα να πω το εξής. Επειδή εδώ και χρόνια με την οξεία φάση της πανδημίας πολλά τα έχουμε ξεχάσει, δεν επιτρέπεται -το είπα και νωρίτερα σήμερα με άλλη αφορμή, με τον κ. Βελόπουλο- να υπονομεύουμε την επιστήμη και την εμπιστοσύνη των πολιτών στην επιστήμη. Γιατί, ξέρετε, η ιατρική δεν ασκείται με αυτοσχεδιασμούς, υπάρχουν πρωτόκολλα. Και δεν μπορείτε εδώ μέσα να λέτε ότι οι γιατροί του ΕΣΥ κάνουν εγκληματικές πράξεις κατά πολιτών, αρρώστων και τους οδήγησαν στο θάνατο. Αν έχετε στοιχεία, να τα καταθέσετε στον εισαγγελέα και να διωχθούν.

Δεύτερον, έχουμε αξιολογηθεί από τον Παγκόσμιο Οργανισμό Υγείας για τη διαχείριση της πανδημίας και ξέρουμε ότι με βάση τα στοιχεία του ΠΟΥ, τα οποία είναι επίσημα και η έκθεση είναι ανοιχτή και προσβάσιμη, 70% των ανθρώπων που έχασαν τη ζωή τους στην πανδημία ήταν ανεμβολίαστοι ή ατελώς εμβολιασμένοι και ηλικίας άνω των εβδομήντα ετών. Το 81,5%, ήταν ηλικίας άνω των εβδομήντα ετών. Και ξέρετε κάτι; Και το λέω με πόνο ψυχής. Αν όλα τα κόμματα, όλες οι πλευρές είχαν συστρατευθεί σε αυτή την προσπάθεια, που ήταν εθνική, θα είχαμε πολύ λιγότερους θανάτους.

Ας το αναλογιστούμε αυτό, γιατί τα μεταδιδόμενα νοσήματα δεν τελείωσαν. Έχουμε νέα εποχική γρίπη, η περίοδος ανοίγει τώρα, έχουμε τον εμβολιασμό της COVID τώρα. Είναι κρίμα να θρηνούμε ζωές για μικροπολιτικά συμφέροντα. Πραγματικά είναι ντροπή.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υπουργό.

Ελάτε, κυρία Βολουδάκη.

**ΙΩΑΝΝΗΣ ΚΟΝΤΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Όχι, όχι. Έχω ανακοινώσει την κ. Βολουδάκη. Μετά θα σας δώσω τον λόγο για ένα λεπτό.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Ευχαριστώ, κύριε Πρόεδρε.

Κύριε Πρόεδρε, κυρία Υπουργέ, κυρίες και κύριοι συνάδελφοι, το υπό συζήτηση νομοσχέδιο εισάγει ρυθμίσεις με σκοπό αφ’ ενός μεν την αντιμετώπιση επειγόντων ζητημάτων που άπτονται της δημόσιας υγείας και αφ’ ετέρου την απρόσκοπτη και εύρυθμη λειτουργία των σχετικών δομών, υπηρεσιών και φορέων, στο πλαίσιο ιδίως και των αυξημένων αναγκών που έχουν ανακύψει λόγω των πρόσφατων φυσικών καταστροφών.

Η Κυβέρνηση, όπως έκανε από την πρώτη μέρα της θητείας της, θα συνεχίζει να στηρίζει τη δημόσια υγεία σε όλα τα επίπεδα με τομές και μεταρρυθμίσεις προς όφελος των πολιτών. Απαρέγκλιτος στόχος είναι η οικοδόμηση ενός πιο ισχυρού και ανθεκτικού ΕΣΥ με αναβάθμιση των προσφερόμενων υπηρεσιών υγείας σε όλους ανεξαιρέτως τους πολίτες. Ζήσαμε όλοι την περίοδο της μεγάλης έντασης και διασποράς της πανδημίας. Το Εθνικό Σύστημα Υγείας παρά τις προφανείς δυσκολίες αντεπεξήλθε. Η προσπάθεια, όμως, για ουσιαστική βελτίωση και αναβάθμισή του δεν σταματά εδώ. Η βελτίωση της καθημερινότητας των πολιτών έρχεται με την αναβάθμιση του συνόλου των προσφερόμενων υπηρεσιών.

Οι σημαντικές ρυθμίσεις που εισάγει το σχέδιο νόμου του Υπουργείου Υγείας είναι η σύσταση και λειτουργία της ενιαίας λίστας χειρουργείων, καθώς έτσι μειώνεται ο χρόνος αναμονής των ασθενών για τα χειρουργεία. Στο πλαίσιο της αναβάθμισης του ΕΣΥ και της προστασίας των δικαιωμάτων των ασθενών δημιουργείται ένα σύστημα αρχειοθέτησης ενιαίας πανελλαδικά λίστας χειρουργείων με στόχο την κεντρική διαχείριση των υφιστάμενων διακριτών λιστών χειρουργείων των νοσοκομείων. Αξιοποιώντας, λοιπόν, τις νέες τεχνολογίες, οργανώνονται και παρακολουθούνται μέσω της ψηφιοποίησης των λιστών σε όλα τα νοσοκομεία του ΕΣΥ τα περιστατικά ασθενών που χρήζουν χειρουργικής επέμβασης, ώστε να επιτευχθεί σημαντική μείωση αναμονής τους και να παρέχεται η δυνατότητα κεντρικής διαχείρισης όλων των δεδομένων.

Άλλο πολύ σημαντικό είναι η δημιουργία ηλεκτρονικού συστήματος παρακολούθησης και διακίνησης φαρμάκων, το οποίο θα παρακολουθεί την εγχώρια κίνηση των φαρμάκων, προκειμένου να αντιμετωπιστεί αποτελεσματικά το πρόβλημα σε περιπτώσεις έλλειψης αυτών. Αξίζει να υπογραμμιστεί εδώ ότι όλοι οι εμπλεκόμενοι στη διαδικασία φορείς και φυσικά και νομικά πρόσωπα, αναλαμβάνουν την υποχρέωση να καταχωρίζουν τα απαραίτητα στοιχεία που αφορούν τη διακίνηση και την πώληση των φαρμάκων στο νέο αυτό σύστημα. Κατ’ αυτόν τον τρόπο θα επιτευχθεί έλεγχος, ενημέρωση και παρακολούθηση της διακίνησης των φαρμάκων στη χώρα, ώστε να έχουμε απόλυτη διαφάνεια στην εφοδιαστική αλυσίδα στην εγχώρια αγορά, καθώς και έγκαιρη πρόβλεψη και έγκαιρο εντοπισμό των ελλείψεων φαρμάκων.

Είναι κρίμα που δεν είναι εδώ ο κ. Μάντζος, τον οποίο εκτιμώ, έχουμε τελειώσει την ίδια σχολή, για να του επισημάνω -όχι ως γιατρός εγώ, ως νομικός- ότι αυτό το πρόβλημα προκύπτει από τις παράλληλες εξαγωγές. Αλλά αυτό δεν είναι κάτι καινούργιο. Η διατριβή μου είχε θέμα τις παράλληλες εξαγωγές και έγινε είκοσι χρόνια πριν. Οι παράλληλες εξαγωγές, είτε το θέλουμε είτε όχι, επιτρέπονται από το δίκαιο της Ευρωπαϊκής Ένωσης, είναι νόμιμες. Αυτό το οποίο πρέπει να κάνουμε -και πρέπει να το κάνουμε όσο μπορούμε- είναι να μετριάσουμε ή να εξαλείψουμε τις παράνομες παράλληλες εξαγωγές, οι οποίες προκύπτουν επειδή τα φάρμακα στη χώρα μας έχουν τη χαμηλότερη τιμή. Γι’ αυτό υπήρχε και η μεγάλη υπόθεση που απασχόλησε τον νομικό κόσμο της χώρας μας αλλά και το δικαστήριο των Ευρωπαϊκών Κοινοτήτων, της GLAXO κατά των μεγάλων φαρμακαποθηκών της χώρας.

Θέλω να σταθώ επίσης σε μια εξαιρετική ρύθμιση του νομοσχεδίου, αυτή που προβλέπει την κατ’ οίκον παράδοση φαρμάκων σε ασφαλισμένους οι οποίοι λαμβάνουν φαρμακευτική αγωγή για θεραπεία σοβαρών ασθενειών. Η προτεινόμενη διάταξη κρίνεται αναγκαία για την ανακούφιση ασθενών που πάσχουν από πολύ σοβαρές ασθένειες, καθώς προσφέρει διευκόλυνση στην καθημερινότητά τους. Έτσι θα σταματήσει αυτό το φαινόμενο, που κάποιοι από εμάς το έχουμε ζήσει, να περιμένουν ασθενείς με νοσήματα πολύ σοβαρά σε ουρές ντροπής έξω από τα φαρμακεία του ΕΟΠΥΥ στην Ομόνοια ή στου Γκύζη. Εδώ και πάρα πολλά χρόνια δεν είχε αλλάξει αυτό. Αλλάζει σήμερα. Δεν είχε αλλάξει τα προηγούμενα χρόνια εξ όσων γνωρίζω.

Τροποποιείται επίσης η συγκρότηση της Εθνικής Επιτροπής Ιατρικώς Υποβοηθούμενης Αναπαραγωγής με δυνατότητα ορισμού ως προέδρου ανώτατου δικαστικού λειτουργού, καθώς και εξειδίκευση του γνωστικού αντικειμένου των μελών με εχέγγυα διαφάνειας λειτουργίας της επιτροπής. Και εδώ θα ήθελα να επισημάνω ότι από κάποιους εκφράστηκαν κάποιες αντιρρήσεις για το ποια πρέπει να είναι τα προσόντα που πρέπει να έχει ο πρόεδρος, ο αντιπρόεδρος ή και τα μέλη της επιτροπής.

Θα ήθελα να πω -γιατί μπήκαν σε μια ζυγαριά- το αν πρέπει σ’ αυτό να υπάρχουν άνθρωποι που να γνωρίζουν σχετικά με την υποβοηθούμενη αναπαραγωγή, αν πρέπει να εμπλέκεται σ’ αυτό η Εκκλησία ή όχι.

Θα ήθελα να θυμίσω εδώ ότι η βιοηθική είναι ο κλάδος εκείνος της επιστήμης που ασχολείται με τα ηθικά προβλήματα που προέκυψαν από τις νέες ανακαλύψεις της βιολογίας και της εφαρμογής της γενετικής μηχανικής. Από τη φύση της, λοιπόν, η βιοηθική είναι ένα σημείο τομής πεδίων της βιολογίας και περιλαμβάνει τη γενετική, τη βιοτεχνολογία, τη βιοϊατρική, τη νομική και τη θεολογία. Άρα, λοιπόν, η θρησκεία έχει σε αυτό να κάνει όσον αφορά την επιτροπή της βιοηθικής. Καλό είναι, λοιπόν, να μην μπαίνουμε σε καμμία ζυγαριά τού πόσο μπορεί σε αυτό να εισχωρήσει η θρησκεία ή όχι, γιατί η αλήθεια είναι ότι η επίσημη εκκλησία μετέχει στην επιτροπή της βιοηθικής.

Θα ήθελα επίσης να επισημάνω τις ανάγκες για τις πολυδιάστατες υπηρεσίες υγείας οι οποίες διαρκώς εντείνονται. Είναι χαρακτηριστικό το παράδειγμα του Γενικού Νοσοκομείου Χανίων, στο οποίο την πρώτη εργάσιμη μέρα του Οκτωβρίου κλείστηκαν από τους συμπολίτες μου χίλια εκατόν είκοσι ένα ραντεβού στην γραμματεία των εξωτερικών ιατρείων, μια πραγματική πρόκληση για το ιατρικό και νοσηλευτικό προσωπικό του τόπου μου.

Η ελληνική Κυβέρνηση, λοιπόν, συνεχίζει την αγωνιώδη της προσπάθεια για να ενισχύσει άμεσα με το αναγκαίο ιατρικό και νοσηλευτικό προσωπικό τα νοσοκομεία της πατρίδας μας, εξισορροπώντας τις αστοχίες του παρελθόντος, όπως αυτές της περιόδου 2015 - 2019, όταν το Νοσοκομείο στα Χανιά, αν και το δεύτερο μεγαλύτερο σε αριθμό κλινών νοσοκομείο της Κρήτης, ενισχύθηκε συνολικά με μόλις τριάντα έξι νοσηλευτές, ενώ την επόμενη τετραετία η Νέα Δημοκρατία το στήριξε με τετραπλάσιους νοσηλευτές, εκατόν τριάντα επτά. Γίνεται φανερό πόσο ανηφορικός είναι ο δρόμος που μας απομένει, όταν ακόμη και σήμερα το Γενικό Νοσοκομείο Χανίων παρουσιάζει πανελλαδικά τον χαμηλότερο δείκτη νοσηλευτών ανά κλίνη, εφόσον και στην Ευρώπη αυτή τη στιγμή λείπουν ένα εκατομμύριο περίπου εργατικά χέρια από επαγγελματίες υγείας, με την πατρίδα μας, δυστυχώς, να μην αποτελεί εξαίρεση.

Παρά, λοιπόν, τις συνεχιζόμενες αντιξοότητες της παγκόσμιας οικονομίας με τις πρόσφατες φυσικές καταστροφές, δεν κάνουμε ούτε ένα βήμα πίσω στην αφοσίωσή μας στην εξασφάλιση της ποιότητας της υγείας και της αξιοπρεπούς διαβίωσης που αξίζουν σε κάθε ελληνική οικογένεια.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Βολουδάκη.

Κύριε Κόντη, ζητήσατε τον λόγο για μία παρέμβαση. Τον έχετε για ένα λεπτό.

**ΙΩΑΝΝΗΣ ΚΟΝΤΗΣ:** Κύριε Πρόεδρε, να το εκλάβετε ως δευτερολογία, είναι τρία λεπτά.

**ΠΡΟΕΔΡΕΥΩΝ (Βασίλειος Βιλιάρδος):** Δεν σας κατάλαβα. Τι εννοείτε;

**ΙΩΑΝΝΗΣ ΚΟΝΤΗΣ:** Έχω δευτερολογία.

**ΠΡΟΕΔΡΕΥΩΝ (Βασίλειος Βιλιάρδος):** Θέλετε να κάνετε μια παρέμβαση. Θα σας δώσω δύο λεπτά. Είναι αρκετά.

**ΙΩΑΝΝΗΣ ΚΟΝΤΗΣ:** Δεν θα δευτερολογήσω. Δύο λεπτά είναι καλά. Σας ευχαριστώ.

Κυρία Υπουργέ, μάλλον δεν καταλάβατε τι είπα και μη βάζετε στο στόμα μου πράγματα που δεν είπα. Εγώ δεν είπα ότι οι γιατροί δολοφονούν. Είπα ότι χρησιμοποιήθηκαν λάθος πρωτόκολλα καθ’ ομολογίαν ακόμα και μελών της επιτροπής σας, τα οποία αν δεν έχετε δει, έχουμε δει όλοι στην τηλεόραση, αλλά και ξένων γιατρών σε πολλά συνέδρια ότι στα αρχικά στάδια του κορωνοϊού, επειδή ήταν άγνωστη ασθένεια, χρησιμοποιήθηκε ένα ενιαίο πρωτόκολλο που δόθηκε από τον ΠΟΥ. Δόξα τω Θεώ, καταλαβαίνω και ελληνικά και αγγλικά και ισπανικά και πορτογαλικά. Τα διαβάζω σε τέσσερις γλώσσες.

Να σας πω επίσης ότι εγώ περίμενα να μου πείτε κάτι σχετικό με αυτό που ανέφερα για τις ενδονοσοκομειακές λοιμώξεις που έστειλαν πολύ κόσμο στον θάνατο, που είναι 56,7%. Είμαστε πρώτοι στην Ευρώπη.

Επίσης, θα περίμενα να μου πείτε εάν είστε ικανοποιημένη από την κατάσταση των νοσοκομείων. Χθες πήραμε ένα γράμμα από το Νοσοκομείο της Έδεσσας ότι σταματάει να εγχειρίζει γιατί δεν έχει αναισθησιολόγο όπως και άλλα νοσοκομεία. Της Ξάνθης –νομίζω- είναι έτοιμο να κλείσει.

Επίσης, περίμενα να μου πείτε αν τελικά έχουν ή όχι επίσημη μόνιμη άδεια τα εμβόλια αυτά ακόμη, γιατί χθες διάβασα: 13 Σεπτεμβρίου 2023, είναι κάτω από emergency autorisation της «PFIZER», το Comirnaty και όλα τα εμβόλια αυτά. Ο κόσμος νομίζει ότι έχουν πάρει μόνιμη άδεια.

Εγώ σας ξαναλέω ότι τα εμβόλια σώζουν ζωές. Έχουν σώσει τη δική μου ζωή σε Αφρική, Ασία, παντού, αλλά ήταν εμβόλια δοκιμασμένα επί δεκαετίες και όχι εμβόλια που τα έβγαλαν σε μία μέρα και τα έδωσαν να τα κάνουμε. Μην κουνάτε το κεφάλι σας. Είναι η πραγματικότητα.

Θα σας πω επίσης ότι θα έπρεπε να είχατε διαβάσει λίγο περισσότερο. Είστε ψυχολόγος, έχετε συναφή σχέση με την ιατρική. Να διαβάσετε περισσότερο γι’ αυτό το θέμα που σας λέω και θα με δικαιώσετε, όχι ό,τι μας λένε μόνο εδώ, αλλά ό,τι λένε και το CDC και το FDA και ο Εγγλέζικος Οργανισμός Υγείας.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Υπουργέ, έχετε τον λόγο.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Επειδή μπορεί να μη γνωρίζετε ποιοι ασκούν τη δημόσια υγεία ανά τον πλανήτη, η δημόσια υγεία είναι μία διεπιστημονική κατεύθυνση-κλάδος των επιστημών υγείας.

Επειδή έχω ακούσει από το πρωί πολλές φορές σήμερα σαν έμμεση μομφή το ότι είμαι ψυχολόγος, είμαι σίγουρη ότι αν συνάδελφοί μου σε όλον τον κόσμο που υπηρετούν τη δημόσια υγεία άκουγαν τη σημερινή συνεδρίαση, τουλάχιστον θα μειδιούσαν. Είμαι σε θέση να γνωρίζω πολύ καλά -γιατί ένα από τα κομμάτια που έχω ασχοληθεί ακαδημαϊκά είναι η μεθοδολογία έρευνας- ότι στο επίπεδο της τεκμηρίωσης υπάρχει διαβάθμιση.

Άρα, ξαναλέω: Ψαρεύετε σε θολά νερά, υπονομεύετε ξεκάθαρα την εμπιστοσύνη των πολιτών στο συγκεκριμένο εμβόλιο το οποίο έχει χορηγηθεί και έχει δοκιμαστεί σε δισεκατομμύρια ανθρώπους.

**ΙΩΑΝΝΗΣ ΚΟΝΤΗΣ:** … (Δεν ακούστηκε)

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Αφήστε με, παρακαλώ, να ολοκληρώσω. Δεν σας διέκοψα.

Είναι η πρώτη φορά στην ιστορία της ανθρωπότητας που είχαμε τη δυνατότητα να έχουμε δεδομένα για τόσο μεγάλο κομμάτι του πληθυσμού. Όλα τα εμβόλια που έχουμε κάνει στη ζωή μας ποτέ δεν είχαν χορηγηθεί σε τόσους ανθρώπους για να έχουμε ταυτόχρονα αυτή τη γνώση. Αυτό είναι το πρώτο.

Δεύτερον: Βρείτε μου, σας παρακαλώ, οποιονδήποτε οργανισμό που έλεγε ότι πρέπει να μείνουμε ανεμβολίαστοι κινδυνεύοντας να πεθάνουμε. Περάσαμε διαφορετικές φάσεις της πανδημίας κάθε φορά με την ισχυρότερη επιστημονική τεκμηρίωση που είχαμε διαθέσιμη, συμπεριλαμβανομένων και του CDC και του ΠΟΥ και άλλων οργανισμών, με βάση αυτό που ονομάζουμε ισχυρή τεκμηρίωση, hard evidence, όπου υπήρχε. Στο αμέσως επόμενο επίπεδο διαβάθμισης επιστημονικής τεκμηρίωσης εφαρμόσαμε αντίστοιχες πρακτικές.

Αυτό που είπατε -και το επαναλαμβάνω γιατί είναι, πραγματικά, ανεπίτρεπτο να ακούγεται σε αυτή την Αίθουσα- είναι ότι χορηγήθηκε παραπάνω ποσότητα οξυγόνου από γιατρούς και έφυγαν από τη ζωή άνθρωποι με αυτόν τον τρόπο. Γι’ αυτό επέστησα την προσοχή. Αυτά τα πράγματα δεν μπορούν να λέγονται εδώ μέσα. Αν έχετε στοιχεία πρέπει να πάτε στον εισαγγελέα.

Σε σχέση με τον εμβολιασμό –ξαναλέω- είναι πολύ ξεκάθαρο αυτό που συμβαίνει. Δυστυχώς, το πολιτικό σύστημα δεν έχει συμβάλει όσο θα μπορούσε στην εθνική προσπάθεια για την πρόληψη των θανάτων από τον COVID. Δεν είναι ποτέ αργά. Μπορούμε να το κάνουμε τώρα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υπουργό.

Καλείται στο Βήμα ο κ. Αναστάσιος Μπαρτζώκας, Βουλευτής της Νέας Δημοκρατίας.

Ορίστε, κύριε συνάδελφε, έχετε τον λόγο.

**ΑΝΑΣΤΑΣΙΟΣ ΜΠΑΡΤΖΩΚΑΣ:** Ευχαριστώ, κύριε Πρόεδρε.

Αξιότιμοι κύριοι Υπουργοί, αγαπητές και αγαπητοί συνάδελφοι, είναι αδιαμφισβήτητο ότι η δημόσια υγεία αποτελεί έναν από τους σημαντικότερους πυλώνες της ευημερίας και της προόδου ενός κράτους.

Η Κυβέρνηση της Νέας Δημοκρατίας ήδη από την προηγούμενη τετραετία διαρκώς επενδύει σε μια ευρεία γκάμα προγραμμάτων εκσυγχρονισμού της υγείας, με έμφαση για πρώτη φορά περισσότερο από ποτέ στην πρόληψη. Οι παθογένειες του ΕΣΥ είναι γνωστές, είναι πολλές και διαχρονικές και το γνωρίζουμε όλοι μας και οφείλονται σε μεγάλο βαθμό στη μεγάλη πίεση που δέχτηκε η δημόσια υγεία την περίοδο των μνημονίων. Όλοι γνωρίζουμε ότι εκείνα τα δύσκολα χρόνια, εκείνη τη δύσκολη περίοδο όντως και στο Εθνικό Σύστημα Υγείας μείναμε αρκετά πίσω.

Όμως, αυτό που ποτέ δεν έχασε το ΕΣΥ είναι το εξαιρετικό έμψυχο προσωπικό, ιατρικό, νοσηλευτικό και διοικητικό, που καθημερινά και ειδικά σε δύσκολες περιόδους, όπως αυτή της πανδημίας, συνεχίζει να δίνει αγώνα για κάθε ασθενή, για κάθε άρρωστο.

Με τις σημερινές ρυθμίσεις αντιμετωπίζονται κατ’ αρχάς ζητήματα πρακτικά, όπως με τις παρατάσεις διαφόρων διατάξεων που αφορούν στα μέτρα κατά του κορωνοϊού, όμως γίνονται και προσθήκες σημαντικές για να βελτιωθεί το πλαίσιο λειτουργίας ειδικά των νοσοκομείων.

Ένα από τα προβλήματα που πιέζουν το Εθνικό Σύστημα Υγείας και δημιουργούν ανησυχία και άγχος στους πολίτες, είναι οι μεγάλες λίστες αναμονής για τα χειρουργεία. Το ζούμε όλοι μας καθημερινά εδώ και χρόνια. Η εφαρμογή, λοιπόν, της ηλεκτρονικής λίστας χειρουργείων για όλη την επικράτεια στοχεύει στη μείωση του χρόνου αναμονής για τον ασθενή. Φροντίζουμε να έχει κάθε ασθενής ισότιμη και δίκαιη πρόσβαση στη λίστα των χειρουργείων με τη χρήση ενός ενιαίου ψηφιακού συστήματος μέσω της ΗΔΙΚΑ.

Φυσικά όλα τα έκτακτα περιστατικά συνεχίζουν να αντιμετωπίζονται κατά προτεραιότητα. Όμως για πρώτη φορά καταγράφονται στο ΗΔΙΚΑ και τα έκτακτα χειρουργεία, ακριβώς, για να υπάρχει καλύτερη συνολική εικόνα της κίνησης και της δυναμικής κάθε νοσοκομείου. Για ακόμη μια φορά εκσυγχρονίζουμε το Εθνικό Σύστημα Υγείας. Αξιοποιούμε ψηφιακά εργαλεία για να παρέχουμε καλύτερες, περισσότερο ποιοτικές δωρεάν υπηρεσίες υγείας σε όλους τους πολίτες. Αντίστοιχα μετά από τις περσινές σοβαρές ελλείψεις σε φάρμακα, έχουμε τη θέσπιση ηλεκτρονικού συστήματος παρακολούθησης και διακίνησης φαρμάκων. Με αυτόν τον τρόπο θα έχουμε μια πραγματική εικόνα των αποθεμάτων ώστε να γνωρίζουμε πιο άμεσα τις ελλείψεις και τις ανάγκες.

Μια επίσης πολύ θετική εξέλιξη είναι ότι για πρώτη φορά οι ασθενείς με σοβαρές ασθένειες μπορούν να λαμβάνουν τη φαρμακευτική αγωγή τους κατ’ οίκον, μια πολύ σοβαρή κίνηση, ένα πολύ σοβαρό μέτρο. Τέτοιες κινήσεις και πρωτοβουλίες αποδεικνύουν ότι αντιμετωπίζουμε τον ασθενή πάνω και πρώτα από όλα με σεβασμό. Και, βεβαίως, έχουμε πολλές διατάξεις που είμαι σίγουρος ότι θα υπερψηφιστούν από όλους για τις ανανεώσεις των συμβάσεων του προσωπικού στα κέντρα πρόνοιας, στο Εθνικό Ίδρυμα Κωφών και γενικώς σε οργανισμούς με έντονο κοινωνικό χαρακτήρα.

Ακούσαμε σήμερα για άλλη μια φορά τη γνωστή επωδό της Αξιωματικής Αντιπολίτευσης για δήθεν προσπάθεια ιδιωτικοποίησης της δημόσιας υγείας. Επί των ημερών αυτής της Κυβέρνησης όλοι οι πολίτες αδιακρίτως έχουν και θα έχουν δωρεάν πρόσβαση σε υπηρεσίες υγείας. Μάλιστα με έξοδα του δημοσίου σε κάποιες περιπτώσεις οι ασθενείς έχουν πρόσβαση σε ιδιωτικά νοσοκομεία και πάλι όμως δωρεάν. Επομένως, καμμία ιδιωτικοποίηση δεν συμβαίνει και αυτό είναι για άλλη μια φορά μια διαστρέβλωση της αλήθειας από την Αξιωματική Αντιπολίτευση. Αντιθέτως αυτό που πάντα επιχειρούμε είναι να εκσυγχρονίσουμε τη δημόσια υγεία, να την βελτιώσουμε, να την εξοπλίσουμε καλύτερα και να τη στελεχώσουμε με περισσότερο προσωπικό. Και σε δεύτερο επίπεδο, ναι, να αξιοποιήσουμε με καλές πρακτικές που εφαρμόζονται στον ιδιωτικό τομέα για να προσφέρουν καλύτερη δωρεάν δημόσια υγεία σε όλους. Όλα τα υπόλοιπα, όλα αυτά τα οποία ακούμε είναι απλώς ευφάνταστα σενάρια μακριά από την πραγματικότητα.

Επίσης, με σημερινή διάταξη του Υπουργείου Παιδείας δίνεται λύση στο πρόβλημα που είχε προκύψει σε σχέση με την πρακτική άσκηση των φοιτητών. Εξαιτίας ενός κενού στο νομικό πλαίσιο οι δημόσιοι φορείς δεν μπορούσαν να υπογράψουν συμβάσεις με φοιτητές για να κάνουν αυτή την πρακτική άσκησή τους για παράδειγμα σε δημόσια νοσοκομεία. Είναι ένα ζήτημα το οποίο είχα θέσει και εγώ στο Υπουργείο Παιδείας και χαίρομαι που σήμερα λύνεται.

Η πραγματική επιτυχία ενός κράτους φαίνεται, κυρίως, από τον τρόπο που φέρεται στους πολίτες τις δύσκολες ώρες, την ώρα της ανάγκης. Αυτή η Κυβέρνηση, λοιπόν, στηρίζει διαρκώς, αδιαπραγμάτευτα και χωρίς δεύτερη σκέψη όλους όσοι υποφέρουν, όλους όσοι είναι ενίοτε σε δύσκολη θέση. Για τη Νέα Δημοκρατία η δημόσια υγεία είναι θεμέλιος λίθος για την κοινωνία που θέλουμε να χτίσουμε. Για εμάς πάνω από όλα βρίσκεται ο ασθενής, και γι’ αυτό οδεύουμε και χαράσσουμε τον δρόμο προς ένα σύστημα υγείας το οποίο επικεντρώνεται στον άνθρωπο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μπαρτζώκα.

Τον λόγο έχει ζητήσει για μια παρέμβαση για δυο λεπτά ο Κοινοβουλευτικός Εκπρόσωπος της Νίκης κ. Παπαδόπουλος.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ πολύ, κύριε Πρόεδρε.

Δεν θα σας μιλήσω για τη χειρουργική λίστα αλλά για μια μαύρη λίστα στην οποία ενδεχομένως μπήκε ο πρώην πρόεδρος του ΕΟΦ. Ο ΕΟΦ έκανε το λάθος τον Απρίλιο του 2023 να ανακοινώσει σε επίσημη έκθεσή του εκατοντάδες παρενέργειες των εμβολίων εδώ στον ελλαδικό χώρο: Χίλιοι εξακόσιοι εξήντα τρεις και εξήντα τρεις θάνατοι για το έτος 2022 και 2021. Και τα τεκμηριώνει. Σε αυτή εδώ την έκθεση προσβάλλεται κατευθείαν ο Πρωθυπουργός που έλεγε ότι «το καλύτερο εμβόλιο είναι το γρήγορο εμβόλιο». Επίσης, αυτή η έκθεση αφορά μόνο την κορυφή του παγόβουνου. Στη Μεγάλη Βρετανία είπαν ότι μόνο το 2% των επιπλοκών αναφέρθηκαν. Ο Καρλ Χίνεγκαν αυτό ανέφερε. Και φανταστείτε αν το 2% μόνο αναφέρθηκε στη Βρετανία, εδώ πόσο πιο λίγο ποσοστό αναφέρθηκε. Δηλαδή, έχουμε μόνο την κορυφή του παγόβουνου γιατί τότε «όλα τα έσκιαζε η φοβέρα και τα πλάκωνε η σκλαβιά». Μην ξεχνάτε ότι ο καθηγητής φαρμακολογίας του Αριστοτελείου Πανεπιστημίου Θεσσαλονίκης μόλις τόλμησε on camera τον κόψανε και τον στείλανε επειδή είπε «συμπληρώστε ρε παιδιά και καμμιά κίτρινη κάρτα». Ακόμα τραβιέται με τη δικαιοσύνη.

Και άκουσον-άκουσον. Η Ελληνική Παιδιατρική Εταιρεία στη σοκαριστική ανακοίνωση είπε στους παιδιάτρους τον Αύγουστο του 2021, να υποβιβάζουν σκόπιμα τις παρενέργειες των MRNA εμβολίων ενώ αντίθετα να τονίζουν τις δυσάρεστες συνέπειές τους. Πού; Στα παιδιά. Και για τι; Για εμβόλια. Τα εμβόλια, αγαπητοί μου, δίνονται σε υγιείς. Δεν είναι φάρμακα για να τα δίνουμε στους ασθενείς. Εκεί αναλαμβάνουμε το ρίσκο των παρενεργειών. Εδώ δεν αναλαμβάνουμε ρίσκο παρενεργειών και ειδικά στα παιδιά.

Τελειώνω, κύριε Πρόεδρε. Πρώτη φορά στην ιστορία της ιατρικής πρώτα έγιναν γνωστές οι παρενέργειες και οι ανεπιθύμητες ενέργειες ενός σκευάσματος και μετά χορηγήθηκαν, εξαναγκαστικά μάλιστα, στους ανθρώπους. Πρώτη φορά. Η κ. Αγαπηδάκη μιλάει για εκατομμύρια και δισεκατομμύρια. Κυρία Αγαπηδάκη μου, ξέρετε πώς αξιολογούνται τα φάρμακα; Στον χρόνο. Και όχι σε ένα χρόνο και σε δύο. Θα τα συζητήσουμε μετά από τρία, τέσσερα χρόνια.

Υγεία να έχουμε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ, κύριε συνάδελφε.

Κύριε Υπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Ευχαριστώ, κύριε Πρόεδρε. Πολύ μικρή παρέμβαση θα κάνω.

Κάνετε μια επιστημονική τοποθέτηση η οποία είναι λάθος και αυτό το διευκρινίζω. Τα θέματα τα οποία έχετε θέσει η επιστήμη τα έχει λύσει. Δεν συζητάμε ως Υπουργοί την απάντηση. Την απάντηση την έχει δώσει η επιστημονική κοινότητα και στη χώρα μας και στις υπόλοιπες ευρωπαϊκές χώρες. Υπάρχει ο Ευρωπαϊκός Οργανισμός Φαρμάκων, υπάρχουν οι επιτροπές εμβολιασμών σε κάθε ευρωπαϊκή χώρα, υπάρχει η επιτροπή εμβολιασμού στη δική μας χώρα.

Επιλέξατε εσείς τις πολιτικές απόψεις να τις μπλέξετε με επιστημονική άποψη. Και εκεί που ο πολιτικός λόγος διαχέεται με την επιστήμη δημιουργείται μια γκρίζα ζώνη. Είναι λυμένο. Είναι κρίμα που είστε συνάδελφος και τα λέτε αυτά. Και είναι κρίμα γιατί είναι διαφορετικός ο πολιτικός λόγος στον οποίον μπορείτε να λέτε ό,τι θέλετε. Ως προς τα υπόλοιπα, τα επιστημονικά, υπάρχουν πολλοί συνάδελφοι γιατροί στο Κοινοβούλιο. Ήταν και προηγουμένως. Ήταν η κ. Λινού. Και τώρα υπάρχουν συνάδελφοι μέσα. Μιλήστε μαζί τους. Μιλήστε με τους υπόλοιπους συναδέλφους να λύσετε το πρόβλημα αυτό που είναι δικό σας πρόβλημα.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υπουργέ.

Κύριε Νικητιάδη, έχετε τον λόγο.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κυρία Υπουργέ, κύριε Υπουργέ, Κυρίες και κύριοι συνάδελφοι, το νομοσχέδιο αυτό θα ήταν επιτυχές αν είχε τον τίτλο «ο νόμος των παρατάσεων». Κατά την άποψή μου θα έπρεπε να προστεθεί «ο νόμος των άκαρπων προσπαθειών». Γιατί αυτό γίνεται συνέχεια: παρατάσεις, παρατάσεις, παρατάσεις. Ως πότε; Γερνάνε και οι γιατροί των οποίων τις θητείες παρατείνετε. Μετρήσατε ποτέ τα αποτελέσματα από αυτές τις παρατάσεις; Τα βάλατε κάτω να δείτε πώς πρέπει να ενεργήσετε; Θέλετε να σας τα πω; Θα σας τα πω από τη δική μου περιοχή και θέλω, σας παρακαλώ, να τα ακούσετε.

Αναφερθήκαν οι συνάδελφοι προηγουμένως στο Καστελλόριζο. Προσέξτε τι έγινε στο Καστελλόριζο. Επειδή είμαι από την περιοχή έψαξα και έμαθα. Το ΕΚΑΒ ειδοποιήθηκε. Το ΕΚΑΒ κάποια στιγμή σηκώθηκε και οι γονείς ειδοποίησαν να μην πάει το ΕΚΑΒ και προτιμήσαν να πάρουν το σκάφος και να πάνε απέναντι για να καταλήξουν στο νοσοκομείο της Αττάλειας. Ξέρετε τι σημαίνει αυτό; Αναρωτηθείτε. Έλλειψη εμπιστοσύνης στο δικό μας Εθνικό Σύστημα Υγείας. Φοβήθηκαν πού θα καταλήξει το παιδί τους, πόσο γρήγορα θα έρθει το ΕΚΑΒ, σε ποιο νοσοκομείο θα πάει. Θα σας πω αργότερα για τη Ρόδο που δεν λειτουργούσαν τα χειρουργεία.

Αλλά, κρατήστε αυτό, σας παρακαλώ: Ανασφάλεια των πολιτών σε σχέση με την ακρίβεια, ανασφάλεια των πολιτών σε σχέση με την υγεία τους, ανασφάλεια των πολιτών αν θα μπούνε σε ένα σιδηρόδρομο, σε ένα πλοίο. Πόση ανασφάλεια μπορεί να αντέξει αυτός ο κόσμος;

Θα σας πάω στο νησί του Ιπποκράτη. Είσαστε και οι δύο γιατροί, οπότε ξέρετε, ασφαλώς, ποιος είναι ο Ιπποκράτης. Ο Ιπποκράτης ο Κώος, ο μέγιστος των ιατρών! Ο άνθρωπος του οποίου τα συγγράμματα μελέτησε ο Θουκυδίδης για να συγγράψει και να περιγράψει καλύτερα τον λοιμό κατά τη διάρκεια του Πελοποννησιακού Πολέμου.

Ασκληπιείο στην Κω, νοσοκομείο που λειτουργούσε, σχολή που δίδασκε ο Ιπποκράτης: Η Κως σήμερα έχει σαράντα χιλιάδες μόνιμους κατοίκους, τουρισμό εκατόν είκοσι χιλιάδες ημερησίως κατά τους επτά θερινούς μήνες. Στο νοσοκομείο εκεί υπάρχουν σαράντα οργανικές θέσεις, υπηρετούν μόνο είκοσι πέντε. Ένας παθολόγος δεν υπήρχε για έντεκα ολόκληρους μήνες στο νοσοκομείο. Σε ακτινολογικό, παιδιατρικό και καρδιολογικό υπάρχει ένας γιατρός για το καθένα. Δουλεύουν οι άνθρωποι τριάντα μέρες. Πόσο να αντέξουν χωρίς άδειες; Τι να πρωτοκαλύψουν;

Γίνονται σχεδόν κάθε μέρα διακομιδές. Κάθε διακομιδή κοστίζει από δεκαοκτώ έως τριάντα χιλιάδες ευρώ. Σκεφτήκατε ότι αυτός είναι ο μισθός ενός γιατρού ετησίως; Γιατί να γίνονται διακομιδές και να μην έχουμε έναν γιατρό; Τελικά φτάσαμε στο σημείο στην Κω, όπου πριν από χιλιάδες χρόνια πηγαίνανε οι ασθενείς για να γιατρευτούν από τον μεγάλο «πατέρα» της ιατρικής, τον Ιπποκράτη, σήμερα ούτε οι ντόπιοι να μένουν. Φεύγουν για να πάνε κάπου αλλού να γιατρευτούνε. Αυτό είναι αλήθεια δεν κάνουμε αντιπολίτευση.

Θέλετε να πούμε για τη Ρόδο; Εκατόν είκοσι χιλιάδες μόνιμοι κάτοικοι, διακόσιες πενήντα χιλιάδες ημερησίως για επτά, οκτώ μήνες. Πόσεις θέσεις για αναισθησιολόγους υπάρχουν; Εννέα. Και υπηρετούν μόνο τρεις. Καταρρέει το χειρουργικό. Όπως σας είπα πριν, για δέκα μέρες έκλεισαν δεν λειτουργούσαν τα χειρουργεία στη Ρόδο. Πώς να εμπιστευτεί ο γονιός από το Καστελλόριζο να πάνε το παιδάκι του στη Ρόδο; Πού θα το πάνε; Στα κλειστά χειρουργεία;

Για τους ακτινολόγους, υπάρχουν εννέα οργανικές θέσεις και υπηρετούν πέντε. Ο αξονικός λειτουργεί μία φορά την εβδομάδα. Για παθολόγους υπάρχουν εννέα οργανικές θέσεις, υπηρετούν επτά αλλά οι δύο ετοιμάζονται για σύνταξη. Στη ΜΕΘ έχουμε δύο κενές θέσεις. Για ψυχίατρους έχουμε τέσσερις οργανικές θέσεις και υπηρετούν δύο. Για νευρολόγους υπάρχουν τρεις οργανικές και υπηρετούν δύο. Για παιδίατρους προβλέπονται τέσσερις οργανικές θέσεις και υπηρετούν δύο. Καλύπτουν οι άνθρωποι τα Σαββατοκύριακα με διπλές βάρδιες, για άδεια ούτε το κουβεντιάζουμε.

Να πάμε στην Κάλυμνο τώρα: Δεκαεπτά χιλιάδες μόνιμοι κάτοικοι, δέκα χιλιάδες περίπου επισκέπτες καθημερινώς. Υπάρχουν τρεις οργανικές θέσεις καρδιολόγων και μόνιμο καρδιολόγο αυτή τη στιγμή το Νοσοκομείο της Καλύμνου δεν έχει. Στους ορθοπεδικούς ο ένας στους δύο γιατρούς δεν έχει πάρει άδεια για τέσσερα ολόκληρα χρόνια.

Στη Λέρο δώσατε παράταση τώρα. Υπάρχει ένας νεφρολόγος για δεκαεπτά νεφροπαθείς που έρχονται και από άλλα νησιά από τη Λέρο, από την Πάτμο, από τους Λειψούς. Τι θα γίνει αν αυτός ο άνθρωπος αρρωστήσει; Τι θα γίνει όταν συνταξιοδοτηθεί γιατί κάποια στιγμή θα συνταξιοδοτηθεί. Και τώρα ήταν να συνταξιοδοτηθεί αλλά του στείλατε την παράταση προ ημερών.

Τα ίδια πράγματα συμβαίνουν και στην Κάρπαθο και στην Κάσο και στην Πάτμο. Τι θα κάνετε; Θα καλύψετε αυτά τα τεράστια κενά παροχής υγείας με αυτές τις συνεχείς παρατάσεις; Φοβάμαι ότι δεν πρόκειται να επιτευχθεί τίποτα.

Θα αναφερθώ, όμως, και σε κάποια άλλα θέματα που εθίγησαν εδώ. Χάρηκα που άκουσα τον κ. Γεωργιάδη, τον Υπουργό, να επαινεί τη μνήμη του αείμνηστου Αναστάσιου Πεπονή για το ΑΣΕΠ. Δεν μας λέτε, όμως, κουβέντα για το ότι το ΠΑΣΟΚ έφερε το ΑΣΕΠ. Ο Ανδρέας Παπανδρέου έφερε το ΑΣΕΠ. Και ξέρετε τι κάνατε όταν ψηφιζόταν το ΑΣΕΠ; Αποχώρησε η Νέα Δημοκρατία και το αποκάλεσαν πολιτικό κακούργημα το ΑΣΕΠ που σήμερα το επαινούν.

Και για να κλείσω, ξέρω ότι δεν είναι της αρμοδιότητάς σας αλλά είναι της ευθύνης σας: Στο άρθρο 24, προβλέπεται για την εκτός σχεδίου δόμηση και για τα οικόπεδα πεντακοσίων μέτρων ότι «απαιτείται πιστοποίηση από τους δήμους» προκειμένου να μπορέσουν να πάρουν άδεια. Στη Δωδεκάνησο δεν πιστοποιεί κανένας δήμος. Δεν μπορεί. Υπάρχει κτηματολόγιο, δεν έχει ενταχθεί ακόμα στο Εθνικό Κτηματολόγιο και οφείλετε, έστω με μία νομοτεχνική βελτίωση της τελευταίας στιγμής, να προσθέσετε «ειδικώς για τη Δωδεκάνησο πιστοποιούνται με τους κτηματολογικούς χάρτες». Το συζήτησα με τον αρμόδιο Υπουργό το δέχθηκε, μου είπε: «έχεις απόλυτο δίκιο». Προφανώς, κάπου η γραφειοκρατία σάς μπέρδεψε και δεν καταφέρατε να το περάσετε.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΠΑΣΟΚ – Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικητιάδη, Βουλευτή του ΠΑΣΟΚ.

Τον λόγο τώρα έχει ο κ. Στέλιος Φωτόπουλος, Κοινοβουλευτικός Εκπρόσωπος της Ελληνικής Λύσης, για έξι λεπτά.

**ΣΤΥΛΙΑΝΟΣ ΦΩΤΟΠΟΥΛΟΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, είχα σκοπό να ξεκινήσω διαφορετικά τη σημερινή μου ομιλία, αλλά, δυστυχώς, τα γεγονότα μας προλαβαίνουν.

Πληροφορηθήκαμε σήμερα πως στο Ευρωκοινοβούλιο καταψηφίστηκε τροπολογία η οποία απαγόρευε, ακόμα και υπό προϋποθέσεις, την παρακολούθηση από τα κράτη μέλη των κινητών τηλεφώνων δημοσιογράφων μέσω λογισμικού παρακολούθησης. Το ενδιαφέρον στη δική μας περίπτωση, για το ελληνικό Κοινοβούλιο, είναι πως δύο κόμματα καταψήφισαν τη συγκεκριμένη τροπολογία. Το ένα κόμμα είναι η Νέα Δημοκρατία, το δεύτερο κόμμα –ω, του θαύματος- είναι το ΠΑΣΟΚ. Το ΠΑΣΟΚ του οποίου ο Πρόεδρος έπεσε θύμα παρακολουθήσεων, το οποίο ΠΑΣΟΚ είχε αναγάγει σε πρώτο θέμα -και στη διάρκεια της προεκλογικής εκστρατείας και στη συνέχεια- το θέμα των παρακολουθήσεων, εξαιτίας αυτού ακριβώς του λόγου, του γεγονότος, δηλαδή, ότι ο Πρόεδρός του έπεσε θύμα παρακολουθήσεων -με όποιες δικαιολογίες. Το ΠΑΣΟΚ το οποίο εγκαλεί εμάς ως Ελληνική Λύση για την αλλαγή των μελών της ΑΑΔΕ. Το ΠΑΣΟΚ, λοιπόν, καταψήφισε αυτή την τροπολογία.

Δεν μπορώ να χαρακτηρίσω αυτή τη στάση. Δεν ξέρω αν κατάλαβε ο Ευρωβουλευτής του ΠΑΣΟΚ ή αν ήταν συνειδητή επιλογή η καταψήφιση αυτής της συγκεκριμένης τροπολογίας. Εγώ οφείλω, όμως, να καταθέσω αυτή τη στάση, και να τη θέσω στην κρίση τόσο του Σώματος όσο και του ελληνικού λαού.

Από εκεί και πέρα, θα μου επιτρέψετε να σταθώ στην τροπολογία την οποία εισήγαγε το Υπουργείο Οικονομικών στο συγκεκριμένο νομοσχέδιο του Υπουργείου Υγείας. Θέλω να ξεκαθαρίσω ότι ως Ελληνική Λύση, από θέση αρχής, είμαστε υπέρ οποιασδήποτε μείωσης φόρου. Καλωσορίζουμε τη συγκεκριμένη τροπολογία, όπως θα καλωσορίζαμε κάθε απόφαση για μείωση φόρων, απλά θα πρέπει να εξηγήσουμε λίγο και στο Σώμα και στους πολίτες, οι οποίοι μας ακούν, τι σημαίνει αυτό.

Η θεσμοθέτηση του υπερμειωμένου συντελεστή ΦΠΑ όπως και η μετάταξη στο μεσαίο συντελεστή 13% των γεωργικών μηχανημάτων, συσκευών και εργαλείων –όχι, όμως, των ανταλλακτικών όλων αυτών- όπως μας είπε ο κύριος Υπουργός ήρθε στη συνέχεια αποφάσεων τις οποίες έλαβαν κράτη μέλη της Ευρωπαϊκής Ένωσης. Πάρα πολύ ωραία. Συμφωνούμε και συγχαίρουμε.

Γιατί δεν πράξατε το ίδιο, κύριοι της Κυβέρνησης, και για το θέμα του ΦΠΑ στα καταναλωτικά αγαθά και στα είδη διατροφής; Τόσο καιρό σας το λέμε. Υπάρχουν προηγούμενα παραδείγματα, όπως της Ισπανίας, το οποίο μας το φέρνετε ως αποτυχημένο παράδειγμα για το οποίο εμείς συμφωνούμε, της Πολωνίας και της Κύπρου. Γιατί δεν λαμβάνετε υπ’ όψιν σας το ευρωπαϊκό προηγούμενο από τις άλλες χώρες και σε αυτό το επίπεδο; Θέλετε να σας υπενθυμίσω ότι ο πληθωρισμός των τροφίμων στην Ελλάδα καλπάζει; Θέλετε να σας υπενθυμίσω ότι οι Έλληνες, τα ελληνικά νοικοκυριά, καταναλώνουν το 50% -ποσοστό ρεκόρ στην Ευρωπαϊκή Ένωση- του εισοδήματός τους για τη διατροφή τους; Εκεί γιατί δεν λαμβάνουμε υπ’ όψιν μας το ευρωπαϊκό δεδομένο;

Στα βασικά καταναλωτικά αγαθά ο μηδενισμός ή η μείωση του ΦΠΑ θα είχε άμεση επιρροή, άμεση ανταπόκριση, στις τσέπες των νοικοκυριών, κάτι το οποίο δεν συμβαίνει με τη μείωση στο ΦΠΑ στα γεωργικά μηχανήματα. Και θα εξηγήσω τον λόγο γιατί δεν είναι υποχρεωμένοι όλοι να το γνωρίζουν, αλλά φαντάζομαι ότι οι περισσότεροι μπορούν να το καταλάβουν. Ο λόγος είναι απλός, κύριοι: Όταν μια αγροτική επιχείρηση αγοράζει ένα προϊόν, είτε έχει 13% ΦΠΑ είτε 24%, το θέμα είναι ταμειακό, δεν αποτελεί στοιχείο του κόστους παραγωγής ο ΦΠΑ -αυτά είναι βασικά οικονομικά- αλλά μετακυλίεται και αφαιρείται από το ΦΠΑ των εκροών.

Με το να έρχεστε για να μας λέτε ότι μειώνετε τον ΦΠΑ στα γεωργικά μηχανήματα καλά το κάνετε αλλά δεν μειώνεται το κόστος παραγωγής για τις επιχειρήσεις του πρωτογενούς τομέα. Εάν θέλατε να κάνετε κάτι δραστικό, άμεσο και ουσιαστικό για να βοηθήσετε τον πρωτογενή τομέα -και να τον βοηθήσετε σε μια περίοδο στην οποία πλήττεται, μια περίοδο στην οποία θα έχουμε θέμα με τον πρωτογενή τομέα μετά την καταστροφή στη Θεσσαλία- θα μπορούσατε να κάνετε το εξής απλό: Να μειώσετε ή ναι μηδενίσετε τον ειδικό φόρο κατανάλωσης. Ο ειδικός φόρος κατανάλωσης, ναι, αποτελεί βασικό στοιχείο κόστους παραγωγής τόσο για τις αγροτικές μονάδες όσο και για τις κτηνοτροφικές μονάδες. Δεν είναι σαν τον ΦΠΑ μετακυλιόμενος, δεν εκπίπτει από τα έσοδα. Θα λάμβανε χώρα ευθύς αμέσως και αυτό θα ήταν ένα σωστό μέτρο. Αντ’ αυτού εσείς μειώνετε τον ΦΠΑ, το οποίο ξέρετε ότι δεν έχει καμμία επίπτωση στο κόστος παραγωγής του πρωτογενούς τομέα, απλά και μόνο για να δημιουργήσετε εντυπώσεις. Κάποια στιγμή θα πρέπει να ξεφύγουμε από το να νομοθετούμε για λόγους εντυπώσεων και να νομοθετούμε για λόγους ουσίας.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Φωτόπουλο.

Καλείται στο Βήμα ο κ. Παναγής Καππάτος, Βουλευτής της Νέας Δημοκρατίας, ακολουθεί ο κ. Γεώργιος Σταμάτης, ο κ. Κωνσταντίνος Φλώρος και μετά ο Κοινοβουλευτικός Εκπρόσωπος του ΣΥΡΙΖΑ ο κ. Ηλιόπουλος.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η πανδημία της νόσου COVID-19 επηρέασε παγκοσμίως κάθε πτυχή της ανθρώπινης δραστηριότητας σε οικονομικό, κοινωνικό και πολιτικό επίπεδο. Έθεσε σε αυξημένη πίεση το σύστημα υγείας και ανέδειξε αδυναμίες στον σχεδιασμό και στην οργάνωση του. Ανέδειξε παθογένειες που το σύστημα υγείας αντιμετώπιζε από καιρό, καθώς και τους τομείς που χρήζουν βελτίωσης. Αποτέλεσε μια άνευ προηγουμένου απειλή και πρόκληση για το Εθνικό Σύστημα Υγείας. Οι επιστήμονες εκτιμούν και προειδοποιούν ότι η επανεμφάνιση παρόμοιων απειλών θα υφίστανται τα χρόνια που ακολουθούν.

Επομένως η λήψη μέτρων για την αντιμετώπισή τους δεν θα πρέπει να έχουν αποσπασματικό χαρακτήρα αλλά να αποτελούν μέρος ενός σχεδιασμού στοχεύοντας στην ενίσχυση και την ετοιμότητα του συστήματος υγείας. Σε καταστάσεις έκτακτης ανάγκης για τη δημόσια υγεία θεμελιώδη προϋπόθεση αποτελεί η συνεχής βελτίωση και η αναπροσαρμογή της αποτελεσματικότητας του Εθνικού Συστήματος Υγείας. Η χώρα μας θωράκισε το ελληνικό σύστημα υγείας με την αντιμετώπιση της πανδημίας COVID-19, ενισχύοντας την ετοιμότητα των νοσοκομειακών μονάδων σε εξοπλισμό και ανθρώπινο δυναμικό, αναβαθμίζοντας παράλληλα την ψηφιακή διακυβέρνηση του συστήματος. Είναι ιδιαίτερα σημαντικό, όμως, η σταδιακή βελτίωση των υπηρεσιών του ελληνικού συστήματος υγείας να μη χάσει τη δυναμική της και να υπάρξει η διαρκής προσπάθεια για βελτίωση και αναβάθμιση των ψηφιακών υπηρεσιών της υγείας και της ετοιμότητας ως προς την αντιμετώπιση των κρίσεων.

Κυρίες και κύριοι συνάδελφοι, το σχέδιο νόμου του Υπουργείου Υγείας που συζητούμε σήμερα έχει σκοπό να αντιμετωπίσει τη συνέχιση της πανδημίας του κορωνοϊού COVID-19 και των νέων παραλλαγών του, έτσι ώστε να ανασχεθεί η περαιτέρω διασπορά και η αύξηση των κρουσμάτων και ταυτόχρονα να ενισχυθούν τα νοσοκομεία και οι μονάδες πρωτοβάθμιας υγείας του Εθνικού Συστήματος Υγείας.

Επιλύονται επείγοντα ζητήματα που άπτονται της δημόσιας υγείας και αντιμετωπίζεται η εύρυθμη λειτουργία, ιδίως στο πλαίσιο των αυξημένων αναγκών που έχουν ανακύψει λόγω των πρόσφατων φυσικών καταστροφών σε τομείς υπηρεσιών και φορέων Υπουργείων. Παράλληλα προβλέπεται η σύσταση και λειτουργία ενιαίας λίστας χειρουργείων και ηλεκτρονικού συστήματος παρακολούθησης διακίνησης φαρμάκων στη χώρα μας.

Συγκεκριμένα πρώτον και πιο σημαντικό, μειώνεται ο χρόνος αναμονής στα χειρουργεία. Η συγκεκριμένη αλλαγή θα οδηγήσει στην καλύτερη εξυπηρέτηση των ασθενών καθώς και στη μείωση της νοσηρότητας του πληθυσμού. Δεύτερον, δημιουργεί τις προϋποθέσεις για ένα σύστημα αρχειοθέτησης δεδομένων προσωπικού χαρακτήρα στο οποίο οι ειδικευμένοι γιατροί των τμημάτων επειγόντων περιστατικών και τακτικών εξωτερικών ιατρείων και μονάδων πρωτοβάθμιας φροντίδας θα αξιολογούν και θα καταχωριζούν με ιατρική τεκμηρίωση τη σοβαρότητα της νόσου και την αναγκαιότητα του ασθενή να υποβληθεί σε χειρουργική επέμβαση.

Δίνεται η δυνατότητα μέσω της αξιοποίησης των νέων τεχνολογιών πληροφορικής να καταρτίζονται, να οργανώνονται και να παρακολουθούνται σε όλα τα νοσοκομεία του ΕΣΥ της χώρας περιστατικά ασθενών που χρήζουν χειρουργικής επέμβασης, ώστε να επιτευχθεί σημαντικά η μείωση αναμονής δίνοντας τη δυνατότητα μιας κεντρικής διαχείρισης των δεδομένων για τη λήψη στρατηγικών αποφάσεων με βάση την πραγματική εικόνα των λιστών. Υπάρχει παράλληλα μέριμνα να εισάγονται στη λίστα και τα έκτακτα επείγοντα περιστατικά, ώστε να απεικονίζεται ορθά και σε πραγματικές συνθήκες ο ακριβής αριθμός των χειρουργείων. Επιλύεται επομένως το ζήτημα της διάκρισης των ασθενών στην παροχή χειρουργικών επεμβάσεων στα νοσοκομεία, διασφαλίζοντας την ισότητα.

Κυρίες και κύριοι συνάδελφοι, με το σημερινό σχέδιο νόμου συστήνεται νέο ηλεκτρονικό σύστημα παρακολούθησης των φαρμάκων και της διακίνησής τους μέσω του οποίου θα ελέγχεται η διαθεσιμότητα των σκευασμάτων, αλλά κυρίως οι ελλείψεις εν όψει του χειμώνα και των ιώσεων που αναμένονται. Αυτό το κενό έρχεται να καλύψει το παρόν νομοθετικό κείμενο σε μια προσπάθεια να χτυπηθούν οι ελλείψεις αλλά και οι ασθενείς να μην τρέχουν από φαρμακείο σε φαρμακείο για ένα απλό παυσίπονο. Πρόκειται για ένα σύστημα παρακολούθησης σε πραγματικό χρόνο ολόκληρης της αλυσίδας διακίνησης από τις φαρμακευτικές εταιρείες μέχρι τις φαρμακαποθήκες και τα φαρμακεία.

Ως επόμενο βήμα της συγκεκριμένης ρύθμισης είναι να δημιουργηθεί μια αντίστοιχη εφαρμογή για τα κινητά ώστε οι ασθενείς να γνωρίζουν ποια φάρμακα είναι σε έλλειψη. Διατάξεις του παρόντος σχεδίου νόμου θα συμβάλλουν στην αντιμετώπιση της εύρυθμης λειτουργίας των υγειονομικών δομών, ανανεώνοντας τις συμβάσεις εργασίας του υφιστάμενου προσωπικού, κάτι που κρίνεται ιδιαίτερα αναγκαίο έπειτα και από τις πρόσφατες φυσικές καταστροφές και τα έκτακτα φαινόμενα που έπληξαν τη χώρα.

Άφησα τελευταία -και ολοκληρώνω- δύο πολύ σημαντικά άρθρα, τα άρθρα 13 και 21. Οι σημαντικές διατάξεις του άρθρου 13, αφορούν τους χρόνιους πάσχοντες συμπολίτες μας που πάσχουν από σοβαρές ασθένειες και στέκονται στις ουρές για τα φάρμακά τους. Προβλέπεται η δυνατότητα για τους ασφαλισμένους οι οποίοι λαμβάνουν φαρμακευτική αγωγή με φαρμακευτικά ιδιοσκευάσματα για θεραπεία σοβαρών ασθενειών να λαμβάνουν τα συγκεκριμένα φάρμακα στο σπίτι τους ή στο νοσοκομείο που θα γίνεται η θεραπεία τους. Ενώ με το άρθρο 21, δίνεται η δυνατότητα για πρώτη φορά δημιουργίας εθνικού μητρώου νεοπλασματικών νοσημάτων. Η Ελλάδα δεν διαθέτει καμμία επίσημη καταγραφή νεοπλασιών σε εθνικό ή τοπικό επίπεδο, με αποτέλεσμα να είναι αδύνατη η αξιόπιστη μέτρηση της επίπτωσης και της θνητότητας της νόσου. Με απλά λόγια δεν μπορούμε να απαντήσουμε στην ερώτηση πόσοι ασθενείς με καρκίνο υπάρχουν στη χώρα μας σήμερα, ενώ τα στατιστικά λάθη στους διεθνείς οργανισμούς προέρχονται από εκτιμήσεις και αναγωγές. Είμαστε πρώτοι από τις πέντε τελευταίες χώρες στην Ευρώπη που δεν έχουν ακόμα κανένα μητρώο καρκίνου. Είναι επιτακτική ανάγκη να κάνουμε το άλμα και να φτάσουμε τα πιο προηγμένα ευρωπαϊκά συστήματα υγείας.

Κυρίες και κύριοι συνάδελφοι, το παγκοσμιοποιημένο και ταχέως μεταβαλλόμενο διεθνές περιβάλλον δημιουργεί συνεχείς και μεγάλες προκλήσεις στον χώρο της δημόσιας υγείας. Ανταποκρινόμενοι σε αυτές τις προκλήσεις στο πλαίσιο της γενικότερης μεταρρύθμισης του συστήματος υγείας ,σας καλώ να υποστηρίξουμε και να στηρίξουμε το παρόν σχέδιο νόμου. Αφ’ ενός αφορά την αναβάθμιση και τον εκσυγχρονισμό των υπηρεσιών δημόσιας υγείας της χώρας μας, αφ’ ετέρου διασφαλίζει τον ανθρωποκεντρικό χαρακτήρα του συστήματος υγείας, έτσι ώστε να είναι καθολικό, ισότιμο, βιώσιμο και υψηλής ποιότητας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καππάτο.

Ο κ. Σταμάτης δεν είναι εδώ, οπότε καλείται στο Βήμα ο κ. Κωνσταντίνος Φλώρος, Ανεξάρτητος Βουλευτής.

**ΚΩΝΣΤΑΝΤΙΝΟΣ ΦΛΩΡΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με θυμηδία διάβασα τον τίτλο του υπό ψήφιση νομοσχεδίου που έχει ως εξής: «Ρυθμίσεις για την αντιμετώπιση της πανδημίας του κορωνοϊού COVID-19, την ενίσχυση της προστασίας της δημόσιας υγείας και των υπηρεσιών υγείας, το ηλεκτρονικό σύστημα παρακολούθησης της διακίνησης φαρμάκων, την ενιαία λίστα χειρουργείων και άλλες επείγουσες διατάξεις».

Προ εξαμήνου και με κάθε επισημότητα ο ΠΟΥ εξέδωσε ανακοίνωση αναφέροντας μεταξύ άλλων ότι ο περίφημος κορωνοϊός δεν αποτελεί πλέον πανδημία αλλά έχει πλέον καταστεί ενδημικός ιός. Άρα για ποια πανδημία έρχονται ρυθμίσεις για την αντιμετώπιση της;

Δηλαδή, ενώ πρόκειται για έναν ενδημικό ιό, όπως η γρίπη, η Κυβέρνηση της Νέας Δημοκρατίας νομοθετεί εκ νέου με προχειρότητα και με ανικανότητα την αντιμετώπιση της πραγματικότητας, γεγονός που καταδεικνύει την έλλειψη σοβαρότητας για την επίλυση των πραγματικών προβλημάτων που ταλανίζουν τους Έλληνες πολίτες. Αντιθέτως, επιλέγετε για πολλοστή φορά να υποβαθμίσετε τη νοημοσύνη μας. Το αφήγημα σας φαίνεται να μην έχει τέλος. Απλώς αναδιαμορφώνετε ανάλογα με τις ανάγκες της εφαρμογής των σκοτεινών πολιτικών σας εφαρμόζοντας τεχνικές ελέγχου της ψυχολογίας και του νου του ελληνικού λαού ακολουθώντας πιστά τις εντολές των εξωχώριων αφεντικών σας.

Σε ό,τι αφορά τώρα τον ιό και τις μεταλλάξεις του, ναι, πιθανόν να είναι πιο μεταδοτικές αλλά δεν είναι το ίδιο επικίνδυνες αναφορικά με τη συμπτωματολογία τους. Ως εκ τούτου είναι σαφές ότι επιχειρείτε μία με το καλό και μία με το άγριο χρησιμοποιώντας τη γνωστή μέθοδο του καρότου για του μαστίγιου, που λέει και ο θυμόσοφος λαός μας, να επιτευχθούν οι ύποπτες σκοπιμότητες σας. Αλλά να ξέρετε ότι σας έχουν καταλάβει και αργά ή γρήγορα θα το αντιληφθείτε και στην πράξη.

Κύριοι της Κυβέρνησης, είναι σαφές ότι η αφετηρία των πολιτικών σας είναι η τρομολαγνεία αλλά και η κερδοσκοπία των ημετέρων, όπως προέκυψε από απευθείας αναθέσεις για κατασκευή προστατευτικών μασκών αλλά και διαγνωστικών τεστ. Άρα νομοθετείτε ώστε να συντηρηθεί ο φόβος, ενώ τα ουσιαστικά προβλήματα εντοπίζονται στη Θεσσαλία που καταστράφηκε και σίγουρα όχι λόγω της εντυπωσιακής ατυχίας, όπως γλαφυρά δήλωσε ο Υπουργός Επικρατείας κ. Βορίδης, για την περίπτωση της πόλεως του Βόλου.

Είναι δέον να αναφερθώ, λοιπόν, και στην πρωτοφανή έξαρση ασθενειών, όπως η λεπτοσπείρωση, η ηπατίτιδα, η σαλμονέλα, ο ιός του Δυτικού Νείλου, ασθένειες που ως υγειονομικές βόμβες αποτελούν σοβαρό κίνδυνο για χιλιάδες πληγέντες Θεσσαλούς.

Τι κάνετε για αυτές τις περιπτώσεις, κύριοι της Κυβέρνησης; Η μεγαλύτερη αγωνία, βέβαια, είναι το πώς θα αντιδράσουν τα πεσμένα ανοσοποιητικά του κόσμου λόγω των εμβολιασμών όπως έχει αποδειχθεί. Τι καταλαβαίνουμε, λοιπόν; Πως επιζητείτε χρόνο και, δυστυχώς, τον κερδίζετε με εύκολο τρόπο. Οι πρακτικές ούτως ή άλλως είναι πάντα οι ίδιες σε μια άριστη εφαρμογή κοινωνικής μηχανικής χειραγώγησης, έναν ζαλισμένο άνθρωπο από προσωπικά, οικονομικά ή κοινωνικά προβλήματα που στην ψυχή του φωλιάζει ο φόβος και η ανασφάλεια, που τα μάτια του νου του έχουν κλείσει από μια πνευματική οκνηρία, που η αναλυτική κριτική του σκέψη συμπυκνώνεται ανάμεσα στον εγωισμό και τον αρρωστημένο υλισμό με αποτέλεσμα να είναι εύκολα χειραγωγήσιμος. Ένα φύλλο στον άνεμο που πάει όπου η πηγή φυσήξει. Με μία όμως διαφορά: Αυτόν τον άνθρωπο τον έπεισε η πηγή πως η απόφασή του ήταν οικειοθελής με νοητικά και λεκτικά παίγνια. Ήδη άλλωστε ετοιμάζεται το έδαφος από τα γνωστά παπαγαλάκια του συστήματος περί άμεσου κινδύνου και αναγκαιότητας των νέων προϊόντων.

Περί προϊόντων, το αμαρτωλό 2020 γιατί σιωπήσατε στην προσφορά για το πειραματικό φάρμακο και το πειραματικό μοριακό τεστ με τη μέθοδο RT-LAMP που σας δώριζαν τις συνταγές παραγωγής, ώστε η χώρα να θωρακιστεί εκείνη την εποχή, να γίνει αυτάρκης και να εξάγει;

Και αφού γυρίσαμε και στο 2020, θα κλείσω με μια συνέντευξη του κ. Δημητρίου Ποντίκα τον Δεκέμβριο του 2020 που ανέφερε τα εξής: Όταν το σύστημα φιμώνει τον ελεύθερο διάλογο και φοράει ταμπέλες, δεν υπάρχει χώρος για συζήτηση. Όλα θυμίζουν εποχές μετά πολέμου της δεκαετίας του 1930 στη γερμανική κοινωνικοπολιτική πραγματικότητα. Μπορεί το σύστημα να φιμώνει αλλά εμείς είμαστε εδώ να προασπίσουμε τα δικαιώματα κάθε πλευράς στη γόνιμη συζήτηση και να βρούμε το κοινό έδαφος προς επίλυση του προβλήματος αυτού, που στην τελική έχει διογκωθεί υπέρμετρα. Δυστυχώς, έρχονται πολλά κεφάλαια στην πορεία. Σκεφτείτε ένα βιβλίο με είκοσι τέσσερα κεφάλαια. Ακόμη και σήμερα που μιλάμε -τότε τον Δεκέμβριο του 2020-, είμαστε, λέει, στο τρίτο ή τέταρτο κεφάλαιο. Δεν έχουμε δει τίποτα. Γι’ αυτό απαιτείται να ξυπνήσουν τα κοινωνικά αντανακλαστικά σήμερα, διότι μια σειρά από δικαιώματα που σήμερα θεωρούνται αυτονόητα για τις επόμενες γενιές θα είναι μόνο στο φαντασιακό τους ως κάτι που δεν το βίωσαν ποτέ. Μερικά παραδείγματα: πρώτο, παιδική εργασία νομοθετημένη στις πολιτείες των ΗΠΑ εν έτη 2023. Δεύτερον, ψυχική και συναισθηματική σύγχυση που επέρχεται μέσω της διαστρέβλωσης πολλών εννοιών και όρων. Τρίτον, φτωχοποίηση γλωσσικού πλούτου. Τέταρτον, κατακρεούργηση προσωπικοτήτων και ατομικών δικαιωμάτων.

Ο ιός, λοιπόν, μας μιλάει και εμείς δεν τον ακούμε. Απλά τον χρησιμοποιούμε ως ιδανικό άλλοθι και τον εμποτίσαμε με υπέρμετρες δόσεις φόβου που σπέρνουν πανικό και σύγχυση στο κοινωνικό σύνολο. Ένα σύνολο που γαλουχήθηκε με παρόμοιου επιπέδου ταινίες ως πρόκριμα δημιουργίας συναισθηματικών φοβικών συνισταμένων, εντός της ανθρώπινης ψυχής.

Και τέλος, να ενημερώσω την κ. Αγαπηδάκη καθώς συνεχώς ζητάει να προσκομιστούν στοιχεία για εγκλήματα που έχουν γίνει στα νοσοκομεία και οδήγησαν σε θανάτους ασθενών, είναι σε εξέλιξη η δίκη με τον κ. Αντωνιάδη. Προφανώς αυτό θα το γνωρίζετε και εσείς όπως και η Κυβέρνηση, οπότε κρατήστε λίγο χαμηλά τον πήχη.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Φλώρο.

Καλείται στο Βήμα ο κ. Αθανάσιος Ηλιόπουλος, Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Πρόεδρε, κυρίες και κύριοι Υπουργοί, κυρίες και κύριοι συνάδελφοι, επιτρέψτε μου να ξεκινήσω με κάτι εκτός θέματος. Μιας και συζητάμε για το νομοσχέδιο του Υπουργείου Υγείας, υπήρξε μια ανάρτηση στα social media από τον Γιώργο Μαρκογιαννάκη, Γενικό Γραμματέα της Ένωσης Αστυνομικών Υπαλλήλων Νομού Ηρακλείου, ο οποίος μετά από μια αστυνομική επιχείρηση κλείνει την ανάρτηση λέγοντας «καρκίνο στα σπίτια σας». Ο συγκεκριμένος άνθρωπος πέρα από συνδικαλιστής με διάφορες αναρτήσεις που έχει κάνει από ό,τι φαίνεται είναι και οπαδός της Χρυσής Αυγής. Προφανώς, όπως κάθε θρασύδειλος ακροδεξιός κατέβασε τις αναρτήσεις και ξεκίνησε τα «δεν ξέρω, δεν ήμουν εγώ, κάποιος άλλος χάκαρε το λογαριασμό μου», κ.λπ.. Αλλά θέλω να ελπίζω ότι κάτι θα κάνετε για άλλο ένα ακροδεξιό σταγονίδιο, το οποίο απ’ ό,τι φαίνεται σας έχει ξεφύγει κι αυτό μέσα στα Σώματα Ασφαλείας.

Έρχομαι τώρα σε έναν διάλογο που είχα με τον Υπουργό το μεσημέρι και αφορά και το νομοσχέδιο πολύ συγκεκριμένα. Αναφέρθηκα συγκεκριμένα σε απολύσεις που γίνονται αυτή τη στιγμή σε εργαζόμενους στην καθαριότητα και στη φύλαξη που είναι με συμβάσεις ορισμένου χρόνου. Ο κ. Χρυσοχοΐδης είπε ότι είπαμε ψέματα. Τον κάλεσα αν θέλει να πάμε αύριο το πρωί στην Πολυκλινική στην Ομόνοια, να κάνει συνάντηση με τους απολυμένους. Ο Υπουργός προφανώς δεν απάντησε. Εδώ υπάρχουν δύο ενδεχόμενα. Είτε δίκτυα από διοικήσεις που έχετε μέσα στα νοσοκομεία και στις κλινικές προχωράνε μόνοι τους κανονικά διαγωνισμούς με εργολάβους και απολύουν κόσμο και δεν σας έχουν ενημερώσει γιατί κάνουν κάτι άλλο, είτε λέτε συνειδητά ψέματα. Καλό σενάριο για εσάς δεν υπάρχει, αλλά για την ιστορία για να ξέρουμε πού βρισκόμαστε, όταν η κυβέρνηση του 2015 - 2019 έδιωξε τους εργολάβους από τα νοσοκομεία, αυτοί οι εργαζόμενοι είδαν αυξήσεις 250 με 300 ευρώ στο μισθό τους, είδαν για πρώτη φορά ωράρια και το δημόσιο σύστημα υγείας εξοικονόμησε περισσότερα από 40 εκατομμύρια τον χρόνο. Δική σας επιλογή είναι να έρθουν ξανά οι εργολάβοι και να προχωρήσουν ξανά απολύσεις και εργασιακός μεσαίωνας γι’ αυτόν τον κόσμο.

Πάμε τώρα να δούμε κάποια άλλα ζητήματα του νομοσχεδίου. Αν κάποιος χωρίς να γνωρίζει την εικόνα του συστήματος υγείας κοίταζε το νομοσχέδιο θα έλεγε ότι στην Ελλάδα δεν υπάρχει κάποιο μεγάλο πρόβλημα. Το σύστημα υγείας μπορεί και επιβιώνει, τα πράγματα πάνε καλά. Έχουμε μια Κυβέρνηση, η οποία είναι σταθερή σε μια πολιτική. Ποια είναι αυτή η πολιτική; Μηδενικές προσλήψεις, μόνιμου προσωπικού στο σύστημα υγείας. Γιατί αυτή είναι η πολιτική σας. Ακόμα περιμένουμε την 7/Κ 2022, που η κ. Γκάγκα έλεγε ότι θα έχει τελικά αποτελέσματα τον Δεκέμβρη του 2022. Δεν πήγε πολύ καλά αυτό. Έχετε φέρει δύο νομοσχέδια, τα οποία κάνουν τα πάντα για να μην έχει μόνιμες προσλήψεις. Παρατάσεις, διάθεση προσωπικού, επικουρικούς, μπλοκάκια, τώρα πάλι παρατάσεις, μετακινήσεις, υπέρβαση της σαρανταοκτάωρης εβδομαδιαίας εργασίας. Όλα αυτά για να αντιμετωπίσετε την υποστελέχωση.

Ποια είναι η κατάσταση, όμως, και γιατί ένας καλοπροαίρετος θα έλεγε ότι είστε εκτός τόπου και χρόνου; Θα σας πω μετά, γιατί δεν είναι το ζήτημα αν είστε εκτός τόπου και χρόνου. Η κατάσταση είναι ότι το 2019 παραλάβατε ένα σύστημα με εβδομήντα εννέα χιλιάδες εκατόν είκοσι δύο μόνιμους, Μητρώο Υπουργείο Εσωτερικών. Τον Ιούνιο του 2023 το σύστημα είχε εβδομήντα μία χιλιάδες επτακόσιους ογδόντα οκτώ μόνιμους. Άρα είστε επτά χιλιάδες κάτω στους μόνιμους, ενώ έχει περάσει πανδημία, ενώ έχετε δημοσιονομική ελευθερία, ενώ θα μπορούσατε να έχετε κάνει μια σειρά από προσλήψεις. Έχουμε αναμονές έως και δύο έτη, αφού το 40% των χειρουργικών κλινών δεν λειτουργούν. Ρέθυμνο και Καλαμάτα για ένα ορθοπεδικό χειρουργείο περιμένεις ενάμιση χρόνο. Στον «Ευαγγελισμό» αναμονή, ενάμιση χρόνο, Παίδων «Αγίας Σοφίας» δύο χιλιάδες άτομα λίστα. Και τι κάνετε εσείς; επτακόσιες προσλήψεις στη Δικαστική Αστυνομία. Πολύ φυσιολογικό είναι αυτό που λέμε, μέσα στο πρόβλημα.

Λέτε ότι μιλάμε ψευδώς για προσπάθεια ιδιωτικοποίησης του συστήματος. Πάλι, ποια είναι η κατάσταση; Η Ελλάδα είναι η χώρα με το μεγαλύτερο ποσοστό ιδιωτικών δαπανών για υγεία απ’ όλες τις χώρες της Ευρωπαϊκής Ένωσης. Πραγματικότητα, δεν το αμφισβητείτε. Η Ελλάδα είναι η χώρα όπου η κατά κεφαλήν δημόσια δαπάνη είναι δύο φορές μεγαλύτερη από τον ευρωπαϊκό μέσο όρο και με βάση την ΕΛΣΤΑΤ το 67% των πολιτών το 2022 υπήρξαν υγειονομικές ανάγκες τις οποίες δεν κατάφερε να καλύψει λόγω οικονομικών προβλημάτων. Αυτή είναι η πραγματικότητα μιας ντε φάκτο ιδιωτικοποίησης.

Και τι κάνετε τώρα με την ενιαία λίστα χειρουργείων; Το είπε πολύ καλά ο κ. Θεμιστοκλέους σε ένα συνέδριο, «Σύμπραξη δυνάμεων. Αξιοποιούμε διοικητικά και οργανωτικά όλους τους φορείς και τον ιδιωτικό τομέα». Έχετε οδηγήσει την κατάσταση σε ένα τραγικό πλαίσιο για τις αναμονές. Και τι λέτε; Θα κάνουμε μια πανελλαδική λίστα και μετά τις αναμονές θα τις στέλνουμε σε ιδιωτικές κλινικές με κάλυψη του ΕΟΠΥΥ. Αργά ή γρήγορα θα αυξηθούν και οι χρεώσεις, γιατί οι κλινικές θα ζητήσουν παραπάνω χρεώσεις. Αυτή είναι η πολιτική σας: Διάλυση, υποστελέχωση, ιδιωτικοποίηση.

Και αυτό όχι γιατί είστε εκτός τόπου και χρόνου, αλλά γιατί είναι μια συνειδητή πολιτική επιλογή. Το ξαναλέω, σας το έχουμε πει πολλές φορές, δεν είστε σε θέση να κουνάτε το δάχτυλο για τη διαχείριση της πανδημίας, όταν στη δεύτερη φάση της πανδημίας υπάρχει μελέτη που δείχνει ότι εντός ΜΕΘ είχαμε απώλειες 72,7% όταν ο ευρωπαϊκός μέσος όρος ήταν στο 20% με 30%. Δηλαδή σε μια ευρωπαϊκή ΜΕΘ από τους δέκα που έμπαιναν έβγαιναν οι επτά, ενώ σε μια ελληνική ΜΕΘ δεν έβγαιναν ούτε οι τρεις. Υπάρχουν νοσοκομεία που εντός ΜΕΘ είχαν 100% απώλειες. Αυτή ήταν η πραγματικότητα και ξαναλέω ότι ήταν μια συνειδητή πολιτική επιλογή.

Και ξέρετε κάτι; Κοιτάω λίγο με συμπάθεια την προσπάθειά σας να δώσετε μαθήματα σε διάφορες δυνάμεις στα δεξιά σας για τον ορθολογισμό και την επιστήμη. Θα σας το ξαναπούμε: Όταν από αυτό εδώ το Βήμα ο Κυριάκος Μητσοτάκης έλεγε: «Δεν υπάρχουν στοιχεία ότι είναι διαφορετικό το να είσαι διασωληνωμένος εντός ΜΕΘ ή εκτός ΜΕΘ», ήταν ο πρώτος ο οποίος αμφισβήτησε την επιστήμη.

Επίσης να σας πω ότι βλέπω και με μια συμπάθεια την προσπάθεια που κάνετε, γιατί είστε στα ίδια έδρανα με ανθρώπους που είχαν χαρακτηρίσει τον ΑΜΚΑ συνωμοσία της εβραιομασονίας. Αυτή ήταν η πολιτική τους διαδρομή, αυτή ήταν η πολιτική τους ρίζα. Ήρθαν σε εσάς τώρα, αλλά δεν τα ξεχνάμε αυτά. Δηλαδή να λες τον ΑΜΚΑ συνωμοσία της εβραιομασονίας και μετά να γίνεσαι Υπουργός Υγείας; Τι να πω; Τον έχετε θεριεύσει αυτόν τον ανορθολογισμό και τώρα παλεύετε με το τέρας που γεννήσατε κι εσείς για να δείτε τι θα κάνετε.

Έρχομαι στο τελικό. Προφανώς και δεν είναι το ζήτημα ότι είστε εκτός τόπου και χρόνου. Προφανώς και δεν είναι το ζήτημα ότι δεν μάθατε τίποτα. Γιατί, ξαναλέω, ένας καλοπροαίρετος παρατηρητής, αν έβλεπε αυτό το νομοσχέδιο, θα έλεγε ότι αυτή η χώρα δεν έχει μάθει τίποτα από την πανδημία: Λιγότερο μόνιμο προσωπικό στα νοσοκομεία, δομές που καταρρέουν, όλα τα πράγματα να πηγαίνουν προς το χειρότερο στους δείκτες. Και τι κάνετε; Δεν κάνετε μόνιμες προσλήψεις και κάνετε απλά εξυπηρετήσεις για τον ιδιωτικό τομέα. Δεν είναι ότι δεν έχετε μάθει. Οι εξυπηρετήσεις προς τον ιδιωτικό τομέα και τα ιδιωτικά συμφέροντα είναι η πραγματικότητα του σχεδίου σας. Δεν είναι μια αποτυχία. Είναι μια συνειδητή πολιτική επιλογή, να δουλέψετε για τους λίγους, για τους ισχυρούς, είναι ο τρόπος με τον οποίο εντός της πανδημίας προστατεύσατε τον ιδιωτικό τομέα να μείνει COVID free και αφήσατε το δημόσιο σύστημα υγείας να γίνει σύστημα μιας νόσου. Άντε τώρα να φτιαχτεί όλη αυτή η «ουρά» που υπάρχει με πράγματα που πηγαίνουν προς τα πίσω. Κι έρχεστε τώρα, αυτό το πρόβλημα, το οποίο δημιουργήσατε, να το λύσετε ξανά υπέρ των συμφερόντων του ιδιωτικού τομέα.

Ποιος θα ήταν ο άλλος δρόμος; Τον άλλο δρόμο σας τον δείξαμε και την περίοδο 2015 - 2019 όταν πήραμε ένα σύστημα με χρεοκοπημένα νοσοκομεία και σας τα παραδώσαμε πλεονασματικά, ένα σύστημα το οποίο λειτουργούσε στο «πέντε αποχωρήσεις - μία πρόσληψη» και το παραδώσαμε «μία πρόσληψη – μία αποχώρηση», ένα σύστημα το οποίο έβαλε τα εκατομμύρια των ανασφάλιστων, που εσείς είχατε έξω, και έκανε χιλιάδες προσλήψεις σε μόνιμο και σε επικουρικό προσωπικό, με όλα τα πιθανά χρηματοδοτικά εργαλεία που είχε, ένα σύστημα το οποίο έβγαλε τους εργολάβους και κέρδισε 40 εκατομμύρια από αυτό και σήμερα εσείς έχετε ξανά νοσοκομεία χρεοκοπημένα, με ληξιπρόθεσμα χρέη τα οποία φτάνουν το 1 δισεκατομμύριο. Διότι η πολιτική της κοινωνικής χρεοκοπίας είναι βασικό στοιχείο της πολιτικής σας. Άρα μια διαφορετική πολιτική για τη δημόσια υγεία σημαίνει να αντιληφθείς ότι η δημόσια υγεία είναι καθολικό δικαίωμα, σημαίνει να αντιληφθείς ότι σήμερα χρειάζονται χιλιάδες μόνιμες προσλήψεις, σημαίνει να αντιληφθείς ότι είναι ανάγκη η επαναφορά στα βαρέα και ανθυγιεινά και η μισθολογική αναβάθμιση αυτού του κόσμου που δίνει τη μάχη στην πρώτη γραμμή και προφανώς σημαίνει να κατανοήσεις ότι χρειάστηκε μια έκτακτη φορολογική εισφορά σε ιδιωτικές κλινικές, διαγνωστικά κέντρα και σε όλους αυτούς που μέσα στην πανδημία κυριολεκτικά έκαναν την κρίση ευκαιρία για να πλουτίσουν σε βάρος της κοινωνίας.

Αυτός ο δρόμος υπάρχει. Είναι ο εναλλακτικός δρόμος. Είναι η εναλλακτική πρόταση του ΣΥΡΙΖΑ - Προοδευτική Συμμαχία. Θα είμαστε εδώ για να το θυμίζουμε και σε εσάς, αλλά πρώτα απ’ όλα στην ελληνική κοινωνία.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε Υπουργέ.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Θα δώσω δύο - τρία στοιχεία, γιατί μου έκανε εντύπωση αυτό που είπατε πολλές φορές, ότι είμαστε εκτός τόπου και χρόνου, γιατί βρίσκεστε εκτός τόπου και χρόνου.

Είναι το προσωπικό του εθνικού συστήματος περισσότερο από όσο ήταν επί των ημερών σας; Ναι ή όχι;

**ΠΑΥΛΟΣ ΠΟΛΑΚΗΣ:** Εξαρτάται πώς μετράς.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Εσείς δεν μετράτε το επικουρικό προσωπικό. Το είπα και στην επιτροπή. Αυτό είναι προσβολή προς τους συναδέλφους που δουλεύουν.

**ΠΑΥΛΟΣ ΠΟΛΑΚΗΣ:** Πόσο είναι;

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Είναι εκατόν επτά χιλιάδες επτακόσιοι είκοσι έξι.

**ΠΑΥΛΟΣ ΠΟΛΑΚΗΣ:** Με συμβάσεις ορισμένου χρόνου;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, μη διακόπτετε.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Κύριε Πολάκη, αφήστε, αφήστε. Δεν μετράτε το επικουρικό προσωπικό. Είναι προσβολή προς τους συναδέλφους που δουλεύουν στα δημόσια νοσοκομεία. Είναι πολλοί περισσότεροι από τις δικές σας μέρες.

Ξέρετε πόσο ήταν ο προϋπολογισμός επί των ημερών σας, που λέτε ότι αφήνουμε τα νοσοκομεία; Ήταν 3,8. Ξέρετε πόσο είναι ο προϋπολογισμός του 2023; Είναι 5,2. Είναι στοιχεία. Είναι στοιχεία αυτά που ονομάζετε εσείς.

Είπατε πάρα πολλές φορές τη λέξη «ιδιωτικοποίηση». Τοποθετήθηκα και στην επιτροπή. Είναι και την προηγούμενη φορά. Την προηγούμενη φορά ήρθατε εδώ, ο ΣΥΡΙΖΑ, και κάνατε παρατήρηση για διάταξη που κατεβάζαμε, που ήταν δική σας και σας το επισήμανα. Σας λέω και αυτή τη στιγμή…

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ψέματα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Ηλιόπουλε, μη διακόπτετε.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Και σας λέω και αυτή τη στιγμή ότι στην επιτροπή που μίλησα έδωσα πάρα πολλά στοιχεία, αλλά δεν έχω τον χρόνο να τα δώσω και τώρα.

Είπατε για την ιδιωτικοποίηση και είπατε ότι το 35% στην Ελλάδα είναι ιδιωτική δαπάνη. Πόσο ήταν την περίοδο 2015 - 2019;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, σας παρακαλώ να απευθύνεστε στο Προεδρείο. Δεν θα κάνουμε συζήτηση.

**ΠΑΥΛΟΣ ΠΟΛΑΚΗΣ:** Θα σου απαντήσω εγώ, Θεμιστοκλέους, μην αγχώνεσαι.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Πόσο ήταν ο ιδιωτικός τομέας; Ήταν λιγότερη η ιδιωτική συμμετοχή των πολιτών όταν ήσασταν εσείς κυβέρνηση; Δεν ήταν. Αυτό το ποσοστό είναι παγιωμένο εδώ και πάρα πολλά χρόνια.

Και αν θέλετε -και θα κλείσω με αυτό- το Εθνικό Σύστημα Υγείας, ειδικά τα χρόνια της πανδημίας, γνώρισε πράγματα και έφτασε στην κορυφή που ποτέ δεν τα είδε μαζί σας. Έφτιαξε ένα εμβολιαστικό πρόγραμμα, την «ΕΠΙΧΕΙΡΗΣΗ ΕΛΕΥΘΕΡΙΑΣ», που είναι το μεγαλύτερο υγειονομικό εγχείρημα που έγινε στη χώρα, η μεγαλύτερη και καλύτερη έκφανση του ελληνικού δημοσίου. Πήγαν οκτώ εκατομμύρια πολίτες είκοσι δύο εκατομμύρια φορές σε δημόσιες δομές. Πήγε η ελληνική πολιτεία, το Εθνικό Σύστημα Υγείας σε διακόσιες χιλιάδες σπίτια. Ξέρετε πόσες φορές μιλήσαμε για την πρωτοβάθμια για να πάει σε διακόσιες χιλιάδες σπίτια; Όχι πιλοτικά. Και αυτό είναι το δημόσιο σύστημα υγείας και το έκανε αυτή η Κυβέρνηση.

Σχετικά με τη θνητότητα που λέτε, γιατί πρέπει να τελειώνει κι αυτό, η χώρα μας βρίσκεται στον ευρωπαϊκό μέσο όρο. Έτσι μετριέται η θνητότητα, γιατί και πριν αναγκαστήκαμε να κάνουμε μαθήματα επιστήμης. Τη θνητότητα τη μετράς. Μετρήθηκε και η χώρα μας και βρίσκεται στον ευρωπαϊκό μέσο όρο.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υπουργέ.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Πρόεδρε, θα ήθελα τον λόγο για ένα λεπτό.

**ΠΡΟΕΔΡΕΥΩΝ (Βασίλειος Βιλιάρδος):** Εντάξει, αλλά για ένα λεπτό μόνο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Θεμιστοκλέους, πρώτα απ’ όλα, μαθήματα επιστήμης να κάνετε τους συναδέλφους σας που έλεγαν τον ΑΜΚΑ συνωμοσία της εβραιομασονίας. Είναι δικό σας πρόβλημα. Χειριστείτε το, ξεπεράστε το, κάντε την ψυχανάλυσή σας. Δεν είναι δικό μας ζήτημα για να κάνετε σε εμάς μαθήματα επιστήμης.

Δεύτερον, επειδή δεν απαντήσατε τώρα και είχα ξαναρωτήσει τον Υπουργό, έγιναν ή όχι απολύσεις εργαζομένων; Έγιναν ή όχι; Αν δεν έχουν γίνει –και κλείνω με αυτό- ελάτε αύριο μαζί μου μια βόλτα στην «Πολυκλινική» να μιλήσετε με τους απολυμένους, για να δούμε ποιος λέει ψέματα και ποιος όχι.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ.

Καλείται στο Βήμα η κ. Αγγελική Δεληκάρη, Βουλευτής της Νέας Δημοκρατίας. Θα ακολουθήσει ο κ. Χαράλαμπος Κατσιβαρδάς, μετά η κ. Ζωή Ράπτη, στη συνέχεια ο κ. Παύλος Πολάκης, ο κ. Παράσχος Παπαδάκης και τέλος ο κ. Νεοκλής Κρητικός.

**ΑΓΓΕΛΙΚΗ ΔΕΛΗΚΑΡΗ:** Σας ευχαριστώ, κύριε Πρόεδρε.

Κυρία Υπουργέ, κύριε Υπουργέ, κυρίες και κύριοι συνάδελφοι, όσο κι αν δεν επηρεάζει πλέον άμεσα την καθημερινότητά μας, η πανδημία του κορωνοϊού συνεχίζει να υφίσταται, έστω και με διαφορετική, ηπιότερη μορφή όσον αφορά τα συμπτώματα λόγω και του μαζικού εμβολιασμού των πολιτών.

Η Κυβέρνηση και οι κρατικές δομές δημόσιας υγείας έδωσαν τα προηγούμενα χρόνια μια σκληρή μάχη για την αντιμετώπιση των συνεπειών της πανδημικής κρίσης. Δείξαμε έμπρακτα πως τοποθετούμε στην κορυφή των προτεραιοτήτων μας την ανθρώπινη ζωή και την προστασία της, όσο κι αν κάποιες φωνές ισχυρίζονταν το αντίθετο.

Ερχόμαστε σήμερα στη Βουλή για να υπερψηφίσουμε το σχέδιο νόμου του Υπουργείου Υγείας το οποίο διασφαλίζει, μέσω των άρθρων 3 και 4, τόσο τη συνεχή ενίσχυση σε έμψυχο δυναμικό των δομών υγείας, όσο και σε υλικοτεχνική υποδομή. Ο κορωνοϊός είναι εδώ και δεν πρέπει να εφησυχάζουμε, γι’ αυτό και ο κρατικός μηχανισμός παραμένει σε διαρκή εγρήγορση.

Η παράταση της δυνατότητας υπέρβασης της σαρανταοκτάωρης εβδομαδιαίας διάρκειας εργασίας των ιατρών, των νοσοκομείων και των μονάδων της Πρωτοβάθμιας Φροντίδας Υγείας του ΕΣΥ, με το άρθρο 5 λειτουργεί επικουρικά ως προς τα παραπάνω.

Στόχος μας πρέπει να είναι η βελτίωση των παρεχόμενων υπηρεσιών υγείας και αυτό μπορεί να επιτευχθεί με νέες προσλήψεις προσωπικού όλων των κατηγοριών, ιατρών, νοσηλευτών, διοικητικού και τεχνικού προσωπικού. Μόνο έτσι θα διασφαλιστεί ένα υψηλό επίπεδο σε αυτές τις υπηρεσίες. Είναι γνωστό, ωστόσο, πως οι διαδικασίες πρόσληψης προσωπικού είναι ορισμένες φορές χρονοβόρες, ενώ άλλες φορές καταλήγουν άγονες.

Εκτός από τις ρυθμίσεις που σχετίζονται με την πανδημία του κορωνοϊού, μια άλλη, σημαντική παράμετρος που ενισχύεται μέσω του σχεδίου νόμου του Υπουργείου Υγείας είναι η διαφάνεια στις ιατρικές υπηρεσίες που παρέχει το δημόσιο σύστημα υγείας.

Η ενιαία λίστα χειρουργείων προστατεύει τα δικαιώματα των ασθενών, ενώ βοηθά στον καλύτερο έλεγχο, σχεδόν σε πραγματικό χρόνο όλων των εκκρεμών χειρουργείων στην επικράτεια.

Επομένως, καθίσταται ευκολότερη η σχεδίαση μιας πολιτικής διαχείρισης των περιστατικών που ενδεχομένως χρήζουν αμεσότερης επέμβασης, ενώ στη λίστα εισάγονται τα έκτακτα, επείγοντα περιστατικά τα οποία, βεβαίως, επηρεάζουν συνολικά τον φόρτο των χειρουργείων. Με αυτό τον τρόπο θα επέλθει και η μείωση του χρόνου αναμονής των ασθενών, ο οποίος σε αρκετές περιπτώσεις παραμένει σημαντικός, παρά τις προσπάθειες που έχουν καταβληθεί για τη βελτίωση των συνθηκών.

Εκτός όμως από τα χειρουργεία, ένας τομέας που σχετικά πρόσφατα απασχόλησε και τα μέσα ενημέρωσης ήταν αυτός των φαρμάκων, με ελλείψεις να παρατηρούνται στα αποθέματα των αποθηκών. Ακόμη και αν αυτές οι ελλείψεις δεν οφείλονταν πάντα σε ζητήματα εσωτερικής πολιτικής, αλλά αφορούσαν σε προβλήματα σε περιφερειακό, ευρωπαϊκό ή και παγκόσμιο επίπεδο, δηλαδή σε περιορισμένη παραγωγή ή αυξημένη ζήτηση διεθνώς, με το άρθρο 10 αυξάνουμε τη διαφάνεια στην εφοδιαστική αλυσίδα. Επομένως, όπου παρατηρούνται ελλείψεις, θα υπάρχουν και οι άμεσες παρεμβάσεις για επίλυση των προβλημάτων.

Κυρίες και κύριοι συνάδελφοι, όταν ο ασθενής χρειάζεται επειγόντως ένα φάρμακο, αυτό που τον απασχολεί είναι η εύρεσή του. Δεν θα εξετάσει ποιος φταίει για την έλλειψη, τις συνθήκες που επικρατούν διεθνώς, ζητήματα παραγωγής και άλλα τέτοια θεωρητικά και πρακτικά προβλήματα. Η υγεία του ασθενούς είναι το κύριο μέλημά μας. Η διαφάνεια είναι η μόνη οδός που πρέπει να ακολουθήσουμε, γι’ αυτό και η εισαγωγή του Ηλεκτρονικού Συστήματος Παρακολούθησης Διακίνησης Φαρμάκων είναι μια θετική εξέλιξη προς τη σωστή κατεύθυνση.

Το σχέδιο νόμου εστιάζει επίσης στην αλληλεγγύη, στην πραγματική βοήθεια, στον πάσχοντα συνάνθρωπο. Με το άρθρο 10, το οποίο προβλέπει τη δυνατότητα αποστολής φαρμάκων κατ’ οίκον, ασφαλισμένοι με σοβαρά και χρόνια προβλήματα υγείας θα έχουν τη δυνατότητα να παραλαμβάνουν τα φαρμακευτικά ιδιοσκευάσματα που χρειάζονται, δίχως να χρειάζεται να μεταβαίνουν και να περιμένουν σε κάποιο από τα φαρμακεία του ΕΟΠΥΥ. Αξιοποιούνται, με λίγα λόγια, όλες οι δυνατότητες που αποκτήσαμε εν μέσω πανδημίας για το καλό του πολίτη, για το καλό των ασθενών συνανθρώπων μας.

Κυρίες και κύριοι συνάδελφοι, δεν θέλω να σταθώ σε ακόμη πιο ειδικά ζητήματα που θεραπεύει το παρόν σχέδιο νόμου. Θεωρώ ότι αποτελεί ένα σημαντικότατο βήμα για τη διασφάλιση της ομαλής λειτουργίας κρίσιμων υπηρεσιών και μονάδων υγείας.

Είναι σαφές ότι από εδώ και πέρα, καθώς είμαστε σε συνθήκες κανονικότητας, θα πρέπει να ενσκήψουμε σύμφωνα άλλωστε και με τις προθέσεις του Υπουργείου Υγείας στις ελλείψεις που υπάρχουν σε ιατρονοσηλευτικό προσωπικό, ενδεχομένως σε ζητήματα που καθυστέρησαν λόγω της πανδημίας, αλλά πλέον υπάρχει η δυνατότητα είτε να προωθηθούν ικανοποιητικά είτε και να επιλυθούν.

Θα ήθελα εδώ να τονίσω ότι νοσοκομεία πρωτευουσών νομών χρήζουν ενίσχυσης, όπως για παράδειγμα το Νοσοκομείο της Καβάλας, το οποίο για να λειτουργήσει ακόμη πιο αποτελεσματικά χρειάζεται άμεσα προσλήψεις ιατρικού, νοσηλευτικού, παραϊατρικού προσωπικού, καθώς και υπαλλήλων στην τεχνική και διοικητική υπηρεσία.

Είμαι σίγουρη πως σύντομα θα βρεθούν οι σωστές λύσεις και θα γίνουν οι απαραίτητες ενέργειες. Αφουγκραζόμαστε όλοι μας τις ανάγκες του προσωπικού της πρώτης γραμμής ιατρών, νοσηλευτών, τεχνικών και διοικητικών υπαλλήλων. Στεκόμαστε δίπλα τους και θα είμαστε αρωγοί στην προσπάθεια για να γίνει το Εθνικό Σύστημα Υγείας ακόμη πιο αποτελεσματικό και πιο ανθρώπινο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Επόμενος ομιλητής είναι ο κ. Χαράλαμπος Κατσιβαρδάς, Βουλευτής των Σπαρτιατών.

Ορίστε, κύριε συνάδελφε, έχετε τον λόγο.

**ΧΑΡΑΛΑΜΠΟΣ ΚΑΤΣΙΒΑΡΔΑΣ**: Αξιότιμε κύριε Πρόεδρε, αξιότιμε κύριε Υφυπουργέ, απλώς λαμβάνω τον λόγο εκ της Κοινοβουλευτικής Ομάδας των Σπαρτιατών, καθόσον αφορά το επίμαχο σχέδιο νόμου, το οποίο θέτει τον δάκτυλον επί τον τύπον των ήλων, ιδίως όσον αφορά τα θέματα της υγείας εξ αφορμής της πανδημίας.

Ασφαλώς στα ζητήματα τεχνικής φύσεως εγώ δεν διολισθαίνω στις λαϊκίστικες ατραπούς, προκειμένου να διατυπώσω μια γνώμη, η οποία εκφεύγει της επιστημονικής δικαιοδοσίας και αρμοδιότητός μου. Άρα, λοιπόν, αυτό δεν σημαίνει ότι υπεκφεύγω, σαφώς θα υπαχθώ ακολούθως επί της γνώμης μου, αλλά βεβαίως όλοι θέλουμε να έχουμε ένα ισχυρό Εθνικό Σύστημα Υγείας, το οποίο να είναι εξοπλισμένο με τα απολύτως αναγκαία μέσα για να παράσχει τελεσφόρως, λυσιτελώς και ισοτίμως προς όλες και όλους την αναγκαία θεραπεία ή αγωγή κατά περίσταση.

Ας κάνουμε, όμως, μια μικράν αναδρομή αναφορικώς με την έννοια της πανδημίας, η οποία συνιστά μια παγκόσμια ασύμμετρη απειλή, ωσάν ένας αόρατος μαριονετίστας ουσιαστικά να την έχει επιβάλει και στην ίδια τροχιοδρόμηση, στην ίδια διελκυστίνδα από τον ακρογωνιαίο λίθο που είναι η απειλή αυτή της πανδημίας το να μιλάμε για την κλιματική αλλαγή.

Άρα, λοιπόν, εδώ πρέπει να δούμε και να ορίσουμε, πέραν το τι αναφέρει ο Παγκόσμιος Οργανισμός Υγείας, το τι σημαίνει ουσιαστικά πανδημία. Βιώσαμε κάποιες συνθήκες ιδιαίτερα ασφυκτικές. Βεβαίως, επανέρχομαι και λέω ότι οτιδήποτε σχετίζεται με παραβάσεις της κείμενης νομοθεσίας σαφώς από κάποιους συναδέλφους δικηγόρους, τον οποιονδήποτε, έχουν κατατεθεί στην αρμόδια εισαγγελική αρχή. Να δούμε, όμως, κατ’ αρχάς το πώς επιβλήθηκε η πανδημία κι αν υπήρχαν δύο μέτρα και δύο σταθμά ως προς την ιατρική γνωμάτευση επί της ουσίας της πανδημίας.

Αυτό το οποίο πρωτοφανώς βιώσαμε, κάτι το οποίο έχει χαραχθεί ανεξιτήλως στην ιστορία και συνιστά μία μορφή καθ’ ημάς αρτιφανούς ιδιότυπης δικτατορίας, ένας νεοπαγής ολοκληρωτισμός με ηθικό αυτουργό το ίδιο το κράτος, το οποίο στηλίτευε και καταδίωκε οιονδήποτε άρθρωνε μια διαφορετική άποψη, ιδίως ιατρική, αμέσως έσπευδαν ορισμένα έμμισθα φερέφωνα τελούντα σε διατεταγμένη υπηρεσία, ορισμένοι δημοσιογράφοι ή συγκεκριμένη μερίδα ιατρών όπου απέκλειαν και εξουδετέρωναν τη διαφορετική επιστημονική ιατρική άποψη επί της ουσίας της πανδημίας με την πρόσαψη του στίγματος ότι ουσιαστικά είναι επιστημονικά ανεπαρκής.

Άρα είδαμε διαρκούσης της πανδημίας ότι εποινικοποιήθηκε το φρόνημα, κατεργήθη ο διάλογος, ο πλουραλισμός καθόσον αφορά τις ιατρικές γνωμοδοτήσεις επί της ουσίας της πανδημίας. Επικυριάρχησε κατά τρόπο σκοταδιστικό και άκρως, προδήλως, καταδήλως και πασιδήλως μη δημοκρατικό μια άποψη ότι υπάρχει πανδημία.

Ορισμένοι ιατροί άρχισαν να διασπείρουν ψευδείς ειδήσεις κατ’ ουσίαν, προκειμένου να απειλήσουν την κοινή γνώμη, αποδίδοντας οτιδήποτε σχετίζεται ακόμη και με μια γρίπη ή με μια άποψη μιας μερίδας της ιατρικής κοινότητας ό,τι συνιστά γρίπη, συλλήβδην και αναιτιολόγητα σε αυτόν τον εχθρό, σε αυτόν τον φονικό εχθρό που ονομάζεται κορωνοϊός.

Αυτό το είδαμε βεβαίως σε όλη την Ευρώπη και είδαμε τις ακρότητες οι οποίες έλαβαν χώρα. Όμως, είναι ηλίου φαεινότερο ότι υπήρχε και κάποιο ρήγμα, το οποίο αποδεικνύει το γεγονός ότι επεβλήθη κατά τρόπο ο οποίος είναι πρόδηλα αντισυνταγματικός. Διότι μιλούμε για το υπέρτατο αγαθό της δημόσιας υγείας, κατ’ ανάλογο τρόπο όπου επιδαψίλευαν κάποιοι το αγαθό της δημοσίας ασφαλείας, διαρκούσης της δικτατορίας του 1967 - 1974. Δηλαδή, έναν αόρατο εχθρό, χάριν του οποίου δικαιολογείται βάσιμα το να θίγεται ο πυρήνας των δικαιωμάτων.

Το είδαμε αυτό στον τομέα των εργασιακών ως προς τους υγειονομικούς, με ό,τι αυτό συνεπάγεται. Είδαμε ουσιαστικά την κρατική τρομοκρατία σε όλους τους αντιφρονούντες. Βιώσαμε πρωτοφανώς τα πιστοποιητικά υγειονομικών φρονημάτων, παρακαλώ πολύ, κατ’ αναλογία των πολιτικών κατά το παρελθόν. Όλα αυτά τα τραγελαφικά, με τη μονολιθική άποψη ότι ουδείς οφείλει να μη συμμορφώνεται με τα κελεύσματα, ουσιαστικά, της ελίτ των ιατρών.

Όμως, εδώ υπάρχουν στοιχεία αυτή τη στιγμή, τα οποία θα προσαγάγω οσονούπω στα Πρακτικά.

Υπομιμνήσκω εδώ στην Ολομέλεια ότι το 2021, ενώ είχαν προστεθεί μέτρα αυστηρού αποκλεισμού των εμβολιασμένων -γιατί υπήρξε και αυτός ο διχασμός, εμβολιασμένων και μη- να μην κυκλοφορούν, λόγω ότι υπήρχε μια περαιτέρω μετάλλαξη, η οποία ήταν πιο ισχυρή ως προς τους πολίτες. Το 2021, όμως, την ίδια στιγμή, είχαν συγκεντρωθεί στην πλατεία του Συντάγματος περίπου τρεις χιλιάδες αλλοδαποί, οι οποίοι συναθροίζοντο, δεν φορούσαν μάσκα, δεν τηρούσαν απαρεγκλίτως τα μέτρα τα οποία επέβαλε η Κυβέρνηση, με αποτέλεσμα να καταργηθεί επί τη πράξη η νέα υπουργική απόφαση και να αποδείξει ουσιαστικά ότι ο ιός έχει δύο μέτρα και δύο σταθμά.

Αυτό το γεγονός έκανε τον γύρο του κόσμου, μόνο από το διαδίκτυο των συγκεκριμένων παρισταμένων αλλοδαπών, στην πλειονοψηφία τους Πακιστανών, όπως προκύπτει εξ εγγράφων. Εν πάση περιπτώσει, την επομένη, κανένα από τα μέσα μαζικής ενημέρωσης δεν το προέβαλε. Εις τον αντίποδα, το παρασιώπησαν και εξακολουθούσαν να υποστηρίζουν αυτή την μονολιθική άποψη της τρομοκρατίας, διαμέσου των μέσων μαζικής ενημερώσεως.

Περαιτέρω, εγώ έχω υποβάλει μια μήνυση για την οποία έχουν αλλάξει δύο εισαγγελείς και δεν έχει ακόμη διενεργηθεί προκαταρκτική εξέταση. Πρωτοφανές και πρωτόγνωρο, επικαλούμενος ουσιαστικά τα δημοσιεύματα για την κατάργηση κατ’ ουσίαν της νομοθεσίας, με αποτέλεσμα να σύρεται αυτή η μήνυση την οποία υπέβαλα, συνέταξα, θεμελίωσα στην κείμενη νομοθεσία, την οποία η ίδια η Κυβέρνηση θέσπισε. Δεν εξέθεσε υποκειμενικές απόψεις ενδεχομένως αιρετικές κατά την επιβληθείσα καθεστηκυία άποψη. Παρά ταύτα, όμως, εδώ βλέπουμε την ύπαρξη των δύο μέτρων και των δύο σταθμών. Δηλαδή η πανδημία και ο ιός όταν χρειάζεται προβάλλεται και διοχετεύεται από συγκεκριμένα δίκτυα, από την άλλη πλευρά, όμως, όταν αποκαλύπτεται και πανθομολογείται ουσιαστικά ο απατηλός τρόπος ερμηνείας της ύπαρξης ή μη, αμέσως και συντεταγμένα παρασιωπάται η αλήθεια.

Θα καταθέσω για τα Πρακτικά, αν μου επιτρέπετε, τα δημοσιεύματα της εφημερίδας «ΔΗΜΟΚΡΑΤΙΑ» και υποβληθείσα έγκληση μου που ακόμη δεν έχει διαταχθεί προκαταρκτική, αναφέροντας ουσιαστικά την καταστρατήγηση του νόμου που η ίδια η Κυβέρνηση θέσπισε χωρίς καμμία υποκειμενική παρέκκλιση και ούτω καθεξής. Είναι τα δύο μέτρα και δύο σταθμά.

(Στο σημείο αυτό ο Βουλευτής κ. Χαράλαμπος Κατσιβαρδάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ως εκ τούτου, λοιπόν, με βάση όλα αυτά τα οποία έλαβαν χώρα κατά την περίοδο εκείνη, μας δημιουργεί αλγεινή αίσθηση το γεγονός ότι έρχεται αυτό το σχέδιο νόμου προκειμένου να δικαιολογήσει την ύπαρξη κρατικών δαπανών ή τη συντήρηση ουσιαστικά με γνώμονα ή με αφορμή αυτή την πανάκεια πλέον, αυτόν τον αόρατο εχθρό, ο οποίος ονομάζεται κορωνοϊός ή οτιδήποτε ουσιαστικά έπεται, πάντοτε μέσα στο πλαίσιο μιας πανδημίας με ευρωπαϊκή και παγκόσμια έκταση.

Ως εκ τούτου, λοιπόν, εμείς θα καταψηφίσουμε το σχέδιο νόμου ακριβώς για τον λόγο ότι στερείται ειδικής και επαρκούς αιτιολογίας. Συν τοις άλλοις, δεν μας βρίσκει απολύτως σύμφωνους εξ υπαρχής και εκ βάθρων αναφορικώς με τη μονομερή νοηματοδότηση της επί του ιδίου ιού αυτού καθαυτού.

Σας ευχαριστώ πολύ και ζητώ συγγνώμη για την κατάχρηση του χρόνου.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κατσιβαρδά.

Καλείται στο Βήμα η Ζωή Ράπτη, Κοινοβουλευτική Εκπρόσωπος της Νέας Δημοκρατίας.

**ΖΩΗ ΡΑΠΤΗ:** Κυρίες και κύριοι συνάδελφοι, με θλίψη αποχαιρετούμε τον παλαιό συναγωνιστή μας, Βουλευτή και Υπουργό, αλλά και αθλητή Ιωαννίδη, που έβαλε τη σφραγίδα του στο ελληνικό μπάσκετ.

Καλό του ταξίδι.

Πριν τοποθετηθώ για το νομοσχέδιο, θα ήθελα, επίσης, να κάνω μία σημαντική αναφορά. Θα ήθελα να χαιρετίσω με υπερηφάνεια τη σημερινή καθέλκυση στα νερά της Μεσογείου της πρώτης φρεγάτας Μπελαρά του Πολεμικού μας Ναυτικού, της φρεγάτας «Κίμων», στην οποία από σήμερα κυματίζει η γαλανόλευκη. Όπως είχε δεσμευτεί πριν τριάντα μήνες ο Πρωθυπουργός της χώρας Κυριάκος Μητσοτάκης, και παρά τις δυσκολίες των καιρών, αλλά και με σεβασμό στα χρήματα των φορολογουμένων, η θωράκιση της χώρας ενισχύεται με νέες σύγχρονες φρεγάτες, με σύγχρονο εξοπλισμό, ούτως ώστε να αντιμετωπίσουμε απόλυτα την αμυντική θωράκιση και τις ανάγκες αυτής για την πατρίδα μας.

Καλοτάξιδη να είναι, λοιπόν.

Κυρίες και κύριοι συνάδελφοι, είμαστε σήμερα εδώ για να συζητήσουμε το δεύτερο κατά σειρά νομοσχέδιο σε αυτή την κοινοβουλευτική περίοδο που αφορά σε έναν τομέα που αποτελεί προτεραιότητα για την Κυβέρνηση της Νέας Δημοκρατίας, τον τομέα της υγείας, όπως και είναι αλήθεια ότι τα προηγούμενα χρόνια πάντοτε η υγεία βρισκόταν στο επίκεντρο των πολιτικών προτεραιοτήτων της Νέας Δημοκρατίας.

Πολλά ακούστηκαν σε αυτή την Αίθουσα για δήθεν κατάρρευση των υπηρεσιών υγείας της χώρας και για την υποβάθμιση που τάχα η Νέα Δημοκρατία και η δική μας Κυβέρνηση έφερε στο Εθνικό Σύστημα Υγείας. Γι’ αυτό θα ήθελα να υπογραμμίσω και να θυμίσω στο Σώμα μερικά γεγονότα.

Κατ’ αρχάς, η επιτυχής διαχείριση της πανδημίας αποδεικνύει ότι καταφέραμε, όχι μόνο να κρατήσουμε το Εθνικό Σύστημα Υγείας όρθιο, αλλά να αξιοποιήσουμε αυτή την υγειονομική κρίση για να εστιάσουμε στις αδυναμίες του, που ήταν προφανείς και να το βελτιώσουμε. Δεν θα πρέπει να ξεχνάμε ότι κατά τη διάρκεια της προηγούμενης διακυβέρνησης της Νέας Δημοκρατίας υλοποιήσαμε μια σειρά από σημαντικά βήματα στον τομέα της υγείας και αντιμετωπίσαμε τις τραγικές ελλείψεις στο ΕΣΥ, που παραλάβαμε το 2019 από την προηγούμενη κυβέρνηση του ΣΥΡΙΖΑ.

Όπως είπε ο αρμόδιος Υφυπουργός, ο κ. Θεμιστοκλέους, αυξήσαμε τις δαπάνες για το Εθνικό Σύστημα Υγείας από 3,8 δισεκατομμύρια το 2019, σε 5,2 δισεκατομμύρια το 2023. Αύξηση 37%. Αυτό λέγεται υποχρηματοδότηση; Κάναμε πραγματικότητα την απλή συνταγογράφηση. Αυτό λέγεται υποβάθμιση; Υλοποιήσαμε την άρτια οργανωμένη επιχείρηση εμβολιασμού «ΕΛΕΥΘΕΡΙΑ» και ο ίδιος ο κύριος Υφυπουργός ήταν αρμόδιος για την υλοποίηση αυτού του προγράμματος, το οποίο στέφθηκε με απόλυτη επιτυχία. Αυτό λέγεται έλλειψη οργάνωσης; Αυξήσαμε τον αριθμό των εργαζομένων του ΕΣΥ από εκατό χιλιάδες σε εκατόν επτά χιλιάδες. Αυτό λέγεται τραγική υποστελέχωση; Διπλασιάσαμε τις μονάδες εντατικής θεραπείας, τόσο αναγκαίες κατά τη διάρκεια της πανδημίας από πεντακόσιες πενήντα δύο σε χίλιες τριακόσιες. Αυτό λέγεται έλλειψη μονάδων εντατικής θεραπείας;

Αυξήσαμε για πρώτη φορά μετά από δεκαπέντε χρόνια τους μισθούς του ιατρικού προσωπικού δίνοντας και ειδικά επιδόματα για τους εργαζόμενους στις ΜΕΘ, για τους αναισθησιολόγος 400 ευρώ, για τους γιατρούς του ΕΚΑΒ 250 ευρώ, για αυτούς που μετακινούνται στα νησιά «χ»1.800 ευρώ τον μήνα και το ίδιο πράξαμε και για τους νοσηλευτές για πρώτη φορά αυξάνοντας το επίδομα επικινδυνότητας κατά 200 ευρώ και δίνοντας 1.200 ευρώ για όσους μετακινηθούν στα νησιά. Είναι πολλά; Ίσως δεν είναι αρκετά, αλλά πάντως είναι μια πραγματικότητα. Είναι αυτές οι αυξήσεις μηδενικές;

Οικοδομήσαμε τον θεσμό του προσωπικού γιατρού στον οποίο μέχρι σήμερα έχουν εγγραφεί 4,8 εκατομμύρια συμπολίτες μας και έχουν λάβει δωρεάν υπηρεσίες υγείας με ραντεβού δύο εκατομμύρια τριακόσιες δώδεκα χιλιάδες εξακόσιοι συμπολίτες μας. Αυτό δεν είναι δωρεάν υπηρεσία υγείας;

Δώσαμε έμφαση στην πρόληψη με το πρόγραμμα «ΦΩΦΗ ΓΕΝΝΗΜΑΤΑ» για τον καρκίνο του μαστού, για το οποίο ήταν αρμόδια η Αναπληρώτρια Υπουργός, η κ. Ειρήνη Αγαπηδάκη, παρέχοντας τις δωρεάν προληπτικές εξετάσεις σε γυναίκες άνω των σαράντα εννέα ετών. Μέχρι σήμερα, δεκατέσσερις χιλιάδες οκτακόσιες σαράντα πέντε γυναίκες έχουν εντοπιστεί δυστυχώς με καρκίνο του μαστού μέσα από τις δωρεάν εξετάσεις που προσφέρθηκαν, προλαμβάνοντας, όμως, εγκαίρως την εμφάνιση αυτής της νόσου. Αυτό το πρόγραμμα δεν συνιστά πρόληψη για τους πολίτες;

Δημιουργήσαμε την Εθνική Γραμμή Ψυχολογικής Υποστήριξης 10306. Μέχρι σήμερα δουλεύει είκοσι τέσσερις ώρες το εικοσιτετράωρο και έχει λάβει πάνω από επτακόσιες χιλιάδες κλήσεις. Αυτοί οι άνθρωποι που τηλεφώνησαν δεν έλαβαν δωρεάν υπηρεσίες ψυχικής υγείας;

Οι εκατό έξι νέες δομές ψυχικής υγείας που δημιουργήσαμε μετά από διαγωνισμό με πόρους από το Ταμείο Ανάκαμψης για παιδιά, για εφήβους, για ενηλίκους, για την τρίτη ηλικία, είναι και αυτό έλλειψη παροχής υπηρεσιών για την ψυχική υγεία;

Τέλος, οι νέες κλίνες που δημιουργήσαμε στο ΕΣΥ και οι νέες κλινικές, όπως η πρώτη κλινική ψυχογένους ανορεξίας στο «Σισμανόγλειο» Νοσοκομείο της Αττικής, είναι και αυτό μια φαντασίωση ή είναι ζώσα πραγματικότητα; Εκτός αν ηθελημένα επιλέγετε μια εικονική πραγματικότητα.

Η αλήθεια είναι, κυρίες και κύριοι συνάδελφοι, ότι μέσα από συστηματική δουλειά αγωνιζόμαστε να μετατρέψουμε κάθε δυσκολία που παρουσιάζεται -ναι, παρουσιάζονται διαρκώς και καθημερινά στη ζωή των ανθρώπων δυσκολίες- σε μια ευκαιρία για να γίνουμε καλύτεροι.

Αυτό το οποίο καλούμαστε να κάνουμε τη δεύτερη τετραετία είναι ακριβώς να χτίσουμε πάνω στις βάσεις που έχουμε ήδη οικοδομήσει, καθώς παραμένουν προφανέστατα πάρα πολλά να γίνουν για να διασφαλίσουμε για όλους τους συμπολίτες μας δωρεάν πρόσβαση σε αξιόπιστες υπηρεσίες υγείας.

Η αναμόρφωση του Εθνικού Συστήματος Υγείας αποτελεί την παρούσα τετραετία ένα προσωπικό στοίχημα της ίδιας της Κυβέρνησης, αλλά και του Πρωθυπουργού. Στο πλαίσιο αυτό, όπως είπε προηγουμένως και ο Υπουργός, υλοποιούνται μια σειρά από έργα υποδομής σε ογδόντα νοσοκομεία της χώρας και εκατό πενήντα έξι κέντρα υγείας με πόρους από το Ταμείο Ανάκαμψης.

Είναι αυτό το Ταμείο για το οποίο έδωσε μάχη ο Πρωθυπουργός προκειμένου να δημιουργηθεί και, βεβαίως, να παραλάβουμε τα ποσά τα οποία δίνουν τη δυνατότητα σήμερα να κάνουμε αυτές τις βελτιώσεις.

Επίσης, θα πραγματοποιηθούν δέκα χιλιάδες προσλήψεις. Είναι αυτές που ξεκίνησαν κατά τη διάρκεια της προηγούμενης τετραετίας και πρόκειται να υλοποιηθούν άμεσα: Δύο χιλιάδες νοσηλευτές τώρα, δύο χιλιάδες νοσηλευτές σε έναν μήνα, όπως είπε ο Υπουργός, και περίπου εξίμισι χιλιάδες γιατροί τη νέα χρονιά.

Επίσης, δημιουργείται ένα ενιαίο κέντρο συντονισμού για τις υπηρεσίες του ΕΚΑΒ σε κάθε υγειονομική περιφέρεια της χώρας. Έλειπε; Προφανώς έλειπε. Γιατί η προηγούμενη κυβέρνηση του ΣΥΡΙΖΑ δεν το είχε πραγματοποιήσει;

Προχωρά η ολοκλήρωση του ψηφιακού μετασχηματισμού της υγείας -ποιος θα τον φανταζόταν το 2019;- τόσο για τον ατομικό φάκελο ασθενούς όσο και για το ψηφιακό μητρώο ασθενών.

Παράλληλα, εγκαινιάζουμε νέες δομές ψυχικής υγείας της χώρας, όπως είναι δομές για παιδιά, εφήβους και ενήλικες. Και μάλιστα, δομές πρωτοποριακές, όπως είναι οι δομές για την έγκαιρη διάγνωση στην ψύχωση, δομές τις οποίες ψηφίσαμε εδώ με νόμο στη Βουλή το 2020. Πρόκειται για μονάδες που ιδρύθηκαν. Βεβαίως, στις 19 Οκτωβρίου εγκαινιάζεται μια τέτοια. Και σας καλώ στην Πειραιώς 33 να την εγκαινιάσουμε όλοι μαζί.

Κυρίες και κύριοι συνάδελφοι, προς υλοποίηση των προεκλογικών μας δεσμεύσεων το Υπουργείο Υγείας έφερε ήδη προς ψήφιση στη Βουλή δύο νομοσχέδια.

Το πρώτο νομοσχέδιο, που ψηφίστηκε ήδη, αφορούσε στην ενίσχυση του ΕΚΑΒ με επιπλέον προσωπικό σε νησιωτικές και ορεινές περιοχές, ακριβώς για να καλυφθούν οι ανάγκες όλων αυτών των απομακρυσμένων περιοχών για τις οποίες υπήρχε αδήριτη ανάγκη.

Το δεύτερο νομοσχέδιο, το οποίο έχουμε σήμερα, είναι εξίσου σημαντικό για τους εξής λόγους.

Πρώτον, επειδή οφείλουμε ως χώρα να παραμείνουμε θωρακισμένοι έναντι του COVID, ο οποίος, ναι, είναι αλήθεια, καταγράφει αυξητική τάση στην πατρίδα μας. Γι’ αυτόν ακριβώς τον λόγο παρατείνουμε τις ρυθμίσεις του COVID. Αυτές αφορούν την υποχρέωση επίδειξης του πιστοποιητικού ή βεβαίωσης εμβολιασμού ή νόσησης. Τον υποχρεωτικό διαγνωστικό έλεγχο από τους εργαζόμενους σε κλειστές δομές κοινωνικής φροντίδας. Νομίζω ότι καταλαβαίνουμε όλοι τι σημαίνει αυτό και για ποιον λόγο πρέπει να γίνει. Τις συμβάσεις που αφορούν στην εξασφάλιση υπηρεσιών διάθεσης των εμβολίων. Είναι επίσης προφανές γιατί πρέπει να γίνει. Και τη δυνατότητα σύναψης νέων συμβάσεων εμβολίων, μετά από την τήρηση προφανώς της προβλεπόμενης διαγωνιστικής διαδικασίας.

Δεύτερον, προκειμένου να διαφυλάξουμε την εύρυθμη λειτουργία του συστήματος υγείας, η οποία είναι απόλυτα αναγκαία. Γι’ αυτόν τον λόγο παρατείνονται η θητεία των διοικητών των νοσοκομείων και οι συμβάσεις ορισμένων κατηγοριών εργαζομένων.

Συγκεκριμένα, αυτοί οι εργαζόμενοι είναι οι ειδικευόμενοι νοσηλευτές, αλλά και οι εργαζόμενοι σε προνοιακούς φορείς, στη Γενική Γραμματεία της Πολιτικής Προστασίας και στη Γενική Γραμματεία Αποκατάστασης των Φυσικών Καταστροφών.

Τρίτον, καθιερώνεται η ηλεκτρονική λίστα χειρουργείων. Αυτή η λίστα, ναι, θεσπίστηκε το 2016 για πρώτη φορά, αλλά δεν ήταν ηλεκτρονική, με αποτέλεσμα να μην μπορούμε να ασκήσουμε αποτελεσματικό κεντρικό συντονισμό. Με την καθιέρωση αυτής της λίστας ηλεκτρονικά θα καταρτίζονται ψηφιακά και θα παρακολουθούνται σε όλα τα νοσοκομεία του ΕΣΥ τα περιστατικά των ασθενών που χρήζουν χειρουργικής επέμβασης. Έτσι, θα επιτευχθεί σημαντική μείωση της αναμονής των ασθενών, όπως δήλωσε ο Υπουργός. Επίσης θα παρέχεται η δυνατότητα μιας κεντρικής διαχείρισης των δεδομένων για τη λήψη των στρατηγικών αποφάσεων, με βάση την πραγματική εικόνα των λιστών.

Ακόμη, καθιερώνεται για πρώτη φορά το ηλεκτρονικό σύστημα της διαχείρισης φαρμάκων, το οποίο είναι επίσης σημαντικό. Θα παρακολουθεί την εγχώρια διακίνηση των φαρμάκων σε πραγματικό χρόνο, ώστε να καλύπτονται εγκαίρως περιπτώσεις ελλείψεων φαρμάκων για τις ανάγκες των ασθενών και θα ενισχύεται καθημερινά η εφοδιαστική αλυσίδα.

Για την εξυπηρέτηση επίσης των ασθενών παρέχεται η δυνατότητα να λαμβάνουν οι ασφαλισμένοι για πρώτη φορά φαρμακευτικά ιδιοσκευάσματα για τη θεραπεία σοβαρών ασθενειών στο σπίτι τους. Είναι σημαντικό αυτό να γίνει; Είναι προφανές ότι είναι πολύ σημαντικό.

Αυτό έγινε και είχε μια επιτυχή λειτουργία η παροχή και η αποστολή των φαρμάκων COVID στο σπίτι. Με τον ίδιο τρόπο θα γίνει και αυτό και μπορεί να εφαρμοστεί από 1-1-2024.

Η Αντιπολίτευση, κυρίες και κύριοι συνάδελφοι, ισχυρίζεται ότι δεν υπάρχουν κριτήρια τα οποία να διασφαλίζουν την επάρκεια των διοικητών των νοσοκομείων. Η θητεία αυτών των διοικητών παρατείνεται μέχρι 31-12, έως ότου νομοθετηθούν τα νέα κριτήρια επιλογής των διοικητών. Κριτήρια, όχι απλώς αξιοκρατικά, αλλά και κριτήρια ικανότητας. Είναι προφανές ότι πρέπει να υπάρχουν τέτοια κριτήρια και θα έπρεπε να υπάρχουν νόμοι και στο παρελθόν με τέτοια κριτήρια.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, θα κάνω χρήση και των υπόλοιπων τριών λεπτών.

Επίσης, θα εισαχθεί η αξιολόγηση. Πόσο πολυπόθητο ζητούμενο η αξιολόγηση; Και βεβαίως, εξυπακούεται ότι δεν θα αναστέλλεται η προβλεπόμενη διαδικασία ορισμού νέων διοικήσεων, όπου αυτή ολοκληρώνεται, με τον ορισμό νέων, και παύει αυτοδικαίως προφανέστατα η παράταση στις θητείες των υφισταμένων.

Το ίδιο ισχύει και για την παράταση της αναγκαιότητας επίδειξης του πιστοποιητικού εμβολιασμού, που αφορά σε συγκεκριμένες κατηγορίες εργαζομένων.

Τα πιστοποιητικά του εμβολιασμού, για τα οποία παραπονιέστε, κυρίες και κύριοι συνάδελφοι, όσοι παραπονείστε –ευτυχώς λίγοι-, παγκοσμίως χρησιμοποιήθηκαν ως το αναγκαίο μέσο για την προστασία της δημόσιας υγείας, ειδικά όσων προσφέρουν υπηρεσίες υγείας στους συμπολίτες τους. Αλυσιτελώς, λοιπόν, συζητάμε εκ νέου για ζητήματα για τα οποία έχουν δοθεί απαντήσεις από την παγκόσμια κοινότητα.

Τέλος, σε σχέση με το περιβόητο και διαβόητο επιχείρημα για την υπερβάλλουσα θνησιμότητα των νοσούντων με COVID κατά τη διάρκεια της πανδημίας, θα το ξαναπούμε για πολλοστή φορά. Σε ό,τι αφορά την πανδημία ο μόνος αξιόπιστος δείκτης για τη διαχείρισή της είναι αυτός της υπερβάλλουσας θνησιμότητας. Ο δείκτης αυτός για την περίοδο του 2020 και μέχρι σήμερα εκτιμήθηκε για την Ελλάδα στο 10,1%, για την Ισπανία στο 10,3%, στο 11,6% για την Κύπρο, 12,4% για την Ιταλία, 13,4% για την Τσεχία και ούτω καθεξής.

Με άλλα λόγια, ως προς την υπερβάλλουσα θνησιμότητα για αυτή την περίοδο από το 2020 έως σήμερα η Ελλάδα κατάφερε μια καλύτερη διαχείριση από άλλες χώρες της δυτικής Ευρώπης, όπως η Ιταλία και η Ισπανία. Και μάλιστα, αν η Αντιπολίτευση δεν υποστήριζε πολλές φορές το υγειονομικό σαμποτάζ στον εμβολιασμό, είναι πιθανό ότι θα είχαμε καλύτερες ακόμα επιδόσεις και στον εμβολιασμό, όπου, παρ’ όλα αυτά, πετύχαμε ευτυχώς να συγκλίνουμε με τον ευρωπαϊκό μέσο όρο.

Δυστυχώς, αυτό το οποίο ακούμε από τα κόμματα της Αντιπολίτευσης είναι και πάλι η ισοπέδωση και ο μηδενισμός. Μιλούν για κατάρρευση του ΕΣΥ, για συνειδητή εγκατάλειψή του, έχοντάς το σαν «καραμέλα» όποτε αναφέρονται στην υγεία, και μόνο φυσικά προς άγρα ψήφων. Ουδέν, όμως, ψευδέστερο.

Το σημερινό νομοσχέδιο έρχεται να αποτελέσει τμήμα των σημαντικών προεκλογικών μας δεσμεύσεων και μεταρρυθμίσεων στον τομέα της υγείας οι οποίες ξεκίνησαν αμέσως μετά τις εκλογές του Ιουνίου, όπου θυμίζω ότι η Νέα Δημοκρατία επικράτησε με συντριπτικά δεδομένα και συντριπτικά ποσοστά έναντι των υπολοίπων κομμάτων. Αυτό κάτι σημαίνει για τους πολίτες που μας επικρότησαν.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής, κ**. ΓΕΩΡΓΙΟΣ ΓΕΩΡΓΑΝΤΑΣ**)

Οι μεταρρυθμίσεις θα συνεχιστούν έως ότου επαναθεμελιώσουμε το ΕΣΥ, για να έχουν όλοι οι συμπολίτες μας πρόσβαση σε δωρεάν ποιοτικές υπηρεσίες υγείας, όπως τους αξίζει και όπως τα λέγαμε όλα τα χρόνια, για να μην αφήσουμε κανέναν μόνο του, για να μην αφήσουμε κανέναν πίσω. Σας καλώ, λοιπόν, όλους να το υπερψηφίσετε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο συνάδελφος κ. Πολάκης.

**ΠΑΥΛΟΣ ΠΟΛΑΚΗΣ:** Ευχαριστώ πολύ, κύριε Πρόεδρε.

Κύριοι Υπουργοί, χαίρομαι που μιλάω μετά από την κ. Ράπτη διότι έκανε μια παράθεση κάποιων επιτευγμάτων τα οποία θα αποδομήσω.

Κατ’ αρχάς, όμως, θέλω να πω το εξής. Ξέρετε, κύριε Υπουργέ, το κενό της πολιτικής σας και η ανεπάρκεια και η ιδεολογική και πολιτική ανοργανωσιά φαίνεται από αυτό εδώ το πράγμα, από την τροπολογία που καταθέσατε χθες το βράδυ αργά. Χθες ήρθε ένας Υπουργός σας εδώ για να μας καταγγείλει για κενό προτάσεων και για ότι τέλος πάντων υπάρχει ιδεολογική ήττα του ΣΥΡΙΖΑ. Μιλάω για τον κ. «Τσεκουρίδη», συγνώμη τον κ. Βορίδη.

Το κενό σας είναι αυτό εδώ. Τη διαβάζω. Ακούστε την, κ. Αγαπηδάκη, γιατί μιλήσατε για επιστήμη κι εδώ θα μιλήσουμε για επιστήμη. «Προς τον σκοπό της καλύψεως επειγουσών αναγκών είναι δυνατή, εφόσον έχει προηγηθεί η σύμφωνη γνώμη της Εθνικής Αρχής Δημοσίων Συμβάσεων, η σύμβαση έως 30-6-2024…» -έναν χρόνο από τώρα- «…συμβάσεων προμήθειας μονοκλωνικών αντισωμάτων…» -μονοκλωνικών αντισωμάτων, να το συλλαβίσω- «…με διαδικασία διαπραγμάτευσης, χωρίς δημοσίευση διακήρυξης, κατά παρέκκλιση κάθε εθνικής διάταξης και ιδίως της κείμενης νομοθεσίας περί δημοσίων συμβάσεων». Αυτό φέρατε χθες το βράδυ.

Πρώτον. Όταν σας φωνάζαμε για τα μονοκλωνικά από τον Νοέμβριο του 2020 φέρτε τα γιατί έτσι θα μειώσουμε τους θανάτους, τότε βγάζατε τον Σκέρτσο και διάφορους άλλους τυχάρπαστους να κατηγορούν εμάς ως αντιεμβολιαστές ή ότι δεν έχουμε σχέση με την επιστήμη. Ξέρετε, αυτή εδώ η διάταξη, αυτό που φέρατε, είναι η παραδοχή από μεριάς σας ότι η επιχείρηση «ΕΛΕΥΘΕΡΙΑ», που όλοι σας περνάτε από εδώ και λέτε για την οργάνωση του εμβολιασμού, απέτυχε όταν στηρίχθηκε στο μοναδικό όπλο του εμβολίου. Και ξέρετε γιατί απέτυχε; Γιατί λέτε ψέματα αισχρά, κυρία Αγαπηδάκη. Πόσοι είναι οι νεκροί που έχουμε φτάσει σήμερα στην Ελλάδα; Τους ξέρετε; Σήμερα πόσοι είναι οι νεκροί; Θα σας πω εγώ. Μπείτε στο «Worldmed». Οι νεκροί είναι τριάντα επτά χιλιάδες ογδόντα εννέα. Αυτοί είναι οι νεκροί.

Δηλαδή, ο πιο αξιόπιστος δείκτης, κυρία Ράπτη, είναι ο δείκτης θανάτων ανά εκατομμύριο πληθυσμού, όχι τα υπερβάλλουσα και τα μασακουλιάζουμε έτσι. Θάνατοι ανά εκατομμύριο πληθυσμού. Αυτός είναι ο πιο σκληρός δείκτης που δείχνει τι έχει πετύχει η κάθε χώρα στην αντιμετώπιση πανδημίας. Ποιος είναι για τη χώρα μας σήμερα, κυρία Αγαπηδάκη, που χαμογελάτε; Είναι τρεις χιλιάδες πεντακόσιοι ενενήντα πέντε. Ακούστε με τώρα. Πόσο έχει η Πορτογαλία που την ξεπεράσαμε; Έχει δύο χιλιάδες επτακόσιους δέκα τρεις, οκτακόσιους λιγότερο. Σήμερα. Πόσο έχει η Γαλλία. Έχει δύο χιλιάδες πεντακόσιους πενήντα έξι. Πόσους έχει η Αυστρία; Έχει δύο χιλιάδες τετρακόσιους ογδόντα έξι. Πόσους έχει η Γερμανία; Έχει δύο χιλιάδες εκατό. Πόσους έχει η Ολλανδία; Έχει χίλιους τριακόσιους τριάντα έξι. Πόσους έχει η Νορβηγία; Έχει χίλιους είκοσι οκτώ. Αυτός είναι ο μέσος όρος, κύριε Θεμιστοκλέους;

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Υπερβάλλουσα θνησιμότητα.

**ΠΑΥΛΟΣ ΠΟΛΑΚΗΣ:** Ακούσατε τι είπα; Μην παίζουμε. Ο πιο σκληρός δείκτης αντιμετώπισης της πανδημίας είναι οι θάνατοι ανά εκατομμύριο πληθυσμού.

Εδώ, λοιπόν, που είπατε ότι μας σώσατε, αποδεικνύεται ότι είμαστε η πρώτη χώρα της Δυτικής Ευρώπης σε θανάτους ανά εκατομμύριο πληθυσμού.

Ξέρετε ποιοι είναι οι λόγοι; Δύο είναι οι λόγοι. Οι λόγοι είναι ότι πρώτον δεν φέρατε όταν έπρεπε, έστω και καθυστερημένα, τις θεραπείες των μονοκλωνικών αντισωμάτων που έφεραν όλες οι άλλες χώρες και δεύτερον, γιατί δεν είχατε πραγματικές ΜΕΘ που να μπορέσουν να ανταποκριθούν στα περιστατικά.

Εδώ είπατε και ένα άλλο ψέμα, κυρία Αγαπηδάκη. Είπατε ότι το 70% των θανάτων είναι ανεμβολίαστοι κ.λπ.. Αυτό δεν είπατε; Έγγραφο του κ. Δαούτη από τον ΕΟΔΥ με ημερομηνία 13-10-2022. Από τον Αύγουστο του 2021 μέχρι τον Οκτώβριο του 2022 πέθαναν δέκαεννέα χιλιάδες εννιακόσιοι τριάντα, από τους οποίους οι οκτώ χιλιάδες πεντακόσιοι είκοσι έξι, δηλαδή το 43%, ήταν εμβολιασμένοι με τρεις δόσεις και πάνω. Αυτά είναι στοιχεία του κ. Δαούτη από τον ΕΟΔΥ που τα έστειλε στο Συμβούλιο της Επικρατείας που τα ζήτησε. Τα ξέρατε και εσείς. Ναι, ψάξτε να τα βρείτε. Είναι και τα άλλα.

Να σας πω και το τελικό. Όταν ανέλαβε ο «βαρκάρης του Αχέροντα», ο κ. Πλεύρης, 1 Σεπτέμβρη του 2021, οι θάνατοι ήταν δέκα τρεις χιλιάδες επτακόσιοι πενήντα. Ναι, στρίψτε τη μούρη σας. Οι θάνατοι ήταν δέκα τρεις χιλιάδες επτακόσιοι πενήντα. Τον Ιούνιο του 2022 είχαμε ξεπεράσει τους τριάντα δύο χιλιάδες. Γιατί όταν όλες οι άλλες χώρες μηδένιζαν τους θανάτους, εδώ πληρώναμε το μεγαλύτερο τίμημα. Αυτή ήταν η επιτυχία σας! Και τώρα, βέβαια, λέτε να φέρουμε τα μονοκλωνικά σε αυτούς τους βαρέως πάσχοντες. Εδώ υπάρχουν κι άλλα στοιχεία, αλλά θέλω να πω κι άλλα πράγματα.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Θέλω λίγη ανοχή.

Το δεύτερο που θέλω να πω είναι για εσάς, κυρία Αγαπηδάκη, γιατί με εγκάλεσε ο συνάδελφός σας ότι δεν ήσασταν εδώ. Ξέρετε κάτι; Όταν μου επιτέθηκε δημόσια, με βίντεο, ο φαρμακοβιομήχανος κ. Γιαννακόπουλος επειδή ανέδειξα το γεγονός του τραπεζώματος διοικητών νοσοκομείων της βόρειας Ελλάδας στη Θεσσαλονίκη -που δεν νομίζω ότι αυτό είναι συνήθης πρακτική και εγκάλεσα και τον κ. Πλεύρη γι’ αυτό και μου επιτέθηκε- βγήκα και του απάντησα δημόσια ένα προς ένα σε αυτά που έλεγε, στα πάντα, και τελείωσε η συζήτηση εκεί.

Για εσάς βγαίνει και καταγγέλλει ότι είστε φυτευτοί του Μαξίμου, ότι κάνετε δουλίτσες με συγγενείς του Μαξίμου, ότι σας πλήρωσαν η «NOVARTIS» τις εργασίες και τις διατριβές σας -ξέρω για τις εργασίες με τον Σουλιώτη στο Πανεπιστήμιο Πελοποννήσου που τους χρηματοδότησε η «NOVARTIS» κ.λπ.- ότι έχετε κάνει μαγαζάκι τον ΥΦΕΤ, ότι ετοιμάστε και θα δεις. Εδώ ή παραιτείστε ή κάνετε μήνυση ή απαντάτε δημόσια. Και δεν κάνετε απλά την αλλαγή σε αυτό που κάνατε που λέει, ναι, συνταγογραφούνται τα εμβόλια. Γιατί το πήρατε πίσω; Επειδή έκανε την παραγγελία και δεν θα την εξαντλούσαν; Ποιος ήταν ο λόγος που το αλλάξατε; Επίσης, γιατί συνταγογραφούνται τα ακριβά;

Τώρα για να τελειώνουμε στα άλλα δύο. Σας είχα πει και παλιότερα τον Βραχνή μην το βάζετε γιατί δεν είναι καθηγητής, έχασε τη θέση του. Σας το είχα πει εδώ, στον Κικίλια. Τελικά αποδεικνύεται ότι πήγαινε κάτω στο κέντρο, έπαιρνε κάθε μήνα το μπαξίσι του. Είναι αυτός που ως μέλος της επιτροπής καταψήφισε το να μπει η ποινή και μετά τον κάνατε και πρόεδρο της αρχής και βγάλατε την Καλανταρίδου -που δεν ήταν δικιά μας η Καλανταρίδου, να εξηγούμαστε- μια αξιοπρεπέστατη και πολύ καλή επιστήμονα, με πραγματική αριστεία, όχι σαν κάτι άλλους που το παίζουν. Και βάζετε τον Βραχνή που είχε χάσει τη θέση του και που δεν εφαρμόζει την απόφαση. Και βγαίνουν αυτές οι τις βρωμιές που βγήκαν για το κέντρο στα Χανιά.

Να πω και τα υπόλοιπα για το τελευταίο, για τους εργολάβους. Γιατί πετάτε νούμερα. Εγώ θέλω να ακούσω. Όταν εγώ έβγαινα και μου έλεγαν πόσους έχεις διορίσει, πόσους έχετε πάρει την περίοδο 2015 - 2019, έλεγα: Ανέλαβαν υπηρεσία είκοσι τρεις χιλιάδες πεντακόσια άτομα, από τα οποία οι εννέα χιλιάδες τριακόσια μόνιμο προσωπικό και οι υπόλοιποι με διαφόρων ειδών συμβάσεις.

Μπορείτε να μου πείτε το αντίστοιχο νούμερο της προηγούμενης δικιά σας τετραετίας; Να πείτε πόσοι –προσέξτε- ανέλαβαν υπηρεσία, όχι ανανέωση συμβάσεων που κάναμε εμείς και εσείς τις μετράγατε. Γιατί αυτό κάνατε. Την ανανέωση των συμβάσεων τη μετράγατε ως νέα πρόσληψη. Δεν είναι νέα πρόσληψη. Να μας πείτε τι προσθέσατε στο σύστημα, για να δούμε εάν βγαίνουν οι εκατόν επτά χιλιάδες. Εγώ ξέρω ότι σας παραδώσαμε όχι εκατό χιλιάδες, αλλά ενενήντα εννιά χιλιάδες πεντακόσιους ογδόντα -ξέρω πολύ καλά- την ημέρα που αποχωρήσαμε.

Εσείς μπορείτε να μου πείτε ακριβώς με νούμερα πόσους βάλατε; Γιατί εγώ μπορώ να σου πω. Και από αυτά τα νούμερα πόσοι ήταν νοσηλευτές, πόσοι ήταν γιατροί, πόσοι ήταν με το πρόγραμμα του ΟΑΕΔ, πόσοι ήταν με τις ατομικές συμβάσεις εργασίας, πόσοι ήταν με τα προγράμματα του πρώην ΚΕΕΛΠΝΟ - ΕΟΔΥ για το προσφυγικό, πόσοι ήταν στη Σαντορίνη, πόσοι ήταν στο «Παπανικολάου», πόσοι ήταν στο «Παπαγεωργίου», παντού.

Εσείς μπορείτε να το πείτε; Πετάτε κάτι νουμεράκια και λέτε αυτό. Και την ίδια στιγμή η Σητεία κλείνει, το Ρέθυμνο κλείνει, στα νοσοκομεία της Θεσσαλονίκης γίνεται της μουρλής. Κάθε μέρα και ένα καινούργιο νοσοκομείο δηλώνει αδυναμία να προχωρήσει σε χειρουργεία και λέτε ότι έχουμε εκατόν επτά χιλιάδες. Πού είναι μωρέ; Πού είναι οι εκατόν επτά χιλιάδες και δεν προχωράει το πράγμα;

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, έχετε περάσει τα δέκα λεπτά.

**ΠΑΥΛΟΣ ΠΟΛΑΚΗΣ:** Ναι, το ξέρω έχετε δίκιο. Ευχαριστώ.

Για τη λίστα είπα και δεν θέλω να ξαναπώ. Η λίστα πρέπει να γίνει ανά νοσοκομείο, ανά ειδικότητα με πέντε κατηγορίες. Αυτό πρέπει να γίνει, όχι ενιαία γενικώς και δεν βρίσκεις στα Χανιά και σε στέλνω στο Λασίθι ή στην κλινική δίπλα.

Και ένα τελευταίο να πω. Με αυτό τελειώνω. Είναι όντως τελευταίο. Ο ΕΟΦ έχει το σύστημα παρακολούθησης των φαρμάκων, κύριε Χρυσοχοΐδη. Δεν το ξέρετε; Εγώ το έχω αξιοποιήσει πολλές φορές. Και μέσω του συστήματος του ΕΟΦ είχα μαγκανίσει, μαγκώσει δηλαδή, μια σειρά από φαρμακευτικές που μας έλεγαν ότι δεν έχουμε το τάδε σκεύασμα ή το άλλο. Και από το ηλεκτρονικό σύστημα του ΕΟΦ φαινόταν ότι είχε κάνει μια εισαγωγή πριν από λίγο καιρό. Τους έλεγα «έλα εδώ, πού τα πήγες, αφού έφερες;». Και τότε ως διά μαγείας βρίσκονταν τα φάρμακα.

Τώρα γιατί το βγάζετε από τον ΕΟΦ; Για να το πάρει η «UNISYSTEMS»; Είμαι πολύ ευθύς. Είναι μια χαρά λειτουργικό το σύστημα του ΕΟΦ. Και ξέρει και το προσωπικό να το δουλεύει. Θα περάσει σε άλλα χέρια; Σκέφτεστε ότι μέσω της «UNISYSTEMS» μπορεί να δοθούν τα big data που έχει μέσα κάπου αλλού χωρίς να αναγκαστούν να πληρώσουν;

Αυτά και ευχαριστώ πολύ. Και από δω και πέρα θα έχουμε τέτοιου τύπου αντιπολίτευση, να είστε σίγουροι γι’ αυτό.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική - Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει από την Ελληνική Λύση ο κ. Παράσχος Παπαδάκης.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, επειδή είπατε ότι αγαπάτε τον Έβρο και έχετε και αφιερώσει και πολύ μεγάλο χρονικό διάστημα της ζωής σας στον Έβρο όσο ήσασταν Υπουργός, θα σας πω τα εξής προβλήματα τα οποία έχει αυτός ο δύσμοιρος Έβρος ο οποίος είναι απαξιωμένος και ξεχασμένος. Τον θυμάστε μόνο όταν κάτι κακό συμβαίνει.

Πρώτον καταγγελία των Συλλόγων Γονέων και Κηδεμόνων του Δήμου Ορεστιάδας όπου στο Κέντρο Υγείας του Δήμου Ορεστιάδας, που έχει τριάντα μία χιλιάδες κατοίκους, δεν έχει καρδιολόγο και δεν έχει παιδίατρο. Αυτό σημαίνει ότι αναγκάζονται οι κάτοικοι του Έβρου να ξεκινούν από το τρίγωνο πάνω από το Ορμένιο και να πηγαίνουν στο Διδυμότειχο, τουτέστιν ογδόντα με ενενήντα χιλιόμετρα και πόσο δαπανηρό και πόσο χρονοβόρο είναι όλο αυτό. Δέστε το, γιατί αν αγαπάτε τον Έβρο πραγματικά, προσλάβετε και ανανεώστε τη σύμβαση τουλάχιστον της παιδιάτρου στο Κέντρο Υγείας Ορεστιάδας.

Καταθέτω στα Πρακτικά την καταγγελία του συλλόγου γονέων και κηδεμόνων.

(Στο σημείο αυτό ο Βουλευτής, κ. Παράσχος Παπαδάκης, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ένα δεύτερο θέμα που ταλανίζει και ταλανίζει όλη την Ελλάδα και όλα τα δημόσια νοσοκομεία -και εγώ θα μιλήσω για την Αλεξανδρούπολη- είναι οι απολυμένοι, εκατόν τριάντα εννέα άτομα, τραπεζοκόμοι, καθαρίστριες, σεκιούριτι νοσοκομείου, όπου τους παίζετε σαν μπαλάκι του τένις αναλόγως την ιδεολογία. Όταν υπήρχε ο ΣΥΡΙΖΑ τους προσέλαβε με συμβάσεις ορισμένου χρόνου. Μετά όταν ήρθατε εσείς στην Κυβέρνηση, φέρατε τους εργολάβους μέσα στα δημόσια νοσοκομεία, γιατί εσείς φυσικά διορίζετε και τους διοικητές νοσοκομείων και εσείς μετά μπορείτε να κάνετε και το παιχνίδι με τους εργολάβους για το ποιους θα προσλάβουν και ποιους δεν θα προσλάβουν. Αυτό είναι το λεγόμενο πελατειακό καθεστώς που προωθείτε και συντηρείτε.

Εκατόν τριάντα εννέα άτομα, λοιπόν, κύριε Υπουργέ, βρίσκονται στην ανεργία. Και μάλιστα εσείς είπατε ότι θα σταματήσετε άμεσα τους διαγωνισμούς που τρέχουν για να μην μπουν οι εργολάβοι στα δημόσια νοσοκομεία. Και αν πραγματικά το εννοείτε αυτό, τότε δείτε τι θα κάνετε διότι ήδη έχουν τρέξει κάποιοι διαγωνισμοί, ήδη έχουν επικυρωθεί κάποιοι διαγωνισμοί και ήδη έχουν απολυθεί κάποιες καθαρίστριες και κάποιοι τραπεζοκόμοι. Είναι συνολικά εκατόν τριάντα εννέα στην Αλεξανδρούπολη.

Το ΕΣΥ, το Εθνικό Σύστημα Υγείας, είναι ένα θέμα το οποίο κάποιοι από εδώ μέσα, γιατροί, το ξέρετε καλά δουλεύοντας εκεί. Αλλά τώρα εάν κάναμε μια μυστική ψηφοφορία και πούμε ποιος εμπιστεύεται το παιδί τους στο Εθνικό Σύστημα Υγείας ή τον γονέα τους στο Εθνικό Σύστημα Υγείας, οι περισσότεροι φυσικά δεν θα τους πάνε εκεί. Και πολλοί περισσότεροι έχετε κάνει και ιδιωτικές ασφαλίσεις για να πληρώνετε ιδιωτικά νοσοκομεία.

Το έχετε απαξιώσει, διότι θέλετε να το έχετε απαξιωμένο, για να πηγαίνουν όλοι αυτοί και να συντηρείτε τα ιδιωτικά νοσοκομεία, τα οποία τα κατέχουν οι φίλοι σας ολιγάρχες. Και με κάποιους αναπτυξιακούς νόμους και με κάποια χαρίσματα που κάνετε και με τους πολλούς εργαζόμενους που έχουν εκεί στα νοσοκομεία –είναι δύο και τρεις και τέσσερις χιλιάδες- όλοι αυτοί ψηφίζουν Νέα Δημοκρατία φυσικά.

Θα σας πω ένα συμβάν που συνέβη. Την προηγούμενη Παρασκευή εννιά η ώρα είμαι στο αεροδρόμιο. Μπαίνω στο αεροπλάνο για να πάω στην Αλεξανδρούπολη. Ανεβαίνω στο αεροπλάνο και βλέπω σε ένα site «απροειδοποίητη επίσκεψη του κ. Χρυσοχοΐδη στο Νοσοκομείο Αλεξανδρούπολης». Λέω, «Μπα; Μπράβο τον κύριο Υπουργό. Εμείς οι κακοί όλο κριτικάρουμε και σχολιάζουμε. Είναι ένα θετικό βήμα». Και όταν σηκώνω το κεφάλι μου, ποιον βλέπω; Τον κύριο Υπουργό. Συνταξιδεύαμε, κύριε Υπουργέ, σε μια απροειδοποίητη επίσκεψη στο Νοσοκομείο Αλεξανδρούπολης που ήδη τα τοπικά site είχαν αναφέρει. Και μάλιστα όταν πήγατε, σας περίμεναν και οι κάμερες. Αυτή είναι η απροειδοποίητη επίσκεψη και αυτά είναι τα επικοινωνιακά τρικ, τα οποία κάνετε για να πείτε ότι το ΕΣΥ πάει καλά.

Στο Νοσοκομείο Αλεξανδρούπολης, η ναυαρχίδα της Θράκης, έτσι το ονομάζετε, υπάρχουν γάτες, κύριε Υπουργέ, μέσα στο νοσοκομείο.

Το καταθέτω στα Πρακτικά.

(Στο σημείο αυτό ο Βουλευτής, κ. Παράσχος Παπαδάκης, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Περιστέρια μέσα στο Νοσοκομείο της Αλεξανδρούπολης, στις κλίνες! Το καταθέτω στα Πρακτικά.

(Στο σημείο αυτό ο Βουλευτής, κ. Παράσχος Παπαδάκης, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εδώ έχει υπερχειλίσει το νοσοκομείο και οι διάδρομοι και προσπαθούν με τους κουβάδες για να σώσουν ό,τι σώζεται από τη ναυαρχίδα της Θράκης, που επισκεφθήκατε και φυσικά σας είπαν όλοι εκεί ότι όλα πάνε καλά και δεν υπάρχει κανένα πρόβλημα.

Το καταθέτω.

(Στο σημείο αυτό ο Βουλευτής, κ. Παράσχος Παπαδάκης, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν θα μιλήσω για ιατρικά λάθη, σφάλματα, παραλείψεις στο Νοσοκομείο Αλεξανδρούπολης ή στο Νοσοκομείο Λαμίας που εκείνο δεν είναι νοσοκομείο, είναι νεκροταφείο πλέον.

Θα σας πάω στο νομοσχέδιο. Διότι εγώ ως δικηγόρος πραγματικά δεν ξέρω αν έπρεπε να γίνουν τα εμβόλια ή δεν έπρεπε να γίνουν τα εμβόλια. Είπε η κυρία Υπουργός ότι υπονομεύουν κάποιοι την επιστήμη. Εγώ θα σας απαντήσω και θα σας πω ότι η επιστήμη υπονομεύεται από εσάς τους γιατρούς, που κάποιοι γιατροί δεν έκαναν τα εμβόλια και επιχειρηματολογούσαν και έβγαιναν και στα μέσα μαζικής ενημέρωσης, όχι στα μεγάλα που είναι πληρωμένα από εσάς για να κάνουν προπαγάνδα, αλλά σε κάποια μικρά περιφερειακά. Και πολλοί γιατροί και πολλοί νοσηλευτές και υγειονομικό προσωπικό βγήκαν σε αναστολή διότι δεν το έκαναν και δεν μπορέσατε να τους πείσετε. Άρα ποιος υπονομεύει την ιατρική επιστήμη και ποιος όχι;

Έχουμε: Αιφνίδιοι θάνατοι νέων, σύνδρομο Γκιλαίν Μπαρέ, αν το λέω καλά. Γνωστός μου στην Αλεξανδρούπολη το έπαθε μετά το εμβόλιο. Και φυσικά αν ήταν όλα καλά, δεν θα θεσπίζατε το ακαταδίωκτο. Τι δουλειά έχει το ακαταδίωκτο σε μια ευνομούμενη δημοκρατική χώρα, εφόσον δεν φοβάστε τίποτα και εφόσον δεν υπονομεύεται τίποτα; Έχουμε ακαταδίωκτο στους τραπεζίτες, ακαταδίωκτο στους εμπειρογνώμονες για τα Τέμπη, ακαταδίωκτο στους λοιμωξιολόγους. Για ποιο λόγο; Αφού όλα είναι καθαρά, όλα είναι γυάλινα, τι φοβάστε; Να διερευνηθούν, να φτάσει το μαχαίρι στο κόκκαλο. Και φυσικά αφού έχετε δίκιο να μην πάει κανείς φυλακή, να μη γίνει καμμιά προκαταρκτική εξέταση και οι εγκλήσεις και οι μηνύσεις να πάνε στο αρχείο.

Δεν θα λέμε ψέματα εδώ μέσα. Με τα εμβόλια έγινε μια μεγάλη μπίζνα. Αν ήθελε το κράτος να προστατεύσει πραγματικά τους πολίτες θα έβαζε κανόνες, όπως παραδείγματος χάρη την υγιεινή διατροφή. Θα μας λέγατε κάθε μέρα θα τρώτε ένα μήλο, κάθε μέρα θα τρώτε γιαούρτι, κάθε εβδομάδα θα τρώτε όσπρια και θα μας στέλνετε ένα μήνυμα ότι το φάγατε. Γιατί αν δεν το φάτε, έχει πρόστιμο 100 ευρώ στους εξηντάχρονους. Έτσι κάνατε με το εμβόλιο και τους ρίξατε 100 ευρώ πρόστιμο. Αυτό δεν θέλετε; Τη δημόσια υγεία δεν θέλετε; Αυτό δεν θέλετε να προστατεύσετε; Γιατί δεν θεσμοθετείτε έτσι, αν πραγματικά θέλατε να κοιτάξετε το δημόσιο συμφέρον και τη δημόσια υγεία;

Αλλά για να υποτάξεις έναν λαό δεν χρειάζεται να κάνεις πόλεμο. Μπορείς να τον υποτάξεις και με την τρομοκρατία. Τι κάνατε; Πληρώσατε τα κανάλια. Κάνατε μια φοβερή προπαγάνδα υπέρ των εμβολίων. Βάζατε τον κ. Παπαδόπουλο, τον ηθοποιό, και μας έλεγε «μείνετε σπίτι» και έπλενε τα χέρια του και το βράδυ πήγαινε στην εκπομπή και χόρευαν τσιφτετέλια και έπιναν όλοι μαζί χωρίς μάσκες. Από εκεί και πέρα μας κάνατε Ανάσταση στις 21.00΄ γιατί στις 00.00΄ έβγαινε ο ιός, μας βάλατε να στέλνουμε SMS για να βγαίνουμε έξω, μας βάζατε να βγαίνουμε στα μπαλκόνια και να χειροκροτούμε τους υγειονομικούς, αλλά μετά αναστείλατε την ιδιότητά τους με ό,τι αυτό συνεπάγεται για ανθρώπους που είχαν τριάντα και σαράντα χρόνια και τους χειροκροτούσαμε μέχρι πρότινος, να μην μπορούν να πληρώσουν τις σπουδές των παιδιών τους και τα προς το ζην. Αλλά καμμία απάντηση για όλα αυτά φυσικά.

Πόσα πήραν οι γιατροί όμως δεν μας είπαν από τις φαρμακευτικές εταιρείες και από πού τα πήραν. Όλοι αυτοί που κάνανε την προπαγάνδα θέλω να δω τώρα πού βρίσκονται, σε ποιες θέσεις βρίσκονται. Πώς εξαργυρώθηκαν τα γραμμάτια όλα αυτά που έβγαιναν στα μέσα μαζικής ενημέρωσης και έκαναν την προπαγάνδα; Να ανοίξουμε και τα πλακάκια κάτω στα υπόγεια να δούμε αν πάρθηκαν λεφτά ή δεν πάρθηκαν λεφτά από εταιρείες ή μη.

Τελικά το ερώτημα είναι ο κ. Μπουρλά, ο Πρόεδρος της «PFIZER», το εμβόλιο το έκανε; Γιατί εγώ νομίζω ότι ο ίδιος πουλάει τα εμβόλια και το εμβόλιο δεν το έκανε.

Και κλείνοντας, θέλω να πω ότι είναι γνωστό στην Ελλάδα, δεν είναι από την Ταϊβάν αυτό που θα πω, είναι γνωστό τοις πάσι ότι, αν δεν δώσεις φακελάκι, στην Ελλάδα δεν προχωράει τίποτα. Κάνατε μια ενιαία λίστα χειρουργείων λες και τώρα με αυτή τη λίστα χειρουργείων δεν πρέπει να λαδώσεις. Κάποιος γιατρός αποφασίζει για να σε βάλει σε αυτή τη λίστα. Φυσικά αυτό διαιωνίζεται. Αν θέλετε να κόψουμε το φακελάκι, αυστηροποιείστε το νόμο και πάρτε κεφάλια υπηρεσιακά. Γιατί υπάρχουν ακόμα και σήμερα που μιλάμε άνθρωποι που καταδικάστηκαν για ανθρωποκτονία από αμέλεια, που σκοτώθηκαν παιδιά από ιατρικά λάθη και παραλείψεις, πήραν φακελάκια και αυτή τη στιγμή αναβαθμίστηκαν κιόλας και προήχθησαν και δεν έχουν φύγει από την εργασία. Όταν θα τελεσιδικήσει η υπόθεση, γιατί υπάρχει το τεκμήριο της αθωότητας, και θα γίνει αμετάκλητη η υπόθεση από τον Άρειο Πάγο, που στην Ελλάδα θέλουμε πέντε με έξι χρόνια για να γίνει η υπόθεση αμετάκλητη, γιατί είμαστε οι πρώτοι σε καθυστέρηση της δικαιοσύνης, θα έχουν συνταξιοδοτηθεί και άρα ποτέ δεν θα τους αγγίξει κανείς. Αυτό είναι το Εθνικό Σύστημα Υγείας. Αυτό ευαγγελίζεστε. Κοιτάξτε τους ανθρώπους στα μάτια. Τιμήστε τον Έλληνα, έστω να έχει μια αξιοπρεπή υγεία.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώνουμε τον κατάλογο των ομιλητών με τον κ. Νεοκλή Κρητικό από τη Νέα Δημοκρατία και μετά σειρά έχουν οι δύο Κοινοβουλευτικοί που έχουν ζητήσει τον λόγο.

**ΝΕΟΚΛΗΣ ΚΡΗΤΙΚΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, καταιγισμός επιστημονικών δεδομένων από το Βήμα της Βουλής οπότε μάλλον θα αναγκαστώ να καταθέσω την ιατρική μου ταυτότητα από όλα αυτά.

Πάμε επί πραγματικού όμως. Το υπό συζήτηση και ψήφιση σχέδιο νόμου του Υπουργείου Υγείας είναι σημαντικό, επειδή αντιμετωπίζει σειρά ζητημάτων και προβλημάτων. Ενδεικτικά αναφέρω ότι με τη ρύθμιση του άρθρου 11 προτείνεται μέσω της αξιοποίησης των νέων τεχνολογιών της πληροφορικής η κατάρτιση, η οργάνωση και η παρακολούθηση σε όλα τα νοσοκομεία του Εθνικού Συστήματος Υγείας στα νοσοκομεία που υπάγονται στο πεδίο εφαρμογής του ν.2592/1953 καθώς και στα πανεπιστημιακά νοσοκομεία και τμήματα των περιστατικών που χρήζουν χειρουργικής επέμβασης μέσω μιας λίστας χειρουργείων.

Με την εν λόγω λίστα και στο πλαίσιο αφ’ ενός του εκσυγχρονισμού της λειτουργίας της υφιστάμενης λίστας χειρουργείων των εν λόγω νοσοκομείων και αφ’ ετέρου της ανάγκης για προγραμματισμό και οργάνωση των χειρουργείων δημιουργείται σύστημα αρχειοθέτησης μέσω διαδικτύου ενιαίας λίστας πανελλαδικά, προκειμένου να επιτευχθεί σημαντική μείωση του χρόνου αναμονής των ασθενών και να δοθεί επιτέλους η δυνατότητα στην κεντρική διοίκηση για διαχείριση δεδομένων για τη λήψη στρατηγικών αποφάσεων με βάση την πραγματική εικόνα των περιστατικών που έχουν ενταχθεί στη λίστα.

Παράλληλα, και ενώ διατηρείται από την ενιαία λίστα χειρουργείων η εξαίρεση καταχώρησης των επειγόντων περιστατικών που έχουν άμεση ανάγκη χειρουργικής επέμβασης, θεσπίζεται η υποχρέωση να δηλώνονται από τα εν λόγω νοσοκομεία, σε υποσύστημα, όμως, της ενιαίας λίστας χειρουργείων, όλα τα τακτικά και έκτακτα χειρουργεία που διενεργούνται, ώστε να απεικονίζεται ορθά και σε πραγματικές συνθήκες ο ακριβής αριθμός των χειρουργείων αυτών.

Το δεύτερο που θα ήθελα να σας απασχολήσω είναι το άρθρο 12 με το οποίο αυξάνεται η διαφάνεια σε ολόκληρη την εφοδιαστική αλυσίδα του φαρμάκου στην εγχώρια αγορά και καθίσταται εφικτός ο έγκαιρος εντοπισμός και η πρόβλεψη ελλείψεων φαρμάκων. Έτσι το Ηλεκτρονικό Σύστημα Παρακολούθησης Διακίνησης Φαρμάκων, το οποίο θα παρακολουθεί την εγχώρια διακίνηση των φαρμάκων, πληροί την επιτακτική ανάγκη να αντιμετωπιστούν με ταχύτητα, ευελιξία και αποτελεσματικότητα οι περιπτώσεις ελλείψεων φαρμάκων, ώστε αυτές να καλύπτονται εγκαίρως. Επιπροσθέτως όλοι οι εμπλεκόμενοι στη διαδικασία φορείς, φυσικά και νομικά πρόσωπα, αναλαμβάνουν την υποχρέωση να καταχωρίζουν τα απαραίτητα στοιχεία που αφορούν στη διακίνηση και την πώληση των φαρμάκων στο νέο αυτό ηλεκτρονικό σύστημα.

Τέλος, με την προτεινόμενη διάταξη του άρθρου 13 σκοπείται η παροχή της δυνατότητας στους ασφαλισμένους, οι οποίοι λαμβάνουν φαρμακευτική αγωγή με φαρμακευτικά σκευάσματα για θεραπεία σοβαρών ασθενειών της παραγράφου 2 του άρθρου 12 του ν.3816/2010, να λαμβάνουν πλέον τα ως άνω φαρμακευτικά σκευάσματα κατ’ οίκον από τα φαρμακεία του ΕΟΠΥΥ μέσω ταχυδρομικής επιχείρησης εγγεγραμμένης στο Μητρώο Ταχυδρομικών Επιχειρήσεων της Εθνικής Επιτροπής Τηλεπικοινωνιών και Ταχυδρομείων για την παροχή υπηρεσιών ταχυμεταφορών ή μέσω πιστοποιημένης εταιρείας διανομής φαρμάκων φαρμακαποθήκων.

Κυρίες και κύριοι συνάδελφοι, όπως σημείωσε και ο εισηγητής της Πλειοψηφίας, ο πολύ καλός συνάδελφος Διονύσιος Άκτυπης, το παρόν σχέδιο νόμου αποτελεί μια ακόμα έμπρακτη απόδειξη της δέσμευσης της Νέας Δημοκρατίας στη στήριξη της δημόσιας υγείας σε κάθε επίπεδο με τομές και μεταρρυθμίσεις που βελτιώνουν τόσο την ιατροφαρμακευτική περίθαλψη όσο και συνολικά το βιοτικό επίπεδο των Ελληνίδων και των Ελλήνων. Διότι στόχος μας είναι από την πρώτη μέρα της διακυβέρνησής μας η οικοδόμηση ενός ισχυρού και ανθεκτικού Εθνικού Συστήματος Υγείας. Γι’ αυτόν τον λόγο, κυρίες και κύριοι συνάδελφοι, σας καλώ και εγώ με τη σειρά μου πρώτον, να βλέπουμε το δάσος και όχι το δέντρο και δεύτερον, να υπερψηφίσουμε το παρόν νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο Κοινοβουλευτικός Εκπρόσωπος της Πλεύσης Ελευθερίας κ. Καζαμίας για την ομιλία του. Είναι ο μόνος Κοινοβουλευτικός που δεν έχει μιλήσει καθόλου.

**ΑΛΕΞΑΝΔΡΟΣ ΚΑΖΑΜΙΑΣ:** Κυρίες και κύριοι συνάδελφοι, χθες και όχι προχθές συμπληρώθηκαν οι πρώτες εκατό ημέρες της νέας Κυβέρνησης Μητσοτάκη. Το ορόσημο των πρώτων εκατό ημερών καθιερώθηκε από τον Πρόεδρο Ρούσβελτ στο ξεκίνημα της πρώτης θητείας του το 1933. Ο νεοεκλεγμένος τότε Αμερικανός Πρόεδρος έκανε μια διάσημη ομιλία στο ραδιόφωνο, δίνοντας το στίγμα των ριζοσπαστικών μεταρρυθμίσεων που δρομολόγησε στο πρώτο τρίμηνο της θητείας του. Έκτοτε οι πρώτες εκατό ημέρες καθιερώθηκαν ως ένα ορόσημο από το οποίο κρίνονται συνήθως τρία πράγματα: ο δυναμισμός, το μεταρρυθμιστικό έργο και η πολιτική τομή που επιφέρει μια νέα κυβέρνηση.

Στην προχθεσινή του τηλεοπτική συνέντευξη ο κ. Μητσοτάκης αναγνώρισε ότι υπάρχει «μια στεναχώρια» στην κοινωνία από τα πεπραγμένα της Κυβέρνησής του. Παραδέχτηκε ότι συμμερίζεται και εκείνος τα ίδια συναισθήματα που οδήγησαν τη Νέα Δημοκρατία σε σημαντικές απώλειες στις πρώτες μετεκλογικές δημοσκοπήσεις και εξέφρασε την ανάγκη «να τρέξουμε πιο γρήγορα, να βάλουμε τον πήχη των δικών μας προσδοκιών πιο ψηλά», όπως είπε. Αυτή η παραδοχή θεωρούμε ότι αποτελεί μια χειροπιαστή απόδειξη ότι η συνεχής κριτική που κάνει η Πλεύση Ελευθερίας για το πόσο κακό, απογοητευτικό και εξοργιστικά αποστασιοποιημένο από τους πολίτες υπήρξε το ξεκίνημα της νέας Κυβέρνησης δεν περιέχει καμμία δόση υπερβολής. Λίγο-πολύ το ίδιο νιώθει, δικαιολογημένα, και ο κύριος Πρωθυπουργός.

Τόση είναι η αγανάκτηση του πολιτικού συστήματος με τα αποτελέσματα των πρώτων εκατό ημερών ώστε δημοσιογράφος του σταθμού «ΣΚΑΪ», γνωστός για τον φανατισμό του υπέρ της Νέας Δημοκρατίας, δήλωσε τον περασμένο μήνα ότι υπάρχει «γενικό ξεχαρβάλωμα» στη χώρα και ότι «το τελευταίο δίμηνο η Κυβέρνηση τα έχει χαμένα». Δικοί σας δημοσιογράφοι τα λένε αυτά.

Στην πραγματικότητα από τα μέσα Ιουλίου η Ελλάδα βιώνει μία παρατεταμένη κρίση. Όμως η κρίση αυτή δεν οφείλεται στην κλιματική αλλαγή, όπως είπε ο Πρωθυπουργός στη συνέντευξή του.

H πικρή αλήθεια που οι πάντες γνωρίζουν είναι ότι η κλιματική αλλαγή ανέδειξε τις εγγενείς ανεπάρκειες του κράτους και την αδυναμία της Κυβέρνησής σας να επιτελέσει το υπ’ αριθμόν ένα καθήκον κάθε κυβέρνησης, που είναι να παράσχει στοιχειώδη ασφάλεια και προστασία στους πολίτες. Ζούμε σήμερα, με άλλα λόγια, κάτι ανάλογο με το ξέσπασμα της οικονομικής κρίσης στη δεκαετία του 2010. Με τον ίδιο τρόπο που τότε οι δομικές ανεπάρκειες της οικονομίας μας κατέστησαν την Ελλάδα πιο ευάλωτη από κάθε άλλη χώρα της Ευρωζώνης στο τσουνάμι της παγκόσμιας οικονομικής κρίσης του 2008, έτσι και σήμερα οι παθογένειες στις υποδομές και στο πεδίο της πολιτικής προστασίας καθιστούν την Ελλάδα πιο ανοχύρωτη απέναντι στις φυσικές καταστροφές και σε άλλους κινδύνους που απειλούν την ασφάλεια των πολιτών.

Το απελπιστικό στοιχείο των πρώτων εκατό ημερών της Κυβέρνησής σας είναι ότι το ξεχαρβάλωμα της κρατικής μηχανής αποδείχτηκε πως υπάρχει σε όλα σχεδόν τα επίπεδα της προστασίας του πολίτη. Οι πυρκαγιές και οι πλημμύρες που έπληξαν τη χώρα αυτή τη φορά ήταν πολύνεκρες. Αυτό, επικοινωνιακά, κάνετε το παν για να το θάψετε. Ως το 2021 λέγατε πως, σε αντίθεση με την πυρκαγιά στο Μάτι, επί των δικών σας ημερών δεν χάνονται ανθρώπινες ζωές. Αυτό το καλοκαίρι είχαμε περισσότερους από τριάντα νεκρούς από τις πυρκαγιές και τις πλημμύρες. Αλλά δεν είναι μόνο αυτό. Στις παραλίες, όπου δεν υπάρχει ναυαγοσωστική προστασία, πνίγηκαν αυτό το καλοκαίρι τριακόσια πενήντα άτομα, σχεδόν. Στα νησιά λόγω ελλείψεως προσωπικού στα ασθενοφόρα του ΕΚΑΒ, κύριε Υπουργέ, πέθαναν αρκετοί συμπολίτες μας, διότι δεν έφτασαν εγκαίρως στο νοσοκομείο. Σήμερα μάθαμε επιπλέον ότι ένα τετράχρονο κορίτσι από το Καστελόριζο μεταφέρθηκε σε νοσοκομείο στην Τουρκία, διότι δεν ανταποκρίθηκε εγκαίρως το ελληνικό ΕΚΑΒ. Το ίδιο συνέβη και τον περασμένο Απρίλιο με ένα επίσης τετράχρονο αγόρι. Δηλαδή, μιλάμε για μια εδραιωμένη τάση. Αυτά είναι άκρως ντροπιαστικά για τη χώρα μας. Και να μην ξεχνούμε ότι τον Αύγουστο δολοφονήθηκε ο Μιχάλης Κουτσουρής, διότι εκατό ακροδεξιοί χούλιγκαν από την Κροατία ξέφυγαν από το βλέμμα της Αστυνομίας, ενώ στον Πειραιά σκοτώθηκε ο Αντώνης Καρυώτης χωρίς να υπάρχει υπάλληλος του Λιμενικού να παρέμβει εγκαίρως.

Τέτοια είναι η αδυναμία σας να προστατεύσετε τους πολίτες και τα σπίτια τους από τις φυσικές καταστροφές, ώστε νομοθετήσατε προ ημερών και κάνατε υποχρεωτική την ιδιωτική ασφάλιση κατοικίας. Αυτό ισοδυναμεί με χαράτσι 150 με 200 ευρώ το χρόνο όχι από τον πολίτη προς το κράτος, αλλά από τον πολίτη προς τους φίλους σας, τις ιδιωτικές εταιρείες ασφάλισης, διότι είστε ανίκανοι να εγγυηθείτε την ασφάλεια των σπιτιών των πολιτών.

Και ενώ συμβαίνουν όλα αυτά, το νομοθετικό σας έργο από τον Ιούλιο στηρίζεται κυρίως σε ενσωματώσεις οδηγιών της Ευρωπαϊκής Ένωσης και σε κυρώσεις διεθνών συμβάσεων, εκ των οποίων πολλές εκκρεμούσαν για δύο, τρία, τέσσερα, ακόμη και δεκαοκτώ χρόνια! Το νομοσχέδιο για την άρση των περιορισμών στην ψήφο των αποδήμων ήταν μια καλή στιγμή, στην οποία σας ωθήσαμε εμείς, αλλά αυτό αποδείχτηκε τελικά πως ήταν μία από τις ελάχιστες εξαιρέσεις που επιβεβαιώνουν τον κανόνα. Τα υπόλοιπα από τα δεκατρία νομοσχέδια που φέρατε αφορούσαν εμβαλωματικές ρυθμίσεις για την κάλυψη κενών εδώ και εκεί, όπως η χρήση πυροσβεστών στα οχήματα του ΕΚΑΒ, τα ετήσια βραβεία που θα δίνει η κ. Κεραμέως -μάθαμε χθες- στους πετυχημένους δήμους και οι επεκτάσεις των Market Pass, που δεν θα ανανεωθούν ξανά κι ας είναι ο πληθωρισμός στα τρόφιμα από τους υψηλότερους στην Ευρώπη.

Ήρθε επιπλέον το τοξικό νομοσχέδιο Γεωργιάδη για το εργασιακό, με το οποίο δείξατε το αποκρουστικό, αντεργατικό και ταξικό σας πρόσωπο, ενώ παράλληλα διευκολύνετε τη διαδικασία εκποίησης περιουσιακών στοιχείων του δημοσίου από το ΤΑΙΠΕΔ. Δεύτερη εξαίρεση, βεβαίως, που ντροπιάζει την δήθεν αριστερή Κυβέρνηση του κ. Τσίπρα είναι ότι επαναφέρατε την ΕΥΔΑΠ - ΕΥΑΘ υπό τον έλεγχο του κράτους από το ΤΑΙΠΕΔ, δηλαδή από εκεί που την είχε στείλει ο ΣΥΡΙΖΑ.

Απογοητευτική ως τώρα ήταν και η στάση σας στα κρίσιμα θέματα της διαφάνειας. Ήμουν παρών στη θυελλώδη Διάσκεψη των Προέδρων την περασμένη εβδομάδα, κατά την οποία η Πλεύση Ελευθερίας ζήτησε την αναβολή της συνεδρίασης διαμαρτυρόμενη για τους κομματικούς διορισμούς στις ανεξάρτητες αρχές, όπως το ΕΣΡ, και για την αδικαιολόγητα εσπευσμένη αλλαγή της σύνθεσης των μελών της ΑΔΑΕ, για να μη διερευνηθεί σε βάθος το σκάνδαλο των τηλεφωνικών παρακολουθήσεων.

Εξαιτίας αυτής της αδιαφάνειας καταντήσατε την Ελλάδα 107η στην κατάταξη των Δημοσιογράφων δίχως Σύνορα για την ελευθερία του Τύπου, πίσω από απολυταρχικά συστήματα όπως το Κατάρ. Και τη διασύρατε διεθνώς με δημοσιεύματα, όπως εκείνα των κεντροδεξιών «TIMES» της Νέας Υόρκης, πιθανότατα της εφημερίδας με τη μεγαλύτερη επιρροή στον κόσμο, που μιλούσαν τον Αύγουστο του 2022 σε άρθρο με τίτλο «Η σήψη στην καρδιά της Ελλάδας είναι φανερή στους πάντες». Και το άρθρο αυτό έλεγε μεταξύ άλλων: «Η διαφθορά και η σύγκρουση συμφερόντων, που ο κ. Μητσοτάκης υποσχέθηκε να ξεριζώσει, όχι μόνο ακόμη υπάρχουν, αλλά φαίνεται να έχει πυκνώσει και βαθύνει».

Όμως, το πιο θλιβερό ως τις πρώτες μέρες της διακυβέρνησης σας είναι το γεγονός ότι δείξατε ένα άνευ προηγουμένου κενό ηγεσίας και αυτό εμφανίζεται σε σχέση με την αδυναμία σας να βρεθείτε πιο κοντά στους πολίτες. Στις 12 Σεπτεμβρίου πήγα μαζί με την κ. Κωνσταντοπούλου στις πληγείσες περιοχές της Λάρισας, στη Γιάννουλη και στον Άγιο Θωμά. Δεν πήγαμε εκεί να σηκώσουμε φτυάρια, για να μας δείξουν οι κάμερες. Συναντήσαμε κόσμο σοβαρό, θλιμμένο και ταπεινωμένο, διότι νιώθει πως η Κυβέρνηση τον άφησε απολύτως απροστάτευτο την ώρα της καταστροφής, και μία και δύο φορές.

Το περασμένο Σάββατο επισκέφθηκα τη βόρεια Εύβοια, το Μαντούδι και το Μετόχι. Μίλησα εκεί με τους άνδρες της Πυροσβεστικής και με τους κατοίκους. Το θέαμα που αντίκρισα, κύριε Πρόεδρε, ήταν αποκαρδιωτικό: τεράστιες εκτάσεις από πλημμυρισμένα χωράφια με όλη τη σοδειά τους κατεστραμμένη. Τις υπολογίζω τουλάχιστον στα δέκα χιλιόμετρα στον επαρχιακό δρόμο από το Μαντούδι στο Μετόχι.

Η συνομιλία με τους κατοίκους επιβεβαίωσε ξανά την ίδια εικόνα της αναποτελεσματικότητας και το σοβαρό ενδεχόμενο διαφθοράς. Στο Μετόχι μού είπαν οι κάτοικοι ότι ξεκίνησε αντιπλημμυρικό έργο τον Μάρτιο, αλλά έμεινε ανολοκλήρωτο. Απέμειναν, είπαν, εκατό μέτρα, για να φτάσει στο ποτάμι, αλλά η εταιρεία που το ανέλαβε τούς είπε ότι δεν διέθετε άλλα χρήματα για να το συνεχίσει. Στο μεταξύ ρίχτηκαν μπάζα στο παλιό αντιπλημμυρικό που υπήρχε στο χωριό, διότι ετοιμαζόταν το σύγχρονο έργο που δεν ολοκληρώθηκε, με αποτέλεσμα η πλημμύρα να μην μπορεί να φύγει από πουθενά. Οι κάτοικοι ζητούν τα σχέδια του αντιπλημμυρικού έργου, αλλά κανείς δεν τους τα δίνει.

Οι άνδρες της Πυροσβεστικής βρίσκονται έξω από το χωριό χωρίς εντολές για πολλές ώρες, ίσως και μέρες. Οι κάτοικοι διαμαρτύρονται, διότι η Πυροσβεστική δεν κάνει απαντλήσεις μέσα από τα σπίτια. Αυτές τις εντολές τους δίνουν. Γιατί; Θα μας πείτε;

Πολλά παιδιά στο Μετόχι παρουσιάζουν εμφανή μετατραυματικά συμπτώματα, διότι ξύπνησαν μέσα στη νύχτα βλέποντας το νερό με ορμή να ανεβαίνει επικίνδυνα, αλλά και οι μεγάλοι φοβούνται πως θα πάθουν τρίτη πλημμύρα και πάλι θα αφεθούν να την αντιμετωπίσουν αβοήθητοι. Φεύγοντας από το χωριό όλοι τους μου φώναζαν: «Θα ξανασυμβεί, και δεν έχουμε αντιπλημμυρικό έργο!».

Κλείνοντας, θα ήθελα να πω ότι στις προγραμματικές δηλώσεις της νέας Κυβέρνησης ο κύριος Πρωθυπουργός αναβίωσε από την εποχή Σημίτη το σύνθημα του «πολυδύναμου εκσυγχρονισμού», ίσως για να ευχαριστήσει Υπουργούς της πρώην κυβερνήσης Σημίτη, όπως εσάς. Αν κρίνουμε, όμως, από τα πεπραγμένα των πρώτων εκατό ημερών, μάλλον θα μείνετε στην ιστορία ως η Κυβέρνηση του «πολύ αδύναμου εκσυγχρονισμού».

Στις τρεισήμισι δεκαετίες που παρακολουθώ την ελληνική πολιτική σκηνή δεν μπορώ να θυμηθώ μια νεοεκλεγμένη Κυβέρνηση, η οποία να έχει γνωρίσει δύο υπουργικές παραιτήσεις και τόσο μεγάλη απώλεια δημοτικότητας στις δημοσκοπήσεις στις πρώτες εκατό μέρες της όσο η δική σας. Φοβόμαστε πως ξεκινήσατε άσχημα, τόσο άσχημα, ώστε ενδέχεται να είναι ήδη αργά, για να αναστρέψετε τον κατήφορο. Τουλάχιστον, όμως, προσπαθήστε να τον επιβραδύνετε.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε τον κύριο συνάδελφο για την τήρηση του χρόνου. Υπάρχουν δύο μικρές εκκρεμότητες για δύο παρεμβάσεις και θα μετά δοθεί ο λόγος στην Πρόεδρο της Πλεύσης Ελευθερίας.

Παρακαλώ, κυρία Αγαπηδάκη, έχετε τον λόγο για την παρέμβασή σας και στη συνέχεια ο Κοινοβουλευτικός Εκπρόσωπος της Νίκης.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ, κύριε Πρόεδρε.

Δεν βλέπω τον κ. Πολάκη στην Αίθουσα. Παρ’ όλα αυτά, πρέπει να απαντήσω σε όσα είπε. Μας είχε συνηθίσει μέχρι τώρα στο πολάκειο ύφος. Τώρα ανακαλύψαμε ότι έχει βάλει μπροστά να φέρει έτσι στο φως και την πολάκεια επιστήμη, πολάκεια πολιτική.

Αναρωτιέμαι αν ο κ. Κασσελάκης, που είναι αμερικανοσπουδαγμένος, ασπάζεται τις επιστημονικές απόψεις και τη μεθοδολογία του κ. Πολάκη, ο οποίος έρχεται εδώ και κάθε φορά επιλέγει δεδομένα που εκείνος κρίνει και κανένας άλλος στον κόσμο δεν έχει ανακαλύψει ότι είναι τα σωστά για να μετράμε κάτι συγκεκριμένο.

Λοιπόν, με βάση τον Παγκόσμιο Οργανισμό Υγείας, η χώρα έχει αξιολογηθεί. Αυτά που λέμε είναι στοιχεία ανοιχτά, προσβάσιμα σε όλους. Εκτός αν ο κ. Πολάκης αμφισβητεί και τον Παγκόσμιο Οργανισμό Υγείας και έχει εφεύρει κάποια άλλη μέθοδο, που να πω την αλήθεια δεν θα μου έκανε εντύπωση. Γιατί σας θυμάμαι, κύριε Πολάκη, όταν ήμουν Γενική Γραμματέας Δημόσιας Υγείας, έξω από το παράθυρό μου να φωνάζετε μαζί με τους αντιεμβολιαστές.

Και επειδή αυτό το θυμάμαι και θυμάμαι και άλλα πράγματα, θέλω να σας πω το εξής. Είναι καλό κάποια στιγμή -και το λέω έτσι, μπορεί να ακουστεί κάπως θρασύ και ζητώ συγγνώμη αν ακούγεται έτσι, γιατί είμαι νεότερη από εσάς- είναι καλό κάποια στιγμή να μαθαίνουμε από τα λάθη μας, κύριε Πολάκη.

Εγώ θα σας πω μόνο ότι αν ασχολιόμουν με κάθε συκοφαντία, δεν θα έβρισκα τον χρόνο για να κάνω το έργο το οποίο προσπαθείτε να αποδομήσετε αναπαράγοντας και εκτοξεύοντας αυτές τις συκοφαντίες. Η τακτική σας είναι μονίμως η ίδια. Όπου βρίσκετε έργο προσπαθείτε να αποδομήσετε το πρόσωπο. Αυτό κάνετε και τώρα. Δεν πειράζει, κύριε Πολάκη, συνεχίστε.

**ΠΑΥΛΟΣ ΠΟΛΑΚΗΣ:** Επί προσωπικού, κύριε Πρόεδρε, γιατί μίλησε περί «πολάκειου ήθους». Είπε για ήθος!

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πολάκη, παρακαλώ, ακούστε λίγο.

Επειδή παρακολουθήσαμε την ομιλία σας, έπρεπε…

**ΠΑΥΛΟΣ ΠΟΛΑΚΗΣ:** Να δικαιολογήσω το προσωπικό.

**ΠΡΟΕΔΡΕΥΩΝ (Γεώργιος Γεωργαντάς):** Μίλησε για «πολάκειο ήθος», δηλαδή για κάτι ξεχωριστό και δικό σας.

**ΠΑΥΛΟΣ ΠΟΛΑΚΗΣ:** Όχι, κύριε Πρόεδρε. Θέλω να δικαιολογήσω το γιατί…

**ΠΡΟΕΔΡΕΥΩΝ (Γεώργιος Γεωργαντάς):** Όχι, όχι, ακούστε λίγο. Το επί προσωπικού είναι όταν υπάρχει κάτι υβριστικό.

**ΠΑΥΛΟΣ ΠΟΛΑΚΗΣ:** Το είπε υποτιμητικά το «πολάκειο ήθος»

**ΠΡΟΕΔΡΕΥΩΝ (Γεώργιος Γεωργαντάς):** Άμα το πάμε έτσι, και εσείς αναφερθήκατε σε τρεις-τέσσερις νωρίτερα που έπρεπε να ζητήσουν όλοι τον λόγο γι’ αυτό. Παρακαλώ. Ακούστηκαν τα επιχειρήματα από την πλευρά σας με μεγάλη άνεση χρόνου. Ακούστηκε η απάντηση της κυρίας Υπουργού.

**ΠΑΥΛΟΣ ΠΟΛΑΚΗΣ:** Δεν έδωσε καμμία απάντηση!

**ΠΡΟΕΔΡΕΥΩΝ (Γεώργιος Γεωργαντάς):** Ο καθένας αξιολογείται και για τις τοποθετήσεις του και για τις απαντήσεις του και για τις ερωτήσεις του.

Λοιπόν, κύριε Πολάκη, παρακαλώ. Δεν έχετε τον λόγο. Δεν θα έχουμε μέσα στο Κοινοβούλιο κάθε φορά αντιπαραθέσεις αυτού του επιπέδου. Δεν υπάρχει κάτι προσωπικό.

**ΠΑΥΛΟΣ ΠΟΛΑΚΗΣ:** Έχω δικαίωμα να εξηγήσω για ένα λεπτό το γιατί ζητάω τον λόγο επί προσωπικού.

**ΠΡΟΕΔΡΕΥΩΝ (Γεώργιος Γεωργαντάς):** Ωραία. Μείνετε επί αυτού για το ένα λεπτό να μου πείτε γιατί είναι επί προσωπικού και προσδιορίστε το προσωπικό επακριβώς.

**ΠΑΥΛΟΣ ΠΟΛΑΚΗΣ:** Ακριβώς. Βεβαίως και θα το προσδιορίσω. Και θα το καταθέσω.

Αυτή η τοποθέτηση της κ. Αγαπηδάκη -το εκστόμισε και το είδαν όλοι όσοι παρακολουθούν- περί «πολάκειου ήθους» έρχεται σε συνέχεια μιας δημοσίευσης την οποία είχε κάνει πολλά χρόνια πριν. Έτσι; Και εσείς είστε τώρα Αναπληρωτής Υπουργός Υγείας, κυρία Αγαπηδάκη. Η οποία τοποθέτηση λέει το εξής:…

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Θα πείτε πάλι τα ίδια!

**ΠΑΥΛΟΣ ΠΟΛΑΚΗΣ:** Όχι, όχι, ακούστε με, γιατί είναι σε συνέχεια.

**ΠΡΟΕΔΡΕΥΩΝ (Γεώργιος Γεωργαντάς):** Ωραία. Αυτή η δημοσίευση αναφέρεται σε εσάς, κύριε Πολάκη;

**ΠΑΥΛΟΣ ΠΟΛΑΚΗΣ:** Βεβαίως, σε εμένα.

Και λέει: «Φαντάσου τον Πολάκη πιτσιρίκο να του ζητάει η μαμά του να κάνει τα κακάκια του στο γιο-γιο». Αυτή εδώ είναι Υπουργός Υγείας! «Κάθεται εκείνος και σκέφτεται «για να τα ζητάει αυτή, θα είναι πολύτιμα! Ποιος ξέρει μάλιστα πόσο πολύτιμα! Μιλάμε για χρυσάφι, ρουμπίνια, μπριλάντια! Σιγά μην της τα δώσω να πλουτίσει αυτή, να αποκτήσει όλη την εξουσία και να μείνω εγώ στον άσσο!». Έτσι, λοιπόν, τα κρατούσε το καημένο, τα κρατούσε, και κατάντησε σε αυτή την ηλικία να κυκλοφορεί με μία γεμάτη πάνα και να γεμίζει τον τόπο μπόχα και δυσωδία. Οτιδήποτε αρκεί να μην συνειδητοποιήσει ότι τα σκ… δεν είναι χρυσάφι. Γι’ αυτό, να το αντιμετωπίζετε με συγκατάβαση το Πολάκι. Στην πραγματικότητα είναι ένα παραπληροφορημένο μωρουλίνι με μουστάκι, που έμαθε ότι το να μην πηγαίνει στην τουαλέτα σε κάνει αριστερό.»

Δηλαδή, αυτό το τρολ της υπόγας της Πειραιώς την κάνατε Υπουργό Υγείας!

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ.

**ΠΑΥΛΟΣ ΠΟΛΑΚΗΣ:** Τίποτε άλλο. Το καταθέτω.

(Στο σημείο αυτό ο Βουλευτής κ. Παύλος Πολάκης καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Γεωργαντάς):** Κυρία Υπουργέ, παρακαλώ.

**ΠΑΥΛΟΣ ΠΟΛΑΚΗΣ:** «Πολάκειο ήθος!».

**ΠΡΟΕΔΡΕΥΩΝ (Γεώργιος Γεωργαντάς):** Δεν έχετε τον λόγο, κύριε Πολάκη. Εντάξει, τοποθετηθήκατε.

Κυρία Υπουργέ, έχετε την δυνατότητα, αν θέλετε, να απαντήσετε.

**ΠΑΥΛΟΣ ΠΟΛΑΚΗΣ:** Το δικό μου το ήθος θα το δεις εκεί που έχω χειρουργήσει, κατάλαβες;

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πολάκη, δεν έχετε τον λόγο.

**ΠΑΥΛΟΣ ΠΟΛΑΚΗΣ:** Και δεν είμαστε…

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πολάκη, δεν έχετε τον λόγο! Θα σας ανακαλέσω στην τάξη! Παρακαλώ!

**ΠΑΥΛΟΣ ΠΟΛΑΚΗΣ:** Να ανακαλέσετε πρώτα την κυρία Υπουργό για αυτά που γράφει!

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πολάκη, τα έγραψε πριν δέκα χρόνια, αν τα έγραψε, αυτά. Εμένα με ενδιαφέρει τι γίνεται εδώ μέσα. Παρακαλώ. Καθίστε, κύριε Πολάκη.

Τον λόγο έχει ο κ. Παπαδόπουλος.

(Θόρυβος στην Αίθουσα)

**ΝΙΚΟΛΑΟΣ ΠΑΠΑΔΟΠΟΥΛΟΣ:** Αφήστε τα τώρα αυτά με τα δίκια, ρε παιδιά! Αφήστε να μιλήσει και κανένας άλλος!

**ΠΑΥΛΟΣ ΠΟΛΑΚΗΣ:** Και δεν απάντησε σε τίποτα για τους νεκρούς!

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ.

Σεβαστείτε τους συναδέλφους. Σεβαστείτε τη διαδικασία.

Κύριε Παπαδόπουλε, έχετε τον λόγο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Θα ήταν τραγική παράλειψη, αν δεν μιλούσαμε για την πρωτοβάθμια…

**ΠΡΟΕΔΡΕΥΩΝ (Γεώργιος Γεωργαντάς):** Μπορείτε λίγο να σηκωθείτε, σας παρακαλώ;

**ΝΙΚΟΛΑΟΣ ΠΑΠΑΔΟΠΟΥΛΟΣ:** Με συγχωρείτε.

Θα ήταν τραγική παράλειψη, αν δεν αναφερόμασταν στην πρωτοβάθμια φροντίδα υγείας που είδαμε ότι είχαν οι υπόλοιπες χώρες της Ευρώπης και γι’ αυτό είχαν κάπως αξιοπρεπέστερα αποτελέσματα. Πράγματι, όσο και να το κρύψουμε, τα αποτελέσματα της πανδημίας ήταν τραγικά στην Ελλάδα, είτε θέλετε να το κρύψετε, είτε θέλετε να μην το κρύψετε.

Η Ιταλία, μετά το φιάσκο με το Μπέργκαμο που έπαθε, γλίτωσε στα υπόλοιπα κύματα της πανδημίας με την πρωτοβάθμια φροντίδα υγείας. Τι είναι η πρωτοβάθμια φροντίδα υγείας; Είναι να αντιμετωπίζεται ο ασθενής στην κοινότητα. Και πραγματικά αποτελεί το βαρόμετρο των παρεχόμενων υπηρεσιών ενός Εθνικού Συστήματος Υγείας. Και σας παρακαλώ πολύ να τη δείτε και να την αναπτύξετε. Η πρωτοβάθμια φροντίδα υγείας όταν λειτουργεί σωστά, το 70% των ασθενών που θα έφταναν στα τριτοβάθμια νοσοκομεία δεν φτάνουν ποτέ. Ειδικά για τα δικά μας τα νοσοκομεία που ασθμαίνουν είναι πάρα πολύ σπουδαίο αυτό που σας λέω. Επίσης, έχει μεγάλη σημασία για τις ενδονοσοκομειακές λοιμώξεις. Πρωτοβάθμια φροντίδα υγείας λοιπόν.

Σας έλεγα ότι η Ιταλία αντιμετώπισε την πανδημία μέσω των γενικών γιατρών και με έναν νοσηλευτή πηγαίνοντας στα σπίτια τους και κάνοντάς τους ορούς με μονοκλωνικά αντισώματα. Εδώ είδαμε τι έγινε με τα μονοκλωνικά αντισώματα. Το είπε ο κ. Πολάκης. Υπήρχαν μόνο δύο χιλιάδες δόσεις για ένα εκατομμύριο ανθρώπους. Ποιος θα το έπαιρνε; Έπρεπε να έχεις από Πολάκη και πάνω, να μπινελικώνει εδώ πέρα, για να μπορέσει να πάρει κάποιος μονοκλωνικά αντισώματα.

Και τέλος, ήθελα να πω για το ακαταδίωκτο. Είναι ντροπή σήμερα γιατροί να δέχονται να είναι καλυμμένοι πίσω από το ακαταδίωκτο. Ως γιατρός, ως καρδιοχειρουργός σάς το λέω, θα ντρεπόμουν πραγματικά να πω στον ασθενή μου ότι «εγώ, κοίταξε, είμαι ακαταδίωκτος και έρχομαι να σε χειρουργήσω».

Δείτε αυτά τα. Ντροπιάζουν τη χώρα μας διεθνώς. Τα αποτελέσματά σας είναι κάκιστα. Φροντίστε για την πρωτοβάθμια φροντίδα υγείας, γιατί το προηγούμενο υπουργικό σχήμα, που πήγε να κάνει κάτι κατέληξε πάλι σε φιάσκο. Βρέθηκαν μόνο χίλιοι γιατροί για να επανδρώσουν την πρωτοβάθμια φροντίδα υγείας και δύο χιλιάδες από το σύστημα που ήδη παρείχαν τις υπηρεσίες τους. Είναι ντροπή για το σύστημα. Κάντε μια απλή διαίρεση. Τρεις χιλιάδες διά έντεκα εκατομμύρια Έλληνες πόσο αναλογούν. Φροντίστε τα αυτά. Η πρωτοβάθμια φροντίδα υγείας πραγματικά κρίνει το επίπεδο των παρεχομένων υπηρεσιών υγείας.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Παπαδόπουλε.

Τον λόγο έχει τώρα η Πρόεδρος της Πλεύσης Ελευθερίας, κ. Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Επειδή θεωρώ προσωπικά την υγεία κοινωνικό αγαθό, επειδή η Πλεύση Ελευθερίας θεωρεί θεσμικά την υγεία δικαίωμα όλων των ανθρώπων και επειδή δεν έχετε φέρει όλο αυτό το διάστημα μια θεσμική παρέμβαση για την υγεία, όμως η συζήτηση για τη δημόσια υγεία και για την υγεία των πολιτών δεν μπορεί να περιμένει άλλο, θα μου επιτρέψετε να μιλήσω γι’ αυτά που εμείς θεωρούμε σημαντικά, θεμελιώδη, επιχειρώντας και προσπαθώντας για άλλη μια φορά να σας πείσω ότι είναι όντως θεσμικά, θεμελιώδη, σημαντικά.

Και θα ξεκινήσω με την αναφορά σε ένα πρόσωπο. Δεν ζει πια. Πιστεύω όμως ότι οι αναφορές στα πρόσωπα είναι χρήσιμες, γιατί διαχρονικά οι άνθρωποι είναι εκείνοι που άλλαξαν την πορεία της ανθρωπότητας. Οι άνθρωποι και η προσωπικότητες είναι που ενέπνευσαν και άλλους και άλλους προς μια κατεύθυνση.

Θα σας μιλήσω, λοιπόν, για τον Γιάννη Αλεξίου. Ήταν γιός ψαρά, γιατρός στη βόρεια Εύβοια, ο γιατρός των φτωχών. Έτσι τον ονόμαζαν. Πήγαινε με τα πόδια και στο τελευταίο χωριό της βόρειας Εύβοιας για να εγγυηθεί ότι δεν θα υπάρξει φτωχός άνθρωπος, γυναίκα, άνδρας, παιδί, γέροντας, γερόντισσα που θα μείνει χωρίς ιατρική κάλυψη, χωρίς περίθαλψη. Ο Γιάννης Αλεξίου ήταν γνωστός σε όλους τους συντοπίτες του ως ο γιατρός των φτωχών, αλλά και ως Μάινας -γιατί ήταν γιός ψαρά- και οι συντοπίτες του τον τίμησαν ξανά και ξανά εκλέγοντάς τον δήμαρχο Αιδηψού, μέχρι που τον καθαίρεσε η χούντα και τον ξαναεξέλεξαν με τη Μεταπολίτευση.

Ο Γιάννης Αλεξίου ήταν ο παππούς μου, ο πατέρας της μητέρας μου και το παράδειγμά του είναι ένα παράδειγμα που θεωρώ λαμπρό, γιατρού, λειτουργού της υγείας, δημόσιου άνδρα που και από θέση τοπικής αυτοδιοίκησης υπηρέτησε τους συμπολίτες του κάνοντας αναδασμό της γης και διανέμοντας και όλη του την περιουσία. Μακάρι να έχουμε να μνημονεύουμε τέτοιες προσωπικότητες. Στη δική μου ζωή έχει αποτελέσει ένα φωτεινό παράδειγμα και έναν φάρο. Μακάρι να μιλάμε, λοιπόν, για τέτοιες προσωπικότητες, που προσφέρουν στον συνάνθρωπο και που υπηρετούν το δημόσιο συμφέρον και το κοινωνικό καλό.

Αναζητούνται τέτοιες προσωπικότητες και για την τοπική αυτοδιοίκηση και για την κεντρική διοίκηση, όπως αναζητείται στα δικά σας έδρανα, κύριοι, το φρόνημα που λέει ότι δεν πρέπει να μείνει άνθρωπος στην επικράτεια της πατρίδας μας χωρίς ιατροφαρμακευτική κάλυψη, νοσοκομειακή περίθαλψη, πρωτοβάθμια και δευτεροβάθμια φροντίδα υγείας και άμεση συνδρομή σε περίπτωση ανάγκης σε καμμία γωνιά της πατρίδας μας. Το ότι αφέθηκε σήμερα ένα τετράχρονο κορίτσι στο Καστελόριζο αβοήθητο από την ελληνική Κυβέρνηση, από το ελληνικό κράτος και προσέτρεξε η οικογένειά του στη γειτονική Τουρκία για να βοηθηθεί είναι ντροπή και είναι και ύβρις, γιατί υπάρχουν άνθρωποι στα ακριτικά μας νησιά, υπάρχουν ακρίτες και νησιώτες που κρατάνε την Ελλάδα ζωντανή. Το Καστελόριζο μπορεί να είναι το πιο απομακρυσμένο μας νησί, αλλά είναι εξίσου ελληνικό.

Θα σας θυμίσω, γιατί κάποια πράγματα τα ξεχνάτε και στο τέλος τα παραπετάτε, ότι η Καστελοριζιά Δέσποινα Αχλαδιώτη, αυτή η ηρωική γυναίκα, επί σαράντα χρόνια, έχοντας κατοικήσει στη Ρω, στην ακατοίκητη Ρω, ύψωνε καθημερινά μόνη της εκείνη την ελληνική σημαία και καθημερινά η ελληνική σημαία υψωνόταν στη Ρω από το φρόνημα, το περίσσευμα ψυχής, τον πατριωτισμό αυτής της γυναίκας που έμεινε εκεί και φρόντισε εκεί να είναι Ελλάδα.

Όταν εγκαταλείπεται ένα παιδί αβοήθητο στο Καστελόριζο υπαναχωρείτε, κύριοι, από τα πατριωτικά σας καθήκοντα και από το καθήκον διαφύλαξης της πατρίδας μας και της παρουσίας του κράτους παντού, δίπλα σε κάθε πολίτη. Αφήστε, λοιπόν, τις τυμπανοκρουσίες για τις φρεγάτες που ακούσαμε σήμερα από τους Βουλευτές της Νέας Δημοκρατίας και από τους Υπουργούς, αφήστε τις τυμπανοκρουσίες για τις δαπάνες, που διαχρονικά έχουν αποδειχθεί επιζήμιες και επιλήψιμες και φροντίστε το επόμενο παιδάκι που θα χρειαστεί νοσοκομειακή περίθαλψη στο Καστελόριζο, στη Χάλκη, στη Σύμη, στον Έβρο, σε κάθε γωνιά της πατρίδας μας να έχει τα δέοντα.

Είμαστε, πάρα πολύ, μακριά από αυτό και το πόσο μακριά είμαστε από αυτό έχει να κάνει με το ποια είναι η αντίληψή σας για τη δημόσια υγεία. Είναι η αντίληψη εκείνη που αποψίλωσε τη δημόσια υγεία από γιατρούς, από νοσηλευτές, από δαπάνες πραγματικές, όχι δαπάνες για τη «SIEMENS» -εκεί ήσασταν γενναιόδωροι πολύ-, από νοσοκομεία τα οποία κλείσατε και συγχωνεύσατε, από κέντρα υγείας που κλείσατε και συγχωνεύσατε σε όλη την περίοδο των μνημονίων για να φτάσετε ανοχύρωτοι μπροστά στην πανδημία να αναγνωρίζετε τη σημασία της δημόσιας υγείας και να καλείτε τους πολίτες να χειροκροτήσουν το προσωπικό -νοσηλευτικό, ιατρικό και άλλο- που υπηρέτησε την κοινωνία την κρίσιμη στιγμή.

Η Πλεύση Ελευθερίας στην περίοδο του κορωνοϊού έδειξε ποια είναι η δική μας αντίληψη για τη δημόσια υγεία και για την ανάγκη ενίσχυσής της. Ως ένα κόμμα έξω από τη Βουλή τότε, που για πρώτη φορά λάβαμε μια μικρή κρατική χρηματοδότηση τον Μάρτιο του 2020, δαπανήσαμε αμέσως το ένα τέταρτο της χρηματοδότησης αυτής για να διαθέσουμε και να δωρίσουμε τρεις κλίνες ΜΕΘ στο Νοσοκομείο «Παμμακάριστος», δύο κλιβάνους επίσης στο Νοσοκομείο «Παμμακάριστος», έναν υπερσύγχρονο καρδιογράφο και ένα επίσης υπερσύγχρονο ιατρικό μηχάνημα στο Κέντρο Υγείας Καλυβίων, για να υπογραμμίσουμε πόσο σημαντική είναι η πρωτοβάθμια φροντίδα υγείας και βέβαια και σε κοινωνικές πρωτοβουλίες κινηματικές, όπως τότε το Μητροπολιτικό Κοινωνικό Ιατρείο Ελληνικού, που κάλυπτε φαρμακευτικά τους συμπολίτες μας όταν οι κυβερνήσεις και το κράτος ήταν απόντες. Εμείς τα κάναμε αυτά τότε ως έναυσμα προς την κυβέρνηση Μητσοτάκη, που όμως δεν εδόκησε να δαπανήσει περισσότερα για τη δημόσια υγεία. Τα κάναμε ως πρόσκληση προς την Κυβέρνηση να αντιληφθεί πόσο σημαντικό είναι να αλλάξει την πολιτική για την υγεία και να διαθέσει πραγματικά κονδύλια και όχι να βασίζεται στο εξουθενωμένο ηρωικό προσωπικό -ιατρικό, νοσηλευτικό και άλλο- που στηρίζει τη δημόσια υγεία όλα αυτά τα χρόνια.

Επιλέξατε ακόμα και σήμερα, το 2023, κύριε Χρυσοχοΐδη, να πείτε ότι η λύση που προτείνετε είναι η παράταση της υπέρβασης του σαρανταοκταώρου για το νοσηλευτικό και ιατρικό προσωπικό, για να έχετε εξουθενωμένους ανθρώπους που παρατείνετε την εξουθένωσή τους επειδή αρνείστε πεισματικά να μονιμοποιήσετε και να προσλάβετε προσωπικό στο πεδίο της δημόσιας υγείας.

Ταυτόχρονα, με έναν εκδικητικό τρόπο, σήμερα που έχει αρθεί η επείγουσα κατάσταση της πανδημίας, στρέφεστε και σήμερα κατά εκείνου του προσωπικού που δεν εμβολιάστηκε, το τιμωρείτε, στρέφεστε και σήμερα ενάντια στους ανθρώπους, που δεν εμβολιάστηκαν και τους διατηρείτε τα πρόστιμα. Ήμασταν το μόνο κόμμα που μολονότι στηρίξαμε την πολιτική και των εμβολιασμών, ταυτόχρονα μιλήσαμε δημόσια κατά της υποχρεωτικότητας που είναι μια συνταγματική εκτροπή.

Όλα αυτά εσείς μέχρι και σήμερα τα διατηρείτε και τα συντηρείτε γιατί στ’ αλήθεια δεν θέλετε και νομίζω ότι είστε σε δυσκολία στη θέση του Υπουργού Υγείας γιατί σας βλέπω κάθε φορά να επιδιώκετε να μιλάτε για τη θητεία σας ως Υπουργού Πολιτικής Προστασίας, για τα στρατόπεδα στην Αμυγδαλέζα, στη Μόρια και δεν ξέρω κι εγώ που αλλού, για ομάδα «ΔΙΑΣ», για τις μοτοσυκλέτες, για το ένα, για το άλλο. Μέχρι και σήμερα, κύριε Υπουργέ, δεν υπάρχουν οδηγοί ασθενοφόρων του ΕΚΑΒ. Είχαμε θανάτους τον έναν μετά τον άλλο το καλοκαίρι και μέχρι σήμερα η λύση της Κυβέρνησής σας είναι να οδηγούν τα ασθενοφόρα του ΕΚΑΒ οι στρατιωτικοί και οι πυροσβέστες. Κάηκε όλη η χώρα μετά από αυτή σας τη ρύθμιση. Κατά κυριολεξία κάηκε. Διαπιστώθηκαν οι τρομακτικές ελλείψεις και στο πυροσβεστικό προσωπικό και στους μηχανισμούς πολιτικής προστασίας. Και επιμένετε εκεί.

Η κατάσταση στη δημόσια υγεία είναι τραγική. Δεν μιλήσατε για τα ζητήματα δημόσιας υγείας γιατί προτιμάτε να μιλάτε για άλλα. Η κ. Αγαπηδάκη προτιμάει να αντιπαρατίθεται στο επίπεδο που παρακολουθήσαμε που, πραγματικά, θεωρώ ότι υποβαθμίζει το επίπεδο του Κοινοβουλίου. Προτιμάει να αντιπαρατίθεται με άλλα και για άλλα. Κυρία Αγαπηδάκη, την τελευταία φορά που μου απαντήσατε μου κουνούσατε το δάχτυλο ότι δεν ξέρω ότι το νερό στον Βόλο δεν ήταν πόσιμο και πριν. Και στη συνέχεια αναγκαστήκατε να ανακαλέσετε τα λεγόμενά σας. Την τελευταία φορά που μιλήσαμε μου είπατε ότι λεπτοσπείρωση, δηλαδή πυρετός των ποντικών, υπήρχε και πριν από τις πλημμύρες. Έχουν πια σημειωθεί θανατηφόρα κρούσματα λεπτοσπείρωσης, κυρία Αγαπηδάκη. Και θέλω να τοποθετηθείτε. Θα μας πείτε ότι αυτό συνέβαινε και πριν; Ήδη, δηλαδή, να αποδεχθούμε ότι θα πεθαίνει ο κόσμος το 2023 από λεπτοσπείρωση; Γιατί έχει αφεθεί η Θεσσαλία και η περιοχή της Μαγνησίας και του Βόλου στην κατάσταση που έχει αφεθεί; Γιατί υπάρχει η μία υγειονομική βόμβα μετά την άλλη να σκάνε με πρόσφατη την υγειονομική βόμβα του ΧΑΔΑ;

Τι κάνετε για όλα αυτά; Φέρνετε ένα νομοσχέδιο όπως τα άλλα με το οποίο παρατείνετε την ισχύ συμβάσεων εργασίας ανθρώπων που τους συντηρείτε σε κατάσταση ομηρίας, που τους αρνείστε την αναγνώριση ότι πληρούν και εκπληρώνουν πάγιες και διαρκείς ανάγκες των υπηρεσιών τους. Τους αρνείστε δηλαδή, την πραγματικότητα την οποία ζουν και υπηρετούν. Τους αντιμετωπίζετε ως είλωτές σας.

Θα σας διαβάσω μόνο τους τίτλους του νομοσχεδίου, που φέρατε για να δείτε τι εικόνα του κράτους δίνετε.

Άρθρο 3: «Παράταση ισχύος ρυθμίσεων για την αντιμετώπιση της πανδημίας του κορωνοϊού και την προστασία δημόσιας υγείας».

Άρθρο 4: «Δημόσιες συμβάσεις για τη διάθεση εμβολίων του κορωνοϊού». Πάλι παράταση.

Άρθρο 5: «Παράταση ισχύος της δυνατότητας υπέρβασης της σαρανταοκτάωρης εβδομαδιαίας διάρκειας εργασίας των ιατρών των νοσοκομείων και μονάδων πρωτοβάθμιας φροντίδας υγείας του Εθνικού Συστήματος Υγείας».

Άρθρο 6: «Παράταση παραμονής ειδικευόμενων νοσηλευτών». Γιατί τους βασανίζετε; Μονιμοποιείστε το προσωπικό.

Άρθρο 7: «Αποζημίωση μετακινούμενου προσωπικού».

Άρθρο 8: «Παράταση συμβάσεων εργασίας προσωπικού COVID 19».

Άρθρο 9: «Παράταση συμβάσεων προσωπικού που υπηρετεί με σχέση εργασίας ιδιωτικού δικαίου ορισμένου χρόνου στη Γενική Γραμματεία Πολιτικής Προστασίας».

Άρθρο 10: «Ανανέωση συμβάσεων εργασίας προσωπικού ιδιωτικού δικαίου ορισμένου χρόνου της Γενικής Γραμματείας Αποκατάστασης Φυσικών Καταστροφών».

Άρθρο 14: «Παράταση θητείας διοικήσεων νοσοκομείων».

Άρθρο 15: «Παράταση ισχύος συμβάσεων για την κάλυψη έκτακτων αναγκών στο Πανεπιστημιακό Νοσοκομείο Ιωαννίνων». Είναι πρωτεύουσα της Ηπείρου τα Ιωάννινα. Η μεγαλύτερη πόλη. Με παράταση ισχύος συμβάσεων για την κάλυψη έκτακτων αναγκών τη βγάζετε για το νοσοκομείο και για τους πολίτες;

Άρθρο 16: «Παράταση συμβάσεων του Εθνικού Κέντρου Αιμοδοσίας».

Άρθρο 17: «Ρυθμίσεις ζητημάτων δαπανών νοσοκομείων». Πάλι παρατάσεις.

Άρθρο 22: «Ρυθμίσεις για το προσωπικό ανωτάτων εκπαιδευτικών ιδρυμάτων». Παράταση το άρθρο 24: «Μεταβατική ρύθμιση των παρεκκλίσεων της εκτός σχεδίου δόμησης». Παράταση συμβάσεων εργασίας ιδιωτικού δικαίου στο «ΕΛΛΗΝΙΚΟ ΦΕΣΤΙΒΑΛ Α.Ε.»

Άρθρο 26: «Παράταση συμβάσεων εργασίας επικουρικού προσωπικού προνοιακών φορέων».

Άρθρο 27: «Παράταση συμβάσεων προσωπικού ορισμένου χρόνου στην ανώνυμη εταιρεία ΗΔΙΚΑ». Φέρνετε και δύο τροπολογίες πάλι με παρατάσεις. Τα είπα το μεσημέρι στον κ. Γεωργιάδη.

Καταλαβαίνετε την εικόνα που δημιουργεί αυτή η νομοθέτηση; Δημιουργεί την εικόνα της απόλυτης ανασφάλειας στον πολίτη. Δεν υπάρχει τίποτα μόνιμο, τίποτα σταθερό, τίποτα σίγουρο. Είναι όλα στον αέρα. Πρέπει να κάνει το σταυρό του ο κόσμος που ζει, που δεν πέφτει το στέγαστρο του ΟΑΚΑ πάνω στο κεφάλι του σε μια συναυλία, που δεν συγκρούστηκαν τα τρένα στη δική του διαδρομή. Που δεν πνίγηκε όποιος δεν πνίγηκε, που δεν κάηκε όποιος δεν κάηκε. Πρέπει όλοι να κάνουν το σταυρό τους που ζουν.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε. Ευχαριστώ.

Εμπνέετε την ανασφάλεια και την ίδια ώρα παραπέμπετε για την ασφάλεια και την ασφάλιση στις ασφαλιστικές εταιρείες. Και την ίδια ώρα βγαίνει σήμερα ο Άρειος Πάγος και λέει «ούτε οι ασφαλιστικές εταιρείες θα σε καλύπτουν αν σου κλέψουν το αυτοκίνητο σε χώρο όπου δεν ήταν επαρκής η ασφάλεια». Εσείς είστε οι ιεροκήρυκες της ασφάλειας και έχετε καταφέρει να ενσταλάξετε τόση ανασφάλεια στον κόσμο.

Η δική μας άποψη και για το κράτος και για τη δημόσια διοίκηση και για τη δημόσια υγεία είναι ότι θα πρέπει όλα αυτά να ερείδονται σε δομές σταθερές, που θα είναι αποτέλεσμα μελέτης όχι εμβαλωματικής νομοθέτησης που θα είναι αποτέλεσμα πραγματικής έγνοιας για τον κόσμο. Αυτή η έγνοια -σας το έχω πει κι άλλες φορές- δεν αναζητείται. Καταζητείται, δυστυχώς στα κυβερνητικά έδρανα. Εμείς θα συνεχίσουμε να είμαστε εκεί. Και η Πλεύση Ελευθερίας θα συνεχίσει να είναι η φωνή των πολιτών που διεκδικούν τα δικαιώματά τους, όπως το Σύνταγμα τα ορίζει, όπως το δίκαιο τα εγγυάται και όπως η ίδια και οι ίδιες τα αξίζουν.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Τώρα προχωράμε στις δευτερολογίες των εισηγητών και των ειδικών αγορητών. Ας ξεκινήσουμε με πέντε λεπτά και θα υπάρχει ανοχή σε όποιον θέλει να μιλήσει λίγο περισσότερο.

Ξεκινάμε με τον ειδικό αγορητή της Πλεύσης Ελευθερίας, κ. Μιχαήλ Χουρδάκη.

**ΜΙΧΑΗΛ ΧΟΥΡΔΑΚΗΣ:** Είπατε πέντε λεπτά θεωρώντας ότι έχουν ειπωθεί πολλά.

**ΠΡΟΕΔΡΕΥΩΝ (Γεώργιος Γεωργαντάς):** Δυστυχώς δεν έχουν ειπωθεί πολλά. Έχουν ειπωθεί πολλά που είναι άσχετα με το νομοσχέδιο.

**ΜΙΧΑΗΛ ΧΟΥΡΔΑΚΗΣ:** Και πολλά ίδια.

**ΠΡΟΕΔΡΕΥΩΝ (Γεώργιος Γεωργαντάς):** Σε κάθε περίπτωση δικαιούστε επτά λεπτά για τη δευτερολογία σας. Αν θέλετε θα σας τα δώσω. Βάζω ενδεικτικά τα πέντε.

**ΜΙΧΑΗΛ ΧΟΥΡΔΑΚΗΣ:** Αν το μηδενίσετε δεν θα χρειαστώ παραπάνω.

**ΠΡΟΕΔΡΕΥΩΝ (Γεώργιος Γεωργαντάς):** Το μηδενίζω.

**ΜΙΧΑΗΛ ΧΟΥΡΔΑΚΗΣ:** Έχουν ειπωθεί πολλά. Είπαμε δεν έχουν απαντηθεί όμως τα περισσότερα. Και αυτά που αφορούν την κακή νομοθετική πρακτική και αυτά που αφορούν την εισαγωγή άσχετων διατάξεων, βιασύνη, τροπολογίες. Αναφέρθηκε νωρίτερα από την Πρόεδρο ότι θα μπορούσαμε υπό προϋποθέσεις να είμαστε θετικοί σε κάποια άρθρα τροπολογιών αν για αυτά δινόταν η δυνατότητα να ψηφιστούν κατά μόνας. Όταν όμως μπαίνουν όλα σε ένα σακί τότε δεν μπορούμε να έχουμε θετική διάθεση ακόμα κι αν θα το θέλαμε. Εμείς είμαστε εδώ για τον ελληνικό λαό και πρέπει να ζυγίσουμε τι ωφελεί και τι όχι και δεν μας απασχολεί αυτό που έχετε εσείς στο μυαλό σας σαν πολιτικό κόστος.

Αναρωτιέμαι -και το πρωί, επίσης, έθεσα ένα τέτοιο θέμα- τι πρέπει να γίνει, για να σταματήσουν να έρχονται με αυτόν τον τρόπο τροπολογίες και άσχετες διατάξεις. Και ίσως θα έπρεπε να ομονοήσει η Αντιπολίτευση να μην μπαίνει καν στη συζήτηση και καθόλου στην ψηφοφορία.

Σε κάθε περίπτωση, θέλω να το τονίσω, ότι το υπό συζήτηση νομοσχέδιο, που δυστυχώς θα ψηφιστεί επειδή υπάρχει η πλειοψηφία από την μεριά της Νέας Δημοκρατίας, έχει παραπλανητικό τίτλο. Συζητούσα με τον κ. Καζαμία νωρίτερα τι χαρακτηριστικό έχει και αναφέρει τη λέξη «ποτ πουρί». Είναι, δηλαδή, λίγο απ’ όλα. Άρα, θα μπορούσε να λέγεται «τα πάντα όλα και ολίγη από παρατάσεις», «παράταση, συγχωροχάρτι και ολίγη από COVID». Να του δώσουμε έτσι και έναν θεατρικό τίτλο. Δεν έχει, όμως, σε καμμία περίπτωση ούτε στόχευση στη δημόσια υγεία, ούτε στόχευση στην προαγωγή υγείας. Το ίδιο ήταν και τον Ιούλιο. Αυτό είναι το δεύτερο που φέρνει το Υπουργείο Υγείας. Ελπίζω να μην έχει την ίδια στόχευση και το επόμενο νομοσχέδιο όταν θα έρθει και να έχουμε, πραγματικά, στόχευση στη δημόσια υγεία.

Νομίζω ότι θα έχετε πια κατανοήσει ότι δεν έχουμε πανδημία, άρα δεν υπάρχει τίποτα που να επιτρέπει το να έχουμε ειδικές διατάξεις για την πανδημία.

Αναφέρθηκα πολύ συγκεκριμένα, και απόρησα που ήρθε τώρα αυτή η διάταξη από την κ. Αγαπηδάκη και από το Υπουργείο συνολικά, για τα μονοκλωνικά αντισώματα με αυτόν τον τρόπο, κατά παρέκκλιση κάθε εθνικής διάταξης, με απευθείας ανάθεση και με απευθείας συζήτηση με τη φαρμακευτική εταιρεία, όταν δεν υπάρχει καμμία τεκμηρίωση που να το δικαιολογεί αυτό. Αναρωτιέμαι αν έτσι θα εξυπηρετηθούν άλλα συμφέροντα. Ελπίζω να κάνω λάθος και θα επανέλθω τις επόμενες μέρες, αν χρειαστεί.

Ποιος θα λάβει την απόφαση αποζημίωσης, κύριε Υπουργέ και κυρία Αναπληρώτρια Υπουργέ; Θα περάσει από επιτροπή αξιολόγησης; Θα γίνει διαπραγμάτευση για να διαφυλαχθεί το δημόσιο χρήμα;

Σε ό,τι αφορά τα εμβόλια και αφού ήδη είναι ξεκάθαρο ότι δεν υπάρχει κανένας λόγος για την υποχρεωτικότητά τους ούτε στους υγειονομικούς και δεν συντρέχει κανένας λόγος επειγουσών διατάξεων, θέλω να τονίσω ότι εμείς δεν είμαστε θετικοί στην έκπτωση των κανόνων της επιστήμης, όταν δεν συντρέχουν ειδικοί λόγοι. Άρα, όλα αυτά που φέρνετε προς συζήτηση και δεν έχουν τεκμηρίωση, δεν έχουν δικαιολογία και παρόλα αυτά καταστρατηγούν επιστημονικούς κανόνες και τεκμηριωμένες πρακτικές, για εμάς είναι κόκκινη γραμμή και θα καταψηφίσουμε γι’ αυτόν το λόγο όλα όσα σχετίζονται με τη δήθεν πανδημία.

Αντί, όμως, να συζητάμε και να αναφερόμαστε με τιμωρητική διάθεση για όσους δεν εμβολιαστούν ή για το πώς θα δώσουμε παρατάσεις στα σχετικά με τα εμβόλια, θα έπρεπε να συζητάμε για το πώς θα ενισχύσουμε το δημόσιο σύστημα υγείας, πώς θα επαναφέρουμε το ενδιαφέρον στους υγειονομικούς να το στελεχώσουν, πώς θα επαναφέρουμε το ενδιαφέρον στο να μην φεύγουν και να μην τους καταπονούμε και να γίνει ξανά ισχυρό, δίκαιο και αυτό που αξίζει στον ελληνικό λαό.

Είχα αναφερθεί και τον Ιούλιο λέγοντας ότι υπάρχουν πάρα πολλοί που έχουν γνώσεις μέσα στο Κοινοβούλιο. Ξεπέραστε τις κομματικές γραμμές, συστήστε μια επιτροπή, επανασύστασης, αναβάθμισης, επανεκκίνησης, όπως θέλετε πείτε τη, ώστε να στοχεύσουμε όλοι σε ένα δίκαιο και πραγματικά δυνατό σύστημα υγείας.

Δεν πρέπει να ξεχνάμε -και αναφέρθηκε το πρωί στη μεγάλη απόσταση που χωρίζει πια τις γεννήσεις από τους θανάτους- ότι αυτό σημαίνει γήρανση του πληθυσμού και χιλιάδες συμπολίτες μας που πλέον θα είναι γηριατρικοί ασθενείς και θα πρέπει να ενισχυθεί και αυτό. Αν δεν θέλουμε τα νοσοκομεία να καταλήξουν ως πάρκινγκ γηραιών ασθενών, θα πρέπει να τα τονίσουμε, να τα στελεχώσουμε και να τα βοηθήσουμε. Με αυτόν τον τρόπο δεν θα έχουμε και ατυχή γεγονότα σαν το σημερινό στο Καστελόριζο, το οποίο εκτός από ακριτικό και πανέμορφο, δυστυχώς, τον τελευταίο καιρό είναι και αόρατο.

Δεν ξέρω αν έχετε παρατηρήσει χάρτες στην τηλεόραση, στις εφημερίδες και στον ηλεκτρονικό τύπο, αλλά δεν εμφανίζεται πια πουθενά το Καστελόριζο. Παλιότερα υπήρχε είτε σε ένα τετραγωνάκι, είτε σε έναν πιο μεγάλο φαρδύ χάρτη. Τα τελευταία δύο-τρία χρόνια, όμως, δεν θα το βρείτε πουθενά. Δεν ξέρω αν αυτή είναι στοιχισμένη απόφαση, σχετιζόμενη με τη διαφαινόμενη πολύ κακή συμφωνία που προβλέπεται ή αναφέρεται ότι θα γίνει στο Αιγαίο. Ελπίζω να κάνω λάθος και το Καστελόριζο να επανεμφανιστεί στις οθόνες μας και στις εφημερίδες μας.

Δεν θέλω να καταχραστώ το χρόνο. Πολύ σύντομα να πω ότι θα υπερψηφίσουμε ως Πλεύση Ελευθερίας όλες τις διατάξεις, που αφορούν παράταση της εργασιακής σχέσης συμπολιτών μας. Θέλουμε να θεωρούμε και να ελπίζουμε ότι δεν κρύβονται φωτογραφικές διατάξεις πίσω από αυτό. Όπως θα υπερψηφίσουμε και τη διάταξη με την παράταση των αθλητικών διακρίσεων, πάλι, με την ελπίδα ότι δεν υπάρχει κάποια υστεροβουλία σε αυτούς που το προτείνουν. Άλλωστε ξέρετε ότι η Πλεύση Ελευθερίας έχει πολύ μεγάλη ευαισθησία προς τον αθλητισμό. Ο γνωστός βαλκανιονίκης ο Σπήλιος Ζαχαρόπουλος κοσμούσε το ψηφοδέλτιο της Πλεύσης Ελευθερίας και είναι πάρα πολύ κοντά στην Κοινοβουλευτική μας Ομάδα.

Αναφέρθηκα στην ανάγκη για τη διαφύλαξη των προσωπικών δεδομένων. Και θα κλείσω, επειδή αναφέρθηκε από πολλούς συναδέλφους μετά που το ανέφερα εγώ πρώτη φορά το πρωί, υπογραμμίζοντας την ανάγκη και την αξία της κίτρινης κάρτας. Είτε αφορά φάρμακα -και σας είπα πώς θα λύσουμε το πρόβλημα με τις εξαγωγές φαρμάκων και με τις ελλείψεις φαρμάκων- είτε αφορά εμβόλια, είναι υποχρεωτικό να καταφέρουμε να πείσουμε τους συμπολίτες μας -και τους γιατρούς και τους ασθενείς- να συμπληρώνουν την κίτρινη κάρτα.

Διαβάζω, λοιπόν, από τη σελίδα του ΕΟΦ «οι επαγγελματίες υγείας έχουν την υποχρέωση» -που δεν το κάνουν δυστυχώς- «και οι ασθενείς έχουν το δικαίωμα κάθε φορά, που υποψιάζονται ότι ένα φάρμακο ή εμβόλιο μπορεί να έχει προκαλέσει μια ανεπιθύμητη ενέργεια, να την καταχωρούν». Πρέπει να γίνεται αυτό, καθώς βοηθάει στην επαγρύπνηση της ιατρικής κοινότητας -και όχι μόνο. Πρέπει όλοι να ξέρουν ότι αυτό γίνεται απολύτως ανώνυμα, ότι βοηθάει στη φαρμακοεπαγρύπνηση και πηγαίνει στην αντίστοιχη βάση δεδομένων και της Ευρώπης και του Παγκόσμιου Οργανισμού Υγείας και όχι να τιμωρούνται όσοι συνάδελφοι προωθούν τη χρήση της κίτρινης κάρτας.

Ευχαριστώ πάρα πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Το λόγο τώρα έχει η ειδική αγορήτρια από την Κοινοβουλευτική Ομάδα της Νίκης, κ. Ασπασία Κουρουπάκη.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε.

Αρχικά, θα ήθελα να επισημάνω ότι οι βιταμίνες, ναι, δεν θεραπεύουν, ωστόσο ενισχύουν το ανοσοποιητικό σύστημα, το οποίο μπορεί ανώδυνα να αντιμετωπίσει οποιαδήποτε ίωση. Η συσχέτιση του κορωνοϊού με τα αποτελέσματά του από τη χρήση της βιταμίνης D, υπάρχει στη βιβλιογραφία.

Κύριε Πρόεδρε, κατατέθηκαν χθες τροπολογίες που αφορούν τα Υπουργεία Εθνικής Άμυνας, Εθνικής Οικονομίας και Οικονομικών, Υγείας, Εργασίας και Κοινωνικής Ασφάλισης. Διαβάζουμε στον Κανονισμό της Βουλής των Ελλήνων στο άρθρο 87 για την κατάθεση τροπολογιών στην παράγραφο 2 ότι αυτές κατατίθενται, τουλάχιστον, τρεις ημέρες πριν από την έναρξη της συζήτησης στην Ολομέλεια. Επίσης, στο άρθρο 88 παράγραφος 3 διαβάζουμε ότι «οι τροπολογίες πρέπει να σχετίζονται με το κύριο αντικείμενο του νομοσχεδίου», οπότε παρακαλώ τον Πρόεδρο της Βουλής γι’ αυτές τις άσχετες τροπολογίες που κατατέθηκαν χθες να μας απαντήσει αν τηρείται ή παραβιάζεται ο Κανονισμός της Βουλής.

Αναμφισβήτητα, η περίοδος της πανδημίας μάς έκανε όλους να αναθεωρήσουμε τις αντιλήψεις μας για τη ζωή, τόσο σε προσωπικό όσο και σε κοινωνικοοικονομικό επίπεδο. Ο φόβος και η ανασφάλεια τσάκισαν την ψυχική υγεία της κοινωνίας μας. Αρκετές επαγγελματικές ομάδες συνανθρώπων μας έχασαν τις δουλειές τους και έπρεπε να ανακαλύψουν ξανά τον τροχό για την απλή επιβίωσή τους. Οι έμποροι, οι εργαζόμενοι στην εστίαση και τον τουρισμό, οι καλλιτέχνες, οι ανεμβολίαστοι υγειονομικοί, που τέθηκαν σε αναστολή καθηκόντων εργασίας, άνθρωποι που έζησαν την επαγγελματική αχρήστευση και τον υγειονομικό ρατσισμό, τα ταπεινωτικά πρόστιμα. Διχάσατε την κοινωνία, χλεύασε τις αξίες μας, ποδοπατήσατε την ανθρώπινη αξιοπρέπεια, αποστερήσατε το ανθρώπινο αυτεξούσιο, μία ιερή αξία που χάρισε ο θεός στον άνθρωπο. Και βεβαίως διαλύσατε άνευ προηγουμένου το Εθνικό Σύστημα Υγείας για να στρώσετε το έδαφος για την καθολική επέλαση της ιδιωτικοποίησης των υπηρεσιών υγείας.

Μήπως, τουλάχιστον, με αυτές τις ακατανόητες θυσίες κερδίσαμε κάτι; Ζούμε ρεκόρ θανάτων στη χώρα μας την τελευταία τετραετία. Σας το εξήγησε αναλυτικά ο συνάδελφος της Νίκης ο κ. Τσιρώνης. Έχει καμμία σοβαρή εξήγηση το Υπουργείο Υγείας για το ρεκόρ των θανάτων; Μήπως και αυτό θα το αποδώσετε στην κλιματική αλλαγή; Και εδώ απαλλαγή από τις ευθύνες και ακαταδίωκτο;

Κι έρχεστε τώρα να επαναφέρετε την τυραννική κατάργηση του ανθρώπινου αυτεξούσιου μέσα από πολλαπλά άρθρα με το παρόν νομοσχέδιο.

Την ίδια στιγμή που ο ιός είναι ενδημικός και όχι πανδημικός κι ενώ θα έπρεπε να ανασυνταχθούμε ως κοινωνία, η εξαθλίωση συνεχίζεται με το απάνθρωπο και με όρους δουλείας προς ψήφιση νομοσχέδιο. Τα νοσοκομεία αιμορραγούν και όσο οι εμβαλωματικές λύσεις που δίνετε συνεχίζονται, οι ασθενείς φτάνουν μέχρι τον προθάλαμο του χειρουργείου και όχι στο ίδιο το χειρουργείο. Αυτό, φαίνεται, είναι ένα νέο είδος τουρισμού που εφευρίσκετε, ο προχειρουργικός τουρισμός.

Πρέπει να παύσει η υπέρβαση του ωραρίου των εργαζομένων στην υγεία. Είναι επιτακτική ανάγκη η άμεση πρόσληψη προσωπικού και η μονιμοποίηση των ήδη υπαρχόντων υπαλλήλων όλων των ειδικοτήτων, ιατρών, νοσηλευτών, τεχνολόγων, βιοεπιστημόνων, προσωπικού του ΕΚΑΒ, σίτισης, φύλαξης, καθαριότητας. Επιπροσθέτως, είναι ανάγκη η αύξηση των μισθών και η ένταξη στα βαρέα και ανθυγιεινά όλου του προαναφερόμενου προσωπικού, προκειμένου να υπάρξουν ουσιωδώς ανθρώπινες συνθήκες βιοπορισμού και να σταματήσει η φυγή των απογοητευμένων Ελλήνων στα ξένα και γιατί όχι να προσελκύσουμε πίσω στην πατρίδα μας τους εξαίρετους επιστήμονες που έφυγαν εδώ και χρόνια.

Το ΕΣΥ στηρίζεται στο φιλότιμο των υπαλλήλων. Καμμία δραστική λύση δεν έχει δοθεί έως τώρα για την αντιμετώπιση των αναγκών με το παρόν σχέδιο νόμου. Αντιθέτως, παρατείνεται την επιβολή της επίδειξης του πιστοποιητικού εμβολιασμού και της διενέργειας των rapid tests στους εργαζόμενους στις κλειστές δομές κοινωνικής φροντίδας και αυτό, παρά τη δεδομένη αναξιοπιστία και των τεστ και των καταγεγραμμένων μη αναστρέψιμων παρενεργειών των εμβολίων.

Όσον αφορά την ενιαία λίστα χειρουργείου, οι γιατροί που θα επιθυμούν να προωθήσουν τους ασθενείς τους, θα επικαλούνται επείγοντα ζητήματα υγείας, μιας και η αξιολόγηση θα γίνεται από τους ίδιους. Διαφορετικά, ο δυσαρεστημένος και φοβισμένος από την αγωνία του ασθενής θα οδηγείται στο ιδιωτικό σύστημα υγείας. Εκτός και αν είναι χαμηλού οικονομικού επιπέδου, οπότε θα περιμένει υπομονετικά και ένα θαύμα.

Αναφορικά με το απάνθρωπο πρόστιμο των 100 ευρώ των ηλικιωμένων οι οποίοι στήριζαν και στηρίζουν τόσα χρόνια το δημόσιο σύστημα με τις εισφορές τους, άνθρωποι που με το πενιχρό τους εισόδημα συντηρούν τις οικογένειες των παιδιών τους και φροντίζουν τα εγγόνια τους και έρχεστε να το στερήσει, δεν πήραμε καμμία απάντηση για την κατάργησή του. Φωνή βοώντος εν τη ερήμω.

Καταψηφίζουμε στο παρόν νομοσχέδιο οποιοδήποτε άρθρο σχετίζεται με τη ρύθμιση της πανδημίας του κορωνοϊού. Υπερψηφίζουμε τις παρατάσεις συμβάσεων των συναδέλφων μας.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ο ειδικός αγορητής από την Κοινοβουλευτική Ομάδα των Σπαρτιατών δεν θέλει τον λόγο για τη δευτερολογία του.

Συνεχίζουμε με την ειδική αγορήτρια από την Κοινοβουλευτική Ομάδα της Ελληνικής Λύσης, την κ. Μαρία Αθανασίου.

**ΜΑΡΙΑ ΑΘΑΝΑΣΙΟΥ:** Κύριε Πρόεδρε, θα αναφερθώ στην τροπολογία 23. Ειδικότερα στην ανωτέρω τροπολογία εμπεριέχεται ρύθμιση για σύναψη συμβάσεως προμήθειας μονοκλωνικών αντισωμάτων ή λοιπών φαρμάκων έως 30 Ιουνίου 2024 και δεν διευκρινίζεται με ποιους θα συνάπτετε τις συμβάσεις και τι κόστος θα έχουν αυτές.

Επίσης, πού θα χρησιμοποιηθούν όλα αυτά τα φάρμακα και όλα αυτά τα εμβόλια που προμηθεύεται η Κυβέρνηση; Από τη σύναψη τέτοιων συμβάσεων το κράτος χάνει χρήματα, ενώ οι ιδιωτικές εταιρείες φαρμάκων πλουτίζουν. Ουσιαστικά, η πολιτική της Νέας Δημοκρατίας ευνοεί και εξυπηρετεί τις ιδιωτικές εταιρείες φαρμάκων. Πώς εξηγούνται όλα αυτά τα μέτρα ενώ ο κορωνοϊός έχει φθίνουσα πορεία; Εμβόλια, φάρμακα, μονοκλωνικά αντισώματα, ενώ η επιδημία έχει υποχωρήσει.

Οι ανωτέρω διατάξεις χαρακτηρίζονται και ως κατά παρέκκλιση ρυθμίσεις. Οι κατά παρέκκλιση ρυθμίσεις μαζί με τις εξοντωτικές διατάξεις αποτελούν συνηθισμένη τακτική της Νέας Δημοκρατίας, ώστε να νομοθετεί κατ’ εξαίρεση παρατείνοντας από γενικές ή ειδικές νομοθετικές ρυθμίσεις. Εν προκειμένω, κατά παρέκκλιση είναι δυνατή η σύναψη συμβάσεων προμήθειας φαρμάκων με διαπραγμάτευση χωρίς διαχείριση. Έτσι θα γίνονται οι διαπραγματεύσεις με συγκεκριμένες ιδιωτικές εταιρείες, χωρίς διαγωνισμό ή οποιαδήποτε άλλη νόμιμη διαδικασία, δηλαδή εξυπηρέτηση συγκεκριμένων ιδιωτικών συμφερόντων.

Η Κυβέρνηση συνεχίζει να σπαταλά χρήματα για τον κορωνοϊό, ενώ η πανδημία έχει φθίνουσα τάση. Αξιοπρόσεκτο είναι ότι οι συμβάσεις που θα συναφθούν μπορούν να συναφθούν έως τον Ιούλιο του 2024, δηλαδή μέχρι του χρόνου το καλοκαίρι. Όλα αυτά βαρύνουν το δημόσιο ταμείο.

Η παρούσα τροπολογία είναι ακόμα μία επιβαρυντική και κοστοβόρα τροπολογία για το δημόσιο ταμείο, αφού σε αυτή προβλέπεται η σύναψη συμβάσεων για προμήθεια φαρμάκων.

Τέλος, παρατείνετε συμβάσεις μίσθωσης έργου για την κάλυψη αναγκών του ΕΦΚΑ. Πράγματι, ο φόρτος εργασίας του ΕΦΚΑ είναι μεγάλος και οι διαδικασίες απονομής συντάξεων καθυστερούν. Πρέπει να δοθεί μια μόνιμη λύση στις καθυστερήσεις του ΕΦΚΑ και όχι να παρατείνονται συνεχώς εν ισχύ συμβάσεις. Η λύση θα ήταν να προσληφθεί μόνιμο προσωπικό. Εμείς ως Ελληνική Λύση αυτή την τροπολογία την καταψηφίσουμε.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο ειδικός αγορητής του Κομμουνιστικού Κόμματος Ελλάδας ο κ. Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Οδεύουμε προς τη λήξη της συζήτησης του εν λόγω νομοσχεδίου. Ως κόμμα και στις επιτροπές τοποθετηθήκαμε και αναλυτικά επί των άρθρων, αλλά και καταθέτοντας προτάσεις, αναδεικνύοντας, αν θέλετε, και ζητήματα σχετικά με τα ζητήματα που θίγει το νομοσχέδιο μέσω των άρθρων και των ρυθμίσεων που προωθούνται.

Έτσι, λοιπόν, συνοψίζοντας όλες αυτές οι ρυθμίσεις συνολικά είναι δοκιμασμένες. Η εφαρμογή τους έχει συμβάλει, όμως, στη διαμόρφωση αυτού του άθλιου δημόσιου συστήματος υγείας, απορρέουν ακριβώς από την πολιτική του κόστους-οφέλους που όλοι σας -όλα τα κόμματα, όλες οι κυβερνήσεις έως τώρα- έχετε ως ευαγγέλιο, παράλληλα της ενίσχυσης της ατομικής ευθύνης των ασθενών, της πιστής υλοποίησης των αντιλαϊκών δημοσιονομικών στόχων και της πολιτικής που τροφοδοτεί με πελάτες τους επιχειρηματίες της υγείας, αλλά και στη βαθύτερη προσαρμογή της λειτουργίας των δημόσιων μονάδων υγείας, με κριτήρια επιχειρηματικότητας. Είναι μια πολιτική την οποία όλα τα κόμματα υπηρετείτε και είναι η βασική αιτία που το δημόσιο σύστημα υγείας ασφυκτιά και πολλά τμήματα και εργαστήρια νοσοκομείων βρίσκονται στα πρόθυρα της κατάρρευσης.

Ακριβώς η καταψήφιση επί της αρχής του νομοσχεδίου, έχει ως κριτήριο, πέραν των άλλων που τοποθετούμαστε αρνητικά, ακριβώς αυτόν τον προσανατολισμό του και την ένταξή του στην αντιλαϊκή πολιτική που εφαρμόζει και η Κυβέρνηση της Νέας Δημοκρατίας, σε συνέχεια φυσικά όλων των προηγούμενων κυβερνήσεων.

Βέβαια, σε ορισμένα άρθρα που δεν γίνεται και καμμία φιλολαϊκή κοσμογονία τοποθετούμαστε θετικά, γιατί αφορούν είτε κάποιες ομάδες εργαζομένων, που θα έχουν μία ολιγόμηνη παράταση της εργασίας τους ή αφορούν ασθενείς οι οποίοι θα έχουν μια ελάχιστη προστασία.

Περνάω, κύριε Πρόεδρε, στις τροπολογίες. Δεν θα αναφερθώ πάλι στα γνωστά παράπονα, που εκφράζουν όλα τα κόμματα, αν θέλετε, για τον τρόπο με τον οποίο έρχονται οι τροπολογίες, που στην ουσία αλλοιώνεται η ψήφος στα συγκεκριμένα άρθρα των τροπολογιών, αφού μας εξαναγκάζετε να ψηφίζουμε στο σύνολο την τροπολογία, ψήφος η οποία αποτυπώνεται και στα άρθρο των τροπολογιών.

Όπως και να έχει, ξεκινάω με την τροπολογία με αριθμό 23/3 του Υπουργείου Υγείας, τα ζητήματα, δηλαδή, για τα μονοκλωνικά. Είναι αναγκαία τα φάρμακα; Ναι, φυσικά, δεν χωράει συζήτηση. Όμως, -αναφέρεται και μέσα- δεν υπάρχει δυνατότητα ελέγχου της διαδικασίας προμήθειας. Και μάλιστα είναι και αντιφατικό ότι αν δεν εγκρίνει η Ενιαία Αρχή Προμηθειών, τι θα γίνει με την επείγουσα ανάγκη προμήθειας των φαρμάκων αυτών που επικαλείται η συγκεκριμένη ρύθμιση; Και τρίτον, γιατί χωρίς διακήρυξη αλλά απευθείας διαπραγμάτευση; Στη βάση αυτών, εάν ήταν μόνο του το άρθρο, εμείς θα ψηφίζαμε «παρών».

Αναφορικά με το άρθρο 2 της ίδιας τροπολογίας, που αφορά την παράταση των συμβάσεων μίσθωσης έργου των εργαζομένων στον ΕΦΚΑ, θα ψηφίζαμε -αν ήταν χώρια- «παρών». Άρα, συνολικά στην τροπολογία ψηφίζουμε «παρών». Άποψή μας είναι και για τον ΕΦΚΑ ότι θα έπρεπε να υπάρχουν προσλήψεις μόνιμου προσωπικού με σταθερή σχέση εργασίας, γιατί ο ΕΦΚΑ μπορεί να επικαλείται ή ακούσαμε και τον κύριο Υπουργό, τον κ. Γεωργιάδη να λέει ότι συνάθροισαν αυτές τις συμβάσεις προκειμένου να αντιμετωπιστούν τα οξυμένα προβλήματα και να διεκπεραιωθούν οι συντάξεις που καθυστερούσαν, αλλά ο ΕΦΚΑ -με συγχωρείτε πάρα πολύ- έχει τεράστια προβλήματα και σε προσωπικό. Μην το ανοίξουμε αυτό το θέμα. Άρα, σε αυτή την τροπολογία στο σύνολο θα ψηφίσουμε «παρών».

Όσον αφορά την τροπολογία με γενικό αριθμό 24 και ειδικό 4, το πρώτο άρθρο θα το καταψηφίζαμε αν ήταν μόνο του. Είναι η πολλοστή φορά, δεύτερη μέσα σε -αν δεν κάνω λάθος- τρεις μήνες που έρχεται νέα παράταση. Από τον Νοέμβριο να θυμίσουμε στο ναυπηγείο δουλεύει ο ιδιώτης, παρ’ όλο που εκκρεμεί απόφαση περί της πτώχευσης για να περάσει στα χέρια κ.λπ.. Τι γίνεται τώρα; Αυτός έχει εργολαβίες, κάνει τη δουλειά του, παράλληλα τρέχει και η σύμβαση για το ναυτικό μας και το κράτος πληρώνει τους εργαζόμενους, τα ασφαλιστικά ταμεία κ.λπ.. Πού είναι τώρα οι Υπουργοί να μας απαντήσουν; Τι θα γίνει; Λήγουν οι συμβάσεις αυτών των εργαζομένων. Γιατί επικαλείται στη νέα παράταση -άκουσα και τον Υπουργό- την πληρωμή των εργαζομένων, τη σύμβαση για το ναυτικό. Όλα αυτά καλά, όμως ποια η προοπτική αυτών των εργαζομένων; Εδώ αναφέρεται ότι λήγουν οι συμβάσεις, άρα θα πεταχτούν στην ανεργία; Απολύονται; Θα μας απαντήσετε; Θα τους αναλάβει ο συγκεκριμένος ιδιώτης που έχει ή που θα αναλάβει τη λειτουργία των ναυπηγείων; Εδώ θέλει μια απάντηση. Φυσικά και οι εργαζόμενοι είναι σε αναστάτωση και θέλουν να μάθουν το τι μέλλει γενέσθαι. Οσονούπω τελειώνει σε δύο μήνες. Θα πρέπει να απολυθούν προφανώς. Περιμένουν μια απάντηση σε αυτό. Δεν γίνεται να περνάνε έτσι. Πρέπει να απαντήσετε, ανεξάρτητα αν είστε του Υπουργείου Υγείας, αλλά βάζετε την υπογραφή σας. Συνεννοηθείτε με τον κ. Θεοχάρη να σας πει, αν οι ερωτήσεις αυτές που κάνουμε ή να σας πει τις απαντήσεις στις ερωτήσεις που κάνουμε και να μας τις μεταφέρετε ή ας έρθει ο κ. Θεοχάρης εδώ να απαντήσει. Δεν γίνεται έτσι.

Το δεύτερο άρθρο αφορά τις μειώσεις ΦΠΑ κ.λπ.. Εμείς λέμε ότι είναι μέτρα στο πλαίσιο των δημοσιονομικών αντοχών της οικονομίας. Δεν προσφέρουν -γιατί άκουσα και τις αιτιάσεις- καμμία ουσιαστική ανακούφιση στους πληττόμενους αγροτοπαραγωγούς. Ακούσαμε για τα τρακτέρ, το σιλό, τις αντλίες, τα μηχανήματα που ο ΦΠΑ από 24% θα πάει στο 13%, εξαιρώντας ρητά τα εξαρτήματα αυτών από τη ρύθμιση. Πρόκειται για εμπαιγμό, κοροϊδία στους αγρότες, που είναι εκτεθειμένοι στο τεράστιο κόστος παραγωγής και απροστάτευτοι στις συνέπειες των καταστροφών. Ειλικρινά το λέμε και το έχουμε καταθέσει και με προτάσεις νόμων, με τροπολογίες, το διεκδικούν οι ίδιοι οι αγρότες χρόνια τώρα, μια σειρά από αιτήματα που έχουν να κάνουν αφ’ ενός μεν με στόχο την ανακούφιση τους και κατ’ επέκταση της μείωσης του κόστους παραγωγής των καλλιεργειών, των αγροτικών προϊόντων που παράγουν. Και λέμε, για παράδειγμα, γιατί δεν καταργείτε το ΦΠΑ στα είδη λαϊκής κατανάλωσης; Καταργείστε το ΦΠΑ. Έχουμε καταθέσει και τροπολογίες, έχουμε καταθέσει και προτάσεις νόμου και πάει λέγοντας. Το διεκδικούν εκατοντάδες σωματεία, ομοσπονδίες κ.λπ..

Επίσης, μείωση του κόστους παραγωγής των αγροτών, αφορολόγητο πετρέλαιο, μείωση και πλαφόν στην τιμή του ηλεκτρικού ρεύματος, κατάργηση του χαρατσιού των ανανεώσιμων πηγών ενέργειας, κατοχύρωση εγγυημένων τιμών που να εξασφαλίζουν εισόδημα επιβίωσης από βιοπαλαιστές αγρότες. Τα γνωρίζετε, κύριε Πρόεδρε, διότι διατελέσατε και εσείς Υπουργός.

**ΠΡΟΕΔΡΕΥΩΝ (Γεώργιος Γεωργαντάς):** Τα γνωρίζω, αλλά είναι άσχετο από την τροπολογία.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Δεν είναι άσχετα. Θα μπορούσε με αυτόν τον τρόπο, καταργώντας τον ΦΠΑ για παράδειγμα, αφ’ ενός μεν για το σύνολο του λαού και των λαϊκών στρωμάτων -καταργώντας εννοώ το ΦΠΑ- να εξασφαλίσει μια ελάφρυνση και από την άλλη μεριά για τους ίδιους τους αγρότες φυσικά που είναι και αυτοί πελάτες -να το πούμε έτσι- του σουπερμάρκετ κ.λπ..

Όσον αφορά το ΦΠΑ, στους μεγαλοαγρότες επιστρέφεται. Άλλοι πληρώνουν ή δεν πληρώνουν και άλλοι έχουν το πρόβλημα της επιβίωσης. Άρα, λοιπόν, τα μέτρα αυτά είναι κοροϊδία. Δεν πρόκειται να βοηθήσουν τους αγροτοπαραγωγούς, όπως ειπώθηκε από τους Υπουργούς και γι’ αυτό εμείς θα ψηφίσουμε «παρών».

**ΠΡΟΕΔΡΕΥΩΝ (Γεώργιος Γεωργαντάς):** Έχει ζητήσει για ένα λεπτό τον λόγο ο κύριος Υπουργός για μια νομοτεχνική βελτίωση.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Κύριε Πρόεδρε, καταθέτω ένα έγγραφο με νομοτεχνικές βελτιώσεις για ενημέρωση των συναδέλφων.

Ευχαριστώ.

(Στο σημείο αυτό ο Υπουργός Υγείας κ. Μιχαήλ Χρυσοχοΐδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελ. 549)

ΑΛΛΑΓΗ ΣΕΛΙΔΑΣ

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πείτε μας. Να μας πει, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ας διανεμηθεί. Έχει μετά και ομιλία. Αν πρέπει να πει κάτι, θα το πει. Έτσι κι αλλιώς εκκρεμεί η ομιλία του.

Συνεχίζουμε με τον ειδικό αγορητή του ΠΑΣΟΚ - Κινήματος Αλλαγής κ. Ιωάννη Τσίμαρη.

**ΙΩΑΝΝΗΣ ΤΣΙΜΑΡΗΣ:** Κύριε Πρόεδρε, κύριε Υπουργέ, αγαπητοί συνάδελφοι, θα τοποθετηθώ για τις τροπολογίες που έχουν κατατεθεί. Στην τροπολογία με γενικό αριθμό 23 και ειδικό 3 για τα μονοκλωνικά θα ψηφίσουμε θετικά, καθώς και στις παρατάσεις των συμβάσεων για την κάλυψη αναγκών του ηλεκτρονικού Εθνικού Φορέα Κοινωνικής Ασφάλισης.

Όσον αφορά την παράταση για την ολοκλήρωση -όπως λέει εδώ- του προγράμματος ναυπήγησης του ταχέως περιπολικού κατευθυνόμενων βλημάτων υποπλοίαρχος «Βλαχάκος», θέλουμε να επισημάνουμε ότι πρέπει επιτέλους να δοθεί ένα τέλος στο πρόγραμμα και να παραδοθεί η εν λόγω πυραυλάκατος. Θα πρέπει να εγγυηθεί το ΓΕΕΘΑ ότι δεν θα απαιτηθεί άλλη παράταση και επιπλέον χρηματοδότηση μέχρι την ολοκλήρωση της ναυπήγησης. Γιατί με τον όρο «ολοκλήρωση του προγράμματος ναυπήγησης» που έθεσε στον τίτλο του το παρόν άρθρο σημαίνει ότι υποχρεούται να τηρήσει τη λήψη της υπ’ όψιν παράτασης και να υπάρξει ολοκλήρωση του προγράμματος. Το ερώτημα που θέτουμε είναι αν την 1η Ιανουαρίου του 2024 δεν έχουν ολοκληρωθεί οι εργασίες επί της έβδομης τορπιλακάτου, πώς σχεδιάζει η Κυβέρνηση να αντιμετωπίσει την κατάσταση αυτή; Σχεδιάζει πάλι να υπογράψει νέα σύμβαση;

Όσον αφορά το άρθρο του τομέα οικονομικών, θα πούμε ότι είμαστε θετικοί στη μείωση στο 13% του ΦΠΑ που χρησιμοποιείται στη γεωργία, κτηνοτροφία και δασοκομία, προφανώς για τη στήριξη, κυρίως, των αγροτών, γιατί έχουμε μεγάλες καταστροφές της παραγωγής από τις περιβαλλοντικές καταστροφές από τις πυρκαγιές και τις πλημμύρες. Όπως βλέπουμε και θετικά το δεύτερο σκαλοπάτι στον συντελεστή του 4%. Βέβαια θα πρέπει να σας υπενθυμίσουμε την πρότασή μας για στοχευμένη μεταφορά των τροφίμων στον υπερμειωμένο συντελεστή για την προστασία της αγοραστικής δύναμης των πολιτών, αλλά και την παράταση του μειωμένου συντελεστή ΦΠΑ στον τουρισμό, την εστίαση και τις μεταφορές, αφού αυτό δεν περιλαμβάνεται στο προσχέδιο του προϋπολογισμού του 2024.

Αγαπητοί συνάδελφοι, παρ’ όλο που στα περισσότερα άρθρα του νομοσχεδίου εμείς θα ψηφίσουμε «ναι» και θα είμαστε θετικοί, επί της αρχής θα καταψηφίσουμε, γιατί έχουμε μια διαφορετική φιλοσοφία, έχουμε μια διαφορετική στόχευση. Η στόχευση την οποία εμείς έχουμε για βελτίωση, αναβάθμιση του συστήματος υγείας για την πραγματική του μεταρρύθμιση, δεν αναδεικνύεται με αυτό το νομοσχέδιο. Ευελπιστούμε στο προσεχές μέλλον να υλοποιήσετε τις υποσχέσεις σας για πραγματικές μεταρρυθμίσεις. Θα είμαστε εδώ.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει ο ειδικός εισηγητής του ΣΥΡΙΖΑ, κ. Ανδρέας Παναγιωτόπουλος.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Άκουσα την κ. Ράπτη να λέει: «Καμαρώνουμε για την Μπελαρά, γιατί κρατάει υψηλά τη σημαία της Ελλάδος». Και εμείς καμαρώνουμε και χειροκροτούμε.

Αλλά δεν καμαρώνουμε, όμως τη σημαία στη Θεσσαλία γιατί είναι λασπωμένη και δεν κυματίζει. Δεν καμαρώνουμε την ελληνική σημαία στον Έβρο γιατί κάηκε. Δεν καμαρώνουμε την ελληνική σημαία στην Εύβοια, στη Ρόδο. Δεν καμαρώνουμε την ελληνική σημαία, που να προστατεύει το παιδί του Καστελόριζου και να μην περιθάλπεται υπό την τουρκική σημαία, λοιπόν.

Και ήθελα εδώ να κάνω και μια επισήμανση στον κ. Βελόπουλο. Ο Ελληνισμός και ο πατριωτισμός, η ορθοδοξία δεν κινδυνεύουν ούτε από τους Τούρκους ούτε από τους μουσουλμάνους ούτε από αυτούς που αποκαλεί λαθρομετανάστες. Κινδυνεύουν από την ανυπαρξία ελληνικού κράτους, από την ανυπαρξία υποδομών, από την ανυπαρξία κράτους πρόνοιας, από την κοροϊδία και από το κλέψιμο ημών των Ελλήνων υποθάλπεται ο Ελληνισμός.

Δεν συνεχίζω, όμως, άλλο γιατί πέρασε η ώρα.

Θέλω να πω ομολογήθηκε τελικά ότι η ενιαία λίστα χειρουργείων, διότι παιδεύουμε από τα προχτές τον κ. Θεμιστοκλέους να το πει, ότι είναι πανελλαδική τελικά. Δεν μπορούμε σε αυτό να συμφωνήσουμε, παρά τα χειρουργεία που θα λειτουργήσουν και θα ομαλοποιηθεί η κατάσταση μόνο εάν γίνουν προσλήψεις, μόνο εάν λειτουργήσουν στο 100% οι χειρουργικές κλίνες. Με 40% κλειστές τις χειρουργικές κλίνες σε ένα νοσοκομείο δεν πρόκειται να δούμε άσπρη μέρα, ό,τι και να κάνουμε με τις λίστες.

Είχα κάνει και μία επισήμανση, κύριε Υπουργέ αν θυμάστε για τα απογευματινά χειρουργεία, που νομοθετήθηκαν πέρσι. Δεν έχει λειτουργήσει αυτό. Αλλά αν λειτουργήσει θα είναι στην ενιαία λίστα; Θα έχουμε δύο κατηγορίες ασθενών; Αυτών που πληρώνουν και αυτών που δεν πληρώνουν; Είναι προς διερεύνηση και προβληματισμό δικό σας.

Βγαίνοντας νωρίτερα έξω στον καφέ, είδα όλα τα κανάλια, το «MEGA», τον «ALPHA», όλα να δείχνουν νοσοκομεία με προβλήματα. Στη Μυτιλήνη λέει στάζει ούρα η οροφή πάνω στον κόσμο. Έδειχναν χημειοθεραπευτικά τμήματα τα οποία κολυμπάνε στο νερό και στις βρωμιές. Και άλλα, ένα σωρό απερίγραπτα, με βασικότερο και κυριότερο τα χημειοθεραπευτικά τμήματα. Εκεί είναι η κατάντια της αξιοπρέπειας του ανθρώπου όχι μόνο στα προβληματικά νοσοκομεία, αλλά και σε αυτά που υποτίθεται ότι δουλεύουν καλά. Και σε εμάς, δεν ξέρω αν έτυχε σε κανέναν -να μην τύχει ποτέ-, να πάει άνθρωπό του για χημειοθεραπεία. Χάνει την αξιοπρέπειά του ο άνθρωπος. Αυτό το βάζω επ’ ευκαιρίας δοθείσης γενικότερα ως προβληματισμό για το Εθνικό Σύστημα Υγείας που έχουμε καθ’ ότι ο καρκίνος καλπάζει, σε λίγο ένας στους τρεις θα έχει καρκίνο και αντιλαμβάνεστε ότι αυτό είναι ένα κομμάτι, που θα πρέπει να έχει ξεχωριστή θέση στο Εθνικό Σύστημα Υγείας. Το βάζω ειλικρινά ως προβληματισμό.

Μου έφυγε ο Υπουργός. Θέλω να του πω το εξής: στο Αγρίνιο τηλεφωνούσαν οι εργαζόμενοι και είπαν του διοικητή να σταματήσει το διαγωνισμό αυτόν που κάνει για να πάρει εργολάβο στην καθαριότητα, στη φύλαξη κ.λπ., διότι το είπε ο Υπουργός, λέει. Ο Υπουργός, λέει, μπορεί να λέει ό,τι θέλει και αυτές είναι πολιτικές κουβέντες της Βουλής, λέει. Εγώ δεν έχω εδώ πέρα στα χέρια μου τίποτα για να σταματήσω κανέναν διαγωνισμό. Άρα μπαίνει ένα σοβαρότατο ζήτημα. Προχωράνε οι διαγωνισμοί εν εξελίξει και έχουμε και καινούργιους για την καθαριότητα, για τη φύλαξη ή βάζουμε τέρμα στη διαδικασία αυτή; Πρέπει να απαντηθεί και η διάθεση έρχεται σε τελική ανάλυση σήμερα. Να το προβλέψουμε εδώ, να μην το προβλέψουμε; Ποια είναι η πολιτική σας βούληση;

Τώρα όσον αφορά τις τροπολογίες, τι να πω. Εδώ ειλικρινά νιώθουμε τόσο άσχημα. Πρώτον, δεν μας τις δώσανε. Ψάχνουμε εκεί, κάτι βρήκαμε. Δεν τα βρήκα όλα. Τουλάχιστον έρχεται η τροπολογία. Δεν πρέπει να μας την δώσετε, να καταλάβουμε και να την διαβάσουμε κιόλας; Δεύτερον, με τον τρόπο που έρχονται την τελευταία στιγμή δεν υπάρχει κανείς εδώ να απαντήσει. Άντε να βρεις ότι τούτο, τον εθνικό φορέα ηλεκτρονικού…Φαντάσου να μην είχα σχέση. Αυτοί που δεν έχουν σχέση δεν μπορούν να καταλάβουν τι είναι ο ΕΦΚΑ εδώ.

Αυτό με τα μονοκλωνικά έγινε και την προηγούμενη φορά. το συζητήσαμε επισταμένα. Τα μονοκλωνικά δεν έχουν να προσφέρουν τίποτα σήμερα στην καταπολέμηση του κορωνοϊού. Άρα σε αυτό θα ψηφίσουμε κατά. Όπως και στον ΕΦΚΑ, για τους λογιστές, δικηγόρους και όλον αυτόν τον «συρφερτό» που μαζέψατε εκεί πέρα για να κουκουλώσουν το σύστημα των εκκρεμών συντάξεων. Γιατί δεν είναι έτσι τόσο ωραία τα πράγματα εκεί. Εκεί δίνονται συντάξεις όπου για τον ΟΓΑ αν θέλετε να μάθετε, κύριε Υπουργέ, οι τέσσερις στους δέκα δεν δικαιούνται σύνταξης και στην εκκαθάριση εκ των υπαλλήλων και των αρμοδίων του ΕΦΚΑ θα δείτε ότι θα έρθουν σε τρία ή σε τέσσερα ή σε πέντε χρόνια να του πουν φέρ’ τα πίσω γιατί τότε δεν δικαιούσαι σύνταξη.

Στο άλλο που φέρνετε τώρα με τους πλοίαρχους, τους υποπλοίαρχους και τα πολεμικά ναυτικά, είναι μια τροπολογία που έρχεται και ξανάρχεται για να καλύψουν τις μισθοδοσίες των εργαζομένων σε συνέχεια της συμφωνίας του 2016 ουσιαστικά, όπου προκύπτουν και ερωτήματα. Δηλαδή, για τα ναυπηγεία Ελευσίνας πανηγύριζε η Κυβέρνηση. Ο Άδωνις μάλιστα είχε βγάλει και φωτογραφίες εκεί, του είχαν δωρίσει ένα πορτρέτο που τον είχε πεντάμορφο εκεί, οι εργαζόμενοι, λέει, και είχαν λυθεί όλα. Συνεχίζουμε να πληρώνουμε; Έως πότε θα πληρώνουμε; Δεν μπορούμε λοιπόν και σε αυτό να συναινέσουμε όπως αντιλαμβάνεστε. Γι’ αυτό θα ψηφίσουμε «παρών» σε αυτό και ελπίζω να μην ξανάρθουν τέτοια θέματα ή αν έρχονται τουλάχιστον να είναι στην ώρα τους.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο κ. Θεμιστοκλέους για ένα λεπτό.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Ευχαριστώ, κύριε Πρόεδρε.

Τρεις παρατηρήσεις όσον αφορά το ρεπορτάζ, που μεταφέρατε στην Αίθουσα σχετικά με την κατάσταση των νοσοκομείων. Να πούμε ότι οι κτηριακές εγκαταστάσεις των νοσοκομείων είναι πεπαλαιωμένες λόγω και της ηλικίας που έχουν χτιστεί τα νοσοκομεία. Για πρώτη φορά όμως στη χώρα θα δοθεί πάνω από 1 δισεκατομμύριο στην ανακαίνιση των νοσοκομείων. Ξαναλέω, το νούμερο είναι 1 δισεκατομμύριο. Είναι από το ταμείο ανάκαμψης και ανθεκτικότητας και από το ΕΣΠΑ για την ανακαίνιση των νοσοκομείων, που ποτέ αυτό δεν είχε γίνει. Σήμερα δεν θέλω να πω αναλυτικά, αλλά υπήρξαν σημεία του ρεπορτάζ που έδειχναν κρεβάτια τα οποία είναι για τον ΟΔΔΗΧ, είναι για καταστροφή. Δεν ήταν καν στον προαύλιο χώρο του νοσοκομείου και τα οποία είναι για καταστροφή, όχι για χρήση. Και μάλιστα ήταν και σε ένα από τα τμήματα που εσείς είπατε ότι ήταν το χημειοθεραπευτικό. Δεν έχει κάποια σημασία. Θα απαντηθούν από τους διοικητές των νοσοκομείων.

Η λίστα χειρουργείων, το ξεκαθαρίζω και τώρα, δεν αλλάζει τίποτα από τη διαδικασία, που εσείς ψηφίσατε και φέρατε το 2016 που ήταν ορθή. Απλώς διορθώνουμε μια διαδικασία που ήταν σε χαρτί και την κάνουμε ψηφιακή. Η λίστα παραμένει στον χειρουργό και παραμένει στο νοσοκομείο. Σε καμμία περίπτωση δεν θα ζητήσει από κανέναν πολίτη ασθενή να μεταφερθεί σε άλλη επαρχία για να χειρουργηθεί. Το ξεκαθαρίζω και τώρα.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ο εισηγητής της Νέας Δημοκρατίας έχει τον λόγο, κ. Διονύσιος Ακτύπης.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ, κύριε Πρόεδρε.

Κατ’ αρχάς νομίζω ότι με το νομοσχέδιο δεν θα ασχοληθώ. Ούτως η άλλως εμείς το ψηφίζουμε το νομοσχέδιο, το έχουμε πει αναλυτικά και στις επιτροπές και εδώ.

Θέλω να αναφερθώ σε ορισμένα ζητήματα, τα οποία ακούστηκαν σε αυτήν την Αίθουσα και κυρίως να σταθώ σε ορισμένες τοποθετήσεις συναδέλφων, κυρίως της Αντιπολίτευσης.

Κατ’ αρχάς να πούμε ότι στις επιτροπές καλέσαμε τους φορείς. Όλοι οι φορείς και η ΠΟΕΔΗΝ -εκτός και αν δεν συμφωνείτε τώρα με την ΠΟΕΔΗΝ και είσαστε μόνο με τη ΟΕΝΓΕ- είδαν θετικά το νομοσχέδιο. Τελικά, αποδεικνύεται ότι μάλλον πρέπει να ζείτε σε ένα δικό σας κόσμο. Έχετε φτιάξει ένα δικό σας κόσμο και δεν ακούτε τι ακριβώς λέει η κοινωνία έξω η οποία συμφωνεί με αυτό το οποίο φέρνουμε. Και σε τελική ανάλυση αυτό το νομοσχέδιο δεν είναι το τελικό νομοσχέδιο, που θα φέρει τις μεταρρυθμίσεις στην υγεία. Θα ακολουθήσουν και άλλα νομοσχέδια, τα οποία θα λύσουν τα ζητήματα. Αυτό είναι ένα νομοσχέδιο το οποίο ρυθμίζει επείγουσες αν θέλετε καταστάσεις που υπάρχουν, για να μπορέσουμε να βελτιώσουμε τον χώρο της υγείας.

Κύριε Παναγιωτόπουλε, είστε και συνάδελφος και τα λέτε πάρα πολύ ωραία. Πραγματικά αν ήσασταν και στην προηγούμενη Βουλή θα ήταν ακόμα καλύτερα τα πράγματα, γιατί τα λέτε πολύ όμορφα. Αλλά ξέρετε τι συμβαίνει; Νομίζετε ότι έχετε έρθει από παρθενογένεση εδώ και εσείς και το ΠΑΣΟΚ - Κίνημα Αλλαγής και ότι τελικά εσείς δεν κυβερνήσατε τη χώρα τα προηγούμενα τεσσεράμισι χρόνια.

Να σας πω επί τροχάδην σε τι κατάσταση αφήσατε την υγεία.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Τα προ-προηγούμενα.

**ΔΙΟΝΥΣΙΟΣ ΑΚΤΥΠΗΣ:** Όχι, όχι. Μην μου λέτε για τα μνημόνια και τα υπόλοιπα.

Ακούστε, καταγγελίες της ΠΟΕΔΗΝ για τις εφημερίες: Τριτοκοσμικές εικόνες νοσοκομείων σε εμπόλεμη ζώνη. Βλέπουμε φωτογραφίες με πάνω από εκατό ράντζα στους διαδρόμους του «Αττικόν». Χωρίς χημειοθεραπεία οι ασθενείς. Το ίδιο κι εδώ.

Για πάμε να δούμε: Όπως ισχυρίζεται το Προεδρείο της ΠΟΕΔΗΝ, ασθενείς καταγγέλλουν πως στο «Αττικόν» δεν υπάρχουν χημειοθεραπευτικά φάρμακα, με αποτέλεσμα να αναβάλλονται προγραμματισμένα ραντεβού για χημειοθεραπείες. Επειδή είδα ότι έχετε ευαισθησία με τις χημειοθεραπείες.

Παρακάτω: Την ίδια στιγμή στη ναυαρχίδα του ΕΣΥ -το «Αττικόν» το ξέρετε πολύ καλά, γιατροί είμαστε και οι δύο, είναι ένα από τα μεγαλύτερα νοσοκομεία- εδώ και τρία χρόνια είναι χαλασμένος ο μαγνητικός τομογράφος, με αποτέλεσμα οι ασθενείς να είναι αναγκασμένοι να πηγαίνουν είτε σε ιδιωτικά διαγνωστικά κέντρα, είτε σε άλλα νοσοκομεία και να κάνουν την εξέτασή τουςπολλές φορές για λίγα ευρώ. Οι αξονικοί τομογράφοι είναι εκτός λειτουργίας, λόγω βλάβης.

Αυτά ήταν το 2018. Δεν ήταν το 2015, το 2016, το 2017. Ήταν το 2018. Είχατε μπροστά σας τέσσερα χρόνια για να τα διορθώσετε. Δεν διορθώσατε, όμως, τίποτα.

Μας εγκαλείτε για το γεγονός ότι όταν ήρθαμε, με το που αναλάβαμε τη διακυβέρνηση, μας πέτυχε η πανδημία και βρήκαμε ένα σύστημα υγείας ξεχαρβαλωμένο για το οποίο δεν κάνατε τίποτα για να το διορθώσετε και τελικά το διαλύσατε τελείως. Εμείς προσπαθούσαμε να το συμμαζέψουμε, έχοντας να αντιμετωπίσουμε και μια πανδημία. Γι’ αυτό νομίζω ότι δεν είναι σωστό τουλάχιστον γιατροί, οι οποίοι είναι Βουλευτές, να μιλάνε κατ’ αυτόν τον τρόπο. Αυτό θέλω να σας πω.

Σχετικά με την Ψυχιατρική Κλινική του Ευαγγελισμού: Καταγγελίες Σιώρα για ράντζα και πληρότητα 200%.

Επειδή άκουσα και για το παιδάκι το οποίο πήγε απέναντι στην Τουρκία, σας λέω το εξής: Παιδιά πεθαίνουν περιμένοντας να εγχειριστούν στο Νοσοκομείο Παίδων «Αγία Σοφία». Δύο παιδιά -να μην πω ονόματα- περίμεναν να χειρουργηθούν και δεν κατάφεραν να χειρουργηθούν γιατί η λίστα ήταν μεγάλη στο «Αγία Σοφία». Αυτά τα λέω επειδή μας λέγατε ότι δεν υπήρχαν λίστες τότε κι εσείς είχατε λύσει όλα τα προβλήματα και οι λίστες παρουσιάστηκαν σήμερα.

Δεν θα μιλήσω για το ΠΑΣΟΚ γιατί θα μου πουν ότι το 2009 και το 2010 είχαμε μπει στα μνημόνια και ήταν δύσκολη περίοδος τότε: Ραντεβού ένα χρόνο για εγχείρηση καταρράκτη στο ΠΑΓΝΗ, στις 10-9-2010. Ένας μήνας αναμονή για μια επέμβαση, στις 5-1-2011.

Θα σας μιλήσω για το 1999 που ούτε μνημόνια υπήρχαν, ούτε τίποτα. Κοιτάξτε τι λέει ο επιμελητής μιας ουρολογικής κλινικής: «Εδώ και έναν χρόνο δανειζόμαστε, χωρίς αντίτιμο, τα μηχανήματα από την εταιρεία που τα εισάγει, με μόνη υποχρέωση από τη δική μας πλευρά να αγοράζουμε από αυτή τα αναλώσιμα. Τα μηχανήματα τα έχουμε στη διάθεσή μας μόνο μία ημέρα την εβδομάδα, όχι όμως και κάθε εβδομάδα, διότι η εταιρεία τα δανείζει και σε άλλα νοσοκομεία της χώρας και υπάρχει περίπτωση να τα κρατήσει περισσότερο για κάποιο άλλο νοσοκομείο. Όταν στις καλοκαιρινές διακοπές έκλειναν οι εταιρείες, έκλειναν και τα χειρουργεία. Τα περίφημα αυτά μηχανήματα κοστίζουν 7 με 8 εκατομμύρια δραχμές, αλλά η διοίκηση του νοσοκομείου από την πλευρά της κάνει ό,τι μπορεί, αλλά δεν έχει αρκετά κονδύλια». Αυτά λέχθησαν το 1999.

Δεν θέλω να κάνουμε σύγκριση του σήμερα με το τότε και δεν νομίζω ότι περιποιεί τιμή να πούμε ότι οι ευθύνες που μπορεί να έχουμε και να διορθώσουμε το Εθνικό Σύστημα Υγείας είναι να πούμε τι γινόταν τότε, οπότε εμείς να δικαιολογήσουμε το σήμερα. Σε καμμία περίπτωση. Όμως, ξέρετε, είμαστε γιατροί και έχουμε περάσει μέσα από τα νοσοκομεία και έχουμε ζήσει το σύστημα και το πώς το λειτουργούσατε. Λέτε: «εμείς φέραμε το ΕΣΥ». Ναι, φέρατε το ΕΣΥ, φτιάξατε τα κέντρα υγείας και δεν είχαν γιατρούς μέσα. Δούλευαν με αγροτικούς γιατρούς ή με φοιτητές ιατρικής. Κάποια στιγμή δεν υπήρχε γιατρός μέσα στα κέντρα υγείας και σιγά-σιγά άρχισαν να μπαίνουν κάποιοι γενικοί γιατροί όταν άρχισαν να βγαίνουν στην Ελλάδα και σήμερα έχουμε κάποιους γιατρούς.

Επομένως, δεν είναι λογικό να λέμε σήμερα ότι όλα τα κακά έχουν γίνει επί Νέας Δημοκρατίας, όταν δεν βρέθηκε και τίποτα έτοιμο και προσπαθούμε σήμερα να διορθώσουμε όλα αυτά τα κακώς κείμενα, τα οποία βρέθηκαν επί των ημερών σας. Αυτά ήθελα να πω και να σας τα επισημάνω λιγάκι.

Από την άλλη πλευρά, η κ. Λινού είπε ότι ξυπνούν οι Έλληνες και φοβούνται μήπως πάνε σε κάποιο άλλο νοσοκομείο. Επί των ημερών σας, κύριε Παναγιωτόπουλε, ήταν πολύ σίγουροι και ασφαλείς όταν ξεκινούσαν την ημέρα τους ότι αν θα τους χρειαστεί νοσοκομείο, θα ήταν, όπως σας είπα και προηγουμένως, στα νοσοκομεία όλα τέλεια.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώνουμε τη συζήτηση με την ομιλία του Υπουργού Υγείας κ. Χρυσοχοΐδη.

Κύριε Υπουργέ, έχετε τον λόγο για δέκα λεπτά.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Ευχαριστώ πολύ, κύριε Πρόεδρε.

Ευχαριστώ όλους και όλες τους συναδέλφους και τις συναδέλφισσες για τις παρατηρήσεις τους, ακόμα και αυτούς οι οποίοι, ως συνήθως, προβάλλουν ισχυρισμούς οι οποίοι πραγματικά δεν έχουν καμμία σχέση με την πραγματικότητα. Όμως, αυτός είναι ο διάλογος στη Βουλή και οφείλουμε να στεκόμαστε εδώ και να απαντάμε.

Ξεκινώντας θα ήθελα να πω πως όλες οι πτέρυγες της Βουλής περιέγραψαν το Εθνικό Σύστημα Υγείας περίπου ως μια κόλαση. Και, μάλιστα, κάποιοι, που έχουν κυβερνήσει και τη χώρα για τετραετίες, πενταετείς ή δεκαετίες περιγράφουν την κόλαση, χωρίς να επικαλούνται τον παράδεισό τους, όμως. Ας σοβαρευτούμε πιστεύω. Ας μιλήσουμε για ένα σύστημα υγείας στο οποίο οι συνάδελφοι, οι φίλοι σας, οι ψηφοφόροι σας, οι ψηφοφόροι μας, οι φίλοι μας, οι συμπολίτες μας, όλοι νοσηλεύονται σε όλο το Εθνικό Σύστημα Υγείας.

Μάλιστα, γιατρέ, όπως ξέρετε, οι πιο δύσκολες και ευαίσθητες επεμβάσεις, όλα τα οικολογικά περιστατικά, τα νευροχειρουργικά, πολλά πράγματα δύσκολα γίνονται μόνο στα δημόσια νοσοκομεία. Τα άλλα τα πιο soft και light γίνονται στα ιδιωτικά.

Άρα τι είναι αυτό το πράγμα διαρκώς όλα τα πολιτικά κόμματα να καταριούνται ένα σύστημα υγείας το οποίο κάθε χρόνο νοσηλεύει εκατομμύρια συμπολίτες μας και θεραπεύει προβλήματα από αυτά που περιγράψατε εσείς και από αυτά που είδα εγώ χθες και κατήργησα έναν διοικητή, μέχρι μια σειρά ζητήματα που έχουν σχέση με τη χρηματοδότηση. Όμως, τι πολιτική είναι αυτή; Κατάρες σε ένα σύστημα που καθημερινά φιλοξενεί δεκάδες χιλιάδες Έλληνες και τους θεραπεύει.

Νομίζω ότι δεν είναι απλώς άδικο, αλλά είναι μια κατηγορία σε βάρος και των ανθρώπων που εργάζονται εκεί μέσα σκληρά. Κι εγώ συναντώ κάθε μέρα εργαζόμενους, γιατρούς και νοσηλευτές που δίνουν τον εαυτό τους μέσα σε δύσκολες συνθήκες και ταυτόχρονα χωρίς να έχουν την ανάλογη οικονομική αμοιβή που θα έπρεπε να έχουν.

Πρόκειται μάλιστα για το σύστημα υγείας το οποίο διαχειρίστηκε την πανδημία την οποία κάποιοι από εσάς την αρνείστε και κατηγορείτε τις κυβερνήσεις όλου του κόσμου, κατηγορείτε τους επιστήμονες όλου του κόσμου ότι δεν υπήρξε πανδημία, ότι δεν έγινε τίποτε, ότι κακώς εμβολιάστηκαν δισεκατομμύρια άνθρωποι στον πλανήτη. Θα έπρεπε να πεθάνουμε για να κάνουμε το χατίρι κάποιων άλλων. Θα έπρεπε να πεθάνουν εκατομμύρια άνθρωποι για να κάνουν το χατίρι κάποιων οι οποίοι αντιλαμβάνονται τον κόσμο με θεωρίες συνωμοσίας.

Δόθηκε, λοιπόν, η μάχη και οι άνθρωποι έμειναν ζωντανοί και η κοινωνία στάθηκε όρθια και υγειονομικά και κοινωνικά και οικονομικά. Όλη αυτή την περίοδο, τα δύο χρόνια περίπου της πανδημίας, χρηματοδοτήθηκε η χώρα και η κοινωνία με τεράστια ποσά προκειμένου να σταθούμε όρθιοι. Και έγινε αυτό.

Τώρα, για πρώτη φορά, στη διαδρομή μου -εγώ αυτό αντιλαμβάνομαι και αυτό ξέρω- διατίθενται 1,2 δισεκατομμύριο ευρώ για να ανακαινιστούν όλα τα νοσοκομεία της χώρας και τα κέντρα υγείας στο πλαίσιο του Ταμείου Ανάκαμψης. Έχει ξαναγίνει αυτό ποτέ; Υπήρξε τέτοια πολιτική; Επίσης, αυτή τη στιγμή διατίθενται αρκετές εκατοντάδες εκατομμύρια για να ψηφιοποιηθούν όλες οι διαδικασίες της υγείας και να μπορέσουν έτσι οι πολίτες να απολαύσουν υπηρεσίες γρήγορα, αποτελεσματικά, χωρίς γραφειοκρατία και οι θεραπείες να είναι ακόμα πιο αποτελεσματικές.

Έχει πολλά προβλήματα το Εθνικό Σύστημα Υγείας, που τα βλέπω εδώ καθημερινά, που έχω την ευθύνη που μου ανέθεσε ο Πρωθυπουργός και προς την κατεύθυνση αυτή θέλω να εργαστούμε.

Και σας παρακαλώ, κυρία Κωνσταντοπούλου, επειδή μου αποδώσατε κάτι για το οποίο ειλικρινώς εκπλήσσομαι, ότι εγώ εδώ στη Βουλή ή έξω μιλάω για τη «ΔΙΑΣ» ή δεν ξέρω για τι άλλο μιλάω. Ποτέ.

Από τη μέρα που ανέλαβα Υπουργός Υγείας αυτό είναι το δεύτερο νομοσχέδιο που φέρνω. Σε λίγες μέρες, είναι θέμα ωρών μάλλον, θα κατατεθεί και τρίτο νομοσχέδιο, θα βγει στη διαβούλευση για τη δημιουργία δεκαεπτά μονάδων αυξημένης φροντίδας για τα εγκεφαλικά. Η χώρα δεν έχει δίκτυο, δεν έχει μονάδες αυξημένης φροντίδας για να αντιμετωπίσουν εξήντα χιλιάδες εγκεφαλικά που συμβαίνουν κάθε χρόνο.

Φέραμε στο Υπουργικό Συμβούλιο -και ήδη τρέχουμε- το θέμα του ΕΚΑΒ και τον εκσυγχρονισμό του και είχαμε μια συζήτηση εδώ το καλοκαίρι, κυρίες και κύριοι συνάδελφοι. Θυμάστε που λέγατε για τους πυροσβέστες και τους στρατιωτικούς και τους οδηγούς; Σας παρακαλώ πολύ να κάνετε μια έρευνα στις τοπικές κοινωνίες, να δείτε αυτοί οι άνθρωποι, οι επαγγελματίες στρατιωτικοί, οδηγοί τι προσέφεραν στις τοπικές κοινωνίες και πόσο αμβλύνθηκαν τα προβλήματα, δεν λύθηκαν πλήρως. Ή οι μηχανές ΕΚΑΒ που στείλαμε στη Σύρο, στη Νάξο και σε διάφορα άλλα νησιά, πόσο άλλαξαν το τοπίο των πρώτων βοηθειών στις περιοχές αυτές.

Δεύτερο ζήτημα. Το θέμα που σχετίζεται με την τροπολογία για τα αντιϊκά φάρμακα. Έχει έρθει στη Βουλή. Ήρθε πράξη νομοθετικού περιεχομένου από την υπηρεσιακή κυβέρνηση, η οποία προμηθεύτηκε κατά τη διάρκεια των εκλογών έναν αριθμό αντιϊκών και ήρθε εδώ και έγινε νόμος, εδώ τον ψηφίσαμε.

Πολλές χώρες στην Ευρώπη συμμετέχουν στο «JOINT PROCUREMENT». Η Ελλάδα δεν συμμετέχει σε αυτό, αλλά δεν έχει καμμία σημασία, η ίδια τιμή είναι των φαρμάκων. Δεν έχει καμμία διαφορά. Σύμβαση γίνεται, στο Ελεγκτικό Συνέδριο πάει, από την Αρχή Δημοσίων Συμβάσεων παίρνει άδεια, δεν υπάρχει κάτι το οποίο να σκιάζει και να κάνουμε εδώ συζητήσεις τώρα.

Άκουσα την Ελληνική Λύση να λέει ότι δεν χρειάζονται τα αντιϊκά, διότι δεν έχουμε COVID. Κάνετε λάθος. Δυόμισι χιλιάδες αντιϊκά φάρμακα την εβδομάδα χρειαζόμαστε, διότι αυτή τη στιγμή έχουμε μια πολύ μεγάλη αύξηση των κρουσμάτων και, όπως ξέρετε, αυτά τα φάρμακα τα παίρνουν άνθρωποι οι οποίοι είναι ευάλωτοι ή είναι από μια ηλικία και πάνω και πραγματικά, κατά τους γιατρούς, κατά τον ΠΟΥ, κατά τον ΕΜΑ, τον Ευρωπαϊκό Οργανισμό Φαρμάκων, πρέπει να χορηγούνται.

Τρίτο ζήτημα, υπάρχουν μια σειρά από ρυθμίσεις στο νομοσχέδιο που αφορούν την λειτουργία του Εθνικού Συστήματος Υγείας, όπως η λίστα χειρουργείου. Σας εξήγησε προηγουμένως ο κ. Θεμιστοκλέους, ως έμπειρος, γιατρός πώς θα λειτουργήσει όλη αυτή η υπόθεση. Κυρίως είναι θέμα διαφάνειας και είναι και θέμα εξυπηρέτησης των πολιτών.

Και θέλω να σας πω και κάτι ακόμη, επειδή πολλοί προδιαγράφουν την πολιτική μας. Δεν έχουμε σκοπό να επιβαρύνουμε κανέναν πολίτη. Δεν έχουμε σκοπό να πληρώσει ούτε ένα λεπτό του ευρώ ο πολίτης για την περίθαλψή του. Να τελειώνουμε με αυτό. Θα κάνουμε, όμως, ό,τι είναι δυνατόν προκειμένου όλοι να έχουν πρόσβαση στις υπηρεσίες υγείας, όλοι να είναι ίσοι ενώπιον αυτού του συστήματος και βεβαίως όλοι οι άνθρωποι κατά το δυνατόν ανάλογα με την πάθησή τους να θεραπεύονται. Αυτό δεν είναι απλά μια δήλωση, είναι μια πολιτική που υπηρετούμε και θέλουμε να υπηρετήσουμε.

Είπε κάτι ο κ. Πολάκης εδώ και θέλω να του πω ότι κάνει λάθος διεύθυνση. Πολλές λάθος διευθύνσεις κάνει, άλλα απόψε έκανε μια λάθος διεύθυνση και έφυγε. Αναφέρομαι σε αυτό που έχει σχέση με την ηλεκτρονική εφαρμογή για τα φάρμακα. Ναι, αναζητώ εδώ και καιρό τρόπο να έχουμε μια εικόνα καθαρή για το ποια φάρμακα είναι σε έλλειψη και ποια φάρμακα είναι σε περίσσευμα. Και από τη μέρα που ήρθα εδώ, ανέλαβα το Υπουργείο, πήρα τρεις φορές αποφάσεις για απαγόρευση εξαγωγών, γιατί πρέπει να προστατεύσουμε την υγεία των Ελλήνων πολιτών. Και τώρα αυτό το επόμενο είναι η διαφάνεια, η γνώση, η πληροφόρηση, η ενημέρωση και η εξυπηρέτηση των πολιτών.

Τι εννοώ; Να κάνουμε ένα σύστημα όπου όλοι οι παράγοντες του φαρμάκου, δηλαδή ο ΕΟΦ, το Υπουργείο, οι φαρμακαποθήκες, η φαρμακοβιομηχανία, τα φαρμακεία, όλοι θα είναι online συνδεδεμένοι, έτσι ώστε να ξέρει από τον Υπουργό μέχρι τον πολίτη ποια φάρμακα υπάρχουν, ποια όχι, ποια έχουν ισοδύναμο, ποια όχι, ποιες δραστικές ουσίες υπάρχουν, ποιες όχι και ποιες είναι οι επιλογές του πολίτη. Και δεν πληρώσαμε, γι’ αυτό λέω για τη λάθος διεύθυνση του κ. Πολάκη, ούτε ένα ευρώ ούτε πρόκειται να πληρώσουμε ούτε ένα ευρώ για όλα αυτά. Για να τελειώνουμε, λοιπόν και με αυτό. Και αυτό είναι μια προνομία που μπορεί να αποκτήσει σε ένα, ενάμιση μήνα ο Έλληνας πολίτης να μπορεί μέσα από το κινητό του τηλέφωνο και μια εφαρμογή να βλέπει αν το φάρμακο του υπάρχει ή αν υπάρχει το ισοδύναμο. Ποιος διαφωνεί με αυτό;

Και μια άλλη ακόμα πολύ σημαντική ρύθμιση που σχετίζεται με την αποστολή ακριβών φαρμάκων, των φαρμάκων υψηλού κόστους, τα ΦΥΚ όπως λέγονται, από τα φαρμακεία του ΕΟΠΥΥ, όπου ξεροσταλιάζουν άνθρωποι άρρωστοι έξω από τα φαρμακεία για να πάρουν το φάρμακό τους. Πολλά από αυτά τα φάρμακα είναι πανάκριβα. Πολλά από αυτά τα φάρμακα είναι και ευαίσθητα, γιατί χρειάζονται ψυγείο, θέλουν ειδικές συσκευασίες. Όλα αυτά, λοιπόν, θα αποστέλλονται στο σπίτι του κάθε πολίτη ή στο νοσοκομείο ή όπου πρόκειται να κάνει μια θεραπεία, μια χημειοθεραπεία. Αυτό θα εφαρμοστεί την 1-1-24 από τον ΕΟΠΥΥ, έτσι ώστε εκατόν είκοσι περίπου χιλιάδες άνθρωποι να απαλλαγούν από αυτή την ταλαιπωρία, την οποία υφίστανται και στην υγεία τους, αλλά και στην αξιοπρέπεια τους.

Και ένα τελευταίο θέμα. Κοιτάξτε. Είχα πει και το πρωί ότι η πολιτική και οι πολιτικοί υπάρχουν για να υπηρετούν το λαό, την πατρίδα, τη χώρα, την κοινωνία μέσα από δραστηριότητες και πράξεις. Δεν υπηρετείται η πατρίδα απλώς και μόνο με τα λόγια και τη ρητορική. Και έχω εργαστεί πάρα πολύ, τουλάχιστον στη μεθόριο, από διάφορες θέσεις για να υπηρετήσω και την ασφάλεια της πατρίδας μας και να λύσουμε και κοινωνικά ζητήματα, όπως ήταν το μεταναστευτικό. Αναφέρθηκα το πρωί στη Μόρια. Η Μόρια δεν είναι αστυνομικό ζήτημα ούτε ζήτημα ασφάλειας. Είναι κοινωνικό ζήτημα. Χιλιάδες ψυχές διαχειρίζεται κανείς και εγώ τις διαχειρίστηκα με μεγάλη ευαισθησία, προκειμένου να μην αφήσουμε στο δρόμο πάνω από δέκα χιλιάδες ανθρώπους, οι οποίοι στεγάστηκαν μέσα σε μια εβδομάδα. Αυτό είναι κοινωνικό έργο. Ούτε έργο αστυνομικό είναι ούτε ασφάλειας έργο, άμα λέτε αυτό.

Αναφέρεστε στο Καστελόριζο. Γιατί άραγε υπάρχει κανείς εδώ μέσα που είναι περισσότερο ευαίσθητος για το Καστελόριζο απ’ ότι κάποιοι άλλοι; Γιατί άραγε στο Καστελόριζο δεν υπήρξε άμεση ανταπόκριση από τις αρμόδιες υπηρεσίες της χώρας, από το ΕΚΑΒ δηλαδή, από το συντονιστικό κέντρο έτσι ώστε να γίνει άμεσα αεροδιακομιδή του παιδιού; Στις 16.02΄ υπήρξε κλήση. Αμέσως έγινε συντονισμός για να σηκωθεί εναέριο μέσο, για να γίνει αεροδιακομιδή. Και ο γιατρός ακύρωσε μετά από είκοσι δύο λεπτά ακριβώς.

Σε τι συνίσταται η παραμέληση και η αγνόηση ενός παιδιού σε τόσο ευαίσθητο μέρος; Δεν υπάρχει τέτοια περίπτωση.

Θέλω να σας πω και κάτι ακόμα. Ελπίζω ότι σε λίγους μήνες -λέω «ελπίζω», γιατί κινούνται οι διαδικασίες και ελπίζω να μην έχουμε προβλήματα διαδικαστικά- η Ελλάδα θα αποκτήσει επτά βάσεις ελικοπτέρων και αεροπλάνων σε όλη τη χώρα, έτσι ώστε και η έρευνα - διάσωση από τη μια, που είναι λίγα περιστατικά, αλλά κυρίως η αεροδιακομιδή μέσω του ΕΚΑΒ να γίνονται γρήγορα, αποτελεσματικά, ταχύτατα και να φτάνει στην πόρτα του νοσοκομείου ένα ελικόπτερο με τον ασθενή μέσα, τους γιατρούς, τους πιλότους και όποιους άλλους χρειάζονται, έτσι ώστε να λύσουμε ένα ακόμη μεγάλο ζήτημα στη χώρα.

Με αυτά τα λόγια θέλω να κλείσω την αποψινή μας συζήτηση.

Σας ευχαριστώ όλους και όλες. Νομίζω ότι κάθε φορά που συζητάμε τα κοινωνικά θέματα και εμείς αντλούμε απόψεις και προτάσεις και ερεθίσματα και εσείς βεβαίως ενημέρωση και πληροφόρηση για τις θέσεις μας.

Κύριε Πρόεδρε, ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Υγείας: «Ρυθμίσεις για την αντιμετώπιση της πανδημίας του κορωνοϊού COVID-19, την ενίσχυση της προστασίας της δημόσιας υγείας και των υπηρεσιών υγείας, το ηλεκτρονικό σύστημα παρακολούθησης της διακίνησης φαρμάκων, την Ενιαία Λίστα Χειρουργείων και άλλες επείγουσες διατάξεις»

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, είκοσι οκτώ άρθρα, δύο τροπολογίες, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Γεωργαντάς):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Γεωργαντάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Ρυθμίσεις για την αντιμετώπιση της πανδημίας του κορωνοϊού COVID-19, την ενίσχυση της προστασίας της δημόσιας υγείας και των υπηρεσιών υγείας, το ηλεκτρονικό σύστημα παρακολούθησης της διακίνησης φαρμάκων, την Ενιαία Λίστα Χειρουργείων και άλλες επείγουσες διατάξεις |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 3 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΝΑΙ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 28 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Υπ Τροπ. 23/3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Υπ Τροπ. 24/4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς το σχέδιο νόμου του Υπουργείου Υγείας: «Ρυθμίσεις για την αντιμετώπιση της πανδημίας του κορωνοϊού COVID-19, την ενίσχυση της προστασίας της δημόσιας υγείας και των υπηρεσιών υγείας, το ηλεκτρονικό σύστημα παρακολούθησης της διακίνησης φαρμάκων, την Ενιαία Λίστα Χειρουργείων και άλλες επείγουσες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 573α)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος και ώρα 22.27΄ λύεται η συνεδρίαση για αύριο, ημέρα Πέμπτη 5 Οκτωβρίου 2023 και ώρα 8.45΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**