Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΚΖ΄

Δευτέρα, 25 Σεπτεμβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. O Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον νόμο 3126/2003 «Ποινική Ευθύνη των Υπουργών», όπως ισχύουν την 21-9-2023, ποινική δικογραφία που αφορά στον πρώην Αναπληρωτή Υπουργό Υγείας Βασίλειο Κοντοζαμάνη, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:   
 α) Προς τον Υπουργό Δικαιοσύνης, με θέμα: «Δυνατότητα παράτασης ισχύος του πίνακα επιτυχόντων του 1ου διαγωνισμού εισαγωγής στην Εθνική Σχολή Δικαστικών Λειτουργών εκπαιδευόμενων για τις θέσεις δικαστικών υπαλλήλων του κλάδου Γραμματέων», σελ.   
 β) Προς τον Υπουργό Υγείας:   
 i. με θέμα: «Μείζον πρόβλημα η υποστελέχωση του Γενικού Νοσοκομείου Ρεθύμνου για την υγεία και την ασφάλεια των πολιτών», σελ.   
 ii. με θέμα: «Συνεχίζεται η έλλειψη ακτινολόγων στο Παναρκαδικό Νοσοκομείο Τρίπολης», σελ.   
 iii. με θέμα: «Να παρθούν τώρα μέτρα για την υγεία και την περίθαλψη του λαού της Θεσσαλίας», σελ.   
 iv. με θέμα: «Εξαιρετικά αναγκαία η στήριξη της ψυχικής υγείας των πληγέντων από τις καταστροφικές πυρκαγιές και πλημμύρες», σελ.   
 γ) Προς τον Υπουργό Εθνικής Άμυνας:   
 i. με θέμα: «Πρόθεση της ΕΕ να χρηματοδοτήσει περαιτέρω τη στρατιωτική υποστήριξη της Ουκρανίας», σελ.   
 ii. με θέμα: « Έκτακτα μέτρα στήριξης των οπλιτών θητείας που επλήγησαν από πυρκαγιές και πλημμύρες», σελ.   
 δ) Προς τον Υπουργό Κλιματικής Κρίσης και Πολιτικής Προστασίας:   
 i. με θέμα: « Έρευνα για την κατάληξη των 1,7 δις ευρώ του προγράμματος "ΑΙΓΙΣ"», σελ.   
 ii. με θέμα: «Οι δηλώσεις του Πρωθυπουργού στη ΔΕΘ για τη Θεσσαλία και την Πολιτική Προστασία», σελ.   
 iii. με θέμα: «Οι πλημμύρες στη Θεσσαλία και ειδικότερα στον Παλαμά Καρδίτσας και η κατάσταση του μηχανισμού Πολιτικής Προστασίας», σελ.   
 ε) Προς τον Υπουργό Ανάπτυξης, με θέμα: «Διαδικασία Αναθεώρησης Κανονισμού Λειτουργίας της Βιομηχανικής Περιοχής Θεσσαλονίκης (ΒΙ.ΠΕ.Θ)», σελ.   
 στ) Προς την Υπουργό Εσωτερικών, με θέμα: «Για τον αποκλεισμό εκατοντάδων παιδιών από τους βρεφονηπιακούς σταθμούς και τα Κέντρα Δημιουργικής Απασχόλησης Παιδιών (ΚΔΑΠ) στον Δήμο Ηρακλείου», σελ.   
 ζ) Προς τον Υπουργό Παιδείας, Θρησκευμάτων και Αθλητισμού:   
 i. με θέμα: «Τραγικά τα προβλήματα των ελλείψεων σε προσωπικό στα ειδικά σχολεία, στην παράλληλη στήριξη και στα τμήματα ένταξης», σελ.   
 ii. με θέμα: «Μέτρα για το ασφαλές άνοιγμα των σχολείων και σχολών στη Θεσσαλία», σελ.   
 η) Προς τον Υπουργό Εθνικής Οικονομίας και Οικονομικών, με θέμα: «Στήριξη των δανειοληπτών στην πλημμυροπαθή Θεσσαλία καθώς και του αγροτικού τομέα», σελ.   
 θ) Προς την Υπουργό Κοινωνικής Συνοχής και Οικογένειας:   
 i. με θέμα: «Χιλιάδες βρέφη και νήπια σε κίνδυνο, σε ιδιωτικούς βρεφονηπιακούς σταθμούς που, με ευθύνη της Κυβέρνησης, δεν πληρούν τις σύγχρονες προδιαγραφές πυρασφάλειας και κτιριακής επάρκειας», σελ.   
 ii. με θέμα: «Υλοποίηση του προγράμματος «Σχολικά Γεύματα» με καθολική κάλυψη όλων των μαθητών», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεως Διαρκούς Επιτροπής:

Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Υποδομών και Μεταφορών «Κύρωση του Πρόσθετου Πρωτοκόλλου της Σύμβασης επί του Συμβολαίου για τη Διεθνή Μεταφορά Εμπορευμάτων Οδικώς (CMR) σχετικά με το Ψηφιακό Δελτίο Παράδοσης», σελ.

ΠΡΟΕΔΡΕΥΟΝΤΕΣ

ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΠΛΑΚΙΩΤΑΚΗΣ Ι. , σελ.

ΟΜΙΛΗΤΕΣ

Α. Επί διαδικαστικού θέματος:  
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΠΛΑΚΙΩΤΑΚΗΣ Ι. , σελ.   
  
Β. Επί των επικαίρων ερωτήσεων:  
 ΒΑΡΤΖΟΠΟΥΛΟΣ Δ. , σελ.   
 ΒΙΛΙΑΡΔΟΣ Β. , σελ.   
 ΔΑΓΚΑ Π. , σελ.   
 ΔΕΛΒΕΡΟΥΔΗΣ Κ. , σελ.   
 ΔΕΛΗΣ Ι. , σελ.   
 ΖΑΧΑΡΑΚΗ Σ. , σελ.   
 ΘΕΜΙΣΤΟΚΛΕΟΥΣ Μ. , σελ.   
 ΘΡΑΣΚΙΑ Ο. , σελ.   
 ΚΕΦΑΛΟΓΙΑΝΝΗΣ Ι. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΜΠΡΟΥΛΗΣ Γ. , σελ.   
 ΛΙΒΑΝΙΟΣ Θ. , σελ.   
 ΜΑΝΗ-ΠΑΠΑΔΗΜΗΤΡΙΟΥ Ά. , σελ.   
 ΜΕΤΑΞΑΣ Κ. , σελ.   
 ΜΙΧΑΗΛΙΔΟΥ Δ. , σελ.   
 ΜΠΟΥΓΑΣ Ι. , σελ.   
 ΟΙΚΟΝΟΜΟΠΟΥΛΟΣ Τ. , σελ.   
 ΠΑΠΑΔΟΠΟΥΛΟΣ Ν. , σελ.   
 ΠΑΠΑΝΑΣΤΑΣΗΣ Ν. , σελ.   
 ΠΕΤΡΑΛΙΑΣ Α. , σελ.   
 ΣΥΝΤΥΧΑΚΗΣ Ε. , σελ.   
 ΤΟΥΡΝΑΣ Ε. , σελ.   
 ΦΩΤΙΟΥ Θ. , σελ.   
 ΧΗΤΑΣ Κ. , σελ.   
 ΧΝΑΡΗΣ Ε. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΚΖ

Δευτέρα 25 Σεπτεμβρίου 2023

Αθήνα, σήμερα στις 25 Σεπτεμβρίου 2023, ημέρα Δευτέρα και ώρα 14.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του A΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν εισέλθουμε στη συζήτηση του σημερινού δελτίου των επικαίρων ερωτήσεων επιτρέψτε μου να σας πληροφορήσω ότι με έγγραφό του ο Γενικός Γραμματέας Νομικών και Οικονομικών Θεμάτων ενημερώνει το Σώμα τα εξής: Με την παρούσα σας ενημερώνουμε σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου τη Δευτέρα 25 Σεπτεμβρίου 2023 ότι οι επίκαιρες ερωτήσεις που θα συζητηθούν είναι οι εξής:

Οι υπ’ αριθμόν 140/18-9-2023 και 141/18-9-2023 επίκαιρες ερωτήσεις θα απαντηθούν από την Υπουργό Κοινωνικής Συνοχής και Οικογένειας κ. Σοφία Ζαχαράκη.

Η υπ’ αριθμόν 129/13-9-2023 επίκαιρη ερώτηση που απευθύνεται προς την ίδια Υπουργό δεν θα απαντηθεί λόγω αναρμοδιότητας.

Η υπ’ αριθμόν 136/18-9-2023 επίκαιρη ερώτηση θα απαντηθεί από τον Αναπληρωτή Υπουργό Εσωτερικών κ. Θεόδωρο Λιβάνιο.

Η υπ’ αριθμόν 118/11-9-2023 επίκαιρη ερώτηση θα απαντηθεί από τον Υφυπουργό Εθνικής Οικονομίας και Οικονομικών κ. Αθανάσιο Πετραλιά.

Οι υπ’ αριθμόν 133/16-9-2023 και 135/18-9-2023 επίκαιρες ερωτήσεις θα απαντηθούν από τον Υφυπουργό Εθνικής Άμυνας κ. Ιωάννη Κεφαλογιάννη.

Οι υπ’ αριθμόν 134/18-9-2023 και 138/18-9-2023 επίκαιρες ερωτήσεις θα απαντηθούν από την Υφυπουργό Παιδείας και Θρησκευμάτων και Αθλητισμού κ. Δόμνα Μαρία Μιχαηλίδου.

Οι υπ' αριθμόν 124/12-9-2023 και 131/14-9-2023 επίκαιρες ερωτήσεις θα απαντηθούν από τον Υφυπουργό Υγείας κ. Δημήτριο Βαρτζόπουλο.

Η υπ’ αριθμόν 123/12-9-2023 επίκαιρη ερώτηση και η υπ’ αριθμόν 376/8-8-2023 ερώτηση κατ’ άρθρο 130 παράγραφος 5 του Κανονισμού της Βουλής θα απαντηθούν από τον Υφυπουργό Υγείας κ. Μάριο Θεμιστοκλέους.

Η υπ’ αριθμόν 144/18-9-2023 επίκαιρη ερώτηση θα απαντηθεί από την κ. Άννα Μάνη - Παπαδημητρίου.

Η υπ’ αριθμόν 142/18-9-2023 επίκαιρη ερώτηση θα απαντηθεί από τον Υφυπουργό Δικαιοσύνης κ. Ιωάννη Μπούγα.

Οι υπ’ αριθμόν 128/13-9-2023, 146/18-9-2023 και 148/18-9-2023 επίκαιρες ερωτήσεις θα απαντηθούν από τον Υφυπουργό Κλιματικής Κρίσης και Πολιτικής Προστασίας κ. Ευάγγελο Τουρνά.

Ξεκινάμε, λοιπόν, με την πέμπτη με αριθμό 142/18-9-2023 επίκαιρη ερώτηση δεύτερου κύκλου του Βουλευτή Πιερίας της Κοινοβουλευτικής Ομάδας της Νίκης κ. Κομνηνού Δελβερούδη προς τον Υπουργό Δικαιοσύνης, με θέμα: «Δυνατότητα παράτασης ισχύος του πίνακα επιτυχόντων του 1ου διαγωνισμού εισαγωγής στην Εθνική Σχολή Δικαστικών Λειτουργών εκπαιδευόμενων για τις θέσεις δικαστικών υπαλλήλων του κλάδου γραμματέων».

Στην ερώτηση θα απαντήσει ο Υφυπουργός Δικαιοσύνης κ. Ιωάννης Μπούγας.

Ορίστε, κύριε Δελβερούδη, έχετε τον λόγο.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ πολύ, κύριε Πρόεδρε.

Αξιότιμε, κύριε Υφυπουργέ, με την με αριθμό 5282/6-3-2023 Κοινή Υπουργική Απόφαση των Υπουργών Οικονομικών και Δικαιοσύνης προκηρύχθηκε ο πρώτος διαγωνισμός για την εισαγωγή στην Εθνική Σχολή Δικαστικών Λειτουργών εκπαιδευομένων, που πρόκειται να καταλάβουν θέσεις δικαστικών υπαλλήλων του κλάδου Γραμματέων. Ολοκληρώθηκε στις 20 Ιουνίου του 2023. Οι προκηρυχθείσες θέσεις ήταν τριακόσιες έντεκα συνολικά. Ο αριθμός των επιτυχόντων ήταν συνολικά χίλιοι τριακόσιοι έντεκα. Ήδη κατά πολύ μεγαλύτερος από τις προκηρυχθείσες θέσεις.

Ακολούθως εντός του ίδιου έτους και δη στις 30 Αυγούστου 2023 με την με αριθμό 44165/2023 Κοινή Υπουργική Απόφαση των Υπουργών Εθνικής Οικονομίας και Οικονομικών και Δικαιοσύνης προκηρύχθηκε δεύτερος διαγωνισμός για την πλήρωση διακοσίων είκοσι τεσσάρων νέων θέσεων δικαστικών υπαλλήλων, ο οποίος έχει ορισθεί να διεξαχθεί για το πρώτο στάδιο των γραπτών εξετάσεων στις 30 Σεπτεμβρίου και 1η Οκτωβρίου του 2023 και για το δεύτερο στάδιο εντός του μηνός Νοεμβρίου του 2023.

Δεδομένου ωστόσο ότι η ανάγκη για ταχύτατη στελέχωση των δικαστηρίων της χώρας μας με κατάλληλα εκπαιδευμένους δικαστικούς υπαλλήλους για τις θέσεις των γραμματέων μέσα από την Εθνική Σχολή Δικαστικών Λειτουργών είναι ιδιαιτέρως μεγάλη, αλλά και επειδή στη σχετική νομοθεσία δεν προβλέπεται η διενέργεια δεύτερου διαγωνισμού μέσα στο ίδιο έτος, θα ήταν σκόπιμο και για λόγους εξοικονόμησης κρατικών δαπανών οι νέες προκηρυχθείσες θέσεις να καλυφθούν άμεσα από τους επιτυχόντες του πρώτου εισαγωγικού διαγωνισμού.

Κατόπιν τούτου ερωτάσθε, κύριε Υφυπουργέ: Για ποιο λόγο προκηρύχθηκε νέος διαγωνισμός, εφόσον θα μπορούσαν οι νέες προκηρυχθείσες θέσεις να καλυφθούν άμεσα από τον πίνακα επιτυχόντων του πρώτου διαγωνισμού. Γιατί δηλαδή, να διεξαχθεί δεύτερος διαγωνισμός μέσα στο ίδιο έτος αφού ο αριθμός των επιτυχόντων του πρώτου διαγωνισμού υπερκαλύπτει τον αριθμό των προκηρυχθεισών με τον δεύτερο διαγωνισμό θέσεων, τη στιγμή μάλιστα που και οι ανάγκες στελέχωσης των δικαστηρίων ήταν εξαρχής γνωστές στο Υπουργείο Δικαιοσύνης;

Συνεπεία αυτής της απόφασης της Κυβέρνησης, πολλοί από τους ήδη επιτυχόντες στον πρώτο διαγωνισμό θα αναγκαστούν να υποβληθούν ξανά στην ίδια διαδικασία, να προβούν σε σημαντικά έξοδα για δεύτερη φορά μέσα σε διάστημα μόλις πέντε μηνών αλλά και ο κρατικός προϋπολογισμός κυρίως θα επιβαρυνθεί άνευ λόγου με επιπρόσθετες δαπάνες.

Γιατί λοιπόν δεν παρατάθηκε η ισχύς του πίνακα επιτυχόντων του πρώτου εισαγωγικού διαγωνισμού ώστε να καλυφθούν άμεσα οι νέες θέσεις από τους εναπομείναντες χίλιους από τον πρώτο διαγωνισμό επιτυχόντες σύμφωνα με τη σειρά επιτυχίας τους;

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Τον λόγο έχει ο κ. Μπούγας.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Ευχαριστώ, κύριε Πρόεδρε.

Μου δίνεται η ευκαιρία, ίσως αξιοποιώντας και τον χρόνο της δευτερολογίας μου, να πω δυο λόγια για το πώς το Υπουργείο Δικαιοσύνης έχει οργανώσει για τα επόμενα δύο χρόνια τη στελέχωση των δικαστικών υπηρεσιών με την πρόσληψη αλλά και εκπαίδευση δικαστικών υπαλλήλων.

Για την κάλυψη των οργανικών κενών σε θέσεις δικαστικών υπαλλήλων το Υπουργείο Δικαιοσύνης θα προσλάβει με τρεις διαγωνισμούς εξακόσιους δικαστικούς υπαλλήλους, οι οποίοι σύμφωνα με το νόμο εκπαιδεύονται από την Εθνική Σχολή Δικαστών ώστε να μπορούν με επάρκεια να εκτελούν τα καθήκοντά τους. Η εκπαίδευση περιλαμβάνει την προεισαγωγική εκπαίδευση, τον εισαγωγικό διαγωνισμό και το στάδιο κατάρτισης.

Ήδη, κύριε Πρόεδρε και κύριοι συνάδελφοι, τους προηγούμενους μήνες από Απρίλιο ως τον Ιούνιο του τρέχοντος έτους διενεργήθηκε ο πρώτος εισαγωγικός διαγωνισμός για την πλήρωση τριακοσίων έντεκα θέσεων κατηγορίας ΠΕ, ΤΕ, ΔΕ. Οι επιτυχόντες του διαγωνισμού έχουν ήδη εγγραφεί στην Εθνική Σχολή Δικαστικών Λειτουργών σύμφωνα με τη σειρά επιτυχίας τους και μαθαίνω ότι ήδη χθες ολοκλήρωσαν την εκπαίδευσή τους στο πρώτο στάδιο και από 2 Οκτωβρίου θα συνεχίσουν στο δεύτερο στάδιο κατάρτισης, την πρακτική άσκηση, στις δικαστικές υπηρεσίες των δικαστηρίων Αθηνών, Πειραιώς και Θεσσαλονίκης. Και με το νέο δικαστικό έτος θα αναλάβουν τα καθήκοντά τους, εκπληρώνοντας τον προγραμματισμό τους σε διορισμούς δικαστικών υπαλλήλων του Υπουργείου για τα έτη 2021-2023.

Επίσης, με προκήρυξη η οποία δημοσιεύθηκε στο τεύχος ΑΣΕΠ του Φύλλου της Εφημερίδας Κυβερνήσεως 30-8-2023 προκηρύχθηκε ο δεύτερος διαγωνισμός για την εισαγωγή διακοσίων είκοσι τεσσάρων εκπαιδευόμενων που πρόκειται να καταλάβουν θέσεις δικαστικών υπαλλήλων του κλάδου γραμματέων των κατηγοριών ΠΕ και ΤΕ. Το πρώτο στάδιο του διαγωνισμού έχει οριστεί για το επόμενο Σαββατοκύριακο 30 Σεπτεμβρίου και 1 Οκτωβρίου του 2023 και το δεύτερο στάδιο εντός του Νοεμβρίου του τρέχοντος έτους.

Οι επιτυχόντες του διαγωνισμού θα εγγραφούν στην Εθνική Σχολή Δικαστικών Λειτουργών και αναμένεται να ξεκινήσουν την κατάρτιση τους στις 2 Ιανουαρίου του 2024. Η ολοκλήρωση της εκπαίδευσής τους και η ανάληψη των καθηκόντων τους θα πραγματοποιηθεί το δεύτερο εξάμηνο του επόμενου έτους, εκπληρώνοντας τον προγραμματισμό του Υπουργείου Δικαιοσύνης για το έτος 2024. Τέλος το 2024 αναμένεται να προκηρυχθεί ο τρίτος εισαγωγικός διαγωνισμός. Αυτά σε ό,τι αφορά τον προγραμματισμό –επαναλαμβάνω- για την πρόσληψη και εκπαίδευση των δικαστικών υπαλλήλων από το Υπουργείο Δικαιοσύνης για τα επόμενα έτη.

Η παροχή εκπαίδευσης, κύριοι συνάδελφοι, σε δικαστικούς υπαλλήλους χρηματοδοτείται από το Ταμείο Ανάκαμψης και Ανθεκτικότητας και παρέχεται, όπως προείπα, από την Εθνική Σχολή Δικαστικών Λειτουργών. Έχει δε ενταχθεί στο Πρόγραμμα SUB 4 για την εκπαίδευση των υποψηφίων σπουδαστών και δικαστικών υπαλλήλων και SUB 6 για την εκπαίδευση εκπαιδευτών για τους δικαστικούς υπαλλήλους. Το εν λόγω έργο έχει διάρκεια από 1-2-2023 έως και 31-12-2025 και προϋπολογισμό 8.800.000 ευρώ με φορέα υλοποίησης –επαναλαμβάνω- την Εθνική Σχολή Δικαστών, η οποία αναλαμβάνει να εκτελέσει το έργο και να μπορέσει να διασφαλίσει την επίτευξη των ρυθμίσεων των οροσήμων και των στόχων, σύμφωνα με τους όρους ένταξης στο Ταμείο Ανάκαμψης και Ανθεκτικότητας.

Και εδώ έρχομαι στην ουσία της ερώτησής σας που αποτελεί και την απάντησή μου. Αν δείτε το κείμενο της απόφασης ένταξης, αλλά και τον σχετικό νόμο –είναι ο ν.4871/2021- θα διαπιστώσετε ότι προβλέπεται ρητά ως όρος της χρηματοδότησης του έργου η διενέργεια αποκλειστικά όχι ενός, αλλά τριών προ εισαγωγικών εκπαιδεύσεων α, β και γ εκπαιδευτικής σειράς, συνολικά εξακοσίων καταρτιζόμενων δικαστικών υπαλλήλων με την πρόβλεψη για εισαγωγή και εκπαίδευση εκατόν εξήντα επιπλέον σπουδαστών λόγω μη έκδοσης Πράξεως Υπουργικού Συμβουλίου για το έτος 2024 και το 2025 ή των ισοβαθμιών που θα προκύψουν ενδεχομένως.

Ως εκ τούτου η χρηματοδότηση του έργου αυτού βάσει της πράξης ένταξης και του νόμου τελεί υπό τους δεσμευτικούς όρους τους οποίους σας προανέφερα, δηλαδή, τη διενέργεια τριών διαγωνισμών έτσι ώστε να μην υπάρχει πίνακας από τον οποίο να μπορούμε να αντλήσουμε επιτυχόντες και να μην χρειαστεί να κάνουμε δεύτερο ή τρίτο διαγωνισμό.

Αυτή λοιπόν, κύριε συνάδελφε, είναι η απάντηση στο ερώτημά σας. Δεσμευόμαστε από τους όρους του νόμου και της πράξης ένταξης και δεν υπάρχει δυνατότητα άντλησης –επαναλαμβάνω- από τον πίνακα του πρώτου διαγωνισμού των δικαστικών υπαλλήλων που αναφέρετε, των διακοσίων είκοσι τεσσάρων για το επόμενο έτος.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον κύριο Υπουργό.

Τον λόγο έχει ο κ. Δελβερούδης για τρία λεπτά για την δευτερολογία του.

**ΚΟΜΝΗΝΟΣ ΔΕΛΒΕΡΟΥΔΗΣ:** Απ’ ό,τι κατάλαβα, κάνατε ανακοίνωση με ποιο τρόπο το Υπουργείο έχει προγραμματίσει τις προσλήψεις και με ποιον τρόπο έχει προγραμματίσει και τις επιμορφωτικές καταρτίσεις των επιτυχόντων. Βέβαια αυτό δεν μπορώ να το θεωρήσω ως απάντηση, αλλά ούτε βέβαια ξέρουμε αν αυτοί που λαμβάνουν μέρος έχουν γνώση αυτής της διαδικασίας. Ένα είναι αυτό.

Και δεύτερον ξέρουμε πολύ καλά πως παραβλέπεται ο νόμος του ότι δεν προβλέπεται η διενέργεια δεύτερου διαγωνισμού μέσα στο ίδιο έτος σύμφωνα με το άρθρο 551 του ν.4871/2021 όπως προστέθηκε και με το άρθρο 22 του ν.5001/2022. Εάν αυτό θεωρείτε ότι θα μπορούσε να παραβλεφθεί εξαιτίας της χρηματοδότησης -όπως είπατε- δεν μπορώ να το γνωρίζω αυτή τη στιγμή.

Βέβαια για τους ανθρώπους που συμμετείχαν σε έναν διαγωνισμό -και εμείς έχουμε δεχθεί τις εύλογες απορίες τους- δηλαδή, τους χίλιους ανθρώπους οι οποίοι ήταν επιτυχόντες μεν αλλά δεν προσλήφθηκαν και δεν εισήλθαν στη δυνατότητα να μπορέσουν να καλύψουν τις επόμενες διακόσιες είκοσι τέσσερις θέσεις που προκηρύξατε, παρ’ όλο που ήταν επιτυχόντες, εμείς αφουγκραζόμαστε την αγωνία τους και γι’ αυτό και βρισκόμαστε εδώ και σας ρωτάμε αυτές τις εύλογες απορίες, οι οποίες φαντάζομαι δεν έγιναν γνωστές. Φαντάζομαι ότι θα γνωρίζετε πως έχουν καταφύγει ενώπιον του Συμβουλίου της Επικρατείας για να ακυρώσουν τη νέα προκήρυξη.

Εκτός αυτού, τον Ιούλιο, δηλαδή πολύ πριν την προκήρυξη του δεύτερου διαγωνισμού, απεστάλη στο Υπουργείο σας η με αριθμό πρωτοκόλλου 4366 επιστολή των εναπομεινάντων χιλίων από τον πρώτο διαγωνισμό επιτυχόντων, οι οποίοι σας ζητούσαν ακρόαση για να σας παραθέσουν τα επιχειρήματά τους για τη μη διεξαγωγή δεύτερου διαγωνισμού, αλλά την κάλυψη των αναγκών από τον πρώτο πίνακα επιτυχόντων σύμφωνα με τη σειρά επιτυχίας τους.

Ωστόσο εσείς τους αγνοήσατε και αποφασίσατε σε αντίθεση και με τη σχετική νομοθεσία, όπως είπα και προηγουμένως να προκηρύξετε δεύτερο διαγωνισμό μέσα στο καλοκαίρι, αναγκάζοντας τους ήδη επιτυχόντες του πρώτου διαγωνισμού, οι οποίοι μάλιστα έχουν συγκεντρώσει υψηλότατη βαθμολογία, να υποβληθούν για δεύτερη φορά σε έξοδα και να υποστούν την ίδια ψυχοφθόρα διαδικασία επιβαρύνοντας παράλληλα και τον κρατικό υπολογισμό. Παρ’ όλο που μας είπατε ότι είναι από το Ταμείο Ανάκαμψης, θεωρούνται χρήματα του ελληνικού λαού τα οποία θα μπορούσαν να χρησιμοποιηθούν και για άλλο σκοπό.

Σημειωτέον δε ότι χάνεται και πολύτιμος χρόνος εφόσον οι πρώτοι επιτυχόντες έχουν ήδη ξεκινήσει την εκπαίδευσή τους και θα μπορούσαν να είχαν ξεκινήσει συγχρόνως με τους καινούργιους διακόσιους είκοσι τέσσερις και να έχουν φυσικά την απορρόφηση σε εύλογο χρονικό διάστημα, με δεδομένο ότι έχει διογκωθεί το πρόβλημα των κενών θέσεων στα δικαστήριά μας.

Συγκεκριμένα, τα οργανικά κενά στο σύνολο των δικαστικών υπηρεσιών της χώρας ξεπερνούν το 33%. Σε ορισμένους δε κλάδους όπως οι επιμελητές δικαστηρίων, τα κενά αυτά ξεπερνούν και το 60%. Δεν ξέρουμε σε τι αποσκοπεί άραγε όλο αυτό. Ως διαφαίνεται η Κυβέρνηση πιθανόν να συντηρεί ένα σύστημα εξυπηρέτησης διαφόρων συμφερόντων, που δεν μπορούμε να γνωρίζουμε και να διαιωνίζουν μια κατάσταση με χρονοβόρες και άνευ ουσίας διαδικασίες εξετάσεων εις βάρος των πολιτών που είναι άμεσα ενδιαφερόμενοι.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Υπουργέ, έχετε τον λόγο για τη δευτερολογία σας.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Κύριε συνάδελφε, όσα σας είπα εναρμονίζονται απολύτως προς τον νόμο, την υπουργική απόφαση ένταξης της δράσης στο ταμείο ανάκαμψης αλλά και την προκήρυξη του διαγωνισμού. Κατά συνέπεια, οι συμμετέχοντες του διαγωνισμού γνώριζαν με βεβαιότητα τους όρους της συμμετοχής τους.

Γι’ αυτό θα καταθέσω στα Πρακτικά και την προκήρυξη η οποία δημοσιεύτηκε στο τεύχος ΑΣΕΠ της Εφημερίδας της Κυβερνήσεως την 30ή Αυγούστου 2023 αλλά και τη σχετική απόφαση με αριθμό 33628 του Αναπληρωτή Υπουργού Οικονομικών, βάσει της οποίας αποφασίζεται η ένταξη του έργου για την κατάρτιση των εκπαιδευομένων αλλά και των εκπαιδευτών τους στο ταμείο ανάκαμψης.

(Στο σημείο αυτό ο Υφυπουργός Δικαιοσύνης κ. Ιωάννης Μπούγας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όλα λοιπόν όσα απήντησα στην πρωτολογία μου είναι η εφαρμογή των σχετικών διατάξεων, τις οποίες μνημόνευσα κατά την πρωτολογία μου, και προς επίρρωση αυτών θα ήθελα να επισημάνω μια παράγραφο από απαντητικό έγγραφο -ενδεχομένως το έχουν και οι ενδιαφερόμενοι- της Εθνικής Σχολής Δικαστών, που υπογράφει η γενική διευθύντρια της σχολής και η διευθύντρια οικονομικού προγραμματισμού και οικονομικών υποθέσεων.

Λένε λοιπόν επί λέξει τα εξής: Κατά την ένταξη του έργου της εκπαίδευσης των δικαστικών υπαλλήλων στο ταμείο ανάκαμψης και ανθεκτικότητας προβλέφθηκε ως όρος της χρηματοδότησης όλου του έργου η διενέργεια τριών εισαγωγικών διαγωνισμών, ενώ για κάθε εκπαιδευτική σειρά, ως εκ τούτου, η χρηματοδότηση του έργου αυτού, βάσει της ως άνω πράξης ένταξης, τελεί υπό τους προαναφερόμενους όρους των τριών διαγωνισμών. Κατόπιν αυτών, δεν είναι δυνατή η κατάρτιση πίνακα επιτυχόντων και η πρόσληψη βάσει αυτού σπουδαστών που πρόκειται να καταλάβουν θέσεις δικαστικών υπαλλήλων, πέραν του οριζόμενου αυστηρά από την οικεία προκήρυξη αριθμού σπουδαστών, οι οποίοι και μόνο θεωρούνται επιτυχόντες του πρώτου διαγωνισμού. Διότι σε διαφορετική περίπτωση θα θεωρηθεί ότι δεν τηρείται από τη σχολή το πρόγραμμα χρηματοδότησης με την ένταξη αυτής στο ταμείο ανάκαμψης και ανθεκτικότητας, με ολέθριες συνέπειες για το σχολείο.

Αντιλαμβάνεστε λοιπόν ότι όσο κι αν φαίνεται εύλογο δεν είναι δυνατή βάσει της νομοθεσίας που διέπει την πρόσληψη και κατάρτισή τους η πρόσληψη από τους επιτυχόντες χωρίς να διενεργηθεί δεύτερος διαγωνισμός.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Πριν περάσουμε στη δεύτερη επίκαιρη ερώτηση έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον νόμο 3126/2003 «Ποινική Ευθύνη των Υπουργών», όπως ισχύουν την 21-9-2023, ποινική δικογραφία που αφορά στον πρώην Αναπληρωτή Υπουργό Υγείας Βασίλειο Κοντοζαμάνη.

Περνάμε τώρα στη δεύτερη με αριθμό 123/12-9-2023 επίκαιρη ερώτηση πρώτου κύκλου του Βουλευτή Ρεθύμνου της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Εμμανουήλ Χνάρη, προς τον Υπουργό Υγείας, με θέμα: «Μείζον πρόβλημα η υποστελέχωση του Γενικού Νοσοκομείου Ρεθύμνου για την υγεία και την ασφάλεια των πολιτών».

Θα απαντήσει ο Υφυπουργός Υγείας κ. Μάριος Θεμιστοκλέους.

Κύριε Χνάρη, έχετε τον λόγο.

**ΕΜΜΑΝΟΥΗΛ ΧΝΑΡΗΣ:** Ευχαριστώ, κύριε Πρόεδρε.

Κύριε Υφυπουργέ, αναφορικά με την υπό συζήτηση ερώτηση τα προβλήματα υποστελέχωσης του Γενικού Νοσοκομείου Ρεθύμνου εξακολουθούν να παραμένουν μέχρι και σήμερα άλυτα. Συγκεκριμένα, όπως έχουμε αναφέρει, η παθολογική κλινική έχει έξι οργανικές θέσεις. Καλύπτονται μόνο οι τρεις, αλλά οι συγκεκριμένοι γιατροί βρίσκονται εδώ για μεγάλο χρονικό διάστημα σε ειδική μόνιμη άδεια.

Επιπλέον στην ίδια κλινική από δέκα θέσεις ειδικευόμενων γιατρών καλύπτονται μόνο οι πέντε. Επίσης για την ολοκλήρωση της εκπαίδευσης των συγκεκριμένων ειδικευόμενων γιατρών χρειάζονται τρεις επιμελητές και δεν υπάρχει κανείς, με αποτέλεσμα η εκπαίδευση των συγκεκριμένων να είναι στον αέρα.

Επίσης η χειρουργική και ορθοπεδική κλινική λειτουργεί με ειδικευμένους γιατρούς ελλείψει ειδικευομένων με αποτέλεσμα αφ’ ενός να μην μπορούν να προγραμματιστούν και να πραγματοποιηθούν τακτικά ιατρεία και χειρουργεία, με αποτέλεσμα να υπάρχουν μεγάλες λίστες αναμονής.

Επίσης σοβαρά προβλήματα υπάρχουν στη διακομιδή βαρέων πασχόντων διασωληνωμένων ασθενών από το Γενικό Νοσοκομείου Ρεθύμνου σε άλλα νοσοκομεία. Έχει δοθεί η δυνατότητα στη μεταφορά να υπάρχει γιατρός από οποιαδήποτε ειδικότητα, ενώ χρειάζονται γιατροί με ειδικότητα αναισθησιολόγου ή εντατικολόγου. Όλα τα παραπάνω δημιουργούν προβλήματα στη λειτουργία του Νοσοκομείου Ρεθύμνου.

Για την επίλυση των συγκεκριμένων προβλημάτων τα μέτρα που έχουν ληφθεί μέχρι σήμερα είναι τα εξής: η μεταφορά γιατρών από άλλα νοσοκομεία με εντέλλεσθαι, η υπερεφημέρευση των γιατρών, η οποία οδηγεί σε παραιτήσεις, η συνεργασία με ιδιώτες γιατρούς με την έκδοση δελτίου παροχής υπηρεσιών και επίσης οι προκηρύξεις διαγωνισμών, οι οποίοι ελλείψει κινήτρων αποβαίνουν άγονοι.

Δυστυχώς όλα τα παραπάνω μέτρα είναι αποσπασματικά και ημίμετρα, με αποτέλεσμα να μην καλύπτονται οι ανάγκες των πολιτών, ούτε οι έκτακτες ούτε οι καθημερινές, και ως εκ τούτου να υπάρχει μια μεγάλη αγωνία στην κοινωνία του Ρεθύμνου.

Για τους παραπάνω λόγους εμείς σας ερωτούμε: Λόγω των επανειλημμένων προκηρύξεων που έχουν βγει άγονες τι μέτρα θα λάβετε ως Κυβέρνηση προκειμένου να προβείτε άμεσα σε μια νέα προκήρυξη με επιπλέον κίνητρα για τη στελέχωση της παθολογικής κλινικής του νοσοκομείου μας και επιπλέον τι μέτρα σκοπεύετε να λάβετε για τη συνολική αντιμετώπιση του προβλήματος της υποστελέχωσης του Γενικού Νοσοκομείου Ρεθύμνου;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Υπουργέ, έχετε τον λόγο για την πρωτολογία σας.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Κύριε συνάδελφε, σας ευχαριστώ πολύ για την ερώτηση και να σας ευχαριστήσω και για τη διευκόλυνση στην αλλαγή της ώρας.

Σε σχέση με την παθολογική κλινική, από τις έξι οργανικές θέσεις οι τρεις, όπως έχετε πει και εσείς, βρίσκονται σε άδεια και παρά τις επαναλαμβανόμενες προκηρύξεις οι θέσεις καταλήγουν άγονες. Αυτήν τη στιγμή καλύπτονται, γιατί αυτό είναι το σημαντικό, να πούμε ότι οι εφημερίες της παθολογικής κλινικής καλύπτονται. Έχουμε μετακινήσει ένα γιατρό από το Ηράκλειο με επιπλέον κίνητρα -είναι και εν μέρει απάντηση στην ερώτησή σας για το τι θα κάνουμε- 1.800 ευρώ και έχουμε μετακινήσει από το Νοσοκομείο του Ρεθύμνου για εφημερίες, καθώς και έναν στρατιωτικό γιατρό, μέχρι να παρουσιαστεί μια ολοκληρωμένη λύση στο πώς θα μπορούσαμε να δώσουμε περισσότερα κίνητρα. Γιατί ειδικά σε κάποιες περιοχές της χώρας, παρά τις επαναλαμβανόμενες προκηρύξεις, παραμένουν άγονες.

Για το θέμα των ειδικευόμενων ιατρών αυτό εξαρτάται. Δεν είναι κάτι το οποίο μπορεί να εφαρμόσει το Υπουργείο, αλλά εξαρτάται από το ενδιαφέρον των ειδικευόμενων γιατρών για να καλύψουν τις θέσεις αυτές.

Όσον αφορά το δεύτερο σκέλος της ερώτησης, εκτός από τα προβλήματα που όντως υπάρχουν στην παθολογική κλινική και τη δυσκολία να στελεχωθεί, έχουμε μια μεγάλη διαφορά από τις προσλήψεις που έχουν γίνει τα τελευταία χρόνια στο νοσοκομείο. Από τους τετρακόσιους είκοσι οκτώ εργαζομένους που ήταν το 2020 αυτήν τη στιγμή είναι τετρακόσιοι ογδόντα τέσσερις. Έχουμε προσλήψεις μόνιμου προσωπικού με τις θέσεις. Ακόμη και αυτή τη στιγμή τρέχουν τρεις προκηρύξεις μόνιμου προσωπικού οι οποίες θα καλυφθούν, ένας βιοπαθολόγος, ένας στα ΤΕΠ, μια διευθύντρια αναισθησιολογίας, καθώς και από την προκήρυξη 7Κ θα έχουμε πρόσληψη και τριάντα τριών μόνιμων νοσηλευτών και νοσηλευτριών.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κύριε Χνάρη, έχετε τον λόγο για τη δευτερολογία σας.

**ΕΜΜΑΝΟΥΗΛ ΧΝΑΡΗΣ:** Ευχαριστώ, κύριε Πρόεδρε.

Καθόλου ικανοποιητική δεν είναι η απάντησή σας, κύριε Υφυπουργέ, όπως πιστεύω και την ίδια άποψη θα έχουν και οι συντοπίτες μας Ρεθυμνιώτες που θα μας ακούν. Να σας ενημερώσω ότι όντως το ξέρω ότι οι προκηρύξεις βγαίνουν άγονες, αλλά θεωρώ ότι από τη στιγμή που υπάρχει ένα τόσο σοβαρό πρόβλημα το οποίο το μεταφέρετε στις διοικήσεις των τοπικών νοσοκομείων και στον διοικητή της ΔΥΠΕ να παίρνει γιατρούς από το ένα νοσοκομείο στο άλλο και να υποστελεχώνονται και αυτά τα νοσοκομεία, θεωρώ ότι το πρόβλημα δεν λύνεται με ημίμετρα και με αποσπασματικές λύσεις.

Επίσης θα σας ενημερώσω ότι χθες εφημέρευε στην παθολογική κλινική ένας ειδικευόμενος γιατρός και στα επείγοντα περιστατικά ένας αγροτικός ιατρός. Εσείς είστε ικανοποιημένος ως Υφυπουργός με αυτήν την κατάσταση που υπάρχει στο Νοσοκομείο του Ρεθύμνου; Θεωρώ ότι υπάρχουν και ηθικές αλλά και πολιτικές ευθύνες για το συγκεκριμένο θέμα για οτιδήποτε συμβεί.

Επίσης είναι κοινή πεποίθηση της συντριπτικής πλειοψηφίας των πολιτών του Ρεθύμνου ότι η στόχευση της Κυβέρνησής σας είναι να ιδιωτικοποιήσει την υγεία, και με το άρθρο 10 αλλά και με όλες τις ενέργειες που δεν παίρνετε όλο το προηγούμενο διάστημα, και υπάρχει η πεποίθηση ότι προσπαθείτε να «αναγκάσετε» στην ουσία τους ασθενείς να πάνε στην ιδιωτική υγεία και να κάνετε το Γενικό Νοσοκομείο του Ρεθύμνου ένα διευρυμένο κέντρο υγείας.

Εγώ, κύριε Υφυπουργέ, σας προκαλώ, με τις δράσεις και τις ενέργειες τις οποίες θα λάβετε το επόμενο διάστημα, να αποδείξετε ότι αυτό δεν ισχύει.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Κύριε Υπουργέ, έχετε τον λόγο για τη δευτερολογία σας.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Σας έχω πει ότι ναι μεν η παθολογική κλινική δεν βρίσκεται στη βέλτιστη λειτουργία της και δεν βρίσκεται στη βέλτιστη λειτουργία, γιατί αυτή τη στιγμή έχουμε σε άδεια τρεις γιατρούς που υπηρετούν εκεί. Και αυτό συμβαίνει πάρα πολύ σπάνια να έχουμε και τους τρεις γιατρούς να είναι με άδεια. Για το θέμα των μετακινήσεων, ναι, θα μετακινούμε, έτσι ώστε να έχουμε ασφαλή εφημέρευση και να μπορούμε να καλύπτουμε τις εφημερίες της περιοχής.

Όσο για τα υπόλοιπα που έχετε πει για την ιδιωτικοποίηση, σας έχω αναφέρει ήδη δύο αριθμούς που δείχνουν ακριβώς στην αντίθετη κατεύθυνση. Αυτή τη στιγμή έχουμε αύξηση του προσωπικού στο Νοσοκομείου του Ρεθύμνου, μπορώ να σας δώσω και συγκεκριμένα στοιχεία. Ήδη από τον Φεβρουάριο του 2021 προκηρύξαμε δεκαοκτώ μόνιμες θέσεις. Στελεχώθηκαν οι ένδεκα. Τον Σεπτέμβριο του 2021 έξι μόνιμες θέσεις. Τον Αύγουστο του 2022 δέκα μόνιμες θέσεις. Στελεχώθηκαν οι πέντε. Βρίσκονται σε διαδικασία κρίσης, αυτό που σας είπα προηγουμένως. Και τον Ιούνιο του 2023 σε διαδικασία κρίσης, έχουμε αύξηση τριών οργανικών θέσεων του νοσοκομείου. Έχουμε αυτή τη στιγμή τριάντα τρεις μόνιμους γιατρούς να έχουν προσληφθεί, δεκαεννιά επικουρικούς και εκατόν εννιά εργαζομένους περισσότερους.

Άρα τίποτα από αυτά δεν ισχύουν, πέρα από τα προβλήματα που υπάρχουν στην παθολογική. Πέρα από τα κίνητρα που σκοπεύουμε να δώσουμε, που ήδη σας έχω αναφέρει, τα κίνητρα για τις μετακινήσεις έτσι ώστε να μπορούμε να καλύπτουμε τις θέσεις αυτές μέχρι να επιστρέψουν οι τρεις συνάδελφοι. Σε καμμία περίπτωση δεν προχωράμε προς την κατεύθυνση την οποία έχετε αναφέρει.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Περνάμε τώρα στην πρώτη με αριθμό 376/8-8-2023 ερώτηση εκ των αναφορών-ερωτήσεων του Ε΄ Αντιπροέδρου της Βουλής και Βουλευτή Αρκαδίας της Κ.Ο. του ΠΑΣΟΚ – Κινήματος Αλλαγής κ. Οδυσσέα Κωνσταντινόπουλου προς τον Υπουργό Υγείας με θέμα: «Συνεχίζεται η έλλειψη ακτινολόγων στο Παναρκαδικό Νοσοκομείο Τρίπολης».

Κύριε Αντιπρόεδρε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, πρώτα απ’ όλα να σας ευχηθώ και από δω καλή επιτυχία στο έργο σας. Σας γνωρίζω πολλά χρόνια και πραγματικά θέλω να πετύχετε.

Μπαίνω, όμως, κατευθείαν στο θέμα, γιατί νομίζω ότι το έχουμε εξαντλήσει σε πάρα πολύ μεγάλο χρονικό διάστημα. Το Παναρκαδικό Νοσοκομείο, ένα περιφερειακό νοσοκομείο, έπρεπε να έχει επτά ακτινολόγους και σήμερα έχει έναν ακτινολόγο. Από μόνο του είναι πρόβλημα και είναι πρόβλημα, πρώτον γιατί όλες οι μετακινήσεις, όσες και να γίνονται, δεν καλύπτουν όλες τις εφημερίες. Άρα -είστε και νευροχειρουργός- καταλαβαίνετε ότι η νευροχειρουργική κλινική δεν μπορεί να λειτουργήσει με έναν άνθρωπο και δημιουργούνται πάρα πολλά προβλήματα. Αξιολογήστε το. Μπορείτε να μιλήσετε.

Δεύτερο είναι ότι ένα περιστατικό, σκεφθείτε, έρχεται από το Λεωνίδιο ή από τα Τρόπαια, το παίρνει το ΕΚΑΒ να το πάει στην Καλαμάτα, στο Άργος και να το γυρίσει πίσω. Άρα ουσιαστικά έχουμε ΕΚΑΒ και νοσοκομείο το οποίο δεν μπορεί να λειτουργήσει και βεβαίως, τους πολίτες οι οποίοι θέλουν να κάνουν μια αξονική για ένα επείγον περιστατικό και δεν μπορούν να το έχουν. Και δεν είναι πρώτη φορά. Και να μη σας τα λένε στην έκθεση είναι μια πραγματικότητα.

Άρα το ζητούμενο είναι ακόμα και επειδή είχαμε μιλήσει με την κ. Γκάγκα -θα τα έχετε διαβάσει, δεν χρειάζεται να σας τα λέω- δέκα μήνες νωρίτερα, μου είχε πει ότι τότε θα προκηρυχθούν άμεσα οι θέσεις των ακτινολόγων. Μέχρι σήμερα δεν έχει βρεθεί κάποια θέση.

Θέλω να σας πω κάτι, κύριε Υπουργέ. Είναι εντελώς παράξενο. Λέτε στην Κυβέρνηση ότι έχετε κάνει μια επανάσταση στον χώρο της πληροφορικής. Κι εγώ σας λέω ότι αρκετά πράγματα έγιναν. Γίνεται να μην έχουμε τηλεϊατρική; Σας το λέω με ειλικρίνεια. Γίνεται να μην έχουμε τηλεϊατρική; Μια αξονική, μια μαγνητική, να τη δώσει ο τεχνολόγος να τη διαβάσουν στην Αθήνα ή στην Πάτρα και να μπει το περιστατικό να χειρουργηθεί;

Δηλαδή, νομίζω -και τελειώνω, κύριε Πρόεδρε- ότι έχουμε καλή επικοινωνία, αλλά στην ουσία των πραγμάτων -και σας το λέω με καλή διάθεση- δεν έχουμε αποτελέσματα.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Αντιπρόεδρε.

Παρακαλώ, κύριε Υπουργέ.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Σας ευχαριστώ πολύ για την ερώτηση, κύριε Βουλευτά.

Όντως είναι μία από τις δύσκολες ερωτήσεις γιατί από τις έξι οργανικές θέσεις της κλινικής είναι μόνο μία που είναι καλυμμένη και οι υπόλοιπες θέσεις έχουν προκηρυχθεί πάρα πολλές φορές και καταλήγουν άγονες.

Υπάρχουν, όμως, δύο ενθαρρυντικά. Το ένα είναι ότι στην τελευταία προκήρυξη, στις δύο θέσεις, μία για επιμελητή Α΄ και μία για διευθυντή, για πρώτη φορά υπάρχουν υποψήφιοι. Άρα αναμένεται να αλλάξει αυτό και μάλιστα, οι θέσεις αναμένεται να ολοκληρωθούν στον επόμενο ένα με ενάμιση μήνα και να έχουν ολοκληρωθεί τα συμβούλια κρίσης.

Το κυριότερο, όμως, μέρος της απάντησής μου είναι αυτό που έχετε πει κι εσείς, που θα συμφωνήσω. Είστε και εσείς ακτινολόγος, έχετε δίκιο. Θα πρέπει να έχουμε το σύστημα PACS, τo οποίο να μπορεί να γνωματεύεται από αλλού, γιατί το πρόβλημα, ειδικά με την ειδικότητα της ακτινολογίας, είναι πάρα πολύ έντονο και δεν είναι μόνο ελληνικό πρόβλημα, αλλά είναι και ευρωπαϊκό πρόβλημα. Και έχει δοθεί η εντολή στη διοίκηση του νοσοκομείου και μέχρι τέλος της εβδομάδας θα υπογραφεί η σύμβαση, έτσι ώστε οι αξονικές και οι υπέρηχοι που γίνονται στο νοσοκομείο να μεταφέρονται και να γνωματεύονται αμέσως.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Αντιπρόεδρε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ας κρατήσουμε τώρα, κύριε Πρόεδρε, δύο θετικά: Πρώτον, ότι χρειάστηκαν καμμιά δεκαριά μήνες για να πούμε στη διοίκηση του νοσοκομείου να φτιάξει τηλεϊατρική. Σας το λέω, κύριε Υπουργέ, πραγματικά ήταν εδώ η κ. Γκάγκα, με την οποία ήμασταν και μαζί στο «Σωτηρία», και της έλεγα: «Δεν γίνεται συμβαίνει αυτό».

Κρατώ, λοιπόν, από εσάς ότι σε μία εβδομάδα θα μπορεί να υπάρξει και να δουλέψει η τηλεϊατρική, δηλαδή να μπορούν να έχουν τις αξονικές και τις μαγνητικές σε κάποιο άλλο νοσοκομείο. Το κρατάω ως θετικό.

Δεύτερον, κρατάω ως θετικό ότι σε σαράντα πέντε ημέρες θα έχουν κλείσει οι κρίσεις. Καθυστερήσαμε, αλλά λέτε σε σαράντα πέντε ημέρες. Εδώ θέλω να σας πω το εξής: Κοιτάξτε, εντάξει όταν είναι άγονη, είναι άγονη. Αλλά το μοντέλο με τις κρίσεις να καθυστερούν τόσο καιρό σε ένα ήδη δύσκολο και υποβαθμισμένο σύστημα υγείας δημιουργεί μεγαλύτερο πρόβλημα.

Τρίτον -επειδή το ανέφερε κι ο συνάδελφος κ. Χνάρης και εσείς το καταλαβαίνετε- σιγά-σιγά τα νοσοκομεία «αφυδατώνονται», αν μου επιτρέπεται η λέξη, από ιατρικό προσωπικό. Υπάρχουν διάφοροι τρόποι να βοηθήσουμε, αλλά υπάρχει ένας κυρίαρχος τρόπος: Τα κίνητρα. Αν δεν δώσετε κίνητρα, σε λίγο καιρό να ξέρετε -και το ξέρετε πάρα πολύ καλά- όχι δεν θα βρίσκουμε αγροτικό, δεν θα έχουμε ούτε καν αγροτικό. Δεν σας λέω σε όλες τις ειδικότητες, σε κάποιες ειδικότητες. Και έτσι δεν θα μπορούμε να αντιμετωπίσουμε το πρόβλημα.

Εμείς πιστεύουμε στο Εθνικό Σύστημα Υγείας. Άλλωστε είναι μια μεγάλη επιτυχία του ΠΑΣΟΚ. Αλλά μπορούμε μαζί με τον ιδιωτικό τομέα και με τους ιδιώτες γιατρούς να λειτουργήσουμε μέσα σε ένα πλαίσιο, όχι όμως της λογικής σας. Δηλαδή, δεν μπορεί να δίνουμε σε έναν εξωτερικό τη δυνατότητα να κάνει μια ακτινογραφία ή μια αξονική, αλλά ο ίδιος ο γιατρός να κοιμάται το βράδυ, ο ιδιώτης. Θα πρέπει να μπαίνει, κύριε Υπουργέ, και στην εφημερία για να μπορεί να λειτουργεί υπέρ του δημοσίου συμφέροντος. Μην τα θέλουν όλα δικά τους και μη δίνετε αυτή τη δυνατότητα στους ιδιώτες γιατρούς. Δηλαδή, βεβαίως να εμπλακούν εκεί που δεν υπάρχουν γιατροί, αλλά να κάνουν και αυτοί κάτι, να κάνουν μια εφημερία για να μπορέσουν να βοηθήσουν το νοσοκομείο και τους ασθενείς.

Σας ευχαριστώ πολύ. Κρατώ αυτά τα δύο.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Αντιπρόεδρο.

Παρακαλώ, κύριε Υπουργέ.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Ναι, έχουν λεχθεί. Είπαμε για τις δύο κρίσεις και μέχρι το τέλος της εβδομάδας το νοσοκομείο θα έχει υπογράψει τη σύμβαση έτσι ώστε να μπορεί με το PACS και σε κάποιο από αυτά που είπατε μπορώ να συμφωνήσω κι εγώ, ότι θα πρέπει να δούμε ένα διαφορετικό πλαίσιο κινήτρων στο Εθνικό Σύστημα Υγείας.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Στο σημείο αυτό θα κάνουμε μια μικρή διακοπή μέχρι να φτάσει ο κ. Κεφαλογιάννης.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Ιωάννης Πλακιωτάκης):** Συνεχίζουμε με την έκτη με αριθμό 133/16-9-2023 επίκαιρη ερώτηση πρώτου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας της Νίκης κ. Τάσου Οικονομόπουλου προς τον Υπουργό Εθνικής Άμυνας, με θέμα: «Πρόθεση της Ευρωπαϊκής Ένωσης να χρηματοδοτήσει περαιτέρω τη στρατιωτική υποστήριξη της Ουκρανίας».

Ορίστε, κύριε Βουλευτά, έχετε τον λόγο.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, στην πρόσφατη άτυπη σύνοδο στο Τολέδο, όπως ξέρετε, αποφασίστηκε να δοθούν 20 δισεκατομμύρια ευρώ επιπλέον στην Ουκρανία την προσεχή τετραετία, όπως πρότεινε ο κ. Μπορέλ. Μάλιστα, ο Υπουργός, ο κ. Δένδιας, αναφέρθηκε στη σημαντική αμυντική βοήθεια που παρέχει η Ελλάδα στην Ουκρανία, ιδιαίτερα με τα πυρομαχικά και την ετοιμότητα να συνεισφέρει σε δραστηριότητες της αποστολής στρατιωτικής συνδρομής της Ευρωπαϊκής Ένωσης για την εκπαίδευση των ουκρανικών Ενόπλων Δυνάμεων.

Στη συνέχεια, μετά τη λήψη αυτής της απόφασης, είχαμε τη θεομηνία με τις καταστροφικές πλημμύρες και την Κυβέρνηση να πηγαίνει στην Ευρωπαϊκή Ένωση και να ζητάει βοήθεια για να μπορέσουμε να αντιμετωπίσουμε αυτό το κακό.

Όπως ξέρετε, με βάση την κλείδα του 1,3% που αναλογεί στη συμμετοχή της χώρας μας, πρόκειται για 65 εκατομμύρια ευρώ ετησίως ή 260 εκατομμύρια ευρώ την προσεχή τετραετία. Βεβαίως, αυτή η απόφαση επίκειται από ό,τι ξέρουμε τον Μάρτιο να αναθεωρηθεί, όπως ανακοίνωσε η ίδια η Ευρωπαϊκή Ένωση στην επίσημη σελίδα της στις 30-8-2023.

Και η ερώτηση είναι ποια είναι η θέση μας, δεδομένης της θεομηνίας, σε σχέση με αυτά τα 20 δισεκατομμύρια ευρώ και την αναλογία στη χώρα μας. Ερωτάμε αν προτίθεστε να ζητήσετε απαλλαγή της Ελλάδας για τα χρήματα αυτά, εάν έχει κοστολογηθεί η μέχρι τώρα βοήθεια που έχουμε δώσει στην Ουκρανία και αν μπορεί να γίνει συμψηφισμός με όλα τα όπλα –τουφέκια, σφαίρες κ.λπ.- που τους έχουμε δώσει και τους δίνουμε διαρκώς.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Παρακαλώ, κύριε Υπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Ευχαριστώ πολύ, κύριε Πρόεδρε.

Κύριε συνάδελφε, πριν από δύο εβδομάδες από το ίδιο Βήμα είχα επισημάνει σε μία σχετική επίκαιρη ερώτηση σχετικά με τον πόλεμο στην Ουκρανία ότι η πάγια θέση της Ελληνικής Δημοκρατίας -νομίζω διατυπωμένη σε κάθε βαθμίδα και σε κάθε φόρουμ και προς κάθε παραλήπτη- είναι η προώθηση της στρατηγικής για κοινή ευρωπαϊκή άμυνα έναντι κάθε μορφής αναθεωρητισμού. Και νομίζω ότι θα συμφωνήσουμε όλοι ότι οι θεμελιώδεις αρχές της εξωτερικής μας πολιτικής είναι ο σεβασμός στην κυριαρχία και στην εδαφική ακεραιότητα όλων των κρατών-μελών, πάντα, βέβαια, με βάση το Διεθνές Δίκαιο και βεβαίως, η απόρριψη απειλής χρήσης βίας με οποιονδήποτε τρόπο. Και νομίζω ότι σε αυτό μπορούμε να συμφωνήσουμε σε αυτή την Αίθουσα.

Συνεπώς, η χώρα μας είναι ενάντια σε κάθε αναθεωρητική στρατηγική και βεβαίως, αντιτίθεται σε κάθε απόπειρα παραβίασης των συνόρων οποιασδήποτε χώρας. Και δεν πρέπει να ξεχνάμε, μάλιστα, ότι αυτή η θέση είναι διατυπωμένη και με τους λοιπούς συμμάχους της χώρας, εταίρους εντός Ευρωπαϊκής Ένωσης, αλλά ακόμα και στο ΝΑΤΟ. Και βεβαίως, για αυτόν τον λόγο μεταξύ άλλων και η χώρα μας βρίσκεται ενωμένη με τους συμμάχους της έναντι αυτού του ζητήματος.

Τώρα, στο ειδικότερο θέμα το οποίο και εσείς θέσατε θα ήθελα να σας πληροφορήσω ότι οι σχετικές χρηματοδοτήσεις στις οποίες αναφερθήκατε και στην ερώτησή σας τελούν υπό την έγκριση, βεβαίως, του Υπουργείου Εθνικής Οικονομίας και Οικονομικών και αποτελούν αρμοδιότητα του συναρμόδιου Υπουργείου, του Υπουργείου Εξωτερικών. Θα περιέλθουν στο Ευρωπαϊκό Κοινοβούλιο από τις αρμόδιες ανωτέρω Υπηρεσίες, μόλις καταστούν αυτές τεχνικά ώριμες.

Η πρόθεση, όμως, η οποία έχει εκδηλωθεί από τον επικεφαλής της Ευρωπαϊκής Διπλωματίας, τον κ. Μπορέλ, είναι η στήριξη της Ευρωπαϊκής Ένωσης προς την Ουκρανία, προς το Κίεβο, να αποκτήσει μία μακροπρόθεσμη χρηματοδοτική βάση, με δεδομένο ότι η Ευρωπαϊκή Ένωση εξακολουθεί να καλύπτει τις άμεσες ανάγκες του ουκρανικού στρατού για περίπου έναν χρόνο μετά από την εισβολή της Ρωσίας στην επικράτειά της. Το σχέδιο αυτό αποτελεί μέρος μιας ευρύτερης προσπάθειας της Δύσης να προσφέρει στην Ουκρανία μακροπρόθεσμες εγγυήσεις ασφάλειας, όπως μάλιστα, ανακοινώθηκε πρόσφατα και στο «G7» στο περιθώριο, μάλιστα, της Συνόδου του ΝΑΤΟ στο Βίλνιους.

Σε καμμία, όμως, περίπτωση –και αυτό θα ήθελα να το συγκρατήσετε- δεν πρέπει η ανωτέρω συνδρομή όσον αφορά στην Ευρωπαϊκή Ένωση προς την Ουκρανία να συγχέεται με τα κονδύλια τα οποία αφορούν στην αντιμετώπιση φυσικών καταστροφών ή κλιματικής κρίσης, όπως χαρακτηρίζονται και από τις διεθνείς συμβάσεις.

Και για να γίνει αυτή η διευκρίνιση περισσότερο αντιληπτή, μόλις πριν από λίγες ημέρες σας θυμίζω ότι κατόπιν των εκτεταμένων συνεπειών της κακοκαιρίας «Ντάνιελ» άμεσα η ελληνική Κυβέρνηση και προσωπικά ο Πρωθυπουργός αναζήτησε την ευρωπαϊκή στήριξη, η οποία και επιβεβαιώθηκε μάλιστα διά στόματος της Προέδρου της Ευρωπαϊκής Επιτροπής, της κ. φον ντερ Λάιεν, με την αποδέσμευση ενός πακέτου στήριξης περίπου 2,250 δισεκατομμυρίων ευρώ.

Επομένως -για εξοικονόμηση χρόνου και θα πω παραπάνω και στη δευτερολογία μου- σας παραπέμπω προς τη διαδικασία του Κοινοβουλίου και στη σχετική ανακοίνωση, μάλιστα και της ελληνικής Κυβέρνησης.

Άρα -για να κλείσω- τα δύο αυτά ζητήματα, δηλαδή η στρατιωτική βοήθεια προς την Ουκρανία και τα κονδύλια που αφορούν στις φυσικές καταστροφές, είναι διακριτά και δεν πρέπει να τα συγχέουμε.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Παρακαλώ, κύριε Οικονομόπουλε, έχετε τον λόγο για τη δευτερολογία σας.

**ΤΑΣΟΣ ΟΙΚΟΝΟΜΟΠΟΥΛΟΣ:** Πρώτα από όλα, σε σχέση με αυτά τα 2,2 δισεκατομμύρια ευρώ που αναφέρατε, θέλω να σας πω ότι τα 250 εκατομμύρια ευρώ προέρχονται από αδιάθετους πόρους 2014-2020, τα 500 εκατομμύρια ευρώ από χρήματα που δεν απορροφήσαμε από το Ταμείο Ανάκαμψης και το 1,5 δισεκατομμύριο ευρώ από το ΕΣΠΑ 2021-2027 που θα τα στερηθούμε από άλλους πόρους. Συνεπώς, αυτά περί τα 2,2 δισεκατομμύρια δεν νομίζω ότι πρέπει να τα επικαλείστε.

Τώρα, σε ό,τι αφορά στο ότι δεν είστε αρμόδιος, παρόμοιες απαντήσεις έχουμε ξανακούσει και για να γίνω πιο συγκεκριμένος, στην επίκαιρη ερώτηση 6680 που είχε συζητηθεί τον Ιούλιο που μας πέρασε, το μεν Υπουργείο Οικονομικών ήταν αναρμόδιο, το ΥΠΕΘΑ από τον προκάτοχό σας τα ίδια.

Τώρα, ήθελα να θέσω και κάτι άλλο υπ’ όψιν σας, που σίγουρα το ξέρετε, αλλά δεν θέλετε να το πείτε.

Μήπως τα μνημόνια μας απαγορεύουν και μας έχουμε δεσμεύσει να αναμορφώνουμε τους προϋπολογισμούς μας; Μήπως αυτό είναι το κόλλημα και δεν θέλετε να το πείτε δυνατά; Γιατί δεν μπορούμε να πάρουμε τους πόρους αυτούς και πάμε και βγαίνουμε στη ζητιανιά να μας βοηθήσει η Ευρωπαϊκή Ένωση και παρακαλάμε για τους ανθρώπους που κοιμούνται στις σκηνές;

Έχω μαζί μου ένα αντίγραφο του προϋπολογισμού του Υπουργείου σας, του Υπουργείου που έχετε την τιμή να ηγείστε, του Υπουργείου Εθνικής Άμυνας. Έχετε προϋπολογίσει γι’ αυτούς τους ήρωες ανθρώπους, τους στρατιώτες -όλα τα προβλήματα που αντιμετωπίζουμε με τις καταστροφές στη χώρα μας τα αντιμετωπίζουμε μέσα από την Πολιτική Προστασία που παρέχει το στράτευμα- 66.700.000 ευρώ και έρχεστε τώρα να μας πείτε ότι θα δίνουμε 65 εκατομμύρια ευρώ στους Ουκρανούς για να τους βοηθάμε, όταν δίνουμε μόλις 66 εκατομμύρια ευρώ στην Πολιτική Προστασία. Αυτή τη στιγμή είμαστε σε έναν διάλογο με casus belli και μιλάμε εδώ σε αυτή την Αίθουσα για τη συνδρομή των Ευρωπαίων εταίρων μας; Συνδρομή σε ενιαία άμυνα δεν υπάρχει για όταν έχει προβλήματα η Κύπρος ή όταν η Ελλάδα συζητάει για την υφαλοκρηπίδα μας που είναι και το μοναδικό θέμα;

Τελειώνοντας, κύριε Πρόεδρε, θα ήθελα να αναφερθώ σε κάτι άλλο το οποίο είναι πάρα πολύ σημαντικό. Είχαμε συνολικά καταστροφές από το 2019 μέχρι και πρόσφατα χωρίς να συνυπολογίζονται οι πρόσφατες πλημμύρες στη Θεσσαλία που έχουν κοστολογηθεί σε 4.676.000.000 ευρώ. Ξέρετε πόσα μας έδωσε η Ευρωπαϊκή Ένωση έναντι αυτών των 4,5 δισεκατομμυρίων ευρώ; Μόλις 151,6 εκατομμύρια ευρώ. Ειδικότερα 4,5 εκατομμύρια ευρώ στην Κρήτη, 8,5 εκατομμύρια ευρώ στην πανδημία του COVID, 3,3 εκατομμύρια ευρώ στην Εύβοια, 21,6 εκατομμύρια ευρώ για τον κυκλώνα «Ιανό», για τον σεισμό της Σάμου μόλις 2,5 εκατομμύρια ευρώ και για το σεισμό της Κρήτης 1,4 εκατομμύρια ευρώ. Αυτή είναι η βοήθεια που μας δίνουν οι εταίροι μας. Σε 4,5 δισεκατομμύρια ευρώ ζημιές, 150 εκατομμύρια ευρώ.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Κύριε Υπουργέ, έχετε τον λόγο για τη δευτερολογία σας.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Κύριε συνάδελφε, δεν έχω να προσθέσω και πολλά στη δευτερολογία μου γιατί και στη δική σας δευτερολογία απ’ ό,τι καταλαβαίνω θίξατε μια σειρά από θέματα που σίγουρα δεν άπτονται της ερώτησης που καταθέσατε. Μπλέξατε λίγο τη θέση μας στην Ουκρανία, μπλέξατε λίγο τα κονδύλια τα οποία έχουν έρθει από την Ευρωπαϊκή Ένωση, αν είναι επαρκή ή όχι. Αντιλαμβάνομαι ότι είστε νέος συνάδελφος αλλά νομίζω θα μάθετε και στη συνέχεια ότι όταν γίνεται μια επίκαιρη ερώτηση απαντάμε επί συγκεκριμένων ερωτημάτων. Βεβαίως, υπάρχουν και άλλες διαδικασίες κοινοβουλευτικού ελέγχου -και όχι μόνο- όπου μπορούμε να κάνουμε μια γενικότερη συζήτηση.

Τώρα όσον αφορά στο θέμα το οποίο θίξατε στην ερώτησή σας, εγώ επανέρχομαι γιατί θέλω να είμαι θεσμικός και να σας απαντήσω σε αυτό που σας είπα. Είναι δύο διαφορετικές πηγές χρηματοδότησης. Είναι άλλο η στρατιωτική βοήθεια που έχει επιλέξει η Ευρωπαϊκή Ένωση να παρέχει προς την Ουκρανία. Σας εξήγησα και τους λόγους. Και μάλιστα, η χώρα μας από την πρώτη στιγμή ήταν θετική προς αυτό. Είναι άλλο τα κονδύλια που αφορούν στις φυσικές καταστροφές. Αν δει κάποιος τις χρηματοδοτήσεις, όχι μόνο τις φετινές αλλά όλα τα προηγούμενα χρόνια –σας βάζω μέσα και το Ταμείο Ανάκαμψης-, θα δείτε ότι η χώρα μας ήταν από τις πρώτες χώρες που πήρε όλα αυτά τα κονδύλια και μέσα στην πανδημία και μετά. Δεύτερον, είχε και μεγαλύτερο ποσοστό ενδεχομένως από αυτό που αναλογούσε με βάση και τον κανόνα για το ΑΕΠ της. Άρα, αυτό είναι κάτι που έχει κριθεί. Νομίζω ότι και ο ελληνικός λαός το έχει κρίνει πολύ θετικά. Σε κάθε περίπτωση, επειδή θίξατε μια σειρά από ζητήματα, να κάνουμε τη συζήτηση αλλά ας περιοριστούμε -και αυτό είναι μια συναδελφική παράκληση- στο στενό όριο που μας θέτει η επίκαιρη ερώτηση.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Θα συζητηθεί τώρα η ένατη με αριθμό 135/18-9-2023 επίκαιρη ερώτηση δεύτερου κύκλου του Βουλευτή Αιτωλοακαρνανίας της Κ.Ο. του Κομμουνιστικού Κόμματος Ελλάδας κ. Νικολάου Παπαναστάση προς τον Υπουργό Εθνικής Άμυνας, με θέμα: «Έκτακτα μέτρα στήριξης των οπλιτών θητείας που επλήγησαν από πυρκαγιές και πλημμύρες».

Κύριε Παπαναστάση, έχετε τον λόγο.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Κύριε Υπουργέ σε σχέση με τις πρόσφατες καταστροφές στην περιοχή της Θεσσαλίας ο λαός σε αυτή την περιοχή βρέθηκε για άλλη μια φορά θεατής στα τεκταινόμενα εκεί και στην ανικανότητα και αδυναμία του λεγόμενου επιτελικού κράτους να τον προστατεύσει. Το ίδιο βέβαια έγινε και στον Έβρο και στη Ρόδο. Εκεί αντίστοιχα ήταν πυρκαγιές, φυσικές καταστροφές. Σε αυτές τις καταστροφές χάθηκαν ανθρώπινες ζωές, γενικευμένες καταστροφές στις κατοικίες, τις υποδομές από τις οποίες εξαρτάται το εισόδημα των εργαζομένων και πολλών αυτοαπασχολούμενων.

Την ώρα τώρα που εμείς συζητάμε αυτά τα θέματα εδώ, υπάρχουν άνθρωποι που βρίσκονται κυριολεκτικά σε απόγνωση, χωριά που παραμένουν πλημμυρισμένα και απροσπέλαστα. Σε έναν μεγάλο αριθμό από αυτές τις οικογένειες που ζουν εκεί -ίσως εσείς έχετε πιο αναλυτικά στοιχεία- υπάρχουν παιδιά τα οποία υπηρετούν σήμερα τη θητεία τους. Αυτοί οι νέοι, το αντιλαμβανόμαστε και λόγω ηλικίας και δυναμικής, είναι πραγματικά στηρίγματα γι’ αυτές τις οικογένειες που δοκιμάζονται σε αυτή την περιοχή.

Με βάση αυτά, εμείς απευθυνόμαστε στην Κυβέρνηση που εκπροσωπείτε σήμερα εσείς εδώ και σας ρωτάμε τι μέτρα προτίθεστε άμεσα να πάρετε για τους πυρόπληκτους και πλημμυροπαθείς οπλίτες θητείας ώστε σε όσους το επιθυμούν, πρώτον, να δοθεί έκτακτη άδεια επιπλέον της κανονικής ή αναβολή θητείας και να αναλάβει το Υπουργείο Εθνικής Άμυνας το οικονομικό κόστος της μετακίνησής τους προς τον τόπο κατοικίας τους. Δεύτερον, να δοθεί κατ’ εξαίρεση μετάθεση στην πλησιέστερη μονάδα στον τόπο μόνιμης κατοικίας των στρατιωτών που προέρχονται από αυτές τις δοκιμαζόμενες οικογένειες. Τρίτον, να δοθεί έκτακτη οικονομική ενίσχυση για όλο το υπόλοιπο διάστημα της θητείας σε όσους επλήγησαν από πυρκαγιές και πλημμύρες. Στη συντριπτική πλειοψηφία των οικογενειών που επλήγησαν είναι δεδομένη η αδυναμία χρηματοδότησης της θητείας των παιδιών τους. Και να σας πω και κάτι; Είναι ντροπή, πραγματικά είναι ντροπή, στους οπλίτες θητείας να δίνετε σήμερα για την κάλυψη των μηνιαίων τους εξόδων το δυσθεώρητο πια ποσό των 8,7 ευρώ το μήνα.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Βουλευτή.

Κύριε Υπουργέ, έχετε το λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Ευχαριστώ, κύριε συνάδελφε, για την ευκαιρία που μου δίνετε να ενημερώσω το Σώμα για τα ευεργετικά μέτρα που το Υπουργείο Εθνικής Άμυνας λαμβάνει για το προσωπικό των Ενόπλων Δυνάμεων και ειδικότερα για τους οπλίτες θητείας από τις πυρκαγιές που πρόσφατα επλήγησαν από τις φυσικές καταστροφές.

Θα μου επιτρέψετε όμως προηγουμένως να δώσω μια απάντηση στην καλοδεχούμενη κριτική που ασκείτε προς την Κυβέρνηση ως προς την ικανότητα ή μη να αντεπεξέλθει στις πρόσφατες πλημμύρες της Θεσσαλίας με βάση, βέβαια, και το κείμενο της ερώτησης το οποίο αναπτύξατε. Κάνετε λόγο για ανικανότητα του επιτελικού κράτους. Θέλω όμως, πραγματικά, να δείτε σε βάθος χρόνου το όλο ζήτημα.

Θυμηθείτε, πράγματι, ποια ήταν η κατάσταση το 2019 και ποια είναι σήμερα. Το 2019, μιλούσαμε για μια γενική γραμματεία όσον αφορά την Πολιτική Προστασία με έναν πάρα πολύ μικρό συντονιστικό ρόλο, δυστυχώς, με πολύ μικρές αρμοδιότητες και γενικότερα με ελάχιστα μέσα τόσο όσον αφορά τις υποδομές για να μπορεί να επιτελέσει και τον ρόλο της. Νομίζω ότι σήμερα μπορούμε να κάνουμε μια σύγκριση, τα βήματα τα οποία έχουν γίνει σε σχέση με το 2019 και όσον αφορά στη λειτουργία και όσον αφορά στα μέτρα. Θυμίζω ότι αντιμετωπίσαμε και μία πανδημία. Νομίζω καθένας μπορεί να βγάλει και τα συμπεράσματα του γι’ αυτό.

Τώρα θα μου πείτε, αρκεί αυτή η οργανωτική ή αν θέλετε και η υλικοτεχνική πρόοδος; Προφανώς και δεν αρκεί. Υπάρχουν πάρα πολλά περιθώρια βελτίωσης. Χρειαζόμαστε να κάνουμε πάρα πολλά βήματα προς τη βελτίωση ειδικότερα όταν -νομίζω ότι όλοι θα συμφωνήσουμε- βρισκόμαστε σε μια κατάσταση όπου όλη αυτή την κλιματική κρίση θα τη βρίσκουμε, δυστυχώς, όλο και πιο τακτικά. Δηλαδή, τα έκτακτα γεγονότα που ήταν στο παρελθόν θα γίνονται όλο και πιο τακτικά στο μέλλον. Να σας πω μόνο ότι ειδικά για το φετινό καλοκαίρι οι πυρκαγιές ήταν το χειρότερο από πλευράς, τουλάχιστον, δεδομένων απ’ όσα μετράνε οι επιστήμονες και, βεβαίως, με βάση και τον χάρτη επικινδυνότητας ο οποίος εκδίδεται είτε ημερησίως είτε εβδομαδιαίως. Να σας πω μόνο ότι επτά περιοχές της χώρας τέθηκαν για πρώτη φορά σε κατάσταση ανάγκης επιπέδου 5. Μάλιστα τετραπλάσια σε σχέση με το 2019 και εφταπλάσιες σε σχέση με το 2012.

Όσον αφορά στην κακοκαιρία «Daniel», νομίζω ότι οι επιστημονικοί φορείς έχουν όλοι καταλήξει ότι το καιρικό φαινόμενο δεν είχε προηγούμενο όχι μόνο για τα ελληνικά αλλά και για τα ευρωπαϊκά δεδομένα, και γι’ αυτόν τον λόγο, όπως είπα και προηγουμένως, όλα αυτά τα φαινόμενα επιβάλλουν ο κρατικός μηχανισμός να είναι όσο το δυνατόν πιο έτοιμος.

Θέλω να αναφέρω ότι το Υπουργείο Εθνικής Άμυνας στο οποίο έχω την τιμή να προΐσταμαι συνεργάζεται προς αυτή την κατεύθυνση με όλα τα συναρμόδια Υπουργεία. Είδατε μάλιστα και στις πρόσφατες καταστροφές ειδικά στη Θεσσαλία τα στελέχη των Ενόπλων Δυνάμεων. Θέλω για άλλη μια φορά να απευθύνω ένα μεγάλο ευχαριστώ και στις γυναίκες και τους άντρες που, πραγματικά, έδωσαν τον καλύτερό τους εαυτό.

Για να μην καταχρώμαι τον χρόνο σας, στη δευτερολογία θα σας απαντήσω λεπτομερώς για τα μέτρα τα οποία έχουμε λάβει ή πρόκειται να λάβουμε για τους οπλίτες θητείας. Νομίζω θα σας ικανοποιήσω σε ένα μεγάλο βαθμό και στην απάντηση.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Ορίστε, κύριε Βουλευτά, έχετε τον λόγο για τη δευτερολογία σας.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Δεν έχω την απάντησή σας σε σχέση με τα μέτρα που θα πάρετε. Θα την ακούσουμε στη δευτερολογία και, δυστυχώς, δεν θα έχω τη δυνατότητα να την κρίνω. Όμως, δεν πειράζει, συνεχίζουμε.

Ήθελα να σας πω το εξής: Την κυβερνητική συνδρομή σ’ αυτόν τον κόσμο της Θεσσαλίας που, πραγματικά, δοκιμάστηκε, εμείς ως Κομμουνιστικό Κόμμα Ελλάδας τη ζήσαμε από την πρώτη στιγμή με πληθώρα στελεχών. Όλο το κόμμα βρισκόταν εκεί πέρα και συνεχίζει να βρίσκεται καθημερινά με εκατοντάδες μέλη φίλους του Κομμουνιστικού Κόμματος να βοηθάνε αυτούς τους ανθρώπους εκεί, ενώ υπάρχει η πραγματική απουσία του κράτους και των φορέων του κράτους που θα έπρεπε να συνδράμουν αυτούς τους ανθρώπους. Πραγματικά απουσιάζουν.

Μη σας πω τώρα και προσωπικές εμπειρίες, γιατί δεν έχουμε τον χρόνο και ο κύριος Πρόεδρος θα μας βάλει τις φωνές. Να μη σας πω, λοιπόν, τι βίωσαν άνθρωποι ινσουλινοεξαρτώνενοι που για τρεις μέρες δεν είχαν την ινσουλίνη τους και κινδύνευαν να πεθάνουν στις ταράτσες των κτηρίων.

Εμείς δεν θα απευθύνουμε κατηγορία προς τις Ένοπλες Δυνάμεις. Είναι και αυτός ένας μηχανισμός τον οποίον το υπάρχον κράτος και η αντιλαϊκή, επιμένουμε, πολιτική που εφαρμόζει δεν τις χρησιμοποίησε όπως θα έπρεπε να τις χρησιμοποιήσει. Έχουν επικαλεστεί και έχουμε ακούσει μέχρι τώρα για κλιματική αλλαγή, για τον «στρατηγό» άνεμο, για την κλιματική κρίση και ό,τι άλλες εκφράσεις θέλετε, τις οποίες γνωρίζετε πάρα πολύ καλά. Αυτά όλα υπήρχαν και θα υπάρχουν.

Πριν από τριάντα τρία χρόνια κάηκαν ενάμισι εκατομμύριο στρέμματα δάσους. Δεν είναι κάτι επίκαιρο. Και, πραγματικά, θα έπρεπε όποιος μας ακούει αυτή τη στιγμή να ενοχλείται από το ότι Κυβερνητικός Εκπρόσωπος του Υπουργείου Εθνικής Άμυνας -εσείς το εκπροσωπείτε εδώ πέρα- επικαλείται ότι εφτά νέες περιοχές χαρακτηρίστηκαν για πρώτη φορά σε κατάσταση έκτακτης ανάγκης. Μα το κράτος γι’ αυτά είναι, για τα δύσκολα. Όταν υπάρχουν νεκροί, δεν υπάρχει καμμία δικαιολογία για την ολιγωρία της κρατικής μηχανής. Και αυτό το λέω, γιατί σε άλλες περιπτώσεις η κρατική μηχανή είναι πάντα παρούσα και αποτελεσματική. Άρα, είναι πολιτική επιλογή αυτό που συνέβη μέχρι τώρα.

Και θα σας θέσω ένα θέμα -και τελειώνω, κύριε Πρόεδρε-, το οποίο συμπεριέλαβα και στην ερώτησή μου, γιατί άκουσα και την ένστασή σας στον προηγούμενο ερωτώμενο. Αυτή τη στιγμή υπάρχουν στρατώνες, μέρη όπου ζουν στρατιώτες, για τα οποία θα θέλαμε, πραγματικά, να υπάρχει η βεβαιότητα, η διαβεβαίωση από την Κυβέρνηση -από εσάς ως εκπροσώπου του Υπουργείου Εθνικής Άμυνας- ότι έχουν ελεγχθεί εξονυχιστικά. Θα αναφέρω δύο. Συνήθως δεν αναφέρουμε τοποθεσίες, αλλά είναι γνωστές. Έχουν γραφεί άπειρα στοιχεία για το Στεφανοβίκειο και για τη Νέα Αγχίαλο. Είναι τύχη το ότι δεν θρηνήσαμε ανθρώπους εκεί πέρα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τι μέτρα, λοιπόν, θα πάρει η Κυβέρνηση όχι μόνο γι’ αυτά τα δύο που είναι γνωστά, αλλά και για πάρα πολλά άλλα τα οποία τα γνωρίζετε πολύ καλά, όπως τα γνωρίζουμε κι εμείς που βρίσκονται σε κίνδυνο και κινδυνεύει το προσωπικό των Ενόπλων Δυνάμεων που διαβιεί εκεί πέρα.

Και θα πάω και σε ένα άλλο θέμα -και τελειώνω, κύριε Πρόεδρε- που βίωσε το προσωπικό των Ενόπλων Δυνάμεων που εσείς διατάξατε σε συνεργασία με τους άλλους φορείς να συνδράμει τους ανθρώπους. Οι συνθήκες διαβίωσής τους ήταν, πραγματικά, δραματικές. Τους στείλατε να βοηθήσουν ανθρώπους που ήταν μέσα στα νερά και δεν μπόρεσαν οι τοπικοί φορείς, το κράτος και δεν ξέρω ποιος άλλος, να τους εξασφαλίσει συνθήκες ώστε να μπορούν, τουλάχιστον, να αναπαύονται για να μπορούν να αντεπεξέλθουν στη συνδρομή σε αυτούς τους ανθρώπους. Το ίδιο συνέβη και με τους πυροσβέστες στη Ρόδο. Άρα, λοιπόν, δεν μπορούμε να δεχθούμε ότι όλα είναι όμορφα και αγγελικά πλασμένα, τη στιγμή που ο λαός δοκιμάζεται, αλλά και αυτοί που του παρέχουν τη συνδρομή, όπως για παράδειγμα, οι Ένοπλες Δυνάμεις μια και το συζητάμε τώρα, να βιώνουν τις ίδιες καταστάσεις.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Ορίστε, κύριε Υπουργέ, έχετε τον λόγο για τη δευτερολογία σας.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Κύριε συνάδελφε, εγώ θα ξεκινήσω από την τελευταία σας φράση. Επειδή νομίζω ότι γνωριζόμαστε όλοι πολύ καλά σ’ αυτή την Αίθουσα, ήμουν πολύ προσεκτικός στην απάντησή μου πριν. Δεν είπα ότι είναι όλα καλά και ότι υπάρχουν πάρα πολλά περιθώρια βελτίωσης σε πάρα πολλά ζητήματα. Όμως, έθεσα και συγκεκριμένα αντικειμενικά δεδομένα, γιατί καλό είναι να γίνεται και μια σύγκριση, ώστε να ξέρουμε πού ήμασταν, πού βρισκόμαστε και, βεβαίως, τι περιθώρια βελτίωσης υπάρχουν ακόμα και για το μέλλον.

Έρχομαι, όμως, εξαρχής στο ερώτημά σας για να απαντήσω και στα θέματα τα οποία θέσατε. Ξέρετε πολύ καλά ότι υπάρχει μια σειρά από θεσμοθετημένες διαδικασίες, σχετικά τόσο με τις άδειες όσο και με τις μετακινήσεις, κατ’ εξαίρεση μεταθέσεις. Και, βεβαίως, η εφαρμογή αυτών και μάλιστα σε όση έκταση κι αν απαιτείται, θα συμβάλει, βεβαίως, θετικά -και θα συμφωνήσω με αυτό- στους οπλίτες θητείας από τις περιοχές που επλήγησαν.

Σας αναφέρω αναλυτικά. Πρώτον, χορηγείται άδεια σε αυτούς που έχουν οικογενειακή ατομική ή πατρική κατοικία ή περιουσία σε περιοχή που επλήγη από θεομηνία. Μάλιστα, το ύψος της άδειας είναι τρεις ημέρες ανά δίμηνο πραγματικής στρατιωτικής υπηρεσίας.

Δεύτερον, χορηγείται προσωπική άδεια μέχρι δέκα ημέρες σε αυτούς που έχουν σημαντικό πρόβλημα, για την επίλυση του οποίου είναι αναγκαία η αυτοπρόσωπη παρουσία τους.

Τρίτον, πέραν των ανωτέρω που σας ανέφερα, χορηγήθηκε σε όλο το προσωπικό, στρατιωτικό και πολιτικό, που η περιουσία του έχει πληγεί από τα πρόσφατα γεγονότα τόσο στην Περιφερειακή Ενότητα του Έβρου όσο και στην Περιφερειακή Ενότητα της Θεσσαλίας άλλες πέντε ημέρες άδειας.

Τέταρτον, για τις μεταθέσεις σε περίπτωση ανωτέρας βίας, όπως είναι, βέβαια, οι πρόσφατες φυσικές καταστροφές, δίνεται η δυνατότητα -και σε αυτό θέλω να δώσουν σημασία και όσοι μας ακούν- στους οπλίτες υποβολής μιας ειδικής υπηρεσιακής αναφοράς, στην οποία θα τεκμηριώνονται τα στοιχεία και οι λόγοι της κατ’ εξαίρεση μετάθεσης. Άρα, όσοι μας ακούν και είναι οπλίτες από εκείνες τις περιοχές, παρακαλώ να κάνουν χρήση αυτής της κατ’ εξαίρεση διαδικασίας.

Πέμπτον, όσον αφορά στο Γενικό Επιτελείο Στρατού, η πολιτική και στρατιωτική ηγεσία αποφάσισε ότι οι οπλίτες οι οποίοι θα καταταχθούν στην επόμενη ΕΣΣΟ, στην Ε΄ ΕΣΣΟ του 2023, και διαμένουν μόνιμα σε δήμο ή κοινότητες της Περιφέρειας Θεσσαλίας, θα τοποθετηθούν σε μονάδες πλησίον του τόπου κατοικίας τους.

Τέλος, όσον αφορά μάλιστα στο ενδεχόμενο χορήγησης έκτακτης οικονομικής ενίσχυσης για όσους επλήγησαν από πυρκαγιές και πλημμύρες και παρ’ ότι εμπίπτει, βέβαια, στην αρμοδιότητα του Υπουργείου Εθνικής Οικονομίας και Οικονομικών, επιτρέψτε μου να σας ενημερώσω ότι έχει ήδη τεθεί σε λειτουργία ειδική πλατφόρμα, η «arogi.gov.gr», της ελληνικής Κυβέρνησης μέσα από την οποία εξειδικεύονται όλα τα μέτρα, συμπεριλαμβανομένων, βεβαίως, και των οπλιτών θητείας.

Σας τα αναφέρω όλα αυτά, κύριε συνάδελφε, γιατί νομίζω ότι είναι πολύ σημαντικό να ακούγονται σε αυτή την Αίθουσα. Άλλωστε, γι’ αυτό και στην αρχή της ερώτησής σας σας ευχαρίστησα που μου δώσατε αυτή την ευκαιρία, γιατί ενδεχομένως μέσα σε αυτόν τον ορυμαγδό των ειδήσεων και των νέων κάποια από αυτά να διαφεύγουν. Άρα, όσοι μας ακούν μπορούν, πραγματικά, να κάνουν χρήση αυτών των έκτακτων, όπως, βεβαίως, και των τακτικών μέτρων. Θεωρώ, λοιπόν, ότι σε έναν πολύ μεγάλο βαθμό προσφέρουμε υπηρεσίες προς τους οπλίτες των περιοχών που επλήγησαν.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Στο σημείο αυτό, θα ήθελα να ενημερώσω το Σώμα ότι δεν θα συζητηθούν κατόπιν συνεννόησης η πέμπτη με αριθμό 145/18-9-2023 επίκαιρη ερώτηση πρώτου κύκλου του Βουλευτή Β1΄ Βορείου Τομέα Αθηνών της Κοινοβουλευτικής Ομάδας «ΣΠΑΡΤΙΑΤΕΣ» κ. Χαράλαμπου Κατσιβαρδά προς τον Υπουργό Προστασίας του Πολίτη, με θέμα: «Απόπειρα ανθρωποκτονίας από τάγμα εφόδου Αριστερών κατά του εβδομήντα ενός ετών δικηγόρου παρ’ Αρείω Πάγω Σωτηρίου Μεταξά στο πεδίο του Άρεως στις 14-9-2023, λόγω ότι ανήκει ως οργανικό στέλεχος στο κόμμα Σπαρτιάτες».

Επίσης, η δεύτερη με αριθμό 127/13-9-2023 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας «ΠΑΣΟΚ - ΚΙΝΗΜΑ ΑΛΛΑΓΗΣ» κ. Εμμανουήλ (Μανώλη) Χριστοδουλάκη προς τον Υπουργό Προστασίας του Πολίτη, με θέμα: «Πλήγμα στο αίσθημα ασφάλειας των πολιτών της ανατολικής Αττικής από το περιστατικό σοβαρής εγκληματικότητας στην περιοχή της Αρτέμιδας».

Ακόμα, η όγδοη με αριθμό 130/14-9-2023 επίκαιρη ερώτηση δεύτερου κύκλου του Βουλευτή Δωδεκανήσου της Κοινοβουλευτικής Ομάδας «ΠΑΣΟΚ - ΚΙΝΗΜΑ ΑΛΛΑΓΗΣ» κ. Γεωργίου Νικητιάδη προς τον Υπουργό Προστασίας του Πολίτη, με θέμα: «Αύξηση εγκληματικότητας στη Ρόδο και ανάγκη ενίσχυσης των αστυνομικών δυνάμεων».

Επιπλέον, η ενδέκατη με αριθμό 139/18-9-2023 επίκαιρη ερώτηση δεύτερου κύκλου της Βουλευτού Αχαΐας της Κοινοβουλευτικής Ομάδας. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ Αθανασίας (Σίας) Αναγνωστοπούλου προς τον Υπουργό Παιδείας, Θρησκευμάτων και Αθλητισμού, με θέμα: «Άμεση ανάγκη χρηματοδότησης της κοινωνικής μέριμνας του Πανεπιστημίου Πατρών».

Η δωδέκατη με αριθμό 132/14-9-2023 επίκαιρη ερώτηση δεύτερου κύκλου του Βουλευτή Ηλείας της Κοινοβουλευτικής Ομάδας «ΠΑΣΟΚ – ΚΙΝΗΜΑ ΑΛΛΑΓΗΣ» κ. Μιχάλη Κατρίνη προς τον Υπουργό Ανάπτυξης, με θέμα: «Πλημμύρα ανατιμήσεων οδηγεί σε αδιέξοδο χιλιάδες νοικοκυριά».

Επίσης, δεν θα συζητηθεί λόγω κωλύματος της Βουλευτού η πρώτη με αριθμό 125/13-9-2023 επίκαιρη ερώτηση πρώτου κύκλου της Βουλευτού Βοιωτίας της Κοινοβουλευτικής Ομάδας «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Παναγιού (Γιώτας) Πούλου προς τον Υπουργό Αγροτικής Ανάπτυξης και Τροφίμων, με θέμα: «Άμεση ανάγκη στήριξης των αμπελουργών της Ασωπίας και ολόκληρης της Βοιωτίας για τις ζημιές από περονόσπορο».

Τέλος, η πρώτη με αριθμό 129/13-9-2023 επίκαιρη ερώτηση δεύτερου κύκλου της Βουλευτού Α΄ Θεσσαλονίκης της Κ.Ο. «ΣΥΡΙΖΑ - Προοδευτική Συμμαχία» κ. Αικατερίνης (Κατερίνας) Νοτοπούλου προς την Υπουργό Κοινωνικής Συνοχής και Οικογένειας, με θέμα: «Αποκλεισμός χιλιάδων παιδιών από τα κέντρα δημιουργικής απασχόλησης παιδιών (ΚΔΑΠ)», δεν θα συζητηθεί λόγω αναρμοδιότητας.

Θα προχωρήσουμε στην τέταρτη με αριθμό 128/13-9-2023 επίκαιρη ερώτηση δεύτερου κύκλου του Βουλευτή Β΄ Θεσσαλονίκης της Κ.Ο. «ΕΛΛΗΝΙΚΗ ΛΥΣΗ» κ. Κωνσταντίνου Χήτα προς τον Υπουργό Κλιματικής Κρίσης και Πολιτικής Προστασίας, με θέμα: «Έρευνα για την κατάληξη του 1,7 δισ. ευρώ του προγράμματος "ΑΙΓΙΣ"».

Κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Κύριε Υπουργέ, δεν χρειάζεται νομίζω να αναπτύξω -εδώ τουλάχιστον- για τις τεράστιες καταστροφές από τις πλημμύρες που σάρωσαν τη Θεσσαλία, με αποκορύφωμα την απώλεια ανθρωπίνων ζωών, καταστροφές περιουσιών, αλλά και εκατοντάδων χιλιάδων νεκρών ζώων. Επίσης, δεν χρειάζεται να αναπτύξω και για τις φοβερές συνέπειες από τις φονικές πυρκαγιές που μαίνονταν ανεξέλεγκτες σε πολλές περιοχές, για πολλές μέρες, τόσο στη Ρόδο όσο και στον Έβρο.

Θα επισημάνω, όμως, κύριε Υφυπουργέ, ότι οι άνθρωποι έχασαν τη ζωή τους, έχασαν το βιός τους, τις περιουσίες τους, τη ζωή τους ολόκληρη. Πνίγηκαν, πλημμύρισαν, κινδύνευσαν, δάση κάηκαν ολοσχερώς, εκατομμύρια στρέμματα έγιναν στάχτες, χιλιάδες άλλα βούλιαξαν, σπίτια, επιχειρήσεις κ.λπ.. Πόσες φορές, κύριε Υπουργέ -και επειδή δεν είστε νέος, ήσασταν και στην προηγούμενη διακυβέρνηση της χώρας, στο ίδιο Υπουργείο, άρα εδώ δεν έχουμε αλλαγή Υπουργείου, ούτε μπορείτε να πείτε ότι παραλάβατε χάος-έχουμε ακούσει από την Κυβέρνησή σας για τη σημασία και την αξία της πολιτικής προστασίας; Έχετε πει –ως Υπουργείου εννοώ, όχι εσείς προσωπικά- ότι έχει αναβαθμιστεί τα τελευταία χρόνια η Πολιτική Προστασία.

Θα ρωτήσω κάτι απλό: Και, λοιπόν; Θέλω να πω, έγινε πιο αποτελεσματική η Πολιτική Προστασία; Αυτό είναι το ερώτημα που πρέπει να απαντηθεί στον κόσμο. Άλλαξε κάτι; Προστατεύεται ο πολίτης αποτελεσματικότερα; Λέτε πόσο σημαντική είναι η πρόληψη απέναντι σε φυσικές καταστροφές. Σήμερα αυτοαναιρείστε και δικαιωνόμαστε που λέγαμε ότι καθυστερήσατε να βγάλετε τον Στρατό. Σήμερα προληπτικά ο Στρατός έχει ήδη επανδρώσει τις περιοχές όπου αναμένεται να πέσουν, δυστυχώς, και πάλι αύριο πολλά κυβικά νερού λόγω της κακοκαιρίας.

Ακούσαμε τον ίδιο τον Πρωθυπουργό από το Βήμα της Βουλής να τονίζει την αξία του εθνικού προγράμματος «ΑΙΓΙΣ». Και πάμε λίγο στο «ΑΙΓΙΣ» το οποίο το παρουσίασε, πραγματικά, με μεγάλη επισημότητα, ότι είναι ένα νέο ευφυές πρόγραμμα πολιτικής προστασίας κ.λπ.. Είναι βαρύγδουποι όροι, κύριε Υπουργέ, βαρύγδουποι στόχοι, με οράματα. Ωραία ακούγονται αυτά, αλλά το πρόγραμμα αυτό αγνοείται μέχρι στιγμής. Το έχουμε δει μόνο να περιφέρεται πολυδιαφημιζόμενο σε διάφορα τηλεοπτικά πάνελ ή σε διάφορες συνεντεύξεις των Υπουργών. Αγνοούνται οι ίδιοι οι πόροι του προγράμματος, η απορρόφησή τους και η χρηματοδότηση, όταν ο ίδιος ο Υπουργός, ο κ. Κικίλιας, κάνει λόγο πριν από λίγες μέρες σε πρόσφατη συνέντευξή του ότι απορροφήθηκε μόλις το 1% του προγράμματος «ΑΙΓΙΣ». Μιλάμε για ένα πρόγραμμα βουνό. Μιλάμε για ένα πρόγραμμα το οποίο αγγίζει σχεδόν τα 2 δισεκατομμύρια ευρώ -1,7 δισεκατομμύριο ευρώ- και βγαίνει ο ίδιος ο αρμόδιος Υπουργός και λέει ότι έχει απορροφηθεί μόνο το 1%.

Θα θέλαμε, λοιπόν, να μας ενημερώσετε σε πρώτη φάση ως αρμόδιος Υφυπουργός σε τι έργα έχει απορροφηθεί το 1% -συγκεκριμένα έργα και με κόστος παρακαλώ πολύ- και επίσης τι έχει απογίνει το υπόλοιπο 99% του προγράμματος και αν οι αδιάθετοι αυτοί πόροι του συγκεκριμένου προγράμματος συμπεριλαμβάνονται στους αδιάθετους πόρους και τα 2,25 δισεκατομμύρια ευρώ που ανακοίνωσε ο κ. Μητσοτάκης ότι θα χορηγήσει τώρα η Ευρωπαϊκή Ένωση, δηλαδή αν τα 2,25 δισεκατομμύρια ευρώ της Ευρωπαϊκής Ένωσης που είναι να χορηγήσει συμπεριλαμβάνονται στα αδιάθετα χρήματα του προγράμματος «ΑΙΓΙΣ».

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

Παρακαλώ, κύριε Υπουργέ, έχετε τον λόγο.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Κύριε Χήτα, κυρίες και κύριοι Βουλευτές, μου δίνετε σήμερα την ευκαιρία με την ερώτησή σας αυτή να ενημερώσω πληρέστερα το Σώμα αλλά και τον ελληνικό λαό, για ένα σημαντικό θέμα που η επικαιρότητα κατέστησε ακόμα σημαντικότερο. Αφορά στην υλοποίηση του μεγαλύτερου προγράμματος που έχει σχεδιαστεί και εγκριθεί ποτέ σχετικά με την Πολιτική Προστασία της χώρας. Μιλάμε, βέβαια, για το περίφημο, όπως είπατε, «ΑΙΓΙΣ», ένα πρόγραμμα που αγγίζει τα 2 δισεκατομμύρια ευρώ μετά την επικαιροποίηση του. Είναι 1,974 δισεκατομμύριο ευρώ.

Να μην ξεχνάμε ότι το πρόγραμμα αυτό δεν υπήρχε πριν. Δεν το βρήκαμε έτοιμο. Αντίθετα, το εμπνεύστηκε, το σχεδίασε και το υλοποιεί αυτή η Κυβέρνηση για να καλύψει τις επιχειρησιακές ανάγκες του Πυροσβεστικού Σώματος και της Πολιτικής Προστασίας της χώρας, υπό την άμεση εποπτεία διαδοχικών Υπουργών που ωρίμασαν προοδευτικά το έργο.

Γιατί πρέπει να σας ενημερώσω -αν δεν το γνωρίζετε ήδη- πως τα έργα όπως αυτό που εξαρτούν τη χρηματοδότησή τους από ευρωπαϊκά προγράμματα, απαιτούν πολύ συγκεκριμένες διαδικασίες που περιγράφονται στον νόμο. Οι διαδικασίες αυτές για λόγους πλήρους διαφάνειας αλλά και εξασφάλισης σε ευρωπαϊκό επίπεδο των υγιών όρων ανταγωνισμού και τη διαφάνεια, έχουν το μειονέκτημα να μην είναι γρήγορες. Απαιτούν χρόνο ωρίμανσης με σύνθετη προετοιμασία και πολλαπλά στάδια.

Η καλύτερη προετοιμασία στην αρχή μάς γλυτώνει πολύ χρόνο στη συνέχεια, αποφεύγοντας πλήθος αντιρρήσεων και ενστάσεων που εξετάζονται αργότερα. Κινούμαστε μεθοδικά και δεν στοχεύουμε μόνο σε ονομαστικές εντάξεις έργων υψηλής αξίας και ρίσκου ενδεχομένως που ανεβάζουν φαινομενικά το ποσοστό ένταξης στην αρχή μόνο και μόνο για να απενταχθούν στη συνέχεια και να μας καθυστερήσουν διπλά. Θέλουμε να αποφύγουμε παθογένειες που μας έχουν ταλαιπωρήσει στο παρελθόν.

Για να είναι σε γνώση όλων, το πρόγραμμα «ΑΙΓΙΣ» για να μπορέσει να αντλήσει επαρκείς πόρους στο πρωτοφανές ύψος των 2 δισεκατομμυρίων, αξιοποιούνται ταυτόχρονα τρία διαφορετικά ευρωπαϊκά προγράμματα, συγκεκριμένα το Ταμείο Ανάκαμψης, το ΕΣΠΑ και η Ευρωπαϊκή Τράπεζα Επενδύσεων. Κάθε ταμείο έχει τις δικές του διατυπώσεις, διαδικασίες και απαιτήσεις και απαιτείται πλήθος εγγράφων και δικαιολογητικών, πολλαπλές εγκρίσεις σε κάθε στάδιο μέχρι να εκκινήσουν οι διαγωνιστικές διαδικασίες και να αρχίσει η υλοποίηση των έργων και όλα αυτά κοστίζουν σε χρόνο. Όλα μαζί και πολλά χρήματα και ταχύτητα δεν γίνονται.

Κάναμε, λοιπόν, την προφανή επιλογή των υψηλών κονδυλίων και της μέγιστης διαφάνειας που συνοδεύονται, όμως, από το εύλογο κόστος της χρονοβόρας διαδικασίας, στην οποία -πέρα από τα καθαρά τεχνικά του θέματος- προστίθενται και οι πραγματικές δυσκολίες. Ένα χαρακτηριστικό παράδειγμα είναι τα Καναντέρ, τα CL-515, από τα οποία θα προμηθευτούμε επτά. Αυτά αποτελούν προτεραιότητα για εμάς και εμπεριέχονται στο πρόγραμμα με 320 περίπου εκατομμύρια ευρώ. Εκεί για ποια ταχύτητα να μιλήσουμε, αφού εδώ και δεκαπέντε χρόνια είχε κλείσει η γραμμή παραγωγής της Καναντέρ.

Οι διαπραγματεύσεις γι’ αυτά υπό την αιγίδα της Ευρωπαϊκής Ένωσης για να ξανανοίξει η γραμμή παραγωγής σε εθνικό και ευρωπαϊκό επίπεδο, υπήρξαν έντονες και συνεχείς και έχουμε πρωτοστατήσει στο να συνταχθεί το μνημόνιο συνεργασίας, να συνταχθεί το πρώτο ντράφτ της σύμβασης. Η Ελλάδα θα είναι από τις πρώτες χώρες που θα παραλάβει τα νέα αεροπλάνα αμέσως μόλις αυτό καταστεί εφικτό. Βέβαια τα δύο από αυτά τα πληρώνει εξ ολοκλήρου η Ευρωπαϊκή Ένωση. Παρόμοια προβλήματα είχαμε και με άλλες προμήθειες, οπότε κανείς με γνώση αγοράς αλλά και των ευρωπαϊκών προδιαγραφών δεν διανοείται να μιλάει για ποσοστά υλοποίησης της τάξεως του 100% που αναφέρεται στην παρούσα φάση.

Είναι επίσης σημαντικό όταν μιλάμε γι’ αυτά τα προγράμματα, να έχουμε κατανόηση και εξοικείωση με τις έννοιες. Εγώ, λοιπόν, θα σας μιλήσω για τα ενταγμένα έργα στο πρόγραμμα, υπολογίζοντας με ακρίβεια τις ανάγκες των εμπλεκόμενων φορέων. Μέχρι σήμερα έχουν ενταχθεί έργα συνολικού προϋπολογισμού 656,9 εκατομμυρίων ευρώ, που αντιστοιχεί σε ποσοστό 33,3% του συνολικά διαθέσιμου. Μπορώ να πω ως προς το σημείο που βρισκόμαστε, πως με τη δουλειά προετοιμασίας που έχει γίνει, στο εξής οι εντάξεις θα είναι μαζικότερες και γρηγορότερες

Σχετικά με το δεύτερο ερώτημά σας καμμία σχέση δεν έχουν οι πρόσφατες εξαγγελίες του Πρωθυπουργού με τα κονδύλια του προγράμματος «ΑΙΓΙΣ». Ούτε 1 ευρώ δεν έχει χαθεί από το πρόγραμμα, το οποίο συνεχίζεται απρόσκοπτα με τις διαδικασίες που σας περιέγραψα. Δηλαδή, αυτά τα κονδύλια τα οποία εξασφάλισε ο Πρωθυπουργός την επόμενη μέρα που ήρθε στον Παλαμά, στις 7 του μήνα, είναι τα 2,23 δισεκατομμύρια ευρώ, η εξτρά συνδρομή της Ευρώπης για την αντιμετώπιση της τελευταίας θεομηνίας.

Η αξιοποίηση του προγράμματος «ΑΙΓΙΣ», η Πολιτική Προστασία αλλάζει επίπεδο στη χώρα, αποκτώντας όλα τα αναγκαία μέσα που της είναι απαραίτητα για την εκπλήρωση της αποστολής της.

Τα αμέσως επόμενα χρόνια αυτό θα καταστεί ορατό και θα έχει θετικές επιπτώσεις στην καθημερινότητα των πολιτών και για το αίσθημα ασφάλειας που δικαιούνται ευλόγως να απαιτούν.

Εδώ θα σταματήσω και περιμένω την δευτερολογία σας, για να διευκρινίσω πράγματα που ενδεχομένως θα θελήσετε.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Χήτα, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Κύριε Υπουργέ, ξέρετε δεν έχουμε τρελές απαιτήσεις, δεν απαιτούμε να έχει απορροφηθεί το 100% του προγράμματος που αναφέρατε εσείς. Όταν όμως ακούμε τον αρμόδιο Υπουργό να κάνει λόγο ότι έχει απορροφηθεί μόλις το 1%, αυτό είναι λίγο τρομακτικό. Απέχει. Άλλο το 1%, άλλο το 100%. Εμείς δεν λέμε κάτι τέτοιο.

Και σας άκουσα στο 70% του χρόνου της πρώτης απάντησής σας να μας μιλάτε για προβλήματα που αντιμετωπίζετε. Άρα έχει κάθε λόγο ο κόσμος να ανησυχεί για την ασφάλειά του.

Και επίσης, κύριε Υφυπουργέ, η Νέα Δημοκρατία τώρα ξαναέγινε Κυβέρνηση. Ήσασταν και τότε Υφυπουργός, όταν η Νέα Δημοκρατία ήταν Κυβέρνηση και σας το είπα και πριν. Αυτό που παραλάβατε ήταν έργο διακυβέρνησης της δικής σας Κυβέρνησης. Εσείς μπορείτε να μας λέτε ότι αυτό παραλάβατε, αλλά είναι δικό σας έργο.

Και μη μας πείτε τώρα για το «112». Αυτό είναι μια πολύ μεγάλη κουβέντα. Το «112» έχει εξελιχθεί ουσιαστικά σε έναν μηχανισμό αποποίησης ευθυνών από το κράτος και τον κρατικό μηχανισμό. Στέλνουμε, λοιπόν, «112¨», είναι ζήτημα αν φτάνει εγκαίρως, εκεί ενεργεί ο κρατικός μηχανισμός, «εγώ το έστειλα το μήνυμα», και ουσιαστικά μεταθέτουμε κατά κάποιο τρόπο έτσι και τις ευθύνες στον πολίτη και μάλιστα την ώρα που κινδυνεύει η ζωή του. Και αναρωτιέται κανείς αν θα έπρεπε να γίνει ολόκληρο Υπουργείο για να προχωρήσετε στο «112».

Τώρα για να είμαστε συγκεκριμένοι για το πρόγραμμα «ΑΙΓΙΣ». Δεν είναι καινούργιο, κύριε Υφυπουργέ, το πρόγραμμα «ΑΙΓΙΣ». Εγκρίθηκε τον Ιούνιο του 2021. Έχουν περάσει, λοιπόν, σχεδόν δυόμισι χρόνια από την ημέρα που εγκρίθηκε και τροποποιήθηκε τον Οκτώβριο του 2022 από το ΚΥΣΕΑ. Το δικό σας Υπουργείο έχει ενημερώσει, απαντώντας συγκεκριμένα σε ερώτηση του Προέδρου μας, του Κυριάκου Βελόπουλου στις 19 Ιουλίου του 2023, σε ερώτηση με θέμα «Έρευνα για την κατάληψη των 1,7 δισεκατομμυρίου ευρώ του προγράμματος “ΑΙΓΙΣ”». Στην απάντηση, λοιπόν, αυτή που πήραμε στις 2 Αυγούστου του 2023, αναφέρατε μεταξύ άλλων ότι «λαμβάνοντας υπ’ όψιν τις ανάγκες των εμπλεκόμενων φορέων μέχρι σήμερα έχουν ενταχθεί συνολικά δώδεκα δράσεις, συνολικού προϋπολογισμού 398 εκατομμυρίων 801 χιλιάδων εκ των οποίων χρηματοδοτούνται από το Ταμείο Ανάκαμψης και Aνθεκτικότητας. Περίπου 400 εκατομμύρια δηλαδή και το 20% του προγράμματος». Τι σημαίνει αυτό; Ισχύει αυτό ή ισχύει αυτό που είπε ο κ. Κικίλιας, ότι παραλάβατε 1% του προγράμματος πριν μερικές μέρες; Οι ενταγμένες δηλαδή δράσεις δεν έχουν απορροφηθεί; Είναι ένα άλλο ερώτημα αυτό, γιατί εδώ ακούμε δύο διαφορετικά νούμερα. Ποιες είναι αυτές οι δράσεις συγκεκριμένα; Ποιος είναι ο προϋπολογισμός τους για την καθεμία αυτή δράση; Πρέπει να μας δώσετε ως Υπουργείο μια ξεκάθαρη απάντηση. ,

Λέτε ότι το πρόγραμμα «ΑΙΓΙΣ» βασίζεται σε τέσσερις άξονες. Ποιοι είναι αυτοί οι τέσσερις άξονες; Άξονας πρώτος: Αναβάθμιση υποδομών και εγκαταστάσεων. Άξονας δεύτερος: συστήματα προειδοποίησης και μέσα πρόληψης στον εξοπλισμό και στα μέσα υποστήριξης συντονισμού και άξονας τέταρτος: επιχειρησιακός εξοπλισμός και τα μέσα αντιμετώπισης.

Τι περιλαμβάνει το πρόγραμμα «ΑΙΓΙΣ», σύμφωνα με αυτά που λέει το Υπουργείο; Ενίσχυση στόλου αεροπυρόσβεσης, αμφίβια αεροσκάφη δασοπυρόσβεσης ελαφρού τύπου, περαιτέρω προμήθεια των Καναντέρ. Προμήθεια χιλίων οκτακοσίων πυροσβεστικών οχημάτων αξίας 262 εκατομμυρίων ευρώ με χρηματοδότηση από το ΕΣΠΑ και την Ευρωπαϊκή Τράπεζα Επενδύσεων. Ενίσχυση υποδομής της υπηρεσίας «112» της Πολιτικής Προστασίας. Αναβάθμιση της υπηρεσίας επικοινωνιών εκτάκτου «112» με στόχο την ομαλή απρόσκοπτη λειτουργία της. Αναβάθμιση του δικτύου μετεωρολογικών σταθμών, τώρα ακούσαμε τον Πρωθυπουργό να το αναφέρει στη ΔΕΘ πριν από λίγες ημέρες.

Πείτε μας, λοιπόν, έχει γίνει κάτι από όλα αυτά; Αυτά τα προβλέπει το πρόγραμμα «ΑΙΓΙΣ» από το 2021. Σε λίγους μήνες αποχαιρετάμε το 2023. Είναι η δεύτερη θητεία της Κυβέρνησης αυτής. Υπήρξατε Υφυπουργός και με την προηγούμενη διακυβέρνηση και με αυτή. Πείτε μας αν έχει γίνει κάτι από όλα αυτά. Ποια είναι τα νέα εναέρια μέσα επιτήρησης, αλλά και αυτά τα νέα μέσα της αεροπυρόσβεσης. Πού είναι ο νέος εξοπλισμός πολιτικής προστασίας; Η Κυβέρνηση πρέπει να προβλέπει, κύριε Υφυπουργέ. Η Κυβέρνηση πρέπει να σχεδιάζει, να καταστρώνει και να εφαρμόζει μέτρα πρόληψης. Ειδικά σε τέτοιου είδους κλίμακας καταστροφές η πρόληψη είναι το «Α» και το «Ω».

Καλύτερα να είμαστε, λοιπόν, πιο προσγειωμένοι και να ενημερώνουμε τον κόσμο που τώρα αγωνιά, γιατί σε λίγες ώρες θα πιάσει πάλι καταιγίδα στη Λάρισα, στον Βόλο και γενικότερα στη Μαγνησία και στη Θεσσαλία και να ξέρουν τι μέσα έχουν να τα αντιμετωπίσουν παρά να παρουσιάζουμε πράγματα τα οποία ακούγονται ωραία, τα παίζουν ωραία τα μέσα ενημέρωσης, λέγοντας «2 δισεκατομμύρια πρωτοπορεί η Κυβέρνηση, καινοτομεί η Κυβέρνηση με νέα μέσα», αλλά ουσιαστικά να μην έχει γίνει τίποτα. Αυτό είναι το ερώτημα, γιατί εδώ μιλάμε για ανθρώπινες ζωές.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Παρακαλώ, κύριε Υπουργέ έχετε τον λόγο για τη δευτερολογία σας.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Πρώτα απ’ όλα να ξεκαθαρίσουμε κάτι, γιατί αναφέρεστε σε αυτό που συνέβη με τις πυρκαγιές και τις πλημμύρες -τη θεομηνία που μας έπληξε εδώ και δεκαπέντε ημέρες- ως να ήρθε επειδή το κάναμε εμείς. Ούτε φωτιές βάζουμε ούτε πλημμύρες κάνουμε. Δεν λαμβάνετε υπ’ όψιν την κλιματική κρίση, μια κρίση που πάει σε κλιματική κατάρρευση. Δεν λαμβάνετε καθόλου υπ’ όψιν το φαινόμενο για το οποίο στην πραγματικότητα θα έπρεπε να έχετε πάρει τις πληροφορίες. Έσκασε ένα φαινόμενο στη Θεσσαλία και στην ευρύτερη περιοχή, το οποίο κατέβασε οκτώ δισεκατομμύρια τόνους νερό. Κάλυψε μία έκταση ενάμισι εκατομμύριο στρέμματα και πραγματικά κάλυψε πάρα πολλές περιοχές, χωριά και πόλεις. Ήταν ένα φαινόμενο πέρα από οποιονδήποτε μηχανισμό και από οποιαδήποτε δυνατότητα.

Άρα λοιπόν όσον αφορά τον κρατικό μηχανισμό, ήμασταν εκεί. Είχαμε ξεκινήσει από τις 2 του μηνός για το γεγονός που ήρθε στις 5 του μήνα τις συσκέψεις, τις επικοινωνίες επικοινωνίας με τους τοπικούς φορείς, με την ενεργοποίηση και την κινητοποίηση της πολιτικής προστασίας της χώρας και της Πυροσβεστικής και των Ενόπλων Δυνάμεων και της τοπικής αυτοδιοίκησης. Ήταν εκεί και τα οχήματα και το κάθε μέσον και οι βάρκες και τα άρματα και το καθετί. Είχαν αναπτυχθεί όπως έχουν αναπτυχθεί και τώρα. Δεν είναι κάτι καινούργιο αυτό που γίνεται τώρα.

Και να σας πω και κάτι; Οι πυροσβεστικές δυνάμεις ήταν ήδη σε γενική επιφυλακή από την προηγούμενη εβδομάδα της έλευσης του «Ντάνιελ». Ήταν, λοιπόν, εκεί. Όμως σε αυτό το φαινόμενο δεν μπορούσαν να αντιδράσουν. Να σας πω απλά ότι σε αυτό το φαινόμενο είχαμε αρκετά οχήματα, τα οποία όπως και τα τρακτέρ όπως και τα υπόλοιπα οχήματα των πολιτών και των αγροτών, κόλλησαν στη λάσπη, έπεσαν στα σπασμένα ρείθρα και έπεσαν σε σπασμένες γέφυρες. Είχαμε τέτοια προβλήματα και δεν μπορούσαν να επιχειρήσουν ούτε οι βάρκες που είχαν αναπτυχθεί. Ξέρετε γιατί; Γιατί είχαμε νερό που έρεε με μεγάλη ταχύτητα, έπρεπε με το ρυμουλκό να περάσουν αυτό για να φθάσουν στο λιμνάζον, αλλά να περάσουν πεντακόσια ή χίλια μέτρα ενός λόφου που ακόμα δεν είχε νερό. Πολύ δύσκολη η πρόσβαση. Και τι έπρεπε, λοιπόν, να κάνουν; Να βρουν τρόπο πρόσβασης και να περιμένουν πότε θα μπορέσουν να επέμβουν τα πλωτά.

Και όσον αφορά τα εναέρια, με αγωνία κοιτούσαν τον ουρανό στη Λάρισα με χιλιάδες κεραυνούς που έπεφταν εκείνη την ώρα. Και είχαμε τα ελικόπτερα, επτά της Πυροσβεστικής από τα μισθωμένα και τρία των Ενόπλων Δυνάμεων τα οποία δεν μπορούσαν να επιχειρήσουν. Και περιμέναμε να σταματήσει αυτό το κακό, αυτές οι καταιγίδες και αυτές οι αστραπές, έτσι ώστε αυτά τα δέκα ελικόπτερα να ξεκινήσουν. Και ξεκίνησαν το μεσημέρι τις διασώσεις και έκαναν οκτακόσιες επτά διασώσεις ανθρώπων. Επιπλέον φθάσαμε στις τρεισήμισι χιλιάδες διασώσεις ανθρώπων συμπολιτών μας, οι οποίοι βρισκόταν σε κίνδυνο στα χωριά του Κάμπου και όχι μόνο.

Έτσι, λοιπόν, λειτουργήσαμε. Θα σταματήσω, όμως, εδώ γιατί έχουμε χρέος να κατανοήσουμε τι φαινόμενο είχαμε να αντιμετωπίσουμε πριν προχωρήσουμε στο να κάνουμε τη δουλειά μας. Και λειτούργησε και το επιτελικό κράτος που όλοι ειρωνεύεστε και κοροϊδεύετε. Λειτούργησε με εξαιρετικό τρόπο. Και θα τα πούμε στη συνέχεια.

Για να δούμε, λοιπόν, με το «ΑΙΓΙΣ», το οποίο το αντιμετωπίζετε ως να είναι το καλάθι της νοικοκυράς που θα πάμε στο σουπερμάρκετ και θα φορτώσουμε. Όχι, το «ΑΙΓΙΣ» είναι του 2021 το οποίο πραγματικά ξεκίνησε από τον Νίκο Χαρδαλιά, τον τότε Υφυπουργό του Υπουργείου Προστασίας του Πολίτη, ο οποίος το εμπνεύστηκε με τους συνεργάτες του, το έχτισε, το έφτιαξε και από εκεί και πέρα έπρεπε να δρομολογηθεί και να αρχίσει να λειτουργεί, να προχωράει, να υλοποιείται.

Όμως δεν υπήρχε το χρήμα. Ούτε το ΕΣΠΑ ούτε το RRF ήταν διαθέσιμα τότε. Άρα λοιπόν, έπρεπε να προχωρήσουμε, περιμένοντας τις χρηματοδοτήσεις οι οποίες θα έρχονταν και φτιάχνοντας όλα αυτά τα οποία απαιτείται να κάνουμε έτσι ώστε να ωριμάσει ένα πρόγραμμα για να μπορέσει να υλοποιηθεί.

Στη συνέχεια ήρθε ο Στυλιανίδης και διαπιστώσαμε ότι υπάρχουν κάποια πράγματα, σύμφωνα με τις ρήτρες και τις οδηγίες της Ευρωπαϊκής Ένωσης τις οποίες έπρεπε να ακολουθήσουμε. Έγινε, λοιπόν, η αναθεώρηση το 2022 και κατευθείαν ξεκινήσαμε τη συνεργασία με το ΤΑΙΠΕΔ, με το οποίο υπεγράφησαν συμβάσεις έτσι ώστε με τις τεχνικές ομάδες, τις νομικές και τις διαπραγματευτικές να προχωρήσουμε στην εκτέλεση αυτών των προγραμμάτων.

Και σας επαναλαμβάνω ότι αυτή η διαδικασία είναι χρονοβόρα και τεράστια, διότι αυτό που σας ανέφερα, το 33% ή τα 657 εκατομμύρια είναι τα ενταγμένα προγράμματα τα οποία απαιτούν εκθέσεις σκοπιμότητας, δηλαδή, ένα εξαιρετικό επιχειρησιακό σχέδιο που θα καλύπτει τη συγκεκριμένη επιχειρησιακή απαίτηση, τεχνικές προδιαγραφές που επίσης πρέπει να συνταχθούν έτσι ώστε να μη δημιουργούν προβλήματα στη διαφάνεια και στον υγιή ανταγωνισμό, τεκμηρίωση του κόστους, έρευνα αγοράς και βέβαια μνημόνια συνεργασίας, όπου χρειάζεται, και διαπραγματεύσεις και διαβούλευση.

Ήδη υπάρχει στον αέρα αυτή τη στιγμή το πρόγραμμα της προμήθειας τετρακοσίων οχημάτων για το Πυροσβεστικό Σώμα, αξίας 65 εκατομμυρίων ευρώ. Το έχουμε ξεκινήσει εδώ και ενάμισι χρόνο και είμαστε στη διαβούλευση με τους φορείς ή τους κατασκευαστές οι οποίοι θα έρθουν να μας κάνουν τις προσφορές.

Δεν είναι εύκολη διαδικασία. Είναι τεράστια και δεν μπορούμε να πάμε με απευθείας ανάθεση. Κι εμείς δεν θα κάνουμε απευθείας αναθέσεις. Θα ακολουθήσουμε τις διαδικασίες που προβλέπονται και από την Ευρωπαϊκή Ένωση και από την κείμενη νομοθεσία, έτσι ώστε να είμαστε νόμιμοι και να προχωρήσουμε για να τα αποκτήσουμε, με τις καθυστερήσεις που χρειάζονται.

Να σας πω και κάτι ακόμα. Στο Υπουργείο Άμυνας ο κύκλος της προμήθειας διαρκεί τέσσερα χρόνια. Επαναλαμβάνω, ότι δεν παίρνουμε το καλάθι και πάμε στο σουπερμάρκετ να αγοράσουμε πατάτες, ντομάτες και καρπούζια. Όχι. Είναι προμήθειες υψηλού κόστους, απαιτούν συγκεκριμένες διαδικασίες και με αυτές προχωράμε και με αυτές θα τα υλοποιήσουμε.

Ήδη έχουν συνταχθεί σε δεκαοκτώ προγράμματα τεχνικές προδιαγραφές, είναι στα χέρια του ΤΑΙΠΕΔ και εντός των επομένων ημερών, σύντομα, θα βγουν στη διαβούλευση και στη διαγωνιστική διαδικασία. Αυτό σημαίνει ενταγμένα προγράμματα, με όλες τις εγκρίσεις από το ΕΣΠΑ, από το Ταμείο Ανάκαμψης και από την Ευρωπαϊκή Τράπεζα Επενδύσεων.

Και για να μη θεωρείτε ότι κάτι θα χαθεί, δεν θα χαθεί κανένα ευρώ, γιατί τα χρονικά περιθώρια που έχουμε για το RRF είναι για το 2027, για το Ταμείο Ανάκαμψης είναι το 2028, και ενδεχομένως με δύο χρόνια παράταση, και βέβαια για την Ευρωπαϊκή Τράπεζα Επενδύσεων δεν έχουμε χρονικούς περιορισμούς.

Άρα είμαστε υποχρεωμένοι να ακολουθήσουμε τις διαδικασίες του ελληνικού νόμου και της Ευρωπαϊκής Ένωσης και να προχωρήσουμε στην υλοποίηση των προγραμμάτων.

Θα σας πω ξανά ότι όσον αφορά το ερώτημά σας σχετικά με τα 2,23 δισεκατομμύρια ευρώ είναι ένα επίτευγμα του Πρωθυπουργού μας ο οποίος την επόμενη ημέρα της θεομηνίας πήγε στην Ευρώπη και κατάφερε να αποσπάσει αυτά τα 2,23 δισεκατομμύρια ευρώ, επιπλέον των 2 δισεκατομμυρίων τα οποία έχουμε για το «ΑΙΓΙΣ».

Τέλος, θα σας πω ότι το «ΑΙΓΙΣ» είναι ένα πρόγραμμα που έχει συνέχεια. Έχει συνέχεια γιατί ξεκίνησε από τον Νίκο Χαρδαλιά που το έχτισε, τον Στυλιανίδη ο οποίος έκανε τη συνεργασία…

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, ολοκληρώστε.

**ΕΥΑΓΓΕΛΟΣ ΤΟΥΡΝΑΣ (Υπουργός Κλιματικής Αλλαγής και Πολιτικής Προστασίας):** Τελειώνω, κύριε Πρόεδρε. Με συγχωρείτε, αλλά πρέπει να λύσουμε τις απορίες και να ενημερωθεί και ο ελληνικός λαός.

Συνεχίζω, λοιπόν, ξεκίνησε από τον Νίκο Χαρδαλιά, τον Χρήστο Στυλιανίδη ο οποίος το αναθεώρησε και προχώρησε σε συνεργασία με το ΤΑΙΠΕΔ εδώ και ενάμιση χρόνο και βέβαια τον νυν Υπουργό κ. Κικίλια ο οποίος το έχει πάρει και το δουλεύει και το προχωράει και θα το ολοκληρώσει.

Αυτά, κύριε Πρόεδρε. Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

Συνεχίζουμε τώρα με την έκτη με αριθμό 148/18-9-2023 επίκαιρη ερώτηση δεύτερου κύκλου της Προέδρου της Κοινοβουλευτικής Ομάδας Πλεύσης Ελευθερίας και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Κλιματικής Κρίσης και Πολιτικής Προστασίας, με θέμα: «Οι δηλώσεις του Πρωθυπουργού στη ΔΕΘ για τη Θεσσαλία και την Πολιτική Προστασία».

Θα απαντήσει ο Υφυπουργός Κλιματικής Κρίσης και Πολιτικής Προστασίας κ. Ευάγγελος Τουρνάς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε.

Συμβαίνει κάτι; Μπορώ να προχωρήσω στην ερώτηση;

**ΠΡΟΕΔΡΕΥΩΝ (Ιωάννης Πλακιωτάκης):** Βεβαίως.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε.

Είδα τον κύριο Υφυπουργό κάπως ανήσυχο.

Κύριε Υφυπουργέ, η ερώτησή μου κατατέθηκε αμέσως μετά την συνέντευξη Τύπου που έδωσε ο Πρωθυπουργός στη ΔΕΘ, σε σχέση με τις καταστροφές στη Θεσσαλία και την πλήρη αποτυχία της Κυβέρνησής σας, να προστατεύσει τα χωριά, τις πόλεις, τις ανθρώπινες ζωές.

Έχω υποσχεθεί στους ανθρώπους στη Θεσσαλία, που τους επισκέφθηκα και είδα με τα μάτια μου το δράμα που περνάνε, ότι δεν θα περάσει εβδομάδα που να μη σας ελέγχω με επίκαιρες ερωτήσεις και που να μη σας υποχρεώνει η Πλεύση Ελευθερίας να λογοδοτείτε για την καταστροφή και για τις απίστευτες καταστάσεις με τις οποίες έρχονται αντιμέτωποι οι κάτοικοι.

Ο κύριος Πρωθυπουργός στη ΔΕΘ, κάνοντας επίσημες δηλώσεις, είπε ότι στη Θεσσαλία δεν χάθηκαν πολλές ανθρώπινες ζωές, ότι η απώλεια τόσων ζώων δεν είχε υπολογιστεί, και μάλιστα χαρακτηριστικά χρησιμοποίησε την εξής έκφραση, διαβάζω ακριβώς αυτό που είπε: «Ένα πρόβλημα που δεν φανταζόμασταν ότι θα το αντιμετωπίσουμε». Είπε, επίσης, ότι ο λόγος που δεν υπήρχαν σωσίβιες λέμβοι ήταν γιατί δεν θα μπορούσαν να πλεύσουν λόγω των φερτών υλικών και όχι γιατί αμελήσατε. Είπε επίσης ότι δεν πλημμύρισαν μεγάλες πόλεις όπως τα Φάρσαλα, η Καρδίτσα, τα Τρίκαλα. Ξέχασε τη Λάρισα και τον Βόλο. Είπε ότι έγιναν αντιπλημμυρικά έργα και λειτούργησαν. Και είπε, επίσης, ότι το θέμα ερευνάται από τη δικαιοσύνη και σωστά. Είπε όλα αυτά. Ταυτόχρονα είπε ότι το επιτελικό κράτος λειτούργησε και για να λειτουργήσει ακόμη καλύτερα θα υπαγάγει στον έλεγχό σας, στον έλεγχο της Κυβέρνησης, το Αστεροσκοπείο Αθηνών και την Εθνική Μετεωρολογική Υπηρεσία, πράγμα για το οποίο ήδη υπήρξαν πολύ σοβαρές αντιδράσεις.

Οι ερωτήσεις μου είναι συγκεκριμένες και πολύ σαφείς. Ο Πρωθυπουργός είπε ότι δεν χάθηκαν πολλές ανθρώπινες ζωές -δηλαδή οι δεκαεπτά άνθρωποι που προστέθηκαν στους είκοσι οκτώ ανθρώπους που χάθηκαν στις πυρκαγιές είναι λίγοι, δεν είναι πολλοί, έχει αυτή την άνεση η Κυβέρνηση-, ότι δεν είχατε υπολογίσει την απώλεια των χιλιάδων ζώων που πνίγηκαν και βρήκαν τραγικό θάνατο και γι’ αυτό δεν είχατε υπολογίσει και την ανάγκη περισυλλογής τους, ότι οι λέμβοι δεν υπήρχαν επίτηδες γιατί δεν θα μπορούσαν να πλεύσουν και όχι επειδή κάποιος αμέλησε και ότι γενικώς το επιτελικό κράτος λειτούργησε και ήταν αυτό που είδαμε στη Λάρισα να στήνεται. Αυτά αποτελούν επίσημες θέσεις της Κυβέρνησης τις οποίες μου επιβεβαιώνετε και σήμερα 25 Σεπτεμβρίου;

Τα συμπεράσματα αυτά του Πρωθυπουργού, που τα διατύπωσε επί λέξει, αποτέλεσαν το απαύγασμα κάποιας επίσημης έρευνας, επίσημης εισήγησης, επίσημου πορίσματος του Υπουργείου σας;

Τελικώς συγκεκριμένα τι ακριβώς είχε προβλεφθεί ότι θα γίνει στη Θεσσαλία; Ποιο σχέδιο είχατε αποφασίσει να εφαρμόσετε; Το εφαρμόσατε το σχέδιο αυτό; Δηλαδή αν αυτό τελικώς που βιώνουν οι άνθρωποι είναι το αποτέλεσμα σχεδίου ή εάν είναι το αποτέλεσμα έλλειψης σχεδίου.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε, κυρία Πρόεδρε.

Κύριε Υπουργέ, έχετε τον λόγο.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Κυρία Κωνσταντοπούλου, κυρίες και κύριοι Βουλευτές, θέσατε μια σειρά ερωτημάτων όσον αφορά αυτά τα οποία είπε ο κύριος Πρωθυπουργός. Και συγκεκριμένα είπατε ότι είπε ότι δεν χάθηκαν πολλές ανθρώπινες ζωές. Όμως, πραγματικά δεν είπε αυτό ο κύριος Πρωθυπουργός. Εκείνο που είπε είναι ότι έγινε μια τεράστια προσπάθεια από την Πολιτική Προστασία και χάρη σ’ αυτό δεν θρηνήσαμε περισσότερα θύματα. Αυτό είπε. Η απώλεια ζωής ακόμα και ενός συμπολίτη μας μάς πονάει.

Ωστόσο, θα θυμάστε από τις πρώτες ημέρες και όσο αυτές οι πρωτοφανείς πλημμύρες ήταν σε εξέλιξη ορισμένοι έκαναν λόγο για εκατόμβες θυμάτων, για επιπλέοντα πτώματα. Υπενθυμίζω ότι πριν από δύο χρόνια στη Γερμανία έχασαν τη ζωή τους εκατόν εβδομήντα άνθρωποι από μια βροχόπτωση κατά τη διάρκεια της οποίας έπεσε περίπου το 1/10 του νερού της κακοκαιρίας «Ντάνιελ».

Δεν συγκρίνουμε καν με εθνικές τραγωδίες που εκτυλίχθηκαν σε άλλες χώρες με χαμηλού επιπέδου υποδομές, όπως η Λιβύη, όπου πνίγηκαν περισσότεροι από τρεισήμισι χιλιάδες άνθρωποι και αγνοούνται περισσότεροι από δέκα χιλιάδες.

Όλοι οι επιστήμονες συνηγορούν ότι η θεομηνία που έπληξε τη Θεσσαλία δεν είχε προηγούμενο και κανένα αντιπλημμυρικό έργο δεν θα μπορούσε να αντέξει και κανείς επιστήμονας και κανείς λογικός άνθρωπος δεν το αμφισβητεί αυτό.

Αυτό δεν σημαίνει ότι μένουμε άπραγοι μπροστά στην κλιματική κρίση που δοκιμάζει όλο τον πλανήτη. Ήδη έχουν γίνει σημαντικά βήματα. Φανταστείτε τι θα μπορούσε να είχε συμβεί αν δεν έβγαιναν επαναλαμβανόμενα προειδοποιητικά μηνύματα «112» για όλη τη Θεσσαλία. Προηγουμένως είπε ο κύριος Βουλευτής ότι το «112» δεν θα έπρεπε να υπάρχει, αλλά να παίρνουμε άλλα μέτρα. Το «112», όμως, σώζει ζωές, έσωσε ζωές. Και το «112» που δεν το είχαν στη νήσο Μάουι της Χαβάης χάθηκαν χίλιοι εκατό άνθρωποι.

Με αυτό το «112», λοιπόν, στείλαμε μηνύματα για απαγόρευση κυκλοφορίας, για απομάκρυνση από ισόγειους και υπόγειους χώρους και σε κάθε περίπτωση που χρειάστηκε, ώστε να εξασφαλίσουμε την ασφάλεια των πολιτών που βρισκόταν σε κίνδυνο.

Στο δεύτερο ερώτημα που μου λέτε για τα ζώα έχω να σας πω ότι ο Πρωθυπουργός είπε το αυτονόητο, ότι δηλαδή σε μια θεομηνία αυτού του μεγέθους δεν μπορείς να γνωρίζεις εκ των προτέρων την καταστροφή. Η καταστροφή ήταν πρωτόγνωρη, όπως πρωτόγνωρο ήταν και το καιρικό φαινόμενο. Επομένως ο κρατικός μηχανισμός δεν είχε έρθει ποτέ ξανά αντιμέτωπος με την ανάγκη περισυλλογής τόσο μεγάλου αριθμού ζώων.

Εγώ, όμως, θα σας πω επιγραμματικά ότι άμεσα κινητοποιήθηκε σύσσωμο το Υπουργείο Αγροτικής Ανάπτυξης με τον αρμόδιο Υπουργό, τους Υφυπουργούς και τους Γενικούς Γραμματείς, κατέγραψαν τις απώλειες και προχώρησαν στην αποκομιδή για ταφή και καύση των νεκρών ζώων. Δηλώθηκαν εκατόν δέκα χιλιάδες νεκρά ζώα και εκατόν τριάντα πέντε χιλιάδες πτηνά. Αυτή τη στιγμή η περισυλλογή έχει φτάσει το 75% και υπολείπονται όσα βρίσκονται στα λιμνάζοντα νερά και όσα ως συνήθως έχουν δηλωθεί υπεράριθμα.

Και για να απαντήσω σε όσα χαριτωμένα ακούγονται και άκουσα και έναν πολιτικό σημαντικό να λέει ότι χάθηκε το 70% του ζωικού κεφαλαίου της χώρας μας, σας γνωρίζω ότι χάθηκαν εκατόν δέκα χιλιάδες ζώα έναντι ενός εκατομμυρίου επτακοσίων χιλιάδων που είναι εγγεγραμμένα και δηλωμένα στην περιοχή της Θεσσαλίας, δηλαδή μόλις το 7% του ζωικού κεφαλαίου χάθηκε από τη Θεσσαλία και βέβαια ένα πολύ μικρότερο ποσοστό σε σχέση με τον πανελλαδικό αριθμό.

Είπατε ότι δεν υπήρχαν λέμβοι. Και εδώ δεν είπε αυτό ο Πρωθυπουργός. Απομονώνετε μία λέξη του Πρωθυπουργού για να καταλήξετε σε ένα αφήγημα, το οποίο, κυρία Κωνσταντοπούλου, πιστέψτε με, δεν ισχύει. Γιατί ο κύριος Πρωθυπουργός -και αυτό ισχύει- είπε ότι υπήρχαν οι λέμβοι και μάλιστα σε μεγάλο αριθμό και κατανεμημένες, έτσι ώστε να μπορέσουν να επέμβουν άμεσα και από το Πυροσβεστικό Σώμα και από τις δυνάμεις του στρατού, διότι αυτές οι δυνάμεις -επαναλαμβάνω- ότι είχαν αναπτυχθεί στη Μαγνησία, αναπτύχθηκαν στους Νομούς Λάρισας, Καρδίτσας και Τρικάλων. Βεβαίως και είπα και προηγουμένως ότι στην αρχή δεν μπορούσαν να επιχειρήσουν, όπως δεν μπορούσαν να επιχειρήσουν και με τα εναέρια λόγω του καιρού, λόγω των κεραυνών και δεν μπόρεσαν να απογειωθούν. Άρα, λοιπόν, ο επιχειρησιακός μας σχεδιασμός ήταν πολύ προσεκτικός. Αν δεν ήταν έτσι σήμερα θα θρηνούσαμε πολλούς νεκρούς.

Και προχωρώντας στην επόμενη ερώτηση σας όσον αφορά ότι δεν πλημμύρισαν μεγάλες πόλεις. Και εδώ ο Πρωθυπουργός είπε το αυτονόητο, κυρία Κωνσταντοπούλου. Είπε δηλαδή ότι τα πράγματα θα ήταν χειρότερα αν είχαν πλημμυρίσει μεγάλες πόλεις. Για παράδειγμα, επειδή τα νερά του Πηνειού ανέβηκαν πάνω από τα αναχώματα στην περιοχή της Γιάννουλης πλημμύρισαν οι εργατικές κατοικίες της Λάρισας όπου μένουν κάποιες πολλές εκατοντάδες κάτοικοι. Εκεί, λοιπόν, έπρεπε να κάνουμε επέμβαση και να τους απεγκλωβίσουμε. Και η επιχείρηση αυτή στήθηκε με μεγάλη δυσκολία και βέβαια εν τέλει καταφέραμε να τους απεγκλωβίσουμε. Φανταστείτε αυτό το φαινόμενο να ήταν το ίδιο στην Καρδίτσα, στα Τρίκαλα, στον Παλαμά και σε όλες τις άλλες μεγάλες πόλεις, οι οποίες επλήγησαν από αυτό το φαινόμενο. Αυτό είπε ο κύριος Πρωθυπουργός.

Κλείνοντας και όσον αφορά το αν λειτούργησε το επιτελικό κράτος έχω απαντήσεις για όλα αυτά που θέσατε στο άλλο ερώτημα και θα τα παραλείψω, γιατί είναι συναφή, οπότε θα τα πούμε στην επόμενη επίκαιρη ερώτηση σας.

Εγώ εκείνο που έχω να σας πω είναι ότι το Υπουργείο κινήθηκε προκαταβολικά, ενεργοποίησε τον κρατικό μηχανισμό της πολιτικής προστασίας άμεσα τρεις ημέρες πριν από την έλευση του «Ντάνιελ», ανέπτυξε έγκαιρα τις δυνάμεις, ενημέρωσε τους πολίτες μέσω του «112» μετά από εισηγήσεις των δημάρχων και διέσωσε περισσότερους από τρεισήμισι χιλιάδες κατοίκους των περιοχών. Βέβαια λειτούργησε εξαιρετικά και το επιτελικό κράτος, το οποίο ειρωνεύεστε, λειτούργησε καίρια και αποτελεσματικά τόσο στο συντονισμό των αρμόδιων φορέων πριν από την έλευση του «Ντάνιελ», όσο και κατά τη διάρκειά του, αποστέλλοντας στο Συντονιστικό Κέντρο της Λάρισας το μισό Υπουργικό Συμβούλιο με όλους τους συναρμόδιους Υπουργούς και όλους τους φορείς τόσο για την αντιμετώπιση όσο και για την αποκατάσταση στην οποία βρισκόμαστε στην παρούσα φάση των πληγών της περιοχής.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστώ, κύριε Υπουργέ.

Κυρία Πρόεδρε, έχετε τον λόγο για τη δευτερολογία σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**Ευχαριστώ, κύριε Πρόεδρε.

Κύριε Υφυπουργέ, πραγματικά μένω άναυδη με τη στάση σας. Το τι είπε ο Πρωθυπουργός το ακούσαμε όλοι, ότι δεν χάθηκαν πολλές ανθρώπινες ζωές. Και μου λέτε, εννοούσε ότι δεν χάθηκαν περισσότερες; Σας ερωτώ ευθέως. Είναι λίγες για εσάς δεκαεπτά ζωές; Είναι λίγες; Λειτούργησαν όλα καλά; Είχατε προβλέψει δεκαεπτά θύματα δηλαδή; Γιατί όταν μου απαντάτε ότι το επιτελικό κράτος λειτούργησε, αλλά χάσαμε δεκαεπτά ανθρώπους, εκατόν δέκα χιλιάδες ζώα και εκατόν τριάντα πέντε χιλιάδες πτηνά, θα πει ότι αυτά ήταν μέσα στο σχέδιο σας και αυτό εγώ το θεωρώ ανατριχιαστικό.

Θυμάμαι έναν άλλον Υπουργό, τον κ. Τόσκα, που με εκατόν τέσσερα θύματα στο Μάτι ανερυθρίαστα βγήκε και είπε: «Όλα λειτούργησαν καλώς, δεν βρίσκω κανένα επιχειρησιακό λάθος». Και τις προάλλες εξεταζόμενος στο δικαστήριο προσπαθούσε άτσαλα να ανασκευάσει αυτές τις τρομερές του φράσεις. Ο κόσμος ας κρίνει. Βιώνει τραυματικές καταστάσεις. Μη μου λέτε: «Μερικοί εκατοντάδες στη Γιάννουλη». Πήγα στη Γιάννουλη, πήγα στον Άγιο Θωμά. Είναι δεκάδες χιλιάδες οι κάτοικοι των περιοχών αυτών και είναι εργατικές κατοικίες, είναι φτωχοί άνθρωποι. Και τους αφήσατε μόνους τους, ανυπεράσπιστους να προσπαθούν να σώσουν ό,τι μπορούσαν να σώσουν.

Επανέρχομαι, όμως, σε αυτά που σας ρώτησα και δεν απαντήσατε. Δεκαεπτά ανθρώπινες ζωές είναι λίγες; Ήταν μέσα στο σχέδιο σας ή κάτι δεν πήγε καλά; Εκατόν δέκα χιλιάδες ζώα με τη δική σας δήλωση και εκατόν τριάντα πέντε χιλιάδες πτηνά είναι λίγα; Ήταν μέσα στο σχέδιο σας ή κάτι δεν πήγε καλά; Το 7%, όπως λέτε, του ζωικού πλούτου της Θεσσαλίας είναι κάτι που ήσασταν διατεθειμένοι να θυσιάσετε; Μας έχει πει ο Πρωθυπουργός ότι είναι διατεθειμένος να θυσιάσει κάποια δάση, δεν μπορεί να προστατεύσει και τα εβδομήντα εκατομμύρια στρέμματα. Ήσασταν διατεθειμένοι, λοιπόν, να θυσιάσετε αυτές τις ψυχές και τις ανθρώπινες και των άλλων έμβιων όντων. Αυτό μου απαντάτε. Επιχαίρετε ότι καλά τα κάνατε, καλά λειτουργήσατε, άριστα λειτουργήσατε.

Ειλικρινά αναρωτιέμαι, ακούγοντας σας, αν αντιλαμβάνεστε τι λέτε την ώρα που στις περιοχές τις πληγείσες ακόμη δεν έχει αποκατασταθεί η καθημερινότητα, επίκειται αυτή την ώρα νέα κακοκαιρία και ενδεχόμενες νέες πλημμύρες και οι κάτοικοι είναι σε απόγνωση. Με πήρανε από τον Παλαμά Καρδίτσας χθες, λέγοντάς μου: «Τι θα κάνουμε;». Εγώ έχω ένα πλίνθινο σπίτι, μου είπε ο κ. Βασίλης που με κάλεσε. «Δεν έχω λάβει καμμία οδηγία, θα καταρρεύσει. Τι να κάνω;» Μου στείλανε σήμερα μήνυμα από τον άνω Βόλο στο Πήλιο. Ρίξανε κάποιοι άμμο, δεν ξέρει κανείς αν αυτό είναι αντιπλημμυρικό έργο ή κάτι άλλο, δεν έχουν μαζευτεί τα μπάζα από την προηγούμενη καταστροφή. Στη Φαρκαδόνα όλες οι περιουσίες των ανθρώπων είναι ανάκατες με δυσοσμία και με περιττώματα και δεν έχετε αναλάβει την ευθύνη σας.

Μου λέτε ότι όλα καλώς καμωμένα, ότι υπάρχουν και χειρότερα; Εσείς δεν εγγυηθήκατε ότι η ανθρώπινη ζωή είναι ιερή και δεν θα χαθεί ούτε μία; Έχουν χαθεί σαράντα πέντε στους τρεις μήνες διακυβέρνησης σας και αντί να σκύψετε και να πείτε: «Φταίξαμε, να διορθώσουμε, λυπόμαστε, συγγνώμη» -είναι μια λέξη της προηγούμενης περιόδου σας, τώρα δεν την λέτε- λέτε όλα καλώς καμωμένα και μου μιλάτε για κάποιον πολιτικό που μίλησε χαριτωμένα; Στα αλήθεια κάνετε πνεύμα σε μια τέτοια συνθήκη;

Απαντήστε μου, παρακαλώ, στα ερωτήματα γιατί δεν μου απαντήσατε.

Ο Πρωθυπουργός είπε ότι το επιτελικό κράτος λειτούργησε. Κατά την άποψή σας το επιτελικό κράτος, όταν υπάρχει αυτό το αποτέλεσμα, έχει λειτουργήσει; Αυτή είναι η επίσημη θέση του Υπουργείου;

Δεύτερον. Με βάση ποια εισήγηση, είπε Πρωθυπουργός ότι καλώς δεν υπήρχαν λέμβοι; Το αν υπήρχαν ή δεν υπήρχαν μου το απαντήσατε εμμέσως και θα έρθουμε στη συνέχεια και σε αυτό.

Τρίτον. Το Αστεροσκοπείο Αθηνών και η ΕΜΥ που σας εξέθεσαν, θέλετε να υπαχθούν στον έλεγχό σας και αντιδρούν. Είναι και αυτό πόρισμα κάποιου σχεδίου ή κάποιας εισήγησης του Υπουργείου σας;

Κύριε Υπουργέ, ειλικρινά, περίμενα άλλες απαντήσεις. Ξέρετε, στη θέση σας έχουνε κάτσει και άλλοι Υπουργοί -εννοώ στη θέση σας στα έδρανα της τωρινής Κυβέρνησης- και έχουν απαντήσει με περίσσια οίηση, και η κ. Αγαπηδάκη και ο κ. Ταχιάος και ήρθαν αντιμέτωποι με τα λεγόμενά τους. Περίμενα άλλη στάση και κυρίως τεκμηριωμένες και συγκεκριμένες απαντήσεις στις πάρα πολύ συγκεκριμένες ερωτήσεις που σας έθεσα.

Παρακαλώ να μου τις δώσετε τώρα.

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Υπουργέ, έχετε τον λόγο για την δευτερολογία σας.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Κυρία Κωνσταντοπούλου, σας απάντησα σε όλα, αλλά δεν ακούτε. Ακούτε μόνο τη φωνή σας. Σας απήντησα ότι για μας, η απώλεια ζωής -ακόμα και ενός συμπολίτη μας- μας πονάει, μας συντριβεί. Παρ’ όλα αυτά, ισχύει εκείνο που είπε ο κύριος Πρωθυπουργός ότι είχαμε κάνει όλες τις ενέργειες, ότι είχαμε ενεργοποιήσει τον κρατικό μηχανισμό έγκαιρα, έτσι ώστε να προστατεύσει τις ανθρώπινες ζωές, τους συμπολίτες μας, τα ζώα, τις περιουσίες κ.ο.κ..

Όμως, σας εξήγησα ότι συνέβη ένα περιστατικό το οποίο ξεπερνά οποιονδήποτε μηχανισμό, οποιοδήποτε κράτους, οποιεσδήποτε υποδομές. Γιατί ήταν ένα περιστατικό, επαναλαμβάνω, που κατέβασε οκτώ δισεκατομμύρια τόνους νερό, κάλυψε ενάμιση εκατομμύριο στρέμματα έκτασης, σε πολλά σημεία το νερό έφτασε τα πέντε και τα έξι μέτρα στα χαμηλά και κάποια χωριά σε ενάμιση και τα δύο μέτρα. Ήταν ένα φαινόμενο τεράστιο, το οποίο κατέβασε ολόκληρα βουνά. Εκεί είχαμε κατολισθητικά φαινόμενα, γεωλογικά φαινόμενα, άλλαξε ο χάρτης στην κυριολεξία. Κι εσείς λέτε ότι εμείς ευθυνόμαστε γι’ αυτό και δεν προστατεύσαμε τους Έλληνες πολίτες.

Όχι, κυρία Κωνσταντοπούλου! Έγκαιρα λειτουργήσαμε, έγκαιρα βγήκαμε, έγκαιρα αναπτύξαμε τις δυνάμεις, αλλά, δυστυχώς, το φαινόμενο ήταν τέτοιο που μας ξεπερνούσε σε πολλές περιπτώσεις.

Στην περιοχή της Θεσσαλίας υπάρχει ο πιο πολυπληθής αριθμός υπηρεσιών, κλιμακίων και σταθμών με προσωπικό που ήταν στο 100% διαθέσιμο, γιατί ήταν ήδη σε επιφυλακή. Άρα λοιπόν, ήταν έξω αυτός ο μηχανισμός, αλλά ήταν αδύναμος να αντιδράσει, ήταν αδύναμος να επιχειρήσει διότι ξεπερνούσε τις δυνατότητές του το φαινόμενο.

Παρ’ όλα αυτά, χάρη στις έγκαιρες ενέργειες καταφέραμε αυτό το αποτέλεσμα που καταφέραμε, το οποίο εσείς αρνείστε. Και μην με συγκρίνετε, παρακαλώ πολύ, με τον ομοκάθιστό σας με τον οποίον συγκυβερνήσατε. Σας παρακαλώ πολύ.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Λοιπόν, σας απήντησα σε όλα τα ερωτήματα, αλλά επαναλαμβάνω ότι ακούτε μόνο τη φωνή σας. Θα έλεγα, λοιπόν, ότι λυπάμαι πολύ γιατί διατελέσατε Πρόεδρος της Βουλής των Ελλήνων και τώρα είστε Πρόεδρος ενός κόμματος της Βουλής. Θα περίμενα, λοιπόν, από εσάς να έχετε συλλέξει κάποια στοιχεία όσον αφορά την κλιματική κρίση ή την κλιματική κατάρρευση στην οποία οδηγούμεθα και να έχετε κάποια στοιχεία γι’ αυτό το φαινόμενο. Θα περίμενα από τους συμβούλους σας να σας έχουν ετοιμάσει καλύτερα.

Λέτε ότι πήγατε και είδατε την κατάσταση. Τραβήξατε και μια φωτογραφία και είπατε: «Πήγα κι εγώ εκεί». Οκ, το έκαναν πολλοί. Από κει και πέρα κάνετε την κριτική του καναπέ. Εγώ ήμουν από το πρωί μέχρι το βράδυ ξάγρυπνος, να παρακολουθώ τις επιχειρήσεις, να συντονίζω τις επιχειρήσεις έτσι ώστε να σώσουμε τρεισήμισι χιλιάδες ανθρώπους. Οκτακόσιους δέκα ανθρώπους τους δώσαμε με τα ελικόπτερα. Αυτή ήταν η δράση μας, αυτή ήταν η επέμβασή μας.

Όμως, κυρία Κωνσταντοπούλου, εμμένετε σε ένα λάθος προσπαθώντας να θέσετε ερωτήματα παίρνοντας κάποιες φράσεις από τις απαντήσεις του Πρωθυπουργού. Σας απάντησα αναλυτικά σε κάθε ερώτημα. Εγώ θα σας έλεγα να ξαναδείτε στο σύνολό τους τις απαντήσεις του Πρωθυπουργού σε κάθε ερώτημα το οποίο θέτετε. Από εκεί πιστεύω ότι έχετε να μάθετε πολλά.

Και θα μάθετε πολύ περισσότερα αν παρακολουθήσετε την ομιλία του Πρωθυπουργού από το Βήμα του ΟΗΕ την περασμένη εβδομάδα. Έθεσε δύο παγκόσμια θέματα τα οποία επηρεάζουν και την πατρίδα μας, το ένα είναι η μετανάστευση και το δεύτερο είναι κλιματική κρίση που πρέπει να συστρατευτούμε όλοι, όλα τα κράτη-μέλη του ΟΗΕ, έτσι ώστε να αναχαιτίσουμε την κλιματική κρίση πριν γίνει κλιματική κατάρρευση.

Η χώρα μας, ξέρετε, χρησιμοποιεί όλο και περισσότερες ανανεώσιμες πηγές ενέργειας -ήλιο, αέρα, νερό- και επιβαρύνει ελάχιστα το κλίμα, υιοθετώντας συλλογικές αποφάσεις που αφορούν το κλίμα και την οικολογία.

Κυρία Κωνσταντοπούλου, δεν πήγε ο Πρωθυπουργός εκεί για να γκρινιάξει γιατί οι άλλοι επιβαρύνουν. Πήγε με προτάσεις. Εσείς ποια πρόταση κάνετε στον κ. Βασίλη που σας πήρε τηλέφωνο και σας είπε το πρόβλημά του; Ποια είναι η πρόταση που κάνετε σε εμάς; Γιατί μόνο κριτική κάνετε! Και έχετε πολλά να μάθετε από τον κ. Μητσοτάκη, που αντιμετώπισε την κρίση του κορωνοϊού και έδειξε τον δρόμο στους Ευρωπαίους εταίρους.

Σας απαντώ έτσι, γιατί κρίνετε και απαντάτε σε σχέση με τα θέματα που απάντησε ο Πρωθυπουργός. Είναι εκείνος που αντιμετώπισε την υβριδική απειλή της μαζικής μετανάστευσης τα σύνορά μας. Είναι εκείνος που με ψυχραιμία, αλλά και αποφασιστικότητα αντιμετώπισε την κρίση στη γείτονα χώρα στο Αιγαίο και την Ανατολική Μεσόγειο, διασφαλίζοντας τα εθνικά συμφέροντα. Είναι εκείνος που αντιμετώπισε την κρίση στα ενεργειακά, τις πολλαπλές επιπτώσεις από την εισβολή της Ρωσίας στην Ουκρανία που έπληξε το εμπόριο και την οικονομία. Και με όλα αυτά κατάφερε να ανορθώσει και να αναβαθμίσει την εθνική οικονομία και πέτυχε υψηλότερους ρυθμούς ανάπτυξης από τον μέσο ευρωπαϊκό.

Κυρία Κωνσταντοπούλου, ο ελληνικός λαός τα βλέπει αυτά και γι’ αυτό ανανέωσε την εμπιστοσύνη στον Κυριάκο Μητσοτάκη και την Κυβέρνησή του, που βρίσκεται εδώ για να αντιμετωπίσει τις επιθέσεις της κλιματικής κρίσης και να επουλώσει τις πληγές των συμπολιτών μας. Ήμασταν τυχεροί θα έλεγα που σε αυτές οι δύσκολες συγκυρίες έχουμε στο τιμόνι της χώρας τον Κυριάκο Μητσοτάκη.

Και θα κλείσω με τούτο: Πιστεύω ότι και πολλοί από εσάς αισθάνεσθε ανακούφιση που στο τιμόνι της χώρας είναι αυτός ο άνθρωπος που αντιμετωπίζει με επιτυχία αυτές τις πολλαπλές κρίσεις. Φαντάζεστε να ήταν κάποιος άλλος;

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την έβδομη με αριθμό 146/18-9-2023 επίκαιρη ερώτηση πρώτου κύκλου της Προέδρου και Βουλευτού Β1΄ Βόρειου Τομέα Αθηνών της Πλεύσης Ελευθερίας κ. Ζωής Κωνσταντοπούλου προς τον Υπουργό Κλιματικής Κρίσης και Πολιτικής Προστασίας, με θέμα: «Οι πλημμύρες στη Θεσσαλία και ειδικότερα στον Παλαμά Καρδίτσας και η κατάσταση του μηχανισμού Πολιτικής Προστασίας».

Ορίστε, κυρία Πρόεδρε, έχετε το λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Υπουργέ, συνεχίζω να σας ζητώ να απαντήσετε και βεβαίως αντιπαρέρχομαι τα φοβερά επιτεύγματα του κ. Μητσοτάκη, που είχατε ανάγκη από σκονάκι για να μας τα διαβάσετε, διότι η χώρα βιώνει μία τρομακτική δοκιμασία και η ερώτηση μου αυτή, που έρχεται σήμερα σε συζήτηση, έχει κατατεθεί από τις 11 Σεπτεμβρίου, όπως ξέρετε, και αναβλήθηκε λόγω δικής σας ασθένειας και όχι επειδή ήσασταν νυχθημερόν στο πεδίο, όπως πριν από λίγο είπατε.

Οι κάτοικοι στον Παλαμά Καρδίτσας και συνολικά στην περιοχή της Θεσσαλίας βίωσαν εφιαλτικές καταστάσεις και το μήνυμα του «112» για το οποίο κομπάζατε πριν από λίγη ώρα, απαντώντας στην προηγούμενη ερώτηση μου, πήγε ώρες μετά την πλημμύρα, αφού είχαν σώσει τους εαυτούς τους και αλλήλους με όποιον τρόπο μπόρεσαν όσοι μπόρεσαν και χάθηκαν δεκαεπτά.

Είναι, λοιπόν, αισχρό ψέμα να λέτε ότι λειτούργησε το «112» ειδικά για την περιοχή αυτή, όπου η ίδια η εμπειρία των ανθρώπων, η οποία δεν αντικαθίσταται με επικοινωνία, μαρτυρά την τρομακτική δική σας απουσία.

Αν έχουμε προτάσεις; Έχουμε και σας τις έχουμε καταθέσει, κύριε Υπουργέ, και θα σας τις καταθέσω και άλλη μια φορά. Τρεισήμισι χιλιάδες κενά έχετε στο Πυροσβεστικό Σώμα. Μονιμοποιήστε τώρα τους εποχικούς πυροσβέστες, οι οποίοι ξέρετε ότι φωνάζανε στο συλλαλητήριο τους την προηγούμενη Πέμπτη; «Κυριάκο Μητσοτάκη, άκουσε καλά, εσύ με το ελικόπτερο και εμείς μες στη φωτιά.

Τρεισήμισι χιλιάδες είναι τα κενά και εσύ “πετάς χαρταετό” μαζί με τον Τουρνά». Με εσάς.

Άρα, αντί για διδαχές προς την Αντιπολίτευση και αντί για το ακραία υποτιμητικό ύφος που έχετε αποφασίσει να υιοθετείτε, θα σας συμβούλευα να δείτε το θέμα των οργανικών κενών, των κενών οργανικών θέσεων στο Πυροσβεστικό Σώμα. Οι ίδιοι οι εποχικοί πυροσβέστες σάς λένε ότι «πετάτε χαρταετό», κύριε Υφυπουργέ, μαζί με τον Πρωθυπουργό.

Να δείτε και να μας απαντήσετε για ποιον λόγο η Πυροσβεστική Υπηρεσία Καρδίτσας, όπου εγώ πήγα και εσείς δεν πήγατε, δεν είχε ούτε μία σωσίβια λέμβο. Δεν είχε ούτε μία σωσίβια λέμβο! Μου το κατήγγειλαν όλοι οι πυροσβέστες. Να δείτε για ποιον λόγο στον Παλαμά Καρδίτσας οι πυροσβέστες πήγαν άυπνοι, εξουθενωμένοι, έχοντας μετακληθεί άρον - άρον από τον Έβρο, όπου υπηρετούσαν…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Πρόεδρε, παρακαλώ ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε.

Καταλαβαίνετε, όμως, ότι το θέμα είναι λίγο…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όλα τα θέματα είναι.

Συνεχίστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω.

Να πείτε, λοιπόν, γιατί οι άνθρωποι αυτοί, οι πυροσβέστες, οι οποίοι εκλήθησαν να σώσουν ζωές κοιμούνταν στα αυτοκίνητά τους -δεν υπήρχε ούτε χώρος για να ξεκουραστούν- και για ποιον λόγο βρέθηκε σε τέτοια εγκατάλειψη ο πληθυσμός. Θα μας πείτε ότι και αυτά είναι βάσει σχεδίου ή θα μας πείτε ότι αυτά είναι…

Δεν θέλω καν να χρησιμοποιήσω τις εκφράσεις σας. Είναι αγοραίες και δεν θα έπρεπε να τις χρησιμοποιείτε μέσα στη Βουλή. Λέτε «κριτική του καναπέως»; Χρησιμοποιείτε αυτή την έκφραση σε αυτή τη συζήτηση γι’ αυτό το θέμα; Λυπάμαι πάρα πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τελείωσα, κύριε Πρόεδρε.

Απαντήστε μου. Αυτό είναι το σχέδιό σας; Οι πυροσβέστες να κοιμούνται στα καράβια και στα αυτοκίνητά τους, γιατί δεν υπάρχει χώρος ούτε για να κοιμηθούν;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ να είμαστε εντός του χρόνου.

Κύριε Υπουργέ, έχετε τον λόγο.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Κυρία Κωνσταντοπούλου, κατ’ αρχάς με είπατε και ψεύτη. Εγώ πήγα στις 7 του μήνα το μεσημέρι στη Λάρισα και έφυγα στις 17. Και έφυγα, για να έρθω εδώ να απαντήσω στην ερώτηση την οποία είχατε κάνει. Δυστυχώς, όμως, είχα κορωνοϊό και αναγκάστηκα να διακόψω. Για την άμβλυνση της όποιας ανησυχίας, είμαι καλά. Έχω κάποιες συνέπειες, όμως είμαι καλά.

Βρισκόμαστε σήμερα ενώπιον της Ολομέλειας, με αφορμή πάλι την ερώτησή σας. Και θα ήθελα, πρώτα απ’ όλα, πριν σας απαντήσω, να εκφράσω ξανά, όπως είπα και προηγουμένως, τη θλίψη μου και τη συντριβή μου. Γιατί για μας η κάθε ανθρώπινη ζωή είναι πολύτιμη. Και βέβαια, είμαστε συντετριμμένοι και για τα ζώα που χάθηκαν και για τις περιουσίες που χάθηκαν και για τη ζημιά που έγινε στη γεωργία και τις υποδομές.

Κυρία Κωνσταντοπούλου, η Κυβέρνηση και ο κρατικός μηχανισμός από την πρώτη στιγμή βρέθηκαν με όλες τους τις δυνάμεις δίπλα στους πληττόμενους συμπολίτες μας. Και αμέσως μετά ξεκίνησε η καταγραφή των ζημιών για την επούλωση των πληγών. Ας πάρουμε όμως τα πράγματα με τη σειρά.

Ήδη από την Κυριακή 3 Σεπτεμβρίου, μετά από το έκτακτο δελτίο επικίνδυνων καιρικών φαινομένων που εξέδωσε η ΕΜΥ -το καταθέτω στα Πρακτικά- πραγματοποιήθηκε η πρώτη έκτακτη συντονιστική σύσκεψη στο Υπουργείο Κλιματικής Κρίσης και Πολιτικής Προστασίας.

(Στο σημείο αυτό ο Υφυπουργός Κλιματικής Κρίσης και Πολιτικής Προστασίας κ. Ευάγγελος Τουρνάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είχε προηγηθεί από το Σάββατο 2 Σεπτεμβρίου επιστολή του Υπουργού Κλιματικής και Πολιτικής Προστασίας προς τις περιφέρειες και τους δήμους της χώρας και ακολούθησαν οι επιστολές του Γενικού Γραμματέα Πολιτικής προστασίας, που ειδοποιούσαν για πλήρη ετοιμότητα και έδιναν συγκεκριμένες οδηγίες για συγκεκριμένες προληπτικές ενέργειες, έτσι ώστε να προετοιμαστεί πλήρως το σύνολο του μηχανισμού πολιτικής προστασίας. Υπενθυμίζω ότι η έλευση του «Ντάνιελ» ήρθε από τις 5 του μηνός και μετά.

Κατόπιν των επιστολών αυτών -τις οποίες και καταθέτω στα Πρακτικά-, ακολούθησε, σύμφωνα με την εξέλιξη του φαινομένου και τις διαρκείς επικαιροποιήσεις των δελτίων της ΕΜΥ, κινητοποίηση των δυνάμεων του Πυροσβεστικού Σώματος, όπως και όλων των δυνάμεων Πολιτικής Προστασίας και όλων των εμπλεκόμενων φορέων.

(Στο σημείο αυτό ο Υφυπουργός Κλιματικής Κρίσης και Πολιτικής Προστασίας κ. Ευάγγελος Τουρνάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η συνολική κινητοποίηση της Πολιτικής Προστασίας πραγματοποιήθηκε με βάση το επικαιροποιημένο σχέδιο αντιμετώπισης πλημμυρικών φαινομένων «ΔΑΡΔΑΝΟΣ ΙΙ», καθώς επίσης και το γενικό σχέδιο Πολιτικής Προστασίας «ΞΕΝΟΚΡΑΤΗΣ».

Αυτές είναι οι ερωτήσεις που μου κάνατε.

Το πρώτο προειδοποιητικό μας μήνυμα για τα επικίνδυνα καιρικά φαινόμενα, που μας λέτε ότι καθυστερήσαμε, εστάλη τη Δευτέρα 4 Σεπτεμβρίου και ώρα 18:00΄, προληπτικά και έγκαιρα, και ακολούθησε σειρά μηνυμάτων. Οι πρώτες βροχές άρχισαν να πέφτουν στη Μαγνησία, τον Βόλο και το Πήλιο την επόμενη ημέρα το πρωί.

Ακολούθησαν πολλά μηνύματα, τα οποία προειδοποίησαν τους συμπολίτες μας και αποσόβησαν εκατόμβη θυμάτων. Ο συνολικός αριθμός των μηνυμάτων τα οποία εστάλησαν ήταν σαράντα οκτώ. Καταθέτω και αυτά στα Πρακτικά της Βουλής.

(Στο σημείο αυτό ο Υφυπουργός Κλιματικής Κρίσης και Πολιτικής Προστασίας κ. Ευάγγελος Τουρνάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ενημερώνω ότι η έλευση του φαινομένου από τη Μαγνησία στη δυτική Θεσσαλία έγινε μετά από δύο ημέρες.

Όσον αφορά την περιοχή της Καρδίτσας, την Τετάρτη 6 Σεπτεμβρίου και ώρα 5.10΄, με εντολή της Ελληνικής Αστυνομίας, απαγορεύτηκε η κυκλοφορία στον νομό, λόγω της εξέλιξης των επικίνδυνων καιρικών φαινομένων.

Περαιτέρω, στις 20.36΄ της ίδιας ημέρας απεστάλη μήνυμα απομάκρυνσης από υπόγειους και ισόγειους χώρους.

Στον Παλαμά Καρδίτσας στάλθηκε μήνυμα απομάκρυνσης από υπόγειους και ισόγειους χώρους κτηρίων στις 7 Σεπτεμβρίου και ώρα 6.35΄ και ακολούθησε νεότερο που αφορούσε το Αγναντερό, Προάστιο, Πεδινό, Κόρδα, Μαραθέα και Αγία Τριάδα Καρδίτσας.

Θα επισημάνω εδώ ότι το «112» βγαίνει μετά από πρόταση του δημάρχου. Κατά νόμο δεν μπορούμε να το βγάλουμε εμείς αυτεπάγγελτα.

Επίσης, θα ήθελα να σας πω ότι το κέντρο επιχειρήσεων της Θεσσαλίας από την Τρίτη το πρωί έλαβε δέκα χιλιάδες διακόσιες σαράντα επτά κλήσεις για παροχή βοήθειας, από τις οποίες διασώθηκαν ή μεταφέρθηκαν σε ασφαλή σημεία τρεις χιλιάδες πεντακόσιοι εβδομήντα έξι συμπολίτες μας, ενώ παράλληλα έχουν πραγματοποιηθεί τρεις χιλιάδες…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, μπορεί να συνεχίσετε στη δευτερολογία σας.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Μάλιστα.

Εγώ θα ήθελα να κλείσω, επιταχύνοντας λιγάκι…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αφήστε τον να ολοκληρώσει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, κυρία Πρόεδρε. Δεν μπορούμε να μιλάμε από δέκα λεπτά. Δεν γίνεται. Δεν μπορεί να συμβαίνει. Το καταλαβαίνετε.

Ορίστε, κύριε Υπουργέ.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Κύριε Πρόεδρε, θα κλείσω.

Πραγματοποιήθηκαν οκτακόσιες επτά διασώσεις και απομακρύνσεις ατόμων με εναέρια μέσα.

Θα τονίσω ότι το Πυροσβεστικό Σώμα ήταν σε επιφυλακή πριν από την έλευση του «Ντάνιελ», ότι στην περιοχή της Θεσσαλίας έχουμε τριάντα δύο πυροσβεστικές υπηρεσίες, σταθμούς και κλιμάκια, διακόσια είκοσι πέντε οχήματα, από τα οποία τα είκοσι είναι φετινά, καινούργια, και χίλια εκατόν δεκαπέντε άτομα, τα οποία ήταν άμεσα στο πεδίο.

Θα κλείσω με τούτο και συγγνώμη για την καθυστέρηση.

Οι πυροσβέστες κάνουν εικοσιτετράωρη βάρδια. Άρα, λοιπόν, όταν πρέπει να ξεκουραστούν στο αυτοκίνητο, ξεκουράζονται στο αυτοκίνητο. Όμως, κάνουν βάρδιες, οκτώ βάρδιες τον μήνα. Έτσι δουλεύουν οι πυροσβέστες μας. Άρα, λοιπόν, αυτό που μου λέτε δεν ισχύει σε καμμία περίπτωση.

Είχαμε πεντακόσιους πυροσβέστες στο πεδίο από τους χίλιους πεντακόσιους συνολικά που είχαμε εκεί. Και βέβαια, όσοι ήρθαν εκτός Θεσσαλίας -η ΕΜΟΔΕ, η ΕΜΑΚ- φροντίσαμε να κοιμούνται σε ξενοδοχεία, να ξεκουράζονται, για να μπορούν να είναι την επομένη στο πεδίο. Έτσι λειτουργήσαμε και παρακαλώ διασταυρώστε τα, για να έχετε μια ευκρινέστερη εικόνα.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Κωνσταντοπούλου, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μπαίνω στον πειρασμό να εκχωρήσω τον χρόνο μου στον κύριο Υπουργό, μήπως και απαντήσει, αλλά θα αντισταθώ σε αυτόν τον πειρασμό, κύριε Πρόεδρε.

Δεν μου απαντήσατε. Θα προσλάβετε τους δυόμισι χιλιάδες εποχικούς πυροσβέστες που τους έχετε μέσα στη φωτιά με 562 ευρώ τον μήνα μέσο όρο; Δεν μου απαντήσατε.

Είπατε: «Κάντε μας προτάσεις». Σας κάνω την αυτονόητη πρόταση, την οποία αρνείται ο κ. Μητσοτάκης. Δώστε μου μία απάντηση. Μην το αφήνετε για το τέλος - τέλος και μετά για τις ελληνικές «καλένδες».

Το «112», κύριε, στον Παλαμά Καρδίτσας πήγε μετά την πλημμύρα. Εάν περιμέναν το «112» οι άνθρωποι, θα είχαν όλοι πνιγεί. Το μαρτυρούν οι ίδιοι. Τώρα ψελλίσατε ότι δεν το εισηγήθηκε ο δήμαρχος; Αυτό είναι τελικά η γραμμή άμυνας; Δεν το εισηγήθηκε ο Δήμαρχος Παλαμά, γι’ αυτό πήγε καθυστερημένα; Ή θα έπρεπε από τη Δευτέρα να εκκενώσουν τα σπίτια τους; Τους στείλατε μήνυμα εκκένωσης τη Δευτέρα ή τους στείλατε μήνυμα επιφυλακής;

Οι πυροσβέστες στον Παλαμά πήγαν απευθείας από τον Έβρο ατελείωτα μερόνυχτα άγρυπνοι και κοιμόντουσαν στα αυτοκίνητά τους. Αυτά τα οποία λέτε είναι ανακριβή, ψευδέστατα και καλό είναι να μην διατυπώνετε ψέματα μέσα στην Αίθουσα της Ολομέλειας του ελληνικού Κοινοβουλίου.

Μας λέτε για την Πυροσβεστική Υπηρεσία Καρδίτσας. Δεν είχε ούτε μία σωσίβια λέμβο. Ούτε μία! Το κατήγγειλαν όλοι οι πυροσβέστες.

Η Πυροσβεστική Υπηρεσία Παλαμά πλημμύρισε και δεν έγινε τίποτε για να υποκατασταθεί η πλημμυρισμένη βάση των πυροσβεστών. Τα οχήματα που επιχαίρετε ότι τους είχατε είναι δυσλειτουργικά. Σίγουρα πρέπει να ερευνήσουμε και τι μίζες δόθηκαν γι’ αυτά τα οχήματα. Διότι μιλάμε για οχήματα που μου τα έδειξαν που για να λειτουργήσει η αντλία θέλει πέντε κινήσεις. Πέντε κινήσεις! Εάν αυτό είναι το σχέδιό σας, δηλαδή μέσα στην κατάσταση της καταστροφής και του πανικού οχήματα τα οποία δεν λειτουργούν αμέσως και το γρηγορότερο, αλλά με πέντε κινήσεις και μπλοκάρουν, να μας το πείτε και να μας πείτε βεβαίως και πόσα χρήματα διατέθηκαν γι’ αυτόν τον φοβερό εξοπλισμό.

Σας ρώτησα πώς δικαιολογείται η έλλειψη δυναμικού και μέσων στην περιοχή και μου λέτε «καμμία έλλειψη δυναμικού και μέσων». Σας λέω ποιο σχέδιο εφαρμόστηκε στην Καρδίτσα και μου λέτε «κανονικά το σχέδιο μας». Και γενικά σας λέω πώς δικαιολογείται αυτό το καταστροφικό αποτέλεσμα και μου απαντάτε «είναι η κλιματική κρίση και η κλιματική κατάρρευση».

Με αυτό το δεδομένο, κύριε Υπουργέ, θα ολοκληρώσω και θα επανέλθω την επόμενη εβδομάδα. Σας δίνω τώρα μια χρυσή ευκαιρία. Είμαστε Δευτέρα 25 Σεπτεμβρίου και επίκεινται πλημμύρες, επίκειται μεγάλη κακοκαιρία στην περιοχή. Με αυτό το σκεπτικό πείτε τώρα στους πολίτες -σας δίνω όλο τον χρόνο που θα έπαιρνα- τι να περιμένουν, από τι να προφυλαχθούν και τι να κάνουν, στη Θεσσαλία, στις Σποράδες, στην βόρεια Εύβοια. Απαντήστε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο χρόνος ο δικός σας τελείωσε, κυρία Πρόεδρε. Τον δικό του θα πάρει τώρα, τα τρία λεπτά.

Ευχαριστώ.

Κύριε Υπουργέ, έχετε τον λόγο.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ.

Πρώτα απ’ όλα, κυρία Πρόεδρε, μιλήσατε για τους εποχικούς πυροσβέστες οι οποίοι είπαν τα συνθήματά τους. Καταλαβαίνω αυτούς τους ανθρώπους γιατί στόχος τους είναι η μονιμοποίηση. Όμως, έχω πει και σ’ αυτήν εδώ τη Βουλή ξανά και ξανά ότι η εποχικότητα είναι κάτι που συνδέεται με την Πυροσβεστική όταν οι απαιτήσεις αυξάνονται. Σε όλες τις χώρες του κόσμου γίνεται αυτό και έχουνε εποχικούς πυροσβέστες για να καλύπτουν τις ανάγκες της δασοπυρόσβεσης κατά τους θερινούς μήνες. Την έχουμε επεκτείνει και την έχουμε κάνει έξι μήνες. Αυτό το έχουμε πει και σε αυτούς τους ανθρώπους.

Μου μιλάτε για κενά. Εγώ σας λέω ότι δεν είχαμε κανένα κενό. Μου λέτε πως ό,τι σας λέω και ό,τι σας προσκομίζω είναι ψέμα. Δεν είναι έτσι, κυρία Κωνσταντοπούλου. Το καλοκαίρι είχαμε δεκαέξι χιλιάδες τετρακόσιοι πενήντα πυροσβέστες μαζί με τους εποχικούς και οι οργανικές θέσεις είναι δεκαέξι χιλιάδες τετρακόσιοι τριάντα σύμφωνα με το προεδρικό που εμείς ψηφίσαμε, εγώ το έφερα και το προώθησα, τον Νοέμβριο του 2022. Από τότε αυξήθηκε η οργανική δύναμη αφού ήταν στις δεκατέσσερις χιλιάδες. Και μου λέτε ότι υπάρχουν τρεισήμισι χιλιάδες κενά και ούτω καθεξής. Όχι δεν υπάρχουν τρεισήμισι χιλιάδες κενά. Τα κενά είναι λιγότερα από δύο χιλιάδες. Γιατί πέρυσι μόνο προσλάβαμε πεντακόσιους ΕΜΟΔΕ από τη δεξαμενή των εποχικών, προσλάβαμε εκατόν τριάντα δύο επιστήμονες σε διάφορα επιστημονικά πεδία και μπήκαν και διακόσια παιδιά τα οποία αποφοίτησαν από τις παραγωγικές σχολές. Προσλάβαμε οχτακόσια τριάντα δύο άτομα πέρυσι κι έχουμε σχεδιάσει και φέτος να προσλάβουμε άλλα επτακόσια άτομα για την ενίσχυση του Πυροσβεστικού Σώματος. Παρ’ όλα αυτά, δεν παύει να ισχύει η εποχικότητα εφόσον οι ανάγκες για την Πυροσβεστική αυξάνουν τους θερινούς μήνες.

Άρα, λοιπόν, έτσι το σχεδιάζουμε και μπορεί να μην αρέσει, αλλά αυτό πρέπει να γίνει, αυτό θα κάνουμε.

Είπατε για ύπνο στα αυτοκίνητα ξανά. Φοβούμαι ότι σας απαντώ και δεν με ακούτε. Επαναλαμβάνω ότι ο πυροσβέστης κάνει οκτώ υπηρεσίες τον μήνα, ανεξάρτητα αν είναι στον Έβρο, αν είναι στη Θεσσαλία ή οπουδήποτε. Κάνει οκτώ εικοσιτετράωρες υπηρεσίες και καλύπτει τα οκτάωρά του. Άρα, λοιπόν, μέσα σε αυτό το εικοσιτετράωρο μπορεί και να ξεκουραστεί κάποιες ώρες περιμένοντας να κληθεί για να επιχειρήσει. Έτσι γίνεται. Έτσι δουλεύουν οι πυροσβέστες μας.

Ενδεχομένως να πρέπει να ξαναδούμε το ωράριο. Ενδεχομένως θα πρέπει να το κάνουμε δωδεκάωρο. Είναι κάτι που το μελετάμε για να δούμε αυτό το οποίο λέτε. Όσοι, όμως, ήρθαν απ’ έξω, από τη Μακεδονία, από τη Θεσσαλία για να μας ενισχύσουν, αυτοί κοιμήθηκαν σε ξενοδοχεία και όχι οπουδήποτε όπως λέτε. Αυτή είναι η πραγματικότητα.

Για τις βάρκες στην Καρδίτσα, κυρία Κωνσταντοπούλου, οι βάρκες είχαν προωθηθεί σε επίκαιρα σημεία που θα μπορούσαν να χρησιμεύσουν. Ήταν ανεπτυγμένες και από τις οκτώ ΕΜΑΚ παντού και είχαμε σε πρώτη δόση είκοσι τρεις βάρκες από τον Στρατό οι οποίες έγιναν τελικά σαράντα επτά.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Υφυπουργού)

Έθεσε πολλά ερωτήματα η κ. Κωνσταντοπούλου και πρέπει να απαντήσω.

Μιλάτε ότι υπάρχει έλλειψη δυναμικού και μέσων και ότι είναι «σαπάκια» τα αυτοκίνητα. Μα, κυρία Κωνσταντοπούλου, δεν ήταν θέμα αν είναι καλά ή κακά, εύχρηστα ή όχι. Μόνο τα εύχρηστα υπολογίζουμε, όχι αυτά που δεν είναι λειτουργικά. Εγώ σας είπα τον αριθμό τον οποίο διαθέτουμε εκεί, διακόσια είκοσι πέντε, από τα οποία είκοσι είναι καινούργια. Όλα ήταν λειτουργικά. Όμως, κατά τη διάρκεια των επιχειρήσεων πολλά τέθηκαν εκτός διότι μπήκαν στη λάσπη, όπως τα τρακτέρ των αγροτών, όπως τα οχήματά τους και βγήκαν εκτός και δεν μπορούσαν να επιχειρήσουν, επαναλαμβάνω, γιατί το φαινόμενο μας ξεπερνούσε. Δεν δημιουργήσαμε εμείς τον «Ντάνιελ». Εμείς κληθήκαμε να τον αντιμετωπίσουμε.

Θα σας ξαναπώ κλείνοντας ότι το επιτελικό κράτος, κυρία Κωνσταντοπούλου, λειτούργησε και λειτούργησε αποτελεσματικά και με τον καλύτερο τρόπο. Πριν από την έλευση του «Ντάνιελ», από το Σάββατο κάναμε τις συσκέψεις, ήρθαμε σε επαφή με όλους. Να σας πω κάτι; Φτιάξαμε καταστάσεις ακόμα και με τις περιοχές όπου υπάρχουν κατασκηνώσεις ή κάμπινγκ και τους ειδοποιήσαμε έναν-έναν ότι φύγετε από εκεί γιατί βρίσκεστε σε πλημμυρική ζώνη, έχετε πρόβλημα. Στείλαμε δώδεκα ώρες πριν το πρώτο προειδοποιητικό μήνυμα για όλους τους κατοίκους και ακολούθησαν και τα υπόλοιπα μηνύματα. Και χάρη σε αυτό το «112» σώθηκαν πάρα πολλές ανθρώπινες ζωές. Τρεισήμισι χιλιάδες ανθρώπους απεγκλωβίσαμε, οκτακόσιους εκ των οποίων επαναλαμβάνω με τα ελικόπτερα.

Ήταν μια επιχείρηση συντονισμένη. Όλο το Υπουργικό Συμβούλιο βρέθηκε εκεί πάνω. Ο Υφυπουργός Εσωτερικών ο οποίος είχε αναλάβει να συντονίσει τους δήμους ήταν εκεί μέρα νύχτα. Ήταν το Υπουργείο Αγροτικής Ανάπτυξης.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ, ολοκληρώστε.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ήταν εκεί ακόμη και ο Υπουργός Παιδείας. Ήταν ο Υπουργός Υποδομών με τον Υφυπουργό τον κ. Ταχιάο που ήρθε και σας απάντησε. Ναι, κυρία Κωνσταντοπούλου, όλο το Υπουργικό Συμβούλιο ήταν εκεί κι έκανε τον συντονισμό των επιχειρήσεων.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Κι εγώ σας ευχαριστώ. Τίθενται, όμως, πολλά ερωτήματα και δεν επαρκεί ο χρόνος.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ό,τι δεν απαντήσατε το στέλνετε γραπτώς.

Συνεχίζουμε με τη δέκατη με αριθμό 144/18-9-2023 επίκαιρη ερώτηση δεύτερου κύκλου του Βουλευτή Β΄ Θεσσαλονίκης της Κ.Ο. Νίκης κ. Νικολάου Παπαδόπουλου προς τον Υπουργό Ανάπτυξης, με θέμα: «Διαδικασία Αναθεώρησης Κανονισμού Λειτουργίας της Βιομηχανικής Περιοχής Θεσσαλονίκης (ΒΙ.ΠΕ.Θ)».

Κύριε συνάδελφε, έχετε τον λόγο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κύριε Υπουργέ, κυρίες και κύριοι, η ερώτηση αφορά ένα πολύ-πολύ σοβαρό θέμα το οποίο αφορά δύο χιλιάδες επτακόσιες επιχειρήσεις στη χώρα μας. Αφορά τις επιχειρήσεις που είναι εγκατεστημένες στις βιομηχανικές περιοχές. Η Θεσσαλονίκη έχει τη μεγαλύτερη βιομηχανική περιοχή. Αφορά επτακόσιες επιχειρήσεις στις οποίες δουλεύουν είκοσι χιλιάδες εργαζόμενοι, δηλαδή, είκοσι χιλιάδες οικογένειες άμεσα, αλλά και έμμεσα με τα γύρω επαγγέλματα αφορούν πενήντα χιλιάδες οικογένειες.

Ακούστε, λοιπόν, τι γίνεται. Οι εγκατεστημένες επιχειρήσεις στις βιομηχανικές περιοχές της Ελλάδας έχουν αποκλειστεί με τρόπο προκλητικό από τη συμμετοχή σε ό,τι αφορά τη διαχείριση των περιουσιών τους. Οι τύχες και το μέλλον τους έχει παραδοθεί βορά κερδοσκοπίας σε μια ανώνυμη εταιρεία, σε μια Α.Ε.. Το ελληνικό δημόσιο για πρώτη φορά από ιδρύσεως του ελληνικού κράτους δεν συμμετέχει στην έκδοση αδειών λειτουργίας των επιχειρήσεων στην ελληνική επικράτεια. Αντ’ αυτού, έχει εκχωρήσει με τρόπο πιθανόν αντισυνταγματικό -θα μας το πουν οι ειδικοί- μέσω του καινοφανούς κανονισμού λειτουργίας στο δικαίωμα μιας συγκεκριμένης Α.Ε. που η οποία λέγεται «ΕΤΒΑ ΒΙΠΕ Α.Ε.».

Το ελληνικό κράτος μέσα από αυτό τον κανονισμό λειτουργίας παραιτείται από την άσκηση οποιουδήποτε ελέγχου επί της λειτουργίας των βιομηχανικών περιοχών σε όλη την επικράτεια. Ταυτόχρονα, εκχωρεί δικαιώματα ελέγχου, διαταράσσοντας έτσι την υγιή ρύθμιση ή αυτορρύθμιση, όπως θέλετε πέστε το, της αγοράς. Έτσι, αυτή η κατάσταση μπορεί να χαρακτηριστεί μάλλον αισχροκερδής και απειλεί με λουκέτο πολλές εκατοντάδες ή χιλιάδες επιχειρήσεις στις πολύπαθες βιομηχανικές περιοχές της χώρας.

Οι ερωτήσεις συγκεκριμένα είναι οι εξής: Θα παρέμβετε για να δώσετε άμεσα μια λύση, για να ανασταλεί η διαδικασία αναθεώρησης του κανονισμού με παράταση του χρόνου διαβούλευσης, ώστε να γίνει ουσιαστική διαπραγμάτευση όλων των όρων με τη συμμετοχή όλων των πλευρών;

Δεύτερον, σκοπεύετε να παρέμβετε στην τρέχουσα διαδικασία αναθεώρησης του κανονισμού με παροχή διευκρινίσεων όσον αφορά την έννοια του ποιος είναι επιτέλους αυτός ο ενήμερος ιδιοκτήτης που μπορεί να αποφασίζει και να συμμετέχει στην ψηφοφορία;

Και το τρίτο ερώτημα, το πιο σημαντικό, είναι αν προβλέπεται από το Υπουργείο σας ή από το κράτος η δημιουργία έστω κάποιου ειδικού μηχανισμού από πλευράς του κράτους, στον οποίο θα συμμετέχουν για τον έλεγχο των πεπραγμένων αυτής της εταιρείας τόσο από το κράτος, από την Α.Ε., αλλά κυρίως από τους ανθρώπους τους επιχειρηματίες.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία, ευχαριστούμε.

Ορίστε, κυρία Υπουργέ, έχετε τον λόγο.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Υφυπουργός Ανάπτυξης):** Ευχαριστώ, κύριε Πρόεδρε, όπως επίσης, κύριε συνάδελφε, ευχαριστώ και εσάς, διότι με την ερώτησή σας δίνεται η ευκαιρία να συζητήσουμε για ένα σημαντικό νομοθέτημα στο πλαίσιο της ενίσχυσης της βιομηχανικής βάσης της χώρας μας. Αναφέρομαι στον ν.4982/2022 που ψήφισε η προηγούμενη κυβέρνηση. Είναι ένας νόμος ο οποίος δημιουργεί το νέο θεσμικό πλαίσιο για τους οργανωμένους υποδοχείς μεταποιητικών και επιχειρηματικών δραστηριοτήτων και έχει ως στόχο την ενίσχυση και ανάπτυξη των επιχειρηματικών πάρκων, παρέχοντας σημαντικά κίνητρα για την ίδρυσή τους και αξιοποιώντας τις δυνατότητες κάθε περιοχής για διασύνδεση των οργανωμένων υποδοχέων μεταποιητικών και επιχειρηματικών δραστηριοτήτων με προμηθευτές και καταναλωτές.

Μέσω της θέσπισης των επιχειρηματικών πάρκων επιδιώκεται κυρίως η τόνωση της περιφερειακής ανάπτυξης, της βιομηχανικής παραγωγής και της πράσινης επιχειρηματικότητας με την ενίσχυση της δημιουργίας πράσινων οργανωμένων υποδοχέων μεταποιητικών και επιχειρηματικών δραστηριοτήτων.

Πλέον, τα επιχειρηματικά πάρκα αποτελούν τον κατάλληλο θεσμό για την οργάνωση της μεταποίησης τόσο σε χωρικό επίπεδο όσο και σε επίπεδο οικοσυστήματος και συστάδων μεταποίησης.

Κύριε συνάδελφε, σκοπός του ν.4982/2022 είναι η ενίσχυση της εθνικής οικονομίας και της περιφερειακής ανάπτυξης μέσω της προσέλκυσης επενδύσεων για την ανάπτυξη επιχειρηματικών πάρκων, διά των οποίων συγκεντρώνονται επιχειρηματικές δραστηριότητες σε συγκεκριμένες περιοχές με οργανωμένες υποδομές για τη δημιουργία οικοσυστημάτων επιχειρήσεων που θα τονώσουν την ανάπτυξη της βιομηχανικής παραγωγής και θα αναβαθμίσουν τον τομέα μεταποίησης της χώρας μας.

Επίσης, η δημιουργία των επιχειρηματικών πάρκων συντελεί τόσο στην προστασία του περιβάλλοντος μέσω της πράσινης μετάβασης της βιομηχανίας όσο και στην τόνωση της ανταγωνιστικότητας της απασχόλησης, αλλά και της βελτίωσης των υποδομών με παράλληλη βελτίωση της ποιότητας ζωής των κατοίκων.

Με τον εν λόγω νόμο τέθηκε ένα σύγχρονο ρυθμιστικό πλαίσιο για τα επιχειρηματικά πάρκα με σαφείς πλέον κανόνες και διαδικασίες για την ίδρυση και τη λειτουργία τους, ενώ παράλληλα θεσπίστηκαν κίνητρα προσέλκυσης επιχειρήσεων σε αυτά.

Η εφαρμογή του νέου θεσμικού πλαισίου όσον αφορά στους οργανωμένους υποδοχείς που έχουν ιδρυθεί με τα παλαιότερα θεσμικά πλαίσια περιλαμβάνει την υπαγωγή αυτών σε ένα ενιαίο, σύγχρονο, λειτουργικό και αποτελεσματικό νομικό πλαίσιο, προκειμένου να εξασφαλιστεί η καλύτερη αξιοποίησή τους. Έως την ολοκλήρωση αυτής της διαδικασίας η εφαρμογή των διατάξεων του νέου θεσμικού πλαισίου στους ήδη λειτουργούντες οργανωμένους υποδοχείς απαιτεί και μια περίοδο προσαρμογής.

Οι διατάξεις των άρθρων 23 και 47 του νόμου σχετικά με τον κανονισμό λειτουργίας έχουν στόχο την υποστήριξη του ρόλου της εταιρείας ανάπτυξης και διαχείρισης του πάρκου ως διαχειριστή, με απώτερο στόχο, όμως, την πιο αποτελεσματική λειτουργία των οργανωμένων υποδοχέων και με την αποδοχή των εγκατεστημένων επιχειρήσεων. Ο κανονισμός λειτουργίας αποτελεί πλέον μία ιδιωτική σύμβαση μεταξύ της εταιρείας ανάπτυξης και διαχείρισης του πάρκου και των εγκατεστημένων επιχειρήσεων και ρυθμίζεται μέσα από αυτόν κάθε θέμα σχετικό με τη διοίκηση, διαχείριση και λειτουργία του οργανωμένου υποδοχέα.

Οι εν λόγω διατάξεις των άρθρων 23 και 47 του νόμου μεταξύ άλλων περιγράφουν και τη διαδικασία αναθεώρησης του κανονισμού λειτουργίας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία Υπουργέ, ολοκληρώστε.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Υφυπουργός Ανάπτυξης):** Τελειώνω, κύριε Πρόεδρε.

Και σύμφωνα με τα αναφερόμενα στην ερώτηση, έχουν εφαρμοστεί κατά τη διαδικασία αναθεώρησης του κανονισμού λειτουργίας της ΒΙΠΕ Θεσσαλονίκης. Αναλυτικότερα, σύμφωνα με ανακοίνωση της «ΕΤΒΑ ΒΙΠΕ Α.Ε.», η διαδικασία αναθεώρησης των κανονισμών των βιομηχανικών περιοχών είχε διακοπεί κατά τη διάρκεια του περασμένου Ιουνίου, προκειμένου να δοθεί περισσότερος χρόνος, αλλά και δικαίωμα συμμετοχής στη διαδικασία σε όσο το δυνατόν περισσότερους ενδιαφερόμενους.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε και δευτερολογία, μην το ξεχνάτε, κυρία Υπουργέ.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Υφυπουργός Ανάπτυξης):** Ναι, να τελειώσω την ενότητα, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, ολοκληρώστε.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Υφυπουργός Ανάπτυξης):** Η διαδικασία αναθεώρησης των κανονισμών επανεκκίνησε με νεότερη πρόσκληση της «ΕΤΒΑ ΒΙΠΕ Α.Ε.» με καταληκτική ημερομηνία υποβολής σχολίων διαβούλευσης την Κυριακή 16 Ιουλίου 2023.

Θα συνεχίσω, κύριε Πρόεδρε, στη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Παπαδόπουλε, έχετε τον λόγο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Τα πράγματα δεν είναι καθόλου έτσι. Γι’ αυτό όλοι οι επιχειρηματίες επάνω στη Θεσσαλονίκη είναι στο πόδι οι άνθρωποι. Πράγματι, ο κανονισμός χρειαζόταν μια αναθεώρηση, γιατί έγινε από το 1968 με βασιλικό διάταγμα, το οποίο έδινε τον κανονισμό λειτουργίας των ΒΙΠΕ Θεσσαλονίκης στην ΕΤΒΑ, στην Ελληνική Τράπεζα Βιομηχανικής Ανάπτυξης, που όντως λειτούργησε σαν τράπεζα βιομηχανικής ανάπτυξης και τις επόμενες δεκαετίες άνθισε η βιομηχανία της περιοχής και πράγματι συνέβαλε τα μέγιστα στην ατμομηχανή της οικονομίας.

Στα χρόνια των μνημονίων τα θεμέλια, όμως, της οικονομίας μας κλονίζονται, οι επιχειρήσεις δοκιμάζονται και όλα ξεπουλιούνται σε τιμή ευκαιρίας. Επτακόσιες χιλιάδες σπίτια βγαίνουν στο σφυρί, από τα οποία τα μισά είναι πρώτες κατοικίες.

Με απόλυτη συνέπεια των πεπραγμένων, λοιπόν, ακολουθούν τώρα στο σφυρί και οι επιχειρήσεις. Έρχεται η Κυβέρνηση της Νέας Δημοκρατίας, αναθέτει στην ουσία σε ένα fund, στην «ΕΤΒΑ ΒΙΠΕ Α.Ε.», τη διαχείριση της ΒΙΠΕ της χώρας και σαν Α.Ε. έχει σκοπό μόνο το κέρδος σε βάρος ποιων; Σε βάρος των ελληνικών μικρομεσαίων επιχειρήσεων που συνιστούν και τη ραχοκοκαλιά της οικονομίας μας, που ιδιαίτερα στην πόλη μου, τη Θεσσαλονίκη και στη Β΄ Περιφέρεια της πόλης είναι ζωτικής σημασίας για την επιβίωση χιλιάδων λαϊκών οικογενειών, πενήντα χιλιάδων, όπως σας ανέφερα πριν.

Όταν η ανεργία αυξάνεται, πολλά προβλήματα επιδεινώνονται και κυρίως το δημογραφικό που είναι και το μείζον της περιοχής.

Έτσι, στην ουσία η «ΕΤΒΑ Α.Ε.» από διαχειρίστρια των κοινόχρηστων χώρων μετατρέπεται σε φορέα άσκησης της διοίκησης της ΒΙΠΕ όλης της χώρας με αυτοκρατορικούς όρους. Παίρνει μονομερώς αποφάσεις, έχει δικαιώματα μόνο τα οποία ορίζει η ίδια, χωρίς να ρωτάει κανέναν, ενώ προβλέπονται μόνο υποχρεώσεις για τους εγκατεστημένους από δεκαετίες εκεί επιχειρηματίες.

Ο κανονισμός φτάνει να προβλέπει ακόμα και υπερτίμημα υπέρ της ΕΤΒΑ, σε περίπτωση πώλησης ιδιωτικών εκτάσεων, το οποίο πρέπει να το καταβάλλει ο ίδιος ο επιχειρηματίας. Θεσπίζει απίστευτες μονομερείς αποφάσεις, απίστευτες υποχρεώσεις, χρεώσεις και κόστη που η ίδια αυθαίρετα ορίζει από μόνη της. Για τους ανυπάκουους ο κανονισμός προβλέπει δυσβάσταχτα πρόστιμα σε όσες επιχειρήσεις παρεκκλίνουν των εντολών της. Ακόμη, μπορεί να προβλέπει η ίδια να δημιουργεί επενδύσεις, χωρίς διαβούλευση, χωρίς διαφάνεια, χωρίς τη συμμετοχή των εμπλεκομένων επιχειρηματιών, ενώ το κόστος των επενδύσεων θα το πληρώσουν, βέβαια, οι εγκατεστημένοι επιχειρηματίες στη ΒΙΠΕ. Απίστευτο κι όμως αληθινό!

Θα μπορούσαμε να μιλάμε για ώρες για την τραγικότητα που δημιουργήσατε, αλλά το μόνο που έχω να σας πω είναι ότι προσκλήθηκα εκεί σε μια σχετική εκδήλωση όπου συμμετείχαν οι αρμόδιοι φορείς της πόλης, επιχειρηματίες, δήμαρχοι της περιοχής, Βουλευτές του νομού, εκπρόσωποι από το Βιομηχανικό Επιμελητήριο. Αφού τοποθετήθηκαν οι Βουλευτές του κυβερνώντος κόμματος, στο τέλος τοποθετήθηκα και εγώ βάσει αυτών που άκουγα και εν κατακλείδι είπα ότι η Κυβέρνηση μέσω αυτού του fund, της ΒΙΠΕ Α.Ε., ζητά από τους επιχειρηματίες γη και ύδωρ. Και τι απάντησαν κάποιοι σεβαστοί άνθρωποι, τοπικοί επιχειρηματίες; Είπαν «καλά τα λέτε, όμως, αυτοί δεν ζητούν μόνο γη και ύδωρ, ζητούν και το αίμα μας, κύριε Παπαδόπουλε!». Το ακούσατε; Προσέξτε το αυτό, δεν είναι αστεία αυτά τα πράγματα!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρία Υπουργέ, θα σας πω κάτι πάνω σε αυτή την ερώτηση: Επειδή μπορεί να μην πιστεύετε τους Βουλευτές της Αντιπολίτευσης, διαβάστε ένα άρθρο που έχει γράψει ο διευθύνων σύμβουλος από τα «ΠΛΑΣΤΙΚΑ ΚΡΗΤΗΣ», ο οποίος δεν είναι κομμουνιστής σίγουρα. Διαβάστε το, αξίζει να το δείτε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ούτε εμείς είμαστε κομμουνιστές, κύριε Πρόεδρε!

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Υφυπουργός Ανάπτυξης):** Ευχαριστώ, κύριε Πρόεδρε.

Κατ’ αρχάς, κύριε Πρόεδρε και κυρίες και κύριοι συνάδελφοι, να σας πω ότι πρόκειται για έναν νόμο ο οποίος τέθηκε σε ισχύ προ ολίγων μηνών.

Πάντα είμαστε ανοιχτοί ως Κυβέρνηση να συνομιλούμε με τους εμπλεκόμενους φορείς. Είμαστε ανοιχτοί στον διάλογο. Φυσικά να σας απαντήσω και σε κάποιες αναφορές που κάνατε νωρίτερα ότι πρόκειται για τις συνταγματικές διατάξεις. Θα σας παραπέμψω, κύριε συνάδελφε, όταν ψηφίστηκε ο νόμος τον Νοέμβριο του 2022 στην έκθεση της επιστημονικής υπηρεσίας της Βουλής η οποία δεν κάνει καμμία μα καμμία παρατήρηση σχετικά με αντισυνταγματικότητα των συγκεκριμένων διατάξεων. Αναφέρατε, επίσης, ότι δεν υπάρχει πρόβλεψη για εποπτεία. Σας παραπέμπω, επίσης, κύριε συνάδελφε στο άρθρο 32 του ν.4982/2022 στο οποίο ρητά αναφέρεται η δυνατότητα, η πρόβλεψη για την εποπτεία των επιχειρηματικών πάρκων.

Επί του προκειμένου όμως, όσον αφορά τον κανονισμό λειτουργίας που αναφέρετε υπάρχει η δυνατότητα αναθεώρησης. Η δυνατότητα μάλιστα αυτή δίνεται εάν η πλειοψηφία των ενήμερων ιδιοκτητών γης που καλύπτει τουλάχιστον το 51% της συνολικής έκτασης της βιομηχανικής περιοχής κρίνει ότι δεν της δόθηκε επαρκώς η δυνατότητα να διατυπώσει τις προτάσεις της κατά την πρόσφατη διαβούλευση του κανονισμού λειτουργίας της βιομηχανικής περιοχής. Υπάρχει ξανά η δυνατότητα υποβολής αιτήματος για την εκ νέου αναθεώρηση του κανονισμού λειτουργίας της Βιομηχανικής Περιοχής Θεσσαλονίκης που θα στηρίζεται στη δυναμική συμμετοχή των εγκατεστημένων επιχειρήσεων. Και πάντα για τη διασφάλιση της διαφάνειας ανατίθεται και σε εξωτερικούς ορκωτούς λογιστές η εποπτεία και η πιστοποίηση της εν λόγω διαδικασίας διαβούλευσης και ψηφοφορίας.

Είχατε θέσει, κύριε συνάδελφε, και κάποια ερωτήματα στην επίκαιρη ερώτηση σχετικά με την βιομηχανική περιοχή της Θεσσαλονίκης. Δεν τα θέσατε σήμερα. Αν θέλετε, να σας πω έστω και συνοπτικά τι υπάρχει και τι προβλέπεται να γίνει στη Θεσσαλονίκη.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Για τους ενήμερους πείτε μας. Ποιοι είναι οι ενήμεροι;

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Υφυπουργός Ανάπτυξης):** Κύριε συνάδελφε, δεν καλούμαστε στην παρούσα διαδικασία να κάνουμε ερμηνεία του νόμου. Είναι αρμοδιότητα άλλων θεσμών και άλλων φορέων. Επιτρέψτε μου όμως, επειδή είχαμε μια επίκαιρη γραπτή ερώτηση, να κάνω και μια αναφορά στο τελευταίο σκέλος της γραπτής σας επίκαιρης ερώτησης για το τι πρόκειται, τι προβλέπεται να γίνει στην περιοχή της Θεσσαλονίκης.

Θέλω να αναφέρω ότι στη βιομηχανική ανασυγκρότηση Θεσσαλονίκης θα συμβάλει καθοριστικά η δημιουργία του νέου επιχειρηματικού πάρκου καινοτομίας Thess Intec. Το εγχείρημα του Thess Intec, του τεχνολογικού πάρκου τέταρτης γενιάς που πρόκειται να δημιουργηθεί στη Θεσσαλονίκη και συγκεκριμένα στον Δήμο Θερμαϊκού παίρνει σάρκα και οστά με την προ ημερών ένταξη του προγράμματος στο πρόγραμμα κρατικής ενίσχυσης ύψους περίπου 33 εκατομμυρίων ευρώ. Παράλληλα προ ολίγων ημερών με κοινή υπουργική απόφαση η περιοχή Καλοχωρίου Θεσσαλονίκης χαρακτηρίστηκε ως άτυπη βιομηχανική συγκέντρωση η οποία χρίζει περιβαλλοντικής και λειτουργικής εξυγίανσης με σκοπό την ανάπτυξη επιχειρηματικού πάρκου εξυγίανσης βάσει των προβλέψεων του ν.4982/2022.

Το επιχειρηματικό πάρκο Καλοχωρίου θα αποτελέσει ένα ολοκληρωμένο σύνολο δομών και υπηρεσιών με πλήρη ανάπτυξη των απαιτούμενων τεχνικών υποδομών δημιουργώντας τις απαραίτητες εκείνες προϋποθέσεις που θα επιτρέψουν την περιβαλλοντική προστασία, τον πράσινο και ψηφιακό μετασχηματισμό της παραγωγικής βάσης και την υποστήριξη της βιομηχανικής συμβίωσης.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Για να μην σας αδικώ να ξέρετε και το ΠΑΣΟΚ ψήφισε αυτό το νομοσχέδιο. Αλλά όταν γίνονται λάθη θα πρέπει να τα βλέπουμε και να τα διορθώνουμε. Αυτό που έχει γίνει με τις ΒΙΠΕ, να ξέρετε, κυρία Υπουργέ, είναι πολύ μεγάλο πρόβλημα.

Θα συζητηθεί τώρα η δέκατη τρίτη με αριθμό 136/18-9-2023 επίκαιρη ερώτηση δεύτερου κύκλου του Βουλευτή Ηρακλείου της Κ.Ο. του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Εσωτερικών, με θέμα: «Για τον αποκλεισμό εκατοντάδων παιδιών από τους βρεφονηπιακούς σταθμούς και τα Κέντρα Δημιουργικής Απασχόλησης Παιδιών (ΚΔΑΠ) στον Δήμο Ηρακλείου».

Κύριε συνάδελφε, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, άλλη μία χρονιά οι νέοι γονείς βρίσκονται σε αδιέξοδο με τον αποκλεισμό των παιδιών τους από βρεφονηπιακούς σταθμούς και ΚΔΑΠ αφού δομές αναγκαίες στην ψυχοκοινωνική ανάπτυξη των παιδιών, ανάσα για τις λαϊκές οικογένειες, αντιμετωπίζονται με τη λογική του κόστους με διαχρονική ευθύνη των Κυβερνήσεων αλλά και των δήμων. Ειδικότερα στον Δήμο Ηρακλείου μέχρι που κατατέθηκε η επίκαιρη ερώτηση έχουν γίνει δεκτά στους δημοτικούς βρεφονηπιακούς σταθμούς χίλια εκατόν ογδόντα παιδιά με ανώτερο αριθμό παιδιών που μπορούν να φιλοξενηθούν μόλις στα χίλια διακόσια ογδόντα, ενώ οι αιτήσεις των γονέων είναι δύο χιλιάδες διακόσιες. Κατά συνέπεια, οι γονείς αναγκάζονται να απευθυνθούν σε ιδιωτικούς παιδικούς σταθμούς όπου και πάλι οι θέσεις δεν επαρκούν. Βέβαια και αυτοί οι αριθμοί κρύβουν το πραγματικό μέγεθος του προβλήματος καθώς το ίδιο το πρόγραμμα θέτει δημοσιονομικούς κόφτες για τη συμμετοχή σε αυτό και δεν αφορά όλα τα παιδιά με αποτέλεσμα λαϊκές οικογένειες να θεωρούνται προνομιούχες και να πρέπει να επωμιστούν το δυσβάσταχτο κόστος ενός ιδιωτικού παιδικού σταθμού σε δύσκολες συνθήκες ακρίβειας και μείωσης του εισοδήματος.

Δεύτερο πρόβλημα η στελέχωση των βρεφονηπιακών σταθμών και στον Δήμο Ηρακλείου όπως και στην υπόλοιπη Ελλάδα καθώς επικρατούν οι ελαστικές σχέσεις εργασίας με τους εκατόν εβδομήντα οχτώ εργαζόμενους από τους διακόσιους εξήντα οχτώ να είναι με συμβάσεις μέσω ΕΣΠΑ και μόνο οι ενενήντα ένας να είναι μόνιμοι. Τρίτο πρόβλημα, η χρηματοδότηση που δεν επαρκεί για την κάλυψη των λειτουργικών αναγκών. Τέταρτο πρόβλημα, είναι ολοφάνερα η έλλειψη κτηριακών υποδομών δημοτικών βρεφονηπιακών σταθμών σύγχρονων και στον αναγκαίο αριθμό. Είναι αμέτρητος ο κατάλογος που επιδεινώνει αντί να επιλύει τα προβλήματα.

Την ίδια στιγμή και στα ΚΔΑΠ η κατάσταση είναι εκρηκτική καθώς εκατοντάδες παιδιά στον Δήμο Ηρακλείου και σε όλη τη χώρα αποκλείστηκαν. Περίπου τριακόσια παιδιά πήραν voucher από τις επτακόσιες ενενήντα κενές θέσεις ενώ πέρυσι πήραν voucher τετρακόσια πενήντα παιδιά. Από το σύνολο των εκατόν δεκαεννιά χιλιάδων εξακοσίων σαράντα έξι παιδιών με πλήρη φάκελο που είχαν κάνει αίτηση πανελλαδικά μόνο πενήντα έξι χιλιάδες οχτακόσια δεκαπέντε παιδιά έλαβαν voucher, ενώ εξήντα δύο χιλιάδες οχτακόσια τριάντα ένα παιδιά συνολικά στη χώρα με πλήρη φάκελο έμειναν εκτός ΚΔΑΠ. Μιλάμε για παιδιά μονογονεϊκών οικογενειών, ανέργων, τριτέκνων, πολυτέκνων, ατόμων με ειδικές ανάγκες που ενώ πληρούν τα εισοδηματικά κριτήρια και τις άλλες προϋποθέσεις φέτος, αν και με πλήρη φάκελο, αν και δυνητικά δικαιούχοι θέλω να πω, δεν έχουν λάβει το voucher. Πετάχτηκαν έξω.

Σας ρωτάμε, λοιπόν, κύριε Υπουργέ, ποια μέτρα προτίθεται να πάρει η Κυβέρνηση έτσι ώστε να λυθούν με κατεπείγουσες ενέργειες όλα τα παραπάνω ζητήματα και κυρίως να καλυφθούν όλα τα παιδιά που παραμένουν εκτός δομών. Να μονιμοποιηθούν οι εργαζόμενοι και καμμία απόλυση εργαζόμενου να μην υπάρξει ή μετατροπή συμβάσεων από πλήρους σε μερική απασχόληση. Να γίνουν προσλήψεις επιπλέον προσωπικού με βάση τις πραγματικές ανάγκες και τέλος να αυξηθεί η κρατική χρηματοδότηση για την κάλυψη του συνόλου των αναγκών των δομών.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Αγαπητέ κύριε Συντυχάκη, στα ερωτήματά σας, πρώτον, το Υπουργείο Εσωτερικών δεν χρηματοδοτεί το πρόγραμμα ως Υπουργείο. Η χρηματοδότηση έρχεται από το Υπουργείο Κοινωνικής Συνοχής και Οικογένειας. Για τη σχολική περίοδο 2023-2024 έχουν διατεθεί συνολικά σε όλη τη χώρα 291.200.000 ευρώ από το πρόγραμμα δημοσίων επενδύσεων συν 50 εκατομμύρια ευρώ από τον τακτικό προϋπολογισμό του Υπουργείου Κοινωνικής Συνοχής και Οικογένειας. Άρα, λοιπόν, το πώς δουλεύει το πρόγραμμα το γνωρίζετε ασφαλώς πολύ καλά. Όσο υπάρχουν χρήματα τόσο αυξάνονται τα voucher, τόσο είναι περισσότεροι οι δικαιούχοι που μπορούν να επιλέξουν είτε δημόσιο είτε ιδιωτικό παιδικό σταθμό.

Όσον αφορά στην Κρήτη -συνολικά στο θέμα της περιφέρειας αλλά αντίστοιχα και αναλογικά είναι τα θέματα του Ηρακλείου- όλες οι αιτήσεις που αφορούσαν στην εγγραφή σε βρεφικούς, παιδικούς, βρεφονηπιακούς και βρεφονηπιακούς σταθμούς ολοκληρωμένης φροντίδας πήραν voucher. Όλες οι ολοκληρωμένες αιτήσεις. Όλα τα ΚΔΠΑ ΜΕΑ πήραν και αυτά voucher. Συνολικά, τρεις χιλιάδες επτακόσια πενήντα οκτώ παιδιά Α1, Α2 που είναι κατηγορία βρεφών χίλια διακόσια οκτώ παιδιά, βρέφη, νήπια δύο ως δυόμισι ετών, τέσσερις χιλιάδες πεντακόσια ενενήντα οκτώ παιδιά Α2, Β2 που είναι τα νήπια, ένα παιδί είναι νήπιο ΑΜΕΑ, χίλια εξακόσια ενενήντα ΚΔΑΠ και διακόσια εξήντα τέσσερα ΚΔΑΠ ΜΕΑ. Επίσης, όπως είπα πριν, έχουν γίνει δεκτοί όλοι. Υπάρχουν και περίπου πάνω από δύο χιλιάδες αιτήσεις, οι οποίες δεν πήραν voucher για ΚΔΑΠ παρ’ όλο που ικανοποιούσαν τα κριτήρια. Γι’ αυτό υπάρχουν δύο λύσεις. Η μία λύση είναι τα αρμόδια Υπουργεία να αυξήσουν τον προϋπολογισμό στο πλαίσιο των δημοσιονομικών αντοχών του ίδιου του προϋπολογισμού και η άλλη λύση είναι οι ίδιοι δήμοι ακόμη και από το περίσσευμα από τα λίγα διαθέσιμα που μπορεί να έχουν -ή κάποιοι λίγο περισσότερα- να μπορέσουν να φτιάξουν προγράμματα, να υποδεχτούν στις δικές τους δομές περισσότερα παιδιά με πολύ χαμηλό αντίτιμο ώστε να μπορέσουν να συνεχίσουν να εξυπηρετούν ανεξαρτήτως από την ύπαρξή ή μη των voucher.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Τι να πω τώρα; Ότι μου απαντήσατε; Μου δώσατε απλά μια εικόνα. Αν και προκύπτει ένα θέμα που αν δεν το κάνει η ΕΕΤΑΑ, θα πρέπει να το κάνετε εσείς. Κατά την ανακοίνωση, δηλαδή, των αποτελεσμάτων φέτος, δεν αναφέρει πόσα voucher, σε ποιους δήμους και σε ποιες δομές πάνε. Γιατί; Το έκανε πέρυσι και πρόπερσι. Φέτος γιατί δεν το κάνει; Υπάρχει μια πολύ μεγάλη αναντιστοιχία τού τι voucher δίνετε και πόσες αιτήσεις με voucher γίνονται δεκτές. Υπάρχει μια πολύ μεγάλη αναντιστοιχία, λοιπόν!

Εν πάση περιπτώσει, για να μην κοροϊδευόμαστε, οι δομές αυτές συνεχίζουν να είναι προσωρινού χαρακτήρα, κύριε Υπουργέ. Η λειτουργία τους ισχύει για πολύ περιορισμένο χρονικό διάστημα, έχει ημερομηνία λήξης με αβέβαιη τη χρηματοδότηση και με αποσπασματικές παροχές και μέτρα. Οι εργαζόμενοι ανανεώνουν κάθε χρόνο τις συμβάσεις και συνδέονται με το πρόγραμμα του ΕΣΠΑ, το οποίο θέτει σε αμφισβήτηση τη συνέχεια των δομών και των εργαζομένων φυσικά σε αυτές. Πρόκειται για συμβασιούχους παρά την πολυετή και σημαντική εργασία τους, γεγονός που αποδεικνύει ότι τα ευρωπαϊκά προγράμματα που δημιουργούνται με την επίκληση στην ισότητα των γυναικών στην εργασία, χαρακτηρίζονται από προσωρινότητα, χωρίς να στοχεύουν στην καθολική κάλυψη αναγκών με ποιοτικά φυσικά αναβαθμισμένους όρους για όλα τα παιδιά.

Πρόκειται, λοιπόν, για κατευθύνσεις που, κατά την άποψή μας, έρχονται σε πλήρη αντίθεση με την αναγκαιότητα για δημόσιες δομές που να καλύπτουν το σύνολο των αναγκών των οικογενειών, να λειτουργούν μόνιμα με μόνιμους εργαζόμενους, με δικαιώματα, με άμεση χρηματοδότηση από τον κρατικό προϋπολογισμό κ.λπ..

Εγώ επικαλούμαι και δικές σας δηλώσεις και κατά το παρελθόν εδώ πάλι, όταν συζητούσαμε το ίδιο ζήτημα, που είπατε ότι από τη λειτουργία των δομών δεν μπορεί να επιβαρυνθεί ο κρατικός προϋπολογισμός και ότι θα πρέπει να αναζητηθεί χρηματοδότηση. Αυτά τα είχατε πει πριν από τρία χρόνια. Τώρα η κατάσταση είναι ακόμα χειρότερη.

Με αυτόν τον τρόπο, λοιπόν, είναι φανερό ότι ανοίγει ο δρόμος της ιδιωτικοποίησης ακόμα και αυτών των ισχνών κοινωνικών δομών που έχουν απομείνει στην τοπική διοίκηση. Αυτό σημαίνει ότι είτε οι δομές θα χρηματοδοτούνται από ιδίους πόρους των δήμων, γιατί εκεί πάει το πράγμα, δηλαδή με τη μορφή της ανταποδοτικότητας, άρα με επιβάρυνση των δημοτών, με αύξηση τελών κ.λπ., είτε με τροφεία, δηλαδή με μηνιαία χρηματική επιβάρυνση των ίδιων των γονέων είτε με κλείσιμο αυτών. Υπάρχουν τρεις επιλογές και η τρίτη είναι αυτή, δηλαδή να κλείσουν προς διευκόλυνση των ιδιωτικών δομών.

Ο αποκλεισμός παιδιών από τις δομές φέρνει τους εργαζόμενους αντιμέτωπους με το πρόβλημα της φύλαξης των παιδιών. Όχι της παιδοφύλαξης γενικώς, αλλά της φύλαξης με την έννοια της ψυχοκοινωνικής ανάπτυξης του παιδιού, αλλά φυσικά και της διευκόλυνσης των ίδιων των γονέων, οι οποίοι είναι εργαζόμενοι. Αυτό έχει ως αποτέλεσμα νέες μητέρες να αναγκάζονται να παραιτηθούν και να μείνουν στο σπίτι από το να δίνουν όλο τον μισθό τους σε ιδιωτικό σταθμό ή σε ιδιωτικά ΚΔΑΠ απλά για να μπορούν να δουλέψουν. Φυσικά η ευθύνη βαραίνει εσάς ως Κυβέρνηση, αλλά και όλες τις κυβερνήσεις διαχρονικά με αυτά τα απαράδεκτα καθεστώτα των voucher κ.λπ., όπως φυσικά και τις δημοτικές αρχές που αποδέχονται τον χαρακτήρα της προσωρινότητας και αποσπασματικότητας αυτών των δομών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κατά τη γνώμη μας, οι δομές αυτές θα πρέπει να αναπτυχθούν, να είναι δημόσιες, δωρεάν, με ενιαίο επιστημονικό παιδαγωγικό πλαίσιο, με διεύρυνσή τους για την κάλυψη των αυξανόμενων αναγκών με κρατική χρηματοδότηση και φυσικά χωρίς τροφεία, χωρίς χρήματα γονιών, για να καλύψουν λειτουργικές δαπάνες, πολιτιστικές δράσεις, εκδρομές κ.λπ., με μονιμοποίηση των συμβασιούχων, με ειδικό παιδαγωγικό και επιστημονικό προσωπικό, όπως λογοθεραπευτές, εργοθεραπευτές, ψυχολόγους και άλλο βοηθητικό προσωπικό, όπως καθαρίστριες και τραπεζοκόμους.

Η Κυβέρνηση αντιλαμβάνεται με αυτόν τον τρόπο το πώς θα αντιμετωπίσει την πρόσβαση χιλιάδων παιδιών σε δομές προσχολικής αγωγής, αλλά και στα Κέντρα Δημιουργικής Απασχόλησης Παιδιών; Όχι!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Συντυχάκη, ολοκληρώστε, σας παρακαλώ!

**ΕΜΜΑΝΟΥΗΛ ΣΥΝΤΥΧΑΚΗΣ:** Σας καλούμε, λοιπόν, να απαντήσετε στη δευτερολογία σας για τα ερωτήματα τα οποία σας θέσαμε.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Κατ’ αρχάς, επειδή υπενθυμίσατε την κουβέντα που είχαμε κάνει πριν τρία χρόνια, θα θυμάστε ασφαλώς ότι ένα κομμάτι από το πρόγραμμα που είχε δημιουργηθεί τότε, ένα χρηματοδοτικό κενό το είχε καλύψει το Πρόγραμμα Δημοσίων Επενδύσεων που είναι για αναπτυξιακούς σκοπούς στο Υπουργείο Εσωτερικών, προκειμένου να μη διαταραχθεί, ιδίως στα δημόσια ΚΔΑΠ, ο αριθμός των δικαιούμενων παιδιών και να δοθούν και τα επιπλέον voucher.

Δεύτερον, όσον αφορά το θέμα του προσωπικού, όσες φορές και να το συζητάμε, αντιλαμβανόμαστε ότι έχουμε διαφορετική αντίληψη. Το έχουμε συζητήσει πολύ. Η δική μας άποψη γενικά για τις δομές είναι ότι ο πολίτης θα μπορεί να έχει τη δυνατότητα να επιλέξει μεταξύ δημόσιων και ιδιωτικών σταθμών ανάλογα με την προτίμησή του.

Επαναλαμβάνω ότι κάποια στιγμή πρέπει να δούμε το πλαίσιο όλων των δράσεων που έχουν γίνει. Υπενθυμίζω το Πρόγραμμα της δράσης «Νταντάδες της γειτονιάς», το οποίο έχει λειτουργήσει και είναι ένα ολοκληρωμένο πλαίσιο για τις νέες οικογένειες, ιδίως για τους νέους γονείς και ιδίως τις νέες μητέρες, προκειμένου να έχουν το απαραίτητο κίνητρο και για να προχωρήσουν στη δημιουργία οικογένειας και να αντιμετωπιστεί εν τοις πράγμασι το πρόβλημα της υπογεννητικότητας, αλλά κυρίως και για να μπορέσουν να ακολουθήσουν μία επαγγελματική σταδιοδρομία, η οποία να είναι αντάξια και των προσόντων τους και των δυνατοτήτων τους.

Τώρα όσον αφορά το άλλο κομμάτι, επαναλαμβάνω ότι συνεχής μέριμνα είναι να προσπαθούμε να εξαντλούμε τις αντοχές και του προγράμματος και του προϋπολογισμού, προκειμένου να υποστηρίζουμε όσο το δυνατόν περισσότερους. Τα χρήματα, δυστυχώς, δεν είναι άπειρα. Όμως, επαναλαμβάνω ότι τόσο η τοπική αυτοδιοίκηση όσο και η περιφερειακή αυτοδιοίκηση, γιατί ένα κομμάτι χρηματοδοτείται και από τα ΠΕΠ, μπορεί να προτεραιοποιήσει και να ιεραρχήσει τις δομές και το συγκεκριμένο πρόγραμμα, ώστε να έχει καλύτερους και περισσότερους αποδέκτες.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την τρίτη με αριθμό 134/18-9-2023 επίκαιρη ερώτηση δεύτερου κύκλου της Βουλευτή Β2΄ Δυτικού Τομέα Αθηνών της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Παρασκευής (Βιβής) Δάγκα προς τον Υπουργό Παιδείας, Θρησκευμάτων και Αθλητισμού, με θέμα: «Τραγικά τα προβλήματα των ελλείψεων σε προσωπικό στα ειδικά σχολεία, στην παράλληλη στήριξη και στα τμήματα ένταξης».

Ορίστε, κυρία συνάδελφε, έχετε τον λόγο.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Κυρία Υπουργέ, η σχολική χρονιά ξεκίνησε με τραγικές ελλείψεις στο προσωπικό σε όλες τις ειδικές εκπαιδευτικές δομές, στα ειδικά σχολεία, στα τμήματα ένταξης, αλλά και στα ΚΕΔΑΣΥ σε βάρος των αναγκών στήριξης, φροντίδας, εκπαίδευσης των παιδιών, των μαθητών και των μαθητριών με ειδικές εκπαιδευτικές ανάγκες, με μαθησιακές δυσκολίες και με αναπηρίες. Και προφανώς είναι εγκληματικό να μην ικανοποιούνται τα αιτήματα για σχολικούς νοσηλευτές. Κανονικά θα έπρεπε να συζητάμε για το ότι σε κάθε σχολείο θα έπρεπε να υπάρχει σχολικός νοσηλευτής και αντί γι’ αυτό σήμερα οι γονείς αναγκάζονται είτε να πληρώνουν από την τσέπη τους είτε να κάθονται οι ίδιοι και να παραμένουν έξω από το σχολείο, για να μπορέσουν να φροντίσουν τα παιδιά τους.

Επίσης, εγκληματικό είναι και το να μην ικανοποιούνται και τα αιτήματα παράλληλης στήριξης. Σκεφτείτε χωρίς να υπολογίζονται οι φετινές αιτήσεις, έχει καλυφθεί μόλις το 1/3 των περσινών αιτήσεων. Και στο σημείο αυτό, θα ήθελα να σας δώσω μερικά παραδείγματα: Στο Νηπιαγωγείο του Αιγάλεω υπάρχουν δύο εικοσιτεσσάρια τμήματα με μόλις τέσσερα παιδάκια που χρειάζονται παράλληλη στήριξη και έγινε μόλις μία πρόσληψη. Αντίστοιχα, με βάση τα όσα καταγγέλλουν οι γονείς, στην Κρήτη μιλάμε για χίλια ογδόντα τρία κενά στην παράλληλη στήριξη.

Για εμάς δεν είναι πολυτέλεια στα σχολεία ειδικής αγωγής να προσλαμβάνεται μόνιμο προσωπικό όλων των ειδικοτήτων, όπως ψυχολόγοι, εργοθεραπευτές, λογοθεραπευτές, φυσικοθεραπευτές και κοινωνικοί λειτουργοί, γιατί η αλήθεια είναι τι να πρωτοπρολάβει ένας εργοθεραπευτής με πενήντα και εκατό παιδιά; Είναι αντιεπιστημονικό και αντιπαιδαγωγικό να καλύπτεται το μεγαλύτερο ποσοστό αυτών των κενών με αναπληρωτές, γιατί για να καλυφθεί με ουσιαστικό και όχι τυπικό και με επιστημονικό τρόπο η ανάγκη ενός παιδιού, χρειάζεται να στηρίζεται και σε μια σταθερή παιδαγωγική σχέση. Διαφορετικά, μιλάμε για παλινδρόμηση. Και βέβαια, το παιδαγωγικό έργο επιβαρύνεται και από την κατάσταση της σχολικής στέγης. Είναι πραγματικά ατελείωτη η λίστα με τα ειδικά σχολεία.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τέλος, το ιδιωτικοποιημένο σύστημα μετακίνησης των μαθητών έχει ως αποτέλεσμα ένα μεγάλο ποσοστό παιδιών να μην έχει πάει ακόμη σχολείο. Μιλάμε για τα παιδιά στα ειδικά σχολεία της Ραφήνας, της Βούλας, για το Νηπιαγωγείο Βούλας και για δεκαπέντε βαριά ανάπηρα παιδιά στο Αιγάλεω, στο πολλαπλά αναπήρων.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, ολοκληρώστε, σας παρακαλώ.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Και βέβαια, όσον αφορά τα είκοσι έξι ειδικά σχολεία που έχουν τον τρόπο να μετακινούν τα παιδιά, ακόμα περιμένουν να υπάρξει το απαραίτητο προσωπικό, εβδομήντα ένας οδηγοί και συνοδοί, προκειμένου να μπορέσουν να πάνε σχολείο.

Ακριβώς επειδή θεωρούμε ότι δεν είναι κόστος αυτές οι ανάγκες αναβαθμισμένης ειδικής αγωγής, ρωτάμε την Κυβέρνηση τι μέτρα θα πάρει, για να καλυφθούν άμεσα όλες οι ανάγκες σε προσωπικό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρία Υπουργέ, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Αυτή η Κυβέρνηση έχει αποδείξει με πράξεις -όχι απλά με λόγια- τη στήριξη των ατόμων με αναπηρία. Είναι η πρώτη Κυβέρνηση που προχώρησε και σχεδίασε το εθνικό σχέδιο δράσης για τα δικαιώματα των ατόμων με αναπηρία, όπου τέθηκαν συγκεκριμένοι και μετρήσιμοι στόχοι, σχετικοί με κάθε πτυχή της ζωής ενός ανθρώπου και με σκοπό την αναβάθμιση της ποιότητας της ζωής του και την πλήρη κοινωνική του ένταξη.

Η συμπεριληπτική εκπαίδευση και κατάρτιση αποτελούν ίσως το σημαντικότερο μέρος του σχεδίου αυτού, διότι η λειτουργία των σχολείων σήμερα προεικονίζει -αν θέλετε- τη λειτουργία της κοινωνίας τού αύριο. Η ενταξιακή εκπαίδευση και η ενίσχυση των μηχανισμών της, όπως η παράλληλη στήριξη, τα τμήματα ένταξης -όπως σωστά είπατε-, τα ειδικά σχολεία, αποτελούν βασικό άξονα της εκπαιδευτικής πολιτικής που σήμερα προτάσσουμε στο Υπουργείο Παιδείας.

Και επειδή κατηγορούμαστε ότι αντιμετωπίζουμε τα χρήματα που δίνονται στην ειδική αγωγή και εκπαίδευση ως σπατάλη, θέλω να είμαι ξεκάθαρη και ειλικρινής. Ξέρω ότι δεν συμμερίζεστε εσείς την άποψη αυτή, ούτε και το δικό σας κόμμα. Για εμάς και για εμένα προσωπικά -και με το πόστο τα προηγούμενα τέσσερα χρόνια στο Υφυπουργείο Εργασίας και Κοινωνικών Υποθέσεων- η ειδική αγωγή και οι συμπεριληπτικές πολιτικές είναι επένδυση αναγκαία για το μέλλον, τόσο των παιδιών που τη χρειάζονται όσο και όλων ημών. Αυτό, όμως, το δείχνουμε εμπράκτως και το δείξαμε εμπράκτως με τους διορισμούς που μετά από δώδεκα ολόκληρα χρόνια έγιναν, και θα γίνονται, από το 2020 στην ειδική αγωγή. Γιατί όπως είπατε και πριν στην ερώτησή σας και για εμάς είναι πολύ σημαντικό να μιλάμε για διορισμούς για μόνιμο προσωπικό για τη συνέχεια και τη συνέπεια της σχέσης αυτής, ώστε να μην έχουμε αναπληρωτές εκπαιδευτικούς στο κομμάτι της ειδικής αγωγής.

Από 2020 μέχρι και το 2023 οι διορισμοί σε ειδικό εκπαιδευτικό και βοηθητικό προσωπικό ήταν τέσσερις χιλιάδες επτακόσιοι δεκαεννέα. Σας θυμίζω ότι για το ίδιο χρονικό διάστημα το σύνολο των διορισμών στην εκπαίδευση ανήλθε στους είκοσι οκτώ χιλιάδες επτακόσιους. Μια σημαντική παρένθεση εδώ πραγματικά και κρατήστε τον αριθμό: Το σύνολο του μαθητικού δυναμικού στη χώρα είναι περίπου ένα εκατομμύριο τριακόσιες πενήντα χιλιάδες μαθητές, ενώ το σύνολο του μαθητικού δυναμικού με ειδικές εκπαιδευτικές ανάγκες είναι ένα ποσοστό 5,5%. Οι διορισμοί που έγιναν στην ειδική αγωγή ήταν το 16% του συνόλου. Αυτό ακριβώς δείχνει τη δική μας δέσμευση για να πληρώσουμε αυτή την πολύ σημαντική ανάγκη. Να πληρώσουμε δεν εννοώ να πληρώσουμε τοις μετρητοίς, αλλά να εκπληρώσουμε την πολύ σημαντική αυτή ανάγκη.

Σήμερα -και μάλιστα είμαι πολύ τυχερή, γιατί κάθομαι δίπλα στον Υπουργό μας, τον Θάνο Πετραλιά, ο όποιος μας βοήθησε πάρα πολύ σε αυτό- έχουμε δύο πράγματα. Από τη μια έχουμε την πάρα πολύ υψηλή αύξηση αιτημάτων, το οποίο μας δημιουργεί μια αγωνία -τι γίνεται, πώς είναι τα παιδιά, γιατί έχουν πολύ μεγαλύτερες ανάγκες αναπτυξιακές απ’ ότι μπορεί να είχαμε στο παρελθόν-, από την άλλη έχουμε κι ένα κλίμα αισιοδοξίας, διότι για πολύ περισσότερες από αυτές πλέον γίνεται η διάγνωση, ενώ στο παρελθόν έμεναν χωρίς διάγνωση. Οπότε από τη μια έχουμε πολύ υψηλότερη ζήτηση παράλληλης στήριξης και αυτό σημαίνει ότι για εμάς πρέπει αυτό να μετουσιωθεί σε πιστώσεις.

Σήμερα, λοιπόν -και κλείνω με αυτό-, για τον λόγο αυτόν αποφασίσαμε και ανακοινώσαμε δέκα χιλιάδες παραπάνω πιστώσεις εκπαιδευτικών ειδικής αγωγής, έτσι ώστε να φτάσουμε στις είκοσι χιλιάδες. Είχαμε λίγο λιγότερες στην πρώτη φάση από δέκα χιλιάδες, τώρα ανακοινώσαμε επτά χιλιάδες τριακόσιες προσλήψεις τον Οκτώβριο στη δεύτερη φάση και δύο χιλιάδες επτακόσιες τον Νοέμβριο στη δεύτερη φάση, έτσι ώστε αυτές τις δεκαεννέα χιλιάδες πεντακόσιες αιτήσεις για παράλληλη με είκοσι χιλιάδες άτομα προσωπικό να μπορέσουμε να τις καλύψουμε έτσι ακριβώς όπως χρειάζεται.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κυρία Υπουργέ.

Κυρία συνάδελφε, έχετε τον λόγο.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Υπουργέ, δεν απαντάτε, όμως, αύριο το πρωί, που αγωνιούν οι γονείς τι θα γίνει που δεν έχουν παράλληλη στήριξη, αύριο το πρωί τι θα κάνουν οι γονείς και οι μαθητές που δεν υπάρχει σχολικός νοσηλευτής, τι θα γίνει με τις τραγικές ελλείψεις που καλύπτονται συνήθως Δεκέμβρη και Γενάρη σε ειδικό εκπαιδευτικό προσωπικό στα ειδικά σχολεία, τι θα γίνει με τα τραγικά κενά στα ΚΕΔΑΣΥ που μπορεί να πάρει και έναν χρόνο για να μπορέσει ένα παιδί να πάει να εξεταστεί, να γίνει η αναγκαία πρώιμη διάγνωση, ώστε στη συνέχεια να ακολουθήσει και τα κατάλληλα θεραπευτικά προγράμματα.

Το λέμε αυτό, γιατί ο πυρήνας του προβλήματος είναι ότι ακριβώς το εθνικό σχέδιο δράσης για την ειδική αγωγή στηρίζεται στις ίδιες κατευθύνσεις της Ευρωπαϊκής Ένωσης που όταν εννοούν συμπερίληψη, εννοούν ακριβώς την περικοπή όλων εκείνων των αναγκαίων μεθόδων και εργαλείων, ώστε να μπορέσει ένα παιδί με μαθησιακές δυσκολίες, με ειδικές εκπαιδευτικές ανάγκες, με αναπηρίες, όχι μόνο να έχει την πρώιμη διάγνωση, να έχει την αντίστοιχη επιστημονική, κοινωνική στήριξη παιδαγωγική και πολύ περισσότερο να προχωρήσει και στην αντίστοιχη παραγωγική ένταξη στην κοινωνία. Γιατί αυτό είναι η σύγχρονη ανάγκη με βάση τις τεράστιες επιστημονικές εξελίξεις και τα νέα εργαλεία και μεθόδους που δίνονται για να μπορέσει να αντιμετωπίσει με όλα τα αναγκαία εφόδια. Δεν μπορούμε να αποδεχτούμε ότι θα είναι μία κανονικότητα αυτού που ισχύει σε άλλες χώρες της Ευρωπαϊκής Ένωσης και θα σας πρότεινα να δείτε τα αποτελέσματα της συγκεκριμένης κατευθυντήριας γραμμής της Ευρωπαϊκής Ένωσης, στη Δανία, στη Σουηδία και αλλού.

Διαχρονικά βέβαια από όλες τις κυβερνήσεις το θέμα είναι ότι τα παιδιά με ειδικές εκπαιδευτικές ανάγκες λαμβάνουν την όποια εκπαιδευτική και ειδική επιστημονική στήριξη με πολύ μεγάλη καθυστέρηση και προφανώς με τραγικές ελλείψεις.

Και εδώ -για να το ολοκληρώνω- το παιδαγωγικό έργο -το είπαμε και στην αρχή- επιβαρύνεται ιδιαίτερα από την κατάσταση που επικρατεί στα σχολικά κτήρια. Θα μου πείτε ότι δεν είναι αρμοδιότητα του Υπουργείου Παιδείας. Είναι αρμοδιότητα του Υπουργείου Εσωτερικών που φορτώσατε με τους προηγούμενους νόμους την ευθύνη αυτή στις περιφέρειες και τους δήμους και τώρα από εκεί εξαρτάται το τι σχέδιο θα υπάρχει για ίδρυση νέων σχολικών μονάδων με ειδικές και σύγχρονες προδιαγραφές που να μπορούν να εξυπηρετούν τα παιδιά και όχι να κάνουν μαθητές μάθημα με ειδικές ανάγκες και αναπηρίες σε διώροφα και τριώροφα κτήρια, όπως στον Άγιο Δημήτριο ή ακόμα και στο πολυαναπήρων στο Αιγάλεω και αλλού.

Με αυτή την έννοια χρειάζεται να παρθούν έγκαιρα μέτρα, χωρίς να ταλαιπωρούνται οι ίδιοι οι γονείς, να ματώνουν οικονομικά, αφού πετσοκόψατε και άλλο τις θεραπείες πάνω στις ήδη προηγούμενες περικοπές.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Κυρία Βουλευτά, εκεί που είχα μια αίσθηση αισιοδοξίας ότι για ζητήματα τα οποία αφορούν όλους μας και είναι τέτοιας σημασίας και βαρύτητας, όσο η ειδική αγωγή και το κομμάτι και η ευθύνη της πολιτείας να ανταπεξέλθει στις αυξημένες ανάγκες των παιδιών όσο και των οικογενειών τους που αντιμετωπίζουν αναπηρίες ή ειδικές μαθησιακές δυσκολίες μέσα στην Εθνική Αντιπροσωπεία και λέω τι ωραία, ακόμα και αν τα δύο κόμματά μας εκατόν ογδόντα μοίρες -για να μην παραφράσω κάποιο προηγούμενο σε σχέση με μοίρες- διαφορά έχουν μεταξύ τους, τουλάχιστον μπορούμε και έχουμε αυτή τη σύμπνοια ή αυτή την ομόνοια μεταξύ μας, έρχεστε στη δευτερολογία σας και νομίζω ότι όσο διασταλτικά και να το δούμε και όσο και να το τραβήξουμε από τα μαλλιά, δεν νομίζω ότι κανείς θεωρεί ότι σκοπός της Ευρωπαϊκής Ένωσης είναι να τιμωρήσει όλα τα παιδιά και τις οικογένειές τους με αναπηρίες και να κόψει τις όσες παροχές. Ίσα-ίσα πολλούς από τους συμπληρωματικούς πόρους που χρειαζόμαστε για να καλύψουμε τις αυξημένες ανάγκες που και οι δύο να γνωρίζουμε για τα παιδιά με αναπηρίες και τις οικογένειές τους έρχεται η Ευρωπαϊκή Ένωση μέσω της ενταξιακής πολιτικής της, της ενταξιακής πολιτικής κάθε διαφορετικής ανάγκης που μπορεί να υπάρχει ειδικά σε έναν εκπαιδευτικό χώρο, και θέτει στόχους και χρηματοδοτεί κιόλας αναλόγως. Το «αναλόγως» σημαίνει ένα πάρα πολύ μεγάλο δίκτυο, το οποίο εξυπηρετεί διαφορετικές ανάγκες. Σημαίνει παράλληλη στήριξη, σημαίνει βήματα ένταξης, σημαίνει ειδικά σχολεία, σημαίνει σχολικός νοσηλευτής, σημαίνει δίκτυο σχολείων με κοινωνικούς λειτουργούς και ψυχολόγους, όλα αυτά τα οποία υπάρχουν.

Εδώ πέρα γι’ αυτό σας μίλησα πριν πέντε λεπτά για υπερδιπλασιασμό των αρχικών πιστώσεων που είχαν προβλεφθεί για τη χρονιά που ξεκινούσε τον Σεπτέμβρη του 2023, έτσι ώστε οι γονείς αυτοί, οι οποίοι δεν έχουν δει ακόμα -σήμερα, 25 του Σεπτέμβρη, Δευτέρα- τους ανθρώπους, τους ειδικούς εκπαιδευτικούς επιστήμονες ειδικής αγωγής δίπλα στα παιδιά τους, να τους δουν.

Τώρα στο κομμάτι της μεταφοράς, για το οποίο όπως σωστά είπατε πως αρμόδια είναι η περιφέρεια, όσο και στο κομμάτι των κτηρίων για το οποίο αρμόδιοι είναι οι δήμοι -εκείνοι γνωρίζουν και είναι πολύ πιο κοντά στην τοπική κοινωνία για να ξέρουν τις ανάγκες των σχολείων τους, έτσι ώστε να τις καλύψουν αυτοί-, πέραν από αυτό να σας τονίσω ότι μαζί με το Υπουργείο Εσωτερικών -μόλις έφυγε ο κ. Λιβάνιος- και το Τεχνικό Επιμελητήριο για πρώτη φορά -και επειδή δεν ισχύει το ότι «άλλη Κυβέρνηση είμαστε εις άλλον είναι ευθύνη, παιδιά αλλουνού είναι», γιατί όλοι παιδιά δικά μας είναι και όλοι το καλύτερο θέλουμε και εδώ δεν θεωρώ ότι διαφωνούμε επί της ουσίας- ξεκινάμε χαρτογράφηση όλων των σχολείων της χώρας, για να δούμε τα βασικά αιτήματά τους και θα προχωρήσουμε σε παρεμβάσεις βελτίωσης αντισεισμικής ικανότητας και ενεργειακής αναβάθμισης όλων αυτών με πόρους του Ταμείου Ανάκαμψης.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Θα συζητηθεί η δέκατη πέμπτη με αριθμό 138/18-9-2023 επίκαιρη ερώτηση του δεύτερου κύκλου του Βουλευτή Μαγνησίας της Κ.Ο. «Κομμουνιστικό Κόμμα Ελλάδας» κ. Κωνσταντίνου Βασιλείου Μεταξά προς τον Υπουργό Παιδείας, Θρησκευμάτων και Αθλητισμού, με θέμα: «Μέτρα για το ασφαλές άνοιγμα των σχολείων και σχολών στη Θεσσαλία».

Κύριε Μεταξά, έχετε τον λόγο.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Κυρία Υφυπουργέ, αύριο μπαίνουμε στην τέταρτη εβδομάδα από τις μεγάλες καταστροφές στη Θεσσαλία και θα περίμενε κανείς ότι η Κυβέρνηση θα έχει πάρει όλα τα απαραίτητα μέτρα για το ασφαλές άνοιγμα των σχολείων.

Ωστόσο, η Κυβέρνηση χθες ανακοίνωσε για τρίτη συνεχόμενη φορά την αναστολή έναρξης των σχολείων στη Θεσσαλία, μάλιστα, εφαρμόζοντας και την τηλεκπαίδευση, τινάζοντας κυριολεκτικά στον αέρα τον προγραμματισμό χιλιάδων και χιλιάδων οικογενειών. Ανακοινώσατε την αναστολή λειτουργίας λίγες ώρες πριν τους αγιασμούς με την αιτιολογία της επικείμενης καταιγίδας που όμως είναι γνωστό εδώ και μέρες και που αποδεικνύει για άλλη μια φορά πως μπούσουλας της Κυβέρνησης και στο ζήτημα των σχολείων είναι η λογική «πάμε και όπου βγει». Γιατί είναι ομολογία και αυτή η αναστολή λειτουργίας των σχολείων πως η Κυβέρνηση δεν έχει πάρει κανένα μέτρο ούτε για την επικείμενη καταιγίδα αλλά ούτε και για το ασφαλές άνοιγμα των σχολείων.

Είχατε τρεις εβδομάδες καιρό να πάρετε συγκεκριμένα μέτρα και τα πράγματα είναι όπως ήταν σχεδόν την πρώτη μέρα. Και μάλιστα συνεχίζετε τη λογική του μπάχαλου, ξαναλέω, τινάζοντας στον αέρα τον προγραμματισμό χιλιάδων οικογενειών, οι οποίοι είχαν πάρει άδειες για σήμερα. Τους βάζετε την τηλεκπαίδευση χωρίς να έχετε καμμία μα καμμία απολύτως μέριμνα για άδειες, για το τι θα κάνουν και ποιος θα κάτσει με τα παιδιά και, ξαναλέω, συνεχίζεται η ίδια κατάσταση και στα σχολεία.

Στην ερώτηση που σας κάναμε και πρέπει να απαντήσετε συγκεκριμένα το τι μέτρα έχετε πάρει η ομολογία αυτής της αναστολής δείχνει ότι σε καμία περίπτωση δεν έχετε προλάβει, δεν έχετε προχωρήσει, δεν έχετε υλοποιήσει όλα τα απαραίτητα μέτρα. Και ξαναλέω, η καταιγίδα φαίνεται ότι λειτούργησε σαν ένα άλλοθι, όπως ήταν και η κλιματική κρίση κατά τη διάρκεια της προηγούμενης κακοκαιρίας, ώστε να σας βγάλει από τη δύσκολη θέση, γιατί αν άνοιγαν σήμερα τα σχολεία τα πράγματα θα ήταν πάρα, πάρα πολύ άσχημα για χιλιάδες και χιλιάδες μαθητές.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κυρία Υπουργέ.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Κύριε Βουλευτά, πραγματικά εκπλήσσομαι. Πραγματικά εκπλήσσομαι, γιατί είμαι σίγουρη ή τέλος πάντων πίστευα ότι σε αυτό το Κοινοβούλιο όλοι θέλουμε το καλύτερο για τα παιδιά μας. Μπροστά στην ασφάλεια για τη ζωή των παιδιών, αλλά και στη διασφάλιση ότι όλα είναι σε ένα εκπαιδευτικό περιβάλλον -για να μη γενικεύσω και πω γενικότερα στην κοινότητά τους- έτσι όπως πρέπει, δεν πηγαίνουμε εκατοστό πίσω.

Τα σχολεία και για την ακρίβεια το 99% των σχολείων της Θεσσαλίας πέραν από είκοσι οκτώ σχολεία, στα χίλια τριάντα τέσσερα, ήταν και είναι έτοιμα να ξεκινήσουν σήμερα. Τα σχολεία στο 99% εκτός των είκοσι οκτώ αυτών σχολείων ξεκίνησαν σήμερα, εκτός από τις περιοχές τις οποίες δεν μπορεί να υπάρχει ούτε ηλεκτρικό ούτε τηλέφωνο και δεν μπορούν να συνδεθούν και με το ίντερνετ. Αλλά είναι δυνατόν να καθόμαστε εδώ και να λέμε ότι χρησιμοποιούμε την μπόρα ως άλλοθι.

Κάθισε κάτω όλη η συντονιστική επιτροπή, το Υπουργείο Κλιματικής Αλλαγής και Πολιτικής Προστασίας, το Υπουργείο Παιδείας, η ΚΕΔΕ, η Περιφέρεια και είπαν ότι είναι επικίνδυνο. Για όσο καιρό βλέπουμε τους μετεωρολογικούς μας χάρτες και αυτό που βλέπουμε σήμερα είναι ότι είναι τρεις ημέρες επικίνδυνες μέχρι και την Τετάρτη 27 του μηνός που μας έρχεται, πρέπει οι δημόσιες υπηρεσίες να παραμείνουν κλειστές. Και τι θα κάνουμε; Όταν έχουμε κλειστές τις δημόσιες υπηρεσίες θα ανοίξουμε τα σχολεία μας; Τα σχολεία άνοιξαν με επικουρικό μέτρο, αυτό της τηλεκπαίδευσης. Έχει γίνει πάρα πολύ μεγάλη προσπάθεια δική μας, προσπάθεια του Υπουργείου, προσπάθεια της περιφερειακής διευθύντριας, προσπάθειας των οκτώ διευθυντών εκπαίδευσης πρωτοβάθμιας και δευτεροβάθμιας σε όλη τη Θεσσαλία, με καθημερινό αγώνα, καθημερινή επικοινωνία, καθημερινές συνεννοήσεις με αυτούς, πάρα πολλές ώρες.

Τι κάναμε; Λέτε τι έχουμε κάνει. Ξέρετε το άθροισμα των πραγμάτων που έχουν γίνει; Έχει γίνει υγειονομικός έλεγχος. Γίνονται απολυμάνσεις σχολείων. Γίνονται έλεγχοι στατικότητας των σχολείων. Δεν είναι πολύ σημαντικό να έχουν γίνει αυτοί; Έχουν γίνει αυτοί. Γίνονται έλεγχοι αποκατάστασης προσβασιμότητας στο οδικό δίκτυο. Πώς θα πάνε τα παιδιά, πώς θα πάνε οι εκπαιδευτικοί στο σχολείο; Αντικατάσταση του κατεστραμμένου εκπαιδευτικού εξοπλισμού. Πολλά από τα βιβλία δεν μπορούν να χρησιμοποιηθούν πλέον λόγω της πλημμύρας. Θέσαμε σε εφαρμογή από την πρώτη κιόλας εβδομάδα μετά τις καταστροφές ένα δίκτυο κοινωνικών λειτουργών και ψυχολόγων που πήγε και έχει ήδη προβεί σε εκπαιδεύσεις των διευθυντών, των σχολικών συμβούλων, των ψυχολόγων, των κοινωνικών λειτουργών οι οποίοι είναι στα σχολεία μας εκεί πέρα, αλλά και διά ζώσης συμβουλευτική και στήριξη γονέων και παιδιών. Και αυτό τώρα αφού έχει ολοκληρώσει την πρώτη του φάση εκπαιδεύσεων για το πώς να συμπεριφερθείς, πώς να στηρίξεις ένα παιδί που μπορεί να έχει χάσει τη γιαγιά του στην πλημμύρα, πώς να στηρίξεις ένα άλλο το οποίο πάει Β΄ λυκείου, Γ΄ λυκείου, που δίνει πανελλήνιες και μπορεί το σπίτι του να μην ξέρει σε τι φάση θα είναι όταν θα δώσει πανελλήνιες, όλα αυτά τα έχουμε οργανώσει και τα έχουμε ήδη στηρίξει. Και έπεται και δεύτερη φάση ψυχοκοινωνικής στήριξης των παιδιών αυτών. Όπως αντίστοιχα καλέσαμε και όλο τον κόσμο και είδαμε πολύ μεγάλη ανταπόκριση σε αυτό και ευχαριστούμε τα παιδιά, ευχαριστούμε τους γονείς, τους πολίτες της Αττικής που ήρθαν και όλοι μαζί μαζέψαμε σχολικό υλικό για τα παιδιά που μπορεί να το είχαν χάσει από τις πλημμύρες για να ξεκινήσουν και ξεκινάμε με τεσσεράμισι χιλιάδες τσάντες οι οποίες είναι πλήρεις για κάθε παιδί εκεί πέρα.

Αυτά ήταν έτοιμα για να ξεκινήσουν σήμερα. Ξεκίνησε η τηλεκπαίδευση και Τετάρτη ή οπότε μας πουν οι επιστήμονες και όπου μας πουν οι επιστήμονες. Είμαστε Υπουργείο Παιδείας και όχι Πολιτικής Προστασίας, Ακούμε όμως και αυτό έχουμε μάθει να κάνουμε, να ακούμε τους ειδικούς για να προστατεύσουμε τα παιδιά μας.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Μεταξά, έχετε τον λόγο.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Κύριε Πρόεδρε, είναι εμφανής η προσπάθεια εκ μέρους της Κυβέρνησης να ωραιοποιήσει την κατάσταση. Και θα περίμενε κανείς ότι θα φέρνατε κάποια συγκεκριμένα στοιχεία.

Αλλά επιτρέψτε μου να σας τα πω εγώ τα συγκεκριμένα στοιχεία από ό,τι φαίνεται σε σχέση με την κατάσταση των σχολείων στη Θεσσαλία. Εγώ για να μην σας κουράσω με τα πολλά στοιχεία, θα σας πω στοιχεία της δευτεροβάθμιας εκπαίδευσης της Μαγνησίας για εβδομήντα οκτώ σχολεία από τις χίλιες τριάντα έξι μονάδες που υπάρχουν να δούμε κατά πόσο ισχύουν αυτά που είπε η κυρία Υφυπουργός. Ξαναλέω είναι στοιχεία της Παρασκευής, στοιχεία που ζήτησε το δικό σας το Υπουργείο από τις διευθύνσεις πρωτοβάθμιας και δευτεροβάθμιας εκπαίδευσης της Θεσσαλίας.

Στοιχεία δευτεροβάθμιας εκπαίδευσης Μαγνησίας: Προβληματική κατάσταση προαυλίου σε έξι σχολεία από τα εβδομήντα οκτώ. Προβληματική κατάσταση υποδομών ηλεκτροδότησης σε έξι από τα εβδομήντα οκτώ. Προβληματική κατάσταση στους ορόφους δεκαεπτά σχολείων από τα εβδομήντα οκτώ. Προβληματική κατάσταση στο τηλεφωνικό δίκτυο έντεκα σχολείων από τα εβδομήντα οκτώ. Προβληματική κατάσταση στο οδικό δίκτυο πρόσβασης: Από αυτά τα εβδομήντα οκτώ σχολεία τα τριάντα οκτώ έχουν πρόβλημα. Επιπλέον, έχουν πρόβλημα και δεν έχει γίνει κτηριακός έλεγχος στα είκοσι εννέα από τα εβδομήντα οκτώ σχολεία, ενώ υγειονομικός έλεγχος δεν έγινε στα εβδομήντα πέντε από τα εβδομήντα οκτώ σχολεία δευτεροβάθμιας εκπαίδευσης Μαγνησίας μέχρι την Παρασκευή που μας πέρασε. Και μου λέτε ότι το 99% ήταν έτοιμα να λειτουργήσουν σήμερα;

Έχετε ξεκινήσει τη σχολική χρονιά σε όλη την Ελλάδα με είκοσι χιλιάδες κενές θέσεις εκπαιδευτικών. Προφανώς, τα κριτήρια που έχουν τα κόμματά μας που έχουν εκατόν ογδόντα μοίρες διαφορά, για το τι σημαίνει ασφάλεια μαθητών και γονέων, για το τι σημαίνει αντιμετωπίζω μία πλημμύρα και μια καταστροφή είναι πολύ διαφορετικά,

Ανακοινώσατε χθες τα σχολικά γεύματα. Ξέρετε πόσα σχολεία στη Θεσσαλία έχουν μπει στο πρόγραμμα; Έχουν μπει εκατόν τρία από τις χίλιες τριάντα έξι σχολικές μονάδες. Αυτό θεωρείται ότι είναι αντιμετώπιση των συνεπειών της πλημμύρας που οι άνθρωποι δεν έχουν να φάνε ούτε καν στο σπίτι τους; Έτσι βοηθάτε, έτσι συμβάλλετε στην ασφαλή λειτουργία των σχολείων και στους μαθητές; Πριν, στην τοποθέτησή σας κάνατε μια ικανοποιητική αναφορά, χωρίς όμως να έχετε πάρει κανένα μέτρο.

Αυτή είναι η κατάσταση. Έχουμε ζήσει όλες αυτές τις εβδομάδες μια προσπάθεια που κάνετε με το μπαλάκι ευθυνών ανάμεσα στην περιφέρεια, στους δήμους να κρύψετε τις δικές σας σοβαρές ευθύνες, όμως οι απαντήσεις πρέπει να δοθούν και πρέπει να υλοποιηθούν τα μέτρα. Αναρωτιέμαι τι θα βρείτε την επόμενη εβδομάδα που θα έχει περάσει και αυτή η καταιγίδα για να δικαιολογήσετε τα αδικαιολόγητα στα σχολεία της Θεσσαλίας.

Η αλήθεια λοιπόν είναι ότι το λεγόμενο έξυπνο και ψηφιακό σχολείο σας, το σχολείο της υποχρηματοδότησης, της κατηγοριοποίησης και της υποβάθμισης, το σχολείο της Ευρωπαϊκής Ένωσης, των κυβερνήσεων έπεσε κι αυτό θύμα της στρατηγικής του κόστους-οφέλους αποδεικνύοντας ότι βρίσκεται πάρα πολύ μακριά από τις ανάγκες μαθητών, γονιών και φυσικά εκπαιδευτικών.

Λοιπόν, εμείς επιμένουμε στην ανάγκη να υλοποιηθούν όλα τα μέτρα για το ασφαλές άνοιγμα των σχολείων γι’ αυτό και καλούμε τους γονείς, τους μαθητές, τους εκπαιδευτικούς να δυναμώσουν τον αγώνα και τις διεκδικήσεις τους στο επόμενο διάστημα.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρία Υπουργέ, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Κύριε Βουλευτά, για να είμαι ειλικρινής, δεν έχω καταλάβει ακριβώς για ποιο πράγμα είναι άλλοθι αυτό που λέτε εσείς «κλείσιμο των σχολείων». Τα σχολεία πέραν από είκοσι οκτώ σχολεία συν τις περιοχές…

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Σας είπα ένα στοιχείο για τη Μαγνησία.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Δεν σας διέκοψα, όμως. Την κοινοβουλευτική διαδικασία θα πρέπει να τη γνωρίζουμε και οι δυο.

Το άλλοθι ποιο είναι; Είναι άλλοθι ότι δεν μπορούμε να έχουμε σχολικά γεύματα για όλα τα σχολεία; Γνωρίζετε τα σχολικά γεύματα αν πηγαίνουν στο νηπιαγωγείο; Δεν πηγαίνουν στο νηπιαγωγείο. Γνωρίζετε αν τα σχολικά γεύματα πηγαίνουν στο γυμνάσιο; Δεν πηγαίνουν στο γυμνάσιο. Γνωρίζετε αν τα σχολικά γεύματα πηγαίνουν στο λύκειο; Δεν πηγαίνουν στο λύκειο. Άρα πώς αθροίζετε όλες αυτές τις σχολικές βαθμίδες επί του συνόλου των σχολικών γευμάτων;

Αντίστοιχα, δεν πηγαίνει αθροιστικά το πού έχει πρόβλημα ένα σχολείο. Έξι σχολεία έχουν πρόβλημα με το τηλεφωνικό δίκτυο, άλλα έξι έχουν πρόβλημα με το δίκτυο του ηλεκτρικού, άλλα έξι έχουν με το οδικό δίκτυο. Δεν πηγαίνει αθροιστικά αυτό το πράγμα. Γιατί αν πήγαινε αθροιστικά, το άθροισμα αυτών θα έβγαζε και πάνω από τα σχολεία τα οποία μας περιγράφετε.

Από τα χίλια τριάντα τέσσερα σχολεία, ξαναλέω, είκοσι οκτώ παρουσιάζουν προβλήματα σύμφωνα με την Περιφερειακή Διεύθυνση Θεσσαλίας και τους επιμέρους οκτώ διευθυντές πρωτοβάθμιας και δευτεροβάθμιας. Αυτά, όταν μας υποδείξουν οι επιστήμονες και η Πολιτική Προστασία, σε συνεργασία με την ΚΕΔΕ και την Περιφέρεια, αν είναι την Πέμπτη για παράδειγμα -ελπίζουμε να περάσει η κακοκαιρία και να μην είναι ιδιαίτερα ισχυρή- και την Πέμπτη να μπορέσουμε να ανοίξουμε όλα τα σχολεία μας, έτσι όπως έχουμε προγραμματίσει. Να ανοίξουν με ασφάλεια, να ανοίξουν με τους εκπαιδευτικούς μας και να ανοίξουν για το βέλτιστο συμφέρον των παιδιών μας.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την τέταρτη με αριθμό 118/11-9-2023 επίκαιρη ερώτηση πρώτου κύκλου του H΄ Αντιπροέδρου της Βουλής και Βουλευτή Β1΄ Βορείου Τομέα Αθηνών της Κοινοβουλευτικής Ομάδας της Ελληνικής Λύσης κ. Βασιλείου Βιλιάρδου προς τον Υπουργό Εθνικής Οικονομίας και Οικονομικών**,** με θέμα: «Στήριξη των δανειοληπτών στην πλημμυροπαθή Θεσσαλία καθώς και του αγροτικού τομέα».

Κύριε Αντιπρόεδρε, έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Ευχαριστώ πολύ.

Ευχαριστώ πολύ για την παρουσία σας, κύριε Υφυπουργέ.

Κατά την πρόσφατη κακοκαιρία «Ντάνιελ» από τις καταστροφικές πλημμύρες προκλήθηκαν τεράστιες ζημιές στην αγροτική παραγωγή, η οποία μας ενδιαφέρει ιδιαίτερα. Σε ολόκληρη τη Θεσσαλία οι πλημμύρες θα δημιουργήσουν τεράστια οικονομική ζημία στους παραγωγούς, οπότε και στη τοπική οικονομία.

Το πρόβλημα προστίθεται στα ήδη συσσωρευμένα προβλήματα από τα μνημόνια, την πανδημία και την αύξηση του κόστους, ενώ τα κόκκινα δάνεια με την απαράδεκτη πραγματικά μεθόδευση εκχώρησης στις εταιρείες είσπραξης με κρατική χρηματοδότηση και με την ασυγκροτησία του hive-down, οδηγούνται σε πλειστηριασμούς, στραγγαλίζοντας τους παραγωγούς και την τοπική οικονομία.

Μετά από μια πρόχειρη έρευνά μας στην πλατφόρμα πλειστηριασμών, διαπιστώσαμε πως στη Θεσσαλία έχουν δρομολογηθεί οκτακόσιοι πενήντα τρεις πλειστηριασμοί για τους επόμενους έξι μήνες. Ενδεχομένως δε θα κοκκινήσουν και άλλα δάνεια λόγω των συνθηκών και της απώλειας εσόδων. Οι πλειστηριασμοί αυτοί θα πρέπει να αναβληθούν, όχι, όμως, απλά βραχυπρόθεσμα, όπως ανακοινώθηκε, αλλά με μια σταθερή λύση, έτσι ώστε να μπορούν οι πολίτες να σχεδιάσουν το μέλλον τους στην περιοχή.

Εμείς προτείνουμε να αγοραστούν από έναν κρατικό φορέα με ρύθμιση μακρόχρονης εξόφλησης και με περίοδο χάριτος. Συγκεκριμένα, θα προτείναμε μια λύση τύπου κυπριακού μοντέλου, ως εξής: Πρώτον, ο φορέας αποκτά ακίνητα αξίας έως 250.000 ευρώ και δεύτερον, ο οφειλέτης θα καταβάλλει ενοίκιο για δεκατέσσερα χρόνια και θα έχει δικαίωμα επαναγοράς σε πέντε χρόνια, ενώ εάν ο αρχικός δανειολήπτης είναι άνω των εξήντα πέντε ετών θα μπορεί να παραμείνει στο ακίνητο εφόρου ζωής, ενδεχομένως, επίσης, εάν είναι πολύτεκνος ή διαχειρίζεται μικρή αγροτική μονάδα ή μένει σε χωριό κάτω των χιλίων κατοίκων ή σε ορεινό χωριό.

Προτείνουμε δε ο δημόσιος αυτός φορέας να αγοράσει στεγαστικά δάνεια επιχειρηματικά, ενυπόθηκα ή όχι, οφειλές σε οίκο αρδευτικών ΤΟΕΒ, προς τη ΔΕΗ κ.λπ.. Σε κάθε περίπτωση, στις ρυθμίσεις θα πρέπει να δοθεί βάρος, έτσι ώστε να επαναλειτουργήσουν άμεσα τόσο οι παραγωγοί και οι επιχειρήσεις, όσο και οι αγροτικές εκμεταλλεύσεις, ιδιαίτερα οι τελευταίες, αντί να ρευστοποιούνται τα περιουσιακά τους στοιχεία.

Οι ερωτήσεις μας εδώ είναι οι εξής:

Πρώτον, τι μέτρα μελετώνται για την ανακούφιση των δανειοληπτών αγροτών της Θεσσαλίας τόσο όσον αφορά στα κόκκινα δάνεια, όσο και γι’ αυτά που θα οδηγηθούν σε καθυστέρηση στο μέλλον; Μην μου πείτε για αναβολή έξι μηνών, όπως έχουμε διαβάσει, γιατί δεν βοηθά απολύτως κανέναν. Και δεύτερον, θα μπορούσαν τα κόκκινα δάνεια να αγοραστούν από κρατικό φορέα με ρύθμιση μακρόχρονης εξόφλησης και με μια ανάλογη περίοδο χάριτος;

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ.

Αξιότιμε κύριε Πρόεδρε, κύριε Βιλιάρδο, είναι αλήθεια ότι οι επιχειρήσεις στη Θεσσαλία έχουν δεχτεί ισχυρότατο πλήγμα από τις πρόσφατες πλημμύρες. Από την πρώτη στιγμή η Κυβέρνηση κίνησε τις απαραίτητες διαδικασίες που προβλέπονται σε περιπτώσεις φυσικών καταστροφών για την αντιμετώπιση των συνεπειών σε επιχειρήσεις και νοικοκυριά.

Στο πλαίσιο αυτό, το Υπουργείο Εθνικής Οικονομίας και Οικονομικών μαζί με το Υπουργείο Κλιματικής Κρίσης και Πολιτικής Προστασίας, το Υπουργείο Εσωτερικών, το Υπουργείο Εργασίας και Κοινωνικής Ασφάλισης καθώς και με την Ανεξάρτητη Αρχή Δημοσίων Εσόδων και τη Δημόσια Υπηρεσία Απασχόλησης, ενεργοποίησε εν συνόλω το διευρυμένο πλαίσιο της κρατικής αρωγής για τη στήριξη των περιοχών που επλήγησαν από τις πλημμύρες τόσο των επιχειρήσεων, όσο και των νοικοκυριών.

Να αναφέρω επιγραμματικά, μεταξύ άλλων, τα μέτρα που εφαρμόζονται στις πληγείσες περιοχές: Είναι η άμεση ενίσχυση μέσω του arogi.gov.gr για πρώτες ανάγκες, για οικοσκευή έως 6.600 ευρώ. Πρώτη αρωγή έναντι στεγαστικής συνδρομής έως 10.000 ευρώ. Παροχή στεγαστικής συνδρομής σε φυσικά και νομικά πρόσωπα για την αποκατάσταση κτηρίων. Σημειώνεται εδώ ότι η στεγαστική συνδρομή αποτελείται από δωρεάν κρατική αρωγή, επιχορήγηση δηλαδή 80%, και επιπλέον άτοκο δάνειο 20% με εγγύηση του ελληνικού δημοσίου στους ιδιοκτήτες των πληγέντων κτιρίων φυσικών και νομικών προσώπων. Επιδότηση ενοικίου συγκατοίκησης 300 έως 500 ευρώ μηνιαίως. Παράταση καταβολής ελάχιστου εγγυημένου εισοδήματος και στεγαστικού επιδόματος. Πρώτη αρωγή έναντι κρατικής αρωγής στις πληγείσες επιχειρήσεις ύψους 4.000 ευρώ και εν συνεχεία αποζημίωση 70% της εκτιμηθείσας ζημίας σε στοιχεία του ενεργητικού, συμπεριλαμβάνονται μηχανήματα, εξοπλισμός, αποθέματα. Αυτό δεν υπήρχε παλαιότερα. Έχει θεσπιστεί τα τελευταία δύο χρόνια γι’ αυτό και οι αποζημιώσεις προς τις πληγείσες αγροτικές εκμεταλλεύσεις περιλαμβάνουν αποζημίωση 70%, πέρα από τις αποζημιώσεις του ΕΛΓΑ, της τρέχουσας παραγωγής και του έγγειου κεφαλαίου των μηχανημάτων και του εξοπλισμού. Έχουμε αναστολή καταβολής φορολογικών υποχρεώσεων. Ήδη προχωρήσαμε σε αναστολή των προθεσμιών καταβολής των βεβαιωμένων οφειλών και παράταση για έξι μήνες για τους πληγέντες. Τριετής απαλλαγή από τον ΕΝΦΙΑ. Αναστολή πληρωμής ασφαλιστικών εισφορών για τις επιχειρήσεις που έχουν πληγεί. Αναστολή συμβάσεων εργασίας με αποζημίωση ειδικού σκοπού για τους εργαζομένους τους.

Για τους δανειολήπτες που έχουν πληγεί: Αναστολή διενέργειας πράξεων αναγκαστικής εκτέλεσης έως έξι μήνες και αναστολή πληρωμής και των τρεχουσών δόσεων για έξι μήνες. Περαιτέρω να αναφέρω ότι τόσο οι εταιρείες, η Ένωση Εταιρειών Διαχείρισης από δάνεια και πιστώσεις όσο και στις 13 Σεπτεμβρίου μετά τη συνάντηση με την Ελληνική Ένωση Τραπεζών, αποφασίστηκε η αναστολή της υποχρέωσης καταβολής δόσεων και η αναστολή του συνόλου των διαδικασιών δικαστικής και εξώδικης είσπραξης απαιτήσεων ως τέλη του έτους. Δεν είμαι έτοιμος να σας πω για μετά από αυτό, αλλά έχει γίνει το πρώτο βήμα για να καλυφθεί η πρώτη περίοδος. Επίσης, οι τράπεζες δήλωσαν ότι θα προχωρήσουν σε εξειδικευμένες λύσεις για τους πληγέντες με μεσοπρόθεσμο ορίζοντα.

Θα ήθελα να αναφέρω επιγραμματικά ότι αυτή τη στιγμή εφαρμόζεται, σε σχέση με τα προηγούμενα έτη, το πιο διευρυμένο πλαίσιο κρατικής αρωγής που έχει υπάρξει. Έχουμε αναστολές πληρωμών, αναστολές πλειστηριασμών, άμεσες επιδοτήσεις. Αυτό που έχουν ανάγκη περισσότερο οι επιχειρήσεις αυτή τη στιγμή είναι οι άμεσες επιδοτήσεις. Δεν έχουν πρόσβαση όλες στο τραπεζικό σύστημα, το αντιλαμβανόμαστε. Το πρώτο μέλημά μας είναι να αποζημιώσουμε και τη ζημιά στα εμπορεύματα και τη ζημιά στα κτήρια και να καλύψουμε τους εργαζόμενους τους. Το φαινόμενο είναι εν εξελίξει. Παρακολουθούμε και θα χρησιμοποιήσουμε κάθε διαθέσιμο εργαλείο.

Σε κάθε περίπτωση, οι προτάσεις σας είναι ευπρόσδεκτες και πάντα εξετάζονται προτάσεις που έχουν βάση.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Βιλιάρδο, έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Σας είπα τις προτάσεις μας, κύριε Υπουργέ. Ελπίζω να τις εξετάσετε. Δεν θα επεκταθώ παραπάνω. Δεν δώσατε καμμιά απάντηση, αλλά δεν πειράζει.

Όσον αφορά στις αποζημιώσεις, καταλαβαίνετε ότι, με το που αναφέρετε 70% αμέσως παραμένει το υπόλοιπο 30%, το οποίο ποιος θα το επωμιστεί; Όταν η ζημιά είναι 100%, πρέπει να αποζημιώνεται 100%.

Όσο για την ίδια τη διάρκεια που είπατε των τεσσάρων μηνών για τις εταιρείες διαχείρισης, καταλαβαίνετε και μόνος σας ότι δεν πρόκειται να έχει κανένα αποτέλεσμα. Είναι κάτι πολύ βραχυπρόθεσμο και τελικά δεν θα βοηθήσει κανέναν. Η περιοχή χρειάζεται μακροπρόθεσμες λύσεις. Οι άνθρωποι πρέπει να ξέρουν τι θα κάνουν για να σχεδιάσουν το μέλλον τους.

Προχωρώντας τώρα στη δευτερολογία εκτός της οικονομικής ζημίας οι πλημμύρες θα αυξήσουν το κόστος για τους καταναλωτές με επιπλέον κινδύνους για την τροφική επάρκεια. Επομένως, είναι σημαντικό να στηριχθεί γενικότερα η αγροτική παραγωγή. Εκτιμάται ότι έχουν πλημμυρίσει έως και επτακόσιες πενήντα χιλιάδες στρέμματα. Προηγουμένως, βέβαια, άκουσα από τον κ. Τουρνά για ενάμιση εκατομμύριο στρέμματα, αλλά δεν μπορώ να το ξέρω, εγώ γνωρίζω για επτακόσιες πενήντα χιλιάδες στρέμματα. Η Θεσσαλία καλύπτει πολύ βασικά διατροφικά προϊόντα, όπως σιτάρι, γάλα, όσπρια, καλαμπόκι, κ.λπ..

Επίσης, έχουν χαθεί έως και διακόσιες χιλιάδες ζώα. Δεν θα αναφέρω τι ακριβώς, θα τα καταθέσω στα Πρακτικά.

Κατά τον καθηγητή κ. Λέκκα η Θεσσαλία έχει το 22% έως 23% της αγροτικής παραγωγής της χώρας μας, ενώ θα χρειαστούν έως και πέντε χρόνια για να ανακάμψουν τα εδάφη με το κόστος να υπολογίζεται πολύ πάνω από 1 δισεκατομμύριο. Για σύγκριση στον «Ιανό» είχαν αναφερθεί ζημιές τουλάχιστον πέντε φορές λιγότερες. Σε όλα αυτά θα πρέπει να προστεθούν οι καταστροφές από την πυρκαγιά στον Έβρο, που τις ξεχνάμε, τις οποίες θα καταθέσουμε στα Πρακτικά, σε μια περιοχή ευαίσθητη που πρέπει να στηριχθεί άμεσα.

Οφείλουμε να σημειώσουμε δε ότι τα τελευταία χρόνια με τα μνημόνια η αγροτική μας παραγωγή, η οποία μας ενδιαφέρει ιδιαίτερα, έχει μειωθεί στα 10,9 δισεκατομμύρια σε σχέση με τα 12 δισεκατομμύρια το 2005, ενώ υπήρξε επιπλέον πολύ μεγάλη μείωση στην κτηνοτροφία και εξαρτώμαστε σε μεγάλο βαθμό από τις εισαγωγές. Έτσι η Ελλάδα κατάντησε να μην είναι αυτάρκης σε κρέας και σε πολλά άλλα προϊόντα, όταν ήταν αυτάρκης, όλοι το γνωρίζουμε, πριν την είσοδο της στην ΕΟΚ. Εύλογα αφού με τα μνημόνια και με τη διάλυση της Αγροτικής Τράπεζας έχει, επίσης, μειωθεί απαράδεκτα η χρηματοδότηση προς τον αγροτικό τομέα, στο 1,2 δισεκατομμύριο από 3,9 δισεκατομμύρια το 2009.

Εκτός, αυτών, έχει αυξηθεί πάρα πολύ το κόστος των λιπασμάτων, των ζωοτροφών, όπου θα υπάρξουν σοβαρές ελλείψεις από τις πλημμύρες στη Θεσσαλία με αποτέλεσμα, όχι μόνο να μην ασχολούνται οι νέοι με το χώρο, αλλά να κλείνουν ακόμη και υπάρχουσες επιχειρήσεις.

Με βάση, όλα αυτά, αντιλαμβάνεστε ότι η προσφορά των 50 εκατομμυρίων από τις τράπεζες όσα δηλαδή το 2022 για τους ευάλωτους, είναι μηδαμινή σε σχέση με τη ζημιά και με τα υπερκέρδη τους, πόσω μάλλον σε σύγκριση με την εισφορά 0,2% επί του ενεργητικού της Σλοβενίας ή 100 εκατομμύρια ετησίως για πέντε χρόνια. Για σύγκριση το ενεργητικό των τραπεζών της πολύ μικρότερης Σλοβενίας, είναι περί τα 50 δισεκατομμύρια, ενώ των ελληνικών τραπεζών πάνω από 300 δισεκατομμύρια. Επομένως, η αντίστοιχη εισφορά, θα ήταν 600 εκατομμύρια τον χρόνο ή 3 δισεκατομμύρια στα πέντε χρόνια από όλες τις τράπεζες, ποσόν σχετικά χαμηλό, αφού τα κέρδη τους ήταν περί τα 3,2 δισεκατομμύρια το 2022, ενώ προβλέπονται στα 3,8 δισεκατομμύρια το 2023.

Εμείς, έχουμε προτείνει, εκτός από μία αντίστοιχη με τη Σλοβενία εισφορά για τις τράπεζες, ειδικά μέτρα χρηματοδότησης, όπως τα εξής: Δάνεια από την Τράπεζα Επενδύσεων, εγγυοδοσία του δημοσίου κατά του «ΗΡΑΚΛΗΣ» σε συστημικές ή άλλες μικρότερες τράπεζες, να κινητοποιηθεί ο θεσμός των μικροπιστώσεων, επιτέλους, και διάφορα άλλα όπως είναι η χρηματοδότηση εξαγωγών.

Οι ερωτήσεις μας εδώ είναι οι εξής: Πρώτον, έχετε σχεδιάσει μέτρα χρηματοδότησης του αγροτικού τομέα και των επιχειρήσεων της Θεσσαλίας; Θα επιβάλλετε στις τράπεζες εισφορά 0,2%, όπως στη Σλοβενία ή μήπως δεν τολμάτε επειδή το κόμμα σας τους οφείλει πάνω από 400 εκατομμύρια; Εύλογη ερώτηση.

Δεύτερον, θα μπορούσαν να δοθούν πρόσθετα μακροπρόθεσμα δάνεια, πέραν των εξαγγελθέντων της ΚΑΠ και των όποιων του Ταμείου Ανάκαμψης ή ΕΣΠΑ για κεφάλαιο κίνησης και για εκσυγχρονισμό των εγκαταστάσεων μέσω της Τράπεζας Επενδύσεων και εγγυήσεων του δημοσίου;

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο Υφυπουργός Εθνικής Οικονομίας και Οικονομικών, κ. Πετραλιάς.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ θερμά.

Κατ’ αρχάς, να πούμε ότι πραγματικά ο Κάμπος της Θεσσαλίας έχει πληγεί σημαντικά και γι’ αυτό προχωρούμε με ταχείς διαδικασίες, αρχικά για τις αποζημιώσεις του ΕΛΓΑ, γι’ αυτό έγινε και ο συμπληρωματικός προϋπολογισμός για να δοθούν άμεσα τα οποία, θα είναι σημαντικά σε μέγεθος. Δεύτερον, να δοθούν γρήγορα χρήματα μέσω της κρατικής αρωγής για τις αποζημιώσεις για μηχανήματα, εξοπλισμό.

Για τον πληθυσμό της Περιφέρειας της Θεσσαλίας, ανακοινώσαμε επίσης, λόγω των δυσκολιών που υπάρχουν και του αυξημένου κόστους αυτή τη στιγμή, διπλό Market Pass μέχρι τον Δεκέμβριο. Έχουμε πάρα πολλά έργα υποδομής στη Θεσσαλία. Αυτή τη στιγμή ειδικά για τους αγρότες πρέπει να ξανανοίξουν τα αρδευτικά δίκτυα, τα εγγειοβελτιωτικά έργα, η πρόσβαση, να αποκατασταθεί το καλλιεργήσιμο των εδαφών. Είναι πάρα πολύ μεγάλο το έργο που πρέπει να γίνει άμεσα για να επανέλθουν όσο γίνεται πιο γρήγορα στην παραγωγή.

Αναφορικά τώρα με τον δανεισμό να πούμε ότι υπάρχουν τα εργαλεία της «Know your customer», της Τράπεζας Επενδύσεων, του Ταμείου Ανάκαμψης κ.λπ.. Εξετάζουμε όλες τις λύσεις και όλα τα χρήσιμα εργαλεία. Δεν είμαι έτοιμος αυτή τη στιγμή να σας πω κάτι επιπλέον, κάτι καινούριο, αλλά πρώτο μέλημά μας είναι να φτάσουν γρήγορα, πάρα πολύ γρήγορα οι αποζημιώσεις. Αλλιώς δεν μπορεί να ξεκινήσει. Επίσης, να γίνουν τα έργα υποδομής, ώστε να μπορέσουν να καλλιεργήσουν γρήγορα και πάλι τα εδάφη τους. Αυτό είναι το πρώτο στοιχείο.

Από εκεί και πέρα, θα πω ότι κάνουμε ό,τι είναι ανθρωπίνως δυνατό. Έχουμε δυο δύσκολες μέρες μπροστά μας και πρέπει να δούμε πώς θα συμβεί. Το πλαίσιο της κρατικής αρωγής έχει διευρυνθεί στο μέγιστο και σε κάθε περίπτωση πρέπει οποιαδήποτε πράξη κάνουμε να είναι σε συνέπεια με αυτό που εφαρμόζεται και για άλλους πληγέντες. Αυτό πρέπει να είναι βασική αρχή.

Θα είμαστε δίπλα στους αγρότες και θα το δείτε και τους επόμενους μήνες.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τη δέκατη τέταρτη με αριθμό 141/18-9-2023 επίκαιρη ερώτηση δεύτερου κύκλου της Βουλευτού Β3΄ Νότιου Τομέα Αθηνών της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Θεανώς Φωτίου προς την Υπουργό Κοινωνικής Συνοχής και Οικογένειας, με θέμα: «Χιλιάδες βρέφη και νήπια σε κίνδυνο, σε ιδιωτικούς βρεφονηπιακούς σταθμούς που, με ευθύνη της Κυβέρνησης, δεν πληρούν τις σύγχρονες προδιαγραφές πυρασφάλειας και κτηριακής επάρκειας».

Κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κυρία Υπουργέ, ζούμε πάλι την αγωνία μιας νέας κακοκαιρίας «Elias», που μπορεί να χτυπήσει τη Θεσσαλία αλλά και άλλες περιοχές της χώρας μας και η αγωνία μας εντείνεται, γιατί ακριβώς γνωρίζουμε τι θα συμβεί εάν γίνει την ώρα που λειτουργούν, παραδείγματος χάριν, οι βρεφονηπιακοί σταθμοί. Διότι ξέρετε πολύ καλά ότι στους βρεφονηπιακούς σταθμούς σήμερα δεν διασφαλίζονται τα βρέφη και νήπια, στους ιδιωτικούς που είναι υπό την εποπτεία σας δηλαδή, έναντι φωτιάς, πλημμύρας και άλλων καταστροφών. Και το γνωρίζετε, γιατί και η προηγούμενη κυβέρνησή σας και η τωρινή απάλλαξε τους παλαιούς βρεφονηπιακούς σταθμούς από την υποχρέωση να προσαρμοστούν στις νόμιμες κτηριοδομικές προδιαγραφές και στον ισχύοντα κανονισμό πυρασφάλειας. Πότε; Εν μέσω κλιματικής κρίσης, αντί να βάλετε ακόμη πιο αυστηρές προδιαγραφές.

Το ξέρετε, γιατί με δική μου απόφαση το 2017 έβαλα για πρώτη φορά, βάλαμε σαν κυβέρνηση, νέες προδιαγραφές σύγχρονης ίδρυσης και λειτουργίας των βρεφονηπιακών σταθμών και για τους παλιούς δώσαμε περίοδο προσαρμογής δύο χρόνια. Πέρασαν τα δύο χρόνια, δεν είχαν προσαρμοστεί, δώσατε εσείς τέσσερις παρατάσεις από τότε, αρκετοί άρχισαν να προσαρμόζονται. Και ξαφνικά τι κάνετε; Τον Φεβρουάριο του 2023 νομιμοποιείτε για πάντα όλους τους παλιούς βρεφονηπιακούς σταθμούς που δεν είχαν συμμορφωθεί με τις διατάξεις πυροπροστασίας, δημιουργώντας έτσι δύο κατηγορίες σταθμών, αυτούς δηλαδή που είναι ασφαλείς και οι οποίοι έχουν συμμορφωθεί, και τους επισφαλείς, που δεν έχουν προσαρμοστεί. Το ξέρουν οι γονείς των παιδιών;

Και επιπλέον τι κάνετε; Δίνετε και το δικαίωμα να πάρουν voucher όλοι αυτοί οι σταθμοί όταν ξέρετε πολύ καλά ότι δεν πληρούσαν τις προϋποθέσεις του ΕΣΠΑ. Και πέρα από αυτό καταργείτε και την υποχρεωτική αναθεώρηση άδειας, εσείς πια, που προέβλεπε η ΚΥΑ της κ. Μιχαηλίδου, του Μαΐου. Εσείς την καταργείτε τέλος Αυγούστου. Και τι λέτε; Ότι δεν χρειάζεται νέα άδεια για τους συστεγαζόμενους με νηπιαγωγεία βρεφονηπιακούς.

Τώρα σας ρωτώ λοιπόν, κυρία Υπουργέ, για την προηγούμενη εβδομάδα ο Αναπληρωτής Υπουργός κ. Λιβάνιος μού είπε ότι το 34% των δημοτικών βρεφονηπιακών δεν πληρούσαν τις προϋποθέσεις και θα προσπαθήσει μέχρι του χρόνου τον Απρίλιο να τις καλύψουν όλοι. Εσείς τι μου απαντάτε σήμερα;

Πρώτον, πόσοι είναι οι βρεφονηπιακοί σταθμοί;

Δεύτερον, πόσοι δεν τηρούν αυτούς τους νόμους και δεν έχουν συμμορφωθεί ακόμη με την πυρασφάλεια και με τους κτηριοδομικούς κανονισμούς;

Επίσης, αναλαμβάνετε την ευθύνη για ενδεχόμενο τραγικό συμβάν σε κάποια δομή φροντίδας ή για πιθανή απένταξη βρεφονηπιακού σταθμού από το συγχρηματοδοτούμενο πρόγραμμα των voucher μετά από έλεγχο της Ευρωπαϊκής Ένωσης;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, έχετε τον λόγο.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Κύριε Πρόεδρε, κυρία συνάδελφε, ευχαριστώ για την ερώτηση, γιατί κυρίως έτσι απευθύνετε ένα ζήτημα πολύ σημαντικό για τις προδιαγραφές πυρασφάλειας αλλά και την κτηριακή επάρκεια που υφίστανται σε ιδιωτικούς βρεφονηπιακούς σταθμούς. Αντιλαμβάνομαι την ανησυχία σας, δεν είναι ούτως ή άλλως το οποίο δεν θα ανέμενα. Έχετε υπάρξει αναπληρώτρια υπουργός σε αυτό το Υπουργείο, στο οποίο έχουμε την τιμή τώρα να έχουμε την ευθύνη κοινωνικής αλληλεγγύης και για την ποιότητα της φιλοξενίας των νηπίων και των βρεφών στους ιδιωτικούς σταθμούς αλλά βέβαια και τα πρόσφατα αποτελέσματα των voucher που είπατε. Καλό είναι όμως να διευκρινίζουμε κάθε φορέα, έτσι ώστε να υπάρχει και μια διαλεύκανση θεμάτων για τον κόσμο που μας παρακολουθεί.

Η αρμοδιότητα του Υπουργείου Κοινωνικής Συνοχής και Οικογένειας εκτείνεται μέχρι την οριοθέτηση του πλαισίου λειτουργίας των μονάδων φροντίδας προσχολικής αγωγής. Δεν χορηγεί -κι αυτό το λέω για να το ξέρει ο κόσμος που παρακολουθεί- τις άδειες λειτουργίας. Αυτό είναι κάτι που κάνουν οι δήμοι. Και βέβαια δεν ασκεί τον έλεγχο για τη συμμόρφωση ή όχι των ιδιωτικών βρεφονηπιακών σταθμών, όπως επίσης επειδή υπάρχει και διακρίνεται και μια μομφή στην ερώτηση για τη χορήγηση των voucher, που κάνατε πριν από λίγο, να πούμε ότι άδειες συμμετοχής στο πρόγραμμα σε ιδιωτικούς σταθμούς δεν δίνει το Υπουργείο. Αυτό το διαψεύδουμε κατηγορηματικά. Το ξέρετε πάρα πολύ καλά ότι γίνεται από την ΕΕΤΑΑ. Το ξέρετε, αλλά το είπατε όμως πριν για το θέμα.

Η διαχείριση του προγράμματος λοιπόν είναι στην ΕΕΤΑΑ, στην Ελληνική Εταιρεία Τοπικής Ανάπτυξης και Αυτοδιοίκησης. Σύμφωνα δε -για να έχουμε τα πλήρη στοιχεία- με την κοινή υπουργική της 20-5-2023, όπως λέει και το άρθρο 5 παράγραφος 9, απαραίτητη προϋπόθεση για φιλοξενία ωφελουμένων της δράσης -μιλάμε για τη δράση χρηματοδοτούμενων, αυτό το οποίο δικαίως λέτε πως είναι τα voucher- είναι ο φορέας-δομή να είναι στο μητρώο φορέων-δομών της δράσης που διατηρεί η ΕΕΤΑΑ. Ποια είναι η βασική προϋπόθεση για να είναι ένας φορέας ή μια δομή στο μητρώο φορέων του ΕΣΠΑ, ώστε να εκδηλώσει και την πρόθεση να συμμετάσχει στη δράση; Να έχει άδεια λειτουργίας.

Άρα αυτή τη στιγμή λέτε ότι μπορεί να υπάρχει μια δυνατότητα απένταξης ενός σταθμού από το πρόγραμμα των voucher γιατί δεν υπάρχει σταθμός χωρίς άδεια λειτουργίας και το ξέρετε πάρα πολύ καλά. Θέτετε ένα ζήτημα αυτή τη στιγμή δημιουργώντας μια εντύπωση, ενώ ξέρετε πολύ καλά ότι για να μπει ένας σταθμός μέσα στο πρόγραμμα της ΕΕΤΑΑ δεν το κάνει το Υπουργείο αυτό, το διευκρινίζουμε για όσους είναι εδώ, τις σεβαστές και σεβαστούς Βουλευτές. Το κάνει η ΕΕΤΑΑ και λέει ότι έχει απαραίτητη την προϋπόθεση την άδεια, αλλά τώρα αμφισβητούμε αν έχει άδεια.

Πώς χορηγείται λοιπόν η άδεια λειτουργίας σε μια δομή; Κατόπιν εγκεκριμένων σχεδίων και ελέγχου των πολεοδομικών και στατικών προδιαγραφών, όπως και των κανόνων πυρασφάλειας. Αλλιώς δεν παίρνει την άδεια. Συμφωνούμε; Συμφωνούμε.

Άρα σε όλες τις δομές που αυτή τη στιγμή είναι ανεξάρτητες και ανεξαρτήτως αν θα μετέχουν τελικά στο πρόγραμμα των voucher ή όχι, δεν υπάρχει καμμία που να μην είναι εναρμονισμένη με τις διατάξεις του ισχύοντος κανονισμού πυροπροστασίας κτηρίων και καμμία που δεν λειτουργεί χωρίς άδεια. Αυτό είναι δεδομένο. Το λέω για όσους μας παρακολουθούν αυτή τη στιγμή για να μην δημιουργείται κι αυτή η ανησυχία, την οποία σας λέω ότι ευλόγως πρέπει όλοι να έχουμε, γιατί είναι τα παιδιά μας μέσα και δεν υπάρχει διάκριση με το που καθόμαστε σε αυτή τη Βουλή για να μας ενδιαφέρει λιγότερο.

Κατανοούμε λοιπόν την ανησυχία σας αλλά και δική μας έννοια είναι η ασφάλεια των παιδιών και αποδεικνύουμε και στην πράξη αυτό το οποίο ο Πρωθυπουργός έχει πει, «Κανένα παιδί να μη βρίσκεται εκτός σταθμού».

Θυμίζω λοιπόν -και κλείνω και την πρωτολογία μου, για να μην κάνουμε κατάχρηση χρόνου- ότι εκατόν εβδομήντα πέντε χιλιάδες παιδιά σχεδόν, περισσότερα κατά πέντε χιλιάδες εκατό από πέρυσι, έγιναν δεκτά εν συνόλω στο πρόγραμμα. Και όταν λέω εν συνόλω μιλάω και για τους βρεφονηπιακούς σταθμούς και για τα ΚΔΑΠ. Και πρέπει να συνεχίσουμε με την ίδια θέρμη για τη βελτίωση της θέσης του παιδιού και της οικογένειας στην ελληνική οικογένεια. Τα υπόλοιπα στη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Κυρία Υπουργέ, μην μπλεκόμαστε. Άδεια λειτουργίας. Εσείς, η προηγούμενη κυβέρνηση, τον Φεβρουάριο 2023 διά παντός εξαιρέσατε τους παλαιούς βρεφονηπιακούς σταθμούς από το να έχουν άδεια λειτουργίας εναρμονισμένη με τα σημεία που σας είπα, δηλαδή πυροπροστασία και κτηριοδομικές αποκαταστάσεις και τροποποιήσεις. Τι μου λέτε ακριβώς; Βεβαίως, να εμφανίζονται όλοι ότι είναι εντάξει, αλλά σας λέω ότι επί της ουσίας δεν είναι εντάξει. Διότι ακριβώς εσείς δώσατε την άδεια όλοι οι παλιοί να μην έχουν εναρμονισμένη άδεια πλέον γι’ αυτούς τους δύο λόγους που είπαμε. Αυτό είναι το πρώτο λοιπόν. Κάτι δεν μου λέτε καλά δηλαδή.

Θα σας πω εγώ. Αυτή τη στιγμή λειτουργούν δύο χιλιάδες εκατό τμήματα βρεφονηπιακών, νηπιακών και βρεφονηπιακών σταθμών και αυτά τα κάναμε με δική μας έρευνα γιατί ξέραμε ότι δεν θα μας δώσετε τα στοιχεία.

Και υπάρχουν εβδομήντα ένα χιλιάδες διακόσια πενήντα παιδιά από δύο μηνών έως τεσσάρων ετών, όλα υπό την εποπτεία σας. Αφήστε τα αυτά τα περί ΕΕΤΑΑ. Η ΕΕΤΑΑ λειτουργεί υπό την εποπτεία σας, δεν είναι ανεξάρτητη. Όταν ήμουν εγώ, λοιπόν, αναπληρώτρια ήξερα πως ό,τι έκανε η ΕΕΤΑΑ, αν ερχόταν η Ευρωπαϊκή Ένωση και έβρισκε ένα λάθος, εγώ ήμουν η υπεύθυνη. Δεν ήταν η ΕΕΤΑΑ. Εκτός και αν το κράτος δεν έχει καμμία σχέση.

Τρίτον, τους επιτρέψατε λοιπόν να συμμετέχουν και στο πρόγραμμα των vouchers.Σας τα είπα αυτά.Αλλά εσείς πλέον, ως Υπουργός νέας κυβέρνησης, αρμόδια για τα vouchers, τί κάνατε στις 25 Αυγούστου; Κάνατε τροποποίηση της αρχικής ΚΥΑ του Μαΐου, της κ. Μιχαηλίδου, που ήταν εδώ πριν λίγο. Η κ. Μιχαηλίδου είχε βγάλει μία ΚΥΑ τον Μάιο και έλεγε ότι πρέπει να γίνει αναθεώρηση της αδείας. Και εσείς κάνατε τροποποίηση στις 25 Αυγούστου, της άδειας δηλαδή που έπρεπε να αναθεωρήσουν όλοι αυτοί οι σταθμοί, για να μπορούν να εισπράξουν τα vouchers ακόμη και επιχειρήσεις που συστεγάζοντανβρεφονηπιακοί σταθμοί με νηπιαγωγεία. Δηλαδή, επεκτείνεται ακόμη και σε αυτά.

Και σας ξαναλέω: Συνεχίζετε μια επικοινωνιακή πολιτική λέγοντας ψεύδη για τα vouchers που δώσατε. Στην περίπτωση των βρεφών εμφανίζεσθε σε δελτίο Τύπου της ΕΕΤΑΑ -εκτός και αν δεν το ξέρετε και είναι ανεξάρτητη η ΕΕΤΑΑ και εσείς δεν διαβάζετε τίποτα- να δίνετε 53.298 vouchers, σε όλα τα βρέφη**.**

Την ίδια στιγμή η κ. Μιχαηλίδου, η προηγούμενη Υπουργός και νυν Υπουργός σε άλλο Υπουργείο, έλεγε στις 30 Αυγούστου -και θα σας καταθέσω και το σχετικό δημοσίευμα για να μην έχετε και αμφιβολίες- ότι οι διαθέσιμες θέσεις για τα βρέφη είναι είκοσι πέντε χιλιάδες. Πώς εσείς είπατε ότι δώσατε vouchers για πενήντα τρεις χιλιάδες βρέφη, όταν όλες και όλες οι θέσεις είναι είκοσι πέντε χιλιάδες; Αυτά είναι τα επικοινωνιακά σας μεγαλουργήματα.

Σας ρωτώ, λοιπόν: Πόσοι ιδιωτικοί σταθμοί από τα δύο χιλιάδες εκατό τμήματα σήμερα λειτουργούν, χωρίς να τηρούν τις νόμιμες προδιαγραφές ασφαλείας και πυροπροστασίας; Και πόσοι από εκείνους που συνεργάζονταν με νηπιαγωγεία επωφελήθηκαν της πρόσφατης τροποποίησης της ΚΥΑ από εσάς, της δικής σας ΚΥΑ; Σκοπεύετε να κάνετε κάτι επ’ αυτού; Εγώ, θέλω να ξέρω: Διασφαλίζετε τα βρέφη ή έχετε πολλών ταχυτήτων βρεφονηπιακούς σταθμούς;

Και τελικά, κυρία Υπουργέ, πραγματικά, όλα επιτρέπονται στον βωμό του κέρδους για τη στήριξη της Κυβέρνησής σας από κάποιους επιχειρηματίες προσχολικής αγωγής;

(Στο σημείο αυτό η Βουλευτής κ. Θεανώ Φωτίου, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κυρία Υπουργός.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Κυρία Φωτίου, εγώ προσωπικά δεν θα δεχτώ ποτέ μομφή ότι υπηρετώ οποιοδήποτε συμφέρον. Ποτέ, όμως! Και απόδειξη αυτού κιόλας είναι ότι πράγματι τα στοιχεία τα οποία δόθηκαν από την ΕΕΤΑΑ, τα πενήντα τρεις χιλιάδες βρέφη, δεν τα κατασκευάζουμε. Δεν φαντάζομαι ότι ισχυρίζεστε πως κατασκευάζουμε τέτοια στοιχεία! Είναι οι κατηγορίες των vouchers οι οποίες βγήκαν ουσιαστικά στο δελτίο Τύπου. Και μάλιστα -αν θέλετε να σας πω και κάτι άλλο- και στις άλλες κατηγορίες, που μπορεί να είχαμε ενστάσεις, αυτή τη στιγμή η ΕΕΤΑΑ λειτουργεί και εξετάζει τις ενστάσεις που αφορά σε μια λογική.

Αντιθέτως, φαντάζομαι ότι θα ήσασταν χαρούμενη ως Υπουργός που έχετε θητεύσει σε αυτό το Υπουργείο, διότι δίνουμε περισσότερα vouchers από ποτέ. Και φαντάζομαι ότι θα ήσασταν και ιδιαίτερα ικανοποιημένη, διότι έχει αυξηθεί ο προϋπολογισμός και θα αυξηθεί ακόμη περισσότερο για του χρόνου. Το λέω, γιατί υπάρχει μια λογική ανάμεσα στη δημιουργία εντυπώσεων αλλά και στα στοιχεία.

Πράγματι, η Κυβέρνηση, τον Φεβρουάριο του 2023, είπε ότι ειδικά για τους παλαιούς σταθμούς μπορεί να λειτουργούν με τα δεδομένα τα οποία υπήρχαν και ίσχυαν πολεοδομικά κατά το καθεστώς της αδειοδότησής τους, όπως συμβαίνει και με όλα τα ακίνητα στη χώρα μας. Αυτό δεν είναι δηλαδή μια ιδιαίτερη κατάσταση. Δεν τα καθιστά καθόλου ή λιγότερο νόμιμα. Είναι παράνομο; Έχει άδεια λειτουργίας;

**ΘΕΑΝΩ ΦΩΤΙΟΥ:** …(Δεν ακούστηκε)

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Επαναλαμβάνω, υπάρχει άδεια λειτουργίας ως προς αυτά;

Αναφέρατε, επίσης, ότι εδώ πέρα θα μπορούσε να υπάρχει οποιαδήποτε μορφή συναλλαγής. Θυμίζω, λοιπόν, ότι και στον τομέα της πυροπροστασίας προβλέπεται ρητά ότι οι ιδιωτικοί σταθμοί είναι συμμορφωμένοι με τις κείμενες πυροσβεστικές διατάξεις που ίσχυαν κατά την αδειοδότησής τους. Και σε αυτό μάλιστα υπήρχε και θετική γνωμοδότηση της Πυροσβεστικής Υπηρεσίας τότε. Άρα, φανταζόμαστε ότι η Πυροσβεστική Υπηρεσία βρίσκεται αυτή τη στιγμή σε κάποιο κόλπο, αν μη τι άλλο, υπηρέτησης συμφερόντων ή κάποιων εκείνη τη στιγμή αιτιάσεων; Το ρωτώ, γιατί υπήρχε θετική γνωμοδότηση της Πυροσβεστικής Υπηρεσίας κατά την λήψη αυτής της υπουργικής απόφασης.

Επαναλαμβάνω ότι δεν ενδιαφέρεται κάποιος λιγότερο για τα παιδιά, ιδίως όταν πρόκειται για το κομμάτι της παιδικής προστασίας, που το ξέρετε ότι το έχουμε και πάρα πολύ ψηλά στις προτεραιότητές μας και στο Υπουργείο.

Πάμε στο κεφάλαιο ευθύνη. Πέρα από την υποχρέωση της συμμόρφωσης και της προβλεπόμενης ανανέωσης του πιστοποιητικού πυροπροστασίας που γίνεται ανά πέντε έτη, πρέπει να πούμε ότι υπάρχει και υποχρέωση ελέγχου και μάλιστα δύο φορές σε ετήσια βάση. Η Πυροσβεστική είναι εκείνη που ελέγχει τη συμμόρφωση ενός φορέα με τον κανονισμό πυροπροστασίας και οι περιφέρειες μέσα από τους κοινωνικούς συμβούλους -το ξέρετε καλά- ελέγχει και την ποιότητα των δομών, όχι μόνο αν τηρούνται οι προϋποθέσεις αδειοδότησης αλλά εάν ελέγχονται και άλλες παράμετροι υγιεινής κτηρίου, τήρηση διατροφολογίου και άλλα πολλά.

Και επειδή είπατε για την αλλαγή, για την άδεια για τους συστεγαζόμενους στην απόφαση του Αυγούστου, απλώς να σας πω ότι ουσιαστικά λύθηκε μια δυσλειτουργία που κάθε χρόνο άλλαζε τον αριθμό που φροντίζει μια δομή.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Ένα λεπτό, κύριε Πρόεδρε, αν θέλετε, γιατί είναι σημαντικό αυτό το οποίο έθεσε η Βουλευτής.

Προσοχή, δεν αλλάζει τον αριθμό, αλλάζει τη σύνθεση μεταξύ των παιδιών που μπορεί να βρίσκονται μεταξύ του βρεφονηπιακού και στις μεγαλύτερες ηλικίες. Είναι ο ίδιος αριθμός. Δεν είναι ευνόητο να υποχρεούται κάποιος ο οποίος έχει ιδιωτικό βρεφονηπιακό σταθμό, που συστέγαζε και νηπιαγωγείο, να αλλάξει την άδεια από τη στιγμή που τα παιδιά είναι πενήντα και δεν είναι πενήντα πέντε. Σε περίπτωση που αλλάζει ο αριθμός, αλλάζει και η υποχρέωση έκδοσης της άδειας. Αυτό μόνο διευκρινίστηκε τον Αύγουστο και τίποτα παραπάνω.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Υποδομών και Μεταφορών «Κύρωση του Πρόσθετου Πρωτοκόλλου της Σύμβασης επί του Συμβολαίου για τη Διεθνή Μεταφορά Εμπορευμάτων Οδικώς (CMR) σχετικά με το Ψηφιακό Δελτίο Παράδοσης».

Συνεχίζουμε με τη δέκατη έκτη με αριθμό 140/18-9-2023 επίκαιρη ερώτηση δευτέρου κύκλου του Βουλευτή Α΄ Θεσσαλονίκης της Κοινοβουλευτικής Ομάδας του Κομμουνιστικού Κόμματος Ελλάδας κ. Ιωάννη Δελή προς την Υπουργό Κοινωνικής Συνοχής και Οικογένειας, με θέμα: «Υλοποίηση του προγράμματος «Σχολικά Γεύματα» με καθολική κάλυψη όλων των μαθητών».

Κύριε συνάδελφε, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Το θέμα μας είναι τα σχολικά γεύματα, όπως είπε πριν από λίγο και ο κύριος Πρόεδρος, μια καινούργια αρμοδιότητα σε ένα καινούργιο Υπουργείο, που ασκεί όμως μια τόσο παλιά πολιτική, αντιλαϊκή στο περιεχόμενο, όπως θα δούμε.

Σύμφωνα λοιπόν με την πραγματικότητα, την περσινή χρονιά -αυτά είναι τα στοιχεία που έχουμε εμείς- σχολικά γεύματα διατέθηκαν περίπου στο 35% των μαθητών των δημοτικών σχολείων της χώρας. Εξαιρέθηκαν όλα τα νηπιαγωγεία, όλα τα γυμνάσια και όλα τα λύκεια. Είναι γνωστό αυτό. Ο απόλυτος αριθμός των μαθητών είναι γύρω στις διακόσιες δεκαεπτά χιλιάδες σε ένα σύνολο περίπου εξακοσίων χιλιάδων μαθητών.

Γι’ αυτό το εξαιρετικά σοβαρό ζήτημα, κύρια Υπουργέ, έχουν γίνει από τη μεριά του ΚΚΕ επανειλημμένες κοινοβουλευτικές παρεμβάσεις. Αποτελεί βεβαίως ταυτόχρονα το ίδιο και ένα πάγιο αίτημα διεκδίκησης των συλλόγων γονέων αλλά και των εκπαιδευτικών. Ποιο είναι αυτό το αίτημα; Η καθολική –επαναλαμβάνω- η καθολική κάλυψη των μαθητών με σχολικά γεύματα. Έχει κατατεθεί και σχετικό υπόμνημα στο Υπουργείο Παιδείας και στο Υπουργείο Εργασίας που ήταν και τα αρμόδια μέχρι πέρυσι από την Ανώτατη Συνομοσπονδία Γονέων Μαθητών Ελλάδας.

Γιατί το επαναφέρουμε λοιπόν το ζήτημα; Μα γιατί, κυρία Υπουργέ, η ίδια η ζωή το επαναφέρει. Είναι βλέπετε αυτή η ακρίβεια που έχει φτάσει στο Θεό στα είδη πρώτης ανάγκης και κατανάλωσης μαζί βέβαια και σε συνδυασμό με τους χαμηλούς μισθούς και τα μεροκάματα, αυτές οι απίστευτες τιμές στην ενέργεια, στα καύσιμα, στα ενοίκια, που οδηγούν χιλιάδες λαϊκές οικογένειες στην απόγνωση οι οποίες αναγκάζονται να περικόψουν δαπάνες ακόμη και για τις βασικές ανάγκες της διαβίωσής τους. Μεταξύ αυτών των αναγκών βρίσκονται και οι δαπάνες για τη σίτιση των παιδιών.

Το επαναφέρουμε όμως βεβαίως γι’ αυτό τον λόγο αλλά και για έναν επιπλέον σοβαρό λόγο. Για κάθε άνθρωπο που σκέπτεται λογικά, η σωστή και η ισορροπημένη διατροφή αποτελεί βασική προϋπόθεση για την υγιή, για την ολόπλευρη ανάπτυξη των παιδιών, ώστε να αποκτήσουν από μικρά σωστές διατροφικές συνήθειες και να προληφθούν έτσι και ασθένειες -έχουμε και γιατρούς εδώ μέσα- και να προαχθεί η υγεία τους.

Άρα είναι για εμάς, για το κόμμα μας, εκτιμώ και για το σύνολο του λαού, επιβεβλημένη η εκπόνηση ενός ολοκληρωμένου επιστημονικού διατροφικού προγράμματος για όλους τους μαθητές, με την ευθύνη όμως του κράτους και χωρίς καμμία εμπλοκή ιδιωτών. Θα πω στη δευτερολογία μου περισσότερα.

Σας ρωτάμε, λοιπόν, κυρία Υπουργέ -και κλείνω, κύριε Πρόεδρε και ευχαριστώ για την ανοχή- τι μέτρα προτίθεστε να πάρετε, ώστε να υλοποιηθεί το πρόγραμμα «Σχολικά Γεύματα» για όλους τους μαθητές κατ’ αρχάς των δημοτικών σχολείων, επεκτείνοντάς το φυσικά και στην προσχολική και τη δευτεροβάθμια εκπαίδευση. Ρωτάμε, επίσης, τι μέτρα θα πάρετε, ώστε αυτό το πρόγραμμα να υλοποιείται με την αποκλειστική ευθύνη του κράτους, σε κατάλληλες κτηριακές υποδομές και με το αναγκαίο, βεβαίως, μόνιμο βοηθητικό προσωπικό.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κυρία Υπουργέ, έχετε τον λόγο.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Ευχαριστώ, κύριε Πρόεδρε.

Κύριε Πρόεδρε, κυρίες και κύριοι συνάδελφοι, ουσιαστικά το θέμα των σχολικών γευμάτων, κύριε Δελή, και στο παρελθόν μάς απασχόλησε από την πλευρά πλέον του Υπουργείου Παιδείας, καθώς το Υπουργείο Παιδείας συμπράττει μαζί με το Υπουργείο Εργασίας, τώρα Κοινωνικής Συνοχής και Οικογένειας, έτσι ώστε να μπορούν πράγματι, σε πάρα πολλές περιπτώσεις να ενταχθούν κατά τα χρόνια περισσότερες μονάδες.

Θα κάνω και μια σύγκριση με την έναρξη του προγράμματος, γιατί νομίζω είναι θετικό να πούμε πόση πρόοδος έχει καταγραφεί σε αυτό, χωρίς να είμαστε προφανώς στο απόλυτο, που πράγματι θα ήταν να καλυφθεί όλη η πρωτοβάθμια. Θυμίζω ότι τα νηπιαγωγεία δεν εντάσσονται σε αυτό. Είναι μόνο τα δημοτικά, γι’ αυτό και δεν έχουμε και την εφαρμογή στη δευτεροβάθμια.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Είναι σημαντικό, λοιπόν -όπως πολύ σωστά είπατε-, ειδικά σε μία περίοδο όπου και η ελληνική οικογένεια, μετά από πολυετείς κρίσεις, έχει ουσιαστικά χρειαστεί και χρειάζεται όλη αυτή την κάλυψη των γευμάτων, για να μπορέσει να καλυφθεί όχι μόνο μιας ζωτικής σημασίας ανάγκη, αλλά κυρίως και ένα κομμάτι υψηλής διατροφικής αξίας για το παιδί, να λέμε ότι ακόμη διενεργείται και διενεργείται ακριβώς με αυξανόμενους στόχους -θα έλεγα- το πρόγραμμα. Επενδύουμε, λοιπόν, στην αξία του προγράμματος των σχολικών γευμάτων.

Θα πω λίγα λόγια για το πρόγραμμα, γιατί μας παρακολουθεί πολύς κόσμος και πρέπει να ξέρει και από ποιον διενεργείται, υλοποιείται και πώς. Πραγματοποιείται από τον ΟΠΕΚΑ. Είναι υπεύθυνος για τον σχεδιασμό του προγράμματος. Διενεργείται ανοιχτός διαγωνισμός. Μάλιστα, κύριε Δελή, για να αποφύγουμε καθυστερήσεις άλλων ετών, υπήρξε ένας διαγωνισμός ο οποίος έγινε από τον ΟΠΕΚΑ και ουσιαστικά ισχύει για τα τρία χρόνια. Ήταν δύο χρόνια με προαίρεση, που έγινε χρήση αυτής. Μάλιστα, θα έλεγα, είχαμε και την ιδιαίτερα ικανοποιητική στιγμή να μπορούν να ξεκινούν οι διανομές των σχολικών γευμάτων πολύ νωρίτερα από άλλες χρονιές στο παρελθόν. Θυμάμαι, απαντώντας σε επίκαιρες ερωτήσεις που σωστά θέτατε, ότι είχε ξεκινήσει για τα καλά η χρόνια και είχαμε φτάσει Χριστούγεννα και μπορεί σε κάποιες σχολικές μονάδες να μην είχαν δοθεί. Είναι πολύ σημαντικό, λοιπόν, ότι έγινε αυτός ο διαγωνισμός και ότι παρήγαγε αποτελέσματα.

Επίσης, για το τελευταίο στοιχείο που είπατε -για το διατροφικό θέμα-, να σημειώσω ότι υπήρξε ειδική επιστημονική συμβολή της Εθνικής Επιτροπής Διατροφικής Πολιτικής. Αναπροσαρμόστηκε και το διατροφολόγιο των παιδιών. Και, βέβαια, όλα αυτά έχουν συμπεριληφθεί και στον διαγωνισμό, για να μπορεί να επικαιροποιηθεί το περιεχόμενο.

Επίσης, το Υπουργείο φρόντισε να ληφθούν υπ’ όψιν στον διαγωνισμό και οι σύγχρονες περιβαλλοντικές απαιτήσεις, προκειμένου στο πρόγραμμα των σχολικών γευμάτων να μη διανέμονται τα πλαστικά μαχαιροπίρουνα μίας χρήσης.

Πάω τώρα στο κριτήριο επιλογής των σχολικών μονάδων. Ξέρετε ότι είναι σχολικές μονάδες που στεγάζονται σε γειτονιές που παρουσιάζουν σημαντικά οικονομικά και κοινωνικά προβλήματα, σχολικές μονάδες που συγκεντρώνουν σημαντικό αριθμό μαθητριών και μαθητών που ζουν σε νοικοκυριά που αντιμετωπίζουν αυξημένο κίνδυνο φτώχειας, σχολικές μονάδες που συγκεντρώνουν σημαντικό αριθμό μαθητριών και μαθητών που ζουν σε συνθήκες σοβαρής υλικής αποστέρησης, σχολικές μονάδες που συγκεντρώνουν αυξημένο αριθμό μαθητριών και μαθητών που προέρχονται από ευάλωτες κοινωνικές ομάδες.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Βέβαια, πρέπει να σας πω ότι οι σχολικές μονάδες εντάσσονται σταδιακά σε αυτό το πρόγραμμα, γιατί κάθε φορά θα πρέπει προφανώς το ευκταίο να συνδυάζεται και με το εφικτό, ειδικά όταν μιλάμε για δημοσιονομικά πλαίσια, τα οποία εκ των πραγμάτων τηρούνται.

Να σας πω ότι το 2018-2019, όταν ξεκίνησε το πρόγραμμα για πρώτη φορά, συμμετείχαν χίλιες πενήντα οκτώ σχολικές μονάδες. Διανέμονταν τότε εκατόν πενήντα μία χιλιάδες διακόσια εβδομήντα έξι σχολικά γεύματα. Τη χρονιά 2022-2023 συμμετείχαν χίλιες εξακόσιες είκοσι εννέα σχολικές μονάδες, δημοτικά σχολεία, της χώρας, με διανομή -αυτό το στοιχείο το οποίο αναφέρατε- διακόσιες εξήντα επτά χιλιάδες γεύματα. Για να είμαστε ακριβείς, αυτό δεν καλύπτει το 35% των μαθητριών και μαθητών. Αυτό καλύπτει το 41% των μαθητριών και μαθητών, καθώς οι μαθητές μας, σύμφωνα με το πληροφοριακό σύστημα των σχολείων myschool, είναι πεντακόσιες τριάντα χιλιάδες τετρακόσιοι είκοσι οκτώ.

Για τα μελλοντικά σχέδια θα σας απαντήσω στη δευτερολογία, γιατί είμαι σίγουρη ότι ο Πρόεδρος θα κάνει τώρα παρατήρηση.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υπουργό.

Παρακαλώ πολύ, κύριε συνάδελφε, έχετε τον λόγο για τη δευτερολογία σας για τρία λεπτά.

**ΙΩΑΝΝΗΣ ΔΕΛΗΣ:** Μιλήσατε, κυρία Υπουργέ, για πρόοδο. Δεν ξέρω, πραγματικά, πού την είδατε αυτή την πρόοδο, γιατί ακόμα και σε επίπεδο αριθμών, ο αριθμός των σχολικών μονάδων που συμμετέχουν στο πρόγραμμα δεν θα αλλάξει σε σχέση με πέρυσι. Λίγο-πολύ θα παραμείνει ο ίδιος, άρα και οι μαθητές. Σας είπα ότι καλύπτει το 35% και εσείς είπατε ότι καλύπτει το 41%. Αν το θεωρείτε αυτό πρόοδο, ούτε καν τους μισούς δεν καλύπτει. Όμως, δεν είναι εκεί το ζήτημα.

Ξέρετε, όμως, κυρία Ζαχαράκη; Πάντοτε πίσω από τέτοιους αριθμούς υπάρχουν άνθρωποι. Εδώ συγκεκριμένα υπάρχουν παιδιά. Θα σας πω ένα χαρακτηριστικό παράδειγμα από τα σχολεία της Νίκαιας στον Πειραιά, εδώ κοντά. Από τα είκοσι εννέα, λοιπόν, σχολεία της Νίκαιας μπήκαν στο Πρόγραμμα είκοσι πέντε και εξαιρέθηκαν τέσσερα. Φέτος τα είκοσι πέντε σχολεία έγιναν είκοσι έξι. Μπήκε ακόμα ένα, το πιο μικρό. Αυτό, όμως, το σχολείο συστεγάζεται με σχολείο το οποίο δεν μπήκε στο πρόγραμμα των σχολικών γευμάτων. Ξέρετε τι σημαίνει αυτό για ένα σχολείο; Ότι τα παιδιά αυτών των δύο σχολείων που παίζουν μαζί στα διαλείμματα, άλλα παιδιά θα παίρνουν το σχολικό τους γεύμα και άλλα όχι, κάποια θα τρώνε και κάποια όχι. Για σκεφτείτε και τη Θεσσαλία. Έγινε αναφορά προηγουμένως σε μια ερώτηση με την κ. Μιχαηλίδου. Για σκεφτείτε άλλες περιοχές που έχουν υποστεί φυσικές καταστροφές.

Άραγε, στη Θεσσαλία έχουν ανάγκη σχολικών γευμάτων, σήμερα που μιλάμε, μονάχα εκατόν τρία δημοτικά σχολεία; Κανείς λογικός άνθρωπος δεν θα το δεχτεί αυτό. Εκεί, λοιπόν, άλλα παιδιά θα τρώνε και άλλα όχι; Βλέπετε σε ποιους παραλογισμούς οδηγεί η πολιτική σας, η αντιλαϊκή σας πολιτική;

Όμως, το ζήτημα της σίτισης δεν είναι ευκαιριακό και θα πρέπει, κατά τη γνώμη μας, να αντιμετωπιστεί με όρους καθολικότητας και μόνιμης παροχής για όλους τους μαθητές. Άλλωστε, η ίδια η Κυβέρνησή σας επεκτείνει συνεχώς τη διάρκεια του σχολικού προγράμματος με το ολοήμερο πρόγραμμα. Τόσες ώρες, δηλαδή, θα μένουν τα παιδιά στο σχολείο, θα πηγαίνουν από τις 7.00΄ και θα φεύγουν στις 17.00΄, στις 18.00΄ και δεν θα έχουν όλα αυτά τα παιδιά ένα σχολικό γεύμα; Συνηγορεί, λοιπόν, και αυτό για την επέκταση των σχολικών γευμάτων.

Βεβαίως, πέρα από αυτά που είπαμε για την αξία της διατροφικής αγωγής ως στοιχείο ανάπτυξης και της προσωπικότητας του ανθρώπου -και πόση άραγε σχέση έχει αυτό και με την υγεία και με την κοινωνικοποίηση του ανθρώπου-, εμείς θεωρούμε ότι όλο αυτό, επειδή πρόκειται για ένα πάρα πολύ σοβαρό καθήκον και για μια εξαιρετικά σοβαρή λειτουργία, θα πρέπει να αναληφθεί με υποχρέωση του κράτους αποκλειστικά. Να αναπτυχθούν, λοιπόν, οι κατάλληλες κτηριακές υποδομές -αίθουσες σίτισης κ.λπ.- σταδιακά. Δεν λέμε εμείς ότι θα πατήσουμε ένα κουμπί και θα το κάνουμε. Όμως, κάποτε να ξεκινήσει για όλους.

Γιατί, ξέρετε, επειδή μιλήσατε για διαγωνισμούς, αυτή η πολιτική επιλογή εκχώρησης τέτοιου είδους κοινωνικών προγραμμάτων σε ιδιωτικά συμφέροντα -τα ιδιωτικά συμφέροντα μπαίνουν σε αυτά τα προγράμματα όχι από καμμία διάθεση προσφοράς, αλλά για να αποκομίσουν κάποιο κέρδος, το κέρδος μάλλον-, έχει επίπτωση πολλές φορές και στην ποιότητα των προσφερόμενων γευμάτων. Αυτό μας το έχουν καταγγείλει και το έχουμε διαπιστώσει και εμείς οι ίδιοι δηλαδή. Μας το έχουν πει και πάρα πολλοί γονείς.

Για λόγους, λοιπόν, κοινωνικούς, παιδαγωγικούς αλλά και ανθρωπιστικούς θα πρέπει το κράτος να το αναλάβει.

Όμως, ξέρω τι θα πείτε στη δευτερολογία σας. Μαντεύω, δηλαδή. Το υπονοήσατε ήδη στην πρωτολογία σας. Το γράφετε άλλωστε και στη φετινή εγκύκλιο, με την οποία ξεκίνησε το πρόγραμμα. Λέτε ότι η οικονομική επιβάρυνση αυτού του προγράμματος -και το λέτε και με καμάρι, προφανώς- είναι εντός των ορίων που τίθενται στο τρέχον μεσοπρόθεσμο πλαίσιο δημοσιονομικής στρατηγικής και αφορά αποκλειστικά και μόνο την επιχορήγηση του ΟΠΕΚΑ. Ξέρετε «εντός των ορίων» είναι η κρίσιμη φράση. Το κρίσιμο, κυρία Ζαχαράκη, είναι κάθε πολιτική δύναμη που θέτει αυτά τα όρια. Για εσάς τα όρια τίθενται στις περιβόητες δημοσιονομικές αντοχές του κράτους, που συνήθως, συνηθέστατα είναι πάρα πολύ μικρές, όταν πρόκειται για τις ανάγκες του λαού και απεριόριστες όταν πρόκειται για τις ανάγκες του κεφαλαίου.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε.

**ΙΩΑΝΝΗΣ ΔΕΛΗΣ:** Για εμάς -και αυτή είναι η μεγάλη μας διαφορά- τα όρια τίθενται πάντα εκεί όπου καλύπτονται οι σημερινές, οι σύγχρονες κοινωνικές ανάγκες του λαού.

Το αίτημα, λοιπόν, παραμένει λαϊκό αίτημα και διεκδίκηση για δωρεάν γεύμα και δεκατιανό σε όλα τα παιδιά, σε όλους τους μαθητές και τις μαθήτριες της χώρας.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δελή.

Η κυρία Υπουργός έχει τον λόγο.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Επειδή μου αμφισβητήσατε την αύξηση των αριθμών να θυμίσω -και φαντάζομαι ότι η κ. Φωτίου που ήταν στο Υπουργείο μπορεί να σας το πιστοποιήσει- τη σημασία αυτού του προγράμματος ότι από τις χίλιες πενήντα οκτώ μονάδες -φαντάζομαι να συμφωνούμε όλοι- έχουμε φτάσει στις χίλιες εξακόσιες είκοσι εννιά.

**ΙΩΑΝΝΗΣ ΔΕΛΗΣ:** Είναι καλό.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Είναι σημαντικό!

Όπως επίσης, εξίσου σημαντικό είναι ότι μετά από τις πολύ σημαντικές επισημάνσεις της επιστημονικής επιτροπής για το θέμα το διατροφολογικό, έχουν ληφθεί υπ’ όψιν στον νέο διαγωνισμό που έγινε στον ΟΠΕΚΑ κάποια πράγματα και η κ. Φωτίου ξέρει πολύ καλά πόση δυσκολία υπήρχε στους διαγωνισμούς που πέφτανε, με αποτέλεσμα να φτάνουν τα γεύματα πάρα πολύ αργά στα σχολεία. Είναι μια πραγματικότητα. Ευτυχώς τώρα θα ξεκινήσουν τον Οκτώβριο. Είναι πολύ σημαντικό ότι θα ξεκινήσουν Οκτώβριο. Πρέπει συνεχώς να βάζουμε στόχους όσο μπορούμε, εγώ δεν έρχομαι εδώ να λέω πράγματα που δεν μπορώ να κάνω, εγώ λέω αυτά τα οποία μπορώ να κάνω, να εξαντλώ τα περιθώρια- δημοσιονομικά για να καλύπτονται περισσότερες ανάγκες σε περισσότερα σχολεία.

Γιατί έχει γίνει αυτή η προτεραιοποίηση στις σχολικές μονάδες που πολύ εσκεμμένα το ανέφερα πριν, για να καταλάβει ο κόσμος ότι τα σχολεία επιλέγονται από το Υπουργείο Παιδείας, ποιες είναι αυτές οι σχολικές μονάδες και ποια είναι τα κριτήρια επιλογής. Στη δική σας κιόλας εκλογική περιφέρεια το πρόγραμμα θα εφαρμοστεί φέτος σε εκατόν τριάντα δύο σχολικές μονάδες και έξι ειδικά σχολεία. Μακάρι να έχουμε συνεχώς το περιθώριο, όπως ήδη έχουμε προϋπολογίσει 5 εκατομμύρια παραπάνω αντί για 102 εκατομμύρια -στα 107 εκατομμύρια για το 2024-2025- να μπορούμε συνεχώς να καλύπτουμε περισσότερα σχολεία. Πρέπει, όμως, νομίζω και αυτό θα είναι μια κατάκτηση, αν θέλετε, και εδώ έτσι για τη Βουλή, να μπορούμε να παραδεχόμαστε ότι έχει καταγραφεί μια σημαντική πρόοδος.

Τώρα, για το αν υπάρχει κάποιος σκοπός στο ότι οι διαγωνισμοί γίνονται με ιδιωτικές εταιρίες, θα σας έλεγα ότι για να μιλάμε για την υλοποίηση του προγράμματος μπορείτε να το ζητήσετε διαχρονικά από το Υπουργείο. Νομίζω ότι αυτός είναι ο τρόπος για να μπορεί να γίνει, έτσι ώστε να φτάνει, εν τέλει, το γεύμα ζεστό στο κάθε παιδί.

Επιτρέψτε μου, όμως, μια συζήτηση που ίσως πρέπει να κάνουμε και σε μια αρμόδια επιτροπή. Το πώς αξιολογείται το πρόγραμμα, έτσι όπως διενεργείται όλα αυτά τα χρόνια, αν τελικά αυτό το φαγητό το οποίο δίνουμε στο παιδί, καλύπτει και την ανάγκη εκείνη τη στιγμή για να τρέφεται πολύ σωστά, αλλά τελικά και πώς χρησιμοποιείται από κάποια σχολεία που μπορεί να μη γίνεται η καλύτερη χρήση.

Εγώ θα ήθελα να την κάνουμε με ειλικρίνεια αυτή την κουβέντα για τα σχολικά γεύματα, έτσι ώστε να κάνουμε την καλύτερη χρήση σε όλα αυτά τα εκατομμύρια τα οποία δίνονται, επειδή δίνονται σε ανθρώπους και καλύπτονται πραγματικές ανάγκες της ελληνικής οικογένειας. Αυτό δεν το λέω, με διάθεση, αν θέλετε, έτσι αντεγκλήσεων και ανταλλαγής επιχειρημάτων, αλλά μόνο για το όφελος του κάθε παιδιού το οποίο λαμβάνει το σχολικό γεύμα.

Να μην ξεχάσω να ειπωθεί και κάτι για το θέμα των ελέγχων. Θέλω να σας πω λίγο κάποια στοιχεία από τον ΟΠΕΚΑ, για να το έχετε για την πληρότητα της απάντησης.

Δειγματοληπτικοί έλεγχοι σε επτά αναδόχους σε έξι διαφορετικές πόλεις, οκτώ έλεγχοι στην Αθήνα και από ένας έλεγχος στη Θεσσαλονίκη, Πάτρα, Λαμία, Ρόδο και Τρίπολη. Μιλάμε πάντα στον ανάδοχο. Όπως, επίσης, για τη διασφάλιση της τήρησης των γενικών απαιτήσεων υγιεινής και ασφάλειας των τροφίμων, τακτικοί έλεγχοι στις εγκαταστάσεις των μονάδων παραγωγής από τις διευθύνσεις δημόσιας υγείας και κοινωνικής μέριμνας από την κατά τόπου περιφέρεια και τον ΕΦΕΤ. Αυτά για την πληρότητα της απάντησης.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υπουργό.

Προχωρούμε τώρα στη συζήτηση της τρίτης με αριθμό 124/12-9-2023 επίκαιρης ερώτησης πρώτου κύκλου του ΣΤ΄ Αντιπροέδρου της Βουλής και Βουλευτή Λάρισας της Κοινοβουλευτικής Ομάδας του Κομμουνιστικού Κόμματος Ελλάδας κ. Γεώργιου Λαμπρούλη προς τον Υπουργό Υγείας, με θέμα: «Να παρθούν τώρα μέτρα για την υγεία και την περίθαλψη του λαού της Θεσσαλίας».

Ο συνάδελφος κ. Λαμπρούλης έχει τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Οι τεράστιες καταστροφές που σημειώθηκαν μετά τις πλημμύρες στη Θεσσαλία, έχουν μετατρέψει ένα αρκετά μεγάλο τμήμα της περιοχής -και το λέμε μετά λόγου γνώσεως- σε υγειονομική βόμβα. Χιλιάδες είναι τα νεκρά ζώα. Λιμνάζοντα νερά σε τεράστιες ποσότητες που καλύπτουν τεράστιες περιοχές ακόμα και σήμερα που μιλάμε. Έχουμε καταστροφές υποδομών, αντίστοιχα σε δομές ύδρευσης και φυσικά όλο και αυξάνεται ο αριθμός των κουνουπιών, των σκνιπών και πάει λέγοντας.

Παράλληλα, έντονη είναι η μυρωδιά αποσύνθεσης από τα ζώα που πνίγηκαν και παρασύρθηκαν από τα νερά. Ταυτόχρονα με αυτά, έχουμε τόνους λάσπης, μπάζα, βοθρολύματα δίπλα από σπίτια, καταστήματα, χωράφια, δημιουργώντας εστίες μόλυνσης. Και φυσικά το ζήτημα που προκύπτει σε μια σειρά από περιοχές λόγω της καταστροφής των υποδομών είναι η δυνατότητα πρόσβασης ή η αδυναμία ή οι δυσκολίες που υπάρχουν στην πρόσβαση για υπηρεσίες υγείας του πληθυσμού.

Συνεπώς προτείναμε και καταθέσαμε αυτές τις προτάσεις, αλλά και άλλες βέβαια, στο Συντονιστικό εδώ και δυο εβδομάδες στη Λάρισα. Με την ερώτηση λοιπόν, κύριε Πρόεδρε, θέτουμε δέκα ζητήματα, αλλά υπάρχουν φυσικά και άλλα και λέμε ότι στις περιοχές που επλήγησαν -διότι έχουν καταστραφεί και δομές υγείας, για παράδειγμα το Κέντρο Υγείας Παλαμά που είναι κατεστραμμένο ή που, τέλος πάντων, δεν είναι λειτουργικό- όπως και σε αντίστοιχες άλλες περιοχές όπου υπάρχουν αντίστοιχα προγράμματα, να δημιουργηθούν δομές στρατιωτικού τύπου -ή όπως θέλετε, πείτε τες- σε ανοικτούς χώρους για την αντιμετώπιση προβλημάτων υγείας, για την παροχή πρώτων βοηθειών κ.λπ.. Η ιατροφαρμακευματική περίθαλψη όλων των πασχόντων να είναι δωρεάν, να διοριστεί προσωπικό και υγειονομικοί γιατροί όλων των ειδικοτήτων. Επίσης, να υπάρξει ενίσχυση με προσλήψεις στο ΕΚΑΒ στις κινητές μονάδες, αλλά και για τα ασθενοφόρα του ΕΚΑΒ. Να εξασφαλιστούν ομάδες ταχείας συγκροτημένης παρέμβασης, κυρίως από ψυχολόγους και κοινωνικούς λειτουργούς για την παροχή άμεσης συμβουλευτικής υποστήριξης. Να καταγραφούν, φυσικά, οι ζημιές και να γίνουν οι αποκαταστάσεις εκεί που χρειάζεται στις δομές της δημόσιας υγείας -αυτό φυσικά αποτελεί ένα έκτακτο κονδύλι από το Υπουργείο Υγείας- να υπάρξει κάλυψη και επάρκεια σε φάρμακα, υγειονομικό υλικό και βέβαια, μέτρα τα οποία θα τείνουν στην ελαχιστοποίηση των όποιων προβλημάτων μπορεί να προκύψουν για τη δημόσια υγεία, όπως αποστραγγιστικά που θα πρέπει να δρομολογηθούν άμεσα στις συγκεκριμένες περιοχές που προανέφερα που έχουν κατακλειστεί και που υπάρχουν τεράστιες ποσότητες νερού. Και, φυσικά, να γίνει αξιοποίηση υποδομών, νοσοκομείων, στρατού, ξενοδοχείων για τις ανάγκες αφ’ ενός μεν, του επισιτισμού και αφ’ ετέρου, της υγιεινής των κατοίκων.

Ένα βασικό ζήτημα είναι με ευθύνη του κράτους να παρακολουθούνται οι περιβαλλοντικές παράμετροι, να υπάρχει επιδημιολογική επιτήρηση και παρακολούθηση των επιπτώσεων των μεταδοτικών νοσημάτων στη δημόσια υγεία.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λαμπρούλη.

Ο κύριος Υπουργός έχει τον λόγο για τρία λεπτά, για να πρωτολογήσει.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Ευχαριστώ, κύριε Πρόεδρε.

Χειμαρρώδης η ερώτηση η οποία θέτει και πάρα πολλά ζητήματα. Θα προσπαθήσω και στην πρωτολογία και στη δευτερολογία να θίξω, τουλάχιστον, τα περισσότερα εξ αυτών.

Κοιτάξτε, όσον αφορά τις υγειονομικές υποδοχές από την πρώτη στιγμή που υπήρξε ενημέρωση για το φαινόμενο από την Εθνική Μετεωρολογία, υπήρξε μια προετοιμασία των νοσοκομειακών μονάδων της περιοχής και όσον αφορά τις υποδομές, δηλαδή την ετοιμότητα των ηλεκτροπαραγωγών ζευγών, αλλά και όσον αφορά τα εφόδια, καύσιμα, ενέργεια, υγειονομικό υλικό και φάρμακα και όπως είδατε, δεν υπήρξαν ελλείψεις καθ’ όλη τη διάρκεια του φαινομένου.

Τα νοσοκομεία δεν κινδύνευσαν, αν εξαιρέσει κανείς ότι το Γενικό Νοσοκομείο Λαρίσης κάποια στιγμή χρειάστηκε ενίσχυση με σάκους άμμου για την περίπτωση υπερχειλίσεως του ποταμού, κάτι το οποίο -ευτυχώς!- στο τέλος δεν συνέβη. Προβλήματα δεν παρουσιάζει κανένα, πλην της αδυναμίας για ανθρώπινη χρήση χρησιμοποιήσεως του ύδατος στο Νοσοκομείο Βόλου, το οποίο εξυπηρετείται από υδροφόρες και μάλιστα, έχει εγκατασταθεί κεντρική μονάδα αποχλωριώσεως.

Τώρα, όσον αφορά τα κέντρα υγείας, πραγματικά ετέθη εκτός λειτουργίας το Κέντρο Υγείας Αργαλαστής και το Κέντρο Υγείας Ζαγορίου, τα οποία αποκαταστάθηκαν εντός των πρώτων ημερών, μετά την πάροδο της οξείας φάσεως του φαινομένου. Αυτή τη στιγμή δεν λειτουργούν τα Κέντρα Υγείας Παλαμά και Γιάννουλης.

Το Κέντρο Υγείας Παλαμά έχει αντικατασταθεί από δύο κινητές μονάδες της 5ης ΥΠΕ, οι οποίες σταθμεύουν έξω από το κλειστό γυμναστήριο του Παλαμά. Τις επισκέφθηκα και λειτουργούν τουλάχιστον κατά τη διάρκεια του πρωινού και των πρώτων απογευματινών ωρών.

Όσον αφορά την αποκατάσταση των δύο κέντρων υγείας, αυτή τη στιγμή βρίσκονται στο στάδιο του καθαρισμού και της απολυμάνσεως. Θα υπάρχουν έλεγχοι από τεχνικά κλιμάκια και του Υπουργείου Υποδομών και δικά μας, του Υπουργείου Υγείας, για να δούμε κατά πόσο και πότε θα μπορέσουν να επανέλθουν σε πλήρη λειτουργία. Αυτά ήθελα να πω όσον αφορά τις υποδομές.

Εξ όσων γνωρίζουμε, δεν υπάρχει πρόβλημα αυτή τη στιγμή στην προμήθεια φαρμάκων και υγειονομικού υλικού και ξέρετε ότι ο Υπουργός έχει ήδη εξαγγείλει ότι θα υπάρξει πλήρης άρση της ίδιας συμμετοχής σε όλες τις κατηγορίες ασθενειών μέχρι την πάροδο των συνεπειών του φαινομένου, το οποίο πιστεύω θα έλθει εντός των επόμενων ημερών στη Βουλή.

Όσον αφορά την επιδημιολογική επιτήρηση, σας λέγω επί τροχάδην -και θα αναφερθώ διεξοδικώς στη δευτερομιλία μου- ότι υπάρχει πλήρης επιδημιολογική επιτήρηση από το Περιφερειακό Εργαστήριο Δημόσιας Υγείας, που κατ’ ουσίαν είναι το Εργαστήριο Υγιεινής και Επιδημιολογίας του Πανεπιστημίου της Θεσσαλίας.

Όσον αφορά την παρακολούθηση λυμάτων και υδάτων, με δίκτυο τακτικής λήψεως δειγμάτων υπάρχει επιδημιολογική παρατήρηση, όπως υπάρχει και πλήρης επιδημιολογική παρατήρηση, όπως γνωρίζετε και από τις καθημερινές δηλώσεις της Υπουργού, και νοσημάτων του ανωτέρου αναπνευστικού και των γαστρεντερικών φαινομένων όσο και λοιπών λοιμωδών νοσημάτων, είτε βακτηριακών είτε ιογενών.

Στα υπόλοιπα θα αναφερθώ στη δευτερολογία μου, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Υφυπουργό.

Παρακαλώ πολύ, κύριε συνάδελφε, έχετε τον λόγο για τρία λεπτά για τη δευτερολογία σας.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Άκουσα με προσοχή. Αυτό που λέμε και ως σύνθημα «ο λαός σώζει τον λαό» ίσχυσε για το συγκεκριμένο ζήτημα των δομών υγείας στον Παλαμά. Με πρωτοβουλία της Ομοσπονδίας Νοσοκομειακών Γιατρών της Τοπικής Ένωσης Νοσοκομειακών Γιατρών και του λοιπού υγειονομικού, βέβαια, προσωπικού και με τη συμβολή και από άλλες ενώσεις ιατρών ανά την Ελλάδα συγκεντρώθηκε υγειονομικό υλικό, αλλά και υγειονομικοί προσφέρθηκαν εθελοντικά να στήσουν μια πρόχειρη δομή -Ιατρείο Αλληλεγγύης το ονόμασαν- προκειμένου να συνεισφέρουν τις πρώτες βοήθειες τις πρώτες ώρες, τις πρώτες ημέρες, ώσπου αυτό το κράτος να οργανωθεί, να συντονιστεί και προφανώς να κάνει κάποια από αυτά που είπατε, γιατί η κατάσταση παραμένει τραγική.

Τα προβλήματα της περίθαλψης του λαού της Θεσσαλίας σε ό,τι αφορά την πρόληψη, τη θεραπεία και την αποκατάσταση, είναι γνωστό ότι υπήρχαν και πριν από τις πλημμύρες, κύριε Υπουργέ, και τα ξέρετε και εσείς. Τώρα με αυτή την κατάσταση που έχει δημιουργηθεί φυσικά τα προβλήματα θα πολλαπλασιαστούν και πολλαπλασιάζονται λόγω των συνθηκών ακριβώς που έχουν δημιουργηθεί.

Η αιτία των προβλημάτων δεν είναι αυτές καθαυτές οι ανάγκες του λαού είτε είναι τακτικές είτε έκτακτες, όπως στην παρούσα φάση, αλλά η ανεπαρκέστατη ανάπτυξη των δημόσιων μονάδων υγείας με τις τεράστιες ελλείψεις σε προσωπικό, υποδομές και τεχνικά μέσα, που θα επέτρεπαν να ανταποκρίνονται ως όφειλαν σε όλες τις συνθήκες.

Μιλήσατε για τον Παλαμά και τις κινητές μονάδες. Οι κινητές μονάδες χρειάζονται όπου υπάρχει πρόβλημα, όπου υπάρχουν προβλήματα πρόσβασης των κατοίκων σε όλη της Θεσσαλία, και στη Μαγνησία και στην Καρδίτσα και σε περιοχές νότια του Νομού Λάρισας, στη Φαρκαδόνα, στα Τρίκαλα, στη Λάρισα, στα Φάρσαλα εννοώ, σε χωριά εκεί όπου αντικειμενικά λόγω της κατάστασης που δημιουργήθηκε, η ανάγκη για παρεμβάσεις σε ό,τι αφορά όχι μόνο τη δημόσια υγεία -το σύνολο- αλλά και για έκτακτα προβλήματα, αλλά και στην περίθαλψη πασχόντων, είναι επιβεβλημένη.

Επίσης, το πρόγραμμα «Βοήθεια στο Σπίτι» θα πρέπει να είναι στελεχωμένο, κατά τη γνώμη μας, όπως και η κατ’ οίκον νοσηλεία, με μόνιμο προσωπικό, επιπλέον προσωπικό. Και, όπως βάζουμε και στα αρχικά ερωτήματα της επίκαιρης, θέλουμε δωρεάν φαρμακευτική κάλυψη για όλους τους πάσχοντες και όχι αυτή, κατά τη γνώμη μας, -επιτρέψτε μου τη λέξη- απαράδεκτη τροπολογία που φέρατε την Παρασκευή με το νομοσχέδιο το αντεργατικό, το έκτρωμα αυτό, όπου στην ουσία απαλλάσσεται από την πληρωμή της συμμετοχής των φαρμάκων ένα πολύ μικρό ποσοστό από τους πληγέντες. Επικαλείστε, βέβαια, και στη σχετική τροπολογία, έναν κανονισμό του ΕΟΠΥΥ, ο οποίος κανονισμός είναι αυτός ο οποίος επιβάλλει μια σειρά από περικοπές και καταργήσεις παροχών σε φάρμακα, θεραπείες και πάει λέγοντας και πολύ δε περισσότερο όταν γνωρίζετε και όλοι γνωρίζουμε ότι ένας τεράστιος αριθμός φαρμάκων είναι μη συνταγογραφούμενα, δηλαδή χρειάζεται να τα πληρώνει ο άλλος από την τσέπη του. Σκεφτείτε, λοιπόν, και σε αυτές τις συνθήκες τι βιώνει ο κόσμος.

Παράλληλα, οι οικογένειες είναι αποκλεισμένες. Είτε είναι αποκλεισμένες είτε όχι, έχουν να αντιμετωπίσουν σοβαρά προβλήματα ακόμη και σε στοιχειώδεις ανάγκες επιβίωσης, όπως νερό, υγιεινή διατροφή, ανάγκες των παιδιών. Και η δυνατότητά τους φυσικά να ανταποκριθούν με δική τους ευθύνη και στις ανάγκες επιπλέον της περίθαλψης προσθέτει ένα ασήκωτο βάρος και πολύ περισσότερο όταν μιλάμε και για ηλικιωμένους, άτομα με αναπηρίες, τους ανθρώπους που διαβιούν μόνοι, τους ανήμπορους να μετακινηθούν.

Συνεπώς, κύριε Υπουργέ, οι υπηρεσίες των δημόσιων μονάδων υγείας πρέπει να πάνε στον λαό και όχι το αντίθετο και, βέβαια, πολλά χρόνια τώρα οι κυβερνήσεις άφησαν τις δομές υποστελεχωμένες στο όνομα του δημοσιονομικού κόστους. Αυτό μην το ξεχνάμε.

Επίσης, προκηρύξτε άμεσα το σύνολο των κενών οργανικών θέσεων των δημόσιων δομών υγείας της Θεσσαλίας. Από τις ελάχιστες θέσεις που προκηρύξατε δεκαπλάσιο ήταν το ενδιαφέρον με βάση τις αιτήσεις που κατατέθηκαν. Διορίστε τους όλους με έκτακτες διαδικασίες, με έναν έλεγχο τυπικών προσόντων και έτσι όλοι οι γιατροί και οι λοιποί υγειονομικοί που έθεσαν υποψηφιότητα να προσληφθούν, προκειμένου να συνδράμουν, να βοηθήσουν, αλλά και να στελεχώσουν τις ήδη υποστελεχωμένες μονάδες υγείας.

Επίσης, επανέρχομαι στην εξασφάλιση των μονάδων ψυχοκοινωνικής υποστήριξης. Θα πρέπει, κατά τη γνώμη μας, να είναι συγκροτημένες κυρίως από ψυχολόγους, κοινωνικούς λειτουργούς για την παροχή και συμβουλευτικής αλλά και ψυχολογικής υποστήριξης σε ατομικό, ομαδικό και σε κοινοτικό επίπεδο.

(Στο σημείο αυτό κτυπάει το κουδούνι λήξεως του χρόνου ομιλίας του ΣΤ΄ Αντιπροέδρου της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε συνάδελφε, ολοκληρώστε.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κλείνω.

Φυσικά πρέπει να προστατευθούν κατά προτεραιότητα τα δημόσια νοσοκομεία και τα κέντρα υγείας και πέρα από τις ζημιές που έχουν υποστεί πρέπει άμεσα να αποκατασταθούν, για να μπορέσουν να λειτουργήσουν και να εξασφαλιστεί όλο το απαραίτητο υλικό, γιατί υπάρχουν τεράστιες ελλείψεις, κύριε Υπουργέ. Η εικόνα δεν είναι τόσο ρόδινη.

Επίσης, θα πρέπει και με το νερό να δούμε τι θα γίνει και έχουμε κάνει σχετική ερώτηση, διότι άγγιξαν τα όρια της επικινδυνότητας, κύριε Υπουργέ, οι ανακοινώσεις της κ. Αγαπηδάκη το προηγούμενο διάστημα για τη χρήση των νερών αλλά και τους ελέγχους των νερών. Αυτό, όμως, είναι αντικείμενο άλλης ερώτησης που έχουμε καταθέσει. Θα τη συζητήσουμε προφανώς με την αρμόδια Υπουργό.

Κλείνω λέγοντας τι αποδεικνύεται και στον τομέα της υγείας. Αποδεικνύεται ότι, όπως ήταν επιλεκτική η ανικανότητα και ο λαός της Θεσσαλίας την πλήρωσε και με τη ζωή του -δεκαοχτώ νεκρούς έχουμε- και με τις τεράστιες καταστροφές και με το ότι ξεσπιτώθηκε, έχασε περιουσίες και δεν ξέρει πώς θα ξεκινήσει ξανά τη ζωή του, την ίδια επιλεκτική ανικανότητα επιδείκνυε, επιδεικνύει και συνεχίζει να επιδεικνύει το κράτος στο ζήτημα της προστασίας της ζωής και της υγείας του λαού. Είναι εμφανές, το λένε και οι ίδιοι, το βλέπουν καθημερινά.

Αυτό που απαιτείται, κατά τη γνώμη μας, είναι να δίνουν τον αγώνα μαζί ο λαός της Θεσσαλίας παράλληλα με όλα τα άλλα προβλήματα που έχει, να οργανώσει την πάλη του και για τα ζητήματα της δημόσιας υγείας αλλά και για την αξιοπρεπή περίθαλψη που δικαιούται και έχει ανάγκη.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λαμπρούλη.

Κύριε Υφυπουργέ, έχετε τον λόγο για τη δευτερολογία σας.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Κύριε συνάδελφε, είστε ντόπιος, είστε από την περιοχή και σίγουρα ξέρετε -και το είπατε κιόλας- ότι καθημερινώς συνεδριάζει το συντονιστικό στην Περιφέρεια Θεσσαλίας, στο οποίο παραβρίσκονται σχεδόν καθημερινώς, επίσης, μέλη της Κυβερνήσεως. Η κ. Αγαπηδάκη είναι ακόμη εκεί και για αυτό και σήμερα δεν απαντάει η ίδια προσωπικώς στην ερώτησή σας. Και όλοι πήγαμε για μεγάλα χρονικά διαστήματα, ο καθένας ανάλογα με τις αρμοδιότητές του.

Πραγματικά υπάρχει μεγάλη καταστροφή και πραγματικά θα έλεγα ότι αυτά τα οποία θα πρέπει να γίνουν είναι τεράστια και απαιτούν σημαντικές δαπάνες και σε υλικό και σε χρήματα και σε προσωπικό.

Όμως, ξέρετε βεβαίως, επειδή σίγουρα μαθαίνετε τι γίνεται στο συντονιστικό, οι προσπάθειες ξεκίνησαν από τώρα και για την αποστράγγιση και για τη μεταφορά των ογκωδών φερτών και για τη μεταφορά της ιλύος, της λάσπης, και για τις απολυμάνσεις, οι οποίες μαζί με τους ψεκασμούς έχουν ήδη ξεκινήσει.

Η συμμετοχή του Στρατού είναι σημαντική. Και εσείς μετακινείστε στην περιοχή και εγώ τις προάλλες, όταν πήγα από τη Θεσσαλονίκη, έκανα τρεις ώρες να φτάσω στα Τρίκαλα, επειδή μπροστά μου έβλεπα ατελείωτες σειρές από Στάγιερ που μετέφεραν υλικά, τρόφιμα και νερό.

Γίνεται μεγάλη προσπάθεια. Τουλάχιστον εγώ έχω τη δυνατότητα να αναπτύξω τι γίνεται από πλευράς του Υπουργείου Υγείας, όπως σίγουρα οι άλλοι συνάδελφοι σας λένε από δικής τους πλευράς τι γίνεται, γιατί κάθε πλευρά εξαντλεί αυτή τη στιγμή κάθε δυνατότητα που έχει το κράτος να παράσχει βοήθεια.

Υπάρχουν συγκεκριμένες οδηγίες οι οποίες μεταφέρονται στον κόσμο και εγγράφως μέσω των αστυνομικών οργάνων, μέσω των πυροσβεστικών οργάνων, μέσω των κινητών μονάδων του ΕΟΠΥΥ, για το πώς θα διαχειριστούν την επιστροφή τους στα σπίτια, δηλαδή κανόνες προσωπικής υγιεινής, κανόνες οικιακής υγιεινής, διαχειρίσεως των τροφίμων.

Έχουμε στείλει στην περιοχή και διανέμονται αυτή τη στιγμή και από τις κοινωνικές υπηρεσίες των δήμων, αλλά και τις μονάδες του ΕΟΔΥ, είκοσι πέντε χιλιάδες γαλότσες και στολές προσωπικής προστασίας. Υπάρχουν κλιμάκια του ΕΟΔΥ τα οποία ξεκίνησαν ήδη τους εμβολιασμούς. Το ΕΚΑΒ είναι εκεί ενισχυμένο. Ο Πρόεδρος είναι συνεχώς εκεί. Υπάρχουν καινούργιες μονάδες του ΕΚΑΒ που έχουν σταλεί στην περιοχή, ακριβώς επειδή θα πρέπει να υπάρχει αυξημένη δυνατότητα μεταφοράς περιστατικών που ενδεχομένως θα προκύψουν. Και προφανώς αν χρειαστεί να πάρουμε περισσότερο προσωπικό στα νοσοκομεία, έχουμε τους καταλόγους των επικουρικών ιατρών και νοσηλευτών, που θα μπορέσουν να συνδράμουν.

Με χαρά άκουσα ότι στις προκηρύξεις που έχουν γίνει -και μάλιστα δυστυχώς θα πω ότι δεν έχουμε αυτή την εμπειρία από τη λοιπή Ελλάδα- της Θεσσαλίας υπάρχουν πολλοί συνάδελφοι οι οποίοι είναι πρόθυμοι. Αυτό είναι ευχάριστο, διότι θα υπάρξουν, όπως έχετε ακούσει επανειλημμένως από τον Πρωθυπουργό σε αυτή την Αίθουσα, προσλήψεις χιλίων πεντακοσίων σε άμεσο χρόνο γιατρών -προκηρύξεις, δηλαδή- που ελπίζω και εγώ μαζί με εσάς να υπάρξει ανταπόκριση από τους συναδέλφους.

Κλείνοντας, κύριε συνάδελφε, θέλω να πω το εξής. Η καταστροφή είναι τεραστία. Κανένα κράτος στην Ευρώπη -όχι στον κόσμο- που είναι στην τελειότερη πυραμίδα, αν θέλετε, της κρατικής ετοιμότητας, ακόμη και η ίδια η Γερμανία στις πλημμύρες του Ρήνου και του Έλμπε, δεν μπορεί να ανταποκριθεί. Να ξέρετε μόνο ότι εμείς προσπαθούμε -και νομίζω το καταφέρνουμε- να εξαντλήσουμε τις δυνατότητες του ελληνικού κράτους για να προστατέψουμε τον λαό.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Ακολουθεί η έβδομη με αριθμό 131/14-9-2023 επίκαιρη ερώτηση δεύτερου κύκλου της Βουλευτού Α΄ Θεσσαλονίκης της Κ.Ο. του ΣΥΡΙΖΑ - Προοδευτική Συμμαχία κ. Ουρανίας (Ράνιας) Θρασκιά προς τον Υπουργό Υγείας, με θέμα: «Εξαιρετικά αναγκαία η στήριξη της ψυχικής υγείας των πληγέντων από τις καταστροφικές πυρκαγιές και πλημμύρες».

Κυρία συνάδελφε, έχετε τον λόγο.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Ευχαριστώ πολύ, κύριε Πρόεδρε.

Κύριε Υπουργέ, το τελευταίο χρονικό διάστημα η χώρα μας βίωσε και βιώνει μια πρωτοφανή καταστροφή από τις φονικές πλημμύρες αλλά και τις πυρκαγιές. Ο απολογισμός είναι τραγικός: Ανθρώπινες απώλειες, ανυπολόγιστες καταστροφές στο περιβάλλον και σε κρίσιμες υποδομές, περιουσίες που αποκτήθηκαν με κόπο και χάθηκαν και, τελικά, πρόβλημα επιβίωσης πολλών συμπολιτών μας.

Πέρα από την ταχύτατη αποκατάσταση των ζημιών και την άμεση επιστροφή των πληγέντων στην καθημερινότητα, είναι ιδιαίτερα κρίσιμη η συναισθηματική ανακούφισή τους και η ουσιαστική στήριξη της ψυχικής τους υγείας. Διότι οι φυσικές καταστροφές και οποιαδήποτε συνθήκη απειλεί τη ζωή, όπως την ξέρει ο άνθρωπος στην καθημερινότητά του, αφήνουν βαρύ αποτύπωμα στην ψυχική υγεία, με κύρια χαρακτηριστικά το αίσθημα της ανασφάλειας, της απειλής και την επιδείνωση του άγχους. Χαρακτηριστικά επικίνδυνα για μια σειρά από διαταραχές που σχετίζονται με την ψυχική υγεία αλλά και τη σωματική υγεία, όπως οι αγχώδεις μετατραυματικές διαταραχές, οι κρίσεις πανικού, ακόμα και η κατάθλιψη, αλλά και πολλά ακόμα ψυχοσωματικά συμπτώματα.

Σύμφωνα με μελέτη που έχει δημοσιευτεί στο «Journal of Clinical Psychiatry», τα άτομα που έχουν βιώσει φυσικές καταστροφές κινδυνεύουν μέσα στον πρώτο χρόνο από ψυχιατρική νοσηρότητα, σε ποσοστό της τάξης του 30%-40%. Καθίσταται, λοιπόν, σημαντική τόσο η βραχυπρόθεσμη όσο και η μακροπρόθεσμη υποστηρικτική παρέμβαση της πολιτείας. Με δεδομένο μάλιστα ότι, σε πολλές περιπτώσεις, τα συμπτώματα στη σωματική και ψυχική υγεία εμφανίζονται σε μεταγενέστερο χρόνο του καταστροφικού συμβάντος, θα πρέπει οι μηχανισμοί της πολιτείας να λειτουργήσουν άμεσα προστατευτικά για την ψυχική υγεία των πληγέντων και μετά την καταστροφή.

Χαρακτηριστικό είναι το παράδειγμα της πανδημίας του κορωνοϊού, που, όπως είναι πλέον ερευνητικά αποδεδειγμένο από έγκριτα διεθνή πανεπιστήμια, επηρέασε αρνητικά την ψυχική υγεία των ανθρώπων σε όλο τον κόσμο, αυξάνοντας τις αγχώδεις διαταραχές πάνω από 25% παγκοσμίως, με την Ευρωπαϊκή Ένωση να κάνει λόγο για μια «σιωπηρή πανδημία» ψυχικών διαταραχών στη μετα-COVID εποχή.

Θέλω να σας ρωτήσω, λοιπόν, κύριε Υπουργέ, σε ποιες άμεσες ενέργειες προτίθεστε να προβείτε, τόσο βραχυπρόθεσμα όσο και μακροπρόθεσμα, για την ουσιαστική στήριξη της εύθραυστης ψυχικής υγείας όσων έχουν πληγεί από τις καταστροφικές πυρκαγιές και πλημμύρες. Και στο πλαίσιο αυτό, ποια είναι τα χρονοδιαγράμματα των ενεργειών και πώς θα διασφαλιστεί η απρόσκοπτη άμεση και δωρεάν πρόσβαση των πληγέντων σε δημόσιες δομές ψυχικής υγείας; Ακόμη, έχετε λάβει κάποια ιδιαίτερη μέριμνα για τις πιο ευάλωτες ομάδες του πληθυσμού, που αφορούν ηλικιωμένους, παιδιά και άτομα με αναπηρία;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Θρασκιά.

Κύριε Υφυπουργέ, έχετε τον λόγο.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Κυρία συνάδελφε, από την πρώτη στιγμή της εμφανίσεως του φαινομένου υπό την εποπτεία βέβαια του Υπουργείου -και ξέρετε ότι υπάρχει αρμόδιο Υφυπουργείο για την ψυχική υγεία- και υπό τον γενικό συντονισμό του αρμόδιου -γιατί υπάρχει ειδικός ασχολούμενος με ζητήματα ψυχικής υγείας υποδιοικητής σε κάθε υγειονομική περιφέρεια- συντονίστηκαν κινητές μονάδες, δηλαδή ειδικά μεικτά κλιμάκια, αποτελούμενα από επαγγελματίες ψυχικής υγείας του δημόσιου τομέα, επαγγελματίες έμπειρους ψυχικής υγείας των αστικών μη κερδοσκοπικών εταιρειών που συνεργάζονται εδώ και δεκαετίες με το Υπουργείο Υγείας και λειτουργούν υπό την εποπτεία του και την αποκλειστική χρηματοδότησή του, όπως και με συμμετοχή των κοινωνικών υπηρεσιών του δήμου και ειδικών από το Εθνικό Κέντρο Κοινωνικής Αλληλεγγύης, τα οποία και παρείχαν αμέσως βοήθεια στα κέντρα υποδοχής των πλημμυροπαθών, κατά κύριο λόγο στα Τρίκαλα, στην Καρδίτσα, στο Φανάρι και στον Παλαμά.

Οι πρώτες βοήθειες φυσικά που παρασχέθηκαν -και το ξέρετε και εσείς προσωπικά εκ της επαγγελματικής σας δραστηριότητας- ήταν οι πρώτες βοήθειες ψυχικής υγείας που κατ’ ουσίαν δεν είναι τίποτε άλλο παρά ψυχολογική υποστήριξη, αύξηση δηλαδή της ψυχικής ανθεκτικότητας, αλλά και παροχή ειδών πρώτης ανάγκης, όπως ειδών προσωπικής υγιεινής, συγχρόνως βεβαίως με την προσπάθεια ανίχνευσης ανθρώπων που έχουν ήδη εγνωσμένα ψυχιατρικά νοσήματα και ως εκ τούτου, λόγω της ταραχής και της μη λήψης της αγωγής, μπορούν να απορρυθμιστούν, όπως και ηλικιωμένων ατόμων τα οποία μην έχοντας άλλη οικογενειακή σχέση ή υποστήριξη, απομακρυνόμενα της εστίας και πηγαίνοντας στους χώρους υποδοχής απορρυθμίζονται και αυτά και ως εκ τούτου χρήζουν μερικής ή ολικής φροντίδας.

Πραγματικά διαπιστώσαμε σαράντα περίπου τέτοια περιστατικά, τα οποία φιλοξενήθηκαν προσωρινά στα Γενικά Νοσοκομεία Καρδίτσας και Τρικάλων. Συγχρόνως, επειδή ακριβώς οι ανάγκες ήταν τεράστιες, όπως είπε και ο προλαλήσας συνάδελφος του Κομμουνιστικού Κόμματος, υπήρξαν συγκεντρώσεις με την πρωτοβουλία των τοπικών ιατρικών συλλόγων και στα Τρίκαλα, όπου παρευρέθην και προσωπικώς, και στην Καρδίτσα, όπου υγειονομικοί εθελοντές, γιατροί, αλλά και λειτουργοί της τοπικής αυτοδιοίκησης ενημερώθηκαν από τους δικούς μας επαγγελματίες για τις πρώτες βοήθειες και τον τρόπο προσέγγισης στην οξεία φάση των πλημμυροπαθών.

Στο background υπήρχε και δραστηριότητα της πανεπιστημιακής ψυχιατρικής κλινικής του τοπικού πανεπιστημίου, η οποία σε συνεχή εφημερία προσέφερε υπηρεσίες, αλλά συγχρόνως μαζί με το διδακτικό προσωπικό έγιναν και συνεδρίες διαδικτυακής ενημέρωσης των επαγγελματιών που δρούσαν στο πεδίο, όσον αφορά τα πρώιμα σημεία αναγνώσεως ενδεχόμενης ψυχοπαθολογίας.

Τα υπόλοιπα στη δευτερολογία μου, κυρία συνάδελφε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Υπουργό.

Τον λόγο έχει η κ. Θρασκιά για τη δευτερολογία της.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Κύριε Υπουργέ, όλα αυτά που γίνανε προφανώς είναι σημαντικά, αλλά δεν επαρκούν στο κατ’ ελάχιστον. Και δεν είναι μόνο η Θεσσαλία, που έχει δικαίως τα φώτα της δημοσιότητας πάνω της αυτό το διάστημα, είναι και οι άνθρωποι στον Έβρο, στη Ρόδο και σε άλλες περιοχές της χώρας που έχουν πληγεί από τις φυσικές καταστροφές. Δεν ξέρω εκεί τι συμβαίνει και είναι πάρα πολύ σημαντικό να δούμε την επόμενη μέρα.

Το ξέρετε πολύ καλά και από τη δική σας ιδιότητα, ότι ειδικά το τραύμα εμφανίζεται σε πολλές περιπτώσεις πολύ ή λίγο αργότερα μετά το καταστροφικό γεγονός που το έχει προκαλέσει, όπως και όλες οι διαταραχές ή οι ψυχικές νόσοι ενδεχομένως που θα αναδειχθούν από αυτό ή θα επικαθίσουν σε ήδη υπάρχοντα ψυχικά ή ψυχιατρικά προβλήματα.

Οπότε είναι πάρα πολύ σημαντικό να μας πείτε τι διάρκεια θα έχουν αυτά τα προγράμματα. Γιατί ναι μεν είναι αξιοθαύμαστο αυτό που συμβαίνει, κυρίως σε επίπεδο αλληλεγγύης και σε όλες τις δομές των τοπικών κοινωνιών που ενεπλάκησαν σε αυτή τη διαδικασία, αλλά το ξέρετε πολύ καλά ότι με ένα σεμινάριο διαδικτυακό δεν γίνεται αρκούντως εφικτό να προσφέρει κάποιος ουσιαστική βοήθεια.

Χρειάζονται εδώ ψυχολόγοι, ψυχοθεραπευτές, άνθρωποι με εμπειρία, για να μπορέσουν να αντιμετωπίσουν τόσο δύσκολες καταστάσεις. Γιατί μιλάμε για προβλήματα στην καθημερινότητα, μιλάμε για προβλήματα στον ύπνο, στη σίτιση, σε ολόκληρη την ποιότητα της ζωής. Δηλαδή, σκεφτείτε τους ανθρώπους που κάποια στιγμή -μακάρι να γίνει το συντομότερο δυνατό- μπορεί να έχουν στέγη και να φοβούνται να ζούνε σε αυτή τη στέγη, γιατί η ψυχική απειλή είναι τεράστια. Άρα, πέρα από αυτά που θα αποκατασταθούν -και ευχόμαστε από καρδιάς να αποκατασταθούν άμεσα-, θα υπάρχει και ένα τεράστιο ζήτημα ψυχικής υγείας και ποιότητας ζωής αυτών των ανθρώπων. Και, επαναλαμβάνω, όχι μόνο στη Θεσσαλία.

Επομένως είναι πολύ σημαντικό να μας πείτε τι διάρκεια θα έχουν αυτά τα προγράμματα και, κυρίως, ποιοι θα πραγματοποιούν αυτές τις δράσεις. Δεν μπορούμε πάντα να βασιζόμαστε στην αλληλεγγύη της κοινωνίας. Με συγκινεί και εμένα προσωπικά και μας συγκινεί όλους, αλλά χρειαζόμαστε ειδικούς, εξειδικευμένους, για να αντιμετωπίσουν τόσο σοβαρές καταστάσεις που αφορούν στην ψυχική υγεία και άρα στην ποιότητα ζωής των ανθρώπων. Γιατί ξέρουμε όλοι ότι η ψυχική υγεία επηρεάζει άμεσα και τη σωματική υγεία μας, ανάλογα με το πόσο ισχυρός είναι ένας οργανισμός ή πόσο ευάλωτος καθίσταται μετά από τόσο συγκλονιστικά γεγονότα ζωής. Το έχουμε δει και στο παρελθόν και δυστυχώς το αντιμετωπίζουμε και τώρα και θα έρθει και την επόμενη μέρα.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κυρία Θρασκιά.

Τον λόγο έχει ο κύριος Υφυπουργός.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Κύριε Πρόεδρε, κυρία συνάδελφε, ευχαριστώ που μου δίνετε τη δυνατότητα να διευκρινίσω ορισμένες έννοιες. Όλα αυτά τα οποία ανέφερα δεν είχαν σχέση με τον εθελοντισμό. Οι άνθρωποι οι οποίοι προσέφεραν αυτές τις υπηρεσίες είναι επαγγελματίες ψυχικής υγείας, οι οποίοι, όπως είπα και προηγουμένως, είτε προέρχονται από τον δημόσιο τομέα είτε προέρχονται από τις μονάδες ψυχοκοινωνικής αποκατάστασης της ομοσπονδίας «ΑΡΓΩ», που είναι αστικές μη κερδοσκοπικές εταιρείες, οι οποίες εδώ και δεκαετίες υλοποιούν προγράμματα του Υπουργείου Υγείας και χρηματοδοτούνται αποκλειστικώς -επαναλαμβάνω, αποκλειστικώς- από το ελληνικό δημόσιο. Αυτοί οι επαγγελματίες ψυχικής υγείας με δεκαετίες εμπειρίας προσέφεραν υπηρεσίες. Ορθώς αναφέρεται και διοικητικώς και επιστημονικώς ότι τα τραύματα αυτής της έκτασης και αυτού του βάθους και εντάσεως, πραγματικώς, έχουν διάρκεια πολλών μηνών και ενδεχομένως ετών.

Οι μονάδες οι οποίες έδρασαν στην οξεία φάση συνεχίζουν με πλέον οργανωμένο τρόπο, χρησιμοποιώντας μάλιστα επαγγελματίες ψυχικής υγείας επιτόπου δρώντες εδώ και πάρα πολλά χρόνια, δηλαδή από φορείς ψυχοκοινωνικής αποκατάστασης που βρίσκονται αυτή τη στιγμή εδώ και χρόνια στην περιοχή της Θεσσαλίας και δημιουργούν τέσσερις μονάδες, μία κινητή μονάδα ανά νομό, η οποία έχει ψυχιάτρους, κοινωνικούς λειτουργούς, ψυχολόγους και ειδικούς νοσηλευτές ψυχικής υγείας.

Αυτοί θα επιχειρούν από αρχάς του επόμενου μηνός, όπου θα μπούμε σε μια πιο προγραμματισμένη φάση παροχής συγκεκριμένων υπηρεσιών. Θα δρουν είτε πηγαίνοντας κατ’ ανάγκην σε συγκεκριμένες περιοχές και επισκεπτόμενοι ανθρώπους πόρτα-πόρτα, αλλά κατά κύριο λόγο εξυπηρετώντας τη λειτουργία των κέντρων υγείας αγροτικού τύπου και αστικού τύπου, εκεί όπου δεν υπάρχουν κέντρα ψυχικής υγείας. Υπάρχουν στη Λάρισα και στον Βόλο. Θα υπάρχει παρουσία των επαγγελματιών ψυχικής υγείας σε συγκεκριμένες ώρες σε κάθε κέντρο υγείας αγροτικού ή αστικού τύπου, έτσι ώστε ο λαός να μπορεί να εξυπηρετείται τουλάχιστον σε ό,τι αφορά τις άμεσες ανάγκες του.

Το πρώτο πρόγραμμα έχει χρηματοδότηση έξι μηνών. Αυτό θα παραταθεί. Σας λέω χαρακτηριστικώς ότι τα αντίστοιχα προγράμματα που εφαρμόσαμε στην Εύβοια -διότι εκεί είχαμε- ήταν δύο ετών, διήρκησαν δυο χρόνια. Δύο τέτοιες μονάδες επιχειρούν και στη Ρόδο και δύο συγκεκριμένες μονάδες ξεκινούν επίσης από την 1η Οκτωβρίου στον Έβρο. Τις είχαμε έτοιμες πιο μπροστά στον Έβρο, αλλά αυτές τις δύο που είχαμε για τον Έβρο τις στείλαμε άμεσα, όταν εμφανίστηκε ο «Ντάνιελ».

Σας λέω, επίσης, ενημερωτικώς, για να το λέτε και εσείς όπου δει, ότι υπάρχει και μια γραμμή άμεσης ανάγκης για ζητήματα αποκλειστικώς ψυχολογικής φύσεως. Είναι το «10306», το οποίο έχει ειδική μέριμνα για πληγέντες και από πυρκαγιές και από πλημμύρες και το οποίο λειτουργεί επί εικοσιτετραώρου βάσεως, είναι προσιτό και από σταθερά και από κινητά τηλέφωνα, χωρίς καμμία φυσικά επιβάρυνση. Και κοιτάξτε, είναι πάρα πολύ σημαντικό να γνωρίζουμε ότι, εκτός από τις πρώτες βοήθειες ή εκτός από μια συμβουλευτική, υπάρχει δυνατότητα και διασύνδεσης με τις επιτόπιες μονάδες ψυχικής υγείας, είτε κινητές είτε σταθερές.

Επίσης, υπάρχει δυνατότητα σ’ αυτή τη γραμμή -και είναι πάρα πολύ σημαντικό, κυρία συνάδελφε- να αναφέρονται περιστατικά τα οποία δεν συνοδεύονται, περιστατικά τα οποία στερούνται οικογενειακής υποστήριξης και τα οποία είναι ολικής ή μερικής φροντίδας. Δηλαδή, εκεί μπορεί να πάρει και κάποιος και να πει «ξέρετε, σε αυτό το σπίτι υπάρχει κάποιος ο οποίος έχει ανάγκη», έτσι ώστε να προσεγγιστεί από τις δικές μας υπηρεσίες.

Και καταχρώμαι της καλοσύνης σας, κύριε Πρόεδρε, για να πω δυο λόγια μόνο για ένα ζήτημα το οποίο είναι πολύ σημαντικό και το οποίο έχει σχέση με την έναρξη της σχολικής χρονιάς.

Πραγματικώς, όλα αυτά τα οποία λέμε για τους ενήλικους ισχύουν, πολλώ δε μάλλον και πολλαπλασίως για τα παιδιά, ιδίως τα παιδιά προσχολικής και σχολικής ηλικίας. Υπήρξε μια πρώτη προσπάθεια από πλευράς μας. Ανέβηκαν κλιμάκια του Κέντρου Παιδοψυχικής Υγιεινής Αττικής, στα οποία συμμετείχαν πεντακόσιοι-εξακόσιοι άνθρωποι επαγγελματίες, δηλαδή παιδαγωγοί, δάσκαλοι και καθηγητές, σχολικοί επίτροποι και του κινήματος των συλλόγων των γονέων. Είχαν μια πρώτη επαφή. Αυτή η επαφή θα συνεχιστεί τηλεφωνικώς και διαδικτυακώς, αλλά επειδή πραγματικώς, όπως είπατε, αυτό δεν αρκεί, υπάρχει και μία χρηματοδοτούμενη από εμάς κινητή μονάδα από το «Χαμόγελο του Παιδιού». Και εγώ έχω ήδη συνεννοηθεί, ώστε -παρ’ ότι είναι δυσεύρετοι οι συνάδελφοι παιδοψυχίατροι- να υπάρξει και ειδική μονάδα παιδοψυχιάτρων και παιδοψυχολόγων, η οποία θα εγκατασταθεί μόνιμα στη Θεσσαλία, τουλάχιστον να παρέχει μια στοιχειώδη υποστήριξη της εκπαιδευτικής διαδικασίας.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 18.36΄ λύεται η συνεδρίαση για αύριο, ημέρα Τρίτη 26 Σεπτεμβρίου 2023 και ώρα 10.00΄, με αντικείμενο εργασιών του Σώματος νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**