(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΚΓ΄

Δευτέρα, 18 Σεπτεμβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ.κ. Π.Γερουλάνου, Γ. Παπανδρέου και Χ. Μαμουλάκη , σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:   
 α) Προς τον Υπουργό Ανάπτυξης, με θέμα: «Μεγάλη αναντιστοιχία της μειωθείσας τιμής από τον παραγωγό με την τιμή στο ράφι για το φρέσκο γάλα», σελ.   
 β) Προς τον Υπουργό Υγείας, με θέμα: «Η προστασία της υγείας των κατοίκων στη Θεσσαλία», σελ.   
 γ) Προς τον Υπουργό Εθνικής Οικονομίας και Οικονομικών, με θέμα: «Ο υπέρογκος δανεισμός του ΠΑΣΟΚ και της Νέας Δημοκρατίας», σελ.   
 δ) Προς τον Υπουργό Αγροτικής Ανάπτυξης και Τροφίμων:   
 i. με θέμα: «Σύγχρονη αναγκαιότητα η παρέμβαση στο κανονιστικό πλαίσιο για την αποζημίωση όλων των πυρόπληκτων μη κατά κύριο επάγγελμα αγροτών», σελ.   
 ii. με θέμα: «Κίνδυνος μη καταβολής των Κοινοτικών Ενισχύσεων στους αγρότες εξαιτίας μη έκδοσης εφαρμοστικών αποφάσεων της νέας κοινής αγροτικής πολιτικής», σελ.   
 iii. με θέμα: «Συστηματική άρνηση της Κυβέρνησης για ανάληψη και υλοποίηση πρωτοβουλιών καταπολέμησης του φαινόμενου της ερημοποίησης», σελ.   
 iv. με θέμα: «Η αδράνεια εφαρμογής του θεσμικού πλαισίου των αθέμιτων εμπορικών πρακτικών στον πρωτογενή τομέα καθιερώνει ως "κανονικότητα" το φαινόμενο των ανοικτών τιμών των προϊόντων», σελ.   
 ε) Προς τον Υπουργό Εθνικής Άμυνας με θέμα: «Διαμαρτυρίες και μαζικές παραιτήσεις του προσωπικού του Πολεμικού Ναυτικού», σελ.   
 στ) Προς τον Υπουργό Προστασίας του Πολίτη με θέμα: «Ερωτήματα επί της αναδόχου εταιρείας ως προς την έκδοση των νέων ταυτοτήτων», σελ.   
 ζ) Προς την Υπουργό Εσωτερικών με θέμα: «Βρέφη και νήπια, με voucher ή χωρίς σε δημοτικούς βρεφονηπιακούς σταθμούς που δεν τηρούν τον Κανονισμό Πυροπροστασίας», σελ.   
 η) Προς τον Υπουργό Υποδομών και Μεταφορών:   
 i. με θέμα: «Μη υλοποίηση αντιπλημμυρικών και άλλων έργων υποδομών στην περιοχή Καρδίτσας και Μουζακίου που εξαγγέλθηκαν το 2020 μετά την κακοκαιρία ?Ιανός?. Επιρροή των παραλείψεων αυτών στην πρόσφατη πλημμύρα (Daniel) του κάμπου», σελ.   
 ii. με θέμα: «Αποκατάσταση της προσβασιμότητας στο κεντρικό και αγροτικό δίκτυο του Πηλίου, προκειμένου να διασωθεί η μη καταστραφείσα παραγωγή μήλων», σελ.   
 iii. με θέμα: «Η ανυπαρξία αντιπλημμυρικών Υποδομών στη Θεσσαλία», σελ.   
 θ) Προς τον Υπουργό Περιβάλλοντος και Ενέργειας:   
 i. με θέμα: «Καθαρισμός και προστασία του αισθητικού δάσους Ιωαννίνων», σελ.   
 ii. με θέμα: «Παράταση Προθεσμίας Προγράμματος ?Εξοικονομώ 2023?», σελ.   
 ι) Προς τον Υπουργό Κλιματικής Κρίσης και Πολιτικής Προστασίας:   
 i. με θέμα: « Άμεσα μέτρα για την αντιμετώπιση των καταστροφικών πλημμυρών στη Θεσσαλία», σελ.   
 ii. με θέμα: «Καταγραφή ζημιών και καταβολή αποζημιώσεων στους πληγέντες από τις καταστροφικές πυρκαγιές στο δήμο Αχαρνών», σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΠΟΣΤΟΛΑΚΗΣ Γ. , σελ.   
 ΒΙΛΙΑΡΔΟΣ Β. , σελ.   
 ΓΕΩΡΓΑΝΤΑΣ Γ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
  
Β. Επί των επικαίρων ερωτήσεων:  
 ΑΓΑΠΗΔΑΚΗ Ε. , σελ.   
 ΑΠΟΣΤΟΛΑΚΗΣ Γ. , σελ.   
 ΑΠΟΣΤΟΛΑΚΗΣ Ε. , σελ.   
 ΒΡΕΤΤΟΣ Ν. , σελ.   
 ΘΕΟΧΑΡΗΣ Θ. , σελ.   
 ΚΑΤΣΙΒΑΡΔΑΣ Χ. , σελ.   
 ΚΕΛΕΤΣΗΣ Σ. , σελ.   
 ΚΕΦΑΛΟΓΙΑΝΝΗΣ Ι. , σελ.   
 ΚΟΚΚΑΛΗΣ Β. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΜΠΡΟΥΛΗΣ Γ. , σελ.   
 ΛΙΒΑΝΙΟΣ Θ. , σελ.   
 ΝΙΚΗΤΙΑΔΗΣ Γ. , σελ.   
 ΝΙΚΟΛΑΪΔΗΣ Α. , σελ.   
 ΟΙΚΟΝΟΜΟΥ Ι. , σελ.   
 ΣΚΡΕΚΑΣ Κ. , σελ.   
 ΣΚΥΛΑΚΑΚΗΣ Θ. , σελ.   
 ΣΤΙΓΚΑΣ Β. , σελ.   
 ΤΑΧΙΑΟΣ Ν. , σελ.   
 ΤΖΟΥΦΗ Μ. , σελ.   
 ΤΡΙΑΝΤΟΠΟΥΛΟΣ Χ. , σελ.   
 ΦΩΤΙΟΥ Θ. , σελ.   
 ΧΡΙΣΤΟΔΟΥΛΑΚΗΣ Ε. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΚΓ΄

Δευτέρα 18 Σεπτεμβρίου 2023

Αθήνα, σήμερα στις 18 Σεπτεμβρίου 2023, ημέρα Δευτέρα και ώρα 12.08΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΓΕΩΡΓΑΝΤΑ**.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 14-9-2023 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΚΒ΄ συνεδριάσεώς του, της Πέμπτης 14 Σεπτεμβρίου 2023, σε ό,τι αφορά την ψήφιση στο σύνολο των σχεδίων νόμου: α) «Κύρωση της Πράξης της Γενεύης του Διακανονισμού της Χάγης για τη διεθνή καταχώριση των βιομηχανικών σχεδίων και υποδειγμάτων, η οποία εγκρίθηκε στη Γενεύη στις 2 Ιουλίου 1999» και β) «Κύρωση της Συμφωνίας Έδρας μεταξύ της Κυβέρνησης της Ελληνικής Δημοκρατίας και του Ευρωπαϊκού Κέντρου για την Ανάπτυξη της Επαγγελματικής Κατάρτισης (CEDEFOP)»)

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Έχω την τιμή να σας ανακοινώσω ότι με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τις επίκαιρες ερωτήσεις, οι οποίες θα συζητηθούν σήμερα.

Κατόπιν τούτου ξεκινάμε τη συζήτηση με τη δεύτερη με αριθμό 88/5-9-2023 επίκαιρη ερώτηση πρώτου κύκλου του Βουλευτή Δωδεκανήσου της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Γεωργίου Νικητιάδη προς τον Υπουργό Ανάπτυξης, με θέμα: «Μεγάλη αναντιστοιχία της μειωθείσας τιμής από τον παραγωγό με την τιμή στο ράφι για το φρέσκο γάλα».

Στην ερώτηση θα απαντήσει ο Υπουργός Ανάπτυξης κ. Κωνσταντίνος Σκρέκας.

Κύριε Νικητιάδη, έχετε τον λόγο για δύο λεπτά για την πρωτολογία σας.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, αντιλαμβανόμαστε στο ΠΑΣΟΚ - Κίνημα Αλλαγής ότι περνάμε μια μεγάλη φουρτούνα και το Υπουργείο σας περισσότερο. Οι τιμές των προϊόντων είναι στα ύψη. Ο πόλεμος στην Ουκρανία συνεχίζεται. Η Επιτροπή Ανταγωνισμού σας έκρουσε τον κώδωνα του κινδύνου. Όμως, ο καλός ο καπετάνιος στη φουρτούνα φαίνεται! Και εκεί καλείστε να αποδείξετε, εσείς της Κυβέρνησης, ότι είσαστε καλοί καπετάνιοι.

Τα αντιλαμβανόμαστε αυτά. Δεν μπορούμε όμως, κύριε Υπουργέ, να αντιληφθούμε, δεν έχουμε πεισθεί ότι έχετε τη βούληση να συγκρουστείτε με τα μεγάλα συμφέροντα, προκειμένου να προστατέψετε τα νοικοκυριά από την εκτόξευση των τιμών. Φοβάμαι ότι δεν μας πείσατε ότι έχετε την ικανότητα, ακόμα και αν αποφασίζατε να συγκρουστείτε. Βέβαια, εμείς θα χαρούμε το ίδιο τουλάχιστον με εσάς, εάν δούμε ότι συγκρούεστε, αλλά αυτό θα κριθεί από το αποτέλεσμα, από την τιμή στο ράφι του γάλακτος, για το οποίο συζητούμε σήμερα συγκεκριμένα, αλλά και για όλα τα άλλα προϊόντα και από τα πρόστιμα που θα επιβληθούν.

Η τιμή, κύριε Υπουργέ, σύμφωνα με τον «ΕΛΓΟ-ΔΗΜΗΤΡΑ» μειώθηκε κατά 13,58%. Υποθέτω ότι δεν αμφισβητείτε αυτό το στοιχείο. Θα διαβάσω κατά λέξη τι λέγατε εσείς προσωπικά στις 9 Αυγούστου στον ΣΚΑΙ: «Από τη στιγμή που βλέπουμε να μειώνεται το κόστος ενέργειας, το μεταφορικό κόστος, το κόστος των πρώτων υλών σε διεθνείς εμπορεύσιμες ύλες, εδώ έρχεται η επέμβαση από το κράτος». Εσείς τα είπατε αυτά κατά λέξη και αναφερθήκατε και σε πληθωρισμό απληστίας.

Πού είναι, κύριε Υπουργέ, η επέμβαση του κράτους; Δεν την βλέπουμε. Έρχεται η Επιτροπή Ανταγωνισμού και τι λέει; Δεν σας προβληματίζει ότι αναφέρει πως έχουμε το ακριβότερο γάλα σε ολόκληρη την Ευρώπη; Δεν σας προβληματίζει το χάσμα που υπάρχει από ράφι σε ράφι; Δεν σας προβληματίζει ότι έχουμε την υψηλότερη τιμή διαφοράς από ράφι σε ράφι σε ολόκληρη την Ευρώπη;

Γι’ αυτό, λοιπόν, ερωτάσθε, αν ζητήσατε από την Επιτροπή Ανταγωνισμού να σας δώσει την έκθεσή της, αν υπάρχει χρονοδιάγραμμα και ποιες είναι οι προτάσεις της και οι θέσεις της. Επίσης, τι θα κάνετε, για να περάσει αυτή η μείωση από τον παραγωγό στο ράφι; Έγινε έλεγχος, παραλλήλως, όπως ο νόμος επιβάλλει, ο νόμος που ψηφίσατε εδώ πέρα, για το ποσοστό κέρδους και τη διαφορά στις γαλακτοβιομηχανίες; Βάλατε πρόστιμα; Πού τα βάλατε;

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο για την πρώτη σας απάντηση.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Ευχαριστώ, κύριε Πρόεδρε.

Ο αξιότιμος συνάδελφος έχει απόλυτο δίκιο. Εγώ θα διορθώσω κάτι ή μάλλον θα το πω πιο σωστά. Μεγάλη φουρτούνα αυτή τη στιγμή έχει, όχι το Υπουργείο, αλλά η ελληνική κοινωνία γιατί βάλλεται δυστυχώς από τις πληθωριστικές πιέσεις που έχουν αυξήσει τις τιμές των προϊόντων στα ράφια των σουπερμάρκετ και αυτό βεβαίως απειλεί κάθε νοικοκυριό αυτή τη στιγμή. Γι’ αυτό και βασική προτεραιότητα της Κυβέρνησής μας αλλά και του Πρωθυπουργού Κυριάκου Μητσοτάκη, είναι να πατάξουμε εν τη γενέσει τους φαινόμενα αισχροκέρδειας.

Δεν πρόκειται, κύριε συνάδελφε, να αφήσουμε κανέναν να κερδοσκοπήσει, να βγάλει έστω και ένα λεπτό τού ευρώ παραπάνω από όσο ήταν πριν ξεκινήσει ο πόλεμος της Ουκρανίας και πριν ξεκινήσουν οι πληθωριστικές πιέσεις να πιέζουν την ελληνική κοινωνία, δηλαδή πριν από το 2022. Αυτό σημαίνει ότι όλα τα μέτρα τα οποία έχουμε θέσει σε εφαρμογή συνεχίζουν και αφορούν βεβαίως στους ελέγχους των εταιρειών και των περιθωρίων κέρδους και θα έχετε το επόμενο διάστημα ευρήματα και ποινές σε παραβάτες.

Αποδείξαμε από την πρώτη στιγμή ότι δεν διστάζουμε να επιβάλλουμε πολύ μεγάλα πρόστιμα στις μεγαλύτερες αλυσίδες, όπως για παράδειγμα ηλεκτρικών συσκευών, επ’ αφορμή παραπλανητικών εκπτώσεων. Μόνο για τον μήνα Αύγουστο έχουμε επιβάλει πρόστιμα που ξεπερνούν τα τρία εκατομμύρια ευρώ σε μεγάλες αλυσίδες και αυτό δείχνει την αποφασιστικότητα της Κυβέρνησης. Δεν θα διστάσουμε να επιβάλλουμε μεγαλύτερα και όσο πιο δίκαια πρόστιμα σε όποιον και αν αυτά αφορούν. Και αυτό είναι κάτι το οποίο πρέπει να το βάλετε καλά στο μυαλό σας.

Εμείς έχουμε μια σειρά από παρεμβάσεις, ώστε να τιθασεύσουμε τον πληθωρισμό και να περιορίσουμε τυχόν συμβάντα και περιπτώσεις υπερβολικού κέρδους και αθέμιτης κερδοφορίας.

Το πρώτο έχει να κάνει με το πλαφόν στο μεικτό περιθώριο, πλαφόν στο περιθώριο κέρδους, το οποίο έχουμε θεσπίσει για όλες εκείνες τις κατηγορίες προϊόντων που είναι απαραίτητες και αναγκαίες για τη διαβίωση ενός νοικοκυριού. Γίνονται αυτή τη στιγμή έλεγχοι σε πάνω από πέντε χιλιάδες κωδικούς. Θα έχετε σύντομα ευρήματα και θα ανακοινωθούν σύντομα και όπου χρειάζεται θα επιβληθούν τα απαραίτητα πρόστιμα.

Πέρα και πάνω από αυτό έχουμε το Καλάθι του Νοικοκυριού, πρόσφατα είχαμε και το Καλάθι των Μαθητών, όπου εκεί έχουμε υποχρεώσει τις αλυσίδες και τα μεμονωμένα καταστήματα πώλησης προϊόντων ανάγκης για το νοικοκυριό, ώστε να προσφέρουν προϊόντα όχι μόνο ιδιωτικής ετικέτας, αλλά και προϊόντα επώνυμα σε προσιτές τιμές για τα νοικοκυριά.

Πέρα και πάνω από αυτά πρέπει να σας πω ότι παρακολουθούμε την εξέλιξη των τιμών στην αγορά και δεν θα διστάσουμε να χρησιμοποιήσουμε και άλλα μέσα εφόσον είναι απαραίτητο και, βεβαίως, να επεκτείνουμε και τη διάρκεια του νόμου πέρα και πάνω από τις 31/12/2023 που λήγουν.

Έχουν αποτέλεσμα αυτά; Θα σας καταθέσω το δελτίο της Ευρωπαϊκής Στατιστικής Υπηρεσίας του Αυγούστου του 2023, όπου δείχνει ότι ο ελληνικός πληθωρισμός στην Ευρώπη, ο μέσος όρος, είναι 5,3%, η Ελλάδα είναι μεταξύ των τεσσάρων ευρωπαϊκών χωρών με τον χαμηλότερο πληθωρισμό. Στην Ελλάδα τον Αύγουστο του 2023 είναι στο 3,4%, τον Ιούνιο ήταν στο 3,5% , τον Μάιο ήταν στο 4,1%, τον Μάρτιο ήταν στο 5,4%. Άρα, βλέπουμε ότι υπάρχει μια ελαφρά αποκλιμάκωση. Δεν είμαστε, όμως, ικανοποιημένοι. Δεν σημαίνει ότι τα νοικοκυριά αυτή τη στιγμή μπορούν να πηγαίνουν στα σουπερμάρκετ ή στη λαϊκή και να είναι χαρούμενα με αυτό που βλέπουν. Όμως, αυτό σημαίνει ότι έχουν αποτελεσματικότητα τα μέτρα και, βεβαίως, και οι έλεγχοι θα φέρουν ακόμη περισσότερα αποτελέσματα.

Τώρα, για την τιμή του γάλακτος, επίσης, -θα τα πούμε, βέβαια, και στη δευτερολογία- βλέπουμε μια αποκλιμάκωση σε ό,τι αφορά τον πληθωρισμό. Είναι ο πληθωρισμός τον έβδομο του 2023 στην Ελλάδα στο 9,9% -υψηλός- από 12,8% που ήταν πάλι στην Ελλάδα τον έκτο του 2023. Είμαστε στη δέκατη τρίτη θέση. Δηλαδή, είμαστε στη μέση περίπου, στον μέσο όρο του πληθωρισμού μεταξύ των ευρωπαϊκών χωρών, των είκοσι επτά ευρωπαϊκών χωρών και πλησιάζουμε τον ευρωπαϊκό μέσο όρο. Δεν είμαστε, όμως, ικανοποιημένοι και για αυτό θα εντείνουμε τους ελέγχους, ώστε πραγματικά μια τάση που βλέπουμε στις τιμές των παραγωγών του γάλακτος να φανεί και στο ράφι. Θα σας καταθέσω στοιχεία και για αυτό που δείχνει ότι, πράγματι, τους τελευταίους μήνες βλέπουμε μια αποκλιμάκωση και στις τιμές του ραφιού, η οποία είναι σχετικά ανάλογη με την αποκλιμάκωση των τιμών του παραγωγού τους τελευταίους μήνες.

Πρέπει να σας πω, όμως, για να τα πούμε τα πράγματα ακριβώς όπως είναι και θα καταθέσω και τα στοιχεία του «ΕΛΓΟ-ΔΗΜΗΤΡΑ», ότι το πρώτο εξάμηνο του 2022 η μέση τιμή παραγωγού ήταν 47 λεπτά του λίτρου του αγελαδινού γάλακτος και το πρώτο εξάμηνο του 2023 η τιμή είναι 0,53. Δηλαδή, μπορεί στο ενδιάμεσο διάστημα να είχαμε και τιμές παραγωγού, πού, σύμφωνα με τον ΕΛΓΑ, έφτασαν και τα 0,59 σεντς. Ξεκίνησαν, όμως, από τα 0,43 τον Ιανουάριο του 2022. Σήμερα, τον Ιανουάριο του 2023, για παράδειγμα, ενώ πέρσι είχε 0,43 λεπτά η τιμή του λίτρου, φέτος τον Ιανουάριο του 2023 είχε 0,57. Αντίστοιχα, τον Φεβρουάριο πέρσι είχε 0,45, φέτος τον Φεβρουάριο είχε 0,56.

Με λίγα λόγια, η μέση τιμή του πρώτου επταμήνου του 2023, όπως από τα στοιχεία του «ΕΛΓΟ-ΔΗΜΗΤΡΑ» προκύπτει, είναι 0,53 λεπτά του ευρώ το λίτρο, ενώ πέρυσι ήταν 0,47.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, τα υπόλοιπα παρακαλώ στη δευτερολογία σας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Βλέπουμε, όμως, ότι -θα τα πούμε και μετά- αποκλιμακώνεται και η τιμή του ραφιού και, βεβαίως, όπως πολύ σωστά είπατε, ότι εκεί θα ενταθούν και οι έλεγχοι σε ό,τι αφορά τους μεταποιητές και τους προμηθευτές, τους παραγωγούς, δηλαδή, του τυποποιημένου προϊόντος, ώστε να ελέγξουμε αν η τιμή παραγωγού, η μείωση στην τιμή παραγωγού που παρατηρείται τους τελευταίους μήνες θα περάσει και στο ράφι.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, έχετε τον λόγο για τη δευτερολογία σας.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ και πάλι, κύριε Πρόεδρε.

Κύριε Υπουργέ, δεν αναφερθήκατε στο χάσμα που υπάρχει από ράφι σε ράφι. Είναι εντυπωσιακό και επαναλαμβάνω ότι είμαστε πρώτοι στην Ευρώπη.

Από τα στοιχεία που καταθέτετε, αντιλαμβάνομαι ότι η Επιτροπή Ανταγωνισμού είναι σε διάσταση σε ό,τι αφορά τις διαπιστώσεις από αυτά που μας λέτε εσείς. Η Επιτροπή Ανταγωνισμού παίρνει στοιχεία του δείκτη τιμών καταναλωτή, που ελέγχετε εσείς. Δεν μπορεί να παίρνει στοιχεία από κάπου αλλού.

Όμως, επειδή αναφερθήκατε στο καλάθι, υποθέτω ότι παρακολουθήσατε την ομιλία του κυρίου Πρωθυπουργού στην Έκθεση Θεσσαλονίκης. Θυμάστε πώς χαρακτήρισε όλες αυτές τις παρεμβάσεις; Επιδερμικές. Έτσι τις χαρακτήρισε ο Πρωθυπουργός. Όλα αυτά τα καλάθια, όλα αυτά τα pass, είναι επιδερμικές προσεγγίσεις που δεν λύνουν το πρόβλημα. Κατ’ εμένα, είναι επικοινωνιακές προσεγγίσεις. Ο ίδιος ο Πρωθυπουργός είπε ότι υπάρχει αισχροκέρδεια. Αυτός ο ίδιος το είπε.

Όμως, ξέρετε εδώ υπάρχει μια διάσταση, η οποία είναι ιδεολογικού χαρακτήρα. Εμείς στο ΠΑΣΟΚ ως σοσιαλδημοκράτες πιστεύουμε στην ισχυρή παρέμβαση του κράτους, προκειμένου να καθορίζονται οι τιμές. Εσείς εκ των πραγμάτων πιστεύετε στη δύναμη της ελεύθερης αγοράς, η οποία μπορεί να καθορίζει τα πράγματα. Έστω, όμως, και έτσι η ελεύθερη αγορά στην πατρίδα μας λειτουργεί; Τηρούνται οι νόμοι, όταν ο ίδιος ο Πρωθυπουργός λέει ότι υπάρχει αισχροκέρδεια; Ποια αγορά λειτουργεί; Είναι υγιής ο ανταγωνισμός; Είναι υγιής η αγορά με τον τρόπο που λειτουργεί, όταν ο ίδιος ο Πρωθυπουργός αποδέχεται ότι υπάρχει αισχροκέρδεια;

Πρέπει κάποια στιγμή, κύριε Υπουργέ, επιτέλους να δούμε -και δεν είναι ιδεολογικό το θέμα- την αλλαγή του παραγωγικού μοντέλου της χώρας μας συνολικώς. Το συγκεκριμένο παράδειγμα με το γάλα και την κτηνοτροφία δείχνει ξεκάθαρα μια πολύ καλή εικόνα. Χρειαζόμαστε στην Ελλάδα ενάμιση εκατομμύριο τόνους γάλα τον χρόνο, παράγουμε εξακόσιες χιλιάδες, εισάγουμε εννιακόσιες χιλιάδες. Η μικρότερη από εμάς Ολλανδία παράγει δώδεκα εκατομμύρια τόνους τον χρόνο. Ξέρετε τους νόμους. Ξέρετε τις παθογένειες. Αν, όμως, δεν παρέμβουμε για να αλλάξουμε στη ουσία το παραγωγικό μοντέλο, αυτά θα υπάρχουν πάντα, αυτά τα προβλήματα θα αντιμετωπίζουμε. Ούτε ο παραγωγός ούτε ο γαλακτοβιομήχανος ούτε το σουπερμάρκετ θα είναι ποτέ ικανοποιημένα, αλλά πάντα θα την πληρώνει ο καταναλωτής.

Έχετε υπ’ όψιν σας υποθέτω ένα μοντέλο που εφαρμόζεται στον Καναδά σε σχέση με τον καθορισμό της τελικής τιμής του γάλακτος. Εκεί επιβάλλονται διαπραγματεύσεις και, όπως πληροφορούμαι, το ποσοστό του κέρδους δεν ξεπερνάει συνολικώς από τον παραγωγό μέχρι το ράφι το 40% και το μοιράζονται όλοι.

Σας απασχολεί να δείτε και κάποιο μοντέλο παρόμοιο; Γνωρίζω ότι έχουμε δεσμεύσεις από την Ευρωπαϊκή Ένωση και ότι ο Καναδάς δεν είναι Ευρωπαϊκή Ένωση, αλλά αυτό δεν σημαίνει ότι δεν μπορούμε να αναζητήσουμε ένα διαφορετικό μοντέλο και, βεβαίως, δεν άπτεται της δικής σας αρμοδιότητας η ανάπτυξη της κτηνοτροφίας και της γεωργίας, αλλά έχετε την ανάπτυξη και είστε Κυβέρνηση και οφείλετε να παρέμβετε σε αυτού του είδους τις καταστάσεις τις τόσο τραγικές.

Λέω ξανά, για να κλείσω, κύριε Υπουργέ, πιστεύετε στην αγορά και εμείς πιστεύουμε στην αγορά, αλλά πιστεύουμε και στην ισχυρή παρέμβαση του κράτους. Στην αγορά, όμως, που πιστεύετε εσείς, αν δεν την θεραπεύσετε, γιατί είναι βαριά άρρωστη, θα την πληρώνει το ελληνικό νοικοκυριό, ο Έλληνας καταναλωτής.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Κύριε συνάδελφε, είπατε ότι εμείς δεν πιστεύουμε στην ισχυρή παρέμβαση του κράτους ή δεν προχωρούμε σε ισχυρές παρεμβάσεις όταν αυτό κρίνεται απαραίτητο. Θεωρώ ότι αυτό δεν είναι σωστό και αποδεικνύεται από αυτά τα οποία μέχρι τώρα έχουμε εφαρμόσει.

Θα σας αναφέρω ένα παράδειγμα. Εγώ δεν θυμάμαι από το 2000 και μετά να έχει οριστεί διατίμηση ανώτατου πλαφόν πώλησης σε ένα προϊόν. Το εφαρμόσαμε στη Θεσσαλία τις πρώτες ημέρες που παρουσιάστηκαν κάποια φαινόμενα αισχροκέρδειας, όπως να πουλάνε κάποια καταστήματα έξι μπουκάλια νερό έξι ευρώ. Εφαρμόσαμε διατίμηση, στείλαμε τα συνεργεία της ΔΙΜΕΑ, της Διυπηρεσιακής Μονάδας Ελέγχου Αγοράς, έχει διενεργήσει ελέγχους και έχει επιβάλλει και πρόστιμα, τα οποία θα ανακοινώσουμε.

Μάλιστα, είμαστε και σε συνεργασία και ο Διοικητής της ΔΙΜΕΑ έχει στείλει επιστολή στη Γενική Διεύθυνση Ανάπτυξης Περιφέρειας Θεσσαλίας και στις κατά τόπους περιφερειακές διευθύνσεις εμπορίου των περιφερειακών ενοτήτων και έχουμε ζητήσει κάθε ημέρα να είναι συνεργεία στην αγορά -και στη λαϊκή και στα καταστήματα- για να εφαρμόζουν τον νόμο που έχει ψηφίσει η Κυβέρνησή μας.

Άρα και ισχυρή παρέμβαση από το κράτος και από την Κυβέρνησή μας υπάρχει και ισχυρός έλεγχος.

Επαναλαμβάνω: Είπατε ότι δήθεν διστάζουμε να επιβάλουμε πρόστιμα. Έχουμε επιβάλει πρόστιμα εκατομμυρίων ευρώ σε πολύ μεγάλες αλυσίδες. Και αυτό νομίζω ότι είναι κάτι το οποίο δεν αμφισβητείται. Έχει ανακοινωθεί και σε ποιες αλυσίδες, σε ποιες εταιρείες έχουν επιβληθεί τα πρόστιμα. Αυτά για να ξεκαθαρίσουμε την κατάσταση και να βάλουμε τα πράγματα στη σειρά τους. Αυτό τι σημαίνει; Σημαίνει ότι θα πολεμήσουμε κάθε φαινόμενο αθέμιτης κερδοφορίας.

Ο κύριος Πρωθυπουργός είπε κάτι το οποίο ήταν πάρα πολύ σωστό, ότι η οικονομική ενίσχυση δεν λύνει θεμελιωδώς τα προβλήματα του όχι λειτουργούντα ανταγωνισμού, αλλά όχι όμως ότι δεν βοηθάει, δεν είπε ότι δεν βοηθάει τα νοικοκυριά το να δίνουμε μία οικονομική ενίσχυση ιδίως στα πιο ευάλωτα, όταν αυτό κρίνεται απαραίτητο.

Ερχόμαστε, όμως, εμείς εδώ και έχουμε εφαρμόσει νόμους που είναι ισχυρές παρεμβάσεις του κράτους στην αγορά, όταν αυτή δεν λειτουργεί. Εμείς πράγματι θέλουμε μία ελεύθερη αγορά. Θέλουμε έναν ελεύθερο και δίκαιο ανταγωνισμό, όχι μία άναρχη αγορά, όχι μία ασύδοτη αγορά, όχι στους πονηρούς οι οποίοι θα προσπαθήσουν να κερδοσκοπήσουν σε μία στιγμή και σε μία χρονική περίοδο όπου το νοικοκυριό πιέζεται από τις ακριβές τιμές. Και γι’ αυτό θα δείτε και το επόμενο διάστημα ότι θα είμαστε πολύ σκληροί, απόλυτα αυστηροί σε αυτούς οι οποίοι θα προσπαθήσουν να κερδίσουν έστω και ένα σεντς -επαναλαμβάνω- έστω και ένα λεπτό του ευρώ σε βάρος των νοικοκυριών.

Τώρα, επειδή είπατε και ξαναείπατε για την Επιτροπή Ανταγωνισμού, η Επιτροπή Ανταγωνισμού δεν είναι για να κάνει διαπιστώσεις. Η Επιτροπή Ανταγωνισμού είναι Ανεξάρτητη Αρχή και είναι για να κάνει ελέγχους. Και φυσικά, περιμένουμε από την Επιτροπή Ανταγωνισμού να κάνει πολλούς ελέγχους, ώστε να διαπιστώσουμε αν υπάρχουν τελικά αθέμιτες εμπορικές πρακτικές, εναρμονισμένες πρακτικές, οι οποίες αυξάνουν την τιμή των προϊόντων στα ράφια.

Δεύτερον, η ανάλυση που παρουσιάζεται στην έκθεση της Επιτροπής Ανταγωνισμού δεν είναι της Επιτροπής Ανταγωνισμού. Είναι ενός εξωτερικού συνεργάτη που λέει -και συγκεκριμένα αναφέρεται στην έκθεση της Επιτροπής Ανταγωνισμού, μπορείτε να το διαβάσετε- ότι πρόκειται για κείμενο ενός εξωτερικού συνεργάτη-εμπειρογνώμονα και λέει ότι εκφράζει προσωπικές απόψεις του ερευνητή και δεν δεσμεύει την Επιτροπή Ανταγωνισμού αυτό για τη μελέτη στην οποία αναφέρεστε, η οποία κατατάσσει την Ελλάδα τρίτη μεταξύ δέκα κρατών-μελών και όχι μεταξύ του συνόλου, όπου εκεί η Ελλάδα κατατάσσεται δέκατη, δηλαδή δεν βρήκε στοιχεία για τις υπόλοιπες χώρες.

Είναι, όμως, μια πραγματικότητα ότι διαχρονικά η Ελλάδα στο ράφι έχει ακριβότερη τιμή γάλακτος -φρέσκου γάλακτος- από ό,τι πολλές άλλες ευρωπαϊκές χώρες. Και αυτό είναι κάτι το οποίο πρέπει να το δούμε, αλλά πρέπει να το δούμε και ως εξής: Αφού έχει ακριβότερη τιμή, γιατί δεν παράγουμε γάλα εδώ; Γιατί δεν παράγουμε τόσο όσο καταναλώνουμε, για να το πω πιο σωστά;

Άρα, είναι θέμα δομικού χαρακτήρα; Είναι θέμα κλίμακας και μεγέθους εκμεταλλεύσεων; Είναι θέμα το πόσο βιομηχανοποιημένη είναι η παραγωγή, η κτηνοτροφική παραγωγή, είτε βόειου κρέατος είτε βόειου αγελαδινού γάλακτος; Είναι θέμα κόστους διατροφής; Ξέρετε, στις βόρειες χώρες δεν αρδεύουν τα κτήματά τους για να παράγουν τριφύλλι ή χόρτο για να ταΐσουν τα ζωντανά τους. Στις βόρειες χώρες δεν χρειάζονται αρδευτικά συστήματα και δεν έχουν κόστος άρδευσης, γιατί εκεί βρέχει κάθε μέρα σχεδόν. Άρα, υπάρχουν πολλά θεμελιώδη δεδομένα τα οποία πρέπει να εξετάσουμε, ώστε πραγματικά να είμαστε αυτάρκεις, γιατί αυτός είναι ο στόχος που έχουμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Και βεβαίως, επαναλαμβάνω και θα τελειώσω.

Κατ’ αρχάς, καταθέτω τα στοιχεία του «ΕΛΓΟ-ΔΗΜΗΤΡΑ», για να απαντήσω και στην ερώτησή σας. Είχαμε μία αύξηση της τιμής στον παραγωγό από τον Ιανουάριο του 2022 μέχρι και σήμερα. Υπάρχει μία καμπύλη, αυξήθηκε στη μέση του διαστήματος, τώρα έχουμε μία αποκλιμάκωση. Τελικά, όμως, το πρώτο εξάμηνο του 2023 η τιμή στον παραγωγό είναι ακριβότερη το πρώτο επτάμηνο κατά περίπου 12%, 13% σε σχέση με τη μέση τιμή το πρώτο εξάμηνο, επτάμηνο του 2022. Πρώτο είναι αυτό και το καταθέτω.

(Στο σημείο αυτό ο Υπουργός Ανάπτυξης κ. Κωνσταντίνος Σκρέκας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεύτερον, καταθέτω στοιχεία από τη «NIELSEN», γιατί ό,τι σας λέω θέλω να αιτιολογείται κιόλας. Έχουμε τα στοιχεία που δείχνουν πραγματικά ότι η τιμή του ραφιού έφτασε το 1,59 ευρώ τον δωδέκατο μήνα του 2022 και τον πρώτο του 2023 και σήμερα βρίσκεται η μέση τιμή στο 1,50 ευρώ. Άρα έχουμε μία αποκλιμάκωση. Σε σχέση με το 2021, σε σχέση με το πρώτο εξάμηνο του 2022 και στην τιμή του ραφιού, όπως αναλογικά και στην τιμή παραγωγού, έχουμε μία αύξηση εξάμηνο με εξάμηνο 12%. Βλέπουμε, όμως, ότι σε σχέση με το προηγούμενο εξάμηνο η τιμή πέφτει. Το καταθέτω και αυτό, για να τα έχετε, να τα μελετήσετε και να μιλάμε στην ίδια βάση.

(Στο σημείο αυτό ο Υπουργός Ανάπτυξης κ. Κωνσταντίνος Σκρέκας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, ολοκληρώστε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Καταλήγω και εδώ καταθέτω και τον πληθωρισμό στο γάλα, όπου φαίνεται ότι στην Ελλάδα από το 12,8% που ήταν ο πληθωρισμός τον Ιούνιο μειώνεται στο 9,9%. Δεν είμαστε ικανοποιημένοι φυσικά, γιατί αυτό τι σημαίνει; Σημαίνει ότι είναι 9,9% ακριβότερο σε σχέση με μία ακριβότερη τιμή που είχε το αντίστοιχο προηγούμενο διάστημα, σε σχέση με το προπροηγούμενο διάστημα, από χρόνο σε χρόνο έχουμε μία αύξηση. Όμως, βλέπουμε μία αποκλιμάκωση και σίγουρα οι έλεγχοι θα βοηθήσουν ώστε τελικά να μην κερδοσκοπήσει κάποιος ή να μην προχωρήσει σε μια αθέμιτη κερδοφορία.

(Στο σημείο αυτό ο Υπουργός Ανάπτυξης κ. Κωνσταντίνος Σκρέκας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όμως, πρέπει να σας πω και το εξής: Έχουμε κάνει πολλούς ελέγχους. Τώρα έχουμε ευρήματα. Το προηγούμενο διάστημα, το 2021, στις αρχές του 2022 οι τιμές αυξάνονταν, επειδή είχαμε αύξηση πραγματικά στο κόστος ενέργειας, είχαμε αύξηση στα μεταφορικά, είχαμε αύξηση στις πρώτες ύλες. Τώρα που βλέπουμε ότι κάποιοι από αυτούς τους παράγοντες κόστους μειώνονται, όπως είναι η ενέργεια, όπως είναι τα μεταφορικά, τώρα πρέπει να ελέγξουμε και να είναι πιο εντατικοί οι έλεγχοι, γιατί τώρα μπορεί να δημιουργηθούν φαινόμενα πληθωρισμού, απληστίας, όπου παραμένουν ακριβές οι τιμές στο ράφι, αλλά μειώνεται το κόστος παραγωγής των επιχειρήσεων. Γι’ αυτό και οι έλεγχοί μας θα δείτε ότι θα έχουν πολύ περισσότερα ευρήματα, γιατί ελέγχους κάναμε καθ’ όλο το διάστημα και ο προκάτοχός μου. Τώρα, όμως, δημιουργούνται οι συνθήκες για να υπάρχει αθέμιτη κερδοφορία και τώρα θα δείτε τις παραβάσεις.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Προχωρούμε στην έκτη με αριθμό 114/11-9-2023 επίκαιρη ερώτηση πρώτου κύκλου της Προέδρου της Κοινοβουλευτικής Ομάδας της Πλεύσης Ελευθερίας και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Υγείας, με θέμα: «Η προστασία της υγείας των κατοίκων στη Θεσσαλία». Θα απαντήσει η Αναπληρώτρια Υπουργός Υγείας κ. Ειρήνη Αγαπηδάκη.

Ορίστε, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Κυρία Υπουργέ, καλημέρα! Η ερώτηση στην οποία έχετε προσέλθει να απαντήσετε είναι η μία από τις τρεις επίκαιρες ερωτήσεις που κατέθεσα πριν μία ολόκληρη εβδομάδα σε εσάς, στον Υπουργό Υγείας, στον Υπουργό Πολιτικής Προστασίας -που ούτε σήμερα θα απαντήσει- και στον Υπουργό Υποδομών και Μεταφορών που ελπίζω ότι θα απαντήσει αργότερα.

Το ερώτημα αφορά τη ζωή των ανθρώπων στη Θεσσαλία που βρίσκεται σε σοβαρή διακινδύνευση. Έχουν χαθεί ανθρώπινες ζωές. Σοκαρίστηκα χτες ακούγοντας τον Πρωθυπουργό να λέει ότι δεν χάθηκαν πολλές ανθρώπινες ζωές. Έχουν χαθεί ανθρώπινες ζωές και έχουν χαθεί και πάρα πολλές ζωές έμψυχων όντων, ζώων, που ακόμα περισυλλέγονται. Οι κάτοικοι της Λάρισας, του Βόλου, της Καρδίτσας, των Τρικάλων, όλης της περιοχής της Θεσσαλίας είναι σε τεράστια αγωνία και εντελώς εκτεθειμένοι.

Ο Βόλος σήμερα, δέκατη πέμπτη μέρα, δεν έχει πόσιμο νερό. Οι πληροφορίες που έχετε δώσει είναι εντελώς υποτυπώδεις, υπαινικτικές και ο κόσμος δεν έχει εικόνα τι μπορεί να κάνει και τι δεν μπορεί να κάνει με το νερό, δεν έχει εικόνα ποιους κινδύνους αντιμετωπίζει και δεν έχει σταθερή ενημέρωση από εσάς.

Σας ζητώ να ενημερώσετε τη Βουλή και τους πολίτες μέσα από αυτή τη διαδικασία.

Στη Λάρισα ακόμη υπάρχει εντονότατη δυσοσμία, πλημμυρισμένες περιοχές, δεν λειτουργεί ο βιολογικός καθαρισμός και τα λύματα ρίπτονται στο ποτάμι και υπάρχει τεράστιο ζήτημα και εκεί με την αποκομιδή και των απορριμμάτων και των επικίνδυνων υλικών. Έχουν πλημμυρίσει δεξαμενές, που σημαίνει ότι υπάρχει διάσπαρτο στο νερό πετρέλαιο και καύσιμο. Στις περιοχές της Καρδίτσας, του Παλαμά, συνολικά της Θεσσαλίας, ακόμη δεν έχει γίνει αποκομιδή των νεκρών ζώων και ακούσαμε τον Πρωθυπουργό εχθές να λέει ότι ήταν κάτι που δεν το είχατε υπολογίσει.

Ερωτάσθε, πρώτον, ποιο σχέδιο εφαρμόστηκε και εφαρμόζεται στη Θεσσαλία για την προστασία της δημόσιας υγείας, της υγείας των πολιτών, πότε και πώς προβλέπετε ότι θα αποκατασταθεί η παροχή νερού σε όλες τις περιοχές και τι πρέπει να προσέχουν οι πολίτες -αυτό που δεν τους έχετε πει- πώς καλύπτονται οι ευάλωτοι συνάνθρωποί μας, ηλικιωμένοι, άτομα με αναπηρία, τι νοσηλευτικό και υγειονομικό προσωπικό έχετε επιστρατεύσει και πού βρίσκεται αυτό το προσωπικό, για να καλύψει τους ευάλωτους συμπολίτες μας, με δεδομένο ότι εμείς είδαμε μόνο εθελοντές στην επίσκεψη που κάναμε και στη Λάρισα και στην Καρδίτσα.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κυρία Πρόεδρε.

Ορίστε, κυρία Υπουργέ, έχετε τον λόγο.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Κυρία Κωνσταντοπούλου, σας ευχαριστώ πολύ για την ευκαιρία που μου δίνετε να ενημερώσω το Σώμα και τον ελληνικό λαό για όσα έχουμε κάνει αυτές τις μέρες στη Λάρισα και σε όλη τη Θεσσαλία.

Θα ήθελα να πω ότι καθυστέρησα να απαντήσω, γιατί ήμουν στο πεδίο, κυρία Κωνσταντοπούλου. Είμαι από τις πρώτες μέρες στη συντονιστικό της Θεσσαλίας απ’ όπου προσπαθούμε να κάνουμε ό,τι είναι δυνατόν για να προστατέψουμε την υγεία του πληθυσμού. Θρηνούμε για κάθε ανθρώπινη ζωή που χάνεται, για κάθε ζώο, όπως και για κάθε απώλεια περιουσίας. Αυτό που είπε χθες ο Πρωθυπουργός είναι ότι συγκριτικά με καταστροφές σε άλλες χώρες, οι οποίες μάλιστα είχαν μεγαλύτερη εμβέλεια, και άλλες περιοχές πολύ μικρότερη, εμείς ευτυχώς δεν έχουμε τόσο μεγάλες απώλειες σε ανθρώπινες ζωές. Δεν είπε επ’ ουδενί αυτό και κανένας από εμάς, νομίζω, ανθρώπινα δεν υποτιμά τις ζωές που χάνονται. Κάθε άλλο! Κάθε άνθρωπος, κάθε ζώο, κάθε έμψυχο ον, είναι φυσικά μεγάλος πόνος, μεγάλη θλίψη για όλους μας όταν χάνεται από οποιαδήποτε αιτία.

Πιθανόν να μη γνωρίζετε, κυρία Κωνσταντοπούλου, ότι το νερό στον Βόλο δεν ήταν πόσιμο ούτε πριν την πλημμύρα. Ο σωστός όρος -και το λέω αυτό, γιατί έχει σημασία να το γνωρίζουν οι Έλληνες πολίτες- είναι νερό κατάλληλο για ανθρώπινη χρήση.

Αυτό που κάνουμε από την πρώτη στιγμή για την προστασία της δημόσιας υγείας είναι ένα σχέδιο παρέμβασης σε τρεις βασικούς άξονες. Ο πρώτος είναι ότι κάνουμε επιδημιολογική επιτήρηση, προκειμένου να εντοπίσουμε έγκαιρα λοιμώδη νοσήματα όπως είναι, για παράδειγμα, η γαστρεντερίτιδα. Στις πλημμύρες έχουμε συχνά γαστρεντερίτιδες. Κάνουμε, λοιπόν, συνδρομική επιτήρηση. Και λέγεται «συνδρομική» γιατί οι επιστήμονες, οι κλινικοί γιατροί παρατηρούν στις είκοσι έξι δομές υγείας που υπάρχουν σε όλη τη Θεσσαλία το σύνδρομο των συμπτωμάτων, προκειμένου να δοθούν περαιτέρω για εργαστηριακό έλεγχο.

Έχουμε εγκαταστήσει από την πρώτη στιγμή στο περιφερειακό εργαστήριο του ΕΟΔΥ στη Θεσσαλία, το οποίο βρίσκεται στο ιατρικό τμήμα του Πανεπιστημίου Θεσσαλίας, το Συντονιστικό Κέντρο Δημόσιας Υγείας. Επικεφαλής είναι ο νέος πλέον Πρόεδρος του ΕΟΔΥ κ. Χατζηχριστοδούλου, ο οποίος αποτελεί ένα από τα πιο ικανά στελέχη δημόσιας υγείας που έχουμε στη χώρα.

Να πω, επίσης, ότι μέχρι τώρα, τις τελευταίες πέντε μέρες, έχουμε κάνει τριακόσιες δειγματοληψίες σε όλες τις περιοχές και σε συνεργασία με τις δημοτικές αρχές δίνουμε στοιχεία για το πότε το νερό είναι κατάλληλο για ανθρώπινη χρήση, πράγμα που σημαίνει ότι οι άνθρωποι μπορούν να το χρησιμοποιήσουν και για μπάνιο, για να πλύνουν το πρόσωπό τους και για βούρτσισμα δοντιών και πότε δεν είναι, οπότε τότε χρειάζεται να ακολουθήσουν άλλα μέτρα, όπως γινόταν στον Βόλο μέχρι τώρα, όπως να βράζεται το νερό στους εκατό βαθμούς και μετά από τρία λεπτά να το χρησιμοποιούν γι’ αυτές τις εργασίες.

Από την πρώτη στιγμή το Υπουργείο Υγείας είναι στο πεδίο. Με εντολή του Πρωθυπουργού βρέθηκε εκεί ο κ. Θεμιστοκλέους. Δόθηκε εντολή στον Διοικητή της 5ης ΥΠΕ για συνεφημέρευση των Νοσοκομείων Λάρισας, του Πανεπιστημιακού και του Γενικού, ενώ τέθηκαν σε απόλυτη ετοιμότητα όλες οι δομές υγείας της περιοχής και παράλληλα ξεκίνησε και η υλοποίηση του σχεδιασμού για τη δημόσια υγεία, η οποία έχει κι άλλα δύο βασικά σκέλη. Το ένα έχει να κάνει με την εντομολογική επιτήρηση. Και το λέω αυτό, γιατί έχουμε ακούσει πάρα πολλά fake news γύρω από το θέμα αυτό, όπως ότι θα πάθουν οι άνθρωποι τύφο, ελονοσία και δεν ξέρω εγώ τι άλλο. Η περιοχή είναι μια περιοχή η οποία δίνει, ξέρετε, κρούσματα του Δυτικού Νείλου κάθε χρόνο. Το Υπουργείο Υγείας κάνει επιδημιολογική επιτήρηση κάθε χρόνο και λαμβάνει μέτρα όλο τον χρόνο. Προς το παρόν, μόλις χθες, εντοπίσαμε ζωντανές προνύμφες. Ξέρετε, έχουμε βάλει επιπλέον εβδομήντα παγίδες και παίρνουμε δείγματα και για ενήλικα κουνούπια και από τα στάσιμα νερά για να εντοπίσουμε προνύμφες και να προβούμε σε προνυμφοκτονία, ακριβώς για να μην έχουμε έξαρση κρουσμάτων του Δυτικού Νείλου.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Αναπληρώτριας Υπουργού)

Επίσης, η Θεσσαλία είναι η δεύτερη περιοχή στη χώρα σε συχνότητα κρουσμάτων λεπτοσπείρωσης πριν από τις πλημμύρες. Και το λέω αυτό, γιατί έχει σημασία να το γνωρίζουν οι γιατροί μας. Γι’ αυτό στείλαμε αρμοδίως εγκύκλιο και γι’ αυτό έχουμε κάνει όλη αυτή την κινητοποίηση, ώστε να εντοπίζουμε έγκαιρα τα κρούσματα και να αντιμετωπίζονται, προκειμένου να υπάρχει έλεγχος και να μην έχουμε περαιτέρω εξάπλωση στις περιοχές.

Όσον αφορά τα νεκρά ζώα, όπως ενημέρωσε και ο αρμόδιος Υπουργός κ. Αυγενάκης τις προηγούμενες ημέρες, είναι σε εξέλιξη η διαδικασία συλλογής και υγειονομικής καύσης, σύμφωνα με τις οδηγίες του Υπουργείου Υγείας και επιπλέον γίνεται απολύμανση σε τρία σημεία, στις περιοχές που υπήρχαν τα νεκρά ζώα, στις περιοχές που συλλέγεται η λάσπη, γιατί έχει φερτά υλικά και νεκρά ζώα, ενώ επίσης κάνουμε και μια παρέμβαση στις περιοχές με στάσιμα ύδατα, πάντα βέβαια σεβόμενοι τις οδηγίες του «ΕΛΓΟ-ΔΗΜΗΤΡΑ» και τις οδηγίες που έχουμε από το Υπουργείο Περιβάλλοντος, για να μην υπάρχει περαιτέρω επιβάρυνση του εδάφους.

Σε σχέση με τη γραμμή που λειτουργήσαμε από τις πρώτες ημέρες, έχουμε λάβει περί τις εκατό κλήσεις. Οι περισσότερες αφορούσαν ζητήματα που είχαν να κάνουν με πρακτικές οδηγίες.

Θα κλείσω λέγοντας ότι το άλλο σημείο με το οποίο ασχολείται το Υπουργείο Υγείας έχει να κάνει με την παροχή ιατρικής φροντίδας, όπως είπατε κι εσείς πολύ σωστά. Έχουμε ξεκινήσει από χθες με τις ΚΟΜΥ του ΕΟΔΥ και τις ΤΟΜΥ της Πρωτοβάθμιας Φροντίδας Υγείας της 5ης ΥΠΕ τον εμβολιασμό τετάνου στους κατοίκους. Έχουν πραγματοποιηθεί περί τους τριακόσιους εμβολιασμούς σε μία μέρα, χθες, και εβδομήντα εμβολιασμοί σε πληρώματα της Πυροσβεστικής.

Επίσης, έχουμε τις ΤΟΜΥ της Πρωτοβάθμιας. Πάμε πόρτα-πόρτα και χωριό-χωριό για να καλύψουμε τις ανάγκες. Υπάρχουν άνθρωποι που δεν μπορούν να μετακινηθούν και κάνουμε αυτή την κινητοποίηση ακριβώς για να καλύψουμε τις ανάγκες στον τόπο όπου βρίσκονται οι άνθρωποι.

Και κλείνω λέγοντας ότι αυτό είναι και το μοντέλο της Πρωτοβάθμιας που θα δείτε να ξετυλίγεται στη χώρα. Σκοπός δεν είναι να το κάνουμε τώρα στη Θεσσαλία, δηλαδή μόνο στην κρίση, αλλά να φτιάξουμε ένα αποκεντρωμένο σύστημα Πρωτοβάθμιας Φροντίδας Υγείας που να φτάνει στον τόπο που ζουν και εργάζονται οι άνθρωποι, το Υπουργείο Υγείας να είναι κοντά στους πολίτες και όχι απλώς να περιμένει να επισκεφθούν οι πολίτες τις υπηρεσίες υγείας.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, έχετε τον λόγο για τη δευτερολογία σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Κυρία Υπουργέ, δεν απαντήσατε σε καμμία από τις ερωτήσεις που σας έκανα. Μας δώσατε, βέβαια, κάποια εγκυκλοπαιδικά και εργαστηριακά στοιχεία, αλλά εγώ σας έκανα συγκεκριμένες ερωτήσεις. Η πρώτη ήταν ποιο σχέδιο εφαρμόσατε. Και αν αντλήσω συμπεράσματα από αυτά που μας είπατε, καταλαβαίνω ότι δεν υπήρχε σχέδιο, ότι το φτιάχνετε τώρα και ότι το επιτελικό κράτος που λειτούργησε με βάση όσα είπε και ο κ. Μητσοτάκης χθες στη ΔΕΘ, φτιάχνει στο ποδάρι με αυτοσχέδιες δομές λειτουργικές ή μη λειτουργικές διαδικασίες, για να καλύψει μια τόσο μεγάλη καταστροφή.

Είπατε ότι ακόμη συλλέγονται νεκρά ζώα. Για κάποιες περιοχές είμαστε στη δέκατη μέρα. Από την αποσύνθεση των ζώων που είναι νεκρά δεν υπάρχουν κίνδυνοι για τους πολίτες; Λέτε ότι όποιον κίνδυνο αντιμετωπίζουν τώρα με όλη τους την περιοχή να είναι βούρκος, με το να μην έχουν περισυλλεγεί τα ζώα, με το να υπάρχουν απορρίμματα, επικίνδυνα υλικά και καύσιμα μέσα στο στάσιμο νερό, τον ίδιο αντιμετώπιζαν και πριν; Όπως υπήρχαν πριν κρούσματα, λέτε, του ιού της γρίπης του Δυτικού Νείλου και κρούσματα γαστρεντερίτιδας, το ίδιο θα γίνει και τώρα; Αυτό λέτε; Ότι η περιοχή ήταν ήδη επίφοβη και επιρρεπής. Κι αν είναι έτσι, εσείς τι πρόνοιες λάβατε και τι περιείχε το σχέδιο το οποίο εφαρμόσατε;

Μας λέτε για τον Βόλο ότι δεν ήταν πόσιμο το νερό και πριν; Κυρία Αγαπηδάκη, γνωρίζω και τα τερτίπια του κ. Μπέου που τον στηρίζει η Κυβέρνησή σας και τι κάνει με το νερό. Τα γνωρίζω πολύ καλά, όπως γνωρίζω ότι θέλησε να ιδιωτικοποιήσει και τις πηγές που υπάρχουν στον Βόλο και στο Πήλιο με πρώτης τάξεως ποιότητας νερό. Τα γνωρίζουμε αυτά. Εσείς τα γνωρίζετε, όταν περιφέρεται ο Πρωθυπουργός στηρίζοντας τον κ. Μπέο ή τον κ. Αγοραστό που έχουν φέρει τους πολίτες σε αυτή την κατάσταση;

Λέτε ότι από χθες ξεκινήσατε μία διαδικασία υγειονομικού σχεδίου; Εγώ είδα, κυρία Υπουργέ, στην Καρδίτσα άτομα με αναπηρία να τα κουβαλάνε στα χέρια οι εθελοντές, άτομα με πολύ συγκεκριμένες φαρμακευτικές ανάγκες να τα συνδράμουν οι εθελοντές, φάρμακα να τα πηγαίνουν στα κέντρα συγκέντρωσης των πλημμυροπαθών οι εθελοντές και να μην είναι παρόν το κράτος και το Υπουργείο σας.

Παρεμπιπτόντως, επειδή μας είπατε ότι εσείς ήσασταν στο πεδίο, υπάρχει και Υπουργός νομίζω. Εσείς είστε Αναπληρώτρια Υπουργός, αν δεν κάνω λάθος. Ο Υπουργός κ. Χρυσοχοΐδης πού βρίσκεται; Γιατί για όλους μας δώσατε κατά λεπτό το στίγμα τους, αλλά ο Υπουργός αγνοείται. Το νοσηλευτικό και το ιατρικό προσωπικό που επιτάχθηκε για να συνδράμει σε αυτή την έκτακτη κατάσταση ποιο είναι, κυρία Υπουργέ; Γιατί το νομοσχέδιο το οποίο φέρατε στη Βουλή από πλευράς του Υπουργείου σας έλεγε ότι θα οδηγούν τα ασθενοφόρα του ΕΚΑΒ οι πυροσβέστες. Πού σας οδήγησε αυτή η τακτική της υπονόμευσης της δημόσιας υγείας και της πολιτικής προστασίας; Σας οδήγησε σε αυτή την συνθήκη τού να μην μπορείτε να μου απαντήσετε τι κάνετε για την υγεία των κατοίκων και πώς τους προστατεύετε, αντί να τους λέτε ότι αν πάθουν λεπτοσπείρωση, ασθένεια των ποντικών, είναι επειδή υπήρχαν κάποια κρούσματα στο παρελθόν. Αυτό ήταν το νόημα της απάντησής σας! Παρακαλώ δώστε στους πολίτες οδηγίες, απαντήσεις και εξηγήσεις και ζητήστε τους και μια συγγνώμη.

**ΠΡΟΕΔΡΕΥΩΝ (Γεώργιος Γεωργαντάς):** Ορίστε, κυρία Υπουργέ, έχετε τον λόγο για τη δευτερολογία σας.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Κυρία Κωνσταντοπούλου, είστε ο τελευταίος άνθρωπος εδώ μέσα που θα περίμενα να υιοθετήσει -έμμεσα βέβαια και πολύ έξυπνα- τη σεξιστική επίθεση που μου έκανε ο κ. Μπέος. Ειλικρινά λυπάμαι γι’ αυτό.

Θα σας πω το εξής: Πιθανόν να μη γνωρίζετε τι σημαίνει «δημόσια υγεία», επιστημονικά μιλώντας. Το κατανοώ. Γι’ αυτό είμαι εδώ, για να εξηγήσω. Προκαλώ οποιονδήποτε από οποιονδήποτε οργανισμό -τον Παγκόσμιο Οργανισμό Υγείας, το ECDC, το CDC- αν υπάρχει κάποιο άλλο σχέδιο παρέμβασης σε μια κρίση σαν αυτή που δεν προβλέπει έλεγχο των υδάτων, επιδημιολογική επιτήρηση μεταδιδόμενων νοσημάτων, έλεγχο του νερού, οδηγίες για τα νεκρά ζώα και όλα αυτά που κάνουμε, να το καταθέσει, γιατί αυτό είναι το σχέδιο, κυρία Κωνσταντοπούλου. Αυτές είναι οι κατευθυντήριες οδηγίες που εφαρμόζονται διεθνώς. Μπορεί να μην το γνωρίζετε. Δεν πρέπει, όμως, να υπονομεύετε την εμπιστοσύνη του πολίτη στο κράτος, στην επιστήμη και στο κύρος του Υπουργείου Υγείας. Ο Υπουργός Υγείας είναι στο πόδι από την πρώτη στιγμή. Λειτουργούμε ομαδικά. Πιθανόν να μην είδατε τον κ. Θεμιστοκλέους που είναι από την αρχή στο πεδίο. Πιθανόν να μην είδατε τον κ. Βαρτζόπουλο που είναι από την αρχή στο πεδίο ούτε και εμένα που είμαι από την αρχή εκεί.

Ξέρετε, η δημόσια υγεία έχει επιστημονική τεκμηρίωση και κανόνες. Δεν αυτοσχεδιάζουμε. Πιθανόν να μην έχετε συλλάβει το μέγεθος της καταστροφής, κυρία Κωνσταντοπούλου. Την επόμενη φορά που θα επισκεφτείτε το πεδίο μπορούμε να πάμε μαζί και να σας εξηγήσω αναλυτικά τι είναι όλα αυτά που κάνουμε και να τα δείτε κιόλας, γιατί καμμιά φορά, ξέρετε, η άμεση εμπειρία βοηθά.

Σε σχέση με τα υπόλοιπα που είπατε, είμαι Αναπληρώτρια Υπουργός Υγείας με αρμοδιότητα την πρωτοβάθμια φροντίδα υγείας και τη δημόσια υγεία. Γι’ αυτό βρίσκομαι εδώ και σας απαντώ. Ο Υπουργός μου χειρίζεται μια σειρά από άλλα θέματα που τρέχουν, ξέρετε, παράλληλα με αυτή την καταστροφή και το Υπουργείο Υγείας καλείται να αντιμετωπίσει όλα αυτά τα ζητήματα, γιατί κανένα δεν παίρνει αναβολή.

Πιθανά, επίσης, να αγνοείτε ή να μην έχει παρουσιαστεί αναλυτικά -το δέχομαι αυτό- το σχέδιο που έχουμε για τον ΕΟΔΥ, για την αναβάθμιση που χρειάζεται η χώρα σε ζητήματα αντιμετώπισης κρίσεων και απειλών δημόσιας υγείας.

Κυρία Κωνσταντοπούλου, η δημόσια υγεία ανακαλύφθηκε στην Ελλάδα του COVID. Πριν δεν την ξέραμε. Είμαι από τους ελάχιστους ανθρώπους σε αυτή τη χώρα που την υπηρετώ εδώ και αρκετά χρόνια και ξέρω πολύ καλά τι είναι. Παρακαλώ πολύ, επειδή εδώ είμαστε όλοι στην ίδια πλευρά και πιστεύω ακράδαντα ότι και εσείς και εγώ και όλοι θέλουμε να προστατευθούν οι πολίτες, έχει τεράστια σημασία να μην υπονομεύουμε το κύρος της επιστήμης. Δεν γίνεται να μου λέτε ότι αντιμετωπίστηκε η ανάγκη στο πεδίο με ομάδες εθελοντών. Προσβάλλετε το υγειονομικό προσωπικό της χώρας, τους πυροσβέστες μας, τα στελέχη των Σωμάτων Ασφαλείας που έγιναν γέφυρες για να σωθούν άνθρωποι.

Όταν έχουμε πλημμύρα τέτοιας έκτασης και τέτοιου μεγέθους, το πρώτο που κάνουμε, κυρία Κωνσταντοπούλου, είναι να σώσουμε ανθρώπινες ζωές. Το αμέσως επόμενο είναι η δημόσια υγεία. Αυτό είναι το σχέδιο διεθνώς, αυτό κάνουμε και εμείς. Και, ειλικρινά, σας παρακαλώ να μου πείτε αν υπάρχει κάτι με βάση τις διεθνείς οδηγίες από οποιονδήποτε έγκριτο φορέα το οποίο δεν κάνουμε, να το δρομολογήσουμε και αυτό. Δεν γίνεται, όμως, να ακούω εδώ λαϊκίστικα επιχειρήματα από εσάς και να υιοθετείτε έμμεσα -πραγματικά λυπάμαι- τη σεξιστική επίθεση που έγινε από τον κ. Μπέο.

Εγώ δεν απάντησα στον κ. Μπέο πολιτικά. Απάντησα επιστημονικά. Υπάρχουν δύο παθογόνα, τα οποία δεν ελέγχει η χλωρίωση. Πιθανόν να μην το γνώριζε ο κ. Μπέος. Συνεργαζόμαστε με όλες τις δημοτικές Αρχές σε κάθε περιοχή. Εξηγήθηκε αναλυτικά στον κόσμο και από την πρώτη στιγμή δίνουμε υπεύθυνη πληροφόρηση. Είναι πάρα πολύ σημαντικό να ενισχυθεί η εμπιστοσύνη -ξαναλέω- των πολιτών στους θεσμούς και την επιστήμη και όχι να υπονομεύεται.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κυρία Υπουργέ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, αν κρίνετε, μπορείτε να μου δώσετε τον λόγο…

**ΠΡΟΕΔΡΕΥΩΝ (Γεώργιος Γεωργαντάς):** Νομίζω, κυρία Πρόεδρε, πως όχι. Δόθηκαν οι απαντήσεις έτσι όπως δόθηκαν σε σχέση με τα ερωτήματά σας. Ας κλείσει εδώ, θα μου επιτρέψετε. Δεν νομίζω ότι απευθυνόταν άμεσα σε σας. Καταλαβαίνετε καλύτερα από μένα τι θέλω να πω.

Τώρα θα απαντηθεί η τέταρτη με αριθμό 85/5-9-2023 επίκαιρη ερώτηση πρώτου κύκλου του Προέδρου της Κοινοβουλευτικής Ομάδας των Σπαρτιατών και Βουλευτή του Β3΄ Νότιου Τομέα Αθηνών κ. Βασιλείου Στίγκα προς τον Υπουργό Εθνικής Οικονομίας και Οικονομικών, με θέμα: «Ο υπέρογκος δανεισμός του ΠΑΣΟΚ και της Νέας Δημοκρατίας».

Θα απαντήσει ο Υφυπουργός Εθνικής Οικονομίας και Οικονομικών κ. Θεοχάρης Θεοχάρης.

Ορίστε, κύριε Πρόεδρε, έχετε τον λόγο για την πρωτολογία σας.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Ευχαριστώ, κύριε Πρόεδρε.

Θα ήθελα κατ’ αρχάς να εκφράσουμε τη θλίψη μας και την οδύνη μας για τον αδόκητο θάνατο των στρατιωτικών μας στη Λιβύη και να στείλουμε τις καλύτερες ευχές μας στους τραυματίες.

Κύριε Υπουργέ, σε μία περίοδο που εκατοντάδες, αν όχι χιλιάδες, πολίτες βρίσκονται αντιμέτωποι με τις εκβιαστικές πιέσεις των τραπεζών για αποπληρωμή των δανείων τους ή με τον κίνδυνο να βγουν σε πλειστηριασμό οικίες και επιχειρήσεις, και τα δύο παραδοσιακά μεγάλα κόμματα της χώρας, δηλαδή το ΠΑΣΟΚ και η Νέα Δημοκρατία τα οποία στο παρελθόν κυβέρνησαν τη χώρα για πολλά έτη, έχουν φτάσει σήμερα, σύμφωνα με τον τελευταίο απολογισμό που δημοσιεύτηκε για τη χρήση του έτους 2022, να οφείλουν υπέρογκα χρέη τα οποία είναι δυσανάλογα μεγάλα σε σχέση με τα γενναιόδωρα ποσά που λαμβάνουν ως επιχορήγηση από την τακτική κρατική χρηματοδότηση.

Πιο συγκεκριμένα, το ΠΑΣΟΚ για τη χρήση του έτους 2022 εμφανίζεται να έχει τραπεζικά δάνεια ύψους 398 εκατομμυρίων ευρώ, ενώ η κρατική ετήσια χρηματοδότησή του είναι ύψους 622 εκατομμυρίων ευρώ. Επίσης, σύμφωνα με τον απολογισμό του ΚΙΝΑΛ, που είναι η προηγούμενη επωνυμία του ΠΑΣΟΚ, οφείλονται 1.000.061 ευρώ.

Περαιτέρω, η Νέα Δημοκρατία, σύμφωνα πάντα με τον απολογισμό της χρήσης του 2022, έχει τραπεζικά δάνεια ύψους 425 εκατομμυρίων ευρώ, ενώ η κρατική τακτική χρηματοδότησή της είναι ύψους 9 εκατομμυρίων ευρώ.

Έτσι, λοιπόν, τα χρέη του ΠΑΣΟΚ προκαλούν ίλιγγο, όπως και της Νέας Δημοκρατίας εξάλλου και δύσκολα θα ξεχρεωθούν, όσο και αν λένε οι ηγεσίες τους ότι τα δάνεια είναι σε ρύθμιση και εξυπηρετούνται. Γι’ αυτό κάθε χρόνο αυξάνονται, καθώς οι τόκοι που προστίθενται είναι δεκάδες εκατομμύρια.

Είναι φανερό από τα προαναφερθέντα ποσά ότι η εξυπηρέτηση του δανεισμού αυτού, όταν μάλιστα τρέχουν και άλλα πάγια έξοδα για τα δύο κόμματα, είναι λογικά αδύνατη αφού δεν μπορούν να καλυφθούν τα έξοδα ούτε σε ετήσια βάση.

Δεδομένων όλων αυτών, ο Πρωθυπουργός, αλλά και ο Πρόεδρος του ΠΑΣΟΚ, οφείλουν να μας δώσουν πειστικές εξηγήσεις για το εάν και πότε θα επιστρέψουν τα χρήματα των δανείων που έλαβαν ή θα τα φορτώσουν στις πλάτες του ελληνικού λαού.

Συνεπώς ερωτάται ο Υπουργός Εθνικής Οικονομίας πώς είναι λογικά δυνατόν ένα κόμμα σαν το ΠΑΣΟΚ, του οποίου το ποσοστό και επομένως η τακτική χρηματοδότησή του είναι αβέβαιη για το μέλλον, να μπορεί σήμερα με το υπάρχον ποσοστό του να εισπράττει ως τακτική κρατική χρηματοδότηση το ποσό των 622 χιλιάδων ευρώ για να εξυπηρετήσει δάνεια 398 εκατομμυρίων ευρώ, όταν παράλληλα μόνο οι τόκοι και τα έξοδα τραπεζών είναι ύψους 42 εκατομμυρίων ευρώ και η παλαιά υφιστάμενη οφειλή του ΚΙΝΑΛ ύψους 1.000.061 ευρώ.

Δεύτερον, πώς είναι δυνατόν αντίστοιχα και το κόμμα της Νέας Δημοκρατίας να εξυπηρετήσει το ιλιγγιώδες ποσό του τραπεζικού δανεισμού ύψους 425 εκατομμυρίων ευρώ, έχοντας παράλληλα εξυπηρετήσει τόκους και έξοδα τραπεζών 47 εκατομμύρια ευρώ.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ορίστε, κύριε Υπουργέ, έχετε τον λόγο για την απάντησή σας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Σας ευχαριστώ πολύ, κύριε Πρόεδρε.

Κύριε συνάδελφε, είναι προσφιλές ζήτημα της Αντιπολίτευσης και ιδιαίτερα του αντισυστημικού λαϊκισμού το ζήτημα των χρεών των κομμάτων. Είναι προφανές, βέβαια, συγχρόνως ότι σε σχέση με τις αρμοδιότητες που έχουμε ως Υπουργείο Οικονομικών είναι πάρα πολύ λίγα αυτά τα οποία θα μπορούσε να πει κάποιος. Παρ’ όλα αυτά θα προσπαθήσουμε να δώσουμε απαντήσεις αρχικά μέσω της πρωτολογίας μου σε σχέση με το τι υποχρεώσεις έχουμε και ποιο είναι το θεσμικό πλαίσιο που μας διέπει και ενδεχομένως στη δευτερολογία, εάν επιμείνετε, θα πω ως μέλος της Νέας Δημοκρατίας δύο λόγια για τη Νέα Δημοκρατία. Για το κάθε κόμμα και για τον οποιοδήποτε οφειλέτη εγώ δεν μπορώ να μιλήσω εκπροσωπώντας τον.

Εμείς στο Υπουργείο Οικονομικών έχουμε μια απλή και σαφή αρμοδιότητα και αυτή είναι να δίνουμε την κρατική επιχορήγηση στο Υπουργείο Εσωτερικών, ώστε να μοιράζεται σύμφωνα με τους νόμους του κράτους, όπως επιτάσσεται και από το Σύνταγμά μας. Τώρα, η επιχορήγηση αυτή για το προηγούμενο έτος ήταν στα 30 εκατομμύρια και μοιράζεται αναλογικά στα κόμματα.

Έχω εδώ ένα υπηρεσιακό σημείωμα από το Υπουργείο Εσωτερικών που εξηγεί ακριβώς όλα τα νομικά χαρακτηριστικά της επιχορήγησης αυτής. Προφανώς, τα στοιχεία από τα οποία εξαρτάται, είναι οι εκλογικές επιδόσεις του κάθε κόμματος, δηλαδή να έχει ξεπεράσει το 1,5%, όπως το ξέρετε πολύ καλά και εσείς και το να έχει καταρτίσει συνδυασμούς τουλάχιστον στο 70% των εκλογικών περιφερειών της χώρας. Συνεπώς δεν υπάρχει κάποιο άλλο κριτήριο το οποίο να έχει σχέση με το τραπεζικό είτε οποιοδήποτε άλλο κριτήριο που έχει σχέση με τον ισολογισμό του κάθε κόμματος.

Ξέρετε πολύ καλά ή εν πάση περιπτώσει θα έπρεπε να το ξέρετε ότι το ποσό της επιχορήγησης με νόμο της Νέας Δημοκρατίας έχει μειωθεί στο 0,5‰ από 1,02‰. Άρα μειώθηκε κάτω από το 50% από ό,τι ήταν η κρατική επιχορήγηση. Συνεπώς, η Νέα Δημοκρατία είναι το κόμμα το οποίο επέβαλε και κανόνες για τη διαφάνεια της χρηματοδότησης των κομμάτων και μείωσε αντίστοιχα την κρατική επιχορήγηση, ώστε να μην υπάρχει κανένα ζήτημα υπόνοιας.

Όσον αφορά τις ίδιες τις τράπεζες, τους κανόνες με τους οποίους δανειοδοτούν τους πολίτες, τις επιχειρήσεις, αλλά και τα κόμματα, να πω ότι οι κανόνες αυτοί εποπτεύονται όχι από το Υπουργείο Οικονομικών, αλλά από την Τράπεζα της Ελλάδος και για την ακρίβεια από ευρωπαϊκούς θεσμούς που έχουν σχέση με την εποπτεία των τραπεζών.

Η εποπτεία αυτή σύμφωνα με έγγραφο της Τράπεζας της Ελλάδος, το οποίο και ζήτησα και έχω στη διάθεσή μου, δεν αξιολογεί ένα έκαστο τα δάνεια, αλλά αξιολογεί την οργανωτική και λειτουργική δομή των πιστοδοτικών διαδικασιών, τη δανειοδοτική πολιτική, τις διαδικασίες διαχείρισης πιστωτικού κινδύνου, καθώς και την εξέλιξη της ποιότητας του χαρτοφυλακίου ανά κατηγορία δανείων, δηλαδή συγκέντρωση κινδύνου σε συγκεκριμένους κλάδους ή πιστούχους και την πολιτική προβλέψεων και εξασφαλίσεων. Συνεπώς, οι δανειοδοτήσεις των πιστωτικών ιδρυμάτων προς φυσικά ή νομικά πρόσωπα διενεργούνται ελεύθερα από τα πιστωτικά ιδρύματα με βάση την πολιτική διαχείρισης κινδύνου που καθένα από αυτά εκτελεί. Συνεπώς, βλέπετε ότι στον βαθμό που αναλογεί στην Κυβέρνηση της Νέας Δημοκρατίας και τις παλαιότερες κυβερνήσεις, εμείς θεσμοθετήσαμε ένα πλαίσιο που είναι πολύ πιο διαφανές και ένα πλαίσιο το οποίο μειώνει την επιχορήγηση, ώστε να μην υπάρχει κανένα τέτοιο ζήτημα.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, έχετε τον λόγο για τη δευτερολογία σας.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κύριε Υφυπουργέ, επί της ουσίας δεν μου απαντήσατε. Έχουμε κάποια εκατομμύρια που χρωστάει το κόμμα της Νέας Δημοκρατίας, μια που αναφέρεστε περισσότερο σε αυτήν και λιγότερο στο ΠΑΣΟΚ, αλλά δεν μας είπατε ποιο είναι το σημερινό νούμερο. Μας είπατε ότι μειώθηκε το ποσό, ότι πλήρωσε η Νέα Δημοκρατία. Πόσο είναι το σημερινό ποσό; Επίσης, σε πόσα χρόνια θα ξεχρεωθεί όλο το ποσό;

Επίσης μιλήσατε και για λαϊκισμό. Γιατί είναι λαϊκισμός; Την απάντηση δεν τη δίνετε μόνο σε μένα, τη δίνετε και προς τον ελληνικό λαό. Δεν πρέπει να γνωρίζει ο ελληνικός λαός τι χρωστάτε, πόσα χρωστάτε και πότε θα τα ξεχρεώσετε;

Μιλήσατε πριν από λίγο και για κανόνες τραπεζών. Τα πιστωτικά ιδρύματα, είπατε, έχουν αυτούς τους κανόνες και κανονίζουν τι θα κάνουν με τους οφειλέτες. Δεν κάνουν, όμως, το ίδιο για τον απλό ελληνικό λαό. Γνωρίζετε πάρα πολύ καλά τον ρόλο των τραπεζών. Πώς γίνεται να αντιμετωπίζουν λίγο διαφορετικά εσάς και διαφορετικά τον ελληνικό λαό που υποφέρει όχι μόνο τώρα, αλλά εδώ και πάρα πολλά χρόνια; Εσείς οι ίδιοι έχετε δημιουργήσει τους πλειστηριασμούς. Μπαίνουν μέσα σε σπίτια με το «έτσι θέλω», σπάνε πόρτες, τους βουτάνε τους ένοικους και τους πετάνε έξω. Τα έχουμε δει αυτά. Πώς γίνεται αυτό το πράγμα; Για εσάς δεν ισχύει κάτι τέτοιο ή για το ΠΑΣΟΚ που τόλμησαν και άλλαξαν ΑΦΜ για να γλιτώσουν τα χρέη, όπως και οι ίδιοι είπαν και είναι η πραγματικότητα; Δηλαδή σε εσάς δεν μπορεί να έρθει κάποιος κλητήρας και να απαιτήσει να δώσετε εδώ και τώρα τα χρήματα που είναι πάρα πολλά; Όταν μπαίνουν μέσα σε σπίτια και πετάνε τους ανθρώπους έξω για 500 ευρώ δεν είναι αμαρτία, δεν είναι κρίμα από τον Θεό; Γιατί δύο μέτρα και δύο σταθμά, κύριε Υφυπουργέ;

Επίσης, το Υπουργείο Οικονομικών εδώ και πάρα πολλά χρόνια -τουλάχιστον από τότε που μπήκαμε στα μνημόνια- έχει ξεκινήσει τις φοροεπιδρομές προς τον κόσμο. Έχετε λιώσει την ελληνική κοινωνία. Το ιδιωτικό χρέος και επί των ημερών σας και επί των ημερών του ΣΥΡΙΖΑ πριν έχει φτάσει στα 120 δισεκατομμύρια, που σημαίνει ότι ο κόσμος δεν έχει να πληρώσει. Εσείς, τα πολιτικά κόμματα, πως παίρνετε τις επιδοτήσεις, την κρατική χρηματοδότηση με τόσα υπέρογκα χρέη; Γιατί είναι λαϊκισμός αυτό, κύριε Υφυπουργέ;

Πώς θα αντεπεξέλθει ο απλός ο κόσμος και πώς θα σας πιστέψει και πώς θα μπορέσει να συνεχίσει τη ζωή του με όλη αυτή την ακρίβεια που υπάρχει; Πώς να πληρώσει τα δάνεια, που εσείς δημιουργήσατε, τα τοκοχρεολύσια; Πώς θα γίνει αυτό; Βλέπω ότι συνεχώς κάνετε ρυθμίσεις για τον ΕΦΚΑ, για το ένα, για το άλλο, για τα πάντα. Ούτε μία φορά, όμως, δεν είπατε τουλάχιστον να αφαιρέσετε τους υπέρογκους τόκους που έχουν συσσωρευτεί τόσα χρόνια και να μείνει ένα μικρό κεφάλαιο για τον απλό τον κόσμο, ώστε να μπορέσει να το αποπληρώσει. Όσες δόσεις και να κάνετε, και εκατό δόσεις να κάνετε, και εκατόν πενήντα δόσεις να κάνετε, δεν μπορεί ο κόσμος να τα ξεπληρώσει.

Εσείς, όμως, τα βλέπετε αφ’ υψηλού. Για τα δικά σας χρέη δεν τρέχει τίποτα. Είναι όλα ρυθμισμένα, είναι όλα τακτοποιημένα, είναι όλα όπως πρέπει. Για τον απλό τον κόσμο τι γίνεται;

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο για τη δευτερολογία σας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Κύριε συνάδελφε, κύριε Στίγκα, εάν δεν καταλαβαίνετε γιατί είναι λαϊκισμός να σας το εξηγήσουμε.

Λαϊκισμός είναι γιατί συνδέετε δύο ασύνδετα δεδομένα. Λαϊκισμός είναι γιατί έχει δημιουργηθεί πλαίσιο για να βοηθήσουμε τον κόσμο. Υπήρξαν και εκατό και εκατόν είκοσι δόσεις. Και μάλιστα υπήρξαν και διαδικασίες αναβίωσης των εκατό δόσεων, των εκατόν είκοσι δόσεων, των εβδομήντα δύο δόσεων και υπάρχουν μια σειρά από ευκαιρίες που δίνουμε στους πολίτες για να ρυθμίσουν και να βάλουν σε τάξη τα χρέη τους. Υπάρχει εξωδικαστικός συμβιβασμός, ο οποίος λειτουργεί και μάλιστα κάθε μήνα και καλύτερα και ο κόσμος που πηγαίνει στον εξωδικαστικό συμβιβασμό βρίσκει την υγειά του. Πραγματικά βρίσκει λύσεις και αυτό που βλέπουμε αυτή τη στιγμή είναι ανθρώπους οι οποίοι έρχονται και μας ρωτάνε -είμαι σίγουρος ότι ρωτάνε και εσάς στα δικά σας πολιτικά γραφεία- και ζητούν πληροφορίες πώς θα μπουν στον εξωδικαστικό συμβιβασμό, διότι ένας γείτονας, συμπολίτης, γνωστός τους μπήκε και βρήκε λύση.

Λαϊκισμός είναι διότι συνδέετε την κρατική επιχορήγηση που έχει σχέση με το εάν έχουμε πάρει συγκεκριμένες ψήφους και αν ο ελληνικός λαός μάς εμπιστεύεται ή όχι με την όποια χρηματοδότηση. Κοιτάξτε να δείτε εάν πληροίτε εσείς όλους τους όρους, τις προϋποθέσεις του νόμου και αφήστε το αν η Νέα Δημοκρατία πληροί τις προϋποθέσεις του νόμου.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Αυτό σας έφαγε!

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Τίποτα δεν μας έφαγε.

Λαϊκισμός είναι γιατί η Νέα Δημοκρατία στο καταστατικό της έχει περάσει το άρθρο 35 το οποίο λέει το εξής: Το κόμμα απαγορεύεται να συνάπτει τραπεζικά ή άλλα δάνεια για την κάλυψη λειτουργικών και εκλογικών δαπανών.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Το έχουμε και εμείς.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Εδώ είναι το καταστατικό της Νέας Δημοκρατίας. Εδώ είναι, αφού δεν το ξέρετε το καταστατικό, που είναι δημόσιο έγγραφο. Εδώ είναι οι ισολογισμοί των τελευταίων ετών. Είναι δημόσιοι, δεν χρειαζόταν να κάνετε ερωτήσεις για να έρθει ο Υφυπουργός Οικονομικών να σας απαντήσει. Μπορούσατε να μπείτε στο site της Νέας Δημοκρατίας και να δείτε τους ισολογισμούς. Τους έχω μπροστά μου και θα τους καταθέσω στη Βουλή. Αναλήψεις δανείων: μηδέν. Μηδέν οι αναλήψεις και για το 2022 και για το 2021 και για το 2020. Όλες. Έχω εδώ το πλάνο μείωσης -και αυτό θα μπορούσατε να το δείτε- του λειτουργικού κόστους της Νέας Δημοκρατίας και την πραγματική μείωση που είναι ακόμα καλύτερη.

Η Νέα Δημοκρατία, με Αρχηγό τον Κυριάκο Μητσοτάκη, από την πρώτη στιγμή έχει βάλει σε τάξη τα οικονομικά της, έχει δεχτεί όλους τους διακανονισμούς που έχουν τεθεί υπ’ όψιν της από τις συγκεκριμένες τράπεζες, όπου έχει γίνει αυτό, και συγχρόνως έχει ζητήσει αντίστοιχους διακανονισμούς από τις υπόλοιπες τράπεζες, ώστε να έρθει πάντοτε σε τακτοποίηση των υποχρεώσεών της. Αυτό έχει συμβεί από την αρχή και να είστε σίγουρος ότι δεν υπάρχουν δύο μέτρα και δύο σταθμά.

Από πού ξέρετε αν υπάρχει το οποιοδήποτε ιδιόκτητο ακίνητο ή οτιδήποτε άλλο της Νέας Δημοκρατίας το οποίο δεν έχει τεθεί στις διαδικασίες των τραπεζικών εξασφαλίσεων ή ότι άλλο χρειάζεται; Η Νέα Δημοκρατία τηρεί τις υποχρεώσεις της, δεν έχει δανειστεί άλλο, πέρα από το δανεισμό που είχε κάνει, και συγχρόνως έχει μηδέν υποχρεώσεις προς προμηθευτές ή οτιδήποτε άλλο, γιατί τις εκπληρώνει ανελλιπώς. Το δε πλάνο εξυγίανσης των οικονομικών της λειτουργεί καλύτερα από ό,τι ήταν ο σχεδιασμός.

Αυτά τα καταθέτω για να υπάρχουν στα Πρακτικά της Βουλής, ώστε ο ελληνικός λαός, που μπορεί να τα πάρει από το site της Νέας Δημοκρατίας, να μπορεί να ενημερωθεί και από τα Πρακτικά της Βουλής.

Σας ευχαριστώ πολύ.

(Στο σημείο αυτό ο Υφυπουργός Εθνικής Οικονομίας και Οικονομικών κ. Θεοχάρης (Χάρης) Θεοχάρης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε Υπουργέ.

Έχω την τιμή να ανακοινώσω προς το Σώμα ότι οι Υπουργοί Τουρισμού, Εθνικής Οικονομίας και Οικονομικών, Εξωτερικών, Εσωτερικών και Παιδείας, Θρησκευμάτων και Αθλητισμού κατέθεσαν στις 15-9-2023 σχέδιο νόμου: «Κύρωση τροποποιήσεων του Καταστατικού του Παγκόσμιου Οργανισμού Τουρισμού και των Κανόνων Χρηματοδότησης αυτού»

Παραπέμπεται στην αρμόδια Διαρκή Επιτροπή.

Προχωρούμε τώρα στη δεύτερη με αριθμό 89/7-9-2023 επίκαιρη ερώτηση δεύτερου κύκλου, του Ε΄ Αντιπροέδρου της Βουλής και Βουλευτή Αρκαδίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Οδυσσέα Κωνσταντινόπουλου προς τον Υπουργό Αγροτικής Ανάπτυξης και Τροφίμων, με θέμα: «Σύγχρονη αναγκαιότητα η παρέμβαση στο κανονιστικό πλαίσιο για την αποζημίωση όλων των πυρόπληκτων μη κατά κύριο επάγγελμα αγροτών».

Θα απαντήσει ο Υφυπουργός Αγροτικής Ανάπτυξης και Τροφίμων κ. Σταύρος Κελέτσης.

Κύριε συνάδελφε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Θα μου επιτρέψετε επειδή άκουσα πριν τη συζήτηση να πω ότι, όπως ήταν αναμενόμενο και όπως κάνουν όλοι σχεδόν αυτοί που είναι στην Ακροδεξιά και έχουν στο μυαλό τους και στις σκέψεις τους να λειτουργούν έτσι, με φασιστικό τρόπο, γκεμπελικό τρόπο δηλαδή, είπαν κάτι το οποίο δεν ισχύει. Το ΠΑΣΟΚ δεν έχει αλλάξει κανένα ΑΦΜ. Πέρασε μια πολύ δύσκολη οικονομική κατάσταση. Αυτή τη στιγμή έχει αποπληρώσει και έχει έρθει σε διαδικασία συνεννόησης με τις τράπεζες και πληρώνει κανονικά τα δάνειά του. Απλώς για μια ενημέρωση.

Πάμε τώρα στην επίκαιρη ερώτηση. Κύριε Υπουργέ, θα είμαι πάρα πολύ σύντομος και ελπίζω να καταλάβετε τι συμβαίνει. Το 2021 -όπως και τώρα δυστυχώς έγιναν μεγάλες καταστροφές- κάηκαν στην Αρκαδία ελαιόδεντρα και πολλά άλλα. Κάποιοι ήταν αγρότες, κάποιοι ήταν μη κατά κύριο επάγγελμα αγρότες. Εσείς τώρα σε αυτούς τους ανθρώπους που τους κάηκαν τα δέντρα λέτε πως εάν δεν έχουν κάνει κάποια συναλλαγή δεν τους δίνετε λεφτά για να ξαναβάλουν τα δέντρα έστω και για ιδιοκατανάλωση, για τον έναν ή για τον άλλον λόγο. Ή υπάρχουν κάποιοι άνθρωποι οι οποίοι έχασαν τους γονείς τους και ήταν στη διαδικασία να τα δώσουν οι γονείς στα παιδιά. Ο προηγούμενος Υπουργός μού είχε πει ότι αυτό θα το δει. Αλλά έφυγε ο Υπουργός, δεν θα το θυμάται.

Τώρα εσείς σε αυτή τη διαδικασία και έχοντας μπροστά σας αυτά που έγιναν στη Θεσσαλία, όσον αφορά αυτούς τους ανθρώπους που τους κάηκαν οι ελιές –δεν σας ζητάνε για το εισόδημα- και που δεν έχουν τη δυνατότητα και αφού εσείς οι ίδιοι ως οργανισμός έχετε κάνει έλεγχο και έχετε δει ότι έχουν χαθεί αυτές οι ελιές, δεν μπορεί το Υπουργείο να χρηματοδοτήσει -όχι να τους δώσει λεφτά για να τα κρατήσουν στην τσέπη τους- ώστε να βάλουν τις ελιές που θα έχουν παραγωγή σε μερικά χρόνια; Πραγματικά περιμένω από εσάς μια υπεύθυνη ενημέρωση.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):**Κύριε Υπουργέ, έχετε τον λόγο για την απάντησή σας.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Κατ’ αρχάς, κύριε Πρόεδρε να εκφράσω από αυτό το επίσημο Βήμα τη θλίψη μου και την οδύνη μου για τον χαμό των πέντε στελεχών μας που χάθηκαν στο ατύχημα στη Λιβύη, των στελεχών των Ενόπλων Δυνάμεων που βρέθηκαν εκεί στην ανθρωπιστική αποστολή για ανθρωπιστική βοήθεια και έχασαν τη ζωή τους υπό τραγικές συνθήκες και βέβαια το ενδιαφέρον και την αγωνία μας για την υγεία των υπολοίπων, που ευχόμαστε να πάει καλά.

Σε ό,τι αφορά, κύριε Αντιπρόεδρε και συνάδελφε, το θέμα το οποίο θέτετε κατ’ αρχάς να σας ενημερώσω ότι απευθύνεστε στο Υπουργείο Αγροτικής Ανάπτυξης. Το Υπουργείο Αγροτικής Ανάπτυξης έχει αντικείμενο, αρμοδιότητα τον σχεδιασμό και την ανάπτυξη της αγροτικής πολιτικής στη χώρα και τη φροντίδα των Ελλήνων αγροτών. Εμείς είμαστε υπεύθυνοι για την αύξηση του εισοδήματος των Ελλήνων αγροτών και την προαγωγή του βιοτικού τους επιπέδου. Δηλαδή εμείς έχουμε να κάνουμε με τους αγρότες μας, τους γεωργούς, τους κτηνοτρόφους, τους αλιείς και τους μελισσοκόμους.

Θέτετε, κατά την άποψή μου, αναρμοδίως στο Υπουργείο Αγροτικής Ανάπτυξης και Τροφίμων την ερώτησή σας, την οποία την κατανοώ απολύτως και πρέπει να σας πω ότι παρόμοιο πρόβλημα αντιμετωπίζουμε και στις πυρκαγιές του Έβρου. Ξέρετε ότι εκλέγομαι στον Έβρο, έχουμε παρόμοιο πρόβλημα. Δηλαδή υπάρχουν οι ιδιοκτήτες ελαιώνων και ελαιόδεντρων που δεν είναι αγρότες κατά κύριο επάγγελμα και τίθεται ένα ζήτημα, αυτό το οποίο θέσατε και με την ερώτησή σας. Πρέπει να πούμε όμως ότι όσον αφορά την όποια αποζημίωση, αν τυχόν δοθεί, αυτό δεν έχει να κάνει με τον ΕΛΓΑ. Ο ΕΛΓΑ, που είναι ένας ασφαλιστικός οργανισμός, καλύπτει εκείνες τις ζημίες και τους ασφαλιστικούς κινδύνους που προβλέπονται στον κανονισμό του. Άρα τους μη κατά κύριο επάγγελμα αγρότες, που δεν είναι ασφαλισμένοι στον ΕΛΓΑ, που δεν πληρώνουν ασφάλιστρο και πέραν αυτού δεν δηλώνουν και εισόδημα αγροτικό, δηλαδή ενδεχομένως να μη το δηλώνουν καθόλου ως εισόδημα, δεν είναι δυνατόν να τους καλύπτει ο ΕΛΓΑ.

Ξέρετε ότι η Κυβέρνηση της Νέας Δημοκρατίας κατά την προηγούμενη κυβερνητική περίοδο προχώρησε σε τροποποίηση του νομοθετικού πλαισίου που είχε να κάνει με τις αποζημιώσεις από φυσικές καταστροφές και δημιούργησε ένα νέο πλαίσιο βάσει του οποίου αποζημιώνονται και το φυτικό κεφάλαιο και οι δενδροκαλλιέργειες, άρα και οι ελιές, υπό ορισμένες βέβαια προϋποθέσεις.

Οι προϋποθέσεις οι οποίες έχουν τεθεί για τους μη κατά κύριο επάγγελμα αγρότες και οι οποίοι είναι δικαιούχοι της αποζημίωσης είναι οι ακόλουθες: Πρώτον, να έχει υποβληθεί από τον παραγωγό ενιαία αίτηση ενίσχυσης στον ΟΣΔΕ, να έχει υποβληθεί μέσω του ανταποκριτή του ΕΛΓΑ ηλεκτρονική αίτηση χορήγησης ενίσχυσης, τα αγροτεμάχια να βρίσκονται εντός των πυρόπληκτων περιοχών, οι παραγωγοί είτε να είναι κατά κύριο επάγγελμα αγρότες είτε να είναι κάτοχοι αγροτικών εκμεταλλεύσεων, μη κατά κύριο επάγγελμα αγρότες που δηλώνουν εισόδημα από αγροτική δραστηριότητα για το 2020, σύμφωνα με τα στοιχεία της ΑΑΔΕ.

Άρα, λοιπόν, εάν στην περίπτωση που αναφέρετε οι άνθρωποι αυτοί είχαν όλες αυτές τις προϋποθέσεις ενώ δεν ήταν κατά κύριο επάγγελμα αγρότες, αλλά δήλωναν εισόδημα από την καλλιέργεια της ελιάς, τότε αυτοί οι άνθρωποι δικαιούντο τις αποζημιώσεις. Πρέπει δε να σας πω ότι ειδικά στην περιφέρεια στην οποία αναφέρεστε, βάσει των στοιχείων που έχουμε, το Υπουργείο Οικονομικών που κάνει την καταβολή -στην περίπτωση αυτή- της κρατικής αρωγής και το Υπουργείο Αγροτικής Ανάπτυξης κατέβαλαν δύο φορές προκαταβολή, που μάλιστα είναι: η μεν πρώτη ύψους 20.332.267 ευρώ σε χίλιους τετρακόσιους εξήντα τρεις αγρότες και μία δεύτερη προκαταβολή ύψους 13.410.000 ευρώ που αφορούσε σε κατά κύριο επάγγελμα και μη κατά κύριο επάγγελμα αγρότες, και στις δύο περιπτώσεις, και αναμένεται να γίνει και μία καταβολή ύψους 418.039 ευρώ που είναι ένα υπόλοιπο που έμεινε, είτε για κατά κύριο επάγγελμα αγρότες, αλλά και για μη κατά κύριο επάγγελμα αγρότες.

Μάλιστα, στην Αρκαδία, με πληροφορούν ότι έχει δοθεί η μεγαλύτερη προκαταβολή σε ελαιοπαραγωγό που ήταν ασφαλισμένος βέβαια στον ΕΛΓΑ και δήλωνε αγροτικό εισόδημα. Η προκαταβολή αυτή έφθασε στο ύψος των 200.000 ευρώ.

Αντιλαμβάνεστε, λοιπόν, πως σε ό,τι αφορά τους κατά κύριο επάγγελμα αγρότες και αφορά τον ΕΛΓΑ και το Υπουργείο μας καταβάλλονται οι αποζημιώσεις και μάλιστα με το νέο πλαίσιο καταβάλλονται πολύ πιο γρήγορα απ’ ό,τι στο παρελθόν.

Σε ό,τι αφορά αυτούς που δεν δηλώνουν εισόδημα από αγροτική δραστηριότητα, αυτοί όπως καταλαβαίνετε δεν αποζημιώνονται. Εδώ, όμως, θέλω να το ξεκαθαρίσετε. Εσείς τι υποστηρίζετε τώρα; Να αποζημιώνονται κάποιοι οι οποίοι δεν δηλώνουν εισόδημα, ενώ έχουν; Θέλω να το θέσω αυτό με πολύ ήπιο τρόπο, αλλά λογικό, ότι αυτό είναι ένα κίνητρο σε κάποιον ενδεχομένως να φοροδιαφεύγει. Δηλαδή, να έχει εισόδημα το οποίο να μην το δηλώνει και να έρχεται η ώρα αυτός να παίρνει αποζημίωση.

Αυτά και θα επανέλθω.

**ΠΡΟΕΔΡΕΥΩΝ (Γεώργιος Γεωργαντάς):** Ο συνάδελφος κ. Κωνσταντινόπουλος έχει τον λόγο για να δευτερολογήσει.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευτυχώς για καλή μας τύχη έχουμε Πρόεδρο τον πρώην Υπουργό Γεωργίας, αλλά εδώ πρέπει να αποφασίσουμε.

Δεν συζητάμε για αυτούς τους ανθρώπους γιατί δεν ασχολείστε μαζί τους λόγω του ότι είστε Υπουργός Γεωργίας, όπως είπατε στην αρχή, αλλά στο τέλος μας είπατε ότι το Υπουργείο σας έδωσε λεφτά στους κατά μη κύριο επάγγελμα.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Εφόσον είχαν ως προϋπόθεση …

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ένα-ένα, κύριε Υπουργέ.

Αυτοί οι άνθρωποι υποβάλλουν δηλώσεις ΟΣΔΕ και έχουν πάρει απαλλαγή. Εσείς πρέπει να μας πείτε τι θέλετε. Αν δεν είστε το Υπουργείο που ασχολείστε με τους μη κατά κύριο επάγγελμα αγρότες, στέλνετε ένα χαρτάκι στη Βουλή εδώ στους ανθρώπους και λένε δεν είμαστε αρμόδιοι. Και επειδή ψάχνετε και εσείς ως Υπουργός να μάθετε ποιος είναι αρμόδιος, πείτε μας σας παρακαλώ σε ποιον να απευθυνθώ. Μήπως σας βοηθήσω και εγώ για τον Έβρο. Πείτε μου σε ποιον να απευθυνθώ και να πω την άποψή μου.

Δεύτερον είπατε κάτι πολύ σωστό. Φοροδιαφεύγουν αυτοί οι άνθρωποι ή είναι για ιδιοκατανάλωση; Να πάρω την άποψη τη δική σας ότι αυτοί κάνουν ιδιοκατανάλωση ή οτιδήποτε άλλο. Να σας ρωτήσω κάτι. Τι αποζημιώνετε τώρα; Σε αυτήν την κατάσταση όπου ξέρετε την αύξηση της τιμής του λαδιού για πολλούς λόγους, τι σας ενδιαφέρει; Σας ενδιαφέρει αυτούς τους ανθρώπους να μην τους αποζημιώσουμε για το εισόδημα.

Εγώ, κύριε Υπουργέ, δεν σας ζητώ να τους αποζημιώσουμε για το εισόδημα, σας ζητώ να τους δώσουμε τη δυνατότητα να ξαναβάλουν τα δέντρα. Προσοχή, το ξαναλέω γιατί μας ακούνε οι άνθρωποι αυτοί. Εγώ δεν σας λέω να τους αποζημιώσετε, γιατί χάνουν κάθε χρόνο 1.000-2.000-3.000-4.000 ευρώ, σας λέω να τους αποζημιώσετε για να ξαναβάλουν τα δέντρα που το Υπουργείο σας και οι μηχανισμοί σας βρήκαν ότι έχουν καεί και να τους αξιολογήσουμε όποιος δεν τα βάλει πίσω τα λεφτά.

Σκέφτομαι ότι στον Έβρο το ίδιο θα θέλουν οι άνθρωποι. Άρα, δεν υπάρχει κανένα θέμα φοροδιαφυγής. Υπάρχει αποζημίωση της ελιάς που κάηκε. Σας το ξαναλέω, το είχα πει ξανά στον Υπουργό ότι εδώ δεν ζητάμε κάτι για το εισόδημα. Εγώ να πάρω τη δική σας εκτίμηση. Λέω ότι δεν συμβαίνει αυτό αλλά να πάρω τη δική σας εκτίμηση. Σας ζητώ να πληρώσει το κράτος αυτό που κάηκε και να του επιβάλλουμε οτιδήποτε θέλετε αν δεν βάλει τις ελιές του. Ε, αυτό νομίζω ότι το καταλαβαίνει και ο τελευταίος υπάλληλος του Υπουργείου. Και εσείς!

Άρα, θέλω δύο απαντήσεις: πρώτον, αν δεν είστε αρμόδιος, να μου πείτε ποιος είναι αρμόδιος για να απευθυνθώ και εγώ να βοηθήσω και εσάς στην Αλεξανδρούπολη, και δεύτερον να μου πείτε, σας παρακαλώ, να διαχωρίσουμε το εισόδημα με την ελιά που κάηκε.

Όσον αφορά την ελιά που κάηκε στη Θεσσαλία τι θα πείτε αύριο σε αυτούς που είναι κατά κύριο επάγγελμα αγρότες. Όχι να τους πληρώσετε τα λεφτά που πιστεύετε ότι κάνουν εσείς φοροδιαφυγή, αλλά για τα δέντρα τα οποία καταστράφηκαν. Δεν θα πάρουν για αυτά αποζημίωση;

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ο κύριος Υπουργός έχει τον λόγο για τη δευτερολογία του.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Κατ’ αρχάς για το θέμα της δηλώσεως ΟΣΔΕ να ξεκαθαρίσουμε ότι από κοινοτική οδηγία κάποιος ο οποίος έχει μια αγροτική εκμετάλλευση που έχει να κάνει με δέντρα ή οτιδήποτε, θα πρέπει να κάνει δήλωση ΟΣΔΕ, ανεξαρτήτως αν δηλώνει ή όχι αγροτικό εισόδημα. Άρα, η δήλωση του ΟΣΔΕ είναι κάτι άλλο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Υπάρχει, όμως, δεν είναι παράνομος.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Σε ό,τι αφορά τώρα για τους μη κατ’ επάγγελμα αγρότες και αυτούς που δεν δηλώνουν αγροτικό εισόδημα είναι προφανές από το νομικό πλαίσιο που υπάρχει -και νομίζω ότι ρητορικά ρωτάτε εμένα ποιος είναι ο αρμόδιος, διότι το ξέρετε πολύ καλά- αρμόδια είναι πρώτο το Υπουργείο Κλιματικής Αλλαγής και το Υπουργείο Οικονομικών, διότι αυτές τις αποζημιώσεις τις καταβάλλει η κρατική αρωγή.

Τώρα, αντιλαμβάνομαι τι λέτε. Λέτε ότι εμείς θέλουμε να αποζημιωθεί ως ένα περιουσιακό στοιχείο, όπως κάποιος που χάνει το σπίτι του, κάποιον εξοπλισμό και αποζημιώνεται από την κρατική αρωγή, να μπει σε αυτή την κατηγορία. Σας λέω, λοιπόν, ότι αυτό είναι μια συζήτηση -επειδή έχουμε και το πρόβλημα αυτή τη στιγμή που είναι ανοιχτό επαναλαμβάνω και στην περιοχή του Έβρου- η οποία είναι ανοιχτή, αλλά επαναλαμβάνω ότι δεν είναι το Υπουργείο Αγροτικής Ανάπτυξης αυτό που θα αποφασίσει για το τι θα γίνει στην περίπτωση αυτή και σας είπα προηγουμένως ποια Υπουργεία είναι αρμόδια. Στην περίπτωση που κριθεί να δοθεί κάποια αποζημίωση, αν θα είναι ποσοστό αποζημίωσης ή ολόκληρη ή οτιδήποτε, αυτό έχει να κάνει με την κρατική αρωγή.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Θα συζητηθεί τώρα η έβδομη με αριθμό 93/8-9-2023 επίκαιρη ερώτηση δεύτερου κύκλου του Βουλευτή Λάρισας της Κοινοβουλευτικής Ομάδας ΣΥΡΙΖΑ - Προοδευτική Συμμαχία κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Κίνδυνος μη καταβολής των Κοινοτικών Ενισχύσεων στους αγρότες εξαιτίας μη έκδοσης εφαρμοστικών αποφάσεων της νέας Κοινής Αγροτικής Πολιτικής (ΚΑΠ)».

Θα απαντήσει ο Υφυπουργός Αγροτικής Ανάπτυξης και Τροφίμων κ. Κελέτσης.

Ο συνάδελφος κ. Κόκκαλης έχει τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ κύριε Πρόεδρε.

Κύριε Υπουργέ, η παρούσα ερώτηση όπως και οι επόμενες που ακολουθούν -οι άλλες δύο- κατατέθηκαν, όπως γνωρίζετε, πριν την καταστροφική πλημμύρα, κατά την οποία επλήγησαν ανεπανόρθωτα η Λάρισα, η Καρδίτσα, τα Τρίκαλα, ο Βόλος, όλη η Θεσσαλία. Οπότε, κάποια δεδομένα έχουν ίσως αλλάξει.

Με την παρούσα ερώτηση καλείστε θα ενημερώσετε τον αγροτικό κόσμο όσον αφορά τις ατέλειες που παρουσιάζει η εφαρμογή του στρατηγικού σχεδίου της χώρας μας με τη μη έκδοση αποφάσεων όπως και η αίτηση του ΟΣΔΕ.

Για να είμαι ειλικρινής, έχουν εκδοθεί αποφάσεις. Οι αποφάσεις, βέβαια, εξεδόθησαν -διορθώστε με αν κάνω λάθος- αμέσως μετά. Και καλά έκαναν και εξεδόθησαν, τουλάχιστον πιάνουν τόπο και οι επίκαιρες και αυτές οι ερωτήσεις. Διορθώστε με αν κάνω λάθος, αλλά νομίζω 13-14 Σεπτεμβρίου. Μη γίνει προσπάθεια να πετάξουμε το μπαλάκι ότι φταίει ο κακός ΟΠΕΚΕΠΕ. Είστε πολιτική ηγεσία όπως και ήταν πολιτική ηγεσία, όπως και ήμασταν πολιτική ηγεσία.

Ενδεικτικά, αραβόσιτος με ειδική βιομηχανική ντομάτα εξεδόθησαν 13-14 Σεπτεμβρίου στο τέλος σχεδόν της καλλιεργητικής περιόδου και ενώ είχαν καλλιεργήσει χωρίς να γνωρίζουν τις συγκεκριμένες αποφάσεις. Αυτό δεν μας τιμά ως χώρα και δεν τιμά -εννοείται- και τον αγροτικό κόσμο.

Από εκεί και πέρα, όμως, υπάρχει μια έντονη ανησυχία όσον αφορά τα οικολογικά σχήματα, κύριε Υπουργέ. Γνωρίζουν οι αγρότες ότι τα ποσά που θα περισσέψουν μέχρι το 2025 θα πάνε στη βασική ενίσχυση μεν, αλλά από το 2025 και μετά θα έχουν αντίστροφη πορεία; Επαναλαμβάνω ότι τα ποσά τα οποία δεν θα πάνε στα οικολογικά σχήματα θα διοχετευθούν στη βασική ενίσχυση. Από το 2025 όμως και μετά είναι υποχρεωτικό πάλι να φύγουν από τη βασική ενίσχυση. Άρα μιλάμε ότι θα μειωθούν τα ποσά των βασικών ενισχύσεων.

Συγκεκριμένα ρωτώ για το πρόβλημα της βιολογικής κτηνοτροφίας. Εγώ θυμάμαι ήμουν Υφυπουργός και ρωτούσαν Βουλευτές της Νέας Δημοκρατίας το 2018 πού είναι αυτά τα διαχειριστικά σχέδια βόσκησης. Εάν υπήρχαν διαχειριστικά σχέδια βόσκησης, τώρα δεν θα εγκλωβίζονταν οι κτηνοτρόφοι στα οικολογικά σχήματα. Γιατί όποιος δεσμεύσει βοσκότοπο στα οικολογικά σχήματα -στο 9 αν δεν απατώμαι- τότε δεν θα μπορεί να ενταχθεί στον πυλώνα 2, που είναι η βιολογική κτηνοτροφία. Δεν θα ίσχυε αυτό, εάν υπήρχαν τα διαχειριστικά σχέδια βόσκησης.

Συνεπώς σχεδόν έναν χρόνο μετά όφειλε η χώρα μας να έχει προσαρμοστεί γρήγορα και να έχουν εκδοθεί όλες οι προσαρμοστικές αποφάσεις όσον αφορά το στρατηγικό σχέδιο της χώρας μας, για να ανταποκριθεί έγκαιρα, να είναι ενημερωμένος ο αγροτικός κόσμος -και όταν λέω αγροτικός κόσμος εννοώ και οι κτηνοτρόφοι- στις νέες απαιτήσεις για τη νέα ΚΑΠ που ήδη διανύουμε.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Πρώτα απ’ όλα να εκφράσω τη θλίψη και τη συμπαράστασή μας στην περιφέρειά σας και γενικότερα στη Θεσσαλία. Μέχρι χθες το βράδυ ήμουν στη Λάρισα εγκατεστημένος, κύριε συνάδελφε, μαζί με το υπόλοιπο κυβερνητικό επιτελείο, για τη διαχείριση όλης αυτής της κατάστασης μετά τις πλημμύρες. Πράγματι πρέπει να πω ότι η περιφέρεια βρίσκεται σε μία πολύ δύσκολη θέση.

Σε ό,τι αφορά την ερώτησή σας, όπως πολύ καλά γνωρίζετε, γιατί διατελέσατε στην αντίστοιχη θέση στο Υπουργείο, το εθνικό στρατηγικό σχέδιο της νέας ΚΑΠ 2023-2027 έχει καταρτιστεί μετά από εκτεταμένη διαβούλευση του Υπουργείου Αγροτικής Ανάπτυξης και Τροφίμων με όλους τους εμπλεκόμενους παραγωγικούς φορείς της χώρας. Προηγήθηκαν δεκατρείς περιφερειακές συνδιασκέψεις, έγινε διάλογος, τηλεδιασκέψεις, συναντήσεις, ανταλλαγή απόψεων. Έτσι ενσωμάτωσε όλες τις αναπτυξιακές προτεραιότητες για τον αγροτοδιατροφικό τομέα της χώρας. Λαμβάνει υπ’ όψιν τις παραγωγικές ανάγκες της ελληνικής γεωργίας και ικανοποιεί τις επιδιώξεις της νέας ΚΑΠ για οικονομική, περιβαλλοντική και κοινωνική βιωσιμότητα. Το στρατηγικό μας σχέδιο είναι, λοιπόν, απολύτως εναρμονισμένο με τους στόχους της Ευρωπαϊκής Πράσινης Συμφωνίας αλλά και τις εθνικές στοχεύσεις.

Θυμίζω δε ότι το ελληνικό σχέδιο υποβλήθηκε από τα πρώτα στην Ευρωπαϊκή Επιτροπή στις 30-12-2021. Βέβαια θυμίζω ότι μετά την υποβολή του προέκυψε ο πόλεμος στην Ουκρανία, οπότε κάποια δεδομένα άλλαξαν για όλες τις χώρες της Ευρωπαϊκής Ένωσης και η Ευρωπαϊκή Επιτροπή -αυτό είθισται έτσι κι αλλιώς- επανήλθε με παρατηρήσεις, προκειμένου να υπάρξει προσαρμογή όχι μόνο της χώρας μας, αλλά και όλων των ευρωπαϊκών κρατών-μελών στα νέα δεδομένα. Έτσι ξεκίνησε ένας δεύτερος κύκλος διαβουλεύσεων και η οριστική έγκριση του εθνικού σχεδίου επήλθε στις 29-11-2022.

Σημαντικό κεφάλαιο των διαπραγματεύσεων υπήρξε το καθεστώς των συνδεδεμένων ενισχύσεων. Αρχικά πράγματι, όπως λέτε και στην ερώτησή σας, ο αραβόσιτος δεν συμπεριλήφθηκε στις συνδεδεμένες ενισχύσεις. Με απόφαση του Υπουργείου μας, όπως ξέρετε, προστέθηκε και αυτός στο υπό εξέταση σχέδιο, προκειμένου να αντιμετωπιστούν οι αρνητικές επιπτώσεις από τον πόλεμο στην Ουκρανία. Όπως ξέρετε, υπήρξε και γι’ αυτό εφαρμοστική απόφαση που δημοσιεύτηκε στο ΦΕΚ στις 14-9-2023.

Τώρα σε ό,τι αφορά την παρατήρησή σας για τις εφαρμοστικές αποφάσεις πρέπει να σας πω ότι αυτές ξεκίνησαν να εκδίδονται από τον Μάιο του 2023 και όχι μετά την υποβολή της ερώτησης και επερώτησής σας. Να τονίσω, βέβαια, ότι στη χώρα εκείνο το διάστημα και το διάστημα που προηγήθηκε, βρισκόμασταν σε προεκλογική περίοδο και μάλιστα μεταξύ των πρώτων εκλογών ακολούθησαν δεύτερες εκλογές, που αποδείχθηκαν «άχρηστες», μεσολάβησε ένα διάστημα στο οποίο υπήρξε μια υπηρεσιακή κυβέρνηση. Όλα αυτά είναι μέσα στις επιπτώσεις της καθυστέρησης, που δυστυχώς υπήρξε, λόγω των δεύτερων εκλογών, λόγω αυτής της εκκρεμότητας. Επαναλαμβάνω, εάν ο ΣΥΡΙΖΑ δεν είχε κάνει αυτή την αλλαγή στον εκλογικό νόμο, δηλαδή να έχουμε την ανάγκη της επαναληπτικής εκλογής, της δεύτερης εκλογής, όλα θα είχαν πάει πολύ γρηγορότερα.

Εν πάση περιπτώσει, θέλω να πω ότι και παρά τα προβλήματα -είπατε για τον ΟΠΕΚΕΠΕ- που αντιμετωπίζει ο ΟΠΕΚΕΠΕ, και το ξέρουμε αυτό ότι αντιμετωπίζει προβλήματα, καταβάλαμε τεράστια προσπάθεια. Οι εφαρμοστικές, όλες οι αποφάσεις, έτσι ώστε να προχωρήσουμε και τον Οκτώβριο να έχουμε οπωσδήποτε την πληρωμή των αγροτών, είναι πλέον έτοιμες. Οι δηλώσεις του ΟΣΔΕ πρέπει να σας πω ότι προχώρησαν σε απόλυτα ικανοποιητικό βαθμό. Σήμερα έχουμε εξακόσιες σαράντα δύο χιλιάδες εξακόσιες πενήντα τρεις αιτήσεις. Χρειάστηκε να δώσουμε μια μικρή παράταση μέχρι τις 11 Σεπτεμβρίου. Και βέβαια εδώ υπάρχει μια μικρή υστέρηση που έχει να κάνει με το γεγονός ότι στις δικές σας περιοχές, που είναι πλημμυρισμένες, αλλά και στην περιοχή του Έβρου, που είχαμε τις πυρκαγιές, δώσαμε μια παράταση, έτσι ώστε οι αγρότες, επειδή δεν μπορούν πραγματικά αυτή τη στιγμή να ασχοληθούν με την υποβολή των δηλώσεων ΟΣΔΕ, να έχουν τη δυνατότητα να το κάνουν αργότερα. Άρα υστέρηση ως προς τις δηλώσεις δεν υπήρξε. Υπάρχει απόλυτα ικανοποιητική κατάθεση των δηλώσεων. Φτάσαμε τον αριθμό τον οποίο επιδιώκαμε.

Επίσης πρέπει να σας πω και σας διαβεβαιώνω ότι οι πληρωμές του Οκτωβρίου θα γίνουν απολύτως κανονικά. Δεν υπάρχει περίπτωση να υπάρξει καθυστέρηση. Σε κάποιες δε περιπτώσεις έχουμε εκκρεμότητα για κάποιες ακόμη αποφάσεις όπως, παραδείγματος χάριν, το θέμα των οικολογικών σχημάτων.

Σε ότι αφορά στα διαχειριστικά σχέδια βελτίωσης πρέπει να πούμε ότι, κατά την άποψή μου, και εκφράζω προσωπική άποψη, αλλά νομίζω ότι πλέον είναι κοινή άποψη, ότι η πράξη αποδεικνύει ότι κακώς ως αρμοδιότητα μεταβιβάστηκαν στις περιφέρειες της χώρας. Διότι βλέπουμε ότι δυστυχώς οι περιφέρειες δεν τα προχώρησαν, αν εξαιρέσουμε δύο περιφέρειες της χώρας, που και εκεί έχουμε άλλου είδους προβλήματα, διότι υπήρξαν προσφυγές και άρα και εκεί καθυστέρηση. Νομίζω ότι αυτό το μοντέλο της αποκέντρωσης την οποία μεν τη θέλουμε στη λειτουργία του κράτους, αλλά πολλές φορές αποδεικνύεται ότι δεν είναι αποτελεσματική νομίζω ότι θα πρέπει να το επανεξετάσουμε και σε ό,τι αφορά τα διαχειριστικά σχέδια των βοσκοτόπων.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, νομίζω μέχρι τώρα δώσατε καλά δείγματα γραφής, δεν σας τιμά όμως ως άποψη να λέτε ότι φταίει ο ΣΥΡΙΖΑ για την καθυστέρηση των εφαρμοστικών αποφάσεων. Είναι δυνατόν; Είναι κόντρα στη λογική.

Δεύτερον, εννοούσα την έκδοση των αποφάσεων για τις συνδεδεμένες, κύριε Υπουργέ. Έχουν εκδοθεί στις 13-14 Σεπτεμβρίου Πέμπτη-Παρασκευή, ναι ή όχι; Είναι μετά την κατάθεση της επίκαιρης, ναι ή όχι; Νομίζω το οκτώ είναι πριν το δεκατέσσερα. Αυτό εσείς το θεωρείτε μια σοβαρή πολιτεία; Στο τέλος της καλλιεργητικής περιόδου για τουλάχιστον τέσσερα προϊόντα, τριφύλλι, μηδική, αραβόσιτο και βιομηχανική ντομάτα, εκδίδονται οι αποφάσεις στις 14 Σεπτεμβρίου, ενώ έπρεπε να είχαν εκδοθεί τον Μάιο. Είπατε ότι φταίει ο ΣΥΡΙΖΑ και για αυτό.

Σχετικά με τα διαχειριστικά σχέδια βόσκησης -να το κρατήσουμε αυτό γιατί είναι πολύ σημαντικό και για την επόμενη ερώτηση- εάν κατάλαβα καλά, θέλετε τώρα να μεταφερθεί η αρμοδιότητα από τις περιφέρειες στην κεντρική διοίκηση;

Θέτω τρία ερωτήματα συγκεκριμένα χωρίς μια -επιτρέψτε μου- έκθεση ιδεών σαν την περιγραφή που κάνουν άξια οι υπηρεσιακοί, κύριε Υπουργέ. Πρώτον, είναι το αδιέξοδο με τη βιολογική κτηνοτροφία με τα οικολογικά. Όποιος δεσμεύσει βοσκότοπο επιλέγοντας οικολογικό -διότι αν δεν επιλέξει οικολογικό σχήμα τώρα πιθανόν θα μειωθεί μετά το 2025- δεν μπορεί να ενταχθεί στον Πυλώνα 2 στη βιολογική κτηνοτροφία. Αυτό είναι αδιέξοδο. Πρέπει να συμφωνήσουμε. Έχετε πρόταση επ’ αυτού; Αν υπήρχαν διαχειριστικά σχέδια βόσκησης, πού θα μπορούσε να ενταχθεί ο κτηνοτρόφος; Στο πρόγραμμα «Διατήρηση και Βελτίωση Βοσκοτόπων», στα οικολογικά.

Δεύτερο ερώτημα: Δεν έχει ολοκληρωθεί η κατανομή των δικαιωμάτων της βασικής ενίσχυσης του 2023. Η προθεσμία είναι μέχρι 10 Οκτωβρίου, νομίζω.

Τρίτον, δεν ενεργοποιήθηκαν οι διασταυρωτικοί έλεγχοι ή έχουν ενεργοποιηθεί; Να μας το πείτε.

Και το τέταρτο, κύριε Υπουργέ, είναι πάρα πολύ σημαντικό. Γι’ αυτό είπα ότι επειδή η επίκαιρη ήταν πριν τις καταστροφικές πλημμύρες, αν μπορείτε, να απαντήσετε. Αν δεν μπορείτε να απαντήσετε, τουλάχιστον αύριο, μεθαύριο να ενημερώσετε τους αγρότες στη Θεσσαλία εάν θα δηλώσουν τα πλημμυρισμένα χωράφια στοn ΟΣΔΕ. Η προθεσμία είναι μέχρι 7 Οκτωβρίου. Επαναλαμβάνω, τα πλημμυρισμένα χωράφια τα δηλώνουν ή δεν τα δηλώνουν; Γιατί φοβούνται οι άνθρωποι μήπως στερηθούν την ενεργοποίηση δικαιωμάτων. Αν μπορείτε, σήμερα να απαντήσετε.

Νομίζω ότι τα ερωτήματα είναι πολύ στοχευμένα, πολύ περιεκτικά, αξίζουν την ελάχιστη περιεκτικότητα και την ελάχιστη σαφήνεια.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο κύριος Υπουργός για τη δευτερολογία του.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Κατ’ αρχάς δεν είπα ότι φταίει ο ΣΥΡΙΖΑ. Είπα ότι η καθυστέρηση η οποία υπήρξε σε μεγάλο βαθμό οφείλεται και στο γεγονός ότι υπήρξε μια αχρείαστη πραγματικά περίοδος στην οποία, όπως ξέρετε, υπήρξε υπηρεσιακή κυβέρνηση και πρέπει να πούμε ότι υπήρχε μια διαχείριση και διακυβέρνηση της χώρας, αλλά ορισμένα πράγματα τα οποία ήταν κρίσιμα, καθυστέρησαν και μέσα σε αυτά ήταν και αυτό το θέμα των εφαρμοστικών. Αυτό είπα.

Τώρα, με ρωτήσατε για τα σχέδια βόσκησης. Είπα ότι εκφράζω μια προσωπική άποψη. Αλλά το θέμα είναι: υπάρχει ή δεν υπάρχει πρόβλημα; Διαπιστώνεται ή δεν διαπιστώνεται πρόβλημα στις περιφέρειες που πήραν την αρμοδιότητα; Και εγώ θεωρητικά αν με ρωτούσε κανείς -όταν θα έπαιρνα την απόφαση- ποιος πρέπει να τα κάνει, θα έλεγα, «οι περιφέρειες της χώρας» για πολλούς λόγους. Βλέπουμε όμως στην πράξη ότι το μοντέλο αυτό δυστυχώς δεν προχώρησε και έχει -όπως και εσείς παρατηρήσατε- πολύ αρνητικές συνέπειες σε αυτά τα ζητήματα στα οποία αναφερθήκατε για την κτηνοτροφία μας. Άρα δεν θα πρέπει να το επανεξετάσουμε; Η άποψή μου είναι ότι πρέπει να επανεξετάσουμε.

Εάν έχετε πρόταση για το θέμα αυτό η οποία θα μπορέσει να βοηθήσει, είναι ευπρόσδεκτη. Εμείς δεχόμαστε, είμαστε με ανοιχτά τα αυτιά μας, προκειμένου να ακούσουμε τέτοιου είδους θετικές προτάσεις.

Τώρα σε ό,τι αφορά τα οικολογικά σχήματα, σε σχέση με τη βιολογική κτηνοτροφία ξέρετε ότι δεν μπορεί να υπάρξει διπλή ενίσχυση για τις ίδιες δεσμεύσεις, δηλαδή, ταυτόχρονα βιολογική κτηνοτροφία που ανήκει στον Πυλώνα 1 και κτηνοτροφία που ανήκει στον Πυλώνα 2. Αυτό είναι δεδομένο. Επίσης τα οικολογικά σχήματα είναι ετήσια. Δηλαδή την επόμενη χρονιά μπορεί κάποιος να δηλώσει κάποιο άλλο σχήμα και αυτό δεν αποκλείει την ένταξη του στο ΠΑΑ.

Εν πάση περιπτώσει, πρέπει δε να σας πω ότι για κάθε ερώτημα που υπήρχε σε όλη αυτή τη διαδικασία -γιατί είναι η πρώτη φορά που εφαρμόζεται το καινούργιο σχέδιο- πάντοτε υπήρχε διαβούλευση και πάντοτε δίνονταν απαντήσεις και λυνόταν το πρόβλημα. Το θέμα είναι ότι φτάσαμε χρονικά στο σημείο ώστε να είμαστε πλέον έτοιμοι χωρίς να διακινδυνεύσουμε την πληρωμή του Οκτωβρίου. Και αυτό είναι πολύ, πολύ σημαντικό.

Νομίζω με ρωτήσατε -δεν το σημείωσα- για τα δικαιώματα στα πλημμυρισμένα χωράφια. Ακούστε να δείτε. Εννοείται ότι κανένα δικαίωμα δεν πρόκειται να χαθεί και δεν πρέπει οι αγρότες μας να ανησυχούν από τη στιγμή που αυτοί τα δηλώνουν κανονικά και είναι ασφαλισμένοι στον ΕΛΓΑ. Δεν υπάρχει περίπτωση να χαθεί κανένα δικαίωμα από τους ανθρώπους που έχουν υποστεί ζημιές από την πλημμύρα. Αυτό είναι δεδομένο. Το έχουμε πει και στον Έβρο για άλλες περιπτώσεις που έχουν να κάνουν με τους μελισσοκόμους και τα προγράμματα στα οποία είναι ενταγμένοι πρόκειται να ενταχθούν. Άρα λοιπόν και εδώ ισχύει αυτή η αρχή.

**ΠΡΟΕΔΡΕΥΩΝ (Γεώργιος Γεωργαντάς):** Ακολουθεί η δέκατη έβδομη με αριθμό 109/11-9-2023 επίκαιρη ερώτηση δεύτερου κύκλου του Βουλευτή Λάρισας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων, με θέμα: «Συστηματική άρνηση της Κυβέρνησης για ανάληψη και υλοποίηση πρωτοβουλιών καταπολέμησης του φαινόμενου της ερημοποίησης».

Θα απαντήσει ο Υφυπουργός Αγροτικής Ανάπτυξης και Τροφίμων κ. Κελέτσης.

Τον λόγο έχει ο κ. Βασίλειος Κόκκαλης.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, η συγκεκριμένη ερώτηση έχει ως θέμα κατά την προσωπική μου άποψη το μεγαλύτερο πρόβλημα που αντιμετωπίζει σήμερα η ύπαιθρος, μεγαλύτερο και από αυτό του υψηλού κόστους παραγωγής. Είναι το πρόβλημα της ερημοποίησης της υπαίθρου, κάτι το οποίο οι Βουλευτές επαρχίας γνωρίζουν πάρα πολύ καλά. Τα χωριά ερημώνουν. Είναι ένα σύνθετο πρόβλημα το οποίο απαιτεί λύσεις μακροχρόνιες, αλλά προϋποθέτει πάνω απ’ όλα την πολιτική βούληση.

Είχα την τιμή να το αναδείξω από τις 19 Μαρτίου του 2021, ζητώντας με επίκαιρη ερώτηση τότε τη σύσταση της Εθνικής Επιτροπής κατά της Ερημοποίησης. Είναι πολύ δομικό, πολύ σύνθετο το πρόβλημα και πολλές οι αιτίες. Μία των οποίων είναι η εγκατάσταση φωτοβολταϊκών. Όταν αφαιρείς αγροτική γη, γη υψηλής παραγωγικότητας τι κάνεις; Ερημώνεις την ύπαιθρο. Μια άλλη αιτία είναι το υψηλό κόστος παραγωγής. Μια άλλη είναι η διάβρωση των εδαφών. Πράγματι συστάθηκε. Μέχρι στιγμής όμως δεν μας έχει ενημερώσει επίσημα η Κυβέρνηση, ποιο είναι το πόρισμα, τι έχει κάνει αυτή η επιτροπή για το φαινόμενο της ερημοποίησης.

Επίσης δεν έχει απαντηθεί, κύριε Υπουργέ, σε τουλάχιστον έξι ερωτήσεις, πόση έκταση γης υψηλής παραγωγικότητας έχουν καταλάβει οι ανανεώσιμες πηγές ενέργειας. Νομίζω το Κιλκίς είναι πρωταθλητής. Μετά έρχεται η Θεσσαλία. Έχει ξεπεράσει το 1%; Διότι ο κανόνας ήταν ότι απαγορεύεται σε γη υψηλής παραγωγικότητας η εγκατάσταση φωτοβολταϊκών. Το 2020 όμως αυτό καταργήθηκε και ίσχυε έως 1%. Μέχρι σήμερα -εγώ τουλάχιστον δεν γνωρίζω- στη Θεσσαλία σε πόση έκταση γης υψηλής παραγωγικότητας έχουν εγκατασταθεί ανανεώσιμες πηγές ενέργειας;

Και για να μην παρεξηγηθούμε, κύριε Πρόεδρε, δεν είμαστε κατά των ανανεώσιμων πηγών ενέργειας, αλλά με μέτρο και με ισορροπία όχι εις βάρος του πρωτογενούς τομέα.

Και αυτό έχει άμεση σχέση και με τα διαχειριστικά σχέδια βόσκησης που είπαμε πριν. Η μη ολοκλήρωση των διαχειριστικών σχεδίων βόσκησης ευνοεί εκ των πραγμάτων τις εταιρείες να εγκαταστήσουν φωτοβολταϊκά. Άρα πού θα βόσκουν τελικά τα πρόβατα, κύριε Υπουργέ, για να παράγεται το γάλα, να βγαίνει το τυρί που καταναλώνει όλος ο κόσμος; Πού θα βόσκουν, στα πάνελ;

Δεν έχουμε ανάγκη την κτηνοτροφία, όσο έχουμε ανάγκη και την ενέργεια από τις ΑΠΕ; Τι ζητούμε; Ζητούμε να υπάρχει ισορροπία, όχι εις βάρος του πρωτογενούς τομέα. Μέχρι σήμερα δεν μας έχει απαντήσει η Κυβέρνηση, πρώτον, σε ποιες εκτάσεις υψηλής παραγωγικότητας έχουν τοποθετηθεί και, δεύτερον, ποια είναι τα μέτρα από την επιτροπή; Ποιο ήταν το πόρισμα της επιτροπής για την καταπολέμηση της ερημοποίησης;

Ειρήσθω εν παρόδω, κύριε Υπουργέ, το φαινόμενο μετά τις καταστροφικές πλημμύρες, θα γίνει ακόμα πιο έντονο. Το καταλαβαίνουμε όλοι μας ότι πλέον η Θεσσαλία ερημοποιείται. Ποιο είναι, λοιπόν, το σχέδιο της Κυβέρνησης; Και δεν μιλάμε για αποσπασματικά μέτρα, αλλά για ένα ολοκληρωμένο σχέδιο για την καταπολέμηση. Θα βάλει πλέον σε όλη τη γη υψηλής παραγωγικότητας φωτοβολταϊκά;

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, έχετε και τη δευτερολογία σας.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ορίστε, κύριε Υπουργέ, έχετε τον λόγο για την απάντησή σας.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Θα ξεκινήσω, κύριε συνάδελφε, από το τέλος της δικής σας ομιλίας και θα πω ότι, πράγματι, μετά την κλιματική κρίση και τις συνέπειες της κλιματικής κρίσης που βιώνουμε αυτές τις ημέρες στην περιφέρειά σας και στην περιφέρειά μου, εάν η προστασία του περιβάλλοντος και οι συνέπειες της κλιματικής αλλαγής γενικότερα ήταν προτεραιότητα και για την Ευρωπαϊκή Ένωση αλλά και για τη χώρα, αντιλαμβάνεστε ότι στις συνθήκες που βιώνουμε σήμερα πλέον έχει και επείγοντα χαρακτήρα, δεν είναι απλά προτεραιότητα. Έχει επείγοντα χαρακτήρα να μπορέσουμε να προστατεύσουμε το περιβάλλον και να διαχειριστούμε όλα αυτά τα θέματα, τα οποία θέσατε.

Είμαστε μπροστά σε ένα εντελώς νέο σκηνικό και θα χρειαστεί να δούμε τα θέματα της διαχείρισης των πόρων, της υποβάθμισης της παραγωγικότητας της γεωργικής γης, της προστασίας της γης και των πόρων από ακραία φαινόμενα, όπως αυτό που έπληξε την πατρίδα μου τον Έβρο, τη μεγαλύτερη πυρκαγιά της Ευρώπης δηλαδή και τη μεγαλύτερη πλημμύρα που έγινε στη Θεσσαλία.

Όλα αυτά δημιουργούν ένα νέο πλαίσιο που πρέπει να το εξετάσουμε και στο πλαίσιο ενός νέου σχεδιασμού για την ανασύνταξη των δυνάμεων και την ανασύσταση της αγροτικής μας οικονομίας. Σίγουρα θα χρειαστούν νέες πολιτικές και ένα νέο σχέδιο δράσης, βάσει του οποίου θα δράσουμε, προκειμένου να αντιμετωπίσουμε αυτά τα φαινόμενα και αυτό το φαινόμενο της ερημοποίησης, που είναι μια μορφή ή μια έκφανση όλων αυτών των φαινομένων.

Το γεγονός ότι η χώρα, χάρη στην άμεση ενεργοποίηση του Πρωθυπουργού μας -να σας πω ότι και ο Υπουργός Αγροτικής Ανάπτυξης κ. Αυγενάκης σήμερα βρίσκεται στις Βρυξέλλες και διαπραγματεύεται- για τα θέματα των επιπλέον ενισχύσεων και στήριξης και το γεγονός ότι έχουμε εξασφαλίσει επιπλέον νέους πόρους είναι αποφασιστικής σημασίας, γιατί μπορούμε να τρέξουμε γρηγορότερα, αρκεί βέβαια να έχουμε σχέδιο. Δεσμευόμαστε ότι θα έχουμε σχέδιο.

Πρέπει, όμως, να είμαστε ειλικρινείς. Στα θέματα αυτά που θέσατε και στο θέμα της ερημοποίησης ειδικά έχουμε προχωρήσει με πάρα πολύ αργούς ρυθμούς όλα αυτά τα χρόνια, είτε για λόγους αντικειμενικούς είτε γιατί υπήρχαν άλλες προτεραιότητες. Παρά τη συμμετοχή μας ως χώρα στη διεθνή Σύμβαση για την Καταπολέμηση της Απερήμωσης από το 2001, όταν συντάχθηκε το πρώτο σχέδιο δράσης, δεν κάναμε πολλά πράγματα με βάση το σχέδιο αυτό στα επόμενα χρόνια. Υπήρξαν καθυστερήσεις, ίσως και αβελτηρία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Δεν είναι δυνατόν να μην μπορούμε μέσα σε έναν εύλογο χρόνο να έχουμε πρόταση για την αναθεώρηση αυτού του πρώτου Εθνικού Σχεδίου Δράσης, να λήγει η θητεία της επιτροπής που έχει συσταθεί για αυτό και να μην έχουμε ακόμη πρόταση ή να μην μπορεί επί τόσα χρόνια να εκδοθεί η ΚΥΑ καθορισμού των γεωγραφικών ορίων της γης υψηλής παραγωγικότητας, επειδή δεν κατέστη δυνατόν να συγκεντρωθούν οι εισηγήσεις των ΔΑΟΚ όλων των περιφερειών ή γιατί δεν είχαν αντικειμενικά -για δικούς τους λόγους- οι ΔΑΟΚ να κάνουν αυτό το έργο της συγκεκριμένης εισήγησης.

Όλα αυτά, λοιπόν, πρέπει να τα δούμε, να τα βάλουμε σε νέες βάσεις και να αυξήσουμε ταχύτητα.

Σε ό,τι αφορά, βέβαια, την εγκατάσταση φωτοβολταϊκών σταθμών, πρέπει να πω ότι αυτό είναι, όπως γνωρίζετε, αρμοδιότητα του Υπουργείου Περιβάλλοντος. Έχει εκδοθεί ΚΥΑ, η οποία και περιγράφει τους όρους και τις προϋποθέσεις, βάσει των οποίων είναι επιτρεπτή μία εγκατάσταση ενός φωτοβολταϊκού σε γη υψηλής παραγωγικότητας. Η ΚΥΑ αυτή εκδόθηκε στις 11-10-2022. Είναι επιτρεπτή η εγκατάσταση φωτοβολταϊκού σταθμού μέχρι ενός μεγαβάτ σε αγροτεμάχια υψηλής παραγωγικότητας, αλλά στην ΚΥΑ καθορίζεται και το μέγιστο όριο συνολικής ισχύος φωτοβολταϊκών ανά περιφερειακή ενότητα.

Πρέπει, δε, να σας πω, σύμφωνα με την πληροφόρηση που έχω, ότι τα όρια αυτά σε καμμία περίπτωση δεν ξεπερνιούνται. Τηρούνται. Ο έλεγχος για τη μη υπέρβαση του ορίου αυτού γίνεται είτε από τον ΑΔΜΗΕ είτε από τον ΔΕΔΔΗΕ.

Η άποψη του Υπουργείου Αγροτικής Ανάπτυξης, δεδομένης της ολοένα και μεγαλύτερη ζήτησης αγροτικών εκτάσεων για εγκατάσταση φωτοβολταϊκών, λόγω της ενεργειακής κρίσης, είναι ότι οι σταθμοί αυτοί δεν θα πρέπει να ιδρύονται εις βάρος της αγροτικής παραγωγής, δεν πρέπει να λειτουργούν εις βάρος της αγροτικής παραγωγής. Γι’ αυτό και στο Υπουργείο από την αρχή του έτους έχουμε συστήσει -ο παρών κύριος Αντιπρόεδρος είχε τότε την ιδιότητα του Υπουργού Αγροτικής Ανάπτυξης και με δική του πρωτοβουλία έγινε αυτό- στη Διεύθυνση Περιβάλλοντος, Χωροταξίας και Κλιματικής Αλλαγής ειδική ομάδα εργασίας, με αντικείμενο τον εντοπισμό, την αξιολόγηση και την οριοθέτηση εκτάσεων οριακής ή μηδενικής παραγωγικότητας για εγκατάσταση φωτοβολταϊκών σταθμών.

Αυτό που διαβεβαιώνω είναι ότι η ομάδα αυτή θα εντείνει τις εργασίες της το επόμενο διάστημα.

Σε ό,τι αφορά τα βοσκοτόπια…

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, παρακαλώ, στη δευτερολογία σας.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Έμειναν κάποια κενά. Θα απαντήσω μετά.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, παρακαλώ, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, ειλικρινά εκπλήσσομαι. Έχετε σχεδόν τέσσερα χρόνια Κυβέρνηση. Το να κάνετε διαπιστώσεις ότι χρειάζεται σχέδιο, χρειάζεται αναθεώρηση κ.λπ., νομίζω ότι δεν είναι δουλειά της Κυβέρνησης. Ή κάνω κάποιο λάθος; Δηλαδή, ρίχνετε -όχι εσείς προσωπικά- στις ΔΑΟΚ για τη γη υψηλής παραγωγικότητας το 2020, όμως ψηφίσατε τον νόμο να εγκαθίστανται σε γη υψηλής παραγωγικότητας φωτοβολταϊκά έως 1%.

Και ρωτάμε -έξι φορές μέχρι τώρα, εγώ προσωπικά- ποια είναι η έκταση; Ούτε εσείς ξέρετε. Ποιος ξέρει; Ο κ. Γεωργαντάς ξέρει; Ποιος ξέρει; Ο κ. Μητσοτάκης γνωρίζει; Ποιος θα μας πει; Τελικά, στον κάμπο της Θεσσαλίας σε τι έκταση υπάρχουν φωτοβολταϊκά; Πάνω από 1%; Και έρχεστε τώρα ως Κυβέρνηση και λέτε διαπιστώσεις, ευχές ότι πρέπει να γίνει αυτό, πρέπει να γίνει το άλλο;

Ξεκινήσατε την πρωτολογία σας με τη φράση -διορθώστε με, αν κάνω λάθος- «εάν ήταν προτεραιότητα η προστασία της φύσης και του περιβάλλοντος». Άρα προφανώς δεν ήταν τα τελευταία χρόνια.

Κύριε Υπουργέ, ειλικρινά δεν εκπλήσσομαι, αλλά ως Θεσσαλός πολίτης θλίβομαι και στεναχωριέμαι. Ξέρετε γιατί; Διότι δεν έχετε το παραμικρό σχέδιο. Ξέρετε πώς αποδεικνύεται αυτό; Όσα δισεκατομμύρια και να «πέσουν», κύριε Υπουργέ, οι επόμενες πλημμύρες δεν σώνονται, δεν αντικρούονται, αν δεν υπάρξει σχέδιο που να εξαρτάται από τη φύση και το περιβάλλον, που να σέβεται τη φύση και το περιβάλλον.

Να σας πω ένα κλασικό παράδειγμα ανυπαρξίας σχεδίου και ταυτόχρονα μια πρόταση; Υποτίθεται από την Κυβέρνηση ακούμε και μια στοιχειώδη πρόταση. Εξήγγειλε ο Πρωθυπουργός χθες τον Φορέα Διαχείρισης Υδάτων; Τον εξήγγειλε.

Θέλω, σας παρακαλώ, να μεταφέρετε ότι είναι πρόχειρη η εξαγγελία και αποσπασματική. Γιατί; Επειδή απουσιάζει το έδαφος. Κύριε Υπουργέ, να πείτε στον κ. Μητσοτάκη ότι ο φορέας πρέπει να είναι φορέας διαχείρισης εδαφοϋδατικών πόρων και όχι μόνο για το νερό. Δεν μπορούμε να λέμε, μετά από μια βιβλική καταστροφή, ότι υπάρχει σχέδιο και σε αυτό το σχέδιο να απουσιάζει το έδαφος από τη Θεσσαλία. Μία αιτία της ερημοποίησης, κύριε Υπουργέ, είναι η διάβρωση. Ξέρετε ποια εδάφη έχουν διάβρωση; Τα επικλινή εδάφη έχουν. Τι κάνετε; Τι θα κάνετε; Καλά, δεν ρωτάω τι κάνατε! Δεν μου είπατε και κάτι. Πείτε μας, τουλάχιστον, κάποιες σκέψεις κυβερνητικές. Κύριε Υπουργέ, να μεταφέρετε ότι ο φορέας πρέπει να είναι φορέας διαχείρισης εδαφοϋδατικών πόρων. Δεν μπορεί να απουσιάζει και το έδαφος που έχει υποστεί αυτή τη ζημιά.

Και κλείνω με τους εδαφολογικούς χάρτες. Ο πολίτης σήμερα, και ειδικά ο πολίτης που έχει πληγεί -ο αγρότης, ο κτηνοτρόφος-, όπως και όλοι οι πολίτες που ζούμε στη Θεσσαλία περιμένουμε μια τουλάχιστον στοιχειώδη σοβαρότητα. Έχει γίνει έρευνα σε τι εδάφη καλλιεργούνται τα φυτά μας; Στον Έβρο, από όπου είστε, έχει γίνει ποτέ; Αναρωτηθείτε αν έχει γίνει στον Έβρο. Πουθενά! Το 2017 με υπογραφή τότε του κ. Τσιρώνη συστάθηκε μια επιτροπή για τη σύνταξη των εδαφολογικών χαρτών, για να γνωρίζουμε τα εδάφη για την πιθανή αναθεώρηση -προσέξτε!- των κριτηρίων για τη γη υψηλής παραγωγικότητας. Αυτή η επιτροπή, κύριε Υπουργέ, παρέδωσε το 2019 το πόρισμα. Αγνοείται!

Για αυτό και ερχόμαστε τώρα και ρωτάμε: Ποιο είναι το σχέδιό σας για την ερημοποίηση της Θεσσαλίας για τα εδάφη; Πείτε μου τι να κάνει ο «ΕΛΓΟ» -άξιοι οι υπάλληλοι του «ΕΛΓΟ» που πάνε και βλέπουν- αν δεν υπάρχει ένα οργανωμένο σχέδιο, με τη συνδρομή επιστημόνων και για το έδαφος και για το νερό; Και αυτό το σχέδιο πρέπει να σέβεται και τη φύση και το περιβάλλον.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Και εγώ ευχαριστώ.

Τον λόγο έχει ο κύριος Υπουργός για τη δευτερολογία του.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Κύριε συνάδελφε, κατ’ αρχάς, για το ξεκίνημα της τοποθέτησής μου, στην πρώτη τοποθέτηση να πω ότι ήταν φυσικά ρητορικό το σχήμα. Είπα: «Αν η προστασία του περιβάλλοντος και οι συνέπειες της κλιματικής αλλαγής ήταν προτεραιότητα», που ήταν προτεραιότητα, «τώρα πλέον λαμβάνουν επείγοντα χαρακτήρα.». Μάλλον δεν καταλάβατε τι ακριβώς είπα και το διευκρινίζω. Άρα ήταν προτεραιότητα, απλώς τώρα λαμβάνει επείγοντα χαρακτήρα. Το πρώτο είναι αυτό.

Πάμε στο δεύτερο, σ’ ό,τι αφορά τους βοσκότοπους που είπατε στην πρώτη σας τοποθέτηση, στην πρωτολογία σας, αλλά δεν το απάντησα. Συνήθως οι βοσκότοποι δεν είναι γη υψηλής παραγωγικότητας. Άρα δεν τίθεται τόσο επιτακτικά το θέμα αυτό στους βοσκοτόπους. Επιπλέον, όμως, να σας πω ότι η Κυβέρνηση εξετάζει τη δυνατότητα της συνύπαρξης φωτοβολταϊκών με βοσκοτόπους, δηλαδή το να μπορούν σε χώρους όπου υπάρχουν φωτοβολταϊκά, όπου υπάρχουν οι τεχνικές προδιαγραφές και οι δυνατότητες, να αναπτύσσεται και κτηνοτροφία και βόσκηση. Είναι κάτι το οποίο το εξετάζουμε μαζί με το Υπουργείο Περιβάλλοντος.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Τώρα σ’ ό,τι αφορά τις εδαφολογικές μελέτες, πράγματι στο νέο σχέδιο της ανασύνταξης της Θεσσαλίας, της οικονομίας της Θεσσαλίας, της αγροτικής οικονομίας της Θεσσαλίας πρέπει -και επιβάλλεται- να γίνουν οι εδαφολογικές μελέτες, πρώτον, για να δούμε ποια είναι η επίπτωση στα εδάφη όλων αυτών των καταστροφικών πλημμυρών και των υλικών που έχουν σωρευτεί. Πρέπει δε να σας πω ότι ήδη συνεργεία με επιστήμονες του «ΕΛΓΟ-ΔΗΜΗΤΡΑ» βρίσκονται αυτή τη στιγμή στη Θεσσαλία, επισκέπτονται επιτόπου περιοχές και κάνουν έρευνες και δειγματοληψίες, όπως το ίδιο έγινε και στην περίπτωση του Έβρου μετά τις πυρκαγιές. Αυτό θα γίνει οργανωμένα και όχι αποσπασματικά και από τον «ΕΛΓΟ-ΔΗΜΗΤΡΑ», που, όπως ξέρετε, είναι ο επιστημονικός βραχίονας του Υπουργείου Αγροτικής Ανάπτυξης, και θα χρησιμοποιηθεί στο έπακρο με όλο το προσωπικό και με όλες του τις δυνατότητες σε αυτή την κατεύθυνση, χωρίς να αποκλείουμε φυσικά και τη συμμετοχή των υπολοίπων ιδρυμάτων, των πανεπιστημιακών δηλαδή ιδρυμάτων, που μπορούν να βοηθήσουν σε αυτή την κατεύθυνση, όπως είναι η Γεωπονική Σχολή, όπως είναι το Πανεπιστήμιο Θεσσαλίας, όπως είναι το Δημοκρίτειο Πανεπιστήμιο Θράκης.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ.

Πάμε στη δέκατη όγδοη με αριθμό 111/11-9-2023 επίκαιρη ερώτηση δεύτερου κύκλου του Βουλευτή Λάρισας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων, με θέμα: «Η αδράνεια εφαρμογής του θεσμικού πλαισίου των αθέμιτων εμπορικών πρακτικών στον πρωτογενή τομέα καθιερώνει ως "κανονικότητα" το φαινόμενο των ανοικτών τιμών των προϊόντων».

Κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, επιγραμματικά: Φορέας διαχείρισης και εδάφους, μαζί με το νερό, για τη Θεσσαλία! Η απουσία του εδάφους δείχνει προχειρότητα.

Έρχομαι στην ερώτηση. Δεν ξέρω στον Έβρο τι γίνεται. Μπορεί εκεί πέρα να πληρώνουν οι έμποροι τα προϊόντα εγκαίρως και να γνωστοποιούνται οι τιμές, πάντως στη Θεσσαλία υπάρχει ακόμη, δυστυχώς, το φαινόμενο των ανοικτών τιμών, όπου παραδίδεται το προϊόν και δεν γνωστοποιείται η τιμή. Αυτό είναι αθέμιτη εμπορική πρακτική, συν των άλλων, η οποία περιγράφεται και στον νόμο του 2021 που φέρατε. Ενσωματώσατε οδηγία τότε, κύριε Υπουργέ. Σας προτείναμε συγκεκριμένα πράγματα τότε, αλλά δεν τα υλοποιήσετε. Φτιάξατε την Επιτροπή Καταπολέμησης των Αθέμιτων Εμπορικών Πρακτικών. Τότε ο κ. Γεωργαντάς, που του έκανα μια ερώτηση, είπε επί λέξει: «Η επιτροπή έχει τρεις με τέσσερις μήνες που λειτουργεί.».

Θέλω με αυτή την ερώτηση ειλικρινά να μου πείτε πόσες καταγγελίες έχουμε από αγρότες για αθέμιτες εμπορικές πρακτικές. Να μου πείτε και αν σκοπεύετε να υλοποιήσετε τον νόμο ο οποίος ψηφίστηκε για τις αθέμιτες εμπορικές πρακτικές με συγκεκριμένες υπουργικές αποφάσεις. Διότι είναι γνωστό το φαινόμενο πλέον και των ανοιχτών τιμών: αγοράζουν τα προϊόντα οι έμποροι και δεν γνωστοποιούν την τιμή και η πληρωμή είναι μετά από μήνες. Οπότε καταλαβαίνετε, ενώ υπάρχει το θεσμικό πλαίσιο και από τον νόμο, μπορείτε να εκδώσετε υπουργικές αποφάσεις, οι οποίες θα προστατεύουν τουλάχιστον αξιοπρεπώς το εισόδημα των αγροτών.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Πράγματι το φαινόμενο των ανοιχτών τιμών αποτελεί ένα είδος αθέμιτης εμπορικής πρακτικής, μεταξύ βέβαια πολλών άλλων. Παρατηρείται σε μεγάλο βαθμό στις συναλλαγές γεωργικών προϊόντων και τροφίμων, λόγω της ανισότητος της διαπραγματευτικής ισχύος μεταξύ του εμπόρου αγοραστή και του παραγωγού πωλητή.

Η Ευρωπαϊκή Ένωση, προκειμένου να αντιμετωπίσει το φαινόμενο αυτό, εξέδωσε την οδηγία 633/2019, η οποία ενσωματώθηκε στο Ελληνικό Δίκαιο σχετικά γρήγορα, με τον ν.4792/2021, μαζί με πρόσθετες διατάξεις για την αποτελεσματική εφαρμογή του νόμου. Ο νόμος εφαρμόζεται στη χώρα από την 1η -11-2021. Στο άρθρο 3 του νόμου περιγράφονται οι αθέμιτες πρακτικές.

Οι προμηθευτές που θεωρούν ότι σε κάποια περίπτωση εφαρμόζεται μια τέτοια πρακτική μπορούν να προβούν σε καταγγελία ενώπιον της Επιτροπής Καταπολέμησης Αθέμιτων Εμπορικών Πρακτικών, που συστάθηκε με τον ίδιο νόμο.

Με υπουργική απόφαση έχουν καθοριστεί η διαδικασία και ο τρόπος υποβολής της σχετικής καταγγελίας. Η καταγγελία υποβάλλεται εγγράφως προς την επιτροπή και πρέπει να έχει επαρκείς πληροφορίες, προκειμένου η επιτροπή να είναι σε θέση να προβεί στη διερεύνησή της. Επιπλέον, προβλέπεται η εμπιστευτική μεταχείριση των πληροφοριών της καταγγελίας, ώστε να μην εκτίθεται σε διακινδύνευση ο καταγγέλλων.

Το νομικό και θεσμικό πλαίσιο υπάρχει. Η επιτροπή λειτουργεί. Στην ερώτησή σας, κύριε συνάδελφε, καταλογίζετε αδράνεια. Θα σας έλεγα, λοιπόν, ότι δεν υπάρχει αδράνεια.

Αυτό που πρέπει να σημειώσω -και απαντώ στην ερώτηση που μου κάνατε- είναι ότι από τη συγκρότηση της επιτροπής, δηλαδή από τις 2-3-2022 μέχρι και σήμερα, έχουν υποβληθεί σε αυτή ελάχιστες σε αριθμό καταγγελίες, μόλις τέσσερις. Από δε τις κατά τόπους ΔΑΟΚ και από την Εθνική Ένωση Αγροτικών Συνεταιρισμών, κατόπιν προτροπής, πρόνοιας, πρόβλεψης της Κυβέρνησης να μπορούν να γίνονται και από εκεί καταγγελίες, ακριβώς για να ξεπεραστεί ενδεχομένως η καχυποψία ή η διστακτικότητα από την πλευρά ενός απλού πολίτη, δεν διαβιβάστηκαν καθόλου καταγγελίες σχετικές με την παραβίαση του θεσμικού πλαισίου.

Βεβαίως, το γεγονός ότι έχουμε μικρό αριθμό καταγγελιών δεν σημαίνει ότι δεν εφαρμόζονται αθέμιτες πρακτικές. Αυτό είναι το μόνο σίγουρο. Υπάρχει απροθυμία από την πλευρά των παραγωγών, για ευνόητους λόγους. Και εσείς σήμερα στην ερώτησή σας αναφέρεστε σε τέτοιες πρακτικές για την περιοχή σας, αλλά εντελώς αόριστα. Δηλαδή, δεν μας λέτε κάτι συγκεκριμένο.

Συνεπώς, εάν έχετε τέτοιου είδους συγκεκριμένες περιπτώσεις και καταγγελίες, να τις κάνετε. Άλλωστε, εσείς, εγώ, όλοι οι συνάδελφοι εδώ καλυπτόμαστε απόλυτα στο πλαίσιο άσκησης της πολιτικής μας δραστηριότητας και προστατευόμαστε από τον νόμο από διάφορες πιθανές διώξεις. Εάν έχετε τέτοιου είδους συγκεκριμένες περιπτώσεις, να τις φέρετε, να τις δώσουμε στην επιτροπή και, εάν έχετε, με βάση τις καταγγελίες, και προτάσεις βελτίωσης, δηλώνω ότι η Κυβέρνηση είναι ανοιχτή, προκειμένου να προβούμε στη βελτίωση του θεσμικού πλαισίου.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο για τρία λεπτά.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, έχετε καταλάβει τι έχετε κάνει τώρα εδώ; Μου διαβάσατε τον νόμο, ο οποίος ενσωμάτωσε αυτολεξεί την οδηγία, και στο τέλος είπατε ότι έχουμε τέσσερις καταγγελίες. Αυτό είναι επιτυχία;

Εγώ θα σας μεταφέρω καταγγελίες; Εσείς δεν ζείτε στην Ελλάδα; Εδώ ζείτε. Συγγνώμη, δεν είναι προσωπικό το θέμα, αλλά δεν ξέρετε ότι τα περισσότερα προϊόντα οι έμποροι τα αγοράζουν με ανοιχτή τιμή; Για ποιο προϊόν θέλετε να μιλήσουμε, για τα μήλα, για τα αμύγδαλα; Στην περιοχή σας δεν υπάρχουν ανοιχτές τιμές; Είναι δυνατόν να μου διαβάζετε τον νόμο και να μου λέτε τι προβλέπει;

Ξέρετε τι έλεγε ο κ. Γεωργαντάς πέρυσι; Έλεγε ότι αυτή η επιτροπή θα προστατεύσει το εισόδημα των παραγωγών. Δηλαδή, εσείς περιμένετε ο αγρότης από την περιοχή σας ή από τη Λάρισα να τηλεφωνεί και να λέει ότι «εμένα ο έμπορος δεν μου δίνει τιμή»; Η πολιτεία για ποιον λόγο υπάρχει; Για ποιον λόγο υπάρχει το Υπουργείο;

Θέλετε να σας πω προτάσεις, κύριε Υπουργέ; Τις έχουμε ήδη υποβάλει. Στην περιοχή σας, κύριε Υπουργέ, τα εκκοκκιστήρια γνωστοποιούν τιμή με την παράδοση του προϊόντος, ναι ή όχι; Πότε έγινε αυτό, κύριε Υπουργέ; Από το 2019. Ξέρετε γιατί; Γιατί εφαρμόσαμε -εγώ το έχω υπογράψει- την υποχρεωτικότητα στη γραπτή σύμβαση. Όταν παραδίδεται το προϊόν, πρέπει να γνωστοποιείται και το τίμημα.

Εκπλήσσομαι που δεν γνωρίζετε πώς μπορεί να εξειδικευτεί το πλαίσιο των αθέμιτων εμπορικών πρακτικών. Όταν πωλείται ένα προϊόν, πρέπει να γνωστοποιείται και τίμημα. Πώς μπορεί να γίνει αυτό; Με γραπτή σύμβαση.

Δεύτερη πρόταση, κύριε Υπουργέ: Μητρώο Εμπόρων. Όλα είναι γραμμένα, λέμε εμείς οι νομικοί. Όλα προβλέπονται. Το Μητρώο Εμπόρων εξασφαλίζει να υπάρχουν οι έμποροι οι φερέγγυοι, ώστε να μην υπάρχουν κανόνια σε όλη την Ελλάδα στα αγροτικά προϊόντα. Τηρείται στο Υπουργείο Αγροτικής Ανάπτυξης βάσει του νόμου του 2016. Προχωρήστε το.

Τρίτη πρόταση: Είπατε -σε αυτό θα συμφωνήσω- ότι από διαπιστώσεις ως Κυβέρνηση είστε οι πρώτοι. Λόγω της έλλειψης διαπραγματευτικής δύναμης του αγρότη έχουμε το θέμα των ανοιχτών τιμών. Χαίρω πολύ.

Το θέμα είναι πώς το λύνεις το πρόβλημα, κύριε Υπουργέ. Με ενίσχυση της διαπραγματευτικής δύναμης των αγροτών -πώς;- με αποθήκες σε συνεταιρισμούς, ώστε να μπορούν να αποθηκεύουν τα προϊόντα και να μπορούν να τα πουλήσουν αργότερα, τρίτον -το υποσχεθήκατε- με δημοπρατήρια και, τέταρτον, με αγροτικά επιμελητήρια.

Ποιο είναι, επιτέλους, το σχέδιό σας; Όπως ξέρετε, η Ισπανία, όταν ψήφισε τον αντίστοιχο νόμο, κύριε Υπουργέ, πώς προσάρμοσε τη συγκεκριμένη οδηγία; Διότι αυτό που ψηφίστηκε στη Βουλή ήταν η οδηγία και εσείς, ενώ είχατε τη δυνατότητα -σας το προτείναμε- να την προσαρμόσετε προς το καλύτερο, εσείς την υιοθετήσατε αυτούσια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΒΑΣΙΛΕΙΟΣ ΚΟΚΚΑΛΗΣ:** Τελειώνω, κύριε Πρόεδρε.

Διαβάστε σ’ αυτό το κείμενο που σας έδωσα την ευρωπαϊκή οδηγία όπου το άρθρο 1 χαρακτηρίζει τον αγρότη αδύναμο κρίκο και η Ισπανία έθεσε νόμο να μην πωλείται κάτω από το κόστος παραγωγής. Σας είπα ότι περιμένουμε από εσάς συγκεκριμένες προτάσεις, έστω και μετά από τέσσερα χρόνια, να τις υλοποιήσετε.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Κύριε συνάδελφε, σας είπα εξαρχής ότι η Κυβέρνηση ενσωμάτωσε ταχύτατα αυτή την οδηγία, στην οποία αναφερθήκατε και αναφέρθηκα, στο Ελληνικό Δίκαιο, προκειμένου ακριβώς να διασφαλίσει ένα ελάχιστο πλαίσιο προστασίας του Έλληνα αγρότη, του παραγωγού.

Στην πράξη, πράγματι, υπάρχουν δυσλειτουργίες και υπάρχουν τέτοια φαινόμενα τα οποία περιγράψατε. Για αυτό είπα προτάσεις. Είμαστε ανοιχτοί να συζητήσουμε, να δούμε, έτσι ώστε να βελτιώσουμε το πλαίσιο αυτό.

Στο επόμενο διάστημα θα εξετάσουμε, λοιπόν, τέτοιες δυνατότητες, προκειμένου να βελτιώσουμε το θεσμικό πλαίσιο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την ενδέκατη με αριθμό 94/8-9-2023 επίκαιρη ερώτηση δεύτερου κύκλου του Βουλευτή Επικρατείας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ.Ευάγγελου Αποστολάκη προς τον Υπουργό Εθνικής Άμυνας, με θέμα: «Διαμαρτυρίες και μαζικές παραιτήσεις του προσωπικού του Πολεμικού Ναυτικού»

Παρακαλώ, κύριε συνάδελφε, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Ευχαριστώ πολύ, κύριε Πρόεδρε.

Ένα σοβαρότατο ζήτημα, που ταλανίζει τις υπηρεσίες των Ενόπλων Δυνάμεων, που επιδεινώνεται με την πάροδο του χρόνου, αφορά στο φαινόμενο των μαζικών παραιτήσεων των στελεχών των Ενόπλων Δυνάμεων και δη του Πολεμικού Ναυτικού.

Το προσωπικό των Ενόπλων Δυνάμεων αντιμετωπίζει σε καθημερινή βάση δυσμενέστατες συνθήκες εργασίας και για αυτόν τον λόγο οδηγείται σε αρκετές περιπτώσεις σε παραιτήσεις, φαινόμενο που έχει λάβει τη μορφή χιονοστιβάδας.

Για παράδειγμα, στις πρόσφατες νομοθετικές προβλέψεις της Κυβέρνησης περί νέου μισθολογίου δεν επιλύονται ουσιώδη ζητήματα των αιτιών αυτού του φαινομένου. Δεν είναι τυχαία, άλλωστε, η μαζική παραίτηση τόσο αξιωματικών και υπαξιωματικών των παραγωγικών σχολών του Πολεμικού Ναυτικού όσο και νεοκαταταγέντων ΕΠΟΠ.

Οι βασικοί λόγοι των παραιτήσεων εντοπίζονται στους εξής τομείς: Πρώτον, χαμηλές οικονομικές αποδοχές, δεύτερον, οι εν γένει δυσμενείς εργασιακές συνθήκες, τρίτον, πολλά και σύνθετα προβλήματα που δημιουργούν εμπόδια στον ομαλό οικογενειακό προγραμματισμό, περιορισμένες προοπτικές καριέρας και μεγάλη διαφορά από τις αντίστοιχες προοπτικές στον ιδιωτικό τομέα.

Αξίζει δε να σημειωθεί ότι τα επόμενα χρόνια το Πολεμικό Ναυτικό θα παραλάβει νέες μονάδες –φρεγάτες, ελικόπτερα, ενδεχομένως και κορβέτες- και με το υφιστάμενο κύμα παραιτήσεων θα ανακύψει το φαινόμενο αδυναμίας στελέχωσής τους.

Βάσει, λοιπόν, των παραπάνω και επειδή οι υπηρεσιακές συνθήκες των στελεχών καθίστανται προοδευτικά δυσχερέστερες, επειδή τα ανατιθέμενα καθήκοντα πολλαπλασιάζονται και εξελίσσονται συνήθως υπό δυσμενέστερες συνθήκες -χαμηλές απολαβές για όλες τις κατηγορίες προσωπικού, υποστελέχωση θέσεων, ελαστικοποίηση ωραρίου, κόπωση υφισταμένου προσωπικού και άλλα- επειδή λόγω έλλειψης προσωπικού και αυξημένων υπηρεσιακών αναγκών δεν δύναται να υφίσταται η αναγκαία εξισορρόπηση οικογενειακής και επαγγελματικής ζωής, ερωτάται ο κύριος Υπουργός τι μέτρα σκοπεύει να λάβει για την αναχαίτιση του φαινομένου των μαζικών παραιτήσεων των στελεχών των Ενόπλων Δυνάμεων και ειδικότερα του Πολεμικού Ναυτικού, τι μέτρα θα λάβει για τη βελτίωση των συνθηκών εργασίας των εν ενεργεία στελεχών όσον αφορά στα προβλήματα που παρατέθηκαν ανωτέρω.

Και επιπλέον, θα ήθελα άλλη μία φορά να εκφράσω τα συλλυπητήριά μου και τη συμπάθειά μας στους συγγενείς και στους ανθρώπους των ανθρώπων που χάθηκαν στη στρατιωτική αποστολή στη Λιβύη καθώς και τα συλλυπητήριά μας και στις Ένοπλες Δυνάμεις. Ήταν μια σοβαρή απώλεια.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Κύριε Πρόεδρε, αφού εκφράσω και εγώ με τη σειρά μου τη βαθύτατη οδύνη για την απώλεια των τριών στελεχών των Ενόπλων Δυνάμεων και αφού εκφράσω ότι και η σκέψη μας αυτή τη στιγμή βρίσκεται, βεβαίως, στις οικογένειες των θυμάτων αλλά και στους τραυματίες της αποστολής, θα ήθελα να παρακαλέσω το Προεδρείο, αλλά και δι’ υμών το Σώμα, εφόσον, βεβαίως, συμφωνήσουν και οι υπόλοιπες πτέρυγες της Βουλής, να τηρήσουμε και ενός λεπτού σιγή για τα θύματα αυτού του χθεσινού τραγικού δυστυχήματος στη Λιβύη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το αποδεχόμαστε.

(Στο σημείο αυτό τηρείται στην Αίθουσα ενός λεπτού σιγή)

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Κύριε συνάδελφε, θα ήθελα κατ’ αρχάς να σας ευχαριστήσω για την ερώτηση, γιατί πραγματικά αναδεικνύετε ένα σημαντικό ζήτημα, το οποίο αφορά την ποιότητα των συνθηκών εργασίας των στελεχών των Ενόπλων Δυνάμεων και ιδιαίτερα του Πολεμικού Ναυτικού. Και βεβαίως, γνωρίζετε πολύ καλά -και από πρώτο χέρι, θα έλεγα- τις δυσκολίες με τις οποίες έρχονται αντιμέτωπα τα στελέχη των Ενόπλων Δυνάμεων. Θα ήθελα να σας διαβεβαιώσω ότι η μέριμνα αλλά και η βελτίωση αυτών των συνθηκών και της καθημερινότητας των στελεχών αποτελεί μία μόνιμη πηγή αγωνίας για τη σημερινή πολιτική και στρατιωτική ηγεσία του Υπουργείου, αλλά και για εμένα προσωπικά.

Το ζήτημα το οποίο θέτετε, αυτό δηλαδή των παραιτήσεων των στελεχών των Ενόπλων Δυνάμεων, είναι υπαρκτό. Δεν μπορεί να αποκρυβεί. Είναι, όμως και πολυπαραγοντικό. Στην ερώτησή σας αναφέρετε μία σειρά από αιτίες για τις οποίες συμβαίνει αυτό και εγώ θα μπορούσα να προσθέσω και κάποιες άλλες. Όλες, όμως, έχουν έναν κοινό παρονομαστή που έχει να κάνει σε τελική ανάλυση με την ελκυστικότητα ή μη του επαγγέλματος του στελέχους των Ενόπλων Δυνάμεων υπό τις παρούσες συνθήκες και βεβαίως, για τη νέα δεκαετία την οποία διανύουμε. Και αν θέλετε, ο καλύτερος δείκτης για να το διαπιστώσουμε αυτό είναι, δυστυχώς, η πολύ χαμηλή ζήτηση η οποία υπάρχει -και το είδαμε πρόσφατα και στις πανελλήνιες εξετάσεις- για τα ανώτατα στρατιωτικά εκπαιδευτικά ιδρύματα με πολύ χαμηλές βάσεις. Και βεβαίως, για να το αντιμετωπίσουμε αυτό, θα πρέπει να θέσουμε το όλο ζήτημα σε μία ρεαλιστική βάση.

Από τα τηρούμενα στοιχεία, τα οποία διαθέτει το ΓΕΕΘΑ τουλάχιστον την τελευταία δεκαετία και των τριών κλάδων των Ενόπλων Δυνάμεων, δεν προκύπτει κάποια αύξηση των παραιτήσεων των στελεχών ή μαζικές παραιτήσεις. Κινούνται, δηλαδή, περίπου στον μέσο όρο που είχαμε την τελευταία δεκαετία. Αυτή η σταθερά τάση, δηλαδή, παρατηρείται με πολύ μικρές αυξομειώσεις τα τελευταία δέκα χρόνια, δυστυχώς, στον χώρο των Ενόπλων Δυνάμεων.

Τώρα το κύριο μέτρο προς αυτή την κατεύθυνση είναι ένας τακτικός προγραμματισμός όσον αφορά την εισαγωγή μαθητών σε ΑΣΕΙ και ΑΣΣΥ, αλλά και η πρόσληψη επαγγελματιών οπλιτών, ΕΠΟΠ, αλλά βεβαίως και Οπλιτών Βραχείας Ανακατάταξης. Το λέω αυτό για να μην παρατηρηθούν πράγματι ελλείψεις τα επόμενα χρόνια και σε πολύ κρίσιμα οπλικά συστήματα τα οποία θα παραλάβει η χώρα μας.

Όσον αφορά τα στοιχεία, βεβαίως, τα οποία σας παραθέτω και για να γνωρίζει και το Σώμα, την τελευταία τριετία, δηλαδή 2020 - 2022, το Υπουργείο Εθνικής Άμυνας ολοκλήρωσε την πρόσληψη τριών χιλιάδων τεσσάρων σπουδαστών ΑΣΕΙ και ΑΣΣΥ, αυξάνοντας μάλιστα τον συνολικό αριθμό κατατασσόμενων σε αυτά, ενώ παράλληλα για τα έτη 2021 και 2022 κατατάχθηκαν τρεις χιλιάδες εκατόν ενενήντα τέσσερις ΕΠΟΠ και χίλιοι ογδόντα οκτώ Οπλίτες Βραχείας Ανακατάταξης.

Όσον αφορά το τρέχον έτος, έχουν προκηρυχθεί χίλιες επτακόσιες θέσεις ΕΠΟΠ και έχουν καταταχθεί χίλιοι εκατόν δεκαεννέα μαθητές ΑΣΕΙ και ΑΣΣΥ κατά το ακαδημαϊκό έτος 2022 - 2023.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Όσον αφορά το νέο έτος 2023 - 2024 -και ολοκληρώνω, κύριε Πρόεδρε-, έχουμε προχωρήσει σε αύξηση των μαθητών σε ΑΣΕΙ και ΑΣΣΥ σε χίλιους πεντακόσιους πενήντα επτά, δηλαδή περίπου πεντακόσιους περισσότερους από την τωρινή χρονιά και σε προγραμματισμό προσλήψεων τεσσάρων χιλιάδων επτακοσίων δεκαοκτώ ΕΠΟΠ.

Θεωρούμε, λοιπόν, ότι με αυτό τον τρόπο -και ολοκληρώνω- είμαστε σε θέση να καλύψουμε τις όποιες παραιτήσεις έχουν παρατηρηθεί τα προηγούμενα χρόνια στα στελέχη όχι μόνο του Πολεμικού Ναυτικού, αλλά συνολικά των Ενόπλων Δυνάμεων και στη δευτερολογία μου θα σας αναλύσω και άλλες προτεραιότητες και προτάσεις τις οποίες θα κάνουμε ως Υπουργείο, προκειμένου να βοηθήσουμε σε αυτή την κατεύθυνση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Κύριε Πρόεδρε, κύριε Υπουργέ, σε ό,τι αφορά κατ’ αρχάς το ζήτημα με τους Έλληνες στρατιωτικούς στη Λιβύη, αναμένουμε επικαιροποιημένη ενημέρωση για το τι ακριβώς συνέβη.

Θα επανέλθω λίγο στο θέμα των παραιτήσεων. Τις δέκα πρώτες μέρες του Αυγούστου δημοσιεύτηκαν οι παραιτήσεις και οι αποστρατείες σαράντα τριών στελεχών του Πολεμικού Ναυτικού. Εξ αυτών, οι τριάντα τρεις ήταν αξιωματικοί, δεκαπέντε εκ των οποίων αξιωματικοί προελεύσεως Σχολής Ναυτικών Δοκίμων. Εδώ θα ήθελα να σημειώσω ότι οι βάσεις εισαγωγής στη Σχολή Ναυτικών Δοκίμων -το αναφέρατε κι εσείς, κύριε Υπουργέ- σημείωσαν μεγάλη πτώση της τάξεως του 12% σε σχέση με το 2022. Το γεγονός αυτό είναι ενδεικτικό της απροθυμίας των νέων να προτιμήσουν την ιστορική αυτή σχολή αποθαρρημένοι και από τα προβλήματα που είναι γνωστό ότι ταλανίζουν τους εν ενεργεία αξιωματικούς αποφοίτους της σχολής.

Εδώ πρέπει να εκφράσω μια σοβαρή ανησυχία. Οι παραιτήσεις που καταγράφονται στο Πολεμικό Ναυτικό είναι κατά πολύ περισσότερες από αυτές στον Στρατό Ξηράς και την Πολεμική Αεροπορία. Πρόκειται για άλλο έναν δείκτη ότι υπάρχουν σοβαρά ανεπίλυτα προβλήματα εντός του Πολεμικού Ναυτικού που ωθούν τα στελέχη στα άκρα, δηλαδή στη μαζική φυγή.

Στις σαράντα τρεις παραιτήσεις των στελεχών έρχονται να προστεθούν και οι είκοσι τέσσερις παραιτήσεις των σπουδαστών της Σχολής Μονίμων Υπαξιωματικών αμέσως μόλις επέστρεψαν από τον θερινό εκπαιδευτικό πλου. Έκανα, ήδη, μνεία στην ερώτησή μου, όπως επιβάλλεται, θέλοντας να επισημάνω το πολύ σοβαρό δεδομένο ότι τα επόμενα χρόνια το Πολεμικό Ναυτικό πρόκειται να παραλάβει, όπως είπαμε, καινούργιες μονάδες. Ποιος θα στελεχώσει αυτές τις μονάδες; Δεν ξέρω αν με τα νούμερα που είπατε θα υπάρχει έτοιμο προσωπικό.

Και επιτρέψτε μου να γίνω και πιο συγκεκριμένος. Για τις φρεγάτες Μπελαρά έχουν καθοριστεί τα πληρώματα παραλαβής;

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, επιτρέψτε μου να συνεχίσω για λίγο ακόμα.

Πρέπει να τονιστεί ότι ούτε με τις πρόσφατες νομοθετικές ρυθμίσεις ικανοποιήθηκαν τα αιτήματα των στελεχών των Ενόπλων Δυνάμεων για ένα αξιοπρεπές μισθολογικό καθεστώς. Το προσωπικό ερχόμενο αντιμέτωπο με τον πληθωρισμό, όπως και σύσσωμη η κοινωνία, βλέπει τον μισθό του να εξανεμίζεται. Είναι γεγονός ότι τα στελέχη του Πολεμικού Ναυτικού, αλλά και των Ενόπλων Δυνάμεων στο σύνολό τους δεν αποζημιώνονται επαρκώς ή και καθόλου για την παροχή πρόσθετων υπηρεσιών, όπως πλεύσιμα, δασοπερίπολα, θέση ευθύνης κ.λπ., και αντιμετωπίζονται δυσμενέστερα σε σχέση με τον υπόλοιπο δημόσιο τομέα, όσον αφορά στην πρόβλεψη και καταβολή των επιδομάτων. Κύριε Ναύαρχε, κ. Χατζηδάκη, νομίζω πως ξέρετε το θέμα.

Και ενώ όλα τα παραπάνω επαρκούν και με το παραπάνω για να οδηγήσουν πολύπειρα στελέχη, αλλά και σπουδαστές, στην παραίτηση και στην αποστρατεία, μετά τις καταστροφικές πλημμύρες στη Θεσσαλία έρχονται να προστεθούν στα υπάρχοντα προβλήματα και άλλα καινούργια. Πρώτον, η εικόνα της βουλιαγμένης 1ης Ταξιαρχίας στο Στεφανοβίκειο με τα ελικόπτερα να έχουν αφεθεί χωρίς προστασία και όχι μόνο, ανοίγει πληγές στο ηθικό των στελεχών των Ενόπλων Δυνάμεων και δημιουργεί εύλογα ερωτήματα τα οποία και πρέπει να απαντηθούν. Ποια είναι, άραγε, η πραγματική κατάσταση της βάσης αυτή τη στιγμή και ποιες βλάβες έχουν υποστεί τα πολύτιμα για την άμυνα πτητικά μέσα στη βάση; Δεύτερον, παρά το γεγονός ότι δεν δόθηκε έγκαιρη εντολή συνδρομής, οι Ένοπλες Δυνάμεις στάθηκαν όπως πάντα στο ύψος των περιστάσεων και συνέδραμαν τα μέγιστα στην αντιμετώπιση της κατάστασης. Τους οφείλουμε συγχαρητήρια.

Τώρα, ο στρατός εντέλλεται να προχωρήσει…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ.

**ΕΥΑΓΓΕΛΟΣ ΑΠΟΣΤΟΛΑΚΗΣ:** …και στην αποκομιδή των μολυσμένων νεκρών ζώων.

Άραγε έχει λάβει όλο το προσωπικό που επιχειρεί…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΕΥΑΓΓΕΛΟΣ ΑΠΟΣΤΟΛΑΚΗΣ:** …την κατάλληλη εκπαίδευση –με συγχωρείτε, θα χρειαστώ ένα λεπτό ακόμα- αλλά και τα κατάλληλα προστατευτικά μέσα για να συμμετάσχει σε αυτό το αυξημένο…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, δεν έχει σχέση η ερώτησή σας, όμως, με αυτό που λέτε τώρα.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Έχει σχέση γιατί συνδέεται με όλα τα προβλήματα…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δυστυχώς δεν έχει σχέση. Εγώ σας έδωσα και τον χρόνο –είναι παραπάνω από ένα λεπτό- αλλά δεν έχει σχέση.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Ένα δευτερόλεπτο και ολοκληρώνω, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, παρακαλώ.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Άραγε, θα αποζημιωθεί το προσωπικό γι’ αυτή του τη συνδρομή ή θα θεωρηθεί και αυτή ως ανήκουσα στα συνήθη καθήκοντα;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Όλα τα παραπάνω ερωτήματα, αλλά και οι εκφρασμένες ανησυχίες βρίσκονται σε άμεση συνάρτηση με τη μεγάλη διαρροή στελεχών, με την οποία έρχεται αντιμέτωπο το Πολεμικό Ναυτικό και οι παραγωγικές σχολές. Πρέπει, λοιπόν, να δοθούν άμεσα απαντήσεις.

Τέλος, να σημειώσω τη σοβαρή ανησυχία που προκαλούν οι εξαγγελίες για ένα νέο μοντέλο πολιτικής προστασίας …

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, τι σχέση έχει η πολιτική προστασία με το ερώτημά σας για το Πολεμικό Ναυτικό;

**ΕΥΑΓΓΕΛΟΣ ΑΠΟΣΤΟΛΑΚΗΣ:** Θα το καταλάβετε από τη συνέχεια. Μία πρόταση έχω.

Με ποια κριτήρια και με ποια αρμοδιότητα θα γίνεται η συμμετοχή των Ενόπλων Δυνάμεων; Υπάρχει το νομικό περιθώριο να κινηθεί η Κυβέρνηση προς αυτή την κατεύθυνση;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, κύριοι συνάδελφοι. Κοιτάξτε, κάνουμε μια ερώτηση. Με βάση τον Κανονισμό της Βουλής πρέπει να μιλάμε για την ερώτηση που υπάρχει και έχουμε καταθέσει. Καταλαβαίνω ότι μπορεί να πούμε κάποια άλλα στον λόγο μας, αλλά δεν μπορεί να καταλήγουμε σε άλλα ερωτήματα –έτσι λέει ο Κανονισμός της Βουλής- πέρα από αυτά που έχουμε θέσει ήδη γραπτώς.

Ευχαριστώ.

Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Κύριε συνάδελφε, στην πρωτολογία μου σας ανέπτυξα λεπτομερώς τον σχεδιασμό που έχει υπάρξει τα τελευταία χρόνια προκειμένου να ενισχυθεί ο αριθμός των εισακτέων στις σχολές, αλλά βεβαίως σας είπα και για τις χιλιάδες προσλήψεις, οι οποίες έγιναν ακριβώς για να καλυφθούν τα κενά που υπήρξαν τα προηγούμενα χρόνια. Θεωρώ ότι με βάση και αυτόν τον σχεδιασμό, όσον αφορά τον αριθμό των στελεχών των Ενόπλων Δυνάμεων, δεν θα υπάρξουν προβλήματα τα επόμενα χρόνια.

Θέσατε και το ζήτημα των μισθολογικών απολαβών, αλλά και των συνθηκών εργασίας. Ξεκινώ από το δεύτερο. Θυμίζω ότι τον περασμένο Μάιο εκδόθηκε υπουργική απόφαση και δημοσιεύτηκε στο ΦΕΚ με αριθμό 3267/2023. Θυμίζω και στο Σώμα ότι με αυτήν υπήρξε μία πρόβλεψη για ευεργετικά μέτρα για το προσωπικό των Ενόπλων Δυνάμεων, κυρίως για εκείνα τα στελέχη τα οποία αντιμετωπίζουν οξέα κοινωνικά προβλήματα. Ειδικότερα, με αυτή παρέχονται μια σειρά από διοικητικές διευκολύνσεις στην εκτέλεση υπηρεσιών σε στελέχη που αντιμετωπίζουν αυξημένες και επιβαρυντικές οικογενειακές υποχρεώσεις που αφορούν στη φροντίδα και μέριμνα μελών της οικογένειάς τους. Το αναφέρω γιατί αντιλαμβάνεστε ότι και αυτό είναι προς την κατεύθυνση τού να κάνουμε πιο ευνοϊκή την καθημερινότητα των στελεχών των Ενόπλων Δυνάμεων.

Προβλέπεται, επίσης, μια σειρά από εξειδικευμένα μέτρα για τα στελέχη και τα μέλη των οικογενειών τους που αντιμετωπίζουν ιδιαίτερα προβλήματα υγείας, με αδήριτη μάλιστα ανάγκη θεραπείας σε εξειδικευμένους φορείς του εξωτερικού –και αυτό γίνεται για πρώτη φορά- και επιπλέον εκδόθηκε και η σχετική ΚΥΑ, η 6672, για τον καθορισμό του ανώτατου ορίου ωρών νυχτερινής απασχόλησης για τα στελέχη των Ενόπλων Δυνάμεων.

Κύριε συνάδελφε, πρέπει να γνωρίζετε ότι είναι στις προθέσεις μας ως πολιτική ηγεσία –αλλά εκφράζω και τη βούληση της στρατιωτικής ηγεσίας- η μέγιστη δυνατή αξιοποίηση της περιουσίας των Ενόπλων Δυνάμεων μέσω βεβαίως των χρηματοδοτικών εργαλείων που έχουμε στη διάθεσή μας. Με αυτόν τον τρόπο σκοπεύουμε να αντιμετωπίσουμε και το έντονο στεγαστικό πρόβλημα το οποίο αντιμετωπίζουν –και το ξέρετε πολύ καλά- τα στελέχη των Ενόπλων Δυνάμεων.

Τώρα, την περασμένη εβδομάδα, σε προηγούμενη επίκαιρη ερώτηση συναδέλφου εδώ στην ελληνική Βουλή ανέπτυξα λεπτομερώς μια σειρά από αυξήσεις που θα δουν για πρώτη φορά μετά από δεκατέσσερα χρόνια από 1-1-2024 τα στελέχη των Ενόπλων Δυνάμεων.

Μάλιστα τόνισα τότε ότι προφανώς δεν είναι αρκετά. Είναι όμως μια πρώτη αρχή. Γίνεται για πρώτη φορά αύξηση στις απολαβές μετά από δεκατέσσερα χρόνια και θεωρώ ότι είναι πολύ σημαντικό ότι αυτό αποτελεί ένα μέρος των μέτρων τα οποία σκοπεύουμε ως ελληνική κυβέρνηση να χρησιμοποιήσουμε προκειμένου η καθημερινότητα των στελεχών των Ενόπλων Δυνάμεων να γίνει καλύτερη.

Να θυμίσω επίσης ότι με το άρθρο 91 του ν.5036/2023 θεσπίστηκε η μισθολογική κατάταξη των ΟΔΑΣ στο 18ο μισθολογικό κλιμάκιο της τρίτης κατηγορίας προκειμένου η παραμονή τους για μία επιπλέον τριετία στις Ένοπλες Δυνάμεις να συνοδεύεται με μισθολογική εξέλιξη.

Επιπλέον, θυμίζω ότι την περασμένη εβδομάδα υπέγραψα υπουργική απόφαση με την οποία προστίθεται στην απονομή των μερισμάτων του ΕΚΟΕΜΝ ο διοικητικός βαθμός του σημαιοφόρου για τους εθελοντές μακράς θητείας με αντίστοιχη αύξηση του δικαιουμένου αριθμού μεριδίων. Σε κάθε περίπτωση να ξέρετε ότι βούληση της πολιτικής και στρατιωτικής ηγεσίας είναι να τεθεί σε μια νέα βάση η μισθολογική κατάσταση των στελεχών των Ενόπλων Δυνάμεων, έτσι ώστε τα επόμενα χρόνια να υπάρξουν και περαιτέρω αυξήσεις. Στο μέτρο αυτό μάλιστα έχουμε και μια συνεργασία με το Υπουργείο Οικονομικών ακριβώς για να μπορούμε να καθορίσουμε τα επόμενα μέτρα.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με την τέταρτη με αριθμό 113/11-9-2023 επίκαιρη ερώτηση δεύτερου κύκλου του Βουλευτή Β1΄ Βορείου Τομέα Αθηνών της Κοινοβουλευτικής Ομάδας των Σπαρτιατών κ. Χαράλαμπου Κατσιβαρδά προς τον Υπουργό Προστασίας του Πολίτη με θέμα: «Ερωτήματα επί της αναδόχου εταιρείας ως προς την έκδοση των νέων ταυτοτήτων».

Κύριε Κατσιβαρδά, έχετε τον λόγο.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Ευχαριστώ, κύριε Πρόεδρε.

Κατ’ αρχάς προτού μπω στην ερώτηση θέλω να αναφέρω ένα θλιβερό συμβάν το οποίο παρασιωπήθηκε από τα μέσα μαζικής ενημέρωσης, από όλα τα κοινοβουλευτικά κόμματα, καθώς και από τους συνδυασμούς των δημοτικών παρατάξεων. Το συμβάν αυτό είναι η απόπειρα ανθρωποκτονίας κατά του εβδομήντα ενός ετών δικηγόρου Αθηνών και στελέχους των Σπαρτιατών την Πέμπτη 14 Σεπτεμβρίου 2023. Ένα τάγμα αριστεριστών τού επιτέθηκαν, με αποτέλεσμα να κινδυνεύσει η ιδία του η ζωή και να διακομιστεί κατ’ ουσίαν στο νοσοκομείο. Αυτές τις πράξεις τις είχαμε καταδείξει και στο παρελθόν, καθ’ ότι καλλιεργείται τεχνηέντως ένα κλίμα, τόσο μέσα από το ελληνικό Κοινοβούλιο, αλλά και εν γένει ανεύθυνα από τα μέσα μαζικής ενημέρωσης προκειμένου να εξυπηρετήσουν αλλότριες σκοπιμότητες. Πέρα, όμως, από τη δολοφονία των χαρακτήρων κατ’ ουσίαν προχωρούν και σε πραγματική απειλή για τη σωματική ακεραιότητα των προσώπων αυτών. Άρα εμείς περιμένουμε μια καταδίκη. Θα επανέλθω εν ευθέτω χρόνω.

Τώρα επί της ερωτήσεως. Η ερώτηση αφορά κατ’ ουσίαν τις ταυτότητες ως προς τις συνθήκες και τις προϋποθέσεις ανάθεσης του έργου. Υπήρξε, δηλαδή, προέκταση μιας προηγούμενης σύμβασης ή προηγήθηκε μια απευθείας ανάθεση χωρίς τη δέουσα διαφάνεια και η εν λόγω σύμβαση δεν πέρασε ποτέ από το Ελεγκτικό Συνέδριο;

Αυτή η ερώτηση στην ουσία προκύπτει και προκαλεί το εύλογο ενδιαφέρον όλων των Ελλήνων πολιτών από ένα δημοσίευμα της κυριακάτικης εφημερίδας «ΜΠΑΜ», η οποία έχει ένα εκτεταμένο ρεπορτάζ το οποίο παραθέτει διεξοδικά κατ’ ουσίαν τα αντίθετα από αυτά τα οποία είχε διατυπώσει ο Υφυπουργός Προστασίας του Πολίτη στις 24-7-2013, δηλαδή στην παρελθούσα ερώτηση επί των ταυτοτήτων.

Τώρα επανερχόμεθα ένεκεν και συνεπεία αυτού του διαφωτιστικού δημοσιεύματος, προκειμένου να επαληθεύσει ή να διαψεύσει το διαληφθέν περιεχόμενου αυτού ο αξιότιμος κύριος Υπουργός.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΙΩΑΝΝΗΣ ΟΙΚΟΝΟΜΟΥ (Υπουργός Προστασίας του Πολίτη):** Ευχαριστώ, κύριε Πρόεδρε.

Κύριε συνάδελφε, με την ερώτησή σας μου δίνετε την ευκαιρία να πω ότι γύρω από το θέμα των νέων ταυτοτήτων έχει αναπτυχθεί μια ολόκληρη μυθολογία, μια μυθολογία που κυρίως κινείται στον άξονα του παραλογισμού και του σκοταδισμού, που επιχειρεί να διχάσει, να δηλητηριάσει. Δεν αναφέρομαι στα εύλογα ερωτήματα που μπορεί να έχουν οι συμπολίτες μας. Αναφέρομαι σε διάφορα πράγματα τα οποία δεν ανταποκρίνονται στην πραγματικότητα και σκοπό έχουν να δημιουργήσουν μια σύγχυση και έναν διχασμό στην ελληνική κοινωνία, ιστορίες και ερωτήματα περί γεωεντοπισμού που έχουν να κάνουν με τα θρησκευτικά «πιστεύω» και τις θρησκευτικές ευαισθησίες, με ευαίσθητα προσωπικά δεδομένα που έχουν να κάνουν με την υγεία. Τα έχουμε πολλές φορές απαντήσει.

Δεν ανταποκρίνονται στην πραγματικότητα. Αυτό που ανταποκρίνεται στην πραγματικότητα είναι ότι η χώρα για πρώτη φορά μετά από πολλές δεκαετίες θα αποκτήσει δελτία ταυτότητας που δεν θα χακάρονται, δεν θα παραχαράσσονται, δεν θα είναι εύκολο στους οποιουσδήποτε θέλουν να δημιουργήσουν παράνομες δραστηριότητες να διευκολυνθούν προς την κατεύθυνση αυτή πλαστογραφώντας ή κάνοντας οτιδήποτε άλλο.

Μία άλλη διάσταση η οποία έρχεται να προστεθεί το τελευταίο διάστημα στην επικαιρότητα είναι η διάσταση που επιχειρεί να βάλει σκιές γύρω από οικονομικά μεγέθη και οικονομικά ζητήματα.

Πρώτη παρατήρηση στο κεφάλαιο αυτό. Δεν το λέω ως υπεκφυγή, κύριε Πρόεδρε, θα το καταλάβετε από το σύνολο της τοποθέτησής μου. Οφείλουμε να γνωρίζουμε όλοι και κυρίως όσοι είμαστε μέλη του ελληνικού Κοινοβουλίου ότι οι διαδικασίες γύρω από την έκδοση των εγγράφων αυτών διέπονται από ένα καθεστώς απορρήτου, για λόγους που όλοι αντιλαμβάνεστε. Δεν είναι δυνατόν στοιχεία, διαδικασίες, πράγματα που έχουν να κάνουν με στοιχεία και με ντοκουμέντα που το ελληνικό κράτος διαθέτει για να βγουν τα έγγραφα αυτά –είτε είναι διαβατήρια είτε είναι δελτία ταυτότητας είτε είναι κάρτες μεταναστών είτε είναι διπλώματα- να αποτελούν αντικείμενο ευρείας και ανοικτής συζήτησης. Παρ’ όλα αυτά, για να μην υπάρχει το οποιοδήποτε υπονοούμενο ότι η Κυβέρνηση φοβάται οτιδήποτε ή ότι όλα δεν είναι καθαρά, θέλω να πω με σαφήνεια τρία πράγματα:

Πρώτον, ό,τι έχει γίνει τελεί υπό τον εξονυχιστικό έλεγχο αλλά και την έγκριση του Ελεγκτικού Συνεδρίου. Οτιδήποτε έχει γίνει.

Δεύτερον, δεν υπάρχει καμμία παράνομη πράξη και καμμία διαδικασία διασπάθισης δημόσιου χρήματος. Ίσα-ίσα πάντοτε είμαστε προσεκτικοί στα αντικείμενα της σύμβασης, τι εξαντλείται, τι διατίθεται, μέχρι ποιου σημείου φτάνουμε.

Τρίτον, υπήρξε μία ακύρωση ενός διαγωνισμού -αυτό αποτελεί, αν θέλετε, και το κομβικό σημείο στο οποίο διάφοροι προσπαθούν να δημιουργήσουν σύγχυση και να εκφραστούν διάφορα υπονοούμενα- η οποία ακύρωση του διαγωνισμού έγινε διότι ανετράπησαν από τα δεδομένα συγκεκριμένοι και πολύ ουσιαστικοί όροι εκείνου του διαγωνισμού και συγκεκριμένα, κύριε Πρόεδρε, ο χρόνος διάρκειας των διαβατηρίων. Με δεδομένο ότι άλλαξε αυτό το πολύ καθοριστικό μέγεθος και ζήτημα που περιλαμβανόταν στον προηγούμενο διαγωνισμό και κατόπιν γνωμοδότησης και του Νομικού Συμβουλίου του Κράτους προκρίθηκε η λύση ματαίωσης του διαγωνισμού και συνέχισης με τις διαδικασίες οι οποίες στη συνέχεια τελούν υπό την έγκριση του Ελεγκτικού Συνεδρίου.

Και τέταρτον, -και θέλω να το πω με πολύ καθαρό τρόπο- σε ό,τι αφορά το χρονικό διάστημα από εκεί και μετά που τελειώνουν οι δυνατότητες οι συμβατικές που έχουμε προετοιμάζουμε και θα βγάλουμε στον αέρα το επόμενο διάστημα τον διαγωνισμό με τις προδιαγραφές που θα εξασφαλίζουν και που θα εγγυώνται την παρουσία στον διαγωνισμό όσο το δυνατόν περισσότερων εταιρειών, έτσι ώστε να καλύψουμε το χρονικό διάστημα από το 2026 και μετά, που δεν θα έχουμε τη δυνατότητα να πηγαίνουμε με βάση τα συμβατικά αντικείμενα που έχουμε αυτή τη στιγμή στη διάθεσή μας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, έχετε τον λόγο.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Κατ’ αρχάς, κύριε Υπουργέ, ανεξαρτήτως του γεγονότος ποιες είναι οι πεποιθήσεις του καθενός αυτό επιτάσσει ο πλουραλισμός της δημοκρατίας. Αν κάποιος φρονεί και έχει την πεποίθηση ότι θίγονται τα θρησκευτικά του πιστεύω μπορεί να διαδηλώσει δημοκρατικώς. Άρα το γεγονός ότι κατ’ ουσίαν αποκηρύττουμε ή βδελυττόμεθα μια μερίδα του ελληνικού λαού επειδή προκρίνει τα θρησκευτικά του πιστεύω κατά τη συνταγματική επιταγή αφ’ ενός και αφ’ ετέρου προκρίνει μια ειδική και εμπεριστατωμένη αιτιολογία για την προστασία των ευαίσθητων προσωπικών δεδομένων ή και των προσωπικών δεδομένων που απορρέουν, ουσιαστικά πάλι είναι αναφαίρετο δικαίωμά του.

Να μην λησμονήσουμε ως προς αυτό, ότι η αφαίρεση του θρησκεύματος -που δεν έχει άμεση, έχει έμμεση σχέση- από τις ταυτότητες έγινε τότε, το 2000, εξαιτίας της πολύφερνης αυτής διάταξης και επιχειρηματολογίας, της μονίμου επωδού περί προστασίας των προσωπικών δεδομένων. Και σήμερα όσοι το προβάλλουν λυσιτελώς το επιχείρημα αυτό στιγματίζονται και χαρακτηρίζονται ως οιονεί περιθωριακοί και ούτω καθεξής. Δηλαδή αυτή η διασπορά διχοστασίας δεν θεωρώ ότι τιμά τον ελληνικό λαό, τον φορολογούμενο πολίτη, ο οποίος έχει το δικαίωμα να ψηφίζει και να κρίνει.

Όμως στο διά ταύτα ως προς την ερώτηση, εν τοιαύτη περιπτώσει -εξ ου και επανέρχομαι μετά από την 24η Ιουλίου 2023- δεν είναι να εκθέσω αυτή τη στιγμή ή να αντιπροσωπεύσω στο μέτρο το οποίο έχω την εντολή τα προλεχθέντα, γιατί έχουν εξαντληθεί. Ήδη υπάρχουν και διαμαρτυρίες. Το δια ταύτα το οποίο κίνησε την περιέργεια δεν είναι μια υποκειμενική άποψη ενός πολίτου ή μιας μερίδας. Εδώ υπάρχει ένα δημοσίευμα κατ’ ουσίαν της κυριακάτικης εφημερίδας «ΜΠΑΜ», η οποία τα αναφέρει διεξοδικά και ρητώς. Κατόπιν ενδελεχούς ερεύνης, όπως αναφέρει, φέρει τον πηχυαίο τίτλο: «Χοντρά παιχνίδια με τις νέες ταυτότητες» και συν τοις άλλοις τα ερωτήματα τα οποία ενδημούν αναπάντητα υπό του Υπουργείου και ουσιαστικά μη ορισμένα, είναι τα εξής:

Υπάρχει ή δεν υπάρχει απευθείας ανάθεση; Πρώτον, πόσο στοίχισε κατ’ ουσίαν το έργο αυτό; Συγκεκριμένα, τηρήθηκαν οι θεμελιώδεις αρχές της διαφάνειας και της ανταγωνιστικότητας; Συν τοις άλλοις, εγείρεται παρεμπιπτόντως το εξής ερώτημα, διότι φωτογραφίζει μια ορισμένη, εν τοιαύτη περιπτώσει, εταιρεία και είναι στοιχειοθετημένο το ρεπορτάζ, εξ ου και το ερώτημα είναι ακριβές, σαφές, και ορισμένο: Το επαληθεύετε ή το διαψεύδετε; Δεν το ενστερνίζομαι εγώ, ούτε είναι προϊόν δικής μου έρευνας και μελέτης. Έχω, όμως, χρέος ως Βουλευτής εν τοιαύτη περιπτώσει να το υποβάλω, γιατί είναι ένα εμπεριστατωμένο το οποίο έχει προκαλέσει θύελλα αντιδράσεων και συν τοις άλλοις, αναφέρει για την ίδια επίμαχη εταιρεία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επιτρέψετέ μου και τελειώνω με αυτό, αξιότιμε κύριε Πρόεδρε.

Η «TOPPAN PRINTING» προμηθεύει το ελληνικό δημόσιο με τα τρία ακριβότερα σε έκδοση διαβατήρια στην Ευρωπαϊκή Ένωση. Ενδεικτικά στην Ελλάδα η έκδοση διαβατηρίου κοστίζει 84,40 ευρώ, όταν στην Ισπανία κοστίζει 30 ευρώ. Άρα, λοιπόν, τι συμβαίνει με αυτήν την εταιρεία, ισχύουν ή δεν ισχύουν; Είναι συγκεκριμένα τα ερωτήματα.

Ευχαριστώ πάρα πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εγώ ευχαριστώ για τον χρόνο.

Ο κύριος Υπουργός έχει τον λόγο.

**ΙΩΑΝΝΗΣ ΟΙΚΟΝΟΜΟΥ (Υπουργός Προστασίας του Πολίτη):** Ευχαριστώ κύριε Πρόεδρε.

Να ξεκαθαρίσω, κατ’ αρχάς, ότι κανείς και κυρίως, κανείς από αυτή την Κυβέρνηση, δεν θα αμφισβητήσει ποτέ το δικαίωμα κανενός Έλληνα πολίτη να διαμαρτύρεται, να διαδηλώνει στο πλαίσιο που ορίζουν οι νόμοι. Να προσθέσω, κύριε συνάδελφε, ακούγοντας πολύ προσεκτικά την τοποθέτησή σας, την οποία κρατώ και θα θυμάμαι ότι η δημοκρατία δεν είναι αλά καρτ, η δημοκρατία έχει κανόνες που πρέπει να τους σεβόμαστε σε όλη της την έκταση και σε όλο της το εύρος και μέσα σε αυτό το πλαίσιο της δημοκρατίας η Κυβέρνηση απαντά με σαφήνεια, με σεβασμό, και με καθαρά λόγια και σε όσους έχουν διαφορετική άποψη για τις ταυτότητες, δίνοντας τις απαντήσεις στα εύλογα ερωτήματα και στα καλοπροαίρετα, αλλά κρατώντας μία, θα έλεγα, πάρα πολύ καθαρή και σαφή γραμμή απέναντι στον παραλογισμό και τον σκοταδισμό που πολλές φορές παρατηρούμε να αναπτύσσεται γύρω από αυτό το θέμα.

Σε ό,τι αφορά τα ερωτήματα που μου θέσατε, νομίζω απάντησα πάρα πολύ καθαρά γύρω από μια παραφιλολογία και μυθολογία που προσπαθεί να βάλει ψήγματα σκανδαλολογίας σε ένα συγκεκριμένο ζήτημα. Οι όποιες κινήσεις των ελληνικών κυβερνήσεων διαχρονικά, γύρω από αυτό το θέμα, είναι κινήσεις οι οποίες σέβονται και το κράτος-δικαίου, σέβονται και τις πρακτικές που εγκρίνονται από τα αρμόδια όργανα που έχουν την ευθύνη να ελέγχουν τις συμβάσεις που λαμβάνουν πάντα υπ’ όψιν τους τον χαρακτήρα και το περιεχόμενο κάθε σύμβασης, σε ό,τι αφορά τη δυνατότητα της χώρας να μην σταματήσει ούτε λεπτό τη ροή παραγωγής αυτών των εγγράφων, με ό,τι συνεπάγεται και προφανώς, και την υποχρέωση μας, που για μας δεν είναι μόνο υποχρέωση, είναι και μεταρρύθμιση, να μπορέσουμε το ταχύτερο δυνατό και συγκεκριμένα, από το επόμενο διάστημα από τις 25 Σεπτεμβρίου να εκδίδουμε τις νέου τύπου ταυτότητες, των οποίων, από το 2026 και μετά, θα είναι υποχρεωτική η κατοχή τους για όλους τους Έλληνες πολίτες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κλείνω με αυτό, κύριε Πρόεδρε, να περάσω και από εδώ ένα μήνυμα στους συμπολίτες μας, οι οποίοι ταλαιπωρούνται αυτό το διάστημα, για να αλλάξουν ταυτότητες που έχουν, επειδή θεωρούν ότι θα ισχύουν για μια δεκαετία. Ας μην το κάνουν, ταλαιπωρούνται άδικα. Από το 2026 και μετά, όποιος δεν έχει νέου τύπου ταυτότητα, δεν θα μπορεί να έχει άλλη ταυτότητα.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τη δέκατη τρίτη με αριθμό 101/11-9-2023 επίκαιρη ερώτηση δεύτερου κύκλου της Βουλευτού Β3΄ Τομέα Αθηνών της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Θεανώ Φωτίου προς την Υπουργό Εσωτερικών με θέμα: «Βρέφη και νήπια, με voucher ή χωρίς σε δημοτικούς βρεφονηπιακούς σταθμούς που δεν τηρούν τον κανονισμό πυροπροστασίας».

Η κ. Φωτίου έχει τον λόγο.

**ΘΕΑΝΩ ΦΩΤΙΟΥ:** Ευχαριστώ κύριε Πρόεδρε.

Κύριε Υπουργέ, αυτές τις μέρες ζούμε την τραγωδία των οικογενειών με τις πλημμύρες της Θεσσαλίας. Πριν λίγες μέρες, λιγότερο από ένα μήνα ζούσαμε την τραγωδία των οικογενειών με τις φωτιές. Σκέφτομαι με φρίκη τι θα είχε γίνει αν ο «Ντάνιελ» είχε χτυπήσει τη Θεσσαλία σε ώρα λειτουργίας των βρεφονηπιακών σταθμών ή αν οι πυρκαγιές δεν είχαν γίνει τότε που ήταν όλοι οι βρεφονηπιακοί κλειστοί, δηλαδή, τον Αύγουστο. Διότι το μεγάλο πρόβλημα στους δημοτικούς βρεφονηπιακούς σταθμούς είναι ότι δεν διασφαλίζονται τα φιλοξενούμενα βρέφη και νήπια έναντι φωτιάς, αλλά προφανώς και έναντι πλημμύρας.

Γιατί, τι έγινε; Με την τροπολογία που ψηφίσατε το τέλος Ιουλίου 2023 -τώρα- την οποία εμείς είχαμε χαρακτηρίσει εγκληματική, τους δώσατε παράταση μέχρι 31 Μαρτίου του 2024 στην υποχρέωση των δήμων να προσαρμόζουν τους σταθμούς τους με το προεδρικό διάταγμα του ΄17. Τι ήταν αυτό; Ήταν ένα διάταγμα από το ΄17 όπου έβαζε νέους όρους αδειοδότησης και λειτουργίας των δημοτικών σταθμών -άρα, είχαν και την τήρηση της πυροπροστασίας κ.λπ.- και έδινε και στους λειτουργούντες βρεφονηπιακούς προθεσμία πέντε ετών, έως τις 28 Σεπτεμβρίου τους 2022 να εναρμονιστούν μαζί με 95 εκατομμύρια για να τους βοηθήσουν να τις κάνουν τις προσαρμογές.

Τι κάνατε εσείς; Όταν έληξε η προθεσμία των πέντε ετών τούς δώσετε έναν χρόνο παράταση. Ωραία, φτάνουμε λοιπόν στις 31 Ιουλίου 2023. Λήγει η προθεσμία αυτή. Τι κάνετε; Δεν διστάσατε να δώσετε στις 29 Ιουλίου, εν μέσω πυρκαγιών σε όλη τη χώρα, νέα παράταση χωρίς δηλαδή να πληρούνται οι σύγχρονες προδιαγραφές.

Επομένως, κύριε Υπουργέ, σας ρωτώ πόσοι είναι οι βρεφικοί, νηπιακοί και βρεφονηπιακοί δημοτικοί σταθμοί που δεν έχουν συμμορφωθεί ακόμη με τις διατάξεις του ισχύοντος κανονισμού πυροπροστασίας κτηρίων του προεδρικού διατάγματος 18 και θα επωφεληθούν από αυτήν τη νέα παράταση. Και επειδή εδώ υπάρχει και μεγάλο πρόβλημα με τα voucher που δώσατε, πώς εντάχτηκαν αυτοί οι βρεφονηπιακοί δημοτικοί σταθμοί στο πρόγραμμα των voucher της χρονιάς 2023-2024 δεδομένου ότι δεν διέθεταν αναμορφωμένη άδεια, σύμφωνα με την κείμενη νομοθεσία και την ευρωπαϊκή νομοθεσία και το πρόγραμμα του ΕΣΠΑ;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Αγαπητή κυρία Φωτίου, είναι γνωστός ο αγώνας και η ευαισθησία που έχετε σε αυτό το θέμα. Χαίρομαι και για αυτή την ερώτηση και για το ενδιαφέρον σας πραγματικά.

Έχουμε δύο διαφορετικά θέματα. Πρώτον, το πρώτο θέμα που θέσατε για μεγάλα έκτακτα φαινόμενα, όπως πλημμύρες, πυρκαγιές, σεισμοί για παράδειγμα, είναι κάτι το οποίο πρέπει να μας απασχολήσει συνολικά σαν σχεδιασμό γιατί δεν εγγυάται κανείς ότι δεν θα συμβεί ένας σεισμός –και έχει γίνει πολλές φορές- την ώρα των μαθημάτων. Θυμάμαι χαρακτηριστικά την περίπτωση Δαμάσι Τυρνάβου που έγινε εν ώρα μαθήματος, που εκκενώθηκε από ογδόντα πέντε μαθητές με υποδειγματικό τρόπο το σχολείο το οποίο είχε καταρρεύσει.

Τώρα, για τους παιδικούς σταθμούς είναι μία ιστορία η οποία, σας το είχα πει και κατ’ ιδίαν, είναι κάτι που με προβλημάτισε πάρα πολύ και πρέπει να σταθμιστούν δύο πράγματα. Το πρώτο είναι η καθυστέρηση που υπάρχει από πλευράς κάποιων δήμων στο να προσαρμοστούν στις απαιτήσεις του προεδρικού διατάγματος και αφ’ ετέρου η ανάγκη να μη διαταραχθεί, γιατί τον Ιούλιο τέθηκε το θέμα, η οικογενειακή ζωή και οι θέσεις που είναι διαθέσιμες σε παιδικούς σταθμούς.

Σας υπενθυμίζω -το γνωρίζετε ήδη- ότι στις 12 Ιουνίου του 2023 η ΚΕΔΕ στην οποία παρόντες είναι στο συγκεκριμένο διοικητικό συμβούλιο και δήμαρχοι οι οποίοι προέρχονται και από άλλα κόμματα εκτός της Νέας Δημοκρατίας μεταξύ των οποίων και άνθρωπος υποψήφιος τον οποίο τιμώ και σέβομαι που είναι υποψήφιος και για τη μεγαλύτερη περιφέρεια της χώρας, τι ζητά; Για να μη διαταραχθεί η ζωή εκατοντάδων παιδικών δομών βρεφικών και βρεφονηπιακών σταθμών που θα πρέπει να αναστείλουν τη λειτουργία τους, πρέπει να γίνουν οι αναγκαίες κατασκευαστικές εργασίες, και ζήτησε παράταση έως 31 Δεκεμβρίου 2024 για τις βασικές προσαρμογές και άλλα πέντε χρόνια για τις επιπλέον προσαρμογές, το οποίο προφανώς δεν έγινε δεκτό.

Μόλις ψηφίστηκε η διάταξη που είπατε, στις 7 Ιουλίου, έστειλα δική μου επιστολή στον Πρόεδρο της ΚΕΔΕ, στον κ. Κυρίζογλου, αναφέροντας μέσες-άκρες ότι είναι η τελευταία φορά που δίνεται παράταση. Είχε μια διαφορά η συγκεκριμένη τροπολογία ότι για πρώτη φορά τους υποχρέωνε να καταθέσουν το πιστοποιητικό πυρασφάλειας μέχρι την 1η Σεπτεμβρίου ή να ξεκινήσουν άμεσα τη διαδικασία για την έκδοση πιστοποιητικού πυρασφάλειας. Επιτρέψτε μου να πω ότι σαν άνθρωπος που αγαπάει την αυτοδιοίκηση στο συγκεκριμένο κομμάτι με στεναχώρησε πάρα πολύ η καθυστέρηση που υπήρξε. Το είχα πει και όταν συζητήθηκε η διάταξη ότι η τότε πολιτική ηγεσία του Υπουργείου Εσωτερικών επί του κ. Σκουρλέτη είχε βγάλει ένα πρόγραμμα προσαρμογής ύψους 95 εκατομμυρίων ευρώ στους παιδικούς σταθμούς από τους οποίους -το είπα και τότε- απορροφήθηκαν τα μισά, λίγο πάνω από τα μισά. Θα έλεγα ότι εκ των υστέρων ήταν λάθος το πλαφόν των 50 χιλιάδων, πιθανόν να ήθελε λίγο παραπάνω ή λίγο παρακάτω.

Ολοκληρώνω λέγοντας το εξής, ότι δεν θα δοθεί νέα παράταση.

Και όπως γράφω και στην επιστολή -την οποία θα καταθέσω στα Πρακτικά για να την έχετε και εσείς υπ’ όψιν- ζητώ από τους δήμους να μας πουν εάν έχουν χρηματοδοτικές ανάγκες στο πλαίσιο να ξανανοίξει αυτή η πρόσκληση η οποία έχει ένα υπόλοιπο χρημάτων περί τα 40 περίπου εκατομμύρια, προκειμένου να προσαρμοστούν οι παιδικοί σταθμοί ή ακόμα και να αγοράσουμε νέο κτήριο εάν είναι αδύνατον. Γιατί γνωρίζετε μερικές περιπτώσεις στον Δήμο της Αθήνας ενδεχομένως και στην ευρύτερη περιοχή του Λεκανοπεδίου όπου λόγω νεοκλασικών, λόγω παρεμβάσεων, είναι δύσκολο να πάρουν την προσαρμογή.

Τώρα, όσον αφορά την ενημέρωση που έχω -ήταν και δύσκολες οι μέρες εκείνες λόγω πυρκαγιών και θέλω την κατανόησή σας αλλά θα επικαιροποιούνται συνέχεια- σχεδόν δύο στους τρεις έχουν ήδη πιστοποιητικό πυρασφάλειας και οι υπόλοιποι το 34% περίπου -με εξαίρεση 1% το οποίο ακόμα δεν έχει πει ότι έχει προβεί σε μια ενέργεια- έχουν ξεκινήσει στην έκδοση άμεσα του πιστοποιητικού πυρασφάλειας.

Καταθέτω και την επιστολή μου και το πρακτικό του Διοικητικού Συμβουλίου της ΚΕΔΕ στα Πρακτικά.

Σας ευχαριστώ πολύ.

(Στο σημείο αυτό ο Αναπληρωτής Υπουργός Εσωτερικών κ. Θεόδωρος Λιβάνιος, καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Θεανώ Φωτίου.

**ΘΕΑΝΩ ΦΩΤΙΟΥ:** Κύριε Υπουργέ, θα άκουγα όλα όσα μου είπατε αν δεν κυβερνούσατε εσείς ήδη πέντε χρόνια. Δεν ελέγξατε τι έγινε με τα 95 εκατομμύρια. Και έρχεστε σήμερα και μου λέτε αυτό που μου λέτε. Κακώς. Δεν ελέγξατε τίποτα απ’ ό,τι απορρόφησαν οι δήμοι και τώρα μου επικαλείστε ως δικαιολογία το αίτημα της ΚΕΔΕ.

Μου είπατε ότι δύο στους τρεις βρεφονηπιακούς σταθμούς – αυτό δεν μου είπατε;- έχουν ήδη συμμορφωθεί και ότι το 34% θα το φέρει γρήγορα.

Κοιτάξτε να δείτε, εμείς με δική μας έρευνα στα αρχεία της ΕΕΤΑΑ έχουμε μετρήσει δύο χιλιάδες εκατόν είκοσι δύο τμήματα που φιλοξενούν ογδόντα πέντε χιλιάδες εξακόσια είκοσι βρέφη και νήπια. Δεν είναι αυτά τα στοιχεία που μας δίνετε αυτή τη στιγμή για δύο στους τρεις, δυστυχώς. Δεν έχετε ενημέρωση. Και όχι μόνο αυτό, σας είχα ρωτήσει πόσοι μέχρι την 1η Σεπτεμβρίου του 2023 σας έστειλαν πιστοποιητικό πυρασφάλειας και πόσοι το έκαναν μετά την τροπολογία τέλος Ιουλίου. Δεν μου απαντάτε.

Ακούστε εσείς δώσατε και την άδεια να σας φέρουν μηχανικό ο οποίος θα έχει κάνει την μελέτη για την προσαρμογή. Δεν είναι μόνο η πυρασφάλεια. Ξέρετε ότι είναι και τα κτιριολογικά. Πότε θα ολοκληρωθεί αυτό; Δηλαδή μέσα σε έξι μήνες θα έχει ολοκληρωθεί;

Αλλά, κύριε Υπουργέ, με όλο τον σεβασμό δεν έχετε έλεγχο στους βρεφονηπιακούς σταθμούς εν γένει. Έχω εδώ όλες τις αποδείξεις και θα σας τις καταθέσω. Διότι όχι μόνο δεν ενημερώνονται, δεν προσαρμόζονται οι δήμοι σε αυτά, αλλά ιδρύουν και νέους βρεφονηπιακούς σταθμούς χωρίς να τηρούν αυτές τις προϋποθέσεις. Αυτό είναι το πιο φοβερό!

Εγώ έχω εδώ τον Δήμο Αλίμου. Θα σας καταθέσω τα πάντα. Πώς προκήρυξε νέο βρεφονηπιακό σταθμό ο Δήμος Αλίμου; Για κοίταξε τις φωτογραφίες εδώ. Θα δείτε ότι είναι σε ημιώροφο. Θα δείτε ότι είναι αδύνατο να λειτουργήσει εκεί ο βρεφονηπιακός σταθμός με κάτι παράθυρα όπου το παιδάκι το βλέπει σαν φυλακή, χωρίς να υπάρχει αυλή. Δεν υπάρχει αυλή! Είναι στον ημιώροφο. Είναι νέος βρεφονηπιακός σταθμός!

Τα έχω όλα εδώ και την προκήρυξη που δεν περιλαμβάνει το προεδρικό διάταγμα του 2017 και ότι μισθώνει ημιώροφο και δίνει και άδεια ο ίδιος και τη διαμαρτυρία τριών παρατάξεων του δήμου, οι οποίες προσφεύγουν στην περιφέρεια. Και η περιφέρεια λέει: «Καταλαβαίνω ότι αυτό είναι πρόβλημα, είναι παράνομο, αλλά τι να κάνω;». Θα τα καταθέσω όλα. Μην ανησυχείτε, θα τα έχετε.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Στην περιφέρεια ή στην αποκεντρωμένη;

**ΘΕΑΝΩ ΦΩΤΙΟΥ:** Στην αποκεντρωμένη.

Η Αποκεντρωμένη Διοίκηση κωφεύει. Η περιφέρεια απαντά ότι ναι μεν τα κτίρια είναι παράνομα, πλην όμως αυτή δεν έχει αρμοδιότητα ελέγχου. Τα έχω όλα εδώ.

Δεύτερος σταθμός, που αδειοδοτείται 31 Αυγούστου 2023, ο ενδέκατος και ο δωδέκατος του δήμου. Βλέπουμε σταθμό, λοιπόν, στο ισόγειο, ο οποίος δεν έχει αυλή, ο οποίος μέσα δεν τηρεί τις προδιαγραφές των διαδρόμων, του ύψους κ.λπ..

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία συνάδελφε, είναι πέντε λεπτά, δεν γίνεται. Ολοκληρώστε.

**ΘΕΑΝΩ ΦΩΤΙΟΥ:** Έχετε δίκιο. Τελειώνω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχω δίκιο, σας παρακαλώ μπείτε στο ερώτημα.

**ΘΕΑΝΩ ΦΩΤΙΟΥ:** Εδώ, λοιπόν, κύριε Υπουργέ, δεν θέλω να σας ρωτήσω εάν συμβεί…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πείτε το ερώτημα, κυρία συνάδελφε, σας παρακαλώ.

**ΘΕΑΝΩ ΦΩΤΙΟΥ:** Τα ίδια ερωτήματα κάνω από την πρώτη, δεν τα αλλάζω. Απλά δεν έχω λάβει ικανοποιητικές απαντήσεις και ενώ εδώ τα βρέφη απειλούνται με κλιματική κρίση, δεν μπορεί να ζητάτε συνεχώς…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κυρία συνάδελφε.

**ΘΕΑΝΩ ΦΩΤΙΟΥ:** Δεν έκανα τόσο φοβερή υπέρβαση.

Λέω εάν αναλαμβάνετε και την ευθύνη, εάν κάτι συμβεί σε ένα βρέφος, κύριε Υπουργέ, o μη γένοιτο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ορίστε, κύριε Υπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Πρώτον, το κράτος -το ξέρετε- κάνει έλεγχο νομιμότητας δια των αποκεντρωμένων διοικήσεων στους δήμους και όχι σκοπιμότητας. Άρα, λοιπόν, οποιοσδήποτε έχει έννομο συμφέρον, μπορεί να προσφύγει στην αποκεντρωμένη και να δούμε εάν τηρούνται ή όχι οι όροι μιας διακήρυξης, η οποία υποθέτω ότι έγινε για τη μίσθωση ενός παιδικού σταθμού.

Δεύτερον και σημαντικότερο: Με προβλημάτισε πάρα πολύ αυτή η ιστορία με τους παιδικούς σταθμούς. Είναι ένας από τους λόγους που μας οδήγησαν στο να αλλάξει ο χάρτης των νομικών προσώπων των δήμων. Γι’ αυτό στο νομοσχέδιο που είναι σε διαβούλευση αυτές τις ημέρες προβλέπεται η κατάργηση νομικών προσώπων δημοσίου δικαίου του δήμου και των κοινωφελών επιχειρήσεων, που σχεδόν στο σύνολό τους ασχολούνται με τους παιδικούς σταθμούς.

Τρίτον -πάρα πολύ σωστό θέμα θέσατε-, ποιος επιβεβαιώνει τη συμμόρφωση ή όχι ενός παιδικού σταθμού, σύμφωνα με το προεδρικό διάταγμα του 2017; Αυτή τη στιγμή έχω την εντύπωση ότι η αλήθεια είναι κάπου στη μέση, ότι ο δήμος ο ίδιος πάει και βεβαιώνει ότι ο ίδιος ο δήμος τα κάνει σωστά, κάτι το οποίο δεν μου αρέσει σαν λογική, ιδίως σε ένα τέτοιο ευαίσθητο θέμα.

Άρα, λοιπόν, σας λέω από τώρα ότι στο νομοσχέδιο που θα κατατεθεί και θα ψηφιστεί πριν τις περιφερειακές εκλογές, θα υπάρχει μια διαδικασία πιστοποίησης από τον κατάλληλο φορέα. Θα δούμε ποιος θα είναι, είτε είναι το ΤΕΕ είτε είναι ο ΕΛΟΤ. Θα βρούμε τον φορέα -και αν έχετε προτάσεις, με πολύ χαρά να τις συζητήσουμε-, προκειμένου να πιστοποιεί ότι ένα κτήριο παιδικού σταθμού είναι συμβατό με ό,τι λέει η νομοθεσία και αυτό θα γίνει.

Επαναλαμβάνω ότι 31 Μαρτίου τελειώνει η προθεσμία και πρέπει όλη η αυτοδιοίκηση -και ιδίως αυτοί που δεν έχουν συμμορφωθεί- να αναλάβει τις ευθύνες της όχι απέναντι στην όποια κυβέρνηση, όχι απέναντι στα κόμματα, αλλά απέναντι στα ίδια τα παιδιά που φιλοξενούν στους παιδικούς σταθμούς. Σε αυτό θα είμαστε κάθετοι. Δεν έχω καμμία πρόθεση, το λέω ξανά, να δοθεί οποιαδήποτε παράταση. Όποιος θέλει, ας έρθει τώρα και να πει: «Θέλω 10, 20, 30 ευρώ, προκειμένου να ολοκληρώσω την κατασκευή, γιατί δεν έχω πόρους. Δεν μπορώ να το κάνω αλλιώς». Θα βρούμε τη λύση και θα το κάνουμε -σας είπα και τον τρόπο- από τα υπόλοιπα που έχουν μείνει από το πρόγραμμα που είχε ξεκινήσει το 2018.

Κλείνοντας, λέω ότι το βασικό πλέον θέμα είναι πρώτον, να γίνει επιτέλους προσαρμογή και δεύτερον, ποιος θα πιστοποιεί ότι λειτουργεί ένας παιδικός σταθμός. Αυτή η πιστοποίηση θα πρέπει να ισχύει προφανώς και σε όλα τα νέα κτήρια που είτε θα κατασκευαστούν είτε θα εκμισθωθούν. Για τον λόγο αυτό, λοιπόν, θα αναζητηθεί η βέλτιστη φόρμουλα, προκειμένου να πιστοποιούμε αντικειμενικά, από ανεξάρτητο φορέα, τους παιδικούς σταθμούς.

Σας ευχαριστώ πάρα πολύ και για την ερώτηση. Να είστε καλά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε τώρα με την πέμπτη υπ’ αριθμόν 100/11-9-2023 επίκαιρη ερώτηση πρώτου κύκλου του Βουλευτή Επικρατείας της Κοινοβουλευτικής Ομάδας «Νίκη» κ. Γεωργίου Αποστολάκη προς τον Υπουργό Υποδομών και Μεταφορών, με θέμα: «Μη υλοποίηση αντιπλημμυρικών και άλλων έργων υποδομών στην περιοχή Καρδίτσας και Μουζακίου που εξαγγέλθηκαν το 2020 μετά την κακοκαιρία «Ιανός». Επιρροή των παραλείψεων αυτών στην πρόσφατη πλημμύρα «Ντάνιελ» του κάμπου».

Παρακαλώ, κύριε συνάδελφε, έχετε τον λόγο.

**ΓΕΩΡΓΙΟΣ ΑΠΟΣΤΟΛΑΚΗΣ:** Κύριε Υπουργέ, η εικόνα της απόλυτης καταστροφής της Θεσσαλίας εκτός από οργή, προκαλεί και πολλά ερωτηματικά για τα αίτια της ελλιπέστατης θωράκισης της περιοχής, παρά την καταστροφική προειδοποίηση του «Ιανού» το 2020.

Το 2017, επί ΣΥΡΙΖΑ, παραδόθηκε στο αρμόδιο Υπουργείο μελέτη με τίτλο: «Σχέδιο διαχειρίσεως κινδύνων πλημμύρας των λεκανών απορροής ποταμών του υδατικού διαμερίσματος Θεσσαλίας». Η μελέτη προειδοποιούσε ότι το υδατικό διαμέρισμα Θεσσαλίας είναι το πλέον ευάλωτο της Ελλάδας καθώς οι πλημμυρικές ζώνες καλύπτουν το 31,2% της περιοχής. Η μελέτη δεν αξιοποιήθηκε. Μπήκε στο συρτάρι από τον ΣΥΡΙΖΑ τότε. Αλλά ούτε και από την Κυβέρνηση Μητσοτάκη βγήκε από το συρτάρι και να υλοποιηθεί όπως όφειλε κατά τους ευρωπαϊκούς κανονισμούς. Την αδιαφορία της Κυβέρνησης ήρθε να ταρακουνήσει η πλημμύρα του «Ιανού».

Στο ερώτημα τι μπορεί να πήγε λάθος μετά από τον «Ιανό» και πνίγηκε ξανά όλη η Θεσσαλία αυτή τη φορά, η απάντηση είναι μία: Όλα. Τίποτα δεν σχεδιάστηκε και δεν προβλέφθηκε, δεν υλοποιήθηκε και δεν λειτούργησε σωστά. Μια χώρα στον αυτόματο πιλότο. Μια χώρα μαγαζάκι για μικρά και μεγάλα συμφέροντα. Ενδεικτικά υπενθυμίζουμε το φράγμα Μουζακίου για το οποίο θέλουμε απάντηση. Το εξήγγειλε το 2020 ο κ. Μητσοτάκης. Ούτε καν σε επίπεδο μελέτης δεν υλοποιήθηκε. Ζητούμε, λοιπόν, να μάθουμε ποια συγκεκριμένα αντιπλημμυρικά έργα προκηρύχθηκαν μετά από τον «Ιανό»; Ποιου προϋπολογισμού; Υλοποιήθηκαν και σε ποιο βαθμό; Από την Περιφέρεια Θεσσαλίας του κ. Αγοραστού ή άλλους φορείς και ποιους; Λόγου χάριν, τους Δήμους Καρδίτσας και Βόλου; Είναι αλήθεια -όπως καταγγέλθηκε- ότι τα χρήματα αυτά, τελικά, δεν διατέθηκαν από την περιφέρεια και τους δήμους για τον σκοπό τους, δηλαδή για αντιπλημμυρικά έργα, αλλά για έργα βιτρίνας, ουσιαστικά έργα διαπλοκής;

(Στο σημείο αυτό χτυπάει το κουδούνι λήξεως της ομιλίας του κυρίου Βουλευτή)

Τελειώνω, κύριε Πρόεδρε.

Τέλος, υψηλόβαθμος αξιωματούχος της Κομισιόν επιβεβαίωσε στο Euroactiv ότι λίγες εβδομάδες πριν από τις καταστροφικές πλημμύρες στη Θεσσαλία η Κυβέρνηση είχε υποβάλει στο εκτελεστικό όργανο της Ευρωπαϊκής Ένωσης μία αναθεωρημένη έκδοση του σχεδίου ανάκαμψης της χώρας από την οποία είχαν αφαιρεθεί -αποταγή δηλαδή- τα αντιπλημμυρικά έργα. Σας ρωτούμε: Είναι όντως αλήθεια αυτό; Ποια η δικαιολογία της Κυβέρνησης;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κύριε Πρόεδρε, ευχαριστώ.

Κύριε Βουλευτά, νομίζω ότι η προφορική αγόρευσή σας δεν ακολουθεί τη δομή της ερώτησής σας. Θέτετε διαφορετικά ερωτήματα από αυτά τα οποία θέτετε στην ερώτησή σας. Αλλά δεν υπάρχει κανένα πρόβλημα. Μπορώ να απαντήσω.

Εκείνο, όμως, που μπορώ να σχολιάσω εξαρχής είναι το εξής: Έχετε ξεκινήσει με διαπιστώσεις, έχετε προχωρήσει σε ερωτήματα και βγάλατε και συμπέρασμα. Επειδή έχετε μία μακρά εμπειρία ως δικαστής, από όσο γνωρίζω και μάλιστα, σε δίκες οι οποίες ήταν πολύκροτες, θα έλεγα ότι δεν είναι ο σωστός δρόμος. Φαντάζομαι ότι δεν ξεκινούσατε έτσι την θητεία σας ως δικαστής ή τη λειτουργία σας ως δικαστής. Θα σας πρότεινα και ως Βουλευτής να μην το κάνετε αυτό, για τον πολύ απλό λόγο ότι εδώ είναι ένα πολιτικό όργανο και πριν συζητήσουμε θα πρέπει τα θέματα να τίθενται επί τάπητος με μια λογική σειρά. Θα πρέπει, δηλαδή, να συζητήσουμε για τη Θεσσαλία.

Η ερώτηση σας, η πρώτη ερώτηση στον ορυμαγδό των ερωτήσεων που έχουν κατατεθεί σε αυτή τη Βουλή για το συγκεκριμένο θέμα, θα ήταν μια ευκαιρία να δούμε μερικά πράγματα σε μια σειρά. Ποια είναι η σειρά αυτή; Κατ’ αρχάς τι είναι αντιπλημμυρικά έργα. Δεν είναι όλα τα υδραυλικά έργα αντιπλημμυρικά έργα και κάποια από αυτά είναι αντιπλημμυρικά υπό προϋποθέσεις. Δηλαδή, αν υπήρχε το φράγμα του Μουζακίου θα ήταν αντιπλημμυρικά το έργο, κύριε Βουλευτά, μόνο αν ο ταμιευτήρας ήταν άδειος. Το νερό που έπεσε στη Θεσσαλία -το λέω και θα το ξαναλέω- την προηγούμενη βδομάδα το είχαμε υπολογίσει σε τριάμισι δισεκατομμύρια κυβικά, δηλαδή τριάμισι δισεκατομμύρια τόνους νερό. Σας λέω, λοιπόν, ότι μετά από τους υπολογισμούς που κάναμε με το Υπουργείο Κλιματικής Αλλαγής, το νερό το οποίο έπεσε στη Θεσσαλία ήταν οκτώ δισεκατομμύρια κυβικά και αναδημιούργησε κάτι που η φύση έκανε πολύ περισσότερα χρόνια για να το δημιουργήσει: τη λίμνη Κάρλα. Καταλαβαίνετε, λοιπόν, ότι το πρώτο που πρέπει να συζητήσουμε είναι αν υπήρχε η δυνατότητα να ανασχέσουμε τις συνέπειες αυτών των φαινομένων.

Αυτά τα οποία εσείς ρωτάτε θα αποτελούσαν παρεμβάσεις οι οποίες θα μπορούσαν να έχουν μία διαφορετική συμπεριφορά του νερού στην Καρδίτσα; Θα σας πω, λοιπόν, ότι σε μία περιοχή όπως η Καρδίτσα που έχει οκτακόσια χιλιόμετρα ρεμάτων και χειμάρρων στην πεδινή ζώνη και τρεις χιλιάδες τριακόσια εβδομήντα πέντε χιλιόμετρα υδάτινων διαδρόμων στις ορεινές περιοχές το να καθόμαστε και να θεωρούμε ότι είναι δυνατόν να ελέγξουμε αυτούς τους όγκους υδάτων είναι κάτι το οποίο είναι εκτός πραγματικότητας.

Στην ερώτησή σας δεν θέσατε αυτά τα οποία τώρα είπατε αλλά ρωτάτε άλλα πράγματα. Θα σας πω το εξής. Έργα αντιπλημμυρικής προστασίας στην «ΤΕΡΝΑ» -όπως γράφετε εδώ- δεν έχει αναθέσει ο κ. Αγοραστός. Έργα αντιπλημμυρικής προστασίας για τον Ε65 -προφανώς είναι ένας δρόμος ο οποίος διασχίζει την πεδιάδα της Θεσσαλίας- έχει αναθέσει το Υπουργείο Υποδομών στο πλαίσιο της σύμβασης παραχώρησης. Θα μπορούσα να απαντήσω σε όλα τα ερωτήματά σας. Θα μείνω μόνο στο Μουζάκι από τα καινούργια ερωτήματα τα οποία θέσατε. Αν θέλετε στη δευτερολογία σας ακολουθούμε άλλα. Το Μουζάκι είναι κυρίως υδροηλεκτρικό έργο. Το Μουζάκι το οποίο έχει έναν τεράστιο ταμιευτήρα με οποιοδήποτε από τα τρία σενάρια θα είχαν υλοποιηθεί θα απέκοπτε την Αργιθέα από το Μουζάκι και θα έπρεπε να παίρνει νερό και από την Πύλη. Είναι ένα έργο πολύ διαφορετικό. Θα μπορούσε να είναι έργο αντιπλημμυρικής προστασίας μόνο υπό προϋποθέσεις. Ήταν άλλες οι προϋποθέσεις εξαγγελίας όταν αναφέρθηκε σε αυτό ο κ. Μητσοτάκης και είναι άλλες οι συνθήκες σήμερα. Αν θέλετε να μιλήσουμε πολύ αναλυτικά για την Καρδίτσα είμαι έτοιμος να σας μιλήσω. Έχω επισκεφθεί όλη την περιοχή. Αλλά θα σας παρακαλέσω όλους σας να βοηθήσετε με ψυχραιμία να αντιμετωπίσουμε το φαινόμενο, γιατί με ψυχραιμία πρέπει να αντιμετωπίσουμε και το πως θα χαράξουμε την επόμενη μέρα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Αποστολάκη, έχετε τον λόγο.

**ΓΕΩΡΓΙΟΣ ΑΠΟΣΤΟΛΑΚΗΣ:** Ψυχραιμία έχουμε -από εκεί γυρίσαμε εχθές- και με ψυχραιμία αντιμετωπίζουμε την καταστροφή των συμπολιτών μας. Ευχαριστώ πάντως για τις συμβουλές σας για το πως να συμπεριφέρομαι ως Βουλευτής. Αλλά νομίζω ότι τα ερωτήματα που σας έβαλα ήταν σαφέστατα και συναρτώνται με το όλο θέμα. Είναι ακριβώς τα ίδια ερωτήματα που έστειλε η εισαγγελική παραγγελία της κ. Αδειλίνη. Αυτά ακριβώς ρωτά. Ποια αντιπλημμυρικά έργα αποφασίστηκαν, αν υλοποιήθηκαν, σε ποιο βαθμό υλοποιήθηκαν, ποιος τα υλοποίησε και αν παραλήφθηκαν, πόσο συνετέλεσαν στην καταστροφή. Το νερό ήταν πολύ. Το ξέρουμε. Αλλά αν υπήρχαν και αυτά τα αντιπλημμυρικά έργα θα είχαμε μικρότερες καταστροφές. Αυτό ρωτάει και η κυρία εισαγγελέας.

Τα αντιπλημμυρικά έργα που παραλήφθηκαν δεν τα έβγαλα από το μυαλό μου. Εγώ θα σας αναφέρω συγκεκριμένες διαπιστώσεις, από δικά σας μέσα ενημέρωσης. Θα αναφερθώ σε ρεπορτάζ του «ΣΚΑΙ» προχθεσινό. Σύμφωνα με το ρεπορτάζ του «ΣΚΑΙ», το 2018 καταρτίστηκε το εθνικό σχέδιο διαχείρισης κινδύνων πλημμύρας και προέβλεπε είκοσι έξι μέτρα. Τέσσερα χρόνια αργότερα, το 2022, έγινε η πρώτη έκθεση αξιολόγησης, δηλαδή το τι έχει γίνει. Τα αποτελέσματα σύμφωνα με το ρεπορτάζ του «ΣΚΑΙ» ήταν αποκαρδιωτικά καθώς κανένα από τα είκοσι έξι μέτρα δεν είχε υλοποιηθεί. Τα μέτρα είχαν σχεδιαστεί με βάση κάποια σενάρια, μάς είπε η ανάλυση. Στη Θεσσαλία τα σενάρια προέβλεπαν υπερχείλιση της κεντρικής κοίτης του ποταμού Πηνειού και δώδεκα παραποτάμων. Σε αυτή την περίπτωση θα καλύπτονταν με νερό οικισμοί και καλλιέργειες σε Παλαμά, Αστρίτσα, Βλοχό και στην πόλη της Λάρισας. Εκεί που έγινε το κακό. Όπως και έγινε και μάλιστα με μεγάλη ακρίβεια.

Με βάση αυτά τα σενάρια είχαν καταρτιστεί κάποια μέτρα, όπως το σύστημα έγκαιρης προειδοποίησης πλημμυρών το οποίο δεν ολοκληρώθηκε ποτέ. Ολοκληρώθηκε; Ταμιευτήρας νερού στη Λάρισα: έργο που δεν ξεκίνησε ποτέ. Ξεκίνησε; Εθνικό μητρώο πλημμυρικών συμβάντων για την υλοποίηση του οποίου έγινε προκήρυξη διαγωνισμού συμβούλου μόλις το 2023. Δίκτυο συλλογής μετεωρολογικών δεδομένων. Ωστόσο ακόμη δεν έχουν εκκαθαριστεί οι οικισμοί.

Για το ότι έγινε διασπάθιση σε έργα διαπλοκής και έργα εξωραϊσμού χρήματα που προβλέπονταν για έργα αντιπλημμυρικά θα επικαλεστώ πάλι έναν θεσμικό φορέα, τον κ. Ευθύμιο Λέκκα, τον καθηγητή της διαχείρισης καταστροφών. Είναι θεσμικό πρόσωπο. Έδωσε συνέντευξη στις 13 του μηνός, προχθές, παραμονή του Σταυρού στο «OPEN». Τι είπε εκεί; «Υπάρχει τεράστιος προβληματισμός στους επιστημονικούς και επιχειρησιακούς φορείς καθώς υπάρχουν σημεία που θα μπορούσαν να έχουν γίνει παρεμβάσεις και δεν έγιναν παρεμβάσεις, όπως για παράδειγμα στο οδικό δίκτυο, στον κάμπο και άλλα». Και αυτό είναι το κυριότερο που θέλω να μου απαντήσετε. Ο κ. Λέκκας σημείωσε ότι όλα αυτά τα έργα δεν δρομολογήθηκαν από τις περιφέρειες και τους δήμους αλλά από άλλους φορείς αμέσως μετά από την κακοκαιρία «Ιανός». Και λέει: Δεν θα ήθελα να κατονομάσω αυτούς τους φορείς γιατί αυτομάτως εμπεριέχει ευθύνες». Ποιοι άλλοι φορείς πλην της περιφέρειας και των δήμων επιλήφθηκαν και έκαναν τέτοια έργα;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κύριε Βουλευτά, φαντάζομαι ότι η ερώτηση αφορά στις ευθύνες της Κυβέρνησης και όχι στις απόψεις του κ. Λέκκα. Εγώ δεν απαντήσω στον κ. Λέκκα. Ο κ. Λέκκας λέει πάρα πολλά. Είναι από τους ομιλητικότερους επιστήμονες. Έχει άποψη επί παντός επιστητού. Εγώ δεν μπορώ να το σχολιάσω. Δεν είμαι πανεπιστήμονας. Ένας απλός μηχανικός είμαι, ο οποίος έχει μια πολιτική ιδιότητα.

Επίσης, δεν μπορώ να παρακολουθήσω μία συζήτηση που αφορά σ’ ένα τόσο σημαντικό θέμα μόνο υπό το φως της δημοσιότητας μέσα από τα τηλεοπτικά κανάλια.

Προφανώς πρέπει να γίνουν συζητήσεις οι οποίες είναι πολύ πιο λεπτομερείς, πολύ πιο σαφείς και θα αφορούν και σε πραγματικά περιστατικά αλλά και σε συγκεκριμένα στοιχεία.

Σε ό,τι αφορά στην αντιπλημμυρική προστασία της Θεσσαλίας, προφανώς υπάρχουν light ενέργειες, soft ενέργειες και υπάρχουν και ενέργειες οι οποίες είναι πιο σοβαρές. Αν το ερώτημα αφορά το γιατί δεν έγινε ένας ταμιευτήρας ύδατος, θα σας παρακαλούσα πάρα πολύ να ανατρέξετε στο πόσο χρόνο χρειάζεται να εμπνευστεί κάποιος ένα έργο, να ωριμάσει και να το υλοποιήσει.

Η ερώτησή σας αφορά επίσης στις πιο soft ενέργειες. Θα σας πω ότι σύστημα προειδοποίησης για τις πλημμύρες δεν μπορούσε να λειτουργήσει για έναν πολύ απλό λόγο. Κοιτάξτε παρακαλώ τα στοιχεία του Meteo.gr. Το Meteo.gr έδινε απειλή πλημμύρας, ουσιαστικά, σε όλη την ανατολική Ελλάδα. Ξεκινούσε από την Πιερία και έφτανε μέχρι την Πελοπόννησο. Το φαινόμενο εξελίχθηκε πολύ σύντομα. Κανένας δεν μπορούσε να πάρει προληπτικά μέτρα εκκένωσης οικισμών για τον πολύ απλό λόγο ότι κανείς δεν ήξερε πού θα χτυπήσει και όταν χτύπησε, πήρε. Θα σας πω και το εξής: Ποιος ήταν υπεύθυνος να πάρει τις αποφάσεις για την εκκένωση του Παλαμά, της Καρδίτσας, της Λάρισας –αν χρειαζόταν να εκκενωθεί η Λάρισα, οποιουδήποτε χωριού; Ο δήμαρχος. Την εντολή στο «112» με βάση τα σενάρια της Πολιτικής Προστασίας τη δίνει ο δήμαρχος.

Και επειδή πολλές φορές έγινε συζήτηση για το αν τελικά αυτό το μοντέλο λειτουργεί ή δεν λειτουργεί, προφανώς δοκιμάστηκε και προφανώς δεν ήταν το αποτελεσματικότερο. Αλλά σε μια περιοχή όπου δεν υπάρχει μια ολιστική -αυτή που τώρα εξήγγειλε ο Πρωθυπουργός- αντιμετώπιση της διαχείρισης των υδάτων, είναι προφανές ότι κανένας δεν ξέρει πού και πώς κατευθύνονται τα ύδατα καλύτερα από τις τοπικές αρχές και αυτό έγινε. Διότι όταν χρειάστηκε να γίνει εκκένωση του Παλαμά, έγινε, όταν θεώρησε ο δήμαρχος ότι έπρεπε να πέσει ένα ανάχωμα με δική του ευθύνη, πήρε τηλέφωνο τον αντιπεριφερειάρχη και ζήτησε να πέσει το ανάχωμα. Καταλαβαίνετε ότι ακολουθήθηκαν οι συνήθεις διαδικασίες σε ένα φαινόμενο το οποίο, όμως, αυτή τη στιγμή υπερέβαλε.

Αυτό το φαινόμενο δεν είναι σίγουρο ότι μπορεί να αποτελέσει στο βάθος του χρόνου το μέτρο της διαστασιολόγησης των όποιων επεμβάσεων στο επίπεδο των υποδομών, διότι θα απαιτούσε φαραωνικές υποδομές τις οποίες δεν μπορούμε σίγουρα να υποστηρίξουμε οικονομικά ως κράτος και οι οποίες σίγουρα -εκτός των άλλων- έχουν και ένα βαρύ περιβαλλοντικό αποτύπωμα, το οποίο νομίζω δεν το επιθυμεί κανένας. Άλλα είναι τα μέτρα που θα ληφθούν και θα σας ανακοινωθούν με πολύ ψυχραιμία σε αυτή την Αίθουσα, μόλις αντιμετωπίσουμε αυτό που είναι το πιο βασικό και είναι η ανθρωπιστική κρίση που υπάρχει αυτή τη στιγμή στις πληγείσες περιοχές.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την πέμπτη, με αριθμό 105/11-9-2023 επίκαιρη ερώτηση δεύτερου κύκλου του Βουλευτή Β3΄ Νότιου Τομέα Αθηνών της Κοινοβουλευτικής Ομάδας της Νίκης κ. Νικολάου Βρεττού προς τον Υπουργό Υποδομών και Μεταφορών, με θέμα: «Αποκατάσταση της προσβασιμότητας στο κεντρικό και αγροτικό δίκτυο του Πηλίου, προκειμένου να διασωθεί η μη καταστραφείσα παραγωγή μήλων».

Κύριε συνάδελφε, έχετε τον λόγο.

**ΝΙΚΟΛΑΟΣ ΒΡΕΤΤΟΣ:** Ευχαριστώ.

Μια τέτοια ημέρα το να εκφράσει κάποιος την οδύνη του, δεν είναι μια θεσμική, τυπική διαδικασία, αλλά μια ανθρώπινη ανάγκη. Νοητικά και καρδιακά να σταθούμε στους οικείους των Ελλήνων στρατιωτικών και των Ελλήνων πολιτών που χάθηκαν σε μια στρατιωτική ειρηνευτική αποστολή και να ευχηθούμε οι δεκατέσσερις τραυματίες -πέντε εκ των οποίων σοβαρά- γρήγορα να αναρρώσουν, να αποκατασταθεί η υγεία τους και να γυρίσουν στις εργασίες τους και στην πραγματική ζωή.

Έρχομαι τώρα στη συγκεκριμένη επίκαιρη ερώτηση με θέμα: «Αποκατάσταση της προσβασιμότητας στο κεντρικό και αγροτικό δίκτυο του Πηλίου, προκειμένου να διασωθεί η μη καταστραφείσα παραγωγή μήλων.

Κύριε Υφυπουργέ, σύμφωνα με δημοσιεύματα, συνεντεύξεις και δημόσιες παρεμβάσεις στα ΜΜΕ, ο πρόεδρος, το διοικητικό συμβούλιο και τα μέλη του Αγροτικού Συνεταιρισμού Ζαγοράς Πηλίου, εκφράζουν την έντονη αγωνία τους για τη συγκομιδή των μήλων, των αχλαδιών και άλλων. Μετά από την πρόσφατη θεομηνία που έπληξε τη Θεσσαλία και τη Μαγνησία, πέρα από τις βιβλικές καταστροφές, τίθεται θέμα άμεσης αποκατάστασης βασικών υποδομών, για περιορισμό, τουλάχιστον, των δυσβάσταχτων οικονομικών συνεπειών της τοπικής κοινωνίας.

Συγκεκριμένα, το κεντρικό και αγροτικό οδικό δίκτυο του Πηλίου έχει εξαφανιστεί σχεδόν ολοσχερώς. Το γεγονός αυτό ανησυχεί έντονα, τον γνωστό για την ποιότητα των μήλων του, συνεταιρισμό μηλοπαραγών Ζαγοράς. Τα οκτακόσια μέλη του συνεταιρισμού αγωνιούν για τη φετινή σοδειά, καθώς η συγκομιδή ήταν να αρχίσει την Κυριακή που μας πέρασε και μέχρι στιγμής δεν φαίνεται λύση για τη μεταφορά των μήλων. Κάποια χωράφια -γνωρίζετε- έχουν παρασυρθεί από τα νερά, προκαλώντας σχετικά μικρότερη ζημιά στα προϊόντα. Το μεγάλο πρόβλημα είναι ότι δεν υπάρχει δυνατότητα στους παραγωγούς να μεταφέρουν τα μήλα από το χωράφι στο εργοστάσιο – διαλογητήριο, έτσι ώστε να μπορέσουν να διακινηθούν και μετά να διατεθούν μέσω του Βόλου στις αγορές. Επειδή η μη έγκαιρη επέμβαση αποκατάστασης του οδικού δικτύου δημιουργεί πρόσθετα θέματα αδυναμίας διακίνησης ποσοτήτων αχλαδιών, της πρώιμης ποικιλίας μήλων Γκαλά που έχουν συγκομιστεί πριν από την καταστροφή ή και τώρα, αλλά και κάστανων, τίθενται σοβαρά ερωτήματα βιωσιμότητας αρκετών αγροτών.

Σημειωτέων, ότι επιπλέον αγροκτήματα ή μέρος αυτών έχουν παρασυρθεί από τα ορμητικά νερά προς τη θάλασσα, έχει καταγραφεί καρπόπτωση από ανεμοθύελλα, πλήγματα σε καρπούς από χαλαζόπτωση, αλλά και εκρίζωση φυτικού κεφαλαίου από τα καιρικά φαινόμενα, καταστώντας αδύνατη και γι’ αυτές τις ζημίες την πλήρη καταγραφή και εκτίμηση τους.

Ποιος είναι ο σχεδιασμός, ο τρόπος και ο χρόνος υλοποίησης των απαραίτητων αποκαταστάσεων του κεντρικού αγροτικού και επικουρικού δικτύου, προκειμένου να περιοριστεί το μέγεθος της ολικής καταστροφής για τους αγρότες της αγοράς του Πηλίου και συνολικά των υπόλοιπων εμπορικών, τουριστικών, οικολογικών και οικοβιοτεχνικών δραστηριοτήτων που αναπτύσσονται στο Πήλιο, επηρεάζοντας σημαντικά και την οικονομική ανάπτυξη της πόλης του Βόλου;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κύριος Υπουργός.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε.

Κύριε Βουλευτά, η ερώτησή σας έχει ένα χαρακτηριστικό το οποίο το κατανοώ. Επικεντρώνεται σε ένα τοπικό ζήτημα και εγώ καταλαβαίνω ότι σε αυτή την κρίση, άσχετα από το γεγονός ότι μιλάμε για ένα τεράστιο γεγονός που ήταν η συνέπεια ενός πρωτοφανούς φαινομένου, είναι λογικό κάθε περιοχή, κάθε πολίτης να βλέπει πώς θα αντιμετωπίζεται το δικό του ζήτημα και φυσικά, να έρχεται και να εξειδικεύει τις ανησυχίες του.

Καταλαβαίνω πάρα πολύ καλά, λοιπόν, την αγωνία των μηλοπαραγωγών του Ζαγορίου. Έχω επισκεφθεί το Πήλιο. Έχω προσωπική επίγνωση των προβλημάτων στο οδικό δίκτυο και φαντάζομαι το ίδιο έχετε και εσείς. Γνωρίζετε, λοιπόν, πολύ καλά ότι το Πήλιο και ειδικά η περιοχή της Ζαγοράς έχει χτυπηθεί πάρα πολύ από αυτό το φαινόμενο. Χτυπήθηκε είτε στα ορεινά τμήματα, όπου είχαν γίνει εκριζώσεις της φυσικής βλάστησης που έχει το Πήλιο, είτε εκεί όπου στα πεδινά τμήματα κατέληγαν πάρα πολύ χείμαρροι, οι οποίοι δεν μετέφεραν απλώς φερτά υλικά, μετέφεραν ολόκληρους βράχους -αυτά που λέμε αγκωνάρια-, τα οποία ξέρετε ότι έπεσαν πάνω στις γέφυρες που υπάρχουν και είναι αυτά τα οποία επέφεραν και την κατάρρευσή τους.

Η πρώτη παρέμβαση η οποία υπήρξε για να υπάρχει μια στοιχειώδης αποκατάσταση της προσβασιμότητας στο Πήλιο, ήρθε από τον Στρατό. Και αυτό είναι ευκαιρία -η αναφορά στον στρατό- να προσθέσω και εγώ τη δική μου φωνή στον θρήνο για την απώλεια των Ελλήνων στρατιωτικών στη Λιβύη. Ο στρατός ήταν πάντα εδώ, ο στρατός ήταν εδώ και στο συγκεκριμένο γεγονός και εγκατέστησε μια γέφυρα προσωρινή στα Καλά Νερά για να μπορούν να περνούν τα αυτοκίνητα προς το ανατολικό Πήλιο. Το θέμα είναι ότι αυτή η γέφυρα μπορεί να σηκώσει οχήματα μέχρι δεκαέξι τόνους, δεν μπορεί παραπάνω. Άρα, καταλαβαίνετε ότι από όλες τις προσβάσεις προς τη Ζαγορά, πραγματικά, υπάρχει πρόβλημα. Υπάρχει πρόβλημα για τη μεταφορά των μύλων. Δεν μπορώ να σας εγγυηθώ ούτε μπορεί να υπάρξει προσδιοριζόμενος χρόνος για το πότε θα επέλθει η στοιχειώδης αποκατάσταση του οδικού δικτύου. Γίνονται παρεμβάσεις από την περιφέρεια. Πρόκειται για οδικό δίκτυο το οποίο ανήκει στην περιφέρεια. Το Υπουργείο Υποδομών θα κάνει τις οριστικές επεμβάσεις, οι οποίες αυτή τη στιγμή θα γίνουν με πολύ πιο βαρύ και μόνιμο χαρακτήρα, με πολύ πιο δραστικές παρεμβάσεις.

Όμως, η προσπάθεια η οποία γίνεται για την αποκατάσταση της προσβασιμότητας, δεν μπορώ να εγγυηθώ σε αυτήν την Αίθουσα ότι θα φέρει και την πλήρη προσβασιμότητα βαριών μεταφορικών μέσων προς την περιοχή της Ζαγοράς.

Εκείνο που μπορώ, όμως, να πω είναι ότι -και υπάρχει αυτή η συνεννόηση με το Υπουργείο Αγροτικής Ανάπτυξης και φυσικά με την Πολιτική Προστασία- η αποκατάσταση των μηλοπαραγωγών του Πηλίου για τη χαμένη σοδειά και η οικονομική τους αποζημίωση θα είναι απόλυτη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο.

**ΝΙΚΟΛΑΟΣ ΒΡΕΤΤΟΣ:** Κύριε Υφυπουργέ, και σε προηγούμενη ερώτηση σχετική με τη θεομηνία, απαντήσατε με έναν τρόπο αόριστο, καταθέτοντας την κυβερνητική –φαντάζομαι- άποψη ότι το επιτελικό κράτος τελικά, στα δύσκολα θέματα στηρίζεται στις αποφάσεις ενός δημάρχου.

Το ερώτημα -και το δικό μου- δεν είχε το νόημα να σας ζητήσει τις ευθύνες, αλλά να δούμε πώς σκέπτεται το αρμόδιο Υπουργείο σας που θα έπρεπε να είναι οργανωμένο σε αντίστοιχα προγράμματα. Αντιμετωπίζει ένα θέμα που δεν είναι μερικής αντιμετώπισης, γιατί αφορά σε συγκεκριμένους πολίτες, συγκεκριμένους κατοίκους, γιατί αυτό που μπορούμε να κάνουμε μετά από μια θεομηνία είναι να σώσουμε ό,τι σώζεται.

Στη συγκεκριμένη περίπτωση, λοιπόν, θα θέλαμε, πραγματικά, να μας πείτε τι θα κάνετε γι’ αυτή την αποκλεισμένη περιοχή, που γι’ αυτούς είναι σημαντική, γιατί δεν νομίζω ότι το κράτος πρέπει να αντιμετωπίζει τα πράγματα με αποζημιώσεις,. Δεν ξέρω αν έχει έναν τέτοιο κουμπαρά που θα μπορεί να αποζημιώνει και από πού βρίσκει αυτά τα λεφτά. Οι περισσότερες μέχρι σήμερα αποζημιώσεις, μιας και το επικαλεστήκατε, είναι προσχηματικές. Δίνουν κάποιο ποσό επικοινωνιακά στην αρχή για να αντιμετωπιστούν κάποιες πρώτες ανάγκες και μετά η κοινωνία βοά ότι το κράτος δεν τους προστατεύει ή δεν κρατά τις υποσχέσεις που έχει δώσει για πραγματική αποκατάσταση του εισοδήματός τους και δεν φτάνει ποτέ μα ποτέ στην τσέπη τους.

Εμείς θα θέλαμε να μας πείτε στη γέφυρα της Ζαγοράς Πηλίου, που έχει αποκλειστεί τελείως το Πουρί, τι σκέφτεστε να κάνετε. Αυτό θα έπρεπε να το ξέρετε και να μας πείτε ποιες μελέτες θα κάνετε ή ποιες πρόχειρες λύσεις θα βρείτε, έστω και στρατιωτικές δεδομένου ότι η γέφυρα δεν μπορεί ποτέ βάσει των συνθηκών που βρίσκονται εκεί να τοποθετηθεί.

Επίσης, είπατε για τη γέφυρα της Ζαγοράς - Βόλου για το όριο των δεκαέξι τόνων. Ενημερώθηκα προηγούμενα από τους αρμόδιους του συνεταιρισμού και η σύμβαση είναι μέχρι δέκα τόνους μεικτό. Αυτό έχει ένα πρόβλημα, όχι μόνο της μετακίνησης των ψυγείων φορτηγών, που δεν μπορούν να μετακινηθούν, αλλά ένα ακόμα σημαντικό πρόβλημα, που ξεφεύγει από τους μηλοπαραγωγούς, που είναι η δυνατότητα να μετακινηθούν βυτιοφόρα καυσίμων. Αυτό δεν έχει να κάνει μόνο με το γεγονός ότι πρέπει να έχουν καύσιμα οι παραγωγοί, να μαζέψουν ό,τι μπορούν, να μαζέψουν με μικρά φορτηγά και να κάνουν διπλές, αλλά έχει πρόβλημα και γενικότερα η περιοχή γιατί έχει ανάγκη από καύσιμα και λόγω του καιρού και λόγω των συνθηκών.

Επομένως, θα θέλαμε σε αυτές τις καταστάσεις εμείς -και γι’ αυτό είμαστε εδώ, για να εκπροσωπούμε όλους τους συμπολίτες μας- να υπήρχε ένας συγκεκριμένος σχεδιασμός, να υπήρχε μια απόφαση, μια απάντηση -από εμάς δεν μπορεί να υπάρξει- σχετικά με το πώς εσείς σκέπτεστε αυτά, γιατί ένα επιτελικό κράτος -φαντάζομαι και το αρμόδιο Υπουργείο Υποδομών- έχει τους επιτελείς αυτούς που χρειάζονται για να μπορεί να δίνει υπεύθυνες απαντήσεις στους πολίτες.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κύριε Βουλευτά, σχετικά με αυτόν όλον τον μύθο και την παραφιλολογία του κεντρικού κράτους θέλω να πω το εξής. Σας είπε κανένας ότι το επιτελικό κράτος, δηλαδή μια επιτελική δομή, η οποία παρακολουθεί τη δομή της Κυβέρνησης, εξαιρεί από τις ευθύνες της ή από τις αρμοδιότητές της την αυτοδιοίκηση, είτε του πρώτου βαθμού είτε του δεύτερου βαθμού; Προφανώς και η περιφερειακή αυτοδιοίκηση και η τοπική αυτοδιοίκηση έχουν τον ρόλο τους. Και σε έναν πολύ μεγάλο βαθμό πρέπει να πούμε ότι έπαιξαν τον ρόλο τους και η τοπική αυτοδιοίκηση και η περιφερειακή αυτοδιοίκηση. Το έκαναν σε έναν μεγάλο βαθμό. Δεν μπορούν να ανταποκριθούν σε όλα. Είναι προφανές. Ήταν τεράστιο το μέγεθος της καταστροφής.

Την προσωρινή προσβασιμότητα στο Πήλιο, σας είπα, ότι θα τη φέρει η περιφερειακή αυτοδιοίκηση σε πέρας. Η περιφερειακή αυτοδιοίκηση προσπαθεί να αποκαταστήσει και όπου δεν μπορεί να αποκαταστήσει αυτή επεμβαίνουμε εμείς. Το Υπουργείο Υποδομών αναλαμβάνει πλέον με τη διάταξη του ν.5049 που πέρασε προχθές και έχει τη δυνατότητα να πάρει την αρμοδιότητα της εκτέλεσης του έργου της αποκατάστασης των πληγεισών περιοχών.

Όμως, δεν υπάρχει λογική στο να έρχεστε μέσα στη Βουλή και να ζητάτε -κάνατε την ερώτησή σας στις 11 του μηνός και σήμερα είναι 19, δηλαδή την κάνατε πριν από οκτώ μέρες- να σας απαντήσουμε στο πώς θα αποκαταστήσουμε την προσβασιμότητα στο Πήλιο, όταν ακόμα έτρεχαν νερά στους δρόμους, όταν ακόμα η κατάσταση των υποδομών ήταν υποτυπώδης, όταν -το σημαντικότερο- υπήρχαν άνθρωποι οι οποίοι αγνοούνταν, υπήρχαν τουλάχιστον δύο αγνοούμενοι, το ζευγάρι των Αυστριακών το οποίο χάθηκε, όταν τα χαρακτηριστικά μιας ανθρωπιστικής κρίσης ήταν πολύ σοβαρότερα από τα ζητήματα της προσβασιμότητας.

Και ξέρετε πάρα πολύ καλά ότι ήταν έτσι. Φαντάζομαι ότι επισκεφτήκατε την εκλογική σας περιφέρεια. Αυτή ήταν η πραγματικότητα.

Θα ήταν, λοιπόν, ωραίο να ερχόμαστε για να κάνουμε αυτή τη συζήτηση εδώ μέσα με διαφορετικά χαρακτηριστικά. Η πρώτη ανησυχία της τοπικής και της περιφερειακής αυτοδιοίκησης και του Υπουργείου μας ήταν ακριβώς πώς θα ανταποκριθούμε στις ανάγκες αυτών των ανθρώπων. Και σε έναν βαθμό έγινε.

Προφανώς δεν υπάρχει κουμπαράς, αλλά στον κουμπαρά που τον λέμε κρατικό προϋπολογισμό πρέπει να έρθουμε και να συνυπολογίσουμε τι είναι εφικτό να γίνει σήμερα και τι είναι εφικτό να αποζημιωθεί εν μέρει με τις όποιες αποζημιώσεις δοθούν και αυτό για έναν πολύ απλό λόγο, ότι δεν μπορούμε να πάρουμε μια τεράστια γέφυρα με ένα ελικόπτερο και να πάμε να τη βάλουμε στη μισγάγγεια του Πήλιου, εκεί όπου έχει καταρρεύσει το προϋφιστάμενο τεχνικό για να δώσουμε μια λύση. Δεν γίνεται αυτό.

Άρα, σας είπα και θα σας ξαναπώ -από το πεδίο έρχομαι και χτες βράδυ ήμουν στην περιοχή και ξέρω πάρα πολύ καλά ότι υπάρχει θέμα τροφοδοσίας με καύσιμα, ξέρω πάρα πολύ καλά ότι υπάρχει θέμα κίνησης των βαρέων οχημάτων και θα δοθούν λύσεις σε όλα αυτά- ότι η μόνιμη λύση δεν μπορεί να δοθεί στις 11 του μηνός όταν η βροχή είχε μόλις σταματήσει.

Νομίζω, λοιπόν, και αυτό είναι, δεν είναι σύσταση αλλά, μια παραίνεση μιας πολιτικής διαχείρισης, μιας κρίσης, ότι θα ήταν καλό με ψυχραιμότερη διάθεση να δούμε όλοι τη μεγάλη εικόνα και μετά να πέσουμε στα μικρά, ακόμα και ταυτοχρόνως να πέσουμε στα μικρά, αλλά, κυρίως, να μπορέσουμε να επικεντρώσουμε στη μεγάλη εικόνα. Αυτό θα μας βοηθήσει στις αποφάσεις όλων.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με την έκτη, με αριθμό 115/11-9-2023, επίκαιρη ερώτηση δεύτερου κύκλου της Προέδρου της Κοινοβουλευτικής Ομάδας της Πλεύση Ελευθερίας και Βουλευτού Β1΄ Βόρειου Τομέα Αθηνών, κ. Ζωής Κωνσταντοπούλου προς τον Υπουργό Υποδομών και Μεταφορών, με θέμα: «Η ανυπαρξία αντιπλημμυρικών Υποδομών στη Θεσσαλία».

Παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Υπουργέ ή μάλλον κύριε Υφυπουργέ, γιατί βλέπω ότι ο κ. Σταϊκούρας το μετάνιωσε που ήταν παρών στην Αίθουσα πριν από λίγες μέρες και δεν θα το ξανακάνει, δεν θα ξαναέρθει να απαντήσει σε ερωτήσεις, η ερώτησή μου έχει να κάνει με την καταστροφή που υπέστη η Θεσσαλία και οι κάτοικοί της τρία χρόνια μετά τον «Ιανό», τρία χρόνια μετά τις υποσχέσεις, τις εξαγγελίες, τις αναγγελίες, τα διαφημισμένα έργα, όλα εκείνα που είπε ο Πρωθυπουργός, οι αρμόδιοι Υπουργοί, ο προκάτοχος στο Υπουργείο κ. Καραμανλής, ο οποίος δεν πήγε σπίτι του, δυστυχώς, αλλά είναι ακόμη Βουλευτής του ελληνικού Κοινοβουλίου, αλλά δεν τον βλέπουμε συχνά, τρία χρόνια, λοιπόν, μετά τον «Ιανό» και όλα αυτά που υποσχέθηκε η Κυβέρνηση Μητσοτάκη, η Θεσσαλία καταστράφηκε, κατά κυριολεξία, θύμα και έρμαιο της αθέτησης των υποσχέσεων και της ανυπαρξίας αντιπλημμυρικών έργων.

Ελπίζω να μην αρχίσετε να μου απαντάτε πόσο νερό έριξε, όπως σας άκουσα να απαντάτε σε άλλες ερωτήσεις, γιατί οι δικές μου ερωτήσεις είναι πολύ συγκεκριμένες και δεν έχουν καθόλου να κάνουν με το πόσο νερό έριξε. Είναι πάρα πολύ συγκεκριμένες και σας τις διαβάζω:

Πρώτον, ποιες αντιπλημμυρικές υποδομές κατασκευάστηκαν από το 2020 μέχρι σήμερα; Περιμένω να τις απαριθμήσετε. Ποιοι εργολάβοι τις ανέλαβαν; Περιμένω να τους κατονομάσετε. Και ποιοι διοικούντες τις ενέκριναν και τις παρέλαβαν στη Θεσσαλία; Περιμένω επίσης να τους κατονομάσετε, διοικούντες κυβερνητικούς, αυτοδιοικητικούς, περιφερειακούς και δημοτικούς.

Δεύτερον, ποια ακριβή ποσά εκταμιεύθηκαν; Διότι υπάρχει ένας περιφερειάρχης που δεν ξέρει πόσα χρήματα δόθηκαν. Προς ποιους εκταμιεύθηκαν και από ποιους και τι απέγιναν τα εκατοντάδες εκατομμύρια ευρώ που διατέθηκαν;

Συναφώς, έχει ενεργοποιηθεί η διαδικασία απολογισμού λογιστικού ελέγχου και απόδοσης ευθυνών; Έχει διαταχθεί ένορκη διοικητική εξέταση ή άλλη πειθαρχική και διοικητική διερεύνηση; Η δικαιοσύνη, ήδη, κινήθηκε. Ποια συμπεράσματα έχουν βγάλει οι ιθύνοντες του Υπουργείου; Και υπάρχει η στοιχειώδης πρόθεσή σας να αναλάβετε τις ευθύνες σας;

Παρακαλώ, μη μου απαντήσετε με σχόλια για τη διατύπωση της ερώτησης, όπως σας άκουσα να κάνετε σε προηγούμενες ερωτήσεις. Μη μου απαντήσετε με υπεκφυγές και με ρητορικά σχήματα, γιατί σας ρωτάω συγκεκριμένα πράγματα, ονόματα, ποσά, χρόνους, υπευθύνους, αν έχετε κάνει κάτι για αναζήτηση ευθυνών και αν θα αναλάβετε τις ευθύνες σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε,κύριε Υπουργέ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κυρία Πρόεδρε, προφανώς θα σας απαντήσω με τον τρόπο που καταλαβαίνω εγώ και όχι με τον τρόπο που θα μου υποδείξετε εσείς, όπως δεν θα μπορούσα να σας υποδείξω και τον τρόπο με τον οποίο κάνετε την ερώτηση, ο οποίος, βεβαίως, μάλλον έχει τα χαρακτηριστικά μιας αγόρευσης σε μία δίκη ως πολιτική αγωγή, δεν ξέρω πώς το ονομάζεται τώρα.

Σε ό,τι αφορά τα στοιχεία που θέλετε θα κατατεθούν στη Βουλή ποια έργα, ποιες αντιπλημμυρικές υποδομές κατασκευάστηκαν από το 2020 μέχρι σήμερα. Αυτά θα τα καταθέσω στη Βουλή.

(Στο σημείο αυτό ο Υφυπουργός Υποδομών και Μεταφορών κ. Νικόλαος Ταχιάος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα σας ξεκαθαρίσω, όμως, το εξής, την ευθύνη των αντιπλημμυρικών έργων δεν την έχουμε εμείς, την έχει η περιφέρεια. Κατά συνέπεια η σχετική σας ερώτηση έπρεπε να απευθύνεται προς το Υπουργείο Εσωτερικών, όχι προς το Υπουργείο Υποδομών. Το ποιοι εργολάβοι τις ανέλαβαν, αυτό μπορείτε να το αναζητήσετε με μία αίτηση κατάθεσης εγγράφων από το Υπουργείο Εσωτερικών, διότι εγώ δεν μπορώ να σας το απαντήσω αυτό. Είναι στοιχεία, τα οποία τα αντλούμε από τρίτη πηγή.

Μπορώ να σας απαντήσω, όμως, σ’ αυτό το οποίο εάν το σχολίαζα αλλιώς, θα λέγατε ότι σας υποδεικνύω τον τρόπο με τον οποίον κάνετε τις ερωτήσεις. Φαντάζομαι, όμως, επειδή είστε έγκριτη νομικός γνωρίζετε ότι τα έργα, τις υποδομές, τις εργολαβίες, ούτε οι διοικούντες τις εγκρίνουν ούτε οι διοικούντες τις παραλαμβάνουν. Υπάρχει μια δημόσια διοίκηση. Και επειδή ως διοικούντες εδώ εννοείται πολιτικά πρόσωπα, αναφέρομαι σε πολιτικά πρόσωπα γιατί αυτά καταδεικνύεται με τον εισαγγελικό σας λόγο. Δεν υπάρχουν διοικούντες ούτε που τα παρέλαβαν ούτε που τα ενέκριναν. Όλα έχουν περάσει τη συνήθη διαδικασία, την οποία προβλέπει η ελληνική νομοθεσία και αυτό είναι ξεκάθαρο.

Τώρα πού ενεπλάκη το Υπουργείο Υποδομών; Το Υπουργείο Υποδομών ενεπλάκη μόνο στα έργα αποκατάστασης του «Ιανού». Στα έργα αποκατάστασης του «Ιανού» δεν υπήρχε ούτε ένα αντιπλημμυρικό έργο εκτός από κάποιες πολύ μικρές παρεμβάσεις μέσα στα δίκτυα για την προστασία της γέφυρας στο Μουζάκι από τα νερά του ποταμού Πάμισου. Αυτό μόνο. Δεν υπήρχαν άλλα αντιπλημμυρικά έργα. Τα έργα τα οποία έγιναν ήταν έργα αποκατάστασης. Αντιπλημμυρικά έργα για τον Ε65 υπάρχουν, δόθηκαν, όπως σας είπα προηγουμένως, στη σύμβαση παραχώρησης με συμπληρωματική σύμβαση. Τα σχετικά στοιχεία υπάρχουν στη Βουλή και οι σχετικές συμβάσεις έχουν παρουσιαστεί και στην αντίστοιχη ΥΠΕ στην αρμόδια επιτροπή της Βουλής.

Τώρα από εκεί και πέρα, για να είμαι σαφής και για να μη λέτε ότι δεν απαντάω σε όλα, έχει ενεργοποιηθεί η διαδικασία απολογισμού λογιστικού ελέγχου και απόδοσης ευθυνών; Όχι, διότι για να γίνει αυτό πρέπει να προηγηθεί κάποια διαπίστωση κάποιου άλλου πράγματος. Όχι. Έχει διαταχθεί ΕΔΕ ή άλλη πειθαρχική και διοικητική διερεύνηση; Όχι. Ποια είναι τα συμπεράσματα; Δεν υπάρχουν, διότι δεν έγινε τίποτα απ’ αυτό. Αυτά εσείς υπονοείτε ή υποδεικνύετε ότι έπρεπε να υπάρχουν με το γνωστό σας λόγο.

Υπάρχει στοιχειώδης πρόθεση ανάληψης προφανούς και τεράστιας κυβερνητικής ευθύνης. Εάν υπάρχει μία κυβέρνηση, η οποία έχει αποδείξει ότι μπορεί να αναλαμβάνει την ευθύνη στο μέτρο που της αναλογεί, αυτή είναι η Κυβέρνηση του Κυριάκου Μητσοτάκη και νομίζω ότι αυτό είναι πάρα πολύ ξεκάθαρο. Ο ίδιος ο Πρωθυπουργός είναι αυτός ο οποίος έχει έρθει εδώ -το επιτελικό κράτος που λοιδορούσατε προηγουμένως- και έχει αποδεχθεί ότι υπάρχουν πράγματα τα οποία δεν λειτούργησαν καλά, όπως επίσης ξέρει και έχει προτείνει και το τι πρέπει να διορθωθεί. Αυτή είναι η ορθή αντιμετώπιση και όχι η αντιμετώπιση ενός εισαγγελικού λόγου, ο οποίος, τελικά, δεν παράγει αποτέλεσμα μόνο εντυπώσεις για τηλεοπτική κατανάλωση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Στη χώρα του «πάμε και όπου βγει» αυτοί που πνίγουν τους ανθρώπους, πνίγουν τα ζώα, πνίγουν τις πόλεις, πνίγουν τις εθνικές οδούς, με την εθνική οδό να έχει πλημμυρίσει για δέκα μέρες, με χωριά ολόκληρα να έχουν βυθιστεί, με τις γέφυρες τις οποίες εσείς διαφημίσατε ότι ξανακατασκευάστηκαν με δικές σας χορηγίες, έρχεστε και ζητάτε τα ρέστα; Στη χώρα του «πάμε και όπου βγει», κύριε Υπουργέ, έρχεστε και μας λέτε δεν διατάξατε ούτε ΕΔΕ ούτε τίποτε, δεν διατάξατε καμμία έρευνα, γιατί όλα καλώς καμωμένα;

Στη χώρα του «πάμε και όπου βγει» βλέπουμε τον Πρωθυπουργό το 2020 στο ελικόπτερο να επιθεωρεί την καταστροφή, μετά να τάζει έργα για αποκατάσταση και μετά τον ξαναβλέπουμε στο ελικόπτερο να επιθεωρεί τη νέα καταστροφή και καμμία ευθύνη δεν αναλαμβάνει κανείς;

Δεν μου απαντήσατε σε τίποτε και είστε προκλητικός και είναι προκλητική η Κυβέρνηση. Σας ρώτησα: «Ποιες συμβάσεις και με ποιους;» και είπατε: «Θα τα καταθέσουμε στη Βουλή». Καταθέστε τα. Δεν καταθέσατε τίποτα στα Πρακτικά.

Σας ρώτησα τι έχει γίνει, ποιοι έχουν παραλάβει και ποιοι έχουν εγκρίνει και είπατε: «Κανείς». Σοβαρά; Σοβαρά, κύριε Υπουργέ; Δηλαδή, αφήνετε ολόκληρα χωριά και ολόκληρη τη Θεσσαλία σε έργα που κανείς δεν παραλαμβάνει; Γιατί η παράδοση και η έγκριση επισύρει ευθύνη. Και, αν σας φάνηκε η τοποθέτησή μου ως αγόρευση πολιτικής αγωγής ή ως τοποθέτηση εισαγγελέως, είναι μάλλον γιατί αισθάνεστε κατηγορούμενοι.

Ο κ. Μητσοτάκης χθες είπε ότι σωστά διέταξε η δικαιοσύνη έρευνα. Τί εννοούσε; Και εσείς, τί μας λέτε ακριβώς; Λέτε το αντίθετο. Ο κ. Μητσοτάκης χθες είπε ότι σωστά ερευνά η δικαιοσύνη κατά την άποψή του, άρα υπάρχουν εγκλήματα. Εσείς εδώ έρχεστε και μας λέτε «δεν διατάξαμε καμμία έρευνα διότι όλα καλώς καμωμένα». Ούτε προκαταρκτική δεν έχετε διατάξει ούτε ΕΔΕ. Και το λέτε ανερυθρίαστα. Κατέρρευσαν γέφυρες, τις οποίες είχε εγκαινιάσει ο εκλεκτός της Κυβέρνησής σας, ο κ. Αγοραστός, με τον εκλεκτό της Κυβέρνησής σας, τον κ. Μπέο, πριν από τρία χρόνια. Ούτε γι’ αυτό έχετε ευθύνη; Η σιδηροδρομική γραμμή είναι κατεστραμμένη επίσης. Ούτε γι’ αυτό έχετε ευθύνη; Τη λέξη Τέμπη και το δυστύχημα στα Τέμπη με εντολή, με γραμμή δεν την προφέρετε. Κοντεύουν τρεις μήνες από την έναρξη της θητείας σας, έχουν συμπληρωθεί έξι μήνες από το έγκλημα στα Τέμπη και δεν λέτε κανείς Τέμπη. Και ξανά ήρθε μία πλημμύρα και θύματα στην περιοχή για να σας υποχρεώσουν να αναφερθείτε.

Κύριε Υπουργέ, ο κ. Αγοραστός είναι παιδί σας, είναι παιδί του κ. Μητσοτάκη, ο οποίος πήγε να τον στηρίξει προχθές. Ο κ. Αγοραστός δεν ξέρει, λέει, πόσα εκατομμύρια έχει μοιράσει. Εσείς έχετε δώσει και εγκρίνει στη γνωστή σας εταιρεία «ΓΕΚ-ΤΕΡΝΑ» -που ούτε αυτή θέλετε να την κατονομάσετε- εκατοντάδες εκατομμύρια ευρώ και κρύβεσθε. Μου δίνετε μια απάντηση χωρίς κανένα στοιχείο, ενώ σας έχω ρωτήσει συγκεκριμένα στοιχεία ξανά και ξανά και μου λέτε να κάνω αίτηση κατάθεσης εγγράφων;

Σας έχω κάνει κοινοβουλευτικό έλεγχο πριν από μία εβδομάδα. Κάνατε μία εβδομάδα να έρθετε να απαντήσετε εσείς και όχι ο Υπουργός που κρύβεται -να δω πότε θα ξανάρθει ο κ. Σταϊκούρας στη Βουλή- και δεν λέτε τίποτε για όλα αυτά;

Εξαγγέλθηκαν συγκεκριμένα έργα μετά τον «Ιανό», πάνω από 500 εκατομμύρια ευρώ διατέθηκαν, αυτά είναι δημόσιο χρήμα, έχει διατεθεί με ευθύνη σας, οφείλετε να ερευνήσετε και να εκκινήσετε διαδικασίες λογιστικού ελέγχου και λογοδοσίας και όχι, βεβαίως, να έρχεστε εδώ να λέτε «όχι, δεν διατάξαμε τίποτα, δεν κάναμε τίποτα».

Εγώ λογοδοτώ στους πολίτες οι οποίοι περιμένουν απαντήσεις. Τους υποσχέθηκα ότι δεν θα σας αφήσω ούτε μία εβδομάδα χωρίς ερώτηση για το θέμα αυτό, μέχρι να φωτιστούν και να κατατεθούν όλα τα στοιχεία. Έχετε μια δεύτερη ευκαιρία να μου απαντήσετε με στοιχεία, με ονόματα, με ποσά. Ελπίζω να το κάνετε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Κύριε Υφυπουργέ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κυρία Πρόεδρε, να σας θυμίσω ότι απευθύνατε την ερώτηση στον Υπουργό Υποδομών και όχι στον Υπουργό Εσωτερικών. Εάν θέλετε να κάνετε ερωτήσεις που αφορούν την Περιφερειακή Αυτοδιοίκηση, θα απευθυνθείτε στο Υπουργείο Εσωτερικών. Εμείς είμαστε το Υπουργείο Υποδομών. Μπορούμε να μιλάμε για τα έργα του Υπουργείου Υποδομών, μπορούμε να μιλάμε για τα έργα τα οποία εκτελέστηκαν. Στον «Ιανό» εκτελέστηκαν σε τετρακόσια πενήντα σημεία σημειακές παρεμβάσεις αποκατάστασης οι οποίες όσες μπορέσαμε να επισκεφτούμε -και τις επισκεφθήκαμε- δεν είχε αστοχήσει καμμία. Καμμιά. Όλες είναι στη θέση τους, όλες είναι απείραχτες, όλα τα έργα είναι απείραχτα. Και φυσικά -γι’ αυτά μπορώ και σας μιλώ- και όσα θα επισκεφτούμε αν τυχόν έχουν προβλήματα -επειδή αυτή τη στιγμή έχουμε πάνω φερτά υλικά- ή για οποιοδήποτε λόγο έχουν διαπιστωθεί βλάβες, εκεί θα υπάρξουν παρεμβάσεις αμέσως μετά. Ήταν ξεκάθαρο αυτό από την τοποθέτηση μου.

Προφανώς εσείς δεν διατάξατε καμμία ΕΔΕ για κανέναν ούτε για τα έργα του Υπουργείου Εσωτερικών ούτε για τα έργα της Περιφερειακής Αυτοδιοίκησης, αλλά δεν είμαι καθόλου σίγουρος ότι και τα πράγματα είναι έτσι όπως τα περιγράφετε.

Για παράδειγμα αναφερθήκατε στη γέφυρα που έπεσε και αντίστοιχα μπορώ να μιλήσω και για τη γέφυρα στα Τρίκαλα που ήταν αντίστοιχο φαινόμενο. Οι επεμβάσεις οι οποίες έγιναν μέσα στο πλαίσιο των οικονομικών ενισχύσεων που είχαν δοθεί αφορούσαν συγκεχυμένα μεσόβαθρα της γέφυρας στα οποία έγιναν οι πάσσαλοι υποστήριξης. Στα υπόλοιπα δεν έγιναν και προφανώς αυτά αστόχησαν τώρα, γιατί η κοίτη του ποταμού άλλαξε από τη ροή των υδάτων, η οποία ήταν τεράστια.

Τώρα λέτε, βέβαια, για την εθνική οδό. Λοιπόν στην εθνική οδό τι να κάνουμε; Η εθνική οδός κατασκευάστηκε το ΄90. Δεν την έκανε καν ο παραχωρησιούχος. Άλλος ένας αμαρτωλός εργολάβος ή μάλλον μια σύμπραξη αμαρτωλών εργολάβων. Εκεί δεν είναι η «ΓΕΚ – ΤΕΡΝΑ», η «αγαπημένη» μας κατά την έκφρασή σας. Άλλη μια σύμπραξη αμαρτωλών εργολάβων. Λοιπόν, δεν την κατασκεύασε, αυτή την διαχειρίζεται, ήταν ένα δημόσιο έργο πριν από το ΄90 και βρέθηκε μέσα σε μια λίμνη, διότι απλώς ανέβηκαν τόσο πολύ τα νερά που δημιουργήθηκε μία νέα λίμνη, η λίμνη Κάρλα η οποία πλημμύρισε όλη την περιοχή.

Αυτή τη στιγμή έχουμε μια τεράστια έκταση, μεγαλύτερη από την προϋφιστάμενη λίμνη Κάρλα, η οποία έχει πλημμυρίσει και την οποία προφανώς με κάποιο τρόπο πρέπει να τη διαχειριστούμε. Αλλά για να πέσει η στάθμη των υδάτων στην εθνική οδό έπρεπε να υπάρξει το φυσικό φαινόμενο της εξάτμισης ή της απορρόφησης. Τίποτα άλλο.

Μπορείτε να έρχεστε εδώ και να αποδίδετε ό,τι θέλετε σε όποιον θέλετε, αλλά πάντοτε πρέπει να επικρατεί μια λογική. Σε ό,τι αφορά τη δικαιοσύνη στην οποία αναφερθήκατε, εμείς δεν έχουμε κάτι να στείλουμε στη δικαιοσύνη ως Υπουργείο Υποδομών. Αυτό σας είπα. Ο Πρωθυπουργός σας είπε ότι καλώς έκανε και επενέβη η δικαιοσύνη. Και σωστά, πολύ σωστά το είπε ο Πρωθυπουργός. Αυτό που δεν εννοούσε ο Πρωθυπουργός αλλά και εσείς δεν εννοείτε να καταλάβετε, είναι ότι η δικαιοσύνη δεν είστε εσείς επειδή υπήρξατε λειτουργός δικαιοσύνης από τα έδρανα των δικαστηρίων ως πολιτική αγωγή συνήθως ή ως υπεράσπιση, δεν έχει σημασία. Αυτό δεν σημαίνει ότι εδώ εσείς εκπροσωπείτε και τη δικαιοσύνη, ούτε ότι μπορείτε να βγάζετε συμπεράσματα ούτε να καταγγέλλετε ενόχους ούτε να δείχνετε ανθρώπους ούτε να τους σταυρώνετε.

Αυτό δεν θα σας το επιτρέψει η Κυβέρνηση. Ναι, η δικαιοσύνη καλώς επενέβη, αλλά αφήστε τη δικαιοσύνη να λειτουργήσει και αν θέλετε να παρεμβείτε εκεί, να πάτε σε δικαστική αίθουσα όπου θα δικαστούν όσοι είναι να δικαστούν και εκεί να δώσετε το παρών.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα συζητηθεί η πρώτη με αριθμό 91/8-9-2023 επίκαιρη ερώτηση πρώτου κύκλου της Βουλευτού Ιωάννινων της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Μερόπης Τζούφη προς τον Υπουργό Περιβάλλοντος και Ενέργειας, με θέμα: «Καθαρισμός και προστασία του αισθητικού δάσους Ιωαννίνων».

Παρακαλώ, κυρία Τζούφη.

**ΜΕΡΟΠΗ ΤΖΟΥΦΗ:** Κύριε Υπουργέ, επανέρχομαι για ένα θέμα που αφορά την πόλη μου τα Γιάννενα και την προστασία του φυσικού περιβάλλοντος.

Το ίδιο θέμα, την ίδια ακριβώς ημερομηνία δύο χρόνια πριν, τον Σεπτέμβριο του 2021, επίσης το είχα αναδείξει σε κοινοβουλευτικό έλεγχο. Έχουν περάσει από τότε δύο χρόνια και παρά τις δεσμεύσεις από τη μεριά της προηγούμενης πολιτικής ηγεσίας του Υπουργείου σας -τότε ήταν ο κ. Αμυράς που και τώρα έχει έναν κεντρικό ρόλο στην αποκατάσταση των πυρκαγιών, ήταν μάλιστα και Βουλευτής Ιωαννίνων-, δεν έχει γίνει σχεδόν τίποτα για την προστασία του περιαστικού άλσους. Είναι μια έκταση που αγγίζει τα χίλια στρέμματα. Υπάρχουν κι άλλα. Αυτό είναι το πιο κρίσιμο, ακριβώς γιατί περιβάλλεται από κατοικίες, γεγονός που δημιουργεί επιτακτικά την ανάγκη για τη δημιουργία ζώνης πυροπροστασίας. Ακούσαμε μάλιστα τον Πρωθυπουργό, τον κ. Μητσοτάκη, να λέει όταν μιλούσε εδώ για το μεγάλο θέμα για τις πυρκαγιές ότι πρέπει να υπάρξει μια προτεραιοποίηση για τα αστικά άλση. Αναφέρθηκε σε άλλα, στην Αττική, στη Θεσσαλονίκη, λέγοντας μάλιστα ότι εκεί ακριβώς πρέπει να υπάρξει ως προτεραιότητα η πυροπροστασία. Και φυσικά κάτω από το βάρος των καταστροφικών πυρκαγιών που κατέκαψαν τη χώρα μας καταστράφηκε ενάμισι εκατομμύριο στρέμματα δάσους. Ήταν η μεγαλύτερη πυρκαγιά σε όλη την Ευρώπη το φετινό καλοκαίρι με πολύ βαριές συνέπειες και για τον τόπο εκεί αλλά και για όλους μας.

Για το συγκεκριμένο θέμα ο κ. Αμυράς τότε, απαντώντας μου στο παρελθόν, είχε πει ότι θα επιλύσει όλα τα προβλήματα. Είχε μιλήσει για έργα καθαρισμού, προϋπολογισμού άνω των 30 χιλιάδων ευρώ, αλλά και για διαχειριστικές μελέτες που θα χρηματοδοτούσε το Υπουργείο για όλη τη χώρα, ύψους 70 εκατομμυρίων ευρώ. Μάλιστα, με είχε μαλώσει, μου είχε πει ότι όλα έχουν τελειώσει, θα υπάρχει από δω και πέρα τρόπος έγκαιρης, γρήγορης αντιμετώπισης των προβλημάτων ιδιαίτερα για τους καθαρισμούς των αλσυλλίων και θα υπάρχει ακόμη και ένα ηλεκτρονικό μήνυμα που θα μπορεί να στέλνει κάθε πολίτης και θα αντιμετωπίζεται αμέσως από τα δασαρχεία, έστω κι αν είναι ένα γερασμένο δέντρο στην αυλή του, πολύ περισσότερο αν πρόκειται για το περιαστικό άλσος.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Από τότε οι συμπολίτες μου έχουν κάνει επανειλημμένα διαβήματα, γιατί την τελευταία διετία είμαστε ακριβώς στο ίδιο σημείο. Ελπίζω ότι δεν θα το αμφισβητήσετε, διότι υπάρχουν και συγκεκριμένες φωτογραφίες που το αναδεικνύουν που έχουν δει το φως στο διαδίκτυο. Δεν έχουν γίνει οι ουσιαστικές εργασίες καθαρισμού, συντήρησης, πυροπροστασίας. Ίσως ένα μόνο θέμα είναι ότι έγινε έλεγχος να λειτουργήσουν καλύτερα τα δίκτυα πυρόσβεσης γιατί προϋπήρχαν τεχνικά προβλήματα.

Σας ρωτώ, λοιπόν, και θα ήθελα συγκεκριμένες απαντήσεις: Γιατί για δύο χρόνια περιμέναμε και τώρα φαίνεται να ξεκινούν οι πρώτες εργασίες για την προστασία του αισθητικού αλσυλλίου. Και μάλιστα, αμέσως μετά την κατάθεση της ερώτησης μέσα σε μια βδομάδα ανακαλύφθηκε ο εργολάβος που ψάχναμε και εγκαταστάθηκε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, παρακαλώ.

Φθάσαμε τα τέσσερα λεπτά.

**ΜΕΡΟΠΗ ΤΖΟΥΦΗ:** Σε ποιο στάδιο είναι οι διαχειριστικές μελέτες; Υπάρχει σχέδιο πιο συγκεκριμένο για την αντιμετώπιση της πυρκαγιάς του άλσους; Και θέλω να σας ρωτήσω και γενικότερα αν υπάρχουν ενέργειες που αφορούν τη διαφύλαξη του φυσικού περιβάλλοντος της πόλης των Ιωαννίνων.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Ελάτε, κύριε Υπουργέ.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Αξιότιμη κυρία συνάδελφε, να ξεκινήσουμε με το τι έγινε στο άλσος Ιωαννίνων που είναι απολογιστικό. Δεν αφορά αποφάσεις που έχουν ληφθεί από εμένα, αλλά έχουν ληφθεί από τον προκάτοχο στην πολιτική ηγεσία.

Ξεκινάμε λέγοντας ότι στο πλαίσιο του χρηματοδοτικού προγράμματος του Πράσινου Ταμείου το 2022 εγκρίθηκαν συνολικά 32 χιλιάδες, 12 χιλιάδες για επισκευή και συντήρηση των αντλιοστασίων και 20 χιλιάδες για εργασίες αντιπυρικής προστασίας στο Δασαρχείο Ιωαννίνων. Το 2023, το αντίστοιχο ποσό, πάλι από το Πράσινο Ταμείο ήταν 34 χιλιάδες, 14 και 20 χιλιάδες.

Οι παρεμβάσεις αυτές ήταν από το Πράσινο Ταμείο, είναι μικρές παρεμβάσεις. Το σημαντικό πρόγραμμα που έχουμε που μπήκε στο Ταμείο Ανάκαμψης και εκεί είχα βοηθήσει καθοριστικά θα έλεγα με την προηγούμενη ιδιότητα, είναι το «ANTINERO». Το 2022 μέσω του «ANTINERO 1» χρηματοδοτήθηκαν εργασίες 100 χιλιάδων για αντιπυρική προστασία των περιαστικών δασών των Ιωαννίνων συνολικά και έγιναν παρεμβάσεις και στο αλσύλλιο. Και το 2023 στο πλαίσιο του «ANTINERO 2», η χρηματοδότηση είναι 1,1 εκατομμύριο για αντίστοιχες εργασίες στο υπόλοιπο μέρος του δάσους Ιωαννίνων και στα δασύλλια Περιβλέπτου, Αβγού και Σερβιανών, καθώς και η συντήρηση του οδικού δικτύου.

Αυτό που θα ήθελα να πω, το οποίο έχει κάποια ευρύτερη σημασία, το να λέμε νούμερα για μία συγκεκριμένη περιοχή που βέβαια για την περιοχή έχει σημασία αλλά για το σύνολο του τι έχει συμβεί, είναι ότι περάσαμε από μία φάση στην οποία είχαμε πάρα πολύ μικρή χρηματοδότηση συνολικά.

Σας θυμίζω ότι το σύνολο των αντιπυρικών έργων το 2018 ήταν περίπου 9,5 με 10 εκατομμύρια. Το ίδιο ήταν και το 2019. Για να είμαστε ειλικρινείς, το ίδιο ήταν και το 2020. Πήγαμε, όμως, σε πολύ μεγαλύτερα ποσά από το 2022 και μετά που μπήκε το «ANTINERO» στην άσκηση. Το 2022 πήγαμε στα 82 εκατομμύρια και το 2023 πάμε στα 130 εκατομμύρια και έπεται ένα έργο ακόμη μεγαλύτερο, το «ANTINERO 3», του οποίου το συνολικό ποσό θα το ανακοινώσουμε και θα είναι σημαντικά μεγαλύτερο.

Κύριε Πρόεδρε, θα είμαι λακωνικός στη δευτερολογία μου για να πω την ουσία. Κλείνοντας, τα χρήματα αυτά είναι πολύ λίγα σε σχέση με το πρόβλημα των ελληνικών δασών. Το πρόβλημα των ελληνικών δασών είναι ότι μιλάμε για σαράντα τέσσερα εκατομμύρια στρέμματα αυστηρά δασών. Μαζί με δασικές εκτάσεις είναι κοντά στα εβδομήντα εκατομμύρια στρέμματα. Και εάν δεν λύσουμε το θέμα της διαχείρισης των δασών και της οικονομίας του δάσους, τα χρήματα της πυροπροστασίας δεν θα φτάνουν ποτέ για να αντιμετωπίσουμε την πρόκληση της κλιματικής κρίσης η οποία επελαύνει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κυρία συνάδελφε.

**ΜΕΡΟΠΗ ΤΖΟΥΦΗ:** Κύριε Υπουργέ, τα ξέρω τα κονδύλια, διότι πριν έρθω να σας κάνω την ερώτηση, επισκέφθηκα τόσο τον προϊστάμενο της Πολιτικής Προστασίας της Περιφέρειας Ηπείρου, όσο και τις δασικές υπηρεσίες. Σας είπα πριν, όπως και τον Σεπτέμβριο του 2021, όταν κατατέθηκε παρόμοια ερώτηση, έτσι και τώρα, τότε βρέθηκε μόνο εργολάβος, ενεργοποιήθηκε και άρχισε να γίνεται αυτός ο καθαρισμός. Προφανώς, δεν είναι αυτός ο δόκιμος τρόπος και μάλιστα στη συγκεκριμένη χρονική στιγμή. Ξέρετε πάρα πολύ καλά ότι άλλες είναι οι χρονικές στιγμές που πρέπει να γίνεται ο καθαρισμός του δάσους. Βεβαίως, ευτυχώς βρέχει στην περιοχή μου και δεν θρηνήσαμε και δεν είχαμε μεγάλες πυρκαγιές κατά τη διάρκεια της θερινής περιόδου.

Ένα από τα κύρια ζητήματα, όμως, πέραν των κονδυλίων, που υπάρχει και εκεί -όπως ξέρετε είναι πολύ σοβαρό θέμα και το έχουμε πληρώσει και την τρέχουσα χρονιά, αλλά και προηγουμένως, αλλά η τρέχουσα χρονιά με τις τόσο μεγάλες πυρκαγιές είναι μια εκτεταμένη περιβαλλοντική κατάρρευση- είναι η ετοιμότητα από το κράτος να έχει τα κονδύλια, που συνεπάγεται και την υποστήριξη των δασικών υπηρεσιών. Μιλήσατε γι’ αυτό, για τη φροντίδα του κράτους.

Σας λέω, λοιπόν, ότι υπάρχουν σοβαρότατες ελλείψεις στη δασική υπηρεσία συνολικότερα. Το ξέρετε, γιατί μίλησε και για τα δάση συνολικότερα. Ειδικά στη Δασική Υπηρεσία των Ιωαννίνων, που έχει αρκετά δάση να φροντίσει, υπάρχουν σοβαρότατες ελλείψεις σε δασολόγους, δασοπόνους, δασοφύλακες. Χρειάζονται τουλάχιστον είκοσι νέα άτομα. Οι υπηρετούντες είναι όλοι πολύ μεγάλης ηλικίας έτσι που όταν απαιτούνται συγκεκριμένες δράσεις πραγματικά να μην μπορούν να ανταποκριθούν.

Μιλούν για έναν διαγωνισμό ο οποίος –ελπίζω- ότι θα βοηθήσει με μόνιμο προσωπικό. Αλλά μέχρι στιγμής, σε αυτή την κρίσιμη διετία, που είπατε ότι πράγματι ήρθαν κονδύλια, δεν προσλήφθηκε το απαραίτητο προσωπικό που να μπορέσει να βοηθήσει σε αυτή την κατεύθυνση. Μάλιστα, παλιότερα προγράμματα κοινωφελούς εργασίας που είχαν χρησιμοποιηθεί σε αυτή την κατεύθυνση, το 2018 και παλαιότερα, δυστυχώς σταμάτησαν και υπήρχε εκπαιδευμένο προσωπικό που μπορούσε να βοηθήσει σε αυτή την κατεύθυνση.

Λέμε, λοιπόν, καταληκτικά ότι θέλω να αναλάβετε τις ευθύνες σας. Θέλουμε να ακούσουμε ένα ολοκληρωμένο σχέδιο για τη συντήρηση και για τη δασοπροστασία των περιαστικών δασών και γενικότερα. Προχωρήστε στην πρόσληψη του αναγκαίου προσωπικού. Εκσυγχρονίστε και ανανεώστε τον τεχνολογικό εξοπλισμό, τις υπηρεσίες και τα μέσα. Η χώρα δεν αντέχει άλλες καταστροφές. Η χώρα δεν αντέχει άλλη Δαδιά και άλλη Θεσσαλία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Δεν θα μπω στον πειρασμό να πω τι άλλες καταστροφές δεν αντέχει η χώρα, γιατί θέλω να είμαι θετικός, ειδικά σε αυτό το θέμα που το θεωρώ πολύ μεγάλης σημασίας και πολύ μεγάλης προτεραιότητας.

Πράγματι η Δασική Υπηρεσία έχει να δει προσλήψεις εδώ και πάνω από είκοσι χρόνια και είναι η πρώτη φορά με αυτόν τον διαγωνισμό που θα έρθουν πεντακόσιοι μόνιμοι. Αυτό είναι πολύ σημαντικό. Αυτή τη στιγμή μιλάμε για τουλάχιστον 50% αύξηση, ίσως και παραπάνω από 50%. Θα δούμε ποιοι θα μπορέσουν να περάσουν τα κριτήρια του διαγωνισμού, γι’ αυτό λέω το ακριβές νούμερο των ανθρώπων που είναι διαθέσιμοι. Επιπλέον θα πάρουμε χίλιους διακόσιους οι οποίοι θα πάνε στο εποχικό προσωπικό. Επίσης, θα το δείτε να έρχεται ως τροπολογία στο ερανιστικό νομοσχέδιο, δώσαμε και μία παράταση έξι μηνών αυτών που είναι στα προγράμματα της ΔΥΠΑ. Οπότε αυτό θα μας βοηθήσει από πλευράς προσωπικού.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Θέλω, όμως, να ακούσετε κάτι για να έχετε μία αίσθηση του πραγματικού προβλήματος που έχουμε στα ελληνικά δάση. Τα δάση μας κατά κύριο λόγο τα διαχειρίζονται -στα ιδιωτικά δάση λίγο διαφορετικό- οι δασικοί συνεταιρισμοί. Οι δασικοί συνεταιρισμοί έχουν στα χαρτιά οκτώ χιλιάδες μέλη. Στην πράξη στα δάση μένουν τέσσερις με πέντε χιλιάδες περίπου, διότι, όπως είναι λογικό κάποια μέλη δασικών συνεταιρισμών δεν είναι πάντα διαθέσιμα στη σεζόν που γίνονται οι παρεμβάσεις. Αυτό αναλογεί για τα δάση μόνον σε έναν δασεργάτη ανά δέκα χιλιάδες στρέμματα.

Αντιλαμβάνεστε ότι ό,τι και να κάνουμε για να ενισχύσουμε τη Δασική Υπηρεσία που έχει τρεις χιλιάδες άτομα, που είναι όλα πάνω από πενήντα, εάν δεν μπορέσουμε να δημιουργήσουμε μια νέα οικονομία του δάσους, αν δεν ενισχύσουμε δραστικά τον αριθμό των ανθρώπων που μπαίνουν στα δάση, που διαχειρίζονται τα δάση, οι προσπάθειές μας θα είναι σισύφειες. Και το κλειδί θα είναι να συνδυάσουμε τα προγράμματα του «ANTINERO», που θα έχουν μεγάλη έμφαση στην προστασία των οικισμών και των αστικών δασών, στον επόμενο κύκλο -θα δούμε τι πρέπει να γίνει και στα Γιάννενα ειδικά κι ευχαρίστως να το συζητήσουμε- με μία πλήρη αλλαγή του μοντέλου του δάσους.

Εκεί θα ήταν σημαντικό η Αντιπολίτευση να αφήσει λίγο αυτό το θέμα στην άκρη από πλευράς, ας πούμε, όχι πολιτικής κριτικής, αλλά να κάνει την πολιτική κριτική όσο γίνεται πιο επί της ουσίας, διότι η αλλαγή πρέπει να γίνει είναι τεράστια. Τα μισά δάση στη χώρα δεν έχουν καμμία διαχείριση και είναι τα πιο ευάλωτα δάση που δεν έχουν διαχείριση. Και δεν έχουν διαχείριση, για να είμαστε ειλικρινείς, εδώ και δεκαετίες. Η αλλαγή που πρέπει να γίνει είναι τόσο μεγάλη που δεν μας παίρνει ως χώρα να μην επιχειρήσουμε να την κάνουμε με έναν μίνιμουμ βαθμό συναίνεσης. Και μέσα σε αυτό το πλαίσιο συναίνεσης να γίνεται όσο αυστηρή πολιτική κριτική θέλετε.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Υπουργό κ. Σκυλακάκη.

Θα συνεχίσουμε με τη δωδέκατη επίκαιρη ερώτηση με αριθμό 95/10-9-2023 δευτέρου κύκλου του Βουλευτή Δράμας της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Αναστάσιου Νικολαΐδη προς τον Υπουργό Περιβάλλοντος και Ενέργειας, με θέμα: «Παράταση προθεσμίας προγράμματος “Εξοικονομώ 2023”».

Κύριε Νικολαϊδη, έχετε τον λόγο για δύο λεπτά.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ, κύριε Πρόεδρε.

Κύριε Υπουργέ, όπως γνωρίζετε η προθεσμία των αιτήσεων του προγράμματος «ΕΞΟΙΚΟΝΟΜΩ» έληγε στις 15 Σεπτεμβρίου. Οι τεράστιες καταστροφές σε πολλούς νομούς της χώρας από πλημμύρες και πυρκαγιές, όπως και το γεγονός ότι το διάστημα των αιτήσεων συνέπεσε με τις καλοκαιρινές διακοπές, τις άδειες υπαλλήλων και τον καύσωνα, καθιστούσε δύσκολη τη συλλογή των δικαιολογητικών και ώθησε μεγάλο μέρος της κοινωνίας να ζητά με αγωνία την παράταση των αιτήσεων.

Για τον λόγο αυτό ακούγοντας τις αγωνίες των ανθρώπων αυτών καταθέσαμε επίκαιρη ερώτηση ήδη από τις 10 Σεπτεμβρίου, ζητώντας τις ενέργειες του Υπουργείου σας για παράταση προθεσμίας πέραν της 15ης Σεπτεμβρίου. Είναι θετικό ότι δύο μέρες μετά την κατάθεση της επίκαιρης ερώτησης το αρμόδιο Υπουργείο στις 15 Σεπτεμβρίου έδωσε τελικώς παράταση μέχρι τις 15 Νοεμβρίου.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Είπα ότι θα είμαστε σύντομοι. Ήταν σωστή η ερώτηση. Και νομίζω, ορθώς δώσαμε την παράταση.

Επιτρέψτε μου να πω ότι το κάναμε κοντά στην τελευταία στιγμή, για να πιέσουμε όσο γίνεται, ώστε όσοι ήταν έτοιμοι να κάνουν μια μικρή προσπάθεια και να καταθέσουν. Γιατί αυτά τα προγράμματα είναι σημαντικό να ολοκληρώνονται. Έχουμε και προθεσμίες και στόχους και χρονοδιαγράμματα λόγω του Ταμείου Ανάκαμψης και πρέπει να προσπαθούμε να πετυχαίνουμε κατά το δυνατόν τους στόχους.

Πάντως, ευχαριστώ την Αντιπολίτευση, γιατί θεωρώ ότι ήταν μια ορθή ερώτηση.

**ΠΡΟΕΔΡΕΥΩΝ (Βασίλειος Βιλιάρδος):** Σύντομη ερώτηση, σύντομη απάντηση.

Κύριε συνάδελφε, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Σε κάθε περίπτωση, είμαστε εδώ για να ασκούμε εποικοδομητική κριτική για το συμφέρον των πολιτών.

Σας ευχαριστούμε πάρα πολύ που για το συγκεκριμένο θέμα συνεννοηθήκαμε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Δεν έχω να πω κάτι.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ.

Θα συνεχίσουμε με την τρίτη με αριθμό 108/11-9-2023 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας της Κ.Ο. του Κομμουνιστικού Κόμματος Ελλάδας, του κ. Γεωργίου Λαμπρούλη, προς τον Υπουργό Κλιματικής Κρίσης και Πολιτικής Προστασίας, με θέμα: «Άμεσα μέτρα για την αντιμετώπιση των καταστροφικών πλημμυρών στη Θεσσαλία».

Παρακαλώ, κύριε συνάδελφε.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Όπως γνωρίζετε πολύ καλά, αυτές τις ημέρες, τις ώρες, τις στιγμές, ο λαός της Θεσσαλίας δίνει μία μεγάλη μάχη, μετρώντας, όμως, συγχρόνως απώλειες ανθρώπινων ζωών, σπίτια και χωράφια πλημμυρισμένα, το βιος και τη σοδειά απλών ανθρώπων αφανισμένα κάτω από το νερό ή τώρα πλέον κάτω από τις λάσπες. Δηλαδή, οι κόποι μιας ζωής πνιγμένοι μέσα στην επιλεκτική ανικανότητα, την αδιαφορία του κράτους, των τοπικών αρχών, δήμων και περιφέρειας.

Όλα όσα συνέβησαν και συμβαίνουν δεν είναι ένα μοιραίο και αναπόφευκτο γεγονός. Δεν είναι «το κακό το ριζικό», που λένε, που μας οδήγησε σε μία ακόμα καταστροφή. Γιατί αυτές τις μέρες ακούσαμε πολλά από την Κυβέρνηση, από τις δημοτικές αρχές, από την Περιφερειακή Αρχή στη Θεσσαλία, ότι «κάναμε ό,τι μπορούσαμε», ότι «ο κρατικός μηχανισμός ήταν έτοιμος και λειτούργησε», ότι «φταίνε τα ακραία καιρικά φαινόμενα, η περίφημη κλιματική κρίση» και άλλα πολλά. Ήταν ένα προδιαγεγραμμένο έγκλημα! Και δεν είναι γενικά η αδιαφορία, η αστοχία, η ανοργανωσιά, η επιλεκτική ανικανότητα όλων αυτών. Αν και εδώ επιδεικνύετε και ανικανότητα.

Έτσι λοιπόν, δεν φταίνε τα ακραία καιρικά φαινόμενα, για παράδειγμα, που οι δήμοι και η περιφέρεια δεν είχαν μια σειρά από εργαλεία, από μηχανήματα, αλλά και το αναγκαίο προσωπικό, που δεν πάρθηκαν έγκαιρα στοιχειώδη μέτρα, όπως ο καθαρισμός ρεμάτων και φρεατίων, που δεν υπήρχαν σχέδια για την αντιμετώπιση έκτακτων καταστάσεων, με κατάλληλη εκπαίδευση του πληθυσμού, που δεν υπήρχε προσωπικό έκτακτης ανάγκης. Και κυρίως, που δεν υπάρχει ένα ολοκληρωμένο σχέδιο αντιπλημμυρικής προστασίας και θωράκισης της Θεσσαλίας.

Τελικά, ακραία δεν είναι τα φυσικά φαινόμενα, αλλά η πολιτική που υπηρετεί τα συμφέροντα και τις προτεραιότητες του κεφαλαίου, των επιχειρηματικών ομίλων, και θεωρεί πολυτέλεια την προστασία της ζωής των εργατικών λαϊκών στρωμάτων από τα φαινόμενα αυτά. Γιατί ακριβώς, το κριτήριο του κέρδους καθιστά μη επιλέξιμα μια σειρά από απαραίτητα έργα προστασίας.

Συγχρόνως, έρχεται η Κυβέρνηση και ο Πρωθυπουργός και ανακοινώνει, μέσω και των αρμόδιων Υπουργών, ανεπαρκή μέτρα, που μάλιστα αποτελούν εμπαιγμό σε βάρος των πληγέντων της περιοχής.

Στην ερώτηση διατυπώνουμε μια σειρά από αιτήματα τα οποία μας κατέθεσαν, σε συνεργασία με όλους τους φορείς που ανταμώσαμε αυτές τις μέρες γυρνώντας και οργανώνοντας τη Θεσσαλία για να καταγράψουμε τα προβλήματα, αλλά και να βοηθήσουμε έναν κόσμο με όσες δυνάμεις είχαμε ως κόμμα. Όχι μόνο εμείς, αλλά και άλλος κόσμος. Πρόκειται για συγκεκριμένα μέτρα που τα θέσαμε και στο συντονιστικό που στήθηκε στη Λάρισα, αλλά και που το κόμμα μας, κεντρικά και μέσω της διαδικασίας του κοινοβουλευτικού ελέγχου, αναδεικνύει.

Ποια είναι αυτά; Θα τα πω στα γρήγορα, κύριε Πρόεδρε. Δεν θέλω να καταχραστώ τον χρόνο. Καταλαβαίνετε την ιδιαιτερότητα, τη σπουδαιότητα των προβλημάτων που προέκυψαν από την τραγωδία που έζησε η Θεσσαλία.

**ΠΡΟΕΔΡΕΥΩΝ (Βασίλειος Βιλιάρδος):** Κατανοητό, κύριε συνάδελφε.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Τα αναφέρω, ιεραρχώντας τα:

Διαμονή των κατοίκων των πληγεισών περιοχών, διατροφή, υγειονομική περίθαλψη, χορήγηση ιματισμού κλινοσκεπασμάτων και ό,τι άλλο, τέλος πάντων, χρειάζεται. Άντληση των υδάτων, τώρα που μειώθηκαν τα νερά της πλημμύρας, με τη βοήθεια από κρατικούς μηχανισμούς, προκειμένου να αντληθούν από τις κατοικίες και να καθαριστούν, με ευθύνη, όμως, του κράτους, της περιφέρειας και των δήμων. Μόνο Πυροσβεστική και τίποτα άλλο! Μόνοι τους οι κάτοικοι και σε αυτή τη διαδικασία!

Εμείς προτείνουμε να επιταχθούν δημόσιες και ιδιωτικές δομές, ξενοδοχεία και κτήρια -και όχι τα ξενοδοχεία να ειδοποιούν ότι «οσονούπω, τις επόμενες μέρες, απελευθερώστε τα δωμάτια που φιλοξενούνται πληγέντες»-, προκειμένου να υπάρχει μια ασφαλής διαμονή και περίθαλψη των πληγέντων για όσο χρειαστεί, όπως λέμε.

Να ληφθούν άμεσα όλα τα αναγκαία μέτρα προστασίας της δημόσιας υγείας. Να ληφθούν, δηλαδή, τα αναγκαία μέτρα για την αντιμετώπιση υγειονομικών, αλλά και επιδημιολογικών προβλημάτων: Απολυμάνσεις, ψεκασμοί και πάει λέγοντας. Και γενικότερα, να ληφθούν όλα τα απαραίτητα μέτρα για την προστασία της δημόσιας υγείας της περιοχής.

Να παρθούν μέτρα οικονομικής ανακούφισης των κατοίκων των περιοχών που επλήγησαν με τη χορήγηση, αφ’ ενός μεν, έκτακτου βοηθήματος -είναι ψίχουλα αυτά που ανακοινώθηκαν- και αφ’ ετέρου, να επισπευσθεί η καταγραφή και η αποκατάσταση του συνόλου των ζημιών σε σπίτια, καταστήματα, καλλιέργειες, ζώα, στο 100% των ζημιών. Αντίστοιχα να γίνει και σε μηχανήματα, αυτοκίνητα και άλλα. Και να δοθούν άμεσα αποζημιώσεις στο 100% αυτών των ζημιών, χωρίς όρους και προϋποθέσεις.

Και φυσικά, να αποκατασταθούν άμεσα, με ευθύνη των δήμων, της περιφέρειας, του κράτους, τα δίκτυα ύδρευσης, αποχέτευσης, ηλεκτρισμού, οδοποιίας και άλλες βασικές υποδομές.

Και φυσικά, κανείς εργαζόμενος να μη στερηθεί είτε μισθό είτε το μεροκάματό του εξαιτίας των συνθηκών που επικράτησαν είτε επικρατούν ακόμα στην περιοχή.

Και φυσικά, αναστολή όλων των χρεών των πληγέντων, αυτοαπασχολούμενων, αγροτών, των λαϊκών οικογενειών.

Ευχαριστώ, κύριε Υπουργέ.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, έχετε τον λόγο.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Σας ευχαριστώ πάρα πολύ.

Σας ευχαριστώ και για την επίκαιρη ερώτηση. Μου δίνετε την ευκαιρία να συζητήσουμε για τα μέτρα που υλοποιούμε στη Θεσσαλία έπειτα από το ακραίο αυτό καιρικό φαινόμενο. Αυτό ήταν ένα ακραίο πλημμυρικό φαινόμενο. Όχι απλά μια μεγάλη πλημμύρα, όπως αναφέρετε, αλλά ένα ακραίο φαινόμενο που προκλήθηκε από την κακοκαιρία «Ντάνιελ». Πρόκειται για μια πρωτοφανή σε βιαιότητα κακοκαιρία, αποτέλεσμα της κλιματικής κρίσης, με ανθρώπινες απώλειες δυστυχώς. Είναι κάτι που μας θλίβει πάρα πολύ όλους μας.

Μέχρι πριν από λίγες ημέρες στη Θεσσαλία, από την οποία και οι δύο καταγόμαστε, αναφερόμασταν στον μεσογειακό κυκλώνα «Ιανός» ως μία από τις μεγαλύτερες φυσικές καταστροφές της περιοχής μας, τουλάχιστον των ημερών μας.

Το ακραίο καιρικό φαινόμενο των προηγούμενων ημερών ήταν πολλαπλάσιο σε σφοδρότητα, αλλά και σε έκταση σε σχέση με τον «Ιανό». Σε αυτό το πλαίσιο, η κινητοποίηση του κρατικού μηχανισμού ήταν άμεση και εκτεταμένη.

Σύμφωνα με τα στοιχεία του Πυροσβεστικού Σώματος, στη Θεσσαλία η Πυροσβεστική έχει λάβει πάνω από δέκα χιλιάδες κλήσεις για αντλήσεις υδάτων και κοπές δέντρων, ενώ έγιναν τρεις χιλιάδες τριακόσιες ογδόντα επτά αντλήσεις και τρεις χιλιάδες πεντακόσιοι εβδομήντα έξι συμπολίτες μας έχουν μεταφερθεί σε ασφαλή μέρη. Οι επιχειρήσεις απεγκλωβισμού φυσικά έχουν ολοκληρωθεί.

Παράλληλα, δημιουργήθηκε σε άμεσο χρόνο ειδική ομάδα για τον συντονισμό και την υλοποίηση των μέτρων στήριξης και αποκατάστασης για τις πλημμυροπαθείς περιοχές της Θεσσαλίας, με έδρα τη Λάρισα. Και έγιναν όλα αυτά τα οποία αναφέρετε. Εκεί ανακοινώθηκε μία συνεκτική δέσμη μέτρων στήριξης και αποκατάστασης των περιοχών.

Συγκεκριμένα, ανακοινώθηκαν και υλοποιούνται τα εξής μέτρα: Πρώτο, η ενίσχυση μέσω του «arogi.gov.gr» για πρώτες ανάγκες, ζημιές σε οικοσκευή και απλές επισκευαστικές εργασίες. Το σχετικό ποσό μπορεί να φτάσει μέχρι τα 6.600 ευρώ, ανάλογα με το μέγεθος της ζημιάς. Μάλιστα, την προηγούμενη Παρασκευή 15 Σεπτεμβρίου νοικοκυριά που βρίσκονται στις περιοχές αυτές έλαβαν αυτοματοποιημένα το μέγιστο ποσό της ενίσχυσης. Αναφέρομαι σε πληρωμές χωρίς αίτηση έπειτα από διασταυρώσεις της ΑΑΔΕ 25,6 εκατομμυρίων ευρώ σε τέσσερις χιλιάδες τετρακόσιους σαράντα δικαιούχους.

Δεύτερο μέτρο είναι η πρώτη αρωγή έναντι στεγαστικής συνδρομής για πολίτες και επιχειρήσεις το οποίο φθάνει ως τις 10.000 ευρώ.

Η παροχή στεγαστικής συνδρομής σε φυσικά και νομικά πρόσωπα για την αποκατάσταση κτηρίων με δωρεάν κρατική αρωγή στο 80% του κόστους που θα έχει το νοικοκυριό.

Τέταρτο μέτρο. Η επιδότηση του ενοικίου ή της συγκατοίκησης από 300 ως 500 ευρώ έως και δύο χρόνια.

Η παράταση της καταβολής του ελάχιστου εγγυημένου εισοδήματος και του στεγαστικού επιδόματος για δύο ως τρεις μήνες.

Έκτο μέτρο. Η πρώτη αρωγή έναντι της επιχορήγησης επιχειρήσεων που έχουν πληγεί. Πρώτη αρωγή μέχρι 4.000 ευρώ και η κρατική αρωγή προς τις πληγείσες επιχειρήσεις και τους πληγέντες φορείς η επιχορήγηση φτάνει ως το 70% της εκτιμηθείσας ζημιάς. Αντίστοιχη είναι και η κρατική αρωγή προς τις πληγείσες αγροτικές εκμεταλλεύσεις που κι αυτή φτάνει στο 70% της εκτιμηθείσας ζημιάς.

Λέτε και άλλες φορές «στο 100%, χωρίς όρους και προϋποθέσεις, για όλους». Ποιους όλους. Ξέρετε, είστε στη Λάρισα, έχουμε βιομηχανίες που έχουν πάθει ζημιά εκατομμυρίων. Εισηγείστε να αποκατασταθούν στο 100% της ζημιάς που έχουν και οι μεγάλες βιομηχανίες της Λάρισας; Αυτό είναι ένα ερώτημα που θα πρέπει να μας το απαντήσετε.

Η αναστολή καταβολής φορολογικών υποχρεώσεων ως και για έξι μήνες.

Η αναστολή διενέργειας πράξεων αναγκαστικής εκτέλεσης με αντίστοιχη περίοδο.

Η τριετής απαλλαγή από τον ΕΝΦΙΑ για κτήρια που έχουν χαρακτηριστεί ως επικίνδυνα ή προσωρινά ακατάλληλα για χρήση, καθώς και για αγροτεμάχια που έχουν καταστραφεί.

Δωδέκατο μέτρο. Η ρύθμιση και αναστολή των ασφαλιστικών υποχρεώσεων έως και έξι μήνες και όπως είπατε για τους εργαζόμενους, η παροχή δυνατότητας για αναστολή συμβάσεων εργασίας με αντίστοιχη επιχορήγηση στα 534 ευρώ.

Και φυσικά, η έκτακτη χρηματοδότηση προς τους Οργανισμούς Τοπικής Αυτοδιοίκησης. Ήδη προχώρησε η έκτακτη χρηματοδότηση 52 εκατομμύρια ευρώ για την πρώτη αποκατάσταση των ζημιών σε δίκτυα και υποδομές και για τη διαχείριση των πρώτων αναγκών. Και το ποσό αυτό αυξάνεται στα 68 εκατομμύρια ευρώ με σημερινή απόφαση του Αναπληρωτή Υπουργού Εσωτερικών μετά από εισήγηση της Κυβερνητικής Επιτροπής Κρατικής Αρωγής.

Αγαπητέ συνάδελφε, κύριε Πρόεδρε, ο κρατικός μηχανισμός ήταν από την πρώτη στιγμή εκεί. Ήμουν εκεί και θα είμαι εκεί. Θα είμαστε όλοι εκεί. Όλοι μαζί εργαζόμαστε για να επουλώσουμε τις πληγές που άφησε η κακοκαιρία και η Θεσσαλία και οι Θεσσαλοί να σταθούμε ξανά στα πόδια μας, να συνεχίσουμε τον δρόμο ανάπτυξης που είχαμε χαράξει όλα αυτά τα χρόνια και είμαι πάρα πολύ αισιόδοξος ότι θα το πετύχουμε.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε Υπουργέ.

Παρακαλώ, κύριε συνάδελφε, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Κοιτάξτε. Όντως ήταν ένα φαινόμενο ακραίο θέλετε να το πείτε, όπως θέλετε πείτε το. Όντως έβρεξε πάρα πολύ. Κανένας δεν το αντιλέγει αυτό. Εξάλλου τα στοιχεία υπάρχουν. Δεν τα αμφισβητεί κανένας σε ό,τι αφορά δηλαδή τις ποσότητες της βροχόπτωσης.

Όμως, είναι διαφορετικό να πει κάποιος ότι είχαν γίνει όλα τα απαραίτητα έργα, είχαν ληφθεί όλα τα αναγκαία μέτρα πρόληψης, υπήρχε σχέδιο κινητοποίησης εφόσον εκδηλώνονταν καταστροφές. Δεν φτάνει μόνο το «112» να σου λέει τρέξε. Πού θα πάει ο άλλος; Προς τα πού; Πλημμυρίζει ο τόπος και του έρχεται το μήνυμα. Πού να πάει; Να πάρει και δύο πράγματα μαζί του; Πού; Με ποιόν τρόπο; Με τι μέσο; Σκοτάδια γύρω γύρω και τα νερά να έρχονται. Ακριβώς αυτά τα λόγια είναι τα λόγια του κόσμου όχι μόνο στα χωριά, που είναι και ιδιαίτερες περιοχές λόγω τοποθεσίας, αλλά ακόμη και στα αστικά κέντρα. Σου έλεγε ο άλλος στη Λάρισα: Ωραία, μου ήρθε το «112». Κατά πού να κάνω; Στην κεντρική πλατεία θα πάω; Στο γήπεδο να πάω; Με τι μέσο; Τρεισήμισι χιλιάδες κόσμος πώς θα φύγει από μία συνοικία που περιβάλλεται από δρόμους, από αναχώματα κ.λπ.. Τι θα γίνει; Αυτό λέμε εμείς ότι δεν υπήρχε σχέδιο, κύριε Υπουργέ.

Και φυσικά, είναι τελείως διαφορετικό, με δεδομένη την ανυπαρξία μέτρων προστασίας του λαού, να επαναλαμβάνονται από την Κυβέρνηση από κυβερνητικά χείλη φράσεις που ανήκουν ειλικρινά σε προηγούμενες δεκαετίες και αιώνες της ανθρώπινης ζωής, ότι δεν μπορούσε να γίνει τίποτα -αυτά ακούγαμε- απέναντι σε ένα τέτοιο φαινόμενο, πάνω κάτω στην ίδια λογική που το βάλατε κι εσείς στην πρωτολογία σας.

Ακραίες, λοιπόν, ήταν και οι καταστροφικές συνέπειες αυτών των φαινομένων εξαιτίας της ανυπαρξίας μέτρων πρόληψης και αντιμετώπισης. Η πρόοδος, λοιπόν, της τεχνολογίας και της επιστήμης μας δίνει σήμερα όλες τις δυνατότητες για να λυθούν τέτοια προβλήματα, για να προβλεφθούν καταστάσεις και για να μη λέμε ότι φταίει το κακό το ριζικό μας ή φταίνε τα ακραία καιρικά φαινόμενα. Εξάλλου, πάντα υπήρχαν ακραία καιρικά φαινόμενα. Έτσι είναι η ίδια η φύση, αιώνες τώρα. Αυτό συμβαίνει και σήμερα, βέβαια ακόμα χειρότερα, γιατί η φύση επανειλημμένα έχει βιαστεί στην ουσία από την ανθρώπινη δραστηριότητα.

Όμως, σήμερα έχουμε και υπάρχουν τα απαραίτητα μέσα, έχουμε την τεχνολογία τη γνώση, το ανθρώπινο δυναμικό, τους επιστήμονες που μπορούν και να προβλέψουν και να σχεδιάσουν. Άρα, λοιπόν, τι χρειάζεται; Χρειάζεται πολιτική θέληση, χρειάζονται κεντρικές αποφάσεις, χρειάζεται άλλη οργάνωση συνολικά της κοινωνίας, της οικονομίας και των υπηρεσιών.

Κοιτάξτε να δείτε τώρα. Όντως χρειάζεται μεγάλη χρηματοδότηση για την αποκατάσταση. Εμείς λέμε, ναι, 100%. Τι θα πει 70%; Με ποιο κριτήριο 70%; Και φυσικά και για τις επιχειρήσεις που επλήγησαν να υπάρχει κρατική αρωγή. Δεν το κατάλαβα. Γιατί; Έχουμε μία βιομηχανία στη Λάρισα επεξεργασίας βιομηχανικής ντομάτας η οποία καταστράφηκε. Το κράτος εκεί δεν θα πρέπει να δείξει την αρωγή του; Ή πάτε να το πείτε κεφάλαιο στο ιδεολογικό; Με συγχωρείτε τώρα. Αυτό λέμε εμείς; Σας λέμε 100% αποζημίωση, όπως πρέπει να δίνεται. Δηλαδή, τι θα του πεις του αγρότη από το απολεσθέν εισόδημα που θα έπαιρνε φέτος, σου δίνω ένα 70%; Όπως επίσης το αίτημα το οποίο και προτάσσουμε, από δω και πέρα το επόμενο διάστημα για όλες αυτές οι οικογένειες που έχουν πληγεί και δεν θα έχουν εισόδημα. Είπατε για 600 ευρώ ή τα 6.600. Το νερό ήταν μέχρι τη σκεπή επάνω. Πρέπει να ανακατασκευάσουν σπίτι, να πάρουν οικοσκευές γιατί τα πέταξαν όλα, διαλύθηκαν τα πάντα, κλινοσκεπάσματα κ.λπ.. Δηλαδή, την οργάνωση ενός σπιτιού με 6.600. Αυτό είναι. Πνιγείτε, καείτε, σας πληρώνω. Πάρτε ένα κομματάκι και ησυχάσαμε, τελειώσαμε. Ε, δεν είναι έτσι, κύριε Υπουργέ, με συγχωρείτε. Εμείς δεν λέμε ότι δεν είναι τίποτα, αλλά είναι ψίχουλα μπροστά στις τεράστιες ανάγκες που έχει ο κόσμος στην περιοχή εκεί πέρα γενικότερα, αλλά και το επόμενο διάστημα. Θα χρειαστεί ένα σταθερό εισόδημα από δω και πέρα γι’ αυτό βάζουμε σαν αίτημα τα 1.500 ευρώ ανά οικογένεια συν 300 ευρώ προσαύξηση για κάθε παιδί. Αν μη τι άλλο.

Από κει και πέρα, υπάρχουν μια σειρά από προτάσεις που έχουμε καταθέσει για μέτρα ανακούφισης ή μια σειρά από υποχρεώσεις των οικογενειών απέναντι σε τράπεζες, ασφαλιστικά ταμεία. Να παγώσουν τα πάντα. Να ανασταλούν οι όποιες υποχρεώσεις έχουν σε δάνεια κ.λπ. στις τράπεζες. Κατάργηση του ΕΝΦΙΑ που λέτε για τρία χρόνια.

Λέει μέσα τα μέτρα που πήρατε 80% αν χρειαστεί κατασκευή εκ νέου του σπιτιού και 20% κεφάλαιο. Δηλαδή, να βρει ο άλλος κεφάλαιο. Στο Δαμάσι, τρίτος χρόνος τώρα από τους σεισμούς, πέντε σπίτια ξεκίνησαν. Οι υπόλοιποι δεν μπορούν ακριβώς σε αυτή τη λογική, γιατί δεν μπορούν και δεν έχουν τη δυνατότητα με τη δική τους ιδιωτική συμβολή στο ενιαίο ποσό που πρέπει να υπάρχει για να χτίσουν τα σπίτια τους. Φανταστείτε τι έχει να γίνει σε όλα αυτά τα χωριά που είναι χιλιάδες τα σπίτια. Τα ξέρετε, τα είδατε, τα γνωρίζετε. Δεν χρειάζεται να τα περιγράφουμε.

**ΠΡΟΕΔΡΕΥΩΝ (Βασίλειος Βιλιάρδος):** Κατανοητό, κύριε συνάδελφε.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κλείνω με αυτό, κύριε Πρόεδρε.

Κοιτάξτε. Είναι κοροϊδία και εμπαιγμός, αλλά κυνισμός πρωτίστως και της Κυβέρνησης, την ίδια ώρα που υπάρχουν περιοχές που δεν έχουν νερό να αφήνετε δημάρχους να βγαίνουν και να λένε: «Ήρθε το νερό. Τελείωσε ο τζάμπας. Πληρώστε». Κι έρχεται ο κ. Σκρέκας και η Κυβέρνηση και τι κάνει; Βάζει ανώτατο πλαφόν στο νερό το εμφιαλωμένο που θα έπρεπε να είναι δωρεάν για να καλύπτονται οι ανάγκες, τουλάχιστον, σε πόσιμο νερό του κόσμου. Αυτά συμβαίνουν.

Όπως επίσης τα ακατονόμαστα με την ΚΕΔΕ, Κεντρική Ένωση Δήμων Ελλάδος, που έβγαλε κεντρική ανακοίνωση προς τον λαό όπου τι λέει; Μην στέλνετε -λέει- τίποτα στους δήμους γιατί δεν έχουν τη δυνατότητα να τα συλλέξουν. Δηλαδή την αλληλεγγύη που επέδειξε ο λαός μας ακόμα μία φορά για τη Θεσσαλία, αυτή τη βοήθεια που στέλνει ο κόσμος, οι δήμοι δεν μπορούν να αναλάβουν τη συλλογή αυτής της βοήθειας και πολύ δε περισσότερο τη διάθεση γιατί δεν έχουν τα μέσα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε. Έχετε πάει στα επτά λεπτά.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Άρα, λοιπόν, η κοροϊδία πάει σύννεφο, κύριε Υπουργέ, και από δήμους και από περιφέρειες. Τα είδαμε αυτές τις μέρες. Μην πείτε τίποτα σας παρακαλώ στη δευτερολογία σας γιατί θα εκραγώ. Επιτρέψτε μου τον όρο, κύριε Πρόεδρε.

Δεν είμαι τέτοιος, αλλά δεν θέλω να ακούσω κάτι περί περιφερειάρχη και δημάρχων. Σας παρακαλώ πολύ!

Βεβαίως τεράστιες ευθύνες έχει και η Κυβέρνηση. Αυτό δεν το κρύβουμε. Έχετε τεράστιες ευθύνες. Εμείς λέμε τώρα απευθυνόμενοι και στον κόσμο και στις περιοδείες που κάνουμε και στις συναντήσεις που έχουμε -πέρα από την πρακτική βοήθεια και την αλληλεγγύη που επιδεικνύουμε στον κόσμο με τις δυνάμεις που διαθέτουμε ως κόμμα, η ΚΝΕ, αλλά οι οπαδοί και φίλοι προκειμένου να αποκαταστήσουν τα σπίτια τους τις περιουσίες τους- ότι τώρα είναι η ώρα της συλλογικής διεκδίκησης, δράσης σημαδεύοντας τον πραγματικό ένοχο που είναι η πολιτική που στο βωμό του κέρδους θυσιάζει ζωές και περιουσίες.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Τον λόγο έχει ο κύριος Υπουργός.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Κύριε συνάδελφε, σίγουρα διαφωνούμε ως προς το μοντέλο διοίκησης και λειτουργίας της κοινωνίας, της οικονομίας. Δεν χρειάζονταν σε αυτή την ερώτηση να το θέσουμε. Άλλωστε έχουμε εκ διαμέτρου αντίθετες απόψεις δομικής φύσεως. Δεν περίμενα όμως να έχουμε και ως προς τις αποζημιώσεις. Δηλαδή εσείς λέτε ότι μία μεγάλη βιομηχανία που, ναι, είναι το κεφάλαιο, που έχει εκατομμύρια ζημιών, να αποζημιωθεί με τα χρήματα του Έλληνα φορολογούμενου στο 100%, ενώ θα μπορούσε να έχει ασφαλίσει την παραγωγική της διαδικασία. Και εγώ σας λέω ότι δεν μπορούμε να δώσουμε πάνω από το 70%, γιατί μια πολύ μεγάλη βιομηχανία, ένα μεγάλο κεφαλαιοκρατικό μοντέλο παραγωγής θα έπρεπε να μεριμνήσει να έχει ασφαλίσει την παραγωγική του διαδικασία, όπως γίνεται στον υπόλοιπο καπιταλισμό.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Το ίδιο λέτε και στον κόσμο «ασφαλίστε τα σπίτια σας»…

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε συνάδελφε.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Δεν θα περίμενα να έχουμε και αυτή τη διαφωνία.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Να μην προκαλεί ο Υπουργός, να σταθεί στο πλαίσιο της ερώτησης.

**ΠΡΟΕΔΡΕΥΩΝ (Βασίλειος Βιλιάρδος):** Ας τον αφήσουμε να πει αυτά που θέλει να πει ο Υπουργός.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Απάντησα σε αυτά που είπατε, για τα ποσοστά λέμε.

Θα περίμενα λοιπόν να είμαστε στην ίδια πλευρά…(Δεν ακούστηκε)

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Διαφωνείτε ότι θα πρέπει να αποζημιωθούν στο 100% με βάση το εισόδημά τους και τις ζημιές…

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, δεν γίνεται αυτό. Γνωρίζετε πολύ καλά τη διαδικασία.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Προφανώς διαφωνώ στο γεγονός όπως σας είπα. Δεν αποζημιώνεται κάποιος στο 100% χωρίς όρους και χωρίς προϋποθέσεις. Σας έφερα ένα παράδειγμα στο οποίο είμαστε αντίθετοι.

Όμως κοινός τόπος όλων θεωρώ ότι είναι μια βασική παραδοχή και αυτή η παραδοχή είναι ότι η κλιματική κρίση έχει δημιουργήσει νέα δεδομένα και σε όλες τις διαστάσεις. Δεν ήταν ίδιες οι κλιματικές συνθήκες πριν από λίγα χρόνια ίδιες και τώρα. Και σίγουρα νέα δεδομένα έχει δημιουργήσει και στις αντοχές των υποδομών. Υποδομές που είχαν δημιουργηθεί πριν από δεκαετίες ή υποδομές που είχαν κατασκευαστεί με βάση τα δεδομένα άλλων κλιματολογικών συνθηκών είναι εκτεθειμένες στις πιέσεις της κλιματικής κρίσης.

Πάντα λοιπόν ένα ακραίο καιρικό φαινόμενο δοκιμάζει τις υποδομές και όταν πρόκειται για ένα τέτοιο πρωτόγνωρο φαινόμενο, υπάρχουν υποδομές που δεν αντέχουν, όπως έγινε και στον «Ιανό» όπου υποδομές δεν άντεξαν. Υπήρχαν υποδομές που δεν άντεξαν και είχαμε πλημμυρικά φαινόμενα σε περιοχές όπως η Καρδίτσα, μέσα στην πόλη της Καρδίτσας, στο Μουζάκι και αλλού. Είναι περιοχές στις οποίες έγιναν παρεμβάσεις θωράκισης, έγιναν νέες υποδομές.

Στην περίπτωση της κακοκαιρίας «Ντάνιελ» είχαμε έντονα πλημμυρικά φαινόμενα σε άλλες περιοχές όπως ο Παλαμάς, η Λάρισα, οι περιοχές της Κάρλας, η Φαρκαδόνα και αλλού. Άρα είναι περιοχές στις οποίες φυσικά και πρέπει να γίνουν σημαντικές και δομικές παρεμβάσεις, όπως σημείωσε και ο Πρωθυπουργός.

Χρειάζονται διαρθρωτικές παρεμβάσεις, όπως η δημιουργία του Οργανισμού Διαχείρισης Υδάτων Θεσσαλίας, ενός οργανισμού με σκοπό να έχει τον κεντρικό σχεδιασμό αλλά και την υλοποίηση σημαντικών αντιπλημμυρικών έργων, καθώς και η προώθηση μόνιμων λύσεων στον τομέα της άρδευσης. Το υδατικό ζήτημα απασχολεί τη Θεσσαλία -και το γνωρίζετε πολύ καλά- εδώ και τουλάχιστον τέσσερις δεκαετίες. Ήρθε η ώρα να το επιλύσουμε. Δε θα το αφήσουμε έτσι.

Έργα λοιπόν έγιναν, γίνονται και σίγουρα θα γίνουν πολλά ακόμα δίνοντας έμφαση στην ανθεκτικότητα και στην προσαρμογή στα νέα δεδομένα της κλιματικής κρίσης. Αυτό είναι το ελάχιστο χρέος που έχουμε να κάνουμε απέναντι στη Θεσσαλία και στους Θεσσαλούς.

Όλοι μαζί λοιπόν θα εργαστούμε -και εννοώ όλοι μαζί- για να ορθοποδήσει η Θεσσαλία και να επιστρέψει όσο πιο γρήγορα γίνεται στην πορεία ανάπτυξης που είχε όλα αυτά τα χρόνια. Μπορούμε, πρέπει, και όπως σας είπα είμαι αισιόδοξος ότι θα το πετύχουμε.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υπουργέ.

Και πριν συνεχίσουμε με την τελευταία ερώτηση έχουμε ορισμένες ανακοινώσεις:

Ο Βουλευτής Α΄ Αθηνών, κ. Παύλος Γερουλάνος του ΠΑΣΟΚ - Κινήματος Αλλαγής ζητεί άδεια ολιγοήμερης απουσίας στο εξωτερικό από 20-9-2023 έως 24-9-2023 για προσωπικούς λόγους.

Ο Βουλευτής Αχαΐας και πρώην Πρωθυπουργός, κ. Γεώργιος Παπανδρέου, ζητεί άδεια ολιγοήμερης απουσίας στο εξωτερικό από 18-9-2023 έως 21-9-2023.

Και ο Βουλευτής Ηρακλείου κ. Χάρης Μαμουλάκης ζητεί άδεια ολιγοήμερης απουσίας στο εξωτερικό για τις ημερομηνίες 10, 11 και 12 Οκτωβρίου 2023.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς η Βουλή ενέκρινε τις ζητηθείσες άδειες.

Θα συνεχίσουμε τώρα με την όγδοη με αριθμό 90/7-9-2023 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Εμμανουήλ (Μανώλη) Χριστοδουλάκηπρος τον Υπουργό Κλιματικής Κρίσης και Πολιτικής Προστασίας, με θέμα: «Καταγραφή ζημιών και καταβολή αποζημιώσεων στους πληγέντες από τις καταστροφικές πυρκαγιές στο δήμο Αχαρνών».

Ορίστε, κύριε συνάδελφε, έχετε τον λόγο για δύο λεπτά.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Ευχαριστώ πολύ, κύριε Πρόεδρε.

Να πω κατ’ αρχάς ότι δυστυχώς η ερώτηση έχει χάσει τον επίκαιρο χαρακτήρα της. Αντιλαμβάνομαι ότι έχουν μεσολαβήσει πολλά γεγονότα τραγικά, καταστροφές οι οποίες προφανώς επίσης χρήζουν της προσοχής του Υπουργού και του Υπουργείου.

Αυτό που συμπεραίνουμε και οφείλουμε να συμπεράνουμε όλοι μας από όσα συμβαίνουν τις τελευταίες ημέρες γύρω μας, είναι ότι δυστυχώς οι πολίτες σήμερα είναι έρμαια των φυσικών καταστροφών. Και αντί να είμαστε εδώ πέρα και να συζητάμε τα αναγκαία που είναι ουσιαστικά η πρόληψη για να αποφύγουμε τελικά τις αποζημιώσεις, την ανακούφιση, την ελάφρυνση και την στήριξη των πληγέντων, δυστυχώς αναγκαζόμαστε να κάνουμε το δεύτερο λειτουργώντας απλώς εκ των υστέρων και πυροσβεστικά.

Έρχομαι λοιπόν στο διά ταύτα. Στις 22 Αυγούστου υπήρξε μια πυρκαγιά στην ευρύτερη περιοχή της Πάρνηθας με τραγικές καταστροφές και φυσικές και περιβαλλοντικές, αλλά δυστυχώς και καταστροφές σε περιουσίες και σπίτια συμπολιτών μας στο Δήμο Αχαρνών, αλλά και σε άλλες περιοχές της δυτικής Αττικής και της ανατολικής Αττικής.

Δυστυχώς αυτό που προέχει σήμερα είναι το πώς μπορούμε άμεσα και με επαρκή τρόπο να στηρίξουμε τους ανθρώπους αυτούς, να ξεκινήσουν ξανά τη ζωή τους και την καθημερινότητα τους από την αρχή με αξιοπρέπεια.

Υπάρχουν δύο ζητήματα, λοιπόν, τα οποία πρέπει να δούμε και οφείλει να δει το Υπουργείο. Πρώτον, η επαρκής στήριξη των ανθρώπων αυτών που αφορά τα ποσά των αποζημιώσεων. Δεύτερον, η άμεση ανταπόκριση, το να μην έχουμε δηλαδή καθυστερήσεις που αφορούν και την ολοκλήρωση της καταγραφής των ζημιών και των καταστροφών αλλά και την καταβολή των απαιτούμενων αποζημιώσεων στήριξης.

Ειδικά στο δεύτερο οφείλω να επισημάνω ότι τα πρόσφατα παραδείγματα δεν είναι ενθαρρυντικά και αισιόδοξα. Θα πω δύο πολύ σύντομα. Πρώτον, στον «Ιανό» που έχουν περάσει τρία χρόνια, υπάρχουν καταγγελίες των επιχειρηματιών ότι στην Καρδίτσα το 35% της αποζημίωσής το έλαβαν μόλις δύο χρόνια μετά από την καταστροφή, δηλαδή, πέρυσι, ενώ υπάρχουν ακόμη περιοχές όπως είναι η Αγχίαλος, όπως είναι τα Φάρσαλα και όπως είναι η περιοχή του Αλμυρού που ακόμα υστερούνται στην καταβολή αυτού του ποσού του 35% της αποζημίωσης.

Και δεύτερον στην περιοχή της Εύβοιας, υπήρξε αντίστοιχα μια πάρα πολύ μεγάλη πυρκαγιά. Δυστυχώς για τις καταστροφές της πρώτης κύριας κατοικίας έχει καταβληθεί μόνο η πρώτη αρωγή και όχι τα υπολειπόμενα ποσά. Επίσης, στις 25 Αυγούστου παρακολούθησα και εγώ προσωπικά καταγγελία του προέδρου των ρητινοκαλλιεργητών ότι δεν έχουν λάβει καμμία αποζημίωση ενώ έχουν περάσει πάνω από δύο χρόνια από την πυρκαγιά αυτή.

Οφείλω να ρωτήσω συγκεκριμένα πράγματα που έχουν να κάνουν με το χρονοδιάγραμμα της ολοκλήρωσης της καταγραφής των ζημιών στον Δήμο Αχαρνών και δεύτερον με το χρονοδιάγραμμα της καταβολής των απαιτούμενων αποζημιώσεων. Τρίτον, ποιο είναι το ποσό το οποίο θα λάβει ο κάθε ένας από τους πυρόπληκτους συμπολίτες μας και ποια είναι τα επιπρόσθετα μέτρα πέραν αυτών των προβλεπόμενων έτσι ώστε να ανακουφίσουμε, να ελαφρύνουμε τους ανθρώπους που έχουν πληγεί από την καταστροφή στην Πάρνηθα;

Ευχαριστώ πάρα πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χριστοδουλάκη. Θα ήθελα να πω ότι δύο είναι οι ερωτήσεις που επιτρέπονται από τον Κανονισμό.

Τον λόγο έχει ο κύριος Υπουργός.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Σας ευχαριστώ για την ερώτηση αλλά και για την κατανόησή σας σε όλη αυτή την περίοδο που δεν την συζητήσαμε και έχετε δίκιο.

Μέσα στην τοποθέτηση του συναδέλφου τέθηκαν και άλλα ερωτήματα πέραν των Αχαρνών και για τη βόρεια Εύβοια και για τον «Ιανό», οπότε θα μου επιτρέψετε να τα απαντήσω όλα αυτά και στην πρωτολογία μου αλλά και στην δευτερολογία μου.

Έχουμε, λοιπόν, την ευκαιρία να αναλύσουμε τα μέτρα τα οποία ενεργοποιήθηκαν για τη στήριξη των συμπολιτών μας που επλήγησαν στην πυρκαγιά του Αυγούστου στον Δήμο Αχαρνών.

Είναι μέτρα που αντανακλούν τη νέα φιλοσοφία της Κυβέρνησης απέναντι στην αντιμετώπιση των φυσικών καταστροφών. Μια νέα φιλοσοφία που θέλει η βοήθεια να είναι επαρκής, δηλαδή, να είναι πολύ υψηλότερη από ό,τι στο παρελθόν, και να φτάνει γρήγορα σε αυτούς που το έχουν ανάγκη, σε χρόνους που καμμία σχέση δεν έχουν με το παρελθόν.

Εδώ, λοιπόν, θα κάνω την παρένθεση που χρειάζεται για τις άλλες περιοχές. Σε σχέση με τον «Ιανό» η δημοσιονομική επίπτωση της διαχείρισης του μεσογειακού κυκλώνα «Ιανού» έφτασε τα 750 εκατομμύρια ευρώ. Είναι αποζημιώσεις εκατομμυρίων σε επιχειρήσεις, σε νοικοκυριά, σε αγρότες. Γι’ αυτό και όλη η χώρα έλεγε ότι θα πρέπει να ακολουθηθεί αυτό το μοντέλο αποζημίωσης. Πάντα σε ένα ακραίο φαινόμενο χιλιάδων περιπτώσεων υπάρχουν και κάποιες ουρές, κάποιες περιπτώσεις όπου κάποιο έγγραφο δεν έχει πάει σε μια υπηρεσία, κάποιος δεν έφερε το έγγραφό του, δηλαδή, ζητήματα που επιλύονται λόγω των γραφειοκρατικών γραναζιών που έχει η δημόσια διοίκηση, η τοπική αυτοδιοίκηση, οι φορείς που το υλοποιούν, ακόμα και οι ίδιοι οι πολίτες. Θα πρέπει λοιπόν, τις τέσσερις περιπτώσεις στη μία περιοχή, τις οκτώ περιπτώσεις της άλλης να τις βάλουμε δίπλα στις χιλιάδες των περιπτώσεων που έχουν διεκπεραιωθεί σε χρόνους που καμμία σχέση δεν έχουν με ό,τι συνέβαινε στο παρελθόν. Μπορώ να επανέλθω με περισσότερα στοιχεία στη δευτερολογία μου.

Στη δευτερολογία μου όμως δεν θα επανέλθω για το ζήτημα της βόρειας Εύβοιας, όπου εκεί είχε ξεπεράσει τα 300 εκατομμύρια η δημοσιονομική επίπτωση από τα οποία περισσότερα από 80 αφορούν τους ρητινοκαλλιεργητές. Έχει γίνει ειδικό πλαίσιο στήριξης για τους ρητινοκαλλιεργητές εδώ και χρόνια, όπου έχουν προσληφθεί εκατοντάδες που δουλεύουν στο πρόγραμμα της ΔΥΠΑ, του πρώην ΟΑΕΔ, ενώ κάθε χρόνο παρ’ όλο που δεν συλλέγεται η ρητίνη, εξακολουθεί να τους χορηγείται το επίδομα που έπαιρναν από το κράτος, πέραν όλων των άλλων ευεργετημάτων -μία σειρά, που είναι δημοσιευμένα όλα αυτά τα στοιχεία- που έχουν δοθεί στον κλάδο των ρητινοκαλλιεργητών. Οπότε με πολύ μεγάλη ευκολία, όποτε θέλετε να κάνουμε μία επίσκεψη στη βόρεια Εύβοια, να σας στείλω σε e-mail όλες τις κανονιστικές αποφάσεις, τις πληρωμές των ποσών που έχουν λάβει και όχι το τι δηλώνει κάποιος που ενδεχομένως να έχει και μια πολιτική σκοπιμότητα. Γιατί ο πρόεδρος των ρητινοκαλλιεργητών κατέβηκε με συγκεκριμένο κόμμα στις προηγούμενες εκλογές. Άρα καταλαβαίνετε ότι τίποτα δεν είναι απλό στις δηλώσεις του.

Πάμε τώρα να εστιάσουμε στο τι έγινε στην περιοχή των Αχαρνών. Από την πρώτη στιγμή τα κλιμάκια της Γενικής Γραμματείας Αποκατάστασης Φυσικών Καταστροφών και Κρατικής Αρωγής ήταν στο πεδίο. Αν θυμάμαι καλά, στις 22 Αυγούστου ήταν η πυρκαγιά. Από τις 24 Αυγούστου ξεκίνησαν οι αυτοψίες και ολοκληρώθηκαν άμεσα. Διενεργήθηκαν αυτοψίες σε εβδομήντα εννέα κτήρια εκ των οποίων τριάντα πέντε κτήρια χαρακτηρίστηκαν ως πράσινα, είκοσι δύο ως κίτρινα και είκοσι δύο πάλι ως κόκκινα. Παράλληλα ανακοινώθηκε μία δέσμη μέτρων που αφορούσε φυσικά όλες τις περιοχές που επλήγησαν από τις πυρκαγιές του Αυγούστου, δηλαδή, η παροχή στεγαστικής συνδρομής που φτάνει μέχρι το 80% κρατική αρωγή και το 20% είναι άτοκο δάνειο με την εγγύηση του ελληνικού δημοσίου. Έχει ήδη εκδοθεί η σχετική κοινή υπουργική απόφαση οριοθέτησης και παροχής στεγαστικής συνδρομής. Η επιδότηση ενοικίου συγκατοίκησης, δηλαδή, όποιος πολίτης έχει κίτρινο ή κόκκινο να μπορεί να πηγαίνει να μένει ή να νοικιάζει σπίτι και να μένει με επιδότηση του ενοικίου του ή να συγκατοικεί με κάποιο φιλικό του πρόσωπο και να λαμβάνει 300 ως 500 ευρώ για δύο χρόνια για τους ιδιοκτήτες και έξι μήνες για τους ενοικιαστές. Η κρατική αρωγή προς τις πληγείσες επιχειρήσεις και τις αγροτικές εκμεταλλεύσεις που φτάνει στο 70% της εκτιμηθείσας ζημιάς, ενώ αποζημιώσεις για τις πρώτες ανάγκες και για την οικοσκευή τους από 600 έως και 6.000 ευρώ, αναστολή της καταβολής των φορολογικών υποχρεώσεων, αναστολή της διενέργειας πράξεων αναγκαστικής εκτέλεσης, τριετή και εδώ απαλλαγή από τον ΕΝΦΙΑ, ρύθμιση και αναστολή των ασφαλιστικών εισφορών για έξι μήνες, δυνατότητα αναστολής συμβάσεων εργασίας για τις πληγείσες επιχειρήσεις με χορήγηση αντίστοιχου επιδόματος προς τους εργαζόμενους ύψους 534 ευρώ.

Όπως καταλαβαίνετε λοιπόν, η Κυβέρνηση έχει σχεδιάσει και υλοποιεί ένα ολοκληρωμένο πλέγμα που εφαρμόζει και σε άλλες περιοχές έτσι και εδώ για τους πληγέντες από τις πυρκαγιές, εξειδικεύοντας και θεσμοθετώντας, όπου απαιτείται, τα μέτρα. Στόχος λοιπόν, από την πρώτη στιγμή ήταν και είναι να αρχίσει η καταβολή των ενισχύσεων σε χρόνους που δεν συγκρίνονται με το παρελθόν. Παλεύουμε εντατικά προς αυτή την κατεύθυνση.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε Υπουργέ.

Κύριε συνάδελφε, έχετε τον λόγο.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Ευχαριστώ, κύριε Πρόεδρε.

Πρώτον, επειδή αναφέρθηκε ο Υπουργός σε διαδικαστικές καθυστερήσεις που έχουν να κάνουν με τη γραφειοκρατία του δημόσιου τομέα, φαντάζομαι και την αλληλοεπικάλυψη πιθανώς αρμοδιοτήτων, εγώ θέλω να πιστεύω ότι η απαιτούμενη και αναμενόμενη αποτελεσματικότητα του επιτελικού κράτους, που ήδη λειτουργεί τέσσερα χρόνια, όφειλε ή τουλάχιστον οφείλει να υπερκεράσει τα εμπόδια αυτά ειδικά όταν αφορούν συμπολίτες μας οι οποίοι έχουν πληγεί από φυσικές καταστροφές και οι οποίοι ψάχνουν έναν τρόπο με δυσκολίες, με εμπόδια, με αξιοπρέπεια όμως να ξαναξεκινήσουν τη ζωή τους. Άρα αυτό δεν μπορεί να είναι μια απάντηση από την Κυβέρνηση. Οφείλει να δώσει ουσιαστικά τις λύσεις, ώστε και οι άνθρωποι αυτοί έστω και εκ των υστέρων, έστω και αργά να μπορούν να έχουν τη χρήσιμη στήριξη από την πολιτεία.

Δύο σχόλια θα κάνω πάνω σε αυτά που είπε ο Υπουργός. Επειδή έχουμε δει και την ανακοίνωση που αφορά τη στήριξη της κρατικής αρωγής, υπάρχει από τη μια πλευρά ένα κομμάτι που αφορά ορισμένα χρήματα τα οποία αφορούν τα άμεσα έξοδα των πληγέντων, είναι 600 ευρώ. Αυτά τουλάχιστον στο Δήμο Αχαρνών μέχρι σήμερα έχουν καταβληθεί από τους δήμους, όχι από την κεντρική πολιτεία, με την υπόσχεση της πολιτείας ότι εκείνη θα επιστρέψει τα χρήματα στους δήμους. Θέλουμε να ξέρουμε ποιο είναι το χρονοδιάγραμμα για την καταβολή αυτών των χρημάτων στους δήμους, για να μη μετακυλίουμε ένα βάρος που δεν τους αναλογεί.

Δεύτερον, υπάρχει -και ορθώς υπάρχει- το ζήτημα της επιδότησης ενοικίου, για να μπορούν οι άνθρωποι που έχουν χάσει τα σπίτια τους έστω και για το πρώτο χρονικό διάστημα να έχουν κάπου να μείνουν. Το μέτρο είναι σωστό. Υπάρχει ένα πρόβλημα ότι η ειδική πλατφόρμα έχει ανοίξει για τον Δήμο Φυλής, αλλά η αντίστοιχη πλατφόρμα, που πιθανώς να είναι και η ίδια, για τους πολίτες του Δήμου Αχαρνών, σύμφωνα με τις αναφορές των ίδιων τουλάχιστον, δεν έχει μέχρι σήμερα ανοίξει. Εγώ θα ήθελα να γνωρίζω ποια είναι η πρόβλεψη για το κομμάτι αυτό, γιατί αντιλαμβανόμαστε όλοι ότι οι άνθρωποι που έχασαν τα σπίτια τους δεν περιμένουν έναν ή δυο ή τρεις μήνες μετά να βρουν κάπου να μείνουν και μέχρι τότε η πρόβλεψη να είναι να μείνουν κάπου στον δρόμο ή όπου τελικώς καταφέρει να βρει τη λύση του ο καθένας.

Τέλος, και το λέω με ειλικρίνεια αυτό, ελπίζουμε οι χρόνοι στους οποίους θα προχωρήσουν οι καταβολές και ειδικά κυρίως το κομμάτι που αφορά τις καταστροφές που έχουν να κάνουν με ζημιές στην πρώτη κατοικία ή στην κατοικία των πληγέντων, οφείλουμε να διασφαλίσουμε, ότι θα είναι το συντομότερο δυνατόν. Εδώ λοιπόν, χρειάζεται μια συγκεκριμένη απάντηση όχι απλώς ότι δεν θα είναι στους χρόνους που είχαμε συνηθίσει μέχρι πρότινος. Τουλάχιστον θα πω εγώ για το κομμάτι που αφορά την καταβολή των εξαρχής ή προκαταβολών, όπως αναφέρεται στη σχετική ανακοίνωση, ποσών των 10.000 ευρώ για τις απόλυτες καταστροφές ή των 5.000 ευρώ για τις μερικές καταστροφές θέλουμε να ξέρουμε και θέλουν κυρίως οι πολίτες που έχουν πληγεί να ξέρουν πότε ακριβώς μπορεί να γίνει αυτό με συγκεκριμένες ημερομηνίες.

Και πάλι Υπουργέ, το λέω ειλικρινά, ευχαριστούμε πολύ για την παρουσία. Εμείς θα είμαστε τουλάχιστον από την πλευρά μας παρόντες, ώστε γόνιμα να παρακολουθήσουμε ότι αυτοί οι άνθρωποι θα έχουν την ευκαιρία με τη στήριξη της πολιτείας να κάνουν ένα νέο ξεκίνημα, ξαναλέω, με αξιοπρέπεια και με στήριξη που θα είναι και άμεση, αλλά και επαρκής.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χριστοδουλάκη.

Κύριε Υπουργέ, έχετε τον λόγο.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Όπως είπα και πριν, κύριε συνάδελφε, το πλαίσιο της κρατικής αρωγής, όπως διαμορφώθηκε τα προηγούμενα χρόνια, δεν έχει καμμία σχέση με ό,τι ίσχυε πριν το 2019, αλλά και με ό,τι ίσχυε πριν από μία δεκαετία. Τότε δεν υπήρχε η αντίστοιχη πρόνοια του κράτους, τότε δεν υπήρχαν ειδικά καθεστώτα στήριξης κλάδων και περιοχών, τότε δεν υπήρχαν διαθέσιμοι πόροι για την αποκατάσταση και στήριξη. Μόλις πριν από λίγες ημέρες ο Πρωθυπουργός ανακοίνωσε τον διπλασιασμό του προϋπολογισμού που έχουμε κάθε χρόνο για τη διάθεση ως προς τη στήριξη και αποκατάσταση περιοχών που έχουν πληγεί από φυσικές καταστροφές. Τότε δεν υπήρχε ψηφιοποίηση των διαδικασιών, τότε δεν υπήρχαν νέες υπηρεσιακές δομές, όπως η νέα γενική γραμματεία που δημιουργήθηκε πριν από λίγους μήνες. Τότε δεν υπήρχαν πρώτες καταβολές, προκαταβολές, γενναίες αποζημιώσεις. Τότε το μέτρο του χρονικού υπολογισμού της καταβολής ήταν τα έτη και όχι μέρες ή εβδομάδες. Την προηγούμενη εβδομάδα, όπως ανέφερα στην προηγούμενη απάντησή μου σε επίκαιρη ερώτηση, διατέθηκαν 25 εκατομμύρια στους πλημμυροπαθείς της Θεσσαλίας. Άρα τώρα λοιπόν, ο χρονικός ορίζοντας είναι μέρες και εβδομάδες, δεν είναι έτη.

Το αναφέρω συχνά ότι το 2020, τότε ήμουν στο Υπουργείο Οικονομικών ως Γενικός Γραμματέας Οικονομικής Πολιτικής, υπέγραψα απόφαση που αφορούσε επιχορήγηση επιχείρησης που είχε πληγεί μετά από μία φυσική καταστροφή του 2015, πέντε χρόνια μετά. Πολλά λοιπόν, από αυτά τα ζητήματα τα έχουμε λύσει, τα έχουμε διευθετήσει. Έχουμε κάνει τομές, προσαρμόζοντας το θεσμικό πλαίσιο και την εθνική στρατηγική στα νέα δεδομένα της κλιματικής κρίσης. Ωστόσο, η σφοδρότητα της κλιματικής κρίσης είναι εδώ. Άρα, φυσικά και υπάρχουν και άλλα βήματα βελτίωσης και προσαρμογής που έχουμε να κάνουμε.

Στο κομμάτι της πρώτης αρωγής προχωρούν οι διαδικασίες και προχωρούν και οι πληρωμές των πολιτών που εντάσσονται από όλες τις περιοχές της Αττικής για να έχουν την πρώτη αρωγή έναντι στεγαστικής συνδρομής, αλλά και την πρώτη αρωγή έναντι των επιχειρήσεων.

Επίσης, όπως γινόταν πάντα, το εξακοσιάρι -που λέμε- για τις πρώτες ανάγκες καταβάλλεται από τους δήμους και αυτό καταβλήθηκε από τους δήμους, αφού είχαμε τη συμφωνία με τον Δήμο Αχαρνών ότι καταβάλλεται, αφού έγιναν οι αυτοψίες από τις δικές μας υπηρεσίες σε αυτούς που όντως πρέπει να πάρουν, για να διατεθεί σε αυτούς το σχετικό ποσό, για να μπορούν να σταθούν στα πόδια τους για τις πρώτες ημέρες.

Όσον αφορά το κομμάτι της επιδότησης ενοικίου ή της συγκατοίκησης, και αυτό το κομμάτι προχωρά με τις αιτήσεις που πρέπει να κάνουν -και έχουν ενημερωθεί γι’ αυτό όσοι έχουν το σπίτι τους κόκκινο ή κίτρινο- στην αρμόδια υπηρεσία, στη Γενική Διεύθυνση Αποκατάστασης Επιπτώσεων από Φυσικές Καταστροφές. Δεν υπάρχει πλατφόρμα γι’ αυτό το κομμάτι γιατί είναι πιο άμεση η συνεργασία, καθώς στην περιοχή έχουμε γραφείο που δραστηριοποιείται ήδη από προηγούμενες δυστυχώς, φυσικές καταστροφές.

Υπάρχουν λοιπόν πάντα βήματα βελτίωσης συνεχώς. Έχουμε φτιάξει ένα νέο θεσμικό πλαίσιο που το βελτιώνουμε και το προσαρμόζουμε στα νέα δεδομένα και θα το κάνουμε ώστε να ανταποκριθούμε στον μεγάλο όγκο υποθέσεων και περιπτώσεων που έχουν προκύψει. Είναι μόνο για τις επιχειρήσεις μέχρι τώρα γύρω στις τρεισήμισι χιλιάδες περιπτώσεις από τη Θεσσαλία. Είναι ίσως δώδεκα χιλιάδες οι περιπτώσεις αυτοψιών που έχουν γίνει σε σπίτια –αναφέρομαι στη Θεσσαλία και τη Στερεά Ελλάδα- και χωρίς να έχω βάλει μέσα όλες τις περιπτώσεις των πυρκαγιών του καλοκαιριού.

Άρα, ο όγκος των υποθέσεων που έχουν προκύψει είναι πολύ μεγάλος γιατί είχαμε αρκετές πρόσφατα, δυστυχώς, φυσικές καταστροφές. Για όλες τις περιοχές, λοιπόν, για όλους τους δικαιούχους και για όλες τις φυσικές καταστροφές θα προχωρήσουμε με τους ίδιους θεσμούς.

Άλλωστε, όπως έχω υπογραμμίσει ξανά, νομίζω, σε αυτήν την Αίθουσα, η αποκατάσταση και η στήριξη μετά από μια φυσική καταστροφή δεν είναι ένα κατοστάρι, είναι ένας μαραθώνιος στον οποίο θα πρέπει όλοι με γοργό ρυθμό να φτάσουμε στον τερματισμό και όλοι θα τρέξουμε και θα εργαστούμε για να ανταποκριθούμε στις ανάγκες που έχουν δημιουργηθεί και να σταθούμε δίπλα στους πολίτες.

Και χαίρομαι για την εποικοδομητική σας προσέγγιση. Το έχουμε κάνει λοιπόν μέχρι τώρα, συνεχίζουμε να τον τρέχουμε και να τον βελτιώνουμε και θα το κάνουμε, να σταθούμε δίπλα στους πολίτες όπου απαιτηθεί και από δω και στο εξής.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υπουργέ.

Πριν ολοκληρώσουμε τη συνεδρίαση, έχουμε ορισμένες ανακοινώσεις.

Δεν θα συζητηθούν κατόπιν συνεννόησης οι παρακάτω επίκαιρες ερωτήσεις:

Η δέκατη τέταρτη με αριθμό 98/10-9-2023 επίκαιρη ερώτηση δεύτερου κύκλου του Βουλευτή Α΄ Αθηνών της Κοινοβουλευτικής Ομάδας του ΠΑΣΟΚ-Κινήματος Αλλαγής κ. Παύλου Γερουλάνου προς την Υπουργό Κοινωνικής Συνοχής και Οικογένειας με θέμα: «Οι εξοντωτικές για τον οικογενειακό προϋπολογισμό τιμές των ενοικίων στην Αθήνα και σε όλη την Ελλάδα».

Η δέκατη πέμπτη με αριθμό 106/11-9-2023 επίκαιρη ερώτηση δεύτερου κύκλου της Βουλευτού Β3΄ Νότιου Τομέα Αθηνών της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Θεανώς Φωτίου προς την Υπουργό Κοινωνικής Συνοχής και Οικογένειας,με θέμα: «Χιλιάδες βρέφη και νήπια, σε κίνδυνο σε ιδιωτικούς βρεφονηπιακούς σταθμούς που, με ευθύνη της κυβέρνησης, δεν πληρούν τις σύγχρονες προδιαγραφές πυρασφάλειας και κτηριακής επάρκειας».

Η δέκατη ένατη με αριθμό 112/11-9-2023 επίκαιρη ερώτηση δεύτερου κύκλου της Βουλευτού Αχαΐας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Αθανασίας (Σίας) Αναγνωστοπούλου προς τον Υπουργό Παιδείας, Θρησκευμάτων και Αθλητισμού, με θέμα: «Άμεση ανάγκη χρηματοδότησης της Κοινωνικής Μέριμνας του Πανεπιστημίου Πατρών».

Η πρώτη με αριθμό 92/8-9-2023 επίκαιρη ερώτηση δεύτερου κύκλου του Βουλευτή Κιλκίς της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Πέτρου Παππά προς τον Υπουργό Υγείας, με θέμα: «Νοσοκομείο Κιλκίς: ανακαίνιση Τμήματος Επειγόντων Περιστατικών (ΤΕΠ) χωρίς γιατρούς».

Η ένατη με αριθμό 110/11-9-2023 επίκαιρη ερώτηση δεύτερου κύκλου της Βουλευτού Β1΄ Βόρειου Τομέα Αθηνών της Κοινοβουλευτικής Ομάδας της Νίκης κ. Ασπασίας Κουρουπάκη προς τον Υπουργό Παιδείας, Θρησκευμάτων και Αθλητισμού,με θέμα: «Κλείσιμο σχολείων στην επαρχία».

Η δέκατη με αριθμό 117/11-9-2023 επίκαιρη ερώτηση δεύτερου κύκλου της Προέδρου της Κοινοβουλευτικής Ομάδας της Πλεύσης Ελευθερίας και Βουλευτού Β1΄ Βόρειου Τομέα Αθηνών, κ. Ζωής Κωνσταντοπούλου προς τον Υπουργό Κλιματικής Κρίσης και Πολιτικής Προστασίας, με θέμα: «Οι πλημμύρες στη Θεσσαλία και ειδικότερα στον Παλαμά Καρδίτσας και η κατάσταση του μηχανισμού Πολιτικής Προστασίας».

Η δέκατη έκτη με αριθμό 99/11-9-2023 επίκαιρη ερώτηση δεύτερου κύκλου της Βουλευτού Λαρίσης της Κοινοβουλευτικής Ομάδας του ΠΑΣΟΚ-Κινήματος Αλλαγής» κ. Ευαγγελίας Λιακούλη προς τον Υπουργό Υποδομών και Μεταφορών,με θέμα: «Τα αντιπλημμυρικά και εγγειοβελτιωτικά έργα της Θεσσαλίας, αρμοδιότητα και ευθύνη».

Τέλος, δεν θα συζητηθεί λόγω αναρμοδιότητας η τρίτη με αριθμό 107/11-9-2023 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Κοινωνικής Συνοχής και Οικογένειας,με θέμα: «Για τον αποκλεισμό εκατοντάδων παιδιών από τους βρεφονηπιακούς σταθμούς και τα Κέντρα Δημιουργικής Απασχόλησης Παιδιών (ΚΔΑΠ) στον Δήμο Ηρακλείου».

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 16.46΄ λύεται η συνεδρίαση για την προσεχή Τετάρτη 20 Σεπτεμβρίου 2023 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**