(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ Κ΄

Δευτέρα, 11 Σεπτεμβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:   
 α) Προς τον Υπουργό Προστασίας του Πολίτη με θέμα: «Μαφία του χαλκού», σελ.   
 β) Προς τον Υπουργό Ψηφιακής Διακυβέρνησης με θέμα: «Πώς το Υπουργείο εγγυάται ότι η ηλεκτρονική πλατφόρμα για σειρά προτεραιότητας σε υπηρεσίες του κτηματολογίου θα είναι προσβάσιμη σε όλους τους Έλληνες;», σελ.   
 γ) Προς τον Υπουργό Εθνικής Οικονομίας και Οικονομικών:   
 i. με θέμα: «Σταματήστε τώρα τους πλειστηριασμούς και τις κατασχέσεις στους σεισμόπληκτους του Αρκαλοχωρίου Κρήτης», σελ.   
 ii. με θέμα: «Αντιμετώπιση παράνομων πρακτικών των εταιρειών διαχείρισης κόκκινων δανείων και κυρίως της άρνησης να ενημερώσουν τον οφειλέτη αν αυτός δεν προκαταβάλει μεγάλο μέρος του ποσού που απαιτούν», σελ.   
 iii. με θέμα: «Εξωφρενικά κέρδη τραπεζών εις βάρος των δανειοληπτών», σελ.   
 δ) Προς την Υπουργό Πολιτισμού:   
 i. με θέμα: «Μη διενέργεια εργασιών καθαρισμού και αποψίλωσης στους αρχαιολογικούς χώρους της Ιεράς Μονής Οσίου Λουκά στο Στείρι Βοιωτίας», σελ.   
 ii. με θέμα: «Επιτακτικό το ζήτημα της διάσωσης του ιστορικού φρουρίου Ιτζεδίν στα Χανιά», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση σχεδίου νόμου:   
 i. Οι Υπουργοί Παιδείας, Θρησκευμάτων και Αθλητισμού, Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Υποδομών και Μεταφορών, Εργασίας και Κοινωνικής Ασφάλισης, Προστασίας του Πολίτη, Δικαιοσύνης, Μετανάστευσης και Ασύλου, Κοινωνικής Συνοχής και Οικογένειας, Ψηφιακής Διακυβέρνησης και Κλιματικής Κρίσης και Πολιτικής Προστασίας κατέθεσαν στις 8.9.2023 σχέδιο νόμου: «Κύρωση της Συμφωνίας Έδρας μεταξύ της Κυβέρνησης της Ελληνικής Δημοκρατίας και του Ευρωπαϊκού Κέντρου για την Ανάπτυξη της Επαγγελματικής Κατάρτισης»., σελ.   
 ii.Oι Υπουργοί Ανάπτυξης, Εθνικής Οικονομίας και Οικονομικών, Εξωτερικών, Εσωτερικών και Δικαιοσύνης κατέθεσαν στις 8.9.2023 σχέδιο νόμου: «Κύρωση της Πράξης της Γενεύης του Διακανονισμού της Χάγης για τη διεθνή καταχώριση των βιομηχανικών σχεδίων και υποδειγμάτων, η οποία εγκρίθηκε στη Γενεύη στις 2 Ιουλίου 1999»., σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:  
  
 ΒΙΛΙΑΡΔΟΣ Β. , σελ.   
 ΜΠΟΥΡΑΣ Α. , σελ.   
  
Β. Επί των επικαίρων ερωτήσεων:  
 ΒΡΕΤΤΟΣ Ν. , σελ.   
 ΓΙΑΝΝΟΥΛΗΣ Χ. , σελ.   
 ΘΕΟΧΑΡΗΣ Θ. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΤΣΑΦΑΔΟΣ Κ. , σελ.   
 ΚΥΡΑΝΑΚΗΣ Κ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΜΕΝΔΩΝΗ Σ. , σελ.   
 ΣΤΙΓΚΑΣ Β. , σελ.   
 ΣΥΝΤΥΧΑΚΗΣ Ε. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ Κ΄

Δευτέρα 11 Σεπτεμβρίου 2023

Αθήνα, σήμερα στις 11 Σεπτεμβρίου 2023, ημέρα Δευτέρα και ώρα 12.31΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ.**

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, καλημέρα. Αρχίζει η συνεδρίαση.

Με έγγραφό του ο Γενικός Γραμματέας Νομικών και Κοινοβουλευτικών Θεμάτων κ. Στυλιανός - Ιωάννης Κουτνατζής ενημερώνει το Σώμα ότι οι επίκαιρες ερωτήσεις που θα συζητηθούν είναι οι εξής:

Η τέταρτη με αριθμό 67/30-8-2023 επίκαιρη ερώτηση πρώτου κύκλου του Προέδρου της Κοινοβουλευτικής Ομάδας «ΣΠΑΡΤΙΑΤΕΣ» και Βουλευτή του Β3΄ Νότιου Τομέα Αθηνών κ. Βασιλείου Στίγκα προς την Υπουργό Πολιτισμού, με θέμα: «Μη διενέργεια εργασιών καθαρισμού και αποψίλωσης στους αρχαιολογικούς χώρους της Ιεράς Μονής Οσίου Λουκά στο Στείρι Βοιωτίας», στην οποία θα απαντήσει η Υπουργός Πολιτισμού κ. Στυλιανή Μενδώνη.

Η όγδοη με αριθμό 81/4-9-2023 επίκαιρη ερώτηση δευτέρου κύκλου του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδος» κ. Εμμανουήλ Συντυχάκη προς την Υπουργό Πολιτισμού, με θέμα: «Επιτακτικό το ζήτημα της διάσωσης του ιστορικού φρουρίου Ιτζεδίν στα Χανιά», στην οποία, επίσης, θα απαντήσει η Υπουργός Πολιτισμού κ. Στυλιανή Μενδώνη.

Η πρώτη με αριθμό 71/4-9-2023 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Χρήστου Γιαννούλη προς τον Υπουργό Εθνικής Οικονομίας και Οικονομικών, με θέμα: «Σταματήστε τώρα τους πλειστηριασμούς και τις κατασχέσεις στους σεισμόπληκτους του Αρκαλοχωρίου Κρήτης», στην οποία θα απαντήσει ο Υφυπουργός Εθνικής Οικονομίας και Οικονομικών κ. Θεοχάρης Θεοχάρης.

Η έκτη με αριθμό 82/4-9-2023 επίκαιρη ερώτηση πρώτου κύκλου της Βουλευτού Α΄ Ανατολικής Αττικής της Κοινοβουλευτικής Ομάδας «Πλεύση Ελευθερίας» κ. Ελένης Καραγεωργοπούλου προς τον Υπουργό Εθνικής Οικονομίας και Οικονομικών, με θέμα: «Αντιμετώπιση παράνομων πρακτικών των εταιρειών διαχείρισης κόκκινων δανείων και κυρίως της άρνησης να ενημερώσουν τον οφειλέτη αν αυτός δεν προκαταβάλει μεγάλο μέρος του ποσού που απαιτούν», στην οποία θα απαντήσει ο Υφυπουργός Εθνικής Οικονομίας και Οικονομικών κ. Θεοχάρης Θεοχάρης.

Η υπ’ αριθμό 365/7-8-2023 ερώτηση του Ε΄ Αντιπροέδρου της Βουλής και Βουλευτή Αρκαδίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Οδυσσέα Κωνσταντινόπουλου προς τον Υπουργό Εθνικής Οικονομίας Οικονομικών, με θέμα: «Εξωφρενικά κέρδη τραπεζών εις βάρος των δανειοληπτών», στην οποία θα απαντήσει ο Υφυπουργός Εθνικής Οικονομίας και Οικονομικών κ. Θεοχάρης Θεοχάρης.

Η πέμπτη με αριθμό 83/4-9-2023 επίκαιρη ερώτηση δευτέρου κύκλου της Βουλευτού Α΄ Ανατολικής Αττικής της Κοινοβουλευτικής Ομάδας «Πλεύση Ελευθερίας» κ. Ελένης Καραγεωργοπούλου προς τον Υπουργό Ψηφιακής Διακυβέρνησης με θέμα: «Πώς το Υπουργείο εγγυάται ότι η ηλεκτρονική πλατφόρμα για σειρά προτεραιότητας σε υπηρεσίες του κτηματολογίου θα είναι προσβάσιμη σε όλους τους Έλληνες;», στην οποία θα απαντήσει ο Υφυπουργός Ψηφιακής Διακυβέρνησης κ. Κωνσταντίνο Κυρανάκη.

Η τέταρτη με αριθμό 77/4-9-2023 επίκαιρη ερώτηση δεύτερου κύκλου του Βουλευτή Β3΄ Νότιου Τομέα Αθηνών της Κοινοβουλευτικής Ομάδας «ΝΙΚΗ» κ. Νικολάου Βρεττού προς τον Υπουργό Προστασίας του Πολίτη, με θέμα: «Μαφία του χαλκού», στην οποία θα απαντήσει ο Υφυπουργός Προστασίας του Πολίτη, κ. Κωνσταντίνος Κατσαφάδος.

Η δέκατη με αριθμό 74/4-9-2023 επίκαιρη ερώτηση δεύτερου κύκλου του Βουλευτή Α΄ Αθηνών της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Παύλου Γερουλάνου προς τον Υπουργό Ανάπτυξης, με θέμα: «Οι εξοντωτικές για τον οικογενειακό προϋπολογισμό τιμές των ενοικίων στην Αθήνα και σε όλη την Ελλάδα», δεν θα συζητηθεί λόγω αναρμοδιότητας.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι οι Υπουργοί Παιδείας, Θρησκευμάτων και Αθλητισμού, Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Υποδομών και Μεταφορών, Εργασίας και Κοινωνικής Ασφάλισης, Προστασίας του Πολίτη, Δικαιοσύνης, Μετανάστευσης και Ασύλου, Κοινωνικής Συνοχής και Οικογένειας, Ψηφιακής Διακυβέρνησης και Κλιματικής Κρίσης και Πολιτικής Προστασίας κατέθεσαν στις 8-9-2023 σχέδιο νόμου: «Κύρωση της Συμφωνίας Έδρας μεταξύ της Κυβέρνησης της Ελληνικής Δημοκρατίας και του Ευρωπαϊκού Κέντρου για την Ανάπτυξη της Επαγγελματικής Κατάρτισης».

Επίσης, οι Υπουργοί Ανάπτυξης, Εθνικής Οικονομίας και Οικονομικών, Εξωτερικών, Εσωτερικών και Δικαιοσύνης κατέθεσαν στις 8-9-2023 σχέδιο νόμου: «Κύρωση της Πράξης της Γενεύης του Διακανονισμού της Χάγης για τη διεθνή καταχώριση των βιομηχανικών σχεδίων και υποδειγμάτων, η οποία εγκρίθηκε στη Γενεύη στις 2 Ιουλίου 1999».

Παραπέμπονται στις αρμόδιες Διαρκείς Επιτροπές.

Ξεκινάμε με την πρώτη για σήμερα επίκαιρη ερώτηση, στην οποία θα απαντήσει ο παριστάμενος Υφυπουργός Προστασίας του Πολίτη κ . Κωνσταντίνος Κατσαφάδος. Είναι η υπ’ αριθμόν 77/4-9-2023 επίκαιρη ερώτηση του Βουλευτή Β3΄ Νότιου Τομέα Αθηνών της Κοινοβουλευτικής Ομάδος «ΝΙΚΗ» κ. Νικολάου Βρεττού προς τον Υπουργό Προστασίας του Πολίτη με θέμα: «Μαφία του χαλκού».

Ορίστε, κύριε Βρεττέ, έχετε τον λόγο για την πρωτολογία σας για δύο λεπτά.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε.

Κύριε Υφυπουργέ, έξι μήνες μετά την πολύνεκρη τραγική συμφορά των Τεμπών, ενάμιση μήνα μετά τη δολοφονία του οικογενειάρχη εργάτη φύλαξης εργοστασίου στον Ασπρόπυργο, μιάμιση εβδομάδα μετά την μεγάλη πυρκαγιά της Πάρνηθας, λίγες ημέρες μετά τη νέα πυρκαγιά πάλι σε εργοστάσιο ανακύκλωσης στην περιοχή Ασπροπύργου, θέλαμε να μας απαντήσετε πώς το Υπουργείο σας σχεδιάζει να αντιμετωπίσει οριστικά αυτή τη μάστιγα που συστηματικά και απρόσκοπτα εγκληματεί κατά της ανθρώπινης ζωής και διαβρώνει με ανεπανόρθωτες συνέπειες την κοινωνική, πολιτική, οικονομική, περιβαλλοντική και οικολογική ζωή της χώρας μας.

Μιλάμε, δυστυχώς, για την επονομαζόμενη «μαφία του χαλκού», εγχώρια και εισαγόμενη, που την τελευταία πενταετία έχει καταστεί η πιο αδίστακτη εγκληματική οργάνωση.

Η αναποτελεσματικότητα αντιμετώπισής της εγείρει σοβαρά ερωτήματα, πρώτον, για την ύπαρξη ή μη πολιτικής βούλησης, δεύτερον, για τη δυνατότητα χάραξης ή ενδεχόμενης έλλειψης σύνταξης στρατηγικού σχεδιασμού και τρίτον, για τους λόγους πιθανής υπηρεσιακής αδυναμίας, εφαρμογής και εκτέλεσης του οποιουδήποτε πλάνου δράσης.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Βρεττό για τη συνέπεια στον χρόνο.

Ο λόγος σε εσάς, κύριε Υπουργέ, για την απάντησή σας.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Προστασίας του Πολίτη):** Ευχαριστώ πολύ, κύριε Πρόεδρε.

Επιτρέψτε μου, πριν απαντήσω στα ερωτήματα του κυρίου συναδέλφου, να εκφράσω την οδύνη μου και τα βαθιά μου συλλυπητήρια στις οικογένειες αυτών που χάθηκαν, με την ελπίδα ότι πάρα πολύ σύντομα η Περιφέρεια Θεσσαλίας θα μπορέσει να ξαναβρεί τον ρυθμό της και θα κάνουμε ό,τι είναι ανθρωπίνως δυνατό, για να μπορέσουμε να αποκαταστήσουμε τις ζημιές, τις οποίες, δυστυχώς, έφερε το αποτέλεσμα αυτής της τρομερής κλιματικής κρίσης που βιώνει η χώρα μας.

Σε ό,τι έχει να κάνει με την ερώτησή σας, κύριε συνάδελφε, χαίρομαι γιατί βάζετε στο πλαίσιο της ερώτησής σας, κατά το ένα κομμάτι, στη σωστή βάση το πρόβλημα. Μιλάμε για ένα διεθνές κύκλωμα, όπως είπατε, γύρω από την εμπορία του χαλκού, το οποίο έχει, βέβαια, και τα ελληνικά του παρακλάδια. Σε όλη αυτή την κατάσταση γίνεται μια ολιστική προσπάθεια να το αντιμετωπίσουμε όχι μόνοι μας αλλά και σε συνεργασία και με άλλες αστυνομικές αρχές ανά την Ευρώπη.

Ξέρετε, πραγματικά, είναι πάρα πολύ σημαντικό να δούμε πώς θα αντιμετωπίσουμε αυτό το πάρα πολύ δύσκολο φαινόμενο. Γιατί βλέπουμε, στην προσπάθειά τους για να κλέψουν τον χαλκό, να κλέψουν διάφορα μέταλλα, να καταστρέφονται δημόσιες υποδομές, θέτοντας σε κίνδυνο όχι μόνο τη ζωή αυτών οι οποίοι πάνε να τα κλέψουν αλλά και όλων των Ελλήνων πολιτών και όλης της κοινωνίας.

Επίσης, δημιουργούνται ανεπανόρθωτες καταστροφές σε ό,τι έχει να κάνει με το φυσικό περιβάλλον, αλλά και έχουμε πάρα πολύ σοβαρές κλοπές στην ιδιωτική περιουσία.

Η ελληνική Κυβέρνηση έχει συντάξει ένα ειδικό σχέδιο με τα αρμόδια όργανα της Ελληνικής Αστυνομίας, ένα ειδικό σχέδιο αντιμετώπισης αυτού του φαινομένου, ένα ειδικό σχέδιο το οποίο έχει και την ονομασία «ΗΦΑΙΣΤΟΣ» και το οποίο περιλαμβάνει στο πρώτο του κομμάτι την περιφρούρηση, τη φύλαξη και τις περιπολίες -με εποχούμενες περιπολίες- σημαντικών και κρίσιμων κρατικών υποδομών, ούτως ώστε να μην παρατηρούνται φαινόμενα κλοπής μεταλλικών αντικειμένων και να μη δημιουργείται πρόβλημα στη λειτουργία τους.

Και, φυσικά, υπάρχουν και μεικτά κλιμάκια της Αστυνομίας τα οποία διεξάγουν εντατικούς ελέγχους τόσο σε μάντρες σκραπ, σε επιχειρήσεις σκραπ, όσο και σε οχήματα τα οποία κάνουν τη μεταφορά μεταλλικών αντικειμένων.

Εδώ είμαστε, βέβαια. Εγώ θα σας παραθέσω και στη δευτερολογία μου συγκεκριμένα νούμερα γύρω από τη δράση αυτού του επιχειρησιακού σχεδίου. Είναι δεδομένη η βούλησή μας και η απόφασή μας να εντείνουμε όλους αυτούς τους ελέγχους γύρω από αυτό το παραβατικό φαινόμενο, γιατί καταλαβαίνουμε ότι είναι ένα πρόβλημα το οποίο απασχολεί το σύνολο της ελληνικής κοινωνίας.

Όμως, θα ήθελα να ανοίξω μια παρένθεση και σε αυτό και να πω ότι η καταπολέμηση του συγκεκριμένου φαινομένου δεν έχει μόνο αστυνομικά χαρακτηριστικά. Είμαστε σε μια συζήτηση και με το Υπουργείο Δικαιοσύνης, γιατί καταλαβαίνετε ότι θα πρέπει να αλλάξει και το πλαίσιο γύρω από την επιβολή των ποινών όλων αυτών οι οποίοι συλλαμβάνονται και καταδικάζονται για αυτή την παραβατική δραστηριότητα, αλλά και διαφόρων άλλων κοινωνικών υπηρεσιών.

Σας ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Βρεττέ, έχετε τον λόγο για τη δευτερολογία σας, για τρία λεπτά.

**ΝΙΚΟΛΑΟΣ ΒΡΕΤΤΟΣ:** Ακούγοντας τον αρμόδιο Υπουργό, τουλάχιστον στην πρώτη του αυτή απάντηση, συνειδητοποιεί ο κάθε πολίτης που μας παρακολουθεί ότι δεν χρειαζόμαστε από έναν Υπουργό Προστασίας του Πολίτη να μας διαβάσει ή να μας περιγράψει τα δελτία Τύπου καθημερινά. Μπορεί ο καθένας να διαβάζει.

Το πρόβλημα δεν είναι τι λέμε ή αν οι αριθμοί ευημερούν, αλλά πώς είναι δυνατόν, όταν υπάρχουν τέτοιες συγκλονιστικές καταστροφικές και εγκληματικές ενέργειες εναντίον του πολίτη, να απαντάμε με αριθμούς.

Είστε πέμπτος χρόνος Κυβέρνηση και δεν είναι θέμα ότι θα κάνετε κάτι περαιτέρω για να το αντιμετωπίσετε ούτε ο χαρακτηρισμός ως διεθνούς μπορεί να δίνει άλλοθι στη δική σας δραστηριότητα. Προφανώς, όταν αναφέρεστε στην Αστυνομία και στο έργο της -γιατί εγώ ήθελα να είμαι πολύ συντηρητικός, γιατί έχουμε πολύ καλή Αστυνομία- δεν είναι μόνο κατασταλτικός ο ρόλος της. Όλες οι σύγχρονες αστυνομίες έχουν μπει εντός της κοινωνίας και λειτουργούν προληπτικά. Δεν μπορεί η Αστυνομία με τα δικά της δομικά προβλήματα, αν δεν υπάρχει πολιτική βούληση προς μια άλλη κατεύθυνση της Αστυνομίας. Και δεν λέμε για τα κοινωνικά κριτήρια.

Επομένως, δεν θεωρώ ότι υπάρχει πολιτική βούληση ή τουλάχιστον, από την πρώτη σας απάντηση.

Όσον αφορά, όμως, στην αυστηροποίηση των ποινών, σας ενημερώνω ότι ήδη μετά τα Τέμπη έχει υπάρξει αυστηροποίηση των ποινών. Όμως, αντί αυτό να είναι μια δικαιοπολιτική αναγκαιότητα, έχει τελικά καταστεί στα χέρια της Κυβέρνησης ένα άριστο επιτελικό εργαλείο επικοινωνιακής διαχείρισης, θα μου επιτρέψετε να πω.

Είναι εμφανές, επομένως, ότι σε επίπεδο πρόληψης των εγκληματικών και καταστροφικών συνεπειών για την ελληνική κοινωνία αυτού του φαινομένου της «Μαφίας του Χαλκού», το επιτελικό κράτος έχει αποτύχει. Φυσικά, ούτε λόγος να γίνεται για την εξάλειψη του φαινομένου.

Τελικά, το Υπουργείο Προστασίας του Πολίτη δείχνει να μην έχει την πολιτική βούληση. Είναι σαν να συνεχίζει την κυβερνητική πρόταση του ΣΥΡΙΖΑ στο Υπουργείο, προτρέποντας τους πολίτες να κάνουν πως κοιμούνται. Καλά! Όταν σκοτώνονται, όμως; Δεν είναι άλλοθι αυτό. Αυτή η προτροπή, ακόμα και αν σιωπηλά υπονοείται προφανώς, είναι ανεπίτρεπτη ακόμη και για μια χώρα τριτοκοσμική, δεδομένου ότι τα στελέχη της Ελληνικής Αστυνομίας έχουν τη δυνατότητα χάραξης ενός αποτελεσματικού στρατηγικού σχεδιασμού, αλλά και την υπηρεσιακή επάρκεια αστυνόμευσης, της εμπέδωσης του κράτους δικαίου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κύριε Πρόεδρε.

Τίθεται βασανιστικά σε εσάς το ερώτημα μήπως τελικά αποτελεί κυβερνητική επιλογή η ανοχή αυτού του οργανωμένου εγκληματικού φαινομένου. Αποτέλεσμα αυτής της ανοχής είναι η πατρίδα μας να έχει καταστεί χώρος πρόσκλησης ξενόφερτων συμμοριών από όλες τις βαλκανικές χώρες, τον ευρωπαϊκό νότο και των παράνομα εισερχόμενων μεταναστών. Τελικά, αυτή τη χώρα οραματίζεται η Κυβέρνηση; Το μόνο που την ενδιαφέρει είναι η εκλογική χειραγώγηση, με εξαγορά της ψήφου αυτών των ευάλωτων κοινωνικών ομάδων;

Πρόσφατα, στις 20 Μαΐου, το Υπουργείο σας ανακοίνωσε, φωτογράφισε και παρουσίασε ότι υπήρχε εξαγορά με μετρητά, ταυτότητες αυτών των ανθρώπων των κοινωνικά ευάλωτων, των συνανθρώπων μας, που έχουν χαρακτηριστικά ίδια με εμάς να γίνουν επιτυχημένοι, μορφωμένοι, κοινωνικά εντάξιμοι, που όμως εσείς -και δεν αφορά στο Υπουργείο σας- δεν κάνετε κάτι.

Αυτό που αφορά στο Υπουργείο σας είναι αυτές οι διαδικασίες εξαγοράς, εκμαυλισμού, αλλά και ανοχής λειτουργίας αυτής της «Μαφίας του Χαλκού», που επονομάζεται διεθνώς έτσι, αλλά στην πατρίδα μας έχει τρομερά δυσανάλογα σε σχέση με τις άλλες ευρωπαϊκές χώρες αποτελέσματα.

Και επειδή είναι και επίκαιρο, θα ήθελα αυτό το Βήμα να εκφράσω, μιας και χθες γυρίσαμε από την Καρδίτσα, την αναποτελεσματικότητα πρόληψης, αλλά και πλέον την ανάγκη να περιφρουρηθεί από την Ελληνική Αστυνομία όλος αυτός ο βιος που έχει καταστραφεί.

Ξέρετε πολύ καλά ότι εκεί υπάρχουν κοινωνικές ομάδες που είναι έτοιμες, συνεργάζονται με τις «Μαφίες του Χαλκού» και το μεγάλο πρόβλημα δεν είναι μόνο για τις οικίες, που, πλέον ερημοποιημένες, θα λεηλατηθούν, αλλά είναι και για τις σιδηροδρομικές υποδομές, όπου, αν δείτε φωτογραφίες -και φαντάζομαι ότι θα έχετε δει- είναι πεδίο δόξης λαμπρό όχι να μη δουλέψουν ξανά οι σιδηρόδρομοι, αλλά να κάνουν πάρα πολλά χρόνια να επανέλθουν σε λειτουργία δυναμική.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Βρεττέ. Έχετε υπερβεί κατά πολύ τον χρόνο.

**ΝΙΚΟΛΑΟΣ ΒΡΕΤΤΟΣ:** Επομένως, κλείνοντας και ολοκληρώνοντας, θα θέλαμε πραγματικά να δείξετε με ενέργειες αν έχετε την πολιτική βούληση αντιμετώπισης του φαινομένου και όχι χειραγώγησης και εκμαυλισμού αυτής της κοινωνικής ομάδας.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κύριε συνάδελφε, δεν σας επιτρέπω να κατηγορείτε την Κυβέρνηση ότι δείχνει ανοχή σε αυτά τα φαινόμενα. Και δεν σας επιτρέπω, γιατί ούτε η ηθική μας διαδρομή το έχει δείξει, αλλά το δείχνουν και τα αποτελέσματα.

Μας λέτε στην ερώτησή σας αν υπάρχει πολιτική βούληση. Η πολιτική βούληση είναι ξεκάθαρη και φαίνεται σε σχέση και με το δεύτερο ερώτημα το οποίο έχετε, αν υπάρχει συγκεκριμένο σχέδιο από πλευράς της Ελληνικής Αστυνομίας.

Φυσικά και υπάρχει συγκεκριμένο σχέδιο, το οποίο ήταν κάτω από την πολιτική βούληση. Σας είπα ότι είναι το σχέδιο «ΗΦΑΙΣΤΟΣ», το οποίο εφαρμόζεται και έχει πολύ συγκεκριμένα αποτελέσματα, άσχετα αν δεν σας αρέσουν οι αριθμοί. Δεν είπαμε ότι μέσα από το συγκεκριμένο σχέδιο λύσαμε το πρόβλημα και σας το παραδέχτηκα και στην πρωτολογία μου. Ένας αγώνας γίνεται και μια καθημερινή μάχη με το έγκλημα σε όλες του τις μορφές και σε αυτή εδώ τη μορφή.

Όμως, δεν μπορεί να αμφισβητείτε τα νούμερα τα οποία καταθέτω εδώ στα Πρακτικά για να τα πάρετε. Έχουν γίνει από 1-1-2023 μέχρι 20-6-2023 χίλιες εκατόν δεκαέξι επιχειρήσεις σε μάντρες σκραπ, σε παράνομα χυτήρια, σε οχήματα τα οποία μεταφέρουν μεταλλικά αντικείμενα.

Δεν μπορεί, λοιπόν, να ακυρώνετε τα πάντα. Δεν σας είπαμε ότι λύσαμε το πρόβλημα. Σας είπαμε, όμως, ότι έχουμε ένα συγκεκριμένο σχέδιο, ένα σχέδιο το οποίο δεν άπτεται μόνο της Ελληνικής Αστυνομίας. Συμμετέχουν και άλλοι δημόσιοι φορείς, συμμετέχουν και άλλες υπηρεσίες. Η Ελληνική Αστυνομία βρίσκεται σε απόλυτη συνεργασία και με άλλους φορείς και με άλλες υπηρεσίες για να μπορέσουμε να δώσουμε ένα ολιστικό και ένα καίριο πλήγμα σε όλη αυτή την παράνομη δραστηριότητα.

Αναφέρατε κάποια συγκεκριμένα παραδείγματα, όπως, δυστυχώς, τον τραγικό θάνατο του υπαλλήλου, του φύλακα. Να σας πω ότι η έρευνα είναι σε εξέλιξη και είμαι πολύ αισιόδοξος ότι οι ένοχοι, οι δολοφόνοι θα λογοδοτήσουν ενώπιον της ελληνικής δικαιοσύνης.

Είπατε για τη φωτιά, η οποία έπιασε στο εργοστάσιο ανακύκλωσης. Έχουν συλληφθεί οκτώ άτομα.

Είπατε για το πλιάτσικο, το οποίο ενδεχομένως γίνεται ή υπάρχει φόβος ότι θα γίνει στις πληγείσες περιοχές από τη νεροποντή και από την καταστροφή του θεσσαλικού κάμπου. Μόλις χθες συνελήφθησαν τέσσερα άτομα από την Ελληνική Αστυνομία στον Βόλο και στα Τρίκαλα, οι οποίοι προσπαθούσαν να κάνουν πλιάτσικο, παίρνοντας ηλεκτρικές ή μεταλλικές συσκευές, όπως μεταλλικό κρεβάτι και άλλα έπιπλα από ανθρώπους οι οποίοι τα είχαν βγάλει έξω από το σπίτι τους.

Γίνεται εκεί ένας αγώνας. Εάν θεωρείτε ότι αυτό δεν δείχνει την πολιτική βούληση, πείτε μας τι άλλο τη δείχνει. Μην αδικείτε, όμως. Δεν μπορεί να είσαστε και με τον χωροφύλακα και με τον αστυφύλακα. Από τη μία, λέτε πόσο καλά κάνει η Ελληνική Αστυνομία τη δουλειά της. Ποιος θα πάει να τους συλλάβει; Ο Υπουργός θα πάει να τους συλλάβει;

Η Ελληνική Αστυνομία κάτω από ένα συγκεκριμένο σχέδιο είκοσι τέσσερις ώρες το εικοσιτετράωρο βρίσκεται εκεί και επιτηρεί, παρακολουθεί, προβαίνει σε ελέγχους, προχωρά σε συλλήψεις. Έχουν συνταχθεί τριακόσιες ογδόντα δύο δικογραφίες γύρω από το θέμα με την παράνομη μεταφορά του χαλκού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Να μην είμαστε μηδενιστές μέσα σε αυτή εδώ την Αίθουσα. Αντιθέτως, να είμαστε γόνιμοι σε συζητήσεις και σε προτάσεις οι οποίες μπορούν να βοηθήσουν και να βοηθήσουν ουσιαστικά, για να μπορέσουμε να αντιμετωπίσουμε ακόμα πιο δραστικά το φαινόμενο.

Αυτό το οποίο θέλω να σας πω, κλείνοντας, λοιπόν, κύριε συνάδελφε, είναι ότι η Ελληνική Αστυνομία θα συνεχίσει -και εκεί που παρουσιάζεται πρόβλημα με ακόμα πιο εντατικούς ρυθμούς- και να περιπολεί και να περιφρουρεί δημόσιες υποδομές, οι οποίες είναι απαραίτητες να λειτουργούν με ασφάλεια για όλο τον ελληνικό λαό. Θα συνεχίσει να περιφρουρεί την ιδιωτική περιουσία, αλλά και να κάνει ελέγχους και σε εταιρείες σκραπ και σε μαγαζιά τα οποία έχουν σκραπ, αλλά και σε μεταφορικές εταιρείες και σε οχήματα τα οποία μεταφέρουν τέτοιου είδους υλικά και θα το κάνουμε με απόλυτη συναίσθηση της σοβαρής αποστολής την οποία έχουμε.

Σας ξαναλέω, όμως, ότι είμαστε σε μια συζήτηση και με το Υπουργείο Δικαιοσύνης, για να αυστηροποιήσουμε ακόμα περισσότερο τις ποινές γύρω από αυτά τα αδικήματα, καθώς και με άλλες υπηρεσίες, γιατί, όπως φαίνεται, η συντριπτική πλειοψηφία των ανθρώπων οι οποίοι διαπράττουν αυτά τα εγκλήματα, που ασχολούνται με αυτήν την παραβατική πράξη, είναι κυρίως είτε πολίτες Ρομά είτε αλλοδαποί.

Σας ευχαριστώ πάρα πολύ.

(Στο σημείο αυτό ο Υφυπουργός Προστασίας του Πολίτη κ. Κωνσταντίνος Κατσαφάδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Στην επόμενη επίκαιρη ερώτηση θα απαντήσει ο Υφυπουργός Ψηφιακής Διακυβέρνησης, ο κ. Κωνσταντίνος Κυρανάκης. Είναι η πέμπτη με αριθμό 83/4-9-2023 επίκαιρη ερώτηση δεύτερου κύκλου της Βουλευτού Α΄ Ανατολικής Αττικής της Κοινοβουλευτικής Ομάδας της Πλεύσης Ελευθερίας κ. Ελένης Καραγεωργοπούλου προς τον Υπουργό Ψηφιακής Διακυβέρνησης με θέμα: «Πώς το Υπουργείο εγγυάται ότι η ηλεκτρονική πλατφόρμα για σειρά προτεραιότητας σε υπηρεσίες του κτηματολογίου θα είναι προσβάσιμη σε όλους τους Έλληνες;».

Κυρία Καραγεωργοπούλου, έχετε τον λόγο για την πρωτολογία σας για δύο λεπτά.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Καλημέρα σας.

Η ερώτηση, λοιπόν, απευθύνεται προς το Υπουργείο Ψηφιακής Διακυβέρνησης και στην πραγματικότητα θέλουμε να εστιάσουμε στο γεγονός ότι είναι αδύνατον να τηρείται η αρχή της χρονικής προτεραιότητας με τον τρόπο που θέλετε να εφαρμόσετε μέσω της ψηφιακής αυτής εφαρμογής, γιατί αυτό μηχανογραφικά δεν υποστηρίζεται όταν φτάνει ο πολίτης στα ταμεία των μεγάλων κτηματολογικών γραφείων και εξαρτάται το αποτέλεσμα από την ταχύτητα του κάθε ταμία και όχι άμα τη εμφανίσει, με την εμφάνιση του κάθε επαγγελματία ή του απλού πολίτη που θέλει να καταθέσει τα έγγραφά του. Το ένα είναι αυτό.

Το δεύτερο που θέλω να επισημάνω, πέρα από τη δυσλειτουργία αυτής της εφαρμογής, είναι ότι υπάρχουν πάρα πολλοί πολίτες, ειδικά στις μέρες μας, που βιώνουν και αυτή την τραγωδία με την έλλειψη υποδομών σε πολύ-πολύ βασικά πράγματα λόγω των καταστροφικών πλημμυρών και των πυρκαγιών σε όλη τη χώρα.

Πώς, λοιπόν, μπορεί ο κάθε Έλληνας να έχει πρόσβαση, αφού μόνο μέσω ψηφιακής εφαρμογής τού επιτρέπεται να εξασφαλίζει τα εμπράγματα δικαιώματα του; Είναι γνωστό ότι δεν μπορεί να το κάνει κάθε Έλληνας στον βαθμό που δεν διαθέτει «έξυπνα» κινητά και δεν έχει πρόσβαση σε τέτοιου είδους ψηφιακά εργαλεία. Η περιφέρεια, κυρίως, έχει τεράστιο πρόβλημα σε αυτό, η οποία μάλιστα μαστίζεται και από τα πρόσφατα φαινόμενα καταστροφών.

Μέσα από αυτό το θέμα θα ήθελα να δούμε και το διαχρονικό πρόβλημα του κτηματολογίου και να μου απαντήσετε γενικότερα στο πώς καταλαβαίνετε τη λειτουργικότητά του -πολύ πρόσφατα δημοσιεύτηκε σε ΦΕΚ και η νέα διεύθυνση του φορέα- στον βαθμό που πλέον είναι δεδομένο ότι όλο αυτό το εγχείρημα του Κτηματολογίου, που έχει ξεκινήσει από το έτος 1995, είναι μια αποτυχία. Είναι μια τραγική αποτυχία που δεν λειτουργεί σε τίποτα και θα το εξηγήσω αμέσως μετά στη δευτερολογία μου.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την πρωτολογία σας.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ευχαριστώ πολύ, κύριε Πρόεδρε.

Κυρία συνάδελφε, ευχαριστώ για το ενδιαφέρον σας. Κατ’ αρχάς, έχετε απόλυτο δίκιο να λέτε ότι το Κτηματολόγιο σαν υπηρεσία είναι ταυτόσημη της ταλαιπωρίας και των αστοχιών αυτού του κράτους όλα αυτά τα χρόνια, γεγονός που αποδεικνύεται ακριβώς από αυτό που αναφέρατε στην τελευταία σας φράση, ότι εδώ και τριάντα σχεδόν χρόνια δεν έχει ολοκληρωθεί.

Εμείς αυτούς τους δύο μήνες που έχουμε αναλάβει, έχοντας εντοπίσει το μεγάλο πρόβλημα με τις ουρές και την τριτοκοσμική κατάσταση, με χειρόγραφες λίστες και μεταμεσονύκτιες αναμονές, ήταν προτεραιότητά μας το Κτηματολογικό Γραφείο Αθηνών, όπου εντοπίστηκε και το μεγαλύτερο πρόβλημα, να εφαρμόσουμε ένα νέο ψηφιακό σύστημα, ώστε ο κόσμος να μην περιμένει μεταμεσονύχτια έξω από το Κτηματολογικό Γραφείο Αθηνών, αλλά να μπορεί εύκολα, μέσω μιας ψηφιακής εφαρμογής, να εκδώσει αριθμό προτεραιότητας.

Αυτό ακριβώς κάναμε και από τη Δευτέρα 28 Αυγούστου λειτουργεί αυτή η πλατφόρμα στο Κτηματολογικό Γραφείο Αθηνών. Όποιο άλλο γραφείο ανά την Ελλάδα έχει πρόβλημα και αιτείται τη λειτουργία αυτής της πλατφόρμας, θα την έχει. Το έχουμε δηλώσει δημοσίως και ήδη είμαστε στις διαδικασίες να το κάνουμε πράξη, να εκκινήσει το νέο σύστημα σε Πειραιά, Κορωπί και σε ένα επόμενο βήμα θα πάμε και στη Θεσσαλονίκη.

Αυτό είναι ένα σύστημα προσωρινό, κυρία συνάδελφε, διότι ο στόχος μας είναι να πάμε σε ένα πλήρως ψηφιοποιημένο Κτηματολόγιο. Αυτό σημαίνει ότι όλες οι υπηρεσίες για την κτηματογράφηση, σε όποιες περιοχές δεν έχουν κτηματογραφηθεί, θέλουμε να γίνονται ψηφιακά και το ίδιο θέλουμε να συμβαίνει και για τις καθημερινές πράξεις, οι οποίες μέχρι τώρα συνέβαιναν στα υποθηκοφυλακεία. Σιγά-σιγά υπάρχει η μετάπτωση των υποθηκοφυλακείων σε κτηματολογικά γραφεία. Ο νόμος λέει ότι από την 1-1-2024 πρέπει να υπάρξει πλήρης μετάπτωση όλων των υποθηκοφυλακείων σε κτηματολογικά γραφεία.

Όμως, το σύστημα το οποίο περιγράφετε και εκφράζετε την ανησυχία σας είναι το μέχρι τώρα σύστημα. Είναι το σύστημα το οποίο απαιτεί φυσική παρουσία ενός πολίτη, ενός συμβολαιογράφου, ενός δικηγόρου στο ταμείο, για να εξυπηρετηθεί. Από τις 25-7-2023, δηλαδή, λιγότερο από ένα μήνα μετά την ορκωμοσία του κ. Παπαστεργίου και τη δική μου, μπήκε σε λειτουργία η ψηφιακή υποβολή συμβολαίων. Αυτό δεν απαιτεί καμμία απολύτως φυσική παρουσία του πολίτη ή του επαγγελματία στο ταμείο, άρα δεν υπόκειται στη διαδικασία και στην ανησυχία στην οποία αναφέρατε. Μπορείς ψηφιακά πλέον να εξυπηρετείσαι από το σπίτι σου ή το γραφείο σου, να υποβάλεις το συμβόλαιο σου και παίρνεις αριθμό προτεραιότητας με το ψηφιακό πρωτόκολλο.

Άρα, λοιπόν, δεν επηρεάζεσαι, εφόσον επιλεγείς την ψηφιακή οδό, από καμμία καθυστέρηση κανενός ταμία. Και ενθαρρύνουμε επαγγελματικές ενώσεις, όπως την Ένωση Συμβολαιογράφων, όπως τους δικηγορικούς συλλόγους ανά τη χώρα να αγκαλιάσουν αυτά τα νέα εργαλεία, ώστε να αυξηθεί η χρήση τους.

Πριν τη λειτουργία της πλατφόρμας, οι ψηφιακές υποβολές ήταν στο 10% των συνολικών πράξεων. Σήμερα είναι στο 25%. Προφανώς, ο στόχος του Υπουργείου είναι να έχουμε μία συνεχή βελτίωση κάθε μήνα μέχρι να πάμε σε μία 100% ψηφιακή οδό στις υποβολές πράξεων στα κτηματολογικά γραφεία σε όλη τη χώρα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Θα συνεχίσω στη δευτερολογία μου.

**ΠΡΟΕΔΡΕΥΩΝ (Αθανάσιος Μπούρας):** Κυρία Καραγεωργοπούλου, έχετε τον λόγο για τη δευτερολογία σας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε Υφυπουργέ, λυπάμαι, αλλά δεν μου απαντήσατε στη βασική ερώτηση, πώς ο Έλληνας που δεν έχει ψηφιακά εργαλεία θα μπορεί να πετύχει τον στόχο του, να εξασφαλίσει το εμπράγματο δικαίωμά του, την πατρογονική του γη δηλαδή, τον χρόνιο μόχθο των πατέρων και των παππούδων του, που δεν μπορεί σε καμμία περίπτωση να τον διαχειριστεί, διότι του λείπουν τα εργαλεία και δεν μπορεί να έχει πρόσβαση ο ίδιος στο διαδίκτυο. Αυτό συμβαίνει σε περισσότερο από τη μισή Ελλάδα και μιλάμε για την περιφέρεια κυρίως. Το ένα είναι αυτό.

Το άλλο είναι ορισμένες σκέψεις και ερωτήματα που πρέπει να θέσω και να τα λάβετε σοβαρά υπ’ όψιν σας, γιατί αυτά που λέτε δεν συνάδουν με την πραγματικότητα, είναι τελείως εκτός.

Ο κάθε Υπουργός Ψηφιακής Διακυβέρνησης ασκεί τη διαχρονική πολιτική που υπαγορεύει η Παγκόσμια Τράπεζα. Αυτό το ξέρουμε όλοι, ωστόσο έχει αποδειχθεί ότι αυτό καθιστά αδύνατη τη διαχείριση του κακού που είναι το Κτηματολόγιο -εκεί έχουμε καταλήξει- το όποιο κακό είναι πολυπαραγοντικό.

Το οικοδόμημα, λοιπόν, καταρρέει. Αντί να αποτελεί το αντικείμενο ειλικρινούς διεπιστημονικής συζήτησης που στοχεύει στην οργάνωση, ομογενοποίηση, απλοποίηση της νομοθεσίας και διαδικασίας με πρόσληψη κατάλληλου προσωπικού, επαναξιολόγηση της υπηρεσιακής ηγεσίας του φορέα, καθώς και της εν γένει διάρθρωσής του που αισίως αριθμεί έντεκα διευθύνσεις, εσείς εστιάζετε στην εξασφάλιση ενός αριθμού κατάθεσης για επικοινωνιακούς λόγους, παραβλέποντας την πηγή των προβλημάτων.

Πώς θα λυθεί το πρόβλημα, κύριε Υφυπουργέ, ότι ακόμη κι αν κατατεθεί ένα συμβόλαιο, δεν ελέγχεται για το σύννομο και έγκυρο της σύνταξής του, παρά μόνο μετά από κάποιους μήνες έως και χρόνια; Ο διακόπτης στα κτηματολογικά γραφεία κατεβαίνει στη μία και μισή το μεσημέρι. Καμμία συναλλαγή δεν μπορεί να γίνει μετά από αυτή την ώρα, άρα είναι αδύνατο να εξυπηρετηθεί ο όγκος των καταχωριστέων εγγράφων.

Αντίθετα, στα υποθηκοφυλακεία που κρίνατε προηγουμένως, κανένας πολίτης, ακόμα και παραμονές Χριστουγέννων, δεν έμενε χωρίς να ικανοποιηθεί το αίτημα για το οποίο είχε προσέλθει σε αυτά και κανένας δεν έβρισκε την πόρτα κλειστή. Ακόμη και κάνοντας χρήση κανείς της πλήρως ηλεκτρονικοποιημένης λειτουργίας του Κτηματολογίου, μπορεί να απωλέσει την προτεραιότητά του λόγω μη χαρτοσήμανσης του εγγράφου του με έγχαρτα ΤΑΧΔΙΚ, των οποίων μάλιστα η ΑΑΔΕ έχει απαγορεύσει στο Υπουργείο Δικαιοσύνης την έκδοση -άλλη μια αβελτηρία της δημόσιας διοίκησης-, ενώ δεν δίνεται στους υποθηκοφύλακες προϊστάμενους των κτηματολογικών γραφείων η δυνατότητα ακύρωσης των ηλεκτρονικά εκδοθέντων μεγαροσήμων και ούτε έχει εκδοθεί ακόμα η εφαρμοστική του νόμου διάταξη για την απόδοση εισφοράς υπέρ ΤΑΧΔΙΚ.

Ποιόν τελικά εξυπηρετεί και κατά πόσο το να παίρνει ηλεκτρονική σειρά προτεραιότητας από το σπίτι, π.χ. αριθμός 30, να παρακολουθεί ο πολίτης τον ρυθμό διεκπεραίωσης της διαδικασίας κατάθεσης, να ξεκινάει με οποιοδήποτε μέσο μεταφοράς με προορισμό το κτηματολογικό γραφείο, να πέφτει σε κίνηση, σε βροχή, σε πλημμύρα, να καθυστερεί και να χάνει τη σειρά αυτή; Πάλι συνωστισμό δεν θα έχουμε; Ο πολίτης που θα πάρει τον ηλεκτρονικό αριθμό από το σπίτι του θα σπεύσει να αναμένει στο Ι.Χ. του, στο παγκάκι, στο πεζοδρόμιο μη χάσει τη σειρά του.

Επί της ουσίας, το «μαγικό» ηλεκτρονικά εκδοθέν νούμερο προτεραιότητας ποιο επί της ουσίας πρόβλημα επιλύει; Το σύστημα καταχωρήσεων εγγραπτέων πράξεων, που είναι το Κτηματολόγιο, πρέπει να αποτελεί ένα εύχρηστο εργαλείο με σκοπό την ασφάλεια των συναλλαγών. Δεν χρειάζεται ρυθμιστές κυκλοφορίας, «παρκαδόρους» δημοσίων εγγράφων και δικαιογράφων, γιατί περί αυτού πρόκειται. Η ασφάλεια των συναλλαγών, η διασφάλιση της χρονικής προτεραιότητας, η διαφύλαξη των εμπραγμάτων δικαιωμάτων όλων των πολιτών δεν καλύπτεται με την παραλαβή. Ο κατά νόμο έλεγχος πρέπει να στηρίζεται σε ομοιόμορφα τηρηθέντες κανόνες σε όλη την επικράτεια.

Γνωρίζετε ότι το προσωπικό των υποθηκοφυλακείων, των προϊσταμένων νομικών και οι πλέον έμπειροι υπάλληλοι αποπέμφθηκαν ή εξωθήθηκαν σε παραίτηση; Γνωρίζετε ότι σε πολλά κτηματολογικά γραφεία δεν υπάρχουν καν προϊστάμενοι, δεν υφίστανται νομικές υπηρεσίες για να είναι δυνατή η νομική συζήτηση και επικοινωνία εν γένει επί δυσεπίλυτων νομικών θεμάτων; Γνωρίζετε ότι απεγνωσμένοι προϊστάμενοι κτηματολογικών γραφείων προσπαθούν να ολοκληρώσουν οι ίδιοι τον έλεγχο συμβολαίων, τον οποίον αναθέσατε μετά από ολιγόωρα σεμινάρια σε δήθεν εξειδικευμένους δικηγόρους για να πληρώνονται επτά ευρώ το κομμάτι και που τελικά η πρόσληψή τους, που πολυδιαφημίσατε, κατέληξε σε φιάσκο; Γνωρίζετε το μέγεθος της ανασφάλειας των συναλλαγών από τις καθυστερήσεις στις καταχωρήσεις; Όπου λειτουργούσε υποθηκοφυλακείο δεν υπήρχε, λοιπόν, συνωστισμός, όπως και προηγουμένως είπα; Τώρα το σύστημα κλείνει, λοιπόν, τον διακόπτη.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε Υφυπουργέ, δεν είναι συνωμοσιολογία το επερχόμενο εμφανές ήδη επισήμως ανακοινωθέν από την Παγκόσμια Τράπεζα σε διεθνή συνέδρια που δεν ομολογείτε, αλλά αντίθετα αποκρύπτετε: Smart contracts από εφαρμογές έξυπνων κινητών, επίλυση διαφορών μέσω block chain, υποχρεωτικές ασφαλίσεις ακινήτων έναντι σφαλμάτων του Κτηματολογίου είναι το νέο σας αναπτυξιακό σχέδιο και πεδίο.

Όλα αυτά και πολλά ακόμα, που θα μπορούσαν να αποτελούν περιεχόμενο πολυήμερων συνεδρίων, δεν επιλύονται με βελτιώσεις που εξυπηρετούν επικοινωνιακούς σκοπούς της εικόνας των συνωστισμών έξω από τα κτηματολογικά γραφεία. Σε αυτό και μόνο αποβλέπει η έκδοση αριθμού προτεραιότητας για την κατάθεση εγγραπτέων πράξεων με αμφίβολα ή μάλλον ατελέσφορα αποτελέσματα, καθώς δεν υπάρχει καν σύστημα μηχανογράφησης, που να καλύπτει πραγματικά τον ακριβή χρόνο κατάθεσης ενώπιον περισσότερων ταμείων, ούτε υπάρχει πρόβλεψη για όσους συμπολίτες μας αδυνατούν λόγω έλλειψης ψηφιακών μέσων και σύνδεσης στο διαδίκτυο, να εξασφαλίσουν ηλεκτρονικά τον αριθμό προτεραιότητας, όπως προβλέπεται.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε κι εσείς τον λόγο με άνεση χρόνου, για να μη διαμαρτύρεστε.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ευχαριστώ πολύ, κύριε Πρόεδρε.

Κυρία συνάδελφε, αν δεν κάνω λάθος, μέτρησα γύρω στα είκοσι δύο ερωτήματα εκτός κοινοβουλευτικού ελέγχου, τα οποία δεν είχα λάβει. Με πολύ μεγάλη χαρά να απαντήσω σε όλα σας τα ερωτήματα, αν μου δώσει ο κύριος Πρόεδρος γύρω στα δεκαπέντε με είκοσι λεπτά για να μπορέσω να απαντήσω.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, απαντήστε σε όσα εσείς κρίνετε και νομίζετε, με μια ανοχή.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Εγώ θα ήθελα να απαντήσω σε όλα, αλλά η κυρία συνάδελφος…

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Επειδή ως συμβολαιογράφος γνωρίζω το θέμα και επειδή είναι πολύ σχετικά …

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Αυτά τα ερωτήματα είναι άλλα από αυτά τα οποία έχει υποβάλει.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε Υφυπουργέ, η χρονική προτεραιότητα δεν λύνει το πρόβλημα …

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Σας είπα και στην πρωτολογία μου, κυρία συνάδελφε …

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ. Αφήστε εμένα να κάνω τη διαχείριση. Πρέπει να ξέρετε ότι δεν περιορίζεται ο λόγος, ούτε έχω κανένα τέτοιο δικαίωμα. Εσείς αποφασίζετε, κρίνετε σε τι θα απαντήσετε και προφανώς θα απαντήσετε στα ερωτήματα …

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Εγώ, κύριε Πρόεδρε, επιθυμώ να απαντήσω σε όλα αυτά που θέτει η κυρία συνάδελφος.

**ΠΡΟΕΔΡΕΥΩΝ (Αθανάσιος Μπούρας):** Εγώ να εμποδίσω τον Βουλευτή; Δεν το κάνω ποτέ, ούτε και κανένας εκ του Προεδρείου, μπορεί να εκφράσει ο Βουλευτής και άλλες απόψεις...

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Βεβαίως.

**ΠΡΟΕΔΡΕΥΩΝ (Αθανάσιος Μπούρας):** Σας είπα, δίνοντάς σας τον λόγο, ότι θα έχετε και τη δική μου ανοχή, εφόσον τη χρειάζεστε. Μηδενίζω τον χρόνο μιας και έγινε αυτό που έγινε. Δώστε τις απαντήσεις που νομίζετε.

Ορίστε, έχετε τον λόγο.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Σκοπεύω, λοιπόν, κύριε Πρόεδρε, να απαντήσω σε όλα τα ερωτήματα της συναδέλφου, εφόσον μου δοθεί ο χρόνος.

Δεν έχω καταλάβει, κυρία συνάδελφε, αν τελικά είστε υπέρ της ψηφιοποίησης ή κατά της ψηφιοποίησης. Κατ’ αρχάς ξεκινάτε με μια απολύτως ψευδή παραδοχή ότι η μισή Ελλάδα είναι χωρίς ίντερνετ. Αυτό είναι απολύτως ψευδές και πραγματικά θα ήθελα να δω τα στοιχεία τα οποία επικαλείστε για να λέτε ότι η μισή Ελλάδα είναι χωρίς ίντερνετ και δεν μπορεί να υποβάλει ψηφιακά.

Από την άλλη, ισχυρίζεστε ότι ταλαιπωρείται ο πολίτης, ο οποίος για να πάει σε ένα κτηματολογικό γραφείο μπορεί να αντιμετωπίσει κίνηση, πλημμύρες, βροχή και όλα αυτά. Συμφωνώ μαζί σας ότι έχει ταλαιπωρία, γι’ αυτό και ενθαρρύνουμε και ζητώ και από εσάς -γνωρίζω ότι στο επάγγελμα είστε συμβολαιογράφος- να πάτε στην επαγγελματική σας Ένωση και να τους πείτε ότι εμείς ενθαρρύνουμε τους πολίτες να χρησιμοποιήσουν την ψηφιακή οδό, που δεν χρειάζεται καμμία απολύτως παρουσία στα κτηματολογικά γραφεία ή στα υποθηκοφυλακεία.

Άρα, λοιπόν, αν το συμβόλαιό σου μπορείς να το υποβάλεις σήμερα, διότι από τις 25 Ιουλίου είναι ενεργή η πλατφόρμα, αν μπορείς να το υποβάλεις μέσω του ktimatologio.gov.gr, για ποιον λόγο πρέπει να πας σε ένα γραφείο και να υποστείς την ταλαιπωρία στην οποία αναφέρεστε; Άρα πρέπει να αποφασίσετε ποια από τις δύο Ελλάδες θέλετε.

Εμείς πάντως έχουμε λάβει λαϊκή εντολή από τον ελληνικό λαό για πλήρη ψηφιοποίηση. Αυτή είναι η λαϊκή εντολή που έχουμε λάβει και δεν ξέρω τι λέει η Παγκόσμια Τράπεζα ή κάποια άλλη τράπεζα. Εμείς ξέρουμε τι είπε στις τελευταίες εκλογές ο ελληνικός λαός: Πλήρης ψηφιοποίηση των υπηρεσιών που αφορούν τα ακίνητά του, ώστε να κατοχυρωθεί απολύτως η περιουσία του.

Πάμε στο θέμα το οποίο αφορά τον νομικό έλεγχο που κάνουν οι δικηγόροι με τις προγραμματικές συμφωνίες Κτηματολογίου και δικηγορικών συλλόγων, οι οποίες σήμερα γίνονται και εκτελούνται εντός των γραφείων. Εμείς έχουμε ανακοινώσει ήδη μια πλατφόρμα, η οποία θα επιτρέπει στους δικηγόρους να κάνουν αυτούς τους ελέγχους εξ αποστάσεως, από το γραφείο τους, από το σπίτι τους, οποιαδήποτε ώρα, όχι στο ωράριο το οποίο αναφέρατε. Το ωράριο το οποίο αναφέρατε έως τη μία, ειρήσθω εν παρόδω, είναι και το ωράριο των υποθηκοφυλακείων και δεν ισχύει ότι Χριστούγεννα μπορείς να πας στα υποθηκοφυλακεία. Αυτό είναι ψευδές. Εμείς λέμε ότι και Χριστούγεννα να είναι και αργία να είναι και βράδυ να είναι και σε οποιοδήποτε σημείο του κόσμου να βρίσκεσαι, θα μπορείς να υποβάλεις ψηφιακά.

Προχωράμε, λοιπόν, σε μια σειρά από εργαλεία. Δεν είπαμε ότι ολοκληρώσαμε το έργο μας μέσα σε δύο μήνες. Σας ανέφερα τις δύο ενέργειες οι οποίες είναι προτεραιότητες μέσα στους δύο μήνες που είμαστε στο Υπουργείο. Προς Θεού, δεν είπα σε καμμία απολύτως περίπτωση ότι ολοκληρώσαμε το έργο μας.

Εμείς θέλουμε και ανακοινώσαμε, όπως σας είπα, την πλατφόρμα για νομικό έλεγχο εξ αποστάσεως. Ξεκινάμε την ψηφιοποίηση των αρχείων σε υποθηκοφυλακεία και κτηματολογικά γραφεία, ένας συνολικός εκτιμώμενος όγκος εξακοσίων εκατομμυρίων σελίδων σε όλη τη χώρα, ώστε να μη χρειάζεται κανένας δικηγόρος, κανένας συμβολαιογράφος, κανένας πολίτης να στήνεται σε καμμία ουρά και να ψάχνει τους παλιούς τόμους των βιβλίων όπου τηρούνται τα δικά του αρχεία και τα δικά του συμβόλαια. Αυτός είναι ο στόχος μας. Τον έχουμε ξεκινήσει και θα τον ολοκληρώσουμε. Κάνουμε διασύνδεση της πλατφόρμας για ηλεκτρονική επίδοση για τους δικαστικούς επιμελητές, ώστε να υπάρχει και ένας όγκος πράξεων που δεν θα απαιτεί πλέον φυσική παρουσία από τους δικαστικούς επιμελητές στα κτηματολογικά γραφεία.

Και ξεκινάμε φυσικά το μεγάλο βήμα, το οποίο είναι ο ψηφιακός φάκελος μεταβίβασης ακινήτου, να μπορεί δηλαδή, ο συμβολαιογράφος να εκκινεί ψηφιακά τη διαδικασία μεταξύ αγοραστή και πωλητή και να μπορούν όλα τα πιστοποιητικά, όλα τα έγγραφα, σε συνεργασία με το Υπουργείο Οικονομικών -βλέπω εδώ και τον κ. Θεοχάρη- σε συνεργασία με την ΑΑΔΕ, να μπορούμε να εξασφαλίζουμε φορολογική ενημερότητα, σε συνεργασία με τον ΕΦΚΑ ασφαλιστική ενημερότητα, χωρίς να χρειάζεται τον πολίτη να επιδιώκει ή να ζητά κάποιο άλλο πιστοποιητικό ή κάποιο άλλο έγγραφο με φυσική παρουσία από το κράτος και να μπορεί κάποιος μέσω του ψηφιακού φακέλου μεταβίβασης ακινήτου να ολοκληρώνει τη συναλλαγή του, πάντα, με την εγγύηση ενός συμβολαιογράφου, ο οποίος θα μπορεί πλέον με ψηφιακά εργαλεία να ολοκληρώνει αυτήν τη μεταβίβαση.

Δίνοντας δημοσιότητα, λοιπόν -και γνωρίζετε κι εσείς γιατί είστε του κλάδου- σε αυτήν τη μεταβίβαση, θα μπορέσουμε να εξασφαλίσουμε ότι οι μεταγραφές, πλέον, δεν θα έχουν τον ίδιο όγκο, την ίδια διαδικασία, η οποία ταλαιπωρούσε τους πολίτες για τόσες πολλές δεκαετίες.

Πάμε, λοιπόν, στο ζήτημα το οποίο αναφέρατε. Θα ήθελα κατ’ αρχάς, για να είμαι δίκαιος, να πω ότι όντως υπάρχει πρόβλημα προσωπικού. Έχετε δίκιο σχετικά με τις ελλείψεις τις οποίες υπάρχουν. Το ζήτημα είναι, όμως, πλέον με τις νέες διαδικασίες να βάλουμε το κατάλληλα καταρτισμένο προσωπικό εντός του φορέα του Κτηματολογίου, ώστε να μπορούν να προχωρούν γρήγορα οι αιτήσεις και να μην υπάρχουν καθυστερήσεις.

Έχω ανακοινώσει ήδη ότι θα υπάρξουν στοχευμένες προσλήψεις μέσω ΑΣΕΠ, αλλά και μέσω συμβάσεων, ώστε να μπορέσουν να εκκαθαρίσουν οι εκκρεμότητες, να πάμε δηλαδή, σε ένα σημείο που θα υπάρχουν μηδενικές εκκρεμότητες αλλά και ικανό προσωπικό να προχωρούν τις αιτήσεις των ημερήσιων πράξεων που είναι εισερχόμενες σε ένα κτηματολογικό γραφείο. Αυτός είναι ο στόχος μας και έχουμε ήδη εκκινήσει διαδικασίες με τον ΑΣΕΠ.

Και πάμε και στην κατάσταση της σύνδεσης ίντερνετ, της σύνδεσης διαδικτύου δηλαδή και των ταχυτήτων σε όλη την Ελλάδα. Η έκθεση «Πορεία Ευρυζωνικότητας στην Ελλάδα» για το β΄ εξάμηνο του ’22 λέει ότι «ο αριθμός των ευρυζωνικών γραμμών των 100 mbps και άνω στη χώρα μας έχει αυξηθεί κατά 468% από το 2020» και προφανώς με μια σειρά από έργα, τα οποία είναι σε εξέλιξη, όπως το ultrafast broadband, ένα έργο το οποίο είναι σε συνεργασία με τον ιδιωτικό τομέα, έχει ήδη προχωρήσει, βρίσκεται στο ελεγκτικό συνέδριο για να μπορέσουμε να μπούμε σε φάση υλοποίησης, θα μπορέσει να δώσει πρόσβαση με οπτική ίνα, με την ταχύτερη δυνατή σύνδεση σε κάθε πολίτη ο οποίος επιθυμεί να έχει αυτήν τη σύνδεση σε όλη τη χώρα.

Προτεραιότητά μας είναι να αποκαταστήσουμε και τα προβλήματα κάλυψης και ευρυζωνικότητας στα νησιά του Ανατολικού Αιγαίου. Έχουμε συζητήσει μαζί με τον Υπουργό, τον κ. Παπαστεργίου, ότι σε επίπεδο χωριών, νησιών και περιοχών που βρίσκονται κοντά στα ανατολικά μας σύνορα και αυτήν τη στιγμή έχουν πρόβλημα κάλυψης, διότι εκπέμπει περισσότερο το σήμα μιας γειτονικής χώρας απ’ ότι το δικό μας σήμα, αυτό πρέπει να λυθεί. Είναι εθνικό ζήτημα και είναι προτεραιότητά μας, αλλά αυτήν τη στιγμή που μιλάμε...

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Υπουργέ.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Λίγο την ανοχή σας, κύριε Πρόεδρε, γιατί ήταν πολλά τα ερωτήματα.

**ΠΡΟΕΔΡΕΥΩΝ (Αθανάσιος Μπούρας):** Δεν υπάρχει ανοχή.

Παρακαλώ, κλείστε σύντομα.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Αυτήν τη στιγμή που μιλάμε οι πολίτες της περιφέρειας έχουν στη διάθεσή τους κτηματολογικά γραφεία και υποθηκοφυλακεία στα οποία μπορούν να απευθυνθούν, όχι με την ψηφιακή οδό. Εμείς, όμως, τη μετάβαση την οποία σχεδιάζουμε, θέλουμε να μπορούν όσοι το επιθυμούν, χωρίς να ταλαιπωρούνται, να υποβάλλουν τις πράξεις τους ψηφιακά, οι οποίες θα είναι λιγότερες, απλούστερες και θα διεκπεραιώνονται ταχύτερα.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ.

Είναι το θέμα πολύ ενδιαφέρον και για την κοινή γνώμη γιατί ο κοινοβουλευτικός έλεγχος, κατά τη δική μου άποψη, αποτελεί και πολύ καλό εργαλείο για ενημέρωση της κοινωνίας.

Η κ. Καραγεωργοπούλου, κύριε Υπουργέ, είναι μάχιμος συμβολαιογράφος, άρα μεταφέρει πολλά πράγματα και ίσως πάρετε μια αφορμή γι’ αυτά τα πολύ σημαντικά τα οποία είπατε -και είναι ανάγκη να τα γνωρίζει η κοινωνία- να κάνετε μια ενημέρωση, μέσω της επιτροπής στην οποία υπάγεται το Υπουργείο σας και να δοθούν περισσότερες λεπτομέρειες.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Εγώ είμαι στη διάθεση του κυρίου Υπουργού.

**ΠΡΟΕΔΡΕΥΩΝ (Αθανάσιος Μπούρας):** Εγώ, όμως, έδειξα αυτή την ανοχή, χωρίς να σημαίνει ότι θα συνεχίσουμε με την ίδια ανοχή, γιατί δεν τελειώνουμε ούτε το βράδυ.

Για μεγαλύτερα και μείζονα θέματα, επειδή είστε νεότεροι συνάδελφοι το λέω, πρέπει να ξέρετε ότι υπάρχει ο θεσμός των επερωτήσεων, ενώ οι ερωτήσεις πρέπει να έχουν συγκεκριμένα -ο Κανονισμός λέει δύο- ερωτήματα. Εν πάση περιπτώσει, από την άλλη μεριά βέβαια ο Βουλευτής -όπως ξέρετε- δεν εμποδίζεται να διατυπώνει απόψεις και να μεταφέρει την αγωνία των πολιτών από την περιοχή που εκπροσωπεί.

Λοιπόν, με αυτές τις παρατηρήσεις, ευχαριστούμε τον κύριο Υπουργό και την κ. Καραγεωργοπούλου καθώς έγινε μια χρήσιμη συζήτηση. Οι χρόνοι ήταν πολύ πολύ παραπάνω, υπερδιπλάσιοι δηλαδή του κανονικού.

Συνεχίζουμε, τώρα, στον κανονικό ρυθμό με την πρώτη, με αριθμό 71/4-9-2023 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Χρήστου Γιαννούλη προς τον Υπουργό Εθνικής Οικονομίας και Οικονομικών, με θέμα: «Σταματήστε τώρα τους πλειστηριασμούς και τις κατασχέσεις στους σεισμόπληκτους του Αρκαλοχωρίου Κρήτης», στην οποία θα απαντήσει ο Υφυπουργός Εθνικής Οικονομίας και Οικονομικών, ο κ. Θεοχάρης Θεοχάρης.

Κύριε Γιαννούλη, έχετε τον λόγο για την πρωτολογία σας.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πάρα πολύ, κύριε Πρόεδρε. Ευχαριστώ πάρα πολύ και τον κ. Θεοχάρη που έχει το θάρρος και τη γενναιότητα σήμερα σε μια ιδιαίτερη μέρα, να έρθει να απαντήσει στην ερώτησή μου.

Όταν κατέθεσα αυτή την ερώτηση, κύριε Υπουργέ, δεν μπορούσα να υποθέσω -δυστυχώς επαληθεύτηκε ο φόβος- ότι θα αποκτούσε μια άλλη διάσταση των όσων έγιναν στη Θεσσαλία τις προηγούμενες ημέρες, διότι ο τρόπος αντιμετώπισης πλημμυροπαθών, σεισμόπληκτων, ευπαθών ομάδων, πυρόπληκτων, φαίνεται ότι διέπεται από την ίδια λογική εδώ και πέντε καλοκαίρια, περίπου, από την Κυβέρνηση του Κυριάκου Μητσοτάκη.

Ξεκινώ από τη χθεσινή του τοποθέτηση στη Θεσσαλία όπου δεσμεύτηκε -και πάλι- για το ότι θα παρέχεται στήριξη, η Κυβέρνηση θα είναι δίπλα με κονδύλια στο κομμάτι αποκατάσταση, στήριξη, επαναλειτουργία των κοινωνιών και πολλά πολλά πολλά μέτρα, πολλά πολλά πολλά λόγια.

Η επίκαιρη ερώτηση αφορά τους σεισμοπαθείς στο Αρκαλοχώρι, 27 Σεπτεμβρίου του 2021, κύριε Θεοχάρη. Σας θυμίζω, στις 27 Σεπτεμβρίου του ’23 είναι η επέτειος του σεισμού στο Αρκαλοχώρι. Κρατώ μία φράση που ειπώθηκε λίγες μέρες μετά τη θεομηνία, μετά την καταστροφή που έπληξε ένα από τα πιο όμορφα μέρη της Κρήτης. Στην επίσκεψή του δηλώνει ο κ. Μητσοτάκης: «Μέσα από τις φυσικές καταστροφές γεννιούνται ευκαιρίες».

Ποιες ευκαιρίες γεννήθηκαν γι’ αυτούς τους ανθρώπους; Τρία χρόνια μετά, στο Αρκαλοχώρι των πολλών υποσχέσεων, δεκαέξι εκποιήσεις, κατασχέσεις και πλειστηριασμοί σε σεισμόπληκτους, οι οποίοι δεν έλαβαν την κρατική αρωγή, το προβλεπόμενο από τις εξαγγελίες σας χρηματικό ποσό, για να αντιμετωπίσουν τις ζημίες, αντιμετωπίζουν τις κυρώσεις από τα τραπεζικά ιδρύματα.

Εάν θέλετε να σας τις αναφέρω μία-μία, με ημερομηνίες, μέσα στο καλοκαίρι του 2023 και πολύ φοβάμαι και την ημέρα της θλιβερής επετείου της 27η Σεπτεμβρίου, έχουν προγραμματιστεί πλειστηριασμοί για σεισμοπαθείς στο Αρκαλοχώρι.

Θα κλείσω, με ένα ακόμα σημείο, που αναδεικνύει γιατί θα πρέπει όποιος έχει πολιτική συνείδηση να προειδοποιήσει τους πολίτες να μην πιστεύουν τις εξαγγελίες Μητσοτάκη. Ιδού το παράδειγμα της διάψευσης. Γιατί; Σε νόμο που ψηφίστηκε από την Κυβέρνησή σας και έθετε υποχρεωτικό το πλαίσιο -και τελειώνω με αυτό την πρωτολογία μου, κύριε Πρόεδρε- στις ελληνικές τράπεζες, αυτές που ανταλλάσσει κατά καιρούς μπινελίκια ο προκάτοχός σας ο κ. Σταϊκούρας όταν διαπραγματεύεται το καλό των πολιτών, έπρεπε να καταβληθεί, να ενισχυθεί, το 20% του κόστους αποκατάστασης, κάτι που δεν συνέβη ποτέ.

Με λίγα λόγια, αυτοί οι άνθρωποι, ζητούν μία παράταση έξι μηνών στους πλειστηριασμούς των τραπεζών για να σταθούν και να ολοκληρώσουν τα σπίτια τους, ζητούν αυτά που τους οφείλετε. Σε επτά χιλιάδες, περίπου, αιτήσεις και σεισμόπληκτους έχουν εξεταστεί περίπου τριάντα φάκελοι -είναι συγκλονιστικά τα μεγέθη- και ζητούν στα πρότυπα των πληγέντων στο Μάτι και σε άλλες περιοχές της χώρας, μία εξάμηνη παράταση αναστολής των πλειστηριασμών, τουλάχιστον. Γιατί είναι σαφέστατα υποτίμηση και ετεροβαρής η αντιμετώπιση από την πολιτεία, λες και γίνεται εκδικητικά στο Αρκαλοχώρι, αλλά αφ’ ετέρου το υπαγορεύει και η λογική.

Πώς να σας πιστέψει σήμερα ο Θεσσαλός, όταν την ίδια ώρα για ένα σεισμό που έγινε τρία χρόνια πριν, δεν μπορεί να απαντήσει κανείς στο ερώτημα, κυβερνάτε εσείς, οι τράπεζες, οι δικηγόροι, τα funds, η αδράνεια; Ποιος;

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για τη δική σας απάντηση.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Πράγματι η ερώτηση αυτή άπτεται ενός θέματος που είναι πολύ σημαντικό. Είναι ένα θέμα που δυστυχώς όλο και περισσότερο μας απασχολεί και θα μας απασχολεί, δεδομένου του αυξανόμενου ρυθμού και της αυξανόμενης έντασης τέτοιων φαινομένων φυσικών καταστροφών. Η χώρα μας είναι συνηθισμένη στις περιπτώσεις των σεισμών, καθ’ ότι ζούμε με αυτούς για χιλιετίες. Σε άλλες περιπτώσεις, όμως, καλούμαστε να αντιμετωπίσουμε καινοφανή φαινόμενα, τουλάχιστον για τη δική μας μεριά του πλανήτη, φαινόμενα τα οποία έχουμε συνηθίσει να τα παρακολουθούμε στην Καραϊβική ή στην Ασία ή εν πάση περιπτώσει σε τροπικές περιοχές και συνεπώς λαμβάνουμε ένα σήμα ότι πρέπει να αλλάξουμε τον τρόπο με τον οποίο αντιμετωπίζουμε τέτοιου είδους φαινόμενα.

Τώρα θα αναφερθώ στην περίπτωση του Αρκαλοχωρίου. Εκείνη την περίοδο αμέσως μετά δηλαδή το σεισμό και το Υπουργείο Εθνικής Οικονομίας και Οικονομικών, αλλά και οι υπόλοιπες κρατικές υπηρεσίες έσπευσαν να δώσουν αρωγή. Το Υπουργείο -θυμίζω- έδωσε για ληξιπρόθεσμες οφειλές προς το δημόσιο από 27-9-21 παράταση έως τις 28-3-22. Για τις δανειακές υποχρεώσεις κατόπιν συγκεκριμένου καθορισμού των σεισμοπλήκτων από την Κυβέρνηση η Ελληνική Ένωση Τραπεζών ανακοίνωσε πως προβαίνουν κατόπιν αιτήματος των ενδιαφερομένων σε βραχυχρόνια αναστολή πληρωμών και προσωρινή ρύθμιση οφειλών. Για τα αναγκαστικά μέτρα εκτέλεσης εναντίον τους, που είναι το κύριο ζήτημα το οποίο θέτετε, δόθηκε αναστολή για χρονικό διάστημα έξι μηνών σε κάθε πράξη αναγκαστικής εκτέλεσης και πλειστηριασμού, ώστε να μπορέσουμε να δώσουμε τη βοήθεια.

Συγχρόνως από το Υπουργείο Πολιτικής Προστασίας, το αρμόδιο για την στήριξη των πληγέντων, δόθηκε από τη μία μεριά η πρώτη αρωγή, η οποία και σε σχέση με την αποζημίωση της οικοσκευής και σε σχέση με την στεγαστική συνδρομή και σε σχέση με αποζημιώσεις συνολικά ανήλθε στα 66 εκατομμύρια. Και αυτά βέβαια ξέρετε πολύ καλά ότι είναι προκαταβολές έναντι των χρημάτων που θα πάρουν μετά από τις επιμέρους αιτήσεις.

Τώρα έχετε δίκιο πως οι αιτήσεις δεν προχωρούν με τον ρυθμό που θα έπρεπε να προχωρήσουν. Η εικόνα, όμως, που παίρνουμε από το Υπουργείο Κλιματικής Κρίσης και Πολιτικής Προστασίας είναι πως αυτό δεν οφείλεται σε ολιγωρία των υπηρεσιών, αλλά ενδεχομένως σε προβλήματα που έχουν οι φάκελοι. Γι’ αυτό εξάλλου έγινε και πρόσφατα μια ημερίδα από το Τμήμα Ανατολικής Κρήτης του Συλλόγου Πολιτικών Μηχανικών όπου η αρμόδια Γενική Διεύθυνση παρουσίασε και ενημέρωσε τους ιδιώτες μηχανικούς για τα προβλήματα στην πληρότητα των φακέλων και έδωσε και οδηγίες σχετικά με τις απαιτήσεις σύνταξης των μελετών επισκευής. Φυσικά κάποιες από αυτές έχουν ολοκληρωθεί και έχουν προχωρήσει, αρκετές, όμως, από αυτές δεν έχουν προχωρήσει.

Σε κάθε περίπτωση ισχύουν και οι προβλέψεις του θεσμικού πλαισίου, οι οποίες είναι πάγιες, ο εξωδικαστικός συμβιβασμός, άλλα εργαλεία στα οποία μπορούν να προστρέξουν οι κάτοικοι του Αρκαλοχωρίου για να έχουν την κατάλληλη στήριξη και την κατάλληλη προστασία.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Γιαννούλη έχετε τον λόγο για τη δευτερολογία σας.

**ΧΡΗΣΤΟΣ ΓΙΑΝΝΟΥΛΗΣ:** Κύριε Υπουργέ, με συγχωρείτε, αλλά επιβεβαιώσατε τους πιο σημαντικούς φόβους μου.

Στις 2 Αυγούστου του ’23 σε σύσκεψη που έγινε στο Αρκαλοχώρι με τη συμμετοχή του συνόλου ή της μεγαλύτερης πλειοψηφίας των παραγωγικών και κοινωνικών φορέων της περιοχής διαπιστώθηκε ότι η κρατική αρωγή έχει δοθεί σε ελάχιστο αριθμό δικαιούχων. Η γραφειοκρατική εξέλιξη των φακέλων θυμίζει «μπανανία» και τριτοκοσμική χώρα. Οι πλειστηριασμοί που είναι σε εξέλιξη από τις 15 Ιουνίου μέχρι και τις 27 Σεπτεμβρίου που είναι η επέτειος, γίνονται εξαντλώντας τα χρονικά περιθώρια που είναι πολύ διαφορετικά, για παράδειγμα, για τους πληγέντες στο Μάτι. Γιατί; Γιατί αυτός που έχασε το σπίτι του στο Μάτι απολαμβάνει -και καλώς- έξι χρόνια αναστολή πλειστηριασμών και στο Αρκαλοχώρι τους λέτε να πάνε στον εξωδικαστικό συμβιβασμό την ίδια ώρα που δεν μπορείτε ούτε πολιτικά ούτε νομοθετικά ούτε διοικητικά να υποχρεώσετε τις τράπεζες να εκτελέσουν τον νόμο που εσείς ψηφίσατε; Διότι αυτοί οι άνθρωποι εάν είχαν το 20% χρηματοδότησης από τις τράπεζες, εάν είχανε την κρατική αρωγή και όλα όσα τους υποσχεθήκατε τρία χρόνια πριν παρελκυστικά -το αποδεικνύει η πράξη- δεν θα είχαν φτάσει στο σημείο να είναι αντιμέτωποι με πλειστηριασμούς. Άρα τα πράγματα είναι ένα και ένα κάνουν δύο.

Εάν σε αυτή τη χώρα υπάρχουν δύο μέτρα και δύο σταθμά ανάλογα με τον πολιτικό αντίκτυπο που παράγει η κάθε περιοχή και η κάθε θεομηνία, ανάλογα με το πού εκλέγεται ο κάθε Υπουργός, ανάλογα με συμπάθειες ή αντιπάθειες που προκύπτουν από πολιτικές ομάδες συναδέλφων σας, εάν δεν υπάρχει το τεκμήριο της ισοπολιτείας και της ισονομίας, με συγχωρείτε πάρα πολύ είναι και θέμα δημοκρατίας στο Αρκαλοχώρι.

Είναι τόσο δύσκολο, είναι τόσο επώδυνο για την εικόνα σας να παραδεχτείτε ότι ναι, οι τράπεζες αδιαφορούν; Ξαναθυμίζω ότι με εκείνο το χυδαίο επιχείρημα ανταλλάξαμε μπινελίκια, λες και ήμασταν στην Τρούμπα. Δεν είναι αυτός διάλογος με την Ένωση Ελληνικών Τραπεζών.

Εάν δεν μπορείτε και σας έχουν στο χέρι είναι άλλο ζήτημα. Πείτε, όμως, την αλήθεια στον κόσμο ή βρείτε τρόπο να υπάρχει το στοιχειώδες αξίωμα της ισονομίας και της ισοπολιτείας, δίνοντας μία επιπλέον παράταση έτσι ώστε να μην χάσουν τα σπίτια τους εκατοντάδες άνθρωποι νοικοκύρηδες που με δικούς τους πόρους ξαναχτίζουν το σπίτι, δεν πρόλαβαν, ήταν ήδη υποθηκευμένα, το κράτος και η αρωγή του ήταν μια πομφόλυγα και σήμερα σας ζητούν πάλι με πολύ μεγάλη γενναιότητα μια παράταση. Δεν σας μέμφονται μόνο για τα δεκάδες ψέματα που ειπώθηκαν και προφανώς επαναλαμβάνονται και θα ισχύσουν και για τους πλημμυροπαθείς της Θεσσαλίας. Σας ζητούν μια παράταση έξι μηνών, που δεν καταλαβαίνω γιατί για το prestige της Κυβέρνησης των αρίστων είναι τόσο δύσκολο να την αποδώσουν στο Αρκαλοχώρι. Και την ζητούν με ευπρέπεια, επικαλούμενοι τα λόγια του κ. Μητσοτάκη, όχι τα λόγια κανενός άλλου.

Εύχομαι, ελπίζω και θα ήθελα σας παρακαλώ πέρα από όποια πολιτική αντιπαράθεση, κλείνοντας αυτή τη συζήτηση η οποία δεν έχει ούτε κομματικό εγωισμό ούτε κομματική εμπάθεια, να επιλέξτε τη γενναία απόφαση και ας τους δοθεί ο χρόνος των έξι μηνών. Πιέστε και τις τράπεζες με τον τρόπο που μπορείτε να αποκατασταθεί μια κανονικότητα λογικής. Είναι παράλογο αυτό που συμβαίνει στο Αρκαλοχώρι. Όλα αυτά που μου περιγράψαμε δεν έχουν θεραπεύσει τις πληγές που άνοιξε ο σεισμός του Σεπτεμβρίου του ’21.

Ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για τη δευτερολογία σας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Σας ευχαριστώ πολύ και πάλι, κύριε Πρόεδρε.

Κοιτάξτε, κύριε Γιαννούλη. Κατηγορείται αυτή η Κυβέρνηση ότι τηρεί δύο μέτρα και δύο σταθμά τη στιγμή που δεν υπήρχε κανένα πλαίσιο για την κρατική αρωγή πριν έρθει η Κυβέρνηση της Νέας Δημοκρατίας και του Κυριάκου Μητσοτάκη και εμείς έχουμε θέσει ένα πλαίσιο για πρώτη φορά μέσα από τις διαδικασίες του Υπουργείου Κλιματικής Κρίσης και Πολιτικής Προστασίας και μέσα από τη θεσμοθέτηση της Κεντρικής Επιτροπής Κρατικής Αρωγής, η οποία είναι η αρμόδια και εισηγείται προς όλα τα Υπουργεία το πλαίσιο της αρωγής είτε αυτό είναι χρηματικό είτε αυτό είναι παρατάσεις σε υποχρεώσεις ή οποιοδήποτε άλλο πλαίσιο.

Συνεπώς, η Κυβέρνηση ακολουθεί ένα συγκεκριμένο πλαίσιο. Αυτό έρχεται μόνο μετά από εισηγήσεις της ΚΕΚΑ και αυτό πραγματικά είναι ένας ενδεδειγμένος τρόπος για να αντιμετωπίζουμε τα φαινόμενα, διότι οι πόροι δεν είναι ανεξάντλητοι.

Και εφόσον έχουμε όλο και πιο ισχυρές και όλο και πιο συχνές καταστροφές, είναι προφανές ότι η χρήση τους πρέπει να γίνει με έναν τέτοιο τρόπο που να μην δημιουργεί ούτε δύο μέτρα και δύο σταθμά και βέβαια να μην εξαντλεί τους πόρους. Γιατί δεν έχει κανένα νόημα να έχουμε κάποιους πόρους, να φτάνουμε μέχρι τον Ιούνιο ή τον Σεπτέμβριο, να τελειώνουν αυτοί και τις επόμενες καταστροφές να μην υπάρχει η χρηματοδοτική δυνατότητα να τις καλύψουμε.

**ΧΡΗΣΤΟΣ ΓΙΑΝΝΟΥΛΗΣ:** Μα, αυτά τα υποσχεθήκατε! Δεν το ξέρατε τότε;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Αυτό που υποσχεθήκαμε, αυτό και υλοποιούμε.

Ξαναλέω: Δύο προϋποθέσεις έχουν όλες κι όλες αυτοί οι φάκελοι. Πρώτον, να υπάρχει απόδειξη ότι υπάρχει ζημία, ότι πράγματι υπήρξε πρόβλημα με την όποια κατασκευή, με το όποιο κτήριο και δεύτερον, να έχουν γίνει τα έργα αποκατάστασης και αυτά τα έργα αποκατάστασης να είναι τεκμηριωμένα σε σχέση με το ύψος τους, για να μπορούν να προχωρήσουν οι φάκελοι.

Εφόσον οι φάκελοι για τον οποιονδήποτε λόγο δεν είναι πλήρεις, οι υπηρεσίες κάνουν ό,τι μπορούν για να βοηθήσουν στην επιτάχυνση των διαδικασιών.

Σε κάθε περίπτωση, κάποιος ο οποίος χρειάζεται προστασία, υπάρχει πλαίσιο προστασίας με πολλαπλές επιλογές είτε έχει σχέση με τις αιτήσεις για τη στήριξη σε στεγαστική δόση, είτε με τον εξωδικαστικό συμβιβασμό, είτε με τις άλλες πρόνοιες του συστήματος.

Τώρα –και κλείνω με αυτό, κύριε Πρόεδρε- πάει πολύ να συζητάτε ότι οι τράπεζες μας έχουν ή δεν μας έχουν στο χέρι. Τις τράπεζες τις εποπτεύουμε στον βαθμό που μας αναλογεί, γιατί προφανώς εποπτεύονται συγχρόνως και από την Τράπεζα της Ελλάδος. Στον βαθμό, λοιπόν, που οι ευρωπαϊκοί κανόνες…

**ΧΡΗΣΤΟΣ ΓΙΑΝΝΟΥΛΗΣ:** Τον νόμο δεν εφαρμόζουν! Εσείς τον ψηφίσατε!

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ξαναλέω ότι εμείς εποπτεύουμε τις τράπεζες και πιέζουμε προς την κατεύθυνση να επιδεικνύουν τη σωστή πρακτική. Αυτός εξάλλου ήταν είναι ο λόγος για τον οποίο ανταποκρίθηκαν και στην περίπτωση του Αρκαλοχωρίου και σε άλλες περιπτώσεις τα τραπεζικά ιδρύματα.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ.

Συνεχίζουμε με την έκτη με αριθμό 82/4-9-2023 επίκαιρη ερώτηση πρώτου κύκλου της Βουλευτού Α΄ Ανατολικής Αττικής της Πλεύσης Ελευθερίας κ. Ελένης Καραγεωργοπούλου προς τον Υπουργό Εθνικής Οικονομίας και Οικονομικών, με θέμα: «Αντιμετώπιση παράνομων πρακτικών των εταιρειών διαχείρισης κόκκινων δανείων και κυρίως της άρνησης να ενημερώσουν τον οφειλέτη αν αυτός δεν προκαταβάλει μεγάλο μέρος του ποσού που απαιτούν».

Κυρία Καραγεωργόπουλου, έχετε τον λόγο εντός των πλαισίων της επίκαιρης ερώτησής σας και παρακαλώ να τηρήσετε τον χρόνο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ.

Σύμφωνα με δημοσιεύματα, κύριε Υφυπουργέ -ελπίζω να με προσέχετε, μιας και ο κύριος Υπουργός δεν είναι παρών- παραδέχθηκε ο κ. Χατζηδάκης τον Αύγουστο μήνα, αν θυμάμαι καλά, ότι οι εταιρείες διαχείρισης κόκκινων δανείων αρνούνται την ενημέρωση των δανειοληπτών για το ύψος και τη δομή των υποχρεώσεών τους.

Αυτή η απαξιωτική συμπεριφορά προς τους δανειολήπτες είναι παράνομη. Το γνωρίζετε. Δεν προσφέρει, επίσης, κανένα όφελος ούτε στο κράτος ούτε στην κοινωνία και προσθέτει ένα ακόμα πρόβλημα στους δανειολήπτες, οι οποίοι προσπαθούν να ανταπεξέλθουν, χωρίς να τα καταφέρνουν, όλο και περισσότερο στις απαιτήσεις της καθημερινότητας και στις δανειακές τους υποχρεώσεις.

Αυτό οδηγεί, με μαθηματική ακρίβεια, στον πλειστηριασμό συνεχώς ολοένα και περισσότερων ακινήτων ακόμα και μικροοφειλετών- το γνωρίζετε- και μάλιστα με τιμές πρώτης προσφοράς πολύ χαμηλότερες της πραγματικής αξίας των ακινήτων.

Ερωτάται ο Υπουργός: Πώς και με ποια μέτρα θα ασκήσετε εκείνη την πολιτική που θα επιβάλλει περιορισμούς και κυρώσεις στους τραπεζίτες και στις εταιρείες διαχείρισης χαρτοφυλακίων τους, οι οποίες αναλαμβάνουν τους σχετικούς φακέλους δανείων, χωρίς τη γνώση του γεγονότος και τη συναίνεση των οφειλετών-συμβαλλόμενων;

Πώς το κράτος δικαίου που υπηρετούμε θα ασκήσει εκείνη την πολιτική παρέμβασης, στο εν δυνάμει κράτος των συστημικών τραπεζών, που δρουν ανεξέλεγκτα και οδηγούν στην απελπισία και στην ακτημοσύνη χιλιάδες νοικοκυριά;

Υπάρχει πρόθεση νομοθέτησης προς τον σκοπό της παύσης τέτοιων συμπεριφορών, με την επιβολή ποινών προς τα πιστωτικά ιδρύματα και τις εταιρείες διαχείρισης, οι οποίες μετέρχονται τέτοιων μεθόδων;

Υπάρχει πρόθεση να τεθούν κάποια νομοθετικά όρια στην ασυδοσία αυτή των εταιρειών διαχείρισης και να μην ορίζουν αυτές ανεξέλεγκτα τους όρους, προκειμένου να δεχτούν να διαπραγματευτούν με τους δανειολήπτες;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για την απάντησή σας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Κοιτάξτε, το πλαίσιο που έχει θεσμοθετηθεί και μέσω του οποίου οι διαχειρίστριες εταιρείες μπορούν να αναλαμβάνουν την εξυπηρέτηση αυτών των δανείων, είναι ένα πλαίσιο το οποίο διασφαλίζει σε γενικές γραμμές ότι δεν χειροτερεύει ούτε η ουσιαστική ούτε η δικονομική θέση του οφειλέτη και του εγγυητή και φυσικά δεν επιτρέπει οποιαδήποτε μονομερή τροποποίηση των όρων των δανείων. Ως προς αυτό είμαστε σε κάθε περίπτωση εξασφαλισμένοι. Έχουμε πια αποκτήσει μια σημαντική εμπειρία, για τον τρόπο με τον οποίο λειτουργούν οι εταιρείες αυτές.

Ας ξεκινήσω, αν θέλετε, από τα θετικά. Το πλαίσιο αυτό έχει οδηγήσει σε χιλιάδες διμερείς συμφωνίες, οι οποίες έχουν δώσει λύσεις σε αρκετούς δανειολήπτες. Αρκετά δισεκατομμύρια έχουν διευθετηθεί και έχουν ρυθμιστεί, ώστε να μπορέσουν να εξυπηρετηθούν από την πλευρά των δανειοληπτών και φυσικά να μην ξαναγυρίσουν και να γίνουν κόκκινα δάνεια.

Επίσης, το πλαίσιο αυτό έχει επιτρέψει στις τράπεζες να βελτιώσουν τους ισολογισμούς τους, να αρχίσουν σιγά-σιγά να μπορούν να επιτελέσουν τον ουσιαστικό τους ρόλο, που είναι να στηρίξουν την οικονομία. Διότι με τον τρόπο, τον οποίο τα δάνεια αυτά είχαν συσσωρευτεί στους ισολογισμούς τους, δεν ήταν εφικτό.

Όμως για να έρθω στην αρνητική πλευρά -και σε αυτό αναφέρεστε και στην αρχή της ερώτησής σας-, έχουμε δει πρακτικές οι οποίες συσκοτίζουν σε πολλές περιπτώσεις τους δανειολήπτες και δεν τους επιτρέπουν να καταλάβουν και να δουν ακριβώς τις υποχρεώσεις τους είτε σε σχέση με τις δόσεις που έχουν, είτε σε σχέση με τη συνολική τους οφειλή για να μπορούν να πάρουν τις κατάλληλες αποφάσεις και εν πάση περιπτώσει, να έρθουν σε μια συζήτηση ενημερωμένοι και για να μπορούν να κάνουν το καλύτερο δυνατό σε σχέση με τα συμφέροντά τους.

Αυτό έχει αναδειχτεί και το έχει αναδείξει ο ίδιος ο Υπουργός ο κ. Χατζηδάκης και συνεπώς είναι διακηρυγμένος στόχος της ηγεσίας του Υπουργείου Οικονομικών και συνολικά της Κυβέρνησης να ξαναδούμε το πλαίσιο αυτό, για να αυξήσουμε τις υποχρεώσεις των servicers. Η ευκαιρία για να το κάνουμε αυτό είναι η ενσωμάτωση της οδηγίας 2021/21/2167 κι έχουμε υποχρέωση να το κάνουμε μέχρι το τέλος του έτους.

Η οδηγία αυτή από μόνη της οδηγεί σε μια σειρά από υποχρεώσεις τις οποίες θα μπορούσα στη δευτερολογία μου να περιγράψω πιο αναλυτικά και σε κάθε περίπτωση θα προστεθούν και εκ νέου υποχρεώσεις από τη μεριά του Υπουργείου Οικονομικών, ώστε να υπάρξει διαφάνεια, καλύτερη ενημέρωση και ένας τρόπος με τον οποίο όλοι οι δανειολήπτες θα μπορούν να πάρουν τις πληροφορίες αυτές οι οποίες και σε μία γλώσσα την οποία την καταλαβαίνουν, ώστε να μπορούν να πάρουν τις κατάλληλες αποφάσεις για το συμφέρον τους.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Υπουργέ, για την εξοικονόμηση στον χρόνο.

Ο λόγος σε εσάς, κυρία Καραγεωργοπούλου, για την δευτερολογία σας επί του θέματος, όμως. Για να είμαστε τυπικά εντάξει, μην βάλουμε στη δευτερολογία καινούργια θέματα που δεν εμπεριέχονται στην ερώτηση.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε Υφυπουργέ, και ο κ. Χατζηδάκης εμφανίστηκε στη δημοσιότητα την ημέρα που διαπιστώθηκε ήδη η επέλαση του φονικού καιρικού φαινομένου και της βιβλικής καταστροφής στην κεντρική Θεσσαλία να επιχαίρει, γιατί ο καναδικός οίκος αξιολόγησης έδωσε στην Ελλάδα τη λεγόμενη επενδυτική βαθμίδα. Να υποθέσω ότι οι επενδυτές επιχαίρουν, επίσης, με την πρώτη με την πρόκληση της αγοράς επί πινακίου φακής των ακινήτων σιτοβολώνων της κεντρικής Θεσσαλίας τώρα που καταστράφηκαν τελείως για ένα κομμάτι ψωμί.

Πολύ πρόσφατα λάβατε από τον Συμβολαιογραφικό Σύλλογο της Λάρισας μία επιστολή με την οποία σας απηύθυναν έκκληση να σταματήσουν οι πλειστηριασμοί καθώς το τριήμερο αυτό συνέβησαν σαράντα δύο ηλεκτρονικοί πλειστηριασμοί στην κεντρική Θεσσαλία.

Μόλις χθες -και πριν από λίγο ήρθε η ενημέρωση- δημοσιεύτηκε σε ΦΕΚ η πράξη νομοθετικού περιεχομένου, με την οποία αναστέλλονται οι πλειστηριασμοί μέχρι τις 10 Νοεμβρίου. Επίσης, να πούμε και για όσους παρακολουθούν ότι και αυτοί που έγιναν στο διάστημα αυτό, θα πρέπει να επαναληφθούν. Είναι άκυροι δηλαδή οι πλειστηριασμοί που έγιναν σε αυτό το διάστημα της βιβλικής καταστροφής.

Τι σας κάνει όμως να πιστεύετε ότι μέχρι τις 10 Νοεμβρίου θα καταφέρει η Κυβέρνησή σας αυτό που δεν κατάφερε επί τρία χρόνια, από τότε που συνέβη το φαινόμενο του «Ιανού» και κατέστρεψε τη Θεσσαλία και πάλι; Πόσο γρήγορα δηλαδή θα κινηθείτε, ώστε να καταστούν αυτοί οι άνθρωποι έτοιμοι να μπορέσουν να ανταπεξέλθουν στις υποχρεώσεις που ανακύπτουν από τη διαδικασία της αναγκαστικής εκτέλεσης; Τους δίνετε μία προθεσμία δύο μηνών και μόνο; Είναι εφικτό μέσα στους δύο μήνες να μπορέσουν να ανταπεξέλθουν; Όχι, βέβαια.

Κλείνετε και πάλι το μάτι και στις τράπεζες και στα funds, που παρακολουθούν, να μπορέσουν να επιβάλλουν τα επαχθέστερα μέτρα στους ανθρώπους που καταστράφηκαν και σε όλους τους υπόλοιπους Έλληνες που είναι υπερήμεροι οφειλέτες και δανειολήπτες.

Στην πραγματικότητα, λοιπόν, -επανέρχομαι- οι πρακτικές είναι ότι για να καθίσουν τα funds στο τραπέζι να διαπραγματευτούν και να συζητήσουν με τον δανειολήπτη απαιτούν το 20% προκαταβολή της πλασματικής απαίτησης, όπου πλασματική απαίτηση σημαίνει τοκογλυφική πρακτική, υπέρογκη αύξηση της αρχικής απαίτησης λόγω του ανατοκισμού και του τοκισμού. Άρα αυτό το πρόβλημα -που είναι πρόβλημα νομικό, γιατί είναι τελείως παράνομο- δεν μπορεί η Κυβέρνησή σας να κάνει ότι δεν το βλέπει και να μη νομοθετεί, ώστε επιτέλους να μπει ένας φραγμός σε αυτή την ασυδοσία.

Θα επανέλθω, επίσης, σε αυτό το θέμα με την απόφαση του Μονομελούς Πρωτοδικείου Πειραιά, την 221/22, με την οποία επιδικάστηκε αποζημίωση σε βάρος πιστωτικού ιδρύματος για αποκατάσταση της ζημιάς που υπέστη ο εγκαλών από παράνομες χρεώσεις και ανατοκισμούς σε αυτόν, καθώς και αποζημίωση λόγω ηθικής βλάβης εξαιτίας της καθυστέρησης στην ικανοποίηση των αιτημάτων του. Και δεν ενημερώνουν τα funds τον πωλητή και του επιβάλλουν, για να καθίσουν στο τραπέζι, να προκαταβάλει το 20% μιας πλασματικής απαίτησης.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Αν είχατε νομοθετήσει, αν δεν αφήνατε ατιμώρητους τους κάθε λογής τοκογλύφους, αντί να τους προστατεύετε, αν δεν μένατε σε ευχολόγια και κώδικες χρηστής διοίκησης, αν προκαλέσετε την με νομοθετική ρύθμιση αντιμετώπιση της εγκληματικής δράσης των τραπεζών, που δήθεν πάσχουν από ρευστότητα, ενώ τα κέρδη που εμφανίζουν είναι πέραν της φαντασίας και των εντολοδόχων τους, εταιρειών διαχείρισης, θα έπαυε αυτό το κράτος να εξαθλιώνει τους πολίτες του, να τους σαρκάζει και να τους εμπαίζει με «καλάθια νοικοκυριού».

Η ουσιαστική παρέμβαση του κράτους είναι περισσότερο αναγκαία από ποτέ, γιατί πολύ περισσότερο μετά τις τελευταίες νέες συνθήκες η ψαλίδα της ανισότητας των μέσων μεταξύ δανειοληπτών και πιστωτών είναι μεγαλύτερη από ποτέ. Απαιτούνται ο περιορισμός της ασυδοσίας των funds, με κυρώσεις αστικού και ποινικού δικαίου, όχι ευχολόγια, η άρση εμποδίων στην έναρξη των διαπραγματεύσεων, τα κουρέματα, οι διαγραφές χρεών, η αυτοδίκαιη άμεση προστασία του δανειολήπτη από τη δικαιοσύνη, όταν θίγεται από αυθαίρετες συμπεριφορές των τραπεζών και των funds.

Δεν μπορώ να ξεχάσω το περιστατικό που ηλικιωμένος προσπαθούσε να βρει λύση στην Εθνική Τράπεζα αγωνιωδώς, καθώς δεν ήταν εφικτή η επικοινωνία με την εταιρεία διαχείρισης του κόκκινου δανείου…

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κυρία Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:**…δεν καταλάβαινε τι θα συμβεί και πότε με τον πλειστηριασμό του ακινήτου του. Το ξενιτεμένο του παιδί, εργάτης σε εργοστάσιο ευρωπαϊκής χώρας, δεν μπορούσε να τον βοηθήσει να διαπραγματευτεί και η προϊσταμένη της τράπεζάς του δήλωνε κυνικά ότι δεν μπορεί να του προσφέρει καμμία πληροφορία, γιατί η τράπεζα πλέον έχει πωλήσει το δάνειό του και δεν έχει καμμία ευθύνη για τις όποιες συνέπειες.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υφυπουργέ, έχετε τον λόγο για τη δευτερολογία σας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ πολύ.

Τα σχετικά με την ενημέρωση τα είπα και εγώ, συνεπώς δεν υπάρχει λόγος να τα επαναλάβω στη δευτερολογία.

Αυτό που έχει σημασία είναι το γεγονός ότι στη δευτερολογία σας αναγνωρίσατε ότι βγήκε πράξη νομοθετικού περιεχομένου, η οποία πράγματι αναστέλλει για δύο μήνες οριζόντια τους πλειστηριασμούς. Και αυτό ακολουθεί τις εισηγήσεις της Κεντρικής Επιτροπής Κρατικής Αρωγής, η οποία έχει αποφανθεί πως σε τέτοιες περιπτώσεις -γι’ αυτό υπάρχει ένα πλαίσιο το οποίο το ακολουθούμε- είτε έχουν σχέση με τις αναστολές των δηλωτικών υποχρεώσεων στην εφορία είτε έχει σχέση με τις αναστολές των πληρωμών είτε έχει σχέση με τις αναστολές πράξεων αναγκαστικής είσπραξης, ακολουθούμε δύο βήματα.

Στο πρώτο βήμα δίνουμε μια οριζόντια αναστολή δύο μηνών σε όλους, είτε έχουν πληγεί από τη θεομηνία είτε δεν έχουν πληγεί, πράγμα το οποίο δίνει μια ανάσα στην περιοχή και σε δεύτερο στάδιο, αφού έχουν ολοκληρώσει τις καταγραφές τα κλιμάκια του Υπουργείου Κλιματικής Κρίσης και Πολιτικής Προστασίας, επεκτείνουμε την αναστολή για τους συγκεκριμένους ΑΦΜ, οι οποίοι έχουν πληγεί αποδεδειγμένα, μετά την έκθεση των κλιμακίων, από τη θεομηνία για άλλους τέσσερις μήνες και συνεπώς τους καλύπτουμε από έξι μήνες, όσο μας επιτρέπει και το νομοθετικό πλαίσιο, που εμείς οι ίδιοι το 2021 έχουμε ενεργοποιήσει με τον ν.4797/21, δηλαδή ότι με απόφαση του Υπουργού Οικονομικών δύναται να υπάρχουν αναστολές στις πράξεις αναγκαστικής είσπραξης για έξι μήνες.

Και εδώ πρέπει να πούμε και αυτό για να προσέξουμε. Πρέπει να κρατάμε μία πολύ σωστή ισορροπία σε σχέση με τις πράξεις αυτές και σε σχέση με το πόσο οριζόντια δίνουμε την προστασία. Εάν υπάρχει ένα οριζόντιο σταμάτημα των πλειστηριασμών, το αποτέλεσμα είναι ότι κανένα πιστωτικό ίδρυμα δεν θα δανείζει. Καμμία οικονομία δεν μπορεί να λειτουργήσει χωρίς δανεισμό από τα τραπεζικά ιδρύματα και αντίστοιχα, διότι θα υπάρχουν αθετήσεις πληρωμών, από την ικανότητα του δανειστή να μπορεί να εκτελέσει και να κάνει πράξεις αναγκαστικής είσπραξης.

Αυτό είναι ένα εργαλείο που το έχουν όλες οι χώρες όλου του κόσμου. Μπορεί να μην έχουν ίδια δημοκρατικά ή μη καθεστώτα, να έχουν άλλα πολιτικά συστήματα, να έχουν άλλες κουλτούρες, όμως δεν υπάρχει καμμία χώρα που να μην έχει αυτού του είδους τους μηχανισμούς, γιατί όταν δεν τους έχει, δεν έχει και δανεισμό. Και όταν μια χώρα δεν έχει τραπεζικό σύστημα και δεν δανείζονται οι κάτοικοί της, τότε είναι μια χώρα η οποία είναι καταδικασμένη σε μαρασμό και υπανάπτυξη.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ, κύριε Υφυπουργέ.

Και συνεχίζουμε με την πρώτη με αριθμό 365/7-8-2023 ερώτηση του κύκλου των αναφορών και ερωτήσεων του Ε΄ Αντιπροέδρου της Βουλής και Βουλευτή Αρκαδίας της Κ.Ο. «ΠΑΣΟΚ - Κίνημα Αλλαγής» κ. Οδυσσέα Κωνσταντινόπουλου προς τον Υπουργό Εθνικής Οικονομίας Οικονομικών, με θέμα: «Εξωφρενικά κέρδη τραπεζών εις βάρος των δανειοληπτών».

Ορίστε, κύριε Κωνσταντινόπουλε, έχετε τον λόγο για την πρωτολογία σας.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Η ερώτηση κατατέθηκε 7 Αυγούστου, κύριε Υπουργέ. Νομίζω την έχετε διαβάσει. Είστε εδώ γιατί δεν απαντήθηκε, άρα τα ερωτήματα τα γνωρίζετε και πιστεύω ότι θα δώσετε αναλυτικά στοιχεία και όχι γενικόλογες απόψεις.

Πάμε τώρα στο συγκεκριμένο. Εδώ μιλάμε για τα εξωφρενικά κέρδη των τραπεζών. Και, βεβαίως, θέλουμε να λειτουργούν οι τράπεζες. Οι επιχειρήσεις έχουν κερδοφορία και πρέπει να έχουν κερδοφορία. Όμως εδώ υπάρχει κλοπή. Δεν είναι αισχροκέρδεια.

Τι έχουμε κάνει όμως για τις τράπεζες; Τις έχουμε ανακεφαλαιοποιήσει τρεις φορές. Τους έχουμε χορηγήσει ενίσχυση του αναβαλλόμενου φόρου. Παραμένει το 65% των ιδίων κεφαλαίων των συστημικών τραπεζών, όπως λέει η Τράπεζα της Ελλάδος. Τους έχουν προσφέρει 18,6 δισεκατομμύρια μέσω του προγράμματος «ΗΡΑΚΛΗΣ». Δανείζονται 12,7 δισεκατομμύρια από το Ταμείο Ανάκαμψης και επιπλέον 5 για τις μεγάλες εταιρείες. Άρα οι φορολογούμενοι έχουν δώσει στις τράπεζες και βεβαίως ήρθε ο ΣΥΡΙΖΑ και τις έδωσε στους ιδιώτες ξένους που απαγόρευσε στους Έλληνες.

Και αναρωτιέμαι. Γιατί κερδοσκοπούν και τι κάνει μια κυβέρνηση, όταν βλέπει ότι τα επιτόκια καταθέσεων με τα επιτόκια δανεισμού έσπασαν ιστορικό ρεκόρ και είναι στο 5,77%;

Δεύτερον, τι κάνει με τις χρεώσεις; Θέλω να σας πω, κύριε Υπουργέ, πως από τις τραπεζικές συναλλαγές και τις προμήθειες έχουν αυξηθεί τα κέρδη των τραπεζών από το 2019 ως το 2023 κατά 40%.

Γιατί αποφασίσαμε να «παγώσουμε» τα επιτόκια των συνεπών δανειοληπτών στα στεγαστικά δάνεια, αφού είχε διπλασιαστεί σε σχέση με το 2022; Και τι κάνουμε με τις επιχειρήσεις; Πόσοι είναι οι ωφελούμενοι; Κύριε Υπουργέ, σας έχουμε πει να μας τα δώσετε αναλυτικά.

Και, επιτέλους, έχουμε κάνει μία πρόταση ως ΠΑΣΟΚ, να φορολογήσουμε τα υπερκέρδη των τραπεζών. Την αισχροκέρδεια, όχι τα κέρδη.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Κωνσταντινόπουλε.

Κύριε Υφυπουργέ, έχετε τον λόγο για την πρωτολογία σας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Ο κ. Κωνσταντινόπουλος έχει κάνει μια ερώτηση με τόσα πολλά υποερωτήματα, που μάλλον ως Αντιπρόεδρος, κύριε Κωνσταντινόπουλε, θα είχε ενδιαφέρον, νομίζω, να εισηγηθείτε μια αλλαγή του Κανονισμού, για να υπάρχει για τις υπερερωτήσεις περισσότερος χρόνος, ώστε να μπορείτε και εσείς να τις κάνετε και εμείς να απαντάμε σε εύλογο χρόνο.

Θα προσπαθήσω να απαντήσω όσο μπορώ πιο συνοπτικά, για να μη φύγουμε από τον χρόνο, και για ό,τι περισσέψει θα χρησιμοποιήσω τη δευτερολογία μου.

Πρώτα απ’ όλα, ας δούμε λίγο τα στοιχεία του «ΓΕΦΥΡΑ 3», το οποίο εσείς χαρακτηρίζετε ως πλήρως αποτυχημένο κ.λπ..

Σύμφωνα, λοιπόν, με τα στοιχεία στην πλατφόρμα του ευάλωτου οφειλέτη, έως 31 Αυγούστου 2023 έχουν ολοκληρωθεί τριάντα επτά χιλιάδες επτά αιτήσεις, εκ των οποίων οι είκοσι πέντε χιλιάδες επτακόσιες τριάντα οκτώ είναι ακυρωμένες, κύριε Κωνσταντινόπουλε. Οι επτά χιλιάδες εξακόσιες εξήντα έξι είναι επιλέξιμες και μάλιστα, πέντε χιλιάδες εκατό πενήντα μία απ’ αυτές αφορούν το πρόγραμμα επιδότησης δόσης και τρεις χιλιάδες εξακόσιες τρεις είναι μη επιλέξιμες.

Οι ακυρωμένες, που είναι σχεδόν είκοσι έξι χιλιάδες, και οι πενήντα μία χιλιάδες τετρακόσιες δέκα μη ολοκληρωμένες, που είναι αιτήσεις από τις οποίες απαιτούνται ενέργειες του αιτούντος, φαίνεται ότι δεν προχωράνε σε επόμενο στάδιο, γιατί το 70% των ολοκληρωμένων αιτήσεων έχει ακυρωθεί από τους ίδιους τους αιτούντες, οι οποίοι δήλωσαν την επιθυμία τους να μην προχωρήσουν στη διαδικασία, κυρίως γιατί δεν ήθελαν να προχωρήσουν σε άρση του τραπεζικού και φορολογικού απορρήτου, βασικό προαπαιτούμενο για την οριστικοποίηση της αίτησης.

Βλέπουμε, λοιπόν, ότι και σε αυτό το πλαίσιο το οποίο έχει η Κυβέρνηση θεσμοθετήσει προσπαθούν να παρεισφρήσουν και στρατηγικοί κακοπληρωτές. Και όταν μιλάμε για τους πραγματικά ευάλωτους είναι μάλλον πολύ λιγότεροι απ’ αυτό το οποίο θεωρούμε ή απ’ αυτούς που θέλετε να πούμε ότι υπάρχουν.

Όσον αφορά το «πάγωμα» των επιτοκίων, είναι καλό που μας θυμίζετε την πολύ μεγάλη επιτυχία της Κυβέρνησης σε αυτό το θέμα. Το «πάγωμα» των επιτοκίων έγινε μετά από πίεση της Κυβέρνησης προς τις τράπεζες, οι οποίες ήταν οι μόνες αρμόδιες να διαπραγματευτούν με την Ευρωπαϊκή Κεντρική Τράπεζα πέρα από το σύνηθες εποπτικό πλαίσιο. Και, πράγματι, έχουν ενταχθεί ήδη και επωφεληθεί περίπου πεντακόσιες χιλιάδες δάνεια, συνολικής αξίας άνω των 20,5 δισεκατομμυρίων. Θα έχει διάρκεια δώδεκα μηνών.

Εδώ θα είμαστε να δούμε εάν τα επιτόκια θα συνεχίσουν να είναι δύσκολα. Όμως, σε κάθε περίπτωση, είναι πάρα πολύ σημαντικό ότι και οι συστημικές τράπεζες -οι τετρακόσιες πενήντα χιλιάδες από τις πεντακόσιες χιλιάδες είναι από συστημικές τράπεζες- έχουν κι αυτές ανταποκριθεί σε αυτού του είδους το πρόγραμμα.

Θα πω δυο λόγια για την επόμενη ερώτηση και αφήνω τα επόμενα στοιχεία για τη δευτερολογία μου.

Όσον αφορά την αύξηση των επιτοκίων, βλέπουμε ότι υπάρχουν καινοτόμα προγράμματα από την Ελληνική Αναπτυξιακή Τράπεζα μέσω του Ταμείου Εγγυοδοσίας, μέσω του Ταμείου Χαρτοφυλακίου Συγχρηματοδοτήσεων για πράσινα δάνεια, για ψηφιακή αναβάθμιση, για δάνεια ρευστότητας επιχειρήσεων και ενίσχυσης κεφαλαίου κίνησης, αλλά συγχρόνως και το Ταμείο Μικρών Δανείων Αγροτικής Επιχειρηματικότητας, το οποίο έχουν οι μικρές αγροτικές επιχειρήσεις.

Συνεπώς από τη μια μεριά υπάρχουν αυτές οι επιλογές σήμερα και από την άλλη είναι διακηρυγμένη επιλογή της ηγεσίας του Υπουργείου Οικονομικών να φέρουμε νομοσχέδιο στο οποίο θα επεκτείνουμε τις δυνατότητες των δανειοληπτών να πάρουν δάνεια και από άλλα ιδρύματα, μη τραπεζικού χαρακτήρα, που θα ενισχύσει τον ανταγωνισμό και θα αναγκάσει τις τράπεζες να κατεβάσουν τα επιτόκια δανεισμού τους.

Εξάλλου στο πλαίσιο αυτό -κλείνω με αυτό, κύριε Αντιπρόεδρε- η Κυβέρνηση ήδη ενεργοποίησε τη δυνατότητα των Ελλήνων καταθετών να επενδύουν σε έντοκα ομόλογα του ελληνικού δημοσίου και με αυτόν τον τρόπο, να επεκτείνουν τις επιλογές τους και στο επίπεδο των καταθέσεων και των επιτοκίων εκεί.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Κωνσταντινόπουλε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Κύριε Υπουργέ, είναι εδώ και ο Αντιπρόεδρος, ο κ. Μπούρας, ο Κανονισμός είναι μια χαρά. Είχατε έναν μήνα να απαντήσετε στην ερώτηση. Δυστυχώς, δεν την απαντήσατε. Αφού δεν την απαντήσατε, έπρεπε να έρθετε εδώ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευκαιρία να τα πούμε από κοντά.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Άμα θέλετε να τα λέμε, δεν υπάρχει κανένα πρόβλημα. Απλά ο Κανονισμός δεν έχει κανένα πρόβλημα.

Εγώ θα σας ρωτήσω το εξής. Πρώτα απ’ όλα, δεν μας ενδιαφέρουν οι κακοπληρωτές. Πρέπει να τους βρούμε μαζί. Εγώ, όμως, άλλο σάς ρωτάω. Σε αυτό δεν μιλάτε.

Σας λέω ότι η διαφορά στις καταθέσεις που έχει ο απλός πολίτης με το δάνειο που παίρνει ο απλός πολίτης έχει μια διαφορά 5,77%. Δηλαδή, με λίγα λόγια, οι τράπεζες θησαυρίζουν. Δηλαδή, ένας ανθρωπάκος που βάζει τα λεφτά του παίρνει 0,03% επιτόκιο και ο ίδιος ανθρωπάκος που πηγαίνει να πάρει δάνειο έχει επιτόκιο δανεισμού 8%. Πείτε μου σε ποια χώρα γίνεται αυτό.

Άρα σε αυτό το ερώτημα η Κυβέρνηση λέει «να το δούμε», λέει ότι «την έχουν δύσκολα οι τραπεζίτες, περνάνε δύσκολη χρονιά». Αυτό καταλαβαίνω.

Για τα υπερκέρδη των τραπεζών δεν μιλάτε καθόλου, βέβαια.

Πάμε τώρα στις χρεώσεις των τραπεζών, ΑΤΜ, συναλλαγές, όλα αυτά.

Νομίζω ότι ήσασταν στην επιτροπή όταν ήρθε στην ακρόαση των φορέων η εκπρόσωπος των τραπεζών. Τι είπε η εκπρόσωπος των τραπεζών; Ότι είναι έτοιμες να καταρρεύσουν οι τράπεζες.

Γελάτε. Πώς να μη γελάτε;

Είπε ότι με βάση την έκθεση του 2021 εμφανίζουν μείωση των κερδών. Το 2022; Το 2023; 40% πάνω.

Κύριε Υπουργέ, γίνεται να πηγαίνει ένας άνθρωπος στο ΑΤΜ για να βγάλει χρήματα και επειδή δεν υπάρχει ΑΤΜ της ίδιας τράπεζας να του παίρνουν 3 ευρώ; Πού έχει ακουστεί αυτό; Αυτή είναι καθαρή κλοπή. Είναι καθαρή κλοπή!

Πώς γίνεται ο άνθρωπος στην εστίαση, το ξενοδοχείο, την επιχείρηση, τον αγροτικό τομέα να πηγαίνει με το POS και να του παίρνουν 0,8%; Και λέει να πληρώνουμε με το POS. Βεβαίως να πληρώνουμε με το POS.

Κύριε Υπουργέ, θέλω να σας πω το εξής και τελειώνω.

Εμείς πιστεύουμε ότι ο τραπεζικός τομέας πρέπει να υπάρχει. Έχουν πάρει όλα αυτά τα χρήματα. Θέλουμε να αλλάξουμε το πλαίσιο. Και βεβαίως, είμαστε υπέρ με τη σύνδεση των POS με τις μηχανές. Πρέπει να το κάνετε κάποια στιγμή, για να υπάρξει φορολόγηση και να μην υπάρχουν τα γνωστά φαινόμενα. Όμως, πώς να γίνει αυτό όταν οι τράπεζες κλέβουν τον κόσμο κανονικά στα δάνεια, στις συναλλαγές, σε όλα τα επίπεδα; Και σας το λέω με βαριά κουβέντα. Αλλά το 5,57% διαφορά τόκων δανείου με τόκους καταθέσεων δεν υπάρχει σε άλλη χώρα του κόσμου.

Γι’ αυτό, κύριε Υπουργέ, πιστεύω ότι πρέπει να φέρετε τις τράπεζες όχι απλά στην πίεση. Και, αν χρειαστεί να νομοθετήσουμε, είμαστε εδώ να νομοθετήσουμε για τα υπερκέρδη, όχι την κερδοφορία τους, κύριε Υπουργέ. Οι επιχειρήσεις πρέπει να έχουν κερδοφορία. Να μην κλέβουν, όπως γίνεται και στα τρόφιμα. Να τα πάρουμε και να τα δώσουμε σε αυτούς που το έχουν ανάγκη.

Ευχαριστώ πολύ.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υφυπουργέ, έχετε τον λόγο για τρία λεπτά για τη δευτερολογία σας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Φτάσαμε αισίως στα τελευταία κομμάτια των ερωτήσεών σας και ενδεχομένως και τα πιο ουσιαστικά.

Κοιτάξτε, ήμουν παρών, όταν ο Υπουργός κ. Χατζηδάκης κάλεσε την Ένωση Ελληνικών Τραπεζών στην πρώτη συνάντηση μαζί τους και τους έθεσε όλα τα ζητήματα στα οποία αναφέρεστε. Όμως, δεν είναι μόνο ζήτημα των τραπεζών, δεν είναι μόνο ζήτημα εποπτείας. Είναι και ζητήματα τα οποία έχουν σχέση και με τους ίδιους τους πολίτες, οι οποίοι θα πρέπει να διαλέγουν και προϊόντα τα οποία έχουν μεγαλύτερα επιτόκια. Είμαστε η χώρα η οποία χρησιμοποιεί τις προθεσμιακές καταθέσεις πολύ λιγότερο από οποιαδήποτε άλλη στην Ευρώπη.

Υπάρχουν εναλλακτικές και γι’ αυτό -ξαναλέω- ξεκινήσαμε τη διαδικασία της συμμετοχής των πολιτών και στις εκδόσεις του δημοσίου, ώστε να δώσουμε εναλλακτικές. Εάν κάποιος παίρνει 0,30 ή 0,60 από την τράπεζά του, μπορεί να πάρει 4 από το ελληνικό δημόσιο. Ο αρχικός μάλιστα προγραμματισμός ήταν να γίνει, αφού ανακτήσουμε την επενδυτική βαθμίδα. Το ξεκινήσαμε ένα βήμα πιο πριν από την πρόσφατη ανακοίνωση της DBRS την Παρασκευή, με την οποία η χώρα μας, μετά από μια μακρόχρονη περιπέτεια, την οικονομική κρίση που όλοι βιώσαμε, κατάφερε πραγματικά και ουσιαστικά να κλείσει το κεφάλαιο αυτό, ανακτώντας με όρους της Ευρωπαϊκής Κεντρικής Τράπεζας την επενδυτική βαθμίδα. Συνεπώς οι επιλογές πια θα είναι περισσότερες, είναι περισσότερες και αυτό είναι η πρώτη αποστολή της Κυβέρνησης.

Το ίδιο θέλουμε να κάνουμε και στο επίπεδο των δανείων, ώστε και αυτά να χαμηλώσουν και να κλείσει το spread. Και πράγματι, με νομοσχέδιο που θα φέρουμε το επόμενο χρονικό διάστημα, το Υπουργείο Οικονομικών θα δώσει εναλλακτικές, ώστε οι δανειολήπτες να μπορούν -βάλτε εισαγωγικά, αν θέλετε- να «ψωνίζουν» από μεγαλύτερη γκάμα και ο ανταγωνισμός να λειτουργήσει υπέρ τους.

Και τέλος, όσον αφορά τη μη ρεαλιστική πρόταση του ΠΑΣΟΚ σε σχέση με τη φορολόγηση των λεγόμενων υπερκερδών, η Κυβέρνηση δεν έχει κανένα πρόβλημα να φορολογεί υπερκέρδη. Το έκανε με τις εταιρείες της ενέργειας. Το έκανε με τα διυλιστήρια. Συνεπώς δεν υπάρχει κανένα ζήτημα σε σχέση με την πολιτική της βούληση. Όμως, να μας πείτε και μια χώρα όπου έχει γίνει. Διότι ως τώρα έχουμε ακούσει μόνο ανακοινώσεις. Ανακοινώθηκε στην Ισπανία και δεν έγινε ποτέ. Ανακοινώθηκε στην Ιταλία και την επόμενη μέρα το πήρε πίσω και άρχισε να λέει η κ. Μελόνι ότι θα έχει και κάποιο όριο και 0,1% των πάγιων στοιχείων των τραπεζών κ.λπ.. Συνεπώς θα πρέπει να είμαστε πολύ προσεκτικοί όταν κάνουμε προτάσεις οι οποίες ακούγονται μεν ωραίες στα αυτιά των ανθρώπων που δεν ξέρουν τις λεπτομέρειες, όμως στην πράξη είναι πάρα πολύ δύσκολο να υλοποιηθούν.

Η Κυβέρνηση είναι εδώ και δίνει λύσεις ρεαλιστικές και λύσεις οι οποίες λύνουν τα ζητήματα των πολιτών στην πράξη και δεν είναι μόνο καλές, για να ακούγονται ευχάριστα στα δελτία Τύπου.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Ακολουθεί η τέταρτη με αριθμό 67/30-8-2023 επίκαιρη ερώτηση πρώτου κύκλου του Προέδρου της Κοινοβουλευτικής Ομάδας των Σπαρτιατών και Βουλευτή του Β3΄ Νότιου Τομέα Αθηνών κ. Βασιλείου Στίγκα προς την Υπουργό Πολιτισμού, με θέμα: «Μη διενέργεια εργασιών καθαρισμού και αποψίλωσης στους αρχαιολογικούς χώρους της Ιεράς Μονής Οσίου Λουκά στο Στείρι Βοιωτίας».

Κύριε Πρόεδρε, έχετε τον λόγο για δύο λεπτά για την πρωτολογία σας.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Ευχαριστώ, κύριε Πρόεδρε.

Όταν κατέθεσα αυτή την ερώτηση στις 30 Αυγούστου, ήταν σε εξέλιξη οι φονικές πυρκαγιές που έκαιγαν τη χώρα μας για δύο μήνες περίπου. Τώρα, την τελευταία εβδομάδα, η χώρα μας έχει χτυπηθεί από μια μεγάλη οικολογική και ανθρωπιστική καταστροφή, τις φονικές πλημμύρες στην περιοχή της Θεσσαλίας. Ευχόμαστε στο τέλος όλα να πάνε καλά και τουλάχιστον να έχουμε, όσο γίνεται, λιγότερα θύματα.

Κυρία Υπουργέ, οργή προκαλεί η αδράνεια του ελληνικού κράτους και των επικεφαλής των αρμοδίων υπηρεσιών του Υπουργείου Πολιτισμού, που, σύμφωνα με καταγγελίες, έχουν σοβαρές ευθύνες για τις ζημιές που υπέστη η ιστορική Μονή του Οσίου Λουκά, μνημείου εγγεγραμμένου στον κατάλογο της παγκόσμιας κληρονομιάς της UNESCO, πρόσφατα από τη μεγάλη πυρκαγιά στη Βοιωτία.

Σύμφωνα με μαρτυρίες μοναχών, πιστών, και κατά την πρόσφατη επίσκεψή μου αλλά και την αφήγηση του ηγουμένου, το πέρασμα της φωτιάς έβλαψε τμήμα του περιβάλλοντος χώρου της μονής, το κελί του μοναχού Ιωασάφ του 19ου αιώνα, το οποίο κατέρρευσε, και τους χώρους υγιεινής των επισκεπτών. Μάλιστα, υπάρχουν οξύτατες αντιδράσεις για τις αρμόδιες υπηρεσίες του Υπουργείου Πολιτισμού, οι οποίες φέρονται πως κωλυσιεργούσαν και δεν είχαν εγκρίνει την εκτέλεση έργων αποψίλωσης, αποκομιδής και καθαρισμού χόρτων στον περιβάλλοντα χώρο της ιεράς μονής, με αποτέλεσμα η νοτιοανατολική πτέρυγα της ιεράς μονής να υποστεί ζημιές από την επέκταση της φωτιάς, λόγω μη αποψίλωσης των ξερών χόρτων και κλαδιών και της μη απομάκρυνσης εύφλεκτων υλικών.

Μην παραλείψω, τέλος, να αναφέρω τον αποτροπιασμό μου για την τεράστια καταστροφή του μοναδικού κάλλους για τη βιοποικιλότητα του δάσους που περιβάλλει τη μονή, παρ’ ότι είναι μια ευαίσθητη και νομικά αυστηρά προστατευόμενη περιοχή.

Ερωτάται η κυρία Υπουργός Πολιτισμού: Πότε διενεργήθηκε η τελευταία χρονολογικά εκτέλεση έργων αποψίλωσης, αποκομιδής και καθαρισμού χόρτων στους αρχαιολογικούς χώρους της ιεράς μονής και γιατί καθυστερεί από το Κεντρικό Αρχαιολογικό Συμβούλιο (ΚΑΣ) η εισαγωγή της επικαιροποιημένης μελέτης πυρόσβεσης που είχε εκπονήσει η Εφορεία Αρχαιοτήτων Βοιωτίας;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Πρόεδρο.

Κυρία Υπουργέ, έχετε τοn λόγο για τρία λεπτά για την πρωτολογία σας.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ πολύ, κύριε Πρόεδρε.

Κύριε Βουλευτά, σας ευχαριστώ για την ερώτησή σας, γιατί μου δίνετε τη δυνατότητα να σας ενημερώσω με συγκεκριμένα στοιχεία για το ζήτημα που θέσατε κάνοντας χρήση μη ορθών πληροφοριών και δεδομένων. Το Καθολικό της Μονής, ο Ναός της Παναγίας, η Κρύπτη, το Φωτάναμα, το Βορδονάρειο και οι Βορειοανατολικές Στοές του μοναστηριακού συγκροτήματος του Οσίου Λουκά, μνημείου της UNESCO, δεν υπέστησαν ουδεμία βλάβη. Εξαιτίας της πυρκαγιάς κατέρρευσε μόνο η στέγη του εγκαταλελειμμένου προ πολλού κελιού του Ιωασάφ του 19ου αιώνα, ενώ οι εξωτερικοί τοίχοι του ίδιου κελιού έπαθαν βλάβες μικρής κλίμακας. Επίσης, βλάβες προκλήθηκαν και σε χώρους υγιεινής των επισκεπτών, εντελώς καινούργιες κατασκευές. Είναι μικρές βλάβες δε. Το ότι οι βλάβες αυτές, παρά τη μεγάλη σε ένταση και έκταση πυρκαγιά, υπήρξαν τόσο περιορισμένες, οφείλεται προφανώς -πέρα από την καίρια και καταλυτική επέμβαση της Πυροσβεστικής Υπηρεσίας- σε μια σειρά προληπτικών ενεργειών, στις οποίες είχε προβεί το Υπουργείο Πολιτισμού σε συνεργασία με τον δήμο, τα συναρμόδια Υπουργεία και άλλους φορείς.

Ειδικότερα, η μονή έχει συμπεριληφθεί στα μνημεία που μελετά κοινή ομάδα εργασίας του Υπουργείου Πολιτισμού και του Υπουργείου Κλιματικής Κρίσης και Πολιτικής Προστασίας με την επιστημονική συνεργασία του Πανεπιστημίου Αθηνών. Άρα το συγκεκριμένο μνημείο της UNESCO είναι ούτως ή άλλως στις προτεραιότητές μας.

Στις 21-6-2022, έναν χρόνο πριν, πραγματοποιήθηκε αυτοψία στον Άγιο Λουκά από κοινό κλιμάκιο στελεχών του Υπουργείου Πολιτισμού, του Υπουργείου Κλιματικής Κρίσης, του Δήμου, της Πυροσβεστικής Υπηρεσίας και του Δασαρχείου Λειβαδιάς -ουδέποτε στο παρελθόν είχε γίνει κάτι τέτοιο-, κατά την οποία συμφωνήθηκε η πραγματοποίηση συγκεκριμένων εργασιών: η πραγματοποίηση εργασιών αποψίλωσης περιμετρικά και εξωτερικά του αρχαιολογικού χώρου από τον δήμο καθώς και καθαρισμού εντός του αρχαιολογικού χώρου από την αρμόδια εφορεία και τη μονή.

Τον Σεπτέμβριο του 2022 η Εφορεία Αρχαιοτήτων Βοιωτίας σε συνεννόηση με το δασαρχείο προέβη σε κοπή πέντε μεγάλων πεύκων που βρίσκονταν κοντά στη βορειοανατολική είσοδο της μονής για λόγους πυρασφάλειας.

Τον Μάιο του 2023 η Εφορεία Αρχαιοτήτων Βοιωτίας αποψίλωσε επισταμένως τους χώρους της μονής. Τα προϊόντα του καθαρισμού απομακρύνθηκαν αμέσως.

Ο δήμος προέβη σε συστηματικούς καθαρισμούς και αποψιλώσεις του περιβάλλοντος χώρου της μονής τόσο τον Αύγουστο του 2022 όσο και τον Ιούλιο του 2023, σύμφωνα με τις υποδείξεις του κλιμακίου του Υπουργείου Κλιματικής Κρίσης και της Πυροσβεστικής Υπηρεσίας, των πλέον ειδικών επομένως.

Επομένως αυτά που προσάπτετε στις υπηρεσίες στην ερώτησή σας δεν είναι ακριβή.

Όσο γι’ αυτά που αναφέρετε για τη μελέτη πυρόσβεσης και τη δήθεν κωλυσιεργία του Υπουργείου Πολιτισμού, σας ενημερώνω ότι το 2018 η Εφορεία Αρχαιοτήτων Βοιωτίας εκπόνησε με πιστώσεις του Υπουργείου Πολιτισμού, προμελέτη, η οποία έλαβε θετικά σχόλια -δεν υπάρχει απόλυτα εγκριτική διαδικασία- από την Πυροσβεστική Υπηρεσία Λιβαδειάς το 2021. Ως προμελέτη αποτελεί τη βάση για την ολοκλήρωση της μελέτης των ηλεκτρομηχανολογικών εγκαταστάσεων πυροπροστασίας και πυρόσβεσης του μοναστηριακού συγκροτήματος, δηλαδή, απαιτείται οριστική μελέτη, μελέτη εφαρμογής και τεύχη δημοπράτησης. Από το ’21 μέχρι σήμερα, αυτά όλα εκπονούνται και πολύ γρήγορα η μελέτη θα εισαχθεί στο Κεντρικό Αρχαιολογικό Συμβούλιο, όπως έχουμε πει και στο σχετικό δελτίο Τύπου που εκδώσαμε την επαύριον της πυρκαγιάς.

Επισημαίνεται, επίσης, ότι την 24η Αυγούστου, μία μέρα μετά την πυρκαγιά, ήδη η Εφορεία Αρχαιοτήτων Βοιωτίας είχε πάρει από το Υπουργείο τις ανάλογες πιστώσεις, προκειμένου να προβεί τάχιστα στην απομάκρυνση των όποιων προϊόντων της φωτιάς και να προβεί στις άμεσες σωστικές εργασίες, ακριβώς για να ξεκινήσει το ταχύτερο η λειτουργία της μονής, οι πρώτες επισκευές και η επισκευή του ηλεκτρολογικού δικτύου.

Τέλος, σας ενημερώνω ότι εδώ και πολύ καιρό, δηλαδή, ήδη από τις αρχές του 2022, στο επιχειρησιακό πρόγραμμα της Περιφέρειας Στερεάς Ελλάδας έχει ολοκληρωθεί και εκπονείται η μελέτη αποκατάστασης προστασίας και ανάδειξης του Οσίου Λουκά. Ήδη έχει ολοκληρωθεί η αρχιτεκτονική προμελέτη από το Εθνικό Μετσόβιο Πολυτεχνείο. Επομένως από όλα αυτά προκύπτει ότι όσοι έσπευσαν να σας ενημερώσουν για την ολιγωρία του Υπουργείου Πολιτισμού, μάλλον δεν ήταν σωστά πληροφορημένοι.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υπουργό.

Παρακαλώ πολύ, κύριε Πρόεδρε, έχετε τρία λεπτά για τη δευτερολογία σας.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κυρία Υπουργέ, αυτό που θα ήθελα να τονίσω -επειδή έκανα αυτοψία στον χώρο και λόγω εντοπιότητας, διότι είμαι από τη Βοιωτία και στον συγκεκριμένο χώρο έχω πάει πάρα πολλές φορές- είναι ότι αυτά που έγραψα στην ερώτησή μου, υπό μορφή καταγγελίας, μου τα είπε ο ίδιος ο ηγούμενος και οι άνθρωποι της μονής. Δεν μου τα είπαν τίποτα περαστικοί ή τίποτα άνθρωποι που ήθελαν και καλά να κάνουν κάποιο κακό στην Κυβέρνηση ή οτιδήποτε άλλο. Μου τα είπαν οι ίδιοι άνθρωποι που κάτσαμε αρκετή ώρα και συζητήσαμε και μάλιστα, επειδή ήταν μία με δύο μέρες μετά την πυρκαγιά, ο τρόμος ήταν ακόμα ζωγραφισμένος στα πρόσωπά τους. Διότι δεν ήταν μόνο αυτό το κτήριο που λέτε ότι απλά πήρε η σκεπή του, ήταν ένα, όντως, παλιό κτίριο. Δεν ξέρουμε τη χρονολογία του, αλλά γιατί έπρεπε και αυτό να καεί; Λέτε ότι έπεσε η σκεπή, γιατί να πέσει η σκεπή; Και πιθανόν να υπήρχαν και απρόβλεπτες συνέπειες και στα υπόλοιπα κτηριακά συγκροτήματα της μονής. Επομένως μην το παίρνετε έτσι ελαφρά την καρδία και λέτε απλά έπεσε ένας τοίχος.

Επίσης, ήθελα να ρωτήσω: Ο καθαρισμός έγινε όπως έπρεπε; Γιατί ο ίδιος ο ηγούμενος και άνθρωποι όπως είπα της μονής, μου είπαν ότι δεν έχει γίνει καθαρισμός. Τότε κάποιος από τους δύο πρέπει να λέει ψέματα. Εγώ δεν έχω λόγους να πω ψέματα. Οι ίδιοι άνθρωποι -και σας το λέω επώνυμα- μου είπαν ότι έγιναν αυτά τα πράγματα εκεί.

Ήθελα, επίσης, να ρωτήσω: Οι δήμοι που αναλαμβάνουν και κάνουν την καθαριότητα, κάνουν σωστή δουλειά ή έρχονται για λίγο και σηκώνονται και φεύγουν; Για να πάρουν φωτιά τα χόρτα εκεί στον αρχαιολογικό χώρο, προφανώς, δεν είχε γίνει ο σωστός καθαρισμός. Το έχετε ελέγξει εσείς, κυρία Υπουργέ, που το λέτε; Γιατί οι άνθρωποι που ζουν μέσα στη μονή δώδεκα μήνες τον χρόνο, μου είπαν ότι δεν έχει γίνει καθαρισμός. Άρα αυτό εσείς έχετε κάθε δικαίωμα να το ελέγξετε. Και επίσης θα ήθελα να ρωτήσω ένα τέτοιο μνημείο ιστορικής σημασίας -και για την UNESCO, αλλά κυρίως για τη χώρα μας- έχει συστήματα πυρόσβεσης αυτόνομα; Δηλαδή, να μην περιμένει τους άνδρες της πυροσβεστικής ή τα εναέρια μέσα.

Αυτό θα ήταν πολύ σημαντικό και δεν νομίζω να ήταν κύρια Υπουργέ, τεράστια δαπάνη για το Υπουργείο σας ένα τέτοιο μνημείο και αντίστοιχα μνημεία να είναι αυτόνομα σε περίπτωση πυρκαγιάς, να έχουν τη δική τους πυρόσβεση.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Πρόεδρο.

Παρακαλώ πολύ, κυρία Υπουργέ, έχετε τρία λεπτά για δευτερολογία σας.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ πολύ, κύριε Πρόεδρε.

Κύριε Βουλευτά, κατανοώ απολύτως τη συναισθηματική φόρτιση και του ηγούμενου και των μοναχών και προφανώς όλοι τρέμουμε και όλοι φοβόμαστε μπροστά σε ένα τέτοιο φαινόμενο, όπως είναι μια μεγάλη φωτιά. Όμως, εσείς πήγατε δυο-τρεις μέρες μετά, όπως είπατε. Εγώ ήμουν εκεί. Και ήμουν από τις έξι παρά τέταρτο της 23ης Αυγούστου, όταν η φωτιά ήταν ήδη σε εξέλιξη και παρέμεινα μαζί με τον Περιφερειάρχη και τον Δήμαρχο Διστόμου Αράχωβας-Αντίκυρας, καθώς και τους αρμόδιους υπηρεσιακούς παράγοντες του Υπουργείου Πολιτισμού, μέχρι να κατασβεστεί η πυρκαγιά, η οποία απειλούσε το μοναστήρι.

Εάν δεν είχαν γίνει οι καθαρισμοί -ήταν φανερό ότι είχαν γίνει οι καθαρισμοί, γι’ αυτό και η φωτιά η οποία εκδηλώθηκε τετρακόσια μόλις μέτρα από το μοναστήρι- δεν θα είχε κατακάψει μόνο το παλιό εγκαταλελειμμένο κελί του Ιωασάφ -είναι του 19ου αιώνα- θα είχε κατακάψει τεράστιο μέρος της μονής και ευτυχώς, που δεν ζήσατε και δεν ζήσαμε, αυτή την καταστροφή. Και ο δήμος είχε κάνει τη δουλειά του και η Εφορεία Αρχαιοτήτων είχε κάνει τη δουλειά της και δεν προκύπτει από πουθενά, ότι υπήρχαν προϊόντα από την αποψίλωση που δεν είχαν απομακρυνθεί.

Πώς τα ξέρω αυτά; Τα ξέρω, διότι την ίδια μέρα της φωτιάς, όταν οι συνθήκες προσέγγισης ήταν σχετικά ασφαλείς, μπήκαμε στο μοναστήρι -οι προαναφερόμενοι εννοώ και οι προαναφερθέντες και ο περιφερειάρχης και ο δήμαρχος- συνοδευόμενοι από τον Διοικητή της Πυροσβεστικής Λειβαδιάς, τον Πύραρχο κ. Περικλή Κουλκουβίνη και από τον ηγούμενο της μονής, ο οποίος την ώρα της πυρκαγιάς δεν ήταν μέσα, ήταν έξω μαζί μας.

Μπήκαμε, λοιπόν, μέσα όλοι για να δούμε τις φθορές οι οποίες είχαν προκληθεί. Εντός του μοναστηριακού συγκροτήματος βρίσκονταν ο Δεσπότης Θηβών και Λεβαδείας Γεώργιος και κάποια μέλη της αδελφότητας, οι οποίοι συνέδραμαν και αυτοί στην πυρόσβεση των εστιών.

Το μοναστήρι είναι μία ζώσα μοναστική κοινότητα, επομένως και το μοναστήρι έχει και αυτό τις δικές του υποχρεώσεις και προφανώς, και τα δικά του δικαιώματα. Οι ζημιές, λοιπόν, περιορίστηκαν στο τμήμα του περιβάλλοντος χώρου και στη στέγη του κελιού του 19ου αιώνα, ακριβώς γιατί είχαν γίνει οι προηγούμενες διαδικασίες. Δώσαμε αμέσως οδηγίες για τις σωστικές επεμβάσεις. Εγκρίθηκαν οι πιστώσεις και επίσης, αυτό που πρέπει να πω είναι ότι χάρη στο προσωπικό της Εφορείας Αρχαιοτήτων, με το που εκδηλώθηκε η φωτιά, με τάξη και ασφάλεια απομακρύνθηκαν πολλοί επισκέπτες και πολλοί προσκυνητές που ήταν μέσα στο μοναστήρι του Οσίου Λουκά.

Γι’ αυτό που ρωτήσατε, δεν είναι θέμα χρημάτων. Μια τέτοια μελέτη και ένα τέτοιο έργο μπορεί να κοστίζει γύρω της στα 2,5 με 3 εκατομμύρια, για να γίνει σωστή δουλειά. Γι’ αυτό ακριβώς, το 2019, με το που αναλάβαμε τη διακυβέρνηση της χώρας, ζητήσαμε για τέτοια μνημεία να γίνουν οι σχετικές διαδικασίες. Οι μελέτες, λοιπόν, είναι σε εξέλιξη. Ολοκληρώνονται, περνούν από το Κεντρικό Αρχαιολογικό Συμβούλιο τις επόμενες εβδομάδες, ακριβώς για να μπορέσει να γίνει το έργο αυτό. Διότι πια, λόγω της κλιματικής κρίσης, τέτοιου είδους συστήματα είναι επιβεβλημένα και στους αρχαιολογικούς χώρους και στα μνημεία.

Αυτό, λοιπόν, τι απαιτεί; Απαιτεί τη συνεργασία της Μητρόπολης, τη συνεργασία της μοναστικής κοινότητας, την ομάδα εργασίας που ήδη έχουμε και συνεργαζόμαστε άριστα με το Υπουργείο Κλιματικής Κρίσης, την Πυροσβεστική Υπηρεσία και τους ανθρώπους του Υπουργείου Πολιτισμού, για να φτάσουμε στο σωστό αποτέλεσμα.

Αυτό το οποίο εγώ έχω να σας πω είναι, ότι ευτυχώς, χάρη στην πρόληψη, δεν κλάψαμε τον Όσιο Λουκά.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υπουργό.

Θα συζητηθεί η όγδοη με αριθμό 81/4-9-2023 επίκαιρη ερώτηση του δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Πολιτισμού, με θέμα: «Επιτακτικό το ζήτημα της διάσωσης του ιστορικού φρουρίου Ιτζεδίν στα Χανιά».

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κυρία Υπουργέ, επανερχόμαστε στο ζήτημα της διάσωσης του ιστορικού φρουρίου του Ιτζεδίν στα Χανιά. Η αγανάκτηση, όπως αντιλαμβάνεστε, μεγαλώνει και στα Χανιά και στην Κρήτη για την κατάστασή του. Αποτελεί πραγματικά προσβολή στη συλλογική ιστορική μας παρακαταθήκη ότι ένα ιστορικό φρούριο, ένα μνημείο ρημάζει, λόγω της εγκατάλειψης ενός τόπου που είναι δεμένος με ηρωικές σελίδες της σύγχρονης ιστορίας της πατρίδας μας, της Εθνικής Αντίστασης και του Δημοκρατικού Στρατού, ενός τόπου κράτησης κομμουνιστών και άλλων πατριωτών.

Πριν λίγο διάστημα κατέρρευσε μέρος από τον εξωτερικό μαντρότοιχο μετά την κατάρρευση το 2021 του διοικητηρίου και την πλήρη κατάρρευση μέρους του ανατολικού προμαχώνα. Η εξέλιξη αυτή ήταν προδιαγεγραμμένη, αφού δεν έχουν γίνει ποτέ εργασίες συντήρησης.

Τα τελευταία χρόνια, κυρία Υπουργέ, έχουμε αυτό το γνωστό πινγκ-πονγκ ευθυνών ανάμεσα σε Κυβέρνηση, Δήμο Χανίων και Περιφέρεια Κρήτης, χωρίς όμως, κανένα αντίκρισμα.

Υπενθυμίζω ότι παρόμοια συζήτηση για τη διάσωση του Ιτζεδίν είχε γίνει εδώ πάλι το 2018 σε επίκαιρη ερώτηση του ΚΚΕ, με κυβέρνηση ΣΥΡΙΖΑ τότε, καθώς και τον Γενάρη του 2020, επί δικής σας Υπουργίας.

Είχατε δεσμευτεί ότι θα δίνατε λύση με προγραμματική σύμβαση της ΕΤΑΔ με κάποιο τοπικό φορέα των Χανίων, για παράδειγμα με τον δήμο. Βέβαια, δεν έγινε τίποτα και αυτό επί της ουσίας ήταν αυτό το γνωστό πινγκ πονγκ. Δηλαδή, πετάξατε το μπαλάκι στην κερκίδα, σε κάποιον άλλον φορέα.

Στο αίτημα για άμεση αποκατάσταση του φρουρίου Ιτζεδίν, το οποίο, βέβαια, υπάγεται στις αρμοδιότητες του Υπουργείου Πολιτισμού, εσείς τότε ως Υπουργός Πολιτισμού, τον Γενάρη του 2020 δηλαδή, επαναλαμβάνω, μας παραπέμψατε στην ανάγκη συνεννόησης και σύμπραξης μεταξύ των τοπικών φορέων του Νομού Χανίων, κάτι, όμως, που θα έπρεπε να το κάνει το ίδιο το Υπουργείο, δηλαδή εσείς. Μπορεί να ακούγεται ωραία ως πρόταση, αλλά απαλλάσσει την Κυβέρνηση από την οποιαδήποτε ευθύνη. Από τότε κλείνουμε τέσσερα χρόνια και δεν υπάρχει καμμία πρόοδος στη διαφύλαξη αυτής της σπουδαίας κληρονομιάς.

Το Κομμουνιστικό Κόμμα Ελλάδας και η Λαϊκή Συσπείρωση όλο αυτό τον καιρό έφερε το θέμα με επερωτήσεις και στο Δημοτικό Συμβούλιο Χανίων και στο Περιφερειακό Συμβούλιο Κρήτης. Υπήρξαν αντίστοιχες παρεμβάσεις του παραρτήματος Χανίων της ΠΕΑ Δημοκρατικού Στρατού Ελλάδας, άλλων μαζικών φορέων του νομού.

Σας αναφέρω ότι τον Οκτώβρη του 2021 το Περιφερειακό Συμβούλιο Κρήτης ενέκρινε ομόφωνο ψήφισμα που κατέθεσε η Λαϊκή Συσπείρωση για την αποκατάσταση του φρουρίου, ενώ ο περιφερειάρχης δεσμεύτηκε τότε για την ένταξη στο ΕΣΠΑ των απαιτούμενων μελετών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε συνάδελφε, ολοκληρώστε.

**ΕΜΜΑΝΟΥΗΛ ΣΥΝΤΥΧΑΚΗΣ:** Δώστε μου λίγο χρόνο παραπάνω και αφαιρέστε το από τη δευτερολογία μου. Δεν έχω κάποιο θέμα.

**ΠΡΟΕΔΡΕΥΩΝ (Βασίλειος Βιλιάρδος):** Συνεχίστε παρακαλώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Βέβαια, σε εκ νέου ερώτηση της Λαϊκής Συσπείρωσης στο Περιφερειακό Συμβούλιο πρόσφατα, η απάντηση που δόθηκε από τον Αντιπεριφερειάρχη Χανίων ήταν η ευθύνη για το Ιτζεδίν. Ανήκει στον Δήμο Χανίων και κατά συνέπεια δεν έγινε δεκτή η πρόταση της περιφέρειας για τη χρηματοδότηση των μελετών, δηλαδή από τον Άννα στον Καϊάφα.

Τώρα ο Δήμος Χανίων από την άλλη, απ’ όσο γνωρίζω, κυρία Υπουργέ, είναι σε συζήτηση με την ΕΤΑΔ -δεν ξέρω αν το επιβεβαιώνετε ή το διαψεύδετε- για την παραχώρηση του φρουρίου. Να παραχωρηθεί, δηλαδή, για τη χρήση και την ανάδειξή του. Βρίσκει, όμως, εμπόδια σε διάφορες οικονομικές απαιτήσεις που θέτει η ΕΤΑΔ, η οποία έχει τώρα την ευθύνη της διαχείρισης. Σας θυμίζω πάλι το 2020 είχατε δεσμευτεί ότι θα πιέζατε την ΕΤΑΔ για την παραχώρηση.

Κατ’ αρχάς, να μας πείτε αν ισχύουν τα όσα σας λέω, τι έχει κάνει το Υπουργείο σε σχέση με αυτό, η Κυβέρνηση δηλαδή. Όμως σε κάθε περίπτωση και παρά τις όποιες κατά καιρούς δεσμεύσεις από Υπουργείο, Περιφέρεια, Δήμο Χανίων κ.λπ. για τη συντήρηση και αναστήλωση του ιστορικού χώρου των φυλακών του Ιτζεδίν, εάν προτίθεται το Υπουργείο, η Κυβέρνηση να προχωρήσει, παρά τα όποια εμπόδια, στην αναστήλωση αυτού του ιστορικού χώρου, έτσι ώστε να μη χαθεί περισσότερος πολύτιμος χρόνος και έτσι ώστε να μην έχουμε περισσότερες βλάβες ανεπανόρθωτες για αυτό το ιστορικό κτήριο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Βασίλειος Βιλιάρδος):** Σας ευχαριστούμε, κύριε Συντυχάκη. Τα υπόλοιπα στη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Σας ρωτάμε, λοιπόν, κυρία Υπουργέ, εάν έχετε προβεί σε συζητήσεις με τον Δήμο Χανίων, πού έχετε καταλήξει, αν υπάρχει δηλαδή κάτι χειροπιαστό και, εν πάση περιπτώσει, σε ποιες ενέργειες θα προβείτε, προκειμένου άμεσα να υπάρξει αποκατάσταση αυτού του φρουρίου.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Συντυχάκη.

Παρακαλώ, κυρία Υπουργέ, έχετε τον λόγο για την πρωτολογία σας.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ πολύ, κύριε Πρόεδρε.

Κύριε Βουλευτά, νομίζω ότι ξέρετε πολύ καλά ότι ο αρχαιολογικός νόμος, δηλαδή νόμος για την προστασία των αρχαιοτήτων και της πολιτιστικής κληρονομιάς εν γένει, ο ν.4858, προβλέπει ότι την ευθύνη συντήρησης και αποκατάστασης κάποιου κτηρίου μνημείου την έχει ο ιδιοκτήτης του, εν προκειμένω, λοιπόν, η ΕΤΑΔ. Ας ξεκινήσουμε, λοιπόν, με αυτή την παραδοχή.

Μια δεύτερη παραδοχή είναι ότι στο Υπουργείο Πολιτισμού, τουλάχιστον από τον Ιούλιο του 2019, δεν λέμε πράγματα τα οποία πετάμε ούτε στην εξέδρα ούτε στις καλένδες. Αυτά που λέμε τα κάνουμε αρκεί να υπάρχει το θεσμικό πλαίσιο και οι ενέργειές μας να είναι σύννομες.

Πάμε να δούμε, λοιπόν, τι έχει γίνει από τότε που τα είπαμε ξανά. Έχουμε απαντήσει πολλές φορές άλλωστε στον κοινοβουλευτικό έλεγχο για το Ιτζεδίν. Το 2007 το Φρούριο έρχεται στην ιδιοκτησία της Εταιρείας Ακινήτων Δημοσίου, δηλαδή στην ΕΤΑΔ, η οποία είναι αρμόδια για τα έργα άρσης ετοιμορροπιών και αποκατάστασης του μνημείου και σύμφωνα πάντοτε, βέβαια, με τις άδειες που δίνει το Υπουργείο Πολιτισμού.

Το 2021, ακριβώς επειδή υπάρχουν κάποια φαινόμενα κατάρρευσης, πάλι δυνάμει των διατάξεων του αρχαιολογικού νόμου, συγκροτούμε στο Υπουργείο Πολιτισμού επιτροπή του άρθρου 41 για την καταγραφή των βλαβών που παρουσιάζει και ζητούμε προτάσεις αντιμετώπισής τους. Το πόρισμα της επιτροπής το γνωρίζετε. Έχει σταλεί στις 16-4-2021 κατ’ αρμοδιότητα στην ΕΤΑΔ, όπως επίσης και στον Ναύσταθμο Κρήτης, γιατί να θυμίσω ότι στην ιδιοκτησία του Ναυστάθμου Κρήτης ήταν το φρούριο προ του 2007 και ένα τμήμα του εξακολουθεί να εντάσσεται στις ζώνες ελέγχου του ναυτικού οχυρού στην περιοχή της Σούδας. Επομένως, δεν είναι το Υπουργείο Πολιτισμού ιδιοκτήτης του ώστε να μπορεί το Υπουργείο Πολιτισμού να παρέμβει.

Σύμφωνα, λοιπόν, με την Υπηρεσία Νεωτέρων Μνημείων και Τεχνικών Έργων Κρήτης στο πόρισμα αυτό της επιτροπής του άρθρου 41 καταγράφονται αναλυτικά η κατάσταση διατήρησης του μνημείου και προτείνονται συγκεκριμένα μέτρα που θα πρέπει να ληφθούν από την ΕΤΑΔ. Το φρούριο παρουσιάζει ετοιμορροπίες από στατικής και δομικής άποψης, δεν κρίνεται όμως βάσει των σημερινών δεδομένων ως επικινδύνως ετοιμόρροπο και κατεδαφιστέο.

Σύμφωνα, λοιπόν, με τα ανωτέρω και με την Υπηρεσία Νεωτέρων Μνημείων δεν έχουν διαπιστωθεί περαιτέρω καταρρεύσεις στο μνημείο μετά τον έλεγχο από την επιτροπή του άρθρου 41. Είναι στην ίδια κατάσταση, δηλαδή, όπως ήταν το 2021. Δεν ήταν σε καλή κατάσταση. Για του λόγου το αληθές καταθέτω και μια σειρά φωτογραφιών.

Με οδηγία μου οι αρμόδιοι υπηρεσιακοί παράγοντες θα κάνουν αυτοψία στο φρούριο μέχρι το τέλος του τρέχοντος μηνός και θα έχουν μαζί τους και εκπροσώπους των συναρμόδιων φορέων.

Δεδομένης, λοιπόν, της σπουδαιότητας του μνημείου το Υπουργείο Πολιτισμού προφανώς διάκειται θετικά στην παραχώρηση του μνημείου στον Δήμο Χανίων, που το ζητά και έχει δηλώσει την πρόθεσή του να αξιοποιήσει το φρούριο.

Έχω στείλει επιστολή στην ΕΤΑΔ ήδη από το Νοέμβριο του 2021, την οποία καταθέτω στα Πρακτικά και ενημερώνω την ΕΤΑΔ για την πρόθεση της Περιφέρειας Κρήτης και του Δήμου Χανίων να διαμορφώσουν από κοινού με το Υπουργείο Πολιτισμού ένα ολοκληρωμένο σχέδιο διάσωσης, αποκατάστασης και ανάδειξης του Φρουρίου Ιτζεδίν, το οποίο θα ενσωματώνει τα κτήρια του συγκροτήματος στη σύγχρονη πραγματικότητα με σεβασμό προφανώς στην ιστορική μνήμη.

Με την παραχώρηση του μνημείου στον Δήμο Χανίων καθίσταται δυνατή η υλοποίηση όλων των αναγκαίων ενεργειών για την αποκατάσταση και την ανάδειξή του. Πρώτα-πρώτα, μπορούμε, εφόσον παραχωρηθεί στον Δήμο Χανίων, να γίνει προγραμματική σύμβαση, για την οποία ήδη συζητάμε από το 2020. Όταν, όμως, δεν έχει ολοκληρωθεί η παραχώρηση, ούτε ο Δήμος Χανίων ούτε η περιφέρεια ούτε το Υπουργείο Πολιτισμού μπορούν να προχωρήσουν σε τέτοιου είδους διαδικασίες.

Οι υπηρεσίες, λοιπόν, του Υπουργείου Πολιτισμού -τονίζω για πολλοστή φορά- είναι στη διάθεση οποιουδήποτε αρμόδιου φορέα να συνδράμει στον βαθμό που έχει την αρμοδιότητα. Είναι θέμα της ΕΤΑΔ και του Δήμου Χανίων να προχωρήσουν στον συμβιβασμό και την παραχώρηση του μνημείου.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υπουργό.

Παρακαλώ πολύ, κύριε Συντυχάκη, έχετε τον λόγο για τη δευτερολογία σας για δύο λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Κυρία Υπουργέ, όπως είπα και στην πρωτολογία μου, δεν είναι η πρώτη φορά που το συζητάμε. Έχουν περάσει τουλάχιστον τέσσερα χρόνια από τότε που ξεκίνησε αυτή η συζήτηση της διάσωσης αυτού του ιστορικού φρουρίου.

Ποιος κυβερνά σε αυτό τον τόπο, θα έλεγε κάποτε κάποιος. Δηλαδή, η ΕΤΑΔ, μια εταιρεία, καθορίζει τη διάσωση ενός ιστορικού μνημείου; Η ΕΤΑΔ; Εσείς τι ρόλο παίζετε; Δηλαδή, το Υπουργείο Πολιτισμού, που είναι αρμόδιο για τη διαφύλαξη της ιστορικής μνήμης, της πολιτιστικής κληρονομιάς, τι ρόλο παίζει σε αυτή την ιστορία; Μπορεί να τα ρίχνετε -επιτρέψτε μου για την έκφραση- στην ΕΤΑΔ, αλλά σε τελική ανάλυση μηδέν από μηδέν μηδέν. Αυτή είναι η ουσία.

Δυστυχώς, και αυτό το μνημείο έχει μπει στη λογική κόστους-οφέλους και εδώ πρέπει να αναλάβετε την πολιτική ευθύνη και όχι να πετάμε την μπάλα στην κερκίδα αν φταίει ο δήμος, φταίει η ΕΤΑΔ. Όλοι έχετε την ευθύνη, όλοι γιατί έχετε αποδεχτεί μια τέτοια λογική κόστους-οφέλους στη διαχείριση της πολιτιστικής κληρονομιάς.

Όπως εσείς είπατε σε μια άλλη συζήτηση το 2020, η αποκατάσταση φρουρίου είναι μια πολύ χρονοβόρα και κοστοβόρα διαδικασία, πολλώ μάλλον όταν στο συγκεκριμένο, εξαιτίας της εγκατάλειψης αυτών των χρόνων κ.λπ., αντιλαμβάνεστε, όπως είπατε, ότι το κόστος είναι πάρα πολύ μεγάλο.

Δηλαδή, δεν αναλαμβάνετε το κόστος; Γιατί αν ήθελε το Υπουργείο, αν ήθελε η Κυβέρνηση, θα αναλάμβανε το κόστος για τη συντήρηση, διαφύλαξη, διατήρηση αυτής της πολιτιστικής κληρονομιάς. Η ΕΤΑΔ λειτουργεί με οικονομικά, εμπορικά κριτήρια. Είναι ανώνυμη εταιρεία με μοναδικό μέτοχο το ελληνικό δημόσιο, η οποία διαχειρίζεται, αναπτύσσει και αξιοποιεί τα ακίνητα του δημοσίου –αστικά, τουριστικά, πολιτιστικά και τα λοιπά- σύμφωνα, όπως λέει ο νόμος, με τους στόχους και τις προτεραιότητες της αναπτυξιακής πολιτικής της χώρας.

Και σας ρωτάμε: Η αναπτυξιακή σας πολιτική δεν χωρά τη διάσωση του Ιτζεδίν; Ε, όχι, δεν τη χωρά! Δεν τη χωρά, δυστυχώς και φαίνεται από τις απαντήσεις που δίνετε ως εκπρόσωπος της Κυβέρνησης. Άρα και ο σχεδιασμός που κάνει ως εταιρεία η ΕΤΑΔ έχει στόχο την εξασφάλιση του μέγιστου δυνατού κέρδους. Εγώ σας ρώτησα αν η ΕΤΑΔ είναι σε συζήτηση με τον Δήμο Χανίων. Το γνωρίζετε αυτό;

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Σας το είπα, ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Α, μου το είπατε, εντάξει, είναι σε συνεννόηση, είναι σε συζήτηση. Τι είδους συζήτηση κάνουν αυτοί οι δύο φορείς, η ΕΤΑΔ και ο Δήμος Χανίων; Σας λέω ότι θέτει ζήτημα ο ίδιος ο δήμαρχος ο οποίος λέει ότι έχει οικονομικές απαιτήσεις η ΕΤΑΔ. Τι είδους οικονομικές απαιτήσεις έχει; Προφανώς, δεν την ενδιαφέρει την ΕΤΑΔ το φρούριο ως ιστορική, πολιτιστική κληρονομιά ούτε αυτή καθαυτή η συντήρηση. Την ενδιαφέρει πιθανά να φτιάξει μία σύμβαση, να παραχωρήσει στον Δήμο Χανίων ή σε οποιονδήποτε άλλο φορέα για να προεισπράττει μελλοντικά έσοδα. Αυτός είναι ο στόχος της ΕΤΑΔ.

Και πολύ φοβόμαστε ότι η στασιμότητα στο θέμα με το ροκάνισμα του χρόνου σε ατέρμονες συζητήσεις και με το μπαλάκι ευθυνών να κρατά καλά μεταξύ Κυβέρνησης, Δήμου Χανίων, ΕΤΑΔ κ.λπ. οδηγεί σε άλλες επιλογές -δηλαδή πού;- στην εκποίηση του φρουρίου, αυτό θα κάνει η ΕΤΑΔ στο τέλος. Και το λέω διότι ως γνωστόν ακόμα και αν δεν έχει περιέλθει στο Υπερταμείο το φρούριο του Ιτζεδίν, ένα ακίνητο του δημοσίου, διατηρεί η ΕΤΑΔ το δικαίωμα να το εκποιήσει.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, μου είπατε να αφαιρέσω χρόνο από τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κλείνω, κύριε Πρόεδρε.

Και σας υπενθυμίζω ότι μπορεί να το κάνει και με κοινή υπουργική απόφαση των Οικονομικών και του Υπουργείου Πολιτισμού, ή του κατά περίπτωση αρμόδιου Υπουργού που εκδίδεται μετά από εισήγηση του γενικού γραμματέα για οποιοδήποτε άλλο ακίνητο εγγεγραμμένο στο μητρώο, στο σχετικό μητρώο και έτσι μπορεί να ανατίθεται στην ΕΤΑΔ Α.Ε. η διαχείριση και η αξιοποίησή του, δηλαδή η ακίνητη περιουσία των δημοσίων φορέων στο σφυρί, για να κάνουν μπίζνες οι επιχειρηματίες.

Μία τέτοια εξέλιξη, κυρία Υπουργέ και κύριε Πρόεδρε, θα αποτελέσει το κύκνειο άσμα για το Ιτζεδίν και εμείς κρούουμε τον κώδωνα του κινδύνου και σας ρωτάω πού έχει κολλήσει το θέμα. Πρέπει να λυθεί. Υπάρχουν ενδιαφερόμενοι φορείς δημόσιου ή ιδιωτικού δικαίου που είναι σε συζητήσεις με την ΕΤΑΔ για την παραχώρηση του φρουρίου και διαπραγματεύεται η τελευταία τους όρους και το τίμημα;

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, ολοκληρώστε.

**ΕΜΜΑΝΟΥΗΛ ΣΥΝΤΥΧΑΚΗΣ:** Εδώ και τώρα -και κλείνω με αυτό- χωρίς «ήξεις αφήξεις», χωρίς αστερίσκους να αναλάβει το Υπουργείο Πολιτισμού να αποκαταστήσει άμεσα το ιστορικό φρούριο με ευθύνη και χρηματοδότηση του κράτους, ώστε να γίνει επισκέψιμο, προσβάσιμο στον λαό και στη νεολαία, να υπάρξει ανάδειξη της ιστορίας του λαϊκού κινήματος του τόπου μας.

**ΠΡΟΕΔΡΕΥΩΝ (Βασίλειος Βιλιάρδος):** Κατανοητό, κύριε συνάδελφε.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ και συγγνώμη για την καθυστέρηση.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Συντυχάκη.

Ορίστε, κυρία Υπουργέ, έχετε τον λόγο για τη δευτερολογία σας.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ, κύριε Πρόεδρε.

Κύριε Βουλευτά, κοιτάξτε, εσείς ρίξατε την μπάλα στην εξέδρα για την ουσία του θέματος και πήγατε σε πολλά άλλα θέματα, αγνοώντας ότι το Υπουργείο Πολιτισμού οφείλει να κινείται μέσα στο πλαίσιο που καθορίζει η νομοθεσία. Είναι πολύ συγκεκριμένο το πλαίσιο το οποίο έχει το Υπουργείο Πολιτισμού. Εσείς, λοιπόν, μιλάτε για το αν η ΕΤΑΔ και ο δήμος είναι σε συνεννόηση. Μπορείτε να ρωτήσετε την ΕΤΑΔ ή τον δήμο. Εμείς ξέρουμε ως Υπουργείο Πολιτισμού ότι η ΕΤΑΔ συνομιλεί με τον δήμο.

Από εκεί και πέρα, πρώτον, γιατί δεν κάνετε τις σχετικές ερωτήσεις, για το τι είδους συνομιλίες είναι αυτές, εκεί που πρέπει;

Δεύτερον, είπατε ότι το Υπουργείο Πολιτισμού και η Κυβέρνηση δεν αναλαμβάνει να κάνει κάτι στο Ιτζεδίν, διότι είναι μία κοστοβόρα και χρονοβόρα διαδικασία και οι μελέτες και η αποκατάστασή του.

Ε, λοιπόν, κύριε Βουλευτά, γνωρίζετε -και είμαι σίγουρη, οφείλετε να γνωρίζετε, αλλά και το γνωρίζετε κιόλας- ότι αντίστοιχη κοστοβόρα και χρονοβόρα διαδικασία είναι η προστασία και η ανάδειξη των Νεωρίων των Χανίων, ένα τεράστιο πρόγραμμα για το οποίο το Υπουργείο Πολιτισμού, δεδομένου ότι είναι ξεκάθαρο το ιδιοκτησιακό καθεστώς, σε συνεργασία με τον δήμο και την περιφέρεια ήδη ξοδεύει αρκετά εκατομμύρια και τα δικαιούται για ένα άλλο μνημείο.

**ΕΜΜΑΝΟΥΗΛ ΣΥΝΤΥΧΑΚΗΣ:** Δεν τα είπα εγώ αυτά, εσείς τα είπατε αυτά. Εγώ διάβασα την απάντησή σας. Εσείς τα είπατε.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Εγώ δεν είπα τίποτα από όλα αυτά που λέτε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας παρακαλώ!

Αρκετό χρόνο είχατε!

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Και το ίδιο θα γίνει και με το έργο στα Νεώρια, μιλάμε για πολλά εκατομμύρια.

Επομένως, δεν είναι το πρόβλημά μας εάν και αυτό είναι ένα κοστοβόρο και χρονοβόρο έργο στις διαδικασίες του. Δεν υπάρχει νομιμότητα για να το κάνει το Υπουργείο Πολιτισμού. Οφείλει να ξεκαθαρίσει το ιδιοκτησιακό πλαίσιο. Εφ’ όσον γίνει η μεταβίβαση στον Δήμο Χανίων -που το ζητάει ο Δήμος Χανίων από την ΕΤΑΔ- τότε το Υπουργείο Πολιτισμού θα παρέμβει και θα κάνει αυτό το οποίο γνωρίζει σε συνεργασία με τον δήμο και με τις περιφέρειες.

Από εκεί και πέρα, το Ιτζεδίν η αλήθεια είναι ότι γλίτωσε από το Υπερταμείο, διότι ευτυχώς, δεν είχε κτηματογραφηθεί, άρα δεν είχε ΚΑΕΚ το 2018 και δεν παραχωρήθηκε από την κυβέρνηση του ΣΥΡΙΖΑ τότε.

Αυτό, λοιπόν, που έχω να σας πω είναι ότι προφανώς το φρούριο έχει μεγάλη ιστορική σημασία. Η γεωγραφική του θέση και τα αρχιτεκτονικά χαρακτηριστικά του αποτελούν συγκριτικά πλεονεκτήματα και καθιστούν επιτακτική την ανάγκη για τη διάσωσή του.

Το Υπουργείο Πολιτισμού, όπως κάνει σε όλες τις άλλες περιπτώσεις, θα παρέμβει, θα προχωρήσει τη διαδικασία της προγραμματικής σύμβασης. Ήδη έχουμε υπογράψει από το 2019 διακόσιες προγραμματικές συμβάσεις με έναν προϋπολογισμό περισσότερο από 180 εκατομμύρια ευρώ. Δεν είναι αυτό το πρόβλημά μας, είναι η νόμιμη παραχώρηση του φρουρίου από την ΕΤΑΔ στον Δήμο Χανίων.

Ευχαριστώ πολύ.

(Στο σημείο αυτό η Υπουργός Πολιτισμού κ. Στυλιανή Μενδώνη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κυρία Υπουργέ.

Πριν ολοκληρώσουμε τη συζήτηση, θα ήθελα να ανακοινώσω στο Σώμα ότι δεν θα ζητηθούν κατόπιν συνεννόησης οι εξής επίκαιρες ερωτήσεις:

Η τρίτη με αριθμό 68/1-9-2023 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Κοινοβουλευτικής Ομάδας του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Θρησκευμάτων και Αθλητισμού, με θέμα: «Σοβαρά προβλήματα διαβίωσης αντιμετωπίζουν οι συμβασιούχοι αναπληρωτές εκπαιδευτικοί».

Η έβδομη με αριθμό 70/3-9-2023 επίκαιρη ερώτηση δεύτερου κύκλου του Βουλευτή Κιλκίς της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Στέφανου Παραστατίδη προς τον Υπουργό Παιδείας, Θρησκευμάτων και Αθλητισμού, με θέμα: «Ετοιμότητα Υπουργείου ως προς την καταγραφή και την κάλυψη των κενών σε εκπαιδευτικό και βοηθητικό προσωπικό γενικής και ειδικής εκπαίδευσης και λειτουργίας των ολοήμερων δημοτικών σχολείων».

Η πέμπτη με αριθμό 76/4-9-2023 επίκαιρη ερώτηση πρώτου κύκλου του Προέδρου της Κοινοβουλευτικής Ομάδας της Νίκης και Βουλευτή Α΄ Θεσσαλονίκης κ. Δημητρίου Νατσιού προς τον Υπουργό Παιδείας, Θρησκευμάτων και Αθλητισμού,με θέμα: «Τα ακατάλληλα βιβλία Γλώσσας δημοτικού σχολείου και γυμνασίου».

Η τρίτη με αριθμό 80/4-9-2023 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Κοινοβουλευτικής Ομάδας του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Θρησκευμάτων και Αθλητισμού, με θέμα: «Για την Α’ φάση προσλήψεων αναπληρωτών - να καλυφτούν άμεσα τα πάνω από είκοσι χιλιάδες κενά σε πρωτοβάθμια και δευτεροβάθμια εκπαίδευση».

Η δεύτερη με αριθμό 69/1-9-2023 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Εμμανουήλ (Μανώλη) Χριστοδουλάκηπρος τον Υπουργό Κλιματικής Κρίσης και Πολιτικής Προστασίας, με θέμα: «Καταγραφή ζημιών και καταβολή αποζημιώσεων στους πληγέντες από τις καταστροφικές πυρκαγιές στον Δήμο Αχαρνών».

Η δωδέκατη με αριθμό 78/4-9-2023 επίκαιρη ερώτηση δεύτερου κύκλου του Βουλευτή Α΄ Αθηνών της Κοινοβουλευτικής Ομάδας του ΠΑΣΟΚ – Κινήματος Αλλαγής κ**.** Παύλου Γερουλάνου προς τον Υπουργό Εθνικής Οικονομίας και Οικονομικών, με θέμα: «Νομοσχέδιο “Κατευθύνσεις Αναθεώρησης του Εθνικού Σχεδίου Ανάκαμψης και Ανθεκτικότητας Ελλάδα 2.0”».

Η εντέκατη με αριθμό 79/4-9-2023 επίκαιρη ερώτηση δεύτερου κύκλου του Βουλευτή Λαρίσης της Κοινοβουλευτικής Ομάδας του ΣΥΡΙΖΑ – Προοδευτική Συμμαχία κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων, με θέμα: «Κίνδυνος μη καταβολής των κοινοτικών ενισχύσεων στους αγρότες εξαιτίας μη έκδοσης εφαρμοστικών αποφάσεων της νέας Κοινής Αγροτικής Πολιτικής (ΚΑΠ)».

Η έκτη με αριθμό 73/4-9-2023 επίκαιρη ερώτηση δεύτερου κύκλου της Βουλευτού Αχαΐας της Κοινοβουλευτικής Ομάδας του ΣΥΡΙΖΑ – Προοδευτική Συμμαχία κ. Αθανασίας (Σίας) Αναγνωστοπούλου προς τον Υπουργό Παιδείας, Θρησκευμάτων και Αθλητισμού, με θέμα: «Άμεση ανάγκη χρηματοδότησης της κοινωνικής μέριμνας του Πανεπιστημίου Πατρών».

Η πρώτη με αριθμό 72/4-9-2023 επίκαιρη ερώτηση δεύτερου κύκλου της Βουλευτού Β3΄ Νότιου Τομέα Αθηνών της Κοινοβουλευτικής Ομάδας του ΣΥΡΙΖΑ – Προοδευτική Συμμαχία κ. Θεανώς Φωτίου προς την Υπουργό Κοινωνικής Συνοχής και Οικογένειας, με θέμα: «Χιλιάδες βρέφη και νήπια, σε κίνδυνο σε ιδιωτικούς βρεφονηπιακούς σταθμούς που, με ευθύνη της Κυβέρνησης, δεν πληρούν τις σύγχρονες προδιαγραφές πυρασφάλειας και κτηριακής επάρκειας».

Η δεύτερη με αριθμό 66/29-8-2023 επίκαιρη ερώτηση πρώτου κύκλου του Βουλευτή Ρεθύμνης της Κοινοβουλευτικής Ομάδας του ΠΑΣΟΚ – Κινήματος Αλλαγής κ**.** Εμμανουήλ Χνάρη, προς τον Υπουργό Υγείας, με θέμα: «Μείζον πρόβλημα η υποστελέχωση του Γενικού Νοσοκομείου Ρεθύμνου για την υγεία και την ασφάλεια των πολιτών».

Και τέλος, η ένατη με αριθμό 75/4-9-2023 επίκαιρη ερώτηση δεύτερου κύκλου της Βουλευτού Β3΄ Νότιου Τομέα Αθηνών της της Κοινοβουλευτικής Ομάδας του ΣΥΡΙΖΑ – Προοδευτική Συμμαχία κ. Θεανώς Φωτίου προς την ΥπουργόΕσωτερικών, με θέμα: «Βρέφη και νήπια, με voucher ή χωρίς, σε δημοτικούς βρεφονηπιακούς σταθμούς που δεν τηρούν τον κανονισμό πυροπροστασίας».

Επίσης, δεν θα συζητηθεί για λόγους αναρμοδιότητας η δέκατη με αριθμό 74/4-9-2023 επίκαιρη ερώτηση δεύτερου κύκλου του Βουλευτή Α΄ Αθηνών της της Κοινοβουλευτικής Ομάδας του ΠΑΣΟΚ – Κινήματος Αλλαγής κ**.** Παύλου Γερουλάνου προς τον Υπουργό Ανάπτυξης, με θέμα: «Οι εξοντωτικές για τον οικογενειακό προϋπολογισμό τιμές των ενοικίων στην Αθήνα και σε όλη την Ελλάδα».

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 14.41΄ λύεται η συνεδρίαση για την Τετάρτη 13 Σεπτεμβρίου 2023 και ώρα 09.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, σύμφωνα με την ημερήσια διάταξη που θα σας διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**