(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΙΘ΄

Πέμπτη, 07 Σεπτεμβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται επιστολή του Προέδρου της Κοινοβουλευτικής Ομάδας των Σπαρτιατών κ. Βασιλείου Στίγκα, με την οποία ενημερώνει ότι οι Βουλευτές κ.κ. Ιωάννης Κόντης, Ιωάννης Δημητροκάλλης, Γεώργιος Μανούσος και Χαράλαμπος Κατσιβαρδάς επανεντάσσονται στην Κοινοβουλευτική Ομάδα των Σπαρτιατών, σελ.   
3. Η Επιτροπή Κανονισμού της Βουλής καταθέτει την Έκθεσή της στην πρόταση του Προέδρου της Βουλής «Για την τροποποίηση διατάξεων του Κανονισμού της Βουλής Μέρος Κοινοβουλευτικό και Μέρος Β'», σελ.   
4. Ειδική Ημερήσια Διάταξη:

Αποφάσεις Βουλής: Συζήτηση και ψήφιση, σύμφωνα με τις διατάξεις του άρθρου 76 του Συντάγματος και του άρθρου 118 του Κανονισμού της Βουλής επί της προτάσεως του Προέδρου της Βουλής «Για την τροποποίηση διατάξεων του Κανονισμού της Βουλής-Μέρος Κοινοβουλευτικό (ΦΕΚ 106 Α'/24.06.1987) και Μέρος Β' (ΦΕΚ 51 Α'/10.04.1997), όπως ισχύουν, σελ.   
5. Αναφορά στις καταστροφικές πλημμύρες στην περιοχή της Θεσσαλίας από το πέρασμα της καταιγίδας Daniel και έκφραση συλλυπητηρίων στις οικογένειες των θυμάτων, σελ.   
6. Αναφορά στο τραγικό συμβάν που έλαβε χώρα στο λιμάνι του Πειραιά, το οποίο και οδήγησε στον θάνατο του 36χρονου επιβάτη, σελ.   
7. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίου νόμου:

Οι Υπουργοί Δικαιοσύνης, Εθνικής Οικονομίας και Οικονομικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Υγείας, Προστασίας του Πολίτη και Ψηφιακής Διακυβέρνησης κατέθεσαν στις 5.9.2023 σχέδιο νόμου: «Επιτάχυνση διαδικασιών στελέχωσης και λειτουργίας Δικαστικής Αστυνομίας - Τροποποιήσεις ν. 4963/2022 και άλλες ρυθμίσεις του Υπουργείου Δικαιοσύνης», σελ.

ΠΡΟΕΔΡΕΥΩΝ

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:  
 ΑΘΑΝΑΣΙΟΥ Μ. , σελ.   
 ΒΕΛΟΠΟΥΛΟΣ Κ. , σελ.   
 ΒΕΣΥΡΟΠΟΥΛΟΣ Α. , σελ.   
 ΒΡΕΤΤΟΣ Ν. , σελ.   
 ΓΕΡΟΒΑΣΙΛΗ Ό. , σελ.   
 ΔΗΜΗΤΡΙΑΔΗΣ Π. , σελ.   
 ΔΟΥΔΩΝΗΣ Π. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΕΦΑΛΑ Μ. , σελ.   
 ΚΟΝΤΗΣ Ι. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΜΠΡΟΥΛΗΣ Γ. , σελ.   
 ΛΟΒΕΡΔΟΣ Ι. , σελ.   
 ΜΠΙΜΠΙΛΑΣ Σ. , σελ.   
 ΞΑΝΘΟΠΟΥΛΟΣ Θ. , σελ.   
 ΟΙΚΟΝΟΜΟΠΟΥΛΟΣ Τ. , σελ.   
 ΠΛΕΥΡΗΣ Α. , σελ.   
 ΤΑΣΟΥΛΑΣ Κ. , σελ.   
 ΧΡΗΣΤΙΔΗΣ Π. , σελ.   
  
Β. Αναφορά στις καταστροφικές πλημμύρες στην περιοχή της Θεσσαλίας από το πέρασμα της καταιγίδας Daniel  
 ΒΕΛΟΠΟΥΛΟΣ Κ. , σελ.   
 ΒΡΕΤΤΟΣ Ν. , σελ.   
 ΓΕΡΟΒΑΣΙΛΗ Ό. , σελ.   
 ΔΗΜΗΤΡΙΑΔΗΣ Π. , σελ.   
 ΔΟΥΔΩΝΗΣ Π. , σελ.   
 ΚΕΦΑΛΑ Μ. , σελ.   
 ΚΟΝΤΗΣ Ι. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΜΠΡΟΥΛΗΣ Γ. , σελ.   
 ΛΟΒΕΡΔΟΣ Ι. , σελ.   
 ΜΠΙΜΠΙΛΑΣ Σ. , σελ.   
 ΞΑΝΘΟΠΟΥΛΟΣ Θ. , σελ.   
 ΟΙΚΟΝΟΜΟΠΟΥΛΟΣ Τ. , σελ.   
 ΠΛΕΥΡΗΣ Α. , σελ.   
 ΤΑΣΟΥΛΑΣ Κ. , σελ.   
 ΧΡΗΣΤΙΔΗΣ Π. , σελ.   
  
Γ. Αναφορά στο τραγικό συμβάν που έλαβε χώρα στο λιμάνι του Πειραιά, το οποίο και οδήγησε στον θάνατο του 36χρονου επιβάτη  
 ΑΘΑΝΑΣΙΟΥ Μ. , σελ.   
 ΒΕΛΟΠΟΥΛΟΣ Κ. , σελ.   
 ΒΡΕΤΤΟΣ Ν. , σελ.   
 ΔΗΜΗΤΡΙΑΔΗΣ Π. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΟΝΤΗΣ Ι. , σελ.   
 ΞΑΝΘΟΠΟΥΛΟΣ Θ. , σελ.   
 ΠΛΕΥΡΗΣ Α. , σελ.   
 ΧΡΗΣΤΙΔΗΣ Π. , σελ.   
  
Δ. Επί διαδικαστικού θέματος:  
 ΚΩΝΣΤΑΝΤΟΠΟΥΛΟΥ Ζ. , σελ.   
 ΜΠΟΥΡΑΣ Α. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΙΘ΄

Πέμπτη 7 Σεπτεμβρίου 2023

Αθήνα, σήμερα στις 7 Σεπτεμβρίου 2023, ημέρα Πέμπτη και ώρα 14.08΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 5-9-2023 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΙΗ΄ συνεδριάσεώς του, της Τρίτης 5 Σεπτεμβρίου 2023, σε ό,τι αφορά την ψήφιση στο σύνολο του σχεδίου νόμου: «Κύρωση της από 29 Μαρτίου 2023 Τροποποίησης και Κωδικοποίησης της Σύμβασης Παραχώρησης μεταξύ του Ελληνικού Δημοσίου και της "Οργανισμός Λιμένος Ηγουμενίτσας Α.Ε." - Κύρωση της από 29 Μαρτίου 2023 Συμφωνίας Τροποποίησης της από 2 Φεβρουαρίου 2018 Σύμβασης Παραχώρησης μεταξύ του Ελληνικού Δημοσίου και της "Οργανισμός Λιμένος Θεσσαλονίκης Α.Ε."»)

Προτού εισέλθουμε στη σημερινή ειδική ημερήσια διάταξη θα ήθελα να προβώ σε κάποιες ανακοινώσεις προς το Σώμα:

Γίνεται γνωστό στο Σώμα ότι με επιστολή του Προέδρου της Κοινοβουλευτικής Ομάδας των Σπαρτιατών κ. Βασιλείου Στίγκα, οι Βουλευτές κ.κ. Ιωάννης Κόντης, Ιωάννης Δημητροκάλλης, Γεώργιος Μανούσος και Χαράλαμπος Κατσιβαρδάς επανεντάσσονται στην Κοινοβουλευτική Ομάδα των Σπαρτιατών. Κατατίθενται και οι αντίστοιχες επιστολές των Βουλευτών με τις οποίες αποδέχονται την πρόσκληση επανένταξης στην Κοινοβουλευτική Ομάδα των Σπαρτιατών.

(Στο σημείο αυτό κατατίθενται στα Πρακτικά οι προαναφερθείσες επιστολές, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 3-7)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Επιτροπή Κανονισμού της Βουλής καταθέτει την έκθεσή της στην πρόταση του Προέδρου της Βουλής «Για την τροποποίηση διατάξεων του Κανονισμού της Βουλής Μέρος Κοινοβουλευτικό και Μέρος Β΄».

Επίσης, γίνεται γνωστό στο Σώμα ότι οι Υπουργοί Δικαιοσύνης, Εθνικής Οικονομίας και Οικονομικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Υγείας, Προστασίας του Πολίτη και Ψηφιακής Διακυβέρνησης κατέθεσαν στις 5-9-2023 σχέδιο νόμου: «Επιτάχυνση διαδικασιών στελέχωσης και λειτουργίας Δικαστικής Αστυνομίας – Τροποποιήσεις ν. 4963/2022 και άλλες ρυθμίσεις του Υπουργείου Δικαιοσύνης».

Παραπέμφθηκε στην αρμόδια Διαρκή Επιτροπή.

Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Αποφάσεις Βουλής: συζήτηση και ψήφιση, σύμφωνα με τις διατάξεις του άρθρου 76 του Συντάγματος και του άρθρου 118 του Κανονισμού της Βουλής, της πρότασης του Προέδρου της Βουλής: «Για την τροποποίηση διατάξεων του Κανονισμού της Βουλής - Μέρος Κοινοβουλευτικό (ΦΕΚ 106 Α΄/24.6.1987) και Μέρος Β΄ (ΦΕΚ 51 Α΄/10.4.1997), όπως ισχύουν».

Επί της προτάσεως του Προέδρου της Βουλής προτείνω να λάβουν τον λόγο οι εισηγητές, οι ειδικοί αγορητές και οι Κοινοβουλευτικοί Εκπρόσωποι, εάν το επιθυμούν, για πέντε λεπτά.

Το Σώμα συμφωνεί;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα συμφώνησε.

Τον λόγο έχει ο εισηγητής της Νέας Δημοκρατίας κ. Απόστολος Βεσυρόπουλος για πέντε λεπτά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, έχω την τιμή να εισηγούμαι προς το Σώμα την πρόταση που κατέθεσε ο Πρόεδρος του ελληνικού Κοινοβουλίου για την τροποποίηση διατάξεων του Κανονισμού της Βουλής των Ελλήνων. Όπως όλοι γνωρίζουμε, ο Κανονισμός της Βουλής συνιστά έναν κοινό κώδικα αξιών και κανόνων που υπηρετούν την ιδέα του κοινοβουλευτισμού. Είμαι βέβαιος ότι η βασική αυτή παραδοχή θα καθορίσει τις τοποθετήσεις και τη στάση όλων των συναδέλφων Βουλευτών απ’ όλες τις πολιτικές δυνάμεις στη σημερινή συζήτηση.

Η πρόταση του Προέδρου της Βουλής αποτελείται από επτά άρθρα. Με το άρθρο 1 αυξάνεται κατά ένα μέλος ο αριθμός των μελών της Διάσκεψης των Προέδρων, καθώς στους συμμετέχοντες στην εν λόγω Διάσκεψη προστίθεται ο Πρόεδρος της Ειδικής Μόνιμης Επιτροπής Έρευνας και Τεχνολογίας. Η αλλαγή αυτή κρίνεται καθοριστική για τη διαδικασία λήψης αποφάσεων αυτού του κοινοβουλευτικού οργάνου, ώστε να διασφαλίζεται η απόλυτη πλειοψηφία της Κοινοβουλευτικής Ομάδας που διαθέτει την απόλυτη πλειοψηφία των εδρών στη Βουλή.

Με το άρθρο 2 απλοποιείται η διαδικασία κρίσης για το αν υφίσταται ή όχι ζήτημα σε προσωπικό επίπεδο εις βάρος Βουλευτή. Με την προτεινόμενη τροποποίηση ανατίθεται μόνο στον Πρόεδρο της Βουλής να αποφανθεί για το αν υφίσταται ή όχι ζήτημα επί προσωπικού.

Με το άρθρο 3 απλοποιείται η διαδικασία επιβολής ποινής σε περίπτωση μομφής για αντικοινοβουλευτική συμπεριφορά μέλους του ελληνικού Κοινοβουλίου. Συγκεκριμένα, ορίζεται ότι σχετική απόφαση λαμβάνει ο Πρόεδρος της Βουλής, ο οποίος ούτως ή άλλως έχει την αποκλειστική αρμοδιότητα και ευθύνη για να κινηθεί η σχετική διαδικασία μομφής για αντικοινοβουλευτική συμπεριφορά μέλους του ελληνικού Κοινοβουλίου. Με βάση αυτή τη ρύθμιση η ποινή δεν επιβάλλεται αυτοδίκαια, ωστόσο μπορεί να είναι αυστηρότερη, εφόσον παρέχεται πλέον η δυνατότητα να περικοπεί το ήμισυ της μηνιαίας βουλευτικής αποζημίωσης.

Με το άρθρο 4 ρυθμίζεται και τυπικά η λειτουργία και στέγαση στη Βουλή των Ελλήνων του γραφείου του Πρωθυπουργού και της Γενικής Γραμματείας Νομικών και Κοινοβουλευτικών Θεμάτων.

Στο σημείο αυτό επιτρέψτε μου μία πιο λεπτομερή αναφορά στο άρθρο 5 της πρότασης τροποποίησης του Κανονισμού της Βουλής, το οποίο σχετίζεται με τη μίσθωση ακινήτων για την εξυπηρέτηση των λειτουργικών αναγκών της. Με το άρθρο αυτό παρέχεται πλέον η δυνατότητα μίσθωσης μεγαλύτερης χρονικής διάρκειας ακινήτων για τη στέγαση των υπηρεσιών της Βουλής, καθώς και γραφείων που λειτουργούν σε αυτή.

Στο πλαίσιο αντιμετώπισης υφιστάμενης δυσκολίας εύρεσης ακινήτων στην περιοχή, με το άρθρο 5 παρέχεται η δυνατότητα παροχής μίσθωσης από τα πέντε χρόνια που ισχύει ως σήμερα στα δώδεκα χρόνια. Ουσιαστικά εναρμονίζεται ο Κανονισμός της Βουλής με το αντίστοιχο κανονιστικό πλαίσιο που ισχύει και για το υπόλοιπο δημόσιο σύμφωνα με τα ισχύοντα στον νόμο 3130/2003. Επιπλέον με το άρθρο 5 παρέχεται η δυνατότητα μίσθωσης χωρίς διαγωνισμό και από άλλα νομικά πρόσωπα μη κερδοσκοπικού χαρακτήρα ή κοινωφελή ιδρύματα και πάντα με γνώμονα το δημόσιο συμφέρον.

Με το άρθρο 6 εναρμονίζεται ο Κανονισμός της Βουλής με τα όσα ορίζονται στις διατάξεις του νόμου 5026/2023 με τον οποίο καταργήθηκε ο νόμος 3213/2003 ως προς τη νέα επιτροπή ελέγχου δηλώσεων περιουσιακής κατάστασης και δηλώσεων οικονομικών συμφερόντων σύμφωνα με τις διατάξεις του άρθρου 25 του νόμου 5026/2023 η οποία ήδη έχει συγκροτηθεί και ανασυγκροτηθεί με αποφάσεις του Προέδρου της Βουλής.

Η εν λόγω πρόταση, κυρίες και κύριοι συνάδελφοι, πληροί όλες τις προϋποθέσεις για να συγκεντρώσει ευρεία κοινοβουλευτική πλειοψηφία.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ, κύριε Βεσυρόπουλε.

Καλώ στο Βήμα την εισηγήτρια του ΣΥΡΙΖΑ - Προοδευτική Συμμαχία και Αντιπρόεδρο της Βουλής, κ. Όλγα Γεροβασίλη.

**ΟΛΓΑ ΓΕΡΟΒΑΣΙΛΗ (Δ΄ Αντιπρόεδρος της Βουλής):** Ευχαριστώ. Πρόεδρε.

Κυρίες και κύριοι συνάδελφοι, είναι άβολη η συζήτηση σήμερα νομίζω, γιατί η χώρα δοκιμάζεται. Μεγάλο μέρος της χώρας δοκιμάζεται. Πολίτες δοκιμάζονται. Θρηνούμε θύματα από τις καταστροφικές πυρκαγιές και πλημμύρες. Εκτός από τη συμπαράστασή μας σε όλους τους ανθρώπους που δοκιμάζονται, προφανώς και στις οικογένειες των ανθρώπων που έχασαν τη ζωή τους, είμαστε και σε μεγάλη αγωνία, βεβαίως, διότι ξέρουμε ότι και αυτή τη στιγμή που συζητάμε, σε χωριά της Θεσσαλίας έχουμε την αίσθηση, δίνεται η εικόνα ότι πιθανόν συμβαίνουν πολύ δύσκολες καταστάσεις. Δεν είμαστε σε θέση να ξέρουμε τι πραγματικά συμβαίνει αυτή τη στιγμή, αν υπάρχουν απλά άνθρωποι που ταλαιπωρούνται ή αν υπάρχουν και άλλες απώλειες ανθρώπινων ζωών.

Η κλιματική κρίση είναι εδώ. Σας θυμίζω, όμως, ότι αυτή η συζήτηση γίνεται διεθνώς τα τελευταία περίπου είκοσι χρόνια. Γίνεται σε όλα τα επίπεδα, σε υψηλό επίπεδο κυβερνήσεων, σε μεγάλες χώρες, σε μικρές χώρες σε όλη την υφήλιο και βεβαίως και στη χώρα μας όχι μόνο από την πλευρά της πολιτικής αλλά και από τους επιστήμονες. Ξαφνικά βιώνουμε φαινόμενα σήμερα τα οποία νομίζαμε ότι αντιστοιχούσαν στο μέλλον. Αλλά ξεχνάμε ότι το μέλλον είναι ήδη εδώ.

Η χώρα μας είναι ανοχύρωτη. Βασικές υποδομές κατέρρευσαν. Κατέρρευσαν υποδομές οι οποίες θεωρητικά ήταν με υψηλά επίπεδα ασφαλείας: Αγχίαλος. Καταστράφηκε το δάσος της Δαδιάς. Τεράστια περιβαλλοντική καταστροφή. Η μεγαλύτερη πυρκαγιά της Ευρώπης. Κάηκαν ήδη ένα εκατομμύριο οκτακόσιες χιλιάδες στρέμματα στη χώρα μας σε αυτή την περίοδο. Θυμίζω ότι το 2021 είχαμε άλλο ενάμισι εκατομμύριο καμένων εκτάσεων. Τον περσινό χειμώνα είχαμε πλημμύρες. Τώρα ξεκινήσαμε με αυτά τα δραματικά φαινόμενα. Είναι τα φαινόμενα αυτά πρωτόγνωρα στην Ελλάδα; Ναι, είναι. Δεν ήταν το συχνότερο. Ωστόσο αυτό το οποίο αναλύεται και στις αρμόδιες επιστήμες είναι ότι ένα από τα κύρια χαρακτηριστικά όχι μόνο των προσωπικοτήτων αλλά και των ανθρώπων που διοικούν, των κυβερνήσεων, των πολιτικών, της πολιτικής, είναι η πρόβλεψη. Χωρίς ικανότητα πρόβλεψης δεν υπάρχει ωριμότητα ούτε στο άτομο ούτε στο πρόσωπο.

Με αυτή την έννοια, λοιπόν, έχουμε μία Κυβέρνηση η οποία είναι στον πέμπτο χρόνο διακυβέρνησης και παρέλαβε την Κυβέρνηση αυτή τη φορά από τον εαυτό της. Δεν υπάρχει το άλλοθι του τι δεν έγινε. Και βεβαίως, δεν μπορεί να χρησιμοποιείται διαρκώς το άλλοθι των παγκόσμιων κρίσεων και της κλιματικής αλλαγής και η Κυβέρνηση να απαντάει κάναμε όλα όσα ήταν δυνατόν να κάνουμε ή έγιναν όλα καλά. Εν πάση περιπτώσει, λέει σήμερα η Κυβέρνηση ότι πρέπει να κάνουμε συζήτηση και πρέπει να σταθούμε υπερκομματικά, χωρίς μικροπολιτική συζήτηση κ.τ.λ.. Εμείς δεν θα γίνουμε σαν τη Νέα Δημοκρατία ποτέ. Και βεβαίως, ήμασταν και είμαστε διατεθειμένοι να κάνουμε αυτή τη συζήτηση. Το έχω ξαναπεί από αυτό το Βήμα. Το 2019 εγώ παρέδωσα, στον επόμενο Υπουργό της Νέας Δημοκρατίας, το Υπουργείο Προστασίας του Πολίτη, που έχει και την αρμοδιότητα της πολιτικής προστασίας. Είχε γίνει μία σοβαρή δουλειά με πολλούς επιστήμονες, με όλους τους φορείς, με την τοπική αυτοδιοίκηση, με διεθνή πρότυπα, με την Ιταλία, με τη Ρουμανία κ.λπ.. Παρέδωσα ιδιοχείρως. Η απάντηση ήταν ότι θα συσταθεί μία διακομματική επιτροπή. Η δική μου απάντηση ήταν «ναι, βεβαίως, να το δούμε υπερκομματικά αυτό το ζήτημα». Εκτιμώ ότι και από τα άλλα κόμματα αυτή θα ήταν η απάντηση, εάν ρωτήθηκαν. Έκτοτε δεν τηλεφώνησε ξανά, ποτέ, κανείς. Άρα, ούτε αυτό μπορεί να χρησιμοποιεί σήμερα η Νέα Δημοκρατία, ό,τι ζητάει υπερκομματικά να το λύσουμε διότι δεν το έχει ήδη κάνει.

Εν πάση περιπτώσει, σταματάω εδώ γιατί έχουμε πολλά να πούμε το επόμενο διάστημα για όλα αυτά. Μπαίνω στο θέμα, κύριε Πρόεδρε. Δεν θα αργήσω.

Στο άρθρο 1 έγινε συζήτηση χθες στην επιτροπή όπου είναι αντιληπτό από μεριάς μας γιατί προστίθεται ο ένας Πρόεδρος της συγκεκριμένης επιτροπής στο σώμα της Διάσκεψης, προκειμένου να εξασφαλιστεί η πλειοψηφία των 50+1, όπως η κοινοβουλευτική τάξη επιβάλλει. Ωστόσο ζητήσαμε να τροποποιηθεί αυτό με την έννοια ότι δεν μπορεί να γίνεται πάγια ρύθμιση και να μπαίνουν συνεχώς Πρόεδροι επιτροπών.

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Ή να βγαίνουν.

**ΟΛΓΑ ΓΕΡΟΒΑΣΙΛΗ (Δ΄ Αντιπρόεδρος της Βουλής):** Να μπαίνουν ή να βγαίνουν, μέχρι το 50 +1.

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Το έχει στην αιτιολογική.

**ΟΛΓΑ ΓΕΡΟΒΑΣΙΛΗ (Δ΄ Αντιπρόεδρος της Βουλής):** Με δεδομένο αυτό, λοιπόν, εμείς στηρίζουμε αυτή τη διάταξη. Με δεδομένη την τροποποίηση την οποία όμως δεν την έχω δει. Η Διάσκεψη των Προέδρων είναι ένα Σώμα το οποίο καλείται να πάρει πολύ σοβαρές αποφάσεις για ανεξάρτητες αρχές, για ανώτατες δικαστικές αρχές και δεν μπορεί να διαταραχθεί η πλειοψηφία, να είναι παραπάνω από το 50+1.

Στηρίζουμε και το άρθρο 2. Δηλαδή, ο Πρόεδρος να μπορεί να απαντήσει αν υπάρχει προσωπικό ή όχι προκειμένου να αποφευχθούν διάφορες δυσκολίες της Ολομέλειας και, βεβαίως, να απλοποιηθεί η διαδικασία.

Στο άρθρο 3 οι ενστάσεις μας είναι σοβαρές. Δεν μπορεί να υπάρχει ποινολόγιο το οποίο να εξετάζεται από μονοπρόσωπο όργανο και μάλιστα ενδεχομένως σε δύσκολες συνθήκες της στιγμής που ενδεχομένως να συμβούν μέσα στην Ολομέλεια. Επομένως, δεν το στηρίζουμε αυτό. Ίσως αν μπορούσε να γίνει κάτι διαφορετικό. Θα μπορούσε ίσως να υπάρχει παραπομπή στην Επιτροπή Δεοντολογίας. Να αλλάξουμε τη διαδικασία εντελώς. Ωστόσο η μονοπρόσωπη απόφαση με ποινολόγιο δεν είναι αποδεκτή από εμάς.

Για το άρθρο 4 το οποίο διορθώνει και κανονίζει μάλλον μια υπάρχουσα κατάσταση προφανώς δεν έχουμε διαφωνίες. Για το άρθρο 5 ομοίως διότι προσαρμόζεται σε ό,τι ισχύει στο ευρύτερο δημόσιο. Γίνεται πιο ευέλικτη διαδικασία και αποκτά και άλλη διαπραγματευτική δυνατότητα. Επίσης, ως προς το άρθρο 4 δεν βρίσκουμε ότι είναι μία διαδικασία που πρέπει να γίνει. Επομένως, η διαφωνία μας έγκειται στο άρθρο 3 και υπό τον όρο της αλλαγής. Συμφωνούμε και στο άρθρο 1.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Γεροβασίλη.

Τον λόγο έχει ο ειδικός αγορητής του ΠΑΣΟΚ - Κίνημα Αλλαγής, κ. Παναγιώτης Δουδουνής.

Κύριε Δουδουνή, έχετε τον λόγο.

**ΠΑΝΑΓΙΩΤΗΣ ΔΟΥΔΩΝΗΣ:** Ευχαριστώ, κύριε Πρόεδρε.

Κατ’ αρχάς η σκέψη μας είναι αυτονοήτως σε όσους πλήττονται σήμερα από τα καταστροφικά καιρικά φαινόμενα, από τις πλημμύρες και ιδίως στον Παλαμά όπου υπάρχει, πραγματικά, πάρα πολύ μεγάλο ζήτημα. Ευχόμαστε η έκβαση να είναι αίσια.

Πάμε τώρα στα ζητήματα του Κανονισμού. Κατ’ αρχάς η συζήτηση και η ψήφιση του Κανονισμού της Βουλής είναι έκφανση της αυτονομίας του Κοινοβουλίου, άρα μιας ύψιστης ιδιότητας και δυνατότητας συνταγματικώς κατοχυρωμένη στην οποία έχει το ίδιο το Κοινοβούλιο, η οποία είναι άμεσα συνυφασμένη -θα πω, γιατί ξέρω ότι αρέσουν και στον κύριο Πρόεδρο αυτά- και με τον κοινοβουλευτικό και αντιπροσωπευτικό χαρακτήρα του πολιτεύματος αλλά και με την αρχή της διάκρισης των εξουσιών.

Πηγαίνοντας, λοιπόν, στην ουσία των προτεινομένων ρυθμίσεων, θέλω να σταθώ, κυρίως, σε τρεις κρίσιμες διατάξεις. Το πρώτο ζήτημα είναι το ζήτημα της σύνθεσης της Διάσκεψης των Προέδρων, όπου προτείνεται να προστεθεί ο Πρόεδρος της Ειδικής Μόνιμης Επιτροπής Έρευνας και Τεχνολογίας. Αντιλαμβανόμαστε ότι αυτό γίνεται για λόγους πρακτικούς, για λόγους κοινοβουλευτικών συσχετισμών, γιατί υπάρχει η κοινοβουλευτική πρακτική να υπάρχει πλειοψηφία της Κοινοβουλευτικής Ομάδας που έχει την απόλυτη πλειοψηφία του όλου αριθμού των Βουλευτών στην Ολομέλεια και στη Διάσκεψη των Προέδρων -αυτή είναι η πρακτική βεβαίως-, όπως επίσης αντιλαμβανόμαστε ότι αυτό γίνεται και κατ’ αναλογία προς τα οριζόμενα στο άρθρο 31 του Κανονισμού της Βουλής για τις διαρκείς επιτροπές. Βεβαίως δεν το αρνείται κανείς αυτό.

Εκφράζουμε, ωστόσο, ως ΠΑΣΟΚ - Κίνημα Αλλαγής επιφυλάξεις σε σχέση με τη μελλοντική σύνθεση της Διάσκεψης. Γιατί πρέπει να διευκρινίσουμε ότι ο Κανονισμός δεν είναι ορισμένου χρόνου, δεν ισχύει για μια βουλευτική περίοδο, όπως επίσης πρέπει να διευκρινίσουμε και να τονίσουμε ότι η Βουλή είναι ένας ζωντανός οργανισμός, υπάρχουν αυξομειώσεις, οι οποίες οφείλονται φυσικά σε γεγονότα τα οποία σχετίζονται με τη σύνθεση και των Κοινοβουλευτικών Ομάδων αλλά και την ιδιότητα μελών ως μέλη Κοινοβουλευτικών Ομάδων και ταυτοχρόνως, βεβαίως, γιατί -πρέπει να το πούμε- υπάρχουν και δικαστικές εκκρεμότητες.

Συνεπώς, θέλουμε να τονίσουμε ότι στον βαθμό που ένα άρθρο θα προέβλεπε ένα επιπλέον μέλος για να υπάρχει η πλειοψηφία αυτή, ναι, αφού ήταν σύμφωνα με την κοινοβουλευτική πρακτική και κατ’ αναλογία προς το άρθρο 31. Όμως, κάθε επιπλέον μέλος της κοινοβουλευτικής Πλειοψηφίας το οποίο θα προστίθεται στο μέλλον μετά από ενδεχόμενες αυξομειώσεις στην πλειοψηφία αυτή, δεν συνιστά απλώς υπέρβαση αυτής της πλειοψηφίας την οποία ζητεί σήμερα η προτεινόμενη αλλαγή αλλά συνιστά και μια οιονεί καταστρατήγηση της συνταγματικής επιταγής του άρθρου 101Α που αφορά στην πλειοψηφία των 3/5 για την επιλογή των μελών των ανεξάρτητων αρχών. Πρέπει να τα λέμε αυτά για να καταγράφονται και στα Πρακτικά.

Ζητούμε, λοιπόν, παράλληλα με την αιτιολογική έκθεση -της οποίας η διατύπωση δεν μας καλύπτει και θα σας εξηγήσω γιατί-, μια σαφή διευκρίνιση και στην ίδια τη διάταξη, ότι στη σύνθεση της Διάσκεψης των Προέδρων προστίθεται ο Πρόεδρος της Επιτροπής Έρευνας και Καινοτομίας και σας διαβάζω: «Αν από τη σύνθεση της Διάσκεψης των Προέδρων δεν προκύπτει διαφορετικά από όλη την πλειοψηφία μελών της Κοινοβουλευτικής Ομάδας του κόμματος το οποίο διαθέτει στην Ολομέλεια την απόλυτη πλειοψηφία του όλου αριθμού των Βουλευτών». Και αυτό το ζητούμε, λοιπόν, για τον συγκεκριμένο λόγο, το ότι η Βουλή είναι ζωντανός οργανισμός. Ναι, βεβαίως, διάβασα με πολύ μεγάλη προσοχή τα Πρακτικά, κύριε Πρόεδρε, και δεν αρνούμαι τις καλές προθέσεις κανενός, επαναλαμβάνω, όμως, ότι η Βουλή είναι ένας ζωντανός οργανισμός, υπάρχουν αυξομειώσεις και υπάρχουν και δικαστικές εκκρεμότητες.

Άρα, για τον λόγο αυτόν και για τον λόγο της μη καταστρατηγήσεως του άρθρου 101Α του Συντάγματος, το οποίο απαιτεί αυτήν την πλειοψηφία των 3/5 -η οποία είναι μια πλειοψηφία που θα προκύπτει στην ουσία από μια πλειοψηφία ενός στη Διάσκεψη κατά τη ratio της ρύθμισης, όπως προκύπτει από την αιτιολογική-, θέλουμε να υπάρχει αυτή η πλειοψηφία και όχι να γίνει δύο ή τριών στο μέλλον, γιατί αλλάζουν και οι συσχετισμοί σε σχέση με κρίσιμες αρμοδίων της Διάσκεψης, όπως σας ανέφερε χαρακτηριστικά αυτή του 101Α.

Όσον αφορά τώρα στην κρίση επί προσωπικού ζητήματος, στην πραγματικότητα επί των δύο κατηγοριών προσωπικών ζητημάτων τα οποία προβλέπει ο Κανονισμός της Βουλής, άποψή μας είναι ότι διευρύνονται αδικαιολόγητα οι αρμοδιότητες του Προέδρου ή Προεδρεύοντος. Επίσης, αποστερείται από τον ίδιο ταυτοχρόνως -κατά έναν τρόπο ο οποίος είναι κάπως αντιφατικός με τη σύλληψη- η δυνατότητα να έχει επαμφοτερίζουσα άποψη επί ενός ζητήματος που είναι οριακός προσωπικού χαρακτήρα. Όλα αυτά μαζί σημαίνουν ότι σε μια συζήτηση με πολύ μεγάλη ένταση -γιατί τέτοιες συζητήσεις μεγάλης έντασης είχαμε κατά το παρελθόν- θα απόκειται σε ένα μόνο πρόσωπο η τελική κρίση επί του προσωπικού ζητήματος, άρα στην πραγματικότητα και η δυνατότητα του κάθε συναδέλφου μας να απαντήσει σε ζητήματα που τον θίγουν επί προσωπικού και τον προσβάλλουν ή διαστρέφουν τα λεγόμενά του στη δεύτερη περίπτωση του προσωπικού ζητήματος.

Όσον αφορά στη μομφή για αντικοινοβουλευτική συμπεριφορά, θεωρούμε ότι δεν είναι δυνατόν ένα τόσο σοβαρό μέτρο να απόκειται στην απόφαση ενός μόνο προσώπου. Στην ουσία με αυτή την προτεινόμενη ρύθμιση μια αρμοδιότητα ενός συλλογικού οργάνου πηγαίνει σε ένα πρόσωπο. Άρα, στην ουσία στερείται η Βουλή από μια αρμοδιότητα -τη συλλογική- και συγκεντρώνεται αυτή η αρμοδιότητα στο πρόσωπο του Προέδρου. Άρα, ταυτοχρόνως δεν συνάδει με τη φύση του Κοινοβουλίου ως συλλογικού οργάνου, ρυθμίζοντας τα της εσωτερικής λειτουργίας του και ως φόρουμ διαβούλευσης. Η πρώτη είναι στην ουσία μια αρμοδιότητα και μια υφή συνταγματική που ανάγεται στην αυτονομία του Κοινοβουλίου, η δεύτερη στον ρόλο του -που σχετίζεται με το πρώτο- μέσα στη λειτουργία του πολιτεύματος.

Γι’ αυτούς, λοιπόν, τους τρεις λόγους εμείς διαφωνούμε με τα πρώτα τρία άρθρα. Τις υπόλοιπες διατάξεις -όπως σας είπα- τις ψηφίζουμε.

Θα ήθελα να κάνω μια καταληκτική παρατήρηση αναφορικά με την προσθήκη στην αιτιολογική. Ναι, φυσικά είδαμε την προσθήκη, όμως δεν μας καλύπτει, διότι όπως αντιλαμβάνεστε η αιτιολογική έκθεση δεν έχει μια δύναμη κανονιστική. Δεν δεσμεύει τον ερμηνευτή και εφαρμοστή του Κανονισμού, που για τους λόγους που εξηγήσαμε είναι στην ουσία η ίδια η Βουλή, άρα η όλη κατάσταση στο Προεδρείο καταλήγει πάλι στην ίδια λογική την οποία είπαμε, η οποία είναι υπερσυγκεντρωτική. Άρα, λοιπόν, είδαμε τη διόρθωση στη αιτιολογική έκθεση και δεν μας καλύπτει. Θα θέλαμε να υπάρχει μέσα στο σώμα της διάταξης αυτή η προσθήκη, ούτως ώστε η πλειοψηφία του «συν ένα» να μη γίνει αύριο πλειοψηφία του «συν δύο», «συν τρία» δεδομένων των κρίσιμων αρμοδιοτήτων της Διάσκεψης των Προέδρων. Για τα άλλα δύο άρθρα νομίζω εξηγηθήκαμε. Ως προς τα υπόλοιπα, είμαστε σύμφωνοι.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Δουδωνή.

Τον λόγο τώρα έχει ο ειδικός αγορητής του Κομμουνιστικού Κόμματος Ελλάδας και Αντιπρόεδρος της Βουλής ο κ. Γιώργος Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Επιτρέψτε μου πριν περάσω στην ημερήσια διάταξη, στα άρθρα του Κανονισμού που τροποποιούνται, να κάνω μια αναφορά για την τραγωδία που βιώνει ο λαός μας από την κακοκαιρία σε όλη την επικράτεια και πιο συγκεκριμένα -αν θέλετε- στη Θεσσαλία. Ο λαός μας, κυρίες και κύριοι, έχει αφεθεί -στις πληγείσες περιοχές- στο έλεος των πλημμυρών, με εικόνες καταστροφής παντού, ανυπολόγιστες ζημιές σε σπίτια, καλλιέργειες, με κατοίκους εγκλωβισμένους στα σπίτια τους στα χωριά και στις πόλεις. Ζητούν απεγνωσμένα βοήθεια. Έχουμε κατεστραμμένες υποδομές, πλημμυρισμένα σπίτια, μαγαζιά, επιχειρήσεις και φυσικά καλλιεργήσιμες εκτάσεις και άλλα πολλά μπορούμε να πούμε. Όλα αυτά συνθέτουν τη δραματική κατάσταση και συγχρόνως την τραγωδία που βιώνει ο λαός μας, θρηνώντας και ανθρώπινες ζωές.

Απέναντι σε αυτή την κατάσταση, η στάση της Κυβέρνησης, των περιφερειακών και δημοτικών αρχών, είναι η απόδοση των συνεπειών για ακόμα μια φορά στο βολικό άλλοθι της έντασης του φαινομένου, προκειμένου να συγκαλυφθεί η διαχρονική ανυπαρξία σύγχρονων αντιπλημμυρικών έργων και άλλων κρίσιμων υποδομών και δικτύων, η άναρχη δόμηση, η μη λήψη ακόμα και στοιχειωδών μέτρων. Γιατί δεν μπορεί η απάντηση -Κυβέρνησης και κρατικού μηχανισμού- να είναι το «τρέξτε να σωθείτε» ή «μείνετε στα σπίτια σας» ή το ότι θα πρέπει να θεωρείται μονόδρομος να καιγόμαστε το καλοκαίρι και να πνιγόμαστε το υπόλοιπο διάστημα. Δεν δεχόμαστε ως κανονικότητα ο λαός μας να βρίσκεται κάθε τόσο ανυπεράσπιστους στο έλεος των καιρικών φαινομένων, όπως θέλουν να μας πείσουν η Κυβέρνηση και τα διάφορα παπαγαλάκια. Γιατί το πρόβλημα είναι η διαχρονική πολιτική της σημερινής αφ’ ενός Κυβέρνησης -αλλά και όλων των προηγούμενων κυβερνήσεων-, όπως και των περιφερειακών και δημοτικών αρχών, που αντιμετωπίζουν την αναγκαία -εν προκειμένω- αντιπλημμυρική αλλά και αντιπυρική προστασία ως περιττό κόστος.

Είναι οι κατευθύνσεις της Ευρωπαϊκής Ένωσης που όλοι σας έχετε ως Ευαγγέλιο και που θεωρεί μη επιλέξιμες τέτοιες δαπάνες, ενώ την ίδια ώρα προωθούνται έργα που φέρνουν κέρδη στο μεγάλο κεφάλαιο, στους επιχειρηματικούς ομίλους.

Είναι το ίδιο, λοιπόν, το αστικό κράτος που υπηρετεί μόνο το κέρδος και γι’ αυτόν ακριβώς τον λόγο δεν θέλει και δεν μπορεί να εφαρμόσει έναν ολοκληρωμένο σχεδιασμό στην πολεοδόμηση, τη χωροταξία, την πολιτική προστασία που να υπηρετεί, πραγματικά, τις σύγχρονες λαϊκές ανάγκες.

Το ΚΚΕ, κύριε Πρόεδρε, απαιτεί και από αυτό το Βήμα, από την Κυβέρνηση, απ’ όλες τις περιφερειακές και δημοτικές αρχές, εδώ και τώρα να πάρουν όλα τα απαραίτητα μέτρα προστασίας της ζωής και της περιουσίας του λαού, τη στήριξη των πληγέντων σε στέγαση, διατροφή και άλλα, την αποκατάσταση των δικτύων ύδρευσης, ηλεκτρισμού και άλλων, την πλήρη αποζημίωση για τις καταστροφές που υπέστησαν.

Και περνάω στο προκείμενο. Όπως γνωρίζετε, τοποθετηθήκαμε στην επιτροπή, για τα τρία πρώτα άρθρα εκφράσαμε τις αντιρρήσεις μας.

Σε ό,τι αφορά δηλαδή στο άρθρο 1 για «…την αύξηση κατά ένα μέρος…, προκειμένου η πλειοψηφία να έχει την απόλυτη πλειοψηφία», εμείς βάζουμε το ζήτημα: η πλειοψηφία που θέλει να αποκτήσει την απόλυτη πλειοψηφία, πώς προήλθε ως πλειοψηφία; Από ένα καλπονοθευτικό σύστημα, εκλογικό, το οποίο έκλεψε και αλλοίωσε αφ’ ενός την ψήφο του ελληνικού λαού και αφ’ ετέρου έκλεψε έδρες από τα άλλα κόμματα. Και γι’ αυτόν τον λόγο εμείς είμαστε αρνητικοί σε ό,τι αφορά το άρθρο 1.

Όπως, επίσης και στο άρθρο 2 θεωρούμε πως κάθε φορά που κάποιος Βουλευτής επικαλείται προσωπικό ζήτημα, θα πρέπει να του δίνεται ο λόγος. Τώρα αν επιμένει, στην περίπτωση που ο Πρόεδρος αποφασίσει πως δεν τίθεται προσωπικό ζήτημα, μπορεί να αποφασίζει να αποφαίνεται η Βουλή πάνω σε αυτό το προσωπικό ζήτημα που ενδεχομένως βάζει ο Βουλευτής.

Στο άρθρο 3, επίσης δεν είμαστε θετικοί, γιατί δίνει τη δυνατότητα αποκλειστικά στον Πρόεδρο της Βουλής για επιβολή του πειθαρχικού μέτρου της διατύπωσης μομφής σε βάρος Βουλευτή ή αντικοινοβουλευτικής συμπεριφοράς, ανεπίτρεπτης ή ανάρμοστης συμπεριφοράς. Και το δεύτερο στοιχείο: έως τώρα η περικοπή αποζημίωσης ήταν αυτοδίκαιη κατά το 1/4 αυτής. Τώρα γίνεται δυνητική, με την απόφαση δηλαδή του Προέδρου περί της μομφής και μπορεί να φτάσει και το 1/2 αυτής.

Αναφορικά με τα άρθρα 4, 5 και 6, κύριε Πρόεδρε, θα ψηφίσουμε «παρών». Και στο σύνολο επειδή ρωτάτε, ψηφίζουμε «παρών» επί της αρχής.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Λαμπρούλη.

Τώρα, θα δώσω τον λόγο στον Πρόεδρο της Ελληνικής Λύσης.

Οπότε εσείς, κυρία Αθανασίου, θα μιλήσετε στο τέλος των ομιλιών, όλων των εισηγητών και ειδικών αγορητών, αλλά και Προέδρων που τυχόν προηγηθούν. Θα μιλήσει και η κ. Κωνσταντοπούλου στη θέση της ειδικής αγορήτριας και η κ. Καραγεωργοπούλου θα μιλήσει στο τέλος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα το δούμε, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Νομίζω ότι συμφωνείτε όλοι με αυτή τη διαδικασία, επειδή προηγούνται οι Πρόεδροι των Κοινοβουλευτικών Ομάδων.

Ορίστε, κύριε Βελόπουλε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα ήθελα να ξεκινήσω με το συμβάν στον Πειραιά και θα σας ρωτήσω όλους, γιατί έχει συμβεί το φαινόμενο. Εάν ήταν ένας celebrity, θα τον έσπρωχναν τον άνθρωπο αυτόν στη θάλασσα. Ναι ή όχι; Όχι. Αν ήταν ένας Υπουργός ή Ο Πρωθυπουργός θα τον έδιωχναν τον άνθρωπο αυτόν, που δολοφόνησαν οι «κύριοι» στη θάλασσα; Ναι ή όχι; Όχι.

Ξέρετε, δυστυχώς έχουμε χάσει τον προσανατολισμό μας. Όλοι μας, δυστυχώς, το λέω αυτό. Υπάρχει μια αναντιστοιχία. Και η αναντιστοιχία εδράζεται πάνω στην έλλειψη αξιών, στην έλλειψη ιδεών, στην έλλειψη οράματος. Γυρίστε σαράντα χρόνια -κάποιοι από εσάς- και πενήντα πριν στο ελληνικό Κοινοβούλιο. Δείτε ποιοι ήταν Πρόεδροι της Βουλής, ποιοι ήταν Υπουργοί, πόσο άπταιστα ομιλούσαν την ελληνική, πόσο ευγενείς ήταν μεταξύ τους, παρά τις ενστάσεις τους, και πόσο ακόμη και αυτοί οι Πρόεδροι της Βουλής δεν αδικούσαν ούτε τον εαυτό τους πρωτίστως ούτε δευτερευόντως τους Προέδρους των άλλων κομμάτων ή τους Βουλευτές. Δίχως όραμα, δίχως αλληλεγγύη, δίχως ανθρωπιά και δίχως Θεό, δυστυχώς έχουμε φαινόμενα σαν κι αυτά στον Πειραιά, όπου ένα παιδί σπρώχτηκε από κτήνη και δολοφονήθηκε. Γιατί για μένα άνθρωπος που σπρώχνει άνθρωπο στη θάλασσα είναι κτήνος. Δεν μπορώ να πω κάτι καλύτερο γι’ αυτούς. Όταν ο Κώδικας των ναυτικών λέει «Άνθρωπος στη θάλασσα» και σταματάει ολόκληρο δεξαμενόπλοιο, για να σηκώσει τον άνθρωπο από τη θάλασσα να τον βάλει επάνω στο πλοίο, στην Ελλάδα του 2023, στην Ελλάδα της έλλειψης αξιών, οραμάτων, αλληλεγγύης, έρχεται ναυτικός και σπρώχνει έναν άνθρωπο και τον δολοφονεί! Και δεν ήταν ένας. Ήταν δυο, τρεις εκεί.

Δυστυχώς, όπως έλεγε ο Σεφέρης, ο άνθρωπος κατάντησε πραμάτεια. Έτσι έγινε ο άνθρωπος. Και η ζωή μας έγινε υλιστική, ευδαιμονία και κυνήγι αυτής. Όλα αυτά πρέπει να μας προβληματίσουν και κάποια στιγμή πέρα από τα νομικίστικα… Διότι, λέω στον κ. Δουδωνή, με αγάπη «δεν μπορείς να συμφωνείς στα δύο, να διαφωνείς στα τρία, αλλά να ψηφίζεις αυτό που έφερε η Νέα Δημοκρατία».

Σας ακούω συνεχώς κάνετε κριτική στην Κυβέρνηση -όχι εσείς, γενικά το κόμμα σας-, αλλά περιέργως συμφωνείτε σε όλα τα νομοσχέδια. Πώς γίνεται στα ζητήματα μείζονος σημασίας που πολύ καλά αναπτύξατε και συμφωνώ μαζί σας και εγώ, να διαφωνείτε στα τρία επί των πέντε άρθρων και να υπερψηφίζετε επί της αρχής. Πραγματικά, εγώ αδυνατώ να ακολουθήσω τη λογική αυτή. Ή θα είμαστε απέναντι σε αυτή την παραβίαση του Κανονισμού και της δημοκρατίας που επιχειρεί ο Πρόεδρος της Βουλής, με τη Νέα Δημοκρατία ή δεν θα είμαστε.

(Χειροκροτήματα από την πτέρυγα της Ελληνικής Λύσης)

Και με τον χωροφύλακα και με τον αστυφύλακα δεν μπορούμε να είμαστε. Και μάλιστα, για ένα κόμμα το οποίο μιλούσε για εθνική ανεξαρτησία, λαϊκή κυριαρχία, που αυτά τα συνθήματα περισσότερο παρά ποτέ είναι επίκαιρα σήμερα για την Ελλάδα και τους Έλληνες, υπό τον Ανδρέα Παπανδρέου.

(Χειροκροτήματα από την πτέρυγα της Ελληνικής Λύσης)

Θα ήθελα, λοιπόν, να κάνω την παράκλησή μου: όταν διαφωνούμε στο 60% της άσκησης νομοθετικής πρωτοβουλίας από την Κυβέρνηση, καταψηφίζουμε. Δεν υπάρχει άλλη δικαιολογία. Αν υπάρχουν άλλου είδους διαδρομές και συζητήσεις, δεν το ξέρω, δεν με αφορά, δεν με ενδιαφέρει. Πείτε, όμως, συμφωνούμε με το 60% των νομοσχεδίων της Νέας Δημοκρατίας, όπως έκανε και στην προηγούμενη προεκλογική περίοδο το ΠΑΣΟΚ. Αλλά επειδή έχει μια ιδιότυπη ασυλία το κόμμα αυτό στα μέσα μαζικής ενημέρωσης, ουδείς μέμφεται τις επιλογές αυτές. Εμείς θα τα λέμε όλα.

Πάμε, λοιπόν, σε αυτόν τον κόσμο που στενεύει, όπου ο καθένας χρειάζεται όλο και περισσότερο τον συνάνθρωπό του. Είναι εκείνο που είχε πει και πάλι ο Σεφέρης, ότι πρέπει να αναζητήσουμε τον άνθρωπο, να αναζητήσουμε τον άνθρωπο όπου κι αν βρίσκεται στα βήματα του Διογένη, που έψαχνε ανθρώπους. Και αναφέρομαι στο φαινόμενο το δυσάρεστο, το απάνθρωπο του Πειραιά.

Ξέρετε έχει αλλάξει τελείως ο Έλληνας, έχει φύγει η λέξη «φιλότιμο». Το βλέπουμε και εδώ μέσα, δυστυχώς. Έχουμε στενέψει τα όρια της ανθρωπιάς, τα έχουμε κάνει πολύ στενά πλέον. Ξεχνάμε ότι όλοι είμαστε άνθρωποι.

Και πάμε στα σοβαρά τώρα που αφορούν τα περί κλιματικής κρίσεως. Ουδείς αμφισβητεί ότι υπάρχει κλιματική κρίση. Όποιος πει το αντίθετο, μάλλον δεν βλέπει έξω από το σπίτι του ή δεν βλέπει τι γίνεται καθημερινά. Και συμφωνούμε. Απλά στα αίτια έχουμε κάποιες μεγάλες ενστάσεις. Συμφωνούμε με τον Πρωθυπουργό, ο οποίος από το 2019 έκανε σημαία την κλιματική κρίση. Συνεχώς, μιλούσε γι’ αυτή. Αλλά πρέπει να του υπενθυμίσω του Έλληνα Πρωθυπουργού ότι με ανεμογεννήτριες δεν θεραπεύεις το πρόβλημα της κλιματικής κρίσης.

Η Θεσσαλία πέθανε, κύριοι, τελείωσε. Και η Καρδίτσα και η Μαγνησία τελείωσαν. Τελείωσαν. Δεν ξέρω αν έχετε καταλάβει τι έχει γίνει στην περιοχή. Έχουν τελειώσει. Ήταν ο σιτοβολώνας της Ελλάδος από την αρχαιότητα. Έχει τελειώσει. Απελπισία σε όλη την περιοχή. Δεν υπάρχουν λόγια. Μιλάω με ανθρώπους οι οποίοι είναι πραγματικά πάνω στις στέγες των σπιτιών και βλέπουν δύο μέτρα νερό να ανεβαίνει. Κλιματική κρίση, ναι. Αλλά με ανεμογεννήτριες θα επιλύσουμε το πρόβλημα; Πού είναι οι υποδομές, πού είναι τα αντιπλημμυρικά έργα που δεν έγιναν ποτέ, όπως στη βόρεια Εύβοια, κύριε Πρόεδρε, κύριε Τασούλα; Διότι ο Πρωθυπουργός είχε πει ότι είχαν γίνει όλα. Και πλημμύρισε και πάλι η «Ροδιά», στη βόρεια Εύβοια, στα καμένα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ροβιές.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ροβιές, έχετε δίκιο. Ροδιά έχω στο χωριό μου.

Ευχαριστώ πάρα πολύ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είμαι από τη βόρεια Εύβοια.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ελπίζω να σας τίμησε η περιοχή σας γιατί στην Ελλάδα λένε ότι κανείς δεν αγιάζει στον τόπο του.

Θέλω να πω, λοιπόν, τούτο. Όταν η βόρεια Εύβοια πλημμυρίζει σημαίνει ότι αυτή η Κυβέρνηση δεν έκανε τίποτα για τα αντιπλημμυρικά. Τελεία και παύλα. Πέρασαν δυο χρόνια.

(Χειροκροτήματα από την πτέρυγα της Ελληνικής Λύσης)

Πού είναι στις περιαστικές περιοχές κυρίως, αλλά και μέσα στις πόλεις, τα περιβόητα ρέματα; Ο Βόλος είχε έξι ή επτά ρέματα. Τα μπάζωσαν δεκαετίες τώρα. Αντιπλημμυρικά δεν έκαναν πάνω από τον Βόλο. Οι αγωγοί όμβριων υδάτων είναι του 1950 στον Βόλο. Το 1959 και το 1955 πάλι πλημμύρισε ο Βόλος και πάλι είχαμε δεκάδες νεκρούς. Το Πήλιο είχε καεί πριν τέσσερα - πέντε χρόνια. Δεν έγινε αναδάσωση του δάσους. Γιατί έρχεται εδώ ο Πρωθυπουργός και λέει ότι υποχρεωτικά εκ του νόμου γίνεται αναδάσωση. Το υποχρεωτικό εκ του νόμου δεν σημαίνει τίποτα στην Ελλάδα, όπου ουδείς νόμος εφαρμόζεται. Γιατί δεν εφαρμόζονται οι νόμοι στην Ελλάδα. Είναι επιλογή των κάθε κυβερνήσεων και της δικαιοσύνης εάν εφαρμόζονται οι νόμοι και της δικαιοσύνης. Δυστυχώς, επίσης, η Αγχίαλος είχε καεί εσχάτως.

Πάνω σε αυτό θέλω να πω το εξής και να το επισημάνω. Πρέπει κάποια στιγμή να κάνουμε ένα σχέδιο για τη χώρα, τι χώρα θέλουμε. Πρέπει να κάνουμε ένα πραγματικό σχέδιο, όλα τα κόμματα, για το τι χώρα θέλουμε. Μια χώρα που πηγαίνει στην τύχη με βάρκα την ελπίδα, πάνω στα πλημμυρισμένα, πάνω στην απελπισία των πολιτών, πάνω στον πόνο τους; Τι θέλουμε επιτέλους;

Καλόβολος είναι ο χώρος εδώ μέσα, το αντιλαμβάνομαι, αλλά και χθες πλημμύρισε η Βασιλίσσης Σοφίας. Παρέσυρε μια γυναίκα και την πήγε εκατό μέτρα μακριά. Ο κ. Μπακογιάννης μας έλεγε ότι έχει κάνει αντιπλημμυρικά στην Αθήνα και τη θωράκισε. Πού είναι αυτά, αφού μιλάμε για κλιματική κρίση, που επιφορτίζει το ήδη μεγάλο πρόβλημα που έχουμε;

Καταστράφηκαν οι πηγές στη Μαγνησία. Ο Νομός Μαγνησίας δεν έχει νερό, δεν υπάρχουν αντλιοστάσια, δεν υπάρχουν δεξαμενές που μαζεύεται το νερό, οι πηγές έχουν τελειώσει και δεν έχουν νερό. Δεν υπάρχει νερό να πιούν, όχι να πλυθούν. Το νότιο Πήλιο είναι αποκομμένο από την υπόλοιπη Ελλάδα. Έχουν πέσει οι γέφυρες στα Καλά Νερά και δεν μπορούν να περάσουν οι άνθρωποι.

Ο Θεός θα μας σώσει, γιατί ο Πρωθυπουργός φαίνεται ότι δεν μπορεί. Ο Θεός των Ελλήνων, ο Θεός της Ελλάδος, ο Θεός των Ορθοδόξων; Μπορεί. Όσοι είστε χριστιανοί κάντε τουλάχιστον μια προσευχή.

Και επειδή κάνει λάθη ο Πρωθυπουργός, θα τα υπενθυμίσω γιατί πρέπει κάποια στιγμή να σας πει κάποιος την αλήθεια εδώ μέσα και ας ενοχλούμε με την ελευθεροστομία μας πολλές φορές, και ας θεωρεί ο Πρόεδρος της Βουλής ότι θέλουμε να προσβάλουμε τον οποιονδήποτε.

Ακούστε, κύριε Πρόεδρε. Προσωπικά δεν έχω ανάγκη να προσβάλω κανέναν, αλλά όταν ο άλλος προσβάλλει τη νοημοσύνη μου, την υπόστασή μου, παραβιάζοντας τον Κανονισμό που ο ίδιος επικαλείται, αναγκάζομαι από το δικαίωμα της αυτοάμυνας να ξεπεράσω ακόμα και την κόκκινη γραμμή, κατά τη δική σας άποψη. Όταν όμως πέρασε ο Πρωθυπουργός την κόκκινη γραμμή, κατά την άποψη του Κανονισμού, δεν υπήρξε παρέμβαση, γιατί το δυσάρεστο συμβάν –να το πω έτσι- του ξεπεράσματος της κόκκινης γραμμής έγινε όχι αναίτια, ήρξατο χειρών αδίκων ο Πρωθυπουργός, διότι πήρε παρανόμως τον λόγο και έφυγε τρέχοντας. Λοιδόρησε. Μίλησε για «σαχλαμάρες», δεν τον διακόψατε, δεν του είπατε τίποτα και είναι δικαίωμά σας και επιλογή σας. Από εκεί και πέρα όμως πρέπει να είμαστε και λίγο ακριβοδίκαιοι, να μοιράζουμε το καρπούζι στη μέση. Δεν πάει αλλιώς. Κάτι δεν κάνουμε καλά όλοι εδώ μέσα και κυρίως -γιατί το «ψάρι βρωμάει από το κεφάλι»- ο Πρωθυπουργός. Σας το λέω κομψά.

Ας πάμε στα τετριμμένα. Πρέπει να σταματήσει η Κυβέρνηση να κοροϊδεύει τους Έλληνες. Τα μισά χρήματα που είχαν δώσει οι κύριοι της Νέας Δημοκρατίας για την εκστρατεία «Μένουμε κλειδαμπαρωμένοι στο σπίτι» αν τα έδιναν για αντιπλημμυρικά, αν τα έδιναν για έργα υποδομής αντιμετώπισης παρόμοιων φαινομένων… Αφού μιλούσε από το 2019 για κλιματική κρίση. Και ρωτώ σήμερα την Περιφέρεια Θεσσαλίας και τους δημάρχους της περιοχής: «Πόσα αντιπλημμυρικά κάνατε;» και δεν πρόλαβαν να κάνουν γιατί δεν είχαν πολλούς πόρους.

Θα δώσω ένα παράδειγμα γιατί πλημμύρισε ο Παλαμάς. Ξέρετε; Ξέρει ο καλός συνάδελφος. Να σας πω εγώ. Γιατί τα αναχώματα δεν είναι αντιπλημμυρικό έργο. Είναι ανάχωμα. Είναι χώμα, που να πάρει και να σηκώσει. Και το χώμα το έφαγε το νερό και πλημμύρισε ο Παλαμάς και ευτυχώς δεν πλημμύρισε από την άλλη πλευρά και δεν έσπασε το φράγμα των αναχωμάτων γιατί θα πλημμύριζε η Καρδίτσα και θα είχαμε δεκάδες νεκρούς σήμερα. Για να ξέρετε τι συμβαίνει, γιατί είναι καλό να πολιτεύεστε πολλοί εδώ γιατί η πολιτική είναι σοβαρή υπόθεση. Εκπροσωπούμε τον ελληνικό λαό. Εκπροσωπούμε τον απελπισμένο, τον ταλαιπωρημένο, τον δυστυχισμένο ελληνικό λαό με τις επιλογές κάποιων.

(Χειροκροτήματα από την πτέρυγα της Ελληνικής Λύσης)

Και να πω και το εξής. Αντιπυρικές ζώνες, νέα δάση. Δεν μπήκαν πουθενά. Σας το λέω με κομψό τρόπο. Κι εδώ πρέπει να μείνουμε για να δείτε τι κράτος έχουμε, κράτος - παρωδία. Χθες στο Ολυμπιακό Στάδιο, κάπου εδώ σε ένα κλειστό γυμναστήριο, ένα συγκρότημα οι Imagine Dragons, στο ΟΑΚΑ έκαναν συναυλία, κύριε Πρόεδρε της Βουλής. Αν ήμουν Υπουργός θα είχα παραιτηθεί. Μάζεψαν χιλιάδες παιδάκια μέσα στη βροχή, ενώ υπήρχε το «112», και προειδοποίησε η πολιτεία και πολύ καλά έκανε και εύστοχα το έκανε η Κυβέρνηση, και μάζεψαν τα παιδιά έξω από τη συναυλία, κάτω από τη βροχή με πλημμύρα μισό μέτρο οι κύριοι αυτής της εταιρείας. Έχει παρέμβει εισαγγελέας; Τους πήγε με τα βραχιολάκια μέσα που κινδύνεψαν παιδικές ζωές δεκαπέντε, δεκατεσσάρων και δώδεκα χρονών; Όχι.

(Χειροκροτήματα από την πτέρυγα της Ελληνικής Λύσης)

Για ποιον νόμο μιλάμε; Για ποια δικαιοσύνη μιλάμε σε αυτή τη χώρα που ο καθένας κάνει ό,τι θέλει;

Τελειώνω, κύριε Πρόεδρε.

Κι επειδή δεν θέλω να σας διαβάσω όλο το κείμενο, θα σας διαβάσω τι είπε ο πραίτορας της Νέας Δημοκρατίας κ. Πορτοσάλτε. Δεν θα τα πω εγώ, και το λέω για να μην μου επιβάλλει κανένα πρόστιμο ο Πρόεδρος της Βουλής.

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Δεν έχει ψηφιστεί ακόμα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα το ψηφίσετε. Έτσι κι αλλιώς ψηφίζετε ό,τι θέλετε εσείς. Έχετε και το ΠΑΣΟΚ και τα κανονίζετε. Έχετε και τα νέα κόμματα. Ψηφίζουν κι αυτοί ό,τι βρουν και λένε «ναι, ναι» για να περάσει η μπάλα.

Ακούστε, λοιπόν, τι λέει ο Πορτοσάλτε: «Μιλάμε για ξεχαρβάλωμα. Αυτό το δίμηνο η Κυβέρνηση τα έχει χαμένα. Ο κ. Μητσοτάκης έχει την προσοχή του στραμμένη κάπου αλλού. Και αν δεν μπορεί, να αναλάβει κάποιος άλλος». Έτσι λέει ο Πορτοσάλτε. «Ο βασιλιάς είναι γυμνός, το καράβι βουλιάζει και αποχωρούν ένας-ένας, κύριοι». Έτσι λέει ο Πορτοσάλτε. Δεν διαβάζω όλο το κείμενο γιατί εδώ λέει άλλα πράγματα, χειρότερα. «Έχουμε ένα γενικό ξεχαρβάλωμα. Πρέπει να μπει τέλος στο ξεχαρβάλωμα κι έχω την αίσθηση ότι το τελευταίο δίμηνο…» λέει ο Πορτοσάλτε «…η Κυβέρνηση τα έχει χαμένα. Αντιλαμβάνομαι ότι ο Πρωθυπουργός έχει στραμμένο το ενδιαφέρον του αλλού, αλλά σε αυτή την περίπτωση ο ίδιος πρέπει να αναλάβει αυτό το πράγμα. Αντιμετωπίζετε το ξεχαρβάλωμα πολύ φθηνά, πολύ χλιαρά. Έχουμε γενικό ξεχαρβάλωμα…» επαναλαμβάνει ο Πορτοσάλτε «…από τα Τέμπη ως σήμερα».

Και γυρίζω σελίδα για να μη μου φωνάζει ο Πρόεδρος. Εδώ είναι γιατί η κοινωνία είπε «Μητσοτάκη, εσύ θα στρώσεις την καθημερινότητα», λέει ο Πορτοσάλτε. «Δεν το έχουμε δει ακόμα και κυβερνάει πέντε χρόνια, θέλει πενήντα πέντε φαίνεται. Η Κυβέρνηση τσαλαβουτάει σε μια κατάσταση εδώ και καιρό. Τα έχει χαμένα. Κάποιος πρέπει να αναλάβει τη συγκρότηση του κράτους» ξαναλέει ο Πορτοσάλτε, φωτογραφίζοντας τον Πρωθυπουργό και την ανικανότητά του. «Δεν μπορεί ο κ. Μητσοτάκης. Έχει αλλά ενδιαφέροντα; Είναι προσανατολισμένος κάπου αλλού;» Δεν ξέρω. Αυτά λέει ο δικός σας άνθρωπος, ο πραίτοράς σας, ο άνθρωπος του «ΣΚΑΪ», ο κουμανταδόρος, ο μαέστρος, ο πολεμιστής των δικών σας αντιπάλων.

Αυτά λέει. Όταν τα είπα εγώ παρεξηγηθήκατε πολύ. Εμείς, λοιπόν, λέμε το εξής. Κάντε τώρα το καλύτερο για την πατρίδα. Δεν μπορεί ο Πρωθυπουργός. Δεν μπορούν οι Υπουργοί. Ας αποχωρήσουν. Να φύγουν πριν καταστρέψουν τη χώρα ολοκληρωτικά. Και υποσχόμαστε ότι, αν ο ελληνικός λαός μας δώσει τη δυνατότητα, μπορούμε όλοι οι Έλληνες μαζί να ξαναφτιάξουμε την Ελλάδα. Ας κάνει το χρέος πράξη μια φορά.

Πάμε και στον Πρόεδρο της Βουλής, και κλείνω εδώ, για την τροποποίηση του Κανονισμού.

Κύριε Πρόεδρε, αναμφισβήτητα η Κυβέρνηση διακατέχεται από το σύνδρομο της εξουσίας. Είναι δεδομένο, όπως κάθε άνθρωπος. Κάθε εξουσία όταν γίνει ισχυρή -έλεγε ο Βολταίρος, αν δεν κάνω λάθος- δεν θεωρεί τίποτε σοβαρότερο και πιο σκόπιμο από το συμφέρον της.

Κύριε Τασούλα, εσείς δεν είστε εκπρόσωπος της Κυβέρνησης. Είστε Πρόεδρος του ελληνικού Κοινοβουλίου και της ελληνικής Βουλής. Κατά 70% στη συμπεριφορά σας -κατά την προσωπική μου άποψη και μπορεί να κάνω λάθος- και τα προηγούμενα χρόνια αλλά και τώρα, έχετε μια λαγνεία -αντιληπτή, ανθρώπινη, θεμιτή- προς τη Νέα Δημοκρατία. Το αντιλαμβάνομαι. Όμως, αυτό που πάτε να κάνετε τώρα, να γίνετε ο τροχονόμος της ελευθεροστομίας των Βουλευτών, είναι ό,τι χειρότερο μπορεί να γίνει σε μια δημοκρατία.

Επαναλαμβάνω: Το λέω γιατί γνωρίζω τι σημαίνει δημοκρατία και μάλλον τα έχετε μπερδέψει πολύ στη Νέα Δημοκρατία.

Και εδώ θα πω και κάτι: Αν θες να δοκιμάσεις, κύριε Τασούλα, κάποιον άνθρωπο, να δεις ποιος είναι ο χαρακτήρας του που αποκαλύπτεται μετά, δώσ’ του εξουσία. Εκεί είναι το μεγάλο πρόβλημα. Αποκαλύφθηκε και στην Κυβέρνηση, αλλά και στο Προεδρείο της Βουλής, ότι η εξουσία διαφθείρει, όχι σε επίπεδο οικονομικό, αλλά σε επίπεδο αλαζονείας, προκλήσεως, φιλαυτίας -υπάρχουν τα φαινόμενα αυτά- και κυρίως, όμως, επιλογών που προσβάλλουν τους άλλους ομιλητές και καμμιά φορά δεν παίρνει τα ανάλογα μέτρα το Προεδρείο της Βουλής.

Τι σημαίνει, λοιπόν, αντικοινοβουλευτική συμπεριφορά; Θέλω να μου εξηγήσετε. Το είπε ο κ. Δουδωνής εύστοχα και το είπε νομικά. Αυτοί οι νομικοί όπως ο δικός μας ο κ. Σαράκης στα νομικά λένε: άρθρο τάδε κ.ο.κ.. Όχι, απλά πράγματα, ελληνικά θα μιλάμε. Τα ελληνικά είναι απλά. Τι σημαίνει, κατά την άποψη του Προέδρου της Βουλής, αντικοινοβουλευτική συμπεριφορά; Να μου το εξηγήσετε.

Διότι, αν δεν είναι αντικοινωνική συμπεριφορά ο Πρωθυπουργός της χώρας να λέει ψέματα στο Κοινοβούλιο, να ψεύδεται ενσυνείδητα, αν δεν είναι αντικοινοβουλευτική συμπεριφορά να παίρνει τον λόγο όποτε θέλει, να προσβάλει πολιτικούς αρχηγούς και να αποχωρεί, τότε ποια είναι; Πείτε μας, λοιπόν, ποια είναι αυτή η αντικοινοβουλευτική συμπεριφορά, όπως τη λέτε εσείς και πώς την ορίζετε;

Στην τελική, θα πω τι είναι αντικανονικό για μας. Εγώ, κύριε Πρόεδρε της Βουλής, χθες λυπήθηκα το ελληνικό Κοινοβούλιο και το λέω σε όλους τους συναδέλφους εδώ μέσα. Είδα Βουλευτή του ελληνικού Κοινοβουλίου να κουβαλάει την τσάντα εφοπλιστή σε δικαστήριο, στον Άρειο Πάγο. Την τσάντα του, σας λέω, του εφοπλιστή, ο Βουλευτής ο ίδιος να την κουβαλάει, αγαπητέ κύριε συνάδελφε, και πήγαινε με τον εφοπλιστή από πίσω σαν τον «Γερολαδά». Τον θυμάστε στις ταινίες; Κουβαλούσε την τσάντα του εφοπλιστή σε ένα –ακούστε- δικαστήριο όπου ο κατηγορούμενος εφοπλιστής καταπάτησε τριακόσια πενήντα στρέμματα δημόσιας γης. Και ποιος ήταν ο δικηγόρος του; Ήταν Βουλευτής της Νέας Δημοκρατίας! Αυτό για μένα είναι αντικανονική και αντικοινοβουλευτική συμπεριφορά, να καταπατά δημόσια περιοχή και να πηγαίνει ο Βουλευτής σας συνήγορός του. Και όχι μόνο αυτό, αλλά να κουβαλάει και την τσάντα του εφοπλιστή σαν λαγουδάκι.

(Χειροκροτήματα από την πτέρυγα της Ελληνικής Λύσης)

Εκεί έπρεπε να πάρετε μέτρα εσείς και όλοι μας μαζί. Δεν μπορεί να ευτελίζουμε τον θεσμό του Βουλευτού. Δεν μπορεί να εξευτελίζουμε την ίδια τη δημοκρατία, με επιλογές προσωπικές κάποιων. Είναι φίλος σου ο εφοπλιστής; Κουβάλα την τσάντα σπίτι του, όχι στο δικαστήριο!

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Πώς ξέρετε ποιανού ήταν η τσάντα;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εκεί ήμουνα. Έτυχε να είμαι στον Άρειο Πάγο. Καλέστε με στο γραφείο σας να σας τα πω, γιατί μόλις πήρε την τσάντα του είπε: «Πάρε την τσάντα σου».

**ΑΘΑΝΑΣΙΟΣ ΠΛΕΥΡΗΣ:** Οι δικηγόροι να μην ασκούν τη δικηγορία; Απαγορεύεται;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ακούστε, κύριε Πλεύρη. Έχετε δίκιο. Έχω πει, όμως, ότι ο Βουλευτής ή ο Υπουργός σε έμπορο ναρκωτικών ή δολοφόνο παιδιών δεν δικαιούται…

(Χειροκροτήματα από την πτέρυγα της Ελληνικής Λύσης)

Ακούστε, καταπάτηση του δημοσίου έγινε. Ξέρετε ποιος είναι; Ο Ρέστης είναι, κύριοι! Καταπάτησε τετρακόσια στρέμματα και αντί να τον πάμε σιδηροδέσμιο μέσα στη φυλακή, τον χαϊδεύουν Βουλευτές. Σοβαρά μιλάτε, κύριε Πλεύρη; Αυτό είναι αντικανονικό! Δημόσια περιουσία καταπάτησε σας λέω.

**ΑΘΑΝΑΣΙΟΣ ΠΛΕΥΡΗΣ:** Άρα δεν ήταν (δεν ακούστηκε)…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αυτό σας ενοχλεί. Ξέρετε τι ενοχλεί την εξουσία; Ότι είμαστε οι μόνοι που τα λέμε αυτά εδώ μέσα, γιατί δεν έχουμε σχέσεις με τους εφοπλιστές, δεν έχουμε σχέσεις με τη Νέα Δημοκρατία και φοβάται η Νέα Δημοκρατία.

Κλείνω όπως έλεγε ο Βολταίρος: «Είναι επικίνδυνο να έχεις δίκιο». Είναι πολύ επικίνδυνο όταν η Κυβέρνηση έχει άδικο. Μας πολεμάτε με άκομψο τρόπο. Το λέω ευθέως. Δεν θα θέλετε να μιλάμε. Θέλετε, όπως είπε και η «ΚΑΘΗΜΕΡΙΝΗ», φίμωτρο σε όλους εδώ μέσα.

Θα σας το πω κομψά: Φίμωτρο στα κατοικίδιά σας, στα ζωάκια σας και στα πρόβατά σας. Όχι σε εμάς!

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο ειδικός αγορητής του κόμματος Σπαρτιάτες, ο κ. Πέτρος Δημητριάδης.

Ορίστε, κύριε Δημητριάδη, έχετε τον λόγο.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, θα ήθελα, κατ’ αρχάς, να πω ότι αυτή τη δύσκολη ώρα όλοι μας σκεφτόμαστε τους συμπολίτες μας στη Θεσσαλία που πλήττονται βάναυσα από την θεομηνία. Εδώ να πω ότι εύχομαι να μην υπάρχουν νεκροί. Έχω μάθει ότι υπήρξαν νεκροί κι εύχομαι να μην είναι αλήθεια. Θέλω να πω πως κάποια στιγμή θα πρέπει να φύγουμε από αυτή τη μόνιμη δικαιολογία της κλιματικής αλλαγής και να δούμε επιτέλους αν υπάρχουν ευθύνες και πού. Θεωρώ ότι υπάρχουν πολιτικές και ποινικές ευθύνες.

Δεύτερον, καταδικάζουμε απερίφραστα το βίαιο επεισόδιο που έλαβε χθες στο λιμάνι του Πειραιά. Θεωρούμε ότι τέτοιες συμπεριφορές δεν συνάδουν σε μια πολιτισμένη κοινωνία. Θεωρούμε, επίσης, πως είναι απαράδεκτη η δήλωση του κ. Βαρβιτσιώτη και θεωρούμε πως τίθεται μείζον ζήτημα ηθικής τάξεως και θα έπρεπε να έχει ήδη παραιτηθεί. Δεν μπορείς να εξομοιώνεις τους θύτες με το θύμα. Και τέλος, θα πρέπει να πούμε ότι θα πρέπει να διαλευκανθεί η υπόθεση και να δούμε επιτέλους ποιοι είναι οι υπαίτιοι αυτής της τραγωδίας.

Με την ευκαιρία θα ήθελα να δώσω συλλυπητήρια στην οικογένεια του άτυχου νέου.

Επί του Κανονισμού θα ήθελα να πω τα εξής: Πρώτα απ’ όλα επί του άρθρου 1, δεν μπορώ να δεχθώ ότι με πρόσχημα την εξασφάλιση της απόλυτης πλειοψηφίας στη Διάσκεψη των Προέδρων θα πρέπει συνεχώς, να ενισχύεται το κόμμα που έχει την απόλυτη πλειοψηφία. Για εμένα ουσιαστικά αποτελεί μια υπέρμετρη ενίσχυση του κόμματος της πλειοψηφίας και θεωρώ πως δεν έχει ανάγκη ένα κόμμα που έχει την εξουσία να εξασφαλίζει συνεχώς την κυριαρχία του στη Διάσκεψη των Προέδρων. Θεωρώ πως υπάρχει μεγάλη ανασφάλεια.

Επίσης, αφήνεται ανοικτό το ενδεχόμενο και για το συν δύο ή συν τρία. Δηλαδή μας λέτε τώρα για έναν Πρόεδρο που μπορεί να πείτε στη συνέχεια για δεύτερο και για τρίτο. Βασικά υπάρχει μεγάλη ανασφάλεια.

Επίσης, μεγάλο πρόβλημα είδα στα δύο επόμενα άρθρα. Στο μεν πρώτο θεωρώ πως δεν πρέπει μόνο ο Πρόεδρος της Βουλής -δηλαδή ένα μονοπρόσωπο όργανο- να αποφαίνεται αν υπάρχει προσωπικό θέμα Βουλευτή. Θεωρώ ότι αυτό θα πρέπει να είναι αρμοδιότητα της Ολομέλειας, να αποφασίζει, δηλαδή, συλλογικά και όχι μονοπρόσωπα.

Επίσης, θα ήθελα να τονίσω για το τρίτο άρθρο ότι -επειδή μιλάει για μομφή αντικοινοβουλευτικής συμπεριφοράς- δεν έχω καταλάβει πώς θα ορίζεται και με τι κριτήρια θα λαμβάνεται η απόφαση για την αντικοινοβουλευτική συμπεριφορά. Θα αφορά πολιτική αντιπαράθεση; Θα αφορά κάποια ένταση της στιγμής; Θα αφορά ίσως κάποια πολιτική διαφωνία; Δεν το έχω καταλάβει αυτό, κύριε Πρόεδρε της Βουλής, αν μου επιτρέπετε.

Και να πω κάτι άλλο. Νιώθω πάρα πολύ άσχημα ως Έλλην Βουλευτής που ουσιαστικά μόνο ένα όργανο θα αποφαίνεται για το εάν κάποιος Βουλευτής έχει διαπράξει κάποια αντικοινοβουλευτική συμπεριφορά, το οποίο είναι κάτι εντελώς υποκειμενικό σε κάποιες περιπτώσεις. Και έτσι θα μπορεί να του επιβάλλεται η μείωση κατά ένα τέταρτο της βουλευτικής αποζημίωσης. Για μένα προσωπικά αυτές οι συμπεριφορές θα πρέπει να κρίνονται από την Ολομέλεια, χωρίς την παρέμβαση του Προέδρου, όχι από ένα μονοπρόσωπο όργανο.

Τώρα για τα υπόλοιπα άρθρα να πω ότι ψηφίζουμε «παρών». Όμως, αυτά τα δύο άρθρα, που για μένα προσωπικά δίνουν υπερεξουσίες στον Πρόεδρο της Βουλής και ουσιαστικά δημιουργούν την υποψία κάποιας αυθαίρετης ερμηνείας ως προς το τι είναι αντικοινοβουλευτική συμπεριφορά, μας κάνουν να ψηφίσουμε επί της αρχής κατά της τροποποίησης του Κανονισμού.

Ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ.

Τον λόγο τώρα έχει ο ειδικός αγορητής του κόμματος Νίκη, ο κ. Αναστάσιος Οικονομόπουλος.

Ορίστε, κύριε Οικονομόπουλε, έχετε τον λόγο.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Αξιότιμοι κύριοι συνάδελφοι, με αφορμή τη νέα δοκιμασία του ελληνικού λαού αυτή τη φορά στις πλημμύρες, θα ήθελα να εκφράσω εκ μέρους της Νίκης την αμέριστη συμπαράστασή μας στον δοκιμαζόμενο λαό μας.

Να σας ενημερώσω ότι έρχομαι από την ανατολική Αττική όπου η κατάσταση είναι τραγική. Πρόλαβα και επισκέφτηκα τα μέρη του Δήμου Λαυρεωτικής. Η λεωφόρος Λαυρίου είναι μέσα στις λάσπες, απροσπέλαστη και όλοι οι κάθετοι δρόμοι ένθεν κακείθεν με κατολισθήσεις και υπάρχουν άνθρωποι μέσα στις λάσπες που τρέχεις να τους απεγκλωβίσεις. Στη δε Θεσσαλία ό,τι είδατε στην τηλεόραση είδα κι εγώ.

Δυστυχώς, το πολυδιαφημισμένο επιτελικό κράτος αποδεικνύεται ξανά ανήμπορο. Οι πολίτες είναι διαρκώς απροστάτευτοι και εκτεθειμένοι στα στοιχεία της φύσης, την οποία κάποιες πολιτικές καταστρέφουν με μεγάλη συνέπεια. Φωτιά και νερό στα χρόνια της ψηφιακής ολοκλήρωσης και της τεχνολογικής ανάπτυξης αποτελούν ακόμα εχθρό του ανθρώπου.

Η Κυβέρνηση δυστυχώς, για άλλη μια φορά θα καλύψει την ανεπάρκειά της πίσω από τον «μπαμπούλα» της κλιματικής αλλαγής. Διαρκώς θρηνούμε αθώες ψυχές και διαπιστώνουμε με θλιβερό τρόπο καθημερινά την απαξίωση της ανθρώπινης ζωής. Οι προτεραιότητες της Κυβέρνησης μάλλον είναι προς τη λάθος κατεύθυνση. Είμαστε στην πρόνοια του Θεού και μόλις το καταλάβουμε και προσευχηθούμε γι’ αυτό, θα μας ελεήσει.

Τώρα σε ό,τι αφορά στην προτεινόμενη τροποποίηση, τοποθετηθήκαμε χθες. Πρώτα από όλα θέλω να σας πω ότι η Νίκη είναι εδώ για να ασκήσει εποικοδομητική Αντιπολίτευση με επιστημονικό τρόπο και δεν είναι εδώ για να λέει «όχι» σε όλα. Διαφωνούμε σε ό,τι μας βρίσκει αντίθετους. Σε ό,τι μας βρίσκει σύμφωνους, εκφράζουμε τη σύμφωνη γνώμη μας.

Συμφωνούμε λοιπόν στο άρθρο 1, διότι, κύριε Πρόεδρε, όπως πολύ σωστά είπατε, με βάση το άρθρο 31 του Κανονισμού της Βουλής, δικαιούστε να έχετε την πλειοψηφία και επειδή είναι…

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Το 50 συν 1, όχι ενισχυμένη.

**ΤΑΣΟΣ ΟΙΚΟΝΟΜΟΠΟΥΛΟΣ:** Το 50 συν 1, βεβαίως.

Σε ό,τι αφορά στο άρθρο 2, παρ’ ότι το ζήτημα του αν είναι κάτι ή δεν είναι προσωπικό, θα μπορούσε να τύχει και άλλης ερμηνείας, θεωρούμε ότι είναι αντικειμενικό. Δηλαδή αν υπάρχει ύβρις και εάν έχει αποδοθεί σε ένα συνάδελφο κάτι το οποίο δεν είναι ορθό, θεωρούμε ότι μπορεί να είναι στην κρίση του Προεδρεύοντος. Διότι ξέρετε η σύνθεση της παρούσας Βουλής, όπως επεσήμανε και ο κύριος Πρόεδρος, παρουσιάζει δυστυχώς το φαινόμενο να είναι πολλές φορές άδεια και να μην μπορούν να κριθούν αντικειμενικά αυτά τα θέματα και με βάση την αρχή της δεδηλωμένης.

Στο άρθρο 3, όμως, θα μας βρείτε κάθετα αντίθετους, όπως σας εξηγήσαμε και χτες. Και εδώ, αξιότιμοι κύριοι συνάδελφοι, θέλω να είστε πάρα πολύ προσεκτικοί, διότι το θέμα αυτό δεν το έθιξε κανένας συνάδελφος μέχρι τώρα. Σύμφωνα με τη βασική διάκριση της δικαιοσύνης, όπου η κατηγορούσα αρχή και το αποφασίζον όργανο πρέπει να διαφέρουν, δεν έχουμε δικαίωμα να ψηφίσουμε αυτή τη διάταξη, διότι καταργούμε τη βασική αρχή του δικαίου. Δεν μπορεί να έχει αυτό το βαρίδι ο εκάστοτε Προεδρεύων ή ο κύριος Πρόεδρος, ο ίδιος να εισηγηθεί μομφή και ο ίδιος να αποφασίσει.

Σε ό,τι αφορά τις υπόλοιπες διατάξεις, θεωρούμε ότι είναι τυπικές. Σας καλούμε να διορθώσετε το άρθρο 3 παράγραφος 3 και σας δηλώνουμε ότι θα ψηφίσουμε το νομοσχέδιο. Αν δεν το κάνετε, καταψηφίζουμε.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Τον λόγο τώρα έχει η Πρόεδρος της Κοινοβουλευτικής Ομάδας της Πλεύσης Ελευθερίας και πρώην Πρόεδρος της Βουλής κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ πολύ, κύριε Πρόεδρε.

Ξεκινάω λέγοντας ότι προτιμώ την προηγούμενη συνεδρίαση που έγινε στην Αίθουσα αυτή, τη συνεδρίαση της Ολομέλειας της Βουλής των Εφήβων, με την Αίθουσα κατάμεστη από Έφηβους Βουλευτές που εξέφρασαν τις αγωνίες τους, μίλησαν για τη βία, μίλησαν για την αντιμετώπιση της βίας και κατέθεσαν προτάσεις, συγκεκριμένες και εμπεριστατωμένες, που αν οι κυβερνήσεις και οι κοινοβουλευτικές πλειοψηφίες, δηλαδή οι κυβερνητικές πλειοψηφίες, ενδιαφέρονταν πραγματικά για τη χώρα αυτή, αν είχαν αγάπη για τη χώρα και για τους πολίτες της, δεν θα χρειάζονταν να κατατίθενται αυτές οι απλές, εύληπτες ουσιαστικές προτάσεις των Εφήβων.

Κύριε Πρόεδρε, απευθύνονται πολλές διδαχές στους νέους Βουλευτές, στους Έφηβους Βουλευτές. Καλό είναι να διδάσκεστε και να διδασκόμαστε από αυτούς και το πρώτο που θα έπρεπε να διδασκόμαστε θα ήταν η συμμετοχή. Γιατί πάλι έχουμε μία Ολομέλεια άδεια, με πέντε Βουλευτές, έξι με τον Προεδρεύοντα, από τους εκατόν πενήντα οκτώ της Νέας Δημοκρατίας, κανέναν τώρα από το ΠΑΣΟΚ -μπαίνει ένας- τέσσερις, τρεις, δύο από τον ΣΥΡΙΖΑ. Ουσιαστικά βλέπουμε την πλήρη απαξίωση της κοινοβουλευτικής…

**ΑΘΑΝΑΣΙΟΣ ΠΛΕΥΡΗΣ:** Και δύο από την Πλεύση Ελευθερίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και δύο από την Πλεύση και άλλοι δύο που θα μπουν. Είμαστε περισσότεροι, αυτό λέω.

Και θα πρέπει να σας απασχολήσει αυτό, μιας και το θέτετε έτσι, γιατί η συνεδρίαση ξεκίνησε χωρίς να πληρούνται οι όροι της απαρτίας. Ξέρετε πολύ καλά ότι χρειάζονται εβδομήντα πέντε Βουλευτές για να ξεκινήσει η συνεδρίαση και βεβαίως και για να ψηφιστεί το οτιδήποτε.

Γι’ αυτό λέω ότι είναι καλό να διδασκόμαστε από τους νέους και όχι να τους απευθύνουμε διδαχές και καλό θα ήταν επίσης σε αυτή την ημέρα κατά την οποία η πατρίδα μας βρίσκεται σε σοβαρότατη δοκιμασία, με τεράστια κυβερνητική ευθύνη, η Βουλή να μην συνεδριάζει με κυβερνητική κομματική σκοπιμότητα να εξυπηρετηθεί η Κυβέρνηση και να μην έχει Αντιπολίτευση και αντίλογο. Γιατί αυτό είναι που επισπεύδεται σήμερα πάλι με αντικανονικό τρόπο.

Ξέρετε, κύριε Πρόεδρε, ότι δεν προσδιορίζονται έτσι οι συνεδριάσεις της Ολομέλειας την τελευταία στιγμή και βεβαίως ο Κανονισμός της Βουλής δεν τροποποιείται με αυτό τον τρόπο, δηλαδή χωρίς καν να έχουν στα χέρια τους τα μέλη της Επιτροπής Κανονισμού της Βουλής, το Μέρος Β’ του Κανονισμού που ξέρετε ότι είναι οιονεί κρυφό, που ξέρετε ότι θα έπρεπε όμως να το έχουν στα χέρια τους τα μέλη της επιτροπής, στα οποία δώσατε μία πρόταση για να την ψηφίσουν και δυστυχώς κάποιοι, όπως είναι οι εκπρόσωποι κομμάτων της Αντιπολίτευσης, του ΣΥΡΙΖΑ και του ΠΑΣΟΚ, τα ψήφισαν κιόλας.

Εμένα πραγματικά μου προκαλεί κατάπληξη πώς έρχεστε σήμερα, οι κυβερνητικοί Βουλευτές και ο Πρόεδρος της Βουλής, να συζητήσετε αυτό το πράγμα, την ώρα που δεν είναι ορατό σε πάρα πολλούς συμπολίτες μας τι ξημερώνει.

Ο Βόλος, αυτή η σημαντική πόλη, η πρωτεύουσα της Μαγνησίας είναι χωρίς νερό εδώ και τέσσερις μέρες και συχνότατα χωρίς ρεύμα. Οι πολίτες εκπέμπουν SOS από το διαδίκτυο. Τα Τρίκαλα πλήττονται. Το Πήλιο πλήττεται. Ολόκληρη η Θεσσαλία έχει βουλιάξει. Την ίδια ώρα που πριν από λίγες μέρες κατακάηκαν η Θράκη και ο Έβρος έχουμε ήδη τέσσερις νεκρούς, θύματα αυτής της κατάστασης, της κακοκαιρίας, ναι, αλλά και της έλλειψης υποδομών από την άλλη πλευρά και των μπαζωμάτων ρεμάτων και της έλλειψης αντιπλημμυρικών έργων.

Η βόρεια Εύβοια, η πατρίδα μου, έχει πλημμυρίσει και είναι πολύ πρόσφατοι οι κομπασμοί του κ. Μητσοτάκη εδώ στο Κοινοβούλιο, ότι έκανε δήθεν αντιπλημμυρικά έργα στη βόρεια Εύβοια. Τέσσερις νεκροί συμπολίτες μας, ένας καταπλακωμένος από τοιχίο, δύο υπέργηροι που δεν προστατεύτηκαν, ένας κτηνοτρόφος σαρανταεννιάχρονος που πήγε να σώσει τα ζώα του και έχασε τη ζωή του. Αυτή είναι η Ελλάδα που θέλετε; Και θέλετε πραγματικά σε αυτή τη συνθήκη η Βουλή να συζητά αμέριμνη, για να πάρετε, κύριε Πρόεδρε, περισσότερα προνόμια και περισσότερη εξουσία;

Εγώ πραγματικά ντρέπομαι, ντρέπομαι να συνεδριάζει η Βουλή σήμερα με αντικείμενο πώς θα καλυφθούν τα έξοδα του Πρωθυπουργικού Γραφείου από τον προϋπολογισμό της Βουλής. Δεν συνειδητοποιείτε ότι έρχεστε σε ευθεία σύγκρουση με το κοινό αίσθημα και με την κοινή συνθήκη;

Δεν συνειδητοποιείτε ότι δεν είναι δυνατόν αυτό που σας απασχολεί και φέρνετε κατά προτεραιότητα σήμερα, να επιβάλλει ο Πρόεδρος στέρηση βουλευτικής αποζημίωσης απ’ όποιον κρίνει ο Πρόεδρος; Προέκυψε κάποιο τέτοιο θέμα στις συνεδριάσεις της Ολομέλειας και επισπεύδετε με αυτόν τον τρόπο;

Έχουμε φοβερές αναταραχές στην Ολομέλεια και δεν το καταλάβαμε; Γιατί εμείς, ξέρετε, είμαστε συνέχεια στην Ολομέλεια. Είμαστε συνέχεια. Η Πλεύση Ελευθερίας είναι συνέχεια. Και δεν υπήρξαν γεγονότα που να δικαιολογούν ούτε αυτή την πρωτοβουλία ούτε αυτή την όξυνση. Αντίθετα, ήταν εξαιρετική.

Αν υπήρχε μια πρωτοβουλία ειδικής ημερήσιας διάταξης για σήμερα, θα ήταν να μας φέρετε τις προτάσεις των νέων παιδιών για την εξάλειψη της βίας, του σχολικού μπούλινγκ, του ψηφιακού μπούλινγκ, της αθλητικής βίας. Είπανε υπέροχα πράγματα οι νέοι Βουλευτές. Σας έκαναν και κριτική.

Δεν ξέρω αν είναι αλήθεια αυτό που μου είπαν, ότι κόπηκε η μετάδοση της συνεδρίασης όταν ακούστηκαν λόγια κριτικής για την Κυβέρνηση και για τις δηλώσεις του κ. Βαρβιτσιώτη. Αν είναι αλήθεια, είναι κάτι πολύ σοβαρό. Δεν το ξέρω. Μου το μετέφεραν και θα το ερευνήσω κι εγώ.

Κυρίες και κύριοι συνάδελφοι, αυτή είναι μια συνεδρίαση στην οποία η Κυβέρνηση δεν εκπροσωπείται. Είναι εσωτερική υπόθεση της Βουλής. Και στη δημοκρατία η κοινοβουλευτική λειτουργία είναι ανεξάρτητη.

Δεν ήμουνα χτες στην Επιτροπή Κανονισμού, διότι, όπως γνώριζε και ο κύριος Πρόεδρος, η χθεσινή μέρα ήταν η μοναδική μέρα που είχα ένα συγκεκριμένο, πολύ σοβαρό κώλυμα. Αλλά, απορώ.

Είναι αλήθεια ότι είπατε στην Επιτροπή Κανονισμού της Βουλής ότι εφαρμόζεται το άρθρο 31 του Κανονισμού της Βουλής, που αφορά τις επιτροπές, και ότι, κατά το άρθρο 31, πρέπει στη Διάσκεψη να έχει πλειοψηφία η Κυβέρνηση;

Το άρθρο 31 είναι για τη νομοθετική λειτουργία. Έχει να κάνει με την αναλογική εκπροσώπηση της Ολομέλειας της Βουλής στις επιτροπές που νομοθετούν. Η Διάσκεψη των Προέδρων είναι ένα διοικητικό όργανο της Βουλής που δεν συγκροτείται με τους όρους της πλειοψηφίας και της μειοψηφίας, ούτε έχει αναλογική εκπροσώπηση των κομμάτων.

Το ξέρετε αυτό, κύριε Πρόεδρε. Και εγώ επίσης το ξέρω πολύ καλά, γιατί έχω διατελέσει Πρόεδρος της Βουλής. Και με απασχόλησε πάρα πολύ ως Πρόεδρο της Βουλής η Βουλή να παραμείνει ανεξάρτητη. Και παρέμεινε επί προεδρίας μου ανεξάρτητη η Βουλή από την κυβέρνηση. Και είναι κάτι για το οποίο άλλοι με εχθρεύονται και άλλοι με εκτιμούν.

Είναι, όμως, βέβαιο ότι εάν θέλετε να κάνετε τη Βουλή επικυρωτήριο των κυβερνητικών πρωτοβουλιών, όπως αυτό προκύπτει απ’ όλη τη μέχρι σήμερα δράση και στάση σας, θα πρέπει να το κάνετε αναλαμβάνοντας την ευθύνη της παραβίασης του Κανονισμού και όχι αναζητώντας προσχήματα εφαρμογής του Κανονισμού.

Λυπάμαι αν ο κ. Μαυριάς είπε ότι εφαρμόζεται στη Διάσκεψη των Προέδρων το άρθρο 31. Το άρθρο 31 αφορά τις επιτροπές. Επιγράφεται «Σύσταση και Σύνθεση» στο κεφάλαιο Α΄ «Διαρκείς Επιτροπές», στο Κεφάλαιο Η΄ «Επιτροπές της Βουλής». Η Διάσκεψη των Προέδρων, αντίθετα, αφορά και ρυθμίζεται σε ξεχωριστό κεφάλαιο, στο Κεφάλαιο Δ΄, και δεν έχει καμμία σχέση η συγκρότησή της με τους κανόνες της πλειοψηφίας και της εκπροσώπησης της κοινοβουλευτικής Πλειοψηφίας.

Δεν με εντυπωσιάζει βέβαια που έσπευσαν να συμφωνήσουν μαζί σας οι εκπρόσωποι του ΣΥΡΙΖΑ και του ΠΑΣΟΚ. Είναι κόμματα που έχουν κυβερνήσει, άρα σας καταλαβαίνουν που θέλετε να μην έχετε αντιπολίτευση. Αλλά, αν έχετε την καλοσύνη, να είστε ειλικρινείς, να μην μας μοιράζετε εγχειρίδια για τη σχέση μεταξύ κοινοβουλευτικής Πλειοψηφίας και Αντιπολίτευσης σε μια δημοκρατία και για το πόσο σημαντική είναι η αντιπολίτευση, όταν στην πραγματικότητα…

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Ήταν δωρεάν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι αυτό που μας μοιράσατε, κύριε Πρόεδρε, στη Διάσκεψη. Και δεν ήταν δωρεάν, κύριε Πρόεδρε. Είναι με έξοδα της Βουλής. Δεν είναι δωρεάν ούτε δώρο δικό σας. Είναι με έξοδα του ελληνικού λαού και της Βουλής.

Ήθελα, λοιπόν, να σας παρακαλέσω για λίγη ευθύτητα και ειλικρίνεια. Δεν θέλετε την αντιπολίτευση. Αντιλαμβάνεστε ότι θα είναι πρόβλημα για εσάς να υπάρχει αντιπολίτευση. Αντιλαμβάνεστε, κυρίως λόγω της παρουσίας της Πλεύσης Ελευθερίας, ότι θα έχετε πρόβλημα να κάνετε ό,τι γενικά θέλετε. Και προσπαθείτε μία ώρα αρχύτερα να διασφαλίσετε την απόλυτη κυριαρχία σας και τον απόλυτο έλεγχο του Κοινοβουλίου. Αυτό πείτε το ρητά, γιατί δεν είναι σωστό να κοροϊδεύουμε, ιδίως τους πολίτες που παρακολουθούν.

Και εσείς, κύριοι του ΣΥΡΙΖΑ και εσείς κύριοι του ΠΑΣΟΚ, πείτε το ευθέως ότι θέλετε μια Βουλή ελεγχόμενη από την Κυβέρνηση. Και γι’ αυτό συναινείτε, προσδοκώντας και μία Βουλή που θα την ελέγχετε εσείς αν ποτέ σας ξαναεμπιστευθεί ο ελληνικός λαός.

Από τη δική μας πλευρά, η Πλεύση Ελευθερίας, και από τη δική μου θέση ως επικεφαλής της, αλλά και ως πρώην Προέδρου της Βουλής, έχω να σας πω ότι οι πολίτες παρακολουθούν. Είναι βαθύτατα απογοητευμένοι, γιατί αυτή τη στιγμή ζητούν βοήθεια και συνδρομή και αντ’ αυτού βλέπουν μια Βουλή απαθή να ασχολείται με άλλα.

Έχω να σας πω ότι αν ψηφιστούν αυτές οι διατάξεις από τους ελάχιστους παρόντες Βουλευτές, θα είναι μία άκυρη ψηφοφορία, κύριε Πρόεδρε, που θα εγείρει ζητήματα εγκυρότητας των αλλαγών του Κανονισμού της Βουλής.

Επίσης, σε σχέση τώρα με τον προϋπολογισμό της Βουλής και τα χρήματα που δαπανά η Βουλή, θα είναι μια πρόκληση την ώρα που οι πολίτες της χώρας αυτής δοκιμάζονται και ζητούν στήριξη η Βουλή να στηρίζει οικονομικά το πρωθυπουργικό γραφείο και να κάνει ρυθμίσεις για μισθώσεις οικημάτων και ούτω καθ’ εξής.

Σας προτείνω να τα αποσύρετε αυτά. Ούτως ή άλλως, δεν εισάγονται εγκύρως, με δεδομένο ότι δεν υπάρχει στη διάθεση των Βουλευτών το Μέρος Β΄ και πρέπει να το διανείμετε.

Σας προτείνω συνολικά να κάνουμε στην Επιτροπή Κανονισμού της Βουλής ουσιαστικότερες συζητήσεις για τις επιβεβλημένες αλλαγές του Κανονισμού, γιατί υπάρχουν απαρχαιωμένες διατάξεις και κυρίως υπάρχει μια μεγάλη ανάγκη -εμείς αυτό υποστηρίζουμε- να αλλάξει ο Κανονισμός της Βουλής, ώστε να επιτρέπει σε πολύ μεγαλύτερο βαθμό την κοινωνική συμμετοχή, την ακρόαση φορέων, τους πολίτες μέσα στη Βουλή.

Η σημερινή συνεδρίαση δεν θα έπρεπε να γίνεται ούτε σε αυτές τις συνθήκες ούτε με αυτό το περιεχόμενο. Και από την άλλη πλευρά, σίγουρα είναι προάγγελος μιας κυβερνητικής ασυδοσίας, που ήδη εκδηλώνεται στο Κοινοβούλιο, και μιας ακραίας πλειοψηφικής αλαζονείας, η οποία ήδη εκδηλώνεται στο Κοινοβούλιο.

Εμείς έχουμε αποδείξει ότι είμαστε σε θέση να συμφωνούμε με τα καλώς κείμενα, να κρίνουμε τα κακώς κείμενα, να καταθέτουμε προτάσεις, να αιτιολογούμε τη στάση μας, να μην είμαστε διακοσμητικοί Βουλευτές και κυρίως να μην είμαστε επαγγελματίες Βουλευτές για τον εαυτό μας, τα προνόμια μας και οτιδήποτε άλλο, αλλά να είμαστε εδώ εκπρόσωποι των πολιτών που μας εμπιστεύθηκαν.

Οι πολίτες που σας εμπιστεύτηκαν να είστε εκατόν πενήντα οκτώ δεν περιμένουν να είστε σήμερα πέντε ή έξι. Οι πολίτες που σας εμπιστεύτηκαν τη διακυβέρνηση της χώρας με το 41%, όπως με έμφαση επαναλαμβάνετε, περιμένουν να ασχοληθείτε με τα προβλήματά τους. Και με αυτά εμείς σας καλούμε να ασχοληθείτε. Δεν περιμένουν να ασχολείστε με την αύξηση της εξουσίας σας ή με πεποιημένους κανόνες πλειοψηφίας.

Κυρίες και κύριοι Βουλευτές, πολλές φορές, και στην προεκλογική περίοδο αλλά και μετά τις εκλογές, με ρώτησαν: «Γιατί μιλάς για την αγάπη; Τι είναι αυτή η ιστορία με την αγάπη;». Και πολλές φορές απάντησα ότι για να εκπροσωπείς τους συμπολίτες σου και να τους υπηρετείς, πρέπει να αγαπάς αυτόν τον τόπο, να τους αγαπάς και να αγαπάς αυτή την κοινωνία.

Είναι σίγουρο ότι αυτή η εικόνα κι αυτή η κατάσταση η σημερινή δεν αναδίδει αγάπη της κυβερνητικής πλειοψηφίας και της Κυβέρνησης για την κοινωνία. Αναδίδει απάθεια. Και να ξέρετε ότι αυτή η απάθεια είναι πρώτα απ’ όλα αισθητή και οδυνηρή για εκείνους που σας εμπιστεύτηκαν.

Εμείς πάντως ούτε αυτούς που σας εμπιστεύθηκαν, ούτε αυτούς που μας εμπιστεύθηκαν εμάς, ούτε αυτούς και εκείνες που μας εμπιστεύθηκαν όλες δεν θα τους ξεχάσουμε και δεν θα τους προδώσουμε.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Τον λόγο τώρα έχει όπως είπαμε από την αρχή η κ. Αθανασίου ειδική αγορήτρια της Ελληνικής Λύσης. Ορίστε, κυρία Αθανασίου.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριοι συνάδελφοι, είναι θλιβερή η κατάσταση που επικρατεί στη χώρα μας με τα τελευταία καιρικά φαινόμενα, όμως εγώ θα ήθελα να αναφερθώ στο περιστατικό του Αντώνη Καρυώτη, ένα παιδί που -ο Θεός να τον αναπαύσει- κάποιοι πέταξαν στη θάλασσα και μαζί μ’ αυτόν βυθίστηκε η ανθρωπιά μας, η αξιοπρέπειά μας και το ήθος μας. Εύχομαι να είναι το τελευταίο περιστατικό ντροπής στην πατρίδα μας και ευχόμαστε σαν Ελληνική Λύση ειλικρινή συλλυπητήρια στην οικογένεια.

Επί της πρότασης του κυρίου Προέδρου της Βουλής για την τροποποίηση των συγκεκριμένων διατάξεων του Κανονισμού παρατηρούμε κατ’ αρχάς ότι οι προτεινόμενες τροποποιήσεις μεθοδεύουν την επίτευξη της απόλυτης πλειοψηφίας του κυβερνώντος κόμματος, τώρα μάλιστα που στη συγκεκριμένη περίοδο έχουμε οκτακομματική Βουλή και λόγω του αυξημένου αριθμού των εκπροσωπουμένων κομμάτων επιμερίζεται αντίστοιχα και η εκπροσώπησή τους στις επιμέρους λειτουργίες της, επιβάρυνση η οποία αφορά και τη Νέα Δημοκρατία.

Επίσης, οι προτεινόμενες τροποποιήσεις θίγουν τη δημοκρατικότητα της λειτουργίας των διαδικασιών του Κοινοβουλίου, διότι περιορίζουν τη δυνατότητα άμυνας του θιγόμενου Βουλευτή από τυχόν προσβλητικές συμπεριφορές συναδέλφων του επί προσωπικού ζητήματος, αλλά και διότι πλέον μόνο ένα πρόσωπο αποφασίζει για το εάν μια συγκεκριμένη προσβλητική συμπεριφορά μέλους του Κοινοβουλίου προς συνάδελφό του χαρακτηρίζεται ως τέτοια, καταργώντας τη μέχρι τώρα ισχύουσα διαδικασία στην οποία συμμετείχε το σύνολο των μελών του Κοινοβουλίου.

Το σοβαρότερο, όμως, είναι ότι η Νέα Δημοκρατία με αυτόν τον τρόπο αποσκοπεί στον περιορισμό της δυνατότητας του να εισαγάγει κόμμα της Αντιπολίτευσης νομοσχέδιο προς επεξεργασία και ψήφιση, επιχειρώντας να διατηρήσει μόνο για τον εαυτό της αυτό το προνόμιο.

Στα επιμέρους προτεινόμενα άρθρα, με το άρθρο 1 το κυβερνών κόμμα επιχειρεί αυθαίρετα και αντίθετα από τις θεμελιώδεις αρχές του κοινοβουλευτισμού να διασφαλίσει την απόλυτη πλειοψηφία της Κοινοβουλευτικής Ομάδας του, διότι διαθέτει την απόλυτη πλειοψηφία των εδρών στην οκτακομματική παρούσα Βουλή. Έτσι, η κυβερνώσα παράταξη χάνει την πλειοψηφία στη Διάσκεψη των Προέδρων λόγω του αυξημένου αριθμού των εκπροσωπουμένων κομμάτων στο Κοινοβούλιο.

Με την προτεινόμενη τροποποίηση η Νέα Δημοκρατία επιχειρεί να ανακτήσει πάλι με αυτόν τον αυθαίρετο τρόπο τη χαμένη της πλειοψηφία στη Διάσκεψη των Προέδρων τοποθετώντας ένα ακόμη κυβερνητικό μέλος. Αυθαίρετη και επικίνδυνη η τακτική της Κυβέρνησης. Δεν διστάζει να θέσει σε κίνδυνο βασικές αρχές λειτουργίας του Κοινοβουλίου, αλλάζοντας κατά τις επιθυμίες της και τους σκοπούς της διατάξεις οι οποίες ισχύουν επί μακρόν, προς εξασφάλιση κομματικού οφέλους. Η Νέα Δημοκρατία θυσιάζει βασικές αρχές στο βωμό του κομματικού οφέλους. Διότι πώς αλλιώς να χαρακτηρίσουμε το ότι με την απλή δικαιολογία της διασφάλισης της απόλυτης πλειοψηφίας να προσθέτει αυθαίρετα μέλος της.

Ως προς την προτεινόμενη τροποποίηση του άρθρου 68 του Κανονισμού της Βουλής το οποίο αφορά τα προσωπικά ζητήματα, παραμένει σε ισχύ μόνο το πρώτο εδάφιο, σύμφωνα με το οποίο ο Πρόεδρος της Βουλής αποφαίνεται για την ύπαρξη ή μη προσωπικού ζητήματος. Αυτό που μένει ως συμπέρασμα είναι η αυθαίρετη αφαίρεση της δυνατότητας μέλους του Κοινοβουλίου να υπερασπιστεί τον εαυτό του από επίθεση είτε προσβολή συναδέλφου του.

Στη συνέχεια το άρθρο 3 του παρόντος αναφέρεται στο άρθρο 80 του Κανονισμού της Βουλής το οποίο να διατυπώνεται και το οποίο φέρει τον τίτλο: «Μομφή για αντικοινοβουλευτική συμπεριφορά». Σύμφωνα με την πρότερη προτεινόμενη τροποποίηση, με τη νέα παράγραφο 1, του άρθρου 80, καταργείται δηλαδή η απόφαση της Βουλής για απόδοση μομφής με ανάταση και χωρίς συζήτηση, ενώ με τη νέα παράγραφο 3 θα μπορεί να επιβάλλεται περικοπή μέχρι και της μισής μηνιαίας αποζημίωσης του Βουλευτή πάλι με απόφαση του Προέδρου της Βουλής και μόνο μόνο, πάλι με αιτιολόγηση τη δήθεν απλοποίηση της διαδικασίας.

Δεν καταλαβαίνουμε σε τι σχετίζεται η απλοποίηση της διαδικασίας με την απόφαση ενός και μόνο προσώπου με την περικοπή ακόμη και του μισού της βουλευτικής αποζημίωσης. Μοιάζει μόνο και μόνο ως εν δυνάμει εκδικητικό μέτρο. Σίγουρα πρόκειται για απόδοση υπερεξουσιών σε ένα και μόνο πρόσωπο.

Επίσης, τι γίνεται σε περιπτώσεις κατά τις οποίες μέλη του Κοινοβουλίου χρησιμοποιούν εκφράσεις οι οποίες δεν ταιριάζουν στο κοινοβουλευτικό ήθος, δεν ανήκουν στο επιτρεπτό λεξιλόγιο, όπως «λέτε σαχλαμάρες», είτε «είστε ψεκασμοί», είτε «υποκομματίδια», με υποτιμητικό ύφος; Είναι φράσεις οι οποίες ακούστηκαν στα έδρανα της Βουλής προσφάτως.

Έχουν την ίδια βαρύτητα όταν εκστομίζονται ανερυθρίαστα από το στόμα επιτιθέμενου και την ίδια βαρύτητα όταν χρησιμοποιούνται σε απάντηση και σε κατάσταση άμυνας του προσώπου το οποίο δέχτηκε την επίθεση; Τι θα αποφανθεί ο κύριος Πρόεδρος την επίμαχη στιγμή; Θα αποφανθεί ότι είναι προσβολή επί προσωπικού ζητήματος ή όχι; Θα έχει το θάρρος να αναλάβει την ευθύνη του χαρακτηρισμού τους ως ανεπίτρεπτον ή θα διστάσει; Μήπως θα τον αποτρέψει η ιδιότητα του επιτιθέμενου; Θα ξεχωρίσει τη βαρύτητά του αν οι ανεπίτρεπτες φράσεις εκστομίζονται στα πλαίσια επίθεσης ή στο πλαίσιο απάντησης σε επίθεση, αν οι λέξεις είτε φράσεις αυτές επαναλαμβάνονται στο πλαίσιο απάντησης από έναν αμυνόμενο; Θα έχει ο εκάστοτε κύριος Πρόεδρος το θάρρος να το επισημάνει και να το αντιμετωπίσει αναλόγως ή θα τον πτοήσει η ιδιότητα του επιτιθέμενου, δηλαδή αν είναι ο κύριος Πρωθυπουργός.

Προφανώς και είμαστε αντίθετοι, κύριε Πρόεδρε.

Κλείνοντας, η Κυβέρνηση επιδιώκει την επίτευξη των ιδιωτικών συμφερόντων της και εισάγει ακόμα και μέσω του Κανονισμού της Βουλής με τις προτεινόμενες τροποποιήσεις μέτρα αυταρχικά και αδιαφανή, εις βάρος της ομαλής λειτουργίας της Βουλής, αλλά και των επί χρόνια εφαρμοζόμενων διατάξεων.

Εμείς, ως Ελληνική Λύση, είμαστε αντίθετοι.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Και θα ολοκληρώσουμε τον κύκλο των εισηγητών και ειδικών αγροτών, μετά τις παρεμβάσεις των δύο Προέδρων, με την ειδική αγορήτρια της Πλεύσης Ελευθερίας την κ. Ελένη Καραγεωργοπούλου. Ορίστε, κυρία Καραγεωργοπούλου, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ, κύριε Πρόεδρε.

Σ’ αυτό το πολύ ζοφερό περιβάλλον πραγματικά καλούμαστε να ασχοληθούμε με διατάξεις που αφορούν τον Κανονισμό της Βουλής, τελείως άκαιρα, άστοχα, προκλητικά ακόμα, καθώς και αυτή τη στιγμή χάνονται όχι μόνο περιουσίες, αλλά και άνθρωποι, καθώς ήδη χθες θρηνούμε την απώλεια ζωής ενός ανθρώπου που εκδιώχθηκε ως σκουπίδι από τον καταπέλτη, με βίαιες συμπεριφορές και κινήσεις ανθρώπων που στο πλαίσιο της εργασίας τους δεν σεβάστηκαν το στοιχειώδες ανθρώπινο δικαίωμα της ζωής.

Παρ’ όλα αυτά, σε σχέση με τις κρινόμενες διατάξεις που καλούμαστε να αποφασίσουμε για την τροποποίηση του Κανονισμού έχω να παρατηρήσω τα εξής. Το κοινοβουλευτικό φαινόμενο στην εξέλιξή του θα πρέπει να το αντιμετωπίσουμε υπό το πρίσμα της τήρησης της δημοκρατικής αρχής. Αυτή θεωρώ ότι θίγεται όταν στο άρθρο 1 καλούμαστε να υπερασπιστούμε τη δυνατότητα της απόλυτης πλειοψηφίας της Κοινοβουλευτικής Ομάδας να πρέπει να προκρίνει ένα επιπλέον δικαίωμα στην κυβερνητική δύναμη να λαμβάνει αποφάσεις.

Θεωρούμε ότι θίγεται στην πραγματικότητα το δικαίωμα της μειοψηφίας της Αντιπολίτευσης, καθώς δεν υπάρχει καμμία εγγύηση για τη δυνατότητα που θα πρέπει να έχει η μειοψηφία να επηρεάζει μια διαδικασία. Γιατί εκ προοιμίου και ως θέσφατο θα πρέπει να θεωρούμε ότι πρέπει να διασφαλίσουμε μια τέτοια απόλυτη πλειοψηφία της Κοινοβουλευτικής Ομάδας που διαθέτει την απόλυτη πλειοψηφία των εδρών στη Βουλή.

Ως προς τα άρθρα 2 και 3, οι υπερεξουσίες του Προέδρου είναι κάτι για το οποίο μιλήσαμε αρκετά στην επιτροπή. Δεν θεωρούμε σε καμμία περίπτωση ότι θα πρέπει να απλοποιηθεί η διαδικασία δίνοντας πραγματικά το βήμα και τον λόγο στον Πρόεδρο της Βουλής να αποφασίζει κατά την κρίση του, που πολύ συχνά δεν είναι αμερόληπτη. Μέσα σ’ αυτό το σύντομο χρονικό διάστημα της παρουσίας μου στη Βουλή έχω δει, έχω εισπράξει ότι η αμεροληψία και η ανεξαρτησία στην κρίση του Προέδρου της Βουλής είναι κάτι που πολλές φορές χρήζει μιας άλλης προσέγγισης και σίγουρα όχι μιας τέτοιας αντιμετώπισης, όπως προβλέπεται με την εν λόγω τροποποίηση στα άρθρα 2 και 3, στα οποία παράλληλα δεν προβλέπονται τα μέσα άμυνας του θιγομένου Βουλευτή. Δηλαδή αν ο Πρόεδρος της Βουλής αποφασίζει κατά την κρίση του για το ποια ποινή πρέπει να λάβει ένας Βουλευτής, ο οποίος υπέπεσε στο αδίκημα της ύβρεως ή σε κάποιο άλλο, με ποια μέσα ο θιγόμενος μπορεί να στραφεί κατά της απόφασης του Προέδρου; Και αν για κάποιον λόγο δίνουμε στον Πρόεδρο μια τέτοια εξουσία, την αφαιρούμε από το Σώμα της Βουλής ως δυνατότητα να αποφασίζει, όταν ο θιγόμενος επιμένει ότι αυτό πρέπει να επανεξεταστεί. Αυτό κρίθηκε από τον Πρόεδρο της επιτροπής ότι πραγματικά διευκολύνει τη διαδικασία, γιατί σε αυτή την Αίθουσα πολλές φορές, πολύ συχνά συμβαίνει να βρίσκονται πολύ λίγοι Βουλευτές, οπότε σε μια τέτοια περίπτωση ή ακόμα κι αν βρίσκονται Βουλευτές ενός κόμματος, γιατί θα πρέπει αυτοί οι λίγοι να αποφασίζουν για ένα τέτοιο θέμα; Μα, με τον τρόπο μας αυτόν δικαιολογούμε στην πραγματικότητα τα άδεια έδρανα της Βουλής; Δηλαδή αφαιρούμε τη δυνατότητα από το Σώμα της Βουλής να παίρνει θέση σε ένα ζήτημα ποινής κατά κάποιου Βουλευτή, γιατί θεωρούμε εκ προοιμίου ότι τα έδρανα θα είναι άδεια, όπως είναι και σήμερα για άλλη μια φορά, οπότε σαφώς και καταψηφίζουμε τις διατάξεις αυτές.

Δεν θα επαναληφθώ σε σχέση με όσα πολύ κατατοπιστικά επεσήμανε η Πρόεδρος της Πλεύσης Ελευθερίας Ζωή Κωνσταντοπούλου σε σχέση με την πρόκληση τού να πρέπει να αποφασίσουμε για τις δαπάνες για το πρωθυπουργικό γραφείο. Πραγματικά είναι μεγάλη πρόκληση να το συζητάμε και να το σκεπτόμαστε. Στη στέγαση των Ελλήνων πολιτών που έχασαν τις περιουσίες τους, στις πλημμύρες, σε όλα αυτά θα έπρεπε σίγουρα η Βουλή να στέκεται περισσότερο και όχι στις δαπάνες του πρωθυπουργικού γραφείου.

Σε όλα τα υπόλοιπα με έχει καλύψει πλήρως η κ. Κωνσταντοπούλου. Δεν θα επεκταθώ περισσότερο για να μην κάνω κατάχρηση του χρόνου.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς.

Θα καλέσω στο Βήμα τον Βουλευτή της Νέας Δημοκρατίας κ. Γιάννη Λοβέρδο, ο οποίος και ζήτησε τον λόγο. Μετά θα πάρουν τον λόγο οι Κοινοβουλευτικοί Εκπρόσωποι και όσοι το ζητήσουν. Ήδη έχει ζητηθεί από την κ. Κεφαλά. Απ’ ό,τι φαίνεται, θα πάμε αντίστροφα της δύναμης των κοινοβουλευτικών κομμάτων, ως συνήθως σε τέτοιες διαδικασίες.

Κύριε Λοβέρδο, έχετε τον λόγο.

**ΙΩΑΝΝΗΣ-ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ πολύ.

Δεν υπάρχει καμμία αμφιβολία ότι σήμερα όλες οι πτέρυγες της Βουλής συναινούμε σε ένα πράγμα, στη βαθιά μας οδύνη και συντριβή για την τραγωδία που έχει πλήξει ολόκληρη την Ελλάδα και ιδιαίτερα τη Θεσσαλία σε ό,τι αφορά τις πλημμύρες, οι οποίες έχουν καταστρέψει περιουσίες. Δυστυχώς μπορεί να έχουν χαθεί και ανθρώπινες ζωές, γιατί διαβάζω για αγνοούμενους. Η πρώτη μας μέριμνα πρέπει να είναι η διάσωση των ανθρώπινων ζωών, γιατί οι περιουσίες ξαναφτιάχνονται, αλλά οι ανθρώπινες ζωές δεν έρχονται πίσω.

Επίσης, κοινή είναι η πεποίθησή μας ότι είμαστε συντετριμμένοι και με αποτροπιασμό αντιμετωπίζουμε αυτή την πρωτοφανή κατάσταση που είδαμε στο λιμάνι του Πειραιά με την εγκληματική ενέργεια κατά ενός απλού ανθρώπου που τον πέταξαν από το πλοίο. Θεωρώ πως είναι μια υπόθεση στην οποία πρέπει η δικαιοσύνη να εξαντλήσει τα μέσα και εκείνη είναι αρμόδια για να τιμωρήσει τους θύτες αυτού του πρωτοφανούς εγκλήματος. Σε αυτά συμφωνούμε απόλυτα.

Θα σας έλεγα ότι ακόμα δείχνω πολύ μεγάλη κατανόηση στην προσπάθεια της Αντιπολίτευσης να εκμεταλλευθεί τις μεγάλες φυσικές καταστροφές που έχουν πλήξει φέτος στην Ελλάδα, για να προσποριστεί κομματικά οφέλη. Δεν είναι καινούργιο αυτό. Πάντα συνέβαινε. Σαράντα χρόνια είμαι δημοσιογράφος. Για ό,τι συνέβαινε, για όλα τα κόμματα της αντιπολίτευσης πάντα έφταιγε η κυβέρνηση. Κατανοητό απόλυτα είναι.

Να ξέρετε, όμως, κάτι: Τις πολιτικές ευθύνες τις αποδίδει ο κυρίαρχος ελληνικός λαός. Αυτός είναι που αποδίδει τις πολιτικές ευθύνες στην εκάστοτε κυβέρνηση. Δεν υπάρχει κανείς άλλος που μπορεί να τις αποδώσει. Τις πολιτικές ευθύνες τις αποδίδει με τις εκλογές. Δεν θα αναφερθώ στις εκλογές που έγιναν -αυτές πέρασαν πράγματι- ούτε θα αναφερθώ στο 41%, που στον ΣΥΡΙΖΑ αρέσει πάρα πολύ να το επαναλαμβάνει. Δεν καταλαβαίνω γιατί του αρέσει να επαναλαμβάνει το 41%. Ναι, 41% πήραμε, αλλά αυτό δεν έχει καμμία σημασία. Έγιναν οι εκλογές. Σε έναν μήνα ακριβώς από τώρα έχουμε ξανά εκλογές. Ο ελληνικός λαός θα αποδώσει τις ευθύνες, γιατί και εκεί υπάρχουν ευθύνες και στις περιφέρειες και στους δήμους της χώρας και θα δούμε την επιλογή του κυρίαρχου ελληνικού λαού για τον οποίον υπάρχουμε όλοι εδώ μέσα στο Κοινοβούλιο και αυτόν υπηρετούμε και κανέναν άλλον, ούτε τα κομματικά μας ούτε τα προσωπικά μας συμφέροντα. Υπάρχουμε για να υπηρετούμε τον κυρίαρχο ελληνικό λαό και γι’ αυτόν ακριβώς τον λόγο, για να είναι πιο ανεβασμένο το επίπεδο του ελληνικού Κοινοβουλίου, έκανε μια παρέμβαση ο Πρόεδρος της Βουλής για να αλλάξει ο Κανονισμός.

Παρεμπιπτόντως, χωρίς να θέλω να πω κάτι -και μπορεί να με διορθώσει ο κ. Τασούλας- σε αυτό που ανέφερε προηγουμένως και η Πρόεδρος της Πλεύσης Ελευθερίας και η εισηγήτριά της, δεν αλλάζει κάτι με το πρωθυπουργικό γραφείο το ότι περιγράφεται πλέον στον Κανονισμό. Εγώ όταν ήρθα πριν από σαράντα χρόνια ως δημοσιογράφος - κοινοβουλευτικός συντάκτης στη Βουλή, ήταν εδώ. Εδώ φιλοξενείται το πρωθυπουργικό γραφείο. Νομίζω ότι από το ʼ74 και έπειτα φιλοξενείται διαρκώς. Ίσως και πριν, αλλά από το ’74 σίγουρα. Δεν αλλάζει τίποτα στις δαπάνες. Αν κάνω λάθος, μπορεί να με διορθώσει ο κ. Τασούλας. Απλώς μπαίνει μια τυπική περιγραφή στον Κανονισμό. Δεν αλλάζει τίποτα επί της ουσίας.

Το πιο σημαντικό θέμα για το οποίο έγινε η μεγαλύτερη συζήτηση σε ό,τι αφορά τις αλλαγές στον Κανονισμό αφορά τη μομφή που μπορεί να αποδώσει ο εκάστοτε Προεδρεύων της Βουλής σε έναν Βουλευτή που παρεκτρέπεται. Υπάρχουν ποινές. Ξεκινάνε με απλή ανάκληση στην τάξη και καταλήγουν σε μομφή με περικοπή μισθού, με περικοπή αποζημίωσης. Αυτό σπανιότατα έχει συμβεί στην Ελλάδα, στο ελληνικό Κοινοβούλιο.

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Μία φορά.

**ΙΩΑΝΝΗΣ-ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Μάλιστα.

Αυτό γίνεται ακριβώς για να προστατεύσουμε το κύρος του Κοινοβουλίου. Δεν γίνεται για να περιορίσουμε την ελευθερία του λόγου του Βουλευτή, η οποία είναι απεριόριστη και σεβαστή μέσα στα πλαίσια της κοινοβουλευτικής ευπρέπειας και του δημοκρατικού ήθους που πρέπει όλοι να έχουμε.

Πρέπει να σας πω ότι εγώ αισθάνομαι πολύ πιο ασφαλής ξέροντας ότι ελέγχομαι από τον εκάστοτε Προεδρεύοντα. Πρέπει να σας πω ότι είμαι εντυπωσιασμένος από την προηγούμενη τετραετία -το ίδιο ελπίζω να συμβεί και σε αυτή την τετραετία- από το επίπεδο των Προεδρευόντων. Έχω πει κατ’ επανάληψη ότι εκτός τού ότι θεωρώ –και όχι μόνον εγώ- τον Κώστα Τασούλα έναν υψηλού επιπέδου Πρόεδρο, θεωρώ ότι όλοι οι Αντιπρόεδροι της Βουλής ήταν εξαιρετικοί. Δεν μιλάω μόνο για τον Θανάση Μπούρα που είναι τώρα Προεδρεύων και ο οποίος είναι πολύπειρος και ικανότατος συνάδελφος. Είχα εντυπωσιαστεί στην προηγούμενη Βουλή με τον κ. Λαμπρούλη του ΚΚΕ και την κ. Σακοράφα που δεν είναι πια στη Βουλή, οι οποίοι ήταν εξαιρετικά αντικειμενικοί όταν προήδρευαν. Αισθανόμουν ασφαλής, παρ’ όλο που με τον κ. Λαμπρούλη και την κ. Σακοράφα δεν έχουμε καμμιά κοινή ιδεολογική ή πολιτική καταγωγή. Αντιθέτως. Αισθανόμουν, όμως, ασφαλής όταν προήδρευαν.

Συνεπώς, προτιμώ να αποφασίζουν οι Προεδρεύοντες παρά μια περιστασιακή, όπως είπατε πολύ σωστά, κοινοβουλευτική πλειοψηφία που εκείνη τη στιγμή υπάρχει και η οποία μπορεί να παίρνει και κομματική γραμμή.

Θεωρώ λοιπόν ότι δεν είναι θέμα αυξήσεως της εξουσίας των Προεδρευόντων, είναι θέμα αυξήσεως της ευθύνης τους. Άλλο εξουσία, άλλο ευθύνη. Ο Προεδρεύων πρέπει να έχει ευθύνη, όταν απευθύνεται στο Κοινοβούλιο και στο Σώμα της Βουλής. Γι’ αυτόν ακριβώς τον λόγο και η Νέα Δημοκρατία θα υποστηρίξει τις αλλαγές που έχουν γίνει στον Κανονισμό, όπως είπε και ο εισηγητής μας, ο κ. Βεσυρόπουλος.

Παρεμπιπτόντως, επειδή είπε η κ. Κωνσταντοπούλου ότι μπορεί να είναι άκυρη η ψηφοφορία, δεν μπορεί να είναι άκυρη η ψηφοφορία, γιατί, όπως ξέρει πολύ καλύτερα από εμένα η κ. Κωνσταντοπούλου που υπήρξε και Πρόεδρος της Βουλής, οι νόμοι ψηφίζονται είτε με ονομαστική ψηφοφορία –αν θέλετε να προκαλέσετε ονομαστική ψηφοφορία, πολύ ευχαρίστως- είτε με απόφαση των κομμάτων μέσω του εισηγητή τους. Έτσι γίνεται. Τότε θα ήταν άκυροι όλοι οι νόμοι που ψηφίζονται από το Κοινοβούλιο.

Να είστε καλά. Σας ευχαριστώ πολύ. Καλή δύναμη στην πατρίδα μας. Καλή δύναμη σε αυτούς τους ανθρώπους οι οποίοι υποφέρουν σήμερα στη Θεσσαλία και τους οποίους σας διαβεβαιώ ότι ο Κυριάκος Μητσοτάκης και η Κυβέρνηση της Νέας Δημοκρατίας θα είναι αρωγός τους σε όλες τις προσπάθειες που γίνονται για να αποκατασταθούν οι τρομερές ζημιές που συνέβησαν.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Λοβέρδο και τον λόγο τώρα έχει ο Βουλευτής της Πλεύσης Ελευθερίας κ. Σπύρος Μπιμπίλας.

**ΣΠΥΡΙΔΩΝ ΜΠΙΜΠΙΛΑΣ:** Σας ευχαριστώ, κύριε Πρόεδρε. Θα είμαι σύντομος.

Σε αυτές τις μέρες ντροπής που διανύουμε, με τις καταστροφές κάθε είδους προ των πυλών, με πυρκαγιές, με πλημμύρες, με καμένους ανθρώπους, ασχέτως αν είναι ξένοι, είναι άνθρωποι, με πνιγμένους ανθρώπους, ασχέτως αν είναι ξένοι, είναι άνθρωποι, ήταν και πάρα πολλοί, μιλάω για την Πύλο…

(Χειροκροτήματα από την πτέρυγα της Πλεύσης Ελευθερίας)

…με πνιγμένο άνθρωπο Έλληνα από Έλληνα, που αυτό είναι η μεγαλύτερη ντροπή, με μπάζωμα ρεμάτων με συνευθύνη πολιτικών και ασυνείδητων πολιτών, ακόμη περισσότερο μέρες ντροπής όταν ένας Υπουργός της Κυβέρνησης είπε αυτά που είπε και μια γυναίκα δημοσιογράφος που υπερασπίζεται συνήθως την Κυβέρνηση είπε αυτά που είπε περί κλωτσιών.

Εάν μια ομάδα αποφασίσει αύριο να πάει με κλωτσιές σε αυτήν τη δημοσιογράφο, τι θα έχουμε να πούμε;

**ΑΘΑΝΑΣΙΟΣ ΠΛΕΥΡΗΣ:** Να πάει με κλωτσιές;

**ΣΠΥΡΙΔΩΝ ΜΠΙΜΠΙΛΑΣ:** Είπε «Γιατί δεν του δίνανε κλωτσιές;». Για την κ. Μάνδρου λέω. Απαράδεκτο. Γιατί διάβασα στο Facebook «Αν πάνε κάποιοι και την βαρέσουν με κλωτσιές, τι δημοκρατία είναι αυτή που θα έχουμε, όταν εισηγείται κάποιος κλωτσιές;».

Ήμουν παιδί όταν συγγενείς μου στη δεκαετία του ’60 που ήταν όλα ανεξέλεγκτα και έκανε ο καθένας ό,τι ήθελε μπάζωναν τα ρέματα στην Άνω Γλυφάδα, στα Σούρμενα, και από πάνω έκτιζαν οικήματα που σήμερα είναι πολυκατοικίες. Θυμάστε τι έγινε πριν από είκοσι χρόνια στη Γλυφάδα; Η λεωφόρος Βουλιαγμένης μετατράπηκε σε ένα απέραντο ρημαδιό και χρειάστηκαν μέρες –επειδή εκεί μένω- για να επανέλθει σε κανονικότητα. Τα ίδια θα γίνουν και πάλι, αν το νερό είναι πολύ στο βουνό της Γλυφάδας.

Και τώρα επί του προκειμένου. Εμείς αισθανόμαστε βαθύτατα προσβεβλημένοι όταν με την αλλαγή του συγκεκριμένου άρθρου, ένας άνθρωπος, ο Πρόεδρος, που πάρα πολύ τον σέβομαι, θα αποφασίζει για το πότε υπάρχει μια προσβολή εντός Βουλής από Βουλευτή.

Μα, δεν είναι καθαρά υποκειμενική αυτή η κρίση, η θέση περί προσβολής; Είναι δυνατόν ο Πρόεδρος της Βουλής να δέχεται μια τέτοια κατ’ εμέ αντικανονικότητα; Αυτό πρέπει να αποτελεί αντικείμενο διακομματικής τουλάχιστον συζήτησης. Ποιος πρόσβαλε και ποιον;

Εξάλλου πώς ο Βουλευτής που υποτίθεται ότι πρόσβαλε κάποιον θα μπορέσει να ενισχύσει την υπεράσπισή του; Αρκεί άραγε αυτό το πεντάλεπτο; Δεν το βρίσκετε αντιδημοκρατικό αυτό;

Εξάλλου δεν αποτελεί προσβολή αυτό που ακούστηκε μέσα σε αυτήν την Αίθουσα περί «κομματιδίων»; Ποια είναι τα κομματίδια; Αυτά ψήφισε ο ελληνικός λαός, κόμματα είναι. Και γιατί πρέπει η κυβερνητική δύναμη με το άρθρο 1 να έχει την πλειοψηφία στη συνεδρίαση των Προέδρων; Όλα δηλαδή κατά πώς μας βολεύει. Αισθανόμαστε ντροπή γι’ αυτό.

Πολύ σωστά η Πρόεδρος της Πλεύσης Ελευθερίας επεσήμανε πολλά σοβαρά προβλήματα και ατοπήματα.

Σας ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ για την οικονομία του χρόνου.

Θα πάμε τώρα στον κύκλο των τοποθετήσεων των Κοινοβουλευτικών Εκπροσώπων. Μόνο να διευκρινίσω ότι κατά πάγια διαδικασία σε τέτοιες περιπτώσεις, όπως και στις δευτερολογίες επί νομοσχεδίων, συνηθίζεται να τοποθετούνται οι Κοινοβουλευτικοί Εκπρόσωποι από τα μικρότερα προς τα μεγαλύτερα σε κοινοβουλευτική δύναμη κόμματα.

Αν όμως κάποιος εκ των Κοινοβουλευτικών Εκπροσώπων, για τον οποιονδήποτε λόγο, γιατί μπορεί να έχει κάποιον ιδιαίτερο λόγο ή δουλειά κ.λπ., θέλει να τοποθετηθεί νωρίτερα, έχει το δικαίωμα.

Εγώ τώρα δίνω τον λόγο, όπως συνηθίζεται, στην Κοινοβουλευτική Εκπρόσωπο της Πλεύσης Ελευθερίας κ. Γεωργία Κεφάλα.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Θα ήθελα να απαντήσω ότι είναι πραγματικά υποτιμητικό για τον ελληνικό λαό να λέτε ότι η Αντιπολίτευση φωνάζει σε κάθε καταστροφή. Δεν φωνάζει η Αντιπολίτευση, φωνάζει ο κόσμος και με το δίκιο του βέβαια, γιατί θα μπορούσαν να γίνουν πράγματα σε όλες τις περιπτώσεις, μιλάμε για συγκεκριμένες λύσεις δηλαδή.

Να προχωρήσω στη συγκεκριμένη ρύθμιση που θέλετε να περάσετε και που βέβαια η Πλεύση Ελευθερίας καταψηφίζει. Δεν γίνεται να συναινέσουμε σε διαδικασίες τιμωρίας και λήψης αποφάσεων για τους Βουλευτές που ερμηνεύονται κατά το δοκούν και μάλιστα, που ενέχεται ο κίνδυνος να περιέχει πολιτική χροιά η τιμωρία και όχι τήρηση των κανόνων. Όσο εξαιρετικός και να είναι ο εκάστοτε Πρόεδρος της Βουλής δεν μπορεί να έχει ανεξέλεγκτη εξουσία.

Άλλωστε αυτές οι τροποποιήσεις του Κανονισμού πάλι με συνοπτικές διαδικασίες και εν μέσω αυτής της καταστροφής και αυτού του πένθους που βρίσκεται αυτήν τη στιγμή η χώρα για άλλη μια φορά είναι τουλάχιστον άκαιρες. Είναι η μόνη «μαλακή» λέξη που θα μπορούσα να χρησιμοποιήσω.

Εκτός αν έχουμε συνηθίσει πια σε αυτές τις συνθήκες και υιοθετούμε το δόγμα «και η ζωή συνεχίζεται»! Γιατί, πιστεύω, για εμάς δεν συνεχίζετε καθόλου η ζωή, αντιθέτως σταματάει, φρενάρει και πέφτει στα απόνερα ενός πλοίου ή και στα ποτάμια που μπήκαν μέσα στα σπίτια μας.

Ευχαριστώ πάρα πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ για την οικονομία του χρόνου.

Τον λόγο τώρα έχει, εφόσον επιθυμεί, ο κ. Νικόλαος Βρεττός, Κοινοβουλευτικός Εκπρόσωπος της Νίκης.

**ΝΙΚΟΛΑΟΣ ΒΡΕΤΤΟΣ:** Κύριε Πρόεδρε, νομίζω ότι η σημερινή μέρα που κάνουμε αυτή τη συζήτηση είναι η πιο άχαρη, γιατί ερχόμαστε να τοποθετηθούμε επί μίας πρότασης του Προεδρείου της Βουλής, που αντλεί τη δύναμή της και τη νομιμοποίησή της από την Κυβέρνηση, για ένα θέμα καταστολής της συμπεριφοράς.

Αλήθεια, αυτό είναι το ζητούμενο σήμερα, όταν υπάρχουν συμπεριφορές έξω στην κοινωνία οι οποίες μας κάνουν να αισθανόμαστε ντροπή για συνανθρώπους μας είτε πρόκειται για τη δολοφονία -γιατί δολοφονική πράξη ήταν, προφανώς θα αποφασίσει το δικαστήριο- ενός συνανθρώπου μας, τέλειου, ακέραιου, ολόκληρου -δεν είναι άλλοθι η αναπηρία, η προσωπικότητά του είναι ακέραια- και κάποιοι στο πλαίσιο του συμφέροντος, της πίεσης, λειτούργησαν με έναν τέτοιον τρόπο που ήταν συγκλονιστικός;

Το χειρότερο, όμως, ήταν ότι έφυγαν, ότι ήξεραν ο καπετάνιος και οι υπόλοιποι τι συνέβη και έφυγαν. Αυτό ποιος πρόεδρος θα το ελέγξει; Τελικά είναι σημαντικό και για τον ίδιο τον Πρόεδρο, που προφανώς ενδιαφέρεται για το ήθος του Κοινοβουλίου.

Πιστεύει κανείς μας, ο Πρόεδρος ή ο προεδρεύων, τι βάρος θα αναλάβει, τι πίεση από τις κομματικές του ομάδες να αποδίδει εκείνη τη στιγμή εν θερμώ απόφαση αυστηρή; Πιστεύει κανείς μας, δηλαδή, όταν αυτή την κοινωνία την έχουμε φτιάξει εμείς -εμείς εκπροσωπούμε την κοινωνία και εμείς την οδηγούμε-, ότι με την καταστολή θα γίνουμε καλύτεροι, θα περιοριστούμε;

Ο καλύτερος καθρέπτης για οτιδήποτε κάνουμε είναι η ίδια η συμπεριφορά μας και αυτή τη συμπεριφορά μας είναι που βλέπει ο κόσμος. Άρα το πρότυπο δεν αναδεικνύεται με την καταστολή αλλά μόνο με τη σύνεση, την υπομονή και τις καλές πρακτικές που έχουν δικαιοσύνη.

Εγώ θα ήθελα να πω και κάτι τελειώνοντας, ότι όλοι αυτοί οι άνθρωποι που δοκιμάζονται ή που αγνοούνται, που δοκιμάζονται οι οικογένειές τους και μεθαύριο μπορεί να κάνουν πολύ καιρό ίσως και ποτέ να ξεπεράσουν τις απώλειες -που εύχομαι τελικά να μη μετρηθούν- δεν χρειάζεται σε μια τέτοια δύσκολη περίοδο να κάνουμε κριτική. Προφανώς υπάρχουν ευθύνες. Να κάνουμε όμως μια ευχή να έχουμε λιγότερες ανθρώπινες απώλειες και την επόμενη μέρα να συνθέσουμε και όχι να καταστείλουμε.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ για την οικονομία του χρόνου.

Τον λόγο έχει, εφόσον το επιθυμεί βέβαια, ο Κοινοβουλευτικός Εκπρόσωπος των Σπαρτιατών κ. Κόντης.

**ΙΩΑΝΝΗΣ ΚΟΝΤΗΣ:** Κύριε Πρόεδρε, επέλεξα να χρησιμοποιήσω το προνόμιο που μου δίνει η σημερινή συνεδρίαση, να μιλήσω ως Κοινοβουλευτικός Εκπρόσωπος, παρ’ ότι δεν είχα να κάνω καμμία περαιτέρω αναφορά από τον αγορητή μας στο θέμα του νομοσχεδίου. Θα αναφερθώ και σε αυτό στο τέλος.

Αλλά τα γεγονότα που ζούμε τόσο στον Θεσσαλικό Κάμπο και γενικότερα στη Μαγνησία και αλλού, σε όλη την Ελλάδα, όσο και το γεγονός το οποίο εμένα προσωπικά με θλίβει διπλά: σαν άνθρωπο και σαν άνθρωπο προερχόμενο από το εμπορικό ναυτικό, σαν πλοίαρχο του εμπορικού ναυτικού που είναι μία ιδιότητα την οποία ποτέ δεν θα αποτάξω, παρ’ ότι πλέον δεν ταξιδεύω, με κάνουν να θέλω να κάνω κάποια σχόλια ειδικά στο δεύτερο θέμα.

Για να μιλήσουμε, λοιπόν, για το δράμα που ζουν αρχικά οι συμπολίτες μας, θα καταλάβουμε τα αποτελέσματα όλης αυτής της αδιαφορίας του ελληνικού κράτους όλα τα τελευταία χρόνια, από το όταν θα δούμε τι επίπτωση θα έχει αυτό στον διατροφικό εφοδιασμό της χώρας, τι επίπτωση θα έχει γενικά στην πρωτογενή μας παραγωγή. Θα καταλάβουμε την καταστροφή που έχει συμβεί στον τεράστιο Θεσσαλικό Κάμπο και σε όλους τους παράπλευρους νομούς, όπως Τρίκαλα, Μαγνησία και θα δούμε ότι τελικά μιλάμε μόνο για μια κλιματική αλλαγή.

Από το 1992 που άρχισε αυτή η περίφημη Διάσκεψη -που έτυχε να είμαι παρών όχι στη διάσκεψη, αλλά στη χώρα- στο Ρίο Ντε Τζανέιρο, όπου εκατόν ογδόντα Πρωθυπουργοί και Πρόεδροι από διάφορες ευρωπαϊκές χώρες μαζεύτηκαν και μιλούσαν από τότε για την κλιματική αλλαγή, φτάσαμε στο Κιότο, στην άλλη Διάσκεψη της Ιαπωνίας και φτάνουμε τώρα τελευταία στις Διασκέψεις του κ. Κλάους Σβαμπ, γιατί πλέον γίνονται στο Παγκόσμιο Οικονομικό Φόρουμ, και κανείς δεν μιλάει για μέτρα προστασίας από αυτή την κλιματική αλλαγή που υποτίθεται μας προειδοποιούν.

Κανείς δεν μιλάει για αρδευτικά έργα. Κανείς δεν μιλάει για αντιπλημμυρικά έργα, για το πώς θα προστατευτούν τα δάση μας. Και όποιοι γνωρίζουν ξέρουν ότι ακόμη και οι πυρκαγιές στα δάση που είχαμε, συντελούν στο να γίνουν μεγάλες πλημμύρες μετά. Γιατί είναι εύκολο να καταλάβουμε πώς απορροφούν τα δάση και οι δασικές εκτάσεις με τα δέντρα τις βροχοπτώσεις και πώς φεύγουν τα νερά όταν πλέον είναι ακάλυπτα και φαλακρές εκτάσεις. Κανείς δεν ασχολείται, λοιπόν, με την πρόβλεψη και όλοι βγαίνουμε να κλαίμε μετά, αλλά να χτυπάμε σαν πρώτο υπεύθυνο την κλιματική αλλαγή. Αυτό είναι πλέον μια καραμέλα που πρέπει να σταματήσει. Να την έχουμε στο στόμα, αλλά παράλληλα να προστατεύουμε, να προβλέπουμε και να δημιουργούμε και όχι να αφήνουμε τους ανθρώπους στο έλεος όπως είναι αυτή τη στιγμή.

Πάντα έβρεχε στην Ελλάδα. Και εγώ θυμάμαι μεγαλύτερες βροχοπτώσεις από αυτή τη χθεσινή, την προχθεσινή και δεν πνιγόντουσαν έτσι οι άνθρωποι δεν καταστρέφονταν έτσι οι παραγωγές. Έχουμε δει τώρα τις περιοχές εκείνες στη Λαμία -μου έλεγαν φίλοι- στη Φθιώτιδα ή σε άλλα μέρη που έχουν προκληθεί πυρκαγιές, βγαίνουν μέχρι αγριογούρουνα πλέον στις πόλεις. Κατεβαίνουν ζώα κάθε είδους, όπως λύκοι ή οτιδήποτε άλλο, γιατί δεν υπάρχει καταφύγιο πλέον στα δάση, δεν υπάρχουν δάση.

Και να πάω στο θέμα αυτό του ανθρώπου. Γιατί για όσους δεν έχουν κάνει το επάγγελμα που έκανα για πολλά χρόνια, δεν μπορούν να αντιληφθούν πόσοι συνετέλεσαν στο να γίνει αυτό το έγκλημα. Αυτό το έγκλημα ήταν συνεχόμενο. Δεν διήρκεσε δέκα δευτερόλεπτα. Διήρκεσε πολλά δευτερόλεπτα και συμμετείχαν από τον πλοίαρχο του πλοίου, ο οποίος είχε την υψηλή εποπτεία μέσα και από κάμερες, που πλέον έχουν τα σύγχρονα πλοία για να βλέπουν τον καταπέλτη, από αυτούς που συμμετείχαν στον απόπλου και είναι οι δύο ή τρεις ναυτικοί που είδαμε εκεί, ο ανθυποπλοίαρχος, που είναι στην πρύμνη για να κάνει την απόβαση, ακόμη και αυτοί οι οποίοι χειρίζονται τη λύση των κάβων στην προκυμαία. Όλοι αυτοί έβλεπαν έναν άνθρωπο να οδηγείται στον θάνατο. Γιατί όλοι ξέρουμε ότι αν πέσει από τον καταπέλτη σε εκείνο το σημείο στη δίνη που δημιουργούν οι προπέλες, ο θάνατος είναι βέβαιος. Και μιλάμε για έναν άνθρωπο ο οποίος είχε ανέβει στον καταπέλτη δεν προσπαθούσε να ανέβει ήταν ήδη μέσα στο πλοίο. Είναι μία δολοφονία.

Εγώ θυμάμαι και άλλα περιστατικά παρόμοια. Θυμάμαι οδηγό λεωφορείου να πετάει κάποιον από λεωφορείο και, επίσης, να σκοτώνεται επειδή δεν είχε εισιτήριο. Και τα ξεχνάμε αυτά όταν περνάει λίγος καιρός. Να σκεφτούμε και να συλλογιστούμε τελικά, αντί να ψάχνουμε να βρούμε λέξεις και να βάζουμε ταμπέλες, τι άνθρωποι έχουμε γίνει και τι είναι η κοινωνία μας.

Επέλεξα να είμαι στην ποντοπόρο ναυτιλία και δεν ήθελα ποτέ να γυρίσω στην ακτοπλοΐα, γιατί πίστευα ότι είναι κάτι που μου ταιριάζει. Ήμουν από την εποχή που ταξιδεύαμε και ενάμιση χρόνο μέσα στο πλοίο χωρίς να ξεμπαρκάρουμε. Ζούσαμε και αναπτύσσαμε σχέσεις τριάντα άγνωστοι άνθρωποι μεταξύ μας, ανθρωπισμό, αλληλοβοήθεια, άνθρωποι διαφορετικού επιπέδου και αντιλήψεων. Και αυτό ήλπιζα ότι θα συμβαίνει σήμερα στην ακτοπλοΐα.

Δυστυχώς η ακτοπλοΐα μας έχει καταληφθεί από συνδικάτα τα οποία το μόνο που σκέφτονται είναι να κάνουν απεργίες κατά καιρούς, είναι να βάζουν δικά τους άτομα να εργάζονται. Και πιστεύω ότι πρέπει να ψαχτεί και αν είχαν και σχέση οι εγκληματίες αυτοί με τέτοιες δραστηριότητες, συνδικαλιστικές ή οτιδήποτε άλλο, για να δούμε τι συνδικαλισμό προάγουν τελικά. Είναι εύκολο να μιλάμε για φασίστες, δημοκράτες οτιδήποτε άλλο -και θα φτάσω τώρα και στο θέμα της του Κανονισμού- αλλά το πιο εύκολο για να δείχνουμε ποιοι άνθρωποι είμαστε, είναι συμπεριφορά μας. Αυτό δείχνει τα πάντα.

Το αν σεβόμαστε έναν χώρο, αν σεβόμαστε τους συνανθρώπους μας το δείχνει η συμπεριφορά μας. Εγώ μπορεί να έχω διαφορές με πολλούς, αλλά ποτέ δεν θα χάσω τον σεβασμό μου προς αυτούς σαν άνθρωπος. Πολιτικό σεβασμό μπορεί να μην έχω, αλλά ανθρώπινο έχω και το διατηρώ όπως σέβομαι και τον εαυτό μου.

Όταν, λοιπόν, μιλάμε για το άρθρο αυτό, που δικαίως ή αδίκως μπορεί να επιβάλει ο Πρόεδρος της Βουλής κατά το δοκούν μία τιμωρία, εμείς δεν συμφωνούμε επί της αρχής του νομοσχεδίου και θα το καταψηφίσουμε, όπως είπε και ο αγορητής μας. Θα ήθελα να ξέρω, ισχύει μονομερώς το υβριστικό ή το απρεπές σχόλιο; Αν κάποιος βάλει σε εμένα ή σε οποιονδήποτε άλλο μια ταμπέλα και με αποκαλέσει -όπως μας έχουν αποκαλέσει πάρα πολλές φορές, παρ’ ότι η συμπεριφορά μου δεν συνάδει με αυτό- φασίστα, ναζί; Είναι λέξεις υβριστικότατες για μένα, γιατί δεν είμαι ούτε φασίστας ούτε ναζί. Και δηλώνω εδώ ευθέως ότι σιχαίνομαι και το ένα και το άλλο. Αυτό, λοιπόν, που εγώ θεωρώ υβριστικό, επιτρέπεται να μου να μου το αποδίδει κάποιος άλλος τελικά; Αυτό θα προβλεφθεί όχι μόνο σε αυτό, αλλά και σε άλλες συμπεριφορές; Είναι συμπεριφορά απρεπής και προς εμάς αυτή.

Εγώ θεωρώ ότι έρχομαι στη Βουλή σεβόμενος τον χώρο, ευπρεπώς ενδεδυμένος, πρέπει να ομιλώ ευπρεπώς στους συναδέλφους, να λέω τις όποιες αντιρρήσεις έχω, χωρίς ακρότητες και να περιμένω να ψηφιστεί το οτιδήποτε λέμε. Αυτό περιμένω όμως να μου αποδώσουν και οι άλλοι.

Ευχαριστώ πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ.

Δεν βλέπω να είναι εδώ από την Ελληνική Λύση ο κ. Φωτόπουλος. Επομένως μάλλον δεν θα πάρει τον λόγο. Και ο λόγος δίδεται στον Κοινοβουλευτικό Εκπρόσωπο του ΠΑΣΟΚ κ. Παύλο Χρηστίδη.

**ΠΑΥΛΟΣ ΧΡΗΣΤΙΔΗΣ:** Κύριε Πρόεδρε, ευχαριστώ πάρα πολύ.

Κυρίες και κύριοι συνάδελφοι, νομίζω ότι τα λόγια είναι πολύ φτωχά για να περιγράψουμε τη δυστοπία στην οποία ζούμε. Ζούμε τραγικές στιγμές. Δεν προλαβαίνουμε να θρηνήσουμε ανθρώπους οι οποίοι χάνονται υπό συνθήκες οι οποίες ξεπερνάνε το μυαλό και τη λογική, τα συναισθήματα. Δεν υπάρχουν σκέψεις οι οποίες μπορούν να φανταστούν αυτά τα οποία συμβαίνουν όλο το τελευταίο χρονικό διάστημα.

Και βλέπουμε σε απευθείας μετάδοση επί της ουσίας αυτή την παρακμή. Βλέπουμε την αποσάθρωση του κράτους, βλέπουμε την αξιακή κατάπτωση, βλέπουμε μια σύγκρουση η οποία βάζει βόμβα στα κοινωνικά θεμέλια. Μια βόμβα η οποία δείχνει ότι η ατομική επιβίωση μπορεί να υπερβεί οποιαδήποτε συλλογικότητα, οποιαδήποτε πίστη ότι όλοι μαζί μπορούμε να πετύχουμε περισσότερα πράγματα. Την ίδια ώρα το κράτος, ως βασικός υπεύθυνος αυτών των αρχών, καταρρέει. Καταρρέει με τρόπο εκκωφαντικό. Καταρρέει με τέτοιον τρόπο που, όταν η Κυβέρνηση θεωρεί ότι δεν υπάρχει Αντιπολίτευση και η αλαζονεία μετατρέπεται σε ύβρη, βλέπουμε τα αποτελέσματα. Βλέπουμε τις συνέπειες.

Οι πολίτες είναι φοβισμένοι. Οι πολίτες είναι ανασφαλείς και δεν μπορούν να πιστέψουν σε οτιδήποτε. Πώς μπορεί να συζητάμε σήμερα ως πολιτικό σύστημα όταν το παράδειγμα το οποίο δίνουμε είναι ένα παράδειγμα το οποίο προσβάλλει τη νοημοσύνη; Ο Υπουργός των Τεμπών κανονικά στα ψηφοδέλτια. Ο Υπουργός των πυρκαγιών κανονικά στη θέση του. Ο Υπουργός που είδε εκατό Κροάτες οπαδούς να διασχίζουν τη μισή Ελλάδα ήταν μόλις δέκα μέρες στη θέση του. Ο Υπουργός που εξίσωσε τους εγκληματίες που έριξαν μέσα στη θάλασσα και οδήγησαν στον πνιγμό τον Αντώνη Καρυωτάκη που εξισώνει τους θύτες με τα θύματα, με μια υποκριτική συγγνώμη συγχωρείται. Οι υποψήφιοι της Νέας Δημοκρατίας οι οποίοι έζησαν την καταστροφή στην Καρδίτσα πριν από δύο χρόνια με τον Ιανό και χρησιμοποίησαν τις απευθείας αναθέσεις εξακολουθούν να είναι υποψήφιοι της Νέας Δημοκρατίας.

Την ίδια ώρα που με τα χρήματα του ελληνικού λαού, τα οποία με έκτακτο τρόπο δώσαμε, φτιάξαμε γέφυρες οι οποίες χθες γκρεμίστηκαν. Ποια είναι η λογοδοσία; Ποιος είναι ο απολογισμός και πόσο μπορεί να αρκεί μια συγγνώμη την οποία βλέπουμε με χρονοκαθυστέρηση πάντα να κάνει η Κυβέρνηση μέσω διαγγελμάτων τη μία φορά, μέσω συνεντεύξεων την άλλη φορά. Δεν μπορεί μια Κυβέρνηση, η οποία λέει ότι πήρε ένα μεγάλο ποσοστό, να συνεχίζει να λειτουργεί με αυτόν τον τρόπο. Η Κυβέρνηση της Νέας Δημοκρατίας είναι μια Κυβέρνηση χωρίς την παραμικρή ενσυναίσθηση. Χρησιμοποιεί το ποσοστό το οποίο πήρε πριν από ένα χρονικό διάστημα ως φάρμακο και λύση για οποιοδήποτε ζήτημα συμβαίνει. Και είναι ένα ζήτημα ό,τι και αν συμβαίνει γύρω μας το οποίο στοιχίζει ανθρώπινες ζωές από τον Έβρο μέχρι τα παλικάρια τα οποία έχασαν τη ζωή τους στην Εύβοια προσπαθώντας να σβήσουν τη φωτιά. Από τον τραγικό θάνατο του Αντώνη, το έγκλημα το οποίο είδαμε μέχρι τους ανθρώπους οι οποίοι σήμερα έχασαν τη ζωή τους στη Θεσσαλία.

Όλα αυτά είναι ζητήματα τα οποία μας απασχολούν, μας θλίβουν. Είναι ζητήματα τα οποία δεν μπορούν να συνεχίσουν να δείχνουν ένα πολιτικό σύστημα και κυρίως μία Κυβέρνηση η οποία διά στόματος του επικεφαλής της ήρθε πριν από δέκα μέρες εδώ να ζητήσει τον λόγο στα κόμματα της Αντιπολίτευσης για αυτά για τα οποία δεν έκανε τίποτα για τέσσερα χρόνια. Τώρα έφερε έναν Υπουργό από το εξωτερικό, τον κ. Στυλιανίδη για την πολιτική προστασία. Τι έκανε δύο χρόνια ο κ. Στυλιανίδης και η Κυβέρνηση της Νέας Δημοκρατίας; Έφερε έναν νόμο για την πολιτική προστασία τον οποίο η ίδια δύο μήνες μετά ανέστειλε. Είμαστε χωρίς νόμο. Τα ίδια πράγματα για τα οποία κατηγορούσε άλλες κυβερνήσεις έρχεται και τα κάνει. Ποιο επιτελικό κράτος; Εδώ μιλάμε για ένα επιτελικό μπάχαλο σε όλο του το μεγαλείο. Και αυτή η οδύνη, αυτή η θλίψη δημιουργεί εύλογα οργή. Είναι μια οργή με πολύ μεγάλο σεβασμό αλλά με συναίσθημα την οποία ακούσαμε από τα στόματα των Εφήβων Βουλευτών σήμερα το πρωί εδώ μέσα για όλα αυτά τα οποία απασχολούν την ελληνική κοινωνία στη βάση της. Είναι ζητήματα τα οποία πρέπει να μας απασχολήσουν, διότι αυτή η οργή γεννά αντιδράσεις οι οποίες μας προβληματίζουν. Αυτές οι αντιδράσεις, ξέρετε, σημαίνουν ότι το Κοινοβούλιο θα πρέπει να σταθεί στο ύψος των περιστάσεων.

Κύριε Πρόεδρε, θα μπορούσα να πω πολλά για όλα αυτά τα οποία έχουμε αντιμετωπίσει τα τελευταία χρόνια και ειδικά τους τελευταίους μήνες. Αλλά επειδή θα συζητήσουμε με αυτό τον άχαρο τρόπο και την τροποποίηση αυτού του Κανονισμού θέλω να σας πω ότι, όπως πολύ σωστά είπε στην πρώτη τοποθέτησή του ο ειδικός αγορητής του ΠΑΣΟΚ, ο συνάδελφος Παναγιώτης Δουδουνής, υπάρχει μια σειρά από εύλογες και σοβαρότατες ανησυχίες που προκύπτουν από όσα προβλέπει στο άρθρο 1 η πρόταση του Προεδρείου. Κι αυτό είναι κάτι το οποίο μας προβληματίζει πολύ έντονα και γι’ αυτόν ακριβώς τον λόγο εκφράσαμε όπως εκφράσαμε τις διαφωνίες μας, ζητώντας επί της ουσίας να συμπληρώσετε και αναδιατυπώσετε τη συγκεκριμένη διάταξη, ώστε να έχουμε βεβαιότητα για ό,τι μπορεί να προκύψει στο μέλλον. Και φυσικά αυτός είναι ο τρόπος με τον οποίο μπορούμε να διατηρήσουμε και την αναλογία εκπροσώπησης, αλλά να είμαστε και βέβαιοι για το τι μπορεί να προκύψει από δω και μπρος.

Έχουμε απόλυτο σεβασμό και στον ρόλο του Προέδρου της Βουλής αλλά και στο πρόσωπο του Προέδρου της Βουλής, το οποίο άλλωστε εμείς ψηφίσαμε. Όσον αφορά στα άρθρα 2 και 3, πρέπει να αναλογιστούμε. Το ότι έχει αυτή την πολιτική οντότητα ο Πρόεδρος της Βουλής δεν σημαίνει ότι δεν θα λάβουμε πολύ σοβαρά υπ’ όψιν μας όλα αυτά τα ζητήματα τα οποία έρχονται μετά τις προτάσεις. Πώς είναι δυνατόν να θεωρείται, όπως περιγράφετε στην αιτιολογική σας έκθεση, ότι έχουμε απλοποίηση διαδικασιών, όταν με αυτά τα οποία λέτε επί της ουσίας μπλέκουμε ακόμα περισσότερο; Και πώς δεν μπορείτε να αντιληφθείτε ότι πολιτικά πολύ κρίσιμες ρυθμίσεις που επιδεικνύουν θεσμική ασυνέπεια στις θεμελιώδεις συνταγματικές αρχές της λαϊκής κυριαρχίας, της αντιπροσωπευτικής δημοκρατίας, του κοινοβουλευτισμού, έρχονται με αυτά που προτείνετε;

Επομένως θέλω να σας πω, με απόλυτο σεβασμό στον χρόνο τον οποίο έχω στη διάθεσή μου και στον οποίον μου δώσατε μια μικρή παράταση, ότι η δική μας θέση έτσι ακριβώς όπως διατυπώθηκε από τον εισηγητή μας θα είναι και αυτή την οποία θα ακολουθήσουμε κατά τη διάρκεια της ψήφου μας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Συνεχίζουμε με την τοποθέτηση του Κοινοβουλευτικού Εκπροσώπου του ΣΥΡΙΖΑ - Προοδευτική Συμμαχία, του κ. Θεόφιλου Ξανθόπουλου.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ, κύριε Πρόεδρε. Είναι μια ιδιαίτερη κοινοβουλευτική στιγμή αυτή η διαδικασία, γιατί μιλάμε για τον Κανονισμό της Βουλής, που είναι ουσιαστικά ο κανονισμός λειτουργίας, το «Σύνταγμα» -αν μου επιτρέπετε- της Βουλής μας. Αλλά η συνεδρίαση δεν γίνεται δυστυχώς εν κενώ. Η συνεδρίαση γίνεται μέσα σε μια τραγική συνθήκη την οποία βιώνει η χώρα. Η χώρα βιώνει, ζει πλέον στον αστερισμό των συνεχών καταστροφών και της διάρρηξης κάθε κοινωνικού ιστού. Οι πυρκαγιές που κατατρώγουν τη χώρα δημιουργούν ανεπανάληπτα προβλήματα στη χλωρίδα, στην πανίδα, στην αίσθηση του ανήκειν και στην αίθουσα της λειτουργίας της δημοκρατίας, του πολιτικού συστήματος.

Είμαι Βουλευτής της Δράμας. Η Δράμα ανήκει στην ανατολική Μακεδονία και Θράκη. Έχω επισκεφθεί τις περιοχές του Έβρου, της Ροδόπης. Είναι η καταστροφή συγκλονιστική, αλλά αυτό που κυρίως καλούμαστε να διαχειριστούμε την επόμενη μέρα είναι αυτή η απίθανη απογοήτευση που βιώνουν οι κάτοικοι που δίνουν τη μάχη με τη φωτιά, που δίνουν τη μάχη της επιβίωσης, που δίνουν τη μάχη με τις αδηφάγες πύρινες γλώσσες και νιώθουν αβοήθητοι. Αυτούς τους ανθρώπους εμείς τι έχουμε να τους πούμε;

Για μας, για μένα που μιλάω αυτή τη στιγμή, αυτό είναι το πολύ σημαντικό πολιτικό ερώτημα: Πώς αποκαθιστούμε τη σχέση εμπιστοσύνης και κυρίως εκπροσώπησης με αυτούς τους ανθρώπους, που έβλεπαν επί δεκαεπτά μέρες να καίγεται ο Έβρος, να καίγονται πάνω από ένα εκατομμύριο διακόσιες χιλιάδες στρέμματα κι εμείς να μην μπορούμε να τους προσφέρουμε μια αποτελεσματική και ουσιαστική βοήθεια; Και σαν να μην έφταναν αυτά, η χώρα βιώνει στο κέντρο, στη Θεσσαλία, απίστευτης έκτασης καταστροφές από πλημμυρικά φαινόμενα. Φαινόμενα τα οποία πριν από δύο χρόνια με την κακοκαιρία «Ιανός» υποτίθεται ότι είχαμε αντιμετωπίσει.

Είχαμε επουλώσει και είχαμε αντιμετωπίσει στοιχειωδώς τις πληγές. Και να που αποδείχθηκε ότι δεν είχαμε κάνει τίποτα απολύτως. Και λέω ότι δεν είχαμε, γιατί δεν θεωρώ ότι είναι η ώρα να κάνουμε πάνω στα αποκαΐδια και στη συντριβή του κόσμου αντιπολίτευση. Το λέω με την έννοια ότι ως κοινωνία έχουμε μια ευθύνη να αντιμετωπίζουμε τα πράγματα στην ουσία τους, στο βάθος τους και να μην αρκούμαστε σε επίπλαστες λύσεις, σε επικοινωνιακές προτάσεις και σε διαχείριση του φαίνεσθαι.

Δυστυχώς, όπως αποδεικνύεται από τα πράγματα, έτσι κάναμε το τελευταίο χρονικό διάστημα.

Πρέπει να είμαστε πάρα πολύ σαφείς και πάρα πολύ ξεκάθαροι. Η πεμπτουσία της σύλληψης της Κυβέρνησης του Κυριάκου Μητσοτάκη, το επιτελικό κράτος, κατέρρευσε, κατέρρευσε με πάταγο και συμπαρέσυρε ζωικό κεφάλαιο, ανθρώπινες ζωές, περιουσίες, πανίδα, χλωρίδα και κυρίως την εμπιστοσύνη που πρέπει να έχουν οι εκπροσωπούμενοι στους εκπροσώπους της και αυτό είναι μια πολύ σοβαρή βλάβη στο σώμα της ελληνικής δημοκρατίας. Η πολιτική προστασία είναι ένα άδειο πουκάμισο, είναι ένα κέλυφος, δεν έχει οργανισμό. Δεν φροντίσατε να εξακτινώσετε τις επιμέρους περιφέρειες και τους δήμους, με αποτέλεσμα αυτό που λέει ως πολιτική προστασία το Υπουργείο να μη φτάνει επί του πεδίου, να μη φτάνει στο σημείο της μάχης και να γίνονται αυτοσχεδιασμοί, πρωτοβουλίες των κατοίκων, ο πατριωτισμός των Ελλήνων και ό,τι μπορούμε να περισώσουμε. Αλλά αυτά είναι ζητήματα που έχουν σχέση με τις αδυναμίες της εξουσίας.

Αυτό που έγινε στον Πειραιά, ποιος λογικός άνθρωπος μπορεί να το εξηγήσει; Ένας άνθρωπος πνίγηκε, πνίγηκε παρουσία εκατοντάδων ανθρώπων και η πλοιοκτήτρια εταιρεία αισθάνθηκε την ανάγκη να ζητήσει συγγνώμη για την καθυστέρηση και συνέχισε κανονικά το δρομολόγιο σαν να μη συμβαίνει τίποτα.

Αυτός ο εκτραχηλισμός, ο εκφασισμός της κοινωνίας, δεν μπορεί να έγινε σε μια στιγμή. Είναι η λογική ενός συνεχούς κατήφορου. Και πού θα σταματήσει αυτό, όταν δεν αντιλαμβανόμαστε ότι εμείς είμαστε μέλη μιας κοινωνίας, ότι ο ένας έχει τον άλλον για να παλέψουμε; Διότι αυτή η λογική, η κυρίαρχη, εγώ, ο εαυτός μου, ο στενός πυρήνας της οικογένειάς μου και τα ατομικά δικαιώματα είναι το έδαφος πάνω στο οποίο ανθίζουν αυτές οι συμπεριφορές. Καταλαβαίνουμε, λοιπόν, ότι είμαστε σε τραγικά δύσκολη θέση. Δυστυχώς για την Κυβέρνηση δεν έχει να επικαλεστεί κανένα σοβαρό επιχείρημα, ούτε καν ότι είναι άρτια εκλεγείσα από πρόσφατες εκλογές.

Βεβαίως θα ακούσουμε τι έχει να πει, βεβαίως θα ασκήσουμε κριτική, αλλά η σοβαρότητα της κατάστασης είναι τέτοια, που δεν σας επιτρέπει τη συνήθη επικοινωνιακή διαχείριση, το να πετάμε την μπάλα στην εξέδρα, να επικαλούμαστε ψεύδη και κατασκευασμένες ειδήσεις για να τιθασεύσουμε την λαϊκή οργή και την κοινωνική αντίδραση.

Τέλος, θεωρώ ως μια πρωτοβουλία απόλυτης πολιτικής ευθύνης το να απομακρυνθεί ο Υπουργός, ο κ. Βαρβιτσιώτης. Ούτε κατάλαβε τι εκστόμισε την πρώτη φορά και όταν πήγε να το διορθώσει το έκανε πολύ χειρότερο. Αυτό που δεν χρειάζεται η κοινωνία είναι πολιτικούς, Υπουργούς, στελέχη της Κυβέρνησης να δείχνουν το δάχτυλο στην κοινωνία και να της λένε: «Φταις, γιατί δεν κατάλαβες.».

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και ολοκληρώνουμε τον κύκλο των τοποθετήσεων των Κοινοβουλευτικών Εκπροσώπων με τον Κοινοβουλευτικό Εκπρόσωπο της Νέας Δημοκρατίας, τον κ. Αθανάσιο Πλεύρη.

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, πράγματι σήμερα η συζήτηση γίνεται σε μια πάρα πολύ δύσκολη μέρα, κυρίαρχα για τη Θεσσαλία. Να πούμε συλλυπητήρια στις οικογένειες των οικείων, διότι έχουμε ήδη νεκρούς που έχουν αναφερθεί, καθώς επίσης και να επιτευχθεί το καλύτερο δυνατό από τα σωστικά συνεργεία και από όλους όσοι βρίσκονται και επιχειρούν στον κρατικό μηχανισμό, ώστε να υπάρχει όσο το δυνατόν η καλύτερη δυνατή αντιμετώπιση της κατάστασης.

Αυτή τη στιγμή, που είμαστε στο πεδίο των μαχών, προφανώς το μείζον είναι να αντιμετωπιστεί η κατάσταση. Από εκεί και πέρα, θα δούμε τι περισσότερο μπορεί να γίνει και τι περισσότερο πρέπει να γίνει -όπως άλλωστε και ο ίδιος ο Πρωθυπουργός έθεσε εδώ στο κομμάτι της συζήτησης που αναπτύχθηκε και για τις πυρκαγιές-, να δούμε ποιος πρέπει να είναι ο εθνικός σχεδιασμός από εδώ και πέρα, τι έχει γίνει έως τώρα και πράγματι είμαστε μια Κυβέρνηση που αποδεχόμαστε την κλιματική αλλαγή ως πραγματικότητα, δεν τη χρησιμοποιούμε, όμως, ποτέ ως άλλοθι.

Στο κομμάτι που έχει να κάνει τώρα με το σκέλος του συμβάντος της εγκληματικής ενέργειας η οποία έλαβε χώρα και μας συγκλόνισε όλους πραγματικά, μας συγκλόνισε και στο κομμάτι του εγκλήματος ως έγκλημα στο οποίο μπορούσε να αποφευχθεί και στο κομμάτι της ποινικώς κολάσιμης συμπεριφοράς των ατόμων τα οποία ελέγχονται και η δικαιοσύνη θα αποδώσει στον καθένα τον ρόλο τον οποίο είχαν, αλλά και της ίδιας της απάθειας, όταν πλέον βρέθηκε ο συνάνθρωπός μας αυτός μέσα στη θάλασσα, όπου δεν υπήρξε καμμία απολύτως αντίδραση, προκειμένου να σωθεί.

Παράλληλα θα πρέπει να διερευνηθεί οπωσδήποτε -όπως λέγεται- αν υπάρχει και θέμα παραβίασης των μέτρων τόσο από την εταιρεία ή από οποιονδήποτε έχει την αρμοδιότητα εκεί πέρα. Δεν πρέπει, όμως, να φεύγουμε από το βασικό, που έχει να κάνει με μια εγκληματική ενέργεια. Στην πρώτη φάση η απόδοση που έχει γίνει είναι για ανθρωποκτονία με ενδεχόμενο δόλο. Αυτό είναι το βασικό. Εάν, όμως, υπάρχουν και θέματα που έχουν να κάνουν με κανονισμούς που δεν τηρήθηκαν και θα μπορούσαν να αποτρέψουν αυτό το έγκλημα, θα πρέπει οπωσδήποτε να γίνουν όλοι οι έλεγχοι και να αναμένουμε άμεσα τα αποτελέσματα τα οποία θα υπάρξουν.

Επιπλέον, ο Πρωθυπουργός τοποθετήθηκε για το συμβάν και όλη η Κυβέρνηση, εκφράζοντας την οδύνη και ως εκ τούτου αυτή είναι η ξεκάθαρη τοποθέτηση της Κυβέρνησης και δεν υπάρχει τίποτα περισσότερο που έχουμε να πούμε ως προς αυτό το συμβάν, παρά μόνο τη συμπάθειά μας και τη στήριξη στην οικογένεια των οικείων και βέβαια να μπορέσουμε γρήγορα να αποδοθεί η δικαιοσύνη.

Ερχόμαστε τώρα στο σκέλος που έχει να κάνει με τον Κανονισμό, τον οποίο συζητάμε σήμερα. Θα σταθώ στα τρία άρθρα τα οποία έχουν δημιουργήσει και τη μεγαλύτερη συζήτηση.

Στο μεν πρώτο άρθρο νομίζω ότι τα πράγματα είναι ξεκάθαρα. Στην πραγματικότητα τα περισσότερα κόμματα αποδέχτηκαν ότι προφανώς με την αρχή της πλειοψηφίας -που δεν είναι απλώς η τυπική αρχή να έχει την πλειοψηφία το κόμμα το οποίο έχει και την απόλυτη πλειοψηφία βάσει των εκλογών στη Βουλή στις επιτροπές που νομοθετούν-, προφανέστατα εκπροσωπούνται σε ένα αντιπροσωπευτικό σύστημα σε όλα τα όργανα της Βουλής αναλογικά τα κόμματα.

Αυτό ήταν μια πρακτική που τηρήθηκε σε όλο το διάστημα που έτυχε ένα κόμμα βάσει του αριθμού των κομμάτων ή των Προέδρων που υπήρχαν, γιατί εκπροσωπούνται ex officio οι πρώην Πρόεδροι της Βουλής. Εάν δεν υπήρχε η πλειοψηφία, πάντοτε υπήρχε πρόσθεση ατόμου, ώστε να υπάρχει πλειοψηφία. Ακούω τα επιχειρήματα της Αντιπολίτευσης και ίσως, κύριε Πρόεδρε, σε ένα επόμενο στάδιο θα μπορούσαμε να είχαμε μια συνολική διάταξη, χωρίς να χρειάζεται να προστίθεται. Αλλά αυτή τη στιγμή πρέπει να γίνει αυτή η προσθήκη.

Στο κομμάτι για το θέμα του προσωπικού ζητήματος, στην πραγματικότητα αυτό εφαρμόζεται και σήμερα που μιλάμε. Ο Πρόεδρος είναι αυτός που θα αποφασίσει. Να δούμε ότι πολλές φορές γίνεται μια κατάχρηση του προσωπικού ζητήματος, ώστε να επιμηκύνει τον χρόνο ομιλίας κάποιος συνάδελφος Βουλευτής ή ενδεχομένως απλώς να θέλει να απαντήσει σε θέματα που έχει πει ο προηγούμενος συνάδελφος και δεν τον αφορούν προσωπικά, αλλά θέλει να εκφράσει μια διαφωνία που έχει σε πολιτική θέση. Άρα είναι πολύ σημαντικό να μείνουμε στο κομμάτι του ελέγχου από τον Πρόεδρο της Βουλής.

Η πιο δύσκολη διάταξη έχει να κάνει με τη διάταξη αν μπορεί να επιβάλλει ο Πρόεδρος της Βουλής την ποινή που φτάνει μέχρι τη στέρηση μισθού ή με το προηγούμενο καθεστώς, αν θα αναφερόταν στην πλειοψηφία. Πρώτα απ’ όλα ένα λάθος το οποίο γίνεται, κυρίες και κύριοι συνάδελφοι, είναι το εξής: Δεν είναι δύναμη ενός ανθρώπου, είναι δύναμη του Προεδρεύοντος, η δύναμη είναι της θέσης. Τη δύναμη δεν την παίρνει ο Πρόεδρος της Βουλής. Την παίρνει αυτός που προεδρεύει.

Ακούστε τώρα μια αντινομία που έχετε στη σκέψη σας όλα τα κόμματα της Μικρότερης Αντιπολίτευσης. Εκφράζετε διαφωνία ως προς το άρθρο 1 με βάση της αρχής της πλειοψηφίας και στην πραγματικότητα υποστηρίζετε με το άρθρο 3 -που δεν θέλετε να αλλάξει- ότι η πλειοψηφία θα αποφασίζει σε θέματα τα οποία έχουν να κάνουν με τη διαχείριση της διαδικασίας της συζήτησης της Βουλής. Θεωρείται πιο ασφαλές να αποφασίζει η κυβερνητική πλειοψηφία, άρα στην πραγματικότητα θα υπάρχει ένα τεκμήριο υπέρ του Βουλευτή ο οποίος ελέγχεται και μπορεί να είναι της κυβερνητικής πλειοψηφίας και ο Πρόεδρος θα στραφεί στην κυβερνητική πλειοψηφία για να του επιβάλει μομφή ή στέρηση του μισθού;

Αύριο το πρωί μπορεί να προεδρεύει η κ. Γεροβασίλη, που είναι εκ των Αντιπροέδρων της Βουλής και θα έχει τη δύναμη όχι ως Όλγα Γεροβασίλη αλλά ως Προεδρεύουσα στη Βουλή να μιλώ εγώ ως Κοινοβουλευτικός Εκπρόσωπος, που ενδεχομένως έχω την ασφάλεια της δύναμης της κυβερνητικής πλειοψηφίας και ό,τι πω εάν απευθυνθεί στην κυβερνητική πλειοψηφία δεν θα επιβάλλει τη στέρηση του μισθού. Αυτή τη δυνατότητα θα την έχει η Πρόεδρος που θα προεδρεύει από την Πλεύση Ελευθερίας. Αυτή τη δυνατότητα θα την έχει…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πείτε το…

**ΑΘΑΝΑΣΙΟΣ ΠΛΕΥΡΗΣ:** Ναι, επιλέξατε εσείς να μην ψηφίσετε. Αυτό το επιλέξατε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς το επιλέξατε αυτό.

**ΑΘΑΝΑΣΙΟΣ ΠΛΕΥΡΗΣ:** Επιλέξατε να μην ψηφίσετε.

Θα την έχουν όσοι συμμετέχουν στο Προεδρείο. Όσοι συμμετέχουν στο Προεδρείο, λοιπόν, θα έχουν αυτή τη δύναμη. Θα έχουν αυτή τη δύναμη. Και εσείς τι προστατεύετε; Προστατεύετε την κυβερνητική πλειοψηφία.

Θεωρείτε, λοιπόν, ότι δεν μπορεί αυτή τη διαδικασία να τηρήσει εκ θέσεως όποιος προεδρεύει. Και επειδή πολλές φορές η αξιότιμη Πρόεδρος της Ελευθερίας Πλεύσης επικαλείται τη δικηγορική της ιδιότητα, συνάδελφοι είμαστε, γνωρίζουμε ότι και στα θέματα διαδικαστικού περιεχομένου ο Πρόεδρος αποφασίζει αν πάμε σε μια αντίστοιχη περίπτωση, η οποία υπάρχει. Και στα ορκωτά συστήματα, όπως ξέρετε, στα διαδικαστικού περιεχομένου θέματα οι τακτικοί δικαστές αποφασίζουν.

Δίνεται, λοιπόν, μια δυνατότητα αυτή τη στιγμή να φύγουμε από μια αρχή πλειοψηφίας ως προς θέματα που έχουν να κάνουν με επιβολή ποινών και πάντοτε το τεκμήριο θα είναι υπέρ των κυβερνητικών Βουλευτών και εις βάρος των Βουλευτών της Μειοψηφίας, γιατί η κυβερνητική πλειοψηφία βρίσκεται εδώ. Και ενώ δίνεται αυτή η δυνατότητα και ενδεχομένως οι ενστάσεις θα έπρεπε να βρίσκονταν από τους κυβερνητικούς Βουλευτές, κάνετε εσείς τις ενστάσεις, στηρίζοντας ουσιαστικά τη δυνατότητα της Πλειοψηφίας να αποφασίζει γι’ αυτά τα ζητήματα.

Συνεπώς θεωρώ ότι και οι τρεις διατάξεις λειτουργούν για την καλύτερη λειτουργία του κοινοβουλευτικού έργου, του νομοθετικού έργου και οπωσδήποτε είναι διατάξεις που δεν δίνουν καμμία υπερεξουσία σε πρόσωπο, δίνουν σε θεσμό, στον εκάστοτε ο οποίος είναι Πρόεδρος ή προεδρεύει στη διαδικασία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Αθανάσιος Μπούρας):** Κυρία Κωνσταντοπούλου, το διευκρίνισε μόνος του.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για δύο λεπτά, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ορίστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Κύριε Πλεύρη, νομίζω ότι μόλις αποκαλύψατε ακριβώς αυτό το οποίο λέμε, ότι από την αρχή δηλαδή αυτής της κοινοβουλευτικής περιόδου, η κυβερνητική πλειοψηφία, όπως εκπροσωπείται στο Κοινοβούλιο, φροντίζει να έχει και το μαχαίρι και το πεπόνι σε κάθε απόφαση.

Εσείς αποφασίσατε ποιοι θα συγκροτούν το Προεδρείο της Βουλής. Εσείς αποφασίσατε να μην ψηφίσετε τον προταθέντα Αντιπρόεδρο από την πλευρά της Πλεύσης Ελευθερίας. Εμείς, ναι, είπαμε με ευθύτητα -γιατί μας απασχολεί η ευθύτητα με τους κανόνες του fair play- ότι δεν θα ψηφίζαμε ούτε τον Πρόεδρο ούτε τους Αντιπροέδρους που προτάθηκαν, για λόγους αρχής. Και, δυστυχώς, μας επιβεβαιώσατε και στις επιφυλάξεις και στις ανησυχίες μας, ότι δηλαδή αυτό το οποίο επιδιώκατε και ήδη το προάγετε είναι να κάνετε μέσα στη Βουλή ό,τι θέλετε.

Αποφασίσατε, λοιπόν, ότι δεν θα ψηφίσετε και καταψηφίσατε, δεν ψηφίσατε, Αντιπρόεδρο της Πλεύσης Ελευθερίας. Εμείς αισθανόμαστε πολύ καλά, γιατί δεν μπήκαμε σε καμμία συναλλαγή μαζί σας, όπως μπήκαν άλλα κόμματα -«ψήφισέ με, να με ψηφίσεις»-, και έτσι τώρα δεν χρειάζεται να μετανιώνουμε και να απολογούμαστε, έχοντας ψηφίσει και διαπιστώνοντας αυτό το οποίο αυτή τη στιγμή γίνεται.

Κατά τα άλλα, νομίζω ότι είναι εξαιρετικά ανησυχητικό -το ξαναλέω- να προτεραιοποιείτε σήμερα αυτή τη συζήτηση, την ώρα που θρηνούμε θύματα και την ώρα που ο κόσμος αγωνιά και στενάζει. Υπάρχουν άνθρωποι σε ορόφους που αγωνιούν αν θα φτάσει το νερό μέχρι τα σπίτια τους και αν θα πνιγούν. Υπάρχουν θύματα, υπάρχουν αγνοούμενοι και δεν υπήρχε κανένα κατεπείγον γι’ αυτή τη συζήτηση, που γίνεται με συνθήκες κατεπείγοντος, ούτε καμμία ανάγκη να γίνεται αυτή η συζήτηση, παρά μόνο η δική σας ανάγκη, δυστυχώς, να εξασφαλίσετε ότι δεν θα έχετε μέσα στη Βουλή Αντιπολίτευση που να μπορεί στοιχειωδώς, με βάση τους κανόνες της διαδικασίας, να ανατρέπει τις δικές σας αυθαιρεσίες και παρανομίες.

Αυτό φυσικά δεν σημαίνει ούτε ότι θα σιωπήσουμε ούτε ότι θα συμβιβαστούμε με αυτή τη διαδικασία ούτε ότι θα τη στηρίξουμε. Θα μας βρίσκετε εδώ και θα μας βρίσκετε παρόντες και παρούσες.

Ισχύει, κύριε Πρόεδρε, αυτό το οποίο είπα. Είναι νομίζω ορατό ότι δεν υπάρχει απαρτία για να ψηφιστούν οι διατάξεις. Και επομένως νομίζω ότι καλό είναι αντί να ρισκάρει και ο κύριος Πρόεδρος της Βουλής να ψηφιστούν ακύρως και να καλούνται ακύρως οι Προεδρεύοντες και Αντιπρόεδροι που έχετε μεταξύ σας επιλέξει να τις εφαρμόσουν, όλα αυτά με νηφαλιότητα και σε άλλη συνθήκη να τα συζητήσουμε, μαζί με πολύ σοβαρές αλλαγές που πρέπει να γίνουν στον Κανονισμό της Βουλής.

Και με αυτό θα κλείσω, κύριε Πρόεδρε, που σας ευχαριστώ γιατί τηρείτε πραγματικά τον Κανονισμό. Μία κεφαλαιώδης διάταξη που εγώ είχα προτείνει και ποτέ δεν ψηφίστηκε, είναι όλες αυτές οι ποινικές δικογραφίες που διαβιβάζονται στη Βουλή και αφορούν κυβερνητικά πρόσωπα να καθίστανται αντικείμενο επεξεργασίας υποχρεωτικής από Επιτροπή της Βουλής και όχι να μπαίνουν στα συρτάρια, χωρίς επεξεργασία και στις ελληνικές καλένδες και ελπίζω να μη γίνει αυτό ούτε για τη δικογραφία των Τεμπών ούτε για άλλες δικογραφίες που αφορούν σοβαρότατα εγκλήματα σε βάρος του κοινωνικού συνόλου.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Να υπενθυμίσω και πάλι ότι η αρχή της δεδηλωμένης ισχύει από το ’74.

Ολοκληρώνουμε τη σημερινή συζήτηση με την τοποθέτηση του Προέδρου της Βουλής, κ. Κωνσταντίνου Τασούλα τον οποίον και καλώ στο Βήμα.

Ορίστε, κύριε Πρόεδρε, έχετε τον λόγο.

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Επιτρέψτε μου, κυρίες και κύριοι συνάδελφοι, να πω το ίδιο που είπα και στην προηγούμενη συνεδρίαση, της Ολομέλειας της Βουλής των Εφήβων, ότι δηλαδή η σημερινή μέρα, η χθεσινή, η αυριανή είναι μια μέρα εξαιρετικά δύσκολη για την πατρίδα μας. Δεν πρόκειται περί κλιματικής κρίσης και περί κλιματικής αλλαγής, πρόκειται περί κλιματικής κατάρρευσης με ασύλληπτες συνέπειες που πολλοί ενδεχομένως τις περίμεναν αρκετά χρόνια αργότερα, ήρθαν πολύ νωρίτερα και με πολύ μεγαλύτερη σφοδρότητα.

Νομίζω πως αυτή η ώρα περισσότερο από καθετί απαιτεί τη συνειδητοποίηση αυτής της κλιματικής κατάρρευσης και των αδιανόητων επιπτώσεων που έχει στις ζωές μας και τη συνένωση δυνάμεων, ώστε όλον αυτόν τον ορυμαγδό, ο οποίος έρχεται εναντίον της ανθρωπότητας -και η Ελλάδα δυστυχώς, λόγω της θέσεως που έχει στη Μεσόγειο είναι σε πιο επίμαχη θέση απειλής-, να μπορέσουμε να τον αντιμετωπίσουμε ως πολιτεία, ως κράτος και ως κοινωνία. Να αντιμετωπίσουμε αυτή την κρίση, η οποία επαναλαμβάνω ήρθε πολύ νωρίτερα και με πολύ μεγαλύτερη σφοδρότητα.

Και επιτρέψτε μου να πω ότι δεν θεωρώ ασέβεια προς τη δοκιμασία, η οποία σήμερα πλήττει τη χώρα και ιδίως τη Θεσσαλία, το να κάνουμε τη δουλειά μας, το να συνεδριάζει η Βουλή των Εφήβων ή η κανονική Βουλή. Θα μπορούσα, έχοντας την ίδια αντίληψη κακόπιστης κριτικής να πω ότι ενδεχομένως ασέβεια είναι επειδή δεν θέλουμε να προχωρήσει τίποτε, να επικαλούμεθα τη δοκιμασία ανύποπτων ανθρώπων, για να επιτύχουμε την πολιτική μας στόχευση, που είναι να μη γίνεται τίποτε. Δεν το λέω όμως. Ήταν ένα λογικό παράδειγμα πόσο εύκολο είναι να είναι κανείς καχύποπτος, εμπαθής ακόμη και όταν ομιλεί γλυκανάλατα.

Μπορεί να είσαι εμπαθής και να μην έχεις την παραμικρή συμπάθεια ή καλοπροαίρετη διάθεση και αυτό να το κάνεις χαμογελαστά. Είναι, όμως, δύο εντελώς διαφορετικά πράγματα.

Σήμερα, λοιπόν, την ώρα της μεγάλης δοκιμασίας, δεν συζητούμε εδώ τίποτε το κατεπείγον και τίποτε το απροσδόκητο. Αυτό είχε αποφασισθεί εδώ και μια βδομάδα να γίνει και γίνεται κανονικά. Αυτά τα οποία ήταν να αναβάλουμε, τα αναβάλαμε.

Άκουσα -πολύ σωστά- από τον κ. Βελόπουλο να λέει ότι κάποια συναυλία χθες δεν απετράπη. Χθες τα δικά μας παιδιά εδώ, η Βουλή των Εφήβων, ήταν να παρακολουθήσουν μια συναυλία και δεν συνέβη αυτό. Την ακυρώσαμε. Στοιχειωδώς όλοι, αυτές τις ώρες, εκεί που πρέπει να επέμβουμε, επεμβαίνουμε.

Θα αναφερθώ τώρα επί των αλλαγών του Κανονισμού. Ήθελα να σας πω ότι ο Κανονισμός της Βουλής δεν είναι ακριβώς νομοσχέδιο, είναι μια εσωτερική διαδικασία του Σώματος και αποπνέει ακριβώς η ψήφισή του και οι αλλαγές που γίνονται κατά καιρούς τη συνταγματικά κατοχυρωμένη αυτονομία του Σώματος. Είναι μια άλλη διαδικασία, δημοσιεύεται στην Εφημερίδα της Κυβερνήσεως, υπογράφει μόνο ο Πρόεδρος της Βουλής και δεν είναι αυτό που νομίζουμε όλοι -γιατί ελέχθη ότι είναι νομοσχέδιο- δεν είναι νομοσχέδιο, είναι υπό τύπον νομοθετήσεως, είναι νομοθέτηση, αλλά είναι εσωτερική διαδικασία της Βουλής. Βλέπετε ότι δεν έχει τις προϋποθέσεις ενός συνηθισμένου νομοσχεδίου.

Θέλω, ιδίως για τους νεοεκλεγέντες συναδέλφους, να εξηγήσω ότι ο Πρόεδρος της Βουλής, βάσει του Συντάγματος και του Κανονισμού, έχει την ευθύνη της τήρησης της τάξεως. Ο Κανονισμός της Βουλής στο άρθρο 11 λέει ότι ο Πρόεδρος της Βουλής έχει όλες τις εξουσίες για τη διεύθυνση των συνεδριάσεων και τη διασφάλιση της απρόσκοπτης διεξαγωγής των εργασιών της. Ιδίως παίρνει όλα τα αναγκαία πειθαρχικά μέτρα –και είναι έξι αυτά- εναντίον κάθε παρεκτρεπομένου Βουλευτή. Αυτό στο άρθρο 11.

Υπάρχει ειδικό κεφάλαιο που μιλάει γι’ αυτές τις παρεκτροπές, οι οποίες -δόξα τω θεώ- μέχρι στιγμής δεν είναι συχνές, είναι σχεδόν ανύπαρκτες. Εκεί υπάρχει μια κλιμάκωση των πειθαρχικών μέτρων. Ξεκινάμε από την ανάκληση στην τάξη και πάμε στη στέρηση λόγου. Δηλαδή μπορεί ο Πρόεδρος, εκτός από την ανάκληση στην τάξη, να στερήσει τον λόγο από έναν Βουλευτή που παρεκτρέπεται όσο εξελίσσεται το θέμα στη συζήτηση του οποίου παρεξετράπη. Εν συνεχεία, έχουμε τη μομφή -η οποία είναι πολύ πιο σοβαρή- και στην οποία μπορεί ο Πρόεδρος της Βουλής, μέχρι τώρα, να προτείνει στην Ολομέλεια να αποφασίσει κατά πλειοψηφία ή ομοφώνως την επιβολή στερήσεως μισθού. Βάσει του ισχύοντος Κανονισμού, εάν ο Πρόεδρος προτείνει στην Ολομέλεια και αυτή αποφασίσει ότι πρέπει να γίνει μομφή, τότε η στέρηση είναι αυτοδίκαιη. Τώρα δεν είναι αυτοδίκαιη. Εναπόκειται στο Όργανο της Βουλής, το οποίο καταλογίζει τη μομφή, αν θα τη συνοδεύσει και με στέρηση μισθού. Και υπάρχει μια ποινή ακόμη πιο βαριά, η οποία είναι ο αποκλεισμός από τις συνεδριάσεις, που μπορεί να φτάσει μέχρι τις δεκαπέντε ημέρες. Όμως, ο Πρόεδρος της Βουλής σε όλες αυτές τις τέσσερις κλιμακούμενες πειθαρχικές συμπεριφορές του, βάσει του άρθρου 11, έχει τον κύριο λόγο. Μπορεί, δηλαδή, να κάνει και ανάκληση μόνος του -και όταν λέω ο Πρόεδρος εννοώ και ο Προεδρεύων- και στέρηση του λόγου να κάνει και αποκλεισμό από τη συνεδρίαση στην οποία έγινε η παρεκτροπή μπορεί να κάνει, και να βγάλει έξω από την Αίθουσα Βουλευτή. H μόνη πειθαρχική ποινή στην οποία εμπλέκεται η Ολομέλεια και η πλειοψηφία είναι η παρεπόμενη ποινή της μομφής, η περικοπή του μισθού.

Και εδώ πολύ απλά σκέφτηκα ότι δεν υπάρχει κανένας λόγος να μην εμπιστευόμαστε αυτόν που ήδη ο Κανονισμός τού απονέμει όλες αυτές τις δυνατότητες, να αποφασίζει δυνητικά, και όχι αυτοδικαίως όπως προβλέπει ο τρέχων κανονισμός, τη στέρηση μισθού. Διότι φανταστείτε εάν είναι υποκειμενικός ο Πρόεδρος ή ο Προεδρεύων, και θεωρητικά μπορεί να είναι υποκειμενικός, πόσο πιο υποκειμενικό μπορεί να είναι ο καταλογισμός αυτής της στέρησης από την πλειοψηφία. Φαντάζεστε ότι ο Πρόεδρος, ο οποίος με βάση τον ισχύοντα Κανονισμό θέλει να απονείμει μομφή μετά περικοπής μισθού, δεν θα οργανώσει την παρουσία της πλειοψηφίας, ώστε να μην εκτεθεί και απορρίψει η πλειοψηφία την πρότασή του; Και τότε τι θα έχουμε; Θα έχουμε την πλειοψηφία να επιβάλλει ποινές στη μειοψηφία. Αν ο Πρόεδρος επιβάλλοντας ποινή είναι υποκειμενικός, πώς σας φαίνεται η πλειοψηφία να απονέμει ποινές στη μειοψηφία; Σας φαίνεται λιγότερο υποκειμενικό στη ζυγαριά της αντικειμενικότητος; Εμένα προσωπικώς μου φαίνεται περισσότερο αντικειμενικό να το κάνει ο Πρόεδρος, δεδομένης και της πολυκομματικής συνθέσως του Προεδρείου, όπως ακριβώς ελέχθη μόλις προηγουμένως από τον κ. Πλεύρη.

Αυτά όσον αφορά στο τρίτο άρθρο, το οποίο φάνηκε ότι ήταν και το πιο επίμαχο. Και προφανώς δεν θα φανταστώ ότι είναι το πιο επίμαχο επειδή κάπως πονάει η περικοπή μισθού. Ξέρω ότι είμαστε όλοι υπεράνω χρημάτων. Συνεπώς μόνο για λόγους καθαρά δεοντολογικούς, θεωρητικούς και συνταγματικούς αντιλαμβάνομαι ότι γεννήθησαν αυτές οι ενστάσεις, αλλά έχω να δώσω αυτή την απάντηση.

Επίσης, θέλω να σας πω ότι αυτό δεν έχει παρά μία φορά εφαρμοσθεί στα χρονικά και δεν γίνεται για να εφαρμοστεί. Γίνεται για να μην εφαρμοστεί. Γίνεται για να έχει την αποτρεπτική δύναμη μιας πιο σοβαρής επίπτωσης. Γιατί πρέπει να προφυλάξουμε το κύρος του Κοινοβουλίου.

Θέλω να σας πω ότι όταν μιλάμε εδώ και λέμε ότι θέλουν να μας φιμώσουν ή δεν θέλουν να μας ακούνε και μιλάμε τετραπλάσιο ή πενταπλάσιο χρόνο απ’ αυτόν που δικαιούμαστε, τότε νομίζω ότι είναι δύσκολο να πείσουμε ότι υπάρχει κάποιος μηχανισμός εδώ, που εκπορεύεται από την πλειοψηφία ή από το Προεδρείο, ο οποίος θέλει να φιμώσει κανέναν. Αν θέλανε κάποιοι να φιμώσουν κάποιους δεν θα μπορούσες να τους καταλογίσεις ούτε όταν τους κλείνουν το μικρόφωνο, όταν ξεπεράσουν τον χρόνο που προβλέπεται. Εδώ κάποιοι παραπονιούνται ότι τους φιμώνουν και μιλάνε τετραπλάσιο χρόνο και εκτός θέματος. Νομίζω πως πρέπει να βρούμε πιο πειστικές εκδηλώσεις φίμωσης για να δείξουμε ότι υφιστάμεθα μια καταπίεση η οποία στην πραγματικότητα δεν υπάρχει.

Πάμε λοιπόν στα άλλα θέματα. Το 1948 Πρωθυπουργός ήταν ένας σπουδαίος πολιτικός, συνεργάτης του Ελευθερίου Βενιζέλου, ο Θεμιστοκλής Σοφούλης, υπέργηρος, τότε πλησίαζε τα ενενήντα, αλλά αποφασιστικός. Ο Σοφούλης κυβερνούσε και κοιμόταν στο πρωθυπουργικό γραφείο.

Το πρωθυπουργικό γραφείο, κύριε Χρηστίδη, ήταν εδώ στη Βουλή το 1948. Έπαθε μια σοβαρή πνευμονία και έφεραν Γάλλο γιατρό, τον περίφημο καθηγητή Ντονζελό, να τον κοιτάξει. Αυτός ο γιατρός, όταν εξέτασε τον υπέργηρο Σοφούλη του είπε: «Θα σας πω κάτι, κύριε Πρόεδρε, που μπορεί να σας δυσαρεστήσει. Επειδή βλέπω ότι κοιμάστε εδώ σε ένα κρεβάτι στο πρωθυπουργικό γραφείο, θα σας παρακαλέσω να επιβάλλετε στον εαυτό σας να μη γέρνετε ούτε από το ένα πλευρό ούτε από το άλλο, αλλά να κοιμάστε ανάσκελα για να μην πιέζονται τα πνευμόνια σας ούτε από το δεξιό πλευρό ούτε από το αριστερό. Και ξέρω πόσο δύσκολο και ενοχλητικό είναι αυτό.»

Ο Σοφούλης, σοφός και με χιούμορ και όχι γεμάτος κακία και εμπάθεια, παρά το ότι η υγεία του πέρναγε κρίση, με χιούμορ και αυτοσαρκασμό -το οποίο σας το συνιστώ, κάνει καλό και στην διάθεση- λέει: «Αχ, κύριε καθηγητά, πόσο δείχνετε να μη με ξέρετε. Αν με ξέρατε, θα καταλαβαίνετε ότι η δεξιά με ενοχλεί όσο και η αριστερά. Συνεπώς χαίρομαι που μου λέτε να κοιμάμαι αποφεύγοντας είτε το ένα είτε το άλλο πλευρό».

Από το 1948 τουλάχιστον, λοιπόν, αποδεδειγμένα, το γραφείο του Πρωθυπουργού, το Υπουργικό Συμβούλιο και το γραφείο της Γενικής Γραμματείας της Κυβέρνησης στεγάζονται στη Βουλή. Αυτό δεν υπήρχε στα χαρτιά πουθενά. Αντιθέτως, υπήρχαν στα χαρτιά η παρουσία του Νομικού Συμβούλου του Κράτους, η παρουσία του γραφείου του δημοσιονομικού ελέγχου, όλα τα άλλα, τα υποδεέστερα και που είχαν μικρότερη έκταση.

Εάν βάζουμε στον Κανονισμό μια πραγματικότητα, η οποία ξεκινάει από τις πρώτες εκλογές μετά τον Β΄ Παγκόσμιο Πόλεμο -μπορεί να ήταν και πριν, δεν θυμάμαι, γιατί ήταν λίγα χρόνια πριν η Βουλή εδώ- το κάνουμε απλώς για να απεικονίσουμε μια πραγματικότητα. Δεν το κάνουμε για να κάνουμε κάποια έξοδα για το γραφείο του Πρωθυπουργού, ούτε έχουμε ετοιμάσει κάτι εξαιρετικό που πρέπει να καλυφθεί πίσω από αυτή τη διάταξη.

Επιτρέψτε μου να σας πω ότι δεν είναι τόσο σωστό και τόσο ωραίο να αξιοποιούμε τέτοιες περίπου ουδέτερες και ασήμαντες καταχωρίσεις στον Κανονισμό της Βουλής και να φανταζόμαστε τέτοιες μέρες -για να χρησιμοποιήσω και εγώ αυτό το επιχείρημα- τέτοιες ψευδείς, ανυπόστατες και εμπαθείς αιτιάσεις.

Αυτά εδώ υπάρχουν δεκαετίες. Προφανώς θα συνεχίσουν να υπάρχουν και καλό είναι να εμφανίζονται και στα χαρτιά. Δεν μπορεί να προβλέπονται ήσσονος σημασίας φιλοξενίες και να αγνοούμε σημαντικής σημασίας φιλοξενίας, οι οποίες είναι συνδεδεμένες ιστορικά με αυτό το κτήριο.

Πάμε τώρα στο θέμα του προσωπικού. Το θέμα του προσωπικού έχει την εξής διάσταση: Ενώ ο ίδιος ο Κανονισμός λέει ότι ο Πρόεδρος της Βουλής είναι αυτός που κρίνει για την ύπαρξη προσωπικού, συνεπώς μπορεί να μη δώσει τον λόγο καν, μετά λέει ότι αν επιμένει ο Βουλευτής μπορεί –μπορεί, αλλά δεν υποχρεούται- ο Πρόεδρος να ρωτήσει την Ολομέλεια. Εδώ έχουμε πάλι το ίδιο πρόβλημα: την Ολομέλεια, την πλειοψηφία. Δηλαδή πάλι θα είναι ένας Βουλευτής της μειοψηφίας εις το έλεος -με την καλή έννοια- της πλειοψηφίας.

Νομίζω πως το να πάρει πάνω του ο Προεδρεύων, και μάλιστα σε διακομματικό Προεδρείο, αυτή τη δυνατότητα και να δώσει λύση σε μία ομολογουμένως κατάχρηση που γίνεται αυτής της επικλήσεως, θα είναι περισσότερο αντικειμενικό.

Δεν είναι αόριστος νομική έννοια η ύπαρξη προσωπικού ζητήματος. Σε δύο περιπτώσεις υπάρχει προσωπικό ζήτημα κατά τον Κανονισμό: Όταν εκτοξεύεται ύβρις και όταν αποδίδεται, φορτώνεται δηλαδή, σε συνάδελφο γνώμη άλλη από αυτή την οποίαν είπε. Δηλαδή μπορεί να πει κάποιος ότι, κύριε Πλεύρη, είπατε ότι τώρα έχουμε άνοιξη. Δεν είναι άνοιξη τώρα, είναι φθινόπωρο. Δικαιούται το να διορθώσει αυτό. Συγγνώμη για το σαχλό του παραδείγματος, απλώς ήθελα να δείξω ακριβώς ότι δύο είναι οι περιπτώσεις που επιτρέπεται η επίκληση και η αξιοποίηση του αιτήματος για ομιλία επί προσωπικού ζητήματος. Η απάντηση σε ύβρη και απάντηση στο να σου φορτώνουν πράγματα που ποτέ δεν έγραψες ή που ποτέ δεν είπες και πρέπει ανθρωπίνως και πολιτικά να τα αποκαταστήσεις.

Επίσης, το θέμα της μομφής για ανάρμοστη συμπεριφορά ούτε αυτό είναι μία ατέλειωτη δυνατότητα να χωρέσουν κάτω από τη μομφή και κάτω από την ανάρμοστη συμπεριφορά τα πάντα που ο χαιρέκακος ή μνησίκακος ή εμπαθής ή κατώτερος των περιστάσεων Πρόεδρος θα θελήσει να φορτώσει σε έναν αθώο του αίματος συνάδελφο. Υπάρχει περιγραφή, λεπτομερής περιγραφή στον Κανονισμό τι συνιστά ανάρμοστη συμπεριφορά και είναι ένα, δύο, τρία, τέσσερα, πέντε, έξι. Δεν είναι τα πάντα. Και αυτά όλα τα έχουμε ψηφίσει. Θα μπορούσαμε να τα αλλάξουμε όποτε θέλουμε, αλλά αυτά ισχύουν.

Ανάρμοστη συμπεριφορά, λοιπόν, αποτελούν: πρώτον, η παρεμπόδιση της ομαλής διεξαγωγής των συνεδριάσεων, η διαρκής διακοπή των ομιλητών, η ομιλία χωρίς την άδεια, η απρεπής συμπεριφορά με λόγια και έργα, η έλλειψη του οφειλόμενου σεβασμού προς το Προεδρείο ή προς την αποστολή της Βουλής, η μη συμμόρφωση με τις υποδείξεις του Προέδρου, η χρησιμοποίηση προσβλητικών εκφράσεων κατά των πάντων, η καταφρόνηση του Συντάγματος και των πολιτειακών θεσμών με λόγια και έργα. Είναι συγκεκριμένα πράγματα. Δεν είναι τα πάντα ανάρμοστη συμπεριφορά. Και όταν υπάρχει επιμονή και κατ’ επανάληψιν τέτοια συμπεριφορά, τότε κινδυνεύεις με μομφή. δεν είναι η μομφή.

Δεν είναι η μομφή το πρώτο μέτρο το οποίο παίρνεται. Το πρώτο είναι η ανάκληση στην τάξη, το δεύτερο είναι η αφαίρεση του λόγου και το τρίτο είναι αυτό, με δυνητική την περικοπή μισθού, που βεβαίως δεν ενδιαφέρει κανέναν.

Ήθελα, επίσης, να πω ότι δεν είναι σωστό αυτό που λένε ότι παλιότερα η Βουλή ήταν ήσυχη και ήρεμη. Παλιότερα, βάσει του Κανονισμού του παλιού, η μεγαλύτερη τιμωρία για έναν Βουλευτή, ξέρετε ποια ήταν; Να δημοσιευθεί η μομφή στην Εφημερίδα της Κυβερνήσεως. Αυτό ήταν το έσχατο. Ήταν δηλαδή ένα είδος δημοσιότητας που σε παραδίδει εις τας δέλτους της ιστορίας μέσω του ΦΕΚ. Και εδώ μέσα είχαν γίνει και καρεκλιές, είχαν γίνει και συμπλοκές, είχαν γίνει και ακρότητες και εισβολές και δεν νομίζω να πτοήθηκαν από τη δημοσίευση του ονοματεπωνύμου τους στο Φύλλο της Εφημερίδας της Κυβερνήσεως, όπως προέβλεπε ο Κανονισμός του 1964.

Άρα εδώ δεν πρόκειται για καμμία απόπειρα ελέγχου και καταπίεσης και χωροφυλακής των Βουλευτών. Πρόκειται περί μιας κατά τα άλλα εναρμόνισης των πειθαρχικών μέτρων με όλα τα άλλα υπάρχοντα, τα οποία τα έχει και τα φορτώνεται ο Προεδρεύων, έτσι και τη μομφή. Και η περικοπή του μισθού δεν είναι πια αυτοδικαίως, δεν είναι δηλαδή αυτόθροος μαζί με τη μομφή, όπως είναι με βάση τον ισχύοντα Κανονισμό, αλλά είναι δυνητική. Είναι ένα είδος προληπτικής απόφασης για να μην έχουμε έκτροπα, που είμαι βέβαιος ότι δεν θα τα έχουμε.

Όλα τα άλλα άρθρα έχουν να κάνουν με τη λειτουργία της Βουλής. Έχουν να κάνουν με το ότι μπορούμε να μισθώνουμε ακίνητα από κοινωφελή ιδρύματα μη κερδοσκοπικού χαρακτήρα με βάση προεδρικό διάταγμα, όπως ακριβώς μισθώνουμε και από τον δημόσιο τομέα, έπειτα από διαπραγμάτευση προφανώς. Έχουν να κάνουν με την αλλαγή κάποιας ορολογίας η οποία γίνεται προκειμένου να εναρμονιστούμε με έναν καινούργιο νόμο που αφορά στο «πόθεν έσχες».

Και πάμε τώρα στο θέμα τού αν πρέπει ή όχι να έχει πλειοψηφία η πλειοψηφούσα παράταξη στη Διάσκεψη των Προέδρων. Η Διάσκεψη των Προέδρων είναι η πιο σημαντική Επιτροπή της Βουλής. Η Διάσκεψη των Προέδρων έχει τις πιο σημαντικές αρμοδιότητες από όλες, προγραμματίζει το έργο της Βουλής και μπορεί με αποφάσεις της να αντικαθιστά ή να υποκαθιστά οποιοδήποτε άλλο όργανο της Βουλής, οποιοδήποτε και αυτά που νομοθετούν και αυτά που δεν νομοθετούν. Είναι ένα άρθρο πολύ γενικό και λέει ότι η Διάσκεψη αποφασίζει, προτείνει, διατυπώνει ή αναθέτει οποιοδήποτε έργο σε άλλο όργανο, επιτροπή ή υποεπιτροπή της Βουλής, για όσα θέματα προβλέπουν σχετική αρμοδιότητα της Βουλής ή οργάνου της ρητά από το Σύνταγμα.

Βεβαίως, η Διάσκεψη των Προέδρων εκτός από τον προγραμματισμό της δουλειάς της Βουλής κάνει και σημαντικές ακροάσεις δικαστικών λειτουργών και άλλων παραγόντων, προκειμένου να διαμορφώσει γνώμη και να τη διατυπώσει, ώστε να προχωρήσει εν συνεχεία η εκτελεστική εξουσία στις δικές της ενέργειες.

Είναι συνεπώς το σημαντικότερο κεντρικό όργανο της Βουλής, το οποίο αν δεν κάνει τη δουλειά του παραλύουν τα πάντα, και η νομοθετική εργασία και ο έλεγχος. Η ανάγκη να υπάρχει η ίδια πλειοψηφία, του 50 συν 1 -όπως πολύ σωστά είπε και η κ. Γεροβασίλη- στη Διάσκεψη των Προέδρων, πηγάζει και από νομικά και από λογικά και από ιστορικά και από πρακτικά ζητήματα.

Δεν είναι μόνο το άρθρο 31 που μιλάει για τις επιτροπές, τις νομοθετούσες επιτροπές οι οποίες πρέπει να έχουν την αντίστοιχη πλειοψηφία της Ολομελείας. Υπάρχει κι άλλη διάταξη στον Κανονισμό της Βουλής η 43Α, η οποία προβλέπει την αναλογική εφαρμογή αυτής της διάταξης και για τις μη νομοθετούσες επιτροπές. Δηλαδή, προσέξτε! Στην Επιτροπή Οδικής Ασφάλειας πρέπει να έχει πλειοψηφία 50 συν 1 το πρώτο κόμμα. Μπορεί να μην ισχύει αυτό για την επιτροπή της Διάσκεψης των Προέδρων, για τη Διάσκεψη των Προέδρων, η οποία ορίζει την ημερήσια διάταξη όλων των άλλων επιτροπών; Και άλλωστε ο Κανονισμός, που σας είπα ότι εφαρμόζει αυτή την αναλογία και στις μη νομοθετούσες επιτροπές και η κοινοβουλευτική πρακτική από το 1996 νομίζω, επί Προεδρίας Κακλαμάνη και μετά, πολλές φορές έχουν κάνει αναγκαία τέτοια ρύθμιση.

Θα σας πω ένα απλό παράδειγμα. Εάν οι συνάδελφοι των Σπαρτιατών, των οποίων σήμερα ανεγνώσθησαν οι επιστολές ανακλήσεως των αποχωρήσεών τους ή των διαγραφών τους, παρέμεναν στην απόφαση να είναι Ανεξάρτητοι, βάσει του Κανονισμού είχαν δικαίωμα ως Ανεξάρτητοι να εκπροσωπηθούν στη Διάσκεψη των Προέδρων. Και αν δεν συμφωνούσαν ποιος από τους πέντε ή έξι ή δέκα -όσοι γίνονταν τελικά- θα εκπροσωπούσε τους Ανεξάρτητους στη Διάσκεψη των Προέδρων, έπρεπε να κάνουν κλήρωση για να ορίσουν έναν εκπρόσωπο στη Διάσκεψη των Προέδρων.

Άρα στη Διάσκεψη των Προέδρων που σήμερα, με βάση το πώς ορίζονται αυτοί που συμμετέχουν, είναι δεκατρείς και δεκατρείς, δεκατρείς της Νέας Δημοκρατίας και δεκατρείς της Αντιπολίτευσης, θα γίνονταν δεκατέσσερις της Αντιπολίτευσης και δεκατρείς της Πλειοψηφίας και θα έπρεπε μετά η Αντιπολίτευση, που θα είχε πλειοψηφία στο πιο βασικό όργανο της Βουλής, να αποφασίζει για τον τρόπο λειτουργίας της Βουλής.

Θα μπορούσε να αποφασίζει ότι δεν θα συζητηθεί αυτό το νομοσχέδιο, θα συζητηθεί μετά από δύο μήνες. Θα μπορούσε να αποφασίσει ότι θα παρέλυε το έργο της Κυβέρνησης, ενώ το Σύνταγμα λέει ότι η Κυβέρνηση ασκεί τη γενική πολιτική της χώρας και μέσα στην άσκηση της γενικής πολιτικής είναι και η δυνατότητα της Κυβερνήσεως να νομοθετεί, βάσει του άρθρου 73 του Συντάγματος

Αυτά είναι μαθήματα για την πρώτη τάξη του δημοτικού και δεν μπορούμε να λέμε ότι δεν υπάρχει στη Διάσκεψη των Προέδρων, στο κορυφαίο και πιο αποφασιστικό και αποφασίζον όργανο της Βουλής η ανάγκη να έχει η Πλειοψηφία την πλειοψηφία. Τότε πώς σεβόμαστε τη λαϊκή εντολή; Όπως η λαϊκή εντολή έδωσε στην Πλεύση Ελευθερίας 3,2%, έδωσε στη Νέα Δημοκρατία 41%. Όπως έδωσε στο ΠΑΣΟΚ 15%; Πόσο έδωσε;

**ΠΑΥΛΟΣ ΧΡΗΣΤΙΔΗΣ:** Στις επόμενες!

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Όχι λέω για τις προχθεσινές.

Δεν είναι περιφρόνηση της λαϊκής εντολής εις το σημαντικότερο όργανο της Βουλής; Αφήστε τον Κανονισμό που σας είπα, αφήστε το Σύνταγμα, αφήστε τα όλα. Δηλαδή, τι θέλουμε; Η Διάσκεψη των Προέδρων της Βουλής, που είναι το κυρίαρχο, το σημαντικότερο όργανο της Βουλής να έχει πλειοψηφία της Αντιπολιτεύσεως; Αυτό δεν είναι δημοκρατία. Αυτό είναι αυθαιρεσία και είναι και καταφρόνηση της συνταγματικής τάξης.

Θέλω να πω δηλαδή ότι πρέπει να είμαστε λίγο πιο προσεκτικοί, όταν θέλουμε να παραστήσουμε ότι εδώ συμβαίνουν σημεία και τέρατα και ότι διωκώμεθα ή παραβιάζεται ο Κανονισμός και το Σύνταγμα, ότι υπάρχουν δόλιες καταστάσεις οι οποίες θέλουν να μας φιμώσουν ή να μας παγιδεύσουν. Τίποτε από όλα αυτά δεν υπάρχει.

Υπάρχει συνεννόηση, υπάρχει κατανόηση, υπάρχει υπέρβαση του χρόνου, την οποίαν ομολογώ ότι αρχίζουμε να ελέγχουμε. Είμαστε οκτώ κόμματα. Δεν μπορούμε συνεχώς να συνεδριάζουμε. Πρέπει να σεβόμαστε τον χρόνο και δεν μπορεί κάποιος, ο οποίος μιλάει τετραπλάσιο χρόνο, να λέει ότι ο σκοπός των πολιτικών του αντιπάλων είναι να τον φιμώσουν! Ας βρούμε κάτι πιο πειστικό, κάτι λιγότερο απίθανο.

Τα πράγματα κατά τη γνώμη μου είναι απλούστερα. Είναι αθωότερα. Είναι καθαρά πρακτικά θέματα που πρέπει να τα επιλύσουμε. Πρέπει να φροντίσουμε να δείχνουμε ότι κάνουμε τη δουλειά μας, ότι τηρούμε τον Κανονισμό, ότι σεβόμαστε τις αποφάσεις της Διασκέψεως των Προέδρων και ότι δεν το παρακάνουμε.

Η χώρα βρίσκεται σε μία εξαιρετικά δύσκολη κατάσταση και μας χρειάζεται όλους, αλλά μας χρειάζεται όλους με σοβαρότητα και αντίληψη των περιστάσεων και όχι να αξιοποιούμε τα πάντα για να αποκομίσουμε πολιτικά οφέλη, χωρίς να υπάρχει λόγος.

Προτείνω λοιπόν αυτές τις αλλαγές στον Κανονισμό. Σας εξήγησα τους λόγους για τους οποίους προτείνω. Νομίζω καθησύχασα κάποιες ανησυχίες και καλώ εν συνεχεία το Σώμα να υπερψηφίσει αυτή την πρόταση και εύχομαι ειδικά για τους εγκλωβισμένους να είναι καλά, γιατί όπως όλοι αντιλαμβανόμαστε τα πράγματα είναι πάρα, πάρα, πάρα πολύ δύσκολα!

Σας ευχαριστώ και παρακαλώ, κύριε Πρόεδρε, να προχωρήσουμε στην ψηφοφορία.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Πρόεδρε.

Κυρίες και κύριοι συνάδελφοι, κηρύσσεται περαιωμένη η συζήτηση επί της προτάσεως του Προέδρου της Βουλής των Ελλήνων: «Για την τροποποίηση διατάξεων του Κανονισμού της Βουλής - Μέρος Κοινοβουλευτικό (ΦΕΚ 106 Α΄/24.6.1987) και Μέρος Β΄ (ΦΕΚ 51 Α΄/10.4.1997), όπως ισχύουν».

Προχωρούμε στην ψήφιση επί της αρχής, των άρθρων και του συνόλου της προτάσεως του Προέδρου της Βουλής και η ψήφισή τους θα γίνει χωριστά.

Σας επισημαίνω ότι η ψηφοφορία περιλαμβάνει την αρχή της προτάσεως, έξι άρθρα, το ακροτελεύτιο άρθρο, καθώς και το σύνολο.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Για την τροποποίηση διατάξεων του Κανονισμού της Βουλής - Μέρος Κοινοβουλευτικό (ΦΕΚ 106 Α΄/24.06.1987) και Μέρος Β΄ (ΦΕΚ 51 Α΄/10.04.1997), όπως ισχύουν |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεπώς η πρόταση του Προέδρου της Βουλής: «Για την τροποποίηση διατάξεων του Κανονισμού της Βουλής - Μέρος Κοινοβουλευτικό (ΦΕΚ 106 Α΄/24.6.1987), και Μέρος Β΄ (ΦΕΚ 51 Α΄/10.4.1997), όπως ισχύουν» έγινε δεκτή κατά πλειοψηφία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο της πρότασης σελ. 123α)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο της παραπάνω πρότασης.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, πριν κλείσουμε, ας ευχηθούμε όλοι ως Εθνική Αντιπροσωπεία το καλύτερο, τόσο για τους συνανθρώπους μας που δοκιμάζονται από τα τόσο ακραία καιρικά φαινόμενα όσο και για όλες και όλους τα μέλη του κρατικού μηχανισμού, πυροσβέστες, αστυνομικούς, ένοπλες δυνάμεις, στελέχη τοπικής αυτοδιοίκησης πρώτου και δευτέρου βαθμού, εθελοντές -συγχωρήστε μου αν παραλείπω κάποιους- που προσπαθούν για το καλύτερο δυνατόν όλες αυτές τις ημέρες κάτω από τις πιο αντίξοες καιρικές συνθήκες.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 17.13΄ λύεται η συνεδρίαση για τη Δευτέρα 11 Σεπτεμβρίου 2023 και ώρα 12.00΄, με αντικείμενο εργασιών του Σώματος κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**