(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΙΓ΄

Πέμπτη, 27 Ιουλίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν δεκαοκτώ ξένοι διπλωμάτες, σελ.   
3. Ανακοινώνεται από τον Πρόεδρο της Βουλής κ. Κωνσταντίνο Τασούλα, ότι η Βουλή θα «υιοθετήσει» το αγέννητο παιδί του σμηναγού Χρήστου Μουλά, που έχασε τη ζωή του την Τρίτη 25 Ιουλίου 2023 εν ώρα καθήκοντος στην επιχείρηση κατάσβεσης στην πυρκαγιά της Καρύστου, σελ.   
4. Έκφραση συλλυπητηρίων στις οικογένειες των δύο ηρώων αξιωματικών της Πολεμικής Αεροπορίας, χειριστών του πυροσβεστικού αεροσκάφους, του Σμηναγού Χρήστου Μουλά και του Ανθυποσμηναγού Περικλή Στεφανίδη, οι οποίοι έπεσαν στην Κάρυστο, εν ώρα καθήκοντος, σελ.   
5. Ανακοινώνεται:   
 α) η υπ’ αριθμόν πρωτοκόλλου 9558/6420, από 27 Ιουλίου 2023, απόφαση του Προέδρου της Βουλής «Σύσταση και συγκρότηση της Επιτροπής του απολογισμού και του γενικού ισολογισμού του Κράτους και ελέγχου της εκτέλεσης του προϋπολογισμού του Κράτους»,, σελ.   
 β) η υπ’ αριθμόν πρωτοκόλλου 9556/6418, από 27 Ιουλίου 2023, απόφαση του Προέδρου της Βουλής «Σύσταση και συγκρότηση της Ειδικής Διαρκούς Επιτροπής Εξοπλιστικών Προγραμμάτων και Συμβάσεων»,, σελ.   
 γ) η υπ’ αριθμόν πρωτοκόλλου 9557/6419, από 27 Ιουλίου 2023, απόφαση του Προέδρου της Βουλής «Σύσταση και συγκρότηση της Ειδικής Διαρκούς Επιτροπής για την Παρακολούθηση του Συστήματος Κοινωνικής Ασφάλισης»,, σελ.   
 δ) η υπ’ αριθμόν πρωτοκόλλου 9555/6417, από 27 Ιουλίου 2023, απόφασης του Προέδρου της Βουλής για τη «Σύσταση και συγκρότηση της Ειδικής Διαρκούς Επιτροπής Ευρωπαϊκών Υποθέσεων»., σελ.   
6. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Ανακοίνωση του δελτίου επίκαιρων ερωτήσεων της Παρασκευής 28 Ιουλίου 2023, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Υγείας: «Κύρωση: α) της από 12.6.2023 Πράξης Νομοθετικού Περιεχομένου «Ρυθμίσεις για την αντιμετώπιση κατεπειγουσών αναγκών προστασίας της δημόσιας υγείας και διασφάλισης της συνέχειας στη διοίκηση του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ)» (A' 125) και β) της από 5.7.2023 Πράξης Νομοθετικού Περιεχομένου «Ρυθμίσεις για την αντιμετώπιση της κατεπείγουσας ανάγκης ενίσχυσης της στελέχωσης των πληρωμάτων στα ασθενοφόρα των δομών του Εθνικού Κέντρου Άμεσης Βοήθειας, των Κέντρων Υγείας και των Πολυδύναμων Περιφερειακών Ιατρείων των νησιωτικών και ορεινών περιοχών της χώρας» (Α' 132) και άλλες επείγουσες διατάξεις», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΡΟΒΑΣΙΛΗ Ο., σελ.

ΓΕΩΡΓΑΝΤΑΣ Γ., σελ.

ΛΑΜΠΡΟΥΛΗΣ Γ., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Έκφραση συλλυπητηρίων στις οικογένειες των δύο ηρώων αξιωματικών της Πολεμικής Αεροπορίας, χειριστών του πυροσβεστικού αεροσκάφους, του Σμηναγού Χρήστου Μουλά και του Ανθυποσμηναγού Περικλή Στεφανίδη, οι οποίοι έπεσαν στην Κάρυστο, εν ώρα καθήκοντος  
 ΑΓΑΠΗΔΑΚΗ Ε. , σελ.   
 ΑΘΑΝΑΣΙΟΥ Μ. , σελ.   
 ΑΣΗΜΑΚΟΠΟΥΛΟΥ Σ. , σελ.   
 ΒΛΑΧΑΚΟΣ Ν. , σελ.   
 ΚΑΖΑΝΗ Α. , σελ.   
 ΚΑΤΡΙΝΗΣ Μ. , σελ.   
 ΚΑΦΟΥΡΟΣ Μ. , σελ.   
 ΚΡΗΤΙΚΟΣ Ν. , σελ.   
 ΛΑΜΠΡΟΥΛΗΣ Γ. , σελ.   
 ΛΙΒΑΝΟΣ Μ. , σελ.   
 ΛΙΝΟΥ Α. , σελ.   
 ΜΑΝΤΑΣ Π. , σελ.   
 ΜΠΑΡΑΝ Μ. , σελ.   
 ΟΙΚΟΝΟΜΟΥ Θ. , σελ.   
 ΠΑΠΑΣ Θ. , σελ.   
 ΠΟΥΛΑΣ Α. , σελ.   
 ΣΥΡΕΓΓΕΛΑ Μ. , σελ.   
 ΤΑΣΟΥΛΑΣ Κ. , σελ.   
 ΤΖΑΚΡΗ Θ. , σελ.   
 ΤΣΙΜΑΡΗΣ Ι. , σελ.   
 ΤΣΙΡΩΝΗΣ Σ. , σελ.   
 ΦΛΩΡΟΣ Κ. , σελ.   
 ΨΥΧΟΓΙΟΣ Γ. , σελ.   
  
Β. Επί διαδικαστικού θέματος:  
 ΓΕΡΟΒΑΣΙΛΗ Ό. , σελ.   
 ΓΕΩΡΓΑΝΤΑΣ Γ. , σελ.   
 ΚΑΤΡΙΝΗΣ Μ. , σελ.   
 ΛΑΜΠΡΟΥΛΗΣ Γ. , σελ.   
 ΜΠΟΥΡΑΣ Α. , σελ.   
 ΠΑΠΑΚΩΣΤΑ - ΠΑΛΙΟΥΡΑ Α. , σελ.   
 ΡΑΠΤΗ Ζ. , σελ.   
 ΤΖΟΥΦΗ Μ. , σελ.   
  
Γ. Επί του σχεδίου νόμου του Υπουργείου Υγείας:  
 ΑΓΑΠΗΔΑΚΗ Ε. , σελ.   
 ΑΘΑΝΑΣΙΟΥ Μ. , σελ.   
 ΑΚΤΥΠΗΣ Δ. , σελ.   
 ΒΕΛΟΠΟΥΛΟΣ Κ. , σελ.   
 ΒΛΑΧΑΚΟΣ Ν. , σελ.   
 ΓΡΗΓΟΡΑΚΟΥ Π. , σελ.   
 ΔΑΓΚΑ Π. , σελ.   
 ΗΛΙΟΠΟΥΛΟΣ Α. , σελ.   
 ΘΕΜΙΣΤΟΚΛΕΟΥΣ Μ. , σελ.   
 ΚΑΖΑΝΗ Α. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΤΣΩΤΗΣ Χ. , σελ.   
 ΚΑΦΟΥΡΟΣ Μ. , σελ.   
 ΚΕΦΑΛΑ Γ. , σελ.   
 ΚΟΥΚΟΥΛΟΠΟΥΛΟΣ Π. , σελ.   
 ΚΟΥΛΚΟΥΔΙΝΑΣ Σ. , σελ.   
 ΚΟΥΡΟΥΠΑΚΗ Α. , σελ.   
 ΚΡΗΤΙΚΟΣ Ν. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΜΠΡΟΥΛΗΣ Γ. , σελ.   
 ΛΙΑΚΟΥΛΗ Ε. , σελ.   
 ΛΙΒΑΝΙΟΣ Θ. , σελ.   
 ΛΙΒΑΝΟΣ Μ. , σελ.   
 ΛΙΝΟΥ Α. , σελ.   
 ΜΑΝΤΑΣ Π. , σελ.   
 ΜΠΑΡΑΝ Μ. , σελ.   
 ΞΑΝΘΟΠΟΥΛΟΣ Θ. , σελ.   
 ΟΙΚΟΝΟΜΟΥ Θ. , σελ.   
 ΟΙΚΟΝΟΜΟΥ Ι. , σελ.   
 ΠΑΝΑΓΙΩΤΟΠΟΥΛΟΣ Α. , σελ.   
 ΠΑΝΑΣ Α. , σελ.   
 ΠΑΠΑΔΟΠΟΥΛΟΣ Ν. , σελ.   
 ΠΑΠΑΗΛΙΟΥ Γ. , σελ.   
 ΠΑΠΑΘΑΝΑΣΗΣ Α. , σελ.   
 ΠΑΠΑΚΩΣΤΑ - ΠΑΛΙΟΥΡΑ Α. , σελ.   
 ΠΟΥΛΑΣ Α. , σελ.   
 ΠΟΥΛΟΥ Π. , σελ.   
 ΡΑΠΤΗ Ζ. , σελ.   
 ΣΚΟΝΔΡΑ Α. , σελ.   
 ΣΚΡΕΚΑΣ Κ. , σελ.   
 ΣΠΑΝΙΑΣ Α. , σελ.   
 ΣΠΥΡΙΔΑΚΗ Α. , σελ.   
 ΣΤΙΓΚΑΣ Β. , σελ.   
 ΣΤΥΛΙΟΣ Γ. , σελ.   
 ΣΥΡΕΓΓΕΛΑ Μ. , σελ.   
 ΤΖΑΚΡΗ Θ. , σελ.   
 ΤΖΟΥΦΗ Μ. , σελ.   
 ΤΣΙΜΑΡΗΣ Ι. , σελ.   
 ΤΣΙΡΩΝΗΣ Σ. , σελ.   
 ΦΑΜΕΛΛΟΣ Σ. , σελ.   
 ΦΛΩΡΟΣ Κ. , σελ.   
 ΦΩΤΙΟΥ Θ. , σελ.   
 ΧΑΡΔΑΛΙΑΣ Ν. , σελ.   
 ΧΗΤΑΣ Κ. , σελ.   
 ΧΟΥΡΔΑΚΗΣ Μ. , σελ.   
 ΧΡΥΣΟΧΟΪΔΗΣ Μ. , σελ.   
 ΨΥΧΟΓΙΟΣ Γ. , σελ.

Δ. ΠΑΡΕΜΒΑΣΕΙΣ:

ΜΠΟΥΡΑΣ Α., σελ.

ΤΑΣΟΥΛΑΣ Κ., σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΙΓ΄

Πέμπτη 27 Ιουλίου 2023

Αθήνα, σήμερα στις 27 Ιουλίου 2023, ημέρα Πέμπτη και ώρα 9.04΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΓΕΩΡΓΑΝΤΑ**.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, καλημέρα σας. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 26-7-2023 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΙΒ΄ συνεδριάσεώς του, της Τετάρτης 26 Ιουλίου 2023 σε ό,τι αφορά την ψήφιση στο σύνολο του σχεδίου νόμου: «Ενίσχυση του εισοδήματος των μισθωτών, των νέων, της οικογένειας και της εργασίας - Συνταξιοδοτικές ρυθμίσεις και άλλες επείγουσες διατάξεις».)

Εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Κύρωση: α) της από 12.6.2023 Πράξης Νομοθετικού Περιεχομένου «Ρυθμίσεις για την αντιμετώπιση κατεπειγουσών αναγκών προστασίας της δημόσιας υγείας και διασφάλισης της συνέχειας στη διοίκηση του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ)» (A΄ 125) και β) της από 5.7.2023 Πράξης Νομοθετικού Περιεχομένου «Ρυθμίσεις για την αντιμετώπιση της κατεπείγουσας ανάγκης ενίσχυσης της στελέχωσης των πληρωμάτων στα ασθενοφόρα των δομών του Εθνικού Κέντρου Άμεσης Βοήθειας, των Κέντρων Υγείας και των Πολυδύναμων Περιφερειακών Ιατρείων των νησιωτικών και ορεινών περιοχών της χώρας» (Α΄ 132) και άλλες επείγουσες διατάξεις».

Η Διάσκεψη των Προέδρων αποφάσισε στη συνεδρίασή της στις 19 Ιουλίου 2023 τη συζήτηση του νομοσχεδίου σε μία συνεδρίαση, εν συνόλω, επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα συμφώνησε.

Πριν δώσω τον λόγο στην εισηγήτρια της Νέας Δημοκρατίας, την κ. Αικατερίνη (Κατερίνα) Παπακώστα - Παλιούρα, για δεκαπέντε λεπτά, θα πω το εξής.

Χθες, όπως ξέρετε, η συνεδρίαση τελείωσε αργά τα μεσάνυχτα. Θα παρακαλέσω σήμερα να περιοριστούμε όλοι στον χρόνο τον οποίο δίνει το Προεδρείο, γιατί πάλι προφανώς -αυτό είναι καλό για όλους μας- θα υπάρχει μεγάλο ενδιαφέρον από συναδέλφους να μιλήσουν. Είναι το λιγότερο σεβασμός προς τους συναδέλφους, γιατί κάποιοι εξ αυτών χθες μίλησαν πολύ αργά το βράδυ. Νομίζω ότι αν κρατούμε όλοι τους χρόνους οι οποίοι προβλέπονται, μπορεί να γίνει μια συνεδρίαση όπου και θα ακουστούν όλες οι φωνές και ταυτόχρονα να μην έχουμε εικόνες οι οποίες νομίζω ότι δεν μας τιμούν.

Ξεκινάμε, λοιπόν, καλώντας την κ. Παπακώστα.

Κυρία Παπακώστα, έχετε τον λόγο για δεκαπέντε λεπτά.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Κύριε Πρόεδρε, κύριε Υπουργέ, κυρίες και κύριοι συνάδελφοι, συζητούμε σήμερα ένα εξαιρετικά σημαντικό σχέδιο νόμου του Υπουργείου Υγείας που αφορά ρυθμίσεις για την αντιμετώπιση κατεπειγουσών αναγκών προστασίας της δημόσιας υγείας, καθώς και άλλες διευκρινιστικού και επεξηγηματικού τύπου διατάξεις του Υπουργείου Εσωτερικών.

Ξεκινώντας την τοποθέτησή μου, επιτρέψτε μου για ακόμη μια φορά να εκφράσω και απ’ αυτό το Βήμα τη βαθιά μας θλίψη και οδύνη για την απώλεια του Σμηναγού Χρήστου Μουλά και του Ανθυποσμηναγού Περικλή Στεφανίδη. Η θυσία τους εν ώρα καθήκοντος είναι άξια μόνο σεβασμού και απέραντης ευγνωμοσύνης μπροστά στο μεγαλείο ψυχής και την αυταπάρνηση αυτών των δύο νέων ανθρώπων.

Αυτές οι τραγικές στιγμές για όλους μας και κυρίως για τους οικείους τους μας συγκινούν και μας φέρνουν στη μνήμη όλους τους εργαζόμενους που έχασαν τη ζωή τους εν ώρα καθήκοντος. Μας γεμίζουν, επίσης, απέραντο σεβασμό, αλλά και περηφάνια προς όλους εκείνους οι οποίοι συνεχίζουν ακόμη και σήμερα, αυτή τη στιγμή που μιλάμε, να σώζουν συνανθρώπους μας, προς τους μαχητές της πρώτης γραμμής που αποτελούν τους «κρίκους» που συνδέουν την ευθύνη της πολιτείας με την ασφάλεια του πολίτη.

Η φλόγα της μνήμης όλων αυτών που έφυγαν στο καθήκον θα μείνει άσβεστη, για να μας υπενθυμίζει καθημερινά πως απ’ αυτή τη θυσία παράγονται διδάγματα και συμπεράσματα. Το πρώτο είναι η δύναμη ψυχής, η αυταπάρνηση και το ήθος όσων μάχονται σε κάθε είδους διασώσεις. Και το δεύτερο, η αποτύπωση των δυσκολιών, των μεγάλων αντιξοοτήτων και κινδύνων που διατρέχουν την καθημερινότητα αυτού του λειτουργήματος.

Επ’ αφορμή αυτού του δυσάρεστου γεγονότος, θα ήθελα να τονίσω για ακόμη μία φορά την ακλόνητη θέλησή μας να εκπληρώσουμε στο ακέραιο τις δεσμεύσεις μας απέναντι στους πολίτες, προχωρώντας σταθερά και τολμηρά στις μεγάλες αλλαγές που έχει ανάγκη ο τόπος μας.

Με μια ολιστική, λοιπόν, προσέγγιση αντιμετώπισης των ζητημάτων που συνεχίζουν να μας απασχολούν, θέτουμε ως προτεραιότητά μας την άμεση και αποτελεσματική εξεύρεση λύσεων. Ο χρόνος είναι πολύτιμος και οι εξελίξεις δεν μπορούν να μας περιμένουν.

Το παρόν νομοσχέδιο έρχεται σε μια χρονική στιγμή που πρέπει να σπάσουμε το κατεστημένο της οπισθοδρόμησης, να χρησιμοποιήσουμε τα λάθη και τις παραλείψεις του παρελθόντος ως διδάγματα και την εμπειρία ως κινητήρια δύναμη για τη μεγάλη ρήξη με το παρελθόν. Κοιτώντας σταθερά, δυνατά και μόνο μπροστά η χώρα μας έχει ανάγκη μια νέα πολιτική, μια νέα θέση στην αντιμετώπιση των προβλημάτων.

Ο ελληνικός λαός επαίνεσε, εμπιστεύτηκε και στήριξε τελικά τη δέσμευσή μας ότι είμαστε έτοιμοι να έρθουμε σε ρήξη με συστηματικές παθογένειες και στρεβλώσεις του παρελθόντος προκειμένου να αλλάξουμε τη χώρα δραστικά προς το καλύτερο, μέρα με τη μέρα, χρόνο με τον χρόνο με εμφανή τα αποτελέσματα τόσο βραχυπρόθεσμα όσο και μακροπρόθεσμα.

Τις προηγούμενες μέρες είχαμε την ευκαιρία να παρακολουθήσουμε λεπτό προς λεπτό όλες τις εισηγήσεις των εκπροσώπων των κομμάτων και των φορέων και να διαπιστώσουμε καταγράφοντας κάθε δυνατή πρότασή τους. Διαπίστωση πρώτη είναι ότι ναι υπάρχουν πολλά που έγιναν, αλλά και πολλά ακόμη που πρέπει να γίνουν. Εξάλλου το πολιτικό μας ένστικτο από την πρώτη μέρα που αναλάβαμε την διακυβέρνηση της χώρας έλεγε ότι πρέπει να δρομολογήσουμε αλλαγές παντού.

Άλλωστε βασική δέσμευση της παρούσας Κυβέρνησης αλλά και του ίδιου του Πρωθυπουργού μας Κυριάκου Μητσοτάκη είναι η πρόθεσή μας να τα αλλάξουμε όλα, γιατί οι συνεχώς εξελισσόμενες καταστάσεις και συνθήκες στην κοινωνία επέτασσαν και επιτάσσουν την άμεση δράση μας. Πάγια πολιτική μας θέση άλλωστε και πεποίθηση του τρόπου με τον οποίο αντιλαμβανόμαστε τις μεγάλες αλλαγές που πραγματικά έχει ανάγκη ο τόπος μας και επιζητούν οι πολίτες είναι ότι δεν πρέπει να εφησυχάζουμε έως ότου ξεδιπλωθεί πλήρως το καινοτόμο και ευρύ μεταρρυθμιστικό μας πρόγραμμα, όπως αυτό συνδιαμορφώνεται καθημερινά βάσει των αναγκών της κοινωνίας.

Έχουμε ξεπεράσει πια τις εποχές της στρέβλωσης, της προπαγάνδας των ανεφάρμοστων δηλώσεων, των λόγων χωρίς αντίκρισμα. Ξεπερνώντας ή μάλλον αφήνοντας πίσω οριστικά αυτές τις σκοτεινές μέρες, η Κυβέρνησή μας δεν έχει σταματήσει να πιστεύει ότι οι αλλαγές μπορούν να γίνουν μόνο με σκληρή δουλειά, λίγα λόγια και διάθεση να μαθαίνουμε από τα λάθη και τις παραλείψεις και να συνεχίζουμε πιο μεθοδικά, πιο σοφά, πιο στοχευμένα.

Στο πλαίσιο των αλλαγών που έχει ανάγκη η κοινωνία, εισάγεται σήμερα στην ολομέλεια προς ψήφιση ένα κρίσιμο νομοσχέδιο του Υπουργείου Υγείας και μέσω του οποίου καλούμαστε να ψηφίσουμε δύο πράξεις νομοθετικού περιεχομένου και λοιπές επείγουσες διατάξεις του Υπουργείου Υγείας και Εσωτερικών.

Η πρώτη λοιπόν πράξη αφορά ρυθμίσεις και διατάξεις για την αντιμετώπιση κατεπειγουσών αναγκών προστασίας της δημόσιας υγείας. Και αυτό γιατί δυστυχώς η πανδημία είναι ακόμη εδώ, αποδυναμωμένη μεν, αλλά είναι ακόμη εδώ. Και ενώ περιμέναμε κατά τη διάρκεια των προηγούμενων ημερών να ακούσουμε συγκεκριμένες προτάσεις, βρεθήκαμε αντιμέτωποι για ακόμη μία φορά δυστυχώς με έναν πόλεμο ψευδών επιχειρημάτων με διαστρεβλωμένα στοιχεία, με παραποιημένες δηλώσεις.

Η αλήθεια όμως είναι μία και αδιαμφισβήτητη. Η παράταση κατ’ αρχάς του χρόνου παραμονής στην υπηρεσία ιατρών κλάδου του Εθνικού Συστήματος Υγείας των οποίων η υπαλληλική σχέση θα έληγε αυτοδικαίως την τελευταία ημέρα των ετών 2020 - 2021 και 2022 έως 31 Αυγούστου του 2023 λόγω συμπλήρωσης του εξηκοστού έβδομου έτους της ηλικίας τους και οι οποίοι παραμένουν στις υπηρεσίες τους, εφόσον δεν εμπίπτουν σε ορισμένες εξαιρέσεις είναι μία από τις σημαντικές ρυθμίσεις που προβλέπονται.

Και επ’ αφορμή αυτού έγινε μια εξαιρετικά ενδιαφέρουσα συζήτηση και ακούσαμε σχετικές τοποθετήσεις από το σύνολο των παρατάξεων για το αν έγινε καλή δουλειά στο σύστημα υγείας, για το αν η Κυβέρνηση επέδειξε ιδιαίτερο ζήλο στην διαχείριση του υγειονομικού καθεστώτος και για το αν τελικά τα μέτρα και οι πράξεις ήταν αρκετές και αποτελεσματικές. Η αλήθεια είναι βεβαίως πως τα τελευταία περίπου τρία χρόνια στα νοσοκομεία μας συντελέστηκαν πράγματα για τα οποία είναι δύσκολο να μιλήσουμε με λόγια, αλλά ταυτόχρονα και αδύνατον να σιωπήσουμε.

Το μεγαλείο της προσπάθειας του ηρωισμού και του ανθρωπισμού όλων όσων συμμετείχαν στην μεγάλη αυτή εθνική προσπάθεια ήταν πραγματικά αστείρευτο. Στη μάχη απέναντι σε αυτή την πρωτοφανή πανδημία συστρατευθήκαμε οι περισσότεροι με όπλα μας την εμπιστοσύνη, την αλληλεγγύη, το φιλότιμο και την φιλοπατρία. Δεν μείναμε όμως στις γενικόλογες διακηρύξεις όπως μας κατηγόρησαν ανοικτά κάποιοι. Εφαρμόσαμε ένα ευρύ μεταρρυθμιστικό πρόγραμμα, λαμβάνοντας και εφαρμόζοντας το μήνυμα που μας έστειλε η ίδια η κοινωνία. Έτσι κατορθώσαμε σε χρόνο πρωτόγνωρο όχι μόνο για τα ελληνικά αλλά και για τα ευρωπαϊκά δεδομένα να αυξήσουμε τις ΜΕΘ από 565 σε 1.300, να δώσουμε επιπλέον δαπάνες για την δημόσια υγεία, αγγίζοντας τελικά μέχρι και σήμερα το ποσό των 5,2 δισεκατομμυρίων, να δημιουργήσουμε άμεσα και υποδειγματικά ένα ευρύ εμβολιαστικό πρόγραμμα, να κάνουμε προσλήψεις μέσα σε αυτά τα δύσκολα και ευμετάβλητα χρόνια της πανδημίας, αυξάνοντας τους εργαζόμενους από εκατό χιλιάδες σε εκατόν επτά χιλιάδες, να δημιουργήσουμε και να καθιερώσουμε πληθώρα προγραμμάτων στήριξης και πρόληψης, αγκαλιάζοντας την ελληνική κοινωνία.

Τα στοιχεία αυτά δεν μπορούν να αμφισβητηθούν. Έτσι και σήμερα με αυτό το νομοσχέδιο παρατείνεται ο χρόνος παραμονής στην υπηρεσία ιατρών, κλάδων του ΕΣΥ δημιουργώντας προοπτικές για μια ολιστική προσέγγιση στο ζήτημα των προσλήψεων με ένα νέο σύστημα στοχευμένο και αποτελεσματικό.

Αυτή η πράξη νομοθετικού περιεχομένου αποφασίστηκε από την υπηρεσιακή κυβέρνηση. Αποτελεί την καλύτερη βεβαίως όμως αφορμή για εμάς να θέσουμε τις νέες βάσεις στο σύστημα προσλήψεων υγειονομικών, αλλά και στην προσέγγιση του σημαντικού αυτού ζητήματος των προσλήψεων.

Με τη δεύτερη πράξη προς κύρωση η οποία αποτέλεσε και το μεγαλύτερο θέμα συζήτησης, παρατίθενται συγκεκριμένες ρυθμίσεις με απόλυτη ημερομηνία λήξης, οι οποίες έχουν ως σκοπό την κατεπείγουσα ανάγκη ενίσχυσης των πληρωμάτων των ασθενοφόρων του ΕΚΑΒ, των κέντρων υγείας και των πολυδύναμων περιφερειακών ιατρείων των νησιωτικών και ορεινών περιοχών της χώρας.

Δηλώσαμε κατ’ επανάληψη ότι η έκδοση της ΠΝΠ αποτελεί μια προσωρινή λύση μέχρι την δρομολόγηση και οριστική πραγματοποίηση των προεκλογικών μας δεσμεύσεων για την ενίσχυση του ΕΚΑΒ με μόνιμο προσωπικό. Αντί αυτού και παρ’ όλο που γίνεται συνεχής αναφορά στον προσωρινό χαρακτήρα της συγκεκριμένης ρύθμισης, βρεθήκαμε αντιμέτωποι με την ιδεολογική εμμονή ορισμένων προκειμένου να εξυπηρετήσουν κομματικές σκοπιμότητες.

Δεν είναι όμως όλα απολύτως μονόδρομος, κύριοι συνάδελφοι. Το όχι σε όλα, ο πλήρης αρνητισμός, χωρίς στοιχειώδεις αντιπροτάσεις δημιουργεί τεράστιο κακό στη χώρα. Αυτή τη στιγμή που πρέπει να βοηθήσουμε τη χώρα και να σταθούμε όλοι ενωτικά δίπλα της, εσείς ξετρυπώνετε δήθεν συνωμοσίες και περίεργα παιχνίδια.

Εάν πράγματι ενδιαφέρεστε, ελάτε να δημιουργήσουμε μαζί ένα αποτελεσματικό και αξιόπιστο ΕΚΑΒ. Γιατί εμείς είμαστε αποφασισμένοι να τηρήσουμε την υπόσχεσή μας. Αν όχι μείνετε εκεί περιχαρακωμένοι στις ιδεοληψίες σας και αφήστε μας να ανταποκριθούμε εμείς άμεσα και ταχύτατα στις απαιτήσεις των καιρών. Και ναι χρειαζόμαστε ένα νέο ΕΚΑΒ, σύγχρονο, αξιόπιστο και αποτελεσματικό που να ανταποκρίνεται άμεσα στις εκάστοτε ανάγκες, εξοπλισμένο και στελεχωμένο χωρίς προβλήματα και χωρίς κενά. Και επειδή εμείς έχουμε δώσει δείγματα γραφής, λόγου και έργου, να είστε σίγουροι ότι θα το πραγματοποιήσουμε άμεσα. Μαζί με την ενίσχυση και αναμόρφωση του Εθνικού Συστήματος Υγείας θα δημιουργήσουμε και το νέο ΕΚΑΒ, γιατί αυτό αποτελεί πάγιο αίτημα της κοινωνίας και πρέπει να ακούμε τους πολίτες, να εντοπίζουμε και να καταγράφουμε τις δυσκολίες και τις αδυναμίες και να δουλεύουμε για να τις επιλύσουμε.

Αποτελεί άλλωστε -όπως προείπα- πολιτική δέσμευση και προτεραιότητα του ίδιου του Πρωθυπουργού. Και εμείς όταν δεσμευόμαστε, δεν συνηθίζουμε να μην τηρούμε τις δεσμεύσεις μας. Το αντίθετο μάλιστα. Μιλήσατε κάποιοι για δήθεν ημίμετρα, μπαλώματα και αποσπασματικές λύσεις. Δεν κάνατε όμως ποτέ μια ουσιαστική και εφικτή αντιπρόταση. Εμείς όμως, δεν κάναμε ποτέ και δεν πρόκειται και τώρα να κάνουμε πίσω. Ένα όμως είναι το σίγουρο, ότι δεν είμαστε ίδιοι και δεν είναι η ίδια και η πολιτική μας.

Στο τέλος όταν ο πολίτης θα μας κρίνει και καλώς θα μας συγκρίνει, θα φανεί ποιος έχει τον αξιόπιστο και σταθερό λόγο και ποιος αλλάζει την πολιτική του ανάλογα με τη θέση που κατέχει. Και επειδή τελικά όλοι κρινόμαστε από τις επιλογές μας αλλά και από το τι κάναμε και το τι δεν κάναμε, είμαστε οι πρώτοι που το λέμε και το παραδεχόμαστε ότι με αυτή την πράξη δεν λύνεται οριστικά το πρόβλημα. Δεν τρέφουμε αυταπάτες και κυρίως δεν αποπροσανατολίζουμε την κοινή αντίληψη.

Αλλά, κυρίες και κύριοι συνάδελφοι, είναι σχεδόν επικίνδυνο να μας κατηγορούν για ημίμετρα αυτοί που ψήφισαν νόμο και όχι πράξη νομοθετικού περιεχομένου προσωρινού χαρακτήρα και έκαναν ακριβώς το ίδιο για το οποίο σήμερα μας κατηγορούν όταν κυβέρνησαν την χώρα. Και αναφέρομαι σε εσάς φυσικά, κυρίες και κύριοι του ΣΥΡΙΖΑ. Και επειδή ο λαός δεν παραμυθιάζεται, κοινώς δεν τρώει κουτόχορτο πια, ούτε πείθεται από ρητορικές άκρατου λαϊκισμού, πρέπει πια να αντιληφθείτε ότι πλέον δύσκολα μπορείτε να πείσετε για το μέλλον, καθώς το παρελθόν ακόμα σας καταδιώκει.

Και εξηγούμαι. Θυμάστε αλήθεια τι ψηφίσατε, κυρίες και κύριοι του ΣΥΡΙΖΑ, το 2016 που ήσασταν κυβέρνηση; Θυμάστε το ν.4368/2016 και συγκεκριμένα το άρθρο 75; Αλήθεια, αυτό δεν νομοθετήσατε την χρήση στελεχών ΟΤΑ και Πυροσβεστικού Σώματος στην ενίσχυση πληρωμάτων ασθενοφόρων; Λοιπόν, κυρίες και κύριοι του ΣΥΡΙΖΑ, φτάνει πια η υποκρισία. Φτάνει πια αυτή η σπέκουλα, αυτός ο αποπροσανατολισμός της κοινής γνώμης. Φτάνει πια με αυτή την άθλια αρνητική και συνεχόμενη μηδενιστική κριτική χωρίς ουσία, χωρίς αντίκρισμα, χωρίς κανένα αποτέλεσμα και κυρίως με μεγάλο κίνδυνο για την χώρα και τους πολίτες. Γιατί ναι το ΕΚΑΒ χρειάζεται αναμόρφωση και αναδιάρθρωση, αλλά πρέπει να επισημανθεί και το γεγονός του πόσο υποδειγματικά λειτούργησε στο διάστημα της πανδημίας.

Και επίσης για να κλείσω οριστικά το θέμα αυτό που μονοπώλησε τη συζήτηση μας, καλό θα είναι να κοιτάξουμε και τα στοιχεία. Το 2023 τα επτακόσια πληρώματα επικουρικού χαρακτήρα των ασθενοφόρων πανελλαδικά αριθμούν τρεις χιλιάδες τριακόσια ογδόντα ένα άτομα μόνιμο προσωπικό. Το ΕΚΑΒ που αποτελείται από την κεντρική υπηρεσία και από εκατόν είκοσι τρεις τομείς τη δεδομένη στιγμή, προκειμένου να καλυφθούν πλήρως οι ανάγκες στους υπάρχοντες τομείς απαιτούνται εννιακόσια είκοσι άτομα ειδικότητας ασθενοφόρου.

Με αυτή την προσωρινή λύση αποκτούμε το πλεονέκτημα της προετοιμασίας μόνιμων προσλήψεων το επόμενο διάστημα. Η άμεση παρέμβαση που νομοθετήθηκε πριν από λίγες μέρες από την Κυβέρνηση και την οποία καλούμαστε να κυρώσουμε με την πράξη νομοθετικού περιεχομένου είναι σε στάδιο υλοποίησης με εκατόν ενενήντα ένα πληρώματα ασθενοφόρα από τις Ένοπλες Δυνάμεις και το Πυροσβεστικό Σώμα, το προσωπικό δηλαδή, και άμεσα τοποθετούνται σε εξήντα μία νησιωτικές περιοχές, τουριστικές περιοχές, όπως και δυσπρόσιτες περιοχές για να καλύψουν ανάγκες των κέντρων υγείας για έκτακτα περιστατικά και διακομιδή.

Στο δεύτερο μέρος του συζητούμενου σχεδίου νόμου υπάρχει ρητή πρόβλεψη ρυθμίσεων για τη νομιμοποίηση και εκκαθάριση των δαπανών προμήθειας μονοκλωνικών αντισωμάτων ή λοιπών φαρμάκων αντιμετώπισης της νόσου COVID κατά παρέκκλιση κάθε εθνικής διάταξης και ιδίως της κείμενης νομοθεσίας περί δημοσίων συμβάσεων λόγω της φύσεως και του εξαιρετικού και επείγοντος χαρακτήρα αυτών των συμβάσεων, ενώ παρατείνεται και η θητεία του διοικητικού συμβουλίου του Ηλεκτρονικού Εθνικού Φορέα Κοινωνικής Ασφάλισης έως τις 30-9-2023.

Ακόμη, προβλέπεται η πρόσληψη επικουρικού πλην ιατρών προσωπικού για την κάλυψη επιτακτικών αναγκών των δημοσίων φορέων παροχής υπηρεσιών υγείας με την κατάρτιση ηλεκτρονικών καταλόγων, οι οποίοι δύνανται να ενεργοποιούνται για ορισμένες μόνο κατηγορίες, κλάδους και ειδικότητες προσωπικού με δυνατότητα επιλογής εκτός από τα κύρια και μέρους των επικουρικών προσόντων, προκειμένου να διασφαλιστεί αφ’ ενός η ταχύτερη κάλυψη των αναγκών των φορέων και αφ’ ετέρου η δικαιότερη απορρόφηση των εγγεγραμμένων στους ηλεκτρονικούς καταλόγους των υποψηφίων.

Τέλος, συμπληρώνεται και αναπροσαρμόζεται η νομοθετική εξουσιοδότηση για την ρύθμιση κάθε θέματος που σχετίζεται με την πρόσληψη του λοιπού επικουρικού προσωπικού. Το επόμενο μέρος του σχεδίου νόμου αφορά ορισμένες διατάξεις αρμοδιότητας του Υπουργείου Εσωτερικών διευκρινιστικού και επεξηγηματικού χαρακτήρα εν όψει και των επικείμενων δημοτικών και περιφερειακών εκλογών της 8ης Οκτωβρίου. Οι διατάξεις αυτές είναι απόρροια σειράς συνεννοήσεων και επαφών με την ΚΕΔΕ και των φορέων της τοπικής αυτοδιοίκησης με το Υπουργείο Εσωτερικών, ούτως ώστε να διευκρινιστούν και να εξορθολογικοποιηθούν ορισμένα ζητήματα που έχρηζαν ενδελεχούς και λεπτομερέστερης επεξήγησης.

Κυρίες και κύριοι συνάδελφοι, το παρόν σχέδιο νόμου έρχεται να τακτοποιήσει, διευκρινίσει, αποσαφηνίσει και χαρακτηρίσει σειρά ζητημάτων που απαιτούν άμεσες λύσεις. Η Κυβέρνησή μας πιστή στο μεταρρυθμιστικό της ρόλο ανταποκρίνεται στο έπακρο στις ανάγκες της κοινωνίας δημιουργώντας ένα ισχυρό πλέγμα προστασίας προς όλους αποτελεσματικά και συγκροτημένα. Εξάλλου αυτό είναι το πάγιο αίτημα της κοινωνίας και του ελληνικού λαού. Και να είστε σίγουροι πως δεν πρόκειται να διαψεύσουμε σε καμία περίπτωση. Άλλωστε κρινόμαστε γι’ αυτό και νομίζω πως φάνηκε πρόσφατα και το αποτέλεσμα της κρίσης του.

Για όλους τους προαναφερόμενους λόγους λοιπόν σας καλώ να υπερψηφίσετε το παρόν νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε την κ. Παπακώστα.

Τον λόγο έχει ο κ. Κατρίνης, κατ’ εξαίρεση, γιατί η διαδικασία έχει συμφωνηθεί από το Σώμα.

Ορίστε, έχετε τον λόγο για ένα λεπτό.

**ΜΙΧΑΗΛ ΚΑΤΡΙΝΗΣ:** Χθες ξενυχτήσαμε και δεν μπόρεσα να έρθω ακριβώς στην ώρα για να το κάνω πριν ξεκινήσει η συνεδρίαση. Σας ευχαριστώ πάρα πολύ.

Κύριε Πρόεδρε, έχει φέρει η Κυβέρνηση μια τροπολογία με γενικό αριθμό 7 και ειδικό 2. Στο άρθρο 7 φέρνει την παράταση της θητείας των προέδρων των επιμελητηρίων στην τελευταία συνεδρίαση της ολομέλειας εν μέσω θερινής ραστώνης.

Θέλω να πω στους μη γνωρίζοντες ότι είναι η τρίτη νομοθετική ρύθμιση που παρατείνει τη θητεία των επιμελητηρίων με αποτέλεσμα ένας πρόεδρος που εξελέγη για τέσσερα χρόνια να έχει θητεία επτά ετών.

Και προσέξτε, κύριε Πρόεδρε, εγώ δεν θα μπω σε αυτό που είναι πάγια διαφωνία του ΠΑΣΟΚ, δηλαδή, στον τρόπο με τον οποίον εισάγονται τροπολογίες οι οποίες έχουν πολλά άρθρα ασύνδετα μεταξύ τους, αλλά ωστόσο με κάποια συμφωνούμε, με κάποια διαφωνούμε και έτσι δεν μπορούμε να διαχωρίσουμε την ψήφο μας. Κάποια στιγμή θα πρέπει και με ευθύνη του Προεδρείου να σταματήσει αυτή η πρακτική της Κυβέρνησης.

Θα εμείνω και θα επιμείνω -και ολοκληρώνω με αυτό- και ζητώ από την Κυβέρνηση και από το Προεδρείο να αποσυρθεί η τροπολογία αυτή ή να επανακατατεθεί χωρίς το άρθρο 7. Είναι θέμα σεβασμού της δημοκρατίας το να μην έρχεται στην τελευταία συνεδρίαση της Βουλής, εν κρυπτώ, μία παράταση θητείας που αφορά τις εκλογές του Δεκεμβρίου του 2023, χωρίς συζήτηση, χωρίς διαβούλευση. Θα τα πούμε και στην συζήτηση. Δεν μπορεί να συνεχιστεί αυτή η νομοθετική πρακτική.

Σας ζητώ, λοιπόν, κύριε Υπουργέ, επειδή θα την κάνετε αποδεκτή την τροπολογία για να εισαχθεί στη συζήτηση, να ζητήσετε την απόσυρση του άρθρου 7 της τροπολογίας για να ολοκληρωθεί η συζήτηση.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ακούστηκε η άποψή σας, κύριε Κατρίνη.

Προχωρούμε στον εισηγητή του ΣΥΡΙΖΑ, τον κ. Ανδρέα Παναγιωτόπουλο για δεκαπέντε λεπτά.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Συμφωνούμε και εμείς ότι το άρθρο 7 της τροπολογίας πρέπει να αποσυρθεί, καθότι δεν έχει κανέναν επείγοντα χαρακτήρα. Και τέλος πάντων πόσες φορές θα πάρουν παράταση οι διοικήσεις των επιμελητηρίων;

Αφού σας ευχαριστήσω κύριε Υπουργέ, θα ήθελα κατ’ αρχάς να εκφράσω από το Βήμα της Βουλής τα ειλικρινή μου συλλυπητήρια όπως και του ΣΥΡΙΖΑ ολόκληρου στις οικογένειες των δύο χειριστών του Καναντέρ που έπεσαν την ώρα του καθήκοντος, αλλά και στη μεγάλη οικογένεια της Πολεμικής Αεροπορίας και βεβαίως ευχόμαστε να μη θρηνήσουμε άλλους νεκρούς πιλότους. Και βέβαια τα ειλικρινή συλλυπητήρια στους απανθρακωμένους άνθρωπος ως αποτέλεσμα της ανύπαρκτης πολιτείας, που οι πυρκαγιές καίνε τη χώρα ολόκληρη καθώς και στον σκοτωμένο θα έλεγα πάλι από την ανύπαρκτη πολιτεία στη γέφυρα στην Πάτρα, που τον καταπλάκωσε, γιατί πραγματικά δεν υπήρχε ελεγκτικός μηχανισμός και το αποτέλεσμα ήταν αυτό που είδαμε.

Κυρίες και κύριοι συνάδελφοι, καλούμαστε σήμερα να συζητήσουμε μία πράξη νομοθετικού περιεχομένου η οποία κατά παρέκκλιση της κανονικής νομοθετικής διαδικασίας έρχεται εις βάρος της νομοθετικής εξουσίας, η εκτελεστική να τακτοποιήσει πράγματα. Θα είχε βέβαια μια λογική αυτό τη στιγμή που η Κυβέρνηση εκλεγόταν μόλις χθες, αλλά η Κυβέρνηση πάει στον πέμπτο χρόνο διακυβέρνησης. Οπότε δεν έχει καμμία λογική το επιτελικό κράτος να λειτουργεί κατ’ αυτόν τον τρόπο και βεβαίως να νομοθετεί σήμερα με πράξεις νομοθετικού περιεχομένου.

Άκουσα την εισηγήτρια της πλειοψηφίας. Είπε πάρα πολλά και βαριές κουβέντες πολλές φορές. «Θα σπάσουμε το κατεστημένο, ναι θα τα αλλάξουμε όλα, ο λαός δεν τρώει κουτόχορτο, δεν ακούσαμε προτάσεις, να σπάσουμε το κατεστημένο και η μνήμη θα μείνει άσβεστη».

Άσβεστη θα μείνει στη μνήμη όλων αυτών και αυτών που κάηκαν. Και αυτών που πάλεψαν, όπου πάλεψε ο θάνατος με τη ζωή και αυτών που έχασαν τις περιουσίες τους και αυτών που καίγονται σήμερα, άσβεστη θα παραμείνει η μνήμη. Άσβεστη θα παραμείνει η μνήμη και της γυναίκας στην οδό Πολυλά σήμερα που έχουν πέσει η Αστυνομία και οι κλητήρες να την πετάξουν έξω από το σπίτι της. Και γιατί; Για 800 ευρώ κοινόχρηστα! Γι’ αυτό πετάνε τους ανθρώπους έξω από το σπίτι τους. Εάν αυτό είναι το μεταρρυθμιστικό σας σχέδιο και εάν αυτό είναι που ευαγγελίζεστε, ευχαριστούμε πολύ, δεν θα πάρουμε.

Ειπώθηκαν και άλλα πολλά -δεν θα επιμείνω- όπως «να τα αλλάξουμε όλα». Να τα αλλάξουμε, αλλά τι να αλλάξουμε; Να αλλάξουμε το Εθνικό Σύστημα Υγείας; Πάμε να το αλλάξουμε, αλλά σε ποια κατεύθυνση;

Απαντήστε τα ένα-ένα: τι κάνατε για την πρωτοβάθμια φροντίδα υγείας; Αναγνωρίστηκε εν μέσω της πανδημίας και της κρίσης ως ο βασικός πυλώνας που μπορεί να διαμορφώσει πολιτική προς όφελος του λαού και να καθοδηγήσει τη δημόσια υγεία. Τι κάνατε εσείς; Τίποτα δεν κάνατε. Βγάλατε τον οικογενειακό γιατρό -και τον όρο ακόμα- και βάλατε προσωπικό. Γιατί; Γιατί θέλετε να συνδέσετε, αυτό που λέγατε κατά τη διάρκεια της πανδημίας, ατομική ευθύνη. Θέλετε να απομονώσετε τον άνθρωπο από το πρώτο κύτταρο της κοινωνίας, που είναι η οικογένεια, και από το κοινωνικό σύνολο μετά. Γιατί; Για να εμφυτεύσετε τον φόβο στον άνθρωπο και να τον απομονώσετε από την κοινωνία. Αυτός ήταν ο βαθύτερος ιδεολογικός στόχος του εγχειρήματός σας. Αλλά σε αυτό θα μας βρείτε αντίθετους.

Μετά την ίδρυση του Εθνικού Συστήματος Υγείας, που υπήρξε πραγματικά καινοτομία για τη χώρα, υπήρξε σοσιαλιστική νησίδα στο καπιταλιστικό σύστημα, όπως είχε πει ο τότε εισηγητής του κόμματος της Νέας Δημοκρατίας, ήρθε ο ΣΥΡΙΖΑ εν μέσω της μνημονιακής κρίσης και για πρώτη φορά φτιάχνει εκατόν είκοσι πέντε μονάδες υγείας. Για πρώτη φορά επανασυστήνονται δημόσιες δομές υγείας. Δεν το ξαναείχαμε. Πείτε μου, κύριοι της Νέας Δημοκρατίας, είμαστε στον πέμπτο χρόνο τώρα, ποια δημόσια δομή καινούργια ανοίξατε στην υγεία, ποια δημόσια δομή ανοίξατε στο πρωτοβάθμιο σύστημα υγείας, εάν θέλετε να σταθεί ολόκληρο το σύστημα ως πρωτοβάθμιο, δευτεροβάθμιο και τριτοβάθμιο; Για ποια μεταρρύθμιση μιλάτε;

Να έλεγα ότι η πρωτοβάθμια θα πάει στους αιρετούς βαθμούς της Αυτοδιοίκησης, θα περάσει στις περιφέρειες, είναι μεταρρύθμιση, την κουβεντιάζουμε, τη συνδιαμορφώνουμε, συμφωνούμε, αλλά δεν προτείνετε τίποτα για όλα αυτά. Απεναντίας έρχεστε σήμερα με την πράξη νομοθετικού περιεχομένου να μας πείτε τι; Ότι θα πάρουμε πυροσβέστες, στρατιωτικούς και από τους ΟΤΑ, οι οποίοι έχουν σχεδόν το μισό προσωπικό καλυμμένο των οργανικών τους θέσεων, να τους πάτε πού; Να τους πάτε στο ΕΚΑΒ. Διότι, λέει, το είχε κάνει και ο ΣΥΡΙΖΑ το 2015. Είπε ο κ. Θεμιστοκλέους «το είδαμε και ήταν πάρα πολύ ωραίο». Μα, τι συγκρίνετε; Το 2016 με το σήμερα; Την απαγόρευση των προσλήψεων λόγω των μνημονιακών δεσμεύσεων τότε και όλου αυτού του καθεστώτος που επικρατούσε στη χώρα σε ευρωπαϊκό επίπεδο και διεθνές με το σήμερα;

Έχετε περιορισμό στις προσλήψεις; Μόνο στην υγεία τον έχετε; Στους αστυνομικούς δεν τον έχετε; Στην πανεπιστημιακή αστυνομία δεν τον έχετε; Ετοιμάζετε δικαστική αστυνομία τώρα και δεν έχετε περιορισμό κανέναν; Μόνο στη υγεία έχετε περιορισμό, κύριε Υπουργέ; Απορώ δηλαδή, στους παπάδες δεν έχουμε, στους αστυνομικούς δεν έχουμε, όπου σας βολεύει δεν έχουμε. Εδώ έχουμε περιορισμούς και μεταφέρουμε τους ανθρώπους τους στρατιωτικούς και τους άλλους με μόνη εκπαίδευση -ξέρετε πόση;- εξάωρη. Και δεν φτάνει αυτό, αλλά θα τους πληρώνει και ο φορέας που τους έχει για τους έξι μήνες που μεταφέρονται.

Λέει, «αρκεί να έχει δίπλωμα, οδηγός θα είναι, δεν θα είναι διασώστες για να εκπαιδευτεί παραπάνω». Μα τι λέτε τώρα; Είναι ολόκληρη μονάδα αυτή η οποία κάνει τη διάσωση, δεν είναι ένας. Εάν δεν ξέρει ούτε πώς να πιάσει, ούτε πώς να σταθεί, ούτε πώς να βοηθήσει είναι δώρο άδωρο. Μην κοροϊδευόμαστε τώρα μόνοι μας. Αυτή τη δουλειά κάνουμε. Τριάντα έξι χρόνια στην ιατρική και μάλιστα στην πρωτοβάθμια φροντίδα είμαι.

Με εντέλλεστε πάτε. Εντέλλεστε του διοικητή της 6ης Υγειονομικής Περιφέρειας να φύγουν οι ακτινολόγοι από το Αγρίνιο να πάνε στην Άρτα, στο Νοσοκομείο Άρτης. Πίσω τι θα γίνει, κύριε Υπουργέ; Εντέλλεστε να φύγουν οι παθολόγοι του Κέντρου Υγείας Πατρών να πάνε στον Πύργο και στην Κεφαλονιά. Τι θα γίνει πίσω ο κόσμος; Πρόσληψη δεν έχουμε καμμία. Δεν ξέρω τι προβλέπεται. Δεν ξέρω πώς τα έχετε στο μυαλό σας τοποθετημένα αυτά τα ζητήματα.

Και βέβαια φέρνετε αυτή την πράξη νομοθετικού περιεχομένου που είναι η μισή, έχει μέσα τα μονοκλωνικά, τα οποία πλέον έχουν φύγει από τη θεραπευτική φαρέτρα του COVID-19, δεν αφορούν τη νόσο καθόλου -η κ. Λινού τα ξέρει ακόμα καλύτερα- και βέβαια με διαδικασίες για την προμήθεια αυτών που μόνο σύννομες φαίνεται ότι δεν είναι.

Αλλά φέρνετε και ένα πολύ μεγάλο κομμάτι αυτής εδώ της πρότασης του σχεδίου νόμου το οποίο αφορά την τοπική αυτοδιοίκηση. Το φέρνετε αυτό, δεν έχει καμμία σχέση με το αντικείμενο, δεν κολλάει πουθενά στην Επιτροπή Κοινωνικών Υποθέσεων γιατί κανένας δεν γνωρίζει τα της τοπικής αυτοδιοίκησης, τα τσουβαλιάσατε όλα άμεσα, βάζετε και το άρθρο 25 για τις υποκλοπές πώς θα τις διευρύνετε να τους πιάσετε όλους λες και οι μέρες και η πολιτεία σας ως κυβέρνηση ήταν οι καλύτερες όσον αφορά τη διαφάνεια και τις παρακολούθησης του επιτελικού κράτους.

Πώς να συμφωνήσουμε σε όλα αυτά; Το σχέδιο νόμου για την τοπική αυτοδιοίκηση έχει μια σειρά ρυθμίσεων οι οποίες οι περισσότερες είναι θετικές από την άποψη ότι διορθώνουν τα λάθη και τις παραλείψεις των προηγούμενων νόμων σας. Γιατί; Διότι είχατε έναν αέρα τέτοιον που νομοθετούσατε λες και ήσασταν μόνοι σας. Νομοθετούσατε υπέρ των πανίσχυρων δημάρχων, υπέρ των δημαρχοκεντρικού κράτους. Δεν σας ενδιέφερε τίποτα άλλο ούτε η πολυφωνία, ούτε ο πλουραλισμός, ούτε η δημοκρατία, ούτε το αυτοδιοικητικό τραπέζι πώς θα είναι πιο ανοιχτό, πιο πλούσιο, πιο δημοκρατικό, πιο ανοιχτό να αγκαλιάσει την κοινωνία ολόκληρη, τις διαφορετικές φωνές. Γιατί, τις φοβόσαστε; Γιατί βάζετε πλαφόν 3% για να μπει ένας δημοτικός σχηματισμός στο δημοτικό συμβούλιο; Γιατί βάζετε τους προέδρους των κοινοτήτων να τους παίρνει ο δήμαρχος πάνω από δύο χιλιάδες κατοίκους; Τι είναι, προσάρτημα του δημάρχου είναι οι δημοτικές κοινότητες; Δεν φτάνει που καταργείτε την οντότητα της κοινότητας; Είναι μια κοινωνική οντότητα περασμένη στη συνείδηση του λαού και της κοινωνίας για διακόσια χρόνια η κοινότητα, δεν μπορεί να καταργείται κατ’ αυτόν τον τρόπο. Έτσι φτάσαμε στον αφανισμό αφενός της υπαίθρου και στην εξουθένωση της ίδιας της κοινωνίας. Είναι λάθη σοβαρά. Βεβαίως τα κάνετε γιατί τα ζήτησαν πιθανότατα οι δικοί δήμαρχοι σας για να είναι πανίσχυροι δήμαρχοι.

Να είναι ισχυροί δήμαρχοι δεν λέμε, η κυβερνησιμότητα όμως αυτή δεν έχει σχέση με αυτό το υπερπλειοψηφικό σύστημα που δημιουργείτε. Δεν είναι δυνατόν να καταργείται το 50%, να καταργείται η δημοκρατία, η πλειοψηφία και η διαφάνεια ουσιαστικά με το 43% της εκλογής του δημάρχου. Πώς μπορεί να μας βρει αυτό σύμφωνους; Με τίποτα δεν μπορεί να μας βρει σύμφωνους, διότι έχουμε παραβίαση αρχών και πάγιων αρχών και δη στην τοπική αυτοδιοίκηση. Ο ισχυρός δήμαρχος δεν βγαίνει μέσα από ποσοστό. Βγαίνει μέσα από την κοινωνία. Όσο μεγαλύτερη συσπείρωση κοινωνικών δυνάμεων κάνει τόσο πιο ισχυρός είναι ο δήμαρχος και δεν έχει να φοβάται τίποτα. Γι’ αυτό ακριβώς και με το προηγούμενο νομοσχέδιο, που εσείς κατηγορήσατε, δεν συνηγορήσατε και δεν ψηφίσατε, δεν είδαμε να πέσει έξω κανένας δήμος όταν δήμαρχος δεν είχε το δημοτικό συμβούλιο, απεναντίας.

**ΔΙΟΝΥΣΙΟΣ ΑΚΤΥΠΗΣ:** Ψηφίσαμε νόμο γι’ αυτό.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Φέρατε νόμο, αλλά είναι παράνομες οι διορθώσεις που κάνατε, με συγχωρείτε πολύ. Αυτή την αντίληψη έχετε ότι είναι δικό σας το κράτος, νομοθετείτε όπως θέλετε και νομοθετείτε για αυτούς που θέλετε και φαίνεται σε όλα τα σημεία και στις τροποποιήσεις ακόμα φαίνεται.

Φέρνετε τροποποίηση σήμερα -το είπε ο κ. Κατρίνης νωρίτερα- για να τακτοποιηθούν οι καθαρίστριες στα πανεπιστήμια και στα υπόλοιπα, και στα οποία συμφωνούμε, και πετάτε μέσα και παράταση της θητείας των διοικήσεων των επιμελητηρίων. Αν έχουν λογική αυτά, δεν ξέρω τι να πω.

Δεν συμφωνούμε λοιπόν σε τίποτα με το άρθρο 2 που μεταφέρει το προσωπικό κατ’ αυτόν τον τρόπο στο ΕΚΑΒ, όπως και με το 5. Διότι η θεμέλιος λίθος του ΕΣΥ ήταν η πλήρης και αποκλειστική απασχόληση, ήταν ο δημόσιος γιατρός που υπηρετούσε το δημόσιο σύστημα, υπηρετούσε τον άνθρωπο και την κοινωνία. Αυτόν τον ιατρό τον βγάζετε από τη μέση. Προσθέτετε τη μερική απασχόληση του μέσα-έξω και όπου θέλουμε πάμε. Μας γυρίζετε πάρα πολλά χρόνια πίσω στον τομέα της υγείας με τα νομοθετήματά σας. Σε αυτά δεν μπορούμε εμείς να συναινέσουμε. Θέλουμε προσλήψεις μόνιμου χαρακτήρα. Ούτε με δίμηνα, ούτε με δίχρονα μπορεί να ανταποκριθεί κανένας.

Λέει ο Υπουργός «προκηρύξαμε δύο χρόνια και δεν ήρθε κανένας». Εμ, πώς θα πάει; Διότι τι θα κάνει μετά τα δύο χρόνια; Με την ελπίδα θα ζει μήπως γίνει νομοθετική ρύθμιση, μήπως του βάλουν μόρια και τον πάρουν; Ε, όχι, έτσι δεν έρχεται. Θα προτιμήσει τη Γερμανία, τη Σουηδία, τη Γαλλία. Να λοιπόν πώς γίνεται και μας φεύγει ο κόσμος έξω. Άρα σεβαστείτε τη θεμέλιο λίθο του ΕΣΥ, την πλήρη και αποκλειστική απασχόληση. Κρατήστε τον δημόσιο γιατρό γιατί τον χρειάζεται η κοινωνία, δεν τον χρειαζόμαστε εμείς.

Έρχομαι στην παράταση των διοικήσεων των νοσοκομείων. Γιατί να παραταθούν, κύριε Υπουργέ, και να μη διοριστούν διοικητές οι οποίοι θα πληρούν κριτήρια διοικητικά, θα πληρούν κριτήρια αξιοκρατικά, θα πληρούν κριτήρια πίστης στο δημόσιο σύστημα υγείας; Εάν αυτό λείπει, θα έχουμε διοικητές σαν το Νοσοκομείο της Χαλκίδας, που θα λένε άλλα αντ’ άλλων και μετά θα τα βαφτίζουμε αυτά άστοχες δηλώσεις. Αλλά δεν θα έχει και καμμία συνέπεια αυτό, «άστοχη δήλωση» και τελειώσαμε.

Αντιλαμβάνεστε λοιπόν ότι έτσι δεν μπορούμε να προχωρήσουμε, ότι με αυτή την αντίληψη σαφώς και είμαστε, όπως είπε η εισηγήτρια της Πλειοψηφίας, σε εντελώς αντίθετη κατεύθυνση και δεν είναι κακό αυτό.

Στο άρθρο 26 θα δηλώσουμε «παρών». Κατ’ αρχάς θα δηλώσουμε στην πράξη νομοθετικού περιεχομένου την αντίθεσή μας και βεβαίως θα επανέλθουμε μετά για να απαντήσουμε και συνολικά και να δούμε ποιος τρώει κουτόχορτο ή δεν τρώει.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ τον κύριο συνάδελφο, ευχαριστώ και τους δύο πρώτους εισηγητές που τήρησαν τους χρόνους.

Να κλείσει, παρακαλώ, το σύστημα της ηλεκτρονικής εγγραφής. Καλώ στο Βήμα τον ειδικό αγορητή του ΠΑΣΟΚ, τον κ. Ιωάννη Τσίμαρη, για δεκαπέντε λεπτά.

**ΙΩΑΝΝΗΣ ΤΣΙΜΑΡΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, είμαστε όλοι συγκλονισμένοι από την αδόκητη απώλεια των δύο νέων πιλότων που επιχειρούσαν με αυταπάρνηση για την αντιμετώπιση των πύρινων μετώπων, καθώς και για τους συμπολίτες μας οι οποίοι έχασαν τη ζωή τους στις πυρκαγιές. Εκφράζουμε τα ειλικρινή μας συλλυπητήρια στις οικογένειες και στους οικείους τους. Νιώθουμε ευγνωμοσύνη για όλα τα στελέχη του Πυροσβεστικού Σώματος και των σωμάτων ασφαλείας καθώς και τους εθελοντές, που με αυτοθυσία και υψηλό αίσθημα ευθύνης προσφέρουν τις υπηρεσίες τους σε αυτές τις δύσκολες ώρες για τη χώρα μας. Τους ευχαριστούμε μέσα από την καρδιά μας.

Είναι τραγική ειρωνεία ή τραγική συγκυρία θα μπορούσε κάποιος να πει ότι σήμερα καλούμαστε να επικαιροποιήσουμε μια πράξη νομοθετικού περιεχομένου με την οποία η Κυβέρνηση και ο Υπουργός αποφασίζουν ότι το στελεχιακό δυναμικό του Πυροσβεστικού Σώματος είναι επαρκές ώστε να καλύψει τις ανάγκες τόσο του Σώματος αλλά και της ανάγκης διασωστών πληρώματος του ΕΚΑΒ. Τις τρεις χιλιάδες εξακόσιες οργανικές κενές θέσεις μάλλον δεν τις αναλογιζόμαστε.

Κυρίες και κύριοι της Κυβέρνησης, καλούμαστε να νομοθετήσουμε σήμερα εκ των υστέρων και πολύ αργά αφού η Κυβέρνηση, η εκτελεστική εξουσία, δεν προέβλεψε έγκαιρα ανάγκες της ελληνικής κοινωνίας και καθυστέρησε να εφαρμόσει νόμους που ψηφίσαμε στο παρελθόν. Πρέπει επιτέλους να μπει τέλος στην απαράδεκτη πρακτική το επιτελικό κράτος κάθε φορά να ξυπνά από το βαθύ λήθαργο μόνο κατόπιν εορτής ή για να ακριβολογούμε κατόπιν τραγωδίας. Αυτό ακριβώς συνέβη και με το παρόν νομοσχέδιο. Έπρεπε πρώτα η επικαιρότητα να κατακλυστεί από ανθρώπινα δράματα για να θυμηθεί η Κυβέρνηση το ΕΚΑΒ. Η προχειρότητα και έλλειψη στρατηγικού σχεδιασμού από πλευράς σας είναι παροιμιώδης και είναι επικίνδυνη. Έχετε την τύχη του ελληνικού λαού στα χέρια σας ήδη τέσσερα χρόνια. Υποστηρίζετε ότι έχετε πλέον θέσει ως προτεραιότητά σας τη βελτίωση του Εθνικού Συστήματος Υγείας. Είναι προγραμματική δήλωση που έρχεται σε πλήρη αντίθεση με τα πολυετή πεπραγμένα σας. Τα στοιχεία είναι αδιάσειστα για την υπάρχουσα πραγματικότητα.

Η πραγματικότητα είναι πως δεν έχετε κάνει κάτι για την επιχορήγηση των νοσοκομείων από τον κρατικό προϋπολογισμό με αποτέλεσμα να μειωθεί κατά 860 εκατομμύρια από το 2015 ως σήμερα. Η πραγματικότητα είναι πως το ποσοστό του ΑΕΠ που διατίθεται για την υγεία είναι κάτω από τον μέσο όρο της Ευρωπαϊκής Ένωσης. Η πραγματικότητα είναι οι λίστες της ντροπής στα χειρουργεία και η αναξιοπρεπής ταλαιπωρία των ασθενών λόγω της τραγικής υποστελέχωσης του συστήματος, οι απώλειες συνανθρώπων μας. Η πραγματικότητα είναι πως η αποδυνάμωση του ΕΣΥ και η μετατροπή του σε ένα απαξιωμένο προνοιακό σύστημα είναι κυβερνητική επιλογή.

Επιλέξατε από πρόθεση, κυρίες και κύριοι συνάδελφοι της Κυβέρνησης, να μην αξιοποιήσετε τους πόρους του Ταμείου Ανάκαμψης, αλλά να διαθέσετε κάτω από το 5% των συνολικών πόρων για την υγεία. Επιλέξατε από πρόθεση ψηφίζοντας τον ν.4999/2022 της κ. Γκάγκα, αδιαφορώντας προκλητικά για τη φιλοσοφία του ιδρυτικού νόμου για το ΕΣΥ, του ν.1397/1983, που λέει σαφώς «η υγεία είναι κοινωνικό αγαθό που δεν υπακούει στους νόμους του κέρδους. Η προστασία της είναι αποκλειστική ευθύνη του κράτους που υλοποιείται από αποκεντρωμένο και δημοκρατικό ΕΣΥ». Με την κατάργησή της καταργήσατε και την πλήρη και αποκλειστική απασχόληση των γιατρών του ΕΣΥ. Βάζετε ταφόπλακα στο δημόσιο και δωρεάν χαρακτήρα του ΕΣΥ, μετατρέποντας ένα κοινωνικό αγαθό σε αντικείμενο κερδοσκοπίας. Επιλέξατε λοιπόν από πρόθεση να υπονομεύσετε τη δωρεάν και καθολική παροχή υπηρεσιών υγείας στους πολίτες, ενώ η χώρα μας έχει τις δεύτερες υψηλότερες ιδιωτικές δαπάνες για την υγεία πίσω μόνο από τη Βουλγαρία.

Κυρίες και κύριοι της Κυβέρνησης, για εμάς στο ΠΑΣΟΚ - Κίνημα Αλλαγής, τη δημοκρατική παράταξη που οραματίστηκε, σχεδίασε και ίδρυσε το Εθνικό Σύστημα Υγείας, αποτελεί προτεραιότητα και ιστορική ευθύνη η αναγέννηση και η στήριξή του. Γιατί σε ένα κράτος δικαίου, ισονομίας, ίσων ευκαιριών και κοινωνικής δικαιοσύνης η αναγέννηση του ΕΣΥ αποτελεί επιβεβλημένη και επιτακτική ανάγκη.

Οι τελευταίες τραγικές εξελίξεις με τα απανωτά επεισόδια δυσλειτουργίας του ΕΚΑΒ αναδεικνύουν τη διάλυση της λειτουργίας του σε όλες τις διαστάσεις και αυτό είναι αποτέλεσμα μιας προδιαγεγραμμένης πορείας. Η μεγαλύτερη και πιο πετυχημένη μεταρρύθμιση της Μεταπολίτευσης, το ΕΣΥ, αφέθηκε στη μοίρα του με αποτέλεσμα μια φθίνουσα πορεία.

Στο ΠΑΣΟΚ έχουμε επεξεργαστεί ένα ολοκληρωμένο πλέγμα προτάσεων για την αναγέννηση του ΕΣΥ. Πολύ περιγραφικά εν συντομία προτείνουμε αύξηση της χρηματοδότησης του ΕΣΥ από τον προϋπολογισμό, ώστε να υπερβούμε τον μέσο ευρωπαϊκό όρο. Διάθεση 8% με 10% των πόρων του Ταμείου Ανάκαμψης για την υγεία και τις κοινωνικές υποδομές. Ισχυρό και ενιαίο σύστημα πρωτοβάθμιας φροντίδας υγείας υπό δημόσια εποπτεία με καλά στελεχόμενα κέντρα υγείας σε κάθε δήμο και υπηρεσίες οικογενειακής ιατρικής για όλους που φτάνουν στο σπίτι όταν υπάρχει ανάγκη. Σύγχρονα και λειτουργικά δημόσια νοσοκομεία με αξιοκρατικά επιλεγμένες διοικήσεις με προκηρύξεις, θητεία, κριτήρια και διαρκή αξιολόγηση. Με ένα νέο χάρτη υγείας για να μην έχουμε δεκαεπτά νοσοκομεία στο κέντρο της Αθήνας και κανένα στην πολυπληθή ανατολική Αττική. Κάλυψη όλων των πραγματικών κενών του ΕΣΥ με μόνιμες προσλήψεις και διαφανείς διαδικασίες. Αύξηση των αμοιβών με αναθεώρηση των μισθολογίων, ώστε να αμείβεται σωστά η προσπάθεια των υγειονομικών και να προσελκύεται προσωπικό υψηλών προδιαγραφών και προσόντων.

Το πρόβλημα των ελλείψεων του ΕΚΑΒ σε ασθενοφόρα και προσωπικό σε όλη τη χώρα είναι γνωστό και διαχρονικό, δεν προέκυψε τους τελευταίους μήνες. Από τον στόλο λείπουν τουλάχιστον ογδόντα ασθενοφόρα για να φτάσουμε τα διεθνή στάνταρ και τουλάχιστον εννιακόσιοι είκοσι διασώστες είπατε μόλις τώρα. Δεν κάνατε όμως κάτι για την προκήρυξη αυτών. Σε αντίθεση ήταν πολιτική επιλογή να υπάρχει κονδύλι για τη δημιουργία της Πανεπιστημιακής Αστυνομίας, που όμως δεν φαίνεται πουθενά, και την πρόσληψη χιλίων ατόμων. Η προτεινόμενη λύση των μικτών πληρωμάτων του ΕΚΑΒ με αποσπάσεις οδηγών από τους δήμους, το Πυροσβεστικό Σώμα και τις Ένοπλες Δυνάμεις ως λύση ανάγκης για το περιορισμένο χρονικό διάστημα που επικαλείστε δεν είναι λύση. Τα πληρώματα των ασθενοφόρων του ΕΚΑΒ δεν είναι απλοί οδηγοί οχημάτων. Το σύστημα επείγουσας ιατρικής, στο οποίο εντάσσεται, αποτελεί σημαντικό δείκτη της υγειονομικής οργάνωσης και της κοινωνικής προστασίας.

Οι διασώστες ως εκπαιδευμένο και εξειδικευμένο προσωπικό που στελεχώνουν αυτό τον προνοσοκομειακό χώρο στο σημείο του συμβάντος παρέχουν εξειδικευμένες υπηρεσίες τόσο κατά τη διάρκεια της μεταφοράς, όσο και κατά το σύμβαμα, όσο και κατά την παράδοση του ασθενή στον χώρο υποδοχής των ΤΕΠ. Οι εξειδικευμένες γνώσεις και ικανότητες αυτού του προσωπικού είναι απαραίτητες για την υγεία των πολιτών και δεν μπορούν να αναπληρωθούν με διήμερες εκπαιδεύσεις στις πρώτες βοήθειες οδηγών άλλων κρατικών υπηρεσιών και Σωμάτων Ασφαλείας.

Κυρίες και κύριοι συνάδελφοι, δεν νοείται ταχύτητα διακομιδής χωρίς επιστημονική ασφάλεια. Κατά τη διάρκεια της διαβούλευσης οι φορείς εξέφρασαν εντονότατες ενστάσεις χαρακτηρίζοντας την πιθανή μετακίνηση ως προβληματική και επικίνδυνη, ενώ κάποιοι έθεσαν και νομικά ζητήματα απόδοσης ευθυνών κατά τη συμμετοχή τους σε αυτή τη διαδικασία.

Στην προκήρυξη που ακόμα είναι σε ισχύ μέχρι αύριο για την ενίσχυση με επικουρικό προσωπικό διακοσίων πενήντα θέσεων στην Αττική έχετε βάλει ως ελάχιστη προϋπόθεση την εκπαίδευση από τα ΙΕΚ ΕΚΑΒ και δεν μπορούμε να μην πούμε ότι κινείται προς τη σωστή κατεύθυνση. Ποιες υπηρεσιακές ανάγκες διαφοροποιούνται σε αυτή τη συγκεκριμένη προκήρυξη στην κάλυψη των θέσεων σε σχέση με αυτές που ρυθμίζονται με την ΠΝΠ; Γιατί δεν κάνετε άμεσα το ίδιο και για τις λοιπές υγειονομικές περιφέρειες; Σας επαναλαμβάνουμε με έμφαση: Είναι κατεπείγουσα η ανάγκη προσλήψεων εκπαιδευμένου τακτικού προσωπικού με σύγχρονη παροχή κινήτρων χωρίς άλλη αναβολή, ώστε να καλυφθούν τα κενά και να λειτουργήσουν κανονικά οι υπηρεσίες.

Κυρίες και κύριοι συνάδελφοι, η διακυβέρνησή σας επέτεινε την απαξίωση του ΕΣΥ συντεταγμένα, άφησε στην τύχη του ένα σύστημα υγείας υποστελεχωμένο και γερασμένο, οικονομικά στραγγαλισμένο, με τους νέους γιατρούς εκπατρισμένους κατά χιλιάδες. Στο παρόν νομοσχέδιο καταδεικνύεται και η έλλειψη στρατηγικού σχεδιασμού για την υγεία.

Κατά τη διάρκεια της πανδημίας το ΕΣΥ όντως ανταποκρίθηκε σε μεγάλο βαθμό. Όμως, δεν κατέρρευσε, γιατί καθοριστικά σε αυτό συνέβαλε η αυταπάρνηση των εργαζομένων αλλά και το κουράγιο των πολιτών. Όμως, κανένα σύστημα δεν μπορεί να λειτουργεί για μεγάλο χρονικό διάστημα χάρη στην αυτοθυσία και την αλληλεγγύη των λειτουργών του. Αποτέλεσμα; Οι παραιτήσεις γιατρών λόγω αποσπάσεων, επειδή προσπαθούν να καλύψουν τρύπες δεξιά και αριστερά στα νοσοκομεία με ό,τι αυτό συνεπάγεται για την ασφαλή λειτουργία τόσο των νοσοκομείων που καταφθάνουν οι ίδιοι οι γιατροί όσο και από αυτά που αποσπώνται.

Η κανονικότητα μιας σύγχρονης πολιτείας δεν χρειάζεται ήρωες, αλλά επαγγελματίες καλά αμειβόμενους που προσφέρουν ποιοτικές υπηρεσίες. Η πολιτική σας επιλογή να μην προκηρύσσονται θέσεις μόνιμων, αλλά να καλύπτετε τα κενά με επικουρικούς και με εργαζόμενους με αποδείξεις παροχής υπηρεσιών ή με παρατάσεις, όπως στα τρία νομοσχέδια που φέρνετε, έχει σαν αποτέλεσμα την υποστελέχωση των δημόσιων υπηρεσιών -γιατί δεν καταφέρατε ποτέ να καλύψετε τις πραγματικές ανάγκες- αλλά το κυριότερο την ασυνέχεια στη μετάδοση γνώσης και εμπειρίας, γιατί αυτή χάνεται με την διαρκή εναλλαγή προσωπικού. Και η υπεραξία του συστήματος υγείας είναι τα στελέχη του και η εμπειρία τους.

Οι αμοιβές των επικουρικών και εργαζομένων με αποδείξεις γίνεται από τους προϋπολογισμούς των νοσοκομείων χωρίς να τους έχετε εξασφαλίσει χρηματοδότηση και είναι και αυτός ένας από τους λόγους που τα νοσοκομεία έχουν ληξιπρόθεσμα χρέη άνω του 1,2 δισ. αυτό το χρονικό διάστημα έναντι των 300 εκατομμυρίων που παρέλαβαν το 2019. Αυτό είχε σαν αποτέλεσμα να επιδεινώνεται και η οικονομική κατάσταση των νοσοκομείων το οποίο έχει αρνητικές επιπτώσεις σε όλη τη λειτουργία του συστήματος υγείας όσον αφορά τις προμήθειες υλικού. Απουσιάζουν ουσιαστικά κριτήρια με τα οποία θα αποτυπώνονται οι ανάγκες ανάλογα με το παραγόμενο έργο κάθε νοσοκομείου ή άλλου φορέα και με αυτόν να βασιζόμαστε για τις προσλήψεις, με αποτέλεσμα τα αιτήματα για διορισμό μέσω επικουρικών και ατόμων με μπλοκάκι να έχουν σε αρκετές περιπτώσεις χαρακτηριστικά πελατειακής λογικής.

Κυρίες και κύριοι της Κυβέρνησης, αντιλαμβάνεστε τη διαχείριση των ζητημάτων της υγείας ως μια απλή διοικητική πράξη. Είμαστε εδώ, για να συμβάλουμε στην κορυφαία ανάγκη της χώρας που είναι η αναγέννηση του ΕΣΥ και περιμένω από εσάς προτάσεις οι οποίες θα κινηθούν προς αυτή την κατεύθυνση. Η αποστολή όμως του Εθνικού Συστήματος Υγείας είναι να γίνεται κάθε μέρα και καλύτερο, να μπορεί να ανταποκρίνεται στις ανάγκες των πολιτών έχοντας πάντα ως θεμελιώδεις αξίες την ισότητα και την κοινωνική δικαιοσύνη.

Αγαπητοί συνάδελφοι, όσον αφορά τα θέματα αρμοδιότητας του Υπουργείου Εσωτερικών ή της Επιτροπής Δημόσιας Διοίκησης που περιλαμβάνονται σε αυτό το νομοσχέδιο, το θεωρούμε απαράδεκτο, γιατί παραλαμβάνει σωρεία διατάξεων οι οποίες αφορούν την τοπική αυτοδιοίκηση και ειδικά τώρα που οι δημοτικές και περιφερειακές εκλογές είναι τον Οκτώβριο.

Εσείς νομοθετήσατε τα τελευταία νομοσχέδια, πριν κλείσει η Βουλή, και πάτε τώρα να τα αλλάξετε. Γιατί τα αλλάζετε; Γιατί πολύ απλά τα κάνατε μαντάρα, ψηφίσατε λάθος, δεν ακούσατε τις εισηγήσεις μας και τώρα διορθώνετε τον εαυτό σας. Πρόκειται για ευθεία υποβάθμιση της νομοθετικής εξουσίας, για πλήρη απαξίωση της τοπικής δημοκρατίας και για εμπαιγμό των τοπικών κοινωνιών. Δεν μας εκπλήσσετε, όμως. Ποτέ δεν πονέσατε τον θεσμό της τοπικής αυτοδιοίκησης. Και να είστε σίγουροι ότι η αυτοδιοικητική οικογένεια αυτό το γνωρίζει πλέον καλά, το έχει βιώσει στο πετσί της στα χρόνια της διακυβέρνησής σας.

Στα αυτοδιοικητικά άρθρα θα αναφερθεί ειδικότερα η κ. Λιακούλη που έχει και τον τομέα μας.

Κυρίες και κύριοι συνάδελφοι, για όλες τις παραπάνω κυβερνητικές αστοχίες, ελλείψεις, προχειρότητες και σκοπιμότητες καταψηφίζουμε το νομοσχέδιο επί της αρχής, γιατί διαφωνούμε με τη φιλοσοφία και τον τρόπο αντιμετώπισης που έχετε των πραγμάτων. Επαναλαμβάνουμε την ανάγκη οι προτάσεις μας για το Εθνικό Σύστημα Υγείας, που εν συντομία σας προανέφερα, να αποτελέσουν κοινό συλλογικό θεμέλιο συνεννόησης, για να γίνει επιτέλους πραγματικότητα η θεμελίωση ενός σύγχρονου ΕΣΥ του μέλλοντος προς όφελος πρωτίστως των αδύναμων και μη προνομιούχων συνανθρώπων μας. Γιατί εμείς τουλάχιστον δεν ξεχνάμε τα λόγια του ιδρυτή μας, του Ανδρέα Παπανδρέου, ότι μπροστά στην αρρώστια και το θάνατο δεν υπάρχουν πλούσιοι και φτωχοί.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ πολύ τον κύριο συνάδελφο.

Τώρα το λόγο έχει ο ειδικός αγορητής του Κομμουνιστικού Κόμματος Ελλάδας, ο κ. Λαμπρούλης για δεκαπέντε λεπτά.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Θα ξεκινήσω με το εξής. Με αφορμή τις χθεσινές τη χθεσινή πύρινη λαίλαπα που έζωσε τη Μαγνησία θρηνούμε δύο επιπλέον χαμένους συνανθρώπους μας και το σοβαρό τραυματισμό λόγω εγκαυμάτων την ώρα που επιχειρούσε στο πεδίο της πυρκαγιάς ενός πυροσβέστη. Θρηνούμε δύο επιπλέον χαμένους συνανθρώπους μας εξαιτίας της εγκληματικής πολιτικής που αντιμετωπίζει και την αντιπυρική προστασία και αντίστοιχα την πρόληψη της ως κόστος. Έτσι, λοιπόν, το κυβερνητικό άλλοθι της προστασίας της ανθρώπινης ζωής έχει πλέον χρεοκοπήσει με παταγώδη και τραγικό τρόπο. Οι προκλητικές και απλές δικαιολογίες της Κυβέρνησης περί κλιματικής κρίσης μόνο περισσότερο οργή μπορούν να προκαλούν και δεν μπορούν πλέον να πείσουν κανέναν. Αυτό που απαιτείται είναι εδώ και τώρα η Κυβέρνηση να κάνει ό,τι απαιτείται, για να αντιμετωπιστούν οι πυρκαγιές, να μη χαθούν άλλες ζωές περιουσίες και φυσικός πλούτος.

Τέλος, θα θέλαμε να εκφράσουμε και από αυτό το Βήμα τα συλλυπητήρια του Κομμουνιστικού Κόμματος Ελλάδας στις οικογένειες, τους οικείους των δύο αδικοχαμένων συνανθρώπων μας και ταχεία ανάρρωση στον πυροσβέστη που νοσηλεύεται πλέον στο νοσοκομείο.

Ακριβώς αυτή η πολιτική αναδεικνύεται και μέσα από το νομοσχέδιο που συζητούμε και ειδικότερα με τις πράξεις νομοθετικού περιεχομένου, μέσω των οποίων η Κυβέρνηση επιβεβαιώνει την εγκληματική της επιλογή να διατηρήσει τα σοβαρά κενά που υπάρχουν διαχρονικά στο ΕΚΑΒ και στοιχίζουν ανθρώπινες ζωές. Στην ουσία η Κυβέρνηση αρνείται τις μόνιμες προσλήψεις διασωστών και προωθεί τα γνωστά μπαλώματα που πάνε μαζί με την ένταση, ενίσχυση της επιχειρηματικής δράσης και στον τομέα των διακομιδών. Συγχρόνως, επιβεβαιώνεται πως χειροτερεύει ακόμα περισσότερο το «πάμε και όπου βγει», που μέσα στην πανδημία έγινε κανονικότητα, με εργαζόμενους διαφόρων ειδικοτήτων να αναλαμβάνουν να ό,τι καθήκοντα προκύπτουν, με τους γνωστούς φυσικά κινδύνους που απορρέουν, ελλοχεύουν για τη ζωή των ασθενών με τα μεικτά πληρώματα των ασθενοφόρων, όταν οι οδηγοί δεν έχουν την ανάλογη εμπειρία και εξειδίκευση, για να διαχειριστούν ένα σοβαρό περιστατικό.

Έτσι, λοιπόν, το συγκεκριμένο μέτρο, η συγκεκριμένη πράξη νομοθετικού περιεχομένου, δεν έχει καμμία σχέση με την προνοσοκομειακή περίθαλψη, με την περίθαλψη επί τόπου στο σημείο του συμβάντος, παρά εντάσσεται στην πολιτική των περικοπών και των μπαλωμάτων που είναι πιο φθηνά για το κράτος. Επιβεβαιώνεται, δηλαδή, πως η επάρκεια μέσων και η στελέχωσή τους με το απαραίτητο ειδικευμένο προσωπικό δεν χωράει στην πολιτική που υλοποιεί τόσο η Κυβέρνηση της Νέας Δημοκρατίας, όπως και οι προηγούμενες κυβερνήσεις, όπου κυριαρχεί η λογική του κόστους οφέλους.

Μάλιστα, αυτή την πολιτική εφάρμοσε η Κυβέρνηση της Νέας Δημοκρατίας και την προηγούμενη τετραετία και θα εφαρμόσει, φυσικά και το επόμενο διάστημα. Και, ακριβώς γι’ αυτόν τον λόγο, αποτελεί αυτή η πολιτική που θα εφαρμόσει κλιμάκωση ακριβώς της στόχευσης -που ανέφερα- και στην πράξη σημαίνει πως, αντί για προσλήψεις οδηγών και διασωστών στο ΕΚΑΒ, έχουμε την ιδιωτικοποίηση, αρχικά, των δευτερογενών διακομιδών με κρατικό χρήμα προς ιδιωτικές εταιρείες ασθενοφόρων, αντί για ανανέωση του στόλου ασθενοφόρων του ΕΚΑΒ -εξακολουθούν να κυκλοφορούν πεπαλαιωμένα οχήματα που παρουσιάζουν συχνά βλάβες- αντί για προσλήψεις γιατρών στο ΕΚΑΒ, εξακολουθεί το επικίνδυνο χάος με επιφόρτιση του καθήκοντος συνοδείας βαρέως πασχόντων ασθενών που διακομίζονται από κέντρο υγείας σε νοσοκομείο ή από νοσοκομείο σε νοσοκομείο, στους γιατρούς είτε στους γιατρούς των κέντρων υγείας και των νοσοκομείων, ακόμα και σε γιατρούς αγροτικούς ή νέους ειδικευόμενους με ελάχιστη εμπειρία.

Αντί, λοιπόν, για στόλο ειδικά διαμορφωμένων ως ασθενοφόρων ελικοπτέρων του ΕΚΑΒ και ειδικά διαμορφωμένων ταχύπλοων του ΕΚΑΒ στελεχωμένων από γιατρούς και διασώστες του ΕΚΑΒ, οι διακομιδές από νησιά, για παράδειγμα, εξακολουθούν να ανατίθενται στην Αεροπορία Στρατού ή στην Πολεμική Αεροπορία, όπως και στο Λιμενικό Σώμα.

Αποδεικνύεται -και μάλιστα με τον πιο τραγικό τρόπο- ότι είναι εγκληματική η επιλογή της Κυβέρνησης να πάρει πυροσβέστες και να τους κάνει εν μία νυκτί διασώστες του ΕΚΑΒ, μια παρέμβαση-απόφαση που παρουσιάζεται ως ενίσχυση του ΕΚΑΒ. Στην ουσία, όμως, συντηρεί το σμπαράλιασμα του ΕΚΑΒ, γιατί ακριβώς πάνω σε αυτό το σμπαράλιασμα προωθείται η επιχειρηματική δράση όχι μόνο στο ΕΚΑΒ.

Η ίδια πολιτική και στο σύνολο της υγείας, ενώ την ίδια στιγμή αποδυναμώνεται ακόμα περισσότερο η Πυροσβεστική, ειδικά σε μια περίοδο που η χώρα φλέγεται από τη μία άκρη μέχρι την άλλη. Και ακριβώς γι’ αυτούς τους λόγους, εμείς και στην επιτροπή και από αυτό το Βήμα, στη σημερινή συζήτηση, ζητάμε την ανάκληση της πράξης νομοθετικού περιεχομένου.

Έτσι, μέσα σε αυτές τις συνθήκες που διαμορφώσατε και διαμορφώνετε και η Νέα Δημοκρατία και οι προηγούμενες κυβερνήσεις του ΣΥΡΙΖΑ και του ΠΑΣΟΚ, με την πολιτική σας φαντάζει άπιαστη πολυτέλεια η άμεση παροχή πρώτων βοηθειών στον τόπο του συμβάντος από εξειδικευμένο υγειονομικό προσωπικό: Γιατρούς και διασώστες, κάτι που θεωρείται τελείως απαραίτητο σύμφωνα με τα σύγχρονα επιστημονικά δεδομένα. Και αυτή η εγκληματική διαχρονική πολιτική της υποστελέχωσης και της υποχρηματοδότησης, η ενίσχυση της εμπορευματοποίησης και της ιδιωτικοποίησης -όχι μόνο του ΕΚΑΒ, της υγείας γενικότερα- είναι η πολιτική που βάζει την υγεία και τη ζωή του λαού, όλων μας, στη ζυγαριά του κόστους για να αυγατίζουν τα κέρδη των λίγων, που όμως κόστισε, κοστίζει και θα κοστίζει σε ζωές. Γιατί ακόμα και στην περίπτωση που επιτευχθεί με το σχέδιο της Κυβέρνησης η άμεση μεταφορά, πώς ακριβώς θα αντιμετωπιστεί ο ασθενής όταν στις δημόσιες μονάδες υγείας είτε λείπουν κρίσιμες ειδικότητες, είτε λείπει βασικός εξοπλισμός ή, όταν υπάρχει αυτός εξοπλισμός, δεν υπάρχει ο κατάλληλος άνθρωπος να τον λειτουργήσει;

Στο πλαίσιο ακριβώς της ίδιας αντιλαϊκής πολιτικής είναι και η ρύθμιση με την πράξη νομοθετικού περιεχομένου για την παράταση της θητείας των γιατρών άνω του εξηκοστού εβδόμου έτους της ηλικίας, που μόνο απρόβλεπτη, όπως αναφέρεται στην αιτιολογική έκθεση δεν είναι, αφού είναι γνωστό -το είπαμε και στην επιτροπή- το πότε λήγει η θητεία αυτών των γιατρών και πότε συνταξιοδοτούνται, ώστε έγκαιρα να ληφθούν τα αναγκαία μέτρα και μάλιστα σε αυτή την κατεύθυνση υπάρχει και νόμος που προβλέπει ένα εξάμηνο πριν την προλάβουν τη μελλούμενη συνταξιοδότηση να ξεκινάει η διαδικασία αντικατάστασης του προσωπικού που είναι προς συνταξιοδότηση.

Αποτελεί μέρος, λοιπόν, των ρυθμίσεων που το αποτέλεσμά τους είναι η σημερινή απαράδεκτη κατάσταση της υποστελέχωσης των δημόσιων μονάδων υγείας, με τα γνωστά έως και τραγικά αποτελέσματα για την υγεία και τη ζωή των ασθενών, στο όνομα της μείωσης του κόστους εργασίας, όπως λέτε, των εμπορευματοποιημένων και με επιχειρηματικά κριτήρια λειτουργίας δημόσιων μονάδων υγείας και, συγχρόνως, σηματοδοτεί την απόρριψη του σχεδιασμού και της υλοποίησης των αναγκαίων νέων μόνιμων προσλήψεων, προκειμένου να καλυφθούν οι ανάγκες: Να υπάρξει η έγκαιρη διαδοχή του ιατρικού προσωπικού, η εκπαίδευση και η μεταφορά της πείρας των παλαιότερων στους νεότερους, της γνώσης κ.ο.κ..

Έτσι προωθείται ως λύση, όπως λέτε, ηλικιωμένους γιατρούς άνω των εξήντα επτά ετών, με μειωμένες αντοχές, με προβλήματα υγείας οι περισσότεροι, που θα εντάσσονται στις εφημερίες και στην καθημερινή δουλειά σε δημόσιες μονάδες υγείας που επικρατούν, όπως όλοι αναγνωρίζετε και γνωρίζετε, όπως και εσείς ως Κυβέρνηση, ότι επικρατούν συνθήκες πολέμου. Δεν λύνετε, λοιπόν, το πρόβλημα, θα το επαναφέρετε μετά το τρίμηνο, που προβλέπει η ρύθμιση, με μεγαλύτερη οξύτητα, θα το αξιοποιήσετε παράλληλα, όπως κάνετε όλο το προηγούμενο διάστημα και ως επιχείρημα για νέα αντιλαϊκά μέτρα αναδιαρθρώσεις που θα χειροτερέψουν την κατάσταση περαιτέρω.

Και ακριβώς αυτό το μέτρο αποτελεί στοιχείο της συνεχώς διευρυνόμενης αντίθεσης ανάμεσα στις δυνατότητες της εποχής μας και της αξιοποίησής τους προς όφελος της σύγχρονης υγείας του λαού, αλλά και των σύγχρονων όρων δουλειάς των υγειονομικών, γιατί ακόμα και η επίκληση -όπως αναφέρετε στην αιτιολογική έκθεση- των εξαιρετικά επειγουσών αναγκών, αυτές δεν προσδιορίζονται από τις λαϊκές ανάγκες στην υγεία, τις ανάγκες του λαού μας για υπηρεσίες υγείας, αλλά από τις ανάγκες της τουριστικής περιόδου, δηλαδή για τις ανάγκες του τουριστικού κεφαλαίου, ιδιαίτερα στα νησιά, όπως αναφέρατε και στην Κρήτη.

Να, λοιπόν, πώς το «πάμε και όπου βγει» για την υγεία του λαού είναι λεπτομερώς σχεδιασμένα αφ’ ενός μέσω εξοικονόμησης πόρων από το κράτος μη προχωρώντας σε προσλήψεις, μη ενισχύοντας τις δημόσιες μονάδες υγείας το ΕΚΑΒ και άλλα, αφ’ ετέρου την ανάπτυξη νέας κερδοφορίας, κερδοφόρες δράσεις για τους επιχειρηματικούς ομίλους ανοίγοντάς τους νέα πεδία κερδοφορίας, όπως για παράδειγμα το ΕΚΑΒ για διακομιδές αντί για ενίσχυση στα ευρύτερα στον τομέα της υγείας, ενίσχυση της επιχειρηματικής, της υφιστάμενης επιχειρηματικής λειτουργίας, αλλά και της έντασης και αύξησης της επιχειρηματικής λειτουργίας των δημόσιων μονάδων υγείας.

Με αυτό το δίπτυχο, η νέα αντιλαϊκή Κυβέρνηση της Νέας Δημοκρατίας κλιμακώνει την επίθεση και στην υγεία του λαού, γεγονός που επιβεβαιώθηκε με το «καλημέρα» τόσο από τις προγραμματικές δηλώσεις όσο φυσικά και από τις προτεινόμενες ρυθμίσεις μέσω του νομοσχεδίου, των πράξεων νομοθετικού περιεχομένου και λοιπά.

Γιατί, λοιπόν, δεν προχωράτε, όπως εμείς σας το προτείναμε και στις επιτροπές -το έχουμε καταθέσει ως προτάσεις και όλα τα προηγούμενα χρόνια και την προηγούμενη κοινοβουλευτική περίοδο που ήσασταν κυβέρνηση- σε ανοιχτό διαγωνισμό με συνοπτικές διαδικασίες και πρόσληψη όλων των γιατρών που θα κάνουν αίτηση και έχουν τα τυπικά προσόντα -που βέβαια στις σημερινές συνθήκες και όλοι να προσληφθούν, πάλι θα υπάρχουν ελλείψεις;

Φυσικά, λέμε ότι θα πρέπει να εξασφαλιστούν οι αναγκαίες οικονομικές εργασιακές και οι επιστημονικές συνθήκες, δηλαδή αυξήσεις των μισθών, μείωση των εφημεριών άλλης εκπαίδευσης και άλλα, προκειμένου ακριβώς αυτά τα ζητήματα να μην αποτελούν αντικίνητρο για τις κυβερνήσεις, όπως και η σημερινή της Νέας Δημοκρατίας που συστηματικά διαμορφώσατε, προκειμένου να μειώνεται το κόστος εργασίας των εμπορευματοποιημένων και με επιχειρηματικά κριτήρια λειτουργίας δημόσιων μονάδων υγείας.

Έτσι μόνο ως πολιτική υποκρισία, θα έλεγα, μπορούν να εκληφθούν οι αιτιάσεις της προηγούμενης κυβέρνησης της Νέας Δημοκρατίας -της σημερινής Κυβέρνησης, όπως και του Υπουργείου ακόμα και της εισηγήτριας που ακούσαμε χθες στην Επιτροπή- ότι προκηρύσσονται οι θέσεις, όμως, δεν καταθέτουν χαρτιά, όταν οι ίδιοι το προηγούμενο διάστημα, όλες οι κυβερνήσεις, έχετε δημιουργήσει με την πολιτική σας, τεράστια αντικίνητρα για να ενταχθούν οι γιατροί στο δημόσιο σύστημα υγείας.

Θα σας πω ένα παράδειγμα και δεν θα πάω σε άγονες περιοχές: Γενικό Νοσοκομείο Λάρισας, υπάρχουν τέσσερις κενές θέσεις παιδιάτρων. Οξύνεται το πρόβλημα χρόνια τώρα. Καμμία κυβέρνηση δεν έλυσε το ζήτημα, με την έννοια των προσλήψεων, παραμένουν τέσσερις θέσεις κενές εδώ και χρόνια, προκηρύσσεται μία θέση παιδιάτρου και καταθέτουν χαρτιά πέντε παιδίατροι γι’ αυτή τη θέση. Προσλήφθηκε μία συνάδελφος και μένουν τρεις κενές θέσεις, που θα μπορούσαν να καλυφθούν από αυτούς που έδειξαν ενδιαφέρον για αυτήν τη θέση, όμως, το Γενικό Νοσοκομείο Λάρισας, η Παιδιατρική εν προκειμένω κλινική, παραμένει με δύο παιδιάτρους αυτή τη στιγμή.

Αντίστοιχα, λοιπόν, και με το άρθρο 4, αντί για κάλυψη τουλάχιστον όλων των κενών θέσεων, πάγιων αναγκών σε προσωπικό με σχέση μόνιμης και σταθερής εργασίας των δημόσιων δομών και ενώ οι ελλείψεις είναι τεράστιες, διαμορφώνετε λίστες ανέργων, δεξαμενή ανέργων στις υγειονομικές περιφέρειες από τις οποίες θα βγει επικουρικό προσωπικό, με ημερομηνία λήξης ορισμένου χρόνου, με το κριτήριο της συμπίεσης του κόστους εργασίας, όσο γίνεται περισσότερο, αφού αυτό απαιτεί η επιχειρηματική λειτουργία των δημόσιων μονάδων υγείας που στηρίζεται και εσείς ως Κυβέρνηση αλλά και τα άλλα κόμματα.

Μάλιστα, στο άρθρο 5, με την «Πρόβλεψη για εργασία με δελτίο παροχής υπηρεσιών του κλάδου του ΔΕ οδηγών», πέραν του ότι δεν γίνεται λόγος για προσλήψεις μόνιμου προσωπικού, αναδεικνύεται ακριβώς και το περιεχόμενο της ευελιξίας στη λειτουργία των δημόσιων μονάδων υγείας, δηλαδή, το πολυπληθές νομοθετικό οπλοστάσιο που διαμορφώνει φθηνούς εργαζόμενους για τις επιχειρηματικές μονάδες υγείας του δημοσίου.

Συνεπώς και από τις ρυθμίσεις του νομοσχεδίου, σε ό, τι αφορά τα ζητήματα της υγείας με τις πράξεις νομοθετικού περιεχομένου, αλλά και τα άλλα άρθρα, αναδεικνύεται πως η κυβερνητική πολιτική το μόνο που εξασφαλίζει για την υγεία του λαού είναι τα ελάχιστα, με ημερομηνία λήξης, με αντιεπιστημονικά κριτήρια και κόφτες, πακέτο μίνιμουμ παροχών και πελατεία στον ιδιωτικό τομέα για το κάτι παραπάνω που θα προκύψει ως ανάγκη -δείτε για παράδειγμα με τις προληπτικές εξετάσεις για κάποιες διακομιδές κ.τ.λ..

Και απέναντι σε αυτό το έγκλημα διαρκείας, αντίπαλο δέος μπορούν να είναι μόνο οι ίδιοι οι υγειονομικοί μαζί με τους εργαζόμενους, όλο το λαό, που με τον αγώνα τους, τις διεκδικήσεις, την αμφισβήτηση αυτής της πολιτικής, μπορούν να κατακτήσουν αυτό που πραγματικά τους αξίζει και δικαιούνται να απολαμβάνουν τον 21ο αιώνα: Αποκλειστικά, σύγχρονη, αναβαθμισμένη δημόσια και δωρεάν υγεία για όλους. Χρηματοδότηση και προσλήψεις στο ύψος των αναγκών, για να πάψει η υγεία να είναι εμπόρευμα και να ξηλωθεί η επιχειρηματική δράση, που όσο αναπτύσσεται με τις ευλογίες των κυβερνήσεων, αλλά και όσων άλλων κομμάτων τις στηρίζουν, τόσο στερεί από τον λαό τη δυνατότητα να έχει την υγεία του και να απολαμβάνει γι’ αυτόν τον σκοπό κάθε σύγχρονο επίτευγμα της επιστήμης.

Στη βάση, λοιπόν, των ανωτέρω, κύριε Πρόεδρε, θα καταψηφίσουμε επί της αρχής το νομοσχέδιο.

Αναφορικά με τα άρθρα του Υπουργείου Εσωτερικών, θα τοποθετηθεί πιο συγκεκριμένα ο σύντροφος ο Χρήστος Κατσώτης. Ένα δυο ακόμα άρθρα θα τα πούμε στη δευτερολογία, όπως και τα ζητήματα των τροπολογιών.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Να ευχαριστήσω και τον εισηγητή του Κομμουνιστικού Κόμματος Ελλάδας. Δεν έχει ξεπεράσει κανείς από τους τέσσερις εισηγητές τον προβλεπόμενο χρόνο.

Τώρα έχει ζητήσει για ένα λεπτό τον λόγο ο Κοινοβουλευτικός Εκπρόσωπος του Κομμουνιστικού Κόμματος, ο κ. Καραθανασόπουλος, επί της διαδικασίας.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:**  Ευχαριστώ, κύριε Πρόεδρε.

Θα θέλαμε από αυτό το Βήμα, τώρα, να καταγγείλουμε την Κυβέρνηση. Γιατί; Γιατί αυτή τη στιγμή διεξάγεται μια στρατιωτικού χαρακτήρα επιχείρηση στα Άνω Πατήσια, απέναντι σε εργαζόμενους, οι οποίοι προσπαθούν να πετάξουν μια οικογένεια έξω από το σπίτι της, για 800 ευρώ χρέος.

Η όλη επιχείρηση αυτή και η προσπάθεια αποτροπής του πλειστηριασμού και της έξωσης από τα συνδικάτα και από το Βουλευτή του KKE, που βρίσκεται εκεί, αντιμετωπίστηκαν από δυνάμεις των ΜΑΤ, από τρία πυροσβεστικά -την ώρα που καίγεται η Ελλάδα τα πυροσβεστικά είναι στη διάθεση των funds για να προχωρήσουν οι πλειστηριασμοί και οι εξώσεις- και από μια σειρά άλλα μέτρα.

Είναι απαράδεκτο οι δυνάμεις αυτές να έχουν ως κύριο καθήκον να αντιμετωπίσουν τον εχθρό λαό.

Ζητάμε από την Κυβέρνηση άμεσα να αποσύρει όλες αυτές τις δυνάμεις καταστολής και να τις διαθέσει εκεί που χρειάζεται για την προστασία της ανθρώπινης ζωής και όχι των συμφερόντων των πλειστηριαστών.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ.

Τον λόγο τώρα έχει από τους Σπαρτιάτες ο ειδικός αγορητής κ. Κωνσταντίνος Φλώρος.

**ΚΩΝΣΤΑΝΤΙΝΟΣ ΦΛΩΡΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, πριν ξεκινήσω την ομιλία μου, θα ήθελα να συλλυπηθώ στις οικογένειες των δύο εθνικών μας ηρώων, του Σμηναγού Χρήστου Μουλά και του Ανθυποσμηναγού Περικλή Στεφανίδη, που έπεσαν μαχόμενοι στο φλεγόμενο μέτωπο της Καρύστου, όπως φυσικά και της γυναίκας που βρέθηκε απανθρακωμένη στην περιοχή του Αλμυρού.

Φυσικά θα περιμέναμε να είχε ήδη κηρύξει εθνικό πένθος, αλλά, όταν οι ήρωες μας πέφτουν μαχόμενοι υπέρ πίστεως και πατρίδος διαπιστώνουμε, δυστυχώς, πως είναι απλά μια Τρίτη, Τετάρτη, Πέμπτη.

Αθάνατοι!

Μετά τη δημιουργική λογιστική που μας έκανε γνωστή εκτός των λογιστών και ο κ. Σημίτης, μετά τη δημιουργική ασάφεια που ήθελε να επιβάλει ο κ. Βαρουφάκης, τώρα έχουμε και τη δημιουργική στατιστική που εφαρμόστηκε παγκοσμίως την περίοδο του COVID, βάσει της ατζέντας της παρέας του Σβαμπ του Παγκόσμιου Οικονομικού Φόρουμ.

Ακούσαμε εδώ τις περασμένες ημέρες στην επιτροπή, αλλά και την περασμένη τετραετία στην περίοδο της πανδημίας, να μας φέρνετε διάφορα στατιστικά προκειμένου να μας αποδείξετε με μανία πως τα εμβόλια σας -τα πειραματικά αυτά σκευάσματα- λειτουργούσαν άψογα αφού, όπως οι ίδιοι είχατε δηλώσει, «το κάνεις και ξεμπέρδεψες». Δεν είπατε ποτέ βέβαια μετά από ποια δόση ξεμπερδεύει κάποιος. Παρουσιάζατε διαρκώς στατιστικά, τα οποία στη συνέχεια ανατρέπονταν, μιας και φαινόταν τελικά πως ένας εμβολιασμένος κι ένας ανεμβολίαστος μεταδίδουν και νοσούν εξίσου και άρα σε καμμία περίπτωση δεν «ξεμπέρδεψες». Κάνατε πάντα, όμως, ένα συγκεκριμένο λάθος: Ερμηνεύατε διαρκώς, καθώς έτσι σας εξυπηρετούσε, επιλεκτικές βάσεις δεδομένων. Δεν είχαμε ποτέ ποιοτικά δεδομένα ώστε να βγάλουμε συμπεράσματα με ακρίβεια. Στα πορίσματα που αναφέρει σαν αιτία θανάτου τον COVID, υπήρξε ποτέ συνάφεια αιτίας και αποτελέσματος; Δηλαδή, σε πόσες περιπτώσεις όπου ο θάνατος επήλθε από COVID η αιτία νοσηλείας ήταν όντως COVID και όχι κάποια άλλη άσχετη αιτία, όπως για παράδειγμα καρδιοπάθεια ή -δεν ξέρω κι εγώ- κάποιο ισχαιμικό επεισόδιο.

Πόσοι νόσησαν από καρκίνο μετά από εμβολιασμό; Ποιο είναι το ποσοστό, σε σχέση με αυτούς που δεν εμβολιάστηκαν; Ακόμη κι αν οι αριθμοί αυτοί είναι ίδιοι με την προ COVID εποχή, ο τύπος καρκίνου που εμφάνισαν οι εμβολιασμένοι κυρίως, μήπως είναι πολύ πιο επιθετικός και οι ασθενείς κατέληξαν σε μερικούς μήνες; Πόσα είναι τα περιστατικά σε καρδιοπάθειες -σοβαρές και μη- ανά ηλικιακή κατηγορία -κυρίως, όμως, σε νεότερες ηλικίες- σε σχέση με την προ COVID εποχή; Εδώ να τονίσουμε πως δεν θέλουμε στατιστικά τύπου Ελληνικής Αστυνομίας που ανέφεραν ότι το ποσοστό εξιχνιάσεων ανήλθε στο 88,61%, στο οποίο όμως δεν μας ανέφεραν ποτέ ότι οι περισσότερες εξιχνιάσεις αφορούσαν περιπτώσεις όπου ήταν βέβαιο ποιος τέλεσε το έγκλημα -παράδειγμα συζυγοκτονίες, αδελφοκτονίες, οικονομικές διαφορές κ.λπ.- και ελάχιστες αφορούσαν το οργανωμένο ή εισαγόμενο έγκλημα.

Όλοι πιστεύω γνωρίζουν πως οι πιο ενημερωμένοι εκπαιδευμένοι και ευαισθητοποιημένοι γιατροί είναι οι Έλληνες παιδίατροι, μιας και απευθύνονται στην πιο τρυφερή ηλικιακή ομάδα: τα παιδιά. Και όταν ένας παιδίατρος συνταγογραφήσει ένα καινούργιο σκεύασμα, τότε όλοι ακολουθούν το παράδειγμά του, από όλες τις ειδικότητες υγείας. Έχουν εμπιστοσύνη στις γνώσεις του Έλληνα παιδιάτρου. Λαμβάνοντας υπ’ όψιν, λοιπόν, το ελληνικό εθνικό σύστημα εμβολιασμού παιδιών και εφήβων -ίσως το καλύτερο εδώ και χρόνια σε όλη την Ευρώπη, με γνώμονα πάντα τα επιδημιολογικά δεδομένα- οι παιδίατροι συμβουλεύουν τους γονείς σχετικά με τον εμβολιασμό των παιδιών τους με στόχο την ασφάλεια της υγείας τους και φυσικά το χτίσιμο ανοσίας. Για χρόνια, μέχρι την έλευση του COVID, η συνήθης πρακτική της πλειοψηφίας των παιδιάτρων, σε κάθε νεοεισερχόμενο εμβόλιο που συνοδευόταν πάντα με κλινική τεκμηρίωση είτε να αφήσουν τον χρόνο για να δουν σε πορεία τριών με πέντε ετών τυχόν νέες ανεπιθύμητες ενέργειες που πάντα υπάρχουν.

Δηλαδή, ποιες είναι σοβαρές, σε τι ποσοστό, ποιες οι σπάνιες κ.λπ.. Αυτό αναγράφεται φυσικά στο φύλλο οδηγιών, το SPC, κάθε φαρμάκου, αλλά και ανανεώνεται ανά χρονικά διαστήματα μέσω της φαρμακοεπαγρύπνησης των φαρμακευτικών εταιρειών, των pharmacovigilance. όπως έχει αναφέρει επανειλημμένα ο κ. Κούβελας.

Οι παιδίατροι λοιπόν, κρίνουν και αποφασίζουν να εμβολιάσουν τα παιδιά μόνο αν έχουν μακροχρόνια δεδομένα, το clinical data, τέτοια όμως που να κρίνουν ότι τα εμβόλια είναι ασφαλή και με την έννοια ότι ακόμα και έντονες αντιδράσεις στο φάρμακο είναι ιάσιμες σε σύντομο χρονικό διάστημα.

Βάσει του επείγοντος καταλαβαίνετε λοιπόν, ότι δεν υπήρξε καθολική αποδοχή του εμβολίου και στους επαγγελματίες υγείας, ειδικά με την επικοινωνιακή γραμμή που ακολουθήθηκε. Δεν ήταν αντιεμβολιαστές, απλά δεν πείστηκαν για το όφελος υγείας. Ήθελαν περισσότερα δεδομένα σε βάθος χρόνου, όπως συμβαίνει για όλα τα σκευάσματα. Αυτό, σε συνδυασμό με την κρατική οδηγία ότι για να μπορέσουν να κρατήσουν το ιδιωτικό τους ιατρείο ενεργό ή να συνεχίσουν να εργάζονται στο Εθνικό Σύστημα Υγείας έπρεπε να εμβολιαστούν, έφερε φυσικά τα αντίθετα αποτελέσματα. Κάποιοι αντιστάθηκαν και τιμωρήθηκαν εργασιακά. Είναι οι υγειονομικοί για τους οποίους, αν θυμάστε, βγαίνατε τότε στα μπαλκόνια και λέγατε ευχαριστούμε, χειροκροτούσαμε κιόλας όλοι τότε και μετά τους πετάξατε στο δρόμο, τη στιγμή μάλιστα που ήταν πιο απαραίτητοι από ποτέ. Κάποιοι άλλοι αναγκαστικά υποχώρησαν.

Και εδώ θέλω να κάνω και μια σημείωση, ότι σε σύγκριση με τις άλλες χώρες που εμβολίασαν τον πληθυσμό τους, είμαστε πιθανόν η μόνη χώρα που εμφάνισε τις λιγότερες ανεπιθύμητες ενέργειες στην κάρτα του εμβολίου. Δεν είχε γίνει από αρχής καμία σωστή καταγραφή στην κίτρινη κάρτα του εμβολίου. Και δεν μιλάω μόνο για τους ξαφνικούς θανάτους και σε υγιείς ανθρώπους, γιατί σε ανθρώπους με υποκείμενα νοσήματα δήλωναν ασθένεια. Δίνω όμως και ένα παράδειγμα: Άνδρας είκοσι οκτώ ετών εμβολιάστηκε με την πρώτη δόση του εμβολίου και εμφάνισε ισχαιμικό επεισόδιο. Η οικογένειά του τον πήγε στο «Αττικόν». Είναι πραγματική ιστορία αυτή. Έλαβαν γνώση οι καθηγητές, του έκαναν και τις ανάλογες εξετάσεις, καθώς και βιοχημικές για να δουν αν υπήρχε θέμα πήξης του αίματος ή κάποιο αυτοάνοσο που να προκάλεσε το ισχαιμικό. Οι εξετάσεις βγήκαν καθαρές. Επί της ουσίας ο ασθενής έφυγε από το νοσοκομείο αδιάγνωστος. Όμως το συμβάν αυτό δεν καταγράφηκε ποτέ στην κάρτα του εμβολίου ως έπρεπε. Ο νέος εννοείται από φόβο δεν έκανε την επόμενη δόση και όλο αυτό του επηρέασε και την ψυχική του υγεία, αλλά και την καθημερινότητά του για τα επόμενα δύο χρόνια. Φαινόταν βέβαια, ανεμβολίαστος γι’ αυτό, όπως και άλλοι σε ανάλογες περιπτώσεις, γιατί δεν ολοκλήρωσε το σχήμα εμβολιασμού λόγω του ισχαιμικού και είχε τις υποχρεώσεις «τιμωρίας» -θα πω εγώ- που αντιστοιχούσαν σε αυτή την κατηγορία συμπολιτών.

Πάμε τώρα στα μονοκλωνικά αντισώματα. Όταν απαιτούσαμε κάποτε να ενταχθούν στο σύστημα υγείας, μας προκαλούσατε και μας αποκαλούσατε αντιεμβολιαστές και ψεκασμένους. Και επανήλθε με το ίδιο προκλητικό ύφος και στην επιτροπή ο κύριος Υπουργός Υγείας, κ. Χρυσοχοΐδης λέγοντάς μας μάλιστα «τις απόψεις μας να τις κρατήσουμε για τους φίλους μας και τους οπαδούς μας».

Κύριε Χρυσοχοΐδη, αυτό λέγεται δημοκρατία. Κοίταξε να τη συνηθίσετε. Οι απόψεις θα ακούγονται. Αν δεν την αντέχετε μπορείτε πάντα να παραιτηθείτε και να έλθει κάποιος άλλος.

Δυστυχώς όμως, για εσάς όλες μας οι θέσεις που υποστηρίζαμε για την προέλευση του κορονοϊού και την αποτυχία των εμβολίων MRNA μας επαληθεύτηκαν 100%. Ο Παγκόσμιος Οργανισμός Υγείας και τα περισσότερα Υπουργεία των Ηνωμένων Πολιτειών μιλούν πλέον ανοικτά για εργαστηριακή προέλευση του COVID-19 και συγκεκριμένα για πειράματα στα εργαστήρια ιολογίας της Γουχάν. Τα εμβόλια της «PFIZER» συνδέθηκαν με το μεγαλύτερο όργιο κερδοσκοπίας παγκοσμίως. Οι υποχρεωτικοί εμβολιασμοί τελικά κρίθηκαν αντισυνταγματικοί από το Σ.τ.Ε. διότι παραβίασαν πληθώρα άρθρων του Συντάγματος και της Ευρωπαϊκής Σύμβασης Δικαιωμάτων του Ανθρώπου. Τα πρόστιμα στους ανεμβολίαστους, ιδιαίτερα στους ηλικιωμένους αποτέλεσαν το πιο αντιδημοκρατικό μέτρο επιβολής και εξαναγκασμού που συναντάται μόνο σε δικτατορίες σταλινικού τύπου.

Ευαγγελίζεστε το κράτος δικαίου και υπερασπίζεστε το δικαίωμα της αυτοδιάθεσης, αλλά απ’ ό,τι φαίνεται ο εξαναγκασμός σε ιατρική πράξη με αμφίβολα μάλιστα αποτελέσματα δεν εμπίπτει στο δικαίωμα της αυτοδιάθεσης.

Η αποτυχημένη πολιτική σας στην κρίση COVID-19 οδήγησε στο θάνατο δεκάδων χιλιάδων συμπολιτών μας. Καταστρέψατε το δημόσιο σύστημα υγείας και το διαλύσατε εντελώς. Έλεγε ψευδώς ο Πρωθυπουργός τον Δεκέμβρη του 2021 πως δεν υπήρχε μελέτη που να λέει ότι οι ασθενείς πεθαίνουν έξω από τις ΜΕΘ. Και λέω ψευδώς, γιατί από τον Μάιο του 2021 -και όχι τον Δεκέμβρη που βγήκε ο κ. Μητσοτάκης-, επτά μήνες νωρίτερα λοιπόν, είχε συνταχθεί μία έκθεση κόλαφος για τις ΜΕΘ από τον ειδικό του, τον κ. Τσιόδρα, μαζί με τον κ. Λύτρα, όπου έλεγαν ακριβώς το αντίθετο, αδειάζοντας τον. Ψέματα, εξαπάτηση, αδιαφορία, έπαρση και αλαζονεία, που προκάλεσαν χιλιάδες θανάτους. Και μετά από όλες αυτές τις αποτυχίες, φτάνουμε τώρα στα μονοκλωνικά αντισώματα, με δύο χρόνια καθυστέρηση, πάλι χωρίς διαγωνισμό, πάλι απευθείας αναθέσεις, πάλι δεν υπάρχει διαφάνεια, δεν υπάρχει λογοδοσία.

Η πάγια μέθοδος της Νέας Δημοκρατίας είναι αυτή. Μοιράζετε στα δικά σας παιδιά την περιουσία του ελληνικού δημοσίου και την ώρα που έχετε φτάσει το δημόσιο χρέος πάνω στα ύψη, πάνω από 400 δισεκατομμύρια, 100 δισεκατομμύρια περισσότερα από το αμαρτωλό 2011, που μας βυθίσατε στα μνημόνια, τα οποία δεν πρόλαβε να διαβάσει ο κ. Χρυσοχοΐδης που τώρα μας κουνάει το δάχτυλο. Ψήφισε υπέρ της οικονομικής διάλυσης της Ελλάδος, χωρίς να το διαβάσει. Και πάλι επανέρχονται στα υπουργικά έδρανα τα ίδια πρόσωπα που μας οδήγησαν στην εθνική καταστροφή.

Στο ίδιο νομοσχέδιο με ΠΝΠ, στην ίδια πάντα τακτική του «αποφασίζουμε και διατάζουμε», αντί να λύσετε απευθείας το πρόβλημα με προσλήψεις στο ΕΚΑΒ, το παρατείνεται μέχρι τέλος του έτους, λέγοντας πως θα φέρετε οδηγούς ΕΚΑΒ βάζοντας χέρι στην Πυροσβεστική, με τις χιλιάδες ελλείψεις που έχει και τις καθημερινές μάχες που δίνει σήμερα με τις φλόγες, αύριο με τις πλημμύρες, τις Ένοπλες Δυνάμεις που είναι πάντα σε επιφυλακή για τον άμεσο κίνδυνο και ακούει στο όνομα Τουρκία και τους ΟΤΑ. Μόνο που ακούσαμε όλους τους φορείς στην επιτροπή να λένε ακριβώς το ίδιο. «Δεν υπάρχει σχετική εκπαίδευση». Την εκπαίδευση την οποία έχουν χιλιάδες απόφοιτοι του ΙΕΚ ΕΚΑΒ αυτή τη στιγμή και περιμένουν. Και επειδή τέθηκε θέμα στην επιτροπή για ελλείψεις σε ορεινές και νησιωτικές περιοχές, φροντίστε τουλάχιστον για τη διαμονή και τα οδοιπορικά, ώστε να μπορέσουν οι απόφοιτοι ΙΕΚ ΕΚΑΒ που είναι κάτοικοι Αθηνών να μετοικήσουν σε κάποια ορεινή νησιωτική περιοχή.

Φέρνετε επίσης άλλη πράξη νομοθετικού περιεχομένου, αυτή είναι της Υπηρεσιακής Κυβέρνησης κιόλας, η οποία λέει πως για εξαιρετικά επείγουσα και απρόβλεπτη ανάγκης δύναται να παραμείνουν για έναν μήνα ακόμα οι ιατροί πέραν του εξηκοστού έβδομου έτους της ηλικίας τους. Μόνο που γνωρίζετε πολύ καλά το πότε συνταξιοδοτείται ένας ιατρός, χρόνια πριν βάσει σχετικού νόμου. Συνεπώς η εξαιρετικά επείγουσα και απρόβλεπτη ανάγκη στην οποία αναφέρεται η ΠΝΠ έχει να κάνει με την εξαιρετική ανικανότητα σας να οργανώσετε και να μεριμνήσετε μήνες πριν την αντικατάσταση του συνταξιοδοτούμενου γιατρού ώστε να υπάρξει ομαλή διαδοχή αλλά απροβλημάτιστη λειτουργία της εκάστοτε υπηρεσίας.

Άρθρο 5. Παροχή υπηρεσιών στο ΕΣΥ με καθεστώς έκδοσης δελτίου παροχής υπηρεσιών. Έχετε βάλει μια πληθώρα ιατρικών και μη ειδικοτήτων, μεταξύ των οποίων και ΔΕ οδηγών και ΔΕ πληρωμάτων ασθενοφόρου. Το αναφέρω για την ΠΝΠ με το ΕΚΑΒ που ανέφερα νωρίτερα. Εδώ λοιπόν τι βλέπουμε; Μια υπόγεια ιδιωτικοποίηση του ΕΣΥ και φυσικά καμμία διάθεση για πρόσληψη μόνιμου προσωπικού και στελέχωση του ήδη κατεστραμμένου ΕΣΥ. Φέρνετε επίσης μια πληθώρα νέων διατάξεων σχετικές με τις εκλογές ΟΤΑ, που τροποποιούν, διορθώνουν, θα πω, δικά σας άρθρα του 2021. Μιας και μιλάμε για ΟΤΑ όμως, πιστεύω ακράδαντα ότι οι δήμοι αν υπάρχει πολιτική βούληση μπορούν να λύσουν προβλήματα της καθημερινότητας των πολιτών.

Θα αναφέρω μια πρόσφατη προσωπική μου εμπειρία. Διέσχιζα την οδό Αχαρνών, στην Ομόνοια, στο ιστορικό μας κέντρο. Οι εικόνες σοκάρουν. Δεν υπάρχει ούτε ένας Έλληνας. Θυμίζει κάτι μεταξύ Αφγανιστάν και Αλγερίας. Αυτό είναι και ένα σχέδιο της παγκοσμιοποίησης, μπορώ να πω, για την εξάλειψη των εθνικών κρατών. Στη δική μας περίπτωση κάνουν εμάς τους Έλληνες μειοψηφία στην πατρίδα μας. Στην οδό Σατωβριάνδου με τους χρήστες ναρκωτικών να αλωνίζουν με τις σύριγγες καρφωμένες στα χέρια τους και άλλοι να είναι σε λιπόθυμη κατάσταση πάνω στα πεζοδρόμια. Πλατεία Ομονοίας, περίπου το ίδιο. Μόνο που και εκεί βλέπουμε διάφορους αλλοδαπούς να κάνουν μπάνιο και μέσα στο συντριβάνι. Είναι αυτό εικόνα πόλης πρωτεύουσας;

Τουλάχιστον το ευχάριστο γεγονός των ημερών κατά την προσωπική μου άποψη, πάντα, είναι η υποψηφιότητα του Ηλία Κασιδιάρη για τον Δήμο της Αθήνας. Πιστεύω ότι εκφράζει τη μοναδική ελπίδα για να ξαναγίνει η Αθήνα ελληνική, αλλά και να σταματήσει αυτή η αλόγιστη σπατάλη χρημάτων με τους μεγάλους «περιγέλους», συγγνώμη περιπάτους, τα παγκάκια των 7.000 ευρώ και τις όποιες άλλες αλόγιστες σπατάλες και υπερκοστολογήσεις που έχουν γίνει.

Θέλω λοιπόν εδώ να στείλω ένα μήνυμα στον κ. Μητσοτάκη μέσω του κ. Χρυσοχοΐδη που είναι παρών, γιατί άκουσα ότι σχεδιάζετε νέες τροπολογίες εναντίον του κ. Κασιδιάρη. Τώρα πάτε για την 5η, 6η τροπολογία; Δεν θυμάμαι, έχουμε χάσει το μέτρημα. Κύριοι της Νέας Δημοκρατίας, αφήστε τους πολίτες να ψηφίσουν τον υποψήφιο που τους αρέσει. Σεβαστείτε τη δημοκρατία. Ξέρω ότι σας πιέζει ο κ. Μπακογιάννης, γιατί φοβάται. Είμαι βέβαιος εγώ βασικά, πως η υποψηφιότητα Κασιδιάρη θα λάβει πολύ υψηλά ποσοστά. Όμως το Σύνταγμα επιβάλλει τη διεξαγωγή ελεύθερων εκλογών, χωρίς αποκλεισμούς, επιβάλλει το σεβασμό των πολιτικών δικαιωμάτων εκατοντάδων χιλιάδων Ελλήνων που ασπάζονται τις εθνικιστικές και πατριωτικές ιδέες. Ως εκλεγμένοι εκπρόσωποι και εκφραστές των εθνικιστικών ιδεών θα στεκόμαστε πάντα ενάντια σε όλα τα υπόγεια κυβερνητικά σχέδια που στρέφονται ενάντια στο Σύνταγμα και τη δημοκρατία.

Κλείνοντας, θέλω να αναφερθώ στο άρθρο 26. Έχει να κάνει με την εθνική κάρτα φιλάθλου. Είναι ένα θέμα που με έχει απασχολήσει προσωπικά και εμένα έντονα από το 2015, αλλά και όλους τους οπαδούς. Η κάρτα φιλάθλου αποτελεί μία ακόμη παραδοχή ανικανότητας στην πρόληψη και την καταστολή των κρουσμάτων βίας. Αν ένας γονιός για παράδειγμα, θέλει να πάει γήπεδο με τα παιδιά του, θα πρέπει να έχουν και αυτά κάρτα φιλάθλου, γιατί -λέει- θεωρούνται εν δυνάμει χούλιγκαν.

Τι εμποδίζει, λοιπόν, αυτή η κάρτα κάποιον που θέλει να κάνει επεισόδια μέσα σε ένα γήπεδο να το κάνει; Αν κρίνουμε και από άλλες χώρες όπου εφαρμόστηκε αυτό το μέτρο, τίποτα. Αντιθέτως, περιορίστηκε ακόμα και ο αριθμός των θεατών στα γήπεδα. Όχι, λοιπόν, στο φακέλωμα της εθνικής κάρτας φιλάθλου και σε κάθε είδους φακέλωμα. Τέλος, ως Έλληνες εθνικιστές, δεν ξεχνάμε και δεν θα επιτρέψουμε ποτέ ξανά διχαστικές πολιτικές. Για εμάς όλοι οι Έλληνες είναι αναπόσπαστο κομμάτι του ελληνικού έθνους και θα αγωνιστούμε ακατάπαυστα για την ευημερία και τη δικαίωσή τους.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ο Πρόεδρος της Βουλής κ. Τασούλας έχει ζητήσει τον λόγο για ένα λεπτό.

Ορίστε, κύριε Πρόεδρε, έχετε τον λόγο.

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Κύριε Πρόεδρε, είναι κάτι που ενδιαφέρει όλους. Ήθελα να σας ενημερώσω για το εξής. Σήμερα το πρωί μου τηλεφώνησε ο Υπουργός Εθνικής Αμύνης κ. Δένδιας και μου ζήτησε να δω τι δυνατότητες έχει η Βουλή για την «υιοθεσία» του αγέννητου ακόμη παιδιού του Σμηναγού Χρήστου Μουλά, ο οποίος έπεσε εν ώρα καθήκοντος στην Εύβοια. Αύριο είναι η κηδεία στην πατρίδα του την Κρήτη και του εξήγησα κάτι που θέλω να ξέρετε όλοι σας. Η Βουλή προφανώς θα υιοθετήσει αυτό το αγέννητο παιδί. Έμαθα πως είναι στον τρίτο μήνα η χήρα του αξιωματικού που έπεσε -επαναλαμβάνω- για να σώσει ζωές. Η Βουλή θα υιοθετήσει αυτό το παιδί μέχρι τα είκοσι πέντε του χρόνια με ένα χρηματικό ποσό που θα καταβάλλεται ετησίως.

Ήθελα, όμως, να ξέρετε αυτή τη διαδικασία η οποία δεν είναι τωρινή και δεν έχει να κάνει με το σήμερα. Το 1998 επί προεδρίας Απόστολου Κακλαμάνη άρχισε η Βουλή να «υιοθετεί», δηλαδή να στηρίζει οικονομικά μέχρι το εικοστό πέμπτο έτος τα παιδιά πεσόντων εν ώρα καθήκοντος στελεχών των Ενόπλων Δυνάμεων. Μετά από λίγα χρόνια, το 2010, επί προεδρίας του αείμνηστου Φίλιππου Πετσάλνικου, αυτή η «υιοθεσία», η οικονομική στήριξη, στοιχειώδης και συμβολική, αλλά στήριξη, επεκτάθηκε και στα παιδιά των στελεχών των Σωμάτων Ασφαλείας.

Για να καταλάβετε τι σημαίνει αυτό σε ετήσια βάση, θα σας διαβάσω μια ανακοίνωση που βγάλαμε φέτος τέλη Μαρτίου: «Από το 2010 έως σήμερα η Βουλή παραμένει σταθερά στο πλευρό των οικογενειών στελεχών των Ενόπλων Δυνάμεων και των Σωμάτων Ασφαλείας που έχασαν τη ζωή τους εν ώρα καθήκοντος». Λέμε το 2010 γιατί το 2010 μπήκαν και τα Σώματα Ασφαλείας, αλλά ισχύει από το 1998. Και συνεχίζω: «Με απόφαση του Προέδρου της Βουλής κ. Τασούλα, κατά το τρέχον έτος 2023 διατίθενται για τη στήριξη εβδομήντα δύο παιδιών, σαράντα τριών, συνολικά, πεσόντων στελεχών των Ενόπλων Δυνάμεων και των Σωμάτων Ασφαλείας το ποσό των 625.000 ευρώ ετησίως. Πρόκειται για παιδιά που είναι ακόμα ανήλικα ή σπουδάζουν». Πρόκειται δηλαδή για παιδιά που είναι μέχρι τα είκοσι πέντε τους. «Με τη συμβολική αυτή ενέργεια η Βουλή τιμά έμπρακτα τη μνήμη εκείνων που έχασαν τη ζωή τους, υπηρετώντας με αυτοθυσία το λειτούργημά τους και την πατρίδα. Οι οικογένειες που άφησαν πίσω τους χρειάζονται στήριξη και η Βουλή είναι έτοιμη να την προσφέρει».

Οι όροι γι’ αυτή τη στήριξη περιγράφονται σε αποφάσεις της Βουλής. Αφορούν –επαναλαμβάνω- στελέχη των Σωμάτων Ασφαλείας και των Ενόπλων Δυνάμεων που έχασαν τη ζωή τους από δολοφονική ενέργεια, από πτώση αεροσκάφους ή στην κατάσβεση πυρκαγιάς. Εμπίπτει απολύτως η περίπτωση του αγέννητου παιδιού του Σμηναγού και η Βουλή θα πράξει και πάλι το καθήκον της, το οποίο –επαναλαμβάνω- το πράττει από το 1998.

Βεβαίως, υπάρχουν και άλλες διατάξεις για τη στήριξη των οικογενειών. Ήδη προήχθησαν αναδρομικά ως Αντιπτέραρχοι. Εγώ σας ανέφερα -και συμπαθάτε με για τη διακοπή- τι κάνει η Βουλή γι’ αυτούς εδώ και πολλά χρόνια σεμνά, σιωπηλά και ελπίζω αποφασιστικά.

Ευχαριστώ.

(Χειροκροτήματα)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πολύ, κύριε Πρόεδρε.

Τον λόγο έχει τώρα για ένα λεπτό ο Πρόεδρος της Κοινοβουλευτικής Ομάδας Σπαρτιάτες.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Ευχαριστώ πολύ, κύριε Πρόεδρε.

Κύριε Πρόεδρε της Βουλής, είναι αξιέπαινη αυτή η πράξη και την επικροτούμε όλοι.

Θα ήθελα να σας ενημερώσω σχετικά με αυτό που ανέφερε προηγουμένως ο Βουλευτής μου για τον Δήμο της Αθήνας και τον κ. Κασιδιάρη ότι δεν είχα καθόλου γνώση επί του θέματος. Επομένως, οφείλω, και εφόσον κάποιος ενεργεί αυτοβούλως, να πάρω κάποια μέτρα. Δεν έχω να πω κάτι άλλο.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Πρόεδρε.

Τον λόγο έχει τώρα η ειδική αγορήτρια από την Κοινοβουλευτική Ομάδα της Ελληνικής Λύσης κ. Μαρία Αθανασίου για δεκαπέντε λεπτά.

**ΜΑΡΙΑ ΑΘΑΝΑΣΙΟΥ:** Ευχαριστώ πολύ, κύριε Πρόεδρε.

Κύριε Υπουργέ, κύριοι συνάδελφοι, θα ήθελα κι εγώ με τη σειρά μου να εκφράσω τη θλίψη μας για τα παιδιά που έχασαν τη ζωή τους στην ώρα του καθήκοντος, Χρήστου Μουλά και Περικλή Στεφανίδη, και να εκφράσω τα συλλυπητήρια στις οικογένειές τους.

Με το παρόν νομοσχέδιο, το οποίο επικυρώνει δύο πράξεις νομοθετικού περιεχομένου τις οποίες ήδη νομοθετήσατε και τώρα ζητείτε την κύρωσή τους, κάνετε λόγο για άμεσες και επιτακτικές ανάγκες. Τις συνομολογείτε, αλλά αρνείστε να τις αντιμετωπίσετε. Μετά από τέσσερα χρόνια διακυβέρνησης, διότι δεν είστε νέα Κυβέρνηση, τον εαυτό σας διαδεχθήκατε, είναι αδικαιολόγητο να μιλάτε για άμεσες και επιτακτικές ανάγκες στα θιγόμενα τουλάχιστον ζητήματα. Σκόπιμα αφήσατε και αφήνετε το ΕΣΥ να καταρρέει, σκόπιμα απαξιώνετε το ΕΣΥ, τους υγειονομικούς με εξοντωτικά ωράρια, με εξευτελιστικές αμοιβές, με εξώθησή τους στην αναξιοπρέπεια και την ένδεια και στην αναγκαστική μετανάστευση. Γιατί ποιος ο λόγος να αφήσει ένας νέος επιστήμονας την πατρίδα του, όταν μάλιστα έχει σπουδάσει εδώ, έδειξε ότι δεν είχε σκοπό να αποκοπεί από τη χώρα για να προσφέρει τις υπηρεσίες του σε μια άλλη; Και γιατί κανένας από όσους ξενιτεύτηκαν δεν επαναπατρίζονται;

Θα σας απαντήσω λοιπόν. Γιατί τους προσφέρετε αναξιοπρεπείς συνθήκες διαβίωσης, εργασίας και μισθού. Διασύρετε διεθνώς την Ελλάδα με τις επιλογές σας να εγκαταλείψετε τα νοσοκομεία και ειδικότερα τα νοσοκομεία της περιφέρειας, χωρίς προσωπικό, χωρίς γιατρούς και νοσηλευτές καθώς και τα κέντρα υγείας χωρίς προσωπικό και, μάλιστα, πολύ περισσότερο τα περιφερειακά κέντρα υγείας εν μέσω τουριστικής περιόδου. Δημιουργείτε εικόνες όπως της περιβόητης καρότσας οι οποίες διασύρουν διεθνώς την πατρίδα μας.

Σκεφτείτε τις εντυπώσεις ενός επισκέπτη ο οποίος θα βρεθεί στη δυσάρεστη θέση να χρειαστεί τις υπηρεσίες του κέντρου υγείας κάποιου νησιού και θα έρθει αντιμέτωπος με την κατάσταση ότι δεν υπάρχει γιατρός της απλής ειδικότητας της οποίας έχει εκείνη τη στιγμή ανάγκη ή ότι δεν υπάρχει νοσηλευτής στη βάρδια ή ότι λείπουν γάζες ή απλά φάρμακα και ότι θα πρέπει να τα φέρει ο ίδιος, για να μην μιλήσουμε για τον υλικοτεχνικό εξοπλισμό ο οποίος είναι είτε ανύπαρκτος, είτε παροπλισμένος, είτε με βλάβες.

Σκεφτείτε την ντροπή για τη χώρα μας για το άξιο προσωπικό το οποίο φέρνετε σε τέτοια θέση να δικαιολογείται για τα αυτονόητα, τον διασυρμό από τις εντυπώσεις και τις μετέπειτα δημοσιεύσεις των παθόντων, τις δυσμενείς συνέπειες στην πατρίδα μας από τη μετέπειτα αρνητική δημοσιότητα.

Και για όλα αυτά, για τον διεθνή διασυρμό της χώρας μας, την ευθύνη φέρνετε ακέραια εσείς. Διότι, σύμφωνα με τα πεπραγμένα σας, σκοπεύετε να αφήσετε το Δημόσιο Σύστημα Υγείας να καταρρεύσει ολοκληρωτικά και το κάνετε αργά και μεθοδικά με συνεχή απαξίωση των συνθηκών εργασίας του προσωπικού, με απαξίωση της επιστημοσύνης, με αφαίμαξη των σωματικών και ψυχικών τους δυνάμεων, κατόπιν συνεχών εξαντλητικών συνθηκών εργασίας που φέρουν στα σωματικά, ψυχολογικά αλλά και ηθικά όρια τους εργαζόμενους οι οποίοι αναγκάζονται να αφήνουν σε αναμονή ή αδυνατούν να προσφέρουν τις υπηρεσίες τους σε ασθενείς λόγω εξάντλησης.

Φανταστείτε τα ηθικά διλήμματα, τα οποία δημιουργείτε άσκοπα σε αυτούς τους ανθρώπους. Ο ανθρώπινος παράγοντας πρέπει να σας ενδιαφέρει. Η ανθρώπινη διάσταση των ανάλγητων επιλογών σας, οι οποίοι φέρνουν στα όριά του το προσωπικό, αλλά και τους ασθενείς, σας κρατά εντελώς αδιάφορους. Σκοπός σας παραμένει η απαξίωση της δημόσιας υγείας και ο προσανατολισμός των ασθενών προς τους ιδιώτες, τάση την οποία και ενισχύετε ποικιλοτρόπως.

Ένα παράδειγμα εγκατάλειψης μιας ευαίσθητης κατηγορίας ασθενών, σε ένα πολύ μεγάλο κομμάτι της πατρίδας μας, αποτελεί και η περίπτωση του κλεισίματος της Παιδοψυχιατρικής Κλινικής του ΠΑΓΝΗ στην Κρήτη μας. Αναφέρομαι σε συγκεκριμένο περιστατικό, μεταξύ πολλών παρόμοιων, το οποίο αφορά σε αυτιστικό έφηβο με επιθετικές εξάρσεις, ο πατέρας του οποίου χρειάσθηκε πρόσφατα να τον βάλει σε παιδοψυχιατρική παρακολούθηση. Αν και κάτοικος Χανίων -ακούστε- η κοντινότερη δημόσια παιδοψυχιατρική κλινική που κάλυπτε τις ανάγκες του παιδιού του ήταν στο ΠΑΓΝΗ στο Ηράκλειο. Αυτό, όμως, δεν τον εμπόδισε να μεταβεί εκεί και να εξασφαλίσει την υγεία του παιδιού του, χάρη στην υπεράνθρωπη -όπως τη χαρακτηρίζει- προσπάθεια των γιατρών και του προσωπικού.

Παρ’ όλα αυτά, η σοβαρή έλλειψη προσωπικού που διαπίστωσε και ο ίδιος, κορυφώθηκε με το κλείσιμο της Παιδοψυχιατρικής Κλινικής του Πανεπιστημιακού Γενικού Νοσοκομείου Ηρακλείου και τώρα το μέλλον χιλιάδων νεαρών ασθενών στην Κρήτη και σε όλο το νότιο Αιγαίο, βρίσκεται στον αέρα αποδεικνύοντας για άλλη μία φορά την αδιαφορία ή την ανικανότητά σας για την περιφερειακή Ελλάδα.

Κατά τη διάρκεια των δώδεκα ημερών της νοσηλείας του παιδιού εκεί διαπίστωσε την πληθώρα των παιδοψυχιατρικών περιστατικών που δεχόταν η κλινική, σε συνδυασμό με τη σοβαρή έλλειψη προσωπικού. Όλη αυτή η κατάσταση οδηγούσε στην εξάντληση του υπάρχοντος προσωπικού. Από ολόκληρο το ΠΑΓΝΗ υπολείπονται εξακόσια άτομα από το νοσηλευτικό προσωπικό. Όπως έγινε πρόσφατα γνωστό, μάλιστα, δύο νοσηλευτές κατέρρευσαν από την εξάντληση.

Στην παιδοψυχιατρική κλινική οι γιατροί είναι μόνο δύο και παρ’ ότι όλοι οι υπάλληλοι δίνουν τιτάνια μάχη, δεν τα βγάζουν πέρα λόγω φόρτου εργασίας. Έχουν και αυτοί ανάγκη να γυρίσουν σπίτι και να δουν την οικογένειά τους, κάτι που με τόσες υπερωρίες δεν είναι εφικτό. Το γνωρίζω πολύ καλά αυτό, κύριε Υπουργέ. Όταν υπηρετούσα στη Λήμνο και επί χρόνια έκανα εικοσιτετράωρες εφημερίες για τριάντα ημέρες. Ήταν πάρα πολύ δύσκολο για εμένα και την οικογένειά μου.

Το ΠΑΓΝΗ έχει τη μοναδική δημόσια παιδοψυχιατρική κλινική σε ολόκληρη την Κρήτη, ενώ εξυπηρετεί και ολόκληρο το νότιο Αιγαίο και θέλουν να το κλείσουν. Γιατί; Όσο και αν διαμαρτύρονται υπάλληλοι και ασθενείς όμως, δεν δίνεται καμμία λύση. Αντίθετα, η Παιδοψυχιατρική Κλινική του ΠΑΓΝΗ έχει σταματήσει να δέχεται ασθενείς, ενώ πολλοί εικάζουν ότι θα κλείσει τελείως. Η υποψία αυτή προκαλεί φόβο για τα παιδοψυχιατρικά περιστατικά που ήδη υπάρχουν, αλλά και αυτά που ενδέχεται να προκύψουν στο Ηράκλειο, στην Κρήτη ολόκληρη, αλλά και στο νότιο Αιγαίο, που μέχρι τώρα εξαρτώνται από το ΠΑΓΝΗ.

Θα σας καταθέσω την από 24 Ιουλίου του 2023 επιστολή του πατέρα του εν λόγω εφήβου, ο οποίος και καταθέτει την κραυγή αγωνίας του.

Κύριε Υπουργέ, τα συμπτώματα των επιθετικών αυτιστικών εφήβων δεν αντιμετωπίζονται από την οικογένεια χωρίς τη συνδρομή από το κράτος. Η καθημερινότητα των οικογενειών, οι οποίες φιλοξενούν αυτιστικούς επιθετικούς έφηβους είναι μαρτυρική έξω από κάθε δεδομένο που έχουμε υπ’ όψιν μας. Δεν είναι δυνατόν, λοιπόν, η πολιτεία να αφήνει στο έλεος του Θεού, εγκαταλελειμμένους από την ίδια και σε ανύπαρκτες δομές, οι οποίες μαραίνονται και κλείνουν με προσωπικό απαξιωμένο και στα πρόθυρα κατάρρευσης σωματικής, ψυχικής και ηθικής. Δεν έχετε, κύριοι της Κυβέρνησης, δικαίωμα να πράττετε έτσι.

Παράλληλα, στο σημείο αυτό, αναφέρομαι και στην από 2-12-2022 επίκαιρη ερώτηση μου προς την Υπουργό Υγείας με θέμα την ανάγκη για τη σύσταση δομών διαχείρισης βίαιων αυτιστικών εφήβων, που απουσιάζουν δραματικά, αφού ο αριθμός κλινών δεν αρκεί για να καλυφθούν αυτές οι ανάγκες. Θα καταθέσω και την ερώτηση της Ελληνικής Λύσης για τα Πρακτικά.

Μια άλλη θλιβερή κατάσταση έχουμε στο κτήριο του Θεραπευτηρίου Χρόνιων Παθήσεων των Χανίων, όπου οι φιλοξενούμενοι ασθενείς στερούνται τη στοιχειώδη, αξιοπρεπή διαβίωση στον νοσοκομειακό χώρο όπου διαμένουν. Θα καταθέσω για τα Πρακτικά ερώτηση που έκανε η Ελληνική Λύση επί του θέματος, επίσης.

(Στο σημείο αυτό η Βουλευτής, κ. Μαρία Αθανασίου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στα επιμέρους άρθρα του παρόντος τονίζουμε τα εξής. Κατ’ αρχάς, επιτρέψτε μου να σταθώ στην ανομοιογένεια του υπό ψήφιση νομοθετήματος, το οποίο έχει ενταχθεί στην Επιτροπή Κοινωνικών Υποθέσεων με πλείστες διατάξεις αρμοδιότητας Υπουργείου Εσωτερικών, δείγμα της βιασύνης της Κυβέρνησης και του πνεύματος προχειρότητας, το οποίο την διακατέχει.

Προσωπικά επιλέγω να σταθώ στις διατάξεις που αφορούν την παρούσα επιτροπή χωρίς να υποτιμώ καθόλου τις διατάξεις, οι οποίες αφορούν στις επερχόμενες αυτοδιοικητικές εκλογές ούτε στη μεταφορά των μαθητών ούτε στην άρση του απορρήτου των τηλεπικοινωνιών σε περίπτωση εγκληματικών ενεργειών ούτε στην παράταση ισχύος της κάρτας φιλάθλων.

Θα προτιμήσω, ωστόσο, να σταθώ στην παράταση της θητείας των εβδομηντάχρονων γιατρών του ΕΣΥ, διότι η Κυβέρνηση αμέλησε να στελεχώσει εγκαίρως και καταλλήλως τις δομές της δημόσιας υγείας. Έτσι, στο άρθρο 1 τονίζουμε ότι και η παράταση αυτή δεν αντιμετωπίζει το χρόνιο πρόβλημα της υποστελέχωσης των φορέων της δημόσιας υγείας. Οι ηλικιωμένοι γιατροί έχουν πολλή κόπωση και δεν μπορούν να είναι όσο αποτελεσματικοί απαιτούν οι περιστάσεις. Δεν μπορούν αυτοί να είναι τα κυρίως στελέχη του ΕΣΥ, όση εμπειρία και διάθεση και αν έχουν. Τα σωματικά αποθέματα έχουν και τα όριά τους, κύριε Υπουργέ. Απαιτούνται άμεσες προσλήψεις νέων γιατρών, μονιμοποίηση των επικουρικών γιατρών, αλλά και μόνιμη αξιοποίηση των συμβασιούχων αυτών των ηρώων, οι οποίοι πήραν στην πλάτη τους το βάρος της πανδημίας, προκειμένου να καλυφθούν οι μόνιμες ανάγκες και οι τεράστιες ελλείψεις των υπαρχουσών θέσεων οι οποίες οδηγούν το δημόσιο σύστημα υγείας σε κατάρρευση.

Στο άρθρο 2 δεν αποτελεί λύση η προσωρινή στελέχωση των πληρωμάτων ΕΚΑΒ από τον στρατό, αλλά ούτε και από το πυροσβεστικό σώμα, το οποίο έχει το ίδιο ανάγκη στελέχωσης, πολύ λιγότερο δε να στερείται του προσωπικού του σε τέτοιες περιόδους και να στελεχώνει άλλες υποστελεχωμένες ομάδες, όπως το ΕΚΑΒ τώρα εν μέσω μιας περιόδου που η χώρα καίγεται στην κυριολεξία. Επίσης, δεν είναι επιτρεπτό να αρκέσει ως οδηγός, ως βοηθός είτε ως διασώστης ένας άνθρωπος που εκπαιδεύεται μόνο για έξι ώρες και να αναλαμβάνει τον σοβαρό ρόλο της διάσωσης και της διακομιδής, ενέργειες οι οποίες απαιτούν υψηλό επίπεδο εκπαίδευσης και ετοιμότητας. Ο ασθενής ή ο πολυτραυματίας δεν είναι αντικείμενα τα οποία απλά και μόνο χρειάζεται να φορτωθούν και να μεταφερθούν άμεσα. Είναι πρόσωπα, τα οποία έχουν ανάγκες εξειδικευμένες σε συνθήκες ζωής και θανάτου, οι οποίες απαιτούν ανάγκες άμεσες από πρόσωπα εκπαιδευμένα και έμπειρα και όχι πρόσωπα τα οποία απλώς θα συμπληρώσουν αριθμούς που μας λείπουν από τη συμπλήρωση των απαιτούμενων αριθμών στη στελέχωση.

Στο άρθρο 3 προβλέπεται η δυνατότητα σύναψης έως το τέλος Ιουλίου ’23 συμβάσεων προμήθειας μονοκλωνικών αντισωμάτων ή λοιπών φαρμάκων για την αντιμετώπιση του COVID-19 περιλαμβανομένων όσων έχουν λάβει οριστική έγκριση με διαδικασία διαπραγμάτευσης, χωρίς δημοσίευση διακήρυξης κατά παρέκκλιση κάθε εθνικής διάταξης. Και τί θα τα κάνετε τα μονοκλωνικά αντισώματα τώρα που έχουμε έναν ιό μεταλλαγμένο και εξασθενημένο;

Ως Ελληνική Λύση είμαστε αντίθετοι στις παρεκκλίσεις από την κείμενη νομοθεσία περί προμηθειών και δημοσίων συμβάσεων. Δεν ζούμε πλέον σε καθεστώς πολέμου ούτε πανδημίας, ώστε να δράτε κάτω από το καθεστώς πανικού και αδιαφάνειας. Μας ενισχύετε την πεποίθηση ότι σας εξυπηρετούν οι παρεκκλίσεις, διότι διευκολύνεστε να διαχειρίζεστε δημόσιο χρήμα αδιαφανώς και υπό το καθεστώς εξυπηρέτησης φίλων σας.

Άρθρο 4, αντιτιθέμεθα στην προχειρότητα, στην προσωρινή πρόσληψη επικουρικού προσωπικού με αδιαφανή κριτήρια και με νομοθετική εξουσιοδότηση στον εκάστοτε Υπουργό. Οι συνθήκες και η σοβαρότητα του ζητήματος της στελέχωσης της δημόσιας υγείας απαιτούν λύσεις μόνιμες και διαφανείς, μόνιμες προσλήψεις λοιπόν προσωπικού μέσω δημόσιων διαγωνισμών με μοριοδοτήσεις, με αξιοκρατία, με διαφάνεια.

Άρθρο 5 και 6, και τα δύο άρθρα αυτά προσδίδουν το χαρακτήρα προχειρότητας, προσωρινότητας, αλλά και φωτογραφικών προϋποθέσεων, οι οποίες προφανώς και δύναται να αποτελέσουν όχημα εξυπηρέτησης φίλων σας μακριά από κάθε έννοια αξιοκρατίας και καταλληλότητας. Αντιτιθέμεθα ως Ελληνική Λύση και είναι προσβολή γι’ αυτούς που λένε ότι είναι το επιτελικό μας κράτος.

Τέλος με την υπ’ αριθμόν 1190/11-4-23 αίτηση προς το Υπουργείο Υγείας οι συμβασιούχοι υγειονομικοί που δεν ανανεώθηκαν οι συμβάσεις τους και απώλεσαν την εργασία τους λόγω μη εμβολιασμού κατά της νόσου COVID αιτούνται την επαναφορά τους στην εργασία με τα απαραίτητα προληπτικά υγειονομικά μέτρα με σχετική τροπολογία σας, κύριε Υπουργέ.

Υπενθυμίζουμε πως, σύμφωνα την υπ’ αριθμό 2332/2022 απόφαση του Συμβουλίου της Επικρατείας, η παράταση των αναστολών εργασίας των υγειονομικών λόγω μη εμβολιασμού κρίθηκε παράνομη και αντισυνταγματική ήδη από τον Απρίλιο του 2022. Άρα ομοίως παράνομη είναι και η μη ανανέωση των συμβάσεών τους λόγω μη εμβολιασμού.

Κύριε Υπουργέ, παρακαλώ να μεριμνήσετε. Άλλωστε, στο ΕΣΥ κανείς δεν περισσεύει και οι ανάγκες σε προσωπικό είναι πάρα πολλές. Γι’ αυτό είμαστε σήμερα εδώ.

Κύριε Πρόεδρε, κύριε Υπουργέ, κύριοι συνάδελφοι, τα θιγόμενα στις δύο πράξεις νομοθετικού περιεχομένου ζητήματα οφείλατε να τα έχετε ήδη αντιμετωπίσει εγκαίρως και αποτελεσματικά. Δεν είναι κάτι το οποίο εμφανίστηκε ξαφνικά ούτε ζούμε σε συνθήκες πολέμου, ούτως ώστε να νομοθετείτε με τη μορφή πράξης νομοθετικού περιεχομένου, χωρίς την απαραίτητη διαβούλευση.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Γιατί δεν παραδέχεστε ότι αμελήσατε όλα αυτά τα χρόνια να αντιμετωπίσετε αυτά τα θεμελιώδη ζητήματα τα οποία αφορούν δυσπρόσιτες ορεινές και νησιωτικές περιοχές, ότι αυτά κατέληξαν να γίνουν άμεσες και επιτακτικές ανάγκες φέτος το καλοκαίρι και ότι είναι απόλυτη ανάγκη να αποδυναμώσετε τους παραπαίοντες δήμους και να πάρετε προσωπικό από την Πυροσβεστική εν μέσω τέτοιας λαίλαπας και να ενισχύσετε το ΕΚΑΒ με ανεκπαίδευτο προσωπικό;

Αν το παραδεχόσασταν, αν ρητώς αναλαμβάνατε την ευθύνη αυτής της κωμικοτραγικής κατάστασης και παράλληλα δηλώνατε ότι σχεδιάζετε άμεσα μόνιμη αντιμετώπιση των έκτακτων αυτών αναγκών, οι οποίες δεν θα έπρεπε να είναι ούτε καν ανάγκες, γιατί θα τις είχατε αντιμετωπίσει εγκαίρως και αποτελεσματικά, ώστε να μην αποτελούν πλέον ανάγκες ούτε βεβαίως έκτακτες, ερχόμενοι στη δεινή θέση να νομοθετείτε μετά το μέσον του καλοκαιριού για θερινές ανάγκες, τότε τα πράγματα θα είχαν άλλη έννοια.

Πείτε μας, παρακαλώ, έχετε σκοπό εντός του επόμενου τριμήνου, επί παραδείγματι, να φέρετε προς διαβούλευση και ψήφιση νομοσχέδιο το οποίο θα αντιμετωπίζει σοβαρά, υπεύθυνα, μετά από μελέτη και κάλυψη όλων των πτυχών, τα θιγόμενα θέματα; Ή θα αποτελέσει ο δανεισμός οδηγών δήμων και Πυροσβεστικής στο ΕΚΑΒ μια κανονικότητα από εδώ και στο εξής; Ή θα αποτελέσει το να είναι το υγειονομικό προσωπικό κάθε ειδικότητας συνοδός ΕΚΑΒ μια κανονικότητα;

Δυστυχώς, δεν ακούσαμε από την Κυβέρνηση ότι στο άμεσο προσεχές χρονικό διάστημα θα επιλυθούν οι ανάγκες αυτές με τρόπο μόνιμο και επαρκή και ότι η πράξη νομοθετικού περιεχομένου, όσον αφορά τα κεφάλαια τα οποία θίγουν τα θέματα υγείας τουλάχιστον, θα έχει απολύτως προσωρινό χαρακτήρα και μόνο μέχρι την εισαγωγή και ψήφιση ολοκληρωμένου νομοσχεδίου, το οποίο θα επιλύει κατά τρόπο μόνιμο και επαρκή τα εν γένει ζητήματα. Και τούτο δεν το ακούσαμε από τα χείλη σας, διότι προφανώς δεν σας απασχόλησε η μόνιμη επίλυση των ζητημάτων.

Σημαίνει ότι δεν σας απασχόλησαν, διότι δεν θέλετε να τα αντιμετωπίσετε, δεν θέλετε να τα επιλύσετε, δεν είναι στα σχέδιά σας. Αντιθέτως, η αντιμετώπιση των εκτάκτων συνθηκών τον χειμώνα από την Κυβέρνησή σας στηρίζεται στη μετακύλιση των ευθυνών σας στους πολίτες.

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, κανείς εκ των εισηγητών δεν πέρασε τα δεκαεπτά λεπτά. Παρακαλώ ολοκληρώστε τη φράση σας. Τη φράση σας!

**ΜΑΡΙΑ ΑΘΑΝΑΣΙΟΥ:** Τελειώνω τη φράση μου.

Για την ανεπάρκεια πυροπροστασίας παροτρύνετε: «Τρέξτε να σωθείτε». Για την έλλειψη αστυνόμευσης: «Κάντε πως κοιμάστε». Για την υποστελεχωμένη υγεία τι μας έχετε άραγε; Σε λίγο θα μας πείτε ότι ο καλός ασθενής πεθαίνει. Μη γένοιτο!

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Έχει ζητήσει τον λόγο για να κάνει μία παρέμβαση η Πρόεδρος της Πλεύσης Ελευθερίας, η κ. Κωνσταντοπούλου.

Παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Θα τοποθετηθώ συνολικά στην πρωτολογία μου για όλα όσα συμβαίνουν αυτές τις μέρες. Ήθελα όμως, με αφορμή την παρέμβαση του Προέδρου της Βουλής, του κ. Τασούλα, ο οποίος ανταποκρίθηκε στη χθεσινή μου πρόταση να αναλάβει η Βουλή την ευθύνη της και να πράξει αυτό που έχει πράξει και στο παρελθόν για τις οικογένειες των πεσόντων, ανακοίνωσε στο Σώμα και πρότεινε στο Σώμα την υιοθεσία του αγέννητου παιδιού του Κυβερνήτη, του Σμηναγού Χρήστου Μουλά -είναι μια πράξη αυτονόητη, επιβεβλημένη-, να εκφράσω πραγματικά την ικανοποίησή μου που σε ένα πράγμα που πρότεινα, υπήρξε ανταπόκριση και άμεση.

Παρ’ όλα αυτά, αισθάνομαι ότι η Βουλή ούτε θα πρέπει να είναι ικανοποιημένη ούτε θα πρέπει να αρκείται σε αυτή και μόνο την πράξη. Έχουμε πολλά ακόμα και οφείλουμε να κάνουμε πολλά ακόμα περισσότερα, για να μην έχουμε άλλα θύματα -ήδη αριθμούμε πέντε-, για να μην έχουμε άλλους πεσόντες, για να μην έχουμε αλλά αγέννητα παιδιά που δεν γνωρίζουν τον πατέρα ή τη μητέρα τους μέσα σε τέτοιες τραγικές συνθήκες.

Τα υπόλοιπα, κύριε Πρόεδρε, θα τα εκθέσω στην πρωτολογία μου. Χαιρετίζω, όμως, αυτή την άμεση ανταπόκριση του Προέδρου της Βουλής στη χθεσινή μου πρόταση και ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία Πρόεδρε.

Τον λόγο τώρα έχει η ειδική αγορήτρια της Κοινοβουλευτικής Ομάδας της Νίκης, η κ. Ασπασία Κουρουπάκη.

Κυρία συνάδελφε, έχετε τον λόγο για δεκαπέντε λεπτά.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε. Καλημέρα σας.

Κύριε Υπουργέ, κυρίες και κύριοι Βουλευτές, καλούμαστε σήμερα να κυρώσουμε δύο πράξεις νομοθετικού περιεχομένου του Υπουργείου Υγείας. Βέβαια, μόλις χθες, σε λιγότερο από εικοσιτέσσερις ώρες από την ψήφιση στο ίδιο νομοσχέδιο, εντάξατε τροπολογίες, όπως για καινούργιες υψηλόβαθμες θέσεις στον ΕΟΔΥ, για συμβούλους σταδιοδρομίας σε σχολεία δεύτερης ευκαιρίας, για προσωπικό καθαριότητας στο Πανεπιστήμιο του Αιγαίου, για το Εθνικό Κτηματολόγιο, για πρόσθετα κόστη ναυπήγησης και επισκευής πλοίων του Πολεμικού Ναυτικού.

Με τα μάτια των νέων προσώπων στην κοινοβουλευτική δραστηριοποίηση, επιτρέψτε μου να σας πω ότι ίσως για την έμπειρη Κυβέρνηση να πρόκειται για συνηθισμένη πρακτική. Ωστόσο, η δική μας πρώτη εντύπωση από τέτοια περιστατικά είναι εξαιρετικά αρνητική. Θλιβόμαστε και απορούμε.

Άραγε, έτσι θα λειτουργεί η έμπειρη αυτή Κυβέρνηση σε όλη της τη θητεία; Με τροπολογίες ολιγόωρης προθεσμίας μελέτης; Με περιεχόμενο επί παντός επιστητού και από το «παράθυρο»; Δεν κρίνουμε σκόπιμο ότι κάπως, κάποτε αυτό θα πρέπει να αλλάξει;

Επιστρέφω στο κυρίως θέμα του νομοσχεδίου. Η προμήθεια και διάθεση μονοκλωνικών αντισωμάτων για την αντιμετώπιση της νόσου COVID, η στελέχωση του ΕΚΑΒ από προσωπικό του Πυροσβεστικού Σώματος και από στρατιωτικούς των Ενόπλων Δυνάμεων, η πρόσληψη επικουρικού προσωπικού για επιτακτικές ανάγκες του Εθνικού Συστήματος Υγείας, οι ιατροί δημοσίων νοσοκομείων με δελτίο απόδειξης παροχής υπηρεσιών είναι όλες διατάξεις που έρχονται να ψηφιστούν με τη μορφή του κατεπείγοντος από μία Κυβέρνηση η οποία διαδέχτηκε τον εαυτό της. Άρα, δεν κατελήφθη προ απροόπτου, για να διαπιστώσει τις ανάγκες.

Ένα κράτος που σέβεται τον πολίτη και την υγεία του οφείλει κατά το δυνατό να δρα προληπτικά και όχι κατασταλτικά, να δίνει λύσεις. Όχι εμβαλωματικές, αλλά λύσεις υγιείς και ιδανικά μόνιμες.

Το αγαθό της δημόσιας υγείας είναι συνταγματικά κατοχυρωμένο για όλους τους Έλληνες. Όμως, σήμερα η λειτουργία της δημόσιας υγείας της χώρας μας βασίζεται αποκλειστικά και μόνιμα στο φιλότιμο των υπαλλήλων των δημόσιων νοσοκομείων, ανεξαρτήτως ειδικότητας και θέσης, και προς τιμήν τους.

Η περίοδος της πανδημίας ανέδειξε τα πολυποίκιλα προβλήματα που υπάρχουν τόσο στον αριθμό του εξειδικευμένου και μόνιμου προσωπικού όσο και στις υλικοτεχνικές υποδομές στον τομέα της υγείας. Την ίδια περίοδο η Κυβέρνηση υποστελέχωσε και συγχώνευσε κλινικές, προκειμένου να στελεχωθούν οι ΜΕΘ. Την ίδια περίοδο είχε την πολυτέλεια να θέσει σε αναστολή καθηκόντων εργασίας επτάμισι χιλιάδες έμπειρους υγειονομικούς, αντί να τους θέσει μέτρα προστασίας.

Για ποιον λόγο η προμήθεια των αντισωμάτων δεν έγινε την περίοδο της πανδημίας, που όντως υπήρχε η μορφή του κατεπείγοντος; Την περίοδο εκείνη η προμήθεια των αντισωμάτων μπορούσε και επιβαλλόταν να γίνει άμεσα, χωρίς τις τηρούμενες κείμενες διατάξεις. Τότε, πράγματι θα σωζόντουσαν ανθρώπινες ζωές.

Η μορφή, όμως, του κατεπείγοντος για την παραγγελία των μονοκλωνικών αντισωμάτων σήμερα εμπαίζει τη νοημοσύνη τόσο των υγειονομικών όσο και των πολιτών. Προς όφελος της δημόσιας οικονομίας, η Κυβέρνηση έπρεπε από την προηγούμενη τετραετία να είχε προβεί στην αγορά των μονοκλωνικών αντισωμάτων με μειοδοτικό διαγωνισμό που θα εξασφάλιζε τους συμφερότερους και οικονομικότερους όρους.

Εξάλλου τα επιδημιολογικά στοιχεία στην ιστοσελίδα του ΕΟΔΥ σχετικά με τον COVID δεν δικαιολογούν τη μορφή του κατεπείγοντος. Αναρωτιόμαστε, ποιο υγειονομικό προσωπικό θα χορηγήσει τα μονοκλωνικά αντισώματα; Το ελάχιστο μόνιμο προσωπικό που αδυνατεί να ανταπεξέλθει στις βάρδιες και στις εφημερίες ή το επικουρικό που συνεχώς βρίσκεται υπό εκπαίδευση, καθώς διαδέχεται ο ένας επικουρικός τον άλλο και αρχίζει η εκπαίδευση από την αρχή; Την Κυβέρνηση δεν τη νοιάζει το κόστος εκπαίδευσης διαφορετικών ανθρώπων για την ίδια ανάγκη με τη σπατάλη τόσων ανθρωποωρών; Γιατί να μην επενδύουμε στην εκπαίδευση μόνιμου προσωπικού; Η στήριξη του ΕΣΥ από επιστήμονες με επικουρικό καθεστώς, οι οποίοι συντηρούν παιδιά και πληρώνουν δάνεια και ενοίκια έχοντας παράλληλα το άγχος της αναμονής για να ανταπεξέλθουν στα προς το ζην, μόνο σε δημοκρατική και πολιτισμένη κοινωνία δεν παραπέμπει.

Ο εφιάλτης στα δημόσια νοσοκομεία συνεχίζεται με την πρόσληψη εργαζομένων με μπλοκάκι με πρόσχημα την κάλυψη των αναγκών, δημιουργώντας ένα καθεστώς ιδιωτικής υγείας που όμως καπηλεύεται τις δημόσιες υποδομές.

Αλήθεια, όταν ένας ασθενής χειρουργηθεί από γιατρό με μπλοκάκι την επόμενη μέρα ποιος γιατρός θα τον παρακολουθεί; Καταλήγουμε να έχουμε δημόσια υγεία με ιατρούς περιορισμένης ευθύνης εις βάρος του ασθενή. Ανοίγονται διάπλατα και επίσημα οι πόρτες όχι μόνο για την επικράτηση του ιδιωτικού συμφέροντος στη δημόσια υγεία αλλά και για την περαιτέρω υποβάθμιση των υπηρεσιών υγείας που απολαμβάνει ο πολίτης.

Αναφορικά με τις ρυθμίσεις για την κατεπείγουσα στελέχωση των ασθενοφόρων του ΕΚΑΒ, παρατηρούμε ότι οι καθυστερήσεις στις διακομιδές ασθενών λόγω έλλειψης προσωπικού ανέδειξαν για ακόμη μία φορά ένα από τα μεγάλα και πολυάριθμα προβλήματα στο Εθνικό Σύστημα Υγείας. Είναι προφανές πως οι ελλείψεις σε ασθενοφόρα και διασώστες του ΕΚΑΒ καθώς και σε προσωπικό των νοσοκομείων, ιατρών, επιστημόνων υγείας, νοσηλευτικού προσωπικού, παραϊατρικού προσωπικού, δεν προέκυψαν από τη μία μέρα στην άλλη. Επομένως θα μπορούσαν να προβλεφθούν.

Η επιτακτική ανάγκη στελέχωσης του ΕΚΑΒ απαιτεί μόνιμο και άρτια εκπαιδευμένο προσωπικό και όχι προσωρινή εμβαλωματική κάλυψη αναγκών με ανειδίκευτο προσωπικό από το Πυροσβεστικό Σώμα και τις Ένοπλες Δυνάμεις. Δεν προβληματίζει κανέναν άραγε το γεγονός ότι το προσωπικό του ΕΚΑΒ λαμβάνει εκπαίδευση διάρκειας δύο ετών από δικό του ΙΕΚ, ενώ οι κυβερνητικές ακροβασίες προβλέπουν εκπαίδευση μίας ημέρας;

Εδώ που φτάσαμε ο Υπουργός Υγείας θα μπορέσει να βρει στη Ρόδο όπως και στις υπόλοιπες περιοχές που ταλανίζονται από τις πυρκαγιές μαζεμένους πολλούς υποψήφιους οδηγούς ασθενοφόρων ΕΚΑΒ. Θεωρούμε το μέτρο επιεικώς απαράδεκτο.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΙΩΑΝΝΗΣ ΠΛΑΚΙΩΤΑΚΗΣ**)

Η Νίκη προτάσσοντας το δημόσιο συμφέρον θεωρεί αναγκαίες τις μονιμοποιήσεις φυσικά του υπάρχοντος επικουρικού προσωπικού, τις άμεσες προσλήψεις και την άρτια εκπαίδευση επαρκούς προσωπικού από μόνιμους γιατρούς, ειδικούς επιστήμονες, νοσηλευτές και παραϊατρικό προσωπικό στις δομές υγείας και στα νοσοκομεία.

Το ΕΚΑΒ απαιτεί κάλυψη από προσωπικό με ένταξη στα βαρέα και ανθυγιεινά, καθώς και ασθενοφόρα. Οι επαρχιακές και ακριτικές δομές της χώρας αξίζουν γενναία οικονομικά κριτήρια για τη στελέχωσή τους. Το ελληνικό Αιγαίο θέλει Έλληνες γιατρούς. Η Νίκη θεωρεί ότι το παρόν σχέδιο νόμου υποβαθμίζει σε επίπεδο κοινωνικό, πολιτικό και αξιακό τον Έλληνα πολίτη είτε αυτός βρίσκεται στη θέση του επικουρικού επαίτη υπαλλήλου είτε στη θέση του βαριά φορολογούμενου πολίτη.

Καταψηφίζουμε έχοντας ως γνώμονα την ανθρώπινη αξιοπρέπεια και το σεβασμό στον συνάνθρωπο και συμπολίτη μας.

Σας ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Τον λόγο έχει ο ειδικός αγορητής της Πλεύσης Ελευθερίας, ο κ. Μιχαήλ Χουρδάκης.

**ΜΙΧΑΗΛ ΧΟΥΡΔΑΚΗΣ:** Κύριε Πρόεδρε, επιτρέψτε μου λίγο να οργανωθώ, γιατί είναι πάρα πολλά αυτά που έχουν προκύψει τις τελευταίες ώρες. Θυμίζω ευγενικά ότι αρκετοί από εμάς φύγαμε από την Βουλή στις 2.40΄, περασμένες 2.30΄ και αναγκαζόμαστε 9.00΄ η ώρα το πρωί να είμαστε ξανά εδώ επειδή υπάρχει αυτή η «ανάγκη», η πρεμούρα -όπως θέλετε πείτε το- να τελειώνουν όλα γρήγορα και βιαστικά.

Θα χωρίσω την τοποθέτησή μου σε δύο μέρη. Το ένα μέρος θα αφορά την ουσία όσων προτείνονται στις δύο πράξεις νομοθετικού περιεχομένου και το άλλο σε κάποια διαδικαστικά πράγματα, τα οποία ήδη από την πρώτη συνεδρίαση της επιτροπής προσπαθώ να θέσω εντόνως μεν, ευγενικώς δε, αλλά δεν βλέπω κανένα αποτέλεσμα.

Οι δύο πράξεις νομοθετικού περιεχομένου που έρχονται, έχουν την ψευδεπίγραφη προσπάθεια ή στόχευση να δημιουργήσουν ένα καλύτερο Εθνικό Σύστημα Υγείας και να βοηθήσουν, ώστε κάποια προβλήματα που προέκυψαν ή που νομίζει η Κυβέρνηση ότι προέκυψαν την τελευταία στιγμή, να διορθωθούν. Θυμίζω ότι ξεκινάει το πέμπτο έτος διακυβέρνησης από τη συγκεκριμένη Κυβέρνηση και άρα δεν θα έπρεπε να υπάρχουν τέτοιες αστοχίες σε ό,τι αφορά την οργάνωση.

Σε καμμία περίπτωση δεν υπάρχει πραγματική και αληθής προσπάθεια επίλυσης των προβλημάτων, δηλαδή ενίσχυσης του Εθνικού Συστήματος Υγείας, ενίσχυσης του εθνικού και δημόσιου και καθολικού ρόλου που θα έπρεπε να έχει το σύστημα υγείας.

Αντί αυτού λοιπόν, βλέπουμε ότι γίνεται μια στόχευση στην κάλυψη προσωρινών μόνο αναγκών, στη στρέβλωση των εργασιακών σχέσεων των επαγγελματιών που βρίσκονται μέσα στο Εθνικό Σύστημα Υγείας -ιατρών και παραϊατρικού προσωπικού-, στη στρέβλωση των κριτηρίων με τα οποία γίνονται ή θα γίνονται οι προσλήψεις και οι επιλογές προσωπικού, μειώνοντας δηλαδή τα απαιτούμενα χαρακτηριστικά αυτών και επιπλέον ένα πολύ σημαντικό πρόβλημα το οποίο προκύπτει από την μετακίνηση από άλλους φορείς, παραδείγματος χάριν προς το ΕΚΑΒ προσωπικού, όταν ήδη στους φορείς αυτούς, και στους ΟΤΑ και στην Πυροσβεστική ειδικά, βλέπουμε ότι δεν επαρκεί. Και όλα τα προβλήματα που σχετίζονται και με την Πυροσβεστική και με άλλους φορείς, είναι ακόμα πιο έντονα φανερά τις τελευταίες μέρες όταν έχουμε τόσες πολλές εστίες ανά την χώρα με τα δυσάρεστα αποτελέσματα που ήδη από χθες όλοι έχουμε τονίσει.

Σε ό,τι αφορά κάποια άλλα γενικά στοιχεία θέλω να υπογραμμίσω ότι το Εθνικό Σύστημα Υγείας δεν μπορεί να έχει εργαζόμενους πολλών ταχυτήτων. Δεν μπορεί σιγά, σιγά να ξηλώνουμε τον μόνιμο χαρακτήρα του προσωπικού να εισάγουμε όλο και περισσότερες κατηγορίες με μπλοκάκια, να φέρνουμε ρυθμίσεις οι οποίες κάθε χρόνο από το 2012 ήδη προσθέτουν δύο και τρεις νέες ειδικότητες ανά φορά. Και μάλιστα στην τελευταία τοποθέτησή μου που έκανα στην επιτροπή είχα επισημάνει ότι έχουμε τροποποίηση του άρθρου 2 για το άρθρο 5 προηγούμενου νόμου, το οποίο αφορούσε το 34 του 2015, το 44 από άλλη χρονιά και ούτω καθεξής. Δηλαδή κάθε χρόνο και λίγο, λίγο προσπαθούμε να αλλάξουμε τελείως αυτόν τον χαρακτήρα. Αυτό είναι κάτι που μας βρίσκει αντίθετους.

Θα έπρεπε να δώσουμε κίνητρα και στο προσωπικό που θέλει να ενταχθεί στο Εθνικό Σύστημα Υγείας να το κάνει, να υπάρξουν προκηρύξεις για πρόσληψη μόνιμου προσωπικού και όχι προσωπικού με μπλοκάκι. Και θα έπρεπε να σας προβληματίζει κύριε Υπουργέ και κυρίες και κύριοι της Κυβέρνησης, ότι τους τελευταίους μήνες δεν καλύπτονται οι θέσεις ούτε με μπλοκάκι ούτε για μόνιμο προσωπικό.

Αντίθετα, υπάρχει ένα μεγάλο κύμα ανθρώπων που φεύγουν από το Εθνικό Σύστημα Υγείας, γεγονός που υπογραμμίζει και καταδεικνύει τις κακές συνθήκες που επικρατούν σε αυτό, τους χαμηλούς μισθούς και το πόσο λίγο θελκτικό το έχετε καταντήσει. Αντ’ αυτού θα έπρεπε να βρούμε τρόπους να βελτιώσουμε τις συνθήκες όλων των εργαζομένων, να βελτιώσουμε και τη συνεχιζόμενη εκπαίδευση αυτού του προσωπικού και να κατορθώσουμε να έχουμε περισσότερους και καλύτερους μέσα στο Εθνικό Σύστημα Υγείας.

Δεν αντιλαμβάνομαι με ποιον τρόπο με άτομα τα οποία δεν θα έχουν καμμία επαρκή εκπαίδευση, όταν αντί για άνω των εβδομήντα ωρών εκπαίδευσης φαίνεται ότι με την πράξη νομοθετικού περιεχομένου που θέλετε να προωθήσετε θα αρκούν μόνο έξι, θεωρείτε ότι δεν θα προκύψουν κίνδυνοι. Βλέπω στην έκθεση και την αξιολόγηση για το συγκεκριμένο σχέδιο νόμου ότι δεν προβλέπονται να υπάρξουν κίνδυνοι. Εγώ δεν θα ήθελα, και φαντάζομαι και εσείς δεν θα θέλατε κ. Χρυσοχοΐδη, αν βρεθείτε σε ένα νησί, γιατί συνήθως τα προβλήματα αυτά είναι σε απομακρυσμένα μέρη και όχι στις πόλεις της Αθήνας ή της Θεσσαλονίκης, να έχετε ως διασώστη κάποιον που έχει μόνο δίπλωμα β΄ κατηγορίας, δηλαδή ξέρει να οδηγεί, να πατάει τον συμπλέκτη και να αλλάζει ταχύτητες, και έχει εκπαιδευθεί έξι ώρες.

Έχετε κάνει σεμινάριο CRP, κύριε Χρυσοχοΐδη; Όχι; Κρατάει έξι ώρες, μαζευόμαστε κάποιοι γιατροί και κάποιοι ειδικοί εκπαιδευτές με άλλους γιατρούς ή εθελοντές και έχουμε κάποια προπλάσματα. Τους δείχνουμε θεωρητικά πώς θα έπρεπε αυτό να γίνει και τους δίνουμε και ένα πιστοποιητικό. Ενδεχομένως αυτό είναι αρκετό για να το ξέρει όλος ο κόσμος και να μπορεί σε περίπτωση που προκύψει μια ανάγκη, όπως τις τελευταίες εβδομάδες δυστυχώς βλέπουμε πολλές φορές από πισίνες ή από τη θάλασσα βγαίνει κάποιος και χρειάζεται καρδιοπνευμονική αναζωογόνηση. Θα θυμάστε πριν από δύο χρόνια στο παγκόσμιο πρωτάθλημα ποδοσφαίρου, στο μουντιάλ, χρειάστηκε να γίνει καρδιοπνευμονική αναζωογόνηση σε έναν ποδοσφαιριστή της εθνικής ομάδας της Δανίας. Θα ήταν λοιπόν καλό ο πληθυσμός να έχει αυτές τις έξι ώρες σε σχέση με το καθόλου. Είναι όμως εντελώς ελλιπές να υπάρχουν διασώστες με τόσο πλημμελή εκπαίδευση. Φυσικά δεν φταίνε αυτοί. Φταίνε όσοι προτείνουν μια τέτοια ρύθμιση αφ’ ενός και όσοι θα ψηφίσουν τη ρύθμιση για να γίνει νόμος του κράτους.

Τόνισα και στις συνεδριάσεις της επιτροπής ότι φαίνεται ξεκάθαρα ο κεκαλυμμένος στόχος της Κυβέρνησης: αντί να δημιουργηθούν πραγματικά οι συνθήκες εκείνες που θα ωφελήσουν το κοινωνικό σύνολο, θα βελτιώσουν το Εθνικό Σύστημα Υγείας και θα δημιουργήσουν σε όλους μας μια μεγαλύτερη ασφάλεια για την υγεία μας και τη μακροημέρευσή μας, τελικά ο μακροπρόθεσμος στόχος της Κυβέρνησης είναι η περαιτέρω απαξίωση του συστήματος. Επειδή τυχαίνει, όπως θα ξέρετε, και είμαι καθηγητής στο Τμήμα Ιατρικής του ΑΠΘ, να σας πω ότι είναι το μεγαλύτερο τμήμα ιατρικής στην Ελλάδα, τα τελευταία χρόνια όλο και περισσότεροι πρώην φοιτητές μου νυν νέοι ιατροί που επικοινωνούν είτε ηλεκτρονικά είτε έρχονται για να πουν μια καλημέρα, έχουν φύγει στο εξωτερικό. Δεν είναι κανείς πια στην Ελλάδα. Οι θέσεις ειδικοτήτων είναι άδειες, ενώ παλιότερα, όταν εγώ έκανα ειδικότητα έπρεπε να περιμένω τριάμισι χρόνια για θέση η οποία τώρα είναι άδεια και κάποιοι άλλοι συνάδελφοι άλλων ειδικοτήτων και τέσσερα και πέντε και οκτώ. Με εξαίρεση δυο - τρεις ειδικότητες, λοιπόν οι υπόλοιπες είναι άδειες. Διότι δεν υπάρχει κανένα ενδιαφέρον από τους νέους γιατρούς, τους οποίους εκπαιδεύουμε και τους πληρώνουμε για να πάρουν αυτό το πτυχίο τους, για να ενταχθούν στο σύστημα αρχικά ως ειδικευόμενοι και αργότερα και ως ειδικοί. Αντίστοιχα μεγάλος προβληματισμός είναι και σε άλλες παραϊατρικές ειδικότητες.

Θα έπρεπε αυτό να μας προβληματίσει όλους και να προσπαθήσουμε να το διορθώσουμε, να μειώσουμε δηλαδή την ανασφάλεια, που προκύπτει τόσο από την πλημμελή εκπαίδευση και τα πλημμελή προσόντα αυτών που προτίθεστε να προσλάβετε όσο και την ανασφάλεια που προκύπτει, όπως ειπώθηκε στην ακρόαση των φορέων, από αυτούς που θα κληθούν να εμπλακούν σε αυτές τις διαδικασίες. Αρκετοί από τους εκπροσώπους των φορέων εξέφρασαν τον προβληματισμό για τυχόν δικές τους ευθύνες, αν προκύψει κάτι στη βάρδιά τους όταν θα έχουν μετακινηθεί πιθανώς και χωρίς τη θέλησή τους και δεν θα έχουν τη δυνατότητα να ανταπεξέλθουν όπως θα ήθελαν.

Έρχομαι στο δεύτερο μέρος της τοποθέτησής μου.

Έχω σημειώσει το γεγονός ότι οι δύο πράξεις νομοθετικού περιεχομένου που μας ζητάει η Κυβέρνηση να ψηφίσουμε αφορούν έξι άρθρα και έξι σελίδες. Είναι δηλαδή ένα κείμενο με μια καλή πυκνότητα, ενδεχομένως. Μας δόθηκαν και τρεις - τέσσερις, μαζί με την ακρόαση φορέων, συναντήσεις της Διαρκούς Επιτροπής και ως εκ τούτου αυτός ο χρόνος θα ήταν επαρκής. Κοιτάξτε όμως τι γίνεται: έχουμε άλλες δεκατρείς σελίδες με είκοσι άρθρα του Υπουργείου Εσωτερικών. Σήμερα προκύπτουν άλλες δεκατέσσερις σελίδες με δέκα εννέα άρθρα, για τον ΕΟΔΥ η μία τροπολογία και παντελώς άσχετη η δεύτερη τροπολογία. Και σας θυμίζω και το ξαναλέω, εγώ χθες έφυγα από εδώ τρεις παρά το πρωί. Δεν υπήρχαν αυτές οι τροπολογίες διαθέσιμες και τις είδα σήμερα το πρωί ερχόμενος στις 9.00΄.

Ας πούμε ότι όλοι εμείς είμαστε οι πιο έξυπνοι άνθρωποι του κόσμου. Προλαβαίνουμε να δούμε, πραγματικά να μελετήσουμε δεκατέσσερις σελίδες και δεκαεννέα άρθρα μέσα σε δύο ώρες ή μέχρι το βράδυ, όπως θα θέλαμε; Οι περισσότεροι από εμάς, πιστεύω ότι θα συμφωνήσετε, δεν έχουμε αυτή τη δυνατότητα. Γι’ αυτό προκαλεί εντύπωση που συνεχίζει η Κυβέρνηση αυτή την τακτική. Έγινε και χθες με το νομοσχέδιο του Υπουργείου Οικονομικών, όπου πάλι είχαμε αυτή την έκπληξη. Γίνεται και σήμερα. Ελπίζω, αν και νομίζω ότι θα το ελπίζω για καιρό, ότι θα σταματήσει αυτή η πρακτική. Θα αρχίσει η Κυβέρνηση, που προτείνει τη νομοθέτηση, να σέβεται περισσότερο τη λειτουργία του θεσμού, να υπολογίζει τον χρόνο και τη δυνατότητα του εθνικού Κοινοβουλίου και να μη φέρνει τροπολογίες ή αν τις φέρνει να δίνει τον χρόνο.

Επίσης μου έκανε εντύπωση χθες και δεν μπορώ να μην το πω, και φαντάζομαι και σήμερα, όταν θα μιλήσουν αργότερα οι Βουλευτές, κύριε Χρυσοχοΐδη, θα ακουστεί το ίδιο: «εμείς της Νέας Δημοκρατίας μόνο θετικά βλέπουμε, τι καλά που είναι όλα αυτά, η Κυβέρνηση δίνει, η Κυβέρνηση προσθέτει σε επιδόματα και σε μισθούς» για χθες, «σήμερα καλύπτει κενά, δημιουργεί τις προϋποθέσεις». Αλήθεια, δεν βρίσκεται κανένας που να ξέρει το αντικείμενό του ή να είναι από έναν κλάδο που να έχει προβληματισμούς, ο οποίος ή η οποία να βγει και να πει «ναι μεν, αλλά»; Γιατί και εμείς χθες αυτό λέγαμε και σήμερα αυτό λέμε, ναι, να καλυφθούν αυτές οι ανάγκες για δύο ή για τρεις μήνες, αλλά όχι με αυτό τον τρόπο και όχι με έναν τρόπο που θα δίνει μονιμότητα στην προβληματική και εμβαλωματική διαχείριση των προβλημάτων, όχι με έναν τρόπο δηλαδή που θα αλλάζει τον δημόσιο χαρακτήρα του συστήματος, που θα συνεχίζει την διάλυση του Εθνικού Συστήματος Υγείας και που θα δημιουργεί εργαζόμενους πολλών ταχυτήτων.

Δεν είναι η ώρα για να κάνω συγκεκριμένες προτάσεις για το πώς θα έπρεπε να είναι ένα εθνικό σύστημα υγείας. Σας είπα όμως και στην τοποθέτησή μου ως Κοινοβουλευτικός Εκπρόσωπος της Πλεύσης Ελευθερίας κύριε Χρυσοχοΐδη, κατά τις προγραμματικές δηλώσεις ότι εγώ, και είμαι βέβαιος και άλλοι γιατροί άλλων κομμάτων ή όλοι όσοι έχουμε δουλέψει στο ΕΣΥ, είμαστε ή θα έπρεπε να είμαστε στη διάθεσή σας για να δημιουργηθεί μια διακομματική επιτροπή που να αντιμετωπίσει αυτά τα προβλήματα. Να δοθούν λύσεις, οι οποίες θα έχουν ένα μόνιμο χαρακτήρα προς όφελος του κοινωνικού συνόλου και όχι για να λέει κάποιος ότι έφερε ακόμα έναν νόμο, όπως είπε ο κ. Τασούλας την πρώτη μέρα «κάναμε τετρακόσιες νομοθετικές πράξεις, βέβαια οι διακόσιες ήταν κυρώσεις, αλλά πάλι άλλες διακόσιες». Ουκ εν τω πολλώ το ευ, αλλά εν τω ευ το πολύ και φαντάζομαι θα συμφωνείτε.

Πολύ σύντομα θα αναφερθώ στα εκτός θέματος. Έχω σημειώσει το άρθρο 32 του Κανονισμού της Βουλής, το εδάφιο 1: «Κάθε μία από τις Διαρκείς Επιτροπές επεξεργάζεται και εξετάζει με τους περιορισμούς της παραγράφου» τάδε «και μπορεί να συζητεί και να ψηφίζει νομοσχέδια και προτάσεις νόμου αρμοδιότητας των εξής Υπουργείων». Για την επιτροπή που είμαστε και συζητάμε το νομοσχέδιο σήμερα: «δ) η Επιτροπή Κοινωνικών Υποθέσεων των Υπουργείων Απασχόλησης και Κοινωνικής Προστασίας, Υγείας και Κοινωνικής Αλληλεγγύης, Μεταφορών και Επικοινωνιών» και πιθανώς με όποιο όνομα έχουν αυτά προκύψει ή μετονομαστεί ή συγχωνευθεί. Άρα το να έρχονται τροπολογίες ή να εισάγονται άρθρα και μάλιστα τα είκοσι από τα είκοσι έξι πρωτογενώς, τα οποία είναι του Υπουργείου Εσωτερικών δεν μπορεί να μας βρίσκει σύμφωνους, δεν έχει καμμία λογική. Και όταν μάλιστα στη μία εκ των δύο τροπολογιών που έρχονται υπάρχει για το ελληνικό Κτηματολόγιο, για το Πολεμικό Ναυτικό, για τη διαδικασία μετάθεσης εκλογών και διάφορα άλλα τέτοια των επιμελητηρίων δεν μπορώ να καταλάβω με ποιον τρόπο αυτά αποτελούν αρμοδιότητα της δικής μας επιτροπής ή συντελούν και συνιστούν καλή νομοθετική πρακτική. Δεν ισχύει τίποτα από αυτά.

Επίσης θέλω να τονίσω μερικά πολύ βασικά στοιχεία που θα δει κάποιος, έστω και επιδερμικά, διαβάζοντας τη μία εκ των δύο τροπολογιών. «Κατά παρέκκλιση οποιασδήποτε γενικής ειδικής διάταξης», άρθρο 1, «κατά παρέκκλιση περί ανάληψης υποχρεωτικών διατάξεων», άρθρο 2, «παράταση προθεσμίας», άρθρο 4, εκτός θέματος άρθρο 5 και άρθρο 6, χρονική μετάθεση εκλογών «κατά παράταση προθεσμίας».

Τι σημαίνει αυτό; Σημαίνει ότι δεν κάνετε τα πράγματα στην ώρα τους. Σημαίνει ότι δεν γίνονται τη στιγμή που πρέπει να γίνουν και μετά αναγκάζεστε είτε να δώσετε παράταση για κάποιους λόγους που μπορεί να εξυπηρετούν «ημετέρους» είτε απλώς δεν έχει γίνει καλή χρήση.

Και θα κλείσω με την πραξικοπηματική κίνηση της αναβολής των επιμελητηριακών εκλογών, όπως λάβαμε από πάνω από είκοσι πέντε εκπροσώπους μελών ΔΣ επιμελητηρίων, που βρίσκονται κάθετα αντίθετοι. Έχουν ήδη λάβει διαβεβαίωση από την Κυβέρνησή σας ότι κάτι τέτοιο δεν θα συνέβαινε. Αυτό πλήττει την αυτοτέλεια των επιμελητηρίων και πραγματικά εγώ, όπως και πάρα πολλοί άλλοι συνάδελφοι, απορούμε για ποιον λόγο συμβαίνει.

Λυπάμαι που η μισή ομιλία μου έπρεπε να αναλωθεί σε διαδικαστικά θέματα. Θα έπρεπε να συζητάμε για το Εθνικό Σύστημα Υγείας, αλλά δεν μου δίνετε άλλη δυνατότητα.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ζητήσει ο Πρόεδρος της Κοινοβουλευτικής Ομάδας της Ελληνικής Λύσης, ο κ. Κυριάκος Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Θα ξεκινήσω κάπως διαφορετικά. Εδώ και ένα δεκαήμερο καίγεται η Ελλάδα. Θα διαβάσω μερικές αναρτήσεις Ελλήνων πολιτών, για να καταλάβουμε τι αναντιστοιχία έχει η Κυβέρνηση με τους Έλληνες πολίτες. Όλοι τα έχουν βάλει όχι μόνο με την Κυβέρνηση αλλά και με την προσπάθεια συγκάλυψης από τα μέσα ενημέρωσης της τραγωδίας που αυτή τη στιγμή υφίσταται στη χώρα. Όλα τα μέσα. Εγώ δεν θα μιλήσω για «πετσωμένα» κανάλια. Δεν θα μιλήσω για «μιζωμένους» ολιγάρχες. Όχι. Θα διαβάσω μερικά μηνύματα αυτών των ανθρώπων, για να καταλάβετε τι αντιστοιχία υπάρχει του πολιτικού προσωπικού της χώρας και δη της Κυβερνήσεως -γιατί αυτή κυβερνά σήμερα- με τον πολίτη:

«Τα κανάλια έχουν ξεπεράσει κάθε όριο. Η σιωπή τους είναι σχεδόν εγκληματική.», γράφει ένας.

«Καίγεται το σύμπαν, υπάρχουν νεκροί και τα πετσοκάναλα κοιμούνται» γράφει ένας άλλος πολίτης.

Μία κυρία γράφει: «Οι μεγαλύτεροι αλήτες είναι τα τηλεοπτικά κανάλια και οι εξαγορασμένοι δημοσιογράφοι. Καίγεται η μισή Ελλάδα και από χθες ελάχιστη ενημέρωση. Ούτε ροχάλα δεν τους αξίζει.».

Γράφει ένας στωικά και αριστοφανικά και έχει μια δόση αλήθειας το τελευταίο που θα σας διαβάζω. Μπορεί να χαμογελάσουν ορισμένοι, αλλά είναι η πικρή αλήθεια. «Αν συγγενής ή κολλητός του Πρωθυπουργού πούλαγε Καναντέρ, ούτε τσιγάρο δεν θα προλαβαίναμε να ανάψουμε.». Πόση αλήθεια και πόσο ψέμα υπάρχει σε αυτό; Εάν ένας κολλητός της Κυβέρνησης, φίλος είχε την ανάγκη να πουλήσει το προϊόν του και αυτό το προϊόν λεγόταν Καναντέρ ή λεγόταν Βαμπεντιλαντέρ, θα πουλούσαμε και θα αγοράζαμε χιλιάδες.

Δυστυχώς, αυτή είναι η πραγματικότητα δεκαετιών, μια Ελλάδα που βουτά μέσα στην κρίση, βουτιέται όμως και μέσα στη διαφθορά, μέσα στην κομπίνα στη μίζα και δυστυχώς στην έλλειψη πρόνοιας για τη ζωή του πολίτη. Αυτό είναι το χειρότερο από όλα, η ζωή του πολίτη.

Με ενοχλεί που εδώ μέσα ήρθε ο Πρόεδρος της Βουλής και κάποιοι άλλοι να πουν ότι η Βουλή πρέπει να υιοθετήσει το αγέννητο παιδί, δηλαδή το αυτονόητο, και το κάναμε και θέμα. Το δύσκολο ήταν να κηρυχθεί εθνικό πένθος, γιατί εκεί αποτιμάται η εμπιστοσύνη ενός κράτους απέναντι στα παλικάρια που σκοτώθηκαν.

(Χειροκροτήματα από την πτέρυγα της Ελληνικής Λύσης)

Εκεί εκτιμάται η εκτίμηση μιας πολιτείας απέναντι σε αυτούς που φυλάνε Θερμοπύλες. Αλλά εθνικό πένθος δεν τόλμησαν να ανακοινώσουν και να κάνουν οι κυβερνώντες. Και τα υπόλοιπα κόμματα, πλην ελαχίστων εξαιρέσεων, δεν μίλησαν. Γιατί; Η υιοθεσία είναι το σημαντικό; Έτσι κι αλλιώς η πρόνοια του νόμου υπάρχει, νόμος υπάρχει γι’ αυτά τα δυστυχήματα. Το εθνικό πένθος που αφορά Έλληνες στο γένος, Έλληνες οι οποίοι γεννήθηκαν και μεγάλωσαν εδώ και φυλάττουν Θερμοπύλες, δεν είναι σημαντικό θέμα; Αλλά εθνικό πένθος έκαναν όλοι γι’ αυτούς που δεν ανήκαν στο ελληνικό έθνος κάπου στην Πύλο. Όλοι εθνικό πένθος κάνατε. Δεν ήταν του έθνους μας δουλειά. Στα διεθνή ύδατα ήταν. Το κάνατε. Είπαμε «ναι». Αλλά για τους δύο νεκρούς θα στείλουμε στεφάνι, θα πάει ο Πρωθυπουργός, θα πάει η Πρόεδρος της Δημοκρατίας, θα συλλυπηθούμε, θα φύγουμε, ξεχάσαμε.

Κάνετε λάθος. Αυτοί οι άνθρωποι έπεσαν υπέρ βωμών και εστιών, έπεσαν για να είμαστε εμείς καλά το βράδυ σπίτι μας, για να ζούμε ήσυχοι, για να μην καίγονται τα σπίτια και οι περιουσίες των Ελλήνων. Γι’ αυτό έπεσαν.

(Χειροκροτήματα από την πτέρυγα της Ελληνικής Λύσης)

Κανείς. Δεν μας αφορά. Δεν μας ενδιαφέρει.

Στην Ελληνική Λύση μάθαμε να λέμε αλήθειες. Και απορώ με όλους αυτούς τους καινούργιους που ήρθαν εδώ μέσα. Κανείς δεν πήρε χαμπάρι τι γίνεται; Ανακοινώθηκε από το Ευρωπαϊκό Σύστημα Πληροφόρησης για τις δασικές πυρκαγιές έκθεση -παρακαλώ- που αποδεικνύει ότι τα «πετσωμένα» κανάλια, τα βοθροκάναλα που έλεγε κάποτε ο κ. Πολάκης συγκαλύπτουν το έγκλημα που κάνει η Κυβέρνηση. Σας το διαβάζω. ΕFFIS λέγεται η υπηρεσία. Μέσα στο 2023 έχουν καεί στην Ελλάδα τετρακόσιες είκοσι εννέα χιλιάδες στρέμματα. Είμαστε πρώτοι σε πυρκαγιές στην Ευρωπαϊκή Ένωση, κύριοι, πρώτοι! Μπράβο στην Κυβέρνηση που αυτή την πρωτιά της την χαρίζουμε! Πρώτοι στην Ευρώπη! Επίσημος φορέας.

(Χειροκροτήματα από την πτέρυγα της Ελληνικής Λύσης)

Αυτό ισχύει, αν υπολογιστεί το ποσοστό των καμένων επί της συνολικής έκτασης της χώρας αναλογικά. Εδώ άκουγα τον Βορίδη να συγκρίνει τη Σιβηρία με την Ελλάδα, την αχανή έκταση της Σιβηρίας με την Ελλάδα. Έτσι έχουν κάνει. Ξέρουν να βαφτίζουν λέξεις-κλειδιά, να χρησιμοποιούν οι ίδιοι όπως θέλουν τις έννοιες, τη σημασιολογία τους και τη σημειολογία τους, μόνο και μόνο για να κάνουν προπαγάνδα. Το έχουν φτιάξει καλά το έργο.

Λέει, λοιπόν. Αυτή τη χρονιά έχουν ξεσπάσει δεκαοκτώ μείζονες πυρκαγιές -όχι οι άλλες οι μικρές πυρκαγιές που λένε, οι μείζονες- τριακοσίων χιλιάδων στρεμμάτων. Αντίθετα, στην Ισπανία έχουν τριακόσιες τριάντα μείζονες πυρκαγιές, στη Γαλλία διακόσιες οκτώ, στην Πορτογαλία εκατόν δέκα, στην Ιταλία ενενήντα οκτώ, στη Ρουμανία σαράντα εννέα, στην Ιρλανδία τριάντα. Φαίνεται, λοιπόν, ότι έχουμε λιγότερες πυρκαγιές έχουμε περισσότερες καμένες εκτάσεις.

Και τι κάνουν τα παλιοκάναλα; Όχι όλα, αλλά αρκετά. Δεν κάνουν απευθείας συνδέσεις, δεν ενημερώνουν τον κόσμο. Κανονικά, όταν υπάρχει μια πυρκαγιά, όλα τα κανάλια και η ΕΡΤ πρέπει να έχουν είκοσι τέσσερις ώρες το εικοσιτετράωρο ενημέρωση, για να ενημερώνεται ο πολίτης που μένει στο γειτονικό χωριό, στο παραδίπλα χωριό, αν χρειαστεί, είτε να βοηθήσει, να προστρέξει, είτε να φύγει, να αποχωρήσει.

Μάθαμε το «112» τώρα. Και συγκρίνουν την Ελλάδα με την Αγγλία! Στην Ελλάδα είπε ο Πρωθυπουργός εδώ ότι η Μεγάλη Βρετανία δεν έχει το «112». Μα, στη Μεγάλη Βρετανία δεν υπάρχουν πυρκαγιές, όμως. Δεν είναι το ίδιο πράγμα.

Πάμε, λοιπόν, και στο χειρότερο από όλα, περί ευθύνης. Είναι μία λέξη που από το λεξικό της Νέας Δημοκρατίας απουσιάζει σκανδαλωδώς. Τέσσερα χρόνια κυβέρνησαν, τέσσερα χρόνια η λέξη «ευθύνη» -πολιτική, αστική, ποινική- δεν υπάρχει.

Ακούστε τι έλεγε ο ίδιος ο Πρωθυπουργός στις 31 Ιουλίου του 2018, πριν γίνει πρωθυπουργός, πριν έρθει εδώ. Ήταν κάπου εδώ μπροστά. «Αδυνατώ να σκεφτώ για το Μάτι τι σημαίνει πολιτική ευθύνη χωρίς παραίτηση». Ακούστε. Λέει ο Πρωθυπουργός στις 31 Ιουλίου του 2018: «Αδυνατώ να σκεφτώ τι σημαίνει πολιτική ευθύνη χωρίς παραίτηση». Το επεκτείνω. Από τότε αδυνατεί να σκεφτεί τι σημαίνει πολιτική παραίτηση. Το ξέχασε και ο ίδιος. Όταν ήταν ο ΣΥΡΙΖΑ, λοιπόν, ήθελε παραιτήσεις. Τώρα, που κυβερνά αυτός, η πολιτική ευθύνη ανήκει στη σφαίρα του πολιτικού Αλτσχάιμερ. Και συνέχισε ο Πρωθυπουργός: «Άθλια αντιμετώπιση της κρίσης και άθλια επικοινωνιακή συγκάλυψη από την πλευρά της Κυβέρνησης». Welcome to the club, κύριε Πρωθυπουργέ! Αυτά που έλεγε το 2018, τα λέει τώρα η Αντιπολίτευση –γι’ αυτό και έχει δίκιο- αλλά αυτός πολιτική ευθύνη δεν αναλαμβάνει.

Ακούστε. Αυτά τα βλέπουν οι πολίτες. Γι’ αυτό και υπάρχει απαξία στην πολιτική. Το ότι ο Έλληνας πολίτης δεν εμπιστεύεται το πολιτικό προσωπικό της χώρας δεν έχει να κάνει με τη δική του συναισθηματική φόρτιση, έχει να κάνει με την αναντιστοιχία λόγων και έργων. Εκεί είναι το πρόβλημα. Αλλά λέτε και άλλα κάνετε.

(Χειροκροτήματα από την πτέρυγα της Ελληνικής Λύσης)

Και θα απευθυνθώ στη Νέα Δημοκρατία και στον Πρωθυπουργό. Το ότι είστε ανίκανοι το ξέραμε. Το ότι καταστρέφετε τη χώρα όμως και γίνεστε όλο και περισσότερο επικίνδυνοι δεν το περιμέναμε. Καίγονται τα δάση, καίγονται τα βουνά, καίγονται τα χωράφια, καίγονται περιουσίες, καίγονται σπίτια, καίγονται ολόκληρα χωριά, καίγονται ζώα, καίγονται άνθρωποι. Είχαμε απώλεια ζωών. Τώρα καίγονται και πόλεις! Ο Βόλος, η Λαμία παραλίγο να καούν.

Δεν φταίει κανένας; Κανείς δεν φταίει για όλα αυτά; Δεν φταίει κανείς, ούτε ο Υπουργός, ούτε ο Πρωθυπουργός, κανένας σε αυτή τη χώρα δεν έχει ευθύνη; Ζητάμε, λοιπόν, την παραίτηση των υπευθύνων τώρα! Να τους παραιτήσει ο Πρωθυπουργός! Εκτός αν τον δένει Πρωθυπουργό μια σχέση με κάποιους από αυτούς.

(Χειροκροτήματα από την πτέρυγα της Ελληνικής Λύσης)

Το χειρότερο δε, βγαίνει το ρωσικό Υπουργείο των Εξωτερικών και αδειάζει, όπως και ο υπεύθυνος της πυροσβεστικής της Τσεχίας και αδειάζει την Κυβέρνηση. Βγήκαν δύο κράτη. Να σας πω εγώ: Η Ρωσία είναι εχθρός για τη Νέα Δημοκρατία. Βέβαια, για εμάς εχθρός είναι και η Τουρκία που προκαλεί την Ελλάδα, αλλά από εκεί πήραμε δύο πυροσβεστικά να μας βοηθήσουν. Από τους Τούρκους εχθρούς παίρνουμε πυροσβεστικά, από Τσέχους και Ρώσους δεν πήραμε τίποτα. Γιατί; Λέει το ρωσικό Υπουργείο των Εξωτερικών ότι δεν ζητήθηκε από τον Πρωθυπουργό της Ελλάδας βοήθεια. Είχαμε τέσσερα έτοιμα μεγάλα πυροσβεστικά αεροσκάφη δωρεάν να τα χορηγήσουμε.

Τσεχία. Λέει ο υπεύθυνος της Πυροσβεστικής της Τσεχίας, μέλος της Ευρωπαϊκής Ενώσεως: Προσφέραμε ενεργά τη βοήθεια των Τσέχων πυροσβεστών στην Ελλάδα, αλλά εκείνοι αρνήθηκαν, λέγοντας ότι έχουν αρκετές δικές τους δυνάμεις και πόρους.

Αυτό, δε λέγεται εγκληματική αμέλεια, αυτό λέγεται δόλος! Δεν είναι ανικανότητα, κυρίες και κύριοι, γιατί γνωρίζετε. Είπε ο Πρωθυπουργός ότι τα Καναντέρ μας έχουν βλάβες. Άρα, λοιπόν, δεν είχαμε τα μέσα. Γιατί αρνηθήκαμε βοήθεια από την Τσεχία; Πείτε μου για ποιον λόγο αρνήθηκε η Κυβέρνηση βοήθεια από την Τσεχία;

Προσπερνώ τη Ρωσία, γιατί έχετε μπερδέψει την πατριωτική ευθύνη με την παράνοια που σας διακατέχει, την αντιρωσική πολιτική σας, την εχθροπάθεια απέναντι στη Ρωσία. Είναι πατριωτική ευθύνη να ζητάς βοήθεια από τους Τούρκους, είναι πατριωτική ευθύνη να ζητάς βοήθεια από τον τουρκικό σωβινισμό και είναι πατριωτική ευθύνη να αφήσεις την Ελλάδα να καίγεται και να λες όχι στη βοήθεια από τη Ρωσία και την Τσεχία;

Όχι, κύριοι, κάνετε λάθος! Πατριωτική ευθύνη είναι να παίρνεις από οπουδήποτε τη βοήθεια για να σβήσεις τις φωτιές για να σώσεις περιουσίες, για να μην πεθάνουν άνθρωποι. Αυτή είναι η πατριωτική ευθύνη!

(Χειροκροτήματα από την πτέρυγα της Ελληνικής Λύσης)

Τα έχετε μπερδέψει. Τα έχουν μπερδεμένα μέσα στο μυαλό τους. Πραγματικά, βγαίνουν από την Κύπρο όλα τα μέσα ενημέρωσης, το κρατικό, το Sigma, όπου λένε οι Κύπριοι αδερφοί μας ότι συνελήφθησαν πέντε Αφγανοί για τις φωτιές στη Ρόδο. Όλα τα επίσημα ενημερωτικά sites, αλλά και κανάλια και ραδιόφωνα της Κύπρου το αποκαλύπτουν. Τα δικά μας τίποτα, γιατί; Γιατί; Ρωτώ γιατί; Επειδή είναι Αφγανοί; Αν ήταν κάποιος Έλληνας, προφανώς επικίνδυνος κακούργος, ελεεινός και τρισάθλιος θα το λέγατε δεκαπέντε μέρες. Εδώ δεν μιλάει κανείς και μάλιστα λένε ότι πετούσαν και μπουκάλια με βενζίνη.

Το χειρότερο δε, βγαίνει και ο Βορίδης. Και τι λέει; Συλλάβαμε –λέει- κάποιους που εν πάση περιπτώσει μπορεί να έχουν σχέση και με άλλους παράγοντες φωτογραφίζοντας την Τουρκία. Δηλαδή, ο κ. Βορίδης λέει ότι μπορεί οι Τούρκοι να έκαψαν τη Ρόδο ή οι Τούρκοι μέσω των Αφγανών, αλλά παίρνουμε βοήθεια από τους Τούρκους με τα δύο πυροσβεστικά αεροσκάφη.

Πείτε μου ποια είναι η λογική; Η «ΕΣΤΙΑ» έχει πρωτοσέλιδο σήμερα. «Βορίδης: Η ΕΥΠ ερευνά εμπλοκή τούρκων εμπρηστών στην πατρίδα μας». Σημερινό! Τι είναι αυτό το πράγμα, πού βρισκόμαστε;

Τι είναι αυτό, κύριε Χρυσοχοΐδη; Να βγαίνει Υπουργός σας και να λέει ότι είναι οι Τούρκοι εμπρηστές και η ΕΥΠ το ερευνά και να παίρνετε δύο πυροσβεστικά αεροσκάφη από την Τουρκία; Να αρνείστε από την Τσεχία βοήθεια, να αρνείστε από τη Ρωσία, να καίγονται άνθρωποι, να σκοτώνονται πέντε ψυχούλες! Έχουν μανούλες, έχουν οικογένειες αυτοί οι άνθρωποι.

Πραγματικά απορώ! Και κανένας να μην μιλάει εδώ μέσα. Κανένας! Ήρθαμε, τα είπαμε, όλα καλά και ωραία. Δεν είναι έτσι. Το περίεργο είναι ότι υπάρχει μια πολυκομματική συγκάλυψη. Χθες αποκάλυψα κάτι. Γιατί κανείς δεν μιλάει; Είπα ότι ο κ. Πατούλης στην Περιφέρεια Αττικής έδωσε 11 εκατομμύρια ευρώ απευθείας αναθέσεις για να πάρει υδροφόρες. Φωτογραφική ανάθεση, «έκτακτη ανάγκη». Κανείς δεν μιλάει. Γιατί; Γιατί; Τι είναι ο Πατούλης και ο κάθε Πατούλης; Με το χρήμα των Ελλήνων το ιερό δεν θα παίζει κανένας από καμμία θέση όπου κι αν βρίσκεται!

(Χειροκροτήματα από την πτέρυγα της Ελληνικής Λύσης)

Έκθεση, λοιπόν, της Αρχής Δημοσίων Συμβάσεων για τον κ. Πατούλη. «Απευθείας αναθέσεις 32 εκατομμυρίων ευρώ σε δεκαοκτώ μήνες». Απευθείας, 32 εκατομμύρια ευρώ ένας άνθρωπος δίνει απευθείας αναθέσεις, ο Περιφερειάρχης Αττικής!

Και αναρωτιέμαι εγώ: Υπάρχει πολιτεία; Υπάρχει Βουλή; Υπάρχουν Βουλευτές; Υπάρχουν κόμματα να τον ελέγξουν; Όχι! Κάνει ό,τι θέλει. Το 80% λέει η Αρχή Δημοσίων Συμβάσεων, έκθεση συνέταξε, δηλαδή 25 εκατομμύρια.

Μάλιστα, κύριε συνάδελφε, λέει και το εξής: διακόσιες ενενήντα τρεις συμβάσεις δόθηκαν μόνο σε οκτώ άτομα. Σε οκτώ αναδόχους! Διακόσιες ενενήντα τρεις συμβάσεις! Μιλάμε για κανονικό πλιάτσικο, λεηλασία του πλούτου του ελληνικού λαού γίνεται και κανείς δεν ελέγχει σε αυτή τη χώρα! Και ντρέπομαι που το λέω.

(Χειροκροτήματα από την πτέρυγα της Ελληνικής Λύσης)

Εμείς δεσμευόμαστε ότι το χρήμα του ελληνικού λαού θα το προστατεύσουμε μέχρις εσχάτων. Η Ελληνική Λύση δεν επιτρέπει ούτε μίζες, ούτε κομπίνες, ούτε διαφθορά! Θα πατάξουμε τη διαφθορά!

(Χειροκροτήματα από την πτέρυγα της Ελληνικής Λύσης)

Πάμε τώρα σε ένα άλλο θέμα. Δεν θα πω ότι μεταφέρετε προσωπικό από την Πυροσβεστική, οδηγούς και τα λοιπά. Τα είπαν πολλοί συνάδελφοι. Θα πω όμως τούτο, κύριε Υπουργέ. Έχω μπροστά μου -και απορώ που κανείς δεν το είδε- posts ανθρώπων οι οποίοι φιλοξενούνται στην Ελλάδα. Είναι οι γνωστοί «επενδυτές». Τους λέτε εσείς «μετανάστες, πρόσφυγες» και λοιπά. Θα τα καταθέσω στα Πρακτικά της Βουλής. Δεν θα τα διαβάσω γιατί αν σας διαβάσω τι λένε αυτοί οι άνθρωποι που φιλοξενούνται στη χώρα, θα τρομάξετε. Τα καταθέτω στα Πρακτικά. Είναι δημοσιεύματα δικά τους, αναρτήσεις δικές τους. Γιατί όλοι έχουμε γνωστούς και φίλους που ξέρουν είτε αραβική είτε τη γλώσσα τη δική τους. «Ο Αλλάχ εκδικείται, ο Αλλάχ εκδικείται τους Έλληνες. Εκατοντάδες Έλληνες θα πάνε στο μέλλον. Αυτό θα παρηγορήσει τις ψυχές των μαρτύρων αθώων Πακιστανών μας.».

(Στο σημείο αυτό ο Πρόεδρος της Βουλής κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτά γράφουν οι φιλοξενούμενοι. Γιατί; Δεν υπάρχει έλεγχος, γιατί δεν ελέγχει κανένας ποιος είναι. Εάν υπήρχε κράτος και αν υπήρχαν μυστικές υπηρεσίες, θα έπρεπε αυτοί οι δέκα, δεκαπέντε, είκοσι, εκατό, διακόσιοι, τριακόσιοι, πεντακόσιοι -γιατί παραπάνω είναι- σε ένα αεροπλάνο τώρα τους φορτώνουμε και τους στέλνω πίσω. Τους φορτώνω και τους παίρνουν πίσω! Απλά πραγματάκια είναι για μια σοβαρή πολιτεία. Αλλά σοβαρή πολιτεία μπορεί να υπάρξει, όταν υπάρχει σοβαρό πολιτικό προσωπικό ή όταν υπάρχει σοβαρή κυβέρνηση. Εδώ δεν τα βλέπω.

Επίσης, θα θέσω μερικές απορίες σε όλους σας, γιατί είστε όλοι σας οπαδοί της ανεμογεννήτριας. Εγώ δεν είμαι εναντίον της ανεμογεννήτριας. Είμαι εναντίον της λογικής «φυτέψτε παντού ανεμογεννήτριες».

Πρώτον, τι γίνεται τόσο μέταλλο και υλικό, που έχουν στο τέλος της ζωής τους; Να μου απαντήσει κάποιος που είναι οπαδός. Πόσο κοστίζει η ταφή και η ανακύκλωσή τους, αν γίνεται ανακύκλωση; Το τσιμέντο που έχουν στη βάση τους, που είναι τουλάχιστον εξήντα μέτρα διάμετρος και εβδομήντα βάθος μέσα στο βουνό, τι γίνεται; Ανακυκλώνεται;

Ξέρετε ποιος είναι ο αριθμός των ανεμογεννητριών που θέλει ο Πρωθυπουργός να βάλει στην Ελλάδα; Τον ξέρει κανείς τον αριθμό; Είκοσι τέσσερις χιλιάδες ανεμογεννήτριες. Το ακούτε; Είκοσι τέσσερις χιλιάδες ανεμογεννήτριες πρέπει να μπουν, γιατί είναι μεγάλη μπίζνα του Πρωθυπουργού, των φίλων του εν πάση περιπτώσει- και της Γερμανίας, η οποία Γερμανία -επειδή εγώ μένω εκεί και έχω γνωστούς εκεί- ξηλώνει ανεμογεννήτριες, ανοίγει λιγνιτωρυχεία και ταυτοχρόνως κάνει το αυτονόητο: πετάει στο σκουπιδότοπο και στη χωματερή της Ευρώπης, την Ελλάδα, ό,τι είναι για πέταμα, δηλαδή τις ανεμογεννήτριές της.

Πολλές εκ των ανεμογεννητριών είναι και πάλι –το επαναλαμβάνω- χρησιμοποιημένες –ακούστε που σας λέω- άρα έχουν μικρότερη διάρκεια ζωής. Θα έχουν πέντε με δέκα χρόνια. Το έχει ελέγξει κανείς αυτό;

Επειδή ακούστηκαν πολλά, θα σας δείξω τώρα τον επίσημο χάρτη της ΡΑΕ –αυτός εδώ είναι, δεν μπορείτε να τον δείτε, θα σας τα πω εγώ- που περιέχει αδειοδοτούμενες και υπό αξιολόγηση περιοχές σε όλη την Ελλάδα για το πού θα μπουν ανεμογεννήτριες. Μαντέψτε πού. Εύβοια, Ρόδος, Κέρκυρα, Δερβενοχώρια! Σύμπτωσις, σύμπτωσις. Είναι μία σύμπτωση. Δεν είναι μπίζνα, δεν είναι δισεκατομμύρια τα λεφτά, είναι σύμπτωσις λέει η Κυβέρνηση.

Ξέρουμε όλοι ότι οι επαναλαμβανόμενες συμπτώσεις παύουν να είναι συμπτώσεις. Εδώ είναι ξεκάθαρα. Είναι μία λεηλασία, είναι ένα πλιάτσικο που κάνουν οι ολιγάρχες στα χρήματα του ελληνικού λαού, δισεκατομμύρια ευρώ από το Ταμείο Ανάκαμψης, που μερικά είναι και δανεικά με τόκο.

(Χειροκροτήματα από την πτέρυγα της Ελληνικής Λύσης)

Σάββατο 22 Ιουλίου, ώρα 11.00 το βράδυ, στο λιμάνι Στυλίδος, δύο φορτηγά πλοία ξεφόρτωσαν πάνω από διακόσιες ανεμογεννήτριες. Σήμερα καίγεται το βόρειο τμήμα της Λαμίας.

Επίσης, στο Λαύριο, στο Ναύπλιο, στη Μάνη, στη Στυλίδα πάνω από χίλιες πεντακόσιες ανεμογεννήτριες είναι στα λιμάνια αραγμένες.

Ρωτώ, λοιπόν, εσάς: Δεν θα αντισταθεί κανένας μας; Κανείς δεν θα πει όχι; Όλοι πρέπει να λέτε «ναι», σε αυτούς που στήνουν ανεμογεννήτριες; Ποιοι είναι αυτοί; Είναι επιχειρηματίες οι άνθρωποι. Ο κ. Βαρδινογιάννης με φωτοβολταϊκά, ο κ. Κοπελούζος, ο κ. Μυτιληναίος, είναι επιχειρηματίες. Καλά κάνουν. Κάνουν τη δουλειά τους. Το θέμα είναι τι κάνει η πολιτεία για να προστατεύσει τα δάση. Τι κάνει η πολιτεία για να προστατεύσει την περιουσία του ελληνικού λαού. Δεν με ενδιαφέρει ο επιχειρηματίας, ας κάνει ό,τι θέλει στο σύννομο πλαίσιο που πρέπει να υπάρχει, στην νομιμότητα. Αλλά η πρόνοια και η μέριμνα αφορά όλους εμάς εδώ μέσα. Εμείς νομοθετούμε. Εμείς κάνουμε τους νόμους και όταν η Κυβέρνηση παραβιάζει τους νόμους, πρέπει να είμαστε απέναντί της. Και τώρα η Κυβέρνηση παραβιάζει κάθε νομιμότητα, με την ασυδοσία των ανεμογεννητριών.

(Χειροκροτήματα από την πτέρυγα της Ελληνικής Λύσης)

Αυτή είναι η αλήθεια. Τώρα μαθαίνω θα πάρετε τα μονοκλονικά, κύριε Χρυσοχοΐδη. Ήταν εδώ ο Πλεύρης και πριν τον Πλεύρη ο προηγούμενος Υπουργός Υγείας, μαζί με τον Παύλο Πολάκη. Λέγαμε, τότε, πάρτε μονοκλονικά όχι μόνο εμβόλια. Μην υποχρεώνετε τον κόσμο να κάνει εμβόλια υποχρεωτικά. Μην βάζετε τους Έλληνες να εμβολιάζονται με το ζόρι. Τα έλεγα εγώ εδώ και με κοροϊδεύατε οι Βουλευτές της Νέας Δημοκρατίας, λέγατε «ψεκασμένος», «ανόητος», «τα μονοκλονικά δεν κάνουν δουλειά». Τώρα, μετά Χριστόν προφήτες, παραγγέλνετε μονοκλονικά για κάτι που έχει μεταλλαχθεί. Το λένε οι επιστήμονες, δεν το λέω εγώ. Δηλαδή, αναρωτιέμαι τι είδους τακτική και τι λογική είναι αυτή, να παίρνω κάτι που χρειάζομαι τώρα, μετά από έναν χρόνο, δύο χρόνια. Αυτό σημαίνει ότι ή ανόητοι είστε ή μπίζνα γίνεται. Άλλη ερμηνεία δεν υπάρχει. Ή ανοησία πράξατε ή μπίζνα κάνετε τώρα. Επιλέξτε τι θέλετε. Είτε με το ένα είτε με το άλλο, είστε επικίνδυνοι.

Εμείς είμαστε υπερήφανοι γιατί τιμούμε την Ελλάδα και τους Έλληνες. Είμαστε υπερήφανοι γιατί είμαστε στη Βουλή ήδη πέμπτο χρόνο και αγωνιζόμαστε και ούτε μοίρα δεν αλλάξαμε στην πορεία, όπως έχουμε πει. Θα είμαστε ακριβοδίκαιοι με την Κυβέρνηση, θα είμαστε κριτικοί και επικριτικοί, αλλά και επιδοκιμαστικοί όποτε χρειάζεται.

Σήμερα καταθέσαμε πρόταση νόμου, ώστε οι πολίτες να μπορούν αν μαζέψουν πεντακόσιες χιλιάδες υπογραφές, να νομοθετούν όπως γίνεται σε πολλές ευρωπαϊκές χώρες. Αφού το πολιτικό προσωπικό της χώρας δεν μπορεί να το κάνει, ας το κάνουν οι πολίτες.

(Χειροκροτήματα από την πτέρυγα της Ελληνικής Λύσης)

Κλείνοντας, γιατί πιέζει και ο χρόνος, κύριε Χρυσοχοΐδη, έχετε προδώσει ως Κυβέρνηση -όχι εσείς, προσωπικά- τον Ελληνισμό. Έχετε αδειάσει την Κύπρο. Κανείς δε μιλάει για την Κύπρο μας εδώ μέσα. Συνομιλώ με Κύπριους αδελφούς. Θεωρούν ότι πετάξαμε την Κύπρο σαν λεμονόκουπα. Δεν ασχολείται ο Πρωθυπουργός και η Κυβέρνηση και κανένα κόμμα με το Κυπριακό ζήτημα. Και είναι επιεικώς απαράδεκτο. Πρέπει, επίσης, να πω ότι η ελληνόφωνες κυβερνήσεις του Κολωνακίου -γιατί εκεί είναι το πρόβλημα- τώρα αφήνουν και τη Βόρειο Ήπειρο και τη Χιμάρα στα νύχια του Ράμα, που φιλοξένησε ο Πρωθυπουργός δέκα μέρες πριν φυλακίσει τον Μπελέρη και πήγε μαζί του στο Ζάππειο να δει την έκθεση του καλλιτέχνη Ράμα.

Ακούστε, ο κ. Βορίδης είχε πει ότι έχουμε επιτυχίες στην εξωτερική πολιτική. Ήρθε εδώ και ως νέος, αν θέλετε, δικολάβος επιχείρησε να κάνει το άσπρο μαύρο και επιχείρησε να μας πείσει ότι κάνουν παρασκηνιακές διεργασίες, για να βγει ο Μπελέρης από τη φυλακή. Και από εκεί που έκαναν διεργασίες για να βγει ο Μπελέρης από τη φυλακή, ο Ράμα τον έχωσε πιο μέσα στη φυλακή.

Αυτές είναι οι παρασκηνιακές επιτυχίες τους και οι επιτυχίες της εξωτερικής πολιτικής. Το δε χειρότερο είναι η δήλωση του κ. Γεραπετρίτη, που ζητάει από την αλβανική κυβέρνηση -εκλιπαρεί στα τέσσερα, γονατιστός- να μεριμνήσει άμεσα νομοθετικά και διοικητικά για την άμεση ορκωμοσία του κ. Μπελέρη εντός ή εκτός φυλακής. Αποδέχεται η ελληνική Κυβέρνηση να ορκιστεί ο Μπελέρης, που είναι νεοδημοκράτης, δικός σας ήταν ο άνθρωπος με τον Πρωθυπουργό αγκαλιά έβγαινε φωτογραφίες πριν πολλά χρόνια, να ορκιστεί μέσα στη φυλακή δήμαρχος. Δηλαδή, αντί να απαιτήσει άμεση απελευθέρωση του Έλληνα δημάρχου Βορειοηπειρώτη από τη Χιμάρα -να απαιτήσει κόβοντας λεφτά από την Ευρωπαϊκή Ένωση προς την Αλβανία- εκλιπαρεί να τον ορκίσει στη φυλακή.

Η περίπτωση Μπελέρη, φίλες και φίλοι -θα σας το πω ευθέως- είναι η ταφόπλακα μετά του Κυπριακού και του Ελληνισμού της Βορείου Ηπείρου. Εμείς θα σηκώσουμε την ταφόπλακα και θα αναστήσουμε τον Ελληνισμό και τους Έλληνες. Η Κύπρος είναι Ελλάδα και τη Βόρειο Ήπειρο θα τη στηρίξουμε, θέλετε δεν θέλετε.

(Χειροκροτήματα από την πτέρυγα της Ελληνικής Λύσης)

Πάμε τώρα και στην άμυνα. Κύριε Υπουργέ, ακούστε το οξύμωρο, γιατί δεν χρειάζεται να είσαι ο Κολόμβος για να ανακαλύψεις την Αμερική, κύριε Χρυσοχοΐδη. Βάλατε μια τροπολογία χθες με την οποία ξεπουλάτε το «Ελευθέριος Βενιζέλος». Το ιδιωτικοποιείτε καλύτερα, για να μην το χαλάσουμε. Πείτε στον ελληνικό λαό, στο «Ελευθέριος Βενιζέλος» είναι μέτοχος τα ασφαλιστικά ταμεία του Καναδά ναι ή όχι; Πείτε στον ελληνικό λαό, στη ΔΕΔΔΗΕ είναι μέτοχος τα ασφαλιστικά ταμεία της Αυστραλίας, ναι ή όχι; Γιατί λοιπόν τα ασφαλιστικά ταμεία της Αυστραλίας και του Καναδά να κερδίζουν από το αεροδρόμιο το δικό μας, από τη ΔΕΗ τη δική μας, δισεκατομμύρια ευρώ και να μην τα κερδίζει ο Έλληνας συνταξιούχος, να τα παίρνει αυτός τα δύο χιλιάρικα το μήνα και τα τρία χιλιάρικα σύνταξη; Ρωτώ. Εκεί πρέπει να απαντήσετε. Γιατί η ιδιωτικοποίηση δεν είναι διά πάσαν νόσον και πάσαν μαλακίαν. Το έχετε κάνει επιστήμη το ψέμα, δυστυχώς. Όσο για την ΕΥΔΑΠ, αφήστε το, δεν το συζητώ, απόφαση του Σ.τ.Ε. ήταν και τελείωσε η ιστορία.

Δεν ξέρω αν το μάθατε. Η βενζίνη πλησιάζει τα 2 ευρώ, κύριε Υπουργέ. 2 ευρώ η βενζίνη! Γιατί; Θα σας πω εγώ: Γιατί δεν θέλετε να χτυπήσετε το λαθρεμπόριο καυσίμων, γιατί θέλετε τους λαθρεμπόρους να τους αφήνετε να κάνουν δουλίτσες. Τι σας είπαμε εμείς; Οριζόντιος φόρος 15% και τελειώνει το λαθρεμπόριο τσιγάρων, το λαθρεμπόριο πετρελαίου. Κάντε το τώρα. Κάντε το τώρα! Γιατί δεν το κάνετε;

Κι ενώ η Τουρκία κατασκευάζει ελικόπτερα, τεθωρακισμένα, ένα σωρό καλούδια για να μας επιτεθούν, εσείς ως Κυβέρνηση, κύριε Χρυσοχοΐδη, σκέφτεστε κάνει εξαγωγές οπλικών συστημάτων 4,5 δισεκατομμυρίων δολαρίων ετησίως η Τουρκία. Ακούστε. Το 68% των αμυντικών της δαπανών η Τουρκία το καλύπτει από την εγχώρια παραγωγή. Κι εμείς τα έχουμε όλα εισαγόμενα. Και τώρα έρχεται ο Πρωθυπουργός να σταθεί πάλι δίπλα στη σωστή πλευρά της ιστορίας -δηλαδή στη λάθος- κι ενώ το Πολεμικό Ναυτικό δεν θέλει τις κορβέτες τις αμερικανικές οι Ηνωμένες Πολιτείες πιέζουν να τις παραλάβουμε, ενώ τις παροπλίζουν οι ίδιοι και να δοθούν και τέσσερα πλοία μάχης παράκτιων ακτών. Ντροπή. Δεν πρέπει να πάρετε τίποτα από τους Αμερικανούς με το οποίο δεν συμφωνεί η ηγεσία του ελληνικού στρατού, του Πολεμικού Ναυτικού, της Αεροπορίας, αλλά και των χερσαίων δυνάμεων.

(Χειροκροτήματα από την πτέρυγα της Ελληνικής Λύσης)

Είναι ντροπή αυτό που κάνετε. Μεγάλη ντροπή.

Κι εδώ πρέπει να τονίσω ότι, δυστυχώς, η Κυβέρνηση εκμεταλλεύεται την ανοχή -θα το πω έτσι ωμά- των κομμάτων εντός Κοινοβουλίου. Εγώ αντιλαμβάνομαι ότι ο ΣΥΡΙΖΑ έχει τη δική του εσωστρέφεια με τις εκλογικές διαδικασίες, αντιλαμβάνομαι το νεαρόν του Προέδρου του ΠΑΣΟΚ -όχι στην ηλικία αλλά το γεγονός ότι είναι πρόεδρος λίγων μηνών- αλλά δεν μπορεί να κάνει αντιπολίτευση ένας ή δύο εδώ μέσα. Δεν γίνεται πραγματική αντιπολίτευση, όχι για τα μάτια του κομματικού μας ακροατηρίου. Δεν γίνεται μόνο η Ελληνική Λύση να είναι εθνική, λαϊκή, κοινωνική, πατριωτική, ανάσταση του έθνους και εθνική αντιπολίτευση. Δεν γίνεται να πάμε πουθενά έτσι.

(Χειροκροτήματα από την πτέρυγα της Ελληνικής Λύσης)

Και επειδή έχετε ανοχή εσείς στην Κυβέρνηση από τα μέσα ενημέρωσης, μια ανοχή απίστευτη στα όρια –αν θέλετε- της Βόρειας Κορέας, γιατί εξαφανίζουν αντιπάλους τα μέσα ενημέρωσης, δεν υπάρχουν αντίπαλοι, επιβεβαιώνετε έτσι όμως τον Ντοστογιέφσκι, εσείς, με τη συμπεριφορά σας: Είχε γράψει ο Ντοστογιέφσκι κάτι εξαιρετικό. «Η ανοχή θα φτάσει σε τέτοιο επίπεδο που θα απαγορεύεται σε ευφυείς ανθρώπους να κάνουν οποιαδήποτε σκέψη για να μην προσβάλλουν τους ανοήτους» έγραψε ο Ντοστογιέφσκι. Και επειδή ανόητες επιλογές κάνετε συνεχώς, νομίζετε ότι θα δώσουμε ανοχή. Δεν θα δώσουμε ανοχή.

Εμείς προσπαθούμε να διορθώσουμε τους αδιόρθωτους και είστε αδιόρθωτοι, δεν διορθώνεστε, κάνετε συνεχώς τα ίδια λάθη. Θα αλλάξουμε ρότα τώρα, θα αλλάξουμε γραμμή, θα ακολουθήσουμε τη ρήση του γάλλου διανοούμενου Σαμφόρ, ο οποίος έλεγε το εξής: Αντί να προσπαθούμε να διορθώσουμε τους ανθρώπους, οι οποίοι δεν θέλουν να διορθωθούν, που προξενούν τεράστιες ζημιές και αδικίες στην κοινωνία, είναι αναγκαίο να διορθώσουμε την αδυναμία των ανθρώπων που τις υπομένουν».

Εμείς, λοιπόν, θα διορθώσουμε την αδυναμία των πολιτών που υπομένουν την αδικία, που υπομένουν την ύβρη, που υπομένουν τη βαρβαρότητα. Θα τους ενημερώσουμε, θα τους μιλήσουμε. Και απευθυνόμαστε σε όλους τους Έλληνες. Το ότι ανέχεστε την Κυβέρνηση, δεν σημαίνει ότι πρέπει να ξεχνάτε τα εγκληματικά λάθη που κάνουν. Το να ανέχεστε τον Πρωθυπουργό, δεν σημαίνει ότι πρέπει κι εσείς να γίνεστε συμμέτοχοι στο έγκλημα που κάνει για το μέλλον της Ελλάδος. Και εδώ ακριβώς μπαίνουμε και λέμε και φωνάζουμε: Πρέπει να ντρέπονται όλοι όσοι ανέχονται τη βαρβαρότητα αυτής της Κυβέρνησης, να καίγεται η Ελλάδα, να χαμογελούν οι ίδιοι και να λοιδορούν τους υπόλοιπους. «Αν δεν ντρέπεσαι για τον εαυτό σου κάπου - κάπου, δεν είσαι τίμιος» έλεγε ο Φόκνερ.

Θεωρώ λοιπόν, ότι πολλοί στη Νέα Δημοκρατία είναι έντιμοι άνθρωποι, πολλοί στο κόμμα της Νέας Δημοκρατίας είναι έντιμοι πολιτικοί. Αυτοί οι έντιμοι πολιτικοί πρέπει να κάνουν τη δική τους προσωπική επανάσταση στα βήματα του Κωνσταντίνου Καραμανλή Α΄, του Κωνσταντίνου Καραμανλή Β΄. Και πρέπει να καταλάβουν ότι το κόμμα αυτό έχει μια μακραίωνη ιστορία, δεκαετιών, που σήμερα λοιδορείται, υβρίζεται από παρείσακτους που ήρθαν στο κόμμα αυτό και δυστυχώς το κυβερνούν. Δεν είναι η Νέα Δημοκρατία αυτή, δεν είναι η πατριωτική λαϊκή Δεξιά. Είναι του Σημίτη το κόμμα.

(Χειροκροτήματα από την πτέρυγα της Ελληνικής Λύσης)

Αυτό λοιπόν που λέγεται Νέα Δημοκρατία, θα επιχειρήσουμε εμείς να το διορθώσουμε και αν δεν μπορέσουμε θα γίνουμε εμείς η υγιής πατριωτική λαϊκή Δεξιά που θα εκπροσωπεί συνταξιούχους, αγρότες, εργαζόμενους, δημοσίους υπαλλήλους, ακόμα και επιχειρηματίες.

(Χειροκροτήματα από την πτέρυγα της Ελληνικής Λύσης)

Γιατί, πρώτα η Ελλάδα, πρώτα οι Έλληνες! Αυτό είναι το σύνθημά μας και αυτή είναι η γραμμή μας.

Σας ευχαριστώ πάρα πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαοκτώ ξένοι διπλωμάτες.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 28 Ιουλίου 2023.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφος 2 και 3 και 132 παράγραφος 2 Κανονισμού της Βουλής)

1. Η με αριθμό 27/20-7-2023 επίκαιρη ερώτηση του Βουλευτή Αργολίδας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Γεωργίου Γαβρήλου προς τον Υπουργό Υγείας, με θέμα: «Πόσο ακόμη η Κυβέρνηση θα κλείνει τα μάτια στην υποστελέχωση του Ακτινολογικού Τμήματος του Γενικού Νοσοκομείο Άργους και πόσο ακόμη οι πολίτες θα ταλαιπωρούνται από την αναστολή των τακτικών ραντεβού;».

2. Η με αριθμό 29/23-7-2023 επίκαιρη ερώτηση του Βουλευτή Α΄ Αθηνών της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Παύλου Γερουλάνου προς τον Υπουργό Προστασίας του Πολίτη, με θέμα: «Αύξηση της εγκληματικότητας στο ιστορικό κέντρο της Αθήνας».

3. Η με αριθμό 30/24-7-2023 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας Θρησκευμάτων και Αθλητισμού, με θέμα: «Για τα πανεπιστημιακά Δάση στο Περτούλι Τρικάλων και στον Ταξιάρχη Χαλκιδικής».

4. Η με αριθμό 32/24-7-2023 επίκαιρη ερώτηση του Βουλευτή Β΄ Θεσσαλονίκης της Κοινοβουλευτικής Ομάδας των Σπαρτιατών κ. Πέτρου Δημητριάδη προς τον Υπουργό Προστασίας του Πολίτη, με θέμα: «Καταστροφικές φωτιές στη Ρόδο».

5. Η με αριθμό 25/18-7-2023 επίκαιρη ερώτηση του Βουλευτή Σερρών της Κοινοβουλευτικής Ομάδας της Ελληνικής Λύσης κ. Κωνσταντίνου Μπούμπα προς την Υπουργό Πολιτισμού, με θέμα: «Τραγική καθυστέρηση των εργασιών που αφορούν στον Τύμβο Καστά».

6. Η με αριθμό 34/24-7-2023 επίκαιρη ερώτηση του Βουλευτή Επικρατείας της Κοινοβουλευτικής Ομάδας της Νίκης κ. Γεωργίου Αποστολάκη προς τον Υπουργό Προστασίας του Πολίτη, με θέμα: «Διευκρινίσεις για την εξαγγελθείσα έκδοση νέων ταυτοτήτων από τον Σεπτέμβριο 2023 για τους πολίτες, σε μέγεθος πιστωτικής κάρτας».

7. Η με αριθμό 26/18-7-2023 επίκαιρη ερώτηση της Προέδρου της Κοινοβουλευτικής Ομάδας της Πλεύσης Ελευθερίας και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Οικονομικών, με θέμα: « Προστασία δανειοληπτών, καταναλωτών, υπερχρεωμένων πολιτών και ευάλωτων ομάδων από διαδικασίες κατάσχεσης, ηλεκτρονικούς πλειστηριασμούς - προστασία πρώτης κατοικίας».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφος 2 και 3 και 132 παράγραφος 2 Κανονισμού της Βουλής)

1. Η με αριθμό 31/24-7-2023 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας της Κοινοβουλευτικής Ομάδας του Κομμουνιστικού Κόμματος Ελλάδας» κ. Γεωργίου Λαμπρούλη προς τον Υπουργό Υγείας, με θέμα: «Οι νέες περικοπές στις θεραπείες των παιδιών με αναπηρία θέτουν σε κίνδυνο την πορεία της ζωής τους».

2. Η με αριθμό 39/24-7-2023 επίκαιρη ερώτηση του Βουλευτή Β1΄ Βορείου Τομέα Αθηνών της Κοινοβουλευτικής Ομάδας των Σπαρτιατών κ. Χαράλαμπου Κατσιβαρδά προς τον Υπουργό Προστασίας του Πολίτη, με θέμα: «Καίρια ερωτήματα επί της καινοφανούς αστυνομικής ταυτότητας».

3. Η με αριθμό 36/24-7-2023 επίκαιρη ερώτηση του Βουλευτή Πιερίας της Κοινοβουλευτικής Ομάδας της Νίκης κ. Κομνηνού Δελβερούδη προς τον Υπουργό Προστασίας του Πολίτη, με θέμα: «Συμπληρωματικές διευκρινίσεις για την εξαγγελθείσα έκδοση νέων ταυτοτήτων από τον Σεπτέμβριο 2023 για τους πολίτες, σε μέγεθος πιστωτικής κάρτας».

4. Η με αριθμό 37/24-7-2023 επίκαιρη ερώτηση της Προέδρου της Κοινοβουλευτικής Ομάδας της Πλεύσης Ελευθερίας και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Κλιματικής Κρίσης και Πολιτικής Προστασίας, με θέμα: «Η πυρκαγιά στη Ρόδο και η εμπειρία της Εύβοιας».

5. Η με αριθμό 35/24-7-2023 επίκαιρη ερώτηση του Βουλευτή Ηρακλείου της Κοινοβουλευτικής Ομάδας του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας, με θέμα: «Να μη σταματήσει η λειτουργία της Κινητής Μονάδας Ψυχικής Υγείας Νομού Ηρακλείου».

6. Η με αριθμό 38/24-7-2023 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας του Κομμουνιστικού Κόμματος Ελλάδας κ. Ιωάννη Δελή προς την Υπουργό Κοινωνικής Συνοχής και Οικογένειας, με θέμα: «Παιχνίδια με το ιδιοκτησιακό καθεστώς των κτηριακών εγκαταστάσεων του Κέντρου Εκπαίδευσης και Αποκατάστασης Τυφλών (ΚΕΑΤ) σε Αθήνα και Θεσσαλονίκη».

Τον λόγο τώρα έχει ζητήσει ο Υπουργός κ. Χρυσοχοΐδης για μια σύντομη παρέμβαση.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Κύριε Πρόεδρε, δεν έχω σκοπό να αναφερθώ στο νομοσχέδιο. Θα μιλήσω στο τέλος, αφού ακούσω όλους τους συναδέλφους.

Άκουσα τον Πρόεδρο της Ελληνικής Λύσης προηγουμένως, τον κ. Βελόπουλο. Πραγματικά τις απόψεις των πολιτικών μας αντιπάλων εδώ, όπως και όλων των συναδέλφων είναι αυτονόητο ότι τις σεβόμαστε. Μπορεί να διαφωνούμε. Αυτό το οποίο δεν μπορεί να δεχθεί κανείς είναι να διαστρεβλώνεται η πραγματικότητα.

Επειδή, λοιπόν, έθεσε πολλά θέματα, ξεκινάω λίγο από τα εθνικά θέματα. Λέει, ξεχάσαμε την Κύπρο. Ποιος το λέει αυτό; Ποιος λέει ότι ξεχάσαμε την Κύπρο; Μετά από δεκαετίες, την προηγούμενη τετραετία εξοπλίσαμε και θωρακίσαμε τη χώρα με έναν πρωτοφανή τρόπο με αποτέλεσμα αυτή τη στιγμή η ισορροπία δυνάμεων να γέρνει υπέρ της Ελλάδος και σε στρατιωτικό επιχειρησιακό επίπεδο και σε πολιτικό διπλωματικό επίπεδο, με πρωτοφανείς νίκες και ενίσχυση της χώρας σε όλα τα διεθνή πεδία. Από πού λοιπόν, προκύπτει ότι η Κυβέρνηση αυτή δρα, όπως λέει ο κ. Βελόπουλος; Από πού προκύπτει ότι η Κυβέρνηση αυτή ξέχασε το Κυπριακό; Ισχυρίζεται κάτι τέτοιο η κυπριακή κυβέρνηση, με την οποία υπάρχει απόλυτη αρμονία και συνεννόηση σε μια εθνική γραμμή; Πού τα βρίσκετε όλα αυτά; Αυτό λοιπόν είναι στρέβλωση και διαστρέβλωση.

Θέλω να υπενθυμίσω σε εσάς, κύριοι της Ελληνικής Λύσης, ότι πριν από έναν ακριβώς μήνα ο ελληνικός λαός, δύο φορές, με μεγάλη πλειοψηφία ανέδειξε τη Νέα Δημοκρατία πλειοψηφία και Κυβέρνηση σε αυτόν τον τόπο και μοίρασε το υπόλοιπο ποσοστό στους υπόλοιπους. Ο κ. Βελόπουλος μιλάει σαν να είναι αυτή η Κυβέρνηση φθαρμένη, απαξιωμένη από τον λαό και κάπου, όπου νά ’ναι θα τη διαδεχθεί ο ίδιος. Κάπου υπερβάλλετε τον εαυτό σας, ειλικρινά.

Το δεύτερο ζήτημα αφορά το κύριο ζήτημα που αναπτύχθηκε εδώ μέσα, αλλά είναι και κρίσιμο αυτές τις μέρες, το θέμα των δασικών πυρκαγιών. Αλήθεια, η Ελλάδα είναι η πρώτη στην Ευρώπη σε πυρκαγιές; Θα μπορούσε να πει κανείς -δεν έχω τα στοιχεία αυτή τη στιγμή- ότι συγκυριακά, αυτή τη στιγμή έχουν καεί αρκετά στρέμματα στην Ελλάδα. Βρισκόμαστε στο μέσον της αντιπυρικής περιόδου. Εσείς δεν βλέπετε ότι η Σικελία, για παράδειγμα, καίγεται; Το Παλέρμο πολιορκείται από τις πυρκαγιές. Δεν το βλέπετε αυτό; Μας λέτε ότι εδώ καίγονται πόλεις. Ποιες πόλεις καίγονται εδώ; Είναι δυνατόν να λέτε τέτοια πράγματα; Είναι δυνατόν να καίγονται σπίτια και πόλεις, την ώρα που οι πυροσβέστες και όλα τα Σώματα Ασφαλείας, οι Ένοπλες Δυνάμεις δίνουν αγώνα με τις φλόγες; Αλήθεια! Και έχουν καεί τόσες πολλές πόλεις στη χώρα που το λέτε και μέσα στη Βουλή; Ντροπή!

Δεν είδατε πέρυσι τι έγινε στην Ισπανία; Εγώ ήμουν πρόπερσι στην Πορτογαλία που κάηκε η μισή Πορτογαλία. Όλη η Μεσόγειος, η μεσογειακή ζώνη φλέγεται γιατί υπάρχουν σοβαρά προβλήματα, που κυρίως προκύπτουν από την κλιματική κρίση.

Κοιτάξτε, επαναλαμβάνω, απόψεις μπορείτε να έχετε. Αλλά δεν μπορείτε να διαστρεβλώνετε την πραγματικότητα, την ώρα μάλιστα που δίνεται μια μάχη. Είναι η μοναδική Κυβέρνηση στην Ευρώπη που έχει εξοπλίσει το Πυροσβεστικό Σώμα με τα περισσότερα εναέρια μέσα και μάλιστα αξιόμαχα εναέρια μέσα. Καμμία χώρα δεν έχει τόσα πολλά εναέρια μέσα. Είμαστε η μοναδική χώρα στην Ευρώπη που οργανώσαμε την πολιτική προστασία αυτά τα χρόνια και υπάρχει μια διαφορετική πραγματικότητα στην αντιμετώπιση των φυσικών καταστροφών.

Τα έχουμε καταφέρει απολύτως; Έχουμε πετύχει απολύτως την αποτροπή καταστροφών; Όχι βέβαια. Οι φυσικές καταστροφές είναι εδώ. Τα φυσικά φαινόμενα είναι εδώ. Και γίνεται μάχη για να τα αντιμετωπίσουμε.

Επίσης, μπλέχτηκαν πολλά θέματα σήμερα. Το θέμα των ανεμογεννητριών πάλι ήλθε. Από εδώ πάμε, από εκεί πάμε, κάπου πάμε να βάλουμε και τις θεωρίες συνωμοσίας στο παιχνίδι. Τι σχέση έχουν οι ανεμογεννήτριες με τις δασικές πυρκαγιές; Από πού και ως πού συνδέονται αυτά τα δύο πράγματα; Και γιατί είναι κακό, γιατί είναι αρνητικό για τη χώρα να μπορέσει σε τρία, τέσσερα χρόνια από σήμερα, πέντε για την ακρίβεια, να είναι αυτόνομη στην παραγωγή ηλεκτρικής ενέργειας από ΑΠΕ, από ανανεώσιμες πηγές ενέργειας; Γιατί είναι κακό αυτό; Είναι κακό για το περιβάλλον; Είναι κακό για την οικονομία; Είναι κακό για την υγεία των πολιτών; Μακάρι να μπορέσουμε να το πετύχουμε αυτό. Υπάρχει ένα ερώτημα που έθεσε ο κ. Βελόπουλος για το τι θα γίνουν αυτά, μετά από χρόνια. Σωστό. Θα το συζητήσουμε. Αλλά τώρα να δαιμονοποιούμε την παραγωγή ηλεκτρικής ενέργειας από τις ΑΠΕ, νομίζω ότι είναι εντελώς άτοπο και πολιτικά και λογικά.

Συνεπώς, ας μείνουμε στο ότι έχουμε μπροστά μας και είμαστε μάρτυρες μιας αλλαγής που γίνεται, πολύ μεγάλης αλλαγής. Πυρκαγιές υπήρχαν όλες τις δεκαετίες, σχεδόν κάθε χρόνο και μεγάλες καταστροφές έχουν συμβεί και στην Ελλάδα και σε όλη τη μεσογειακή ζώνη. Μέσα από αυτά συνεχώς προσπαθούμε και πρέπει να γινόμαστε καλύτεροι. Αλλά το να δυσφημούμε τη χώρα από αυτό το Βήμα, λέγοντας ότι η χώρα αυτή είναι η πιο ευάλωτη στις πυρκαγιές και τις καταστροφές, αυτό νομίζω δεν ανταποκρίνεται στη διαδικασία που όλοι υπηρετούμε εδώ μέσα.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστώ.

Τον λόγο έχει ζητήσει για μια σύντομη παρέμβαση ο Πρόεδρος της Ελληνικής Λύσης.

Ορίστε, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Υπουργέ, δυστυχώς πάλι ήρθατε αδιάβαστος. Είστε λίγο αδιάβαστος πάλι, δυστυχώς.

Ακούστε λίγο. Είπατε ότι δεν ξεχνάτε την Κύπρο. Εγώ δεν είπα ότι την ξεχνάτε εσείς. Λέω όμως ότι ΑΟΖ με την Κύπρο δεν κάνατε ακόμα. ΑΟΖ με την Κύπρο. Λέω ότι το ενιαίο αμυντικό δόγμα το έχετε σπάσει εδώ και περίπου δέκα χρόνια. Λέω ότι εσείς ως Κυβέρνηση ψηφίσατε Τούρκο υποψήφιο για διευθυντή στο Διεθνή Οργανισμό Ναυτιλίας, ενώ οι Κύπριοι πρότειναν άλλον. Λέω, μιας και μιλάτε για διαστρέβλωση της αλήθειας. Όσο για το αν μιλώ με πολιτικούς από την Κύπρο, σας ενημερώνω ότι μιλάω και μου λένε τα ίδια πράγματα. Να υπενθυμίσω ότι όταν ήσασταν στο ΠΑΣΟΚ, παλιά, είχε προτείνει η Κύπρος για ΑΟΖ, αλλά τότε ο Γεώργιος Α. Παπανδρέου αρνήθηκε και μάλιστα πήρε τηλέφωνο; Το λέει αυτό όχι ο Βελόπουλος, αλλά ο Κακουλίδης και ο Χριστοδουλίδης. Το είπαν. Το είπε και ο Πρώην Υπουργός Εσωτερικών της Κύπρου. Τους είπε μην προκαλείτε την Τουρκία, μην κάνετε γεωτρήσεις. Μην πάμε παρακάτω. Θα εκτεθείτε και εσείς και η Κυβέρνηση και είναι εθνικό το θέμα. Εγώ έκανα μερικές επισημάνσεις για να ξέρετε τι γίνεται.

Δεν μου απαντήσατε όμως. Η Τσεχία επίσημα είπε ότι ήθελε να στείλει πυροσβέστες και υλικοτεχνική υποδομή. Αρνηθήκατε, ναι ή όχι; Το Υπουργείο Εξωτερικών της Ρωσίας είπε ότι θέλει να στείλει τέσσερα αεροσκάφη εδώ και έξι ημέρες. Αρνηθήκατε, ναι ή όχι; Αυτό ρώτησα. Τώρα, πώς εσείς τα λέτε διαφορετικά είναι άλλο θέμα.

Για το αν κάηκαν πόλεις θα σας πω κάτι πολύ απλό. Ρωτήστε στον Βόλο τι έγινε που έφτασε η φωτιά στη βιομηχανική περιοχή. Ρωτήστε.

Κύριε Υπουργέ, εκεί που καιγόταν ήταν πεδιάδα. Δεν ήταν απόκρημνο βουνό. Σας παρακαλώ πολύ! Ένα ισιάδι ήταν ο Βόλος. Ξέρουμε από Βόλο, αγαπητοί συνάδελφοι. Ξέρουμε καλά. Η βιομηχανική περιοχή δεν ήταν στα βουνά. Να μιλήσουμε λίγο σοβαρά εδώ μέσα.

Οι πέντε νεκροί; Ούτε αυτό είναι σημαντικό; Κι εγώ δεν είπα ότι κάηκαν πόλεις, είπα ότι κινδύνευσαν να καούν πόλεις. Μη διαστρεβλώνετε αυτά που λέω. Έκκληση, παράκληση, επαναλαμβάνω. Κινδύνευσαν να καούν πόλεις.

Περιμένω απαντήσεις για Τσεχία και Ρωσία.

Και πρέπει να πω το εξής. Είπατε ότι έχουμε πολλά πτητικά μέσα. Σας διαψεύδει ο Πρωθυπουργός. Εσείς είστε ανενημέρωτος. Ο Πρωθυπουργός πήγε στην Ελευσίνα πριν από δέκα ημέρες και είπε ότι τα SF215 βγάζουν βλάβες. Ο ίδιος το είπε. Τι πτητικά μέσα πήρατε; Τα Air Tractor που δεν πετάνε όταν έχει πάνω από έξι μποφόρ; Σας λέω επιχειρήματα. Δεν μιλάμε στον αέρα. Εδώ θα μιλάμε με επιχειρήματα.

Επίσης, ρώτησα για το 1,7 δισεκατομμύριο. Από τον Μάρτιο ανακοινώσατε το πρόγραμμα «ΑΙΓΙΣ» και ουδέποτε ξεκίνησε. Ο Πρωθυπουργός είπε χθες πως ξεκινάει τώρα, έναν χρόνο μετά.

Όσο για τις ανεμογεννήτριες, κύριε Υπουργέ, θα τα χαλάσουμε. Εγώ δεν σας είπα την άποψή μου, γιατί εάν πω την άποψή μου θα βάλω μπουρλότο εδώ μέσα. Είπα ότι η ΡΑΕ, στον χάρτη που έχει αναρτημένο δημόσια στο διαδίκτυο, λέει πού συζητάμε να μπουν οι ανεμογεννήτριες. Εντελώς συμπτωματικά στα μέρη που καίγονται, είπα, είναι οι συγκεκριμένες περιοχές: Ρόδος, Κέρκυρα, Δερβενοχώρια και Εύβοια. Αυτό είπα. Εάν εσείς το διαψεύδετε, είναι άλλο πράγμα. Εγώ είπα ότι είναι σύμπτωσις.

Είμαι καλόπιστος άνθρωπος, κύριε Υπουργέ. Δεν πιστεύω ότι πραγματικά οι επιχειρηματίες έχουν τέτοια συμφέροντα, γιατί αγαπούν την Ελλάδα τόσο πολύ αυτοί οι άνθρωποι που έχουν δεξαμενόπλοια που φέρνουν από τη Ρωσία λαθραίο πετρέλαιο και πληρώνει ο Έλληνας πανάκριβα τη βενζίνη, 2 ευρώ, για να οικονομήσουν αυτοί δισεκατομμύρια. Είναι εθνικοί ευεργέτες. Έτσι τους αποκαλώ.

Επίσης, να πω το εξής. Ποιος σας είπε ότι οι ανεμογεννήτριες δίνουν αυτονομία στην περιοχή; Τι είναι αυτά που λέτε; Εάν έχει άπνοια δεν δίνουν ρεύμα, εάν δεν έχει ήλιο δεν δίνουν τα φωτοβολταϊκά ρεύμα. Τι είναι αυτά που λέτε στον ελληνικό λαό;

Επίσης, ήρθατε να μας πείτε ότι οι φίλοι σας οι Γερμανοί, που σας πουλάνε τις ανεμογεννήτριες που τις ξηλώνουν από μέρη και τις φυτεύετε εσείς, είναι ηλίθιοι. Είστε πιο ευφυείς εσείς, ο κύριος Πρωθυπουργός και οι φίλοι σας, από αυτούς.

Κλείνοντας να πω ότι κάνατε ένα πολιτικό ατόπημα το οποίο κάνει συνεχώς η Νέα Δημοκρατία. Πραγματικά ενοχλούμαι όταν κουνάτε το δάκτυλο στους συναδέλφους σας για το 41% που πήρατε και θα σας το πω ευθέως. Μας λέτε, δηλαδή, να μην κάνουμε κριτική; Έχετε την απαίτηση να μη λέμε τα κακώς κείμενα; Έχετε την απαίτηση, επειδή πήρατε το 41% να γονατίσουν όλοι οι υπόλοιποι εδώ μέσα και να λένε: «Καλά τα κάνατε»;

Αγαπητέ κύριε Χρυσοχοΐδη, πλανάστε πλάνην οικτρά, κάνετε λάθος. Εδώ δεν παίζουμε, ούτε κάνουμε πλάκα. Θα σας τα λέμε όπως έχουν τα πράγματα. Θα υπομείνετε τη βάσανο της αληθείας. Θέλετε δεν θέλετε.

(Χειροκροτήματα από την πτέρυγα της Ελληνικής Λύσης)

Και όταν είστε εδώ θα έχετε επιχειρήματα και απαντήσεις. Δεν θα μου λέτε πράγματα που δεν ισχύουν. Σας ρωτώ: Η Τσεχία ζήτησε να μας βοηθήσει; Η Ρωσία ζήτησε να μας βοηθήσει; Αυτές τις απαντήσεις θέλω. Εάν είχα τέσσερα ρωσικά αεροσκάφη δεν θα είχα νεκρούς. Δεν θα θρηνούσαμε πέντε ανθρώπους, τουλάχιστον. Αυτό λέει η Ελληνική Λύση, γιατί σέβεται κι εσάς, σέβεται την Κυβέρνηση, αλλά δεν σέβεται τα ψέματά σας, δυστυχώς, κύριε Χρυσοχοΐδη.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Υπουργέ, μπορείτε να κάνετε μια πολύ σύντομη παρέμβαση γιατί πρέπει να περάσουμε στον κατάλογο των ομιλητών.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Ευχαριστώ, κύριε Πρόεδρε. Ένα λεπτό μόνο θα κάνω.

Παρά το γεγονός ότι έχω υπηρετήσει πολλά χρόνια ως πολιτικός προϊστάμενος της Πυροσβεστικής, πραγματικά δεν έχω επιχειρησιακές γνώσεις, ούτε θέλω να έχω. Δεν η δουλειά μου αυτή. Ούτε η δική σας δουλειά είναι αυτή. Αν ζήτησαν οι Τσέχοι, οι Ρώσοι κ.λπ. αυτό το ξέρει η Πολιτική Προστασία, ο Αρχηγός της Πυροσβεστικής και όλοι οι ειδικοί οι οποίοι ξέρουν πολύ καλά τι είδους εξοπλισμούς ζητάνε και τι προσωπικό ζητάνε. Αφήστε τα αυτά λοιπόν, που παριστάνετε εδώ μέσα και τον επιχειρησιακό υπεύθυνο.

Ξέχασα προηγουμένως να σας πω το εξής, επειδή λέτε για τους φίλους μας τους Γερμανούς. Οι Γερμανοί ίσως είναι δικοί σας φίλοι, δικοί μας πάντως δεν είναι. Είμαστε όλοι μέλη της Ευρωπαϊκής Ένωσης και είμαστε εταίροι σε μια μεγάλη ένωση. Στη Γερμανία, λοιπόν, κύριε Βελόπουλε, υπάρχει ένα τεράστιο περιβαλλοντικό πολιτικό κίνημα το οποίο, μάλιστα, όπως ξέρετε, εκπροσωπείται και στη Βουλή, οι Πράσινοι, οι οποίοι δίνουν αγώνα για να κλείσουν τα ελάχιστα πυρηνικά εργοστάσια -ένα-δύο που έχουν απομείνει ανοικτά- και τα λιγνιτικά εργοστάσια. Σας θυμίζω ότι πριν από λίγο καιρό είχαν πολιορκήσει στη Βάδη - Βυρτεμβέργη πυρηνικά εργοστάσια και είναι υπέρ των ανανεώσιμων πηγών ενέργειας.

Δεν υποστηρίζω, για να το διευκρινίσω, ότι έχοντας η Ελλάδα παραγωγή ηλεκτρικής ενέργειας ισόποση με τις ανάγκες της θα φτάνει αυτό, γιατί, όπως πολύ σωστά είπατε, υπάρχουν τα άνω και τα κάτω λόγω των καιρικών συνθηκών. Υποστηρίζω όμως ότι αν σε κανονικές συνθήκες παράγουμε επαρκή ηλεκτρική ενέργεια και στη συνέχεια κάνουμε εξαγωγή από ΑΠΕ αυτό θα είναι μια μεγάλη προνομία για τη χώρα.

Ευχαριστώ, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Πρόεδρε, θέλω να κάνω μια παρατήρηση.

**ΠΡΟΕΔΡΕΥΩΝ (Ιωάννης Πλακιωτάκης):** Πρέπει αμέσως μετά να περάσουμε στον κατάλογο των ομιλητών. Έχετε τον λόγο για μισό λεπτό.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, θέλω κι εγώ τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Πρέπει να περάσουμε στον κατάλογο των ομιλητών αμέσως μετά.

**ΜΙΧΑΗΛ ΚΑΤΡΙΝΗΣ:** Είναι δικαίωμά μου. Πρέπει να μου δώσετε τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Σας παρακαλώ.

Κύριε Βελόπουλε, έχετε τον λόγο για ένα λεπτό.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ.

Πρώτα απ’ όλα, κύριε Υπουργέ, να σας πω ότι δεν μου άρεσε αυτό. Ήταν τουλάχιστον άκομψο για εσάς που έχετε μια αστική ευγένεια. Εσείς μπορεί να μην είστε επιχειρησιακά ενήμερος, αλλά εγώ έχω μια ειδική ομάδα, όπως πρέπει να έχουν όλοι οι πρόεδροι κομμάτων για να τους ενημερώνουν για τα επιχειρησιακά σχέδια και για το τι θα μπορούσαμε να κάνουμε. Έχουμε δώσει ολόκληρη τη μελέτη στον Πρωθυπουργό σας για να τη μελετήσει σχετικά με το τι πρέπει να κάνει η Ελλάδα για τις φωτιές.

Όσο για τους φίλους Γερμανούς, κύριε Υπουργέ, μια πρόταση θα σας πω: Ελάτε, ζητήστε τώρα τις επανορθώσεις - αποζημιώσεις από τους φίλους σας τους Γερμανούς και τα ξαναλέμε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει τώρα…

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, θέλω τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Όχι, όχι, δεν θα ανοίξουμε συζήτηση τώρα.

**ΜΙΧΑΗΛ ΚΑΤΡΙΝΗΣ:** Βάσει του Κανονισμού, κύριε Πρόεδρε. Αναφέρθηκε στο ΠΑΣΟΚ και πρέπει να πάρει…

**ΠΡΟΕΔΡΕΥΩΝ (Ιωάννης Πλακιωτάκης):** Όχι, κύριε Κατρίνη.

**ΜΙΧΑΗΛ ΚΑΤΡΙΝΗΣ:** Στην Κυβέρνηση γιατί δώσατε τον λόγο;

**ΠΡΟΕΔΡΕΥΩΝ (Ιωάννης Πλακιωτάκης):** Υπήρξε προσωπική αναφορά μεταξύ του Προέδρου και του κυρίου Υπουργού. Σας παρακαλώ.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, αυτό είναι κατά παράβαση του Κανονισμού. Έχω δικαίωμα να παρέμβω.

Ντροπή, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει τώρα ο κ. Διονύσιος Ακτύπης.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ, κύριε Πρόεδρε.

Κύριε Υπουργέ, αγαπητοί συνάδελφοι, από την πρώτη μέρα της προηγούμενης κοινοβουλευτικής μας θητείας κληθήκαμε να αντιμετωπίσουμε δεκάδες κρίσεις και κινδύνους. Αντιμετωπίσαμε μια παγκόσμια υγειονομική κρίση μια άγνωστη απειλή, αλλά, όπως αποδείχθηκε στο τέλος, τα καταφέραμε. Τα καταφέραμε εκεί που δεκάδες άλλα πανίσχυρα συστήματα απέτυχαν. Τα καταφέραμε χάρη στη μεγάλη συνεισφορά του ηρωικού ιατρικού και νοσηλευτικού προσωπικού οι οποίοι εργάστηκαν με επαγγελματισμό και αυταπάρνηση. Η Ελλάδα υπήρξε από τις πρώτες χώρες που οργάνωσε ένα μεγάλο δίχτυ υγειονομικής προστασίας για όλους τους πολίτες. Τα νοσοκομεία και οι ΜΕΘ ενισχύθηκαν, ενώ ταυτόχρονα υλοποιήθηκε με μεγάλη επιτυχία ένα επιχειρησιακά δύσκολο εμβολιαστικό πρόγραμμα. Έχουμε δεσμευτεί και έχουμε αναλάβει την ευθύνη να δημιουργήσουμε ένα Εθνικό Σύστημα Υγείας αντάξιο των προσδοκιών των Ελλήνων πολιτών.

Κύριε Υπουργέ, πρέπει να ακούσουμε τις ανάγκες των πολιτών και της κοινωνίας. Είναι η ώρα, με τις δικές σας πρωτοβουλίες και ενέργειες, να προχωρήσουμε γρήγορα στην ενίσχυση και αναμόρφωση του ΕΣΥ. Μάλιστα, ο ίδιος ο Πρωθυπουργός έχει δώσει ξεκάθαρο μήνυμα προς αυτή την κατεύθυνση. Στόχος μας πρέπει να είναι η ισότιμη πρόσβαση όλων των πολιτών σε ποιοτικές υπηρεσίες υγείας.

Ήδη έχουμε αναλάβει δράσεις, μέσω και του Ταμείου Ανάκαμψης, για την αναβάθμιση των υποδομών των ΤΕΠ και των κέντρων υγείας, ενώ έχουμε εξαγγείλει και σε βάθος χρόνου την πρόσληψη δέκα χιλιάδων εργαζομένων στον τομέα της υγείας.

Κυρίες και κύριοι συνάδελφοι, η πράξη νομοθετικού περιεχομένου είναι μια έκτακτη συνθήκη νομοθέτησης και αυτό διότι υπάρχουν περίοδοι κατά τις οποίες συμβαίνουν, όπως όλοι ότι αντιλαμβανόμαστε και έκτακτα γεγονότα. Με την προτεινόμενη διάταξη που κυρώνεται σύμφωνα με την παράγραφο 1 του άρθρου 44 του Συντάγματος αντιμετωπίζονται υπαρκτά και ουσιώδη ζητήματα. Στο επίκεντρο τίθεται η εξαιρετικά επείγουσα ανάγκη να αποτραπεί η διατάραξη της εύρυθμης λειτουργίας των υγειονομικών μονάδων του Εθνικού Συστήματος Υγείας, ιδίως εν μέσω τουριστικής περιόδου, εξαιτίας της επικείμενης αποχώρησης από την υπηρεσία ιατρών διαφόρων ειδικοτήτων, όπως η νεφρολογία, η χειρουργική και η παιδιατρική.

Κυρίες και κύριοι Βουλευτές, θα ήθελα να σταθώ λίγο και στα στοιχεία που λάβαμε στις επιτροπές κατά τις προηγούμενες ημέρες, για να καταλάβουμε όλοι ποιοι είναι αυτοί που μας κουνάνε το δάχτυλο. Το 2019 η χρηματοδότηση του συστήματος υγείας ήταν 3,8 δισεκατομμύρια και 5,2 δισεκατομμύρια για εφέτος. Αυτό είναι γεγονός, είναι νούμερα που δεν μπορούν να αμφισβητηθούν.

Πάμε παρακάτω. Ιατρικό, νοσηλευτικό και διοικητικό προσωπικό, εκατό χιλιάδες το 2019 και περίπου εκατόν οκτώ χιλιάδες σήμερα. Πάμε και στο ΕΚΑΒ. Το 2015 το ΕΚΑΒ είχε τρεις χιλιάδες εννιακόσια δεκαεπτά άτομα προσωπικό. Το 2019 είχε σαράντα τέσσερις χιλιάδες εκατόν πενήντα ένα, ενώ τώρα, το 2023 έχει σαράντα τέσσερις χιλιάδες εξακόσια σαράντα δύο και αυτό, κυρίες και κύριοι συνάδελφοι, είναι δεδομένο.

Με το άρθρο 2 της πράξης νομοθετικού περιεχομένου της 5-7-2023 προβλέπονται διατάξεις για την ανάγκη ενίσχυσης στη στελέχωση των πληρωμάτων στα ασθενοφόρα των δομών του Εθνικού Κέντρου Άμεσης Βοήθειας, των κέντρων υγείας και των πολυδύναμων περιφερειακών ιατρείων των νησιωτικών και ορεινών περιοχών της χώρας, με διάθεση προσωπικού του Πυροσβεστικού Σώματος ή των Ενόπλων Δυνάμεων ή με απόσπαση προσωπικού των Οργανισμών Τοπικής Αυτοδιοίκησης. Έτσι αντιμετωπίζουμε μια εξαιρετικά επείγουσα ανάγκη και ενισχύουμε και πάλι, σε μια κρίσιμη και δύσκολη περίοδο, με ουσιαστικό τρόπο, τα κέντρα υγείας και τα πολυδύναμα περιφερειακά ιατρεία, τόσο των νησιωτικών, αλλά και των ορεινών περιοχών.

Σήμερα η πράξη νομοθετικού περιεχομένου δεν λύνει οριστικά το πρόβλημα της στελέχωσης του ΕΚΑΒ, αλλά προσπαθεί να καλύψει άμεσες έκτακτες και επείγουσες ανάγκες κυρίως στις περιοχές που ανέφερα.

Επιτρέψτε μου, όμως, να σταθώ στο τυπικό της συζητούμενης προς κύρωση ρύθμισης, γιατί ακούστηκαν κατά τις προηγούμενες ημέρες πολλές ανακρίβειες και ψεύδη, τα οποία χρήζουν διευκρινίσεων για να γνωρίζει ξεκάθαρα το ελληνικός λαός για τι πράγμα μιλάμε και συζητάμε.

Το τελευταίο διάστημα γίναμε μάρτυρες δυσάρεστων περιστατικών. Η ανάγκη άμεσης στελέχωσης των ασθενοφόρων υπήρξε επιβεβλημένη. Ειδικά τώρα που εν μέσω καλοκαιριού η τουριστική κίνηση σε όλη τη χώρα είναι έντονη και η ανάγκη περίθαλψης μεγαλύτερη η Κυβέρνηση αποφάσισε, όπως τονίστηκε, να αξιοποιήσει το στελεχικό δυναμικό της Πυροσβεστικής και των Ενόπλων Δυνάμεων για να στελεχώσουν τα οχήματα άμεσης επέμβασης του ΕΚΑΒ και να σταματήσουν οι μεγάλες αναμονές ή ακόμα και ελλείψεις οδηγών. Αυτό το μέτρο θα είναι προσωρινό μέχρι 31-12-2023.

Μπορεί κάποιοι να τρέφονται από την αδράνεια και να προσβλέπουν σε δύσκολες καταστάσεις για μικροπολιτικά οφέλη, αλλά είμαι σίγουρος ότι δεν θα το επιτρέψουμε. Για να αντιληφθούμε όλοι το μέγεθος της υποκρισίας, το ανέφερε και η εισηγήτριά μας προηγουμένως, σας αναφέρω ότι το 2016 ο ΣΥΡΙΖΑ με το άρθρο 78 του ν.4368 έκανε ακριβώς το ίδιο πράγμα, νομοθέτησε ακριβώς την ενίσχυση με στρατιώτες, πυροσβέστες και λοιπά. Για να δούμε, όμως, το διορθώσαμε το πρόβλημα αυτό, δηλαδή ήταν προσωρινό το άρθρο 78; Κάνατε κάτι;

Και επειδή προηγουμένως και ο εισηγητής του ΣΥΡΙΖΑ μας είπε ότι ήταν μια μνημονιακή υποχρέωση το 2016, όταν το 2013 ο κ. Κοντονής έκανε ερώτηση στην τότε κυβέρνηση της Νέας Δημοκρατίας και ρωτούσε εάν θα πρέπει να στελεχωθεί το ΕΚΑΒ της Ζακύνθου με προσωπικό, γιατί υπολειτουργεί, τότε ήταν υποτίθεται σε μνημονιακή περίοδος η Ελλάδα, όμως ζητούσε τη στελέχωση, το διορθώσατε όταν ήρθατε εσείς επί τεσσεράμισι χρόνια;

Όχι, κυρίες και κύριοι, δεν το διορθώσετε. Και θα σας πω τι ακριβώς κάνατε. Λειτουργούσατε στην Ζάκυνθο μία βάρδια το πρωί, δύο βάρδιες το απόγευμα και μία το βράδυ. Ξέρετε πόσες βάρδιες υπάρχουν σήμερα στην Ζάκυνθο; Έχουμε είκοσι άτομα μόνιμους, τρία που έχουν έρθει για ενίσχυση και λειτουργούμε τρεις βάρδιες το πρωί, τρεις βάρδιες το απόγευμα και μία με δύο βάρδιες τη νύχτα.

Επομένως πώς μπορούμε να λέμε ότι δεν διορθώσαμε ζητήματα, τα οποία υπήρχαν; Και επειδή ακριβώς πολλά μας είπατε θα σας πω και κάτι άλλο. Όταν ήσασταν εσείς στο τέλος, γιατί στην αρχή μπορεί να πείτε ότι δεν τα είχατε προλάβει, το 2019, μάλιστα τον Ιούνιο του 2019 όταν ήταν ήσασταν στην έξοδο, εδώ υπάρχουν από την διευθύντρια της Πάτρας του ΕΚΑΒ, από την κ. Καφαντάρη τα προβλήματα σε Κεφαλονιά και Ζάκυνθο για τις διακομιδές

Ακούστε τι ωραία πράγματα είχατε αφήσει στο Εθνικό Σύστημα Υγείας για να δείτε πώς στελεχώνατε γενικώς τα νοσοκομεία μας και πώς πραγματικά ο προϋπολογισμός τους ήταν στα ύψη. Αυτό, λέει, που ζητάμε είναι δύο κλίνες στη Ζάκυνθο, δύο στην Κεφαλονιά και τέσσερις μερίδες φαγητό. Δυστυχώς, δεν βρήκαμε ανταπόκριση από πουθενά. Μάλιστα, πέρυσι είχα ζητήσει από το Νοσοκομείο Ζακύνθου να δίνει τέσσερις μερίδες φαγητό και μας απάντησαν και μάλιστα γραπτώς ότι δεν προβλέπεται στον προϋπολογισμό τους. Τέτοια ωραία πράγματα είχατε αφήσει εκείνη την περίοδο που δεν προβλέπατε ούτε τέσσερις μερίδες φαγητό για να έχετε εδώ στο Νοσοκομείο της Ζακύνθου και στα νοσοκομεία για να ταΐσουν το έκτακτο προσωπικό, το οποίο ερχόταν.

Βέβαια, υπάρχει ένα δελτίο Τύπου, το οποίο αναφέρεται στο τι έχετε αφήσει εκείνη την περίοδο στα νοσοκομεία και να σας αναφέρω επί τροχάδην, γιατί ο χρόνος τρέχει ότι: Τραγική η κατάσταση στα νησιά των Κυκλάδων. Χάος, καμμία κλίνη ΜΕΘ. Έξι κρεβάτια ΜΕΘ στα Δωδεκάνησα. Στη Ζάκυνθο πέντε κλίνες κλειστές, τις ανοίξαμε επί των ημερών μας πέντε μήνες μετά από την κυβέρνηση την προηγούμενη. Δεν γίνονται φυσιολογικοί τοκετοί στα νοσοκομεία του Αιγαίου Πελάγους. Καρδιολόγος δεν υπάρχει στο Κέντρο Υγείας Πάρου, Άνδρου. Στην Ικαρία ένας γιατρός. Το νοσοκομείο στην Κω χωρίς καρδιολόγους. Στην Ιθάκη πλήρης εγκατάλειψη του κέντρου υγείας. Η Νάξος χωρίς αξονικό. Στη Κέρκυρα έλλειψη παθολόγων. Το Κέντρο Υγείας Μυτιλήνης χωρίς καρδιολόγο, λειψά ασθενοφόρα. Για το ΕΚΑΒ σε όλα τα νησιά λειψά ασθενοφόρα σε κάθε βάρδια. Υποτυπώδης παρουσία του ΕΚΑΒ. Καθόλου ή πολλές ακάλυπτες βάρδιες στα κέντρα υγείας. Υποτυπώδης κάλυψη με ασθενοφόρα των νησιών. Ένας διασώστης στην Κάρπαθο, ένας στην Ιθάκη. Τέσσερις οδηγοί στη Σκόπελο χωρίς διασώστες. Μεγάλη αύξηση στη ζήτηση στις υγειονομικές μονάδες των νησιών λόγω των μεταναστών και των προσφύγων. Τα κέντρα υγείας και τα νοσοκομεία λόγω έλλειψης κονδυλίων εμφανίζουν ελλείψεις σε υλικά. Ασυντήρητος ο εξοπλισμός και οι υποδομές. Δεν διαθέτουν βασικό ιατροτεχνολογικό εξοπλισμό.

Δεν χρειάζεται να συνεχίσω να λέω άλλο τίποτα άλλο. Αυτά τα ωραία αφήσατε, κυρίες και κύριοι του ΣΥΡΙΖΑ. Κύριε Παναγιωτόπουλε, που είστε και συνάδελφος γιατρός, γιατί και εγώ συνάδελφος γιατρός είμαι στο Εθνικό Σύστημα Υγείας, αυτά είχατε αφήσει τότε και σήμερα μας λέτε για τα προβλήματα που βλέπετε σήμερα.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ζητήσει για δύο λεπτά η Πρόεδρος της Πλεύσης Ελευθερίας κ. Κωνσταντοπούλου.

Ορίστε, κυρία Κωνσταντοπούλου, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, ζήτησα τον λόγο προηγουμένως ακούγοντας τον Υπουργό Υγείας κ. Χρυσοχοΐδη και θέλησα να του απαντήσω. Βλέπω ότι δεν είναι στην Αίθουσα. Παρ’ όλα αυτά θεωρώ ότι αυτά που ειπώθηκαν εκ μέρους της Κυβέρνησης δεν μπορεί να μείνουν αναπάντητα ούτε να περιμένουν μέχρι την ώρα της πρωτολογίας μου για να απαντηθούν.

Η φράση «πυρκαγιές υπήρχαν όλες τις δεκαετίες» είναι προσβλητική τουλάχιστον γι’ αυτό που ζουν οι συμπολίτες μας σε όλη την επικράτεια.

Η φράση «αλήθεια η Ελλάδα είναι η πρώτη σε πυρκαγιές;» είναι ακραία αλαζονική σε σχέση με το βίωμα που διαμορφώνουν οι συμπολίτες μας και βρίσκονται σε απόγνωση σε όλη την Ελλάδα.

Η φράση «είμαστε η Κυβέρνηση που έχει τα περισσότερα εναέρια μέσα» έρχεται σε ευθεία αντίφαση με αυτά που είπε προχθές ο Πρωθυπουργός και εγώ τα ερμήνευσα ως ένα δείγμα αυτοκριτικής. Είπε, δυστυχώς δεν μπορούμε να έχουμε περισσότερα και θα κάνουμε ό,τι μπορούμε για να αγοράσουμε, αλλά υπάρχουν ζητήματα και προβλήματα. Έρχεται εδώ ο Υπουργός Υγείας και τα βρίσκει όλα καλώς καμωμένα και μάλιστα τα λέει αυτά στο όνομα του ποσοστού που έλαβε το κυβερνητικό κόμμα πριν από έναν μήνα στις εκλογές.

Αυτή η στάση όχι απλώς προβληματίζει, εμβάλλει σε σοβαρότατη ανησυχία, γιατί αν αυτή είναι η κυβερνητική στάση απέναντι σε όλα όσα συμβαίνουν εδώ και δέκα μέρες στη Ρόδο, εδώ και πολλές μέρες σε όλη την Ελλάδα αν δεν υπάρχει σεμνότητα, αυτοκυριαρχία, ανάληψη ευθύνης, αλλά υπάρχει αυτή η ακραία επίδειξη αλαζονείας, τότε δεν υπάρχει και ελπίδα στους πολίτες ότι θα γίνει κάτι έστω τώρα την ύστατη στιγμή.

Κύριε Πρόεδρε, θα τα αναλύσω όλα στην πρωτολογία μου.

Κλείνω, όμως, με τη φράση του κ. Χρυσοχοΐδη, που είπε: «Όχι, δεν έχω γνώσεις επιχειρησιακές, δεν έχω γνώσεις για το Πυροσβεστικό Σώμα και δεν θέλω να έχω γνώσεις».

Του υπενθυμίζω ότι βρίσκεται εδώ εισηγούμενος ένα νομοσχέδιο που παίρνει πυροσβέστες από την Πυροσβεστική και τους βάζει οδηγούς στο ΕΚΑΒ, όπου πέθαναν άνθρωποι. Αν δεν θέλει να έχει γνώσεις, πρέπει να παραιτηθεί. Θυμόμαστε όλοι ότι εκ των υστέρων είπε πως ψήφισε το μνημόνιο, χωρίς να το έχει διαβάσει. Εδώ δεν υπάρχει άλλο τέτοιο περιθώριο.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει η Αναπληρώτρια Υπουργός Υγείας κ. Αγαπηδάκη.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Κυρία Κωνσταντοπούλου, όταν μιλάμε για επιχειρησιακές γνώσεις στο πεδίο σε σχέση με την Πυροσβεστική, θα πρέπει να είμαστε ειδικοί. Τέτοιου τύπου αναφορές έκανε ο κ. Βελόπουλος. Εμείς εδώ δεν υποκρινόμαστε τους πανεπιστήμονες. Μιλάμε σοβαρά, τεκμηριωμένα και πάντα με επιχειρήματα. Σε αυτό, λοιπόν, το πλαίσιο μίλησε ο Υπουργός πριν και όχι παριστάνοντας πράγματα που δεν γνωρίζει.

Όσο για το αν έχουμε ή όχι επαρκή πυροσβεστικά μέσα, έχει απαντήσει ο ίδιος ο Πρωθυπουργός. Είχε πει απ’ αυτό το Βήμα πριν από λίγες ημέρες ότι παγκοσμίως υπάρχουν τριάντα πέντε Erickson, που θεωρείται το πιο αποτελεσματικό μέσο εναέριας πυρόσβεσης, και από τα τριάντα πέντε διεθνώς η χώρα έχει τα δέκα. Πείτε μου, λοιπόν, εσείς αν έχουμε κάνει πολλά ή λίγα σε αυτόν τον τομέα.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει η κ. Θεοδώρα Τζάκρη από τον ΣΥΡΙΖΑ - Προοδευτική Συμμαχία για επτά λεπτά.

**ΘΕΟΔΩΡΑ ΤΖΑΚΡΗ:** Κυρίες και κύριοι συνάδελφοι, θέλω να εκφράσω τα συλλυπητήριά μου στις οικογένειες των θανόντων από τις πυρκαγιές, αυτές που πριν από λίγο μας είπε ο κ. Χρυσοχοΐδης ότι συμβαίνουν και «εις τας καλυτέρας των οικογενειών».

Και, φυσικά, θέλω να τονίσω ότι μας βρίσκει όλους ομόφωνα σύμφωνους η απόφαση της Βουλής να υιοθετήσει το αγέννητο τέκνο του σμηναγού Χρήστου Μουλά, που, μαζί με τον επισμηναγό Περικλή Στεφανίδη, έχασαν τη ζωή τους στο καθήκον, υπηρετώντας το κοινό καλό, δηλαδή την ασφάλεια των πολιτών.

Συμπληρωματικά στα όσα είπε προηγουμένως ο Πρόεδρος κ. Τασούλας, θέλω να θυμίσω ότι το πρώτο παιδί που υιοθέτησε η Βουλή είναι η εικοσιεπτάχρονη σήμερα Αναστασία Ισαάκ, κόρη του Τάσου Ισαάκ, που ουσιαστικά είχε λιντσαριστεί από τους Γκρίζους Λύκους στη Δερύνεια στις 11 Οκτωβρίου του 1996.

Βέβαια, τα Χανιά έδωσαν και άλλον ήρωα στο έθνος, τον σμηναγό Ηλιάκη, που έχασε τη ζωή του -θυμίζω- σε αερομαχία με F-16 πάνω από την Κάρπαθο. Είναι αυτά τα F-16 που ο Πρωθυπουργός άκουσε προχθές τον Τούρκο Πρόεδρο να λέει ότι δεν παραβιάζουν το Αιγαίο.

Τι ώρα μνημόσυνο άραγε -σκέφτομαι- για έναν ήρωα που πέθανε στα τριάντα πέντε του, αφήνοντας επίσης ορφανά!

Θέλω να σταθώ, όμως, επίσης και σε μια άλλη δήλωση τη χθεσινή δήλωση του κ. Βορίδη, που μας είπε ότι τις φωτιές στη Ρόδο μπορεί να τις βάζουν πιθανώς και οι Τούρκοι. Δεν αμφιβάλλω. Τι ακριβώς συνέβη, όμως; Δεν τους έφτασαν άραγε οι υποσχέσεις του Πρωθυπουργού για υποχωρήσεις;

Και τι ακριβώς εννοούσε ο εθναμύντωρ Υπουργός; Ότι η τουρκική πολιτική είναι κάτι σαν το «φίλοι - φίλοι - καριοφίλι»; Κάτι επιτέλους πρέπει να γίνει με αυτά τα αλληλοσυγκρουόμενα και αλληλοδιαψευδόμενα μηνύματα σε ό,τι αφορά τα εθνικά μας ζητήματα.

Έρχομαι τώρα στο νομοσχέδιο.

Κυρίες και κύριοι συνάδελφοι, προχθές είχαμε στην Ιερισσό ένα νέο περιστατικό καρότσας, από τα πολλαπλά που έχουν συμβεί αυτόν τον χρόνο, γιατί εκεί ο θερινός σταθμός του ΕΚΑΒ δεν είχε πλήρεις βάρδιες. Και γιατί δεν είχε πλήρεις βάρδιες; Επειδή, ενώ υπήρξαν διαθέσιμοι εθελοντές ΕΚΑΒίτες από τη Θεσσαλονίκη, πληροφορούμαι ότι οι τοπικοί άρχοντες δεν διασφάλισαν παρά μόνο ένα δωμάτιο.

Παρομοίως, δεν υπάρχουν στα «πόδια» της Χαλκιδικής οι μηχανές ταχείας επέμβασης, που βάσει στατιστικών έδιναν λύσεις. Ίσως η νέα Υπουργός Τουρισμού να δει το θέμα των σχετικών συνεργιών, γιατί το θέμα απασχολεί ήδη τα ευρωπαϊκά μέσα μαζικής ενημέρωσης και θίγει, πέραν όλων των άλλων, και αυτό που λέμε «το τουριστικό μας προϊόν». Να μια θετική συνέργεια, επομένως, κρατικών υπηρεσιών.

Και ας μην αναφερθώ, κύριε Υπουργέ, στη χρόνια έλλειψη του ελικοπτέρου που διενεργούσε επί ΣΥΡΙΖΑ αεροδιακομιδές από τη βάση της Μίκρας. Ενώ επιδίδεστε σε μαξιμαλισμούς για νοικιασμένα ιδιωτικά ελικόπτερα, ορρωδείτε μπροστά στο γεγονός ότι κάθε ανάγκη αεροδιακομιδής από την Πάρνηθα και πάνω διενεργείται από τη βάση της Αθήνας, επειδή ακριβώς δεν επαναλειτούργησε ποτέ ούτε η Θεσσαλονίκη ούτε η Λέσβος. Και η βάση του Ακτίου μάλιστα σώθηκε στο παρά τσακ.

Ελλάδα δύο ταχυτήτων επομένως υπάρχει, κύριε Υπουργέ, στις αεροδιακομιδές, όπως αναδείχτηκε και με τη μοιραία κατάληξη του εξάχρονου Θωμά από τα Γρεβενά.

Αδυνατώντας να επικαλεστώ άλλα σημεία μας που στην πορεία του χρόνου εξέλειπαν, επικαλούμαι την κοινή μακεδονική μας καταγωγή και αναγνωρίζω ότι επισταμένως ασχολείστε προσωπικά, παραδείγματος χάριν, με την κατάσταση του στόλου ή με τις πρωτοφανείς καθυστερήσεις στα ιδιωτικά συνεργεία, αναζητάτε όμως πράγματι άμεσες λύσεις, υποβαθμίζοντας την ποιότητα των παρεχόμενων υπηρεσιών.

Θέλω να σας επισημάνω τα πέντε λάθη στα οποία πέφτετε.

Πρώτο αμάρτημα στο οποίο έχετε περιπέσει είναι η λεγόμενη «αποϊατρικοποίηση». Η δεξιά λογική «εκτελούνται μεταφοραί γρήγορα και οικονομικά» φαίνεται και από το γεγονός ότι διαχρονικά από τις δεκαπέντε φορές που η Νέα Δημοκρατία έχει ορίσει τον διοικητή του ΕΚΑΒ μόνο μία φορά επέλεξε υγειονομικό. Επίσης, από το γεγονός ότι σταμάτησε κάθε συζήτηση περί βελτιστοποίησης. Δεν προωθήσατε δρομολογημένους ποιοτικούς εκσυγχρονισμούς, όπως στη διακομιδή των ψυχικά ασθενών, που σήμερα διενεργείται με περιπολικά και όχι με τα ειδικά ασθενοφόρα για τα οποία είχε βγάλει διαγωνισμό ο ΣΥΡΙΖΑ, ο όποιος διαγωνισμός βεβαίως ετάφη επί των ημερών σας. Ίσως γι’ αυτό δε το επικαλεστήκατε ως υπαρκτό προηγούμενο της υποκατάστασης του ΕΚΑΒ από ένστολους.

Υπάρχει και το άλλο σχετικό παράδειγμα υποκατάστασης, που δίνει αχρησία των πλωτών ασθενοφόρων που αποκτήθηκαν με ευρωπαϊκά κονδύλια, αλλά δεν τα στελεχώσατε ποτέ με το ΕΚΑΒ, όπως προβλέπονταν. Έτσι, ο ακριβοπληρωμένος εξοπλισμός βρίσκεται ως δώρον άδωρον στα χέρια του λιμενικού βάρδιας, οι δε θαλάσσιες διακομιδές συνεχίζουν να γίνονται με τα γνωστά χρυσοφόρα καΐκια, ενόσω τα πλωτά ασθενοφόρα λικνίζονται. Πάνω από 3 - 4 εκατομμύρια τον χρόνο είναι το κόστος. Είναι το δόγμα «δεν πειράζει να μην έχουν, αρκεί να νομίζουν ότι έχουν».

Δεύτερο αμάρτημα στο οποίο έχετε περιπέσει είναι η μίζερη λειτουργία με πατέντες, που συχνά μάλιστα γίνονται χαραμάδες φαυλότητας. Και δεν επεκτείνομαι περαιτέρω σε λεπτομέρειες, τουλάχιστον όχι επί του παρόντος.

Η εφευρετικότητα, όμως, έχει και τα όριά της στα θέματα ανθρώπινης ζωής. Το «κάτι σαν διασώστης» δοκιμάστηκε στην πανδημία με το «κάτι σαν ΜΕΘ», όπου αυτές λειτουργούσαν με οφθαλμίατρους ή γαστρεντερολόγους και είχαν ως αποτέλεσμα 100% θνητότητα.

Δεν έχω αντίρρηση επί της αρχής με τις συνέργειες ή ακόμη, θα πρόσθετα, και με την υποβοηθητική ανάπτυξη του εθελοντισμού. Αποτελεί όμως διασταλτική ερμηνεία της νομιμοποίησης δημοσίων υπαλλήλων στο να λειτουργούν επικουρικά εκεί που το ΕΚΑΒ ή το ΕΣΥ υποεκπροσωπούνται, το να αφήνει κανείς ανοιχτό το θέμα για οπουδήποτε, το να αναγκάζει ένστολους και μη με το «έτσι θέλω» να λειτουργήσουν ως υγειονομικοί ή το να παρακάμπτεται η εκπαίδευση.

Η τρίτη μεροληψία υπέρ του ιδιώτη γίνεται με πρόσχημα τις υπηρεσιακές ανάγκες. Το να οδηγεί το ασθενοφόρο όποιος να' ναι δυστυχώς δεν το εγκαινιάζει η πρωτοβουλία Χρυσοχοΐδη που έχει ξεσηκώσει θύελλες αντιδράσεων. Αποτελεί καθεστώς στις εκατοντάδες επιχειρήσεις ιδιωτικών ασθενοφόρων που αναπτύχθηκαν σε καθεστώς πειρατείας.

Ποιος επιβαίνει; Τι εξοπλισμό διαθέτει; Ποια περιστατικά εξυπηρετεί; Κάνει «ψάρεμα» περιστατικών στα νοσοκομεία; Λαμβάνει εντολές από το ΕΚΑΒ σε περίπτωση καταστροφής; Περιλαμβάνονται, δηλαδή, τα ιδιωτικά στο σύστημα του ΕΚΑΒ που διαθέτει συνεχώς το στίγμα των οχημάτων; Ελέγχεται η διατήρηση του ωραρίου και η φοροδιαφυγή; Η παραχώρηση των λεγόμενων «χρονίων αδειών» σε ιδιώτες θυμίζει την επιχείρηση μετατροπής των πειρατικών ταξί της δεκαετίας του 1950 σε άδειες ιδιοκτησίας ταξί.

Έχουμε νομιμοποίηση της πειρατείας και τη θρασεία προπαγάνδα ότι τάχα ο πρωτοπόρος ιδιωτικός τομέας σώζει τον κρατικό βραδύποδα. Ουδέν ψευδεύστερο!

Τέταρτο αμάρτημα, η μεγαλαυχία, δηλαδή η αλαζονική περιαυτολογία, το λεγόμενο «σούπερ ΕΚΑΒ». Με την ενσωμάτωση του ΕΚΕΠΥ εγκατέστησε έναν αδιαφανή μηχανισμό όπου υποτίθεται πως άνθρωποι μεταλυκειακής εκπαίδευσης διοικούν όλη την ιεραρχία του ΕΣΥ. Στην πραγματικότητα, δεν είναι παρά ο πειθήνιος βραχίονας του Υπουργείου για δουλειές σαν την αδιαφανή και μεροληπτική διαλογή στις ΜΕΘ επί πανδημίας, για την οποία ο διοικητής σας διασφάλισε και ακαταδίωκτο.

Πέμπτο αμάρτημα είναι ο επικοινωνισμός. Δυστυχώς προτάσσετε τις εντυπώσεις και η αιτία είναι προφανής. Οι μοτοσυκλέτες με διασώστη ήταν μια καινοτομία που ξεκίνησε το 2010, αναθερμάνθηκε το 2018 λόγω σχετικού παραγκωνισμού που μεσολάβησε, παραγκωνισμός ο οποίος επαναλήφθηκε μετά το 2020. Και πρώτη φροντίδα της διοίκησής σας ήταν δυστυχώς το «ξήλωμα» όσων ξεκίνησαν αυτό το τμήμα και το λειτούργησαν επί δεκαετία επιτυχώς.

Αλλά το έχουμε ξαναπεί σε αυτή την Αίθουσα. Το πρώτο που χρειάζεται το ΕΚΑΒ είναι δακοκτονία και μάλιστα επειγόντως. Η μετατροπή της αιχμής του δόρατος του ΕΚΑΒ, δηλαδή των μοτοσυκλετών με διασώστη σε μια ακόμη προβληματική δημόσια υπηρεσία συντελέστηκε επίσης με τη μειωμένη στελέχωση και την πτώση ηθικού και οργάνωσης. Η παραγωγικότητα αυτής της επίλεκτης υπηρεσίας έπεσε στο ναδίρ με αποτέλεσμα να υπάρχουν μόνο δύο, τρεις μηχανές στο Λεκανοπέδιο και στον Πειραιά τίποτα. Εσείς υπόσχεστε διακόσιες πενήντα μοτοσυκλέτες αφήνοντας βέβαια εντελώς ασχολίαστα τα έργα και τις ημέρες όσων ήταν είναι και θα είναι.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα κλείσω, κύριε Πρόεδρε, καταθέτοντας στα Πρακτικά σχετικά πρόσφατη αρθρογραφία μου, όπου μεταξύ των άλλων αναφέρεται και στα θέματα τα οποία έχω αναπτύξει και με άλλες ευκαιρίες σε αυτή την Αίθουσα σε προκατόχους σας.

(Στο σημείο αυτό η Βουλευτής κ. Θεοδώρα Τζάκρη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μεταξύ αυτών επεσήμανα ότι δεν είναι δυνατόν να εκπονείται πρόγραμμα που αφήνει τη Νάουσα χωρίς ασθενοφόρο τα βράδια. Και μάλιστα τώρα που η Ημαθία απέκτησε δι’ ημών Υπουργό, θέλω να πιστεύω, κύριε Υπουργέ, ότι δεν θα περιμένει ένα έμφραγμα από τη Νάουσα να έρθει το ασθενοφόρο από τη Βέροια. Και αυτό είναι διπλό κρίμα, γιατί ξέρετε -κλείνω με αυτή την παρατήρηση- ότι η Θεσσαλονίκη και γενικά η κεντρική Μακεδονία υπήρξαν πρωτοπόροι της επείγουσας προνοσοκομειακής περίθαλψης και τώρα μάλιστα εξελίσσονται σε φτωχούς συγγενείς των Αθηνών.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει η κ. Ευαγγελία Λιακούλη από το ΠΑΣΟΚ - Κίνημα Αλλαγής.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η Βουλή των Ελλήνων έχει χρέος να υιοθετήσει το παιδί του σμηναγού Χρήστου Μουλά. Πράττουμε σωστά με την απόφαση που σήμερα το Σώμα λαμβάνει και σε λίγο η Διάσκεψη των Προέδρων θα επικυρώσει. Οφείλουμε όμως δίπλα σε όλες τις οικογένειες, σε όλους τους ανθρώπους που θυσιάστηκαν στο καθήκον, να είμαστε παρόντες στην κάθε μέρα τους. Η πολιτεία μπορεί, όταν πραγματικά θέλει. Και πώς βέβαια σε αυτούς τους καιρούς και σε αυτές τις μέρες η πολιτεία μπορεί να μη θέλει όταν δεν υπάρχουν λόγια για να περιγράψουν πλέον καθημερινά τις τραγωδίες. Η μία διαδέχεται την άλλη. Το κοινό μας σπίτι, το περιβάλλον, τα δάση οι άνθρωποι, οι πυρκαγιές, οι άνθρωποι, οι θυσίες, οι ήρωες, η απώλεια των συμπολιτών μας χθες το βράδυ που βρέθηκαν απανθρακωμένοι, μία μεγάλη λίστα θρήνου μαζί με τα αιωνία η μνήμη σας, τα συλλυπητήρια, το πένθος, το πάνδημο πένθος, αλλά ταυτόχρονα και το χρέος εδώ μέσα να θεσπίσουμε και να υλοποιήσουμε πολιτικές, αναγκαίες πρωτοβουλίες που θα θωρακίζουν το φυσικό περιβάλλον και τους πολίτες αυτής της χώρας.

Κυρίες και κύριοι συνάδελφοι και κυρίες και κύριοι της Κυβέρνησης, το επιτελικό σας κράτος δεν γέννησε μόνο το παρακράτος των υποκλοπών, του ευτελισμού των θεσμών, των αξιών και των ανθρωπίνων δικαιωμάτων. Την ίδια ώρα, επειδή μάλλον περισσότερο νοιαζόσασταν για το παρακράτος από το κράτος, απέτυχε πάνω στην πολιτική υγείας υποβαθμίζοντας το κοινωνικό αγαθό, που όπως έλεγε ο Ανδρέας Παπανδρέου όμως ανήκε και σε πλούσιους και σε φτωχούς.

Καλούμαστε λοιπόν σήμερα, άρον άρον, να νομοθετήσουμε εκ των υστέρων και πολύ αργά, αφού δεν προβλέψατε έγκαιρα παρ’ ότι και νομοθεσία σχετική υπάρχει και όλα στα χέρια σας τα είχατε, γιατί εσείς κυβερνούσατε τα τελευταία τέσσερα χρόνια όχι εμείς. Αφού λοιπόν το επιτελικό σας κράτος με τους επιτελάρχες και τους επιτελικούς και τα επιτελεία σας ξύπνησε από τον βαθύ λήθαργο και ανακάλυψε τελικώς ότι πεθαίνουν γυναίκες στις καρότσες του αγροτικού αυτοκινήτου, αλλά και άνδρες στα πεζοδρόμια αλλά και στην Ουρανούπολη δεν υπάρχει ΕΚΑΒ αλλά και λείπουν πληρώματα, αλλά και λείπουν ασθενοφόρα, τότε λοιπόν αποφάσισε να κάνει κάτι. Και ποιο ήταν αυτό το κάτι; Το κάτι είναι αυτό που μας φέρνετε σήμερα και νομοθετικά. Και είναι απαράδεκτο αυτό το κάτι σας, γιατί είναι πράξη νομοθετικού περιεχομένου. Να ξεκινήσουμε, λοιπόν, από το άλφα της αλφαβήτου.

Είναι καμμία απρόσμενη και έκτακτη ανάγκη που έρχεται η ΠΝΠ να υπηρετήσει σήμερα; Γιατί νομοθετείτε με ΠΝΠ; Να μας εξηγήσετε στο Σώμα της Βουλής. Δεν ξέρετε για την κατάρρευση του ΕΚΑΒ. Άρα εσείς το ανακαλύψετε όταν πέθανε αυτή η γυναίκα, ξεψύχησε στην καρότσα του αγροτικού; Πριν ήταν όλα καλά; Όταν, δηλαδή, προεκλογικά γυρνάγατε στα κέντρα υγείας, στο ΕΚΑΒ και στα νοσοκομεία, μόνο σε εμάς οι μαρτυριάρηδες μαρτυρούσαν ότι δεν έχουν εξοπλισμούς και δεν έχουν προσωπικό; Σε εσάς έλεγαν ότι είναι όλα καλά; Αυτό έρχεται να μας πείτε σήμερα κύριοι Υπουργοί; Αν μας το λέτε αυτό, τότε πραγματικά παρουσιάζετε μια εικονική πραγματικότητα για άλλη μια φορά και προσπαθείτε να πείσετε τον λαό που ήδη είναι ανασφαλής και φοβισμένος. Γι’ αυτό και σας ψήφισε, να συνεχίσει να είναι ανασφαλής και φοβισμένος για να συνεχίσει να σας ψηφίζει.

Είναι πρόχειρη όμως, ανεύθυνη και επικίνδυνη η λογική σας και υπονομεύει το ίδιο το Εθνικό Σύστημα Υγείας. Η αποδυνάμωση του ΕΣΥ, της μεγαλύτερης μεταρρύθμισης της Μεταπολίτευσης που χρεώνεται στη μεγάλη δημοκρατική παράταξη του ΠΑΣΟΚ -και πάνω σε αυτό εσείς προσπαθείτε να αποδομήσετε και όχι να χτίσετε- δείχνει ότι σύντομα είναι κυβερνητική σας επιλογή να το απαξιώστε απόλυτα. Και το μόνο φρένο που μπήκε σε αυτό ήταν η πανδημία.

Ο κ. Κικίλιας, θυμάμαι, όταν είχε έρθει λίγες μέρες πριν την πανδημία στο Πανεπιστημιακό Νοσοκομείο της Λάρισας -και επικαλούμαι την επίσκεψή του- μιλούσε για ένα πιλοτικό πρόγραμμα με ιδιώτες που θα έμπαιναν στο πανεπιστημιακό νοσοκομείο για να έχει γάζες, για να έχει βαμβάκι και για να έχει όλα τα απαραίτητα. Αυτά λέγαμε τότε! Και ήρθε η πανδημία, λοιπόν, για να ανακόψει τη φόρα.

Και στην πανδημία μήπως είδαμε προκοπή; Μήπως καταφέρατε να φτιάξετε το Εθνικό Σύστημα Υγείας μέσα σε αυτή την τραγική σύμπτωση, συγκυρία αλλά ταυτόχρονα και ευκαιρία; Εδώ δεν ξέρουμε, στο Κοινοβούλιο, πού πήγαν όλες οι χορηγίες και οι δωρεές. Σας κάνουμε ερωτήσεις και δεν απαντάτε. Τα λεφτά, τόσα λεφτά, πού πήγαν; Μία έκθεση έχουμε στο Κοινοβούλιο από την πανδημία και είναι η έκθεση Λύτρα. Είναι κόλαφος! Την ξέρετε, κύριε Υπουργέ, την έκθεση Λύτρα. Λέει ότι το 98% των διασωληνωμένων στα περιφερειακά νοσοκομεία πέθαιναν εκτός ΜΕΘ. Αυτό λέει η έκθεση Λύτρα. Αυτή ήταν, λοιπόν, η προκοπή που κάνατε στο ΕΣΥ.

Και τι άλλο; Επιχορήγηση των νοσοκομείων κατά 860 εκατομμύρια ευρώ από το 2015 έως σήμερα λιγότερα; Το ποσοστό του ΑΕΠ που διατίθεται για την υγεία κάτω από το μέσο όρο της Ευρωπαϊκής Ένωσης; Λίστες ντροπής στα χειρουργεία; Πρέπει να μεσολαβούν τα βουλευτικά γραφεία για να χειρουργείται ο άλλος για την χολή; Σημειώστε τα αυτά. Θα σας πούμε και περιστατικά, κύριε Υπουργέ, αν δεν ξέρετε εσείς. Κάτω από το 5% των συνολικών πόρων για την υγεία, καταργήσατε την πλήρη και αποκλειστική απασχόληση των γιατρών του ΕΣΥ και βάλατε ταφόπλακα στο δημόσιο και δωρεάν χαρακτήρα του ΕΣΥ; Αυτά θέλετε να κάνετε. Αυτές τις προτεραιότητες έχετε.

Και τώρα τι κάνετε; Παίρνετε τις Ένοπλες Δυνάμεις και τις βάζετε στα ασθενοφόρα; Τι είναι; Είναι οδηγός; Είναι τρόλεϊ; Δεν το κατάλαβα. Διασώστες είναι! Και περαιτέρω δεν μας εξηγείτε πού το πάτε, ποιο είναι το σχέδιό σας. Λέτε ότι μέχρι 31 Δεκεμβρίου θα τους έχετε αυτούς. Μετά ποιο είναι το σχέδιο; Προκηρύξατε κάτι; Έχετε ένα εθνικό σχέδιο πώς θα αναμορφώσετε το ΕΚΑΒ; Τι μας λέτε σήμερα εδώ; Περιμένω με πολύ μεγάλη αγωνία να σας ακούσω.

Και πώς δεν είχατε λεφτά για τα πληρώματα των ασθενοφόρων, αναρωτιέμαι. Είχατε για την πανεπιστημιακή αστυνομία, που είστε «ήξεις αφήξεις»; Θα μείνει, θα φύγει; Εγώ είχατε για την έφιππη. Εδώ ο Πρωθυπουργός είπε ότι θα φέρετε μέχρι καμήλες. Αυτή τη δυνατότητα έχετε! Και δεν έχετε για τα πληρώματα των ασθενοφόρων, των ΕΚΑΒ, των ανθρώπων, των φουκαράδων, των φτωχών, των μισθοσυντήρητων, των καθημερινών ανθρώπων της βιοπάλης, που δεν έχουν να παραγγείλουν το ιδιωτικό ασθενοφόρο από το μεγάλο ιδιωτικό νοσοκομείο. Να τα λέμε όλα, γιατί αυτή είναι η πραγματικότητα.

Τελειώνω λέγοντας μόνο το εξής: Έχετε και κάποιες αυτοδιοικητικές διατάξεις νομοτεχνικής φύσεως με τις οποίες έρχεστε να διορθώσετε τα αδιόρθωτα. Για άλλη μια φορά σας τα λέγαμε. Φτάσαμε δύο μήνες πριν τις αυτοδιοικητικές εκλογές και ήρθατε να μας πείτε πώς θα επιλέγονται και πώς θα εκλέγονται από τα τοπικά συμβούλια και ούτω καθεξής.

Αυτό δείχνει την προχειρότητα σας και δυστυχώς δείχνει ότι πάλι θα ανασκουμπώσουν τα μανίκια οι άνθρωποι της αυτοδιοίκησης με φιλότιμο, όπως με φιλότιμο υπηρετούν την υγεία οι άνθρωποι τους οποίους χειροκροτήσαμε στα μπαλκόνια μας στη διάρκεια της πανδημίας αλλά τα βαρέα και ανθυγιεινά, κύριε Υπουργέ, δεν τα δώσατε ακόμα. Δεκαέξι τροπολογίες κατέθεσε η παράταξη του ΠΑΣΟΚ γι’ αυτό. Σε αυτό το Βήμα όλοι έχουμε μιλήσει γι’ αυτά.

Τελικώς ένα είναι το ερώτημα, και ολοκληρώνω με αυτό: Μπορούμε να ζούμε διαρκώς, κύριοι της Κυβέρνησης, στηριζόμενοι στους ήρωες, στους ήρωες της καθημερινότητας, στους ήρωες πιλότους, στους ήρωες γιατρούς, στους ήρωες νοσηλευτές, στους ήρωες που στην Ελλάδα γίνονται όλο και περισσότεροι; Δεν σας ανησυχεί ότι επί των ημερών σας παράγονται όλο και περισσότεροι ήρωες; Περισσότεροι από όσους σίγουρα δικαιούστε και από πόσους μπορείτε να δικαιολογήσετε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Το λόγο έχει ο κ. Κατσώτης από το Κομμουνιστικό Κόμμα Ελλάδας.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Ο κόσμος καίγεται και η Κυβέρνηση τον χαβά της. Συνεχίζει μια πολιτική που αποδεικνύεται ότι είναι εμπρηστική. Το ενδιαφέρον για τα δάση, κύριε Υπουργέ, αποτυπώνεται στα κονδύλια του κρατικού προϋπολογισμού που είναι 0,04%. Πέρυσι και φέτος έγιναν καθαρισμοί σε εβδομήντα χιλιάδες στρέμματα, που κόστισαν πέντε με οκτώ φορές παραπάνω από ό,τι θα κόστιζαν αν το έκαναν μόνιμοι δασεργάτες. Βέβαια έπρεπε να γίνουν καθαρισμοί σε τέσσερα εκατομμύρια στρέμματα. Άρα, λοιπόν, δεν μπορεί να δικαιολογηθεί αυτή η πολιτική με όλα αυτά που λέτε ούτε βέβαια να κρυφτεί κάτω από την όποια στάση κρατούμε, και συμφωνούμε βέβαια, με την υιοθεσία του παιδιού του κυβερνήτη του πυροσβεστικού αεροσκάφους που έχασε τη ζωή του.

Επιτρέψτε μου, λοιπόν, πέρα από αυτό να καταγγείλω σήμερα εδώ, στην Ολομέλεια τη μεγαλοφειλέτη εργαζόμενη στον Δήμο της Αθήνας εδώ, στα Πατήσια, που χρωστάει το υπέρογκο ποσό των 800 ευρώ για κοινόχρηστα και στέκεται εμπόδιο με άλλους αλληλέγγυους στην εκτέλεση της έξωσης από την πρώτη κατοικία που αποφάσισε η αδέκαστη δικαιοσύνη και υποχρέωσε σε κινητοποίηση τον κρατικό κατασταλτικό μηχανισμό με συμμετοχή πυροσβεστικών οχημάτων για να εφαρμοστεί η απόφαση έξωσης. Ντροπή, ντροπή και ξανά ντροπή σε όλους εσάς που στηρίζετε αυτή την αδίστακτη πολιτική σε βάρος φτωχών βιοπαλαιστών εργαζομένων!

Θα αναφερθώ στην ομιλία μου στο μέρος των άρθρων του Υπουργείου Εσωτερικών. Συνολικά τις ρυθμίσεις, εκτός από κάποιες βελτιώσεις που διευκολύνουν τη συγκρότηση συνδυασμών για τις οποίες δεν θα σταθούμε εμπόδιο, αυτό που τις χαρακτηρίζει και σε αυτό το νομοσχέδιο είναι η αρχή της κυβερνησιμότητας των δήμων και περιφερειών με τα άρθρα τα οποία δεν θα ψηφίσουμε.

Στο άρθρο 11 η διάταξη είναι καλπονοθευτική γιατί αλλάζει και τη ρύθμιση του προηγούμενου νόμου, του ν.4804/2021, με την οποία επίσης διαφωνούσαμε και έρχεται και ενισχύει τον πρώτο συνδυασμό στον δεύτερο γύρο, παραβιάζοντας τον συσχετισμό όπως αποτυπώθηκε στον πρώτο γύρο των εκλογών. Μετατρέπει επί της ουσίας τις εκλογές σε μια επιλογή μεταξύ μόνο των δύο επικρατέστερων. Στο άρθρο 17 ισχύει το ίδιο για τις περιφέρειες, όπως το άρθρο 11, για τον δεύτερο γύρο με αυτές τις αλλαγές που κάνει για να διευκολύνει, όπως λέει, την κυβερνησιμότητα των οργάνων των ΟΤΑ.

Στο άρθρο 20 δεν συμφωνούμε ο πρόεδρος της κοινότητας πάνω από δύο χιλιάδες κατοίκους να εκλέγεται υποχρεωτικά από τον πλειοψηφούντα συνδυασμό. Και αυτό προωθεί, όπως λέει το νομοσχέδιο, την κυβερνησιμότητα των δήμων. Πρόκειται για ξεχωριστά όργανα και πρέπει να δίνεται η δυνατότητα πρόεδρος να εκλέγεται ο πρώτος σε ψήφους από τον συνδυασμό που πλειοψήφισε στη συγκεκριμένη κοινότητα. Είναι κόντρα αυτό το άρθρο στη θέληση των ψηφοφόρων συνολικά.

Αλλά, τι σημαίνει κυβερνησιμότητα; Είναι η περαιτέρω θωράκιση των περιφερειακών και δημοτικών αρχών για να υλοποιεί τους σχεδιασμούς της Κυβέρνησης για την καπιταλιστική ανάπτυξη σε περιφερειακό και τοπικό επίπεδο. Έτσι με όλες τις μεταρρυθμίσεις η αυτοδιοίκηση μετατράπηκε σε διοίκηση και μέρους του κράτους. Όλα τα τελευταία χρόνια μαζί με μηχανισμούς της Ευρωπαϊκής Ένωσης έδρασαν ενιαία και εχθρικά απέναντι στον λαό και τις ανάγκες του και αυτό αποτυπώνεται καθημερινά. Οι δήμοι και οι περιφέρειες μετατράπηκαν σε μηχανισμούς προσέλκυσης και αξιοποίησης κονδυλίων από την Ευρωπαϊκή Ένωση και άλλα αναπτυξιακά προγράμματα με στόχο την ικανοποίηση μεγάλων επιχειρηματικών ομίλων στο πεδίο των επενδύσεων για την ενίσχυση της κερδοφορίας τους. Λειτουργούν ως φορομπηχτικός και φοροεισπρακτικός μηχανισμός και έχουν αποδεχθεί τη μη απόδοση των θεσμοθετημένων πόρων, τους κεντρικούς αυτοτελείς πόρους. Διευρύνθηκε η ανταποδοτικότητα όλα αυτά τα χρόνια με τις κυβερνήσεις της Νέας Δημοκρατίας, του ΠΑΣΟΚ και του ΣΥΡΙΖΑ. Ανταποδοτικότητα που σημαίνει πληρώνει ξανά ο λαός για υπηρεσίες που ήδη έχει πληρώσει μέσα από το άδικο φορολογικό σύστημα. Προώθησαν τη γενικευμένη ανταποδοτικότητα των υπηρεσιών, των ιδιωτικοποιήσεων, της ανατροπής εργασιακών σχέσεων, των προγραμμάτων ανακύκλωσης των ανέργων, των ελάχιστων κοινωνικών παροχών. Αποτέλεσμα είναι η εκτόξευση της απασχολησιμότητας και της ευελιξίας στις εργασιακές σχέσεις, η κατακόρυφη μείωση του μόνιμου προσωπικού, η συρρίκνωση κρίσιμων κοινωνικών υπηρεσιών που τις υποκαθιστούν ιδιώτες, ΜΚΟ, οι φορείς της περιβόητης κοινωνικής και αλληλέγγυας οικονομίας.

Με τις ιδιωτικοποιήσεις των υπηρεσιών των δήμων και των περιφερειών προχωρά και η ανατροπή των εργασιακών σχέσεων των δικαιωμάτων των εργαζομένων με αποτέλεσμα να αυξάνεται η εντατικοποίηση της εργασίας και να πληθαίνουν τα εργατικά ατυχήματα στους δήμους. Πάνω από δύο χιλιάδες εργαζόμενοι έχουν χάσει τη ζωή τους την τελευταία εικοσαετία στους χώρους δουλειάς.

Παραχωρείται και με ευθύνη των τοπικών κρατικών οργάνων η δημόσια γη, τα δάση και οι δασικές εκτάσεις και οι υποδομές στους μεγαλοεπιχειρηματίες και όχι όπως θα έπρεπε να προστατεύονται για να μπορούν να απολαμβάνουν τα οφέλη τους ο λαός και συνολικά η νεολαία.

Έργα και υποδομές απαραίτητα για τις λαϊκές ανάγκες δεν υλοποιούνται γιατί δεν είναι επιλέξιμα από την Ευρωπαϊκή Ένωση, αφού δεν προσφέρουν τα προσδοκώμενα κέρδη για τους επιχειρηματικούς ομίλους. Με βάση αυτή την πολιτική δεν επιλέγονται μέτρα προστασίας της ανθρώπινης ζωής, όπως αντιπυρικά, αντιπλημμυρικά, αντισεισμική θωράκιση, για να μην πνίγεται, καίγεται και σκοτώνονται ο λαός από πλημμύρες, φωτιές και σεισμούς. Δεν είναι στην προτεραιότητά τους τα σύγχρονα, ασφαλή σχολικά κτήρια, με αποτέλεσμα να υπάρχουν ακατάλληλα και επικίνδυνα σχολεία για τα παιδιά. Δεν ασχολούνται με την τραγική κατάσταση των κέντρων υγείας, που είναι υποστελεχωμένα από γιατρούς και νοσηλευτικό προσωπικό, με απουσία του αναγκαίου ιατρικού τεχνολογικού εξοπλισμού. Δεν αντιδρούν, δεν διεκδικούν, συναινούν στην εμπορευματοποίηση.

Η κατάσταση του ΕΚΑΒ είναι τραγική. Οι ευθύνες βέβαια ανήκουν στην Κυβέρνηση, αλλά και στις περιφερειακές και δημοτικές αρχές που δεν διεκδικούν τις ανάγκες για την έγκαιρη μεταφορά των ασθενών σε δομή υγείας από τον τόπο κατοικίας που ιδιαίτερα στην περιφέρεια οι αποστάσεις είναι μεγάλες. Οι ελλείψεις σε ασθενοφόρα και διασώστες είναι μεγάλες με συνέπεια να πεθαίνει ο ασθενής αβοήθητος ή να επιδεινώνεται η υγεία του, αφού η καθυστέρηση διακομιδής είναι μεγάλη. Την τελευταία περίοδο έχουμε πολλά τέτοια παραδείγματα, όπου άνθρωποι πεθαίνουν στις καρότσες των αγροτικών ή λόγω της μεγάλης καθυστέρησης επιδεινώνεται η υγεία τους και καταλήγουν.

Είναι πρόκληση να καίγεται η χώρα, να λείπουν τεσσερισήμισι χιλιάδες πυροσβέστες και εσείς να φέρνετε ρύθμιση που προβλέπει ότι το ΕΚΑΒ θα ενισχύεται από προσωπικό της Πυροσβεστικής, του στρατού και των ΟΤΑ, που έτσι κι αλλιώς οι ΟΤΑ λειτουργούν οριακά με εργαζόμενους. Είναι πρόκληση απέναντι στους νεκρούς και στη μεγάλη καταστροφή της περιουσίας και του φυσικού πλούτου αυτή η ρύθμιση.

Στην περιφερειακή και τοπική διοίκηση η προγραμματική σύγκλιση των αστικών κομμάτων γίνεται ταύτιση. Αυτή την κυβερνησιμότητα στηρίζετε όλοι σας. Το κόμμα μας έχει αναδείξει ότι καμμία φιλολαϊκή περιφερειακή τοπική πολιτική δεν μπορεί να υπάρξει όσο η γενική πολιτική της χώρας έχει ως προτεραιότητα τα συμφέροντα και τη κερδοφορία του κεφαλαίου. Γι’ αυτό και το δίλημμα των δημοτικών και περιφερειακών εκλογών είναι αν απέναντι στο μπλοκ των αστικών κομμάτων που διοικούν περιφέρειες και δήμους, ανεξάρτητα από το πώς θα εμφανιστούν και στις εκλογές, ισχυροποιηθεί αποφασιστικά με κατάκτηση νέων θέσεων και δήμων η δύναμη της εργατικής λαϊκής αντίστασης και αντιπολίτευσης, οι συνδυασμοί της Λαϊκής Συσπείρωσης. Εμείς πάνω σε όλα αυτά θα παλέψουμε το επόμενο διάστημα. Ψηφίζουμε κατά σε αυτά τα άρθρα που είπα και προηγουμένως, αλλά και στο νομοσχέδιο συνολικά.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει η κ. Σοφία Ασημακοπούλου από τη Ελληνική Λύση.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, κατ’ αρχάς θα ήθελα να εκφράσω τα ειλικρινή μου συλλυπητήρια για τους δύο νέους που έχασαν τη ζωή τους τόσο άδικα αλλά ηρωικά, τον Χρήστο Μουλά και τον Περικλή Στεφανίδη. Αιωνία τους η μνήμη!

Έρχεται σήμερα προς συζήτηση και ψήφιση το πρώτο νομοσχέδιο του Υπουργείου Υγείας της νέας Κυβέρνησης και, ενώ θα αναμέναμε την αλλαγή και την προτεραιότητα στο κομμάτι της υγείας στα οποία δίνατε μεγάλη βαρύτητα προεκλογικά, βλέπουμε το ακριβώς αντίθετο. Βλέπουμε τις γνωστές πια παρατάσεις και δυστυχώς τα αναμενόμενα μπαλώματα.

Η μείωση της δημόσιας δαπάνης σε ένα σύστημα υγείας το οποίο χαρακτηρίζεται από πολύ υψηλές ιδιωτικές δαπάνες υγείας αλλά και από γραφειοκρατικές αγκυλώσεις δυσχεραίνει ακόμα περισσότερο την πρόσβαση των ασθενών στις υπηρεσίες υγείας. Οι υγειονομικές εγκαταστάσεις, το προσωπικό και ο ιατρικός εξοπλισμός είναι άνισα κατανεμημένα στη χώρα με μεγαλύτερη συγκέντρωση στις αστικές περιοχές και ελλιπή εξυπηρέτηση των αγροτικών περιοχών, γεγονός που συμβάλλει στο υψηλό επίπεδο μη ικανοποιούμενων αναγκών για ιατρική περίθαλψη.

Ας δούμε, όμως, τι συμβαίνει το τελευταίο διάστημα ιδιαίτερα στα νησιά μας:

Στην προκήρυξη μόνιμων θέσεων γιατρών του περασμένου Μαρτίου, σύμφωνα με σχετικά δημοσιεύματα, όπως θα καταθέσουμε στα Πρακτικά, η θέση για γενικό γιατρό στη Μήλο έμεινε ξανά άγονη, ενώ δεν υπήρξε ενδιαφέρον για τις δύο θέσεις παθολόγων για το νοσοκομείο της Κω.

Το περιστατικό στην Κω με τον θάνατο της εξηντατριάχρονης σε καρότσα αγροτικού, το οποίο επιστρατεύτηκε για τη διακομιδή της, επειδή το μοναδικό ασθενοφόρο του ΕΚΑΒ του νησιού αντιμετώπιζε άλλο περιστατικό, καταδεικνύει τη γύμνια των νησιών και την επείγουσα προνοσοκομειακή φροντίδα. Στα περισσότερα νησιά βγαίνει ένα ασθενοφόρο ανά βάρδια λόγω έλλειψης διασωστών.

Υγειονομικά ξεκρέμαστοι είναι και οι κάτοικοι της Ικαρίας, καθώς το νοσοκομείο έμεινε χωρίς χειρουργό και με έναν αναισθησιολόγο.

Ένας πατέρας στη Λήμνο χρειάστηκε να πληρώσει 5.000 ευρώ για την αεροδιακομιδή του γιου του από τη Λήμνο σε νοσοκομείο της Θεσσαλονίκης μετά από σοβαρό τροχαίο ατύχημα. Και αυτό θα το καταθέσουμε στα Πρακτικά.

Στις αρχές Ιουλίου στο Μαντούδι Εύβοιας ένας ακόμη άνθρωπος εβδομήντα έξι ετών μεταφέρθηκε σε καρότσα αγροτικού κι αυτός και τελικά έχασε τη ζωή του. Ομοίως, θα κατατεθεί στα Πρακτικά.

Προχθές στη Χαλκιδική μετά από ένα τροχαίο στην περιοχή της Ιερισσού ένας τραυματισμένος άνδρας μεταφέρθηκε στην καρότσα ενός αγροτικού αυτοκινήτου λόγω της έλλειψης οδηγού στο ασθενοφόρο του ΕΚΑΒ. Η τραγική ειρωνεία; Το ασθενοφόρο βρισκόταν πεντακόσια μέτρα από το συμβάν.

Πέρασαν τέσσερα χρόνια. Είναι ντροπή. Και για να «καλύψετε» το παραπάνω σοβαρότατο ζήτημα των ελλείψεων, φτάσατε στο σημείο να πάρετε πυροσβέστες και στρατιωτικό προσωπικό από τις κρίσιμες θέσεις τους, για να τους βάλετε να εκτελέσουν υπηρεσία οδηγού στα ασθενοφόρα οχήματα του ΕΚΑΒ των κέντρων υγείας και των πολυδύναμων περιφερειακών ιατρείων των νησιωτικών δήμων της χώρας.

Οι Ελληνίδες και οι Έλληνες δικαιούνται δωρεάν δημόσια υγεία και αξιοπρεπή πρόσβαση σε αυτή. Η προστασία, η εξασφάλιση και η πλήρης πρόσβαση στις υπηρεσίες υγείας από όλους τους Έλληνες πολίτες με τρόπο ισότιμο είναι μία διαρκής απαίτηση μείζονος σημασίας. Μια ειδική πληθυσμιακή κατηγορία που αντιμετωπίζει σε παγκόσμια κλίμακα διαχρονικά εμπόδια και διακρίσεις σχετικά με την απρόσκοπτη και αποτελεσματική χρήση των υπηρεσιών υγειονομικής περίθαλψης είναι τα άτομα με αναπηρία. Ειδική πρόβλεψη για τα ανωτέρω υπάρχει στο άρθρο 25 της Σύμβασης των Ηνωμένων Εθνών για τα δικαιώματα των ατόμων με αναπηρία. Δεδομένου ότι το αναφαίρετο δικαίωμα στην υγεία αφορά εξίσου όλους τους πολίτες δεν μπορεί να συντελείται καμμία διάκριση σε βάρος τους. Δυστυχώς, όμως, αντιμετωπίζουν συχνά εμπόδια, συμπεριλαμβανομένων φυσικών εμποδίων στην πρόσβαση σε εγκαταστάσεις υγείας. Αντιμετωπίζουν επίσης εμπόδια που δυσχεραίνουν την πρόσβαση σε πληροφορίες υγείας και άλλα που αφορούν τις συμπεριφορές που οδηγούν σε διακρίσεις και επηρεάζουν σοβαρά τα δικαιώματά τους.

Θα πρέπει ο τομέας της υγείας να καταστεί πιο συμπεριληπτικός αντιμετωπίζοντας τα σημαντικά εμπόδια που αντιμετωπίζουν πολλά άτομα με αναπηρία στην πρόσβασή τους σε υπηρεσίες υγείας. Στην άρση αυτών των εμποδίων θα μπορούσε να συμβάλει σε σημαντικό βαθμό η εκπαίδευση του ιατρικού και νοσηλευτικού προσωπικού σε ζητήματα προσέγγισης της αναπηρίας. Επιπλέον, αναδεικνύεται η άμεση αναγκαιότητα για την προστασία τους σε υγειονομικές καταστάσεις έκτακτης ανάγκης, διότι επηρεάζονται δυσμενέστερα σε σχέση με τον γενικό πληθυσμό, αφού δεν έχουν ληφθεί υπ’ όψιν οι τυχόν ειδικές απαιτούμενες προβλέψεις στα εθνικά σχέδια ετοιμότητας και έκτακτων αναγκών υγείας.

Η άρση των ανισοτήτων στην υγειονομική περίθαλψη με όρους εξατομικευμένων μέτρων υποστήριξης των ατόμων με αναπηρίες απαιτεί συντονισμένες προσπάθειες αρχικά σε επίπεδο κρατικής παρέμβασης με τρόπο συστηματικό και κατ’ επέκταση σε επίπεδο ευαισθητοποίησης της κοινωνίας σε θέματα διακρίσεων λόγω αναπηρίας. Απαιτείται η ένταξη της διάστασης της αναπηρίας στον σχεδιασμό της κρατικής πολιτικής μέσω της υιοθέτησης μιας πολύπλευρης προσέγγισής της. Χρειάζεται ταυτόχρονα να εφαρμοστούν κρατικά μέτρα και δράσεις προσανατολισμένα στην εξάλειψη των υφιστάμενων και μελλοντικών εμποδίων στην περίθαλψη. Ο τελικός στόχος πρέπει να είναι η παροχή ποιοτικής, κατάλληλης και εξειδικευμένης περίθαλψης και στα άτομα αυτά. Μέχρι στιγμής το ελληνικό κράτος και οι πολιτικές έχουν δείξει το ανάλγητο πρόσωπό τους σε αυτούς τους συμπολίτες μας, γιατί για κανέναν λόγο δεν πρέπει να αντιμετωπίζονται ως πολίτες δεύτερης κατηγορίας.

Το ΕΣΥ ύστερα από το σκληρό υγειονομικό πόλεμο μετρά τις πληγές του κυρίως από την υποχρηματοδότηση και υποστελέχωση. Οι γιατροί και όλοι οι υγειονομικοί εργαζόμενοι είναι πια εξουθενωμένοι. Εκπέμπουν πλέον μέσα από τα νοσοκομεία σήμα κινδύνου για το μέλλον. Αν δεν αναδιαρθρωθεί και δεν εξυγιανθεί το υγειονομικό σύστημα, εγκυμονούν σοβαροί κίνδυνοι εκτροχιασμού της δημόσιας υγείας. Χρειάζεται μόνιμο προσωπικό, προσλήψεις, αναμόρφωση του μισθολογίου των γιατρών και των υπολοίπων υγειονομικών και μια νέα δέσμη κινήτρων για τη στελέχωση των δομών του ΕΣΥ σε άγονες και νησιωτικές περιοχές.

Για εμάς στην Ελληνική Λύση η καθολική και ανεμπόδιστη πρόσβαση σε ποιοτικές υπηρεσίες υγείας είναι βασική προτεραιότητα. Εσείς, όμως, με τις ανάλγητες πολιτικές σας αντί να προασπίζετε το ΕΣΥ, το κατεδαφίζετε.

Σας ευχαριστώ.

(Στο σημείο αυτό η Βουλευτής κ. Σοφία - Χάιδω Ασημακοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Tο λόγο έχει ζητήσει ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής κ. Μιχάλης Κατρίνης για την πρωτολογία του.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Θα μου επιτρέψετε, πριν ξεκινήσω την τοποθέτησή μου, να πω τα εξής, γιατί, όσο κι αν κάποιες τοποθετήσεις στην Ολομέλεια είναι γλαφυρές, θα πρέπει να δίνονται και οι κατάλληλες απαντήσεις. Και επειδή εδώ ειπώθηκαν πράγματα, σε σχέση με τη στάση του ΠΑΣΟΚ και του πρώην Προέδρου του ΠΑΣΟΚ απέναντι στην Κύπρο, θέλουμε να πούμε σε αυτούς που είναι πατριδοκάπηλοι, αλλά θεωρούν ότι τους «ανήκει» ο πατριωτισμός, ότι εμείς στο ΠΑΣΟΚ δεν δεχόμαστε ούτε μαθήματα πατριωτισμού, ούτε ανεχόμαστε προβοκάτσιες και δηλώσεις ανυπόστατες. Και θα πρέπει κάποιοι να θυμούνται -και θα τους το θυμίσουμε εμείς- ότι το ΠΑΣΟΚ ήταν αυτό, μάλιστα με την υπογραφή του Γιώργου Παπανδρέου ως Υπουργού Εξωτερικών, που εγγυήθηκε την είσοδο της Κύπρου στην Ευρωπαϊκή Ένωση, τη μεγαλύτερη εθνική επιτυχία των τελευταίων δεκαετιών. Αυτά για να τελειώνουμε με τις ανακρίβειες, που -επαναλαμβάνω- φτάνουν σε σημείο γραφικότητας.

Δυστυχώς αυτό που κυριαρχεί στη δημόσια συζήτηση είναι η ζοφερή εικόνα από τις πυρκαγιές σε όλη τη χώρα, μια εικόνα η οποία αυτή τη στιγμή δυστυχώς έχει και ανθρώπινα θύματα. Και αυτό που είναι σαφές είναι ότι η Κυβέρνηση επιχειρεί, όπως πάντα, να μεταθέσει τις ευθύνες γι’ αυτό που γίνεται.

Σας θυμίζω ότι για την ακρίβεια και τον πληθωρισμό έφταιγε ο πόλεμος στην Ουκρανία. Για την πανδημία και τις χειρότερες επιδόσεις της χώρας στη διαχείριση έφταιγαν οι νέοι. Για τα Τέμπη έφταιγαν οι συνδικαλιστές, ο μηχανοδηγός, υπηρεσιακοί παράγοντες. Για τις υποκλοπές, οι οποίες είναι και επίκαιρες, κύριε Υπουργέ, έφταιγαν τα ρυπαρά δίκτυα και βεβαίως για τις πυρκαγιές φταίει η κλιματική αλλαγή.

Ποιος δεν φταίει ποτέ και σε τίποτα; Δεν φταίει η Κυβέρνηση, δεν φταίνε οι Υπουργοί, δεν φταίει ο Πρωθυπουργός. Και όλα αυτά που ζούμε τις τελευταίες μέρες -αυτή η κατάσταση, δέκατη μέρα η πυρκαγιά στη Ρόδο, θυμήθηκε η Κυβέρνηση δύο μέρες πριν να την κηρύξει σε κατάσταση εκτάκτου ανάγκης- στο Βελεστίνο, στη Λαμία, σε πάρα πολλές περιοχές της χώρας είναι η απόλυτη επιβεβαίωση της αποτυχίας του επιτελικού κράτους. Είναι η απόλυτη επιβεβαίωση της αποτυχίας ενός κράτους, το οποίο απέτυχε στην πρόληψη, απέτυχε στην πυροπροστασία, απέτυχε στο συντονισμό και την αποτελεσματικότητα της κατάσβεσης και αυτό είναι σαφές ότι προκαλεί και προκαλεί εύλογα ανασφάλεια στους πολίτες.

Πραγματικά, συμπονούμε τον άτυχο κτηνοτρόφο, ο οποίος προσπάθησε να σώσει το βιός του και κόπους μιας ζωής, όπως και όλους τους πολίτες, που δεν αρκούνται στο «112» και στην εκκένωση, που δεν αρκούνται στα μέτρα αρωγής και στήριξης κατόπιν εορτής, που νομίζει η Κυβέρνηση ότι λειτουργούν λυτρωτικά και ανακουφιστικά.

Θυμάστε, κύριε Υπουργέ, το 2021 ήμασταν μαζί στην Ηλεία στις πυρκαγιές, που έπαθαν πάρα πολλοί αγρότες ζημιές και δύο χρόνια μετά δεν έχουν πάρει ούτε 1 ευρώ ως απώλεια εισοδήματος. Δεν έχουν εισόδημα δύο χρόνια. Δεν ξέρω αν νοιάζεται κανείς σε αυτή την Κυβέρνηση για το πώς ζουν και όχι μόνο στην Ηλεία, αλλά και στις άλλες πυρόπληκτες περιοχές, με μία Κυβέρνηση η οποία λέει ότι, επειδή σας δίνω φορολογικές ασφαλιστικές αναστολές και αποζημίωση του κεφαλαίου, βγάλτε τα πέρα μόνοι σας, ζήστε όπως ζείτε και βλέπουμε!

Άρα όλοι αυτοί οι πολίτες δικαιολογημένα αισθάνονται ανασφάλεια με την επικοινωνιακού τύπου διαχείριση μιας δύσκολης πραγματικά κατάστασης. Όπως ανασφάλεια αισθάνονται και στο θέμα της ακρίβειας οι καταναλωτές, οι οποίοι βλέπουν πληθωρισμό τροφίμων να ανεβαίνει στην Ελλάδα, ενώ στην Ευρώπη παραμένει σταθερός. Βλέπουν όλα τα αγαθά και τις υπηρεσίες να έχουν ξεφύγει πλέον από τα όρια της ακρίβειας της εισαγόμενης και να έχουν μεταπέσει στην αισχροκέρδεια και βλέπουν μία Κυβέρνηση, η οποία παρακολουθεί τις εξελίξεις.

Χρεώσεις τραπεζών. Πληρώνουν οι πολίτες υπέρογκες χρεώσεις. Το αναδείξαμε το 2019. Η Επιτροπή Ανταγωνισμού έχει διεξαγάγει έρευνα, η Τράπεζα της Ελλάδος πριν από δύο μήνες έκανε συστάσεις. Μήπως άκουσε κανένας από σας την Κυβέρνηση τέσσερα χρόνια τώρα αν έκανε τίποτα, για να προστατεύσει τους πολίτες από τις καταχρηστικές χρεώσεις;

Τα επιτόκια τραπεζών ανεβαίνουν διαρκώς. Ο Πρωθυπουργός τον Νοέμβριο είπε ότι θα καλύψει τους συνεπείς δανειολήπτες. Τετρακόσιες χιλιάδες συμπολίτες μας κάθε μήνα πληρώνουν τη δόση τους, η οποία έχει αυξηθεί πάνω από 30% και μόλις χίλιοι εκατό είδαν την εξαγγελία Μητσοτάκη να φτάνει στη δική τους τσέπη. Άρα άλλη μία εξαγγελία, χωρίς κανένα αντίκρισμα. Ακόμη και όταν η Επιτροπή Ανταγωνισμού βγαίνει και λέει ότι σε κάποια προϊόντα η Ελλάδα είναι με μεγάλη διαφορά η ακριβότερη χώρα στην Ευρώπη και πληρώνουν οι Έλληνες πολίτες καταχρηστικές χρεώσεις και υπέρογκες τιμές, δεν υπάρχει κανένα ενδιαφέρον, καμμία ανταπόκριση, καμμία αντίδραση από την Κυβέρνηση.

Ανασφάλεια, λοιπόν, στους πυρόπληκτους, ανασφάλεια και στους εργαζόμενους στον τομέα της υγείας, όπως και στους χρήστες των υπηρεσιών υγείας στους Έλληνες πολίτες.

Ξεχάσατε μήπως ότι την περίοδο της πανδημίας ο Πρωθυπουργός είπε ότι όσοι συνδράμουν σε αυτή την εθνική μάχη -γιατί, ναι, ήταν όντως εθνική μάχη- θα τους ανταμείψουμε και θα τους εντάξουμε στο σύστημα υγείας; Ποια ήταν η εξαγγελία και ποια ήταν η υλοποίηση; Ήταν το 10% στον μισθό των γιατρών του ΕΣΥ και λίγες περιπτώσεις μόνο στις μονάδες εντατικής θεραπείας.

Θυμάστε μήπως τα χειροκροτήματα των Υπουργών και όχι μόνο στους εργαζομένους στο ΕΣΥ; Γιατί πραγματικά, ηρωική η προσπάθεια εν μέσω της πανδημίας! Ποιο ήταν το αποτέλεσμα; Να αρνείται η Κυβέρνηση ακόμα, όχι την πρόταση του ΠΑΣΟΚ, που την έχει καταθέσει δεκαέξι φορές από την περίοδο που η αείμνηστη Φώφη Γεννηματά, η ίδια είχε βάλει αυτό το θέμα εδώ σε αυτή την Αίθουσα, αλλά γιατί η επιτροπή Μπεχράκη, που είναι επιτροπή της Κυβέρνησης Μητσοτάκη, το εισηγήθηκε. Παρ’ όλα αυτά, τα βαρέα και ανθυγιεινά δεν τα παίρνουν οι εργαζόμενοι στο ΕΣΥ, οι οποίοι έλαβαν μόνο πάρα πολλά χειροκροτήματα.

Τέσσερα χρόνια δεν κάνατε απολύτως τίποτα. Και γιατί το λέμε αυτό; Γιατί όταν συνέβησαν, προεκλογικά, τα τραγικά περιστατικά, τότε θυμηθήκατε να πείτε ότι «ναι, δεν κάναμε αυτά που έπρεπε στην υγεία», τότε θυμηθήκατε να εξαγγείλετε ότι η επόμενη τετραετία -δηλαδή, αυτή που διανύουμε- θα είναι η τετραετία της υγείας, με τα νοσοκομεία να αντιμετωπίζουν τεράστιες ελλείψεις, με τα κέντρα υγείας να μην μπορούν να παρέχουν πρωτοβάθμια περίθαλψη, με το ΕΚΑΒ -και επί δικής σας διακυβέρνησης- να είναι σε τροχιά εγκατάλειψης.

Και μάλιστα, επειδή εσείς είπατε ότι είναι η τετραετία της υγείας και το είχατε βάλει και στοίχημα και το έβαλε και ο Πρωθυπουργός σε τόσο υψηλό επίπεδο πολιτικό, περιμέναμε στις προγραμματικές δηλώσεις να ακούσουμε συγκεκριμένους άξονες και στρατηγικές. Περιμέναμε αυτή την πολιτική σας προτεραιότητα να τη μετουσιώσετε σε ένα νομοσχέδιο, από τα πρώτα που θα έρθουν προς ψήφιση, για να πείσετε -εμάς δεν μας πείθετε-, για να πείσετε τους πολίτες ότι, όντως, σας ενδιαφέρει ο τομέας της δημόσιας υγείας, που αγγίζει οριζόντια και καθολικά όλους τους πολίτες που ζουν σ’ αυτή εδώ τη χώρα.

Δεν το κάνατε ούτε στις προγραμματικές δηλώσεις, δεν το κάνατε ούτε με νομοθετική πρωτοβουλία, γιατί πολύ απλά δεν πιστεύετε στη δημόσια υγεία. Δεν την πιστεύετε. Κι αυτή είναι μια μεγάλη διαφορά της Νέας Δημοκρατίας με το ΠΑΣΟΚ.

Και γιατί το λέμε; Γιατί δεν μιλήσατε για κίνητρα που πρέπει να δοθούν σε γιατρούς, για να ενταχθούν στο σύστημα υγείας και ιδιαίτερα στα περιφερειακά νοσοκομεία, που χωλαίνει η δημόσια υγεία πολύ περισσότερο απ’ ό,τι στα μεγάλα αστικά κέντρα.

Δεν είπατε τίποτα για το πώς θα μπορέσει -και να συνδράμουμε και εμείς- να καταπολεμηθεί το ζήτημα της μεγάλης λίστας αναμονής στα χειρουργεία, που προσβάλλει τους πολίτες και προσβάλλει τη χώρα. Δεν είπατε τίποτα για τα κέντρα αποκατάστασης -δύο όλα κι όλα δημόσια-, ενώ χιλιάδες οικογένειες ταλαιπωρούνται και αναγκάζονται να πληρώνουν από την τσέπη τους. Ένα σημαντικό ζήτημα στο οποίο θα έπρεπε το Υπουργείο να έχει ήδη βάλει προτεραιότητες και άξονες.

Δεν είπατε τίποτα καν για τις ενδονοσοκομειακές λοιμώξεις -που ξέρετε πολύ καλά, γιατί οι δύο από τους τέσσερις που σήμερα διακονούν από τη θέση του Υπουργού το Υπουργείο Υγείας ήταν στην ομάδα που διαχειρίστηκε την πανδημία- που οφείλονται σε μεγάλο βαθμό, όσον αφορά τη θνησιμότητα, στην περίοδο του COVID, για τις οποίες σάς έχει παραδοθεί πρωτόκολλο, το οποίο -άγνωστο γιατί- μέχρι σήμερα δεν έχετε υιοθετήσει και βλέπουμε σήμερα τροπολογία -δεν ξέρω αν είναι τυχαίο- που αφυδατώνετε τελείως τις αρμοδιότητες του Προέδρου του ΕΟΔΥ, βάζοντας διευθύνοντα σύμβουλο. Αυτά είναι πράγματα τα οποία γίνονται πραγματικά εν κρυπτώ και δεν καταλαβαίνουμε τον λόγο.

Δεν είπατε τίποτα ακόμα και για τις μονάδες ημερήσιας νοσηλείας για ογκολογικούς ασθενείς, γιατί προφανώς δεν σας έχουν πει ότι χιλιάδες συμπολίτες σε αυτή τη χώρα ταλαιπωρούνται για να κάνουν χημειοθεραπείες και σε λίστες αναμονής, που πολλές φορές μπορεί να είναι και κρίσιμες για τη διαβίωσή τους. Ίσως γιατί δεν σας επιτρέπουν μεγάλα συμφέροντα, ενώ οι μονάδες ημερήσιας νοσηλείας έχουν περάσει από το ΚΕΣΥ και απομένει η υπογραφή Υπουργού. Δεν σας επιτρέπουν να δώσετε σε χιλιάδες συμπολίτες μας ασθενείς μια ευκαιρία αξιοπρέπειας.

Εμείς έχουμε μια τελείως διαφορετική προσέγγιση και έχουμε καταθέσει προτάσεις που έχουν σχέση και με την αύξηση της χρηματοδότησης του δημοσίου συστήματος υγείας, ώστε να υπερβεί τον ευρωπαϊκό μέσο όρο και την αξιοποίηση περισσότερων κονδυλίων από το Ταμείο Ανάκαμψης για τη δημόσια υγεία και όχι για τα κτήρια του δημοσίου συστήματος υγείας και βεβαίως για την ενίσχυση της πρωτοβάθμιας φροντίδας υγείας, με κομβικό ρόλο της αυτοδιοίκησης. Κίνητρα μισθολογικά και φορολογικά για τους γιατρούς να μπουν στο σύστημα υγείας, ιδιαίτερα στα περιφερειακά νοσοκομεία, για τα βαρέα και ανθυγιεινά επαγγέλματα και τη στελέχωση των νοσοκομείων και των κέντρων υγείας στη νησιωτική Ελλάδα και στην ελληνική περιφέρεια, που χωλαίνει.

Δεν κάνετε, λοιπόν, τίποτα από όλα αυτά. Τι κάνετε; Προσπαθείτε να ελέγξετε τα πάντα. Φέρνετε για μία ακόμη φορά τροπολογία για την αυτοδιοίκηση, για να δώσετε υπερεξουσία στους αιρετούς άρχοντες. Φέρνετε για μία ακόμα φορά τροπολογία, για να παρατείνετε τη θητεία των προέδρων των επιμελητηρίων, οι οποίοι εξελέγησαν για τέσσερα χρόνια, αλλά, επειδή προφανώς αυτό εξυπηρετεί μέλος κεντρικό της Κυβέρνησής σας, παρατείνετε τη θητεία τους, ώστε να φτάσουν στα επτά χρόνια. Αυτή είναι η δημοκρατική σας αντίληψη. Λόγω αυτοδιοικητικών εκλογών δεν πρέπει να γίνουν εκλογές στα επιμελητήρια. Πρέπει να είναι μονίμως διορισμένοι οι πρόεδροι στα επιμελητήρια.

Αυτό έρχεται σε συνέχεια της πολιτικής σας απόφασης να καθαιρέσετε τον Πρόεδρο της Κεντρικής Ένωσης Επιμελητηρίων πριν από ενάμιση χρόνο, γιατί πολύ απλά αυτά που έλεγε δεν σας άρεσαν, δεν σας συνέφεραν, απηχούσαν την πραγματικότητα που βιώνουν οι επαγγελματίες και οι επιχειρηματίες στη χώρα.

Και βεβαίως για θέματα δημοκρατίας δεν μπορούμε να μην πούμε για τη μηδενική αντίδραση της Κυβέρνησης. Ήρθε ο Πρωθυπουργός εχθές και δεν είπε τίποτα για την καταγγελία και την πρόκληση που απηύθυνε ο Πρόεδρος του ΠΑΣΟΚ από αυτό εδώ το Βήμα, καταθέτοντας το email που έλαβε από την Αρχή Προστασίας Δεδομένων Προσωπικού Χαρακτήρα, πως ήταν στόχος πολλαπλών επιθέσεων από παράνομα λογισμικά.

Διαβάζουμε σήμερα για κορυφαία στελέχη της Κυβέρνησης, κύριε Χρυσοχοΐδη, που ήταν στόχοι και δεν έχουν την παρρησία να έρθουν εδώ, σε αυτή την Αίθουσα και να πουν: «Ναι, και εμείς λάβαμε αυτό το μήνυμα. Και εμείς έχουμε υπάρξει στόχοι παράνομων λογισμικών και θέλουμε επιτέλους να πέσει φως σε αυτή την πολύ σκοτεινή και ρυπαρή υπόθεση.».

Κυρίες και κύριοι συνάδελφοι, είπα και χθες ότι η Κυβέρνηση δεν μπορεί να λαμβάνει -και το ακούσαμε σήμερα και από τον κ. Χρυσοχοΐδη, δυστυχώς- το 40% ως λευκή επιταγή για να κάνει ό,τι θέλει. Να δικαιολογεί τις επιτυχίες ή τις αποτυχίες της. Και επειδή αυτό εμείς δεν το δεχόμαστε και επειδή έχουμε μια εντελώς διαφορετική προσέγγιση για το Εθνικό Σύστημα Υγείας, που φέρει την υπογραφή του Ανδρέα Παπανδρέου, του Γιώργου Γεννηματά και των κυβερνήσεων του ΠΑΣΟΚ, γι’ αυτό ακριβώς είμαστε κάθετα αντίθετοι επί της αρχής με την πολιτική σας για τη δημόσια υγεία, με την ανευθυνότητα με την οποία αντιμετωπίζετε την υγεία των πολιτών και καταψηφίζουμε τη συνειδητή υποβάθμιση της δημόσιας υγείας από την Κυβέρνησή σας. Γιατί για το ΠΑΣΟΚ οι ποιοτικές και δωρεάν υπηρεσίες για όλους ανεξαιρέτως τους πολίτες, ανεξάρτητα από την οικονομική ή κοινωνική τους τάξη, ήταν και παραμένει πάντα όραμα και στόχος.

Γι’ αυτό, λοιπόν, στεκόμαστε εδώ με επιχειρήματα και προτάσεις. Στεκόμαστε εδώ, για να δώσουμε και πάλι ελπίδα και προοπτική σε όλες τις Ελληνίδες και σε όλους τους Έλληνες.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο κ. Νικόλαος Παπαδόπουλος από τη Νίκη.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Αξιότιμε κύριε Πρόεδρε, αξιότιμε κύριε Υπουργέ, αξιότιμοι συνάδελφοι, δυστυχώς θα ξεκινήσουμε την ομιλία μας, τις πρώτες ομιλίες στο ελληνικό Κοινοβούλιο, μοιράζοντας συλλυπητήρια.

Πέρα από τα συλλυπητήρια, θα ήθελα να σταθώ σε μια πληροφορία που είχα το πρωί. Μου έστειλαν κατάσταση μισθοδοσίας των παιδιών που τελειώνουν τη Σχολή Ικάρων, αυτών δηλαδή που με τα φτερά τους καλύπτουν την ασφάλεια του τόπου μας. Ξέρετε πόσα παίρνουν; Θα αισθανθείτε ντροπή όταν το ακούσετε. Παίρνουν 980 ευρώ. Κάντε κάτι, σας παρακαλώ, γι’ αυτό το πράγμα, γι’ αυτό το όνειδος.

Η Νίκη αυτό το νομοσχέδιο θα το καταψηφίσει, διότι είναι πραγματικά ένα νομοσχέδιο που φαίνεται ότι έγινε στο πόδι, μιλήθηκε στο πόδι και δεν έχει καμμία σχέση με αυτό που θέλουμε εμείς, δηλαδή μια ολιστική αντιμετώπιση της υγείας, ένα ολιστικό δηλαδή μοντέλο αντιμετώπισης, που θα βλέπει τον άνθρωπο σαν μια ενιαία ψυχοσωματική ύπαρξη και προσωπικότητα, γιατί ο άνθρωπος δεν είναι ούτε ένα στομάχι ούτε ένα έντερο ούτε ένα συκώτι ούτε ένα πόδι ούτε ένα χέρι. Είναι ένα ενιαίο σύνολο.

Λυπούμαστε που λέμε ότι αυτό το νομοσχέδιο της νέας Κυβέρνησης, που είναι συνέχεια της προηγούμενης, είναι στο ίδιο μήκος κύματος, αγαπητοί μου, με εκείνο της προηγούμενης ηγεσίας του Υπουργείου της κ. Γκάγκα και του κ. Πλεύρη. Η κ. Γκάγκα, μετά από γενική κατακραυγή, απέσυρε ένα νομοσχέδιο στο οποίο ήθελε να εφημερεύει οποιοσδήποτε του χειρουργικού τομέα. Δηλαδή αν πήγαινες εσύ το παιδί σου με ένα περιαμυγδαλικό απόστημα, θα μπορούσε να έρθει ένας γυναικολόγος να το αντιμετωπίσει ή το αντίστροφο να πήγαινες τη γυναίκα σου με ένα οξύ γυναικολογικό πρόβλημα και να έβλεπες μπροστά σου έναν ΩΡΛ. Στο ίδιο μήκος κύματος είναι αυτό.

Το είπαν οι συνάδελφοι, δεν θα το επαναλάβω κι εγώ. Ένας οδηγός του ΕΚΑΒ τι δουλειά έχει να είναι πυροσβέστης; Τι θα κάνει σε ένα οξύ πρόβλημα, αγαπητέ μου κύριε Χρυσοχοΐδη, σε ένα έμφραγμα; Θα πάρει τη μάνικα και θα βρέχει τον ασθενή; Και ξέρουμε ότι τα πρώτα λεπτά στην αντιμετώπιση ενός οξέος ιατρικού συμβάντος καθορίζουν και την πορεία και την τύχη του περιστατικού.

Θα σας πω πώς αντιμετωπίσατε και πώς χειριστήκατε την πανδημία COVID, αλλά, όπου ακούτε εσείς COVID και κορωνοϊός, βάλτε στη θέση του οποιοδήποτε νόσημα, βάλτε καρδιοπάθειες, βάλτε νεοπλάσματα, βάλτε γυναικολογικά, νευροχειρουργικά ή οποιαδήποτε άλλα νοσήματα. Τα ίδια λάθη γίνονται σε όλα.

Λοιπόν, η άμαξα διαχείρισης της πανδημίας του COVID έχει τέσσερις τροχούς, έχουμε εδώ εκλεκτούς συναδέλφους που τα ξέρουν. Για να δούμε, η Κυβέρνηση ποιους χρησιμοποίησε;

Τροχός νούμερο 1: Ενίσχυση του ανοσοποιητικού συστήματος λέγεται. Δεν θα μπω σε λεπτομέρειες. Δεν θα σας πω ούτε για την κυτταρική ούτε για τη χυμική ανοσία, αλλά οφείλετε να ξέρετε ότι η ενίσχυση του ανοσοποιητικού αφορά όλα τα νοσήματα, είτε νεοπλασματικά είτε εκφυλιστικά είτε λοιμώδη. Η ενίσχυση, λοιπόν, του ανοσοποιητικού, αγαπητοί μου, γίνεται κυρίως με την άνοδο του βιοτικού επιπέδου. Τι κάνατε εσείς για την άνοδο του βιοτικού επιπέδου; Βάσει των στοιχείων της Κομισιόν, με τα μέτρα που πήρατε ρίξατε 30 με 50 δισεκατομμύρια ευρώ το βιοτικό επίπεδο στη φάση εκείνη της πανδημίας. Χθες συνάδελφος είπε ότι για ένα κιλό κρέας ή για ένα κιλό τυρί χρειάζεται 30 ευρώ, διπλάσιο δηλαδή από το βασικό μισθό που δίνετε.

Ενίσχυση του ανοσοποιητικού γίνεται και με τις βιταμίνες. Υπήρχαν πολλές σοβαρές μελέτες ότι η βιταμίνη D, η βιταμίνη C, το σελήνιο και ο ψευδάργυρος και τα λοιπά βοηθούν το ανοσοποιητικό και βοηθούσαν στην περίοδο της πανδημίας. Τι κάνατε εσείς; Πήγατε στα ύψη τις τιμές τους. Μια μέση οικογένεια -και δεν λέω μια πολύτεκνη, σαν τη δική μου- ήθελε πάνω από έναν βασικό μισθό για να προμηθευτεί μόνο βιταμίνες. Τι έπρεπε να κάνει μια σοβαρή κυβέρνηση, αγαπητοί μου; Να δώσει βιταμίνες, να τα βάλει αυτά στη συνταγογράφηση, για να τα παίρνει φτηνά ο κόσμος και οι πολύτεκνοι και κάποιες άλλες κατηγορίες εμπεριστάτων πολιτών να τα παίρνουν δωρεάν. «Ενίσχυση του ανοσοποιητικού», το λέγανε και οι αρχαίοι: «Νους υγιής εν σώματι υγιεί.». Εσείς τι κάνατε; Κλείσατε τον κόσμο μέσα, εγκλεισμοί, lockdown σε νέα ελληνικά, που σας αρέσουν. Αυτές ήταν οι ευκαιρίες για άσκηση που έπρεπε να δώσετε.

Και το τελευταίο για την ενίσχυση του ανοσοποιητικού ήταν η ψυχολογία. Εκεί δώσατε τα ρέστα σας. Τα μέσα μαζικής ενημέρωσης με τα δελτία των 20:00 ήταν χειρότερα από τα χειρότερα θρίλερ που βλέπαμε στην εποχή μου με τον κόμη Δράκουλα. Έβλεπες ανθρώπους να πεθαίνουν on camera και να ψυχορραγούν, με σκοπό να τρομάζουν τον κόσμο. Οπότε, ο πρώτος τροχός της άμαξας αντιμετώπισης της πανδημίας βγήκε εκτός.

Για να δούμε ο δεύτερος τροχός -θα ξέρουν εδώ οι υγιεινολόγοι και οι της πληθυσμιακής υγιεινής οι ίδιοι που ασχολούνται- είναι η περίφημη πρωτοβάθμια φροντίδα υγείας, που δεν ξέρω αν γνωρίζετε τι είναι. Θα σας πω με δυο λόγια: Η πρωτοβάθμια φροντίδα υγείας είναι να αντιμετωπίζεται το περιστατικό στην κοινότητα ει δυνατόν στο σπίτι του, για να αποφύγουμε αυτά που έλεγαν οι συνάδελφοι, ενδονοσοκομειακές λοιμώξεις. Από σοβαρές μελέτες ξέρουμε ότι θα αποφεύγαμε το 70% των περιστατικών στο νοσοκομείο, με ό,τι συνεπάγεται αυτό για εξοικονόμηση πόρων και ανθρώπινου δυναμικού στα νοσοκομεία μας τα οποία ασθμαίνουν. Δηλαδή, μια σοβαρή πρωτοβάθμια υγεία αποτελεί το βαρόμετρο των παρεχόμενων πολιτικών υγείας σε ένα σοβαρό Εθνικό Σύστημα Υγείας.

Τι κάνατε εσείς στην πανδημία; Να σας πω τι κάνατε. Αυτή την ισχνή πρωτοβάθμια φροντίδα υγείας την πήρατε, πήρατε δηλαδή τους γενικούς γιατρούς και τους πήγατε στην εντατική και οι καημένοι οι συνάδελφοι -τους έβλεπα τα βράδια- που δεν είχαν δει αναπνευστήρα στη ζωή τους ή είχαν να δουν από τα φοιτητικά τους χρόνια, έβλεπαν όλη τη νύχτα τον αναπνευστήρα δίπλα στον ασθενή να δουλεύει και να φοβούνται και να πηγαίνουμε εμείς να τους ενθαρρύνουμε και να τους λέμε «μη φοβάσαι, θα περάσει, η βάρδιά σου είναι». Πάει, δηλαδή, και ο δεύτερος τροχός της άμαξας.

Ο τρίτος τροχός, τα φάρμακα. Υπήρχαν φάρμακα; Υπήρχαν φάρμακα. Τώρα το θυμηθήκατε για τα μονοκλωνικά αντισώματα που «δεν πιάνουν», που «δεν βοηθούν» ουσιαστικά. Τότε βοηθούσαν. Είχαμε τα αντισώματα -μου έρχονται στο μυαλό- της «LILLY». Μονοκλωνικά αντισώματα, συνάδελφοι, να σας πω, είναι σαν να λέμε το αντίδοτο, σαν να λέμε ότι δημιουργούν χηλική ένωση, από τη χηλή, τη δαγκάνα του κάβουρα δηλαδή, που πιάνει τον ιό ή συστατικό του ιού και το εξουδετερώνει. Υπήρχαν τότε, λοιπόν, τα αντισώματα αυτά. Δεν τα δώσατε. Πήρατε για δέκα εκατομμύρια λαό δύο χιλιάδες και για να τα πάρει ένας ασθενής έπρεπε να έχει από Πολάκη και πάνω, να σας εξευτελίζει στα μέσα μαζικής ενημέρωσης, για να του τα δώσετε.

Πάει και ο τρίτος τροχός της άμαξας. Με έναν τροχό μπορεί να προχωρήσει η άμαξα; Άντε να πούμε ότι μπορεί. Αυτά ήταν τα εμβόλια. Εκεί τα δώσατε όλα. Μονόμπατα. Μόνο εμβόλια, και του πατέρα και της μητέρας, παντού. Και ποια εμβόλια; Είχαν γίνει μελέτες; Ήταν αποτελεσματικά; Δεν είχαν παρενέργειες; Δεν μας είπατε τίποτα. Μόνο εμβόλια. Ο τελευταίος τροχός που επενδύσατε αποδείχθηκε κούφια καρύδια.

Αγαπητοί συνάδελφοι, εμείς στη Νίκη δεν είμαστε αιθεροβάμονες. Γνωρίζουμε τη δύναμη του κατεστημένου, αλλά επίσης ξέρουμε ότι ο Θεός δεν έπαψε και δεν θα πάψει να φροντίζει το πλάσμα του. Η νέα τάξη πραγμάτων, η παγκοσμιοποίηση, όπως θέλετε πέστε το, θέλει να αναθρέψει ανθρώπους μαλθακούς, να τους απομακρύνει από τη γη. Βλέπετε καίγονται τα πάντα γύρω μας. Χθες συνάδελφος είπε ότι ως και τους σπόρους θέλουν να ελέγχουν. Θέλουν δηλαδή τον άνθρωπο μαλθακό και παραδομένο στα πάθη και στα λάθη του, για να είναι εύκολα χειραγωγήσιμος…

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε συνάδελφε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** …έναν άνθρωπο των πέντε αισθήσεων, δηλαδή ό,τι φάμε, ό,τι πιούμε και ό,τι γαργαλάει τις αισθήσεις μας και τις αισθήσεις κυρίως από τη μέση και κάτω.

Ο άνθρωπος για τη Νίκη έχει και μια έκτη αίσθηση, αγαπητοί μου. Αυτό το λέμε ψυχή. Η ψυχή του ανθρώπου δεν υποδουλώνεται εύκολα και ας νομίζουν μερικοί ότι υποδουλώνεται ο άνθρωπος. Έξι αιώνες κράτησε η φεουδαρχία, αλλά οι κολίγοι αντέδρασαν και πήραν ξανά τη θέση που τους πρέπει!

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ναι, τελευταία πρόταση.

Στις δύσκολες αυτές ημέρες, στις κρίσιμες αυτές στιγμές που περνά η Ελλάδα μας, μετράμε αποκαΐδια και σε ανθρώπους και σε αντικείμενα, όσοι πιστοί, όσοι Έλληνες, όσοι πατριώτες ας κρατήσουμε, αγαπητοί μου, Θερμοπύλες, ας μείνουμε σταθεροί στα ιδανικά μας, στις οικογένειές μας, στην πατρίδα μας, στην πίστη μας.

Κύριε Χρυσοχοΐδη, φέρτε ένα σοβαρό νομοσχέδιο, να το ψηφίσουμε με δύο χέρια. Αυτά δεν είναι νομοσχέδια. Είναι φτιαγμένα στο γόνατο. Μέχρι τελευταία στιγμή κατήγγειλε συνάδελφος ότι βάζατε τροπολογίες. Είναι ντροπή για τη δημοκρατία. Πρέπει να τεθεί ζήτημα αν γίνονται αυτά νόμιμα.

Ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

Τον λόγο έχει η κ. Γεωργία Κεφαλά από την Πλεύση Ελευθερίας.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ, κύριε Πρόεδρε.

Κυρία Αγαπηδάκη, κύριοι συνάδελφοι, νομίζω ότι έχουμε κουραστεί ψυχικά να θρηνούμε ανθρώπους, όλοι μας. Χρόνια τώρα ακούμε γι’ αυτούς που δεν πρόλαβαν να φτάσουν στο νοσοκομείο. Όλοι έχουμε στο στενό μας περιβάλλον μια τέτοια περίπτωση ή μπορεί και οι ίδιοι να έχουμε μια τέτοια εμπειρία, αν είμαστε αρκετά τυχεροί να ζήσουμε.

Γιατί το ζούμε αυτό; Αυτή την αγωνία για εμάς και για τα παιδιά μας γιατί την αφήνουμε στην τύχη ή στο Θεό, ανάλογα στο πού πιστεύει ο καθένας; Γιατί πάμε να ζήσουμε σε ένα νησί και αισθανόμαστε σαν ήρωες, θαρραλέοι και ατρόμητοι, σαν να παίζουμε με την υγεία μας κορώνα-γράμματα; Μήπως επειδή, παρ’ όλες τις ηρωικές προσπάθειες των φορέων και των εθελοντών, είμαστε εντελώς απροστάτευτοι; Μήπως όλες σχεδόν οι ευρωπαϊκές χώρες έχουν βρει τρόπο να είναι ασφαλείς εδώ και τριάντα χρόνια, ενώ η Ελλάδα απλά προσεύχεται να πάνε όλα καλά; Και βέβαια στηρίζεται στους ηρωικούς εργαζόμενους στην υγεία, που δουλεύουν εξαντλητικά.

Όσα ασθενοφόρα και να αγοράσουμε, όσα στελέχη και να προσθέσουμε, όσους πυροσβέστες και να επιστρατεύσουμε, δεν θα μπορέσουμε να καλύψουμε το πρωτογενές περιστατικό. Γι’ αυτό που συμβαίνει μέσα στον αστικό ιστό είτε σε απομακρυσμένες περιοχές και δύσκολα προσβάσιμες, όπως τα νησιά και τα βουνά μας, χρειαζόμαστε άμεσα δημιουργία HEMS. Μικρά, ευέλικτα ελικόπτερα, με εκπαιδευμένο προσωπικό, που θα μπορούν να επιχειρούν παντού, ακόμα και τις νυχτερινές ώρες και να προσγειώνονται σε ταράτσες νοσοκομείων και σε δρόμους. Μόνο έτσι μπορούμε να μιλάμε για κράτος πρόνοιας. Οποιοδήποτε άλλο μπάλωμα ή επένδυση δεν θα είναι αποτελεσματική.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Γινόμαστε μάρτυρες καθημερινά μιας εθνικής ανημποριάς να βοηθήσουμε τους ανθρώπους μας, όταν μάλιστα όλα τα κράτη γύρω μας έχουν εδώ και χρόνια αυτή τη δυνατότητα. Πόσες φορές θα σηκώνουμε τα πανάκριβα Puma και μάλιστα χωρίς εκπαιδευμένο προσωπικό και με σημαντική καθυστέρηση, αφού έρχονται από απομακρυσμένες στρατιωτικές βάσεις και μετά από χρονοβόρα διαδικασία, γραφειοκρατική; Θέλουμε, έχουμε ανάγκη τη σταδιακή συμμόρφωση βάσει συγκεκριμένου χρονοδιαγράμματος λειτουργίας του ΕΚΑΒ, σύμφωνα με τα διεθνή πρότυπα EMS, που θεσμοθετήθηκαν αρχικά στις ΗΠΑ και εξελίχθηκαν εκεί αλλά και σε άλλες χώρες και υιοθετήθηκαν από τον Παγκόσμιο Οργανισμό Υγείας. Και βέβαια μην ξεχνάμε την ανυπολόγιστη βοήθεια των εθελοντικών ομάδων.

Στην Αντίπαρο δεν υπάρχει ασθενοφόρο, αλλά υπάρχουν εθελοντές, που σώζουν ζωές. Τους θυμόμαστε και τους ευχαριστούμε, όταν τους έχουμε ανάγκη και τους αφήνουμε αβοήθητους και ανεπίσημους, όταν χρειάζονται εξοπλισμό και ένταξη σε ευρύτερη οργάνωση. Χαρακτηριστικό παράδειγμα κάποιες ομάδες να έχουν αναγνώριση ευρωπαϊκή, αλλά όχι ελληνική, να πηγαίνουν στη σεισμόπληκτη Τουρκία με ευρωπαϊκή έγκριση, αλλά όχι ελληνική.

Θα έπρεπε, λοιπόν, να υπάρχει συνεργασία με ιδιώτες, πολίτες, εθελοντές και τους φορείς, ώστε όλοι μαζί να βοηθούν οργανωμένα, να εκπαιδεύονται μαζί, να παίρνουν πιστοποιήσεις μαζί και να κάνουν κοινές ασκήσεις, πράγμα πολύ δύσκολο να συμβεί, γιατί ξέρουμε πως οι φορείς δύσκολα συνεργάζονται. Οι Έλληνες δύσκολα συνεργάζονται. Είναι μία από τις αδυναμίες μας, αλλά και αδυναμία του κράτους να οργανώσει. Μόνο με τη συνεργασία HEMS, ΕΚΑΒ, Πολεμικής Αεροπορίας, Πολεμικού Ναυτικού, Λιμενικού, Ελληνικής Αστυνομίας, Πυροσβεστικού Σώματος και άλλων θα μπορούσαμε να ανταποκριθούμε σωστά στις ανάγκες μας γρήγορα και άμεσα.

Μέχρι τότε τι θα κάνουμε με τα πολλαπλά περιστατικά προτεραιότητας «νούμερο 1»; Όταν ταχύτατα πρέπει να βρεθούν γιατροί επιτόπου με πλήρη εξοπλισμό αιμοδυναμικής σταθεροποίησης και να γίνει η μεταφορά ταχύτατα σε νοσοκομεία; Πτώσεις από τρία μέτρα και πάνω, εγκυμοσύνη, οδικά ατυχήματα, εξωτερικές αιμορραγίες, τραύματα στο κεφάλι, εγκαύματα, απόφραξη αεραγωγού, εγκεφαλικά και ένα σωρό άλλα, που δεν είναι καθόλου σπάνια και χρειάζονται αντιμετώπιση μέσα σε δέκα λεπτά.

Υπάρχει αυτή η δυνατότητα στη χώρα μας; Όχι. Παρ’ όλα αυτά, καλούμε τουρίστες κάθε καλοκαίρι, τουρίστες που δεν γνωρίζουν ότι είναι απροστάτευτοι. Στη Γερμανία έχουν περίπου πάνω από εκατό χιλιάδες διασώσεις τον χρόνο και από αυτές οι τριάντα χιλιάδες είναι ανακοπή καρδιάς. Στην Ελλάδα, που είναι χιλιάδες τα περιστατικά ανακοπής καρδιάς, πόσοι σώζονται άραγε; Μη νομίζετε πως μιλάμε για βουνά. Η Ολλανδία, που δεν έχει βουνά, έχει HEMS από το 1995. Και όλα αυτά χωρίς εγκρίσεις και χρονοβόρες διαδικασίες.

Εάν δεν κινηθούμε γρήγορα, θα χάνουμε τους ανθρώπους μας συνεχώς και άδικα, ενώ θα μπορούσαμε να τους έχουμε σώσει. Πόσο εύκολα μπορεί να αντέξει κάποιος αυτή τη σκέψη, αφού έχει χάσει το παιδί του, για παράδειγμα, σε ένα τροχαίο;

Το νομοσχέδιο έχει ψηφιστεί. Παρακαλούμε πολύ υλοποιήστε το γρήγορα, χωρίς μπαλώματα. Τα σφηνάκια και τα συμπληρώματα στο θέμα της υγείας δεν λειτουργούν.

Ευχαριστώ πάρα πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενη ομιλήτρια είναι η κ. Σκόνδρα Ασημίνα, Βουλευτής της Νέας Δημοκρατίας.

**ΑΣΗΜΙΝΑ ΣΚΟΝΔΡΑ:** Κυρία Πρόεδρε, κύριε Υπουργέ, κυρία και κύριε Υφυπουργοί, κυρίες και κύριοι συνάδελφοι, σε μια ιδιαίτερα δύσκολη περίοδο για τη χώρα, που οι αδιάλειπτες πυρκαγιές δοκιμάζουν τον κρατικό μηχανισμό, την κοινωνία ολόκληρη και εμάς έναν-έναν ξεχωριστά, η Κυβέρνηση Μητσοτάκη δεν χάνει τον βηματισμό της. Παράλληλα με την αντιμετώπιση αυτών των σοβαρών καταστάσεων προχωρά στην εκπλήρωση των προεκλογικών της δεσμεύσεων και της συνέχισης του κυβερνητικού έργου που ξεκίνησε τέσσερα χρόνια πριν.

Το παρόν νομοσχέδιο εκτείνεται σε τρεις πυλώνες, με θέματα Υπουργείων Υγείας και Εσωτερικών, που χρήζουν άμεσης θεσμοθέτησης και κατεπείγουσας αντιμετώπισης. Η κύρωση των πράξεων νομοθετικού περιεχομένου του άρθρου 1, καθώς και τα άρθρα 3 και 4 του Β΄ Μέρους αποτελούν τη συνέχεια πλειάδας διατάξεων που εδώ και τριάμισι χρόνια θωρακίζουν τη δημόσια υγεία, ενάντια στον COVID-19, και όχι μόνο, γιατί η πανδημία, ηπιότερα μεν, αλλά συνεχίζεται.

Είμαστε από τις πρώτες χώρες που εφάρμοσαν καθολικά μέτρα προστασίας και στήριξαν την κοινωνία απέναντι στις επιπτώσεις της υγειονομικής κρίσης. Ενισχύσαμε ταχύτατα τα νοσοκομεία και τις ΜΕΘ, οργανώσαμε μια εμβολιαστική εκστρατεία πρότυπο, περιθάλψαμε και φροντίσαμε όλους τους πολίτες ανεξαιρέτως, είτε ήταν ασφαλισμένοι είτε όχι.

Βεβαίως, δεν σταματάμε σε αυτά. Η ανάγκη αναδιαμόρφωσης, βελτίωσης και ενίσχυσης του ΕΣΥ, που αναδείχτηκε με το ξέσπασμα του κορωνοϊού, είναι εκπεφρασμένη και έχει στρατηγικά σχεδιαστεί και δρομολογηθεί η υλοποίησή της.

Κυρίες και κύριοι συνάδελφοι, ο Πρωθυπουργός μας Κυριάκος Μητσοτάκης με κάθε πολιτική του απόφαση αποδεικνύει περίτρανα τη θέση της παράταξής μας, που έχει ως επίκεντρο τον πολίτη και την προάσπιση της ανθρώπινης ζωής και της αξιοπρέπειας, της υγείας και της κοινωνικής συνοχής.

Σε καμμία κρίση η Κυβέρνηση δεν έκλεισε τα μάτια, δεν λιγοψύχησε. Με σύνεση και ρεαλισμό εφάρμοσε πολιτικές που δεν άφησαν μόνο του κανέναν συμπολίτη μας, αλλά ούτε τα δημοσιονομικά της χώρας διαταράχθηκαν. Όλα αυτά τα χρόνια οι διατάξεις που αφορούσαν την αντιμετώπιση του COVID-19 έρχονταν προς ψήφιση στη Βουλή με τον χαρακτήρα του κατεπείγοντος, καθώς οι συνθήκες, οι ανάγκες και οι απαιτήσεις διαφοροποιούνταν συνεχώς, ανάλογα με την εξέλιξη και την εξάπλωση του ιού στη χώρα μας.

Συνεπώς, συνάδελφοι της Αντιπολίτευσης, αυτή δεν είναι μια τακτική ολιγωρίας, όπως πολλάκις μας έχετε κατηγορήσει. Η συγκεκριμένη μέθοδος εξυπηρετεί τη βέλτιστη νομοθέτηση θεμάτων που χρήζουν άμεσης επίλυσης και ταυτόχρονα ορίζει συγκεκριμένες προθεσμίες. Έτσι λειτούργησε το σύστημα κατά την έξαρση της πανδημίας, με τον ίδιο τρόπο λειτουργεί και τώρα. Γιατί, όπως καλά ξέρουμε, συνταγή που πετυχαίνει δεν την αλλάζεις.

Σχετικά τώρα με το άρθρο 2, που αναφέρεται στην κατεπείγουσα ανάγκη για ενίσχυση και στελέχωση των πληρωμάτων ασθενοφόρων του ΕΚΑΒ, αλλά και των κέντρων υγείας και των πολυδύναμων περιφερειακών ιατρείων των νησιωτικών και ορεινών περιοχών της χώρας δεν χρειάζεται, νομίζω, να πούμε πολλά.

Πρόσφατα γίναμε όλοι μάρτυρες των εξαιρετικά αυξημένων απαιτήσεων που δημιούργησε η πολύχρονη υποστελέχωση της υπηρεσίας. Τα οργανικά κενά σε συνδυασμό με την αύξηση των επισκεπτών κατά τη θερινή περίοδο υπερκέρασαν τις δυνατότητες της υπηρεσίας να αντεπεξέλθει στις ανάγκες. Για να μην αντιμετωπίσουμε ξανά στο άμεσο μέλλον τέτοια περιστατικά, ο Πρωθυπουργός αποφάσισε την αξιοποίηση στελεχιακού δυναμικού των Ενόπλων Δυνάμεων ως συμπληρωματικών πληρωμάτων ασθενοφόρων μέχρι τις 31-12-2023, ώσπου να ολοκληρωθεί η fast track διαδικασία πρόσληψης των διακοσίων πενήντα οδηγών και πληρωμάτων ασθενοφόρου, που έχει ήδη προκηρυχθεί.

Κυρίες και κύριοι συνάδελφοι, είναι αναφαίρετο δικαίωμά σας να αντιδράτε και να διαφωνείτε, γιατί, μάλλον, θεωρείτε ότι η Αντιπολίτευση αυτόν μόνο τον ρόλο εξυπηρετεί. Όμως, εκτός από αυτό το δικαίωμα, έχετε τη θεσμική υποχρέωση να αιτιολογείτε τους μύδρους που κάθε φορά εξαπολύετε για δήθεν εφαρμογή πολιτικών σκοπιμότητος από μέρους μας.

Το ίδιο κάνετε και σήμερα, σχετικά με τις διατάξεις που αφορούν θέματα του Υπουργείου Εσωτερικών και συγκεκριμένα τις επικείμενες εκλογές της τοπικής αυτοδιοίκησης. Όπως αναφέρεται και στα άρθρα, δεν αποτελούν παρά ερμηνείες και διασαφηνίσεις επί της εκλογικής διαδικασίας. Αντίθετα, εσείς αφήνετε ασαφείς υπόνοιες για δήθεν προσπάθεια εργαλειοποίησης της αυτοδιοίκησης, χωρίς να εξηγείτε πού βασίζεστε και τι εννοείτε.

Ξέρετε, αγαπητοί συνάδελφοι, το πεδίο διαλόγου δεν είναι γόνιμο μόνο όταν είναι πεδίο αντίλογου. Η ουσία της δημοκρατίας βρίσκεται στα επιχειρήματα, στον ρεαλισμό, στη δράση και τη συναίνεση. Χωρίς αυτά, ο πολιτικός λόγος μένει κούφιος και κενός ουσίας, καμμία χρησιμότητα δηλαδή για την πραγματικότητα.

Έχετε εθιστεί να αντιστέκεστε σε οτιδήποτε καινοτόμο, προοδευτικό και έξω από το κουτί, χωρίς να αφουγκράζεστε τις πραγματικές ανάγκες της κοινωνίας. Κόντρα στην εμμονική σας συνήθεια να εντοπίζετε έναν δράκο σε καθετί, εμείς προχωρούμε σε συνεχείς μεταρρυθμίσεις για τη βελτίωση της καθημερινότητας, μακριά από τις μικροπολιτικές και περιχαρακωμένες αντιρρήσεις που υψώνετε μονότονα.

Έξω ο κόσμος καίγεται κυριολεκτικά και μεταφορικά. Εμείς εδώ πρέπει να αντιμετωπίσουμε τα πολλαπλά και ταυτόχρονα προβλήματα. Επιτυγχάνουμε όχι μόνο να τα προσπερνάμε, αλλά και να λειτουργούμε ως μοντέλο διαχείρισης διεθνώς. Πείτε μας ειλικρινά και με το χέρι στην καρδιά: Αν δεν είναι όλα αυτά δείγματα ότι πράττουμε ορθά και προς τη σωστή κατεύθυνση, τότε ποια είναι; Είναι ρητορική βέβαια η ερώτηση.

Είμαστε σε αναμονή των προτάσεών σας που θα είναι καλύτερες από τις δικές μας. Τις περιμένουμε εδώ και τέσσερα χρόνια.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται τώρα στο Βήμα η κ. Θεανώ Φωτίου από τον ΣΥΡΙΖΑ - Προοδευτική Συμμαχία.

**ΘΕΑΝΩ ΦΩΤΙΟΥ:** Ευχαριστώ, κυρία Πρόεδρε.

Δυστυχώς, είμαι υποχρεωμένη να αρχίσω την ομιλία μου με μια καταγγελία. Ενώ οι φωτιές από χτες μπήκαν στις πόλεις, η Κυβέρνηση της Νέας Δημοκρατίας, με το άρθρο 4 της μεταμεσονύκτιας τροπολογίας σας, κάνετε κάτι που εγκυμονεί κινδύνους για την ασφάλεια βρεφών και νηπίων. Επιτρέπετε ως τον Απρίλιο του 2024 να μη συμμορφώνονται οι δημοτικοί βρεφονηπιακοί σταθμοί με τον υφιστάμενο κανονισμό πυροπροστασίας που έφτιαξε η κυβέρνηση του ΣΥΡΙΖΑ το 2018 και ισχύει μέχρι σήμερα.

Ήδη από τον Φεβρουάριο 2023 με ΚΥΑ της κ. Μιχαηλίδου με τον Υφυπουργό Περιβάλλοντος και Ενέργειας κ. Ταγαρά είχατε ακυρώσει τελείως την υποχρέωση των παλιών ιδιωτικών βρεφονηπιακών σταθμών να συμμορφωθούν με τον κανονισμό πυροπροστασίας, παρά τις ενστάσεις και όσων ιδιοκτητών βρεφονηπιακών σταθμών είχαν ήδη προσαρμοστεί.

Τι συμβαίνει, λοιπόν, κύριε Υπουργέ; Αναλαμβάνετε εσείς και η κ. Ζαχαράκη την ευθύνη για ό,τι συμβεί μέχρι τον Απρίλιο του 2024; Θέλω μια απάντηση και από τους δυο σας. Ξέρουν οι γονείς που στέλνουν τα βρέφη και τα νήπιά τους γι’ αυτή την επαίσχυντη τροπολογία;

Τώρα σχετικά με το νομοσχέδιο θέλω να πω τα εξής. Εδώ κυρώνονται δύο ΠΝΠ του Ιουνίου και του Ιουλίου για ζητήματα άμεσης προτεραιότητας. Ποια είναι τα ζητήματα άμεσης προτεραιότητας; Αυτά, ως γνωστόν, δημιουργούνται από εξωγενή και έκτακτα γεγονότα και απαιτούν ΠΝΠ όταν δεν λειτουργεί η Βουλή. Στην πραγματικότητα όμως οι διατάξεις αυτές επιχειρούν να εμφανίσουν ότι αντιμετωπίζουν τα προβλήματα τα οποία η ίδια η Κυβέρνηση της Νέας Δημοκρατίας δημιούργησε στο ΕΣΥ τέσσερα χρόνια τώρα, με την απαξίωση και την υποβάθμιση του ΕΣΥ.

Ποια είναι τα γεγονότα σήμερα, που δεν αμφισβητούνται; Πολλοί συνάνθρωποί μας έχουν χάσει τη ζωή τους περιμένοντας ασθενοφόρο. Τα κενά και οι ελλείψεις στο σύστημα υγείας σε όλη τη χώρα αυξάνονται, την ώρα που και οι ανάγκες του πληθυσμού σε υπηρεσίες υγείας αυξάνονται, ενώ είναι γνωστό ότι η ιδιωτική δαπάνη υγείας στη χώρα μας είναι η μεγαλύτερη σε όλη την Ευρωπαϊκή Ένωση. Ή κάνω λάθος;

Και ενώ ο κ. Μητσοτάκης προεκλογικά έθεσε ως πρώτη προτεραιότητα της νέας Κυβέρνησής του την υγεία, σήμερα όλοι καταλάβαμε τι εννοεί. Αντί η πρώτη πράξη της Κυβέρνησής του να είναι γενναία επένδυση στο Εθνικό Σύστημα Υγείας, όπως προτείναμε, με ένα σχέδιο μόνιμων προσλήψεων, όπως προτείναμε, με γενναία μισθολογική αναβάθμιση, με επιπλέον κίνητρα, όπως προτείναμε, για τη στελέχωση νησιωτικών και απομακρυσμένων δομών υγείας και τη θέσπιση ρήτρας αυτόματης αναπλήρωσης των κενών θέσεων στο ΕΣΥ, εσείς τι κάνετε;

Δίνετε παράταση σε γιατρούς κάποιων ειδικοτήτων, ηλικίας εβδομήντα ετών, να μείνουν στο ΕΣΥ μέχρι το τέλος του καλοκαιριού. Μάλιστα. Επίσης, προβλέπετε τη χρήση μονοκλωνικών αντισωμάτων, όταν έχει καταργηθεί από διεθνείς οργανισμούς η χρήση τους, διότι δεν μπορούν να αντιμετωπίσουν την παραλλαγή «Όμικρον». Δεν τα είχατε, βέβαια, προμηθευτεί εγκαίρως, όταν ήταν χρήσιμα για την παραλλαγή «Δέλτα» ή «Βήτα». Τίποτα τότε δεν κάνατε. Σήμερα, όμως, εν γνώσει σας ότι δεν αποδίδουν τίποτα στη συντριπτική τους πλειοψηφία, σκοπεύετε να τα προμηθευτείτε με διαδικασία διαπραγμάτευσης, χωρίς διαγωνισμό. Δεν μας λέτε, κύριε Υπουργέ, σε ποιους θέλετε να δώσετε δημόσιο χρήμα, χωρίς κανέναν λόγο και με κανέναν έλεγχο; Το έχετε ξανακάνει στο παρελθόν, για θυμηθείτε τα εμβόλια της γρίπης.

Το άρθρο του ΕΚΑΒ αποτελεί τραγική ειρωνεία. Το ΕΚΑΒ σήμερα έχει έλλειψη επτακοσίων διασωστών, καθώς από το 2019 έχουν συνταξιοδοτηθεί τετρακόσιοι πενήντα διασώστες, χωρίς να καλυφθούν από την κυβέρνηση της Νέας Δημοκρατίας. Δεν υπήρξε ανανέωση του στόλου των ασθενοφόρων, με αποτέλεσμα τα παλιότερα να βρίσκονται όλο και συχνότερα εκτός λειτουργίας, για επισκευή ή συντήρηση. Έχει «βουίξει» όλη η Ελλάδα, τα ξέρει όλη η Ελλάδα αυτά που λέω. Οι χρόνοι ανταπόκρισης έχουν αυξηθεί δραματικά, με αποτέλεσμα τους γνωστούς θανάτους, ενώ στην περιφέρεια η κατάσταση τείνει να γίνει ανεξέλεγκτη.

Τι κάνει, λοιπόν, η Κυβέρνηση της Νέας Δημοκρατίας ως πρώτη πράξη για την ανασυγκρότηση και ενίσχυση του ΕΚΑΒ που διέλυσε; Συγκροτεί μεικτά πληρώματα, που αποτελούνται από εξειδικευμένους διασώστες, υγειονομικό προσωπικό και προσωπικό από την Πυροσβεστική -τόσο τραγική ειρωνεία δεν περιμέναμε!-, από τις Ένοπλες Δυνάμεις και τους ΟΤΑ. Δηλαδή, μειώνετε, εκ των πραγμάτων, το επίπεδο ασφάλειας των διακομιδών και αποψιλώνετε τις υπηρεσίες, κρίσιμες όπως η Πυροσβεστική, σε μια περίοδο που όλοι ξέρουμε την υψηλή επικινδυνότητα για τις δασώδεις περιοχές της χώρας.

Στο άρθρο 5, ως πρώτη πράξη για την ανασυγκρότηση και αναβάθμιση του ΕΣΥ, η Κυβέρνηση διευρύνει το φάσμα των επαγγελματιών που μπορούν να απασχοληθούν με απόδειξη δελτίου παροχής υπηρεσιών. Βέβαια, για να είμαστε ειλικρινείς, καμμία σπουδή δεν είχατε δείξει και κατά την προηγούμενη τετραετία για μόνιμες προσλήψεις στο ΕΣΥ, παρ’ όλο που δεν υπήρχαν πια οι καταναγκασμοί των μνημονίων. Ακριβώς με το άρθρο 5 επιβεβαιώνεται η στρατηγική αυτή και ότι θα ενταθεί στη νέα περίοδο και αυτά θα τα δούμε.

Με το άρθρο 6 παρατείνεται μέχρι 30-9-2023 η θητεία όσων διοικήσεων νοσοκομείων έληγε ή λήγει, εκείνων, δηλαδή, που τοποθετήθηκαν με κομματικά κριτήρια -είναι τα ίδια που κάνατε χθες με τα επιμελητήρια, έχουμε βαρεθεί πια να βλέπουμε τα ίδια και τα ίδια- σε θέσεις ευθύνης, αφού πρώτα το επιτελικό κράτος φρόντισε να ξηλώσει την αξιοκρατική διαδικασία επιλογής διοικήσεων στη λογική μιας ανοιχτής διαδικασίας, όπως είχαμε κάνει το 2015, με τη συμμετοχή εκπροσώπων του ΑΣΕΠ και του Κεντρικού Συμβουλίου Υγείας.

Καταψηφίζουμε, λοιπόν, επί της αρχής το νομοσχέδιο.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Τον λόγο έχει ο κ. Απόστολος Πάνας από την Κοινοβουλευτική Ομάδα του ΠΑΣΟΚ και στη συνέχεια θα πάρει τον λόγο για πέντε λεπτά ο Υφυπουργός Εθνικής Άμυνας κ. Χαρδαλιάς, για να τοποθετηθεί επί της τροπολογίας με γενικό αριθμό 7.

Ορίστε, κύριε Πάνα, έχετε τον λόγο.

**ΑΠΟΣΤΟΛΟΣ ΠΑΝΑΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, αυτές τις ημέρες που η χώρα φλέγεται, ενώ ανθρώπινες ζωές και οι κόποι μιας ζωής χάνονται, δεν φτάνουν μόνο τα λόγια θλίψης. Πραγματικά, είναι λυπηρό κάθε χρόνο να μετράμε απώλειες και εκφράζω από το Βήμα αυτό τα βαθύτερα συλλυπητήριά μου στις οικογένειες που έχασαν τους δικούς τους ανθρώπους. Αυτή τη στιγμή, όμως, χρειάζεται δράση και πράξεις ουσιαστικές.

Σήμερα, λοιπόν, καλούμαστε να κυρώσουμε σχετικές με την υγεία διατάξεις που τέθηκαν σε ισχύ άρον-άρον με πράξη νομοθετικού περιεχομένου. Και αναρωτιόμαστε: Τόσο απρόβλεπτη ανάγκη είναι άραγε κατά τη συνταγματική επιταγή οι ελλείψεις σε ασθενοφόρα και στη λειτουργία του ΕΚΑΒ; Τέσσερα χρόνια τώρα δεν είχατε αντιληφθεί τις τραγικές ελλείψεις σε ασθενοφόρα και την κατάρρευση που είχε ο αρμόδιος φορέας; Γιατί τα τελευταία τέσσερα χρόνια κλείσατε στην ουσία τα αυτιά σας στις επαναλαμβανόμενες παρεμβάσεις της παράταξής μας, του ΠΑΣΟΚ - Κινήματος Αλλαγής;

Η κατάσταση βέβαια αυτή -και προφανώς θέλω να είμαι δίκαιος- δεν προέκυψε από τη μία μέρα στην άλλη και ομολογουμένως οφείλεται σε διαχρονικές κυβερνητικές παραλείψεις. Με μια πρόχειρη ματιά που έριξα μόνο σε δικές μου κοινοβουλευτικές παρεμβάσεις που αφορούν τον νομό μου, τη Χαλκιδική, και τα κέντρα υγείας και το ΕΚΑΒ και το Γενικό Νοσοκομείο σε προσωπικό και εξοπλισμό και τις ελλείψεις στο ΕΚΑΒ, ανήλθαν στις τριάντα έξι. Αρκετές θεωρώ για να σας θορυβήσουν και για να αντιληφθεί κανείς πως η κατάσταση του τομέα υγείας στη Χαλκιδική, μιας από τις πιο τουριστικές περιφερειακές ενότητες παραπαίει.

Έπειτα, λοιπόν, από τόσες επίκαιρες ερωτήσεις, από κοινοβουλευτικές αναφορές, από νομοθετικές πρωτοβουλίες, γιατί αφήσατε αυτή την κατάσταση να φτάσει στο απροχώρητο; Γιατί κλείνατε το μάτι στις ιδιωτικές υπηρεσίες υγείας, αφήνοντας παράλληλα το ΕΣΥ να υποβαθμίζεται μέρα με τη μέρα, όπως και το κάθε νοσοκομείο και το κάθε κέντρο υγείας;

Στις 8 Ιουνίου άκουσα και από προηγούμενους ομιλητές ένας άνθρωπος έχασε τη ζωή του στην Ουρανούπολη, αναμένοντας τη διακομιδή του έπειτα από καρδιακό επεισόδιο. Επιτρέπεται, επίσης, εν έτει 2023 τραυματισμένος από τροχαίο στην Ιερισσό Χαλκιδικής να μεταφέρεται σε νοσοκομείο με αγροτικό όχημα, καθώς δεν υπήρχε διαθέσιμος οδηγός για το ασθενοφόρο;

Ναι, κυρίες και κύριοι συνάδελφοι, αυτό συνέβη. Βρισκόταν παρκαρισμένο σε απόσταση πεντακοσίων μέτρων το ασθενοφόρο σε σημείο του συμβάντος χωρίς οδηγό. Αυτό δεν πρέπει να μας προβληματίσει όλους, πού πραγματικά βρισκόμαστε;

Κύριε Υπουργέ, το έλλειμμα σε ασθενοφόρα και σε πληρώματα στον τουριστικότερο νομών της βορείου Ελλάδας, στη Χαλκιδική, είναι τεράστιο, με αποτέλεσμα κάθε καλοκαίρι να βρισκόμαστε μπροστά σε τέτοια περιστατικά. Και αυτό συμβαίνει σε έναν νομό με εκατό χιλιάδες μόνιμους κατοίκους και ενάμισι εκατομμύριο τουρίστες τους θερινούς μήνες, ο οποίος διαθέτει και προβληματικό οδικό δίκτυο και στην ουσία έχει γεωμορφολογικές αποστάσεις μεγάλες, με πέντε μόλις ασθενοφόρα στα πέντε κέντρα υγείας και στο μοναδικό νοσοκομείο του Πολυγύρου ένα όχημα διακομιδών, που μεταφέρει ασθενείς στα νοσοκομεία της Θεσσαλονίκης.

Το λέω αυτό για να έχουμε πραγματικά μία πλήρη εικόνα τού τι συμβαίνει σε έναν νομό τουριστικό. Πέρα, λοιπόν, από τη Χαλκιδική, αντιλαμβανόμαστε ότι το πρόβλημα ελλείψεων του ΕΚΑΒ σε ασθενοφόρα και προσωπικό σε όλη τη χώρα είναι γνωστό και διαχρονικό, καθώς από τον στόλο λείπουν τουλάχιστον ογδόντα ασθενοφόρα, για να φτάσουμε τα διεθνή στάνταρ, και τουλάχιστον επτακόσιοι διασώστες για να τα στελεχώσουν.

Η προτεινόμενη λύση των μεικτών πληρωμάτων του ΕΚΑΒ, με αποσπάσεις οδηγών από τους δήμους, το Πυροσβεστικό Σώμα και τις Ένοπλες Δυνάμεις, δυστυχώς φαίνεται, όσο κι αν δεν θέλω να το πω, ως μία μεσοβέζικη λύση. Τα πληρώματα των ασθενοφόρων του ΕΚΑΒ δεν είναι απλοί οδηγοί οχημάτων, αλλά ειδικό εκπαιδευμένο προσωπικό, που παρέχει εξειδικευμένες πρώτες βοήθειες και υπηρεσίες φροντίδας σε ασθενείς τη στιγμή του συμβάντος. Οι εξειδικευμένες, λοιπόν, γνώσεις και ικανότητες του προσωπικού είναι απαραίτητες για την υγεία των πολιτών και δεν μπορούν να αναπληρωθούν με τεχνάσματα, με διήμερες εκπαιδεύσεις, οι πρώτες βοήθειες οδηγών και άλλων κρατικών υπηρεσιών και Σωμάτων Ασφαλείας.

Η νομοθετική αυτή πρωτοβουλία, την οποία ζητάτε να στηρίξουμε σήμερα, όπως πολύ σωστά είπε ο εισηγητής μας, έρχεται ενώπιον της Βουλής εκ των υστέρων. Η Κυβέρνηση, λοιπόν, δεν προέβλεψε έγκαιρα τις ανάγκες του ΕΚΑΒ και καθυστέρησε δραματικά να προβεί στις απαραίτητες ενέργειες. Έπρεπε πρώτα να μας προλάβει η επικαιρότητα, άσχημα γεγονότα, προκειμένου να θυμηθούμε το τι πρέπει να κάνουμε τώρα.

Οι ανάγκες, λοιπόν, του ΕΚΑΒ, οι ελλείψεις σε ασθενοφόρα και προσωπικό ήταν γνωστές. Και πρέπει να το ξεκαθαρίσουμε εδώ, στο Βήμα της Βουλής. Έπρεπε να θυσιαστούν συνάνθρωποί μας, προκειμένου να πάρουμε αυτές τις μεσοβέζικες, θα έλεγα, πρωτοβουλίες.

Δυστυχώς, μέχρι τώρα δεν φαίνεται να έχουμε έναν ολοκληρωμένο σχεδιασμό σε ό,τι αφορά την υγεία. Εύχομαι η δική σας θητεία να δώσει κάτι παραπάνω.

Δεν προβλέψατε τα κενά σε ιατρικό προσωπικό. Αντί για μόνιμες προσλήψεις, βρισκόμαστε στη θέση να σκεφτόμαστε τώρα την παράταση της θητείας των γιατρών του ΕΣΥ, ώστε να εξασφαλιστεί η ομαλή λειτουργία των ιδρυμάτων υγείας, γνωρίζοντας συγχρόνως ότι αποτελεί παραβίαση των εργασιακών δικαιωμάτων του ιατρικού προσωπικού.

Κυρίες και κύριοι συνάδελφοι, τελειώνοντας, ας μη γελιόμαστε, υπάρχει και ένα άλλο σημείο, το οποίο έχει και πολιτικό και ιδεολογικό υπόβαθρο, αλλά και πρακτικό. Στο Ταμείο Ανάκαμψης, στους πόρους, η Κυβέρνηση αυτή τη στιγμή χρησιμοποίησε μόνο 5% των συνολικών πόρων στην υγεία, με το άρθρο 10 του νόμου του 2022, υπονομεύοντας στην ουσία το ΕΣΥ.

Άρα για ποια στήριξη στο Εθνικό Σύστημα Υγείας μιλάτε και ποιον στρατηγικό σχεδιασμό, όταν με το σημαντικότερο εργαλείο το οποίο έχετε αυτή τη στιγμή χρηματοδοτικά χρησιμοποιείτε το 5% των πόρων; Όπως, λοιπόν, αντιλαμβανόμαστε, δεν υπάρχει κάτι σχεδιασμένο.

Για εμάς στο ΠΑΣΟΚ, την παράταξη που εμπνεύστηκε και οικοδόμησε το ΕΣΥ, δίνοντας απόλυτη προτεραιότητα στη δημόσια υγεία, αλλά και στη δημόσια διαβούλευση, στο «open.gov» του 2012, οφείλω να τονίσω με τη σειρά μου ότι η διαβούλευση δεν θα είναι λεπτομέρεια, ότι ο σχεδιασμός για την υγεία θα είναι μια πολιτική μας προτεραιότητα και θα είναι ζήτημα ουσίας και δημοκρατίας.

Ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Υφυπουργός Εθνικής Άμυνας, ο κ. Χαρδαλιάς, επί της τροπολογίας με γενικό αριθμό 7.

Έχετε τον λόγο, κύριε Υπουργέ.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Κυρίες και κύριοι Βουλευτές, το σχέδιο νόμου του Υπουργείου Υγείας, με τίτλο «Κύρωση της από 12.6.2023 Πράξης Νομοθετικού Περιεχομένου…» περιλαμβάνει μια επιπλέον διάταξη αρμοδιότητας του Υπουργείου Εθνικής Άμυνας, που αφορά στο κρίσιμο ζήτημα της συνέχισης της υποστήριξης του ναυπηγικού έργου που πραγματοποιείται στα ναυπηγεία της Ελευσίνας για την ολοκλήρωση της ναυπήγησης του εναπομείναντος ταχέος περιπολικού κατευθυνόμενων βλημάτων, την τορπιλάκατο «Υποπλοίαρχος Βλαχάκος».

Η νομοθετική αντιμετώπιση αυτού του ζητήματος είναι απαραίτητη για την ολοκλήρωση των εργασιών στο ΤΠΚ «Υποπλοίαρχος Βλαχάκος», που εκτελούνται στις εγκαταστάσεις της εταιρείας «Ναυπηγικές Βιομηχανικές Επιχειρήσεις Ελευσίνας», με σκοπό την πλήρη επιχειρησιακή του αξιοποίηση. Η ρύθμιση εντάσσεται στο πλαίσιο των μέτρων που λαμβάνει το Υπουργείο Εθνικής Άμυνας για τη συνεχή, διαρκή επαύξηση της μαχητικότητας των Ενόπλων Δυνάμεων και την προστασία του υπέρτατου αγαθού της εθνικής ασφάλειας.

Προς την κατεύθυνση αυτή κατατέθηκε ρύθμιση που αποσκοπεί στην ολοκλήρωση του προγράμματος ναυπήγησης πυραυλακάτου «Βλαχάκος», τύπου Ρουσσέν, που εντάχθηκε στη δύναμη του Πολεμικού Ναυτικού στις 30 Αυγούστου του 2022 και στις 29 Σεπτεμβρίου 2022 πραγματοποιήθηκε η τελετή ονοματοδοσίας και ύψωση της σημαίας του.

Γενικότερα, το πρόγραμμα βασίζεται στην από 4 Δεκεμβρίου του 2015 τριμερή συμφωνία μεταξύ του Πολεμικού Ναυτικού με την εταιρεία «Ναυπηγικές και Βιομηχανικές Επιχειρήσεις Ελευσίνας Α.Ε.» και των εργαζομένων αυτής, που κυρώθηκε την 1η Φεβρουαρίου 2016 με το άρθρο 32 του ν.4361 του 2016, και με δεκατέσσερις διαδοχικές νομοθετικές ρυθμίσεις παρατάθηκε η ισχύς συμφωνίας για την ολοκλήρωση και κατασκευή των πυραυλακάτων του Πολεμικού Ναυτικού.

Αντίστοιχα, στο πλαίσιο των παρατάσεων, διατέθηκαν βέβαια και οι σχετικές επιπλέον πιστώσεις συνολικού ύψους -θα μου επιτρέψετε να πω- 87,7 εκατομμυρίων ευρώ.

Σύμφωνα με την ισχύουσα ρύθμιση, το πρόγραμμα ναυπήγησης και η καταβολή από το Πολεμικό Ναυτικό των μηνιαίων αμοιβών των εργαζομένων είχε παραταθεί μέχρι τις 30 Ιουνίου 2023. Η υπό συζήτηση διάταξη αποσκοπεί στην παράταση του χρονοδιαγράμματος ναυπήγησης της πυραυλακάτου «Βλαχάκος» για τρεις επιπλέον μήνες, δηλαδή ως τις 30 Σεπτεμβρίου του 2023, και βεβαίως την επιπλέον χρηματοδότηση μέχρι 4.650.000 ευρώ, που αφορά σε κάλυψη μισθοδοσίας και ασφαλιστικών εισφορών εργαζομένων, σε λειτουργικά έξοδα και υπηρεσίες μετακίνησης προσωπικού.

Η παράταση αυτή και η επιπλέον χρηματοδότηση ειδικότερα εκτιμάται ότι θα συμβάλουν καθοριστικά προφανώς στη δρομολόγηση των απαιτούμενων ελέγχων εν όρμω και δοκιμών εν πλω για την οριστική επιχειρησιακή ένταξη του πλοίου στο Πολεμικό Ναυτικό.

Αυτό που πρέπει να τονιστεί είναι ότι με την προωθούμενη ρύθμιση καθίσταται σαφές ότι το ζήτημα της χορήγησης παράτασης κατά τρεις μήνες του προγράμματος ναυπήγησης πυραυλακάτου «Βλαχάκος» και της επιπλέον χρηματοδότησης αντιμετωπίζεται νομοθετικά για τελευταία φορά.

Υπό το πρίσμα αυτό, τέλος, ρυθμίζονται και τα επιμέρους ζητήματα που θα προκύψουν από τη λήξη της παράτασης ισχύος της τριμερούς συμφωνίας μεταξύ του Πολεμικού Ναυτικού, της εταιρείας «Ναυπηγικές και Βιομηχανικές Επιχειρήσεις Ελευσίνας Α.Ε.» και των εργαζομένων αυτής ή την ολοκλήρωση της μεταβίβασης της εταιρείας δυνάμει της συμφωνίας εξυγίανσης κατά το κεφάλαιο Α΄ του ν.4965/2022.

Ειδικότερα ορίζεται -θέλω να σταθώ σε αυτό- ότι η ολοκλήρωση της μεταβίβασης της εταιρείας, δυνάμει της προαναφερθείσας συμφωνίας εξυγίανσης, ή η λήξη της παράτασης της ισχύουσας τριμερούς συμφωνίας επιφέρουν αυτοδίκαια:

Πρώτον, την άμεση παραλαβή του ΤΠΚ «Υποπλοίαρχος Βλαχάκος» από το Πολεμικό Ναυτικό στην κατάσταση στην οποία βρίσκεται κατά την ημερομηνία πραγματοποίησης της μεταβίβασης ή της λήξης της παράτασης ισχύος της τριμερούς συμφωνίας και, βεβαίως, στη σύνταξη σχετικού πρωτοκόλλου παραλαβής του πλοίου, έστω και μονομερώς, από το Πολεμικό Ναυτικό.

Δεύτερον, την άμεση απόδοση της χρήσης χώρων και υποδομών του ναυπηγείου, που ήταν απαραίτητη για την ολοκλήρωση του ΤΠΚ «Υποπλοίαρχος Βλαχάκος.

Τρίτον, τη λύση των συμβάσεων που έχουν συναφθεί με τους εργαζόμενους της εταιρείας «Ναυπηγικές και Βιομηχανικές Επιχειρήσεις Ελευσίνας Α.Ε.». Η εκκαθάριση των μηνιαίων αποζημιώσεων στο σύνολο των εργαζομένων καθώς και των αναλογουσών σε αυτό ασφαλιστικών και φορολογικών εισφορών υπολογίζεται μέχρι και την προηγουμένη της ημερομηνίας κατά την οποία πραγματοποιείται η μεταβίβαση κυριότητας ή την ημερομηνία λήξης της παράτασης ισχύος της τριμερούς συμφωνίας. Οι σχετικές διαδικασίες ολοκληρώνονται εντός τριών μηνών από τη μεταβίβαση ή τη λήξη της παράτασης της ισχύος της τριμερούς συμφωνίας.

Με αυτές τις ρυθμίσεις, σεβαστοί κύριοι Βουλευτές, διασφαλίζεται το δημόσιο συμφέρον, ενώ συγχρόνως δεν καταλείπεται αμφιβολία ως προς τις οικονομικές υποχρεώσεις του Πολεμικού Ναυτικού έναντι των εργαζομένων στο πλαίσιο της τριμερούς συμφωνίας.

Εν κατακλείδι, με την προωθούμενη ρύθμιση, με την οποία επιδιώκεται η ολοκλήρωση των εργασιών στο ΤΠΚ «Υποπλοίαρχος Βλαχάκος» που εκτελούνται στις εγκαταστάσεις των ναυπηγείων, ενισχύεται η αποτρεπτική ικανότητα των Ενόπλων Δυνάμεων, διασφαλίζονται η αμυντική θωράκιση και η ασφάλεια της χώρας και υπηρετείται το δημόσιο συμφέρον.

Οι Ένοπλες Δυνάμεις μας πενθούν, αλλά με μοναδική αίσθηση πατριωτικού καθήκοντος συνεχίζουν κάθε μέρα υπερήφανες να κρατάνε τη σημαία μας ψηλά σε κάθε γωνιά της πατρίδας. Σε κάθε γωνιά της πατρίδας! Οι Ένοπλες Δυνάμεις μας, που με σφιγμένα χείλη και δάκρυα θλίψης αποχαιρετούν σήμερα δύο ακόμα «αετούς» μας, δύο ακόμα στελέχη μας, που έπεσαν στο καθήκον.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΜΙΧΑΗΛ ΚΑΤΡΙΝΗΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Κατρίνη, ζητάτε τον λόγο για την τροπολογία;

**ΜΙΧΑΗΛ ΚΑΤΡΙΝΗΣ:** Ναι, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Επειδή θα τοποθετηθεί και ο κ. Οικονόμου για μία τροπολογία, μήπως θέλετε να πάρετε τον λόγο μετά;

**ΜΙΧΑΗΛ ΚΑΤΡΙΝΗΣ:** Θέλω να μιλήσω για την τροπολογία του κ. Χαρδαλιά.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε, λοιπόν, τον λόγο.

**ΜΙΧΑΗΛ ΚΑΤΡΙΝΗΣ:** Κύριε Υπουργέ, όλοι συμπονούμε και συμπάσχουμε με το πένθος των Ενόπλων Δυνάμεων και των οικογενειών των δύο αδικοχαμένων πιλότων.

Βεβαίως, όπως πολύ σωστά είπατε, αυτή είναι μια ρύθμιση που έχει έρθει πάρα πολλές φορές στη Βουλή. Βεβαίως -το είπα και το πρωί- ο τρόπος με τον οποίο νομοθετείτε, να φέρνετε διατάξεις σε μία τροπολογία, που κάποιες μπορεί να θέλουμε να τις ψηφίσουμε και κάποιες άλλες να μη θέλουμε να τις ψηφίσουμε, δεν μας επιτρέπει να πάρουμε ξεκάθαρη θέση.

Παρ’ όλα αυτά, οφείλω να πω ότι είναι πολύ ευχάριστο όταν βλέπουμε από την Κυβέρνηση του κ. Μητσοτάκη να φέρνει ρυθμίσεις στη Βουλή που αναγνωρίζουν ότι τα ελληνικά ναυπηγεία μπορούν να επιτελέσουν σημαντικό έργο.

Εμείς το πιστεύουμε, το έχουμε κάνει πράξη. Και σήμερα είναι το αμυντικό υπερόπλο της χώρας τα υποβρύχια τα οποία φτιάχτηκαν στα ελληνικά ναυπηγεία από Έλληνες μηχανικούς.

Δυστυχώς, η δική σας Κυβέρνηση και ο προκάτοχός σας, ο κ. Παναγιωτόπουλος, υπέγραψε μια συμφωνία για την οποία η Γαλλίδα Υπουργός Άμυνας δήλωσε μεγάλη ικανοποίηση, γιατί δίνει θέσεις εργασίας στα γαλλικά ναυπηγεία, μην εξασφαλίζοντας όμως κανένα έργο στα ελληνικά ναυπηγεία.

Κύριε Υπουργέ, θέλω να απαντήσετε αν τις φρεγάτες ή μέρος των φρεγατών ή τις κορβέτες, οι οποίες εξαγγέλθηκαν από την προηγούμενη κυβέρνηση Μητσοτάκη, αλλά εξαφανίστηκαν στην καινούργια Κυβέρνηση Μητσοτάκη, προτίθεστε να τις κατασκευάσετε στα ελληνικά ναυπηγεία.

Και το ερώτημα είναι ξεκάθαρο: Πιστεύετε στην επιχειρησιακή δυνατότητα των ελληνικών ναυπηγείων; Εμείς θεωρούμε ότι δεν πιστεύετε. Γι’ αυτό ακριβώς ένα μεγάλο κομμάτι της τεχνογνωσίας που θα έπρεπε να είναι σε ελληνικά χέρια αυτή τη στιγμή το αδυνατίζετε, με όποια συνέπεια μπορεί να έχει αυτό για την εθνική ασφάλεια, για το μέλλον.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε τον λόγο, κύριε Υπουργέ.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Δεν θα μπω περαιτέρω στο θέμα -και λόγω αν θέλετε της ημέρας αλλά και λόγω του θέματος που συζητάμε- που αφορά στην αμυντική βιομηχανία, που αφορά στις Ένοπλες Δυνάμεις, που θεωρώ ότι όλοι λίγο-πολύ το προσεγγίζουμε με αίσθηση ευθύνης και έχει αποδειχθεί αυτό και στο παρελθόν.

Ξέρετε κάτι; Είναι μια μεγάλη συζήτηση σε σχέση με την αμυντική βιομηχανία. Θα κάνω μια δήλωση και την κάνω συνειδητά. ΕΑΒ, ΕΑΣ, ναυπηγεία, εγχώρια αμυντική βιομηχανία, θα πάψουμε να ακολουθούμε, ανοίγουμε νέους δρόμους. Το τι ακριβώς εννοούμε και το πόσο πιστεύουμε στις δυνατότητες της αμυντικής βιομηχανίας θα το διαπιστώσετε πριν κλείσει το 2023. Και θα είμαι χαρούμενος στους επόμενους μήνες, από Σεπτέμβριο μέσα στις αρμόδιες επιτροπές να δω μία διαπαραταξιακή λογική. Διότι ο Υπουργός μας είναι πάντα της άποψης ότι όλα μας τα βήματα πρέπει να τα μοιραζόμαστε με ανθρώπους που κατά καιρούς μπορεί να βρισκόμασταν σε διαφορετικά μετερίζια, αλλά έχουμε διάθεση να συνεργαστούμε για τα ζητήματα αυτά. Και θα δείτε ότι θα είμαστε ένα βήμα μπροστά.

Σε όλες τις μεγάλες προκλήσεις που ανοίγονται για τη χώρα μας δεν θα είμαστε θεατές. Θα συμμετέχουμε. Θα ανοίξουμε νέους δρόμους, που αφορούν την έρευνα, την καινοτομία, που αφορούν όλα τα ζητήματα που άπτονται των νέων τεχνολογιών, έτσι ώστε η χώρα μας να παραμείνει πρωταγωνίστρια.

Και δεν μπορεί να γίνει τίποτα από αυτά, εάν δεν σκύψουμε πάνω από τα ζητήματα της αμυντικής βιομηχανίας, αν δεν αναγνωρίσουμε λάθη διαχρονικά όλων σε σχέση με τον τρόπο που διαχειριστήκαμε τα ζητήματα της αμυντικής βιομηχανίας και αν δεν συμφωνήσουμε ότι πρέπει να ενώσουμε δυνάμεις, ώστε τα ζητήματα αυτά να αποτελούν πραγματική ασπίδα και όπλο στην προσπάθεια των Ενόπλων Δυνάμεων και της χώρας μας για όλα τα ζητήματα που αφορούν την εθνική μας ασφάλεια.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Αναπληρωτής Υπουργός Αθλητισμού κ. Οικονόμου για δύο λεπτά επί της τροπολογίας με γενικό αριθμό 6.

**ΙΩΑΝΝΗΣ ΟΙΚΟΝΟΜΟΥ (Αναπληρωτής Υπουργός Παιδείας, Θρησκευμάτων και Αθλητισμού):** Είναι ενσωματωμένη στο άρθρο 26 του νομοσχεδίου. Πρόκειται για μία αναγκαία παράταση για την έναρξη ισχύος της υποχρέωσης προμήθειας της κάρτας φιλάθλου. Είναι η κάρτα που κανονικά θα έπρεπε να αποτελεί προαπαιτούμενο, προκειμένου οι Έλληνες φίλαθλοι να μπορούν να προμηθεύονται τα εισιτήριά τους για τις διοργανώσεις των επαγγελματικών ανωνύμων εταιρειών στο πρωτάθλημα, στο κύπελλο, στις διεθνείς τους υποχρεώσεις.

Η πραγματικότητα είναι ότι η προηγούμενη προθεσμία που έληγε την 1η Ιουλίου του 2023 δεν κατέστη εφικτό να αξιοποιηθεί. Υπάρχουν θέματα σε διαβούλευση με την Αρχή Προστασίας προσωπικών Δεδομένων και με μια σειρά άλλων ζητημάτων, προκειμένου να γίνει συμβατό το όλο σύστημα προμήθειας του ηλεκτρονικού εισιτηρίου. Η παράταση είναι αναγκαία, δεδομένου ότι δεν θα μπορούσε να λειτουργήσει καθόλου το σύστημα

Αυτό όμως που θέλω να πω σήμερα είναι ότι θέλουμε να εργαστούμε πολύ τη χρονιά αυτή μέχρι την 1η Ιουλίου του 2024, προκειμένου να μη βρεθούμε στη δυσάρεστη θέση να δώσουμε και καινούργια παράταση, να λύσουμε τα προβλήματα που διαχρονικά υπάρχουν πάνω από επτά, οχτώ χρόνια με τα προσωπικά δεδομένα και με τις υπόλοιπες ανάγκες συμβατότητας του όλου συστήματος. Γιατί θεωρούμε ότι και η κάρτα φιλάθλου θα είναι ένα ακόμη εργαλείο στην κατεύθυνση εξυγίανσης και αναβάθμισης συνολικά του ελληνικού ποδοσφαίρου.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο Βουλευτής της Νέας Δημοκρατίας κ. Θεοφάνης Παπάς.

**ΘΕΟΦΑΝΗΣ (ΦΑΝΗΣ) ΠΑΠΑΣ:** Κυρίες και κύριοι συνάδελφοι, πριν ξεκινήσω την ομιλία μου, θα ήθελα να εκφράσω και εγώ με τη σειρά μου τη μεγάλη μου λύπη για την τραγική απώλεια των δύο ηρώων της Πολεμικής Αεροπορίας, που έπεσαν στο καθήκον στην υπερπροσπάθεια τους για την κατάσβεση της μεγάλης πυρκαγιάς στην Κάρυστο. Συλλυπητήρια στις οικογένειες. Οι σκέψεις όλων είναι μαζί τους, καθώς επίσης και οι σκέψεις είναι μαζί με όλους τους Έλληνες που δοκιμάζονται με τις φωτιές.

Όσο αφορά το παρόν σχέδιο νόμου, η συζήτηση του οποίου ολοκληρώνεται απόψε με την ψήφισή του, θα ήθελα να αναφερθώ αρχικά σε στοχευμένες παρεμβάσεις της Κυβέρνησης της Νέας Δημοκρατίας στον τομέα υγείας κατά την προηγούμενη τετραετία.

Ενδεικτικά αναφέρω: Αυξήθηκαν οι κρατικές δαπάνες για την υγεία κατά 37%, από το 1,4 δισεκατομμύριο ευρώ σε 5,2 δισεκατομμύρια ευρώ. Οι κλίνες μονάδων εντατικής θεραπείας από πεντακόσιες τριάντα πέντε έφτασαν τις χίλιες τριακόσιες, καλύπτοντας με μεγάλη ταχύτητα τον ευρωπαϊκό μέσο όρο. Πραγματοποιήθηκαν πάνω από επτά χιλιάδες νέες προσλήψεις σε μόνιμο προσωπικό και συνολικά δεκαπέντε χιλιάδες προσλήψεις σε ανθρώπινο δυναμικό όλων των ειδικοτήτων. Αυξήθηκαν μετά από δεκαπέντε έτη κατά 10% οι μισθοί του ιατρικού προσωπικού και θεσπίστηκαν ειδικά επιδόματα, για εργαζομένους σε ΜΕΘ 400 ευρώ, ΕΚΑΒ 250 ευρώ και απομακρυσμένες περιοχές 1.800 ευρώ, καθώς και 1.200 ευρώ για τους νοσηλευτές.

Μεταρρυθμίστηκε η πρωτοβάθμια φροντίδα υγείας, με τη θέσπιση του δωρεάν προσωπικού γιατρού για την εγγραφή σχεδόν πέντε εκατομμυρίων πολιτών, με περισσότερες από ενάμισι εκατομμύριο επισκέψεις. Θεσπίστηκε το Εθνικό Πρόγραμμα Πρόληψης «ΣΠΥΡΟΣ ΔΟΞΙΑΔΗΣ», το πρώτο οργανωμένο εγχείρημα για την πρόληψη και έγκαιρη διάγνωση που έχει γίνει ποτέ στη χώρα μας. Διατέθηκαν 250 εκατομμύρια ευρώ για το πρόγραμμα προληπτικών εξετάσεων και πάνω από εκατό χιλιάδες δωρεάν μαστογραφίες, που έσωσαν τη ζωή σε περισσότερες από έξι χιλιάδες γυναίκες.

Το ΕΚΑΒ, για το οποίο γίνεται ιδιαίτερος λόγος στο παρόν νομοσχέδιο, το 2015 είχε τρεις χιλιάδες εννιακόσια δεκαεπτά άτομα. Το 2019 είχε τέσσερις χιλιάδες εκατόν πενήντα ένα άτομα. Και σήμερα, το 2023, έχει τέσσερις χιλιάδες εξακόσια σαράντα δύο άτομα.

Το Εθνικό Πρόγραμμα Εμβολιασμού κατά της COVID-19 στέφθηκε με μεγάλη επιτυχία και αποτέλεσε παράδειγμα προς μίμηση για πολλές άλλες χώρες. Ειδικότερα στην υλοποίηση του εν λόγω προγράμματος, πέρα από τη συμβολή του υγειονομικού προσωπικού της χώρας μας, υπήρξε ταυτόχρονα και η σημαντική συνεργασία μεταξύ άλλων φορέων και υπηρεσιών του κράτους. Για παράδειγμα, όλοι θυμόμαστε πόσο σημαντική ήταν η βοήθεια που προσέφερε ο Στρατός. Και αυτό ακριβώς που συζητάμε σήμερα και θα κληθούμε να ψηφίσουμε είναι ακόμα μία συνεργασία μεταξύ ιατρικού, νοσηλευτικού προσωπικού και Στρατού, Πυροσβεστικής και ΟΤΑ. Μια συνεργασία που στο πρόσφατο παρελθόν απέδειξε ότι μπορεί να αποδώσει και να παραγάγει αποτελέσματα. Η εν λόγω συνεργασία αποτελεί ένα εγχείρημα για την αντιμετώπιση έκτακτων και κατεπειγουσών αναγκών.

Η περαιτέρω μεταρρύθμιση του συστήματος υγείας, η αύξηση των δαπανών του προϋπολογισμού, η δρομολογημένη ενίσχυση του χώρου της υγείας με ανθρώπινο δυναμικό είναι σίγουρο ότι θα θεραπεύσει και θα εξορθολογίσει πολλές από αυτές τις έκτακτες αναγκαιότητες. Ήδη έχει ανοίξει η πλατφόρμα του λοιπού επικουρικού προσωπικού, για την πρόσληψη διακοσίων πενήντα ατόμων πληρώματος ασθενοφόρου με διετή θητεία. Είναι πολύ σημαντικό το γεγονός ότι σε αυτούς τους πρώτους διακόσιους πενήντα θα περιλαμβάνονται και σαράντα μοτοσικλετιστές για τη στελέχωση των δίκυκλων, προκειμένου να είναι κατάλληλα εξοπλισμένα και να προστρέχουν στα περιστατικά ακόμα ταχύτερα.

Στο άρθρο 2 της πράξης νομοθετικού περιεχομένου της 5ης Ιουλίου του 2023 προβλέπονται διατάξεις με τις οποίες αντιμετωπίζεται η εξαιρετικά επείγουσα ανάγκη ενίσχυσης στελέχωσης των πληρωμάτων στα ασθενοφόρα, των δομών του ΕΚΑΒ, των κέντρων υγείας, των πολυδύναμων περιφερειακών ιατρείων των νησιωτικών και ορεινών περιοχών της χώρας μας, με διάθεση προσωπικού τόσο από την Πυροσβεστική, τις Ένοπλες Δυνάμεις ή με αποσπάσεις από προσωπικό από τον Οργανισμό Τοπικής Αυτοδιοίκησης. Αυτό το προσωρινό μέτρο θα ισχύει έως και τις 31-12-2023.

Η παρέμβαση, που νομοθετήθηκε πριν από λίγες μέρες από την Κυβέρνηση, βρίσκεται σε στάδιο υλοποίησης, με εκατόν ενενήντα ένα πληρώματα ασθενοφόρων από τις Ένοπλες Δυνάμεις και το Πυροσβεστικό Σώμα που άμεσα έχουν τοποθετηθεί σε εξήντα μία νησιωτικές, τουριστικές και δυσπρόσιτες περιοχές, ώστε να καλύψει τις ανάγκες των κέντρων υγείας σε έκτακτα περιστατικά και διακομιδές.

Πώς λειτουργεί, όμως, αυτό το εγχείρημα στην πράξη; Για να λειτουργήσει ένα ασθενοφόρο τριακόσιες εξήντα πέντε μέρες τον χρόνο και σε όλη τη διάρκεια του εικοσιτετραώρου, απαιτούνται περίπου έντεκα άτομα προσωπικό, ώστε να βγαίνουν οι βάρδιες. Αναλαμβάνοντας τον ρόλο των οδηγών στελέχη των Ενόπλων Δυνάμεων και της Πυροσβεστικής, απελευθερώνουμε διασώστες και για άλλα οχήματα. Αυτό θα έχει ως αποτέλεσμα σε περιοχές που βγαίνει μόνο ένα ασθενοφόρο να μπορέσει να κυκλοφορήσει πλέον και ένα δεύτερο, με στόχο αμεσότερη και αποτελεσματικότερη επέμβαση, για την αποφυγή τραγικών συμβάντων. Η εν λόγω πράξη νομοθετικού περιεχομένου, μέσα από τη συγκεκριμένη συνεργασία του ΕΚΑΒ, Πυροσβεστικής, Στρατού και ΟΤΑ, διπλασιάζει επίσης και τα μεικτά πληρώματα και τις βάρδιες μέσα σε ελάχιστο χρονικό διάστημα.

Από την άλλη πλευρά, οι μόνιμες προσλήψεις πληρωμάτων ΕΚΑΒ έχουν δρομολογηθεί και θα υλοποιηθούν, όπως έγινε πράξη ό,τι είχε υποσχεθεί η προηγούμενη κυβέρνηση κατά την προηγούμενη τετραετία. Ακριβώς το ίδιο θα συμβεί και με τις εξαγγελίες της νέας μας Κυβέρνησης. Γνωρίζουμε όμως όλοι ότι οι μόνιμες προσλήψεις απαιτούν χρόνο, ο οποίος δυστυχώς δεν μας περισσεύει αυτή τη στιγμή. Η αρμόδια Υπουργός Εσωτερικών μία από τις πρώτες συναντήσεις που έχει πραγματοποιήσει είναι να δει τον Πρόεδρο του ΑΣΕΠ και να ζητήσει την ανάγκη επιτάχυνσης των διαδικασιών και των προσλήψεων.

Η απλοϊκή προσέγγιση όμως «μαζικές προσλήψεις» αποκρούει ακούσια ή εκούσια και μια μεγάλη αλήθεια. Την περίοδο αιχμής, όπως αυτή που διανύουμε τώρα, δεν υπάρχει επαρκής αριθμός υποψηφίων για τις θέσεις προς πλήρωση. Ας μην ξεχνάμε ότι σε πρόσφατη προκήρυξη του ΕΚΑΒ, όπου ήταν μια προκήρυξη για τριακόσιες τριάντα θέσεις, ξέρετε, δυστυχώς, ήρθαν μόνο εκατόν ογδόντα εργαζόμενοι. Καταλαβαίνετε ότι υπάρχουν ιδιαίτερες δυσκολίες. Από την άλλη, ακόμα και σήμερα αν γινόταν οι προσλήψεις, κατανοείτε ότι χρειάζεται ένας χρόνος εκπαίδευσης. Πέρα από τη θεωρητική εκπαίδευση, χρειάζεται και μια κατάρτιση των συγκεκριμένων εργαζομένων.

Βέβαια αυτό που θα ήθελα να πω είναι ότι οφείλουμε όλοι μαζί να ψηφίσουμε και κυρίως αναφέρομαι στην Αντιπολίτευση. Είναι καλά σε τέτοια ζητήματα να μην αναλωνόμαστε σε μικροπολιτικά παιχνίδια. Θεωρώ ότι η τακτική να ασκείται κριτική για τα πάντα χωρίς πραγματικά να προτείνετε τίποτα καταδικάστηκε πριν από λίγο καιρό από τις εκλογές.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστώ.

Έχει ζητήσει τον λόγο ο Κοινοβουλευτικός Εκπρόσωπος της Νίκης.

Κύριε Τσιρώνη, έχετε τον λόγο και για δώδεκα λεπτά.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ, κυρία Πρόεδρε.

Κυρίες και κύριοι Βουλευτές, πριν ξεκινήσω, θα ήθελα και εγώ με τη σειρά μου να ευχηθώ να έχουν καλό Παράδεισο οι δύο ήρωες χειριστές του πυροσβεστικού αεροπλάνου και είθε ο Θεός να παρηγορεί και να δίνει υγεία και δύναμη στις οικογένειές τους.

Σχετικά τώρα με την πράξη νομοθετικού περιεχομένου, η αξιότιμη εισηγήτρια της Πλειοψηφίας στην επιτροπή, αλλά και σήμερα, ανέφερε εμφατικά πως η παρούσα πράξη νομοθετικού περιεχομένου, η οποία αφορά ρυθμίσεις και διατάξεις για την αντιμετώπιση κατεπειγουσών αναγκών προστασίας της δημόσιας υγείας, γίνεται με αυτόν τον τρόπο γιατί η πανδημία είναι ακόμα εδώ. Εάν η πανδημία είναι ακόμα εδώ, τότε γιατί μετά από τρεις μέρες με την υπογραφή του Υπουργού Υγείας ήρθησαν και οι τελευταίοι περιορισμοί που είχαν επιβληθεί στις μονάδες υγείας και μάλιστα ορθώς ακόμα και για τους ανεμβολίαστους υγειονομικούς;

Κατανοούμε ότι είναι δύσκολη η συνεννόηση τόσων πολλών Υπουργών και Υφυπουργών σε μια τόσο μεγάλη κυβερνητική ομάδα, αλλά εδώ μιλάμε για το ίδιο Υπουργείο. Αποφασίστε μεταξύ σας τι τελικά ισχύει και μετά πείτε το και σε εμάς και κοινωνήστε το και στον κόσμο.

Στην παρούσα πράξη νομοθετικού περιεχομένου που καλούμαστε να υπερψηφίσουμε αναδεικνύονται τέσσερις διαφορετικοί τρόποι τους οποίους μηχανεύτηκε η Κυβέρνηση, προκειμένου να αποφύγει αυτό που πραγματικά έχει ανάγκη το Εθνικό Σύστημα Υγείας και αυτό δεν είναι άλλο από την πρόσληψη μόνιμου και επιστημονικά καταρτισμένου προσωπικού με βάση τα προσόντα, όπως καθορίζονται στις προκηρύξεις του ΑΣΕΠ.

Πρώτος τρόπος: Προβλέπεται η εκ νέου παράταση ειδικών διατάξεων και διατάξεων περιορισμένης ισχύος. Αυτό αφορά την παράταση υπαλληλικής σχέσης των ιατρών άνω των εξήντα επτά ετών. Προβλέπεται γιατί δεν προβλέψατε να ξεκινήσει η διαδικασία αντικατάστασης έξι μήνες πριν, όπως πρέπει. Οι γιατροί που μετά από τρία χρόνια πανδημίας δεν τους επιτρέπεται, αλλά και δεν τους επιτρέπετε, να συνταξιοδοτηθούν, όταν είναι γνωστό ότι αυτοί οι γιατροί κλήθηκαν να διαχειριστούν και να μπαλώσουν όλες τις αδυναμίες του συστήματος, σηκώνοντας πολλές φορές στις πλάτες τους δυσανάλογο βάρος σε σχέση με αυτό που τους αντιστοιχούσε. Αποτέλεσμα της ως άνω ρύθμισης είναι αφ’ ενός μεν η κάλυψη των αναγκών αυτών να μη γίνεται με μόνιμη στελέχωση, αφ’ ετέρου δε να έχουμε μέχρι τις 31 Οκτωβρίου αυτούς τους γιατρούς υπό παράταση και εν συνεχεία γιατρούς με μπλοκάκι.

Δεύτερος τρόπος: Η στελέχωση των πληρωμάτων του ΕΚΑΒ με προσωπικό από την Πυροσβεστική και τις Ένοπλες Δυνάμεις. Αντί να πούμε εμείς κάτι, ας ακούσουμε τι είπαν οι ίδιοι μέσω του συνδικαλιστικού τους φορέα. «Η ίδια η πολιτεία έχει θεσπίσει επαγγελματικά δικαιώματα για την ειδικότητά μας μέσω της απόκτησης άδειας ασκήσεως επαγγέλματος, η οποία είναι προαπαιτούμενο για την πρόσληψη στο ΕΚΑΒ. Όλα αυτά έγιναν για να υπάρχει εξειδικευμένη βοήθεια στους ασθενείς στο σημείο και η εν συνεχεία υποστήριξη της υγείας τους, μέχρι την παράδοσή τους στον επόμενο υγειονομικό σχηματισμό. Όλη αυτή η βελτίωση των προσφερόμενων υπηρεσιών του ΕΚΑΒ από την ημερομηνία ίδρυσής του έως και σήμερα σώζει χιλιάδες ζωές κάθε χρόνο και οποιαδήποτε προσπάθεια υποβάθμισης των υπηρεσιών του θα έχει αντίκτυπο πρώτα στους ασθενείς.».

Στην παρέμβαση προς τους διοικητές των επτά υγειονομικών περιφερειών η ΠΟΕΔΗΝ αναφέρει: «Οι διακομιδές θα πρέπει να γίνονται με βάση το πρωτόκολλο με ασθενοφόρο που ως πλήρωμα θα στελεχώνονται με δύο διασώστες, πληρώματα ασθενοφόρων που διαθέτουν επαγγελματική άδεια οδήγησης και εναλλάσσονται στην οδήγηση, ταυτόχρονα εξειδίκευση, εκπαίδευση ως διασώστες και γι’ αυτόν τον σκοπό λειτουργούν οι σχολές του ΙΕΚ του ΕΚΑΒ και στην Αττική και σε άλλες περιοχές της χώρας. Μάλιστα με τη διετή φοίτηση προβλέπεται πρακτική άσκηση σε ασθενοφόρο έξι μηνών. Με τη συγκεκριμένη πράξη νομοθετικού περιεχομένου μπορεί να βρεθούν στα ασθενοφόρα των κέντρων υγείας για τη διακομιδή δύο επαγγελματίες υγείας, χωρίς να διαθέτει κανείς εκ των δύο εκπαίδευση και εξειδίκευση ως πλήρωμα ασθενοφόρου.». Εάν ένας εκ των δύο διαθέτει άδεια οδήγησης ασθενοφόρου, τι θα συμβεί σε περίπτωση που εκτάκτως συμβεί κάτι σε αυτόν τον οδηγό; Η επιχειρησιακή επικινδυνότητα είναι τεράστια για τον ασθενή και τους ίδιους τους συμμετέχοντες στη διακομιδή. Η λύση που προτείνουν είναι να μεταφερθεί οργανικά στο ΕΚΑΒ το προσωπικό και τα πληρώματα ασθενοφόρων των κέντρων υγείας και να προσληφθούν διασώστες στο ΕΚΑΒ μόνιμοι, προκειμένου να λειτουργήσουν όλοι οι απαραίτητοι σταθμοί του ΕΚΑΒ στην περιφέρεια, ως το μόνο ρεαλιστικό κίνητρο η μονιμότητα.

Επίσης η πλειοψηφία των φορέων εξέφρασε το αίσθημα ανασφάλειας σε ό,τι αφορά τις τυχόν ευθύνες που θα αναζητηθούν σε περίπτωση που, λόγω της πλημμελούς εκπαίδευσης, κάποιοι από αυτούς εμπλακούν σε διαδικασίες που θα επιφέρουν αστικές ή άλλου τύπου κυρώσεις ή ευθύνες από συγγενείς των θυμάτων.

Η εύλογη απορία είναι η εξής: Γιατί το επιτελικό κράτος δεν παρέχει ρεαλιστικά κίνητρα στους ανθρώπους που δηλώνουν πρόθυμοι να υπηρετήσουν σε άγονες και δυσπρόσιτες περιοχές; Γιατί συνεχίζει να κρύβεται πίσω από το ιδιόμορφο και ιδιαίτερο ανάγλυφο της χώρας μας, αρνούμενο να πράξει το αυτονόητο;

Τρίτος τρόπος: Το επικουρικό προσωπικό. Με τη διαρκή χρήση επικουρικού προσωπικού εκπαιδεύεται ένας αριθμός συμβασιούχων για ένα ικανό διάστημα. Από ποιους εκπαιδεύεται; Από το έμπειρο μόνιμο προσωπικό που βρίσκεται στα νοσοκομεία. Πού εκπαιδεύεται; Πάνω από το κεφάλι του ασθενούς, εκεί εκπαιδεύεται. Δηλαδή για ένα μεγάλο διάστημα οι δύο υπάλληλοι είναι στην ουσία ένας. Και όταν το επικουρικό προσωπικό φτάσει το χρονικό εκείνο διάστημα που χρειάζεται για να αυτονομηθεί και να παράξει έργο, πάνω που αποκτά την εμπειρία να αντεπεξέλθει και στα πιο απαιτητικά περιστατικά, του δείχνουμε την πόρτα της εξόδου.

Και έπειτα, αλλάζει με άλλον επικουρικό, που χρειάζεται από την αρχή εκπαίδευση. Πρέπει να ευχόμαστε, αν μας συμβεί κάτι, να είμαστε στο τέλος της σύμβασης των επικουρικών, για να έχουμε καλύτερη υπηρεσία υγείας.

Την Κυβέρνηση δεν τη νοιάζει το κόστος εκπαίδευσης διαφορετικών ανθρώπων για την ίδια ανάγκη, με τη σπατάλη εργατοωρών; Γιατί να μην επενδύουμε στην εκπαίδευση για μία και μοναδική φορά μόνιμου προσωπικού;

Τέταρτος τρόπος είναι η πρόσληψη εργαζομένων με μπλοκάκι. Με πρόσχημα την κάλυψη των αναγκών, δημιουργείται ένα καθεστώς εμπλοκής ιδιωτικών συμφερόντων στην υγεία, το οποίο θα δύναται να καπηλεύεται τις δημόσιες δομές. Αποτέλεσμα; Η έμμεση ιδιωτικοποίηση της υγείας, αφού ολοένα και περισσότερες υπηρεσίες, ακόμα και ολόκληρες επαγγελματικές ομάδες, θα περάσουν στα χέρια του ιδιωτικού τομέα. Αλήθεια, όταν ένας ασθενής χειρουργηθεί σε δημόσιο νοσοκομείο από έναν γιατρό με μπλοκάκι, την επόμενη μέρα ποιος γιατρός θα κληθεί να τον παρακολουθήσει; Ποιος θα αναλάβει τη φροντίδα και την ομαλή αποκατάστασή του, με ό,τι αυτό συνεπάγεται; Θα έχουμε δημόσια υγεία με γιατρούς περιορισμένης ευθύνης για την έκβαση του περιστατικού εις βάρος του ασθενούς; Ανοίγονται έτσι διάπλατα και επίσημα οι πόρτες όχι μόνο για τη διείσδυση του ιδιωτικού συμφέροντος στη δημόσια υγεία, αλλά και για την περαιτέρω χειροτέρευση των υπηρεσιών υγείας που απολαμβάνουν οι πολίτες.

Όλα τα ανωτέρω καταδεικνύουν τη σταθερά εμβαλωματική πολιτική στον χώρο της υγείας. Τρέχετε με αγωνία να μπαλώσετε όποια τρύπα ανοίγει στο ΕΣΥ, το οποίο έχετε καταστήσει αυτή τη στιγμή καμένη γη, όχι από μια άλλη κυβέρνηση που παραλάβατε, αλλά από την προηγούμενη, τη δική σας κυβέρνηση, το δικό σας επιτελικό κράτος, τα δικά σας επιτελικά στελέχη. Ο Ιπποκράτης έλεγε «κάλλιον του θεραπεύειν το προλαμβάνειν». Καμμία πρόβλεψη μέχρι τώρα, καμμία πρόληψη. Συνεχίζετε να κρύβεστε πίσω από την πανδημία, ενώ αυτή έχει τελειώσει, για να κρύψετε την ένδεια πολιτικών.

«Αξιολογήσατε» -σε εισαγωγικά πάντα- το «ημέτερο» επιτελικό κράτος χθες ως λίαν καλό και με το νομοσχέδιο του Υπουργείου Οικονομικών πριμοδοτήσατε τα στελέχη του, τα στελέχη σας, με αυξήσεις που έφτασαν πάνω από 500 ευρώ, όσα χρήματα δηλαδή αρνείστε ως κίνητρο σε όσους επιθυμούν να εργαστούν σε δυσπρόσιτα μέρη και άγονες περιοχές, χωρίς καμμία αξιολόγηση, χωρίς κανένα επιτευχθέντα στόχο. Εκτός κι αν στόχος ήταν να φτάσει το ΕΣΥ ακριβώς εκεί που έφτασε.

Και μιας και αναφερθήκαμε στο επιτελικό κράτος, προβλέπεται στην παρούσα πράξη η παράταση της θητείας των διοικήσεων των διοικητικών συμβουλίων των νοσοκομείων έως 30-9-2023, χωρίς καμμία αξιολόγηση πάλι. Πότε επιτέλους, όμως, θα δούμε μια αξιοκρατική διαδικασία για την κάλυψη τέτοιων θέσεων διοίκησης; Πότε επιτέλους θα πάψουμε να βλέπουμε βιογραφικά πολλές φορές και άσχετα με την υγεία, βγαλμένα από κομματικούς μηχανισμούς, ως ανταμοιβή για τις υπηρεσίες τους στο κόμμα ή ως επιβράβευση για τη συμμετοχή τους στο ψηφοδέλτιο;

Για όλους τους παραπάνω λόγους αλλά και για πολλούς περισσότερους, καταψηφίζουμε επί της αρχής την προς ψήφιση πράξη νομοθετικού περιεχομένου.

Σας ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Μπουρχάν Μπαράν, Βουλευτής του ΠΑΣΟΚ - Κινήματος Αλλαγής.

**ΜΠΟΥΡΧΑΝ ΜΠΑΡΑΝ:** Κύριε Πρόεδρε, κύριε Υπουργέ, κυρίες και κύριοι συνάδελφοι, θα μου επιτρέψετε ξεκινώντας να εκφράσω τη θλίψη και τα ειλικρινή μου συλλυπητήρια στις οικογένειες των δύο ηρωικών πιλότων που έχασαν τη ζωή τους στο τραγικό δυστύχημα από την πτώση του πυροσβεστικού αεροσκάφους Καναντέρ στην Κάρυστο, έχοντας ως μοναδική τους πυξίδα το καθήκον. Ολόκληρη η χώρα είναι συγκλονισμένη και βαθιά πληγωμένη με την πρωτοφανή αυτή τραγωδία.

Αγαπητοί συνάδελφοι, οι δημόσιες δομές υγείας αποδομούνται υπό το βάρος της υποστελέχωσης, της απαξίωσης και των ελλείψεων. Τα δημόσια νοσοκομεία διαλύονται, οι υπηρεσίες υγείας υποβαθμίζονται, οι χρηματοδοτήσεις μειώνονται και οι ασθενείς ταλαιπωρούνται, ενώ την ίδια ώρα οι κομματικές παρεμβάσεις γίνονται καθεστώς, για να μπουν και οι τίτλοι τέλους σε όλο αυτό το πόνημα. Μεταβάλλεται προς το χειρότερο η κεφαλαιώδης προσπάθεια του Εθνικού Συστήματος Υγείας, το οποίο μέχρι τώρα παρέχει δωρεάν υπηρεσίες στους πολίτες.

Δύο λέξεις που είναι ταυτισμένες με την παράταξή μας είναι η υγεία και το ΕΣΥ. Το Εθνικό Σύστημα Υγείας θα έπρεπε να είναι ένα ζήτημα που όχι απλώς δεν πρέπει να διχάζει, αλλά να ενώνει. Κι όμως καλούμαστε σήμερα εδώ για ακόμη μία φορά, εξαιτίας της ανεπάρκειας της Κυβέρνησης της Νέας Δημοκρατίας να προβεί σε προσλήψεις μόνιμου και εξειδικευμένου υγειονομικού προσωπικού, να λάβουμε μέρος στη λήψη νομοθετικών πρωτοβουλιών που δεν λύνουν επί της ουσίας κανένα πρόβλημα. Εμείς επιμένουμε και ξαναλέμε πως θέματα όπως η υγεία και η αναγέννηση του ΕΣΥ είναι τέτοιας εμβέλειας, που απαιτούν σοβαρότητα, γρήγορα αντανακλαστικά και αποφασιστικότητα και κάτι τέτοιο δεν έχουμε δει από εσάς.

Είναι πραγματικά λυπηρό, σε μία χώρα που αυτή τη στιγμή πλήττεται κατάφωρα από τις ανεξέλεγκτες πυρκαγιές που καταστρέφουν το δασικό της οικοσύστημα, να επικυρώνουμε ένα σχέδιο νόμου το οποίο δίνει τη δυνατότητα στελέχωσης των ασθενοφόρων του ΕΚΑΒ και πληρωμάτων ασθενοφόρων με αποσπάσεις και διαθέσεις οδηγών από το Πυροσβεστικό Σώμα. Δεν φτάνει που συνεχίζετε και εφαρμόζετε την απαράδεκτη λογική της πρόχειρης νομοθέτησης, συνεχίζετε απροκάλυπτα αυτή την κρίσιμη και ακατάλληλη στιγμή που η χώρα μας καίγεται από άκρη σε άκρη να στερείτε προσωπικό από το Πυροσβεστικό Σώμα. Και σαν να μη φτάνει μόνο αυτό, έχετε και το θράσος να αποσπάτε στρατιωτικό προσωπικό από τις Ένοπλες Δυνάμεις, αλλά και υπαλλήλους από την τοπική αυτοδιοίκηση, για να καλύψετε τα κενά τόσων χρόνων, που δημιουργήθηκαν από την υποστελέχωση του ΕΚΑΒ.

Το ΕΚΑΒ, ως γνωστόν, αποτελεί τον κύριο φορέα της επείγουσας προνοσοκομειακής φροντίδας, της οποίας συστατικό στοιχείο είναι η περίθαλψη του κάθε ασθενή πριν αλλά και κατά τη διάρκεια της διακομιδής του σε μία οργανωμένη μονάδα. Απαιτείται, επομένως, ειδικά εκπαιδευμένο προσωπικό, το οποίο θα παρείχε εξειδικευμένες πρώτες βοήθειες και υπηρεσίες φροντίδας στους ασθενείς. Αυτό το προσωπικό δεν μπορεί να αναπληρωθεί από οδηγούς άλλων κρατικών υπηρεσιών και Σωμάτων Ασφαλείας, που θα έχουν μια υποτυπώδη εκπαίδευση σε βασικές γνώσεις παροχής πρώτων βοηθειών, γιατί ο κίνδυνος έκθεσης της ζωής και της υγείας των πολιτών ελλοχεύει.

Το άνοιγμα του ΕΚΑΒ σημαίνει επείγον, δηλαδή άμεση παρέμβαση και γι’ αυτό χρειαζόμαστε γνώση, εμπειρία, ταχεία παρέμβαση, καλή στελέχωση και λειτουργία μηχανημάτων μέσα στο όχημα, μόνιτορ καρδιογραφήματος κ.λπ.. Έχω κάνει αρκετές διακομιδές, όταν ήμουν στην Παιδιατρική Κλινική του Νοσοκομείου της Ξάνθης, προς Αλεξανδρούπολη. Αυτό το άγχος που βιώνουμε εκείνη την ώρα δεν μπορείτε να το φανταστείτε. Έχεις όλη την ευθύνη μέσα στο ασθενοφόρο. Μπρος-πίσω είναι συγγενείς και ασθενείς και δεν έχεις κανέναν άλλο βοηθό, μόνο υποστήριξη με τηλέφωνο. Αυτό το άγχος της ευθύνης δεν μπορείτε να το φανταστείτε. Γι’ αυτό τώρα φαντάζομαι άπειρους ανθρώπους με εξάωρη εκπαίδευση πώς θα μπορούσαν να αντεπεξέλθουν σε μία τόσο μεγάλη ευθύνη.

Επιπροσθέτως, με έκπληξη διάβασα πως παρέχετε τη δυνατότητα σε περιοχές ευθύνης των κέντρων υγείας και των πολυδύναμων περιφερειακών ιατρείων να επωμίζεται τις διακομιδές το πάσης φύσεως υγειονομικό προσωπικό. Αυτό το έχουμε ζήσει και στο Κέντρο Υγείας Εχίνου, που δεν έχει στελεχωμένο προσωπικό και κάθε μέρα έχουμε και κρούσματα.

Αλήθεια, πόσο ακόμα θα υποβαθμίσετε τις προσφερόμενες υπηρεσίες στους Έλληνες πολίτες; Έχετε άραγε σκεφτεί τον βαθμό επικινδυνότητας αυτής της απόφασής σας, τόσο για τον ασθενή όσο και για κάποιον, παραδείγματος χάριν, ανειδίκευτο υγειονομικό, τον οποίο νομικά τον αφήνετε έκθετο; Δεν είναι νομικά καλυμμένος. Επιτέλους, αναλάβετε τις ευθύνες που σας αναλογούν και προχωρήστε άμεσα σε μόνιμες προσλήψεις. Μεριμνήστε με βάση τη λογική και την πραγματικότητα, η οποία εξάγεται από την κατάρρευση των υπηρεσιών υγείας.

Δώστε κίνητρα στο υγειονομικό προσωπικό και όχι μόνο χειροκροτήματα και επαίνους. Διότι αυτό κάνετε με τις πρόχειρες καλύψεις των τεράστιων αναγκών που έχει το Εθνικό Σύστημα Υγείας. Τονίζω ξανά από αυτό το Βήμα πως είναι αναγκαία η στελέχωση του ΕΚΑΒ του Νομού Ξάνθης με προσωπικό διασωστών και πληρωμάτων ασθενοφόρων.

Δεν υπάρχει δικαιολογία για το γεγονός ότι το έχετε εγκαταλείψει, αφήνοντας ακάλυπτες τεράστιες περιοχές, με αποτέλεσμα να μεταφέρονται ασθενείς με ιδιωτικά μέσα. Το πρόβλημα δε, γίνεται μεγαλύτερο, όταν λάβουμε υπ’ όψιν μας και το ζήτημα της μεταφοράς ασθενών που ολοκλήρωσαν τη θεραπεία τους ή που έχουν προγραμματίσει επανεξέταση, αλλά αδυνατούν να μεταβούν από και προς το νοσοκομείο, όπως οι ηλικιωμένοι, ασθενείς με κινητικά προβλήματα, καρκινοπαθείς, οι οποίοι αναγκάζονται να απευθυνθούν σε ιδιωτικές επιχειρήσεις ασθενοφόρων, πληρώνοντας αδρά για τη μεταφορά τους. Επιτέλους, οφείλετε να δώσετε μία λύση στην ατέρμονη ταλαιπωρία αυτών των ανθρώπων, που αντιμετωπίζονται ως πολίτες τρίτης κατηγορίας.

Καθήκον ενός ευνοούμενου κράτους δίκαιου, είναι να καταπραΰνει και όχι να επιβαρύνει τον πολίτη. Κάτι, όμως, στο οποίο η παρούσα κυβέρνηση παραμένει σταθερά απούσα με τις πρόχειρες και χωρίς εν συναίσθηση λύσεις που παράγει. Παρακολουθώντας τις συνέπειες της τραγικής κατάστασης που επικρατεί στον χώρο της υγείας, θεωρώ ότι οδηγούμαστε σε μονοπάτια που δεν έχουν επιστροφή και που θα είναι επιζήμια σε μέγιστο βαθμό για όλους τους Έλληνες πολίτες. Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο κ. Αθανάσιος Παπαθανάσης, Βουλευτής της Νέας Δημοκρατίας.

**ΑΘΑΝΑΣΙΟΣ ΠΑΠΑΘΑΝΑΣΗΣ:** Κυρία Πρόεδρε, κυρίες και κύριοι συνάδελφοι, έχοντας την εμπειρία από την περίοδο της πανδημίας, όπου δώσαμε τη μάχη στην πρώτη γραμμή ως φαρμακοποιοί και από τη θέση της διοίκησης του Πανελληνίου Φαρμακευτικού Συλλόγου, μαζί με όλους τους υγειονομικούς, οφείλουμε να παρεμβαίνουμε με ταχύτητα και αποτελεσματικότητα σε κάθε πρόβλημα που ανακύπτει.

Αυτό κάνουμε και σήμερα. Από τη μια, μέσω του Ταμείου Ανάκαμψης, προχωράει η δημιουργία και αναβάθμιση Τμημάτων Επειγόντων Περιστατικών στα νοσοκομεία και τα κέντρα υγείας, με στόχο τη βελτίωση της καθημερινότητας των πολιτών. Από την άλλη, ωστόσο, έχουμε να αντιμετωπίσουμε την ελλιπή στελέχωση του ΕΚΑΒ που αποτελεί την πρώτη επαφή του ασθενούς με το Εθνικό Σύστημα Υγείας, την άμεση επέμβαση.

Μόλις στο πρόσφατο παρελθόν γίναμε μάρτυρες ουκ ολίγων δυσάρεστων περιστατικών, τα οποία μας υπενθυμίζουν την κατεύθυνση στην οποία οφείλουμε να κινηθούμε. Η ανάγκη της άμεσης στελέχωσης των ασθενοφόρων οχημάτων είναι επιτακτική. Το πρόβλημα είναι εντονότερο, εν μέσω θέρους, που η τουριστική κίνηση σε όλη τη χώρα είναι στο απόγειο και η ανάγκη των πρώτων βοηθειών και της άμεσης επέμβασης, απαραίτητη.

Υπό τις συνθήκες αυτές, η Κυβέρνησή μας αποφάσισε την άμεση αξιοποίηση στελεχών της Πυροσβεστικής και των Ενόπλων Δυνάμεων, για να επανδρώσουν τα οχήματα άμεσης επέμβασης του ΕΚΑΒ, προκειμένου να καλυφθούν τα κενά οδηγών που υπάρχουν. Η πράξη νομοθετικού περιεχομένου έχει ισχύ έως τις 31-12-2023.

Προφανώς και πρόκειται για επίδειξη άμεσων αντανακλαστικών προς αξιοποίηση ενός μάχιμου δυναμικού για τη στελέχωση της πρώτης γραμμής μάχης της δημόσιας υγείας. Αυτό, κυρίες και κύριοι συνάδελφοι, δεν είναι μόνιμη λύση στο ζήτημα και σίγουρα δεν αποτελεί μια μόνιμη παρέμβαση, αλλά έκτακτη και άμεση αντιμετώπιση του προβλήματος, με υψηλά καταρτισμένο προσωπικό. Η κυβέρνηση έχει δεσμευτεί γι’ αυτή την τετραετία, την πλήρη αναμόρφωση του ΕΣΥ της ποιότητας των παρεχόμενων υπηρεσιών προς τον πολίτη. Έχει διαμηνυθεί σε όλους τους τόνους προεκλογικά και προγραμματικά από όλους μας στη Νέα Δημοκρατία ότι πρέπει και θα δοθεί έμφαση στην πρόληψη και την πρωτοβάθμια φροντίδα υγείας.

Καλούμαστε σήμερα να κυρώσουμε την πράξη νομοθετικού περιεχομένου και να στελεχώσουμε με εκατόν ενενήντα ένα πληρώματα ασθενοφόρα του ΕΚΑΒ, ενώ τα τοποθετούμε άμεσα σε εξήντα μία νησιωτικές και τουριστικές περιοχές, όπως και δυσπρόσιτες περιοχές, για να καλυφθούν οι επιτακτικές ανάγκες των κέντρων υγείας για άμεση επέμβαση και διακομιδή.

Παράλληλα, ανοίγει και η ηλεκτρονική πλατφόρμα για άμεση πρόσληψη λοιπού επικουρικού προσωπικού. Πρόκειται για σύνολο θέσεων διακοσίων πενήντα ατόμων, κλάδου πληρωμάτων ασθενοφόρων με διετή θητεία που αφορούν το στελεχειακό δυναμικό του ΕΚΑΒ της Αττικής. Από τους διακόσιους πενήντα που αφορούν οι θέσεις αυτές, οι σαράντα θα είναι οι μοτοσικλετιστές του ΕΚΑΒ που θα καλύπτουν τις αστικές ανάγκες της άμεσης και ακόμη ταχύτερης επέμβασης.

Περνώντας στο δεύτερο μέρος της εκτάκτου νομοθετικής παρέμβασης προβλέπονται ρυθμίσεις για την νομιμοποίηση και εκκαθάριση των δαπανών προμήθειας μονοκλωνικών αντισωμάτων και λοιπών φαρμάκων αντιμετώπισης της νόσου COVID, κατά παρέκκλιση κάθε ειδικής διάταξης και ιδίως της κείμενης νομοθεσίας περί δημοσίων συμβάσεων, λόγω της φύσης και του εξαιρετικού και επείγοντος χαρακτήρος αυτών των συμβάσεων. Όλοι γνωρίζουμε ότι με τη χορήγηση των μονοκλωνικών αντισωμάτων σώζονται ζωές.

Για την πλήρωση και κάλυψη επιτακτικών αναγκών των δημοσίων φορέων παροχής υπηρεσιών υγείας αναμορφώνεται το πλαίσιο που διέπει την πρόσληψη λοιπού, πλην ιατρών, επικουρικού προσωπικού, το οποίο απασχολείται σε φορείς εποπτείας του Υπουργείου Υγείας.

Κατόπιν ενημέρωσης από τις αρμόδιες υπηρεσίες του Υπουργείου Υγείας, η ετήσια ενεργοποίηση της ηλεκτρονικής εφαρμογής για το σύνολο των κατηγοριών, κλάδων και ειδικοτήτων του επικουρικού προσωπικού αποδείχθηκε δυσλειτουργική, καθώς δεν ανταποκρινόταν στις επιτακτικές και συγκεκριμένες, ανά περίπτωση, ανάγκες φορέων και τελικώς πολλοί υποψήφιοι, αν και συγκέντρωναν την υψηλότερη βαθμολογία, δεν προσλαμβάνονταν.

Με την προτεινόμενη διάταξη η ηλεκτρονική εφαρμογή δύναται να ενεργοποιείται για ορισμένες μόνο κατηγορίες, κλάδους και ειδικότητες προσωπικού για τα οποία υπάρχει χρεία στους εν λόγω φορείς τη δεδομένη χρονική στιγμή, με δυνατότητα επιλογής, εκτός από τα κύρια, και μέρους των επικουρικών προσόντων που ανταποκρίνονται στις συγκεκριμένες υπό πλήρωση θέσεις, όπως αυτά ορίζονται στο π. δ. 85 του 2022. Ως εκ τούτου, θα διασφαλιστεί η ταχύτερη κάλυψη των άμεσων και εξειδικευμένων αναγκών των ως άνω φορέων και η δικαιότερη, αποτελεσματικότερη και αναλογικότερη απορρόφηση των εγγεγραμμένων υποψηφίων.

Τελευταία και αφορώσα το ΕΣΥ η προσωρινή νομοθετική παρέμβαση ρυθμίζει παράταση στη θητεία των διοικητών του Εθνικού Συστήματος Υγείας και των προέδρων και διευθυνόντων συμβούλων των εποπτευομένων φορέων του Υπουργείου Υγείας έως 31 Σεπτεμβρίου του 2023, προκειμένου για την εύρυθμη λειτουργία κατά την περίοδο του θέρους.

Το επόμενο του παρόντος σχεδίου νόμου αφορά ορισμένες διατάξεις αρμοδιότητας του Υπουργείου Εσωτερικών, διευκρινιστικού χαρακτήρα, εν όψει και των επικείμενων δημοτικών και περιφερειακών εκλογών της 8ης Οκτωβρίου, χωρίς να αλλάζει η βασική δομή και φιλοσοφία του εκλογικού νόμου.

Συγκεκριμένα, επί του άρθρου 7 αποσαφηνίζονται ζητήματα προκύπτοντα από τον προσδιορισμό των εκλογικών περιφερειών, ενώ συγχρόνως καθορίζεται και το καθ’ ύλην αρμόδιο δικαστήριο.

Περαιτέρω, στο άρθρο 9 αποσαφηνίζονται όροι και έννοιες της εκλογικής νομοθεσίας, ώστε να γνωρίζουν επακριβώς τις προϋποθέσεις που οφείλει να τηρεί ο κάθε υποψήφιος, αλλά και σύσσωμος ο συνδυασμός, για τη νομότυπη ανακήρυξή τους από το πρωτοδικείο.

Με το παρόν σχέδιο νόμου ερχόμαστε να τακτοποιήσουμε προσωρινώς επιτακτικές ανάγκες του ΕΣΥ με τον πιο άρτιο, ποιοτικό και αποτελεσματικό τρόπο, δείχνοντας αποφασιστικότητα και πυγμή στην άμεση επίλυση κενών που διαπιστώσαμε το προηγούμενο διάστημα.

Κοιτάμε μπροστά για ένα καλύτερο σύστημα υγείας. Είμαστε εδώ για όλους τους Έλληνες, για να προσφέρουμε ένα κράτος φιλικότερο ποιοτικότερο και, πάνω απ’ όλα, αποτελεσματικότερο.

Σας καλώ όλους να ξεπεράσουμε τις κομματικές αγκυλώσεις και να υπερψηφίσουμε, γιατί οι ανάγκες του ΕΣΥ υπάρχουν και η άμεση ικανοποίησή τους δεν έχει χρώμα, ούτε κόμμα!

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο Βουλευτής της Νέας Δημοκρατίας, κ. Αριστοτέλης Σπάνιας.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Κυρία Πρόεδρε, κυρίες και κύριοι συνάδελφοι, θα ήθελα να εκφράσω τα θερμά μου συλλυπητήρια για τον χαμό των δύο πιλότων, τον Περικλή Στεφανίδη και τον Χρήστο Μουλά, δύο άνθρωποι, οι οποίοι πέθαναν στο καθήκον για να σώσουν τις ζωές των συμπολιτών μας, καθώς επίσης και στις οικογένειες των αθώων θυμάτων που χάθηκαν μέσα στη λαίλαπα της φωτιάς.

Σήμερα συζητάμε για το νομοσχέδιο του Υπουργείου Υγείας και για τις άμεσες παρεμβάσεις αυτού στα τρέχοντα ζητήματα, λαμβάνοντας υπ’ όψιν τα προβλήματα που δημιουργήθηκαν και την αναγκαιότητα λειτουργίας του συστήματος υγείας κι έτσι, λοιπόν, η Κυβέρνηση προχώρησε άμεσα στην πράξη νομοθετικού περιεχομένου για την ομαλή λειτουργία του συστήματος υγείας, όπως είπαμε και του ΕΚΑΒ που γίνεται λόγος ιδιαίτερα.

Αυτή η πράξη δίνει τη δυνατότητα στο Υπουργείο, μέσω του ΕΚΑΒ, να αξιοποιήσει το στελεχιακό δυναμικό των ανθρώπων της Πυροσβεστικής, των Ενόπλων Δυνάμεων και υπό ορισμένες προϋποθέσεις και ανθρώπους των ΟΤΑ έτσι ώστε άμεσα, εντός του καλοκαιριού, να καλύψουμε ανάγκες στελέχωσης των ασθενοφόρων μας για να μην επαναληφθούν τραγικά γεγονότα. Είναι ένα μέτρο που σε καμμία περίπτωση δεν είναι υποκατάστατο για τη μόνιμη παρέμβαση την οποία θα πρέπει να γίνει -και θα γίνει- στο ΕΚΑΒ. Υπάρχουν ενστάσεις. Δικαιολογημένα.

Πείτε μας, όμως, πρέπει ή όχι να καλυφθούν οι ανάγκες που προκύπτουν τη συγκεκριμένη περίοδο; Πρέπει ή όχι τα νησιά μας να καλύψουν αυτό το διάστημα τις έκτακτες ανάγκες που προκύπτουν; Τι έπρεπε να κάνουμε; Να παραμείνουμε αδρανείς; Να μην καλύψουμε έστω και προσωρινά; Να μην κοιτάξουμε ότι το 2016 έγινε μια ανάλογη νομοθετική παρέμβαση; Η συγκεκριμένη λύση δεν λύνει οριστικά το πρόβλημα. Έτσι, λοιπόν, έχει ήδη προκηρυχθεί διαγωνισμός για διακόσιες πενήντα θέσεις με διετείς συμβάσεις για το ΕΚΑΒ και το επόμενο χρονικό διάστημα σταδιακά θα αρχίσει η αναδιαμόρφωση ολόκληρου του συστήματος του ΕΚΑΒ.

Έπρεπε, λοιπόν, άμεσα να πάρουμε μια απόφαση, να πάρουμε μια απόφαση και να την υλοποιήσουμε. Και αυτή είναι η ουσιαστική διαφορά μας. Η Νέα Δημοκρατία του Κυριάκου Μητσοτάκη έμαθε να παίρνει αποφάσεις στα δύσκολα. Αντιμετώπισε τεράστια προβλήματα, προχώρησε, συγκρούστηκε, διαπραγματεύτηκε και έφερε τη χώρα μπροστά, κρατώντας τις δεσμεύσεις προς τους Έλληνες πολίτες. Και οι δεσμεύσεις μας είναι να δίνουμε λύση και να είμαστε πάντα εκεί, δίπλα στον Έλληνα πολίτη.

Η χώρα προχωρά σε όλα τα επίπεδα, αλλά δεν μπορούν όλα να γίνουν από τη μία μέρα στην άλλη. Έτσι, πιστοί στο πρόγραμμά μας το οποίο έχει περιγραφεί προεκλογικά, αναλυτικά με λεπτομερή προγραμματισμό, κοστολογημένο, είναι ένα πρόγραμμα που αφορά την ενίσχυση εξ ολοκλήρου του Εθνικού Συστήματος Υγείας. Προγραμματίζονται δέκα χιλιάδες προσλήψεις υγειονομικού προσωπικού, ανακαινίζονται όλα τα νοσοκομεία, τμήματα επειγόντων περιστατικών, εκατόν πενήντα έξι κέντρα υγείας, τριακόσιες δεκαπέντε μονάδες τηλεϊατρικής, είκοσι πέντε σύγχρονα κέντρα αποκατάστασης, τριακόσιες έντεκα νέες δομές ψυχικής υγείας σε όλη τη χώρα και παράλληλα εφαρμόζονται νέα προγράμματα, προγράμματα που δείχνουν την έμπρακτη πρόθεση της Νέας Δημοκρατίας για τη δημιουργία ενός συστήματος υγείας ανθρωποκεντρικού χαρακτήρα.

Προς αυτή την κατεύθυνση έχουμε το πρώτο τμήμα του προγράμματος, το «ΟΙΚΟΘΕΝ» το οποίο αγγίζει μια ιδιαίτερη κατηγορία ασθενών.

Γίνεται προσπάθεια για αύξηση της ταχύτητας με την οποία υλοποιούνται, ήδη, δράσεις του Ταμείου Ανάκαμψης.

Η Νέα Δημοκρατία έδειξε ότι θέλει να αλλάξει τα δεδομένα στην υγεία και προχωρά με γρήγορα βήματα: ψηφιακός μετασχηματισμός, άυλη συνταγογράφηση, μια καινοτομία, μια εφαρμογή ιδιαίτερα σημαντική που αποτέλεσε στήριγμα στην πανδημία, αποτελεί στήριγμα για τις ομάδες των ανθρώπων και για τα απομακρυσμένα χωριά μας και δείχνει και τον κοινωνικό ρόλο του κράτους, είναι δηλαδή η τεχνολογία στην υπηρεσία του πολίτη.

Ηλεκτρονικός φάκελος ασθενών: Ένα πολύτιμο εργαλείο στα χέρια των γιατρών το οποίο προχωράει, συνδέει υγειονομικές δομές και ανά πάσα στιγμή. έχουμε μια πλήρη εικόνα του ιστορικού του ασθενούς, τι φάρμακα παίρνει, τη φαρμακευτική του αγωγή, τις εξετάσεις που έπρεπε να κάνει και ποιες εξετάσεις κάνει και φυσικά μας δίνει στατιστικά δεδομένα.

Υγεία: Η διαφύλαξη της ποιότητας των υπηρεσιών υγείας και η ισότητα πρόσβασης σε αυτή, αποτελεί προτεραιότητα και κύριο μέλημα της Νέας Δημοκρατίας για την επόμενη τετραετία.

Πριν κλείσω, θέλω να πω ότι, ακούγοντάς σας, νομίζει κανείς ότι αυτή τη στιγμή δεν υπάρχει κράτος, ότι δεν υπάρχει ΕΚΑΒ, δεν υπάρχουν νοσοκομεία, δεν υπάρχει Πυροσβεστική, δεν υπάρχει Αστυνομία, δεν υπάρχει τίποτα.

Γιατρός είμαι στο επάγγελμα και θέλω να σας πω ότι υπάρχει και ΕΚΑΒ, υπάρχουν και κέντρα υγείας, υπάρχουν και νοσοκομεία. Είναι αυτά τα οποία μας στήριξαν στη διάρκεια της πανδημίας. Μας στήριξαν. Δεν μπορεί αυτή τη στιγμή να έχουμε τουρίστες στη Ρόδο οι οποίοι να λένε «μπράβο» που μετακινήθηκαν δεκαεννέα χιλιάδες άτομα κι εμείς να λέμε «όχι, δεν έχουμε καλό σύστημα υγείας και πρέπει να φύγουν οι τουρίστες».

Άρα, λοιπόν, θεωρώ ότι πρέπει, ειδικά στο θέμα της υγείας, να είμαστε ιδιαίτερα προσεκτικοί. Έχουμε δομές, έχουμε ανθρώπους που αγωνίστηκαν. Ενοχλείστε όταν λέμε ότι σε μία πόλη δεν υπάρχει παιδίατρος στο νοσοκομείο, ενώ υπάρχει έξω, ιδιώτης. Γιατί; Δηλαδή, θα πούμε στον πολίτη να πάει να πληρώσει τον ιδιώτη ή θα προσπαθήσουμε να τον πληρώσει το κράτος και ο πολίτης να μπει μέσα στο νοσοκομείο να εξεταστεί; Δεν καταλαβαίνω τι πρόβλημα υπάρχει πάνω σε αυτό.

**ΜΕΡΟΠΗ ΤΖΟΥΦΗ:** (…Δεν ακούστηκε).

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Όταν χρειάζεται νοσηλεία, δεν θα μπει στο νοσοκομείο; Πού θα μπει;

**ΜΕΡΟΠΗ ΤΖΟΥΦΗ:** Ο εξωτερικός παιδίατρος θα δουλέψει…;

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Φυσικά έχει το δικαίωμα να κάνει τη σύμβαση και να μπει μέσα. Βεβαίως. Βεβαίως την έχει.

**ΜΕΡΟΠΗ ΤΖΟΥΦΗ:** Ποιος θα το παρακολουθεί;

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Ο ίδιος. Κι αν όχι, θα διακομιστεί. Θα δώσει, όμως, λύση στο πρόβλημα; Σας έχει συμβεί αυτό; Σας έχει τύχει να μην υπάρχει παιδίατρος;

**ΜΕΡΟΠΗ ΤΖΟΥΦΗ:** Έχω υπηρετήσει τριάντα πέντε χρόνια…

**ΠΡΟΕΔΡΕΥΟΥΣΑ (Όλγα Γεροβασίλη):** Μην κάνετε διάλογο.

Παρακαλώ, συνεχίστε και κλείστε, κύριε συνάδελφε.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Κλείνω, κυρία Πρόεδρε.

Ο Έλληνας πολίτης, λοιπόν, επιθυμεί ένα κράτος με μια Κυβέρνηση που τον στηρίζει και είναι δίπλα του.

Η Κυβέρνηση του Κυριάκου Μητσοτάκη έχει βάλει έναν μεγάλο εθνικό στόχο, να δημιουργήσει ένα Εθνικό Σύστημα Υγείας με κέντρο τον πολίτη, ένα σύστημα αντάξιο των προσδοκιών των Ελλήνων.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Σωκράτης Φάμελλος.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ-Προοδευτική Συμμαχία):** Ευχαριστώ, κυρία Πρόεδρε.

Κυρίες και κύριοι Βουλευτές, κυρία και κύριε Υπουργέ, η χώρα μας συγκλονίζεται από πολλαπλές πυρκαγιές, που φτάνουν ακόμα και στα όρια πρωτευουσών νομών και σε βιομηχανικές ζώνες και δυστυχώς, με θύματα και στο προσωπικό και σε πολίτες.

Επισκεφθήκαμε σήμερα το πρωί, μαζί με αντιπροσωπεία του ΣΥΡΙΖΑ - Προοδευτική Συμμαχία, το ενιαίο συντονιστικό Κέντρο Επιχειρήσεων και Διαχείρισης Κρίσεων της Πολιτικής Προστασίας. Συναντηθήκαμε με τον κύριο Υπουργό και τους επιτελείς της Πολιτικής Προστασίας. Ο λόγος ήταν γιατί ανησυχούμε. Ανησυχούμε για τα συνεχόμενα μέτωπα, για τη μεγάλη έκταση της πυρκαγιάς, για το αρνητικό ρεκόρ της χώρας μας για τη μεγαλύτερη έκταση καμένων εκτάσεων τα τελευταία δεκατρία χρόνια, αν δεν κάνω λάθος, μέχρι σήμερα.

Θέσαμε συγκεκριμένα ζητήματα, τα οποία οφείλω να τα αναφέρω και σε εσάς, ζητήματα που αφορούν την πρόληψη των δασικών πυρκαγιών, την προετοιμασία της Πολιτικής Προστασίας και τα επιχειρησιακά σχέδια που έχουμε διαθέσιμα πριν την αντιπυρική περίοδο -ή που θα έπρεπε να έχουμε διαθέσιμα- τη στελέχωση και τη στήριξη της Πυροσβεστικής Υπηρεσίας και όλων των στελεχών Πολιτικής Προστασίας, τη διαθεσιμότητα μέσων και εξοπλισμού -και στα επίγεια και εναέρια αναφέρομαι- τους μηχανισμούς αλληλεγγύης για την υποστήριξη των πληττόμενων. Διότι δυστυχώς, καλό είναι να λέμε για το πώς βοήθησαν οι πολίτες και οι επαγγελματίες στη Ρόδο, αλλά οφείλω να σας πω ότι υπήρχε σοβαρό θέμα συντονισμού, για να υπάρχει ενημέρωση, δικτύωση και αξιοποίηση της προσφοράς και αυτό έπρεπε να είχε προβλεφθεί από πριν, γιατί δεν στηρίζεται τελευταία στιγμή κάτι τέτοιο, αλλά και για τα θέματα αποκαταστάσεων και του περιβάλλοντος και της περιουσίας και αποζημιώσεων που θέσαμε και στην ανατολική Αττική.

Ξεκαθαρίζουμε ακόμη μία φορά με τον πιο θετικό τρόπο που μπορεί να υπάρξει: Απαιτείται συζήτηση σε επίπεδο πολιτικών αρχηγών στη Βουλή και απαιτείται ο κ. Μητσοτάκης να δώσει μία απάντηση. Το είπαμε χτες, το ξαναείπαμε το βράδυ στη δευτερολογία, το είπε και η κ. Κωνσταντοπούλου σε ένα βαθμό. Ωραία. Θα απαντήσει η πολιτεία ή μάλλον η Κυβέρνηση; Θεωρεί ότι όλα πάνε καλά; Δεν υπάρχει ένα έκτακτο γεγονός που φαίνεται ότι δεν μπορούμε να αντεπεξέλθουμε είτε γιατί είναι μεγάλο το μέγεθος είτε γιατί δεν το προβλέψαμε είτε γιατί δεν έχουμε επάρκεια; Για κάποιον λόγο.

Δεν βλέπετε ότι αυτό το ζει η κοινωνία, το νιώθει, ότι αγωνιά; Δεν πρέπει η Βουλή να τιμήσει την αγωνία της πολιτείας, να φανεί αντάξια αυτού που ζει η ελληνική κοινωνία; Τι πρέπει να κάνει; Να πάνε διακοπές οι Βουλευτές; Όχι, εμείς θεωρούμε ότι το πολιτικό δυναμικό είναι υπηρέτες της κοινωνίας και σε μια κατάσταση έκτακτης ανάγκης πρέπει να ανταποκριθεί και η Βουλή και να έχει την απαραίτητη δημοκρατική συναίσθηση και ανταπόκριση και ο Πρωθυπουργός, εφόσον το προτείνουμε. Εκτός αν θέλει, όπως χθες, να φύγει γρήγορα για να μη μιλήσουμε.

Πάντως, πλήττεται το φυσικό κεφάλαιο, πλήττεται το οικονομικό προϊόν, δηλαδή, ο τουρισμός. Πρέπει να συζητήσουμε και τι θα γίνει την επόμενη μέρα στη Ρόδο και οπουδήποτε αλλού και η Κυβέρνηση δεν έχει απαντήσει.

Τώρα, υπάρχει ένα ζήτημα που έχει προκύψει σήμερα -και θα θέλαμε μια απάντηση σχετικά- αν πράγματι η Κυβέρνηση αρνήθηκε την προσφορά τεχνικής βοήθειας από την τσέχικη πυροσβεστική υπηρεσία.

Δεν το γνωρίζουμε αυτό. Χρειάζονται απαντήσεις.

Σαν να μην έφταναν όλα αυτά όμως, μάθαμε –και όχι μάθαμε από πληροφορίες, αλλά το είδαμε με τα μάτια μας, στελέχη, μέλη της Κοινοβουλευτικής Ομάδας του ΣΥΡΙΖΑ-, ότι σήμερα το πρωί τρία πυροσβεστικά, μαζί με δυνάμεις των ΜΑΤ χρησιμοποιήθηκαν για να υπάρχει εκκένωση μιας κατοικίας στα Πατήσια για να γίνει έξωση σε μια μονογονεϊκή οικογένεια, για ένα χρέος που απ’ ότι μαθαίνουμε ήταν 800 ευρώ σε κοινόχρηστα. Και μάλιστα, υπήρξε -ας το πω εγώ- έντονη παρέμβαση με χημικά, με βία για να μην μπορέσουν να προσεγγίσουν πολίτες αλληλέγγυοι το σπίτι αυτό. Ο Κοινοβουλευτικός μας Εκπρόσωπος ήταν εκεί, ο κ. Ηλιόπουλος και μπορεί να το επιβεβαιώσει, έχει βγει στη δημοσιότητα. Αλλά είναι δυνατόν να μην επιτρέπεται σε έναν Βουλευτή να επισκεφτεί μία κατοικία υπό έξωση μαζί με αιρετούς δημοτικούς συμβούλους;

Σε κάθε περίπτωση όμως, είναι απαράδεκτο να χάνει κάποιος το σπίτι του, να πετιέται στον δρόμο ειδικά όταν πρόκειται για ένα τόσο μικρό χρέος, το οποίο μπορεί και μάλιστα από ό,τι άκουσα δηλώθηκε η διάθεση, γιατί άκουσα και συνεντεύξεις από την οικογένεια να το διακανονίσει, να το επιλύσει.

Είναι ο ορισμός της βαρβαρότητας και πρέπει να σταματήσει. Και μπορεί να μην το θέλετε, αλλά η βαρβαρότητα έναντι της κοινωνίας που πλήττεται συνδέεται με τη Συμπολίτευση, συνδέεται με τους Βουλευτές της Νέας Δημοκρατίας, συνδέεται με την Κυβέρνηση Μητσοτάκη. Πρέπει να το απαντήσετε. Εμείς θέλουμε να απαντήσετε, να επιλύσετε αυτό το πρόβλημα.

Οφείλω επίσης, να αναφερθώ στις σημερινές αποκαλύψεις του «Inside Story» για το σκάνδαλο των υποκλοπών, που αποτελούν κόλαφο για την Κυβέρνηση Μητσοτάκη. Σύμφωνα με το «Inside Story» η έρευνα της Αρχής Προστασίας Δεδομένων Προσωπικού Χαρακτήρα αποκάλυψε πως στα δεκάδες πρόσωπα που έλαβαν μολυσμένα sms την περίοδο 2020-2021 περιλαμβάνονται ο κ. Δένδιας, ο κ. Γεραπετρίδης, ο κ. Χατζηδάκης, ο κ. Γεωργιάδης, ο κ. Χρυσοχοΐδης, ο οποίος έτυχε κι αυτός να μην είναι εδώ αυτή τη στιγμή, ο κ. Πλεύρης, ο οικονομικός σύμβουλος του Πρωθυπουργού, κ. Πατέλης, ο κ. Πατούλης, ο περιφερειάρχης και πολλά άλλα πρόσωπα σε κρίσιμες θέσεις.

Αναρωτιέμαι, κύριε Πρόεδρε της Βουλής, μήπως πρέπει να ελέγξουμε και όλα τα κινητά των Βουλευτών, διότι υπάρχει ένα θέμα αξιοπιστίας της δημοκρατίας και της εκπροσώπησης.

Σε κάθε περίπτωση αναδεικνύεται και αποδεικνύεται από την Αρχή Προστασίας Δεδομένων Προσωπικού Χαρακτήρα με επίσημα έγγραφα πόσοι έχουν λάβει SMS κακόβουλου λογισμικού. Προκύπτει ότι στη χώρα μας, κύριε Πρόεδρε, -ωραία η ιστορία για τη δημοκρατία και την εξέλιξή της που κάνατε, η παρουσίαση της ιστορίας, δεν κάνατε ιστορία εσείς, προς Θεού-, πως έχουμε ένα κρίσιμο πρόβλημα δημοκρατίας. Θα μείνουμε αμέτοχοι;

Και έχουμε και ένα κρίσιμο θέμα καθυστέρησης απαντήσεων και από τη δικαιοσύνη και μια Κυβέρνηση που κρύβεται. Ο κ. Μητσοτάκης κρύβεται για το θέμα αυτό. Λοιπόν εμείς το ξεκαθαρίζουμε. Δεν μπορεί ο κ. Μητσοτάκης να συνεχίσει να κρύβεται. Δεν μπορεί να κρύβονται οι Υπουργοί. Αν έχουν πάρει τέτοιες επιστολές πρέπει να το αποκαλύψουν και να πάνε στη δικαιοσύνη, γιατί αλλιώς είναι συνένοχοι στην επιχείρηση συγκάλυψης. Υπάρχει και επιχείρηση συγκάλυψης και είναι και συνένοχοι οι Υπουργοί αν δεν προβούν σε αυτές τις ενέργειες. Οφείλουν να ενημερώσουν άμεσα και τη Βουλή και τη δικαιοσύνη. Και η ελληνική δικαιοσύνη που προφανώς θέλουμε να κάνει τη δουλειά της και να είναι ισχυρή και να μην επηρεάζεται από κανέναν, πρέπει να κάνει γρήγορα τη δουλειά της. Οφείλει στην ελληνική κοινωνία, γιατί η ελληνική κοινωνία ανησυχεί, να αξιοποιήσει τα δεδομένα που έχει λάβει από την αρχή, να ζητήσει από την ΕΥΠ νέα στοιχεία. Διότι υπάρχει και ένα ερώτημα, αν τα ίδια πρόσωπα υπάρχει περίπτωση να παρακολουθούνταν και από την ΕΥΠ; Δεν πρέπει να ζητήσει κάποιος από την ΕΥΠ να μας απαντήσει; Δεν πρέπει η δικαιοσύνη δηλαδή να κάνει τη δουλειά της; Δεν θέλουμε να υποκαταστήσουμε τη δικαιοσύνη.

Πάντως, οφείλω να ξεκαθαρίσω, από τη μεριά μας ζητάμε να πέσει άπλετο φως. Η Ελλάδα όμως βρίσκεται πλέον στο κέντρο ενός από τα μεγαλύτερα σκάνδαλα της Μεταπολίτευσης, που μας απομακρύνει από το κράτος δικαίου, από το ευρωπαϊκό κεκτημένο και από τις αρχές της δημοκρατίας. Το ξαναφέρνουμε και το ξαναφέρνουμε με την απαιτούμενη σοβαρότητα. Μην κάνετε πως δεν ακούτε. Οφείλουμε όλοι να ανταποκριθούμε απέναντι στις προκλήσεις και πιθανούς κινδύνους που δημιουργούνται σήμερα για το ύψιστο αγαθό που έχουμε μετά την ελευθερία που είναι η δημοκρατία.

Ας περάσουμε στο θέμα του νομοσχεδίου. Τι έχουμε να συζητήσουμε σήμερα; Έχουμε το εξής παράδοξο: την Κυβέρνηση να αντιπολιτεύεται τον εαυτό της. Δηλαδή έρχεται η Κυβέρνηση και μας λέει ότι η προηγούμενη κυβέρνηση δεν έκανε καλά τη δουλειά της και πρέπει να κάνουμε γρήγορα πράξη νομοθετικού περιεχομένου για να αποκαταστήσουμε κενά. Ξεχνάτε ότι ήσασταν εσείς Κυβέρνηση την προηγούμενη τετραετία; Δηλαδή κακώς χειροκροτούσατε τον Πρωθυπουργό τέσσερα χρόνια; Γιατί οι περισσότεροι και οι περισσότερες ήσασταν Βουλευτές. Τον χειροκροτούσατε δηλαδή για να αποδείξει ότι έκανε καλά το έργο του και αμέσως μετά την εκλογή του, που φαίνεται ότι τελικά έγινε με παραπληροφόρηση των πολιτών γιατί χειροκροτούσατε ότι γινόταν καλά η δουλειά και το έργο της Κυβέρνησης, έρχεστε να πείτε ότι δεν γινόταν καλά. Αν δεν είχαμε καμένες εκτάσεις θα χρησιμοποιούσα ένα λογοπαίγνιο για την καμένη γη, αλλά ντρέπομαι. Εσείς δεν ξέρω. Είναι δυνατόν να έρχεται η Κυβέρνηση και να εκδίδει δύο πράξεις νομοθετικού περιεχομένου για να αποδείξει τις ανεπάρκειες της Κυβέρνησης Μητσοτάκη το 2019 - 2023;

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Η μία πράξη είναι της Υπηρεσιακής Κυβέρνησης.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Για να στελεχώσει, λέει, άμεσα και με διαδικασίες fast track την πράξη νομοθετικού περιεχομένου το ΕΚΑΒ;

Ξέρετε η βολική δικαιολογία ότι φταίει για όλα ο ΣΥΡΙΖΑ πέρασε. Πέρασαν τέσσερα χρόνια. Ας λύνατε ό,τι προβλήματα υπήρχαν. Δεν δικαιούστε πλέον να χρησιμοποιείτε τη δικαιολογία του ΣΥΡΙΖΑ. Δεν υπάρχει μπαμπούλας πια. Για τις δικές σας ανεπάρκειες κρίνεστε και δεν έχετε δικαίωμα αυτή τη στιγμή να παρεμβαίνετε σε οποιονδήποτε λόγο, ιδιαίτερα όταν μιλάει η Αξιωματική Αντιπολίτευση. Θα μάθετε να ακούτε και θα αντέχετε και την κριτική.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Η μία πράξη είναι της Υπηρεσιακής Κυβέρνησης.

Εσείς δεν ακούτε.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Δεν την αντέχετε, γιατί δεν έχετε έργο να επιδείξετε. Εμείς θέλουμε να συζητήσουμε για το πώς θα ζει καλύτερα και η ελληνική κοινωνία. Θέλετε να ακούσετε;

Ενώ λοιπόν, προσέξτε, μπορούσε η Κυβέρνηση εξαιτίας και της δυσμενούς κατάστασης του COVID-19, να αξιοποιήσει μια αρνητική συγκυρία -δεν ήταν καλή συγκυρία-, να αξιοποιήσει πόρους και διαχειριστικά εργαλεία, δεν το έκανε στο επίπεδο της δημόσιας υγείας. Και εμείς καταθέσαμε την κριτική μας από τη μέρα των προγραμματικών δηλώσεων. Είπαμε δηλαδή ότι έρχεστε με ένα ανεπαρκές και πρόχειρο μέτρο να απαντήσετε στο ότι θρηνούμε θύματα δυστυχώς και λόγω της ανεπάρκειας του ΕΚΑΒ, γιατί είχαμε και τραγικές ειδήσεις για διακομιδή βαρέων ασθενών πάνω σε αγροτικά αυτοκίνητα. Και για ποιο λόγο κάνατε την πράξη νομοθετικού περιεχομένου; Γιατί θέλατε να καλύψετε ότι έναντι της ελληνικής κοινωνίας είστε ακάλυπτοι. Αυτό θέλετε να κάνετε. Αυτή είναι η πραγματικότητα. Πρέπει να το παραδεχτείτε για να λύσουμε το πρόβλημα.

Προβλέπει λοιπόν, η πράξη νομοθετικού περιεχομένου ότι θα στελεχωθεί προσωρινά το ΕΚΑΒ με στρατιωτικούς και πυροσβέστες. Μάλιστα. Αντιλαμβάνεστε τι σημαίνει αυτό τις μέρες που περνάμε; Αντιλαμβάνεστε δηλαδή, τι θα δημιουργήσει αυτό τις ημέρες που η Ελλάδα ζει μία από τις μεγαλύτερες απειλές στο φυσικό περιβάλλον, στην περιουσία και στην ανθρώπινη ζωή, με πολλαπλά μέτωπα πυρκαγιών; Αντιλαμβάνεστε ότι μιλάτε για δάνεια προσωπικού της Πυροσβεστικής προς το ΕΚΑΒ, σήμερα που δεν φτάνουν οι πυροσβέστες, σήμερα που δεν φτάνουν οι δυνάμεις, εξαιτίας και του κλιματικού πιθανά φαινομένου, αλλά όχι μόνο αυτού, αλλά εξαιτίας και των λυμάτων της πολιτείας; Διαχρονικών ή όχι, θα το συζητήσουμε. Αλλά είναι η πραγματικότητα. Αυτή είναι η Ελλάδα του μεταρρυθμιστή Μητσοτάκη; Αυτή είναι η «Ελλάδα 2.0»; Να παίρνουμε δανεικούς πυροσβέστες στρατιώτες και άλλα στελέχη, να τα βάλουμε στο ΕΚΑΒ το οποίο δεν έχει διασώστες και οδηγούς; Αυτό είναι εκσυγχρονισμός; Επειδή θεωρητικά έχετε και έναν εκσυγχρονιστή τώρα με δάνειο και αυτόν στη θέση του Υπουργού; Δεν ξέρω τι δάνειο είναι. Πρέπει κάποια στιγμή να ζητήσετε τα επιτόκια, αλλά είναι δάνειο.

Έχουμε λοιπόν, εκτός από την εργασία αυτή -να το προσθέσουμε λίγο στον τίτλο, δηλαδή την δάνεια εργασία, την δάνεια απασχόληση των στελεχών αυτών- και παρατάσεις απασχόλησης και επίσης έχουμε και ένα άρθρο για δυνατότητα σύμβασης συμβάσεων προμήθειας για τα μονοκλωνικά χωρίς διαδικασίες ή με κατά παρέκκλιση διαδικασίες, δηλαδή με κίνδυνο διαφθοράς. Δεν φτάνει ότι δεν στελεχώνουμε, δεν φτάνει ότι ερχόμαστε με πρόχειρο τρόπο να καλύψουμε όταν εκτιθέμεθα έναντι της κοινωνίας, γιατί όταν εκτίθεστε τα κάνετε αυτά, αλλά και δυνατότητα και παραθυράκια διαφθοράς. Αυτό είναι. Αυτό ακριβώς είναι η Νέα Δημοκρατία που σήμερα. Ποιος είναι ο εκσυγχρονισμός; «Ελλάδα 2.0»; Δυστυχώς είναι «Ελλάδα 0.2». Δηλαδή χάνουμε και καλύπτουμε ατέλειες και αδυναμίες με κατά παρέκκλιση διαδικασίες και κίνδυνο διαφθοράς και με δάνειο στο επίπεδο του προσωπικού. Αυτό κάνουμε. Γιατί δεν είναι επίλυση τώρα ενός εκσυγχρονιστή το να παρατείνουμε πέραν του εξηκοστού εβδόμου έτους την απασχόληση για τρίτη συνεχόμενη φορά. Δεν είναι. Και ενώ την ίδια περίοδο προσπαθούμε να κρατήσουμε το σύστημα όρθιο, ενώ δεν κάνουμε τίποτα για τη μονιμοποίηση των επικουρικών, δεν κάνουμε τίποτα για την τακτοποίηση των συμβασιούχων. Τι κάνουμε μόνο; Χειροκροτήματα. Αυτό κάνατε. Μόνο χειροκροτήματα. Για τους ανθρώπους της πρώτης γραμμής, γι’ αυτούς που έδωσαν τη μάχη και δίνουν τη μάχη. Δεν πρέπει να έρθουμε τώρα να αποκαταστήσουμε και να ανταποδώσουμε εκ μέρους της κοινωνίας σε όλους αυτούς που έδωσαν τη μάχη, που τους αποκαλούσαμε ήρωες; Γιατί έδωσαν τη μάχη ηρωικά πράγματι και με ισχυρό αποτύπωμα υγείας και έναντι αυτών που δίνουν τη μάχη, που έδωσαν ψυχή και σώμα για να σηκώσουν το βάρος όλου του Εθνικού Συστήματος Υγείας.

Στη δεύτερη ΠΝΠ, όμως, αυτή που αφορά το ΕΚΑΒ νομίζω ότι ήταν ξεκάθαρο ότι όλοι οι φορείς αντέδρασαν. Τους ακούσαμε με σοβαρές ενστάσεις, γιατί χαρακτήρισαν την ρύθμιση αυτή και επικίνδυνη. Δεν είναι μόνο υποκριτική και πρόχειρη, αλλά είναι και επικίνδυνη. Δηλαδή έρχεστε τώρα με όρους επικοινωνίας που δεν αντέχει καν η δημόσια συζήτηση, να καλύψετε το έλλειμμα του ΕΚΑΒ, ενώ ο κόσμος βλέπει ότι σύρεστε γιατί υπάρχουν σοβαρά προβλήματα.

Εμείς ξεκαθαρίσαμε πολύ γρήγορα την αντίδρασή μας. Και είπαμε ότι ο κ. Μητσοτάκης αλλά και ο κ. Χρυσοχοΐδης δείχνουν να αγνοούν τι είναι το ΕΚΑΒ με αυτή τη ρύθμιση. Μιλάμε για τον κύριο φορέα της επείγουσας προνοσοκομειακής φροντίδας. Είναι ένας κρίσιμος φορέας για την παροχή ειδικευμένης και επείγουσας φροντίδας από το σημείο του περιστατικού μέχρι τη διακομιδή στη μονάδα.

Η απόφαση, αντί να προχωρήσετε σε προσλήψεις μέσω του ΑΣΕΠ, να καλυφθούν αυτές οι ελλείψεις με αυτά τα μεικτά πληρώματα, -με τη συμμετοχή δηλαδή πληρωμάτων από την Πυροσβεστική και από τις Ένοπλες Δυνάμεις με κριτήριο την άδεια οδήγησης και βασικές γνώσεις πρώτων βοηθειών- θέτει σε κίνδυνο και την υγεία και τη ζωή.

Ταυτόχρονα, πέρα από το ό,τι είναι ο ορισμός της προχειρότητας και της ανευθυνότητας, δείχνει και την έλλειψη ενός ελάχιστου σχεδιασμού λειτουργίας του εγχειρήματος. Δημιουργεί και ερωτήματα για τη βιωσιμότητά του, δηλαδή πού πάει αυτό το πράγμα; Πόσο θα αντέξει; Έχει κοντά ποδάρια. Αποδομείται, επίσης, και η σημασία της εκπαίδευσης. Αποδομείται η σημασία της άδειας άσκησης επαγγέλματος. Δηλαδή, για ποιον λόγο έχουμε την εκπαίδευση, τις σχολές, τα ΙΕΚ, τις άδειες άσκησης επαγγέλματος, εφόσον μπορούν όλα να λυθούν με μια τέτοια πρόχειρη λύση;

Υπάρχει υποστελέχωση, υπάρχει απαξίωση, υπάρχει υποβάθμιση στην παροχή αυτής της φροντίδας υγείας και οδηγείτε με αυτόν τον τρόπο στην ιδιωτικοποίηση της υγείας. Τι λέτε πρακτικά με έμμεσο τρόπο; Δεν προσλαμβάνουμε, υποβαθμίζουμε, για να έχουμε μετά δικαιολογία να ιδιωτικοποιήσουμε και κατόπιν να λέτε τι κακό που είναι το δημόσιο.

Είναι γεγονός ότι έχετε ταμπού με το δημόσιο. Αντί να θέλετε ένα δημόσιο που να εξυπηρετεί τον ιδιωτικό τομέα για να ενισχυθεί ως οικονομία, έχετε ένα δημόσιο το οποίο θέλετε να το υποβαθμίζετε για να έχουμε μόνο κρατικοδίαιτες αναθέσεις, αλλά όχι πραγματικό ιδιωτικό τομέα ο οποίος να ανταγωνίζεται και στο εξωτερικό, ώστε να μένουν τα παιδιά μας.

Δεν μπορούμε να κατανοήσουμε το σκεπτικό που προκρίθηκε αυτή η λύση διάθεσης προσωπικού, απορούμε ιδιαίτερα, ενώ είμαστε στη μέση της αντιπυρικής περιόδου και ενώ η χώρα καταστρέφεται από τις πυρκαγιές.

Η πραγματικότητα που βιώνουμε αποδεικνύει με τον πιο εμφατικό τρόπο τη λανθασμένη επιλογή της Κυβέρνησης, αλλά και τους κινδύνους που εγκυμονεί. Δεν είναι δυνατόν ένας άνθρωπος που εκπαιδεύεται έξι ώρες να μπορεί να αποδώσει ένα τόσο σημαντικό έργο.

Και πρέπει να σας πω ότι το προσωπικό των Ενόπλων Δυνάμεων και των Πυροσβεστών είναι ανήσυχο. Λένε: Καλούμαστε εμείς να αναλάβουμε και πειθαρχική ευθύνη, η οποία μπορεί να έχει ποινικά ή αστικά χαρακτηριστικά; Θα μας πουν οι συνάδελφοι που είναι εδώ. Όμως, είναι δυνατόν να αναλάβουν τέτοια ευθύνη; Αισθάνονται εκτεθειμένοι. Φυσικά, δεν το επιλύετε αυτό το ζήτημα. Είναι μια πρόχειρη και επικίνδυνη επιλογή και είναι αναγκαίο να εξασφαλιστεί η εύρυθμη λειτουργία του Εθνικού Συστήματος Υγείας και των υγειονομικών μονάδων, ειδικότερα, όταν μιλάμε για μια Κυβέρνηση που έχει ολοκληρώσει τετραετία, δεν μιλάμε για μια κυβέρνηση του ενός μήνα.

Το ξαναλέμε, η επιλογή της πράξης νομοθετικού περιεχομένου αποδεικνύει περίτρανα και την ανεπάρκεια αλλά και τον ελλιπή απολογισμό της προηγούμενης περιόδου. Δεν είστε ανεπαρκείς μόνο σήμερα. Κλείσατε μία τετραετία ανεπάρκειας στα θέματα υγείας. Αυτό απολογίζετε σήμερα.

Πρέπει να σας πω ότι παρ’ όλη τη δυσκολία της μνημονιακής περιόδου που είχαμε εμείς να διαχειριστούμε -γιατί δεν πρέπει να ξεχνάτε ότι μας αφήσατε μια πατρίδα σε χρεοκοπία και δεν πρέπει να ξεχάσετε ποτέ ότι αυτή την πατρίδα την έβγαλε από τη χρεωκοπία ο Αλέξης Τσίπρας και η κυβέρνηση του ΣΥΡΙΖΑ με τη δουλειά και την υπομονή όλων των πολιτών- στη δύσκολη περίοδο του μνημονίου, λοιπόν, η κυβέρνηση ΣΥΡΙΖΑ ενίσχυσε το ΕΚΑΒ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Κάναμε τριακόσιες δώδεκα προσλήψεις μόνιμων. Κάναμε εκατόν πενήντα προσλήψεις επικουρικών. Κάναμε τη μεγαλύτερη χρηματοδότηση μέσω του ΕΟΠΥΥ, που είχε και αναδρομικό χαρακτήρα, με 13 εκατομμύρια ευρώ τον χρόνο.

Τότε προχώρησαν και ξεμπλόκαραν και οι προμήθειες των ασθενοφόρων. Τριακόσια τριάντα ασθενοφόρα και από το Ίδρυμα «Σταύρος Νιάρχος» και από παλαιότερες διαδικασίες, απεγκλωβίστηκαν, ολοκληρώθηκαν οι προμήθειες και τώρα μαθαίνουμε ότι έχουν πρόβλημα συντήρησης, γιατί έχουν πρόβλημα οι τεχνικές βάσεις. Δηλαδή, ακόμη και σε κάτι που λύθηκε στα μνημονιακά χρόνια εσείς δημιουργήσατε προβλήματα.

Λείπουν σήμερα επτακόσιοι διασώστες. Υπήρχαν συνταξιοδοτήσεις τετρακοσίων πενήντα διασωστών που δεν αναπληρώθηκαν. Δεν υπήρχε ανανέωση του στόλου. Οι χρόνοι απόκρισης του ΕΚΑΒ έχουν αυξηθεί δραματικά. Υπάρχουν περιοχές που έχουν έλλειψη σήμερα σε πληρώματα και σε ασθενοφόρα. Ακόμα και στην Αττική η δύναμη των ημερήσιων διαθεσίμων ασθενοφόρων είναι μικρότερη από κάθε άλλη περίοδο.

Αν κάποιος, λοιπόν, θέλει να κάνει έναν απολογισμό αυτής της συζήτησης για τα θέματα της υγείας, θα μπορούσε να πει το εξής και θα χρησιμοποιήσω ένα σχόλιο που ακούστηκε στις επιτροπές: Ποιος είναι ο τίτλος αυτού του νομοσχεδίου; Κάνε ό,τι μπορείς για να μην κάνεις προσλήψεις στην υγεία. Κάνει ό,τι μπορείς κυριολεκτικά: Μπλοκάκια, επικουρικοί, ανανεώσεις και παρατάσεις συμβάσεων, απασχόληση από την Πυροσβεστική ή από τον Στρατό. Κάνε ό,τι μπορείς για να μην κάνεις προσλήψεις.

Και κυριολεκτικά ο κ. Μητσοτάκης κάνει σε μια κρίσιμη στιγμή ό,τι μπορεί για να μην κάνει προσλήψεις στην υγεία. Αυτός είναι ο τίτλος του νομοσχεδίου ή των πράξεων νομοθετικού περιεχομένου. Και έτσι τι κάνετε πρακτικά; Κλείνετε το μάτι στους ιδιώτες. Γιατί, ας μην κρυβόμαστε, στο Εθνικό Σύστημα Υγείας σήμερα επικρατεί η δυστοπία. Οι πολίτες το ξέρουν. Έχουμε ακόμα και ακραίες περιπτώσεις με ράντζα. Δεν μπορούμε να το κρύψουμε. Είναι μια πραγματικότητα. Και, ξέρετε, όταν αγωνιά ο πολίτης, γιατί μας έρχεται από παντού, κάνει ό,τι μπορεί, αμφισβητώντας ακόμα και την οικονομία του νοικοκυριού του, για να έχει υγεία. Και έτσι τον στέλνετε στην ιδιωτική νοσηλεία. Αυτό γίνεται. Γίνεται εκ των πραγμάτων. Είναι αγωνία. Αφήνετε χώρο στους ιδιώτες, ενώ είχατε την ευκαιρία των 60 δισεκατομμυρίων και την προτροπή της Ευρώπης να αξιοποιηθούν όλα αυτά κατά προτεραιότητα για την υγεία. Γιατί περάσαμε τη μεγάλη επικίνδυνη περίοδο του COVID. Το γνωρίζετε. Το αρνείστε ότι σήμερα η Ελλάδα έχει το μεγαλύτερο ποσοστό ιδιωτικών δαπανών στην υγεία από όλες τις χώρες της Ευρωπαϊκής Ένωσης; Δεν είναι αλήθεια, γιατί το λέει η ΕΛΣΤΑΤ, ότι την προηγούμενη χρονιά το 67% των πολιτών που θέλησε να κάνει ιατρική εξέταση ή θεραπεία δεν το έκανε γιατί δεν είχε την οικονομική δυνατότητα; Λέει ψέματα η ΕΛΣΤΑΤ; Δεν είναι αλήθεια ότι στην οδοντιατρική φροντίδα φτάνουμε στο 77% των πολιτών που δεν μπορούν να καλυφθούν γιατί δεν έχουν την οικονομική δυνατότητα;

Ας το πούμε απλά, σήμερα οι πολίτες δεν έχουν όλοι και όλες πρόσβαση σε υπηρεσίες υγείας, παρ’ ότι τις χρειάζονται. Και αυτό το ξέρουν και αγωνιούν. Εμείς έχουμε διαφορετικές αρχές. Εμείς πιστεύουμε ότι οι πολίτες πρέπει να έχουν πρόσβαση στην αναγκαία ιατροφαρμακευτική περίθαλψη ισότιμα. Είναι δικαίωμά τους και είναι υποχρέωση της πολιτείας. Αυτά τα λέγατε προεκλογικά, γιατί τότε ο κ. Μητσοτάκης υποσχόταν ασφάλεια στην κοινωνία. Μα, αν δεν υπάρχει υγεία, μπορεί να υπάρχει ασφάλεια στην κοινωνία; Η πολιτεία οφείλει να το υλοποιήσει αυτό. Δεν μπορεί ο ιδιωτικός τομέας να αντικαταστήσει την ευθύνη της πολιτείας. Και εσείς θέλετε να μειώνεται συνέχεια η πολιτεία και να αυξάνεται ο ιδιωτικός τομέας.

Εμείς προτείνουμε αποκατάσταση, γιατί κάπου έχει αρχίσει και λείπει, αλλά και ενίσχυση του δημόσιου χαρακτήρα του Εθνικού Συστήματος Υγείας με ένα νέο χάρτη υγείας, πιθανά και με νέες δομές, αλλά και με συνέργειες. Δεν θέλουμε πάντως κανένας πολίτης να μείνει χωρίς αυτό που λέμε φροντίδα, υγεία και πρόνοια.

Θέλουμε μια εγγυημένη κάλυψη με σύγχρονους τρόπους όλων των αναγκών υγείας και φυσικά και στην περιφέρεια, γιατί το τελευταίο γεγονός που θυμάμαι στην περιοχή μου ήταν η αναγγελία της διακοπής του διαγωνισμού για το Παιδιατρικό Νοσοκομείο στο Φίλυρο. Κάτι αντίστοιχο έγινε και στην Κομοτηνή και στη Σπάρτη. Αυτά ζήσαμε. Για να μη σας θυμίσω ότι την περίοδο του COVID έκλειναν τα περιφερειακά ιατρεία μειώνονταν οι λειτουργίες των κέντρων υγείας, γιατί αντί να κάνετε προσλήψεις μεταφέρατε υγειονομικό προσωπικό και γιατρούς στα νοσοκομεία και τότε είχαμε και το μεγάλο πρόβλημα να πηγαίνουν οι ευπαθείς ομάδες και πιθανά κάποιοι ηλικιωμένοι ασθενείς στα νοσοκομεία, ενώ δεν είχαν αποκεντρωμένη πρωτοβάθμια φροντίδα υγείας. Ήταν επιλογή.

Εμείς, λοιπόν, λέμε:

Δεκαπέντε χιλιάδες προσλήψεις για άμεση στελέχωση του Εθνικού Συστήματος Υγείας. Το αξίζουν και το χρειάζονται οι πολίτες και οι εργαζόμενοι. Μισθολογική αναβάθμιση των γιατρών. Συζητούσαμε χθες ένα νομοσχέδιο για την αμοιβή των δημοσίων υπαλλήλων. Είναι δυνατόν να υπάρχει αμοιβή πρωτοδιοριζόμενου γιατρού στα 950 ευρώ; Έτσι θα κρατήσουμε τους επιστήμονες στην Ελλάδα; Εμείς λέμε 2.000 ευρώ καθαρά η αμοιβή του γιατρού για να έχουμε στελέχωση, για να μείνουν τα νέα μυαλά στην Ελλάδα, για να γυρίσουν οι νέοι επιστήμονες στην Ελλάδα. Δυστυχώς ακούω συνέχεια ειδήσεις από την Ευρώπη, αλλά και από άλλες χώρες για επιστήμονες υγείας, δικά μας παιδιά, από τα δημόσια πανεπιστήμια και τις ιατρικές σχολές που φεύγουν. Δεν θέλουμε να γυρίσουν;

Εμείς, λοιπόν, θέλουμε να μειωθούν οι ανισότητες, γιατί υπάρχουν ανισότητες στο επίπεδο της υγείας, και να υπάρχει και το υγειονομικό ισοδύναμο για την περιφέρεια, για τις απομακρυσμένες περιοχές, για τα νησιά. Να μην ανησυχούμε, λοιπόν, γιατί ακούμε μόνο ειδήσεις για αποτυχημένους διαγωνισμούς ή για κλείσιμο μονάδων υγείας και να αυξηθούν οι δαπάνες στο 7,5%, όπως είναι στην Ευρώπη.

Η Νέα Δημοκρατία, δυστυχώς, έχει δώσει άσχημα δείγματα. Είχε τη δυνατότητα και δεν το έκανε. Αυτό είναι ακόμη πιο τραγικό. Δεν είναι μια αδύναμη δημοσιονομική περίοδος που δεν έχεις πόρους. Έχεις πόρους με προτροπή της Ευρώπης. Έχεις διεύρυνση, αν θέλεις, των δημοσιονομικών περιορισμών, δεν τους αξιοποιείς, δεν κανείς ισχυρότερη την πολιτεία. Κάποιοι παίρνουν τα λεφτά όμως. Τα λεφτά είναι ήδη στα ταμεία κάποιων. Δεν ήταν άλλο κόμμα μέχρι τώρα στην κυβέρνηση. Η Νέα Δημοκρατία και ο κ. Μητσοτάκης ήταν. Γι’ αυτό πρέπει να απολογηθείτε. Δικά σας ελλείμματα έρχεται σήμερα να καλύψει αυτή η πρόχειρη νομοθέτηση. Εσείς αμφισβητήσατε την πρόσβαση στις δημόσιες υποδομές υγείας. Εσείς αμφισβητήσατε την επάρκεια του ΕΚΑΒ. Δεν αποκαταστήσατε ελλείμματα; Έστω κι έτσι, για να πάρουμε και τη δική σας ανάγνωση, γιατί δεν το κάνατε αφού υπήρχαν οι πόροι; Γιατί βάζετε αυτό το ερώτημα τάχα.

Θέλω, όμως, να πω και δυο λόγια για τις διατάξεις του Υπουργείου Εσωτερικών. Είμαστε κάποιοι και κάποιες εδώ στην Αίθουσα που έχουμε αγαπήσει την αυτοδιοίκηση και την έχουμε υπηρετήσει. Αλλάζετε τον ν.4804/21 κυριολεκτικά την τελευταία στιγμή. Υπάρχουν διατάξεις που βελτιώνουν πιθανά κάποιες επιμέρους ρυθμίσεις και μπορεί να τις στηρίξουμε. Όμως, δεν λύνουν το πρόβλημα. Δεν αφορά τον πυρήνα της αυτοδιοίκησης, τη φιλοσοφία της αυτοδιοίκησης δεν την αλλάζετε.

Ποια είναι η αγωνία σήμερα της αυτοδιοίκησης στην Ελλάδα; Είναι ότι η Κυβέρνηση προσπαθεί να την κάνει το μακρύ, αλλά φτωχό χέρι του κράτους. Δηλαδή, να λειτουργεί ως ένας κρατικός μηχανισμός, να μεταφέρει κρατικές πολιτικές, να είναι αδύναμη, να είναι φτωχή, να μην έχει στελέχη, να μην έχει αρμοδιότητες. Αυτό κάνετε. Και αυτό δεν το αντιμετωπίζει το συγκεκριμένο νομοσχέδιο. Δεν βελτιώνει κάτι, πέραν του ότι οι αλλαγές αυτές γίνονται πολύ κοντά στις εκλογές. Απορώ τι έκαναν οι άριστοι τόσον καιρό στο Υπουργείο Εσωτερικών. Σε κάθε περίπτωση, έρχεται τώρα η νέα Υπουργός Εσωτερικών να πει ότι οι προηγούμενοι δεν έκαναν καλά τη δουλειά τους. Ωραία.

Να ξεκαθαρίσουμε λίγο το τι αυτοδιοίκηση θέλουμε; Εμείς θέλουμε μια αυτοδιοίκηση, η οποία να σημαίνει αυτό ακριβώς που λέει ο όρος: λαϊκή συμμετοχή. Όχι ετεροδιοίκηση, αυτοδιοίκηση. Θέτω ένα ερώτημα. Είναι δυνατόν σε μια κοινότητα των δέκα χιλιάδων πολιτών το κοινοτικό συμβούλιο που εκλέγεται να μην έχει καμμία αρμοδιότητα, να μην έχει καθόλου πόρους; Αυτό το αφήνετε έτσι. Αφήνετε, δηλαδή, αυτή την τρομερή δυσλειτουργία. Πώς θα πείσουμε νέους και νέες να ασχοληθούν με την αυτοδιοίκηση; Δεν θέλετε να ασχολούνται οι πολίτες με τα αυτοδιοικητικά, με τις τοπικές υποθέσεις; Θέλετε να αναιρέσουμε και αυτό το κύτταρο της δημοκρατίας, που είναι -αν θέλετε- και μια κληρονομιά. Για τη χώρα μας, με την ιστορία της είναι μία κληρονομιά η δημοκρατία. Είναι δυνατόν να μην έχουν καθόλου αρμοδιότητες οι κοινότητες; Είναι δυνατόν να αμφισβητούνται με ιδιωτικοποίηση κρίσιμοι τομείς της αυτοδιοίκησης, όπως είναι η ύδρευση ή όπως είναι η διαχείριση απορριμμάτων, που το κάνετε παντού σε όλη την Ελλάδα;

Γιατί τώρα υλοποιούνται όλα αυτά παντού. Υλοποιούνται ΣΔΙΤ στα απορρίμματα και αλλάζετε ακόμα και τις μονάδες κυκλικής οικονομίας που είχαμε εμείς σχεδιάσει, με βάση στρατηγική της Ευρώπης, και τις κάνετε μονάδες παραγωγής καυσίμου. Αυτό κάνετε στα απορρίμματα. Θέλετε να σας πω πού βρίσκεται η ανακύκλωση; Πού βρίσκεται η πρόληψη για τα πλαστικά μιας χρήσης; Κατεβαίνετε βήματα προς τα πίσω στον μαυροπίνακα της Ευρώπης.

Τελικά, τι αυτοδιοίκηση θέλετε; Εγώ μπορώ να σας το πω με τίτλο, γιατί το ζούμε και έχουμε ανησυχίες. Πολλοί μοιραζόμαστε σε αυτή την Αίθουσα αγωνίες της αυτοδιοίκησης και η πρόεδρος από το παρελθόν. Θέλετε μια αυτοδιοίκηση και το λέμε ρητά η οποία θα κάνει μόνο αναπαραγωγή των συστημάτων εξουσίας. Δηλαδή, εκτός από τη φτώχεια και τις ανισότητες έχετε και έναν φόβο -ας το πούμε έτσι- ως εργαλείο άσκησης πολιτικής που δημιουργείται με το ρουσφέτι. Δηλαδή αν δεν είσαι κολλητός μου, δεν θα έχεις ρουσφέτι, αυτό φοβίζει την κοινωνία, είναι μια πραγματικότητα και ταυτόχρονα την αναπαραγωγή του συστήματος εξουσίας από όλες τις δομές και από την αυτοδιοίκηση. Δηλαδή, να είναι η αυτοδιοίκηση ένας χώρος που επωάζει «γαλάζια παιδιά» και επωάζει και ρουσφέτια. Μαθαίνουμε τον πολίτη από τον κάδο που πρέπει να αδειάσει μπροστά στο σπίτι του μέχρι το παιδί στον παιδικό σταθμό να το λύνει με ρουσφέτι. Και ταυτόχρονα να έχει τους κολλητούς του, δηλαδή μια οικογενειοκρατία με την καρέκλα ισχυρή, με πάρα πολλές θητείες, να αναπαράγεται ένα σύστημα εξουσίας με «γαλάζια παιδιά», τα οποία φιλοξενούνται σε δημοτικές αρχές. Πολλών χρωμάτων οι δημοτικές αρχές, τα «γαλάζια παιδιά» είναι πάντα μέσα και κάτω από «πράσινες» κάποιες φορές. Αλλά υπάρχει αυτή η πραγματικότητα και έτσι αναπαράγεται ένα σύστημα εξουσίας. Έτσι την θέλετε την αυτοδιοίκηση.

Εμείς, λοιπόν, δεν θέλουμε να έχουμε δημάρχους μειοψηφίας. Γιατί σας φοβίζει ο δήμαρχος να βγαίνει με 51%; Να μην εκπροσωπεί τουλάχιστον ο δήμαρχος την κοινωνία; Να βγαίνει με 43%; Και θέλετε ακόμα κι αυτό το ελάχιστο νόημα της δημοκρατίας το 51% να το κόψετε; Εμείς θέλουμε κίνητρο για να συμμετέχουν οι πολίτες στην αυτοδιοίκηση, να μην είναι αριστεροί, να μην είναι προοδευτικοί, να είναι δημοκράτες, να μπαίνουν, όμως, στην αυτοδιοίκηση. Γιατί να μη συμμετέχουν και να έχουμε εκεί κατεστημένα συστήματα εξουσίας; Να είναι η αυτοδιοίκηση ένας χώρος δημιουργίας, ένας χώρος συλλογικότητας με τον διάλογο που πρέπει να γίνεται στην κοινωνία, το λέει και ο Οργανισμός Ηνωμένων Εθνών. Μόνο έτσι λύνονται τα προβλήματα. Το μοντέλο της ατζέντας του 21ου αιώνα. Ούτε αυτά θέλετε να τα ακούσετε. Ούτε την επιστήμη ακούτε ούτε τους διεθνείς φορείς.

Θέλουμε, λοιπόν, να υπάρχει δυνατότητα στις κοινότητες να έχουν αρμοδιότητες, να έχουν πόρους, να έχουν αυτονομία στα κοινοτικά ψηφοδέλτια, να μπορούν να εκλέγουν τις δικές τους τοπικές αρχές και όχι να βγαίνει η αρχή της κοινότητας με βάση μόνο τον δήμαρχο. Να μην έχει βούληση, δηλαδή, λέω, μία κοινότητα δέκα χιλιάδων κατοίκων; Έχω παραδείγματα που θα επιλέγει ο δήμαρχος την κοινοτική αρχή και δεν θα έχει και αρμοδιότητες αυτή. Άρα δεν θα συμμετέχει κανείς μετά. Ποιος θα βοηθάει, δηλαδή, ειλικρινά την τοπική κοινωνία; Είναι τόσο απλό. Δεν θα υπάρχει κίνητρο.

Και έχουμε βέβαια -και το σχολιάζω και θα ολοκληρώσω, κυρία Πρόεδρε- τροπολογίες της τελευταίας στιγμής. Πρέπει να το σχολιάσουμε αυτό. Φέρατε μία νυχτερινή τροπολογία για το Μάτι. Είναι προκλητικό, πλέον, αυτό το παιχνίδι. Είναι προκλητικό.

Θέλω να είμαι πάρα πολύ συνεπής, γιατί είναι μια τραγική στιγμή της ελληνικής πολιτικής ιστορίας το Μάτι. Ζήσαμε μια τραγωδία όλοι εκεί. Θέλω να είμαι πολύ προσεκτικός με την ορολογία. Δεν θέλω να ενοχλούμε με την πολιτική εκμετάλλευση τον πόνο των ανθρώπων για όλο αυτό που ζήσαμε, γιατί το κάνουν άλλες πολιτικές δυνάμεις και κοιτάω ξεκάθαρα προς το μέρος σας.

Υποσχεθήκατε ότι μέσα σε έναν χρόνο θα ολοκληρωθεί το πολεοδομικό σχέδιο στο Μάτι και φέρνετε τέταρτη φορά τροπολογία που παρατείνει αυτό το χρονοδιάγραμμα. Δεν μιλάω για την πολιτική εκμετάλλευση τη στιγμή της τραγωδίας. Μιλάω για την μετέπειτα εκμετάλλευση της αγωνίας των πολιτών.

Υποσχεθήκατε, λοιπόν, ότι θα ολοκληρώσετε το πολεοδομικό σχέδιο. Και τώρα φέρνετε τροπολογία, αν δεν κάνω λάθος, για το πυρόπληκτο Μάτι 31 Μαΐου του ’24; Και τροπολογία;

Εκμεταλλευτήκατε την αγωνία, τον πόνο εκείνων των ημερών. Η τέταρτη παράταση, όμως, δείχνει ότι το μόνο που σας ενδιαφέρει τελικά ήταν η επικοινωνία και η εκμετάλλευση, αλλά όχι ουσία. Έστω με όλα αυτά που έγιναν, δεν μπορείτε τουλάχιστον να ολοκληρώσετε το πολεοδομικό σχέδιο; Μα, λέτε ότι είστε άριστοι, γιατί δεν προχωράει; Ήταν προκλητικό ξέρετε τα στελέχη που έλεγαν ότι εμείς μπορούσαμε γρήγορα να εκκενώσουμε μια περιοχή -μακάρι να το έκαναν όλοι- να λένε ότι δεν μπορούν να ολοκληρώσουν ένα πολεοδομικό σχέδιο τέσσερα χρόνια μετά και να δίνουν μια νέα παράταση;

Η ελαστικοποίηση κάθε έννοιας καταληκτικής ημερομηνίας εκθέτει την πολιτεία. Υπήρχε καταληκτική ημερομηνία. Άλλαξε τέσσερις φορές. Έχουμε όλους τους νόμους που το αλλάξατε. Και δεν εκθέτει μόνο την πολιτεία και την Κυβέρνηση εκθέτει το Τεχνικό Επιμελητήριο της Ελλάδας. Πρέπει να το πούμε και αυτό. Ο τεχνικός σύμβουλος της πολιτείας δεν έπρεπε να γίνει μελετητής. Δεν είναι δουλειά του τεχνικού συμβούλου της πολιτείας να γίνει μελετητής, γιατί τη μελέτη δεν την έκανε η πολιτεία, την έχει αναθέσει στο Τεχνικό Επιμελητήριο και το Τεχνικό Επιμελητήριο κάνει τους διαγωνισμούς. Το Τεχνικό Επιμελητήριο πρέπει να ελέγχει την πολιτεία και όχι να γίνεται το μακρύ χέρι της πολιτείας και να κάνει τους διαγωνισμούς.

Γιατί δεν έχει επάρκεια η πολιτεία να κάνει τους διαγωνισμούς; Είναι ένα ερώτημα. Γιατί δεν έχει επάρκεια η αυτοδιοίκηση με τη στήριξη πολιτείας; Γιατί; Όχι, να μην έχει επάρκεια και να το δώσει στο Τεχνικό Επιμελητήριο. Εμείς θεωρούμε ότι αυτή είναι μια επιλογή που υποβαθμίζει και την πολιτεία και το Τεχνικό Επιμελητήριο.

Άρα, λοιπόν, βλέπουμε σε όλο αυτό που συζητάμε για δύο διαφορετικά σχέδια. Από τη μια μεριά έχουμε ένα πολιτικό σχέδιο δήθεν μεταρρυθμιστικό, το οποίο υποβαθμίζει τις δυνατότητες της πολιτείας και στο θέμα της υγείας και στο θέμα της πολιτικής προστασίας και στο θέμα της αυτοδιοίκησης. Άρα έχουμε ένα νεοφιλελεύθερο πολιτικό σχέδιο συνδεδεμένο με τον «θατσερισμό», θα σας έλεγα σε ένα βαθμό, το οποίο όμως οδηγεί σε πολύ μεγάλη αποτυχία. Και από την άλλη έχουμε μία πρόταση από τη μεριά μας, η οποία λέει ότι θα πρέπει να έχουμε μία ισχυρή πολιτεία που να ανταποκρίνεται στις ανάγκες.

Ποια είναι τα βασικά συστατικά, όμως, της πολιτικής του κ. Μητσοτάκη για να κλείσουμε με ένα συμπέρασμα; Λέει, πρώτον, ατομικισμός ή ατομισμός -συγχωρέστε με αν κάνω λάθος- για να λύσεις το πρόβλημα σου, ρουσφέτι, αλλά και ατομική ευθύνη για ό,τι συμβαίνει. Ο πολίτης έχει ατομική ευθύνη για το θέμα της πανδημίας. Ο πολίτης έχει ατομική ευθύνη στην ενεργειακή κρίση. Σε λίγο θα έχει ατομική ευθύνη και στη φυσική καταστροφή, γιατί του λέτε πήγαινε να κάνεις ασφαλιστήριο συμβόλαιο για να λύσεις τα προβλήματα του σπιτιού σου. Και η πολιτεία πού είναι;

Θυμάστε τότε τον κύριο Πέτσα που μας έλεγε ότι είναι πεταμένα λεφτά να κάνουμε μονάδες εντατικής θεραπείας; Αυτή είναι η άποψή σας για την ευθύνη της πολιτείας στην υγεία. Για όλες τις καταστροφές λέτε ότι η κρίση ήρθε απέξω. Για την ενεργειακή ήρθε απέξω. Για το κλίμα έρχεται απ’ έξω. Για την πανδημία έρχεται απ’ έξω. Εμείς δεν έχουμε καμμία ευθύνη ως πολιτεία; Εσείς δεν έχετε καμμία ευθύνη ως πολιτεία; Είναι δυνατόν, όπου δεν μπορείτε να λύσετε κάτι να λέτε ότι φταίνε οι άλλοι;

Τώρα τελευταία στις πυρκαγιές είπαν ότι φταίει η αυτοδιοίκηση. Αν είναι δυνατόν! Και αν φταίει, γιατί δεν την ελέγχετε, που δεν έχει βέβαια την ευθύνη ούτε τον προϋπολογισμό για να λύσει τα προβλήματα αυτά; Παντού βρίσκετε μια δικαιολογία για να καλύψετε τις δικές της ευθύνες. Πουθενά δεν ευθύνεται ο κ. Μητσοτάκης, τον κρύβετε. Και όπου δεν μπορεί να κρυφτεί, φεύγει γρήγορα από την Αίθουσα της Βουλής.

Η ουσία είναι ότι θέλετε να αποδυναμώσετε το κράτος. Αυτό κάνατε στο Εθνικό Σύστημα Υγείας. Αυτό προσπαθείτε να κάνετε δυστυχώς και στον τομέα των φυσικών καταστροφών. Ακούσαμε τον κ. Σκυλακάκη να λέει ότι πρέπει η διαχείριση των δασών να δοθεί σε ιδιώτες.

Το δικό μας πολιτικό σχέδιο είναι σε τελείως αντίθετη κατεύθυνση, στηρίζεται στις κοινωνικές δυνάμεις, στη συλλογικότητα, στην αυτοδιοίκηση, στην επιστήμη, καταλαβαίνει τον ρόλο μιας ισχυρής πολιτείας, που προφανώς δεν θα έχει πυροσβέστες και στρατιώτες ασθενοφόρα. Νομίζω ότι αυτό πρέπει να το ξεκαθαρίσουμε.

Εμείς θέλουμε η Ελλάδα να διεκδικεί ρόλο στην πρωτοπορία της Ευρώπης. Αν πάτε και πείτε σε Ευρωπαίους συναδέλφους κάτι τέτοιο, θα γελάνε με την Ελλάδα. Εμείς δεν θέλουμε να γελάει κανείς με την πατρίδα μας. Θέλουμε σε κρίσεις, όπως είναι η πανδημία, η ενεργειακή κρίση, η κρίση του κλίματος που ζούμε δυστυχώς όλο και συχνότερα η Ελλάδα να είναι μπροστά, να έχει να προτείνει λύσεις. Να μην περιμένουμε, λοιπόν, άλλες φυσικές καταστροφές, όπως αυτές που ζούμε. Να δώσουμε απαντήσεις στις προκλήσεις που έχουμε μπροστά μας και γι’ αυτό τον λόγο, λοιπόν, εμείς ξαναφέρνουμε την πρόταση μας στο προσκήνιο.

Για όλες αυτές τις προκλήσεις που έρχονται για να μην ερχόμαστε εκ των υστέρων να θρηνούμε και να μη μιλάμε για τραγικές στιγμές, αλλά για πρωτοπορία πρέπει γρήγορα να γίνει μία συζήτηση στη Βουλή για την ανθεκτικότητα της ελληνικής κοινωνίας.

Όσο καθυστερείτε η ανθεκτικότητα υποβαθμίζεται και καθυστερούμε να ανταποκριθούμε σε μια μεγάλη πρόκληση. Εμείς σε αυτή την πρόκληση μπορούμε να ανταποκριθούμε. Και στην πρόταση και στην πρόκληση. Η Κυβέρνηση μπορεί ή θα φεύγει γρήγορα ο κ. Μητσοτάκης; Είναι ένα ερώτημα. Θα το απαντήσει μάλλον η ιστορία των επόμενων ημερών.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Έχει ζητήσει τον λόγο για μια μικρή παρέμβαση ο κ. Μάριος Θεμιστοκλέους, Υφυπουργός Υγείας.

Ενημερώνω ότι θα ακολουθήσει η κ. Τζούφη, Βουλευτής του ΣΥΡΙΖΑ – Προοδευτική Συμμαχία. Και στη συνέχεια, έχει ζητήσει τον λόγο για να κάνει την ομιλία της η κ. Αγαπηδάκη, η Αναπληρώτρια Υπουργός Υγείας.

Κύριε Υπουργέ, έχετε τον λόγο για δύο – τρία λεπτά.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Κυρία Πρόεδρε, θα είμαι πιο σύντομος από τα τρία λεπτά. Θα κάνω απλώς μια πληροφόρηση.

Κύριε Βουλευτή, επειδή αναφερθήκατε στην ομιλία σας επί επτά λεπτά στη διάταξη του ΕΚΑΒ συγκεκριμένα, το πόσο κακή είναι, για το ότι χρησιμοποιούμε πυροσβέστες και υπαλλήλους των Οργανισμών Τοπικής Αυτοδιοίκησης, θα σας πληροφορήσω -το είπα και στην επιτροπή, μάλλον δεν το ακούσατε- ότι είναι δική σας διάταξη. Η διάταξη της ΠΝΠ είναι δική σας διάταξη του 2016, το άρθρο 54 του ν.4368. Είναι δική σας διάταξη. Και προσθέσαμε δύο λέξεις: Τις «Ένοπλες Δυνάμεις». Και εκεί που είναι «κέντρα υγείας» είναι «τομείς του ΕΚΑΒ».

Άρα, φαντάζομαι, όλα αυτά που λέτε τόση ώρα για πυροσβέστες, για υπαλλήλους των δήμων, οι οποίοι χρησιμοποιούνται στα ασθενοφόρα, θα πρέπει να τα πείτε στους δικούς σας Υπουργούς Υγείας τότε και στους Βουλευτές σας που ψήφισαν τη διάταξη.

(Χειροκροτήματα από την πτέρυγα της Νέας Δημοκρατίας)

Δύο λέξεις προσθέσαμε. Δύο λέξεις! Το είπα και στην επιτροπή και μου έκανε εντύπωση που δεν το ακούσατε. Και παρακαλώ τους υπόλοιπους Βουλευτές να το λάβουν αυτό υπ’ όψιν όταν τοποθετούνται τόσο αρνητικά σε αυτή τη διάταξη.

Ευχαριστώ πολύ.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Κυρία Πρόεδρε, ζητώ τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε τον λόγο, βεβαίως.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ξέρω ότι σε αυτές τις χρονικές στιγμές ο Κοινοβουλευτικός μας Εκπρόσωπος και ο εισηγητής μας μπορούν άνετα να δώσουν απάντηση. Εγώ, όμως, θα ήθελα να επισημάνω κάτι. Προσέξτε το θράσος και την αλαζονεία. Κάνει κακό, ιδιαίτερα όταν πρόσωπα κάθονται σε αυτές τις καρέκλες. Σεβαστείτε το Κοινοβούλιο. Σεβαστείτε την ιστορία της χώρας μας.

Τολμάτε να μιλάτε -επιτρέψτε μου τώρα να χρησιμοποιήσω εγώ τέτοιο τόνο- για τα νομοθετήματα του 2016, για τα νομοθετήματα μιας κυβέρνησης που πήρε την Ελλάδα από τη χρεοκοπία, στην οποία την κατάντησαν οι κυβερνήσεις της Νέας Δημοκρατίας και δυστυχώς σε έναν βαθμό και του ΠΑΣΟΚ; Τολμάτε και μιλάτε για όλα αυτά που αντιμετωπίσαμε, για τα άδεια ταμεία, τα οποία…

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ – ΠΑΛΙΟΥΡΑ:** Απίστευτο! Έλεος!

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ ησυχία! Ο καθένας θα πάρει τον λόγο όσο δικαιούται.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Και έχετε το θράσος και την αλαζονεία να μιλάτε το 2023, όταν παραλάβατε μία πατρίδα με γεμάτα ταμεία και έξω από το μνημόνιο; Δεν κάνατε τίποτα τέσσερα χρόνια για να ενισχύσετε το ΕΚΑΒ ή κάνατε ελάχιστα και έρχεστε και μιλάτε γιατί δημιουργήσατε τόσα κενά στους διασώστες.

Και δεν φτάνει που υπήρχε αυτό το κενό. Θα κατανοούσα να έρθετε σήμερα και να πείτε ότι πρέπει να λύσουμε το κενό. Έχετε, όμως, θράσος και αλαζονεία και συγκρίνετε τις στιγμές του 2016, με μια Ελλάδα ταλαιπωρημένη από τη χρεοκοπία, που οι κυβερνήσεις της Νέας Δημοκρατίας μας οδήγησαν και παρέδωσαν άδεια ταμεία, και μιλάτε για τον περιορισμό προσλήψεων που υπήρχαν το 2016, για τις αδυναμίες σε όλο τον δημόσιο τομέα και συγκρίνετε το 2016 με τη χρονική στιγμή του 2023.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ – ΠΑΛΙΟΥΡΑ:** Τι είναι αυτά που λέτε, κύριε Φάμελλε;

**ΠΡΟΕΔΡΕΥΟΥΣΑ (Όλγα Γεροβασίλη):** Ησυχία παρακαλώ. Όλοι αντέχουμε όλα.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Συμβουλευτείτε τον κ. Μητσοτάκη, ο οποίος κατά καιρούς έχει μιλήσει για την ευμάρεια των οικονομικών, για τη δημοσιονομική επάρκεια, για όλες τις δυνατότητες που έχει η χώρα μας εξαιτίας και της δικής του, θεωρητικά, οικονομικής πολιτικής.

Άρα με όλα αυτά δεν υπάρχουν δυνατότητες στη χώρα μας και η χώρα μας βρίσκεται στις δυνατότητες του 2016. Εμείς τα βγάλαμε πέρα το 2016. Εσείς να δούμε τι θα κάνετε τώρα. Δεν ξέρω αν είστε περήφανοι για τα τραγικά περιστατικά τα οποία δημοσιεύονταν τις πρώτες μέρες της Κυβέρνησης.

Αναφέρθηκα με σεβασμό, για να μην πληγώσουμε τις οικογένειες που θρηνήσαν θύματα. Και ήμασταν πολύ συντηρητικοί στην περιγραφή της αγωνίας και των ανισοτήτων που δημιουργείτε με την πολιτική σας, όπως και στις αδυναμίες που έχουν τα νοσοκομεία. Πολύ συντηρητικοί ήμασταν. Με σεβασμό αναφερθήκαμε. Αλλά, δεν είναι δυνατόν να δεχόμαστε τέτοια αλαζονεία και τέτοιο θράσος, να μιλάτε εσείς το 2023 για το τι έκανε η κυβέρνηση το 2016!

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ – ΠΑΛΙΟΥΡΑ:** Η υποκρισία σας δεν έχει όριο.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Το ερώτημα είναι πάρα πολύ απλό. Τέσσερα χρόνια ήσασταν κυβέρνηση. Γιατί δεν τα διορθώσατε; Γιατί θέλετε να κάνετε τα ίδια με το 2016; Η κυβέρνηση του ΣΥΡΙΖΑ κρίθηκε. Εσείς, όμως, γιατί δεν τα διορθώνετε όλα αυτά; Θεωρείτε ότι μπορείτε έτσι εύκολα…

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ – ΠΑΛΙΟΥΡΑ:** Τέλειωσε ο χρόνος του, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Θα ολοκληρώσει τώρα.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** …η συνεδρίαση μπορεί να έχει και ένα χαρακτηριστικό εκπαίδευσης και παιδείας για σας. Κατεβείτε λιγάκι, κατεβείτε στο επίπεδο της κοινωνίας που αγωνιά. Σταματήστε σας παρακαλώ πάρα πολύ. Πρέπει να δίνετε λύσεις.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ – ΠΑΛΙΟΥΡΑ:** Στο 3% θα φτάσετε στις επόμενες εκλογές…

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Αν η δικαιολογία για όλα είναι ότι το ίδιο έκανε η κυβέρνηση του ΣΥΡΙΖΑ, αφήστε μια κυβέρνηση του ΣΥΡΙΖΑ να αναλάβει πάλι την κυβέρνηση. Είναι δυνατόν για όλα να φταίει ο ΣΥΡΙΖΑ;

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ – ΠΑΛΙΟΥΡΑ:** Κυρία Πρόεδρε, πόσηώρα θα μιλάει; Ένα λεπτό ήταν ο χρόνος του.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Κυρία Πρόεδρε, αυτή ήταν η δευτερολογία μου. Νομίζω ότι δικαιούμαι να κάνω δευτερολογία. Εσείς ξέρετε τον Κανονισμό. Πιθανόν συνάδελφοι που δεν γνωρίζουν τον Κανονισμό…

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ – ΠΑΛΙΟΥΡΑ:** …(Δεν ακούστηκε).

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ηρεμήστε λίγο, σας παρακαλώ. Έχω τη δυνατότητα…

**ΠΡΟΕΔΡΕΥΟΥΣΑ (Όλγα Γεροβασίλη):** Η Νέα Δημοκρατία έχει Κοινοβουλευτική Εκπρόσωπο, η οποία έχει ζητήσει να πάρει τον λόγο. Δεν υφίσταται προσβλητικά εις την πολιτική κριτική…

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Κυρία Πρόεδρε –μπορεί να μην το γνωρίζουν οι συνάδελφοι-, έχω τη δυνατότητα και ως Πρόεδρος Κοινοβουλευτικής Ομάδας να έχω δευτερολογία. Αν δεν το γνωρίζετε, διαβάστε τον Κανονισμό.

Εγώ, λοιπόν, ζήτησα τον λόγο -δεν θα ξαναπάρω τον λόγο-, γιατί θεωρώ ότι και η ενημέρωση προς ένα νέο μέλος του Υπουργικού Συμβουλίου κάνει καλό, δεν κάνει κακό.

Κατεβείτε σας παρακαλώ στο επίπεδο της κοινωνίας. Η αλαζονεία και το θράσος δεν είναι σωστοί σύμβουλοι, κάνουν κακό. Δεν ενδιαφέρει την κοινωνία τι έγινε το 2016. Την κοινωνία την ενδιαφέρει τι γίνεται το 2023. Αν δεν μπορείτε να ανταποκριθείτε στις υποχρεώσεις της κοινωνίας το 2023, μην ψάχνετε δικαιολογίες.

Εμείς θέλουμε λύσεις σήμερα. Μπορείτε να συμβάλετε σε αυτό; Εμείς καταθέτουμε προτάσεις.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ – ΠΑΛΙΟΥΡΑ:** Ούτε μισή δεν καταθέσατε.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Εσείς φαίνεται ότι ούτε αυτό δεν μπορείτε να κάνετε, να ακούτε.

Κακός σύμβουλος η αλαζονεία. Χειρότερος σύμβουλος το θράσος.

Ευχαριστώ πολύ, κυρία Πρόεδρε.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Έχει ζητήσει τον λόγοη κ. Ράπτη, η Κοινοβουλευτική Εκπρόσωπος, για μικρή παρέμβαση.

**ΖΩΗ ΡΑΠΤΗ:** Κυρία Πρόεδρε, θέλω δι’ υμών να ανακαλέσετε στην τάξη τον κ. Φάμελλο. Εδώ δεν είναι χώρος ούτε να αποτελείς τιμητή κανενός ούτε οι προσωπικές επιθέσεις είναι ένα χαρακτηριστικό για το οποίο πρέπει να τιμούμε τους Βουλευτές.

Ο κ. Φάμελλος τρεις φορές αναφέρθηκε επί προσωπικού στον Υπουργό, τον κ. Θεμιστοκλέους. Αναλώθηκε σε μία σειρά χαρακτηρισμών, που νομίζω ότι δεν συνάδει με το επίπεδο του Κοινοβουλίου.

Το δεύτερο το οποίο θέλω να πω είναι ότι είμαστε αυτή τη στιγμή οκτώ κόμματα. Η ανάγκη τήρησης του χρόνου και βεβαίως της προσμέτρησης του περαιτέρω και αναγκαίου χρόνου που προβλέπεται από τον Κανονισμό για τον «…» ως Αρχηγό της Αξιωματικής Αντιπολίτευσης είναι απαραίτητο να καταγράφεται. Και από εκεί και πέρα, θα πρέπει να τηρήσουμε όλοι τον χρόνο, διότι θα είναι πάρα - πάρα πολύ δύσκολη και η σημερινή διαδικασία, αλλά και όλες οι διαδικασίες οι κοινοβουλευτικές.

Επίσης, θέλω να πω το εξής, επί της ουσίας.

Επί της ουσίας, κύριε Φάμελλε, αυτό το οποίο έκανε ο ΣΥΡΙΖΑ επί μία σχεδόν πενταετία ήταν να χρεώσει τη χώρα με ένα μνημόνιο αχρείαστο 100 δισεκατομμυρίων. Ήταν αυτό το μνημόνιο το οποίο κόστισε το να βγούμε από τις υποχρεώσεις μας για την παράταση των προσλήψεων, να μην κάνουμε δηλαδή προσλήψεις άλλα τόσα χρόνια μέχρι το 2019. Και σαφέστατα ήταν αυτό το οποίο οδήγησε και στην υποβάθμιση του Εθνικού Συστήματος Υγείας, αφού δεν υπήρχε δυνατότητα να χρηματοδοτηθούν πάρα πολλές απ’ αυτές τις δράσεις.

Σε ό,τι αφορά τη διάταξη στην οποία αναφέρθηκε ο κ. Θεμιστοκλέους, η διάταξη αυτή, ναι, είναι δική σας διάταξη. Το να μην αναγνωρίζετε ότι φέρατε μια διάταξη, προφανώς για να εξυπηρετήσετε κάποιες ανάγκες, είναι τουλάχιστον -ας το πούμε έτσι- μικροπρεπές.

Και από την άποψη ότι αυτή η διάταξη είναι μία διάταξη η οποία απλά συμπληρώνεται σήμερα, και συμπληρώνεται ακριβώς για να εξυπηρετηθούν οι ανάγκες της θερινής περιόδου, οι οποίες είναι πάρα πολύ μεγάλες, νομίζω ότι αντιθέτως με τα όσα ισχυρίζεστε εσείς για τις λύσεις, είστε εσείς που δεν φέρνετε και δεν στέργετε σε καμμία λύση η οποία θα μπορέσει να βοηθήσει τη διακομιδή των ασθενών, όπως απαιτείται.

Συνεπώς θα έλεγα ότι θα πρέπει να τηρήσουμε όλοι για όλη τη διάρκεια αυτής της κοινοβουλευτικής θητείας ένα επίπεδο αξιοπρέπειας, ένα επίπεδο σεβασμού και αυτών οι οποίοι έρχονται και οι οποίοι μπορεί να μην είναι εκλεγμένοι, αλλά έχουν θέση ευθύνης και βεβαίως, να προσπαθήσουμε όλοι μαζί να λειτουργήσουμε σε ένα πνεύμα αρμονίας, για να μπορέσουν να πάρουν απαντήσεις οι πολίτες. Κανένας πολίτης δεν αρέσκεται στις αλληλοκατηγορίες, κανένας πολίτης δεν αρέσκεται στο να παρουσιάζεται μια υποβαθμισμένη εικόνα όλου του γίγνεσθαι του κράτους και αυτός ήταν ο λόγος για τον οποίο σας έστειλαν στην Αντιπολίτευση και βεβαίως, τον πρώην αρχηγό σας στο σπίτι του.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η Βουλευτής του ΣΥΡΙΖΑ - Προοδευτική Συμμαχία κ. Μερόπη Τζούφη.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Έχει ζητήσει τον λόγο ο Υφυπουργός.

(Θόρυβος στην Αίθουσα)

**ΠΡΟΕΔΡΕΥΟΥΣΑ (Όλγα Γεροβασίλη):** Δεν υφίσταται προσωπικό. Η Κοινοβουλευτική Εκπρόσωπος της Νέας Δημοκρατίας απάντησε στον Πρόεδρο της Κοινοβουλευτικής Ομάδας, όπως προβλέπει ο Κανονισμός.

**ΜΕΡΟΠΗ ΤΖΟΥΦΗ:** Θα ξεκινήσω με το διαδικαστικό θέμα που έβαλε η Κοινοβουλευτική Εκπρόσωπος της Νέας Δημοκρατίας και να πω ότι η χθεσινή διαχείριση του χρόνου στέρησε τη δυνατότητα σε πολλούς από εμάς να συμμετάσχουμε στο νομοσχέδιο.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Και κάνετε αντίποινα γι’ αυτό;

**ΜΕΡΟΠΗ ΤΖΟΥΦΗ:** Είναι κάτι που συμβαίνει καθ’ υποτροπή και κατ’ επανάληψη. Νομίζω ότι σήμερα έγινε πολύ καλύτερη διαχείριση του χρόνου. Χθες ζητήσατε από εμάς τα ξημερώματα να παραιτηθούμε, ενώ θα μπορούσε να παραταθεί η διαδικασία.

Με άλλα πράγματα ήθελα να ξεκινήσω, αλλά με τη συζήτηση που έγινε, μιλάω γι’ αυτό.

Είναι προφανές ότι η καταστροφή του Εθνικού Συστήματος Υγείας έγινε στα δύο πρώτα μνημόνια, τα οποία στέρησαν τη δυνατότητα των μόνιμων διορισμών και παραλάβαμε ένα Εθνικό Σύστημα Υγείας με δύο εκατομμύρια ανθρώπους ανασφάλιστους χωρίς καμμία προσβασιμότητα. Η συγκεκριμένη διάταξη ήταν διάταξη απελπισίας και κατ’ απαίτηση των δημάρχων, διότι έψαχναν να βρουν έναν τρόπο και δεν μπορούσαμε να το λύσουμε ούτε με τη δυνατότητα που δεν είχαμε να κάνουμε διορισμούς ούτε και με τα περιορισμένα οικονομικά. Άλλη η κατάσταση τότε, άλλη η κατάσταση τώρα. Διαχειριστήκατε 60 δισεκατομμύρια στη συγκεκριμένη χρονική στιγμή χωρίς δημοσιονομικούς περιορισμούς και σε αυτή την τετραετία δεν αλλάξατε το πλαίσιο ενίσχυσης του ΕΚΑΒ.

Θα ξεκινήσω, όπως είπα, και για το γεγονός της ημέρας που βεβαίως είναι ότι για μια ακόμη χρονιά η χώρα μας βιώνει μια τραγωδία στο έλεος πυρκαγιών για ένατη μέρα και βεβαίως με στάχτες του επιτελικού κράτους παντού, με πέντε τραγικά θύματα και με τετρακόσιες χιλιάδες στρέμματα να έχουν γίνει στάχτη μόνο το 2023. Είμαστε βαθιά συγκλονισμένοι και για τον τραγικό και άδικο χαμό των δύο πιλότων του μοιραίου Καναντέρ, που τους οφείλουμε απόλυτο σεβασμό, και εκφράζουμε τα ειλικρινή μας συλλυπητήρια στους δικούς τους ανθρώπους αλλά και στους συναδέλφους τους. Και φυσικά υιοθετούμε την αυτονόητη πρόταση του Προέδρου της Βουλής για τη στήριξη του αγέννητου παιδιού. Οι συνθήκες του δυστυχήματος πρέπει να διερευνηθούν και να ληφθούν όλα τα αναγκαία μέτρα, για να μη θρηνήσουμε ξανά θύματα σε ώρα καθήκοντος. Παράλληλα, μας γεμίζει θλίψη η απώλεια των πολιτών που απανθρακώθηκαν στη Μαγνησία. Και είμαστε ακόμη στο ξεκίνημα του καλοκαιριού.

Πόσοι συνάνθρωποί μας χάθηκαν, κυρίες και κύριοι συνάδελφοι, το τελευταίο διάστημα αβοήθητοι περιμένοντας το ασθενοφόρο; Ο πενηνταδυάχρονος στο Περιστέρι. Η τουρίστρια στη Θάσο. Η έγκυος στη Νέα Μάκρη. Η εξηντάχρονη στη Χαλκιδική. Η εξηντατριάχρονη στην Κω που έσβησε στην καρότσα ενός αγροτικού. Όπως είπα και πριν, είναι μια απαράδεκτη και τραγική κατάσταση για την οποία δεν υπάρχει καμμία δικαιολογία. Διότι είπα πριν ότι η Νέα Δημοκρατία κυβέρνησε ολόκληρη την προηγούμενη τετραετία χωρίς δημοσιονομικούς περιορισμούς. Δαπάνησε σύμφωνα με δικές της δηλώσεις 60 δισεκατομμύρια ευρώ, όχι όμως για την υγεία και την ασφάλεια των πολιτών, παρά τα διδάγματα της πανδημίας που επανέφερε στο επίκεντρο την ανάγκη για ισχυρά και αξιόπιστα δημόσια συστήματα υγείας.

Είναι σαφές ότι ούτε το Εθνικό Σύστημα Υγείας αποτελεί προτεραιότητα για τη Νέα Δημοκρατία ούτε και η δημόσια υγεία. Είχαν υπάρξει επανειλημμένες προειδοποιήσεις των εργαζομένων του ΕΚΑΒ για τρεις διαγωνισμούς, οι οποίοι δεν ολοκληρώθηκαν, και για την ύπαρξη τρομακτικά κενών στο προσωπικό. Ειπώθηκαν τα δεδομένα. Τα επαναλαμβάνω. Λείπουν επτακόσιοι διασώστες, ενώ το 2019 έχουν συνταξιοδοτηθεί τετρακόσιοι πενήντα, χωρίς να καλυφθούν από την Κυβέρνηση της Νέας Δημοκρατίας. Ο στόλος είναι γερασμένος αλλά και το προσωπικό του ΕΚΑΒ και τα παλαιότερα οχήματα βρίσκονται σε σημαντικό βαθμό εκτός λειτουργίας. Οι χρόνοι απόκρισης έχουν αυξηθεί δραματικά και η δύναμη των ημερήσιων ασθενοφόρων που επιχειρούν αυτή τη στιγμή στην Αττική σύμφωνα με τα δεδομένα που δίνουν οι ίδιοι οι εργαζόμενοι είναι μικρότεροι από κάθε άλλη περίοδο. Και στην περιφέρεια -δεν υπάρχει αμφιβολία- μεγάλες περιοχές μένουν πλήρως ή μερικώς ακάλυπτες.

Ποια είναι η απάντησή σας με τα συγκεκριμένα δεδομένα και στη συγκεκριμένη χρονική στιγμή; Εμβαλωματικά μέτρα πρόχειρα και επικίνδυνα. Αυτό κάνετε με την ΠΝΠ. Στη συγκεκριμένη χρονική στιγμή και μάλιστα με τις πυρκαγιές να κατακαίνε τη χώρα, τους πυροσβέστες εξαντλημένους στα μέτωπα της φωτιάς, τους ανθρώπους των Ενόπλων Δυνάμεων και της τοπικής αυτοδιοίκησης να συνδράμουν στο έργο της κατάσβεσης, στη συγκεκριμένη χρονική στιγμή σκεφτήκατε να πάρετε από αυτούς κόσμο στο ΕΚΑΒ και μάλιστα σε μια περίοδο αυξημένης τουριστικής κίνησης. Πού είναι οι μόνιμες προσλήψεις; Πού είναι η ανανέωση του στόλου και η αύξηση της χρηματοδότησης; Μόνο μπαλώματα και υποβάθμιση σε βάρος της ζωής και της υγείας των πολιτών.

Δεν θα μείνω στο κομμάτι το αν υπάρχει σε αυτή την περίπτωση επιστημονική λογική. Προφανώς και δεν υπάρχει. Οι ίδιοι οι εμπλεκόμενοι φορείς σάς επεσήμαναν και την επικινδυνότητα αυτής της επιλογής και ότι μπορεί να υπάρξουν σοβαρές νομικές επιπτώσεις, αλλά εν τέλει και την αποτυχία της δικής μας αντίστοιχης διάταξης του 2016, τότε που δεν υπήρχε δυνατότητα διορισμών και δύο εκατομμύρια άνθρωποι ήταν ανασφάλιστοι και έπρεπε να εξυπηρετηθούν με δημοσιονομικούς κανόνες σκληρούς που δεν μας έδιναν άλλες δυνατότητες. Υπήρξε, όμως, μεταβατική διάταξη. Διότι και σύμφωνα με δικές σας δηλώσεις οι τελευταίες μόνιμες προσλήψεις –το έχει πει ο κ. Κακλαμάνης- στο ΕΚΑΒ έγιναν το 2016 από την κυβέρνηση του ΣΥΡΙΖΑ με μνημόνιο, με τρόικα και με επιτήρηση. Αυξήθηκε ο αριθμός των εργαζομένων και η χρηματοδότηση. Προστέθηκαν οχήματα στον στόλο αξιοποιώντας τη δωρεά Νιάρχου. Τετρακόσια τριάντα εννιά οχήματα βρίσκονται σήμερα στο συνεργείο, γιατί διαλύθηκε η τεχνική βάση του ΕΚΑΒ.

Και άλλα πράγματα κάναμε, επειδή σας αρέσουν οι συγκρίσεις. Σε δύσκολες συνθήκες αυξήσαμε τη δημόσια δαπάνη κατά 0,6% του ΑΕΠ. Προχωρήσαμε σε είκοσι χιλιάδες προσλήψεις, εκ των οποίων εννέα χιλιάδες ήταν μόνιμες. Φτιάξαμε εκατόν είκοσι επτά νέες δομές πρωτοβάθμιας φροντίδας υγείας σε όλη τη χώρα. Παραλάβαμε με έλλειμμα τα νοσοκομεία που άγγιζε τα 750 εκατομμύρια ευρώ και τα παραδώσαμε με πλεόνασμα 300 εκατομμύρια και κυρίως συμπεριλάβαμε όλους τους πολίτες στη δημόσια φροντίδα, τα δύο εκατομμύρια των ανασφάλιστων πολιτών. Αυτή είναι η πραγματικότητα.

Στη δική σας τετράχρονη διακυβέρνηση και με ευρωπαϊκούς πόρους που ήρθαν με αφορμή την πανδημία δυστυχώς αυξάνονται διαρκώς οι ιδιωτικές δαπάνες για την υγεία. Στην Ευρώπη των είκοσι επτά ο μέσος όρος είναι 15%. Στην Ελλάδα είναι 35% και δυστυχώς θέλετε να το αυξήσετε και άλλο σε βάρος της δημόσιας υγείας και της περίθαλψης.

Τι προτείνουμε; Γιατί ακούσαμε από συναδέλφους ότι δεν έχει προτάσεις ο ΣΥΡΙΖΑ. Πολλά πράγματα. Πρώτα απ’ όλα, να αποκατασταθεί ο δημόσιος χαρακτήρας του ΕΣΥ και να ακυρωθούν οι νόμοι της Νέας Δημοκρατίας για τις εργασιακές σχέσεις των γιατρών και την ιδιωτικοποίηση του συστήματος. Αυτή είναι και η απάντηση προς τον συνάδελφο που προηγουμένως μου είπε αν έχω ιδέα από νοσοκομειακή ιατρική. Τριάντα πέντε χρόνια έχω υπηρετήσει το δημόσιο σύστημα υγείας και αυτό που προτείνει, να έρχεται ιδιώτης γιατρός να προσφέρει τις υπηρεσίες, είναι πριν από την ίδρυση του ΕΣΥ. Αυτό ουσιαστικά ονειρεύεται η Νέα Δημοκρατία.

Έπρεπε να είχατε μονιμοποιήσει -και τους το είχατε υποσχεθεί- τους επικουρικούς. Έπρεπε να σταματήσετε την ιστορία του brain drain βγάζοντας μόνιμες και αξιόπιστες θέσεις με αυξημένο μισθό στα 2.000 ευρώ και βεβαίως τους εργαζόμενους στο ΕΚΑΒ να τους εντάξετε στα βαρέα και ανθυγιεινά. Είναι αδιανόητο αυτή τη στιγμή να προσπαθείτε στις δυσπρόσιτες περιοχές – και όχι τόσο δυσπρόσιτες- να καλύψετε τις ανάγκες....

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Τζούφη, έχετε υπερβεί τον χρόνο.

**ΜΕΡΟΠΗ ΤΖΟΥΦΗ:** Θα τελειώσω.

Για παράδειγμα, στο Ακτινολογικό της Άρτας αποσπάτε ακτινολόγους από το Νοσοκομείο Αγρινίου, οι οποίοι δεν φτάνουν να καλύψουν τις δικές τους εφημεριακές ανάγκες.

Επομένως, εδώ έχουν γίνει προσπάθειες, αλλά η δική σας κατεύθυνση, το νεοφιλελεύθερο σχέδιό σας είναι απαξίωση των δομών, υποχρηματοδότηση, υποστελέχωση, λιγότερο κράτος και περισσότερη αγορά.

Ο ΣΥΡΙΖΑ-Προοδευτική Συμμαχία θα συνεχίζει να μάχεται, όχι μόνο για την επούλωση των πληγών, αλλά και για ένα νέο όραμα που αξιόπιστα θα μπορεί να καλύπτει περισσότερες ανάγκες, να εξασφαλίζει ισότιμη πρόσβαση των πολιτών στην υγειονομική φροντίδα με αξιοποίηση όλων των επιτευγμάτων της σύγχρονης επιστημονικής σκέψης και επιστήμης και όχι με τερατώδεις αναχρονισμούς που δεν έχουν καμία σχέση με την αλήθεια.

Ακούσαμε πολλούς σήμερα για την υγειονομική θωράκιση της κοινωνίας και της χώρας. Μαζί με την κοινωνία για τις ανάγκες της μεγάλης κοινωνικής πλειοψηφίας!

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται τώρα στο Βήμα η Αναπληρώτρια Υπουργός Υγείας, κ. Αγαπηδάκη, η οποία έχει τον λόγο για δέκα λεπτά.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ, κυρία Πρόεδρε.

Πριν ξεκινήσω την τοποθέτησή μου, επιτρέψτε μου να εκφράσω τα βαθιά μου συλλυπητήρια, τη θλίψη μου για τον αδόκητο χαμό των δύο ηρώων, του Χρήστου Μουλά και του Περικλή Στεφανίδη. Ειλικρινή συλλυπητήρια στις οικογένειές τους και βέβαια στα θύματα που είχαμε από τις πρόσφατες πυρκαγιές, που δοκιμάζεται η χώρα.

Είναι αλήθεια ότι δεν είχα σκοπό να μπούμε σε πολιτική διαμάχη, αλλά δυστυχώς τα τελευταία λεπτά αυξήθηκαν οι τόνοι. Δεν μπορούν να μείνουν αναπάντητα κάποια πράγματα που ακούσαμε ειδικά από τον κ. Φάμελλο. Κατηγορούμαστε ότι φέρνουμε ΠΝΠ και μπαίνω στον πειρασμό να κάνω μια διαπίστωση που έχουμε κάνει και άλλες φορές σε αυτήν την Αίθουσα, αλλά φαίνεται ότι δεν γίνεται κατανοητή.

Πολιτεύεστε σαν να βρισκόμαστε όχι στο 2015, αλλά στο 2012. Ακούμε εδώ πράγματα που λέγατε το 2012. Με πράξεις νομοθετικού περιεχομένου συρρικνώνουν τη δημοκρατία έλεγε ο Αλέξης Τσίπρας στις 5 Δεκεμβρίου του 2012: «Η διακυβέρνηση της χώρας με τις χουντικής έμπνευσης πράξεις νομοθετικού περιεχομένου», ήταν φράση του κ. Βούτση στις 11 Δεκεμβρίου του 2012 και λίγα χρόνια μετά το 2015 με ΠΝΠ κάνατε τη μεταφορά των διαθεσίμων από τους δήμους στην Τράπεζα της Ελλάδος, με ΠΝΠ τα capital controls, όπου χρησιμοποιήσατε τις ΠΝΠ για μια σειρά από πράγματα, γιατί; Διότι δημιουργήσατε μία εθνική κρίση. Πάντα έχετε δυστυχώς το ίδιο modus operandi. Δημιουργείτε, για να αντιμετωπίσετε τις εσωκομματικές σας κρίσεις, εθνικές κρίσεις.

Να αποφασίσουμε λοιπόν ότι οι ΠΝΠ είναι ένα εργαλείο, είναι μία δυνατότητα που χρησιμοποιεί κάθε κυβέρνηση για συγκεκριμένους λόγους και να σταματήσουμε να κάνουμε αυτήν την αέναη, υποκριτική διαδικασία, υποβαθμίζοντας την κοινοβουλευτική δραστηριότητα και να σταθούμε στο ύψος των περιστάσεων, όχι μόνο γιατί έχουμε τα φαινόμενα της κλιματικής κρίσης, αλλά και γιατί όσοι έχουμε περάσει από τον χώρο της υγείας δεν μπορούμε άλλο να ακούμε ξανά και ξανά τα ίδια πράγματα, λες και δεν έχει μεσολαβήσει τίποτα και είναι σαν να μην μαθαίνουμε τελικά.

Αναρωτιέμαι ποια είναι η ευθύνη απέναντι στον πολίτη; Πώς λογοδοτούμε; Γίνεται εδώ να συζητάμε σαν να υπάρχει μια μαγική λύση που μια κακιά κυβέρνηση δεν θέλει να εφαρμόσει με συγχωρείτε, αλλά είμαι σαράντα τριών ετών και τέτοιου είδους αφηγήματα μας λέγανε οι δασκάλες μας στο νηπιαγωγείο.

Η πανδημία αποτέλεσε για τη χώρα μας, όπως και για όλες τις χώρες, μια πρωτοφανή κρίση. Παρά το αποδυναμωμένο σύστημα υγείας το οποίο από ό,τι ξέρετε όλοι πάρα πολύ καλά ότι έχουμε στη χώρα για πολύ συγκεκριμένους λόγους. Δεν ανακαλύψαμε τον τροχό, καταφέραμε να κάνουμε μια ικανοποιητική διαχείριση, ενισχύοντας το σύστημα υγείας, ενισχύοντας τον προϋπολογισμό, κάνοντας αυτά που χρειάζεται για να ανταποκριθούμε στην πανδημία και στόχος μας δεν ήταν απλώς να αντιμετωπίσουμε τις άμεσες υγειονομικές ανάγκες, αλλά κα τις κοινωνικές για να μη μείνει κανένας πολίτης πίσω.

Αυτό που δεν καταφέραμε να κάνουμε, το έχουμε πει. Ναι, δεν μπορέσαμε να το κάνουμε και δεν μπόρεσε καμμία χώρα στον κόσμο να το κάνει. Αυτό που δεν καταφέραμε να κάνουμε είναι να κάνουμε μεταρρύθμιση εν μέσω πανδημίας.

Βρείτε μου -σας παρακαλώ θερμά- μία χώρα στον πλανήτη που τα τελευταία τρία χρόνια εν μέσω COVID κατάφερε να κάνει αναμόρφωση στο ΕΣΥ. Βρείτε μου μία χώρα στον πλανήτη ή στον δυτικό κόσμο που αυτή τη στιγμή δεν αντιμετωπίζει πρόβλημα με την επάρκεια σε γιατρούς και σε νοσηλευτές. Βλέπετε τι γίνεται σε όλες τις χώρες. Για διάφορους λόγους συμβαίνει αυτό. Αλλά το να υποστηρίζουμε ότι όλο αυτό είναι ελληνικό φαινόμενο που το δημιούργησε η Κυβέρνηση του Κυριάκου Μητσοτάκη και της Νέας Δημοκρατίας κ.λπ., υποβαθμίζει ξέρετε το πρόβλημα και δίνει ένα μήνυμα στους Έλληνες πολίτες ότι όσοι τα λένε αυτά σήμερα δεν έχουν καταλάβει καν σε ποια εποχή βρισκόμαστε και ποια είναι τα αίτια του προβλήματος. Δεν υπάρχει, λοιπόν, συναντίληψη και αυτό είναι πολύ σοβαρό σε επίπεδο Εθνικής Αντιπροσωπείας.

Δεν θα σχολιάσω το εξαιρετικά προσβλητικό ύφος του κ. Φάμελλου προς τα νεότερα στελέχη της Κυβέρνησης. Ξέρετε, είμαστε νέοι άνθρωποι και θεωρούμε ότι μπορούμε και εμείς να προσφέρουμε στην πατρίδα και παρά τις όποιες ιδεολογικές κομματικές μας διαφορές, μπορούμε να έχουμε ένα πεδίο σύγκρουσης, διαφωνίας, αλλά μέσα σε ένα πλαίσιο που μπορούμε να βρούμε κοινές λύσεις, ενσωματώνοντας προτάσεις που μπορούν να λειτουργούν και να μην τις έχουμε σκεφθεί. Είμαστε πάντα ανοιχτοί σε αυτό το πλαίσιο και είναι έτσι λίγο δυσάρεστο να βλέπουμε από έμπειρους κοινοβουλευτικούς τέτοιου είδους στάσεις και συμπεριφορές. Και το λέω και ως γυναίκα, γιατί πραγματικά ήταν πολύ δυσάρεστο όλο αυτό.

Έχουμε, λοιπόν, από την έκθεση αξιολόγησης -και επανέρχομαι σε αυτά που συζητάμε σήμερα, στα θέματα υγείας και ειδικά σε ό,τι αφορά τις διατάξεις που αφορούν την αλλαγή στο μοντέλο διοίκησης του ΕΟΔΥ- που μας έκανε ο Παγκόσμιος Οργανισμός Υγείας για τη διαχείριση της πανδημίας, κρίσιμα συμπεράσματα. Ποια είναι αυτά;

Έχουμε ένα γερασμένο πληθυσμό. Πρέπει η δημόσια υγεία στη χώρα μας -και όταν λέμε δημόσια υγεία, συγχωρέστε με, ακούγεται λίγο ακαδημαϊκό, αλλά θα επιμένω γιατί εξακολουθούμε να χρησιμοποιούμε σε αυτήν την Αίθουσα λάθος αυτόν τον όρο. Μιλάμε για την προαγωγή, την προστασία και την πρόληψη, δεν μιλάμε για το ΕΣΥ. Η δημόσια υγεία είναι ένας εξαιρετικά υποβαθμισμένος τομέας στη χώρα μας, τον μάθαμε εξαιτίας της πανδημίας. Αυτός, λοιπόν, ο τομέας μας λέει ο ΠΟΥ ότι χρειάζεται και άλλη ενίσχυση και σε αυτό το πλαίσιο αναγνωρίζονται μια σειρά από διαχρονικές αδυναμίες και παθογένειες.

Ο ΕΟΔΥ αποτελεί έναν βασικό κορμό των ζητημάτων που άπτονται της δημόσιας υγείας, ειδικά τώρα που ξέρουμε ότι λόγω της κλιματικής κρίσης έχουμε και αυξημένη πιθανότητα να αντιμετωπίσουμε ξανά νέες πανδημίες. Είναι πάρα πολύ εύκολο με τα μεταδιδόμενα νοσήματα να ζήσουμε ξανά μία νέα πανδημία.

Επειδή υπάρχουν όλες αυτές οι διαχρονικές αδυναμίες, επειδή σε ειδικό πρόγραμμα που έχουμε με την Ευρωπαϊκή Επιτροπή και τη DG Reform, τη γενική διεύθυνση που είναι επιφορτισμένη με τα θέματα των μεταρρυθμίσεων, λάβαμε συστάσεις για το ότι ο ΕΟΔΥ χρειάζεται να αλλάξει θεμελιακά, όχι μόνο ως προς τη διάρθρωση του οργανισμού, αλλά και ως προς τον τρόπο που διοικείται, για να μπορέσει να υπάρξει ουσιαστική μεταρρύθμιση και να επιτελέσει αποτελεσματικά το έργο του, φέρνουμε σήμερα αυτές τις διατάξεις οι οποίες προβλέπουν την αλλαγή του μοντέλου διοίκησης του οργανισμού, με βασικό άξονα της αναμόρφωσης να γίνει ένας διαχωρισμός ανάμεσα στο διοικητικό και επιστημονικό έργο, όπως έχουμε δεχθεί -ξαναλέω- και από την Ευρωπαϊκή Επιτροπή, μετά από το διετές πρόγραμμα που δεχθήκαμε τεχνική βοήθεια από την Κομισιόν.

Έτσι, λοιπόν, χωρίς να αποκόπτουμε τη μία λειτουργία από την άλλη, τη διοικητική από την επιστημονική, προσπαθούμε να έχουμε μία πιο ευέλικτη, πιο αποτελεσματική δομή, για να μπορεί ο οργανισμός να εκπληρώνει αποτελεσματικά και τάχιστα την αποστολή του. Ξέρετε ότι για εμάς -το έχει πει και ο ίδιος ο Πρωθυπουργός προεκλογικά- η αναβάθμιση της δημόσιας υγείας, η ενίσχυση του ΕΣΥ και η βελτίωση των δεικτών υγείας του πληθυσμού -γιατί νομίζω ότι δεν τα έχουμε συνταυτίσει όλα αυτά στη σκέψη μας πολύ εδώ- είναι βαθιά δέσμευση γι’ αυτήν την τετραετία και γι’ αυτήν την επίτευξη του στόχου έχουμε θέσει στο κέντρο των προσπαθειών και τη δημόσια υγεία, ενσωματώνοντας τρία βασικά έργα, με προϋπολογισμό άνω των 35 εκατομμυρίων ευρώ στο Ταμείο Ανάκαμψης για να υλοποιήσει ο ΕΟΔΥ.

Αναβάθμιση του Εθνικού Μηχανισμού Επιδημιολογικής Επιτήρησης, ώστε να έχουμε αξιόπιστα δεδομένα, για τις απειλές δημόσιας υγείας. Αναβάθμιση του Συστήματος Ετοιμότητας και Αντιμετώπισης Έκτακτων Αναγκών Δημόσιας Υγείας, για να μπορούμε άμεσα να αντιμετωπίζουμε τις απειλές και να μην εξελίσσονται σε micro out brakes οι πανδημίες. Ενίσχυση της επιχειρησιακής ετοιμότητας του ΕΟΔΥ.

Με αυτές, λοιπόν, τις διατάξεις κάνουμε ένα πρώτο βήμα –δεν είναι όλη η μεταρρύθμιση, αλλά είναι ένα πρώτο βήμα- για την αναμόρφωση του ΕΟΔΥ, προκειμένου να δώσουμε τη δυνατότητα στα διοικητικά του όργανα να επιτελέσουν πιο αποτελεσματικά τον ρόλο τους.

Συγκεκριμένα, αυξάνουμε τις απαιτήσεις των ακαδημαϊκών προσόντων για τη θέση του Προέδρου, τον απαλλάσσουμε τον Πρόεδρο από όλον αυτό τον διοικητικό φόρτο, δίνουμε τη δυνατότητα να αφιερωθεί περισσότερο -ξαναλέω, σύμφωνα με τις συστάσεις που έχουμε δεχθεί- στα επιστημονικά καθήκοντα. Έχουμε διευθύνοντα σύμβουλο ο οποίος μπορεί να ασχοληθεί αποτελεσματικότερα με όλο το διοικητικό έργο και να προχωρήσει τάχιστα τα έργα του Ταμείου Ανάκαμψης. Θεσπίζουμε επιστημονική επιτροπή η οποία γνωμοδοτεί στον Πρόεδρο, για να είμαστε βέβαιοι ότι έχουμε επιστημονικά τεκμηριωμένες λύσεις που εφαρμόζονται στον ΕΟΔΥ, το γνωστό σε όλους όσοι ασκούμαστε με τη δημόσια υγεία, evidence space public here και έτσι έχουμε τη δυνατότητα να αλλάξουμε την εξής πραγματικότητα. Σήμερα, γιατί δεν είναι θέμα προσώπων είναι θέμα δομής, ο Πρόεδρος του ΕΟΔΥ -και κάθε ένας άνθρωπος που είχε αυτήν τη θέση όλα αυτά τα χρόνια- ασχολιόταν τα τρία τέταρτα του χρόνου του με διοικητικά θέματα, με αποτέλεσμα να μην μπορεί να κάνει αποτελεσματική δουλειά, επιστημονική, επιχειρησιακή, στον οργανισμό.

Αυτές τις χρόνιες παθογένειες ερχόμαστε να θεραπεύσουμε και για το λόγο αυτό θεωρώ -παρόλο το τεταμένο κλίμα των τελευταίων τριάντα λεπτών- ότι ακριβώς έχουμε χρέος όλοι μας, ειδικά τα μεγάλα κόμματα που τοποθετούνται εδώ –έχουν περάσει όλοι από κυβερνητικές θέσεις- και ειδικά όσοι έχουν περάσει από το χώρο της υγείας να γνωρίζουμε πάρα πολύ καλά –ακόμη κι αν δεν συμφωνούμε πολιτικά- ότι είναι απόλυτα απαραίτητες οι αλλαγές που φέρνουμε σήμερα.

Και γι’ αυτόν τον λόγο ζητάμε να υποστηρίξετε αυτό το νομοσχέδιο Έχουμε χρέος απέναντι στις επόμενες γενιές να έχουμε ένα αποτελεσματικό σύστημα δημόσιας υγείας, έναν αποτελεσματικό ΕΟΔΥ και έτσι την επόμενη φορά που θα έχουμε μια νέα απειλή δημόσιας υγείας, η Ελλάδα να είναι έτοιμη με το επιστημονικό δυναμικό, με τα εργαλεία που χρειάζεται για να μπορέσει να αντιμετωπίσει αποτελεσματικά οποιαδήποτε νέα κρίση.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Πριν δώσω τον λόγο στην επόμενη ομιλήτρια, που θα είναι κ. Παναγιώτα Γρηγοράκου από το ΠΑΣΟΚ, θα ήθελα να επισημάνω το εξής στην Κοινοβουλευτική Εκπρόσωπο της Νέας Δημοκρατίας.

Κυρία Ράπτη, με ακούτε;

**ΖΩΗ ΡΑΠΤΗ:** Σας ακούω, εννοείται.

**ΠΡΟΕΔΡΕΥΟΥΣΑ (Όλγα Γεροβασίλη):** Φαντάζομαι ότι εκ παραδρομής, όταν αναφερθήκατε πριν στον κ. Φάμελλο, είπατε μια λέξη σχετικά με τον Πρόεδρο της Κοινοβουλευτικής Ομάδας του ΣΥΡΙΖΑ. Φαντάζομαι ότι εννοούσατε ο προσωρινός ή ο μεταβατικός ή οτιδήποτε και θα παρακαλούσα –αν δεν έχετε αντίρρηση- να διαγραφεί από τα Πρακτικά αυτή η λέξη.

**ΖΩΗ ΡΑΠΤΗ:** Να διαγραφεί. Ναι, να διορθωθεί. Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστώ.

Πριν την ομιλία της Βουλευτού, που προανήγγειλα, έχει ζητήσει τον λόγο για να κάνει μια μικρή παρέμβαση ο κ. Κατρίνης.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κυρία Πρόεδρε.

Άκουσα με ενδιαφέρον την τοποθέτηση της κυρίας Υπουργού. Ελπίζω η κριτική να μην εκλαμβάνεται ως επίθεση σε γυναίκα, όπως είπατε πριν. Η κριτική που θα σας κάνω τώρα, να μην εκληφθεί εννοώ υπό αυτό το πρίσμα.

Άκουσα με πολύ ενδιαφέρον την άποψή σας για τις αλλαγές που πρέπει να γίνουν στον ΕΟΔΥ, στο πνεύμα της αξιοκρατίας, της μεταρρύθμισης, των αρίστων και όλο αυτό το οποίο πρεσβεύετε –κι εσείς και ο Πρωθυπουργός-, αλλά μου γεννιέται εύλογα, κυρία Πρόεδρε, μια απορία, όταν βλέπω μία τροπολογία που έρχεται, όπως και άλλες, στην τελευταία συνεδρίαση της Ολομέλειας –που όλοι ξέρουμε ότι δεν είναι και τα αντανακλαστικά τόσο έντονα- για αλλαγή του οργανογράμματος του ΕΟΔΥ. Αν δεν κάνω λάθος -διορθώστε με-, είπατε ότι απαλλάσσετε τον Πρόεδρο από τα καθήκοντα τα διοικητικά και του μεταβιβάζετε τα αμιγώς επιστημονικά.

Αν διαβάζω σωστά –μπορεί να μην διαβάζω εγώ σωστά- στη διάταξη που τροποποιείτε, στο άρθρο 2, στις αρμοδιότητες του Προέδρου του ΕΟΔΥ, λέτε: «Συγκαλεί το Διοικητικό Συμβούλιο, αρμοδιότητα β΄ καταργείται, αρμοδιότητα γ΄ καταργείται…» -καταργούνται όλα τέλος πάντων και ο Πρόεδρος κρατάει- «να συγκαλεί το διοικητικό συμβούλιο και να εκπροσωπεί τον Οργανισμό δικαστικώς και εξωδίκως». Αυτό λέει η διάταξη.

Προσέξτε τώρα, κυρία Πρόεδρε, το καλύτερο. Αυτό λοιπόν που η κ. Αγαπηδάκη, αρεστή του κ. Μητσοτάκη και άριστη, λέει ότι είναι μεταρρύθμιση και ότι είναι για το επιστημονικό καθήκον του Προέδρου –το οποίο δεν το βλέπω εδώ, δεν ξέρω πού το βλέπετε εσείς- έρχεται σε πλήρη αναντιστοιχία με αυτό που ο νυν Πρόεδρος του ΕΟΔΥ παρουσιάζει στην ετήσια έκθεση του 2022, κύριοι συνάδελφοι της Νέας Δημοκρατίας –αν και δεν είναι σωστό να απευθύνομαι σε σας, πρέπει να απευθύνομαι μόνο στην Πρόεδρο.

Και θυμίζω ότι ο Πρόεδρος του ΕΟΔΥ δεν διορίστηκε από το ΠΑΣΟΚ. Ορίστηκε από την Κυβέρνηση του κ. Μητσοτάκη και είναι ομότιμος καθηγητής παιδιατρικής σε πανεπιστήμιο των Ηνωμένων Πολιτειών. Μάλιστα στο βιογραφικό του λέει ότι έχει διατελέσει και σύμβουλος του Προέδρου των Ηνωμένων Πολιτειών. Λέει, λοιπόν, στον απολογισμό ο Πρόεδρος του ΕΟΔΥ ότι έχει στείλει οργανόγραμμα στο Υπουργείο το οποίο προτεινόμενο λαμβάνει υπ’ όψιν τον τρόπο λειτουργίας άλλων επιτυχημένων οργανισμών δημόσιας υγείας παγκοσμίως και είναι προσαρμοσμένο στον τρέχοντα οργανισμό.

Άρα ο Πρόεδρος του ΕΟΔΥ στέλνει οργανόγραμμα για τα θέματα δημόσιας υγείας με συζήτηση και διαβούλευση με άλλους οργανισμούς δημόσιας υγείας παγκοσμίως, εσείς προφανώς δεν λαμβάνετε υπ’ όψιν το οργανόγραμμα που σας έχει στείλει ο Πρόεδρος και του αφαιρείτε κάθε αρμοδιότητα. Γιατί; Γιατί θέλετε να δώσετε υπερεξουσίες σε έναν διευθύνοντα, κυρία Αγαπηδάκη –και το καταγγέλλω και εσάς προσωπικά- που θα τον δούμε σε λίγες ημέρες.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Αυτή είναι η Κυβέρνηση των αρίστων, της αξιοκρατίας και της μεταρρύθμισης, που δεν λαμβάνει υπ’ όψιν καθηγητές με παγκόσμια αναγνώριση, δεν λαμβάνει υπ’ όψιν οργανισμούς που έχουν το θάρρος δημοσίως να λένε αυτό που κάνουν και ότι είναι σε διαβούλευση με άλλους οργανισμούς δημόσιας υγείας παγκοσμίως, αλλά όλα αυτά παρακάμπτονται, διαγράφονται και καταργούνται. Όπως καταργείται και εδώ σε αυτό που φέρατε σήμερα, τελευταία ημέρα συνεδρίασης της Ολομέλειας, προφανώς γιατί ο κ. Μητσοτάκης και εσείς θέλετε να φέρετε κάποιον αρεστό σας και να του δώσετε υπερεξουσίες.

Αυτή, λοιπόν, την επιλογή σας -την οποία καταγγέλλω, κύριε Πρόεδρε- την παραδίδω στην κρίση και των Βουλευτών της Νέας Δημοκρατίας που ομνύουν στην αξιοκρατία και των Ελλήνων πολιτών που θα κρίνουν ποιοι είναι αυτοί που άλλα λένε και άλλα κάνουν.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κατρίνη.

Τον λόγο έχει η Αναπληρώτρια Υπουργός Υγείας, κυρία Αγαπηδάκη.

Έχετε τον λόγο για δύο λεπτά, παρακαλώ.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ πολύ.

Ευχαριστώ, κύριε Κατρίνη. Να αποσαφηνίσουμε κάτι; Επειδή, ξέρετε, είναι εύκολο να λέτε όλα αυτά, αν δεν γνωρίζετε λίγο την τεχνοκρατική διαδικασία. Αυτά που επικαλείται ο Πρόεδρος του ΕΟΔΥ με το έγγραφο που διαβάσατε, είναι το αποτέλεσμα μερικώς του TSI, του προγράμματος που ανέφερα πριν από λίγο.

Οι προτάσεις που έφερε ο κ. Ζαούτης αφορούν στο πεδίο των αρμοδιοτήτων του φυσικά, γιατί όπως ξέρετε το Υπουργείο Υγείας εποπτεύει τον ΕΟΔΥ, δεν υπάρχουν δύο παράλληλοι μηχανισμοί και είναι οι προτάσεις του σε σχέση με το οργανόγραμμα των υπηρεσιών του. Το Υπουργείο Υγείας, όπως γνωρίζετε πάρα πολύ καλά, έχει την αρμοδιότητα και την ευθύνη να κάνει πιο λειτουργικούς και πιο αποτελεσματικούς τους οργανισμούς.

Και ξέρετε εγώ η ίδια ήμουν, η ίδια προσωπικά –και μπορώ να σας το βεβαιώσω αυτό με τα σχετικά έγγραφα- που ζήτησα από την Κομισιόν όταν ανέλαβα ως Γενική Γραμματέας του Υπουργείου Υγείας να τροποποιηθεί αυτό το έργο τεχνικής βοήθειας, να λάβει έξτρα βοήθεια ο κ. Ζαούτης, να γίνουν trainings σε όλα τα στελέχη του ΕΟΔΥ, να ενισχυθεί ο οργανισμός για να έρθει με τις προτάσεις, κύριε Κατρίνη. Διότι να σας πω κάτι; Οι άνθρωποι αυτοί, όπως και πολλοί άλλοι στη δημόσια υγεία, είναι παρατημένοι πάρα πολλά χρόνια. Δεν τους έχει κανείς ενισχύσει πάρα πολλά χρόνια, δεν τους έχει λάβει κανείς υπ’ όψιν στο σχεδιασμό πάρα πολλά χρόνια.

Εγώ έχω κάνει δύο πράγματα και αυτά, ναι, πρέπει να μου τα χρεώσετε προσωπικά και περιμένω και την κριτική σας γι’ αυτό. Συμπεριέλαβα την κεντρική μου υπηρεσία ως Γενική Γραμματέας στη Διεύθυνση Δημόσιας Υγείας και τα πολύτιμα στελέχη της –τα οποία δεν έχει καμμία σημασία σε ποιον χώρο ανήκουν πολιτικά, αλλά είναι πολύτιμα στελέχη του δημοσίου- και αυτήν τη στιγμή υπηρετεί ως Γενική Γραμματέας Δημόσιας Υγείας ένα άξιο στέλεχος του δημοσίου, η κ. Καλύβα, στο σχεδιασμό αυτού του προγράμματος, που ακούσατε πριν. Αυτές είναι οι συστάσεις. Γνωρίζετε όλοι πάρα πολύ καλά τα διαχρονικά προβλήματα στον ΕΟΔΥ και αν έχει μπορέσει κανένας Πρόεδρος –που πρέπει να υπογράφει δεκάδες συμβάσεις κάθε μέρα- να κάνει επιστημονικό έργο.

Αυτά στα οποία αναφέρεστε, αφορούν την οργάνωση του οργανισμού σε σχέση με τα τμήματα τα οποία εποπτεύει ο κ. Ζαούτης, όχι τη διοίκηση του οργανισμού, που αφορά αρμοδιότητα του Υπουργείου Υγείας.

Καταλαβαίνω την ντρίμπλα που πάτε να μου κάνετε, αλλά –ξέρετε- μικρή έπαιζα ποδόσφαιρο και ήμουνα πολύ καλή στην άμυνα.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Αγαπηδάκη.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Βασίλειος Βιλιάρδος):** Όχι, κύριε Κατρίνη, δεν κάνουμε διάλογο. Παρακαλώ! Όχι, δεν κάνουμε διάλογο. Μιλήσατε, σας απάντησε, τελείωσε.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Υπάρχουν τόσοι ομιλητές που περιμένουν, κύριε Πρόεδρε.

**ΜΙΧΑΗΛ ΚΑΤΡΙΝΗΣ:** Για ένα λεπτό, κύριε Πρόεδρε, θέλω να πάρω τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Μην με φέρνετε σε δύσκολη θέση, σας παρακαλώ!

Τον λόγο έχει η κ. Παναγιώτα Γρηγοράκου, Βουλευτής του ΠΑΣΟΚ – Κινήματος Αλλαγής, για επτά λεπτά.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, το υπό συζήτηση νομοσχέδιο με αφορά σχεδόν προσωπικά. Οι περισσότεροι από εσάς και ιδίως οι παλαιότεροι γνωρίζετε τον πατέρα μου, τον Λεωνίδα Γρηγοράκο.

Μεγάλωσα, λοιπόν, μέσα σε ένα οικογενειακό περιβάλλον, όπου το θέμα της υγείας, των νοσοκομείων και βέβαια του ΕΚΑΒ ήταν καθημερινότητα, σε μια καθημερινότητα που η υγεία των πολιτών δεν είχε χρώμα ούτε κόμμα, σε μία καθημερινότητα συνδεδεμένη στενά με την προσφορά βοήθειας σε όποιον, όποια και όποτε τη χρειάστηκε, σε μια καθημερινότητα συνδεδεμένη με την έννοια του επείγοντος και του εκτάκτου, γιατί οι ασθενείς, αλλά και ο γιατρός συναντιούνται σχεδόν πάντοτε σε μία επείγουσα κατάσταση, μια κατάσταση που πρέπει να αντιμετωπιστεί εδώ και τώρα.

Αυτό το δεδομένο όμως επιβάλλει σε κάθε κυβέρνηση που ευαγγελίζεται πως ενδιαφέρεται για το Εθνικό Σύστημα Υγείας να νομοθετεί προβλέποντας, να νομοθετεί παρακολουθώντας στενά τις αντοχές, τις ελλείψεις και τις ανάγκες του Εθνικού Συστήματος Υγείας, προστατεύοντας το επείγον που χαρακτηρίζει την υγεία των πολιτών. Η νομοθέτηση κατόπιν εορτής ή πιο σωστά κατόπιν τραγωδίας όχι μόνο δεν πείθει για το ενδιαφέρον, αλλά κυρίως μας οδηγεί στην υιοθέτηση λύσεων που μπορεί να είναι επικίνδυνες ή και μοιραίες για τη δημόσια υγεία. Και δυστυχώς σε αυτό το επικίνδυνο «κατόπιν εορτής» συναντάμε τη σημερινή Κυβέρνηση.

Τι συνέβη, λοιπόν, με το ΕΚΑΒ; Πρώτα ήρθε η επικαιρότητα, πρώτα ήρθαν οι ανθρώπινες τραγωδίες, που θόλωσαν τη μαγική εικόνα της αριστείας του επιτελικού κράτους και της διαχειριστικής επάρκειας και μετά η δήθεν λύση. Όμως η υγεία των πολιτών δεν μπορεί να είναι θέμα επικοινωνίας.

Γνωρίζατε τα προβλήματα του ΕΚΑΒ σε ασθενοφόρα και τις ελλείψεις σε προσωπικό σε όλη τη χώρα.

Γνωρίζατε πως λείπουν ογδόντα ασθενοφόρα για να φτάσουμε τα διεθνή στάνταρ και τουλάχιστον επτακόσιοι διασώστες για να τα στελεχώσουν.

Γνωρίζατε, αλλά επιλέξατε να μην κάνετε τίποτα.

Σήμερα οδηγήστε στο να προτείνετε την επικίνδυνη λύση των μεικτών πληρωμάτων του ΕΚΑΒ με αποσπάσεις οδηγών από τους δήμους, το Πυροσβεστικό Σώμα και τις Ένοπλες Δυνάμεις και κάνετε σα να μην γνωρίζετε πως τα πληρώματα των ασθενοφόρων του ΕΚΑΒ δεν είναι απλοί οδηγοί οχημάτων, αλλά ειδικό εκπαιδευμένο προσωπικό, σαν να μην γνωρίζετε πως οι εξειδικευμένες γνώσεις αυτού του προσωπικού δεν μπορούν να αναπληρωθούν με διήμερες εκπαίδευσης των οδηγών στις πρώτες βοήθειες.

Και βέβαια μας ρωτάτε: Εσείς δηλαδή τι θα κάνατε; Ποιες είναι οι προτάσεις σας; Στην ατζέντα της προοδευτικής παράταξης οι πολιτικές για την υποστήριξη του Εθνικού Συστήματος Υγείας είναι συγκεκριμένες, ξεκάθαρες και κυρίως δεν χαρακτηρίζονται από το «εκ των υστέρων». Στο τι, λοιπόν, θα κάναμε, σας απαντάμε ότι θα φροντίζαμε να μην βρεθούμε με την πλάτη στον τοίχο. Και δεν θα βρισκόμασταν γιατί εμείς θα προστατεύαμε το ΕΣΥ, δεν θα το υπονομεύαμε μετατρέποντας το αγαθό της υγείας σε αντικείμενο κερδοσκοπίας ιδιωτικών συμφερόντων. Εμείς θα προσεγγίζαμε και θα υποστηρίζαμε συγκεκριμένες πολιτικές για τη δωρεάν και καθολική παροχή υπηρεσιών υγείας, καθώς μας προβληματίζει ειλικρινά το ότι η χώρα μας έχει τις δεύτερες υψηλότερες ιδιωτικές δαπάνες για την υγεία στην Ευρώπη πίσω από τη Βουλγαρία.

Στην Κυβέρνηση, λοιπόν, εμείς θα λέγαμε το εξής και θα προτείναμε τα κάτωθι:

Πρώτον, την αύξηση της χρηματοδότησης του ΕΣΥ από τον προϋπολογισμό ώστε να υπερβούμε τον μέσο ευρωπαϊκό όρο.

Δεύτερον, τη διάθεση 8% με 10% των πόρων του Ταμείου Ανάκαμψης για την υγεία και τις κοινωνικές υποδομές.

Τρίτον, ένα ισχυρό και ενιαίο σύστημα πρωτοβάθμιας υγείας, με καλά στελεχωμένα κέντρα υγείας σε κάθε δήμο, σύγχρονα και λειτουργικά δημόσια νοσοκομεία με αξιοκρατικά επιλεγμένες διοικήσεις, κάλυψη όλων των πραγματικών κενών του ΕΣΥ με μόνιμες προσλήψεις και κυρίως διαφανείς διαδικασίες και αύξηση των αμοιβών των υγειονομικών μας, ώστε να μην εγκαταλείπουν τη χώρα.

Ας σταματήσουμε, λοιπόν, την υποκρισία. Δεν σας λείπουν οι προτάσεις από την πλευρά μας. Σας λείπει η διάθεση να προστατεύσετε πραγματικά το Εθνικό Σύστημα Υγείας. Ίσως σας βολεύει αυτή η έκτακτη νομοθέτηση που υιοθετήσατε κατά τη διάρκεια της πανδημίας κατασπαταλώντας το δημόσιο χρήμα και καταργώντας κάθε διαδικασία διαφάνειας και αξιοκρατίας. Όμως η πανδημία τελείωσε και τελείωσε και η ανοχή μας σε τέτοιου είδους πρακτικές.

Κυρίες και κύριοι της Κυβέρνησης, κύριοι Υπουργοί, κλείνοντας θα ήθελα να σας μεταφέρω με λίγα λόγια την κατάσταση της υγείας στη Λακωνία και θα επανέλθω εν ευθέτω χρόνω και με συγκεκριμένες ερωτήσεις στο πλαίσιο του κοινοβουλευτικού ελέγχου.

Η κατάσταση και η οργάνωση των υποδομών υγείας στον Νομό Λακωνίας βρίσκονται σε κατάσταση εκτάκτου ανάγκης: ελλείψεις σε γιατρούς, σε νοσηλευτικό προσωπικό, σε ιατροτεχνολογικό εξοπλισμό, ελλείψεις στο ΕΚΑΒ. Ο διαγωνισμός μάλιστα για το νέο Νοσοκομείο Σπάρτης με δωρεά του μεγάλου ευεργέτη του νομού μας, του Ιδρύματος «Σταύρος Νιάρχος» –από εκεί, από τη Βαμβακού Λακωνίας ήταν ο μεγάλος ευεργέτης- απέβη άκαρπος και νεότερα δεν υπάρχουν, ενώ μας είχαν πει ότι θα έχουμε μετά τις εκλογές.

Όλα, λοιπόν, αυτά οδηγούν ακόμη και για τα πιο απλά περιστατικά τους πολίτες της Λακωνίας στην Αθήνα. Είναι απαράδεκτο όλο αυτό και πραγματικά απαιτούνται άμεσες και ουσιαστικές λύσεις τώρα, γιατί δυστυχώς και στον Νομό Λακωνίας, σε έναν νόμο που διαχρονικά στη Νέα Δημοκρατία χαρίζει ένα ποσοστό της τάξης του 50% βρίσκεστε ήδη κατόπιν εορτής στον τομέα της υγείας, καθώς και σε άλλους τομείς.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Γρηγοράκου.

Τον λόγο έχει ο Αναπληρωτής Υπουργός Εσωτερικών, ο κ. Λιβάνιος.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Κυρίες και κύριοι Βουλευτές, στο σώμα του νομοσχεδίου όπως έχετε δει υπάρχει μία σειρά διατάξεων σχετικά με κάποιες επείγουσες ρυθμίσεις ενόψει των αυτοδιοικητικών εκλογών της 7ης και της 14ης Οκτωβρίου. Η συντριπτική τους πλειοψηφία είναι διόρθωση και ομογενοποίηση κάποιων διατάξεων.

Γίνεται μία αλλαγή στις πόλεις που αποτελούνται από δημοτικά διαμερίσματα -Αθήνα, Θεσσαλονίκη, Πάτρα κ.λπ.- με την κατάργηση των ξεχωριστών εκλογικών περιφερειών μέσα σε αυτές, καθώς κρίνεται ότι είναι πολύ πιο λογικό και πολύ πιο αποτελεσματικό και για τους υποψηφίους.

Υπάρχει επίσης μια ρύθμιση για τους οικισμούς για τους οποίους δεν έχουν ανακοινωθεί τα αποτελέσματα της απογραφής του 2021 σε επίπεδο οικισμών, επειδή θα δημιουργηθούν δημοτικές κοινότητες μέσω προεδρικών διαταγμάτων που έχουν εκδοθεί την τελευταία τετραετία, πρέπει να πάμε με τον πληθυσμό του 2011, ώστε να ξέρουμε το μέγεθος του τοπικού συμβουλίου που εκλέγεται.

Τέλος, υπάρχει και το άρθρο με διατάξεις για τη μεταφορά μαθητών προκειμένου να ξεκινήσει απρόσκοπτα η νέα σχολική χρονιά.

Στην τροπολογία που έχει κατατεθεί από το Υπουργείο Εσωτερικών υπάρχουν τέσσερις διατάξεις:

Η πρώτη διάταξη διευκρινίζει ότι τα επιτελικά στελέχη μπορούν να μετακινηθούν ως κλάδος πλέον επιτελικών στελεχών κατά παρέκκλιση όλων των διατάξεων και ιδίως εκεί που υπήρχε το πρόβλημα της άρσης της απαγόρευσης μετακινήσεων, όπως είναι, για παράδειγμα, ο ΕΦΚΑ. Δηλαδή αν κάποιος υπάλληλος του ΕΦΚΑ έχει εκπαιδευτεί και έχει επιλεχθεί ως επιτελικό στέλεχος τότε αυτός θα μπορεί να μεταταχθεί ως κλάδος επιτελικών στελεχών.

Δεύτερον, διευκρινίζεται το πρόβλημα της αμοιβής των επιτηρητών του μεγάλου γραπτού διαγωνισμού του ΑΣΕΠ του Μαρτίου 2023 που θα γίνει από το Υπουργείο Παιδείας.

Τρίτον, διευκρινίζεται ότι κάποιες κατηγορίες προσωπικού που εξαιρούνται από τον προγραμματισμό προσλήψεων.

Τέταρτον, υπάρχει μια διάταξη του άρθρου 4 το οποίο μας προβλημάτισε πολύ αν και πώς πρέπει να έρθει που αφορά την παράταση για τους παιδικούς σταθμούς, για την άδεια λειτουργίας. Αυτό το πρόβλημα είναι γνωστό, μπορώ να επικαλεστώ και την εμπειρία από παιδικούς σταθμούς όσων έχουν υπηρετήσει και στον Δήμο Αθηναίων όπου λόγω χρήσεων γης δεν έχουν γίνει οι απαραίτητες προσαρμογές στο προεδρικό διάταγμα. Δίνουμε μια μικρότερη παράταση απ’ ό,τι ομοφώνως ζήτησε η ΚΕΔΕ και πάμε μέχρι 31 Μαρτίου, προκειμένου να εκδοθούν τα πιστοποιητικά πυρασφάλειας και για πρώτη φορά 1η Σεπτέμβρη υποχρεώνουμε όλους τους δήμους είτε να στείλουν πιστοποιητικό πυρασφάλειας είτε να στείλουν ότι έχουν ξεκινήσει τη μελέτη. Αυτό θα τελειώσει.

Οφείλω να πω, για να είμαστε δίκαιοι, ότι το 2017, αν δεν κάνω λάθος, ο τότε Υπουργός Εσωτερικών, ο Πάνος ο Σκουρλέτης, είχε φτιάξει ένα ειδικό πρόγραμμα ύψους 90 εκατομμυρίων ευρώ για την προσαρμογή των δήμων στις προσαρμογές που επέφερε το προεδρικό διάταγμα. Εντάχθηκαν γύρω στους διακόσιους δήμους και νομικά πρόσωπα αυτών, συνολικά δηλαδή περίπου εννιακόσιοι σταθμοί. Υπάρχουν κάποιοι δήμοι οι οποίοι δεν έχουν προχωρήσει ακόμα σε μεγάλες πόλεις κυρίως λόγω χρήσεων γης ή γενικά λόγω ελλείψεων που υπάρχουν. Αυτό θα τελειώσει. Είναι πολύ σύντομη η παράταση.

**ΘΕΑΝΩ ΦΩΤΙΟΥ:** Δεν εφαρμόστηκε.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Θα εφαρμοστεί. Γι’ αυτό λέμε ότι την 1η Σεπτεμβρίου θα στείλουμε…

**ΘΕΑΝΩ ΦΩΤΙΟΥ:** …(Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ μην διακόπτετε. Δεν κάνουμε διάλογο. Δεν γίνεται.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Επειδή, αγαπητή κυρία Φωτίου, άκουσα και τον προβληματισμό σας -δεν μπορώ να πω ότι δεν το συμμερίζομαι- δίνουμε ολιγόμηνη παράταση, μικρότερη από αυτή που ζήτησε η ΚΕΔΕ. Την 1η Σεπτεμβρίου θα είναι υποχρεωμένοι να φέρουν είτε πιστοποιητικά πυρασφάλειας είτε ότι ξεκινούν τη μελέτη, για να τελειώσει αυτή εκκρεμότητα. Ο μόνος λόγος που γίνεται και σας το λέω ειλικρινά είναι ότι την 1η Σεπτεμβρίου πολλοί παιδικοί σταθμοί δεν θα λειτουργούσαν και αυτό θα δημιουργούσε πρόβλημα στους γονείς. Σε αυτή την δύσκολη ισορροπία επιλέγεται να δοθεί μια πολύ σύντομη, ολιγόμηνη παράταση.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λιβάνιο.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Πρόεδρε, ζητώ τον λόγο για να κάνω μια ερώτηση επί της τροπολογίας.

**ΠΡΟΕΔΡΕΥΩΝ (Βασίλειος Βιλιάρδος):** Έχετε τον λόγο για ένα λεπτό.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Υπουργέ, καλοπίστως να δεχθώ ότι την 1η Σεπτεμβρίου δεν θα λειτουργούσαν οι παιδικοί σταθμοί. Εάν θα έρθει η 31η Μαρτίου με το καλό του 2024, τι θα κάνετε; Δεσμεύεστε ότι θα ασκήσετε ελέγχους και ότι δεν θα παρατείνετε περαιτέρω αυτή την διάταξη; Αυτό με απασχολεί. Διότι εγώ να προσχωρήσω στην άποψή σας, αλλά δεν θέλω ο Υπουργός να έρθει στις 25, 26, 27 Μαρτίου και να πει «ξέρετε, λόγω του ότι» θα ξανακάνουμε άλλη μια παράταση. Μπορείτε να μας πείτε αν θα υπάρξουν κυρώσεις ή τι σκέφτεστε να κάνετε, εν πάση περιπτώσει;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ.

Παρακαλώ, κύριε Υπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Ευχαριστώ, κύριε Ξανθόπουλε, για την ερώτηση. Πραγματικά, στόχος είναι όποιος δεν έχει συμμορφωθεί δεν θα πάρει άδεια λειτουργίας και δεν προτίθεμαι προσωπικά να δώσουμε καμμία παράταση. Αυτό θα το ξεκαθαρίσω και εγγράφως στην ΚΕΔΕ μόλις πάρει ΦΕΚ ο νόμος.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ.

Επόμενος ομιλητής ο κ. Νικόλαος Βλαχάκος Βουλευτής της Νέας Δημοκρατίας, για επτά λεπτά. Θα ακολουθήσει η κ. Μαρία Συρεγγέλα Βουλευτής της Νέας Δημοκρατίας και μετά ο Κοινοβουλευτικός Εκπρόσωπος της Ελληνικής Λύσης κ. Κωνσταντίνος Χήτας.

**ΝΙΚΟΛΑΟΣ ΒΛΑΧΑΚΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, έχοντας νιώσει τον πόνο της απώλειας δικού μου ανθρώπου που έπεσε στη διάρκεια του καθήκοντος, θέλω να εκφράσω τα ειλικρινή μου συλλυπητήρια στις οικογένειες των δύο ηρώων του Καναντέρ, του Χρήστου Μουλά και του Περικλή Στεφανίδη, που έδωσαν τη ζωή τους στο καθήκον για να σώσουν ζωές. Παράλληλα να εκφράσω τα ειλικρινή μου συλλυπητήρια στις οικογένειες των θυμάτων των καταστροφικών πυρκαγιών.

Και επειδή αυτή η χώρα, όπως είπε μια συνάδελφος πριν από δύο ώρες περίπου, γεννά ήρωες, να πάμε και στο ΕΚΑΒ, ιστορικά, που πριν από είκοσι δύο χρόνια έδωσε κι αυτό ένα πλήρωμα ελικοπτέρου με την αείμνηστη συνάδελφο Σοφία Μπεφόν, όπου στη διάρκεια του καθήκοντος, προκειμένου να κάνουν μία διακομιδή από την Πάτμο ενός συνανθρώπου μας με οξύ έμφραγμα του μυοκαρδίου λόγω των δυσμενών καιρικών συνθηκών λίγα μίλια πριν το αεροδρόμιο του Ελληνικού κατέπεσε, γράφοντας έτσι μια ιστορία και αυτή στις σελίδες των ηρώων και στους ανθρώπους που δίνουν τη ζωή τους για να σώσουν ζωές.

Το ίδιο συμβαίνει και με τα πληρώματα των ασθενοφόρων, τα πληρώματα εκείνα που στην καθημερινή κατάσταση στην οποία βρίσκονται δίνουν τον καλύτερο εαυτό τους. Σας το λέει ο ομιλών, που ξεκίνησα μετά την απόκτηση της ειδικότητάς μου ως νέος επιμελητής στις κινητές μονάδες του ΕΚΑΒ. Η ανταπόκριση στα σήματα, παρ’ όλο που πάρα πολλοί στεναχωριόνται και παραπονιούνται ότι δεν ανταποκρίνονται, να ξέρετε είναι άμεση, δίνοντας το καλύτερο του εαυτό τους, προσπαθώντας να δώσουν την προνοσοκομειακή εκείνη περίθαλψη η οποία αποτελεί, πιστέψτε με, το 50% πριν φτάσουν στην υγειονομική μονάδα που εφημερεύει.

Η αλήθεια είναι ότι στα χρόνια που μεσολάβησαν, ειδικά τα μνημονιακά χρόνια και με τις απαιτήσεις των μνημονίων, το ΕΚΑΒ πληγώθηκε και πληγώθηκε από τη μη κάλυψη των θέσεων, οι οποίες δυστυχώς λόγω των συντάξεων άρχισαν να γίνονται πάρα πολλές. Και ακόμα χειρότερα οι προσλήψεις ήταν πολύ λιγότερες των αναμενόμενων. Χρειάζεται λοιπόν ενίσχυση και ενώ τα τελευταία τρία χρόνια το Υπουργείο προκήρυξε τριακόσιες τριάντα θέσεις, όπως είπαν και προηγούμενοι συνάδελφοι και δυστυχώς προσήλθαν μόνο εκατόν ογδόντα, άρα έχουμε μια έλλειψη στη συγκεκριμένη προκήρυξη, έρχεται σήμερα πάλι το Υπουργείο να προκηρύξει διακόσιες πενήντα θέσεις, προκειμένου να καλυφθούν τα κενά εκείνα και θα γίνουν και άλλες προσλήψεις, όπως έχει αναγγείλει και ο ίδιος ο Πρωθυπουργός.

Σε αυτό το σημείο πρέπει να σας πω λοιπόν ότι η πράξη νομοθετικού περιεχομένου για την οποία ακούω συνέχεια να λέτε ότι δεν είναι η προβλεπόμενη για τη συγκεκριμένη κατάσταση η οποία επικρατεί στο ΕΚΑΒ, νομίζω ότι θα δώσει τουλάχιστον για το επόμενο εξάμηνο μία λύση εν μέσω του θέρους και εν μέσω όλων των αναγκών αυτών οι οποίες παρουσιάζονται στο Εθνικό Σύστημα Υγείας, προκειμένου να δώσουμε στην καθημερινότητα του πολίτη μας την καλύτερη των υπηρεσιών υγείας.

Σχετικά με την κάλυψη των θέσεων των διακοσίων αυτών πυροσβεστών, στρατιωτικών, αλλά και από τους ΟΤΑ θέλω να ξέρετε ότι τουλάχιστον το Πυροσβεστικό Σώμα, αλλά και οι στρατιωτικοί έχουν μια γνώση πρώτων βοηθειών, όπου μαζί με τα εξειδικευμένα πληρώματα -και ας πούμε ότι θα είναι μεικτά πληρώματα στα ασθενοφόρα αυτά- θα μπορούν να δώσουν τις πρώτες βοήθειες. Άρα, λοιπόν, να μην επιχειρούμε να υποβαθμίσουμε την προσπάθεια αυτή που σε μια έκτακτη ανάγκη χρειάζεται η χώρα μας.

Τώρα θέλω να έρθω σε ένα άλλο κομμάτι αυτού του Εθνικού Συστήματος Υγείας και των νοσοκομείων. Έχοντας τη χαρά να συνεχίσω μετά το ΕΚΑΒ στο Τζάνειο Νοσοκομείο, θέλω να σας πω ότι στη διάρκεια των τελευταίων ετών, για να μην πάω πιο πίσω, έγιναν αρκετές προκηρύξεις ιατρών εν μέσω COVID. Και τώρα που συζητάμε υπάρχουν σε εξέλιξη προκηρύξεις ιατρών, προκειμένου να καλυφθούν θέσεις σε διάφορες ειδικότητες. Θα ήθελα, επειδή πολλοί συνάδελφοι υπάρχουν σε όλες τις παρατάξεις, να κάνουν έτσι μία επίσκεψη στις υγειονομικές περιφέρειες στις οποίες ανήκουν και να δουν ακριβώς την εξέλιξη των συμβούλιων κρίσης των νέων επιμελητών και να δουν ότι όλα αυτά προχωράνε εδώ και αρκετά χρόνια.

Παράλληλα, αυτό που θέλω να τονίσω είναι το εξής, κάτι το οποίο ίσως οι περισσότεροι δεν γνωρίζετε: Εν μέσω COVID και τα έτη 2021 - 2022 έγιναν προκηρύξεις για νοσηλευτικό προσωπικό από το Υπουργείο Υγείας, το οποίο καλούσε πάρα πολλούς νοσηλευτές να παρουσιαστούν και να ορκιστούν, να αναλάβουν θέσεις, γιατί, όπως πολύ καλά γνωρίζετε, το νοσηλευτικό προσωπικό αποτελεί τη ραχοκοκαλιά των νοσοκομείων μας. Έχοντας την τιμή λοιπόν να συμμετέχω σε επιτροπές COVID του νοσοκομείου στο οποίο εργάζομαι εδώ και είκοσι επτά ολόκληρα χρόνια, θέλω να σας πω ότι από μία προκήρυξη πενήντα νοσηλευτών παρουσιάστηκαν την επόμενη μέρα μόνο τέσσερις. Δεν ξέρω αυτό πού να το αποδώσω. Πραγματικά προκαλούσε κατάπληξη.

**ΑΝΔΡΕΑΣ ΠΟΥΛΑΣ:** Μόνιμο προσωπικό ή επικουρικό;

**ΝΙΚΟΛΑΟΣ ΒΛΑΧΑΚΟΣ:** Μόνιμο προσωπικό.

Σε αυτό λοιπόν το σημείο σας καλώ όλους να αναθεωρήσετε τις απόψεις αυτές τις οποίες καταθέσατε για την ΠΝΠ του Υπουργείου Υγείας και να στηρίξετε το νομοσχέδιο, προκειμένου να προσφέρουμε υπηρεσίες υγείας εκείνες που πράγματι χρειάζονται οι συνάνθρωποί μου.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Βλαχάκο.

Καλείται στο Βήμα η κ. Μαρία Συρεγγέλα Βουλευτής της Νέας Δημοκρατίας, για επτά λεπτά.

**ΜΑΡΙΑ ΣΥΡΕΓΓΕΛΑ**: Κυρία και κύριε Υπουργέ, κυρίες και κύριοι συνάδελφοι, είμαστε πραγματικά όλες και όλοι συγκλονισμένοι για τον θάνατο εν ώρα καθήκοντος και του σμηναγού Χρήστου Μουλά και του ανθυποσμηναγού Περικλή Στεφανίδη. Σαφώς τα λόγια προς τους γονείς και προς τις οικογένειές τους είναι σημαντικά, πολύ πιο σημαντικές όμως είναι οι πράξεις, όπως αυτή σήμερα που ανακοινώθηκε από τον Πρόεδρο της Βουλής για την υιοθέτηση του αγέννητου παιδιού του σμηναγού Χρήστου Μουλά.

Θα ξεκινήσω κάνοντας μια παράκληση όχι πλέον άλλα fake news και παραπληροφόρηση σε αυτή την Αίθουσα. Οι εκλογές τελείωσαν, ο κόσμος γύρισε την πλάτη σε τακτικές που είχαν να κάνουν με γκρίζο, με μαύρο. Ακούσαμε πιο πριν από τον κ. Φάμελλο για βαναυσότητα της Κυβέρνησης Μητσοτάκη για την οποία είμαστε όλοι οι Βουλευτές και όλες οι Βουλεύτριες της Συμπολίτευσης συνυπεύθυνοι και συνυπεύθυνες. Αυτά όμως, όπως είδατε, ο κόσμος τα καταδίκασε και η κοινωνία μας έχει κάνει πλέον νέα αρχή, ζητώντας ειλικρίνεια, ζητώντας σχέδιο, ζητώντας συγκεκριμένες πράξεις.

Ακούμε ξανά και ξανά ότι το Εθνικό Σύστημα Υγείας καταρρέει, ότι δεν ενδιαφερόμαστε, ότι θα το ιδιωτικοποιήσουμε. Για ποια ιδιωτικοποίηση μιλάμε; Μιλάμε για την ιδιωτικοποίηση ή μάλλον για την αξιοποίηση του ιδιωτικού τομέα και των ιδιωτών γιατρών στις νησιωτικές περιοχές, όταν υπάρχει ανάγκη, που είπε ο πρώην Αρχηγός της Αξιωματικής Αντιπολίτευσης σε ερώτηση που δέχτηκε στην Κω;

Είχαμε ξεχάσει βέβαια ότι όλα αυτά τα συγκεκριμένα μέτρα είχαν ψηφιστεί επί Νέας Δημοκρατίας με τον ν.4931/2022 και τον ν.4999/2022, που βέβαια τότε η Αξιωματική Αντιπολίτευση δεν τα ψήφισε, δεν τα στήριξε. Και για ποια εγκατάλειψη μάς κουνάτε το δάχτυλο; Ας μιλήσουμε με αριθμούς.

Ακούσαμε προηγουμένως για τα δύο πρώτα μνημόνια, ότι τα δύο πρώτα μνημόνια ήταν αυτά που ευθύνονται. Το τρίτο μνημόνιο το αχρείαστο; Γιατί μας είπατε ότι εκλεγήκατε και αναλάβατε καμένη γη. Μα δεν σας φέραμε με το ζόρι να κυβερνήσετε. Ο ελληνικός λαός σας εξέλεξε και σας εξέλεξε τότε, λέγοντας ότι θα σκίσετε με ένα νόμο και ένα άρθρο όλα τα μνημόνια, και αντί αυτού φέρατε ένα τρίτο αχρείαστο μνημόνιο. Έτσι είναι.

Ας μιλήσουμε, λοιπόν, με αριθμούς. Τελευταίος προϋπολογισμός ΣΥΡΙΖΑ για το ΕΣΥ το 2019, 3,8 δισεκατομμύρια ευρώ. Τελευταίος προϋπολογισμός για τη Νέα Δημοκρατία για το 2023 5,2 δισεκατομμύρια ευρώ. Άρα 1,4 δισεκατομμύρια ευρώ αύξηση και μέσα σε αυτά δεν υπολογίζουμε ούτε τις έκτακτες δαπάνες για την πανδημία ούτε τους πόρους από το Ταμείο Ανάκαμψης και Ανθεκτικότητας, για το οποίο έχουν διασφαλιστεί 1,5 δισεκατομμύριο ευρώ για την υγεία και συνεχίζουμε.

Το 2019 περίπου εκατό χιλιάδες άτομα προσωπικό στο Εθνικό Σύστημα Υγείας, το 2023 περίπου εκατόν οχτώ χιλιάδες άτομα. Και επειδή προηγουμένως ακούσαμε για μόνιμες προσλήψεις και μόνο για το 2022 υπήρξε προκήρυξη έξι χιλιάδων μόνιμων προσλήψεων. Συγκεκριμένα για το ΕΚΑΒ, 2015 τρεις χιλιάδες εννιακόσια δεκαεφτά άτομα, το 2019 τέσσερις χιλιάδες εκατόν πενήντα ένα άτομα, το 2023 τέσσερις χιλιάδες εξακόσιες σαράντα δύο.

Και αύριο λήγει η προκήρυξη για διακόσιες πενήντα θέσεις πληρωμάτων. Έχουμε αύξηση των κλινών ΜΕΘ από πεντακόσιες τριάντα πέντε σε χίλιες τριακόσιες που είναι στον ευρωπαϊκό μέσο όρο. Και σαφώς δεν φτάνουν μόνο αυτοί οι αριθμοί, γιατί μιλάμε για ένα πολύ μεγάλο πρόγραμμα πρόληψης κατά του καρκίνου του μαστού, όπου εξετάστηκαν εκατόν τριάντα χιλιάδες γυναίκες και οχτώ χιλιάδες γυναίκες από αυτές που διαγνώστηκαν με καρκίνο σε πρώιμο στάδιο. Και φυσικά οι αριθμοί συνεχίζονται, αλλά πίσω από αυτούς τους αριθμούς είναι και άνθρωποι, άνθρωποι που με την αύξηση του Προϋπολογισμού θα απολαμβάνουν καλύτερη δημόσια δωρεάν υγεία και άνθρωποι είναι και οι οχτώ χιλιάδες γυναίκες που πρόλαβαν έγκαιρη διάγνωση της ασθένειας τους.

Εμείς, λοιπόν, σε αυτά τα fake news και την παραπληροφόρηση απαντάμε με δεδομένα. Γιατί θωράκιση της υγείας των Ελληνίδων και των Ελλήνων δεν πρέπει να αποτελεί προνόμιο καμμιάς παράταξης, πολύ περισσότερο βέβαια όταν αυτό το προνόμιο είναι μόνο στα λόγια. Είναι κάτι που θα πρέπει όλες και όλοι να έχουμε την πολιτική βούληση να το τοποθετήσουμε στο κέντρο των πολιτικών μας και κανένας δεν μπορεί να επικαλεστεί πως είναι ο μόνος ή η μόνη που ενδιαφέρεται για τη δημόσια δωρεάν υγεία.

Όλες οι παρατάξεις προεκλογικά θέσαμε τη δημόσια δωρεάν υγεία στο κέντρο των πολιτικών μας. Τώρα ήρθε η ώρα όμως να το αποδείξουμε και με πράξεις. Τόσο καιρό φωνάζαμε ειδικά η Αξιωματική Αντιπολίτευση για το ΕΚΑΒ, το προσωπικό, για ελλείψεις και καθυστερήσεις και σήμερα φέρνουμε αυτή τη διάταξη, η οποία ήταν διάταξη που υπήρχε το 2016. Και μάλιστα αναφέρθηκε πιο πριν ότι η διάταξη αυτή ήρθε τότε για έκτακτους λόγους, γιατί μας το ζήτησαν οι δήμαρχοι και οι δήμοι. Το εφαρμόσατε; Όχι, το ψηφίσατε.

Άρα πήγατε στους δημάρχους, τους υποσχεθήκατε ότι θα φέρουμε αυτό για να σας σώσουμε. Και αμέσως μετά δεν το εφαρμόσατε, δεν το υλοποιήσατε. Και αυτό δεν το λέω εγώ, το λέει ο κ. Σταθόπουλος στην επιτροπή.

**ΜΕΡΟΠΗ ΤΖΟΥΦΗ:** Αφορούσε τα κέντρα υγείας…

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ μην κάνετε παρεμβάσεις.

**ΜΑΡΙΑ ΣΥΡΕΓΓΕΛΑ:** Ο κ. Σταθόπουλος, ο Πρόεδρος της Πανελλήνιας Ομοσπονδίας Ενώσεων Υπαλλήλων Πυροσβεστικού Σώματος. Θα ήθελα να αναφέρω και να γνωρίζουν κάποιοι Βουλευτές και ο Υπουργός που ήταν στην Αίθουσα ότι με τον ν.4368/16 δεν εφαρμόστηκε ποτέ. Άρα για μια ακόμη φορά ψηφίζετε και δεν εφαρμόζετε. Για άλλη μια φορά κοροϊδεύετε.

**ΜΕΡΟΠΗ ΤΖΟΥΦΗ:** Όποιος μπορούσε και όποιος ήθελε να το εφαρμόσει…

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ, μην το ξανακάνετε. Έχετε Κοινοβουλευτικό Εκπρόσωπο, ζήτησε τον λόγο.

**ΜΑΡΙΑ ΣΥΡΕΓΓΕΛΑ:** Κυρία Τζούφη, σας άκουσα.

Το Εθνικό Σύστημα Υγείας, λοιπόν, αντιμετώπισε μια πρωτόγνωρη για τη γενιά μας κρίση, δεν λύγισε αντίθετα πήραμε σπουδαία μαθήματα, καταφέραμε να το κάνουμε πιο δυνατό και θέσαμε τις βάσεις για πολλές βελτιώσεις που θα γίνουν πράξη αυτή την τετραετία.

Η Κυβέρνηση της Νέας Δημοκρατίας και του Κυριάκου Μητσοτάκη για άλλη μια φορά θα τηρήσει τις υποσχέσεις και τις δεσμεύσεις της, θα πετύχει ακόμα πιο ποιοτική δημόσια δωρεάν υγεία και θα διασφαλίσει την απρόσκοπτη πρόσβαση σε αυτήν.

Σήμερα κάνουμε την αρχή και είναι καθήκον μας να την κάνουμε όλες και όλοι μαζί για κάθε Ελληνίδα και για κάθε Έλληνα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Συρεγγέλα.

Τον λόγο έχει ο Κοινοβουλευτικός Εκπρόσωπος του ΣΥΡΙΖΑ κ. Ηλιόπουλος για δύο λεπτά.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Θα είμαι πάρα πολύ σύντομος, κύριε Πρόεδρε, γιατί είναι ένα ψέμα το οποίο επανέρχεται και επανέρχεται και είναι καλό να συζητάμε στη βάση της πραγματικότητας και της αλήθειας.

Αναφέρθηκε η προηγούμενη ομιλήτρια, όπως και πριν ο Υφυπουργός στον ν.4368/2006. Ποιο είναι το συγκεκριμένο άρθρο;

**ΜΑΡΙΑ ΣΥΡΕΓΓΕΛΑ:** Το 78.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Το έχετε διαβάσει όλο το άρθρο; Τι λέει η τελευταία φράση του άρθρου για να μη λέτε ψέματα στο Κοινοβούλιο; Το περιεχόμενο της ως άνω διατάξεως δεν έχει εφαρμογή στην λειτουργία των ασθενοφόρων του ΕΚΑΒ.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Ηλιόπουλε, σε μένα απευθύνεστε, στον Πρόεδρο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Δεν έχει εφαρμογή στη λειτουργία των ασθενοφόρων του ΕΚΑΒ. Με αυτόν τον τρόπο κλείνει το άρθρο. Άρα λέγατε ψέματα. Ένα είναι αυτό.

Υπήρξαν δήμοι που κάνανε τη χρήση στα κέντρα υγείας. Δεύτερο ψέμα ήταν αυτό.

Τρίτο, για να μιλάμε για τα στοιχεία και τα δεδομένα, παραλάβατε ένα ΕΚΑΒ που στην Αττική είχε ογδόντα τέσσερα ασθενοφόρα σε πρωινή και απογευματινή βάρδια και έχετε φτάσει στα πενήντα δύο σήμερα. Αυτά είναι τα στοιχεία.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Τον λόγο έχει ο Κοινοβουλευτικός Εκπρόσωπος της Ελληνικής Λύσης κ. Κωνσταντίνος Χήτας για εννιά λεπτά.

Θα ακολουθήσει ο κ. Ανδρέας Πουλάς. Αμέσως μετά ο κ. Στύλιος και μετά ο Κοινοβουλευτικός Εκπρόσωπος του ΣΥΡΙΖΑ.

Ορίστε, κύριε Χήτα.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Κύριε Υπουργέ, κύριοι Υφυπουργοί, κύριοι Αναπληρωτές, θέλετε να βάλετε τους πυροσβέστες να οδηγούν ασθενοφόρα. Εγώ γιατρός δεν είμαι, αλλά είμαι ενεργός Έλληνας πολίτης τα τελευταία πενήντα χρόνια, όσο θυμάμαι τον εαυτό μου.

Θα σας κάνω μια ερώτηση, γιατί με αυτά που ακούω στο τέλος ίσως χρειαστώ γιατρό. Θα βάλουμε πυροσβέστες να οδηγούν ασθενοφόρα και το αντεπιχείρημα, κύριε Υφυπουργέ που ήσασταν πριν εδώ, είναι ότι εσείς -λέει- το ψηφίσατε το 2016. Σωστά; Στο ΣΥΡΙΖΑ δεν το είπατε; Ότι αυτοί το ψήφισαν το 2016 και ότι δικός τους νόμος είναι αυτός.

Και επειδή το ψήφιζαν αυτοί; Καταργήστε το εσείς. Κυβέρνηση δεν είσαστε; Το πρόβλημα είναι ποιος ψήφισε αυτή τη νομοθετική ανοησία ή ότι οι πυροσβέστες οδηγούν οχήματα του ΕΚΑΒ;

Θα μας τρελάνετε τελείως και θα χρειαστούμε όντως γιατρό στο τέλος εδώ. Μα είναι δυνατόν! Καταργήστε το από τώρα. Πείτε: «Αποσύρω το νομοσχέδιο. Είναι λάθος αυτό που έκανε ο ΣΥΡΙΖΑ. Δεν θα οδηγούν οι πυροσβέστες».

Κοιτάξτε τον κ. Κοτίνη. Τον βλέπετε εκεί τον Βουλευτή μας; Είναι εξαιρετικός. Έχει σχολή οδηγών, οπότε πάρτε τον κι αυτόν! Οδηγεί πάρα πολύ καλά, οπότε να οδηγεί και το ασθενοφόρο.

Κυρία Ράπτη, δεν κάνω ονομαστικές αναφορές. Απευθύνομαι στην Κοινοβουλευτικό Εκπρόσωπο του κόμματος.Είπατε ότι το 2016 η χώρα ήταν δύσκολα και τη χρεώσατε 100 δισεκατομμύρια. Το είπατε; Το είπατε.

Κυρία Ράπτη, ακούστε κάτι. Ή θα είναι επιχείρημά σας αυτό και θα το στηρίξετε ως κόμμα ή θα σταματήσετε να το λέτε. Διότι, όταν το 2019 καταθέσαμε -και τώρα ξανά το 2023- αίτηση σύστασης εξεταστικής επιτροπής για τα 100 χαμένα δισεκατομμύρια του ΣΥΡΙΖΑ, εποιήσατε τη νήσσαν ως κόμμα. Άρα ή δεν πιστεύετε ότι χάθηκαν τα 100 δισεκατομμύρια ή αν το πιστεύετε στηρίξτε την αίτηση εξεταστικής επιτροπής που κατέθεσε η Ελληνική Λύση, για να υπάρχει το επιχείρημα αυτό. Αλλιώς, δεν υπάρχει επιχείρημα. Δεν μπορείτε να το λέτε. Είναι 100 δισεκατομμύρια, χρήματα του ελληνικού λαού και δεν στηρίζετε την πρόταση εξεταστικής επιτροπής της Ελληνικής Λύσης; Εκτός εάν δεν το πιστεύετε. Εάν δεν το πιστεύετε, λοιπόν, πάψτε να επιχειρηματολογείτε με αυτόν τον τρόπο.

Μέχρι πρότινος, ήταν νομικός ο Υπουργός Υγείας, αλλά εγώ δεν είμαι αυτής της άποψης. Εγώ λέω ότι απλή λογική θέλει στη ζωή για να βάλεις τα πράγματα σε μια τάξη. Και εδώ δεν μιλάμε για δευτερεύοντα πράγματα. Μιλάμε για την υγεία. Δηλαδή, τους πυροσβέστες που θα πρέπει να τους λέμε κάθε μέρα ευχαριστώ -ειδικά αυτή την εποχή που με αυταπάρνηση και αυτοθυσία ρίχνονται στις φλόγες, στη μάχη να σώζουν ζωές- θα τους βάλετε τώρα να οδηγούν και ασθενοφόρα;

Ξέρετε, είναι οι άνθρωποι που τους καλούμε όταν πιάνει φωτιά. Είναι οι άνθρωποι που τους καλούμε όταν πλημμυρίζει ένα σπίτι, το υπόγειο ή οτιδήποτε άλλο. Τους καλούμε όταν υπάρχει εγκλωβισμός στο ασανσέρ. Τους καλούμε όταν εγκλωβίζονται από ένα τροχαίο σοβαρό. Τους καλούμε για χίλια δύο πράγματα, θα τους βάλουμε τώρα να οδηγούν και ασθενοφόρα;

Εμείς τι λέμε; Θα σας κάνουμε προτάσεις σε λίγο και πώς μπορούν να βρεθούν χρήματα. Διότι, εδώ δεν είμαστε μόνο για να λέμε ότι αυτά που κάνετε είναι λάθος, αλλά και πώς μπορούμε να τα διορθώσουμε, ιδίως για θέματα σοβαρά, όπως η υγεία, η παιδεία, η οικονομία.

Εμείς θεωρούμε ότι το νομοσχέδιο αυτό δεν βοηθάει, αλλά υποβαθμίζει ακόμη περισσότερο τον τομέα της υγείας. Δηλαδή, με μια εκπαίδευση τεσσάρων, πέντε, δέκα ωρών, δύο ημερών -πόσο θέλετε εσείς;- θα εκπαιδεύετε τους πυροσβέστες και θα τους βάζετε να οδηγούν το ασθενοφόρο, ένα ασθενοφόρο του ΕΚΑΒ, που, όπως ξέρετε -που το ξέρετε- ιδίως οι γιατροί που κάθεστε εκεί, το πλήρωμα έχει δύο διασώστες. Ο ένας κάνει και τον οδηγό, αλλά είναι και διασώστης.

Αυτοί οι άνθρωποι, λοιπόν, που είναι μέσα στο ΕΚΑΒ και στο ασθενοφόρο, έχουν περάσει από μια εκπαίδευση δυόμισι ετών από τη σχολή του ΕΚΑΒ και μπορούν να διαχειριστούν και έκτακτα περιστατικά λόγω της φύσης και φυσικά, της όλης κατάστασης.

Με το νομοσχέδιο, λοιπόν, αυτό θα έχουμε στο ασθενοφόρο έναν διασώστη, όπου μπορεί να είναι ο ασθενής παχύσαρκος, μπορεί να είναι παραπληγικός. Πώς θα τον κουμαντάρει, θα τον σηκώσει, θα τον βοηθήσει, θα τον βάλει να ξαπλώσει; Πώς; Πείτε μας εσείς. Και ο άλλος απλώς θα βλέπει.

Καταλαβαίνει, λοιπόν, αυτόματα κανείς τη διαφορά των δύο του ΕΚΑΒ με τον έναν του ΕΚΑΒ, διότι στην τελική, το ΕΚΑΒ θέλει διασώστες, κύριοι Υπουργοί. Δεν θέλει ταξιτζήδες. Διασώστες θέλει και όχι ταξιτζήδες.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Ο στρατός έχει διασώστες;

**ΚΩΝΣΤΑΝΤΙΝΟΣ ΧΗΤΑΣ:** Σήμερα υπάρχουν δύο έως τρεις χιλιάδες απόφοιτοι της σχολής του ΕΚΑΒ. Είναι άνθρωποι πιστοποιημένοι και εσείς θέλετε από τον στρατό να πάτε να πάρετε! Φωτιά πιάνει; Ο στρατός. Χιόνια; Ο στρατός. Βρέχει; Ο στρατός. Περνάει ο στρατός, της Ελλάδος φρουρός! Σε όλα ο στρατός, ενώ έχει δυόμισι χιλιάδες ανθρώπους πιστοποιημένους που περιμένουν τη σειρά τους να διοριστούν. Όχι, πασαλείμματα θα κάνουμε πάλι.

Όμως, ξέρω, κύριε Υπουργέ και κύριοι Υπουργοί. Τι να προλάβετε να κάνετε και εσείς; Παραλάβατε καμένη γη! Δεν μπορείτε να το πείτε κιόλας αυτό, γιατί ήσασταν εσείς οι προκάτοχοι! Παραλάβατε καμένη γη από τα ίδια σας τα χέρια! Εσείς ήσασταν οι προκάτοχοι της Κυβέρνησης, εσείς είστε και τώρα! Τι να πείτε; Ότι παραλάβαμε καμένη γη; Το πάτε πιο πίσω, στο 2015. Και στο 2009 να το πάτε και στο 2007 να το πάτε και στο 1998 να το πάτε, ούτως ή άλλως, το ΕΣΥ όλη εκείνη την περίοδο ήταν υπό διάλυση.

Και τι κάνουμε τώρα για να μπαλώσουμε το πρόβλημα; Ζητάμε από το προσωπικό του ΕΚΑΒ το εξής. Υπάρχει και αυτό. Ακούστε τι άλλο κάνετε. Αυτό είναι βγαλμένο από τη ζωή. Μας τα λένε άνθρωποι που δουλεύουν εκεί και αφιερώνουν τη ζωή τους και σώζουν ανθρώπινες ζωές. Ζητάτε από το προσωπικό του ΕΚΑΒ σε άλλες περιοχές να εκδηλώσει ενδιαφέρον και του λέτε: Να σου πω, δικαιούσαι τριάντα μέρες άδεια. Μην παίρνεις την άδειά σου, πήγαινε να δουλέψεις ως πλήρωμα σε μια τουριστική περιοχή και θα παίρνεις και 40 ευρώ την ημέρα. Δηλαδή, θα πάρεις ένα χαρτζιλίκι ακόμα και ένα μεροκάματο. Δηλαδή, να δουλεύει ο διασώστης πενήντα δύο εβδομάδες τον χρόνο, να τον εξαντλήσουμε τελείως. Αυτό είναι Ελλάδα! Δεν υπάρχει τίποτα! Δεν υπάρχει τίποτα! Δεν υπάρχει.

Τι λέμε εμείς; Δεν θα πω, σύμφωνα με την Ευρωπαϊκή Επιτροπή, ότι η Ελλάδα δαπανά μόλις το 7,8% του ΑΕΠ της για την υγεία και όλα αυτά. Η Ελλάδα σήμερα που μιλάμε, ως κράτος, αυτή τη στιγμή, έχει τις χαμηλότερες δαπάνες για την υγεία σε ολόκληρη την Ευρωζώνη και ο Έλληνας πολίτης πρέπει να βάζει βαθιά το χέρι στην τσέπη. Αυτό είναι η αλήθεια.

Ερώτηση: Και πού θα βρούμε τα λεφτά, Ελληνική Λύση; Καλά τα λέτε εσείς! Στην Αντιπολίτευση εύκολα λόγια, εντάξει! Μπορεί να λαϊκίζετε και λίγο.

Λύσεις: Πάρτε το πρόγραμμά μας. Είναι αναρτημένο. Τουλάχιστον, εμείς προσπαθούμε να βρούμε λύσεις και έχουμε κάποιες ιδέες.

Δεδομένης, λοιπόν, της δημοσιονομικής στενότητας, την οποία όλοι αντιλαμβανόμαστε -δεν είμαστε Ελβετία ούτε θα εξετάσουμε τώρα γιατί δεν είμαστε Ελβετία, ενώ θα μπορούσαμε να είμαστε μια πολύ πλούσια χώρα, καθώς δεν είναι της παρούσης- αν εμείς ήμασταν κυβέρνηση, θα διερευνούσαμε τις δυνατότητες επιπρόσθετης χρηματοδότησης του κλάδου υγείας από άλλους πόρους: Φόρος 1,5% στα τυχερά παίγνια και στα τσιγάρα. Προσέξτε: Θα αποδίδεται όπως ο ΦΠΑ, απευθείας στο Υπουργείο Υγείας το ποσό αυτό.

Από δωρεές, από χορηγίες, εκμετάλλευση κληροδοτημάτων, ενοικίαση -όχι πώληση, ενοικίαση, γιατί με τον Χατζηδάκη μπροστάρη έχετε μια έφεση στις πωλήσεις- από άλλες δραστηριότητες, όπως συναυλίες, ομάδες ασθενών, εκθέσεις κ.λπ., επιχορηγήσεις από διάφορους οργανισμούς και απόδοση του 2% από τα έσοδα των σταθμών διοδίων όλης της χώρας απευθείας στο Υπουργείο Υγείας. Να δεις πως μαζεύεις λεφτά για την υγεία, όχι για να κάνω οποιαδήποτε άλλη επένδυση ή να δώσω οτιδήποτε, αλλά για την υγεία μου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Έτσι συγκεντρώνοντας, λοιπόν, χρήματα για την υγεία, μπορούμε να κάνουμε το επόμενο βήμα, κύριε Πρόεδρε, το οποίο είναι ποιο; Να επαναλειτουργήσουν όλες οι μονάδες εντατικής θεραπείας των νοσοκομείων της χώρας και να τις αυξήσουμε κιόλας -θα έπρεπε να έχουμε τουλάχιστον τρεισήμισι χιλιάδες μονάδες- να στελεχώσουμε το ιατρικό και νοσηλευτικό προσωπικό των νοσοκομείων ανά την επικράτεια, που παραμένουν κλειστά λόγω ελλείψεων, να κάνουμε μόνιμες προσλήψεις επαρκούς ιατρικού, νοσηλευτικού και λοιπού προσωπικού -γιατί φάνηκαν οι ελλείψεις στην πανδημία- να γίνει καθορισμός και στοιχειοθέτηση κάθε χρόνο των πραγματικών σοβαρών κενών που υπάρχουν, προκειμένου οι απόφοιτοι ιατροί, αυτοί που τελειώνουν τη σχολή τους, να έχουν πλήρη γνώση των αναγκών του ΕΣΥ, να ξέρουμε κάθε χρόνο πόσοι λείπουν, από πού λείπουν, ειδικότητες. Απλά πράγματα.

Επίσης, δωρεάν περίθαλψη μόνο για τους νόμιμους μετανάστες, που αποδεδειγμένα διαθέτουν τα απαραίτητα νόμιμα έγγραφα, κύριε Υπουργέ: Πράσινη κάρτα, είναι συνεπείς στις φορολογικές υποχρεώσεις απέναντι στο ελληνικό κράτος, είναι ασφαλισμένοι σε δημόσιο τομέα, εργάζονται και συνεισφέρουν στην οικονομία της χώρας, περίθαλψη των παράνομων μεταναστών που δεν διαθέτουν νόμιμα έγγραφα και έχουν εισβάλει παράνομα στη χώρα μόνο αν καταβάλουν προκαταβολικά το συνολικό ποσό που θα στοιχίσει στο ελληνικό δημόσιο, στο ελληνικό κράτος η περίθαλψη και νοσηλεία τους.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε, σας παρακαλώ.

**ΚΩΝΣΤΑΝΤΙΝΟΣ ΧΗΤΑΣ:** Τελειώνω, κύριε Πρόεδρε.

Σε αντίθετη περίπτωση, το κράτος έχει το δικαίωμα να αρνηθεί την περίθαλψη τους, όπως ισχύει στην Αμερική. Δεν θα πρωτοτυπήσουμε σε αυτό, να το ξέρετε.

Υπάρχει μια σειρά προτάσεων που δεν θέλω να πω τώρα, γιατί σέβομαι τη διαδικασία, τους συναδέλφους και την επιείκεια που ήδη έχει δείξει ο Πρόεδρος.

Θέλω να πω, κύριε Υπουργέ, ότι έχετε μια ευκαιρία, μια τετραετία μπροστά σας. Δεν ξέρω πόσο θα διαρκέσει αυτή η τετραετία. Κάντε κάτι να διορθώσετε πράγματα.

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Η τετραετία διαρκεί τέσσερα χρόνια.

**ΚΩΝΣΤΑΝΤΙΝΟΣ ΧΗΤΑΣ:** Ναι. Εννοούσα ότι μπορεί να έχουμε εκλογές νωρίτερα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε συνάδελφε.

**ΚΩΝΣΤΑΝΤΙΝΟΣ ΧΗΤΑΣ:** Κάντε κάτι για να αφήσετε το στίγμα σας και να πείτε ότι εμείς, φεύγοντας από το Υπουργείο αυτό, κάναμε κάτι για το κομμάτι της υγείας και δεν βάλαμε ταξιτζήδες να οδηγούν ή πυροσβέστες.

Δεν έχει ανάγκη από οδηγούς, κύριε Υπουργέ, το ΕΚΑΒ και το σύστημα υγείας.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χήτα.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, ορίστε, έχετε τον λόγο.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Για μισό λεπτό, κύριε Πρόεδρε.

Κυρίες και κύριοι συνάδελφοι, είπαμε στην επιτροπή πάρα πολλές φορές και το επαναλαμβάνω και τώρα -αν το επαναλάβει κάποιος σημαίνει πια ότι γίνεται διάλογος κωφών εδώ μέσα- ότι όποιος από εσάς έχει να μας προτείνει τις χιλιάδες αποφοίτων, παρακαλώ να το κάνει αμέσως και εμείς θα τους προσλάβουμε την επόμενη μέρα.

Δεν υπάρχουν οι χιλιάδες απόφοιτοι. Δεν υπάρχει ενδιαφέρον. Κάνουμε αγώνα για να βρούμε προσωπικό. Σας παρακαλώ να μην επαναληφθεί αυτό που ακούγεται συνεχώς, το οποίο είναι ένα ψέμα, για να συνεννοούμαστε μεταξύ μας. Η δική μας δουλειά, η δική μας υποχρέωση είναι να βρούμε παραπέρα λύσεις.

Και δεύτερον, ως προς όλα αυτά που ακούγονται, δεν άκουσα κανέναν πριν από την τοποθέτηση εκατόν ενενήντα ενός στρατιωτικών, γιατί δεν υπάρχουν πυροσβέστες -για να τελειώνουμε και αυτό- επαγγελματιών οπλιτών, να πει τι γινόταν στα νησιά αυτά, ποιος πήγαινε τους ανθρώπους στο κέντρο υγείας ή έκανε μια διακομιδή, όταν υπήρχε πρόβλημα. Αναρωτηθείτε.

Γι’ αυτό το κάναμε, λοιπόν, επειδή υπάρχει πολύ σοβαρό πρόβλημα ελλείμματος προσωπικού και έπρεπε να δώσουμε μια πρώτη απάντηση. Τα υπόλοιπα τα ξέρουμε όλοι μας.

Σας παρακαλώ, λοιπόν, όταν μιλήσετε ξανά για χιλιάδες απόφοιτους, να ξέρετε ότι αυτό δεν ανταποκρίνεται στην πραγματικότητα.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Καλείται στο Βήμα ο Βουλευτής του ΠΑΣΟΚ κ. Ανδρέας Πουλάς, για επτά λεπτά.

Μέχρι να έρθει ο κ. Πουλάς, θα ήθελα να διαβάσω μια ανακοίνωση προς το Σώμα.

Κυρίες και κύριοι συνάδελφοι, έχω την τιμή να σας ανακοινώσω:

α) Την υπ’ αριθμόν πρωτοκόλλου 9558/6420, από 27 Ιουλίου 2023, απόφαση του Προέδρου της Βουλής: «Σύσταση και συγκρότηση της Επιτροπής του απολογισμού και του γενικού ισολογισμού του Κράτους και ελέγχου της εκτέλεσης του προϋπολογισμού του Κράτους»,

β) την υπ’ αριθμόν πρωτοκόλλου 9556/6418, από 27 Ιουλίου 2023, απόφαση του Προέδρου της Βουλής: «Σύσταση και συγκρότηση της Ειδικής Διαρκούς Επιτροπής Εξοπλιστικών Προγραμμάτων και Συμβάσεων»,

γ) την υπ’ αριθμόν πρωτοκόλλου 9557/6419, από 27 Ιουλίου 2023, απόφαση του Προέδρου της Βουλής: «Σύσταση και συγκρότηση της Ειδικής Διαρκούς Επιτροπής για την Παρακολούθηση του Συστήματος Κοινωνικής Ασφάλισης»,

δ) την υπ’ αριθμόν πρωτοκόλλου 9555/6417, από 27 Ιουλίου 2023, απόφασης του Προέδρου της Βουλής για τη «Σύσταση και συγκρότηση της Ειδικής Διαρκούς Επιτροπής Ευρωπαϊκών Υποθέσεων».

Οι σχετικές αποφάσεις έχουν αναρτηθεί στην Κοινοβουλευτική Διαφάνεια, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 332-339)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πουλά, έχετε τον λόγο.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κυρία Υπουργέ, κύριοι Υπουργοί, κυρίες και κύριοι συνάδελφοι, κατ’ αρχάς, θα ήθελα να εκφράσω τα θερμά μου συλλυπητήρια στις οικογένειες των αδικοχαμένων πιλότων της Πολεμικής Αεροπορίας που έχασαν τη ζωή τους εν ώρα καθήκοντος. Θερμά συλλυπητήρια και στις οικογένειες των θυμάτων των πυρκαγιών. Δυστυχώς, για άλλη μία φορά θρηνούμε ανθρώπινες ζωές. Να ευχηθώ, επίσης, ταχεία ανάρρωση στον πυροσβέστη που νοσηλεύεται, αλλά και σε όσους αντιμετωπίζουν προβλήματα υγείας από τις πυρκαγιές. Οι ευθύνες που έχετε ως Κυβέρνηση είναι μεγάλες. Δεν είναι, όμως, η ώρα τώρα για την αναζήτησή τους. Είναι η ώρα για να ενσκήψουμε στο πρόβλημα, να δώσουμε λύσεις και επιτέλους αυτήν τη στιγμή για τη χώρα πρέπει να μιλήσουμε εδώ μέσα, στο Κοινοβούλιο, για την πρόληψη. Διότι μόνο η πρόληψη είναι η λύση στο πρόβλημα της κλιματικής κρίσης.

Πηγαίνω τώρα στο νομοσχέδιο. Συζητούμε σήμερα ένα νομοσχέδιο του Υπουργείου Υγείας και αισθάνομαι σαν να μην πέρασε ούτε μία ημέρα. Τα τέσσερα προηγούμενα χρόνια που κυβερνήσατε, φαίνεται ότι δεν σας δίδαξαν τίποτα. Συνεχίζετε την ίδια λογική, το ίδιο μοτίβο νομοθέτησης με πρόχειρες και αποσπασματικές ρυθμίσεις που σε καμμία περίπτωση δεν αντιμετωπίζουν βασικά προβλήματα του Εθνικού Συστήματος Υγείας και το οδηγούν στην αγκαλιά των ιδιωτών. Στο μυαλό σας είναι μόνο η επικοινωνιακή εικόνα. Εκεί στηρίζετε και όλη σας τη νομοθετική δραστηριότητα. Κανένας ολοκληρωμένος σχεδιασμός για την αναγέννηση του ΕΣΥ. Το Εθνικό Σύστημα Υγείας έχει γεράσει, χρειάζεται ανανέωση, χρειάζεται ανθρώπινο δυναμικό, χρειάζεται ενίσχυση με πόρους, χρειάζεται πολιτική βούληση, για να μπορέσει να αντεπεξέλθει στις σύγχρονες ανάγκες της κοινωνίας.

Θα ξεκινήσω πρώτα-πρώτα μιλώντας για τις διοικήσεις των νοσοκομείων. Δίνετε παράταση μέχρι 30-9-2023 στη θητεία του. Θα μπορούσα να συμφωνήσω σε αυτή τη δίμηνη παράταση που δίνετε, αρκεί όμως να είχατε προβεί στις απαραίτητες ενέργειες μέσω του opengov για να γίνει η προκήρυξη των θέσεων και πραγματικά να προσλάβετε τους άξιους, τους ικανούς, αυτούς που θα μπορούσαν να πάνε τα νοσοκομεία μας ένα βήμα πιο μπροστά.

Τι συμβαίνει στα νοσοκομεία; Τα ρουσφέτια είναι καθημερινή πράξη μέσα στα νοσοκομεία. Δεν είναι δυνατόν εν έτει 2023 αρκετά νοσοκομεία της χώρας, με ευθύνη των διοικητών, να μην έχουν ηλεκτρονική διασύνδεση μεταξύ των κλινικών, να αναγκάζονται οι γιατροί να τρέχουν από το ένα τμήμα στο άλλο για να διεκπεραιώσουν εξετάσεις ασθενών. Δεν είναι δυνατόν να μην λειτουργούν κλιματιστικά σε νοσοκομειακές αίθουσες πρώτης γραμμής και, μάλιστα, σε συνθήκες ακραίου καύσωνα. Παράλληλα πληροφορούμαστε ότι κινδυνεύουν να χαθούν χρήματα από το Ταμείο Ανάκαμψης, λόγω καθυστέρησης στην υλοποίηση των έργων ανακαίνισης των νοσοκομείων και των κέντρων υγείας της χώρας, έργα προϋπολογισμού 750 εκατομμυρίων ευρώ με φορέα υλοποίησης το ΤΑΙΠΕΔ. Σε πολλά νοσοκομεία τα έργα αυτά βρίσκονται ακόμη σε φάση σχεδιασμού. Αντιλαμβάνεστε ότι δεν υπάρχει καμμία πολυτέλεια για την απώλεια αυτών των χρημάτων, κάτι που μπορεί να συμβεί εάν δεν ολοκληρωθούν τα έργα μέχρι 31 Δεκεμβρίου του 2025 που είναι η καταληκτική ημερομηνία. Για αυτούς τους λόγους είναι επιτακτική η ανάγκη να προσλάβετε ανθρώπους ικανούς να φέρουν εις πέρας το δύσκολο έργο της διοίκησης των νοσοκομείων και όχι τους αρεστούς.

Κύριε Υπουργέ, θέλω να πιστεύω ότι σας ενημέρωσαν, παραλαμβάνοντας το Υπουργείο, για τα κενά που υπάρχουν στις δομές υγείας, σε γιατρούς, νοσηλευτές, παραϊατρικό προσωπικό, σε διασώστες στο ΕΚΑΒ. Διότι, αν δεν σας ενημέρωσαν, σημαίνει ότι όλα αυτά τα προηγούμενα τέσσερα χρόνια δεν ήξεραν τι έκαναν. Η ΠΟΕΔΗΝ μάς είπε ότι τα τελευταία δυόμισι χρόνια αποχώρησαν δέκα χιλιάδες εργαζόμενοι, άλλοι προς συνταξιοδότηση και άλλοι στο εξωτερικό. Να πω και για τους εργαζόμενους στο ΕΚΑΒ που μάς είπαν ότι χρειάζονται χίλιοι διακόσιοι διασώστες για τη λειτουργία του ΕΚΑΒ. Εσείς τι θα κάνετε; Θα συνεχίσετε στη λογική των προσωρινών λύσεων με καθαρά επικοινωνιακά κριτήρια, λέγοντας στον κόσμο ότι προσλαμβάνονται διασώστες και οδηγοί ασθενοφόρων από τον Στρατό και την Πυροσβεστική, εν μέρει, χωρίς καμμία εκπαίδευση, απλά για να λέμε ότι το ασθενοφόρο έχει πλήρωμα;

Όμως, μόλις είδατε τα δύσκολα, ανοίξατε τη λίστα των επικουρικών για τα πληρώματα του ΕΚΑΒ και μιλάμε για διακόσιες πενήντα θέσεις διασωστών με διετή θητεία. Παράλληλα, εξαγγείλατε ότι από τον Σεπτέμβρη θα τρέξει προκήρυξη μέσω ΑΣΕΠ για την πρόσληψη διασωστών. Ελπίζουμε να τηρήσετε τα χρονοδιαγράμματα και να μην επαναπαυτείτε στο επικουρικό προσωπικό. Διότι όλα τα νοσοκομεία αυτή τη στιγμή λειτουργούν με επικουρικό προσωπικό -τα φτηνά εργατικά χέρια- και με υγειονομικό προσωπικό διαφόρων μισθολογικών ταχυτήτων. Τι σκοπεύετε να κάνετε με τους επικουρικούς; Θα ανανεώσετε τη θητεία τους; Θα τους μονιμοποιήσετε; Τι θα κάνετε με τους ανθρώπους που απασχολούνται στην καθαριότητα, στη σίτιση, στη φύλαξη των νοσοκομείων;

Για το ΠΑΣΟΚ πρέπει να δοθούν πόροι και κίνητρα και να προκηρυχθούν άμεσα μόνιμες θέσεις εργασίας διασωστών αλλά και μόνιμες θέσεις γιατρών, νοσηλευτών, παραϊατρικού προσωπικού. Ειδάλλως θα κάνουμε μία τρύπα στο νερό! Πρέπει να γίνουν γενναίες αυξήσεις μισθών σε όλες τις κατηγορίες του υγειονομικού προσωπικού. Δεν μπορεί ένας γιατρός να παίρνει 1.800 ευρώ, μαζί με τις εφημερίες, ένας νοσηλευτής και ένας διασώστης να παίρνουν 800 ευρώ και ένας τραυματιοφορέας να παίρνει 650 ευρώ. Αυτοί υπηρετούν στα νοσοκομεία μας. Ούτε οι αυξήσεις του πενηντάευρου που δώσατε θα λύσουν το πρόβλημα της επιβίωσής τους. Και μην ξεχνάμε την ένταξή τους στα βαρέα και ανθυγιεινά.

Επίσης, πριν από μερικές ημέρες σας απηύθυνα μία ερώτηση: Τι θα κάνετε με τα εξιτήρια; Τι κάνετε πάλι; Δίνετε όλη τη μεταφορά, τη διακομιδή των ασθενών μετά από το εξιτήριο στους ιδιώτες. Και τι κάνετε με αυτό; Επιβαρύνετε πάλι τα νοσοκομεία, τους προϋπολογισμούς. Παράλληλα, στο χθεσινό νομοσχέδιο το πανεπιστημιακό προσωπικό θα πάρει εκτάκτως επίδομα πάλι από τον προϋπολογισμό των νοσοκομείων. Αυτά τι κάνουν; Επιβαρύνουν τους προϋπολογισμούς. Έχουμε φτάσει στα ληξιπρόθεσμα 1,2 δισεκατομμύριo ευρώ και συνεχίζετε το ίδιο γαϊτανάκι. Πρέπει κάποια στιγμή να τελειώνετε.

Να σας πω και δύο θέματα που έχουν προκύψει το τελευταίο διάστημα. Προχθές είδα ότι κλείνετε επτά δομές του ΟΚΑΝΑ. Η μία, μάλιστα, είναι πάρα-πάρα πολύ καλή, είναι η μονάδα στου Γουδή. Αυτοί οι ωφελούμενοι τι θα κάνουν; Τι θα απογίνουν; Οι εργαζόμενοι τι θα γίνουν; Και από την άλλη μεριά βλέπω και αυτά που κάνετε στον ΕΟΔΥ, όπου καταργείτε τις δύο θέσεις των αντιπροέδρων, δύο επιστημονικές θέσεις που τις κατείχαν γιατροί. Με τα μεταδοτικά και μη μεταδοτικά νοσήματα ποιος θα ασχολείται τώρα; Ο γενικός σύμβουλος; Ο διευθύνων σύμβουλος; Αυτοί θα τα ξέρουν όλα; Τέτοιας εμβέλειας πρόσωπο θα είναι που θα τα κατέχει όλα αυτά; Πρέπει, λοιπόν, να απαντήσετε στα ερωτήματα που σας βάζω και να μας πείτε ξεκάθαρα τι σκέπτεστε να κάνετε. Το ΠΑΣΟΚ ήταν αυτό που στήριξε και θα συνεχίζει να στηρίζει το Εθνικό Σύστημα Υγείας.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Πουλά.

Επόμενος ομιλητής είναι ο κ. Γεώργιος Στύλιος, Βουλευτής της Νέας Δημοκρατίας. Θα ακολουθήσει ο Κοινοβουλευτικός Εκπρόσωπος του ΣΥΡΙΖΑ κ. Αθανάσιος Ηλιόπουλος και αμέσως μετά να ετοιμάζονται και οι κύριοι Θεόφιλος Ξανθόπουλος, Μάρκος Καφούρος, Σπυρίδων Κουλκουδίνας και Γιώργος Παπαηλιού.

Κύριε Στύλιο, έχετε τον λόγο για επτά λεπτά.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ.

Κύριε Πρόεδρε, κυρίες και κύριοι συνάδελφοι, η πράξη νομοθετικού περιεχομένου που σήμερα επικυρώνουμε, αντιμετωπίζει επείγουσες ανάγκες του Εθνικού Συστήματος Υγείας και του ΕΚΑΒ αποδεικνύοντας τα αντανακλαστικά της Κυβέρνησης και τη βούλησή της να δίνει λύσεις στα προβλήματα. Αυτό είναι το καθήκον μίας οργανωμένης πολιτείας και το κάνει με αυτή τη σύννομη και σύμφωνη με το Σύνταγμα διαδικασία.

Τι πετυχαίνει, λοιπόν, η σημερινή πράξη νομοθετικού περιεχομένου; Διασφαλίζει την αποτελεσματική λειτουργία του ΕΣΥ σε μία περίοδο αυξημένων αναγκών, με την παράταση της θητείας ειδικευμένων γιατρών, με την επιμήκυνση της θητείας των διοικήσεων των νοσοκομείων και των φορέων υγείας μέχρι τέλος Σεπτεμβρίου, με την επίλυση οικονομικών εκκρεμοτήτων της περιόδου της πανδημίας που αφορούν στον ΕΦΚΑ. Κυρίως, όμως, αντιμετωπίζει το πρόβλημα της μεταφοράς ασθενών στα νοσοκομεία και στα κέντρα υγείας.

Συγκεκριμένα, το άρθρο 2 δίνει λύση στο μεγάλο ζήτημα της έλλειψης οδηγών στο ΕΚΑΒ στις νησιωτικές και ορεινές περιοχές με την αξιοποίηση των στελεχών των Ενόπλων Δυνάμεων, αλλά και το προσωπικό των Οργανισμών Τοπικής Αυτοδιοίκησης. Σας θυμίζω ότι σε αντίστοιχες συνθήκες, η κυβέρνηση ΣΥΡΙΖΑ το 2016 έπραξε ανάλογα.

Κυρίες και κύριοι συνάδελφοι, είμαστε στους θερινούς μήνες, στην καρδιά της τουριστικής σεζόν, με τις ανάγκες να είναι εξαιρετικά αυξημένες. Η Ελλάδα των δέκα εκατομμυρίων, δέχεται πάνω από τριάντα εκατομμύρια επισκέπτες. Στόχος είναι οι Έλληνες, αλλά και οι ξένοι επισκέπτες μας, να νιώθουν ασφαλείς σε μία χώρα με αποτελεσματικότατο σύστημα υγείας. Αντιλαμβάνεστε πόσο σημαντικό είναι αυτό για τον τουρισμό μας;

Κάθε χρόνο, για μία περίοδο έξι, επτά μηνών οι ανάγκες του ΕΣΥ και του ΕΚΑΒ σε γιατρούς, νοσηλευτές, παραϊατρικό προσωπικό και οδηγούς ασθενοφόρων τριπλασιάζονται. Πέραν, όμως, από την άμεση αντιμετώπιση, πρέπει να εξετάσουμε το ζήτημα μακροπρόθεσμα. Οφείλουμε να δούμε ποιος είναι ο καλύτερος τρόπος για την κάλυψη αυτών των αναγκών και να συζητήσουμε πως θα οργανώσουμε το σύστημα υγείας κατά την τουριστική περίοδο.

Κυρίες και κύριοι συνάδελφοι, η υγεία είναι το πολυτιμότερο αγαθό. Αφορά στα παιδιά μας, στους γονείς μας, σε εμάς τους ίδιους. Απαιτεί ετοιμότητα και άμεσες λύσεις. Τη διδαχθήκαμε κατά την περίοδο της πανδημίας και καταφέραμε να τη διαχειριστούμε με επιτυχία. Όλοι θυμόμαστε τον αγώνα δρόμου που δόθηκε για να πολλαπλασιάσουμε τις ΜΕΘ μέσα σε λίγους μήνες.

Είναι θετικό ότι σήμερα έχουμε μπροστά μας δύο άρθρα, τα άρθρα 4 και 5, που βελτιώνουν και κάνουν ταχύτερη τη διαδικασία πρόσληψης επικουρικού προσωπικού στο ΕΣΥ. Την ίδια ώρα προχωρά η πρόσληψη διακοσίων πενήντα ατόμων για τις ανάγκες του ΕΚΑΒ στην Αττική. Ενώ με το άρθρο 5 τα νοσοκομεία και τα κέντρα υγείας των ορεινών και των νησιωτικών περιοχών αποκτούν τη δυνατότητα πρόσληψης επαγγελματιών οδηγών για τα ασθενοφόρα.

Ας μην ξεχνάμε ότι η πραγματική αναβάθμιση του ΕΣΥ θέλει μακροπρόθεσμο σχεδιασμό. Η αξιοποίηση των νέων τεχνολογιών μας δίνει τη δυνατότητα να υλοποιήσουμε ουσιαστικές αλλαγές προς το καλύτερο, σε συνδυασμό με τις δέκα χιλιάδες μόνιμες προσλήψεις στο ΕΣΥ για τις οποίες έχει δεσμευτεί ο Πρωθυπουργός. Οι οκτακόσιες από αυτές αφορούν το ΕΚΑΒ.

Κυρίες και κύριοι συνάδελφοι, η υγεία είναι το πεδίο εκείνο που οφείλουμε να αναζητήσουμε λύσεις όλοι μαζί, να συζητήσουμε ουσιαστικά και υπεύθυνα, να εξετάσουμε πώς λειτουργεί το κράτος και το ΕΣΥ σε αυτή την άλλη Ελλάδα της παραμεθορίου, να καταθέσουμε όλοι τις προτάσεις μας, να αφήσουμε την υγεία έξω από μικροκομματικές και μικροπολιτικές αντιπαραθέσεις. Για την κυβέρνηση αυτή την τετραετία, το μεγάλο στοίχημα είναι η υγεία για όλους τους Έλληνες, η αναμόρφωση του ΕΣΥ και του ΕΚΑΒ.

Σήμερα δίνουμε μία άμεση πρώτη λύση σε ένα επείγον πρόβλημα. Κάνουμε ένα βήμα ακόμα προς τον στόχο μας, να δημιουργήσουμε ένα σύγχρονο, δίκαιο και αποτελεσματικό σύστημα υγείας, αυτό που αξίζει στους Έλληνες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Στύλιο.

Καλείται στο Βήμα ο κ. Αθανάσιος Ηλιόπουλος Κοινοβουλευτικός Εκπρόσωπος του ΣΥΡΙΖΑ.

Κύριε συνάδελφε, έχετε τον λόγο για εννέα λεπτά.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Πρόεδρε, κυρίες και κύριοι συνάδελφοι, δυστυχώς σήμερα το πρωί δεν είχα τη δυνατότητα να ήμουν εδώ από όταν ξεκίνησε η συζήτηση και δεν είχα τη δυνατότητα να είμαι εδώ γιατί στη γειτονιά Άνω Πατήσια, στην Αθήνα υπήρξε μία προσπάθεια έξωσης μίας μονογονεϊκής οικογένειας. Μία προσπάθεια που δεν θα είχε γίνει ποτέ, αν δεν είχε ψηφιστεί ο πτωχευτικός νόμος που ψήφισε η Νέα Δημοκρατία, τότε που προειδοποιούσαμε ότι κινδυνεύουμε να δούμε εικόνες με σπασμένες πόρτες και εικόνες Ισπανίας, εικόνες που δεν είχαμε δει ούτε στις πιο δύσκολες στιγμές της ελληνικής χρεοκοπίας στο 2012 - 2014. Πλέον βλέπουμε εικόνες με σπασμένες πόρτες. Και σήμερα το πρωί υπήρξε ξανά μία εικόνα με σπασμένες πόρτες.

Ευτυχώς, όμως, σήμερα για άλλη μία φορά η αλληλεγγύη φάνηκε ότι είναι πιο δυνατή από τη βαρβαρότητα και αυτή η οικογένεια θα κοιμηθεί στο σπίτι της. Ξέρουμε ότι δεν έχει τελειώσει αυτός ο αγώνας και η υπόσχεση που δίνουμε σε όλους αυτούς τους ανθρώπους είναι ότι θα είμαστε μαζί τους, θα είμαστε στο πλάι τους και θα κάνουμε ό,τι χρειαστεί, θα είμαστε όπου χρειαστεί, έτσι ώστε να μπει φρένο σε μία επικίνδυνη για την κοινωνία πολιτική της Νέας Δημοκρατίας.

Έρχομαι στο δεύτερο ζήτημα, που είναι τα ζητήματα του νομοσχεδίου. Δεν μπορώ να φανταστώ άλλη ευρωπαϊκή χώρα στην οποία σήμερα θα συζητιόταν ένα τέτοιο νομοσχέδιο. Σήμερα, τη στιγμή που καίγεται η χώρα, τη στιγμή που υπάρχουν αυτές οι ανάγκες και αυτά τα προβλήματα στην Πυροσβεστική, εμείς συζητάμε ότι θα πάρουμε κόσμο από την Πυροσβεστική για να τον στείλουμε στο ΕΚΑΒ. Αυτό και μόνο θα έπρεπε να σημάνει ότι αυτό το νομοσχέδιο δεν θα έφτανε ποτέ σε αυτή τη συζήτηση.

Και ξέρετε, έχουμε μία συλλογική υποχρέωση απέναντι στη μνήμη του σμηναγού Χρήστου Μουλά αλλά και του ανθυποσμηναγού Περικλή Στεφανίδη και αυτή η συλλογική υποχρέωση είναι να αλλάξουμε ένα μοντέλο το οποίο δεν επενδύει ποτέ στην πρόληψη, ένα μοντέλο το οποίο στέλνει ανθρώπους να δίνουν μάχη με ελλιπέστατα και πολλές φορές ακόμα και ακατάλληλα μέσα.

Θέλω να ρωτήσω κάτι προς τα κυβερνητικά έδρανα. Αναρωτιέμαι αν οι άνθρωποι οι οποίοι τώρα με ευκολία -και αναφέρομαι στο σύνολο των πυροσβεστών- χαρακτηρίζονται ως ήρωες, αν ήταν ήρωες και τον Νοέμβρη του 2021. Διότι τον Νοέμβρη του 2021, κυρίες και κύριοι της Κυβέρνησης, τους στείλατε τα ΜΑΤ. Τον Νοέμβρη του 2021, κυρίες και κύριοι της Κυβέρνησης, τους στείλατε τις «αύρες». Έτσι αντιμετωπίσατε τους ανθρώπους που διεκδίκησαν μόνιμες προσλήψεις στο Πυροσβεστικό Σώμα.

Και ακριβώς επειδή είναι κρίσιμο να μιλάμε με στοιχεία, τα στοιχεία λένε ότι αυτή τη στιγμή έχουμε πάνω από τρεισήμισι χιλιάδες κενά στην Πυροσβεστική. Τα στοιχεία λένε ότι το 2019 παραλάβατε ένα πρόγραμμα με πέντε χιλιάδες εργαζόμενους στην πρόληψη και το καταργήσατε αυτό το πρόγραμμα με τους πέντε εργαζόμενους στην πρόληψη. Τα στοιχεία και η πραγματικότητα λένε ότι λίγες ημέρες πριν στο Ευρωπαϊκό Κοινοβούλιο ψηφίσατε, μαζί με νεοναζί και ακροδεξιούς, κατά του νόμου για την αποκατάσταση της φύσης. Άρα το να μιλάτε σήμερα για την κλιματική αλλαγή και την κλιματική κρίση είναι τουλάχιστον υποκριτικό.

Μπαίνω στον πυρήνα του νομοσχεδίου. Ακούσαμε από κυβερνητικούς Βουλευτές τις λέξεις: ταχύτητα, αποτελεσματικότητα, αντανακλαστικά. Είστε πάρα πολύ γρήγοροι! Βλέπουμε: Άρθρο 1: «Κατεπείγουσες ανάγκες». Άρθρο δεύτερο: «Κατεπείγουσες ανάγκες». Άρθρο 3: «Κατεπείγουσες ανάγκες». Άρθρο 4: «Επιτακτικές ανάγκες». Εδώ δεν είναι κατεπείγουσες. Πότε το καταλάβατε ότι είχατε τόσες κατεπείγουσες και επιτακτικές ανάγκες; Είστε καινούρια Κυβέρνηση; Πότε δημιουργήθηκαν όλες αυτές οι κατεπείγουσες και επιτακτικές ανάγκες.

Αν υπάρχει ένας τίτλος σε αυτό το νομοσχέδιο είναι «τέσσερις τρόποι για να μην κάνεις μόνιμες προσλήψεις στο ΕΣΥ». Σε ένα άρθρο κάνετε παρατάσεις, στο άλλο κάνετε διάθεση προσωπικού, στο άλλο φέρνετε επικουρικούς, στο τέταρτο φέρνετε μπλοκάκια. Πουθενά δεν υπάρχει έστω και μία μόνιμη πρόσληψη.

Και επιτρέψτε μου ξανά μία ειδική αναφορά στο άρθρο 6 και στις διοικήσεις των νοσοκομείων. Κύριε Υπουργέ, τα είπαμε και στην επιτροπή. Όσο αφήνετε στη θέση της τη διοίκηση του Νοσοκομείου Χαλκίδας που, για το θάνατο του εργαζομένου από θερμοπληξία, θεώρησε ότι αρμόζει σε ένα ιατρικό ανακοινωθέν να βάλουν σε παρένθεση «όχι διανομέας», νομιμοποιείτε και καλύπτετε την απανθρωπιά. Είναι απανθρωπιά, από τη στιγμή που ένας άνθρωπος έχει χάσει τη ζωή του, σε ιατρικό ανακοινωθέν, η διοίκηση να έρχεται να καλύψει την αδήλωτη εργασία, να έρχεται να καλύψει τα ψέματα, τα οποία ακούστηκαν.

Μισή φράση για τα ζητήματα του απολογισμού, γιατί ακούμε έναν πολύ εύκολο αυτοθαυμασμό. Σας το είπαμε και πριν. Παραλάβατε ένα ΕΚΑΒ που στην Αττική, όχι στα νησιά, σε πρωινή και απογευματινή βάρδια είχε ογδόντα τέσσερα ασθενοφόρα. Σήμερα έχουμε φτάσει στα πενήντα δύο. Ήταν ογδόντα τέσσερα με την κακιά κυβέρνηση του ΣΥΡΙΖΑ, που παρέλαβε κυριολεκτικά μία χώρα χρεοκοπημένη από εσάς και κατάφερε να κάνει όλα αυτά που έκανε και εσείς τα πήγατε στα πενήντα δύο.

Να μιλήσουμε λίγο για την πανδημία και τον απολογισμό σας με τις ΜΕΘ; Ίσως θυμάστε από αυτό εδώ το Βήμα τον κ. Μητσοτάκη πολύ θυμωμένο να κουνάει το δάχτυλο στην αντιπολίτευση και να λέει «δεν υπάρχουν μελέτες ότι είναι διαφορετικό να είσαι διασωληνωμένος εκτός ΜΕΘ με εντός ΜΕΘ». Από αυτό εδώ το Βήμα το έλεγε. Πρώτα από όλα έλεγε ψέματα, γιατί είχε τη μελέτη Λύτρα - Τσιόδρα.

Πάμε τώρα να δούμε τι έλεγε η μελέτη Λύτρα για τη δεύτερη φάση. Σεπτέμβρης 2021 - Απρίλιος 2022, δεύτερη φάση της πανδημίας. Δεν έχετε το επιχείρημα ότι δεν γνωρίζετε τι αντιμετωπίζετε. Ποσοστό απωλειών διασωληνωμένων εκτός ΜΕΘ 97,7%. Όπως έχει πει χαρακτηριστικά ο καθηγητής κ. Καπραβέλος 97,7% πιθανότητες να καταλήξεις έχεις, αν σε πυροβολήσουν εξ επαφής στο κεφάλι. Το λέω ξανά για να σας είναι καθαρό, αν σε πυροβολήσουν εξ επαφής στο κεφάλι! Αυτό κάνατε στους διασωληνωμένος εκτός ΜΕΘ.

Να δούμε το ακόμα πιο τρομακτικό; Ποσοστό απωλειών εντός ΜΕΘ, 72,7%. Ο μέσος ευρωπαϊκός όρος ήταν στο 20% με 30%. Σε μία ευρωπαϊκή ΜΕΘ από τους δέκα που έμπαιναν, οι επτά έβγαιναν. Στην ελληνική από τους δέκα δεν βγήκαν ούτε οι τρεις και έρχεστε εδώ και πανηγυρίζετε. Λέτε τι καλά που τα κάνατε. Δεν υπάρχει ούτε ένας να πει μισή κουβέντα αυτοκριτικής, δεν θα πω ντροπή. Μισή κουβέντα αυτοκριτικής με αυτά τα νούμερα!

Φέρατε την Ελλάδα να έχει υπερβάλλουσα θνησιμότητα στο 12,5%, όταν ο ευρωπαϊκός μέσος όρος ήταν στο -2,3% και πανηγυρίζετε και γι’ αυτό. Έχετε καταφέρει σήμερα το σύστημα υγείας να έχει λιγότερους μόνιμους εργαζόμενους. Προσέξτε τη λέξη κλειδί. Η μαγική λέξη, αυτό το οποίο σας ενοχλεί, δεν το αντέχετε, δεν το θέλετε γιατί δεν πιστεύετε σε ένα δημόσιο σύστημα υγείας, είναι οι λιγότεροι μόνιμοι εργαζόμενοι απ’ ό,τι είχε προ πανδημίας. Δεν υπάρχει άλλη ευρωπαϊκή χώρα που το έχει καταφέρει αυτό. Και αυτά είναι τα στοιχεία και αυτά είναι τα δεδομένα.

Και έρχομαι, όμως και στο άρθρο του νομοσχεδίου το οποίο πραγματικά θα φέρει προσλήψεις. Είναι το άρθρο 25. Το μόνο πρόβλημα είναι ότι θα φέρει προσλήψεις στην ΕΥΠ. Δεν ξέρω. Έχετε προφανώς κάποια ειδική σχέση με την άρση του απορρήτου για τις τηλεπικοινωνίες.

Στο άρθρο 25 διευρύνετε τα όρια στα οποία θα γίνονται άρσεις απορρήτου, βάζετε και το 290 του Ποινικού Κώδικα. Θα χρειαστείτε μερικές χιλιάδες προσλήψεις στην ΕΥΠ. Αν πρέπει να παρακολουθείτε και όλο τον κόσμο που παραβιάζει και το 290 του Ποινικού Κώδικα, θα χρειαστείτε πάρα πολύ κόσμο για να το καταφέρετε αυτό.

Και μιας και έχουμε και τη χαρά να είναι εδώ ο Υπουργός, ο κ. Χρυσοχοΐδης, θα ήθελα να ρωτήσω, κύριε Υπουργέ, εάν ισχύουν τα δημοσιεύματα που λένε ότι έχετε πάρει κι εσείς μία επιστολή από την Αρχή Προστασίας Δεδομένων Προσωπικού Χαρακτήρα σε σχέση με την παρακολούθηση του κινητού σας από το κακόβουλο λογισμικό «Predator». Τώρα από ό,τι φαίνεται αυτό αφορά σε μία σειρά από κυβερνητικά στελέχη και τον κ. Δένδια και τον κ. Γεωργιάδη και άλλους Υπουργούς και δημοσιογράφους, τον κ. Παπαχελά κ.λπ..

Σας το έχουμε πει. Θεωρούμε ότι αυτό ήταν και παραμένει ο πυρήνας του συστήματος του κ. Μητσοτάκη, η μεθοδολογία εξουσίας του κ. Μητσοτάκη και οι παρακολουθήσεις και ό,τι μπορεί να σημαίνει αυτό για ανθρώπους που είναι σε παρακολουθήσεις. Θεωρούμε ότι σε κανέναν άνθρωπο δεν αξίζει να παραβιάζεται η ιδιωτικότητά του και άρα με αυτή την έννοια επιτρέψτε μου να εκφράσω την αλληλεγγύη μου στο γεγονός ότι παραβιάστηκε η ιδιωτικότητά σας με αυτό τον τρόπο. Και ως προς τα νέα μέλη της Κυβέρνησης δεν ξέρω πόσους σας παρακολουθούσαν από πριν, πόσοι θα μπείτε στην καινούργια λίστα. Ελπίζουμε η ιδιωτικότητά σας να διαφυλαχθεί.

Κλείνοντας, θα πω το εξής. Υπάρχει άλλος δρόμος και στην υγεία και αυτός ο δρόμος σημαίνει πρώτα από όλα μόνιμες προσλήψεις, σημαίνει στήριξη του δημόσιου συστήματος υγείας, σημαίνει μονιμοποίηση του κόσμου που όλα αυτά τα χρόνια έδινε τη μάχη μέσα στην υγεία και σίγουρα δεν σημαίνει να παίρνουμε, παραδείγματος χάριν, γιατρούς από το Αγρίνιο, να τους στέλνουμε στα Γιάννενα ή στην Άρτα ή να τους κάνουμε τουρ σε όλη τη δυτική Ελλάδα. Σίγουρα δεν σημαίνει να παίρνουμε πυροσβέστες να τους στέλνουμε στο ΕΚΑΒ, τη στιγμή που καίγεται η χώρα και καταρρέει και σίγουρα αυτό δεν μπορεί να γίνει με μία Κυβέρνηση της Νέας Δημοκρατίας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Καλείται στο Βήμα ο κ. Θεόφιλος Ξανθόπουλος, Βουλευτής του ΣΥΡΙΖΑ.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ πολύ, κύριε Πρόεδρε.

Κυρίες και κύριοι Βουλευτές, συζητάμε κάτω από τη βαριά σκιά της απώλειας των δύο πιλότων και φαντάζομαι όλους μάς συγκλονίζει αυτή η ανθρώπινη τραγωδία και κυρίως ο τρόπος που χάθηκαν αυτοί οι άνθρωποι.

Θεωρώ ότι ένα ελάχιστο δείγμα τιμής και ευγνωμοσύνης στη μνήμη τους είναι και να είμαστε ουσιαστικοί στη συζήτησή μας και κυρίως να συζητήσουμε για τις αιτίες που προκάλεσαν αυτό το τραγικό δυστύχημα και να προσπαθήσουμε με κάθε τρόπο να περιορίσουμε έως και να τις μηδενίσουμε. Αυτό νομίζω είναι η πιο σημαντική προσπάθεια που μπορούμε να κάνουμε.

Τώρα σε ό,τι αφορά στο συζητούμενο νομοσχέδιο νομίζω ότι πρέπει να είμαστε πάρα πολύ καθαροί μεταξύ μας για να μπορούμε να κάνουμε μία πολιτική αντιπαράθεση με βάση τα γεγονότα. Και τα γεγονότα είναι δύστροπα. Η πραγματικότητα είναι αδήριτη. Δηλαδή, έρχονται δύο πράξεις νομοθετικού περιεχομένου, οι οποίες προσπαθούν να θεραπεύσουν αδυναμίες και πλημμέλειες υφιστάμενες, οι οποίες πρωτίστως οφείλονται στην Κυβέρνηση, η οποία δημιούργησε ή άφησε να δημιουργηθούν αυτές οι ελλείψεις. Αυτό είναι ένα δίδαγμα της κοινής πείρας, είναι κοινή λογική.

Εάν προσπαθείτε να ανατρέξετε στο 2016 και στο 2017 για να μας πείτε ότι είναι υποχρέωσή μας να συζητήσουμε τις συγκεκριμένες πράξεις νομοθετικού περιεχομένου, είναι προφανές ότι έχετε χάσει από τα αποδυτήρια.

Εμείς, κύριε Υπουργέ, είχαμε μιλήσει πριν μία εβδομάδα περίπου ή δέκα ημέρες για το γεγονός, για το ενδεχόμενο ότι η Παθολογική Κλινική του Νοσοκομείου Δράμας θα κλείσει, γιατί οι δύο τελευταίοι παθολόγοι είχαν παραιτηθεί. Δεν άντεχαν άλλο αυτή την εργασιακή πίεση. Είχαν ξεπεραστεί τα όριά τους και εκ των ενόντων προσπαθήσατε να φέρετε ένα στρατιωτικό γιατρό από το «424» και έναν γιατρό από το Νοσοκομείο των Σερρών.

Αυτού του τύπου οι εμβαλωματικές λύσεις έχουν ημερομηνία λήξης και αν δεν αντιληφθείτε ότι με αυτόν τον τρόπο που πάτε να λύσετε το πρόβλημα των διασωστών του ΕΚΑΒ, θα έχουμε πάλι τα ίδια προβλήματα, τότε μπαίνουμε πάλι στη φάση της επικοινωνιακής διαχείρισης.

Υπάρχει διαγωνισμός του Υπουργείου Υγείας που αφορά στους επικουρικούς ΕΚΑΒίτες για τα νοσοκομεία, τα κέντρα υγείας; Βεβαίως και υπάρχει. Έχει ολοκληρωθεί; Έχει ολοκληρωθεί. Στελεχώθηκαν οι ανάλογες υπηρεσίες; Όχι. Είναι αρμοδιότητα των ΥΠΕ. Οι ΥΠΕ, μέσα από τον κατάλογο των ανθρώπων αυτών, δεν προχωρούν στην στελέχωση.

Άρα, όταν έχετε τον κατάλογο, όταν έχει ολοκληρωθεί ο διαγωνισμός, όταν υπάρχουν τα ονόματα, όταν υπάρχουν οι θέσεις και δεν τοποθετούνται, δεν ισχύει το επιχείρημα που εισφέρατε στην Αίθουσα ότι δεν θέλουν να διοριστούν. Το αντίστροφο συμβαίνει, ότι δεν θέλετε να τους διορίσετε.

Και γιατί δεν θέλετε να τους διορίσετε; Γιατί ακριβώς έχετε την άποψη ότι, όπως σε όλα τα πράγματα που αφορούν στην υγεία, εκ των ενόντων, περιστασιακά μπορείτε –σε εισαγωγικά- «να βρείτε» λύσεις κυρίως επικοινωνιακού χαρακτήρα, να περάσει η ένταση και η θύελλα και ουσιαστικά και να μην κάνετε προσλήψεις και να αφήσετε τον διάδρομο για τους ιδιώτες ορθάνοιχτο. Ψηφίσατε τον ν.4999/22 στο άρθρο 40, με το οποίο οι διακομιδές πλέον μπορούν να περνάνε στους ιδιώτες και μάλιστα το ψήφισε και το ΠΑΣΟΚ.

Σήμερα, λοιπόν, ξέρω ότι στο Νοσοκομείο της Δράμας υπάρχουν 37.000 ευρώ πίστωση για δευτερογενείς διακομιδές, δηλαδή διακομιδές που γίνονται από το Νοσοκομείο της Δράμας προς τις οικίες. Είναι ένα κονδύλιο το οποίο θα πάει στα χέρια των ιδιωτών, ενώ θα μπορούσατε, με βάση όλα αυτά που σας ανέφερα προηγουμένως, να προσλάβετε και να στελεχώσετε το ΕΚΑΒ. Βεβαίως, μιλάμε τώρα για το ΕΚΑΒ στις νησιωτικές περιοχές, αλλά να σας πω ότι το έχουμε θέσει επανειλημμένα. Έχουμε τον τραγέλαφο στο Κέντρο Υγείας Νευροκοπίου να υπάρχει όχημα, να είναι ένας οδηγός και ένας διασώστης. Ο οδηγός θα πάρει τη σύνταξή του. Όταν τελειώνει η βάρδιά του τον ζητούν από τα καφενεία ή απ’ όπου να ’ναι, αν προκύψει περιστατικό, για να κάνει τη διακομιδή και αυτό το πράγμα σάς αφήνει παγερά αδιάφορους.

Το να έρχεστε τώρα και να μιλάμε για το πώς θα καλύψετε τις ανάγκες των νησιωτικών περιοχών καταλαβαίνετε ότι είναι μία καθαρά επικοινωνιακού χαρακτήρα διάταξη, η οποία ουσιαστικά δεν απαντάει σε καμία περίπτωση στο πολύ σοβαρό πρόβλημα που έχουμε ως σύστημα υγείας και ακριβώς αυτή είναι η αφετηριακή μας διαφωνία.

Θέλω να μιλήσω για το άρθρο 25. Βεβαίως, δεν ήρθε ακόμη ο κύριος Υπουργός να υπερασπιστεί την τροπολογία του. Να επισημάνω τη συνέπεια που σας διακρίνει ως Κυβέρνηση, ανεξαρτήτως Υπουργού, διότι η τακτική που ακολούθησε η Κυβέρνηση Μητσοτάκη την προηγούμενη περίοδο με Υπουργό Δικαιοσύνης τον κ. Τσιάρα επαναλαμβάνεται με φωτοτυπική ακρίβεια και στην περίπτωση του κ. Φλωρίδη.

Τροποποιείτε, λοιπόν, πάλι δύο άρθρα του Ποινικού Κώδικα που έχουν σχέση με την ασφάλεια των συγκοινωνιών και αίρετε -αν είναι δυνατόν- έτσι τις προϋποθέσεις του απορρήτου ή μάλλον διευρύνετε τα αδικήματα για τα οποία προβλέπεται άρση του απορρήτου.

Λέει στη σελίδα 83 της αιτιολογικής έκθεσης: «Ποιοι είναι οι στόχοι της αξιολογούμενης ρύθμισης; Η αποτελεσματικότερη ποινική αντιμετώπιση των κακουργημάτων των άρθρων 290 και 291, ιδίως με την άμεση δίωξη των δραστών. Δεύτερον, η αποκατάσταση του κοινού περί δικαίου αισθήματος».

Είστε δικηγόρος, ξέρετε πόσο επισφαλής είναι αυτή η επίκληση και βεβαίως, από εδώ προκύπτει κατηγορηματικά η έγνοια και η αγωνία σας της επικοινωνιακής διαχείρισης. Είναι αίτημα των αρχών αυτή η διεύρυνση των προϋποθέσεων για άρση του απορρήτου; Ποιος υπέβαλε -αν υπέβαλε- τέτοιο αίτημα; Θα τα πούμε αυτά τα πράγματα, θα τα ξανασυζητήσουμε, διότι ουσιαστικά με αυτόν τον τρόπο πάλι απομειώνεται το κράτος δικαίου, πάλι περιστέλλονται τα ατομικά δικαιώματα των πολιτών.

Βεβαίως, είναι μία δικονομική διάταξη -για να πω ένα νομικό θέμα- και επομένως μπορεί, κατά την άποψη κάποιων, να ανατρέξει στο παρελθόν και άρα συνομιλίες που είχαν σχέση, ας πούμε, με το δυστύχημα των Τεμπών να βγουν στο προσκήνιο, αλλά η συγκεκριμένη διάταξη κινδυνεύει να θεωρηθεί «φωτογραφική», να θεωρηθεί δηλαδή, ότι δεν είναι δεόντως γενική και αφηρημένη, αφού εκδίδεται εν όψει συγκεκριμένης υπόθεσης και με σκοπό την άρση του συγκεκριμένου απορρήτου των επικοινωνιών.

Τέλος, κάτω από τις συγκεκριμένες συνθήκες υπάρχει το πόρισμα της Ανεξάρτητης Αρχής Προστασίας Δεδομένων Προσωπικού Χαρακτήρα, το οποίο αποφαίνεται αξιωματικά ότι υπήρχαν πάρα πολλές παρακολουθήσεις στελεχών της Κυβέρνησης. Τα ανέφερε ο κ. Ηλιόπουλος προηγουμένως, τα λέει το Inside Story, τα λένε τα δημοσιεύματα.

Καταλαβαίνετε ότι μέσα σε αυτή τη συνθήκη είναι αδύνατο να ψηφίσουμε μία τέτοια πρόταση η οποία βάλλει ευθέως κατά του πυρήνα του κράτους δικαίου και δημιουργεί δικαιολογημένα ανασφάλεια στους πολίτες της χώρας μας.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ξανθόπουλο.

Τον λόγο έχει ο κ. Μάρκος Καφούρος, Βουλευτής της Νέας Δημοκρατίας.

**ΜΑΡΚΟΣ ΚΑΦΟΥΡΟΣ:** Κύριε Πρόεδρε, κυρίες και κύριοι συνάδελφοι, κατ’ αρχάς θα ήθελα να εκφράσω τα θερμά μου συλλυπητήρια στις οικογένειες των δύο αδικοχαμένων πιλότων της Πολεμικής μας Αεροπορίας που έχασαν τη ζωή τους την ώρα της εκτέλεσης του καθήκοντος. Επίσης, θα ήθελα να εκφράσω την στήριξη και τη συμπαράστασή μου στους κατοίκους των περιοχών που επλήγησαν από την καταστροφική μανία των πυρκαγιών, καθώς βεβαίως και στις οικογένειες των θυμάτων. Η πατρίδα μας δυστυχώς, περνάει δύσκολες στιγμές και είναι περισσότερο από ποτέ αναγκαίο αυτές τις ώρες να επικρατεί ομοψυχία, σύμπνοια και αλληλεγγύη.

Κυρίες και κύριοι συνάδελφοι, όσον αφορά στο παρόν σχέδιο νόμου που έρχεται προς ψήφιση σήμερα στη Βουλή από τον Υπουργό Υγείας, αντιλαμβάνεστε όλοι ότι έχει έντονο σημειολογικό χαρακτήρα, καθώς η Κυβέρνηση σήμερα θέλει να αποδείξει ότι ο τομέας της υγείας αποτελεί πρώτη της προτεραιότητα, σύμφωνα με το προεκλογικό πρόγραμμα της παράταξης, αλλά και με τις δηλώσεις του ίδιου του Πρωθυπουργού Κυριάκου Μητσοτάκη. Σήμερα ξεκινάμε να οικοδομήσουμε ένα νέο Εθνικό Σύστημα Υγείας, απαλλαγμένο από τις μακροχρόνιες παθογένειες και τις αδυναμίες που το χαρακτήριζαν.

Από την άλλη, η πράξη νομοθετικού περιεχομένου για την ενίσχυση των πληρωμάτων στα ασθενοφόρα του ΕΚΑΒ, των κέντρων υγείας και των περιφερειακών ιατρείων τόσο στις νησιωτικές όσο και στις ορεινές περιοχές έρχεται να αναδείξει και ταυτόχρονα να θεραπεύσει ένα τεράστιο πρόβλημα που αντιμετωπίζουμε όλοι εμείς οι νησιώτες χρόνια τώρα. Δυστυχώς, εξαιτίας της υποστελέχωσης των μονάδων υγείας και των υπηρεσιών του ΕΚΑΒ δημιουργούνται μείζονα θέματα για την υγεία και την ασφάλεια των χιλιάδων κατοίκων και επισκεπτών στα νησιά μας. Αυτή η πράξη νομοθετικού περιεχομένου, έστω και προσωρινά, αποτελεί μία ανάσα για τις νησιωτικές και τις ορεινές περιοχές, καθώς δημιουργεί αίσθημα ασφάλειας στους νησιώτες, στους επισκέπτες των νησιών και ενισχύει ακόμα και αυτό το ίδιο το τουριστικό προϊόν του τόπου μας.

Κυρίες και κύριοι, ως νέος Βουλευτής προερχόμενος από τις Κυκλάδες, μου δίνεται σήμερα η ευκαιρία να αναδείξω το μείζον θέμα της νησιωτικότητας. Δυστυχώς, παρ’ ότι εδώ και δεκαετίες η νησιωτικότητα είναι έννοια συνταγματικά κατοχυρωμένη, στην πράξη φαίνεται ότι δεν έχει σχεδόν καμμία εφαρμογή. Το μοναδικό ίσως κεκτημένο της νησιωτικότητας μάλιστα, ήταν παραχωρημένο εδώ και δεκαετίες από τη συμφωνία ένταξης της χώρας μας στην τότε Ευρωπαϊκή Οικονομική Κοινότητα, την ΕΟΚ και αναφέρομαι στους μειωμένους συντελεστές ΦΠΑ στις νησιωτικές περιοχές. Δυστυχώς, ακόμα και αυτό το μέτρο το απεμπόλησε ελαφρά τη καρδία η κυβέρνηση του ΣΥΡΙΖΑ.

Σε αυτό το σημείο, αγαπητοί συνάδελφοι, επιτρέψτε μου σε σχέση πάντοτε με τη νησιωτικότητα και με τα προβλήματα που αντιμετωπίζουμε, να σας γνωρίσω ότι τα νησιά μας δεν έχουν μόνο την εικόνα του καλοκαιριού, δεν έχουν μόνο την εικόνα των διακοπών, της διασκέδασης, του ήλιου και της θάλασσας. Δυστυχώς, όταν σβήσουν τα φώτα του τουρισμού, μας συντροφεύουν η απομόνωση, τα προβλήματα στα σχολεία, τα προβλήματα στις μονάδες υγείας, η τραγική υποστελέχωση των υπηρεσιών και πολλές φορές η απουσία του ίδιου του κράτους. Δυστυχώς, οι νησιώτες μας τον χειμώνα γίνονται πολίτες δεύτερης κατηγορίας σε βασικά αγαθά, όπως αυτό που συζητάμε σήμερα της υγείας, αλλά και της παιδείας και της ασφάλειας.

Καθώς μιλάμε σήμερα για τον τομέα της υγείας και για τα νησιά μας, θεωρώ ότι πρέπει να αναφέρω, κύριε Υπουργέ, δύο μικρά παραδείγματα. Αυτή τη στιγμή στην κοσμική Φολέγανδρο με τους χιλιάδες επισκέπτες καλούνται δύο αγροτικοί γιατροί να ανταπεξέλθουν στις μεγάλες ανάγκες περίθαλψης χωρίς έναν νοσηλευτή, χωρίς έναν γιατρό ειδικότητας. Στο περίφημο νοσοκομείο της Σαντορίνης απ’ όπου προέρχομαι και για το οποίο πάλεψα και παλέψαμε όλοι μαζί οι Θηραίοι να το λειτουργήσουμε με δημόσιο χαρακτήρα, η στελέχωσή του χρόνο με το χρόνο δυστυχώςν βαίνει όλο και μειούμενη. Το μόνο που αυξάνεται είναι ο αριθμός των εντεταλμένων συμβούλων διοίκησης, καθώς ήδη μετράμε έξι τον αριθμό στο σύντομο χρονικό διάστημα λειτουργίας του νοσοκομείου.

Σκεφτείτε, αγαπητοί συνάδελφοι, σήμερα ένα νοσοκομείο σύγχρονο χωρίς παθολόγο, χωρίς αναισθησιολόγο, χωρίς μικροβιολόγο, χωρίς επαρκή πληρώματα ασθενοφόρων.

Κυρίες και κύριοι συνάδελφοι, ενδεχομένως να σας προβλημάτισα, όμως, πιστεύω βαθύτατα ότι με το σημερινό νομοσχέδιο χαράζει μία καινούργια μέρα για την υγεία, μία μέρα που θα είναι πιο φωτεινή και πιο ελπιδοφόρα. Η σημερινή Κυβέρνηση, κόντρα στην αδράνεια, με ταπεινότητα, με σχέδιο, χωρίς αερολογίες, προσεγγίζει τα προβλήματα των συμπολιτών μας που για δεκαετίες ήταν χωμένα κάτω από το χαλί. Αυτά ξεσκεπάζουμε -λείπει ο κ. Φάμελλος, τον οποίον εκτιμώ ιδιαίτερα- και δεν περιοριζόμαστε μόνο στα χειροκροτήματα, όπως προανέφερε. Στοχευμένα και μεθοδικά δίνουμε λύσεις στο σήμερα και σχεδιάζουμε το αύριο, ανταποκρινόμενοι στην ισχυρή εντολή που μας έδωσε ο ελληνικός λαός και κυρίως οι νησιώτες μας, αυτοί οι απλοϊκοί άνθρωποι που ακόμη και τώρα, σήμερα στις τραγικές πυρκαγιές της Ρόδου επέδειξαν μοναδικά δείγματα γενναιότητας, αλτρουισμού και φιλοξενίας, προβάλλοντας σε όλο τον κόσμο τις αξίες της φυλής μας και την αρετή των Ελλήνων.

Κύριε Υπουργέ, απευθυνόμενος σε εσάς θέλω να σας διαβεβαιώσω ότι θα είμαστε δίπλα στην προσπάθεια που έχετε αναλάβει και αντιλαμβανόμαστε τις δυσκολίες στην προσπάθεια να δομήσετε ένα νέο εθνικό σύστημα υγείας αποτελεσματικό, με δωρεάν υγεία, γράφοντας ίσως το όνομά σας με χρυσά γράμματα στον χώρο της υγείας μετά από πολλά-πολλά χρόνια δίπλα στον αείμνηστο Γεώργιο Γεννηματά.

Σας ευχαριστώ θερμά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καφούρο.

Τον λόγο έχει ο κύριος Υπουργός.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Καταθέτω κάποιες νομοτεχνικές βελτιώσεις υπ’ όψιν του κυρίου συναδέλφου.

(Στο σημείο αυτό ο Υπουργός Υγείας κ. Μιχαήλ Χρυσοχοΐδης καταθέτει τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 369)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ.

Τον λόγο έχει ο κ. Σπυρίδων Κουλκουδίνας.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Ευχαριστώ, κύριε Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, οφείλω ξεκινώντας να καταθέσω και εγώ με τη σειρά μου τη βούληση αυτής της Κυβέρνησης να προχωρήσει σε τολμηρές και απόλυτα αναγκαίες αλλαγές στο εθνικό σύστημα υγείας. Αυτή είναι η πρώτη παραδοχή. Αυτή είναι η προεκλογική μας δέσμευση και αυτή να είστε σίγουροι ότι θα υλοποιηθεί στο έπακρο.

Κυρίες και κύριοι συνάδελφοι, στο νομοσχέδιο του Υπουργείου Υγείας που συζητάμε σήμερα καλούμαστε να ψηφίσουμε δύο πράξεις νομοθετικού περιεχομένου που έρχονται να δώσουν λύσεις σε προβλήματα της καθημερινότητάς μας άμεσα, να καλύψουν ανάγκες επείγουσες που είτε δημιουργήθηκαν κατά την περίοδο της πανδημίας είτε εντείνονται λόγω της τουριστικής περιόδου.

Η πρώτη, λοιπόν, πράξη αφορά σε ρυθμίσεις και διατάξεις για την προστασία της δημόσιας υγείας που η πανδημία μάς επέβαλε και αυτό γιατί η πανδημία, κυρίες και κύριοι συνάδελφοι, είναι ακόμα εδώ. Οι προκλήσεις που αναδείχθηκαν για το ελληνικό σύστημα υγείας στην πραγματικότητα της πανδημίας που βιώσαμε όλοι μας ήταν πολλές. Ο ίδιος ο Πρωθυπουργός τόνισε προεκλογικά πως η υγεία στην Ελλάδα νοσεί. Για να λύσεις ένα πρόβλημα, λοιπόν, πρέπει να έχεις το πολιτικό ανάστημα να το αναγνωρίσεις αρχικά ότι υπάρχει. Μιλώντας τη γλώσσα της αλήθειας, όμως, οφείλουμε να ομολογήσουμε ότι έγιναν πολλά και σημαντικά βήματα και μπήκαν οι βάσεις έστω και υπό το βάρος της διαχείρισης του κορωνοϊού.

Μέσω της πανδημίας αναδείχθηκε η ανάγκη να αναβαθμίσουμε τις υποδομές μας, να εξοπλίσουμε καλύτερα τα περιφερειακά μας ιατρεία, να στηρίξουμε τον ιατρικό και νοσηλευτικό κόσμο. Και ας μη ξεχνάμε εδώ πέρα τις δέκα χιλιάδες προσλήψεις ιατρών και νοσηλευτών. Μίλησαν πριν ότι είναι περισσότεροι οι γιατροί και νοσηλευτές στο εθνικό σύστημα υγείας οι μόνιμοι. Ναι, αλλά είναι μεγαλύτερος ο αριθμός των γιατρών και των νοσηλευτών σήμερα. Πλησιάζει τις εκατόν επτά χιλιάδες. Έβαλαν πλάτη τα επαγγέλματα υγείας στο σύνολό τους, όπως και οι συνάδελφοί μου οι φαρμακοποιοί, που βρεθήκαμε κι εμείς στην πρώτη γραμμή του αγώνα κατά την περίοδο της πανδημίας, στη διαχείριση μίας πρωτοφανούς για τα παγκόσμια χρονικά υγειονομικής κρίσης.

Ο ίδιος ο Πρωθυπουργός ο Κυριάκος Μητσοτάκης προέταξε την ανασυγκρότηση της υγείας με πολύ συγκεκριμένες προγραμματικές θέσεις, θέσεις τις οποίες φαντάζομαι, κυρίες και κύριοι συνάδελφοι της Αντιπολίτευσης, ότι ακούσατε προσεκτικά. Αυτή η ανασυγκρότηση θα δώσει λύσεις σε πολλά προβλήματα και σε πάρα πολλές αδυναμίες. Πρέπει, όμως, να πούμε και άλλες αλήθειες. Ποιος περίμενε, κυρίες και κύριοι συνάδελφοι, ότι αυτή η χώρα που μόλις είχε βγει από μία παρατεταμένη οικονομική κρίση θα κατάφερνε να σηκώσει το βάρος της πανδημίας, μίας πανδημίας που γονάτισε πολύ πιο ισχυρά συστήματα υγείας σε όλον τον πλανήτη;

Κάνω αυτή την εισαγωγή, κυρίες και κύριοι συνάδελφοι, γιατί συζητάμε θέματα που αφορούν στην εύρυθμη λειτουργία των υγειονομικών μονάδων του Εθνικού Συστήματος Υγείας μέσα στην τουριστική περίοδο. Έρχεται, λοιπόν, η Κυβέρνηση να απαντήσει στις επείγουσες ανάγκες αυτής της περιόδου. Πώς; Με την αξιοποίηση στελεχιακού δυναμικού της Πυροσβεστικής και των Ενόπλων Δυνάμεων που θα στελεχώσουν τα οχήματα άμεσης επέμβασης του ΕΚΑΒ και θα σταματήσουν οι μεγάλες αναμονές ή ακόμα και ελλείψεις των οδηγών. Και σε καμμία περίπτωση φυσικά, δεν μιλάμε για επίταξη, όπως έσπευσαν κάποιοι κακόβουλα να σχολιάσουν. Μιλάμε για μία μεγάλη προσπάθεια αξιοποίησης του εξαιρετικά ικανού ήδη υπάρχοντος έμψυχου δυναμικού, δυναμικού με ιδιαίτερο εύρος ικανοτήτων και δεξιοτήτων.

Και εδώ πέρα να βάλω μία παρένθεση και να πω ότι το σεμινάριο Basic Life Support, το οποίο γίνεται από τον Ερυθρό Σταυρό, από διασωστικές ομάδες, από το ΕΚΑΒ διαρκεί μόλις δύο εξάωρα για οποιονδήποτε θέλει να το παρακολουθήσει. Και ενώ έχουμε όλοι πιστεύω την ίδια ευαισθησία για θέματα υγείας και δεν αντέχουμε να παρακολουθούμε δημοσιεύματα και ρεπορτάζ για μεγάλες αναμονές ή ελλείψεις προσωπικού στο ΕΚΑΒ, αναλωνόμαστε στο να μιλάμε εδώ πέρα για προχειρότητες, για συμφέροντα και για ιδιωτικοποιήσεις.

Ως Βουλευτής της περιφέρειας, λοιπόν, οφείλω να καταθέσω τη δική μου εμπειρία. Η Πιερία το καλοκαίρι τριπλασιάζει, κάποιες φορές τετραπλασιαστεί κιόλας τον πληθυσμό της. Διαχειρίζεται για τρεις και πλέον μήνες πολύ μεγαλύτερο αριθμό περιστατικών απ’ ό,τι όλη την υπόλοιπη περίοδο του χρόνου, όπως βέβαια, συμβαίνει και σε πολλές περιοχές της χώρας σε πολύ μεγαλύτερο βαθμό. Θα πείτε, λοιπόν, ότι είναι πρόχειρο και βιαστικό να καλυφθούν οι ανάγκες αυτών των περιοχών; Μπορεί για εσάς να είναι πρόχειρο, για εμάς, όμως, είναι απόλυτα σημαντικό. Η ανάγκη άμεσης στελέχωσης των ασθενοφόρων είναι επιτακτική.

Με το παρόν νομοσχέδιο δίνουμε το πράσινο φως για άμεση αξιοποίηση με πάνω από εκατόν ενενήντα πληρώματα ασθενοφόρων από τις Ένοπλες Δυνάμεις και το Πυροσβεστικό Σώμα, προσωπικό δηλαδή που θα τοποθετηθεί άμεσα σε διάφορες περιοχές, νησιωτικές και τουριστικές περιοχές, που αυτή τη στιγμή οι ανάγκες τους έχουν υπερδιπλασιαστεί ή και ακόμα περισσότερο, καθώς και σε πολλές δυσπρόσιτες περιοχές, μέρη που χρήζουν άμεσης κάλυψης στα έκτακτα περιστατικά και διακομιδή λόγω των αυξημένων εποχιακών αναγκών στα κατά τόπους κέντρα υγείας.

Επιπλέον, μιλάμε για ένα προσωρινό μέτρο. Αυτό το μέτρο θα ισχύσει έως τις 31-12-2023. Η μόνιμη λύση θα έρθει σύντομα, όπως για παράδειγμα με την πρόσληψη διακοσίων πενήντα ατόμων λοιπού επικουρικού προσωπικού του κλάδου πληρωμάτων ασθενοφόρων με διετή θητεία για την άμεση στελέχωση των υπηρεσιών του ΕΚΑΒ στην Αττική. Σε αυτούς τους διακόσιους πενήντα συμπεριλαμβάνονται και σαράντα μοτοσικλετιστές που θα στελεχώσουν τα δίκυκλα, προκειμένου να προστρέχουν στα περιστατικά ακόμα ταχύτερα. Τότε οι πολίτες θα δουν σημαντικές διαφορές στην ταχύτητα, αλλά και στην ποιότητα των υπηρεσιών που έχουν να κάνουν με την άμεση υγειονομική βοήθεια, με μία καθολική και ουσιαστική ανασυγκρότηση του συστήματος υγείας που θα φέρει και πάλι εις πέρας αυτή η Κυβέρνηση, με τις μόνιμες προσλήψεις προσωπικού στα νοσοκομεία και τα κέντρα υγείας, με τις μόνιμες προσλήψεις διασωστών στο ΕΚΑΒ, με την αναβάθμιση πενήντα έξι νοσοκομείων, με την αναβάθμιση εκατόν πενήντα και πλέον κέντρων υγείας μας.

Αν παρ’ όλα αυτά, κυρίες και κύριοι συνάδελφοι, δεν το θεωρείτε σημαντικό, μπορείτε να καταψηφίσετε και να αναλωθείτε σε ανέξοδη αντιπολιτευτική ρητορική. Άλλωστε δεν θα είναι η πρώτη φορά και είμαι βέβαιος πως δεν θα είναι και η τελευταία φορά.

Όλα αυτά είναι που βλέπουν οι πολίτες της χώρας και τα τοποθετούν στη ζυγαριά, όταν έρχεται η ώρα της κάλπης. Αυτά ζύγισαν και την τετραετία που πέρασε και πήρατε ηχηρά την απάντησή σας, την οποία, όμως, ούτε αντιληφθήκατε ούτε αξιολογήσατε. Μάλλον περιμένετε να λύσετε τα εσωκομματικά σας για να ξεκινήσει η διαδικασία της αυτοκριτικής σας και γι’ αυτό συνεχίζετε στον δρόμο της ανευθυνότητας.

Να το θυμάστε καλά, κυρίες και κύριοι συνάδελφοι, ότι οι πολίτες είναι αυτοί που μας κρίνουν όλους και μας κρίνουν αυστηρά, όχι μόνο για τα λόγια μας, αλλά και για τα έργα μας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Τον λόγο έχει ο Υπουργός Ανάπτυξης, ο κ. Κωνσταντίνος Σκρέκας. Θα αναφερθεί στην τροπολογία με γενικό αριθμό 7.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Ευχαριστώ πολύ, κύριε Πρόεδρε.

Να ενημερώσω τους Βουλευτές για την κατάθεση της τροπολογίας με γενικό αριθμό 7 και ειδικό 2, που αφορά στη χρονική μετάθεση της διαδικασίας εκλογών των επιμελητηρίων, η οποία θα λάβει χώρα μεταξύ της 15ης Νοεμβρίου του 2024 και της 15ης Δεκεμβρίου του 2024. Έχουμε μία παράταση ενός χρόνου.

Για ποιον λόγο το κάνουμε αυτό; Κατ’ αρχάς να πω ότι έχουμε ήδη λάβει σαράντα επιστολές από επιμελητήρια της Ελλάδας τα οποία ζητούν την αναβολή των εκλογών.

Ο πρώτος λόγος είναι ότι έχουμε μία πολλαπλώς εκλογική χρονιά, με εθνικές εκλογές και με αυτοδιοικητικές εκλογές. Πολλοί από τους συμμετέχοντες στις αυτοδιοικητικές εκλογές είναι και μέλη επιμελητηρίων, στα οποία εκ νέου επιθυμούν να είναι υποψήφιοι, οπότε και δεν θα έχουν τελικά τον χρόνο προετοιμασίας.

επίσης, πρέπει να πούμε ότι υπάρχει κόπωση του εκλογικού σώματος μετά από τόσες εκλογικές διαδικασίες και άρα θέλουμε να είναι μία χρονιά καθαρή, ώστε να έχουν τη δυνατότητα να συμμετέχουν με ευκολία.

Να προσθέσω ακόμα ότι στα περισσότερα ευρωπαϊκά επιμελητήρια εκλογές κάνουν μετά από τις ευρωεκλογές και έως το τέλος του 2024.

Τέλος, επιθυμούμε, σε διάλογο με τα επιμελητήρια να συζητήσουμε και να ολοκληρώσουμε, πιθανότατα, τη δυνατότητα των αγροτικών τμημάτων και να δοθεί χρόνος για την έκδοση του απαιτούμενου προεδρικού διατάγματος, ώστε να προχωρήσουμε στη δυνατότητα ηλεκτρονικής ψηφοφορίας για την ανάδειξη των μελών των επιμελητηρίων.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υπουργέ.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, θα ήθελα να υποβάλω μία ερώτηση στον Υπουργό.

**ΠΡΟΕΔΡΕΥΩΝ (Βασίλειος Βιλιάρδος):** Τον λόγο έχει ο κ. Κατρίνης, Κοινοβουλευτικός Εκπρόσωπος του ΣΥΡΙΖΑ.

**ΜΙΧΑΗΛ ΚΑΤΡΙΝΗΣ:** Κύριε Υπουργέ, το είπα και το πρωί, το λέω και τώρα παρουσία σας. Αυτό που κάνετε, είναι απαράδεκτο, αντιδεοντολογικό, αντιδημοκρατικό.

Είναι η τρίτη νομοθετική ρύθμιση που φέρνει η Κυβέρνηση Μητσοτάκη για να παρατείνει τη θητεία των προέδρων των επιμελητηρίων κάθε φορά, κύριε Πρόεδρε, με διαφορετική δικαιολογία. Στην αρχή ήταν η πανδημία, μετά δεν θυμάμαι ποια ήταν η δικαιολογία και τώρα -αν είναι δυνατόν!- στην αιτιολογική έκθεση λέτε ότι «αναβάλουμε τις εκλογές των επιμελητηρίων γιατί έχουμε τις εκλογές της αυτοδιοίκησης».

Θυμάστε ότι ενάμιση χρόνο πριν -το είχα καταγγείλει από αυτό το Βήμα- καρατομήσατε τον πρόεδρο της Κεντρικής Ένωσης Επιμελητηρίων γιατί έλεγε πράγματα για την οικονομία που δεν σας άρεσαν, καθ’ υπόδειξιν στελέχους σας στα επιμελητήρια, που σήμερα είναι Υφυπουργός παρά τω Πρωθυπουργώ. Φημολογείται ότι ο ίδιος είναι αυτός που βρίσκεται πίσω από τη διάταξη αυτή που σας χαρακτηρίζει, που δίνει καθεστωτικά χαρακτηριστικά σε αυτό που θέλετε να περάσετε, στον έλεγχο των επιμελητηρίων. Είναι αδιανόητη η πρόθεσή σας να μην αφήσετε τους ανθρώπους της αγοράς να πάνε να ψηφίσουν τον Νοέμβριο και τον Δεκέμβριο. Δεν έχει, κύριε Πρόεδρε, καμμία σχέση και καμμία συσχέτιση με τις εκλογές της αυτοδιοίκησης. Είναι καθαρά επιθυμία κορυφαίου στελέχους της Κυβέρνησης, που απ’ ό,τι φαίνεται θέλει να κερδίσει χρόνο για να επιστρέψει εκεί απ’ όπου μπήκε στο Μαξίμου.

Όμως, με αυτό που κάνετε, εισάγετε καινούργιες μεθόδους και τακτικές πέρα από κάθε δημοκρατική διαδικασία και δεοντολογία. Είναι απαράδεκτο. Εμείς ζητήσαμε να αποσυρθεί και σας καλούμε, έστω και τώρα, να σοβαρευτείτε, να σεβαστείτε τη δημοκρατική λειτουργία και τους θεσμούς και να αποσύρετε αυτή την κατάπτυστη διάταξη.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κατρίνη.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Ορίστε, κύριε Υπουργέ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Ευχαριστώ, κύριε Πρόεδρε.

Για να μη βλέπετε φαντάσματα, κύριε συνάδελφε, και για να μη συζητάτε για φήμες, σας λέω κάτι το οποίο προφανώς δεν ακούσατε. Αναφερθήκατε στη θέληση των επαγγελματιών και επιχειρηματιών οι οποίοι θέλουν να συμμετέχουν. Στην πρωτολογία μου είπα ότι η θέλησή τους έτσι όπως εκφράζεται μέσα από τα εκλεγμένα όργανά τους και μετά από τις επιστολές σαράντα επιμελητηρίων της χώρας, δηλαδή του 70% των επιμελητηρίων της χώρας, ζητούν για τους λόγους που προανέφερα, που είναι αντικειμενικοί λόγοι, δεν είναι φανταστικοί λόγοι -μπορείτε να διαβάσετε την αιτιολογική, τους ανέφερα πριν…

**ΜΙΧΑΗΛ ΚΑΤΡΙΝΗΣ:** Πείτε ποιοι είναι οι λόγοι.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Να ακούγατε προσεκτικότερα.

Ζητούν να δοθεί παράταση κατά ένα έτος. Δημοκρατικά εκλεγμένες είναι οι διοικήσεις των επιμελητηρίων. Όλα τα υπόλοιπα νομίζω ότι είναι περιττά.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Καλείται στο Βήμα ο κ. Γεώργιος Παπαηλιού, Βουλευτής του ΣΥΡΙΖΑ για επτά λεπτά. Ακολουθεί ο κ. Λιβανός, η κ. Αθηνά Λινού, ο κ. Περικλής Μαντάς και στο τέλος ο κ. Παρασκευάς Κουκουλόπουλος.

Κύριε Παπαηλιού, έχετε τον λόγο.

**ΓΕΩΡΓΙΟΣ ΠΑΠΑΗΛΙΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, με την εκ νέου, την τρίτη παράταση για την εκλογή νέων διοικητικών συμβουλίων στα επιμελητήρια χωρίς προφανή λόγο και ανωτέρα βία, αποδεικνύεται, κύριοι της Κυβέρνησης, κύριε Υπουργέ, ότι αυτό που σας ενδιαφέρει είναι να ελέγξετε και τον επιμελητηριακό θεσμό, όπως ελέγχετε ή προσπαθείτε ή αποπειράσθε να ελέγξετε τα πάντα στη χώρα.

Εάν είναι δυνατόν να θεωρείται λόγος η διενέργεια άλλου επιπέδου εκλογών, όπως των εκλογών της τοπικής αυτοδιοίκησης ή και άλλων εκλογών -αύριο θα μας πείτε για τις ευρωεκλογές ή δεν ξέρω και εγώ για ποιες άλλες ώστε να μην μπορούν να γίνουν ταυτόχρονα εκλογές στα επιμελητήρια. Είναι ντροπή! Είναι πράγματι, όπως ανέφερε προηγουμένως ο συνάδελφος κ. Κατρίνης, μία κατάπτυστη ρύθμιση.

Έρχομαι τώρα στο νομοσχέδιο γενικά. Με το υπό κρίση νομοσχέδιο εισάγονται προς κύρωση δύο πράξεις νομοθετικού περιεχομένου που αφορούν σε θέματα δημόσιας υγείας. Στις κυρώσεις προστίθενται και διατάξεις αρμοδιότητας του Υπουργείου Υγείας που χαρακτηρίζονται επείγουσες και επίσης, διατάξεις αρμοδιότητας του Υπουργείου Εσωτερικών που επίσης χαρακτηρίζονται επείγουσες. Κάποιες μπορεί να είναι. Όμως, εσείς τις έχετε καταστήσει επείγουσες με τις πολιτικές σας και βέβαια, με την αδράνειά σας να ενεργήσετε έγκαιρα.

Είναι προφανές, ότι αυτός ο τρόπος νομοθέτησης είναι κακή νομοθέτηση. Μάλιστα οι διατάξεις αρμοδιότητας του Υπουργείου Εσωτερικών δεν συζητήθηκαν καν στην Επιτροπή Δημόσιας Διοίκησης, αλλά μόνον σε αυτή των Κοινωνικών Υποθέσεων, γεγονός που δείχνει, εκτός των άλλων, πόσο ενδιαφέρεστε για την επί της ουσίας, σε βάθος συζήτηση των νομοσχεδίων.

Πρόκειται για τρία νομοθετήματα σε συσκευασία του ενός. Όπως προκύπτει από τη δεύτερη πράξη νομοθετικού περιεχομένου, η δέσμευση για στήριξη του ΕΣΥ από την Κυβέρνηση Μητσοτάκη της Νέας Δημοκρατίας είναι υποκριτική και συνεπώς ψευδής. Βάσει αυτής προβλέπεται η διάθεση ή απόσπαση προσωπικού του Πυροσβεστικού Σώματος, των Ενόπλων Δυνάμεων και των ΟΤΑ για την εκτέλεση υπηρεσίας οδηγού στα ασθενοφόρα των κέντρων υγείας, των πολυδύναμων περιφερειακών ιατρείων, των νησιωτικών και ορεινών περιοχών και δήμων, αρκεί αυτό το προσωπικό να διαθέτει άδεια οδήγησης κατηγορίας Β΄ και να έχει εκπαιδευτεί σε βασικές γνώσεις παροχής πρώτων βοηθειών, δηλαδή να έχει εκπαιδευτεί κάποιες ώρες.

Με αυτόν τον πρόχειρο και εμβαλωματικό τρόπο, που εγκυμονεί σοβαρούς κινδύνους για τη ζωή, την υγεία και την ασφάλεια των πολιτών, αντιμετωπίζεται από την Κυβέρνησή σας η χρόνια υποστελέχωση του ΕΚΑΒ και ευρύτερα του ΕΣΥ, αντί να προωθηθούν μόνιμες προσλήψεις διασωστών - πληρώματος ασθενοφόρων από τους αποφοίτους της σχολής ΙΕΚ ΕΚΑΒ.

Η Κυβέρνηση και κατά την προηγούμενη θητεία της αδιαφόρησε, μη αντιμετωπίζοντας αποτελεσματικά τα προβλήματα της υποστελέχωσης του ΕΚΑΒ και της συντήρησης και λειτουργίας των ασθενοφόρων γεγονός που είχε και εξακολουθεί και έχει κόστος σε ανθρώπινες ζωές. Αυτή τη στιγμή λείπουν από το ΕΚΑΒ επτακόσιοι διασώστες ώστε να μπορεί να λειτουργεί σωστά και να ανταποκρίνεται στις κλήσεις αποτελεσματικά. Η μη κάλυψη των κενών θέσεων διασωστών που συνταξιοδοτήθηκαν και έχουν αποχωρήσει τα τελευταία χρόνια, έχει οδηγήσει σε μεγάλη αύξηση του χρόνου απόκρισης του ΕΚΑΒ.

Με τον προβλεπόμενο στην τροπολογία τρόπο κάλυψης των κενών αποδυναμώνεται ταυτόχρονα και το Πυροσβεστικό Σώμα, το οποίο επίσης είναι υποστελεχωμένο, και μάλιστα κατά τη διάρκεια της αντιπυρικής περιόδου, με την κλιματική κρίση «να δείχνει τα δόντια της» και πολλές περιοχές της χώρας να καίγονται, αλλά και αποδυναμώνοντας τις Ένοπλες Δυνάμεις και τους Οργανισμοί Τοπικής Αυτοδιοίκησης, οι οποίοι -κυρίως στις ορεινές, απομακρυσμένες και απομονωμένες περιοχές- υπολειτουργούν και δυσλειτουργούν λόγω έλλειψης προσωπικού.

Η απουσία ουσιαστικής κυβερνητικής δέσμευσης για μόνιμες προσλήψεις με συγκεκριμένο χρονικό ορίζοντα και οι αόριστες αναφορές για ένα συνολικό σχεδιασμό το συντομότερο δυνατόν συνιστούν ευχολόγια και παραπέμπουν σε υποκρυπτόμενο σκοπό, την ανάθεση του έργου σε ιδιωτικά συμφέροντα. Η λύση είναι μία: αλλαγή προσανατολισμού στην πολιτική υγείας και μόνιμες προσλήψεις διασωστών πληρωμάτων ασθενοφόρων. Διότι στην πραγματικότητα η πράξη νομοθετικού περιεχομένου είναι πράξη κυβερνητικής προχειρότητας και υποκρυπτόμενου σκοπού.

Οι προτεινόμενες προσλήψεις προσωπικού για την κάλυψη των υπηρεσιών υγείας με την έκδοση δελτίου απόδειξη παροχής υπηρεσιών παρεκκλίνει επίσης από την κανονική διαδικασία, βάσει της οποίας έπρεπε να πραγματοποιούνται μόνιμες και διαφανείς προσλήψεις χωρίς καθυστέρηση. Αυτή είναι η λογική της Κυβέρνησης της Νέας Δημοκρατίας, όπως αποτυπώθηκε και κατά την προηγούμενη θητεία της, δηλαδή η απαξίωση του δημόσιου χαρακτήρα του Εθνικού Συστήματος Υγείας ώστε να ανοίξει ο δρόμος σε ιδιώτες, σε ιδιωτικά συμφέροντα.

Ειδικά, κύριοι Υπουργοί, για την Περιφερειακή Ενότητα Αρκαδίας, το Παναρκαδικό Νοσοκομείο αντιμετωπίζει προβλήματα. Ξέρετε, κύριε Υπουργέ, δεν υπάρχουν ακτινολόγοι στο Παναρκαδικό Νοσοκομείο και οι ανάγκες καλύπτονται, όταν καλύπτονται, με κάποιους ακτινολόγους από όμορα νοσοκομεία. Προβλήματα έχουμε επίσης στα κέντρα υγείας των ορεινών, απομακρυσμένων και δυσπρόσιτων περιοχών που υπολειτουργούν κυρίως λόγω έλλειψης οδηγών ασθενοφόρων που αποχωρούν συνταξιοδοτούμενοι και δεν αντικαθίστανται. Σε αυτό το πλαίσιο δεν καλύπτονται οι βάρδιες επί εικοσιτετραώρου βάσεως, γεγονός που προκαλεί αίσθημα ανασφάλειας στους πολίτες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Είναι αναγκαίοι ο συντονισμός και η συνέργεια του ΕΚΑΒ κυρίως με τα Κέντρα Υγείας της Γορτυνίας και της Κυνουρίας, που είναι απομακρυσμένες περιοχές και βρίσκονται σε ορεινούς όγκους. Είναι υποστελεχωμένα αυτά τα κέντρα υγείας από πλευράς οδηγών ασθενοφόρων. Έχει προταθεί -έχουν γίνει και σχετικές ερωτήσεις και η απάντηση δεν έχει έρθει ακόμη, την περιμένουμε- η ίδρυση σταθμού του ΕΚΑΒ στις ορεινές και απομακρυσμένες περιοχές της Αρκαδίας σε θέσεις που θα επιλεγούν και που θα διευκολύνουν τη μεταφορά ασθενών από τα κέντρα υγείας στο Παναρκαδικό Νοσοκομείο και πάντως για τη δημιουργία κινητής μονάδας του ΕΚΑΒ. Επομένως αυτή η πρόταση παραμένει επίκαιρη.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε, παρακαλώ.

**ΗΛΙΑΣ ΠΑΠΑΗΛΙΟΥ:** Τελειώνω, κύριε Πρόεδρε.

Τώρα όσον αφορά στις διατάξεις του Τρίτου Μέρους του νομοσχεδίου, αυτές αφορούν στην τροποποίηση διατάξεων του ν.4804/2021 με τον οποίο έχει θεσπιστεί ένα υπερπλειοψηφικό εκλογικό σύστημα για τις εκλογές της τοπικής αυτοδιοίκησης. Αυτές οι τροποποιήσεις εισάγονται παραμονές των εκλογών για την τοπική αυτοδιοίκηση, τόσο καλά από πλευράς καλής νομοθέτησης. Έχει καθιερωθεί ένα σύστημα υπερσυγκεντρωτικό, χωρίς λαϊκή δεδηλωμένη, που παρέχει απεριόριστες εξουσίες σε μονοπρόσωπα όργανα - τους δημάρχους που έχουν εκλεγεί με σχετική πλειοψηφία.

Επιπλέον, και τελειώνω, θέλω να τονίσω την περαιτέρω απαξίωση των τοπικών κοινοτήτων. Με αυτόν τον τρόπο, με τον τρόπο που νομοθετείτε με την κατάργηση της ξεχωριστής κάλπης και με την απουσία έστω και ενός ελάχιστου προϋπολογισμού για την κάλυψη καθημερινών αναγκών των τοπικών κοινοτήτων, αυτές θα υποτάσσονται στον εκλεγμένο δήμαρχο.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ, κύριε συνάδελφε. Έχετε υπερβεί τον χρόνο σας κατά πολύ.

Ευχαριστούμε πολύ τον κ. Παπαηλιού.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Καλείται στο Βήμα ο κ. Μιχαήλ Λιβανός Βουλευτής της Νέας Δημοκρατίας.

**ΜΙΧΑΗΛ ΛΙΒΑΝΟΣ:** Ευχαριστώ πολύ, κύριε Πρόεδρε.

Κυρία και κύριε Υπουργέ, κύριε Υφυπουργέ, κυρίες και κύριοι συνάδελφοι, θέλω και εγώ να εκφράσω με τη σειρά μου τα ειλικρινή και θερμά μου συλλυπητήρια στις οικογένειες των δύο παιδιών, των δύο άξιων στελεχών των Ενόπλων μας Δυνάμεων και συνολικά στην οικογένεια της Πολεμικής μας Αεροπορίας. Εκφράζω, επίσης, τα συλλυπητήριά του στις οικογένειες των αδικοχαμένων ανθρώπων που απανθρακώθηκαν εχθές, την οδύνη και τον πόνο μας για την τραγική τους κατάληξη.

Θα ήθελα επί τη ευκαιρία της πρώτης μου ομιλίας ενώπιον του Κοινοβουλίου να ευχαριστήσω τους πολίτες της Β΄ Πειραιά, που με τίμησαν με την ψήφο τους και να δεσμευτώ απέναντί τους ότι θα εργαστώ με όλες μου τις δυνάμεις όχι απλά για να τους αντιπροσωπεύσω, αλλά για να δώσουμε άμεσα και γρήγορα λύσεις στα προβλήματα τόσο της περιοχής μας όσο και γενικότερα της πατρίδας μας.

Και θέλω, κυρίες και κύριοι συνάδελφοι, να ξεκινήσω από αυτό ακριβώς το σημείο. Αν και νέος στα έδρανα, διαπιστώνω πολλές φορές από όσα έχω παρακολουθήσει ότι συχνά χάνουμε τον στόχο, που είναι η βοήθεια στην κοινωνία και η λύση ενός προβλήματος, και επιλέγουμε αντ’ αυτού την εύκολη κριτική, η οποία, όμως, χρειάζεται κάπου να είναι δομημένη, ρεαλιστική, με επιχειρήματα και να συνοδεύεται από γόνιμες προτάσεις. Γιατί μία κριτική χωρίς αντιπρόταση είναι μισή δουλειά και δεν δίνει καμμία λύση στο πρόβλημα.

Οφείλουμε όλοι να κάνουμε την παραδοχή με ρεαλισμό ότι συσσωρευμένα προβλήματα ετών τόσο στο Εθνικό Σύστημα Υγείας όσο και στο ΕΚΑΒ δεν είναι δυνατόν να λυθούν σε λίγες ημέρες. Όμως, τα προβλήματα που αφορούν στη διάσωση μίας ζωής και στην υγεία του κόσμου και δεν μπορούν να περιμένουν και χρειάζεται να επιδιώκουμε και να εφαρμόζουμε προσωρινές λύσεις, προκειμένου να έχουμε τον χρόνο για να μελετήσουμε και να εφαρμόσουμε καλύτερα τις μόνιμου χαρακτήρα μεταρρυθμίσεις.

Για παράδειγμα η υποστελέχωση του ΕΚΑΒ στην οποία συνέβαλαν και τα μνημονιακά χρόνια και οι άγονες προκηρύξεις θέσεων που βγήκαν και ξαναβγήκαν, αλλά δεν καλύφθηκαν ούτε κατά το ήμισυ λόγω και έλλειψης πολλές φορές διαθέσιμου προσωπικού διασωστών, αλλά και χαμηλών κινήτρων προσέλκυσης ανθρώπων τα οποία σιγά-σιγά προσπαθούμε να τα βελτιώσουμε και να τα εξαλείψουμε, δεν μπορεί να περιμένει τη μόνιμη στελέχωση, η οποία ως γνωστόν με διαδικασίες ΑΣΕΠ είναι χρονοβόρες και μπορεί να χρειαστεί να διαρκέσουν μήνες.

Συνεπώς η ρύθμιση που κάνουμε για το ΕΚΑΒ σήμερα είναι προσωρινή και μέχρι τις 31-12-2023, θα αφορά σε νησιωτικές και παραμεθόριες περιοχές με αυξημένες ανάγκες που δεν μπορούν να περιμένουν, ειδικά την εποχή αυτή, λόγω τουρισμού, επιβάλλεται απέναντι στους ανθρώπους που είτε κατοικούν εκεί είτε επισκέπτονται τους τόπους αυτούς να αυξήσουμε τη δυνατότητα άμεσων, γρήγορων και καλών υπηρεσιών υγείας.

Μπροστά στο υπέρτατο αγαθό, που είναι η ανθρώπινη ζωή και η υγεία, τέτοιου τύπου λύσεις ακόμα και αν είναι προσωρινού χαρακτήρα, ακόμα και αν πρόκειται να σώσουν μία ζωή επιβάλλεται να εφαρμόζονται χωρίς να παρεκκλίνουμε, βεβαίως, ποτέ από το προγραμματικό μας πλάνο, που είναι να στελεχώσουμε με μόνιμα στελέχη το ΕΣΥ και το ΕΚΑΒ. Και αυτό ήδη το κάνουμε και με τις προκηρύξεις που ήδη εξαγγέλθηκαν.

Υπενθυμίζω δε ότι η κυβέρνηση του ΣΥΡΙΖΑ το 2016 επέλεξε την ίδια λύση προσωρινού χαρακτήρα και την εφάρμοσε, με διαφορετικές ναι, και πάλι λόγω άλλων αναγκών που είχαν τότε προκύψει.

Όμως επελέγη τότε η ίδια προσωρινή λύση και όπως αντιλαμβάνεστε, κύριοι συνάδελφοι, σήμερα αποτελεί αντίφαση και σύγκρουση με την ίδια τη λογική, τη μία στιγμή να ψηφίζετε με θέρμη και να εφαρμόζετε ένα μέτρο και όταν είστε στην Αντιπολίτευση ενώ αντιλαμβάνεστε την αδιαμφισβήτητη ανάγκη να λυθεί το πρόβλημα, να επιλέγετε την άρνηση με το μικροκομματικό, προφανώς, κίνητρο.

Θέλω να κάνω κι ένα σχόλιο για το πρακτικό κομμάτι αυτής της εφαρμογής, το οποίο σχολιάστηκε τόσο στην Επιτροπή Κοινωνικών Υποθέσεων όσο και εδώ σήμερα στην Ολομέλεια. Εκμεταλλευόμενος την ιδιότητά μου ως γιατρού που έχει υπηρετήσει και στο ΕΣΥ και έχει υπάρξει εκπαιδευτής και σε δημόσια ΙΕΚ του ΕΚΑΒ, ότι η ύπαρξη τουλάχιστον ενός διασώστη έμπειρου στο πλήρωμα ενός ασθενοφόρου και η συμπλήρωσή του με έναν ικανό οδηγό που μπορεί να προέρχεται μεν από έναν άλλο φορέα, αλλά έχει λάβει ικανοποιητική εκπαίδευση, διασφαλίζει ότι και οι πρώτες βοήθειες και η σωστή ακινητοποίηση και η σωστή μεταφορά και συνολικά η υπηρεσία που θα λάβει σε επείγουσα νοσοκομειακή βάση ο ασθενής, θα είναι άρτια και συμβατή με όλα τα προβλεπόμενα πρωτόκολλα.

Διότι, όπως ξέρετε όλοι και ιδιαίτερα οι συνάδελφοι ιατροί που είναι μέλη του Κοινοβουλίου, την ώρα της διάσωσης και των πρώτων βοηθειών ο ένας από τους δύο έχει τον έλεγχο στο ζευγάρι των διασωστών, δίνει τις πρώτες βοήθειες και επικουρείται από τον συνάδελφό του. Σε κάθε περίπτωση για εμάς παραμένει πρώτη προτεραιότητα ο ασθενής και η λήψη των καλύτερων δυνατών υπηρεσιών για τον ίδιο. Η ανάγκη και η λύση του άμεσου προβλήματος που υπάρχει, υπερτερούν κάθε άλλης σκοπιμότητας και γι’ αυτό κυρίες και κύριοι συνάδελφοι, σας καλώ να ψηφίσετε, τουλάχιστον, τη ρύθμιση που αφορά στην προσωρινή στελέχωση του ΕΚΑΒ.

Συνολικά αυτό το νομοσχέδιο λύνει ζητήματα που αφορούν στην άμεση διευθέτηση προβλημάτων, τα οποία υπήρξαν σε εκκρεμότητα και λόγω της μεσολάβησης των εκλογών.

Κλείνοντας, κυρίες και κύριοι συνάδελφοι δηλώνω ότι πέρα από τη θετική μας ψήφο, την οποία θεωρώ ότι όλοι πρέπει να δώσουμε, οφείλετε και όταν η ψήφος είναι αρνητική να εξηγείτε οι διαφωνούντες, με σαφή και ρεαλιστικό τρόπο και όχι με πυροτεχνήματα και υπερβολές, τόσο τα επιχειρήματά σας όσο και την αντιπρόταση σας, που μονίμως την περιμένουμε και ποτέ δεν έρχεται.

Τέλος, θα ήθελα να πω ότι έχει εκλεγεί μία νέα Κυβέρνηση. Υπάρχει μία νέα ηγεσία είτε αρέσει σε κάποιους είτε δεν αρέσει. Και στο ίδιο το Υπουργείο Υγείας υπάρχει μία νέα ηγεσία και μάλιστα, υπάρχει μία δυναμική κατάσταση, όπως γνωρίζετε όλοι στην πολιτική, όπου οι συνθήκες διαρκώς αλλάζουν και συνήθως γίνονται πιο προβληματικές και δυσκολότερες με νέες προκλήσεις και με νέο αντικείμενο συζήτησης.

Μιλάτε σαν να έπρεπε να γίνουν όλα εχθές και τίποτα σήμερα και αύριο. Όλα θα έπρεπε να γίνουν στην προηγούμενη κυβέρνηση και τίποτα από τη σημερινή και ό,τι φέρνουμε σήμερα ή αύριο, ευθύς εξ αρχής το απορρίπτετε. Βολική θα έλεγα αυτή η καραμέλα γι’ αυτούς οι οποίοι θέλουν να παραμείνουν στη στείρα άρνηση.

Εμείς συνεχίζουμε, παρ’ όλο που ζούμε μέσα στην κατάργηση της λογικής από την Αντιπολίτευση και παρ’ όλο που οι λέξεις δείχνουν να χάνουν το νόημά τους, παρ’ όλο που ακούμε όλες αυτές τις ώρες συχνά πυκνά σοφιστίες, άρνηση και υπερβολές -συχνά ακούμε και κάποιες προτάσεις και χαίρομαι που άκουσα και από συναδέλφους της Αντιπολίτευσης- παρ’ όλο που ζούμε τον διαχωρισμό και την τοξικότητα που φαίνεται ότι δεν δίδαξε κανέναν, εμείς δεν θα ακολουθήσουμε τον δρόμο της άρνησης.

Επιλέγουμε θετικά να απευθυνθούμε στους πολίτες που είναι οι κριτές μας. Προχωράμε θετικά στη λύση των προβλημάτων, πάντα με αυτοκριτική διάθεση και επιδιώκοντας τη σύγκλιση και με άλλες δυνάμεις και συζητώντας πάντα και με τους άλλους πολιτικούς χώρους την επίλυση των προβλημάτων με κάθε γόνιμη πρόταση που προκύπτει.

Σας ευχαριστώ πολύ, κυρίες και κύριοι συνάδελφοι.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λιβανό.

Καλείται στο Βήμα η κ. Αθηνά Λινού, Βουλευτής του ΣΥΡΙΖΑ για επτά λεπτά.

**ΑΘΗΝΑ ΛΙΝΟΥ:** Ευχαριστώ πολύ, κύριε Πρόεδρε.

Κι εγώ με τη σειρά μου να εκφράσω τη λύπη μου για τους ανθρώπους που χάθηκαν, η οποία είναι πολύ ουσιαστική γιατί θα μπορούσα να είμαι και μητέρα αυτών των παιδιών και γιαγιά του παιδιού που θα γεννηθεί.

Προσωπικά, όμως, και ως υπεύθυνη σε πολλούς τομείς της δημόσιας υγείας θα ήθελα να αναφέρω ότι δεν φτάνουν τα συλλυπητήρια και δεν φτάνουν ίσως και οι οικονομικές βοήθειες. Να σκεφτούμε ότι κάθε οικογένεια που χάνει έναν άνθρωπο και μάλιστα με τέτοιες συνθήκες, χρειάζεται υποστήριξη ψυχολογική, μακρόχρονη και κάθε εργαζόμενος, πολλώ μάλλον αν είναι διασώστης ή αν είναι ιπτάμενος που χάνει έναν συνάδελφο, χρειάζεται επίσης μακροχρόνια υποστήριξη ψυχολογική και αυτό είναι μέσα στους κανόνες της ιατρικής εργασίας.

Να μεταφερθούμε, όμως, στα θέματα που μας απασχολούν.

Έχουμε μια πράξη νομοθετικού περιεχομένου, που αναφέρεται στο Υπουργείο Υγείας και στα θέματα υγείας, αλλά όταν είδα τα θέματα με τα οποία ασχολείται αυτή η πράξη, ως ακαδημαϊκός θα έλεγα ότι τα 2/3 αυτών είναι εκτός θέματος, γιατί ανήκουν σε άλλα Υπουργεία και απευθύνονται για να απαντηθούν σε επιτροπές και ανθρώπους που είναι έμπειροι μόνο σε θέματα υγείας ή σε θέματα κοινωνικών υπηρεσιών. Πρέπει αυτό να απαντηθεί με κατεπείγουσες διαδικασίες, που δεν δίνουν την παραμικρή ευκαιρία σε κάποιον που δεν έχει ασχοληθεί με αυτά τα θέματα, όπως εγώ, που είμαι καινούργια Βουλευτής και δεν ξέρω πολλά για την αυτοδιοίκηση και για άλλα νομοθετικά θέματα. Δεν μπορείς και να αποκτήσεις και μία σχετική εμπειρία και να έχεις μία έμπειρη απόφαση.

Βέβαια, για το ΕΚΑΒ ξέρω πολλά, έχω πολλές εμπειρίες και θέλω να αναφερθώ σε αυτό. Το ΕΚΑΒ όντως έχει τεράστιες ελλείψεις. Είναι περίεργο να λέμε ότι το ανακάλυψε η Κυβέρνηση της Νέας Δημοκρατίας τώρα μόλις και το κατεβάζει ως ένα κατεπείγον θέμα, όταν όλοι ξέραμε και είχαμε τις εμπειρίες της απώλειας ανθρώπων λόγω της έλλειψης επαρκών μονάδων. Αναδείχτηκαν δραματικά, βέβαια, οι ανάγκες, κυρίως γιατί είχαμε αυτά τα τραγικά γεγονότα, αλλά δεν νομίζω ότι κάποιος ξέρει -ή τουλάχιστον μας έπεισε ότι ξέρει- πόσες είναι αυτές οι ανάγκες. Συνήθως το μελετάμε πριν αποφασίσουμε πόσες βάρδιες χρειάζονται σε όλη τη χώρα, πώς υποδεικνύεται η ανάγκη μιας μονάδας ανάλογα με την τοπογραφική κατάσταση του πληθυσμού που θέλουμε να υπηρετήσουμε, πόσο πληθυσμό θα υπηρετεί η κάθε μονάδα. Κι αυτό σημαίνει ότι δεν έχουμε, δυστυχώς, στη χώρα μας, για πάρα πολλά χρόνια, έναν επικαιροποιημένο χάρτη υγείας. Αυτό είναι το επείγον.

Το κατεπείγον θα ήταν να φτιάξουμε έναν χάρτη υγείας, να δούμε ποιες είναι οι ανάγκες για μονάδες σε αυτόν τον πληθυσμό που θέλουμε να βάλουμε και να στελεχώσουμε τις μονάδες. Τι είναι ο τύπος του πληθυσμού; Πώς έχει αλλάξει; Έχουμε, λέμε, πολλούς τουρίστες, μεγάλο αριθμό το καλοκαίρι και σε άλλες περιοχές τον χειμώνα, όπως ακούστηκε. Ποια είναι η ηλικία αυτού του πληθυσμού; Είναι άνθρωποι γέροι που θα κινδυνεύσουν από εγκεφαλικά; Είναι μεσήλικες που θα κινδυνεύσουν από εμφράγματα; Είναι παιδιά ή εργαζόμενοι σκληρά στη βιομηχανία και θα έχουμε ατυχήματα; Όταν θα έχουμε αυτή την εικόνα, αυτό θα είναι ο οδηγός μας για να πούμε αν ο χάρτης υγείας ή οι καλύψεις που προτείνουμε είναι επαρκείς και κατάλληλες.

Νομίζω ότι αυτό απαντά και στο ερώτημα του κ. Λιβανού ότι κάνουμε προτάσεις και υπήρξαν εκτενείς προτάσεις στο πρόγραμμα του ΣΥΡΙΖΑ και για τον χάρτη υγείας. Αυτό είναι το επείγον που έπρεπε να μελετηθεί, όχι μία επιπόλαιη αντιμετώπιση που λύνει τα προβλήματα, συνήθως με τον ίδιο τρόπο παντού, δηλαδή φέρνουμε κάποιους εργαζόμενους άλλης ειδικότητας, άλλου αντικειμένου για να καλύψουν μία ανάγκη. Αυτό ξέρετε τι μου λέει; Ότι δεν δείχνουμε σεβασμό ούτε στην εκπαίδευση που παρέχουμε στη χώρα μας σε ειδικούς στην υγεία γενικότερα ούτε στον ίδιο τον ασθενή. Και οι ασθενείς είναι οι Έλληνες πολίτες.

Λέμε ότι μπορούμε να καλύψουμε την εκπαίδευση των διασωστών σε έξι ώρες, σε οκτώ ώρες. Τότε γιατί έχουμε σχολές διασωστών, αφού μπορούν να καλυφθούν; Και μήπως είναι λιγότερη η απαραίτητη εκπαίδευση κάποιου που ήταν πυροσβέστης και θα γίνει διασώστης από αυτήν που χρειάζεται κάποιος για να οδηγεί αυτοκίνητο;

Γιατί δεν λένε ότι μπορεί κάποιος, αν του έδειξε ο μπαμπάς του, ο παππούς του ή η γιαγιά του πώς να οδηγεί για πέντε ώρες, μπορεί να γίνει οδηγός λεωφορείου και χωρίς εξετάσεις;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Δεν το κατάλαβα ότι πέρασε τόσο πολύ ο χρόνος!

Επομένως, υποτιμούμε προφανώς, όπως και σε άλλα θέματα, την εκπαίδευση. Δίνουμε δικαίωμα άσκησης ιατρικής της εργασίας σε μη γιατρούς εργασίας, που δεν είχαν τις χίλιες εξακόσιες ώρες θεωρητικής εκπαίδευσης, λιγότερο για όλα τα άλλα.

Νομίζω ότι είναι υπερεπείγον το πρόβλημα, αλλά ξεχείλισε το ποτάμι, να σκεφτούμε σοβαρά για την παιδεία που παρέχουμε και που απαιτούμε για κάθε ειδικότητα.

Θα ήθελα να πω τώρα και δυο λόγια για τα μονοκλωνικά. Παρουσιάστηκε σαν υπερεπείγουσα ανάγκη για κάλυψη αναγκών στον τομέα του κορωνοϊού.

Εγώ θα έλεγα ότι όχι μόνο δεν είναι επείγουσα η ανάγκη αυτή τη στιγμή μονοκλωνικών, αλλά ούτε καν είναι απαραίτητη.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Έχω άλλα δύο λεπτά, κύριε Πρόεδρε;

**ΠΡΟΕΔΡΕΥΩΝ (Βασίλειος Βιλιάρδος):** Έχετε ένα λεπτό, κυρία συνάδελφε.

**ΑΘΗΝΑ ΛΙΝΟΥ:** Θα ήταν υπερεπείγοντα -και όντως, τα μονοκλωνικά έσωσαν ζωές- πότε; Αν δεν είχαμε αντιικά φάρμακα, που αποδίδουν πάρα πολύ, αν δεν είχαμε εμβόλια και αν δεν επικρατούσε η «Όμικρον» μεταξύ των στελεχών στη χώρα μας.

Πρόσφατα, το CDC -είναι ο αμερικανικός ΕΟΔΥ- αποφάσισε ότι αποσύρει όλα τα μονοκλωνικά. Δεν χρειάζεται να χορηγούνται. Στην Ευρώπη χορηγούνται μόνο σε ανθρώπους που είναι ανοσοκατεσταλμένοι και δεν αποδίδει τίποτα άλλο. Απλώς, για την ιστορία, έψαξα τη βιβλιογραφία, γιατί, όταν το είδα στο νομοσχέδιο, είπα ότι κάτι κάνω λάθος. Υπήρξε και σύσκεψη και συνέδριο μεταξύ του αμερικανικού FDA και του ευρωπαϊκού EMA, στο οποίο αποφάνθηκαν ότι χρειαζόμαστε έρευνα μήπως και μπορέσουμε να βρούμε ένα καινούργιο μονοκλωνικό, που θα λειτουργεί προστατευτικά σαν εμβόλιο σε εκείνους που δεν αποδίδει το εμβόλιο.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κυρία Λινού.

**ΑΘΗΝΑ ΛΙΝΟΥ:** Να αφήσω τα πρακτικά και να σταματήσω.

Σας ευχαριστώ.

(Στο σημείο αυτό η Βουλευτής κ. Αθηνά Λινού καταθέτει για τα Πρακτικά τα προαναφερθέντα πρακτικά, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Λινού.

Επόμενος ομιλητής ο κ. Περικλής Μαντάς, Βουλευτής της Νέας Δημοκρατίας.

**ΠΕΡΙΚΛΗΣ ΜΑΝΤΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, είναι αλήθεια ότι στην προεκλογική περίοδο που μόλις ολοκληρώθηκε μία από τις βασικότερες δεσμεύσεις μας απέναντι στον ελληνικό λαό και του ίδιου του Πρωθυπουργού, αλλά και όλων μας, ήταν ότι ένας από τους άξονες στους οποίους θα κινηθούμε στο επόμενο διάστημα στη νέα διακυβέρνηση θα είναι η υγεία και το πώς θα μπορέσουμε να ενισχύσουμε και να στηρίξουμε το Εθνικό Σύστημα Υγείας και να λύσουμε όλες αυτές τις παθογένειες όλων των τελευταίων ετών που ταλανίζουν το Εθνικό Σύστημα Υγείας και κυρίως, δυσκολεύουν τη ζωή των πολιτών.

Διότι, όπως είναι γνωστό σε όλους, το υπέρτατο αγαθό της υγείας είναι αυτό που οφείλουμε να παρέχουμε προς τους Έλληνες πολίτες, είναι αυτό που οφείλουμε να παρέχουμε και λόγω του Συντάγματος, αλλά κυρίως, γιατί αυτό είναι που καθιστά ένα κράτος δικαίου ένα κράτος σύγχρονο στη σημερινή εποχή.

Είναι προφανές ότι το σημερινό νομοσχέδιο αντιμετωπίζει έκτακτες και άμεσες ανάγκες και είναι προς τη σωστή κατεύθυνση η κίνηση όλων των Υπουργών της διοίκησης του Υπουργείου Υγείας, που ταχύτατα μπήκαν στη διαδικασία, ακριβώς, να λύσουν και να δρομολογήσουν κάποια προβλήματα τα οποία ήταν πολύ έντονα το τελευταίο διάστημα. Οι μόνιμες και διαχρονικές λύσεις που χρειάζεται το Εθνικό Σύστημα Υγείας απαιτούν μελέτες, απαιτούν διαβούλευση, απαιτούν έναν μακροπρόθεσμο σχεδιασμό, τον οποίο οφείλουμε να κάνουμε και να ξεκινήσουμε από εχθές, για να μπορέσουμε μέσα στην τετραετία να υλοποιήσουμε και να παραδώσουμε στο τέλος ένα Εθνικό Σύστημα Υγείας καλύτερο από αυτό που βρήκαμε.

Επιτρέψτε μου, κύριε Υπουργέ, να αναφερθώ σε κάποια επιμέρους σημεία και αναφορές, με βάση τις πρώτες ημέρες που η πράξη νομοθετικού περιεχομένου είχε τεθεί σε ισχύ και πολλές από τις διατάξεις έχουν ήδη υλοποιηθεί.

Είναι αλήθεια ότι δεν υπάρχει διαθέσιμο προσωπικό. Όμως, αυτό δεν μπορεί να αλλάξει από τη μία ημέρα στην άλλη. Δεν μπορούμε ξαφνικά αύριο να βρούμε προσωπικό διαθέσιμο το οποίο θα συμμετάσχει στον διαγωνισμό για να προσληφθεί ως πληρώματα στο ΕΚΑΒ. Μήπως θα πρέπει να κινήσουμε διαδικασίες σε συνεργασία με τη Δημόσια Υπηρεσία Απασχόλησης, με το Υπουργείο Παιδείας, να πάμε να κάνουμε ενημερώσεις στα σχολεία, να βάλουμε ανθρώπους οι οποίοι είναι άνεργοι, να τους κατευθύνουμε, έτσι ώστε πολύ γρήγορα, με μία εκπαίδευση συνολική, να μπορέσουμε να τους δώσουμε μία προοπτική εργασίας, ιδιαίτερα σε μία περίοδο που νέα παιδιά είναι άνεργα; Μήπως θα έπρεπε να γίνει ένας τέτοιος συντονισμός για να μπορέσουμε να καλύψουμε κενά;

Διότι με το να προκηρύσσουμε θέσεις, οι οποίες τελικά να είναι χρονοβόρες διαδικασίες -όλοι τα έχουμε ζήσει- και να καταλήγουμε να είναι άγονος ο διαγωνισμός δεν κερδίζουμε τίποτα. Άρα, λοιπόν, μήπως πρέπει να ενεργοποιηθούμε όλοι προς αυτή την κατεύθυνση.

Ένα δεύτερο στοιχείο είναι ότι στέλνουμε -και ορθά, νομίζω- στελέχη των Ενόπλων Δυνάμεων, των Σωμάτων Ασφαλείας, των ΟΤΑ, ως οδηγούς στα ασθενοφόρα, προκειμένου να σπάσουν στα δύο τα πληρώματα.

Το μεγάλο πρόβλημα, όμως, που υπάρχει, ιδιαίτερα στα κέντρα υγείας, εκεί που στέλνουμε δηλαδή τους ανθρώπους αυτούς, είναι ότι δεν υπάρχει υγειονομικό προσωπικό. Ήταν, ούτως ή άλλως, το υγειονομικό προσωπικό πολύ μειωμένο και στα πληρώματα των ασθενοφόρων, με αποτέλεσμα να πηγαίνουν οδηγοί εκεί, αλλά και οι βάρδιες πάλι να μη βγαίνουν.

Είναι ξεκάθαρο ότι ιδιαίτερα στον τομέα του ΕΚΑΒ χρειάζεται μία συνολική αναδιάρθρωση. Υπάρχουν ασθενοφόρα σε νοσοκομεία, προσωπικό σε νοσοκομεία, υπάρχουν ασθενοφόρα-προσωπικό στις διοικήσεις του ΕΚΑΒ, υπάρχουν ασθενοφόρα στα κέντρα υγείας. Όλα μαζί είναι κάτω από την εποπτεία του ΕΚΑΒ, αλλά διοικητικά ανήκουν αλλού. Δηλαδή, το ασθενοφόρο με το πλήρωμά του ενός κέντρου υγείας ανήκει διοικητικά στην αντίστοιχη ΥΠΕ και η κεντρική διοίκηση του ΕΚΑΒ έχει την εποπτεία, δηλαδή ορίζει το πού θα πάει -τώρα τους βάλαμε να τους βγάζουν και τις βάρδιες- αλλά διοικητικά δεν ανήκει σε αυτούς.

Το αποτέλεσμα ποιο είναι; Να βγάζει μία βάρδια η κεντρική διοίκηση σε ένα ασθενοφόρο ενός κέντρου υγείας τον οδηγό και ο διευθυντής του κέντρου υγείας να μην έχει υγειονομικό προσωπικό να βάλει μέσα και να γίνεται ο απόλυτος αποσυντονισμός.

Σας λέω παραδείγματα τα οποία αντιμετωπίζουμε ήδη στην περιοχή της Μεσσηνίας.

Προβλήματα με τα ασθενοφόρα: Πηγαίνει η Περιφέρεια Πελοποννήσου, για παράδειγμα και αγοράζει μέσω ΕΣΠΑ είκοσι ασθενοφόρα καινούργια, του κουτιού, 1 εκατομμύριο ευρώ προμήθεια. Επειδή ακριβώς τα ασθενοφόρα αυτά για να τα αγοράσει, έκανε μια σύμβαση με την ΥΠΕ, πήγαν και διανεμήθηκαν στα κέντρα υγείας και όχι στις διοικήσεις του ΕΚΑΒ, με αποτέλεσμα η διοίκηση του ΕΚΑΒ να έχει ασθενοφόρα δεκαετίας, με δύο εκατομμύρια χιλιόμετρα και τα κέντρα υγείας να έχουν καινούργια ασθενοφόρα, με πολύ λιγότερο φόρτο εργασίας και αντί να υπάρχει μια συνεννόηση να διατεθούν εκεί που πρέπει, να έχουμε αποτελέσματα με τα οποία, πραγματικά, ο κόσμος να βλέπει και να απορεί. Καινούργια ασθενοφόρα παρκαρισμένα, με πολύ λιγότερο έργο στα κέντρα υγείας και όχι στις υπηρεσίες του ΕΚΑΒ.

Πέρα, όμως, από τα κέντρα υγείας και τα νησιά, τα οποία όντως αντιμετωπίζουν προβλήματα και ορθά κάνετε και λύνετε καταστάσεις, θέλω να σας εντοπίσω ένα πολύ σημαντικό πρόβλημα, κύριε Υπουργέ, που υπάρχει στη Μεσσηνία. Υπάρχει υγειονομικό κενό στην ανατολική Πυλία. Έχει αναγνωριστεί από την προηγούμενη διοίκηση του Υπουργείου, από πολίτες και πολιτικούς διαχρονικά τα τελευταία χρόνια. Έχουμε μια περιοχή η οποία είναι περίπου εβδομήντα χιλιόμετρα, η περιοχή της Κορώνης, αν ξέρετε, μια περιοχή απολύτως τουριστική, με πάρα πολύ κόσμο όλο το καλοκαίρι, στην οποία δεν υπάρχει σταθμός ΕΚΑΒ.

Σας το λέω και εσάς, κύριε Υπουργέ. Το έχω πει και στον προηγούμενο Υπουργό και σε όλους. Το ασθενοφόρο να φύγει από την Καλαμάτα για να πάει στην Κορώνη θέλει μια ώρα και ένα τέταρτο, όσο θέλει να πάει από την Καλαμάτα στην Κόρινθο. Οι πολίτες εκεί είναι αγανακτισμένοι.

Ο προηγούμενος Υπουργός είχε αναγνωρίσει το πρόβλημα και είχε δεσμευτεί ότι θα δημιουργηθεί σταθμός ΕΚΑΒ, προκειμένου να καλύψουμε τη συγκεκριμένη ανάγκη. Οι φορείς εκεί είναι στα κάγκελα. Δεν μπορούμε να πλησιάσουμε τον κόσμο. Έχουμε απώλειες ανθρώπινων ζωών το τελευταίο διάστημα λόγω των μεγάλων καθυστερήσεων. Το γνωρίζει ο διοικητής του ΕΚΑΒ. Έχει κάνει πρόταση προς το Υπουργείο ότι υπάρχει υγειονομικό κενό εκεί και πρέπει να καλυφθεί.

Πρέπει πάση θυσία, κύριε Υπουργέ, στον σχεδιασμό που κάνετε, αυτόν τον έκτακτο, να συμπεριληφθεί η δημιουργία του τομέα στην συγκεκριμένη περιοχή.

Σας παρακαλώ πάρα πολύ να δώσετε και μια δέσμευση, αν μπορείτε, και σήμερα για αυτό, για να μπορέσει η συγκεκριμένη περιοχή και οι πολίτες να ηρεμήσουν. Είναι κάτι το οποίο είναι δίκαιο. Είναι κάτι το οποίο το οφείλουμε σε αυτή την περιοχή που προσφέρει τα μέγιστα στην εθνική οικονομία, στους πολίτες που μένουν εκεί, με τον τουρισμό, με τον πρωτογενή τομέα. Αν δείτε τον χάρτη, θα το καταλάβετε και ο ίδιος. Είναι τελείως παράλογο να μην το έχουμε υλοποιήσει. Βέβαια, σε δεύτερο χρόνο να δούμε επιτέλους την υλοποίηση του κέντρου υγείας στην περιοχή αυτή που υπάρχει με ΦΕΚ από το 2007 και υπάρχει μελέτη στο ΕΣΠΑ για την κατασκευή του κτηρίου από το 2010, και όλοι έχουμε ατονίσει πάνω στην υλοποίηση αυτής της υπόσχεσης.

Γνωρίζοντας πάρα πολύ καλά και το ενδιαφέρον σας αλλά και την αγωνία για αυτά τα ζητήματα, θεωρώ ότι θα ανταποκριθείτε στην επίλυση του συγκεκριμένου ζητήματος.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Περικλή Μαντά.

Καλείται στο Βήμα ο κ. Παρασκευάς Κουκουλόπουλος.

Θα ακολουθήσουν η κ. Παναγιού Πούλου, ο κ. Γεώργιος Ψυχογιός, η κ. Αικατερίνη Καζάνη και η κ. Θωμαΐς Οικονόμου.

Έχετε τον λόγο, κύριε Κουκουλόπουλε.

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, μετά το χθεσινό νομοσχέδιο του Υπουργείου Οικονομικών, το σημερινό νομοσχέδιο έρχεται να αποδείξει και αυτό με τη σειρά του, με το σύνολο των διατάξεών του, μια μεγάλη πραγματικότητα, ότι η Κυβέρνηση της Νέας Δημοκρατίας, που διαδέχτηκε τον εαυτό της, σπατάλησε τέσσερα ολόκληρα χρόνια χωρίς να παρουσιάσει και να βάλει σε εφαρμογή κανένα συνολικό σχέδιο για κανένα μεγάλο ζήτημα της χώρας, από τις ανισότητες και την οικονομία, μέχρι την υγεία και την αυτοδιοίκηση, για την οποία θα μιλήσω. Και απόδειξη αυτού του γεγονότος είναι οι πρόχειρες και οι αποσπασματικές διατάξεις που έρχονται για την αυτοδιοίκηση.

Σημειώνω, για όσους δεν γνωρίζουν, ότι η Κυβέρνηση επιχειρεί τρίτη φορά -δύο στην προηγούμενη κοινοβουλευτική περίοδο και μία τώρα- να ρυθμίσει με διαφορετικό τρόπο το ζήτημα της εκλογής των δημοτικών κοινοτήτων, δηλαδή για τα διαμερίσματα στις πόλεις, τα οποία καταργεί, στις μεγάλες πόλεις, και στα χωριά μας. Ούτε το Μεσανατολικό να ήταν! Τρεις διαφορετικές ρυθμίσεις μέσα σε τέσσερα χρόνια. Αν είναι δυνατόν! Η αποσπασματικότητα και η επιλογή εμβαλωματικών λύσεων χαρακτήριζε την κυβέρνηση της Νέας Δημοκρατίας όλα τα προηγούμενα τέσσερα χρόνια, που διέπρεψε στις επιδοματικές πολιτικές, αξιοποιώντας έτσι με αυτόν τον τρόπο τη δημοσιονομική χαλάρωση, η οποία επήλθε ως αποτέλεσμα της πανδημίας αρχικά, και της ενεργειακής κρίσης μετά.

Δεν μιλάω τυχαία, αναφερόμενος στην αυτοδιοίκηση, κυρίες και κύριοι συνάδελφοι. Στο τελευταίο συνέδριο της ΚΕΔΕ, της Κεντρικής Ένωσης Δήμων Ελλάδας ο τότε Υπουργός, ο κ. Βορίδης, αποτίμησε το κυβερνητικό έργο, μιλώντας για εκατόν εξήντα τρία αιτήματα της αυτοδιοίκησης τα οποία ικανοποίησε. Είχα πει και τότε, επειδή ήμουν παρών στο συνέδριο, στον κύριο Υπουργό ότι η αυτοδιοίκηση δεν έχει αιτήματα, δεν είναι σύλλογος, δεν είναι φορέας που διατυπώνει αιτήματα, είναι ισότιμος συνομιλητής της πολιτείας, κατά το Σύνταγμα και την ευρωπαϊκή πρακτική.

Το ερώτημα, λοιπόν, το κεντρικό που θέλω να θέσω και να το απαντήσω με συντομία και αναγκαστικά με λακωνικό τρόπο, σεβόμενος τον χρόνο, είναι ένα, το οποίο παράκαμψε και αρνήθηκε να απαντήσει η Νέα Δημοκρατία επί τέσσερα χρόνια και εξακολουθεί να κάνει το ίδιο. Δεν ακούσαμε και κάτι διαφορετικό στις προγραμματικές δηλώσεις εξάλλου! Το ερώτημα, λοιπόν, είναι: Χρειάζεται ή όχι η χώρα περισσότερη και καλύτερη αυτοδιοίκηση; Αυτό είναι το κεντρικό ερώτημα. Η απάντηση μπορεί να δοθεί με συγκεκριμένα κριτήρια. Είμαστε το πιο συγκεντρωτικό κράτος, η πιο συγκεντρωτική χώρα σε όλη την Ευρώπη και, με βάση το ευρωπαϊκό κεκτημένο, προφανώς χρειαζόμαστε περισσότερη και καλύτερη αυτοδιοίκηση.

Δεύτερον, εξ ορισμού φύσει και θέσει η αυτοδιοίκηση είναι το αποκούμπι, είναι ο φορέας κοινωνικής συνοχής, αλλά και ανάπτυξης για την ελληνική περιφέρεια. Και η συρρίκνωση της περιφέρειας και οι τραγικές συνθήκες που επικρατούν, ιδιαίτερα στην ύπαιθρο, όπως ανέδειξε η πρόσφατη απογραφή, είναι μία ακόμα απόδειξη ότι χρειαζόμαστε περισσότερη και καλύτερη αυτοδιοίκηση. Η υποβάθμιση της ποιότητας ζωής στα μεγάλα αστικά κέντρα δείχνουν ότι χρειαζόμαστε εργαλεία και στην Αθήνα και στην Θεσσαλονίκη και σε άλλες μεγαλουπόλεις από την πλευρά της αυτοδιοίκησης, για να αντιμετωπιστούν ζωτικής σημασίας προβλήματα, αν θέλουμε, να δώσουμε πραγματικές απάντησεις στις ανισότητες όλων των ειδών και να δώσουμε πειστικές απαντήσεις στα άγρα, όχι με καυγάδες και λόγια, αλλά με πράξεις, είτε μιλάμε για την ύπαιθρο και την περιφέρεια είτε μιλάμε για συνοικίες των μεγάλων πόλεων. Υπάρχει, λοιπόν, ή όχι ένας άλλος δρόμος;

Εμείς είμαστε εδώ και θα είμαστε εδώ για τέσσερα ολόκληρα χρόνια, όσο διαρκέσει αυτή η κοινοβουλευτική περίοδος, από την πλευρά του ΠΑΣΟΚ - Κινήματος Αλλαγής για να αναδείξουμε την αναγκαιότητα τεσσάρων μεγάλων αλλαγών-μεταρρυθμίσεων, προς τις οποίες έχει δυσανεξία η Κυβέρνηση της Νέας Δημοκρατίας και ο Κυριάκος Μητσοτάκης, που ανοίγουν έναν άλλον δρόμο και οδηγούν, πραγματικά, σε κάτι που χρειάζεται η χώρα και οι πολίτες της.

Η αυτοδιοίκηση, κυρίες και κύριοι συνάδελφοι, χρειάζεται πρώτα από όλα μια σοβαρή τομή απλούστευσης διαδικασιών. Είναι ασφυκτικό το πλαίσιο στο οποίο λειτουργούν οι δήμοι και οι περιφέρειες, άκρως ελεγχόμενο και συγκεντρωτικό και αυτό περιορίζει την αποτελεσματικότητά τους. Η δεύτερη μεγάλη μεταρρύθμιση, είναι η οικοδόμηση του κράτους-πρόνοιας από κάτω προς τα πάνω, στον πρώτο βαθμό αυτοδιοίκησης όπως γίνεται σε όλο τον πολιτισμένο κόσμο. Η τρίτη μεγάλη μεταρρύθμιση, ακούει στις λέξεις ενεργειακή δημοκρατία. Η αυτοδιοίκηση μπορεί και πρέπει να αναδειχθεί πρωτοπόρος σε αυτόν τον τομέα, δίνοντας πειστικές απαντήσεις με την πράξη της στις ανισότητες και την κλιματική αλλαγή με μία αρχή: υποχρέωση όλων των δήμων να χωροθετήσουν περιοχές για εγκατάσταση ενεργειακών φωτοβολταϊκών και αιολικών πάρκων, με έναν όρο, το 50% της ενέργειας που θα παράγεται από αυτές τις εγκαταστάσεις θα καλύπτει ανάγκες των ίδιων των δήμων, των παραγωγών, γεωργών και κτηνοτρόφων, των κοινωνικά ευάλωτων και των ενεργειακών κοινοτήτων. Είναι ο δρόμος της ενεργειακής δημοκρατίας, στον οποίο μπορεί να λάμψει, πραγματικά, η αυτοδιοίκηση, αν της δώσουμε τα κατάλληλα εφόδια και εργαλεία. Και τέταρτον, χρειάζεται σαφέστατα ένα σύγχρονο εκλογικό σύστημα το οποίο δεν θα καινοτομεί -εντός εισαγωγικών- «στο πουθενά», όπως έκανε και ο ΣΥΡΙΖΑ, δυστυχώς, με το πρόγραμμα «ΚΛΕΙΣΘΕΝΗΣ», και η Νέα Δημοκρατία.

Δυο κουβέντες μόνο θα πω σε αυτό, κύριε Πρόεδρε, και ολοκληρώνω. Πρώτον, πουθενά στον πολιτισμένο κόσμο δεν υπάρχει δήμαρχος μειοψηφίας. Πουθενά δεν υπάρχει δήμαρχος –μιλάμε για τον πρώτο βαθμό και είναι γνωστή η διαδρομή μου και πώς και πόσο την υπηρέτησα- ο οποίος δεν είναι ταυτόχρονα πλειοψηφία και στο δημοτικό συμβούλιο και στο εκλογικό σώμα, είτε έχουμε αναλογικά συστήματα είτε πλειοψηφικά. Το παραβίασε και ο «ΚΛΕΙΣΘΕΝΗΣ», το παραβιάζει και το 43%. Δεύτερον, εμείς εδώ σε αυτή την Αίθουσα είχαμε εκφράσει επιφυλάξεις για μία ρύθμιση του προγράμματος «ΚΛΕΙΣΘΕΝΗΣ» για την ανεξάρτητη κάλπη στις κοινότητας. Είχαμε εκφράσει τον φόβο μήπως υποκρύπτει τρίτου βαθμού αυτοδιοίκηση. Αποδείχτηκε τέσσερα χρόνια ότι δεν δικαιολογήθηκε αυτό, δεν αποδέχτηκε αυτός ο φόβος μας.

Η Κυβέρνηση θα μπορούσε, αντί να φέρει αυτή την εμβαλωματική λύση, να φέρει ξανά πίσω τη διάταξη της ανεξάρτητης κάλπης σε όλες τις κοινότητες για να έχουν ένα εργαλείο οι αγρότες μας, η αγροτιά μας με τον αιρετό πρόεδρο στην κοινότητα. Και προκαλώ οποιονδήποτε από την Κυβέρνηση να πάμε μαζί σε οποιαδήποτε κοινότητα της χώρας θέλει, για να δούμε έστω αν σε μία κοινότητα θα βρούμε μια διαφορετική άποψη.

Δεν είναι δυνατόν η ύπαιθρος να μην ακούγεται και να μην έχει φωνή και την πολιτική ατζέντα στη χώρα να την προσδιορίζουν τα βόρεια προάστια και τα παραλιακά προάστια των Αθηνών. Δεν είναι δυνατόν! Δεν είναι δυνατόν, κύριε Υπουργέ, που παρίσταστε εδώ! Και προέρχεστε από την περιφέρεια μας. Είμαστε και κοντοχωριανοί, που λένε. Και ξέρετε πολύ καλά τι λέω. Δεν περιμένω από εσάς σήμερα απάντηση. Περιμένουμε, όμως, πειστικές απαντήσεις από την Κυβέρνηση, γιατί εμείς από την πλευρά μας είμαστε αποφασισμένοι αυτά τα οποία μόλις είπα με τίτλους να τα αναπτύξουμε μέρα-μέρα, μήνα-μήνα όλη την κοινοβουλευτική περίοδο, δίνοντας μια μάχη για ένα σύγχρονο κράτος με την αυτοδιοίκηση πραγματικά σε πρωταγωνιστικό ρόλο.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κ. Κουκουλόπουλο.

Καλείται στο Βήμα η κ. Παναγιού Πούλου Βουλευτής του ΣΥΡΙΖΑ.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, ακούμε συνεχώς από τον κ. Μητσοτάκη και τα μέλη της Κυβέρνησης ότι η ανθρώπινη ζωή αποτελεί την απόλυτη προτεραιότητα της πολιτικής τους. Αποδεικνύει, όμως, η πραγματικότητα που βιώνουμε, ότι αυτό ισχύει όντως; Ήταν απόλυτη προτεραιότητα οι ζωές των δύο πιλότων μας που πετούσαν το απαρχαιωμένο Καναντέρ, δουλεύοντας με εξαντλητικά ωράρια; Μάλλον, δεν ήταν. Ήταν απόλυτη προτεραιότητα η ζωή του ανάπηρου συμπολίτη μας από τη Χαλκίδα που εργαζόταν ως διανομέας και έσβησε μέσα στον καύσωνα; Και για τον οποίο, μάλιστα, καταδικάσαμε το ατόπημα της διοίκησης του Νοσοκομείου Χαλκίδας να πει ψέματα στην ανακοίνωσή της για την εργασιακή του ιδιότητα, καλύπτοντας και την αδήλωτη εργασία. Όχι, ούτε αυτή ήταν.

Και για να περάσουμε στο σημερινό νομοσχέδιο, ήταν, μήπως, απόλυτη προτεραιότητα οι ζωές των οκτώ συμπολιτών μας που έχασαν τη ζωή τους τον τελευταίο μήνα, περιμένοντας ένα ασθενοφόρο που δεν ήρθε ποτέ σε διάφορες περιοχές της χώρας, από τη Χαλκιδική μέχρι την Εύβοια και από την Κω μέχρι το Περιστέρι; Φαίνεται πως δεν ήταν.

Διότι, αν ήταν, κύριοι Υπουργοί, θα είχατε ήδη στηρίξει με προσωπικό και εξοπλισμό το ΕΚΑΒ, συμπληρώνοντας έστω τις κενές θέσεις που έχουν δημιουργηθεί από το 2019 και δεν θα το είχατε καταδικάσει στην υποστελέχωση και την απαξίωση, ανοίγοντας τον δρόμο για την ιδιωτικοποίησή του. Διότι, αν ήταν απόλυτη προτεραιότητα σας η στήριξη του ΕΚΑΒ, θα προχωρούσατε άμεσα σε μόνιμες προσλήψεις μέσω ΑΣΕΠ εδώ και τέσσερα χρόνια, και δεν θα συζητούσαμε σήμερα για την πράξη νομοθετικού περιεχομένου που θα καλύψει -υποτίθεται- τις τραγικές ελλείψεις του ΕΚΑΒ με μικτά πληρώματα στα ασθενοφόρα από άλλους φορείς, επίσης, όμως, υποστελεχωμένους. Δηλαδή, θα καλυφθεί με προσωπικό από την πυροσβεστική, τις Ένοπλες Δυνάμεις και τους ΟΤΑ, με μόνο κριτήριο την κατοχή άδειας οδήγησης κατηγορίας Β΄ και κάποιες γνώσεις παροχής πρώτων βοηθειών. Προσωπικό που στην πραγματικότητα είναι εντελώς άσχετο με το ιδιαίτερα δύσκολο έργο του ΕΚΑΒ και χωρίς την εξειδικευμένη εκπαίδευση για την απαιτητική ειδικότητα του διασώστη-πλήρωμα ασθενοφόρου, την οποία απαξιώνετε με τη νομοθέτηση σας. Βέβαια, είναι ανειδίκευτο προσωπικό για το ΕΚΑΒ, όμως, θα λείψει από άλλες πολύ σημαντικές υπηρεσίες.

Μας λέτε, δηλαδή, με περίσσιο θράσος, ότι οι πυροσβέστες που δεν επαρκούν ούτε για τις φωτιές, αλλά και τις υπόλοιπες φυσικές καταστροφές –πλημμύρες, ακραίες χιονοπτώσεις-, θα πρέπει τώρα να οδηγούν και τα ασθενοφόρα. Για φανταστείτε το λίγο, κύριοι Υπουργοί. Ας το κάνουμε όλοι εικόνα. Οι πυροσβέστες της Ρόδου αυτή την εβδομάδα της καταστροφής, για παράδειγμα, να έπρεπε να οδηγήσουν και τα ασθενοφόρα, ή οι πυροσβέστες της Βοιωτίας όταν στον νομό μαίνονταν τέσσερα πύρινα μέτωπα.

Επιτρέψτε μου να αναφερθώ πιο αναλυτικά για το ΕΚΑΒ στην Περιφέρειά μου, τη Βοιωτία. Το 2019, παραλάβατε από την κυβέρνηση ΣΥΡΙΖΑ εννέα ασθενοφόρα στον νομό, αλλά στις αρχές του 2023 δεν επιχειρούσαν ούτε τα μισά, ενώ και αυτά έχουν γράψει σχεδόν ένα εκατομμύριο χιλιόμετρα. Τεράστιες είναι και οι ελλείψεις σε προσωπικό, αφού το Υπουργείο εγκρίνει μεταθέσεις που απομακρύνουν εργαζομένους από τη Βοιωτία, χωρίς, όμως, να αναπληρώνει τα κενά.

Τέλος, παρά τις δεσμεύσεις της αντιπεριφερειάρχη από το 2020 δεν έχει καν προχωρήσει η μετεγκατάσταση του ΕΚΑΒ Λειβαδιάς σε κατάλληλο χώρο εργασίας στο διοικητήριο. Και, βέβαια, δεν έχουν απαντηθεί οι σχετικές ερωτήσεις μας από την Κυβέρνησή σας στον κοινοβουλευτικό ελεγχο την προηγούμενη περίοδο.

Φαίνεται, κύριοι Υπουργοί, ότι τελικά η μοναδική απόλυτη προτεραιότητά σας είναι η υποβάθμιση των δημόσιων υπηρεσιών σε κάθε κρίσιμο τομέα, από την πολιτική προστασία μέχρι την υγεία και το σταδιακό ξεπούλημά τους στα ιδιωτικά συμφέροντα.

Κυρίες και κύριοι συνάδελφοι, θα περάσω τώρα στις διατάξεις του νομοσχεδίου που αφορούν στους ΟΤΑ. Επί τέσσερα χρόνια ζήσαμε την πρωτοφανή προχειρότητα της Κυβέρνησης Μητσοτάκη στη νομοθέτηση για την πολύπαθη αυτοδιοίκηση με συνεχή μπαλώματα πάνω σε μπαλώματα και παρ’ όλα αυτά αποδεικνύεται τώρα, έναν μήνα πριν την κατάθεση των ψηφοδελτίων των συνδυασμών για τις αυτοδιοικητικές εκλογές ότι τα νομοθετικά κενά ήταν μεγάλα. Γι’ αυτό αναγκάζεστε να καταθέσετε δεκαεπτά επιπλέον άρθρα για περαιτέρω διευκρινίσεις που είχε ζητήσει η ΚΕΔΕ, την οποία συχνά, βέβαια, στο παρελθόν αγνοήσατε ή και απαξιώσατε.

Παρά το γεγονός, λοιπόν, ότι τα περισσότερα από αυτά είναι εύλογες διευκρινίσεις, καταθέτουμε ξανά την ουσιαστική αντίρρηση μας στη συνολική φιλοσοφία του ν.4804/21 για την εκλογή δημοτικών και περιφερειακών αρχών, δηλαδή, του ισχύοντος θεσμικού πλαισίου με βάση το οποίο θα διεξαχθούν οι προσεχείς αυτοδιοικητικές εκλογές. Και το οποίο τι είναι; Ένα νεκραναστημένο, παρωχημένο, αντιδημοκρατικό, υπερπλειοψηφικό εκλογικό σύστημα που αντανακλά την ολιγαρχική αντίληψή σας για την αυτοδιοίκηση, ως πεδίο κατάλληλο μόνο για τον αυταρχισμό, τον συγκεντρωτισμό, την αδιαφάνεια, τη χειραγώγηση, την μικροπολιτική συναλλαγή. Γιατί πώς αλλιώς να εξηγηθεί ότι επιβάλατε την εκλογή δημάρχου και περιφερειάρχη με το 43% των ψήφων και με μπόνους το 60% των εδρών, δηλαδή χωρίς τη νομιμοποίηση του πενήντα συν ένα; Με τον τρόπο αυτό δημιουργείτε δημάρχους και περιφερειάρχες που δεν έχουν την πλειοψηφία της λαϊκής ψήφου, τη λαϊκή δεδηλωμένη όπως λέμε.

Επιπλέον, νοθεύετε την αρχή της πλειοψηφίας και την αρχή της ισότητας της ψήφου, αφού η ψήφος υπέρ του υποψηφίου που συγκεντρώνει το 43% και παίρνει το μπόνους, βαραίνει προφανώς για εσάς περισσότερο από την ψήφο υπέρ των άλλων υποψηφίων. Και επειδή, όπως φαίνεται, αυτό δεν σας ήταν αρκετό, το συνοδεύσατε με επιπλέον ρυθμίσεις που οδηγούν τις μειοψηφίες στο πολιτικό περιθώριο, με το υποχρεωτικό κατώφλι του 3% για την είσοδο στα συμβούλια, την αύξηση του δυνητικού αριθμού των υποψηφίων στους 150% των εδρών, αλλά και με την υποχρέωση των παρατάξεων να συμπεριλάβουν υποψηφίους στο 60% των κοινοτήτων.

Ταυτόχρονα, η μείωση του αριθμού των συμβούλων κατά 20% αποδεικνύει τον ξεκάθαρο στόχο σας για μείωση της συμμετοχής των πολιτών στα συλλογικά όργανα. Δηλαδή υπονομεύσατε την αντιπροσωπευτική εκπροσώπηση στην αυτοδιοίκηση. Ωστόσο, την μεγαλύτερη προσπάθεια την καταβάλλετε για να γκρεμίσετε τον αναβαθμισμένο ρόλο των τοπικών κοινοτήτων που είχε εισάγει ο «ΚΛΕΙΣΘΕΝΗΣ Ι», με την κατάργηση της ξεχωριστής τρίτης κάλπης, -και πραγματικά μου έκανε εντύπωση η τοποθέτηση του κ. Κουκουλόπουλου μόλις πριν, ότι είναι και αυτή υπέρ της τρίτης κάλπης τελικά-, την κατάργηση των ενιαίων ψηφοδελτίων, τη μείωση του αριθμού των συμβούλων κατά 20% ακόμη και στα τοπικά συμβούλια και κυρίως των αρμοδιοτήτων και του προϋπολογισμού που προέβλεπε ο «ΚΛΕΙΣΘΕΝΗΣ». Αποδυναμώνετε έτσι με αυτόν τον τρόπο τη συμμετοχή και την αντιπροσώπευση των πολιτών. Κι έτσι μετατρέψατε τις κοινότητες από κύτταρα δημοκρατίας, σε εξαρτήματα του δημάρχου.

Αλήθεια ποια κυβερνησιμότητα των δήμων αποδυναμώνεται από την πλειοψηφία στις δημοτικές κοινότητες άνω των δύο χιλιάδων κατοίκων, όπου και εκεί προβλέψατε την κατανομή των εδρών κατά τα 3/5 στην παράταξη του δημάρχου;

Κυρίες και κύριοι συνάδελφοι, η αυτοδιοίκηση περιμένει από την Κυβέρνηση, στη βάση των υποσχέσεων του κ. Μητσοτάκη το 2019, αποκέντρωση, αρμοδιότητες και πόρους. Αιτήματα που καθαρά εκφράστηκαν στην Υπουργό κ. Κεραμέως στην πρώτη κιόλας συνάντησή της με το προεδρείο της ΚΕΔΕ και τέθηκαν αυτά τα θέματα, της χρηματοδότησης, δηλαδή των οφειλομένων ΚΑΠ, της σοβαρής υποστελέχωσης αφού δεν έγιναν προσλήψεις μόνιμου προσωπικού, της επιβάρυνσης των δήμων λόγω του ενεργειακού κόστους και της επιβίωσης των ΔΕΥΑ αλλά και το θέμα της αποκέντρωσης με μεταφορά αρμοδιοτήτων με τους αντίστοιχους πόρους.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Επί τέσσερα χρόνια, τελειώνω, κύριε Πρόεδρε, δεν κάνατε τίποτα παρά τις διακηρύξεις. Δεν καταφέρατε οι άριστοι να ολοκληρώσετε το επιτελικό σας κράτος. Αυτά, όμως, είναι τα αιτήματα της αυτοδιοίκησης και όχι οι αμέτρητες αυτοαναιρούμενες διατάξεις και τα νομοσχέδιά σας. Όπως φαίνεται το μόνο που θα λάβει η αυτοδιοίκηση για μία ακόμη φορά είναι περισσότερο συγκεντρωτισμό, αδιαφάνεια και χειραγώγηση.

Θα ήθελα να αναφερθώ και στην τροπολογία σχετική για τα άρθρα του Υπουργείου Εσωτερικών, αλλά δεν έχω χρόνο.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Πούλου.

Καλείται στο Βήμα ο κ. Γιώργος Ψυχογιός, Βουλευτής του ΣΥΡΙΖΑ.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, ξεκινώ κι εγώ την ομιλία μου λέγοντας ότι είμαστε, πραγματικά, συγκλονισμένοι από την απώλεια των δύο πιλότων μας και θέλω και εγώ να εκφράσω τα ειλικρινή και θερμά μου συλλυπητήρια στις οικογένειες τους αλλά και στην οικογένεια της Πολεμικής μας Αεροπορίας. Επίσης, να εκφράσω τα συλλυπητήριά μου και για τον άνθρωπο που απανθρακώθηκε στη Μαγνησία αλλά και για τον νεκρό που είχαμε στη γέφυρα στην Πάτρα. Ελπίζω ο κατάλογος να μη συνεχιστεί. Το μυαλό και οι σκέψεις μας τώρα, κυρίες και κύριοι συνάδελφοι, και η στήριξή μας είναι σε αυτούς που επιχειρούν στην πρώτη γραμμή μαζί με τους εθελοντές, κάνοντας, πραγματικά, υπέρβαση καθημερινά.

Και στο νομό μου πρόσφατα, για άλλη μια φορά τα τελευταία τρία χρόνια, στην Κορινθία είχαμε τεράστιες συνέπειες και καταστροφές με πάνω από δεκαπέντε χιλιάδες στρέμματα καμένα, με πάνω από σαράντα σπίτια, με αγροτεμάχια, με επαγγελματικούς χώρους κ.τ.λ., που έρχονται να προστεθούν στις δύο καταστροφικές πυρκαγιές του 2020 και του 2021 στην ανατολική Κορινθία μέχρι τα Αθίκια και στα Γεράνια Όρη του Λουτρακίου, όπου εκεί ακόμα οι δικαιούχοι περιμένουν τις αποζημιώσεις τους, ακόμα περιμένουν τις αποκαταστάσεις.

Δεν έχει προχωρήσει σχεδόν τίποτα. Αντ’ αυτού υπάρχει η απειλή, η δαμόκλειος σπάθη των ανεμογεννητριών πάνω στα Γεράνια Όρη, στα καμένα. Αυτή είναι η αντιμετώπιση που είχατε και θα προσπαθήσουμε και εμείς να την αποτρέψουμε, διότι είναι αυτονόητο και δεν μπορεί να προχωρήσει.

Από εκεί και πέρα ο κ. Μητσοτάκης ανακοίνωσε πρόσφατα μέτρα για την δασοπροστασία τώρα. Επικοινωνιακά στις 7 Ιουλίου είχε πει ότι «έχουμε κάνει ένα πολύ μεθοδικό σχεδιασμό για την αντιπυρική». Και όλα αυτά τη στιγμή που έχουμε πάνω από τριάμισι χιλιάδες κενά στην Πυροσβεστική με εποχικούς πυροσβέστες να μην προσλαμβάνονται, αλλά αντ’ αυτού να δέχονται την καταστολή πριν από δύο χρόνια, με πεντακόσιες θέσεις δασικών που είχαμε προκηρύξει για την πρόληψη και δεν έχουν προχωρήσει και, βέβαια, με ένα ψήφισμα του Ευρωκοινοβουλίου για την αποκατάσταση, που μαζί με την ακροδεξιά απορρίψατε, κυρίες και κύριοι της Κυβέρνησης.

Αυτό ακριβώς είναι και το νομοσχέδιο το σημερινό, μέτρα για το ΕΚΑΒ τώρα, πράγμα το οποίο δείχνει και μετά τα τέσσερα χρόνια της διακυβέρνησής σας ότι είναι μία προκλητική ομολογία μιας εγκληματικής καθυστέρησης για να πάρετε μέτρα και πάλι είναι ανεπαρκή και εμβαλωματικά.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Όμως, πράγματι, η ανθρώπινη ζωή είναι το πιο σημαντικό πράγμα και είναι κρίσιμες και απαραίτητες οι εκκενώσεις που γίνονται και για την προστασία της ζωής των πολιτών και συμβάλλουν πολύ σε αυτό το δύσκολο έργο. Δεν μπορεί να είναι όμως το μόνο και δεν είναι και αρκετό, διότι και αυτό που μένει πίσω, η καταστροφή του περιβάλλοντος και οι συνέπειες στις τοπικές κοινωνίες και οικονομίες είναι πάρα πολύ σοβαρές.

Και στο ΕΚΑΒ, όμως -και αυτό το είδαμε με τον χειρότερο τρόπο το τελευταίο διάστημα- η ανθρώπινη ζωή δεν μπορεί να έχει την αξία που της πρέπει, διότι δεν είναι δυνατόν το 2023 σε καρότσες αγροτικών ή περιμένοντας το ασθενοφόρο, να χάνονται ανθρώπινες ζωές και εμείς να παίρνουμε μέτρα τα οποία στην ουσία συνεχίζουν το κυβερνητικό έργο τα τελευταία χρόνια, που απαξιώνει το δημόσιο σύστημα υγείας και διαχειρίζεται τις κρίσεις με εμβαλωματικά, όπως είπα, και ανεπαρκή μέτρα.

Και στην Κορινθία, στο νομό μου αυτή τη στιγμή που μιλάμε χρειάζονται τουλάχιστον δέκα διασώστες και τρεις κινητές μονάδες για να καλυφθούν στοιχειωδώς οι ανάγκες. Και επειδή αναφερθήκατε και στο 2016, το 2016 ήταν οι τελευταίες προσλήψεις που έγιναν από διασώστες στο νομό μου και σίγουρα δεν ήταν ακινητοποιημένα τα ασθενοφόρα, όπως δύο από αυτά είναι σήμερα.

Κρίσιμο, λοιπόν, είναι να στηρίξουμε με ουσία, να στηρίξουμε μακροπρόθεσμα το ΕΚΑΒ και όχι με την αξιοποίηση της Πυροσβεστικής, που έχει άλλο ρόλο και άλλη ευθύνη σήμερα ή των Ενόπλων Δυνάμεων και της τοπικής αυτοδιοίκησης στις διακομιδές του ΕΚΑΒ. Και η απόφαση αυτή, η οποία βάζει μόνο κριτήριο την κατοχή άδειας οδήγησης β΄ κατηγορίας και βασικής γνώσης παροχής πρώτων βοηθειών αντί για μόνιμες προσλήψεις μέσω ΑΣΕΠ, θέτει σε κίνδυνο τη ζωή και την υγεία των πολιτών και υποβαθμίζει ακόμα περισσότερο τις υπηρεσίες. Δεν εξασφαλίζεται η βιωσιμότητα του συστήματος σύμφωνα και με τους ίδιους τους εργαζόμενους στο ΕΚΑΒ και αποδομείται βέβαια και η ειδικότητα διασώστης- πλήρωμα ασθενοφόρου που πρέπει να συμπληρώνει και να καλύπτει αυτές τις θέσεις.

Στη φιλοσοφία σας της απαξίωσης, της υποβάθμισης και της εγκατάλειψης του συστήματος υγείας είναι προφανώς και η εύνοια σε ιδιώτες, οι οποίοι θα αναλάβουν να καλύψουν αυτό το έργο για όποιους μπορούν και έχουν την οικονομική δυνατότητα. Αυτό όμως έχει να κάνει συνολικά και με την αντίληψή σας για την ασφάλεια, ένα σύνθημά σας το οποίο το αξιοποιήσατε και προεκλογικά, αλλά και όλο αυτό το διάστημα στο δημόσιο διάλογο. Δυστυχώς ο κόσμος νιώθει πλήρως ανασφαλής.

Τι σημαίνει ασφάλεια για την κοινωνία; Σημαίνει πλήρης και έγκαιρη αποτελεσματική πρόσβαση στην υγεία και το ΕΣΥ, αλλά και το ΕΚΑΒ, σημαίνει ανασφάλιστοι να έχουν πρόσβαση στη φαρμακευτική περίθαλψη και όχι να αναγκάζονται από 1η Ιουνίου να πληρώνουν στα φαρμακεία από την τσέπη τους, κάτι το οποίο δεν ίσχυε παλιά με την κυβέρνηση του ΣΥΡΙΖΑ, να έχουν ρεύμα και νερό ως δικαίωμα και όχι ως εμπόρευμα, να έχουν πρώτη κατοικία όχι με αυτές τις αποτρόπαιες εικόνες των εξώσεων για 800 ευρώ και χωρίς καμμία προστασία. Άλλωστε είναι και ντεμοντέ η προστασία, όπως είπε και ο κ. Γεωργιάδης.

Σημαίνει ασφάλεια στην εργασία. Έχουμε πάνω από εκατό θανατηφόρα εργατικά ατυχήματα από το 2022, με τελευταίο αυτό που έγινε στη Χαλκίδα του σαρανταεξάχρονου διανομέα. Σημαίνει ασφάλεια ακόμα και για αυτούς που κάποιοι θεωρούν αόρατους. Ένας νέος μετανάστης στο ΠΡΟΚΕΚΑ της Αμυγδαλέζας έχασε τη ζωή του, διότι σύμφωνα με καταγγελίες δεν του χορηγήθηκε η φαρμακευτική αγωγή, διότι έχετε ξηλώσει και το πρόγραμμα «PHILOS», αλλά και αυτή καθαυτή η αστυνόμευση στα αστυνομικά τμήματα. της Κορινθίας, όπου το προσωπικό που υπηρετεί είναι σαφώς λιγότερο. Αυτό είναι ασφάλεια.

Η αντιπολίτευσή σας όμως -και τη θυμόμαστε πάρα πολύ καλά, γιατί ακούστηκε και αυτό από την Κοινοβουλευτική σας Εκπρόσωπο- ήταν μία τοξική αντιπολίτευση και δεν μπορείτε να κουνάτε το δάχτυλο στον ΣΥΡΙΖΑ γι’ αυτό. Θυμόμαστε πολύ καλά τι κάνατε στις φυσικές καταστροφές και τις τραγωδίες, στη Συμφωνία των Πρεσπών, στο προσφυγικό, στις μάχες της κυβέρνησης απέναντι στην τρόικα για κοινωνικά δικαιώματα.

Η κ. Αγαπηδάκη είπε ότι τα επιχειρήματα θυμίζουν το 2012. Το 2012 για όποιον ζούσε σε αυτή τη χώρα είχαμε τα κοινωνικά ιατρεία και φαρμακεία και τις κοινωνικές δομές αλληλεγγύης που κράτησαν την κοινωνία όρθια, η οποία χειμαζόταν. Ήρθε το 2015 η κυβέρνηση του ΣΥΡΙΖΑ, πήρε το Υπουργείο Υγείας, διέγραψε 28 εκατομμύρια ευρώ που ήταν τα πεντάευρα που είχατε βάλει, έβαλε τους ανασφάλιστους στα νοσοκομεία, έκανε προσλήψεις είκοσι χιλιάδων ανθρώπων μέσα στα μνημόνια και μονίμων και συμβασιούχων, που σήμερα πάτε να διώξετε προς όφελος των συνεργείων των εργολάβων και όλα αυτά τα οποία θυμόμαστε πάρα πολύ καλά παίρνοντας στα χέρια μας μια χρεοκοπημένη χώρα και μια κοινωνία γονατισμένη.

Όμως ο ελληνικός λαός βλέπει και κρίνει και μη νομίζετε ότι αυτό το 40% το οποίο πήρατε είναι εχέγγυο ή είναι η απόλυτη απόδειξη ότι τα προβλήματα τέλειωσαν. Ίσα ίσα γονατίσατε μια κοινωνία, συνεχίζετε να της στερείτε βασικά κοινωνικά της δικαιώματα και έχετε αλαζονεία και έλλειψη ενσυναίσθησης, αν δεν κάνετε αυτοκριτική για τη μέχρι τώρα πορεία σας.

Εμείς, λοιπόν, είμαστε εδώ για να πούμε ότι δεν θα το επιτρέψουμε να συνεχιστεί αυτό, να οδηγηθούμε σε μια κοινωνία ζούγκλας και δεν θα μας γυρίσετε στο ’60, που όποιος μπορεί επιβιώνει και όποιος δεν μπορεί, πάει σπίτι του ή πεθαίνει. Ο ΣΥΡΙΖΑ - Προοδευτική Συμμαχία θα είναι στη Βουλή και εκτός Βουλής, με τις προτάσεις και τις παρεμβάσεις του, για να υπερασπιστεί και την κοινωνία και τα δικαιώματα αυτά που είναι κεκτημένα αγώνων και δεν θα επιτρέψουμε να τα ξηλώσετε περαιτέρω.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο τώρα στην Κοινοβουλευτικό Εκπρόσωπο της Νέας Δημοκρατίας, την κ. Ράπτη για δώδεκα λεπτά και θα συνεχίσουμε μετά με τον κατάλογο ομιλητών.

Κυρία Ράπτη, έχετε τον λόγο.

**ΖΩΗ ΡΑΠΤΗ:** Κύριε Πρόεδρε, κυρία και κύριε Υπουργέ, αγαπητοί συνάδελφοι Βουλευτές, θα ήθελα πρώτα απ’ όλα να εκφράσω κι εγώ με τη σειρά μου τα βαθιά και ειλικρινή συλλυπητήριά μου στις οικογένειες και τους οικείους των δύο πιλότων, που έχασαν τη ζωή τους κατά την εκτέλεση του καθήκοντός τους μέσα στις φλόγες. Και, βεβαίως, να διατρανώσω την πεποίθηση ότι θα τους τιμούμε και θα τους θυμόμαστε πάντα με βαθιά ευγνωμοσύνη.

Ένα ελάχιστο δείγμα αυτής της ευγνωμοσύνης είναι η υιοθεσία από τη Βουλή του αγέννητου παιδιού του Σμηναγού Χρήστου Μουλά. Αποτελεί μια ελάχιστη υπόσχεση ότι δεν θα ξεχάσουμε ποτέ αυτή τη θυσία ενός ανθρώπου που προσέφερε με αυταπάρνηση τη ζωή του για να σώσει τους συμπολίτες του.

Αγαπητοί συνάδελφοι, η υγεία είναι ένα θεμελιώδες ανθρώπινο δικαίωμα και βρισκόταν ανέκαθεν ανάμεσα στις βασικές προτεραιότητες της Νέας Δημοκρατίας. Και πολλές φορές είναι σημαντικό όχι μόνο να οργανώνεις έναν τομέα πολιτικής αλλά και να κερδίζεις τον πόλεμο, ιδιαίτερα όταν σε αυτόν διακυβεύεται μεγάλο δημόσιο συμφέρον, όπως είναι η δημόσια υγεία και η ανθρώπινη ζωή.

Και τα προηγούμενα χρόνια, όπως όλοι ξέρουμε, το Εθνικό Σύστημα Υγείας κλήθηκε να πολεμήσει έναν αναπάντεχο εχθρό, την πανδημία και η Κυβέρνηση αφιέρωσε πολλούς πόρους και δυνάμεις σε αυτή τη μάχη από την οποία η χώρα μας βγήκε νικήτρια.

Και τώρα ήρθε η στιγμή να επανέλθουμε στο μεγάλο εθνικό εγχείρημα που έχουμε αναλάβει, την επαναθεμελίωση του ΕΣΥ, τη δημιουργία ενός συστήματος υγείας αντάξιου των αναγκών των Ελλήνων πολιτών, πάντοτε έχοντας ως επίκεντρο τον άνθρωπο, που ποτέ δεν έπαψε να είναι το πρωταρχικό μας μέλημα στη χάραξη των στρατηγικών μας.

Ήδη όπως αναγνωρίστηκε και από τον Πρωθυπουργό προβλέπεται η χρηματοδότηση δράσεων από το Ταμείο Ανάκαμψης, οι οποίες κοστολογούνται στο 1,5 δισεκατομμύριο ευρώ. Μια σειρά από έργα υποδομής ήδη υλοποιούνται σε ογδόντα νοσοκομεία και σε εκατόν πενήντα έξι κέντρα υγείας της χώρας, όπως και σημαντικές αναβαθμίσεις στα τμήματα επειγόντων περιστατικών στα νοσοκομεία.

Θα γίνουν δέκα χιλιάδες νέες μόνιμες προσλήψεις στο ΕΣΥ σε έναν ορίζοντα τετραετίας. Και μαντέψτε, οκτακόσιες από αυτές θα κατευθυνθούν στο ΕΚΑΒ. Ο σκοπός μας είναι ακριβώς στις αστικές και στις ημιαστικές περιοχές το ΕΚΑΒ να μπορεί να ανταποκρίνεται σε επτά έως δεκαπέντε λεπτά.

Και, βέβαια, δεν θα μπορούσα να μην αναφερθώ στην ψυχική υγεία, γιατί θα είναι η πρώτη φορά που εδώ και δεκαετίες θα υπάρξει συμπληρωματική ψυχιατρική μεταρρύθμιση προς υλοποίηση του εθνικού σχεδίου δράσης για την ψυχική υγεία, το οποίο εκπονήσαμε στο Υπουργείο Υγείας και, βεβαίως, εγκρίθηκε στη Βουλή για τη δημιουργία νέων κοινοτικών δομών περίθαλψης σε όλη την επικράτεια. Ήδη έχουν εκδοθεί εξήντα έξι άδειες λειτουργίας σε ισάριθμες κοινοτικές δομές ψυχικής υγείας, πολλές εκ των οποίων έχουν εγκαινιαστεί και έπεται η λειτουργία υπολοίπων σαράντα, δηλαδή εκατόν έξι συνολικά σε όλη τη χώρα με πόρους από το Ταμείο Ανάκαμψης.

Δεν είναι, όμως, μόνο αυτά που δεσμευόμαστε να κάνουμε. Είναι και πολλά απ’ αυτά που έχουμε ήδη κάνει στον τομέα της υγείας γιατί, κυρίες και κύριοι συνάδελφοι, πρέπει να θυμόμαστε τι έγινε την προηγούμενη τετραετία και να τη συγκρίνουμε με τις προηγούμενες.

Πολλά ακούστηκαν σε αυτή την Αίθουσα, ότι τάχα η Κυβέρνηση έχει απαξιώσει το ΕΣΥ και προσβλέπει στη συνειδητή υποβάθμισή του. Ωστόσο, η ενίσχυση του ΕΣΥ πάντα αποτελούσε προτεραιότητά μας και γι’ αυτό είχαμε αύξηση των προϋπολογισμών για την υγεία από τα 3,8 δισεκατομμύρια στα 5,2 δισεκατομμύρια, μια αύξηση της τάξης του 37%, χωρίς να υπολογίζονται οι έκτακτες δαπάνες για την πανδημία, αλλά και το Ταμείο Ανάκαμψης. Είχαμε υπερδιπλασιάσει τις κλίνες ΜΕΘ από πεντακόσιες πενήντα σε πάνω από χίλιες διακόσιες, είχαμε αυξήσει το υγειονομικό προσωπικό κατά επτάμισι χιλιάδες άτομα, αφού το 2019 ήταν εκατό χιλιάδες σχεδόν, ενώ το 2023 περίπου εκατόν επτά χιλιάδες και, βεβαίως, είχαμε υλοποιήσει δεκαπέντε χιλιάδες προσλήψεις. Μόνο για το 2022 «τρέχει» προκήρυξη έξι χιλιάδων μονίμων υπαλλήλων και ειδικότερα έχουν προκηρυχθεί τέσσερις χιλιάδες θέσεις νοσηλευτών, οκτακόσιες λοιπού προσωπικού και εννιακοσίων ογδόντα γιατρών.

Δώσαμε επίσης για πρώτη φορά αυξήσεις σε αυτό το Εθνικό Σύστημα Υγείας, το οποίο λέτε ότι τάχα θα απαξιώσουμε. Τόσο οι γιατροί όσο και οι νοσηλευτές μετά από δεκαπέντε ολόκληρα χρόνια είχαν αυξήσεις στους μισθούς τους. Οι μισθοί των γιατρών αυξήθηκαν κατά 10%.

Παράλληλα, δόθηκε συγκεκριμένο επίδομα και στους αναισθησιολόγους, αλλά και σε όσους βρίσκονται στις μονάδες εντατικής θεραπείας 400 ευρώ το μήνα. Δόθηκαν επιπλέον 800 ευρώ στους γιατρούς των κέντρων υγείας που είναι προσωπικοί πλέον γιατροί. Διασφαλίστηκαν 1.800 ευρώ επιπλέον του μισθού τους στους γιατρούς που μετακινούνται στα νησιά. Στους νοσηλευτές και στο λοιπό υγειονομικό προσωπικό έγινε αύξηση του επιδόματος επικινδυνότητας στα 200 ευρώ. Δεν είχαν γίνει ποτέ αυτά επί δεκαπέντε χρόνια.

Ψηφιοποιήσαμε εκείνες τις υπηρεσίες που επέτρεψαν τον μαζικό εμβολιασμό χιλιάδων συμπολιτών μας. Προωθήσαμε την άυλη συνταγογράφηση. Σήμερα πάνω από τέσσερα εκατομμύρια πολίτες χρησιμοποιούν αυτή τη συνταγογράφηση και για ηλεκτρονική διακίνηση παραπεμπτικών και για εξετάσεις.

Στον προσωπικό γιατρό τα νούμερα είναι απλά και είναι αψευδείς μάρτυρες της πραγματικότητας. Ο οικογενειακός γιατρός στα τέσσερα χρόνια λειτουργίας αριθμούσε κάτω από χίλιους γιατρούς για ένα εκατομμύριο διακόσιες χιλιάδες πολίτες. Ο προσωπικός γιατρός, τον οποίο φέραμε, μέσα σε ελάχιστους μήνες αριθμεί τρεισήμισι χιλιάδες γιατρούς και πέντε εκατομμύρια εγγεγραμμένους πολίτες. Μάλιστα, μέχρι σήμερα έχουν γίνει δύο εκατομμύρια τετρακόσιες χιλιάδες τακτικά ραντεβού. Χρειάζεται προφανώς πολλή δουλειά ακόμα, αλλά ο θεσμός είναι πλέον πραγματικότητα.

Παράλληλα εγκαινιάσαμε το μεγαλύτερο πρόγραμμα δωρεάν προληπτικών εξετάσεων ύψους 500 εκατομμυρίων ευρώ, με πρώτη τη δράση για την καταπολέμηση του καρκίνου του μαστού. «Φώφη Γεννηματά»: Το πρόγραμμα αυτό αφορά σε δωρεάν μαστογραφίες σε χιλιάδες γυναίκες. Η ιδιαιτερότητά του είναι ακριβώς ότι αναζητά η πολιτεία τον άνθρωπο που θα χρειαστεί να κάνει τις εξετάσεις με αποστολή SMS, έκδοση παραπεμπτικού και δωρεάν εξέταση αλλά και παρακολούθηση από το γιατρό.

Για τους ογκολογικούς ασθενείς έχουμε ξεκινήσει την υλοποίηση του προγράμματος «ΟΙΚΟΘΕΝ», ώστε να δέχονται κατ’ οίκον υπηρεσίες, να πηγαίνουν τα φάρμακά τους στο σπίτι τους αλλά και για την ανακουφιστική φροντίδα εδώ, στη Βουλή. Πέρυσι τον Δεκέμβριο μπήκαν οι βάσεις για να αποζημιώνονται από τον ΕΟΠΥΥ οι υπηρεσίες για ασθενείς τελικού σταδίου.

Πάμε, όμως, και στο ΕΚΑΒ. Ας μην ξεχνάμε ότι το ΕΚΑΒ σήμερα βρίσκεται σε καλύτερη κατάσταση από αυτή που το είχε παραλάβει η Κυβέρνηση της Νέας Δημοκρατίας το 2019, αφού υπηρετούν σε αυτό πεντακόσια περισσότερα άτομα, τέσσερις χιλιάδες εκατόν πενήντα ένα το 2019, τέσσερις χιλιάδες εξακόσια σαράντα δύο το 2023. Δώσαμε επίδομα στους γιατρούς του ΕΚΑΒ, που λέτε ότι απαξιώνουμε, 250 ευρώ το μήνα και φυσικά αποσκοπούμε σε μόνιμες λύσεις με ένα μακρόπνοο σχέδιο ουσιαστικής ενίσχυσης του ΕΚΑΒ. Γι’ αυτό προχωράει άμεσα η προκήρυξη για την πρόσληψη διακοσίων πενήντα ατόμων με διετή θητεία για τα πληρώματα του ΕΚΑΒ στην Αττική και προσλαμβάνονται διακόσια πενήντα, μέσα στους οποίους υπάρχουν και σαράντα δικυκλιστές που θα στελεχώσουν τα δίκυκλα, για να μπορούν να προστρέχουν στα περιστατικά ακόμα ταχύτερα. Η προκήρυξη αυτή ολοκληρώνεται αύριο.

Είναι, όμως, όλα αυτά αρκετά; Προφανώς όχι, αλλά χρειαζόμαστε λύσεις τώρα. Γι’ αυτόν τον λόγο ερχόμαστε σήμερα με το υπό συζήτηση νομοσχέδιο να κυρώσουμε νομοθετικά την πράξη νομοθετικού περιεχομένου για την οποία τόσο κόπτεστε.

Τι λέει τάχα αυτή η πράξη; Ότι οι νησιωτικές και ορεινές περιοχές που δεν επαρκεί το προσωπικό των πληρωμάτων ασθενοφόρων, των οδηγών ασθενοφόρων, θα μπορούν να λαμβάνουν προσωπικό από το Πυροσβεστικό Σώμα, το στρατιωτικό προσωπικό των Ενόπλων Δυνάμεων και εάν το παραπάνω προσωπικό δεν επαρκεί, από τους ΟΤΑ. Δεν υπάρχει αυτή η ανάγκη; Υπάρχει, το έχουμε αναγνωρίσει όλοι μέσα στην Αίθουσα όλες αυτές τις ώρες της συζήτησης αυτού του νομοσχεδίου. Συνεπώς, προς τι η διαμαρτυρία;

Ειδικά δε για τους εκπροσώπους του ΣΥΡΙΖΑ, οι ρυθμίσεις της πράξης νομοθετικού περιεχομένου δεν σας είναι άγνωστες. Είναι προβλέψεις εν πολλοίς παρόμοιες με το άρθρο 78 του ν.4368/2016, τον οποίον εσείς ψηφίσατε σε ό,τι αφορά τα κέντρα υγείας. Συνεπώς, παρακαλώ όχι άλλα κροκοδείλια δάκρυα.

Το ΕΚΑΒ αποτελεί τη «ραχοκοκαλιά» του Εθνικού Συστήματος Υγείας. Το αναγνωρίζουμε και, βεβαίως, θα κάνουμε τα πάντα για να το στηρίξουμε.

Η λύση που δίνουμε σήμερα -το είπαμε πολλές φορές- είναι προσωρινή. Σε αυτό συμφωνούμε όλοι, αλλά και κατά τη συζήτηση ενώπιον των επιτροπών από όλους τους φορείς αναγνωρίστηκε ότι άλλη λύση σε αυτή τη φάση δεν υπήρχε, ειδικά τώρα που εν μέσω θέρους η τουριστική κίνηση σε όλη τη χώρα είναι έντονη και η ανάγκη περίθαλψης είναι εντονότερη.

Σήμερα αλλάζει το τοπίο. Όπως είπε ο Υπουργός, εκατόν ενενήντα έξι πληρώματα για ασθενοφόρα από τις Ένοπλες Δυνάμεις τοποθετούνται σε εξήντα μία νησιωτικές περιοχές, τουριστικές περιοχές αλλά και δυσπρόσιτες περιοχές για να βοηθήσουν τους συμπολίτες μας. Αυτό το καταψηφίζετε;

Τέλος, έρχομαι και στις διατάξεις του επίμαχου νομοσχεδίου για την κύρωση της πράξης νομοθετικού περιεχομένου με ημερομηνία 12-6-2023 και αυτό για την παράταση της παραμονής στην υπηρεσία συγκεκριμένων ειδικοτήτων των γιατρών του κλάδου ΕΣΥ.

Ποιος είναι σκοπός άραγε που έρχεται αυτή η διάταξη; Σκοπός ακριβώς είναι η αδιατάρακτη λειτουργία του ΕΣΥ ιδίως κατά τους μήνες της τουριστικής περιόδου. Φυσικά η συγκεκριμένη παράταση δεν έρχεται παρά για να συμπληρώσει το πρόγραμμα της Κυβέρνησης για χιλιάδες νέες προσλήψεις, όπως ειπώθηκε. Δεν παρατείνουμε για να μην προσλάβουμε. Το αντίθετο.

Άλλωστε, με το άρθρο 4 του σχεδίου νόμου αντιμετωπίζεται και η ανάγκη άμεσης πρόσληψης επικουρικού προσωπικού, δηλαδή αναμορφώνεται το πλαίσιο που διέπει την πρόσληψη λοιπού προσωπικού πλην ιατρών. Για ποιον λόγο; Για να μπορέσει να διασφαλιστεί η ταχύτερη κάλυψη των άμεσων και εξειδικευμένων αναγκών των φορέων του Υπουργείου Υγείας, ούτως ώστε να έχουμε δικαιότερη και αποτελεσματικότερη απορρόφηση των εγκεκριμένων υποψηφίων.

Κυρίες και κύριοι συνάδελφοι, έχουμε ήδη κάνει, όπως ειπώθηκε, πάρα πολλά στα ζητήματα της υγείας. Είναι αρκετά; Φυσικά και δεν είναι. Για τον λόγο αυτόν ο προγραμματισμός της Κυβέρνησης επικεντρώνεται στον συγκεκριμένο τομέα και είναι αληθές, όπως είπε και ο Πρωθυπουργός, ότι ο τομέας της υγείας θα αποτελέσει το προσωπικό του στοίχημα για την επόμενη τετραετία, προκειμένου να αναβαθμίσουμε τις δημόσιες υπηρεσίες υγείας.

Με το παρόν σχέδιο νόμου, το οποίο έρχεται στην αφετηρία του προγραμματισμού μας, καλούμαστε να αντιμετωπίσουμε άμεσες και, βεβαίως, αμιγώς επείγουσες ανάγκες, οι οποίες αναμφίβολα δεν επιδέχονται καθυστερήσεων.

Υπό το πρίσμα αυτό σας καλώ να υπερψηφίσετε το σχέδιο νόμου του Υπουργείου Υγείας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Ράπτη.

Έχει ζητήσει τον λόγο για ένα λεπτό ο κ. Κατρίνης για μια παρέμβαση.

Ορίστε, κύριε Κατρίνη.

**ΜΙΧΑΗΛ ΚΑΤΡΙΝΗΣ:** Ζήτησα τον λόγο, διότι θέλουμε να εκφράσουμε, κύριε Υπουργέ, την ανησυχία μας. Διαβάζουμε στα μέσα ενημέρωσης ότι τη στιγμή έχουμε εκρήξεις σε αποθήκες πυρομαχικών σε εγκαταστάσεις Πολεμικής Αεροπορίας στη Νέα Αγχίαλο. Και καταλαβαίνετε ότι αυτό είναι εξόχως ανησυχητικό. Θα θέλαμε μια επίσημη ενημέρωση από την Κυβέρνηση ποια είναι η κατάσταση, τι μέτρα έχουν ληφθεί και τέλος πάντων αν επιτρέπεται μέσα σε αυτήν την κατάσταση να έχουμε τέτοιου είδους φαινόμενα.

Θέλουμε, σας παρακαλούμε πολύ, να ενημερωθείτε και να ενημερώσετε την Αντιπροσωπεία ποια είναι η κατάσταση. Κινδυνεύουν, κύριε Πρόεδρε, αυτή τη στιγμή εγκαταστάσεις της Πολεμικής Αεροπορίας -αδιανόητο- και δεν έχουμε καμμία ενημέρωση, όχι μόνο στη Βουλή, γενικά από την Κυβέρνηση.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Κατρίνη.

Ελάτε, κύριε Υπουργέ.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Ευχαριστώ, κύριε Πρόεδρε.

Η συντεταγμένη πολιτεία μέσα από τους εκπροσώπους της τους επιχειρησιακούς κάνει ενημέρωση. Ενημερώνει τους πολίτες μέσω του «112», ενημερώνει με τον εκπρόσωπο Τύπου της Πυροσβεστικής και της Πολιτικής Προστασίας. Άρα, λοιπόν, είναι πράγματα που γίνονται σε επιχειρησιακό επίπεδο. Αν χρειαστεί να υπάρξει και πολιτική ενημέρωση, προφανώς θα υπάρξει. Εγώ αντιλαμβάνομαι την αγωνία σας, αλλά από την άλλη πλευρά υπάρχουν συντεταγμένα όργανα τα οποία κάνουν τη δουλειά τους.

**ΠΡΟΕΔΡΕΥΩΝ (Γεώργιος Λαμπρούλης):** Ωραία.

Τον λόγο έχει η κ. Αικατερίνη Καζάνη από το ΠΑΣΟΚ.

**ΑΙΚΑΤΕΡΙΝΗ ΚΑΖΑΝΗ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σε αυτή την πρώτη μου ομιλία στο ελληνικό Κοινοβούλιο θα ήθελα να εκφράσω την αμέριστη επιθυμία και ελπίδα μου, αυτή η Βουλή να δράσει συλλογικά και με ομοφροσύνη. Να εργαστούμε σκληρά -τουλάχιστον εγώ είμαι έτοιμη γι’ αυτό- να εξετάζουμε σφαιρικά το ζητούμενο, να προβαίνουμε σε διαβουλεύσεις και να λαμβάνουμε αποφάσεις για το κοινό καλό.

Θα ήθελα να ξεκινούσα διαφορετικά την ομιλία μου. Δυστυχώς οι μέρες που βιώνουμε είναι τραγικές. Θρηνούμε τον θάνατο πέντε συνανθρώπων μας, των χειριστών του Καναντέρ, του Σμηναγού Χρήστου Μουλά και του Ανθυποσμηναγού Περικλή Στεφανίδη, δύο νέων ανθρώπων που με αυταπάρνηση τα έβαλαν με τις φλόγες, δύο ηρώων εν καιρώ ειρήνης που έχασαν τη ζωή τους οδηγώντας ένα απαρχαιωμένο αεροπλάνο. Θρηνούμε και τον χαμό δύο νέων κτηνοτρόφων στην Κάρυστο και στο Βελεστίνο και τον χαμό της ηλικιωμένης γυναίκας στον Αλμυρό, συνάνθρωποί μας που θα έπρεπε να γυρίσουν σπίτι τους, στις οικογένειές τους, ασφαλείς.

Βέβαια το αίσθημα της ασφάλειας δεν είναι η νόρμα στην Ελλάδα του ’23. Το νησί μου, η Εύβοια, μετά την τραγωδία του ’21, δοκιμάζεται ξανά, καθώς καίγεται για πέμπτη συνεχή μέρα. Η σκέψη μου είναι δίπλα στις οικογένειες των θυμάτων, δίπλα στους κατοίκους όλων των περιοχών που πλήττονται από τις καταστροφικές πυρκαγιές, στη Ρόδο, στην Κέρκυρα, στη Λαμία, στη Μαγνησία και στην υπόλοιπη επικράτεια. Δίπλα στους εθελοντές και στους πυροσβέστες, που για μια ακόμα φορά ξεπερνούν αυτό, κόντρα στα συνεχή εμπόδια που το επιτελικό κράτος της Νέας Δημοκρατίας θέτει, υποπληρωμένοι, σε υπηρεσίες υποστελεχωμένες, με ελλείψεις σε μέσα πυρόσβεσης και σε ατομικά μέσα προστασίας. Εποχικοί πυροσβέστες που η αυταπάρνησή τους ξεπληρώνει και από τον Οκτώβρη με ανεργία. Είναι εντυπωσιακό πως η Κυβέρνηση αντιμετωπίζει με τρόπο ανάλογο κάθε κρατικό τομέα. Το επαναλαμβανόμενο μοτίβο είναι ανησυχητικό.

Το υπό συζήτηση νομοσχέδιο είναι μια ωδή στην κυβερνητική αδιαφορία και αδράνεια. Είναι μια προσπάθεια να μπαλωθούν οι ελλείψεις του ΕΣΥ, ενός συστήματος που ενώ εν μέσω πανδημίας ανέδειξε την αξία του, χρόνια τώρα η Κυβέρνηση της Νέας Δημοκρατίας προσπαθεί να υποβαθμίσει. Ελλείψεις σε γιατρούς, ελλείψεις σε νοσηλευτές, σε διασώστες και σε εξοπλισμό και, κυρίως, έλλειψη διάθεσης διόρθωσης των κακώς κειμένων που η ίδια η Κυβέρνηση δημιουργεί και διαιωνίζει. Τα ξέρω. Τα βιώνω όλα αυτά καθημερινά ως γιατρός, όπως τα βιώνουν από ακόμα δυσχερέστερη θέση εκατομμύρια συμπολίτες μας. Το προς ψήφιση νομοσχέδιο δεν είναι παρά μία προσπάθεια να διορθωθούν λάθη και παραλείψεις προηγούμενων νομοθετημάτων της Κυβέρνησης, προσπάθεια να καλυφθούν κενές θέσεις ιατρικού και νοσηλευτικού προσωπικού και κενές θέσεις διασωστών.

Αγαπητοί συνάδελφοι, η πράξη νομοθετικού περιεχομένου του πρώτου άρθρου αναφέρεται σε διατάξεις που τέθηκαν σε εφαρμογή προς κάλυψη των κενών θέσεων εν μέσω πανδημίας. Τρία χρόνια έχουν περάσει, ο Παγκόσμιος Οργανισμός Υγείας έχει σημάνει το τέλος της πανδημίας αλλά η ελληνική Κυβέρνηση δεν έχει προβεί σε προσλήψεις μόνιμου ιατρικού και νοσηλευτικού προσωπικού προς πλήρωση των κενών θέσεων, ενώ σαφέστατα υπήρχε ο απαιτούμενος χρόνος.

Διαβάζοντας, λοιπόν, το υπό ψήφιση νομοσχέδιο μού δημιουργείται το ερώτημα: Γιατί η πράξη νομοθετικού περιεχομένου σχετικά με την παράταση χρόνου παραμονής στην υπηρεσία αναφέρεται μόνο σε συγκεκριμένες ιατρικές ειδικότητες και αφήνει απ’ έξω άλλες βασικές, όπως τους αναισθησιολόγους;

Όσον αφορά στην παράταση της θητείας του διοικητικού συμβουλίου του ηλεκτρονικού ΕΦΚΑ, ώσπου να διοριστεί νέο ΔΣ από τη νέα Κυβέρνηση, με την ίδια φιλοσοφία αντιμετωπίζεται και η θητεία των διοικήσεων των νοσοκομείων και των προέδρων και των διευθυνόντων συμβούλων των εποπτευόμενων από το Υπουργείο φορέων. Να σας υπενθυμίσω ότι πάγια θέση του ΠΑΣΟΚ - Κινήματος Αλλαγής είναι η στελέχωση των διοικήσεων όλων των οργανισμών και νοσοκομείων μέσω διεθνούς διαγωνισμού με αξιοκρατικά κριτήρια αντί του άμεσου διορισμού.

Το δε άρθρο περί στελέχωσης των πληρωμάτων του ΕΚΑΒ με στρατιωτικό προσωπικό των Ενόπλων Δυνάμεων και με προσωπικό του Πυροσβεστικού Σώματος βρίθει αδυναμιών. Αναφέρεται μάλιστα και στην απόσπαση υπαλλήλων κλάδων και ειδικοτήτων οδηγών των οικείων ΟΤΑ που ήδη πνίγονται από την υποστελέχωση. Αφορά, ουσιαστικά, σε οδηγούς οχημάτων χωρίς τις απαραίτητες γνώσεις παροχής πρώτων βοηθειών. Συνάδελφοι, ο ρόλος των διασωστών του ΕΚΑΒ είναι να σώζει ζωές, όχι να τις θέτει σε επαυξημένο κίνδυνο λόγω ελλιπούς εκπαίδευσης, εκπαίδευσης που κατέχουν πολλοί άνεργοι διασώστες απόφοιτοι του ΙΕΚ ΕΚΑΒ.

Αγαπητοί συνάδελφοι, η Κυβέρνηση φαίνεται ότι προσπαθεί να λύσει το πρόβλημα της υποστελέχωσης και των κενών θέσεων στο ΕΣΥ προτάσσοντας τη λύση των ιδιωτικών συμβάσεων μέσα από το καθεστώς έκδοσης δελτίων παροχής υπηρεσιών, το γνωστό μπλοκάκι. Η λύση αυτή δεν έχει φέρει αποτέλεσμα αλλά αποτελεί ακόμα ένα βήμα της Κυβέρνησης προς την ιδιωτικοποίηση του Εθνικού Συστήματος Υγείας, θεμελιωτής του οποίου υπήρξε ο Γεώργιος Γεννηματάς και ο Παρασκευάς Αυγερινός.

Η διάθεση της Κυβέρνησης προς ιδιωτικοποίηση του ΕΣΥ διαφάνηκε την επόμενη κιόλας μέρα από την ημέρα των εκλογών στις 25 Ιουνίου με την ανάθεση της καθαριότητας του Γενικού Νοσοκομείου Χαλκίδας σε εργολαβική εταιρεία, ενώ είχε προηγηθεί ανάληψη από ιδιώτη για τις υπηρεσίες φύλαξης.

Ακόμα, στο παρόν νομοσχέδιο τίθεται το θέμα της κάλυψης των αναγκών των δημοσίων υπηρεσιών υγείας μέσω του θεσμού του επικουρικού προσωπικού. Η πλειονότητα εξάλλου των νοσοκομείων στελεχώνεται με επικουρικό προσωπικό που καλύπτει πάγιες και διαρκείς ανάγκες. Ως πότε το επικουρικό προσωπικό θα είναι όμηρος της αβεβαιότητας; Προσωπικό που έχει αποδείξει την ικανότητά του και την αξία του, ειδικά σε μια περίοδο αυξημένων αναγκών, όπως αυτή της πανδημίας.

Αγαπητοί συνάδελφοι, πρέπει επιτέλους να δούμε σοβαρά το ζήτημα των μαζικών προσλήψεων και του μόνιμου ιατρικού και νοσηλευτικού προσωπικού. Στο πρόσφατο παρελθόν η κυβέρνηση έδειξε ταχύτατα αντανακλαστικά σε ζητήματα προσλήψεων, όπως στην περίπτωση της λεγόμενης πανεπιστημιακής αστυνομίας. Ας δείξουμε, λοιπόν, την ίδια ευαισθησία σε έναν τομέα βασικό και ουσιώδη όπως αυτόν της υγείας.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Καζάνη.

Καλείται στο Βήμα η κ. Οικονόμου Θωμαΐς από τη Νέα Δημοκρατία.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ** Ευχαριστώ πολύ, κύριε Πρόεδρε.

Κυρία και κύριοι Υπουργοί, αγαπητοί συνάδελφοι, θα ήθελα και εγώ αρχικά να εκφράσω τα ειλικρινή μου συλλυπητήρια στις οικογένειες των δύο πιλότων αλλά και των άτυχων πολιτών θυμάτων των πυρκαγιών. Η τραγική απώλεια των δύο πιλότων της Πολεμικής Αεροπορίας στην Εύβοια εν ώρα καθήκοντος μάς υπενθύμισε με εμφατικό τρόπο δύο πράγματα. Το πρώτο είναι, το τεράστιο χρέος που έχουμε απέναντι στους ένστολους ήρωες των πτητικών μέσων που παίζουν καθημερινά τη ζωή τους κορώνα γράμματα για να προστατέψουν την ελληνική κοινωνία. Και το δεύτερο είναι, ότι το κράτος με όλες του τις δυνάμεις είναι παρόν για να αντιμετωπίσει τις εκατοντάδες δασικές πυρκαγιές χωρίς καμμία εξαίρεση. Έχει σημασία όμως εδώ να θυμόμαστε και να συγκρίνουμε με το τι γινόταν στο παρελθόν.

Τέλη Ιουλίου του 2018, πριν από ακριβώς πέντε χρόνια, η χώρα ερχόταν αντιμέτωπη με τις τραγικές συνέπειες της καταστροφής στο Μάτι. Εκατόν τέσσερις νεκροί, εκατοντάδες οι εγκαυματίες και οι νοσηλείες κατοίκων με σοβαρά αναπνευστικά προβλήματα, με συνέπειες ανυπολόγιστες σε οικογένειες, γονείς και μικρά παιδιά, που βίωσαν την απώλεια από μια τραγωδία που όμοιά της δεν έχει ξαναζήσει η πατρίδα μας.

Ως γιατρός με την ειδικότητα της πλαστικής χειρουργικής η μοίρα το έφερε να έχω ιδία αντίληψη περιστατικών αποκατάστασης θυμάτων της φοβερής αυτής πυρκαγιάς, μια εμπειρία τραυματική την οποία επικαλούμαι γιατί σχετίζεται με το αντικείμενο του συζητούμενου νομοσχεδίου και ειδικότερα με τις υπηρεσίες έκτακτης ανάγκης, όπως το ΕΚΑΒ και η Πυροσβεστική.

Πρώτη προτεραιότητα της Νέας Δημοκρατίας παραμένει η προστασία της ανθρώπινης ζωής και της υγείας των πολιτών. Η μνήμη των θυμάτων της τραγωδίας στο Μάτι παραμένει ζωντανή, για να μας υπενθυμίζει διαρκώς την ανάγκη για ένα καλύτερο κράτος με υπηρεσίες διάσωσης και άμεσης βοήθειας υψηλού επιπέδου.

Κύριοι Υπουργοί, η Νέα Δημοκρατία ανταποκρίθηκε το 2019 στη μεγάλη αυτή πρόκληση. Η κυβέρνηση του Κυριάκου Μητσοτάκη έφερε με το «112» επανάσταση στην πολιτική προστασία μαζί με τα τοπικά σχέδια οργανωμένων απομακρύνσεων πολιτών από επαπειλούμενες καταστροφές. Αυτό το τεράστιο άλμα προς τα εμπρός ήταν που μείωσε -σχεδόν μηδένισε- τις ανθρώπινες απώλειες κατά τη διάρκεια εκκενώσεων και απέτρεψε νέες μαζικές τραγωδίες.

Κυρίες και κύριοι συνάδελφοι, δεν έχει, βέβαια, νόημα η εξίσωση μη συγκρίσιμων μεγεθών. Εκείνοι που προσπαθούν να βρουν ταυτίσεις του 2018 με το 2023 διαπράττουν ένα τεράστιο λάθος, όχι μόνο γιατί η απώλεια εκατόν τεσσάρων ανθρώπινων ζωών στο Μάτι δεν μπορεί σε καμμία περίπτωση να εξισωθεί με τις όντως μεγάλες υλικές ζημιές σε μέρη όπως η Ρόδος και πολλά άλλα μέρη της πατρίδας μας, αλλά, κυρίως, γιατί υπάρχει πλέον μία τελείως διαφορετική πολιτική αντίληψη στην αντιμετώπιση των προβλημάτων. Όπως έχει πει και ο ίδιος ο Πρωθυπουργός στη Νέα Δημοκρατία μαθαίνουμε από τις παραλείψεις ή τα λάθη και τα διορθώνουμε. Έτσι, σήμερα σχεδιάζουμε νέες υπηρεσίες για το ΕΚΑΒ και υλοποιούμε προγράμματα εξοπλισμού της Πυροσβεστικής για την οποία ο Πρωθυπουργός εξήγγειλε την αγορά νέων μέσων αεροπυρόσβεσης και τη δημιουργία έξι βάσεων ελικοπτέρων διάσωσης.

Θέλω στο σημείο αυτό να συνδέσω τα παραπάνω με τη νομοθετική πρωτοβουλία του Υπουργείου Παιδείας για το ΕΚΑΒ και τις συνέργειες με την Πυροσβεστική που προβλέπει η κυρούμενη σήμερα πράξη νομοθετικού περιεχομένου. Είναι όμως πολύ σημαντικό να δούμε και τη μεγάλη εικόνα για το πώς θα συνδυάσουμε μόνιμα δομές διάσωσης, τόσο του ΕΚΑΒ, όσο και της Πυροσβεστικής.

Βεβαίως ένα εξαιρετικό θετικό πρώτο βήμα είναι η κατά προτεραιότητα διάθεση προσωπικού του Πυροσβεστικού Σώματος, των Ενόπλων Δυνάμεων και των δήμων προκειμένου να στελεχωθούν άμεσα ασθενοφόρα στην περιφέρεια, ξεκινώντας από τα νησιά μας. Όμως είναι απαραίτητη η γρήγορη εφαρμογή του μέτρου αυτού και σε ορεινές περιοχές, όπως η Ευρυτανία, την οποία έχω την τιμή να εκπροσωπώ, όπου, τόσο οι τοπικοί σταθμοί, όσο και ο τομέας του ΕΚΑΒ στο Καρπενήσι, χρειάζονται επειγόντως ενίσχυση σε προσωπικό.

Με αυτή την ευκαιρία θέλω να θέσω ένα θέμα που αφορά την Ευρυτανία και, κυρίως, τον Δήμο Αγράφων.

Πρέπει, κύριοι Υπουργοί, στο πλαίσιο της αναδιοργάνωσης του ΕΚΑΒ να δούμε με προσοχή απομακρυσμένες και ορεινές περιοχές, όπως τα Άγραφα, όπου όλοι οι τοπικοί φορείς ζητούν την ενίσχυση του ΕΚΑΒ με υποδομές αλλά και με ανθρώπινο δυναμικό, ενίσχυση που σε συνδυασμό με τις έξι βάσεις αεροδιακομιδών και τη συνεργασία με την Πυροσβεστική θα προσφέρει άμεση προνοσοκομειακή βοήθεια σε κοινότητες οι οποίες σήμερα εκ των πραγμάτων είναι απομονωμένες, αφού απέχουν ώρες από τα νοσοκομεία.

Στο σημείο αυτό επιτρέψτε μου να αναφερθώ και πάλι στην Ευρυτανία λόγω και του επικαίρου του θέματος για να τονίσω τον υψηλό βαθμό επικινδυνότητας για δασικές πυρκαγιές λόγω των πλούσιων δασών και την επιτακτική ανάγκη ενίσχυσης των δυνάμεων δασοπυρόσβεσης του νομού μας και σε πυροσβέστες και σε οχήματα, αλλά, κυρίως, σε κάτι πολύ σημαντικό: στη διάνοιξη οδικών προσβάσεων δασοπυρόσβεσης ειδικά στα προστατευόμενα μοναδικής ομορφιάς ευρυτανικά Άγραφα, όπου σε πολλά σημεία δεν υπάρχει καμμία δίοδος, αλλά και καμμία διέξοδος διαφυγής σε περίπτωση δασικής πυρκαγιάς. Καταλαβαίνουμε όλοι τον όλεθρο που εγκυμονεί μια δασική πυρκαγιά στην περιοχή αυτή και τις ανυπολόγιστες επιπτώσεις που μπορεί να επιφέρει στο φυσικό και στο ζωικό βασίλειο.

Κυρίες και κύριοι συνάδελφοι, η ανάγκη ενίσχυσης του ΕΚΑΒ είναι όντως επιτακτική. Το Υπουργείο -και σωστά- δεν περιορίζεται μόνο στις άμεσες συνέργειες με τον Στρατό και την Πυροσβεστική, αλλά σχεδιάζει το μέλλον του ΕΚΑΒ μέσα από τη στελέχωσή του με ίδιους πόρους. Ταυτόχρονα προχωρούν οι προσλήψεις οκτακοσίων διασωστών που θα κατανεμηθούν και σε περιοχές όπως η Ευρυτανία, έναν νομό όπου οι ελλείψεις στον συγκεκριμένο κλάδο δεν αφορούν μόνο στο ΕΚΑΒ αλλά και σε κέντρα υγείας ή πολυδύναμα περιφερειακά ιατρεία που διαθέτουν ασθενοφόρα.

Γι’ αυτόν τον λόγο, κύριοι Υπουργοί, είμαι βέβαιη ότι θα δείτε με ενδιαφέρον και με την ευαισθησία που σας διακρίνει το θέμα της κατανομής των νέων αυτών θέσεων, λαμβάνοντας υπ’ όψιν σας τη νέα δομή του ΕΚΑΒ, τις γεωγραφικές και πληθυσμιακές ιδιομορφίες μιας ιδιαίτερης περιοχής με μεγάλες ανάγκες, όπως η Ευρυτανία. Και εδώ θα επιμείνω, γνωρίζοντας τις ευαισθησίες των αρμόδιων Υπουργών αλλά και του ίδιου του Πρωθυπουργού -και το έχει αποδείξει- για τα προστατευόμενα ευρυτανικά Άγραφα, ότι πρέπει να μεριμνήσουμε έγκαιρα και δυναμικά με τη συνδρομή όλων των φορέων για τα θέματα πρόληψης και δασοπυρόσβεσης στα οποία αναφέρθηκα.

Κλείνοντας με αυτές τις σκέψεις υπερψηφίζω το παρόν νομοσχέδιο και ελπίζω ότι θα υποστηριχθεί και από την Αντιπολίτευση η οποία δεν θα εμμείνει σε μια ανέξοδη κριτική αλλά θα στηρίξει τελικά άλλη μια θετική προσπάθεια της Κυβέρνησης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η Βιβή Δάγκα από το Κομμουνιστικό Κόμμα Ελλάδας.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Το ΚΚΕ καταδικάζει την απαράδεκτη επίθεση αστυνομικών δυνάμεων απέναντι σε κόσμο που συγκεντρώθηκε για να υπερασπιστεί το σπίτι μιας μονογονεϊκής οικογένειας στα Πατήσια. Καταγγέλλουμε την επίθεση σε βάρος του Βουλευτή του ΚΚΕ, του Γιάννη του Δελή. Οι Βουλευτές του ΚΚΕ θα είναι στο πλευρό του εργατικού-λαϊκού κινήματος, του απλού λαϊκού κόσμου, που θα μπαίνει μπροστά για να αποτραπούν οι πλειστηριασμοί πρώτης κατοικίας, που με τους αγώνες τους μπορούν να βάλουν εμπόδια στην αντιδραστική πολιτική σας.

Με αφορμή τα άρθρα του νομοσχεδίου για την υγεία είναι, πραγματικά, χαρακτηριστικά αυτά που ακούσαμε από τους Βουλευτές της Νέας Δημοκρατίας. Τι δεν ακούσαμε! Για μεγάλη τομή, για βήμα για το ΕΣΥ αντάξιο των προσδοκιών μέχρι και για τη χρηματοδότηση της ψυχικής υγείας από το Ταμείο Ανάκαμψης! Και την ίδια στιγμή σε συνθήκες παρατεταμένου καύσωνα στο Ψυχιατρικό Νοσοκομείο Αττικής ψυχιατρικά τμήματα εισαγωγών, διοικητικές υπηρεσίες και εξωτερικές δομές δεν έχουν κλιματισμό. Είναι μεγάλη τομή πραγματικά το 2023 να δροσίζονται, υποτίθεται, με ανεμιστήρες, εκθέτοντας και ασθενείς και εργαζόμενους σε κίνδυνο! Το Υπουργείο πρέπει να πάρει άμεσα μέτρα για την αποκατάσταση. Έχει ευθύνη μαζί με τη διοίκηση του νοσοκομείου και την υγειονομική περιφέρεια για τις απάνθρωπες συνθήκες νοσηλείας, για τις άθλιες συνθήκες δουλειάς.

Και, ξέρετε, η κριτική του ΚΚΕ στα άρθρα του νομοσχεδίου της Κυβέρνησης για την υγεία -ιδιαίτερα για το ΕΚΑΒ- δεν αθροίζεται με την κριτική των άλλων κομμάτων, γιατί αφετηρία της δικής μας κριτικής είναι ότι απορρίπτουμε και συγκρουόμαστε με την πολιτική που λογαριάζει την προστασία της υγείας και της ζωής του λαού με το κριτήριο του κόστους - οφέλους για το κράτος, που οδηγεί στη μόνιμη κρατική υποχρηματοδότηση.

Αμφισβητείται αυτό από τις προτάσεις που κατατέθηκαν και από τον ΣΥΡΙΖΑ και από το ΠΑΣΟΚ;

Αμφισβητείται ουσιαστικά η πολιτική που δεν χωράει τις προσλήψεις μόνιμου υγειονομικού προσωπικού και λοιπού προσωπικού στο δημόσιο σύστημα υγείας με βάση τις τεράστιες ανάγκες;

Μόνο διαιώνιση των ελαστικών σχέσεων εργασίας με επικουρικούς με δελτία παροχής υπηρεσιών υπάρχουν στα άρθρα του νομοσχεδίου.

Γι’ αυτό δε χωράει και η στελέχωση με μόνιμο προσωπικό και εξοπλισμό του ΕΚΑΒ, η εξασφάλιση της αναγκαίας εφεδρείας, προκειμένου να ανταποκρίνεται σε όλες τις συνθήκες, σε όλη την Ελλάδα και στα μεγάλα αστικά κέντρα. Αυτός είναι ο πυρήνας για την κύρωση της επικίνδυνης και αντιεπιστημονικής πράξης νομοθετικού περιεχομένου, που μετατρέπει σε διασώστες επειγόντων περιστατικών οδηγούς από τις δραματικά υποστελεχωμένες υπηρεσίες των ΟΤΑ και από τις αποδεκατισμένες πυροσβεστικές υπηρεσίες λες και εκεί περισσεύουν.

Και έρχεται με τραγικό τρόπο η πραγματικότητα να το επιβεβαιώσει, γιατί η αυτοθυσία των πυροσβεστών είναι μεγάλη με τραγικά αποτελέσματα. Δίνουν τη μάχη της κατάσβεσης εξουθενωμένοι από τις ατελείωτες βάρδιες λόγω των τεράστιων ελλείψεων σε προσωπικό. Η ζωή τους βρίσκεται σε κίνδυνο εξαιτίας ενός σάπιου και εχθρικού για τον λαό κράτους, της διαχρονικά αντιλαϊκής δασοκτόνας πολιτικής των κυβερνήσεων. Είναι απαράδεκτο, λοιπόν, να αξιοποιείται προσωπικό που δεν έχει και καμμία απολύτως επαγγελματική και επιστημονική σχέση με την επείγουσα προνοσοκομειακή φροντίδα.

Οι φορείς, οι υγειονομικοί του ΕΚΑΒ, σάς τόνισαν ότι ο οδηγός του ασθενοφόρου είναι διασώστης πρώτα απ’ όλα και μετά οδηγός. Αλήθεια, πώς, πραγματικά, μπορεί η ταχύρρυθμη, ολιγοήμερη εκπαίδευση ενός οδηγού απορριμματοφόρου να υποκαταστήσει την ιδιαίτερα απαιτητική εκπαίδευση διάρκειας δυόμισι ετών της σχολής διασωστών του ΕΚΑΒ; Με τέτοιες επικίνδυνες ρυθμίσεις δεν μπαλώνονται οι τραγικές ελλείψεις στον οργανισμό του ΕΚΑΒ, που ακόμα και με τον απαρχαιωμένο κανονισμό οι κενές οργανικές θέσεις ξεπερνούν τις επτακόσιες.

Και αναρωτιόμαστε χρειάζεστε, άραγε, μια ανεξάρτητη αρχή, όπως πρότεινε Βουλευτής του ΣΥΡΙΖΑ, για να δούμε τις τραγικές ελλείψεις, όταν με ευθύνη όλων των κυβερνήσεων από το 2016 μέχρι σήμερα έχουν συνταξιοδοτηθεί περισσότεροι από πεντακόσιοι πενήντα διασώστες και έχουν προσληφθεί ως μόνιμοι μόλις σαράντα έξι, όταν οι συμβάσεις των επικουρικών τώρα λήγουν στις 31-12-2023, όταν υπάρχουν εκατοντάδες άνεργοι ή ετεροαπασχολούμενοι απόφοιτοι της σχολής διασωστών του ΕΚΑΒ;

Δεν δικαιολογείστε, κύριοι της Κυβέρνησης, επειδή την ίδια απαράδεκτη διάταξη είχε φέρει και η κυβέρνηση του ΣΥΡΙΖΑ το 2016 για τα ασθενοφόρα των κέντρων υγείας, η οποία δεν επεκτάθηκε και δεν εφαρμόστηκε τελικά κάτω από τις αμοιβές των ίδιων των υγειονομικών.

Δυστυχώς η ζωή επιβεβαιώνει ότι κανένα από αυτά τα μέτρα δεν είναι προσωρινά, όπως ισχυρίζεστε, όπως αποκαλύφθηκε άλλωστε και στη συζήτηση στη Βουλή από εκπροσώπους της Κυβέρνησης ότι οι όποιες προσλήψεις προσωπικού για τις ανάγκες του ΕΚΑΒ δεν πρέπει να διαταράσσουν τις λεγόμενες δημοσιονομικές αντοχές. Δηλαδή τα όποια μέτρα είναι ενταγμένα στον μόνιμο κόφτη των κρατικών δαπανών για την υγεία, ώστε να εξασφαλίζονται τα ματωμένα πλεονάσματα. Διαγκωνίζεστε τώρα, η Κυβέρνηση της Νέας Δημοκρατίας με τον ΣΥΡΙΖΑ αλλά και με το ΠΑΣΟΚ, ποιος άφησε μεγαλύτερα κενά σε μόνιμο υγειονομικό προσωπικό, ποιος πετσόκοψε περισσότερο την κρατική χρηματοδότηση. Και αναρωτιόμαστε ποιοι κυβερνούσαν το 2010 - 2019, για να μην αναφερθούμε πιο πριν ή και τώρα, που οι κρατικές δαπάνες για την υγεία μειώθηκαν 42,5%.

Και, βέβαια, η κριτική που σας κάνει και το ΠΑΣΟΚ είναι και φοβική και αποπροσανατολιστική. Τι διαπραγμάτευση να γίνει στο Ταμείο Ανάκαμψης για τη χρηματοδότηση της υγείας, αφού στα κριτήρια χρηματοδότησης δεν υπάρχει ούτε λέξη για προσλήψεις μόνιμου προσωπικού. Αντίθετα, το πνεύμα της εγκληματικής αντίληψης της Ευρωπαϊκής Ένωσης και του ταμείου έχει ιεραρχήσει την υγεία και οικονομική ανθεκτικότητα με σκοπό την αύξηση της ετοιμότητας για την αντιμετώπιση, λέει, κρίσεων και της ικανότητας αντίδρασης σε κρίσεις. Έτσι, λοιπόν, αφήνετε ορθάνοιχτες πόρτες για την παραπέρα παράδοση τομέων του δημόσιου συστήματος υγείας, όπως οι διακομιδές, σε ιδιωτικές επιχειρήσεις του κλάδου. Γιατί ήδη η συντριπτική πλειοψηφία των δευτερευουσών διακομιδών ασθενών γίνεται από ιδιωτικά ασθενοφόρα, εμπορευματοποιώντας την ανάγκη των ασθενών.

Όμως η επείγουσα προνοσοκομειακή φροντίδα αποτελεί συστατικό στοιχείο της περίθαλψης ενός ασθενή πριν και κατά τη διάρκεια της διακομιδής του στην οργανωμένη δημόσια μονάδα πρωτοβάθμιας ή δευτεροβάθμιας περίθαλψης. Δηλαδή απαιτεί προσλήψεις μόνιμου προσωπικού όλων των κλάδων, μονιμοποίηση των συμβασιούχων, πλήρη στελέχωση με σύγχρονα τεχνικά μέσα, εναέρια, επίγεια, θαλάσσια μέσα μεταφοράς και υλικοτεχνική υποδομή. Απαιτεί, δηλαδή, πανελλαδική ανάπτυξη του ΕΚΑΒ για την κάλυψη των σύγχρονων κοινωνικών αναγκών σε υπηρεσίες τέτοιες και ασφαλούς διακομιδής, όπως και για την εικοσιτετράωρη λειτουργία των δημόσιων μονάδων υγείας.

Είναι ρεαλιστικό γιατί είναι αναγκαίο με βάση τα σύγχρονα επιστημονικά τεχνολογικά επιτεύγματα. Εμπόδιο είναι η πολιτική και ο χαρακτήρας της ανάπτυξης που υπερασπίζεστε με κριτήριο το επιχειρηματικό καπιταλιστικό κέρδος. Το ΚΚΕ, συνεχίζει τη μάχη για αποκλειστικά δημόσιο και δωρεάν σύστημα υγείας μαζί με τους υγειονομικούς, μαζί με τον λαό, με κατάργηση της επιχειρηματικής δράσης σε σύγκρουση με την πολιτική σας, που βλάπτει σοβαρά την υγεία του λαού.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Σπυριδάκη Αικατερίνη από το ΠΑΣΟΚ.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, μόνο η λέξη θλίψη εκφράζει τι νιώθουμε αυτές τις μέρες αναφορικά με όσα συμβαίνουν στη χώρα μας. Θα ήθελα να στείλω τη συμπαράστασή μου σε εκείνους που μάχονται με τις φλόγες, σε εκείνους που βλέπουν τις περιουσίες τους να χάνονται, σε εκείνους που χάνουν τους δικούς τους ανθρώπους λόγω πυρκαγιών, λόγω υψηλών θερμοκρασιών, λόγω ελλείψεων σε προσωπικό και οχήματα του ΕΚΑΒ.

Και μέσα σε αυτή τη συγκυρία δυσκολεύτηκα πολύ από ενσυναίσθηση και μόνο να αποφασίσω αν θα τοποθετηθώ σήμερα ή όχι. Είναι δύσκολο να εκπροσωπείς τους πολίτες και να πρέπει με τις ελλείψεις που σήμερα υπάρχουν στον τομέα της υγείας να μιλάς για πράξεις νομοθετικού περιεχομένου που απλά είναι ένα μικρό μπάλωμα στη μεγάλη τρύπα. Σήμερα, που οι υπηρεσίες της χώρας είναι ανεπαρκείς να ανταποκριθούν στις ανάγκες, η Κυβέρνηση νομοθετεί πρόχειρα, αποσπασματικά και κατόπιν εορτής χωρίς να διαθέτει ένα ολοκληρωμένο και καλά μελετημένο σχέδιο για την υγεία προς όφελος των πολιτών.

Και εδώ υπάρχει μια ερώτηση: Κυβερνάτε τέσσερα χρόνια. Δεν είχατε αντιληφθεί επί τέσσερα χρόνια τα κενά αυτά, ώστε να τα αντιμετωπίσετε εγκαίρως και με μόνιμα μέτρα; Γιατί εκ των υστέρων; Γιατί με αυτόν τον τρόπο;

Τα προηγούμενα χρόνια βιώσαμε την υποχρηματοδότηση της υγείας, την υποστελέχωση του ΕΣΥ και τελικά την κατάργηση της πλήρους αποκλειστικής απασχόλησης των ιατρών του ΕΣΥ, μετατρέποντας ένα δημόσιο και κοινωνικό αγαθό σε αντικείμενο ιδιωτικής αγοράς. Η Νέα Δημοκρατία, προεκλογικά χρησιμοποίησε τρεις λέξεις σταθερότητα, ανάπτυξη και ασφάλεια. Σταθερότητα, ασφάλεια και ανάπτυξη χωρίς ένα ισχυρό κοινωνικό κράτος και χωρίς άμβλυνση των ανισοτήτων δεν μπορεί να υπάρξει.

Ασφάλεια δεν είναι μόνο η προστασία των πολιτών από έκνομες και εγκληματικές ενέργειες, που και αυτή δεν επιτυγχάνεται. Ασφάλεια είναι να μη νιώθει ο πολίτης απροστάτευτος απέναντι σε κάθε φυσική καταστροφή ή θεομηνία, να μπορεί η πολιτική να λαμβάνει μέτρα πρόληψης και να αντιμετωπίζει αποτελεσματικά κάθε γεγονός που θέτει σε κίνδυνο τη ζωή και την περιουσία των πολιτών. Ασφάλεια είναι ο πολίτης να μην αισθάνεται μόνος του απέναντι στην ασθένεια και αβοήθητος στη δύσκολη στιγμή, να μπορεί να λαμβάνει περίθαλψη που δικαιούται ως Ευρωπαίος πολίτης ανεξάρτητα από ταξικούς και οικονομικούς περιορισμούς.

Κυρίες και κύριοι συνάδελφοι, η Κυβέρνηση ισχυρίζεται ότι έχει ως προτεραιότητα τη βελτίωση του ΕΣΥ. Δυστυχώς όμως για άλλη μια φορά τη διαψεύδει η πραγματικότητα. Και επειδή όπως σε πολλά θέματα έτσι και τώρα διαβάζουμε την πραγματικότητα διαφορετικά από την Κυβέρνηση, θα μιλήσω σύντομα και ενδεικτικά για τον τόπο μου, το Νομό Λασιθίου. Ακόμα και το καλοκαίρι με αυξημένες ανάγκες και με ένα πολύ δύσκολο οδικό δίκτυο διατίθενται μόλις δύο οχήματα ΕΚΑΒ το πρωί κι ένα το βράδυ που εξυπηρετούν την Ιεράπετρα και τον Άγιο Νικόλαο, ένα μόνο όχημα για τη Σητεία. Υπάρχει μεγάλη έλλειψη προσωπικού και μέσων. Συνολικά ενεργά είναι δέκα άτομα, ενώ απαιτούνται τουλάχιστον είκοσι δύο για να πούμε ότι στοιχειωδώς θα καλυφθούν οι ανάγκες του νομού. Το νεότερο όχημα είναι του 2004 από χορηγία του Ιδρύματος «Σταύρος Νιάρχος». Όλα τα οχήματα είναι παλιά με κόστος συντήρησης μεγάλο και φυσικά όχι και τόσο ασφαλή. Πολλά από τα κόστη σε εξοπλισμό τα χρεώνονται οι ίδιοι οι εργαζόμενοι. Υπάρχει έλλειψη απινιδωτή και έλλειψη προσωπίδας απινιδωτή για παιδιά.

Ο υπάρχων ένας απινιδωτής είναι παλαιάς τεχνολογίας και όχι αποτελεσματικός. Ελλείψεις σε ειδικότητες γιατρών και νοσηλευτικό προσωπικό. Ενδεικτικά αναφέρω, στην Ιεράπετρα υπάρχει μία αναισθησιολόγος, ένας ορθοπεδικός, ένας παθολόγος κι ακτινολόγος στα όρια της παραίτησης. Με έναν παθολόγο δεν μπορεί να καλυφθεί το πρόγραμμα εφημεριών όλου του μήνα, με αποτέλεσμα οι ασθενείς να μεταφέρονται σε άλλα νοσοκομεία. Επίσης, επειδή δεν υπάρχει ούτε παθολογική κλινική, τα περιστατικά διακομίζονται σε άλλα νοσοκομεία.

Υπάρχουν προβλήματα και με τους επικουρικούς γιατρούς και συμβασιούχους, γιατί δεν υπάρχει κανένα πλάνο γι’ αυτούς. Ζουν μόνιμα μέσα σε μια εργασιακή ανασφάλεια. Και με τις πρόσφατες ανακοινώσεις της Αναπληρώτριας Υπουργού Υγείας αναφορικά με τα χιλιομετρικά κριτήρια, το Νοσοκομείο της Ιεράπετρας θα μείνει ως έχει. Αυτό πρέπει να το λέμε ασφάλεια;

Και στα υπόλοιπα νοσοκομεία του νομού, η κατάσταση δεν είναι καλύτερη. Η πρόβλεψη του νομοσχεδίου για πληρώματα του ΕΚΑΒ με αποσπάσεις οδηγών από δήμους, Πυροσβεστικό Σώμα και Ένοπλες Δυνάμεις, δεν θα λύσει το πρόβλημα ούτε καν προσωρινά.

Και με συγχωρείτε, αλλά θεωρώ ντροπή την μέρα που καίγεται η μίση Ελλάδα, έστω και να συζητάμε πως θα πάρουμε πυροσβέστες από το Πυροσβεστικό Σώμα για να τους μεταφέρουμε σε ένα άλλο Σώμα, το οποίο όντως πλήττεται. Μάλιστα, μιλώντας με εκπροσώπους του Πυροσβεστικού Σώματος, οι ελλείψεις σε προσωπικό είναι μεγάλες. Οι εποχικοί πυροσβέστες ζούνε στην ανασφάλεια και κανένα από τα δύο σώματα -ΕΚΑΒ και πυροσβεστική- δεν θεωρούν τη λύση αποτελεσματική. Τα πληρώματα των ασθενοφόρων πρέπει να είναι ειδικά εκπαιδευμένα στις πρώτες βοήθειες.

Τέλος, υπάρχει θέμα μέσων και υλικών. Συγκεκριμένα στο 6ο ΕΚΑΒ αναφέρεται ότι η εκπαίδευση στους σπουδαστές παρέχεται με κατάλληλα διαμορφωμένους χώρους του ΕΚΑΒ, οι εκπαιδευτές διαθέτουν υψηλή κατάρτιση και επαγγελματική εμπειρία κι αυτό με ένα πρόγραμμα σπουδών τεσσάρων συν ένα εξαμήνων. Εδώ να σημειώσουμε ότι αυτό που λείπει για να έρθει το προσωπικό, είναι τα κίνητρα.

Κυρίες και κύριοι συνάδελφοι, δυστυχώς ο Νομός Λασιθίου δεν αποτελεί εξαίρεση. Παντού στην περιφέρεια το ΕΣΥ καταρρέει. Οι κάτοικοι και οι επισκέπτες της περιφέρειας ζούνε με τον φόβο μη τυχόν και αρρωστήσουν. Οι πολίτες συχνά λένε τη φράση «εδώ πέρα από τύχη ζούμε».

Όμως, και στα μεγάλα αστικά κέντρα, όπως η Αττική, οι υπηρεσίες των νοσοκομείων, των κέντρων υγείας και του ΕΚΑΒ έχουν απαξιωθεί. Το ΕΣΥ υποχρηματοδοτείται. Η επιχορήγηση των νοσοκομείων από τον κρατικό προϋπολογισμό έχει μειωθεί κατά 860 εκατομμύρια ευρώ από το 2015 έως σήμερα. Το ποσοστό του ΑΕΠ που διατίθεται για την υγεία είναι κάτω από το μέσο όρο της Ευρωπαϊκής Ένωσης.

Παρ’ όλα αυτά, η Κυβέρνηση αρνείται την πρόταση μας να ανακατευθυνθούν οι πόροι του Ταμείου Ανάκαμψης και να δοθεί μεγαλύτερο μέρος στην ενίσχυση του ΕΣΥ και του ΕΚΑΒ, τουλάχιστον 8% με 10%. Αρνείται την ολοκληρωμένη πρόταση του ΠΑΣΟΚ για ένα σύγχρονο ΕΣΥ προς όφελος των ασθενέστερων πολιτών, βασικό πυλώνα του κοινωνικού κράτους, με σύγχρονα δημόσια νοσοκομεία και αξιακά επιλεγμένες διοικήσεις, με δημιουργία κέντρων χρόνιων παθήσεων, μονάδων ημερήσιας νοσηλείας, δημόσια κέντρα αποκατάστασης, με κάλυψη όλων των πραγματικών κενών του ΕΣΥ με μόνιμες προσλήψεις και διαφανείς διαδικασίες, με αύξηση των αμοιβών και αναθεώρηση των μισθολογίων, με ένταξη όλων των υγειονομικών στα βαρέα και ανθυγιεινά, με επαρκώς στελεχωμένα νοσοκομεία στα μεγάλα νησιά και με μονάδες πρωτοβάθμιας φροντίδας και πλήρης στελέχωσης στα μικρότερα, με στήριξη και αύξηση των δημοσίων δομών ψυχικής υγείας, με κατάργηση του ποσοστού συμμετοχής στην αγορά φαρμάκων για τις ευάλωτες ομάδες, τους χαμηλοσυνταξιούχους και τους ανέργους, με ψηφιακό μετασχηματισμό στην υγεία, με λειτουργία ανεξάρτητου μηχανισμού αξιολόγησης.

Δυστυχώς, με μπαλώματα δεν απαντώνται τα μακροχρόνια προβλήματα του ΕΣΥ που αφορούν την επάρκεια προσωπικού, τον ρόλο και τη λειτουργία της πρωτοβάθμιας φροντίδας υγείας τις δομές, την ανθεκτικότητα του συστήματος υγείας, τις αμοιβές και τα κίνητρα των υγειονομικών.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ευχαριστώ για την ανοχή σας. Σε τριάντα δευτερόλεπτα τελείωσα. Ας γυρίσουμε στο 1983 και ας θυμηθούμε. η δημιουργία του Εθνικού Συστήματος Υγείας βασίστηκε στην εξής θεμελιώδη αρχή, το κράτος έχει την ευθύνη και την παροχή των υπηρεσιών υγείας στο σύνολο των πολιτών. Οι υπηρεσίες υγείας παρέχονται ισότιμα σε κάθε πολίτη ανεξάρτητα από την οικονομική κοινωνική και επαγγελματική του κατάσταση μέσα σε ένα ενιαίο αποκεντρωμένο Εθνικό Σύστημα Υγείας.

Ας μην το ξεχάσουμε και ας δομήσουμε ξανά το ΕΣΥ πάνω σε αυτή την αρχή. Το ΠΑΣΟΚ έχει δείξει το δρόμο.

Σας ευχαριστώ.

(Χειροκροτήματα από την πτέρυγα του ΠΑΣΟΚ – Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Ελένη Καραγεωργοπούλου από την Πλεύση Ελευθερίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Παραιτήθηκε, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Δεν μου δόθηκε. Καλώς.

Καλούμε στο Βήμα τον κ. Νεοκλή Κρητικό από την Νέα Δημοκρατία.

**ΝΕΟΚΛΗΣ ΚΡΗΤΙΚΟΣ:** Ευχαριστώ, κύριε Πρόεδρε.

Κυρίες και κύριοι Υπουργοί, συνάδελφοι κατ’ αρχάς θα ήθελα και εγώ με τη σειρά μου να εκφράσω τη θλίψη μου για τον τραγικό χαμό των πιλότων Χρήστο Μουλά και Περικλή Στεφανίδη. Η απώλειά τους αποδεικνύει για μια ακόμα φορά τη μεγάλη αίσθηση καθήκοντος αλλά και την αυταπάρνηση που επιδεικνύουν οι άνθρωποι που υπηρετούν την πατρίδα μας στην πρώτη γραμμή. Εκφράζω και από αυτό το Βήμα τα ειλικρινή μου συλλυπητήρια στις οικογένειες τους.

Αγαπητοί συνάδελφοι, πριν ξεκινήσω την αναφορά μου στο σημερινό σχέδιο νόμου, θα ήθελα να επισημάνω και μία ρύθμιση περισσότερο διαδικαστική αλλά ιδιαίτερα ουσιαστική για όλους τους συμπολίτες μας. Αναφέρομαι στην απόφαση για παράταση της προθεσμίας υποβολής των φετινών φορολογικών δηλώσεων μέχρι και το τέλος Αυγούστου. Όπως και στην υπόλοιπη Ελλάδα έτσι και οι Λάκωνες συμπατριώτες μου θα έχουν την ευκαιρία να υποβάλουν τις δηλώσεις τους με μεγαλύτερη άνεση χρόνου, η οποία ήταν απαραίτητη μιας και τις τελευταίες ημέρες φορολογούμενοι, λογιστές και φοροτεχνικοί ήταν, κυριολεκτικά, αυτό που λέμε στο «κόκκινο». Η παράταση αυτή δίνει στους πολίτες τη δυνατότητα να πάρουν μια ανάσα και να προγραμματίσουν καλύτερα τις υποχρεώσεις τους.

Κυρίες και κύριοι, συζητάμε σήμερα το σχέδιο νόμου του Υπουργείου Υγείας και οι προτεινόμενες προς κύρωση πράξεις νομοθετικού περιεχομένου όσο και οι προτεινόμενες ρυθμίσεις του Υπουργείου Υγείας αποτελούν μια ακόμα χειροπιαστή απόδειξη του ήθους και της συνέπειας που χαρακτηρίζουν τη διακυβέρνηση της χώρας από τη Νέα Δημοκρατία. Όταν χρειάζονται διορθωτικές ή συμπληρωματικές πράξεις, προκειμένου να διευκολυνθεί η λειτουργία του κράτους και να λειτουργήσει προς όφελος του πολίτη η Κυβέρνηση θα παρεμβαίνει με ταχύτητα και υπευθυνότητα ανά πάσα στιγμή, ιδιαίτερα στον τόσο ευαίσθητο τομέα της υγείας.

Εξάλλου από τις πρώτες ημέρες διακυβέρνησης της χώρας από τον Κυριάκο Μητσοτάκη η Κυβέρνησή του, η Κυβέρνηση της Νέας Δημοκρατίας δεν επέλεξε να εφαρμόσει το πρόγραμμά του με τρόπο επικοινωνιακό, ούτε περιμένει να επωφεληθεί από τη νωπή, ισχυρή, λαϊκή εντολή που έλαβε από τον ελληνικό λαό. Παρεμβαίνει άμεσα και αποτελεσματικά, προκειμένου να δοθούν ακόμα καλύτερες διευκρινήσεις και λύσεις σε θέματα, όπως για παράδειγμα εκείνες των εκλογών της τοπικής αυτοδιοίκησης, οι οποίες θα διεξαχθούν τον προσεχή Οκτώβριο.

Δεν είναι λοιπόν, τυχαίο ότι μέσα σε ένα ελάχιστο διάστημα ενός μηνός από την εκλογική νίκη της, όλοι συζητούν για την ταχύτητα των παρεμβάσεων στη δομή και λειτουργία του κράτους.

Τόσο οι προτεινόμενες προς κύρωση πράξεις νομοθετικού περιεχομένου όσο και οι προτεινόμενες ρυθμίσεις του Υπουργείου Υγείας αποτελούν διατάξεις χρήσιμες, οι οποίες αντιμετωπίζουν υπαρκτές και ουσιώδεις ανάγκες για το Εθνικό Σύστημα Υγείας.

Όσον αφορά τώρα τις πράξεις νομοθετικού περιεχομένου, με το άρθρο 1 της 12ης Ιουνίου 2023 πράξη νομοθετικού περιεχομένου παρατάθηκε ο χρόνος παραμονής στην υπηρεσία ιατρών διαφόρων ειδικοτήτων, όπως η νεφρολογία, η παιδιατρική και η χειρουργική παίδων. Αυτά είναι σοβαρά πράγματα κυρίες και κύριοι διότι αυτή η διάταξη περιλαμβάνει χειρουργικές ειδικότητες σε μικρά νοσοκομεία και κέντρα υγείας. Είναι μια ρύθμιση που στηρίζει τις περισσότερο απομακρυσμένες από τα αστικά κέντρα περιοχές.

Επίσης, η διάταξη αυτή είναι σημαντική επειδή στηρίζει τις υγειονομικές μονάδες εν μέσω τουριστικής περιόδου. Και αυτή είναι μια πτυχή του ζητήματος που δεν πρέπει να παραβλέπουμε, αφού ο τουρισμός δημιουργεί αυξημένο φόρτο εργασίας για τους ιατρούς και το λοιπό προσωπικό των υγειονομικών μονάδων.

Στο ίδιο πλαίσιο κινείται και η προτεινόμενη προς κύρωση πράξη νομοθετικού περιεχομένου της 5ης Ιουλίου του 2023. Με αυτήν προβλέφθηκε η ενίσχυση των πληρωμάτων με προσωπικό από τις Ένοπλες Δυνάμεις στην Πυροσβεστική και οδηγούς από τους ΟΤΑ για τη στελέχωση ασθενοφόρων του ΕΚΑΒ και των κέντρων υγείας, με σκοπό την ενίσχυσή τους με οδηγούς, ώστε να μπορούν να κυκλοφορούν, να προσφέρουν τις πολύτιμες υπηρεσίες τους, περισσότερα οχήματα σε νησιά, απομακρυσμένες και δυσπρόσιτες περιοχές και να υπάρχει βέβαια μια επαρκή κάλυψη όλο το εικοσιτετράωρο.

Προβλέπεται η άμεση τοποθέτηση επαγγελματιών οπλιτών και πυροσβεστών σε μικρά νησιά που δεν έχουν τομείς σε ΕΚΑΒ και στα οποία καταγράφεται έλλειψη σε προσωπικό των ασθενοφόρων των κέντρων υγείας.

Έτσι αντιμετωπίζεται μια εξαιρετικά επείγουσα ανάγκη και ενισχύονται και πάλι με ουσιαστικό τρόπο τα κέντρα υγείας και τα πολυδύναμα περιφερειακά ιατρεία, τόσο των νησιωτικών όσο και των ορεινών περιοχών. Επειδή πολλοί συζητάμε αυτή η λύση, όπως έχει πια ξεκαθαρίσει ο Πρωθυπουργός Κυριάκος Μητσοτάκης είναι, κυρίες και κύριοι μόνο προσωρινή.

Δεν αποτελεί υποκατάστατο του συνολικού σχεδιασμού για το ΕΚΑΒ. Όλα αυτά με δεδομένο και αδιαπραγμάτευτο πως η υγεία είναι ένα δημόσιο αγαθό, είναι το πολυτιμότερο αγαθό για τον άνθρωπο. Είναι ο παράγοντας εκείνος ο οποίος υπολογίζει, ορίζει, καθορίζει, προσδιορίζει τη φυσιολογική, τη φυσική, ψυχολογική, όπως και την πνευματική μας κατάσταση.

Οφείλουμε, λοιπόν, κυρίες και κύριοι, να την προσφέρουμε σε όλους ανεξαιρέτως τους πολίτες ισότιμα. Ανεξάρτητα από το πόσο απομακρυσμένο ή απομονωμένο είναι ένα μέρος, ένας οικισμός ή ένα χωριό, μια υπεύθυνη πολιτική ηγεσία οφείλει να καταβάλλει κάθε δυνατή προσπάθεια, ώστε να απολαμβάνουν όλες και όλοι τα οφέλη ενός δημοσίου συστήματος υγείας, όχι μόνο γιατί οι υπηρεσίες υγείας πρέπει να κατανέμονται βάσει των υγειονομικών αναγκών, αλλά και γιατί οι ανάγκες για ιατροφαρμακευτική περίθαλψη δεν περιορίζονται μόνο στις μεγάλες πόλεις, όπου βέβαια η πληθυσμιακή πίεση είναι σαφώς μεγαλύτερη. Αντίθετα, κάθε πολίτης, όπου και αν κατοικεί, σε κάθε πόλη και χωριό, δικαιούται ισότιμη πρόσβαση στο δημόσιο αγαθό της υγείας.

Θεωρώ πως η Κυβέρνηση κινείται στον τομέα αυτόν προς τη σωστή κατεύθυνση. Προσωπικά, δεσμεύομαι προς κάθε συμπατριώτη μου πως θα συνεχίσω την προσπάθεια για όλο και καλύτερες συνθήκες υγειονομικής περίθαλψης στη Λακωνία. Θα διεκδικήσω να γίνουν θεσμικές παρεμβάσεις οι οποίες θα βελτιώσουν το επίπεδο παροχής υγειονομικών υπηρεσιών, αλλά και συνθηκών εργασίας στα Νοσοκομεία της Σπάρτης και των Μολάων, στα κέντρα υγείας του νομού μας, καθώς και στο ΕΚΑΒ.

Ο παραπάνω στόχος αποτελεί και προσωπικό στοίχημα σε έναν νόμο ο οποίος δικαιούται περισσότερο προσοχή στον άνθρωπο, μέσα από καλύτερες υπηρεσίες υγείας. Είναι ένας στόχος ο οποίος αρχίζει να γίνεται ορατός και στον οποίο θα παίξει σημαντικότατο ρόλο η κατασκευή-ολοκλήρωση του νέου Νοσοκομείου Σπάρτης, ενός οράματος το οποίο θα υλοποιηθεί εντός του χρονοδιαγράμματος, με την καθοριστική βοήθεια του Ιδρύματος «Σταύρος Νιάρχος», σε συνεργασία πάντα με το Υπουργείο Υγείας και την Κυβέρνηση.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Στο σημείο αυτό ολοκληρώθηκε ο κατάλογος των ομιλητών.

Θα δώσουμε τον λόγο στον Υπουργό Υγείας, κ. Χρυσοχοΐδη.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Ευχαριστώ πολύ, κύριε Πρόεδρε.

Ευχαριστώ όλες και όλους τους συναδέλφους για τη διεξοδική συζήτηση που είχαμε εδώ και περίπου έντεκα ώρες εδώ, στην Αίθουσα.

Θα ήθελα να ξεκινήσω με μια παρατήρηση-επισήμανση με βάση αυτά που ακούσαμε από κάποιους, αλλά κυρίως από έναν ομιλητή από την πλευρά των Σπαρτιατών, όπου έγινε ένα κήρυγμα κατά των εμβολίων και των εμβολιασμών.

Δικαίωμά τους να έχουν αυτές τις απόψεις, αλλά από την άλλη πλευρά, υπενθυμίζω ξανά στους φίλους μας ότι υπάρχουν νέα παιδιά, νέοι άνθρωποι ανεμβολίαστοι, που έχασαν τη ζωή τους τόσο άδικα μέσα στην πανδημία και ήταν αρκετοί, πέρα από τους πιο ηλικιωμένους, που επίσης ανεμβολίαστοι και πολύ ευάλωτοι, λόγω υποκειμένων νοσημάτων, έχασαν και αυτοί τη ζωή τους μέσα σε μια περίοδο όπου οι άνθρωποι δεν μπορούσαν ούτε να θρηνήσουν όπως έπρεπε τους νεκρούς τους. Γι’ αυτό πρέπει να είμαστε πολύ προσεκτικοί.

Όμως, πρέπει να είμαστε προσεκτικοί, κυρίες και κύριοι συνάδελφοι, για κάτι ακόμα πιο σημαντικό. Εδώ λίγο-πολύ, περίπου εμφανίστηκε ο εκπρόσωπος των Σπαρτιατών, εκθειάζοντας τον Κασιδιάρη, ο οποίος αυτή τη στιγμή είναι έγκλειστος στις φυλακές, αλλά αυτό δεν με αφορά. Δεν αναφέρομαι σε αυτό και τις αποφάσεις της δικαιοσύνης. Αυτή θα κρίνει για το ποινικό μέρος. Δεν ασχολούμαι και το λέω με πολύ σεβασμό.

Αυτό με το οποίο ασχολούμαι, όμως, είναι ότι πολλοί από εμάς εδώ μέσα βιώσαμε τα προηγούμενα χρόνια τη βία, λεκτική και όχι μόνο. Βιώσαμε δολοφονίες αθώων παιδιών: Ο Παύλος Φύσσας, δύο νέα παιδιά εικοσάχρονα, που ήταν μέλη της Χρυσής Αυγής και προστάτευαν τα γραφεία τους στο Νέο Ηράκλειο και χάθηκαν, δολοφονημένοι και είχαμε διαρκώς βίαια επεισόδια και άσκηση βίας.

Η βία, λοιπόν, δεν έχει θέση ούτε εδώ μέσα ούτε στη δημοκρατία. Να τελειώνουμε με αυτά. Ο ελληνικός λαός τα τιμώρησε όλα αυτά τα φαινόμενα. Ο ελληνικός λαός εξαφάνισε τη Χρυσή Αυγή, η οποία δεν είναι στο Κοινοβούλιο αυτή τη στιγμή.

Ο ελληνικός λαός, μετά από μια περιπέτεια, δυσκολίες, κρίση επί πολλά χρόνια την προηγούμενη δεκαετία, μπήκε ξανά σε μια νέα πορεία αισιοδοξίας, ανόδου της οικονομίας και ευημερίας, που κάθε μέρα, μέσα από τις πολιτικές της παλεύει η Κυβέρνηση. Όλος ο πολιτικός κόσμος θεωρώ ότι πήρε μαθήματα από εκείνη την περίοδο και είμαστε σταθερά κάθε μέρα υπέρ της προσπάθειας να ενδυναμώσουμε τη δημοκρατία.

Σχετικά με το νομοσχέδιο, θέλω να θυμίσω ότι αυτή η ρύθμιση είναι μια έκτακτη ρύθμιση. Είναι μια ρύθμιση η οποία αφορά στην έκτακτη αποστολή μονίμων οπλιτών από τις Ένοπλες Δυνάμεις, οι οποίοι στελεχώνουν εξήντα ένα κέντρα υγείας -εκατόν ενενήντα ένα άτομα- σε διάφορες περιοχές της χώρας. Αυτές οι περιοχές δεν είχαν μέχρι τώρα καμιά απολύτως κάλυψη.

Αναρωτηθείτε πώς στα νησιά αυτά και σε κάποιες δυσπρόσιτες περιοχές τα κέντρα υγείας, οι δήμαρχοι, οι τοπικές κοινωνίες εξυπηρετούσαν τις ανάγκες τους. Κάνουμε μια προσπάθεια να καλύψουμε εκτάκτως κάποιες άμεσες ανάγκες μέχρι τέλος του χρόνου το πολύ. Δεν είναι μόνιμες λύσεις.

Και εγώ στις προγραμματικές δηλώσεις υποστήριξα ότι το σύστημα υγείας εδώ και πολλά χρόνια δεν έχει ανανεωθεί, δεν έχει εκσυγχρονιστεί και μάλιστα, με τον COVID δοκιμάστηκε πάρα πολύ, με αποτέλεσμα οι δομές του την εποχή εκείνη να δοκιμαστούν, όπως δοκιμάστηκαν και οι άνθρωποι.

Οι άνθρωποι υπερέβησαν τον εαυτό τους, υπερέβαλαν προσπάθειες και κατορθώσαμε το Εθνικό Σύστημα Υγείας, το δημόσιο σύστημα υγείας, να αντιμετωπίσει και να διαχειριστεί την πανδημία και ταυτόχρονα, να σταθεί και όρθια η ελληνική κοινωνία με τις πολιτικές που ασκήθηκαν. Αυτό αφορούσε και την Ελλάδα, αφορούσε όλη την Ευρώπη, αφορούσε τις Ηνωμένες Πολιτείες, αλλά αφορούσε και λαούς και έθνη από τις άλλες ηπείρους.

Έγινε μια τεράστια προσπάθεια και πραγματικά, η ανθρωπότητα έμεινε όρθια και η ελληνική κοινωνία με όλα αυτά που συνέβησαν και στο υγειονομικό, αλλά και στο οικονομικό και στο κοινωνικό πεδίο, κατόρθωσε και βγήκε από αυτή την κρίση και με αισιοδοξία αντιμετωπίζουμε το μέλλον και της Ελλάδας και της πατρίδας μας και της κοινωνίας.

Είναι, λοιπόν, μια έκτακτη ανάγκη και αυτό μας αναγκάζει να καλύψουμε αυτή την έκτακτη ανάγκη με τρόπο σύντομο, ταχύ και αποτελεσματικό. Επαναλαμβάνω ότι δεν υπάρχουν πτυχιούχοι ΙΕΚ ΕΚΑΒ έτοιμοι να αναλάβουν δουλειά. Ήδη έχουμε τους διακόσιους πενήντα, αυτούς τους οποίους προκηρύξαμε πριν από λίγες μέρες στην πλατφόρμα των επικουρικών για δύο χρόνια και φοβούμαι ότι δεν θα έχουμε πάλι προσέλευση όχι λόγω του γεγονότος ότι δεν είναι μόνιμοι, όπως ακούγεται εδώ. Διότι κάθε φορά προσπαθούμε να βρούμε μια δικαιολογία. Προσπαθούμε να βρούμε κάτι για να ασκήσουμε κριτική. Μα και με νοσηλευτές έχουμε πρόβλημα στη χώρα και με ιατρικό προσωπικό.

Το θέμα είναι πώς μπορούμε να κάνουμε ελκυστικό το σύστημα υγείας, πώς μπορούμε να το αλλάξουμε, έτσι ώστε να προσελκύσουμε ικανό αριθμό προσώπων, μιας και έχουμε μπροστά μας την υλοποίηση μιας προεκλογικής εξαγγελίας για προσλήψεις δέκα χιλιάδων νοσηλευτών, ιατρών και άλλου προσωπικού στο Εθνικό Σύστημα Υγείας.

Πρέπει να δούμε κατάματα την πραγματικότητα. Ακούω κάποιους να λένε ότι σε κάποιες άλλες χώρες παίρνουν τεράστιους μισθούς. Μα, δεν λύνεται έτσι το πρόβλημα! Δεν έχει η Ελλάδα τη δυνατότητα να πληρώσει αυτούς τους τεράστιους μισθούς. Είμαι βέβαιος ότι χρειάζεται, και θα συμφωνήσουμε όλοι, να αυξήσουμε περαιτέρω τους μισθούς των ιατρών, των νοσηλευτών και του λοιπού προσωπικού. Λένε κάποιοι για μισθούς και εισοδήματα άλλων χωρών, οι οποίες, μάλιστα, δεν είναι χώρες πολύ πλούσιες, αλλά είναι χώρες οι οποίες προφανώς έχουν προβλήματα και διαθέτουν ένα μεγάλο ποσό για την περίθαλψη στην περιοχή τους. Αυτός, λοιπόν, είναι ο στόχος της πρωτοβουλίας που πήραμε.

Εύχομαι πραγματικά, τώρα που προκηρύσσουμε και επικουρικές, αλλά και μόνιμες θέσεις, να μπορέσουν αυτές να καλυφθούν από αυτούς οι οποίοι έχουν τα προσόντα για να προσληφθούν στο δημόσιο σύστημα. Επίσης, θέλω να σας πω ότι δεν πήγε κάποιος πυροσβέστης και δεν υπάρχει ούτε ένας πυροσβέστης στην κάλυψη αναγκών νησιών και δυσπρόσιτων περιοχών. Είναι μόνο εκατόν ενενήντα ένας οπλίτες μόνιμοι των Ενόπλων Δυνάμεων. Επίσης, ακούστηκαν και άλλα πράγματα σχετικά με την αντιμετώπιση και τη διαχείριση της πανδημίας στην Ελλάδα. Υπάρχει η έκθεση του ΠΟΥ, η οποία είναι σαφής, και λέει με πόσο ικανοποιητικό τρόπο η Ελλάδα διαχειρίστηκε την πανδημία όλα αυτά τα δυόμισι περίπου χρόνια που κράτησε αυτή η λαίλαπα που κατέκλυσε όλο τον κόσμο.

Και επιτρέψτε μου να πω και το εξής, επειδή στην πολιτική και στην αναμέτρηση που γίνεται εδώ πρέπει υπάρχουν και κάποια στοιχεία. Ακούμε συνεχώς πράγματα τα οποία δεν ανταποκρίνονται στην πραγματικότητα ή δεν τα γνωρίζουμε ή, εν πάση περιπτώσει, διαστρεβλώνουν την πραγματικότητα. Λοιπόν, ο τελευταίος προϋπολογισμός του ΣΥΡΙΖΑ, το 2019 δηλαδή, ήταν 3,8 δισεκατομμύρια ευρώ. Ο τελευταίος, το 2023, της Νέας Δημοκρατίας είναι 5,2 δισεκατομμύρια ευρώ. Δηλαδή αύξηση 1,4 δισεκατομμύριο ευρώ, χωρίς να υπολογίζονται οι δαπάνες της πανδημίας, οι οποίες ήταν πάρα πολλές. Και να προσθέσουμε σε αυτό ενάμισι δισεκατομμύριο ευρώ που αφορά την προσθήκη του Ταμείου Ανάκαμψης στη χώρα και αφορά υποδομές, δομές, εκπαίδευση προσωπικού, τεχνολογικό εξοπλισμό.

Επίσης, για πρώτη φορά μετά από δεκαπέντε χρόνια αυξήθηκαν οι μισθοί των γιατρών 10%. Δόθηκε επίδομα 400 ευρώ στους γιατρούς, επίσης 400 ευρώ επίδομα στους γιατρούς που είναι στις ΜΕΘ, και 400 ευρώ στους αναισθησιολόγους. Στους γιατρούς ΕΚΑΒ δόθηκαν 250 ευρώ τον μήνα. Επίσης, 800 ευρώ δόθηκαν -που είναι το 50% της αξίας του μισθού τους- και στους γιατρούς των κέντρων υγείας. Στους νοσηλευτές δόθηκε επίδομα επικινδυνότητας 20 ευρώ έως 200 ευρώ τον μήνα. Και την 1-1-2024, όπως ξέρετε, θα πάρουν όλοι οι εργαζόμενοι στο δημόσιο, οι δημόσιοι υπάλληλοι, τις αυξήσεις που ανακοινώθηκαν πριν από λίγες ημέρες.

Πάμε στις προσλήψεις. Επίσης, έχουμε παραπάνω εργαζόμενους στο σύστημα υγείας περίπου δεκαπέντε χιλιάδες από ό,τι το 2009. Είναι περίπου επτά χιλιάδες μόνιμοι και οκτώ χιλιάδες επικουρικοί, οι οποίοι εργάζονται αυτήν τη στιγμή στο δημόσιο. Στο ΕΚΑΒ το 2019 ήταν τρεις χιλιάδες εξακόσιοι δεκατέσσερις εργαζόμενοι, και σήμερα είναι τέσσερις χιλιάδες εκατόν τριάντα εννέα, δηλαδή είναι πεντακόσιοι πενήντα επιπλέον. Αυτά είναι μεγέθη, αυτά είναι πραγματικότητες, αυτά είναι προσθήκες που έγιναν στο σύστημα υγείας και στο ΕΚΑΒ και στα κέντρα υγείας, έτσι ώστε να ενδυναμώσουμε συνολικά τη δημόσια υγεία και το Εθνικό Σύστημα Υγείας στη χώρα μας. Όλα αυτά δεν τα αναφέρω γιατί θεωρώ ότι η κατάσταση στο σύστημα υγείας, στα νοσοκομεία μας, είναι τέτοια που να εκφράζω την ικανοποίησή μου. Τα αναφέρω για να αποκαταστήσω την πραγματικότητα απέναντι στις διαστρεβλώσεις που ακούγονταν. Αλλά κυρίως λέω ότι υπάρχουν μεγάλα περιθώρια.

Έχουμε χρέος εμείς που αναλάβαμε πριν από λίγες ημέρες τη νέα εντολή, έχουμε χρέος πραγματικά να δημιουργήσουμε ένα σύστημα υγείας, να δημιουργήσουμε μια δημόσια υγεία, να δημιουργήσουμε νοσηλευτικά ιδρύματα, στα οποία θα μπορεί να προσέρχεται ο πολίτης και να απολαμβάνει υπηρεσίες ποιοτικές, καλές υπηρεσίες, και να αισθάνεται ικανοποιημένος ότι τον υποδέχεται ένα δημόσιο σύστημα που τον σέβεται, που μπορεί να τον περιθάλψει και μπορεί στο τέλος πραγματικά να τον θεραπεύσει. Αυτός είναι ο στόχος μας. Και σας υπόσχομαι και δεσμευόμαστε, και εγώ και οι συνάδελφοί μου που είναι εδώ παρόντες, να εργαστούμε σκληρά χωρίς πολλά λόγια με καθημερινή δουλειά και προσπάθεια, με τεκμηρίωση, έτσι ώστε να γίνουμε αποτελεσματικοί, να υπηρετήσουμε την εντολή του ελληνικού λαού για να φτιάξουμε μια υγεία για όλους τους πολίτες και κυρίως για τους πιο ευάλωτους.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Θα δώσουμε τον λόγο τώρα στην Πρόεδρο της Πλεύσης Ελευθερίας, την κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Κυρίες και κύριοι Βουλευτές, ζήτησα να μιλήσω μετά τον Υπουργό, την τοποθέτηση του οποίου περίμενα εναγωνίως για να μας παρουσιάσει το νομοσχέδιο το οποίο συζητείται, αλλά και τις τροπολογίες που κατατέθηκαν χτες το βράδυ στις 23.00΄ και στις 23.30΄, ενώ παράλληλα γινόταν συζήτηση εδώ στη Βουλή μέχρι τις δυόμιση το πρωί.

Θα ξεκινήσω από το θέμα με το οποίο ξεκίνησε την ομιλία του ο κύριος Υπουργός, τη βία. Και θα ήθελα να πω απερίφραστα ότι η Πλεύση Ελευθερίας καταδικάζει την άσκηση βίας εναντίον μελών του ελληνικού Κοινοβουλίου. Άκουσα την καταγγελία από πλευράς των Βουλευτών του ΚΚΕ ότι υπήρξε επίθεση σε Βουλευτή τους, τον κ. Δελή, ενώ επιχείρησε να συνδράμει μια γυναίκα, την οποία διώχνουν από το σπίτι της για μηδαμινή οφειλή. Οι Βουλευτές κατά την άσκηση των καθηκόντων τους πρέπει να είναι απολύτως προστατευμένοι. Και βεβαίως εάν ασκήθηκε βία αστυνομική, αυτό θα πρέπει να ερευνηθεί, και η Βουλή δεν μπορεί να μείνει σιωπηλή. Η δική μας πάντως στάση θα είναι πάντοτε στάση καταδίκης σε τέτοιου είδους περιστατικά και πάντοτε στάση υπεράσπισης των μελών του Κοινοβουλίου που μπορεί να υποστούν τέτοιου είδους επιθέσεις.

Κύριε Υπουργέ, περίμενα εναγωνίως να τοποθετηθείτε και για την εξαιρετικά δραματική κατάσταση που ζει η χώρα όλες αυτές τις ημέρες και για τα νομοσχέδια που συζητούνται. Και περίμενα συνολικά και η Κυβέρνηση να τοποθετηθεί εδώ στη Βουλή, η οποία συνεδριάζει με πρωτοβουλία της. Δυστυχώς, δεν άκουσα ούτε συγκεκριμένες δεσμεύσεις, ούτε συγκεκριμένες τοποθετήσεις, την ώρα που για δέκα ημέρες η Ρόδος κατακαίγεται. Έχουν καεί προστατευόμενα ζώα, προστατευόμενα είδη.

Οι άνθρωποι, οι εθελοντές, οι πυροσβέστες, οι κάτοικοι καταβάλλουν υπεράνθρωπες προσπάθειες, ζουν την αγωνία από το πρωί μέχρι το βράδυ και μέχρι το άλλο πρωί και στη Βουλή συζητείται η ανάθεση καθηκόντων οδηγού ασθενοφόρου σε πυροσβέστες.

Έχω ρωτήσει τον Υπουργό ήδη από τις 17 Ιουλίου, πριν ξεσπάσουν οι πυρκαγιές, γιατί όλα όσα συμβαίνουν σήμερα ήταν απολύτως προβλέψιμα στις 17 Ιουλίου, διότι συμβαίνουν κάθε χρόνο. Υπέβαλα, λοιπόν, επίκαιρη ερώτηση στον Υπουργό Κλιματικής Κρίσης και Πολιτικής Προστασίας για το ποια μέσα βρίσκονται στη διάθεση της πολιτικής προστασίας, ποια μέτρα έχουν ληφθεί, ποια η οργάνωση, ποια η ετοιμότητα, ποια η διαθεσιμότητα του ανθρώπινου δυναμικού και του εξοπλισμού για την πρόληψη και την αντιμετώπιση πυρκαγιών και την προστασία των ανθρώπων, των δασών και κάθε έμβιου όντος και για να υλοποιηθεί το «ποτέ ξανά» που είπαμε μετά το Μάτι, που είπαμε μετά τη βόρεια Εύβοια και που αποτελεί αίτημα των θυμάτων, των συγγενών, των τοπικών κοινωνιών, αλλά και συνολικά της ελληνικής κοινωνίας.

Και δεύτερον, ρώτησα τον Υπουργό: Για την ανάθεση καθηκόντων οδηγού ασθενοφόρου σε πυροσβέστες έχουν συνυπολογιστεί οι επιπτώσεις στην πολιτική προστασία που θα στερηθεί τις σχετικές δυνάμεις; Έχει γίνει μελέτη; Επίσης, έχει προηγηθεί διαβούλευση με τους εμπλεκόμενους φορείς και τους εργαζόμενους πυροσβέστες, ώστε η ρύθμιση να μην αποτελέσει πλήγμα για την πολιτική προστασία;

Καταθέτω την ερώτηση αυτή από 17 Ιουλίου στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν πήρα απάντηση από τον Υφυπουργό τον κ. Τουρνά, ο οποίος ήρθε στη Βουλή και απάντησε ότι όλα είναι καλώς καμωμένα.

Επανυπέβαλα την ερώτηση η οποία είναι προγραμματισμένη να συζητηθεί αύριο και τώρα μου ζήτησε ο κ. Τουρνάς να μην συζητηθεί λόγω των πολύ βαρέων καθηκόντων, τα οποία καλείται να επιτελέσει, με τη χώρα να κατακαίγεται, με τη Μαγνησία σε τεράστιο κίνδυνο, με εκρήξεις στην Νέα Αγχίαλο, με κινδυνώδεις καταστάσεις για τις οποίες δεν είπατε τίποτε.

Εκπροσωπείτε στην Αίθουσα αυτή την Κυβέρνηση. Δεν μπορεί να απαξιώνετε τη Βουλή και να μην ενημερώνετε την ώρα που οι πολίτες αγωνιούν, την ώρα που ο κόσμος περιμένει και οι εθελοντές περιμένουν με φουσκωτά να παραλάβουν πολίτες προς την ασφάλεια.

Κι επειδή τα έχω ζήσει, κύριε Υπουργέ, αυτά στη βόρεια Εύβοια, που καιγόταν επί επτά μέρες σε συνθήκες άπνοιας, χωρίς έγκαιρη παρέμβαση και θέριεψε η πυρκαγιά, δεν αντιλαμβάνομαι πώς δύο χρόνια μετά ο μηχανισμός της Πολιτικής Προστασίας είναι στην ίδια κατάσταση και έλλειψη ετοιμότητας. Και κυρίως δεν αντιλαμβάνομαι πως το αντιμετωπίζετε αυτό σαν κάτι τρέχον. Δεν μπορώ να αντιληφθώ, πραγματικά, γιατί εχθές υπήρξε αυτή η κυβερνητική αλαζονεία, η επιμονή να συνεδριάσει η Βουλή μέχρι τις δυόμισι το πρωί άδεια για να ψηφίσει ένα νομοσχέδιο που εσείς φέρατε ως εμβληματικό, η αλαζονεία που λέει: «Θα το κάνουμε, γιατί μπορούμε, γιατί έχουμε την κοινοβουλευτική πλειοψηφία». Την έχετε, κύριε Υπουργέ. Πήρατε 40%. Δεν σας το αμφισβητεί κανείς.

Αυτό σας δίνει το δικαίωμα να συμπεριφέρεστε σαν να μην υπάρχει Βουλή ή σαν να μην υπάρχει αντιπολίτευση στη Βουλή; Γιατί χτες αυτό κάνατε! Μέχρι τις δυόμισι το πρωί σας επαναλαμβάναμε τα αιτήματα να διακόψει η διαδικασία και να ασχοληθούν οι Βουλευτές και με αυτά που καίνε τους πολίτες, κυριολεκτικά και μεταφορικά, και εσείς μας διαμηνύατε ότι «Όχι, θα το κάνουμε γιατί μπορούμε, γιατί έτσι θέλουμε και έτσι μπορούμε».

Αυτό είναι μια συμπεριφορά αλαζονική από πλευράς της Κυβέρνησης που δείχνει έλλειψη ενσυναίσθησης και για την κοινωνία, την οποία εκπροσωπούν οι Βουλευτές και εκπέμπει μηνύματα πολύ ανησυχητικά. Εκπέμπει μηνύματα αντίθετα με τις διαβεβαιώσεις που έχουν διατυπώσει σε αυτήν εδώ την Αίθουσα και ο Πρωθυπουργός και ο Πρόεδρος της Βουλής ότι δεν θα κυβερνάτε με αλαζονεία.

Σήμερα συζητιέται ένα νομοσχέδιο το οποίο περιέχει δύο πράξεις νομοθετικού περιεχομένου με τις οποίες ρυθμίζονται θέματα αρμοδιότητάς σας, κύριε Υπουργέ.

Και πρέπει να πω στην Αναπληρώτρια Υπουργό, την κ. Αγαπηδάκη, ότι οι πράξεις νομοθετικού περιεχομένου δεν είναι αυτό που είπε. Θα πρέπει να το δείτε, κυρία Υπουργέ, αν έτσι το αντιμετωπίζετε.

Οι πράξεις νομοθετικού περιεχομένου δεν είναι ένα εργαλείο που έχει η Κυβέρνηση, όπως είπατε στη Βουλή. Οι πράξεις νομοθετικού περιεχομένου είναι μία εντελώς έκτακτη διαδικασία που προβλέπεται στο Σύνταγμα για περιπτώσεις εξαιρετικά επείγουσας και απρόβλεπτης ανάγκης.

Ξέρετε τι εμφανίζεται ως εξαιρετικά επείγουσα και απρόβλεπτη ανάγκη στο νομοσχέδιο που φέρνετε; Αυτά τα υπογράφει η Πρόεδρος της Δημοκρατίας με εισήγηση του Υπουργικού Συμβουλίου. Η πρώτη πράξη νομοθετικού περιεχομένου υπεγράφη από την υπηρεσιακή Κυβέρνηση στις 13 Ιουνίου και ως εξαιρετικά επείγουσα και απρόβλεπτη ανάγκη εμφανίζεται: Πρώτον, να αποτραπεί η διατάραξη της εύρυθμης λειτουργίας των υγειονομικών μονάδων του Εθνικού Συστήματος Υγείας, ιδίως εν μέσω της τουριστικής περιόδου, εξαιτίας της επικείμενης αποχώρησης από την υπηρεσία ιατρών ειδικοτήτων πλέον εκείνων που προβλέπονται στις τάδε περιπτώσεις. Δεύτερον, να συνεχιστεί η ομαλή προμήθεια υγειονομικών μονάδων του Εθνικού Συστήματος Υγείας με μονοκλωνικά αντισώματα και λοιπά φάρμακα για την αντιμετώπιση των της νόσου COVID. Και τρίτον, να διασφαλιστεί η συνεχής και αδιατάρακτη λειτουργία του ηλεκτρονικού Εθνικού Φορέα Κοινωνικής Ασφάλισης, e-ΕΦΚΑ, εν όψει της λήξης της αυτοδίκαιης παράτασης της θητείας του διοικητικού συμβουλίου.

Αυτά είναι εξαιρετικά επείγουσες και απρόβλεπτες ανάγκες; Η Κυβέρνηση της Νέας Δημοκρατίας επί τέσσερα χρόνια δεν προέβλεψε ότι θα λήξουν οι θητείες των γιατρών, ότι θα λήξουν οι θητείες των διοικητικών συμβουλίων, ότι υπάρχει ανάγκη προμήθειας των υγειονομικών μονάδων με συγκεκριμένα φάρμακα; Ήταν εξαιρετικά επείγουσα και απρόβλεπτη ανάγκη που την ανακάλυψε η Υπηρεσιακή Κυβέρνηση; Δεν αντιλαμβάνεστε ότι αυτό αποκαλύπτει ακριβώς εκείνο που η ελληνική κοινωνία είδε με φρίκη στις 28 Φλεβάρη του 2023; Ότι δηλαδή ένα ολόκληρο σύστημα είναι δομημένο στο «Πάμε και όπου βγει», «Βλέποντας και κάνοντας», «Α, λήξανε; Έλα να τα ανανεώσουμε».

Και όσον αφορά τη δεύτερη πράξη νομοθετικού περιεχομένου που υπογράψατε πια εσείς και η Πρόεδρος της Δημοκρατίας βέβαια -εκείνη το εκδίδει με δική σας εισήγηση- στις 5 Ιουλίου 2023 -διαβάζω από τις πράξεις νομοθετικού περιεχομένου- λέει: «Έχοντας υπ’ όψιν την εξαιρετικά επείγουσα και απρόβλεπτη ανάγκη ενίσχυσης της στελέχωσης των πληρωμάτων στα ασθενοφόρα των δομών του Εθνικού Κέντρου Άμεσης Βοήθειας, ΕΚΑΒ, των κέντρων υγείας και των πολυδύναμο περιφερειακών ιατρείων των νησιωτικών και ορεινών περιοχών της χώρας, με διάθεση προσωπικού του Πυροσβεστικού Σώματος ή των Ενόπλων Δυνάμεων ή με απόσπαση των Οργανισμών Τοπικής Αυτοδιοίκησης».

Και αυτό ήταν άλλη μια εξαιρετικά επείγουσα και απρόβλεπτη ανάγκη; Δηλαδή δεν προβλέψατε επί τέσσερα χρόνια ότι πρέπει το ΕΚΑΒ να στελεχωθεί και έπρεπε να αρχίσουν να πεθαίνουν άνθρωποι σε καρότσες αβοήθητοι, περιμένοντας ο ένας μετά τον άλλον, η μία μετά την άλλη, νεότεροι και μεγαλύτεροι άνθρωποι, τη βοήθεια που δεν ήρθε ποτέ; Ήταν απρόβλεπτα και εξαιρετικά επείγοντα αυτά; Δεν ήταν και πρέπει να το πείτε και πρέπει να αναλάβετε τη σχετική ευθύνη και όταν το κάνετε, πρέπει να γίνει και μία συνολική συζήτηση για τη δημόσια υγεία.

Ο εισηγητής μας, ο κ. Χουρδάκης, σας παρέθεσε μια σειρά από περιστατικά, ήδη κατά τις προγραμματικές δηλώσεις. Κλινικές που έχουν γυναικολογική - μαιευτική κλινική και δεν έχουν παιδιατρική. Άρα, το παιδί γεννιέται και είναι απροστάτευτο. Αυτά είναι εξαιρετικά επείγοντα και απρόβλεπτα ή είναι πράγματα που πρέπει να προνοήσετε και να προβλεφθούν;

Υπάρχει ένα σοβαρό θέμα, κύριε Υπουργέ. Δεν υπάρχει καμμία αμφιβολία ότι εμείς θα καταψηφίσουμε αυτή την επινόηση του να ανατεθούν σε ανεκπαίδευτους ανθρώπους, χωρίς τα τυπικά και ουσιαστικά προσόντα, οι ανθρώπινες ζωές. Η εκπαίδευση που πρέπει να έχει ένας άνθρωπος για να επιληφθεί της διακομιδής ενός ασθενούς δεν είναι παιχνίδι και έχετε ιδιαίτερη ευθύνη όταν λέτε «θα το αναθέσουμε όπου βγει και όπου σκεφτήκαμε». Σκεφτήκαμε στους ΟΤΑ, σκεφτήκαμε στην Πυροσβεστική, σκεφτήκαμε στις Ένοπλες Δυνάμεις.

(Στο σημείο αυτό κτυπάει το κουδούνι λήξεως του χρόνου ομιλίας της Προέδρου της Πλεύσης Ελευθερίας)

Θα θελήσω λίγο χρόνο, κύριε Πρόεδρε.

Ρώτησα: Διαβουλευθήκατε με κανένα από αυτά τα Σώματα και σας είπαν ότι είναι μια καλή ιδέα; Οι υγειονομικοί σάς είπαν ότι είναι μια καλή ιδέα; Οι γιατροί σας είπαν ότι είναι καλό, ότι δεν κινδυνεύει ο ασθενής, όταν λέτε «έλα μωρέ, όποιος έχει ένα δίπλωμα και έχει παρακολουθήσει ένα εξάωρο σεμινάριο καρδιοαναπνευστικής ανάνηψης, αυτό επαρκεί». Αυτό που είναι για τους πολίτες το κατεπείγον, το ήσσον, το έλασσον, αυτό εσείς το θεωρείτε επαρκές; Και έτσι αντιμετωπίζετε την εξαιρετικά επείγουσα και απρόβλεπτη ανάγκη; Και η Πυροσβεστική; Οι πυροσβέστες που έχουν γονατίσει -είναι άυπνοι μέρες- περισσεύουν και θα τους αναθέσετε να οδηγούν ασθενοφόρα;

Και αυτή η συζήτηση είναι παρεμπίπτουσα; Γιατί φέρατε αυτά τα άρθρα με τις δύο πράξεις νομοθετικού περιεχομένου και ταυτόχρονα φέρατε ως επείγοντα είκοσι άρθρα που αλλάζουν όλο το σύστημα των δημοτικών και περιφερειακών εκλογών, που έχουμε τον Οκτώβριο.

Και τα εισαγάγατε αυτά στην Επιτροπή Κοινωνικών Υποθέσεων που συζητά ζητήματα του Υπουργείου Υγείας και όχι στην αρμόδια Επιτροπή Δημόσιας Διοίκησης, Δημόσιας Τάξης και Δικαιοσύνης. Και επιχειρείτε να αλλάξετε δυόμισι μήνες -ούτε καν δυόμισι μήνες- πριν τις εκλογές όλο το σύστημα των αυτοδιοικητικών εκλογών και της αυτοδιοίκησης. Και αυτό ήταν επείγον και απρόβλεπτο; Και αυτό δεν μπορούσατε να το κάνετε αλλιώς;

Και σαν να μην έφταναν όλα αυτά, χτες στις έντεκα το βράδυ, πραγματικά όχι ως Βουλευτής, όχι ως επικεφαλής κοινοβουλευτικού Κόμματος, ως πολίτης ήλπιζα ότι η Κυβέρνηση ασχολείται με τις πυρκαγιές. Κι όμως η Κυβέρνηση δεν ασχολείτο με τις πυρκαγιές. Ασχολείτο με το να υπογράφει διά περιφοράς τροπολογία πολυσέλιδη -οι τροπολογίες ξέρετε επίσης είναι για επείγοντα θέματα- με ρυθμίσεις για την αντιμετώπιση κατεπειγουσών αναγκών προστασίας της δημόσιας υγείας, με άρθρο 1 μετατάξεις κλάδου επιτελικών στελεχών, άρθρο 2 εγγραφή πιστώσεων στον προϋπολογισμό του ΑΣΕΠ για την κάλυψη δαπανών, άρθρο 3 ειδική πρόβλεψη για τον ετήσιο προγραμματισμό προσλήψεων, άρθρο 4 παράταση προθεσμίας συμμόρφωσης δημοτικών παιδικών βρεφονηπιακών σταθμών- ορισμός προθεσμίας, άρθρο 5 παρατάσεις ρυθμίσεων αρμοδιότητας του νομικού προσώπου δημοσίου δικαίου-Κτηματολόγιο, άρθρο 6 ναυπήγηση του ταχέως περιπολικού κατευθυνόμενων βλημάτων υπ’ αριθμόν 7 για την κάλυψη επισκευαστικών αναγκών των λοιπών κ.λπ. του Πολεμικού Ναυτικού, προσθήκη -τροποποίηση, άρθρο 7 χρονική μετάθεση της διαδικασίας εκλογής μελών διοικητικών συμβουλίων των επιμελητηρίων, άρθρο 8 παράταση συμβάσεων εργασίας επικουρικού προσωπικού του Κέντρου Κοινωνικής Πρόνοιας Περιφέρειας Δυτικής Ελλάδας, άρθρο 9 παράταση προθεσμίας για την έκδοση απόφασης του Οργανισμού Πνευματικής Ιδιοκτησίας για την κατανομή των ποσοστών της εύλογης αμοιβής στους Οργανισμούς Συλλογικής Διαχείρισης, άρθρο 10 παράταση προθεσμίας παράδοσης πολεοδομικού σχεδίου.

Με αυτά ασχολείτο η Κυβέρνηση. Στις 21.17΄ υπογράφει ο κ. Χατζηδάκης, 22.45΄ ο κ. Δένδιας, 21.30΄ η κ. Κεραμέως, 21.16΄ ο κ. Σταϊκούρας, 22.28΄ ο κ. Σκρέκας. Υπογράφουν οι Υπουργοί, δεν θα τους μνημονεύσω έναν έναν, αλλά ασχολείτο η Κυβέρνηση με αυτά και με αυτό. Και δεν έφτανε αυτό. Και άλλη τροπολογία κατατέθηκε στις 23.30΄.

Είχε προηγουμένως κατατεθεί άλλη τροπολογία, κατεπείγουσα και αυτή «όργανα διοίκησης του Εθνικού Οργανισμού Δημόσιας Υγείας». Πλήρης αναδιάρθρωση του τρόπου λειτουργίας του ΕΟΔΥ και αυτό με τροπολογία στις έντεκα η ώρα τη νύχτα, την οποία έμαθαν οι ξενυχτισμένοι Βουλευτές -όσοι συμμετείχαμε- είτε τα ξημερώματα είτε το πρωί;

Κύριε Υπουργέ, ξέρετε βεβαίως ότι διαθέτετε την κοινοβουλευτική Πλειοψηφία. Η Κυβέρνηση τη διαθέτει. Έχει εκατόν πενήντα οκτώ Βουλευτές, άρα ό,τι θέλει, ψηφίζεται. Αυτός είναι λόγος να χρησιμοποιείτε τη Βουλή κατ’ αυτόν τον τρόπο ως επικυρωτήριο για να προσλαμβάνει νομοθετική ισχύ και να περιβάλλεται με νομοθετική ισχύ κάθε τι που έχετε αφήσει ως εκκρεμότητα, χωρίς συζήτηση μέσα στη Βουλή, χωρίς διαβούλευση; Ακόμα και η Επιστημονική Υπηρεσία της Βουλής το επισημαίνει και λέει «δεν υπάρχει ούτε έκθεση δημόσιας διαβούλευσης».

Δεν θα συνεχίσω να εκθέτω αυτό το οποίο συμβαίνει. Καταθέτω την πολύ μεγάλη ανησυχία μου, αν έτσι πράττετε στη στιγμή μιας εθνικής κρίσης. Γιατί η καταστροφή που σημειώνεται στη χώρα είναι μια εθνική κρίση και εμείς σας προσκαλέσαμε απέναντι σε αυτά που σημειώνονται, να είμαστε κοντά στους πολίτες, να είμαστε η φωνή των πολιτών και να ασχοληθούμε και να ανασκουμπωθούμε και να κάνουμε αυτά που πρέπει. Σας καλέσαμε κατ’ επανάληψη και εγώ εξακολουθώ να σας καλώ και δυστυχώς απαντάτε με αυτή την αλαζονική πρακτική.

Καταθέτω την πολύ μεγάλη ανησυχία μου -δεν κατατίθεται δυστυχώς η ανησυχία μου στα Πρακτικά, αλλά την καταθέτω με όλη τη δύναμη της ψυχής μου- γιατί αισθάνομαι ότι η κοινοβουλευτική Πλειοψηφία που διαθέτετε, σας κάνει να πιστεύετε ότι μπορείτε να κάνετε τα πάντα και η εκλογική πλειοψηφία που πήρατε ερμηνεύεται δυστυχώς από εσάς ως λευκή επιταγή.

Σας καλώ πραγματικά την ύστατη αυτή στιγμή να αποσύρετε διατάξεις οι οποίες είναι πρόχειρες, οι οποίες διευκολύνουν και ενθαρρύνουν τη διαφθορά, οι οποίες δεν λύνουν προβλήματα, αλλά θα δημιουργήσουν άλλα και θα φέρετε τροποποιήσεις και οι οποίες θέτουν σε κίνδυνο πολλαπλώς τους πολίτες και τους ασθενείς, τη μεταφορά των οποίων και τη ζωή των οποίων αναθέτετε απερίσκεπτα σε μη εκπαιδευμένο προσωπικό, και τους πυρόπληκτους και τους πολίτες που χρήζουν μιας κραταιάς Πυροσβεστικής Υπηρεσίας με πυροσβέστες, οι οποίοι θα μπορούν να επιχειρούν χωρίς να αγωνιούν, αλλά τελικώς τώρα καλούνται να επιτελέσουν άλλα καθήκοντα.

Κυρίες και κύριοι Βουλευτές, είναι η τελευταία, σύμφωνα με τον προγραμματισμό, νομοθετική ημέρα της Βουλής πριν από τη διακοπή εργασιών. Η δική μας πρόταση παραμένει η Βουλή να επιτελέσει τον ρόλο της, η Βουλή να λειτουργήσει για τους πολίτες και αυτή η πρόσκληση δεν θα διακοπεί, ούτε θα ανασταλεί ούτε από αύριο ούτε στη διάρκεια του Αυγούστου.

Σας ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Λαμπρούλης):** Θα συνεχίσουμε με τις δευτερολογίες των εισηγητών και των ειδικών αγορητών. Θα ξεκινήσουμε αντίστροφα, από την Πλεύση Ελευθερίας.

Ο κ. Χουρδάκης έχει τον λόγο για πέντε λεπτά.

**ΜΙΧΑΗΛ ΧΟΥΡΔΑΚΗΣ:** Είναι πράγματι λυπηρό, είναι τραγικό αυτό που ζούμε εδώ και αρκετές μέρες, με αποκορύφωμα αυτό που συμβαίνει σήμερα στη Νέα Αγχίαλο. Ακόμα πιο τραγικό είναι το ότι αυτά που συμβαίνουν αυτές τις μέρες δυστυχώς δεν αποτελούν την εξαίρεση, αλλά έχει καταντήσει να αποτελούν τον κανόνα. Κάθε χρόνο λίγο-πολύ έχουμε τα ίδια.

Σε αυτό, λοιπόν, το πλαίσιο και υπό το πραγματικά δυσβάσταχτο κλίμα που εγώ τουλάχιστον νιώθω ότι υπάρχει, δεν προτίθεμαι να μπω σε λεπτομέρειες, ούτε να επαναλάβω όσα ήδη από την πρώτη συνεδρίαση της Διαρκούς Επιτροπής Κοινωνικών Υποθέσεων έχω καταθέσει ως βελτιωτικές προτάσεις με τον ρόλο του ειδικού αγορητή της Πλεύσης Ελευθερίας. Όλα υπάρχουν στα σχετικά Πρακτικά της Βουλής και θα αναρτηθούν προς όποιον τα θέλει, όπως και το οπτικό υλικό και ελπίζω ο κύριος Υπουργός, οι κύριοι Υφυπουργοί και η Κυβέρνηση να κάνουν χρήση αυτών των προτάσεων.

Επαναλαμβάνω αυτό που είπα και το πρωί. Θεωρώ ότι το ιδανικότερο, το αρτιότερο θα είναι η θεσμοθέτηση μιας διακομματικής επιτροπής αποτελούμενης από Βουλευτές και ευτυχώς υπάρχουν στην παρούσα Βουλή αρκετοί τέτοιοι με ιατρική εμπειρία, με εμπειρία στο δημόσιο σύστημα υγείας, με εμπειρία στο ΕΣΥ και παραϊατρικό προσωπικό πιθανώς, για να μπορέσουν να βάλουν τις βάσεις και πραγματικά να συνδράμουν σε βελτίωση του Εθνικού Συστήματος Υγείας στην πράξη και όχι στα λόγια.

Σε ό,τι αφορά το σχέδιο νόμου, θα σταχυολογήσω μόνο σε τίτλους τα πιο βασικά σημεία. Το σχέδιο νόμου αυτό πρακτικά αποτελείται από δύο πράξεις νομοθετικού περιεχομένου, που όχι μόνο δεν λύνουν προβλήματα, αλλά αυξάνουν και δημιουργούν κινδύνους για τη δημόσια υγεία με όλα όσα προβλέπονται μέσα σε αυτό. Αλλάζουν περαιτέρω προς το χειρότερο τον χαρακτήρα και μειώνουν το δημόσιο χαρακτήρα του Εθνικού Συστήματος Υγείας, παρατείνουν και δυστυχώς εξελίσσουν την υποβάθμιση που βλέπουμε να υπάρχει στο Εθνικό Σύστημα Υγείας τα τελευταία αρκετά χρόνια. Και όλα αυτά μόνο σε έξι σελίδες και σε έξι άρθρα.

Από εκεί και πέρα, όμως, υπάρχει -και είστε υπεύθυνοι γι’ αυτό, κυρίες και κύριοι της Κυβέρνησης- μια πάρα πολύ κακή νομοθετική πρακτική. Υπάρχουν δύο άσχετα μέρη με την Διαρκή Επιτροπή στην οποία εισήχθησαν για να συζητηθούν και έχω ήδη επισημάνει πολλάκις ότι αντιβαίνουν το άρθρο 32 του Κανονισμού της Βουλής, δύο άσχετα μέρη, δεκατρείς σελίδες, είκοσι άρθρα, καθώς εισαγάγατε και δύο τροπολογίες -θυμίζω ότι συνεδριάζαμε μέχρι τις 2.30΄ χθες-, ξανά άλλες δεκατέσσερις σελίδες και άλλα δεκαεννέα άρθρα. Θυμίζω ότι το αρχικό για το οποίο έπρεπε να συζητάμε είναι μόνο έξι και έξι. Στις τροπολογίες αυτές υπάρχει μια διαρκής παραδοχή κακής διοίκησης με ολίγη από επιτελικό κράτος, πέντε φορές κατά παρέκκλιση υποχρεώσεων ή κατά παρέκκλιση διατάξεων, κατά παρέκκλιση και ούτω καθεξής, παράταση δύο φορές συμμόρφωσης, παράταση ρυθμίσεων, τα οποία το μόνο που δείχνουν είναι ότι δεν έχετε καταφέρει στα προηγούμενα χρόνια επαρκώς να τηρήσετε όσα θα θέλατε να νομοθετήσετε. Υπάρχει και μια πραξικοπηματική αναβολή εκλογών ξανά, 2021, 2022 και τώρα εκ νέου, ενώ υπάρχει έγγραφο υπογεγραμμένο από άνω των είκοσι φορέων επιμελητηρίων που αντιτίθενται σε αυτό και το οποίο καταθέτω στα Πρακτικά.

(Στο σημείο αυτό ο Βουλευτής κ. Μιχαήλ Χουρδάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Υπουργέ, κυρίες και κύριοι της Κυβέρνησης, ανησυχώ πραγματικά που οι τύχες της δημόσιας υγείας είναι στα χέρια σας. Δεν ξέρετε βασικά πράγματα.

Θυμίζω ότι ήδη στις προγραμματικές σας δηλώσεις, κύριε Χρυσοχοΐδη, είχα τοποθετηθεί και προσπάθησα να σας υπενθυμίσω ή να επισημάνω ποιος είναι ο αληθινός ρόλος του οικογενειακού γιατρού και πόσο διαφορετικός είναι από τον προσωπικό ιατρό, τον οποίο διαφημίζετε και τον οποίο θέλετε να θεσμοθετήσετε και πόσο διαφορετική είναι η χρήση και η λειτουργία του ειδικού γενικής οικογενειακής ιατρικής για την κοινότητα, την πρόληψη και τη δημόσια υγεία.

Κύριοι Υπουργοί της Κυβέρνησης, ανησυχώ που οι τύχες της δημόσιας υγείας είναι στα χέρια σας και ανησυχώ γιατί δεν επιθυμείτε ούτε στοχεύετε πραγματικά στη στήριξη της δημόσιας υγείας. Ειλικρινά, ελπίζω να με διαψεύσετε και να τη βελτιώσετε.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσω τον λόγο στην κ. Ασπασία Κουρουπάκη από την Κοινοβουλευτική Ομάδα της Νίκης.

Ορίστε, κυρία συνάδελφε.

**ΑΣΠΑΣΙΑ ΚΟΥΡΟΥΠΑΚΗ:** Κύριε Πρόεδρε, δεν έχουμε να συμπληρώσουμε κάτι. Θεωρώ ότι τα καλύψαμε όλα στις επιτροπές και στις τρεις πρωινές ομιλίες μας τρεις υγειονομικοί που πραγματικά είμαστε απογοητευμένοι.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Ευχαριστούμε.

Θα δώσω τον λόγο στην κ. Μαρία Αθανασίου, ειδική αγορήτρια από την Ελληνική Λύση.

Ορίστε, κυρία συνάδελφε.

**ΜΑΡΙΑ ΑΘΑΝΑΣΙΟΥ:** Κύριε Yπουργέ, θα ξεκινήσω με τις δηλώσεις σας ότι κάνετε αυξήσεις στους γιατρούς του ΕΣΥ το 10%. Θέλω να σας υπενθυμίσω, κύριε Υπουργέ, ότι οι γιατροί έχουν κερδίσει στο Σ.τ.Ε., δικαιώθηκαν για να επανέλθουν οι μισθοί τους στα επίπεδα του 2012, τα οποία εσείς ποτέ δεν επαναφέρατε. Δώστε, λοιπόν, δικαίωση σε αυτούς τους γιατρούς, να επαναφέρετε τους μισθούς και το 10% κρατήστε το.

Είχα κάνει μια ερώτηση όσον αφορά στις προσλήψεις που θα κάνετε και δεν πήραμε απάντηση, αν θα συμπεριλάβετε και τους συμβασιούχους μέσα σε αυτές και έχω τους λόγους μου που το ρωτώ.

Συζητώντας για την τροπολογία στο άρθρο 1, δεν μπορούμε παρά να επικεντρωθούμε στο ότι πρόκειται περί «φωτογραφικών» διατάξεων που αφορούν θέσεις που προφανώς η Κυβέρνηση έχει τάξει.

Στο άρθρο 3 έχουμε ότι ο διευθύνων σύμβουλος αποκτά αυξημένες αρμοδιότητες, οι οποίες απαιτούν εμπειρία και γνώσεις. Θα είναι δυνατόν, όμως, ένα πρόσωπο που διορίζεται «φωτογραφικά» να ανταποκριθεί σε αυτές τις ευθύνες;

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Στο άρθρο 6 προβλέπεται ότι μέχρι τη συγκρότηση του ΔΣ του ΕΣΥ οι αρμοδιότητές του ασκούνται από το υφιστάμενο ΔΣ, ενώ εφαρμόζεται συγκεκριμένη υπουργική απόφαση για τον καθορισμό των αποδοχών των προέδρων και των αντιπροέδρων και διερωτώμεθα για τον τρόπο με τον οποίον ασκούνται οι αρμοδιότητες. Τα πρόσωπα αυτά πρέπει να είναι σε θέση να φέρουν και την αντίστοιχη ευθύνη. Ως προς τον καθορισμό των αμοιβών τους θεωρούμε ότι καλλιεργείται πρόσφορο έδαφος για την εφαρμογή πάλι «φωτογραφικών» υπουργικών αποφάσεων, οι οποίες θα απονέμουν υψηλές αμοιβές σε πρόσωπα τοποθετημένα από τον κύριο Υπουργό και σε αυτά εμείς είμαστε αντίθετοι.

Περνώντας στη δεύτερη τροπολογία στο άρθρο 1, «Μετατάξεις κλάδου επιτελικών στελεχών», με το άρθρο αυτό εισάγεται για άλλη μια φορά παρέκκλιση -και μάλιστα σε νόμο ο οποίος ψηφίστηκε μόλις το 2022- αναφορικά με τη μετάταξη στον κλάδο των επιτελικών στελεχών. Η απορία μας είναι γιατί κιόλας παρέκκλιση, γιατί τόσο νωρίς. Μήπως οι ισχύουσες διατάξεις δεν καλύπτουν και πώς διαπιστώθηκε ότι δεν καλύπτουν ή μήπως δημιουργήθηκαν έκτακτες περιστάσεις στο χρονικό διάστημα το οποίο μεσολάβησε, ούτως ώστε να είναι απαραίτητες οι προβλεπόμενες παρεκκλίσεις; Φοβούμαστε ότι ο σκοπός της εισαγόμενης τροπολογίας είναι να εκπληρώσει υποσχέσεις. Η διάταξη παρουσιάζει όλες τις προϋποθέσεις ώστε να θεωρηθεί «φωτογραφική».

Στο άρθρο 2, εγγραφή πιστώσεων στον προϋπολογισμό του ΑΣΕΠ, με την τροπολογία εισάγεται το ότι στον προϋπολογισμό του ΑΣΕΠ θα εγγράφονται πιστώσεις για την κάλυψη δαπανών οι οποίες αφορούν τη διεξαγωγή των διαδικασιών για πλήρωση θέσεων είτε για την πρόσληψη του προσωπικού γενικής κυβέρνησης. Αναρωτιόμαστε γιατί η Κυβέρνηση καταφεύγει πάλι σε κατά παρέκκλιση εφαρμογή διατάξεων. Μπορείτε να μας διευκρινίσετε ποιες είναι οι ακατάλληλες διατάξεις οι οποίες πρέπει να μην εφαρμοστούν, αλλά να παρακαμφθούν; Και σε τι ακριβώς συνίσταται η παρέκκλιση; Ποια προβλήματα επιλύει; Και δύναται να επιλυθούν αυτά τα προβλήματα με διάταξη νόμου η οποία να εισάγει μόνιμη ρύθμιση; Και γιατί δεν προχωρά η Κυβέρνηση σε εισαγωγή νομοσχεδίου το οποίο θα επιλύει μόνιμα και επαρκώς τις ακατάλληλες αυτές διατάξεις, για την παράκαμψη των οποίων υπάρχει μεγάλη ανάγκη, κύριε Υπουργέ;

Στο άρθρο 3 γίνεται αναφορά σε ειδική ρύθμιση ως προς τους Οργανισμούς Τοπικής Αυτοδιοίκησης Α΄ και Β΄ βαθμού και ειδικότερα προκειμένου να διευκολυνθούν στον προγραμματισμό για την ετήσια απασχόληση προσωπικού για την αντιμετώπιση επειγουσών εποχικών αναγκών, όπως στελέχωση παιδικών κατασκηνώσεων, πυρασφάλειας, ναυαγοσωστικών υπηρεσιών, διαχείρισης αρδευτικών πόρων κ.λπ., να δύναται να παραταθούν οι συμβάσεις εργασίας με κοινή υπουργική απόφαση των Υπουργών Εσωτερικών και Οικονομικών.

Η Ελληνική Λύση δεν προκρίνει την πρόβλεψη της διατήρησης των συμβάσεων εργασίας μόνο με υπουργική απόφαση. Απαιτείται από την πολιτεία καλός προγραμματισμός στελέχωσης, διότι ναι μεν μπορεί η στελέχωση αυτών των ειδικοτήτων να έχει εποχικό χαρακτήρα, ωστόσο ο εποχικός χαρακτήρας δεν είναι και έκτακτος.

Καθώς δεν με παίρνει ο χρόνος, θα φτάσω στο τελευταίο για το άρθρο 5, στο οποίο υπάρχουν πολλές παθογένειες. Είναι ατυχές να ασχολούμαστε με τα πρόστιμα εκπρόθεσμης υποβολής δηλώσεων ιδιοκτησίας, ενώ την ίδια στιγμή οι υπηρεσίες των κτηματολογικών γραφείων είναι υποστελεχωμένες σε σημείο ώστε να χρειάζεται ο ενδιαφερόμενος, προκειμένου να εξυπηρετηθεί σε μία συναλλαγή ρουτίνας, να μεταβεί σε αρμόδιο κτηματολογικό γραφείο από τις δώδεκα τη νύχτα και να πιάσει σειρά, φερ’ ειπείν στο Κτηματολογικό Γραφείο Αθηνών είτε Κρωπίας, συμπληρώνοντας αυτοσχέδιες καταστάσεις ονομάτων κάτω από εξευτελιστικές τριτοκοσμικού τύπου συνθήκες. Και μόνο η σύλληψη της εικόνας του να αναμένουν οι ενδιαφερόμενοι είτε οι δικηγόροι τους όλη τη νύχτα έξω από κτηματολογικά γραφεία σαν νυχτοφύλακες σε κακόφημες περιοχές, όπως η οδός Αριστοτέλους στην Αθήνα, για να εξυπηρετηθούν κάποια στιγμή το πρωί, δημιουργεί πικρά συναισθήματα, αν όχι θυμό. Είμαστε ενάντια και σε αυτό.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει από το κόμμα των Σπαρτιατών ο κ. Φλώρος. Θέλει να δευτερολογήσει; Όχι.

Ο κ. Λαμπρούλης θέλει να δευτερολογήσει.

Έχετε τον λόγο, κύριε Λαμπρούλη.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Πρόεδρε, εν τάχει, δεν θα χρειαστώ πολύ χρόνο.

Αφορά τις τροπολογίες, τη μία εξ αυτών, αυτή με αριθμό 7 και ειδικό 2 που είναι μία τροπολογία με διάφορες διατάξεις μέσα, όχι του Υπουργείου Υγείας, άλλων Υπουργείων. Δείτε, είναι το γνωστό ζήτημα σε ό,τι αφορά και το πρακτικό και για εμάς ουσιαστικό γιατί βγαίνουν συμπεράσματα από την ψήφο του κάθε κόμματος. Μας αναγκάζει να ψηφίσουμε «παρών» στην τροπολογία, ψήφος η οποία θα αποτυπωθεί σε όλα τα άρθρα. Και είμαστε υποχρεωμένοι, όπως κάναμε όλα τα προηγούμενα χρόνια και το ξαναλέμε και ακόμα μία φορά και θα το λέμε και τις επόμενες φορές, γιατί δεν αλλάζει αυτή η διαδικασία επιτέλους, έστω να καταθέτουμε για να καταγράφεται η ψήφος στα άρθρα των τροπολογιών. Διότι μιλάμε για συμψηφισμό στην ουσία και εξαναγκασμό από την εκάστοτε κυβέρνηση, γιατί και οι προηγούμενες κυβερνήσεις το ίδιο κάνανε, αλλοιώνοντας την ψήφο των κομμάτων στα άρθρα των τροπολογιών. Φέρτε τα ξέχωρα, για να μπορεί να αποτυπώνεται και η ψήφος με βάση και την επιχειρηματολογία μας. Αυτό είναι ένα απαράδεκτο γεγονός. Το έχουμε συζητήσει πολλές φορές. Δεν μεριμνούν ούτε οι κυβερνήσεις, αλλά ούτε και η εκάστοτε κυβερνητική πλειοψηφία.

Στο διά ταύτα, στο άρθρο 1 θα ήμασταν κατά, αν ήταν χώρια, όπως επίσης και στο άρθρο 2. Στο άρθρο 5 επίσης είμαστε αντίθετοι στα πρόσωπα που μπαίνουν στο Κτηματολόγιο, όπως επίσης για τις ρυθμίσεις του Υπουργείου Άμυνας στο άρθρο 6 με μια συγκεκριμένη επιχειρηματολογία. Εδώ τώρα και οι πυραυλάκατοι έχουν παραδοθεί, η επιχείρηση που έχει ο επενδυτής πλέον συντελεί και άλλες εργασίες, νέες δουλειές δηλαδή, δεν είναι συνεπής στα της σύμβασης 70%-30% έως τώρα και φυσικά απολαμβάνει λειτουργώντας το εμπορικό τμήμα -ξεκάθαρα το λέμε- καθαρά κέρδη, τα οποία βάζει στην τσέπη του, χρωστά στα ταμεία δύο χρόνια τώρα και βέβαια μετά τα δικαστήρια και μετά τη μεταβίβαση θα βγει και θα πει ότι όλα αυτά παραγράφονται. Δείτε, για παράδειγμα, ναυπηγεία Σύρου. Άρα, λοιπόν, θα το καταψηφίζαμε αν ήταν ξέχωρο το άρθρο.

Στο άρθρο 7 επίσης κατά, το οποίο αφορά τα επιμελητήρια και τη μετάθεση για ένα έτος των εκλογών αυτών. Και με τα υπόλοιπα άρθρα πηγαίνουμε στο «παρών». Στο σύνολο, λοιπόν, της τροπολογίας μας αναγκάζετε να ψηφίσουμε «παρών».

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ, κύριε Λαμπρούλη.

Τον λόγο τώρα έχει για τη δική του δευτερολογία ο ειδικός αγορητής του ΠΑΣΟΚ - Κινήματος Αλλαγής κ. Ιωάννης Τσίμαρης.

**ΙΩΑΝΝΗΣ ΤΣΙΜΑΡΗΣ:** Θα τοποθετηθώ για τις δύο υπουργικές τροπολογίες στις οποίες ψηφίζουμε «παρών». Είναι αναγκαίο όμως να κάνω ορισμένες επισημάνσεις στα επιμέρους άρθρα. Εάν η Κυβέρνηση δεν τα είχε τσουβαλιάσει σωρηδόν σε μια πολυτροπολογία και είχαμε το δικαίωμα να ψηφίζουμε διακριτά το ένα από το άλλο, θα ήταν πολύ καλύτερη και ορθότερη η νομοθέτηση, αλλά η Κυβέρνηση συνεχίζει να επιλέγει αυτόν τον εσφαλμένο δρόμο.

Για την υπουργική τροπολογία, λοιπόν, τα άρθρα 1 ως 6 που αφορούν τον ΕΟΔΥ θα τα καταψηφίζαμε. Είναι ρύθμιση για τον ΕΟΔΥ για την οποία μίλησε αναλυτικά με την παρέμβασή του και ο Κοινοβουλευτικός μας Εκπρόσωπος Μιχάλης Κατρίνης. Με την παρούσα ρύθμιση η Κυβέρνηση αποσπασματικά αλλάζει τη διοικητική δομή διορίζοντας τον διευθύνοντα σύμβουλο, που λογοδοτεί μόνο στο Υπουργείο Υγείας. Με τα τυπικά προσόντα που έχει ο διευθύνων σύμβουλος θα ήταν ικανός να επιλεγεί και από το προσωπικό που έχουμε στη δημόσια διοίκηση. Υπάρχουν πάρα πολλοί οι οποίοι έχουν τα ανάλογα προσόντα. Είναι μια διάταξη που ενισχύει τον κομματικό έλεγχο σε έναν κατ’ εξοχήν επιστημονικό οργανισμό που αφορά τη δημόσια υγεία.

Με τα άρθρα 7 και 8 φέρνετε την παράταση της θητείας των ωρομισθίων στα σχολεία δεύτερης ευκαιρίας, ομολογώντας στην αιτιολογική έκθεση ότι αυτή οφείλεται στη μη ολοκλήρωση εξειδίκευσης προγραμματισμού του σχετικού προγράμματος, άρα σε κυβερνητικές καθυστερήσεις και αβελτηρίες. Επιπλέον, η την παράταση της θητείας των εκπαιδευτικών στα πρότυπα πειραματικά σχολεία πάλι καθ’ ομολογία οφείλεται στη μη ολοκλήρωση της αξιολόγησης των εν λόγω εκπαιδευτικών. Εμάς μας απασχολεί η απρόσκοπτη συνέχιση της λειτουργίας τόσο των σχολείων δεύτερης ευκαιρίας όσο και των πρότυπων και πειραματικών. Πρέπει, λοιπόν, άμεσα να λυθούν τα προβλήματα και οι εκκρεμότητες ώστε να μην τίθεται σε διακινδύνευση η λειτουργία των σχολείων αυτών και να χρειάζονται τέτοιες έκτακτες ρυθμίσεις οι οποίες δεν αποτελούν μόνιμες και ολοκληρωμένες λύσεις.

Στο άρθρο 9 συμφωνούμε με την παράταση των συμβάσεων για την καθαριότητα των πανεπιστημίων.

Στην υπουργική τροπολογία 7/2 καταψηφίζουμε τις μετατάξεις επιτελικών στελεχών. Η τροπολογία δείχνει την προχειρότητα με την οποία αντιμετωπίζει τον κλάδο των επιτελικών στελεχών η Κυβέρνηση. Το ΠΑΣΟΚ είχε από την αρχή επισημάνει τους κινδύνους, που περιείχε ο τρόπος με τον οποίο θεσμοθετήθηκε. Αυτή τη φορά προσπαθείτε να παρακάμψετε το ενιαίο σύστημα κινητικότητας, το οποίο μόνο ενιαίο δεν είναι μετά από τόσες εξαιρέσεις. Με εμβαλωματικές διατάξεις καμμία στρατηγική δεν μπορεί να ευοδωθεί.

Επίσης, η παράγραφος 4 είναι προβληματική, γιατί αφήνει ερμηνευτικό περιθώριο για τη δημιουργία νέων πελατειακών δικτύων εξαρτήσεων από τα οποία θα εξαρτάται η υπηρεσιακή εξέλιξη των εν λόγω υπαλλήλων.

Είμαστε θετικοί στο άρθρο 2.

Στο άρθρο 3 ψηφίζουμε θετικά, καθώς θεωρούμε κατανοητή την εξαίρεση για το προσωπικό που θα χρειαστεί να καλύψει έκτακτες ανάγκες.

Στο άρθρο 4 θα ψηφίζαμε «παρών». Φέρνετε ακόμα μία παράταση για τα δικαιολογητικά των δημοτικών παιδικών σταθμών. Ως γνωστόν, η ιστορία επαναλαμβάνεται εδώ και χρόνια. Είναι απαράδεκτο ότι δεν έχετε καταφέρει να επιλύσετε παγίως το θέμα σε συνεργασία με τους δήμους, όπως οφείλετε, με αποτέλεσμα να πηγαίνετε από παράταση σε παράταση και μάλιστα για ένα τόσο σημαντικό θέμα που στην ουσία αφορά την ασφάλεια μικρών παιδιών και εργαζομένων.

Προφανώς η μη επίλυση του θέματος στην ουσία το οδηγεί στην αναγκαιότητα πρακτικά της παράτασης, αλλά επιτέλους το θέμα πρέπει να επιλυθεί, όπως ακούσαμε και από τον Υπουργό.

Είμαστε θετικοί στο άρθρο 5.

Στο άρθρο 6 δεδομένου ότι στηρίζουμε τη ναυπηγοεπισκευαστική δυνατότητα της χώρας και την αμυντική ικανότητα των Ενόπλων Δυνάμεων της πατρίδας μας, όπως και o Κοινοβουλευτικός μας Εκπρόσωπος, κ. Κατρίνης, τόνισε, δεν μπορούμε παρά να συμφωνήσουμε.

Στο άρθρο 7 για την αναβολή των εκλογών στα επιμελητήρια είμαστε κάθετα αντίθετοι. Η Κοινοβουλευτική μας Ομάδα έχει καταθέσει ερώτηση για την αντίθεσή μας ήδη απ’ όταν κυκλοφόρησαν οι σχετικές φήμες για την αναβολή. Διαφωνούμε. Το τόνισε με έμφαση ο Κοινοβουλευτικός μας Εκπρόσωπος, ζητώντας μάλιστα και την απόσυρση του άρθρου αυτού.

Υπερψηφίζουμε το άρθρο 8.

Στο άρθρο 9 συμφωνούμε, παρ’ όλο που διαφωνούμε με την πρακτική των σχετικών παρατάσεων, όπως έχουμε τονίσει επανειλημμένως.

Ευχαριστώ.

(Χειροκροτήματα από την πτέρυγα του ΠΑΣΟΚ – Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Τσίμαρη.

Τον λόγο έχει ο εισηγητής του ΣΥΡΙΖΑ - Προοδευτική Συμμαχία κ. Ανδρέας Παναγιωτόπουλος για τη δική του δευτερολογία.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Ακούσαμε από τους εισηγητές και ομιλητές του κυβερνώντος κόμματος για το άρθρο 95 του ν.4368/2016, το οποίο απ’ ό,τι βλέπω η Νέα Δημοκρατία δεν το ψήφισε τότε, αλλά το 2015 και το 2016 ξεχνάνε ότι ήμασταν σε μια μνημονιακή κατάσταση, που ήταν έργο δικό σας ουσιαστικά, και δεν καταλαβαίνω πώς μπορεί να συγκριθεί με το σήμερα και ποιο είναι το έκτακτο και το επείγον σήμερα.

Διατείνεστε είναι ότι είναι ένα προσωρινό μέτρο όλο αυτό. Ωραία, να συμφωνήσουμε ότι είναι προσωρινό και ότι είναι για τρεις μήνες. Πείτε μας όμως μετά από αυτό το προσωρινό μέτρο τι θα ακολουθήσει. Ποιο είναι το μόνιμο; Ποια είναι η μεγάλη μεταρρύθμιση όπως είπε η εισηγήτρια της Πλειοψηφίας; Ονειρευόμαστε, λέει, μεταρρυθμίσεις μεγάλες. Η Κυβέρνηση του Μητσοτάκη. Μάλιστα. Ποιες είναι; Θέλετε να πάμε στο πρωτοβάθμιο σύστημα υγείας; Πώς οραματίζεστε τα κέντρα υγείας; Πώς οργανώνετε τα κέντρα υγείας; Να ανταποκρίνονται στις σημερινές ανάγκες; Οι σημερινές ανάγκες είναι πολύ διαφορετικές από αυτές που υπήρχαν πριν. Όχι να μου λέτε «θα πληρώνουμε τα ιδιωτικά κέντρα και έτσι θα εξυπηρετείται ο κόσμος, άρα είναι δημόσιο σύστημα». Μην ανοίγετε συνεχώς παραθυράκια και πορτούλες ιδιωτικοποίησης και ξεχαρβαλώματος ουσιαστικά του δημοσίου συστήματος υγείας.

Σήμερα -και όχι σήμερα, εδώ για πολύ καιρό, αλλά τα σημερινά νέα σάς λέω- η Ψυχιατρική του Πανεπιστημιακού Νοσοκομείου της Πάτρας καίγεται γιατί δεν υπάρχει κλιματισμός. Δεν μεριμνά κανείς.

Πού θέλετε να πάμε; Να πάμε στο Κέντρο Υγείας Πατρών; Μαστογράφος δεν υπάρχει από το 2016. Μην μου πείτε τι έκανε ο ΣΥΡΙΖΑ. Δεν το έκανε. Λοιπόν; Είναι άλλοθι αυτό; Μπαίνετε στον πέμπτο χρόνο διακυβέρνησης. Η πρόληψη του καρκίνου δεν γίνεται με σημαιούλες και με μπαλονάκια ροζ στις πλατείες, γίνεται με μαστογράφους δημόσιους, όπου εκεί ο φτωχός, ο ανασφάλιστος, ο καθένας μπορεί να πάει και να εξυπηρετηθεί.

Όταν μιλάμε για πρωτοβάθμια, μιλάμε για οργάνωση τέτοια που θα έχει δομές αντίστοιχες όπως έχει ο ιδιωτικός τομέας. Δεν μπορεί να μην έχει αξονικό σήμερα, δεν μπορεί να μην έχει υπέρηχο σήμερα η πρωτοβάθμια και το κέντρο υγείας.

Εμείς είχαμε κέντρο παιδοψυχικής υγιεινής, με παιδοψυχιάτρους, με πλήρη οργάνωση. Το ξεχαρβάλωσαν τελείως. Έπαιρναν από εδώ, έπαιρναν από κει, δεν έμεινε κανένας στο τέλος.

Για ποιο άλλο να πούμε; Να πούμε για τη μεγάλη οδοντιατρική φροντίδα; Το 70% των ανθρώπων δεν μπορεί να βρει πρόσβαση. Να πούμε ότι έρχονταν άνθρωποι παραμονές των γιορτών και σου έβγαζαν μια σπασμένη μασέλα και σου έλεγαν «πώς θα φάω εγώ αύριο;» ή «πώς θα πάω στον γάμο του παιδιού μου;»; Για ποιο οδοντοπροσθετικό θα μιλάμε;

Όλα αυτά δεν πρέπει να είναι φροντίδα του κράτους; Όλα αυτά δεν πρέπει να είναι στη σφαίρα της δημόσιας υγείας και αυτά όλα να τα καλύπτει η πρωτοβάθμια φροντίδα υγείας; Αυτά δεν πρέπει να αποτελέσουν μια μεγάλη μεταρρύθμιση για τον τόπο;

Τα ακούτε, κύριε Υπουργέ, σημειώστε τα. Ελπίζω ότι τα ακούτε καλά. Το σύστημα στη χώρα αρχίζει να γέρνει δυσανάλογα και σε σχέση με τις άλλες χώρες της Ευρώπης προς τον ιδιωτικό τομέα. Γέρνει ήδη, από καιρό, αλλά τώρα γέρνει πάρα πολύ. Μην βάζετε και άλλα βάρη στη μεριά εκείνη. Εξισορροπήστε την κατάσταση.

Ζητήσατε να κάνουμε προτάσεις. Έχουμε προτάσεις: Μονιμοποιήστε, κύριε Υπουργέ, τους επικουρικούς που σήκωσαν το βάρος καθ’ όλη τη διάρκεια της πανδημίας, που νόσησαν, που πάλεψαν, που έδωσαν ψυχή για να σηκώσουν το φορτίο αυτό του λαού, του κράτους και της κοινωνίας, αυτούς που βαφτίζαμε ήρωες. Ορίστε πρόσκληση, πρόκληση νομοθετική, πρόκληση πρωτοβουλίας για εσάς και πρόσκληση ταυτόχρονα. Έτσι αναγνωρίζεται ο ηρωισμός αυτών οι οποίοι κατέθεσαν ψυχή.

Θα ήθελα να πω και δύο πράγματα για τις τροπολογίες.

Κύριε Πρόεδρε, ίσως και εσείς και το Προεδρείο να το δει και η Κυβέρνηση και δεν ξέρω ποιος άλλος: Οι τροπολογίες δεν πρέπει να καταντούν ντροπολογίες διότι εδώ μέσα έχουν μπει δέκα πράγματα στην κάθε τροπολογία με τα οποία σε άλλο συμφωνούμε, σε άλλο διαφωνούμε, αλλά πρέπει να ψηφίσουμε κατά γιατί διαφωνούμε σε ορισμένα. Πώς να το κάνουμε αυτό; Νομίζω ότι είναι νομοθετική ανωμαλία αυτή και πρέπει κάπως να τακτοποιηθεί. Ή θα έρθουν κατ’ άρθρον δέκα τροπολογίες για να μπορέσουμε να ψηφίζουμε όπως πρέπει, ειδάλλως δεν γίνεται.

Στην 6, λοιπόν, ψηφίζουμε το άρθρο 7, το 8 και το 9, διότι δεν μπορεί να μην παραταθούν οι συμβάσεις εργασίας για την καθαριότητα των πανεπιστημίων και τα άλλα. Μάλιστα να πω ότι έπρεπε να παραταθούν και μέχρι το τέλος του χρόνου προκειμένου να μην έχουμε ανωμαλία και πάλι τροπολογία και πάλι ρυθμίσεις. Στην 6 ψηφίζουμε «παρών» συνολικά και στην 7 ψηφίζουμε κατά διότι όσον αφορά τις διαδικασίες που προβλέπουν το άρθρο 10 και ιδίως το άρθρο 7 για τα επιμελητήρια -είναι η τρίτη παράταση που δίνεται σε επιμελητήρια- θεωρούμε ότι υπάρχει σκοπιμότητα.

Κύριε Υπουργέ, θα μου πείτε ότι δεν είστε αρμόδιος, ότι την έφερε η Κυβέρνηση. Τι να κάνουμε όμως; Υπάρχει σκοπιμότητα εκ μέρους της Κυβέρνησης. Κάποιους θέλει να καλύψει, κάποιους θέλει να σκεπάσει. Δεν είναι δουλειά αυτή!

Το ίδιο και στο άρθρο 4. Δεν είναι δυνατόν να καίγεται η Ελλάδα και εμείς να τους δίνουμε παράταση της προθεσμίας της πυρασφάλειας, αντί να λαμβάνουμε έκτακτα μέτρα για την πυρασφάλεια των παιδιών μας και ιδιαίτερα για ιδρύματα τα οποία είναι υψηλής ευαισθησίας για μας, για την κοινωνία, για όλους.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και ολοκληρώνουμε τις δευτερολογίες των ειδικών αγορητών και των εισηγητών με την κ. Κατερίνα Παπακώστα - Παλιούρα, εισηγήτρια της Νέας Δημοκρατίας.

Κυρία Παπακώστα, έχετε τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Κύριε Πρόεδρε, κύριοι Υπουργοί, αγαπητοί συνάδελφοι, ο μεγάλος εθνάρχης μας, ο Κωνσταντίνος Καραμανλής, είχε πει στο παρελθόν ότι όταν το εθνικό πρόβλημα γίνεται πολιτικό, το πολιτικό γίνεται κομματικό και τελικά το κομματικό γίνεται προσωπικό, τότε επέρχεται η κάθοδος, η μεγάλη παρακμή.

Και δεν σας κρύβω ότι και σήμερα, όπως και πολλές άλλες φορές στο παρελθόν, ένιωσα για ακόμη μια φορά ότι μάλλον με πολλούς εδώ μέσα βρισκόμαστε σε παράλληλο σύμπαν ή θα έλεγα σε παράλληλα σύμπαντα.

Προφανώς κάποιοι αντιλαμβανόμαστε την πραγματικότητα με έναν διαφορετικό τρόπο. Και αν είναι σημαντικό για το πώς τα μέλη του ελληνικού Κοινοβουλίου αντιλαμβάνονται την πραγματικότητα, νομίζω το πιο σημαντικό είναι το πώς την αντιλαμβάνεται ο ελληνικός λαός. Έτσι δεν είναι; Ο ελληνικός λαός μίλησε. Οι κάλπες είναι ακόμα ζεστές. Σήμερα κλείνουμε ούτε λίγο ούτε πολύ μόλις ένα μήνα από τις τελευταίες εκλογές.

Κατηγορηθήκαμε πολλές φορές από πολλούς συναδέλφους ότι εμείς επιδεικνύουμε αλαζονικές συμπεριφορές. Αλήθεια, πότε έγινε αυτό;

Η πρώτη δήλωση του Πρωθυπουργού μας ήταν με την ανάληψη των καθηκόντων ότι το εκλογικό αποτέλεσμα για εμάς δεν αποτελεί λευκή επιταγή, αλλά μια βαριά αίσθηση ευθύνης, αυτό που είπα και στην εισήγησή μου. Ποιας ευθύνης; Να φανούμε αντάξιοι των προσδοκιών των πολιτών, που μας εμπιστεύτηκαν και που μας στήριξαν και βεβαίως έναντι των δεσμεύσεών μας να τα αλλάξουμε όλα και θα τα αλλάξουμε, αγαπητοί, όλα.

Εμείς δεν ήρθαμε σήμερα εδώ για να σας παρουσιάσουμε τη μεταρρύθμιση του συστήματος υγείας. Προφανώς κάτι δεν καταλάβατε, νομίζω. Αυτό είναι μια δουλειά η οποία, να ξέρετε, και φαντάζομαι θα έπρεπε να το γνωρίζετε, γιατί και στο Υπουργικό Συμβούλιο έχει συζητηθεί και ο Πρωθυπουργός το είπε και οι αρμόδιοι Υπουργοί, είναι κάτι το οποίο οργανώνεται, προετοιμάζεται και φαντάζομαι ότι σε σύντομο χρονικό διάστημα θα παρουσιαστεί στο ελληνικό Κοινοβούλιο και στον ελληνικό λαό.

Εμείς ήρθαμε να σας παρουσιάσουμε δύο πράξεις νομοθετικού περιεχομένου εκ των οποίων η μία ήταν της Υπηρεσιακής Κυβέρνησης, το αγνοείτε αυτό παντελώς. Δεν ήταν δική μας η πράξη νομοθετικού περιεχομένου. Εμείς απλά την επικυρώνουμε. Αλλά ακόμα κι αν πιστεύατε ότι κακώς την επικυρώνουμε, ποιο είναι το πρόβλημα, ειλικρινά; Η παράταση χρόνου παραμονής στην υπηρεσία ιατρών κλάδου στο Εθνικό Σύστημα Υγείας;

Οι περισσότεροι από τους ομιλητές που μίλησαν σήμερα είναι γιατροί. Εγώ γιατρός δεν είμαι, νομικός είμαι, αλλά ασχολούμαι πολύ με τα θέματα της υγείας στην περιφέρειά μου, αν θέλετε. Μέσα στα τέσσερα χρόνια ξέρετε πόσες φορές προσπαθήσαμε εγώ και οι συνάδελφοί μου για το Νοσοκομείο Τρικάλων, και σε καιρό αν θέλετε πανδημίας, να στελεχώσουμε ειδικότητες οι οποίες δεν υπήρχαν; Πόσες φορές βγήκαν προκηρύξεις για στελέχωση μονίμων ιατρών και έβγαιναν άγονες; Πόσες φορές προκαλέσαμε, και εγώ προσωπικά, γιατρούς του ιδιωτικού τομέα να έρθουν να στελεχώσουν τις θέσεις ακόμα με μπλοκάκι και αρνούνταν να το κάνουν αυτό;

Και τι μας λέτε σήμερα; Η υπεύθυνη στάση αυτής της Κυβέρνησης θα ήταν να πει συνταξιοδοτείται; Δεν τους επιτάσσουμε, δεν τους αναγκάζουμε. Ο νόμος τους δίνει τη δυνατότητα, αν θέλουν να παραμείνουν. Δηλαδή, εμείς τι θα έπρεπε να τους πούμε; Φύγετε και αφήστε τις θέσεις κενές γιατί αυτό είναι προς το συμφέρον της ασφάλειας και της υγείας των Ελλήνων πολιτών; Αν νομίζετε εσείς ότι αυτό είναι στάση ευθύνης, δικαίωμά σας. Θα κριθείτε όμως, όπως κρινόμαστε και εμείς.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, θα μου δώσετε λίγο χρόνο ανοχή. Είναι πολλά τα θέματα που πρέπει να απαντήσω και τήρησα τον χρόνο μου στην πρωτολογία μου, νομίζω, στο ακέραιο.

Για τα μονοκλωνικά και τα λοιπά φάρμακα και αυτό το θεσμοθέτησε στην ΠΝΠ η προηγούμενη Υπηρεσιακή Κυβέρνηση. Ο έλεγχος εναπόκειται στο Ελεγκτικό Συνέδριο. Ποιο είναι το πρόβλημα; Πραγματικά δεν καταλαβαίνουμε ούτε για την παράταση της θητείας του διοικητικού συμβουλίου για τον Ηλεκτρονικό Εθνικό Φορέα. Αυτά είναι τα μείζονα θέματα; Διαδικαστικά θέματα είναι για να μην υπάρξουν αρρυθμίες, για να χρησιμοποιήσω και έναν ιατρικό όρο.

Πάμε λοιπόν στη δική μας πράξη νομοθετικού περιεχομένου, που τόσος λόγος έγινε, και νομίζω ότι όλη η συζήτηση επικεντρώθηκε στο ΕΚΑΒ. Για να δούμε λοιπόν για το ΕΚΑΒ. Είπε πολύ σωστά ο Υπουργός ότι εμείς πήραμε μια απόφαση την οποία, κύριε συνάδελφε, την είχατε πάρει εσείς το 2016. Εμείς δεν σας κατηγορήσαμε γιατί το κάνατε αυτό. Αν θέλετε όμως να ήσασταν τίμιοι, θα έπρεπε στις επιτροπές που συζητήσαμε πριν το αναφέρει ο κ. Θεμιστοκλέους και ο κ. Χρυσοχοΐδης να πείτε το εξής -προφανώς θέλετε να το αποκρύψετε ή να μην το γνωρίζατε κάποιοι από εσάς, δεκτό και αυτό: «Ξέρετε, κύριοι συνάδελφοι, εμείς αυτό το 2016 το επιχειρήσαμε, αλλά δεν μας βγήκε για αυτούς και για αυτούς τους λόγους. Προτείνουμε λοιπόν αντί αυτού του μέτρου να πάρετε αυτό, ένα άλλο μέτρο». Δεν το κάνατε. Το μόνο που κάνετε είναι να έχετε μια στείρα, αρνητική κριτική για τα πάντα, έναν μηδενισμό, έναν άκρατο λαϊκισμό για τον οποίο ο ελληνικός λαός σάς καταδίκασε και δεν το έχετε αντιληφθεί ακόμα.

Ειλικρινά για εμάς βούτυρο στο ψωμί μας είναι αν θέλετε αυτό. Συνεχίστε έτσι. Προσέξτε, εμείς την αυτοκριτική μας την κάναμε και ο ελληνικός λαός κάποιους τους επιβράβευσε και κάποιους τους καταδίκασε. Κι αν θέλετε να κάνουμε και αποτίμηση του εκλογικού αποτελέσματος στο τι επιβράβευσε ο ελληνικός λαός, εγώ πολύ ευχαρίστως να σας το πω. Επιβράβευσε τη συνέπεια λόγων και έργων, επιβράβευσε την αλήθεια, επιβράβευσε την υπευθυνότητα, επιβράβευσε την ανάληψη ευθυνών, που ποτέ δε το ζήσαμε αυτό επί θητείας ΣΥΡΙΖΑ, επιβράβευσε την πρόοδο, την αποτελεσματικότητα, επιβράβευσε και τη γενναιότητα στα όποια λάθη και αστοχίες να μπορούμε να αναλαμβάνουμε τις ευθύνες μας.

Ξέρετε τι καταδίκασε; Καταδίκασε το ψέμα, καταδίκασε τον λαϊκισμό και καταδίκασε τον μηδενισμό. Καταδίκασε την άκρατη, στείρα άρνηση του «όχι σε όλα», καταδίκασε το να δίνω προεκλογικά και να τάζω τα πάντα σε όλους, λέτε και ο ελληνικός λαός δεν ωρίμασε πια, λέτε και ο ελληνικός λαός τρώει κουτόχορτο.

**ΠΡΟΕΔΡΕΥΩΝ (Αθανάσιος Μπούρας):** Κυρία Παπακώστα, ολοκληρώστε. Είμαστε στη δευτερολογία τώρα. Κλείστε, παρακαλώ. Έχετε κάνει μια υπέρβαση του χρόνου κατά 50%.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Ξαναγυρίζω στο ΕΚΑΒ λοιπόν για το οποίο και εσείς είχατε θεσμοθετήσει. Είπε και η κ. Τζούφη, «εμείς το κάναμε για τα κέντρα υγείας». Και εμείς το κάνουμε για τα κέντρα υγείας, για τα πολυδύναμα ιατρικά κέντρα, το κάνουμε για το ΕΚΑΒ. Αυτό σας πειράζει, το ΕΚΑΒ;

Δηλαδή αυτό που είπε και ο κύριος Υπουργός ότι υπάρχουν νησιά, ορεινές περιοχές, ακόμα και στην ενδοχώρα απομακρυσμένες, που δεν έχουν ούτε ένα ασθενοφόρο ούτε ένα πλήρωμα; Εσείς ποια θεωρείτε ότι είναι η υπεύθυνη στάση; Το να μην υπάρχει τίποτα πουθενά; Δηλαδή να πεθαίνει ο άλλος και να μην υπάρχει δυνατότητα να πάει ένα ασθενοφόρο με έναν οδηγό από την Πυροσβεστική, από το Στρατό και την τοπική αυτοδιοίκηση; Λέτε και οι πυροσβέστες ή αν θέλετε ο Στρατός δεν έχει ειδικές μονάδες. Η ΕΤΑΚ τι είναι; Δεν είναι ειδική μονάδα στο Στρατό διασωστών; Η ΕΜΑΚ τι είναι;

**ΠΡΟΕΔΡΕΥΩΝ (Αθανάσιος Μπούρας):** Κυρία Παπακώστα, κλείστε, σας παρακαλώ. Είμαστε στη δευτερολογία. Στην πρωτολογία μπορούσατε να αναφερθείτε σε αυτά και σε άλλα. Σας παρακαλώ θερμά, βάλτε τελεία.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Κλείνω.

Εμείς σήμερα εισηγηθήκαμε δύο πράξεις νομοθετικού περιεχομένου. Το ποια θα είναι η μεταρρύθμιση στην υγεία θα την δείτε πολύ σύντομα. Ο Πρωθυπουργός της χώρας είπε στις προγραμματικές δηλώσεις ότι αναλαμβάνει ο ίδιος προσωπικά την ευθύνη για την ανασύσταση, αναδιαμόρφωση, αναδιοργάνωση του ΕΣΥ. Αυτό είπε, και αυτό θα γίνει, και εδώ θα είστε για να το δείτε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Πριν ολοκληρώσουμε τη διαδικασία θα μου επιτρέψετε και εμένα ως Βουλευτή δυτικής Αττικής να ευχαριστήσω για πολλοστή φορά τα τελευταία δέκα χρόνια, για να καταλάβετε, για ένα πολύ σημαντικό άρθρο που βρίσκεται στο άρθρο 6 στην τροπολογία με γενικό αριθμό 7 και ειδικό 2. Πολλοί μπορεί να μην το καταλάβατε πολύ.

Εκφράζω τις ευχαριστίες των εξακοσίων εργαζομένων όλων των κομμάτων και όλων των χρωμάτων των ναυπηγείων Ελευσίνας, τα οποία βρίσκονται στη φάση ολοκλήρωσης της εξυγίανσης. Με το άρθρο 6 χορηγείται ένα ποσόν 4.650.000 ευρώ. Είναι τα χρήματα με τα οποία πληρώνονται ανά τρίμηνο οι εξακόσιοι εργαζόμενοι των ναυπηγείων Ελευσίνας. Αυτή η διαδικασία επαναλαμβάνεται, για όσους δεν το γνωρίζουν, τους νεότερους, τα τελευταία δέκα χρόνια και συγκεκριμένα έντεκα, από το 2012, ανά τρίμηνο μέσα από το Πρόγραμμα Δημοσίων Επενδύσεων. Έτσι κρατήθηκαν για αυτή τη δύσκολη, ευαίσθητη περιοχή, τη δυτική Αττική, που φιλοξενεί το 40% της βαριάς εθνικής βιομηχανίας τα ναυπηγεία ζωντανά και τώρα βρίσκονται στο τελευταίο στάδιο εξυγίανσης.

Πιστεύω ότι είμαστε στην τελευταία φάση που ίσως πολύ λίγο θα χρειαστεί ακόμα η ενίσχυση του Προγράμματος Δημοσίων Επενδύσεων για να ζωντανέψει αυτό το σημαντικό ναυπηγείο. Ήμουν υποχρεωμένος να το πω αυτό και να μεταφέρω -όπως έχω την εντολή και την οδηγία- τις ευχαριστίες των εξακοσίων εργαζομένων όλων των κομμάτων και όλων των χρωμάτων του ναυπηγείου Ελευσίνας .

Κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Υγείας: «Κύρωση: α) της από 12.6.2023 Πράξης Νομοθετικού Περιεχομένου «Ρυθμίσεις για την αντιμετώπιση κατεπειγουσών αναγκών προστασίας της δημόσιας υγείας και διασφάλισης της συνέχειας στη διοίκηση του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ)» (Α΄125) και β) της από 5.7.2023 Πράξης Νομοθετικού Περιεχομένου «Ρυθμίσεις για την αντιμετώπιση της κατεπείγουσας ανάγκης ενίσχυσης της στελέχωσης των πληρωμάτων στα ασθενοφόρα των δομών του Εθνικού Κέντρου Άμεσης Βοήθειας, των Κέντρων Υγείας και των Πολυδύναμων Περιφερειακών Ιατρείων των νησιωτικών και ορεινών περιοχών της χώρας» (Α΄132) και άλλες επείγουσες διατάξεις».

Εισερχόμαστε στην ψήφιση επί της αρχής, των άρθρων και τροπολογιών και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, είκοσι έξι άρθρα, δύο τροπολογίες, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση: α) της από 12-6-2023 Πράξης Νομοθετικού Περιεχομένου «Ρυθμίσεις για την αντιμετώπιση κατεπειγουσών αναγκών προστασίας της δημόσιας υγείας και διασφάλισης της συνέχειας στη διοίκηση του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ)» (A΄ 125) και β) της από 5-7-2023 Πράξης Νομοθετικού Περιεχομένου «Ρυθμίσεις για την αντιμετώπιση της κατεπείγουσας ανάγκης ενίσχυσης της στελέχωσης των πληρωμάτων στα ασθενοφόρα των δομών του Εθνικού Κέντρου Άμεσης Βοήθειας, των Κέντρων Υγείας και των Πολυδύναμων Περιφερειακών Ιατρείων των νησιωτικών και ορεινών περιοχών της χώρας» (Α΄ 132) και άλλες επείγουσες διατάξεις |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 4 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 5 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: ΝΑΙ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: - |
| Άρθρο 8 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: - |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: - |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: - |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: - |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: - |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: - |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: - |
| Άρθρο 15 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: - |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: - |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: - |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: - |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: - |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: - |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: - |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: - |
| Άρθρο 23 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: - |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: - |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: - |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: - |
| Υπ. Τροπ. 6/1 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: - |
| Υπ. Τροπ. 7/2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: - |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: - |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: - |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, μετά την ολοκλήρωση της ψηφοφορίας με το ηλεκτρονικό σύστημα, το σχέδιο νόμου του Υπουργείου Υγείας: «Κύρωση: α) της από 12.6.2023 Πράξης Νομοθετικού Περιεχομένου «Ρυθμίσεις για την αντιμετώπιση κατεπειγουσών αναγκών προστασίας της δημόσιας υγείας και διασφάλισης της συνέχειας στη διοίκηση του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ)» (A΄ 125) και β) της από 5.7.2023 Πράξης Νομοθετικού Περιεχομένου «Ρυθμίσεις για την αντιμετώπιση της κατεπείγουσας ανάγκης ενίσχυσης της στελέχωσης των πληρωμάτων στα ασθενοφόρα των δομών του Εθνικού Κέντρου Άμεσης Βοήθειας, των Κέντρων Υγείας και των Πολυδύναμων Περιφερειακών Ιατρείων των νησιωτικών και ορεινών περιοχών της χώρας» (Α΄ 132) και άλλες επείγουσες διατάξεις», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ.518α)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 21.03΄ λύεται η συνεδρίαση για αύριο, ημέρα Παρασκευή 28 Ιουλίου 2023 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**